
PREDGOVOR PRVOM IZDANJU 


Pripadnici hrvatske etničke zajednice koji već nekoliko stoljeća žive u dijelu 
međuriječja Dunava i Tise na domicilnom se području različito imenuju. U prošlosti 
su najčešće nazivani Dalmatincima, znatno rjeđe Ilirima i katoličkim Ilirima, a 
posve sporadično katoličkim Racima ili Racima. U novije se doba također rabe 
različita imena: Bunjevci, Šokci, Madžari slavenske rase, Madžari slavenskog podri- 
jetla, Srbi-Bunjevci, Srbi katoličke vjere, bunjevački Hrvati, šokački Hrvati, 
Hrvati-Bunjevci, Hrvati-Šokci, skupno bunjevačko-šokački Hrvati, bački Hrvati, 
podunavski Hrvati ili jednostavno Hrvati. 


Ostavljajući po strani tu raznolikost naziva, najveći broj Hrvata koji naseljavaju 
dio prostora od Sentandrije do Novog Sada objektivno je dio dviju hrvatskih 
subetničkih skupina — Bunjevaca i Šokaca. Objema je skupinama zajedničko što su 
nakon doseljenja u ugarsko Podunavlje bile izolirane od glavnine kulturnih i poli- 
tičkih procesa u Hrvatskoj, a povijest im nije osobita samo u odnosu na Hrvate s 
druge strane Dunava, koji su živjeli ili žive u granicama Hrvatske (južna Baranja, 
Slavonija, Srijem), nego donekle i u odnosu na Hrvate iz nekadašnjih susjednih 
ugarskih županija (Baranja, Banat). 

Tijekom stoljeća bunjevačko-šokački puk na sjeveroistočnom rubu hrvatskoga 
etničkog prostora, usprkos katkad burnim vremenima i često nesklonom okružju, 
znatno je pridonio duhovnosti, kulturi, znanosti, umjetnosti, politici, vojništvu i 
gospodarstvu u matičnoj i domicilnim zemljama te uspio, makar u jezgri, očuvati 
svijest o svojoj prapostojbini, podrijetlu i identitetu. No zbog nepostojanja škola na 
materinskom jeziku, prosvjetnih, kulturnih i znanstvenih institucija, razgranatije i 
gušće mreže sredstava masovnog priopćavanja, osobito elektroničkih medija, sus- 
tavnije nakladničke djelatnosti te zbog spleta drugih povijesnih okolnosti i uvje- 
ta, procesi asimiliranja od susjednih većinskih naroda bili su i do danas su ostali 
izraženi, a formiranje hrvatske nacionalne svijesti nije do kraja završeno. 


Teritorijalna, politička i kulturna odvojenost od Hrvatske te položaj svojevrsne 
enklave u različitim državama koje su se smjenjivale kroz povijest uvjetovali su 
usto i ambivalentna stajališta prema mnogim elementima lokalnih bunjevačkih i 
šokačkih tradicija jer mnogi događaji, kulturne 1 političke institucije, osobe pa 1 
cijela povijesna razdoblja nisu uvijek jednako percipirani u hrvatskoj, madžarskoj i 
srpskoj kulturi. Iako je razumljivo da pojave s ruba etničkog prostora u cjelokupnoj 
nacionalnoj tradiciji nemaju isto značenje kao one koje su obilježile njezino 
središte, u matičnoj su zemlji posve nezamijećene ostale i mnogobrojne pojave koje 
su za hrvatsku zajednicu u srednjem dijelu ugarskog Podunavlja, svjesnu vlastite 
posebnosti u odnosu na izravno okružje, a donekle i u odnosu prema matici, bile od 

iznimne važnosti. U domicilnim su pak zemljama prešućivanje i pristrana inter- 
pretacija mnogih elemenata bunjevačkih 1 šokačkih tradicija imali drukčije motive. 


Sa sviješću o svemu tome, skupina subotičkih kulturnih i znanstvenih djelatnika 
(Slaven Bačić, TJosip Buljovčić, Lazar Merković, Milovan Miković 1 Tomislav Zigmanov) u 
kasnu je jesen 2001. godine inicirala pokretanje projekta u okviru kojega bi se mo- 
derni leksikografski pristup povijesti 1 današnjici Hrvata s prostora između 
Dunava i Tise spojio s potrebom pristupačnosti običnom čitatelju. Tijekom nekoliko 
sastanaka utanačena su temeljna načela rada na projektu. 


Dogovoreno je da inicijatori čine buduće uredništvo projekta kojemu je, nakon 
duljih rasprava, određen naziv Leksikon podunavskih Hrvata — Bunjevaca i Šokaca. 
Kao najpogodniji institucionalni okvir za rad na projektu odabrano je Hrvatsko 
akademsko društvo iz Subotice, koje je svojim programom i profiliranošću najviše 
odgovaralo projiciranom cilju Leksikona, nakon čega je u okviru Sekcije za filozofi- 
ju 1 leksikografiju Hrvatskoga akademskog društva utemeljen Odbor za leksikon 
podunavskih Hrvata. 


Leksikon podunavskih Hrvata — Bunjevaca i Šokaca pripada tipu specijalnih lek- 
sikona, i to po dvjema osnovama: njegovu posebnost ne čini samo zemljopisno 
područje na koje se odnosi nego mu posebnu dimenziju daje i to što se u 
zadanome teritorijalnom okviru usredotočuje na pojave i osobe koje imaju (i) hrvat- 
ski karakter. Kao takav, on nastoji obuhvatiti ne samo Bunjevce i Sokce u vojvođan- 
skom i madžarskom dijelu Bačke nego 1 u cijelome povijesnom ugarskom 
Podunavlju. Iako se tomu može prigovoriti da je više povijesna reminiscencija, a 
manje je odraz sadašnjosti, zauzeto je stajalište da je povijest Hrvata u Bačkoj 
neodvojiva od povijesti ostalih Bunjevaca i Sokaca u cijelome ugarskom Podunavlju 
i da s njome čini posve logičnu cjelinu. S druge strane, predmet Leksikona jesu povi- 
jesni događaji, osobe i institucije nedvojbeno hrvatske naravi. Dio je njih već otpri- 
je poznat stručnoj javnosti, ali su ovdje podrobnije obrađeni. U Leksikon su među- 
tim ušle 1 druge, manje poznate ili čak posve nepoznate pojave u hrvatskim, 
madžarskim ili srpskim stručnim krugovima. Jednoglasno je mišljenje usto bilo da 
sastavni dio Leksikona trebaju biti i one osobe, događaji i institucije koji nisu pri- 
marno vezani za podunavske Bunjevce i Šokce, ali su imali ili imaju znatan utjecaj 
ina njih. Time se, dakako, ne niječe pripadnost takvih pojava drugim kulturama, već 
se samo želi upozoriti na to da su jednim svojim aspektom uključene i u hrvatske 
kulturne tradicije. U Leksikonu se posebna pozornost posvećuje odnosu općega i 
posebnoga, ukupnosti odnosa onog dijela prostora na kojem obitavaju Hrvati u 
međuriječju Tise i Dunava sa širim okolnim područjima te utjecaju događaja koji 
pripadaju općoj povijesti na podunavske Hrvate — Bunjevce i Šokce. Zbog toga te- 
ritorijalno—sadržajna granica koja je Leksikonu postavljena nije umjetna i kruta, već 
je obilježena i vezama s okolnim narodima te međusobnim kulturnim doticajima. 
Prihvaćanjem takve koncepcije nastojale su se izbjeći metodološke pogreške u koje 
su upale neke nacionalne enciklopedije i leksikoni, čije su natuknice koje se odnose 
na podunavske Hrvate umjetno istrgnute iz cjeline pojava, zbog čega su postale 
neobjektivne i znanstveno neupotrebljive. 


Svrha je Leksikona podunavskih Hrvata — Bunjevaca i Šokaca svrha leksikograf- 
skog rada uopće — prikupiti faktografske podatke, dati osnovna objašnjenja i povi- 
jesni pregled, uz kritičku analizu 1 ocjenu obrađenih zbivanja, pojava i osoba. Kao 
takav, Leksikon bi trebao popuniti dosadašnje praznine i nedoređenosti nastale ne 
samo zbog nedovoljne istraženosti nego i zbog namjernog prešućivanja, umanjiva- 

nja važnosti ili iskrivljivanja podataka. Opsežna literatura na hrvatskome, srpskome i 
madžarskome, arhivska građa te postojeće bibliografije predstavljaju polaznu osnovu 
za leksikonsko tretiranje građe. No rad na Leksikonu nije samo kompilatorski već je 
u pojedinim domenama i pravi istraživački rad koji daje posve nove spoznaje. S 
obzirom na uvrštavanje osoba, posebno se kritički prilazilo zahtjevima za unošenje 
suvremenika — pozornost se posvećivala ne samo formalnim zvanjima nego i 
konkretnim rezultatima i prinosima u određenom području. Slično tomu, kad su u 
pitanju pojave u kojih ne postoji dovoljan vremenski odmak, izbjegavaju se ocjene 
1 podaci govore sami za sebe. 

U pogledu dinamike dogovoreno je da Leksikon izlazi u manjim svescima, dakle 
na način kakav je odabran, primjerice, 1 u Enciklopediji Novog Sada. Takav pristup 
uvjetovan je objektivnim čimbenicima, prije svega nepostojanjem profesionalnog 
ustroja, brojem suradnika, nedovoljnim iskustvom te materijalnim razlozima. 

S tako određenim općim načelima rada šira javnost i institucije postupno su 
upoznavane tijekom 2002. godine, a istodobno je počelo i prikupljanje materijalnih 
sredstava potrebnih za rad. Na projektu se okupilo četrdesetak suradnika iz 
Vojvodine, Madžarske i Hrvatske, a na temelju njihovih prijedloga potkraj godine 
završen je inicijalni abecedarij. Materijalnu su potporu projektu u toj fazi osigurali 
Skupština Općine Subotice i Savezno ministarstvo nacionalnih i etničkih zajednica, 
u manjoj mjeri Pokrajinsko tajništvo za propise, upravu i nacionalne manjine. Dio 
potpore pružio je časopis Klasje naših ravni iz Subotice, a stručna suradnja 
uspostavljena je s djelatnicima Leksikografskog zavoda Miroslav Krleža u Zagrebu. 

U 2003. godini pristupilo se 1 konkretnoj izdradbi Leksikona, odnosno pisanju 
natuknica. Neplaniranu teškoću predstavljala je činjenica što je više osoba od kojih 
se očekivao znatan prinos u radu na Leksikonu u međuvremenu preminulo (Tomo 
Vereš, Josip Buljovčić, Marija Grasl, Petar Šarčević, Kaspar Ulmer, nešto prije 
pokretanja inicijative i Bela Gabrić), a umjesto preminulog J. Buljovčića članom je 
inicijalnog uredništva postao Stevan Mačković. U novoj su se fazi rada pokazale 
osnovne teškoće u radu, a to su nepostojanje profesionalnoga institucionalnog ustro- 
ja 1 iskustva na poslovima ovakve vrste, a dodatni je problem bilo 1 to što neki, čak 
i najbliži suradnici, nisu mogli udovoljiti elementarnoj dinamici i kvaliteti rada. 
Usto, neke je od početnih stajališta, očekivanja i planova razvoj događaja u stanovi- 
toj mjeri izmijenio. Unatoč tomu, može se slobodno reći da je većina sudionika u 
radu na Leksikonu uspješno obavila pionirski pothvat objedinjavanja i izlaganja 
podataka o podunavskim Hrvatima — Bunjevcima i Šokcima. Valja naglasiti da su 
daljnju, odlučujuću materijalnu potporu osigurale Vlada Republike Hrvatske i 
Skupština Općine Subotica. 

I tako, dvije i pol godine nakon pokretanja inicijative nazvane Leksikon 
podunavskih Hrvata — Bunjevaca i Šokaca, izlazi prvi svezak, koji s osamdesetak 
natuknica obuhvaća slovo A. Premda je zamišljen opsežnije, na skromniji opseg 
prvog sveska utjecali su ne samo nužnost za prilagođavanjem objektivnim stva- 
ralačkim mogućnostima hrvatske zajednice u Vojvodini i Madžarskoj nego i svijest 
da prvi svezak ovakva projekta, zbog obilja posebnosti, ima istodobno i karakter 
pokusnoga ili pilotnog sveska. To, dakako, znači i da bi on mogao biti bolji, da ima 
propusta te da je u nekim segmentima rezultat mogao biti drukčiji, pa su stoga sve 
dobrohotne sugestije dragocjene i bit će razmotrene već za drugi svezak, koji je u 
pripremi. 

Hrvatsko akademsko društvo iz Subotice suradnicima je Leksikona podunavskih 
Hrvata — Bunjevaca i Šokaca pružilo punu stvaralačku i radnu slobodu, što je bilo 
dragocjeno za uspješan tijek projekta. Najveći dio posla u uređivanju prvog sveska 
iznijeli su Tomislav Žigmanov, Petar Vuković i Slaven Bačić, koji su gotovo svakod- 
nevnim konzultacijama i raspravama odlučujuće utjecali na strukturu ovog sveska. 
Lekturu svih tekstova napravio je Petar Vuković, a faktičku zadaću tehničkog ured- 
nika obavio je Tomislav Žigmanov. Posebno mjesto u pripremi sveska imaju mno- 
gobrojne osobe i institucije koje su pružile pomoć u prikupljanju i provjeri podata- 
ka ili su na druge načine pridonijele Leksikonu. Bez njih bi ovaj pionirski posao 
teško mogao biti napravljen, a sve ih je gotovo nemoguće poimence spomenuti. 


Zato sa zadovoljstvom možemo reći da Leksikon podunavskih Hrvata — 
Bunjevaca i Šokaca napokon počinje izlaziti na svjetlo dana te ga prepuštamo 
cjelokupnoj kulturnoj javnosti, a posebice hrvatskom puku koji naseljava ravnicu 
između Dunava i Tise. Želja nam je da dospije u što više bunjevačkih i šokačkih 
domova, da njihovim stanovnicima osvijesti bogatu i nedovoljno poznatu prošlost, 
da ih podsjeća na sadašnjost i bude im poticaj u budućnosti. 


dr. sc. Slaven Bačić 


PREDGOVOR DRUGOM IZDANJU 


Prvi svezak Leksikona podunavskih Hrvata — Bunjevaca i Šokaca, koji se pojavio 
prije tri i pol godine, bio je pokusni ili pilotni svezak, kojim se javnosti želio pred- 
staviti započet pionirski posao leksikografske obrade povijesti i suvremenosti 
Hrvata s prostora između Dunava i Tise. U šest svezaka koji su izašli nakon njega 
uredništvo je zadržalo koncepcijska stajališta 1z prvoga sveska, uz neke korekcije u 
metodološkoj obradi. Prvotna ideja o drugom izdanju Leksikona, kojemu bi se, 
cjelovitomu i u kvalitetnijoj opremi, pristupilo nakon obrade svih slova abecede, uz 
nužne dopune i ispravke, morala je biti korigirana: za sedam dosad objavljenih 
svezaka, uz osmi u pripremi, kulturna, ali i najšira javnost podunavskih Hrvata 
pokazala je iznimno zanimanje, što je rezultiralo potrebom da se ponovno tiska prvi 
svezak Leksikona, koji se više ne može nabaviti. 


U drugo izdanje prvoga sveska Leksikona uvršteno je nekoliko novih natuknica, 
u postojeće natuknice zabilježene su promjene nastale u međuvremenu, a provedeni 
su i ispravci tehničke naravi. Ovaj pristup uredništvo će zadržati i pri ponovljenim 
izdanjima drugih svezaka kad se za njima pokaže potreba. 


Uredništvo 

ABRAŠIĆ, Antun (Antal) (Subotica, 17. 
I. 1856. — Subotica, 5. I. 1917.), prosvjetni 
djelatnik. Sin Stipana i Marije, rođ. 
Benčik. Nakon osnovne škole u rodnom 
je mjestu završio i četiri razreda gimnazi- 
je 1871.—76. Radio je kao odgojitelj, a od 
osnutka Općinske muške građanske škole 
(Kčzsćgi polgari fiuiskola) 1892. radio je 
u njoj kao profesor i bio njezin prvi ravna- 
telj sve do 1916. (s prekidom 1897.—99., 
kad je ravnatelj bio Istvan Frankl). Od 
1899. sačuvana su Izvješća općinske 
muške građanske škole (Szabadka szabad 
kirdlyi varos kozsegi fitiskolajanak ertesito- 
je), koja je priređivao za tisak. U upravnom 
odboru Subotičke opće štedionice d.d. 
(Szabadkai Altalinos Takarćkpćnztar Rt) 
bio je 1908.—16. 
Lit.: I. Szentgyčrgyi, E. Bažant, Subotička biblio- 
grafija 1870-1918. A Szabadkai kiadvdnyok bibli- 
ogrdfidja, IL, Subotica, 1993. 

M. Grlica 


ADAMOVIĆ, plemićka porodica. Poro- 
dično ime izvedeno je iz osobnoga imena 
Adam i često je u Hrvata u Madžarskoj — 
bilo je rašireno gotovo na cijelom području 
nekadašnje Ugarske. Plemićki je naslov 
dobio Đuro 10. X. 1625. od kralja Ferdi- 
nanda u Bečkom Novom Mjestu. Poro- 
dični im se posjed nalazio u Lemešu, a u 
kraljevskoj je darovnici i najstariji u izvo- 
rima sačuvani spomen toga mjesta pod 
imenom Miletić. Plemstvo je objavljeno 
iduće godine u Požunskoj županiji, gdje je 
porodica bila nastanjena, u mjestu Kuklon. 
Iz Požunske su se županije pojedini člano- 


vi porodice raseljavali u druge županije: 
Bačku, Baranjsku, Congradsku, Tolnan- 
sku, Terenčenšku i Njitransku. 


U Bačku županiju prvi se doselio Ba- 
lint, koji je 1736. uvršten u županijski po- 
pis plemića na temelju plemićke svje- 
dodžbe Šomođske županije iz 1732. Na 
popisu plemića Bačke županije iz 
1754.—55. nalaze se Balint i Mijo. Njihovi 
su potomci Mirko i Gabor, koji su na popi- 
su plemića Bačke županije iz 1771. nave- 
deni kao stanovnici Lemeša. Plemstvo Mi- 
je Adamovića, odvjetnika, proglašeno je u 
Baji 1756. prema svjedodžbi Požunske 
županije iz iste godine. Od 1803. pripadni- 
ci te porodice više ne žive u Lemešu. Na 
popisu plemića 1841. u Baji bili su Franjo 
i Ivan Adamović. 

U Segedinu je 1700. zabilježen Mihael, 
1724. Gabriel, a poslije je važnu ulogu u 
gradu imao Balint Adamović. Porodica se 
u Segedinu u ispravama spominje do 1791. 
kao katolička. God. 1785. Petar Adamović 
i njegova sedmeročlana obitelj pojavljuju 
se u popisu »protokola ispovjedajuščih 
cerkve hrama sv. oca Nikolaja«, među pra- 
voslavnima. Ne zna se je li riječ o prelasku 
cijele porodice na pravoslavlje ili se nova 
porodica s istim prezimenom doselila u 
grad, no već 1793. porodično ime Adamo- 
vić nestaje i iz pravoslavnih crkvenih knji- 
ga i iz Segedina. 

Među važnijim članovima porodice iz 
XVIII. st. bio je spomenuti Mijo, bajski 
odvjetnik i glavni županijski odvjetnik 
1759.—81., plemićki suci županijskoga 

ADAMOVIĆ 


Grb porodice Adamović 


sudbenoga stola bili su Gabor i Mirko 
1766. te Antun 1778., a Balint je imao važnu 
ulogu u gospodarskom i trgovačkom živo- 
tu te u upravi u Segedinu. 


Ovu porodicu valja razlikovati od sla- 
vonske porodice Adamović (s dvjema lo- 
zama, Čepinski i Tenjski), koja je 1892. 
imala posjede i u Bačko-bodroškoj župa- 
niji. 

Opis grba: u plavom štitu na zelenoj 
uzvisini vuk sa sabljom; kaciga: uzdignut 
štit; plaštevi: crno-zlatni i plavo-srebrni. 


Lit.: Gy. Dudas, A bacskai nemes csaladok, A 
Badcs-Bodrogh vdrmegyei Tortenelmi Tdrsulat 
evkonyve, 4/1893, Zombor; G. Grosschmid, Ne- 
mes-Militics 1771-ik ćvben, A Bdcs-Bodrogh 
vdrmegyei Tortćnelmi Tdrsulat evkonyve, 2-4/1895, 
Zombor; 1. IvAnyi, Bunyev4c nemessegiink, A 
Bdcs-Bodrogh vdrmegyei Tortćnelmi Tdrsulat 
evkonyve, 1/1896, Zombor; Bdcs-Bodrogh vdr- 
megye egyetemes monografidja, I-Il, Zombor, 
1896; Gy. Dudas, A bacskai nemes csaladok 
čsszeirasa, A Bdcs-Bodrogh vdrmegyei Tortenelmi 
Tdrsulat 6vkonyve, 3/1897., Zombor; S. Borovszky 
(ur.), Bdcs-Bodrog vdrmegye, I-II, Budapest, b. g.; 
A. Sekulić, Narodni život i običaji bačkih Bunje- 
vaca. Zbornik za narodni život i običaje južnih 
Slavena, knjiga 50, Zagreb, 1986; L. Heka, A sze- 
gedi dalmatik, Szeged, 2000; M. Szluha, Bdcs- 
Bodrog vdrmegye nemes csalddjai, Budapest, 


2002. . 
A. Cota i L. Heka 


ADONY —>Džankutaran 


ADVENT (/at. adventus: dolazak), došašće, 
vrijeme od nedjelje najbliže spomendanu 
sv. Andrije (30. XI.) do Božića (25. XII.), 
razdoblje duhovne priprave za doček 
Božića, »dolaska Kristova«. Prvom nedje- 
ljom adventa počinje crkvena godina, na 
treću su Materice, a četvrte su nedjelje 
Oci. Za adventsko doba i za Božić u tradi- 
ciji podunavskih Hrvata vezuje se nekoli- 
ko pučkih običaja: rorata, Mikulaš, sv. Lu- 
ca te običaji na Badnji dan i Badnju večer, 


posebice betlemari. 
A. Stantić 


AGATIĆ, Bolto (Fancaga, madž. Baja- 
szentistvan, 28. XII. 1872. — Baja, 31. VIII. 
1945.), svećenik. Sin Petra i Petrone, rođ. 
Mandić. Pučku je školu završio u Baji, 
gimnaziju je pohađao u Baji i u Kiskunha- 
lasu 1884.—92., a bogoslovlje je studirao 
u Kalači 1892.—96., gdje je primio i 
svećenički red 24. VII. 1896. Kao župni 
vikar djelovao je u Gari, Sonti, Čonoplji i 
Somboru, a privremeni upravitelj župe bio 
je u Lemešu. Lemeškim župnikom postao 
je 1912., a 1918. dekanom Sombor- 
skoga dekanata. Na poticaj apostolskoga 
administratora Bačke apostolske admini- 
strature biskupa Lajče Budanovića u Le- 
mešu, na brijegu pokraj župne crkve, 
1928. dao je podići kapelu s kalvarijom. 
Biskup Lajčo Budanović posvetio ju je kao 
hodočasničko mjesto u čast Blaženoj Dje- 
vici Mariji, Posrednici Svih Milosti, jer 
bački vjernici zbog nove državne granice 
više nisu mogli hodočastiti ni u Jud (madž. 
Mariagyud) ni na Bajsku vodicu. Kapelu i 
kalvariju obnovili su lemeški vjernici na- 
stojanjem župnika Antala Egedija, koji 
je upravljanje župom preuzeo 1995. Aga- 
tić je 1938. bio upravitelj župe u Doroslo- 
vu, 1940. biskup mu je povjerio upravlja- 
nje župom u Kupusini, a od 1941. kao 
somborski dekan i lemeški župnik obav- 
ljao je dužnost duhovnoga pomoćnika u 
rodnoj župi. 

Lit.: Schematismus cleri archidioecesis Colocen- 
sis et Bacsiensis ad annum Christi 1942, 
Coloczae, b. g.; Schematismus primus Dioecesis 
Suboticanae ad annum Domini 1968, Subotica, 


1968; A. Sekulić, Marijanske pobožnosti podu- 


navskih Hrvata, Zagreb, 1985. : 
S. Beretić 


AGATIĆ, Ivan (Baja, 11. IV. 1940. — Tu- 
kulja, 6. I. 1995.), učitelj i kulturni djelat- 
nik. Sin Joze i Stane, rođ. Grgić. Iako je 
poučavati počeo u madžarskom naselju 
Dautovu (madž. Davod), često je odlazio u 
susjedno hrvatsko selo Santovo, gdje je 
ubrzo postao jednim od glavnih organiza- 
tora seoskoga kulturnoga života i vodite- 
ljem mjesne folklorne skupine. Nakon pre- 
seljenja u Budimpeštu najprije se zaposlio 
u hrvatsko-srpskom srednjoškolskom 
učeničkom domu, gdje se bavio ponajprije 
glazbenim odgojem učenika. Tu je djelat- 
nost nastavio na zemaljskoj razini kao su- 
radnik Demokratskoga saveza Južnih Sla- 
vena u Madžarskoj. Bio je organizator 
mnogobrojnih državnih kulturnih akcija, 
manifestacija, folklornih smotra i prireda- 
ba. Zaslužan je i za pokretanje te razvijanje 
zbornoga pjevanja među Hrvatima u 
Madžarskoj. Sudjelovao je u radu tukulj- 
ske Hrvatske manjinske samouprave od 


njezina osnutka 1992. 
M. Mandić 


AGJIĆ, Kajo (Pleternica, 19. I. 1805. — 
Požega, 1. XII. 1892.), franjevački provin- 
cijal, pedagog i teološki pisac. Nakon što 
je u rodnom mjestu završio osnovnu školu 
i gimnaziju, 1822. pristupio je franjevcima 
Provincije sv. Ivana Kapistranskoga i na- 
stavio školovanje na filozofskom učilištu u 
Našicama 1823.—25. te u bogoslovnim 
školama u Baji 1825.—27. i Vukovaru 
1827.—29. Premda je već 1829. počeo po- 
učavati teologiju u Vukovaru, tek je 1831. 
položio ispit za predavača moralne i pasto- 
ralne teologije u Budimpešti. Dogmatsko 
bogoslovlje predavao je u Vukovaru 
1829.—30. i Mohaču 1830.—31., a u Vuko- 
varu je poslije poučavao i moralno i pasto- 


AGJIĆ 


ralno bogoslovlje te pedagogiku 1831.—39. 
U tom je gradu bio i upravitelj mjesne 
pučke škole 1839.—45., dekan bogoslovne 
škole 1839.42. te filozofskoga učilišta 
1842.—46., a u Požegi ravnatelj gimnazije 
1848.—52. Obavljao je upravne službe de- 
finitora 1845.—48. te generalnoga vizitato- 
Ta u vlastitoj provinciji 1866. i u Provinci- 
Ji sv. Ladislava 1869. U dva je navrata 
(1857.—60. i 1869.—72.) bio na čelu Pro- 
vincije sv. Ivana Kapistranskoga te je, kao 
provincijal, stolovao u Budimu. 


Za potrebe studenata preveo je pri- 
ručnik moralnoga bogoslovlja Josepha 
Stapfa Epitome tehologiae moralis, a pri- 
jevod je objavio pod naslovom Sastav bo- 
goslovlja delorednog (Budim, 1847.). 
Namjeravao je prirediti i priručnik crkvene 
povijesti koristeći se priručnikom Miklosa 
Cherriera /nstitutiones historiae ecclesia- 
sticae. Zbog svojega školskoga rada od vr- 
hovne je uprave franjevačkoga reda dobio 
najviši prosvjetni naslov /ector iubilatus. 
Obavljao je službu samostanskoga star- 
ješine u Vukovaru 1839.—45. i u Požegi 
1848.—51., 1852.—54., 1876.—78. i 1881.—82.; 
u Vukovaru je bio i župnik. Priredio je no- 
vo izdanje pastoralnoga priručnika Emeri- 
ka Pavića Ručna knjižica (Budim, 1837.), 
pregled povijesti svoje pokrajinske zajed- 
nice Schematismus Provinciae S. Ioannis a 
Capistrano (Budim, 1847.), lekcionar Sti- 
jenja i Evangjelja (Zagreb, 1851.; Požega, 


Kajo 
Agjić 


AGJIĆ 


1865.) i ponovno objavio drame Ivana Ve- 
likanovića o sv. Tereziji i sv. Margareti 
Kortonskoj Dvije ćudoredne predstave 
(Požega, 1862.). Namjeravao je prirediti 
povijest svih muških i ženskih katoličkih 1 
pravoslavnih samostana u banskoj Hrvat- 
skoj, ali nije našao suradnike. Kulturnim 
radom nastavljao se na svoje prethodnike i 
učitelje Grgu Cevapovića i Marijana Jaića, 
aktivno sudjelujući u narodnom preporodu 
i promičući preporodne ideje u Serbskom 
letopisu (1834.), Ilirskim narodnim novi- 
nama (1836.), Serbskom narodnom listu 
(1838.) i Slavoncu (1863.—64.). 


Djela: Štijenja i Evangjelja za sve nedilje i svetko- 
vine priko godine, Zagreb, 1851 (Požega, 1865); 
Uspomena gimnazie požeške, Zagreb, 1852; Poviest 
manastira Požeškog, reda s. Franje Serafinskog, 
Deržave kapistransko-bulgarsko-vlaške, Zagreb, 
1865. 


Lit.: I. Damiš, Ulomci za povijest Katoličke crkve 
u Hrvata, Zagreb, 1995 (s bibliografijom); F. E. 
Hoško, Franjevačke visoke škole u kontinentalnoj 
Hrvatskoj, Zagreb, 2002; R. Skenderović, 
Sudjelovanje slavonskih franjevaca u nacional- 
nom pokretu podunavskih Hrvata tijekom 19. i 
početkom 20. stoljeća, Scrinia Sclavonica, br. 6, 


Slavonski Brod, 2006. 
F. E. Hoško 


AGRARNA REFORMA, u širem smislu 
niz mjera koje se donose radi postizanja 
krupnih promjena u društveno-ekonom- 
skim i vlasničko-posjedovnim odnosima u 
poljodjelstvu. U užem smislu zamjena jed- 
nih društveno-ekonomskih odnosa drugi- 
ma i nova raspodjela zemljišnoga posjeda 
na poljodjelske proizvođače. O karakteru 
vlasti ovise i obilježja agrarne reforme. 


1. Elemente agrarne reforme u Bačkoj 
ima primjena Urbara za Ugarsku iz 1767. 
(Urbar Marije Terezije), kojim su, radi 
pravne sigurnosti i ujednačenosti, podrob- 
no regulirana uzajamna prava i obveze vlas- 
tele 1 zavisnih seljaka, premjerena je i kla- 
sificirana zemlja, točno su popisani poda- 
nici i dr. Na temelju Ugarskoga urbara do- 
neseni su urbari i za pojedina područja, pa 
su npr. Aljmaš i Čavolj dobili svoje urbare 
1772., a Tukulja 1770. 


Dokidanje feudalnih i uspostava kapi- 
talističkih odnosa u poljodjelstvu u razvi- 

jenim zemljama zapadne Europe počeli su 
tijekom XVII. i XVIII. st., najprije u En- 
gleskoj, a zatim u Francuskoj i drugdje. U 
Habsburškoj Monarhiji feudalni su odnosi 
normativno ukinuti u razdoblju 1848.—52., 
ali je oslobađanje seljaka od feudalnih op- 
terećenja u praksi trajalo dulje jer su oni 
trebali otkupiti zemlju od feudalnih gospo- 
dara. 


2. U Jugoslaviji su provedene dvije 
agrarne reforme, prva nakon Prvoga i dru- 
ga nakon Drugoga svjetskoga rata. U obje 
su motivi za provođenje bili ponajprije na- 
cionalno-politički, a tek u drugom redu 
ekonomski 1 socijalni. 

U prvoj, kojoj su prethodili veliki 
državno-društveni lomovi i stvaranje juž- 
noslavenske državne zajednice, cilj je bio 
dokidanje zaostataka feudalnih odnosa i 
raspodjela zemlje bezemljašima, ali se na 
Bačku i druge dijelove Vojvodine gledalo 1 
kao na teren pogodan za buduću koloniza- 
ciju. Ujesen 1918. snažan revolucionarni 
agrarni pokret seoske sirotinje i bezem- 
ljaša najviše je zahvatio upravo krajeve 
bivše Austro-Ugarske. Radi njegova suzbi- 
janja regent Aleksandar već je 6. I. 1919. 
svojom Proklamacijom potvrdio da će se 
agrarna reforma provesti. Osniva se Mini- 
starstvo za agrarnu reformu, koje će raditi 
1919.—32. Ubrzo, 25. II. 1919., i Vlada 
donosi program Prethodne odredbe za pri- 
premu agrarne reforme, kojim je, uz raz- 
rješenje preostalih feudalnih odnosa, pred- 
viđena i eksproprijacija velikih posjeda (fi- 
deikomisi i posjedi iznad maksimuma, ko- 
jije bio određen od 100 do 500 jutara) te 
predaja površina u vlasništvo seljacima 
koji obrađuju zemlju. Nakon tih načelnih 
odluka i izrade programa slijedilo je neko- 
liko tisuća stranica zakona, uredaba, nare- 
daba, uputa i cirkulara. Država je naknad- 
no sankcionirala da veleposjedničku zem- 
lju privremeno mogu zadržati i oni koji 
su je već bili zaposjeli, čime je počeo više 
od deset godina dug provizorij u kojem će 
se stvoriti pogodno tlo za cijeli niz maki- 
nacija i zloporaba od strane državnih tije- 
la. Do 1921. Ministarstvo za agrarnu refor- 
mu vode demokrati, a zatim s manjim pre- 
kidima Radikalna stranka. I Pavle Radić 


bio je 1925. ministar agrarne reforme. 
Agrarna će se reforma pokazati kao golo 
političko sredstvo u cijelom razdoblju par- 
lamentarne vladavine. No nakon počinja- 
nja tih procesa agrarni su socijalni pokreti 
ipak splasnuli. 


U Vojvodini, gdje su feudalni odnosi 
ukinuti prijašnjom reformom, velik posjed 
feudalnoga podrijetla već se otprije počeo 
pretvarati u posjed kapitalističkoga tipa. U 
Vojvodini, Slavoniji i Srijemu pod sekven- 
tar je stavljeno više od 1,5 milijuna kata- 
starskih jutara. Zemlja je oduzimana od 
privatnih vlasnika, crkvenih općina, grado- 
va i općina. I od subotičke općine oduzeto 
je više od 20.000, a od veleposjednika više 
od 6000 jutara zemlje. 

Uočljiva je i razlika u prosječnoj ko- 
ličini zemlje koja je dijeljena kolonistima 
— 8 jutara prema nešto više od 2, koliko su 
dobivali mjesni agrarni interesenti. Stvara- 
ju se nova sitna seljačka gazdinstva kolo- 
nista iz brdskih krajeva, optanata, emigra- 
nata i dobrovoljaca. To je iziskivalo i cije- 
li niz agrarno-tehničkih pitanja, parcelaci- 
ju posjeda, podizanje kuća za koloniste, 
gradnju putova, kanala, bunara i škola u 
novim naseljima. U sjevernoj Bačkoj 
izgrađeno je više naselja za koloniste (danas 
zvane i »stari kolonisti«): Aleksa Šantić, 
Mali Beograd, Mišićevo, Novi Žednik, 
Bajmočka Rata i dr. U tim krajevima zem- 
lju su besplatno dobivali samo dobro- 
voljci, svi ostali agrarni interesenti dobive- 
nu su zemlju morali otplatiti pod povolj- 
nim uvjetima, bilo izravno bivšim vlasni- 
cima bilo državi. Nijemci i Madžari bili su 
isključeni iz te agrarne reforme, što je, 
osim negativnih političkih posljedica, 
ostavilo traga i u zaostajanju u ukupnoj po- 
ljodjelskoj proizvodnji. 

God. 1931. donesen je Zakon o likvi- 
daciji agrarne reforme. Veleposjed je ipak 
opstao, agrarno pitanje nije u potpunosti 
riješeno, nego je samo ublaženo, a nakon 
kolonizacije stanovništva pretežito iz di- 
narskih krajeva etnička je struktura promi- 
jenjena, napose u sjevernim krajevima 
zemlje. Valja istaknuti i da su razmjerno 
najmanje zemlje dobili mjesni bezemljaši, 

jer su u njezinoj raspodjeli važniji bili kri- 
teriji druge naravi. 

U izmijenjenim okolnostima nakon 
Drugoga svjetskoga rata komunističke vla- 
sti realiziraju novu agrarnu reformu. Osno- 
ve za nju bile su Odluka AVNOJ-a o konfi- 
skaciji zemljišta državljana Njemačkoga 
Reicha i osoba njemačke narodnosti od 21. 
XI. 1944., Zakon o agrarnoj reformi i ko- 
lonizaciji od 23. VIII. 1945. i cijeli niz pro- 
pisa i tumačenja iz toga područja. Agrarna 
reforma bila je sada izraz opće politike so- 
cijalističke države, tj. uvođenja socijali- 
stičke osnove poljodjelstva. Posjedi koji su 
došli pod udar Zakona mogu se klasificira- 
ti u dvije kategorije: posjedi čijim vlasnici- 
ma nije davana naknada za oduzetu zemlju 
i posjedi čijim je vlasnicima naknada 
davana. U prvu su pripadali posjedi vele- 
posjednika, posjedi s više od 15-35 ha ob- 
radive zemlje koju vlasnik nije obrađivao s 
članovima svoje obitelji, posjedi banaka, 
novčarskih zavoda i industrijskih podu- 
zeća, posjedi crkava i samostana površine 
veće od 10 ha, posjedi pripadnika nje- 
mačke nacionalne manjine i drugih 
osoba kojima je konfiscirana poljodjelska 
imovina te posjedi odseljenih osoba koje 
se nisu vratile do 5. I. 1948. Drugu su sku- 
pinu činili posjedi poljodjelaca iznad 
zemljišnoga maksimuma (od 25 do 35 ha 
obradiva zemljišta ili 45 ha ukupnih 
površina) i posjedi nepoljodjelaca, tj. oso- 
ba kojima poljodjelstvo nije bilo glavno 
zanimanje, površine veće od 3, odnosno 5 
ha ako je bila riječ o voćnjacima ili vino- 
gradima. Iz stvorenoga agrarnoga držav- 
noga fonda dodjeljivana je zemlja poljo- 
djelcima bezemljašima, borcima NOV-a i 
POJ-a te invalidima, žrtvama i obiteljima 
žrtava fašističkoga terora. Usto se stvaraju 
državna poljodjelska dobra i zadruge. Ko- 
lonizacija boraca NOR-a počela je već pot- 
kraj 1944. 1 početkom 1945. na prostorima 
Vojvodine i Srijema. Bila je usmjerena 
ponajprije na posjede čiji su vlasnici bili 
Nijemci, kojih je bilo oko 400.000 i koji su 
imali oko 70.000 kućanstava. Kolonisti su 
dobivali 4,5—7 ha zemljišta, stambene zgra- 
de i inventar. Osnovana je Glavna komisija 
za naseljavanje boraca NOR-a i njihovih 
obitelji. Radikalna izmjena posjedovne 

strukture i usitnjavanje posjeda, praćeni 
protjerivanjem iskusnih i vrijednih nje- 
mačkih seljaka i naseljavanjem osoba ne- 
vičnih obradi zemlje i životu u ravničar- 
skim krajevima, ostavili su posljedice i u 
obliku smanjivanja poljodjelske proizvod- 
nje. Ta je agrarna reforma završena u ožuj- 
ku 1948. 


Još radikalnija agrarna reforma prove- 
dena je početkom 1953., nakon neuspjele 
kolektivizacije na selu, kad je Zakonom o 
zemljišnom fondu općenarodne imovine 
zemljišni maksimum smanjen na svega 10 
ha, a višak je predan državnim poljodjel- 
skim imanjima. Iako je zakonom bila pred- 
viđena naknada s dugogodišnjim rokom ot- 
plate, ta se predaja zemljišta u državno 
vlasništvo najčešće obavljala uz fiktivne 
darovnice, koje su seljaci, ako ne bi prista- 
li dobrovoljno, nakon fizičke torture ipak 
potpisivali. Za razliku od prve agrarne re- 
forme zemlja oduzeta prema tomu zakonu ni- 
je dodjeljivana privatnim osobama. Na- 
kon pada komunizma u Srbiji je 1991. do- 
nesen zakon kojim se zemljište oduzeto u 
sklopu agrarne reforme iz 1953. vraća 
bivšim vlasnicima ili njihovim nasljednici- 
ma. 

3. U Madžarskoj je nakon Prvoga 
svjetskoga rata agrarna reforma bila više 
simbolična, znatno ispod razmjera u sus- 
jednim zemljama, koje su zemljišnu refor- 
mu temeljile na podjeli velikih imanja ne- 
kadašnjih austrijskih i ugarskih velepos- 
jednika. Radikalna agrarna reforma prove- 
dena je nakon Drugoga svjetskoga rata, 
kad je u ožujku 1945. vlada izdala Dekret o 
zemljišnoj reformi. Veleposjedi su ekspro- 
prirani, siromašni seoski slojevi dobili su 
manje čestice, a na preostalim su površina- 
ma stvorena državna gospodarstva. No 
zadržavanje sitnih posjeda bilo je samo 
političko-taktički potez jer se već 1948. i u 
Madžarskoj, kao i u drugim zemljama tzv. 
istočnoga bloka, pristupilo prisilnoj ko- 
lektivizaciji zemlje i ukidanju privatnoga 
vlasništva. To je međutim i ovdje pro- 
uzročilo daljnju destimulaciju i umanjenje 
prinosa, zbog čega je provođen prisilni ot- 
kup poljodjelskih proizvoda. Zadruge su 
raspuštene u vrijeme revolucije 1956., ali 

je između 1958. i 1961. poljodjelstvo ponov- 
no bilo kolektivizirano, no ne s tolikom 
prisilom kao prije i uz zamah mehanizaci- 
je. U cjelini uzevši, madžarski su komuni- 
sti u odnosu na agrarnu reformu bili među 
najradikalnijima: privatno je farmerstvo u 
tradicionalnom smislu gotovo posve nesta- 
lo jer su se privatni poljodjelci ili pridružili 
kooperaciji ili posve napustili poljodjel- 
stvo. 

4. Budući da su Bunjevci i Šokci bili 
izrazito agrarne strukture sve do polovice 
XX. st., na njih agrarna reforma nije imala 
gotovo nikakva pozitivnoga utjecaja. Po- 
znato je bilo još za Austro-Ugarske koliko 
je zemlja bila cijenjena među seljacima i 
svakogodišnja se dobit ulagala u kupnju 
novih čestica, manjih ili većih. U staroj Ju- 
goslaviji siromašniji poljodjelci Bunjevci i 
Šokci, kao mjesni agrarni interesenti, 
uglavnom su ostajali izvan raspodjele zem- 
lje i samo je malen broj bunjevačkih op- 
tanata iz Bajskoga trokuta (osobe koje su 
se nakon Trianonskoga ugovora preselile 
iz Madžarske u Kraljevinu SHS) dobio sit- 
ne posjede. U tom razdoblju nije bilo ni 
znatnijih osnivanja kolonističkih sela na 
području na kojem su obitavali bački Hr- 
vati. Oduzimanje zemlje u sklopu agrarnih 
reforma nakon Drugoga svjetskoga rata 
teško je pogodilo bunjevačko i šokačko se- 
ljaštvo, a zemlja konfiscirana od njemač- 
kih seljaka dodjeljivana je uglavnom kolo- 
nistima u naseljima u kojima su nekad 
živjeli Nijemci (Bajmok, Stanišić i dr.). 
Prisilan otkup i nasilna kolektivizacija 
ostavili su duboke tragove u pojedinim 
obiteljima. Odredbe o »maksimu« zemlje 
poslije su izigravane prijenosom vla- 
sništva na druge članove obitelji, a imućni- 
je su poljodjelske obitelji pak »radile u 
arendu« velike površine zemlje. Uništava- 
nje privatnoga vlasništva u poljodjelstvu 
bilo je praćeno forsiranom industrijalizaci- 
jom i snažnom urbanizacijom, osobito u 
Madžarskoj, što je imalo znatna udjela u 
asimilaciji i odnarođivanju bačkih Hrvata. 
Vidljivo je to napose u uništavanju salaša 1 
salašarskoga načina života, u koji, zbog 
izoliranosti, asimilacijski utjecaji najmanje 
prodiru. 


Vraćanjem zemlje oduzete u sklopu druge 
jugoslavenske socijalističke agrarne refor- 
me dio je nepravda ispravljen, ali se čeka 
donošenje zakona o denacionalizaciji, što 
je osobito važno za Katoličku crkvu i dru- 
ge crkve, kojima su oduzete goleme ko- 
ličine obradive zemlje i šuma. Nepravde iz 
prve agrarne reforme teško da će ikad biti 
ispravljene. 

Lit: M. Mirković, O dvadesetogodišnjici naše 
agrarne reforme, Beograd, 1939; N. Gaćeša, 
Agrarna reforma i kolonizacija u Bačkoj 1918- 
1941, Novi Sad, 1968; D. Veselinov, Agrarno pi- 
tanje u Jugoslaviji, Beograd, 1981; P. Hanak (ur.), 
Povijest Mađarske, Zagreb, 1995. 


S. Mačković i S. Bačić 


AJNC (njem. eins: istovjetan, jednak) 1. 
»kecem« (kec), najjača u madžarskim 
igraćim kartama; 2. kartaška igra s vrlo br- 
zim obratom. U podunavskih se Hrvata 
tradicionalno igra madžarskim kartama. 
Cilj je igre imati u rukama vrijednost ka- 
rata što bližu broju 21. Karte vrijede ono- 
liko koliko naznačuju brojevi ispisani na 
kartama: 7, 8, 9 i »kraljica« 10, a likovi se 
broje prema sljedećim vrijednostima: 
»dolnjak« 2, »gornjak« 3, »kralj« 4 i »ke- 
cem« 11. Boja karata ne igra nikakvu ulo- 
gu. Vrijednost karata zbroj je vrijednosti 
svih karata u ruci. Igrači, kao i »bankaroš« 
(igrač koji je položio početni iznos novca 
za kartanje i koji dijeli karte) u početku do- 
bivaju dvije karte. Ako je igrač u dijeljenju 
dobio »kecema« i na njega opet »kecema« 
te ako je na desetku dobio »kecema« ili 
obratno, to je ajnc, najveća moguća vrijed- 
nost. Tko od igrača ima zbroj veći od 21, 
»tropa« je (ispada iz igre). Najniži zbroj 
karata na kojem se igrač može zaustaviti 
jest 15. U kutu kartaškoga stola nalazi se 
»pinka«, posuda u koju »bankaroš« nakon 
svakoga kruga kartanja stavlja dogovoren 
iznos za domaćina kartaša, jer je ova igra 
bila zabranjivana. Bezbroj je priča o tom 
kako su kockari u ajncu izgubili velike vri- 
jednosti, pa čak i sav imetak. 

A. Stantić 


AKADEMSKO DRUŠTVO, oblik udru- 
ge. Društva toga tipa okupljala su najprije 
studente, a zatim i srednjoškolce te gra- 


AKADEMSKO DRUŠTVO 


đane s akademskom naobrazbom oko pro- 
jekta nacionalnoga prosvjećivanja i potica- 
nja opće, političke, gospodarske i kulturne 
izobrazbe širih društvenih slojeva popular- 
nom nakladničkom djelatnosti, pučko-pro- 
svjetnim predavanjima i sl. Potkraj XIX. st. 
utemeljivala su se u manjim europskih na- 
rodima koji su težili nacionalnoj emanci- 
paciji, a poslije i nacionalnomu osvje- 
šćivanju. 

Prva je takva udruga među Bunjevci- 
ma u Ugarskoj bilo Akademsko društvo 
Antunović, utemeljeno 1913. u Budimpešti. 
Nastalo je kao dio širega hrvatskoga kato- 
ličkoga pokreta, koji je pokrenuo krčki bi- 
skup Anton Mahnič. U sklopu toga pokre- 
ta osnovana su i akademska društva Hrvat- 
ska u Beču, Preporod u Grazu, Kačić u 
Innsbrucku, Krek u Pragu, Dan u Beogra- 
du te Domagoj u Zagrebu. 


Nakon Prvoga svjetskoga rata u Subo- 
tici je utemeljeno Hrvatsko akademsko 
društvo Antunović 1924. i Hrvatsko aka- 
demsko društvo Matija Gubec 1938., a u 
Zagrebu je osnovano Hrvatsko akademsko 
društvo Bunjevac 1927. Nakon Drugoga 
svjetskoga rata svoj je rad pokušalo obno- 
viti Hrvatsko akademsko društvo Matija 
Gubec u Subotici 1945., ali bez većega 
uspjeha. Premda djelovanje pojedinih 
društava nije trajalo jednako dugo i nije bi- 
lo jednako uspješno, ona su vjerno odra- 
žavala opći smisao akademskih društava i 
bila su, kako im i nazivi govore, otvoreno 
hrvatski orijentirana. 


U novije doba u Subotici je utemeljeno 
Hrvatsko akademsko društvo 1998., koje 
se, s obzirom na članstvo i ciljeve, uneko- 
liko razlikuje od tradicionalnih akadem- 
skih društava. Ono naime teži okupljanju 
visoko naobraženih članova hrvatske za- 
jednice iz cijele SRJ, odnosno Srbije, te 
njihovu angažiranju u prvom redu na znan- 
stvenim projektima šire važnosti. Prosvje- 
titeljska je komponenta u programu 
Društva izražena u manjoj mjeri. 

Lit.: M. Čović, A. Kokić, Bunjevci i Šokci, Jero- 
nimsko svjetlo, br. 33, Zagreb, 1939; M. Evetović, 
Kulturna povijest bunjevačkih i šokačkih Hrvata 
(rukopis); S. Vitković, Nastanak i razvoj Hrvat- 
skoga katoličkoga pokreta. Izlaganje na znanstve- 

AKADEMSKO DRUŠTVO 


nom simpoziju o Ivanu Merzu, Zagreb, 14. XII. 
1996 (www.ffdi.hr/ivan-merz/knjige_o_ivanu/sim- 
pozij-vitkovic.htm); Statut Hrvatskog akadem- 
skog društva, Subotica, 1998. 


Lj. Vujković Lamić i S. Bačić 


AKADEMSKO DRUŠTVO ANTUNOVIĆ, 
udruga bunjevačkih i drugih hrvatskih 
sveučilištaraca utemeljena 1913. u Budim- 
pešti kao dio širega hrvatskoga kato- 
ličkoga pokreta, u sklopu kojega su osni- 
vana i druga katolička društva u Hrvatskoj 
i izvan nje. 

Nekoliko pisaca spominje osnivanje te 
udruge, ali ne donosi druge podatke te je 
njezino djelovanje do danas neistraženo. 
Može se osnovano pretpostaviti da je Prvi 
svjetski rat prekinuo rad Društva ubrzo na- 
kon njegova osnutka. 


Lit.: A. Šokčić, Veze Bunjevaca s drugim Hr- 
vatima, Hrvatska enciklopedija, 3, Zagreb, 1942; 
S. Vitković, Nastanak i razvoj Hrvatskoga 
katoličkoga pokreta. Izlaganje na znanstve- 
nom simpoziju o Ivanu Merzu, Zagreb, 14. 
XII. 1996 (http://www.fFfdi.hr/ivan-merz/knji- 
ge_o_ivanu/simpozij-vitkovic.htm). 


K. Čeliković i S. Bačić 


AKOV (madž. ako: vjedro, kabao), mjera 
za volumen, koja se rabila pri mjerenju vi- 
na i rakije, a često i žitarica. Bila je po- 
znata još u starom Rimu pod imenom 
urna. Odgovara mjeri poznatoj i kao »vje- 
dro« (hrv.), »Eimer« (njem.) te »cseber« 1 
»včdčr« (madž.). U srednjem se vijeku 
spominje u obliku okrugla drvenoga suda. 
Veličina akova mijenjala se tijekom vre- 
mena, a razlikovala se i u pojedinim kraje- 
vima i mjestima. Za Bačku je najvažniji 
bio požunski akov, koji je i sam varirao te 
mu se volumen računao od 54,137 do 
54,444 litre. Jedan akov sadržava 32 pinte 
ili oke, odnosno 64 holbe požunske mjere. 
U puku se akov zadržao i nakon uvođenja 
jedinstvenoga metričkoga sustava u Ugar- 
skoj 1876. Nakon Prvoga svjetskoga rata 
brzo je nestao iz uporabe. 

Lit.: M. Vlajinac, Rečnik naših starih mera u toku 
vekova, 1, Beograd, 1961; 1. Bogdan, Regi magyar 


mertćkek, Budapest, 1987. : 
A. Stantić 


ALABURIĆ (Halaburić), jedna od naj- 
važnijih hrvatskih porodica u povijesti Se- 
gedina. Prezime je izvedeno iz naziva za 
onoga koji viče, koji je glasan. 

Sa spomenom Georgiusa Alaburitya, 
kojega su segedinski notari bilježili i kao 
Halaburicsa ili Hallaburu, prezime se pojav- 
ljuje već 1688., dakle odmah nakon oslo- 
bođenja grada od Turaka. Jerko Ha- 
laburity (Allaburics) bio je 1720. jedan od 
vojnika graničara koji su branili grad od 
mogućih turskih provala. Poput drugih do- 
seljenika — Nijemaca, Srba i Hrvata Dal- 
matinaca, i on je živio u Palanku, danas 
središnjem dijelu grada. Iz popisa poreznih 
obveznika znamo da je imao vinograd, a 
bavio se i proizvodnjom rakije. Iz kasnijih 
popisa razvidno je da je u tom dijelu grada 
imao i kuću, što nije bilo uobičajeno, jer su 
mnogi majstori koji su živjeli u Palanku 
zbog prenapučenosti kuće uglavnom 
unajmljivali. Poslije se porodica proširila 
pa su gospodarili na dvjema adresama. 
Gregorius Alaburity u drugoj je polovici 
XVIII. st. bio poznat gostioničar, a njego- 
vi potomci Michael i Paulus još su više 
proširili porodično ime na cijeli grad. 

Osobitost je što se to porodično ime poja- 
vljuje samo u Segedinu, a nema ga u dru- 
gim naseljima s hrvatskim pučanstvom. 
Alaburići su živjeli u dijelu grada s dose- 
ljenim pučanstvom, pa se stoga u mnogo- 
brojnim ispravama spominju u pravnim 
radnjama u kojima su sudionici Hrvati 
Dalmatinci, odnosno Srbi i Nijemci. Ipak, 
najviše je u promicanju prezimena učinio 
poznati madžarski pisac, svećenik, mate- 
matičar i sveučilišni profesor Andras Dugo- 
nics, inače i sam hrvatskoga podrijetla, koji 
je često spominjao da je njegova majka Ha- 
laburićnć Imre Katalin (1711.—63.) »bila 
udovica sina Lovre Alaburića (Alabority 
LGrinc)«. 


Lit.: L. Heka, A szegedi dalmatdk, Szeged, 2000. 
L. Heka 


ALADŽIĆ, Viktorija, rođ. Vujković La- 
mić (Subotica, 14. III. 1959.), arhitektica, 
znanstvenica, književnica. Kći Franje i 
Elizabete, rođ. Praznik. Diplomirala je na 


Arhitektonskom fakultetu u Beogradu 
1985., gdje je i magistrirala 2001. temom 
Nastanak i razvoj najamnih kuća u Suboti- 
ci tijekom XIX. i početkom XX. st. Doktorski 
rad Utjecaj zakonodavstva na prostorni 
razvoj Subotice od XVIII. do druge polovine 
XX. st. obranila je na Geografskom fakulte- 
tu u Beogradu 2007. Poviješću arhitekture 
bavi se od 1985. Bila je sudionica nekoli- 
ko međunarodnih konferencija o zaštiti i 
revitaliziranju graditeljskoga naslijeđa u 
Madžarskoj, Rumunjskoj, Slovačkoj, Češ- 
koj, Sloveniji, Italiji 1 Poljskoj. Stručne 
radove s područja povijesti i razvoja arhi- 
tekture te kratke priče objavljivala je u 
časopisima Orszagepito, Milemlek vede- 
lem (Budimpešta), Zbornik radova Građe- 
vinskog fakulteta u Subotici, Territorium 
(Beograd), Edinburgh Archi-tecture Revue 
(Edinburgh), Tiszatdj (Segedin), Polja (No- 
vi Sad), Rukovet i Uzenet (Subotica) te u Su- 
botičkim novinama. Od 2001. asistentica je 
na Građevinskom fakultetu u Subotici. Ob- 
javila je tri knjige kratkih priča, autobio- 
grafskih, realističkih i nadrealističkih. Mo- 
tivi u dijelu njezinih priča usko su vezani 
za konkretne arhitektonske prostore i gra- 
dove. 


Djela: Putovanje u Firencu, Subotica, 1989; Zgra- 
da subotičkog pozorišta (suautorica G. Prčić Vuj- 
nović), Subotica, 1992; Šljivin cvet, Subotica, 
1993; Sunčani grad, Subotica, 1998; Viktor 
Miškovsky a sučasnd ochrana pamiatok v stred- 
nej Europe (suatori I. Gojdič i dr.), Bratislava-Bu- 
dimpešta, 1999; Secesija u Subotici (suautori K. 
Martinović Cvijin i dr.), Subotica, 2002; Hunga- 
rian Ceramics from the Zsolnay Factory (katalog, 
suautori P. Acs i dr.), New York, 2002; 
Gradotvorci, I-II (suautori M. Grlica i G. Prčić 
Vujnović), Subotica, 2004-2006. 


S. Bačić 


ALAGA (Allaga), plemićka porodica. Pre- 
ma predaji podrijetlom je iz Dalmacije. 
Plemstvo je od kralja Karla III. dobio Pe- 
tar 15. VII. 1722. u Požunu, a proglašeno 
je 3. IV. 1723. na skupštini Bačke župani- 
je u Baji. Pripadnike porodice izvori spo- 
minju 1687. u Kaćmaru, 1716. u Somboru, 
a 1722. u Subotici. Petar Alaga držao je 
1728. pod arendom pustaru Aljmaš, koju je 
preuzeo od grofa Marka Cobora te je za 


ALAGA 


nju plaćao 759 forinta na godinu. Od 1748. 
članovi porodice naseljavaju Lemeš. Među 
lemeškim plemenitašima na plemićkom 
popisu za 1754./55. nalaze se Pajo i Ivan, 
na popisu za 1797. zabilježen je Petar, a 
1798. više pripadnika te velike porodice. 
Porodica je dobila darovnicu na posjede 
u Lemešu 1803., nakon čega je nosila pri- 
djevak »Nemesmiliticsi« (Lemeški). Na 
popisu plemića iz 1841. u Lemešu su zabi- 
lježena 33 člana te porodice. 

Iz nje potječe nekoliko poznatijih oso- 
ba: Petar Alaga bio je od 1790. novosadski 
senator te gradski kapetan 1797.—99. i glav- 
ni sudac 1799.—1801., a obnašao je i druge 
dužnosničke časti; sin spomenutoga Paje 
Stipan bio je sudac Bačke kraljevske table, 
a unuk Karlo arhivar Bačke županije; 
Emerik je bio sudionik u revolucionarnim 
gibanjima 1848.; Geza skladatelj i 
glazbenik; Oto odvjetnik; Gaja nuklearni 
fizičar, jednako kao i njegov sin Miroslav 
Alaga-Bogdanović. 

Pripadnici porodice žive u Lemešu. 
Porodica čuva originalnu grbovnicu s vi- 
sećim pečatom. 


Grb 
porodice 
Alaga 


Opis porodičnoga grba: u plavom polju 
na zelenom brežuljku, uzdignut na dvije 
noge i oslonjen o nagnut bijeli stup, dvore- 
pi zlatni lav. Nakit: kaciga s krunom, iz nje 
izrasta zlatni orao, koji u desnoj kandži 
drži sablju krivošiju; plaštevi zlatno-plavi 1 
srebrno-crveni. 


Izvor: Arhiv Vojvodine, Fond BBŽ, 1728/69. orig. 
lat. 1 list od 4. V. 1728. 


ALAGA 


Lit.: Gy. Dudas, A bacskai nemes csaladok, A 
Bdcs-Bodrogh megyei Tortenelmi Tdrsulat e6v- 
Konyve, 4/1983, Zombor; G. Grosschmid, Ne- 
mes-Militics 1771-ik ćvben, A Bdcs-Bodrogh 
vdrmegyei Tortenelmi Tdrsulat 6ćvkonyve, 24/1985, 
Zombor; 1. Iv4nyi, Bunyevac nemessćgiink, A 
Bdcs-Bodrogh megyei Tortćnelmi Tdrsulat e6v- 
Konyve, 1/1896, Zombor; = Bdcs-Bodrogh vdr- 
megye egyetemes monografidja, I-Il, Zombor, 
1896; Gy. Dudas, A bacskai nemes csaladok 
čsszeirasa, A Bdcs-Bodrogh megyei Tor- 
tćnelmi Tdrsulat ćvko&nyve, 3/1897, Zombor; S. 
Borovszky (ur.), Bdcs-Bodrog vdrmegye, I-II, 
Budapest, b. g.; V. Stajić, Građa za političku 
istoriju Novog Sada, Novi Sad, 1951; A. Sekulić, 
Narodni život i običaji bačkih Bunjevaca. Zbornik 
za narodni život i običaje južnih Slavena, knjiga 
50, Zagreb, 1986; M. Szluha, Bdcs-Bodrog vdr- 
megye nemes csalddjai, Budapest, 2002. 

A. Čota i S. Bačić 


ALAGA, Gaja (Lemeš, 3. VIII. 1924. — Zag- 
reb, 7. IX. 1988.), nuklearni fizičar. Rođen 
u uglednoj bunjevačkoj obitelji od oca Mar- 
tina i majke Stane, rođ. Vujević. Osnovnu 
školu polazio je u rodnom mjestu, a gim- 
naziju u Somboru. Studij je počeo na Teh- 
ničkom fakultetu u Budimpešti, a nastavio 
ga je u Zagrebu na Tehničkom i Prirodo- 
slovno-matematičkom fakultetu, gdje je 1 
diplomirao 1950. 


U to vrijeme skupina studenata Ivana 
Supeka, među kojima je bio i Gaja Alaga, 
na Prirodoslovno-matematičkom fakultetu 
čini snažan iskorak prema vrhunskoj teo- 
rijskoj fizici, a Alaga je 1951. izabran i za 
asistenta. Na specijalizaciju odlazi u jedno 
od najuglednijih svjetskih središta teorijske 
fizike, na Institut Niels Bohru Kopenhagenu, 
gdje je boravio 1952.—54. Odmah nakon do- 
laska u kreativnu znanstvenu atmosferu u 
Kopehnagenu pridružuje se mladim znan- 
stvenicima K. Alderu (Švicarska), A. Bo- 
hru (Danska) i B. Mottelsonu (SAD). 


Doktorirao je 1955., za docenta je iza- 
bran 1958., izvanredni je profesor postao 
1961., a redoviti profesor u Zavodu za teo- 
rijsku fiziku — Prirodoslovno-matema- 
tičkoga fakulteta 1966. Sudjelovao je u 
znanstvenom radu na Institutu Ruđer 
Bošković u Zagrebu, na Institutu Niels 
Bohr u Kopenhagenu i u Lorentz Ratida- 
tion Laboratory u Berkeleyu, Kalifornija, 

na minchenskom Sveučilištu Ludwig 
Maximilian i dr. Predavao je na neko- 
liko inozemnih sveučilišta: u New Yorku 
1964.—65., u Parizu 1967., na Sveučilištu 
Ludwig Maximillian u Miinchenu 1973.—74. 
i u Uppsali 1977. 


Gaja 
Alaga 


Ubrzo nakon otkrića K-izbornih pravi- 
la intenziteta za beta- i gama-prijelaze u 
deformiranim atomskim jezgrama 1955., 
za koje su Bohr i Mottelson 1975. dobili 
Nobelovu nagradu, Alaga je i sam otkrio 
jedan novi asimptomski tip izbornih pravi- 
la u deformiranim jezgrama i objavio član- 
ke u američkim znanstvenim časopisima 
Physical Review 1955. i Nuclear Physics 
1957. Ta dva znanstvena rada pripadaju 
među najviše citirane publikacije hrvat- 
skih znanstvenika u svjetskoj znanstvenoj 
literaturi. Pravila intenziteta i izborna pra- 
vila za deformirane jezgre ostaju važnim 
elementom svjetske znanstvene baštine pod 
općeprihvaćenim nazivom Alagina pravila. 
U svojem kasnijem dugogodišnjem znan- 
stvenom radu ostvario je svjetske znan- 
stvene prodore i na drugim područjima. 
Sam te skupa s G. Ialongom izračunao je 
karakteristike jezgara žive i zlata (Bulletin 
of the American Physical Society, 1959.; 
Physics Letters, 1966.; Nuclear Physics, 
1967.). Iz tih je izračuna izrastao model je- 
zgre — tzv. Alagin model — koji dobro opi- 
suje obilježja jezgara u prijelaznom pod- 


ručju između steričnih i veoma deformira- 
nih. Sa suradnicima u Institutu Ruđer 
Bošković poopćio je pravila intenziteta i 
izborna pravila vibracijskih jezgara uzi- 
majući, uz nulti član, i najvažnije korekci- 
je prvoga reda (Proceedings of Internatio- 
nal Conference on Nuclear Physics, Min- 
chen, 1973.). Zajedno s V. Paarom kla- 
sificirao je stanja jezgara u području naj- 
većega momenta vrtnje primjenom vibra- 
cijskoga modela i spomenutih izbornih 
pravila te našao uvjete u kojima se tzv. mo- 
del grozdova svodi na model aharmo- 
ničnoga vibratora i jedne čestice (Physics 
Letters, 1976.; Fizika, 1977.; Supplement I, 
1.; Nuclear Instruments and Methods, 
1977.). Osim nuklearne strukture, kon- 
stanta Alagina znanstvenoga interesa bili 
su i fundamentalni problemi interpretacije 
kvantne mehanike. Napisao je prvu hrvat- 
sku monografiju o nuklearnoj fizici u okvi- 
ru udžbenika 1. Supeka Teorijska fizika i 
struktura materije (Zagreb, 1964.). 

Za svoj znanstveni rad primio je mnoga 
priznanja, a obavljao je i mnogobrojne dužnos- 
ti. Za izvanrednoga člana JAZU-a izabran je 
1968. Dobitnik je republičke nagrade 
Ruđer Bošković za važno znanstveno ot- 
kriće 1968. te počasne medalje Sveučilišta u 
Bruxellesu. Proglašen je počasnim članom 
Madžarskoga fizikalnoga društva Lordnd 
Eotvos 1972. Bio je dekan Prirodoslovno- 
matematičkoga fakulteta, predstojnik Za- 
voda za teorijsku fiziku na tom fakultetu, 
predstojnik Znanstvenoga vijeća Instituta 
Ruđer Bošković, pročelnik Odjela za teorij- 
sku fiziku na tom institutu, predsjednik 
Društva matematičara i fizičara Hrvatske, 
predsjednik Sekcije nuklearnih fizičara 
Jugoslavije, predsjednik Sveučilišne za- 
jednice za fiziku Hrvatske, savjetnik Insti- 
tuta Jožef Stefan u Ljubljani, glavni i odgo- 
vorni urednik Fizike, znanstvenoga 
časopisa Saveza udruženja matematiča- 
ra, fizičara i astronoma Jugoslavije, član 
Komisije Europskoga fizikalnoga društva, 
član uredništva Phisics Letters, jednoga 
od vodećih svjetskih znanstvenih časo- 
pisa, i Acta Physica Austriaca te predsjed- 
nik Matične komisije za fiziku. Obnašao 
je i mnoge druge stručne funkcije. Na 


ALBERT 


mnogim međunarodnim konferencijama o 
nuklearnoj fizici u zemlji i inozemstvu 
(Francuska, Italija, SR Njemačka, SSSR, 
Madžarska, Rumunjska, Austrija) bio je 
predavač, predsjedatelj, savjetnik i organi- 
zator. Na njegov je prijedlog u Dubnu 1968. 
stvorena mreža međunarodnih regionalnih 
centara za nuklearnu fiziku. 
Pokopan je u Lemešu. 

Lit.: Hrvatski biografski leksikon, 1, Zagreb, 
1983; V. Paar, Gaja Alaga 1924.—1988., Ljetopis 
Jugoslavenske akademije za godinu 1988., knj. 
92, Zagreb, 1989. 

A. Čota 


ALAGA, Martin (Lemeš, 7. VIII. 1890. — 
Lemeš, 29. I. 1974.), zemljoposjednik. Sin 
je Gaje i Sibe, rođ. Vujević. Kao austro- 
ugarski vojnik u Prvom je svjetskom ratu 
dospio na rusku frontu, a nakon rata pri- 
ključio se Listopadskoj revoluciji. U 
SSSR-u je boravio 7 godina. Nakon po- 
vratka bio je zagovarač komunističkih ide- 
ja, iako je pripadao sloju bogatijih velepo- 
sjednika. Vrijedio je za iznimno načitana i 
muzički naobražena. Otac je nuklearnoga 


fizičara Gaje Alage. 
A. Čota 


ALBERT, Florian (Santovo, 15. IX. 
1941.), nogometaš i trener. Po majci Man- 
di Jelić, Šokici iz Santova, hrvatskoga je 
podrijetla. Od početka do kraja svoje no- 
gometne karijere igrao je u najglasovitijem 
madžarskom klubu Ferencvdros, kao pr- 
voligaš od 1958. Otad je brzo i neprekidno 
napredovao. U razdoblju 1959.—74. čak je 
75 puta bio član madžarske nogometne re- 
prezentacije i za to je vrijeme postigao 31 
pogodak. God. 1960. sudjelovao je na 
Olimpijskim igrama, gdje je madžarska 
momčad osvojila treće mjesto, a osvajanju 
brončane medalje pridonio je i na Europ- 
skom prvenstvu 1964. Na Svjetskom prven- 
stvu 1966. Albert je već bio vodeći madžar- 
ski nogometaš. God. 1967., kao najbolji 
europski nogometaš, dobio je Zlatnu loptu, 
odličje koje je 1956. utemeljio pariški list 
France Football. Nogometašku je karijeru 
završio 1974. Nakon toga radio je u Fe- 
rencvdrosevu uredu, a 1978.—79. bio je tre- 

ALBERT 


ner u Libiji. Vrativši se u Madžarsku, pre- 
uzeo je odgoj pomlatka Ferencvdrosevih 
nogometaša. Bavi se i novinarstvom, član- 
ke objavljuje napose u novinama Lab- 
darugds, Nepsport, Sport, Sporthirek. 


Lit.: Ki kicsoda Magyarorszdgon?, Budapest, 2000. 
M. Mandić 


ALDUMAŠ (tur. aldim: kupiti; akče: 
novčić > aldumakče > aldumašče; madž. 
aldomas), čašćenje u povodu obavljene 
kupoprodaje nekretnine, stoke, vrjednijih 
stvari ili obavljena opsežnijega posla. Su- 
dionici posla ugovorili bi gdje će, što i ko- 
liko popiti, a obično je plaćao onaj koji je 
primio novac. Piće kojim se ovako časti 
naziva se aldumaščem. Najčešće je to bilo 
vino u obližnjoj gostionici. 

A. Stantić 


ALEKSANDROVO —>Šandor 


ALEKSANDROVO SALAŠI (Aleksan- 
drovi salaši), područje jugoistočno od Su- 
botice, odnosno od njezina dijela Aleksan- 
drova (Šandora). Nastalo je nakon Prvoga 
svjetskoga rata postupnom izgradnjom i 
koncentriranjem salaša na pustari Alek- 
sandrovo, po kojoj je područje i dobilo 
ime, te je pred Drugi svjetski rat obu- 
hvaćalo 225 salaša. God. 1961. imali su 
1569 stanovnika. Nakon podjele Subotice 
na mjesne zajednice našli su se u okviru 
Mjesne zajednice Aleksandrovo, s kojom 
se otad zajedno iskazuje i broj stanovnika. 
Na području Aleksandrovo salaša nalazi se 
proštenište Bunarić. 


Lit.: O proizvodnim snagama Subotice 1964, Su- 
botica, b. g; M. Popović, J. Dinić, Urbano- 
geografska proučavanja naselja Jugoslavije, Beo- 
grad, 1978; B. Bukurov, Subotica i okolina, Novi 
Sad, 1983. 

S. Stantić 


ALFA —>Književno društvo Alfa 


ALKAZAR, partizanska baza na Skende- 
rovu na salašu Lajče Jaramazovića. Baze 
su bile skloništa za skriveni boravak pro- 
gonjenih pripadnika pokreta otpora, pog- 
lavito komunista. Najčešće su se nalazile 
ispod samih salaša i pomoćnih objekata te 
u dvorištima, ali koji put su bile i dalje od 
salaša. Ulazi u njih bili su dobro kamufli- 
rani, npr. kukuruzovinom ili slamom, a 
žene i djevojke brinule su se za skrivene 
borce. Prva partizanska baza u subotičkom 
ataru, poslije nazvana Sevastopolj, bila je 
od ljeta 1943. na salašu Đurice Stevanova 
na Cikeriji, a većina preostalih kopanih 
baza nastala je do ljeta 1944., kad se očeki- 
vao dolazak i smještaj Subotičkoga parti- 
zanskoga odreda. U Tavankutu je tada pos- 
tojalo bar 16 partizanskih baza, što uko- 
panih u zemlju, što skrivenih u kamarama 
slame, na tavanima, u dvostrukim zidovi- 
ma zgrada i sl., a bilo ih je i u Maloj Bosni, 
Đurdinu, Bikovu, Kelebiji te u samoj Su- 
botici. Tijekom rata nijedna nije otkrivena. 
U rujnu 1944. iskopana je najveća baza na 
području Tavankuta, nazvana Alkazar, 
nedaleko od željezničke postaje u Sken- 
derovu (Gornji Tavankut), koja je postala 
središtem partizanskoga pokreta u Tavan- 
kutu. 


Aleksandrovi salaši 

Subotički partizanski odred, krećući se 
prema Subotici s područja Bačke Palanke, 
gdje je formiran 23. VIII. 1944., stigao je 
5. IX. u Tavankut. Njegovi pripadnici 
skrili su se po bazama, a u Alkazaru je bilo 
smješteno zapovjedništvo. O dočeku parti- 
zana svjedoci zabilješka zapovjednika 
Jovana Mikića — Spartaka: »Jednostavno 
nevjerojatno, teško je opisati s kolikim nas 
oduševljenjem dočekuju. Tri četvrtine bu- 
njevačkih salaša spremne su da nam budu 
baze«. U odred su se u Tavankutu uključili 
novi borci te je i reorganiziran, no za 
mnoge nije bilo oružja. Pripreme za prot- 
jerivanje madžarske vojne posade u 
Tavankutu obavljane su upravo u Alka- 
zaru, a u noći s 8. na 9. X. akcija Subo- 
tičkoga partizanskoga odreda uspješno i 
provedena. Jednaka je akcija ponovljena u 
Subotici u noći s 10. na 11. X. 


Lokacija baze označena je 1960., sama 
je baza restaurirana 1979., kad je postav- 
ljena i spomen-ploča, a 1997. rekonstru- 
irana je. 

Lit: J. Klarski, Borbeni put žena ustaničkog 
Tavankuta, u: Zene Vojvodine u ratu i revoluciji 
1941-1945, Novi Sad, 1984; J. Klarski, Crveni 
pesak, Subotica, 1985; B. Duranci, V. Gabrić 
Počuča, Javni spomenici Opštine Subotica, 
Subotica, 2001. 

S. Mačković 


ALLAGA, Geza (Bečej, 25. III. 1841. — Ba- 
ja, 19. VIII. 1913.), skladatelj i glazbenik. 
Sin je Imrea i Emme, rođ. Fazekas. Gim- 
naziju je završio 1841. u Baji. Orgulje je 
počeo svirati 1855., a 1857. upisao se na 
odsjek za orgulje bečkoga konzervatorija. 
Studij je završio 1861. 


Postao je autor prve operete na 
madžarskom jeziku pobijedivši na natje- 
čaju za glazbu na tekst Istvana Bćnyei- 
ja Zaljubljeni kantor (A szerelmes kdn- 
tor), koji je raspisao tadašnji ravnatelj bu- 
dimskoga Narodnoga kazališta Gyčrgy 
Molnar. Od 1865. dirigent je u Pečuhu te je 
ondje skladao i glazbu za operetu Dlakavi 
vuk (Szakdllas farkas) na tekst Imrea Szi- 
getija. U školskoj godini 1867./68. preda- 
vao je u subotičkoj gimnaziji. U Baju se 
preselio 1870. i ondje je radio kao profesor 


ALMAŠ 


glazbe. Članom Velike kraljevske opere 
pri Narodnom kazalištu u Budimpešti po- 
stao je 1884. U to je doba napisao operete 
Amerikanac (Az amerikai) na tekst Edea 
Szigligetija, Đavolji jastuk (Az ordog 
pdrndja) na tekst Kalmana Totha i Bez- 
nađe u sanduku (Nyomorusdg a korsoban) 
na tekst Jenća Rakosija. 


Od 1880. posvetio se sviranju na cim- 
balu te mu je u Madžarskoj uspio vratiti 
ugled. Napisao je i dva udžbenika za svira- 
nje na tom glazbalu, od kojih je prvi 
doživio tri izdanja. God. 1890. utemeljio je 
Obiteljski krug ljubitelja cimbala (madž. 
Cimbalom csaladi k&rben). Skladao je za 
cimbal, orgulje i klavir. 

Lit.: I. Ivanyi, Szabadka szabad kirdlyi vdros 
tortćnete, Il, Szabadka 1892; A Pallas Nagy 


Lexikona, 1, Budapest, 1893; Magyar Eletrajzi 


Lexikon, Budapest, 1967. ž 
A. Cota 


ALLAGA, Imre (Baja, 25. III. 1813. — 
Baja, 12. VIII. 1893.), sudionik revolucije 
1848., glavni gradski bilježnik u Baji. Sin 
je Ivana i Marije, rođ. Illćs. Kao zastupnik 
Riđice tijekom revolucije 1848. sudjelo- 
vao je u posljednjem (nezakonitom) U gar- 
skom saboru. Vladino povjerenstvo za 
gornju Bačku uhitilo je nakon istrage sve 
članove toga sabora. Dvije godine poslije 
Allaga je osuđen na smrt, ali je ipak pomi- 
lovan. Nakon toga otišao je u Baju, gdje je 
promijenio prezime u von Agafi. Ondje je 
bio glavni gradski bilježnik od 1873. do 
smrti. 
Lit.: A. Sekulić, Bački Hrvati, Zagreb, 1991; M. 
Szluha, Bdcs-Bodrog vdrmegye nemes csalddjai, 
Budapest, 2002. 

A. Cota 


ALMAŠ (madž. R4calm4s), naselje na 
Dunavu južno od Budimpešte. Poznato du- 
navsko pristanište nekoliko kilometara sje- 
verno od Dunaujvarosa, u Fejerskoj župa- 
niji, 3451 st. (2001.). 


Naziv mu potječe od madžarske riječi 
almds, »mjesto obraslo (divljim) jabuka- 
ma«. Spominje se od prve polovine XIV. 
st. Na mjesto madžarskoga stanovništva, 
pobijenoga i raseljenoga za Petnaestogo- 


13 


Almaš 
(Racalmas) 


Dunafčldvar 
VoANS 


dišnjega rata 1591.—1606., Turci ovamo 
početkom XVII. st. naseljavaju Srbe i Hr- 
vate te u madžarski naziv mjesta tad ulazi 
i pridjev Rac. Tijekom povijesti ovdašnji 
su Hrvati, koji su sebe nazivali Racima, po- 
sve prešućivani, odnosno uvrštavani među 
»grkoistočne Race«, jer je Srba bilo više. 
No matične knjige katoličke župe bjeloda- 
no potvrđuju da je ovdje stoljećima živjela 
i manja skupina Hrvata, a hrvatski se jezik 
očuvao do 1940-ih. 


Lit.: 1. Ivanić, O Bunjevcima : povesničko-narodo- 
pisna rasprava, Subotica, 1894; J. Karoly, 
Fejćr vdrmemegye tortćnete, I-IV, Szćkes- 
fehćrvar, 1896—1901; L. Kiss, Foldrajzi nevek 
etimologiai szotdra, Budapest, 1980. 

Ž. Mandić 


ALJMAŠ (Bački Aljmaš, Bačaljmaš, 
madž. Bacsalmas), gradić između Baje i 
Subotice u Bačko-kiškunskoj županiji, de- 
setak kilometara udaljen od današnje 
madžarsko-srpske granice, 7609 st. (2001.). 
Ime mu potječe od madžarske riječi hal- 
mos, »humkast, brežuljkast«, a južnosla- 
venski su ga doseljenici preimenovali u 

Almaš, Aljmaš, što se glasovno podudara s 
madžarskom riječju almds (»jabučji, ja- 
bučni«). Prijašnja službena imena: Halmos, 
Halmas, Almas, Fels6-Alma4s, Radonity, 
Radonity ili Almas, Almaska szelo, 
Almas, Bacs-Almas, Bacsalmas. 

Prvi poznati spomen mjesta potječe iz 
XIV. st., kad se među posjedima porodice 
Czobor spominje i Halmos. U tursko je do- 
ba zabilježen kao Halmas, odnosno Haj- 
mas, u okviru Bajske nahije. God. 1543. 
Kalačkoj nadbiskupiji plaća 20 forinta 
crkvene desetine; 1580. ima 25, a 10 godi- 
na poslije 35 kuća; 1678. spominje se kao 
selo. Nakon izgona Turaka tu stanuju »Hr- 
vati i Dalmatinci«. Kao komorska pustara 
susreće se 1703. Nakon Rakdczijeve bune 
1711. naselje se obnavlja i Hrvati ga po- 
novno napučuju. Popis bajskoga kotara 
1714./15. tu bilježi 7 hrvatskih obitelji, 
1720. ima ih 6, a 1727./28. samo su 2 hr- 
vatska porezna obveznika. Zbog turske se 
opasnosti Aljmašani 1716. sklanjaju u Su- 
boticu te je 1726. nenaseljena pustara. Ka- 
lački nadbiskup 1731. ovamo naseljava 
Madžare. God. 1738. ima 263 stanovnika, 
za koje duhovno skrbe franjevci redodržave 
Bosne Srebrene iz subotičkoga samostana. 
Zupa je u Aljmašu utemeljena 1740., a otad 
se vode i matične knjige. Prije toga pripa- 
dao je Subotici. Podružnice župe bili su Bi- 
kić 1743.—76., Boršot 1740.—76. i Kunbaja 
do 1805. Crkva posvećena sv. Lovri iz- 
građena je 1759., a današnja, posvećena 
Uzvišenju svetoga križa, 1823. Sve do 
1923. aljmaški su župnici bili isključivo 
Hrvati. Sa 77 hrvatskih obitelji zabilježen 
je 1768. kao isključivo »ilirsko«, tj. hrvat- 
sko mjesto. Do 1772. selo se nalazilo za- 
padnije, na prostoru današnje čestice Stari 
Aljmaš, a spomenute ga je godine na da- 
našnjem mjestu obnovio vlastelin Mato 
Rudić te je selo tada dobilo i svoj urbar. 
God. 1773. ima 95 hrvatskih, 8 madžar- 
skih i 3 slovačke obitelji. Stotinjak nje- 
mačkih obitelji iz Wirttemberga doselilo 
se 1784., 1786. i 1791. Potkraj XVIII. st. 
bilježe ga kao madžarsko-hrvatsko mjesto, 
iako 1797. većinu stanovnika čine Nijem- 
ci: 236 njemačkih, 205 hrvatskih, 59 
madžarskih i 5 slovačkih obitelji. Kraljev- 
skom su darovnicom 1803. dio Aljmaša 


Baja 


Jozsefh&za- 


AMBAR 


Aljmaš (Bacsalmas) 


dobila četiri člana plemićke porodice 
Antunović te ta porodica otad nosi pridje- 
vak Aljmaški. Naselje je 1808. postalo 
trgovištem. Sredinom XIX. st. zemljište 
(29.480 jutara) sastoji mu se od 18 dijelo- 
va, koji su u vlasništvu plemićkih porodi- 
ca: šest pripada Rudićima, tri Antunovi- 
ćima, po dva Koranayima, Kovačićima, 
Nćmetszegijima i Šiškovićima, a jedan 
Vermesima. Za župnikovanja Ivana Antu- 
novića 1842.—59. Aljmaš poprima gradski 
izgled, podignuto je više javnih zdanja. 

Hrvatska (bunjevačka) škola ukinuta je 
1887., a nakon toga hrvatski se predaje sa- 
mo kao neobvezatni predmet. Hrvata je 
1880. bilo 1493, a 1890. — 1374 (ukupan 
broj stanovnika 11.498). God. 1900. u Alj- 
mašu živi 4673 Nijemca, 3292 Madžara i 
1317 Hrvata; 1941. ukupno je imao 11.146 
stanovnika, Hrvata je 1945. bilo 1349, 
1960. — 1158 (ukupan broj stanovnika 
9736), 1980. — 684 (ukupan broj stanovni- 
ka 8526). 


Mnoštvo hrvatskih mikrotoponima pot- 
vrđuje duboku ukorijenjenost bunjevačkih 
Hrvata u tom mjestu, a na brojnost 
tomošnjih Hrvata upućuje 419 različitih 
hrvatskih prezimena. God. 1972. uteme- 
ljen je Divan-klub, a 1992. Hrvatska samo- 
uprava, koji skrbe za održavanje kulture i 
jezika bunjevačkih Hrvata. Svake se godi- 
ne priređuju Antunovićev i Miroljubov 
dan. Od glasovitih Aljmašana hrvatskoga 
podrijetla izdvajaju se svećenik Ivan Eve- 
tović (1860.—1923.), pjesnik Ante Eveto- 
vić Miroljub (1862.—1921.) i kulturni dje- 
latnik Matija Evetović (1894.—1972.). 


Lit: G. Grosschmid, Magyarhon nćpe- 
sedćsćnek Aattekintćse, figyelemmel BAcs-Bo- 
drogh varmegye tčrtćnelmćre, Bdcs-Bodrogh 
vdrmegye Tortćnelmi Tdrsulat evkonyve, 4/1887, 
Zombor; Bdcs-Bodrogh vdrmegye egyetemes 
monografidja, 1-11, Zombor, 1896; S. Boro- 
vszky (ur.), Bdcs-Bodrog vdrmegye monogrdfidja, 
I, Budapest, b. g.; S. Borovszky (ur.), Pest-Pilis- 
Solt-Kiskun vdrmegye, 1, Budapest, b. g.; 1. Ivanyi, 
Bdcs-Bodrog vdrmegye foldrajzi 6s tortenelmi 
helynćvtdra, 1. Szabadka, 1909; P. Pekić, Povi- 
jest Hrvata u Vojvodini, Zagreb, 1930; ]J. 
Rapcsanyi, Magyar vdrosok monogrdfidja. Baja 
es Bdcs-Bodrog vdrmegye kozsegei, Budapest, 
1934; T. Vanyo, Belgradi piispčkčk jelentćsei a 
magyarorszagi h6doltsag viszonyair6l 1649-1673, 
Leveltdri Kozlemenyek, 1/1971, Budapest; K. 
Eperjessy, Bacs-Kiskun, illetve a hajdani Bacs- 
Bodrog megye a II. J6zsefkori orszagleirasban, u: 
Badcs-Kiskun megye multjabćl, 11, Kecskemćt, 
1979; A. Sekulić, Hrvatski bački mjestopisi, Za- 
greb, 1994; Ž. Mandić, Mikrotoponimija bunje- 
vačkih Hrvata u Madžarskoj, Folia onomastica 
Croatica, 10, Zagreb, 2001. 

Ž. Mandić 


ALJMAŠ, mjesto u istočnoj Hrvatskoj, 
—>Bili Aljmaš 


AMBAR dijal. (tur. hambar: skladište), 
hambar, manji objekt za čuvanje pšenice, 
pojavljuje se u XVIII. st. Prije toga žito se 
čuvalo u žitnim jamama, a one su se za- 
držale do XIX., ponegdje čak i do XX. st. 
Gradio se od materijala koji se nalazio uz 
vodne tokove ili vodene površine: od ple- 
tera — vrbova pruća i trske. Pleter se obljep- 
ljivao blatom, bijelio s unutarnje, a često i 
s vanjske strane. Krov je bio trščan, u 
novije doba od crijepa. Oblik vjerojatno 
potječe iz Sumadije, odnosno iz južne Sr- 

Ambar 

bije, a podsjeća na pučki graditeljski ob- 
lik vajat, koji je bio izrađivan od drveta. 
Dvije ili više vrsta žitarica u ambaru su 
držane u vrećama, a unutrašnjost većih 
ambara, u koje se moglo smjestiti 2-5 tona 
žitarica, dijeljena je pomičnim pregrada- 
ma. Na gazdinstvu se nalazio u dvorištu is- 
pred stambenoga objekta kako bi bio pod 
stalnim nadzorom domaćina, ali uvijek ta- 
ko da ne smeta ukućanima. Katkad je po- 
stavljan na saonike (donji dio saonica) ka- 
ko bi prema potrebi mogao biti pre- 
mještan. Danas sačuvani ambari uglavnom 
su postavljeni na stupove od opeke visoke 
oko 50 cm i više nisu u funkciji. 


Ovakav tip ambara može se susresti sa- 
mo na prostoru sjeverne Bačke, u okolici 
Subotice i na subotičkim salašima. Nema 
ih sjevernije u međuriječju Dunava i Tise, 
a južnije postoje samo u drugim oblicima i 
od drugoga materijala. To se objašnjava 
načinom poljodjelske proizvodnje: u sje- 
vernoj je Bačkoj najviše zastupljena bila 
proizvodnja žitarica, a sjeverno i južnije 
od Subotice razvijenije je bilo stočarstvo. 
Lit.: A. Sekulić, Bački Hrvati, Zagreb, 1991; M. 
Đekić, Ambari i čardaci u Vojvodini i problemi 
njihove zaštite, 25, Saopštenja, Beograd, 1993. 


A. Rudinski i A. Stantić 


AMBETUŠ dijal. (lat. ambitus: pod- 
strešje; ambio: obilaziti koga, umiljavati 
se), natkriven prostor ispred stambenoga 
objekta, trijem, gang (njem. Gang: hod, 
hodanje), u prenesenom smislu hodnik, 
predsoblje. 

1. Kao funkcionalni element tzv. pa- 
nonske kuće pojavljuje se sredinom XIX. 

st., a potpuno se ustalio na tom tipu kuće 
na prijelomu XIX. i XX. st. Ispočetka je bio 
proširena nadstrešnica iznad jedinoga ulaza 
u stambeni objekt, no taj se prostor postup- 
no funkcionalno osmišljavao u dio prošire- 
noga stambenoga prostora. Tako se u raz- 
vojnom pogledu razlikuju tri tipa: a) otvo- 
reni, b) poluotvoreni i c) zazidani, najprije 
s jedne, a poslije i s dviju strana. 


Prvotni trijemovi ambetuši bili su 
načinjeni od drvenih stupova od »drača« 
(bagrema) i bili su potpuno otvoreni. U dru- 
goj fazi zatvaraju se drvenom parapetnom 
ogradom između stupova, nerijetko i zida- 
nom. Zatim se iz funkcionalnih razloga 
počinju zatvarati s jedne strane — za »špajc« 
(smočnicu) ili kombinirano kao poluetaža 
za »špajc« s vratima za silazak u podrum 
ispod njega. Na vanjskom dijelu vrata po- 
prečno su bile pričvršćene »prečage« 
(prečke) koje su služile za penjanje u 
smočnicu. Ta se polifunkcionalna prostori- 
ja nalazila po pravilu u stražnjem dijelu 
otvorenoga ambetuša nasuprot pročelju 
kuće. U konačnoj fazi zatvara se i prednji 
dio ambetuša sa suprotne strane, najčešće 
po funkciji pretvoren u kuhinju ili sobicu, 
čime i završava njegova razvojna linija. 


Posljednja faza u razvoju ambetuša 


2. Na salašima su ambetuši bili prednji 
ulaz u kuću iz »avlije« (dvorišta) i imali su 
»vrataca« (mala vrata od tla do visine 
pojasa) kako se psi i perad spriječili da 
uđu. U njemu se nalazio pomoćni stol s 
klupama za kojim se jelo ljeti po kišnom 
vremenu. S obiju strana »vrataca« bio je 
»banak« (gornja površina niskoga pre- 


gradnog zida), koji je služio i kao naslon 
promatraču jer su se iz ambetuša mogla vi- 
djeti vrata staja i »korlata« (ograđenoga 
vanjskoga prostora za goveda, koji je ujed- 
no bio i deponij stajnjaka). Na kraju ambe- 
tuša često je bio silaz u podrum, a u 
mnogima se, osobito na salašima, nalazio 
se i krevet, u kojem je spavao domaćin te 
je noću mogao čuti ako se događalo nešto 
neželjeno. 

Početkom XX. st. u gradu i na selu am- 
betuši su se počeli ostakljivati i prerastati u 
predsoblja, što je bila daljnja razvojna faza 
panonske kuće. U neke se kuće u naseljima 
s ulice ulazilo na »vrataca« i onda ravno 
kroz ambetuš, a u druge se moglo ući samo 
na veliku kapiju u dvorište i onda kroz am- 
betuš u sobu. U ambetušu stambenih zgra- 
da u naseljima nalazi se stol s klupom i ne- 
koliko stolaca za odmor u hladovini. I tu je 
često ograđen niskim zidom nalik na »ba- 
nak« u salašarskom ambetušu, a unu- 
trašnjost je obično ukrašena lončanica 
obješenima uza zid. 

Lit.: B. Ćupurdija, Stambena arhitektura subotič- 
kih salaša, majura i poljoprivrednih kombinata : 
panonska kuća, Beograd, 1990; A. Sekulić, Bački 
Hrvati, Zagreb, 1991. 

A. Rudinski i A. Stantić 


AMBROŠIĆ, Franjo (Virovitica, 8. X. 
1924.), kirurg. Osnovnu i srednju školu 
pohađao je u Virovitici, a studij medicine 
završio je u Zagrebu 1950. Upošljava se 
najprije u Općoj bolnici u Puli, gdje je 
1955. specijalizirao kirurgiju. Od 1956. do 
1962. bio je načelnik Kirurškoga odje- 
la Gradske bolnice u Cetinju. U međuvre- 
menu je 1961. na Medicinskom fakultetu u 
Sarajevu habilitirao radnjom o problemu 
ehinokokoze u Crnoj Gori, koja je tiskana 
kao knjiga. God. 1962. prelazi u Sombor, 
gdje je načelnik Kirurškoga odjela Opće 
bolnice sve do umirovljenja. Primarijat je 
dobio 1967. Osnovna su mu područja 
znanstvenoga interesa kirurgija (opća, 
dječja, vaskularna, torakalna i neurokirur- 
gija) te srodne grane koje se s njom pre- 
pleću: onkologija, anesteziologija i ehino- 
kokoza. U praksi je bio poznat osobito po 
kirurgiji trbušnih organa. Iz navedenih je 


AMBROZOVIĆ 


područja objavljivao znanstvene i stručne 
radove u domaćim i inozemnim časopisi- 
ma, ponajprije u Italiji i Njemačkoj. U jed- 
nom je mandatu bio zastupnik Socijalno- 
zdravstvenoga vijeća Skupštine SAP Voj- 
vodine. Za svoj je rad dobio nekoliko na- 
grada i priznanja. U mirovinu je otišao 
1990. Živi u Somboru. 

Lit.: Hrvatski biografski leksikon, 1, Zagreb, 1983. 


T. Žigmanov 


AMBROZOVIĆ, plemićka porodica. Ple- 
mićki je list i grb Marija Terezija dodijeli- 
la 1760. Ivanu i njegovu sinu Ladislavu. 
Ivan je imao velike zasluge što je Požega 
postala slobodnim kraljevskim gradom 
1765. Tada je izabran za gradskoga suca u 
razdoblju 1765.—68. te za doživotnoga se- 
natora. Članovi porodice pokapani su u 
grobnici pod požeškom župnom crkvom 
sv. Terezije. U Požegi je porodica izumrla 
prije 1821. 


Grb 
porodice 
Ambrozović 


Jedan ogranak porodice Ambrozović 
naselio se u drugoj polovini XVIII. st. u 
Sombor. Franjo se spominje 1780. kao 
somborski senator. Njegov sin Ivan Nepo- 
muk bio je pjesnik, odvjetnik, senator i za- 
stupnik u Ugarskom saboru, a Ivanov sin 
Bela savjetnik pri ugarskom Ministarstvu 
trgovine. Jedan Belin sin, Dezider, bio je 
književnik i tajnik Madžarskoga umjet- 
ničkoga društva u Budimpešti, a drugi sin 
Lajčo bio je veliki župan u Baji 1906.—10. 

Opis porodičnog grba: iz gornjega 
dijela štita izvire crta koja dopire do sre- 

dine štita, dijeleći ga na tri dijela. U gor- 
njem crvenom dijelu vojnička desnica sa 
sabljom, a s desne strane u srebrnom polju 
iz crte koja razdvaja izlazi crn orao, koji 
drži crven mač. S lijeve strane u plavom 
polju zlatan lav, koji drži djetelinu s tri 
lista. Šljem: između crnih raširenih 
orlovskih krila djetelina s tri lista. Plaštevi: 
plavo-zlatni; crveno-srebrni. 

Lit.: Hrvatski biografski leksikon, 1, Zagreb, 
1983; A. Sekulić, Bački Hrvati, Zagreb, 1991; M. 
Szluha, Bdcs-Bodrog vdrmegye nemes csalddjai, 


Budapest, 2002. 
S. Bačić 


AMBROZOVIĆ, Bela (Sombor, 20. I. 
1835. — Budimpešta, 9. III. 1905.), ekonom- 
ski i tehnički pisac, savjetnik u ugarskom 
Ministarstvu trgovine, visoki činovnik u 
Ministarstvu željeznica. Sin Ivana Ambro- 
zovića. God. 1863. oženio se Gizom 


Meszlćnyi, unukom Lajosa Kossutha, koja 
je s roditeljima živjela u New Yorku u emig- 
raciji. Kako je nakon dvije godine Giza 
umrla, oženio se poslije njezinom sestrom 
Ilonom Meszlenyi. 


Bela 
Ambrozović 


Još kao student pomagao je oko plani- 
ranja željezničkoga mosta između Stras- 
bourga i Kehla. Kao inženjer radio je u 
ravnateljstvu željeznice u Štajerskoj. Nad- 
zornik željeznice u Ministarstvu za promet 
postao je 1867., a poslije i starješina Glav- 
noga nadzornoga ureda. Sudjelovao je kao 
predstavnik madžarske vlade u Bruxellesu 
1885. na Prvom međunarodnom kongresu 

o željeznici. Imao je važnu ulogu u izgrad- 
nji i razvoju madžarskih željeznica i njiho- 
vu uključivanju u međunarodni željeznički 
promet. 


Bio je urednik glasila Madžarskoga 
inženjerskoga i građevinskoga društva 
Magyar Mećrnčk- 6s Epitćszegylet Kozlonyćt 
(1869.—78.), gdje je objavljivao i članke. 
Kao priznat stručnjak za tehničke znanosti 
objavio je veći broj stručnih radova i iz- 
vornih znanstvenih članaka, kojima je una- 
prijedio i ekonomske znanosti, a pisao je 
na madžarskom, njemačkom, talijanskom 
i francuskom jeziku. Bio je suradnik 
časopisa Kozlekedćs (Prometovanje), a 
radove su mu prevodili i objavljivali čak 1 
newyorški stručni časopisi. Pisao je i pri- 
godne stihove, koji su objavljivani u glasi- 
lu Društva, a neke je 1882. objavio u listu 
Vasdrnapi Ujsdg (Nedjeljne novine). 
Važnije su mu studije: Celszerui volna e a 
magyar dllamvasutakat bćrbeadni — vagy 
azok kezelćset magdn vdllalatokra bizni, 
Budapest, 1871.; De ['utilite de chemins de 
fer — au point de vue de I 'ćconomie poli- 
tique et du calcul de cette utilitć, Brussel, 
1888.; Der gemeinwirt-schaftliche Nutzen 
der Einsenbahnen und dessen Berech- 
nung, Wien, 1888. (iste je godine djelo ob- 
javljeno i na talijanskom jeziku u Milanu, 
a prevedeno je i na druge jezike); Messung 
der wirtschaftlichen Kraft von Lćindern, 
Wien, 1898. 

Pokopan je u Somboru. 


Djela: A zonadijszabds ćs elmeletem, Budapest, 
1893; Az dr ćs fogyasztds, illet6leg termeles kozti 
viszony, Budapest, 1895; A technikus kćrdeshez, 
Budapest, 1896; A tudomdny erdekćben, Buda- 
pest, 1896; Orszdgok  gazdasdgi  erejenek 
osszemćrese, Budapest, 1897. 


Lit.: S. Borovszky (ur.), Magyarorszdg vdr- 
megyći es vdrosai, Bdcs-Bodrog vdrmegye, Il, Bu- 
dapest, b. g.; S. Vasiljević, Znameniti Somborci, 
Sombor, 1989. 

S. Beretić 


AMBROZOVIĆ, Dezider (Dezs6) (Bu- 
dim, 24. II. 1864. — Budimpešta, 17. I. 
1919.), pisac, novinar, prevoditelj. Sin Be- 
le Ambrozovića. Završio je pravni fakultet 
i kao odvjetnik stekao diplomu doktora 
prava. U razdoblju 1885.—94. bavio se ka- 


zališnom i glazbenom kritikom u časopisu 
Egyetertćs (Sloga). Tajnik je Državnoga 
madžarskoga društva likovnih umjetnika 
(Orszagos Magyar Kćpzomuvćszeti Tarsu- 
lat) 1895.—1915. i urednik časopisa Dru- 
štva Miucsarnok (Umjetnički paviljon) 
1898.—1901. Objavljivao je pripovijetke 
i pjesme u više podlistaka tadašnjih novi- 
na. Prevodio je s ruskoga na madžarski. 
Poznati su njegovi prijevodi Puškinova To- 
mana Kapetanova kći, podužih govora 
grofa Sokofljuba, Čehovljevih i Gogolje- 
vih novela, a prevodio je i Tolstoja (Rat i 
mir), Gorkoga, Turgenjeva i dr. Bio je ko- 
lekcionar umjetnina. Dio njegove zbirke 
od više od 250 umjetnina, uglavnom 
umjetničkih slika, nalazi se u današnjem 
Muzeju Ferenca Mora u Segedinu. 
Lit: A Pallas Nagy Lexikona, 1, Budapest, 
1893; Magyar Eletrajzi Lexikon, Budapest, 
1967. : 

S. Bačić i A. Cota 


AMBROZOVIĆ, Ivan Nepomuk (Som- 
bor 9. V. 1789. — Sombor, 12. II. 1869.), 
pjesnik, odvjetnik, inženjer, pedagog, grad- 
ski senator. Sin Franje Ambrozovića, som- 
borskoga senatora. Latinsku je školu za- 
vršio u rodnom mjestu, a gimnaziju u 
Pečuhu. Svršivši filozofiju u Kalači, učio 
je pravo u Budimpešti. Oženivši se Mari- 
jom Popović, podigao je petero djece, 
među kojima su bili Bela i Lajčo, bajski 
veliki župan. 

Inženjerom je postao 1813. U Bečeju i 
Vranjevu (danas Novi Bečej) radio je na 
podizanju nasipa. Nakon toga u rodnom je 
mjestu postao gruntovničar, gradski od- 
vjetnik 1815. i senator 1815.—26. Uoči 
Madžarske revolucije 1848. ponovno je 
izabran za senatora. Umirovljen je 1848. 
Za načelnika Rimokatoličke crkvene 
općine u Somboru izabran je 1851. Jedan- 
put je kao gradski senator izabran i za zas- 
tupnika u Ugarskom saboru. Bio je i učitelj 
i upravnik rimokatoličke osnovne škole te 
realne državne škole. Na njegovo zauzi- 
manje 1861. otvorena je škola za bunje- 
vačku djecu u Nenadiću, ali je nastava bi- 
la na madžarskom jeziku. Posjedovao je 
veliku knjižnicu, koja je opljačkana 1849. 


AMBROZOVIĆ 


I. Ambrozović, Žalostica žalosna, 
Gradska knjižnica, Sombor 


Ambrozović je pisao na hrvatskom jeziku, 
a iza sebe je ostavio nekoliko djela važnih 
za povijest somborskih Hrvata. Sa srpsko- 
ga je na hrvatski preveo drugo izdanje 
Muškatirovićeva djela iz 1807. godine pod 
naslovom Proricsja i narecsenja koja shti- 
uch i obderxavajuch, i sam sebe svaki, i 
druge pouzdano upravljati hoche. Sa serb- 
skoga jezika na Illyricski Privedena, Na- 
dopunjena i Sloxena. Tim je prijevodom 
upozorio i na razlike između srpskoga i hr- 
vatskoga jezika, koji je on, kao i ostali hr- 
vatski pisci, nazivao iliričkim i dalmatin- 
skim. U rukopisu su ostale njegove lirske 
pjesme, od kojih se ističe Ja sam virna lju- 
ba tvoja. Te je lirske pjesme pisao u slo- 
vačkom gradu Pieštany (tada POstyćn, u 
Njitranskoj županiji) dok je ondje bio 
na liječenju. Neke je od njih i uglazbio. 
Djelo Žalostica žalostna Ivana Nep. Am- 
brozovića, u zomborskoj kralj. varoši pen- 
zioniratoga senatora, bižajućeg od kuće 
pak do Kalacse, kad su raci-serbianci u 
medjuboju madžarskom 1848-49. pro- 
gonili katholike, po njemu istom ispivana u 
Zomboru god. 1850. napisano je 1850. na 
148 stranica u desetercu, a ostalo je u ru- 
kopisu. Ikavicom opisuje bijeg svoje obi- 
telji za Madžarske revolucije 1848.—49. 
Djelo se nalazi u Gradskoj knjižnici u Sombo- 
Tu, a ime Bunjevac spominje se u njemu kao 
podrugljivo ime kojim su Srbi nazivali Dal- 

matince. »Bunjevačkog nema poroda...«, 
piše Ambrozović. Treće njegovo djelo Ra- 
dost kad je pripoštovani gospodin Ernest 
Kelle, slobodne kraljevske varoši Zombor- 
ske Paroch, i Okružja Gornjo Bačkoga bi- 
ližnik, godine 1851. milostivo naimenovat, 
naočni prepošt od Oronta postao napisano 
je u desetercu u pohvalu novoga sombor- 
skoga župnika. Objavljeno je u Osijeku 
1851. na 20 stranica. 


Djela: Proricsja i narecsenja koja shtiuch i obder- 
xavajuch, i sam sebe svaki, i druge pouzdano 
upravljati hoche. Sa serbskoga jezika na 
Illyricski Privedena, Nadopunjena i Sloxena, 
Peshta, 1808; Žalostica žalostna Ivana Nep. 
Ambrozovića, u zomborskoj kralj. varoši penzioni- 
ratoga senatora, bižajućeg od kuće pak do 
Kalacse, kad su raci-serbianci u medjuboju 
madžarskom 1848-49. progonili katholike, po 
njemu istom ispivana u Zomboru god. 1850. 
(rukopis); Radost kad je pripoštovani gospodin 
Ernest Kelle, slobodne kraljevske varoši Zombor- 
ske Paroch, i Okružja Gornjo Bačkoga biližnik, 
godine 1851. milostivo naimenovat, naočni pre- 
pošt od Oronta postao, Osijek, 1851. 


Lit.: J. Skerlić, Jedan »prevod« sa srpskoga na 
»ilirski«, Srpski književni glasnik, 10/1912, 
Beograd; D. Bogdanović, Jedan prijevod sa srp- 
skoga jezika na »ilirčki«, Hrvatska smotra, 
6/1938, Zagreb; M. Evetović, Kulturna povijest 
bunjevačko-šokačkih Hrvata (rukopis); K. Bunić 
[1. Kujundžić], Prilog kulturnoj povijesti bunje- 
vačko-šokačkih Hrvata, Subotica, 1946; A. Seku- 
lić, Govor bačkih Bunjevaca, Sombor, 1947; A. 
Sekulić, Književnost bačkih Hrvata, Zagreb, 
1971; Hrvatski biografski leksikon, Zagreb, 1, 
1983; S. Vasiljević, Znameniti Somborci, Som- 


bor, 1989. 
S. Beretić 


AMOR VINCIT —>Dobrotvorna zajednica 
Amor vincit 


ANDRAŠEC, o. Dionizije (Martin) (De- 
kanovac, madž. Dekanfalva, Međimurje, 
27. X. 1896. — Subotica, 7. X. 1982.), fra- 
njevac i književnik. Pučku školu završio je 
u rodnom mjestu, a 1910. pošao je u sje- 
menište Hrvatske franjevačke provincije 
sv. Ćirila i Metoda u Varaždinu. U novici- 
jat je stupio na Trsatu 1914., gdje je dobio 
redovničko ime fra Dionizije. Nakon 
svršetka novicijata u varaždinskom je sa- 
mostanu pohađao i završio provincijski Fi- 
lozofski institut 1915.—18. Studij bogo- 

slovlja počeo je 1918. u Zagrebu, a do- 
vršio ga je u Paderbornu u Njemačkoj. Za 
svećenika je zaređen 1922. Službovao je u 
Subotici, Varaždinu, Zagrebu, Cundiću i 
Vukovaru. Umro je u Subotici, a pokopan 
je u franjevačkoj grobnici na subotičkom 
Bajskom groblju. 


Kao svećenik najprije je bio kapelan u 
Subotici 1923.—25. Ondje se dobro uklopio 
među lokalne Hrvate i Madžare — prih-va- 
tio je mjesni govor subotičkih Bunjevaca 
(dobio je od njih i nadimak pater Diniško), 
a dobro je govorio i madžarski. Tijekom 
kratka vremena uspostavio je pastoralnu 
suradnju s novonastalom redovničkom 
Družbom kćeri milosrđa, kojoj je poslije u 
matičnu kuću u Blatu na Korčuli slao kan- 
didatkinje iz rodne župe. Ponovno je u Su- 
boticu došao 1954. i ostao ondje do smrti. 
Obnašao je mnoge dužnosti: bio je gvardi- 
jan samostana 1954.—60., definitor Provin- 
cije 1960.—66., upravitelj hrvatske sekcije 
Trećega reda 1954.—70., profesor nje- 
mačkoga jezika u subotičkom sjemeništu 
1962.—68., vikar Provincije, vikar samos- 
tana i dr. Osobito se istaknuo pri vanjskoj 
obnovi subotičke franjevačke crkve i sa- 
mostana, u kojoj su mu pomagala isku- 
stva stečena tijekom izgradnje nove fra- 
njevačke gimnazije u Varaždinu potkraj 
1920-ih i obnove franjevačkoga samosta- 
na u Zagrebu nakon Drugoga svjetskoga 
rata. Također je dao preurediti znamenitu 
milosnu sliku Crne Gospe u kapeli subo- 
tičke franjevačke crkve. 

Bavio se i književnim radom. Priredio 
je tri izdanja Serafskoga cvijeća, trećored- 
skoga popularnoga molitvenika i priručni- 
ka; na hrvatski je preveo knjige Ignaza 
Kluga Ringende und Reife i u tri sveska 
Schott-Mesbuchove Die Neuen Wochen- 
tagslesungen, napisao je Gradivo za du- 
hovne nagovore članovima Trećeg reda sv. 
0. Franje, a objavljivao je i članke u više 
časopisa, među kojima i u Subotičkoj Da- 
nici i Glasniku svetog Franje. 

Djela: Serafsko cvijeće, Zagreb, 1936; 1. Klug, Tri 
zvijezde na svodu vječnosti. Sv. Franjo Asiški, sv. 
Antun, sv. Elizateta Tirinška (prijevod s njemačko- 


ga), Subotica, 1963; Gradivo za duhovne nagovo- 
re članovima Trećeg reda sv. o. Franje, Suboti- 


ca, 1970; Čudotvorna Crna Gospa u Subotici, Su- 
botička Danica : kalendar za 1971. god., Suboti- 
ca, 1970; Terezija Neuman, Subotička Danica : 
kalendar za prestupnu god. 1972., Subotica, 1971; 
Schott-Mesbuch, Meditacije uz svagdanja čitanja, 
I-III (prijevod s njemačkoga), ciklostilom, Rije- 
ka-Trsat, 1976; Sveti Antun — svetac čitavog svi- 
jeta, Glasnik svetog Franje, br. 3, Subotica, 1978. 


Lit.: Al-Be [B. Gabrić], Blage uspomene o. Di- 
onizije Andrašec, Bačko Klasje, br. 23, Subotica, 
1983; 1. Damiš, Međimurski franjevci 20. stoljeća, 
Zagreb, 2002. 

S. Bačić 


ANDRIĆ, Josip (Bukin, 14. III. 1894. — 
Zagreb, 7. XII. 1967.), pripovjedač, publi- 
cist, glazbenik i jezikoslovac. Sin je Josipa 
i Eve, rođ. Fabry. Madžarsku pučku školu 
polazio je u Bukinu 1900.—01., hrvatsku u 
Moroviću 1901.—05., a gimnaziju u Slavon- 
skoj Požegi, gdje je privatno učio i glazbu 
te maturirao 1913. Pravo je studirao na 
Pravnom fakultetu u Zagrebu 1913.—17., a 
ondje je 1920. i doktorirao temeljem rigo- 
roza. U istom je razdoblju nastavio glaz- 
benu izobrazbu i studij trgovine u Pragu 
1914.—16., skolastičke filozofije u Inns- 
brucku 1917.—18., a poslije i slavistike u 
Zagrebu 1943.—45. 


ff 


“s. 


Josip 
Andrić 


Od 1919. do 1927. uređivao je zagre- 
bački tjednik Seljačke novine i pisao glaz- 
bene kritike u dnevniku Narodna politika. 
Od 1921. do 1946. glavni je urednik kato- 


ANDRIĆ 


ličke izdavačke kuće Hrvatsko književno 
društvo sv. Jeronima u Zagrebu, a zatim do 
umirovljenja 1954. djeluje u istoj izda- 
vačkoj kući, ali preimenovanoj u Hrvatsko 
književno društvo sv. Ćirila i Metoda. Ure- 
dio je više od petsto knjiga objavljenih u 
Jeronimskoj pučkoj knjižnici 1923.—29., 
Knjižnici pučke pozornice 1926.—41., 
Knjižnici dobrih romana 1926.—45., 
Knjižnici dobre djece 1929. i Knjižnici ka- 
toličkih pjesnika 1939.41. Uređivanjem 
periodičkih publikacija počeo se baviti još 
za gimnazijskih (Slavonac i Jeka, 
1909.—13.) i studentskih dana (Luč, 1914.—17.), 
a poslije je bio pokretač i urednik nekoliko 
glasila, zbornika i kalendara katoličke pro- 
venijencije (Mladost 1924., 1929.—31.; 
Naša Gospa Lurdska 1928.; Obitelj 
1929.—44.; Jeronimsko svjetlo 1934.; Tatre 
i Velebit 1942.—43.; Sunčani vinograd 
1943.; Katolički kalendar 1965. i Danica 
1966.). Bio je član mnogobrojnih kulturnih 
društava i ustanova te suosnivač i pred- 
sjednik Društva bačkih Hrvata u Zagrebu, 
koje je djelovalo od 1940. do 1945. Primio 
je mnoga priznanja i odlikovanja, a 1964. 
odlikovao ga je papa Pavao VI. za književ- 
ni i organizacijski rad. 

Prvu je pjesmu Zavičajnoj rijeci obja- 
vio u Slavoncu 1909., a u srednjoškolskoj 
dobi pisao je dramolete o V. Lisinskom, J. 
Haydnu i P. Preradoviću. Autor je pjesama, 
pripovijedaka i romana tematski vezanih 
uz folklornu građu Hrvata u Bačkoj i Srije- 
mu. Književne radove, feljtone, kritike, 
rasprave i članke o povijesnim, političkim, 
vjerskim, kulturološkim i gospodarskim 
temama objavljivao je u Luči 1906.—07., 
1913.—18., 1921.—22., 1926.—30., 1937.; Krije- 
su 1910.—11., 1917.; Mitrovačkom glasni- 
ku 1913.; Hrvatskoj prosvjeti 1915., 1938.; 
Seljačkom kalendaru 1915., 1920.—25., 1927.; 
Seljačkim novinama 1919.—26.; Danici 1920., 
1922.—29., 1933., 1937., 1940., 1944., 1945.; 
Težačkim novinama 1921.—23.; Mladosti 
1922., 1924.; Narodnoj slobodi 1922., 1926., 
1928.; Katoličkom listu 1923.324, 1935.—36., 
1941., 1944.; Zadrugaru 1923., 1925., 1932.; 
Nedjelji 1924.; Kalendaru sv. Franje 1926.; 
Selu i gradu 1928.—29.; Obitelji 1929.44.; 
Razgovoru ugodnom 1929.; Svijetu 1929.; 

Hrvatskoj straži 1931.—33., 1935., 1936., 
1938., 1938.41.; Klasju naših ravni 1938., 
1942.—43.; Hrvatskom oraču 1940.; Našoj 
domovini 1940.; Subotičkim novinama 
1940., 1941.; Subotičkoj Danici 1941.; No- 
voj Hrvatskoj 1941.45. te Zabavniku 1945. 
Potpisivao se pseudonimima i šiframa: Pišta, 
Stevan, Stevan iz Srijema, Stipa, Slavko, 
Levinac Poljički, Pavao Ljubić Sinjski, 
Ljuboslav Jadranić, Stipa Bukinac, Čika Do- 
brijan, J. A, Dr. A, -dr-, DrA., A, -n-, P. 
Ć. Organizirao je nekoliko vjerskih i kul- 
turnih manifestacija, pa tako i hodočašće 
Hrvata u Svetu Zemlju, o čemu je 1937. 
snimio i film. Sudjelovao je u podizanju 
oltara bl. Nikoli Taveliću u Jeruzalemu, a s 
Vladimirom Kirinom na Svjetskoj je iz- 
ložbi katoličkoga tiska u Vatikanu 1936. 
priredio izložbu hrvatskoga katoličkoga ti- 
ska. 


wr o | kada 


J. Andrić, Slovačka slovnica, 
Zagreb, 1942. 


Prevodio je s češkoga (J. Š. Baar, J. 
Zeyer, J. Durych), francuskoga (M. Delly) 
i njemačkoga (H. K. Strachwitz). Na slo- 
vački jezik prevedeno je nekoliko njegovih 
pripovijedaka, glazbenih i jezikoslovnih 
rasprava te putopis Na zelenom otoku iz 
1943., a djela su mu prevođena i na češki. 
Posebno je proučavao Slovačku i njezinu 
kulturu, osobito glazbu i jezik, napisao je 
knjige Ustav Slovačke Republike i ustavne 
borbe slovačkog naroda, Slavonska Požega, 
1940., Slovačka slovnica, Zagreb, 1942. i 

Slovačka glazba, Zagreb, 1944. Napisao je 
nekoliko proznih djela, putopisa i životo- 
pisa, a pisao je i o gospodarskim temama 
(Dunje ranke. Pet seljačkih pripovijesti, 
Zagreb, 1923., Gospodarska politika, Za- 
greb, 1923., Hrvatsko uzor-selo. Pouka o 
prosvjeti i napretku života seoskoga, Za- 
greb, 1924., Nove brazde. Tri seljačke pri- 
povijetke, Zagreb, 1924., Svega svijeta di- 
ka. Seljački roman iz nedavne hrvatske 
prošlosti, Zagreb, 1926., Politika kao na- 
uka, Zagreb, 1926., Žito u svjetskom gospo- 
darstvu, Zagreb, 1927., U Kristovoj domo- 
vini. Putopis iz Svete Zemlje, Zagreb, 1932., 
Hrvati u Irskoj. Putopis s 31. međunarod- 
nog euharistijskog kongresa u Dublinu 
1932., Zagreb, 1932., Najljepši među oto- 
cima. Lutanja po Siciliji, Slavonska 
Požega, 1938., Sveta Pastirica. Životopis 
svete Bernardice Soubirous, Zagreb, 1938., 
Srijemske elegije. Slike iz seoskog života, 
Zagreb, 1939., Apostol Hrvatske. Životopis 
bl. Nikole Tavelića, Zagreb, 1941., Velika 
ljubav. Roman iz života slovačkih Hrvata, 
Zagreb, 1942., Irska zeleni otok, Zagreb, 
1942., Slavonske narodne pjesme požeške 
doline, Slavonska Požega, 1969., Izabrana 
djela, Vinkovci, 1994.) 


Cijeloga se života bavio glazbom na 
melografskom, kritičarskom, glazbeno-pub- 
licističkom i skladateljskom području. Me- 
lografski je zabilježio oko 2000 pučkih 
skladba u Bačkoj, Srijemu, Slavoniji te na 
otoku Hvaru, a proučavao je i glazbu Slo- 
vaka i Lužičkih Srba. Glazbene kritike i 
napise o glazbi objelodanio je u listovima 
i časopisima: Tamburica 1909.—10., 1912—13., 
1913.—14.; Novine 1916.—18.; Sv. Cecilija 1917., 
1922.—24., 1927., 1936., 1942., 1944.; Narodna 
politika 1919.—26., 1928.; Požeške novine 1924.; 
Jugoslavenski muzičar 1925.—26.; Mladost 
1930.=31.; Almanah Gospe Lurdske 1931.; Hr- 
vatska tamburica 1936.—41.; Novi list 1941.; Ra- 
dio Zagreb 1941.; Tamburaška glazba 1955.—58. 

Skladao je mnogo, već od gimnazijskih 
dana, isprva najviše za tambure, oko 180 
skladba za tamburaški orkestar (Pjesnikov 
cvijetak. Tamburaški kvartet. Op. 30, Si- 
sak, 1912.; Bačka simfonijeta, Sokački 
svatovi i dr.), a poslije za različite komor- 
ne i orkestralne sastave. Skladao je više od 


700 djela. Tiskao je više kompozici- 
ja: Kraljici. Melodram za glasovir. Svojoj 
ženi Stanki, Zagreb, 1937.; Tri bunje- 
vačko-šokačke popijevke za jedan glas s 
pratnjom klavira (1. Petar Pekić, Subotici, 
2. Ante Jakšić, Suton i 3. Aleksa Kokić, 
Pisma risara), Zagreb, 1940.; Bačka. Za 
jedan glas i glasovir Riječi Aleksandra 
Kokića, Zagreb, 1944.; Plavanjsko kolo 
(Po narodnim motivima). Op. 114, broj 1, 
svezak I, broj 12, Zagreb, 1950.; Šokačka 
elegija (Po narodnim motivima). Op. 83, 
svezak I, broj 16, Zagreb, 1950.; Intermez- 
zo. Iz opere Dužijanca", Zagreb, 1956.; 
Ljubavna pjesma. Violina i klavir, Zagreb, 
1962.; Kupi diko ciglice. Na narodne ri- 
ječi. Za srednji glas i tamburaški orkestar, 
Zagreb, 1963.; Oči moje. Na narodne ri- 
ječi. Za glas i tamburaški orkestar, Za- 
greb, 1964.; Bačka sonatina. Za klavir, 
Opus 107, Zagreb, 1965.; Subotičke impre- 
sije. Za klavir, Opus 112, Zagreb, 1965.; 
Bukin. Mala suita. Za klavir, Zagreb, 
1965.; Somborsko kolo. Na bunjevačke na- 
rodne riječi. Za ženski zbor i klavir, Opus 
113. br. 14. Zagreb, 1965.; Papuk. Kantata 
za bas solo, mješoviti zbor i tamburaški or- 
kestar. Riječi: Josip Cazi, Opus 292, Za- 
greb, 1965. i U bašći procvali orasi. Na 
narodne riječi. Za glas i tamburaški orke- 
star, Zagreb, 1965.). U fonoteci Radio Za- 
greba sačuvano je 106 snimljenih djela, 
među kojima su Bačka simfonieta, Bačka 
suita, Bunjevačka elegija, Čonopljanska 
elegija, Na bunaru, Elegija o Kolariću, 
Gradišćanska elegija, Kupi diko ciglice, 
Na vrbi svirala, Srijemska rapsodija 1 dr. 
Skladao je i glazbeno-scenska djela, od ko- 
jih je najpoznatija opera Dužijanca, prema 
vlastitu libretu, prva bunjevačka opera pra- 
izvedena u Subotici 29. IV. 1953. Hrvatska 
premijera te opere održana je u Osijeku 29. 
X. 1994. u režiji P. Šarčevića. Ostale su 
opere Otmica Šijakinje (libreto F. Ciraki) 
1954., Raspršeno kolo (libreto V. Marino- 
vić) 1955. te glazbena komedija Va vrbi 
svirala, izvedena u Somboru 1955. Izved- 
bi baleta Jurjaši 1953. nazočio je i au- 
tor 1960. u Niirnbergu. 

Lit.: Ž. Beršek, Simpozij o dr. Josipu Andriću u 
Baču, Ristovači, 30. kolovoza 1969. / Otkrivanje 

biste dr. Josipa Andrića u Plavni, 31. kolovoza 
1969., Subotička Danica : kalendar za 1971. god., 
Subotica, 1970; Dr. Josip Andrić 1894-1967. 
Zbornik (s bibliografijom), Zagreb, 1971; J. 
Lončarević, Dr. Josip Andrić (1894-1967), Subo- 
tička Danica : kalendar za 1971. god., Subotica, 
1970; L. Beršek, Rad na zborniku o dru Josipu 
Andriću, Subotička Danica : kalendar za pre- 
stupnu god. 1972., Subotica, 1971; B. Jegić, 
Književni rad dr. Josipa Andrića (U povodu 25. 
obljetnice njegove smrti), Subotička Danica : ka- 
lendar za 1993, Subotica, 1992; R. Grgec, Dr. Jo- 
sip Andrić (1894.—1994.) Hrvatsko Narodno Ka- 
zalište u Osijeku, Josip Andrić »Dužijanca«, Osi- 
jek, 1994; L. I. Krmpotić, Dr. Josip Andrić, hrvat- 
ski velikan XX. stoljeća, Zbornik »Ivan Antuno- 
vić«, 4-5, Subotica, 1994; J. Njikoš, Dr. Josip An- 
drić: Uz 100-tu obljetnicu rođenja (1894-1994), 
Zbornik »Ivan Antunović«, 4-5, Subotica, 1994; 
A. Sekulić, Književnost podunavskih Hrvata u XX. 
stoljeću, Zagreb, 1996; B. Gabrić, Da ih ne zabo- 
ravimo. Dr. Josip Andrić (1894—1967), Subotička 
Danica (nova) : kalendar za 1998. godinu, Subo- 
tica, 1997. 

N. Zelić 


ANDRIĆ, Ranka, jedan od pseudonima 
Josipa Andrića, zapravo ime njegove kćeri 
(Zagreb, 7. VII. 1924.— Zagreb, 23. III. 2003.) . 
Pod tim je imenom objavio nabožnu knjižicu 
Božja pastirica. Mali životopis bl. Ozane 
Kotorke s vjenčićem molitava (Subotica, 


1946.). 
) L.1. Krmpotić i N. Zelić 


ANDRIN, Brnja (Santovo, 23. V. 1835. — 
Conoplja, 25. III. 1871.), učitelj i orguljaš. 
Rođen je u seljačkoj obitelji kao treće dije- 
te Petra i Mande, rođ. Gorjanac. Pučku 
je školu pohađao u rodnom mjestu, a 
učiteljsku je završio u Segedinu. Stekao je 
diplomu učitelja nižih razreda pučke ško- 
le te crkvenoga pjevača i orguljaša. 
Osim hrvatski, govorio je i madžarski te 
njemački. U Dušnoku je bio učitelj i orgulj- 
aš 1857.—58., zatim godinu dana u Kolutu, 
a nakon toga je, sve do prerane smrti, radio 
u Conoplji. 

lako mu je književna ostavština vrlo 
skromna — sačuvano je samo pet pjesama, 
koje je pisao svojoj djeci ili učenicima — 
Andrin zavrjeđuje pozornost već i stoga 
što je bio prvi santovački stihotvorac. Pje- 
sme su mu pronađene u ostavštini Santov- 
ca Stjepana Velina; njemu ih je poslao 
Čonopljanin Ilija Džinić. 

Lit.: M. Jelić, Sabrana djela, prir. Ž. Mandić, Budim- 
pešta, 2000. ' 
Z. Mandić 


ANDRIN, Grga (Santovo, 28. II. 1855. — 
Kesuj, madž. Keszu, Baranja, 16. VIII. 
1905.), svećenik, književnik 1 skupljač 
pučkoga blaga. Rođen je u siromašnoj se- 
ljačkoj obitelji kao peto dijete Grge i Ani- 
ce, rođ. Maček, podrijetlom s Rastine, on- 
dašnje santovačke filijale. Osnovnu je ško- 
lu pohađao u rodnom selu, gimnaziju u 
Kalači, a sjemenište u Pečuhu, gdje je 1878. 
zaređen za svećenika. Kao kapelan i župnik 
djelovao je u nekoliko baranjskih naselja 
nastanjenih uglavnom hrvatskim pukom. 
Od 1902. obnašao je dužnost dekana Nije- 
metskoga dekanata. 


Surađivao je s hrvatskim književnikom 
i istaknutim rodoljubom Ilijom Okrugićem 
Srijemcem, koji ga je poticao i usmjeravao 
u književnom radu. Od književnih djela, 
koja su pronađena u rukopisu kod rodbine 
u Santovu te u pečuškom Biskupskom ar- 
hivu, sačuvani su samo pripovijest Mićo, u 
kojoj obrađuje sudbinu rubnoga čovjeka, 
crtica Vražje dilo, u kojoj sažimlje nago- 
milan jad i razočaranje zbog prelaženja di- 
jela santovačkoga puka u pravoslavnu vje- 
ru, stihotvor Pjesma našem preminulom 

župniku te balada Sirotica Bara, zabilježena 
u Santovu potkraj XIX. st. 


Lit.: M. Jelić, Sabrana djela, prir. Ž. Mandić, Bu- 
dimpešta, 2000. . 
2. Mandić 


ANDZABEG (Hamžabeg, madž. Erd), na- 
selje u Peštanskoj županiji desetak kilo- 
metara jugozapadno od Budimpešte. Nala- 
zi se na pruzi i cesti Budimpešta — Stolni 
Biograd, odnosno Budimpešta — Pečuh, 
46.225 st. (2001.). 


Prvi se put spominje 1240. Madžarski 
naziv mjesta potječe od madžarske riječi 
6r, »izvorište«. Kad se kralj Bela IV. 
vraćao iz izbjeglištva 1242., s njim su 
došli i mnogi Dalmatinci, kojima je za 
vjernost darovao posjede u okolici Budi- 
ma, među inim i u Andzabegu. Tamo su se 
poslije, za Sigismundova kraljevanja, na- 
stanjivali i izbjeglice iz Srijema i Bosne. 
Već 1333. središte je župe; župnik se spo- 
minje 1468. 

Za vrijeme Turaka ime mu je Ham- 
žabeg, prema begu Hamzi, koji je u prvim 
godinama turske vladavine u mjestu dao 
sagraditi tvrđavu. Tad su ondje stanovali 
naselje napustili zajedno s Turcima. Kad 
su se vratili, u naselju su već stanovali i na- 


Andzabeg (Erd) 

puštena polja obrađivali »katolički Raci«, 
koji su se vratili 1690. Bosanski franjevci 
1694. ondje počinju obavljati svoje dušob- 
rižničke zadaće. Ostaju sve do 1752., kad 
su ih zamijenili svjetovni svećenici. God. 
1696. naselje ima 72 porezna obveznika, 
gotovo su svi Hrvati. Za Rakoczijeva 
ustanka 1703.—11. spominje se kao hrvat- 
sko naselje. Župa je utemeljena 1715. Na 
ruševinama srednjovjekovne crkve oko 
1720. podignuta je današnja crkva, pos- 
većena sv. Mihovilu, ali je zvonik sagrađen 
tek 1774. Crkva i župni stan spomenici su 
kulture. Potkraj XVIII. st. spominje se kao 
trgovište, pripada velikaškoj porodici 
Illeshazi. U prvoj polovini XIX. st. u And- 
zabegu je živjelo 1455 Hrvata, 538 Nije- 
maca, 111 Madžara i 56 Slovaka. Sredi- 
nom XIX. st. spominje se kao hrvatsko- 
madžarsko-njemačko trgovište u Fejerskoj 
županiji. God. 1884. ima 457 obitelji, od 
kojih su 193 hrvatske, a 1894. popis bilježi 
1268 andzabeških Hrvata. Na etničku pri- 
padnost upućuje i ova izjava Andzabežaca 
1898.: »Naša je općina bunjevačka. Ima 
nas blizo 4000 duša, od toga tri tala bunje- 
vačka, a jedan tal Švaba i Madžara. U 
općinskom starešinstvu sva mista Bunjev- 
ci zauzimaju. U crkvi 3 mise bunjevačke, 4. 
je švapska, a Madžari imaju 3 mise go- 
dišnje. Svećenik je Slovak, al? je dobro 
naučio naš jezik.« Hrvatski se u školi 
poučavao do 1914., a posljednja hrvatska 
misa služena je uoči Drugoga svjetskoga 
rata. Hrvatskom se ikavicom danas govori 
samo nekoliko osoba najstarije životne do- 
bi. U starom je dijelu Andzabega (Ofalu), 
gdje stoljećima obitavaju Hrvati, 2003. 
utemeljena Hrvatska manjinska samoupra- 
va. 

Lit.: J. Rupp, Buda-Pest 6s kornyčkenek helyrajzi 
t&rtćnete, Pest, 1868; J. Karoly, Fejćr vdrmegye 
tortćnete, I-IV, Szekesfehćrvar, 1896-1901; I. 
Ivanić, Bunjevci i Sokci u Bačkoj, Baranji i Li- 
ci, Beograd, 1899; S. Borovszky (ur.), Pest-Pi- 
lis-Solt-Kiskun vdrmegye, 1, Budapest, b. g.; 
J. Karacsonyi, Szent Ferenc rendjćnek tčrtćnete 
Magyarorszdgon 1711-ig, Budapest, 1924; A. 
Gardonyi, Buda ćs Pest kereszt&ćny lakossaga a 
t&rčk hodoltsag alatt, Tanulmdnyok Buda- 
pest Multjabol, 5/1936, Budapest; B. Unyi, A 
mohdcsi ferencesek t&rtćnete, Gyčngyčs, 1943; L. 
Nagy, Racok Budan ćs Pesten (1683—1703), Ta- 


ANGELOVIĆ 


nulmdnyok Budapest multjabćl, 13/1959, Buda- 


pest. : 
Z. Mandić 


ANGELOVIĆ, Ljubica (Subotica, 28. 
XII. 1961.), džudašica. Kći Sandora i Ro- 
ze, rođ. Evetović. Džudom se počela bavi- 
ti u 12. godini u Džudaškom klubu Zorka 
iz Subotice. U Džudaški klub Spartak iz 
Subotice prešla je u 16. godini. Tada je, u 
doba kad još nije bilo juniorskih natjeca- 
nja, prvi put nastupila na Prvenstvu Vojvo- 
dine za žene i osvojila zlatnu medalju. Iste 
1978. godine postala je i prvakinjom Srbi- 
je te viceprvakinjom Jugoslavije. Iduće je 
godine bila pobjednica pokrajinskoga, re- 
publičkoga i saveznoga natjecanja. 

U razdoblju 1978.—86. osvajala je od- 
ličja na mnogim domaćim i međunarod- 
nim prvenstvima i turnirima, primjerice na 
Kupu Zagreba, Kupu Nagaoka u Ljublja- 
ni, Kupu Osijeka i dr. U tom je razdoblju 
nekoliko puta nastupala za reprezentacije 
Vojvodine, Srbije i Jugoslavije, među osta- 
lim i na Europskom prvenstvu u Madridu 
1981. te na međunarodnim turnirima u Mi- 
lanu 1980., Barceloni 1981. i Linzu 1984. 
Osvojila je zlatnu medalju na Europskom 
prvenstvu u Sofiji 1981. 


Natjecala se u superlakoj i lakoj katego- 
Tiji. Dobitnica je Plakete Jovan Mikić—Spar- 


tak. 
S. Bačić 


ANGELOVIĆ, Marija (Subotica, 15. II. 
1954.), džudašica. Kći Sandora i Roze, 
rođ. Evetović. Džudom se počela baviti 
1970. u Džudaškom klubu Spartak. Za re- 
prezentaciju Jugoslavije nastupala je 
1974—81., a prestala se aktivno natjecati 
1983. U kategoriji od 61 kg sedam je puta 
uzastopce osvajala naslov državnog prva- 
ka (1976.—82.), a četiri godine uzastopce 
bila je apsolutna prvakinja Jugoslavije 
(1978.—81.). Na Europskom prvenstvu su- 
djelovala je dva puta, 1976. i 1981., i oba 
je puta osvojila srebrnu medalju. Dobitni- 
ca je Sportske nagrade SAP Vojvodine Jo- 
van Mikić Spartak 1977. i Zlatne značke 
SOFK Jugoslavije. 

ANGELOVIĆ 


Lit.: M. Brustulov i dr., Sport u Subotici 1944-1984 : 
Sportelet Szabadkdn, Subotica, [1984]. 


M. Bašić Palković 


ANGELOVIĆ, Robert (Subotica, 10. VI. 
1961.), dizač utega. Sin Lajosa i Katice, 
Tođ. Vojnić. Kao član Kluba dizača utega 
Spartak bio je prvak Jugoslavije za mlađe 
juniore 1976., 1977. i 1978., starije junio- 
re 1978., 1979., 1980. i 1981. te seniore 
1983. i 1984. Kao reprezentativac Jugos- 
lavije na Balkanskom prvenstvu u Kikin- 
di 1984. osvojio je tri brončane medalje, a 
na Europskom prvenstvu u San Marinu 
1981. zauzeo je četvrto mjesto. 


Lit.: Klub dizača tegova Spartak Subotica 1947-1987 
: A szabadkai Spartacus sitlymelć klub 1947—1987., 
Subotica, 1987. 


M. Bašić Palković 


ANIKIĆ (Anakić), hrvatska porodica iz 
Segedina. Prezime je izvedeno iz ženskoga 
osobnoga imena Ana i pojavljuje se u 
mnogim inačicama. Tako se 1735. u ispra- 
vama susrećemo s imenom Stephanusa 
Anikitya, a dva desetljeća poslije s Petru- 
som Anakitsem. U vrijeme sjaja segedin- 
skih Hrvata porodica je bila jedna od naj- 
bogatijih u gradu. Osim u Segedinu, bila je 
poznata još samo u susjednom Sirigu 
(madž. Szoreg), a u ostalim se madžarskim 
naseljima ne pojavljuje. U XIX. st. pojav- 
ljuje se ime Kata Anikics, a zatim su vje- 
rojatno i pripadnici te porodice po- 
madžareni te potkraj XIX. st. bilježimo 
ime Anika Istvan. 


Polovinom XVIII. st. Michael Anikity 
bio je jedan od najbogatijih Segedinaca. 
Osim kuće imao je i sedam krava, pet ko- 
nja, golemo zemljište posijano žitaricama, 
30 bačava, 40 stogova sijena i četiri pluga, 
a osim toga i zemljište u Tervaru. Kao i svi 
drugi stanovnici Palanka, i on se bavio 
obrtom: bio je krznar i krojač, ali je držao 
i dva inkvilina, tj. kmeta s vlastitom 
kućom i okućnicom, koji su mu pomagali 
u poslu. 

Potkraj XVIII. st. porodica je počivala 
na trima granama, od kojih je najimućnija 
bila ona što ju je vodio Martin Anikity. On 
je imao dvije kuće (što je bilo pravo bogat- 

stvo, jer je zbog velika broja obrtnika ne- 
kretnine bilo veoma teško steći), 49 vin- 
skih bačava, 25 komada vučne stoke, 6 
ovaca, 30 konja za jahanje i 3 konja za 
vuču te goleme količine žitarica. Njegovi 
susjedi, a prema svemu sudeći i braća Pe- 
tar i Pavao nisu bili tako imućni, no dobili 
su status građanina prije Martina. Ipak je 
1776. i Martin službeno postao građani- 
nom. Porodica se sve vrijeme bavila kr- 
znarskim obrtom te je predavala to zani- 
manje s jednoga naraštaja na drugi. 

U popisu osoba primljenih u građanski 
status iz 1836./37. nalazi se i ime Daniela 
Anikitya, koji je u statusu »sina građani- 
na« primljen u red građana slobodnoga 
kraljevskoga grada Segedina. Kao nacio- 
nalnost upisao je »Madžar«. S njim je po- 
rodica izgubila hrvatski identitet i asimili- 
rala se. 


Lit.: L. Heka, A szegedi dalmatdk, Szeged, 2000. 
L. Heka 


ANISICH, Jen6 (Bajmok, 6. VII. 1915.), 
kanonik, lektor Kalačkoga prvostolnoga 
kaptola, arhiprezbiter, apostolski prabi- 
lježnik (protonotar), opat svetoga Augu- 
stina Kalačkoga, umirovljeni ravnatelj 
Međunarodnoga Caritasa. Rođen je u 
obitelji Bajmočanina_ Mihala i majke 
Marije, rođ. Simon, rodom iz Bratislave. 
Pučku školu završio je u Bajmoku, a gim- 
naziju u Subotici. Privučen primjerom 
svojih stričeva, svećenika Jenda, vojnoga 
kapelana i pukovnika, i Maximilijana 
Oszkara, premonstratskoga kanonika, od- 
lučio se za svećeničko zvanje. Studij 
teologije počeo je u Zagrebu 1936., a 
završio u Kalači 1942., gdje je iste godine 
i zaređen za svećenika. Najprije je kape- 
lan, vjeroučitelj i profesor latinskoga jezi- 
ka u Kalači, poslije je kapelan u Tompi i 
Aljmašu. U rodnom mjestu posljednji je 
put bio u listopadu 1944. Pred Rusima, 
koji su ga navodno namjeravali ubiti, pob- 
jegao je iz Aljmaša u Kalaču. Poslije je bio 
kapelan u Dušnoku, Kaćmaru, Baškutu i 
župi sv. Imrea u Kalači. Osuđen je i 
protjeran iz Bačko-kiškunske županije 
1953.—54. jer nije htio stupiti u državno 


svećeničko udruženje. Poslije je bio 
kapelan u Ajošu (madž. Haj6os) i Kecelju 
(madž. Kecel). Nalazio se pod stalnom 
policijskom kontrolom, a zbog sumnje da 
je špijun kuća mu je nekoliko puta 
pretraživana. Oduzeti su mu putovnica i 
madžarsko državljanstvo te je 1956. prot- 
jeran u Austriju, gdje je bio dušobrižnik 
sestara Srca Isusova u Bregenzbenu te rav- 
natelj madžarske misije u Voralbergu. 
Odatle je prebjegao u Čehoslovačku, iz 
koje se u listopadu 1956. pokušao vratiti u 
Madžarsku, ali u veleposlanstvu nije dobio 
dopuštenje. Nadbiskup mu je naložio da 
ostane u inozemstvu i organizira rad 
Međunarodnoga Caritasa te je od 1957. 
do umirovljenja ravnatelj te ustanove u 
Švicarskoj. Član zaklade Szent Istvdn 
Alapitvdny bio je 1972.—81. i 1985.—90. 
Tijekom četrdeset godina progonstva 
pomagao je ne samo Crkvi u Bačkoj nego 
i u Zagrebu. U to doba mnogi su biskupi 
živjeli od njegove pomoći, a osigurao je 1 
financijska sredstva za gradnju pet crkava 
u jugoistočnoj Europi te obnovu katedrale 
u Pečuhu. Nakon umirovljenja i povratka u 
Kalaču 1995. ostao je povezan sa svije- 
tom, ali i s Crkvom u zavičaju, te i danas 
pomaže bogoslovima Subotičke biskupije. 
Govori madžarski, hrvatski i njemački. 
Živi u Kalači. 

Lit.: Schematismus cleri archidioecesis Colocensis et 
Bacsiensis ad annum Christi 1942., Coloczae, 
b.g.; A. Mojzes, Bajmok, Szabadka, 2002; 
Mons. Anisich Jen6, ny. Caritas igazgat6, Kalocsa 
A szo buzdit, a pćlda vonz. Gaudete, http:// 
www.eghf.hu/gaudete/2006karacsony.pdf; B. 
Gobor, Elni, annyi mint gondolkodni, http:// 
www.magyarszo.rs/arhiva/2004/dec/31/kozelkep. 


htm 
S. Beretić 


ANIŠIĆ, Andrija (Hrvatski Majur, 24. 
IX. 1957.), svećenik i novinar. Sin Neste 1 
Marge, rođ. Anišić. Prva četiri razreda 
osnovne škole završio je na Hrvatskome 
Majuru, a ostale razrede u OŠ Ivan Miluti- 
nović u Subotici. U subotičkoj Biskupij- 
skoj klasičnoj gimnaziji Paulinum maturi- 
rao je 1976. Teološki fakultet završio je u 
Zagrebu 1984. Za svećenika je zaređen 18. 
III. 1984. u subotičkoj katedrali bazilici sv. 


ANONIMUS 


Terezije. Nakon toga nekoliko je mjeseci 
obavljao službu privremenoga upravitelja 
župe Presvetoga Trojstva u Maloj Bo- 
sni, a zatim službu pomoćnoga arhivara 
Subotičke biskupije. Prefekt sjemeništa 
Paulinum bio je 1984.—89., a obnašao je 
ujedno i službu pomoćnika u biskupskom 
uredu u Subotici. Od 1989. do 1994. bio je 
tajnik Subotičke biskupije. Za vrijeme taj- 
ničke službe na Katoličkom bogoslov- 
nom fakultetu specijalizirao je moralnu 
teologiju. Župnikom župe sv. Roka imeno- 
van je 1. VIII. 1994. Obavlja službu bisku- 
pijskoga savjetnika i član je više biskupij- 
skih vijeća. Na Teološko-katehetskom in- 
stitutu Subotičke biskupije predaje moral- 
no bogoslovlje. Magistarsku radnju Bračni 
i obiteljski moral u nekim djelima Ivana An- 
tunovića obranio je 2007. na Katoličkom 
bogoslovnom fakultetu u Zagrebu. 


Još je u gimnazijskim danima počeo 
pisati kraće vijesti za sjemenišni list Lux 1 
za dječji list MAK. Prvi članak objavio je u 
časopisu studenata teologije Spektrum (Za- 
greb). Kad je postao svećenik, uključio se u 
uređivanje vjersko-informativnoga lista 
Bačko klasje, a neko je vrijeme bio i teh- 
nički urednik lista. Od 1984. aktivan je 
član uredništva Subotičke Danice, u kojoj 
je objavio dvadesetak članaka teološkoga 
sadržaja, a pisao je i članke drugih sadržaja 
te bilježio kroniku događaja. Od pokretan- 
ja katoličkoga mjesečnika Zvonik 1994. 
sve do travnja 2007. obnašao je dužnost 
glavnoga i odgovornoga uredni-ka lista. 
Pročelnik je Izdavačkoga odjela Kato- 
ličkoga instituta za kulturu, povijest i du- 
hovnost Ivan Antunović iz Subotice. Član 
je Hrvatskoga društva katoličkih novinara 
od samoga osnutka te izvjestitelj Informa- 
tivne katoličke agencije (IKA-e) i Glasa 
Koncila. 

Lit.: Hrvatska riječ, br. 241, Subotica, 2007. 


A. Kopilović 


ANONIMUS, franjevac koji je 1788. u 
Budimu napisao 348 stihova u desetercu 
pod naslovom Kripost posli smrti živi. Do 
danas se ne zna njegovo pravo ime. Djelo 
je posvetio senatorima i građanima grada 

ANONIMUS 


Sombora, a opisao je u njemu život dose- 
ljenika iz Bosne, Hercegovine i Dalmacije 
u Gradini te rad somborskih franjevaca. 
Tematizirao je i ratovanja Somboraca, 
gradnju franjevačkoga samostana i crkve, 
oduzimanje župe franjevcima i predaju 
župe svjetovnomu svećeniku Stjepanu Ja- 
godiću. Anonimusovo djelo ujedno je i po- 
vijest Sombora u stihovima. Objavljeno je 
u nastavcima u Nevenu u 1903. 


Lit.: Neven, br. 4-9/1903, Subotica; M. Evetović, 
Kulturna povijest bunjevačko-šokačkih Hrvata 
(rukopis). 

S. Beretić 


ANTIFAŠISTIČKI FRONT SLAVENA, 
prva slavenska organizacija u Madžarskoj 
nakon Drugoga svjetskoga rata. Osnovali 
su je Srbi i Slovaci u Batanji, u Bčkćskoj 
županiji, 18. II. 1945. Za kratko vrijeme 
organizacija se proširila i na bunjevačke i 
šokačke Hrvate u Bačkoj i Baranji te Slo- 
vence u Željeznoj županiji, a već je 18. V. 
1946. u Baji održala svoj I. kongres. Ondje 
je donesena odluka da se Hrvati i Srbi 
odvoje od Slovaka te da organizacija dobi- 
je ime Antifašistički front Južnih Slavena. 
Na kongresu je izabran Središnji odbor, 
koji je zatim pokrenuo kulturno-prosvjetni 
život južnoslavenskih manjina u Madžar- 
skoj. 

Na II. kongresu, održanom u Aljmašu 
5. X. 1946., organizacija je dobila naziv 
Demokratski savez Južnih Slavena. Pod 
tim je imenom i sa sjedištem u Budimpešti 
djelovala sve do društvene preobrazbe u 
Madžarskoj, kad su 1990. Hrvati, Srbi i 
Slovenci utemeljili posebne građanske 
udruge. 
Lit.: M. Mandić, Poglavlja uz kroniku DSJS-a, Iz 


naše prošlosti, 1, Budimpešta, 1979. 
M. Mandić 


ANTIFAŠISTIČKI FRONT ŽENA, 
jedna od masovnih političkih organizacija 
komunističkoga pokreta i vlasti. Osnovan 
je 6. XII. 1942. u Bosanskom Petrovcu. Na 
temelju komunističke ideologije i anti- 
fašizma u Drugom svjetskom ratu okup- 
ljao je žene različite dobi, društvenoga 
položaja i nacionalne pripadnosti radi pot- 

pore komunističkomu pokretu i vlastima, 
radi poučavanja, opismenjivanja i emanci- 
pacije žene te ostvarivanja spolne ravno- 
pravnosti. Kao posebna organizacija uki- 
nut je 1953., kad ga je zamijenio Savez 
ženskih društava, iz kojega je pak 1961. 
stvorena Konferencija za društvenu 
aktivnost žena Jugoslavije, koja je kao 
društvena organizacija djelovala u sklopu 
Socijalističkoga saveza do raspada socija- 
lističkoga poretka. 

U svojim je nastojanjima AFŽ postigao 
rezultate i u Bunjevaka i Šokica. 
Primjerice, u Subotici je ilegalni AFŽ 
osnovan u svibnju 1944., a i formalno je 
utemeljen 15. X. 1944. Djelovao je u 
sklopu Narodnoga fronta, a nekoliko 
tisuća subotičkih članica skrbilo je za ra- 
njene u bitkama kod Batine i Bolmana i na 
Srijemskoj fronti, za povratnike iz nje- 
mačkih i madžarskih logora i dr. Kako je 
komunistička ideologija prvih poslijerat- 
nih godina imala pristaša među mjesnim 
hrvatskim stanovništvom, budući da je ono 
tada bilo i nositelj gradske vlasti, prva je 
predsjednica subotičkoga gradskoga odbo- 
ra AFŽ-a bila Cila Tikvicki, a sreskoga 
odbora Klara Lendvai. U svim gradskim 
četvrtima (»reonima«) djelovali su mjesni 
odbori, koji su skrbili za siromašne 
obitelji, radili na prosvjećivanju i dr. Među 
najpoznatijim aktivisticama bile su Kata 
Đanić, Sonja Martinović, Anica Horvacki, 
Estera Ivković, Teza Bukvić, Julka Sekulić 
(rođ. Đelmiš), Anka Sekulić (rođ. 
Evetović) i dr. Subotički odbor _AFZ-a 
ukinut je 18. XII. 1953. Oskudna arhivska 
građa o djelovanju Subotičanki u AFZ-u 
čuva se u Historijskom arhivu u Subotici. 
Izvori: Historijski arhiv Subotica, F: 078. Gradski 
odbor AFZ Subotica (1944-1953); F: 282. 
Okružni odbor AFZ (1945-1946). 

Lit.: Enciklopedija Jugoslavije, 1, Zagreb, 1980; 
Hrvatska riječ, Subotica, 1945-47. 
G. Bačlija 


ANTIFAŠIZAM, politički pokret us- 
mjeren protiv fašizma i nacizma. Nastao je 
1920-ih kao oporba talijanskomu fašizmu i 
njemačkomu nacizmu, a s vremenom su se 
na širokim demokratskim osnovama u 


njega uključile različite ideologije, politič- 
ki pokreti i organizacije, koji su se prije 
Drugoga svjetskoga rata te tijekom njega i 
nakon njega borile protiv fašističkih i 
nacističkih ideja. U antifašistički pokret 
ubrzo su se uključili i komunisti, no s 
težnjom da njime dominiraju te da im 
posluži kao prvi korak u revolucionarnom 
preuzimanju vlasti. U okupiranim europ- 
skim zemljama antifašizam se nastavlja u 
obliku ilegalnih partizanskih pokreta, u 
kojima je postojala i komunistička grana, 
negdje dominantna (npr. u Jugoslaviji), 
drugdje tek jedna od frakcija (npr. u 
Francuskoj). Nakon 1945. u Europi se 
zabranjuje obnova fašizma i djelatnost 
fašističkih skupina. Dok je antifašizam u 
zapadnoeuropskim demokracijama postao 
istoznačnicom za dosljedno suprotstav- 
ljanje rasizmu i ksenofobiji, u komunis- 
tičkom bloku postao je nedodirljiv ideolo- 
gem koji legitimira svaku djelatnost 
režima, čime je izgubio svoj prvotni 
demokratski sadržaj izražen u protivljenju 
svakomu totalitarizmu, uključujući i 
komunizam. U tranzicijskim zemljama i 
dalje postoji kao pokret usmjeren na 
podizanje političke svjesnosti i protivlje- 
nja neofašističkim i neonacističkim ide- 
ologijama, koje nalaze plodno tlo među 
slojevima osiromašenim u tranziciji, koji- 
ma manipuliraju dijelovi nacionalističkih 
elita. 


Na području bivše Jugoslavije već se 
1920-ih javljaju autohtoni pokreti i organi- 
zacije koje su imale fašistička obilježja: 
monarhistička Organizacija jugoslaven- 
skih nacionalista (ORJUNA), Srpska 
nacionalna omladina (SRNAO), Hrvatska 
nacionalna omladina (HANAO) i dr. U 
Madžarskoj je Gyula Gč&mbčs 1923. 
utemeljio rasističku Partiju madžarske 
nacionalne nezavisnosti, a Ferenc Szalasi 
osniva nekoliko fašističkih stranaka 
(Stranku narodne volje 1935., Madžar- 
sku nacionalsocijalističku partiju 1937., 
Stranku strelastih križeva 1938.) i dr. 
Tijekom 1930-ih sve one padaju pod utje- 
caj njemačkoga i talijanskoga fašizma, ali 
je središnje mjesto u ideologiji tih organi- 
zacija i pokreta imao nacionalizam. Isprva 

je reakcija na njihovo formiranje bila slaba 
i neorganizirana, ali 1930-ih na osnovi 
zaključaka Kominterne komunisti nastoje 
stvoriti široku antifašističku frontu. U 
Madžarskoj su komunisti bili malobrojni, 
dok je u Jugoslaviji jedan od rezultata 
takve akcije bila i Stranka radnoga naroda. 
U tom je pravcu djelovao i subotički od- 
vjetnik Jakša Damjanov, urednika listova 
Nćpszava (1935.) i Narodni glas (1939.), 
koji su bili organi te stranke. U Hrvatskoj 
je antifašizam 1930-ih najsnažnije 
izražavala = ljevičarska = inteligencija 
(Miroslav Krleža, August Cesarec i dr.). 
Sastavni dio antifašističkoga pokreta bilo 
je i očitovanje međunarodne solidarnosti, 
pa je i među bačkim Hrvatima bilo 
sudionika Španjolskoga građanskoga rata 
1936., poput Andrije Gilijana i dr. 


ANTIFAŠIŠTIČKI FRONT SLOVENA 
U MADJARSKOJ 


Smrt faflemu! — Sloboda nazodu! 


Cuyr Gamnuony! — Caoćoza Hapoay! 
. Haldla fosismusra! — Srabadsig a ntpnek! 


AHTHGALJKCTH4KH DPOHT CAOBEHA 
+ MABAPCKOJ 


. MAGYARORSZAGI 
SZLAVOK ANTIFASISZTA _FRONTJA 


Članska knjižica Antifašističkoga fronta 
Slavena u Mađarskoj 


Nakon raspada Kraljevine Jugoslavije 
antifašizam se izražava u borbi protiv 
uspostavljenih fašističkih režima i organi- 
zacija (Horthyjev režim u Bačkoj, Baranji, 
Međimurju i Prekomurju; Nedićev režim i 
četnici u Srbiji; Pavelićev režim i ustaše u 
NDH i dr.). Organizacijski se antifašistički 
pokret izrazio formiranjem jugoslavensko- 
ga (1942.) i zemaljskih antifašističkih 
vijeća (Hrvatske, Crne Gore i Boke, 
Sandžaka te BiH 1943., a Makedonije i 
Srbije 1944.), koja su postala temeljem 
budućega društvenoga i federalnoga ure- 

đenja. U Bačkoj je unatoč nezadovoljstvu 
južnoslavenskih naroda antifašistički 
otpor, osim pojedinačnih diverzantskih 
akcija, bio slab, prije svega zbog nepogod- 
nosti geografskoga terena. Među poznati- 
jim subotičkim antifašistima bili su Jovan 
Mikić — Spartak, Roko Šimoković, Josip 
Merković, Petar Horvacki, Veco Katančić 
Matko Vuković, Đuro Dulić i dr., dok su u 
somborskom antifašisastičkom pokretu 
bili aktivni Ivan  Parčetić, Stipan 
Ostrogonac, Ivan Matarić, Stipan Periškić 
i dr. Zadnje godine rata formiraju se 
mnoge partizanske baze u kojima su se 
skrivali antifašisti, mahom komunisti. 
God. 1944. formiraju se i vojne postrojbe, 
koje isprva čine dragovoljci, mahom iz 
redova komunista, a od jeseni 1944. u njih 
se masovno mobilizira i domaće pučan- 
stvo: Subotički partizanski odred formir- 
an je 23. VIII. 1944. na čelu s Jovanom 
Mikićem-Spartakom i komesarom Jova- 
nom Tadijinom; VIII. vojvođanska briga- 
da, u kojoj su većinu činili Hrvati — 
Bunjevci i Madžari, formirana je 12. IX. 
1944., a 30. X. ušla je u sastav 51. divizije, 
koja je sudjelovala u forsiranju Dunava 
kod Batine i Apatina; Somborski partizan- 
ski odred formiran je 30. VIII. 1944., a 1. 
XI. 1944. ušao je u sastav XII. vojvo- 
đanske brigade. U antifašističkom pok- 
retu u bačkih Hrvata bila je izražena naci- 
onalna, tj. protumadžarska komponenta. 


Nakon pada Horthyjeva i poslije 
Szalasijeva fašističkoga režima slavenski 
narodi u Madžarskoj utemeljili su svoju 
antifišastičku organizaciju. Na sastanku 
Srba i Slovaka u Batanji, u Bekeškoj 
županiji, 18. II. 1945. osnovan je Antifa- 
šistički front Slavena, koji se ubrzo 
proširio i na bunjevačke i šokačke Hrvate 
u Bačkoj i Baranji te na Slovence u 
Zeljeznoj županiji, pa su mjesne organi- 
zacije postojale u Aljmašu, Cavolju, 
Kaćmaru, Čikeriji, Bikiću, Sentivanu, 
Gari, Santovu i Baškutu. Na I. kongresu u 
Baji 18. V. 1946. Slovaci su se odvojili od 
južnih Slavena, a u Centralnom odboru od 
svih pokrajinskih organizacija najviše 
predstavnika imali su Slaveni iz Bajskoga 
trokuta (medu njima i Hrvati Antun 

Karagić, Gabor Pijuković, Mariška Vida- 
ković, Vinco Đukić, Pavle Vujić, Joza 
Sabovljev i dr.). Tada je organizacija 
preimenovana u Antifašistički front 
Južnih Slavena, koji je na II. kongresu u 
Aljmašu 5. X. 1946. promijenio naziv u 
Demokratski savez Južnih Slavena. 


Lit.: M. Beljanski, Sombor i bunjevački nacional- 
ni preporod (1870-1945.), Sombor, 1971; M. 
Dubajić, Portreti, Subotica, 1976; M. Mandić, 
Povijest bunjevačkih Hrvata u Mađarskoj, 
Kecskemćt, 1989; Hrvatski leksikon, 1, Zagreb, 
1996; Hrvatska enciklopedija, 1, Zagreb, 1999. 


S. Mačković 


ANTOLOGIJA (grč. anthologia: skuplja- 
nje cvijeća < anthos: cvijet; legein: brati, 
skupljati), zbirka odabranih, obično repre- 
zentativnih književnih ili drugih djela jed- 
noga ili više autora. Priređuju se najčešće 
prema vrsti stvaralaštva, razdoblju i sl., a 
određene su nacionalnim, jezičnim ili zem- 
ljopisnim okvirima. Iako su u načelu sub- 
jektivan izbor priređivača, teže udovoljiti 
kriterijima preglednosti i kvalitete sa- 
držaja. 


ANFABEBLIA 
POEZIJE 
BUNJEVAČKIH 
HRVATA 


G. Kikić, Antologija poezije bunjevačkih 
Hrvata, Zagreb, 1971. 


U književnosti podunavskih Hrvata an- 
tologije nisu bile objavljivane često. Do- 
sad su objavljenje tek dvije, koje cjelovito 


obuhvaćaju književnost Bunjevaca: Anto- 
logija poezije bunjevačkih Hrvata i Anto- 
logija proze bunjevačkih Hrvata. Obje je 
priredio Geza Kikić (1925.—2002.), a obja- 
vila ih je Matica hrvatska u Zagrebu 1971. 
Osim uvodne Kikićeve studije prva anto- 
logija donosi odabrane primjere iz bunje- 
vačke narodne poezije i iz djela 34 ov- 
dašnja pjesnika, zajedno s biografskim cr- 
ticama, i to od sredine XVIII. st. do 
kraja 1960-ih. Jednaku strukturu ima i 
antologija proze: nakon uvoda slijede 
odabrane bunjevačke narodne pripovijetke 
te segmenti iz stvaralaštva 31 prozaista. 
Jedini suvremeni antologičar podunavskih 
Hrvata Geza Kikić sastavio je još dvije an- 
tologije: Antologiju kritike bunjevačkih 
Hrvata i Antologiju dramskih tekstova bu- 
njevačkih Hrvata, no one su do danas osta- 
le u rukopisu. Također su objavljene i dvi- 
je antologije iz narodne književnosti, ali na 
slovenskom. Obje je priredio Balint Vuj- 
kov (1912.—87.), a objavljene su u Ljublja- 
ni: Hrvaške pravljice 1960. i Hrvaške na- 
rodne pripovedke 1981. 


Jedan broj književnih djela hrvatskih 
književnika iz Bačke zastupljen je u raz- 
ličitim antologijama lokalne, regionalne ili 
nacionalne važnosti, primjerice u Zlatnoj 
knjizi hrvatskog pjesništva od početka do 
danas (priređivač Vlatko Pavletić, Zagreb, 
1970.) objavljene su pjesme Lazara Mer- 
kovića i Petka Vojnić Purčara. 


Lit.: L. Merković, Književnost Hrvata u Vojvodi- 
ni poslije II. svjetskog rata, u: Tjedan Hrvata u 
Vojvodini, Zagreb, 1998. . 

T. Zigmanov 


ANTROPONIMIJA (grč. anthropos: čov- 
jek; onoma: ime), sveukupnost ljudskih 
vlastitih imena (osobnih, porodičnih, ro- 
dovskih imena, nadimaka i dr.), a ujedno 1 
znanost o njima. 

Povijesnim, sociološkim i lingvis- 
tičkim istraživanjima koja su za predmet 
imala hrvatska imena u Bačkoj bavili su se 
M. Mandić, I. Prćić, K. Kostić, J. Erdelja- 
nović, A. Sekulić, M. Radičev, M. Peić, G. 
Bačlija, Ž. Mandić i dr. Istraživanja po- 
tvrđuju da je posrijedi iznimno bogata 
građa, važna ne samo za onomastiku nego 

i za povijest, demografiju, ortografiju, etno- 
grafiju i druge znanstvene discipline. 


1. Na temelju arhivske građe, napose 
matičnih knjiga svih naselja u kojima žive 
(ili su nekoć živjeli) Hrvati, dostupne lite- 
rature, raznih zemaljskih i crkvenih popi- 
sa, urbanih tablica, grobnih spomeni- 
ka, katastarskih i drugih zemljovida te iz- 
vođenjem osobnih imena iz prezimena, na- 
dimaka i mikrotoponima može se ustvrditi 
da je u bačkih Hrvata tijekom minulih tri- 
ju stoljeća u uporabi bilo više od tri tisuće 
raznoraznih osobnih imena. U drevno su 
doba Hrvati, pa tako i oni u Bačkoj, imali 
samo narodna imena, no nakon primanja 
kršćanstva postupno su se udomaćila i tzv. 
biblijska imena. Glede daljnje sudbine na- 
rodnih imena razdjelnicom treba smatrati 
Tridentski sabor 1545.—63., koji je narodna 
imena proglasio poganskima i svećenstvu 
naložio da u matične knjige smije zapisi- 
vati samo svetačka imena, navlastito latin- 
ska, grčka i židovska. Ta je odluka službe- 
no bila na snazi sve do Drugoga vatikan- 
skoga sabora 1962.—65. U Hrvata se naj- 
veći otpor takvoj odluci Katoličke crk-ve 
uočava u Dalmatinskoj zagori, Herce-govi- 
ni i južnoj Bosni, odakle i potječe većina 
bačkih Hrvata. Ondje su se mnoga na- 
rodna imena uščuvala sve do naših da- 
na. 


U bačkih se Hrvata utjecaj Crkve poka- 
zao jačim od narodne tradicije, pa se s od- 
micanjem vremena nalazi sve manje na- 
rodnih, a sve više svetačkih imena. No još 
se iu XIX. st zamjećuje uporaba dvostru- 
kih imena: osobu njezina okolina zove na- 
rodnim imenom, a crkvene je isprave bi- 
lježe pod svetačkim (Borka — Barbara; 
Cvita — Flora; Milica — Emilia; Stanislava, 
Stana — Anastasia; Živa — Vitalia; Cvijo — 
Florianus; Nebesko — Celestinus; Živko — 
Vithus, Vitalis). Kako je broj svetačkih 
imena bio ograničen, jer su se davala po- 
najprije imena apostola te najglasovitijih 
svetaca i svetica, razvilo se obilje izvede- 
nica: umanjenica, uvećanica, pogrdnica i 
odmilica, a na tvorbu odmilica od sve- 
tačkih imena uvelike su utjecali starodrev- 
ni pučki imenski tipovi, često svojstveni i 
ostalim slavenskim narodima. Imena stra- 

noga podrijetla puk je nastojao prilagoditi 
svojemu jeziku, što je često bilo popraćeno 
nekom od glasovnih promjena (Karol > 
Kalor, Melkior > Merkir, Brigita > Birđa, 
Antonija > Tonkica, Tončica, Mandalena > 
Manja, Isolda > Solda, Oršula > Šula, Augu- 
stin > Agustin, Aguštin, Guštin, Emerik > 
Imro, Jemro; Filip > Pilip, Eugenija > Đena, 
Đenija; Sibela, Sibelija > Šibala). Osobna su 
se imena usto najčešće rabila u hipokoris- 
tičnom liku, a u pravom su liku obično sa- 
mo u službenim dokumentima i kadšto na 
grobnim spomenicima. U ženskih su imena 
najčešći nastavci: -a (Aga, Bara), -ka (Amal- 
ka, Cilka), -ica (Katica, Marica); u muških: 
-o (Pavo, Mijo), -a (Stipa, Tuna). 

Postoje neke razlike među pojedinim 
hrvatskim etničkim skupinama: Ivo (u Bu- 
njevaca), Iva (u Šokaca), Ivelja (u Raca, tj. 
stanovnika Baćina i Dušnoka). Kod po- 
sljednje spomenute etničke skupine imena 
malodobnih muških osoba tvore se sufik- 
som -ok (Ivok, Matok), malodobnih ženskih 
osoba -oka (Maroka, Anoka), a odraslih 
žena -ena (Janjena, Martena). Razlike za- 
mjećujemo čak i unutar bunjevačke skupi- 
ne, što ide u prilog tvrdnji da u novu po- 
stojbinu nisu došli s istoga područja. U 
onih na potezu od Đurića do Fancage 
opažamo više »bosanskoga« utjecaja: 
muška imena na -a (tip Mata, s kratkosilaz- 
nim naglaskom na prvom slogu) te imena 
Jozo, Jakob, Franjo, Filip, dok se u ostalim 
naseljima uočava »dalmatinski« utjecaj: 
nalazimo muška imena na -e (Ive) te Joso, 
Jakov, Vranjo, Pilip, vokativ na -e u žen- 
skih imena (Luce, Roze). Tih je razlika u 
prošlosti jamačno bilo više, ali su one tije- 
kom vremena izblijedjele. 

2. Da je riječ o velikim narodnim sku- 
pinama, bjelodano potvrđuje množina od 
oko pet tisuća prezimena zabilježena u ma- 
tične knjige katoličkih župa, koje se u Su- 
botici i Segedinu počinju voditi već nakon 
protjerivanja Turaka, odnosno na početku 
XVIII. st. Bunjevački i racki Hrvati u no- 
vu su postojbinu došli uglavnom s ustalje- 
nim prezimenskim sustavom. Tek u ma- 
njega broja porodica zamjećujemo nova, 
kadšto dvojna prezimena, nastala na ovim 
prostorima. U većine šokačkih Hrvata pre- 


32 


zimena su se ustalila tek potkraj XVIII. st. 
Dotad često svaki naraštaj dobiva novo 
prezime, obično tvoreno od osnove očeva 
ili djedova osobnoga imena. 


Oko 70 % prezimena bačkih Hrvata iz- 
vedeno je iz osobnih imena, znatno većim 
dijelom od muških (Fabić), a samo manjim 
dijelom od ženskih (Agatić). Oko 70 % tak- 
vih prezimena izvedeno je iz svetačkih 
imena (Mihoković), a oko 30 % iz narod- 
nih (Božić). Neka su prezimena izvedena 
od toponimijskih oznaka i pouzdani su pu- 
tokazi kretanja i podrijetla pojedinih poro- 
dica (Gorjanac, Posavac). Tristotinjak pre- 
zimena nastalih od naziva zanimanja i zva- 
nja (Barbir, Dilalović, Birović) pokazuje 
pak kakvi su obrti i zanimanja bili rašireni 
u tim etničkim skupinama. 


Prezimena se po obliku dijele na jednos- 
tavna (oko 97 %, npr. Tubić), složena (Li- 
pokatić) i višečlana prezimena (Vojnić 
Hajduk). Najviše je prezimena nastalo od 
imenica (Strilić) i pridjeva (Debelić), znat- 
no manje od glagola (Neznadović, Uselić), 
broja i imenice (Stovragović), prijedloga 1 
imenice (Dokolinović), veznika i imenice 
(Kovragić) i dr. Prema tvorbi osnove mo- 
gu se podijeliti na primarna (Jagica), se- 
kundarna (najviše ih je, npr. Zrilić), terci- 
jarna (Stipanović) i kvartalna (Antu- 
nićević). S obzirom na deklinabilnost, pre- 
zimena bačkih Hrvata svrstavaju se u tri 
skupine: nominalna muškoga roda (Ro- 
gač), nominalna ženskoga roda (Gladiki- 
ka) i pronominalna (Nimi). Oko 40 % prezi- 
mena ima nastavak -ić (Zorić), oko 30 % 
-ović, -ević (Bilinović, Vujević), oko 10 % 
-ov, -ev (Stipanov, Blažev), -in (Velin), -ac 
(npr. Balatinac), -ar (npr. Likar), -čki (Mi- 
ljački), -an (Diteljan), -ak (Ternak). 

Zbog razmjerno velika broja nositelja 
istih prezimena, u XIX. i poč. XX. st. upo- 
rabom porodičnoga nadimka uvedena su i 
neka dvojna prezimena, primjerice Horvat 
Aljmaški, Vojnić Hajduk, Vojnić Tunić, 
Vojnić Kortmiš, Vojnić Zelić. S jačanjem 
madžarskoga nacionalizma već od 1870-ih 
mnogi bački Hrvati koji su radili u držav- 
nim službama madžarizirali su svoja prezi- 
mena. U Bunjevaca s južne strane trianon- 
ske granice prezimena su se poslije često 


ustaljivala u iskvarenom madžariziranom 
obliku, a pohrvaćivana su neka izvorno ne- 
hrvatska prezimena, najčešće madžarska 
(Vereš), ali i njemačka (Miler) i slovačka 
(Jurčak). Za neka su prezimena čak karak- 
teristične dvije porodične grane, bunje- 
vačka i madžarska (npr. Tikvicki). 

3. Nadimke, koji se popularno naziva- 
ju i »sprdano, prdačno, špot(a)no, rugano 
ime«, odnosno »ruglo«, nametnula je 
nužnost za što bržim i točnijim identifici- 
ranjem svake osobe u danom naselju, gdje 
je, prema pravilu, postojalo više osoba s 
istim prezimenom, a zbog skučena izbora 
imena čak i s istim osobnim imenom. Na- 
dimci se nerijetko nasljeđuju i prelaze iz 
naraštaja u naraštaj. Katkad priženjenjem 
nadimak prelazi na i nositelja drugoga prezi- 
mena. 


Osobni se nadimak prema pravilu izvo- 
di iz porodičnoga (iz porodičnoga na- 
dimka Mićulini za mušku se osobu kaže 
Mićulin, za žensku Mićulina), no još se 
češće u ulozi muškoga osobnoga nadimka 
rabi osnova porodičnoga (Mićula). Tako je 
i kad je porodični nadimak tvoren od žen- 
skoga osobnoga imena (Macini Mijo Ma- 
ca, Dorini Luka Dora). Ženski se osobni 
nadimci najčešće tvore od muškoga osob- 
noga nadimka, i to poglavito ovim sufik- 
sima: -ača (Bližnjakovi, Bližnjak — Bliž- 
njača), -anka (Burini, Buro — Buranka), - 
enica (Krištini, Krišta — Krištenica), -enka 
(Grčini, Grča — Grčenka), -ica (Stegini, 
Stega — Stegica), -inca (Babini, Babo — Ba- 
binca), -inka (Ćulini, Ćulo — Ćulinka), -ki- 
nja (Gajašovi, Gajaš — Gajaškinja), -kuša 
(Dadarovi, Dadar — Dadarkuša), -ska (Li- 
njakovi, Linjak — Linjačka). 

S obzirom na oblik nadimke možemo 
svrstati u jednostavne (oko 90 %, npr. Do- 
minovi, Brnetini), složene (Čiča-Jerkini, 
Did-Acini) i sastavljene (Pun Misec, Sveta 
Orka). Prema tvorbi osnove nadimke 
možemo svrstati u primarne (oko 30 %, npr. 
Gajdica, Sokol), sekundarne (oko 70 %, 
npr. Tolini, Ricanovi), tercijarne (iznimno 
rijetki, npr. Ivaškovićini). Najveći je dio 
(oko _ 40%) patronimičko-matroni- 
mičkoga podrijetla, tj. tvoreni su od 
muškoga ili ženskoga osobnoga imena. 

Oko 15 % nadimaka nastalo je prema zani- 
manju kojega pretka (Brašnarovi, Čuvar- 
selčevi), a izvode se i iz naziva neke oso- 
bine (Duganovi, Kuštricini), radnje (Čan- 
drkovi, Koprcanovi), životinje (Kulaševi, 
Mazga), hrane (Somun, Trgančevi), pred- 
meta (Britvica, Vrekečovi), etnika (Šokici- 
ni, Srimčevi) i dr. 

4. Prostrana zemljišta bačkih naselja 
obiluju mnoštvom mikrotoponima te sva- 
ka čestica polja i svaka ulica imaju svoje 
pučko ime. Preci današnjih bačkih Hrvata 
svjedočanstvo svoje nazočnosti pohranili 
su u tim zemljopisnim imenima, a ona se 
danas, zbog preustrojena poljodjelstva i 
odnarođivanja, naglo gube iz uporabe. U mi- 
krotoponimima se zamjećuje i prožimanje 
jezika naroda koji su u regiji obitavali. U 
naseljima u kojima su Hrvati starosjedioci 
i nehrvatsko je stanovništvo često preuzi- 
malo hrvatska imena. 


ŽIVKO MANDIĆ 


POVIJESNA 
ANTROPONIMIJA 
BUNJEVACKIH 


HRVATA 
U MADŽARSKOJ 


TANKONYVKIADO 


Ž. Mandić, Povijesna antroponimija bunje- 
vačkih Hrvata u Madžarskoj, 
Budimpešta, 1987. 


Prema obliku mikrotoponimi se mogu 
podijeliti na jednočlane (oko 45 %, npr. 
Biluša) i sastavljene (Cvitin križ, Sridnja 
oborinska duž). Najviše mikrotoponima 
izvedeno je iz: a) vlasnikova zanima- 
nja (Dželatuša), prezimena (Šimićanka), 
osobnoga imena (Benakovica) ili nadimka 
(Raspolova); b) osobine tla (Brižina, Gr- 
bovica); c) položaja i mjesta (Siverska, 

Dautovačka); d) nekadašnjega naselja (Prl- 
ković, Radonić); e) namjene, vrste kulture 
i načina eksploatacije (Guvnište, Piskulica, 
Šumarina); f) biljaka koje su ondje rasle 
(Kladara, Lipik, Liplje); g) životinja kojih 
je ondje bilo (Kobilača, Lisičina, Orlov- 
njak) i dr. U tvorbi mikrotoponima naj- 
plodniji su sufiksi: -ica (Bilica, Bre- 
zmeđica, Nevaljalica, Pitomica); -ina 
(Podgradina, Prikotorina, Prodorina, Sliza- 
rina); -ac (Cetverac, Erlavac, Sivac, Sar- 
kanjac, Tukuljac); -ak (Izbirak, Oklinak, 
Prilipak, Prućak, Smlačak); -ača (Gal- 
vača, Napinjača. Slipača, Tikvača, Zbi- 
jača), -ište u Bunjevaca (Gravorište, Ka- 
marište), odnosno -išće u Šokaca i Raca 
(Brišće, Konopljišće). 

Lit.: Ž. Mandić, Muška i ženska krsna imena san- 
tovačkih Hrvata (Šokaca), Etnografija Južnih Sla- 
vena u Mađarskoj, 2, Budimpešta, 1977; Ž. 
Mandić, Toponimija šokačkih Hrvata u 
Madžarskoj, Etnografija Južnih Slavena u Mađar- 
skoj, 4, Budimpešta, 1982; Ž. Mandić, Obiteljski 
nadimci šokačkih Hrvata u Madžarskoj, Etnogra- 
fija Južnih Slavena u Mađarskoj, 6, Budimpešta, 
1984; Ž. Mandić, Povijesna antroponimija bunje- 
vačkih Hrvata u Madžarskoj, Budimpešta, 1987; 
M. Peić, G. Bačlija, Patronimija i antroponimija 
bačkih Bunjevaca, Rukovet, 1/1990, Subotica; A. 
Sekulić, Bački Hrvati, Zagreb, 1991; B. Ivić, Pre- 
zimena bačkih Hrvata-Bunjevaca u Subotici i oko- 
lini, Subotička Danica : kalendar za 1993., Subo- 
tica, 1992; M. Peić, G. Bačlija, Imenoslov bačkih 
Bunjevaca, Novi Sad-Subotica, 1994; T. Vereš, 
Bunjevačko pitanje danas, Subotica, 1997; Ž. 
Mandić, Osobna imena bunjevačkih Hrvata u 
Madžarskoj, Korabljica, 6, Zagreb, 2000; Ž. Man- 
dić, Nadimci bunjevačkih Hrvata u Madžarskoj, 
Folia onomastica Croatica, 9, Zagreb, 2000; Ž. 
Mandić, Mikrotoponimija bunjevačkih Hrvata u 
Madžarskoj, Folia onomastica Croatica, 10, 
Zagreb, 2001; A. Sekulić, Osobna imena, prezi- 
mena i nadimci bačkih Hrvata, Subotica, 2006. 


Ž. Mandić 


ANTUN PADOVANSKI (Lisabon, 15. 
VIII. 1195. — Arcella, danas četvrt Padove, 
13. VI. 1231.), svetac, franjevac, crkveni 
učitelj. Podrijetlom iz ugledne i bogate 
obitelji, s 15 je godina dospio među augus- 
tince radi školovanja, a sa 16 položio zav- 
jete. Franjevac je postao nakon što su 
1220. u Padovu iz Maroka doneseni po- 
smrtni ostaci franjevaca mučenika. I sam 
je želio je postati misionar u Maroku, no 

na putu onamo teško se razbolio te je, 
nošen burom, dospio na Siciliju. S 26 go- 
dina prvi je put nastupio kao propovjednik, 
a slušatelje je oduševio znanjem i temelji- 
tošću. Bio je na glasu kao velik pokornik, 
dobar ispovjednik i ponizan svećenik, a 
umro je u dobi od 36 godina. Godinu dana 
nakon smrti proglašen je svetim, a njegovi 
su štovatelji u Padovi 32 godine gradili crk- 
vu u kojoj se i danas čuva njegovo tijelo. U 
katoličkoj je tradiciji sv. Antun zaštitnik 
djece, zaljubljenih, putnika, kipara, 
grnčara i porculanske industrije. Vjernici 
mole za njegov zagovor pri neplodnosti, 
vrućici, brodolomu, u ratnoj oskudici i 
opasnosti od kuge, a vjeruje se i da pomaže 
u nalaženju izgubljenih stvari. Njegov je 
spomendan 13. lipnja. 

Sv. Antun Padovanski svetac je kojega 
bački Hrvati osobito štuju. Utjecaj je to 
franjevačke tradicije, koju Bunjevci i Šok- 
ci baštine iz Dalmacije, Hercegovine i Bos- 
ne, gdje franjevačko dušobrižništvo ima 
posebno mjesto. Štovanje sv. Antuna bački 
su Hrvati prenijeli i na druge katolike u 
Bačkoj. Novac koji se skuplja kraj njegova 
kipa ili slike u crkvi prema tradiciji služi 
za pomoć siromašnima — ta se škrabica u 
puku zove »kruh svetoga Antuna«, a u 
Bačkoj i »krušac svetoga Antuna«. Puk je 
na spomendan sv. Antuna fratre obilato 
darivao živom mladunčadi, a najsve- 
čanije se svetac štuje u franjevačkim crk- 
vama u Subotici, Baji i Mohaču. Na nje- 
gov spomendan te su crkve štovateljima 
otvorene cijeloga dana, a blagoslivljaju se 
u njima djeca i ljiljani. 

Lit.: B. Unyi, Sokdcok-Bunyevdcok es a bosnydk 
ferencesk tortćnete, Budapest, [1947]; S. Beretić, 
Božji prijatelji s nama na putu, Subotica, 2002; 
Opći religijski leksikon, Zagreb, 2002; A. Stantić, 
Sveti Antun Padovanski, Hrvatska riječ, br. 20, 
Subotica, 2002; A. Stantić, Kruv svetog Antuna, 
Zvonik, 6-7/2003, Subotica; R. Skenderović, Sto- 
vanje svetaca kod bačkih Hrvata, Subotička Dani- 
ca (nova) : kalendar za 2004. godinu, Subotica, 


2003. 
S. Beretić i S. Bačić 


ANTUNOVIĆ ALJMAŠKI, plemićka 
porodica. Leopold I. plemstvo je dodijelio 
18. XI. 1698. Stipanu, njegovoj supruzi 
Ani Petronili, rođ. Guganović te njihovu 


sinu Antunu, što je 1754. potvrdilo i povje- 
renstvo za pregled plemićkih povelja. 
Plemstvo je poslije dobio i drugi Stipanov 
sin Ivan, graničarski kapetan iz Subotice. 
Treći Stipanov sin Sime (1696.—1775.), 
koji je bio oženjen Marijom, rođ. Latino- 
vić, kupio je imanje Aljmaš, a četvrti sin 
Stipan dobio je 1719. u zakup posjed Kun- 
baju, skupa s Guganovićima. Marija Tere- 
zija dodijelila je 1751. plemstvo Albi An- 
tunoviću iz Bačkoga Aljmaša. Odlukom 
skupštine Bačke županije ubilježeni su 
1807. u popis plemića izravni Stipanovi 
potomci Mate i njegovi zakoniti nasljedni- 
ci Pajo, Josip (otac biskupa Ivana Antuno- 
vića), Đuro i Beno. U popisima bačkih ple- 
mića spominju se ogranci Antunovića iz 
Aljmaša, Bikića, Stare Moravice i Suboti- 
ce. Iz ove je porodice proglašeno ukupno 
37 plemića. 

Ugarski je palatin 22. XI. 1745. 
darovao pustaru Kunbaju članovima obite- 
lji Latinović i Guganović te Šimi Antuno- 
viću. Oni su međutim propustili pribaviti 
kraljevsku potvrdu darovnice te je, na po- 
ticaj Mate Rudića, Ugarska je kraljevska 
komora 1791. pokrenula spor koji je za- 
vršio na štetu Antunovića 1 ostalih vlasni- 
ka, koji su 1815. 1 izgubili imanje. 

Selo Aljmaš, prema kojemu je obitelj 
poslije dobila plemićki pridjevak, Ugarska 
je kraljevska komora najprije 1780. dala u 
zakup porodicama Rudić, Antunović, 
Šišković, Kovačić i Vermes. Kraljevskom 
darovnicom od 25. IV. 1803. Bartul Antu- 
nović (1745.—1813.) dobio je dio Aljmaša, 
skupa sa svojim zakonitim potom- 
cima Šimom, Franjom i Karlom. Tada su 
sva četvorica i dobila pridjevak Aljmaški. 


Porodica Antunović bila je ugledna 
među bačkim Bunjevcima, a ugled joj se 
dodatno povećavao rodbinskim vezama s 
ostalim poznatim porodicama, kao što su 
Rudići, Guganović-Šiškovići, Latinovići, 
Vojnići, Sučići i drugi te su mnogi iz poro- 
dice zauzimali najviše položaje u županiji, 
a osobito u Subotici. Spomenuti Šime An- 
tunović (1696.—1775.), sindik franjeva- 
čkoga samostana u Subotici, darovao je ol- 
tarnu palu sv. Mihovila franjevačkoj crkvi. 
Drugi navedeni Šime Antunović (rođ. 

1770.) bio je 1797. glavni vojni poručnik 
Bačke županije. Spomenuti Albe Antuno- 
vić Aljmaški (1780.—1852.) bio je 
županijski glavni bilježnik 1810.—19., 
drugi podžupan 1825.—30. te prvi pod- 
župan 1830.—32. On je pomagao mladomu 
Ivanu Antunoviću, kasnijemu naslovnomu 
biskupu i preporoditelju južno-ugarskih 
Hrvata, najpoznatijemu iz cijele porodice. 


Grb 
porodice 
Antunović 
Aljmaški 


Opis porodičnoga grba: Na plavom šti- 
tu i zelenoj tratini stoji vitez, odjeven u cr- 
venu i zlatnom vrpcom urešenu odoru, u 
čizmama i sa šubarom na glavi; s pojasa 
mu visi tok mača, u desnici visoko drži sa- 
vijenu sablju, a lijeva mu je ruka oslonjena 
o bok. Na kacigi je pelikan raširenih krila, 
koji u gnijezdu krvlju hrani svoje mlade. 
Plaštevi su plavi pozlaćeni i crveni posreb- 
Teni. 

Lit.: 1. Ivanyi, Bdcs-Bodrog vdrmegye foldrajzi es 
tortenelmi helynevtdra, I, Szabadka, 1909; M. 
Mandić, Bunjevačko plemstvo, Subotička Danica 
ili Bunjevačko-Sokački kalendar (sa slikama) za 
prostu godinu 1927, Subotica, b. g.; M. Evetović, 
Zivot i rad biskupa Ivana Antunovića, narodnog 
preporoditelja, Subotica, 1935; Hrvatski biograf- 
ski leksikon, 1, Zagreb, 1983; M. Szluha, Bdcs- 
Bodrog vdrmegye nemes csalddjai, Budapest 


2002. 
S. Bačić 


ANTUNOVIĆ, Albert (Albert Adalbert) 
(Subotica, 18. IV. 1780. — Aljmaš, 7. III. 
1852.), plemeniti Aljmaški, zemljoposjed- 
nik, visoki županijski činovnik. Bio je sed- 
mo od četrnaestero djece Bartula (Suboti- 
ca, 23. VIII. 1745. — Subotica, 7. VI. 1813.) 

i Terezije, rođ. Makay (oko 1750. — Subo- 
tica, 30. I. 1822.). Dva se puta ženio. Su- 
pruge su mu bile sestre Kardos od Kardos- 
falve, ali nije imao potomstva. Bio je dalj- 
nji rođak Ivana Antunovića i nakon smrti 
Jose (Ivanova oca) pomagao je njegovoj 
obitelji, osobito pri školovanju mladoga 
Ivana Antunovića. 


Crtice iz njegova profesionalnoga 
životopisa govore da je 1810. bio prvi pod- 
bilježnik u Bačko-bodroškoj županiji, da 
je 1819. županijski veliki bilježnik, kao i 
početkom 1824. Drugi podžupan bio je 
1825.—30., a prvi podžupan do kraja listo- 
pada 1832. U dokumentu iz 1845. spomi- 
nje se kao nositelj zvanja carskoga i kra- 
ljevskoga savjetnika, ali i član Društva za 
konjske utrke Bačko-bodroške županije. 


Izvor: Historijski arhiv Subotica, F:1.26.60. 


Lit.: M. Evetović, Život i rad biskupa Ivana Antu- 
novića, narodnog preporoditelja, Subotica, 1935. 


M. Grlica 


ANTUNOVIĆ, Ivan (Kunbaja, 19. VI. 
1815. — Kalača, 13. I. 1888.), kalački ka- 
nonik i naslovni biskup bosonski, pokretač 
tzv. zakasnjeloga preporoda među ugar- 
skim Bunjevcima i Šokcima, publicist 1 
prozni pisac. 


Rođen je u plemićkoj porodici Antuno- 
vić Aljmaški, kao dijete Josipa i Mande, 
rođ. Petrić, iste godine kad je skupa s po- 
rodicama Guganović i Latinović, izgubila 
svoje tradicionalne posjede u Kunbaji. 
Njih se 1817. vještim pravničkim makina- 
cijama domogao Mate Rudić, čime je za- 
vršena nekoliko desetljeća duga borba 
bačkih plemićkih porodica za Kunbaju, to- 
liko glasovita da ju je u svojim stihovima 
spomenuo i Grgur Peštalić. Nakon gubitka 
Kunbaje cijela se obitelj preselila u Alj- 
maš, no Antunovićev je otac ubrzo umro. 
Osiromašenoj je udovici u podizanju pete- 
ro djece pomagao Albert Antunović. Upra- 
vo je on prepoznao darovitost mladoga 
Ivana te ga je poslije i podupirao u školo- 
vanju. Težak porodični gubitak i »krvna iz- 
dajstva« povezana s njime, koji su na An- 
tunovićevu djetinjstvu ostavili znatna tra- 
ga, potaknut će ga da poslije u svojim 

književnim tekstovima progovori o »po- 
kvarenostima« plemićkoga života. 

Četverogodišnju osnovnu školu Antu- 
nović je završio u Aljmašu, a zatim tri raz- 
reda gramatikalne škole u Subotici te četvr- 
ti u Kalači. Tijekom svojega školovanja u 
Subotici upoznao je mnogo bosanskih fra- 
njevačkih kandidata, ali i učenika iz drugih 
slavenskih krajeva, ponajprije Slovaka iz 
Gornje Ugarske. Ta su poznanstva mogla 
potaknuti razvitak njegova osjećaja za sla- 
vensku uzajamnost. Prvi razred humaniora 
pohađao je zatim u Pečuhu, a drugi razred 
te dva razreda filozofije u Segedinu. Ondje 
je počeo i studij teologije, a nakon prve go- 
dine trebao ga je nastaviti u Beču. Zbog 
bolesti je međutim studij morao prekinuti, 
a nakon ozdravljenja nastavio ga je 1 za- 
vršio u Kalači. 

Za svećenika je zaređen 1838. Najprije 
je postavljen za kapelana u Čantaviru, a od 
1839. obavljao je nekoliko služba pri ka- 
lačkom kaptolu. God. 1842., na preporuku 
mjesnoga plemstva, imenovan je alj- 
maškim župnikom, a vijećnikom Bačke 
županije postao je 1843. Pojedini madžar- 
ski povjesničari tvrde da je tijekom 
Madžarske revolucije 1848. neko vrijeme 
bio utamničen kao Kossuthov protivnik i 
Jelačićev pristaša. U crkvenoj je karijeri 
međutim i dalje napredovao, a i njegovo je 
društveno djelovanje bilo sve šire. God. 
1851. imenovan je dekanom Aljmaškoga 
dekanata, a 1859. postao je kalačkim kano- 
nikom. Bio je predsjednik županijske 
skupštine Bačke županije, a 1861. nakrat- 
ko i dožupan. Poticao je osnivanje i podu- 
pirao rad Kalačke štedionice, Dobrotvor- 
noga ženskoga društva, Kalačke čitaonice, 
Vodne zadruge te Gospodarskoga društva 
Bačke županije, a zahvaljujući njegovoj fi- 
nancijskoj potpori školovalo se dvjestoti- 
njak mladića iz siromašnijih obitelji. Od 
1861. do 1863. obavljao je dužnost upravi- 
telja kaptolskih dobara, no napustio ju je 
nakon što su pojedini članovi kaptola izra- 
zili prigovore na njegov rad. U pismu u ko- 
jem je obrazložio tu odluku iznio je i svo- 
ja shvaćanja o gospodarenju u uvjetima 
kad je u Ugarskoj kapitalističko gospodar- 
stvo sve snažnije potiskivalo feudalne ob- 


like; ta su shvaćanja obilježena prepoznat- 
ljivim elementima Antunovićeva konzer- 
vativizma. God. 1863. Antunović je dobio 
naslov opata sv. Marije od Kereka, a 1866. 
kralj Franjo Josip imenovao ga je prepozi- 
tom sv. Pavla u Baču, čime je uveden u 
kraljevsku knjigu plemića drugoga reda. 
Predsjednikom duhovnoga stola te velikim 
prepozitom kalačkim postao je 1875., a 
1876. kralj ga je imenovao naslovnim bis- 
kupom bosonskim. Bio je to ujedno i vrhu- 
nac njegove karijere. Taj naslov, koji su is- 
prva nosili bliskoistočni biskupi protjerani 
iz svojih dijeceza tijekom muslimanskih 
osvajanja, bio je međutim u Antunovićevo 
doba uz svoj izvorni smisao vezan još sa- 
mo nominalno. Iako je i bosonska biskupi- 
ja bila na Bliskom istoku, novi je naslov 
Antunoviću donio ponajprije svjetovne 
povlastice u vlastitoj zemlji: kao biskup 
bez stvarne biskupije, kojega je usto ime- 
novao kralj, postao je velikašem i članom 
gornjega doma ugarskoga parlamenta. U 
parlamentarnim je raspravama međutim 
sudjelovao samo jedanput: sukladno svo- 
jemu svjetonazoru, oštro se usprotivio 
građanskomu braku, o čijem se uvođenju 
tad polemiziralo. Jednu počast ipak nije 
dočekao: Strossmayer ga je navodno 
predložio za člana Jugoslavenske akade- 
mije znanosti i umjetnosti, no njegov je 
prijam odgađan zbog opetovanih poli- 
tičkih pritisaka iz Ugarske. 

Svoju publicističku djelatnost počeo je 
1870. objavivši prvi broj Bunjevačkih i 
šokačkih novina. U dva poziva na pretpla- 
tu 1869. iznio je program na kojem su se 
Novine trebale temeljiti, no naišao je na ne- 
razumijevanje u pokušaju da pridobije is- 
taknute Bunjevce za list. Novine su bile ti- 
pično preporodno glasilo kakva su od 
početka XIX. st. izlazila diljem slavenskih 
krajeva u Monarhiji, a Antunović ih je po- 
krenuo nakon što je u Ugarskoj 1868. do- 
nesen Zakon o narodnostima, želeći iskori- 
stiti novopriznato pravo izdavanja tiskovi- 
na na jezicima narodnosnih manjina. Svr- 
ha im je bila informirati Bunjevce i Šokce 
o događajima u Ugarskoj i svijetu, ali i po- 
taknuti ih na političko i kulturno djelova- 
nje. Novine su bile tiskane na onodobnom 

hrvatskom književnom jeziku, tzv. jeziku 
Zagrebačke filološke škole: morfono- 
loškim pravopisom, s nesinkretiziranim 
množinskim nastavcima u imenskoj sklo- 
nidbi, s istim tipičnim sintaktičkim shema- 
ma, stilskim tendencijama i vokabularom, 
a napose s istim nazivljem. Osobitost je 
njihova jezika bila tek veća učestalost 
ikavskoga refleksa praslavenskoga jata u 
tekstovima, no i ona se postupno smanji- 
vala u korist jekavskoga odraza. Antuno- 
vić je u Novinama promicao simbole i ide- 
ologeme preuzete uglavnom iz onodobnih 
hrvatskih tiskovina, koji su trebali po- 
služiti kao reprezentacije jugoslavenstva i 
oko kojih su se imali okupiti svi Južni Sla- 
veni. Odjek Novina među Bunjevcima i 
Šokcima bio je međutim puno manji nego 
što je očekivao. Teško je nalazio suradni- 
ke, a najveći je broj tiskanih primjeraka 
zapravo odlazio pretplatnicima u Hrvat- 
sku. Usto se susretao sa stalnim neprili- 
kama jer ugarski tisak, vlasti, tiskari, pa i 
sam kalački nadbiskup i kardinal 
Lajos Hajnald na njegov projekt nisu gle- 
dali dobrohotno. Nadajući se da će pritisak 
na njega popustiti, god. 1872. prestao je iz- 
davati politički list i posvetio se izdavanju 
isključivo kulturnoga lista Bunjevačka i 
Šokačka vila, koji je dotad izlazio kao pri- 
log Novinama. No situacija se nije bitno 
promijenila te je rezignirani Antunović 
uredništvo Vile 1875. prepustio Blažu Mo- 
drošiću. Nakon toga Vila je još neko vrije- 

me neredovito izlazila, no konačno se uga- 
sila 1876. 


Kao književnik bio je snažno vezan uz 
katoličko shvaćanje prosvjetiteljstva te svi 
njegovi književni tekstovi imaju više prag- 
matičku nego estetsku funkciju. Izvore za 
svoja djela često je nalazio u povijesti. Fa- 
bula pripovijesti Odmetnik (1875.) temelji 
se na životu Ignjata Martinovića, vrsno na- 
obražena redovnika koji je »zaboravio vje- 
Tu i rod« te postao pristašom jakobinaca. 
Antunović je njegov životopis iskoristio 
kako bi osudio liberalizam i »bez- 
božništvo« francuskih prosvjetitelja te ka- 
ko bi čitatelju dao moralnu pouku: i Marti- 
nović se naime u Odmetniku, spoznavši da 
je zgriješio, pred svoje pogubljenje gorko 
pokajao. »Odmetnik od Crkve i izdajica 
vlastite narodnosti« unesrećuje i kršćansku 
djevojku u noveli Nesretna Marija (Vila, 
1876.), u kojoj se Antunović ujedno bavi 
prilikama među činovništvom. U noveli 
Svilenka (Vila, 1874.) te u dvama rukopi- 
snim romanima (Posljednji Gizdarev, oko 
1875. 1 Bariša Kitković, oko 1880.) tema- 
tizira društveni moral u plemićkim porodi- 
cama na početku XIX. st. Iako im se fabu- 
le temelje na stvarnim događajima, fatali- 
stičko-romantički elementi približavaju ta dje- 
la prosječnomu književnomu ukusu njiho- 
va doba, a moralizam i didaktizam kojima 
su protkana u skladu su s osnovnim Antu- 
novićevim svjetonazorom. Taj je svjetona- 
zor u temelju i zapisima s puta po Italiji 
Poučne iskrice (1872.), dok se u tekstu 
Slavjan (1875.) pučki običaji tumače kroz 
prizmu njihove funkcionalnosti u praktici- 
ranju vjere. U Razpravi o podunavskih i 
potisanskih Bunjevcih i Šokcih (1882.) An- 
tunović je dao prvi pokušaj sume narodne 
povijesti, kakve su i inače bile neizostavni 
element svih preporodnih pokreta u sred- 
njoj Europi — one su naime, bez obzira na 
razinu svoje znanstvenosti, imale ključnu 
ulogu u oblikovanju tradicije i identiteta 
modernih nacija. Antunović je usto autor 
niza nabožnih djela, koja su uglavnom bi- 
la namijenjena u praktične svrhe (Bog s 
čoviekom na zemlji, 1879.; Naputak, 
1882.; Čovik s Bogom, 1884.), a pisao je i 
na madžarskom i latinskom jeziku. Nje- 

gova su književna i znanstvena djela 
međutim bila slične sudbine kao i novine 
koje je uređivao: zbog slabe su recepcije 
imala veoma ograničen utjecaj na čita- 
teljsku publiku. 


Tekstovi i cjelokupno djelovanje Ivana An- 
tunovića do danas nisu primjereno proučeni i 
vrednovani te to objašnjava zašto su često bi- 
li interpretirani na oprečne načine, uglav- 
nom izvan svojega povijesnoga konteksta i 
uz znatnu ideologijsku obojenost. Njegov 
je lik generirao nekoliko mitova: neki ga 
smatraju nepokolebljivim pristašom jugos- 
lavenstva, drugi drže da s njime počinje 
oblikovanje bunjevačke nacije, no općenit 
konsenzus vlada o tom da je njegov pros- 
vjetiteljski rad među Bunjevcima i Šokci- 
ma ostavio neizbrisiv trag. Njegovim se 
imenom nazivaju institucije, manifestacije 
i publikacije, a često se o njemu objavlju- 
ju i mnogobrojni napisi različitih žanrov- 
skih odrednica. No u ocjenama mjesta Iva- 
na Antunovića u povijesti ugarskih Bunje- 
vaca i Šokaca redovito se zanemaruju ba- 
rem neki od bitnih momenata, a često se ne 
uočavaju ni analitički ključne razlike među 
političkom, kulturnom i vjerskom dimen- 
zijom njegova djelovanja. 

Unatoč tomu što se katkad tvrdi da se 
Antunović zauzimao za osnutak južnosla- 
venske države, u temelju je njegova poli- 
tičkoga programa bio oprezan legalizam: 
zauzimao se tek za dosljednu provedbu 
ugarskoga Zakona o narodnostima iz 
1868. te je nastojao politički osvijestiti Bu- 
njevce i Šokce upoznajući ih s pravima ko- 
ja im je taj zakon omogućivao. Bio je to 
skroman cilj ne samo u usporedbi sa »se- 
cesionizmom« koji mu se kadšto pripisu- 
je nego i u usporedbi s dvama najvažnijim 
političkim programima među Slavenima u 
Monarhiji koji su Antunovićevu djelova- 
nju prethodili: i austroslavizam u Pragu i 
jugoslavizam u Zagrebu tražili su naime 
federalizaciju Monarhije, pri kojoj bi sla- 
venske zemlje bile ujedinjene u posebnu 
federalnu jedinicu. Dijelom zato što je po- 
litički poraz obaju projekata nakon uspo- 
stave dualizma 1867. mogao biti dobra 
lekcija, a dijelom i zato što Antunović u 
Ugarskoj nije iza sebe imao ni češku go- 


spodarsku snagu ni hrvatsku tradicionalnu 
autonomiju, nego realnost u kojoj su na- 
rodnosne manjine bile priječene i u konzu- 
miranju onih prava što su im bila zakonski 
zajamčena, njegovi su politički zahtjevi 
morali biti minimalistički. 

Njegov se pak kulturni program teme- 
ljio na herderovskoj koncepciji naroda kao 
zajednice određene jezikom i prvotnim du- 
hom, koju je dijelio s drugim slavenskim 
preporodnim pokretima u Monarhiji, no 
konkretizacija te koncepcije bila je ipak u 
velikoj mjeri određena stvarnim poli- 
tičkim, društvenim i kulturnim prilikama. 
Svojim publicističkim djelovanjem Antu- 
nović je poticao »buđenje« ugarskih Bu- 
njevaca i Šokaca te jačanje njihovih kul- 
turnih veza s drugim Slavenima, poglavito 
s Hrvatima izvan Ugarske te s ugarskim 
Srbima, a zagovarao je i projekt jugosla- 
venstva, kojemu je na čelu stajao đako- 
vački biskup Josip Juraj Strossmayer, te je 
bio u stalnu kontaktu s pristašama toga 
projekta u Hrvatskoj. Kako bi i sam prido- 
nio uzajamnosti za koju se zauzimao, An- 
tunović je većinu svojih djela pisao ono- 
dobnim hrvatskim književnim jezikom, 
smatrajući da je upravo taj jezik podoban 
za kulturno povezivanje Južnih Slavena 1 
da znatno bolje može obavljati civilizacij- 
ske funkcije nego »iskvaren« jezik bunje- 
vačkoga puka. Iz istih je razloga pozivao 1 
Srbe da odbace ćirilicu i prihvate latinicu 
»kao svi prosvijećeni narodi«. No stross- 
mayerovsko je jugoslavenstvo, pod dikta- 
tom realnih kulturnih i političkih prilika, 
imalo razmjerno slab odjek u drugih 
južnoslavenskih naroda te je umjesto 
općejužnoslavenske ostalo tek hrvatskom 
integracijskom ideologijom, a i kulturne 
institucije, raznovrsne simboličke prakse 
te jezik koji su se s tom ideologijom pove- 
zivali pomogli su u prvom redu da se pre- 
moste goleme razlike među pojedinim hr- 
vatskim regionalnim tradicijama. Stoga je 
i Antunović, povezavši svoj kulturni pro- 
gram uz strossmayerovsko jugoslaven- 
stvo — ideologiju čije ime više nije točno 
odražavalo njezino pravo povijesno zna- 
čenje, zapravo otpočeo proces integraci- 
je ugarskih Bunjevaca i Šokaca u modernu 

hrvatsku naciju, koja se upravo u to doba 
ubrzano razvijala. 


RAZPRAVA 
podunavskih i potisanskih 
Bunjeveih i Šokeih 


pogleda rare, vjendkem. umove. graljanskum | pupolanskom 


IVAN ANTUNOVICH, 


U BEĆU, 1182. 


2] 


1. Antunovich, Razprava o podunavskih i 
potisanskih Bunjevcih i Sokci, Beč, 1882. 


Antunović je međutim bio ponajprije 
čovjek Crkve, i to čak više nego Strossmayer, 
pa je njegovo djelovanje imalo i važnu 
vjersku sastavnicu. lako su i Antunović i 
Strossmayer smatrali da je preduvjet istin- 
skoga južnoslavenskoga povezivanja vjer- 
sko ujedinjenje, njihove predodžbe tijeka 
takva približavanja znatno su odudarale 
jedna od druge. Konzervativni Antunović 
nije naime mogao bez ograda prihvatiti 
stajališta liberalnoga idealista Stross- 
mayera, koji je smatrao kako se vjersko 
ujedinjenje mora dosegnuti podjednakim 
ustupcima i Katoličke i Pravoslavne crkve. 
Uvjereni protivnik francuskoga liberali- 
zma, kritičar protestantizma te borac pro- 
tiv širenja nazarenske sljedbe, koja je pri- 
vrženike stjecala osobito među Šokcima, 
Antunović se o katoličko-pravoslavnim 
odnosima izražavao vrlo oprezno, no iz 
nekoliko je njegovih napisa ipak jasno ka- 
ko je smatrao da se vjersko ujedinjenje 
može postići tek kad Srbi, zadržavajući 
svoju liturgiju i liturgijski jezik, prihvate 
katoličke dogme i papu kao svojega vrhov- 
noga vjerskoga poglavara. Na njegovu se 
primjeru zato možda i znatno bolje nego 
na Strossmayerovu može vidjeti koliko je 

projekt južnoslavenskoga ujedinjenja bio 
ukorijenjen u misiji što ju je Katolička cr- 
kva Hrvatima namijenila još u doba protu- 
reformacije te koliko je, s obzirom na real- 
ne političke i kulturne prilike, taj projekt 
bio utopijski i pun velikih nesporazuma. 


Antunović je proputovao velik dio Eu- 
rope i mnoge južnoslavenske krajeve, go- 
vorio je nekoliko jezika te imao iznimnu 
naobrazbu i neobično širok spektar aktiv- 
nosti: bavio se poslovima koje su u drugim 
preporodnim pokretima obavljali pripadni- 
ci cijelih naraštaja, sve u nadi da će tako 
nadoknaditi golemo kašnjenje ugarskih 
Bunjevaca i Šokaca za sretnijim narodima. 
Zbog toga je zapravo i predstavljao trajno 
nadahnuće svima onima koji su se nakon 
njega angažirali na narodnoj stvari (npr. 
Ambrozije Šarčević, Kalor Milodanović, 
Pajo Kujundžić, Mijo Mandić, Matija Ma- 
mužić i dr.). No projekti na kojima je radio 
bili su uglavnom preambiciozni s obzirom 
na političke, društvene i kulturne okolnosti 
u Monarhiji te među Južnim Slavenima 
općenito, ali i s obzirom na prilike među 
samim Bunjevcima i Šokcima. Njihove su 
elite naime bile dobro integrirane u ugar- 
sko društvo i nisu mogle imati razumijeva- 
nja za narodnjački pokret, do seoskoga su 
puka Antunovićeve ideje teško dopirale i 
bile su mu k tomu uvelike nepristupačne 
zbog nedostatka naobrazbe, dok građan- 
skoga sloja — koji je zapravo na svojim ra- 
menima iznio sve preporodne pokrete u 
srednjoj Europi — među Bunjevcima i Sok- 
cima gotovo da i nije bilo. Uzroke djelo- 
mičnoga povijesnoga neuspjeha i onih ele- 
menata njegovih projekata koji su, s obzi- 
rom na pravac u kojem se već tad razvija- 
la jugoslavenska ideologija, imali najbolje 
izglede, a riječ je ponajprije o do danas ne- 
potpunoj integriranosti bačkih Bunjevaca 
u hrvatski narodni korpus, opet treba 
tražiti u okolnostima u kojima je Antuno- 
vić djelovao te u prilikama koje su u Do- 
njoj Ugarskoj uslijedile nakon njega: slaba 
recepcija njegovih stajališta, nepostojeća 
institucionalna potpora, prisila izvanjskih 
identifikacija te nepovoljna društvena 
struktura bačkih Bunjevaca izravno su 
uzrokovale da se o njihovu kolektivnom 

identitetu u pojedinim krugovima do danas 
vode sporovi. 


Djela: Poučne iskrice, Temišvar, 1872; Odmetnik, 
Zagreb, 1875; Slavjan, Kalača, 1875; Bog s čovie- 
kom na zemlji, Vac, 1879; Kalocsa vdros 
fenykepei maddr- trvlatban, Vtez, 1879; Feny es 
drnykćpek, Vtcz, 1880; Naputak, Kalača, 1882; 
Razprava o podunavskih i potisanskih Bunjevcih i 
Šokcih, Beč, 1882 (Sombor, 1930; Pečuh, 2002); 
Čovik s Bogom, Kalača, 1884. 
Lit.: M. Evetović, Život i rad biskupa Ivana Antu- 
novića, narodnog preporoditelja, Subotica, 1935 
(prošireno izd. Pečuh, 2002); A. Sekulić, Hrvatska 
preporodna književnost u ugarskom Podunavlju 
do 1918., Zagreb, 1993; J. Buljovčić, Filološki 
ogledi, Subotica, 1996; A. Sekulić, Rasprave o je- 
ziku bačkih Hrvata, Zagreb, 1997 (s bibliografi- 
jom). 

P. Vuković 


ANTUNOVIĆ, Josip (J6zsef Lajos Be- 
neventus) (Subotica, 9. VIII. 1785. — Su- 
botica, 19. VIII. 1855.), pl. Aljmaški, sena- 
tor i sudac slobodnoga kraljevskoga grada 
Subotice. Bio je jedanaesto dijete Bartula 
i Terezije, rođ. Makay. Gotovo dva deset- 
ljeća radio je u gradskoj upravi, najviše na 
reguliranju posjedovnih odnosa, prije nego 
što je 23. VI. 1828. izabran za suca. Ostao 
je na tom položaju do 1834., kad je izabran 
Šime Mukić. Nakon što je Mukić 5. II. 
1842. podnio ostavku, Josip Antunović u 
lipnju iste godine postavljen je za privre- 

menoga suca i ostao je u tom statusu do 17. 
VI. 1844. Tada je ponovno izabran za su- 
ca, ali je dužnost obnašao samo do I4. I. 
1845. Nakon što je podnio ostavku, pre- 


stao je igrati važniju ulogu u lokalnim po- 
litičkim krugovima. 

Od trinaestero njegove djece u braku s 
Rozalijom Vojnić pl. Bajšanskom (Suboti- 
ca, 2. II. 1792. — Subotica, 9. III. 1860.) 
najdublji su trag u javnom životu ostavili 
Pajo, Josip, Stipan, Mate i Lajčo. 

Izvor: Historijski arhiv Subotica, F: 1.26. 
M. Grlica 


ANTUNOVIĆ, Josip (J6zsef M4tć) (Su- 
botica, 18. IX. 1822. — Budimpešta, 7. IV. 
1891.), pl. Aljmaški, novinar, književnik, 
kraljevski javni bilježnik. Osmo dijete 
Josipa st. i Rozalije, rođ. Vojnić pl. 
Bajšanske. Već 1840-ih s mlađim bratom 
Matom, Petrom Manićem i drugima bio je 
član književne udruge Bardti kor (Krug 
Drijatelja) i izvjestitelj Pesti Hirlapa 
(Peštanskih novina). Snažan je dojam na 
njega ostavilo upoznavanje s barunom 
Jozsefom Ečtvčsem u Pešti 1842. U revo- 
luciji 1848.—49. sudjelovao je kao običan 
vojnik. Kraljevski javni bilježnik bio je u 
Aljmašu, Apatinu i Hodsagu (danas 
Odžaci). Tijekom 1860-ih bio je subotički 
senator i predsjednik Komisije za uljep- 
šavanje grada. 


Napisao je tri drame, a skupa s Jano- 
sem Tčrčkom objavio je 1858. raspravu o 
Bunjevcima u budimpeštanskom časopisu 
Hazdnk (Naša domovina). Pisao je o povi- 
jesti Subotice i o istraživaču Afrike Laszlu 
Magyaru. Tekstove je objavljivao u som- 
borskom listu Bdcska, u novosadskom 
Ujvidćk i u budimpeštanskim novinama 
Fovdrosi Lapok (Prijestolnički listovi), 
Magyar _Hirlap (Madžarske novine), 
Magyarorszdg es Nagyvildg (Madžarska i 
veliki svijet). 

Braća Lajčo i Stipan prenijeli su njego- 
ve posmrtne ostatke u Suboticu. 


Izvor: Historijski arhiv Subotica, F:1.26. 


Lit.: 1. Ivanić, O Bunjevcima : povesničko-narodo- 
pisna rasprava, Subotica, 1894; T. Kolozsi, Sza- 
badkai sajto (1848-1918), 1, Ujvidčk, 1973. 

M. Grlica 


ANTUNOVIĆ, Josip (J6zsef Antal Fe- 
renc) (Subotica, 19. III. 1852. — Subotica, 

1. X. 1942.), pl. Aljmaški, liječnik, poli- 
tičar. Roditelji su mu Mate, kraljevski jav- 
ni bilježnik i jedan od prvaka Slobodoum- 
ne stranke (Szabadelvu Part) u Subotici, i 
Julija Kovač, kći dugogodišnjega subo- 
tičkoga liječnika Antuna, jedna od rijetkih 
gospođa »koja klasično govori bunje- 
vački«. 

Osnovnu je školu završio u Subotici, a 
šest razreda gimnazije kod isusovaca u Ka- 
lači, sedmi, zbog njemačkoga jezika, u Te- 
mišvaru, a osmi u rodnom gradu. Od 1870. 
do 1876. trajalo je njegovo školovanje na 
Medicinskom fakultetu u Budimpešti, gdje 
je iduće dvije godine radio kao stažist u 
Velikoj bolnici. Nakon povratka u Suboti- 
cu tri je godine radio kao privatni liječnik, 
a u razdoblju 1881.—88. bio je u subotičkoj 
bolnici, najprije kao »ravnatelj ličnik« 
(upravnik), a od 1885. kao »veliki ličnik« 
(glavni gradski fizik). Sudjelovao je na 
osnivačkoj skupštini Udruge liječnika i lje- 
karnika Subotice 1880. Bio je sudionik 
Kongresa liječnika Madžarske u Budim- 
pešti 1885. 1 XXX. sastanka liječnika i pri- 
rodoslovaca Madžarske u Subotici 1899. 


Ostavku na mjesto prvoga čovjeka bol- 
nice dao je kad je na ponovljenim izborima 
za Ugarski sabor 1888. izabran za zastup- 
nika na listi Slobodoumne stranke. Drugi 
saborski mandat ostvario je početkom 
1892., zajedno s Belom Vermesom. Zas- 
tupnički klub te stranke napustio je počet- 
kom 1894., kad je postalo jasno da će vla- 
dajuća stranka izglasovati liberalne zakone 
o građanskom braku i matičnim knjigama 

te je pristupio Szapary-Pćchyjevu nestra- 
načkomu klubu. Od jeseni 1894. predsjed- 
nik je Županijskoga odbora Nacionalne 
stranke (Nćppart) sa sjedištem u Subotici. 
Od osnutka 24. V. 1896. potpredsjednik je 
Subotičkoga katoličkoga kruga, a nakon 
smrti prvoga predsjednika Matije Ma- 
mužića 1902. i predsjednik. Bio je subo- 
tički predstavnik na budimpeštanskom 
Kongresu katoličkih krugova 1901. 


Od osnutka 1891. pa sve do 1917. bio 
je ravnatelj Pučke gazdačke banke d.d. 
(Delvidćki Kčzgazdasagi Bank Rt) u Su- 
botici. 

Sve do odlaska u mirovinu 1912. bio je 
virilni član subotičkoga predstavničkoga 
tijela. I kao umirovljenik aktivno je sudje- 
lovao u društvenom i kulturnom životu 
grada. 

Izvor: Historijski arhiv Subotica, F:1.26. 

Lit.: S. [M. Mandić], Plemeniti aljmaški dr. Josip 
Antunović, Subotička Danica : Bunjevačko- 
Sokački kalendar (sa slikama) za prostu godinu 


1895, Subotica, 1894. 
M. Grlica i E. Libman. 


ANTUNOVIĆ, Lajčo (Lajos Miric) 
(Subotica, 25. VIII. 1831. — Subotica, 4. IV. 
1904.), pl. Aljmaški, zemljoposjednik. 
Bio je trinaesto, najmlađe dijete Josipa i 
Rozalije, rođ. Vojnić pl. Bajšanske. Kao 
zagovornik kapitalističkih odnosa u poljo- 
djelstvu i intenzivne obrade zemlje bio je 
jedan od prvih vlasnika parne vršilice u 
Subotici, a nakon dva kratkotrajna i neu- 
spješna pokušaja (A. Pein i braća Horovic) 
i vlasnik najstarijega subotičkoga parnoga 
mlina, koji je otvoren prije 1873., a us- 

pješno je radio do Prvoga svjetskoga rata. 
Bio je dugogodišnji virilist u gradskom 
predstavničkom tijelu, član upravnoga 
odbora Subotičke štedionice i pučke banke 
d.d. (Szabadkai Takarćkpćnztar s Nep- 
bank Rt) 1895.—97. te Subotičke trgovačke 
i obrtne banke d.d. (Szabadkai Kereskedel- 
mi 6s Ipar Bank Rt) 1872.—92. 


Izvor: Historijski arhiv Subotica, F:1.26. 


Lit: Szabadka es Vidćke, Szabadka, 9. IV. 1905. 
M. Grlica 


ANTUNOVIĆ, Mate (Maty4s MAtć) 
(Subotica, 25. II. 1828. — Subotica, 1. VIII. 
1912.), pl. Aljmaški, odvjetnik, kra- 
ljevski javni bilježnik, političar. Rođen je 
kao jedanaesto od trinaest djece u obitelji 
Josipa st. i Rozalije, rođ. Vojnić pl. Bajšan- 
ske. Kao dvadesetogodišnjak sudjelovao je 
u revolucionarnim zbivanjima 1848.—49. u 
činu honvedsko-husarskoga natporučnika. 
Nakon vojnoga poraza revolucije on i nje- 
gova braća Josip, Stipan i Lajčo izbavili su 
se od višegodišnjega zatvora plativši ot- 
kupninu od po 500 forinta. 


Mate 
Antunović 


Činovničku karijeru počeo je u grad- 
skoj administraciji, a nastavio ju je kao 
županijski podbilježnik, veliki bilježnik i 
kotarski sudac u Aljmašu. Nakon Nagodbe 
aktivno je sudjelovao u oživljavanju poli- 
tičkoga života u gradu. Potkraj 1868. bio je 
jedan od osnivača Deakove stranke (Deak- 
part). Od 15. VIII. 1872. bio je urednik 
lista Havi Kronika (Mjesečna hronika), 
stranačkoga glasila koje je izlazilo isto- 


dobno s Misečnom kronikom, čiji je ured- 


nik bio Kalor Milodanović. Na izborima 
za Ugarski sabor 1875. kao predstavnik 
Slobodoumne stranke (Szabadelvu Part) 
poražen je od predstavnika ljevice. 


U suradnji s Augustinom i Lazarom 
Mamužićem stvorio je potkraj 1870-ih tri- 
jumvirat za preuzimanje vlasti u Subotici. 
Antunovićev je zadatak bila animacija sta- 
novništva madžarske narodnosti, ponajpri- 
je građanstva, za program Slobodoumne 
stranke. Na temeljima Deakova (Deak—kčr) 
i Slobodoumnoga kruga (Szabadel- 
vi—kor) 14. VI. 1879. bio je jedan od osni- 
vača Građanske čitaonice (Polgari ol- 
vasokor) i njezin prvi predsjednik. 

Nakon što su liberali preuzeli cjelokup- 
nu vlast u gradu i oba zastupnička manda- 
ta u Ugarskom saboru, s Augustinom Ma- 
mužićem ostao je siva eminencija vlasti. 
Obojica su se razišla s Lazarom Ma- 
mužićem ostavši na konzervativnim pozi- 
cijama nakon prihvaćanja liberalnih 
Wekerleovih zakona o građanskom braku, 
matičnim knjigama i vjerskim slobodama. 

Bio je dugogodišnji kraljevski javni bi- 
lježnik u gradu 1 član elitne Nacionalne ka- 
sine (Nemzeti kaszino). 


Izvori: Historijski arhiv Subotica, F:1.26; F:2. 
IV, 1331/1900. 


Lit.: Bacskai Ellenćr, Szabadka, 1881—88; I. 
Ivanyi, Szabadka szabad kirdlyi vdros t&rtenete, 1, 
Szabadka, 1886; Neven, Subotica, 1890-1912; Su- 
botičke novine, Subotica, 1893—94. 

M. Grlica 


ANTUNOVIĆ, Pajo (Subotica, 6. V. 1810. 
— Subotica, 19. IV. 1883.), pl. Aljmaški, 
gradonačelnik Subotice, odvjetnik, virilist, 
zemljoposjednik. Kao sin suca Josipa An- 
tunovića bio je 28. IX. 1830. s Josipom 
Rudićem subotički predstavnik na krunid- 
bi nadvojvode Ferdinanda za ugarskoga 
kralja. Do revolucionarnih događaja 
1848.—49. bio je visoki činovnik u Bačkoj 
županiji. Za privremenoga gradonačelnika 
Subotice postavljen je 29. IX. 1849., a 26. 
XI. izbor mu je i potvrđen. Nakon stabili- 
zacije stanja u gradu prvoga dana 1851. iza- 
bran je za gradonačelnika. Tu će funkciju 
obnašati do početka 1858., kad je razriješen 
dužnosti. U godinama dok je bio grado- 


ANTUNOVIĆEV DAN 


načelnik volonterski se angažirao u radu 
prosvjetnih vlasti kao školski savjetnik. Od 
1874. bio je u upravnom odboru Subo- 
tičke štedionice i pučke banke d.d. (Sza- 
badkai takarćkpćnztar ćs n&pbank). 


Izvor: Historijski arhiv Subotica, F:1.26. 


Lit.: I. Ivanyi, Szabadka szabad kirdlyi vdros 
tortćnete, I-I1, Szabadka, 1886-1892. 


M. Grlica 


ANTUNOVIĆ, Stipan (Subotica, 7. VIII. 
1826. — Subotica, 13. II. 1895.), pl. Alj- 
maški, zemljoposjednik, virilist. Deseto dijete 
Josipa st. i Rozalije, rođ Vojnić pl. Bajšanske. 
Kao honvedski kapetan sudjelovao je u re- 
voluciji 1848.—49. do posljednjih dana. Iz- 
bavivši se iz austrijskoga zarobljeništva, 
posvetio se obrađivanju zemlje, poslu koji 
nije napuštao do kraja života. Dugogo- 
dišnji je virilist u gradskom predstav- 
ničkom tijelu. Na prvom Velikom prelu 
Pučke kasine, održanom u Subotici 2. II. 
1879., samo je on od »gospode« bio 
nazočan. 


Izvori: Historijski arhiv Subotica, F:1.26; F:2. 
548/polg.1861; F:2. 3431/polg.1879. 


Lit.: Veven, Subotica, 15. III. 1895; Szabadka es 
Vidćke, Szabadka, 17. II. 1895; Szabadka, Sza- 
badka, 20. II. 1895. 

M. Grlica 


ANTUNOVIĆEV DAN, godišnji skup 
koji se od 1991. održava u Aljmašu (madž. 
Bacsalmas). Pokrenut je na poticaj Divan- 
kluba, kulturne udruge Hrvata Bunjevaca 
u Aljmašu, i Instituta Ivan Antunović iz Su- 
botice radi obnavljanja narodnoga sjećanja 
na biskupa Ivana Antunovića u mjestu u 
kojem je bio župnik 18 godina. Skup se 
održava u kasnu jesen, najčešće posljednji 
vikend studenoga, kako ne bi bio preb- 
lizu nedugo prije utemeljenomu Mirolju- 
bovu danu, koji se održava sredinom lip- 
nja, o obljetnici rođenja Ante Evetovića 
Miroljuba. Okvirni se program sastoji 
od mise na hrvatskom te predavanja i raz- 
govora o djelu biskupa Ivana Antunovića. 
Na skupu sudjeluju gosti iz Madžarske, 
Vojvodine i Hrvatske. Neki su od rezultata 
Antunovićeva dana ponovno tiskanje An- 
tunovićeve Razprave (Pečuh, 2002.) i stu- 

ANTUNOVIĆEV DAN 


dije M. Evetovića Život i rad biskupa Iva- 
na Antunovića, narodnog preporoditelja 
(Pečuh, 2002.) te podizanje spomen-obi- 
lježja na kuriji u kojoj je Antunović živio 
u Kalači (6. V. 2001.) i na župnom stanu u 
Aljmašu (11. XI. 2001.). 


Lit:: Z. K. [L. 1. Krmpotić], Antunovićev dan u 
Bačalmašu, Bačko klasje, br. 66, Subotica, 1991. 


L. 1. Krmpotić 


ANTUŠOVA NAGRADA, godišnje priz- 
nanje koje Katolički institut za kulturu, 
povijest i duhovnost Zvan Antunović iz Su- 
botice dodjeljuje zaslužnim osobama i 
ustanovama među bačkim Hrvatima Bu- 
njevcima za kulturna postignuća te kao po- 
ticaj na njegovanje bunjevačkoga imena i 
kulture. Dodjeljuje se od 1991. na inicija- 
tivu anonimnoga darovatelja, koji osigu- 
rava novčanu nagradu i prema kojemu na- 
grada nosi ime. Svake se godine dodjelju- 
ju tri nagrade, a od 1999. treća je nagrada 
namijenjena jednoj brojnoj hrvatskoj bu- 
njevačkoj katoličkoj obitelji. Objava 
imena nagrađenih i sama dodjela nagrada 
obavlja se uglavnom u srpnju ili kolovozu 
u sklopu književnih večeri posvećenih bu- 
njevačkim i šokačkim književnicima, tije- 
kom proslave dužijance u Subotici. 


Lit.: Dodjela »Antušove nagrade«, Bačko klasje, 
br. 64, Subotica, 1991; Ž. Zelić, Književna večer 
posvećena dr. Matiji Evetoviću, Zvonik, 8/2002, 
Subotica. 

K. Čeliković i S. Bačić 


APATIN, mjesto i sjedište istoimene 
općine na lijevoj obali Dunava u zapadnoj 
Bačkoj. Grad Apatin ima 19.320 st., a isto- 
imena općina 32.813 st. (2002.). Etničku 
strukturu grada čine Srbi (13.990), »neiz- 
jašnjeni i neopredijeljeni« (1318), Rumunji 
(967), Madžari (848), Hrvati (658) i Crno- 
gorci (612), a općine Srbi (20.216), Madžari 
(3785), Hrvati (3766), »neizjašnjeni i neo- 
predijeljeni« (1893) i Rumunji (1191). 
Apatin je ime dobio prema davnašnjoj 
opatiji, koja je nastala nakon što je 
madžarski kralj Stjepan I. 1001. redovni- 
cama darovao posjed Obada (madž. apat: 
opat; apati: opatov). Kao naselje u Bo- 

droškoj županiji prvi se put spominje 
1350. U tursko je doba pripadao Sombor- 
skoj nahiji, a nakon povlačenja Turaka na 
pustari su za slavensko stanovništvo osno- 
vana privremena naselja Bukčinović i 
Branješevo. Srbi su se poslije odselili u 
obližnji Stapar, a od 1749. na istoimenu su 
pustaru kolonizirani Nijemci. Nakon toga 
Apatin se ubrzano gospodarski razvijao te 
je postao najvećim naseljem podunavskih 
Nijemaca u Bačkoj. U biskupskoj vizitaci- 
Ji 1756. zabilježene su samo četiri »ilir- 
ske« (šokačke) kuće, koje u XIX. st. više 
nisu postojale. U crkvi je 1800., uz nje- 
mački, u uporabi bio i ilirski (hrvatski) je- 
zik. Hrvatski je u uporabi i danas, uz 
madžarski i njemački. Nakon Drugoga 
svjetskoga rata iz osnove je izmijenjena et- 
nička struktura grada: na mjesto protjera- 
nih stanovnika doseljene su obitelji uglav- 
nom s prostora Like, čiji su članovi kao 
partizani sudjelovali u ratu. Teritoriju da- 
našnje Općine Apatin pripada šokačko na- 
selje Sonta. 


> 4 


x 
Paarante 
< VELIKI RITNSJA 
PREPNLU 


Apatin 


Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynevtdra, 1, Szabadka, 1909; I. An- 
tunović, Razprava o podunavskih i i potisanskih 
Bunjevcih i Šokcih,. Sombor, 1930; P. Pekić, Povi- 
jest Hrvata u Vojvodini, Zagreb, 1930; H. Jurg, 
Apatin, Heimathbuch der grossten donaudeutsche 
Gemeinde, Apatin, 1940; M. Evetović, Kulturna 
povijest bunjevačkih i šokačkih Hrvata (rukopis); 
A. Sekulić, Hrvatski bački mjestopisi, Zagreb, 
1994. 

M. Đanić 


ARENDA dijal. (novolat. arrenda: zakup), 
1. zakup poljodjelskoga zemljišta radi ob- 
rade. Zemlja se izdavala najmanje na raz- 
doblje od tri godine jer je arendaš (zakup- 
nik) bio dužan pognojiti zemlju stajnja- 
kom, a toliko traje njegovo djelovanje; 2. 
čist prihod od zemljišta kad se odbiju 
troškovi proizvodnje. Ugovara se u novcu 
ili u naravi, najčešće određena količina ro- 
da po određenoj površini. Nekad je arenda 
iznosila od 11 do 13 mte pšenice po jed- 
nom lancu zemlje. U novije doba, zbog 
nepovoljnoga položaja poljodjelstva i po- 
ljodjelaca, arenda je osjetno smanjena i da- 
nas ne dostiže ni polovinu nekadašnje visi- 


ne. 
A. Stantić 


ARHITEKTURA, umjetnost građenja, 
projektiranja i umjetničkoga oblikovanja 
objekata. Sinteza je tehničkih znanosti 1 
svih vrsta likovnih umjetnosti koje se pri- 
mjenjuju u graditeljstvu (slikarstvo, kipar- 
stvo i dr.). U civilizacijskim tokovima ar- 
hitektonski su spomenici svjedočanstvo i 
obilježje pojedinih epoha te odraz društve- 
no-ekonomskih i političkih prilika. Arhi- 
tekt je osoba koja se bavi prostornim i ur- 
banističkim planiranjem, projektiranjem 
objekata i interijera te umjetničkim djelat- 
nostima, diznajniranjem, slikarstvom i 
ostalim što je vezano za umjetničko obli- 
kovanje prostora življenja. 

Arhitektonsko naslijeđe čine objekti iz- 
građeni u kontinuitetu vremena i prostora, 
koji svojom karakterističnom izgradnjom 
obilježavaju neki izgrađeni prostor, krajo- 
lik, naselje ili grad. Za podunavske Hrvate 
— Bunjevce i Šokce tipični su salaši kad je 
u pitanju krajolik, tzv. panonska kuća u se- 
lima, a u gradovima građanska arhitektura 
sa stilskim obilježjima kasnoga perifer- 
noga baroka, klasicizma i neostilova s kra- 
ja XIX. st., secesija s prijeloma stoljeća, 
međuratna arhitektura između dvaju svjet- 
skih ratova, socrealizam u XX. st. i dr. Ti- 
pični su usto i objekti posebnih namjena, 
kao vjetrenjače, suvače (kojih danas 
uglavnom više nema) te objekti za čuvanje 
žitarica ili zrnate hrane, poput seoskih am- 
bara, mlinova i sličnoga. 


ARNOLD 


Tradicijska arhitektura termin je koji 
se odnosi na pučku arhitekturu, odnosno 
graditeljsko naslijeđe »neukoga graditelja«. 
Prepoznatljivi su oblici među podunav- 
skim Hrvatima — Bunjevcima i Šokcima 
karakteristična panonska kuća, pokrivena 
trskom (autohtoni graditeljski materijali), am- 
bari, kokošinjci (stožasti), krušne peći u 
dvorištima, čardaci i slično. 

Lit.: A. Rudinski, Panonska kuća, pojavni oblici u 
severnoj Bačkoj, Zbornik Matice srpske za 


društvene nauke, 79, Novi Sad, 1985. 
A. Rudinski 


ARNOLD, Đuro (Taksony, Madžarska, 5. 
VI. 1781. — Subotica, 25. X. 1848.), sklada- 
telj, dirigent, glazbeni pisac. Sin orguljaša 
Josipa, rodom iz Prinzensdorfa (Austri- 
ja), koji je službovao u Paksu, Hajosu i 
Taksonyu, te Katarine, rođ. B&hm, podrije- 
tlom iz Paksa (Madžarska). Glazbu je učio 
kod oca, zatim u Pečuhu, u Velikom Vara- 
dinu (današnja Rumunjska), gdje je živio 
na dvoru biskupa Ladislava Kolonića, te 
kod Pavla Pčhma, dirigenta i orguljaša u 
Kalači. 


Đuro 
Arnold 


Na Pčhmovu preporuku subotički ga 
senat 1800. imenuje zborovođom župne 
crkve sv. Terezije Avilske u Subotici. U 
preporuci se navodi da svira orgulje, violi- 
nu, violončelo, puhačke instrumente te rav- 
na zborom. Tu je službu obnašao do smrti. 
Kako je uživao velik ugled među sugrađani- 
ma, postao je članom Izabrane općine 
(vanjskoga senata) grada Subotice 1826. 

ARNOLD 


Poznavao je madžarski, njemački, latinski 
i hrvatski jezik. Pokopan je u kripti kated- 
ralne crkve sv. Terezije u Subotici. 


U vrijeme kad su dvokrilne orgulje s 18 
registara u crkvi tek postavljane i kad je u 
njoj djelovao samo malen muški zbor, 
osnovao je stalni pjevački zbor i crkveni 
orkestar. Smatra se da je time postavio te- 
melje glazbenoj naobrazbi u Subotici i tra- 
diciji na koju se nastavljaju Muzička ško- 
la, osnovana 1868., i Filharmonija osnova- 
na 1908. Sa svojim učenicima, koje je 
poučavao besplatno, pokrenuo je u Suboti- 
ci i koncertnu djelatnost. Prvi javni kon- 
cert održan je 1803., a zabilježeni su i kon- 
certi 1809., 1810., 1835. i 1836. Kao diri- 
gent često je nastupao po slavonskim i 
madžarskim mjestima. Organizirao je i do- 
brotvorne koncerte 1809. i 1835., a priho- 
di su bili namijenjeni izgradnji bolnice u 
Subotici. 

Najvažnije je njegovo djelo Pismenik 
iliti skupljenje pisama razlicsiti za nedilj- 
ne, svetcsane, i ostale dneve priko godine 
podobni, za vechju slavu Boxju, i kriposti 
dushevne naroda illyricskoga ucsinjeno po 
Gjuri Arnoldu u slobodno-kraljevskoj va- 
roshi Maria Theresiopolitanskoj poglavite 
cerkve s. Theresie kora upravitelja. Riječ 
je o prvoj pjesmarici bačkih Hrvata, zbirci 
tekstova crkvenih pjesama koja je postala 
veoma popularna u domaćoj sredini te 
među Hrvatima u Slavoniji i Srijemu. Pri 
sastavljanju zbirke Arnold se služio Citha- 
rom octochordom i svojim zapisima bunje- 
vačkih pučkih pjesama. Danas se zna da su 
sačuvana dva primjerka, jedan u knjižnici 
Subotičke biskupije, a drugi u Nacionalnoj 
i sveučilišnoj knjižnici u Zagrebu. Pisme- 
nik bio je jedan od vrela za Vinac bogo- 
ljubnih pisamah, koji je izdao franjevac 
Marijan Jaić 1827. 

Pjesmaricu za madžarske i transilvan- 
ske kantore Valodi ćnekl6 završio je 1827. 
Njegovo je stvaralaštvo u početku bilo pod 
stilskim i tehničkim utjecajem onodobne 
operne manire. Pripada stilskom raz- 
doblju bečke klasike, a skladao je duhov- 
na i svjetovna djela, od kojih je većina 
ostala u rukopisu. Nekoliko je svojih djela 
posvetio poglavarima Katoličke crkve: Ve- 

liki Offertorium posiz 1814. posvetio je pa- 
Pi Piju VII., Offertorium — Dialogus sacer 
seu Evangellium Festi Cathedrae s. Petri 
za sole, orkestar i orgulje papi Leonu XII., 
a Te Deum iz 1813. zagrebačkomu biskupu 
Aleksandru Alagoviću. 


Duhovna su mu djela: 14 offertoriuma, 
od kojih je pet posvećeno tadašnjim papa- 
ma; 11 himana; Pucse moj ad Adorationem 
Crucis in Festo Parcseve za dva klarineta, 
dva roga i trombon (1800.); Libera me Do- 
mine (1809.); Tantum erga (1810., 1823. i 
1832.); Te Deum (1813.); Graduale (1830.); 
Libera in e i Libera in c (1847.); Misa za 
pokojne na madžarski tekst (1847.); Misa 
u B-duru na njemački tekst (1848.); Misa u 
C-duru (1848., prema A. Vidakoviću 
njegovo najzrelije umjetničko djelo); Ora- 
tio pro Rege Hungariae Apostolico; Re- 
gina coeli. Svjetovna su mu djela skladbe 
za kazališni komad Postojani Šimun 
(Kemeny Simon) iz 1826., od kojih su 
sačuvani fragmenti; za melodramu 
Gotthardska vještica (A gotthardhegyi 
boszorkdny iz 1837.; za igrokaz Izbor 
kralja Matije (Mdtyds kirdly vdlasztdsa) 
iz 1832.; četiri madžarska plesa za glaso- 
Vir, čiji se prijepis nalazi u franjevačkom 
samostanu u Osijeku, a tiskani su u zbirci 
Magyar notdk Veszprem vdrmegyebol, Beč 
1823.—32.; četiri uvertire za orkestar iz 
1836. Skladao je i verbunkoše te posmrtne 
marševe, zborove, uvertire, solo-pjesme 
i romanse. 

Djelo: Pismenik iliti skupljenje pisama razlicsiti 
za nediljne, svetcsane, i ostale dnevne priko godi- 
ne podobni, za vechju slavu Boxju, i kriposti dus- 
hevne naroda illyricskoga ucsinjeno po Gjuri Ar- 
noldu u slobodno-kraljevskoj varoshi Maria The- 
resiopolitanskoj poglavite cerkve s. Theresie kora 
upravitelja, Osik, 1819. 

Lit: A. Vidaković, Đuro Arnold, Sv. Cecilija, 
3,4/1937, Zagreb; A. Vidaković, Nekoliko nepo- 
znatih dokumenata o glazbeniku Đuri Arnoldu, Sv. 
Cecilija, 3/1940, Zagreb; Muzička enciklopedija, 
Zagreb, 1971; Hrvatski biografski leksikon, 1, Za- 
greb, 1983; J. Mioč, Zivot i rad Đure Arnolda, 
Glazbeni dani Albe Vidakovića, Subotica, 18.—12. 
IV. 1989. : Separat Sv. Cecilije, br. 3, Zagreb, 1989; 
S. Beretić, Zivotni put Đure Arnolda, Subotička 


Danica (nova) : Kalendar za 2007. godinu, 


Subotica, 2006. 
N. Skenderović 


ARTESKI BUNAR (arteški), 1. bunar 
dobiven dubokim bušenjem kako bi se dos- 
pjelo do pitke vode između dvaju ili više 
nepropusnih slojeva. Ime je dobio prema 
francuskoj grofoviji Artois, gdje su prve 
takve bunare kopali već u XII. st. Voda iz 
takvih bunara dobivala se postavljanjem 
cijevi do dubine vodonosnoga sloja. Buna- 
ri su u gradovima bili raspoređeni tako da 
od korisnika ne budu dalje od oko 300 me- 
tara; 2. izvorište vode koja izlazi na po- 
vršinu pod hidrostatičkim tlakom. Dok u 
gradovima nije bilo vodovoda, »saka- 
džije« (vodnari, vodonoše koji prodaju vo- 
du na veliko) vodu s takva izvora prodava- 
li su za piće i osobito za ručno pranje rub- 
lja. Takva je voda »mekana« i vrlo dobra 
za pranje rublja, kuhanje graha 1 sl. 

A. Stantić 


ASIĆ, Jelka, rođ. Šokčević (Zagreb, 27. 
VI. 1922. — Zagreb, 10. IX 1979.), dram- 
ska glumica, operna pjevačica (sopran), 
kazališna djelatnica. Osnovnu i srednju 
školu završila je u Zagrebu, gdje je i diplo- 
mirala na Državnoj glumačkoj školi 1942. 
Pjevanje je učila kod Ive Lhotke Kalinsko- 
ga, a balet u školi Margarete Forman i Ane 
Roje. Debitirala je 1940. u HNK u Zagre- 
bu u Šenoinu komadu Hrvatski Diogeneš u 
režiji Tita Strozzija. Bila je glumica HNK 
u Zagrebu 1942.—45. Ujesen 1945. dolazi 
u Suboticu, gdje je radila sve do 1976., 
osim u sezoni 1954.—55., kad je bila u Na- 
rodnom kazalištu u Novom Sadu, te dvije 
sezone 1955.—57. u Zagrebačkom grad- 
skom kazalištu Komedija. 


ASIĆ 


Najvažnije su joj operne uloge Micha- 
ela u Carmen G. Bizeta, Cio-Cio-San u 
Madame Butterfly G. Puccinija, Violetta u 
La traviati G. Verdija, Mafenka u Proda- 
noj nevjesti B. Smetane, Nedda u operi Pa- 
gliacci R. Leoncavalla. Nastupala je i u 
operama Nikola Šubić Zrinski I. Zajca, 
Morana J. Gotovca te u operetama Mala 
Floramy I. Tijardovića, Kraljica čardaša 1. 
Kalmana i dr. Pjevala je uloge koje odgo- 
varaju osobinama lirskoga mladodram- 
skoga soprana. 


Glumila je u raznim žanrovima, bila je 
tragetkinja u dramskim djelima iz antike i 
klasicizma, ostvarila je uloge iz suvreme- 
noga repertoara (Posjet stare dame TF. 
Diihrenmata, Tko se boji Virginije WoolfE. 
Albeeja, Crnina pristaje Elektri E. O*Nei- 
la, Tramvaj zvan žudnja T. Williamsa), ko- 
medija (Prosjačka opera B. Brechta, Mi- 
randolina C. Goldonija, Na Tri kralja W. 
Shakespearea), grotesknih drama (Ožalo- 
šćena porodica B. Nušića), tragikomedija 
te veći broj drugih zapaženih uloga u Ha- 
sanaginici M. Ogrizovića (Sultanija), Zla- 
tarevu zlatu A. Šenoe (Dora Krupićeva), 
Blagovijesti P. Claudela  (Violaine), 
Maškaratama ispod kuplja 1. Vojnovića 
(Anica), Moru Đ. Sudete (Šu), Istočnom 
vjetru — zapadnom vjetru P. Buck (Kvej- 
lan), Madame Bovary G. Flauberta (Emma 
Bovary), Spletki i ljubavi F. Schillera (Luj- 
za), Trima sestrama A. P. Čehova (Maša). 
Najviši domet postigla je u kreiranju žen- 
skih likova u Krležinim dramama Gospo- 
da Glembayevi (barunica Castelli), U agoni- 
ji (Laura), Vučjak (Margetićka) i Na rubu 
pameti (Jasenka). 

Zauzima istaknuto mjesto u Vojvodini 
po svojim ostvarenjima. Likove je kreirala 
s »istinskim umjetničkim nadahnućem i iz- 
razitim umjetničkim temperamentom« (I. 
Rackov). Za svoj je rad primila mnogob- 
Tojne nagrade: Listopadsku nagradu Su- 
botice 1964., Orden zasluga za narod sa 
srebrnim vijencem, Nagradu AP Vojvodine 
1948., desetak nagrada na susretima voj- 
vođanskih kazališta, a četiri je puta njezine 
uloge nagrađivala Udruga dramskih umjet- 
nika Srbije. 

Osim glumom, bavila se režijom, koreog- 
rafijom i kazališnom pedagogijom. Su- 
rađivala je sa suprugom Milanom Asićem. 
Lit.: 1. Rackov, Jelka Asić (1922-1979), Rukovet 
9-10/1979, Subotica; Hrvatski biografski leksikon, 


1, Zagreb, 1983. 
N. Skenderović 


ASIĆ, Milan (Zagreb, 23. VIII. 1917. — 
Subotica, 19. IX. 1986.), skladatelj i diri- 
gent. Njegov se otac, podrijetlom iz stare 
dubrovačke porodice, bavio slikarstvom. 
Školovao se u Zagrebu, gdje je usporedno 
s pohađanjem gimnazije učio violinu i teo- 
rijske predmete u Muzičkoj školi Vatrosla- 
va Lisinskoga. Diplomirao je na Muzičkoj 
akademiji u Zagrebu kompoziciju u klasi 
Krste Odaka i dirigiranje u klasi Frana 
Lhotke 1943. Radio je kao glazbeni ured- 
nik Radio Zagreba 1944.—45. i bio po- 
moćni dirigent u HNK. U Suboticu dolazi 
1945., gdje je gotovo neprekidno radio do 
odlaska u mirovinu 1976., osim u sezoni 
1954.—55., kad je bio dirigent Opere Na- 
rodnoga kazališta u Novom Sadu, te 
1955.—57., kad je bio glazbeni voditelj 
Zagrebačkoga gradskoga kazališta Kome- 
dija. U Subotici je bio ravnatelj muzičke 
grane Narodnoga kazališta 1945.—50. 1 
1957.—76., ravnatelj Opere 1950.—54. te 
stalni šef-dirigent Filharmonije, čiji je 
umjetnički voditelj postao 1946. 


Bio je osnivač i dirigent Opere u Subo- 
tici 1950.—54. Inicijativa za njezino osni- 
vanje potekla je iz Muzičke škole zbog 
brojnih muzičkih komada koji su u to vri- 
jeme izvođeni u subotičkom kazalištu. Pri- 
je službenoga otvorenja Opere izvođene su 
Puccinijeva Tosca, Nikola Šubić Zrinjski I. 
Zajca i Dubravka J. Gotovca. Za vrijeme 
postojanja Opere izvedeno je oko 300 pred- 
stava, od kojih 21 premijerna. Nakon osniva- 
nja izvedene su, među ostalim, i sljedeće 
opere: Za traviata G. Verdija, Madame 
Butterfly G. Puccinija, Carmen G. Bizeta, 
Prodana nevjesta B. Smetane, Morana J. 
Gotovca, Pagliacci R. Leoncavalla, Cava- 
leria rusticana P. Mascagnija i Dužijanca 
J. Andrića. 


Sa subotičkom filharmonijom gosto- 
vao je u Beogradu, Novom Sadu, Nišu, 

Osijeku, Šapcu, u svim većim vojvođan- 
skim mjestima te u Segedinu (Madžarska). 
Samostalno je gostovao kao dirigent Sim- 
fonijskoga orkestra u Oradeji (Rumunj- 
ska). Za svoj je rad dobio Sedmosrpanjsku 
nagradu Srbije za dirigentski rad 1950., 
počasnu diplomu osnivača Narodnoga ka- 
zališta u Subotici 1956., nagrade za scen- 
sku glazbu na Susretima vojvođanskih ka- 
zališta 1965. i 1971. i druga priznanja. 
Umro je u Subotici, a pokopan je u Zagrebu. 


Njegovo skladateljsko djelo obuhvaća 
različite forme. Pisao je kazališnu glazbu 
(Pekarev Miško, dječja opereta, 1935.; Ve- 
seli pensionat, opereta, 1938.; Pobjednik, 
1939.; Pjesmom kroz život, opereta, 1941.; 
Cvilidreta, 1944.), orkestralna djela (Na- 
rodni ples, 1939.; Ples sa Balkana, 1948.; 
Iz priče u priču, 1949.; Dvije crnogorske 
slike, 1979. i dr.), vokalno-instrumentalna 
djela (Međimurske balade, 1958.; Zemljo 
krša — zemljo ravni, bunjevačka kantata, 
1971.; Moj grad, 1972.; Japanska svita, 
1980. 1 dr.), scensku glazbu (za japansku 
legendu Jamade Kakoši Asagao, 1945.; Pla- 
kira M. Držića; Na Tri kralja W. Shake- 
spearea; Šumu Striborovu I. Brlić-Mažura- 
nić i dr.), tamburaške skladbe (/z ravne 
Vojvodine, 1974.; Klasje moje, 1975.), du- 
hovne skladbe (Asperges me, za mješoviti 
zbor, 1942.; Offertorium, za mješoviti zbor, 
1942.) te mnogobrojne zabavne melodije i 
obrade poznatih skladbi. Najveći uspjeh 
postigao je operetama i scenskom glazbom. 


Poseban su dio njegova opusa skladbe 
nastale u suradnji s Katedralnim zborom 
Albe Vidaković i na poticaj njegove vodite- 
ljice s. Mirjam Pandžić te skladbe nastale 
prigodom raznih svečanosti i jubileja. Ri- 
ječ je pretežito o duhovnim i rodoljubnim 
skladbama nastalima u razdoblju 1979.—84. 
Te su skladbe komponirane na tekstove 
mjesnih hrvatskih pjesnika (Ante Eveto- 
vića Miroljuba, Ivana Antunovića, Stipe 
Bošlina, Ante Jakšića, Jakova Kopilovića, 
Alekse Kokića). Duhovne skladbe: Psa- 
lam 150 (za glas, mješoviti zbor i orgulje, 
1979.), Dušo Kristova (za glas i orgulje, 
1979.), O Marijo, zvijezdo mora (za mješovi- 
ti zbor i orgulje, 1979.), Omnia omnibus (za 
mješoviti zbor, 1981.), Ja te ljubim, o Ma- 
rijo (za mješoviti zbor, 1981.), Ja sam s 
vama (za mješoviti zbor, 1982.), Domine 
aut pati aut mori (za sopran i zbor, 1982.), 
Psalam 136 (za solo-sopran i mješoviti 
zbor, 1984.), Aleluja (za dječji zbor). Ro- 
doljubne skladbe: Subatico bijela (za 
mješoviti zbor, 1981.), Subotica mila (za 
mješoviti zbor, 1982.), Blagoslovljena ova 
zemlja (za mješoviti zbor, 1982.), Domovi- 
na moja (za mješoviti zbor, 1983.). Sklad- 
be s raznom tematikom: Moja mati (za so- 
lo-sopran,  1982.), Blago onom (za 
mješoviti zbor, 1982.), Gospode (a capel- 
la, 1982.), Jorgovane (za glas i klavir, 
1983.), Moje zvanje (za mješoviti zbor, 
1981.), Gospode, ti si dozvolio da bu- 
dem pjesnik (za mješoviti zbor, 1982.), 
Pozdrav Miroljubu (za mješoviti zbor, 
1981.). 

Asićeve kompozicije djeluju svježe i 
neposredno svojim prozračnim harmonij- 
skim sklopovima i dopadljivim ritmom, a 
oslanjaju se na narodni melos. Melodijska 
linija njegovih dionica ne teži virtuoznosti, 
nego jednostavnosti, jasnoći i raspjevanos- 
ti. Zato su njegove kompozicije rado 
slušane na liturgijskim svečanostima i na 
svim priredbama i koncertima. Asić je 
važno ime u kulturnoj i glazbenoj povijesti 
Subotice, u kojoj je postavio temelje glaz- 
beno-umjetničkomu životu dirigiranjem, 
skladanjem i organizatorskim radom. 


Izvor: Dnevnik Katedralnoga zbora Albe Vidako- 
vić, Arhiv Rimokatoličkoga župnoga ureda sv. Te- 
rezije Avilske, Subotica. 


ASIMILACIJA 


Lit.: M. Kovač Kenjereš, Jedan život u službi mu- 
zičke umetnosti: Život i rad Milana Asića, Ruko- 
vet, 1-2/1977, Subotica; Enciklopedija Jugoslavi- 
je, 1, Zagreb, 1980; Hrvatski biografski leksikon, 
1, Zagreb, 1983; Vojmir [B. Gabrić], In memoriam 
Milan Asić (1917—1986.), Bačko klasje, br. 39, 
Subotica, 1986. 

N. Skenderović 


ASIĆ, Zvjezdana (Asić-Kovačić, Šarić, 
Zvezdana) (Zagreb, 15. IX. 1946. — Novi 
Sad, 1. X. 2000.), pjesnikinja, prozaistica, 
dramska književnica, kazališna djelatnica. 
Rođena je u poznatoj umjetničkoj obitelji 
Asić od oca Milana i majke Jelke rođ. 
Šarčević. Nakon završetka gimnazije u Su- 
botici upisuje se na Filozofski fakultet u 
Zagrebu, gdje je diplomirala jugoslavi- 
stiku. Poslije je upisala i diplomirala i dra- 
maturgiju na Fakultetu dramskih umjetno- 
sti u Beogradu. Pisala je i objavljivala na 
srpskom jeziku, a veoma rijetko na dija- 
lektu (npr. V mlaki je bil mesec). 


Prve pjesme objavljuje u subotičkoj 
Rukoveti, au osamnaestoj godini, zajedno 
s Jenčom Tusakom i Petrom Vukovom, 
obavljuje knjigu Vidici vetrova (Subotica, 
1964.), u kojoj je zastupljena djelom Hod 
za zvezdama. Za života je objavila još dvi- 
je zbirke pjesama: Prijatelju da ne zaplače 
(Subotica, 1969.) i Fotografije _sećanja 
(Novi Sad, 1998.). Glavna je karakteristika 
njezine poezije iznimna senzibilnost, a 
često susrećemo i elemente ženskoga pi- 
sma. Napisala je i više od dvadeset drama 
i radiodrama, koje su izvođenje u kazališti- 
ma u Subotici i Novom Sadu te na valovi- 
ma nekoliko radijskih postaja. Neke su joj 
od drama i nagrađivane. Uspješno se 
okušala i u pisanju pripovijedaka, novela i 
eseja iz kazališnoga života, koje je obja- 
vljivala u periodici (Rukovet, Polja, Ulaz- 
nica...). 

Lit.: L. Merković, Književnost Hrvata u Vojvodi- 
ni poslije II. svjetskog rata, u: Tjedan Hrvata u 


Vojvodini, Zagreb, 1998. , 
T. Zigmanov 


ASIMILACIJA (lat. assimilatio: izjed- 
načenje), proces promjene kolektivnoga 
identiteta etničke zajednice pretapanjem u 
narod iz njezina okružja, koji je brojniji ili 

na drugi način dominantan, obilježen pri- 
hvaćanjem njegova jezika, običaja i kultu- 
re. lako neki autori razlikuju nasilnu i ne- 
nasilnu asimilaciju, ona je u osnovi nena- 
silna jer uz nasilje dobiva oblik genocida, 
tzv. etničkoga čišćenja, kulturocida, urbi- 
cida i sl. Na asimilaciju utječu različi- 
ti objektivni i subjektivni čimbenici: ur- 
banizacija, jezična standardizacija, vjero- 
ispovijed, karijerni razlozi, materijalni 
probitak 1 sl. 

1. Kao jedan od prijepornih oblika po- 
litičkoga reguliranja etničkih odnosa, asi- 
milacija se temelji na ideji namjernoga i 
svjesnoga eliminiranja etničkih razlika, ali 
ne na prisilan i brutalan način, nego prela- 
skom, pretvorbom, konverzijom identiteta 
članove jedne, obično brojčano manje et- 
ničke zajednice slabijega političkoga utje- 
caja, u drugi, već postojeći ili čak nov 
etnički identitet. Sami procesi konverzije 
identiteta iznimno su složeni i ostvaruju se 
u razmjerno dugu vremenskom intervalu te 
pod utjecajem mnogih čimbenika, ali se 
određuju uglavnom s obzirom na rezultat — 
krajnju uspješnost ili neuspješnost asimila- 
cijske prakse. Cilj asimilacije, uspostava 
zajedničkoga etničkoga identiteta spaja- 
njem kolektiva i poništavanjem njihovih 
razlika, ostvaruje se uporabom svih civili- 
zacijskih resursa kojima raspolaže moder- 
na država: reprezentacijom, izobrazbom, 
socijalizacijom, dostupnošću javnoga pro- 
stora... Budući da mnogi pripadnici asimi- 
laciji izloženoga kolektiva takvu politiku 
doživljavaju kao nepravednu, u odnosu na 
nju često se javljaju otpor i protumjere u 
rasponu od getoizacije i samoizolacije ma- 
njina do njihove pobune i secesije. U novi- 
je doba zapadne zemlje u kojima živi velik 
broj manjina, ponajprije useljeničkih, radi 
onemogućivanja takvih pojava umjesto 
politike asimilacije provode politiku mul- 
tikulturalizma. 


U literaturi se često ističe da se kroz 
procese asimilacije provlači i jedna soci- 
jalnodarwinistička komponenta u funkcio- 
niranju suvremenih društava: ovdje se na- 
ime sofisticirano očituju imperijalne težnje 
većinskih naroda prema manjinskima, a 
pokušavaju se pravdati progresom, civili- 

ziranjem, stabilnošću i sl. Stoga se asimi- 
lacija iz funkcionalističke perspektive 
socijalnodarwinističkoga učenja može 
promatrati i kao pozitivna činjenica, daka- 
ko iz gledišta dominantne etničke zajedni- 
ce, jer pridonosi homogeniziranju društva i 
uklanjanju napetosti, sukoba i nasilja me- 
đu različitim društvenim grupama. 


Mehanizmi zaštite od asimilacije jav- 
ljaju se u području prava u drugoj polovi- 
ci XX. st., ponajprije pravo na zaštitu et- 
ničke opstojnosti. Obično se raščlanjuje na 
dva segmenta: aktivna prava — grupa 
prava koja omogućuju priznavanje et- 
ničkoga postojanja u javnim sferama te 
podupiru etnički identitet osiguravajući 
mu tzv. identitetsku infrastrukturu — te pa- 
sivna prava — različita prava koja osigura- 
vaju zaštitu od asimilacije, najčešće zabra- 
nom različitih oblika diskriminacije. Riječ 
je o legitimnoj osnovi za opstojnost prava 
neke manjine da ne bude asimilirana u 
drugu nacionalnu grupu, da ne bude uto- 
pljena u veliko tijelo većinskoga stanov- 
ništva u državi. Asimilacija je potpuna su- 
protnost — svjesno nastojanje da se ost- 
vari prijelaz u većinski identitetski obra- 
zac: manjine se na neki način, na temelju 
nekih razloga, ali ne dobrovoljno, odriču 
svojih etničkih, kulturnih i jezičnih karak- 
teristika kojima se razlikuju od većine i s 
većinom se stapaju u nacionalno unifor- 
mne zajednice. 

U teoriji se bilježe različiti tipovi asi- 
milacijske politike, koji se u praksi često 
prožimaju. Među njima su najvažniji slje- 
deći: 

— politička asimilacija praksa je pri- 
ječenja pripadnika etničkih manjina da sud- 
jeluju u procesima upravljanja državom, 
državnim institucijama ili tijelima lokalne 
vlasti na područjima na kojima manjina 
živi; 

— segregacija je na djelu kad se ma- 
njinska grupa namjerno getoizira i odvaja 
od bitnih političkih, kulturnih, gospodar- 
skih i drugih zbivanja. Pojedinci iz ma- 
njinskih zajednica mogu participirati u 
društvenom i političkom životu samo ako 
odustanu od vlastita načina života i potpu- 
no se asimiliraju u većinsko društvo; 


— gospodarska asimilacija označava 
oduzimanje materijalne osnovice za kul- 
turno-etnički život, a poslije i za samo pos- 
tojanje etničke grupe. Provodi se namjer- 
nim kočenjem razvoja područja na kojem 
manjina živi, neadekvatnom politikom za- 
pošljavanja, onemogućivanjem otvaranja viso- 
kih škola na području na kojem žive pri- 
padnici manjine, neodgovarajućim su- 
djelovanjem u pretvorbi državnoga, odno- 
sno društvenoga vlasništva u privatno i dr.; 


— psihološka asimilacija nastaje kada 
državna politika stvara ozračje u kojem se 
pripadnici manjinskih etničkih grupa 
osjećaju drugorazrednim građanima u kul- 
turnom ili političkom smislu, jer se javno 
ne koriste svojim jezikom, ne manifestira- 
ju svoju kulturu, način života i dr.; 

— ekološka asimilacija uništavanje je 
okoliša koji omogućuje tradicionalni ili 
drukčiji način života etničke grupe; 

— biološka asimilacija, koja se naziva i 
prirodnom, nenasilnom ili dobrovoljnom, 
ostvaruje se uglavnom miješanim brakovi- 
ma. 

2. Dio procesa asimilacije vezanih uz 
bačke Hrvate imao je oblik njihova preta- 
panja u većinski državotvorni narod (ma- 
džarizacija, srbizacija), a dio poticanje ob- 
likovanja novih separatnih etničkih ili na- 
cionalnih skupina Bunjevaca i Šokaca. Iz- 
nimno je rijetka bila kroatizacija (tzv. po- 
bunjevčivanje) drugih naroda. O tom pro- 
cesu ipak svjedoče izvorno nehrvatska, na- 
pose madžarska, njemačka i slovačka pre- 
zimena, koja danas nose bunjevački Hrva- 
ti, npr. u Tavankutu. 


Nakon dolaska u Podunavlje za turske 
vladavine Bunjevci i Šokci živjeli su u 
svojim zatvorenim društvima, vjerom, za- 
nimanjem i nastambom odvojeni od vlada- 
jućega muslimanskoga stanovništva, koje 
su činili spahije ili je živjelo u gradovima. 
Protjerivanje Turaka iz Bačke i uspostava 
Vojne granice i ugarskoga feudalnoga su- 
stava u načinu života Bunjevaca i Šokaca 
nisu promijenili mnogo, i to kako glede 
vojnograničarskoga stanovništva, tako i 
glede stanovništva koje se u ovom razdo- 
blju bavilo civilnim poslovima. Rijetke 

slučajeve odnarođivanja uvjetovalo je 
penjanje u društvenoj hijerarhiji, napose 
u višoj županijskoj administraciji. Etnička 
je pripadnost Bunjevaca i Šokaca naj- 
češće bila označivana imenima Dalmati- 
nac i Ilir, a njihov je jezik nazivan dalma- 
tinskim ili ilirskim, kao i u drugim krajevi- 
ma u kojima je živjelo etnički hrvatsko sta- 
novništvo (Hercegovina, Dalmacija, Bo- 
sna, Slavonija, banska Hrvatska i dr.). 


Tek će uvođenje madžarskoga umjesto 
latinskoga kao službenoga jezika u upravi 
potkraj 1830-ih i početkom 1840-ih omo- 
gućiti širu asimilaciju, a razvoj građan- 
skoga društva nakon 1848. i Austro-ugar- 
ska nagodba 1867. još će jasnije utrti put 
tomu procesu, koji dobiva oblik madžari- 
zacije. Usprkos tomu i usprkos odluci o 
korištenju regionalnim imenom Bunjevci 
u borbi za očuvanje narodne posebnosti 
nakon Nagodbe jezik Bunjevaca potkraj 
XIX. i početkom XX. st. sve se češće nazi- 
va hrvatskim (lingua croatica u suboti- 
čkom franjevačkom samostanu), veze 
bačkih Bunjevaca s Hrvatskom jačaju na 
kulturnom, vjerskom, gospodarskom, 
djelomice i na političkom planu, a u Veve- 
nu se pred Prvi svjetski rat ističe da Bu- 
njevci govore hrvatskim jezikom. Znako- 
vito je da je u tom razdoblju asimilacija 
uzela maha u gradovima, dok su veliki di- 
jelovi bunjevačkoga i šokačkoga stanov- 
ništva koji su živjeli ruralnim životom, na 
salašima, ostali izvan toga procesa. Po- 
kušaji očuvanja narodne samobitnosti, ko- 
je je počeo Ivan Antunović, a nastavilo 
više njegovih sljedbenika (Boza Šarčević, 
Kalor Milodanović, Pajo Kujundžić, Mijo 
Mandić, Matija Mamužić i dr.) nisu naišli 
na dublji odjek među gradskim stanov- 
ništvom, što ilustrira malen broj pretplatni- 
ka Antunovićevih novina u Bačkoj počet- 
kom 1870-ih ili pak odbijanje gradskih ti- 
jela u kojima su Bunjevci činili većinu da 
podupru prijedloge za nastavu na »bunje- 
vačkom« jeziku u Subotici na prijelomu 
stoljeća. 

Nakon stvaranja prve jugoslavenske 
države 1918. za bačke je Bunjevce »posli- 
je prvog oduševljenja i idealizma nastupi- 
lo razočaranje, ali baš tada je suradnja s 


51 


ASIMILACIJA 


Hrvatskom pojačana na političkom i na 
kulturnom području« (B. Gabrić). Jedno 
od najvećih razočaranja bilo je negiranje 
bunjevačke pripadnosti hrvatskomu naro- 
du, pri čemu je vlast svjesno podupirala 
otvorenu srbizaciju: između dvaju svjet- 
skih ratova učitelji i profesori u subotičkim 
školama dovođeni su iz Srbije umjesto da 
se zapošljavaju lokalni ljudi različitih na- 
rodnosti, bunjevački kulturni vođe koji su 
svjedočili hrvatstvo službeno su premješta- 
ni u druga mjesta (npr. 1. Malagurski-Ta- 
nar), u Subotici i Somboru uz državnu su 
potporu osnivane različite udruge te pokre- 
tane novine, časopisi i kalendari koji su 
promovirali protuhrvatske ideje među Bu- 
njevcima i sl. 


U Bunjevaca i Šokaca u poslijetrianon- 
skoj Madžarskoj, koja je u teritorijalnom 
pogledu bila »pogubno okljaštrena« (često 
rabljena sintagma u Madžarskoj), asimila- 
cijski su procesi uzeli maha unatoč po- 
kušajima njihova usporavanja, npr. u 
Bajskoj kršćanskoj čitaonici. Uzrok tomu 
nije bila samo objektivna brojčana inferi- 
ornost Bunjevaca i Šokaca nego ponajprije 
ozračje potištenosti i šoka madžarske naci- 
je zbog posljedica rata, zbog čega je stu- 
panj tolerancije prema nemadžarima (osim 
prema Nijemcima) bio sveden na minimum. 
Društveno je ozračje pripadnicima manji- 
na sugeriralo kako je jedini mogući put eg- 
zistencijalnoga opstanka što brža integra- 
cija, zapravo asimilacija u madžarski naci- 
onalni korpus. To je doba kada država kao 
preduvjet za obnašanje i najniže dužnosti u 
državnom činovničkom aparatu (npr. 
»maloga birova« na selu) postavlja mije- 
njanje nemadžarskoga prezimena u 
madžarsko. Tako su nastala dotad nepo- 
znata prezimena poput Pćcsvari od Petrano- 
vić, Varnai od Vašćan, Legradi od Jelić, 
Keszthelyi od Kolarić, Rigo od Kosa i dr. 
Na istoj su crti i povijesna djela madžar- 
skoga franjevca B. Unyija, koji je pružao 
kvaziznanstvenu potporu osporavanju hr- 
vatstva Bunjevaca i Šokaca u ugarskom 
Podunavlju. 


Nakon Drugoga svjetskoga rata proces 
asimilacije bačkih Bunjevaca i Šokaca 
ubrzan je zbog agrarne reforme i nasilne 

kolektivizacije u poljodjelstvu, osobito u 
Madžarskoj, te urbanizacije i modernizaci- 
je. Imajući na umu da su Bunjevci »izrazi- 
to agrarne strukture« (A. Lebl), to su bili 
najvažniji asimilatorski čimbenici u novije 
doba. Pritom valja imati na umu da je 
prvih godina nakon Drugoga svjetskoga 
rata u Jugoslaviji, u uvjetima proklamirane 
nacionalne ravnopravnosti južnoslaven- 
skih naroda, afirmirano hrvatstvo Bunje- 
vaca te su utemeljene različite hrvatske in- 
stitucije: društva, novine, kazalište, škole, 
ali su tijekom 1950-ih ta postignuća pos- 
tupno dokinuta, poput većine ostalih južnos- 
lavenskih nacionalnih institucija izvan ma- 
tičnih republika. S druge strane granice, u 
Madžarskoj, na dokidanje malobrojnih in- 
stitucija utjecao je sukob Tita i Staljina te 
su nakon poznate odluke Informbiroa 
južnoslavenske institucije morale biti zat- 
varane, a ionako labavi kontakti između 
Hrvata u Madžarskoj i u Hrvatskoj u cije- 
losti su zamrli. Dio je nacionalno svjesnih 
Hrvata odveden na prisilni rad u Hor- 
tobagy, poznat kao madžarski Goli otok. 
Tako su školski sustav i urbanizacija od- 
lučujuće utjecali na asimilacijske procese 
u Vojvodini, jednako kao i u komunističkoj 
Madžarskoj. 


Na asimilaciju su, sa svoje strane, utje- 
cali i kulturni i jezični unitarizam u Jugos- 
laviji, koji je tijekom 1960-ih, kad su pos- 
tupno poboljšani madžarsko-jugoslavenski 
međudržavni odnosi, preslikan i na odno- 
se Hrvata i Srba u Madžarskoj. U kontek- 
stu izlaganja o jezičnoj raznolikosti govo- 
ra hrvatske manjine, pa u sklopu toga i od- 
nosa hrvatskoga književnoga jezika i dija- 
lekata u Madžarskoj, poseban je problem 
predstavljao, čak više nego u bivšoj Jugos- 
laviji, sam naziv jezika. Naime, nakon 
Drugoga svjetskoga rata bile su utemeljene 
mnoge manjinske institucije, npr. škole, 
novine, radijske, a poslije i televizijske 
emisije. Hrvati i Srbi, po uzoru na tadaš- 
nju Jugoslaviju, imali su zajedničke insti- 
tucije. Unatoč populacijskomu odnosu 
koji je bio 9:1 u korist Hrvata, u te se usta- 
nove zapošljavaju uglavnom Srbi, koji su, 
zahvaljujući pravoslavnim školama u međurat- 
nom razdoblju, imali svoj prosvjetni kadar. 


To je bio jedan od uzroka zbog kojih je 
srpski jezik počeo dominirati upravo pod 
tim imenom, rjeđe i pod imenom srpskohr- 
vatski. Nakon pogoršanja odnosa između 
Madžarske i Jugoslavije madžarske vlasti 
potenciraju uporabu naziva južnoslavenski 
te su sve do kraja 1980-ih u Madžarskoj 
postojale isključivo južnoslavenske škole, 
južnoslavenske folklorne skupine i druge 
institucije. Takav je odnos rezultirao i od- 
bojnošću Bunjevaca i Šokaca u Madžar- 
skoj prema učenju »južnoslavenskoga« 
književnoga jezika te je pridonosio asimi- 
laciji jer je napuštanje hrvatskoga auto- 
matski značilo i prelaženje na madžarski 
jezik, a time i gubljenje ne samo vlastita 
jezika nego i kulture i običaja. Premda su 
nakon nastanka hrvatske države i nakon 
društvenih promjena u Madžarskoj 1991. 
hrvatske ustanove odvojene od srpskih, a 
pridjev hrvatski, pa i sam hrvatski književ- 
ni jezik, sve je više u optjecaju te se mno- 
go toga promijenilo i u gledištima na vri- 
jednosti što ih predstavljaju dijalektni idi- 
omi, pouzdani vrijednosni sudovi moći će 
se dati tek nakon što novostečena prava 
ožive i u praksi. 

U Vojvodini je asimilacija dodatno 
jačana medijski snažno promicanim i širo- 
ko konzumiranim modelom popularne kul- 
ture poznatim kao novokomponirana na- 
rodna glazba. Ekspanzija srpskoga nacio- 
nalizma potkraj 1980-ih prouzročila je 
daljnje smanjenje broja Hrvata u Bačkoj, a 
vlast je snažno poticala i raslojavanje hrvat- 
skoga korpusa pri nacionalnom izjašnjava- 
nju na Hrvate, Bunjevce, Šokce i Jugosla- 
vene. No negiranje pripadnosti bačkih Bu- 
njevaca i Šokaca hrvatskomu narodu bilo 
je izraženije u gradovima nego u ruralnim 
područjima. Ti su procesi slabije rezultate 
imali i u Šokaca nego u Bunjevaca, a u sa- 
mih je Bunjevaca asimilacija bila slabije 
izražena u somborskoj nego u subotičkoj 
općini. 

Raspad bivše Jugoslavije sa svoje stra- 
ne također je ubrzao asimilaciju Hrvata u 
Vojvodini, no to je zapravo refleksija utje- 
caja teritorijalnoga razgraničenja Srba i 
Hrvata na asimilacijske procese u Bunje- 
vaca i Šokaca. Naime, dok su isprva uni- 

tarno državno uređenje stare Jugoslavije 1 
proklamirana ravnopravnost Hrvata i 
Srba omogućivali načelnu ravnopravnost 
u odgovorima na pokušaje srbizacije među 
bačkim Bunjevcima i Šokcima, početak te- 
ritorijalnoga razgraničenja između Hrvata 
i Srba, izražen kroz stvaranje Banovine 
Hrvatske, značio je i borbu za stvaranje 
područja utjecaja na »spornim područji- 
ma«, kakvo je bila i Bačka, te su prvaci bu- 
njevačkih Hrvata tražili da se Banovini Hr- 
vatskoj, zajedno s Baranjom, pripoje sje- 
verni i sjeverozapadni dijelovi Bačke. Pre- 
kinut 1941., taj je proces razgraničenja na- 
stavljen stvaranjem nove Jugoslavije 
kao federalne države, kad je Vojvodina, 
kao autonomna pokrajina, ušla u sastav Sr- 
bije kao jedne od republika — federalnih je- 
dinica, iako je opetovano bilo nastojanja za 
priključenjem dijelova Bačke s većinskim 
hrvatskim (bunjevačkim i šokačkim) sta- 
novništvom Hrvatskoj. Da su s ulaskom 
u teritorijalno područje srpskoga utjecaja 
Bunjevci i Šokci u Bačkoj stavljeni u ne- 
ravnopravan položaj u borbi protiv asimi- 
lacije pokazuje pojačano odnarođivanje od 
kraja 1960-ih, nakon kratkoga poslijerat- 
noga uzleta hrvatstva. Završetak borbe u 
jugoslavenskom partijskom vrhu potkraj 
1960-ih, koji je rezultirao konfederalizaci- 
jom odnosa između republika i davanjem 
autonomije Vojvodini (1971.—88.) spri- 
ječio je otvorene asimilacijske procese 
među Bunjevcima i Šokcima u Bačkoj. 
Međutim, dok je nejužnoslavenskim ma- 
njinama u Vojvodini bilo omogućeno 
ostvarivanje manjinskih prava, u odnosu 
na vojvođanske Hrvate primjenjivan je je- 
zični unitarizam i tiha asimilacija. S raspa- 
dom Jugoslavije kao složene, federalne 
države na njezine sastavne dijelove, čime 
je završen proces teritorijalnoga razgra- 
ničenja između Srbije i Hrvatske, Bunjev- 
ci i Šokci u Bačkoj izloženi su agresivnim 
asimiliacijskim metodama, što za rezultat 
ima pojačanu asimilaciju. U uvjetima egzis- 
tencijalnoga straha i prisilnih mobilizacija, 
etnički hrvatsko stanovništvo u Vojvodini 
svjesno i nesvjesno skrivalo se u neutralne 
forme bunjevštine i jugoslavenstva, dok 
se, s druge strane, dio Bunjevaca i Šokaca 
preselio u Hrvatsku, čime je asimilacija 

preostaloga stanovništva u Bačkoj olak- 
šana. 


Također valja uočiti da od 1918. u Voj- 
vodini Katolička crkva ima posebnu ulogu 
u očuvanju hrvatske narodne svijesti kod 
Bunjevaca i Šokaca, osobito zbog upora- 
be hrvatskoga književnoga jezika u bogo- 
služju. Zbog toga je sekularni komuni- 
stički sustav također znatno utjecao na od- 
narođivanje tradicionalno religioznih Bu- 
njevaca i Šokaca. S druge strane, kako je u 
crkvenom životu u Madžarskoj nakon 
1918. hrvatski jezik postupno nestajao iz 
upotrebe, što je tek nastavak procesa za- 
početoga još za austro-ugarskoga razdo- 
blja, nestajala je i jedna važna potpora na- 
rodnoj samosvijesti Bunjevaca i Šokaca. 
Premda su u najnovije doba uočljiva 
načelno pozitivna stajališta Katoličke cr- 
kve u Madžarskoj glede hrvatskoga jezika, 
nedostaju joj hrvatski svećenici. 


U Srbiji su tek demokratske promjene 
2000. hrvatskoj manjini donijele ono što je 
u Madžarskoj ostvareno gotovo desetljeće 
prije: zakonsku regulaciju, iz državnoga 
proračuna financirane škole i novinska 
glasila. Učinjen je time velik pomak u od- 
nosu na prijašnje stanje, kad su se rijetke 
novine te radijske i televizijske emisije te- 
meljile uglavnom na privatnim inicijativa- 
ma i sredstvima. Ipak, sve to može samo 
usporiti objektivne čimbenike asimilacij- 
skih procesa, osobito s obzirom na to da 
pitanje ostvarivanja manjinskih prava još 
nije riješeno na zadovoljavajući način. 

Poseban problem u vojvođanskih Bu- 
njevaca i Šokaca predstavlja njihovo prak- 
tično nesudjelovanje u procesu pretvorbe 
društvenoga kapitala u privatno vlasništvo, 
čime su bački Hrvati lišeni ekonomskoga 
bogatstva u čijem su stvaranju sudjelovali. 
Zbog toga samo malobrojni uspješni pri- 
vatni poduzetnici predstavljaju ekonom- 
sku osnovu za očuvanje kulturno-etničke 
posebnosti bačkih Hrvata. 


Prestanak postojanja Jugoslavije 2003. 
doveo je do gubitka svakoga smisla na- 
cionalnoga izjašnjavanja u rubrici Jugosla- 
veni te je bunjevačko stanovništvo u Voj- 
vodini ostalo uglavnom podijeljeno na one 
koji imaju svijest o pripadnosti hrvat- 

skomu narodu i na one koji to energično 
osporavaju smatrajući Bunjevce samostal- 
nom etničkom skupinom, pa čak i poseb- 
nim narodom. Na taj način daljnje potica- 
nje antihrvatstva vojvođanskih Bunjevaca 
od državnih tijela i paradržavnih instituci- 
ja, osobito pravnim omogućivanjem obje- 
ktivno hrvatskoj subetničkoj komponenti 
da se subjektivno izdvoji u posebnu naciju 
ili etničku skupinu, praktično dobiva 
formu asimilacije. 


Lit.: M. Čemelić, Nastojanja da se bačkim Bu- 
njevcima ospori pripadnost hrvatskom narodu, 
Studia ethnologica Croatica, 6, Zagreb, 1994; J. 
Horvat [S. Bačić], O bunjevačkom imenu, Doda- 
tak za znanost, kulturu i umjetnost. Žig, br. 50, Su- 
botica, 1996; T. Vereš, Bunjevačko pitanje danas, 
Subotica, 1997; B. Skenderović [S. Bačić], Formi- 
ranje nacionalne svijesti kod Bunjevaca u Bačkoj, 
Marulić, 3/1998, Zagreb; D. Šokčević, Kratka po- 
vijest Hrvata u Mađarskoj (http:// www. croati- 
ca.hu/hkezdo.html); T. Žigmanov, Od asimilacije 
do etničkog čišćenja, u: Između načela i prakse — 
položaj malih i velikih manjina u Srbiji, Beograd, 
2004. 

T. Žigmanov i S. Bačić 


AŠOV (<madž. 486), 1. najstariji, i danas 
često rabljen ručni alat za obradu zemlje. 
Na drvenu dršku pričvršćen metalni dio 
pritišće se nogom u tlo, a zahvaćena se zem- 
lja prevrće ili izbacuje. Preteča mu je šilja- 
ti štap, drvena grana drveta, koju su s vre- 
menom otežali kamenom, a tek poslije ko- 
vali od željeza. Najčešće upotrebljavan 
ašov ravne je površine i pri dnu zašiljen da 
što lakše ulazi u zemlju, a u područjima 
gdje je zemlja izmiješana sa sitnim kame- 
nom upotrebljava se ašov lopata. Do poja- 
ve strojnih kopačica i ravnalica ašov je bio 
osnovni alat za kopanje zemlje i podizanje 
zaštitnih nasipa kraj vodnih tokova, za ko- 
panje temelja zgrada, ravnanje zemljišta 1 
slične radnje; 2. česta mjera »od oka«, oko 
25 cm, kojom se određuje dubina kopanja 
zemlje, npr. strvina se zakopava u jamu 
dubine tri ašova da je psi ili lisice ne otko- 
paju; mrtvaca pokapaju u raku duboku de- 


vet ašova i dr. , 
A. Stantić 


AT, 1. u pustari nekadašnji zajednički 
pašnjak za stoku i guske. Nazivao se i ja- 
roš (madž. jaras). U njemu su često bili i 
kopani bunari s đermom, valovom i ka- 


ljužom za osvježavanje svinja i bivola za 
ljetne žege. U atu raste grmoliko drveće. 
Na subotičkom području odlukom grad- 
skoga magistrata atovi su postupno pretva- 
rani u oranice, a tijekom 1930-ih uglav- 
nom su nestali. Sačuvan je samo dio nekoć 
velikoga ata koji se protezao od Hajduko- 
va do Mdrahaloma i nalazi se uz današnju 
državnu granicu. U tom su atu subotički 
čobani napasali velika stada, katkad i s 
više od 1000 ovaca, od ranoga proljeća do 
zime. Nešto dalje sačuvan je u cijelosti at 
koji se nalazi u tromeđi Đala — Banatsko 
Aranđelovo — Tisa; 2. križanje, rogalj 
(ugao) na kojem se putovi sijeku pod ku- 
tom od 45"; 3. šetalište, javno mjesto, špica. 

A. Stantić 


ATANACKOVIĆ, Bogoboj (Baja, 10. 
VI. 1826. — Baja, 28. VIII. 1858.), srpski 
književnik, kulturni djelatnik, pravnik, se- 
nator općine u Baji. Osnovnu školu i nižu 
gimnaziju pohađao je u rodnom gradu, 
višu gimnaziju u Pešti, pravo je studirao u 
Pešti i Bratislavi, a završio u Beču. U mla- 
dosti se oduševio idejom jugoslavenstva, 
bio je član nekoliko srpskih kulturnih 
udruga i surađivao s članovima ilirskoga 
pokreta Ljudevitom Gajom i Ilijom Okrug- 
lićem Srijemcem. Kao pravnik službovao 
je u Beču, Baji i Novom Sadu. Sudjelovao 
je u Madžarskoj revoluciji, a od smrti na 
gubilištu 1848. spasio ga je Bunjevac Au- 
gustin Pijuković. Publicističke i književne 
ostvaraje (pjesme, pripovijetke, novele i 
romane) objavljivao je u ondašnjoj (ma- 
hom srpskoj) periodici u Austriji, Ugarskoj 
i Srbiji. Za života je objavio i 5 knjiga. Pi- 
sao je i na bunjevačke teme — novelu Bu- 
njevka. Objavljena je u zagrebačkom Ne- 
venu 1852., a poslije još dva puta u Solunu 
1917. i Subotici 1926. Prevedena je i na 
češki (Bunćvanka, Prag, 1852.) i madžar- 
ski (Bunjevka : Novilag, 1861.). Umro je u 
trideset drugoj godini od tuberkoloze. 

Lit.: 1. Ivanić, O Bunjevcima : povesničko-narodo- 


pisna rasprava, Subotica, 1894; Leksikon pisaca 


Jugoslavije, 1, Novi Sad, 1972. . 
T. Zigmanov 


ATAR dijal. (madž. hatar: kraj, predio), 1. 
područje općine ili sela. Atare različitih 


ATLAS 


općina, sela pa i pustara dijeli atarski put. 
U subotičkom području jedan je od najpoz- 
natijih Bećar-atar, a to je naziv i za cestu 
koja od Baje do Sente, gdje je bio most 
preko Tise, vodi kroz područja usputnih 
općina. Ta je cesta do 1870-ih bila naj- 
kraća veza poljodjelcima iz južnih subo- 
tičkih pustara (najviše đurđinske, žedničke 
i pavlovačke) za odvoz viška pšenice u Ba- 
ju, najbliže trgovište žitaricama. Između 
Čantavira i Čikerije prolazila je kroz nena- 
seljena mjesta, gdje su poljodjelce na po- 
vratku čekali i pljačkali »bećari« (cestovni 
razbojnici), pa je po tom i dobila ime. Ra- 
di obrane poljodjelci su se vraćali u ma- 
njim konvojima. Poznat je i atarski put 
južnije od Bećar-atara, koji vodi od Baje 
preko Aljmaša, Bajmoka do Novoga Žed- 
nika, gdje se spaja s Bećar-atarom. Ta ces- 
ta dijeli subotički i pačirski atar; 2. zemlja 
za obradu na teritoriju druge općine. Tako 
poljodjelci iz subotičke općine kažu da je 
zemlja (čestica) daleko ako je »čak u 


pačirskom ataru«. 
A. Stantić 


ATLAS (tur atlas < arap. atlas < grč. 
Atlas: Atlant), tvornička svilena tkanina. 
Naziv je dobila prema vrsti veza atlasu, a u 
uporabi je bio i naziv saten. Lice tkanine 
izrazito je glatko i sjajno, što je posljedica 
specifičnoga načina tkanja svile. U rapor- 
tu, koji se ponavlja tijekom tkanja po 
dužini i širini tkanine, na crti jedne oso- 
vine ili jedne potkine žice, nalazi se samo 
jedno mjesto prepletanja, što daje sjajnu 
površinu. 

Bunjevke su potkraj XIX. st., osim 
lionske i brokatske svilene tkanine, kupo- 
vale i atlasne jednobojne tkanine od svile, 
od kojih su šivana »svilena ruva« za 
svečane prigode, »suknje«, »leveši« i 
»kecelje«. Od atlasnih svilenih tkanina 
kupovane su i marame, čija je boja morala 
biti istančano kombinirana s ruhom, a 
šivale su se i kapice, pokrivala na žensku 
glavu, te muški prsluci. Te su tkanine bile 
jednobojne, i to modre, tamnozelene, 
bordo, ljubičaste, crne i bijele, a često su 
bile urešene zlatnim ili srebrnim vezom. 


K. Suknović 

AUGUSTINOV 


AUGUSTINOV, Tomislav (Vajska, 22. I. 
1950.), kirurg, publicist. Sin Pavla i 
Marice, rod. Simunović. Osnovnu školu 
završio je u Vajskoj, a klasičnu gimnaziju 
u Paulinumu u Subotici. Studij medicine te 
specijalizaciju iz kirurgije završio je u 
Novom Sadu. Nakon diplomiranja radi u 
nekoliko manjih bačkih i banatskih mjesta 
(Bukin i dr.), a kao kirurg u bolnici u 
Novom Kneževcu. Tijekom rata prisilno je 
mobiliziran i poslan u okupiranu Baranju, 
nakon čega odlazi u Njemačku. Od 1998. 
uposlen je u Općoj bolnici u Kninu, gdje je 
voditelj Kirurškoga odjela. 

Na poticaj Matije Evetovića napisao je 
maturalnu radnju o povijesti Vajske, koju 
je, pod naslovom Kulturna povijest Vajske, 
izdao tri godine poslije na hrvatskom 
jeziku i u vlastitoj nakladi. U njoj je obra- 
dio povijest rodnoga mjesta, vjerske i 
prosvjetne prilike, prva mjesna prezimena, 
običaje i nošnju tamošnjih šokačkih 
Hrvata te zapisao više narodnih pripovi- 
jedaka i pjesama. Pjesme je objavljivao u 
Subotičkoj Danici. 

Djela: Četvrta crkva u Vajskoj slavi, Subotička 
Danica : Kalendar za prestupnu god. 1972., 


Subotica — Đakovo, 1971; Kulturna povijest 
Vajske, Vajska — Đakovo, 1972. 


Lit.: Hrvatska riječ, br. 68, Subotica, 2004. 


Ž. Augustinov 


AUSTRIJSKA MONARHIJA, jedan od 
najpoznatijih povijesnih naziva za državu 
koju je osnovala dinastija Habsburgovaca. 
Nastala je iz Istočne Marke, pograničnoga 
područja koje je 803. utemeljio Karlo Veli- 
ki, a 996. javlja se pod imenom Osterreich 
(prema Ostarrichi) i Istočna Država ili Ost- 
mark. Sredinom XII. st. Austrija postaje 
vojvodstvom, a od 1278. na čelo joj dola- 
ze Habsburgovci, koji će njome vladati sve 
do propasti Monarhije 1918. Habsburgov- 
ci su naslov rimsko-njemačkoga cara stekli 
1437. 1 zadržali ga, s kratkim prekidom, 
sve do kraja Njemačkoga Carstva 1806. 
Kao rimsko-njemački carevi ženidbenim 
su vezama stjecali različite europske, pa 
čak i izvaneuropske zemlje, stvarajući tako 
konglomerat feudalnih posjeda, ali je nji- 
hova vlast poslije ograničena na srednju 

Europu. No sve do XVIII. st. država nije 
imala ustaljeno i jedinstveno ime. 


Kako je Turska u XVI. st. uspjela osvo- 
jiti velik dio ugarskih i hrvatskih zemalja, 
Ferdinand I. institucionalizirao je Vojnu 
granicu, koja je u Hrvatskoj poznata kao 
Vojna krajina, pogranični teritorij posebno 
organiziran radi obrane protiv Turaka. Ti- 
jekom idućih stoljeća austrijski vladari sud- 
jelovali su u svim važnim europskim suko- 
bima, a u njima su sudjelovali i graničari. 
Unatoč postojanju Vojne granice, turski su 
upadi u pogranična područja bili redovita 
pojava, a austrijski ratovi s Turskom česti. 
Tijekom XVII. st. s teritorija Hercegovine 
i Bosne različito, ali ne uvijek etnički izdi- 
ferencirano stanovništvo prelazilo je na 
austrijski teritorij, gdje je stupalo u austrij- 
sku vojnu službu. Tako su i mnogi Bunjev- 
ci u graničnim područjima postali austrij- 
ski vojnici i borili se protiv turskih upada 
te poslije sudjelovali u austrijskim rato- 
vima. Tijekom Velikoga bečkoga rata 
1683.—99. jedna je veća skupina Bunjeva- 
ca, kao dio austrijske vojske, došla i u 
ugarsko Podunavlje, gdje se uglavnom za- 
držala oko Subotice, Sombora, Baje i Se- 
gedina, a dio ih je otišao dalje na sjever. 
Sve do sredine 1740-ih bunjevački su gra- 
ničari iz Bačke ratovali u sukobima Au- 
strijske Monarhije s drugim zemljama 
(npr. austro-turski ratovi, Austrijski nasljed- 
ni rat, Poljski nasljedni rat). 

Naziv Austrijska Monarhija učvrstio se 
početkom XVIII. st. kao rezultat centrali- 
zacije na račun feudalnoga partikularizma, 
pri čemu su ugarske zemlje ipak uspjele 
zadržati znatan stupanj feudalne samoup- 
rave. Tako je Austrijska Monarhija prak- 
tično bila podijeljena na austrijske nasljed- 
ne zemlje, u kojima su Habsburgovci vlada- 
li prema dinastijskom nasljednom pravu, i 
zemlje krune sv. Stjepana ili ugarske zem- 
lje. Zbog neuspjeha u ratovima protiv Fran- 
cuske te nakon Napoleonova proglašenja ca- 
rem 1804. Franjo II. iste je godine uzeo nas- 
lov austrijskoga cara, ali je već 1806. 
bio prisiljen ukinuti Sveto Rimsko Carstvo 
Njemačke Narodnosti i odreći se naslova 
rimskoga cara. Tako se država službeno 
nazivala Austrijskim Carstvom 1804.—67., 


AUSTRIJSKA MONARHIJA 


Austrija 1720. 
1. Austrijske zemlje. — 2. Istočna Marka 803. — 3. Crkvene kneževine (Salzburg, Trident). 
— 4. Velika Vojvodina Toskana 1737. — 5. Granica Njemačkoga Carstva. 


premda se danas često rabi njezin ne- 
službeni naziv Habsburška Monarhija. Od 
nagodbe s Ugarskom 1868. zemlja se zove 
Austro-Ugarska. 


Velike društvene reforme pokretane 
iz Beča tijekom XVIII. st., a napose one 
gospodarske i političke naravi, nalazile su 
odraza i među »dalmatinskim« i drugim 
hrvatskim pukom u Bačkoj i u onom dije- 
lu ugarskoga Podunavlja u kojem je hrvat- 
ski puk živio. Taj je utjecaj bio posve 
drukčiji od utjecaja turskoga feudalnoga su- 
stava, kojemu su Bunjevci i Šokci bili iz- 
loženi prije toga u Hercegovini, Bosni i 
turskoj Dalmaciji, a donekle i u Bačkoj, 
sustava koji je i dalje dominirao teritorijem 
južno od Save i Dunava sve do druge polo- 
vice XIX. st. Srednjoeuropske društvene, po- 
litičke, gospodarske, kulturološke i civili- 
zacijske stečevine duboko su utjecale na 


Bunjevce i Šokce i udaljile ih od balkan- 
skoga kulturnoga miljea, u velikoj mjeri 
determiniranoga orijentalnim utjecajima. 
S ograničavanjem Austrijske Monarhi- 
je na srednjoeuropski prostor tijekom 
XVIII. i XIX. st. oblikovalo se kulturno za- 
jedništvo te u nekoj mjeri zajednički gos- 
podarski karakter pokrajina s različitim 
povijesnim tradicijama, zajedništvo iz- 
raženo pojmom Mitteleuropa. Pojam je 
označivao povijesno područje njemačkoga 
utjecaja, koje je pokrivalo uglavnom zem- 
ljopisni prostor Austrijske Monarhije i pos- 
lije Habsburške Monarhije, odnosno 
Austro-Ugarske. Premda je takva Mittel- 
europa srušena versailleskim poretkom 
1918. i dotučena blokovskom podjelom Eu- 
rope 1945., pad komunističke željezne zav- 
jese i prestanak političke podjele Europe 
na zapadnu i istočnu 1990. oživio je sred- 

njoeuropske povijesne tradicije, ali sad u 
novom okružju. Njega na širem planu obi- 
lježavaju političko i ekonomsko ujedinje- 
nje Europe i svjetska gospodarska globali- 
zacija, a na lokalnoj razini, u Vojvodini, 
prožimanje s balkanskom civilizacijom. 


Lit.: Hrvatska enciklopedija, 1, Zagreb, 1941; A. 
J. P. Taylor, Habsburška monarhija 1809-1918, 
Zagreb, 1990; S. Bačić, Povelje slobodnih kra- 
ljevskih gradova Novog Sada, Sombora i Suboti- 


ce, Subotica, 1995. 
S. Bačić 


AUSTRIJSKI NASLJEDNI RAT, višego- 
dišnji ratni sukob koji je za povod imao 
osporavanje prava Marije Terezije da nasli- 
jedi austrijsko prijestolje, po čemu je dobio 
i ime. Kako nije imao muških potomaka, 
Karlo III. donio je 1713. Pragmatičku 
sankciju, kojom je proglasio nedjeljivost 
habsburških zemalja i utvrdio pravo nasli- 
jeđa prijestolja i za kćeri. Premda je s vre- 
menom dobila unutarnju i vanjsku potvr- 
du, nakon stupanja Marije Terezije na pri- 
jestolje 1740. Pragmatičku je sankciju 
osporilo nekoliko europskih zemalja, u pr- 
vom redu pruski kralj Friedrich II. Bio je 
to povod za Austrijski nasljedni rat ili Rat 
za austrijsku baštinu 1740.—48. Poseban 
dio toga rata bili su Prvi i Drugi šleski rat 
1740.—42. i 1744.—45. Završeni su Dres- 
denskim mirom 1745., kojim je veći dio 
Šleske pripao Pruskoj. Austrijski nasljedni 
rat završen je Aachenskim mirom 1748. 
On je Austriji donio manje gubitke i u za- 
padnoj Lombardiji (Parma, Piacenza i Gu- 
astalla) u korist Španjolske. 

Zbog ratnih prilika dugogodišnja na- 
stojanja madžarskoga plemstva da Potiska, 
Pomoriška i Podunavska vojna granica bu- 
du ukinute djelomično su ostvarena zakon- 
skim člankom XVIII. ugarskoga sabora iz 
1741. Njime je Marija Terezija, kako bi 
osigurala ratnu potporu ugarskoga plem- 
stva, u sklopu priznanja ugarskih staleških 
prava pristala i na teritorijalnu reorganiza- 
ciju vojnograničarskih teritorija. U proce- 
su reinkorporacije dotadašnjih graničar- 
skih teritorija u civilni sustav vlasti pojedi- 
ni su vojni šančevi  razvojačivani 
1743.—46., a graničari koji nisu željeli pri- 
jeći pod civilnu vlast preseli su se u druge 

dijelove Vojne granice u južnoj Ugarskoj. 
Subotica se pritom izborila za status privi- 
legiranoga komorskoga trgovišta 1743., a 
Novi Sad i Sombor za status slobodnoga 
kraljevskoga grada 1748., odnosno 1749. Po- 
seban status Subotice i Sombora utjecao 
je i na jačanje položaja tzv. dalmatinskoga 
(etnički hrvatskoga) stanovništva u tim 
gradovima, ali i u cijeloj županiji. 
Austrijski nasljedni rat zadnji je rat u 
kojem su somborski i subotički vojnici sud- 
jelovali kao graničari. Ratovali su na bo- 
jištima u Šleskoj, Bavarskoj, Moravskoj i 
Ceškoj u operacijama 1740.—45., i to 
1740.41. u Prvom šleskom ratu, 1742. u 
Moravskoj i Ceškoj te 1743. u Bavarskoj. 
Od bunjevačkih vojnika u ratu su se naj- 
više istaknuli somborski vojnici, osobito 
poručnik (lajtnant) Miško Pletikosić, koji 
je više puta ranjavan, Lovro Bašić, koji je 
1741. dobio čin poručnika, te satnik Mar- 
ko Marković, koji je zapovijedao s više 
husarskih (konjaničkih) četa, a zbog zaslu- 
ga je 1745. promaknut u bojnika. Sudjelo- 
vanje i zasluge somborskih graničara u 
ovom ratu spominju se u naraciji Sombor- 
skoga privilegija iz 1749. 
Lit.: 1. Ivanyi, Szabadka szabad kirdlyi vdros 
tortćnete, 1, Szabadka, 1886; Hrvatska enciklopedi- 
ja, 1, Zagreb, 1941; D. Zivojinović, Uspon Evrope 
1450-1789, Novi Sad, 1989; S. Gavrilović, 
Sombor — graničarski šanac (1687-1745), Zbor- 
nik Matice srpske za istoriju, 46, Novi Sad, 1992; 
W. Oppenheim, Habsburgs and Hoenzollerns 


1713—1786, London, 1993. 
S. Bačić 


AUSTRO-TURSKI RATOVI, zajednički 
naziv za šest većih ratnih sukoba između 
Austrije i Turske od polovice XVI. pa do 
kraja XVIII. st. Nakon Prvoga (1593.—1606.) 
i Drugoga austro-turskoga rata (1663.—64.) 
Austrija i Turska sa svojim su saveznicima 
vodile nekoliko ratova potkraj XVII. i tije- 
kom XVIII. st., koji su od važnost i za Hr- 
vate u ugarskom Podunavlju. 


1. Veliki bečki rat (1683.—99.). Započet 
kao turski pokušaj osvojenja Beča, taj je 
rat postao jednom od prekretnica u europ- 
skoj povijesti, jer je naznačio početak pov- 
lačenja Turske iz Europe. Poznat je još i 
kao Morejski rat, prema Moreji, grčkom 


imenu za Peloponez, gdje se Venecija, kao 
saveznica Austrije i članica Svete lige 
1684.—99. borila protiv Turske. 


U ratu koji je vođen s promjenljivom 
srećom Leopold I. pozvao je kršćane pod 
turskom vlašću da mu se pridruže. Na stra- 
ni Austrije borili su se i Bunjevci iz tzv. 
Turske Hrvatske, Hercegovine i Bosne. 
Dvorsko je ratno vijeće 1687. dopustilo 
naseljavanje skupine od oko 5000 Bunje- 
vaca u Baju, Segedin, Sombor i Suboticu 
te u njihove okolice. Bunjevački su vojni- 
ci sudjelovali u daljnjim borbama u Bačkoj, 
osobito u bitkama kod Slankamena 1691. 1 
Sente 1697. Austrijskoj su se vojsci prid- 
ružili i Srbi s Kosova. Oni su se, nakon tur- 
skih ratnih uspjeha, pod vodstvo svojega 
patrijarha Arsenija III. Čarnojevića u veli- 
ku broju preselili u ugarske i slavonske 
županije 1690. u migraciji poznatoj kao 
Prva velika seoba Srba. 

Novoosvojeni krajevi (neoacquisita) 
odmah su dolazili pod ingerenciju Dvor- 
skoga ratnoga vijeća i praktički postajali 
dijelom Vojne granice. Mirom sklopljenim 
u Srijemskim Karlovcima 1699. Habsbur- 
govci su dobili cijelu Ugarsku osim Bana- 
ta. Na jugoistočnoj granici carstva, duž to- 
kova Tise, Dunava i Save, pogranični dije- 
lovi Bačke, uključujući i gradove Sombor 
i Suboticu, ostali su dijelom Vojne granice, 
a preostali je teritorij predan civilnoj upra- 
vi. Tako je dio bunjevačkoga stanovništva 
potpao pod feudalnu vlast ugarske vlastele 
u rekonstituiranim županijama, a drugi je 
dio ostao živjeti vojnograničarskim živo- 
tom, izravno podložan Dvorskomu rat- 
nomu vijeću u Beču.. 


2. Četvrti austro-turski rat (1716.—18.). 
U prvom ratu Karla III. protiv Turaka aus- 
trijske su trupe, predvođene Eugenom Sa- 
vojskim, postigle znatne uspjehe, koji su 
priznati Požarevačkim mirom 1718. Aus- 
trija je, među ostalim, dobila Banat, dio 
bosanske Posavine i sjevernu Srbiju. 


Somborski su graničari sudjelovali u 
trima najvećim bitkama: kod Petrovaradi- 
na i Temišvara 1716. te Beograda 1717. 
Jednom su prigodom Turci zarobili jeda- 
naest somborskih vojnika, koji su poslije 

otkupljeni za više od 2000 forinti. Za zas- 
luge u ratu Sombor je umjesto prijašnjega 
naslova vojni šanac (fossatum militare) 
dobio nov i postao vojničkim trgovištem 
(oppidum militare). 

lako su nakon rata županijske vlasti 
tražile ukidanje Vojne granice, to nije mog- 
lo biti ostvareno jer je ocijenjeno kako 
Turska nije toliko oslabljena da ne bi mog- 
la ponovno povesti rat za vraćanje teritori- 
ja izgubljenih Karlovačkim i Požare- 
vačkim mirom. 

3. Peti austro-turski rat (1737.—39.). U 
drugi Karlov rat protiv Turske Austrija je 
uvučena nedovoljno spremna i neodlučna, 
bez Eugena Savojskoga, koji je svojom ka- 
rizmom i vojničkom sposobnošću postigao 
znatne uspjehe u prijašnjim ratovima. Ta- 
ko je Austrija Beogradskim mirom 1739. 
izgubila gotovo sva svoja teritorijalna pos- 
tignuća u Srbiji i Bosni iz prijašnjega rata, 
a srpsko stanovništvo pod Turskom, koje 
je na poziv Austrije podiglo ustanak, pod 
vodstvom Arsenija IV. Šakabenta ponovno 
se iselilo u Ugarsku u tzv. Drugoj velikoj 
seobi Srba. 


U samom ratu somborski i subotički 
graničari sudjelovali su na više bojišnica. 
Somborske husare (konjanike) obiju vjero- 
ispovijedi vodio je satnik Marko Marko- 
vić, a od bunjevačkih poručnika (lajtnana- 
ta) na čelu somborskih četa bili su Miško 
Bokerović, Martin Parčetić, Ivan Bašić i 
Miško Pletikosić. 

Zapovjednici subotičkih graničara bili 
su Jakov Sučić, Milak Bukvić, Naco Vu- 
ković, Ivan Budimčević, Grgo Vidaković, 
Šime Antunović, Jerko Vuković, Ilija Crn- 
ković, Luka i Stipan Vojnić te Ilija i Josip 
Kopunović. Dio somborskih i subotičkih 
graničara sudjelovao je 1738. u borbama 
kod Banje Luke, a drugi dio kod Šapca, 
gdje je 25. II. poginulo četrdeset ljudi, a 
ostale su Turci odveli u Zvornik. Odatle je 
za 1700 forinta na slobodu pušten Pajo 
Skenderović, koji je skupio otkup za zarob- 
ljene somborske i subotičke vojnike. Na- 
kon povratka u Bačku dobio je pismenu 
preporuku segedinskoga graničarskoga za- 
povjednika Fabrija i uspio je prikupiti ve- 

liku sumu novca (više od 16.000 forinta) te 
su zarobljenici uspješno otkupljeni. 


Povelja slobodnoga kraljevskoga grada 
Maria Theresiopolis iz 1779., navodeći voj- 
ne zasluge subotičkih graničara u ovom ra- 
tu, govori i o njihovu sudjelovanju u bor- 
bama kod Vidina, Mehadije, Niša i Beog- 
rada. Kod Mehadije, u današnjoj Rumunj- 
skoj, sudjelovao je i Luka Vojnić, jedan od 
petorice braće Vojnić koji su poslije kupili 
polovinu Bajše, a satnik Luka Sučić bio je 
poslan s četom od 150 graničara radi sud- 
jelovanja i borbama na brodovima kod Be- 
ograda. 


Ovaj je rat u Bačku donio epidemiju 
kuge 1738.—39., od koje su umrle stotine 
ljudi. Nakon prestanka epidemije u Subo- 
tici su, u znak zahvalnosti Bogu, franjevci 
1738. postavili temelje kapele sv. Roka na 
Somborskom putu. Kapela je izgrađena uz 
materijalnu potporu Subotičana i franjeva- 
ca. 

4. Šesti austro-turski rat (1787.—91.). 
Josip II. u savezu s Katarinom II. ponovno 
je pokušao proširiti austrijsku vlast na 
područja južno od Save i Dunava, ali se rat 
vodio s promjenljivim uspjehom, a usto je, 
kao i u prijašnjim austro-turskim ratovima, 
Austrija bila opterećena sukobima i na 
drugim europskim frontama te je Leopold 
II. u Svištovu 1791. sklopio mir s Turskom 
prema načelu status quo ante, čime su ju- 
goistočne granice Habsburške Monarhije 
prema Turskoj ostale iste sve do Berlin- 
skoga kongresa 1878. 


U ovom ratu stanovnici Baje, Sombora 
i Subotice nisu izravno sudjelovali, ali su 
vojsku materijalno i novčano znatno pot- 
pomagali, a Josip II. osobno je, obilazeći 
trupe, boravio i u Subotici 1. III. 1788. te 
22. 123. X. 1789. Za požrtvovni rad i ju- 
naštvo u ratu Josip II. imenovao je 1788. 
mladoga franjevca Nikolu Milašina, ro- 
dom iz Čavolja, biskupom mlade Stolnobi- 
ogradske biskupije. 
Lit.: I. Ivanyi, Szabadka szabad kirdlyi vdros 
t&rtćnete, 1, Szabadka, 1886; P. Pekić, Povijest Hr- 
vata u Vojvodini, Zagreb, 1930; Hrvatska enciklo- 
pedija, 1, Zagreb, 1941; G. Ulmer, Subotičani pod 
Zvornikom 1738. godine, Rukovet, 9-10/1973, 
Subotica; S. Gavrilović, Sombor — graničarski 

šanac (1687-1745), Zbornik Matice srpske za 
istoriju, 46, Novi Sad, 1992. 
S. Bačić 


AUSTRO-UGARSKA — MONARHIJA, 
ime za preuređenu, dualističku državu Hab- 
sburgovaca u razdoblju 1867.—1918. Na- 
kon poraza austrijske vojske kod Sadove 
(njem. Kčnigritz) i mnogih usuglašavanja 
političara, u Beču su prihvaćeni prijedlozi 
Ferenca Deaka te je Franjo Josip 17. II. 
1867. imenovao ugarsku vladu na čelu s 
grofom Gyulom Andrassyjem. Kad je 29. 
V. ugarski sabor prihvatio Austro-ugarsku 
nagodbu (Ausgleich) i kad su 8. VI. Franjo 
Josip i njegova supruga Elizabeta okrunje- 
ni u crkvi sv. Matije u Budimu, nastala je 
država koju su činili austrijski i madžarski 
dio. Imala je dva sjedišta, Beč i Budim- 
peštu, dvije vlade, dva parlamenta, a zajed- 
ničko je ostalo samo ministarstva vanjskih 
poslova i ministrstvo vojske te ministar- 
stvo financija, koje je namirivalo potrebe 
dvaju spomenutih ministarstava. Parla- 
menti su birali članove izaslanstva koje je 
nadgledalo rad zajedničkih ministarstava. 
Nakon deset godina iznova su utvrđivane 
carine, odredbe trgovinskoga saveza, a po- 
tvrđivana je i povelja Austro-ugarske banke. 


Austro-Ugarska Monarhija prema teri- 
toriju (više od 600.000 km.) i prema broju 
stanovnika (35 milijuna) bila je treća eu- 
ropska sila, ali je realno njezina snaga ipak 
bila manja. U njoj je živjelo 11 naroda 1 
desetak etničkih skupina. Njihovi naciona- 
lizmi i zahtjevi proistekli iz njih postali su 
ubrzo velik problem u Monarhiji. 

Madžarski Zakon o narodnostima iz 
1868. tomu je konglomeratu narodnosti 
jamčio pravo kulturnoga i političkoga or- 
ganiziranja te uporabu materinskoga jezika 
u nižim instancijama školstva, uprave i 
sudstva. U političkom smislu svi su sta- 
novnici pripadali jedinstvenoj ugarskoj na- 
ciji te država nije priznavala pravo na au- 
tonomiju nemadžarskim građanima Ugar- 
ske. Iznimka je bila Hrvatska, s kojom je 
Ugarska 1868. sklopila nagodbu prema 
kojoj je Hrvatska sačuvala svoju poseb- 
nost, jezik i sabor, koji je birao 40 zastup- 
nika za ugarski parlament. Budimpešti je 
plaćala postotak zajedničkih državnih 


AUSTRO-UGARSKA MONARHIJA 

DITITITIE 


Austro-Ugarska 
1. Carevinske zemlje. — 2. Zemlje krune sv. Stjepana. — 3. Bosna i Hercegovina. 
— 4. Granice država sljednica. 


troškova, a iz madžarske su prijestolnice 
postavljani i opozivani hrvatski banovi. 


Bilo je nekoliko planova promjene du- 
alističkoga državnoga uređenja, od kojih je 
najvažniji bio trijalizam, prema kojemu bi 
država, uz austrijski i madžarski dio, ima- 
la i treći, slavenski dio. Jedan od najvažni- 
jih pobornika takva rješavanja nacional- 
noga pitanja slavenskih naroda u okviru 
Austro-Ugarske bio je prijestolonasljednik 
Franjo Ferdinand, koji je ubijen 1914. u 
Sarajevu. 

Austro-Ugarska je prestala postojati 
nakon poraza u Prvom svjetskom ratu, kad 
su osnovane teritorijalno umanjene samo- 
stalne države Austrija i Madžarska, čiji su 
prijašnji dijelovi pripojeni novim nacio- 
nalnim državama (Kraljevina SHS, Čeho- 
slovačka, Poljska) ili već postojećim zem- 
ljama (Rumunjska, Italija). Time je potak- 
nut nacionalizam mnogih srednjoeurop- 
skih naroda, što je trebalo spriječiti širenje 
revolucionarnoga boljševizma iz Rusije te 


oslabiti njemačko gospodarstvo i politički 
utjecaj u tom dijelu Europe. 


I podunavski su Bunjevci u okviru Aus- 
tro-Ugarske Monarhije počeli aktivnosti 
u pravcu narodnoga preporoda. Iako su 
najvažniji narodni preporoditelji bez sum- 
nje postigli neke rezultate (osnivanje 
više društava, nakladnička djelatnost i 
dr.), uspjeh je tih aktivnosti ostao polo- 
vičan. Razlozi su za to brojni, ali se od- 
lučnima čine teritorijalna odijeljenost 
od hrvatskih županija, u kojima se mo- 
derna hrvatska nacija formirala na temelju 
Hrvatsko-ugarske nagodbe, te tadašnji loši 
madžarsko-hrvatski odnosi, zbog čega se 
borba za očuvanje narodnoga identiteta 
mogla voditi samo preko amorfnih lokal- 
nih imena (Bunjevci, Šokci), iako u mno- 
gim slučajevima čak ni to nije bilo toleri- 
rano, pa se npr. pri osnivanju udruga iz nji- 
hova naziva morala izostaviti narodnosna 
oznaka bunjevački. Međutim, »pokušaji 
madžarizacije zapravo su probudili Bu- 

njevce i Šokce iz njihove nacionalne indi- 
ferentnosti i letargije te su njihovoj nacio- 
nalnoj svijesti dali takav polet da su pot- 
kraj XIX. i početkom XX. st. doživjeli ne- 
viđen i jedinstven nacionalni preporod u 
svojoj cjelokupnoj povijesti, od kojega još 
i danas žive« (T. Vereš). 

M. Grlica i S. Bačić 


AUTONOMISTIČKI POKRET, naziv 
za političke težnje Srba iz južne Ugarske, a 
poslije, u južnoslavenskoj zajednici, 
vojvođanskih Srba i drugih etničkih zajed- 
nica Vojvodine, prema samostalnijem 
razvitku u okviru danih državnih okvira. U 
razvitku autonomističkoga pokreta raz- 
likuje se nekoliko faza. 


1. Austrijski su vladari Srbima koji su 
1690. s Balkana izbjegli u Ugarsku 
omogućili poseban sustav personalne 
autonomije utemeljene na vladarskim 
privilegijima. Ta se autonomija odnosila 
ponajprije na crkvenu i vjersku samostal- 
nost. Politički i crkveni vođe ugarskih 
Srba počeli su poslije postavljati i zahtjeve 
za teritorijalnom autonomijom, a najpoz- 
natiji su od njih odluke Temišvarskoga sa- 
bora 1790., Svibanjske skupštine u 
Srijemskim Karlovcima 1848. te sabora 
održanoga na Blagovijest 1861. Krunsko 
područje Srpsko Vojvodstvo i Tamiški 
Banat 1849.-60. općenito se ne smatra ost- 
varenjem srpske teritorijalne autonomije, 
jer su Srbi u njemu činili znatnu manjinu, 
upravitelj je postavljan iz Beča, a 
službeni je jezik bio njemački. Zahtjevi za 
teritorijalnom autonomijom nisu bili u 
skladu s političkom realnošću (teritorijalna 
nekompaktnost srpskoga stanovništva, 
nepostojanje odgovarajućih povijesnih 
tradicija, formiranje moderne mađarske 
nacije i sl.) te je do raspada Austro-Ugarske 
zadržana personalna crkvena autonomija s 
ovlastima i u nekim svjetovnim područji- 
ma (školstvo, bračno i obiteljsko pravo i dr.). 


Klice budućega autonomističkoga 
pokreta među bivšim ugarskim, sad 
vojvođanskim Srbima nalaze se već u 
različitom viđenju načina ujedinjenja, 
odnosno pogleda na buduće državno ure- 
đenje, koje su izražavale Radikalna stran- 

ka Jaše Tomića i Demokratska stranka 
»kikindskih demokrata«. Uspostavljeno 
centralističko uređenje, utemeljeno na 
srbijanskom »pijemontizmu«, nije rezulti- 
ralo samo nezadovoljstvom nesrpskih na- 
Toda u zemlji nego i nezadovoljstvom dijela 
tzv. Srba prečana. Iako je njihovo nesla- 
ganje zbog nacionalnoga zanosa isprva 
bilo veoma ograničeno, ono se nakon 
donoše-nja Vidovdanskoga ustava 1921. 
polako počelo širiti i svoju je snagu crplo 
ponajprije iz gospodarskih prilika, osobito 
zbog nerazmjernih poreznih opterećenja 
Vojvodine te nekompetentnoga činovništ- 
va, koje je uglavnom regrutirano iz Srbije. 
Tijekom 1930-ih to je nezadovoljstvo 
dobilo i formalnu političku dimenziju 
donošenjem Somborske rezolucije u srp- 
nju 1932., Novosadske rezolucije u prosin- 
cu 1932. i stvaranjem Vojvođanske fronte 
(pokreta) 1935., u čijem su sastavu bili 
vojvođanski ogranci beogradskih stranaka. 
Tim se akcijama, među ostalim, tražilo da 
se preoblika unitarnoga državnoga uređen- 
ja provodi ne samo prema etničkim nego i 
prema povijesnim načelima. Osnivanje 
Banovine Hrvatske 1939. negativno se 
odrazilo na autonomističke težnje jer je 
razbudilo hrvatsko-srpske sporove oko 
razgraničenja u Vojvodini, zbog čega je 
autonomistički pokret gubio osnove svoje- 
ga političkoga identiteta. 

Autonomističke ideje među jugoslaven- 
skim komunistima pred Drugi svjetski rat 
vezale su položaj Vojvodine za federativno 
preuređenje Jugoslavije na široj nacional- 
noj i povijesnoj osnovi. U ratu je autonomi- 
ja Vojvodine određena u odnosu na Srbiju, 
koja je pak bila element jugoslavenskoga 
federalizma. Takva autonomija Vojvodine 
temeljila se na negativnom iskustvu iz 
stare Jugoslavije te na širim povijesnim, 
etničkim, kulturnim i ekonomskim razlozi- 
ma, ali je u praksi bila ograničena okviri- 
ma = centralističkoga — komunističkoga 
društvenoga sustava. Tek će sukob između 
centralista i federalista u partijskom vrhu 
1960-ih to pitanje razriješiti konfederal- 
izacijom zemlje. U njoj je svoje mjesto 
imala i autonomija Vojvodine, koja je 
dobila ustavna jamstva 1974. U idućih pet- 
naestak godina postupno je formiran pre- 


poznatljiv politički, ekonomski i kulturni 
subjektivitet Vojvodine u gotovo svim 
područjima društvenoga života. Ru- 
šenjem vojvođanske autonomističke vlasti 
tzv. antibirokratskom revolucijom 1988. 
počeo je proces centralističkoga državnoga 
uređenja Srbije, pri čemu je autonomija 
Vojvodine formalno zadržana, ali bez 
ikakva stvarnoga sadržaja. Bitno dalje 
nije otišao ni tzv. Omnibus zakon iz 2002., 
kojim su pojedini poslovi delegirani u 
djelokrug vojvođanskih tijela. 

2. Podunavski Hrvati s područja Bačke 
imali su različita stajališta prema autono- 
mističkomu pokretu u njegovim razvojnim 
fazama. Za vrijeme austrijske, odnosno 
ugarske vladavine oni u njemu nisu sud- 
jelovali jer je imao nacionalni predznak u 
kojem za njih nije bilo mjesta. U vrijeme 
raspada Austro-Ugarske Bunjevci i Šokci 
primarno su se vezivali za ideju kidanja 
veza s bivšom državom, a ostala su pitanja 
bila zanemarena. U staroj Jugoslaviji poli- 
tički život bačkih Bunjevaca i Šokaca 
uglavnom je tekao u okviru ukupnosti 
hrvatsko-srpskih odnosa, a stajalište prema 
autonomističkomu pokretu laviralo je 
između stavova o podjeli hrvatske i srpske 
sfere utjecaja i potpori autonomističkomu 
pokretu. Tako je Blaško Rajić bio zastup- 
nik obiju opcija: nakon početnoga oklije- 
vanja njegova Bunjevačko-šokačka stran- 
ka iz Subotice i njezin list Veven 1921. 
daju potporu autonomističkomu pokretu, a 
1924. Bunjevačko-šokačku stranku preime- 
novao je u Vojvođansku narodnu stranku u 
neuspješnoj namjeri da okupi sve katolike 
u pokrajini. Nakon stvaranja Banovine 
Hrvatske Blaško Rajić i njegove Subotičke 
novine zastupaju pripojenje dijelova 
Bačke koji su bili kompaktno naseljeni 
hrvatskim stanovništvom Banovini Hrvat- 
skoj. Za razliku od njega, somborski od- 
vjetnik Grga Vuković, inače u stanovitoj 
mjeri aktivan u sklopu autonomističkoga 
pokreta, bio je predstavnik druge skupine, 
koja je i nakon sporazuma Cvetković- 
Maček smatrala da se hrvatski interesi u 
Bačkoj mogu bolje zaštititi u okviru 


AVLIJA 


autonomne Vojvodine. I Josip Vuković 
Đido pred rat je najprije bio pristaša auton- 
omističkoga pokreta, ali je poslije isticao i 
mogućnost hrvatsko-srpske diobe Vojvo- 
dine ako pokrajina ne bude posebna fede- 
ralna jedinica. 


Nakon Drugoga svjetskoga rata dio 

vojvođanskih političkih i drugih kadrova 
bili su i Bunjevci i Šokci koji su za središte 
svojega profesionalnoga života odabrali 
Novi Sad: političari, gospodarstvenici, 
suci, kulturni djelatnici, administrativni 
radnici i dr., iako ih je bilo razmjerno malo. 
Nakon ukidanja autonomije Vojvodine 
vojvođanski su Hrvati aktivni pristaše 
autonomističkoga pokreta, s iznimkom 
predstavnika onih Bunjevaca koji se ne 
smatraju Hrvatima. Većina njih opredije- 
ljena je centralistički. 
Lit.: P. Pekić, Povijest Hrvata u Vojvodini, Zagreb, 
1930; Lj. Krkljuš, O političkim strankama u 
Vojvodini od 1918. do 1929. godine, doktorska 
disertacija, Novi Sad, 1978; R. Končar, Opo- 
zicione partije i autonomija Vojvodine 1929-1941, 
Novi Sad, 1995; D. Boarov, Politička istorija 
Vojvodine u trideset tri priloga, Novi Sad, 2001. 


S. Bačić 


AVLIJA dijal. (tur. avli < grč. auli: dvorište 
ograđeno zidom), 1. dvorište seoske ili 
gradske kuće. Među seoskim se dvorištima 
razlikuju seoska poljodjelska avlija i sa- 
lašarska avlija. Seoska je poljodjelska avli- 
ja na ovećem prostoru na kojem su 
»košara« (staja za konje), »volarica« (staja 
za krave), »svinjak« (svinjac) i omanje 
»guvno« (gumno, prostor za odlaganje ka- 
baste stočne hrane, prostirke i ogrizine). 
Salašarska je avlija prostrana, najčešće na 
sredini ograđene ledine (travnatoga dijela 
dvorišta), u njoj je salaš s gospodarskim i 
pomoćnim zgradama. Raspored je zgrada 
takav da se pogledom mogu nadzirati iz 
salaša. Kroz avliju vodi put od ceste prema 
njivama; 2. na salašu prostor između sa- 
laša i staja. 
Lit.: A. Sekulić, Bački Hrvati, Zagreb, 1991. 

A. Stantić 

BABA, 1. osim najšireg značenja starije 
žene, u rodbinskim odnosima u Bunjevaca 
najčešće označava i punicu. U tradiciji se 
naziv rjeđe koristi za baku, koju Bunjevci 
najčešće nazivaju »majkom«, a još rjeđe 
za majku. U novije se doba, pod utjeca- 
jem srpskog jezika, nazivom baba ipak 
sve češće označava baka, nerijetko s nijan- 
som pejorativnog značenja; 2. u tehnič- 
kom smislu: drveni škripac za obradu 
drveta tesanjem; trokutasta drvena naprava 
u koju se stavlja jednobrazni zaprežni 
plug. 

A. Stantić 


BABA-PUSTA, naziv za predio jugois- 
točno od ceste Sombor-Subotica, između 
Čonoplje, Telečke i Pačira. Nekad je bio 
nazivan Tolvaj (zmadž. lopov), ali je 1908. 
dobio ime Baba-pusta (znadž. baba: lutka, 
beba), prema nadimku Dore Karacsonyi, 
lijepe supruge Karolya Fernbacha, veliko- 
ga bačko-bodroškog župana, koji je 1918. 
godine postao potpredsjednikom vlade 
grofa Mihalya Karolyija. Karoly Fernbach 
je u Baba-pusti 1906. podigao prelijep 
kaštel prema projektu arhitekta Ferenca 
Reichla iz Apatina. Kaštel je izgrađen u 
smirenijem stilu bečke secesije, lišenome 
keramičkih ukrasnih oplata karakteris- 
tičnih za ondašnji madžarski nacionalni 
izričaj. Uz dvorac se nalazi 1 21 jutro 
perivoja, koji su Fernbachovi počeli njego- 
vati između 1870. i 1881., s oko 200 vrsta 
stabalais mnogobrojnim egzotičnim 
biljkama. Perivoj je jedan od najvećih u 
Bačkoj i smatra se biserom vojvođanske 


hortikulture. Nakon Drugoga svjetskog 
rata dvorac i perivoj propadaju te je 1951. 
ustanovljeno da se održalo još oko 165 
vrsta stabala. Perivoj je danas pod državnom 
zaštitom, ali to nije imalo znatnijih rezulta- 
ta u njegovu očuvanju. 


“Kaštel Fernbach nakon izgradnje 


Sjeverno od Baba-puste, odnosno ceste 
Sombor-Subotica kao njegove gornje 
granice, duž ceste prema Kaćmaru, nalazi 
se Šara. Kroz nju je nekoć prolazio kać- 
marski šor, u kojem su većinom bili bunje- 
vački salaši, uz manji broj madžarskih 1 
njemačkih. Najpoznatiji je bio Bešlićev 
majur, čiji je posljednji vlasnik bio Lazo 
Bešlić. Njegove su kćeri Ana, poznata 
kiparica, i Veca, supruga Lajče Jaramazo- 
vića, ministra u vladi NR Srbije nakon 
Drugoga svjetskog rata, koji je prije rata 
imao majur u Skenderovu. Salašari iz 
Baba-puste i Šare gravitirali su Bajmoku 
ili Stančiću (Stanišiću), kamo su njihovi 
stanovnici išli na hetiju i u crkvu. S vre- 
menom je puk Baba-pustu i Šaru počeo 
označivati zajednički kao Baba-pusta, a 
Šara se spominjala samo kao uže odredište. 

BABA-PUSTA 


U sjevernom dijelu Baba-puste, kod 

križanja somborske i kaćmarske ceste, 
između 1923. i 1926. godine za potrebe 
srpskih dobrovoljaca iz Hercegovine, 
Korduna i Like osnovano je naselje Aleksa 
Šantić. Na njegovu području danas živi 
2172 st. (2002.) od kojih su najbrojniji 
Srbi (1690), Hrvati i Bunjevci (129 1 78) te 
Madžari (124). Starosjedilačko hrvatsko 1 
madžarsko stanovništvo većinom nasta- 
njuje okolne salaše. 
Lit.: 1. Ivanyi, B4cs-Bodrog varmegye kozsegei, 
Magyarorszdg vdrmegyći es vdrosai, Bdcs-Bodrog 
vdrmegye, 1, szerkesztette S. Borovszky, Budapest, 
s. a; B. Duranci, Idejni projekat konzervatorsko- 
restauratorskih radova na zgradi dvorca u Aleksa 
Šantiću, Pokrajinski zavod za zaštitu spomenika 
kulture, (rukopis); S. Kulidžan, 50 godina Alekse 
Šantića, s. 1., 1973; M. Beljanski, Šara, Baba pusta, 
Kaćmarski salaši, Aleksa Šantić, Sombor, 1978; S. 
Vasiljević, Aleksa Šantić : monografija sela, 
Aleksa Šantić, 1980; M. Antelj i D. Milašinović, 
Potomci precima, Beograd, 1996; Popis stanovništ- 
va, domaćinstava i stanova u 2002. : Stanovništvo : 
Nacionalna ili etnička pripadnost, Beograd, 2003. 


A. Čota i A. Stantić 


BABICA dijal., 1. primalja, žena koja 
pomaže pri porodu. Nekad su to bile 
samouke žene, no za vladavine Marije 
Terezije u Beču je 1754. osnovana prva 
škola za primalje. U Subotici se kao 
zaprisegnute primalje (obstetrices adju- 
rata) 1752. spominju: Ana Skenderova 
(Skenderova Anna), Marija Kujunčić 
(Kujunchich Maria), Stana Neoršić 
(Neorssich Stana), Lucija Bošnjačka 
(Bossnjacska Lucia), Jela Marijana 
Kovačeva (Kovacseva Mariana Jela), Ana 
Marija Jančik (Jancsik Maria Anna), Kata 
Matanka (Matanka Kata), Jela Rikaška 
(Rikasska Jela) i dr. U vrijeme kad su žene 
rađale kod kuće ili na salašu primalje su 
imale veliku važnost. Tek u novije doba, 
osobito od šezdesetih godina XX. stoljeća, 
žene redovito rađaju u bolnici; 2. malen 
nakovanj na kojem se otkiva ručna kosa. 
Dvije su vrste babica: madžarska, koja je 
odozgo ravna i po kojoj se otkiva otanje- 
nim dijelom čekića, i njemačka, koja je 
odozgo zaobljena i po kojoj se udara rav- 
nim dijelom čekića. 

Izvor: Prva matična knjiga rođenih, vinčanih i kriz- 
manih, Subotica, 1686-1755, Zupni ured crkve sv. 
Terezije Avilske u Subotici. 

Lit.: Medicinska enciklopedija, VIII, Zagreb, 1963; 
A. Stantić, Kruv naš svagdanji, Subotica, 2001. 


A. Stantić i E. Libman 


BABIĆ, plemićka porodica. Plemstvo je 
toj hrvatskoj porodici iz Varaždinske 
županije 12. VIII. 1716. dodijelio Karlo VI., 
i to Franji Babiću, njegovoj supruzi 
Elizabeti Csakany te djeci Vuku, Antunu i 
Julijani. Jedan ogranak porodice preselio 
se iz Hrvatske u Madžarsku tijekom 
XVIII. stoljeća, a njegovi su članovi živjeli 
u nekoliko madžarskih županija. Jednomu 
od njih, Danijelu Babiću, plemstvo je 
1779. godine proglašeno u Bačkoj župani- 
ji, a još je prije toga iste godine plemićki 
list izdala Šomođska županija. 


Grb 
porodice 
Babić 


Iz ove su porodice i Matija Babić 
(1776.—1824.), pravnik i odvjetnik iz 
Zagreba koji je studirao političke i pravne 
znanosti u Jegri (madž. Eger). Ondje mu je 
1803. tiskana obrana teze, a u Pešti je iste 
godine položio odvjetnički ispit. Njegov 
sin Tito (1813.—92.) bio je podžupan 
Varaždinske županije, pristaša hrvatskoga 
narodnog preporoda, zastupnik u 
Hrvatskom saboru (1848.,1861.i od 1878.) 
te u Ugarsko-hrvatskom saboru (1881.). 
Titov je sin bio Ljubo Babić, književnik, s 


umjetničkim imenom Ksaver Šandor 
Gjalski (1854.—1935.). Sin Titova drugog 
sina Ivana bio je slikar Ljubo Babić 
(1890.—1974.). 


Lit.: Hrvatski biografski leksikon, 1, Zagreb, 1983; A. 
Sekulić, Bački Hrvati, Zagreb, 1991; M. Szluha, 
Bdcs-Bodrog vdrmegye nemes csalddjai, Budapest, 
2002. 


S. Bačić 


Alojzije 
Babić 


BABIĆ, Alojzije (Gara, 11.11.1925.— Pečuh, 
3. V. 1974.), kulturno-prosvjetni djelatnik 
i dugogodišnji ravnatelj Hrvatske osnovne 
škole u Pečuhu. Osnovnu je školu polazio 
u rodnom selu. Gimnaziju je pohađao u 
Baji i Somboru, a učiteljsku je diplomu 
stekao u Budimpešti. Kao učitelj počeo je 
raditi 1946. u Gari. Istodobno se uključio u 
nacionalni pokret bačkih Hrvata te u rad 
Antifašističkog fronta Južnih Slavena, 
zbog čega će 1949. godine biti otpušten iz 
službe, a zatim od madžarskih vlasti osum- 
njičen i osuđen. Nakon pet godina zatvora 
radi u zadružnoj prodavaonici u Baji, a 
poslije rehabilitacije određen je za učitelja 
u hrvatskom selu Kaćmaru. Odavde je 
1957. prešao u Budimpeštu kao suradnik 
Demokratskog saveza Južnih Slavena u 
Madžarskoj. U Budimpešti se ponajviše 
bavio organizacijskim pitanjima školstva 
Hrvata, Srba i Slovenaca na području 
Madžarske. Godine 1959. imenovan je 
ravnateljem Hrvatske osnovne škole u 
Pečuhu i na toj je dužnosti ostao sve do 
smrti. 


BABIĆ 


Lit.: S. Krpan, Hrvatski uglednici u madžarskom 
Podunavlju, Budimpešta, 1991. 


M. Mandić 


BABIĆ, Matija (Bajmok, 20. XI. 1914. — 
Virovitica, 8. 1. 1999.), politički djelatnik, 
odvjetnik. Sin Mate i Marije, rođ. 
Skenderović. Diplomirao na Pravnom 
fakultetu u Subotici. U međuraću se 
uključio u rad HSS-a. Bio je član izaslan- 
stva te stranke iz Bačke koje je posjetilo dr. 
Vladka Mačeka 1936. u Zagrebu. Od 1947. 
radio je kao sudac u Kotarskom sudu u 
Vukovaru, od 1957. bio je predsjednik 
Kotarskog suda u Virovitici. G. 1961. otvo- 
rio je odvjetnički ured u Virovitici, u 
kojem je radio do umirovljenja 1977. 
Nakon sloma Hrvatskog proljeća 1971. 
pred sudovima brani neke istaknute 
članove pokreta, poput Stjepana Sulimanca. 


J. Z. Pekanović 


BABIĆ, Nikola (Bajmok, 22. II. 1900. — 
Subotica, 23. II. 1971.), društveni djelat- 
nik. Sin Stipana i Dominike, rođ. Alaga. 
Jedan od osnivača i istaknutih članova 
HSS-a u Bačkoj. U vrijeme Kraljevine 
SHS, odnosno Jugoslavije, proganjan i 
sudski kažnjavan zbog političkih aktivnos- 
ti. Na izborima 1939. bio je na listi HSS-a. 
Nakon rata bio je predsjednik NOO 
Bajmok. Bio je jedan od osnivača HKUD-a 
Bunjevačko kolo iz Subotice 1969. godine 
te član njegova radnog predsjedništva. 


J. Z. Pekanović i N. Zelić 


BABIĆ, Stipan (Bajmok, 27. VIII. 1926. — 
Budimpešta, 5. XI. 1994.), politički i sport- 
ski djelatnik. Sin Nikole i Luce, rođ. 
Bešlić. Osnovnu školu završio u Bajmoku, 
a srednju ekonomsku u Subotici, nakon 
čega radi u žitarsko-mlinarskoj industriji 
na komercijalnim poslovima. Bio je jedan 
od osnivača HKUD-a Bunjevačko kolo iz 
Subotice 1969. godine. Zbog angažmana u 
Matici hrvatskoj 1970. i zauzimanja za 
načela promicana tijekom Hrvatskog pro- 
ljeća, nakon Karađorđeva bio je šikaniran i 
smijenjen sa svih funkcija. Zbog egzisten- 
cijalne ugroženosti s obitelji odlazi najpri- 


BABIĆ 


je u Kutinu, a zatim u Zagreb, gdje nas- 
tavlja raditi na komercijalnim poslovima 
sve do umirovljenja. Veliki je ugled uživao 
u sportskim krugovima, napose u nogome- 
tu, kao dugogodišnji član NK Dinamo iz 
Zagreba i povjerenik toga kluba za 
Vojvodinu. Pokopan je u Zagrebu. 


J. Z. Pekanović 


BABIĆ, Vera (Bajmok, 12. IX. 1948.), 
pravnica. Kći Stipana i Milice, rođ. 
Turinac. Maturirala je 1967. u gimnaziji u 
Subotici, a diplomirala 1974. na Pravnom 
fakultetu Sveučilišta u Zagrebu. Od 1974. 
do 1992. radi na višim pravnim i rukovod- 
nim poslovima u zagrebačkome Građe- 
vinskom poduzeću DOM. Na prvim 
postkomunističkim izborima u Republici 
Hrvatskoj izabrana je za zastupnicu u 
Hrvatskom saboru (1990.—92.). U Ministar- 
stvu rada i socijalne skrbi obnašala je 
dužnost pomoćnice ministra za područje 
radnih odnosa i tržišta rada (1992.—94.), 
zamjenice ministra (1994.—2000.), te 
pomoćnice ministra za međunarodnu 
suradnju te područje rada i zapošljavanja 
(2000.—03.). Obnašala je i dužnosti pot- 
predsjednice Povjerenstva za jednakost 
spolova Vlade RH te potpredsjednice 
Povjerenstva za prava djeteta Hrvatske 
(1998.—2000.). Kao predstavnica hrvatske 
Vlade sudjelovala je u uspostavi i ispunja- 
vanju međunarodnih obveza na području 
gospodarskih i socijalnih prava, druš- 
tvenog razvoja i socijalne politike u surad- 
nji s Međunarodnom organizacijom rada 
(ILO) 1 Komisijom za društveni razvoj 
Ekonomskoga i socijalnog vijeća UN-a 
(ECOSOC). Za svoj je rad dobila nekoliko 
državnih odlikovanja i priznanja (Red 
Danice hrvatske s likom Katarine Zrinske, 
Red hrvatskoga trolista, Spomenice Domovin- 
skoga rata, Spomenice Domovinske zahval- 
nosti te Spomen-medalje Vukovar). 


J. Z. Pekanović i N. Zelić 
BABIJANOVIĆ, Geza (Subotica, 22. IV. 
1942.), sudac i društveni djelatnik. Gimnaziju 


je završio u Novom Sadu, gdje je i 
diplomirao na Pravnom fakultetu 1965. 

Radio je kao tajnik Učiteljske škole u 
Srijemskim Karlovcima (1963.—70.), 
nakon čega se zapošljava u subotičkom 
sudstvu. Bio je sudac prvostupanjskih 1 
drugostupanjskih sudova u Subotici, a 
jedno vrijeme i predsjednik Okružnoga 
privrednog suda (1992.—2000.). Bio je član 
izbornih povjerenstava na općinskoj, 
pokrajinskoj, republičkoj i saveznoj razini 
od 1971., a kao predsjednik i član općin- 
skih izbornih povjerenstava u Subotici 
radio je od 1992. do 1996. Angažirao se i 
na području kulture: bio je član Orga- 
nizacijskog odbora Dužijance 1968., jedan 
je od osnivača HKUD-a Bunjevačko kolo 
1971. i Obnoviteljske Bunjevačke matice 
1996. Epigrame, aforizme i basne povre- 
meno je objavljivao u Rukoveti, Bunjevač- 
kim novinama i Subotičkim novinama. 


Lit.: Ko je ko u Srbiji , Beograd, 1996. 


G. Bačlija i A. Čota 


BABINE dijal. (babinje, u Šokaca i 
babenje), 1. trodnevlje nakon djetetova 
rođenja, obuhvaćalo je krštenje, posjet 
rodilji i čuvanje djeteta. Djeca su bila krš- 
tavana obično drugog dana nakon rođenja, 
a zbog visoke stope smrtnosti često i istog 
dana. Kuma, majka, sestra ili tko drugi iz 
bliske rodbine rodilji bi nakon toga 
donosili pripravljeno jelo u lijepoj košarici 
prekrivenoj vezenim pokrivalom, a dijete 
su darivali novcem ili odijelcem. 
Novorođenče se tri dana i tri noći nakon 
rođenja posebno čuvalo kako ga, prema 
pučkom vjerovanju, zli dusi ili vještica ne 
bi urekli ili odnijeli i umjesto njega ostavili 
tzv. podmeče (lažno dijete, lutka i sl.). 
Odatle dolazi i bunjevačka izreka za 
duševno neuravnotežena ili oštećena čov- 
jeka: »treću noć nedočuvan«; 2. obiteljsko 
slavlje u povodu rođenja djeteta, obično 
prve nedjelje nakon krštenja; 3. posjet 
rodilji i darivanje djeteta nakon krštenja, 
obično novcem koji mu se stavi u pokrivač 
ili pod jastučić. Nekad se to činilo 2-3 
dana nakon krštenja, a danas i nekoliko 
tjedana poslije; 4. svečani ručak koji 
mladenkini roditelji priređuju zetu prve 
nedjelje nakon vjenčanja. 


BACS-BODROGH VARMEGYEI TORTENELMI TARSULAT EVKONYVE 


Lit.: M. Evetović, Kulturna povijest bunjevačkih i 
šokačkih Hrvata (rukopis); A. Sekulić, Bački Hrvati, 
Zagreb, 1991; Hrvatska riječ, 16-17, Subotica, 2003. 


A. Stantić 


BABO, 1. otac, starješina porodice. Bu- 
njevci su oca najčešće oslovljavali baćo ili 
babo. No u jednoj porodici, osobito u 
zadružnoj, može biti više otaca i svaki je 
od njih baćo, ali je samo jedan babo, star- 
ješina porodice; 2. tzv. makov filko (gor- 
njak), najjača karta u zabavnoj kartaškoj 
igri filkanje, koja se igra madžarskim kar- 
tama učetvero. Gornjak je obično treća po 
snazi karta, iza »kecema« i kralja, ali je 
ovdje makov gornjak ili babo (Tell Vilmos) 
najjača karta, jača i od bilo kojeg »aduta«. 


A. Stantić 


BACHOV APSOLUTIZAM, razdoblje 
neoapsolutističke vladavine u Habsburškoj 
Monarhiji nakon revolucije 1848.—49. 
Nakon vojnog sloma madžarskog rata za 
neovisnost uslijedile su odmazde i pot- 
puno podređivanje svih središnjoj vlasti. 


Austrijsko je carstvo prvi put u povi- 
jesti postalo unitarnom državom. U zemlji 
su ukinuti svi dotadašnji privilegiji i uve- 
den je jedinstven upravni, porezni i trgov- 
ački sustav. Bachov je apsolutizam trajao 
samo deset godina (1849.—59.), a ime je 
dobio po Alexanderu Bachu, ministru 
unutarnjih poslova, čiji su »husari« (strani 
činovnici) preplavili cijelu zemlju. Unatoč 
mnogobrojnim negativnim konotacijama 
vezanima za ovo razdoblje (unitarizam, 
germanizacija, žandarmerija, socijalne 
teškoće), provedene su i mnoge važne 
društvene reforme (ukidanje feudalnih i 
uvođenje građanskih institucija, reorgani- 
zacija uprave). Nakon poraza austrijske 
vojske u Italiji kod Magente i Solferina 
1859. godine Franjo Josip odustao je od 
apsolutističkih i centralizacijskih težnja. 

Za Bachova je apsolutizma županijski 
sustav bio stavljen izvan snage, iz Ugarske 
je izdvojen Erdelj, a stvorena je nova krun- 
ska oblast Vojvodstvo Srbija i Tamiški 
Banat, u čijem su definiranju sudjelovali i 
predstavnici Bunjevaca. Potkraj 1849. u 


Beču je boravilo izaslanstvo na čelu s od- 
vjetnikom Benom Mačkovićem koje je 
tražilo da i Subotica bude u sastavu nove 
oblasti, što se i dogodilo. Bunjevci su u 
ovom periodu sudjelovali i u vlasti: kad je 
Karlo Latinović u srpnju 1848. dao 
ostavku na mjesto drugog podžupana, 
zamijenio ga je Ago Piuković, kojega je 
glavni carski povjerenik u Bačkoj Isidor 
Nikolić u rujnu 1849. imenovao za 
podžupana za upravne poslove. Tu je 
dužnost obnašao do 1861. godine. 

Lit.: Pozornik Voivodstva Srbie, Zemun, 8. XII. 1849; 
1. Iv4nyi, Szabadka szabad kirdlyi vdros tortenete, L, 
Szabadka, 1886; Bdcs-Bodrogh vdrmegye egyetemes 
monografidja, Il, Zombor, 1896. 


M. Grlica 


A 


BACS-BODROG VARMEGYEL 
TORTENELMI TARSULAT 
KVKONYVE 


SZEAKFSZTI: 


TRENOSTINY KAROLY, 


urin: 


INI. RVPOLYAM. I—ii. FUTET. 


Zouson. 
BITTERMANN NANDOR £S FIA KONYV- 6 KONTOMDAJAROJ 
ian. 


Godišnjak Povijesnog društva 
Bačko-bodroške županije, Sombor, 1911. 


BACS-BODROGH VARMEGYEI 
TORTENELMI TARSULAT EVKO- 
NYVE (Godišnjak Povijesnog društva 
Bačko-bodroške županije), znanstveni 
časopis Povijesnog društva Bačko- 
bodroške županije, koje je osnovalo 200 
članova u Somboru 11.V.1883. Prvi pred- 
sjednik udruge bio je podžupan Endre 
Schmausz, dopredsjednik Istvan Ivanyi, 
tajnik Edo Margalić, a drugi tajnik 
Tivadar Varosi. Godišnjak je tiskan u 
Somboru, a urednici su mu bili Edo 
Margalić (1885.—86.), Gabor Grosschmid 

BACS-BODROGH VARMEGYEI TORTENELMI TARSULAT EVKONYVE 


(1887.—94.), Gyula Dudas (1895.—97.), 
Lajos Roediger (1899.—1900.) i Karoly 
Trencesćnyi (1901.—17.). 


U nekoliko su se navrata autori u 
Godišnjaku bavili Bunjevcima i Šokcima, 
osobito I. Ivanyi (A J6sics Pćter audiencia- 
ja Maria Terezia kiralynonel, 1/1886; 
Bunyevac nemessegiink, 1/1896), G. 
Grosschmid (Magyarhon n&pesedćsćnek 
attekintese, figyelemmel Bacs-Bodrogh 
varmegye tortenelemćre, 1/1887), Gy. 
Dudas (A bacskai nemes csaladok, 4/1893; 
A bacskai nemes csaladok čsszeirasa, 
3/1897; A Vojnits csalad osei, 3/1897; A 
Latinovics csalad regi birtokviszonyai, 
3/1897; A _ bacskai_nemes  csaladok 
osszeirasa, 3/1898; A bacskai nemes 
csaladok osszeirasa, 4/1898; A _ bacskai 
nemes csaladok čsszeirasa, 2/1899; A bun- 
yevacok tčrtćnete, 4/1904), J. Kovachich 
(Az almasi Kovachich csalad, 1/1898; Az 
almasi Rudics csalad tortenete, 3/1898), 
J. Hannig Karakasevits (Bacsi sokac 
nepszokas, 3/1907), A. Dudas (Kopunovits 
Gergely szenator Szabadka multjarol 
1820-ban, 1-2/1911), Gy. Popovics 
(Sizar, 4/1912), B. Bellosics (Adatok a 
bacsbodrogmegyei sokacok targyi 
neprajzahoz, 1/1914), a od važnosti je i 
jedan rad nepoznatog autora (A borsodi €s 
katymari Latinovits csalad tortenete, 
4/1899). Rezultatima spomenutih 
istraživanja obilato su se koristili mnogi 
pisci u svojim kasnijim radovima o povi- 
jesti Bunjevaca i Šokaca u Bačkoj. 


M. Grlica 
BACSALMAS — Aljmaš 
BACSBOKOD — Bikić 
BACSBORSOD —> Boršot 
BACSKA, 1. Tjednik mješovitog sadržaja 
koji je na madžarskom jeziku izlazio u 
Subotici u razdoblju od 1. I. 1871. do 29. 
II. 1873. U nepune tri godine izlaženja 
lista izmijenila su se trojica urednika: Đuro 


Radić (do 23. XII. 1871.), Dezso Hogds i 

Andrija Pauković. Posebno je važna bila 
urednička djelatnost Đure Radića, profeso- 
ra povijesti i zemljopisa u subotičkoj gim- 
naziji (1868.—73.) i kasnijeg direktora 
gimnazije u Somboru (1873.—86.). Dok je 
on uređivao Bdcsku, na njezinim su strani- 
cama čitatelji upoznavani s pjesmama 
Branka Radičevića, s Mažuranićevim 
epom Smrt Smail-age Čengića, s bunje- 
vačkim narodnim običajima i s ciklusom 
južnoslavenskih pučkih pjesama. 


Primjerci novina čuvaju se u Državnoj 
knjižnici Szechenyi (Orszagos Szechenyi 
Kčnyvtar) u Budimpešti i Knjižnici 
Matice srpske u Novom Sadu. 

2. Novine na madžarskom jeziku, koje 

su izlazile u Somboru 1878.—1918. Isprva 
su bile tjednik, a poslije su izlazile dvaput 
na tjedan. Nakon prestanka izlaženja lista 
u Subotici Radić je 1878. pod istim 
imenom pokrenuo list u Somboru, koji je 
uređivao šest godina nastavljajući uređi- 
vačku politiku što ju je promovirao u 
Subotici. Osim njega, urednici su lista bili 
Istvan Molnar, Ern6_ Balogh, Sandor 
Bittermann i Aladar Tirr. Iz ovoga je 
županijskog, pretežito političkoga glasila 
poteklo više važnih kulturnih inicijativa u 
Somboru, poput podizanja kazališne 
zgrade, osnivanja županijskoga povi- 
jesnog društva i dr. 
Lit.: Izložba 100 godina somborske štampe [katalog], 
Sombor, 1964; T. Kolozsi, Szabadkai sajto (1848- 
1919), Szabadka, 1973; S. Vasiljević, Znameniti 
Somborci, Sombor, 1989; I. Szentgyorgyi i E. Bažant, 
Subotička bibliografija 1870-1918, IL, Subotica, 
1993. 


M. Grlica 
BACSZENTGYORGY— Đurić 


BAČ, staro mjesto i utvrda, danas sjedište 
istoimene općine u jugozapadnoj Bačkoj, 
na cesti Sombor-Bačka Palanka. Nalazi se 
na plovnoj rijeci Mostongi (86 km), koja je 
u sustavu kanala Dunav-Tisa-Dunav. Uz 
poljoprivredu, u Baču danas postoji i 
prehrambena industrija. U mjestu živi 
6087 st. (2002.), od kojih su najbrojniji 
Srbi (4274), Hrvati (509) i Madžari (418), 
dok općina ima 16.268 st., među kojima 


najviše Srba (7596), Slovaka (3213), 
Hrvata (1389), Madžara (992) i Jugos- 
lavena (805). Općini Bač pripadaju i sela 
Bođani, Vajska i Plavna, koja imaju znat- 
niju hrvatsku populaciju. 


Po Baču je cijeli kraj između Dunava i 
Tise sve do Baje dobio ime Bačka. Ime je 
grada slavensko, a znači »pastir«. Na 
mjestu današnjega gradića postojalo je 
manje naselje u rimsko doba. Avarsko 
groblje i groblje starih Slavena svjedoče da 
su Slaveni osnovali novo naselje u ranome 
srednjem vijeku. Nakon što su ga Madžari 
zauzeli, zadržali su slavensko ime mjesta i 
utvrde. Od X. stoljeća razvija se u vojno i 
političko središte, po kojem imena dobiva- 
ju novouspostavljena županija i nad- 
biskupija: postao je upravno središte 
Bačke županije, a kad je sveti Ladislav 
osnovao Bačku nadbiskupiju (1092.), Bač 
je postao njezinim sjedištem. Poslije je bio 
jedno od dvaju sjedišta ujedinjene (1135.) 
Kalačko-bačke nadbiskupije. U Baču je 
1158. godine kralj Geza II. slavio Uskrs. U 
XIII. stoljeću crkvu i samostan grade 
ivanovci. Oni su u Baču imali bolnicu u 
kojoj su se liječili i križari i hodočasnici na 
putu u Svetu zemlju. Za vrijeme ugarsko- 
bizantskih ratova bizantski je car Emanuel 
Komnen kratko tijekom 1164. boravio u 
Baču, ali vlast nije uspio učvrstiti te je 
grad postao zborištem ugarskih postrojba 


BAČ 


u borbama protiv Bizantinaca. Radi obrane 
zemlje kralj Robert Karlo obnovio je 
1338.—42. tvrđavu, koja je postala južna 
obrambena točka Madžarskoga Kraljev- 
stva, dok je oko utvrde bilo razvijeno 
naselje. Kralj Matija Korvin često je 
boravio u trgovištu Baču i darivao ga, a tu 
je 1462. sazvao i državni sabor. Nove je 
feudalne povlastice Bač dobio 1494. od 
kralja Vladislava II., koji je u mjestu dulje 
vrijeme živio kao nadbiskupov gost. U 
Baču je 1499. održan madžarski državni 
sabor, koji je imao sazvati vojnu protiv 
Turaka. Turci su 1529. osvojili tvrđavu 
Bač, nastradali su samostan i crkva, a 
Evlija Čelebi svjedoči da je crkva 
pretvorena u džamiju. U tursko je doba 
Bač bio sjedište istoimene nahije. 
Bosanski su franjevci od Turaka dobili 
dopuštenje da u Baču podignu kuću i 
obnove crkvu. Od sredine XV. stoljeća 
samostan vode franjevci observanti, koji 
su skrbili o hrvatskom puku u Baču i okol- 
nim mjestima. Fra Marin Ibrišimović, 
beogradski biskup, imao je 1649. kriz- 
manike u Baču. Hrvati iz Donje Tuzle u 
velikoj skupini dolaze 1686. S njima su 
došli i franjevci iz Gradovrha, koji su 
donijeli više vrijednih knjiga i sliku Majke 
Božje. Prvi kapetan oslobođena Bača bio 
je Đuro Vidaković. Hrvatima su se poslije 
pridružili i Srbi, koji će iz Bača biti prese- 


BAČ 


ljeni u pustaru Deronje, gdje i danas živi 
njihovo potomstvo. Crkva je zajedno sa 
samostanom 1687. srušena, a 1699. opet 
obnovljena. Za Rakoczijeve bune 
1703.—11. teško su stradali tvrđava, crkva 
i samostan. Nakon ustanka, samostan i 
crkva su obnovljeni, ali se razoreni Bač 
nije mogao oporaviti te gubi na političkoj 
važnosti, a sjedište se Bačke županije pos- 
tupno pomiče u Baju i Sombor, u kojima je 
gospodarski život bio življi. Bač je 1719. 
postao trgovištem, a 1720. prešao je u po- 
sjed kalačko-bačkog nadbiskupa pa su 
njegovi stanovnici postali nadbiskupovi 
kmetovi. Godine 1756. stanovnici su Bača 
uglavnom Hrvati (»Iliri«) i nešto Srba. 
Franjevci su uprav-ljali bačkom župom 
sve do 1. 1. 1766., kad je povjerena dr. 
Stjepanu Raniću, mjesnom kapelanu, koji 
je župom upravljao umjesto nadbiskupa. U 
prvoj su se polovici XIX. stoljeća u Bač 
nastanili Madžari, Slovaci i napokon 
Nijemci. Po materinskom jeziku u Baču je 
1900. popisano 1897 Nijemaca, 1413 
Šokaca i 3 Hrvata, 925 Madžara, 49 Srba, 
48 Slovaka i 1 Talijan. Poslije Drugoga 
svjetskog rata Nijemci su bili prisiljeni 
napustiti gradić, a na njihovo su mjesto 
došli Srbi iz Bosne. Današnji Bač nije ni 
sjena nekad jednoga od najljepših sred- 
njovjekovnih gradova Bačke. O njegovu 
prijašnjem sjaju svjedoče danas samo 
sačuvane znamenitosti. 

Najvažnije su znamenitosti u Baču 
franjevački samostan i crkva. Crkvu Svete 
Marije podigli su ivanovci u XII. stoljeću i 
držali je do 1301., kad su je preuzeli fra- 
njevci konventualci. Crkva i samostan više 
su puta razarani. Samostan je obnovljen 
1734.—60., a crkva 1832. uz pomoć nad- 
biskupa Petra Klobusiczkoga i zahvalju- 
jući darovima vjernika. Na samostanu se 
uočavaju ostaci romanike, kasniji gotički 
prepravci i novi barokni dodaci, ali su 
prostrana romanska apsida (polukružna 
kapelica) te južni zid, na kojem su frag- 
menti gotičkih fresaka iz XV. stoljeća. 
Četverokutni zvonik nekad je bio visok 40 
metara, a i danas je, iako je znatno niži, 
simbol mjesta. U bačkom je samostanu u 
dva maha (1731.—33. i 1839.—42.) djelova- 

lo filozofsko učilište, a u nekoliko je 
navrata u njemu bio i novicijat (1700.—03., 
1716.—28., 1748.—84., 1795.— 1839. i na 
koncu od 1949. do 1952.). Od 1842. fra- 
njevci su u Baču vodili i pučku školu. 
Samostan raspolaže bogatom i uređenom 
knjižnicom, koja sadržava velik broj fra- 
njevačkih filozofskih i teoloških priručni- 
ka i knjiga iz XVIII. stoljeća. Smatra se da 
od svih knjižnica franjevačkih samostana 
na teritoriju bivše Jugoslavije ona ima 
najbogatiji fundus knjiga. Razlog je to što 
su knjige nabavljane za potrebe redovnika 
dušobrižnika u novicijatu ili su ostale kao 
ostavština nemalog broja franjevaca koji 
su u Baču umrli. 


Tvrđava u Baču 


Druga je znamenitost Bača tvrđava. 
Podigao ju je Karlo Robert iskoristivši to 
što je kalačko-bačka nadbiskupija privre- 
meno ostala bez nadbiskupa i stvorivši 
velik obrambeni sustav od zidina, jarkova 
i stražarskih građevina, čiji se dijelovi i 
danas mogu vidjeti kod kapele svetog 
Antuna u šumi. Najveću je obnovu tvrđave 
izveo potkraj XV. stoljeća nadbiskup Pćter 
Vardai, velik humanist, koji je dao produ- 
biti korito rijeke Mostonge i tako omogućio 
ne samo sigurniju obranu nego i plovidbu 
dunavskih lađa do samoga grada. Konačnu 
dogradnju i osiguranje na tvrđavi napravio 
je 1520-ih godina nadbiskup Pal Tomori. 

Nakon osvojenja od Turaka tvrđava je 
postala sjedištem turske straže. Tvrđavu su 


1704. spalile Rakoczijeve postrojbe, a pot- 
puno ju je 1705. razorio Fluk, carski 
kapetan tvrđave. Do danas su sačuvane tri 
okrugle i jedna četvrtasta te glavna 
Donžon-središnja kula, visoka više od 20 
metara. Na jednoj od njih vide se rebrasti 
tavanski svodovi od kamena u gotičkom 
stilu. 

U Baču se mogu vidjeti i ostaci 
nekadašnje bačke katedrale sv. Pavla, čije 
je temelje 1872. otkopao arheolog 
Henszelmann, u blizini današnjega grob- 
lja. Izgorjela je zajedno s dragocjenim 
dokumentima Bačkoga kaptola 1351. Bač 
iz predturskih vremena čuva i kapelu sve- 
tog Antuna u šumi, koja je do danas stje- 
cište hodočašća, a sve do prve polovice 
XX. stoljeća oko nje se održavao i sajam. 
O turskoj prošlosti Bača svjedoče ruševine 
turske kupelji u blizini župne crkve. 
Današnja župna crkva svetog Pavla lijepa 
je zgrada u kasnobaroknom stilu izgrađena 
1773.—80. 


Franjevački samostan i crkva u Baču 


Od početka sedamdesetih godina XX. 
stoljeća u Baču su se u franjevačkom 
samostanu okupljali mladi katolici na 
duhovne obnove. S vremenom je iz 
tih okupljanja nastao Dan mladih, koji se 
održava svake godine 2. svibnja. Tom se 
prigodom u Baču okupi više stotina 
mladih katolika iz cijele Subotičke 
biskupije koji vjeronauk pohađaju na 
hrvatskom jeziku: učenici 8. razreda osnovne 
škole, srednjoškolci, radnička i studentska 
mladež. 

Lit.: Gy. Balog, A Bdcs romaikatolikus plebdnia 


szdzeves emlekezete, Esztergom, 1867; 1. Ivanji, 
Bacs, Magyarorszdg vdrmegyei es vdrosai, Bdcs- 


BAČIĆ 


Bodrog vdrmegye, 1, szerkesztette S. Borovszky, 
Budapest, s. a.; B. Unyi, Sokdcok-bunyevdcok 6s a 
bosnydk ferencesek tortenete, Budapest, [1947]; S. 
Blaskowitz, Batsch, Geschichte einer tausendjdihri- 
gen Stadt in der Batschka, Freilassing, 1965; A. 
Sekulić, Drevni Bač, Split, 1978; I. Topalić, 
Katolički kalendar za prostu 1979. godinu, Ruski 
Krstur, 1978; Enciklopedija Jugoslavije, 1, 
Zagreb, 1980; P. Cvekan, Franjevci u Baču, 
Virovitica, 1985; Hrvatska enciklopedija, 1, Zagreb, 
1999; Stanovništvo. Popis stanovništva, domaćinsta- 
va i stanova u 2002., knj. 1. Nacionalna ili etnička 
pripadnost. Podaci po naseljima, Beograd, 2003. 


S. Beretić 
BAČALJMAŠ —> Aljmaš 


BAČIĆ, Antun (Bachich, Bacsich) (Vrba 
kod Slavonskog Broda, oko 1690. — 
Našice, 12. XII. 1758.), graditelj franje- 
vačke crkve u Budimu, pisac i provincijal. 
U Provinciju Bosnu Srebrenu stupio je 
1710. u Velikoj, a studij filozofije i teologi- 
je završio je u Italiji. Ondje je zacijelo pre- 
davao i filozofiju, jer se u domovinu vratio 
s naslovom /ector theologus, a 1720. u 
Petrovaradinu je bio profesor teologije na 
učilištu moralnog bogoslovlja. Bio je samos- 
tanski starješina i župnik u Našicama 
(1725.—27., 1735.—36., 1748.—49., 1752.—53.), 
Sarengradu (1729.—30.) i Budimu 
(1730.—32.). Sudjelovao je u upravnom 
vodstvu pokrajinske zajednice Bosne 
Srebrene kao definitor (1732.—35.), kustod 
provincijala F. Lastrića (1741.—45.), nam- 
jesnik provincijala u Prekosavlju (1729.), 
namjesnik provincijala za cijelu Bosnu 
Srebrenu (1753.) i posljednji provincijal 
prije odjeljivanja samostana u Slavoniji 1 
Podunavlju u posebnu Provinciju sv. Ivana 
Kapistranskoga (1754.—57.). Kao samos- 
tanski starješina uredio je unutarnjost 
crkve u Našicama i sagradio samostan, a u 
Budimu je počeo gradnju nove crkve te 
podigao suknaru. Na poticaj F. Lastrića 
sabrao je biografske podatke o franjevci- 
ma Bosne Srebrene i sastavio Necrologium 
Bosnae Argentinae, koji su dijelom objavi- 
li Đ. Bencetić (Serafinski perivoj, 1912) 1 
J. Jelenić (1917). 

Sa Stjepanom Vilovom začetnik je 
hrvatske kontroverzističke literature s 
pravoslavnim kršćanima na području 
Podunavlja i Slavonije — njegova Istina 

BAČIĆ 


katoličanska prvo je takvo teološko djelo 
među Hrvatima na tom području. Preveo 
je i spis Marije Agredske Coronel Mistica 
ciudad de Dios, koji je poslije njegove 
smrti izdao I. Velikanović (1773.). 
Istraživanja su Bačićeva kontroverzis- 
tičkog spisa i njegova utjecaja na razvoj 
literature tog tipa u Slavoniji i Podunavlju 
počela, a predstoje istraživanja o utjecaju 
njegova prijevoda na oblikovanje mari- 
janske pobožnosti u hrvatskih katolika na 
tom području. 

Djela: Zstina katoliscanska illiti skazagnie uprav- 
glienija spasonosnoga xitka karstianskoga, Budim, 
1732; Xivot Majke Boxije, kraljice, i gospoje nasse 
prisvete Divice Marie, Pečuh, 1773. 

Lit: M. Šrepel, Jakošićev spis »Scriptores Interam- 
niae«, Građa za povijest književnosti hrvatske 2, 
1899; J. Jelenić, Necrologium Bosnae Argentinae, 
Sarajevo, 1917; J. Jelinić, Bio-bibliografija franjeva- 
ca Bosne Srebreničke, sv. 1. Zagreb, 1925; F. E. 
Hoško, Marijoljublje naših starih, Rijeka, 1992; V. 
Košić, Kontroverzističko djelo »Istina Katolics- 
anska« (1732.) Antuna Bačića, Fra Luka Ibrišimović 
i njegovo doba. Zbornik radova, Jastrebarsko, 2001; 
F. E. Hoško, Franjevačke visoke škole u kontinental- 
noj Hrvatskoj, Zagreb, 2002. 


F. E. Hoško 


BAČIĆ, Antun (Subotica, 9. V. 1887. — 
Subotica, 3. VII. 1977.), slikar. Sin Paje i 
Kriste, rođ. Miković. Još je u osnovnoj te 
u srednjoj školi učenika u privredi zami- 
jećena njegova sklonost likovnom izražava- 
nju. S potporom mecena iz zavičaja 
otputovao je u Zagreb, položio prijamni 
ispit i 1908. upisao se na Višu školu za 
umjetnost i umjetni obrt u Zagrebu. 
Profesori su mu među ostalima bili R. 
Valdec, B. Čikoš Sesija i M. K. Crčić. 
Naobrazbu je nastavio 1911. na Akademiji 
u Minchenu. Bez sredstava za život, 
izdržavao se preslikavanjem djela poz- 
natih umjetnika. U Suboticu se vratio 
1912. iscrpljen i bolestan. Slikao je 
portrete i preslikavao po narudžbi, a bavio 
se i fotografijom. Nakon izbijanja Prvoga 
svjetskog rata bio je mobiliziran, a u rusko 
je zarobljeništvo pao 1917. U rodni se grad 
vratio 1918. te je počeo intenzivno slikati i 
fotografirati. S lokalnim slikarom Gyulom 
Sasem pokušao je 1920. održavati privatnu 
slikarsku školu, ali bez uspjeha. Darovitost 
mu je sve više kopnjela, a znanje okoš- 

tavalo, kao i drugima iz tzv. »izgubljene 
generacije« subotičkih talenata. Zaposlio 
se kao činovnik Uprave državnih željezni- 
ca, odakle je 1940. umirovljen. Do kraja se 
života bavio kopiranjem, a izrađivao je i 
portrete. Izlagao je na izložbi Bački umjet- 
nici (Subotica, 8.—18. X. 1932.) u organi- 
zaciji Muzeja dr. Joce Milekića. Bačićevih 
radova ima u privatnom vlasništvu, a 
nekoliko je eksponata u zavičajnoj zbirci 
Gradskog muzeja u Subotici. 

Lit.: Neven, 3, 9/1913, Subotica; Hrvatski biografski 
leksikon, 1, Zagreb, 1983; T. Gajdos, Szabadka 
kepzomutveszete, Szabadka, 1995. 


B. Duranci 


BAČIĆ, Ilona (Jelena), rođ. Kolesarević 
(Subotica, 21. V. 1927.), likovna peda- 
goginja, slikarica, dizajnerica tekstila. 
Učiteljsku je školu završila u Subotici 
1949., a slikarski smjer na Višoj peda- 
goškoj u Beogradu 1955. Nakon udaje za 
Pavla Bačića 1956. njezina se djelatnost u 
većoj mjeri okreće hrvatskomu kulturnom 
krugu u Subotici. Predavala je likovni 
odgoj u osnovnim školama i Učiteljskoj 
školi u Subotici, a od 1967. bila je suradni- 
ca Centra za likovni odgoj djece i omla- 
dine Vojvodine u Novom Sadu. Članica je 
UPIDIV-a (Udruge primijenjenih umjetni- 
ka i dizajnera Vojvodine) od 1982. Nakon 
umirovljenja 1983. intenzivira stvaralačku 
aktivnost. 


Bavila se isprva slikarstvom, zatim 
keramikom te napokon izradom tapiserija i 
slikanjem na tekstilu (makrame, batik, 
svila). Prvi je put samostalno izlagala 
1959., a priredila je nekoliko izložaba. 
Sudjelovala je na mnogobrojnim kolek- 
tivnim nastupima likovnih pedagoga te na 
izložbama primijenjenih umjetnosti 
(Poreč, Novi Sad, Sombor, Struga, Slovenj 
Gradec, Mali Lošinj, Ivanjica, Subotica, 
Grožnjan, Segedin, Beograd, Grenoble i 
dr.). Naglašavajući autentičan izričaj 
djece, kao privrženica nove koncepcije 
likovne pedagogije isticala se među prvim 
poslijeratnim stručnjacima. Kao svestrana 
stvarateljica-dizajnerica kreirala je mnošt- 
vo zapaženih ostvarenja. Dobitnica je 
nekoliko nagrada za postignuća na obama 


poljima svojeg djelovanja: Priznanje za 
dugogodišnje unapređenje likovnog odgo- 
ja u Jugoslaviji, Banja Luka, 1978.; 
Rastava domače in umetne obrti — prizna- 
nje za kvalitet, Slovenj Gradec, 1984.; 
Otkupna nagrada Likovnog susreta u 
Subotici 1985. 1 dr. 


NJIOVOGA VELICSANSTVA 
GOSPODINA 


SIH LIME O NJA ŽIVU JENI (GIS) 


SLOBODNE KRALJEVE VAROSHI SUBATICE 


BiROoVva, 


POSLI KADA KRALJEVSKOGA PROMINE GORNJEGA SUDA 
SIDSIKOM NazvAy prisne, 

K-ISTE PLEMENITE VAROSI MAGISTRATU 

1 PULGERSKOJ OPCHINI, 
GODINE 1842 MISECA VELJACSE DANA 3-za 
UPLTITO 
OPRASHTANJA GOVORENJE, 

PO VIRNI NYEGOTI SITTOVNICI 

NA VIKOVNU USPOMENU, 


12 MADXARSKOG NA ILLIRSKO PRINESHENO I IZDATO. 


U Szegedinu, 


Ivana Griinn Slovima 


1842. 


Tiskani govori Šime Mukića i Mije Bačića, 
Segedin 1842. 


Djela: Magyar Szo, Ujvidćk, 15. IV. 1964; Slikanje 
na tekstilu, u: Likovno vaspitanje danas (grupa auto- 
ra), Novi Sad, 1971; Slikanje na svili, Bilten, 4/1971, 
Novi Sad. 

Lit.: T. Gajdos, Szabadka kećpzomitveszete, Szabadka, 
1995; Kortdrs Magyar Miivćszeti Lexikon, Budapest, 
1999; O. Kovačev-Ninkov, Ilona Bačić; Galerija 
Likovnog susreta Subotica 2. septembar — 2. oktobar 
2002. [katalog samostalne izložbe], Subotica, 2002. 


B. Duranci 


BAČIĆ, Mijo (Subotica, 11. IX. 1794. — 
Subotica, 23. V. 1877.), visoki činovnik 
gradske uprave u Subotici. Bio je najprije 
podbilježnik, a od 14. I. 1834. veliki 
bilježnik i senator. Autor je oproštajnoga 
govora koji je u povodu izbora subotičkog 
suca Šime Mukića za prisjednika (porotni- 
ka, »sidnika«) kraljevskog suda u Pešti 
pročitao u ime Magistrata i »Pulgerske 
općine« 5. II. 1842. godine (govor je 
tiskan na madžarskome i hrvatskome, odn. 


BAČIĆ 


ilirskom jeziku). Za glavnog suca izabran 
je 20. X. 1847. Na čelu gradske admini- 
stracije ostao je do 23. V. 1848. Umro je 
kao ekonom (staratelj) župe sv. Terezije 
Avilske. 

Djela: S. Mukics i M. Bacsich, Nagysdgos Mukics 
Simeon urnak, szabad kirdlyi Szabadka vdrosa 
Jobirdjanak, kirdlyi valto fel-torvenyszćki tilnokke Lett 
kineveztetćse utdn ugyan e'nemes vdros tandcsdhoz 
5 polgdri kozonseghez 1842-ik dvi b0jt-elo ho '5-ken 
intćzett bucsuzo beszćde, hiv tiszteloi altal_ orok 
emlekul kiadatvo, Szeged, 1842; Sh. Mukics i M. 
Bacsich, Njiovoga velicsdnstva gospodina Shimeona 
Mukics slobodne kraljeve vdroshi Subatice birova, 
posli kada kraljevskoga promine gornjega sud sid- 
nikom nazvan bidshe, k-iste plemenite vdrosi magis- 
trdtu i pulgerskoj opchini, godine 1842 miseca 
veljacse ddna 5-ga upuitito oprdshtdnjaa govorenje, 
po virni nyegovi shtovnici na vikovnu uspomenu, iz 
madxarskog na illirsko prinesheno i izdato, 
Szegedin, 1842. 


Izvor: Historijski arhiv Subotica, F:2. 4150/polg. 
1877. 

Lit.: 1. Ivanyi, Szabadka szabad kiralyi vdros 
tortćnete, I-II, Szabadka, 1886-1892; Szabadka es 
Vidćke, Szabadka, 24. V. 1877. 


M. Grlica 


BAČIĆ, Pajo (Subotica, 21. I. 1862. — 
Subotica, 9. VIII. 1920.), Suradnik 
Nevena, član Pučke kasine. Sin Đuke i 
Kolete, rođ. Kovačić. Pred sudom u 
Segedinu priznao je navodno autorstvo 
teksta Narodnosno pitanje na zemaljskom 
saboru, objavljenoga u trećem broju mje- 
sečnika Neven iz 1902. godine. Svjestan 
realne opasnosti da bude osuđen na 
zatvorsku kaznu, učinio je to kako netko 
od malobrojnih prvaka subotičkih 
Bunjevaca ne bi dospio u zatvor. Nijedan 
od subotičkih odvjetnika nije se prihvatio 
njegove obrane te su Mijo Mandić i 
Staniša Neorčić, jedini koji su uz njega bili 
na suđenju, angažirali segedinskog odvjet- 
nika Reinera. Osuđen je na globu od 200 
kruna i zatvorsku kaznu od 6 mjeseci, koju 
je izdržao u segedinskom zatvoru Csillag. 
Nakon što su stanovnici subotičke IV. 1 V. 
četvrti osnovali Zadrugu kršćanskih 
trošitelja 1905. godine, izabran je za nje- 
zina dopredsjednika. 
Lit.: Neven, Subotica, 3/1902, 10/1902, 10/1903, 
4/1904, 9/1905, 176/1920. 

M. Grlica 


ll 

BAČIĆ, Pavao (Subotica, 1. VIII. 1921. — 
Subotica 22. VI. 1984.), književnik, 
glazbenik, skladatelj i glazbeni pedagog. 
Sin Martina i Tereze, rođ. Stipančević, 
unuk Paje Bačića. Osnovnu i srednju školu 
završio je u rodnom gradu, a glazbenu je 
naobrazbu stekao u glazbenom odjelu 
srednje vojne škole u Zagrebu 1941.—48. 
Bio je član orkestra Radio Zagreba 1950. 1 
orkestra Zagrebačkoga gradskog kazališta 
Komedija 1951.—55. Od 1955. živi u 
Subotici i radi u Muzičkoj školi kao 
glazbeni pedagog, gdje predaje teoretske 
predmete, klarinet i gitaru (iako je bio 
samouk, otvorio je gitarski odjel), a jedno 
je vrijeme bio i pomoćnik ravnatelja. 
Nakon povratka u Suboticu razvio je sves- 
tranu stvaralačku djelatnost na području 
glazbe i književnosti. 


Pavao Bačić 


Bio je osnivač i član Ansambla za staru 
muziku. Skupina je osnovana 1973., činili 
su je Matyas Levay (blok-flaute i frulice), 
Mirko Molnar (violončelo) i Pavao Bačić 
(gitara), a rad su počeli s programskim 
naslovom Od siringe do saksofona. Od 
1976. nastupaju pod nazivom Ansambl za 
staru muziku, a pridružuju im se Ildiko 
Komjati (sopran) i Laura Levay (flauta). U 
tom su sastavu nastupali na mnogim emi- 
nentnim mjestima u tadašnjoj Jugoslaviji, 


12 


poput crkve sv. Donata u Zadru na Ljetnim 
muzičkim večerima, zatim u Opatiji, 
Beogradu i dr., a snimali su i za TV Novi 
Sad. P. Bačić bio je član ansambla do 
odlaska u mirovinu, a osim klarineta svi- 
rao je i gitaru. 

U sklopu glazbene aktivnosti bavio se i 
skladanjem: Duet za dva klarineta (1968.), 
Ti odlaziš (1967.), Pisma o kosi (1970.), 
Prelo (1970.), Pozdrav (1971.), Kompozicija 
za solo-gitaru, album (1974.), Sonata za 
gitaru u tri stavka, album (1975.), Sonata 
za violinu i gitaru u dva stavka (1976.), 
Deset lakih komada za gitaru, (1981.). 
Glazbenu je kritiku objavljivao u Subotič- 
kim novinama (1957.—64.) i beogradskim 
časopisima Savremeni akordi (1961.), 
Zvuk (1963., 1965.) i Pro musica (1967., 
1969., 1977.). Glazbena je publicistika u 
njegovu stvaralaštvu zastupljena znan- 
stvenom raspravom Pere Tumbas Hajo — 
umjetnik tamburice (Subotica, 1969.). 

Pisao je dječje igrokaze, za koje je 
skladao i scensku glazbu: San male Vesne 
(praizvedba u Novom Sadu 1959.), Brzi 
vlak je stao (praizvedba u Varaždinu 
1963.), Miki i družina (praizvedba u 
Subotici 1963.), Novogodišnja noć (premi- 
jere u Zadru i Varaždinu 1964.), Uzbuna u 
zoološkom vrtu (praizvedba u Varaždinu 
1966.). Predstave su mu izvođene i u 
Titogradu i Senti. Osobito je uspješan bio 
njegov kazališni komad Salašari silom 
varošani, za koji je također napisao i scen- 
sku glazbu, a praizveden je u Subotici 
1965. U rukopisu je ostao i neizveden 
kazališni komad Ispod vrata mašna, a u 
ruci tašna. 

Pisao je humoristično-satirične članke, 
pod pseudonimom i naslovom Pismo 
malog Jovice, objavljivao ih je u 
Subotičkim novinama (1962.-65.). Prvu 
pripovijetku Ludi Pipe objavio je u listu 
Novela film (Zagreb, 1954.), poslije ih 
objavljuje u Hrvatskoj riječi (1954.—55.), 
Rukoveti (1955.—56.), Džepnome maga- 
zinu (1956.—57.) i Subotičkim novinama 
(1957.—59., 1962., 1963.). Tiskana mu je i 
zbirka Smrti uprkos (Subotica, 1970.). 


Pisao je i satiru u stihovima, koju je 
objavio u dvije samostalne knjige pjesama 
(Stihovana satira, Subotica, 1967. i Oštro 
pero od gume, Subotica, 1969.), a bio je i 
suautor zbirke Mozaik (1967.). Poeziju za 
djecu objavljivao je u Varodnim novinama 
(Budimpešta, 1969.—70.). 


Bačićeva vezanost uz zavičaj silno se 
odrazila u njegovu skladateljskome i 
književnom radu. 

Djela: Mozaik (suautori B. Bede, J. Kopilović i 
M. Molcer), Subotica, 1967; Stihovana satira, 
Subotica, 1967; Oštro pero od gume, Subotica 1969: 
Pere Tumbas Hajo — umjetnik tamburice, Subotica, 
1969; Smrti uprkos, Subotica, 1970; Kompozicija za 
solo-gitaru (album), 1974; Sonata za gitaru u tri 
stavka (album), 1975; Sonatina za violinu i gitaru u 
dva stavka, 1976. 

Lit.: Hrvatski biografski leksikon, 1, Zagreb, 1983; 
[L. Merković], In memoriam, Rukovet 4/1984, 
Subotica; B. Gabrić, Sto godina od smrti Pavla 
Bačića (1921.-1984.), Subotička Danica (nova); 
Kalendar za 1995. godinu, Subotica, 1994; B. 
Gabrić, Pavao Bačić (1921.-1984.), Glas ravnice, 52, 
Subotica, 1995. 


N. Skenderović i H. Tikvicki 


BAČIĆ, Slaven (Subotica, 16. III. 1965.), 
pravni povjesničar i odvjetnik. Diplomirao 
je na Pravnom fakultetu u Novom Sadu 
1988., magistarsku radnju Povelje i statuti 
slobodnih kraljevskih gradova u Bač- 
bodroškoj županiji obranio je na Pravnom 
fakultetu u Beogradu 1992., a stupanj dok- 
tora znanosti stekao je na Pravnom fakul- 
tetu u Osijeku radom Povjerenstveni statu- 
ti Subotice, Sombora i Novoga Sada s 
osvrtom na hrvatske slobodne kraljevske 
gradove 2002. Bio je asistent na Pravnom 
fakultetu u Novom Sadu 1989.—94., a 
poslije radi u odvjetništvu u Subotici. 


Znanstvene i stručne članke objavlji- 
vao je u časopisima u Subotici (Rukovet, 
Žig, Klasje naših ravni, Subotička 
Danica), Novom Sadu, (Zbornik Pravnog 
fakulteta u Novom Sadu, Glasnik Advokat- 
ske komore Vojvodine, PČESA, Habitus), 
Beogradu (Arhiv za pravne i društvene 
nauke), Zagrebu (Zbornik Pravnog fakul- 
teta u Zagrebu, Marulić), Osijeku (Pravni 
vjesnik Pravnoga fakulteta u Osijeku) 1 


BAČKA 


Budimpešti (Hrvatski kalendar). Povre- 
meno je pisao stručne članke i surađivao u 
Glasu ravnice, Žigu, Zvoniku, Hrvatskoj 
riječi i Subotičkim novinama. Član je ured- 
ništva Glasnika Advokatske komore 
Vojvodine od 1997. Za knjigu Iz prošlosti 
gradskog prava Novog Sada, Sombora i 
Subotice dobio je posebno priznanje 
Kulturno-prosvjetne zajednice Subotica za 
1998. Važniji pseudonimi: Josip Horvat, 
Bruno Skenderović, Vladimir Horvat, 
V.H., V. H. B. 

Djela: Povelje slobodnih kraljevskih gradova Novog 
Sada, Sombora i Subotice, Subotica, 1995; Iz 


prošlosti gradskog prava Novog Sada, Sombora i 
Subotice, Subotica, 1998. 


P. Vuković 


BAČKA, područje između Dunava i donje 
Tise, bez izrazite granice prema sjeveru. 
Ime je dobila po mjestu Baču, nekoć 
županijskome i crkvenom središtu. Na 
zapadu, jugu i istoku granica joj je prirod- 
na, a sjevernom se granicom najčešće smat- 
ra granica nekadašnje Bačko-bodroške 
županije — crta Baja-Jankovac-Kelebija- 
Martonoš. Zauzima više od 10.000 km? 
površine i ima više od 1.100.000 st. 


Povijest. Na području Bačke postoje 
mnogobrojni arheološki nalazi iz različitih 
razdoblja, počevši od neolitika, rimskog 
doba pa do seobe naroda. U drugoj polovi- 
ci VI. stoljeća na područje Bačke najprije 
su se nastanili Avari, a zatim i Slaveni. U 
Bačkoj je bilo i sjedište avarske države, 
koju je srušio Karlo Veliki u franačko- 
avarskom ratu (791.—796.). Od kraja IX. 
do polovice X. stoljeća Bačku su postupno 
osvajali Madžari i nakon zauzimanja uveli 
županijski sustav. Središtem je županije 
postao Bač. Južni dio današnje Bačke 
zauzimala je Bačka županija, sa sjedištem 
u Baču, a sjeverni Bodroška županija, sa 
sjedištem u Bodrogu (pokraj današnjega 
Bačkog Monoštora). U tursko je doba 
Bačka bila u sastavu Segedinskog 
sandžaka, koji je pak bio dio Budimskog 
pašaluka. Tada se ovamo naseljava 
hrvatsko i srpsko stanovništvo na mjesto 
izbjegloga madžarskoga, a kao dušobriž- 


13 


BAČKA 


-. = 


m miz mi: ČRLBA! igć gear mrene 


bo Femuaimmu wnsuan 


LJ (1 Tae EP TIO 


jama 
ri 


LTA 1, ale 


Karta Bačke iz 1952. 


nici Hrvata djeluju bosanski franjevci. 
Bačka je oslobođena od turske vlasti 
tijekom Velikoga bečkog rata (1683.—99.), 
u kojem su sudjelovali i hrvatski vojni 
graničari iz Bačke. Nakon rekonstituiranja 
županijskog sustava Bačka i Bodroška 
županija spojene su u jednu — Bačko- 
bodrošku županiju. Postupni gospodarski 
oporavak Bačke traje tijekom cijeloga 
XVIII. stoljeća, a uvjetovan je daljnjim 
pomicanjem turske granice i kolonizaci- 
jom, napose Nijemaca. Borbe tijekom 
1848. i 1849. nisu mimoišle ni Bačku, a 
hrvatsko je stanovništvo bilo na strani 
madžarskih snaga. Bačka je bila dijelom 

Vojvodstva Srbije i Tamiškog Banata 
1849.—60., osim manjega jugoistočnog 
dijela, koji je bio u sastavu Vojne granice. 
Nakon Austro-ugarske nagodbe dolazi do 
jaka vala madžarizacije drugih naroda, ali 
i do pojave bunjevačkoga narodnog pre- 
poroda. Politički je Bačka podijeljena 
nakon Prvoga svjetskog rata, kad je 
Kraljevini SHS pripao veči dio Bačke 
(8653 km,), a manji je sjeverozapadni dio, 
tzv. Bajski trokut, ostao u Madtarskoj 
(1628 km). Tadađnja je podjela ostala sve 
do danas, osim u vrijeme Drugoga svjet- 
skog rata, kad je cijela Bačka bila u sas- 
tavu Madžarske. 


Fizičko-geografska obilježja. Bačka 
je dio prostrane Panonske nizine s malim 
razlikama u nadmorskim visinama od 75 
do 143 m. U njoj se izdvajaju Subotička 
pješčara, Bačka lesna zaravan i Titelski 
brijeg, lesne terase koje okružuju nave- 
dene zaravni te aluvijalne ravni Dunava i 
Tise. U lesnim zaravnima i na lesnim 
terasama dominira černozem, a u polojima 
aluvijalna tla. U Subotičkoj je pješčari 
humusni i čisti pijesak. Slatinastih tala ima 
malo. 


Klima je u Bačkoj, prema Kčppenovoj 
klasifikaciji, umjereno topla vlažna, sa 
srednjom godišnjom temperaturom od 
10,5 C 


Velike granične rijeke Dunav i Tisa u 
prošlosti su intenzivno meandrirale i izlije- 
vale se, ali regulacijom su nestale opasnos- 
ti od poplava. Ima i nekoliko kraćih rijeka: 
Plazović, Mostonga, Kireš, Čik, Jegrička i 
Krivaja. Na granici pijeska i lesa nalazi se 
nekoliko eolskih jezera, od kojih su 
najveća Palićko i Ludaško. Od XVIII. sto- 
ljeća prokopano je više kanala: Veliki 
bački kanal, koji spaja Dunav i Tisu, kopan 
je između 1793. i 1802. (123 km); Mali 
bački kanal, koji vodi od Malog Stapara do 
Novog Sada (68 km); a nakon Drugoga 
svjetskog rata i veliki hidrosistem Dunav- 
Tisa-Dunav (njegova je duljina u Bačkoj 
110 km). 

Preoravanjem stepe i isušivanjem moč- 
vara i ritova tijekom posljednja dva i pol 
stoljeća iz osnove je izmijenjena prirodna 
vegetacija. Umjesto stepe danas prevla- 
davaju oranice, u poljima su se očuvale 
ritske šume, a u Subotičkoj se pješčari 
nalaze i voćnjaci, vinogradi, bagremove i 
borove šume. 


Stanovništvo. Prema prvome cjelovi- 
tom popisu stanovništva iz 1869. u Bačkoj 
je živjelo 507.723 stanovnika. U vojvođan- 
skom je dijelu Bačke 1921. bilo 735.117 
st., 1971. — 960.001 st., a 2002. — 
1.022.488 st. U posljednjim desetljećima 
najveće povećanje stanovništva bilježe 
gradovi, dok sela stagniraju ili imaju 
depopulaciju (što je odlika i nekih grado- 
va). 

Važno je obilježje Bačke etnička šaro- 
likost, uvjetovana golemim i višestoljet- 
nim migracijama. Nakon dolaska u 
Panoniju madžarska su plemena zatekla 
etnički nediferencirano slavensko stanovni- 
štvo. Do turskog je perioda bilo hrvatskih i 
srpskih migracija i u ovaj dio ugarskog 
Podunavlja. Za turskih se osvajanja 
madžarsko stanovništvo povuklo u sjev- 
erne, neokupirane dijelove. Iako je nase- 
ljavanje slavenskog pučanstva teklo i 
tijekom turske vladavine, intenzitet tih 
seoba pojačao se nakon protjerivanja 
Turaka. Najpoznatije su seobe Hrvata- 
Bunjevaca 1687. i Srba 1690. Tijekom 
XVIII. i XIX. stoljeća intenzivno su kolo- 
nizirani Nijemci, zatim Madžari te manje 
skupine Slovaka, Ukrajinaca i Židova iz 
raznih krajeva Habsburške Monarhije. 


Nakon Prvoga svjetskog rata u 
jugoslavenskom je dijelu Bačke provođe- 
na planska kolonizacija iz tzv. pasivnih 
planinskih područja. Rezultati jugoslaven- 
skog popisa iz 1921. pokazuju da su, 
prema materinskom jeziku, 35,51% 
stanovništva činili Madžari, 33,55% Srbi i 
Hrvati, 23,64% Nijemci te 7,30% ostali. 
Rimokatoličkoj je vjeri pripadalo 61,09 % 
pučanstva, pravoslavnoj 21,75%, evan- 
geličkoj 13,42%, a preostalih je 3,74% pri- 
padalo drugim religijama ili su bili bez 
konfesije. Nakon Drugoga svjetskog rata 
došlo je gotovo do potpunog protjerivanja 
Nijemaca iz jugoslavenskoga dijela Bačke 
(u manjoj mjeri i iz madžarskog dijela) i 
velike kolonizacije stanovništva iz ratom 
opustošenih i tzv. pasivnih krajeva Hrvat- 
ske, Crne Gore, Bosne i Hercegovine, 
južne Srbije i nekih drugih područja. 
Spontane imigracije tekle su tijekom cije- 
loga socijalističkog razdoblja, a intenzitet 
je migracija bio osobito pojačan u raz- 
doblju raspada SFRJ. Prema popisu iz 
1971. Srbi su činili 43,11% stanovništva, 
Madžari 32,44%, Hrvati 9,60%, Slovaci 
3,80%, Crnogorci 3,24%, Rusini 1,73%. 
Prema popisu iz 2002. Srba ima 559.700 
(54,74%), Madžara 221.882 (21,70%), 
Hrvata 38.889 (3,80%) i Bunjevaca 
19.612 (1,92%), neizjašnjenih 33.288 
(3,26%), Crnogoraca 31.394 (3,07%), 

Bački salaš 


Jugoslavena 30.463 (3,02%), Slovaka 
28.058 (2,74%), Rusina 13.220 (1,29%) te 
ostalih 45.565 (4,46%). Danas najveći dio 
vojvođanskih Hrvata živi u Bačkoj. 


U madžarskom su dijelu Bačke prom- 
jene etničke strukture nakon Prvoga svjet- 
skog rata bile uvjetovane ponajprije jakom 
asimilacijom. Broj je etničkih Hrvata u 
vojvođanskom i madžarskom dijelu Bačke 
veći od broja onih koji su se izjasnili kao 
Hrvati, a teško je usto utvrditi točan broj 
osoba koje su se u Vojvodini izjasnile kao 
Šokci. 


Naselja. Najmanje su naseobine na 
području Bačke salaši. U prvo su vrijeme 
imali stočarsku funkciju, ali preoravanjem 
pašnjaka zamjenjuju je ratarskom. 
Početkom XX. stoljeća samo je oko 
Subotice bilo oko 11.000 salaša, dok 1953. 
u cijelome vojvođanskom dijelu Bačke 
ima 16.270 salaša s 57.325 stanovnika. 
Socijalistička je poljoprivreda u Madžar- 
skoj praktički rezultirala nestankom salaša 
u Bajskom trokutu, dok su se u jugos- 
lavenskom dijelu Bačke salaši zadržali 
zbog opstanka sitnih posjeda. Broj je pre- 
ostalih salaša danas teško utvrditi jer su 
mnogi napušteni i srušeni. Najviše ih je 1 
danas oko Subotice. Ušoravanjem salaša 
nastala su neka sela, npr. Đurđin i Mala 
Bosna. 


Seoska naselja u Bačkoj većinom nas- 
taju planski nakon protjerivanja Turaka. 
Morfološki su vrlo slična, pretežito pra- 
vokutnog tlocrta sa širokim ulicama koje 
se križaju pod pravim kutom. Prema 
podacima iz 2002., u 141 selu u vojvođan- 
skom dijelu Bačke živi 382.782 stanovni- 

ka ili 37,4% ukupnog stanovništva (2715 
stanovnika po selu). Najviše sela imaju 
općine Bačka Topola (22), Subotica (17) 1 
Sombor (15). Najveći broj Hrvata živi u 
Sonti (2966), Bačkome Monoštoru (2043) 
i Donjem Tavankutu (1234 i još 787 osoba 
koje su se izjasnile kao Bunjevci). U 
madžarskom dijelu Hrvati su se najviše 
očuvali u Santovu, Kaćmaru, Bikiću i 
Gari. 


Gradovi u Bačkoj nisu puno stariji od 
seoskih naselja. Iako su neki postojali još u 
srednjem vijeku, svoj život obnavljaju tek 
nakon protjerivanja Turaka. Tada gradovi 
dobivaju statusna obilježja, od kojih 
najveći postaju slobodnim kraljevskim 
gradovima (Novi Sad 1748., Sombor 
1749. 1 Subotica 1779.) Sva su ta tri grada 
u doba eliberacije bila poljoprivredna 
naselja jer su se nalazila u izrazito 
poljoprivrednim regijama. U prvoj polovi- 
ci XIX. stoljeća razvijaju se u gradovima 
obrt i trgovina, a u drugoj polovici počinje 
razvoj industrije, koja se osobito inten- 
zivno razvija u XX. stoljeću. Jačanjem 
ekonomske moći gradovi postaju i središta 
prosvjete i kulture. Morfološka se slika 
gradova mijenja, grade se kuće i ulice, 
kopaju se bunari, isušuju močvare... 
europskom gradu našeg doba. Najvažniji 
su gradovi u Bačkoj Novi Sad s 191.405 st. 
(Hrvata 3519), Subotica s 99.981 st. 
(Hrvata 10.424 i Bunjevaca 10.870), 
Sombor s 51.471 st. (Hrvata 3197 1 
Bunjevaca 2222) i Baja s 37.916 st., prema 
popisu iz 2002. 

Gospodarstvo. Tijekom XVI., XVII. 
pa i prve polovice XVIII. stoljeća Bačka je 
bila rijetko nastanjen i slabo iskorišten pre- 
dio u kojem je stepsko stočarstvo činilo 
glavnu gospodarsku granu. Nakon velikih 
kolonizacija, osobito Nijemaca, stepe su 
pretvarane u plodne oranice te je poljodjel- 
stvo postalo važnije od stočarstva. Od 
ukupne poljoprivredne površine Bačke 
danas više od 90% čini obradivo zemljište 
(ostalo su pašnjaci, a veoma malo površine 
zauzimaju bare, trstici i ribnjaci). Od 
ukupnih obradivih površina oko 95% čine 
oranice i vrtovi, a ostalo su voćnjaci i 


vinogradi te livade. Povoljna klima i 
hidrološke prilike, uz plodno tlo, omogu- 
ćuju intenzivnu zemljoradnju, pri čemu su 
glavne kulture žitarice — pšenica i kukuruz 
(oko 75%). Od industrijskih biljaka 
najviše su zastupljeni suncokret i šećerna 
repa. Vinograda i voćnjaka najviše ima na 
terenima Subotičke pješčare. Livada i 
pašnjaka sve je manje i nalaze se na slabi- 
je plodnim, često zaslanjenim zemljištima. 
Osim plodna tla, prirodna su bogatstva 
Bačke nafta i zemni plin te lesna glina. 


Na prostoru Bačke najrasprostranjenija 
je prehrambena, a zatim i tekstilna indus- 
trija. I druge industrijske grane imaju 
tradiciju, počevši od industrije građevnog 
materijala (opeka, crijep), do metalne, 
strojarske, kemijske i elektroindustrije. 
Industrijska su poduzeća razmještena po 
cijelom teritoriju, osobito u većim gra- 
dovima. Tradicionalno postoji i obrtnič- 
ka djelatnost. Povlačenje  trianonske 
granice 1921. negativno je utjecalo na 
gospodarstvo u pograničnim područjima, 
osobito u Somboru, Subotici i Baji, i 
pretvorilo ih u periferiju dviju država 


Bačka ima gustu mrežu prometnica 
(ceste, pruge, plovne rijeke i kanali). 
Najvažnije su pruga i autocesta koje spaja- 
ju Budimpeštu, preko Subotice i Novog 
Sada, s Beogradom. Važan prometni smjer 
vodi i od Bezdana do Bečeja (cesta, žel- 
jeznica, Veliki bački kanal). Cestovna i 
željeznička veza od Subotice i Sombora 
vodi prema Hrvatskoj, no nakon oštećenja 
mosta u ratu željeznički promet preko 
Dunava još nije obnovljen. Riječni promet 
teče Dunavom i Tisom. Nekad važan 
kanalski transport zbog zapuštenosti 
kanalske mreže i dotrajalosti plovnog 
parka slab je i nerentabilan. Zbog gospo- 
darske stagnacije neke su lokalne željeznič- 
ke pruge zatvorene, dok su druge zastar- 
jele, a mnoge su lokalne ceste u vojvođan- 
skom dijelu Bačke zapuštene. 


Najvažnija su trgovačka središta Novi 
Sad i Subotica, a najpoznatije je turističko 
središte Palić. 

Lit.: J. Marković, Geografske oblasti SFRJ, Beograd, 
1967; B. Bukurov, Fizičko-geografski problemi 
Bačke, Beograd, 1975; B. Bukurov, Odabrani radovi, 

Novi Sad, 1976; B. Bukurov, Bačka, Banat i Srem, 
Novi Sad, 1978; Enciklopedija Jugoslavije, I, 
Zagreb, 1980; T. Šegota, Klimatologija za geografe, 
Zagreb, 1988; B. Ćupurdija, Stambena arhitektura 
subotičkih salaša, majura i poljoprivrednih kombina- 
ta, Novi Sad, 1993; Uj magyar lexikon, Budapest, 
2000; Popis stanovništva, domaćinstava i stanova u 
2002. : Stanovništvo : Nacionalna ili etnička pripad- 
nost, Beograd, 2003. 


M. Đanić i S. Stantić 


BAČKA, konjički klub u Subotici. 
Osnovan je u lipnju 1891. pod imenom 
Szabadkai Loverseny Egyesiilet (Subo- 
tička udruga za konjske utrke), no orga- 
niziranih je konjičkih natjecanja u Subotici 
bilo i prije. Prve su utrke organizirane još 
1841., a nakon toga ih je svake godine do 
1848. (osim 1845.) organiziralo Društvo 
za konjske utrke, utemeljeno prema 
akcionarskom sustavu. 


Novu su Subotičku udrugu za konjske 
utrke osnovali entuzijasti odgajivači i lju- 
bitelji konja. Prvu je utrku Udruga priredi- 
la u listopadu 1892. Održavane su galop- 
ske utrke, preskakanje prepona i daljinska 
zaprežna vožnja na 15 km, dok se natje- 
canja kasača pojavljuju potkraj XIX. sto- 
ljeća. Utrke su održavane na prostoru iza 
današnje tvornice Zorka sve do 1916. 
godine, kad je Udruga prestala djelovati 
jer su mnogi natjecatelji i grla bili mobi- 
lizirani. U ovom je razdoblju bila poznata 
ergela porodice Vojnić. Iz nje su izlazila 
galopska, a poslije i kasačka grla, koja su 
odnosila nagrade na peštanskim i drugim 
hipodromima u Ugarskoj. Najistaknutiji su 
odgajivači i natjecatelji bili: Šandor Vojnić 
st., Šandor Vojnić ml., Šimon Vojnić, 
Gedeon Rohonczy, Rudolf Pletzger, grof 
Albert Pejačević, Miklos Szokonyi, Imre 
Dobo, Antun Pejić Tukuljac, Lovro 
Vujković Cvijin i dr. 

U Kraljevini SHS subotički su ljubitelji 
konjičkog sporta, uz potporu konjičkih 1 
artiljerijskih časnika, 1920. obnovili rad 
konjičkoga kluba pod imenom Subotičko 
kolo jahača Kralj Aleksandar. Prvi je pred- 
sjednik bio divizijski general Milivoj 
Dimitrijević, a tajnik Čedomir Riznić. 
Između dvaju ratova konjički je sport bio 
uglavnom organiziran po uzoru na Dunav- 

sko kolo jahača Knez Mihajlo u Beogradu. 
Među obnoviteljima i natjecateljima u 
klubu isticali su se Julije Lelbach, velepos- 
jednik i vlasnik ergele na pustari Zobnatica, 
ud. Mirka Kalmara, vlasnica ergele u 
Zobnatici, zatim Beno Vujković, Ede 
Varga i Karoly Vermes. 


Svoje prve utrke Društvo priređuje 10. 
X. 1920. na starom trkalištu iza Zorke. 
Subotičko kolo jahača njegovalo je 
kasačke i galopske utrke, preskakanje pre- 
pona i vožnju zaprega. 

Na Palićkoj je cesti između dviju 
vojarna 1931. izgrađeno novo trkalište s 
tribinom za 700 gledatelja i s pomoćnim 
objektima. Kolo je jahača ondje na godinu 
priređivalo 5-6 utrka sve do Drugoga 
svjetskog rata. Najvažnija su subotička 
grla bila iz tada poznatih staja Julija 
Lelbacha, porodice Vojnić i Karolya 
Vermesa. Subotička su grla uspješno sud- 
jelovala na trkalištima u Bečeju, Novom 
Sadu, Osijeku, Slavonskom Brodu, 
Zagrebu, Beogradu, Budimpešti i drugdje. 
Za Drugoga svjetskog rata konjičko društ- 
vo nastavlja svoju djelatnost pod prvotnim 
imenom Szabadkai Loverseny Egyesuilet. 
Organiziralo je 3-4 utrke na godinu na 
hipodromu na Palićkoj cesti. Na programu 
su bile kasačke, galopske i preponske 
utrke te voltižiranje i utrke dvoprega. 
Najistaknutiji je odgajivač u to doba bio 
Julije Lelbach. 

Poslije rata konjičko je društvo obnovi- 
lo djelatnost pod nazivom Društvo za ko- 
njički sport Bačka, a početkom 1954. klub 
je dobio sadašnji naziv, Konjički klub 
Bačka. Prvi je predsjednik kluba bio 
Franjo Dulić-Barna, tajnik Kalor Dulić, a 
članovi upravnog odbora Stipan Dulić, 
Ivan Jurić, Čedomir Riznić... Utrke su se 
održavale na improviziranom trkalištu na 
livadi današnjega hipodroma kod Sombor- 
ske kapije. Godine 1955.—56. uređena je 
natjecateljska staza i izgrađeni su osnovni 
prateći objekti, a 1980. započeta je etapna 
izgradnja novog hipodroma. Danas 
Konjički klub Bačka posjeduje lijep hipod- 
rom, a u njegovu se radu osobito njeguje 
kasački sport. 

Subotički hipodrom danas 


Klub je nakon Drugoga svjetskog rata 
organizirao mnogobrojna domaća, među- 
narodna i revijalna natjecanja, među koji- 
ma se ističu Jugoslavenski kasački derbi 
(1956., 1962., 1987., 1991.,1995. 1 2001.), 
Prvenstvo Vojvodine u preskakanju pre- 
pona (1958.), Prvenstvo Jugoslavije i 
Prvenstvo Vojvodine u kasačkom sportu 
(1989.), Prvenstvo Jugoslavije za dvogod- 
ce (1996.) i dr. Klub na godinu priređuje u 
prosjeku 10-12 trkaćih dana (utrka) uz 
sudjelovanje 80-100 natjecateljskih grla u 
jednome trkaćem danu. Najpoznatije su 
utrke Dužijanca (uvrštena je u program 
1970., a 1992. proglašena je međunarod- 
nom utrkom), Oslobođenje grada i 
Subotička milja. 


U poslijeratnom razdoblju članovi 
kluba osvajali su 13 puta Jugoslavenski 
kasački derbi: Stipan Dulić (1951., 1953.1 
1956.), Stipan Vukov (1980.), Andrija 
Wachler (1992.), Antun Oračić (1993.), 
Branimir _Mukić (1995., 1996. i 1997.), 
Zvonko Bogdan (1998.) i Veljko Mažić 
(1999., 2002. 1 2003.). Među najvažnijim 
inozemnim klupskim rezultatima ističe se 
četvrto mjesto Zvonka Bogdana u Beču 
1997. godine u utrci Hunyadi, jednoj od 
najpoznatijih europskih utrka. Najus- 
pješniji vlasnici grla među članovima 
kluba jesu staja Hico u vlasništvu 
Judite Csakany, Stipan Dulić, Ivica 
Mukić, Stipan Vilov, Antun Oračić, 
Andrija Wachler, Laszlo Berćnyi... 

Povijest Konjičkoga kluba Bačka 
nakon Drugoga svjetskog rata izdvaja taj 
klub u red najboljih konjičkih klubova u 
zemlji. 


Izvor: Arhiv Konjičkog kluba Bačka. 


Lit.: Szabadkai Loverseny Tdrsasdg Konyvecskeje, 
Szabadka, 1846; Bdcsi gyepkonyv Alapszabdlyai, 
Szabadk4n, 1847; Neven, Subotica, 1920; Bacskai 
Hirlap, Szabadka, 1920; Zemljodilski kalendar za 
pristupnu godinu 1924., Subotica, 1923; Zemljodilski 
kalendar za prostu godinu 1926., Subotica, 1925; A 
sport enciklopćdidja, II, Budapest, 1928; J. Šokčić, 
Subotica pre i posle oslobođenja, Subotica, 1934; 
Bdcsmegyei Naplo, Szabadka, 1941; 1. Pluhar, 
Magyarorszdgi sportegyesiiletek tortenete, Budapest, 
1942; Delvideki Magyarsdg, Szabadka, 1942, 1943; 
Prvi Jugoslovenski almanah, Beograd, 1958; Povijest 
sporta, 8, Zagreb, 1971; Enciklopedija fizičke kulture 
Jugoslavije, 1, Zagreb, 1977; Politika, Beograd, 11. 
VIII. 2002. 

A. Zomborčević 


BAČKA, sportsko društvo iz Subotice, s 
više klubova i sekcija, od kojih je najpoz- 
natiji nogometni klub, jedan od prvih u 
Austro-Ugarskoj i najstariji na prostoru 
bivše Jugoslavije. 

1. Nogometni klub. Sportski se život u 
Subotici početkom XX. stoljeća najviše 
razvijao u sklopu društva Szabadkai Sport 
Egylet (Subotičko sportsko društvo) i nje- 
govih mnogobrojnih sekcija: za atletiku, 
gimnastiku, biciklizam, veslanje, klizanje, 
mačevanje, plivanje. Premda je nogomet u 
Suboticu stigao još 1896., Društvo za taj 


BAČKA 


sport nije pokazalo dovoljno sluha te se 
1901. skupina nezadovoljnih akademičara 
i đaka (Zoltan Wagner, Gyula Gruber, Joco 
Mamužić, Zoltan Grubor, Ferenc Safrany, 
Ferenc Szilberleitner, Ivan Sarić, Đuro 
Stantić i drugi) izdvojila i 3. VIII. 1901. 
osnovala novi klub: Bacska Szabadkai 
Athletikai Club (Subotički atletski klub 
Bačka), za koji su kao klupske boje prih- 
vaćene crvena i bijela. Prvi je predsjednik 
kluba bio Karoly Zambely, inače ravnatelj 
plinare, a počasni predsjednik Šandor 
Vojnić ml., veleposjednik. 


Prvu je utakmicu Bačka odigrala 11. 
VIII. 1901. u Osijeku protiv »Football« 
kluba (zapravo sekcije) Hrvatski sokol 
(rezultat je bio 1:1), a u Subotici je prvu 
javnu utakmicu igrala 2. IX. 1901. protiv 
Ramblera — reprezentacije sveučilištaraca 
iz Budimpešte (1:6). U prvih je nekoliko 
godina Bačka na godinu igrala 5-6 pri- 
jateljskih i propagandnih utakmica s 
klubovima iz Budimpešte, Segedina, 
Arada, Temišvara, Baje... 


U službeno prvenstvo Madžarske, 
koje je 1901. ustanovljeno za klubove iz 
Budimpešte, klubovi iz unutrašnjosti 
uključeni su u sezoni 1908./09. i to tako 
što su bili podijeljeni u četiri područja: 
južno, erdeljsko, karpatsko i preko- 
dunavsko. Prvaci pojedinih područja 
međusobno su se poslije ogledali 
u jednostrukom kup-sistemu, a 
najbolji se za šampiona 
Madžarske borio s najboljim 
peštanskim klubom. Bačka je 
u prvenstvima južne 
Madžarske četiri puta 
bila prvak (1908./09., 
1911./12., 1912./13.i 
1919.), a u sezonama 
1909./10. i 1910./11. 
zauzela je drugo, odnosno 
treće mjesto. Najveći je 
uspjeh Bačka ostvarila u 
sezoni 1912./13., kad je 
osvojila treće mjesto u državi 
i dala dva reprezentativca, 
Antuna Copka i Remiju Marcikića 
starijega. 


Momčad Bačke 1912./13. 

Momčad Bačke 1925. 


U Kraljevini SHS klub je 1920. naziv 
promijenio u Jugoslavensko atletičko 
društvo Bačka, a u ljeto iste godine pristu- 
pa Jugoslavenskomu nogometnom savezu 
(JNS), osnovanomu travnja 1919. u 
Zagrebu. JNS je 1920. ovlastio Bačku da 
organizira Nogometni podsavez za Bačku i 
Banat sa sjedištem u Subotici. Uz subotič- 
ki, tada su postojali još beogradski, zagre- 
bački, ljubljanski, sarajevski i splitski pod- 
savez. U subotičkom je podsavezu Bačka 
osvajala prvenstvo u natjecateljskim 
sezonama 1920./21., 1921./22., 1922./23., 
1924./25., 1925./26., 1929./30. i 1931./32. 
U razdoblju od 1923., kad je održano prvo 
državno prvenstvo, do 1939. Bačka je 
triput igrala u završnici (1923., 1925. 1 
1926.), koja je bila organizirana kao kup 
prvaka podsaveza. Najveći je uspjeh 
postigla 1925. zauzevši četvrto mjesto u 
zemlji, nakon što je u polufinalu izgubila 
od zagrebačkoga Građanskoga (0:2). 

O 25. obljetnici kluba na terenu kod 
Somborske kapije izgrađena je nova tribi- 
na za 1000 gledatelja. Proslava obljetnice 
održana je 3.—6. VI. 1926. uz sudjelovanje 
klubova BSK iz Beograda, HAŠK iz 

Zagreba, MTK iz Budimpešte i Viktorija- 
Žižkov iz Praga. 

U sezoni 1926./27. dominaciju 
Bačke u Podsavezu ruši ojačani 
mjesni rival SAND (Subotičko 
atletičko nogometno društ- 
vo), koji je nekoliko puta 
bio prvak podsaveza, ali je 
Bačka ipak uspjela 
zadržati primat. U perio- 
du od 1935. do 1939. 
Bačka je imala i vlastito 
glasilo, Subotički športski 
list. Najistaknutiji igrači 
Bačke u međuratnom raz- 
doblju bili su reprezentativ- 
ci Andrija Kujundžić-Čiča i 
Remija Marcikić-Kapetan, 
zatim Beno Cvijanov, koji je više 
puta igrao za B-sastav državne 
reprezentacije, te Nesto Kopunović- 
Netoj, koji je nekoliko puta bio pozivan na 
pripreme reprezentacije. Osim njih, 
istaknuti igrači bili su i Grgo Šefčić, 
Dezider Šlezak i Koloman Gubić, koji su 
bili reprezentativci Subotičkoga nogomet- 
nog podsaveza. 


Nakon mnogobrojnih nesporazuma i 
sukoba u Subotičkome nogometnom pod- 
savezu, Bačka je 1939. istupila iz njega 1 
pristupila Hrvatskomu športskom savezu 
te promijenila naziv u Hrvatski športski 
klub Bačka. Iste godine postaje članicom 
Hrvatsko-slovenske lige (osim nje posto- 
jala je i Srpska liga), a godinu dana poslije 
Hrvatske lige (Slovenija je osnovala svoju 
ligu). U njima je postigla skromne rezul- 
tate. 

Za vrijeme rata nove vlasti na čelo 
kluba postavljaju povjereništvo. Klubu je 
vraćeno prvotno ime Szabadkai Athleti- 
kai Klub Bacska, a natječe se u III. 
madžarskoj ligi i nalazi se u gornjem dijelu 
tablice. 

Poslije Drugoga svjetskog rata Bačka, 
prema sugestiji novih vlasti, mijenja 1945. 
ime u Hrvatsko fiskulturno društvo 
Građanski, a već godinu dana poslije opet 
po nalogu u Fiskulturno društvo Sloboda. 
U gradu je 1945. osnovana i nogometna 


sekcija pri Sportskom društvu željezničara 
Spartak, iz koje će poslije izrasti FK 
Spartak, klub koji gradske vlasti do danas 
privilegiraju. 

Prvo prvenstveno natjecanje u 
nogometu poslije rata počelo je u jesen 
1945. razigravanjem za osnivanje I. lige. 
Sloboda u skupini s klubovima iz 
Subotice, Sombora, Sente i Bačke Topole 
osvaja prvo mjesto, ali je odlukom poli- 
tičkih vlasti prvenstvo poništeno. U 
ponovljenom razigravanju u proljeće 
1946. mjesni rival Spartak bio je uspješni- 
Ji i tako stekao pravo razigravanja za I. 
ligu, nakon kojega je postao i prvoligaš. U 
proljetnom dijelu sezone 1948./49. 
gradske vlasti raspuštaju Slobodu. Manji 
je broj igrača prešao u mjesni Spartak, a 
ostali su otišli u druge gradske klubove, 
najviše u FK Bratstvo. 


Udruživanjem FK Bratstvo i FK 
Tekstilac 1950. osniva se Sportsko društ- 
vo Zvezda, kojemu pristupa većina igrača 
nekadašnje Slobode, pa se i navijači prik- 
lanjaju ovom klubu, koji se nastavlja na 
Bačkinu tradiciju. FK Zvezda 1969. i 
službeno mijenja ime u FK Bačka. Otad 
se Bačka stabilizirala uglavnom na 
vojvođanskoj razini, gdje se natječe s 
promjenljivim uspjehom. Na lokalnoj je 
razini bila uvijek u drugom planu, iza 
favoriziranog Spartaka. 


Od 1920-ih godina do danas Bačku 
karakterizira kontinuirani rad s mladima, 
zbog čega je u klubu niknuo velik broj 
dobrih igrača, od kojih su najbolji poslije 
odlazili u druge veće klubove, od 
lokalnog FK Spartak do više domaćih 
(Crvena Zvezda, Partizan, Rijeka, 
Mornar i dr.) i inozemnih klubova 
(Ferencvdros i dr.) Najistaknutiji su igrači 
u poslijeratnom razdoblju reprezentativci 
Tihomir Ognjanov-Bato, Ante Rudinski 1 
Josip Zemko. 


U najnovijem razdoblju klupske povi- 
jesti važno je spomenuti obilježavanje 70. 
i 100. obljetnice nastanka kluba i uspjeh u 
Kupu Jugoslavije. U sklopu obilježavanja 
70. obljetnice 1971. organiziran je i 
nogometni turnir na kojem su, uz Bačku, 

sudjelovali i budimpeštanski Ferencvdros, 
zagrebački Dinamo i sarajevski Željezničar. 
Tada je tiskana i prva monografija kluba. 
Najveći natjecateljski uspjeh u razdoblju 
nakon Drugoga svjetskog rata bio je plas- 
man u osminu finala Jugoslavenskoga 
kupa 1974., kad je protivnik Bačke bila u 
to doba najjača jugoslavenska momčad, 
splitski Hajduk. Na subotičkome Grad- 
skom stadionu 11. IX. 1974. pred 12.000 
gledatelja pobijedio je Hajduk s 2:0. Na 
turniru u povodu proslave 100. obljetnice 
postojanja kluba, osim Bačke, sudjelovali 
su FK Vojvodina (Novi Sad), FK Mladost 
(Apatin) i FK Hajduk (Kula). 

Tijekom 1990-ih godina utemeljen je 
Sportsko-poslovni centar Bačka u blizini 
igrališta. Od 2001. godine klub nosi ime 
Bačka 1901. 

Momčad Bačke 1939. 


2. Osim nogometnog kluba, u okviru 
društva djelovalo je i nekoliko drugih sek- 
cija, a najvažnije su od njih lakoatletska, 
ženska rukometna i košarkaška. 


Atletika. U prvim godinama atletikom 
su se bavili samo nogometaši. Prvo veliko 
natjecanje organizirano je 1902. na Paliću, 
a u njemu su sudjelovali i natjecatelji iz 
Pešte. Bačkini su natjecatelji u 10 prog- 
ramskih disciplina osvojili 6 prvih, 3 druga 
i 1 treće mjesto. Do izbijanja Prvoga svjet- 
skog rata atletičari su sudjelovali u više 
natjecanja, a među njima se osobito ističe 
državno prvenstvo Madžarske na Paliću 
1905. Bačka je tada sudjelovala s deset 
natjecatelja. Gyula Gruber bio je prvak u 
trčanju na 100 jardi, Andrija Kozla u 
bacanju kugle, a Stipan Mamužić drugi u 
skoku u vis. Nakon Prvoga svjetskog rata 

na cross-country prvenstvu Vojvodine u 
Bečkereku (danas Zrenjanin) 1925. osvo- 
jeno je prvo mjesto u ekipnoj i pojedi- 
načnoj konkurenciji. Nakon stagnacije 
1927.—30. deseci novih natjecatelja 
ponovno oživljavaju atletiku. No sekcija 
se ponovno počela osipati 1938. i mnogi 
su atletičari tada prešli u novoosnovani 
SLAK (Subotički lakoatletski klub). 


Poslije Drugoga svjetskog rata Jakov 
Kopilović, kao trener i natjecatelj, 1 
Ljudevit Vujković Lamić-Moco, kao pred- 
sjednik sekcije u okviru Fiskulturnog 
društva Sloboda, opet organiziraju atletski 
rad. Tijekom nekoliko godina na repub- 
ličkim i državnim prvenstvima osvojeno je 
više šampionskih titula, ekipnih i pojedi- 
načnih (Tomo Malagurski, Tereza 
Ivanković-Cuca), osobito u juniorskoj 
konkurenciji i u cross-coutryju, ali i među 
seniorima i u drugim atletskim disciplina- 
ma. Tereza Ivanković, Marija Skenderović 
i Milan Serec pozvani su 1948. u momčad 
državne reprezentacije radi sudjelovanja 
na Balkanskim igrama u Beogradu, ali je 
natjecanje otkazano zbog rezolucije 
Informbiroa. 


Rukomet. Početkom 1946. osnovana 
je sekcija za veliki rukomet u sklopu FD 
Sloboda. Inicijatori su bile dotadašnje 
igračice »hazene« (igre slične rukometu). 
U početku su se natjecale s mjesnim riva- 
lom Radničkim, zatim na nekoliko 
lokalnih turnira, a nekoliko je igračica nas- 
tupalo i za reprezentaciju Subotice na 
prvom prvenstvu Jugoslavije u velikom 
rukometu u Zagrebu 1948. 


Košarka. Sekcija je osnovana u pro- 
ljeće 1946. Ekipu su činili uglavnom 
učenici hrvatsko-srpske gimnazije, koji su 
već imali znanja i uvježbanosti. Najvažniji 
su uspjeh bile pobede u Zagrebu nad 
tadašnjim prvoligašima Mladost i Zagreb. 


Ostale sekcije (boksačka, šahovska, 
kuglaška i teniska) djelovale su s prom- 
jenljivim uspjehom na općinskim i 
područnim natjecanjima. Ukidanjem FD 
Slobode u proljeće 1949. prestao je rad 
svih njezinih sekcija. 

3. Budući je ponikla u Gatu, tradi- 
cionalno bunjevačkom dijelu Subotice, 
Bačka je od postanka imala izražen bunje- 
vački karakter, koji se osobito ogledao u 
članstvu i upravi. U vrijeme Kraljevine 
SHS, odnosno Jugoslavije, i na Bačkoj su 
se prelamale lokalne nacionalno-političke 
borbe: vlast je, zbog izrazito hrvatskih 
obilježja kluba, nastojala da ga oslabi i iza- 
zove razdore. Upravo je na Bačkinu igra- 
lištu 1936. održana središnja proslava 250. 
obljetnice doseljavanja Bunjevaca u 
ugarsko Podunavlje, a kulminacija 
nacionalnih osjećaja u Bačkoj bilo je njezi- 
no istupanje iz Srpske lige i priključenje 
Hrvatsko-slovenskoj ligi 1939. Hrvatski je 
karakter Bačka zadržala i tijekom Drugoga 
svjetskog rata te nakon njega, ali u nešto 
izmijenjenim okolnostima, uvjetovani- 
ma panmadžarskom, odnosno komunis- 
tičkom ideologijom. Proslava 70. obljetnice 
Bačke 1971. godine bila je i svojevrsna 
reafirmacija hrvatstva ovoga kluba, ali su 
se nakon sloma Hrvatskog proljeća nega- 
tivne političke posljedice još godinama 
osjećale te je nacionalna komponenta 
oslabjela. Od kraja 1980-ih Bačka gubi 
hrvatski karakter u cijelosti, a u velikoj 
mjeri i bunjevački. Vlasti su redovito 
favorizirale druge gradske klubove, koji su 
profesionalno suprotstavljani Bačkoj, a 
razlozi za to nisu bili samo sportski. Tek se 
posljednjih godina nastoje reafirmirati 
tradicionalne i nogometne i bunjevačke 
vrijednosti, koje su devastirane tijekom 
1990-ih godina. Položaj je Bačke u južnos- 
lavenskim, odnosno u srpskim okvirima u 
velikoj mjeri ovisio o snazi hrvatstva subo- 
tičkih Bunjevaca. 

Lit.: Mohdcs 6s Vidćke, Mohacs, 28. VII. i 18. VIII. 
1901.; Bdcskai Ellenor, Szabadka, 1901-04; 
Szabadkai Kozlony, Szabadka, 1901-08; Bdcsmegyei 
Naplo, Szabadka, 1905—18; Jugoszlav sportelet, 
Szabadka, 1920-39; J. Frank, Jugoslavenski 
sport—almanah sportskih klubova Jugoslavije, Novi 
Sad, 1928; A sport enciklopćdidja, Budapest, 1928; 
Subotički športski list, Subotica, 1935-39; Neven, 
Subotica, 1936; Klasje naših ravni, 4, Subotica, 
1936; I. Pluhar, Magyarorszdgi sportegyesiiletek 
tortćnete, Budapest, 1942; Prvi jugoslavenski 
almanah, Beograd, 1950; A. Zomborčević i dr., 
Bačka 1901-1971., Subotica, 1971; Enciklopedija 


jugoslavenskog nogometa, prir. M. Delić, Zagreb, 
[1974]; Enciklopedija fizičke kulture, 1, Zagreb, 


1975; Povijest sporta, 52, Zagreb, 1982; M. 
Brustulov i dr., Sport u Subotici 1944-1984 Sportelet 
Szabadkdn, Subotica, [1984]; K. Petkovics, Regi 
szabadkai jdtekok, Ujvidćk, 1985; Fudbalski klub 
Bačka 1901-1991, Subotica, 1991; Povijest športa, 
100, Zagreb, 1994; B. Mrkić, Počeci sporta na tlu 
Vojvodine, Novi Sad, 1996; N. Jocković, Sto godina 
fudbala u Srbiji, Beograd 1996; Žig, 56-62, Subotica, 
1996-97; Bacskai [sic!] Atletikai klub »Bacska« — 
Fudbalski klub »Bačka« 2001, Subotica, 2001; M. 
Čović, Priča o lopti, Zagreb, 2001. 


A. Zomborčević 


BAČKA, nogometni klub pri Hrvatskome 
prosvjetnom domu (HPD) u Somboru. 
Premda je utemeljen 1945. kao nogometna 
sekcija pri »fiskulturnom« odjelu HPD-a 
na čelu s učiteljem Franjom Pavletićem, 
već se iste godine na redovitoj skupštini 
Društva spominje djelovanje Nogometnog 
kluba Bačka. Klupske su mu boje bile 
crvena i bijela. 


Prvu je utakmicu klub odigrao nepu- 
nih mjesec dana nakon osnutka Društva: 
1. VII. 1945. u Monoštoru s izabranicima 
USAOV-a (Ujedinjenog saveza antifašis- 
tičke omladine Vojvodine). U početnom je 
razdoblju momčad igrala uglavnom pri- 
jateljske utakmice s ekipama nižeg ranga, 
sa sindikalnim ekipama te s momčadima iz 
okolnih mjesta. Bili su u njoj uglavnom 
učenici srednjih škola. Klub se natjecao u 
prvenstvu Somborskog okruga, koje je 
utemeljeno 1946. godine. Trener je kluba 
bio Matija Bogdan, vratar Ivan Bogišić, a 
najpoznatiji nogometaši bili su: Matija 
Karajkov, Franjo Hermann, Đula Parčetić, 
Nandor Eustahio, Stipan Eustahio, Stipan 
Gunić, Mijo Eustahio, Đusika Egard, 
Istvan Bala i Mesli Tordi. 


Zbog promjena u lokalnoj politici 
financiranja sporta, Općinski fiskulturni 
odbor Fiskulturnog saveza Vojvodine 
potkraj 1940-ih čini pritisak na Društvo da 
raspusti nogometnu momčad s obraz- 
loženjem da Odbor nema sredstava i da su 
klubovi osnovani pri kulturno-umjet- 
ničkim društvima nelegalni. Usprkos pro- 
tivljenju članova Društva i samoga kluba, 
u planu rada Društva za 1950. godinu NK 
Bačka više ne postoji. 

Izvor: Arhiv HKUD-a Vladimir Nazor, Sombor. 


BAČKA APOSTOLSKA ADMINISTRATURA 


Lit.: F. Matarić, Monografija Društva, Sombor, 1986; 
Miroljub, Sombor, 4/1999; Miroljub, Sombor, 
4/ 2003. 


J. Z. Pekanović i A. Zomborčević 


BAČKA APOSTOLSKA ADMINIS- 
TRATURA (/at. Administratura apostoli- 
ca Bačiensis), crkveno područje uteme- 
ljeno nakon Prvoga svjetskog rata na 
području Bačke koje je pripalo južnos- 
lavenskoj državi. Kako su nakon 1918. 
gotovo dvije trećine teritorija nekadašnje 
Kalačko-bačke nadbiskupije ušle u sastav 
Kraljevine Srba, Hrvata i Slovenaca, pre- 
kinuta je veza svećenika i vjernika iz tog 
dijela Bačke s nadbiskupom u Kalači te je 
Sveta Stolica 1923. uspostavila apostolsku 
administraturu. Za apostolskog admini- 
stratora imenovan je 28. II. 1923. Lajčo 
Budanović, župnik subotičke Župe svete 
Terezije, a 1. V. 1927. godine posvećen je 
za naslovnog biskupa cisamenskoga. 
Administratura je bila izravno podložena 
Svetoj Stolici, a njezinim je sjedištem 
postala Subotica. Ubrzo je u njoj oživio 
plodan vjernički život, a čuvajući tradiciju 
nekadašnje nadbiskupije, počela se razvi- 
jati posve neovisno od onog dijela nad- 
biskupije koji je ostao u Madžarskoj. 
Uspostavljen je zbor biskupskih savjetni- 
ka, a biskup Lajčo Budanović vodio je 
administraturu u skladu s najsuvremenijim 
pastoralom u katoličkom svijetu. Podig- 
nute su mnoge nove crkve, kupljene i ure- 
đene bogomolje, ustanovljene nove župe i 
vikarije, a neke su crkve proširene. Bis- 
kupija je postala sve plodnija duhovnim 
zvanjima, djelovale su u njoj mnogobrojne 
udruge vjernika, a nastale su i nove. Bis- 
kup Lajčo Budanović osnovao je dječačko 
sjemenište 1924., najprije u Baču, a 1937. 
u Subotici, pod imenom Paulinum. Slao je 
na studij najdarovitije svećenike kako bi se 
osposobili za nastavnike gimnazijskih 
predmeta. Proširio je i nekadašnji župni 
dom Župe svete Terezije u Subotici kako 
bi bolje odgovarao potrebama biskupskog 
doma. Mnogi su subotički svećenici bili na 
službi u biskupijama u kojima nije bilo 
dovoljno svećenika. Na poticaj Svete 
Stolice održana je 1936. Bačka biskupijska 

BAČKA APOSTOLSKA ADMINISTRATURA 


sinoda, čiji je plod Bački zakonik — crkveni 
kodeks Apostolske administrature. Na 
temelju konkordata između Kraljevine 
Jugoslavije i Svete Stolice Bačka je apos- 
tolska administratura trebala postati 
samostalnom i neovisnom biskupijom. No 
kako beogradske vlasti konkordat na kraju 
nisu potpisale, pravno je i dalje ostala dio 
Kalačko-bačke nadbiskupije. 


S ulaskom madžarske vojske u Bačku 
1941. apostolska je administratura ponov- 
no postala dijelom nekadašnje nadbiskupi- 
je, ali kao poseban teritorij. Dekretom 
budimpeštanskoga apostolskog nuncija 1. 
VI. 1941. mons. Lajčo Budanović ovlasti 
je apostolskog administratora predao 
kalačkom nadbiskupu Gyuli Zichyju. 
Nakon nadbiskupove smrti apostolski je 
administrator postao pomoćni biskup 
Gy6z6 Horvath. Kalački nadbiskupi Gyula 
Glattfelder i Jozsef Grosz za današnju su 
subotičku biskupiju postavili posebnoga 
nadbiskupskog povjerenika dr. Jozsefa 
ljjasa (Ikotića), koji je imao sjedište u 
Subotici. 

Nakon što je 1944. obnovljena trianon- 
ska granica, dekretom od 20. XII. 1944. 
kalački je nadbiskup privremeno dokinuo 
službu nadbiskupskog povjerenika te 
mons. Lajču Budanovića imenovao gene- 
ralnim vikarom za dio nadbiskupije kojim 
se upravljalo kao apostolskom adminis- 
traturom. Dekretom Apostolske nuncija- 
ture u Beogradu od 13. VI. 1946. Subotica 
je opet postala sjedištem Bačke apostolske 
administrature, a biskup Budanović dobio 
je sva prava, ovlasti i dužnosti rezidenci- 
jalnog biskupa. No već su počela deset- 
ljeća okrutnih progona. Mnogo je svećeni- 
ka bilo u tamnicama, na prisilnom radu, a 
bilo je i svećenika koji su nakon okrutnog 
mučenja ubijeni na očigled svojih vjerni- 
ka. Najveći je dio vjernika, redovnica i 
svećenika njemačke narodnosti, nakon 
odvođenja u logore i na prisilni rad, prog- 
nan iz Jugoslavije. Zbog novonastalih pri- 
lika i nove državne granice biskupiju su 
napustili ili su se službom našli izvan 
područja administrature i neki svećenici. 
Broj svećenika, redovnica i vjernika 
drastično je opao. Apostolski administrator 

mons. Lajčo Budanović i sam je doživio 
fizičko zlostavljanje u Somboru, a stajao je 
na čelu Bačke apostolske administrature 
sve do svoje smrti 16. III. 1958. 


Drugi je apostolski administrator bio 
mons. Matija Zvekanović, koji je 13. XI. 
1955. imenovan, a 25. II. 1956. u Subotici 
posvećen za naslovnog burcenskog bisku- 
pa. Nakon smrti svojeg prethodnika 16. 
III. 1958. imenovan je bačkim apostolskim 
administratorom. Premda je biskup 
Zvekanović na čelu biskupije stajao u 
teškim vremenima, podigao je novo 
dječačko sjemenište i svećenički dom. 
Osnivao je nove župe i blagoslivljao nove 
crkve. Administratura se opet počela razvi- 
jati i napredovati. Nastojanjem biskupa 
Matije Zvekanovića Bačka je apostolska 
administratura bulom Praeclarissima 
Pauli, koju je izdao papa Pavao VI. 25. I. 
1968., prerasla u samostalnu biskupiju pod 
imenom Subotička biskupija, a mons. 
Zvekanović 8. II. 1968. imenovan je prvim 
subotičkim biskupom. 


Na teritoriju Bačke apostolske adminis- 
trature 1937. živjelo je 480.568 katolika. 
Prema podacima s popisa iz 1931., na 
području je administrature bilo 194.483 
pravoslavna vjernika, 95.555 protestanata, 
13.562 Židova i 6187 pripadnika ostalih 
vjerskih zajednica. U župama administra- 
ture propovijedalo se madžarski, hrvatski i 
njemački, a u župi u Selenči i slovački. 
Godine 1941. administratura je imala 
459.610 vjernika, a na teritoriju koji je 
zauzimala živjelo je 196.103 vjernika 
Srpske pravoslavne crkve, 95.792 protes- 
tanta, 18.610 ostalih kršćana, 969 musli- 
mana, 13.812 ostalih. Administratura je 
imala 219 svećenika, 25 bogoslova i 98 
sjemeništaraca. Shematizam iz 1961. go- 
vori o 388.702 katolika i 98 svećenika. 
Pokazuje to da je više od 70.000 vjernika 
njemačke narodnosti zajedno sa svojim 
svećenicima protjerano iz biskupije. 
Shematizam Subotičke biskupije iz 1991. 
spominje 363.920 vjernika i 103 svećeni- 
ka. Danas Subotička biskupija ima još 
manje vjernika jer su se zbog rata u 
Hrvatskoj i Bosni i Hercegovini iselili 


deseci tisuća osoba. Umanjenju broja 
vjernika pridonosi i stalno opadanje priras- 
ta stanovništva. 

Lit.: K. Draganović, Opći šematizam Katoličke crkve 
u Jugoslaviji, Sarajevo, 1939; Schematismus cleri 
Administaturae Apostolicae Bachiensis ad annum 
Christi 1941, Subotica, 1941; Schematismus cleri 
Apostolicae Bačiensis administraturae (ABA) ad 
annum Christi 1961, Subotica, 1961; M. Zvekanović, 
Schematismus primus Dioecesis Suboticanae ad 
annum Domini 1968 qui est annus fundationis 
Dioecesis, Subotica, 1968; S. Kos, Pravni doprinos 
Lajče Budanovića uređenju Apostolske administra- 
ture, Subotička Danica : kalendar za 1986., Subotica, 
1985; Schematismus Dioecesis Suboticanae ad 
annum Domini 1991, Subotica 1991. 


S. Beretić 


BAČKA FILATELIJA, filatelistički 
časopis iz 1921. godine. Izdavalo ga je 
Filatelističko društvo Bačka, osnovano 8. 
X. 1920. u Subotici, koje je isprva (od 16. 
X.) bilo jedanaesta podružnica Hrvatskoga 
filatelističkog društva u Zagrebu, nakon 
Sarajeva, Tuzle, Zemuna, Osijeka, Broda 
na Savi, Siska, Mostara, Ljubljane i 
Karlovca. Osamostalilo se nakon što je 
Ministarstvo unutarnjih poslova 
Kraljevine SHS 9. IV. 1921. odobrilo 
Pravila Društva. Ubrzo nakon toga 
Filatelističko društvo Bačka u svibnju 
1921. izdaje prvi broj svojeg časopisa 
Bačka filatelija. Izašla su samo dva broja, 
ali nijedan nije sačuvan. 


Lit.: Bdcsmegyei Naplo, Szabadka, 26. I. 1936. 


Lj. Vujković Lamić 


BAČKA GALERIJA, izložbena zbirka 
umjetnina otvorena 2. V. 1949. u namjen- 
skoj zgradi doma uglednog kolekcionara 
dr. Jovana Milekića (1899.—1978.) 
nasuprot ulazu u Zoološki vrt na Paliću. 
Izložena zbirka bila je dio Bačkog muzeja, 
koji je Milekić 1926. otvorio u palači 
Manojlović na korzu u Subotici. Bogata je 
umjetnička kolekcija, uz djela važnijih 
srpskih kipara i slikara, sadržavala i 
radove Jelene Čović, Stipana Kopilovića, 
Angeline Mačković i Luke Đelmiša te 
drugih umjetnika iz Bačke. Bački muzej i 
Bačka galerija bile su prve institucije koje 
su otkupljivale djela umjetnika bunjevač- 
kih Hrvata iz Subotice. Galerija na Paliću 


BAČKA HRVATSKA 


bila je otvorena svega nekoliko godina, 
zatim je zbog neadekvatnih uvjeta 
prezentacije zatvorena. Godine 1999. 
ostavštinu je preuzela Galerija Matice 
srpske u Novom Sadu. Dio umjetničke 
zbirke (npr. nekoliko kapitalnih djela 
Stipana Kopilovića) nalazi se u Gradskom 
muzeju u Subotici. 

Lit.: B. Duranci, Bačka galerija dr. Jovana Milekića 
[feljton], Subotičke novine, 14. V. — 16. VII. 1995; S. 


Stojanović, »Galeriju je trebalo sačuvati«, Rukovet, 
1-2/1991, Subotica. 


B. Duranci 


BAČKA HRVATSKA, neformalni naziv 
za područja Bačke naseljena u znatnijoj 
mjeri hrvatskim stanovništvom. Prvi se put 
javlja 1938. godine, a označava područje 
šest sjevernobačkih kotara (okruga) koji su 
se nalazili u sklopu tadašnje Vojvodine. 
Naziv su navedene godine u javnosti pro- 
movirali članovi Društva bačkih Hrvata iz 
Zagreba, na čijem se čelu nalazio šokački 
Hrvat podrijetlom iz Bukina (danas 
Mladenovo) dr. Josip Andrić. U spomenu- 
tim su kotarima Hrvati (Bunjevci i Šokci) 
činili gotovo 90% slavenskog stanovništ- 
va. Naziv je postao posebno aktualan 
nakon što je sklopljen sporazum između 
monarhističkih vlasti i HSS-a oko stvara- 
nja Banovine Hrvatske te se upravo u raz- 
doblju od 1939. do 1941. u sjevernoj 
Bačkoj i Baranji intenzivno vode razgo- 
vori oko priključenja Baranje i tih šest 
kotara Banovini Hrvatskoj, dok je ostatak 
Bačke trebao pripasti Banovini Srbiji. 
Ideju stvaranja Bačke Hrvatske sa 
središtem u Subotici u to vrijeme podupiru 
narodni zastupnik i kraljevski senator 
Josip Đido Vuković, svećenik Blaško 
Rajić te, uz već spomenutog dr. Josipa 
Andrića, bunjevački sveučilištarci iz 
Zagreba, svećenik i pjesnik Aleksa Kokić 
te književnik Marko Cović. Nakon sloma 
Kraljevine Jugoslavije navedena ideja nes- 
taje s bačke političke scene jer su 
madžarske vlasti u razdoblju od 1941. do 
1944. godine u Bačkoj uspostavile predtri- 
anonsku granicu i pripojile je svojoj 
državi, iako je sam naziv i tijekom rata 
rabljen u zagrebačkom Društvu bačkih 
Hrvata. 

BAČKA HRVATSKA 


Nakon Drugoga svjetskog rata komu- 
nističke su vlasti, na čelu s Milovanom 
Đilasom, pri razgraničenju između repub- 
lika Srbije i Hrvatske stvorile Autonomnu 
Pokrajinu Vojvodinu, u kojoj su se našli i 
navedeni sjevernobački kotari. U njima je 
nakon protjerivanja njemačkog stanovništ- 
va etnička struktura međutim bila bitno 
promijenjena. Od suvremenika naziv 
Bačka Hrvatska rabi osobito često Ante 
Sekulić, koji ga je i oživio početkom 1990-ih 
godina, iako je pojam, u uvjetima raspada 
jugoslavenske federacije, dobio nešto 
drukčiju konotaciju: podsjećanje na posto- 
janje autohtone hrvatske manjine u ovom 
dijelu Vojvodine, odnosno Srbije. 

Lit.: J. Andrić, Slavlje Bačke Hrvatske u Zagrebu, 
Subotičke novine, 19, Subotica, 1940; M. Cović, 
Bačka Hrvatska, Subotičke novine, 51, Subotica, 


1940 (prilog Kultura); A. Sekulić, Bački Hrvati, 
Zagreb, 1991. 


K. Bušić 


BAČKA NAHIJA, osmansko-tursko 
vojno-upravno područje, jedna od prvotnih 
sedam nahija Segedinskog sandžaka. 
Obuhvaćala je sedamdesetak sela, a prvi se 
put spominje u turskim defterima (popisi- 
ma) iz 1560-ih godina. Ondje je navedeno 
da Bačkoj nahiji pripadaju i mjesta Bač, 
Bukin te Sonta (Gornja i Donja). 

Kao i u drugim krajevima Panonske 
nizine kojima su zavladali Turci, 
madžarsko se stanovništvo uglavnom 
povuklo u sjevernija, neokupirana područ- 
ja, ana njihovo je mjesto dolazilo hrvatsko 
i srpsko stanovništvo iz Bosne, 
Hercegovine, Dalmacije i Slavonije. Tako 
je slavensko (hrvatsko i srpsko) pučanstvo, 
koje je bježalo od Turaka ili je pak dolazi- 
lo zajedno s njima radi ekonomskog isko- 
rištavanja zemljišta, dospjelo i u okolicu 
Baje. Srpsko se stanovništvo naseljavalo 
još i kao najamna turska vojska (mar- 
tolozi). U seobama bunjevačkog i 
šokačkog puka veliku su ulogu imali 
bosanski franjevci, koji su vodili i 
duhovnu skrb nad katolicima tijekom 
turske vladavine Bačkom. Kršćani su 
uglavnom živjeli kao poljodjelci i stočari, 
a muslimansko stanovništvo u varošima. 

Fra Marin Ibrišimović, beogradski biskup, 
krizmao je 1649. vjernike u Baču i Bukinu 
tijekom obilaska južne Ugarske. 


Bačka je nahija prestala postojati s 
povlačenjem Turaka iz Bačke tijekom 
Velikoga bečkog rata (1683.—99.). 

Lit.: I. Istvan, Gy. Dudas, A XVIII. szazad tčrtenete, 
u: Bdcs-Bodrogh vdrmegye egyetemes monografidja, 
1, Zombor, 1896; B. Unyi, Sokacok-Bunyevdcok es a 
bosnydk ferencesek tortenete, Budapest, [1947]; 
Historija naroda Jugoslavije, Il, Zagreb, 1959; O. 
Zirojević, Upravna podela današnje Vojvodine i 


Slavonije u vreme Turaka, Zbornik za istoriju, sv. 1, 
Novi Sad, 1970. 


S. Bačić 
BAČKA TOPOLA —> Topola 


BAČKA ŽUPANIJA, jedna od triju 
županija (uz Bodrošku i Csongradsku) 
koje su isprva obuhvaćale teritorij Bačke. 
Ustrojena je još za prvoga madžarskog 
kralja Stjepana I., a prvi joj je poznati veli- 
ki župan bio Vid (1055.—74.). Sve do pada 
pod tursku vlast županijsko je sjedište bila 
tvrđava Bač, po kojoj su cijela županija 1 
područje dobili i ime. Povijest Bačke 
županije usko je povezana s poviješću 
Bačke, poslije Kalačko-bačke nadbiskupi- 
je. Županija i cijelo područje pod tursku su 
vlast potpali 1541. 

S prestankom turske vladavine 
madžarsko je plemstvo počelo obnavljati 
županijski život te su potkraj XVII. st. u 
Bačkoj, izuzimljući teritorij koji je postao 
dijelom Vojne granice, ponovno uteme- 
ljene Bačka (1698.) i Bodroška županija. 
No između dviju županija često su izbijali 
sukobi jer se nisu točno znale prijašnje 
granice Bodroške županije. Ustanak 
Ferenca Rakoczija (1703.—11.) to je 
područje ponovno učinio nestabilnim te ni 
nova vlast nije funkcionirala. Nakon 
ustanka obje su županije rekonstituirane 
(Bačka županija 1712.), ali su sukobi 
između njih nastavljeni. Sjedište nove 
Bačke županije nije bilo točno određeno, a 
županijske su skupštine najčešće 
održavane u Baji i Somboru. Sve do 1775. 
veliki su župani Bačke županije bili kalač- 
ki nadbiskupi. 


som&0oR LI 
soDRošKa 


župan: 


BAČKI BUNJEVCI 


Bačka županija u doba Arpadovaca 


Dok se Bačka županija, s teritorijem 
uvećanim za neka područja koja su prije 
pripadala Bodroškoj i Csongradskoj 
županiji, organizacijski učvršćivala, 
bodroški su župani vodili borbu za stvarno 
oživljavanje svoje županije, ali bez uspje- 
ha. Radi konačnog prekida teritorijalnog 
spora dviju županija 1729. određeno je nji- 
hovo spajanje u jednu županiju. Cijeli pro- 
ces uspostave nove Bačko-bodroške 
županije završen je 1802. 

Lit.: B4cs-Bodrogh vdrmegye egyetemes monografid- 
ja, I-Il, Zombor, 1896. 
S. Bačić 


BAČKI ALJMAŠ > Aljmaš 
BAČKI BREG (BRIJEG) > Bereg 


BAČKI BUNJEVCI, 1. dio hrvatske 
subetničke skupine Bunjevaca koji nase- 
ljava sjevernu Bačku. Dio je Bunjevaca 
tijekom XVI. i XVII. st. s prostora 
Dalmacije, Hercegovine i Bosne naselio 
područja oko Subotice, Sombora, Baje i 
Segedina te nekoliko manjih mjesta 
uglavnom uzvodno uz Dunav. Iako 
Bunjevci danas žive i u dijelovima 
Hrvatske (srednja i sjeverna Dalmacija, 
Kvarnersko primorje s Podgorjem, Lika i 
Gorski kotar) te u Hercegovini, a do prije 


desetak godina živjeli su i u Bosni, bačka 
je skupina iz okolice Subotice, Sombora i 
Baje, odnosno njezin dio koji se uspio 
nacionalno održati, najpoznatija jer je 
zbog spleta povijesnih okolnosti zadržala 
svoje subetničko ime, često čak i kao pri- 
marno. Zbog toga se danas, kad se 
spomenu Bunjevci, najčešće misli na 
bačke Bunjevce. 

2. naziv koji je tijekom 1990-ih godina 
često rabljen u kulturnim i političkim pro- 
jektima podupiranima od beogradskih 
vlasti i prorežimskih institucija (npr. M. 
Peić i G. Bačlija, Rečnik bačkih 
Bunjevaca, Novi Sad-Subotica, 1990; M. 
Peić i G. Bačlija, Imenoslov bačkih 
Bunjevaca, Novi Sad-Subotica, 1994; 
započet projekt Leksikona bačkih 
Bunjevaca) radi poticanja samosvojnosti 
Bunjevaca i njihova odvajanja od pripad- 
nosti hrvatskom narodu. Njegovom 
uporabom nastojali su se potisnuti nazivi 
bunjevački Hrvati, Hrvati-Bunjevci, bački 
Hrvati i sl. Protagonisti tih projekata 
napustili su naziv bački Bunjevci te se 
danas koriste samo terminom Bunjevci. 
Lit.: M. Peić i G. Bačlija, Rečnik bačkih Bunjevaca, 
Novi Sad-Subotica, 1990; A. Sekulić, Bački Hrvati, 


Zagreb, 1991; M. Peić i G. Bačlija, Imenoslov bačkih 
Bunjevaca, Novi Sad-Subotica, 1994. 


S. Bačić 

BAČKI HRVATI 


BAČKI HRVATI, skupni naziv za 
Bunjevce i Šokce u Bačkoj. Javlja se 
potkraj 1930-ih godina kao naziv 
usporedan nazivu Bačka Hrvatska i prati 
njegovu sudbinu do kraja Drugoga svjet- 
skog rata. U novije ga doba najviše 
promiče Ante Sekulić, ali s nešto izmije- 
njenim značenjem, jer se više ne vezuje uz 
izvorni pojam Bačke Hrvatske, već 
označava autohtono hrvatsko stanovništvo 
u cijeloj Bačkoj. No naziv ipak nije uhva- 
tio dublje korijene u literaturi, osobito ne u 
javnom životu, a sam se Sekulić koristi 1 
širim pojmovima podunavski Hrvati i 
Hrvati u ugarskom Podunavlju, koji su, sa 
svoje strane, uglavnom ostali u literarnoj, 
stručnoj i znanstvenoj uporabi. Najšira 
pučka terminološka identifikacija ostala je 
vezana za pojmove Bunjevci, Šokci i 
Hrvati te njihove izvedenice, npr. bunje- 
vački i šokački Hrvati, Hrvati-Bunjevci, 
Šokci-Hrvati. U oporbi spram naziva 
Bački Hrvati neki autori koji Bunjevcima 
osporavaju hrvatsku pripadnost od počeka 
devedesetih godina rabe pojam bački 
Bunjevci, kojemu se nastoji dati šira etnič- 
ka, pa i nacionalna komponenta. 

Lit.: A. Sekulić, Bački Hrvati, Zagreb, 1991. 


S. Bačić 
BAČKI MONOŠTOR —> Monoštor 


BAČKI ZAKONIK (Codex bačiensis), 
zbornik crkvenog prava Bačke apostolske 
administrature, poslije Subotičke biskupi- 
je, donesen na sinodi 30. VI. 1936. 


Kao što se povremeno mijenja zakonik 
opće Crkve, tako se i običaji i zakoni 
mjesne Crkve prilagođavaju vremenu i 
prilikama. Konzistorijalna kongregacija u 
Rimu naložila je Ordinariju 1935. da 
sazove sinodu. Sinodskim se naime zako- 
nima ono što je u biskupiji zastarjelo 1 
iskvareno obnavlja u prijašnjem obliku, a 
novo se, što zahtijevaju izmijenjene pri- 
like, brižljivo potvrđuje. Zakonik kanon- 
skog prava iz 1917. određivao je da se 
barem svakih 20 godina održi sabor 
crkvene pokrajine (metropolitanski). Tako 
je 1926. godine održana metropolitanska 

sinoda u Kalači. Kako su kontakti s 
kalačkim nadbiskupom bili otežani, valja- 
lo je sačiniti biskupijski zakonik. Tako je 
administrator Bačke apostolske adminis- 
trature biskup Lajčo Budanović 12. XI. 
1935. sazvao biskupijsku sinodu za 30. VI. 
1936. Svemu tomu prethodio je zahtjevan 
osmogodišnji rad biskupijskih savjetnika 1 
pravnih stručnjaka. Tijek rada praćen je u 
službenom glasilu administrature. 


< >, 


| CODEX 
STATUTORUM SYNODI PRIMAE 


BAČIENSIS 


COMPLECTENS SLATUTA 
IN PLENARI SESSIONE SYNODALI DIE 30, JUNIL A. 1936, SUBOTICAL 
DISCUSSA 
ET 


AUCTORITATE ORDINARIIH PROMULGATA 


SUBOTICA E 
MCMXXXVII. 


aa SK 2 


Bački zakonik, Subotica, 1937. 


Kao plod višegodišnjeg rada, 30. VI. 
1936. potpisao je Lajčo Budanović Bački 
zakonik kao zbornik propisa važnih za 
život Bačke apostolske administrature. 
Zakonik je napisan na latinskome, a sasto- 
ji se od pet knjiga: Opće odredbe, O 
osobama, O stvarima, O postupcima i O 
prijestupima i kaznama. Neki dijelovi 
izvornika Bačkog zakonika odmah su 
objavljeni i na hrvatskome. Mnoge su nje- 
gove odredbe, ako ih nije dokinuo nov 
Zakonik kanonskog prava iz 1983. ili 
biskupova odredba, još na snazi. 


Bački zakonik i danas uživa velik 
ugled u očima pravnih stručnjaka i 
svećenika Subotičke biskupije, zbog svoje 
preglednosti i napose zbog toga što je 
desetljećima bio norma života u današnjoj 


Subotičkoj biskupiji. Kad je 1990. biskup 
dr. Ivan Pćnzes najavio novu biskupijsku 
sinodu Subotičke biskupije, odlučio je pre- 
vesti Bački zakonik na hrvatski i madžars- 
ki jezik kako bi se sačuvala tradicija i 
posebnosti biskupije, ali i da mlađim 
svećenicima i laicima bude pristupačniji. 
Hrvatski prijevod Bačkog zakonika 
objavljen je u Subotici 1997., a madžarski 
2001. godine. 


Lit: Codex Bačiensis, Subotica, 1937; S. Kos, Pravni 
doprinos Lajče Budanovića uređenju Apostolske 
administrature, Subotička Danica : kalendar za 
1986., Subotica, 1985; Bački zakonik iz 1936. godine, 
Subotica, 1997; Bdcskai Torvenykonyv 1936-bdl, 
Szabadka, 2001. 

S. Beretić 


BAČKO-BARANJSKO SLAVENSKO 
KULTURNO UDRUŽENJE, udruga 
osnovana u Mohaču 2. IV. 1945. radi zas- 
tupanja nacionalnih prava i interesa Hrvata 
u Bačkoj i Baranji. Jedan od glavnih orga- 
nizatora udruge bio je odvjetnik dr. Martin 
Laslović. Na njegov je poticaj još iste 
godine 28. X., također u Mohaču, održana 
Zemaljska konferencija Hrvata i Srba u 
Madžarskoj. Nakon toga ta se organizacija 
priključila Antifašističkom frontu Slavena. 
Lit.: Lj. Lastić, Demokratski savez Južnih Slovena u 
Madžarskoj u periodu od oslobođenja do godine 
preokreta (1945—1948), u: Iz naše prošlosti, 2. sv., 
Budimpešta, 1980; M. Mandić, Povijest bunjevačkih 
Hrvata u Madžarskoj, Kecskemet, 1989. 


M. Mandić 


BAČKO-BODROŠKA ŽUPANIJA 
(madž. Bacs Bodrog megye), županija u 
Donjoj Ugarskoj nastala 1729. spajanjem 
Bačke i Bodroške županije. Kako spajanje 
nije provedeno dosljedno, konačno je 
ujedinjenje postignuto tek 1802. Sjedište 
je županije bio Sombor, a zgradu u kojoj je 
nekad bila županijska uprava Somborci do 
danas zovu »županijom«. Bačko-bodroška 
županija obuhvaćala je cjelokupan teritorij 
Bačke između Dunava i Tise sa sjevernim 
granicama iznad Baje, Jankovca, Subotice 
i Martonoša. Sve do 1775. kalački su nad- 
biskupi bili istodobno i veliki župani. 
Bačko-bodroška županija kratkotrajno je 
prestala postojati za Josipa II. (1785.—90.) 


BAČKO-BODROŠKA ŽUPANIJA 


i za Vojvodstva Srbije i Tamiškog Banata 
(1849.—60.), kad je županijski sistem bio 
stavljen izvan snage. Nakon raspada 
Austro-Ugarske poslije Prvoga svjetskog 
rata veći je dio županije pripao Kraljevini 
SHS, a manji sjeverozapadni dio, tzv. 
Bajski trokut, ostao je u Madžarskoj. 


Mnogi bački Bunjevci zauzimali su 
važna mjesta u županijskoj upravi, osobito 
od polovice XVIII. st. pa do 1848.—49. 
Najvažniji su dužnosnici bili: Fabijan 
Vojnić (drugi podžupan 1801.—19., veliki 
župan 1819.—22.), Josip Rudić Aljmaški 
(drugi podžupan 1833.—37., županski nam- 
jesnik 1837.—48., veliki župan 1861. i 
1865.—67.) i barun dr. Stipan Vojnić 
Bajšanski (veliki župan 1895.-1901.). 
Različite županijske dužnosti obnašali su 
poglavito članovi plemićkih porodica 
Adamović (Mijo, glavni odvjetnik 1759.—65., 
1773.—77., 1781.—85.), Antunović (Albe, 
glavni odvjetnik 1810.—19., drugi podžupan 
1825.—30., prvi podžupan 1830.—32.), 
Knezi (Antun, drugi podžupan 1841.—45., 
prvi podžupan 1845.—49.), Latinović 
(Petar, drugi podžupan 1748.—59., prvi 
podžupan 1759.—73.; Tadej, glavni kotarski 
načelnik 1781.—85., drugi podžupan 
1797.—1801.; Beno, glavni bilježnik 
1825.—38..; Karlo, bilježnik 1838.—42., 
drugi podžupan 1842.—48.; Moric, prvi 
podžupan 1863.—67.), Piuković (Antun, 
drugi podžupan 1777.—85., 1786.—89., 
1790.—91.; Mijo, odvjetnik 1842.—45.; 
Ago, bilježnik 1845.—48., drugi podžupan 
1848.—49., podžupan za upravu 1849.—61.), 
Rudić (Mate, glavni kotarski načelnik 
1781.—85.; Dančo, drugi podžupan 
1838.—41., kad je postao kraljevski sudski 
prisjednik u Pešti), Sučić (Andrija, 
bilježnik 1772.—73.; Josip, odvjetnik 
1801.—10., drugi podžupan 1819.—23., prvi 
podžupan 1825.—30., kad je postao sudac 
Kraljevskoga sudbenog stola; Karlo, 
glavni odvjetnik 1832.—42., kad je postao 
sudac Kraljevskoga sudbenog stola) i 
Vojnić (Antun Pačirski, drugi podžupan 
1830.—32.). 

Lit.: B4cs-Bodrogh vdrmegye egyetemes monografid- 
ja, I-Il, Zombor, 1896. 
S. Bačić 

BACS - BODROG VARMEGYE 

BACS - BODROG VARMEGYE 

BAČKO - KIŠKUNSKA ŽUPANIJA 


Bačko-kiškunska županija 


BAČKO-KIŠKUNSKA ŽUPANIJA 
(madž. Bacs-Kiskun megye), administra- 
tivna regija u današnjoj južnoj Madžar- 
skoj. Obuhvaća znatan dio prostora između 
Dunava i Tise te sjeverni dio Bačke; 
površina 8363 km?, broj stanovnika 
567.000 (1990.), administrativno središte 
grad Kecskemćt. Prvi element složenog 
naziva ove županije dolazi od starodrevno- 
ga grada Bača, nekadašnjega županijskog 
središta, a drugi dio od Male Kumanije 
(Kiskunsag), područja naseljenoga 
Kumanima (Kunok), madžariziranim na- 
rodom koji je Madžarima i inače bio etnič- 
ki srodan. Vodeća je grana gospodarstva u 
županiji ratarstvo, s najvećom zastup- 
ljenošću voćnjaka u cijeloj Madžarskoj. 
Za županiju su osobito karakteristični 

gradovi i sela s prostranim zemljištem 
(hatarom) te mnogobrojnim salašima 
(stanovima). Nastala je nakon Drugoga 
svjetskog rata (1946.) spajanjem južnog 
dijela bivše Peštansko-piliško-šoltsko- 
kiškunske i sjevernog dijela bivše Bačko- 
bodroške županije. Od gradova se izdvaja 
Kalača (madž. Kalocsa), središte biskupije 
s bogoslovijom, na kojoj je školovano i 
mnogo hrvatskih svećenika, među njima i 
glasoviti rodoljubi, književnici i kulturni 
djelatnici. 

U južnom dijelu županije prostire se 
sjeverni dio Bačke sa središtem u gradu 
Baji. Ondje se nalaze mnoga naselja u 
kojima obitavaju i Hrvati, i to Bunjevci 
(Aljmaš, Baja s predgrađem Fancagom, 
Baškut, Bikić, Čavolj, Čikerija, Đurić, 


Gara, Kaćmar, Kelebija, Matević, 
Sentivan, Tompa), Raci (Baćino, Dušnok) 
i Šokci (Santovo). Hrvata je u tom dijelu 
Bačke u prošlosti bilo i u Dautovu 
(Davod), Barački (Nagybaracska), Monoš- 
toru (Batmonostor), Panduru (Pandur), 
Kakonju (K4kony), Čanadu (Ersekc- 
san4d), Čikuzdi (Siik&sd), Ajošu (Haj6s), 
Dudvaru (Nemesnadudvar), Jankovcu 
(Janoshalma), Milkutu (Melykut), Boršotu 
(Bacsborsod), Kunbaji (Kunbaja). Godine 
1904., prema nalogu ugarskih vlasti, 
slavenska su imena nekih bačkih naselja 
promijenjena. Trianonskim mirovnim spo- 
razumom u lipnju 1920. bački su Hrvati 
podijeljeni državnom granicom između 
Madžarske i Kraljevine Srba, Hrvata i 
Slovenaca. Zbog sustavne madžarizacije, 
koju su u prošlosti provodile i država i 
Crkva, te zbog posvemašnjeg odnarođi- 
vanja, broj je Hrvata u madžarskom dijelu 
Bačke u naglu opadanju. 


Danas je Bačka jedna od šest regija 
Hrvatske državne samouprave i Saveza 
Hrvata u Madžarskoj. U svim bačkim 
naseljima u kojima žive Hrvati djeluje 1 
manjinska hrvatska samouprava. 

Lit.: Pesti Hirlap Konyvtdra — Lexikon, Budapest, 
1930; A. Sekulić: Narodni život i običaji bačkih 
Bunjevaca, Zagreb, 1986; Uj magyar lexikon, 
Budapest, 1995. 

Ž. Mandić 


BAČKO KLASJE, vjersko-informativni 
list. Nastao je iz župnog lista Horizonti 
(Bačka Palanka) nakon što su u kolovozu 
1978. u prostorijama župnog ureda Župe 
Isusova uskrsnuća u Subotici hrvatski 
svećenici Subotičke biskupije izabrali 
Lazara Ivana Krmpotića da preuzme izda- 
vanje vjersko-informativnog lista, koji su 
nazvali Bačko klasje. Prvi je broj lista iza- 
šao na Sve svete 1978. Isprva su članovi 
uredničkog vijeća bili samo svećenici, ali 
su se poslije u nj uključili i svjetovni 
katolički intelektualci, uglavnom umirov- 
ljeni. Iako je nominalno bio dvomjesečnik, 
list je u stvarnosti izlazio povremeno na 
12—48 stranica, ovisno o prikupljenome 
materijalu. Objavljivao je vijesti iz župa 
Subotičke biskupije, napise o kulturnoj 


BAČKO KLASJE 


baštini bunjevačkih i šokačkih Hrvata te 
papine poruke. List nije imao osiguranih 
sredstava ni vlastit prostor, a rad je surad- 
nika na dobrovoljnoj osnovi bio orga- 
niziran po župnim dvorovima i privatnim 
kućama. Nakladnik je bio Dekanatski 
ured u Baču, a od 1991. Institut Ivan 
Antunović iz Subotice. List je bio uređi- 
van, umnažan i raspačavan u Subotici, a 
glavni urednik Lazar Ivan Krmpotić bio je 
župnik najprije u Bačkoj Palanci, poslije u 
Đurđinu. Posljednji, 78. broj izašao je 
potkraj 1993. 


s 


# Daovo WLas3e 


VJERSKO-INFORMATIVNI LIST 


God. XVI br, 39. 100din 25. XII 1986. 


Bačko klasje, Bačka Palanka, 25. XII. 1986. 


Važnost Bačkog klasja ne iscrpljuje se 
u tome što je gotovo tijekom sveg vreme- 
na svojeg izlaženja bio jedini list na 
hrvatskom jeziku u Bačkoj — aktivnosti na 
očuvanju hrvatske narodne svijesti koje su 
oko njega niknule bile su znatno šire. Tako 
je krug suradnika oko Bačkog klasja 
pokrenuo manifestaciju Kokićevi dani 
1980., poslije preimenovanu u Dane kruha 
i riječi, te obilježavao obljetnice rođenja i 
smrti Blaška Rajića 1981., biskupa Lajče 
Budanovića 1983., Alekse Kokića 1990., 
sv. Metoda 1985., Ante Jakšića 1982. i 
1987., biskupa Ivana Antunovića 1988., 


33 


BAČKO KLASJE 


sluge Božjega Gerarda Tome Stantića 
1985., s. Leopoldine Čović 1986., Albe 
Vidakovića 1989., fra Radoslava Kujun- 
džića 1989., Ante Miroljuba Evetovića 
1991., Ive Prćića 1994., dr. Josipa Andrića 
1992. i 1994. 1 dr. List je nastojao čvršće 
povezati bačke Hrvate sa Zagrebom i s 
ostalim hrvatskim središtima (npr. sa 
svetištem Marijom Bistricom) te s 
Hrvatima u Bajskom trokutu 1990. i u 
Karaševskoj dolini u Rumunjskoj 1978. 
Promicao je rad Katedralnog zbora Albe 
Vidaković, slamarsku umjetnost 1982. te 
pučke pjesnike i stvaraoce 1982. Među 
najveće uspjehe lista treba ubrojiti obnovu 
izlaženja pučkog kalendara Subotičke 
Danice 1984., organizaciju proslave tris- 
tote obljetnice doseljenja bunjevačkih 1 
šokačkih Hrvata u Bačku 1986. i 1988., 
obilježavanje stogodišnjice smrti biskupa 
Ivana Antunovića te stvaranje preduvjeta 
za osnutak Instituta Zvan Antunović 1990. 
Na poticaj koji je došao iz kruga okup- 
ljenih oko Bačkog klasja obnovljen je rad 
stare ustanove poznate pod imenom 
Razgovor 1991., iniciran je osnutak 
Književnog kluba Miroljub 1991., objav- 
ljuju se prilozi manje poznatih pjesnika, 
pokreće se Zbornik Ivan Antunović 1992., 
serija prospekata o običajima bačkih 
Hrvata 1978., 1991.—93. i hrvatskom 
jeziku 1993. List uspostavlja ekumenske 
kontakte s nekim crkvenim zajednicama: 
sa Slovačkom evangeličkom crkvom izda- 
je Ilustriranu Bibliju 1977., s Makedon- 
skom pravoslavnom crkvom organizira 
Znanstveni skup o sv. Klimentu Ohrid- 
skome 1993. i dr. 


Lit: V---r [B. Gabrić], Pet godina vjerskog lista 
»Bačko klasje«, u: Subotička Danica : kalendar za 
1984. god., Subotica, 1983. 


L. 1. Krmpotić 


BAČKO OKRUŽJE KRIŽARA (BOK), 
središnjica hrvatskih katoličkih križarskih 
bratstava Bačke duhovne oblasti u 
Subotici. Utemeljitelj BOK-a bio je biskup 
Lajčo Budanović 1937., sjedište mu je bilo 
u Matici subotičkoj (Ul. Paje Kujundžića 
9), a vodstvo Okružja potvrđivao je 
biskup. Vodstvo su činili vođa, njegov 


skate 

Članstvo je činilo stotinjak bratstava s oko 
pet tisuća članova (seljaka, radnika i đaka). 
Isticala su se bratstva u Subotici, Đurđinu, 
Maloj Bosni, Somboru, Monoštoru i Sonti. 
Okružje se skrbilo za bratstva, usklađivalo 
je rad, priređivalo priredbe, proslave, teča- 
jeve, održavalo redovite veze s Velikim 
križarskim bratstvom (VKB) u Zagrebu; 
vođa Okružja bio je uključen u društveni i 
kulturni život ostalih hrvatskih društava i 
uređivao glasilo Kolo mladeži. Od osnutka 
1937. do zabrane rada ujesen 1944. vod- 
stvo BOK-a činili su Ante Sekulić, zamjenik 
vođe Vojislav Pešut, tajnik Perica 
Vidaković, rizničar Zvonko Milonja, a 
duhovnik je bio Ivan Kujundžić. Zadnja 
velika priredba BOK-a bili su Dan 
hrvatske katoličke mladeži 15. IX. 1940. u 
Somboru. Od 1941. do kasne jeseni 1944. 
Okružje je jedva djelovalo. Nakon toga 
komunističke su mu vlasti zabranile rad, a 
spise su i knjižnicu zaplijenile. 
Lit.: Subotička Danica 1937, 1938, 1940, 1941; 
Subotičke novine 1937, 1938, 1939, 1940, 1941; Kolo 
mladeži 1, 2, Subotica, 1939, 1940; Nedjelja, Zagreb, 
1938, 1939, 1940, 1941; A. Poljaković, Orlovsko- 
križarski pokret među bačkim Hrvatima, Klasje naših 
ravni, 1-2, Zagreb, 1944. 

A. Sekulić 


BAČLIJA, Grgo (Subotica, 12. XI. 
1939.), odvjetnik 1 kulturni djelatnik. Sin 
Vece i Marije, rođ. Tumbas. Osnovnu i 
srednju školu završio je u Subotici, a na 
Pravnom fakultetu u Nišu diplomirao je 
1973. Kao pravnik je radio u nekoliko 
poduzeća do 1991. Otada do odlaska u 
mirovinu početkom 1999. u Subotici radi 
kao odvjetnik. 


Od mladosti je društveno aktivan. Bio 
je lokalni omladinski dužnosnik, a potkraj 
šezdesetih uključio se u organiziranje prve 
Dužijance u Subotici 1968. U istom je 
periodu bio i sudionik u aktivnostima oko 
osnivanja ogranka Matice hrvatske u 
Subotici. Te su aktivnosti rezultirale 
osnutkom Hrvatskoga kulturno-umjet- 
ničkog društva Bunjevačko kolo 1970., a 
Bačlija je njegov član-osnivač. Mnogob- 
rojni sudionici spomenutih aktivnosti, 
zbog posredne veze s Hrvatskim pro- 
ljećem, koje je početkom sedamdesetih 
službeno osuđeno kao djelovanje s 


nacionalističkih pozicija, bili su izloženi 
različitim represivnim mjerama. Bačlija je 
1973. zbog svojeg djelovanja bio osuđen 
na 10 mjeseci zatvora, koje je izdržao u 
subotičkoj kaznionici. Nakon toga tri je 
godine bio bez posla, a 18 godina bez 
putne isprave. Početkom devedesetih 
ponovno se uključio u društveni život 
Hrvata u Subotici: jedan je od osnivača 
Demokratskog saveza Hrvata u Vojvodini, 
postaje članom više hrvatskih kulturnih 
udruga u Subotici, ali i Društva književni- 
ka Vojvodine (1990.) te Hrvatskog društva 
političkih zatvorenika. 


U vrijeme nemogućnosti javnog anga- 
žiranja zajedno s Markom Peićem radi na 
prikupljanju i obradi jezičnoga i drugog 
naslijeđa bunjevačkih Hrvata u Bačkoj. S 
njime je i suautor triju knjiga (Rečnik 
bačkih Bunjevaca, Imenoslov bačkih 
Bunjevaca i Narodne umotvorine bačkih 
Bunjevaca), koje su, međutim, u funkciji 
stvaranja separatnog bunjevačkog korpusa 
u Vojvodini. Od početka devedesetih 
povremeno objavljuje polemičke napise 
u hrvatskim listovima i glasilima u 
Vojvodini, ali i u srbijanskim i hrvatskim 
dnevnicima, tjednicima te periodici. 

Djela: Rečnik bačkih Bunjevaca (suautor M. Peić), 
Subotica--Novi Sad, 1990; Zmenoslov bačkih 
Bunjevaca (suautor M. Peić), Subotica--Novi Sad, 
1994; Narodne umotvorine bačkih Bunjevaca (suau- 
tor M. Peić), Subotica, 1997. 

Lit.: Marulić, 5/1995, Zagreb; Žig, 40-42, 
Subotica, 1996. 


T. Žigmanov 


BAČLIJA, Jelena, rođ. Davčik (Subotica, 
18. VI. 1928.), operna pjevačica, nastavni- 
ca glazbenog odgoja. Osnovnu je školu 
pohađala u Subotici. Nakon svršetka II. 
razreda građanske ženske škole 1941. 
prekinula je redovito školovanje zbog izbi- 
janja rata, no poslije ga je uz rad nastavila. 
G. 1949. upisala se na odjel za solo pjevan- 
je u subotičkoj Srednjoj muzičkoj školi. S 
početka je u klasi prof. Matije 
Skenderović, a poslije u klasi prof. Irme 
Ruzman Siflis. 


Nakon završetka muzičke škole, od 
1954. počela je raditi u subotičkome 


BAČLIJA 


Jelena 


Bačlija 


ki. SEBA 


Narodnom kazalištu kao članica opernog 
zbora. Ubrzo je, nakon položene stručne 
audicije, dobila uloge u operama Zagorska 
ruža, Dužijanca, Aida, Toska... Prošla je i 
audiciju za pjevačicu u operi Narodnog 
kazališta u Sarajevu, ali iz obiteljskih je 
razloga ostala u Subotici. Nakon ukinuća 
opere u subotičkom kazalištu bila je člani- 
ca operetne scene, a od 1958. do odlaska je 
u mirovinu radila kao nastavnica 
glazbenog odgoja u osnovnoj školi broj 1 
(današnja OŠ Sonja Marinković). G. 
1969. diplomirala je na Pedagoškoj 
akademiji u Sarajevu i stekla zvanje nas- 
tavnika glazbe. 

V. Bačlija 


BAČLIJA, Katarina (Subotica 27. X. 
1927.), glumica. Osnovnu i građansku 
školu završila je u rodnom gradu. Nakon 
Drugoga svjetskog rata, tijekom 1945. 1 
1946., pohađa Dramski studio u Subotici, 
na kojem osnove glume predaju, među 
ostalim, Lajčo Lendvai, Milan i Jelka Asić, 
Boro Hanauska i dr., no ne upošljava se 
odmah u kazalištu, nego se udaje i odlazi 1 
Izrael 1949. Nakon povratka u Subotici 
1952. dobiva kao glumica angažman u 
Hrvatskome narodnom kazalištu. U subo- 
tičkom će kazalištu raditi sve do odlaska u 
mirovinu 1992. 

Gluma u komedijama bila je njezina 
specijalnost i tu je postizala najvažnije 
uspjehe. Osim u komedijama srpskih auto- 
ra (Branislav Nušić, Jovan Sterija 

BAČLIJA 


Popović), posebno se isticala u ulogama u 
komedijama subotičkoga dramskog pisca 
Matije Poljakovića na teme iz narodnog 
života Bunjevaca — zajedno s Gezom 
Kopunovićem bila je nositeljica glavnih 
uloga u komedijama Č/a Bonina razgala, 
Ode Bolto na ogled, Bolto u raju, 
Ludograd, Niko i ništa... Više od 20 godi- 
na svake nedjelje u 12 sati na valovima 
Radio Subotice tumačila je Tonu u vrlo 
popularnoj polusatnoj šaljivoj radijskoj 
emisiji Martin i Tona zajedno s Gezom 
Kopunovićem, koji je bio i autor teksta. U 
televizijskoj seriji Boltine zgode i nezgode, 
koju je snimila Televizija Zagreb 1971. 
prema dramskom predlošku Matije 
Poljakovića i u režiji Petra Šarčevića, Bačlija 
tumači jednu od glavnih uloga. I nakon 
odlaska u mirovinu glumila je u televizij- 
skoj seriji na lokalnom kanalu Yu Eco 


Katarina 


Bačlija 


Sredinom 2000., na poziv Uredništva 
na hrvatskom jeziku Radio Subotice, inter- 
pretira kratke bunjevačke šaljive pripovi- 
jetke, koje je sakupio i obradio Balint 
Vujkov. Osim što su emitirane na valovi- 
ma tog radija, jedan dio njih objavljen je 1 
na nosaču zvuka Balint Vujkov: usmeni 
zapisi 2002. u Subotici u izdanju Hrvatske 
čitaonice. 

H. Tikvicki 
BAČLIJA, Marko (Subotica, 27. IV. 
1914.), politički djelatnik. Gimnaziju i 


studij prava završio je u rodnom gradu 

1937. Do kraja Drugoga svjetskog rata 
radi kao odvjetnik, a nakon rata obnaša 
nekoliko dužnosti pri Gradskome narod- 
nom odboru u Subotici, čiji je predsjednik 
bio 1948.-52. Prvim javnim pravobranite- 
ljem Vojvodine imenovan je 1952. Od 
1957. do odlaska u mirovinu 1975. radi u 
pokrajinskoj administraciji i obnaša neko- 
liko važnih dužnosti. Publicističke radove 
iz područja prava i ekonomije objavljivao 
je u domaćim listovima (beogradski 
Privredni pregled, novosadski Poljopriv- 
rednik, Dnevnik...). 

G. Bačlija 


BAČLIJA, Mihajlo (Miško) (Subotica 
23. 1. 1931. — Subotica 3. X. 1997.), 
glazbeni pedagog. Osnovnu je školu 
pohađao u Subotici, a zbog rata je tek 
1947. završio nižu trgovačku školu. 
Izvanredno je upisao potpunu mušku gim- 
naziju, pohađao je uz rad i 1950. maturi- 
rao. Srednju muzičku školu završio je 
1954. Od iste je godine kao stručni učitelj 
radio u Osnovnoj školi broj 3 (današnja 
Oš Matko Vuković), u dijelu grada s 
pretežito hrvatskim stanovništvom. I 
dalje se stručno usavršavao: 1963. upisao 
se kao izvanredni student na glazbeni 
odsjek novosadskog odjela beogradske 
Umjetničke akademije te nakon dvije 
godine dobiva zvanje nastavnika glazbenog 
odgoja. U izvannastavnim aktivnostima 
posvetio se njegovanju tamburaške glazbe. 
Pri školi je osnovao prvi dječji tamburaški 
orkestar, koji je stekao ugled i u kojem su 


Mihajlo 


Bačlija 


osnovna znanja dobili mnogobrojni subo- 
tički tamburaši. U tom je smislu iznimno 
zaslužan za organiziranje i instituciona- 
lizaciju tamburaškoga glazbenog odgoja u 
Subotici u poraću. U školi je radio sve do 
odlaska u mirovinu 1986., a do kraja 
života bio je stalni član subotičkoga 
Kamernog zbora Pro musica. 


V. Bačlija 


BAČLIJA, Vladimir (Subotica, 16. IX. 
1948.), likovni umjetnik fotografije. Sin 
Andrije i Etele, rođ. Đurasev. U ranoj mla- 
dosti zbog prirode posla svojeg oca seli se 
u Beograd, gdje živi i djeluje i danas. 
Osnivač je i kreativni direktor Art ateliera 
Bačlija, član ULUPUDS-a. Bio je fotore- 
porter u Večernjim novostima 1970.—87., 
osnivač i urednik fotografije časopisa Moda 
1980.—82., dopisni urednik fotografije 
Media Marketinga 1986.—89., umjetnički 
direktor Astrodizajna 1991.—95., urednik 
fotografije časopisa Kvađar 1991. 
Objavljuje modnu i /ife-fotografiju od 
1979. godine. Ponukan izazovima svoje 
profesije, izvještavao je s ratišta u Izraelu i 
Libanonu, a nakon povratka u Beograd 
izlaže materijale s Bliskog istoka, 
uglavnom ratne teme. Redovito izlaže od 
1984. godine. 

BAČVANIN 


Autor je više od 600 fotoreportaža, oko 
380 kataloga (Speedo, Aleksandar Joksimović, 
Sirogojno, Revlon...), 78 naslovnih strana, 
38 plakata, 18 omota za ploče, 3 fotograf- 
ska projekta. Član je autorskog tima pro- 
jekta Beobanka 1983. i Wrangler 1984. te 
koautor total-dizajna i kataloga za tvrtku 
Seme 1990. Izlagao je u Narodnom kaza- 
lištu u Beograda 1992., na Majskom salonu 
1989. 1 1995., u Subotici 1997. Dobitnik je 
grupne nagrade Majski salon 1989., Zlatna 
ideja 1985., Srebrna ideja Portorož 1986., 
Golden Drum Portorož 1998. Član je Art 
Directors Cluba Srbije. 


Lit.: Ko je ko u Srbiji, Beograd, 1996. 
A. Čota i H. Tikvicki 


BAČVANIN, 1. Subotički tjednik, glasilo 
Narodne radikalne i Zemljodilske stranke. 
Prvi se broj pojavio 12. III. 1921., pred 
izbore za Ustavotvornu skupštinu, a zadnji 
15. III. 1923. pred parlamentarne izbore. 
Izlazio je petkom, do 1923. godine sa 
zaglavljem i tekstovima napisanima ćiri- 
ličnim i latiničnim pismom istodobno, a u 
1923. godini samo latinično. 

Odgovorni su urednici bili Jakov 
Mačković do 1922., Toša Iskruljev do 
1923. te Mijajlo Vasiljević tijekom 1923. 
Urednici su bili Voja Banković 1921., 


* Spoj 10. broj. 


UREDNIK : Ialazi prika. 
VOJA BAKKOVIĆ pa i 
ODGOVORNI UREDNIK : mn čelvrt god, DIA Pojedimi broj Dix, 1— 


JAKOV MAČKOVIĆ 


Oglasi po pogodbi. 
UREDNIŠTVO i ADAINISTRACIJA : 
Kralja Aleksandra ulica broj 15. 


Ni zar do nije tako ?1 
lom pod sugeslinog moći 
koje u prvom redu uvek imaju svoje|beogradskoga sastanka, ja tvrdo ve- 
ačune, i koje su vrlo, vrlo daleko [ruj Č i Subotičani pri 
e sentimentalnosti, od kojelikom razgraničenja bezuvetno ma- 
rati dobiti naše atove, celu 
Tompu i istorijske tri ante, tri sve- 
a stare slave, stare. Vojvodine 


VLASNIK: S 
RURICA PENDŽIĆ 
a 


Mi to moramo dobiti natrag! To 
traži srece naše, to fraži život nas 
iji Subotičana — a to traži i čast i 
ugled naše velike Domovine! 
DOT DOS OOLI KITE OOOKOCO 


BECTM. 


Npoxonuja. FT. Bopecni Marauusa- 


Nes ovde u Subotici nad kojima 
uvek visi Damoklov mač, koji 
nsm može prilikom predstojećega 
razgraničenja otseći. koji telesni ud, 
koje su 


upešary, omu narmamyiy, gajnosuka Ha To, uro jema og|sasledile svoje zemlje od Mađarske, | pyg:, opa nawera upujarena u Jeionume 


npe uš6opa neke rpaxuTu no-|uamwmx mnanajyhux crpanaka ge | dvostruko veseli i — teši 
Kupa Hu oca jenuom  namomM | KPHTRILC = HHXOBO = Apikaie: i Još 


m Ši S. Ap. Panwsoja Munajunomnka 
jecumvek među nama ljudi mor Čenexnaka mpomosysčan je oso 


i bank ŽE: voiašu nd 


po opa 


Bačvanin, Subotica, 19. III. 1922. 

BAČVANIN 


Jakov Mačković 1922. te na kraju Aleksa 
Ivić i Marko Protić. Kao vlasnik je nave- 
den Đurica Pendžić. Tiskan je u Narodnoj 
štampariji i Minervi u Subotici. 

Kao glasilo političke grupacije, list je 
propagirao stajališta tada vladajuće 
državne ideologije. Negativno je ocjenji- 
vao prohrvatske inicijative u Subotici. 
Osim što je donosio lokalne vijesti i druge 
rubrike, na njegovim su stranicama vođene 
oštre polemike s Nevenom i Subotičkim 
novinama, koje su optuživane da su glasi- 
la katoličko-klerikalnih krugova i da unose 
sjeme vjerskog razdora među Bunjevce. 
Autori su nekih tekstova bili i subotički 
Bunjevci — iz uskog kruga oko »zemljodi- 
laca« (npr. Staniša Neorčić), ali najčešće 
se potpisuju Srbi dr. Aleksa Ivić i pop 
Marko Protić. 


Sačuvani se brojevi nalaze u Knjižnici 
Matice srpske u Novom Sadu, u 
Historijskom arhivu u Subotici i u 
Državnoj knjižnici Szćchenyi (Orszagos 
Szechenyi K&nyvtar) u Budimpošti. 

2. Pod istim je imenom u Somboru 
1884.—93. izlazio srpski list koji je zastu- 
pao program Srpske radikalne stranke. 
Nastavio je izlaziti u Subotici 1898.—99. 
kao prvi subotički list na srpskom jeziku, a 
vlasnik i urednik lista bio je dr. Dušan 
Petrović. Pod istim imenom ponovno je 
pred skupštinske izbore 1927. u Somboru 
izašlo osam brojeva Bačvanina, glasila 
mjesnoga odbora Radikalne stranke. 


Lit.: T. Kolozsi, Szabadkai sajto (1919-1945), 
Ujvidćk, 1979; D. Popov, Srpska štampa u Vojvodini 
1918-1941, Novi Sad, 1983; R. Stokanov, Somborska 
štampa na srpskom jeziku između dva svetska rata, 
Dometi, 114-115, Sombor, 2003. 


S. Mačković 


BAĆINO (Baćin, madž. B4tya), mjesto u 
Bačko-kiškunskoj županiji, nedaleko od 
Dunava, 4 km južno od Kalače na putu 
prema Baji, 2272 st. (2002). Ime mu je 
nastalo od madžarske riječi batya, »stariji 
brat«. Između 1369. i 1519. ime mu bilježe 
u obliku Bathya i u tom se razdoblju spo- 
minje među posjedima crkvenih velikaša 

Baćino (Batya) 


seksarske opatije. G. 1548. ima 23 porezna 
obveznika i svi su Madžari. Za trajanja 
turske okupacije nije posve uništeno. Turci 
1660. nastanjuju Hrvate Šokce iz okolice 
Vinkovaca. Za nekoliko desetljeća ovdaš- 
nji su Madžari posve pohrvaćeni. G. 1696. 
dušobrižnici su ovdašnjih Hrvata franjev- 
ci, među kojima se ističe fra Aleksa, koji je 
došao iz Bosne. Župa posvećena Maloj 
Gospi utemeljena je 1698. Za vrijeme 
Rakoczijeva ustanka 1703.—11. spominje 
se kao hrvatska župa. Matične se knjige 
vode od 1715., a naselje se tada spominje 
kao dalmatinsko i u njemu dušobrižničke 
dužnosti obavljaju hrvatski franjevci Filip 
Džindžić i Grgur Sonćanin. Svjetovni 
svećenici župu preuzimaju 1733. Tijekom 
XVIII. st. Baćince spominju kao Hrvate, 
Dalmatince, Ilire ili Slavene (Schlava), a 
poslije kao Race. Taj nametnuti naziv pos- 
tupno je prihvatilo i stanovništvo, pa 
Baćinci sebe i danas zovu Racima. 


Današnja je crkva sagrađena 1849. Kao 
šokačko selo u Peštansko-šoltskoj župani- 
ji, s 3080 katolika, spominje se 1851. 
Nastava hrvatskog jezika ukinuta je 
potkraj 1880-ih godina. Zadnji svećenik 
Hrvat bio je Fejo Jasenović 1933. Od 
1996. u naselju djeluje hrvatska manjinska 
samouprava, a u školi se fakultativno 
poučava i hrvatski jezik. 
Lit.: G. Grosschmid, Magyarhon nepesedesćnek 
attekintese, figyelemmel BaAcs-Bodrog varmegye 
tortenelmćre, Bdcs-Bodrogh vdrmegye Tortenelmi 
Tdrsulat 6vkćnyve, Zombor, 3, 1887, 4; Bdcs- 
Bodrogh vdrmegye egyetemes monografidja, I-II, 
Zombor, 1896; Magyarorszdg vdrmegyei es vdrosai, 
Pest-Pilis-Solt-Kiskun vdrmegye, 1, szerkesztette S. 
Borovszky, Budapest, s. a.; P. Pekić, Povijest Hrvata 
u Vojvodini, Zagreb, 1930; J. Rapesanyi, Magyar 
vdrosok monogrdfidja. Baja es Bdcs-Bodrog vdr- 
megye kozsegei, Budapest, 1934; T. Vanyo, Belgradi 
piispokok jelent&sei a magyarorszagi hodoltsag vi- 
szonyairol 1649-1673, Leveltari Kozlemćnyek, 
Budapest, 42, 1971, 1; K. Eperjessy, Bacs-Kiskun, 
illetve a hajdani Bacs-Bodrog megye a II. Jozsefkori 
orszagleirasban, Bdcs-Kiskun megye multjabol, II, 
Kecskemćt, 1979. 

Ž. Mandić 


BAĆO, jedan od načina na koji su 
Bunjevci oslovljavali oca. Najčešće se ocu 
govorilo baćo, ponegdje ranko, neki put i 
babo. O roditeljima se uvijek govorilo u 
množini, itoiu2.iu3. licu (npr. “Di ćete, 
baćo? ili Baćo iđu). Kraćim izrazom bać i 
osobnim imenom oslovljavan je svaki 
oženjen čovjek (npr. bać Stipan), a mlađi 
su nepoznatog čovjeka najčešće oslov- 
ljavali baća. 

A. Stantić 


BADANJ, kružno i horizontalno složeni 
snopovi kukuruzovine, različite visine, s 
donjim dijelom stabljike izvana. U vrijeme 
kad se kukuruz brao ručno stabljike su se 
kukuruza, nakon branja klipova, sjekle i 
vezale u snopove. Dvadesetak se snopova 
na njivi nakon toga uspravno slagalo u 
»klupe«, a nakon što se »klupe« prenesu u 
gumno, ondje su se slagale u badanj. U 
jedan badanj ide desetak klupa kukuru- 
zovine, koja se slaže tako da odrezan donji 
dio stabljike ide van, a vršni dijelovi 
snopova unutra. Na taj se način list, 


BADNJAČA 


Badanj 
truljenja. Badanj se obično slaže oko Svih 
svetih (1. XI.), nakon što je posijana pšeni- 
ca, u »guvno«, jedan do drugoga. U kuku- 
ruzovini poslaganoj u badanj sačuvani su 


A. Stantić 


BADICS, Ferenc (Stolni Biograd, 27. 
VIII. 1854. — Budimpešta, 18. VII. 1939.), 
madžarski književni povjesničar, sveuči- 
lišni profesor i član Madžarske akademije 
znanosti. Djelovao je kao sveučilišni pro- 
fesor u Budimpešti, a neko je vrijeme bio i 
učitelj u Novom Sadu (1882.—94.). Bio je 
glavni ravnatelj Peštanskoga školskog 
okruga. Svoje je radove objavljivao u 
madžarskim časopisima, a autor je i više 
udžbenika. O Bunjevcima i Šokcima pisao 
je u drugom madžarskom svezku epo- 
halnoga geografsko-etnološkog djela Az 
Osztrak-Magyar _Monarchia irasban €s 
kćpben, u odjeljku o Bačkoj (A Bacska, Az 
Osztrak-Magyar Mondrchia irasban es 
kćpben, Magyarorszag, Il, Budapest, 
1891). 


Lit.: I. Ivanić, O Bunjevcima; Povesničko-narodopis- 
na rasprava, Subotica, 1894; Hrvatska enciklopedija, 
II, Zagreb, 1941; Magyar Eletrajzi Lexikon, 
Budapest, 1967. 


M. Mandić 
BADNJA VEČER —> Badnje veče 


BADNJAČA, 1. oveće drvo na kojem se 
kuha večera na Badnju večer. Bunjevački 
je običaj da prije početka večere domaćica 
ili »položaj« (gost koji u običajima veza- 

BADNJAČA 


nima uz Badnju večer ima posebnu ulogu) 
unosi nagorjelu badnjaču (negdje se zove i 
»badnjak«) u sobu, udarajući je o prag ili 
dovratak sobnih vrata uz simboličke riječi: 
»Koliko žeravica, toliko pilića, koliko žer- 
avica, toliko prasica...« ili »Koliko varni- 
ca, toliko pilića, koliko ovaca, toliko 
jaganjaca, koliko konja, toliko ždribadi, 
koliko krava, toliko teladi«, a ponegdje i 
»Krave se telile, krmače prasile, kobile 
ždribile...« i slično, čime se izražava želja 
za što većom plodnošću domaćih životi- 
nja. Na svaku želju osobe za stolom odgo- 
varaju: »Daj, Bože!« Nakon toga položaj 
badnjačom pali svjećicu sa stola; 2. vrsta 
božićnoga kruha. Dok su ostali božićni 
kruhovi spleteni od usukana tijesta, bad- 
njača je, poput božićnjaka, od razvaljana 
tijesta, ali bez ukrasa. Reže se i dijeli na 
Badnju večer za stolom. Toliko je velika 
koliko je ukućanima potrebno za jedan 
obrok. 

Lit: M. Evetović, Kulturna povijest bunjevačkih i 
šokačkih Hrvata (rukopis); A. Sekulić, Bački Hrvati, 
Zagreb, 1991; Zvonik, Subotica, 2/1994, 12/1997 i 
12/ 2003. 


A. Stantić i S. Bačić 
BADNJAK —> Badnji dan 


BADNJE VEČE dijal., Badnja večer, 
večer uoči Božića. 

1. Bunjevački običaji. Smatralo se da 
Badnja večer počinje kad se na nebu 
pojavi tzv. svinjarska zvijezda ili zvijezda 
Danica (zapravo planet Venera). Početak 
večeri lovci su oglašavali pucanjem iz 
lovačke puške ili mladići »ključem« (me- 
talnom napravom kojom se oponaša 
pucanj), što je ujedno bio i poziv da se 
sjedne za stol. Domaćica bi zapalila veliku 
božićnu svijeću i postavila je u »kuću«, tj. 
predsoblje. Dok čekaju ulazak »reduše« 
(žene koja pomaže u kućnim poslovima i 
kuhanju) i »položaja« (gosta koji ima 
posebnu ulogu u božićnim običajima), 
ukućani za stolom pjevaju božićne pjesme. 
Najprije u sobu ulazi domaćica ili položaj 
s badnjačom, koju udara o prag ili 
dovratak uz simboličke riječi. Nakon toga 
položaj ulazi u sobu sa svjećicom zapa- 

ljenom na vatri badnjaka i zadjenutom u 
pšenično zrnje u omanjoj čaši te pozdrav- 
lja nazočne: »Faljen Isus, čestitam vam 
Badnje veče!«, na što mu domaćin odgo- 
vara: »Uvik Isus faljen, ti živ i zdrav bio!« 
i posipa ga zrnima pšenice. Reduša 
postavlja zdjelu s juhom od graha 
zaprženoga maslom, a domaćin svjećicu 
stavlja u pročelje stola. Ponegdje poslije 
ulaska položaja domaćica izlazi po zdjelu 
kuhanoga graha i, donoseći je, čestita 
Badnju večer. Slijedi zajednička molitva 
koju predvodi domaćin. Prije jela 
domaćin, stojeći s bocom zamedljane raki- 
je, nazdravlja uz želju da dogodine u sreći 
i zdravlju svi dočekaju Badnju večer. 
Nakon toga svi iz boce piju zamedljanu 
rakiju, iz zdjelice uzimaju po komad češ- 
njaka, umaču ga u med i pojedu, a nakon 
toga orah i na kraju komadić jabuke, koja 
se reže na onoliko dijelova koliko je osoba 
za stolom. O simbolici tih rituala stajališta 
nisu jedinstvena, ali se najčešće smatra da 
češnjak simbolizira gorčinu ovog svijeta, 
orah — jakost, jabuka — zajedništvo, a med 
— zdravlje. Večera je obilna, ali nemrsna. 
Najprije se jede juha od graha, zatim 
»nasuvo«, tj. kuhano tijesto s tučenim 
sirom ili mljevenim makom ili orasima. 
Nakon Prvoga svjetskog rata pripravlja se 
sve češće 1 riba, obično šaran. Na stol se 
postavlja i zdjela s kuhanim voćem: viš- 
njama, jabukama i sušenim šljivama, a sve 
do ponoći na stolu ostaje i nešto jela da se 
i gosti mogu poslužiti, u skladu s pučkim 
vjerovanjem da na Badnju večer nitko ne 
smije ostati gladan. Poslije večere za 
stolom se razbijaju orasi — vjerovalo se da 
će onaj tko naiđe na nezdrav orah biti 
bolestan, a zdrav se orah tumačio kao 
predznak dobra zdravlja sve do sljedećeg 
Božića. Ispod stolnjaka se k tomu izvlači- 
la slamka i prema njezinoj se duljini proc- 
jenjivalo koliko će tko još živjeti. Nakon 
što se pojela juha od graha domaćin je 
vinom gasio božićnu svjećicu, a ponegdje 
i ostatkom grahove juhe iz tanjura. Smjer 
se dima tumačio kao znak da će onaj 
prema kojemu je skrenuo umrijeti prvi 
tijekom godine, no ako bi se penjao 
uspravno, bio bi to znak da sljedeće godine 


nitko od nazočnih za stolom neće umrijeti. 
Velika se božićna svijeća nije gasila, nego 
je gorjela sve do zore. Poslije večere usli- 
jedilo bi čestitanje Badnje večeri, netko bi 
odlazio susjedima, a drugi bi dočekivali 
goste. Osobito su mjesto pritom imali 
»betlemari« i/ili »vašange«, s kojima se 
zajednički pjevala jedna ili dvije Božićne 
pjesme i koji su nakon darivanja odlazili 
dalje u čestitanje Badnje večeri. Kad se 
približilo vrijeme »ponoćnici« (polnoćnoj 
misi), članovi su obitelji kretali u crkvu, 
najčešće pješke, a s udaljenijih salaša na 
kolima ili saonicama. Nakon povratka s 
polnoćke ukućanima se čestita »Isusovo 
porođenje«. To je znalo trajati gotovo do 
zore, a onda su ukućani i gosti blagovali 
»pača« (hladetinu). Kad se približilo vri- 
jeme za »namirivanje josaga« (stoke), 
velika se božićna svijeća gasila, kao znak 
da je nastupio prvi dan Božića. 

2. Šokački običaji. Kad bi na crkvi sat 
pokazao da je vrijeme za zadnje zvono 
(crkveno zvono na pozdravljanje), obitelj 
bi se umivala, prala ruke i spremala 
večeru. Dada (tata) ili drugi najstariji član 
obitelji ulazio bi u sobu govoreći: »Čestit 
Bog i Božić, novo mlado lito!«, na što bi 
svi posjedali, a mama bi unosila večeru na 
stol govoreći »Pi-pi, pi-pi, ko-ko«. Kad bi 
sve stavila na stol, svi bi ustali i naglas 
izmolili Očenaš i Zdravomariju, nakon 
čega bi otac rekao »Nazdravlje vam bilo«. 
Stariji bi muškarci popili rakiju i večera bi 
počela. Mama — domaćica — za vrijeme 
večere nije smjela ustajati od stola jer se 
vjerovalo da će onda i koka na proljeće 
dobro sjediti na jajima. Najčešće se blago- 
vao tučen grah (»papula«) i kuhano tijesto 
s pekmezom posuto grahom (»perke«). 
Nakon večere djeca bi išla vidjeti ima li 
darova pod granom. S grede bi na kanapu 
visjela jabuka koju su djeca »intala« (nji- 
hala) i na kraju pojela. Poslije su se igrala 
na slami, a susjedi bi dolazili čestitati 
Badnju večer. Domaćica bi sklanjala 
večeru i svi bi se polako spremali za pol- 
noćku. 

Lit.: M. Evetović, Kulturna povijest bunjevačkih i 
šokačkih Hrvata (rukopis); S. Bartolović, Božićni 
običaji kod Hrvata u Baču, Klasje naših ravni, 


BADNJI DAN 


Zagreb, 1/1942; A. Sekulić, Bački Hrvati, Zagreb, 
1991; Zvonik, Subotica, 2/1994; 12/1997; 1, 12/1998; 
1, 12/2000; 1, 11/2001; 1, 12/2002; 12/2003; A. Stantić, 
Kruv naš svagdanji, Subotica, 2001. 


A. Stantić i M. Šeremešić 


BADNJI DAN dijal., Badnjak, dan uoči 
Božića. Uz ovaj se dan veže velik broj obi- 
čaja u bunjevačkim i šokačkim obiteljima. 

1. Bunjevački običaji. Domaćica prva 
urani i zaokupljena je pripremanjem hrane, 
pri čemu posebno mjesto imaju »kolači« 
(blagdanski kruhovi). Muškarci rade samo 
nužne poslove, najčešće oko zbrinjavanja 
»josaga« (stoke). Posebna je dužnost 
domaćinova »zamedljati« rakiju (pomi- 
ješati s medom). »Reduše« (žene koje 
pomažu u kućnim poslovima i kuhanju) 
spremaju »otezanu pogaču« i peku »sitno 
tisto«. Na Badnji dan odrasli poste, većina 
»suši« (pije samo vodu). U obitelji, uz 
čašćenje zamedljanom rakijom, razmijene 
čestitanje Badnjeg dana, a poslije te čestitke 
razmijene i sa susjedima. Muškarci spreme 
slamu koja će se rasprostrijeti po podu 
»čeljadske« (dnevne) sobe i odabiru drvo 
za »badnjaču«. Djeca slamu stavljaju na 
stol, a domaćica stol pokriva bijelim 
»čaršafom« (stolnjakom). Do početka XX. 
stoljeća božićna se »grana« pravila od raz- 
granatih grančica drveta ili metle (vrsta 
biljke), koja se obmotavala tankim 
tijestom i ispekla u peći, nakon čega se 
udjenula u stalak i okitila bombonima. Na 
glavno mjesto na stolu u XX. se stoljeću, 
pod utjecajem njemačkih običaja, počela 
postavljati lijepo iskićena božićna »grana«, 
a u novije doba, ako je jelka veća, stoji na 
podu. »Granu« kite roditelji s djecom. 
Kasnije stariji neprimjetno stavljaju pod 
granu darove koje će ukućanima »donijeti 
Isus«. Ispod »grane« je najljepši kolač — 
»božićnjak«, na kojem se od »tica«, raznih 
ukrasa 1 likova od tijesta, izrađuje obitelj- 
ski »betlem« (jaslice). Na stol se stavlja i 
zeleno žito, posijano na sv. Luciju, zamed- 
ljana rakija, božićnjak, nekoliko lijepih 
jabuka, orasi, jedna ili više svijeća utaknu- 
tih u žitno zrnje, a od druge polovice XX. 
stoljeća i jaslice s biblijskim likovima. Na 
Badnjak nikoga ne treba udariti jer se 

BADNJI DAN 


vjerovalo da će ta osoba dobiti čir. Prema 
narodnom vjerovanju, iz kuće se ništa ne 
smije odnositi jer će se tako odnijeti i 
sreća, a nije dopušteno ni od koga što 
posuditi. Oko podneva reduša počinje 
kuhati večeru. Predvečer se čeljad okup- 
ljala oko svečano postavljenog stola, a do 
blagovanja su se pjevale radosne božićne 
pjesme, poput Hajte, braćo, da iđemo; 
Radujte se narodi i druge. Nakon pojave 
»svinjarske zvizde« (planeta Venere) 
počinje Badnja večer. 

2. Šokački običaji. Šokci su blagdane 
proslavljali skromnije. Na Badnjak su 
muškarci obavljali nužne poslove po kući 
(hranili konje, svinje i krave, pomuzli 
krave, donosili drva za loženje i sl.), dok 
su žene rano počele kuhati »lučenje« 
(hladetinu), koje se jelo nakon polnočke i 
tijekom božićnih blagdana. Za večeru se 
pripremala »papula« (tučen bijeli grah 
začinjen sitnom mljevenom paprikom i 
bijelim lukom) i »perke« (kuhano tijesto 
bez jaja punjeno pekmezom i posuto 
makom). Imućniji su imali i »nasuvo« s 
orasima. U posljednjih tridesetak godina 
kuha se još i riblji paprikaš, a u novije se 
doba pripremaju torte i kolači. 

Rano izjutra rodbina i susjedi išli su 
»slaviti Adama i Evu« u kuću u kojoj je 
netko nosio ova imena. Ulazilo se uz riječi 
»Faljen Isus, čestitamo vam Badnji dan, 
Adama i Evu«, na što bi domaćini odgo- 
varali »Uvik faljen, “ajte samo«. Gosti su 
bili ponuđeni čašicom rakije, a mlađi 
orasima. 


U vlastite se kuće unosila slama u sobu 
u kojoj se obitavalo i blagovalo. Majke bi 
stavljale malo slame na »stolicu« (stol) i 
pod stolnjak te metalni novac, koji je sim- 
bolizirao želju da iduća godina bude boga- 
ta. Pod »stolicu« se stavljao »šenik« 
(okrugla drvena posuda) u kojem je bilo 
žita, kukuruza i oraha, dok bi otac obitelji 
unosio jedan ili više hamova i stavljao ih 
također pod »stolicu« (stol). 

Sve do prije osamdesetak godina nije 
se kitila jelka, nego se od šiba pravio stalak 
na kojem je visjela raznobojna vuna s 
privezanim orasima ili »kriškind! šeće- 

rom« (salonski šećer). Nakon toga postup- 
no se, po ugledu na Nijemce, počela kititi 
jedna grana jele, a naziv »grana« ostao je 
do danas za označivanje cijelog drveta, 
koje ulazi u običaje nakon Drugoga svjet- 
skog rata. Isprva se grana kitila kukuru- 
zovinom umotanom u šaren ili »zlatan« 
papir, a poslije i pravim bombonima i 
drugim jestivim ukrasima. Djeca su pod 
»granom« pronalazila jabuke, orahe, suhe 
šljive i slično. Danas članovi obitelji zajed- 
no kupuju jelu i skupa je s djecom ukra- 
šavaju, a poslije polnoćke ili na Badnje 
jutro djeca pod njom nalaze darove. 

Lit.: M. Evetović, Kulturna povijest bunjevačkih i 
šokačkih Hrvata (rukopis); A. Sekulić, Bački Hrvati, 
Zagreb, 1991; Zvonik, Subotica, 2/1994, 12/1997; 


1,12/1998; 1, 12/2000; 1, 11/2001; 1, 12/2002; 12/2003; 
A. Stantić, Kruv naš svagdanji, Subotica, 2001. 


A. Stantić i M. Šeremešić 


BAGREM — drač 


BAIĆ, Josip (2, 1794. — Subotica, 29. XII. 
1859.), svećenik. Školovao se u Segedinu, 
studirao u Kalači. Gradski magistrat u 
Subotici birao je 14. IV. 1841. župnike za 
dvije nove hrvatske (»ilirske«) župe u 
Subotici. Za župu svetog Jurja izabran je 
Đuro Dubičanac, upravitelj župe u 
Kunbaji, dok su za Zupu svetog Roka u 
Subotici predloženi: Josip Baić, ludaški 
kapelan, Matyas Missuray, novosadski 
kapelan, i Ferenc Szćp, futoški kapelan. 
Izbor je pao na Josipa Baića, što je poslije 
formalno potvrdio i kalačko-bački nad- 
biskup. Novoosnovanoj Župi svetog Roka 
na upravljanje je dodana i filijala Sandor. 
Župnik Josip Baić bio je dužan držati još 
dvojicu kapelana. 
Lit.: G. Tormasy, A szabadkai romai kath. foplebdnia 
tortćnete, Szabadka, 1883; A. Lakatos, A Kalocsai 
Erseki Leveltdr, Kalocsa, 2002. 

S. Beretić 


BAJA, gradić u sjeverozapadnoj Bačkoj, u 
Bajskom trokutu, smješten na lesnoj terasi 
na lijevoj obali Dunava i sporednoga kraka 
Sugavice, 37.916 st. (2002.). Ima riječnu 
luku, a zahvaljujući poljodjelstvu u okolici 
mjesta, u njemu je najrazvijena prehram- 
bena industrija. 


| pjeiova 1 
ramu š 
Erika ki 
.) majhi: 

. >) girerkizarian 


Harakaraisi gi 

Baja 


Ime grada etimolozi izvode iz staro- 
turske riječi bay, »bogat, obilan«. Naselje 
se u rimsko doba spominje pod imenom 
Petavium, a 1323. prvi put pod imenom 
Baya. Između 1229. i 1260. u Baji djeluju 
dalmatinski i bosanski dušobrižnici, jamač- 
no stoga što je već tada ondje bilo hrvat- 
skog stanovništva, a poznato je da se 1240-ih 
godina ovamo nastanjuju »Dalmatinci«. G. 
1382. bilježe je kao selo. Poslije 
Mohačke bitke (1526.) dolaze ovamo i 
bosanski i dalmatinski trgovci. U turskom 
je razdoblju Baja bila tvrđava i sjedište 
Bajske nahije. Hrvati ovdje žive i potkraj 
XVI. st., a u Baju su 1600. došli i franjev- 
ci iz bosanskog Olova. Poslije oslobođe- 
nja od Turaka 1687. stiže val novih dose- 
ljenika, od kojih većina potječe iz Donje 
Tuzle te pripada šokačkoj grani hrvatskog 
naroda. Kad je 1695. Baja izuzeta iz Vojne 
krajine, hrvatski je jezik u njoj postao 
službenim, pa je i naselje 1696. zabilje- 
ženo kao Baja. Iste je godine utemeljena 1 
pučka franjevačka škola. Prema popisu 
Bačke županije iz 1699. u Baji živi 595 
većinom hrvatskih kmetova, a 1701. 
ovamo se nastanjuje više hrvatskih obitelji 
iz budimskog Tabana. Za vrijeme 
Rakoczijeve bune kuruci su 1708. razorili 
Baju, a franjevci se sklanjaju čak u Srijem. 
Posebnom župom Baja postaje 1712. (do 
1728. u Baji postoji samo hrvatska Župa 
sv. Antuna) s mnogobrojnim podružnica- 
ma: Bikić (do 1743.), Gara i Kaćmar (do 
1744.), Čavolj i Sentivan (do 1748.), 


Baškut (do 1766.). Podružnice Župe sv. 
Petra i Pavla, druge bajske župe uteme- 
ljene 1722., bili su pak: Monoštor i Cata- 
lija (do 1735.), Kakonj i Pandur (do 1805.), 
Srimljani (do 1800.), Fancaga (do 1809.). 
Dušobrižnici ovdašnjih Hrvata i tada su 
bili bosanski franjevci. Komorskim trgo- 
vištem Baja je postala 1714. U popisu iz 
1715. zabilježeno je 138 hrvatskih, 75 srp- 
skih, 14 njemačkih i 8 madžarskih obitelji. 
Grof Csaky 1720-ih godina ovamo nase- 
ljava mnoštvo Madžara, Nijemaca i 
Slovaka. O brojnosti bajskih katolika svje- 
doči i podatak iz 1730., kad je ovdje kriz- 
mano 957 osoba, a nekadašnju brojnost 
bajskih Hrvata bjelodano potvrđuju 
matične knjige dviju katoličkih župa, u 
kojima nalazimo čak 1682 hrvatska prezi- 
mena. Bosanski franjevci 1731. obnavljaju 
franjevački samostan, koji ovdje postoji od 
XIII. st., i pri njemu razvijaju prosvjetni 
rad (pučka škola, gimnazija, filozofsko- 
bogoslovno učilište). Od 1750. do 1841. u 
posjedu je velikaške porodice Grašalković. 
G. 1768. spominje se kao madžarsko, 
»ilirsko« i njemačko naselje. Popis iz 
1828. bilježi 786 hrvatskih, 459 njemač- 
kih, 352 madžarske, 236 srpskih i 85 slo- 
vačkih obitelji. U velikom požaru 1840. 
izgorio je veći dio grada. Poslije je grad 
preustrojen, bunjevačke Hrvate potiskuju 
prema južnim dijelovima, na Pisak i 
Ravnu. Premda od 1858. dobiva veću 
samoupravu, gospodarski stagnira jer je 
nekad prometno pristanište na Dunavu 

počelo gubiti na važnosti nakon izgradnje 
željezničke pruge Budimpešta-Zemun 
1870-ih godina. Gradu je 1930. adminis- 
trativno pripojena tada još uglavnom bu- 
njevačka Fancaga, koja je dotad bila u 
Peštansko-piliško-šoltsko-kiškunskoj 
županiji. Broj se bajskih Hrvata u novije 
doba kretao ovako: 1861. g. 5492 (ukupan 
broj stanovnika 19.715), 1890. g. 4213 
(ukupno stanovnika 20.604), 1910. g. 
2188 (ukupan broj stanovnika 21.032), 
1941. g. 1067 (ukupno stanovnika 23. 
465). Nakon Drugoga svjetskog rata proc- 
jene su bile ovakve: 1945. g. 3000 (ukupan 
broj stanovnika: 21.564), 1960. g. 1500 
(ukupno stanovnika: 30.555), 1980. g. 
2000 (ukupan broj stanovnika: 38.503). 
Osim nekoliko osoba najstarije životne 
dobi, bajski su Hrvati danas posve asimili- 
rani. 


Madžarizacija je upravo ovdje bila 
najsilovitija. Svjetovne i crkvene vlasti 
činile su sve kako bi zatrle hrvatski jezik 1 
narodnu svijest. Nastava hrvatskog jezika 
u svim je ovdašnjim školama ukinuta 
1883. Radi sprječavanja asimilacije Mijo 
Mandić 15. I. 1884. u Baji pokreće list 
Neven. Svećenik Lajčo Budanović i njego- 
va »desna ruka« dr. Mišo Jelić, odvjetnik, 
uza zdušnu potporu svjesnih bajskih 
Bunjevaca, 1910. utemeljuju Bajsku 
kršćansku čitaonicu, koja je prestala djelo- 
vati nakon Drugoga svjetskog rata. Nakon 
demokratskih promjena u Madžarskoj 
utemeljena je Bajska bunjevačka čitaoni- 
ca, koja svake godine organizira Bajske 
razgovore. Hrvatski se danas poučava u 
jednome dječjem vrtiću, u dvjema osnov- 
nim školama (na Fancagi i Dolnjaku) i na 
Visokoj učiteljskoj školi, na kojoj postoji 1 
Katedra za hrvatski jezik i književnost. 
Bazična knjižnica pohranjuje više stotina 
hrvatskih knjiga. Od 1992. u Baji djeluje i 
Hrvatska manjinska samouprava. 


Najvažniji su Bajci hrvatskog podrijet- 
la franjevci Luka Karagić, Petar 
Lipovčević i Luka Čilić te Ivan Mihalović, 
jedan od Antunovićevih sljedbenika. 


Lit.: G. Grosschmid, Magyarhon nćpes- 
edćsćnek aAttekintese, figyelemmel Bacs-Bodrog 
v&rmegye tortenelmćre, Bdcs-Bodrogh vdrmegyei 

Tortenelmi Tdrsulat evkonyve, Zombor, 3, 1887, 4; 
Bdcs-Bodrogh vdrmegye egyetemes monografidja, 
1-11, Zombor, 1896; Magyarorszdg vdrmegyei 6s 
vdrosai, Bdcs-Bodrog vdrmegye, I, szerkesztette S. 
Borovszky, Budapest, s. a.; 1. Ivanyi, Bdcs-Bodrog 
vdrmegye foldrajzi 6s tortenelmi helynevtara, 1? V, 
Szabadka, 1909, 1907; P. Pekić, Povijest Hrvata u 
Vojvodini, Zagreb, 1930; J. Rapcsanyi, Magyar 
vdrosok monogrdfidja. Baja es Bdcs-Bodrog vdr- 
megye kozsegei, Budapest, 1934; T. Vanyo: Belgradi 
piispčkok jelentesei a magyarorszagi hodoltsag vis- 
zonyairol 1649-1673, Leveltdri Kozlemenyek, Buda- 
pest, 42, 1971, 1; K. Eperjessy, Bdcs-Kiskun, illetve a 
hajdani Bdcs-Bodrog megye a II. Jozsefkori orszdg- 
leirasban, Il, Kecskemćt, 1979; A. Sekulić, 
Hrvatski bački mjestopisi, Zagreb, 1994; Ž. 
Mandić, Mikrotoponimija bunjevačkih Hrvata u 
Madžarskoj, Folia onomastica Croatica, 10, Zagreb, 
2001. 


Ž. Mandić 


BAJALIĆ, najstarija poznata hrvatska 
porodica u Segedinu. Njihov prvi spomen 
u ispravama potječe iz 1663. godine, dakle 
još iz doba turske vlasti u gradu. Podrijetlo 
imena nije sasvim jasno. Jedni ga vezuju 
uz madžarski grad Baju, drugi uz bunje- 
vački izraz baja, treći uz glagol bajati. 


Ilija Bajalić bio je 1671. prvi naširoko 
poznati član ove porodice. Bio je hajduk 
koji je stekao zemljište u gradu, ali na 
njemu nije podigao kuću. Turci ga spomi- 
nju kao Bajalija Iliju, a Madžari potkraj 
XVII. stoljeća kao Bajali Illiju. On je 
začetnik porodične grane koja se u gradu 
proslavila majstorima čizmarima, jer su taj 
obrt obavljali dulje od jednog stoljeća. 

Mihael Bajalić prvi je doista utjecajni i 
imućni član ove porodice. Godine 1724. 
imao je 15 komada stoke, golem vinograd 
i velik podrum pun vinskih bačava, vinsku 
prešu, četvrt mlina i dućan u Palanku. Usto 
se dakako bavio i svojim čizmarskim obr- 
tom. Bio je vrlo utjecajan član gradskog 
magistrata, koji se u Segedinu birao prema 
etničkom ključu, pa su tako svoje pred- 
stavnike birali mjesni Madžari, Nijemci, 
Srbi i Hrvati. Godine 1724. bio je jedan od 
60 članova gradskoga Izabranog općin- 
stva, a 1727. i 1731. bio je na čelu ovog 
tijela i obnašao dužnost narodnog tribuna 
(fribunus plebis). 


Nešto poslije pojavljuje se 1 Matija 
Bajalić, vjerojatno Mihaelov brat, koji je 


bio vlasnik dviju kuća, gostionice i 
prenoćišta, velikog vrta i 10 bačava vina. I 
on je obnašao važne funkcije u životu 
grada, pa je tako 1727. i 1731. izabran na 
funkciju vinskog nadglednika. 

Bajalići su bili jedna od najsvjesnijih 
hrvatskih porodica u Segedinu, ali su jed- 
nako tako bili cijenjeni i među mjesnim 
Madžarima. O tome svjedoče i mnogobroj- 
ni zapisi u segedinskim ispravama, među 
ostalim se spominje da su »Mihael i Matija 
Bajalić radi bolje budućnosti i sveopće 
skrbi podjednako pomagali i Dalmatinima 
i Madžarima«. Zna se da su svekoliko 
pomagali doseljavanje hrvatskog pučan- 
stva u grad na Tisi. 


U XVIII. se stoljeću u crkvi svetog 
Demetra u Palanku propovijed održavala 
na njemačkome i hrvatskom jeziku, jer su 
Madžari ondje živjeli u vrlo malenu broju 
pa su misna slavlja za njih održavana u 
crkvama u Gornjem i Donjem gradu. 
Crkva svetog Demetra bila je mjesto 
duhovne okrjepe, ali i druženja segedin- 
skih Dalmatina. Bajalići su naraštajima 
pokapani upravo u toj crkvi, od koje je 
danas ostao samo toranj, jer je na mjestu 
nekadašnje crkve svetog Demetra 1930. 
podignuta velebna segedinska katedrala. 


Porodični je imetak naslijedio također 
čizmar, vjerojatno Mihaelov sin Tomo 
(Thomas) Bajalić, koji je potkraj XVIII. 
stoljeća imao dvije kuće, čizmarsku 
radionicu te osam vinskih bačava. Bio je 
bogat, što potvrđuje i to da je u kući držao 
sluge. Sredinom XIX. stoljeća porodica se 
postupno asimilirala. Njezini su članovi 
doduše živjeli i u drugim ugarskim 
gradovima, ali slavu i moć nigdje nisu ost- 
varili kao u Segedinu. Godine 1849. spo- 
minje se u ispravama zadnji predstavnik 
ove porodice u Segedinu, a u ispravama u 
susjednoj Deski zadnji spomen Bajalića 
potječe iz 1877. 

Lit.: L. Heka, Povijest Hrvata Dalmatina u Segedinu, 
Budimpešta, 2004. 
L. Heka 


BAJALIĆ, Adam (Bajalich von Bajah4za), 
(Segedin, 1734. — Karlovac, 5. VI. 1800.), 
general i barun. Najpoznatiji član 


BAJALIĆ 


segedinske porodice Bajalić, sin Matije 
Bajalića. Opredijelio se za vojnički poziv 
te je kao 20-godišnjak stupio u austrijsko 
pješaštvo. Sudjelovao je u Sedmogodiš- 
njem ratu (1756.-63.) i Bavarskome 
nasljednom ratu (1778.-79.). Godine 1768. 
postao je satnik, a nakon što se proslavio u 
bitkama kod Ober-Hetzeldorfa 30. VII. 1 
kod Dittersbacha 9. X. 1778., promaknut 
je u čin bojnika. Godine 1783. imenovan je 
za potpukovnika Slunjske pukovnije, a već 
1789. postao je pukovnikom. U austro-tur- 
skom ratu 1787.-91. istaknuo se 
hrabrošću pa je 1790. od vladara dobio 
barunski naslov i pridjevak von Bajahaza 
(Bajahazai). Godine 1794. kao general je 
sudjelovao u ratu protiv Francuza, a 
sljedeće 1795. imao je odlučujuću ulogu u 
pobjedi kod Handschuhsheima, zbog čega 
ga je car odlikovao viteškim naslovom. 
Nastavljajući uspjehe na bojnom polju u 
boju kod Peschiere i Monte Balda 1796., 
dospio je u francusko zarobljeništvo, ali se 
uspio osloboditi. Kao poštovani austrijski 
general, ovaj madžarski i hrvatski junak 
umro je u Karlovcu, sjedištu Hrvatskoga 
generalata 30. lipnja 1800. godine. 


Njegov mu se rodni grad odužio na 
dostojan način. Naime, u crkvi svetog 
Demetra u Palanku (od nekadašnje crkve 
danas je ostao samo toranj svetog Demetra 
jer je na mjestu gdje je stajala crkva u XX. 
stoljeću podignuta katedrala), gdje su 
pokopani njegov djed, otac i majka, na 
zidu tornja iz XII. stoljeća, godine 1783. 
uklesan je nadgrobni natpis s Bajalićevim 
plemićkim grbom, na kojem je latinski 
tekst: D. O. M. EGREGIIS. ELIAE. BAIALICH. 
AVO. SVO. AETATIS. SVAE LXXVI. ET. A 
CATHAE MATRI. CARISSIMAE. AETATIS. SVAE 
LXXXVII. SZEGEDINIE. VIVIS. ERREPTIS. 
ANTONIVS. ADAMUS ET IOANNES. BAIALICH 
DE BAIAHAZI. NEPOTES. FILIIQUE. PIISSIMI. 
OB PRAECLARAM IN REGEM FIDEM BELLI- 
CAMQVE. VIRTUTEM. LIBERI. BARONES. 
CREATI. AETERNUM. HOC. AMORISET. 
MOERORIS. MONUMENTUM. POSUERUNT. 
MDCCLXXXII. CANCUS. COLOC. V. COLINUS 
CENTURIO. 

Adam Bajalić smatra se jednim od naj- 
važnijih Segedinaca u cijeloj povijesti 
grada. 

BAJALIĆ 


Lit.: C. Wurzbach, Biographisches Lexikon des 
Kaiserthums Oesterreich, I, Wien, 1856; J. 
Hirtenfeld, Der Militćir-Maria-Theresien-Orden und 
seine Mitglieder. Nach authentischen Quellen bear- 
beitet von J. Hirtenfeld, Vienna, 1857; J. Reizner, 
Szeged tortenete, 111, Szeged, 1900; Hrvatski biograf- 
ski leksikon, 1, Zagreb, 1983; L. Heka, Povijest 
Hrvata Dalmatina u Segedinu, Budimpešta, 2004. 


L. Heka 


BAJASZENTISTVAN —> Fancaga 


BAJIĆ, Josip (Subotica, 30. IV. 1927. — 
Subotica, 17. VI. 1999.), glumac i kazališni 
redatelj. U rodnom je gradu završio 


osnovnu školu i gimnaziju. Studirao je 
vrlo kratko medicinu u Beogradu, a srp- 
skohrvatski jezik i književnost u Nišu, no 
nije stekao diplomu. Aktivno se bavio 
nogometom, a neko je vrijeme trenirao i 
igrao košarku za beogradski Partizan. 
Vratio se u Suboticu i početkom 1951. 
postao glumac u Narodnom kazalištu, gdje 
je isprva igrao manje uloge. Pravu je afir- 
maciju stekao tumačeći uloge u djelima 
Matije Poljakovića Niko i ništa te Vašange. 
Od jeseni 1956. tri je sezone igrao u kaza- 
lištu u Kotoru, a nakon toga jednu je go- 
dinu bio glumac u Leskovcu. 


Godine 1961. ponovno je u Subotici: 
jednu je sezonu glumac u ansamblu 
Dječjega kazališta, a sljedeće se vraća u 
kazalište u kojem je i počeo glumiti — subo- 
tičko, tada već Naradno pozorište- 
Nepszinhaz. U njemu u sljedećih nekoliko 
godina vrlo uspješno ostvaruje mnogobroj- 

ne zahtjevne uloge. Od 1965. do 1970. 
intendant je u subotičkom kazalištu pa 
manje glumi, bavi se organizacijskim 
pitanjima, a počinje i režirati. U televizij- 
skoj seriji koja je snimana 1971. prema 
dramskom predlošku Matije Poljakovića 
Boltine zgode i nezgode Bajić tumači 
glavnu ulogu — Boltu. 


Nakon odlaska u mirovinu radi na 
prikupljanju i obradi leksičke građe bunje- 
vačkih Hrvata te režira u Hrvatskome kul- 
turnom centru Bunjevačko kolo za njihovu 
amatersku kazališnu družinu dvije 
Poljakovićeve komedije — Ode Bolto na 
ogled i Niko i ništa te monodramu Josipa 
Klarskoga Ilija Troskot i njegova dica. 
Početkom 1999., na poziv Uredništva na 
hrvatskom jeziku Radio Subotice, Bajić 
interpretira kratke bunjevačke narodne 
šaljive pripovijetke koje je sakupio i obra- 
dio Balint Vujkov. One se emitiraju u prog- 
ramu tog radija, a dio je njih objavljen i 
na nosaču zvuka Balint Vujkov: Usmeni 
zapisi 2002. u izdanju Hrvatske čitaonice 
iz Subotice. 

Lit.: Zvonik, Subotica, 7/1999; J. Buljovčić, In 
Memoriam: Josip Bajić (1927.-1999.), Subotičke 


novine, 17. VI. 1999; Bunjevačke novine, Subotica, 
7/1999. 


H. Tikvicki 


BAJKA, usmenoknjiževna prozna pripov- 
jedna vrsta, obilježena ponajprije fan- 
tastičnim motivima i bogato zastupljena u 
gotovo svim kulturama. Po uzoru na 
usmenoknjiževne, bajke često pišu i indi- 
vidualni autori. Istraživanja bajke postavi- 
la su temelje naratologiji, književnoz- 
nanstvenoj disciplini koja se bavi pripov- 
jednim vrstama općenito. Ta su istraživa- 
nja prošla kroz nekoliko faza, a interes se 
istraživača u njima koncentrirao na 
različite probleme: na načine na koje su 
norme, predodžbe i vjerovanja drevnih 
ljudskih zajednica pohranjeni u pojedinim 
motivima; na specifične situacije i konflik- 
te u kojima se zrcale uzroci ljudskih psi- 
hičkih problema; na traganje za povijes- 
nim i zemljopisnim izvorištem bajke koje 
se može očitati u njezinoj jezgri; na 
apstraktnu strukturu bajke i odnose koje u 


njoj uspostavljaju pojedini motivi, funkci- 
je i aktanti; na izvedbu kao jedinstveni čin 
kazivača prilagođen aktualnoj publici. 
lako sa znatnim kašnjenjem, odjecima 
spomenutih istraživanja bili su obilježeni i 
pokušaji da se teorijski pristupi bajkama u 
usmenoj književnosti podunavskih Hrvata. 
U njoj naime bajke zauzimaju istaknu- 
to mjesto, iako su sve do polovice XX. 
stoljeća znatno češće bile bilježene 
pjesme. Većina danas poznatih bajki saču- 
vana je zahvaljujući zapisima Balinta 
Vujkova, a gotovo su sve objavljene u ide- 
aliziranoj, »grimmovskoj« verziji, jer ih je 
Vujkov često rekonstruirao na temelju 
kazivanja nekoliko osoba, ispravljao u 
njima nedosljednosti i jezično ih ujednači- 
vao. Smatrao je naime da nesavršena 
izvedba kazivača ne bi trebala biti 
ovjekovječena u zapisu te je zato tragao za 
arhetipskim uzorkom koji bi odgovarao 
njegovoj predodžbi o bajci kao riznici 
životne mudrosti. Zbog takva su ga pristu- 
pa kritizirali neki onodobni vodeći folk- 
loristi (npr. Maja Bošković Stulli). Vujkov 
je usto i sam autor dviju bajki, Cviće i 
kamen (1938.) i Bajka o mravljem caru 
(1953.), u kojima se motivskim i stilskim 
instrumentarijem tipičnim za bajke služi 
kako bi progovorio o bitnim problemima 
narodnog života. 
Lit.: Bunjevačke narodne pripovitke, Subotica, 1951; 
Hrvatske narodne pripovijetke (bunjevačke), Novi 
Sad, 1953; Hrvatske narodne pripovijetke (bunje- 
vačke), Zagreb, 1957; Hrvaške pravljice, Ljubljana, 
1960; Hrvatske narodne pripovijetke iz Vojvodine, 
Subotica, 1960; Do neba drvo, Subotica, 1963; Tica 
žeravica, Subotica, 1964; Cvjetovi mećave, Zagreb, 
1970; G. Kikić, Antologija proze bunjevačkih Hrvata, 
Zagreb, 1971; Hrvaške narodne  pripovedke, 
Ljubljana, 1981; Jabuka s dukatima, Subotica, 1986; 
Zlatni prag, Budimpešta, 1990; A. Sekulić, Hrvatska 


preporodna književnost u ugarskom Podunavlju do 
1918., Zagreb, 1994. 


P. Vuković 


BAJMAK —> Bajmok 


BAJMOČKI ATLETSKI KLUB (BAK), 
sportska udruga. Osnovali su je 1908. u 
Bajmoku pod imenom Bajmoki atletikai 
club (BAC) nogometni entuzijasti Josip 1 
Kalman Pfeiffer i Antun Svoboda, koji su 


BAJMOK 


u klubu radili sve do 1930. godine. Važnu 
ulogu u djelovanju kluba imali su Ferenc 
Holzhacker, Stipan Pfeiffer, Lajos 
Svoboda, Lajos Kiss, Lajčo Budanović, 
Jozsef Heger, Nikola i Stjepan Merković 1 
dr. Osnovan je pod utjecajem subotičkoga 
Nogometnog kluba Bačka, koji je sa svoje 
dvije momčadi gostovao i u Bajmoku i 
popularizirao taj sport. Do Prvoga svjet- 
skog rata BAC je igrao samo prijateljske 
utakmice tijekom ljetne sezone na poljani 
gdje se danas nalazi stadion FK Radnički. 


U Kraljevini SHS klub obnavlja rad 
pod imenom Bajmočki atletski klub 
(BAK) i igra do 1941. u 1. i II. razredu 
Subotičkoga nogometnog podsaveza. 
Najveći mu je uspjeh bio osvajanje prvog 
mjesta u II. razredu 1939. i natjecanje u I. 
razredu. U to vrijeme BAK ima ograđeno 
igralište sa svlačionicom i s gledalištem za 
1500 gledatelja. Uz nogometnu, osnovana 
je lakoatletska i šahovska sekcija. 


Tijekom rata klub je djelovao pod 
izvornim imenom BAC i igrao s prom- 
jenljivim uspjehom u regionalnoj ligi Dunav. 

Klub je prestao djelovati 1945., kad se, 
prema odluci vlasti, pristupilo reorga- 
niziranju cjelokupnoga sportskog života i 
osnivanju novih društava za tjelesnu kul- 
turu. Igralište 1 cijeli inventar naslijedilo je 
novoosnovano Fiskulturno društvo Radnički. 
Lit.: Jugoszldv sportelet, Szabadka, 1920-1939; 
Subotički športski list, Subotica, 1935-1939; I. 
Pluhar, Magyarorszdgi sportegyestiletek tortćnete, 


Budapest, 1942; M. Brustulov i dr., Sport u Subotici 
1944 — 1984 Sportelet Szabadkan, Subotica, [1984]. 


A. Zomborčević 


BAJMOK (arh. dijal. Bajmak), 1. pustara 
između Lemeša (Svetozara Miletića) i 
Čonoplje; 2. naselje u sjevernoj Bačkoj, u 
Općini Subotica, na magistralnoj cesti i 
pruzi Subotica-Sombor. Nalazi se na 
lesnom terenu na 116 m nadmorske visine, 
u blizini pješčare, što je uvjetovalo njegov 
brz rast. Pokraj Bajmoka teče Bajmočki 
potok, koji je jedan od izvorišnih tokova 
Krivaje. 

Etimologija je toponima nejasna. Prvi 
se put spominje 1462. u darovnici 
ugarskoga kralja Matije njegovoj majci. U 

BAJMOK 


tursko se doba spominje najprije Novi 
Bajmok u Subotičkoj nahiji, a poslije 
Bajmok i Novi Bajmok u Somborskoj 
nahiji. Prema popisu iz 1580. Novi je 
Bajmok imao 21 dom (Subotica ih je u to 
doba imala 49). Biskup beogradski fra 
Marin Ibrašimović 1649. krizmao je i u 
Bajmoku. Oslobađanjem od Turaka ulazi 
1702. u sastav Potiske vojne granice kao 
jedna od 12 subotičkih pustara, koje zajed- 
no s užim područjem grada otada čine 
»povijesni atar Subotice«. Subotica je, da 
bi postala slobodnim kraljevskim gradom, 
1779. morala naseliti pustare Bajmok i 
Čantavir. Tako je proces ušoravanja salaša 
na bajmočkoj pustari, započet još tijekom 
1770-ih godina, završio 1785., kad je 
Bajmok napokon iz pustare prerastao u selo. 


Bajmočka je župa stara. Njome su do 
1775. g. upravljali franjevci iz Subotice. 
Od 1780. ima župnika najprije u osobi 
Janosa Millena. Patron je župe grad 
Subotica. Na mjestu trošne kapelice iz 
1772. g. gradi se današnja bajmočka crkva 
1817. u baroknom stilu, a početkom XX. 
st. proširuje se i obnavlja. Crkva je 

— Magistralni putevi M22.1 M17.1 i M24 

— Regionalni i lokalni pulevi RI9/I i RiOB 

“> Željezničke pruge ' 

--- Koridori ukinutih željezničkih pruga 

posvećena sv. Petru i Pavlu. Matične se 
knjige vode od 1896. Današnja župa, kao i 
mjesna zajednica, osim naselja Bajmok 
obuhvaća i naselje Mišićevo, koje je nasta- 
lo na bajmočkoj pustari nakon Prvoga 
svjetskog rata. Omanja pravoslavna crkva 
u bizantskom stilu izgrađena je u razdoblju 
1992.-1999. 

Bajmok je depopulacijsko naselje. Broj 
se stanovnika od 1961. neprestano smanju- 
je, što se vidi iz tablice: 


*od 1981. Mišićevo se iskazuje samostalno, kao 
posebno naselje 
> Subotica x * 


+ 
' 
. 


Kako se broj stanovnika stalno mije- 
njao, tako je i etnička struktura bila pod- 
ložna stalnim promjenama. Prvom kolo- 
nizacijom (završena je 1783.) naseljavaju 
se Hrvati iz Subotice, a zatim Madžari i 
Nijemci, koji se u ovom periodu inten- 
zivnije doseljavaju u Bačku. Otad je mul- 
tietničko naselje nastanjeno pretežito 
Hrvatima, Madžarima i Nijemcima (1857. 
ima 5680 stanovnika: Hrvata 2100, 
Nijemaca 1925, Madžara 1654; 1900. ima 
7588 stanovnika: Madžara 5599, Nijemaca 
1980, Hrvata 1980). Početkom XX. sto- 
ljeća doseljavaju se Srbi. Njihov će se broj 
znatno povećati nakon Drugoga svjetskog 
rata, kad Nijemci bivaju iseljeni, a na nji- 
hovo mjesto dolaze Srbi, uglavnom iz 
Drežnice (Ogulin, Hrvatska). Ni posljed- 
nja ratna zbivanja, tijekom 1990-tih godina, 
nisu prošla bez promjena u etničkoj slici 
Bajmoka: 


8620 
1946 
2276 
2940 
1112 
546 


8586 
2900 
1966 
2450 
454 
816 


ukupno 
Srbi 


Hrvati i Bunjevci 
Madžari 
Jugoslaveni 
ostali 


U Bajmoku nije zastupljena samo imig- 
racija nego i emigracija, osobito na relaciji 
selo-grad, ali i negativan prirodni prirast 
(bijela kuga). Krajnji je rezultat svih tih 
kretanja stanovništva Bajmoka depopulacija 
(smanjenje broja stanovništva). 


U gospodarstvu Bajmoka prevladava 
poljoprivreda. Zastupljeni su poljodjelstvo 
(pšenica, kukuruz, suncokret...) i stočar- 
stvo (svinje, goveda, perad...). Osim 
poljoprivrede, zastupljeni su i trgovina, 
obrt, građevinarstvo i industrija (ciglana, 
namještaj, elektromotori...). 


Od hrvatskih institucija valja spomenu- 
ti Pučku čitaonicu, utemeljenu 1879., koja 
je s kraćim prekidom radila desetak godi- 
na. Na čelu joj je bio Tadija Bešlić, baj- 
močki trgovac hranom. Danas u Bajmoku 
djeluje HKUD Bajmok. Znamenitiji su 
Bajmočani hrvatskog podrijetla biskup 
Lajčo Budanović, akademski slikar Stipan 
Kopilović i kiparica Ana Bešlić. 


BAJNAT 


Lit.: 1. Ivanyi, Szabadka szabad kirdlyi vdros 
tortenete, 1, Szabadka, 1886; I. Ivanyi, Bdcs-Bodrog 
vdrmegye foldrajzi es tortenelmi helynevtdra, 1? 
Szabadka, 1909; B. Bukurov, Geografski položaj 
bačkih naselja, Zbornik Matice srpske za prirodne 
nauke, sv. 3, Novi Sad, 1952; O proizvodnim snaga- 
ma Subotice 1964, Subotica, 1966; A. Sekulić, 
Tragom franjevačkog ljetopisa u Subotici, Split, 
1978; M. Popović, J. Dinić, Urbano-geografska 
proučavanja naselja Jugoslavije, Beograd, 1978; B. 
Bukurov, Subotica i njena okolina, Novi Sad, 1983; 
B. Ćupurdija, Subotica i okolina, Novi Sad, 1987; J. 
Marković, Enciklopedijski geografski leksikon 
Jugoslavije, Sarajevo, 1990; A. Hegediš i K. 
Čobanović, Demografska i agrarna statistika 
Vojvodine 1767-1867, Novi Sad, 1991; Koreni I: 
Gyčkerek I: Svedočenje vekova: Evszdzadok val- 
lomdsa: Pravni položaj i stanovništvo Subotice 1391- 
1828: Szabadka kozjogi helyzete es lakossdga, 
Subotica: Szabadka, 1991; A. Sekulić, Bački Hrvati, 
Zagreb, 1991; A: Sekulić, Hrvatski bački mjestopisi, 
Zagreb, 1994; A. Mojzes, Bajmok, Szabadka, 2002. 


S. Stantić 


BAJNAT, dio Subotice. Jedan od najstari- 
Jih naseljenih dijelova grada, južno od 
središta. Ime mu potječe od naziva Bain 
hdt ili Bajina uzvišica (Baja: osobno ime 
ili nadimak; madž. hat: uzvišica). 

Naziv nekadašnje uzvišice koja se 
nalazila jugoistočno od današnjega 
Senćanskoga groblja, postupno se proširio 
na šire područje između Senćanske ceste 1 
Mlake (čije je korito išlo današnjom 
Prvomajskom ulicom i dalje kroz Pro- 
zivku) pa je Bajnat obuhvaćao Senćansko 
groblje te područje južno i jugoistočno od 
njega. Poslije se teritorij na koji se odnosi- 
lo to ime proširio dalje na sjever, do 
današnje senćanske crkve. 


Danas je Bajnat jedna od gradskih 
mjesnih zajednica, koja je 1981. imala 
6356 stanovnika, a 1991., nakon što je od 
dijelova Bajnata i Kera osnovana MZ 
Prozivka, 2894 stanovnika. Danas (2002.) 
Bajnat ima 2825 stanovnika (Madžari 844, 
Hrvati 441, Bunjevci 432, ukupno Hrvati i 
Bunjevci 873, Srbi 669, »Jugoslaveni« 
196, svi ostali 243). S izgradnjom 
pretežito radničkog naselja Prozivke, 
tradicionalan narodnosni sastav Bajnata u 
velikoj je mjeri izmijenjen, pri čemu je 
osobito smanjen hrvatski udio. 

BAJNAT 


jee) 


Pa RMehor AEprera atedor PE 


j di . 
? Pak al nara PiLASe 
Sav aarakria 


Parcelirano područje Bajnata 1822 . godine s dominantnom uzvišicom i grobljem u gornjem dijelu 


Istočno od Bajnata, uz Senćansku 

cestu, nalazi se nekoliko industrijskih 
objekata, od kojih su najvažniji oni tek- 
stilne i prehrambene industrije. U Bajnatu 
je i Senćansko groblje, podignuto između 
dvaju svjetskih ratova. Bajnat pripada 
Župi sv. Jurja, koja je osnovana 1841., a 
današnja je crkva izgrađena 1898. 
Lit.: 1. Ivanyi, Szabadka szabad kirdlyi vdros 
tortćnete, I-II, Szabadka, 1886.-1892; L. Szekeres, 
Szabadkai helynevek, Szabadka, 1975; B. Bukurov, 
Subotica i okolina, Novi Sad, 1983; Statistički 
godišnjak opština Ada, Apatin, Bačka Topola, 
Kanjiža, Mali Iđoš, Senta, Sombor, Subotica, ur. I. 
Bartol, Subotica, 1985-1987; Stanovništvo: 3 ; 
Nacionalna pripadnost: detaljna klasifikacija, 
Beograd, 1993; A. Sekulić, Hrvatski bački 
mjestopisi, Zagreb, 1994. 


S. Stantić i A. Rudinski 


BAJSKA BUNJEVAČKA ČITAONICA, 
udruga bunjevačkih i šokačkih Hrvata iz 
Baje i okolice. Utemeljena je u Baji 3. VI. 
1988. kao pravna sljednica Bajske 


50 


kršćanske čitaonice i Čitaonice iz Fancage. 
Čitaonica ima nekoliko odjela različitih po 
značenju i aktivnostima. Od 1990. održava 
redovite godišnje Bajske razgovore, orga- 
nizira Veliko prelo u Baji i sudjeluje na 
različitim kulturnim svečanostima u 
Subotici, Somboru i u Hrvatskoj. 


lako je, nakon mnogo napora, 
nekadašnja zgrada Bajske kršćanske 
čitaonice tijekom 1990-ih godina vraćena 
bajskim Hrvatima, i danas je u ruševnom 
stanju te nedostaju redoviti sadržaji. 
Lit.: A. Mujić, Bajska bunjevačka čitaonica, 


Subotička Danica — Kalendar za 1992., Subotica, 
1992. 


M. Mandić 


BAJSKA KRŠĆANSKA ČITAONICA, 
hrvatska ustanova u Baji. Na poticaj 
tadašnjega bajskog kapelana Lajče 
Budanovića i njegove »desne ruke«, od- 


vjetnika dr. Miše Jelića, od 900 kruna čistog 
prihoda s Velikoga bunjevačkog prela 
održanoga 2. II. 1910. godine i dobro- 
voljnih priloga bajskih Hrvata kupljeno je 
zemljište u Ulici slobode br. 84 radi 
podizanja Bunjevačke čitaonice. Budući 
da pravila rada Čitaonice Ministarstvo 
prosvjete i vjere dugo nije htjelo odobriti 
pod izlikom da je riječ o panslavističkoj 
ustanovi, zdanje je, sa službenim nazivom 
Bajska kršćanska čitaonica, u uporabu 
predano tek 1913. Svrha je ustanove bilo 
njegovanje materinskoga jezika bunje- 
vačkih Hrvata, promicanje kulture i oživ- 
ljavanje društvenog života, poticanje čita- 
nja korisnih knjiga, novina i časopisa te 
organiziranje kulturnih i znanstveno-popu- 
larnih predavanja za odrasle i za mladež. 
Vrhunac svoje djelatnosti Čitaonica 
postiže 1920-ih i 1930-ih godina, kad 
pokretačkom snagom hrvatskoga nacional- 
noga gibanja u Baji i njezinoj okolici 
postaje dr. Mišo Jelić. Organiziranjem kul- 
turnih priredaba te napose prikazivanjem 
igrokaza, u kojima je napokon i »bunje- 
vačka rič dospila na binu«, čitaonica 
postaje rasadištem narodne samosvijesti i 
uporištem u borbi protiv asimilacije. 


Usporedno sa snaženjem madžarskog 
nacionalizma potkraj 1930-ih, Jelić biva 
potisnut iz vodstva Čitaonice. U njoj je 
prevladala promadžarska struja te se ta 
ustanova, zadnja kula hrvatstva u Baji, 
srozava na razinu obične krčme. 


Godine 1945. rad Čitaonice ponovno 
oživljuje. Pod njezinim se okriljem tako 
1946. u Baji priređuje Veliko hrvatsko 
prelo, no već 1948. djelatnost joj opet 
bitno slabi te ona nastavlja postojati samo 
kao gostionica. Zgrada je Čitaonice 
1990-ih godina vraćena bajskim Hrvatima, 
odnosno Bajskoj bunjevačkoj čitaonici. 
Lit.: P. Pekić, Povijest Hrvata u Vojvodini, Zagreb, 
1930; Neven, 7, 8, 9, 12/1911, Subotica; A. Mujić, 
Osamdeset godina Bajske bunjevačke »čitaonice«, u: 
Zbornik »Ivan Antunović«, 2-3, Subotica, 1992; A. 


Mujić, Bajska bunjevačka čitaonica, Subotička 
Danica. Kalendar za 1992., Subotica, 1992. 


Ž. Mandić 


BAJSKI RAZGOVORI 


BAJSKA NAHIJA, osmansko-tursko 
vojno-upravno područje u sastavu Segedin- 
skog sandžaka. Prvi se put spominje u doba 
vladavine sultana Selima II. (1566.—74.). 
Tada su naime povrh sedam dotadašnjih 
nahija u Segedinskom sandžaku osnovane 
još dvije, Bajska i Subotička. Bajska je 
nahija obuhvaćala tridesetak mjesta, među 
kojima su bili i Baja, Baračka, Bikić, 
Borota, Boršot, Čavolj, Đurđin, Matević, 
Monoštor, Rem i Baškut. 


Nakon što je madžarsko pučanstvo 
uglavnom izbjeglo na sjever, te je dijelove 
Panonije nastanilo etnički hrvatsko i srp- 
sko stanovništvo podrijetlom iz krajeva 
južno od Save te iz Slavonije. I ono je odat- 
le izbjeglo pred pustošenjima turske 
vojske ili je pak bilo dovedeno od samih 
Turaka radi obrade plodne bačke zemlje i 
bavljenja stočarstvom. Dio novodose- 
ljenih, ponajprije srpsko stanovništvo, 
doveden je radi obavljanja vojne službe te 
su služili kao najamnici (martolozi). 
Kršćani su uglavnom živjeli po selima, a 
muslimansko je stanovništvo naseljavalo 
varoši. Duhovnu skrb nad katoličkim 
stanovništvom vodili su franjevci Bosne 
Srebrene. 

Bajska je nahija prestala postojati s 
nestankom turske vlasti u Bačkoj tijekom 
Velikoga bečkog rata (1683.—99.). 

Lit.: 1. Istvan i Gy. Dudas, A XVIII. szazad tčrtenete, 
u: Bdcs-Bodrogh vdrmegye egyetemes monografidja, 
1, Zombor, 1896; Historija naroda Jugoslavije, II, 
Zagreb, 1959; O. Zirojević, Upravna podela današn- 


je Vojvodine i Slavonije u vreme Turaka, Zbornik za 
istoriju, sv. 1, Novi Sad, 1970. 


S. Bačić 


BAJSKI RAZGOVORI BUNJEVCI 
DANAS, redoviti godišnji skup koji u ned- 
jelju pred proštenje sv. Antuna ili u nje- 
govu sklopu organizira Bajska bunjevačka 
čitaonica. Prvi su put organizirani 1990. 
godine. Teme su Razgovora različite, od 
znanstvenih i stručnih do kulturoloških 1 
političkih, a sudionici su uglednici iz 
Madžarske, Hrvatske i Vojvodine. Budući 
da Bajska bunjevačka čitaonica ne posje- 
duje adekvatne prostorije, Bajski se raz- 
govori održavaju u različitim javnim 
objektima u Baji. 

BAJSKI RAZGOVORI 


Lit.: LIK [L. I. Krmpotić], Znanstveni skup u Baji: 
»Bunjevci danas«, Bačko klasje, 60, Subotica, 1990; 
Zbornik »Ivan Antunović«, 4-5, Subotica, 1994. 


S. Bačić 


BAJSKI TROKUT, sjeverozapadni dio 
bivše Bačko-bodroške županije, smješten 
između Dunava, madžarske državne 
granice i crte sjeverno od Baje, koji je 
prema odredbama Trianonskoga mirovnog 
ugovora ostao u Madžarskoj. Popularno je 
ime dobio prema svojem trokutastom 
obliku. 

Najveće je naselje u njemu Baja. 
Usprkos želji Hrvata i malobrojnih Srba u 
Baji te u okolnim bunjevačkim i šokačkim 
selima, koja je bila izražena u više mjesnih 
zborova, rezolucija, memoranduma, puto- 
vanju nekoliko izaslanstava na Parišku 
mirovnu konferenciju te posjeta nekoliko 
dužnosnika (J. Cvijić i dr.) tijekom 1919., 
taj dio Bačke nije pripao novostvorenoj 
jugoslavenskoj državi, podjednako zbog 
nedostatne zainteresiranosti jugoslaven- 
skoga mirovnog izaslanstva i nedovoljnog 
udjela bunjevačkog i šokačkog stanovniš- 
tva u odnosu na madžarsko i njemačko. Dio 

(Staničić 


je stanovnika Bajskog trokuta nakon raz- 
graničenja optirao za Kraljevinu SHS, a 
suvremenici svjedoče da je u vrijeme 
nakon vraćanja madžarske vlasti bilo 
progona i nepravičnih suđenja. Između 
dvaju svjetskih ratova narodna je svijest 
postupno slabjela, pri čemu su djelatnost 
čitaonica te pojedinačni napori bunjevač- 
kih svećenika ili malobrojnih kulturnih 
djelatnika samo usporavali taj proces. 
Administrativno je Bajski trokut danas dio 
Bačko-kiškunske županije. 

Prisilna komunistička kolektivizacija i 
urbanizacija nakon Drugoga svjetskog rata 
utjecali su na daljnje ubrzano pomadžari- 
vanje bunjevačkog puka u ovom području. 
Posebnu je važnost u tom procesu imao 
sukob sovjetskog bloka s Titovom Jugos- 
lavijom jer su mnogi hrvatski aktivisti, 
učitelji i obični ljudi iz Bajskog trokuta 
uhićeni pod optužbom da su titoisti, čime 
je zadan težak udarac hrvatskoj zajednici. 
Od pedesetih godina pa do početka deve- 
desetih godina na odnarođivanje je utjeca- 
lo i nametnuto jugoslavensko unitarističko 
jedinstvo, koje se izražavalo primjerice 
uvođenjem jedinstvenoga srpsko-hrvat- 

skoga (u praksi srpskoga) književnog jezi- 
ka u sve hrvatske škole. Nakon uspostave 
demokracije u Madžarskoj devedesetih 
godina u Bajskom su trokutu utemeljene 
hrvatske manjinske samouprave u 
Aljmašu, Baji, Bikiću, Baćinu, Baškutu, 
Cavolju, Cikeriji, Dušnoku, Gari, 
Kaćmaru i Santovu. 


Iz Bajskog su trokuta rodom mnoge 

važne bunjevačke i šokačke osobnosti iz 
prošlosti (Nikola Milašin, Grgur Peštalić, 
Ivan Antunović, Ivan Mihalović, Matija 
Evetović, Mijo Mandić, Antun Karagić, 
Mišo Jelić i dr.), ali 1 suvremenici (Mijo 
Karagić, Joso Ostrogonac i dr.). 
Lit.: P. Pekić, Bajski trokut ili spomen-vijenac 
Bunjevaca, Subotica, 1920; P. Pekić, Povijest Hrvata 
u Vojvodini, Zagreb, 1930; P. Pekić, Bunjevci na 
Mirovnoj konferenciji u Parizu, Klasje naših ravni, 1, 
Subotica, 1935; M. Cović i A. Kokić, Bunjevci i 
Šokci, Zagreb, 1939; A. Mitrović, Razgraničenje 
Jugoslavije sa Mađarskom i Rumunijom 1919-1920, 
Novi Sad, 1975; D. Šokčević, Kratka povijest Hrvata 
u Madžarskoj (http://www.croatica.hu/htorten.html) 


S. Bačić 


Crkva Uznesenja Marijina u Bajši 


BAJŠA, naselje 5 km jugozapadno od 
Bačke Topole uz rječicu Krivaju; 2568 st. 
(2002.). Kao pustara Velika Bajša (praedi- 
um Naghbajcsh) prvi se put spominje 
1462. u jednoj darovnici kralja Matije 
Korvina. 


BALATINAC 


Nakon povlačenja Turaka Bajša je 
najprije bila komorski posjed, a Marija 
Terezija darovala ju je 1751. plemiću 
Stefanu Zaki, bivšem kapetanu Potiske 
vojne granice. Pritisnut dugovima, on je 
polovicu sela 1759. prodao braći Andriji, 
Jakovu, Luki, Miji i Simi Vojniću, čime je 
ona postala posjed porodice Vojnić. Tu je 
kupoprodaju, nakon dugogodišnjih parni- 
ca, 1793. potvrdio i kralj Franjo I. Otad su 
Vojnići nosili pridjevak bajšanski. 

Vojnići su 1760. podigli prvu katoličku 
crkvu u mjestu nakon povlačenja Turaka i 
postali crkveni patroni. Kad je Bajša 
postala samostalnom župom 1784. godine, 
Vojnići su izgradili župni dvor. Novu 
crkvu, koja je zamijenila staru, sagradili su 
1816. godine, a također i novi župni dvor. 
Crkva se i danas nalazi u središtu sela. 


Bajšu danas nastanjuju pretežito 

Madžari (1671), a žive u njoj i Srbi (413) 
te Slovaci (162). Stanovnici se bave 
uglavnom poljodjelstvom. 
Lit.: 1. Ivanyi, Bdcs-Bodrog vdrmegye foldrajzi es 
tortenelmi helynevtdra, 1, Szabadka, 1909; G. Ulmer, 
Posed Bajša, spahije i kmetovi 1751—1849, Novi Sad, 
1986; Stanovništvo. Popis stanovništva, domaćinsta- 
va i stanova u 2002., knj. 1. Nacionalna ili etnička 
pripadnost. Podaci po naseljima, Beograd, 2003. 


S. Bačić 


BAKIĆ, Julija (Monoštor, 24. IV. 1922. — 
Sombor, 18. X. 2001.), službenica. 
Srednju je građansku školu završila u 
Somboru. U Hrvatskome kulturno-umjet- 
ničkom društvu Vladimir Nazor iz 
Sombora volonterski je radila 54 godine 
kao službenica. Njezin je rad bio vidljiv u 
djelatnostima svih sekcija jedine kulturne 
udruge somborskih Hrvata — Bunjevaca i 
Šokaca. Teta Đula, kako su je svi zvali, 
bila je neodvojivi dio povijesti Društva od 
njegova osnutka. 

A. Firanj 


BALATINAC, Stipan (Santovo, 6. X. 
1966.), novinar. Osnovnu je školu pohađao 
u rodnom selu, a maturalnu je svjedodžbu 
stekao u budimpeštanskoj Hrvatsko-srp- 
skoj gimnaziji. U Zagrebu je studirao 
hrvatski jezik i književnost. Novinar je 

BALATINAC 


Hrvatskoga glasnika, tjednika Hrvata u 
Madžarskoj, a svoje članke objavljuje i u 
pečuškome hrvatskom katoličkom listu 
Zornica. Redovito se javlja u programu 
Radio Pečuha na hrvatskome, a izvjestitelj 
je i emisije Hrvatskog radija namijenjene 
Hrvatima izvan Hrvatske. 


Živi u Santovu, gdje aktivno sudjeluje 
u društveno-političkom životu sela. Kao 
dopredsjednik  seoskoga zastupničkog 
tijela i čelnik mjesne hrvatske 
samouprave, zauzima se za razvoj santo- 
vačke hrvatske škole. Zaslužan je i za 
razvijanje suradnje svojeg sela s hrvatskim 
naseljima u matičnoj zemlji i u susjednoj 
Vojvodini. 


M. Mandić 


BALAŽEVIĆ, Andrija (Subotica, 14. 
XII. 1893. — Dubrovnik, 21. XII. 1967.), 
direktor banke. Pučku školu završio je u 
Tavankutu, a u Subotici četiri niža razreda 
gimnazije te Subotičku gornju trgovačku 
školu (Szabadkai Fels6 Kereskedelmi 
Iskola), u kojoj je maturirao 1911. 


Nakon rada u francuskoj naftnoj tvrtki 
koja je do Prvoga svjetskog rata eksploati- 
rala naftu u Austro-Ugarskoj Monarhiji na 
naftnim poljima u Transilvaniji, kao finan- 
cijski stručnjak radio je u više banaka, 
među kojima i u subotičkoj podružnici 
Prve hrvatske štedionice Zagreb, koja je 
osnovana 1919., a prestala raditi 1941. U 
početku je radio kao disponent (1933.—36.), 
nakon toga kao zamjenik direktora 
(1936.—39.) te napokon kao direktor 
(1939.—41.). Od 1933. bio je član 
Masonske lože Stella Polaris u Subotici. 
Izvori: Izvještaj Prve hrvatske štedionice za upravnu 
godinu 1919., Nacionalna i sveučilišna knjižnica, 


Zagreb, br. 336.7; Izvještaj Prve hrvatske štedionice 
za upravnu godinu 1941., isto, br. 497.5 P9. 


Lit.: Razgovor 1.: o osnivanju Matice subotičke, 
Subotica, [1935]; Razgovor II: o biskupu Ivanu 
Antunoviću, Subotica, [1936]; Razgovor III: o 
hrvatskoj književnosti, Subotica, [1936]; Izvještaj o 
IV. razgovoru, Subotička Danica ili Bunjevačko- 
šokački kalendar (sa slikama) za prostu godinu 
1938., Subotica, s. a.; Izvještaj o V. razgovoru, 
Subotička Danica ili Bunjevačko-šokački kalendar 
(sa slikama) za prostu godinu 1938., Subotica, s. a.; 

Z. Nenezić: Masoni u Jugoslaviji (1764 — 1980), 
Beograd, 1988. 


N. Zelić 


“s 


Anica Balažević 


BALAŽEVIĆ, Anica (Ana) (Tavankut, 
26. III. 1914. — Subotica, 4. II. 1992.), sla- 
marka i svestrana kulturna djelatnica. Do 
Drugoga svjetskog rata bila je članica 
križarske organizacije. Godine 1946. bila 
je među osnivačima HKPD-a Matija 
Gubec u Tavankutu, a zatim i predsjednica 
Društva. Od 1967. aktivna je u likovnom 
odjelu, koji je u Društvu organiziran 1961. 
S pojavom prvih »slika rađenih od slame« 
1962. odjel Društva postao je jedinstvenim 
stjecištem pletilja te je 1986. prerastao u 
Prvu koloniju naive u tehnici slame. 
UKljučivši se u rad odjela, a zatim i koloni- 
je, dotad popularna aktivistica postaje i 
slamarkom samosvojne poetike žitnih 
vlati. Osim što se bavila likovnim obliko- 
vanjem u slami, pisala je i pjesme te sakup- 
ljala predmete folklorne baštine. Pjesme 
zavičajne tematike objavljivala je u 
Bačkom klasju i Subotičkoj Danici. 
Nadahnuće u stvaranju nalazila je u 
svakodnevnom okružju paorskog života. 
Njezini prizori »izvedeni u slami« prot- 
kani su elementima narodnih običaja i 
prepoznatljivim obilježjima »salašarskog 
života«. Prvi je put izlagala na izložbi 
Naivna umjetnost žena Bačkog Brijega, 
Uzdina i Tavankuta, održanoj od 8. do 15. 
III. 1970. u Tavankutu. Nakon toga sud- 


jelovala je na šezdesetak kolektivnih nas- 
tupa u Tavankutu, Apatinu, Subotici, 
Kostanjevici na Krki, Krapinskim 
Toplicama, Zagrebu, Somboru, Senti, 
Sarajevu, Kovačici, Županji, Baji, 
Budimpešti, Szolnoku i dr. Slamarski odjel 
Matice hrvatske u Subotici danas nosi 
njezino ime. 

Lit: Bačko klasje, 67, Subotica, 1992; Anica 
Balažević 1914-1992. Prva samostalna izložba 
likovnih radova u tehnici slame Anice Balažević. Teta 
Anici s ljubavlju [Katalog izložbe otvorene u Galeriji 
Gradske biblioteke u Subotici 26. VII. 1999], Matica 
hrvatska Subotica [Subotica, 1999]; N. Zelić, Protiv 
zaborava. Hrvatsko kulturno prosvjetno društvo 


»Matija Gubec« Tavankut (1946-1996), Zagreb, 
2000. 


B. Duranci 


BALAŽEVIĆ, Ivan (Tavankut, 22. VIII. 
1934. — Lazarevac, 25. I. 1967.), agronom. 
Osnovnu je školu pohađao u Tavankutu, 
gimnaziju završio 1954. u Subotici, a 
diplomirao 1960. na Agronomsko-šumar- 
skom fakultetu Sveučilišta u Zagrebu. Kao 
rukovoditelj Zemljoradničke zadruge u 
Tavankutu stručno je potaknuo orga- 
niziranje većih poljoprivrednih površina 
radi stvaranja što povoljnijih uvjeta za 
razvoj poljoprivrede na pjeskovitu dijelu 
subotičkog područja, osobito voćarstva i 
vinogradarstva. Jedan je od suosnivača 
Zemljoradničke zadruge Peščara u 
Subotici, u čijem je posjedu bilo oko 6000 
ha, od kojih je ubrzo oko 700 ha bilo pod 
voćnjacima. Pridonio je unapređenju 
zaštite biljne proizvodnje u Subotici i 
okolici uvođenjem nove tehnologije 
(atomizera Besleri) i primjenom suvre- 
menih zaštitnih sredstava, posebno na 
novim plantažama jabuka. Radi stručnog 
usavršavanja posjećivao je voćarske regije 
u Jugoslaviji, Italiji i SSSR-u. Rezultate 
svojih istraživanja u voćarsko-vinogra- 
darskoj i ratarskoj proizvodnji iznosio je na 
stručnim skupovima u zemlji, a radove je 
objavljivao u domaćim časopisima Biljna 
zaštita, Novi privrednik te Biljni lekar. 
Poginuo je u prometnoj nesreći u 
Lazarevcu. 


Djela: Kratak osvrt na rad aparata na zaštiti voćnjaka 
i vinograda u subotičkoj Peščari, Biljna zaštita, 3, 


BALAŽEVIĆ 


Zagreb, 1964; Suzbijanje pepelnice jabuke 
/Podosphaera Leucotricha/ u rodnom voćnjaku Z. Z. 
Peščara, Subotica, Biljna zaštita, 11-12, Zagreb, 
1963; Neka iskustva u primeni mašina za zaštitu 
savremenih plantaža ZZ Peščara, Subotica, Novi 
privrednik, 9, Subotica, 1965; Kompleksna zaštita 
voća i vinove loze na Subotičko-horgoškoj peščari, 
Biljni lekar, 2-3, Beograd, 1967 (suautori I. Rudinski 
i T. Tili). 

Lit.: In memoriam: Ivan Balažević (1934-1967), 
Subotičke novine, 3. I. 1967; Povodom godišnjice 
pogibije Ivana  Balaževića, dipl. inženjera. 
Komemorativni skup u Peščari, Subotičke novine, 25. 
1. 1968. 


N. Zelić 


BALAŽEVIĆ, Ivan (Tavankut, 12. VII. 
1949.), slikar, grafičar i kazališni 
scenograf. Osnovnu školu pohađao je u 
rodnome mjestu, a njegovu je darovitost 
prvi zapazio Gyčrgy Boros, poznati su- 
botički likovni pedagog. Školovanje je 
nastavio u Građevinsko-tehničkoj srednjoj 
školi, na smjeru arhitektura. Nakon mature 
1968. upisao se na odsjek grafike na 
Akademiji likovnih umjetnosti u Zagrebu. 
Profesori su mu među ostalima bili 


Ivan Balažević: Portreti srca, 
olovka na papiru, 1997. 


Dalibor Parać, Albert Kinert, Frano Baće i 
Marijan Detoni. Diplomirao je 1972. i vra- 
tio se u Suboticu, gdje je predavao likovni 
odgoj u srednjim školama. Surađuje sa 
Subotičkim novinama, časopisom za kultu- 
ru Rukovet, Narodnim kazalištem. 
Oblikovao je ambalažu za Tvornicu čoko- 
lade Pionir. U Zagrebu je izvanredno 
studirao povijest umjetnosti i kompara- 
tivnu književnost. U Novi se Vinodolski 
preselio 1974. i zaposlio u Rijeci. Od 
1978. radi u Kazalištu lutaka i postaje 
članom Hrvatskog društva likovnih umjet- 
nika u Rijeci. Od 1980. surađuje s 


55 


BALAŽEVIĆ 


izdavačkom kućom Otokar Keršovani, 
1982. postaje članom ULUPUH-a 
(Udruženje likovnih i primijenjenih umjet- 
nika Hrvatske) u Zagrebu. 

Prvi je put samostalno izlagao kao 
slikar 1971. u Subotici. Priredio je mnogob- 
rojne izložbe, a sudjelovao je i na kolek- 
tivnim smotrama hrvatskih umjetnika i 
prestižnim manifestacijama: Međunarod- 
nom bijenalu plakata u Varšavi 1976., 
Međunarodnoj izložbi grafičkog obliko- 
vanja i dizajna ZGRAF 3 u Zagrebu 1981., 
Međunarodnoj izložbi originalnog crteža u 
Rijeci 1982., Ex tempore u Opatiji od 
1983. i dr. 

Primio je mnogobrojna priznanja kao 
slikar, scenograf, dizajner plakata, opreme 
knjiga: posebno priznanje žirija na prvome 
Ex tempore u Opatiji 1983., prva nagrada 
Ex tempore 1987, Nagrada Grada Rijeke 
za sveukupan doprinos u likovnom životu 
grada Rijeke 1992., Nagrada Grada 
Novoga Vinodolskoga za sveukupni dopri- 
nos u kulturnom razvoju Grada Novoga 
Vinodolskoga 1996., treća nagrada na 
međunarodnoj likovnoj koloniji Grobnik 
97 te mnoga druga priznanja. 


Svestranom aktivnošću, znanjem, 
posebnom stvaralačkom poetikom, vrhun- 
skim dometima u grafičkom dizajnu, 
scenografskim rješenjima i nadasve pre- 
poznatljivim samosvojnim likovnim izra- 
zom ističe se na recentnoj umjetničkoj 
sceni. Njegova su djela, osim u Hrvatskoj, 
permanentno izlagana i u inozemnim 
likovnim centrima: Varšava, Kavasaki, 
Rostock, New York, Jalta, Celovec, 
Budimpešta, Michigan, Basel, Miinchen, 
Pečuh i dr. Predgovore njegovim samostal- 
nim izložbama te napise o njegovu radu u 
mnogim listovima i časopisima pisali su: 
Vanda Ekl, Vladimir Maleković, Berisav 
Valušek, Luko Paljetak i mnogi drugi. 


Lit.: 1. Balažević, Mala monografija, Rijeka, 2002. 
B. Duranci 

BALDY-BELLOSICS, Fl6ra (Baja, 23. 

IX. 1901. — Kecskemćt, 1. IV. 1982.), 


prosvjetna djelatnica i etnografkinja. 
Školovala se u Baji i kratko u Subotici. 

Gimnaziju i učiteljsku školu završila je u 
rodnom gradu i stekla diplomu učiteljice 
na madžarskome i njemačkom jeziku. 
Predavala je u više seoskih škola u okolici 
Baje te obnašala dužnost ravnateljice škole 
u Gari. Slijedeći svojeg oca Balinta 
Bellosicsa, znamenitoga madžarskog 
etnologa, i ona se bavila istraživačkim 
etnografskim radom. Proučavala je 
ukrasne motive pučke radinosti Madžara 
te Bunjevaca i Šokaca u južnoj 
Madžarskoj. O tome je napisala nekoliko 
članaka i studija koje su objavljene u raz- 
nim madžarskim časopisima i godišnjaci- 
ma. Dvije su joj studije objavljene i na 
hrvatskom jeziku: »Torba bačvanskih 
Bunjevaca« (Cumania, Kecskemćt, 1974.) 
i »Santovačke šokačke tkanine i vezovi« 
(Etnografija Južnih Slavena, Budimpešta, 
1977.). Iza nje je ostalo mnogo neobjav- 
ljenih rukopisa, koji se čuvaju u Muzeju 
Tiirr Istvdn u Baji. Pokopana je u Baji. 

Djela: A rćgi nepi takdcsok elete Nagybaracskdn es 
kornyeken, Baja, 1968; A hazivdszon felhasznalasa 6s 


keszitese Nagybaracskdn, Bdtmonostoron es 
Davodon, Budapest, 1981. 


Lit.: 1. Felvidčki, Zrodalmi lexikon Baja 6s Bdcska 
(rukopis). 


E. Bažant i M. Mandić 


BALINT, S4ndor (Segedin, 1. VIII. 1904. 
— Segedin, 10. V. 1980.), sveučilišni profe- 
sor, etnograf i povjesničar umjetnosti. 
Rođen je u segedinskome Donjem gradu, a 
osnovnu i srednju školu te fakultet završio 
je u rodnome mjestu. Bio je profesor u 
Učiteljskoj školi, na Pedagoškome i 
Filozofskom fakultetu, gdje je do prisilnog 
umirovljenja bio pročelnik Katedre za 
etnografiju. 

Osnovno područje njegova istraživanja 
bili su lokalni vjerski običaji, na čemu je 
ustrajao i u vrijeme komunizma i zbog 
čega je ostao uzor mnogim madžarskim 
kršćanskim intelektualcima. Prvi je objelo- 
danio narodne molitve. Osim vjerskih 
tradicija, istraživao je i druga područja 
društvenog života, upozoravajući pritom 
na utjecaje južnoslavenskih naroda na 
život stanovnika Segedina, napose u vri- 
jeme turske prevlasti, kada se u grad dose- 


lio velik broj Hrvata i Srba s područja pod 
turskom vlašću. Kako je u drugoj polovici 
XVIII. stoljeća Segedin bio regionalni 
centar za proizvodnju duhana, a poslije 1 
paprike, ustvrdio je da je duhan turskim 
posredovanjem u grad donesen iz 
Hercegovine te da poznata segedinska 
paprika potječe zapravo iz južnih, slaven- 
skih područja. Potkraj XVIII. stoljeća 
paprikom su se u donjogradskom samos- 
tanu koristili samo kao lijekom, za 
snižavanje tjelesne temperature. Ustvrdio 
je ujedno da iz južnoslavenskih krajeva 
potječu i sarma, šerbet, cicvara i još neka 
jela, zatim slavonska sušena šljiva, bosan- 
ska kruška, baranjski kesten i mnogi zači- 
ni te južno voće, koje su posredovanjem 
bunjevačke i srpske kuhinje bili preuzeti i 
u Madžarskoj. Isticao je da je međusoban 
utjecaj vidljiv i u načinu odijevanja, kul- 
turi stanovanja i dr. 

Nekoliko segedinskih ustanova i udru- 

ga nose ime Sandora Balinta i njeguju 
uspomenu na njega. Ostavština mu je 
pohranjena u segedinskome muzeju. 
Djela: A szegedi paprika, Budapest, 1962; Az 1522. 
evi tizedlajstrom szegedi vezeteknevei, Budapest, 
1963; A szogedi nćp, Budapest, 1968; Szeged 
Alsovdros. Templom es tdrsadalom, Budapest, 1983; 
Bucsujdroć magyarok. A magyarorszdgi bucsujards 
tortćnete es n6prajza (suautor G. Barna), Budapest, 
1994; Unnepi kalenddrium, I-II, Szeged, 1998. 


L. Heka 


BALKAN (tur. balkan: šumovite planine), 
1. geografski: a) drugo ime za Staru pla- 
ninu u Bugarskoj, u starih Grka poznatu 
kao Aemus, a Haemus u Rimljana. Prvi 
poznati spomen imena Balkan potječe iz 
1490. iz pera talijanskog pisca i diplomata 
Filippa Buonaccorsija Callimaca, a naziv 
Stara planina prvi je zabilježio hrvatski 
humanist Antun Vrančić 1567.; b) poluo- 
tok u jugoistočnoj Europi između Crnoga, 
Mramornoga, Egejskoga, Jonskoga i 
Jadranskog mora. Za sjevernu granicu, 
koja nije točno geografski određena, 
najčešće se uzimaju riječni tokovi Du- 
nav-Sava-Kupa. Naziv Balkan za poluo- 
tok prvi je upotrijebio 1819. njemački 
geograf. A. Zeune, koji je želio da poluo- 


BALKAN 


tok dobije ime prema glavnom gorju koje 
se na njemu prostire, poput Pirenejskoga i 
Apeninskog poluotoka. 2. geopolitički: a) 
povijesni naziv kojim se od ranoga XIX. 
st. označavalo područje što je nakon 
Karlovačkog mira (1699.) ostalo u sklopu 
Turskog Carstva. Ono se isprva uglavnom 
podudaralo s poluotokom; b) u suvre- 
menome političko-povijesnom značenju 
često se upotrebljava za označivanje pod- 
ručja Grčke, Albanije, Bugarske, europ- 
skog dijela Turske te dijelova ili cjeline 
bivše Jugoslavije i Rumunjske; c) u 
najširem smislu, u nekih njemačkih autora, 
imenom Balkan označava se cijelo 
područje Europe koje je u prošlosti pri- 
padalo Turskom Carstvu, što uključuje i 
velike dijelove Madžarske; d) u prene- 
senom smislu riječju Balkan označava se 
sukobima rascjepkano i zaostalo područje. 
3. Kulturološki, područje u jugoistočnoj 
Europi kulturno oblikovano pod orijental- 
nim utjecajem, uglavnom podudarno s 
Balkanskim poluotokom. 


Od riječi Balkan nastalo je više izraza, 
uglavnom pogrdnog značenja: a) balkan- 
ski: nekulturan, divalj, sirov; b) balkanstvo, 
balkanština: divljačko i nekulturno po- 
našanje, sirovost; c) Balkanac, Homo bal- 
canicus: osoba koja se ponaša na primiti- 
van način; d) nakon Prvoga svjetskog rata 
nastao je izraz balkanizacija, koji označa- 
va političko-teritorijalnu rascjepkanost, 
sukobima prouzročenu diobu geopolitič- 
kih prostora u manje posebne države na 
nacionalnoj i vjerskoj osnovi, najčešće 
međusobno zavađene. 

Balkanologija (balkanistika) znanstve- 
na je disciplina koja proučava balkanski 
prostor kao cjelinu, a jezgru čini izučava- 
nje balkanskih jezika. Vodeće su istra- 
živačke institucije na tom području 
Balkanska komisija Austrijske akademije, 
balkanološki instituti u Beogradu, 
Bukureštu, Solunu i drugdje, Centar za 
balkanološka ispitivanja Bosansko-herce- 
govačke akademije, Komisija za balkan- 
ske studije pri Turskom historijskom 
društvu i dr. O balkanološkim istraživanji- 
ma izlazi niz specijaliziranih časopisa. 

Važnost Balkana za Bunjevce i 
Šokce. Nakon prestanka turske vlasti u 
Bačkoj Bunjevci i Šokci izgubili su povi- 
jesne veze s Balkanskim poluotokom, s 
kojega su potjecali, i u desetljećima 
dugom procesu postupno su postajali 
dijelom srednjoeuropskoga geografskog i 
kulturnog miljea. Nakon raspada Austro- 
Ugarske, kad je veći dio Bunjevaca i Šoka- 
ca ušao u sastav jugoslavenske države, 
Vojvodina se, kao novo granično civi- 
lizacijsko područje, često svrstava pod 
geopolitički pojam Balkana, i to ne samo 
zbog pripadnosti zemlji čiji veći dio ima 
balkansku tradiciju, već napose zbog 
pojačanih balkanskih utjecaja u samoj 
Vojvodini. Desetljećima dugo promicanje 
takvih kulturnih modela u mnogim je 
društvenim područjima ostavilo znatna 
traga osobito na niže slojeve bunjevačko- 
šokačke populacije u vojvođanskom dijelu 
Bačke i udaljilo ih od tradicionalnih sred- 
njoeuropskih kulturnih vrijednosti. Ipak, 
Bunjevci i Šokci uglavnom su ostajali 
izvan interesa balkanoloških istraživanja. 
Lit.: Enciklopedija Jugoslavije, 1, Zagreb, 1980; 


Hrvatski leksikon, 1, Zagreb, 1996; M. Todorova, 
Imaginarni Balkan, Beograd, 1999. 


S. Bačić 


BALOG, Đuro (Gyč6rgy) (Kupusina, 16. 
IV. 1817. — Bač, 4. VII. 1889.), svećenik 1 
pisac. Za svećenika je zaređen 1841. 
godine. Službovao je najprije kao kapelan 
u Bikiću, Aljmašu, Sonti, Subotici i 
Somboru, a od 1850. kao župnik u Vajskoj. 
U Baču je bio župnik od 1860. pa do smrti. 
Obavljao je službu tajnika, a od 1860. i 
dekana Bačkog dekanata. Prikupio je velik 
broj knjiga na latinskome, njemačkome, 
madžarskome i hrvatskome i utemeljio 
dekanatsku knjižnicu. U župnim knjigama 
iz njegova vremena sačuvan je velik broj 
dragocjenih podataka za župu Bač. Kao 
dijete znao je samo slovački. U pučkoj je 
školi naučio madžarski, u sjemeništu i nje- 
mački. Tijekom svoje svećeničke službe 
počeo je učiti i hrvatski. S vremenom se 
hrvatskim jezikom služio tako dobro da je 
na njemu počeo pisati i stihove. Bio je član 
Hrvatskoga književnog društva sv. 

Jeronima iz Zagreba i njegov prvi pov- 
jerenik za Bačku. Bio je velik poklonik 
Ivana Antunovića, s kojim se dopisivao, 
kao i s Jurjem Dobrilom. U Antunoviće- 
vim Bunjevačkim i šokačkim novinama 
zauzimao se za to da se u književnosti 
bačkih Bunjevaca i Šokaca rabi književni 
jezik kakav se rabio i u Hrvatskoj, jer nije 
moguće »svakoj šaki ljudih njevim stylom 
izdavati knjige«, ali »to nije mnogima 
povoljno« jer je »croatico ilyrismus« u 
ovim krajevima nepovoljno predstavljen. 
Vjerojatni su mu pseudonimi Dobrotvor i 
Rodoljub. Ostavio je mnogo zapisa, od 
kojih su neki objavljeni kao brošure. 


Izvor: Župni arhiv u Baču. 


Djelo: A Bacs romaikatolikus plćbdnia szdzeves 
emlekezete, Esztergom, 1867. 


Lit.: Neven, Subotica, 7/1989; I. Ivanyi, Bacs, 
Magyarorszdg vdrmegyći &s vdrosai, Bdcs-Bodrog 
vdrmegye, 1, Budapest, s. a.; A. Poljaković, Uloga 
Hrvatskog književnog društva sv. Jeronima u narod- 
nom preporodu bačkih Hrvata, Klasje naših ravni, 
Zagreb, 1/1943; S. Blaskowitz, Batsch, Geschichte 
einer tausendjćihrigen Stadt in der Batschka, 
Freilassing, 1965; A. Sekulić, Drevni Bač, Split, 
1978; I. Topalić, Katolički kalendar za prostu 1979. 
godinu, Ruski Krstur, 1978; J. Buljovčić, Odnos 
prema dijalektu i razvojni put standardizacije jezika 
kod bačkih Bunjevaca, u: Hrvati u Budimu i Pešti, 
Budimpešta, 2001; J. Buljovčić, Osvrt na udžbenike i 
priručnike za bunjevačku i šokačku djecu u Bačkoj na 
kraju XIX. i u prvoj polovici XX. stoljeća, u: Hrvati 
u Budimu i Pešti, Budimpešta, 2001; A. Lakatos, A 
Kalocsai Erseki Levćltdr, Kalocsa, 2002. 


S. Beretić i M. Grlica 


BALOG, Makarije (Balogh) (Kalača, 14. 
I. 1804. — Vukovar, 24. XI. 1851.), peda- 
gog. Franjevcima Provincije sv. Ivana 
Kapistranskoga pristupio je 1823. Dvije je 
godine slušao nastavu filozofije na filozof- 
skom učilištu u Iloku (1824.—26.), a zatim 
je bio student bogoslovne škole u Baji 
(1826.—28.) i Vukovaru (1828.—30.). Za 
svećenika je zaređen 1828. Položivši 
državni ispit za profesora filozofije, pre- 
davao je na franjevačkim filozofskim uči- 
lištima u Našicama (1830.—31.), Požegi 
(1831.—34.) i Foldvaru (1834.—42.). U 
Foldvaru je bio dekan filozofskog učilišta 
i samostanski starješina (1843.—50.) dok 


nije položio ispit za profesora teologije. 
Tek što je ujesen 1751. počeo predavati 
crkvenu povijest i crkveno pravo u 
Vukovaru, shrvan bolešću, prepustio je 18. 
X. 1851. učiteljsku stolicu M. Doriću. 


Lit.: Arhiv Hrvatske franjevačke provincije u 
Zagrebu, Protocollum conventus Vukovariensis, sv. 2; 
Schematismus almae Provinciae_s. Ioannis a 
Capistrano, Budim, 1844; F. E. Hoško, Franjevačke 
visoke škole u kontinentalnoj Hrvatskoj, Zagreb, 
2002. 


F. E. Hoško 


mo 


Banak ispred ložišta 


BANAK, 1. istureni dio oko banja-peći 
(parasničke peći) u sobi koji služi za sje- 
denje. Javlja se u formi zidanog ispusta ili 
klupice. Na njemu su zimi često spavala 
djeca; 2. istureni zidani dio banja-peći 
ispred ložišta, s kojega se u peć ložio ogr- 
jev, stavljao kruh, pecivo i druga hrana 
koja se trebala peći, a služio je i radi odla- 
ganja već ispečene hrane u druge posude. 
Tu se također mogla ložiti vatra i kuhati 
hrana u ćupovima ili u »kastroni« (vrsta 
posude) na »sadžaku« (niskom tronošcu za 
kuhanje); 3. na banja-peći, produžetak 
»vinca« do zida, na koji su se stavljale 
manje stvari kako ne bi bile nadohvat 
djeci, poput »parasničke mašine« (žigica 
od bijelog fosfora) i sl.; 4. a) istureni dio 
zida ispod okna prozora; 5. gornja površi- 


BANAT 


na niskog zida u pregrađenom »ambe- 
tušu«. 
A. Stantić 


BANAT (mongol.-tur. bayan: bogat, 
imućan > /at. banus: ban, vladarov nam- 
jesnik), pogranični teritorij na čelu s 
banom. 

1. U užem smislu, istočni dio današnje 
AP Vojvodine, područje između Tise, 
Dunava i granice prema Madžarskoj i 
Rumunjskoj. Obuhvaća površinu od 9296 
km?, s time da je administrativno danađnji 
Banat neđto manji i obuhvača 8882 km. , 
jer u nj ne ulazi područje koje pripada 
gradu Beogradu (Pančevački rit). U 
Banatu, bez Pančevačkog Tita, tivi 616.202 
stanovnika (2002.). Najveši su gradovi 
Zrenjanin (79.773), Pančevo (77.087), 
Kikinda (41.935) 1 Vršac (36.623). 


Malobrojno je stanovništvo hrvatskog 
porijekla u vojvođanskom Banatu danas 
uglavnom asimilirano (osim donekle u 
Starčevu). Jezično se razlikuju dvije hrvat- 
ske skupine: štokavsko-ikavska (Šokci) u 
južnom Banatu i kajkavska u srednjem 
Banatu. U banatsko Podunavlje Hrvati su 
došli u drugoj polovici XVIII. i početkom 
XIX. st. u sklopu preuređenja vojno- 
graničarskih teritorija u Hrvatskoj: najpri- 
je 1760.—70. iz Ličke i Modruške županije 
te iz okolice Petrinje i Gline, kad su se nas- 
tanili u Perlezu, Opovu, Starčevu, Glogo- 
nju, Omoljici i Borči (štokavska skupina), 
a 1801. zagrebački biskup M. Vrhovac 
potaknuo je seobu turopoljskih plemića u 
srednjobanatska naselja nazvana Hrvatska 
Neuzina (danas Neuzina, a u nju ulazi i 
nekadašnja Srpska Neuzina), Hrvatska 
Boka (danas Boka, čiji je dio i nekadašnja 
Srpska Boka), Hrvatska Klarija (sa 
Srpskom Klarijom 1947. spojena je u 
Radojevo) te sela u današnjoj Rumunjskoj: 
Hrvatska Keča (danas Keča, u koju ulazi i 
nekadašnja Rumunjska Keča), Biled i 
Čenija. 

2. U širem smislu Banat je povijesno 
područje u južnoj Ugarskoj između 
Moriša, Tise i Dunava, zajedno s Banat- 
skim gorjem u južnim Karpatima, ukupne 

BANAT 


površine oko 28.500 km? i s oko 2.400.000 
stanovnika. Prvi je put formiran 1718. kao 
krunska domena pod imenom Tamiški 
Banat na čelu s kraljevskim namjesnikom 
— banom (odatle i naziv Banat). Na tom su 
teritoriju 1779. obnovljene madžarske 
županije Torontalska, Tamiška i Krašov- 
ska. Nakon Prvoga svjetskog rata istočni 
dio Banata (oko 2/3) pripao je Rumunj- 
skoj, zapadni dio dobila je Kraljevina SHS 
(oko 1/3), a neznatni sjeverni dio (kod 
Segedina) ostao je u Madžarskoj. 
Najvažnija su naselja u rumunjskom 
Banatu Temišvar (Timisoara) s 333.365 
st., Arad sa 190.088 st. i Rešica (Resita) s 
96.197 st. (procjene iz 1994. i 1997). Tako 
shvaćen Banat više je povijesna tradicija te 
se danas pod Banatom redovito podrazu- 
mijeva samo istočni dio Vojvodine. No 
pojam Banat u užem i širem smislu bio je 
u čestoj uporabi potkraj Prvoga svjetskog 
rata, kad se suprotstavljao tadašnjemu 
madžarskom županijskom sustavu. 


Danas u rumunjskom dijelu Banata 
živi oko 7.500 Hrvata u nekoliko tradi- 
cionalnih oaza: Šokci u Rekašu (Recas), 
kajkavci u Keči (Checea), a najbrojnija je i 
najkompaktnija skupina koja se naziva 
Karaševcima (Carasoveni), Krašovanima 
ili Karaševskim Hrvatima. Nekad je 
šokačkih Hrvata bilo i u marijanskom 
svetištu u Radnji (Maria Radna) te 
kajkavaca u Biledu i Čeniji (Cenea), ali su 
asimilirani. 

Karaševci su se, bježeći ispred Turaka, 
doseljavali u Banat od XVI. do XVIII. st. 
pod dušobrižništvom bosanskih franjeva- 
ca, ali se dio njih naselio i potkraj XVIII. 1 
početkom XIX. st. Dio autora smatra da su 
ime dobili po Kreševu u Bosni, iz čije su 
okolice navodno podrijetlom, a drugi smat- 
raju da je cijela zajednica dobila ime po 
Karaševu, najvećem selu koje su u Banatu 
osnovali. Neki krugovi srpskih znanstveni- 
ka osporavaju im pripadnost hrvatskom 
narodu i drže ih posebnom etničkom 
skupinom (Krašovani) ili dijelom srpskog 
naroda (Krašovanski Srbi). Karaševci 
danas žive u sedam sela pokraj rijeke 
Karaš: Karaševo (Carasova), Klokotić 
(Clocotici), Lupak (Lupac), Jabalča 

(Iabalcea), Nezmet (Nezmet), Rafnik 
(Rafnic) i Vodnik (Vodnic). S padom 
komunističke diktature i nakon duljeg 
osporavanja od tamošnjih srpskih organi- 
zacija, hrvatska manjina u Rumunjskoj 
postupno ostvaruje svoja prava: bogos- 
lužje se obavlja na hrvatskom jeziku, u 
Karaševu i Klokotiću postoje osnovne 
škole na hrvatskom jeziku, u Karaševu je 
otvorena i rumunjsko-hrvatska gimnazija, 
Hrvati imaju svojeg zastupnika u 
rumunjskom parlamentu, u planu su 
izgradnja hrvatskog muzeja i otvaranje 
hrvatskog lektorata na Sveučilištu u 
Temišvaru, država iz proračuna izravno 
financira hrvatsku zajednicu, a pomoć 
dobivaju i iz Hrvatske. Iako žive veoma 
siromašno, Karaševski su Hrvati jedna od 
najstarijih hrvatskih manjina i vrlo su usp- 
ješni u čuvanju materinskog jezika i kul- 
ture te su sela Karaševo i Klokotić za oču- 
vanje hrvatskog jezika od Hrvatske matice 
iseljenika dobila nagradu Najselo 
hrvatskih manjina (1998. i 2001.). Postoji 
i Folklorno društvo Klokotić, koje se 
posebno skrbi za očuvanje folklornih 
tradicija. U društvenom životu vodeća je 
politička udruga Zajedništvo Hrvata u 
Rumunjskoj, iz koje se 1998. dio članstva 
izdvojio i utemeljio Demokratski savez 
rumunjskih Hrvata. Zbog teške gospo- 
darske situacije dio rumunjskih Hrvata 
posljednjih godina odlazi na privremeni 
rad u Hrvatsku. 


Lit.: A. Jagić, Hrvatske naseobine u Banatu, Letopis 
Matice srpske, knj. 319, sv. 1, Novi Sad, 1929; P. 
Pekić, Povijest Hrvata u Vojvodini, Subotica, 1930; 
A. Messner-Sporšić, Kolonije hrvatskih plemića u 
Banatu, Zbornik za narodni život i običaje Južnih 
Slavena, knj. XXVIII, sv. 1, Zagreb, 1931; M. 
Evetović, Kulturna povijest bunjevačkih i šokačkih 
Hrvata (rukopis); D. Nikolić, Srbi u Banatu u 
prošlosti i sadašnjosti, Novi Sad, 1941; I. Esih, 
Rumunjska znanost o Hrvatima u Rumunjskoj, 
Klasje naših ravni, Zagreb, 1/1943; M. Marković, 
Geografsko-istorijski imenik naselja Vojvodine, Novi 
Sad, 1966; J. Marković, Geografske oblasti SFRJ, 
Beograd, 1967; A. Mitrović, Razgraničenje 
Jugoslavije sa Mađarskom i Rumunijom 1919-1920, 
Novi Sad, 1975; Enciklopedija Jugoslavije, I, 
Zagreb, 1980; P. Stojanović, Hrvati u Rumunjskoj, u: 
Katolička crkva i Hrvati izvan Domovine, Zagreb, 
1980; S. Krpan, Hrvati u Keči, Zagreb, 1983; L. I. 
Krmpotić, Karaševski Hrvati u Rumunjskoj, Zbornik 


»Ivan Antunović«, 4-5, Subotica, 1994; Hrvatska 


enciklopedija, 1, Zagreb, 1999. 
M. Đanić i S. Bačić 


BANDAŠ, 1. predradnik »risara« (žetela- 
ca) ili »bande« (družine) na vršalici. Ime je 
nastalo od riječi banda (srednjovj. lat. 
banda: naoružana skupina), u ovom sluča- 
ju družina okupljena radi obavlj anja žetve 
ili vršidbe. Bandaš je prije žetve s poslo- 
davcem ugovarao posao i cijenu rada, a 
poslodavac je samo s njime ocjenjivao rad 
i učinak radnika na kraju žetve. U žetvi je 
rukovodio radom risara, a redovito ga je 
pratila i njegova partnerica — bandašica, 
žetelica koja rukoveta za bandašom, tj. 
pokošeno žito srpom ili kukom skuplja u 
snopove. 


2. Mladić izabran da zauzme središnju 
ulogu na javnim završnim bunjevačkim 
žetvenim svečanostima, danas najčešće 
poznatima kao »dužijanca« ili »dužioni- 
ca«. Bandaš je u paru s izabranom ban- 
dašicom predvodnik slavlja. Svake se 
godine biraju za svako selo, a posebna je 
čast biti izabran za bandaša i bandašicu na 
završnim proslavama u Subotici i 
Somboru. Oni na svečanoj misi zahvalnici 
na oltar prinose na dar somun kruha od 
novog žita te predvode svečanu povorku i 
isti kruh predaju gradonačelniku. U 
Subotici su bandaš i bandašica i pratioci 
slike Blažene Djevice Marije na buna- 
rićkom proštenju, koje se održava posljed- 
nje nedjelje u kolovozu. 

Lit: A. Sekulić, Bački Hrvati, Zagreb, 1991; F. 
Krajninger i dr., Somborske žetvene svečanosti, 


Sombor, 1996; A. Stantić, Kruv naš svagdanji, 
Subotica, 2001. 


A. Stantić 


BANDAŠICINO KOLO, večernja javna 
zabava s pjesmom i igrom na dan 
dužijance, odnosno dužionice; zadnji veli- 
ki događaj u svečanostima svršetka žetve u 
bačkih Bunjevaca. Priređuje je ga bandaši- 
ca, koja je, zajedno s bandašem, glavna 
domaćica na zabavi. Tradicionalno se 
održavalo na salašu, a u posljednje se vri- 
jeme organizira po župnim dvorovima ili u 
dvorištu bandašičine kuće. 

A. Stantić 


BANKA 


BANKA (tal. banca < langobardski 
panka: klupa), institucija koja se bavi 
financijskim uslugama, od kojih među 
najvažnije pripada posredovanje u kredit- 
no-depozitnim poslovima. Pravno se 
najčešće organizira kao dioničko društvo 
(d.d.) ili društvo s ograničenom odgo- 
vornošću (d.o.o.). Razlikuju se i privatne i 
državne banke te domaće i inozemne. 


Sve do sredine XIX. stoljeća u Baji, 
Somboru i Subotici, ali i u manjim okol- 
nim mjestima, financijski su poslovi 
obavljani bez posredovanja banaka. Kao 
zajmodavci često su se javljale financijski 
moćne porodice, npr. Vojnići među 
Bunjevcima. Pokušaj osnutka prve šte- 
dionice u Subotici 1846. ubrzo je završio 
neuspjehom. Najstarija banka u Somboru 
bila je Somborska štedionica, d.d., osno- 
vana 1868., a potkraj iste godine osnovana 
je i Subotička štedionica i pučka banka, 
d.d., koja je počela raditi iduće godine. Do 
izbijanja Prvoga svjetskog rata u oba je 
grada osnovano desetak banaka. Tijekom 
osmog desetljeća XIX. st. neke su od bana- 
ka postizale izvanredne poslovne rezultate 
te su isplaćivale godišnji iznos dividenda i 
više od 50 % od vrijednosti dionica. Do 
raspada Austro-Ugarske Monarhije 
novčarski su zavodi osnivani i u manjim 
mjestima (Aljmaš, Bajmok, Jankovac, 
Lemeš). U nekima su od njih važniju 
ulogu, a u nekima i dominantan udio među 
dioničarima ili članovima upravnih odbo- 
ra, imali Bunjevci, npr. Vince Zombor- 
čević bio je dugogodišnji direktor Subotič- 
ke trgovačke i obrtničke banke, d.d, 
Mihajlo Prćić također je bio dugogodišnji 
direktor Pučke gazdačke banke, d.d., 
liječnik Josip Antunović bio je izvršni 
direktor Subotičke trgovačke i obrtničke 
banke, d.d., Ivan Malagurski bio je pred- 
sjednik, Marko Dulić dopredsjednik, a 
liječnik Franjo Sudarević izvršni direktor 
Zemljodilske štedionice, d.d, Tadija Bešlić 
bio je član upravnog odbora Bajmočke 
pučke banke, d.d. itd. 


Uglavnom bunjevački dioničari istupili 
su 1904. iz Pučke gazdačke banke, u kojoj 
su dotad činili važan dio, i osnovali 

BANKA 


Zemljodilsku štedionicu, d.d. Ona je 
nakon nekoliko godina postala gotovo 
isključivo bunjevački novčarski zavod, a 
1912. pripojila se Hrvatskoj zemaljskoj 
banci iz Osijeka i postala njezinom su- 
botičkom podružnicom. Prvi predsjednik 
podružnice bio je spomenuti Marko Dulić, 
dopredsjednik Pajo Kujundžić, izvršni 
direktor Vojislav Stanković, a njegov zam- 
jenik Šandor Rajčić. 

Između dvaju svjetskih ratova u staroj 
Jugoslaviji državne su banke sjedište 
uglavnom imale Beogradu i poslovale u 
istočnom dijelu zemlje, dok su privatne, 
bilo domaće, bilo inozemne, sjedište 
najčešće imale u Zagrebu i najveći dio 
poslovanja obavljale u ekonomski razvi- 
jenijim dijelovima zemlje koji su nekad 
pripadali Austro-Ugarskoj. Najvažnije su 
banke u sjevernoj Bačkoj bile podružnica 
Narodne banke, Gradska štedionica, Opća 
kreditna banka, d.d., Opća privredna 
banka, d.d. Među njima su bile i neke od 
hrvatskih banaka sa sjedištem u Zagrebu. 
U Subotici, Novom Sadu i Velikom 
Bečkereku postojale su tako podružnice 
Prve hrvatske štedionice, koja je do fuzije 
s Hrvatskom eskontnom bankom, d.d. 
1929. godine vrijedila za najveću privatnu 
banku u zemlji, zatim subotičke i 
novosadske podružnice Hrvatske sveopće 
kreditne banke, d.d. i Srpske banke, d.d. iz 
Zagreba i dr. Važniji su bankari među 
Hrvatima koji su tada djelovali u Subotici 
bili: Miroslav Mažgon, funkcionar 
Jugoslavenske udružene banke, d.d., 
Dragan Mrljak (obojicu je u prvim godina- 
ma nakon rata Stjepan Radić uputio kako 
bi se uključili u društveni rad na ovim 
prostorima) i Antun Bešlić, direktori u 
subotičkoj filijali Prve hrvatske štedionice. 


Poslije Drugoga svjetskog rata privatne 
su banke ukinute, a bankarstvo je uklop- 
ljeno u socijalistički sustav. Gospodarske 
i društvene reforme tijekom 1960-ih 1 
1970-ih godina dovele su do suvremenijeg 
instrumentarija, ali je ostao jaz u odnosu 
na zemlje tržišnoga gospodarstva. Među 
socijalističkim bankarima bilo je također 
više Hrvata, kao što su Subotičani 

Aleksandar Tumbas-Šano, Mihajlo 
Mamužić-Miško, Ivan Mamužić, Matija 
Sedlak-Maćo i dr. 

Nakon raspada socijalističkog sustava 
položaj tradicionalnih državnih banaka 
oslabljen je zbog pojave novih privatnih (u 
mnogim slučajevima paradržavnih) bana- 
ka, a poslije i pravih privatnih i inozemnih 
banaka. Zbog negativne kadrovske selek- 
cije u posljednjem desetljeću u Bačkoj 
nema važnijih bankara među pripadnicima 
hrvatske zajednice. 

Lit.: T. Avramović, Privreda Vojvodine od 1918. do 
1929/30. godine s obzirom na stanje pre prvog svet- 


skog rata, Novi Sad, 1965; Istorija bankarstva u 
Vojvodini, ur. N. Gaćeša, Novi Sad, 2001. 


M. Grlica i S. Mačković 


BANOVINA, područje kojim upravlja 
ban u ime vladara. Kralj je Aleksandar 
Zakonom o nazivu i podjeli Kraljevine na 
upravna područja od 3. X. 1929. cijelu 
zemlju podijelio na devet područja koja je, 
koristeći se hrvatskim povijesnim nazi- 
vom, nazvao banovinama. Banovine su 
bile administrativne jedinice bez ikakve 
samouprave. Sama teritorijalna podjela 
uglavnom je ignorirala nacionalne i povi- 
jesne kriterije te su, primjerice, u sastav 
Dunavske banovine ušle Bačka, Baranja, 
cijeli Srijem te sjeveroistočna Srbija osim 
Beograda. Sjedište Dunavske banovine 
bilo je u Novom Sadu, gdje je izgrađena 
nova upravna zgrada — »Banovina« — koja 
je danas sjedište pokrajinske vlade. 


Izmjena takva teritorijalnog uređenja 
počela je nakon sporazuma Cvetković- 
Maček donošenjem Uredbe o Banovini 
Hrvatskoj od 26. VIII. 1939., čime se 
pokušalo riješiti hrvatsko pitanje u 
Kraljevini Jugoslaviji. Kako je Banovina 
Hrvatska, za razliku od ostalih banovina, 
imala široku autonomiju, time nije samo 
uspostavljeno asimetrično državno ure- 
đenje nego je i počela federalizacija Jugos- 
lavije. Sličnom su statusu težili i drugi 
južnoslavenski narodi i povijesne pokra- 
jine. U Banovinu Hrvatsku ušle su Savska 
i Primorska banovina te kotarevi Dub- 
rovnik, Šid, Ilok, Brčko, Gradačac, Der- 
venta, Travnik i Fojnica. Smatralo se da te 


BANJA-PEĆ 


Banovine u Kraljevini Jugoslaviji 1939. godine 


granice nisu konačne i da će poslije doći 
do odgovarajućih izmjena u sklopu uređi- 
vanja ukupnosti srpsko-hrvatskih odnosa. 


U skladu s time, među Bunjevcima i 
Šokcima u Bačkoj razvila se široka 
aktivnost u artikuliranju težnja k 
priključenju Banovini Hrvatskoj. Te su 
aktivnosti nailazile na otpor lokalnih srp- 
skih udruga (Srpski klub u Subotici, 
novine Narodni pokret i sl.). Iako mu je 
sjedište bilo izvan granica Banovine 
Hrvatske, NK Bačka iz Subotice bio je već 
od 1939. članom Hrvatskoga nogometnog 
saveza i natjecao se u hrvatsko-slovenskoj 
odnosno hrvatskoj nogometnoj ligi sve do 
izbijanja rata. 
Lit.: M. Evetović, Kulturna povijest bunjevačkih i 
šokačkih Hrvata (rukopis); I. Beuc, Povijest instituci- 
ja državne vlasti u Hrvatskoj (1527-1945), Zagreb, 
1969; J. Buturac, Katolički dnevnik »Hrvatska 
straža« 1929-1941, Croatica Christiana Periodica, 
23-24, Zagreb, 1990; M. Cernelić, Nastojanja da se 
bačkim Bunjevcima ospori pripadnost hrvatskom 
narodu, Sfudia ethnologica Croatica, 6, Zagreb, 
1994. 

S. Bačić 


BANJA-PEĆ, vrsta peći, poznata još i kao 
»parasnička peć«, koja je služila za grija- 


nje soba i za pripremu hrane. Ložilo se u 
jednu ili dvije banja-peći prema potrebi ili 
u ovisnosti od razvedenosti osnove stam- 
bene zgrade (jednodijelna ili dvodijelna), 
obično kukuruzovinom. U nju se ložilo 
pod tzv. pododžakom, u središnjem pros- 
toru u kući, u kojem se kuhalo i jelo do 
početka XX. stoljeća. Dim je iz peći išao u 
zajednički dimnjak (»pododžak«), u kojem 
se istodobno dimilo i meso nakon svi- 
njokolje. 

Banja-peći kružna su odnosno stožasta 
oblika, s dekorativnim pljosnatim završet- 
kom na vrhu, koji je istodobno bio i 
funkcionalan, s obzirom na to da se na 
njega odlagala hrana preostala od ručka 
kako bi ostala topla. U pučkoj se tradiciji 
naziva »šeširom«. Neki se put pri vrhu 
peći nalazi i funkcionalno-dekorativan ele- 
ment, tzv. »vinac« — isturen profilirani dio 
koji okružuje peć i na koji su se stavljale 
različite stvari kako ne bi bile nadohvat 
djeci, poput posuda s pripremljenim kruš- 
nim tijestom, žigica, glačala 1 sl. 

Zidale su se od bubalja (umotane 
ražene slame) i žute zemlje — ilovače. 
Bublje su se pravile tako da se upletena 
ražena slama oblijepila blatom i slagala u 

BANJA-PEĆ 


zereFg gb 


Skica banja-peći: 1. banak ispred ložišta; 
2. peć; 3. banak za sjedenje; 4. zapećak; 
5. pododžak 


kružnu formu uz tapkanje dlanovima, čime 
se postizalo spajanje svakoga idućeg sloja 
s prijašnjim. Nakon formiranja konačnoga 
stožastog oblika peć bi se oblijepila i iznut- 
ra i izvana te dooblikovala. Kad bi se ilo- 
vača osušila, palila se vatra u peći i ložilo 
se sve dok se ilovača ne speče, čime je pro- 
ces izgradnje peći bio završen. 

Početkom XX. stoljeća i na salašima i 
u naseljima tehnologija se zidanja tih peći 
neznatno izmijenila. Naime, bublje je kao 
građevinski materijal zamijenio lomljeni 
biber-crijep širine zida peći, oko 10 cm, ali 


Banja-peć 

se i on jednako tako zidao u ilovači. U tom 
su razdoblju banja-peći u oblikovanju 
dobile i kvadratnu osnovu, premda su 
funkcionalno i dekorativno ostale nepro- 
mijenjene. 

Lit.: J. Barabas i N. Gilyćn, Vezerfonal nćpi 
epiteszetiink kutatdsdhoz, Budapest, 1979; T. Sabjan, 
A bubos kemence, Budapest, 1988 G. Vuković, 
Terminologija kuće i pokućstva u Vojvodini, Novi 
Sad, 1988; Paorske kuće, Zbornik radova, Novi Sad, 
1993; Ej, salaši, Zbornik radova, Novi Sad, 1994. 


A. Rudinski 


BARA, 1. močvarno tlo; 2. plitko i kori- 
tasto zemljište na kojem se voda poslije 
kiše ili zbog visoke razine podzemnih 
voda zadržava dugo i teško ishlapljuje; 3. 
u Subotici i okolici riječ označava podvod- 
ni teren u prirodnoj ili umjetnoj udolini, sa 
stajaćom ili tekućom vodom. 


Arhivska građa s kraja XVII. stoljeća 
prikazuje karakteristike površinskih voda 
slijeva Palićkog jezera, od kojih su se neke 
nazivale ili se nazivaju barama. Do danas 
je nekoliko gradskih područja sačuvalo u 
nazivima riječ bara, iako u većini njih 
vode odavna nema. Najpoznatiji su topo- 
nimi: a) Agina bara, mlaka sjeverno od 
Kertvaroša. Spominje se 1744. kao 
područje kojim se kao kosilištem u tursko 
doba koristio subotički aga. Tijekom pro- 
ljeća 1771. zasađena je vrbama i drugim 
brzorastućim drvećem. Područje je danas 
naseljeno, ali ondje i dalje postoje i livade; 
b) Ciganska bara, mlaka izvan nekadašnjih 
gradskih opkopa, zapadno od željezničke 
pruge. Tijekom XIX. stoljeća jezero je 
isušeno i nasuto je korito, a naseljeno je i 
stanovništvom koje je dotad na rubnome 
močvarnom tlu živjelo u skromnijim nas- 
tambama; c) Čvorkova bara, dio jame u 
Šandoru sjeverno od groblja, nastala je 
odvozom zemlje. U njezinu većem, 
istočnom dijelu manje je nogometno igra- 
lište; d) Jasi bara, mlaka u sjeverozapad- 
nom dijelu širega gradskog središta, 
između Halaške ceste i Ulice Zrinskoga 1 
Frankopana. Prvi poznati spomen Jasi bare 
potječe iz 1778. godine. Voda je u Jasi baru 
dolazila iz smjera Velikog rita, a otjecala je 
prema potoku Fuzfas. Isušena je tijekom 


Dio slijeva Palićkog jezera prije regulacije vode: a — Agina bara; b — Ciganska bara; c — Čvorko- 
va bara; d — Jasi bara; e — Rogina bara; f — Fuzfas potok; g — Mlaka; h — Gatsko jezero; i — Vok; 
j — Šandorski potok; k — Veliki rit; 1— Petreševa česma; m — Baranji mlaka 


1880-ih godina, no toponim se održao do 
danas; e) Rogina bara, jezero, gradsko 
područje koje se proteže od današnjega 
željezničkoga kolodvora prema jugu do 
Segedinske ceste. Zbog strateške važnosti 
za srednjovjekovni grad i kasniju 
graničarsku utvrdu često se spominje u 
izvorima. Poslije je postala smetnjom za 
razvitak grada pa je Kraljevska komora 
1764. naložila da se korito zasadi stablima, 
a 1794. da se počne isušivanje i nasipanje 
ceste kroz korito (današnja Ulica Đure 
Đakovića). Duž ceste su 1803. zasađene 
topole. Premda je 1828. prokopan odvodni 
kanal, ni tijekom 1840-ih godina korito 
jezera nije bilo posve isušeno. Nasip za 
željezničku prugu podignut je 1864., na 
sjevernoj su polovici korita 1870-ih 
izgrađene palače, a 1888. odlučeno je da se 
u koritu Rogine bare, ispred željezničkoga 
kolodvora, zasadi park, koji i danas postoji. 


Izvori: Historijski arhiv Subotica: Ekonomski zapis- 
nik 1827: 983; 18.C.131/aec.1828; 9766/polg.1881, 


Lit.: 1. Ivanyi, Szabadka szabad kirdlyi vdros 
tortenete, I-II, Szabadka, 1886-1892; L. Szekeres, 


Szabadkai helynevek, Helytorteneti kezikonyv, 
Szabadka, 1975; A. Rudinski, Tri rukopisne karte 
Subotice iz druge polovine XVIII veka, Rukovet, 
2/1984, Subotica; A. Sekulić, Hrvatski bački 
mjestopisi, Zagreb, 1994; L. Hovany, A Palicsi-to €s 
kornyčke, Kilonos tekintettel az 1697-es tollrajzra, 
Kanizsa, 1997; G. Ulmer, Kraljevski komesar Skulteti 
u Subotici (1819-1823), Analitički inventar, 
Subotica, 1998; L. Hov4ny, A _Topolya—Pćter- 
r&ve-Szeged-Tom-pa-negyszog čt felszinvize a 18. 
szazadi tćrk&ćpeken, Uj Kanizsai Ujsdg, 3-10, 
Kanizsa, 1998; L. Hovanj, Regulacije terena u okoli- 
ni Narodnog pozorišta u Subotici pre 1848. godine. 
Sa posebnim osvrtom na rezultate geomehaničkih 
istraživanja, Rukovet, 1-2-3/1998, Subotica; L. 
Hovanj, Uređenja Jasi bare tokom XVIII-XIX veka, 
Rukovet, 9-12/2001, Subotica; L. Hovany, Vizeink 
nyomdban. Kiilčnčs tekintettel Eszakkelet-Bdcskdra, 
Szabadka, 2002; Ž. Sabo, Stepski grad. Jedanaest 
vekova prostornog razvoja Subotice, Subotica, 2002; 
L. Hova4ny, Radanovac Baltsek kčrnyčki vizenyos 
teriiletei, Bacsorszdg, Szabadka, 10-12/2003. 


L. Hovany 


BARAČKA (madž. Nagybaracska), 
mjesto u Bačko-kiškunskoj županiji, 16 
km južno od Baje, na cesti prema Santovu, 
2475 st. (2002.). Etimologija imena nije 
jasna, iako je sufiks -čka nedvojbeno 

Baračka 
(Nagybaracs 


m. : 

lenkh_.8 2 
slavenski. Prijašnja su službena imena 
naselja bila Barscha, Baraccha, Baracska, 
Totina, Baracska ili Totina, sve do 1904., 
kad je u sklopu sveopćeg pomadžarivanja 
toponima Baracska preimenovana u 
Nagybaracska. 


| Lura 


Prvi se put spominje 1318. kao 
Barscha, a 1320. kao Baraccha. U tursko je 
doba bila dio Bajske nahije, ali je crkvenu 
desetinu plaćala i Kalačkoj nadbiskupiji. 
Među »racka« sela ubraja se 1655.,a 1711. 
zabilježena je kao hrvatsko naselje. Popisi 
iz 1715. 1 1720. bilježe ovdje uglavnom 
srpske kmetove. Madžarima je napučena 
1742. i 1762. (200 obitelji iz sjeverne 
Ugarske); Slovaci su doseljeni »iz totskih 
županija«, a Hrvati iz Monoštora 
(Batmonostor). Samostalnom je župom 
postala 1751., a tada se počinju voditi i 
matične knjige (prije je bila čatalijska 
podružnica). Barački su Srbi 1763. prese- 
ljeni u Stanišić. Potkraj XVIII. st. bilježe je 
kao višenacionalno naselje. Na početku 
XX. stoljeća u njoj živi samo nekoliko 
hrvatskih obitelji. Hrvatski se jezik ovdje 
zadržao sve do 1920-ih godina. 

Lit.: G. Grosschmid, Magyarhon nepesedesćnek 
aAttekintese, figyelemmel BAcs-Bodrog varmegye 
tort&nelmere, Bd4cs-Bodrogh vdrmegyei Tortenelmi 
Tdrsulat ćvkonyve, Zombor, 3, 1887, 4; Bdcs- 
Bodrogh vdrmegye egyetemes monografidja, I-II, 
Zombor, 1896; Magyarorszdg vdrmegyei es vdrosai, 
Bacs-Bodrog vdrmegye, 1, szerkesztette S. 
Borovszky, Budapest, s. a.; 1. Ivanyi, Bdcs-Bodrog 


66 


vdrmegye foldrajzi 6s tortćnelmi helynevtdra, V, 
Szabadka, 1907; P. Pekić, Povijest Hrvata u 
Vojvodini, Zagreb, 1930; J. Rapesanyi, Magyar 
vdrosok monogrdfidja, Baja es Bdcs-Bodrog vdr- 
megye kozsegei, Budapest, 1934; T. Vanyo, Belgradi 
piispčkok jelentesei a magyarorszagi hodoltsag vis- 
zonyairol 1649-1673, Leveltdri Kozlemenyek, 
Budapest, 42, 1971, 1; K. Eperjessy, Bacs-Kiskun, 
illetve a hajdani Bacs-Bodrog megye a II. Jozsefkori 
orszagleirasban, Bdcs-Kiskun megye multjdbol, II, 
Kecskemćt, 1979; Ž. Mandić, Mikrotoponimija bu- 
njevačkih Hrvata u Madžarskoj, Folia onomastica 
Croatica, 10, Zagreb, 2001. 


Ž. Mandić 


BARAKOVIĆ, Mira (Jelisaveta, Er- 
žika) (Subotica, 21. 1. 1915. — Caseros, 
Argentina, 28. XI. 1990.), časna sestra, 
misionarka, mjesna nadstojnica, delegata, 
provincijalna predstojnica. Podrijetlom iz 
brojne vjerničke obitelji, kao mlada člani- 
ca Katoličke akcije pristupila je 1931. 
Družbi sestara kćeri milosrđa Trećega 
svjetovnog reda sv. Franje. Nakon 
redovničke formacije 1932. stupila je u 
novicijat, 1933. položila prve, a 1939. 
doživotne zavjete. Na prvoj je filijali bila u 
Zagrebu do 1940., gdje je bila odgovorna 
sestra u Zavodu Bauerov dom. Sljedećih je 
šest godina provela u Taborgradu kao 
voditeljica redovničke zajednice i upravi- 
teljica dječjeg sirotišta. U Vratišincu je tri 
godine bila nadstojnica i orguljašica, 
nakon čega je kraće vrijeme bila u rodnoj 
Subotici. Veljače 1952. u Rimu je sa 
skupinom sestara utemeljila prvu filijalu 
svojeg reda u Italiji, buduće središte 
Družbe. Od druge polovice iste godine 
živjela je u Santiago de Chileu, Čile, gdje 
je ubrzo prihvatila dužnost mjesne nadstoj- 
nice i ravnateljice župske škole, koju su 
vodili oci Predragocjene Krvi i u kojoj su 
sestre iz Družbe radile kao učiteljice. 
Nakon devet godina premještena je 1960. 
u filijalu sv. Franje u Asuncionu, Paragvaj. 
Uz službu kućne poglavarice bila joj je 
povjerena i služba delegate paragvajske 
delegature, koja je tada pripadala Argen- 
tini. Kao direktorica Družbine škole u 
predgrađu Asunciona, razvila je pravi mi- 
sijski rad sa siromašnom djecom. Na 
molbu vrhovne glavarice vratila se 1967. u 
Europu i sudjelovala u osnivanju filijale u 


njemačkom gradu Passauu. Pokrajinskom 
predstojnicom u Argentini i Paragvaju 
imenovana je 1970. godine. Poslije devet 
godina rada na dužnosti voditeljice pokra- 
jine postala je tajnicom i zamjenicom nove 
pokrajinske predstojnice s. M. Emilije 
Belić, a nakon njezine smrti opet je bila 
pokrajinska  predstojnica  (1984.—85.). 
Zatim je imenovana za mjesnu nadstojnicu 
i pokrajinsku ekonomu u Cortinesu, 
Argentina. Nakon isteka nadstojničke 
službe, zbog slabog je zdravlja obavljala 
samo dužnost pokrajinske ekonome. U 
ljeto 1990. zadnji je put posjetila domo- 
vinu i rodni grad. Pokopana je u Caserosu. 
U službi se isticala osobito stabilnošću 
duha, miroljubivošću i pronicljivošću. 
Izvor: Arhiv Samostana Družbe sestara kćeri milo- 
srđa Trećega svjetovnog reda sv. Franje u Subotici. 


Lit.: S. M. Beata Kovačević, S. M. Mira Baraković — 
misionarka družbe Kćeri Milosrđa Trećeg 
Samostanskog reda sv. Franje, Bačko klasje, 66, 
Subotica, 1991. 


S. Bačić 


BARANJA, plodno područje u Panonskoj 
nizini, površine oko 5.600 km?, obrubljeno 
gorjem Meček, Dravom i Dunavom, etnič- 
ki izrazito šaroliko. Cijeli se teren Baranje 
postupno spušta od Mečeka u Podravinu 
bez ijedne veće fizičke prepreke, što je 
imalo osobitu važnost u pojedinim povi- 
jesnim epohama. Regija je ime dobila po 
istoimenoj utvrdi (Baranyavar, pokraj 
današnjega Branjina Vrha). 

Baranjska se županija prvi put spomi- 
nje 1193. U srednjem je vijeku obuhvaćala 
i neka područja južno od Drave. Za 
turskog razdoblja (1526.—1687.), uz pri- 
jašnje stanovnike Madžare i Hrvate, nase- 
ljavane su i druge hrvatske etničke skupine 
(Šokci) te srpsko stanovništvo: Hrvati, bje- 
žeći pred Turcima ili s njihovim pozivom 
radi obrade zemlje i iskorištavanja pašnja- 
ka, redovito s dušobrižnicima — bosanskim 
franjevcima, drugi uglavnom kao turski 
najamnici. Prvi sačuvani spomen bunje- 
vačkog imena jedan je turski defter iz 
1550. gdje se navodi Marton Bunavacz, 
kmet iz baranjskog sela Maroka (danas: 


BARANJA 


Gajić), koji je 1561. zapisan i među 
poreznicima sela Isepa (Izsep, danas: 
Topolje) kao Martin Bunivacz. Nakon 
povlačenja Turaka opustjelu Baranju 
naselili su Šokci iz Bosne na poziv bara- 
njskog župana i pečuškog biskupa Matije 
Radonića (Radonay) te Srbi za Čarnoje- 
vićeve seobe. Počevši od 1720., u Baranju 
se intenzivno naseljavaju Nijemci. Broj 
Madžara povećavao se doseljavanjem i 
madžarizacijom osobito u drugoj polovici 
XIX. st. Potkraj XIX. i početkom XX. st. u 
etničkoj se strukturi Baranje uglavnom 
uočavaju tri podjednaka dijela, Nijemci, 
Madžari i južni Slaveni, s time da su od 
južnoslavenskog stanovništva Hrvati, koji 
se ovdje susreću i pod regionalnim imeni- 
ma kao Šokci i Bošnjaci, bili višestruko 
brojniji od Srba. Međutim, nacionalna svij- 
est hrvatskog stanovništva u Baranji bila je 
nerazvijena iz istih razloga kao i u 
Bunjevaca u Bačkoj, a nacionalna je svi- 
jest baranjskih Srba bila formirana pod 
utjecajem pravoslavnog svećenstva, srp- 
skih učitelja i trgovaca. 


Potkraj Prvoga svjetskog rata prota S. 
Mihaldžić iz Baranyakisfaluda (Branjina) 
sudjelovao je na Novosadskoj skupštini 
25. XI. 1918. Uskoro je i srpska vojska 
okupirala veći dio Baranje, uključujući 1 
Pečuh, do unaprijed određene d" Esperayeve 
demarkacijske crte. Međutim, sukladno 
odredbama Trianonskoga mirovnog ugo- 
vora, u ljeto 1921. povukla se na novous- 
postavljenu granicu. Prema Ugovoru je 
manji, južni dio Baranje pripao Kraljevini 
SHS jer je zbog gospodarskih razloga 
gravitirao Osijeku, a veći, sjeverni dio 
ostao je u Madžarskoj i do danas tvori 
Baranjsku županiju. U staroj je Jugoslaviji 
Baranja, skupa s Bačkom i Banatom, 
ulazila u neformalni politički pojam 
Vojvodine. Upravno je 1922. dodijeljena 
Bačkoj oblasti, a od 1929. bila je dijelom 
Dunavske banovine. U vrijeme između 
dvaju svjetskih ratova došlo je do kolo- 
niziranja srpskog i hrvatskog stanovništva 
u jugoslavenski dio Baranje. U Drugome 
svjetskom ratu jedinstvena Baranja opet je 
bila dijelom Madžarske, uz represalije 
prema jugoslavenskim kolonistima. U 

BARANJA 


socijalističkoj Jugoslaviji, u procesu raz- 
graničenja između Hrvatske i Vojvodine, 
pripala je Hrvatskoj, a Srijem je ušao u 
sastav Vojvodine. Nakon Drugoga svjet- 
skog rata iz hrvatskog dijela Baranje te iz 
drugih dijelova Jugoslavije protjerano je 
njemačko stanovništvo, a u njihove su 
kuće došli partizanski naseljenici srpske i 
hrvatske etničke pripadnosti. U madžar- 
skom dijelu Baranje, kao i u cijeloj 
Madžarskoj, stanovništvo njemačkog 
podrijetla u manjoj je mjeri prisiljavano na 
iseljavanje. U razdoblju 1991.—98. hrvat- 
ska je Baranja bila dijelom paradržavnih 
tvorevina različitih imena (Republika 
Srpska Krajina i dr.), a formalno pod 
upravom Ujedinjenih naroda. Za to je vri- 
jeme nesrpsko stanovništvo uglavnom 
protjerano, a u njihove se kuće naseljavalo 
srpsko stanovništvo iz Bosne i drugih 
dijelova Hrvatske zahvaćenih ratom. 
Nakon reintegracije Baranja je postala 
dijelom Osječko-baranjske županije, što je 
pratilo iseljavanje dijela srpskoga 
stanovništva, uglavnom mlađih naraštaja. 

U hrvatskom dijelu Baranje na pros- 
toru od 1147 km? živi 42.633 st. (2001.). 
Najvažnija su naselja Beli Manastir 
(P6lmonostor), 8671 st., Darda, 5394 st. i 
Bilje, 3224 st. Šokački Hrvati žive u ovim 
mjestima: Luč, Branjin Vrh, Topolje, 
Gajić, Batina, Draž, Duboševica, Podolje, 
Torjanci, Baranjsko Petrovo Selo i 
Petlovac. 

Površina je madžarske Baranjske 
županije 4487 km?, s 407.448 stanovnika 
(2001.). Središnji je grad Pečuh (P€cs), 
162.498 st., a od ostalih su naselja važniji 
Mohač (Moh4cs), 19.223 st., Šikloš 
(Siklos), 10.668 st. i Siget (Szigetvar), 
11.353 st. Šokački Hrvati žive u Mohaču, 
na Mohačkoj adi (Vada — Mohacs-sziget), 
u Novom Mohaču (Ujmoh4es), Dolnjoj 
Kandi (Als6kanda), Gornjoj Kandi 
(Felsćkanda), Jeluždi (Elesd), Titošu 
(T6tt&s), Lančugu (Lanycs6k), Vršendi 
(Versend), Maroku (Erd&smarok), Marazi 
(Maraza) Minjorodu (Monyorod), Katolju 
(Katoly), Olasu (Olasz), Belvaru 
(Belvardgyula), Birjanu (Birjan), Lotaru 
(Loth4rd), Šarošu (Magyarsarlos), Kozaru 

(Nagykozar), Kašadu (Kasad), Bremenu 
(Beremend) i Šiklošu (Sikl6s). Premda su 
u madžarskoj Baranji Šokci, poput ostalih 
Hrvata, u velikoj mjeri odnarođeni, od 
1990-ih godina utemeljuju se hrvatske 
manjinske samouprave u tridesetak baranj- 
skih mjesta, među kojima su i Belvar, 
Birjan, Kašad, Katolj, Lančug, Mohač, 
Olas, Šikloš i Vršenda. U Mohaču djeluju 
Čitaonica mohačkih Šokaca, Bazična 
knjižnica (koja hrvatske škole opskrbljuje 
hrvatskim knjigama) i Muzej Kanizsai 
Dorottya (Središnji etnografski muzej 
Hrvata u Madžarskoj). U Pečuhu su 
hrvatski dječji vrtić, osnovna škola i gim- 
nazija, djeluju Hrvatsko kazalište i 
Hrvatski znanstveni zavod, a na 
Sveučilištu Janusa Pannoniusa (hrv. Ivan 
Česmički) postoji Katedra za hrvatski 
jezik i književnost. Iz Pečuha se emitiraju 
televizijske i radijske emisije za Hrvate u 
Madžarskoj. 


Lit.: P. Pekić, Povijest Hrvata u Vojvodini, Subotica, 
1930; J. Erdeljanović, O poreklu Bunjevaca, 
Beograd, 1930; M. Tucakov, Hrvati u Baranji, 
Subotička Danica ili Bunjevačko-šokački kalendar za 
prestupnu godinu 1940., Subotica, 1939; ]J. 
Bosendorfer, Nešto malo o našoj Baranji, Osijek, 
1940; A. Mitrović, Razgraničenje Jugoslavije sa 
Mađarskom i Rumunijom 1919-1920, Novi Sad, 
1975; Ž. Mandić, Povijesna antroponimija bunje- 
vačkih Hrvata u Madžarskoj, Budimpešta, 1987; A. 
Sekulić, Bački Hrvati, Zagreb, 1991; S. Sršan, 
Baranja, Osijek, 1993; M. Klemenčić, A. Milardović 
i J. Vrbošić, Činjenice o hrvatskoj Baranji, Osijek, 
1995; A. Sekulić, Hrvatski baranjski mjestopisi, 
Zagreb, 1996; 

S. Bačić i Ž. Mandić 


BARAŠEVIĆ, plemićka porodica. Nakon 
što im je Leopold I. izdao grbovnicu u 
Beču 6. VI. 1690. godine, članovi se 
porodice nakon dolaska u Bačku županiju 
isprva nastanjuju u Pačiru, odakle Antun i 
Josip Barašević mole županijske vlasti da 
im odobre nastanjenje u plemićkom selu 
Militić (Lemeš). Porodica je međutim bila 
prisiljena povesti parnicu zbog svojeg 
plemstva, nakon čega je 1. III. 1700. ubilj- 
ežena u popis plemića Bačke županije. 
Plemstvo je Antunu i Josipu Baraševiću 
proglašeno u Bačkoj županiji 1754. 
godine. Godine 1771. porodica ima 17 


muških potomaka u Lemešu. Josipu 
Baraševiću iz Lemeša plemstvo je prizna- 
to 1776., a u popisu lemeških plemića iz 
1798. upisani su Marko, Ivan, Mijo, Josip 
i Adam Barašević. Darovnicu na posjede u 
Lemešu dobio je Adam Barašević zajedno 
s trojicom svoje braće 1803. godine. 


Potomci porodice danas žive u Lemešu 
i čuvaju originalnu grbovnicu s visećim 
pečatom. 
Izvori: Historijski arhiv Vojvodine, Novi Sad, Fond 


Bačke županije, 1759/153/A, Cathalogus Familiarum 
Milicsicsiensium 1771; Isto, 301/235 iz 1798. 


Lit: A. Sekulić, Bački Hrvati, Zagreb, 1991; M. 
Szluha, Bdcs-Bodrog vdrmegye nemes csalddjai, 
Budapest, 2002. 


A. Čota 


Mladen 
Barbarić 


BARBARIĆ, Mladen (Ilok, 17. VI. 1873. 
— Zemun, 5. IX. 1936.), franjevački 
redovnik, književnik, povjesničar i publi- 
cist. Rodio se u Iloku u učiteljskoj obitelji 
od roditelja koji su podrijetlom bili 
Bunjevci iz Baje. Pučku je školu završio u 
mjestu rođenja, a gimnaziju u Osijeku. S 
14 godina stupio je u novicijat. Filozofiju i 
teologiju studirao je u Beču i u franje- 
vačkom samostanu u Baji, gdje je i 
zaređen za svećenika 1896. Službovao je 
kao vjeroučitelj, dušobrižnik, župnik i 
gvardijan u franjevačkim samostanima u 
Cerniku, Koprivnici, Iloku, Osijeku i 
Zemunu, gdje je i umro. 


BARBARIĆ 


Pisao je lirske i epske pjesme, drame, 
novele, putopise, biografije i radove na 
povijesne teme. Pripada krugu roman- 
tičarskih i rodoljubnih spisatelja. Za života 
je objavio tridesetak knjiga i rasprava. 
Pokrenuo je i uređivao katolički list za 
mladež Anđeo čuvar. Kraće napise objav- 
ljuje 1 u tadašnjoj vjerskoj i književnoj 
periodici u Hrvatskoj, ali i u subotičkim 
glasilima Neven, Subotičke novine, Hrvat- 
ske novine i Subotička Danica, u kojima 
prevladava rodoljubna tematika, a afirma- 
tivno piše i o preporodnim aktivnostima 
među bačkim Bunjevcima. Neke od 
Barbarićevih rasprava na povijesne teme 
od velike su važnosti za regionalnu povi- 
jest bačkih i srijemskih Hrvata, osobito za 
crkvenu povijest i povijest franjevačke 
prisutnosti. 

Djela: Tugovanke (pjesme), Brod, 1891; Kamenčić 
ćudorednoj prosvjeti naroda, Zadar, 1893; 
Rodoljupke (pjesme), Mitrovica, 1893; Iločke starine 
(povijesne rasprave), Zagreb, 1899; Sabrane pjesme, 
Koprivnica, 1902; Kratka povijest crkve i samostana 
franjevačkog u Zagrebu, Zagreb, 1906; Pomozite 
crkvi svojoj, Palanka, 1908; O. Ivo Rodić, Palanka, 
1911; Slavonija, turska podanica (povijesna raspra- 
va), Bjelovar, 1916; Crtice iz prošlosti Šarengrada, 
Osijek, 1917; Relikvije sv. Ivana Kapistrana, Zagreb, 
1917; Kod Žalosne Gospe (drama), Osijek, 1918; 
Lijepim Dunavom (putopisi), Osijek, 1918; S iste žice 
(pjesme), Osijek, 1918; Karašica kuda teče 
(putopisi), Osijek, 1919; Fragmenta. Iz autobiografi- 
je o. Mladena Barbarića, Osijek, 1921, 1934; Neke 
crkve u Slavoniji iza Turaka, Osijek, 1922; Prvi vijek 
kapelice Majke Božje od Mira u Karlovcima, Đako- 
vo, 1924; Majka Božja Judska u Osijeku, Osijek, 
1927; Crkva Iločka, Ilok, 1928; Pašino srce (epska 
pjesma), Osijek, 1929; Zadnji fratri olovski, Beograd, 
1934; Zadnji dani sv. Ivana Kapistrana, Beograd, 
1935; U traženju slike Majke Božje Olovske, 
Beograd, 1935; Bač, crtice za njegovu povijest, 
Beograd, 1936; Vapuštanje olovskog samostana, 
Beograd, 1936. 

Lit.: M. Evetović, Kulturna povijest bunjevačkih i 
šokačkih Hrvata (rukopis); I. Kujundžić, 
Bunjevačko-šokačka bibliografija — Prilog kulturnoj 
povijesti bunjevačko-šokačkih Hrvata, Zagreb, 1969; 
A. Sekulić, Hrvatska preporodna književnost u 
ugarskom Podunavlju do 1918., Zagreb, 1994. 


J. Ivanović 


BARBARIĆ, Vesna, rođ. Stantić (Su- 
botica, 30. VII. 1947.), medicinska 
biokemičarka. Maturirala je 1966. u gim- 
naziji u Subotici, a diplomirala 1973. me- 

BARBARIĆ 


dicinsku biokemiju na Farmaceutsko- 
biokemijskom fakultetu Sveučilišta u 
Zagrebu. Djeluje u Kliničkom zavodu za 
laboratorijsku dijagnostiku Kliničkoga 
bolničkog centra u Zagrebu: od 1973. do 
1980. u Neuro-biokemijskom laboratoriju 
Neurološke klinike Rebro, od 1980. do 
1993. u Kliničkom zavodu za laboratorij- 
sku dijagnostiku Rebro, a od 1993. u 
Zavodu Šalata. Rezultate znanstvenih 
istraživanja prezentirala je kao suautorica 
na nekoliko stručnih skupova u zemlji, a 
suautorske znanstvene radove objavljivala 
je u periodičnim publikacijama u zemlji i 
inozemstvu: Acta medica Iugoslavica 
(Zagreb, 1978), Liječnički vjesnik, 
(Zagreb, 1980), Jugoslavenska medicinska 
biokemija, (Zagreb, 1982), Neurologija, 
(Zagreb, 1983), Farmaceutski glasnik, 
(Zagreb, 1983), Annals of Clinical 
Biochemistry, (London, 1983), Klinisches 
Labor, ( Heidelberg, 1993), Acta clinica 
Croatica, (Zagreb, 1994), Clinical Laboratory, 
(Heidelberg, 1997), Nephrology Dialysis 
Transplantation, (Berlin, 1998, London, 1999), 
Journal of Chemical Information and Computer 
Sciences, (Washington, 1998, 2000). 

N. Zelić 


Bardak 


BARDAK (tur. bardak: krčag, šalica), 1. 
keramička posuda volumena između dvije 
i pet litara, uska grla, s malom ručkom, 
iznutra prevučena staklenom glazurom. 
Kao i neke druge posude za vodu (npr. 
»đuga«), korištena je za odnošenje vode za 
piće seljacima na njivu; 2. keramička ili 

limena posuda za petrolej za osvjetljenje. 
Keramička u odnosu na limenu posudu 
ima prednost u tome što se ne može 
probušiti, ali zato traži pozornije rukova- 
nje, poput drugih keramičkih predmeta. 


A. Stantić 


Grb porodice Barić 


BARIĆ, plemićka porodica. Kralj Karlo 
III. dodijelio je 1. III. 1722. plemićku 
povelju i naslov Miji Bariću, bačkom per- 
ceptoru (vojnom porezniku) iz Gare, nje- 
govoj supruzi Mariji-Rebeki Pernthaller te 
njihovoj djeci Josipu i Ana-Katarini. Plem- 
stvo je 1737. proglašeno u Bačkoj županiji. 
Iz ove je porodice Adalbert Adam Barić. 
Lit.: A. Sekulić, Bački Hrvati, Zagreb, 1991; M. 
Szluha, Bdcs-Bodrog vdrmegye nemes csalddjai, 
Budapest, 2002. 


S. Bačić 


BARIĆ, Adalbert Adam (Bela) (Novi 
Sad, 23. IV. 1742. — Beč, 10. XII. 1813.), 
profesor političkih i ekonomskih znanosti. 
Studirao je pravo u Budimu, a doktorirao u 
Beču 1764. Od 1764. do 1765. radio je u 
Državnom saboru u Požunu, zatim do 
1769. pri Stolu sedmorice u Budimu. Te je 
godine, »zbog poznavanja hrvatskog jezi- 
ka«, imenovan prvim i tada jedinim profe- 
sorom svih nastavnih predmeta Političko- 
kameralnog studija u Varaždinu, odnosno 
u Zagrebu od 1772. Na tim je učilištima 
predavao na latinskom jeziku. Godine 


1776. imenovan je profesorom upravne 
politike, ekonomske politike 1 financija 
novoosnovanoga Pravnog fakulteta u 
Zagrebu, no već je iste godine premješten 
na Pravni fakultet u Đur (madž. Gyor). Od 
1777. bio je profesor državnog uređenja na 
Peštanskom sveučilištu, gdje je 1786. 
postao rektorom. Umirovljen je 1804. u 
Beču, gdje je i umro 10. XII. 1813. 


Napisao je Die gewohnliche Kronung- 
sfeyer der ungarischen Konige und Koni- 
ginen, (Pešta, 1790.), a djelo je odmah 
prevedeno i na madžarski jezik. U Zagrebu 
mu je 1770. objavljeno djelo Positiones ex 
universa scientia politico-camerali, teme- 
ljeno na njegovim predavanjima u Varaž- 
dinu. Djelo Dissertatio statistica de potes- 
tate exeguente regis Angliae iz 1790. 
prevedeno je i na madžarski i njemački 
jezik. Bio je prvi profesor ekonomije i naj- 
važniji predstavnik kameralizma u 
Hrvatskoj. Njegovo djelo Statistica 
Europae iz 1792. bilo je donedavno samo 
u rukopisu, koji se nalazi u Madžarskome 
narodnome muzeju, a objavljeno je u 
Zagrebu početkom ovoga stoljeća kao 
dvojezično  latinsko-hrvatsko izdanje. 
Nekoliko njegovih manjih radova tiskano 
je, iz nepoznatih razloga, anonimno. 


Djela: Conspectus regiminis formae regnorum 
Angliae et Hunariae, Cassoviae, 1790; Dissertatio 
statistica de potestate exequente regis Angliae, 
Cassoviae, 1790; Die gewohnliche Kronungsfeyer 
der ungarischen Konige und Koniginen, Pest, 1790; 
Nonnihil de educatione iuventutis scholasticae et stu- 
diorum reformatione in ditionibus Pannonicis, 
Pampelonae (fiktivno mjesto izdanja), 1790; 
Statistica Europae: Statistika Europe, I-Il, Zagreb, 
2001-2002. 


Lit.: S. Pataj i J. Grcsics, Irodalom, tudomany €s 
muvćszet, Magyarorszdg vdrmegyći es vdrosai, 
Bacs-Bodrog vdrmegye, Il, Budapest, s. a; E. 
Reiszig, Bdcs-Bodrog Vdrmegye nemes csalddjai, 
Magyarorszdg vdrmegyći es vdrosai, Bdcs-Bodrog 
vdrmegye, Il, Budapest, s.a.; E. Laszowski, Adalbert 
Barić, prvi profesor državnopravnih i financijskih 
znanosti u Varaždinu i na Zagrebačkoj akademiji 
(1769-1777), Nastavni vjesnik, 31, Zagreb, 1922-23; 
Enciklopedija Jugoslavije, 1, Zagreb, 1980; Hrvatski 
biografski leksikon, I, Zagreb, 1983; A. Sekulić, 
Bački Hrvati, Zagreb, 1991; Hrvatska enciklopedija, 
1, Zagreb, 1999. 


S. Beretić 


BARTALIĆ 


BARIĆ, Ivan (Gara, 15. VI. 1862. — 
Budimpešta, 1. X. 1911.), svećenik. Nakon 
srednje škole studirao je u Kalači te je 
1887. godine zaređen za svećenika. Bio je 
kapelan u Fancagi (znadž. Bajaszentistvan) 
i u Sentivanu (madž. Felsoszentivan). 
Godine 1888. postao je upravitelj te župe. 
Djelovao je zatim 1889. u Kaćmaru, 1890. 
u subotičkoj župi svetog Jurja, 1897. u 
župi svetog Roka u Subotici, a 1900. u 
subotičkoj župi sv. Terezije. Upravitelj 
župe u Baji bio je od 1902. godine, a u 
Sentivanu od 1903. godine. U Subotičkim 
novinama objavljena mu je rasprava 
Slobodno zidarstvo, u kojoj angažirano 
opisuje djelovanje slobodnih zidara protiv 
Crkve i društva. Rasprava je zapravo otis- 
nuto predavanje što ga je Barić održao u 
Subotici. 

Lit.: Subotičke novine, Subotica, 5/1897; Sche- 
matismus cleri Archi-dioecesis Colocensis et 
Bacsiensis ad annum Christi 1907, Coloczae, 1907; 
M. Evetović, Kulturna povijest bunjevačkih i šokač- 


kih Hrvata (rukopis); A. Lakatos, A Kalocsai Erseki 
Levćltar, Kalocsa, 2002. 


S. Beretić 


BARTALIĆ, Mihajlo (Kalača, 10. IX. 
1808. — Pečuh, 10. IX. 1879.), kipar. 
Rođen je u krojačkoj obitelji od oca Ivana 
i majke Dore Hegyi. Već se kao pučkoško- 
lac istaknuo crtežima i rezbarijama. Za 
njegovu je darovitost doznao i kalački nad- 
biskup Petar Klobušicki, koji je umno- 
gome pridonio da se Bartalićev dar za 
likovnu umjetnost razvije. Uz novčanu 
pripomoć poslao ga je u Dresden, u 
tamošnji glasoviti kiparski atelier, gdje je 
učio tri godine. Za jedno svoje djelo već je 
tad dobio posebno odličje saksonskog 
kralja, a povjerili su mu i izradu kipova u 
dresdenskoj katedrali. Neko je vrijeme 
učio i u Miinchenu. Unatoč stečenoj slavi 
u inozemstvu, vratio se u domovinu. 
Godinu dana djelovao je u Pešti, a zatim je 
prešao u Pečuh, gdje se oženio Katarinom 
Miškić. Dom i radionica bili su mu u 
Rakoczijevoj ulici br. 27. U Pečuhu je 
slovio kao najpoznatiji kipar, a svoje je 
kipove izrađivao u drvu i kamenu. G. 
1835., na molbu poglavarstva grada 
Pečuha, za tamošnju je sveučilišnu 

BARTALIĆ 


knjižnicu od drva, u rokoko-stilu, izradio 
poprsja šestorice poznatih političara, kul- 
turnih djelatnika i promicatelja znanosti. 
Plod su njegova trogodišnjeg rada 
1851.—54. kipovi dvanaestorice apostola 
visoki 4 m, koji su krasili južno pročelje 
pečuške katedrale. Među njegova najpoz- 
natija djela pripadaju i kip Marije 
Magdalene u špilji na Kalvarijskom brdu, 
obelisk, spomenik pečuškim glazbenicima 
(1866.), kip Bogorodice s mrtvim Isusom 
u krilu (1878.), kip sv. Stjepana i sv. 
Ladislava. Taj »Homer kamena«, kako su 
ga od milja zvali, izradio je i velik broj 
velebnih nadgrobnih spomenika. 

Lit: O. Szonyi, Pćcs-Baranya megyei Miizeum 
Egyesiilet Ertesitoje, Pecs, 1911; Z. Mandić, Mihajlo 
Bartalić, Neven, prilog Narodnih novina, 
Budimpešta, 1983. 


Ž. Mandić 


BARTOLOVIĆ, Stjepan (Bač, 23. XI. 
1909. — Zagreb, 11. II. 1992.), profesor i 
književnik. Niža četiri razreda gimnazije 
svršio je u Osijeku i Subotici, više razrede 
i ispit zrelosti položio je u Travniku. 
Diplomirao je na Filozofskom fakultetu u 
Zagrebu 1936. godine. Službovao je u 
Karlovcu, Splitu, Sinju, Dubrovniku i 
Zagrebu, a nakon rata u Subotici i Rijeci. 

U književnosti se javio povjesničkom 
crticom Kako je nastala crkvica kod sv. 
Antuna u Baču?. Nakon toga surađivao je 
i javljao se radovima u Obitelji, Obzoru, 
Jutarnjem listu, Subotičkim novinama, 
Hrvatskom dnevniku, Jadranskom dnev- 
niku (Hrvatskom glasniku), Svijetu, 
Novom listu, Hrvatskom narodu, Hrvat- 
skom krugovalu i u njemačkom časopisu 
Schwdbischer Volkserzieher. Bavio se kri- 
tikom i kulturnim problemima, a osobito 
folklorom, historijom, filologijom i bibli- 
ografijom Bunjevaca i Šokaca. Posebno je 
važna njegova suradnja u Klasju naših 
ravni, gdje je objavio najvažnije etnog- 
rafske radove. Nakon rata jedva da 
objavljuje. Od petog razreda gimnazije 
skupljao je riječi i izraze među bačkim 
Hrvatima u raznim mjestima i tako 
postavio temelje za jezičnu i etnografsku 
građu za rječnik bunjevačko-šokačkih 

Hrvata, koja se nalazi u Matici Hrvatskoj u 
Zagrebu. Pokopan je na Mirogoju. 

Lit.: M. Evetović, Kulturna povijest bunjevačkih i 
šokačkih Hrvata (rukopis); 1. Kujundžić, Izvori za 
povijest bunjevačko-šokačkih Hrvata, Zagreb, 1968; 
A. Sekulić, Bački Hrvati, Zagreb 1991; B. Gabrić, In 
memoriam: Stjepan Bartolović, Bačko klasje, 67, 
Subotica, 1992; B. Gabrić, Prof. Stjepan Bartolović 
(1909-1992.), Subotička Danica kalendar za 1994. 
god, Subotica, 1993 (s potpunim popisom radova); A. 
Sekulić, Književnost podunavskih Hrvata u XX. sto- 
ljeću, Zagreb, 1996. 


A. Kopilović 


BAŠIĆ, o. Ambrozije (Ljudevit) (Som- 
bor, 18. VI. 1895. — Sombor, 23. I. 1929.), 
karmelićanin i orguljaš. Osnovnu školu i 
gimnaziju pohađao je u Somboru. 
Filozofiju i teologiju studirao je u Đuru i 
Budimpešti te ih je i svršio s ocjenom 
summa cum laude. Zaređen je za svećeni- 
ka u Pečuhu 13. srpnja 1920., a mladu je 
misu slavio iste godine na Karmelsku 
Gospu 16. srpnja. Bio je prior samostana i 
osnivač prvoga hrvatskog Malog karme- 
lićanskog sjemeništa u Somboru (1923.) u 
novonastaloj Kraljevini SHS. Promicao je 
duhovnost novoproglašene sv. Male 
Terezije, organizirao crkvene svečanosti i 
potaknuo gradnju novih orgulja u 
karmelićanskoj crkvi u Somboru. Bio je 
ljubitelj umjetnosti, osobito ulja na platnu. 
Uz svoj hrvatski jezik poznavao je i 
klasični latinski, grčki i hebrejski, a govo- 
rio je još i madžarski te njemački. 

Lit.: M. Miloš, In memoriam 0. Ambroziju Bašiću, 


karmelićaninu, Subotička Danica : kalendar za 1984. 
god., Subotica, 1983. 


M. Miloš 


BAŠIĆ, Franjo (Subotica, 2. XII. 1912. — 
Subotica, 10. III. 1991.), društveni djelat- 
nik i pjesnik. Rodio se u skromnoj obrt- 
ničkoj obitelji od oca Ambrozija i majke 
Marije, rođ. Vidaković-Hadnađ. U rodnom 
je gradu pohađao pučku školu i gimnaziju, 
koju zbog bolesti nije završio na vrijeme. 
U Subotici 1934. upisuje studij prava. 
Tijekom studija sudjeluje u pokretanju stu- 
dentskog časopisa Bunjevačko kolo, 
važnoga za međuratnu književnost su- 
botičkih Hrvata. Studij nije završio, a od 


1937. radi kao službenik u Vojnom 
odsjeku u subotičkoj gradskoj upravi. Na 
početku Drugoga svjetskog rata odveden 
je u zarobljeništvo u Njemačku. U 
Suboticu se vratio u svibnju 1943., a sredi- 
nom 1944. uključuje se u pokret otpora. 
Bio je član Komande mjesta za grad 
Suboticu, a 1945. isljednik u Narodnoj 
miliciji u Bačkoj Topoli. Sljedeće godine 
ponovno se vraća u Suboticu, gdje radi kao 
gradski službenik do umirovljenja. Bio je 
aktivan djelatnik u nekoliko društveno- 
političkih organizacija. 

U mladosti je pisao pjesme na 
domoljubne, socijalne i ljubavne teme. 
Pjesnički mu je opus opsegom vrlo skro- 
man i neujednačene vrijednosti. Svoju 
prvu pjesmu Prosjak objavio je u 
Bunjevačkom kolu 1933. na srpskome 
književnom jeziku, a tim će jezikom pisati 
i poslije. U sljedeće tri godine u istom je 
časopisu objavio još 12 pjesama, a jedna 
mu je tiskana i u Kalendaru biskupa Ivana 
Antunovića za 1935. U zbirci pjesama 
Pupoljci, što ju je izdao 1934. Blaško 
Vojnić Hajduk, zastupljen je s desetak pje- 
sama. Poznato je da je pisao i drame i 
prozu, no njih nije objavljivao. 

Djelo: Pupoljci (suautor), Subotica, 1934. 

Lit.: M. Evetović, Kulturna povijest bunjevačkih i 
šokačkih Hrvata (rukopis); G. Kikić, Antologija poez- 
ije bunjevačkih Hrvata, Zagreb, 1971; Leksikon 


pisaca Jugoslavije, 1, Novi Sad, 1972; Hrvatski 
biografski leksikon, I, Zagreb, 1983. 


T. Žigmanov 


BAŠIĆ, Pajica (Subotica, 26. X. 1973.), 
profesor geografije. Sin Slobodana i 
Kajke, rođ. Ilin. Roditelji su mu se 1969. iz 
Bačke Palanke preselili u Suboticu. 
Proširenu verziju njegova diplomskog 
rada pod naslovom Bunjevci u Opštini 
Subotica, obranjenoga 1999. na Prirodos- 
lovno-matematičkom fakultetu u Novom 
Sadu, objavila je Bunjevačka matica. 
Knjižica je kompilacijska i ima naglašenu 
ideologijsku svrhu. 

Djelo: Subotički Bunjevci, Subotica, 2003. 


Lit.: Hrvatska riječ, 69, Subotica, 2004. 
S. Bačić 


BAŠIĆ PALKOVIĆ 


BAŠIĆ PALKOVIĆ, Geza (Subotica, 11. 
XI. 1955.), mačevalac. Mačevanjem se 
aktivno počeo baviti 1968. u Mačeva- 
lačkom klubu željezničara Spartak, kojemu 
je ostao vjeran do kraja karijere. Bio je 
član seniorske ekipe Spartaka koja je 
1973. osvojila državno prvenstvo u maču. 
Kao junior bio je pojedinačni državni 
prvak 1974. u maču i floretu, a 1975. u 
maču, floretu i sablji. Za seniorsku 
reprezentaciju Jugoslavije nastupao je 
desetak puta u razdoblju 1980.-84., sud- 
jelovao na svjetskome i europskom prven- 
stvu, a njegovi su najvažniji uspjesi bili 
osvajanje trećega ekipnog mjesta u maču 
na Balkanijadama u Bukureštu 1980. i 
Ateni 1981. Aktivnim se mačevanjem 
prestao baviti 1988. godine. 


Lit.: M. Brustulov i dr., Sport u Subotici 1944-1984 
Sportelet Szabadkdn, Subotica, [1984]. 


M. Bašić Palković 


Pavle 
Bašić 
Palković 


BAŠIĆ PALKOVIĆ, Pavle (Subotica, 1. 
X. 1875. — Zaječar, 10. 1. 1931.), službenik 
i pisac. Rođen je u obrtničkoj obitelji. U 
Subotici je pohađao pučku školu i prvih 
šest razreda gimnazije, a posljednja dva u 
Kalači, gdje je i maturirao 1897. Iste se 
godine zaposlio kao činovnik u su- 
botičkome gradskom poglavarstvu, koje 
predvodi njegov prijatelj 1 zaštitnik, 
tadašnji gradonačelnik Lazar Mamužić. 
Nakon Mamužićeva poraza na izborima 
1902. napušta službenički položaj i seli se 
u Sentu, gdje radi kao glavni knjigovođa u 
privatnome mlinu. U međuvremenu se 

BAŠIĆ PALKOVIĆ 


oženio (1898.), no prati ga velika obitelj- 
ska tragedija — sve petero njegove djece 
rano umire. Oduševljeni je slavenofil. Na 
početku Prvoga svjetskog rata odlazi na 
bojišnicu u Galiciju, gdje je ubrzo bio 
teško ranjen. Vraća se u Sentu živčano ras- 
trojen, a nakon djelomičnog oporavka 
zapošljava se u Ministarstvu prosvjete u 
Budimpešti. Nakon svršetka rata, kao 
znalac madžarskoga i njemačkog jezika, u 
svibnju 1919. pozvan je da radi u 
Ministarstvo vanjskih poslova Kraljevine 
Srba, Hrvata i Slovenaca u Beograd. No 
ondje se nije zadržao dugo — već 1921. 
dobiva premještaj i odlazi za carinskog 
službenika u Zaječar, gdje umire 1931. od 
nezaliječenih rana iz rata. Ondje je i 
pokopan. 

Još kao gimnazijski učenik počeo je 
objavljivati književne tekstove. Služio se 
pritom pseudonimom Samorad te krati- 
com P-ć. Prvu pripovijetku Doći će i dan 
svadbe objavio je u Subotičkim novinama 
1895. i tom će književnom rodu ostati 
vjeran u svojem kratkom književnom radu. 
Nakon povratka iz rata, u svojim zrelim 
godinama, nije naime mogao pisati zbog 
bolesti i posljedica ranjavanja. Do odlaska 
u rat Bašić Palković je međutim objavio 
desetak novela i humoreski te nekoliko 
publicističkih napisa u subotičkim listovi- 
ma i periodici: u Subotičkim novinama 
(1895.), Nevenu (1913., 1914., 1919.) 1 
Danici (1914.), no iza sebe nije ostavio 
knjigu. Pisao je uglavnom dijalektom bu- 
njevačkih Hrvata i to na teme i motive iz 
narodnog života. Imao je razvijen osjećaj 
za folklorni humor, a književna ga je 
povijest registrirala kao prvoga važnijeg 
humorističnog prozaista. 

Lit.: M. Evetović, Kulturna povijest bunjevačkih i 
šokačkih Hrvata (rukopis); G. Kikić, Antologija proze 
bunjevačkih Hrvata, Zagreb, 1971; B. Hajduk Vojnić, 
Moj grad u davnini, Subotica, 1971; Leksikon pisaca 
Jugoslavije, 1, Novi Sad, 1972; A. Sekulić, Hrvatska 


preporodna književnost u ugarskom Podunavlju do 
1918., Zagreb, 1994. 


T. Žigmanov 


BAŠIĆ PALKOVIĆ, Velimir (Elemir) 
(Subotica, 29. XI. 1933.), gospodarstvenik 

i pilot. Osnovnu školu i gimnaziju završio 
je u Subotici, a pravo je izvanredno studi- 
rao i diplomirao u Nišu. Radio je u su- 
botičkom gospodarstvu do 1990., kad je 
otišao u mirovinu s mjesta direktora 
mjesnoga trgovačkog poduzeća Namateks. 
Aktivan je u strukovnim (trgovačke 
komore) i političkim organizacijama 
(sindikat i savez komunista). Za svoj je rad 
bio odlikovan Ordenom rada sa zlatnim 
vijencem i Ordenom republike. Vojnu 
školu pričuvnih časnika avijacije u Novom 
Sadu završio je kao pilot 1953., a nakon 
povratka iz JNA nastavio se baviti zrakop- 
lovnim sportom. Dobitnik je srebrne C 
značke jedriličara, zlatne značke motornog 
pilota, a nositelj je i zlatne plakete 
Zrakoplovnog saveza Jugoslavije. Sud- 
jeluje u osnivanju subotičkog Aerokluba 
Ivan Sarić i zračne luke na Bikovu. 
Angažiran je kao instruktor letenja, a 
stekao je i zvanje međunarodnoga zrakop- 
lovnog suca. 

G. Bačlija 


% 


1 g vi | 
Baškut (Vaskut) 


BAŠKUT (madž. Vaskutt), mjesto u Bajskom 
trokutu, u Bačko-kiškunskoj županiji, 7 
km južno od Baje, na cesti prema Gari, 
3671 st. (2001.). Ime mu potječe od madž. 
Bdcs kutja, »bački zdenac«, što su ga 
južnoslavenski doseljenici preinačili u 


Baškut. Pučkom etimologijom, zbog 
sličnosti s madžarskom riječi vas, 
dobiveno je ime Vaskut (»željezni 
zdenac«). Prijašnja službena imena: 
Bachkuta, Bathkuta, Bacskut, Baskuth, 
Baskut, Bacskuth, Baskut, Basskut, 
Vaskut. 


Prvi je put zabilježen među selima 
1400. U tursko je doba plaćao crkveni 
porez i Kalačkoj nadbiskupiji, iako je bio 
dio Bajske nahije. Potkraj je XVII. stoljeća 
pustara, ali je 1701.1 1711. hrvatsko nase- 
lje. Dušobrižništvo su, kao i u ostalim 
obližnjim naseljima, vodili franjevci iz 
bajskog samostana. Popis iz 1727., kad je 
Baškut bio smatran bajskom pustarom, 
bilježi samo Srbe. U crkvenim matičnim 
knjigama baškutski se Hrvati spominju tek 
od 1731., jer je dotad Baškut crkveno pri- 
padao Baji. Samostalnom općinom postao 
je 1752., a 1763., kad se doseljavaju 
Nijemci, a odseljavaju Srbi, osnovana je 
župa. G. 1770. u mjestu žive 74 njemačke, 
39 hrvatskih, 16 madžarskih, 7 slovačkih i 
3 ciganske obitelji. Katolička je crkva 
posvećena u srpnju 1781. Na kraju XVIII. 
stoljeća Baškut je njemačko-hrvatsko mjes- 
to koje pripada Grašalkovićevu posjedu. 


U novije se doba broj Hrvata stalno 
smanjivao: 1881. u Baškutu živi 438 
Hrvata (ukupno 5101 stanovnika); 1890. — 
344 (ukupno 5069 stanovnika); 1900. — 
4172 Nijemca, 523 Madžara i 344 Hrvata, 
1910. — 371 (ukupno 5196 stanovnika). 
Rapcsanyi tvrdi da je te godine ondje živio 
»81 Hrvat te 263 Bunjevca i Dalmatinca«. 
Godine 1941. u Baškutu živi 218 Hrvata, 
683 Madžara i 3846 Nijemaca, 1945. — 
236 (prema procjeni Antifašističkog 
fronta), 1960. — 367 (ukupno 4374 
stanovnika), 1980. — 193 (ukupno 4055 sta- 
novnika). Nastava hrvatskog jezika ukinu- 
ta je 1888., ponovno je uvedena 1946. i 
izvodila se do 1983. Stotinjak baškutskih 
Hrvata svake godine priređuje bunjevačko 
prelo, a hrvatska manjinska samouprava 
utemeljena je 2003. 


Među znamenitosti se ubraja seoska 
kapelica s 14 postaja, čije su slike djelo 


BATA 


Erzsćbet Udvardi. U Baškutu su rođeni 
Grgur Peštalić i Fabijan Peštalić. 


Lit.: G. Grosschmid, Magyarhon nepesedćsćnek 
attekintese, figyelemmel BaAcs-Bodrog v&armegye 
tortenelmćre, Bdcs-Bodrogh vdrmegye Tortenelmi 
Tdrsulat 6vkonyve, Zombor, 3, 1887, 4; Bdcs- 
Bodrogh vdrmegye egyetemes monografidja, I-IL, 
Zombor, 1896; Magyarorszdg vdrmegyći es vdrosai, 
Bdcs-Bodrog vdrmegye, 1, szerkesztette S. 
Borovszky, Budapest, s. a.; 1. Ivanyi, Bdcs-Bodrog 
vdrmegye foldrajzi es tortenelmi helynevtdra, V, 
Szabadka, 1907; P. Pekić, Povijest Hrvata u 
Vojvodini, Zagreb, 1930; J. Rapcsanyi, Magyar 
vdrosok monogrdfidja. Baja 6s Bdcs-Bodrog vdr- 
megye kozsegei, Budapest, 1934; T. Vanyo, Belgradi 
piispčkok jelentćsei a magyarorszagi hodoltsag vi- 
szonyairoćl 1649-1673, Leveltari Kozlemenyek, 
Budapest, 42, 1971, 1; K. Eperjessy, Bacs-Kiskun, 
illetve a hajdani B4cs-Bodrog megye a II. Jozsefkori 
orszagleirasban, Bdcs-Kiskun megye multjabol, IL, 
Kecskemćt, 1979; Paul Flach, Waschkut: Beitrdige 
zur Geschichte einer iiberwiegend deutschen 
Gemeinde in der Batschka/Ungarn, Miinchen, 1983; 
A. Sekulić, Hrvatski bački mjestopisi, Zagreb, 1994; 
Ž. Mandić, Mikrotponimija bunjevačkih Hrvata u 
Madžarskoj, Folia onomastica Croatica 10, Zagreb, 
2001; 


Ž. Mandić 


Bata (Szaz- 
halombatta) 


BATA (madž. Szazhalombatta), mjesto u 
Peštanskoj županiji, oko 25 km južno od 
Budimpešte, na desnoj obali Dunava, 
16.845 stanovnika (2001.). Prvi joj je 
spomen na početku XIV. stoljeća. Ime 
Bata izvodi se od staroturske riječi bat, 
»potonuli«. Radi razlikovanja od drugih 

BATA 


naselja s istim imenom, u XIX. je stoljeću 
ime naselja prošireno mjesnim mikroto- 
ponimom Szazhalom (»sto humova«). 


Prema popisu iz 1720. ovdje je živjelo 
19 hrvatskih porodica (Antunović, 
Aramčić, Bilković, Dević, Đurčević, Fab- 
ić, Gilanović...), no ubrzo su ih protjerali 
Srbi. Od 1950-ih godina, kad je mjesto 
preraslo u industrijsko središte, ovamo su 
se trajno naselili i mnogi Hrvati iz drugih 
dijelova Madžarske, koji su 1996. uteme- 
ljili Hrvatsku manjinsku samoupravu. 


Lit.: J. Rupp, Buda-Pest 6s kornyekenek helyrajzi 
tortenete, Pest, 1868; J. Karoly, Fejer vdrmegye 
tortenete, I-IV, Szekesfeh€rvar, 1896-1901; B. Unyi, 
A mohdcsi ferencesek tortćnete, Gyongyos, 1943; L. 
Nagy, Racok Budan ćs Pesten (1683-1703), u: 
Tanulmdnyok Budapest multjabol, XIII, Budapest, 
1959. 

Ž. Mandić 


Batina 


BATINA, naselje na desnoj obali Dunava 
u istočnoj Baranji. Prema popisu iz 1991. 
imala je 1449 stanovnika, od čega je 
Madžara bilo 688, Hrvata 446, 
Jugoslavena 170, Srba 61 te ostalih 84. 
Danas ima 1048 stanovnika (2001.). 
Osnovana je oko 1720. godine naseljava- 
njem Hrvata, Srba, Madžara i Nijemaca. 
Između dvaju svjetskih ratova bila je 
sjedište kotara. Najvažnija veza Baranje s 
Bačkom vodi preko Batine, gdje je 1974. 
izgrađen cestovni most na Dunavu. 
Gospodarski je važna i zbog pristaništa na 
Dunavu. 

U povijesti je poznata kao poprište 
velike bitke od 11. do 29. studenoga 1944. 
u kojoj su postrojbe NOV-a i Crvene armi- 
je zauzele batinski mostobran kako bi 
stvorile preduvjete za prodor prema Dravi 
i ostalim dijelovima Slavonije i južne 
Madžarske. U toj su operaciji sudjelovale i 
postrojbe VIII. vojvođanske brigade, u 
koje su bili unovačeni borci iz sjeverne 
Bačke nakon povlačenja madžarskih 
snaga. Monumentalan spomenik, ujedno i 
kosturnica za više od tisuću palih boraca, 
djelo kipara A. Augustinčića, podignut je 
1947. na obalnoj uzvisini. U novijoj se 
povijesnoj znanosti, s obzirom na iznimno 
velik broj poginulih boraca, osporava 
nužnost zauzimanja dobro utvrđenog 
mostobrana kod Batine, usprkos izvjes- 
nom povlačenju njemačkih i madžarskih 
postrojbi. 

Lit.: Enciklopedija Jugoslavije, I, Zagreb, 1980; M. 
Klemenčić, A. Milardović i J. Vrbošić., Cinjenice o 
hrvatskoj Baranji, Osijek, 1995; A. Sekulić, Hrvatski 
baranjski mjestopisi, Zagreb, 1996. 

S. Mačković 


BATMONOSTOR —> Monoštor 
BATORI, Ivan (Janos) > Burnać, Ivan 


BAŽANT, Eva, rođ. Mig (Subotica, 2. I. 
1945.), bibliografkinja. Školovala se u 
Subotici i Srijemskim Karlovcima. Kao 
knjižničarka u subotičkoj Gradskoj 
knjižnici sudjelovala je u izradbi retro- 
spektivnih bibliografija cjelokupnog 
nakladništva Subotice, a radila je i na 
općoj bibliografiji Subotice, u što pripada i 
prikupljanje podataka o subotičkim 
Bunjevcima. Plod je toga istraživačkog 
rada, među ostalim, i zavičajna bibliog- 
rafija Mije Mandića. Članke od važnosti 
za lokalne Hrvate objavljivala u subo- 
tičkim časopisima Rukovet (1986, 2001) i 
Pro memoria (1989). Za izradbu 2. sveska 
Subotičke bibliografije, skupa s Istvanom 
Szentgyorgyijem, dobila je godišnju 
nagradu dr. Ferenc Bodrogvari 1994, koju 
dodjeljuje Kulturno-prosvjetna zajednica 
iz Subotice. 


Djela: Bibliografija Mije Mandića (suautori I. 
Szentgyorgyi i N. Bašić Palković), Subotica, 1987; 
Subotička bibliografija 1764—1869, sv. I. (suautori 
1. Szentgyčrgyi i N. Bašić Palković), Subotica, 
1988; Subotička bibliografija 1870-1918, sv. II. 
(suautor 1. Szentgyčrgyi), Novi Sad, 1993; 


BAŽANT 


Književni sever 1925-1935: bibliografija (suautor 
N. Bašić Palković), Novi Sad-Beograd, 1999; 
Subotička bibliografija 1918-1944, sv. II/1 
(suautori G. Kiss i K. Čeliković), Subotica, 2003. 

BABA, 1. osim najšireg značenja starije 
žene, u rodbinskim odnosima u Bunjevaca 
najčešće označava i punicu. U tradiciji se 
naziv rjeđe koristi za baku, koju Bunjevci 
najčešće nazivaju »majkom«, a još rjeđe 
za majku. U novije se doba, pod utjeca- 
jem srpskog jezika, nazivom baba ipak 
sve češće označava baka, nerijetko s nijan- 
som pejorativnog značenja; 2. u tehnič- 
kom smislu: drveni škripac za obradu 
drveta tesanjem; trokutasta drvena naprava 
u koju se stavlja jednobrazni zaprežni 
plug. 

A. Stantić 


BABA-PUSTA, naziv za predio jugois- 
točno od ceste Sombor-Subotica, između 
Čonoplje, Telečke i Pačira. Nekad je bio 
nazivan Tolvaj (zmadž. lopov), ali je 1908. 
dobio ime Baba-pusta (znadž. baba: lutka, 
beba), prema nadimku Dore Karacsonyi, 
lijepe supruge Karolya Fernbacha, veliko- 
ga bačko-bodroškog župana, koji je 1918. 
godine postao potpredsjednikom vlade 
grofa Mihalya Karolyija. Karoly Fernbach 
je u Baba-pusti 1906. podigao prelijep 
kaštel prema projektu arhitekta Ferenca 
Reichla iz Apatina. Kaštel je izgrađen u 
smirenijem stilu bečke secesije, lišenome 
keramičkih ukrasnih oplata karakteris- 
tičnih za ondašnji madžarski nacionalni 
izričaj. Uz dvorac se nalazi 1 21 jutro 
perivoja, koji su Fernbachovi počeli njego- 
vati između 1870. i 1881., s oko 200 vrsta 
stabalais mnogobrojnim egzotičnim 
biljkama. Perivoj je jedan od najvećih u 
Bačkoj i smatra se biserom vojvođanske 


hortikulture. Nakon Drugoga svjetskog 
rata dvorac i perivoj propadaju te je 1951. 
ustanovljeno da se održalo još oko 165 
vrsta stabala. Perivoj je danas pod državnom 
zaštitom, ali to nije imalo znatnijih rezulta- 
ta u njegovu očuvanju. 


“Kaštel Fernbach nakon izgradnje 


Sjeverno od Baba-puste, odnosno ceste 
Sombor-Subotica kao njegove gornje 
granice, duž ceste prema Kaćmaru, nalazi 
se Šara. Kroz nju je nekoć prolazio kać- 
marski šor, u kojem su većinom bili bunje- 
vački salaši, uz manji broj madžarskih 1 
njemačkih. Najpoznatiji je bio Bešlićev 
majur, čiji je posljednji vlasnik bio Lazo 
Bešlić. Njegove su kćeri Ana, poznata 
kiparica, i Veca, supruga Lajče Jaramazo- 
vića, ministra u vladi NR Srbije nakon 
Drugoga svjetskog rata, koji je prije rata 
imao majur u Skenderovu. Salašari iz 
Baba-puste i Šare gravitirali su Bajmoku 
ili Stančiću (Stanišiću), kamo su njihovi 
stanovnici išli na hetiju i u crkvu. S vre- 
menom je puk Baba-pustu i Saru počeo 
označivati zajednički kao Baba-pusta, a 
Šara se spominjala samo kao uže odredište. 

BABA-PUSTA 


U sjevernom dijelu Baba-puste, kod 

križanja somborske i kaćmarske ceste, 
između 1923. i 1926. godine za potrebe 
srpskih dobrovoljaca iz Hercegovine, 
Korduna i Like osnovano je naselje Aleksa 
Šantić. Na njegovu području danas živi 
2172 st. (2002.) od kojih su najbrojniji 
Srbi (1690), Hrvati i Bunjevci (129 i 78) te 
Madžari (124). Starosjedilačko hrvatsko i 
madžarsko stanovništvo većinom nasta- 
njuje okolne salaše. 
Lit.: 1. Ivanyi, Bacs-Bodrog varmegye kozsegei, 
Magyarorszdg vdrmegyći es vdrosai, Bdcs-Bodrog 
vdrmegye, 1, szerkesztette S. Borovszky, Budapest, 
s. a; B. Duranci, Idejni projekat konzervatorsko- 
restauratorskih radova na zgradi dvorca u Aleksa 
Šantiću, Pokrajinski zavod za zaštitu spomenika 
kulture, (rukopis); S. Kulidžan, 50 godina Alekse 
Šantića, s. L., 1973; M. Beljanski, Šara, Baba pusta, 
Kaćmarski salaši, Aleksa Šantić, Sombor, 1978; S. 
Vasiljević, Aleksa Šantić : monografija sela, 
Aleksa Šantić, 1980; M. Antelj i D. Milašinović, 
Potomci precima, Beograd, 1996; Popis stanovništ- 
va, domaćinstava i stanova u 2002. : Stanovništvo : 
Nacionalna ili etnička pripadnost, Beograd, 2003. 


A. Čota i A. Stantić 


BABICA dijal., 1. primalja, žena koja 
pomaže pri porodu. Nekad su to bile 
samouke žene, no za vladavine Marije 
Terezije u Beču je 1754. osnovana prva 
škola za primalje. U Subotici se kao 
zaprisegnute primalje (obstetrices adju- 
rata) 1752. spominju: Ana Skenderova 
(Skenderova Anna), Marija Kujunčić 
(Kujunchich Maria), Stana Neoršić 
(Neorssich Stana), Lucija Bošnjačka 
(Bossnjacska Lucia), Jela Marijana 
Kovačeva (Kovacseva Mariana Jela), Ana 
Marija Jančik (Jancsik Maria Anna), Kata 
Matanka (Matanka Kata), Jela Rikaška 
(Rikasska Jela) i dr. U vrijeme kad su žene 
rađale kod kuće ili na salašu primalje su 
imale veliku važnost. Tek u novije doba, 
osobito od šezdesetih godina XX. stoljeća, 
žene redovito rađaju u bolnici; 2. malen 
nakovanj na kojem se otkiva ručna kosa. 
Dvije su vrste babica: madžarska, koja je 
odozgo ravna i po kojoj se otkiva otanje- 
nim dijelom čekića, i njemačka, koja je 
odozgo zaobljena i po kojoj se udara rav- 
nim dijelom čekića. 

Izvor: Prva matična knjiga rođenih, vinčanih i kriz- 
manih, Subotica, 1686-1755, Zupni ured crkve sv. 
Terezije Avilske u Subotici. 

Lit.: Medicinska enciklopedija, VIII, Zagreb, 1963; 
A. Stantić, Kruv naš svagdanji, Subotica, 2001. 


A. Stantić i E. Libman 


BABIĆ, plemićka porodica. Plemstvo je 
toj hrvatskoj porodici iz Varaždinske 
županije 12. VIII. 1716. dodijelio Karlo VI., 
i to Franji Babiću, njegovoj supruzi 
Elizabeti Csakany te djeci Vuku, Antunu i 
Julijani. Jedan ogranak porodice preselio 
se iz Hrvatske u Madžarsku tijekom 
XVIII. stoljeća, a njegovi su članovi živjeli 
u nekoliko madžarskih županija. Jednomu 
od njih, Danijelu Babiću, plemstvo je 
1779. godine proglašeno u Bačkoj župani- 
ji, a još je prije toga iste godine plemićki 
list izdala Šomođska županija. 


Grb 
porodice 
Babić 


Iz ove su porodice i Matija Babić 
(1776.—1824.), pravnik i odvjetnik iz 
Zagreba koji je studirao političke i pravne 
znanosti u Jegri (madž. Eger). Ondje mu je 
1803. tiskana obrana teze, a u Pešti je iste 
godine položio odvjetnički ispit. Njegov 
sin Tito (1813.—92.) bio je podžupan 
Varaždinske županije, pristaša hrvatskoga 
narodnog preporoda, zastupnik u 
Hrvatskom saboru (1848.,1861.i od 1878.) 
te u Ugarsko-hrvatskom saboru (1881.). 
Titov je sin bio Ljubo Babić, književnik, s 


umjetničkim imenom Ksaver Šandor 
Gjalski (1854.—1935.). Sin Titova drugog 
sina Ivana bio je slikar Ljubo Babić 
(1890.—1974.). 


Lit.: Hrvatski biografski leksikon, 1, Zagreb, 1983; A. 
Sekulić, Bački Hrvati, Zagreb, 1991; M. Szluha, 
Bdcs-Bodrog vdrmegye nemes csalddjai, Budapest, 
2002. 


S. Bačić 


Alojzije 
Babić 


BABIĆ, Alojzije (Gara, 11.11.1925.— Pečuh, 
3. V. 1974.), kulturno-prosvjetni djelatnik 
i dugogodišnji ravnatelj Hrvatske osnovne 
škole u Pečuhu. Osnovnu je školu polazio 
u rodnom selu. Gimnaziju je pohađao u 
Baji i Somboru, a učiteljsku je diplomu 
stekao u Budimpešti. Kao učitelj počeo je 
raditi 1946. u Gari. Istodobno se uključio u 
nacionalni pokret bačkih Hrvata te u rad 
Antifašističkog fronta Južnih Slavena, 
zbog čega će 1949. godine biti otpušten iz 
službe, a zatim od madžarskih vlasti osum- 
njičen i osuđen. Nakon pet godina zatvora 
radi u zadružnoj prodavaonici u Baji, a 
poslije rehabilitacije određen je za učitelja 
u hrvatskom selu Kaćmaru. Odavde je 
1957. prešao u Budimpeštu kao suradnik 
Demokratskog saveza Južnih Slavena u 
Madžarskoj. U Budimpešti se ponajviše 
bavio organizacijskim pitanjima školstva 
Hrvata, Srba i Slovenaca na području 
Madžarske. Godine 1959. imenovan je 
ravnateljem Hrvatske osnovne škole u 
Pečuhu i na toj je dužnosti ostao sve do 
smrti. 


BABIĆ 


Lit.: S. Krpan, Hrvatski uglednici u madžarskom 
Podunavlju, Budimpešta, 1991. 


M. Mandić 


BABIĆ, Matija (Bajmok, 20. XI. 1914. — 
Virovitica, 8. I. 1999.), politički djelatnik, 
odvjetnik. Sin Mate i Marije, rođ. 
Skenderović. Diplomirao na Pravnom 
fakultetu u Subotici. U međuraću se 
uključio u rad HSS-a. Bio je član izaslan- 
stva te stranke iz Bačke koje je posjetilo dr. 
Vladka Mačeka 1936. u Zagrebu. Od 1947. 
radio je kao sudac u Kotarskom sudu u 
Vukovaru, od 1957. bio je predsjednik 
Kotarskog suda u Virovitici. G. 1961. otvo- 
rio je odvjetnički ured u Virovitici, u 
kojem je radio do umirovljenja 1977. 
Nakon sloma Hrvatskog proljeća 1971. 
pred sudovima brani neke istaknuto 
članove pokreta, poput Stjepana Sulimanca. 


J. Z. Pekanović 


BABIĆ, Nikola (Bajmok, 22. II. 1900. — 
Subotica, 23. II. 1971.), društveni djelat- 
nik. Sin Stipana i Dominike, rođ. Alaga. 
Jedan od osnivača i istaknutih članova 
HSS-a u Bačkoj. U vrijeme Kraljevine 
SHS, odnosno Jugoslavije, proganjan i 
sudski kažnjavan zbog političkih aktivnos- 
ti. Na izborima 1939. bio je na listi HSS-a. 
Nakon rata bio je predsjednik NOO 
Bajmok. Bio je jedan od osnivača HKUD-a 
Bunjevačko kolo iz Subotice 1969. godine 
te član njegova radnog predsjedništva. 


J. Z. Pekanović i N. Zelić 


BABIĆ, Stipan (Bajmok, 27. VIII. 1926. — 
Budimpešta, 5. XI. 1994.), politički i sport- 
ski djelatnik. Sin Nikole i Luce, rođ. 
Bošlić. Osnovnu školu završio u Bajmoku, 
a srednju ekonomsku u Subotici, nakon 
čega radi u žitarsko-mlinarskoj industriji 
na komercijalnim poslovima. Bio je jedan 
od osnivača HKUD-a Bunjevačko kolo iz 
Subotice 1969. godine. Zbog angažmana u 
Matici hrvatskoj 1970. i zauzimanja za 
načela promicana tijekom Hrvatskog pro- 
ljeća, nakon Karađorđeva bio je šikaniran i 
smijenjen sa svih funkcija. Zbog egzisten- 
cijalne ugroženosti s obitelji odlazi najpri- 


BABIĆ 


je u Kutinu, a zatim u Zagreb, gdje nas- 
tavlja raditi na komercijalnim poslovima 
sve do umirovljenja. Veliki je ugled uživao 
u sportskim krugovima, napose u nogome- 
tu, kao dugogodišnji član NK Dinamo iz 
Zagreba i povjerenik toga kluba za 
Vojvodinu. Pokopan je u Zagrebu. 


J. Z. Pekanović 


BABIĆ, Vera (Bajmok, 12. IX. 1948.), 
pravnica. Kći Stipana i Milice, rođ. 
Turinac. Maturirala je 1967. u gimnaziji u 
Subotici, a diplomirala 1974. na Pravnom 
fakultetu Sveučilišta u Zagrebu. Od 1974. 
do 1992. radi na višim pravnim i rukovod- 
nim poslovima u zagrebačkome Građe- 
vinskom poduzeću DOM. Na prvim 
postkomunističkim izborima u Republici 
Hrvatskoj izabrana je za zastupnicu u 
Hrvatskom saboru (1990.—92.). U Ministar- 
stvu rada i socijalne skrbi obnašala je 
dužnost pomoćnice ministra za područje 
radnih odnosa i tržišta rada (1992.—94.), 
zamjenice ministra (1994.—2000.), te 
pomoćnice ministra za međunarodnu 
suradnju te područje rada i zapošljavanja 
(2000.—03.). Obnašala je i dužnosti pot- 
predsjednice Povjerenstva za jednakost 
spolova Vlade RH te potpredsjednice 
Povjerenstva za prava djeteta Hrvatske 
(1998.—2000.). Kao predstavnica hrvatske 
Vlade sudjelovala je u uspostavi i ispunja- 
vanju međunarodnih obveza na području 
gospodarskih i socijalnih prava, druš- 
tvenog razvoja i socijalne politike u surad- 
nji s Međunarodnom organizacijom rada 
(ILO) i Komisijom za društveni razvoj 
Ekonomskoga i socijalnog vijeća UN-a 
(ECOSOC). Za svoj je rad dobila nekoliko 
državnih odlikovanja i priznanja (Red 
Danice hrvatske s likom Katarine Zrinske, 
Red hrvatskoga trolista, Spomenice Domovin- 
skoga rata, Spomenice Domovinske zahval- 
nosti te Spomen-medalje Vukovar). 


J. Z. Pekanović i N. Zelić 
BABIJANOVIĆ, Geza (Subotica, 22. IV. 
1942.), sudac i društveni djelatnik. Gimnaziju 


je završio u Novom Sadu, gdje je i 
diplomirao na Pravnom fakultetu 1965. 


4 


Radio je kao tajnik Učiteljske škole u 
Srijemskim Karlovcima (1963.—70.), 
nakon čega se zapošljava u subotičkom 
sudstvu. Bio je sudac prvostupanjskih 1 
drugostupanjskih sudova u Subotici, a 
jedno vrijeme i predsjednik Okružnoga 
privrednog suda (1992.—2000.). Bio je član 
izbornih povjerenstava na općinskoj, 
pokrajinskoj, republičkoj i saveznoj razini 
od 1971., a kao predsjednik i član općin- 
skih izbornih povjerenstava u Subotici 
radio je od 1992. do 1996. Angažirao se i 
na području kulture: bio je član Orga- 
nizacijskog odbora Dužijance 1968., jedan 
je od osnivača HKUD-a Bunjevačko kolo 
1971. i Obnoviteljske Bunjevačke matice 
1996. Epigrame, aforizme i basne povre- 
meno je objavljivao u Rukoveti, Bunjevač- 
kim novinama i Subotičkim novinama. 


Lit.: Ko je ko u Srbiji , Beograd, 1996. 


G. Bačlija i A. Čota 


BABINE dijal. (babinje, u Šokaca i 
babenje), 1. trodnevlje nakon djetetova 
rođenja, obuhvaćalo je krštenje, posjet 
rodilji i čuvanje djeteta. Djeca su bila krš- 
tavana obično drugog dana nakon rođenja, 
a zbog visoke stope smrtnosti često i istog 
dana. Kuma, majka, sestra ili tko drugi iz 
bliske rodbine rodilji bi nakon toga 
donosili pripravljeno jelo u lijepoj košarici 
prekrivenoj vezenim pokrivalom, a dijete 
su darivali novcem ili odijelcem. 
Novorođenče se tri dana i tri noći nakon 
rođenja posebno čuvalo kako ga, prema 
pučkom vjerovanju, zli dusi ili vještica ne 
bi urekli ili odnijeli i umjesto njega ostavili 
tzv. podmeče (lažno dijete, lutka i sl.). 
Odatle dolazi i bunjevačka izreka za 
duševno neuravnotežena ili oštećena čov- 
jeka: »treću noć nedočuvan«; 2. obiteljsko 
slavlje u povodu rođenja djeteta, obično 
prve nedjelje nakon krštenja; 3. posjet 
rodilji i darivanje djeteta nakon krštenja, 
obično novcem koji mu se stavi u pokrivač 
ili pod jastučić. Nekad se to činilo 2-3 
dana nakon krštenja, a danas i nekoliko 
tjedana poslije; 4. svečani ručak koji 
mladenkini roditelji priređuju zetu prve 
nedjelje nakon vjenčanja. 


BACS-BODROGH VARMEGYEI TORTENELMI TARSULAT EVKONYVE 


Lit.: M. Evetović, Kulturna povijest bunjevačkih i 
šokačkih Hrvata (rukopis); A. Sekulić, Bački Hrvati, 
Zagreb, 1991; Hrvatska riječ, 16-17, Subotica, 2003. 


A. Stantić 


BABO, 1. otac, starješina porodice. Bu- 
njevci su oca najčešće oslovljavali baćo ili 
babo. No u jednoj porodici, osobito u 
zadružnoj, može biti više otaca i svaki je 
od njih baćo, ali je samo jedan babo, star- 
ješina porodice; 2. tzv. makov filko (gor- 
njak), najjača karta u zabavnoj kartaškoj 
igri filkanje, koja se igra madžarskim kar- 
tama učetvero. Gornjak je obično treća po 
snazi karta, iza »kecema« i kralja, ali je 
ovdje makov gornjak ili babo (Tell Vilmos) 
najjača karta, jača i od bilo kojeg »aduta«. 


A. Stantić 


BACHOV APSOLUTIZAM, razdoblje 
neoapsolutističke vladavine u Habsburškoj 
Monarhiji nakon revolucije 1848.—49. 
Nakon vojnog sloma madžarskog rata za 
neovisnost uslijedile su odmazde i pot- 
puno podređivanje svih središnjoj vlasti. 


Austrijsko je carstvo prvi put u povi- 
jesti postalo unitarnom državom. U zemlji 
su ukinuti svi dotadašnji privilegiji i uve- 
den je jedinstven upravni, porezni i trgov- 
ački sustav. Bachov je apsolutizam trajao 
samo deset godina (1849.—59.), a ime je 
dobio po Alexanderu Bachu, ministru 
unutarnjih poslova, čiji su »husari« (strani 
činovnici) preplavili cijelu zemlju. Unatoč 
mnogobrojnim negativnim konotacijama 
vezanima za ovo razdoblje (unitarizam, 
germanizacija, žandarmerija, socijalne 
teškoće), provedene su i mnoge važne 
društvene reforme (ukidanje feudalnih i 
uvođenje građanskih institucija, reorgani- 
zacija uprave). Nakon poraza austrijske 
vojske u Italiji kod Magente i Solferina 
1859. godine Franjo Josip odustao je od 
apsolutističkih i centralizacijskih težnja. 

Za Bachova je apsolutizma županijski 
sustav bio stavljen izvan snage, iz Ugarske 
je izdvojen Erdelj, a stvorena je nova krun- 
ska oblast Vojvodstvo Srbija i Tamiški 
Banat, u čijem su definiranju sudjelovali 1 
predstavnici Bunjevaca. Potkraj 1849. u 


Beču je boravilo izaslanstvo na čelu s od- 
vjetnikom Benom Mačkovićem koje je 
tražilo da i Subotica bude u sastavu nove 
oblasti, što se i dogodilo. Bunjevci su u 
ovom periodu sudjelovali i u vlasti: kad je 
Karlo Latinović u srpnju 1848. dao 
ostavku na mjesto drugog podžupana, 
zamijenio ga je Ago Piuković, kojega je 
glavni carski povjerenik u Bačkoj Isidor 
Nikolić u rujnu 1849. imenovao za 
podžupana za upravne poslove. Tu je 
dužnost obnašao do 1861. godine. 

Lit.: Pozornik Voivodstva Srbie, Zemun, 8. XII. 1849; 
1. Iv4nyi, Szabadka szabad kirdlyi vdros tortenete, L, 
Szabadka, 1886; Bdcs-Bodrogh vdrmegye egyetemes 
monografidja, Il, Zombor, 1896. 


M. Grlica 


A 


BACS-BODROG VARMEGYEL 
TORTENELMI TARSULAT 
KVKONYVE 


SZEAKFSZTI: 


TRENOSTINY KAROLY, 


urin: 


INI. RVPOLYAM. I—ii. FUTET. 


Zouson. 
BITTERMANN NANDOR £S FIA KONYV- 6 KONTOMDAJAROJ 
ian. 


Godišnjak Povijesnog društva 
Bačko-bodroške županije, Sombor, 1911. 


BACS-BODROGH VARMEGYEI 
TORTENELMI TARSULAT EVKO- 
NYVE (Godišnjak Povijesnog društva 
Bačko-bodroške županije), znanstveni 
časopis Povijesnog društva Bačko- 
bodroške županije, koje je osnovalo 200 
članova u Somboru 11.V.1883. Prvi pred- 
sjednik udruge bio je podžupan Endre 
Schmausz, dopredsjednik Istvan Ivanyi, 
tajnik Edo Margalić, a drugi tajnik 
Tivadar Varosi. Godišnjak je tiskan u 
Somboru, a urednici su mu bili Edo 
Margalić (1885.—86.), Gabor Grosschmid 

BACS-BODROGH VARMEGYEI TORTENELMI TARSULAT EVKONYVE 


(1887.—94.), Gyula Dudas (1895.—97.), 
Lajos Roediger (1899.—1900.) i Karoly 
Trenesćnyi (1901.—17.). 


U nekoliko su se navrata autori u 
Godišnjaku bavili Bunjevcima i Šokcima, 
osobito I. Ivanyi (A J6sics Pćter audiencia- 
ja Maria Terezia kiralynonel, 1/1886; 
Bunyevac nemessegiink, 1/1896), G. 
Grosschmid (Magyarhon nćpesedćsćnek 
attekintese, figyelemmel Bacs-Bodrogh 
varmegye tortenelemćre, 1/1887), Gy. 
Dudas (A bacskai nemes csaladok, 4/1893; 
A bacskai nemes csaladok čsszeirasa, 
3/1897; A Vojnits csalad osei, 3/1897; A 
Latinovics csalad regi birtokviszonyai, 
3/1897; A _bacskai_ nemes  csaladok 
osszeirasa, 3/1898; A bacskai nemes 
csaladok čsszeirasa, 4/1898; A _ bacskai 
nemes csaladok čsszeirasa, 2/1899; A bun- 
yevacok tčrtenete, 4/1904), J. Kovachich 
(Az almasi Kovachich csalad, 1/1898; Az 
almasi Rudics csalad tortenete, 3/1898), 
J. Hannig Karakasevits (Bacsi sokac 
nepszokas, 3/1907), A. Dudas (Kopunovits 
Gergely szenator Szabadka multjarol 
1820-ban, 1-2/1911), Gy. Popovics 
(Sizar, 4/1912), B. Bellosics (Adatok a 
bacsbodrogmegyei sokacok targyi 
neprajzahoz, 1/1914), a od važnosti je i 
jedan rad nepoznatog autora (A borsodi €s 
katymari Latinovits csalad tortenete, 
4/1899). Rezultatima spomenutih 
istraživanja obilato su se koristili mnogi 
pisci u svojim kasnijim radovima o povi- 
jesti Bunjevaca i Šokaca u Bačkoj. 


M. Grlica 
BACSALMAS — Aljmaš 
BACSBOKOD — Bikić 
BACSBORSOD —> Boršot 
BACSKA, 1. Tjednik mješovitog sadržaja 
koji je na madžarskom jeziku izlazio u 
Subotici u razdoblju od 1. I. 1871. do 29. 
II. 1873. U nepune tri godine izlaženja 
lista izmijenila su se trojica urednika: Đuro 


Radić (do 23. XII. 1871.), Dezso Hogds i 

Andrija Pauković. Posebno je važna bila 
urednička djelatnost Đure Radića, profeso- 
ra povijesti i zemljopisa u subotičkoj gim- 
naziji (1868.—73.) i kasnijeg direktora 
gimnazije u Somboru (1873.—86.). Dok je 
on uređivao Bdcsku, na njezinim su strani- 
cama čitatelji upoznavani s pjesmama 
Branka Radičevića, s Mažuranićevim 
epom Smrt Smail-age Čengića, s bunje- 
vačkim narodnim običajima i s ciklusom 
južnoslavenskih pučkih pjesama. 


Primjerci novina čuvaju se u Državnoj 
knjižnici Szechenyi (Orszagos Szechenyi 
Kčnyvtar) u Budimpešti i Knjižnici 
Matice srpske u Novom Sadu. 

2. Novine na madžarskom jeziku, koje 

su izlazile u Somboru 1878.—1918. Isprva 
su bile tjednik, a poslije su izlazile dvaput 
na tjedan. Nakon prestanka izlaženja lista 
u Subotici Radić je 1878. pod istim 
imenom pokrenuo list u Somboru, koji je 
uređivao šest godina nastavljajući uređi- 
vačku politiku što ju je promovirao u 
Subotici. Osim njega, urednici su lista bili 
Istvan Molnar, Ern6_ Balogh, Sandor 
Bittermann i Aladar Tiirr. Iz ovoga je 
županijskog, pretežito političkoga glasila 
poteklo više važnih kulturnih inicijativa u 
Somboru, poput podizanja kazališne 
zgrade, osnivanja županijskoga povi- 
jesnog društva i dr. 
Lit.: Izložba 100 godina somborske štampe [katalog], 
Sombor, 1964; T. Kolozsi, Szabadkai sajto (1848- 
1919), Szabadka, 1973; S. Vasiljević, Znameniti 
Somborci, Sombor, 1989; I. Szentgyorgyi i E. Bažant, 
Subotička bibliografija 1870-1918, IL, Subotica, 
1993. 


M. Grlica 
BACSZENTGYORGY— Đurić 


BAČ, staro mjesto i utvrda, danas sjedište 
istoimene općine u jugozapadnoj Bačkoj, 
na cesti Sombor-Bačka Palanka. Nalazi se 
na plovnoj rijeci Mostongi (86 km), koja je 
u sustavu kanala Dunav-Tisa-Dunav. Uz 
poljoprivredu, u Baču danas postoji i 
prehrambena industrija. U mjestu živi 
6087 st. (2002.), od kojih su najbrojniji 
Srbi (4274), Hrvati (509) i Madžari (418), 
dok općina ima 16.268 st., među kojima 


najviše Srba (7596), Slovaka (3213), 
Hrvata (1389), Madžara (992) i Jugos- 
lavena (805). Općini Bač pripadaju i sela 
Bođani, Vajska i Plavna, koja imaju znat- 
niju hrvatsku populaciju. 


Po Baču je cijeli kraj između Dunava i 
Tise sve do Baje dobio ime Bačka. Ime je 
grada slavensko, a znači »pastir«. Na 
mjestu današnjega gradića postojalo je 
manje naselje u rimsko doba. Avarsko 
groblje i groblje starih Slavena svjedoče da 
su Slaveni osnovali novo naselje u ranome 
srednjem vijeku. Nakon što su ga Madžari 
zauzeli, zadržali su slavensko ime mjesta i 
utvrde. Od X. stoljeća razvija se u vojno i 
političko središte, po kojem imena dobiva- 
ju novouspostavljena županija i nad- 
biskupija: postao je upravno središte 
Bačke županije, a kad je sveti Ladislav 
osnovao Bačku nadbiskupiju (1092.), Bač 
je postao njezinim sjedištem. Poslije je bio 
jedno od dvaju sjedišta ujedinjene (1135.) 
Kalačko-bačke nadbiskupije. U Baču je 
1158. godine kralj Geza II. slavio Uskrs. U 
XIII. stoljeću crkvu i samostan grade 
ivanovci. Oni su u Baču imali bolnicu u 
kojoj su se liječili i križari i hodočasnici na 
putu u Svetu zemlju. Za vrijeme ugarsko- 
bizantskih ratova bizantski je car Emanuel 
Komnen kratko tijekom 1164. boravio u 
Baču, ali vlast nije uspio učvrstiti te je 
grad postao zborištem ugarskih postrojba 


BAČ 


u borbama protiv Bizantinaca. Radi obrane 
zemlje kralj Robert Karlo obnovio je 
1338.—42. tvrđavu, koja je postala južna 
obrambena točka Madžarskoga Kraljev- 
stva, dok je oko utvrde bilo razvijeno 
naselje. Kralj Matija Korvin često je 
boravio u trgovištu Baču i darivao ga, a tu 
je 1462. sazvao i državni sabor. Nove je 
feudalne povlastice Bač dobio 1494. od 
kralja Vladislava II., koji je u mjestu dulje 
vrijeme živio kao nadbiskupov gost. U 
Baču je 1499. održan madžarski državni 
sabor, koji je imao sazvati vojnu protiv 
Turaka. Turci su 1529. osvojili tvrđavu 
Bač, nastradali su samostan i crkva, a 
Evlija Čelebi svjedoči da je crkva 
pretvorena u džamiju. U tursko je doba 
Bač bio sjedište istoimene nahije. 
Bosanski su franjevci od Turaka dobili 
dopuštenje da u Baču podignu kuću i 
obnove crkvu. Od sredine XV. stoljeća 
samostan vode franjevci observanti, koji 
su skrbili o hrvatskom puku u Baču i okol- 
nim mjestima. Fra Marin Ibrišimović, 
beogradski biskup, imao je 1649. kriz- 
manike u Baču. Hrvati iz Donje Tuzle u 
velikoj skupini dolaze 1686. S njima su 
došli i franjevci iz Gradovrha, koji su 
donijeli više vrijednih knjiga i sliku Majke 
Božje. Prvi kapetan oslobođena Bača bio 
je Đuro Vidaković. Hrvatima su se poslije 
pridružili i Srbi, koji će iz Bača biti prese- 


BAČ 


ljeni u pustaru Deronje, gdje i danas živi 
njihovo potomstvo. Crkva je zajedno sa 
samostanom 1687. srušena, a 1699. opet 
obnovljena. Za Rakoczijeve bune 
1703.—11. teško su stradali tvrđava, crkva 
i samostan. Nakon ustanka, samostan i 
crkva su obnovljeni, ali se razoreni Bač 
nije mogao oporaviti te gubi na političkoj 
važnosti, a sjedište se Bačke županije pos- 
tupno pomiče u Baju i Sombor, u kojima je 
gospodarski život bio življi. Bač je 1719. 
postao trgovištem, a 1720. prešao je u po- 
sjed kalačko-bačkog nadbiskupa pa su 
njegovi stanovnici postali nadbiskupovi 
kmetovi. Godine 1756. stanovnici su Bača 
uglavnom Hrvati (»Iliri«) i nešto Srba. 
Franjevci su uprav-ljali bačkom župom 
sve do 1. 1. 1766., kad je povjerena dr. 
Stjepanu Raniću, mjesnom kapelanu, koji 
je župom upravljao umjesto nadbiskupa. U 
prvoj su se polovici XIX. stoljeća u Bač 
nastanili Madžari, Slovaci i napokon 
Nijemci. Po materinskom jeziku u Baču je 
1900. popisano 1897 Nijemaca, 1413 
Šokaca i 3 Hrvata, 925 Madžara, 49 Srba, 
48 Slovaka i 1 Talijan. Poslije Drugoga 
svjetskog rata Nijemci su bili prisiljeni 
napustiti gradić, a na njihovo su mjesto 
došli Srbi iz Bosne. Današnji Bač nije ni 
sjena nekad jednoga od najljepših sred- 
njovjekovnih gradova Bačke. O njegovu 
prijašnjem sjaju svjedoče danas samo 
sačuvane znamenitosti. 

Najvažnije su znamenitosti u Baču 
franjevački samostan i crkva. Crkvu Svete 
Marije podigli su ivanovci u XII. stoljeću i 
držali je do 1301., kad su je preuzeli fra- 
njevci konventualci. Crkva i samostan više 
su puta razarani. Samostan je obnovljen 
1734.—60., a crkva 1832. uz pomoć nad- 
biskupa Petra Klobusiczkoga i zahvalju- 
jući darovima vjernika. Na samostanu se 
uočavaju ostaci romanike, kasniji gotički 
prepravci i novi barokni dodaci, ali su 
prostrana romanska apsida (polukružna 
kapelica) te južni zid, na kojem su frag- 
menti gotičkih fresaka iz XV. stoljeća. 
Četverokutni zvonik nekad je bio visok 40 
metara, a i danas je, iako je znatno niži, 
simbol mjesta. U bačkom je samostanu u 
dva maha (1731.—33. i 1839.—42.) djelova- 

lo filozofsko učilište, a u nekoliko je 
navrata u njemu bio i novicijat (1700.—03., 
1716.—28., 1748.—84., 1795.— 1839. i na 
koncu od 1949. do 1952.). Od 1842. fra- 
njevci su u Baču vodili i pučku školu. 
Samostan raspolaže bogatom i uređenom 
knjižnicom, koja sadržava velik broj fra- 
njevačkih filozofskih i teoloških priručni- 
ka i knjiga iz XVIII. stoljeća. Smatra se da 
od svih knjižnica franjevačkih samostana 
na teritoriju bivše Jugoslavije ona ima 
najbogatiji fundus knjiga. Razlog je to što 
su knjige nabavljane za potrebe redovnika 
dušobrižnika u novicijatu ili su ostale kao 
ostavština nemalog broja franjevaca koji 
su u Baču umrli. 


Tvrđava u Baču 


Druga je znamenitost Bača tvrđava. 
Podigao ju je Karlo Robert iskoristivši to 
što je kalačko-bačka nadbiskupija privre- 
meno ostala bez nadbiskupa i stvorivši 
velik obrambeni sustav od zidina, jarkova 
i stražarskih građevina, čiji se dijelovi i 
danas mogu vidjeti kod kapele svetog 
Antuna u šumi. Najveću je obnovu tvrđave 
izveo potkraj XV. stoljeća nadbiskup Pćter 
Vardai, velik humanist, koji je dao produ- 
biti korito rijeke Mostonge i tako omogućio 
ne samo sigurniju obranu nego i plovidbu 
dunavskih lađa do samoga grada. Konačnu 
dogradnju i osiguranje na tvrđavi napravio 
je 1520-ih godina nadbiskup Pal Tomori. 

Nakon osvojenja od Turaka tvrđava je 
postala sjedištem turske straže. Tvrđavu su 


1704. spalile Rakoczijeve postrojbe, a pot- 
puno ju je 1705. razorio Fluk, carski 
kapetan tvrđave. Do danas su sačuvane tri 
okrugle i jedna četvrtasta te glavna 
Donžon-središnja kula, visoka više od 20 
metara. Na jednoj od njih vide se rebrasti 
tavanski svodovi od kamena u gotičkom 
stilu. 

U Baču se mogu vidjeti i ostaci 
nekadašnje bačke katedrale sv. Pavla, čije 
je temelje 1872. otkopao arheolog 
Henszelmann, u blizini današnjega grob- 
lja. Izgorjela je zajedno s dragocjenim 
dokumentima Bačkoga kaptola 1351. Bač 
iz predturskih vremena čuva i kapelu sve- 
tog Antuna u šumi, koja je do danas stje- 
cište hodočašća, a sve do prve polovice 
XX. stoljeća oko nje se održavao i sajam. 
O turskoj prošlosti Bača svjedoče ruševine 
turske kupelji u blizini župne crkve. 
Današnja župna crkva svetog Pavla lijepa 
je zgrada u kasnobaroknom stilu izgrađena 
1773.—80. 


Franjevački samostan i crkva u Baču 


Od početka sedamdesetih godina XX. 
stoljeća u Baču su se u franjevačkom 
samostanu okupljali mladi katolici na 
duhovne obnove. S vremenom je iz 
tih okupljanja nastao Dan mladih, koji se 
održava svake godine 2. svibnja. Tom se 
prigodom u Baču okupi više stotina 
mladih katolika iz cijele Subotičke 
biskupije koji vjeronauk pohađaju na 
hrvatskom jeziku: učenici 8. razreda osnovne 
škole, srednjoškolci, radnička i studentska 
mladež. 

Lit: Gy. Balog, A Bdcs romaikatolikus plebdnia 


szdzeves emlekezete, Esztergom, 1867; 1. Ivanji, 
Bacs, Magyarorszdg vdrmegyći es vdrosai, Bdcs- 

Bodrog vdrmegye, 1, szerkesztette S. Borovszky, 
Budapest, s. a.; B. Unyi, Sokdcok-bunyevdcok 6s a 
bosnydk ferencesek tortenete, Budapest, [1947]; S. 
Blaskowitz, Batsch, Geschichte einer tausendjdihri- 
gen Stadt in der Batschka, Freilassing, 1965; A. 
Sekulić, Drevni Bač, Split, 1978; I. Topalić, 
Katolički kalendar za prostu 1979. godinu, Ruski 
Krstur, 1978; Enciklopedija Jugoslavije, 1, 
Zagreb, 1980; P. Cvekan, Franjevci u Baču, 
Virovitica, 1985; Hrvatska enciklopedija, 1, Zagreb, 
1999; Stanovništvo. Popis stanovništva, domaćinsta- 
va i stanova u 2002., knj. 1. Nacionalna ili etnička 
pripadnost. Podaci po naseljima, Beograd, 2003. 


S. Beretić 
BAČALJMAŠ —> Aljmaš 


BAČIĆ, Antun (Bachich, Bacsich) (Vrba 
kod Slavonskog Broda, oko 1690. — 
Našice, 12. XII. 1758.), graditelj franje- 
vačke crkve u Budimu, pisac i provincijal. 
U Provinciju Bosnu Srebrenu stupio je 
1710. u Velikoj, a studij filozofije i teologi- 
je završio je u Italiji. Ondje je zacijelo pre- 
davao i filozofiju, jer se u domovinu vratio 
s naslovom /ector theologus, a 1720. u 
Petrovaradinu je bio profesor teologije na 
učilištu moralnog bogoslovlja. Bio je samos- 
tanski starješina i župnik u Našicama 
(1725.—27., 1735.—36., 1748.—49., 1752.—53.), 
Sarengradu (1729.—30.) i Budimu 
(1730.—32.). Sudjelovao je u upravnom 
vodstvu pokrajinske zajednice Bosne 
Srebrene kao definitor (1732.—35.), kustod 
provincijala F. Lastrića (1741.—45.), nam- 
jesnik provincijala u Prekosavlju (1729.), 
namjesnik provincijala za cijelu Bosnu 
Srebrenu (1753.) i posljednji provincijal 
prije odjeljivanja samostana u Slavoniji i 
Podunavlju u posebnu Provinciju sv. Ivana 
Kapistranskoga (1754.—57.). Kao samos- 
tanski starješina uredio je unutarnjost 
crkve u Našicama i sagradio samostan, a u 
Budimu je počeo gradnju nove crkve te 
podigao suknaru. Na poticaj F. Lastrića 
sabrao je biografske podatke o franjevci- 
ma Bosne Srebrene i sastavio Necrologium 
Bosnae Argentinae, koji su dijelom objavi- 
li Đ. Bencetić (Serafinski perivoj, 1912) 1 
J. Jelenić (1917). 

Sa Stjepanom Vilovom začetnik je 
hrvatske kontroverzističke literature s 
pravoslavnim kršćanima na području 
Podunavlja i Slavonije — njegova Istina 

katoličanska prvo je takvo teološko djelo 
među Hrvatima na tom području. Preveo 
je i spis Marije Agredske Coronel Mistica 
ciudad de Dios, koji je poslije njegove 
smrti izdao I. Velikanović (1773.). 
Istraživanja su Bačićeva kontroverzis- 
tičkog spisa i njegova utjecaja na razvoj 
literature tog tipa u Slavoniji i Podunavlju 
počela, a predstoje istraživanja o utjecaju 
njegova prijevoda na oblikovanje mari- 
janske pobožnosti u hrvatskih katolika na 
tom području. 

Djela: Zstina katoliscanska illiti skazagnie uprav- 
glienija spasonosnoga xitka karstianskoga, Budim, 
1732; Xivot Majke Boxije, kraljice, i gospoje nasse 
prisvete Divice Marie, Pečuh, 1773. 

Lit: M. Šrepel, Jakošićev spis »Scriptores Interam- 
niae«, Građa za povijest književnosti hrvatske 2, 
1899; J. Jelenić, Necrologium Bosnae Argentinae, 
Sarajevo, 1917; J. Jelinić, Bio-bibliografija franjeva- 
ca Bosne Srebreničke, sv. 1. Zagreb, 1925; F. E. 
Hoško, Marijoljublje naših starih, Rijeka, 1992; V. 
Košić, Kontroverzističko djelo »Istina Katolics- 
anska« (1732.) Antuna Bačića, Fra Luka Ibrišimović 
i njegovo doba. Zbornik radova, Jastrebarsko, 2001; 
F. E. Hoško, Franjevačke visoke škole u kontinental- 
noj Hrvatskoj, Zagreb, 2002. 


F. E. Hoško 


BAČIĆ, Antun (Subotica, 9. V. 1887. — 
Subotica, 3. VII. 1977.), slikar. Sin Paje i 
Kriste, rođ. Miković. Još je u osnovnoj te 
u srednjoj školi učenika u privredi zami- 
jećena njegova sklonost likovnom izražava- 
nju. S potporom mecena iz zavičaja 
otputovao je u Zagreb, položio prijamni 
ispit i 1908. upisao se na Višu školu za 
umjetnost i umjetni obrt u Zagrebu. 
Profesori su mu među ostalima bili R. 
Valdec, B. Čikoš Sesija i M. K. Crčić. 
Naobrazbu je nastavio 1911. na Akademiji 
u Minchenu. Bez sredstava za život, 
izdržavao se preslikavanjem djela poz- 
natih umjetnika. U Suboticu se vratio 
1912. iscrpljen i bolestan. Slikao je 
portrete i preslikavao po narudžbi, a bavio 
se i fotografijom. Nakon izbijanja Prvoga 
svjetskog rata bio je mobiliziran, a u rusko 
je zarobljeništvo pao 1917. U rodni se grad 
vratio 1918. te je počeo intenzivno slikati i 
fotografirati. S lokalnim slikarom Gyulom 
Sasem pokušao je 1920. održavati privatnu 
slikarsku školu, ali bez uspjeha. Darovitost 
mu je sve više kopnjela, a znanje okoš- 

tavalo, kao i drugima iz tzv. »izgubljene 
generacije« subotičkih talenata. Zaposlio 
se kao činovnik Uprave državnih željezni- 
ca, odakle je 1940. umirovljen. Do kraja se 
života bavio kopiranjem, a izrađivao je i 
portrete. Izlagao je na izložbi Bački umjet- 
nici (Subotica, 8.—18. X. 1932.) u organi- 
zaciji Muzeja dr. Joce Milekića. Bačićevih 
radova ima u privatnom vlasništvu, a 
nekoliko je eksponata u zavičajnoj zbirci 
Gradskog muzeja u Subotici. 


Lit.: Neven, 3, 9/1913, Subotica; Hrvatski biografski 
leksikon, 1, Zagreb, 1983; T. Gajdos, Szabadka 
kećpzomitveszete, Szabadka, 1995. 


B. Duranci 


BAČIĆ, Ilona (Jelena), rođ. Kolesarević 
(Subotica, 21. V. 1927.), likovna peda- 
goginja, slikarica, dizajnerica tekstila. 
Učiteljsku je školu završila u Subotici 
1949., a slikarski smjer na Višoj peda- 
goškoj u Beogradu 1955. Nakon udaje za 
Pavla Bačića 1956. njezina se djelatnost u 
većoj mjeri okreće hrvatskomu kulturnom 
krugu u Subotici. Predavala je likovni 
odgoj u osnovnim školama i Učiteljskoj 
školi u Subotici, a od 1967. bila je suradni- 
ca Centra za likovni odgoj djece i omla- 
dine Vojvodine u Novom Sadu. Članica je 
UPIDIV-a (Udruge primijenjenih umjetni- 
ka i dizajnera Vojvodine) od 1982. Nakon 
umirovljenja 1983. intenzivira stvaralačku 
aktivnost. 


Bavila se isprva slikarstvom, zatim 
keramikom te napokon izradom tapiserija 1 
slikanjem na tekstilu (makrame, batik, 
svila). Prvi je put samostalno izlagala 
1959., a priredila je nekoliko izložaba. 
Sudjelovala je na mnogobrojnim kolek- 
tivnim nastupima likovnih pedagoga te na 
izložbama primijenjenih umjetnosti 
(Poreč, Novi Sad, Sombor, Struga, Slovenj 
Gradec, Mali Lošinj, Ivanjica, Subotica, 
Grožnjan, Segedin, Beograd, Grenoble i 
dr.). Naglašavajući autentičan izričaj 
djece, kao privrženica nove koncepcije 
likovne pedagogije isticala se među prvim 
poslijeratnim stručnjacima. Kao svestrana 
stvarateljica-dizajnerica kreirala je mnošt- 
vo zapaženih ostvarenja. Dobitnica je 
nekoliko nagrada za postignuća na obama 


poljima svojeg djelovanja: Priznanje za 
dugogodišnje unapređenje likovnog odgo- 
ja u Jugoslaviji, Banja Luka, 1978.; 
Rastava domače in umetne obrti — prizna- 
nje za kvalitet, Slovenj Gradec, 1984.; 
Otkupna nagrada Likovnog susreta u 
Subotici 1985. 1 dr. 


NJIOVOGA VELICSANSTVA 
GOSPODINA 


SIH LIME O NJA ŽIVU JENI (GIS) 


SLOBODNE KRALJEVE VAROSHI SUBATICE 


BiROoVva, 


POSLI KADA KRALJEVSKOGA PROMINE GORNJEGA SUDA 
SIDSIKOM NazvAy prisne, 

K-ISTE PLEMENITE VAROSI MAGISTRATU 

1 PULGERSKOJ OPCHINI, 
GODINE 1842 MISECA VELJACSE DANA 3-za 
UPLTITO 
OPRASHTANJA GOVORENJE, 

PO VIRNI NYEGOTI SITTOVNICI 

NA VIKOVNU USPOMENU, 


12 MADXARSKOG NA ILLIRSKO PRINESHENO I IZDATO. 


U Szegedinu, 


Ivana Griinn Slovima 


1842. 


Tiskani govori Šime Mukića i Mije Bačića, 
Segedin 1842. 


Djela: Magyar Szo, Ujvidćk, 15. IV. 1964; Slikanje 
na tekstilu, u: Likovno vaspitanje danas (grupa auto- 
ra), Novi Sad, 1971; Slikanje na svili, Bilten, 4/1971, 
Novi Sad. 


Lit.: T. Gajdos, Szabadka kećpzomitveszete, Szabadka, 
1995; Kortdrs Magyar Miiveszeti Lexikon, Budapest, 
1999; O. Kovačev-Ninkov, Ilona Bačić; Galerija 
Likovnog susreta Subotica 2. septembar — 2. oktobar 
2002. [katalog samostalne izložbe], Subotica, 2002. 


B. Duranci 


BAČIĆ, Mijo (Subotica, 11. IX. 1794. — 
Subotica, 23. V. 1877.), visoki činovnik 
gradske uprave u Subotici. Bio je najprije 
podbilježnik, a od 14. I. 1834. veliki 
bilježnik i senator. Autor je oproštajnoga 
govora koji je u povodu izbora subotičkog 
suca Šime Mukića za prisjednika (porotni- 
ka, »sidnika«) kraljevskog suda u Pešti 
pročitao u ime Magistrata i »Pulgerske 
općine« 5. II. 1842. godine (govor je 
tiskan na madžarskome i hrvatskome, odn. 

ilirskom jeziku). Za glavnog suca izabran 
je 20. X. 1847. Na čelu gradske admini- 
stracije ostao je do 23. V. 1848. Umro je 
kao ekonom (staratelj) župe sv. Terezije 
Avilske. 

Djela: S. Mukics i M. Bacsich, Nagysdgos Mukics 
Simeon urnak, szabad kirdlyi Szabadka vdrosa 
Jobirdjanak, kirdlyi valto fel-torvenyszćki tilnokke Lett 
kineveztetese utdn ugyan e'nemes vdros tandcsdhoz 
5 polgdri kozonseghez 1842-ik dvi bojt-elo ho '5-ken 
intćzett bucsuzo beszćde, hiv tiszteloi altal_ orok 
emlekul kiadatvo, Szeged, 1842; Sh. Mukics i M. 
Bacsich, Njiovoga velicsdnstva gospodina Shimeona 
Mukics slobodne kraljeve vdroshi Subatice birova, 
posli kada kraljevskoga promine gornjega sud sid- 
nikom nazvan bidshe, k-iste plemenite vdrosi magis- 
tratu i pulgerskoj opchini, godine 1842 miseca 
veljacse ddna 5-ga upuitito oprdshtdnjaa govorenje, 
DO virni nyegovi shtovnici na vikovnu uspomenu, iz 
madxarskog na illirsko prinesheno i izdato, 
Szegedin, 1842. 


Izvor: Historijski arhiv Subotica, F:2. 4150/polg. 
1877. 

Lit.: 1. Ivanyi, Szabadka szabad kiralyi vdros 
tortenete, I-II, Szabadka, 1886-1892; Szabadka es 
Vidćke, Szabadka, 24. V. 1877. 


M. Grlica 


BAČIĆ, Pajo (Subotica, 21. I. 1862. — 
Subotica, 9. VIII. 1920.), Suradnik 
Nevena, član Pučke kasine. Sin Đuke i 
Kolete, rođ. Kovačić. Pred sudom u 
Segedinu priznao je navodno autorstvo 
teksta Narodnosno pitanje na zemaljskom 
saboru, objavljenoga u trećem broju mje- 
sečnika Neven iz 1902. godine. Svjestan 
realne opasnosti da bude osuđen na 
zatvorsku kaznu, učinio je to kako netko 
od malobrojnih prvaka subotičkih 
Bunjevaca ne bi dospio u zatvor. Nijedan 
od subotičkih odvjetnika nije se prihvatio 
njegove obrane te su Mijo Mandić i 
Staniša Neorčić, jedini koji su uz njega bili 
na suđenju, angažirali segedinskog odvjet- 
nika Reinera. Osuđen je na globu od 200 
kruna i zatvorsku kaznu od 6 mjeseci, koju 
je izdržao u segedinskom zatvoru Csillag. 
Nakon što su stanovnici subotičke IV. 1 V. 
četvrti osnovali Zadrugu kršćanskih 
trošitelja 1905. godine, izabran je za nje- 
zina dopredsjednika. 
Lit.: Neven, Subotica, 3/1902, 10/1902, 10/1903, 
4/1904, 9/1905, 176/1920. 

M. Grlica 


ll 

BAČIĆ, Pavao (Subotica, 1. VIII. 1921. — 
Subotica 22. VI. 1984.), književnik, 
glazbenik, skladatelj i glazbeni pedagog. 
Sin Martina i Tereze, rođ. Stipančević, 
unuk Paje Bačića. Osnovnu i srednju školu 
završio je u rodnom gradu, a glazbenu je 
naobrazbu stekao u glazbenom odjelu 
srednje vojne škole u Zagrebu 1941.—48. 
Bio je član orkestra Radio Zagreba 1950. 1 
orkestra Zagrebačkoga gradskog kazališta 
Komedija 1951.—55. Od 1955. živi u 
Subotici i radi u Muzičkoj školi kao 
glazbeni pedagog, gdje predaje teoretske 
predmete, klarinet i gitaru (iako je bio 
samouk, otvorio je gitarski odjel), a jedno 
je vrijeme bio i pomoćnik ravnatelja. 
Nakon povratka u Suboticu razvio je sves- 
tranu stvaralačku djelatnost na području 
glazbe i književnosti. 


Pavao Bačić 


Bio je osnivač i član Ansambla za staru 
muziku. Skupina je osnovana 1973., činili 
su je Matyas Levay (blok-flaute i frulice), 
Mirko Molnar (violončelo) i Pavao Bačić 
(gitara), a rad su počeli s programskim 
naslovom Od siringe do saksofona. Od 
1976. nastupaju pod nazivom Ansambl za 
staru muziku, a pridružuju im se Ildiko 
Komjati (sopran) i Laura Levay (flauta). U 
tom su sastavu nastupali na mnogim emi- 
nentnim mjestima u tadašnjoj Jugoslaviji, 

poput crkve sv. Donata u Zadru na Ljetnim 
muzičkim večerima, zatim u Opatiji, 
Beogradu i dr., a snimali su i za TV Novi 
Sad. P. Bačić bio je član ansambla do 
odlaska u mirovinu, a osim klarineta svi- 
rao je i gitaru. 

U sklopu glazbene aktivnosti bavio se i 
skladanjem: Duet za dva klarineta (1968.), 
Ti odlaziš (1967.), Pisma o kosi (1970.), 
Prelo (1970.), Pozdrav (1971.), Kompozicija 
za solo-gitaru, album (1974.), Sonata za 
gitaru u tri stavka, album (1975.), Sonata 
za violinu i gitaru u dva stavka (1976.), 
Deset lakih komada za gitaru, (1981.). 
Glazbenu je kritiku objavljivao u Subotič- 
kim novinama (1957.—64.) i beogradskim 
časopisima Savremeni akordi (1961.), 
Zvuk (1963., 1965.) i Pro musica (1967., 
1969., 1977.). Glazbena je publicistika u 
njegovu stvaralaštvu zastupljena znan- 
stvenom raspravom Pere Tumbas Hajo — 
umjetnik tamburice (Subotica, 1969.). 

Pisao je dječje igrokaze, za koje je 
skladao i scensku glazbu: San male Vesne 
(praizvedba u Novom Sadu 1959.), Brzi 
vlak je stao (praizvedba u Varaždinu 
1963.), Miki i družina (praizvedba u 
Subotici 1963.), Novogodišnja noć (premi- 
jere u Zadru i Varaždinu 1964.), Uzbuna u 
zoološkom vrtu (praizvedba u Varaždinu 
1966.). Predstave su mu izvođene i u 
Titogradu i Senti. Osobito je uspješan bio 
njegov kazališni komad Salašari silom 
varošani, za koji je također napisao i scen- 
sku glazbu, a praizveden je u Subotici 
1965. U rukopisu je ostao i neizveden 
kazališni komad /spod vrata mašna, a u 
ruci tašna. 

Pisao je humoristično-satirične članke, 
pod pseudonimom i naslovom Pismo 
malog Jovice, objavljivao ih je u 
Subotičkim novinama (1962.-65.). Prvu 
pripovijetku Ludi Pipe objavio je u listu 
Novela film (Zagreb, 1954.), poslije ih 
objavljuje u Hrvatskoj riječi (1954.—55.), 
Rukoveti (1955.—56.), Džepnome maga- 
zinu (1956.—57.) i Subotičkim novinama 
(1957.—59., 1962., 1963.). Tiskana mu je i 
zbirka Smrti uprkos (Subotica, 1970.). 


Pisao je i satiru u stihovima, koju je 
objavio u dvije samostalne knjige pjesama 
(Stihovana satira, Subotica, 1967. i Oštro 
pero od gume, Subotica, 1969.), a bio je i 
suautor zbirke Mozaik (1967.). Poeziju za 
djecu objavljivao je u Narodnim novinama 
(Budimpešta, 1969.—70.). 


Bačićeva vezanost uz zavičaj silno se 
odrazila u njegovu skladateljskome i 
književnom radu. 

Djela: Mozaik (suautori B. Bede, J. Kopilović i 
M. Molcer), Subotica, 1967; Stihovana satira, 
Subotica, 1967; Oštro pero od gume, Subotica 1969: 
Pere Tumbas Hajo — umjetnik tamburice, Subotica, 
1969; Smrti uprkos, Subotica, 1970; Kompozicija za 
solo-gitaru (album), 1974; Sonata za gitaru u tri 
stavka (album), 1975; Sonatina za violinu i gitaru u 
dva stavka, 1976. 

Lit.: Hrvatski biografski leksikon, 1, Zagreb, 1983; 
[L. Merković], In memoriam, Rukovet 4/1984, 
Subotica; B. Gabrić, Sto godina od smrti Pavla 
Bačića (1921.-1984.), Subotička Danica (nova); 
Kalendar za 1995. godinu, Subotica, 1994; B. 
Gabrić, Pavao Bačić (1921.-1984.), Glas ravnice, 52, 
Subotica, 1995. 


N. Skenderović i H. Tikvicki 


BAČIĆ, Slaven (Subotica, 16. III. 1965.), 
pravni povjesničar i odvjetnik. Diplomirao 
je na Pravnom fakultetu u Novom Sadu 
1988., magistarsku radnju Povelje i statuti 
slobodnih kraljevskih gradova u Bač- 
bodroškoj županiji obranio je na Pravnom 
fakultetu u Beogradu 1992., a stupanj dok- 
tora znanosti stekao je na Pravnom fakul- 
tetu u Osijeku radom Povjerenstveni statu- 
ti Subotice, Sombora i Novoga Sada s 
osvrtom na hrvatske slobodne kraljevske 
gradove 2002. Bio je asistent na Pravnom 
fakultetu u Novom Sadu 1989.—94., a 
poslije radi u odvjetništvu u Subotici. 


Znanstvene i stručne članke objavlji- 
vao je u časopisima u Subotici (Rukovet, 
Žig, Klasje naših ravni, Subotička 
Danica), Novom Sadu, (Zbornik Pravnog 
Jakulteta u Novom Sadu, Glasnik Advokat- 
ske komore Vojvodine, PČESA, Habitus), 
Beogradu (Arhiv za pravne i društvene 
nauke), Zagrebu (Zbornik Pravnog fakul- 
teta u Zagrebu, Marulić), Osijeku (Pravni 
vjesnik Pravnoga fakulteta u Osijeku) 1 


BAČKA 


Budimpešti (Hrvatski kalendar). Povre- 
meno je pisao stručne članke i surađivao u 
Glasu ravnice, Žigu, Zvoniku, Hrvatskoj 
riječi i Subotičkim novinama. Član je ured- 
ništva Glasnika Advokatske komore 
Vojvodine od 1997. Za knjigu Iz prošlosti 
gradskog prava Novog Sada, Sombora i 
Subotice dobio je posebno priznanje 
Kulturno-prosvjetne zajednice Subotica za 
1998. Važniji pseudonimi: Josip Horvat, 
Bruno Skenderović, Vladimir Horvat, 
V.H., V.H. B. 

Djela: Povelje slobodnih kraljevskih gradova Novog 
Sada, Sombora i Subotice, Subotica, 1995; Iz 


prošlosti gradskog prava Novog Sada, Sombora i 
Subotice, Subotica, 1998. 


P. Vuković 


BAČKA, područje između Dunava i donje 
Tise, bez izrazite granice prema sjeveru. 
Ime je dobila po mjestu Baču, nekoć 
županijskome i crkvenom središtu. Na 
zapadu, jugu i istoku granica joj je prirod- 
na, a sjevernom se granicom najčešće smat- 
ra granica nekadašnje Bačko-bodroške 
županije — crta Baja-Jankovac-Kelebija- 
Martonoš. Zauzima više od 10.000 km? 
površine i ima više od 1.100.000 st. 


Povijest. Na području Bačke postoje 
mnogobrojni arheološki nalazi iz različitih 
razdoblja, počevši od neolitika, rimskog 
doba pa do seobe naroda. U drugoj polovi- 
ci VI. stoljeća na područje Bačke najprije 
su se nastanili Avari, a zatim i Slaveni. U 
Bačkoj je bilo i sjedište avarske države, 
koju je srušio Karlo Veliki u franačko- 
avarskom ratu (791.—796.). Od kraja IX. 
do polovice X. stoljeća Bačku su postupno 
osvajali Madžari i nakon zauzimanja uveli 
županijski sustav. Središtem je županije 
postao Bač. Južni dio današnje Bačke 
zauzimala je Bačka županija, sa sjedištem 
u Baču, a sjeverni Bodroška županija, sa 
sjedištem u Bodrogu (pokraj današnjega 
Bačkog Monoštora). U tursko je doba 
Bačka bila u sastavu Segedinskog 
sandžaka, koji je pak bio dio Budimskog 
pašaluka. Tada se ovamo naseljava 
hrvatsko i srpsko stanovništvo na mjesto 
izbjegloga madžarskoga, a kao dušobriž- 

Karta Bačke iz 1952. 


nici Hrvata djeluju bosanski franjevci. 
Bačka je oslobođena od turske vlasti 
tijekom Velikoga bečkog rata (1683.—99.), 
u kojem su sudjelovali i hrvatski vojni 
graničari iz Bačke. Nakon rekonstituiranja 
županijskog sustava Bačka i Bodroška 
županija spojene su u jednu — Bačko- 
bodrošku županiju. Postupni gospodarski 
oporavak Bačke traje tijekom cijeloga 
XVIII. stoljeća, a uvjetovan je daljnjim 
pomicanjem turske granice i kolonizaci- 
jom, napose Nijemaca. Borbe tijekom 
1848. i 1849. nisu mimoišle ni Bačku, a 
hrvatsko je stanovništvo bilo na strani 
madžarskih snaga. Bačka je bila dijelom 

Vojvodstva Srbije i Tamiškog Banata 
1849.—60., osim manjega jugoistočnog 
dijela, koji je bio u sastavu Vojne granice. 
Nakon Austro-ugarske nagodbe dolazi do 
jaka vala madžarizacije drugih naroda, ali 
i do pojave bunjevačkoga narodnog pre- 
poroda. Politički je Bačka podijeljena 
nakon Prvoga svjetskog rata, kad je 
Kraljevini SHS pripao veči dio Bačke 
(8653 km,), a manji je sjeverozapadni dio, 
tzv. Bajski trokut, ostao u Madtarskoj 
(1628 km). Tadađnja je podjela ostala sve 
do danas, osim u vrijeme Drugoga svjet- 
skog rata, kad je cijela Bačka bila u sas- 
tavu Madžarske. 


Fizičko-geografska obilježja. Bačka 
je dio prostrane Panonske nizine s malim 
razlikama u nadmorskim visinama od 75 
do 143 m. U njoj se izdvajaju Subotička 
pješčara, Bačka lesna zaravan i Titelski 
brijeg, lesne terase koje okružuju nave- 
dene zaravni te aluvijalne ravni Dunava i 
Tise. U lesnim zaravnima i na lesnim 
terasama dominira černozem, a u polojima 
aluvijalna tla. U Subotičkoj je pješčari 
humusni i čisti pijesak. Slatinastih tala ima 
malo. 


Klima je u Bačkoj, prema Kčppenovoj 
klasifikaciji, umjereno topla vlažna, sa 
srednjom godišnjom temperaturom od 
10,5 C 


Velike granične rijeke Dunav i Tisa u 
prošlosti su intenzivno meandrirale i izlije- 
vale se, ali regulacijom su nestale opasnos- 
ti od poplava. Ima i nekoliko kraćih rijeka: 
Plazović, Mostonga, Kireš, Čik, Jegrička i 
Krivaja. Na granici pijeska i lesa nalazi se 
nekoliko eolskih jezera, od kojih su 
najveća Palićko i Ludaško. Od XVIII. sto- 
ljeća prokopano je više kanala: Veliki 
bački kanal, koji spaja Dunav i Tisu, kopan 
je između 1793. i 1802. (123 km); Mali 
bački kanal, koji vodi od Malog Stapara do 
Novog Sada (68 km); a nakon Drugoga 
svjetskog rata i veliki hidrosistem Dunav- 
Tisa-Dunav (njegova je duljina u Bačkoj 
110 km). 

Preoravanjem stepe i isušivanjem moč- 
vara i ritova tijekom posljednja dva i pol 
stoljeća iz osnove je izmijenjena prirodna 
vegetacija. Umjesto stepe danas prevla- 
davaju oranice, u poljima su se očuvale 
ritske šume, a u Subotičkoj se pješčari 
nalaze i voćnjaci, vinogradi, bagremove i 
borove šume. 


Stanovništvo. Prema prvome cjelovi- 
tom popisu stanovništva iz 1869. u Bačkoj 
je živjelo 507.723 stanovnika. U vojvođan- 
skom je dijelu Bačke 1921. bilo 735.117 
st., 1971. — 960.001 st., a 2002. — 
1.022.488 st. U posljednjim desetljećima 
najveće povećanje stanovništva bilježe 
gradovi, dok sela stagniraju ili imaju 
depopulaciju (što je odlika i nekih grado- 
va). 


BAČKA 


Važno je obilježje Bačke etnička šaro- 
likost, uvjetovana golemim i višestoljet- 
nim migracijama. Nakon dolaska u 
Panoniju madžarska su plemena zatekla 
etnički nediferencirano slavensko stanovni- 
štvo. Do turskog je perioda bilo hrvatskih i 
srpskih migracija i u ovaj dio ugarskog 
Podunavlja. Za turskih se osvajanja 
madžarsko stanovništvo povuklo u sjev- 
erne, neokupirane dijelove. Iako je nase- 
ljavanje slavenskog pučanstva teklo i 
tijekom turske vladavine, intenzitet tih 
seoba pojačao se nakon protjerivanja 
Turaka. Najpoznatije su seobe Hrvata- 
Bunjevaca 1687. i Srba 1690. Tijekom 
XVIII. i XIX. stoljeća intenzivno su kolo- 
nizirani Nijemci, zatim Madžari te manje 
skupine Slovaka, Ukrajinaca i Židova iz 
raznih krajeva Habsburške Monarhije. 


Nakon Prvoga svjetskog rata u 
jugoslavenskom je dijelu Bačke provođe- 
na planska kolonizacija iz tzv. pasivnih 
planinskih područja. Rezultati jugoslaven- 
skog popisa iz 1921. pokazuju da su, 
prema materinskom jeziku, 35,51% 
stanovništva činili Madžari, 33,55% Srbi i 
Hrvati, 23,64% Nijemci te 7,30% ostali. 
Rimokatoličkoj je vjeri pripadalo 61,09 % 
pučanstva, pravoslavnoj 21,75%, evan- 
geličkoj 13,42%, a preostalih je 3,74% pri- 
padalo drugim religijama ili su bili bez 
konfesije. Nakon Drugoga svjetskog rata 
došlo je gotovo do potpunog protjerivanja 
Nijemaca iz jugoslavenskoga dijela Bačke 
(u manjoj mjeri i iz madžarskog dijela) 1 
velike kolonizacije stanovništva iz ratom 
opustošenih i tzv. pasivnih krajeva Hrvat- 
ske, Crne Gore, Bosne i Hercegovine, 
južne Srbije i nekih drugih područja. 
Spontane imigracije tekle su tijekom cije- 
loga socijalističkog razdoblja, a intenzitet 
je migracija bio osobito pojačan u raz- 
doblju raspada SFRJ. Prema popisu iz 
1971. Srbi su činili 43,11% stanovništva, 
Madžari 32,44%, Hrvati 9,60%, Slovaci 
3,80%, Crnogorci 3,24%, Rusini 1,73%. 
Prema popisu iz 2002. Srba ima 559.700 
(54,74%), Madžara 221.882 (21,70%), 
Hrvata 38.889 (3,80%) i Bunjevaca 
19.612 (1,92%), neizjašnjenih 33.288 
(3,26%), Crnogoraca 31.394 (3,07%), 

BAČKA 


Bački salaš 


Jugoslavena 30.463 (3,02%), Slovaka 
28.058 (2,74%), Rusina 13.220 (1,29%) te 
ostalih 45.565 (4,46%). Danas najveći dio 
vojvođanskih Hrvata živi u Bačkoj. 


U madžarskom su dijelu Bačke prom- 
jene etničke strukture nakon Prvoga svjet- 
skog rata bile uvjetovane ponajprije jakom 
asimilacijom. Broj je etničkih Hrvata u 
vojvođanskom i madžarskom dijelu Bačke 
veći od broja onih koji su se izjasnili kao 
Hrvati, a teško je usto utvrditi točan broj 
osoba koje su se u Vojvodini izjasnile kao 
Šokci. 


Naselja. Najmanje su naseobine na 
području Bačke salaši. U prvo su vrijeme 
imali stočarsku funkciju, ali preoravanjem 
pašnjaka zamjenjuju je ratarskom. 
Početkom XX. stoljeća samo je oko 
Subotice bilo oko 11.000 salaša, dok 1953. 
u cijelome vojvođanskom dijelu Bačke 
ima 16.270 salaša s 57.325 stanovnika. 
Socijalistička je poljoprivreda u Madžar- 
skoj praktički rezultirala nestankom salaša 
u Bajskom trokutu, dok su se u jugos- 
lavenskom dijelu Bačke salaši zadržali 
zbog opstanka sitnih posjeda. Broj je pre- 
ostalih salaša danas teško utvrditi jer su 
mnogi napušteni i srušeni. Najviše ih je 1 
danas oko Subotice. Ušoravanjem salaša 
nastala su neka sela, npr. Đurđin i Mala 
Bosna. 


Seoska naselja u Bačkoj većinom nas- 
taju planski nakon protjerivanja Turaka. 
Morfološki su vrlo slična, pretežito pra- 
vokutnog tlocrta sa širokim ulicama koje 
se križaju pod pravim kutom. Prema 
podacima iz 2002., u 141 selu u vojvođan- 
skom dijelu Bačke živi 382.782 stanovni- 

ka ili 37,4% ukupnog stanovništva (2715 
stanovnika po selu). Najviše sela imaju 
općine Bačka Topola (22), Subotica (17) 1 
Sombor (15). Najveći broj Hrvata živi u 
Sonti (2966), Bačkome Monoštoru (2043) 
i Donjem Tavankutu (1234 i još 787 osoba 
koje su se izjasnile kao Bunjevci). U 
madžarskom dijelu Hrvati su se najviše 
očuvali u Santovu, Kaćmaru, Bikiću i 
Gari. 


Gradovi u Bačkoj nisu puno stariji od 
seoskih naselja. Iako su neki postojali još u 
srednjem vijeku, svoj život obnavljaju tek 
nakon protjerivanja Turaka. Tada gradovi 
dobivaju statusna obilježja, od kojih 
najveći postaju slobodnim kraljevskim 
gradovima (Novi Sad 1748., Sombor 
1749. i Subotica 1779.) Sva su ta tri grada 
u doba eliberacije bila poljoprivredna 
naselja jer su se nalazila u izrazito 
poljoprivrednim regijama. U prvoj polovi- 
ci XIX. stoljeća razvijaju se u gradovima 
obrt i trgovina, a u drugoj polovici počinje 
razvoj industrije, koja se osobito inten- 
zivno razvija u XX. stoljeću. Jačanjem 
ekonomske moći gradovi postaju i središta 
prosvjete i kulture. Morfološka se slika 
gradova mijenja, grade se kuće i ulice, 
kopaju se bunari, isušuju močvare... 
europskom gradu našeg doba. Najvažniji 
su gradovi u Bačkoj Novi Sad s 191.405 st. 
(Hrvata 3519), Subotica s 99.981 st. 
(Hrvata 10.424 i Bunjevaca 10.870), 
Sombor s 51.471 st. (Hrvata 3197 1 
Bunjevaca 2222) i Baja s 37.916 st., prema 
popisu iz 2002. 

Gospodarstvo. Tijekom XVI., XVII. 
pa i prve polovice XVIII. stoljeća Bačka je 
bila rijetko nastanjen i slabo iskorišten pre- 
dio u kojem je stepsko stočarstvo činilo 
glavnu gospodarsku granu. Nakon velikih 
kolonizacija, osobito Nijemaca, stepe su 
pretvarane u plodne oranice te je poljodjel- 
stvo postalo važnije od stočarstva. Od 
ukupne poljoprivredne površine Bačke 
danas više od 90% čini obradivo zemljište 
(ostalo su pašnjaci, a veoma malo površine 
zauzimaju bare, trstici i ribnjaci). Od 
ukupnih obradivih površina oko 95% čine 
oranice i vrtovi, a ostalo su voćnjaci i 


vinogradi te livade. Povoljna klima i 
hidrološke prilike, uz plodno tlo, omogu- 
ćuju intenzivnu zemljoradnju, pri čemu su 
glavne kulture žitarice — pšenica i kukuruz 
(oko 75%). Od industrijskih biljaka 
najviše su zastupljeni suncokret i šećerna 
repa. Vinograda i voćnjaka najviše ima na 
terenima Subotičke pješčare. Livada i 
pašnjaka sve je manje i nalaze se na slabi- 
je plodnim, često zaslanjenim zemljištima. 
Osim plodna tla, prirodna su bogatstva 
Bačke nafta i zemni plin te lesna glina. 


Na prostoru Bačke najrasprostranjenija 
je prehrambena, a zatim i tekstilna indus- 
trija. I druge industrijske grane imaju 
tradiciju, počevši od industrije građevnog 
materijala (opeka, crijep), do metalne, 
strojarske, kemijske i elektroindustrije. 
Industrijska su poduzeća razmještena po 
cijelom teritoriju, osobito u većim gra- 
dovima. Tradicionalno postoji i obrtnič- 
ka djelatnost. Povlačenje trianonske 
granice 1921. negativno je utjecalo na 
gospodarstvo u pograničnim područjima, 
osobito u Somboru, Subotici i Baji, i 
pretvorilo ih u periferiju dviju država 


Bačka ima gustu mrežu prometnica 
(ceste, pruge, plovne rijeke i kanali). 
Najvažnije su pruga i autocesta koje spaja- 
ju Budimpeštu, preko Subotice i Novog 
Sada, s Beogradom. Važan prometni smjer 
vodi i od Bezdana do Bečeja (cesta, žel- 
jeznica, Veliki bački kanal). Cestovna i 
željeznička veza od Subotice i Sombora 
vodi prema Hrvatskoj, no nakon oštećenja 
mosta u ratu željeznički promet preko 
Dunava još nije obnovljen. Riječni promet 
teče Dunavom i Tisom. Nekad važan 
kanalski transport zbog zapuštenosti 
kanalske mreže i dotrajalosti plovnog 
parka slab je i nerentabilan. Zbog gospo- 
darske stagnacije neke su lokalne željeznič- 
ke pruge zatvorene, dok su druge zastar- 
jele, a mnoge su lokalne ceste u vojvođan- 
skom dijelu Bačke zapuštene. 


Najvažnija su trgovačka središta Novi 
Sad i Subotica, a najpoznatije je turističko 
središte Palić. 

Lit.: J. Marković, Geografske oblasti SFRJ, Beograd, 
1967; B. Bukurov, Fizičko-geografski problemi 
Bačke, Beograd, 1975; B. Bukurov, Odabrani radovi, 

Novi Sad, 1976; B. Bukurov, Bačka, Banat i Srem, 
Novi Sad, 1978; Enciklopedija Jugoslavije, I, 
Zagreb, 1980; T. Šegota, Klimatologija za geografe, 
Zagreb, 1988; B. Ćupurdija, Stambena arhitektura 
subotičkih salaša, majura i poljoprivrednih kombina- 
ta, Novi Sad, 1993; Uj magyar lexikon, Budapest, 
2000; Popis stanovništva, domaćinstava i stanova u 
2002. : Stanovništvo : Nacionalna ili etnička pripad- 
nost, Beograd, 2003. 


M. Đanić i S. Stantić 


BAČKA, konjički klub u Subotici. 
Osnovan je u lipnju 1891. pod imenom 
Szabadkai Loverseny Egyesiilet (Subo- 
tička udruga za konjske utrke), no orga- 
niziranih je konjičkih natjecanja u Subotici 
bilo i prije. Prve su utrke organizirane još 
1841., a nakon toga ih je svake godine do 
1848. (osim 1845.) organiziralo Društvo 
za konjske utrke, utemeljeno prema 
akcionarskom sustavu. 


Novu su Subotičku udrugu za konjske 
utrke osnovali entuzijasti odgajivači i lju- 
bitelji konja. Prvu je utrku Udruga priredi- 
la u listopadu 1892. Održavane su galop- 
ske utrke, preskakanje prepona i daljinska 
zaprežna vožnja na 15 km, dok se natje- 
canja kasača pojavljuju potkraj XIX. sto- 
ljeća. Utrke su održavane na prostoru iza 
današnje tvornice Zorka sve do 1916. 
godine, kad je Udruga prestala djelovati 
jer su mnogi natjecatelji i grla bili mobi- 
lizirani. U ovom je razdoblju bila poznata 
ergela porodice Vojnić. Iz nje su izlazila 
galopska, a poslije i kasačka grla, koja su 
odnosila nagrade na peštanskim i drugim 
hipodromima u Ugarskoj. Najistaknutiji su 
odgajivači i natjecatelji bili: Šandor Vojnić 
st., Šandor Vojnić ml., Šimon Vojnić, 
Gedeon Rohonczy, Rudolf Pletzger, grof 
Albert Pejačević, Miklos Szokonyi, Imre 
Dobo, Antun Pejić Tukuljac, Lovro 
Vujković Cvijin i dr. 

U Kraljevini SHS subotički su ljubitelji 
konjičkog sporta, uz potporu konjičkih 1 
artiljerijskih časnika, 1920. obnovili rad 
konjičkoga kluba pod imenom Subotičko 
kolo jahača Kralj Aleksandar. Prvi je pred- 
sjednik bio divizijski general Milivoj 
Dimitrijević, a tajnik Čedomir Riznić. 
Između dvaju ratova konjički je sport bio 
uglavnom organiziran po uzoru na Dunav- 

sko kolo jahača Knez Mihajlo u Beogradu. 
Među obnoviteljima i natjecateljima u 
klubu isticali su se Julije Lelbach, velepos- 
jednik i vlasnik ergele na pustari Zobnatica, 
ud. Mirka Kalmara, vlasnica ergele u 
Zobnatici, zatim Beno Vujković, Ede 
Varga i Karoly Vermes. 


Svoje prve utrke Društvo priređuje 10. 
X. 1920. na starom trkalištu iza Zorke. 
Subotičko kolo jahača njegovalo je 
kasačke i galopske utrke, preskakanje pre- 
pona i vožnju zaprega. 

Na Palićkoj je cesti između dviju 
vojarna 1931. izgrađeno novo trkalište s 
tribinom za 700 gledatelja i s pomoćnim 
objektima. Kolo je jahača ondje na godinu 
priređivalo 5-6 utrka sve do Drugoga 
svjetskog rata. Najvažnija su subotička 
grla bila iz tada poznatih staja Julija 
Lelbacha, porodice Vojnić i Karolya 
Vermesa. Subotička su grla uspješno sud- 
jelovala na trkalištima u Bečeju, Novom 
Sadu, Osijeku, Slavonskom Brodu, 
Zagrebu, Beogradu, Budimpešti i drugdje. 
Za Drugoga svjetskog rata konjičko društ- 
vo nastavlja svoju djelatnost pod prvotnim 
imenom Szabadkai Loverseny Egyesuilet. 
Organiziralo je 3-4 utrke na godinu na 
hipodromu na Palićkoj cesti. Na programu 
su bile kasačke, galopske i preponske 
utrke te voltižiranje i utrke dvoprega. 
Najistaknutiji je odgajivač u to doba bio 
Julije Lelbach. 

Poslije rata konjičko je društvo obnovi- 
lo djelatnost pod nazivom Društvo za ko- 
njički sport Bačka, a početkom 1954. klub 
je dobio sadašnji naziv, Konjički klub 
Bačka. Prvi je predsjednik kluba bio 
Franjo Dulić-Barna, tajnik Kalor Dulić, a 
članovi upravnog odbora Stipan Dulić, 
Ivan Jurić, Čedomir Riznić... Utrke su se 
održavale na improviziranom trkalištu na 
livadi današnjega hipodroma kod Sombor- 
ske kapije. Godine 1955.—56. uređena je 
natjecateljska staza i izgrađeni su osnovni 
prateći objekti, a 1980. započeta je etapna 
izgradnja novog hipodroma. Danas 
Konjički klub Bačka posjeduje lijep hipod- 
rom, a u njegovu se radu osobito njeguje 
kasački sport. 

Subotički hipodrom danas 


Klub je nakon Drugoga svjetskog rata 
organizirao mnogobrojna domaća, među- 
narodna i revijalna natjecanja, među koji- 
ma se ističu Jugoslavenski kasački derbi 
(1956., 1962., 1987., 1991.,1995. i 2001.), 
Prvenstvo Vojvodine u preskakanju pre- 
pona (1958.), Prvenstvo Jugoslavije i 
Prvenstvo Vojvodine u kasačkom sportu 
(1989.), Prvenstvo Jugoslavije za dvogod- 
ce (1996.) i dr. Klub na godinu priređuje u 
prosjeku 10-12 trkaćih dana (utrka) uz 
sudjelovanje 80-100 natjecateljskih grla u 
jednome trkaćem danu. Najpoznatije su 
utrke Dužijanca (uvrštena je u program 
1970., a 1992. proglašena je međunarod- 
nom utrkom), Oslobođenje grada i 
Subotička milja. 


U poslijeratnom razdoblju članovi 
kluba osvajali su 13 puta Jugoslavenski 
kasački derbi: Stipan Dulić (1951., 1953.1 
1956.), Stipan Vukov (1980.), Andrija 
Wachler (1992.), Antun Oračić (1993.), 
Branimir _Mukić (1995., 1996. i 1997.), 
Zvonko Bogdan (1998.) i Veljko Mažić 
(1999., 2002. 1 2003.). Među najvažnijim 
inozemnim klupskim rezultatima ističe se 
četvrto mjesto Zvonka Bogdana u Beču 
1997. godine u utrci Hunyadi, jednoj od 
najpoznatijih europskih utrka. Najus- 
pješniji vlasnici grla među članovima 
kluba jesu staja Hico u vlasništvu 
Judite Csakany, Stipan Dulić, Ivica 
Mukić, Stipan Vilov, Antun Oračić, 
Andrija Wachler, Laszlo Berćnyi... 

Povijest Konjičkoga kluba Bačka 
nakon Drugoga svjetskog rata izdvaja taj 
klub u red najboljih konjičkih klubova u 
zemlji. 


Izvor: Arhiv Konjičkog kluba Bačka. 


Lit.: Szabadkai Loverseny Tdrsasdg Konyvecskeje, 
Szabadka, 1846; Bdcsi gyepkonyv Alapszabdlyai, 
Szabadk4n, 1847; Neven, Subotica, 1920; Bdcskai 
Hirlap, Szabadka, 1920; Zemljodilski kalendar za 
pristupnu godinu 1924., Subotica, 1923; Zemljodilski 
kalendar za prostu godinu 1926., Subotica, 1925; A 
sport enciklopedija, II, Budapest, 1928; J. Šokčić, 
Subotica pre i posle oslobođenja, Subotica, 1934; 
Bdcsmegyei Naplo, Szabadka, 1941; 1. Pluhar, 
Magyarorszdgi sportegyesiiletek tortenete, Budapest, 
1942; Delvideki Magyarsdg, Szabadka, 1942, 1943; 
Prvi Jugoslovenski almanah, Beograd, 1958; Povijest 
sporta, 8, Zagreb, 1971; Enciklopedija fizičke kulture 
Jugoslavije, 1, Zagreb, 1977; Politika, Beograd, 11. 
VIII. 2002. 

A. Zomborčević 


BAČKA, sportsko društvo iz Subotice, s 
više klubova i sekcija, od kojih je najpoz- 
natiji nogometni klub, jedan od prvih u 
Austro-Ugarskoj i najstariji na prostoru 
bivše Jugoslavije. 

1. Nogometni klub. Sportski se život u 
Subotici početkom XX. stoljeća najviše 
razvijao u sklopu društva Szabadkai Sport 
Egylet (Subotičko sportsko društvo) i nje- 
govih mnogobrojnih sekcija: za atletiku, 
gimnastiku, biciklizam, veslanje, klizanje, 
mačevanje, plivanje. Premda je nogomet u 
Suboticu stigao još 1896., Društvo za taj 

sport nije pokazalo dovoljno sluha te se 
1901. skupina nezadovoljnih akademičara 
i đaka (Zoltan Wagner, Gyula Gruber, Joco 
Mamužić, Zoltan Grubor, Ferenc Safrany, 
Ferenc Szilberleitner, Ivan Sarić, Đuro 
Stantić i drugi) izdvojila i 3. VIII. 1901. 
osnovala novi klub: Bdcska Szabadkai 
Athletikai Club (Subotički atletski klub 
Bačka), za koji su kao klupske boje prih- 
vaćene crvena i bijela. Prvi je predsjednik 
kluba bio Karoly Zambely, inače ravnatelj 
plinare, a počasni predsjednik Šandor 
Vojnić ml., veleposjednik. 


Prvu je utakmicu Bačka odigrala 11. 
VIII. 1901. u Osijeku protiv »Football« 
kluba (zapravo sekcije) Hrvatski sokol 
(rezultat je bio 1:1), a u Subotici je prvu 
javnu utakmicu igrala 2. IX. 1901. protiv 
Ramblera — reprezentacije sveučilištaraca 
iz Budimpešte (1:6). U prvih je nekoliko 
godina Bačka na godinu igrala 5-6 pri- 
jateljskih i propagandnih utakmica s 
klubovima iz Budimpešte, Segedina, 
Arada, Temišvara, Baje... 


U službeno prvenstvo Madžarske, 
koje je 1901. ustanovljeno za klubove iz 
Budimpešte, klubovi iz unutrašnjosti 
uključeni su u sezoni 1908./09. i to tako 
što su bili podijeljeni u četiri područja: 
južno, erdeljsko, karpatsko i preko- 
dunavsko. Prvaci pojedinih područja 
međusobno su se poslije ogledali 
u jednostrukom kup-sistemu, a 
najbolji se za šampiona 
Madžarske borio s najboljim 
peštanskim klubom. Bačka je 
u prvenstvima južne 
Madžarske četiri puta 
bila prvak (1908./09., 
1911./12., 1912./13.i 
1919.), a u sezonama 
1909./10. i 1910./11. 
zauzela je drugo, odnosno 
treće mjesto. Najveći je 
uspjeh Bačka ostvarila u 
sezoni 1912./13., kad je 
osvojila treće mjesto u državi 
i dala dva reprezentativca, 
Antuna Copka i Remiju Marcikića 
starijega. 


Momčad Bačke 1912./13. 

Momčad Bačke 1925. 


U Kraljevini SHS klub je 1920. naziv 
promijenio u Jugoslavensko atletičko 
društvo Bačka, a u ljeto iste godine pristu- 
pa Jugoslavenskomu nogometnom savezu 
(JNS), osnovanomu travnja 1919. u 
Zagrebu. JNS je 1920. ovlastio Bačku da 
organizira Nogometni podsavez za Bačku i 
Banat sa sjedištem u Subotici. Uz subotič- 
ki, tada su postojali još beogradski, zagre- 
bački, ljubljanski, sarajevski i splitski pod- 
savez. U subotičkom je podsavezu Bačka 
osvajala prvenstvo u natjecateljskim 
sezonama 1920./21., 1921./22., 1922./23., 
1924./25., 1925./26., 1929./30. i 1931./32. 
U razdoblju od 1923., kad je održano prvo 
državno prvenstvo, do 1939. Bačka je 
triput igrala u završnici (1923., 1925. 1 
1926.), koja je bila organizirana kao kup 
prvaka podsaveza. Najveći je uspjeh 
postigla 1925. zauzevši četvrto mjesto u 
zemlji, nakon što je u polufinalu izgubila 
od zagrebačkoga Građanskoga (0:2). 

O 25. obljetnici kluba na terenu kod 
Somborske kapije izgrađena je nova tribi- 
na za 1000 gledatelja. Proslava obljetnice 
održana je 3.—6. VI. 1926. uz sudjelovanje 
klubova BSK iz Beograda, HAŠK iz 

Zagreba, MTK iz Budimpešte i Viktorija- 
Žižkov iz Praga. 

U sezoni 1926./27. dominaciju 
Bačke u Podsavezu ruši ojačani 
mjesni rival SAND (Subotičko 
atletičko nogometno društ- 
vo), koji je nekoliko puta 
bio prvak podsaveza, ali je 
Bačka ipak uspjela 
zadržati primat. U perio- 
du od 1935. do 1939. 
Bačka je imala i vlastito 
glasilo, Subotički športski 
list. Najistaknutiji igrači 
Bačke u međuratnom raz- 
doblju bili su reprezentativ- 
ci Andrija Kujundžić-Čiča i 
Remija Marcikić-Kapetan, 
zatim Beno Cvijanov, koji je više 
puta igrao za B-sastav državne 
reprezentacije, te Nesto Kopunović- 
Netoj, koji je nekoliko puta bio pozivan na 
pripreme reprezentacije. Osim njih, 
istaknuti igrači bili su i Grgo Šefčić, 
Dezider Šlezak i Koloman Gubić, koji su 
bili reprezentativci Subotičkoga nogomet- 
nog podsaveza. 


Nakon mnogobrojnih nesporazuma i 
sukoba u Subotičkome nogometnom pod- 
savezu, Bačka je 1939. istupila iz njega 1 
pristupila Hrvatskomu športskom savezu 
te promijenila naziv u Hrvatski športski 
klub Bačka. Iste godine postaje članicom 
Hrvatsko-slovenske lige (osim nje posto- 
jala je i Srpska liga), a godinu dana poslije 
Hrvatske lige (Slovenija je osnovala svoju 
ligu). U njima je postigla skromne rezul- 
tate. 


Za vrijeme rata nove vlasti na čelo 
kluba postavljaju povjereništvo. Klubu je 
vraćeno prvotno ime Szabadkai Athleti- 
kai Klub Bacska, a natječe se u III. 
madžarskoj ligi i nalazi se u gornjem dijelu 
tablice. 

Poslije Drugoga svjetskog rata Bačka, 
prema sugestiji novih vlasti, mijenja 1945. 
ime u Hrvatsko fiskulturno društvo 
Građanski, a već godinu dana poslije opet 
po nalogu u Fiskulturno društvo Sloboda. 
U gradu je 1945. osnovana i nogometna 


sekcija pri Sportskom društvu željezničara 
Spartak, iz koje će poslije izrasti FK 
Spartak, klub koji gradske vlasti do danas 
privilegiraju. 

Prvo prvenstveno natjecanje u 
nogometu poslije rata počelo je u jesen 
1945. razigravanjem za osnivanje I. lige. 
Sloboda u skupini s klubovima iz 
Subotice, Sombora, Sente i Bačke Topole 
osvaja prvo mjesto, ali je odlukom poli- 
tičkih vlasti prvenstvo poništeno. U 
ponovljenom razigravanju u proljeće 
1946. mjesni rival Spartak bio je uspješni- 
Ji i tako stekao pravo razigravanja za 1. 
ligu, nakon kojega je postao i prvoligaš. U 
proljetnom dijelu sezone 1948./49. 
gradske vlasti raspuštaju Slobodu. Manji 
je broj igrača prešao u mjesni Spartak, a 
ostali su otišli u druge gradske klubove, 
najviše u FK Bratstvo. 


Udruživanjem FK Bratstvo i FK 
Tekstilac 1950. osniva se Sportsko društ- 
vo Zvezda, kojemu pristupa većina igrača 
nekadašnje Slobode, pa se i navijači prik- 
lanjaju ovom klubu, koji se nastavlja na 
Bačkinu tradiciju. FK Zvezda 1969. i 
službeno mijenja ime u FK Bačka. Otad 
se Bačka stabilizirala uglavnom na 
vojvođanskoj razini, gdje se natječe s 
promjenljivim uspjehom. Na lokalnoj je 
razini bila uvijek u drugom planu, iza 
favoriziranog Spartaka. 


Od 1920-ih godina do danas Bačku 
karakterizira kontinuirani rad s mladima, 
zbog čega je u klubu niknuo velik broj 
dobrih igrača, od kojih su najbolji poslije 
odlazili u druge veće klubove, od 
lokalnog FK Spartak do više domaćih 
(Crvena Zvezda, Partizan, Rijeka, 
Mornar i dr.) i inozemnih klubova 
(Ferencvdros i dr.) Najistaknutiji su igrači 
u poslijeratnom razdoblju reprezentativci 
Tihomir Ognjanov-Bato, Ante Rudinski 1 
Josip Zemko. 


U najnovijem razdoblju klupske povi- 
jesti važno je spomenuti obilježavanje 70. 
i 100. obljetnice nastanka kluba i uspjeh u 
Kupu Jugoslavije. U sklopu obilježavanja 
70. obljetnice 1971. organiziran je i 
nogometni turnir na kojem su, uz Bačku, 

sudjelovali i budimpeštanski Ferencvdros, 
zagrebački Dinamo i sarajevski Željezničar. 
Tada je tiskana i prva monografija kluba. 
Najveći natjecateljski uspjeh u razdoblju 
nakon Drugoga svjetskog rata bio je plas- 
man u osminu finala Jugoslavenskoga 
kupa 1974., kad je protivnik Bačke bila u 
to doba najjača jugoslavenska momčad, 
splitski Hajduk. Na subotičkome Grad- 
skom stadionu 11. IX. 1974. pred 12.000 
gledatelja pobijedio je Hajduk s 2:0. Na 
turniru u povodu proslave 100. obljetnice 
postojanja kluba, osim Bačke, sudjelovali 
su FK Vojvodina (Novi Sad), FK Mladost 
(Apatin) i FK Hajduk (Kula). 

Tijekom 1990-ih godina utemeljen je 
Sportsko-poslovni centar Bačka u blizini 
igrališta. Od 2001. godine klub nosi ime 
Bačka 1901. 


| Na (BR: 

Momčad Bačke 1939. 


2. Osim nogometnog kluba, u okviru 
društva djelovalo je i nekoliko drugih sek- 
cija, a najvažnije su od njih lakoatletska, 
ženska rukometna i košarkaška. 


Atletika. U prvim godinama atletikom 
su se bavili samo nogometaši. Prvo veliko 
natjecanje organizirano je 1902. na Paliću, 
a u njemu su sudjelovali i natjecatelji iz 
Pošte. Bačkini su natjecatelji u 10 prog- 
ramskih disciplina osvojili 6 prvih, 3 druga 
i 1 treće mjesto. Do izbijanja Prvoga svjet- 
skog rata atletičari su sudjelovali u više 
natjecanja, a među njima se osobito ističe 
državno prvenstvo Madžarske na Paliću 
1905. Bačka je tada sudjelovala s deset 
natjecatelja. Gyula Gruber bio je prvak u 
trčanju na 100 jardi, Andrija Kozla u 
bacanju kugle, a Stipan Mamužić drugi u 
skoku u vis. Nakon Prvoga svjetskog rata 

na cross-country prvenstvu Vojvodine u 
Bečkereku (danas Zrenjanin) 1925. osvo- 
jeno je prvo mjesto u ekipnoj i pojedi- 
načnoj konkurenciji. Nakon stagnacije 
1927.—30. deseci novih natjecatelja 
ponovno oživljavaju atletiku. No sekcija 
se ponovno počela osipati 1938. i mnogi 
su atletičari tada prešli u novoosnovani 
SLAK (Subotički lakoatletski klub). 


Poslije Drugoga svjetskog rata Jakov 
Kopilović, kao trener i natjecatelj, 1 
Ljudevit Vujković Lamić-Moco, kao pred- 
sjednik sekcije u okviru Fiskulturnog 
društva Sloboda, opet organiziraju atletski 
rad. Tijekom nekoliko godina na repub- 
ličkim i državnim prvenstvima osvojeno je 
više šampionskih titula, ekipnih i pojedi- 
načnih (Tomo Malagurski, Tereza 
Ivanković-Cuca), osobito u juniorskoj 
konkurenciji i u cross-coutryju, ali i među 
seniorima i u drugim atletskim disciplina- 
ma. Tereza Ivanković, Marija Skenderović 
i Milan Serec pozvani su 1948. u momčad 
državne reprezentacije radi sudjelovanja 
na Balkanskim igrama u Beogradu, ali je 
natjecanje otkazano zbog rezolucije 
Informbiroa. 


Rukomet. Početkom 1946. osnovana 
je sekcija za veliki rukomet u sklopu FD 
Sloboda. Inicijatori su bile dotadašnje 
igračice »hazene« (igre slične rukometu). 
U početku su se natjecale s mjesnim riva- 
lom Radničkim, zatim na nekoliko 
lokalnih turnira, a nekoliko je igračica nas- 
tupalo i za reprezentaciju Subotice na 
prvom prvenstvu Jugoslavije u velikom 
rukometu u Zagrebu 1948. 


Košarka. Sekcija je osnovana u pro- 
ljeće 1946. Ekipu su činili uglavnom 
učenici hrvatsko-srpske gimnazije, koji su 
već imali znanja i uvježbanosti. Najvažniji 
su uspjeh bile pobede u Zagrebu nad 
tadašnjim prvoligašima Mladost i Zagreb. 


Ostale sekcije (boksačka, šahovska, 
kuglaška i teniska) djelovale su s prom- 
jenljivim uspjehom na općinskim i 
područnim natjecanjima. Ukidanjem FD 
Slobode u proljeće 1949. prestao je rad 
svih njezinih sekcija. 

3. Budući je ponikla u Gatu, tradi- 
cionalno bunjevačkom dijelu Subotice, 
Bačka je od postanka imala izražen bunje- 
vački karakter, koji se osobito ogledao u 
članstvu i upravi. U vrijeme Kraljevine 
SHS, odnosno Jugoslavije, i na Bačkoj su 
se prelamale lokalne nacionalno-političke 
borbe: vlast je, zbog izrazito hrvatskih 
obilježja kluba, nastojala da ga oslabi i iza- 
zove razdore. Upravo je na Bačkinu igra- 
lištu 1936. održana središnja proslava 250. 
obljetnice doseljavanja Bunjevaca u 
ugarsko Podunavlje, a kulminacija 
nacionalnih osjećaja u Bačkoj bilo je njezi- 
no istupanje iz Srpske lige i priključenje 
Hrvatsko-slovenskoj ligi 1939. Hrvatski je 
karakter Bačka zadržala i tijekom Drugoga 
svjetskog rata te nakon njega, ali u nešto 
izmijenjenim okolnostima, uvjetovani- 
ma panmadžarskom, odnosno komunis- 
tičkom ideologijom. Proslava 70. obljetnice 
Bačke 1971. godine bila je i svojevrsna 
reafirmacija hrvatstva ovoga kluba, ali su 
se nakon sloma Hrvatskog proljeća nega- 
tivne političke posljedice još godinama 
osjećale te je nacionalna komponenta 
oslabjela. Od kraja 1980-ih Bačka gubi 
hrvatski karakter u cijelosti, a u velikoj 
mjeri i bunjevački. Vlasti su redovito 
favorizirale druge gradske klubove, koji su 
profesionalno suprotstavljani Bačkoj, a 
razlozi za to nisu bili samo sportski. Tek se 
posljednjih godina nastoje reafirmirati 
tradicionalne i nogometne i bunjevačke 
vrijednosti, koje su devastirane tijekom 
1990-ih godina. Položaj je Bačke u južnos- 
lavenskim, odnosno u srpskim okvirima u 
velikoj mjeri ovisio o snazi hrvatstva subo- 
tičkih Bunjevaca. 

Lit.: Mohdcs es Vidćke, Mohacs, 28. VII. i 18. VIII. 
1901.; Bdcskai Ellenor, Szabadka, 1901-04; 
Szabadkai Kozlony, Szabadka, 1901-08; Bdcsmegyei 
Naplo, Szabadka, 1905—18; Jugoszidv sportelet, 
Szabadka, 1920-39; J. Frank, Jugoslavenski 
sport—almanah sportskih klubova Jugoslavije, Novi 
Sad, 1928; A sport enciklopćdidja, Budapest, 1928; 
Subotički športski list, Subotica, 1935-39; Neven, 
Subotica, 1936; Klasje naših ravni, 4, Subotica, 
1936; I. Pluhar, Magyarorszdgi sportegyestiletek 
tortćnete, Budapest, 1942; Prvi jugoslavenski 
almanah, Beograd, 1950; A. Zomborčević i dr, 
Bačka 1901-1971., Subotica, 1971; Enciklopedija 


jugoslavenskog nogometa, prir. M. Delić, Zagreb, 
[1974]; Enciklopedija fizičke kulture, 1, Zagreb, 


1975; Povijest sporta, 52, Zagreb, 1982; M. 
Brustulov i dr., Sport u Subotici 1944-1984 Sportelet 
Szabadkdn, Subotica, [1984]; K. Petkovics, Regi 
szabadkai jdtekok, Ujvidćk, 1985; Fudbalski klub 
Bačka 1901-1991, Subotica, 1991; Povijest športa, 
100, Zagreb, 1994; B. Mrkić, Počeci sporta na tlu 
Vojvodine, Novi Sad, 1996; N. Jocković, Sto godina 
fudbala u Srbiji, Beograd 1996; Žig, 56-62, Subotica, 
1996-97; Bacskai [sic!] Atletikai klub »Bacska« — 
Fudbalski klub »Bačka« 2001, Subotica, 2001; M. 
Čović, Priča o lopti, Zagreb, 2001. 


A. Zomborčević 


BAČKA, nogometni klub pri Hrvatskome 
prosvjetnom domu (HPD) u Somboru. 
Premda je utemeljen 1945. kao nogometna 
sekcija pri »fiskulturnom« odjelu HPD-a 
na čelu s učiteljem Franjom Pavletićem, 
već se iste godine na redovitoj skupštini 
Društva spominje djelovanje Nogometnog 
kluba Bačka. Klupske su mu boje bile 
crvena i bijela. 


Prvu je utakmicu klub odigrao nepu- 
nih mjesec dana nakon osnutka Društva: 
1. VII. 1945. u Monoštoru s izabranicima 
USAOV-a (Ujedinjenog saveza antifašis- 
tičke omladine Vojvodine). U početnom je 
razdoblju momčad igrala uglavnom pri- 
jateljske utakmice s ekipama nižeg ranga, 
sa sindikalnim ekipama te s momčadima iz 
okolnih mjesta. Bili su u njoj uglavnom 
učenici srednjih škola. Klub se natjecao u 
prvenstvu Somborskog okruga, koje je 
utemeljeno 1946. godine. Trener je kluba 
bio Matija Bogdan, vratar Ivan Bogišić, a 
najpoznatiji nogometaši bili su: Matija 
Karajkov, Franjo Hermann, Đula Parčetić, 
Nandor Eustahio, Stipan Eustahio, Stipan 
Gunić, Mijo Eustahio, Đusika Egard, 
Istvan Bala i Mesli Tordi. 


Zbog promjena u lokalnoj politici 
financiranja sporta, Općinski fiskulturni 
odbor Fiskulturnog saveza Vojvodine 
potkraj 1940-ih čini pritisak na Društvo da 
raspusti nogometnu momčad s obraz- 
loženjem da Odbor nema sredstava i da su 
klubovi osnovani pri kulturno-umjet- 
ničkim društvima nelegalni. Usprkos pro- 
tivljenju članova Društva i samoga kluba, 
u planu rada Društva za 1950. godinu NK 
Bačka više ne postoji. 

Izvor: Arhiv HKUD-a Vladimir Nazor, Sombor. 


BAČKA APOSTOLSKA ADMINISTRATURA 


Lit.: F. Matarić, Monografija Društva, Sombor, 1986; 
Miroljub, Sombor, 4/1999; Miroljub, Sombor, 
4/ 2003. 


J. Z. Pekanović i A. Zomborčević 


BAČKA APOSTOLSKA ADMINIS- 
TRATURA (/at. Administratura apostoli- 
ca Bačiensis), crkveno područje uteme- 
ljeno nakon Prvoga svjetskog rata na 
području Bačke koje je pripalo južnos- 
lavenskoj državi. Kako su nakon 1918. 
gotovo dvije trećine teritorija nekadašnje 
Kalačko-bačke nadbiskupije ušle u sastav 
Kraljevine Srba, Hrvata i Slovenaca, pre- 
kinuta je veza svećenika i vjernika iz tog 
dijela Bačke s nadbiskupom u Kalači te je 
Sveta Stolica 1923. uspostavila apostolsku 
administraturu. Za apostolskog admini- 
stratora imenovan je 28. II. 1923. Lajčo 
Budanović, župnik subotičke Župe svete 
Terezije, a 1. V. 1927. godine posvećen je 
za naslovnog biskupa cisamenskoga. 
Administratura je bila izravno podložena 
Svetoj Stolici, a njezinim je sjedištem 
postala Subotica. Ubrzo je u njoj oživio 
plodan vjernički život, a čuvajući tradiciju 
nekadašnje nadbiskupije, počela se razvi- 
jati posve neovisno od onog dijela nad- 
biskupije koji je ostao u Madžarskoj. 
Uspostavljen je zbor biskupskih savjetni- 
ka, a biskup Lajčo Budanović vodio je 
administraturu u skladu s najsuvremenijim 
pastoralom u katoličkom svijetu. Podig- 
nute su mnoge nove crkve, kupljene i ure- 
đene bogomolje, ustanovljene nove župe i 
vikarije, a neke su crkve proširene. Bis- 
kupija je postala sve plodnija duhovnim 
zvanjima, djelovale su u njoj mnogobrojne 
udruge vjernika, a nastale su i nove. Bis- 
kup Lajčo Budanović osnovao je dječačko 
sjemenište 1924., najprije u Baču, a 1937. 
u Subotici, pod imenom Paulinum. Slao je 
na studij najdarovitije svećenike kako bi se 
osposobili za nastavnike gimnazijskih 
predmeta. Proširio je i nekadašnji župni 
dom Župe svete Terezije u Subotici kako 
bi bolje odgovarao potrebama biskupskog 
doma. Mnogi su subotički svećenici bili na 
službi u biskupijama u kojima nije bilo 
dovoljno svećenika. Na poticaj Svete 
Stolice održana je 1936. Bačka biskupijska 

BAČKA APOSTOLSKA ADMINISTRATURA 


sinoda, čiji je plod Bački zakonik — crkveni 
kodeks Apostolske administrature. Na 
temelju konkordata između Kraljevine 
Jugoslavije i Svete Stolice Bačka je apos- 
tolska administratura trebala postati 
samostalnom i neovisnom biskupijom. No 
kako beogradske vlasti konkordat na kraju 
nisu potpisale, pravno je i dalje ostala dio 
Kalačko-bačke nadbiskupije. 


S ulaskom madžarske vojske u Bačku 
1941. apostolska je administratura ponov- 
no postala dijelom nekadašnje nadbiskupi- 
je, ali kao poseban teritorij. Dekretom 
budimpeštanskoga apostolskog nuncija 1. 
VI. 1941. mons. Lajčo Budanović ovlasti 
je apostolskog administratora predao 
kalačkom nadbiskupu Gyuli Zichyju. 
Nakon nadbiskupove smrti apostolski je 
administrator postao pomoćni biskup 
Gy6z6 Horvath. Kalački nadbiskupi Gyula 
Glattfelder i Jozsef Grosz za današnju su 
subotičku biskupiju postavili posebnoga 
nadbiskupskog povjerenika dr. Jozsefa 
ljjasa (Ikotića), koji je imao sjedište u 
Subotici. 

Nakon što je 1944. obnovljena trianon- 
ska granica, dekretom od 20. XII. 1944. 
kalački je nadbiskup privremeno dokinuo 
službu nadbiskupskog povjerenika te 
mons. Lajču Budanovića imenovao gene- 
ralnim vikarom za dio nadbiskupije kojim 
se upravljalo kao apostolskom adminis- 
traturom. Dekretom Apostolske nuncija- 
ture u Beogradu od 13. VI. 1946. Subotica 
je opet postala sjedištem Bačke apostolske 
administrature, a biskup Budanović dobio 
je sva prava, ovlasti i dužnosti rezidenci- 
jalnog biskupa. No već su počela deset- 
ljeća okrutnih progona. Mnogo je svećeni- 
ka bilo u tamnicama, na prisilnom radu, a 
bilo je i svećenika koji su nakon okrutnog 
mučenja ubijeni na očigled svojih vjerni- 
ka. Najveći je dio vjernika, redovnica i 
svećenika njemačke narodnosti, nakon 
odvođenja u logore i na prisilni rad, prog- 
nan iz Jugoslavije. Zbog novonastalih pri- 
lika i nove državne granice biskupiju su 
napustili ili su se službom našli izvan 
područja administrature i neki svećenici. 
Broj svećenika, redovnica i vjernika 
drastično je opao. Apostolski administrator 

mons. Lajčo Budanović i sam je doživio 
fizičko zlostavljanje u Somboru, a stajao je 
na čelu Bačke apostolske administrature 
sve do svoje smrti 16. III. 1958. 


Drugi je apostolski administrator bio 
mons. Matija Zvekanović, koji je 13. XI. 
1955. imenovan, a 25. II. 1956. u Subotici 
posvećen za naslovnog burcenskog bisku- 
pa. Nakon smrti svojeg prethodnika 16. 
III. 1958. imenovan je bačkim apostolskim 
administratorom. Premda je biskup 
Zvekanović na čelu biskupije stajao u 
teškim vremenima, podigao je novo 
dječačko sjemenište i svećenički dom. 
Osnivao je nove župe i blagoslivljao nove 
crkve. Administratura se opet počela razvi- 
jati i napredovati. Nastojanjem biskupa 
Matije Zvekanovića Bačka je apostolska 
administratura bulom Praeclarissima 
Pauli, koju je izdao papa Pavao VI. 25. I. 
1968., prerasla u samostalnu biskupiju pod 
imenom Subotička biskupija, a mons. 
Zvekanović 8. II. 1968. imenovan je prvim 
subotičkim biskupom. 


Na teritoriju Bačke apostolske adminis- 
trature 1937. živjelo je 480.568 katolika. 
Prema podacima s popisa iz 1931., na 
području je administrature bilo 194.483 
pravoslavna vjernika, 95.555 protestanata, 
13.562 Židova i 6187 pripadnika ostalih 
vjerskih zajednica. U župama administra- 
ture propovijedalo se madžarski, hrvatski i 
njemački, a u župi u Selenči i slovački. 
Godine 1941. administratura je imala 
459.610 vjernika, a na teritoriju koji je 
zauzimala živjelo je 196.103 vjernika 
Srpske pravoslavne crkve, 95.792 protes- 
tanta, 18.610 ostalih kršćana, 969 musli- 
mana, 13.812 ostalih. Administratura je 
imala 219 svećenika, 25 bogoslova i 98 
sjemeništaraca. Shematizam iz 1961. go- 
vori o 388.702 katolika i 98 svećenika. 
Pokazuje to da je više od 70.000 vjernika 
njemačke narodnosti zajedno sa svojim 
svećenicima protjerano iz biskupije. 
Shematizam Subotičke biskupije iz 1991. 
spominje 363.920 vjernika i 103 svećeni- 
ka. Danas Subotička biskupija ima još 
manje vjernika jer su se zbog rata u 
Hrvatskoj i Bosni i Hercegovini iselili 


deseci tisuća osoba. Umanjenju broja 
vjernika pridonosi i stalno opadanje priras- 
ta stanovništva. 

Lit.: K. Draganović, Opći šematizam Katoličke crkve 
u Jugoslaviji, Sarajevo, 1939; Schematismus cleri 
Administaturae Apostolicae Bachiensis ad annum 
Christi 1941, Subotica, 1941; Schematismus cleri 
Apostolicae Bačiensis administraturae (ABA) ad 
annum Christi 1961, Subotica, 1961; M. Zvekanović, 
Schematismus primus Dioecesis Suboticanae ad 
annum Domini 1968 qui est annus fundationis 
Dioecesis, Subotica, 1968; S. Kos, Pravni doprinos 
Lajče Budanovića uređenju Apostolske administra- 
ture, Subotička Danica : kalendar za 1986., Subotica, 
1985; Schematismus Dioecesis Suboticanae ad 
annum Domini 1991, Subotica 1991. 


S. Beretić 


BAČKA FILATELIJA, filatelistički 
časopis iz 1921. godine. Izdavalo ga je 
Filatelističko društvo Bačka, osnovano 8. 
X. 1920. u Subotici, koje je isprva (od 16. 
X.) bilo jedanaesta podružnica Hrvatskoga 
filatelističkog društva u Zagrebu, nakon 
Sarajeva, Tuzle, Zemuna, Osijeka, Broda 
na Savi, Siska, Mostara, Ljubljane i 
Karlovca. Osamostalilo se nakon što je 
Ministarstvo unutarnjih poslova 
Kraljevine SHS 9. IV. 1921. odobrilo 
Pravila Društva. Ubrzo nakon toga 
Filatelističko društvo Bačka u svibnju 
1921. izdaje prvi broj svojeg časopisa 
Bačka filatelija. Izašla su samo dva broja, 
ali nijedan nije sačuvan. 


Lit.: Bdcsmegyei Naplo, Szabadka, 26. I. 1936. 


Lj. Vujković Lamić 


BAČKA GALERIJA, izložbena zbirka 
umjetnina otvorena 2. V. 1949. u namjen- 
skoj zgradi doma uglednog kolekcionara 
dr. Jovana Milekića (1899.—1978.) 
nasuprot ulazu u Zoološki vrt na Paliću. 
Izložena zbirka bila je dio Bačkog muzeja, 
koji je Milekić 1926. otvorio u palači 
Manojlović na korzu u Subotici. Bogata je 
umjetnička kolekcija, uz djela važnijih 
srpskih kipara i slikara, sadržavala i 
radove Jelene Čović, Stipana Kopilovića, 
Angeline Mačković i Luke Đelmiša te 
drugih umjetnika iz Bačke. Bački muzej i 
Bačka galerija bile su prve institucije koje 
su otkupljivale djela umjetnika bunjevač- 
kih Hrvata iz Subotice. Galerija na Paliću 


BAČKA HRVATSKA 


bila je otvorena svega nekoliko godina, 
zatim je zbog neadekvatnih uvjeta 
prezentacije zatvorena. Godine 1999. 
ostavštinu je preuzela Galerija Matice 
srpske u Novom Sadu. Dio umjetničke 
zbirke (npr. nekoliko kapitalnih djela 
Stipana Kopilovića) nalazi se u Gradskom 
muzeju u Subotici. 

Lit.: B. Duranci, Bačka galerija dr. Jovana Milekića 
[feljton], Subotičke novine, 14. V. — 16. VII. 1995; S. 


Stojanović, »Galeriju je trebalo sačuvati«, Rukovet, 
1—2/1991, Subotica. 


B. Duranci 


BAČKA HRVATSKA, neformalni naziv 
za područja Bačke naseljena u znatnijoj 
mjeri hrvatskim stanovništvom. Prvi se put 
javlja 1938. godine, a označava područje 
šest sjevernobačkih kotara (okruga) koji su 
se nalazili u sklopu tadašnje Vojvodine. 
Naziv su navedene godine u javnosti pro- 
movirali članovi Društva bačkih Hrvata iz 
Zagreba, na čijem se čelu nalazio šokački 
Hrvat podrijetlom iz Bukina (danas 
Mladenovo) dr. Josip Andrić. U spomenu- 
tim su kotarima Hrvati (Bunjevci i Šokci) 
činili gotovo 90% slavenskog stanovništ- 
va. Naziv je postao posebno aktualan 
nakon što je sklopljen sporazum između 
monarhističkih vlasti i HSS-a oko stvara- 
nja Banovine Hrvatske te se upravo u raz- 
doblju od 1939. do 1941. u sjevernoj 
Bačkoj i Baranji intenzivno vode razgo- 
vori oko priključenja Baranje i tih šest 
kotara Banovini Hrvatskoj, dok je ostatak 
Bačke trebao pripasti Banovini Srbiji. 
Ideju stvaranja Bačke Hrvatske sa 
središtem u Subotici u to vrijeme podupiru 
narodni zastupnik i kraljevski senator 
Josip Đido Vuković, svećenik Blaško 
Rajić te, uz već spomenutog dr. Josipa 
Andrića, bunjevački sveučilištarci iz 
Zagreba, svećenik i pjesnik Aleksa Kokić 
te književnik Marko Cović. Nakon sloma 
Kraljevine Jugoslavije navedena ideja nes- 
taje s bačke političke scene jer su 
madžarske vlasti u razdoblju od 1941. do 
1944. godine u Bačkoj uspostavile predtri- 
anonsku granicu i pripojile je svojoj 
državi, iako je sam naziv i tijekom rata 
rabljen u zagrebačkom Društvu bačkih 
Hrvata. 

BAČKA HRVATSKA 


Nakon Drugoga svjetskog rata komu- 
nističke su vlasti, na čelu s Milovanom 
Đilasom, pri razgraničenju između repub- 
lika Srbije i Hrvatske stvorile Autonomnu 
Pokrajinu Vojvodinu, u kojoj su se našli i 
navedeni sjevernobački kotari. U njima je 
nakon protjerivanja njemačkog stanovništ- 
va etnička struktura međutim bila bitno 
promijenjena. Od suvremenika naziv 
Bačka Hrvatska rabi osobito često Ante 
Sekulić, koji ga je i oživio početkom 1990-ih 
godina, iako je pojam, u uvjetima raspada 
jugoslavenske federacije, dobio nešto 
drukčiju konotaciju: podsjećanje na posto- 
janje autohtone hrvatske manjine u ovom 
dijelu Vojvodine, odnosno Srbije. 

Lit.: J. Andrić, Slavlje Bačke Hrvatske u Zagrebu, 
Subotičke novine, 19, Subotica, 1940; M. Cović, 
Bačka Hrvatska, Subotičke novine, 51, Subotica, 


1940 (prilog Kultura); A. Sekulić, Bački Hrvati, 
Zagreb, 1991. 


K. Bušić 


BAČKA NAHIJA, osmansko-tursko 
vojno-upravno područje, jedna od prvotnih 
sedam nahija Segedinskog sandžaka. 
Obuhvaćala je sedamdesetak sela, a prvi se 
put spominje u turskim defterima (popisi- 
ma) iz 1560-ih godina. Ondje je navedeno 
da Bačkoj nahiji pripadaju i mjesta Bač, 
Bukin te Sonta (Gornja i Donja). 

Kao i u drugim krajevima Panonske 
nizine kojima su zavladali Turci, 
madžarsko se stanovništvo uglavnom 
povuklo u sjevernija, neokupirana područ- 
ja, ana njihovo je mjesto dolazilo hrvatsko 
i srpsko stanovništvo iz Bosne, 
Hercegovine, Dalmacije i Slavonije. Tako 
je slavensko (hrvatsko i srpsko) pučanstvo, 
koje je bježalo od Turaka ili je pak dolazi- 
lo zajedno s njima radi ekonomskog isko- 
rištavanja zemljišta, dospjelo i u okolicu 
Baje. Srpsko se stanovništvo naseljavalo 
još i kao najamna turska vojska (mar- 
tolozi). U seobama bunjevačkog i 
šokačkog puka veliku su ulogu imali 
bosanski franjevci, koji su vodili i 
duhovnu skrb nad katolicima tijekom 
turske vladavine Bačkom. Kršćani su 
uglavnom živjeli kao poljodjelci i stočari, 
a muslimansko stanovništvo u varošima. 

Fra Marin Ibrišimović, beogradski biskup, 
krizmao je 1649. vjernike u Baču i Bukinu 
tijekom obilaska južne Ugarske. 


Bačka je nahija prestala postojati s 
povlačenjem Turaka iz Bačke tijekom 
Velikoga bečkog rata (1683.—99.). 

Lit.: I. Istvan, Gy. Dudas, A XVIII. szazad tčrtenete, 
u: Bdcs-Bodrogh vdrmegye egyetemes monografidja, 
1, Zombor, 1896; B. Unyi, Sokacok-Bunyevdcok es a 
bosnydk ferencesek tortenete, Budapest, [1947]; 
Historija naroda Jugoslavije, Il, Zagreb, 1959; O. 
Zirojević, Upravna podela današnje Vojvodine i 


Slavonije u vreme Turaka, Zbornik za istoriju, sv. 1, 
Novi Sad, 1970. 


S. Bačić 
BAČKA TOPOLA —> Topola 


BAČKA ŽUPANIJA, jedna od triju 
županija (uz Bodrošku i Csongradsku) 
koje su isprva obuhvaćale teritorij Bačke. 
Ustrojena je još za prvoga madžarskog 
kralja Stjepana I., a prvi joj je poznati veli- 
ki župan bio Vid (1055.—74.). Sve do pada 
pod tursku vlast županijsko je sjedište bila 
tvrđava Bač, po kojoj su cijela županija i 
područje dobili i ime. Povijest Bačke 
županije usko je povezana s poviješću 
Bačke, poslije Kalačko-bačke nadbiskupi- 
je. Županija i cijelo područje pod tursku su 
vlast potpali 1541. 

S prestankom turske vladavine 
madžarsko je plemstvo počelo obnavljati 
županijski život te su potkraj XVII. st. u 
Bačkoj, izuzimljući teritorij koji je postao 
dijelom Vojne granice, ponovno uteme- 
ljene Bačka (1698.) i Bodroška županija. 
No između dviju županija često su izbijali 
sukobi jer se nisu točno znale prijašnje 
granice Bodroške županije. Ustanak 
Ferenca Rakoczija (1703.—11.) to je 
područje ponovno učinio nestabilnim te ni 
nova vlast nije funkcionirala. Nakon 
ustanka obje su županije rekonstituirane 
(Bačka županija 1712.), ali su sukobi 
između njih nastavljeni. Sjedište nove 
Bačke županije nije bilo točno određeno, a 
županijske su skupštine najčešće 
održavane u Baji i Somboru. Sve do 1775. 
veliki su župani Bačke županije bili kalač- 
ki nadbiskupi. 


som&0oR LI 
soDRošKa 


župan: 


BAČKI BUNJEVCI 


Bačka županija u doba Arpadovaca 


Dok se Bačka županija, s teritorijem 
uvećanim za neka područja koja su prije 
pripadala Bodroškoj i Csongradskoj 
županiji, organizacijski učvršćivala, 
bodroški su župani vodili borbu za stvarno 
oživljavanje svoje županije, ali bez uspje- 
ha. Radi konačnog prekida teritorijalnog 
spora dviju županija 1729. određeno je nji- 
hovo spajanje u jednu županiju. Cijeli pro- 
ces uspostave nove Bačko-bodroške 
županije završen je 1802. 

Lit.: B4cs-Bodrogh vdrmegye egyetemes monografid- 
ja, I-Il, Zombor, 1896. 
S. Bačić 


BAČKI ALJMAŠ > Aljmaš 
BAČKI BREG (BRIJEG) > Bereg 


BAČKI BUNJEVCI, 1. dio hrvatske 
subetničke skupine Bunjevaca koji nase- 
ljava sjevernu Bačku. Dio je Bunjevaca 
tijekom XVI. i XVII. st. s prostora 
Dalmacije, Hercegovine i Bosne naselio 
područja oko Subotice, Sombora, Baje i 
Segedina te nekoliko manjih mjesta 
uglavnom uzvodno uz Dunav. Iako 
Bunjevci danas žive i u dijelovima 
Hrvatske (srednja i sjeverna Dalmacija, 
Kvarnersko primorje s Podgorjem, Lika i 
Gorski kotar) te u Hercegovini, a do prije 


desetak godina živjeli su i u Bosni, bačka 
je skupina iz okolice Subotice, Sombora i 
Baje, odnosno njezin dio koji se uspio 
nacionalno održati, najpoznatija jer je 
zbog spleta povijesnih okolnosti zadržala 
svoje subetničko ime, često čak i kao pri- 
marno. Zbog toga se danas, kad se 
spomenu Bunjevci, najčešće misli na 
bačke Bunjevce. 

2. naziv koji je tijekom 1990-ih godina 
često rabljen u kulturnim i političkim pro- 
jektima podupiranima od beogradskih 
vlasti i prorežimskih institucija (npr. M. 
Peić i G. Bačlija, Rečnik bačkih 
Bunjevaca, Novi Sad-Subotica, 1990; M. 
Peić i G. Bačlija, Imenoslov bačkih 
Bunjevaca, Novi Sad-Subotica, 1994; 
započet projekt Leksikona bačkih 
Bunjevaca) radi poticanja samosvojnosti 
Bunjevaca i njihova odvajanja od pripad- 
nosti hrvatskom narodu. Njegovom 
uporabom nastojali su se potisnuti nazivi 
bunjevački Hrvati, Hrvati-Bunjevci, bački 
Hrvati i sl. Protagonisti tih projekata 
napustili su naziv bački Bunjevci te se 
danas koriste samo terminom Bunjevci. 
Lit.: M. Peić i G. Bačlija, Rečnik bačkih Bunjevaca, 
Novi Sad-Subotica, 1990; A. Sekulić, Bački Hrvati, 


Zagreb, 1991; M. Peić i G. Bačlija, Imenoslov bačkih 
Bunjevaca, Novi Sad-Subotica, 1994. 


S. Bačić 

BAČKI HRVATI 


BAČKI HRVATI, skupni naziv za 
Bunjevce i Šokce u Bačkoj. Javlja se 
potkraj 1930-ih godina kao naziv 
usporedan nazivu Bačka Hrvatska i prati 
njegovu sudbinu do kraja Drugoga svjet- 
skog rata. U novije ga doba najviše 
promiče Ante Sekulić, ali s nešto izmije- 
njenim značenjem, jer se više ne vezuje uz 
izvorni pojam Bačke Hrvatske, već 
označava autohtono hrvatsko stanovništvo 
u cijeloj Bačkoj. No naziv ipak nije uhva- 
tio dublje korijene u literaturi, osobito ne u 
javnom životu, a sam se Sekulić koristi 1 
širim pojmovima podunavski Hrvati i 
Hrvati u ugarskom Podunavlju, koji su, sa 
svoje strane, uglavnom ostali u literarnoj, 
stručnoj i znanstvenoj uporabi. Najšira 
pučka terminološka identifikacija ostala je 
vezana za pojmove Bunjevci, Šokci i 
Hrvati te njihove izvedenice, npr. bunje- 
vački i šokački Hrvati, Hrvati-Bunjevci, 
Šokci-Hrvati. U oporbi spram naziva 
Bački Hrvati neki autori koji Bunjevcima 
osporavaju hrvatsku pripadnost od počeka 
devedesetih godina rabe pojam bački 
Bunjevci, kojemu se nastoji dati šira etnič- 
ka, pa i nacionalna komponenta. 

Lit.: A. Sekulić, Bački Hrvati, Zagreb, 1991. 


S. Bačić 
BAČKI MONOŠTOR —> Monoštor 


BAČKI ZAKONIK (Codex bačiensis), 
zbornik crkvenog prava Bačke apostolske 
administrature, poslije Subotičke biskupi- 
je, donesen na sinodi 30. VI. 1936. 


Kao što se povremeno mijenja zakonik 
opće Crkve, tako se i običaji i zakoni 
mjesne Crkve prilagođavaju vremenu i 
prilikama. Konzistorijalna kongregacija u 
Rimu naložila je Ordinariju 1935. da 
sazove sinodu. Sinodskim se naime zako- 
nima ono što je u biskupiji zastarjelo 1 
iskvareno obnavlja u prijašnjem obliku, a 
novo se, što zahtijevaju izmijenjene pri- 
like, brižljivo potvrđuje. Zakonik kanon- 
skog prava iz 1917. određivao je da se 
barem svakih 20 godina održi sabor 
crkvene pokrajine (metropolitanski). Tako 
je 1926. godine održana metropolitanska 

sinoda u Kalači. Kako su kontakti s 
kalačkim nadbiskupom bili otežani, valja- 
lo je sačiniti biskupijski zakonik. Tako je 
administrator Bačke apostolske adminis- 
trature biskup Lajčo Budanović 12. XI. 
1935. sazvao biskupijsku sinodu za 30. VI. 
1936. Svemu tomu prethodio je zahtjevan 
osmogodišnji rad biskupijskih savjetnika 1 
pravnih stručnjaka. Tijek rada praćen je u 
službenom glasilu administrature. 


< >, 


| CODEX 
STATUTORUM SYNODI PRIMAE 


BAČIENSIS 


COMPLECTENS SLATUTA 
IN PLENARI SESSIONE SYNODALI DIE 30, JUNIL A. 1936, SUBOTICAL 
DISCUSSA 
ET 


AUCTORITATE ORDINARIIH PROMULGATA 


SUBOTICA E 
MCMXXXVII. 


pa S 2 


Bački zakonik, Subotica, 1937. 


Kao plod višegodišnjeg rada, 30. VI. 
1936. potpisao je Lajčo Budanović Bački 
zakonik kao zbornik propisa važnih za 
život Bačke apostolske administrature. 
Zakonik je napisan na latinskome, a sasto- 
ji se od pet knjiga: Opće odredbe, O 
osobama, O stvarima, O postupcima i O 
prijestupima i kaznama. Neki dijelovi 
izvornika Bačkog zakonika odmah su 
objavljeni i na hrvatskome. Mnoge su nje- 
gove odredbe, ako ih nije dokinuo nov 
Zakonik kanonskog prava iz 1983. ili 
biskupova odredba, još na snazi. 


Bački zakonik i danas uživa velik 
ugled u očima pravnih stručnjaka i 
svećenika Subotičke biskupije, zbog svoje 
preglednosti i napose zbog toga što je 
desetljećima bio norma života u današnjoj 


Subotičkoj biskupiji. Kad je 1990. biskup 
dr. Ivan Pćnzes najavio novu biskupijsku 
sinodu Subotičke biskupije, odlučio je pre- 
vesti Bački zakonik na hrvatski i madžars- 
ki jezik kako bi se sačuvala tradicija i 
posebnosti biskupije, ali i da mlađim 
svećenicima i laicima bude pristupačniji. 
Hrvatski prijevod Bačkog zakonika 
objavljen je u Subotici 1997., a madžarski 
2001. godine. 


Lit: Codex Bačiensis, Subotica, 1937; S. Kos, Pravni 
doprinos Lajče Budanovića uređenju Apostolske 
administrature, Subotička Danica : kalendar za 
1986., Subotica, 1985; Bački zakonik iz 1936. godine, 
Subotica, 1997; Bdcskai Torvenykonyv 1936-bdl, 
Szabadka, 2001. 

S. Beretić 


BAČKO-BARANJSKO SLAVENSKO 
KULTURNO UDRUŽENJE, udruga 
osnovana u Mohaču 2. IV. 1945. radi zas- 
tupanja nacionalnih prava i interesa Hrvata 
u Bačkoj i Baranji. Jedan od glavnih orga- 
nizatora udruge bio je odvjetnik dr. Martin 
Laslović. Na njegov je poticaj još iste 
godine 28. X., također u Mohaču, održana 
Zemaljska konferencija Hrvata i Srba u 
Madžarskoj. Nakon toga ta se organizacija 
priključila Antifašističkom frontu Slavena. 
Lit.: Lj. Lastić, Demokratski savez Južnih Slovena u 
Madžarskoj u periodu od oslobođenja do godine 
preokreta (1945—1948), u: Iz naše prošlosti, 2. sv., 
Budimpešta, 1980; M. Mandić, Povijest bunjevačkih 
Hrvata u Madžarskoj, Kecskemet, 1989. 


M. Mandić 


BAČKO-BODROŠKA ŽUPANIJA 
(madž. Bacs Bodrog megye), županija u 
Donjoj Ugarskoj nastala 1729. spajanjem 
Bačke i Bodroške županije. Kako spajanje 
nije provedeno dosljedno, konačno je 
ujedinjenje postignuto tek 1802. Sjedište 
je županije bio Sombor, a zgradu u kojoj je 
nekad bila županijska uprava Somborci do 
danas zovu »županijom«. Bačko-bodroška 
županija obuhvaćala je cjelokupan teritorij 
Bačke između Dunava i Tise sa sjevernim 
granicama iznad Baje, Jankovca, Subotice 
i Martonoša. Sve do 1775. kalački su nad- 
biskupi bili istodobno i veliki župani. 
Bačko-bodroška županija kratkotrajno je 
prestala postojati za Josipa II. (1785.—90.) 


BAČKO-BODROŠKA ŽUPANIJA 


i za Vojvodstva Srbije i Tamiškog Banata 
(1849.—60.), kad je županijski sistem bio 
stavljen izvan snage. Nakon raspada 
Austro-Ugarske poslije Prvoga svjetskog 
rata veći je dio županije pripao Kraljevini 
SHS, a manji sjeverozapadni dio, tzv. 
Bajski trokut, ostao je u Madžarskoj. 


Mnogi bački Bunjevci zauzimali su 
važna mjesta u županijskoj upravi, osobito 
od polovice XVIII. st. pa do 1848.—49. 
Najvažniji su dužnosnici bili: Fabijan 
Vojnić (drugi podžupan 1801.—19., veliki 
župan 1819.—22.), Josip Rudić Aljmaški 
(drugi podžupan 1833.—37., županski nam- 
jesnik 1837.—48., veliki župan 1861. i 
1865.—67.) i barun dr. Stipan Vojnić 
Bajšanski (veliki župan 1895.-1901.). 
Različite županijske dužnosti obnašali su 
poglavito članovi plemićkih porodica 
Adamović (Mijo, glavni odvjetnik 1759.—65., 
1773.—77., 1781.—85.), Antunović (Albe, 
glavni odvjetnik 1810.—19., drugi podžupan 
1825.—30., prvi podžupan 1830.—32.), 
Knezi (Antun, drugi podžupan 1841.—45., 
prvi podžupan 1845.—49.), Latinović 
(Petar, drugi podžupan 1748.—59., prvi 
podžupan 1759.—73.; Tadej, glavni kotarski 
načelnik 1781.—85., drugi podžupan 
1797.—1801.; Beno, glavni bilježnik 
1825.—38..; Karlo, bilježnik 1838.—42., 
drugi podžupan 1842.—48.; Moric, prvi 
podžupan 1863.—67.), Piuković (Antun, 
drugi podžupan 1777.—85., 1786.—89., 
1790.—91.; Mijo, odvjetnik 1842.—45.; 
Ago, bilježnik 1845.—48., drugi podžupan 
1848.—49., podžupan za upravu 1849.—61.), 
Rudić (Mate, glavni kotarski načelnik 
1781.—85.; Dančo, drugi podžupan 
1838.—41., kad je postao kraljevski sudski 
prisjednik u Pešti), Sučić (Andrija, 
bilježnik 1772.—73.; Josip, odvjetnik 
1801.—10., drugi podžupan 1819.—23., prvi 
podžupan 1825.—30., kad je postao sudac 
Kraljevskoga sudbenog stola; Karlo, 
glavni odvjetnik 1832.—42., kad je postao 
sudac Kraljevskoga sudbenog stola) i 
Vojnić (Antun Pačirski, drugi podžupan 
1830.—32.). 

Lit.: B4cs-Bodrogh vdrmegye egyetemes monografid- 
ja, I-IL, Zombor, 1896. 
S. Bačić 

BACS - BODROG VARMEGYE 

BACS - BODROG VARMEGYE 

BAČKO - KIŠKUNSKA ŽUPANIJA 


Bačko-kiškunska županija 


BAČKO-KIŠKUNSKA ŽUPANIJA 
(madž. Bacs-Kiskun megye), administra- 
tivna regija u današnjoj južnoj Madžar- 
skoj. Obuhvaća znatan dio prostora između 
Dunava i Tise te sjeverni dio Bačke; 
površina 8363 km?, broj stanovnika 
567.000 (1990.), administrativno središte 
grad Kecskemćt. Prvi element složenog 
naziva ove županije dolazi od starodrevno- 
ga grada Bača, nekadašnjega županijskog 
središta, a drugi dio od Male Kumanije 
(Kiskunsag), područja naseljenoga 
Kumanima (Kunok), madžariziranim na- 
rodom koji je Madžarima i inače bio etnič- 
ki srodan. Vodeća je grana gospodarstva u 
županiji ratarstvo, s najvećom zastup- 
ljenošću voćnjaka u cijeloj Madžarskoj. 
Za županiju su osobito karakteristični 

gradovi i sela s prostranim zemljištem 
(hatarom) te mnogobrojnim salašima 
(stanovima). Nastala je nakon Drugoga 
svjetskog rata (1946.) spajanjem južnog 
dijela bivše Peštansko-piliško-šoltsko- 
kiškunske i sjevernog dijela bivše Bačko- 
bodroške županije. Od gradova se izdvaja 
Kalača (madž. Kalocsa), središte biskupije 
s bogoslovijom, na kojoj je školovano i 
mnogo hrvatskih svećenika, među njima i 
glasoviti rodoljubi, književnici i kulturni 
djelatnici. 

U južnom dijelu županije prostire se 
sjeverni dio Bačke sa središtem u gradu 
Baji. Ondje se nalaze mnoga naselja u 
kojima obitavaju i Hrvati, i to Bunjevci 
(Aljmaš, Baja s predgrađem Fancagom, 
Baškut, Bikić, Čavolj, Čikerija, Đurić, 


Gara, Kaćmar, Kelebija, Matević, 
Sentivan, Tompa), Raci (Baćino, Dušnok) 
i Šokci (Santovo). Hrvata je u tom dijelu 
Bačke u prošlosti bilo i u Dautovu 
(Davod), Barački (Nagybaracska), Monoš- 
toru (Batmonostor), Panduru (Pandur), 
Kakonju (K4kony), Čanadu (Ersekc- 
san4d), Čikuzdi (Siik&sd), Ajošu (Haj6s), 
Dudvaru (Nemesnadudvar), Jankovcu 
(Janoshalma), Milkutu (Melykut), Boršotu 
(Bacsborsod), Kunbaji (Kunbaja). Godine 
1904., prema nalogu ugarskih vlasti, 
slavenska su imena nekih bačkih naselja 
promijenjena. Trianonskim mirovnim spo- 
razumom u lipnju 1920. bački su Hrvati 
podijeljeni državnom granicom između 
Madžarske i Kraljevine Srba, Hrvata i 
Slovenaca. Zbog sustavne madžarizacije, 
koju su u prošlosti provodile i država i 
Crkva, te zbog posvemašnjeg odnarođi- 
vanja, broj je Hrvata u madžarskom dijelu 
Bačke u naglu opadanju. 


Danas je Bačka jedna od šest regija 
Hrvatske državne samouprave i Saveza 
Hrvata u Madžarskoj. U svim bačkim 
naseljima u kojima žive Hrvati djeluje 1 
manjinska hrvatska samouprava. 

Lit.: Pesti Hirlap Konyvtdra — Lexikon, Budapest, 
1930; A. Sekulić: Narodni život i običaji bačkih 
Bunjevaca, Zagreb, 1986; Uj magyar lexikon, 
Budapest, 1995. 

Ž. Mandić 


BAČKO KLASJE, vjersko-informativni 
list. Nastao je iz župnog lista Horizonti 
(Bačka Palanka) nakon što su u kolovozu 
1978. u prostorijama župnog ureda Župe 
Isusova uskrsnuća u Subotici hrvatski 
svećenici Subotičke biskupije izabrali 
Lazara Ivana Krmpotića da preuzme izda- 
vanje vjersko-informativnog lista, koji su 
nazvali Bačko klasje. Prvi je broj lista iza- 
šao na Sve svete 1978. Isprva su članovi 
uredničkog vijeća bili samo svećenici, ali 
su se poslije u nj uključili i svjetovni 
katolički intelektualci, uglavnom umirov- 
ljeni. lako je nominalno bio dvomjesečnik, 
list je u stvarnosti izlazio povremeno na 
12—48 stranica, ovisno o prikupljenome 
materijalu. Objavljivao je vijesti iz župa 
Subotičke biskupije, napise o kulturnoj 


BAČKO KLASJE 


baštini bunjevačkih i šokačkih Hrvata te 
papine poruke. List nije imao osiguranih 
sredstava ni vlastit prostor, a rad je surad- 
nika na dobrovoljnoj osnovi bio orga- 
niziran po župnim dvorovima i privatnim 
kućama. Nakladnik je bio Dekanatski 
ured u Baču, a od 1991. Institut Ivan 
Antunović iz Subotice. List je bio uređi- 
van, umnažan i raspačavan u Subotici, a 
glavni urednik Lazar Ivan Krmpotić bio je 
župnik najprije u Bačkoj Palanci, poslije u 
Đurđinu. Posljednji, 78. broj izašao je 
potkraj 1993. 


s 


# Daovo lLas3e 


VJERSKO-INFORMATIVNI LIST 


God. XVI br, 39. 100din 25. XI 1986. 


Bačko klasje, Bačka Palanka, 25. XII. 1986. 


Važnost Bačkog klasja ne iscrpljuje se 
u tome što je gotovo tijekom sveg vreme- 
na svojeg izlaženja bio jedini list na 
hrvatskom jeziku u Bačkoj — aktivnosti na 
očuvanju hrvatske narodne svijesti koje su 
oko njega niknule bile su znatno šire. Tako 
je krug suradnika oko Bačkog klasja 
pokrenuo manifestaciju Kokićevi dani 
1980., poslije preimenovanu u Dane kruha 
i riječi, te obilježavao obljetnice rođenja 1 
smrti Blaška Rajića 1981., biskupa Lajče 
Budanovića 1983., Alekse Kokića 1990., 
sv. Metoda 1985., Ante Jakšića 1982. i 
1987., biskupa Ivana Antunovića 1988., 

BAČKO KLASJE 


sluge Božjega Gerarda Tome Stantića 
1985., s. Leopoldine Čović 1986., Albe 
Vidakovića 1989., fra Radoslava Kujun- 
džića 1989., Ante Miroljuba Evetovića 
1991., Ive Prćića 1994., dr. Josipa Andrića 
1992. i 1994. i dr. List je nastojao čvršće 
povezati bačke Hrvate sa Zagrebom i s 
ostalim hrvatskim središtima (npr. sa 
svetištem Marijom Bistricom) te s 
Hrvatima u Bajskom trokutu 1990. i u 
Karaševskoj dolini u Rumunjskoj 1978. 
Promicao je rad Katedralnog zbora Albe 
Vidaković, slamarsku umjetnost 1982. te 
pučke pjesnike i stvaraoce 1982. Među 
najveće uspjehe lista treba ubrojiti obnovu 
izlaženja pučkog kalendara Subotičke 
Danice 1984., organizaciju proslave tris- 
tote obljetnice doseljenja bunjevačkih i 
šokačkih Hrvata u Bačku 1986. i 1988., 
obilježavanje stogodišnjice smrti biskupa 
Ivana Antunovića te stvaranje preduvjeta 
za osnutak Instituta Zvan Antunović 1990. 
Na poticaj koji je došao iz kruga okup- 
ljenih oko Bačkog klasja obnovljen je rad 
stare ustanove poznate pod imenom 
Razgovor 1991., iniciran je osnutak 
Književnog kluba Miroljub 1991., objav- 
ljuju se prilozi manje poznatih pjesnika, 
pokreće se Zbornik Ivan Antunović 1992., 
serija prospekata o običajima bačkih 
Hrvata 1978., 1991.—93. i hrvatskom 
jeziku 1993. List uspostavlja ekumenske 
kontakte s nekim crkvenim zajednicama: 
sa Slovačkom evangeličkom crkvom izda- 
je Ilustriranu Bibliju 1977., s Makedon- 
skom pravoslavnom crkvom organizira 
Znanstveni skup o sv. Klimentu Ohrid- 
skome 1993. i dr. 


Lit.: V---r [B. Gabrić], Pet godina vjerskog lista 
»Bačko klasje«, u: Subotička Danica : kalendar za 
1984. god., Subotica, 1983. 


L. 1. Krmpotić 


BAČKO OKRUŽJE KRIŽARA (BOK), 
središnjica hrvatskih katoličkih križarskih 
bratstava Bačke duhovne oblasti u 
Subotici. Utemeljitelj BOK-a bio je biskup 
Lajčo Budanović 1937., sjedište mu je bilo 
u Matici subotičkoj (Ul. Paje Kujundžića 
9), a vodstvo Okružja potvrđivao je 
biskup. Vodstvo su činili vođa, njegov 

Članstvo je činilo stotinjak bratstava s oko 
pet tisuća članova (seljaka, radnika i đaka). 
Isticala su se bratstva u Subotici, Đurđinu, 
Maloj Bosni, Somboru, Monoštoru i Sonti. 
Okružje se skrbilo za bratstva, usklađivalo 
je rad, priređivalo priredbe, proslave, teča- 
jeve, održavalo redovite veze s Velikim 
križarskim bratstvom (VKB) u Zagrebu; 
vođa Okružja bio je uključen u društveni i 
kulturni život ostalih hrvatskih društava i 
uređivao glasilo Kolo mladeži. Od osnutka 
1937. do zabrane rada ujesen 1944. vod- 
stvo BOK-a činili su Ante Sekulić, zamjenik 
vođe Vojislav Pešut, tajnik Perica 
Vidaković, rizničar Zvonko Milonja, a 
duhovnik je bio Ivan Kujundžić. Zadnja 
velika priredba BOK-a bili su Dan 
hrvatske katoličke mladeži 15. IX. 1940. u 
Somboru. Od 1941. do kasne jeseni 1944. 
Okružje je jedva djelovalo. Nakon toga 
komunističke su mu vlasti zabranile rad, a 
spise su i knjižnicu zaplijenile. 
Lit.: Subotička Danica 1937, 1938, 1940, 1941; 
Subotičke novine 1937, 1938, 1939, 1940, 1941; Kolo 
mladeži 1, 2, Subotica, 1939, 1940; Nedjelja, Zagreb, 
1938, 1939, 1940, 1941; A. Poljaković, Orlovsko- 
križarski pokret među bačkim Hrvatima, Klasje naših 
ravni, 1-2, Zagreb, 1944. 

A. Sekulić 


BAČLIJA, Grgo (Subotica, 12. XI. 
1939.), odvjetnik 1 kulturni djelatnik. Sin 
Vece i Marije, rođ. Tumbas. Osnovnu i 
srednju školu završio je u Subotici, a na 
Pravnom fakultetu u Nišu diplomirao je 
1973. Kao pravnik je radio u nekoliko 
poduzeća do 1991. Otada do odlaska u 
mirovinu početkom 1999. u Subotici radi 
kao odvjetnik. 


Od mladosti je društveno aktivan. Bio 
je lokalni omladinski dužnosnik, a potkraj 
šezdesetih uključio se u organiziranje prve 
Dužijance u Subotici 1968. U istom je 
periodu bio i sudionik u aktivnostima oko 
osnivanja ogranka Matice hrvatske u 
Subotici. Te su aktivnosti rezultirale 
osnutkom Hrvatskoga kulturno-umjet- 
ničkog društva Bunjevačko kolo 1970., a 
Bačlija je njegov član-osnivač. Mnogob- 
rojni sudionici spomenutih aktivnosti, 
zbog posredne veze s Hrvatskim pro- 
ljećem, koje je početkom sedamdesetih 
službeno osuđeno kao djelovanje s 


nacionalističkih pozicija, bili su izloženi 
različitim represivnim mjerama. Bačlija je 
1973. zbog svojeg djelovanja bio osuđen 
na 10 mjeseci zatvora, koje je izdržao u 
subotičkoj kaznionici. Nakon toga tri je 
godine bio bez posla, a 18 godina bez 
putne isprave. Početkom devedesetih 
ponovno se uključio u društveni život 
Hrvata u Subotici: jedan je od osnivača 
Demokratskog saveza Hrvata u Vojvodini, 
postaje članom više hrvatskih kulturnih 
udruga u Subotici, ali i Društva književni- 
ka Vojvodine (1990.) te Hrvatskog društva 
političkih zatvorenika. 


U vrijeme nemogućnosti javnog anga- 
žiranja zajedno s Markom Peićem radi na 
prikupljanju i obradi jezičnoga i drugog 
naslijeđa bunjevačkih Hrvata u Bačkoj. S 
njime je i suautor triju knjiga (Rečnik 
bačkih Bunjevaca, Imenoslov bačkih 
Bunjevaca i Narodne umotvorine bačkih 
Bunjevaca), koje su, međutim, u funkciji 
stvaranja separatnog bunjevačkog korpusa 
u Vojvodini. Od početka devedesetih 
povremeno objavljuje polemičke napise 
u hrvatskim listovima i glasilima u 
Vojvodini, ali i u srbijanskim i hrvatskim 
dnevnicima, tjednicima te periodici. 

Djela: Rečnik bačkih Bunjevaca (suautor M. Peić), 
Subotica--Novi Sad, 1990; Zmenoslov bačkih 
Bunjevaca (suautor M. Peić), Subotica--Novi Sad, 
1994; Narodne umotvorine bačkih Bunjevaca (suau- 
tor M. Peić), Subotica, 1997. 

Lit.: Marulić, 5/1995, Zagreb; Žig, 40-42, 
Subotica, 1996. 


T. Žigmanov 


BAČLIJA, Jelena, rođ. Davčik (Subotica, 
18. VI. 1928.), operna pjevačica, nastavni- 
ca glazbenog odgoja. Osnovnu je školu 
pohađala u Subotici. Nakon svršetka II. 
razreda građanske ženske škole 1941. 
prekinula je redovito školovanje zbog izbi- 
janja rata, no poslije ga je uz rad nastavila. 
G. 1949. upisala se na odjel za solo pjevan- 
je u subotičkoj Srednjoj muzičkoj školi. S 
početka je u klasi prof. Matije 
Skenderović, a poslije u klasi prof. Irme 
Ruzman Siflis. 


Nakon završetka muzičke škole, od 
1954. počela je raditi u subotičkome 


BAČLIJA 


Jelena 


Bačlija 


Narodnom kazalištu kao članica opernog 
zbora. Ubrzo je, nakon položene stručne 
audicije, dobila uloge u operama Zagorska 
ruža, Dužijanca, Aida, Toska... Prošla je i 
audiciju za pjevačicu u operi Narodnog 
kazališta u Sarajevu, ali iz obiteljskih je 
razloga ostala u Subotici. Nakon ukinuća 
opere u subotičkom kazalištu bila je člani- 
ca operetne scene, a od 1958. do odlaska je 
u mirovinu radila kao nastavnica 
glazbenog odgoja u osnovnoj školi broj 1 
(današnja OŠ Sonja Marinković). G. 
1969. diplomirala je na Pedagoškoj 
akademiji u Sarajevu i stekla zvanje nas- 
tavnika glazbe. 

V. Bačlija 


BAČLIJA, Katarina (Subotica 27. X. 
1927.), glumica. Osnovnu i građansku 
školu završila je u rodnom gradu. Nakon 
Drugoga svjetskog rata, tijekom 1945. 1 
1946., pohađa Dramski studio u Subotici, 
na kojem osnove glume predaju, među 
ostalim, Lajčo Lendvai, Milan i Jelka Asić, 
Boro Hanauska i dr., no ne upošljava se 
odmah u kazalištu, nego se udaje i odlazi 1 
Izrael 1949. Nakon povratka u Subotici 
1952. dobiva kao glumica angažman u 
Hrvatskome narodnom kazalištu. U subo- 
tičkom će kazalištu raditi sve do odlaska u 
mirovinu 1992. 

Gluma u komedijama bila je njezina 
specijalnost i tu je postizala najvažnije 
uspjehe. Osim u komedijama srpskih auto- 
ra (Branislav Nušić, Jovan Sterija 

BAČLIJA 


Popović), posebno se isticala u ulogama u 
komedijama subotičkoga dramskog pisca 
Matije Poljakovića na teme iz narodnog 
života Bunjevaca — zajedno s Gezom 
Kopunovićem bila je nositeljica glavnih 
uloga u komedijama Č/a Bonina razgala, 
Ode Bolto na ogled, Bolto u raju, 
Ludograd, Niko i ništa... Više od 20 godi- 
na svake nedjelje u 12 sati na valovima 
Radio Subotice tumačila je Tonu u vrlo 
popularnoj polusatnoj šaljivoj radijskoj 
emisiji Martin i Tona zajedno s Gezom 
Kopunovićem, koji je bio i autor teksta. U 
televizijskoj seriji Boltine zgode i nezgode, 
koju je snimila Televizija Zagreb 1971. 
prema dramskom predlošku Matije 
Poljakovića i u režiji Petra Šarčevića, Bačlija 
tumači jednu od glavnih uloga. I nakon 
odlaska u mirovinu glumila je u televizij- 
skoj seriji na lokalnom kanalu Yu Eco 


Katarina 


Bačlija 


Sredinom 2000., na poziv Uredništva 
na hrvatskom jeziku Radio Subotice, inter- 
pretira kratke bunjevačke šaljive pripovi- 
jetke, koje je sakupio i obradio Balint 
Vujkov. Osim što su emitirane na valovi- 
ma tog radija, jedan dio njih objavljen je 1 
na nosaču zvuka Balint Vujkov: usmeni 
zapisi 2002. u Subotici u izdanju Hrvatske 
čitaonice. 

H. Tikvicki 
BAČLIJA, Marko (Subotica, 27. IV. 
1914.), politički djelatnik. Gimnaziju i 


studij prava završio je u rodnom gradu 

1937. Do kraja Drugoga svjetskog rata 
radi kao odvjetnik, a nakon rata obnaša 
nekoliko dužnosti pri Gradskome narod- 
nom odboru u Subotici, čiji je predsjednik 
bio 1948.-52. Prvim javnim pravobranite- 
ljem Vojvodine imenovan je 1952. Od 
1957. do odlaska u mirovinu 1975. radi u 
pokrajinskoj administraciji i obnaša neko- 
liko važnih dužnosti. Publicističke radove 
iz područja prava i ekonomije objavljivao 
je u domaćim listovima (beogradski 
Privredni pregled, novosadski Poljopriv- 
rednik, Dnevnik...). 

G. Bačlija 


BAČLIJA, Mihajlo (Miško) (Subotica 
23. 1. 1931. — Subotica 3. X. 1997.), 
glazbeni pedagog. Osnovnu je školu 
pohađao u Subotici, a zbog rata je tek 
1947. završio nižu trgovačku školu. 
Izvanredno je upisao potpunu mušku gim- 
naziju, pohađao je uz rad i 1950. maturi- 
rao. Srednju muzičku školu završio je 
1954. Od iste je godine kao stručni učitelj 
radio u Osnovnoj školi broj 3 (današnja 
Oš Matko Vuković), u dijelu grada s 
pretežito hrvatskim stanovništvom. I 
dalje se stručno usavršavao: 1963. upisao 
se kao izvanredni student na glazbeni 
odsjek novosadskog odjela beogradske 
Umjetničke akademije te nakon dvije 
godine dobiva zvanje nastavnika glazbenog 
odgoja. U izvannastavnim aktivnostima 
posvetio se njegovanju tamburaške glazbe. 
Pri školi je osnovao prvi dječji tamburaški 
orkestar, koji je stekao ugled i u kojem su 


Mihajlo 


Bačlija 


osnovna znanja dobili mnogobrojni subo- 
tički tamburaši. U tom je smislu iznimno 
zaslužan za organiziranje i instituciona- 
lizaciju tamburaškoga glazbenog odgoja u 
Subotici u poraću. U školi je radio sve do 
odlaska u mirovinu 1986., a do kraja 
života bio je stalni član subotičkoga 
Kamernog zbora Pro musica. 


V. Bačlija 


BAČLIJA, Vladimir (Subotica, 16. IX. 
1948.), likovni umjetnik fotografije. Sin 
Andrije i Etele, rođ. Đurasev. U ranoj mla- 
dosti zbog prirode posla svojeg oca seli se 
u Beograd, gdje živi i djeluje i danas. 
Osnivač je i kreativni direktor Art ateliera 
Bačlija, član ULUPUDS-a. Bio je fotore- 
porter u Večernjim novostima 1970.—87., 
osnivač i urednik fotografije časopisa Moda 
1980.—82., dopisni urednik fotografije 
Media Marketinga 1986.—89., umjetnički 
direktor Astrodizajna 1991.—95., urednik 
fotografije časopisa Kvadar 1991. 
Objavljuje modnu i /ife-fotografiju od 
1979. godine. Ponukan izazovima svoje 
profesije, izvještavao je s ratišta u Izraelu i 
Libanonu, a nakon povratka u Beograd 
izlaže materijale s Bliskog istoka, 
uglavnom ratne teme. Redovito izlaže od 
1984. godine. 

BAČVANIN 


Autor je više od 600 fotoreportaža, oko 
380 kataloga (Speedo, Aleksandar Joksimović, 
Sirogojno, Revlon...), 78 naslovnih strana, 
38 plakata, 18 omota za ploče, 3 fotograf- 
ska projekta. Član je autorskog tima pro- 
jekta Beobanka 1983. i Wrangler 1984. te 
koautor total-dizajna i kataloga za tvrtku 
Seme 1990. Izlagao je u Narodnom kaza- 
lištu u Beograda 1992., na Majskom salonu 
1989. 1 1995., u Subotici 1997. Dobitnik je 
grupne nagrade Majski salon 1989., Zlatna 
ideja 1985., Srebrna ideja Portorož 1986., 
Golden Drum Portorož 1998. Član je Art 
Directors Cluba Srbije. 


Lit.: Ko je ko u Srbiji, Beograd, 1996. 
A. Čota i H. Tikvicki 


BAČVANIN, 1. Subotički tjednik, glasilo 
Narodne radikalne i Zemljodilske stranke. 
Prvi se broj pojavio 12. III. 1921., pred 
izbore za Ustavotvornu skupštinu, a zadnji 
15. II. 1923. pred parlamentarne izbore. 
Izlazio je petkom, do 1923. godine sa 
zaglavljem i tekstovima napisanima ćiri- 
ličnim i latiničnim pismom istodobno, a u 
1923. godini samo latinično. 

Odgovorni su urednici bili Jakov 
Mačković do 1922., Toša Iskruljev do 
1923. te Mijajlo Vasiljević tijekom 1923. 
Urednici su bili Voja Banković 1921., 


* Spoj 10. broj. 


UREDNIK : Ialazi prika. 
VOJA BAKKOVIĆ pa i 
ODGOVORNI UREDNIK : mn čelvrt god, DIA Pojedimi broj Dix, 1— 


JAKOV MAČKOVIĆ 


Oglasi po pogodbi. 
UREDNIŠTVO i ADAINISTRACIJA : 
Kralja Aleksandra ulica broj 15. 


Ni zar do nije tako ?1 
lom pod sugeslinog moći 
koje u prvom redu uvek imaju svoje|beogradskoga sastanka, ja tvrdo ve- 
ačune, i koje su vrlo, vrlo daleko [ruj Č i Subotičani pri 
e sentimentalnosti, od kojelikom razgraničenja bezuvetno ma- 
rati dobiti naše atove, celu 
Tompu i istorijske tri ante, tri sve- 
a stare slave, stare. Vojvodine 


VLASNIK: S 
RURICA PENDŽIĆ 

Mi to moramo dobiti natrag! To 
traži srece naše, to fraži život nas 
iji Subotičana — a to traži i čast i 
ugled naše velike Domovine! 
DOT DOS OOLI KITE OOOKOCO 


BECTM. 


Tipozonuja. FT. Bopecnau Mazauuso- 
ui, Gpar gamera npujarema u jezuomume 

r. ape Pagasoja  Munajuwomnka 
Hor Čenexnaka mpomonucan je oso 


Nes ovde u Subotici nad kojima 
uvek visi Damoklov mač, koji 
nsm može prilikom predstojećega 
razgraničenja otseći. koji telesni ud, 
koje su 

Bačvanin, Subotica, 19. III. 1922. 

BAČVANIN 


Jakov Mačković 1922. te na kraju Aleksa 
Ivić i Marko Protić. Kao vlasnik je nave- 
den Đurica Pendžić. Tiskan je u Narodnoj 
štampariji i Minervi u Subotici. 

Kao glasilo političke grupacije, list je 
propagirao stajališta tada vladajuće 
državne ideologije. Negativno je ocjenji- 
vao prohrvatske inicijative u Subotici. 
Osim što je donosio lokalne vijesti i druge 
rubrike, na njegovim su stranicama vođene 
oštre polemike s Nevenom i Subotičkim 
novinama, koje su optuživane da su glasi- 
la katoličko-klerikalnih krugova i da unose 
sjeme vjerskog razdora među Bunjevce. 
Autori su nekih tekstova bili i subotički 
Bunjevci — iz uskog kruga oko »zemljodi- 
laca« (npr. Staniša Neorčić), ali najčešće 
se potpisuju Srbi dr. Aleksa Ivić i pop 
Marko Protić. 


Sačuvani se brojevi nalaze u Knjižnici 
Matice srpske u Novom Sadu, u 
Historijskom arhivu u Subotici i u 
Državnoj knjižnici Szćchenyi (Orszagos 
Szechenyi Konyvtar) u Budimpošti. 

2. Pod istim je imenom u Somboru 
1884.—93. izlazio srpski list koji je zastu- 
pao program Srpske radikalne stranke. 
Nastavio je izlaziti u Subotici 1898.—99. 
kao prvi subotički list na srpskom jeziku, a 
vlasnik i urednik lista bio je dr. Dušan 
Petrović. Pod istim imenom ponovno je 
pred skupštinske izbore 1927. u Somboru 
izašlo osam brojeva Bačvanina, glasila 
mjesnoga odbora Radikalne stranke. 


Lit.: T. Kolozsi, Szabadkai sajto (1919-1945), 
Ujvidćk, 1979; D. Popov, Srpska štampa u Vojvodini 
1918-1941, Novi Sad, 1983; R. Stokanov, Somborska 
štampa na srpskom jeziku između dva svetska rata, 
Dometi, 114-115, Sombor, 2003. 


S. Mačković 


BAĆINO (Baćin, madž. B4tya), mjesto u 
Bačko-kiškunskoj županiji, nedaleko od 
Dunava, 4 km južno od Kalače na putu 
prema Baji, 2272 st. (2002). Ime mu je 
nastalo od madžarske riječi batya, »stariji 
brat«. Između 1369. i 1519. ime mu bilježe 
u obliku Bathya i u tom se razdoblju spo- 
minje među posjedima crkvenih velikaša 

Baćino (Batya) 


seksarske opatije. G. 1548. ima 23 porezna 
obveznika i svi su Madžari. Za trajanja 
turske okupacije nije posve uništeno. Turci 
1660. nastanjuju Hrvate Šokce iz okolice 
Vinkovaca. Za nekoliko desetljeća ovdaš- 
nji su Madžari posve pohrvaćeni. G. 1696. 
dušobrižnici su ovdašnjih Hrvata franjev- 
ci, među kojima se ističe fra Aleksa, koji je 
došao iz Bosne. Župa posvećena Maloj 
Gospi utemeljena je 1698. Za vrijeme 
Rakoczijeva ustanka 1703.—11. spominje 
se kao hrvatska župa. Matične se knjige 
vode od 1715., a naselje se tada spominje 
kao dalmatinsko i u njemu dušobrižničke 
dužnosti obavljaju hrvatski franjevci Filip 
Džindžić i Grgur Sonćanin. Svjetovni 
svećenici župu preuzimaju 1733. Tijekom 
XVIII. st. Baćince spominju kao Hrvate, 
Dalmatince, Ilire ili Slavene (Schlava), a 
poslije kao Race. Taj nametnuti naziv pos- 
tupno je prihvatilo i stanovništvo, pa 
Baćinci sebe i danas zovu Racima. 


Današnja je crkva sagrađena 1849. Kao 
šokačko selo u Peštansko-šoltskoj župani- 
Ji, s 3080 katolika, spominje se 1851. 
Nastava hrvatskog jezika ukinuta je 
potkraj 1880-ih godina. Zadnji svećenik 
Hrvat bio je Fejo Jasenović 1933. Od 
1996. u naselju djeluje hrvatska manjinska 
samouprava, a u školi se fakultativno 
poučava i hrvatski jezik. 
Lit.: G. Grosschmid, Magyarhon nepesedesećnek 
Aattekintese, figyelemmel BaAcs-Bodrog varmegye 
t&rtenelmćre, Bdcs-Bodrogh vdrmegye Tortenelmi 
Tdrsulat 6vkćnyve, Zombor, 3, 1887, 4; Bdcs- 
Bodrogh vdrmegye egyetemes monografidja, I-II, 
Zombor, 1896; Magyarorszdg vdrmegyei es vdrosai, 
Pest-Pilis-Solt-Kiskun vdrmegye, 1, szerkesztette S. 
Borovszky, Budapest, s. a.; P. Pekić, Povijest Hrvata 
u Vojvodini, Zagreb, 1930; J. Rapesanyi, Magyar 
vdrosok monogrdfidja. Baja es Bdcs-Bodrog vdr- 
megye kozsegei, Budapest, 1934; T. Vanyo, Belgradi 
piispokok jelent&sei a magyarorszagi hodoltsag vi- 
szonyairol 1649-1673, Leveltari Kozlemćnyek, 
Budapest, 42, 1971, 1; K. Eperjessy, Bacs-Kiskun, 
illetve a hajdani Bacs-Bodrog megye a II. Jozsefkori 
orszagleirasban, Bdcs-Kiskun megye multjabol, Il, 
Kecskemćt, 1979. 

Ž. Mandić 


BAĆO, jedan od načina na koji su 
Bunjevci oslovljavali oca. Najčešće se ocu 
govorilo baćo, ponegdje ranko, neki put i 
babo. O roditeljima se uvijek govorilo u 
množini, itoiu2.iu3. licu (npr. “Di ćete, 
baćo? ili Baćo iđu). Kraćim izrazom bać i 
osobnim imenom oslovljavan je svaki 
oženjen čovjek (npr. bać Stipan), a mlađi 
su nepoznatog čovjeka najčešće oslov- 
ljavali baća. 

A. Stantić 


BADANJ, kružno i horizontalno složeni 
snopovi kukuruzovine, različite visine, s 
donjim dijelom stabljike izvana. U vrijeme 
kad se kukuruz brao ručno stabljike su se 
kukuruza, nakon branja klipova, sjekle i 
vezale u snopove. Dvadesetak se snopova 
na njivi nakon toga uspravno slagalo u 
»klupe«, a nakon što se »klupe« prenesu u 
gumno, ondje su se slagale u badanj. U 
jedan badanj ide desetak klupa kukuru- 
zovine, koja se slaže tako da odrezan donji 
dio stabljike ide van, a vršni dijelovi 
snopova unutra. Na taj se način list, 


BADNJAČA 


Badanj 
truljenja. Badanj se obično slaže oko Svih 
svetih (1. XL.), nakon što je posijana pšeni- 
ca, u »guvno«, jedan do drugoga. U kuku- 
ruzovini poslaganoj u badanj sačuvani su 


A. Stantić 


BADICS, Ferenc (Stolni Biograd, 27. 
VIII. 1854. — Budimpešta, 18. VII. 1939.), 
madžarski književni povjesničar, sveuči- 
lišni profesor i član Madžarske akademije 
znanosti. Djelovao je kao sveučilišni pro- 
fesor u Budimpešti, a neko je vrijeme bio i 
učitelj u Novom Sadu (1882.—94.). Bio je 
glavni ravnatelj Peštanskoga školskog 
okruga. Svoje je radove objavljivao u 
madžarskim časopisima, a autor je i više 
udžbenika. O Bunjevcima i Šokcima pisao 
je u drugom madžarskom svezku epo- 
halnoga geografsko-etnološkog djela Az 
Osztrak-Magyar _Monarchia irasban €s 
kćpben, u odjeljku o Bačkoj (A Bacska, Az 
Osztrak-Magyar Mondrchia irasban es 
kćpben, Magyarorszdg, Il, Budapest, 
1891). 


Lit.: I. Ivanić, O Bunjevcima; Povesničko-narodopis- 
na rasprava, Subotica, 1894; Hrvatska enciklopedija, 
II, Zagreb, 1941; Magyar Eletrajzi Lexikon, 
Budapest, 1967. 


M. Mandić 
BADNJA VEČER > Badnje veče 


BADNJAČA, 1. oveće drvo na kojem se 
kuha večera na Badnju večer. Bunjevački 
je običaj da prije početka večere domaćica 
ili »položaj« (gost koji u običajima veza- 

nima uz Badnju večer ima posebnu ulogu) 
unosi nagorjelu badnjaču (negdje se zove i 
»badnjak«) u sobu, udarajući je o prag ili 
dovratak sobnih vrata uz simboličke riječi: 
»Koliko žeravica, toliko pilića, koliko žer- 
avica, toliko prasica...« ili »Koliko varni- 
ca, toliko pilića, koliko ovaca, toliko 
jaganjaca, koliko konja, toliko ždribadi, 
koliko krava, toliko teladi«, a ponegdje i 
»Krave se telile, krmače prasile, kobile 
ždribile...« i slično, čime se izražava želja 
za što većom plodnošću domaćih životi- 
nja. Na svaku želju osobe za stolom odgo- 
varaju: »Daj, Bože!« Nakon toga položaj 
badnjačom pali svjećicu sa stola; 2. vrsta 
božićnoga kruha. Dok su ostali božićni 
kruhovi spleteni od usukana tijesta, bad- 
njača je, poput božićnjaka, od razvaljana 
tijesta, ali bez ukrasa. Reže se i dijeli na 
Badnju večer za stolom. Toliko je velika 
koliko je ukućanima potrebno za jedan 
obrok. 

Lit.: M. Evetović, Kulturna povijest bunjevačkih i 
šokačkih Hrvata (rukopis); A. Sekulić, Bački Hrvati, 
Zagreb, 1991; Zvonik, Subotica, 2/1994, 12/1997 i 
12/ 2003. 


A. Stantić i S. Bačić 
BADNJAK —> Badnji dan 


BADNJE VEČE dijal., Badnja večer, 
večer uoči Božića. 

1. Bunjevački običaji. Smatralo se da 
Badnja večer počinje kad se na nebu 
pojavi tzv. svinjarska zvijezda ili zvijezda 
Danica (zapravo planet Venera). Početak 
večeri lovci su oglašavali pucanjem iz 
lovačke puške ili mladići »ključem« (me- 
talnom napravom kojom se oponaša 
pucanj), što je ujedno bio i poziv da se 
sjedne za stol. Domaćica bi zapalila veliku 
božićnu svijeću i postavila je u »kuću«, tj. 
predsoblje. Dok čekaju ulazak »reduše« 
(žene koja pomaže u kućnim poslovima i 
kuhanju) i »položaja« (gosta koji ima 
posebnu ulogu u božićnim običajima), 
ukućani za stolom pjevaju božićne pjesme. 
Najprije u sobu ulazi domaćica ili položaj 
s badnjačom, koju udara o prag ili 
dovratak uz simboličke riječi. Nakon toga 
položaj ulazi u sobu sa svjećicom zapa- 


40 


ljenom na vatri badnjaka i zadjenutom u 
pšenično zrnje u omanjoj čaši te pozdrav- 
lja nazočne: »Faljen Isus, čestitam vam 
Badnje veče!«, na što mu domaćin odgo- 
vara: »Uvik Isus faljen, ti živ i zdrav bio!« 
i posipa ga zrnima pšenice. Reduša 
postavlja zdjelu s juhom od graha 
zaprženoga maslom, a domaćin svjećicu 
stavlja u pročelje stola. Ponegdje poslije 
ulaska položaja domaćica izlazi po zdjelu 
kuhanoga graha i, donoseći je, čestita 
Badnju večer. Slijedi zajednička molitva 
koju predvodi domaćin. Prije jela 
domaćin, stojeći s bocom zamedljane raki- 
je, nazdravlja uz želju da dogodine u sreći 
i zdravlju svi dočekaju Badnju večer. 
Nakon toga svi iz boce piju zamedljanu 
rakiju, iz zdjelice uzimaju po komad češ- 
njaka, umaču ga u med i pojedu, a nakon 
toga orah i na kraju komadić jabuke, koja 
se reže na onoliko dijelova koliko je osoba 
za stolom. O simbolici tih rituala stajališta 
nisu jedinstvena, ali se najčešće smatra da 
češnjak simbolizira gorčinu ovog svijeta, 
orah — jakost, jabuka — zajedništvo, a med 
— zdravlje. Večera je obilna, ali nemrsna. 
Najprije se jede juha od graha, zatim 
»nasuvo«, tj. kuhano tijesto s tučenim 
sirom ili mljevenim makom ili orasima. 
Nakon Prvoga svjetskog rata pripravlja se 
sve češće 1 riba, obično šaran. Na stol se 
postavlja i zdjela s kuhanim voćem: viš- 
njama, jabukama i sušenim šljivama, a sve 
do ponoći na stolu ostaje i nešto jela da se 
i gosti mogu poslužiti, u skladu s pučkim 
vjerovanjem da na Badnju večer nitko ne 
smije ostati gladan. Poslije večere za 
stolom se razbijaju orasi — vjerovalo se da 
će onaj tko naiđe na nezdrav orah biti 
bolestan, a zdrav se orah tumačio kao 
predznak dobra zdravlja sve do sljedećeg 
Božića. Ispod stolnjaka se k tomu izvlači- 
la slamka i prema njezinoj se duljini proc- 
jenjivalo koliko će tko još živjeti. Nakon 
što se pojela juha od graha domaćin je 
vinom gasio božićnu svjećicu, a ponegdje 
i ostatkom grahove juhe iz tanjura. Smjer 
se dima tumačio kao znak da će onaj 
prema kojemu je skrenuo umrijeti prvi 
tijekom godine, no ako bi se penjao 
uspravno, bio bi to znak da sljedeće godine 


nitko od nazočnih za stolom neće umrijeti. 
Velika se božićna svijeća nije gasila, nego 
je gorjela sve do zore. Poslije večere usli- 
jedilo bi čestitanje Badnje večeri, netko bi 
odlazio susjedima, a drugi bi dočekivali 
goste. Osobito su mjesto pritom imali 
»betlemari« i/ili »vašange«, s kojima se 
zajednički pjevala jedna ili dvije Božićne 
pjesme i koji su nakon darivanja odlazili 
dalje u čestitanje Badnje večeri. Kad se 
približilo vrijeme »ponoćnici« (polnoćnoj 
misi), članovi su obitelji kretali u crkvu, 
najčešće pješke, a s udaljenijih salaša na 
kolima ili saonicama. Nakon povratka s 
polnoćke ukućanima se čestita »Isusovo 
porođenje«. To je znalo trajati gotovo do 
zore, a onda su ukućani i gosti blagovali 
»pača« (hladetinu). Kad se približilo vri- 
jeme za »namirivanje josaga« (stoke), 
velika se božićna svijeća gasila, kao znak 
da je nastupio prvi dan Božića. 

2. Šokački običaji. Kad bi na crkvi sat 
pokazao da je vrijeme za zadnje zvono 
(crkveno zvono na pozdravljanje), obitelj 
bi se umivala, prala ruke i spremala 
večeru. Dada (tata) ili drugi najstariji član 
obitelji ulazio bi u sobu govoreći: »Čestit 
Bog i Božić, novo mlado lito!«, na što bi 
svi posjedali, a mama bi unosila večeru na 
stol govoreći »Pi-pi, pi-pi, ko-ko«. Kad bi 
sve stavila na stol, svi bi ustali i naglas 
izmolili Očenaš i Zdravomariju, nakon 
čega bi otac rekao »Nazdravlje vam bilo«. 
Stariji bi muškarci popili rakiju i večera bi 
počela. Mama — domaćica — za vrijeme 
večere nije smjela ustajati od stola jer se 
vjerovalo da će onda i koka na proljeće 
dobro sjediti na jajima. Najčešće se blago- 
vao tučen grah (»papula«) i kuhano tijesto 
s pekmezom posuto grahom (»perke«). 
Nakon večere djeca bi išla vidjeti ima li 
darova pod granom. S grede bi na kanapu 
visjela jabuka koju su djeca »intala« (nji- 
hala) i na kraju pojela. Poslije su se igrala 
na slami, a susjedi bi dolazili čestitati 
Badnju večer. Domaćica bi sklanjala 
večeru i svi bi se polako spremali za pol- 
noćku. 

Lit.: M. Evetović, Kulturna povijest bunjevačkih i 
šokačkih Hrvata (rukopis); S. Bartolović, Božićni 
običaji kod Hrvata u Baču, Klasje naših ravni, 

Zagreb, 1/1942; A. Sekulić, Bački Hrvati, Zagreb, 
1991; Zvonik, Subotica, 2/1994; 12/1997; 1, 12/1998; 
1, 12/2000; 1, 11/2001; 1, 12/2002; 12/2003; A. Stantić, 
Kruv naš svagdanji, Subotica, 2001. 


A. Stantić i M. Šeremešić 


BADNJI DAN dijal., Badnjak, dan uoči 
Božića. Uz ovaj se dan veže velik broj obi- 
čaja u bunjevačkim i šokačkim obiteljima. 

1. Bunjevački običaji. Domaćica prva 
urani i zaokupljena je pripremanjem hrane, 
pri čemu posebno mjesto imaju »kolači« 
(blagdanski kruhovi). Muškarci rade samo 
nužne poslove, najčešće oko zbrinjavanja 
»josaga« (stoke). Posebna je dužnost 
domaćinova »zamedljati« rakiju (pomi- 
ješati s medom). »Reduše« (žene koje 
pomažu u kućnim poslovima i kuhanju) 
spremaju »otezanu pogaču« i peku »sitno 
tisto«. Na Badnji dan odrasli poste, većina 
»suši« (pije samo vodu). U obitelji, uz 
čašćenje zamedljanom rakijom, razmijene 
čestitanje Badnjeg dana, a poslije te čestitke 
razmijene i sa susjedima. Muškarci spreme 
slamu koja će se rasprostrijeti po podu 
»čeljadske« (dnevne) sobe i odabiru drvo 
za »badnjaču«. Djeca slamu stavljaju na 
stol, a domaćica stol pokriva bijelim 
»čaršafom« (stolnjakom). Do početka XX. 
stoljeća božićna se »grana« pravila od raz- 
granatih grančica drveta ili metle (vrsta 
biljke), koja se obmotavala tankim 
tijestom i ispekla u peći, nakon čega se 
udjenula u stalak i okitila bombonima. Na 
glavno mjesto na stolu u XX. se stoljeću, 
pod utjecajem njemačkih običaja, počela 
postavljati lijepo iskićena božićna »grana«, 
a u novije doba, ako je jelka veća, stoji na 
podu. »Granu« kite roditelji s djecom. 
Kasnije stariji neprimjetno stavljaju pod 
granu darove koje će ukućanima »donijeti 
Isus«. Ispod »grane« je najljepši kolač — 
»božićnjak«, na kojem se od »tica«, raznih 
ukrasa i likova od tijesta, izrađuje obitelj- 
ski »betlem« (jaslice). Na stol se stavlja i 
zeleno žito, posijano na sv. Luciju, zamed- 
ljana rakija, božićnjak, nekoliko lijepih 
jabuka, orasi, jedna ili više svijeća utaknu- 
tih u žitno zrnje, a od druge polovice XX. 
stoljeća i jaslice s biblijskim likovima. Na 
Badnjak nikoga ne treba udariti jer se 

vjerovalo da će ta osoba dobiti čir. Prema 
narodnom vjerovanju, iz kuće se ništa ne 
smije odnositi jer će se tako odnijeti i 
sreća, a nije dopušteno ni od koga što 
posuditi. Oko podneva reduša počinje 
kuhati večeru. Predvečer se čeljad okup- 
ljala oko svečano postavljenog stola, a do 
blagovanja su se pjevale radosne božićne 
pjesme, poput Hajte, braćo, da iđemo; 
Radujte se narodi i druge. Nakon pojave 
»svinjarske zvizde« (planeta Venere) 
počinje Badnja večer. 

2. Šokački običaji. Šokci su blagdane 
proslavljali skromnije. Na Badnjak su 
muškarci obavljali nužne poslove po kući 
(hranili konje, svinje i krave, pomuzli 
krave, donosili drva za loženje i sl.), dok 
su žene rano počele kuhati »lučenje« 
(hladetinu), koje se jelo nakon polnočke i 
tijekom božićnih blagdana. Za večeru se 
pripremala »papula« (tučen bijeli grah 
začinjen sitnom mljevenom paprikom i 
bijelim lukom) i »perke« (kuhano tijesto 
bez jaja punjeno pekmezom i posuto 
makom). Imućniji su imali i »nasuvo« s 
orasima. U posljednjih tridesetak godina 
kuha se još i riblji paprikaš, a u novije se 
doba pripremaju torte i kolači. 

Rano izjutra rodbina i susjedi išli su 
»slaviti Adama i Evu« u kuću u kojoj je 
netko nosio ova imena. Ulazilo se uz riječi 
»Faljen Isus, čestitamo vam Badnji dan, 
Adama i Evu«, na što bi domaćini odgo- 
varali »Uvik faljen, “ajte samo«. Gosti su 
bili ponuđeni čašicom rakije, a mlađi 
orasima. 


U vlastite se kuće unosila slama u sobu 
u kojoj se obitavalo i blagovalo. Majke bi 
stavljale malo slame na »stolicu« (stol) i 
pod stolnjak te metalni novac, koji je sim- 
bolizirao želju da iduća godina bude boga- 
ta. Pod »stolicu« se stavljao »šenik« 
(okrugla drvena posuda) u kojem je bilo 
žita, kukuruza i oraha, dok bi otac obitelji 
unosio jedan ili više hamova i stavljao ih 
također pod »stolicu« (stol). 

Sve do prije osamdesetak godina nije 
se kitila jelka, nego se od šiba pravio stalak 
na kojem je visjela raznobojna vuna s 
privezanim orasima ili »kriškind! šeće- 

rom« (salonski šećer). Nakon toga postup- 
no se, po ugledu na Nijemce, počela kititi 
jedna grana jele, a naziv »grana« ostao je 
do danas za označivanje cijelog drveta, 
koje ulazi u običaje nakon Drugoga svjet- 
skog rata. Isprva se grana kitila kukuru- 
zovinom umotanom u šaren ili »zlatan« 
papir, a poslije i pravim bombonima i 
drugim jestivim ukrasima. Djeca su pod 
»granom« pronalazila jabuke, orahe, suhe 
šljive 1 slično. Danas članovi obitelji zajed- 
no kupuju jelu i skupa je s djecom ukra- 
šavaju, a poslije polnoćke ili na Badnje 
jutro djeca pod njom nalaze darove. 

Lit.: M. Evetović, Kulturna povijest bunjevačkih i 
šokačkih Hrvata (rukopis); A. Sekulić, Bački Hrvati, 
Zagreb, 1991; Zvonik, Subotica, 2/1994, 12/1997; 


1,12/1998; 1, 12/2000; 1, 11/2001; 1, 12/2002; 12/2003; 
A. Stantić, Kruv naš svagdanji, Subotica, 2001. 


A. Stantić i M. Šeremešić 


BAGREM — drač 


BAIĆ, Josip (?, 1794. — Subotica, 29. XII. 
1859.), svećenik. Školovao se u Segedinu, 
studirao u Kalači. Gradski magistrat u 
Subotici birao je 14. IV. 1841. župnike za 
dvije nove hrvatske (»ilirske«) župe u 
Subotici. Za župu svetog Jurja izabran je 
Đuro Dubičanac, upravitelj župe u 
Kunbaji, dok su za Zupu svetog Roka u 
Subotici predloženi: Josip Baić, ludaški 
kapelan, Matyas Missuray, novosadski 
kapelan, i Ferenc Szćp, futoški kapelan. 
Izbor je pao na Josipa Baića, što je poslije 
formalno potvrdio i kalačko-bački nad- 
biskup. Novoosnovanoj Župi svetog Roka 
na upravljanje je dodana i filijala Sandor. 
Župnik Josip Baić bio je dužan držati još 
dvojicu kapelana. 
Lit.: G. Tormasy, A szabadkai romai kath. foplebdnia 
tortćnete, Szabadka, 1883; A. Lakatos, A Kalocsai 
Erseki Leveltdr, Kalocsa, 2002. 

S. Beretić 


BAJA, gradić u sjeverozapadnoj Bačkoj, u 
Bajskom trokutu, smješten na lesnoj terasi 
na lijevoj obali Dunava i sporednoga kraka 
Sugavice, 37.916 st. (2002.). Ima riječnu 
luku, a zahvaljujući poljodjelstvu u okolici 
mjesta, u njemu je najrazvijena prehram- 
bena industrija. 


| pjeiova 1 
ramu š 
Erika ki 
.) majhi: 

>) girerkizarian 


Harakaraisi gi 


BAJA 


Baja 


Ime grada etimolozi izvode iz staro- 
turske riječi bay, »bogat, obilan«. Naselje 
se u rimsko doba spominje pod imenom 
Petavium, a 1323. prvi put pod imenom 
Baya. Između 1229. i 1260. u Baji djeluju 
dalmatinski i bosanski dušobrižnici, jamač- 
no stoga što je već tada ondje bilo hrvat- 
skog stanovništva, a poznato je da se 1240-ih 
godina ovamo nastanjuju »Dalmatinci«. G. 
1382. bilježe je kao selo. Poslije 
Mohačke bitke (1526.) dolaze ovamo i 
bosanski i dalmatinski trgovci. U turskom 
je razdoblju Baja bila tvrđava i sjedište 
Bajske nahije. Hrvati ovdje žive i potkraj 
XVI. st., a u Baju su 1600. došli i franjev- 
ci iz bosanskog Olova. Poslije oslobođe- 
nja od Turaka 1687. stiže val novih dose- 
ljenika, od kojih većina potječe iz Donje 
Tuzle te pripada šokačkoj grani hrvatskog 
naroda. Kad je 1695. Baja izuzeta iz Vojne 
krajine, hrvatski je jezik u njoj postao 
službenim, pa je i naselje 1696. zabilje- 
ženo kao Baja. Iste je godine utemeljena i 
pučka franjevačka škola. Prema popisu 
Bačke županije iz 1699. u Baji živi 595 
većinom hrvatskih kmetova, a 1701. 
ovamo se nastanjuje više hrvatskih obitelji 
iz budimskog Tabana. Za vrijeme 
Rakoczijeve bune kuruci su 1708. razorili 
Baju, a franjevci se sklanjaju čak u Srijem. 
Posebnom župom Baja postaje 1712. (do 
1728. u Baji postoji samo hrvatska Župa 
sv. Antuna) s mnogobrojnim podružnica- 
ma: Bikić (do 1743.), Gara i Kaćmar (do 
1744.), Čavolj i Sentivan (do 1748.), 


Baškut (do 1766.). Podružnice Župe sv. 
Petra i Pavla, druge bajske župe uteme- 
ljene 1722., bili su pak: Monoštor i Cata- 
lija (do 1735.), Kakonj i Pandur (do 1805.), 
Srimljani (do 1800.), Fancaga (do 1809.). 
Dušobrižnici ovdašnjih Hrvata i tada su 
bili bosanski franjevci. Komorskim trgo- 
vištem Baja je postala 1714. U popisu iz 
1715. zabilježeno je 138 hrvatskih, 75 srp- 
skih, 14 njemačkih i 8 madžarskih obitelji. 
Grof Csaky 1720-ih godina ovamo nase- 
ljava mnoštvo Madžara, Nijemaca i 
Slovaka. O brojnosti bajskih katolika svje- 
doči i podatak iz 1730., kad je ovdje kriz- 
mano 957 osoba, a nekadašnju brojnost 
bajskih Hrvata bjelodano potvrđuju 
matične knjige dviju katoličkih župa, u 
kojima nalazimo čak 1682 hrvatska prezi- 
mena. Bosanski franjevci 1731. obnavljaju 
franjevački samostan, koji ovdje postoji od 
XIII. st., i pri njemu razvijaju prosvjetni 
rad (pučka škola, gimnazija, filozofsko- 
bogoslovno učilište). Od 1750. do 1841. u 
posjedu je velikaške porodice Grašalković. 
G. 1768. spominje se kao madžarsko, 
»ilirsko« i njemačko naselje. Popis iz 
1828. bilježi 786 hrvatskih, 459 njemač- 
kih, 352 madžarske, 236 srpskih i 85 slo- 
vačkih obitelji. U velikom požaru 1840. 
izgorio je veći dio grada. Poslije je grad 
preustrojen, bunjevačke Hrvate potiskuju 
prema južnim dijelovima, na Pisak i 
Ravnu. Premda od 1858. dobiva veću 
samoupravu, gospodarski stagnira jer je 
nekad prometno pristanište na Dunavu 

počelo gubiti na važnosti nakon izgradnje 
željezničke pruge Budimpešta-Zemun 
1870-ih godina. Gradu je 1930. adminis- 
trativno pripojena tada još uglavnom bu- 
njevačka Fancaga, koja je dotad bila u 
Peštansko-piliško-šoltsko-kiškunskoj 
županiji. Broj se bajskih Hrvata u novije 
doba kretao ovako: 1861. g. 5492 (ukupan 
broj stanovnika 19.715), 1890. g. 4213 
(ukupno stanovnika 20.604), 1910. g. 
2188 (ukupan broj stanovnika 21.032), 
1941. g. 1067 (ukupno stanovnika 23. 
465). Nakon Drugoga svjetskog rata proc- 
jene su bile ovakve: 1945. g. 3000 (ukupan 
broj stanovnika: 21.564), 1960. g. 1500 
(ukupno stanovnika: 30.555), 1980. g. 
2000 (ukupan broj stanovnika: 38.503). 
Osim nekoliko osoba najstarije životne 
dobi, bajski su Hrvati danas posve asimili- 
rani. 


Madžarizacija je upravo ovdje bila 
najsilovitija. Svjetovne i crkvene vlasti 
činile su sve kako bi zatrle hrvatski jezik 1 
narodnu svijest. Nastava hrvatskog jezika 
u svim je ovdašnjim školama ukinuta 
1883. Radi sprječavanja asimilacije Mijo 
Mandić 15. I. 1884. u Baji pokreće list 
Neven. Svećenik Lajčo Budanović i njego- 
va »desna ruka« dr. Mišo Jelić, odvjetnik, 
uza zdušnu potporu svjesnih bajskih 
Bunjevaca, 1910. utemeljuju Bajsku 
kršćansku čitaonicu, koja je prestala djelo- 
vati nakon Drugoga svjetskog rata. Nakon 
demokratskih promjena u Madžarskoj 
utemeljena je Bajska bunjevačka čitaoni- 
ca, koja svake godine organizira Bajske 
razgovore. Hrvatski se danas poučava u 
jednome dječjem vrtiću, u dvjema osnov- 
nim školama (na Fancagi i Dolnjaku) i na 
Visokoj učiteljskoj školi, na kojoj postoji i 
Katedra za hrvatski jezik i književnost. 
Bazična knjižnica pohranjuje više stotina 
hrvatskih knjiga. Od 1992. u Baji djeluje 1 
Hrvatska manjinska samouprava. 


Najvažniji su Bajci hrvatskog podrijet- 
la franjevci Luka Karagić, Petar 
Lipovčević i Luka Čilić te Ivan Mihalović, 
jedan od Antunovićevih sljedbenika. 


Lit.: G. Grosschmid, Magyarhon nćpes- 
edćsćnek aAttekintese, figyelemmel Bacs-Bodrog 
v&rmegye tčrt&ćnelmćre, Bdcs-Bodrogh vdrmegyei 

Tortćnelmi Tdrsulat 6evkonyve, Zombor, 3, 1887, 4; 
Badcs-Bodrogh vdrmegye egyetemes monografidja, 
1-11, Zombor, 1896; Magyarorszdg vdrmegyći 6s 
vdrosai, Bdcs-Bodrog vdrmegye, I, szerkesztette S. 
Borovszky, Budapest, s. a.; 1. Ivanyi, Bdcs-Bodrog 
vdrmegye foldrajzi es tortenelmi helynćvtdra, 1,2 V, 
Szabadka, 1909, 1907; P. Pekić, Povijest Hrvata u 
Vojvodini, Zagreb, 1930; J. Rapcsanyi, Magyar 
vdrosok monogrdfidja. Baja es Bdcs-Bodrog vdr- 
megye kozsegei, Budapest, 1934; T. Vanyo: Belgradi 
piispčkok jelent&sei a magyarorszagi hodoltsag vis- 
zonyairol 1649-1673, Leveltdri Kozlemenyek, Buda- 
pest, 42, 1971, 1; K. Eperjessy, Bdcs-Kiskun, illetve a 
hajdani Bdcs-Bodrog megye a II. Jozsefkori orszdg- 
leirasban, Il, Kecskemćt, 1979; A. Sekulić, 
Hrvatski bački mjestopisi, Zagreb, 1994; Ž. 
Mandić, Mikrotoponimija bunjevačkih Hrvata u 
Madžarskoj, Folia onomastica Croatica, 10, Zagreb, 
2001. 


Ž. Mandić 


BAJALIĆ, najstarija poznata hrvatska 
porodica u Segedinu. Njihov prvi spomen 
u ispravama potječe iz 1663. godine, dakle 
još iz doba turske vlasti u gradu. Podrijetlo 
imena nije sasvim jasno. Jedni ga vezuju 
uz madžarski grad Baju, drugi uz bunje- 
vački izraz baja, treći uz glagol bajati. 


Ilija Bajalić bio je 1671. prvi naširoko 
poznati član ove porodice. Bio je hajduk 
koji je stekao zemljište u gradu, ali na 
njemu nije podigao kuću. Turci ga spomi- 
nju kao Bajalija Iliju, a Madžari potkraj 
XVII. stoljeća kao Bajali Illiju. On je 
začetnik porodične grane koja se u gradu 
proslavila majstorima čizmarima, jer su taj 
obrt obavljali dulje od jednog stoljeća. 

Mihael Bajalić prvi je doista utjecajni i 
imućni član ove porodice. Godine 1724. 
imao je 15 komada stoke, golem vinograd 
i velik podrum pun vinskih bačava, vinsku 
prešu, četvrt mlina i dućan u Palanku. Usto 
se dakako bavio i svojim čizmarskim obr- 
tom. Bio je vrlo utjecajan član gradskog 
magistrata, koji se u Segedinu birao prema 
etničkom ključu, pa su tako svoje pred- 
stavnike birali mjesni Madžari, Nijemci, 
Srbi i Hrvati. Godine 1724. bio je jedan od 
60 članova gradskoga Izabranog općin- 
stva, a 1727. 1 1731. bio je na čelu ovog 
tijela 1 obnašao dužnost narodnog tribuna 
(tribunus plebis). 


Nešto poslije pojavljuje se i Matija 
Bajalić, vjerojatno Mihaelov brat, koji je 


bio vlasnik dviju kuća, gostionice i 
prenoćišta, velikog vrta i 10 bačava vina. I 
on je obnašao važne funkcije u životu 
grada, pa je tako 1727. i 1731. izabran na 
funkciju vinskog nadglednika. 

Bajalići su bili jedna od najsvjesnijih 
hrvatskih porodica u Segedinu, ali su jed- 
nako tako bili cijenjeni i među mjesnim 
Madžarima. O tome svjedoče i mnogobroj- 
ni zapisi u segedinskim ispravama, među 
ostalim se spominje da su »Mihael i Matija 
Bajalić radi bolje budućnosti i sveopće 
skrbi podjednako pomagali i Dalmatinima 
i Madžarima«. Zna se da su svekoliko 
pomagali doseljavanje hrvatskog pučan- 
stva u grad na Tisi. 


U XVIII. se stoljeću u crkvi svetog 
Demetra u Palanku propovijed održavala 
na njemačkome i hrvatskom jeziku, jer su 
Madžari ondje živjeli u vrlo malenu broju 
pa su misna slavlja za njih održavana u 
crkvama u Gornjem i Donjem gradu. 
Crkva svetog Demetra bila je mjesto 
duhovne okrjepe, ali i druženja segedin- 
skih Dalmatina. Bajalići su naraštajima 
pokapani upravo u toj crkvi, od koje je 
danas ostao samo toranj, jer je na mjestu 
nekadašnje crkve svetog Demetra 1930. 
podignuta velebna segedinska katedrala. 


Porodični je imetak naslijedio također 
čizmar, vjerojatno Mihaelov sin Tomo 
(Thomas) Bajalić, koji je potkraj XVIII. 
stoljeća imao dvije kuće, čizmarsku 
radionicu te osam vinskih bačava. Bio je 
bogat, što potvrđuje 1 to da je u kući držao 
sluge. Sredinom XIX. stoljeća porodica se 
postupno asimilirala. Njezini su članovi 
doduše živjeli i u drugim ugarskim 
gradovima, ali slavu i moć nigdje nisu ost- 
varili kao u Segedinu. Godine 1849. spo- 
minje se u ispravama zadnji predstavnik 
ove porodice u Segedinu, a u ispravama u 
susjednoj Deski zadnji spomen Bajalića 
potječe iz 1877. 

Lit.: L. Heka, Povijest Hrvata Dalmatina u Segedinu, 
Budimpešta, 2004. 
L. Heka 


BAJALIĆ, Adam (Bajalich von Bajahza), 
(Segedin, 1734. — Karlovac, 5. VI. 1800.), 
general i barun. Najpoznatiji član 


BAJALIĆ 


segedinske porodice Bajalić, sin Matije 
Bajalića. Opredijelio se za vojnički poziv 
te je kao 20-godišnjak stupio u austrijsko 
pješaštvo. Sudjelovao je u Sedmogodiš- 
njem ratu (1756.-63.) i Bavarskome 
nasljednom ratu (1778.-79.). Godine 1768. 
postao je satnik, a nakon što se proslavio u 
bitkama kod Ober-Hetzeldorfa 30. VII. i 
kod Dittersbacha 9. X. 1778., promaknut 
jeu čin bojnika. Godine 1783. imenovan je 
za potpukovnika Slunjske pukovnije, a već 
1789. postao je pukovnikom. U austro-tur- 
skom ratu 1787.-91. istaknuo se 
hrabrošću pa je 1790. od vladara dobio 
barunski naslov i pridjevak von Bajahaza 
(Bajahazai). Godine 1794. kao general je 
sudjelovao u ratu protiv Francuza, a 
sljedeće 1795. imao je odlučujuću ulogu u 
pobjedi kod Handschuhsheima, zbog čega 
ga je car odlikovao viteškim naslovom. 
Nastavljajući uspjehe na bojnom polju u 
boju kod Peschiere i Monte Balda 1796., 
dospio je u francusko zarobljeništvo, ali se 
uspio osloboditi. Kao poštovani austrijski 
general, ovaj madžarski i hrvatski junak 
umro je u Karlovcu, sjedištu Hrvatskoga 
generalata 30. lipnja 1800. godine. 


Njegov mu se rodni grad odužio na 
dostojan način. Naime, u crkvi svetog 
Demetra u Palanku (od nekadašnje crkve 
danas je ostao samo toranj svetog Demetra 
jer je na mjestu gdje je stajala crkva u XX. 
stoljeću podignuta katedrala), gdje su 
pokopani njegov djed, otac i majka, na 
zidu tornja iz XII. stoljeća, godine 1783. 
uklesan je nadgrobni natpis s Bajalićevim 
plemićkim grbom, na kojem je latinski 
tekst: D. O. M. EGREGIIS. ELIAE. BAIALICH. 
AVO. SVO. AETATIS. SVAE LXXVI. ET. A 
CATHAE MATRI. CARISSIMAE. AETATIS. SVAE 
LXXXVII. SZEGEDINIE. VIVIS. ERREPTIS. 
ANTONIVS. ADAMUS ET IOANNES. BAIALICH 
DE BAIAHAZI. NEPOTES. FILIIQUE. PIISSIMI. 
OB PRAECLARAM IN REGEM FIDEM BELLI- 
CAMQVE. VIRTUTEM. LIBERI. BARONES. 
CREATI. AETERNUM. HOC. AMORISET. 
MOERORIS. MONUMENTUM. POSUERUNT. 
MDCCLXXXII. CANCUS. COLOC. V. COLINUS 
CENTURIO. 

Adam Bajalić smatra se jednim od naj- 
važnijih Segedinaca u cijeloj povijesti 
grada. 

Lit.: C. Wurzbach, Biographisches Lexikon des 
Kaiserthums Oesterreich, I, Wien, 1856; J. 
Hirtenfeld, Der Militćir-Maria-Theresien-Orden und 
seine Mitglieder. Nach authentischen Quellen bear- 
beitet von J. Hirtenfeld, Vienna, 1857; J. Reizner, 
Szeged tortenete, 11, Szeged, 1900; Hrvatski biograf- 
ski leksikon, 1, Zagreb, 1983; L. Heka, Povijest 
Hrvata Dalmatina u Segedinu, Budimpešta, 2004. 


L. Heka 


BAJASZENTISTVAN —> Fancaga 


BAJIĆ, Josip (Subotica, 30. IV. 1927. — 
Subotica, 17. VI. 1999.), glumac i kazališni 
redatelj. U rodnom je gradu završio 


osnovnu školu i gimnaziju. Studirao je 
vrlo kratko medicinu u Beogradu, a srp- 
skohrvatski jezik i književnost u Nišu, no 
nije stekao diplomu. Aktivno se bavio 
nogometom, a neko je vrijeme trenirao i 
igrao košarku za beogradski Partizan. 
Vratio se u Suboticu i početkom 1951. 
postao glumac u Narodnom kazalištu, gdje 
je isprva igrao manje uloge. Pravu je afir- 
maciju stekao tumačeći uloge u djelima 
Matije Poljakovića Niko i ništa te Vašange. 
Od jeseni 1956. tri je sezone igrao u kaza- 
lištu u Kotoru, a nakon toga jednu je go- 
dinu bio glumac u Leskovcu. 


Godine 1961. ponovno je u Subotici: 
jednu je sezonu glumac u ansamblu 
Dječjega kazališta, a sljedeće se vraća u 
kazalište u kojem je i počeo glumiti — subo- 
tičko, tada već Naradno pozorište- 
Nepszinhaz. U njemu u sljedećih nekoliko 
godina vrlo uspješno ostvaruje mnogobroj- 

ne zahtjevne uloge. Od 1965. do 1970. 
intendant je u subotičkom kazalištu pa 
manje glumi, bavi se organizacijskim 
pitanjima, a počinje i režirati. U televizij- 
skoj seriji koja je snimana 1971. prema 
dramskom predlošku Matije Poljakovića 
Boltine zgode i nezgode Bajić tumači 
glavnu ulogu — Boltu. 


Nakon odlaska u mirovinu radi na 
prikupljanju i obradi leksičke građe bunje- 
vačkih Hrvata te režira u Hrvatskome kul- 
turnom centru Bunjevačko kolo za njihovu 
amatersku kazališnu družinu dvije 
Poljakovićeve komedije — Ode Bolto na 
ogled i Niko i ništa te monodramu Josipa 
Klarskoga Ilija Troskot i njegova dica. 
Početkom 1999., na poziv Uredništva na 
hrvatskom jeziku Radio Subotice, Bajić 
interpretira kratke bunjevačke narodne 
šaljive pripovijetke koje je sakupio i obra- 
dio Balint Vujkov. One se emitiraju u prog- 
ramu tog radija, a dio je njih objavljen i 
na nosaču zvuka Balint Vujkov: Usmeni 
zapisi 2002. u izdanju Hrvatske čitaonice 
iz Subotice. 

Lit.: Zvonik, Subotica, 7/1999; J. Buljovčić, In 
Memoriam: Josip Bajić (1927.-1999.), Subotičke 


novine, 17. VI. 1999; Bunjevačke novine, Subotica, 
7/1999. 


H. Tikvicki 


BAJKA, usmenoknjiževna prozna pripov- 
jedna vrsta, obilježena ponajprije fan- 
tastičnim motivima i bogato zastupljena u 
gotovo svim kulturama. Po uzoru na 
usmenoknjiževne, bajke često pišu i indi- 
vidualni autori. Istraživanja bajke postavi- 
la su temelje naratologiji, književnoz- 
nanstvenoj disciplini koja se bavi pripov- 
jednim vrstama općenito. Ta su istraživa- 
nja prošla kroz nekoliko faza, a interes se 
istraživača u njima koncentrirao na 
različite probleme: na načine na koje su 
norme, predodžbe i vjerovanja drevnih 
ljudskih zajednica pohranjeni u pojedinim 
motivima; na specifične situacije i konflik- 
te u kojima se zrcale uzroci ljudskih psi- 
hičkih problema; na traganje za povijes- 
nim i zemljopisnim izvorištem bajke koje 
se može očitati u njezinoj jezgri; na 
apstraktnu strukturu bajke i odnose koje u 


njoj uspostavljaju pojedini motivi, funkci- 
je i aktanti; na izvedbu kao jedinstveni čin 
kazivača prilagođen aktualnoj publici. 
lako sa znatnim kašnjenjem, odjecima 
spomenutih istraživanja bili su obilježeni 1 
pokušaji da se teorijski pristupi bajkama u 
usmenoj književnosti podunavskih Hrvata. 
U njoj naime bajke zauzimaju istaknu- 
to mjesto, iako su sve do polovice XX. 
stoljeća znatno češće bile bilježene 
pjesme. Većina danas poznatih bajki saču- 
vana je zahvaljujući zapisima Balinta 
Vujkova, a gotovo su sve objavljene u ide- 
aliziranoj, »grimmovskoj« verziji, jer ih je 
Vujkov često rekonstruirao na temelju 
kazivanja nekoliko osoba, ispravljao u 
njima nedosljednosti i jezično ih ujednači- 
vao. Smatrao je naime da nesavršena 
izvedba kazivača ne bi trebala biti 
ovjekovječena u zapisu te je zato tragao za 
arhetipskim uzorkom koji bi odgovarao 
njegovoj predodžbi o bajci kao riznici 
životne mudrosti. Zbog takva su ga pristu- 
pa kritizirali neki onodobni vodeći folk- 
loristi (npr. Maja Bošković Stulli). Vujkov 
je usto i sam autor dviju bajki, Cviće i 
kamen (1938.) i Bajka o mravljem caru 
(1953.), u kojima se motivskim i stilskim 
instrumentarijem tipičnim za bajke služi 
kako bi progovorio o bitnim problemima 
narodnog života. 
Lit.: Bunjevačke narodne pripovitke, Subotica, 1951; 
Hrvatske narodne pripovijetke (bunjevačke), Novi 
Sad, 1953; Hrvatske narodne pripovijetke (bunje- 
vačke), Zagreb, 1957; Hrvaške pravljice, Ljubljana, 
1960; Hrvatske narodne pripovijetke iz Vojvodine, 
Subotica, 1960; Do neba drvo, Subotica, 1963; Tica 
žeravica, Subotica, 1964; Cvjetovi mećave, Zagreb, 
1970; G. Kikić, Antologija proze bunjevačkih Hrvata, 
Zagreb, 1971; Hrvaške narodne  pripovedke, 
Ljubljana, 1981; Jabuka s dukatima, Subotica, 1986; 
Zlatni prag, Budimpešta, 1990; A. Sekulić, Hrvatska 


preporodna književnost u ugarskom Podunavlju do 
1918., Zagreb, 1994. 


P. Vuković 


BAJMAK —> Bajmok 


BAJMOČKI ATLETSKI KLUB (BAK), 
sportska udruga. Osnovali su je 1908. u 
Bajmoku pod imenom Bajmoki atletikai 
club (BAC) nogometni entuzijasti Josip i 
Kalman Pfeiffer i Antun Svoboda, koji su 


BAJMOK 


u klubu radili sve do 1930. godine. Važnu 
ulogu u djelovanju kluba imali su Ferenc 
Holzhacker, Stipan Pfeiffer, Lajos 
Svoboda, Lajos Kiss, Lajčo Budanović, 
Jozsef Heger, Nikola i Stjepan Merković 1 
dr. Osnovan je pod utjecajem subotičkoga 
Nogometnog kluba Bačka, koji je sa svoje 
dvije momčadi gostovao i u Bajmoku i 
popularizirao taj sport. Do Prvoga svjet- 
skog rata BAC je igrao samo prijateljske 
utakmice tijekom ljetne sezone na poljani 
gdje se danas nalazi stadion FK Radnički. 


U Kraljevini SHS klub obnavlja rad 
pod imenom Bajmočki atletski klub 
(BAK) i igra do 1941. u 1. i II. razredu 
Subotičkoga nogometnog podsaveza. 
Najveći mu je uspjeh bio osvajanje prvog 
mjesta u II. razredu 1939. i natjecanje u I. 
razredu. U to vrijeme BAK ima ograđeno 
igralište sa svlačionicom i s gledalištem za 
1500 gledatelja. Uz nogometnu, osnovana 
je lakoatletska i šahovska sekcija. 


Tijekom rata klub je djelovao pod 
izvornim imenom BAC i igrao s prom- 
jenljivim uspjehom u regionalnoj ligi Dunav. 

Klub je prestao djelovati 1945., kad se, 
prema odluci vlasti, pristupilo reorga- 
niziranju cjelokupnoga sportskog života i 
osnivanju novih društava za tjelesnu kul- 
turu. Igralište 1 cijeli inventar naslijedilo je 
novoosnovano Fiskulturno društvo Radnički. 
Lit.: Jugoszldv sportelet, Szabadka, 1920-1939; 
Subotički športski list, Subotica, 1935-1939; I. 
Pluhar, Magyarorszdgi sportegyestiletek tortćnete, 


Budapest, 1942; M. Brustulov i dr., Sport u Subotici 
1944 — 1984 Sportelet Szabadkan, Subotica, [1984]. 


A. Zomborčević 


BAJMOK (arh. dijal. Bajmak), 1. pustara 
između Lemeša (Svetozara Miletića) i 
Čonoplje; 2. naselje u sjevernoj Bačkoj, u 
Općini Subotica, na magistralnoj cesti i 
pruzi Subotica-Sombor. Nalazi se na 
lesnom terenu na 116 m nadmorske visine, 
u blizini pješčare, što je uvjetovalo njegov 
brz rast. Pokraj Bajmoka teče Bajmočki 
potok, koji je jedan od izvorišnih tokova 
Krivaje. 

Etimologija je toponima nejasna. Prvi 
se put spominje 1462. u darovnici 
ugarskoga kralja Matije njegovoj majci. U 

BAJMOK 


tursko se doba spominje najprije Novi 
Bajmok u Subotičkoj nahiji, a poslije 
Bajmok i Novi Bajmok u Somborskoj 
nahiji. Prema popisu iz 1580. Novi je 
Bajmok imao 21 dom (Subotica ih je u to 
doba imala 49). Biskup beogradski fra 
Marin Ibrašimović 1649. krizmao je i u 
Bajmoku. Oslobađanjem od Turaka ulazi 
1702. u sastav Potiske vojne granice kao 
jedna od 12 subotičkih pustara, koje zajed- 
no s užim područjem grada otada čine 
»povijesni atar Subotice«. Subotica je, da 
bi postala slobodnim kraljevskim gradom, 
1779. morala naseliti pustare Bajmok i 
Čantavir. Tako je proces ušoravanja salaša 
na bajmočkoj pustari, započet još tijekom 
1770-ih godina, završio 1785., kad je 
Bajmok napokon iz pustare prerastao u selo. 


Bajmočka je župa stara. Njome su do 
1775. g. upravljali franjevci iz Subotice. 
Od 1780. ima župnika najprije u osobi 
Janosa Millena. Patron je župe grad 
Subotica. Na mjestu trošne kapelice iz 
1772. g. gradi se današnja bajmočka crkva 
1817. u baroknom stilu, a početkom XX. 
st. proširuje se i obnavlja. Crkva je 

— Magistralni putevi M22.1 MIT1 i M24 

— Regionalni i lokalni pulevi RIN9/I i RiOB 

“> Željezničke pruge ' 

--: Koridori ukinutih željezničkih pruga 

posvećena sv. Petru i Pavlu. Matične se 
knjige vode od 1896. Današnja župa, kao i 
mjesna zajednica, osim naselja Bajmok 
obuhvaća i naselje Mišićevo, koje je nasta- 
lo na bajmočkoj pustari nakon Prvoga 
svjetskog rata. Omanja pravoslavna crkva 
u bizantskom stilu izgrađena je u razdoblju 
1992.-1999. 

Bajmok je depopulacijsko naselje. Broj 
se stanovnika od 1961. neprestano smanju- 
je, što se vidi iz tablice: 


*od 1981. Mišićevo se iskazuje samostalno, kao 
posebno naselje 
> Subotica * * 


+ 
' 
. 


Kako se broj stanovnika stalno mije- 
njao, tako je i etnička struktura bila pod- 
ložna stalnim promjenama. Prvom kolo- 
nizacijom (završena je 1783.) naseljavaju 
se Hrvati iz Subotice, a zatim Madžari i 
Nijemci, koji se u ovom periodu inten- 
zivnije doseljavaju u Bačku. Otad je mul- 
tietničko naselje nastanjeno pretežito 
Hrvatima, Madžarima i Nijemcima (1857. 
ima 5680 stanovnika: Hrvata 2100, 
Nijemaca 1925, Madžara 1654; 1900. ima 
7588 stanovnika: Madžara 5599, Nijemaca 
1980, Hrvata 1980). Početkom XX. sto- 
ljeća doseljavaju se Srbi. Njihov će se broj 
znatno povećati nakon Drugoga svjetskog 
rata, kad Nijemci bivaju iseljeni, a na nji- 
hovo mjesto dolaze Srbi, uglavnom iz 
Drežnice (Ogulin, Hrvatska). Ni posljed- 
nja ratna zbivanja, tijekom 1990-tih godina, 
nisu prošla bez promjena u etničkoj slici 
Bajmoka: 


8620 
1946 
2276 
2940 
1112 
546 


8586 
2900 
1966 
2450 
454 
816 


ukupno 
Srbi 


Hrvati i Bunjevci 
Madžari 
Jugoslaveni 
ostali 


U Bajmoku nije zastupljena samo imig- 
racija nego i emigracija, osobito na relaciji 
selo-grad, ali i negativan prirodni prirast 
(bijela kuga). Krajnji je rezultat svih tih 
kretanja stanovništva Bajmoka depopulacija 
(smanjenje broja stanovništva). 

U gospodarstvu Bajmoka prevladava 
poljoprivreda. Zastupljeni su poljodjelstvo 
(pšenica, kukuruz, suncokret...) i stočar- 
stvo (svinje, goveda, perad...). Osim 
poljoprivrede, zastupljeni su i trgovina, 
obrt, građevinarstvo i industrija (ciglana, 
namještaj, elektromotori...). 


Od hrvatskih institucija valja spomenu- 
ti Pučku čitaonicu, utemeljenu 1879., koja 
je s kraćim prekidom radila desetak godi- 
na. Na čelu joj je bio Tadija Bešlić, baj- 
močki trgovac hranom. Danas u Bajmoku 
djeluje HKUD Bajmok. Znamenitiji su 
Bajmočani hrvatskog podrijetla biskup 
Lajčo Budanović, akademski slikar Stipan 
Kopilović i kiparica Ana Bešlić. 


BAJNAT 


Lit.: 1. Ivanyi, Szabadka szabad kirdlyi vdros 
tortenete, 1, Szabadka, 1886; I. Ivanyi, Bdcs-Bodrog 
vdrmegye foldrajzi es tortenelmi helynevtdra, 1, 
Szabadka, 1909; B. Bukurov, Geografski položaj 
bačkih naselja, Zbornik Matice srpske za prirodne 
nauke, sv. 3, Novi Sad, 1952; O proizvodnim snaga- 
ma Subotice 1964, Subotica, 1966; A. Sekulić, 
Tragom franjevačkog ljetopisa u Subotici, Split, 
1978; M. Popović, J. Dinić, Urbano-geografska 
proučavanja naselja Jugoslavije, Beograd, 1978; B. 
Bukurov, Subotica i njena okolina, Novi Sad, 1983; 
B. Ćupurdija, Subotica i okolina, Novi Sad, 1987; J. 
Marković, Enciklopedijski geografski leksikon 
Jugoslavije, Sarajevo, 1990; A. Hegediš i K. 
Čobanović, Demografska i agrarna statistika 
Vojvodine 1767-1867, Novi Sad, 1991; Koreni I: 
Gyčkerek I: Svedočenje vekova: Evszdzadok val- 
lomasa: Pravni položaj i stanovništvo Subotice 1391- 
1828: Szabadka kozjogi helyzete es lakossdga, 
Subotica: Szabadka, 1991; A. Sekulić, Bački Hrvati, 
Zagreb, 1991; A: Sekulić, Hrvatski bački mjestopisi, 
Zagreb, 1994; A. Mojzes, Bajmok, Szabadka, 2002. 


S. Stantić 


BAJNAT, dio Subotice. Jedan od najstari- 
Jih naseljenih dijelova grada, južno od 
središta. Ime mu potječe od naziva Bain 
hat ili Bajina uzvišica (Baja: osobno ime 
ili nadimak; madž. hat: uzvišica). 

Naziv nekadašnje uzvišice koja se 
nalazila jugoistočno od današnjega 
Senćanskoga groblja, postupno se proširio 
na šire područje između Senćanske ceste 1 
Mlake (čije je korito išlo današnjom 
Prvomajskom ulicom i dalje kroz Pro- 
zivku) pa je Bajnat obuhvaćao Senćansko 
groblje te područje južno i jugoistočno od 
njega. Poslije se teritorij na koji se odnosi- 
lo to ime proširio dalje na sjever, do 
današnje senćanske crkve. 


Danas je Bajnat jedna od gradskih 
mjesnih zajednica, koja je 1981. imala 
6356 stanovnika, a 1991., nakon što je od 
dijelova Bajnata i Kera osnovana MZ 
Prozivka, 2894 stanovnika. Danas (2002.) 
Bajnat ima 2825 stanovnika (Madžari 844, 
Hrvati 441, Bunjevci 432, ukupno Hrvati i 
Bunjevci 873, Srbi 669, »Jugoslaveni« 
196, svi ostali 243). S izgradnjom 
pretežito radničkog naselja Prozivke, 
tradicionalan narodnosni sastav Bajnata u 
velikoj je mjeri izmijenjen, pri čemu je 
osobito smanjen hrvatski udio. 

BAJNAT 


jee) 


Pa RMehor AEprera atedor PE 


j di a 
? Pak al nara PiLASe 
Sav aarakria 


Parcelirano područje Bajnata 1822 . godine s dominantnom uzvišicom i grobljem u gornjem dijelu 


Istočno od Bajnata, uz Senćansku 

cestu, nalazi se nekoliko industrijskih 
objekata, od kojih su najvažniji oni tek- 
stilne i prehrambene industrije. U Bajnatu 
je i Senćansko groblje, podignuto između 
dvaju svjetskih ratova. Bajnat pripada 
Župi sv. Jurja, koja je osnovana 1841., a 
današnja je crkva izgrađena 1898. 
Lit.: 1. Ivanyi, Szabadka szabad kirdlyi vdros 
tortćnete, I-II, Szabadka, 1886.-1892; L. Szekeres, 
Szabadkai helynevek, Szabadka, 1975; B. Bukurov, 
Subotica i okolina, Novi Sad, 1983; Statistički 
godišnjak opština Ada, Apatin, Bačka Topola, 
Kanjiža, Mali Iđoš, Senta, Sombor, Subotica, ur. I. 
Bartol, Subotica, 1985-1987; Stanovništvo: 3 ; 
Nacionalna pripadnost: detaljna klasifikacija, 
Beograd, 1993; A. Sekulić, Hrvatski bački 
mjestopisi, Zagreb, 1994. 


S. Stantić i A. Rudinski 


BAJSKA BUNJEVAČKA ČITAONICA, 
udruga bunjevačkih i šokačkih Hrvata iz 
Baje i okolice. Utemeljena je u Baji 3. VI. 
1988. kao pravna sljednica Bajske 

kršćanske čitaonice i Čitaonice iz Fancage. 
Čitaonica ima nekoliko odjela različitih po 
značenju i aktivnostima. Od 1990. održava 
redovite godišnje Bajske razgovore, orga- 
nizira Veliko prelo u Baji i sudjeluje na 
različitim kulturnim svečanostima u 
Subotici, Somboru i u Hrvatskoj. 


lako je, nakon mnogo napora, 
nekadašnja zgrada Bajske kršćanske 
čitaonice tijekom 1990-ih godina vraćena 
bajskim Hrvatima, i danas je u ruševnom 
stanju te nedostaju redoviti sadržaji. 
Lit: A. Mujić, Bajska bunjevačka čitaonica, 


Subotička Danica — Kalendar za 1992., Subotica, 
1992. 


M. Mandić 


BAJSKA KRŠĆANSKA ČITAONICA, 
hrvatska ustanova u Baji. Na poticaj 
tadašnjega bajskog kapelana Lajče 
Budanovića i njegove »desne ruke«, od- 


vjetnika dr. Miše Jelića, od 900 kruna čistog 
prihoda s Velikoga bunjevačkog prela 
održanoga 2. II. 1910. godine i dobro- 
voljnih priloga bajskih Hrvata kupljeno je 
zemljište u Ulici slobode br. 84 radi 
podizanja Bunjevačke čitaonice. Budući 
da pravila rada Čitaonice Ministarstvo 
prosvjete i vjere dugo nije htjelo odobriti 
pod izlikom da je riječ o panslavističkoj 
ustanovi, zdanje je, sa službenim nazivom 
Bajska kršćanska čitaonica, u uporabu 
predano tek 1913. Svrha je ustanove bilo 
njegovanje materinskoga jezika bunje- 
vačkih Hrvata, promicanje kulture i oživ- 
ljavanje društvenog života, poticanje čita- 
nja korisnih knjiga, novina i časopisa te 
organiziranje kulturnih i znanstveno-popu- 
larnih predavanja za odrasle i za mladež. 
Vrhunac svoje djelatnosti Čitaonica 
postiže 1920-ih i 1930-ih godina, kad 
pokretačkom snagom hrvatskoga nacional- 
noga gibanja u Baji i njezinoj okolici 
postaje dr. Mišo Jelić. Organiziranjem kul- 
turnih priredaba te napose prikazivanjem 
igrokaza, u kojima je napokon i »bunje- 
vačka rič dospila na binu«, čitaonica 
postaje rasadištem narodne samosvijesti i 
uporištem u borbi protiv asimilacije. 


Usporedno sa snaženjem madžarskog 
nacionalizma potkraj 1930-ih, Jelić biva 
potisnut iz vodstva Čitaonice. U njoj je 
prevladala promadžarska struja te se ta 
ustanova, zadnja kula hrvatstva u Baji, 
srozava na razinu obične krčme. 


Godine 1945. rad Čitaonice ponovno 
oživljuje. Pod njezinim se okriljem tako 
1946. u Baji priređuje Veliko hrvatsko 
prelo, no već 1948. djelatnost joj opet 
bitno slabi te ona nastavlja postojati samo 
kao gostionica. Zgrada je Čitaonice 
1990-ih godina vraćena bajskim Hrvatima, 
odnosno Bajskoj bunjevačkoj čitaonici. 
Lit.: P. Pekić, Povijest Hrvata u Vojvodini, Zagreb, 
1930; Neven, 7, 8, 9, 12/1911, Subotica; A. Mujić, 
Osamdeset godina Bajske bunjevačke »čitaonice«, u: 
Zbornik »Ivan Antunović«, 2-3, Subotica, 1992; A. 
Mujić, Bajska bunjevačka čitaonica, Subotička 
Danica. Kalendar za 1992., Subotica, 1992. 


Ž. Mandić 


BAJSKI RAZGOVORI 


BAJSKA NAHIJA, osmansko-tursko 
vojno-upravno područje u sastavu Segedin- 
skog sandžaka. Prvi se put spominje u doba 
vladavine sultana Selima II. (1566.—74.). 
Tada su naime povrh sedam dotadašnjih 
nahija u Segedinskom sandžaku osnovane 
još dvije, Bajska i Subotička. Bajska je 
nahija obuhvaćala tridesetak mjesta, među 
kojima su bili i Baja, Baračka, Bikić, 
Borota, Boršot, Čavolj, Đurđin, Matević, 
Monoštor, Rem i Baškut. 


Nakon što je madžarsko pučanstvo 
uglavnom izbjeglo na sjever, te je dijelove 
Panonije nastanilo etnički hrvatsko i srp- 
sko stanovništvo podrijetlom iz krajeva 
južno od Save te iz Slavonije. I ono je odat- 
le izbjeglo pred pustošenjima turske 
vojske ili je pak bilo dovedeno od samih 
Turaka radi obrade plodne bačke zemlje i 
bavljenja stočarstvom. Dio novodose- 
ljenih, ponajprije srpsko stanovništvo, 
doveden je radi obavljanja vojne službe te 
su služili kao najamnici (martolozi). 
Kršćani su uglavnom živjeli po selima, a 
muslimansko je stanovništvo naseljavalo 
varoši. Duhovnu skrb nad katoličkim 
stanovništvom vodili su franjevci Bosne 
Srebrene. 

Bajska je nahija prestala postojati s 
nestankom turske vlasti u Bačkoj tijekom 
Velikoga bečkog rata (1683.—99.). 

Lit.: 1. Istvan i Gy. Dudas, A XVIII. szazad tčrtenete, 
u: Bdcs-Bodrogh vdrmegye egyetemes monografidja, 
1, Zombor, 1896; Historija naroda Jugoslavije, II, 
Zagreb, 1959; O. Zirojević, Upravna podela današn- 


je Vojvodine i Slavonije u vreme Turaka, Zbornik za 
istoriju, sv. 1, Novi Sad, 1970. 


S. Bačić 


BAJSKI RAZGOVORI BUNJEVCI 
DANAS, redoviti godišnji skup koji u ned- 
jelju pred proštenje sv. Antuna ili u nje- 
govu sklopu organizira Bajska bunjevačka 
čitaonica. Prvi su put organizirani 1990. 
godine. Teme su Razgovora različite, od 
znanstvenih i stručnih do kulturoloških 1 
političkih, a sudionici su uglednici iz 
Madžarske, Hrvatske i Vojvodine. Budući 
da Bajska bunjevačka čitaonica ne posje- 
duje adekvatne prostorije, Bajski se raz- 
govori održavaju u različitim javnim 
objektima u Baji. 

BAJSKI RAZGOVORI 


Lit.: LIK [L. 1. Krmpotić], Znanstveni skup u Baji: 
»Bunjevci danas«, Bačko klasje, 60, Subotica, 1990; 
Zbornik »Ivan Antunović«, 4-5, Subotica, 1994. 


S. Bačić 


BAJSKI TROKUT, sjeverozapadni dio 
bivše Bačko-bodroške županije, smješten 
između Dunava, madžarske državne 
granice i crte sjeverno od Baje, koji je 
prema odredbama Trianonskoga mirovnog 
ugovora ostao u Madžarskoj. Popularno je 
ime dobio prema svojem trokutastom 
obliku. 

Najveće je naselje u njemu Baja. 
Usprkos želji Hrvata i malobrojnih Srba u 
Baji te u okolnim bunjevačkim i šokačkim 
selima, koja je bila izražena u više mjesnih 
zborova, rezolucija, memoranduma, puto- 
vanju nekoliko izaslanstava na Parišku 
mirovnu konferenciju te posjeta nekoliko 
dužnosnika (J. Cvijić i dr.) tijekom 1919., 
taj dio Bačke nije pripao novostvorenoj 
jugoslavenskoj državi, podjednako zbog 
nedostatne zainteresiranosti jugoslaven- 
skoga mirovnog izaslanstva i nedovoljnog 
udjela bunjevačkog i šokačkog stanovniš- 
tva u odnosu na madžarsko i njemačko. Dio 


= = 


Poema 

je stanovnika Bajskog trokuta nakon raz- 
graničenja optirao za Kraljevinu SHS, a 
suvremenici svjedoče da je u vrijeme 
nakon vraćanja madžarske vlasti bilo 
progona i nepravičnih suđenja. Između 
dvaju svjetskih ratova narodna je svijest 
postupno slabjela, pri čemu su djelatnost 
čitaonica te pojedinačni napori bunjevač- 
kih svećenika ili malobrojnih kulturnih 
djelatnika samo usporavali taj proces. 
Administrativno je Bajski trokut danas dio 
Bačko-kiškunske županije. 

Prisilna komunistička kolektivizacija i 
urbanizacija nakon Drugoga svjetskog rata 
utjecali su na daljnje ubrzano pomadžari- 
vanje bunjevačkog puka u ovom području. 
Posebnu je važnost u tom procesu imao 
sukob sovjetskog bloka s Titovom Jugos- 
lavijom jer su mnogi hrvatski aktivisti, 
učitelji i obični ljudi iz Bajskog trokuta 
uhićeni pod optužbom da su titoisti, čime 
je zadan težak udarac hrvatskoj zajednici. 
Od pedesetih godina pa do početka deve- 
desetih godina na odnarođivanje je utjeca- 
lo i nametnuto jugoslavensko unitarističko 
jedinstvo, koje se izražavalo primjerice 
uvođenjem jedinstvenoga srpsko-hrvat- 

skoga (u praksi srpskoga) književnog jezi- 
ka u sve hrvatske škole. Nakon uspostave 
demokracije u Madžarskoj devedesetih 
godina u Bajskom su trokutu utemeljene 
hrvatske manjinske samouprave u 
Aljmašu, Baji, Bikiću, Baćinu, Baškutu, 
Cavolju, Cikeriji, Dušnoku, Gari, 
Kaćmaru i Santovu. 


Iz Bajskog su trokuta rodom mnoge 

važne bunjevačke i šokačke osobnosti iz 
prošlosti (Nikola Milašin, Grgur Peštalić, 
Ivan Antunović, Ivan Mihalović, Matija 
Evetović, Mijo Mandić, Antun Karagić, 
Mišo Jelić i dr.), ali 1 suvremenici (Mijo 
Karagić, Joso Ostrogonac i dr.). 
Lit.: P. Pekić, Bajski trokut ili spomen-vijenac 
Bunjevaca, Subotica, 1920; P. Pekić, Povijest Hrvata 
u Vojvodini, Zagreb, 1930; P. Pekić, Bunjevci na 
Mirovnoj konferenciji u Parizu, Klasje naših ravni, 1, 
Subotica, 1935; M. Cović i A. Kokić, Bunjevci i 
Šokci, Zagreb, 1939; A. Mitrović, Razgraničenje 
Jugoslavije sa Mađarskom i Rumunijom 1919-1920, 
Novi Sad, 1975; D. Šokčević, Kratka povijest Hrvata 
u Madžarskoj (http://www.croatica.hu/htorten.html) 


S. Bačić 


Crkva Uznesenja Marijina u Bajši 


BAJŠA, naselje 5 km jugozapadno od 
Bačke Topole uz rječicu Krivaju; 2568 st. 
(2002.). Kao pustara Velika Bajša (praedi- 
um Naghbajcsh) prvi se put spominje 
1462. u jednoj darovnici kralja Matije 
Korvina. 


BALATINAC 


Nakon povlačenja Turaka Bajša je 
najprije bila komorski posjed, a Marija 
Terezija darovala ju je 1751. plemiću 
Stefanu Zaki, bivšem kapetanu Potiske 
vojne granice. Pritisnut dugovima, on je 
polovicu sela 1759. prodao braći Andriji, 
Jakovu, Luki, Miji i Simi Vojniću, čime je 
ona postala posjed porodice Vojnić. Tu je 
kupoprodaju, nakon dugogodišnjih parni- 
ca, 1793. potvrdio i kralj Franjo I. Otad su 
Vojnići nosili pridjevak bajšanski. 

Vojnići su 1760. podigli prvu katoličku 
crkvu u mjestu nakon povlačenja Turaka i 
postali crkveni patroni. Kad je Bajša 
postala samostalnom župom 1784. godine, 
Vojnići su izgradili župni dvor. Novu 
crkvu, koja je zamijenila staru, sagradili su 
1816. godine, a također i novi župni dvor. 
Crkva se i danas nalazi u središtu sela. 


Bajšu danas nastanjuju pretežito 

Madžari (1671), a žive u njoj i Srbi (413) 
te Slovaci (162). Stanovnici se bave 
uglavnom poljodjelstvom. 
Lit.: 1. Ivanyi, Bdcs-Bodrog vdrmegye foldrajzi es 
tortenelmi helynevtdra, 1, Szabadka, 1909; G. Ulmer, 
Posed Bajša, spahije i kmetovi 1751—1849, Novi Sad, 
1986; Stanovništvo. Popis stanovništva, domaćinsta- 
va i stanova u 2002., knj. 1. Nacionalna ili etnička 
pripadnost. Podaci po naseljima, Beograd, 2003. 


S. Bačić 


BAKIĆ, Julija (Monoštor, 24. IV. 1922. — 
Sombor, 18. X. 2001.), službenica. 
Srednju je građansku školu završila u 
Somboru. U Hrvatskome kulturno-umjet- 
ničkom društvu Vladimir Nazor iz 
Sombora volonterski je radila 54 godine 
kao službenica. Njezin je rad bio vidljiv u 
djelatnostima svih sekcija jedine kulturne 
udruge somborskih Hrvata — Bunjevaca i 
Šokaca. Teta Đula, kako su je svi zvali, 
bila je neodvojivi dio povijesti Društva od 
njegova osnutka. 

A. Firanj 


BALATINAC, Stipan (Santovo, 6. X. 
1966.), novinar. Osnovnu je školu pohađao 
u rodnom selu, a maturalnu je svjedodžbu 
stekao u budimpeštanskoj Hrvatsko-srp- 
skoj gimnaziji. U Zagrebu je studirao 
hrvatski jezik i književnost. Novinar je 

BALATINAC 


Hrvatskoga glasnika, tjednika Hrvata u 
Madžarskoj, a svoje članke objavljuje i u 
pečuškome hrvatskom katoličkom listu 
Zornica. Redovito se javlja u programu 
Radio Pečuha na hrvatskome, a izvjestitelj 
je i emisije Hrvatskog radija namijenjene 
Hrvatima izvan Hrvatske. 


Živi u Santovu, gdje aktivno sudjeluje 
u društveno-političkom životu sela. Kao 
dopredsjednik  seoskoga zastupničkog 
tijela i čelnik mjesne hrvatske 
samouprave, zauzima se za razvoj santo- 
vačke hrvatske škole. Zaslužan je i za 
razvijanje suradnje svojeg sela s hrvatskim 
naseljima u matičnoj zemlji i u susjednoj 
Vojvodini. 


M. Mandić 


BALAŽEVIĆ, Andrija (Subotica, 14. 
XII. 1893. — Dubrovnik, 21. XII. 1967.), 
direktor banke. Pučku školu završio je u 
Tavankutu, a u Subotici četiri niža razreda 
gimnazije te Subotičku gornju trgovačku 
školu (Szabadkai Fels6 Kereskedelmi 
Iskola), u kojoj je maturirao 1911. 


Nakon rada u francuskoj naftnoj tvrtki 
koja je do Prvoga svjetskog rata eksploati- 
rala naftu u Austro-Ugarskoj Monarhiji na 
naftnim poljima u Transilvaniji, kao finan- 
cijski stručnjak radio je u više banaka, 
među kojima i u subotičkoj podružnici 
Prve hrvatske štedionice Zagreb, koja je 
osnovana 1919., a prestala raditi 1941. U 
početku je radio kao disponent (1933.—36.), 
nakon toga kao zamjenik direktora 
(1936.—39.) te napokon kao direktor 
(1939.—41.). Od 1933. bio je član 
Masonske lože Stella Polaris u Subotici. 
Izvori: Izvještaj Prve hrvatske štedionice za upravnu 
godinu 1919., Nacionalna i sveučilišna knjižnica, 


Zagreb, br. 336.7; Izvještaj Prve hrvatske štedionice 
za upravnu godinu 1941., isto, br. 497.5 P9. 


Lit.: Razgovor 1.: o osnivanju Matice subotičke, 
Subotica, [1935]; Razgovor II: o biskupu Ivanu 
Antunoviću, Subotica, [1936]; Razgovor III: o 
hrvatskoj književnosti, Subotica, [1936]; Izvještaj o 
IV. razgovoru, Subotička Danica ili Bunjevačko- 
šokački kalendar (sa slikama) za prostu godinu 
1938., Subotica, s. a.; Izvještaj o V. razgovoru, 
Subotička Danica ili Bunjevačko-šokački kalendar 
(sa slikama) za prostu godinu 1938., Subotica, s. a.; 

Z. Nenezić: Masoni u Jugoslaviji (1764 — 1980), 
Beograd, 1988. 


N. Zelić 


“s 


Anica Balažević 


BALAŽEVIĆ, Anica (Ana) (Tavankut, 
26. III. 1914. — Subotica, 4. II. 1992.), sla- 
marka i svestrana kulturna djelatnica. Do 
Drugoga svjetskog rata bila je članica 
križarske organizacije. Godine 1946. bila 
je među osnivačima HKPD-a Matija 
Gubec u Tavankutu, a zatim i predsjednica 
Društva. Od 1967. aktivna je u likovnom 
odjelu, koji je u Društvu organiziran 1961. 
S pojavom prvih »slika rađenih od slame« 
1962. odjel Društva postao je jedinstvenim 
stjecištem pletilja te je 1986. prerastao u 
Prvu koloniju naive u tehnici slame. 
Uključivši se u rad odjela, a zatim i koloni- 
je, dotad popularna aktivistica postaje i 
slamarkom samosvojne poetike žitnih 
vlati. Osim što se bavila likovnim obliko- 
vanjem u slami, pisala je i pjesme te sakup- 
ljala predmete folklorne baštine. Pjesme 
zavičajne tematike objavljivala je u 
Bačkom klasju i Subotičkoj Danici. 
Nadahnuće u stvaranju nalazila je u 
svakodnevnom okružju paorskog života. 
Njezini prizori »izvedeni u slami« prot- 
kani su elementima narodnih običaja i 
prepoznatljivim obilježjima »salašarskog 
života«. Prvi je put izlagala na izložbi 
Naivna umjetnost žena Bačkog Brijega, 
Uzdina i Tavankuta, održanoj od 8. do 15. 
III. 1970. u Tavankutu. Nakon toga sud- 


jelovala je na šezdesetak kolektivnih nas- 
tupa u Tavankutu, Apatinu, Subotici, 
Kostanjevici na Krki, Krapinskim 
Toplicama, Zagrebu, Somboru, Senti, 
Sarajevu, Kovačici, Županji, Baji, 
Budimpešti, Szolnoku i dr. Slamarski odjel 
Matice hrvatske u Subotici danas nosi 
njezino ime. 

Lit: Bačko klasje, 67, Subotica, 1992; Anica 
Balažević 1914-1992. Prva samostalna izložba 
likovnih radova u tehnici slame Anice Balažević. Teta 
Anici s ljubavlju [Katalog izložbe otvorene u Galeriji 
Gradske biblioteke u Subotici 26. VII. 1999], Matica 
hrvatska Subotica [Subotica, 1999]; N. Zelić, Protiv 
zaborava. Hrvatsko kulturno prosvjetno društvo 


»Matija Gubec« Tavankut (1946-1996), Zagreb, 
2000. 


B. Duranci 


BALAŽEVIĆ, Ivan (Tavankut, 22. VIII. 
1934. — Lazarevac, 25. I. 1967.), agronom. 
Osnovnu je školu pohađao u Tavankutu, 
gimnaziju završio 1954. u Subotici, a 
diplomirao 1960. na Agronomsko-šumar- 
skom fakultetu Sveučilišta u Zagrebu. Kao 
rukovoditelj Zemljoradničke zadruge u 
Tavankutu stručno je potaknuo orga- 
niziranje većih poljoprivrednih površina 
radi stvaranja što povoljnijih uvjeta za 
razvoj poljoprivrede na pjeskovitu dijelu 
subotičkog područja, osobito voćarstva i 
vinogradarstva. Jedan je od suosnivača 
Zemljoradničke zadruge Peščara u 
Subotici, u čijem je posjedu bilo oko 6000 
ha, od kojih je ubrzo oko 700 ha bilo pod 
voćnjacima. Pridonio je unapređenju 
zaštite biljne proizvodnje u Subotici i 
okolici uvođenjem nove tehnologije 
(atomizera Besleri) i primjenom suvre- 
menih zaštitnih sredstava, posebno na 
novim plantažama jabuka. Radi stručnog 
usavršavanja posjećivao je voćarske regije 
u Jugoslaviji, Italiji i SSSR-u. Rezultate 
svojih istraživanja u voćarsko-vinogra- 
darskoj i ratarskoj proizvodnji iznosio je na 
stručnim skupovima u zemlji, a radove je 
objavljivao u domaćim časopisima Biljna 
zaštita, Novi privrednik te Biljni lekar. 
Poginuo je u prometnoj nesreći u 
Lazarevcu. 


Djela: Kratak osvrt na rad aparata na zaštiti voćnjaka 
i vinograda u subotičkoj Peščari, Biljna zaštita, 3, 


BALAŽEVIĆ 


Zagreb, 1964; Suzbijanje pepelnice jabuke 
/Podosphaera Leucotricha/ u rodnom voćnjaku Z. Z. 
Peščara, Subotica, Biljna zaštita, 11-12, Zagreb, 
1963; Neka iskustva u primeni mašina za zaštitu 
savremenih plantaža ZZ Peščara, Subotica, Novi 
privrednik, 9, Subotica, 1965; Kompleksna zaštita 
voća i vinove loze na Subotičko-horgoškoj peščari, 
Biljni lekar, 2-3, Beograd, 1967 (suautori I. Rudinski 
i T. Tili). 

Lit.: In memoriam: Ivan Balažević (1934-1967), 
Subotičke novine, 3. II. 1967; Povodom godišnjice 
pogibije Ivana  Balaževića, dipl. inženjera. 
Komemorativni skup u Peščari, Subotičke novine, 25. 
1. 1968. 


N. Zelić 


BALAŽEVIĆ, Ivan (Tavankut, 12. VII. 
1949.), slikar, grafičar i kazališni 
scenograf. Osnovnu školu pohađao je u 
rodnome mjestu, a njegovu je darovitost 
prvi zapazio Gyčrgy Boros, poznati su- 
botički likovni pedagog. Školovanje je 
nastavio u Građevinsko-tehničkoj srednjoj 
školi, na smjeru arhitektura. Nakon mature 
1968. upisao se na odsjek grafike na 
Akademiji likovnih umjetnosti u Zagrebu. 
Profesori su mu među ostalima bili 


Ivan Balažević: Portreti srca, 
olovka na papiru, 1997. 


Dalibor Parać, Albert Kinert, Frano Baće i 
Marijan Detoni. Diplomirao je 1972. i vra- 
tio se u Suboticu, gdje je predavao likovni 
odgoj u srednjim školama. Surađuje sa 
Subotičkim novinama, časopisom za kultu- 
ru Rukovet, Narodnim kazalištem. 
Oblikovao je ambalažu za Tvornicu čoko- 
lade Pionir. U Zagrebu je izvanredno 
studirao povijest umjetnosti i kompara- 
tivnu književnost. U Novi se Vinodolski 
preselio 1974. i zaposlio u Rijeci. Od 
1978. radi u Kazalištu lutaka i postaje 
članom Hrvatskog društva likovnih umjet- 
nika u Rijeci. Od 1980. surađuje s 

izdavačkom kućom Otokar Keršovani, 
1982. postaje članom ULUPUH-a 
(Udruženje likovnih i primijenjenih umjet- 
nika Hrvatske) u Zagrebu. 

Prvi je put samostalno izlagao kao 
slikar 1971. u Subotici. Priredio je mnogob- 
rojne izložbe, a sudjelovao je i na kolek- 
tivnim smotrama hrvatskih umjetnika i 
prestižnim manifestacijama: Međunarod- 
nom bijenalu plakata u Varšavi 1976., 
Međunarodnoj izložbi grafičkog obliko- 
vanja i dizajna ZGRAF 3 u Zagrebu 1981., 
Međunarodnoj izložbi originalnog crteža u 
Rijeci 1982., Ex tempore u Opatiji od 
1983. i dr. 

Primio je mnogobrojna priznanja kao 
slikar, scenograf, dizajner plakata, opreme 
knjiga: posebno priznanje žirija na prvome 
Ex tempore u Opatiji 1983., prva nagrada 
Ex tempore 1987, Nagrada Grada Rijeke 
za sveukupan doprinos u likovnom životu 
grada Rijeke 1992., Nagrada Grada 
Novoga Vinodolskoga za sveukupni dopri- 
nos u kulturnom razvoju Grada Novoga 
Vinodolskoga 1996., treća nagrada na 
međunarodnoj likovnoj koloniji Grobnik 
97 te mnoga druga priznanja. 


Svestranom aktivnošću, znanjem, 
posebnom stvaralačkom poetikom, vrhun- 
skim dometima u grafičkom dizajnu, 
scenografskim rješenjima i nadasve pre- 
poznatljivim samosvojnim likovnim izra- 
zom ističe se na recentnoj umjetničkoj 
sceni. Njegova su djela, osim u Hrvatskoj, 
permanentno izlagana i u inozemnim 
likovnim centrima: Varšava, Kavasaki, 
Rostock, New York, Jalta, Celovec, 
Budimpešta, Michigan, Basel, Miinchen, 
Pečuh i dr. Predgovore njegovim samostal- 
nim izložbama te napise o njegovu radu u 
mnogim listovima i časopisima pisali su: 
Vanda Ekl, Vladimir Maleković, Berisav 
Valušek, Luko Paljetak i mnogi drugi. 

Lit.: 1. Balažević, Mala monografija, Rijeka, 2002. 
B. Duranci 

BALDY-BELLOSICS, Fl6ra (Baja, 23. 

IX. 1901. — Kecskemćt, 1. IV. 1982.), 


prosvjetna djelatnica i etnografkinja. 
Školovala se u Baji i kratko u Subotici. 

Gimnaziju i učiteljsku školu završila je u 
rodnom gradu i stekla diplomu učiteljice 
na madžarskome i njemačkom jeziku. 
Predavala je u više seoskih škola u okolici 
Baje te obnašala dužnost ravnateljice škole 
u Gari. Slijedeći svojeg oca Balinta 
Bellosicsa, znamenitoga madžarskog 
etnologa, i ona se bavila istraživačkim 
etnografskim radom. Proučavala je 
ukrasne motive pučke radinosti Madžara 
te Bunjevaca i Šokaca u južnoj 
Madžarskoj. O tome je napisala nekoliko 
članaka i studija koje su objavljene u raz- 
nim madžarskim časopisima i godišnjaci- 
ma. Dvije su joj studije objavljene i na 
hrvatskom jeziku: »Torba bačvanskih 
Bunjevaca« (Cumania, Kecskemćt, 1974.) 
i »Santovačke šokačke tkanine i vezovi« 
(Etnografija Južnih Slavena, Budimpešta, 
1977.). Iza nje je ostalo mnogo neobjav- 
ljenih rukopisa, koji se čuvaju u Muzeju 
Tiirr Istvdn u Baji. Pokopana je u Baji. 

Djela: A rćgi nepi takdcsok elete Nagybaracskdn es 
kornyeken, Baja, 1968; A hazivdszon felhaszndlasa 6s 


keszitese Nagybaracskdn, Bdtmonostoron es 
Dadvodon, Budapest, 1981. 


Lit.: 1. Felvidčki, Zrodalmi lexikon Baja 6s Bdcska 
(rukopis). 


E. Bažant i M. Mandić 


BALINT, Sandor (Segedin, 1. VIII. 1904. 
— Segedin, 10. V. 1980.), sveučilišni profe- 
sor, etnograf i povjesničar umjetnosti. 
Rođen je u segedinskome Donjem gradu, a 
osnovnu i srednju školu te fakultet završio 
je u rodnome mjestu. Bio je profesor u 
Učiteljskoj školi, na Pedagoškome i 
Filozofskom fakultetu, gdje je do prisilnog 
umirovljenja bio pročelnik Katedre za 
etnografiju. 

Osnovno područje njegova istraživanja 
bili su lokalni vjerski običaji, na čemu je 
ustrajao i u vrijeme komunizma i zbog 
čega je ostao uzor mnogim madžarskim 
kršćanskim intelektualcima. Prvi je objelo- 
danio narodne molitve. Osim vjerskih 
tradicija, istraživao je i druga područja 
društvenog života, upozoravajući pritom 
na utjecaje južnoslavenskih naroda na 
život stanovnika Segedina, napose u vri- 
jeme turske prevlasti, kada se u grad dose- 


lio velik broj Hrvata i Srba s područja pod 
turskom vlašću. Kako je u drugoj polovici 
XVIII. stoljeća Segedin bio regionalni 
centar za proizvodnju duhana, a poslije i 
paprike, ustvrdio je da je duhan turskim 
posredovanjem u grad donesen iz 
Hercegovine te da poznata segedinska 
paprika potječe zapravo iz južnih, slaven- 
skih područja. Potkraj XVIII. stoljeća 
paprikom su se u donjogradskom samos- 
tanu koristili samo kao lijekom, za 
snižavanje tjelesne temperature. Ustvrdio 
je ujedno da iz južnoslavenskih krajeva 
potječu i sarma, šerbet, cicvara i još neka 
jela, zatim slavonska sušena šljiva, bosan- 
ska kruška, baranjski kesten i mnogi zači- 
ni te južno voće, koje su posredovanjem 
bunjevačke i srpske kuhinje bili preuzeti i 
u Madžarskoj. Isticao je da je međusoban 
utjecaj vidljiv i u načinu odijevanja, kul- 
turi stanovanja i dr. 

Nekoliko segedinskih ustanova i udru- 

ga nose ime Sandora Balinta i njeguju 
uspomenu na njega. Ostavština mu je 
pohranjena u segedinskome muzeju. 
Djela: A szegedi paprika, Budapest, 1962; Az 1522. 
evi tizedlajstrom szegedi vezeteknevei, Budapest, 
1963; A szogedi nćp, Budapest, 1968; Szeged 
Alsovdros. Templom es tarsadalom, Budapest, 1983; 
Bucsujdroć magyarok. A magyarorszdgi bucsujdrds 
tortćnete ćs nćprajza (suautor G. Barna), Budapest, 
1994; Unnepi kalenddrium, I-II, Szeged, 1998. 


L. Heka 


BALKAN (tur. balkan: šumovite planine), 
1. geografski: a) drugo ime za Staru pla- 
ninu u Bugarskoj, u starih Grka poznatu 
kao Aemus, a Haemus u Rimljana. Prvi 
poznati spomen imena Balkan potječe iz 
1490. iz pera talijanskog pisca i diplomata 
Filippa Buonaccorsija Callimaca, a naziv 
Stara planina prvi je zabilježio hrvatski 
humanist Antun Vrančić 1567.; b) poluo- 
tok u jugoistočnoj Europi između Crnoga, 
Mramornoga, Egejskoga, Jonskoga i 
Jadranskog mora. Za sjevernu granicu, 
koja nije točno geografski određena, 
najčešće se uzimaju riječni tokovi Du- 
nav-Sava-Kupa. Naziv Balkan za poluo- 
tok prvi je upotrijebio 1819. njemački 
geograf. A. Zeune, koji je želio da poluo- 


BALKAN 


tok dobije ime prema glavnom gorju koje 
se na njemu prostire, poput Pirenejskoga 1 
Apeninskog poluotoka. 2. geopolitički: a) 
povijesni naziv kojim se od ranoga XIX. 
st. označavalo područje što je nakon 
Karlovačkog mira (1699.) ostalo u sklopu 
Turskog Carstva. Ono se isprva uglavnom 
podudaralo s poluotokom; b) u suvre- 
menome političko-povijesnom značenju 
često se upotrebljava za označivanje pod- 
ručja Grčke, Albanije, Bugarske, europ- 
skog dijela Turske te dijelova ili cjeline 
bivše Jugoslavije i Rumunjske; c) u 
najširem smislu, u nekih njemačkih autora, 
imenom Balkan označava se cijelo 
područje Europe koje je u prošlosti pri- 
padalo Turskom Carstvu, što uključuje i 
velike dijelove Madžarske; d) u prene- 
senom smislu riječju Balkan označava se 
sukobima rascjepkano i zaostalo područje. 
3. Kulturološki, područje u jugoistočnoj 
Europi kulturno oblikovano pod orijental- 
nim utjecajem, uglavnom podudarno s 
Balkanskim poluotokom. 


Od riječi Balkan nastalo je više izraza, 
uglavnom pogrdnog značenja: a) balkan- 
ski: nekulturan, divalj, sirov; b) balkanstvo, 
balkanština: divljačko i nekulturno po- 
našanje, sirovost; c) Balkanac, Homo bal- 
canicus: osoba koja se ponaša na primiti- 
van način; d) nakon Prvoga svjetskog rata 
nastao je izraz balkanizacija, koji označa- 
va političko-teritorijalnu rascjepkanost, 
sukobima prouzročenu diobu geopolitič- 
kih prostora u manje posebne države na 
nacionalnoj i vjerskoj osnovi, najčešće 
međusobno zavađene. 

Balkanologija (balkanistika) znanstve- 
na je disciplina koja proučava balkanski 
prostor kao cjelinu, a jezgru čini izučava- 
nje balkanskih jezika. Vodeće su istra- 
živačke institucije na tom području 
Balkanska komisija Austrijske akademije, 
balkanološki instituti u Beogradu, 
Bukureštu, Solunu i drugdje, Centar za 
balkanološka ispitivanja Bosansko-herce- 
govačke akademije, Komisija za balkan- 
ske studije pri Turskom historijskom 
društvu i dr. O balkanološkim istraživanji- 
ma izlazi niz specijaliziranih časopisa. 

Važnost Balkana za Bunjevce i 
Šokce. Nakon prestanka turske vlasti u 
Bačkoj Bunjevci i Šokci izgubili su povi- 
jesne veze s Balkanskim poluotokom, s 
kojega su potjecali, i u desetljećima 
dugom procesu postupno su postajali 
dijelom srednjoeuropskoga geografskog i 
kulturnog miljea. Nakon raspada Austro- 
Ugarske, kad je veći dio Bunjevaca i Šoka- 
ca ušao u sastav jugoslavenske države, 
Vojvodina se, kao novo granično civi- 
lizacijsko područje, često svrstava pod 
geopolitički pojam Balkana, i to ne samo 
zbog pripadnosti zemlji čiji veći dio ima 
balkansku tradiciju, već napose zbog 
pojačanih balkanskih utjecaja u samoj 
Vojvodini. Desetljećima dugo promicanje 
takvih kulturnih modela u mnogim je 
društvenim područjima ostavilo znatna 
traga osobito na niže slojeve bunjevačko- 
šokačke populacije u vojvođanskom dijelu 
Bačke i udaljilo ih od tradicionalnih sred- 
njoeuropskih kulturnih vrijednosti. Ipak, 
Bunjevci i Šokci uglavnom su ostajali 
izvan interesa balkanoloških istraživanja. 
Lit.: Enciklopedija Jugoslavije, 1, Zagreb, 1980; 


Hrvatski leksikon, 1, Zagreb, 1996; M. Todorova, 
Imaginarni Balkan, Beograd, 1999. 


S. Bačić 


BALOG, Đuro (Gyč6rgy) (Kupusina, 16. 
IV. 1817. — Bač, 4. VII. 1889.), svećenik 1 
pisac. Za svećenika je zaređen 1841. 
godine. Službovao je najprije kao kapelan 
u Bikiću, Aljmašu, Sonti, Subotici i 
Somboru, a od 1850. kao župnik u Vajskoj. 
U Baču je bio župnik od 1860. pa do smrti. 
Obavljao je službu tajnika, a od 1860. i 
dekana Bačkog dekanata. Prikupio je velik 
broj knjiga na latinskome, njemačkome, 
madžarskome i hrvatskome i utemeljio 
dekanatsku knjižnicu. U župnim knjigama 
iz njegova vremena sačuvan je velik broj 
dragocjenih podataka za župu Bač. Kao 
dijete znao je samo slovački. U pučkoj je 
školi naučio madžarski, u sjemeništu i nje- 
mački. Tijekom svoje svećeničke službe 
počeo je učiti i hrvatski. S vremenom se 
hrvatskim jezikom služio tako dobro da je 
na njemu počeo pisati i stihove. Bio je član 
Hrvatskoga književnog društva sv. 

Jeronima iz Zagreba i njegov prvi pov- 
jerenik za Bačku. Bio je velik poklonik 
Ivana Antunovića, s kojim se dopisivao, 
kao i s Jurjem Dobrilom. U Antunoviće- 
vim Bunjevačkim i šokačkim novinama 
zauzimao se za to da se u književnosti 
bačkih Bunjevaca i Šokaca rabi književni 
jezik kakav se rabio i u Hrvatskoj, jer nije 
moguće »svakoj šaki ljudih njevim stylom 
izdavati knjige«, ali »to nije mnogima 
povoljno« jer je »croatico ilyrismus« u 
ovim krajevima nepovoljno predstavljen. 
Vjerojatni su mu pseudonimi Dobrotvor i 
Rodoljub. Ostavio je mnogo zapisa, od 
kojih su neki objavljeni kao brošure. 


Izvor: Župni arhiv u Baču. 


Djelo: A Bacs romaikatolikus plćbdnia szdzeves 
emlekezete, Esztergom, 1867. 


Lit.: Neven, Subotica, 7/1989; I. Ivanyi, Bacs, 
Magyarorszdg vdrmegyći &s vdrosai, Bdcs-Bodrog 
vdrmegye, 1, Budapest, s. a.; A. Poljaković, Uloga 
Hrvatskog književnog društva sv. Jeronima u narod- 
nom preporodu bačkih Hrvata, Klasje naših ravni, 
Zagreb, 1/1943; S. Blaskowitz, Batsch, Geschichte 
einer tausendjćihrigen Stadt in der Batschka, 
Freilassing, 1965; A. Sekulić, Drevni Bač, Split, 
1978; I. Topalić, Katolički kalendar za prostu 1979. 
godinu, Ruski Krstur, 1978; J. Buljovčić, Odnos 
prema dijalektu i razvojni put standardizacije jezika 
kod bačkih Bunjevaca, u: Hrvati u Budimu i Pešti, 
Budimpešta, 2001; J. Buljovčić, Osvrt na udžbenike i 
priručnike za bunjevačku i šokačku djecu u Bačkoj na 
kraju XIX. i u prvoj polovici XX. stoljeća, u: Hrvati 
u Budimu i Pešti, Budimpešta, 2001; A. Lakatos, A 
Kalocsai Erseki Levćltdr, Kalocsa, 2002. 


S. Beretić i M. Grlica 


BALOG, Makarije (Balogh) (Kalača, 14. 
I. 1804. — Vukovar, 24. XI. 1851.), peda- 
gog. Franjevcima Provincije sv. Ivana 
Kapistranskoga pristupio je 1823. Dvije je 
godine slušao nastavu filozofije na filozof- 
skom učilištu u Iloku (1824.—26.), a zatim 
je bio student bogoslovne škole u Baji 
(1826.—28.) i Vukovaru (1828.—30.). Za 
svećenika je zaređen 1828. Položivši 
državni ispit za profesora filozofije, pre- 
davao je na franjevačkim filozofskim uči- 
lištima u Našicama (1830.—31.), Požegi 
(1831.—34.) i Foldvaru (1834.—42.). U 
Foldvaru je bio dekan filozofskog učilišta 
i samostanski starješina (1843.—50.) dok 


nije položio ispit za profesora teologije. 
Tek što je ujesen 1751. počeo predavati 
crkvenu povijest i crkveno pravo u 
Vukovaru, shrvan bolešću, prepustio je 18. 
X. 1851. učiteljsku stolicu M. Doriću. 


Lit.: Arhiv Hrvatske franjevačke provincije u 
Zagrebu, Protocollum conventus Vukovariensis, sv. 2; 
Schematismus almae Provinciae_s. Ioannis a 
Capistrano, Budim, 1844; F. E. Hoško, Franjevačke 
visoke škole u kontinentalnoj Hrvatskoj, Zagreb, 
2002. 


F. E. Hoško 


mo 


Banak ispred ložišta 


BANAK, I. istureni dio oko banja-peći 
(parasničke peći) u sobi koji služi za sje- 
denje. Javlja se u formi zidanog ispusta ili 
klupice. Na njemu su zimi često spavala 
djeca; 2. istureni zidani dio banja-peći 
ispred ložišta, s kojega se u peć ložio ogr- 
jev, stavljao kruh, pecivo i druga hrana 
koja se trebala peći, a služio je i radi odla- 
ganja već ispečene hrane u druge posude. 
Tu se također mogla ložiti vatra i kuhati 
hrana u ćupovima ili u »kastroni« (vrsta 
posude) na »sadžaku« (niskom tronošcu za 
kuhanje); 3. na banja-peći, produžetak 
»vinca« do zida, na koji su se stavljale 
manje stvari kako ne bi bile nadohvat 
djeci, poput »parasničke mašine« (žigica 
od bijelog fosfora) i sl.; 4. a) istureni dio 
zida ispod okna prozora; 5. gornja površi- 


BANAT 


na niskog zida u pregrađenom »ambe- 
tušu«. 
A. Stantić 


BANAT (mongol.-tur. bayan: bogat, 
imućan > /at. banus: ban, vladarov nam- 
jesnik), pogranični teritorij na čelu s 
banom. 

1. U užem smislu, istočni dio današnje 
AP Vojvodine, područje između Tise, 
Dunava i granice prema Madžarskoj i 
Rumunjskoj. Obuhvaća površinu od 9296 
km“, s time da je administrativno danađnji 
Banat neđto manji i obuhvaša 8882 km., 
jer u nj ne ulazi područje koje pripada 
gradu Beogradu (Pančevački rit). U 
Banatu, bez Pančevačkog Tita, tivi 616.202 
stanovnika (2002.). Najveši su gradovi 
Zrenjanin (79.773), Pančevo (77.087), 
Kikinda (41.935) 1 Vršac (36.623). 


Malobrojno je stanovništvo hrvatskog 
porijekla u vojvođanskom Banatu danas 
uglavnom asimilirano (osim donekle u 
Starčevu). Jezično se razlikuju dvije hrvat- 
ske skupine: štokavsko-ikavska (Šokci) u 
južnom Banatu i kajkavska u srednjem 
Banatu. U banatsko Podunavlje Hrvati su 
došli u drugoj polovici XVIII. i početkom 
XIX. st. u sklopu preuređenja vojno- 
graničarskih teritorija u Hrvatskoj: najpri- 
je 1760.—70. iz Ličke i Modruške županije 
te iz okolice Petrinje i Gline, kad su se nas- 
tanili u Perlezu, Opovu, Starčevu, Glogo- 
nju, Omoljici i Borči (štokavska skupina), 
a 1801. zagrebački biskup M. Vrhovac 
potaknuo je seobu turopoljskih plemića u 
srednjobanatska naselja nazvana Hrvatska 
Neuzina (danas Neuzina, a u nju ulazi i 
nekadašnja Srpska Neuzina), Hrvatska 
Boka (danas Boka, čiji je dio i nekadašnja 
Srpska Boka), Hrvatska Klarija (sa 
Srpskom Klarijom 1947. spojena je u 
Radojevo) te sela u današnjoj Rumunjskoj: 
Hrvatska Keča (danas Keča, u koju ulazi i 
nekadašnja Rumunjska Keča), Biled i 
Čenija. 

2. U širem smislu Banat je povijesno 
područje u južnoj Ugarskoj između 
Moriša, Tise i Dunava, zajedno s Banat- 
skim gorjem u južnim Karpatima, ukupne 

BANAT 


površine oko 28.500 km? i s oko 2.400.000 
stanovnika. Prvi je put formiran 1718. kao 
krunska domena pod imenom Tamiški 
Banat na čelu s kraljevskim namjesnikom 
— banom (odatle i naziv Banat). Na tom su 
teritoriju 1779. obnovljene madžarske 
županije Torontalska, Tamiška i Krašov- 
ska. Nakon Prvoga svjetskog rata istočni 
dio Banata (oko 2/3) pripao je Rumunj- 
skoj, zapadni dio dobila je Kraljevina SHS 
(oko 1/3), a neznatni sjeverni dio (kod 
Segedina) ostao je u Madžarskoj. 
Najvažnija su naselja u rumunjskom 
Banatu Temišvar (Timisoara) s 333.365 
st., Arad sa 190.088 st. i Rešica (Resita) s 
96.197 st. (procjene iz 1994. i 1997). Tako 
shvaćen Banat više je povijesna tradicija te 
se danas pod Banatom redovito podrazu- 
mijeva samo istočni dio Vojvodine. No 
pojam Banat u užem i širem smislu bio je 
u čestoj uporabi potkraj Prvoga svjetskog 
rata, kad se suprotstavljao tadašnjemu 
madžarskom županijskom sustavu. 


Danas u rumunjskom dijelu Banata 
živi oko 7.500 Hrvata u nekoliko tradi- 
cionalnih oaza: Šokci u Rekašu (Recas), 
kajkavci u Keči (Checea), a najbrojnija je i 
najkompaktnija skupina koja se naziva 
Karaševcima (Carasoveni), Krašovanima 
ili Karaševskim Hrvatima. Nekad je 
šokačkih Hrvata bilo i u marijanskom 
svetištu u Radnji (Maria Radna) te 
kajkavaca u Biledu i Čeniji (Cenea), ali su 
asimilirani. 

Karaševci su se, bježeći ispred Turaka, 
doseljavali u Banat od XVI. do XVIII. st. 
pod dušobrižništvom bosanskih franjeva- 
ca, ali se dio njih naselio i potkraj XVIII. 1 
početkom XIX. st. Dio autora smatra da su 
ime dobili po Kreševu u Bosni, iz čije su 
okolice navodno podrijetlom, a drugi smat- 
raju da je cijela zajednica dobila ime po 
Karaševu, najvećem selu koje su u Banatu 
osnovali. Neki krugovi srpskih znanstveni- 
ka osporavaju im pripadnost hrvatskom 
narodu i drže ih posebnom etničkom 
skupinom (Krašovani) ili dijelom srpskog 
naroda (Krašovanski Srbi). Karaševci 
danas žive u sedam sela pokraj rijeke 
Karaš: Karaševo (Carasova), Klokotić 
(Clocotici), Lupak (Lupac), Jabalča 

(Iabalcea), Nezmet (Nezmet), Rafnik 
(Rafnic) i Vodnik (Vodnic). S padom 
komunističke diktature i nakon duljeg 
osporavanja od tamošnjih srpskih organi- 
zacija, hrvatska manjina u Rumunjskoj 
postupno ostvaruje svoja prava: bogos- 
lužje se obavlja na hrvatskom jeziku, u 
Karaševu i Klokotiću postoje osnovne 
škole na hrvatskom jeziku, u Karaševu je 
otvorena i rumunjsko-hrvatska gimnazija, 
Hrvati imaju svojeg zastupnika u 
rumunjskom parlamentu, u planu su 
izgradnja hrvatskog muzeja i otvaranje 
hrvatskog lektorata na Sveučilištu u 
Temišvaru, država iz proračuna izravno 
financira hrvatsku zajednicu, a pomoć 
dobivaju i iz Hrvatske. Iako žive veoma 
siromašno, Karaševski su Hrvati jedna od 
najstarijih hrvatskih manjina i vrlo su usp- 
ješni u čuvanju materinskog jezika i kul- 
ture te su sela Karaševo i Klokotić za oču- 
vanje hrvatskog jezika od Hrvatske matice 
iseljenika dobila nagradu Najselo 
hrvatskih manjina (1998. i 2001.). Postoji 
i Folklorno društvo Klokotić, koje se 
posebno skrbi za očuvanje folklornih 
tradicija. U društvenom životu vodeća je 
politička udruga Zajedništvo Hrvata u 
Rumunjskoj, iz koje se 1998. dio članstva 
izdvojio i utemeljio Demokratski savez 
rumunjskih Hrvata. Zbog teške gospo- 
darske situacije dio rumunjskih Hrvata 
posljednjih godina odlazi na privremeni 
rad u Hrvatsku. 


Lit.: A. Jagić, Hrvatske naseobine u Banatu, Letopis 
Matice srpske, knj. 319, sv. 1, Novi Sad, 1929; P. 
Pekić, Povijest Hrvata u Vojvodini, Subotica, 1930; 
A. Messner-Sporšić, Kolonije hrvatskih plemića u 
Banatu, Zbornik za narodni život i običaje Južnih 
Slavena, knj. XXVIII, sv. 1, Zagreb, 1931; M. 
Evetović, Kulturna povijest bunjevačkih i šokačkih 
Hrvata (rukopis); D. Nikolić, Srbi u Banatu u 
prošlosti i sadašnjosti, Novi Sad, 1941; I. Esih, 
Rumunjska znanost o Hrvatima u Rumunjskoj, 
Klasje naših ravni, Zagreb, 1/1943; M. Marković, 
Geografsko-istorijski imenik naselja Vojvodine, Novi 
Sad, 1966; J. Marković, Geografske oblasti SFRJ, 
Beograd, 1967; A. Mitrović, Razgraničenje 
Jugoslavije sa Mađarskom i Rumunijom 1919-1920, 
Novi Sad, 1975; Enciklopedija Jugoslavije, I, 
Zagreb, 1980; P. Stojanović, Hrvati u Rumunjskoj, u: 
Katolička crkva i Hrvati izvan Domovine, Zagreb, 
1980; S. Krpan, Hrvati u Keči, Zagreb, 1983; L. I. 
Krmpotić, Karaševski Hrvati u Rumunjskoj, Zbornik 


»Ivan Antunović«, 4-5, Subotica, 1994; Hrvatska 


enciklopedija, 1, Zagreb, 1999. 
M. Đanić i S. Bačić 


BANDAŠ, 1. predradnik »risara« (žetela- 
ca) ili »bande« (družine) na vršalici. Ime je 
nastalo od riječi banda (srednjovj. lat. 
banda: naoružana skupina), u ovom sluča- 
ju družina okupljena radi obavljanja žetve 
ili vršidbe. Bandaš je prije žetve s poslo- 
davcem ugovarao posao i cijenu rada, a 
poslodavac je samo s njime ocjenjivao rad 
i učinak radnika na kraju žetve. U žetvi je 
rukovodio radom risara, a redovito ga je 
pratila i njegova partnerica — bandašica, 
žetelica koja rukoveta za bandašom, tj. 
pokošeno žito srpom ili kukom skuplja u 
snopove. 


2. Mladić izabran da zauzme središnju 
ulogu na javnim završnim bunjevačkim 
žetvenim svečanostima, danas najčešće 
poznatima kao »dužijanca« ili »dužioni- 
ca«. Bandaš je u paru s izabranom ban- 
dašicom predvodnik slavlja. Svake se 
godine biraju za svako selo, a posebna je 
čast biti izabran za bandaša i bandašicu na 
završnim proslavama u Subotici i 
Somboru. Oni na svečanoj misi zahvalnici 
na oltar prinose na dar somun kruha od 
novog žita te predvode svečanu povorku i 
isti kruh predaju gradonačelniku. U 
Subotici su bandaš i bandašica i pratioci 
slike Blažene Djevice Marije na buna- 
rićkom proštenju, koje se održava posljed- 
nje nedjelje u kolovozu. 

Lit: A. Sekulić, Bački Hrvati, Zagreb, 1991; F. 
Krajninger i dr., Somborske žetvene svečanosti, 


Sombor, 1996; A. Stantić, Kruv naš svagdanji, 
Subotica, 2001. 


A. Stantić 


BANDAŠICINO KOLO, večernja javna 
zabava s pjesmom i igrom na dan 
dužijance, odnosno dužionice; zadnji veli- 
ki događaj u svečanostima svršetka žetve u 
bačkih Bunjevaca. Priređuje je ga bandaši- 
ca, koja je, zajedno s bandašem, glavna 
domaćica na zabavi. Tradicionalno se 
održavalo na salašu, a u posljednje se vri- 
jeme organizira po župnim dvorovima ili u 
dvorištu bandašičine kuće. 

A. Stantić 


BANKA 


BANKA (tal. banca < langobardski 
panka: klupa), institucija koja se bavi 
financijskim uslugama, od kojih među 
najvažnije pripada posredovanje u kredit- 
no-depozitnim poslovima. Pravno se 
najčešće organizira kao dioničko društvo 
(d.d.) ili društvo s ograničenom odgo- 
vornošću (d.o.o.). Razlikuju se i privatne i 
državne banke te domaće i inozemne. 


Sve do sredine XIX. stoljeća u Baji, 
Somboru i Subotici, ali i u manjim okol- 
nim mjestima, financijski su poslovi 
obavljani bez posredovanja banaka. Kao 
zajmodavci često su se javljale financijski 
moćne porodice, npr. Vojnići među 
Bunjevcima. Pokušaj osnutka prve šte- 
dionice u Subotici 1846. ubrzo je završio 
neuspjehom. Najstarija banka u Somboru 
bila je Somborska štedionica, d.d., osno- 
vana 1868., a potkraj iste godine osnovana 
je i Subotička štedionica i pučka banka, 
d.d., koja je počela raditi iduće godine. Do 
izbijanja Prvoga svjetskog rata u oba je 
grada osnovano desetak banaka. Tijekom 
osmog desetljeća XIX. st. neke su od bana- 
ka postizale izvanredne poslovne rezultate 
te su isplaćivale godišnji iznos dividenda i 
više od 50 % od vrijednosti dionica. Do 
raspada Austro-Ugarske Monarhije 
novčarski su zavodi osnivani i u manjim 
mjestima (Aljmaš, Bajmok, Jankovac, 
Lemeš). U nekima su od njih važniju 
ulogu, a u nekima i dominantan udio među 
dioničarima ili članovima upravnih odbo- 
ra, imali Bunjevci, npr. Vince _Zombor- 
čević bio je dugogodišnji direktor Subotič- 
ke trgovačke i obrtničke banke, d.d., 
Mihajlo Prćić također je bio dugogodišnji 
direktor Pučke gazdačke banke, d.d., 
liječnik Josip Antunović bio je izvršni 
direktor Subotičke trgovačke i obrtničke 
banke, d.d., Ivan Malagurski bio je pred- 
sjednik, Marko Dulić dopredsjednik, a 
liječnik Franjo Sudarević izvršni direktor 
Zemljodilske štedionice, d.d, Tadija Bešlić 
bio je član upravnog odbora Bajmočke 
pučke banke, d.d. itd. 


Uglavnom bunjevački dioničari istupili 
su 1904. iz Pučke gazdačke banke, u kojoj 
su dotad činili važan dio, i osnovali 

BANKA 


Zemljodilsku štedionicu, d.d. Ona je 
nakon nekoliko godina postala gotovo 
isključivo bunjevački novčarski zavod, a 
1912. pripojila se Hrvatskoj zemaljskoj 
banci iz Osijeka i postala njezinom su- 
botičkom podružnicom. Prvi predsjednik 
podružnice bio je spomenuti Marko Dulić, 
dopredsjednik Pajo Kujundžić, izvršni 
direktor Vojislav Stanković, a njegov zam- 
jenik Šandor Rajčić. 

Između dvaju svjetskih ratova u staroj 
Jugoslaviji državne su banke sjedište 
uglavnom imale Beogradu i poslovale u 
istočnom dijelu zemlje, dok su privatne, 
bilo domaće, bilo inozemne, sjedište 
najčešće imale u Zagrebu i najveći dio 
poslovanja obavljale u ekonomski razvi- 
jenijim dijelovima zemlje koji su nekad 
pripadali Austro-Ugarskoj. Najvažnije su 
banke u sjevernoj Bačkoj bile podružnica 
Narodne banke, Gradska štedionica, Opća 
kreditna banka, d.d., Opća privredna 
banka, d.d. Među njima su bile i neke od 
hrvatskih banaka sa sjedištem u Zagrebu. 
U Subotici, Novom Sadu i Velikom 
Bečkereku postojale su tako podružnice 
Prve hrvatske štedionice, koja je do fuzije 
s Hrvatskom eskontnom bankom, d.d. 
1929. godine vrijedila za najveću privatnu 
banku u zemlji, zatim subotičke i 
novosadske podružnice Hrvatske sveopće 
kreditne banke, d.d. i Srpske banke, d.d. iz 
Zagreba i dr. Važniji su bankari među 
Hrvatima koji su tada djelovali u Subotici 
bili: Miroslav Mažgon, funkcionar 
Jugoslavenske udružene banke, did., 
Dragan Mrljak (obojicu je u prvim godina- 
ma nakon rata Stjepan Radić uputio kako 
bi se uključili u društveni rad na ovim 
prostorima) i Antun Bošlić, direktori u 
subotičkoj filijali Prve hrvatske štedionice. 


Poslije Drugoga svjetskog rata privatne 
su banke ukinute, a bankarstvo je uklop- 
ljeno u socijalistički sustav. Gospodarske 
i društvene reforme tijekom 1960-ih i 
1970-ih godina dovele su do suvremenijeg 
instrumentarija, ali je ostao jaz u odnosu 
na zemlje tržišnoga gospodarstva. Među 
socijalističkim bankarima bilo je također 
više Hrvata, kao što su Subotičani 

Aleksandar Tumbas-Šano, Mihajlo 
Mamužić-Miško, Ivan Mamužić, Matija 
Sedlak-Maćo i dr. 

Nakon raspada socijalističkog sustava 
položaj tradicionalnih državnih banaka 
oslabljen je zbog pojave novih privatnih (u 
mnogim slučajevima paradržavnih) bana- 
ka, a poslije i pravih privatnih i inozemnih 
banaka. Zbog negativne kadrovske selek- 
cije u posljednjem desetljeću u Bačkoj 
nema važnijih bankara među pripadnicima 
hrvatske zajednice. 

Lit.: T. Avramović, Privreda Vojvodine od 1918. do 
1929/30. godine s obzirom na stanje pre prvog svet- 


skog rata, Novi Sad, 1965; Istorija bankarstva u 
Vojvodini, ur. N. Gaćeša, Novi Sad, 2001. 


M. Grlica i S. Mačković 


BANOVINA, područje kojim upravlja 
ban u ime vladara. Kralj je Aleksandar 
Zakonom o nazivu i podjeli Kraljevine na 
upravna područja od 3. X. 1929. cijelu 
zemlju podijelio na devet područja koja je, 
koristeći se hrvatskim povijesnim nazi- 
vom, nazvao banovinama. Banovine su 
bile administrativne jedinice bez ikakve 
samouprave. Sama teritorijalna podjela 
uglavnom je ignorirala nacionalne i povi- 
jesne kriterije te su, primjerice, u sastav 
Dunavske banovine ušle Bačka, Baranja, 
cijeli Srijem te sjeveroistočna Srbija osim 
Beograda. Sjedište Dunavske banovine 
bilo je u Novom Sadu, gdje je izgrađena 
nova upravna zgrada — »Banovina« — koja 
je danas sjedište pokrajinske vlade. 


Izmjena takva teritorijalnog uređenja 
počela je nakon sporazuma Cvetković- 
Maček donošenjem Uredbe o Banovini 
Hrvatskoj od 26. VIII. 1939., čime se 
pokušalo riješiti hrvatsko pitanje u 
Kraljevini Jugoslaviji. Kako je Banovina 
Hrvatska, za razliku od ostalih banovina, 
imala široku autonomiju, time nije samo 
uspostavljeno asimetrično državno ure- 
đenje nego je i počela federalizacija Jugos- 
lavije. Sličnom su statusu težili i drugi 
južnoslavenski narodi i povijesne pokra- 
jine. U Banovinu Hrvatsku ušle su Savska 
i Primorska banovina te kotarevi Dub- 
rovnik, Šid, Ilok, Brčko, Gradačac, Der- 
venta, Travnik i Fojnica. Smatralo se da te 


BANJA-PEĆ 


Banovine u Kraljevini Jugoslaviji 1939. godine 


granice nisu konačne i da će poslije doći 
do odgovarajućih izmjena u sklopu uređi- 
vanja ukupnosti srpsko-hrvatskih odnosa. 


U skladu s time, među Bunjevcima i 
Šokcima u Bačkoj razvila se široka 
aktivnost u artikuliranju težnja k 
priključenju Banovini Hrvatskoj. Te su 
aktivnosti nailazile na otpor lokalnih srp- 
skih udruga (Srpski klub u Subotici, 
novine Narodni pokret i sl.). Iako mu je 
sjedište bilo izvan granica Banovine 
Hrvatske, NK Bačka iz Subotice bio je već 
od 1939. članom Hrvatskoga nogometnog 
saveza i natjecao se u hrvatsko-slovenskoj 
odnosno hrvatskoj nogometnoj ligi sve do 
izbijanja rata. 
Lit.: M. Evetović, Kulturna povijest bunjevačkih i 
šokačkih Hrvata (rukopis); I. Beuc, Povijest instituci- 
ja državne vlasti u Hrvatskoj (1527-1945), Zagreb, 
1969; J. Buturac, Katolički dnevnik »Hrvatska 
straža« 1929-1941, Croatica Christiana Periodica, 
23-24, Zagreb, 1990; M. Cernelić, Nastojanja da se 
bačkim Bunjevcima ospori pripadnost hrvatskom 
narodu, Sfudia ethnologica Croatica, 6, Zagreb, 
1994. 

S. Bačić 


BANJA-PEĆ, vrsta peći, poznata još i kao 
»parasnička peć«, koja je služila za grija- 


nje soba i za pripremu hrane. Ložilo se u 
jednu ili dvije banja-peći prema potrebi ili 
u ovisnosti od razvedenosti osnove stam- 
bene zgrade (jednodijelna ili dvodijelna), 
obično kukuruzovinom. U nju se ložilo 
pod tzv. pododžakom, u središnjem pros- 
toru u kući, u kojem se kuhalo i jelo do 
početka XX. stoljeća. Dim je iz peći išao u 
zajednički dimnjak (»pododžak«), u kojem 
se istodobno dimilo i meso nakon svi- 
njokolje. 

Banja-peći kružna su odnosno stožasta 
oblika, s dekorativnim pljosnatim završet- 
kom na vrhu, koji je istodobno bio i 
funkcionalan, s obzirom na to da se na 
njega odlagala hrana preostala od ručka 
kako bi ostala topla. U pučkoj se tradiciji 
naziva »šeširom«. Neki se put pri vrhu 
peći nalazi i funkcionalno-dekorativan ele- 
ment, tzv. »vinac« — isturen profilirani dio 
koji okružuje peć i na koji su se stavljale 
različite stvari kako ne bi bile nadohvat 
djeci, poput posuda s pripremljenim kruš- 
nim tijestom, žigica, glačala 1 sl. 

Zidale su se od bubalja (umotane 
ražene slame) i žute zemlje — ilovače. 
Bublje su se pravile tako da se upletena 
ražena slama oblijepila blatom i slagala u 


63 


BANJA-PEĆ 


ze aomakame: IM. i 


Skica banja-peći: 1. banak ispred ložišta; 
2. peć; 3. banak za sjedenje; 4. zapećak; 
5. pododžak 


kružnu formu uz tapkanje dlanovima, čime 
se postizalo spajanje svakoga idućeg sloja 
s prijašnjim. Nakon formiranja konačnoga 
stožastog oblika peć bi se oblijepila i iznut- 
Ta i izvana te dooblikovala. Kad bi se ilo- 
vača osušila, palila se vatra u peći i ložilo 
se sve dok se ilovača ne speče, čime je pro- 
ces izgradnje peći bio završen. 

Početkom XX. stoljeća i na salašima i 
u naseljima tehnologija se zidanja tih peći 
neznatno izmijenila. Naime, bublje je kao 
građevinski materijal zamijenio lomljeni 
biber-crijep širine zida peći, oko 10 cm, ali 


Banja-peć 

se i on jednako tako zidao u ilovači. U tom 
su razdoblju banja-peći u oblikovanju 
dobile i kvadratnu osnovu, premda su 
funkcionalno i dekorativno ostale nepro- 
mijenjene. 

Lit.: J. Barabas i N. Gilyćn, Vezerfonal nepi 
epiteszetiink kutatdsdhoz, Budapest, 1979; T. Sabjan, 
A bubos kemence, Budapest, 1988 G. Vuković, 
Terminologija kuće i pokućstva u Vojvodini, Novi 
Sad, 1988; Paorske kuće, Zbornik radova, Novi Sad, 
1993; Ej, salaši, Zbornik radova, Novi Sad, 1994. 


A. Rudinski 


BARA, 1. močvarno tlo; 2. plitko i kori- 
tasto zemljište na kojem se voda poslije 
kiše ili zbog visoke razine podzemnih 
voda zadržava dugo i teško ishlapljuje; 3. 
u Subotici i okolici riječ označava podvod- 
ni teren u prirodnoj ili umjetnoj udolini, sa 
stajaćom ili tekućom vodom. 


Arhivska građa s kraja XVII. stoljeća 
prikazuje karakteristike površinskih voda 
slijeva Palićkog jezera, od kojih su se neke 
nazivale ili se nazivaju barama. Do danas 
je nekoliko gradskih područja sačuvalo u 
nazivima riječ bara, iako u većini njih 
vode odavna nema. Najpoznatiji su topo- 
nimi: a) Agina bara, mlaka sjeverno od 
Kertvaroša. Spominje se 1744. kao 
područje kojim se kao kosilištem u tursko 
doba koristio subotički aga. Tijekom pro- 
ljeća 1771. zasađena je vrbama i drugim 
brzorastućim drvećem. Područje je danas 
naseljeno, ali ondje i dalje postoje i livade; 
b) Ciganska bara, mlaka izvan nekadašnjih 
gradskih opkopa, zapadno od željezničke 
pruge. Tijekom XIX. stoljeća jezero je 
isušeno i nasuto je korito, a naseljeno je i 
stanovništvom koje je dotad na rubnome 
močvarnom tlu živjelo u skromnijim nas- 
tambama; c) Čvorkova bara, dio jame u 
Šandoru sjeverno od groblja, nastala je 
odvozom zemlje. U njezinu većem, 
istočnom dijelu manje je nogometno igra- 
lište; d) Jasi bara, mlaka u sjeverozapad- 
nom dijelu širega gradskog središta, 
između Halaške ceste i Ulice Zrinskoga 1 
Frankopana. Prvi poznati spomen Jasi bare 
potječe iz 1778. godine. Voda je u Jasi baru 
dolazila iz smjera Velikog rita, a otjecala je 
prema potoku Fuzfas. Isušena je tijekom 


Dio slijeva Palićkog jezera prije regulacije vode: a — Agina bara; b — Ciganska bara; c — Čvorko- 
va bara; d — Jasi bara; e — Rogina bara; f — Fuzfas potok; g — Mlaka; h — Gatsko jezero; i — Vok; 
j — Šandorski potok; k — Veliki rit; 1 — Petreševa česma; m — Baranji mlaka 


1880-ih godina, no toponim se održao do 
danas; e) Rogina bara, jezero, gradsko 
područje koje se proteže od današnjega 
željezničkoga kolodvora prema jugu do 
Segedinske ceste. Zbog strateške važnosti 
za srednjovjekovni grad i kasniju 
graničarsku utvrdu često se spominje u 
izvorima. Poslije je postala smetnjom za 
razvitak grada pa je Kraljevska komora 
1764. naložila da se korito zasadi stablima, 
a 1794. da se počne isušivanje i nasipanje 
ceste kroz korito (današnja Ulica Đure 
Đakovića). Duž ceste su 1803. zasađene 
topole. Premda je 1828. prokopan odvodni 
kanal, ni tijekom 1840-ih godina korito 
jezera nije bilo posve isušeno. Nasip za 
željezničku prugu podignut je 1864., na 
sjevernoj su polovici korita 1870-ih 
izgrađene palače, a 1888. odlučeno je da se 
u koritu Rogine bare, ispred željezničkoga 
kolodvora, zasadi park, koji i danas postoji. 


Izvori: Historijski arhiv Subotica: Ekonomski zapis- 
nik 1827: 983; 18.C.131/aec.1828; 9766/polg.1881, 


Lit.: 1. Ivanyi, Szabadka szabad kirdlyi vdros 
tortćnete, I-II, Szabadka, 1886-1892; L. Szekeres, 


Szabadkai helynevek, Helytorteneti kezikonyv, 
Szabadka, 1975; A. Rudinski, Tri rukopisne karte 
Subotice iz druge polovine XVIII veka, Rukovet, 
2/1984, Subotica; A. Sekulić, Hrvatski bački 
mjestopisi, Zagreb, 1994; L. Hovany, A Palicsi-to €s 
kornyčke, Kilonos tekintettel az 1697-es tollrajzra, 
Kanizsa, 1997; G. Ulmer, Kraljevski komesar Skulteti 
u Subotici (1819-1823), Analitički inventar, 
Subotica, 1998; L. Hov4ny, A Topolya—Pćter- 
r&ve-Szeged-Tom-pa-negyszog čt felszinvize a 18. 
szazadi tćrk&ćpeken, Uj Kanizsai Ujsdg, 3-10, 
Kanizsa, 1998; L. Hovanj, Regulacije terena u okoli- 
ni Narodnog pozorišta u Subotici pre 1848. godine. 
Sa posebnim osvrtom na rezultate geomehaničkih 
istraživanja, Rukovet, 1-2-3/1998, Subotica; L. 
Hovanj, Uređenja Jasi bare tokom XVIII-XIX veka, 
Rukovet, 9-12/2001, Subotica; L. Hovany, Vizeink 
nyomdban. Kiil&nos tekintettel Eszakkelet-Bdcskdra, 
Szabadka, 2002; Ž. Sabo, Stepski grad. Jedanaest 
vekova prostornog razvoja Subotice, Subotica, 2002; 
L. Hov4ny, Radanovac Baltsek kčrnyčki vizenyos 
teriiletei, Bacsorszdg, Szabadka, 10-12/2003. 


L. Hovany 


BARAČKA (madž. Nagybaracska), 
mjesto u Bačko-kiškunskoj županiji, 16 
km južno od Baje, na cesti prema Santovu, 
2475 st. (2002.). Etimologija imena nije 
jasna, iako je sufiks -čka nedvojbeno 

Baračka 
(Nagybaracs 


| Luri PJ 


Lete 
slavenski. Prijašnja su službena imena 
naselja bila Barscha, Baraccha, Baracska, 
Totina, Baracska ili Totina, sve do 1904., 
kad je u sklopu sveopćeg pomadžarivanja 
toponima Baracska preimenovana u 
Nagybaracska. 


Prvi se put spominje 1318. kao 
Barscha, a 1320. kao Baraccha. U tursko je 
doba bila dio Bajske nahije, ali je crkvenu 
desetinu plaćala i Kalačkoj nadbiskupiji. 
Među »racka« sela ubraja se 1655.,a 1711. 
zabilježena je kao hrvatsko naselje. Popisi 
iz 1715. 1 1720. bilježe ovdje uglavnom 
srpske kmetove. Madžarima je napučena 
1742. i 1762. (200 obitelji iz sjeverne 
Ugarske); Slovaci su doseljeni »iz totskih 
županija«, a Hrvati iz Monoštora 
(Batmonostor). Samostalnom je župom 
postala 1751., a tada se počinju voditi i 
matične knjige (prije je bila čatalijska 
podružnica). Barački su Srbi 1763. prese- 
ljeni u Stanišić. Potkraj XVIII. st. bilježe je 
kao višenacionalno naselje. Na početku 
XX. stoljeća u njoj živi samo nekoliko 
hrvatskih obitelji. Hrvatski se jezik ovdje 
zadržao sve do 1920-ih godina. 

Lit.: G. Grosschmid, Magyarhon nepesedesćnek 
aAttekintese, figyelemmel BAcs-Bodrog varmegye 
tort&nelmere, Bd4cs-Bodrogh vdrmegyei Tortenelmi 
Tdrsulat ćvkonyve, Zombor, 3, 1887, 4; Bdcs- 
Bodrogh vdrmegye egyetemes monografidja, I-II, 
Zombor, 1896; Magyarorszdg vdrmegyći es vdrosai, 
Bacs-Bodrog vdrmegye, 1, szerkesztette S. 
Borovszky, Budapest, s. a.; 1. Ivanyi, Bdcs-Bodrog 

vdrmegye foldrajzi 6s tortćnelmi helynevtdra, V, 
Szabadka, 1907; P. Pekić, Povijest Hrvata u 
Vojvodini, Zagreb, 1930; J. Rapesanyi, Magyar 
vdrosok monogrdfidja, Baja es Bdcs-Bodrog vdr- 
megye kozsegei, Budapest, 1934; T. Vanyo, Belgradi 
piispčkok jelentesei a magyarorszagi hodoltsag vis- 
zonyairol 1649-1673, Leveltdri Kozlemenyek, 
Budapest, 42, 1971, 1; K. Eperjessy, Bacs-Kiskun, 
illetve a hajdani Bacs-Bodrog megye a II. Jozsefkori 
orszagleirasban, Bdcs-Kiskun megye multjabol, IL, 
Kecskemćt, 1979; Ž. Mandić, Mikrotoponimija bu- 
njevačkih Hrvata u Madžarskoj, Folia onomastica 
Croatica, 10, Zagreb, 2001. 


Ž. Mandić 


BARAKOVIĆ, Mira (Jelisaveta, Er- 
Žika) (Subotica, 21. 1. 1915. — Caseros, 
Argentina, 28. XI. 1990.), časna sestra, 
misionarka, mjesna nadstojnica, delegata, 
provincijalna predstojnica. Podrijetlom iz 
brojne vjerničke obitelji, kao mlada člani- 
ca Katoličke akcije pristupila je 1931. 
Družbi sestara kćeri milosrđa Trećega 
svjetovnog reda sv. Franje. Nakon 
redovničke formacije 1932. stupila je u 
novicijat, 1933. položila prve, a 1939. 
doživotne zavjete. Na prvoj je filijali bila u 
Zagrebu do 1940., gdje je bila odgovorna 
sestra u Zavodu Bauerov dom. Sljedećih je 
šest godina provela u Taborgradu kao 
voditeljica redovničke zajednice i upravi- 
teljica dječjeg sirotišta. U Vratišincu je tri 
godine bila nadstojnica i orguljašica, 
nakon čega je kraće vrijeme bila u rodnoj 
Subotici. Veljače 1952. u Rimu je sa 
skupinom sestara utemeljila prvu filijalu 
svojeg reda u Italiji, buduće središte 
Družbe. Od druge polovice iste godine 
živjela je u Santiago de Chileu, Čile, gdje 
je ubrzo prihvatila dužnost mjesne nadstoj- 
nice i ravnateljice župske škole, koju su 
vodili oci Predragocjene Krvi i u kojoj su 
sestre iz Družbe radile kao učiteljice. 
Nakon devet godina premještena je 1960. 
u filijalu sv. Franje u Asuncionu, Paragvaj. 
Uz službu kućne poglavarice bila joj je 
povjerena i služba delegate paragvajske 
delegature, koja je tada pripadala Argen- 
tini. Kao direktorica Družbine škole u 
predgrađu Asunciona, razvila je pravi mi- 
sijski rad sa siromašnom djecom. Na 
molbu vrhovne glavarice vratila se 1967. u 
Europu i sudjelovala u osnivanju filijale u 


njemačkom gradu Passauu. Pokrajinskom 
predstojnicom u Argentini i Paragvaju 
imenovana je 1970. godine. Poslije devet 
godina rada na dužnosti voditeljice pokra- 
jine postala je tajnicom i zamjenicom nove 
pokrajinske predstojnice s. M. Emilije 
Belić, a nakon njezine smrti opet je bila 
pokrajinska  predstojnica  (1984.—85.). 
Zatim je imenovana za mjesnu nadstojnicu 
i pokrajinsku ekonomu u Cortinesu, 
Argentina. Nakon isteka nadstojničke 
službe, zbog slabog je zdravlja obavljala 
samo dužnost pokrajinske ekonome. U 
ljeto 1990. zadnji je put posjetila domo- 
vinu i rodni grad. Pokopana je u Caserosu. 
U službi se isticala osobito stabilnošću 
duha, miroljubivošću i pronicljivošću. 
Izvor: Arhiv Samostana Družbe sestara kćeri milo- 
srđa Trećega svjetovnog reda sv. Franje u Subotici. 


Lit.: S. M. Beata Kovačević, S. M. Mira Baraković — 
misionarka družbe Kćeri Milosrđa Trećeg 
Samostanskog reda sv. Franje, Bačko klasje, 66, 
Subotica, 1991. 


S. Bačić 


BARANJA, plodno područje u Panonskoj 
nizini, površine oko 5.600 km?, obrubljeno 
gorjem Meček, Dravom i Dunavom, etnič- 
ki izrazito šaroliko. Cijeli se teren Baranje 
postupno spušta od Mečeka u Podravinu 
bez ijedne veće fizičke prepreke, što je 
imalo osobitu važnost u pojedinim povi- 
jesnim epohama. Regija je ime dobila po 
istoimenoj utvrdi (Baranyavar, pokraj 
današnjega Branjina Vrha). 

Baranjska se županija prvi put spomi- 
nje 1193. U srednjem je vijeku obuhvaćala 
i neka područja južno od Drave. Za 
turskog razdoblja (1526.—1687.), uz pri- 
jašnje stanovnike Madžare i Hrvate, nase- 
ljavane su i druge hrvatske etničke skupine 
(Šokci) te srpsko stanovništvo: Hrvati, bje- 
žeći pred Turcima ili s njihovim pozivom 
radi obrade zemlje i iskorištavanja pašnja- 
ka, redovito s dušobrižnicima — bosanskim 
franjevcima, drugi uglavnom kao turski 
najamnici. Prvi sačuvani spomen bunje- 
vačkog imena jedan je turski defter iz 
1550. gdje se navodi Marton Bunavacz, 
kmet iz baranjskog sela Maroka (danas: 


BARANJA 


Gajić), koji je 1561. zapisan i među 
poreznicima sela Isepa (Izsep, danas: 
Topolje) kao Martin Bunivacz. Nakon 
povlačenja Turaka opustjelu Baranju 
naselili su Šokci iz Bosne na poziv bara- 
njskog župana i pečuškog biskupa Matije 
Radonića (Radonay) te Srbi za Čarnoje- 
vićeve seobe. Počevši od 1720., u Baranju 
se intenzivno naseljavaju Nijemci. Broj 
Madžara povećavao se doseljavanjem i 
madžarizacijom osobito u drugoj polovici 
XIX. st. Potkraj XIX. i početkom XX. st. u 
etničkoj se strukturi Baranje uglavnom 
uočavaju tri podjednaka dijela, Nijemci, 
Madžari i južni Slaveni, s time da su od 
južnoslavenskog stanovništva Hrvati, koji 
se ovdje susreću i pod regionalnim imeni- 
ma kao Šokci i Bošnjaci, bili višestruko 
brojniji od Srba. Međutim, nacionalna svij- 
est hrvatskog stanovništva u Baranji bila je 
nerazvijena iz istih razloga kao i u 
Bunjevaca u Bačkoj, a nacionalna je svi- 
jest baranjskih Srba bila formirana pod 
utjecajem pravoslavnog svećenstva, srp- 
skih učitelja i trgovaca. 


Potkraj Prvoga svjetskog rata prota S. 
Mihaldžić iz Baranyakisfaluda (Branjina) 
sudjelovao je na Novosadskoj skupštini 
25. XI. 1918. Uskoro je i srpska vojska 
okupirala veći dio Baranje, uključujući i 
Pečuh, do unaprijed određene d" Esperayeve 
demarkacijske crte. Međutim, sukladno 
odredbama Trianonskoga mirovnog ugo- 
vora, u ljeto 1921. povukla se na novous- 
postavljenu granicu. Prema Ugovoru je 
manji, južni dio Baranje pripao Kraljevini 
SHS jer je zbog gospodarskih razloga 
gravitirao Osijeku, a veći, sjeverni dio 
ostao je u Madžarskoj i do danas tvori 
Baranjsku županiju. U staroj je Jugoslaviji 
Baranja, skupa s Bačkom i Banatom, 
ulazila u neformalni politički pojam 
Vojvodine. Upravno je 1922. dodijeljena 
Bačkoj oblasti, a od 1929. bila je dijelom 
Dunavske banovine. U vrijeme između 
dvaju svjetskih ratova došlo je do kolo- 
niziranja srpskog i hrvatskog stanovništva 
u jugoslavenski dio Baranje. U Drugome 
svjetskom ratu jedinstvena Baranja opet je 
bila dijelom Madžarske, uz represalije 
prema jugoslavenskim kolonistima. U 

socijalističkoj Jugoslaviji, u procesu raz- 
graničenja između Hrvatske i Vojvodine, 
pripala je Hrvatskoj, a Srijem je ušao u 
sastav Vojvodine. Nakon Drugoga svjet- 
skog rata iz hrvatskog dijela Baranje te iz 
drugih dijelova Jugoslavije protjerano je 
njemačko stanovništvo, a u njihove su 
kuće došli partizanski naseljenici srpske i 
hrvatske etničke pripadnosti. U madžar- 
skom dijelu Baranje, kao i u cijeloj 
Madžarskoj, stanovništvo njemačkog 
podrijetla u manjoj je mjeri prisiljavano na 
iseljavanje. U razdoblju 1991.—98. hrvat- 
ska je Baranja bila dijelom paradržavnih 
tvorevina različitih imena (Republika 
Srpska Krajina i dr.), a formalno pod 
upravom Ujedinjenih naroda. Za to je vri- 
jeme nesrpsko stanovništvo uglavnom 
protjerano, a u njihove se kuće naseljavalo 
srpsko stanovništvo iz Bosne i drugih 
dijelova Hrvatske zahvaćenih ratom. 
Nakon reintegracije Baranja je postala 
dijelom Osječko-baranjske županije, što je 
pratilo iseljavanje dijela srpskoga 
stanovništva, uglavnom mlađih naraštaja. 

U hrvatskom dijelu Baranje na pros- 
toru od 1147 km? živi 42.633 st. (2001.). 
Najvažnija su naselja Beli Manastir 
(P6lmonostor), 8671 st., Darda, 5394 st. i 
Bilje, 3224 st. Šokački Hrvati žive u ovim 
mjestima: Luč, Branjin Vrh, Topolje, 
Gajić, Batina, Draž, Duboševica, Podolje, 
Torjanci, Baranjsko Petrovo Selo i 
Petlovac. 

Površina je madžarske Baranjske 
županije 4487 km?, s 407.448 stanovnika 
(2001.). Središnji je grad Pečuh (P€cs), 
162.498 st., a od ostalih su naselja važniji 
Mohač (Moh4cs), 19.223 st., Šikloš 
(Siklos), 10.668 st. i Siget (Szigetvar), 
11.353 st. Šokački Hrvati žive u Mohaču, 
na Mohačkoj adi (Vada — Mohacs-sziget), 
u Novom Mohaču (Ujmoh4ces), Dolnjoj 
Kandi (Alsokanda), Gornjoj Kandi 
(Felsćkanda), Jeluždi (Elesd), Titošu 
(T6tt&s), Lančugu (Lanycsok), Vršendi 
(Versend), Maroku (Erd&smarok), Marazi 
(Maraza) Minjorodu (Monyorod), Katolju 
(Katoly), Olasu (Olasz), Belvaru 
(Belvardgyula), Birjanu (Birjan), Lotaru 
(Loth4rd), Šarošu (Magyarsarlos), Kozaru 

(Nagykozar), Kašadu (Kasad), Bremenu 
(Beremend) i Šiklošu (Sikl6s). Premda su 
u madžarskoj Baranji Šokci, poput ostalih 
Hrvata, u velikoj mjeri odnarođeni, od 
1990-ih godina utemeljuju se hrvatske 
manjinske samouprave u tridesetak baranj- 
skih mjesta, među kojima su i Belvar, 
Birjan, Kašad, Katolj, Lančug, Mohač, 
Olas, Šikloš i Vršenda. U Mohaču djeluju 
Čitaonica mohačkih Šokaca, Bazična 
knjižnica (koja hrvatske škole opskrbljuje 
hrvatskim knjigama) i Muzej Kanizsai 
Dorottya (Središnji etnografski muzej 
Hrvata u Madžarskoj). U Pečuhu su 
hrvatski dječji vrtić, osnovna škola i gim- 
nazija, djeluju Hrvatsko kazalište i 
Hrvatski znanstveni zavod, a na 
Sveučilištu Janusa Pannoniusa (hrv. Ivan 
Česmički) postoji Katedra za hrvatski 
jezik i književnost. Iz Pečuha se emitiraju 
televizijske i radijske emisije za Hrvate u 
Madžarskoj. 


Lit.: P. Pekić, Povijest Hrvata u Vojvodini, Subotica, 
1930; J. Erdeljanović, O poreklu Bunjevaca, 
Beograd, 1930; M. Tucakov, Hrvati u Baranji, 
Subotička Danica ili Bunjevačko-šokački kalendar za 
prestupnu godinu 1940., Subotica, 1939; ]J. 
Bosendorfer, Nešto malo o našoj Baranji, Osijek, 
1940; A. Mitrović, Razgraničenje Jugoslavije sa 
Mađarskom i Rumunijom 1919-1920, Novi Sad, 
1975; Ž. Mandić, Povijesna antroponimija bunje- 
vačkih Hrvata u Madžarskoj, Budimpešta, 1987; A. 
Sekulić, Bački Hrvati, Zagreb, 1991; S. Sršan, 
Baranja, Osijek, 1993; M. Klemenčić, A. Milardović 
i J. Vrbošić, Činjenice o hrvatskoj Baranji, Osijek, 
1995; A. Sekulić, Hrvatski baranjski mjestopisi, 
Zagreb, 1996; 

S. Bačić i Ž. Mandić 


BARAŠEVIĆ, plemićka porodica. Nakon 
što im je Leopold I. izdao grbovnicu u 
Beču 6. VI. 1690. godine, članovi se 
porodice nakon dolaska u Bačku županiju 
isprva nastanjuju u Pačiru, odakle Antun i 
Josip Barašević mole županijske vlasti da 
im odobre nastanjenje u plemićkom selu 
Militić (Lemeš). Porodica je međutim bila 
prisiljena povesti parnicu zbog svojeg 
plemstva, nakon čega je 1. III. 1700. ubilj- 
ežena u popis plemića Bačke županije. 
Plemstvo je Antunu i Josipu Baraševiću 
proglašeno u Bačkoj županiji 1754. 
godine. Godine 1771. porodica ima 17 


muških potomaka u Lemešu. Josipu 
Baraševiću iz Lemeša plemstvo je prizna- 
to 1776., a u popisu lemeških plemića iz 
1798. upisani su Marko, Ivan, Mijo, Josip 
i Adam Barašević. Darovnicu na posjede u 
Lemešu dobio je Adam Barašević zajedno 
s trojicom svoje braće 1803. godine. 


Potomci porodice danas žive u Lemešu 
i čuvaju originalnu grbovnicu s visećim 
pečatom. 
Izvori: Historijski arhiv Vojvodine, Novi Sad, Fond 


Bačke županije, 1759/153/A, Cathalogus Familiarum 
Milicsicsiensium 1771; Isto, 301/235 iz 1798. 


Lit: A. Sekulić, Bački Hrvati, Zagreb, 1991; M. 
Szluha, Bdcs-Bodrog vdrmegye nemes csalddjai, 
Budapest, 2002. 


A. Čota 


Mladen 
Barbarić 


BARBARIĆ, Mladen (Ilok, 17. VI. 1873. 
— Zemun, 5. IX. 1936.), franjevački 
redovnik, književnik, povjesničar i publi- 
cist. Rodio se u Iloku u učiteljskoj obitelji 
od roditelja koji su podrijetlom bili 
Bunjevci iz Baje. Pučku je školu završio u 
mjestu rođenja, a gimnaziju u Osijeku. S 
14 godina stupio je u novicijat. Filozofiju i 
teologiju studirao je u Beču i u franje- 
vačkom samostanu u Baji, gdje je i 
zaređen za svećenika 1896. Službovao je 
kao vjeroučitelj, dušobrižnik, župnik i 
gvardijan u franjevačkim samostanima u 
Cerniku, Koprivnici, Iloku, Osijeku i 
Zemunu, gdje je i umro. 


BARBARIĆ 


Pisao je lirske i epske pjesme, drame, 
novele, putopise, biografije i radove na 
povijesne teme. Pripada krugu roman- 
tičarskih i rodoljubnih spisatelja. Za života 
je objavio tridesetak knjiga i rasprava. 
Pokrenuo je i uređivao katolički list za 
mladež Anđeo čuvar. Kraće napise objav- 
ljuje 1 u tadašnjoj vjerskoj i književnoj 
periodici u Hrvatskoj, ali i u subotičkim 
glasilima Neven, Subotičke novine, Hrvat- 
ske novine i Subotička Danica, u kojima 
prevladava rodoljubna tematika, a afirma- 
tivno piše i o preporodnim aktivnostima 
među bačkim Bunjevcima. Neke od 
Barbarićevih rasprava na povijesne teme 
od velike su važnosti za regionalnu povi- 
jest bačkih i srijemskih Hrvata, osobito za 
crkvenu povijest i povijest franjevačke 
prisutnosti. 

Djela: Tugovanke (pjesme), Brod, 1891; Kamenčić 
ćudorednoj prosvjeti naroda, Zadar, 1893; 
Rodoljupke (pjesme), Mitrovica, 1893; Iločke starine 
(povijesne rasprave), Zagreb, 1899; Sabrane pjesme, 
Koprivnica, 1902; Kratka povijest crkve i samostana 
franjevačkog u Zagrebu, Zagreb, 1906; Pomozite 
crkvi svojoj, Palanka, 1908; O. Ivo Rodić, Palanka, 
1911; Slavonija, turska podanica (povijesna raspra- 
va), Bjelovar, 1916; Crtice iz prošlosti Šarengrada, 
Osijek, 1917; Relikvije sv. Ivana Kapistrana, Zagreb, 
1917; Kod Zalosne Gospe (drama), Osijek, 1918; 
Lijepim Dunavom (putopisi), Osijek, 1918; S iste žice 
(pjesme), Osijek, 1918; Karašica kuda teče 
(putopisi), Osijek, 1919; Fragmenta. Iz autobiografi- 
je o. Mladena Barbarića, Osijek, 1921, 1934; Neke 
crkve u Slavoniji iza Turaka, Osijek, 1922; Prvi vijek 
kapelice Majke Božje od Mira u Karlovcima, Đako- 
vo, 1924; Majka Božja Judska u Osijeku, Osijek, 
1927; Crkva Iločka, Ilok, 1928; Pašino srce (epska 
pjesma), Osijek, 1929; Zadnji fratri olovski, Beograd, 
1934; Zadnji dani sv. Ivana Kapistrana, Beograd, 
1935; U traženju slike Majke Božje Olovske, 
Beograd, 1935; Bač, crtice za njegovu povijest, 
Beograd, 1936; Napuštanje olovskog samostana, 
Beograd, 1936. 

Lit.: M. Evetović, Kulturna povijest bunjevačkih i 
šokačkih Hrvata (rukopis); I. Kujundžić, 
Bunjevačko-šokačka bibliografija — Prilog kulturnoj 
povijesti bunjevačko-šokačkih Hrvata, Zagreb, 1969; 
A. Sekulić, Hrvatska preporodna književnost u 
ugarskom Podunavlju do 1918., Zagreb, 1994. 


J. Ivanović 


BARBARIĆ, Vesna, rođ. Stantić (Su- 
botica, 30. VII. 1947.), medicinska 
biokemičarka. Maturirala je 1966. u gim- 
naziji u Subotici, a diplomirala 1973. me- 

dicinsku biokemiju na Farmaceutsko- 
biokemijskom fakultetu Sveučilišta u 
Zagrebu. Djeluje u Kliničkom zavodu za 
laboratorijsku dijagnostiku Kliničkoga 
bolničkog centra u Zagrebu: od 1973. do 
1980. u Neuro-biokemijskom laboratoriju 
Neurološke klinike Rebro, od 1980. do 
1993. u Kliničkom zavodu za laboratorij- 
sku dijagnostiku Rebro, a od 1993. u 
Zavodu Šalata. Rezultate znanstvenih 
istraživanja prezentirala je kao suautorica 
na nekoliko stručnih skupova u zemlji, a 
suautorske znanstvene radove objavljivala 
je u periodičnim publikacijama u zemlji i 
inozemstvu: Acta medica Iugoslavica 
(Zagreb, 1978), Liječnički vjesnik, 
(Zagreb, 1980), Jugoslavenska medicinska 
biokemija, (Zagreb, 1982), Neurologija, 
(Zagreb, 1983), Farmaceutski glasnik, 
(Zagreb, 1983), Annals of Clinical 
Biochemistry, (London, 1983), Klinisches 
Labor, ( Heidelberg, 1993), Acta clinica 
Croatica, (Zagreb, 1994), Clinical Laboratory, 
(Heidelberg, 1997), Nephrology Dialysis 
Transplantation, (Berlin, 1998, London, 1999), 
Journal of Chemical Information and Computer 
Sciences, (Washington, 1998, 2000). 

N. Zelić 


Bardak 


BARDAK (tur. bardak: krčag, šalica), 1. 
keramička posuda volumena između dvije 
i pet litara, uska grla, s malom ručkom, 
iznutra prevučena staklenom glazurom. 
Kao i neke druge posude za vodu (npr. 
»đuga«), korištena je za odnošenje vode za 
piće seljacima na njivu; 2. keramička ili 

limena posuda za petrolej za osvjetljenje. 
Keramička u odnosu na limenu posudu 
ima prednost u tome što se ne može 
probušiti, ali zato traži pozornije rukova- 
nje, poput drugih keramičkih predmeta. 


A. Stantić 


Grb porodice Barić 


BARIĆ, plemićka porodica. Kralj Karlo 
III. dodijelio je 1. III. 1722. plemićku 
povelju i naslov Miji Bariću, bačkom per- 
ceptoru (vojnom porezniku) iz Gare, nje- 
govoj supruzi Mariji-Rebeki Pernthaller te 
njihovoj djeci Josipu i Ana-Katarini. Plem- 
stvo je 1737. proglašeno u Bačkoj županiji. 
Iz ove je porodice Adalbert Adam Barić. 

Lit.: A. Sekulić, Bački Hrvati, Zagreb, 1991; M. 


Szluha, Bdcs-Bodrog vdrmegye nemes csalddjai, 
Budapest, 2002. 


S. Bačić 


BARIĆ, Adalbert Adam (Bela) (Novi 
Sad, 23. IV. 1742. — Beč, 10. XII. 1813.), 
profesor političkih i ekonomskih znanosti. 
Studirao je pravo u Budimu, a doktorirao u 
Beču 1764. Od 1764. do 1765. radio je u 
Državnom saboru u Požunu, zatim do 
1769. pri Stolu sedmorice u Budimu. Te je 
godine, »zbog poznavanja hrvatskog jezi- 
ka«, imenovan prvim i tada jedinim profe- 
sorom svih nastavnih predmeta Političko- 
kameralnog studija u Varaždinu, odnosno 
u Zagrebu od 1772. Na tim je učilištima 
predavao na latinskom jeziku. Godine 


1776. imenovan je profesorom upravne 
politike, ekonomske politike 1 financija 
novoosnovanoga Pravnog fakulteta u 
Zagrebu, no već je iste godine premješten 
na Pravni fakultet u Đur (madž. Gyor). Od 
1777. bio je profesor državnog uređenja na 
Peštanskom sveučilištu, gdje je 1786. 
postao rektorom. Umirovljen je 1804. u 
Beču, gdje je i umro 10. XII. 1813. 


Napisao je Die gewohnliche Kronung- 
sfeyer der ungarischen Ke&nige und Koni- 
ginen, (Pešta, 1790.), a djelo je odmah 
prevedeno i na madžarski jezik. U Zagrebu 
mu je 1770. objavljeno djelo Positiones ex 
universa scientia politico-camerali, teme- 
ljeno na njegovim predavanjima u Varaž- 
dinu. Djelo Dissertatio statistica de potes- 
tate exeguente regis Angliae iz 1790. 
prevedeno je i na madžarski i njemački 
jezik. Bio je prvi profesor ekonomije i naj- 
važniji predstavnik kameralizma u 
Hrvatskoj. Njegovo djelo Statistica 
Europae iz 1792. bilo je donedavno samo 
u rukopisu, koji se nalazi u Madžarskome 
narodnome muzeju, a objavljeno je u 
Zagrebu početkom ovoga stoljeća kao 
dvojezično  latinsko-hrvatsko izdanje. 
Nekoliko njegovih manjih radova tiskano 
je, iz nepoznatih razloga, anonimno. 


Djela: Conspectus regiminis formae regnorum 
Angliae et Hunariae, Cassoviae, 1790; Dissertatio 
statistica de potestate exequente regis Angliae, 
Cassoviae, 1790; Die gewohnliche Kronungsfeyer 
der ungarischen Konige und Koniginen, Pest, 1790; 
Nonnihil de educatione iuventutis scholasticae et stu- 
diorum reformatione in ditionibus Pannonicis, 
Pampelonae (fiktivno mjesto izdanja), 1790; 
Statistica Europae: Statistika Europe, I-Il, Zagreb, 
2001-2002. 


Lit.: S. Pataj i J. Grcsics, Ilrodalom, tudomany ćs 
muvćszet, Magyarorszdg vdrmegyći es vdrosai, 
Bacs-Bodrog vdrmegye, Il, Budapest, s. a; E. 
Reiszig, Bdcs-Bodrog Vdrmegye nemes csalddjai, 
Magyarorszdg vdrmegyći es vdrosai, Bdcs-Bodrog 
vdrmegye, Il, Budapest, s.a.; E. Laszowski, Adalbert 
Barić, prvi profesor državnopravnih i financijskih 
znanosti u Varaždinu i na Zagrebačkoj akademiji 
(1769-1777), Nastavni vjesnik, 31, Zagreb, 1922-23; 
Enciklopedija Jugoslavije, 1, Zagreb, 1980; Hrvatski 
biografski leksikon, I, Zagreb, 1983; A. Sekulić, 
Bački Hrvati, Zagreb, 1991; Hrvatska enciklopedija, 
1, Zagreb, 1999. 


S. Beretić 


BARTALIĆ 


BARIĆ, Ivan (Gara, 15. VI. 1862. — 
Budimpešta, 1. X. 1911.), svećenik. Nakon 
srednje škole studirao je u Kalači te je 
1887. godine zaređen za svećenika. Bio je 
kapelan u Fancagi (:nadž. Bajaszentistvan) 
i u Sentivanu (madž. Felsoszentivan). 
Godine 1888. postao je upravitelj te župe. 
Djelovao je zatim 1889. u Kaćmaru, 1890. 
u subotičkoj župi svetog Jurja, 1897. u 
župi svetog Roka u Subotici, a 1900. u 
subotičkoj župi sv. Terezije. Upravitelj 
župe u Baji bio je od 1902. godine, a u 
Sentivanu od 1903. godine. U Subotičkim 
novinama objavljena mu je rasprava 
Slobodno zidarstvo, u kojoj angažirano 
opisuje djelovanje slobodnih zidara protiv 
Crkve i društva. Rasprava je zapravo otis- 
nuto predavanje što ga je Barić održao u 
Subotici. 

Lit.: Subotičke novine, Subotica, 5/1897; Sche- 
matismus cleri Archi-dioecesis Colocensis et 
Bacsiensis ad annum Christi 1907, Coloczae, 1907; 
M. Evetović, Kulturna povijest bunjevačkih i šokač- 


kih Hrvata (rukopis); A. Lakatos, A Kalocsai Erseki 
Levćltar, Kalocsa, 2002. 


S. Beretić 


BARTALIĆ, Mihajlo (Kalača, 10. IX. 
1808. — Pečuh, 10. IX. 1879.), kipar. 
Rođen je u krojačkoj obitelji od oca Ivana 
i majke Dore Hegyi. Već se kao pučkoško- 
lac istaknuo crtežima i rezbarijama. Za 
njegovu je darovitost doznao i kalački nad- 
biskup Petar Klobušicki, koji je umno- 
gome pridonio da se Bartalićev dar za 
likovnu umjetnost razvije. Uz novčanu 
pripomoć poslao ga je u Dresden, u 
tamošnji glasoviti kiparski atelier, gdje je 
učio tri godine. Za jedno svoje djelo već je 
tad dobio posebno odličje saksonskog 
kralja, a povjerili su mu i izradu kipova u 
dresdenskoj katedrali. Neko je vrijeme 
učio i u Miinchenu. Unatoč stečenoj slavi 
u inozemstvu, vratio se u domovinu. 
Godinu dana djelovao je u Pešti, a zatim je 
prešao u Pečuh, gdje se oženio Katarinom 
Miškić. Dom i radionica bili su mu u 
Rakoczijevoj ulici br. 27. U Pečuhu je 
slovio kao najpoznatiji kipar, a svoje je 
kipove izrađivao u drvu i kamenu. G. 
1835., na molbu poglavarstva grada 
Pečuha, za tamošnju je sveučilišnu 

BARTALIĆ 


knjižnicu od drva, u rokoko-stilu, izradio 
poprsja šestorice poznatih političara, kul- 
turnih djelatnika i promicatelja znanosti. 
Plod su njegova trogodišnjeg rada 
1851.—54. kipovi dvanaestorice apostola 
visoki 4 m, koji su krasili južno pročelje 
pečuške katedrale. Među njegova najpoz- 
natija djela pripadaju i kip Marije 
Magdalene u špilji na Kalvarijskom brdu, 
obelisk, spomenik pečuškim glazbenicima 
(1866.), kip Bogorodice s mrtvim Isusom 
u krilu (1878.), kip sv. Stjepana i sv. 
Ladislava. Taj »Homer kamena«, kako su 
ga od milja zvali, izradio je i velik broj 
velebnih nadgrobnih spomenika. 

Lit: O. Szonyi, Pćcs-Baranya megyei Miizeum 
Egyesiilet Ertesitoje, Pecs, 1911; Z. Mandić, Mihajlo 
Bartalić, Neven, prilog Narodnih novina, 
Budimpešta, 1983. 


Ž. Mandić 


BARTOLOVIĆ, Stjepan (Bač, 23. XI. 
1909. — Zagreb, 11. II. 1992.), profesor i 
književnik. Niža četiri razreda gimnazije 
svršio je u Osijeku i Subotici, više razrede 
i ispit zrelosti položio je u Travniku. 
Diplomirao je na Filozofskom fakultetu u 
Zagrebu 1936. godine. Službovao je u 
Karlovcu, Splitu, Sinju, Dubrovniku i 
Zagrebu, a nakon rata u Subotici i Rijeci. 

U književnosti se javio povjesničkom 
crticom Kako je nastala crkvica kod sv. 
Antuna u Baču?. Nakon toga surađivao je 
i javljao se radovima u Obitelji, Obzoru, 
Jutarnjem listu, Subotičkim novinama, 
Hrvatskom dnevniku, Jadranskom dnev- 
niku (Hrvatskom glasniku), Svijetu, 
Novom listu, Hrvatskom narodu, Hrvat- 
skom krugovalu i u njemačkom časopisu 
Schwdbischer Volkserzieher. Bavio se kri- 
tikom i kulturnim problemima, a osobito 
folklorom, historijom, filologijom i bibli- 
ografijom Bunjevaca i Šokaca. Posebno je 
važna njegova suradnja u Klasju naših 
ravni, gdje je objavio najvažnije etnog- 
rafske radove. Nakon rata jedva da 
objavljuje. Od petog razreda gimnazije 
skupljao je riječi i izraze među bačkim 
Hrvatima u raznim mjestima i tako 
postavio temelje za jezičnu i etnografsku 
građu za rječnik bunjevačko-šokačkih 

Hrvata, koja se nalazi u Matici Hrvatskoj u 
Zagrebu. Pokopan je na Mirogoju. 

Lit.: M. Evetović, Kulturna povijest bunjevačkih i 
šokačkih Hrvata (rukopis); 1. Kujundžić, Izvori za 
povijest bunjevačko-šokačkih Hrvata, Zagreb, 1968; 
A. Sekulić, Bački Hrvati, Zagreb 1991; B. Gabrić, In 
memoriam: Stjepan Bartolović, Bačko klasje, 67, 
Subotica, 1992; B. Gabrić, Prof. Stjepan Bartolović 
(1909-1992.), Subotička Danica kalendar za 1994. 
god, Subotica, 1993 (s potpunim popisom radova); A. 
Sekulić, Književnost podunavskih Hrvata u XX. sto- 
ljeću, Zagreb, 1996. 


A. Kopilović 


BAŠIĆ, o. Ambrozije (Ljudevit) (Som- 
bor, 18. VI. 1895. — Sombor, 23. I. 1929.), 
karmelićanin i orguljaš. Osnovnu školu i 
gimnaziju pohađao je u Somboru. 
Filozofiju i teologiju studirao je u Đuru i 
Budimpešti te ih je i svršio s ocjenom 
summa cum laude. Zaređen je za svećeni- 
ka u Pečuhu 13. srpnja 1920., a mladu je 
misu slavio iste godine na Karmelsku 
Gospu 16. srpnja. Bio je prior samostana i 
osnivač prvoga hrvatskog Malog karme- 
lićanskog sjemeništa u Somboru (1923.) u 
novonastaloj Kraljevini SHS. Promicao je 
duhovnost novoproglašene sv. Male 
Terezije, organizirao crkvene svečanosti i 
potaknuo gradnju novih orgulja u 
karmelićanskoj crkvi u Somboru. Bio je 
ljubitelj umjetnosti, osobito ulja na platnu. 
Uz svoj hrvatski jezik poznavao je i 
klasični latinski, grčki i hebrejski, a govo- 
rio je još i madžarski te njemački. 

Lit.: M. Miloš, In memoriam 0. Ambroziju Bašiću, 


karmelićaninu, Subotička Danica : kalendar za 1984. 
god., Subotica, 1983. 


M. Miloš 


BAŠIĆ, Franjo (Subotica, 2. XII. 1912. — 
Subotica, 10. III. 1991.), društveni djelat- 
nik i pjesnik. Rodio se u skromnoj obrt- 
ničkoj obitelji od oca Ambrozija i majke 
Marije, rođ. Vidaković-Hadnađ. U rodnom 
je gradu pohađao pučku školu i gimnaziju, 
koju zbog bolesti nije završio na vrijeme. 
U Subotici 1934. upisuje studij prava. 
Tijekom studija sudjeluje u pokretanju stu- 
dentskog časopisa Bunjevačko kolo, 
važnoga za međuratnu književnost su- 
botičkih Hrvata. Studij nije završio, a od 


1937. radi kao službenik u Vojnom 
odsjeku u subotičkoj gradskoj upravi. Na 
početku Drugoga svjetskog rata odveden 
je u zarobljeništvo u Njemačku. U 
Suboticu se vratio u svibnju 1943., a sredi- 
nom 1944. uključuje se u pokret otpora. 
Bio je član Komande mjesta za grad 
Suboticu, a 1945. isljednik u Narodnoj 
miliciji u Bačkoj Topoli. Sljedeće godine 
ponovno se vraća u Suboticu, gdje radi kao 
gradski službenik do umirovljenja. Bio je 
aktivan djelatnik u nekoliko društveno- 
političkih organizacija. 

U mladosti je pisao pjesme na 
domoljubne, socijalne i ljubavne teme. 
Pjesnički mu je opus opsegom vrlo skro- 
man i neujednačene vrijednosti. Svoju 
prvu pjesmu Prosjak objavio je u 
Bunjevačkom kolu 1933. na srpskome 
književnom jeziku, a tim će jezikom pisati 
i poslije. U sljedeće tri godine u istom je 
časopisu objavio još 12 pjesama, a jedna 
mu je tiskana i u Kalendaru biskupa Ivana 
Antunovića za 1935. U zbirci pjesama 
Pupoljci, što ju je izdao 1934. Blaško 
Vojnić Hajduk, zastupljen je s desetak pje- 
sama. Poznato je da je pisao i drame i 
prozu, no njih nije objavljivao. 

Djelo: Pupoljci (suautor), Subotica, 1934. 

Lit.: M. Evetović, Kulturna povijest bunjevačkih i 
šokačkih Hrvata (rukopis); G. Kikić, Antologija poez- 
ije bunjevačkih Hrvata, Zagreb, 1971; Leksikon 


pisaca Jugoslavije, 1, Novi Sad, 1972; Hrvatski 
biografski leksikon, 1, Zagreb, 1983. 


T. Žigmanov 


BAŠIĆ, Pajica (Subotica, 26. X. 1973.), 
profesor geografije. Sin Slobodana i 
Kajke, rođ. Ilin. Roditelji su mu se 1969. iz 
Bačke Palanke preselili u Suboticu. 
Proširenu verziju njegova diplomskog 
rada pod naslovom Bunjevci u Opštini 
Subotica, obranjenoga 1999. na Prirodos- 
lovno-matematičkom fakultetu u Novom 
Sadu, objavila je Bunjevačka matica. 
Knjižica je kompilacijska i ima naglašenu 
ideologijsku svrhu. 

Djelo: Subotički Bunjevci, Subotica, 2003. 


Lit.: Hrvatska riječ, 69, Subotica, 2004. 
S. Bačić 


BAŠIĆ PALKOVIĆ 


BAŠIĆ PALKOVIĆ, Geza (Subotica, 11. 
XI. 1955.), mačevalac. Mačevanjem se 
aktivno počeo baviti 1968. u Mačeva- 
lačkom klubu željezničara Spartak, kojemu 
je ostao vjeran do kraja karijere. Bio je 
član seniorske ekipe Spartaka koja je 
1973. osvojila državno prvenstvo u maču. 
Kao junior bio je pojedinačni državni 
prvak 1974. u maču i floretu, a 1975. u 
maču, floretu i sablji. Za seniorsku 
reprezentaciju Jugoslavije nastupao je 
desetak puta u razdoblju 1980.-84., sud- 
jelovao na svjetskome i europskom prven- 
stvu, a njegovi su najvažniji uspjesi bili 
osvajanje trećega ekipnog mjesta u maču 
na Balkanijadama u Bukureštu 1980. i 
Ateni 1981. Aktivnim se mačevanjem 
prestao baviti 1988. godine. 


Lit.: M. Brustulov i dr., Sport u Subotici 1944-1984 
Sportelet Szabadkdn, Subotica, [1984]. 


M. Bašić Palković 


Pavle 
Bašić 
Palković 


BAŠIĆ PALKOVIĆ, Pavle (Subotica, 1. 
X. 1875. — Zaječar, 10. 1. 1931.), službenik 
i pisac. Rođen je u obrtničkoj obitelji. U 
Subotici je pohađao pučku školu i prvih 
šest razreda gimnazije, a posljednja dva u 
Kalači, gdje je i maturirao 1897. Iste se 
godine zaposlio kao činovnik u su- 
botičkome gradskom poglavarstvu, koje 
predvodi njegov prijatelj 1 zaštitnik, 
tadašnji gradonačelnik Lazar Mamužić. 
Nakon Mamužićeva poraza na izborima 
1902. napušta službenički položaj i seli se 
u Sentu, gdje radi kao glavni knjigovođa u 
privatnome mlinu. U međuvremenu se 

BAŠIĆ PALKOVIĆ 


oženio (1898.), no prati ga velika obitelj- 
ska tragedija — sve petero njegove djece 
rano umire. Oduševljeni je slavenofil. Na 
početku Prvoga svjetskog rata odlazi na 
bojišnicu u Galiciju, gdje je ubrzo bio 
teško ranjen. Vraća se u Sentu živčano ras- 
trojen, a nakon djelomičnog oporavka 
zapošljava se u Ministarstvu prosvjete u 
Budimpešti. Nakon svršetka rata, kao 
znalac madžarskoga i njemačkog jezika, u 
svibnju 1919. pozvan je da radi u 
Ministarstvo vanjskih poslova Kraljevine 
Srba, Hrvata i Slovenaca u Beograd. No 
ondje se nije zadržao dugo — već 1921. 
dobiva premještaj i odlazi za carinskog 
službenika u Zaječar, gdje umire 1931. od 
nezaliječenih rana iz rata. Ondje je i 
pokopan. 

Još kao gimnazijski učenik počeo je 
objavljivati književne tekstove. Služio se 
pritom pseudonimom Samorad te krati- 
com P-ć. Prvu pripovijetku Doći će i dan 
svadbe objavio je u Subotičkim novinama 
1895. i tom će književnom rodu ostati 
vjeran u svojem kratkom književnom radu. 
Nakon povratka iz rata, u svojim zrelim 
godinama, nije naime mogao pisati zbog 
bolesti i posljedica ranjavanja. Do odlaska 
u rat Bašić Palković je međutim objavio 
desetak novela i humoreski te nekoliko 
publicističkih napisa u subotičkim listovi- 
ma i periodici: u Subotičkim novinama 
(1895.), Nevenu (1913., 1914., 1919.) 1 
Danici (1914.), no iza sebe nije ostavio 
knjigu. Pisao je uglavnom dijalektom bu- 
njevačkih Hrvata i to na teme i motive iz 
narodnog života. Imao je razvijen osjećaj 
za folklorni humor, a književna ga je 
povijest registrirala kao prvoga važnijeg 
humorističnog prozaista. 

Lit.: M. Evetović, Kulturna povijest bunjevačkih i 
šokačkih Hrvata (rukopis); G. Kikić, Antologija proze 
bunjevačkih Hrvata, Zagreb, 1971; B. Hajduk Vojnić, 
Moj grad u davnini, Subotica, 1971; Leksikon pisaca 
Jugoslavije, 1, Novi Sad, 1972; A. Sekulić, Hrvatska 


preporodna književnost u ugarskom Podunavlju do 
1918., Zagreb, 1994. 


T. Žigmanov 


BAŠIĆ PALKOVIĆ, Velimir (Elemir) 
(Subotica, 29. XI. 1933.), gospodarstvenik 

i pilot. Osnovnu školu i gimnaziju završio 
je u Subotici, a pravo je izvanredno studi- 
rao i diplomirao u Nišu. Radio je u su- 
botičkom gospodarstvu do 1990., kad je 
otišao u mirovinu s mjesta direktora 
mjesnoga trgovačkog poduzeća Namateks. 
Aktivan je u strukovnim (trgovačke 
komore) i političkim organizacijama 
(sindikat i savez komunista). Za svoj je rad 
bio odlikovan Ordenom rada sa zlatnim 
vijencem i Ordenom republike. Vojnu 
školu pričuvnih časnika avijacije u Novom 
Sadu završio je kao pilot 1953., a nakon 
povratka iz JNA nastavio se baviti zrakop- 
lovnim sportom. Dobitnik je srebrne C 
značke jedriličara, zlatne značke motornog 
pilota, a nositelj je i zlatne plakete 
Zrakoplovnog saveza Jugoslavije. Sud- 
jeluje u osnivanju subotičkog Aerokluba 
Ivan Sarić i zračne luke na Bikovu. 
Angažiran je kao instruktor letenja, a 
stekao je i zvanje međunarodnoga zrakop- 
lovnog suca. 

G. Bačlija 


k 


1 g vi | 
Baškut (Vaskut) 


BAŠKUT (madž. Vaskutt), mjesto u Bajskom 
trokutu, u Bačko-kiškunskoj županiji, 7 
km južno od Baje, na cesti prema Gari, 
3671 st. (2001.). Ime mu potječe od madž. 
Bdcs kutja, »bački zdenac«, što su ga 
južnoslavenski doseljenici preinačili u 


Baškut. Pučkom etimologijom, zbog 
sličnosti s madžarskom riječi vas, 
dobiveno je ime Vaskut (»željezni 
zdenac«). Prijašnja službena imena: 
Bachkuta, Bathkuta, Bacskut, Baskuth, 
Baskut, Bacskuth, Baskut, Basskut, 
Vaskut. 


Prvi je put zabilježen među selima 
1400. U tursko je doba plaćao crkveni 
porez i Kalačkoj nadbiskupiji, iako je bio 
dio Bajske nahije. Potkraj je XVII. stoljeća 
pustara, ali je 1701. i 1711. hrvatsko nase- 
lje. Dušobrižništvo su, kao i u ostalim 
obližnjim naseljima, vodili franjevci iz 
bajskog samostana. Popis iz 1727., kad je 
Baškut bio smatran bajskom pustarom, 
bilježi samo Srbe. U crkvenim matičnim 
knjigama baškutski se Hrvati spominju tek 
od 1731., jer je dotad Baškut crkveno pri- 
padao Baji. Samostalnom općinom postao 
je 1752., a 1763., kad se doseljavaju 
Nijemci, a odseljavaju Srbi, osnovana je 
župa. G. 1770. u mjestu žive 74 njemačke, 
39 hrvatskih, 16 madžarskih, 7 slovačkih i 
3 ciganske obitelji. Katolička je crkva 
posvećena u srpnju 1781. Na kraju XVIII. 
stoljeća Baškut je njemačko-hrvatsko mjes- 
to koje pripada Grašalkovićevu posjedu. 


U novije se doba broj Hrvata stalno 
smanjivao: 1881. u Baškutu živi 438 
Hrvata (ukupno 5101 stanovnika); 1890. — 
344 (ukupno 5069 stanovnika); 1900. — 
4172 Nijemca, 523 Madžara i 344 Hrvata, 
1910. — 371 (ukupno 5196 stanovnika). 
Rapcsanyi tvrdi da je te godine ondje živio 
»81 Hrvat te 263 Bunjevca i Dalmatinca«. 
Godine 1941. u Baškutu živi 218 Hrvata, 
683 Madžara i 3846 Nijemaca, 1945. — 
236 (prema procjeni Antifašističkog 
fronta), 1960. — 367 (ukupno 4374 
stanovnika), 1980. — 193 (ukupno 4055 sta- 
novnika). Nastava hrvatskog jezika ukinu- 
ta je 1888., ponovno je uvedena 1946. i 
izvodila se do 1983. Stotinjak baškutskih 
Hrvata svake godine priređuje bunjevačko 
prelo, a hrvatska manjinska samouprava 
utemeljena je 2003. 


Među znamenitosti se ubraja seoska 
kapelica s 14 postaja, čije su slike djelo 


BATA 


Erzsćbet Udvardi. U Baškutu su rođeni 
Grgur Poštalić i Fabijan Peštalić. 


Lit.: G. Grosschmid, Magyarhon nepesedćsenek 
attekintese, figyelemmel B4Acs-Bodrog v&armegye 
tortenelmćre, Bdcs-Bodrogh vdrmegye Tortenelmi 
Tdrsulat 6vkonyve, Zombor, 3, 1887, 4; Bdcs- 
Bodrogh vdrmegye egyetemes monografidja, I-II, 
Zombor, 1896; Magyarorszdg vdrmegyći es vdrosai, 
Bdcs-Bodrog vdrmegye, 1, szerkesztette S. 
Borovszky, Budapest, s. a.; 1. Ivanyi, Bdcs-Bodrog 
vdrmegye foldrajzi es tortenelmi helynćvtdra, V, 
Szabadka, 1907; P. Pekić, Povijest Hrvata u 
Vojvodini, Zagreb, 1930; J. Rapcsanyi, Magyar 
vdrosok monogrdfidja. Baja 6s Bdcs-Bodrog vdr- 
megye kozsegei, Budapest, 1934; T. Vanyo, Belgradi 
piispčkok jelentćsei a magyarorszagi hodoltsag vi- 
szonyairol 1649-1673, Leveltari Kozlemenyek, 
Budapest, 42, 1971, 1; K. Eperjessy, Bacs-Kiskun, 
illetve a hajdani B4cs-Bodrog megye a II. Jozsefkori 
orszagleirasban, Bdcs-Kiskun megye multjabol, IL, 
Kecskemćt, 1979; Paul Flach, Waschkut: Beitrdige 
zur Geschichte einer iiberwiegend deutschen 
Gemeinde in der Batschka/Ungarn, Miinchen, 1983; 
A. Sekulić, Hrvatski bački mjestopisi, Zagreb, 1994; 
Ž. Mandić, Mikrotponimija bunjevačkih Hrvata u 
Madžarskoj, Folia onomastica Croatica 10, Zagreb, 
2001; 


Ž. Mandić 


Bata (Szaz- 
halombatta) 


BATA (madž. Szazhalombatta), mjesto u 
Peštanskoj županiji, oko 25 km južno od 
Budimpešte, na desnoj obali Dunava, 
16.845 stanovnika (2001.). Prvi joj je 
spomen na početku XIV. stoljeća. Ime 
Bata izvodi se od staroturske riječi bat, 
»potonuli«. Radi razlikovanja od drugih 


75 


BATA 


naselja s istim imenom, u XIX. je stoljeću 
ime naselja prošireno mjesnim mikroto- 
ponimom Szazhalom (»sto humova«). 


Prema popisu iz 1720. ovdje je živjelo 
19 hrvatskih porodica (Antunović, 
Aramčić, Bilković, Dević, Đurčević, Fab- 
ić, Gilanović...), no ubrzo su ih protjerali 
Srbi. Od 1950-ih godina, kad je mjesto 
preraslo u industrijsko središte, ovamo su 
se trajno naselili i mnogi Hrvati iz drugih 
dijelova Madžarske, koji su 1996. uteme- 
ljili Hrvatsku manjinsku samoupravu. 


Lit.: J. Rupp, Buda-Pest 6s kornyekenek helyrajzi 
tortenete, Pest, 1868; J. Karoly, Fejer vdrmegye 
tortenete, I-IV, Szekesfeh€rvar, 1896-1901; B. Unyi, 
A mohdcsi ferencesek tortćnete, Gyongyos, 1943; L. 
Nagy, Racok Budan ćs Pesten (1683-1703), u: 
Tanulmdnyok Budapest multjabol, XIII, Budapest, 
1959. 

Ž. Mandić 


Batina 


BATINA, naselje na desnoj obali Dunava 
u istočnoj Baranji. Prema popisu iz 1991. 
imala je 1449 stanovnika, od čega je 
Madžara bilo 688, Hrvata 446, 
Jugoslavena 170, Srba 61 te ostalih 84. 
Danas ima 1048 stanovnika (2001.). 
Osnovana je oko 1720. godine naseljava- 
njem Hrvata, Srba, Madžara i Nijemaca. 
Između dvaju svjetskih ratova bila je 
sjedište kotara. Najvažnija veza Baranje s 
Bačkom vodi preko Batine, gdje je 1974. 
izgrađen cestovni most na Dunavu. 
Gospodarski je važna i zbog pristaništa na 
Dunavu. 

U povijesti je poznata kao poprište 
velike bitke od 11. do 29. studenoga 1944. 
u kojoj su postrojbe NOV-a i Crvene armi- 
je zauzele batinski mostobran kako bi 
stvorile preduvjete za prodor prema Dravi 
i ostalim dijelovima Slavonije i južne 
Madžarske. U toj su operaciji sudjelovale i 
postrojbe VIII. vojvođanske brigade, u 
koje su bili unovačeni borci iz sjeverne 
Bačke nakon povlačenja madžarskih 
snaga. Monumentalan spomenik, ujedno i 
kosturnica za više od tisuću palih boraca, 
djelo kipara A. Augustinčića, podignut je 
1947. na obalnoj uzvisini. U novijoj se 
povijesnoj znanosti, s obzirom na iznimno 
velik broj poginulih boraca, osporava 
nužnost zauzimanja dobro utvrđenog 
mostobrana kod Batine, usprkos izvjes- 
nom povlačenju njemačkih i madžarskih 
postrojbi. 

Lit.: Enciklopedija Jugoslavije, I, Zagreb, 1980; M. 
Klemenčić, A. Milardović i J. Vrbošić., Cinjenice o 
hrvatskoj Baranji, Osijek, 1995; A. Sekulić, Hrvatski 
baranjski mjestopisi, Zagreb, 1996. 

S. Mačković 


BATMONOSTOR —> Monoštor 
BATORI, Ivan (Janos) > Burnać, Ivan 


BAŽANT, Eva, rođ. Mig (Subotica, 2. I. 
1945.), bibliografkinja. Školovala se u 
Subotici i Srijemskim Karlovcima. Kao 
knjižničarka u subotičkoj Gradskoj 
knjižnici sudjelovala je u izradbi retro- 
spektivnih bibliografija cjelokupnog 
nakladništva Subotice, a radila je i na 
općoj bibliografiji Subotice, u što pripada i 
prikupljanje podataka o subotičkim 
Bunjevcima. Plod je toga istraživačkog 
rada, među ostalim, i zavičajna bibliog- 
rafija Mije Mandića. Članke od važnosti 
za lokalne Hrvate objavljivala u subo- 
tičkim časopisima Rukovet (1986, 2001) i 
Pro memoria (1989). Za izradbu 2. sveska 
Subotičke bibliografije, skupa s Istvanom 
Szentgyorgyijem, dobila je godišnju 
nagradu dr. Ferenc Bodrogvari 1994, koju 
dodjeljuje Kulturno-prosvjetna zajednica 
iz Subotice. 


Djela: Bibliografija Mije Mandića (suautori I. 
Szentgyorgyi i N. Bašić Palković), Subotica, 1987; 
Subotička bibliografija 1764—1869, sv. I. (suautori 
1. Szentgyčrgyi i N. Bašić Palković), Subotica, 
1988; Subotička bibliografija 1870-1918, sv. II. 
(suautor 1. Szentgyčrgyi), Novi Sad, 1993; 

Književni sever 1925—1935: bibliografija (suautor 
N. Bašić Palković), Novi Sad-Beograd, 1999; 
Subotička bibliografija 1918-1944, sv. II/1 
(suautori G. Kiss i K. Čeliković), Subotica, 2003. 

BEČKI RAT —> austro-turski ratovi 


BEĆARAC (prema tur. bekAr: neženja, od 
perz. bikar: besposlen momak), vrsta vese- 
le narodne lirske pjesme. U široj je narod- 
noj tradiciji poznat i pod imenima šalaj- 
dan, šalajdanac (prema napjevu šalaj), sva- 
tovac i dr. Tekst čine rimovani, najčešće 
deseterački stihovi, rjeđe u osmercu. Pjeva 
se najviše u Slavoniji, Posavini, Srijemu, 
Baranji, Bačkoj, Banatu, u dijelovima 
Madžarske u kojima žive bunjevački i 
šokački Hrvati te Srbi. Izvodi se najčešće u 
svadbama ili drugim prigodama u povodu 
kakva veselja. Redovito se pjeva uz prat- 
nju, primjerice gajdaša, tamburaša, harmo- 
nike i sl., te u ovisnosti o tome ima puno 
varijanata, ali je svima osnovno da je me- 
lodijski početak uvijek na subdominant- 
noj, a kraj na dominantnoj harmoniji. Bu- 
dući da je ovaj narodni napjev vesele nara- 
vi, katkad i razuzdana karaktera, u kojem 
se izmjenjuju i nadmeću vodeći pjevači 
praćeni pjevačkom skupinom i glazbalima, 
on je i sredstvo izražavanja ideja i emocija 
koje se ne pristoji izricati običnim govo- 
rom. Hrvatski bećarci iz Madžarske i 
Bačke sakupljeni su u nekoliko zbirki. 
Lit.: 1. Prćić, Bunjevačke narodne pisme, Suboti- 
ca, 1939; M. Peić, Bunjevačke narodne pisme — 
Hiljadu bećaraca, Szabadka, 1943; M. Bosić, 
Ženidbeni običaji Šokaca Hrvata u Bačkoj, Novi 
Sad, 1992; Hrvatska enciklopedija, Il, Zagreb, 
2000; M. Peić, Bećarci: bunjevačke narodne pis- 
me, Subotica, 2001; Đ. Franković, Ljub me, diko, 
al'neka s večera... Bećarci Hrvata u Mađarskoj, 
Pečuh, 2002. 


H. Tikvicki 


BEĆAROVIĆ, Baraba > Vujkov, Balint 


BEDEKOVIĆ-KINO, dioničarsko društ- 
vo za prikazivanje filmova u Beregu. 
Šokački su Hrvati iz Berega prvi film vid- 
jeli još 1911. zahvaljujući putujućoj kine- 
matografskoj trupi jedne obitelji iz Češke. 
Nekoliko takvih gostovanja bilo je i posli- 
je. Međutim, poslije Prvoga svjetskog rata 
četvorica su Berežana utemeljila Dioničar- 
sko društvo za prikazivanje filmova, koje 
je u narodu bilo poznato kao Bedeković-ki- 
no. Osnivači Društva bili su učitelj Matija 
Tucakov, inicijator pothvata, gostioničar 
Marin Aljmašac, koji je osigurao prostori- 
je, strojobravar Martin Lerić, kinooperater, 
te glavni financijer poljodjelac Nikola Be- 
deković, koji je kupio potrebne kinematog- 
rafske aparate i dinamo. 

U proljeće 1929. kino je počelo raditi u 
kući Marina Aljmašca (danas Jugoslaven- 
ska ul. 32), a filmovi su naručivani mahom 
od zagrebačkog poduzeća Bosnafilm. Bu- 
dući da su bili prikazivani nijemi filmovi, 
tamburaški orkestar Mike Ivoševa iz Bere- 
ga svirao je pokraj platna prilagođavajući 
glazbene teme radnji filma. Unatoč zani- 
manju za »žive slike«, ipak je malen broj 
Berežena mogao izdvojiti 10 dinara, koli- 
ko je stajala ulaznica — osim što je u Bere- 
gu živio znatan broj siromašnih seljaka 1 
nadničara, bilo je to i vrijeme velike gos- 
podarske krize. Zapavši zbog toga u fi- 
nancijske teškoće, kino je prestalo raditi 
sredinom 1931., a aparati i inventar raspro- 
dani su i podijeljeni akcionarima. 


BEDEKOVIĆ-KINO 


Kino će u Beregu ponovno početi radi- 
ti tek nakon Drugoga svjetskog rata u mjes- 
nom Domu kulture 1953., kad je završena 
elektrifikacija sela. Zbog nerentabilnosti 
prestalo je raditi 1972., a sama je zgrada 
zbog dotrajalosti srušena 1990. 


I. Kovač 


BEDŽULA, Tomo (Bedesula) (Sentivan, 
1805. — Kalača, 24. I. 1864.), svećenik i 
književnik. Rođen je u bunjevačkoj poljod- 
jelskoj obitelji, a školovao se u Đeru 
(Gydr) i Kalači. Bogoslovne znanosti stu- 
dirao je u Kalači. Za svećenika je zaređen 
1830., nakon čega je šest godina bio kape- 
lan u Baji. Kućni kapelan nadbiskupa Pet- 
ra Klobusiczkoga postao je 1836., a od 
1838. bio je nadbiskupski ceremonijar 1 
tajnik. Kao tajnik pratio je nadbiskupa na 
državni sabor. Prisjednik nadbiskupskoga 
Duhovnog stola postao je 1839., a začasni 
kanonik 1841. Kalački katedralni župnik 
bio je 1843.-53., a opat sv. Katarine od 
Šarengrada postao je 1848. U Kaptolu 
je obavljao dužnost najprije mlađega 


' ' , , 
BUCSULZO-BESZED, 

BEDCSULA TAMAS 
SARENGRADI APAT, 
KALOCSAI KANONOK ES PLEBANOS, 
HIVEITOLI ELVALASA ALKALMAVAL 

"geta kid 
Njomatoći Biltermana Kiro! belive 1853. 


šuaarićš 


T. Bedcsula, Bucsuzo-beszed hiveitoli elvalasa 
alkalmdval a kalocsai pl6bdnia-templomban, 
Szabadka, 1853. 


(1844.-53.), poslije i starijeg magistra 
(1853.-57.), a bio je i kanonik kantor 
(1857.-64.). 


Prijateljevao je s Ivanom Antunovićem 
i zagovarao njegovo imenovanje za kano- 
nika. Iza sebe je ostavio tri nabožna djela, 
od kojih jedno na madžarskome, a dva na 
latinskom jeziku. 
Djela: Butcsuzo-beszed hiveitoli elvalasa alkalmd- 
val a kalocsai plebdnia-templomban, Szabadka, 
1853; Vita Petri Klobusiczky de eadem metropoli- 
tanarum Colocensis at Bacsiensis ecclesiarum ca- 
nonice unitarum archiepiscopi, u: Religio, 22, Co- 
locae, 1859; Duo cycli meditaionum quadridua- 
narum, Colocae, 1862. 


Lit.: M. Evetović, Kulturna povijest bunjevačkih i 
šokačkih Hrvata (rukopis); Hrvatski biografski 
leksikon, 1, Zagreb, 1983; A. Sekulić, Hrvatska 
preporodna književnost u ugarskom Podunavlju 
do 1918., Zagreb, 1994; www. asztrik. hu/archi- 
vum/kfl2/kanonok. htm#b 


S. Beretić i A. Kopilović 


BEGOVAC, Ivan (Sombor, 25. III. 
1965.), psihijatar, doktor medicinskih zna- 
nosti. Rođen je u liječničkoj obitelji Marka 
i Elizabete, rođ. Becker. Osnovnu je školu 
završio u Somboru, a klasičnu gimna- 
ziju Paulinum u Subotici. God. 1990. dip- 
lomirao je na Medicinskom fakultetu 
Sveučilišta u Zagrebu, 2000. je magistri- 
rao, a 2004. stekao zvanje doktora znanos- 
ti na području dječje i adolescentne psihi- 
jatrije obranivši disertaciju na temu Slika o 
sebi i ratna trauma u adolescentnoj dobi. 
U međuvremenu je specijalizirao psihijat- 
riju 1996. te završio subspecijalizaciju iz 
dječje i adolescentne psihijatrije 2001. Ra- 
di na Odjelu za dječju i adolescentnu psi- 
hijatriju i psihoterapiju Klinike za psiho- 
lošku medicinu KBC-a Zagreb i Medicin- 
skog fakulteta Sveučilišta u Zagrebu, gdje, 
među ostalim, sudjeluje i u izvođenju do- 
diplomske i poslijediplomske nastave. 


Kao autor ili suautor stručne i znan- 
stvene radove objavljivao je u hrvatskim i 
inozemnim stručnim časopisima: Psihote- 
rapija, European Child & Adolescent 
Psychiatry, Liječnički vjesnik, Socijalna 
psihijatrija, Collegium Antropologicum, 
European Eating Disorders Review. Sud- 


jelovao je na mnogobrojnim hrvatskim i 
inozemnim stručnim skupovima i su- 
rađivao u nekoliko hrvatskih i inozemnih 
znanstvenih projekata. Član je nekoliko 
stručnih udruga, a predsjednik je Hrvat- 
skog društva za dječju i adolescentnu psi- 
hijatriju i psihoterapiju pri Hrvatskome li- 
ječničkom zboru. 

N. Zelić 


BEGOVAC, Josip (Sombor, 9. VII. 
1954.), sveučilišni profesor, liječnik. Sin je 
Marka i Elizabete, rođ. Becker. U rodnom 
gradu pohađao je osnovnu školu i gimnazi- 
ju, a diplomirao je na Medicinskom fakul- 
tetu Sveučilišta u Zagrebu 1978. Deset go- 
dina poslije specijalizirao je infektologiju. 
Poslijediplomski studij neurologije po- 
hađao je 1986.-88. na Medicinskom fakul- 
tetu u Zagrebu. Magistarsku radnju obra- 
nio je 1991., a doktorsku disertaciju 1993. 
U znanstveno-nastavno zvanje docenta na 
Medicinskom fakultetu u Zagrebu izabran 
je 1994., a 2005. stekao je zvanje redovitog 
profesora. 


Znanstveno se bavi infekcijom HIV-om 
i streptokoknom infekcijom, o čemu je ob- 
javio četrdesetak radova koji se spominju u 
međunarodnom indeksu MEDLINE. Sa- 
mostalne i suautorske stručne i znanstvene 
članke objavljivao je u hrvatskim (Li- 
ječnički vjesnik, Medix, Collegium Anthro- 
pologicum, Infektološki glasnik, Medicus, 
Croatian Medical Journal, Acta Medica 
Croatica, Acta Dermatovenerologica Cro- 
atica, Socijalna ekologija) i inozemnim 
časopisima (Advances in Experimental 
Medicine and Biology, Diagnostic 
Microbiology and Infectious Disease, In- 
ternational Journal of Antimicrobial 
Agents, Acta Virologica, European Journal 
of Epidemiology, Clinical Infectious Dise- 
ases, The Pediatric Infectious Disease Jo- 
urnal AIDS). Član je nekoliko hrvatskih i 
međunarodnih udruga (Hrvatski liječnički 
zbor, Hrvatska liječnička komora, Interna- 
tional AIDS Society, International Associ- 
ation of Physicians in AIDS Care, Euro- 
pean AIDS Clinical Society). Aktivan je u 
preventivnim akcijama vezanima uz 
HIV/AIDS u Hrvatskoj. Bio je član i pred- 


BELLOSICS 


sjednik Povjerenstva za prevenciju HIV-a 
/AIDS-a Ministarstva zdravstva RH. U zag- 
rebačkoj je Klinici za infektivne bolesti od 
1993. bio voditelj Referentnog centra za 
HIV/AIDS, a 2002. postao je pročelnikom 
Klinike. 

Djela: Živjeti s virusom humane imunodeficijen- 
cije, Zagreb, 1995 (1998); HIV-bolest: osnovne 
činjenice, opće mjere zaštite i etički aspekti: pri- 
ručnik za zdravstvene djelatnike (suautorica I. 
Gjenero Margan), Zagreb, 1995 (1998); AIDS: 
HIV-bolest (suautori 1. Beus, S. Bartolić), Zagreb, 
2003. 


N. Zelić 


BELLOSICS, Balint (Redics, Zalska 
županija, 10. X. 1867. — Baja, 15.1. 1916.), 
etnograf, pedagog, profesor povijesti. Kao 
profesor u Učiteljskoj školi u Baji radio je 
1892.-1913., a nakon toga bio je njezin 
upravitelj 1914.-16. Utemeljio je seoske 
škole u Fancagi (Bajaszentistv4n) i Čikuz- 
di (Siikosda). Osnovno područje njegova 
zanimanja bila je etnografija. Skupljao je 
starine i podatke o običajima i kulturi na- 
roda iz Pomurja, odakle je bio rodom, i iz 
Bačke, gdje je proveo svoj radni vijek. Od 
1896. bio je član i suradnik Madžarskoga 
etnografskog društva, a od 1906. i Povijes- 
nog društva Bačko-bodroške županije. 
Etnografske je radove objavljivao u raz- 
nim časopisima, a u rukopisu su mu ostali 
čitanka Kis ethnogrdphia, koja se čuva u 
Etnografskome muzeju u Budimpešti, te 
rezultati mnogobrojnih istraživanja, koji se 
nalaze u Muzeju Ttirr Istvdn u Baji. Poko- 
pan je u Baji. 

Autor je sintetskog rada o Bunjevcima 
u prvoj knjizi monografije Bačko-bodroška 
županija (Budapest, 1909.), u kojoj je pi- 
sao o podrijetlu, seobi, kulturnom stanju i 
narodnim običajima Bunjevaca u Bačkoj. 
U pogledu etimologije imena Bunjevac 
priklanja se mišljenju da potječe od herce- 
govačkog predjela u kojem se nalaze mjes- 
to i rijeka Buna. Ističe da se Bunjevci od 
kraja XVII. st. nazivaju i Dalmatincima, po 
svojem dalmatinskom podrijetlu, te kato- 
ličkim Racima i Hrvatima, a da su svoj je- 
zik do sedamdesetih godina XIX. st. nazi- 
vali ilirskim, a poslije bunjevačkim. Od 

njegovih etnografskih istraživanja za 
bačke su Hrvate važni članci u Godišnjaku 
Povijesnog društva Bačko-bodroške župa- 
nije, u kojima je, opisujući običaje raz- 
ličitih naroda, pisao i o običajima Hrvata, 
kao što su »dodole« u Dušnoku (£s0-vardzs- 
las. Dodola, 1905.) ili »položaj« u bačkih 
Bunjevaca (Polazsenik, 1907.), donio je 
podatke o nekim šokačkim etnografskim 
predmetima u Bačko-bodroškoj županiji 
(Adatok a bacsbodrogmegyei sokacok tdr- 
gyi neprajzdhoz, 1914.), a zapažena mu je 
i rasprava o vrsti šokačke preslice (Bdcsmegyei 
sokacz fejes guzsalok), tiskana u Izvještaju 
etnološkog odjela Madžarskog nacional- 
nog muzeja u Budimpešti 1907. 

Djela: A zala- ćs vasmegyei vendek, u: Az Oszt- 
rdk-Magyar monarchia irdsban es kćpben, 
Magyarorszdg, IV, Budapest, 1896; Magyarorszagi 
adatok a nyari napfordulo kćrdćsćhez, Ethnog- 
rdfia, Budapest, 1902; Es6-varazslas. Dodola, 
Bdcs-Bodrogh vdrmegyei Tortenelmi Tdrsulat 
evkonyve, 2, Zombor, 1905; Polazsenik, B4cs-Bod- 
rogh vdrmegyei Tortenelmi Tdrsulat čvkčnyve, 
3, Zombor, 1907; Utmutato neprajzi tdrgyak 
gyuijtesere, Zombor, 1907; Bdcsmegyei sokacz fe- 
jes guzsalok, Magyar Nemzeti Muzeum Nćprajzi 
Osztalyanak Ertesitoje, Budapest, 1907; Magyarok. 
Bunyev&czok, Bdcs-Bodrog Vdrmegye, Il, Buda- 
pest [1909]; Adatok a bacsbodrogmegyei sokacok 
tArgyi n&6prajzahoz, Bdcs-Bodrogh Vdrmegyei 
Tortćnelmi Tdrsulat Evkonyve, 1, Zombor, 1914. 


Lit.: J. Felvidćki, Irodalmi lexikon Baja 6s Bdcska 
(rukopis); M. Evetović, Kulturna povijest bunje- 
vačkih i šokačkih Hrvata (rukopis); Magyar 
Neprajzi Lexikon, 1, Budapest, 1977; K. Kadics, A 
Bdcs-Bodrogh vdrmegyei Tortćnelmi Tdrsulat 
6vkčnyveinek repertoriuma (1885-1918), Ujvidćk, 
1984; Revai Uj Lexikona, II, Szekszard, 1998; Z. 
Kalapis, Eletrajzi kalauz, 1, Ujvidćk, 2002. 


E. Bažant 


BELJANSKI, Milenko (Sombor, 5. III. 
1923. — Sombor, 9. X. 1996.), novinar, kro- 
ničar i publicist. Član komunističkog pok- 
reta postao je pred Drugi svjetski rat. Ti- 
jekom rata nekoliko je puta zatvaran i tri je 
godine proveo po zatvorima i logorima u 
Madžarskoj te u Dachauu, zbog čega je 
ostao težak ratni vojni invalid. Novinar- 
stvom se počeo baviti 1948., a ubrzo i pub- 
licističkim radom — 1950. Bio je osnivač 
Somborskih novina 1954. te njihov višego- 

dišnji ravnatelj i urednik. Autor je stotinjak 
knjiga i knjižica te nekoliko stotina člana- 
ka, uglavnom kompilacijske naravi, u koji- 
ma je obradio različite teme vezane za 
Sombor i okolicu: radnički pokret, naselja, 
narode, vjerske skupine, salaše, toponomas- 
tiku i dr. Premda se u radu nije služio znan- 
stvenom metodologijom, u obradama tema 
pokazao je marljivost, upornost i pro- 
nicavost, što ga čini najpoznatijim som- 
borskim publicistom. 


| 


Sombor i bunjevački 
nacionalni preporod 


(1870 — 1945) 


| 
| 


M. Beljanski, Sombor i bunjevački nacionalni 
preporod (1870-1945.), Sombor, 1971. 


U svojoj se publicističkoj djelatnosti 
mnogo puta dotaknuo tema vezanih uz 
somborske Hrvate: obrađivao je naselja 
koja nastanjuju bunjevački i šokački Hrva- 
ti (Sombor, Bereg, Čonoplja, Lemeš, Mo- 
noštor, Salaši Matarići i Raiči, Šara i Ba- 
ba-pusta i dr.), pisao je o somborskim ka- 
tolicima (Somborski franjevci, reformali, 
pentekostni, baptisti, adventisti, muslima- 
ni, 1989.; Katolici u Somboru, 1995.), a 
nekoliko je djela njegovih djela bilo izrav- 
no posvećeno Hrvatima u tom gradu (Som- 
bor i bunjevački nacionalni preporod 
(1870-1945.), 1971.; Najstariji podaci o 


Hrvatima u Somboru, 1988.). Objavljivao 
jeiu Hrvatskoj riječi 1951. god., a pisao je 
i na opće bunjevačke teme (Zablude oko 
porekla imena Bunjevac, Somborske novi- 
ne, 12. 1. 1968.; Albo Kuntić o Bunjevci- 
ma, Subotičke novine, 25. X. 1991.; Slovo 
o Bunjevcima, Somborske novine, 13. XII. 
1991.). Svoje je stajalište o umjetnom prob- 
lemu nacionalne pripadnosti bačkih Bu- 
njevaca izrazio vrlo lucidno: »administra- 
cija Austrije ne razlikuje nacionalna bića 
Hrvata i Srba [...] dajući prevagu srpskom 
nacionalnom imenu, za koje, pak, misli da 
su katolici [...] Okolnost da su 5000 nase- 
ljenih u Bačkoj predstavljeni kao “kato- 
lički Raci? davala je povoda srpskom naci- 
onalizmu da svojata ovdašnje Hrvate zva- 
ne Bunjevci. S druge strane je madžarska 
politika posezala za pravom na Bunjevce, 
da su Madžari, a ne Hrvati, s obzirom da 
su iste katoličke vere. Otpor protiv jedne i 
druge asimilatorske tendencije bio je mu- 
kotrpan i zato što su bački Hrvati-Bunjev- 
ci bili geografski i vremenski udaljeni od 
svog nacionalnog jezgra. [...] Na njihovo 
otuđenje od stvarnog nacionalnog oseća- 
nja i položaja uticali su ne samo vera, ne- 
go školovanje, zapošljavanje i mešoviti 
brakovi.« (Vajstariji podaci o Hrvatima u 
Somboru). 

Lit.: Sto knjiga i knjižica Milenka Beljanskog (Bib- 
liografija), Sombor, 1996. 


J. Z. Pekanović 


BENAK, Josip (Bođani, 10. III. 1919. — 
Bođani, 12. VII. 1988.), naivni slikar i kul- 
turni djelatnik. Pučku je školu završio u 
rodnome mjestu, gdje je i odrastao u jed- 
nostavnoj katoličkoj šokačkoj poljodjel- 
skoj obitelji. Nije imao materijalnih mo- 
gućnosti za daljnje školovanje pa u Bođani- 
ma do kraja života radi kao poljodjelac. 


Još je u mladosti počeo slikati i sam se 
učio vještini stvaranja kičicom na platnu. 
Slike su mu motivski vezane uz zavičajne 
krajolike, interijere šokačkih kuća, prizore 
iz svakodnevnoga seoskog života, sakralne 
sadržaje i teme iz mjesne povijesti Šokaca. 
Izlagao je na izložbama u Zagrebu, Som- 
boru, Subotici, Kuli, Odžacima, Baču, Vaj- 


BENEŠ 


skoj i drugim mjestima. Izradio je scenog- 
rafiju za komični kazališni komad s pje- 
vanjem Va vrbi svirala Josipa Andrića, ko- 
ji se izvodio sredinom pedesetih godina u 
hrvatskim naseljima u Bačkoj. Tijekom 
života aktivno je sudjelovao i u organizira- 
nju kulturnog života u Bođanima. 


Lit.: A. Đaković, Josip Benak, Subotička Danica. 
Kalendar za 1990. godinu, Subotica, 1989. 


J. Dumendžić-Meštar 


BENEŠ, Ivan (Stipan Ivan) (Subotica, 3. 
X. 1910. — Subotica, 15. XI. 1986.), 
svećenik i pisac. Sin Mije i Kriste, rođ. 
Šević. Gimnazijsko školovanje počeo je u 
Subotici, a ispit zrelosti položio je u Trav- 
niku. Teologiju je počeo studirati 1930. u 
Strasbourgu, no 1932. prešao je u Zagreb, 
gdje je i diplomirao 1934. Svećenički red 
primio je u Subotici 1. VII. 1934. Bio je 
najprije župni vikar u Monoštoru 1934.- 
35., zatim upravitelj vikarije crkve Isusova 
uskrsnuća u Subotici 1935.-42. Bio je 
predsjednik i duhovnik Katoličke udruge 
Bunjevačko momačko kolo 1935.-41., a 
potkraj 1940. počeo je i uređivati Veven. U 
njegovu je uredništvu međutim izašao sa- 
mo jedan, posljednji broj tih novina 1941. 
Kao župni vikar djelovao je u Milkutu 
(zmadž. Melykut) 1942.-43. i Bajmoku 
1943.-44. Bio je upravitelj bajmočke župe 
1944.-46. Od 1946. do umirovljenja 1985. 
bio je župnik župe u Lemešu (Svetozar 
Miletić). Od 1950. do umirovljenja ob- 
našao je dužnost dekana Somborskog de- 
kanata. Pokopan je u svećeničkoj grobnici 
na subotičkome Kerskom groblju. 


Ivan Beneš 


BENEŠ 


Pred Drugi svjetski rat povremeno se 
javljao u lokalnom tisku: prevodio je s 
francuskoga i pisao kraće priče. Njegovi 
su prijevodi objavljivani u Subotičkoj Da- 
nici 1934.-36., a ondje mu je objavljena i 
jedna pripovijest 1940. Pseudonim mu je 
bio Mister John. Prema tvrdnji Ivana Ku- 
jundžića, anonimni je priređivač katekiza- 
ma na hrvatskome iz 1937. i 1940. Neop- 
ravdano mu se katkad pripisuje i autorstvo 
hrvatskih katekizama iz razdoblja od 1923. 
do 1928. te katekizama na njemačkome i 
madžarskome iz obaju razdoblja, kojima je 
vjerojatni autor Lajčo Budanović. Hrvatski 
katekizmi iz 1937. i 1940. naime samo se 
pravopisno razlikuju od onih iz 1923.-28. 
Tijekom službovanja u Lemešu napisao je 
povijest župne crkve od njezina osnutka 
1752. do 1985. Historia parochiae domus, 
čiji se rukopis čuva u Župnom uredu 
crkve Rođenja Blažene Djevice Marije u 
Lemešu. 

Djela: Rimokatolički katekizam i biblija za počet- 
nike. Za drugi razred nižih pučkih škola zajedno 


sa učivom prvoga razreda, Subotica, 1937; Rimo- 
katolički mali katekizam, Subotica, 1940. 


Lit.: M. Evetović, Kulturna povijest bunjevačkih i 
Šokačkih Hrvata (rukopis); Schematismus cleri 
archidioecesis Colocensis et Bachiensis ad annum 
Christi 1942, Coloczae, 1942; K. Bunić [I. Ku- 
jundžić|, Prilog kulturnoj povijesti bunjevačko- 
šokačkih Hrvata, Subotica, 1946; Bačko klasje, 
39, Subotica, 1986; Litterae circulares ad clerum 
dioecesis Suboticanae, 9, Subotica, 1986; G. Kiss, 
E. Bažant, K. Čeliković, Subotička bibliografija 
1918-1944, NI/1, Subotica, 2003. 


L. 1. Krmpotić 


BENIŠIĆ, Ernest (Vukovar, 5. VII. 1807. 
— Cernik, 13. XII. 1885.), franjevac, profoe- 
sor. Od 1825. bio je član Franjevačke pro- 
vincije sv. Ivana Kapistranskoga. Filozofi- 
ju je slušao na filozofskom učilištu u Iloku 
1826.-28., a teologiju je završio u Vuko- 
varu 1831., gdje mu je profesor bio Mari- 
jan Jaić. Na sveučilištu u Budimpešti pos- 
tigao je doktorat iz filozofije i licencijat iz 
teologije s kvalifikacijama profesora crk- 
vene povijesti i crkvenog prava. Predavao 
je na filozofskom učilištu u Slavonskom 

Brodu 1831.-33., a zatim na bogoslovnim 
školama u Slavonskom Brodu 1833.-34. 1 
1841.-43., Baji 1839.-41. i Budimu 1843. 
-46. Od 1851. do 1856. predavao je grčki 
jezik i biologiju u gimnaziji u Osijeku i ond- 
je bio posljednji ravnatelj gimnazije 
iz redova franjevaca (1851.-54.). U vrijeme 
prevratnih događaja revolucionarne 1848. 
god. bio je gvardijan i župnik u Aradu 
(1847.-50.). Zbog revnog obavljanja du- 
hovne skrbi i pružanja materijalne opskrbe 
vojsci tijekom građanskog rata odlikovao 
ga je car Franjo Josip 1. zlatnim križem za 
zasluge. Iz razdoblja njegove učiteljske 
djelatnosti preostali su u rukopisu spisi 
Institutiones theologicae et dogmaticae te 
Historia ecclesiastica, čiji se prvi svezak 
nalazi u knjižnici samostana u Vukovaru. 
Autor je prigodnih pjesama na hrvatskom 
jeziku. 
Lit.: F. E. Hoško, Marijan Jaić, obnovitelj među 
preporoditeljima. Zagreb, 1996; isti, Euzebije 
Fermendžin, crkveni upravnik i povjesnik, Zagreb, 
1997. 

F. E. Hoško 


BENLIĆ, Mato (Belich, Bellinich) (Ba- 
nja Luka, 1609. — Velika kraj Požege, 30. 
I. 1674.), franjevac, beogradski biskup. 
Osnovnu izobrazbu dobio je od banjo- 
lučkog župnika, poslije skradinskog bisku- 
pa Tome Ivkovića. Postavši franjevac, ško- 
lovao se u Fojnici, a filozofiju i teologiju 
završio je u Italiji. Bio je župnik u Saraje- 
vu, gvardijan u Fojnici, a za provincijala 
Bosne Srebrene izabran je 1650. Bio je 
uzorit redovnik, dobar govornik, teolog i 
pravnik. Na prijedlog rimske Kongregaci- 
je za Širenje vjere imenovan je 27. II. 
1651. beogradskim biskupom, a poslije 
iste godine i upraviteljem Smederevske bis- 
kupije te apostolskim vikarom u dijelu 
Ugarske pod turskom vlašću. Kao provin- 
cijal istaknuo se u obnavljanju samostana 
spaljenih za Kandijskog rata (1645.-69.). 
Turci su ga često ometali u radu te je bio 
zatvaran i globljen. Revno obavljajući svo- 
ju pastirsku dužnost, nekoliko je puta obi- 
lazio povjerene mu krajeve. O svojim ka- 
nonskim pohodima slao je u Rim službena 


izvješća, koja obiluju podacima o prilika- 
ma u kojima su živjeli kršćani u jugois- 
točnoj Ugarskoj, Hrvatskoj (Slavoniji i 
Srijemu) te sjevernoj Srbiji u drugoj polo- 
vici XVII. st. 


Lit.: Narodna enciklopedija srpsko-hrvatska-slo- 
venačka, 1, Zagreb, [1926]; Hrvatska enciklopedi- 
ja, I, Zagreb, 1941; B. Unyi, Sokdcok-bu- 
njevdcok es a bosnydk ferencesek tortenete, Buda- 
pest, [1947]; Hrvatski biografski leksikon, L, Zag- 
reb, 1983; Hrvatska enciklopedija, Il, Zagreb, 
2000. 

S. Bačić 


BEOGRADSKA NADBISKUPIJA (lat. 
Archidioecesis belgradensis), rimokato- 
lička biskupija sa sjedištem u Beogradu. 
Utemeljena je 1914. godine. Prostire se na 
površini od oko 50.000 km“, obuhvaća Sr- 
biju bez Vojvodine, Kosova i Sandžaka. 
God. 1986. postala je metropolijom sa suf- 
raganskim biskupijama Subotičkom i 
Zrenjaninskom. 

Beograd (Singidunum) već je u rimsko 
doba bio sjedište biskupije, koja je bila u 
sastavu Sirmijske metropolije. Od IX. st. 
beogradski su biskupi istočni (bugarski) 
biskupi, a 1290. zamjenjuju ih biskupi ko- 
je imenuje ugarski kralj. Nakon pada pod 
tursku vlast 1521. biskupijom upravljaju 
apostolski administratori iz susjednih bis- 
kupija. Nekima od njih (Marin Ibrišimo- 
vić, Mato Benlić, Matija Brnjaković i dr.) 
povjerena je duhovna skrb i za vjernike na 
područjima Ugarske i Hrvatske (Slavonije 
i Srijema) pod turskom vlašću, koja u to 
vrijeme nisu imali svojeg biskupa. Pos- 
ljednji administrator Beogradske biskupije 
bio je Josip Juraj Strossmayer 1851.-97. 
Na toj ga je službi trebao zamijeniti bosan- 
ski franjevac Ivan Vujica, ali ga ondašnje 
civilne vlasti nisu prihvatile. Konkordatom 
Srbije i Svete stolice 1914. ustanovljena je 
Beogradska nadbiskupija, ali prvi je nadbis- 
kup imenovan tek 1924. Bio je to franje- 
vac Rafael Rodić. Konkordatom Kraljevi- 
ne Jugoslavije i Svete Stolice 1935. bilo je 
predviđeno da u djelokrug nadbiskupa be- 
ogradskoga kao metropolita pripadnu 
Skopska, Bačka i Banatska biskupija, ali 
on nikad nije stupio na snagu. 


BEREG 


God. 2001. nadbiskupija je, ne računa- 
jući sufraganske biskupije, imala oko 
35.000 katolika u 15 župa. Osim dijece- 
zanskih svećenika, u nadbiskupiji djeluje i 
nekoliko muških redovničkih zajednica 
(franjevci, isusovci, lazaristi), a prisutne su 
i redovnice (usmiljenke, milosrdnice, fra- 
njevke, Isusove male sestre, klanjateljice 
Krvi Kristove). Beogradski nadbiskup pos- 
tao je članom Biskupske konferencije SR 
Jugoslavije, osnovane 1997., koja je posli- 
je preimenovana u Biskupsku konferenciju 
Srbije 1 Crne Gore, a potkraj 2004. postala 
dijelom novoosnovane Međunarodne bis- 
kupske konferencije sv. Ćirila i Metoda. 
Lit.: Hrvatska enciklopedija, IL, Zagreb, 1941; Hr- 
vatska enciklopedija, Il, Zagreb, 2000; Opći reli- 
gijski leksikon, Zagreb, 2002; http: //solair. eunet. 
yu/-nadbisbg/ 

J. Štefković 


BEREG (Bački Breg), naselje 27 km sje- 
verno od Sombora, u blizini današnje gra- 
nice s Madžarskom, na cesti prema Santo- 
vu, 1388 stanovnika (2002.). Južno od Be- 
rega nalazi se selo Kolut, na istoku Gako- 
vo, a na zapadu šuma Karapandža i rijeka 
Dunav, odnosno Hrvatska. Naselje je iz- 
građeno na maloj uzvisini, na brijegu, te 
nije moglo biti plavljeno. Otuda selu i ime. 
Najstariji se njegov dio naziva Zemunom 
pa je moguće da su prvi stanovnici živjeli 
u zemunicama. 

U pisanim se dokumentima Bereg prvi 
put spominje 1319. Više je puta mijenjao 
feudalne gospodare. Tijekom godina ova- 
mo su se naseljavali pridošlice iz Dalmaci- 
je, Bosne, Hercegovine i Baranje. Beog- 
radski biskup Marin Ibrišimović 1649. u 
Santovu je krizmao i vjernike iz Berega, a 
u njemu je na proputovanju našao deset hr- 
vatskih obitelji. God. 1699. u Beregu je bi- 
lo 11 hrvatskih obitelji, a 1749. selo je već 
imalo svojeg suca (»birova«, načelnika) 1 
490 stanovnika. 

Najveći broj stanovnika mjesto je ima- 
lo 1896. godine — 2927. Prema popisu iz 
1900. od 2824 stanovnika Hrvata je bilo 
2017, Nijemaca 591, a Madžara 209. Da- 
nas je naselje depopulacijsko: 


BEREG 


Pretežito je hrvatsko selo, kao jedno u 
nizu šokačkih naselja s bačke strane Duna- 
va. Ratna zbivanja tijekom 1990-ih godina 
ostavila su trag na etničkoj strukturi sela: 


1991. 2002. 


1585 
741 


godina 
ukupno 
Hrvati 

Jugoslaveni 441 
Srbi 153 
Madžari 27 
ostali 223 


Katolička crkva u selu spominje se još 
1503. Nakon odlaska Turaka nova je crkva 
izgrađena 1740. Isprva santovačka filijala, 
samostalnom je župom postala 1757., od 
kada se vode i matrikule. Seoska škola 
otvorena je 1752., a ustanova predškol- 
skog tipa radila je od 1898. Hrvatski je je- 
zik bio u uporabi u seoskoj administraciji 
sve do 1861., a u školi do 1900. Za vrije- 
me Kraljevine SHS škola je nosila ime Pet- 
ra Preradovića. 


Od mnogobrojnih društava koja su u 
selu postojala ili postoje, prvo je bilo Po- 
kopno društvo, osnovano 1890., a pod- 
ružnica Bačkoga poljoprivrednog udruženja 
iz Sombora osnovana je 1907. Između 
dvaju svjetskih ratova u selu je postojao i 
ogranak Hrvatskoga prosvjetnoga društva 
Seljačka sloga (1927.-41.). Hrvatski kul- 
turni dom djelovao je 1945.-47. Hrvatsko 
kulturno društvo osnovano je 1947., koje 
1952. mijenja ime u Kulturno-prosvjetno 
društvo Silvije Strahimir Kranjčević, a od 
2004. naziva se Hrvatskim kulturno-pros- 
vjetnim društvom Silvije Strahimir 
Kranjčević. 


Bereg (Bački Breg) 


U središtu sela podignuta je pokrivena 
ljetna pozornica, na kojoj je 1998. postav- 
ljen spomenik u prirodnoj veličini 
mještaninu violinistu Miki Ivoševu. Otad 
se svake godine održava festival tambu- 
raške glazbe Mikini dani. U mjestu je 
rođen i pokopan književnik Ante Jakšić. 
Na rodnoj mu je kući 2004. postavljena 
spomen-ploča. 

Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynćvtdra, 5, Szabadka, 1907; M. 
Dekić, Iz povijesti Općine Bereg, Subotička Dani- 
ca ili bunjevačko-šokački kalendar za prostu godi- 
nu 1933., Subotica, 1932; A. Sekulić, Hrvatski 
bački mjestopisi, Zagreb, 1994; Miroljub, Sombor, 
2, 4/1998; I. Kovač, Dobrovoljno vatrogasno 
društvo u Bačkom Bregu, Bački Breg, 2002; 1. Ko- 
vač, M. Katačić, Hrvatsko kulturno prosvetno 
društvo »Silvije Strahimir Kranjčević« u Bačkom 
Bregu, Bački Breg, 2004; Hrvatska riječ, 78, Su- 
botica, 2004. 

1. Kovač 


BEREŠKI TAMBURAŠI, tamburaški sas- 
tav iz Berega. To je hrvatsko selo u svojoj 
prošlosti imalo nekoliko tamburaških or- 
kestara, od kojih je najznamenitije bilo Mi- 
kino šokačko tamburaško društvo, koje je 
vodio violinist Mika Ivošev. Nakon njego- 
ve smrti 1959. organizirani tamburaški 
život u mjestu utihnuo je za iduća četiri de- 
setljeća. Obnovu tamburaškog sviranja po- 
taknuo je vič. Davor Kovačević potkraj 
1999. pripremajući se za proslavu Božića. 
Poziv da sviraju pod misom na tamburama 
prihvatili su Marin Lerić, Marko Lerić, 
Zlatko Gorjanac, Josip Tucakov i Perica 
Tucakov, od kojih je većina otprije imala 
solidno sviračko iskustvo. Poslije im se 
priključio i iskusni monoštorski harmoni- 
kaš Vidoja Bošnjak, koji je postao njiho- 
vim stalnim članom. Nazvavši svoj orkes- 
tar Bereški tamburaši, nastupali su na 
mnogobrojnim kulturnim manifestacijama 
bačkih Hrvata: na Bunjevačko-šokačkom 
prelu u Somboru, somborskoj Dužionici i 
subotičkoj Dužijanci, Šokačkom prelu u 
Beregu te na više priredaba u Hrvatskoj, 
Madžarskoj i Austriji. Kao prateći orkes- 
tar, nastupali su i s popularnim hrvatskim 
pjevačicama starogradskih pjesama Verom 
Svobodom i Martom Nikolin te s pje- 
vačem Krunoslavom Kićom Slabincem. 


1. Kovač 


BERETIĆ 


BERETIĆ, Anita, rođ. Matijević (Dub- 
rovnik, 9. VI. 1962.), profesorica 
književnosti, političarka. Osnovnu i sred- 
nju školu završila je u Somboru, a Filozof- 
ski fakultet u Novom Sadu. Bila je nastav- 
nica i ravnateljica osnovne škole u Beregu 
do 1992., a nakon toga je do 2000. radila 
kao nastavnica u OŠ Dositej Obradović u 
Somboru. Bila je ravnateljica Radio Som- 
bora u razdoblju 2000.-04. Aktivno sudje- 
luje u politici te je od 1993. članica Demok- 
ratske stranke, čijega je somborskoga 
općinskog odbora dva puta bila dopred- 
sjednica, a od 2003. i predsjednica. Tije- 
kom prosvjednih akcija za demokratizaci- 
ju zemlje nekoliko je puta bila uhićivana i 
pritvarana. Bila je zastupnica u skupštini 
Srbije 2000.-2003., u koju je ponovno izab- 
rana 2004. Za vijećnicu (odbornicu) som- 
borske skupštine birana je 1996. 1 2000. 


J. Z. Pekanović 


BERETIĆ, Stjepan (Sombor, 4. VI. 
1947.), svećenik i publicist. Osnovnu ško- 
lu završio je u rodnom gradu, a ispit zrelos- 
ti položio je 1966. u Biskupijskoj gimna- 
ziji Paulinum u Subotici. Diplomirao je te- 
ologiju na Katoličkome bogoslovnom fa- 
kultetu u Zagrebu 5. veljače 1974.,a 17. 
veljače u Somboru je primio svećenički 
red. Kao župni vikar najprije je djelovao u 
Kanjiži, zatim u Katedralnoj župi svete Te- 
rezije u Subotici. Od 1976. do 1985. bio je 
najprije upravitelj župe, a poslije i župnik 


SLAVA BOŽJA 


Katolički molitvenik i pjesmarica 


Drugo dopunjeno i popravljeno izdanje 


Katolički institut za kulturu, povijest 
i duhovnost “Ivan Antunović" 


Subotica 2003. 


S. Beretić, Slava Božja, Subotica, 2003. 


BERETIĆ 


u Baču, Deronjama i Tovariševu. Od 1. VIII. 
1985. župnik je katedralne župe u Subo- 
tici, a godinu dana upravljao je i župom na 
Kelebiji. Naslov monsinjora dobio je 
1998. 


Za život mjesne Crkve važan je i nje- 
gov publicistički rad koji se odnosi na lo- 
kalnu crkvenu povijest te na priređivanje 
djela nabožnih sadržaja. Znanstveni inte- 
res za povijest Katoličke crkve u Bačkoj 
očitovao je već diplomskom radnjom — 
Povijest župe Presvetog Trojstva u Sombo- 
ru do XX. stoljeća. Pisao je vijesti u prvo- 
me poslijeratnom katoličkom listu na hr- 
vatskom jeziku u Bačkoj Bačko klasje, a 
od 1991. i povijesne članke. Objavljuje 
priloge u crkvenom kalendaru Subotička 
Danica od njegova obnavljanja 1984., a 
ujedno mu je i urednik (osim 1995.). Autor 
je nekoliko studija (Svadba u Baču, 1986.; 
Osnivanje i preuzimanje župa od biskupij- 
skog klera, 1987. i dr.). Kontinuirano piše 
članke s povijesnim temama u katoličkom 
listu Zvonik. Služi se latinskim, njemačkim, 
madžarskim i slovačkim jezikom. 


God. 1996. priredio je i sastavio kato- 
lički molitvenik i pjesmaricu Slava Božja, 
što je prvo takvo djelo u Bačkoj objavlje- 
no nakon 50 godina. Od 1994. u Zvoniku 
redovito objavljuje životopise svetaca, a 
2002. objavio je i hagiografsku knjigu 
Božji prijatelji s nama na putu, u kojoj je 
na popularan način prikazao živote deve- 
desetak svetaca Katoličke crkve. 


Djela: Svadba u Baču, Subotička Danica. Kalen- 
dar za 1987. god., Subotica, 1986; Osnivanje i 
preuzimanje župa od biskupijskog klera, Zbornik 
predavanja znanstvenog skupa u Subotici 12-14. 
VIII 1986. povodom 300. obljetnice obnovljene crk- 
venosti među Hrvatima u Bačkoj, Subotica, 1987; 
Slava Božja — katolički molitvenik i pjesmarica, 
Subotica, 1996, 20037; Božji prijatelji s nama na 
putu, Subotica, 2002. 


Lit.: A Sekulić, Književnost podunavskih Hrvata u 
XX. stoljeću, Zagreb, 1996; 1. Kojo, Dobili smo 
nov molitvenik, Zvonik, Subotica, 6/1996; Sche- 
matismus Dioecesis Suboticanae, ad annum Do- 
mini 1998, Suboticae, 1999; Lijepo je biti 
svećenik, Zvonik, Subotica, 3/1999; K. Čeliković, 
Božji prijatelji s nama na putu, Zvonik, Subotica, 
2/2002; C. Miler, U crkvi Presvetog Trojstva pred- 

stavljena knjiga, Zvonik, Subotica, 8/2002; Živo 
vrelo, Zadar, 7/2002. 


T. Žigmanov 
BERKI —> Breka 


BERLEKOVIĆ, Stipan (Tass, Bačko- 
kiškunska županija, 20. VIII. 1914. — 
Čonoplja, 15. XII. 1992.), prosvjetni rad- 
nik i društveni djelatnik. U ranoj mladosti 
s roditeljima se doseljava u Čonoplju, gdje 
završava pučku školu. Gimnazijsko obra- 
zovanje stječe u Građanskoj školi u Som- 
boru, nakon čega se upisuje u školu za 
učitelje, također u Somboru, no zbog prob- 
lema nacionalne naravi prelazi u Osijek, 
gdje je i diplomirao. Radio je kao učitelj, 
zatim kao kotarski nastavni inspektor te 
pomoćnik i na kraju kao upravitelj škole. 
Službovao je u raznim bačkim mjestima, 
ali najviše u Čonoplji. Za vrijeme Drugoga 
svjetskog rata, u travnju 1942., bio je ot- 
pušten s posla kao osoba od nepovjerenja. 


Odmah nakon rata, 1. XII. 1944., po- 
novno je postavljen za učitelja u Conoplji. 
U isto vrijeme kao djelatnik aktivira se u 
kulturnom životu tog mjesta i uključuje u 
rad mjesne kulturne udruge Bunjevačka 
kasina, koja uskoro mijenja naziv u Hrvat- 
sko kulturno društvo. Uspješno u radu za- 
mjenjuje osnivača i dugogodišnjeg djelat- 
nika Iliju Džinića, koji se, nakon što je pri- 
silno umirovljen, preselio u Sombor. Kao 
izaslanik Društva sudjelovao je na go- 
dišnjoj skupštini Hrvatske kulturne zajed- 
nice 10. VI. 1945. u Subotici, na kojoj je 
izabran za člana Upravnog odbora. 

Posebno se angažirao oko poslijeratne 
obnove i kasnijeg održavanja bunjevačkog 
prela u Conoplji. Ono je do Drugoga svjet- 


Sah 


Stipan 
Berleković 


skog rata bilo organizirano 21 put, a konti- 
nuirano je, zahvaljujući upravo Berleko- 
viću, održavano svake godine na Marin 2. 
veljače sve do početka 1970-ih. U sklopu 
društva uspješno je pripremao i priređivao 
igrokaze, a organizirao je i gostovanja Hr- 
vatskoga narodnog kazališta iz Subotice i 
Narodnog pozorišta iz Sombora. Berleko- 
vić je ostao aktivan sudionik u društvenom 
životu Čonoplje i nakon 1955., kad je Hr- 
vatsko kulturno društvo prestalo raditi. 
Lit.: M. Beljanski, Šest vekova Čonoplje (1399- 
1987), Sombor, 1996; Đ. Lončar, Stipan Berleko- 
vić (1914.-1992.), Subotička Danica (nova). Ka- 
lendar za 2001. godinu, Subotica, 2000. 


Đ. Lončar 


BERLEKOVIĆ, Vince (? — 2), kulturni 
djelatnik. Bio je jedan od glavnih urednika 
u subotičkom dvotjedniku na madžarskom 
jeziku /rodalmi ertesito (Književni vjesnik) 
u razdoblju 1925.-27. Najveći dio svojeg 
istraživačkog rada posvetio je Subotici i 
uopće području Vojvodine odnosno južne 
Madžarske, a rezultate je objavio u dvije 
knjige. Za vrijeme Drugoga svjetskog rata 
bio je akviziter knjiga u Subotici, su- 
rađivao je s knjižarama i nakladničkim 
poduzećima. 

Djela: Szabadka szabad kirdlyi thj. vdros teljes 
betiirendes cimtdra: az uj utcanevekkel, Szabadka 
vdros t6rkepevel, tdvbeszelotulajdonosok teljes 
nevsordval es Bacsvidek helyseg neveivel, Sza- 
badka, 1942; Szabadka szabad kirdlyi vdros es 


delvidćk 6vkonyve es cimtdra: 1943, Szabadka, 
1943. 


Lit: T. Kolozsi, Szabadkai sajto (1919-1945), 
Ujvidćk, 1979; G. Kiss, E. Bažant, K. Čeliković, 
Subotička bibliografija 1918-1944, HV/1, Suboti- 
ca, 2003. 


E. Bažant 


BERNARDIN IZ BAJE (Baja, oko 1690. 
— Osijek, 1718.), franjevac, profesor filozo- 
fije. Potomak je hrvatskih doseljenika ko- 
loniziranih u Baju tijekom Bečkog rata. 
Bio je član Franjevačke provincije Bosne 
Srebrene od 1708., kad je stupio u novici- 
jat u Velikoj pokraj Požege. Filozofsku i 
teološku naobrazbu te kvalifikaciju preda- 


BERTRON 


vača filozofije stekao je u franjevačkim 
školama u Italiji. Nakon povratka u domo- 
vinu provincijal Petar Lašvanin imenovao 
ga je 1715. profesorom filozofskog učiliš- 
ta u Osijeku (osnovanoga 1707.), na kojem 
je tri godine predavao sustav skotističke fi- 
lozofije. 

Lit: Hrvatski biografski leksikon, Il, Zagreb, 
1989; Hrvatska enciklopedija, I, Zagreb, 2000. 


F. E. Hoško 


BERTRON, Franjo (Kula, 29. VII. 1892. 
— Palić, 19. XII. 1960.), svećenik. Sin Fra- 
nje i Terezije, rođ. Heikmann. Gimnaziju 
je završio u Kalači 1912., gdje je studirao 
i teologiju koju je završio 1916., a za 
svećenika je zaređen 4. VI. 1916. Kao žup- 
ni vikar djelovao je najprije u Žedniku, za- 
tim u Čonoplji i Bačkom Monoštoru. God. 
1918. bio je kateheta u Subotici, župni vi- 
kar u subotičkim župama svete Terezije i 
svetog Jurja te bilježnik biskupskog suda u 
Subotici. Nakon Prvoga svjetskog rata ra- 
dio je na osnivanju samostalne administra- 
ture na Bikovu, a trinaest je godina njome 
i upravljao. Ondje je 1921. podigao crkvu 
posvećenu Uznesenju Blažene Djevice 
Marije i jedina je u Subotičkoj biskupiji iz- 
građena od naboja. Za župu je od grada 
Subotice isposlovao nadarbinu od 40 juta- 
ra zemlje. Bio je desna ruka biskupu Lajči 
Budanoviću oko gradnje župne crkve na 
Kelebiji. U Crkvi je obnašao dužnosti bis- 
kupskog savjetnika te tajnika 1 vikara bis- 
kupskog suda. Tijekom službovanja u Bi- 
kovu bio je nadzornik pučkih škola. Oko 
1930. god. uređivao je i izdavao Bikovački 
glasnik, prvi župni list na području da- 
našnje Subotičke biskupije. God. 1931. bio 
je urednik je podlistka Kolo u Subotičkim 
novinama, a potpisivao se kao Ujak Fra- 
njo. Sastavio je i kratak molitvenik 1926. 


Djelo: Kralj budi, Gospodine!, Subotica, 1926. 


Lit.: Schematismus cleri Administaturae Apostoli- 
cae Bachiensis ad annum Christi 1941, Subotica, 
1941; Schematismus cleri Archidioecesis Colo- 
censis et Bacsiensis ad annum Christi 1942, Co- 
loczae, 1942; Litterae circulares IV. pro clero 
Bačiensi a. 1960. dimissae, Subotica, 1960; Sche- 
matismus cleri Apostolicae Bačiensis administra- 

turae (ABA) ad annum Christi 1961, Subotica, 
1961; A. Sekulić, Književnost podunavskih Hrva- 
ta u XX. stoljeću, Zagreb, 1996. 


S. Beretić 


BES, Franja (Bereg, 23. V1.1954.), dizač 
utega. Roditelji su mu Franja i Elizabeta, 
rođ. Vida. Dizanjem utega počeo se baviti 
1971. u Klubu dizača utega Radnički iz 
Sombora, u kojem je poslije postao jedan 
od najboljih u tadašnjoj zlatnoj generaciji 
somborskih dizača utega, koji su sedamde- 
setih godina prošlog stoljeća bili višestruki 
osvajači natjecanja za kup i prvenstava Ju- 
goslavije. Obarao je pedesetak puta držav- 
ne rekorde u disciplinama izbačaj, trzaj i 
biatlon, i to u različitim kategorijama, do 
56, 60 i 67 kg. Već kao junior bio je prvak 
Jugoslavije u dizanju utega, a kao senior 
naslov prvaka osvajao je sedam puta. U 
razdoblju 1973.-83. bio je stalni član 
državne reprezentacije. Sudjelovao je na 
europskim i svjetskim prvenstvima, a na 
prvenstvima Balkana osvojio je šest meda- 
lja. Dizanjem utega prestao se baviti 1983. 
Živi i radi u rodnome mjestu. 


Z. Čota 


BEŠLIĆ, Ana (Bajmok, 16. III 1912.), ki- 
parica. Kći uglednog zemljoposjednika 
Laze i Nine, rođ. Deak, unuka Tadije 
Bošlića. Djetinjstvo je proživjela na obi- 
teljskom salašu na Pustari Šara. Gimnaziju 
je pohađala u Zagrebu, zatim je učila jezi- 
ke i studirala u Grazu i Beču. Iz Bajmoka 
se nakon udaje preselila u Beograd i ondje 
se 1939. upisala na Umjetničku akademi- 
ju. Studirala je kiparstvo kod Ilije Kolaro- 
vića te crtež i akvarel kod Koste Hakmana. 
Zbog rata je prekinula studij i vratila se u 
Bajmok. God. 1945. nastavila je studij kod 
profesora Sretena Stojanovića i Radete 
Stankovića. Diplomirala je 1947., a posli- 
jediplomski studij u klasi Tome Rosandića 
završila je 1949. Od 1950. do 1955. bila je 
suradnica u Majstorskoj radionici svojeg 
profesora i slavnog skulptora. Kao slobod- 
na umjetnica, živi i radi u Beogradu. 

Bila je članica skupine Prostor 8 i pri- 
pada prvoj poslijeratnoj generaciji kipara 
koja otvara putove novim prostornim i 

Ana Bešlić 


idejnim rješenjima. Rano se opredijelila za 
sintetiziran izraz s antropomorfnim asoci- 
jacija, a od sredine šezdesetih godina obli- 
kuje skulpture s pomoću pojednostavnje- 
nih, sferoidnih volumena koje povremeno 
kolorira. Samostalno je prvi put izlagala u 
Gradskoj izložbenoj sali u Subotici 1954. 
Na skupnim izložbama predstavljala je ju- 
goslavensku skulpturu u inozemstvu. Izla- 
gala na Trijenalu jugoslavenske umjetnosti 
u Beogradu (1961., 1964., 1967. i 1970.), 
na bijenalima akvarela u Karlovcu, odnos- 
no trijenalima keramike u Subotici, na Ri- 
ječkim salonima i Likovnim susretima u 
Subotici. Sudjelovala je u radu umjet- 
ničkih kolonija, simpozijima kiparstva Be- 
li venčac te simpoziju skulpture u Labinu. 
Samostalno je izlagala u zemlji i inozem- 
stvu. Autorica je nekoliko spomenika. U 
zavičaju se njezini spomenici i skulpture u 
prostoru nalaze u Bajmoku, Aleksi Šan- 
tiću, Tavankutu, na Paliću i u Subotici. 
Njezini se radovi mogu naći i u Beogradu, 
Kragujevcu, na Zlatiboru, u Labinu, Slo- 
venj Gradecu i drugdje. 


Njezina se skulptura savršeno uklapa u 
prirodne i urbane ambijente. Djela joj se 
čuvaju u nekoliko muzeja i galerija, a legat 
je pohranjen u Zavičajnoj zbirci Gradskog 


Poprsje Matije Gupca, rad Ane Bešlić, 
ispred OŠ »Matije Gupca« u Tavankutu 


muzeja u Subotici. Osim mnogobrojnih 
nagrada na izložbama i natječajima, dobila 
je1iListopadsku nagradu u Beogradu 1980. 
te nagradu Pro urbe u Subotici 1997. 

Lit.: Mala enciklopedija Prosveta) 1, Beograd, 
1978; K. Ambrozić, Ana Bešlić, Subotica, 1983; 
Lj. Ivanović, Razvoj skulpture u Vojvodini 1895- 
1980, Novi Sad, 1985. 


B. Duranci 


BEŠLIĆ, Antun (Bajmok, ? — Zagreb, 2), 
bankar. Sin Tadije i Marije, rođ. Mandić. 
U javnom životu Subotice pojavio se nakon 
Prvoga svjetskoga rata. Primljen je u 
»općinsku vezu« (dobio je zavičajnost) 
1920. Od 1919. do 1926. bio je ravnatelj 
subotičke filijale Prve hrvatske štedionice, 
jedne od najvećih privatnih banaka u zem- 
lji. Bio je u upravi nekoliko subotičkih 
tvrtki: za predsjednika upravnog odbora 
metaloprerađivačke tvrtke Ferrum, d.d. 
(prvotni joj je naziv bio Tvornica gospo- 
darskih strojeva i ljevaonica željeza, d.d.), 
u kojoj je ujedno bio jedan od najvećih di- 
oničara, izabran je 1922. Bio je i jedan od 
osnivača Tvornice štirka i konzerva S. 
Kopp i sinovi, d.d. 1919. te jedan od naj- 
većih dioničara-osnivača Livnice ferrum 


BEŠLIĆ 


a.d.1923. Ispred Prve hrvatske štedionice 
bio je član upravnog odbora Industrije 
željeznog namještaja i metala, d.d. 1921.- 
26., a član je upravnog odbora bio i u Ki- 
nu Korzo, d. d. 1921. Bešlić je obnašao i 
dužnosti predsjednika subotičkog Udruženja 
trgovaca i industrijalaca te Veslačkoga klu- 
ba. U Zagreb se preselio 1926. gdje je nas- 
tavio obavljati bankarske poslove. Zabi- 
lježeno je da je ondje bio član visokog izas- 
lanstva Društva bačkih Hrvata 1941. godine. 


Lit.: Klasje naših ravni, Zagreb, 1/1942; S. 
Mačković, Industrija i industrijalci Subotice 
(1918-1941), Subotica, 2005. 


S. Mačković 


BEŠLIĆ, Pavao (Bajmok, 25. I. 1901. — 
Subotica, 20. IX.1979.), svećenik. Sin 
Andrije i Jovane, rođ. Bešlić. Gimnaziju je 
pohađao u Subotici i Kalači, a teologiju je 
studirao u Kalači i Đakovu, gdje je i za- 
ređen za svećenika 31. kolovoza 1924. 
Kao župni vikar djelovao je u Baču, gdje 
je bio i prefekt dječačkog sjemeništa, te u 
subotičkoj župi svete Terezije. God. 1928. 
postao je vikar u današnjoj Maloj Bosni, 
gdje je vodio gradnju crkve posvećene 
Presvetom Trojstvu 1931. Poslije je 
službovao i u subotičkoj župi svetog Roka 
te upravljao župom svetog Jurja i svete Te- 
rezije. Obnašao je mnogobrojne odgovor- 
ne dužnosti u mjesnoj crkvi: bio je blagaj- 
nik Računarskog ureda Bačke apostolske 
administrature, biskupski savjetnik, bisku- 
pijski cenzor, biskupski kancelar. Imao je 
naslov monsinjora, a od Svete Stolice je 
1963. imenovan apostolskim protonotarom. 


Prema tvrdnji Ivana Kujundžića, ano- 
nimni je suautor jednog molitvenika iz 
1934. te Prvog shematizma Subotičke bis- 
kupije iz 1968. Bio je prvi urednik podlist- 
ka Kultura u Subotičkim novinama te još 
nekoliko puta s prekidima 1930.-32. Krat- 
ko je vrijeme bio i profesor latinskoga i 
grčkog jezika u Biskupskoj gimnaziji Pau- 
linum u Subotici. 

Djela: Molitvenik Družbe Bačkih Sestara N. Gos- 
pe (suautor Ante Vojnić Tunić), Subotica, 1934; 
Schematismus primus Dioecesis Suboticanae ad 
annum Domini 1968 qui est annus fundationis Di- 

BEŠLIĆ 


oecesis, (suautor Matiša Zvekanović), Suboticae, 
1968. 


Pavao Bešlić 


Lit.: Schematismus Cleri archidioecesis Colocen- 
sis et Bacsiensis ad annum Christi, Coloc- 
zae,1942; 1. Kujundžić, Bunjevačko-šokačka bib- 
liografija, Rad JAZU, 355, Zagreb, 1969; M. 
Zvekanović, Bešlić, msgr. Pavao, smrt, Litterae 
circulares ad clerum dioecesis Suboticanae, 8, 
Subotica, 1979. 


S. Beretić 


BEŠLIĆ, Tadija (Bajmok, 1848. — Bajmok, 
22. 1. 1940.), bajmočki seoski sudac (»bi- 
rov«, načelnik), zastupnik u županijskoj 
skupštini, društveni djelatnik, zemljopos- 
jednik, trgovac i bankar. U tri navrata 
(1894.-97., 1903.-06. i 1912.-13.) bio je 
biran za seoskog suca u Bajmoku, a 1910. 
izabran je u županijsku skupštinu Bačko- 
bodroške županije. Od 7. VII. 1889. bio je 
predsjednik obnovljene Pučke čitaonice u 
Bajmoku, osnovane još 1879. Iako se po- 
duzetništvom bavio i otprije, tek 1890. 
osnovao je trgovinu za promet žitaricama. 
U proljeće 1903. bio je jedan od osnivača 
subotičke Zemljodilske štedionice d.d., a 
11 godina poslije bio je i među osnivačima 
Bajmočke pučke banke d.d. 


Izvori: Historijski arhiv Subotica, F: 086. CE, 
21280; CT, 403/VII. 


Lit.: Neven, Subotica, 7/1889; 3/1903; 12/1910; 
1/1912; 11/1913; Subotičke novine, Subotica, 28. 
1. 1894; A. Mojzes, Bajmok, Szabadka, 2002; A. 
Mojzes, Bajmok a csalddnevek tiikreben, Szabad- 
ka, 2004. 

M. Grlica 


BEŠLIN, Stipan (Monoštor, 4. I. 1920. — 
Monoštor, 7. IV. 1941.), pjesnik. Rođen od 
oca Marka i majke Marije, rođ. Pašić. Od- 
rastao je u bolje stojećoj poljodjelskoj obi- 
telji, no u šestoj je godini ostao bez oca te 
su se za njegov i za odgoj mlađeg brata 
Marina brinuli majka i djed. Pučku školu 
završio je u rodnome mjestu, a kao pito- 
mac-kandidat karmelićanskog samostana 
upisao je u Somboru I. razred gimnazije 
1930. Nakon uspješno završenoga IV. raz- 
reda, a na početku V., zbog »govora protiv 
kralja« i »svojega žarkog hrvatstva«, na te- 
melju Odluke Ministarstva prosvjete br. 
37373 od 10. XI. 1934., izgnan je iz svih 
srednjih škola u Kraljevini Jugoslaviji, no 
s pravom polaganja privatnog ispita. Na taj 
način s uspjehom je položio V. razred gim- 
nazije, a nakon neuspjeha u VI. razredu na 
Državnoj realnoj gimnaziji u Vukovaru 
otišao je najprije u Travnik, pa u Zagreb. 
Ondje mu se naglo obnovila bolest, tuber- 
kuloza, te se vratio u Monoštor. Osiro- 
mašena obitelj, majka i djed, nisu mu mog- 
li omogućiti liječenje te je umro u dvade- 
set prvoj godini života. Pokopan je na mjes- 
nom groblju u Monoštoru. 

Vrlo je rano počeo pisati pjesme. Prva 
tiskana pjesma bila mu je Molitva Gospi, 
objavljena 1933. u časopisu domagojskih 
srednjoškolaca Krijes, no drži se da ga je u 
hrvatski književni život ozbiljnije uveo dr. 
Blaž Jurišić, tiskavši mu 1939. u Hrvatskoj 
reviji pjesmu Sombor. Objavljivao je svo- 
je pjesme u listovima, časopisima i go- 
dišnjacima u Bačkoj i Hrvatskoj: Danica 
(1934.), Subotičke novine (1934., 1935.), 
Krijes (1933., 1934.), Anđeo čuvar (1934. 
-37.), Borovo (1935., 1936.), Kolo mladeži 
(1934., 1935.), Subotička Danica (1935., 
1936.), Svetište sv. Antuna (1938.), Hrvat- 
ska revija (1939., 1940.), Savremenik 
(1939., 1940.), Hrvatski dnevnik (1939.), 
Seljačka omladina (1939.), Hrvatska pros- 
vjeta (1939.-41.), Klasje naših ravni 
(1935. te posmrtno 1942., 1944.). Pred 
smrt je pripremio za tisak zbirku pjesama 
Tamna cesta, no ona nikad nije objavljena, 
a u ratu joj se izgubio svaki trag (prema 
tvrdnji 1. Kujundžića, rukopis je ostao kod 
Vinka Nikolića u Zagrebu). Slovio je za 


i 
Stipan Bešlin 


darovita pjesnika koji je tematski bio vje- 
ran religijskim i zavičajnim motivima. 
Okušao se i u prozi — u Subotičkim novina- 
ma tiskao je šaljivu priču iz seoskog živo- 
ta Bana Jela Jelićeva iz Bačkog Monošto- 
ra. Objavio je i jedan prikaz poezije (Hr- 
vatska straža, 1939.), a za taj je zagrebački 
katolički dnevni list pisao i novinske član- 
ke o događajima u Monoštoru i općenito u 
Bačkoj. Služio se i skraćenim potpisima 
Stipan, Stipo i Stipe B. Pjesme su mu, njih 
41, uvrštene u Bibliografiju rasprava, čla- 
naka i književnih radova, niz Jugoslaven- 
ska književnost II/I, Poezija A-F (Zagreb, 
1959.). 


Djelo: Zaljubljeno proljeće, Zagreb, 1970. 


Lit.: V. Nikolić, Zaostala svjetla. Pjesma mrtvog 
pjesnika, Hrvatski narod, 3, Zagreb, 1941; V. Ni- 
kolić, Pjesme mrtvog pjesnika Stipe Bešlina, Klas- 
je naših ravni, Zagreb, 1/1943; M. Zolarek, Stipan 
Bešlin — zaboravljena pjesnička harfa šokačkog 
pjesnika, Marulić, 2, Zagreb, 1969; Leksikon pisa- 
ca Jugoslavije, 1, Novi Sad, 1972; Hrvatski biog- 
rafski leksikon, 1, Zagreb, 1983; 1. Keravin, Stje- 
pan Bošlin 1920.-1941. (u povodu 60. obljetnice 
rođenja i 40. obljetnice smrti), Subotička Danica. 
Kalendar za 1992. godinu, Subotica, 1991; A. Se- 
kulić, Književnost podunavskih Hrvata u XX. sto- 
ljeću, Zagreb, 1996; A. Čota, Stipan Bešlin, Miro- 
ljub, Sombor, 4/1999. 


M. Seremešić 


BIBIĆ 


BETLEMARI (betlemaši), vrsta tradicij- 
skoga božićnog ophoda skupine mladih 
muškaraca. U hrvatskoj kršćanskoj tradici- 
Ji običaj je poznat i kao koledari, betlehe- 
mari, zvjezdari. Običaj betlemara ili betle- 
maša u Bačkoj nije hrvatska posebnost jer 
slični, a ponegdje i posve jednaki običaji 
postoje i u drugih naroda. Madžari betle- 
mare zovu »betlehemesek«; a Srbi i danas 
nose »vertep« te se oni koji ga nose zovu 
»Vertepaši«. 


»Betlem« je maketa najbliže crkve, po- 

negdje staje, u kojoj su postavljeni likovi 
svete obitelji, pastira, triju kraljeva, anđela 
i životinja i koja tako simbolizira betle- 
hemsku staju. Izrađivala bi ga i nosila tro- 
jica do šestorica mladića, od salaša do sa- 
laša, od kuće do kuće, i s njim bi domaćinu 
donosili radosnu vijest o rođenju Isusa 
Krista. Poslije čestitanja s domaćinima su 
otpjevali nekoliko božićnih pjesama, a za 
čestitku su ih ukućani darivali prema svo- 
joj gospodarskoj moći. Imali su šubaru na 
glavi, naopako odjenut ogrtač »opakliju« i 
čobanski štap u ruci te klompe na nogama. 
Nekad je u bajmočkoj, tavankutskoj i dru- 
gim seoskim crkvama na polnoćki bilo i do 
desetak »betlema«. U društvenim promje- 
nama poslije Drugoga svjetskog rata betle- 
mari su postupno nestali i danas su u bač- 
kih Bunjevaca sačuvani samo u uspome- 
nama. U Baču su betlemari zalazili u kato- 
ličke kuće još 1984. Ondje su, osim betle- 
ma, koji su nosili dječaci, djevojčice nosi- 
le i »kolivčicu«. 
Lit.: J. Evetovics, Sokaczok, Bdcs-Bodrog vdr- 
megye, 1, Budapest, 1909; M. Evetović, Kulturna 
povijest bunjevačkih i šokačkih Hrvata (rukopis); 
S. Bartolović, Božićni običaji kod Hrvata u Baču, 
Klasje naših ravni, Zagreb, 1/1942; A. Sekulić, 
Bački Hrvati, Zagreb, 1991; Hrvatski leksikon, 1, 
Zagreb, 1996; Hrvatska enciklopedija, V, Zagreb, 
2004. 


A. Stantić i S. Beretić 


BIBIĆ, plemićka porodica. Podrijetlom je 
iz Bosne, gdje je plemstvo dobila 1340. Iz 
iste je godine i grb te porodice, izrađen 
prema bosanskom grbovniku. Plemićki 
list, grbovnica i potvrda staroga ugarsko- 

BIBIĆ 


Grb porodice Bibić 


erdeljskoga grba dodijeljeni su u Beču 30. 
X. 1722. Luki, Ivanu, te Grgurovim sino- 
vima Antunu, Jakovu i Franji, plemićima 
iz »Ilirskog kraljevstva« nastanjenima u 
Erdelju. Indigenat (zavičajnost) Hunyadske 
županije dobili su u Beču 30. III. 1724., 
zajedno s Grgurovom ženom Margitom, 
rođ. Mitrović, i njezinim sinom Ilijom. Od 
28. VII. 1749. nose pridjevak »od Djeve«. 
Potomci porodice žive u Subotici. 
Lit.: V. A. Duišin i D. J. Popović, Plemićke poro- 
dice, Vojvodina II, s. 1., s. a; A. Sekulić, Bački Hr- 
vati, Zagreb, 1991. 

A. Čota 


BIBLIOGRAFIJA (grč. biblion: knjiga; 
grapho: pišem), 1. popis bibliografski ob- 
rađene građe; 2. znanost koja se bavi 
načelima i metodološkim postupcima iz- 
radbe različitih vrsta popisa. Tradicionalni 
su predmet bibliografije knjige i druga tis- 
kana građa, a u novije doba obrađuje se i 
neknjižna građa (filmovi, kompaktni dis- 
kovi i dr.). Osim poslova oko istraživanja i 
prikupljanja takve građe, rad na bibliog- 
rafiji pretpostavlja i njezin odabir prema 
unaprijed određenim kriterijima, zatim iz- 
nošenje osnovnih podataka o knjizi ili dru- 
gom tiskanom djelu, a gdjekad se susreće 1 
praksa detaljnijeg opisa svake bibliograf- 
ske jedinice, što se onda sve skupa sabire i 
strukturira klasifikacijom u predmetno su- 
vislu cjelinu. Bibliografije se objavljuju 


16 


kao knjige, serijske publikacije, nesamos- 
vene bibliografije), a u novije doba i kao 
elektronične publikacije (na kompaktnom 
disku, kao mrežno dostupne datoteke i sl.). 
Postoje vrlo različite bibliografije, a 
najčešće se dijele s obzirom na predmet te 
obuhvat građe i načina obradbe. S obzirom 
na sadržaj i namjenu obuhvaćene građe, 
razlikuju se opće (uključuju svu građu bez 
obzira na njezin sadržaj, vrstu, mjesto i 
vrijeme nastanka) i specijalne bibliografije 
(građa je ograničena temom, strukom, je- 
zikom i sl.). Prema mjestu nastanka građe, 
bibliografije se dijele na međunarodne, na- 
cionalne, regionalne i mjesne (zavičajne). 
S obzirom na vremensko razdoblje nastan- 
ka građe, bibliografije mogu biti tekuće 
(popisuju suvremenu građu), retrospektiv- 
ne (odnose se na određeno razdoblje) ili 
kumulativne (kombinacija tekuće i retros- 
pektivne). Prema načinu na koji navode 
građu, dijele se na popisne (o građi se na- 
vode samo osnovni podaci), opisne (građa 
se podrobnije opisuje), analitičke (opis 
prati anotacija s analizom sadržaja) ili kri- 
tičke (opis građe prati vrijednosna ocjena 
sadržaja građe). Česte su i tzv. osobne bib- 
liografije, koje sadržavaju popis radova 
neke osobe i/ili radova o njoj, dok prepo- 
ručne ili selektivne bibliografije sadržava- 
ju izbor obično najbolje građe o nekom 
predmetu. 


Za razliku od Hrvata u drugim krajevi- 
ma, ali i Srba i Madžara, bunjevački i 
šokački Hrvati u ugarskom Podunavlju 
kao istočni rubni dijelovi hrvatskog naroda 
znatno kasnije pristupaju radu na bibliog- 
rafskoj obradi vlastita književnoga i 
uopće kulturnog naslijeđa. Dok u Hrvat- 
skoj počeci bibliografskog rada sežu do 
sredine XIX. st., kad Ivan Kukuljević Sak- 
cinski u Zagrebu izdaje svoju Bibliografi- 
ju hrvatsku, u ugarskih se Hrvata takva 
praksa počinje zasnivati tek sredinom prve 
polovice XX. st. Razlog je ponajprije to 
što je u to vrijeme pristup u istraživanjima 
povijesti regionalne književnosti, kulturne 
baštine i povijesti podunavskih Hrvata pos- 
tao snažniji i svestraniji, sustavan i znan- 
stven. Nije nevažno ni to što su se ta nasto- 


janja razvijala izvan prikladnih znanstve- 
nih, prosvjetnih ili bibliotečnih institucija, 
često u nepovoljnim društvenim i poli- 
tičkim prilikama, a bila su djelo nekoliko 
učenih pojedinaca (M. Evetović, J. Andrić, 
P. Pekić, A. Šokčić, I. Prćić...). Kako sve 
do danas nisu izgrađeni sukladni instituci- 
onalni okviri u području znanosti i visokog 
obrazovanja niti je ustrojena profesionalna 
naklada i skrb za knjige, razumljivo je 
zašto su malobrojne bibliografije u podu- 
navskih Hrvata djelo samoprijegorna rada 
pojedinaca. Nakon sedamdesetak godina 
takva nastojanja na bibliografskom planu, 
ni do danas nije izrađena cjelovita, obuh- 
vatna i kritički obrađena bibliografija koja 
bi za predmet imala tiskovine podunavskih 
Hrvata — Bunjevaca i Šokaca. 


Prvi ozbiljniji bibliografski rad nalazi- 
mo u izradi bibliografije pojedinca. Riječ 
je o cjelovitoj bibliografiji Ivana Antuno- 
vića, koja je djelo dr. Matije Evetovića, a 
objavljena je u njegovoj knjizi Život i rad 
biskupa Ivana Antunovića narodnog pre- 
poroditelja (Subotica, 1935.). Uslijedila su 
zatim nastojanja svećenika Ivana Ku- 
jundžića da se izradi predmetno znatno ob- 
uhvatnija bibliografija koja bi obuhvatila 
cjelokupnu kulturnu baštinu podunavskih 
Hrvata. Prvi su njegovi rezultati objavljeni 
u prvome samostalnom bibliografskom 
djelu Prilog kulturnoj povijesti bunje- 
vačko-šokačkih Hrvata (Subotica, 1946.), 
koje je objavio pod pseudonimom 
Krešimir Bunić. Ta je građa poslije sa- 
držajno gotovo u cijelosti inkorporirana u 
Kujundžićevu drugu, građom bogatiju i 
opsežniju bibliografiju, objavljenu dvade- 
setak godina poslije: Bunjevačko-šokačka 
bibliografija — Prilog kulturnoj povijesti 
bunjevačko-šokačkih Hrvata (Zagreb, 
1969.). Ona bilježi, istina ne uvijek dos- 
ljedno i cjelovito, tiskovine koje su Hrvati 
u srednjem dijelu ugarskog Podunavlja ob- 
javili od druge polovice XVI. st., točnije 
od 1683. do 1968. Kujundžić je u njoj za- 
bilježio 624 bibliografske jedinice u koji- 
ma su obrađene knjige, godišnjaci, perio- 
dika, glasila te glazbena djela izravno po- 
vezana s bunjevačkim i šokačkim Hrvati- 
ma, premda su obuhvaćena i djela koja se 

samo posredno mogu ubrojiti u tako od- 
ređen predmet. Bez obzira na moguće sla- 
bosti, ona je do danas svojim količinskim 
obuhvatom ostala nezaobilaznim vrelom 
za istraživanje kulturne povijesti. Matica 
Hrvatska Ivanu Kujundžiću objavila je 1 
selektivnu bibliografiju članaka i knjiga o 
Bunjevcima i Šokcima pod naslovom /z- 
vori za povijest bunjevačko-šokačkih Hr- 
vata (Zagreb, 1968.). Ante Sekulić Ku- 
jundžićevu je bibliografsku građu, i to za 
razdoblje nakon Drugoga svjetskog rata, 
kritički nadopunio u svojoj radnji Bibliog- 
rafija 1945.-1968. (Zagreb, 1996.), a nje- 
gov je bibliografski rad važan još i po to- 
me što je sačinio popis radova o preporo- 
ditelju Antunoviću — Bibliografija o Ivanu 
Antunoviću (Subotica, 1990.). 


JUGOSLAVENSKA AKADEMIJA ZNANOSTI 1 UMJETNOSTI 
Odjel na mmaremona knjilevnom 


IVAN KUJUNDŽIĆ 


BUNJEVAČKO-ŠOKAČKA BIBLIOGRAFIJA 
PRILOG KULTURNOJ POVIJESTI DUNJEVAČKOSOKAČKIH HRVATA 


Poseban otirak 
ia Reda 355, ue. 467-100. 


ZAGREB 1969 


I. Kujundžić, Bunjevačko-šokačka 
bibliografija, Zagreb, 1968. 


Potkraj XX. st. bibliografska nastoja- 
nja smjeraju k obradi periodike ili se objav- 
ljuju bibliografije istaknutih kulturnih, 
znanstvenih i književnih djelatnika. Od pe- 
riodike najprije se pojavila bibliografija 
subotičkog časopisa za književnost, umjet- 
nost i društvena pitanja Rukovet (Subotica, 
1990.), koji je u nekim razdobljima druge 

polovice XX. st. bio od iznimne važnosti 
za književnost ponajprije subotičkih Hrva- 
ta. U bibliografiji, koju je izradio Lazar 
Merković, registrirano je više od 5800 bib- 
liografskih jedinica koje su bile objavljene 
u prvih 35 godišta časopisa. Drugu bibliog- 
rafiju periodične publikacije zajednički 
potpisuju Ive Prćić mlađi i Bela Gabrić, a 
za predmet ima obradbu svih priloga u 12 
godišta obnovljenoga crkvenoga narodnog 
kalendara Subotička Danica (Subotica, 
1994.). 


Ivo Prćić,"mlađi 
Bela Gabrić 


BIBLIOGRAFIJA 
kalendara 


"SUBOTIČKA DANICA" 
1971 1972, i 1984 - 1998, god, 


SUBOTICA, 1994, 


1. Prćić ml. i B. Gabrić, Bibliografija kalenda- 
ra »Subotička danica« 1971-1972. i 
1984-1993. god., Subotica, 1994. 


Glede bibliografije pojedinaca, cjelovi- 
tu i kritičku bibliografiju Mije Mandića 
sačinili su Istvan Szentgyorgyi, Nevenka 
Bašić Palković i Eva Bažant (Subotica, 
1987.), a Lazar Merković potpisuje bibliog- 
rafije glavnih djela Balinta Vujkova (Su- 
botica, 1992.) i Matije Poljakovića (Subo- 
tica, 1995.). Objavljena je i bibliografija 
Josipa Buljovčića u njegovoj knjizi Filo- 
loški ogledi (Subotica, 1996.), Katica 
Branka Katalinić priredila je bibliografiju 
Ante Sekulića (Subotica, 1998.), a Anto 
Gavrić Tome Vereša (Zagreb, 2000.). Mi- 

lovan Miković (Subotica, 1998.) vlastitu je 
bibliografiju sačinio samostalno, a Gorda- 
na Đilas objavila je selektivnu bibliografi- 
ju Petka Vojnića Purčara (Novi Sad, 
2003.). 


Ovdašnji su Hrvati pridonosili i u izra- 
di bibliografija drugih odličnika i pojava 
koje nisu usko povezane sa zavičajnim te- 
mama. Među njima posebno se ističe rad 
Tome Vereša, koji je sačinio bibliografiju 
radova o Tomi Akvinskom, objavljenih na 
prostoru bivše Jugoslavije (Zagreb, 1981.), 
kao i o Jacquesu Maritainu (Zagreb, 1990.) 
te o Albertu Velikome (Zagreb, 1994.). Jas- 
na Ivančić (rođ. Kulešević) bila je surad- 
nica u izradi Bibliografije rasprave i čla- 
naka. Muzika (Zagreb, 1984.), Bibliografi- 
je Miroslava Krleže (Zagreb, 1999.), Bibli- 
ografije Hrvatske revije 1951.-2000., (Zag- 
reb, 2003.), Bibliografije rasprava i čla- 
naka kazališta u Hrvatskoj i Bosni i Herce- 
govini 1826.-1945. (Zagreb, 2005.) te su- 
urednica Građe za bibliografiju Ivana 
Meštrovića od 1899. do 1993. (Zagreb- 
Split, 1993.) 

Početkom 2005. u Puli je tiskano djelo 
Tomislava Žigmanova Prinosi za bibliog- 
rafiju Hrvata u Vojvodini, u kojoj su ob- 
rađene knjige, periodika, glasila i autog- 
rafska izdanja vojvođanskih Hrvata u 
razdoblju 1990.-2002. Osim osnovnih bib- 
liografskih podataka, uza svaku jedinicu 
donosi se i kratki opis sadržaja djela. 
Djela: M. Evetović, Život i rad biskupa Ivana An- 
tunovića narodnog preporoditelja, Subotica 1935; 
K. Bunić, Prilog kulturnoj povijesti bunjevačko- 
šokačkih Hrvata, Subotica, 1946; 1. Kujundžić, /z- 
vori za povijest bunjevačko-šokačkih Hrvata, Zag- 
reb, 1968; I. Kujundžić, Bunjevačko-šokačka bib- 
liografija — Prilog kulturnoj povijesti bunje- 
vačko-šokačkih Hrvata, Rad JAZU, 355, Zagreb, 
1969; T. Vereš, Bibliografija, u: Toma Akvinski, 
Izabrano djelo, Zagreb, 1981; 1. Szentgyčrgyi, N. 
Bašić Palković, E. Bažant, Bibliografija _ Mije 
Mandića, Subotica, 1987; L. Merković, Bibliogra- 
fija časopisa »Rukovet« maj 1955 — april 1990, 
Rukovet, 5, Subotica, 1990; A. Sekulić, Bibliogra- 
fija o Ivanu Antunoviću, Zbornik »Ivan Antuno- 
vić«, 1, Subotica, 1990; T. Vereš, Domaća bibliog- 
rafija o J. Maritainu, u: Jacques Maritain, Filozo- 
fija povijesti, Zagreb, 1990; L. Merković, Balint 
Vujkov život i rad, Zbornik »Ivan Antunović«, 2- 


3, Subotica, 1992; Građa za bibliografiju Ivana 
Meštrovića od 1899. do 1993., ur. J. Ivančić i S. 
Kreković-Štefanović. Zagreb-Split, 1993; I. Prćić 
mlađi, B. Gabrić, Bibliografija kalendara »Subo- 
tička Danica« 1971-1972. i 1984-1993. god., Su- 
botica, 1994; T. Vereš, Bibliografija, u: Albertus 
Magnus, Philosophia realis, Zagreb, 1994; L. 
Merković, Bibliografija Matije Poljakovića, Žig, 
Subotica, 32-36, Subotica,1995; A. Sekulić, 
Književnost podunavskih Hrvata u XX. sto- 
ljeću, Zagreb, 1996; J. Buljovčić, Filološki ogledi, 
Subotica, 1996; M. Miković, Milovan Miković: 
Biobibliografija, Subotica, 1998; K. B. Katalinić, 
Bibliografija radova dr. Ante Sekulića, M. Zaić 
Kubatović, Naš čovik, Subotica 1998; A Gavrić, 
Bibliografija fr. Petra Tome Vereša O. P. (1931.- 
2000.), u: Ljubav prema istini: Zbornik u čast To- 
me Vereša O. P prigodom 70. rođendana i 50. go- 
dina redovničkih zavjeta, Zagreb, 2000; G. Đilas, 
Selektivna bibliogafija Petka Vojnića Purčara, u: 
P. Vojnić Purčar, Miholjsko ljeto i druge priče, 
Novi Sad, 2003; T. Žigmanov, Bibliografija Hr- 
vata u Vojvodini (1990.-2002.). Prinosi, Pula, 
2005. 


Lit.: L. Čurčić, Nova bunjevačko-šokačka bibliog- 
rafija, Zbornik Matice srpske za književnost i je- 
zik, sv. 3, knjiga XIX, Novi Sad, 1971; A. Sekulić, 
Misli i primisli o novijim bibliografijama bačkih 
Hrvata, Korabljica, 4, Zagreb, 1998; Hrvatska en- 
ciklopedija, 11, Zagreb, 2000; T. Žigmanov, Bis- 
kup Budanović u zavičajnoj i nacionalnoj histori- 
ografiji, u: Zbornik radova o biskupu Lajči Buda- 
noviću, Subotica 2004. 


T. Žigmanov 


BIJELICKI, Karlo (Franjo Josip) (Ku- 
la, 20. IIL. 1813. — Sombor, 16. II. 1878.), 
bibliofil, osnivač somborske knjižnice. 
Rođen je u činovničkoj obitelji od oca 
Adama, podrijetlom Rusina, inače uprav- 
nika državnih dobara u Kuli i Staparu, i 
majke Ane, rođ. Tordi. Nakon završetka 
trivijalne škole u Kuli 1820. preselio se u 
Sombor, gdje je radio najprije kao financij- 
ski manipulant u Bačkoj kanalskoj upravi, 
a od 1851. god. kao vodeći uredski službe- 
nik u Carskoj županijskoj financijskoj 
upravi. Nakon osnutka Somborske štedio- 
nice 1868. prelazi u tu ustanovu na mjesto 
glavnog knjigovođe. Bijelicki se u slobod- 
no vrijeme bavio vrtlarstvom i vinogradar- 
stvom, a bio je i strastveni bibliofil. U obi- 
teljskom domu sa suprugom Marijom Bu- 
dai posjedovao je više od 10.000 knjiga. 


BIKIĆ 


Povezavši se s Bečkom udrugom za 
širenje tiskanih djela, osniva najprije 
čitalački krug s 30 članova, a zatim i 
Udrugu za osnivanje općinske knjižnice 
1858. Sam je izradio Statut Udruge te 
1859. god. osnovao Somborsku knjižnicu. 
Tako je Sombor, nakon Madžarske kasine, 
osnovane 1844., i Srpske čitaonice, osno- 
vane 1845., dobio još jednu knjižnicu. 


Ubrzo nakon osnutka knjižnice službe- 
ni ju je Beč svim sredstvima nastojao pret- 
voriti u njemačku, zbog čega je Bijelicki 
imao velikih teškoća. U onemogućivanju 
te namjere Beča pomagala mu je i Matica 
ilirska u Zagrebu, čijem se tajništvu Bije- 
licki i izravno obratio za pomoć. Od Mati- 
ce ilirske poslije je uglavnom i nabavljao 
knjige. U somborskoj je knjižnici Bijelicki 
do svoje smrti. Danas Gradska knjižnica u 
Somboru nosi ime svojega utemeljitelja, a 
ima 15 ogranaka i fond s više od 135.000 
knjiga. 

Izvori: Historijski arhiv Sombor, Fond: Znameni- 


te ličnosti, inv. br. 83/1; Fond: Zbirka Statuta, god. 
1937, sig. 109. 


Lit.: R. Plavšić, Stogodišnji razvoj i rad Gradske 
biblioteke u Somboru 1859-1959, Sombor, 1959; 
S. Vasiljević, Znameniti Somborci, Novi Sad, 
1989. 


A. Čota 


BIKIĆ (madž. B4csbokod), mjesto u 
Bačko-kiškunskoj županiji, između Baje i 
Aljmaša, 3045 stanovnika (2001.). Prvot- 
no ime Biiked potječe od staroga madžar- 
skoga osobnog imena Bik. Prijašnja 
službena imena: Bucchid, Bukud, Buke- 
deghaza, Buked, Bukud, Bewkud, Bokod, 
Bigitty, Bigittya, Bikity, Bichich, Bikics, 
Bikich, Bikic, i Bikitty, Bćkity, Bikity. 
God. 1340. bilježe ga kao napušteno, a 
1424. kao naseljeno selo. God. 1543. Ka- 
lačkoj nadbiskupiji plaća 10 forinta i jedan 
par čizama crkvene desetine. Također de- 
set forinta plaćalo je i 1650., a 1700. 3 fo- 
rinte. God. 1580. ima 47, a deset godina 
poslije 42 kuće. Nakon odlaska Turaka za- 
bilježen je 1701. kao pustara, a stanovnici 

BIKIĆ 


pASukosd 


sErsekcsan4d 


Bikić (Bacsbokod) 


su mu katolici graničari. Kao hrvatsko na- 
selje bilježi se 1711.; a1 1727. svi su sta- 
novnici Hrvati (popis bilježi 41 hrvatsku 
obitelj). God. 1768. u njemu žive is- 
ključivo Hrvati (»Iliri«), a 1772. ima 93 
hrvatske, 10 madžarskih, 2 njemačke i 1 
slovačku obitelj. Tijekom prvih desetljeća 
nakon protjerivanja Turaka crkveno je bio 
pod skrbi franjevaca u Baji. Župa je osno- 
vana 1776. (do 1743. bio je bajskom, a do 
1776. aljmaškom podružnicom), a matične 
se knjige vode od 1771. Potkraj XVIII. st. 
još se bilježi kao pretežito hrvatsko selo 
koje pripada posjedu Antuna Grašalkovića 
mlađega. Prema popisu iz 1828. u njemu 
su 162 hrvatske, 95 njemačkih, 94 madžar- 
ske i 31 slovačka obitelj. Za E. Fćnyesa 
»Bikity« je njemačko-madžarsko-dalma- 
tinsko selo. Na kraju XIX. st. u njemu žive 
1742 Nijemca, 1668 Madžara i 828 Hrva- 
ta. Broj Hrvata: 1890. — 949 (ukupan broj 
stanovnika 1491); 1910. — 885 (ukupan 
broj stanovnika 4077), 1941. — 576, (uku- 
pan broj stanovnika 4053), 1945. — 650 
(ukupan broj stanovnika 4005), 1960. — 
529 (ukupan broj stanovnika 4162), 1980. 
— 202 (ukupan broj stanovnika 3456). I da- 
nas u mjestu postoje hrvatske i njemačke 
manjinske zajednice. 

Prije Prvoga svjetskog rata u mjestu je 
postojala Narodna čitaonica, koja je orga- 
nizirala Veliko prelo. Nastava hrvatskog 
jezika ukinuta je 1888., a ponovno je uve- 
dena 1946. Kao fakultativni predmet, i da- 
nas se predaje u mjesnoj osnovnoj školi. 
Od 1992. u selu djeluje Hrvatska manjin- 
ska samouprava, koja, među ostalim, sva- 
ke godine priređuje Bunjevačko prelo, od- 
nosno Prelo bez granica, koje okuplja hr- 
vatska kulturno-umjetnička društva iz 
Madžarske, Vojvodine i Hrvatske. 


Izvori: Magyar Orszagos Leveltar: Perceptio De- 
cimalis, Anno 1726., C 59, 4125; Div. X, No 6: 1; 
F. 6, No. 12; Arhiv Vojvodine: Urbarijalni spisi, 
13330. 


Lit.: A. Valyi, Magyar orszdgnak leirdsa, Buda, 
1796; E. Fćnyes, Magyarorszdg geographiai 
szotdra, Pest, 1851; Bdcs-Bodrog vdrmegye 
egyetemes monografidja, I-Il, Zombor, 1896; I. 
Ivanyi, Bdcs-Bodrog vdrmegye foldrajzi es 
tortenelmi helynevtdra, 3, Szabadka, 1907; 
Magyarorszag varmegyći 6s varosai, Bdcs-Bodrog 
vdrmegye monogrdfidja, 1, ur. S. Borovszky, Bu- 
dapest, [1909]; M. Evetović, Kulturna povijest bu- 
njevačkih i šokačkih Hrvata (rukopis); L. Kiss, 
Foldrajzi nevek etimologiai szotdra, Budapest, 
1980; A. Sekulić, Hrvatski bački mjestopisi, Zag- 
reb, 1994; Ž. Mandić, Mikrotoponimija bunje- 
vačkih Hrvata u Madžarskoj, Folia onomastica 
Croatica, 10, Zagreb, 2001. 


Ž. Mandić 


BIKOVAČKI GLASNIK, list za pod- 
ručje bikovačke vikarije, poslije župe. Iz- 
lazio je oko 1930. god., a urednik mu je 
bio Franjo Bertron. Ne zna se koliko je 
točno brojeva tog lista izašlo jer nije saču- 
van nijedan broj. Smatra prvim župskim lis- 
tom na subotičkom području. 
Lit.: I. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969. 

S. Bačić 


BIKOVO, naselje smješteno 12 km jugo- 
istočno od Subotice, na pruzi i cesti za Sen- 
tu, 1824 stanovnika (2002.). Naziv je vje- 
rojatno slavenskog podrijetla, izveden iz 
imenice »bik«. Mlado je naselje podignuto 
na istoimenoj pustari, koja je pak nastala 
izdvajanjem iz pustare Verušić u XIX. st. 
Mjesto se razvilo nakon Drugoga svjet- 
skog rata kada je planski izgrađeno manje 
naselje za korisnike agrarne reforme te ur- 
banizacijom nekadašnjega salašarskog na- 
selja uz Bikovački put, a kako urbanizaci- 
ja još nije u cijelosti završena, u ataru i da- 
lje ima mnogo salaša. 


| susoricah 
| 


ž-* 


BIKOVO 


Bikovo se nalazi na Bačkoj lesnoj za- 
ravni prekrivenoj černozemom. Neka- 
dašnja je stepa preorana potkraj XIX. st. 1 
pretvorena u oranicu. Na teritoriju Bikova 
nema vodotoka, a najbliža je rječica Čik, 
koja protječe jugozapadnom granicom ata- 
TA. 

Bikovo pripada u depopulacijska nase- 
lja. Od 1953. broj je stanovnika u stalnom 
padu, iako se taj pad djelomice može objas- 
niti i administrativnim promjenama: 


Ratna zbivanja tijekom devedesetih 
godina dvadesetog stoljeća također su 
ostavila trag na etničkoj slici Bikova: 

BIKOVO 


1991. 
1942 
569 
416 
344.421 
325 259 
246 78 


2002. 

1824 
563 
411 


godina 
ukupno 
Hrvati 


Bunjevci 
Srbi 
Madžari 
Jugoslaveni 


Bačka lesna zaravan prekrivena černo- 
zemom odredila je i osnovnu djelatnost 
stanovnika Bikova: poljoprivredu. Uglav- 
nom je to ratarstvo, ali je zastupljeno 1 
stočarstvo. U naselju nema tvornica. Velik 
broj stanovnika radi u Subotici te svakod- 
nevno putuje. 

U naselju postoji vrtić, područna četve- 
rogodišnja osnovna škola te rimokatolička 
crkva Uznesenja Blažene Djevice Marije. 
Crkva je sagrađena 1921. od nabijene zem- 
lje i po tome je jedinstvena u Bačkoj. Župa 
je osnovana 1. 1. 1956., a vikarija je od 
1922. 


Na teritoriju Bikova nalazi se subo- 
tička sportska zračna luka. Važniji su topo- 
nimi u bikovačkom ataru Klisa i Gabrić. 
Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynćvtdra, 1, Szabadka, 1909 N. 
Gaćeša, Agrarna reforma i kolonizacija u Jugos- 
laviji 1945-1948, Novi Sad, 1984; M. Marković, 
Geografsko-istorijski imenik naselja Vojvodine, 
Novi Sad, 1966; B. Bukurov, Subotica i njena 
okolina, Novi Sad, 1983; A. Sekulić, Hrvatski 
bački mjestopisi, Zagreb, 1994; Stanovništvo. Po- 
pis stanovništva, domaćinstava i stanova u 2002., 
knj. 1. Nacionalna ili etnička pripadnost. Podaci 
po naseljima, Beograd, 2003. 


S. Stantić 


BILA ŽUPANIJA (madž. Fejćr megye), 
županija u središnjoj Madžarskoj, na 
istočnom dijelu Zadunavlja, danas obuh- 
vaća površinu od 4395 km? i ima 434.317 
stanovnika (2001.). U hrvatskoj se literatu- 
ri susreće i pod nazivima Stolno-biograd- 
ska i Fejerska županija. Ime joj potječe od 
pučkog oblika naziva njezina središta 
Szekesfehćrvara. Veći joj dio leži na ravni- 
ci. Važna je u njoj prehrambena i teška in- 
dustrija, rudarstvo i metalurgija. Najveće 
je industrijsko središte Dunaujvaros. 

Njezin današnji teritorij nešto je 
drukčiji od povijesnoga. Nekad joj je pri- 
padalo i područje oko Šolta na lijevoj oba- 
li Dunava, koje je u XVII. st. ušlo je u 
okvir Peštansko-piliško-šoltske županije, 
dok je nakon Drugoga svjetskog rata dio 
područja oko Blatnog jezera (Balaton) iz 
Vespremske županije pripao Biloj župani- 
ji, a Andzabeg (Erd) s okolicom, koji je 
dotad bio u Biloj županiji, ušao je u sastav 
Peštanske županije. 

Prije Turaka bila je jedna od najgušće 
naseljenih županija, a za trajanja turske 
vlasti gotovo je posve opustjela. U XVII. 
st. doseljavaju se u nju južni Slaveni, a u 
XVIII. Nijemci. Duž desne obale Dunava 
od početka XVII. st. nizala su se naselja u 
kojima su živjeli i Hrvati ikavci (»katholi- 
kus illyrek«): Ećka (Etyek), Kerestur 
(Rackeresztur) Erčin (Ercsi), Perkat 
(Perkata), Džankutaran (Adony), Almaš 
(Racalma4s), Pentela (Dunaujvaros), Venjin 
(Nagyvenyim), u kojima djeluje po jedan 
dušobrižnik franjevac. 

Sjedište Szekesfehćrvar u hrvatskoj se 
literaturi spominje kao Stolni Biograd, a 
hrvatski ga živalj zove Biograd. Ladislav 
IV. dopušta 1280. franjevcima da djeluju u 
tom gradu i daje im sagraditi samostan. 
Ondje djeluju i 1720., kad im je gvardijan 
Melkior Pavliković. U tom je gradu do sre- 
dine _ XIX. st., kad se posve odnarodilo, 
obitavalo i mnogobrojno hrvatsko stanov- 
ništvo, koje madžarski pisci spominju kao 
Dalmatince (dalmatdk). Bili su glasoviti 
kao vinogradari i obrtnici. Mnogi su biog- 
radski Hrvati tijekom spomenutog razdob- 
lja obnašali vodeće dužnosti — bili su pri- 
sežnici, glavni bilježnici, glavni suci, javni 
tužitelji, dožupani. 

Kralj Josip II. 1790. prvim je stolnobi- 
ogradskim biskupom imenovao Nikolu 
Milašina, rođenoga u Čavolju 1736., koji 
je na toj dužnosti ostao do smrti 1811. Od 
1827. do 1830. ondje je biskupovao i Ma- 
tija Pavao Sučić, rođen u Subotici 1767. 


Danas postoje Hrvatske manjinske sa- 
mouprave u Biogradu (Szekesfehćrvar) i 
Penteli (Dunaujvaros, ranije Sztalinvaros), 
ali hrvatsko stanovništvo u tim gradovima 

Bila županija 


nije autohtono, već se u njih doselilo tije- 
kom socijalističke industrijalizacije, po- 
najviše iz Bajskog trokuta, odakle je odla- 
zilo iz političkih razloga. 
Lit.: J. Karoly, Fejer vdrmegye tortćnete, I-II, 
Szćkesfehćrvar, 1896, 1898. 

Ž. Mandić 


BILANIĆ, Franjo (Novo Selo, 1863. — 2), 
slikar. Studirao je na Akademiji umjetnosti 
u Miinchenu. Pretežito je slikao za kato- 


ličke crkve u južnoj Ugarskoj. Veljko Pet- 
rović zabilježio je kako u županijskoj 
zgradi u Somboru postoje dva njegova his- 
torijska pejzaža, Ruševine grada Bača 
(1883.) i Dunav kod Futoga (1884.), no 
danas ih ondje više nema. 

Lit.: Narodna enciklopedija srpsko-hrvatsko-slo- 
venačka, 1, Zagreb, [1926]; V. Petrović, Srpski pis- 
ci i slikari, Sombor, 1994. 


A. Čota 

BILI ALJMAŠ 


Bili Aljmaš (Aljmaš) 


BILI ALJMAŠ (službeno Aljmaš), nase- 
lje u općini Erdut, 6 km sjeverno od Dalja, 
u istočnoj Slavoniji. Administrativno 
pripada —Osječko-baranjskoj županiji. 
Smješten je na obroncima Daljske planine 
na desnoj obali Dunava. Mjesto je nastalo 
u srednjem vijeku. Danas je depopulacij- 
sko naselje sa 645 stanovnika (2001.). 
God. 1991. imalo je 823 stanovnika, od 
kojih je Hrvata bilo 673, Madžara 75 i Sr- 
ba 9. Stanovništvo se bavi pretežito poljop- 
rivredom, ugostiteljstvom, građevinar- 
stvom, trgovinom i turizmom (blizina Ko- 
pačkog rita). U mjestu uz župnu crkvu pos- 
toji 1 samostan Isusove male sestre. 

Hrvati iz Bačke tradicionalno ga nazi- 
vaju Bilim Aljmašem kako bi ga razlikova- 
li od Aljmaša u Bačkoj (danas Bacsalmds 
u Madžarskoj). Iako se ne nalazi u Bačkoj, 
ima veliku važnost u vjerskom životu 
bačkih Hrvata jer se u njemu od 1704. na- 
lazi svetište Gospe od Utočišta, u koje 
bački Hrvati rado hodočaste. Župna crkva 
iz 1852. razorena je u ratu 1991., a Gospin 
kip, koji potječe iz 1857. i bio je dar J. J. 
Strossmayera, pronađen je djelomice 
oštećen u razorenom svetištu. Na temelji- 
ma stare crkve sagrađena je nova 2004. 
Lit.: A. Sekulić, Marijanske pobožnosti podunav- 


skih Hrvata, Zagreb, 1985; Veliki geografski atlas 
Jugoslavije, Zagreb, 1987; Hrvatska enciklopedi- 

ja, 1, Zagreb, 1999; Leksikon naselja Hrvatske, 1, 
Zagreb, 2004. 


S. Stantić 
BIOGRAFIJA —> životopis 


BIREŠ (biroš) dijal. (madž. bćres: najam- 
nik), u starije doba siromašan uposlenik 
kod zemljoposjednika. Radni odnos s gaz- 
dom ugovarao se usmeno i to na od- 
ređeno vrijeme, najčešće od »Đurđeva« 
(blagdan svetog Jurja, 23. IV.) do »Đurđe- 
va«, a ako je u zimskom razdoblju u gazde 
manjkalo radova, onda i od »Đurđeva« do 
»Miolja« (blagdan svetih Mihaela, Gabrie- 
la i Rafaela, 29. IX.). Bili su jeftina radna 
snaga, a s posjednicima su se slobodno po- 
gađali. Plaća je obično manjim dijelom bi- 
la u novcu, a većim dijelom u naturi (ugo- 
vorena količina pšenice, kukuruza, ogrjeva 
— ogrizine ili čutaka — katkad i odojak i 
sl.). Posjednik im je usto osiguravao i hra- 
nu i smještaj. Najčešće su spavali u staji na 
slami, ali su od gazde mogli dobiti na ko- 
rištenje i birešku kućicu. Njihova se obve- 
za sastojala u tome da od jutra do večeri, 
često i od prije svitanja pa do kasno u noć, 
rade sve poslove koje zapovjedi gazda. 
Najčešće su to bili kočijaši, koji su skrbili 
o konjima i radili sve zaprežne poslove s 
njima, bilo je bireša koji su radili s govedi- 
ma, a bilo je volara — onih koji su radili sve 
poslove s volovima. 


Lit.: B. Šimić, Poljodjelski radnici u Bačkoj, Klas- 
je naših ravni, Zagreb, 1/1942; A. Sekulić, Bački 
Hrvati, Zagreb, 1991. 


A. Stantić 


BISKUPA IVANA ANTUNOVIĆA KA- 
LENDAR, bunjevački narodni kalendar. 
Prvi i jedini broj tog kalendara izašao je u 
Subotici za 1935. godinu. Izdalo ga je Ju- 
goslavensko nacionalno društvo Biskup 
Ivan Antunović. Kao odgovorni urednik 
kalendara potpisuje se Balint Vujkov, koji 
u ovom kalendaru objavljuje prve od svo- 
Jih prikupljenih bunjevačkih narodnih pri- 
povijedaka. Koncepcijom blizak sličnim 
kalendarima, i ovaj sadržava pouke za puk, 
pjesme i narodne pripovijetke. Donosi i 
tekstove koji se bave djelom biskupa Iva- 
na Antunovića te pojedinih njegovih sljed- 
benika u borbi za »narodno-bunjevačku 
stvar« i očuvanje bunjevačkog imena i na- 
rodnoga ikavskog govora. Istaknuti su pri- 
tom Mijo Mandić, Mara Đorđević Mala- 
gurski te Lazar Stipić kao oni koji su na 
osobit način bili angažirani na nacionalno- 


»BiSKUPA NVANA ANTUNOVIĆA“ 


KALENDAR 


(u PROSTU GODINU 


CENA Đ DINAR 


NASLOVNU SLIKU IZRADIO G. LAZAR TONKOVIĆ 


KALENDAR IZDAJE 
JUG. NAC. DRUŠTVO BISKUP IVAN. ANTUNOVIĆ 


Za izdanje odgovora urednik Balint Vujkov 


Biskupa Ivana Antunovića kalendar za prostu 
godinu 1935, Subotica, 1934. 


BITTERMANN 


prosvjetnom polju, obrani materinskog je- 
zika i propagiranju jugoslavenske ideje. 


Kalendar je bio projugoslavenski ori- 
jentiran, no njegov se jugoslavizam jasno 
razlikovao od unitarnog jugoslavizma, jed- 
noga od dominantnih ideoloških pravaca u 
politici Kraljevine Jugoslavije, koji se vo- 
dio idejom potiskivanja posebnosti naroda 
i isticanja narodnosnih imena. Orijentacija 
se kalendara prije može povezati s jugosla- 
vizmom za koji se zauzimao Ivan Antuno- 
vić, ali je ipak i tada dominantan unitarni 
jugoslavizam ostavio traga u jezičnom ob- 
likovanju kalendara: osim ikavskih teksto- 
va, pripovijedaka i pjesama, u njemu su 
naime i tekstovi pisani srpskom ekavicom. 
Ona polako, sukladno propagiranom je- 
zičnom unitarizmu, postaje i službeni jezik. 


Suvremenik M. Evetović navodi da je 
ovaj kalendar propao jer ga narod nije prih- 
vatio zbog »protunarodne tendencije«, 
odnosno zato što nije bio na hrvatskim i 
katoličkim pozicijama, koje su obilježava- 
le u narodu općeprihvaćeni kalendar Subo- 
tička Danica, kojemu je Biskupa Ivana 
Antunovića kalendar bio svojevrsna kon- 
kurencija. 


Lit.: Biskupa Ivana Antunovića kalendar za prostu 
godinu 1935, Subotica, 1934, M. Evetović, Kul- 
turna povijest bunjevačkih i šokačkih Hrvata (ru- 
kopis). 

Lj. Vuković 


BITTERMANN, Ferdinand (Nandor) 
(Pešta, 5. VI. 1840. — Sombor, 28. I. 
1911.), somborski tiskar. Sin je Karla i 
Marije, rođ. Pessak. Tiskarstvo je izučio u 
očevoj tiskari u Subotici, a otac mu je 
otvorio i tiskarsku radionicu u Somboru. 
Ona je isprva nosila naziv Tiskara Ferdi- 
nanda Bittermanna, a poslije, kad je tiska- 
ru preuzeo Ferdinand, ime joj je promije- 
njeno u Bittermann i sin. U prvo ju je vri- 
jeme vodio sam, a nakon toga sa sinom 
Sandorom (2, 1868. — Sombor, 8. VII. 
1920.), koji ju je 1915. prodao Milutinu 
Jankoviću. Osim mnogobrojnih knjiga 1 
novina, u njegovoj tiskari tiskane su novi- 
ne Bunjevac (1882.) i Godišnjak Povijes- 

BITTERMANN 


nog društva Bačko-bodroške županije 
(Bacs-Bodrog megye Tortenelmi Tdrsulat 
evkonyve), (1882.-1914.). 

Lit.: Bacsmegyei Naplo, Szabadka, 29. I. 1911; 
Hrvatski biografski leksikon, 1, Zagreb, 1983; S. 
Vasiljević, Znameniti Somborci, Novi Sad, 1989. 


M. Grlica 


BITTERMANN, Jozef (Josip, Jozsef) 
(Subotica, oko 1852. — Subotica, 1. I. 
1907.), subotički tiskar. Sin Karla i 
Erzsćbet, rođ. Speizer. Zanat je naučio u 
očevoj tiskari u Subotici, koju je naslijedio 
od oca 1871. i vodio do svoje smrti, kad je 
tiskara prestala raditi. S Lajosem 
Berćnyijem bio je od 1881. suvlasnik trgo- 
vine za prodaju knjiga, muzikalija i papira. 
Bio je dopredsjednik Katoličkoga mo- 
mačkog društva. Uz ostale, u njegovoj tis- 
kari otisnuti su sljedeći naslovi: Ambrozi- 
je Šarčević, Tolmač izvornih, književnih i 
zemljopisnih jugoslovenskih riči (1870.); 
Jedan Bunjevac, Jedna rič Bunjevcima ili 
šta je razlika između Felixa Parčetić i Ka- 

Mandića, tiskano 1880. u tiskari J. Bittermanna 

lora Varge (1872.); Franjo Bodolszky, 
Aleksandra Petofija Vitez Ivan. Na srbski 
priveo Jovan Jovanović, a dozvolom pri- 
vodioca na bunjevačkom naričju izdao 
Franje Bodolszky, bivši pivač pri crkvi s. 
Roke u Subatici (1873.); Lazar Mamužić, 
A Bacskai Hirado es a bunyevdc elemi 
taniigy (1874.); Franjo Vujković Lamić, 
Duhovna Manna iliti knjiga bogoljubnih 
molitvica i pisama iz različiti knjiga sab- 
rana i usmložana (1878.); Mijo Mandić, 
Prirodopis, prirodoslovlje i slovnica za 
bunjevačku i šokačku dicu (1880.); Mijo 
Mandić, Zemljopis, povistnica i ustavoslov- 
lje (1880.). U Bittermannovoj tiskari nas- 
tajali su mnogi listovi i novine: Misečna 
kronika (1873.), Subatički glasnik (1873.- 
76.), Neven (15. V. 1887. — 1. XII. 1899.), 
Subotičke novine (21. 1. 1898. — 4. VI. 
1898.), De6I-Magyarorszdg — Južna Ugar- 
ska (13. IV. 1902. — 31. X. 1906.), Novog 
stolića glasnik — Uj szdzad hirnčke 
(1901.). Bittermann je tiskao i kalendare, 
onodobno omiljeno štivo među Bunjevci- 
ma: Bunjevačko-šokački kalendar za pros- 
tu godinu 1879, Nova Danica (1887.-88.), 
Danica (1889.-92.) i Subotička Danica 
(1894. 1 1900.) 


Izvor: Historijski arhiv Subotica, F: 086. CT, 72/1 


Lit.: Veven, Subotica, 1/1907; Bacsmegyei Naplo, 
Szabadka, 4. I. 1907; Szabadka es Vidćke, Szabad- 
ka, 10. II. 1907; Hrvatski biografski leksikon, I, 
Zagreb, 1983; I. Szentgyčrgyi, E. Bažant, N. 
Bašić Palković, Subotička bibliografija 1764- 
1869, Subotica, 1988; T. Vereš, Bunjevačko pita- 
nje danas, Subotica, 1997. 

M. Grlica 


BITTERMANN, Karl (Karoly) (Budim, 
13. VII. 1805. — Subotica, 29. V. 1869.), 
vlasnik prvih tiskara u Subotici i Somboru. 
Nakon što je završio tri razreda osnovne 
škole, roditelji su ga poslali da izuči slovos- 
lagarski obrt u peštansku tiskaru Trattner- 
Kdrolyi. Daljnja znanja iz tiskarstva stje- 
cao je u Beču, Leipzigu, Dresdenu i Pragu. 
Prije dolaska u Suboticu ponovno je radio 
u peštanskoj tiskari Trattner-Kdrolyi. Tek 
kad mu je 7. III. 1844. carsko-kraljevski 
ured u Beču izdao dopuštenje za otvaranje 
tiskare, Bittermann je na nagovor velikog 


župana Bačko-bodroške županije Josipa 
Rudića počeo rad u vlastitoj tiskari u Su- 
botici. Tiskara u Somboru počela je raditi 
12. X. 1850. Nakon smrti prve supruge 
Marije Pessak 1849. god., s kojom je imao 
petero djece, oženio se 1851. Erzsebet 
Speizer, koja mu je rodila još šestero dje- 
ce, a nakon Karlove smrti vodila je subo- 
tičku tiskaru do 1. X. 1871. Tad ju je preu- 

Dostojna plemenite Bacske starih uspomena 
sadashnji i drugi slavinske kervi delliah slava 
G. Poeštalića tiskana 1866. u tiskari 
K. Bittermanna 


U subotičkoj je tiskari, među ostalim, 
otisnut veći broj naslova na bunjevačkoj 
ikavici: Kratki nauk za kerschchansko-ka- 
tolicsansku malenu dicu (1854.); Franjo 
Bodolsky, Vertao gizdavi to jest: knjiga 
pod imenom ovim: jerbot, kakogod u lipom 
vertlu nalazese strukah svakojakog lipog 
cvitja, tako i u ovoj knjigi, nalazese priko 
cile godine lipe molitve, pisme, litanie, i 
poboxna dila, koje jesu kalacske arcibi- 
skupatie svete stolice sloboshtinom na svi- 
tlost izdata 1857. Godine, 1. Sicsnja; S1l- 


BJELOVUČIĆ 


vester_ Dorotić, Bogoljubni shest pisama 
na poshtenje Blaxene Divice Marie ponaj- 
vishe za bratinstva od svete krunice spra- 
vljene (1859.); [Stipan Grgić], Andjeoska 
iliti na slavu prisvetog Trojstva Krunica 
(1860.); Grgo Poštalić, Dostojna plemeni- 
te Bacske starih uspomena sadashnji i 
drugi slavinske kervi delliah slava (1866.); 
Lazo Vukmanov, Vinac svete Ane majke B. 
D. Marie. Koji jedanaest Otčenaša i tride- 
set tri Zdrave Marie u sebi saderžaje 
(1867.); Bratinska Opomena — proglas su- 
botičkog odbora Deakove stranke (1869.); 
Ambrozije Šarčević, Zbirka mudrih i 
poučnih izrekah. Na korist bunjevačkog 
puka (1869.); Bunjevački kalendar za pro- 
stu godinu 1869. koja ima 365 dana; Bu- 
njevački i šokački kalendar za pristupnu 
godinu 1870; Bunjevački i šokački kalen- 
dar za prostu godinu 1871 1dr. 

Lit.: Hrvatski biografski leksikon, 1, Zagreb, 1983; 
1. Szentgyorgyi, E. Bažant, N. Bašić Palković, Su- 
botička bibliografija 1764-1869, Subotica, 1988; 
F. Nemeth, Bittermann Kdroly, Szabadka, 1994; T. 
Vereš, Bunjevačko pitanje danas, Subotica, 1997. 


M. Grlica 


BJELOVUČIĆ, Nikola Zvonimir (Janji- 
na, 11. XI. 1882. — Janjina, 23. XI. 1952.), 
povjesničar i etnograf. Osnovnu školu po- 
hađao je u rodnome mjestu na Pelješcu, 
gimnaziju u Dubrovniku, Travniku i Mos- 
taru. Pravo je studirao u Zagrebu (1901.- 
04.) i Beču (1905.-06.) te doktorirao 1907. 
u Zagrebu, gdje je također apsolvirao po- 
vijest i zemljopis (1908.-10.). Sudsku i od- 
vjetničku praksu obavljao je u Dubrovniku 
i Trstu (1907.-14.). Imao je odvjetnički 
ured u Trstu (1914.), Metkoviću (1919.- 
23.) i Dubrovniku (1923.-35.). Bio je su- 
dac upravnog suda u Dubrovniku (1935.- 
40.) i Podgorici (1940.-45.). Politički je 
bio uvijek aktivan: iz dubrovačke je gim- 
nazije isključen zbog političke djelatnosti, 
pred kraj Prvoga svjetskog rata sudjelovao 
je u pokušajima rješenja južnoslavenskog 
pitanja u okviru Austro-Ugarske Monarhi- 
je, u međuratnom razdoblju bio je aktivan 
u provođenju agrarne reforme u Dalmaciji, 
bio je član HSS-a, a poslije provladine lis- 
te Bogoljuba Jeftića i dr. 

BJELOVUČIĆ 


Objavio je nekoliko desetaka knjiga i 
knjižica s područja povijesti, prava, arheo- 
logije i etnografije, a članke i književna 
djela objavljivao je u mnogobrojnim časo- 
pisima i novinama. U historiografskim i 
etnološkim radovima nije uvijek pouzdan. 
U svojim djelima doticao se podunavskih 
Hrvata u posttrijanonskoj Madžarskoj i u 
Vojvodini (Etnografska granica Jugosla- 
vena, Dubrovnik, 1920.; Etnografska gra- 
nica Slovenaca, Hrvata, Srba i Bugara sa 
etnografskom kartom, Zagreb, 1929.; Et- 
nografske granice Hrvata i Slovenaca, 
Dubrovnik, 1934.), ali su njegova razmat- 
ranja kompilacijske naravi i više su po- 
kušaj znanstvenog opravdanja utvrđivanja 
trijanonskih granica s Madžarskom. 

Lit: Hrvatski biografski leksikon, Il, Zagreb, 
1989. 
R. Skenderović 


BLAGAJ, naselje desetak kilometara ju- 
goistočno od Mostara, s ruševinama staro- 
ga grada iznad vrela rijeke Bune, 1804 sta- 
novnika (1991.). Prema Konstantinu Porfi- 
rogenetu ondje su se u X. st. nalazili gra- 
dovi Bona i Hum, ali njegove tvrdnje još 
nisu arheološki dokazane. Srednjovjekov- 
na utvrda, čiji su ostaci iznad današnjeg 
naselja, prvi se put spominje 1423., ali je 
zasigurno podignuta prije. Uz nju se u XV. 
st. razvilo trgovačko-obrtničko naselje iz 
kojega je nastalo i današnje mjesto. U 
srednjem vijeku Blagaj je bio jedno od naj- 
važnijih naselja u Hercegovini. 


Depopulacijsko je mjesto, čije je da- 
našnje stanovništvo dominantno musli- 
manske vjere. U mjestu su džamija i kato- 
lička crkva Presvetoga Trojstva, koja je sag- 
rađena 1908., a danas je u ruševnom sta- 
nju. U blizini, na vrelu Bune, bila je med- 
resa, a danas se ondje nalazi muzej. Bla- 
gaj je u sastavu bošnjačko-hrvatskog enti- 
teta Bosne i Hercegovine, u koji je ušao 
pod kontrolom bošnjačkih snaga. 


Za ovo mjesto neki autori (npr. Đ. Po- 
pović-Munjatović, L. Budanović, M. Eve- 
tović) vezuju svoje mišljenje o etimologiji 

imena Bunjevac. Oni polaze od Jirečekove 
tvrdnje da su sva tri imena: Blagaj, Bona i 
Hum, zapravo nazivi za isto naselje (grč. 
bounos, »brdo, hum, brežuljak«, vrh > lat. 
bonus = slav. blag, dobar) te da su Bunjev- 
ci dobili svoje ime po predjelu oko grada 
Bona, tj. iza brda, ispod kojega je rijeka 
Bona, a samim imenom Bunjevac označa- 
va se čovjek iz toga brdskog kraja, tj. 
brđanin, gorštak, Humljanin. 

Lit.: M. Evetović, Kulturna povijest bunjevačkih i 
šokačkih Hrvata (rukopis); B. Ferjančić, Vizantis- 
ki izvori za istoriju naroda Jugoslavije, IL, Beog- 
rad, 1959; K. Jireček, Istorija Srba, 1, Beograd, 
1990; J. Marković, Enciklopedijski geografski lek- 


sikon Jugoslavije, Sarajevo, 1990; Hrvatska encik- 
lopedija, Il, Zagreb, 2000. 


S. Stantić i S. Bačić 


BLAGOVIJEST, dijal. Blagovist, nav- 
ještenje Blažene Djevice Marije, svetko- 
vina kojom se obilježava navještaj »blage 
(tj. dobre) vijesti« arkanđela Gabrijela Ma- 
riji da će začeti po Duhu Svetome i roditi 
sina Božjega. Slavi se 25. ožujka i 
najčešće pada u korizmu. 

Blagovijest bački Bunjevci pobožno 
slave, a poljodjelci rade samo nužne poslo- 
ve oko domaćih životinja. Kako su nekima 
post i nemrs srijedom i petkom te uz- 
državanje od duhana, alkoholnih pića i 
drugih tjelesnih užitaka za četrdesetodnev- 
ne korizme dugački, a Blagovijest je često 
oko sredine korizme, taj su blagdan svet- 
kovali uz stanku od uzdržavanja, 1 to pijući 
crveno vino. Prema narodnom običaju, 
prije izlaska Sunca treba popiti čašu crve- 
nog vina natašte, a nije na odmet popiti još 
nekoliko čaša i tijekom dana. Opravdanje 
je sadržano u vjerovanju da se tog dana po- 
pijeno crveno vino pretvara u krv pa onaj 
tko ga pije biva zdraviji i jači, a osobito se 
preporučuje protiv malokrvnosti. Stoga se 
i kaže da na taj dan treba »vaćat (hvatati) 
krv«, a sam se dan u subotičkom kraju na- 
ziva još »krvovaća«, »krvaća« 1 sl. 

Lit.: M. Evetović, Kulturna povijest bunjevačkih i 
šokačkih Hrvata (rukopis); A. Sekulić, Bački Hr- 
vati, Zagreb, 1991. 


A. Stantić 


BLAGOVIJEST — BLAGOVEST, katolički 
list. Počeo je izlaziti 1928. u Skoplju na po- 
ticaj tadašnjega skopskog nadbiskupa 
mons. Janeza Gnidovca. Bilo je to glasilo 
lokalnog karaktera, uređivali su ga isusov- 
ci, a početna mu je naklada bila 500 pri- 
mjeraka. Zbog ratnih zbivanja list je pres- 
tao izlaziti 1941. Ponovno je pokrenut 
1946. u Nišu, kad je nekoliko brojeva tis- 
kano ćirilicom. Iste se godine uredništvo 
preselilo u Beograd. Blagovijest i drugi put 
prestaje izlaziti 1987., nakon što se iz Be- 
ograda odselio nadbiskup i dugogodišnji 
urednik lista mons. Alojz Turk. Novi beog- 
radski nadbiskup mons. Franc Perko i 
skupina svećenika entuzijasta ponovno su 
pokrenuli list 1988. Uredništvo i suradnici 
nastojali su ostvariti ono što je bilo zapisa- 
no još u prvom broju: »Da duhovno dođe- 
mo što češće do naših vjernika i da im pri- 
općimo sve što će moći okrijepiti i razve- 
seliti njihove duše«. Danas se prilozi u 
časopisu tiskaju latinicom, a objavljuju se 
ina hrvatskome i na srpskome. Stoga časo- 
pis ima i dva imena: Blagovijest i Blago- 
vest. Prije mjesečnik, u novije doba izlazi 
četiri puta na godinu. Ovaj je list odig-rao 
važnu uloguž nakon Drugoga svjetskog ra- 
ta, kad je bio jedini katolički časopis općeg 
karaktera na području bivše Jugoslavije. 

Lit.: www. hic. hr/dom/419/dom01. htm; Opći re- 


BIAGOVIJEST 


GOD. LXVII. VELJAČA 2001. 
GOD. LXVII. FEBRUAR 2001. Br. 1. 


Zaglavlje lista Blagovijet-Blagovest 
ligijski leksikon, Zagreb, 2002; Zvonik, Subotica, 
4/2003. 

J. Štefković 


BLAŠKOV KRIŽ, toponim u Subotici. 
Križ je podigao 1843. plemić Blaško Ma- 
nić pokraj Somborskog puta u Gatu, u pre- 
težito hrvatskom dijelu grada. Najpoznati- 


BLAŠKOVIĆ 


ji je križ-orijentir na subotičkom području 
i jedini je sačuvao svoj stoljetni toponim u 
samom gradu. Toponimska mu je poseb- 
nost i to što se križevi uz ceste u pravilu 
nazivaju po prezimenu, a ne po imenu. Do 
danas predstavlja lokacijsku odrednicu za 
stanovništvo. 

Izrađen je u kamenu i na njemu je pri- 

Blaškov križ 


kazan raspeti Isus, a ispod je njega Marija 
Magdalena, izrađena od livenog željeza, 
što je bilo uobičajeno za sredinu XIX. st. 
Na postamentu križa mramorna je ploča s 
madžarskim natpisom o donatoru: »nemes 
Manich Balazs«. Križ je 1900. obnovio 
Blaškov potomak Luka Manić. Ograda od 
kovanog željeza postavljena je oko križa 
1930. 

Lit.: D. Csuszo, Konyorgesiink szinhelyei. Kozke- 
resztek Szabadkdn, 1, Szabadka, 2003. 


A. Rudinski 


BLAŠKOVIĆ, Mijo (Bštori, Mih4ly) (?, 
oko 1846. — 2, 1911.), slikar. Školovao se u 
Budimpešti i Italiji, a poučavao ga je, 
među ostalim, i freskoslikar Felix D'Al- 

BLAŠKOVIĆ 

berto, kojemu je pomagao pri oslikavanju 
crkava u Popradu i Leipzigu. Bavio se po- 
najprije zidnim slikarstvom i unutarnjom 
dekoracijom, a u Subotici je 1902. uteme- 
ljio Državni institut za razvoj primijenjene 
umjetnosti. Svoje je prezime promijenio u 
Batori. 

U Suboticu je Blašković došao 1886. 
god. s prostora današnje Slovačke, a već 
godinu dana poslije vodio je soboslikarsku 
radionicu. Nju je Blašković redovito rekla- 
mirao u tadašnjem subotičkom tisku, na- 
vodeći pritom da je vrstan slikar i dekora- 
ter te pozivajući se na mnogobrojna priz- 
nanja koja je u Madžarskoj dobio kao crk- 
veni slikar. Sam je Blašković najčešće 
bio poduzimač i tvorac kompozicijskih 
rješenja oslika, a izvedbu radova obično je 
prepuštao majstorima iz svoje radionice. 

Njegovoj se radionici pripisuje rad na 
unutarnjim dekoracijama mnogobrojnih 
subotičkih palača, osobito onih na kojima 
je radio i Titus Mačković kao arhitekt, s 
kojim je Blašković često surađivao. Izradi- 
li su primjerice zidne 1 stropne slikarsko- 
dekorativne ansamble u palači Mate Voj- 
nića ml. (zgrada današnjega kina Korzo), u 
najamnoj palači Samka Manojlovića (Kor- 
70, br. 8) te obiteljskoj palači Rafaela Hart- 
manna (Ul. Sandora Petofija, br. 21). Osli- 
kali su također stubišni prostor hotela K 
varoši Pešti (današnja zgrada kazališta), 
unutrašnjost hotela Zlatno jagnje (današ- 
nji Dom vojske), Subotičke štedionice i 

Reklamni plakat Mihalya 
Batorija (Blaškovića) 

pučke banke (današnja tzv. Žuta kuća) te 
pravoslavne crkve svetog Vaznesenja Gos- 
podnjega. Blaškovićevoj se radionici pri- 
pisuje i oslikavanje franjevačke crkve sve- 
tog Mihaela Arkanđela 1890., o čemu svje- 
doče ugovor o slikarskim radovima u crkvi 
te natpisi u ondašnjemu tisku. Svoj najveći 
slikarski ansambl u Subotici za koji se zna 
Blašković je izradio 1894. na svodu kape- 
le Vojnić, ali to je njegovo djelo poslije 
prekriveno drugom dekoracijom. Izvan 
Subotice radio je na obnovi crkve u 
Keszthelyu te na unutarnjoj dekoraciji ka- 
toličke crkve svetih Petra i Pavla apostola 
u Bajmoku 1908. 

lako je Blašković poznat ponajprije 
kao jedan je od najvažnijih subotičkih sli- 
kara-dekoratera s prijelaza iz XIX. u XX. 
st., u manjoj se mjeri bavio i portretnim i 
sakralnim štafelajnim slikarstvom. God. 
1896. sudjelovao je tako na Milenijskoj iz- 
ložbi u Budimpešti, na kojoj je izložio por- 
trete velikog župana Endrea Schmausza i 
kalačkog nadbiskupa Gyčrgya Csaszka. U 
likovnoj zbirci subotičkoga Gradskog mu- 
zeja čuva se usto njegova slika Sveti Ivan 
Zlatousti, a u subotičkoj se katedrali svete 
Terezije Avilske nalaze i slike Bezgrješno 
začeće Blažene Djevice Marije i Rane sve- 
tog Franje, koje je Blašković obnovio. 


\) 


DO 


Lit.: T. Gajdos, Szabadka kepzomitveszete, Sza- 
badka,1995; O. Kovačev-Ninkov, Sacra conver- 
satione, Gradski muzej, Subotica, 25. IV. — 31. V. 
2001. (katalog izložbe djela sakralne, mitološke i 
alegorijske tematike iz likovne zbirke Gradskog 
muzeja), Subotica, 2002; G. Prčić Vujnović, V. 


Aladžić, M. Grlica, Gradotvorci, 1, Subotica, 
2004; Zidna dekoracija subotičkih palata, Suboti- 
ca, 2004; S. Beretić, Crtice iz povijesti subotičke 
župe svete Terezije (rukopis). 


Lj. Vuković 


BLAZOVICH, Laszlo (Szombathely, 2. 
XI. 1943.), sveučilišni profesor, ravnatelj 
Arhiva Csongradske županije u Segedinu. 
Gradišćanski je Hrvat podrijetlom, iz po- 
rodice čiji je najistaknutiji izdanak dr. Au- 
gustin (Franjo) Blazović. Iako ne govori 
hrvatski, ističe svoje hrvatsko podrijetlo. 

Diplomirao je madžarski jezik i povi- 
jest na Filozofskom fakultetu Sveučilišta 
Jozsefa Attile u Segedinu 1967. te počeo 
raditi kao srednjoškolski profesor u sus- 
jednom Hodmezovasarhelyu. U to je vri- 
jeme bio prvoligaški košarkaš u Segedinu 
i Hodmezovasarhelyu. God. 1980. postao 
je ravnateljem Arhiva Csongradske župa- 
nije, od 1989. docent je na Katedri za prav- 
nu povijest Pravnog fakulteta segedinskog 
sveučilišta, a od 1997. i profesor na istoj 
katedri. Predaje predmete povijest srednjov- 
jekovnog prava i povijest kanonskog pra- 
va. Član je Madžarske akademije znanosti 
i obnašao je nekoliko dužnosti u njezinim 
tijelima: od 1986. do 1991. bio je tajnik 
Povjerenstva za filozofiju i povijest sege- 
dinskog ogranka; od 1995. do 1997. bio je 
član Povjerenstva za demografiju te Pot- 
povjerenstva za povijest i demografiju; od 
2001. do 2002. član je Povjerenstva za de- 
mografiju i predsjednik Potpovjerenstva 
za povijest i demografiju, a od 2003. član 
je Akademijina Povjerenstva za pravnu 
znanost. 


Kao ravnatelj Arhiva posebnu je pozor- 
nost posvetio prikupljanju i sređivanju ar- 
hivske građe te njezinu objavljivanju. 
Ustrojio je i razvio županijsko organizira- 
nje istraživanja mjesne povijesti. Urednik 
je godišnjaka Tanulmdnyok Csongrdd 
Megye Tortenetebol i časopisa Del-Alfoldi 
Evszdzadok, organizator tradicionalnih 
Dana arhiva, na kojima svake godine sud- 
jeluju madžarski i inozemni stručnjaci. 
Kao znanstvenik istražuje pravnopovijes- 
ne i demografske teme, napose srednjov- 
jekovnu madžarsku povijest te povijest 


BLAŽETIN 


južnog Alfčlda. Područje njegova istraživanja 
obuhvaća i teritorij Vojvodine pa je tako 
intenzivirao suradnju s arhivima u Suboti- 
ci, Senti i Novom Sadu, a u rukopisu mu je 
knjiga o srednjovjekovnoj povijesti Subo- 
tice. 


Samostalno ili u suautorstvu u Madžar- 
skoj i u inozemstvu objelodanio je više od 
20 knjiga te više od stotinu studija i 
stručnih članaka. Dobitnik je priznanja Pa- 
uler Gyula-dij (1997.), Pro Regione Alfold 
(2000.) i Csongrdd megye Alkoto dij 
(2001.). 


Djela: Petrus Ransanus: A magyarok tortćnetenek 
rovid foglalata (suautor), Budapest, 1985; A 
Koros-Tisza-Maros koz kozepkori teleptilesrendje, 
Szeged, 1986; Mdtyds kirdly, Budapest, 1990; 
Szeged szinhdztortćnetćnek forrdsai, I-II, (suau- 
tor), Budapest, 1990; Anjou-kori okleveltar VII. 
1323, VIII. 1324., X. 1326. (suautor), Budapest, 
1991, 1993, 2000; Zudovicus Tubero: Kortortene- 
ti feljegyzesek (suautor), Szeged, 1994; A Telegdi- 
ek pere 1568-1572. (suautor), Szeged, 1995; 
Magyarorszdg tortćneti statisztikai helysegnevtdra 
V. Csongrad megye, Budapest, 1995; A Koros-Ti- 
sza-Maros-koz telepiilesei a kozćpkorban, Szeged, 
1996; Szabadka tčrtćnete a tatarjarasig. Szabadka 
foldesurai a kozćpkorban. Szabadka mez6varosi 
fejl6dese 6s jogi helyzete a kozepkorban, u: Sza- 
badka igazgatdstortenetebol 1428-1918., Szabad- 
ka, 1996; Leveltdrak — Kincstdrak (suautor), Bu- 
dapest-Szeged, 1999; Hdrom folyo menten (poseb- 
no izdanje na engleskom: Along three rivers. Mil- 
lenii album of county Csongrdd) (suautor), Sze- 
ged, 2001; Buda varos jogkonyve I-II. (suautor), 
Szeged, 2001; Vdrosok az Alfoldon a 14. — 16. 
szdzadban, Szeged, 2002. 


L. Heka 


BLAŽETIN, Stipan (Santovo, 24. X. 
1941. — Pečuh, 24. III. 2001.), hrvatski 
književnik, pedagoški pisac i kulturni dje- 
latnik. Osnovnu školu pohađao je u rod- 
nom selu, a maturirao je u budimpeštan- 
skoj Hrvatsko-srpskoj učiteljskoj školi 
1959. Nakon mature sve do umirovljenja 
djelovao je u Serdahelu (Totszerdahely, 
Zalska županija) među pomurskim Hrvati- 
ma kao nastavnik i ravnatelj hrvatske 
osnovne škole. Uz rad je diplomirao na Vi- 
sokoj nastavničkoj školi u Pečuhu, a zatim 
je završio i slavistiku na Filozofskom fa- 
kultetu Sveučilišta Loranda Ečtvčsa u Bu- 

BLAŽETIN 


Stipan 
Blažetin 


PT 2 “ Sre dj. dm 

dimpešti. Bavio se metodikom nastave na 
hrvatskom jeziku te kao kreator nastavnih 
planova i programa i pisac udžbenika sma- 
t-ran jednim od vodećih stručnjaka za 
školska pitanja Hrvata u Madžarskoj. 

U književnosti se javio pjesmama objav- 
ljivanima u periodičkim publikacijama 
potkraj pedesetih godina prošloga stoljeća. 
S 15 pjesama zastupljen je u antologiji 
južnoslavenskih pjesnika u Mađarskoj U 
kolo objavljenoj 1969. godine. Prvu samos- 
talnu knjigu pjesama Srce na dlanu obja- 
vio je 1981. i u njoj naznačio motive — lju- 
bav, sloboda, priroda, domoljublje, dječji 
svijet — kojima će ostati vjeran do kraja 
života. Objavio je i kraća dramska djela 
(Korenje, 1998.) pogodna za amatersko iz- 
vođenje, a manje uspješnu pripovjedačku 
prozu objavljivao je u periodici (Narodni 
kalendar). Obogatio je hrvatsku dječju 
književnost pjesmama (Sunčana polja, 
1980.), radijskim dramama (Zralala, trala- 
la, propjevala svirala..., 1991.) te roma- 
nom Bodoljaši (1986.) koji je ujedno i pr- 
vijencem te književne forme u književnos- 
ti Hrvata u Madžarskoj. Članom Društva 
hrvatskih književnika u Zagrebu postao je 
1989. Pisao je na standardnome hrvatskom 
jeziku i na govoru pomurskih Hrvata, a 
okušao se i kao književni prevoditelj s hr- 
vatskoga na madžarski jezik. 


Prijevod: J. Cvenić, Word Perfect mesek, Pečuh, 
2000. 


Djela: Sunčana polja (suautori M. Dekić i Lj. Ga- 
lić), Budimpešta, 1980; Srce na dlanu, Budim- 

pošta, 1981; Bodoljaši, Budimpešta, 1986; Trala- 
la, tralala, propjevala svirala... Budimpešta, 
1991; Korenje, Pečuh, 1998; Suncu u oči, Pečuh, 
1999. 


Lit.: Đ. Vidmarović, Suvremeni tokovi u pjesništvu 
madžarskih Hrvata, Zagreb, 1991; P. Milošević, 
Ogledi i kritike, Budimpešta, 1991; S. Blažetin, 
Književnost Hrvata u Mađarskoj od 1918. do da- 
nas, Osijek, 1998; S. Blažetin, Rasuto biserje — 
Antologija hrvatske poezije u Mađarskoj 1945.- 
2000., Pečuh, 2002. 


Ž. Mandić 


BLAŽETIN, Stjepan (Velika Kanjiža, 7. 
I. 1963.), pjesnik, književni povjesničar 1 
prevoditelj. Osnovnu školu završio je u 
pomurskom selu Serdahelu (Totszerdahely), 
gdje mu je otac bio učiteljem, a Hrvatsko- 
srpsku gimnaziju u Budimpešti. Na Filozof- 
skom fakultetu Sveučilišta u Zagrebu diplo- 
mirao je 1988. jugoslavistiku, a magistrirao 
1996. s temom Književnost Hrvata u 
Mađarskoj od 1918. do danas, koju je po- 
tom objavio kao knjigu. Nakon diplome 
zaposlio se na Odsjeku za kroatistiku Filo- 
zofskog fakulteta Sveučilišta Janus Pan- 
nonius u Pečuhu, gdje i danas radi kao asi- 
s-tent. Recentne radove iz povijesti književ- 
nosti i kulture Hrvata u Madžarskoj objav- 
ljuje u madžarskoj i hrvatskoj periodici. 


STJEPAN BLAŽETIN 


Književnost 
Hrvata u Mađarskoj 
od 1918. do danas 


Osijek 1998. 
k 


S. Blažetin, Književnost Hrvata u Mađarskoj 
od 1918. do danas, Osijek, 1998. 


U književnom životu javlja se 1991. 
zbirkom poezije Krhotine, objavljenom u 
knjizi Generacijska antologija u suautor- 
stvu sa srpskim književnikom iz Madžar- 
ske Dragomirom Dujmovim, a samostalnu 
pjesničku zbirku Porcija besmisla zb(i)r- 
ka priređuje 2003. Prožeto suvremenim 
svjetonazorskim odrednicama, njegovo 
pjesništvo odlikuju postupci koji su »pro- 
mišljeni, lirski racionalni«, a pjesme često 
odraz »melankolične rezignacije lirskog 
subjekta«. Zahvaljujući upravo njegovu 
stvaralaštvu, madžarski Hrvati »definitiv- 
no ulaze u postmoderno literarno razdob- 
lje« (S. Lukač). 

Sastavljač je antologije suvremenoga 
hrvatskog pjesništva u Madžarskoj, Rasu- 
to biserje 2002., a uspješno se okušao i u 
umjetničkom prevođenju, poglavito s 
madžarskoga na hrvatski poezije Miklosa 
Radnotija te proze Pćtera Eszterhazyja 1 
Tvrtka Vujića. Jedan je od osnivača i ured- 
nika časopisa za književnost i kulturu Hr- 
vata u Madžarskoj Riječ, koji je kratko iz- 
lazio potkraj devedesetih godina XX. st. u 
Budimpešti. 

Prijevodi: M. Radnoti, Neskladnom vremenu uspr- 
kos, Osijek, 1997; T. Vujić, Paklene priče, Zagreb, 
2001; P. Eszterh4zy, Zena, Zagreb, 2003. 


Djela: Generacijska antologija (suautor D. Duj- 
mov), Pečuh, 1991; Književnost Hrvata u Mađar- 
skoj od 1918. do danas, Osijek, 1998; Rasuto bi- 
serje — Antologija hrvatske poezije u Mađarskoj 
1945.-2000., Pečuh, 2002; Porcija besmisla zb(i)r- 
ka, Pečuh, 2003. 


Lit.: S. Blažetin, Književnost Hrvata u Mađarskoj 
od 1918. do danas, Osijek, 1998; S. Lukač, Porci- 
ja pomaka, u: S. Blažetin, Porcija besmisla zb(i)r- 
ka, Pečuh, 2003. 


T. Žigmanov 


BLESIĆ, plemićka porodica. Plemićki list 
i grbovnicu braći Nikoli i Josipu dodijelila 
je Marija Terezija 23. II. 1756. u Beču. Ni- 
kola je bio poštanski nadzornik u Subotici 
(prije toga bio je vojni graničar), a uz nje- 
ga su plemstvo dobili i supruga mu Ana, 
rođ. Rapić, i sin Adam. UZ Josipa, koji je 
nekada također bio vojnik, plemstvo je do- 
dijeljeno i njegovoj ženi Kati, rođ. Hajdu, 
te njihovoj djeci Matiji, Jakovu, Stipanu i 


BLESIĆ 


Petru. Iste godine na velikoj skupštini 
Bačke županije plemstvo je proglašeno 
porodici Blesić nastanjenoj u Kaćmaru. 
Prema popisu plemića iz 1841. u Kaćmaru 
je živjelo 18 članova te porodice. 


Potomak te porodice je Pavle Blesić, 
suvremeni slikar iz Sombora. 


(0 
MI | 


i 


Grb porodice 
Blesić 


Lit.: Gy. Dud4s, A bdcskai nemes csalddok, Bdcs 
Bodrogh  vdrmegye  Tortenelemi = Tdrslulat 
evkonyve, 2-3, Zombor, 1893; V. A. Duišin, Ple- 
mićke porodice II, Vojvodina II, s. 1., s. a.; A. Se- 
kulić, Bački Hrvati, Zagreb, 1991; M. Szluha, 
Bdcs-Bodrog vdrmegye nemes csalddjai, Buda- 
pest, 2002. 


A. Čota 


BLESIĆ, Pavle (Sombor, 6. VIII. 1924.), 
slikar i kipar. Sin je Marka i Marije, rođ. 
Zelić, koji su nakon raspada Austro-Ugar- 
ske Monarhije optirali za Kraljevinu SHS 
te su se iz Kaćmara preselili u Sombor. 
Osnovnu i građansku školu završio je u 
Somboru, gdje je 1945. diplomirao na 
Državnoj trgovačkoj akademiji, a 1946. 1 
na Učiteljskoj školi. U Stanišiću je radio 
kao učitelj. Na likovnom odjelu Više peda- 
goške škole u Novom Sadu diplomirao je 
1955., a povijest umjetnosti studirao je na 
Filozofskom fakultetu u Beogradu 1967.- 
71. U Somboru je radio kao nastavnik li- 
kovne kulture. 


Svoju je stvaralačku djelatnost Blesić 
počeo 1959. na dva likovna područja, ispr- 
va ponajprije u kiparstvu, a poslije sve više 
u slikarstvu. Također se uspješno bavio cr- 

BLESIĆ 


Pavle Blesić 


težom, akvarelom i tapiserijom. Slike je 
počeo izrađivati u vremenu kad je enfor- 
mel kao pravac u slikarstvu stabilizirao te- 
melje drugačijeg izraza i kad slikarstvo ot- 
kriva nova strukturalna značenja. Likovni 
je izraz koncipirao na emotivnom doživljaju 
svoje sredine, a u njegovu se slikarskom 
stvaralaštvu jasnije ocrtava nekoliko ciklu- 
sa opusa: a.) geometrijska stilizacija forme 
(1959.-63.) s motivima zaboravljenih zi- 
dova i napuštenih somborskih vrata; b.) 
slikarstvo materije (1963.-72.) kao preciz- 
na simulacija slova i zapisa, pečata i me- 
daljona; c.) slikarstvo apstraktnih i asocija- 
tivnih oblika (1973.-78.), kad slikar sve 
više zalazi u domenu apstrakcije; d.) poet- 
ska figuracija (nakon 1978.), kad Blesić 
postupno definira svoju viziju slike osta- 
jući vjeran svojem iskustvu, materijalu, 
boji i formi. Sadržaj slika iz te faze može 
se razvrstati u nekoliko skupina: program 
antike, iz obiteljskog albuma, pejzaži i vra- 
ta te tempus fugit — vrijeme teče. Opus mu 
karakterizira spoj realnoga s apstraktnim. 
Član je ULUS-a od 1965. 

Njegova je djelatnost popraćena trima 
monografijama izdanima 1984., 1992. 1 
1998. Izlagao je na 39 samostalnih i na 
više od 300 kolektivnih izložaba u zemlji 1 

inozemstvu. Dobitnik je mnogobrojnih nag- 
rada i priznanja, među kojima se ističu 
Listopadska nagrada Sombora 1980., Or- 
den rada sa srebrnim vijencem 1981., nag- 
rada na XXXI. proljetnoj izložbi likovnih 
umjetnika Vojvodine u Somboru 1982., 
nagrada Likovne jeseni na VIII. trijenalu 
suvremenoga jugoslavenskog crteža u 
Somboru 1984., nagrada Likovne jeseni na 
Prvoj proljetnoj izložbi u Somboru 1986., 
otkupna nagrada na IX. trijenalu suvreme- 
noga jugoslavenskog crteža u Somboru 
1987., druga nagrada na II. bijenalu akva- 
rela Jugoslavije u Beogradu 1995., otkup- 
na nagrade na XII. međunarodnoj izložbi 
minijatura u Torontu 1997., otkupna nag- 
rada na ]. bijenalu pejzaža u Novom Sadu 
1998. i dr. 


Velik je dio svojih radova Blesić daro- 
vao Gradskomu muzeju u Somboru, koji 
će biti temelj buduće Galerije Pavla Bloe- 
sića. 

Lit.: Pavle Blesić, Sombor, 1992; Pavle Blesić: 


1947-1997: zapisi vremena, Novi Sad, 1998; Put 
jednog slikara, Novi Sad, 2004. 


M. Đanić 


P. Blesić, Kapija LIX, kombinirana tehnika, 
lezonit, 1998. 


BLESIĆ, Vinko (2, 5. V. 1863. — 2), vlas- 
nik tiskare. Gimnaziju u Subotici po- 
hađao je školske 1876./77. godine. Od 
početka 1895. do studenoga 1897. bio je 
vlasnik tiskare koju je sredinom 1892. 
osnovao odvjetnik Dušan Petrović. U Ble- 
sićevoj tiskari otisnuti su, među ostalim, i 
ovi naslovi: Mijo Mandić, Bunyevdcz 
kćrdes es a 1868-iki XXXVIII. es XLIV 
torvenyczikkek vegrehajtasa (1896.); Pra- 
vila za Pokopno društvo svetoga Ivana u 
Subatici osnovano godine 1896-te (1896.); 
Ambrozije Šarčević, Otvoreno pismo rodu 
bunjevačkom i šokačkom (1896.); Blagos- 
lov polja na dan svetoga Marka sa litani- 
om Sviu svetih (1897.). Kod Blesića je 
1896. i 1897. tiskana Subotička Danica, 
tjednik Subotičke novine (1895., 1896. i u 
drugoj polovici 1897.), razna školska iz- 
vješća i novine na madžarskom jeziku. Ne- 
koliko mjeseci je uređivao Subotičke novi- 
ne (1893.) 


Izvor: Historijski arhiv Subotica, F: 019. 52. 


Lit.: Neven, Subotica, 1/1895, 11/1897; Subotičke 
novine, Subotica, 1.1. 1895; Bacskai Ellenor, Sza- 
badka, 9. V. 1897; Szabadka es Vidćke, Szabadka, 
21. XI. 1897; M. Evetović, Kulturna povijest bu- 
njevačkih i šokačkih Hrvata (rukopis); I. Ku- 
jundžić, Bunjevačko-šokačka bibliografija, Rad 
JAZU, 355, Zagreb, 1969; I. Szentgyčrgyi, E. 
Bažant, Subotička bibliografija 1870-1918, Subo- 
tica, 1993. 


M. Grlica 


BODOLSKI, Franjo (Bodolsky, Bodolszky) 
(2, 1798. — Subotica, 4. XI. 1874.), prevo- 
ditelj i orguljaš. Od 1822. do 1864. radio je 
kao orguljaš u trima subotičkim crkvama, 
najprije u franjevačkoj, zatim u crkvi sv. 
Terezije i napokon u crkvi sv. Roka, gdje 
je proveo najviše vremena. Za potrebe bu- 
njevačkog puka preveo je više od tisuću 
crkvenih pjesama. Te su pjesme, molitve i 
litanije objavljene u knjizi Vertao gizdavi 
1857. u Subotici te u njezinu ponovljenom 
izdanju 1866. u Baji. Dok je prvo izdanje 
bilo tiskano latiničnom grafijom koja je 
prije Gajeve reforme bila u uporabi u sje- 
vernoj Hrvatskoj, drugo je izdanje tiskano 
gajicom — reformiranom Gajevom latini- 
com. God. 1873. Bodolski je objavio i pri- 


BODOLSKI 


jevod epa Vitez Ivan Sandora Petčfija. Pri- 
jevod nije bio izravan, s madžarskoga, ne- 
go gaje izradio preko srpskog prepjeva tog 
djela Jovana Jovanovića Zmaja Vitez Jo- 
van. Iako Bodolski nije uvijek uspio 
sačuvati Zmajevu verzifikatorsku vrsnoću, 
njegov »bunjevački« prijevod doživio je 
povoljan odjek u tadašnjem bunjevačkom i 
srpskom tisku, a i sam je Zmaj Bodolsko- 
ga podupro još na početku njegova rada na 
prijevodu. Vitez Ivan objavljen je naime 
tek 9 godina nakon prvog poziva na pret- 
platu, a upravo je u tom razdoblju počelo i 
djelovanje narodnih preporoditelja među 
ugarskim Bunjevcima i Šokcima. Smatra 
se da je izdavanje Viteza Ivana jedan od 
pokazatelja činjenice da se, zahvaljujući 
tom djelovanju, zanimanje za knjigu na 
vlastitu jeziku u Bunjevaca u međuvreme- 
nu povećalo. 


ili 
MOLITVENA KNJIGA, 
u kojoj 
PRIKO CILE GODINE LIPE MOLITVE, 
PISHE, LITANIE i. t.d. NALAZE SE, 
koju je 
S PRIMILOSTIVIM ODOBRENJEM PRIČAST- 


NOGA ORDINARIATA ARCIBISKUPIE 
KALAČKE, GOD- 1851. 
izdao, 
A sada po drugi put već na svitlost izdaje 
FRANJO BODOLSKI 
u Baji. | 

4 fu Bh xa 
( JO ua MA Pokaj 
—— a. i 
Miskom | troškom Jakoba Sehča, koji svako pritiskanje sobi na | 
dernje. 1866. dava 


F. Bodolsky, Vertao gizdavi, Baja, 1866. 
Djela: Vertao gizdavi to jest: knjiga pod imenom 


ovim: jerbot, kakogod u lipom vertlu nalazese 
strukah svakojakog lipog cvitja, tako i u ovoj knji- 

gi, nalazese priko cile godine lipe molitve, pisme, 
litanie, i poboxna dila, koja jesu kalacske arcibis- 
kupatie svete stolice sloboshtinom na svitlost iz- 
data 1857. Godine, 1. Sicsnja, Subotica, 1857 
(Baja, 1866); Aleksandra Petofija Vitez Ivan. Na 
srbski priveo Jovan Jovanović. A dozvolom privo- 
dioca na bunjevačkom naričju izdao Franje 
Bodolszky, bivši pivač pri crkvi s. Roke u Subatici, 
Subatica, 1873. 


Lit: Hrvatski biografski leksikon, Il, Zagreb, 
1989; A. Sekulić, Hrvatska preporodna književ- 
nost u ugarskom Podunavlju do 1918., Zagreb, 


1994; J. Buljovčić, O jednoj bunjevačkoj adapta- 
ciji Zmajevog prevoda »Viteza Jovana«, u: isti, 
Filološki ogledi, Subotica, 1996. 


P. Vuković 


BODROŠKA ŽUPANIJA, tradicionalna 
ugarska županija koja je do 1526. obuh- 
vaćala veći dio Bačke sjeverno od Bačke 
županije (zajedno s mjestima Sombor, Ba- 
ja, Kalača i Subotica). Županija je ustroje- 
na oko 1093. god., a ime je dobila po svo- 

Bodroška županija prije 1526. 

jemu sjedištu — utvrdi Bodrog (Bodrogh, 
Bodrugh, Budroch, Budruk). O etimologi- 
Ji imena Bodrog postoje različita mišlje- 
nja, a ni danas se ne zna točno gdje se utvr- 
da nalazila, ali se drži da je bila na pod- 
ručju u blizini Dunava u široj okolici da- 
našnjega Bačkog Monoštora. U Bodrogu 
su boravili madžarski kraljevi te su njemu 
održavane županijske skupštine sve do pa- 
da županije pod tursku vlast 1526., nakon 
čega se mjesto rijetko spominje i praktično 
nestaje. 

Nakon povlačenja Turaka Bodroška je 
županija ponovno nakratko uspostavljena 
1699.-1702. Međutim, ustroj se nije učvrs- 
tio, najprije zbog Rakoczijeva ustanka 
1703.-11., a nakon toga zbog stalnih suko- 
ba s Bačkom županijom, jer se nisu znale 
točne granice između tih dviju županija. 
Sjedište županije sada je bio Petrovaradin- 
ski opkop (današnji Novi Sad), a jedan od 
podžupana bio je i barun Đuro Pejačević 
(1717.-19.), koji je prije toga bio podžupan 
(1712.-13.) i župan (1714.-16.) Bačke 
županije. Nakon što su bodroški župani 
bezuspješno pokušali oživiti svoju župani- 
ju, 1729. određeno je njezino pripajanje 
jačoj Bačkoj županiji. Iako je cijeli proces 
uspostave nove Bačko-bodroške županije 
završen tek 1802., a posljednji nominalni 
bodroški župan bio je Antun Grašalković 
mlađi (1759.), faktički su vlast na području 
bodroške županije u tom razdoblju ob- 
našali bački župani. 


m. 

Lit.: Bdcs-Bodrogh vdrmegye egyetemes mo- 
nografidja, I-Il, Zombor, 1896; 1. Ivanyi, Bdcs- 
Bodrog  vdrmegye  foldrajzi es  tortenelmi 
helynćvtdra, L, ? V, Szabadka, 1909, 1907; M. Be- 
ljanski, Tragajući za Bodrogom i Monoštor do 
kraja osamnaestog veka, Sombor, 1972; A. Seku- 
lić, Hrvatski bački mjestopisi, Zagreb, 1994; Mi- 
roljub, 4/1998, 4/2000. 


J. Z. Pekanović 


BOĐANI, manje seosko naselje u jugoza- 
padnom dijelu Bačke, istočno od Bača, 
1323 stanovnika (2002.). Vezano je za alu- 
vijalnu ravninu Dunava, a smješteno je na 
granici nešto više riječne terase (85 m) i 
prostranoga dunavskog rita (oko 80 m). Po 
strani je od važnijih prometnica. Asfalt- 
nom je cestom, preko susjedne Vajske, po- 
vezano s općinskim središtem — Bačom. 
Od glavnog toka Dunava Bođani su uda- 
ljeni desetak kilometara, a na suprotnoj je 
obali smješten Vukovar. Ovaj je dio 
bačkog Podunavlja s Vukovarom prije bio 
povezan skelom, ali je nakon uspostavlja- 
nja granične crte između dviju država tak- 
va veza prekinuta. 

Smatra se da je selo prvi put spomenu- 
to kao Boian u jednome papinskom doku- 
mentu nastalome između 1338. i 1342. 
Pod imenom Bođan prvi je put zabilježeno 
1543. Spominje se i u turskim defterima, i 
to u Somborskoj nahiji. Nakon oslo- 
bođenja od Turaka mjesto je zabilježeno 
već 1691. 

Prema broju stanovnika Bođani spada- 
ju u red manjih podunavskih naselja. U 
njemu je 1890. živjelo 856 stanovnika, od 
kojih je bilo 375 Hrvata (Šokaca), 350 Sr- 
ba, 65 Nijemaca, 44 Madžara te 22 ostalih. 
God. 1900. u njemu je zabilježeno 854 sta- 
novnika, a 1921. 1251 stanovnik. U novije 
doba izražena je depopulacija: 1971. mjes- 
to je imalo 1879 stanovnika, 1991. — 1322, 
a 2002. — 1113 stanovnika. Tijekom 1990-ih 
godina etnička je struktura sela promije- 
njena: 
1991. 


1323 
560 


godina 
ukupno 
Srbi 

Hrvati 300 172 
Jugoslaveni 174. 127 
Madžari 79 50 
ostali 210 178 


2002. 
1113 


586 


Stanovništvo se uglavnom bavi poljop- 
rivredom. Na oko 5 km od sela u prostra- 
nome bođanskom ritu između 1920. i 
1924. god. podignuta je kudjeljara Berava 
s pripadajućim radničkim naseljem. Nakon 
velike poplave koja je 1965. zahvatila taj 
niski ritski prostor kudjeljara više nije ob- 
navljana. Na istom se mjestu sad nalazi 
pogon za silažu lucerne. 


Župa se spominje već 1338. godine. U 
Bođanima je 1855. izgrađena katolička crk- 
va posvećena svetom Iliji, a dotad su 
vjernici išli u crkvu susjednu Vajsku. 
Bođani su samostalna vikarija od 1936., a 
samostalna župa od 1956. Crkva je 2004. 
temeljito obnovljena. Župom upravlja žup- 
nik iz Vajske. 


U blizini sela nalazi se pravoslavni sa- 
mostan koji je, prema jednom zapisu, 
osnovan 1478. godine. Prema tradiciji po- 
digao ga je dalmatinski trgovac Bogdan i 
posvetio svetoj Bogorodici (Vavedenju) u 
znak zahvalnosti za ozdravljenje. Neki au- 
tori smatraju da se ime samostana-brvnare 
koji je podigao i koji je po njemu nazvan, 
poslije proširilo i na obližnje selo. Pravos- 
lavna je crkva obnavljana u još dva navra- 
ta — 1578. i 1695., a sadašnja je podignuta 
1722. godine. 

Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynevtdra, 3, Szabadka, 1907; Bdcs- 
Bodrog vdrmegye, 1, ur. S. Borovszky, Budapest, 
[1909]; Enciklopedija Jugoslavije, 1, Zagreb, 
1955; M. Marković, Geografsko-istorijski imenik 
naselja Vojvodine, Novi Sad, 1966; A. Sekulić, 
Hrvatski bački mjestopisi, Zagreb, 1994; Stanov- 
ništvo. Popis stanovništva, domaćinstava i stano- 
va u 2002., knj. 1. Nacionalna ili etnička pripad- 
nost. Podaci po naseljima, Beograd, 2003. 


M. Đanić 


BOGDAN, Zvonko (Ivan Zvonimir) 
(Sombor, 5. I. 1942.), pjevač, skladatelj, 
tekstopisac, sakupljač narodne glazbene 
tradicije, sportaš. Rođen je u obrtničkoj 
obitelji od oca Stipana i majke Mace, rođ. 
Kukuruzar. Roditelji su mu amaterski pje- 
vali u zborovima somborskih društava Bu- 
njevačko kolo i KUD-a Miroljub, a otac 
mu je bio i među osnivačima Miroljuba. 
Djetinjstvo je proveo na salašu svojeg »di- 
de« na Nenadiću, što je ostavilo dubok 
trag na njegovu kasnijem stvaralaštvu. 
Osnovnu i srednju naobrazbu stekao je u 
Somboru. Kao srednjoškolac kratko je glu- 
mio u somborskome Narodnom kazalištu, 
u kojem je zatim radio kao službenik 
1961.-62. te kratko opet kao glumac 
1966.-67. Glumio je i u Narodnom kaza- 
lištu u Subotici 1962.-63. 


LP Zvonko Bogdan peva za vas, 1974. 


U Beograd je otišao 1963. i ondje se 
počeo baviti estradnim pjevanjem. Ono 
mu je postalo i profesijom, a s vremenom 


se orijentirao na skladanje glazbe vezane 
uz rodno podneblje. U Beogradu je po- 
hađao nižu i srednju glazbenu školu Stan- 
ković, no odlučujuću je glazbenu naobraz- 
bu stekao privatno, od slijepog klavirista 
Ladislava Baloga. God. 1971. skladao je 
svoju prvu pjesmu Ej, salaši, 1973. obra- 
dio je pjesmu Fijaker stari, zatim je 1974. 
skladao Govori se da me varaš, te nakon 
toga Već odavno spremam svog mrkova, 
Ne mogu se tačno setit leta i još više dese- 
taka pjesama. Skladbe su mu vezane za 
stvarne ljude i događaje, ali se tekstualno i 
glazbeno inspirirao vojvođanskom i sla- 
vonskom tamburaškom tradicijom te 
madžarskim romancama. Skladao je i na 
tekstove Jovana Jovanovića Zmaja i Đure 
Jakšića. 

Od 1968. član je Radio Novoga Sada. 
Surađivao je s Tamburaškim orkestrom 
Radio Novog Sada pod upravom Janike 
Balaža, s Velikim narodnim orkestrom Lu- 
ciana Petrovića i dr. Nastupao je po cijeloj 
bivšoj Jugoslaviji, diljem Europe te u pre- 
komorskim zemljama (SAD, Kanada, Aus- 
tralija). Među zapaženijima su bili njego- 
vi nastupi na Festivalu podunavskih zema- 
lja 1974. 1 1978. s glazbenicima svjetsko- 
ga glasa kao što su Gheorghe Zamfir, Toni 
Jordache i L4jos Boros. Nekoliko je no- 
sača zvuka snimio s najpoznatijim 
madžarskim primašem Sandorom Lakato- 
sem, a do danas surađuje s Jerryjem Grche- 
vichem, najboljim tamburašem iz SAD-a. 


Tijekom sedamdesetih i osamdesetih 
godina prošlog stoljeća bio je među najpo- 
pularnijim osobama na domaćoj estradnoj 
glazbenoj pozornici. Pjesme su mu postale 
simbolom naroda iz kojega je potekao, ali 
i bačke ravnice. Zaslužan je za promovira- 
nje bunjevačkoga glazbenog naslijeđa 1 
kulture, jer se za njegovo ime vezuju neke 
od najpoznatijih bunjevačkih narodnih i 
starogradskih pjesama. Pojedine su mu 
skladbe postale povijesne u tamburaškoj 
glazbi, a neke, poput Zj, salaši, na severu 
Bačke; Govori se da me varaš; Ne vredi 
plakati; Već odavno spremam svog mrkova 
ili Fijaker stari toliko su prihvaćene u pu- 
ku da se često smatraju izvornima. Dobit- 
nik je nekoliko nagrada i priznanja, među 


BOGDAN 


ostalim i nagrade /staknuti umjetnik Jugos- 
lavije 1988. 

Osim u skladateljskom i pjevačkom ra- 
du, uspjehe je postizao i u konjičkom ka- 
sačkom sportu, kojim se bavi od sedamde- 
setih godina prošlog stoljeća. Putujući po 
svijetu, upoznao se s najboljim trenerima, 
vozačima, hipodromima i konjima te je 
pridonio širenju najnovijih dostignuća u 
treniranju, balansiranju, potkivanju i 
vožnji kasačkih konja. Idejni je tvorac ka- 
sačkih utrka koje su u Subotici do danas 
redovito organiziraju, Subotička milja od 
1982. i Oslobođenje grada Subotice od 
1984. Vozio je najpoznatije konje s kojima 
je postigao šampionske rezultate: Diktat, 
Dickmatserup, Atilla III., Avgust... U staji 
Csdkany tri i pol godine radio je kao trener 
i vozač te je postigao važne rezultate: s ko- 
njem Allyhills Hico (švedski uzgoj), koji 
je inače bio proglašen konjem godine u 
državi 1996. i 1998. i najboljim konjem u 
zemlji u prošlom stoljeću, osvojio Slo- 
vački internacionalni derbi 1996., a 1997. 
osvojio je i četvrto mjesto na Međunarod- 
noj utrci Grof Kalmdn Hunyadi u Beču. S 
konjem Miraž osvojio je Jugoslavenski ka- 
sački derbi 1998., a s konjem Real Law 
Hrvatski kasački derbi u Zagrebu 2001. 


Bavi se usto i uzgojem golubova listo- 
noša te je ina tom području pridonio popu- 
lariziranju novih svjetskih postignuća u 
rodnom kraju. 

Od 1980. godine živi i djeluje u Subo- 
tici. 

Diskografija: LP: Biseri narodne muzike, 1971; 
Zvonko Bogdan, 1972; Zvonko Bogdan — Orkestar 


Šandora Lakatoša, 1973; Zvonko Bogdan peva za 
vas, 1974; Zvonko Bogdan — Što se bore misli mo- 


je, 1976; Zvonko Bogdan uz tamburaški orkestar 


RTV Novi Sad pod upravom Janike Balaža, 1980; 
Zvonko Bogdan i Tamburaški orkestar Janike Ba- 
laža, 1981; Zvonko Bogdan — Pesme i pesnici, 
1984; Zvonko Bogdan — Legolas, 1984; Zvonko 
Bogdan — Svaku ženu volim ja, 1988; CD: Život 
teče u laganom ritmu, 2001; Živim život k'o skitni- 
ca, 2002. 


Lit.: Hrvatski leksikon, 1, Zagreb, 1996; A. Do- 
gandžić, Zvonko Bogdan pesme i konji, Beograd, 
2000; Leksikon umetnika Vojvodine, 1, Novi Sad, 
2001. 


H. Tikvicki 

BOGDANOV, Vaso (Pančevo, 2. X. 
1902. — Zagreb, 9. X. 1967.), publicist 1 
povjesničar. Sin Joce Bogdanova, suradni- 
ka i učenika Vase Stajića. Književnost i 
povijest studirao je u Beču, diplomirao je u 
Beogradu 1924., a doktorirao 1947. na Fi- 
lozofskom fakultetu u Zagrebu. U 
međuratnom razdoblju bio je gimnazijski 
profesor u Novom Vrbasu, Subotici i Zag- 
rebu (1923.-46.), a poslije je radio kao 
službenik u Hrvatskome državnom arhivu. 
Od 1949. bio je izvanredni, a od 1955. re- 
doviti profesor povijesti na Filozofskom 
fakultetu u Zagrebu. U znanstvenom radu i 
svjetonazoru bio je blizak Vasi Stajiću. 
Kao član komunističkog pokreta, nekoliko 
je puta bio otpuštan s posla i zatvaran. Pri- 
padao je užem krugu oko Miroslava Kr- 
leže. Za dopisnog člana JAZU-a izabran je 
1951., a za redovitog 1955. Povijesna 
istraživanja usmjerio je na djelatnost istak- 
nutih političara, revolucionarnih zbivanja 
1848.-49., povijest političkih stranaka u 
Hrvatskoj do 1918. te odnose Hrvata i Sr- 
ba od polovice XIX. st. do 1941. 


Osim što je jedan dio života proveo u 
Subotici, gdje je bio gimnazijski profesor 
te sekretar PK KPJ Vojvodine u Subotici, 
dio njegova znanstvenog interesa djelo- 
mično se doticao i podunavskih Hrvata u 
nekoliko njegovih djela (Ustanak Srba u 
Vojvodini i mađarska revolucija 1848-49, 
Subotica, 1929.; Nacionalni i socijalni su- 
kobi Vojvođana i Madžara 1848-49, Zag- 
reb, 1936., 1946.'; Jakobinska zavjera 
lgnjata Martinovića, Zagreb, 1960.). Naj- 
važniji je njegov prinos o povijesti Bunje- 
vaca u Enciklopediji Jugoslavije, u kojem 
je sintetizirao njihovu povijest u razdoblju 
od doseljenja u Bačku pa do kraja Drugo- 
ga svjetskog rata. Upozoravajući na osno- 
ve čimbenike nacionalna razvitka podu- 
navskih Bunjevaca u Ugarskoj i međurat- 
noj Jugoslaviji, taj je članak postao jednim 
od najreferentnijih poslijeratnih radova u 
stručnoj literaturi o bačkim Bunjevcima. 
Lit.: Enciklopedija Jugoslavije, Il, Zagreb, 1956, 
1982% Hrvatski biografski leksikon, Il, Zagreb, 
1989. 


S. Mačković 

BOGIŠIĆ, Ivan (Sombor, 13. VI. 1901. — 
Sombor, 12. XI. 1976.), nogometaš, slikar. 
Po zanimanju firmopisac, između dvaju 
svjetskih ratova bio je istaknuti nogometaš 
somborskoga kluba Sport, s kojim je osvo- 
jio prvenstvo Subotičkoga nogometnog 
podsaveza 1924./25. Više je puta nastupao 
za gradsku reprezentaciju, a bio je i pred- 
sjednik nogometne sekcije sportskog klu- 
ba Radnički iz Sombora. Kao slikar auto- 
didakt bio je učenik Lajosa Husvćta. 
Važnije su mu slike Kuća kraj puta (ulje na 
kartonu, 1936.) i Konj (ulje na lezonitu), 
koje se čuvaju u Gradskome muzeju u 
Somboru, te Posljednja večera (ulje na 
platnu), koja se nalazi u karmelićanskom 
samostanu u Krku. Bio je poznat i kao ve- 
lik ljubitelj životinja i uzgajivač golubova. 
Obnašao je dužnost predsjednika Društva 
za odgoj rasne živine, golubova, ptica i 
zečeva u Somboru (1954. i 1960.), a bio je 
i član upravnog odbora Saveza uzgajivača 
sitnih životinja Jugoslavije 1960. 

Lit.: P. Vasić, Umetnička topografija Sombora, 
Novi Sad, 1984; Miroljub, Sombor, 6-7/1999; J. 
Pekanović, Golubarstvo u Somboru, Sombor, 
2002. 


A. Zomborčević i J. Z. Pekanović 
BONA — Blagaj 


BORBA, list Radikalne stranke koji je iz- 
lazio u Subotici tijekom 1924. godine. Od 
ukupno 27 brojeva, prvi je broj objavljen 
30. II. 1924, a zadnji 3. X. 1924. List je tis- 
kan latinicom u subotičkoj tiskari Fischer 
i Krausz, a financirali su ga imućni subo- 
tički radikali. Isprva je bio tjednik, a posli- 
je je izlazio dva puta na tjedan. Odgovorni 
urednik i vlasnik, ali i novinar koji je svo- 
jim napisima obilježio list i dao mu profil, 
bio je Lazar Stipić. Novine su bile izrazito 


KOŠTANIM U GOTOVOM maća 


BORBA 

Borba, Subotica, 18. TV. 1924. 


prosrpski orijentirane, ali usmjerene k bu- 
njevačkom čitateljstvu, kojemu se sugeri- 
ralo zbližavanje sa srpskim političkim 
čimbenicima u gradu radi stvaranja fronte 
u odnosu na neslavenske narode. Već je u 
prvom broju objavljen demagoški članak 
Naš program, u kojem Lazar Stipić ob- 
jašnjava program Radikalne stranke. I pos- 
lije, u skladu sa svojim nazivom, list oštro 
napada i kritizira sve političke i društvene 
strukture i pojave u Subotici koje nisu bile 
na nacionalno-političkoj liniji radikala. 
Osim borbe za »nacionalno i državno je- 
dinstvo«, upozoravanje na korupciju bilo 
je jedna od temeljnih karakteristika lista. 
Lit.: I. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969; T. Kolozsi, 
Szabadkai sajto (1919-1945), Ujvidek, 1979; D. 
Popov, Srpska štampa u Vojvodini 1918-1941, No- 
vi Sad, 1983. 


S. Mačković 


BOROTA, selo u Bačkoj, dvadesetak ki- 
lometara sjeverozapadno od Baje, prema 
Jankovcu (Janoshalma), 1591 stanovnik 
(2001.). Ime naselja potječe od slavensko- 
ga osobnog imena Borota. Prijašnja 
službena imena: Boroth, Borothy, Boroch, 
Borod, Borota. Bački su je Hrvati zvali i 
Gospodskom  Pustarom  (Goszpodszka 
Pusztara). 

Borota 


U dokumentima se prvi put spominje 
1237., a 1481. bilježe je kao selo. Postoji i 
1520., 1580. (ima 25 kuća) i 1590. U tur- 
skom je razdoblju pripadala Bajskoj nahi- 


BOROVSZKY 


ji. Kao pustara navodi se 1658., a 1702. 
pripada bajskoj župi. God. 1715. spominje 
se kao naseljena, a 1724. kao nenaseljena 
pustara. Na početku XIX. st. pripada čas 
Rimu (Rem), čas Jankovcu, a 1840-ih go- 
dina posjedu Antuna Grašalkovića, isto- 
imenog unuka znamenitog upravnika ko- 
morskih posjeda u Bačkoj. Broj stanovni- 
ka: 1910. — 2724, 1941. — 4049, 1990. — 
1779. Premda neki autori navode da je na 
koncu Prvog svjetskog rata u njoj živjelo 
oko 150 Hrvata (Bjelovučić), ona nikad ni- 
je bila stalno boravište većeg broja Hrvata, 
koji su ovamo dolazili uglavnom na sezon- 
ske poslove. 

Izvor: Urbarijalni spisi, 13330. Arhiv Vojvodine. 
Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynevtdra, 2, 4, Szabadka, 1909, 
1907; N. Z. Bjelovučić, Etnografska granica Slo- 
venaca, Hrvata, Srba i Bugara sa etnografskom 
kartom, Zagreb, 1929; J. Rapcsanyi, Magyar 
vdrosok monogrdfidja, Baja es Bdcs-Bodrog 
vdrmegye kozsegei, Budapest. 1934; D. Popović, 
Srbi u Vojvodini, 1, Novi Sad, 1959; Ž. Mandić, 
Mikrotoponimija bunjevačkih Hrvata u Madžar- 


skoj, Folia onomastica Croatica, 10, Zagreb, 
2001. 


Ž. Mandić 


BOROVSZKY, Samu (Karavukovo, 25. 
X. 1860. — Budimpešta, 24. TV. 1912.), pov- 
jesničar, član Madžarske akademije zna- 
nosti. Roditelji su mu se doselili u Bačku, 
gdje je u Karavukovu (Bacsordas) rođen i 
Samu kao najstarije od šestero djece. Obi- 
telj se 1862. godine preselila u obližnje 
slovačko mjesto Pivnice, a 1870. u Szalon- 
tu (Erdelj). Usprkos teškim obiteljskim i 
materijalnim prilikama, na budimpeštan- 
skom je sveučilištu diplomirao povijest i 
madžarsku književnost, a 1883. stekao je 
zvanje doktora filozofije. Ravnateljem ar- 
hivskog ureda Madžarske akademije zna- 
nosti postao je 1884., a ravnateljem njezi- 
na Arhiva 1899. Iste je godine postao čla- 
nom Madžarske akademije znanosti, a 
1908. i tajnikom Madžarskoga povijesnog 
društva. 

Objavio je mnogobrojne radove i knji- 
ge iz madžarske prapovijesti i velike seobe 

naroda. Bio je urednik monumentalne seri- 
je Magyarorszag Vdrmegyći es Vdrosai 
(Madžarske županije i gradovi), u kojoj su 
u razdoblju od 1896. do 1914. u 24 knjige 
monografski obrađene 22 ugarske župani- 
je i područja, od kojih je prve četiri monog- 
rafije uredio skupa s Janosem Sziklayem, a 
preostale sam. Jednu je nakon njegove 
smrti uredio Dezso Csanki. Ta su djela ne- 
zaobilazna za proučavanje povijesti Podu- 
navlja, pri čemu su za podunavske Hrvate 
osobito važne dvosvesčane monografije 
Bačko-bodroške i Peštansko-piliško-šolt- 
sko-kiškunske županije, dok je za hrvatsku 
povijest važna i monografija Fiume es a 
magyar-horvdt tengerpart (Rijeka i ugar- 
sko-hrvatsko primorje). Iako su prožete ta- 
dašnjom službenom panmadžarskom 
znanstvenom paradigmom, zbog obilja 
sintetiziranih činjenica monografije koje je 
uređivao nezaobilazne su u proučavanja 
povijesti podunavskih Hrvata te su iz njih 
podatke crpili mnogi autori koji su poslije 
proučavali Bunjevce i Šokce. 

Djela: A honfoglalds tortenete, Budapest, 1894; 
Csandd vdrmegye tortćnete 1715-ig, I-IL, Buda- 
pest, 1896-97; Az idorendbe szedett vdradi tiizes- 
vasproba lajstrom (suautor: J. Karacsonyi), Buda- 
pest, 1903; Borsod vdrmegye tortenete, Budapest, 
1909; Bdcs Bodrogh vdrmegye, I-Il, Budapest, 
[1909] (urednik); Pest-Pilis-Solt-Kiskun Vdr- 
megye, I-IL, Budapest [1910] (urednik). 

Izvor: Historijski arhiv Sombor, Fond znamenite 
ličnosti, sign. br. 234. 


Lit.: A Pallas nagy lexikona, Il, Budapest, 1893; 
Magyar Eletrajzi Lexikon, Budapest, 1967. 


A. Čota 


BORŠOT (madž. Bicsbors6d), mjesto u 
Bačko-kiškunskoj županiji, 22 kilometra 
jugoistočno od Baje, 1277 stanovnika 
(2002.). Ime naselja izvedeno je od starod- 
revnoga madžarskog osobnog imena 
Borsod. Zbog glasovne sličnosti pučkom 
je etimologijom preinačeno u Borsod, 
»mjesto zasijano graškom«. Prijašnja 
službena imena: Borsoudtenthleuryncz, 
Borsouns, Borsod, Puszta Borsod, Bacsbor- 
sod. 

God. 1330. bilježe ga kao pustaru, a 12 
godina poslije kao selo; 1543. Kalačkoj 
nadbiskupiji plaća 42 forinte i jedan par 
čizama crkvene desetine, što upućuje na to 
da je riječ o većem naselju. Tijekom XVII. 
st. spominje se kao hrvatsko mjesto. God. 
1580. ima 59 kuća; 1655. bilježe ga kao 
»racko«, a na početku XVIII. st. kao »bu- 
njevačko« selo. Pustara je naseljena 1781. 
godine. Prema popisu iz 1715. ondje živi 
7, a prema popisu iz 1720. 6 hrvatskih obi- 
telji. Samostalnom je župom Boršot postao 
1800. (od 1776. bio je bikićkom podružni- 
com); matične se knjige vode od 1801. 
Broj Hrvata: 1910. — 271 (ukupan broj sta- 
novnika 2717), 1941. — 77 (ukupan broj 
stanovnika 2536), 1945. — 57 (ukupan broj 
stanovnika 2498), 1960. — 86 (ukupan broj 


Boršot (Bacsborsod) 

stanovnika 2163), 1980. — 25 (ukupan broj 
stanovnika 1478). U Boršotu se nalazi 
dvorac plemićke porodice Latinović, kojoj 
je to naselje pripadalo u XVIII. i XIX. st. 
Danas se u jednom dijelu dvorca i u dru- 
gim zdanjima koja su pripadala spomenu- 
toj porodici nalazi starački dom, gdje obi- 
tavaju i Hrvati iz okolice. 


Lit.: Bdcs-Bodrog vdrmegye egyetemes monogra- 
fidja, I-II, Zombor, 1896; I. Ivanyi, B4cs-Bodrog 
vdrmegye foldrajzi es tortenelmi helynevtdra, 1, 4, 
Szabadka, 19091907; J. Rapcsanyi, Magyar 
vdrosok monogrdfidja. Baja es Bdcs-Bodrog 
vdrmegye kozsegei, Budapest, 1934; A. Hegediis, 
Badcskai 6s bdndti jobbigylevelek (1676 —1848), 
Ujvidćk, 1984; A. Sekulić, Hrvatski bački mjesto- 
pisi, Zagreb, 1994; Ž. Mandić, Mikrotoponimija 
bunjevačkih Hrvata u Madžarskoj, Folia onomas- 
tica Croatica, 10, Zagreb, 2001. 


Ž. Mandić 


BORTANJ, 1. pustara sjeverozapadno od 
Sombora, između Bezdanskog puta i željez- 
ničke pruge  Sombor-Monoštor, na 
južnom rubu Bezdanske šume, zvane i 
»Šušnjar«, prema granici s monoštorskim 
atarom. Na sjevernoj granici Bortanja na- 
laze se ušoreni salaši uz Bezdanski put i ri- 
mokatolička crkva svetog Nikole Tavelića 
podignuta 1971. Zbog gradnje ove crkve 
preko 100 Somboraca izgubilo je položaj 
ili posao. Isprva je bila filijala somborske 
župe presvetog Trojstva, kasnije samostal- 
na župa, a od 1990. filijala je somborske 
župe svetog Križa. To je područje danas 
naseljeno pretežito hrvatskim stanov- 
ništvom; 2. nekadašnja utvrda po kojoj je 
cijelo područje dobilo ime. U povijesnim 
se dokumentima naziva Barthan, Barchan, 


BOSANČICA 


Borchan, Borthanch, Barthan, Bortany, 
Bartany i sl., a danas je u lokalnih Hrvata i 
Srba odomaćen naziv Bortanj. 


Kad su stanovnici Bodroga ostali bez 
tvrđave koju su razorili Tatari, počela je iz- 
gradnja nove utvrde nekoliko kilometara 
istočnije, na južnom rubu današnje Bez- 
danske šume. God. 1263. nova utvrda i na- 
selje spominju se pod imenom Bortan, a 
njihovi su gospodari članovi porodice Bu- 
ljar iz Kuluda (danas Kolut). Do turskih 
osvajanja Bortanj je promijenio nekoliko 
feudalnih gospodara. Za vrijeme turske na- 
jezde razoren je pa ga turski defteri više ne 
spominju. No zbog veličine i važnosti 
utvrde naziv je ostao za šire područje te je, 
crtajući zemljovid, kraljevski geometar 
Kovač 1763. zabilježio pustaru Bartyan i 
ostatke utvrde Barthan. 


Ostaci velike obrambene utvrde s viso- 
kim nasipom postoje i danas. U istraživa- 
njima somborskoga Gradskoga muzeja 
provedenima 2004. na lokalitetu Bortanja 
utvrđeno je postojanje sakralnog objekta s 
nekropolom te naselja koje se prostiralo uz 
rub šume Šušnjar. Otkrivena je jednobrod- 
na kapela s polukružnom apsidom, a dalj- 
nja istraživanja tek predstoje. 

Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynevtdra, 1, Szabadka, 1909; M. 


Beljanski, Gde je i šta je Bortanj, Sombor, 1971; 
Miroljub, Sombor, 4/1998, 4/2000. 


A. Firanj 


BOSANČICA (bosanica), bosansko-hr- 
vatska inačica ćirilice. Od XII. st. bila je u 
uporabi na području Bosne, Huma, srednje 

Bosančica 


Dalmacije i Dubrovnika, a od XVII. st. i u 
Slavoniji te među Hrvatima u Ugarskoj. 
Franjevci su se njome koristili diljem hr- 
vatskoga etničkog područja još duboko u 
XVIII. st., a bosanski muslimani pojedi- 
načno sve do kraja XIX. 

Iako su mišljenja o bosančici u stručnoj 
literaturi podijeljena i kreću se u rasponu 
od uvjerenja da je riječ o posebnom pismu 
koje se iz grčkog alfabeta razvilo uspored- 
no s ćirilicom, ali neovisno o njoj, do tvrd- 
nje da je posrijedi zapravo samo neznatno 
izmijenjena srpska ćirilica, prevladava sta- 
jalište da je bosančica dio razvoja ćirilice 
kroz koji je to pismo prošlo šireći se iz bu- 
garskih krajeva na sjeverozapad, ali i da je 

među ćiriličnim pismima posebna u naj- 
manju ruku onoliko koliko je posebna sva- 
ka druga njezina nacionalna inačica. Naj- 
veće grafijske razlike između bosančice i 
drugih južnoslavenskih ćiriličnih pisama 
karakteristični su grafemi za glasove b, v, č 
i ž te poseban znak za glasove ći đ, koji je 
stvoren po uzoru na glagoljski đerv, a iz 
bosančice ga je za glas ć preuzeo i Vuk Ka- 
radžić u svojoj reformi srpske ćirilice. Us- 
to, već od najranijih razvojnih faza u bo- 
sančici nema posebnih slova za nosne sa- 
moglasnike niti za slogove je i ja, a i broj- 
na je vrijednost pojedinih slova različita u 
odnosu na srpsku i bugarsku ćirilicu. Za 
razliku od raških ćiriličnih spomenika, ko- 
ji su pisani srpskom redakcijom starosla- 
venskoga, srednjovjekovni spomenici pi- 
sani bosančicom jezično pripadaju hrvat- 
skoj redakciji, a karakteristično je i da je 
udio čakavskih i zapadnoštokavskih je- 
zičnih elemenata s vremenom u njima pos- 
tajao sve veći. Novovjekovni tekstovi u 
XVII. st. nastajali su pak isprva na sta- 
roštokavsko-jekavskom  (istočnobosan- 
skom) dijalektu, ali ubrzo novoštokavska 
ikavica postaje gotovo jedinim jezikom 
bosančicom pisanih tekstova, od kojih 
većina pripada franjevačkoj pismenosti. 
Najstariji sačuvani spomenici pisani 
bosančicom epigrafske su naravi: Hu- 
mačka ploča iz Humca pokraj Ljubuškoga 
u Hercegovini iz XI. st. te Povaljski prag iz 
Povalja na Braču iz XII. st. Među najrani- 
je spomenike pripadaju i bosansko-hum- 
ska (npr. Listina Kulina bana iz 1189.) te 
dubrovačka i srednjodalmatinska diploma- 
tika i pravni spisi (npr. Povaljska listina iz 
1250.). Iz razdoblja od XIII. do XV. st. po- 
tječu natpisi na stećcima te vjerski spisi 
bosanskih krstjana (bogumila), a od XV. 
do XVII. st. pisani su bosančicom srednjo- 
dalmatinski pravni i historiografski teksto- 
vi (npr. Poljički statut iz 1440. i Hrvatska 
kronika s početka XVI. st.) te dubrovački 
lekcionari, molitvenici i oficiji, od kojih je 
najpoznatiji Libro od mnozijeh razloga iz 
1520. Tijekom XVII. i XVIII. st. bosanski 
su franjevci bosančicom pisali liturgijske, 
vjersko-poučne i polemičke tekstove te his- 
toriografske zapise, ljetopise i kronike, a 


njezin je definitivni oblik određen prvim 
tiskanim knjigama Matije Divkovića u 
Mlecima 1611. Upravo zahvaljujući fra- 
njevcima, bosančica se proširila po cije- 
lom području franjevačke provincije Bos- 
ne Srebrene te se nije više rabila samo u 
Dalmaciji i Bosni nego i u Slavoniji i 
Ugarskoj. Za turske vlasti bosančicom su 
se počeli služiti i bosanski muslimani. 


lako su se u Ugarskoj bosančicom 
služili najviše franjevci, neki povjesničari 
navode i primjere koji bi mogli pokazati da 
je to pismo bilo popularno i izvan franje- 
vačkih krugova. Primjerice, 1796. u Trna- 
vi je bosančicom objavljena Bunjevcima 
namijenjena knjiga Petra Kanjiže Kratka 
azbučica i kratak kršćanski nauk. No tije- 
kom XVIII. st. i sami su franjevci već pos- 
tupno počeli napuštati bosančicu i prih- 
vaćati latinicu, koja je u hrvatskoj pisme- 
nosti u to doba bila zastupljena već četiri 
stoljeća. O tom procesu svjedoče i podaci 
iz Ugarske. Lovro Bračuljević, primjerice, 
u Budimu 1730. latinicom objavljuje knji- 
gu Uzao serafinske ljubavi, ali u predgo- 
voru objašnjava kako je grafijske odluke 
donosio ugledajući se u bosančicu, a ne 
prema madžarskom uzoru. Stjepan Vilov 
pak 1736. u Budimu latinicom objavljuje 
Razgovor prijateljski među kerstjaninom i 
ristjaninom, žaleći pritom što ondje nije 
mogao naći »naših slova«. Tendenciju ko- 
ja je postajala sve jača nije mogao zausta- 
viti ni provincijal Bosne Srebrene Luka 
Karagić, rođen inače u Baji, koji je 1737., 
zabranjujući latinicu, naložio svim fra- 
njevcima u Provinciji da se u službenom i 
privatnom dopisivanju služe samo bo- 
sančicom, jer je ona »naše pismo«. 
Lit.: 1. Ivanić, O Bunjevcima, Subotica, 1894; B. 
Zelić-Bučan, Bosančica u srednjoj Dalmaciji, 
Split, 1961; T. Raukar, O problemu bosančice u 
našoj historiografiji, u: Izdanja Muzeja Grada Ze- 
nice, sv. 3, 1973; A. Sekulić, Hrvatski pisci u 
ugarskom Podunavlju od početaka do kraja XVIII. 
stoljeća., Zagreb, 1993; E. Hercigonja, Tropisme- 
na i trojezična kultura hrvatskoga srednjovjekov- 


lja, Zagreb, 1994; Z. Vince, Putovima hrvatskoga 
književnog jezika, Zagreb, 2002. 


P. Vuković 


BOSIĆ 


BOSIĆ, Mila (Begeč, 6. I. 1930.), etnolo- 
ginja i muzeologinja. U rodnome mjestu 
završila je osnovnu školu, a u Novom Sa- 
du gimnaziju 1950. Iste godine upisala se 
na studij etnologije na Filozofskom fakul- 
tetu u Beogradu, a nakon diplomiranja 
1954. zaposlila se kao kustosica u Voj- 
vođanskome muzeja u Novom Sadu. On- 
dje je radila do odlaska u mirovinu 1995. 
U međuvremenu, 1983. obranila je na 
istom fakultetu i doktorsku disertaciju s 
područja etnoloških znanosti. 


Ženidbeni običaji 
Šokaca Hrvata u Bačkoj 


M. Bosić, Ženidbeni običaji Šokaca Hrvata 
u Bačkoj, Novi Sad, 1992. 


Provela je veći broj samostalnih teren- 
skih istraživanja na teritoriju Vojvodine, 
proučavajući narodni život i običaje ov- 
dašnjih Srba, Slovaka, šokačkih Hrvata i 
Roma, o čemu je objavila šest knjiga te go- 
tovo devedeset radova u mnogobrojnim 
zbornicima, monografijama i časopisima. 
Usporedno s tim, sve se vrijeme bavila i 
muzeološkim radom, od prikupljanja mu- 
zejskih predmeta do priređivanja muzej- 
skih izložaba. Radila je ujedno kao vanj- 
ska suradnica i u drugim kulturnim ustano- 
vama na mnogobrojnim projektima (Mati- 
ca srpska, Etnografski institut Srpske aka- 
demije znanosti i umjetnosti, Enciklopedi- 

ja Vojvodine). Za svoj je dugogodišnji rad 
dobila desetak nagrada i priznanja. Člani- 
ca je nekoliko strukovnih udruga s pod- 
ručja etnologije i muzeologije. 

Za bačke je Šokce od iznimne važnosti 
njezina studija Ženidbeni običaji Šokaca 
Hrvata u Bačkoj, u kojoj su objelodanjeni 
rezultati autoričinih terenskih istraživanja 
provedenih u Beregu, Monoštoru, Sonti, 
Vajskoj, Baču, Bođanima i Plavnoj. Osim 
kvalitetne i dosad jedine cjelovite etno- 
loške obradbe ženidbenih običaja, u knjizi 
je objavljena i znatna prikupljena građa 
svatovaca i bećaraca, pjesama koje se pje- 
vaju na šokačkim svadbama. 

Djela: Ribarske sprave i alati u Vojvodini, Novi 
Sad, 1982; Božićni običaji Srba u Vojvodini, Beog- 
rad-Novi Sad, 1985; Varodna nošnja Slovaka u 
Vojvodini, Novi Sad, 1987; Narodna nošnja Slo- 
vaka u Banatu — Kovačica, Zagreb, 1989; Zenid- 
beni običaji Šokaca Hrvata u Bačkoj, Novi Sad, 
1992; Godišnji običaji Srba u Vojvodini, Novi 
Sad, 1996. 

BOSNA, područje i zemljopisna cjelina 
koja danas obuhvaća oko četiri petine teri- 
torija države Bosne i Hercegovine. Prvot- 
na Bosna obuhvaćala je područje oko rije- 
ke Bosne, prema kojoj je dobila i ime. Ti- 
jekom povijesti bosanski se teritorij mije- 
njao. Današnju sjevernu granicu s Hrvat- 
skom i istočnu sa Srbijom čine rijeke Sava 
i Drina, zapadna je granica s Hrvatskom 
određena najvećim dijelom nakon austro- 
turskih ratova potkraj XVII. i u XVIII. st., 
a granicom prema Hercegovini smatraju se 
povijesne granice Hercegovačkog pašalu- 
ka iz XIX. st. koje vode ispod Duvanjskog 
polja, između Tomislavgrada i Posušja, 
planinom Čvrsnicom, rijekom Ramom, 
planinama Bjelašnicom i Visočicom te 
gornjim tokom Neretve do granice s Cr- 
nom Gorom. 


Bosna i Hercegovina danas obuhvaća 
51.209 km“, a prema popisu iz 1991. ima- 
la je 4.377.033 stanovnika, od kojih je 
3.939.902 živjelo u Bosni. Etničko-konfe- 
sionalnu strukturu Bosne i Hercegovine 
prema tom popisu činili su Bošnjaci 
(1.902.956 ili 43,5%), Srbi (1.366.104 ili 

31,2%) i Hrvati (760.852 ili 17,4%), no u 
samoj je Bosni slika bila nešto drukčija: 
Bošnjaci 45,4% (1.789.972), Srbi 32,3% 
(1.273.057) i Hrvati 14,1% (554.595). Et- 
nička struktura stanovništva znatno je iz- 
mijenjena u ratnim sukobima 1992.-95. 

Gorska područja Bosne obiluju bjelo- 
goričnim i crnogoričnim šumama, vodom, 
pašnjacima i rudama, a kroz Bosnu prolazi 
i najkraći put koji povezuje Podunavlje sa 
Sredozemljem. Zbog toga je to područje 
bilo naseljeno već u prapovijesti. Iliri su 
bili prvi Indoeuropljani koji su u Bosni po- 
digli naselja, a Rimljani su u posavskom 
dijelu sagradili prve gradove i povezali ih 
kvalitetnim prometnicama. Za seobe naro- 
da Bosnom su prošla plemena Huna, Gota, 
Langobarda i drugih, koja su se tu kraće 
zadržala na svojem putu prema zapadnoj 
Europi. U drugom valu na prostor Bosne 
dolaze Avari i Slaveni, koji su se pomi- 
ješali s ilirsko-rimskim stanovništvom te 
je tako stvorena etnička osnovica srednjov- 
jekovne Bosne. 

Najraniji podaci o državnoj organizaci- 
ji na području Bosne potječu iz spisa bi- 
zantskog cara Konstantina VII. Porfiroge- 
neta iz X. st., a Bosna se spominje i u vezi 
s ranosrednjovjekovnom Kraljevinom Hr- 
vatskom. Prema predaji, prvi hrvatski kralj 
Tomislav okrunjen je na Duvanjskom po- 
lju u jugozapadnoj Bosni, a Krešimir IV., 
kralj Hrvatske, Slavonije i Dalmacije, no- 
sio je ujedno i naslov rex Ramae tj. kralj 
Bosne. Prvi je poznati bosanski vladar Bo- 
rić iz sredine XII. st. Nosio je naslov bana, 
a njegova je plemićka loza podrijetlom iz 
Požege u Slavoniji. Borići su bili vazali 
ugarskih kraljeva. I sam ban Kulin, kojega 
povijesna vrela spominju kao prvoga sa- 
mostalnog vladara Bosne, priznaje vlast 
ugarskih kraljeva iz loze Arpadovića. No 
zbog dinastijskih borba na prostoru Ugar- 
sko-Hrvatskog Kraljevstva potkraj XIII. 
st. ugarska vlast u Bosni postupno slabi, a 
jačaju lokalni feudalci i vladari. U to doba 
Bosnom vladaju ugledne porodice, primje- 
rice Šubići, vladari sjeverozapadne Bosne 
Hrvatinići i vladari jugoistočne Bosne Ko- 
sače. Vrhunac je teritorijalnog razvoja 
srednjovjekovna Bosna dostigla za vlada- 


vine Tvrtka I., koji se, potaknut težnjama 
za jačim političkim priznanjem, oslobodio 
vazalskog odnosa prema ugarskom dvoru, 
a koristeći se dinastijskim vezama i raspa- 
dom srednjovjekovne Srbije, 1377. okru- 
nio se za »kralja Srbije, Bosne, Primorja i 
Zapadnih strana«. Iako njegova vlast nad 
Srbijom nije bila stvarna, a svoj je teritorij 
proširio uglavnom na račun teritorija rano- 
srednjovjekovne Kraljevine Hrvatske, 
Tvrtko I. uspio je stvoriti moćno kraljev- 
stvo i utemeljiti novu narodnu dinastiju 
Tvrtkovića. S njegovom smrću moć će bo- 
sanskih vladara oslabjeti te će vrlo brzo 
njegovi potomci ponovno postati pod- 
ložnici hrvatsko-ugarskih vladara. 

Prvi tragovi kršćanstva potječu iz vre- 
mena rimske uprave u provincijama Pano- 
niji i Dalmaciji, kad je Bosna bila podije- 
ljena između dviju metropolija, Salone u 
današnjem Solinu i Sirmiuma u današnjoj 
Srijemskoj Mitrovici. U to se doba spomi- 
nje i prvi poznati bosanski biskup Andrija 
kao supotpisnik dokumenata splitskih crk- 
venih sabora 530. i 533. godine. Iako ne 
postoji suglasnost o tome gdje je bilo sre- 
dište bosanske biskupije, u Mošunju kod 
Travnika ili u Zenici, sigurno je da je ta bis- 

kupija bila sufraganska biskupija splitske 
crkvene metropolije. U vrijeme velike seo- 
be Slavena tijekom VII. i VIII. st. crkvena 
je organizacija pretrpjela velike promjene 
jer je nestala stara ecclesia Bistuensis, ali 
je niža crkvena organizacija opstala te je 
bila pod upravom najprije splitske metro- 
polije, zatim barske, a nešto poslije i dub- 
rovačke biskupije. Nova Vrhbosanska bis- 
kupija utemeljena je 1239., a rastu i nap- 
retku katoličke crkvene organizacije u 
Bosni pridonijeli su ban Ninoslav i herceg 
Koloman, koji su Crkvi darovali velike pos- 
jede u Usori i Slavoniji. U vrijeme jačanja 
utjecaja bosanskih banova zemlja se gos- 
podarski osamostalila, jer je počelo isko- 
rištavanje rudnih bogatstava, a uspostav- 
ljeni su i novi trgovački odnosi sa susjed- 
nim zemljama. 


Bosna se zarana uključila i u europsku 
trgovinu, a s robom su u nju stizali i kul- 
turni i vjerski utjecaji. Iz južne Francuske 
preko jadranskih luka doprla su do nje du- 
alistička vjerovanja, koja su se, pod utjeca- 
jem drugih sljedba, s vremenom oblikova- 
la u crkvu koja se danas najčešće naziva 
Crkvom bosanskom ili Crkvom bosanskih 
krstjana. Sami su se njezini pripadnici na- 

zivali krstjanima i krstjankama, a na čelu 
im se nalazio »djed«, koji je imao funkci- 
ju biskupa. Naučavali su da postoje dva 
svijeta, materijalni, koji je stvorio Sotona, 
i duhovni, koji potječe od Isusa. Prezirali 
su materijalno, jednostavno su se odijeva- 
li, živjeli su isposnički i nisu težili bogat- 
stvu. Nisu gradili crkve ni samostane niti 
su uzimali crkvenu desetinu. Propovijeda- 
li su na narodnom jeziku. Krstjanska se 
sljedba s vremenom proširila po cijeloj 
Bosni, a s razvojem trgovine njezin je utje- 
caj dopro i u Slavoniju i Srijem. I bosanski 
su se vladari, u težnji da povećaju svoj 
utjecaj i materijalno bogatstvo, često koris- 
tili tom sljedbom kako bi oslabili rastući 
utjecaj katoličke crkvene organizacije. Za- 
to je Katolička crkva u Bosni više puta po- 
kušavala iskorijeniti to dualističko učenje 
šaljući u Bosnu i križarske vojne postroj- 
be. Kako su krstjani uz potporu bosanskih 
vladara s vremenom postali vrlo utjecajni, 
Katolička je crkva u prvoj polovini XIV. 
st. bosansko crkveno središte odlučila prem- 
jestiti na posjede u Slavoniju, u Đakovo. 
Sam je biskup i dalje posjećivao svoje sta- 
ro sjedište u srednjoj Bosni, ali je ulogu re- 
katolizacije prepustio novopridošlim re- 
dovničkim zajednicama. Prvu misiju među 
bosanskim krstjanima vodili su domini- 
kanci, no ona je propala. Drugu su misiju 
poveli franjevci, koji su se u Bosni trajno 
zadržali i znatno obilježili njezin kulturni, 
ali i gospodarski i politički razvoj. Nakon 
pada Bosne pod osmansku vlast 1463. fra- 
njevci su od sultana dobili ahdnamu, pove- 
lju koja im je jamčila slobodu ispovijeda- 
nja katoličke vjere u Osmanskom Carstvu. 
Osmanska osvajanja prouzročila su velike 
promjene u etničkom i vjerskom sastavu 
Bosne i Hercegovine. Mnogo je katolika 1 
krstjana prebjeglo u susjedne zemlje, a 
Osmanlije su u Bosnu naselili pravoslavno 
stanovništvo iz istočnog Balkana i musli- 
mane, čiji se broj povećavao i islamizaci- 
jom kršćanskog stanovništva. Elemente 
pripadnosti zapadnomu kulturnom krugu 
sačuvali su u Bosni upravo franjevci, a nji- 
hova je pismenost bila čvrsto povezana s 
franjevačkom pismenošću u hrvatskim i 
ugarskim zemljama. 

Slabljenje moći Osmanskog Carstva 
počelo je već u XVI. st. Pridonijele su to- 
mu godine nerodice, bolesti, a najviše sa- 
movolja lokalnih osmanskih vlastodržaca. 
Reformama velikih vezira Ćuprilića 
učvršćena je vojnička disciplina, smijenje- 
ni su podmitljivi službenici i hvatani od- 
metnici, no krimski Tatari, koji su pozvani 
kao pomoćni vojni odredi, činili su velika 
zlodjela, jednako kao i neposlušni ja- 
njičari. Kako bi donekle zajamčile sigur- 
nost, vlasti su franjevcima i puku dopusti- 
le nošenje oružja. Poraz osmanske vojske 
kod Beča 1683. bio je poticaj hajducima i 
narodnoj vojsci da pod vodstvom franjeva- 
ca dignu ustanke. U Slavoniji, Bosni i Her- 
cegovini ustanke su vodili franjevci, u Li- 
ci svećenik Marko Mesić, u Bugarskoj Pe- 
jačevići u Kirpovcima, a u Makedoniji 
Karpoš. Habsburška i mletačka vojska ušle 
su duboko u osmanska područja, no nakon 
što su konsolidirali redove, Osmanlije su u 
protuudaru vratili područja do Dunava i 
Save. Nakon što je na kolac nabijen vođa 
makedonskog ustanka Karpoš, Arsenije 
Čarnojević poveo je Srbe na habsburški te- 
ritorij, Pejačevići su poveli Bugare, a fra- 
njevci su potaknuli seobe Bunjevaca i 
Šokaca na mletačka i habsburška područja. 
U Bosnu su se pak naselili mnogi musli- 
mani mađarskoga i hrvatskog podrijetla, a 
život je malobrojnih katolika u idućim de- 
setljećima postao još teži. 

U XIX. st. izbilo je više buna kršćan- 
skog stanovništva te ustanak 1875.-78., 
nakon čega je Bosnu i Hercegovinu, prema 
odluci Berlinskoga kongresa 1878., najpri- 
je okupirala, a 1908. i anektirala Austro- 
Ugarska. U razdoblju austrougarske vlasti 
postignut je znatan gospodarski i kulturni 
napredak, ali to nije moglo amortizirati na- 
cionalne pokrete. I sama je austrougarska 
uprava u Bosni poticala jačanje nacional- 
nih pokreta, a mađarski namjesnik u Bosni 
ban Kalay pokušavao je od različitih za- 
jednica stvoriti bosansku, tj. bošnjačku na- 
ciju. Tomu su se oštro suprotstavile srpske 
i hrvatske elite, koje su dotad već završile 
proces nacionalne integracije. U međurat- 
noj Jugoslaviji Bosna je bila upravno podi- 


jeljena na područja čija su sjedišta bila iz- 
van njezina teritorijalnog okvira. Centralis- 
tička i hegemonistička politika dovela je 
do novih nacionalnih sukoba i podjela te 
su Hrvati i velik dio muslimanskog sta- 
novništva stali na stranu hrvatskoga se- 
ljačkog pokreta, koji je vodio Stjepan Ra- 
dić, a od 1928. Vladko Maček. Sukobi 
ipak jenjavaju početkom 1939., kad je 
Kraljevina Jugoslavija teritorijalno preu- 
strojena te je dio teritorija srednje, sjever- 
ne i jugozapadne Bosne ušao u okvir Ba- 
novine Hrvatske. Tijekom Drugoga svjet- 
skog rata Bosna je bila u sastavu NDH, ali 
i poprište teških borba i beskrajnog lanca 
međunacionalnih pokolja i odmazda. U ra- 
tu je bila jedno od središta komunističkoga 
antifašističkog pokreta, u kojem je i nasta- 
la Bosna i Hercegovina kao jedna od fede- 
ralnih jedinica socijalističke Jugoslavije. U 
procesu dezintegracije jugoslavenske fe- 
deracije, Bosna i Hercegovina 1992. dobi- 
la je međunarodno priznanje neovisnosti, 
ali to nije spriječilo rat, koji je završen mi- 
rovnim sporazumom u Daytonu 1995. 
Zbog etničkog čišćenja na stotine tisuća 
ljudi ubijeno je i raseljeno, a promijenjena 
je demografska slika formalnu potvrdu do- 
bila ustanovljivanjem dvaju entiteta, Re- 
publike Srpske i Federacije Bosne i Herce- 
govine. Autohtono hrvatsko stanovništvo 
danas je u Bosni znatnije zastupljeno još 
samo u nekoliko enklava u sjevernoj 
(Orašje, Odžak), jugozapadnoj (Kupres, 
Livno) i srednjoj Bosni (Jajce, Kiseljak, 
Žepče, Vitez, Novi Travnik, Busovača i 
dr.) te Sarajevu. 

Značenje Bosne za ugarske Bunjevce 
i Šokce. S teritorija današnje Bosne krenu- 
le su mnogobrojne migracije Bunjevaca 1 
Šokaca. Najnovija antropološka i arheo- 
loška istraživanja otkrila su da prvi tragovi 
migracija s juga na sjever potječu još iz 
IX. st. Riječ je o seobama s područja oko 
rijeka Zrmanje i Cetine preko Bosne u Sla- 
voniju, odnosno na prostor južne Ugarske. 
To potvrđuju starohrvatska groblja kod 
Mikanovaca u blizini Vinkovaca, kod 
Đakova i Pečuha. Prvi pisani povijesni iz- 
vor o dolasku hrvatskih stanovnika na 

područje Bačke potječe iz XII. st., kad je 
bački biskup Ugrin, vraćajući se s križar- 
ske vojne iz Bosne, doveo i više stotina 
kršćanskih obitelji iz te zemlje te ih nase- 
lio na svoje posjede. Kako je to doba suko- 
ba između bosanskih katolika i krstjana te 
intervencija ugarskih vladara, dio stanov- 
ništva Bosne seli se u sigurnije i mirnije 
krajeve u Ugarskoj, a bosanska se biskupi- 
ja seli u Đakovo. Najveće i najvažnije mig- 
racije iz Bosne u Slavoniju i ugarsko Po- 
dunavlje tekle su od XV. do XVIII. st., u 
vrijeme osmanskih osvajanja i prodora u 
srednju Europu. Prvi val iseljavanja Šoka- 
ca iz Bosne krenuo je u vrijeme vladavine 
kralja Matije Korvina s područja Usore, a i 
sam etnik Šokac, izveden iz mađarskih ri- 
ječi »s0-kut« i »so-bansag«, označavao bi 
prema jednom tumačenju izbjeglog sta- 
novnika s područja Tuzle, odnosno Bano- 
vine Usore-Soli. Taj se etnik, kao oznaka 
za katoličke stanovnike Bosne, javlja i u 
fermanima Ahmeda I. i Ahmeda II. Migra- 
cije su se nastavile i nakon Mohačke bitke, 
kad je osmanska uprava proširila svoju 
vlast i na teritorij većeg djela Slavonije i 
Ugarske. Posebice ih potiču franjevci kako 
bi zaštitili preostalo katoličko stanovništvo 
od nasilja lokalnih osmanskih spahija. U 
tim migracijama franjevci sele i manje 
grupe Bunjevaca iz jugozapadne Bosne, 
koji se naseljavaju u okolici franjevačkih 

samostana u Bačkoj. Najvažnije migracije 
bunjevačko-šokačkih populacija teku 
međutim u vrijeme Velikoga bečkog rata, 
kad austrijske carske postrojbe, u po- 
kušaju oslobađanja jugoistočne Europe, 
prodiru i u Bosnu te tako potiču nove velike 
pok-rete tamošnjeg stanovništva u nekoli- 
ko smjerova, a najvažniji su vodili u Sla- 
voniju, Srijem, Baranju, Bačku i Banat. 
Šokci se tad iseljavaju ponajviše s prosto- 
ra istočne, srednje i sjeverozapadne Bosne, 
odnosno napuštaju prostor Srebrenice, 
Foče, Olova, Travnika, Tuzle, Sarajeva i 
Banje Luke. I najvažnija selidba Bunjeva- 
ca u ugarsko Podunavlje dogodila se u to 
vrijeme, a jedan od subotičkih bunjevač- 
kih rodova, Sučići, podrijetlom je upravo 
iz jugozapadne Bosne, iz Livna. Najveći 
dio Šokaca i Bunjevaca u Bačku je došao 
tijekom velikih seoba od XV. do XVIII. st. 


Dio Hrvata koji su se tijekom drugog 

vala seoba potkraj XVII. st. nastanili u ne- 
koliko sela oko Pečuha do danas je za- 
držao etničko ime Bošnjaci, koje upućuje 
na područje s kojega su se doselili. U sje- 
vernoj i srednjoj Bosni u pučkom se govo- 
ru sve do danas zadržalo etničko ime 
Šokac u značenju pripadnika katoličke 
vjere, odnosno kao podrugljivog naziv za 
Hrvate, dok se etničko ime Bunjevac u Bos- 
ni, kao i u Hercegovini i Hrvatskoj, goto- 
vo u potpunosti izgubilo te je zamijenjeno 
nacionalnim imenom Hrvat. U razdoblju 
od Drugoga svjetskog rata do raspada Ju- 
goslavije zabilježene su i najnovije migra- 
cije Hrvata iz Bosne u Bačku, i to ponaj- 
prije zbog gospodarskih ili obrazovnih 
razloga. 
Lit: A. Sekulić, Bački Hrvati, Zagreb, 1991; V. 
Rem, Tko su Šokci, Vinkovci, 1993; S. Pavičić, 
Podrijetlo naselja i govora u Slavoniji, Vinkovci, 
1994; Hrvatski leksikon, 1, Zageb, 1996; T. Šalić, 
Vinkovački šokački rodovi, Vinkovci, 1999; Hr- 
vatska enciklopedija, Il, Zagreb, 2000; D. Pav- 
ličević, Kratka politička i kulturna povijest Bosne 
i Hercegovine, Zagreb, 2000; http: //djakovo. hbk. 

K. Bušić i Z. Samaržija 


BOSNA SREBRENA (arh., »srebrna« i 
»srebrenička«; lat. Bosna Argentina), fra- 

njevačka upravna jedinica na području Bos- 
ne. Ime je dobila po svojem nekoć glav- 
nom samostanu u Srebrenici. 


Franjevci su u Bosnu došli 1291., a pr- 
ve samostane podigli su u Milima kraj Vi- 
sokoga, Kraljevoj Sutjesci, Olovu, Srebre- 
nici, Fojnici i Kreševu. Djelovali su kao 
misionari među bosanskim »krstjanima«, 
heterodoksnim kršćanima patarenske pro- 
venijencije. God. 1340. franjevci su u Bos- 
ni stvorili samostalnu redovničku pokraji- 
nu pod imenom Bosna Srebrena. Ona se 
najprije prostirala u granicama Bosansko- 
ga Kraljevstva, a ubrzo na širokom prosto- 
ru od Crnog mora do južne Italije, obuh- 
vaćajući područja pod hrvatsko-ugar- 
skom, turskom, mletačkom i austrijskom 
vlašću. Poslije će se njezini pojedini dije- 
lovi odvajati, pa je tako Bosanska vikarija 
1514. podijeljena na Bosnu Srebrenu (pod- 
ručje pod osmanskom vlašću) i Bosnu Hr- 
vatsku (na slobodnom području), koje su 
1517. podignute na rang provincija (redo- 
država). Kad su Turci u XVI. st. osvojili 
Slavoniju, veliki dio Ugarske i dijelove 
Dalmacije, mjesni su svećenici pobjegli u 
neokupirane krajeve te su bosanski fra- 
njevci preuzeli pastoralni rad među katoli- 
cima i na tim područjima. Tad se provinci- 
ja prostirala na velikom teritoriju od Jad- 
ranskoga do Crnog mora, od Budima do 
Trebinja. U XVII. st. od Bosne Srebrene 
najprije su se odvojila područja u Bugar- 
skoj 1624. i Erdelju 1640., zatim su se u 
XVIII. st., zbog povlačenja novih poli- 
tičkih granica nakon Bečkog rata 1683.- 
99., odvojili dalmatinski franjevci i stvori- 
li Provinciju Presvetog Otkupitelja 1735. 
te prekosavski franjevci, koji su stvorili 
Ugarsku provinciju sv. Ivana Kapistran- 
skoga 1757. U XIX. st. odvojili su se i her- 
cegovački franjevci, najprije kao posebna 
kustodija 1852., koja je 1892. uzdignuta na 
rang Provincije uznesenja Blažene Djevice 
Marije. 

U XIX. st., potkraj turske vlasti na pod- 
ručju Bosne Srebrene, podignuti su novi 
samostani, a nakon dolaska austrougarske 
vlasti u Bosnu i Hercegovinu 1878. dio je 
župa prepušten svjetovnom svećenstvu. 

Provincija Bosna Srebrena 1729. 


Tad nastaju franjevačko sjemenište i gim- 
nazija u Visokome 1900. i Franjevačka bo- 
goslovija u Sarajevu 1909. Tijekom rata 
1991.-95. provincija je teško stradala, iz- 
gubila je polovicu župa, a neki su samosta- 
ni porušeni i devastirani. Danas ima 19 sa- 
mostana i 72 župe. 


Važnost Bosne Srebrene za podunav- 
ske Hrvate vezuje se za razdoblja u kojima 
su bosanski franjevci duhovno skrbili za 
Bunjevce i Šokce. Ta je skrb isprva bila 
vezana za područje Hercegovine i Bosne 
prije seobe u Podunavlje, a zatim za vrije- 
me turske vlasti u donjoj Ugarskoj. Bosan- 
ski su franjevci imali važnu ulogu u seobi 
katolika s područja Hercegovine i Bosne u 
Podunavlje, a prvih desetljeća nakon prot- 
jerivanja Turaka skrbili su o katolicima na 
području Bača, Sombora, Baje i Budima, 
usprkos obnovljenoj svjetovnoj crkvenoj 
hijerarhiji. Duhovna je skrb bosanskih fra- 


njevaca bila predviđena i u Subotici i Ka- 
lači, ali to se nije ostvarilo zbog otpora fra- 
njevaca iz Ugarske provincije Presvetog 
Spasitelja. Koncem tridesetih godina 
XVIII. st. počima postupno oduzimanje 
župa od franjevaca i dodjeljivanje svjetov- 
nom svećenstvu Kalačko-bačke nadbisku- 
pije, što je završeno osamdesetih godina za 
vladavine Josipa II. Ovaj je proces bio re- 
zultatom prestanka turske opasnosti i pot- 
rebe za stabiliziranjem državnog, crkve- 
nog i društvenog ustroja, pri čemu se ima- 
la u vidu povezanost državne i crkvene hi- 
jerarhije (formalno patronatsko pravo 
ugarskih kraljeva omogućavalo im je da 
postavljaju kalačko-bačkih nadbiskupe, a 
kalačko-bački nadbiskupi su do 1776. bili 
istodobono i župani Bačke županije), ali su 
na nj sa svoje strane utjecale i crkvene te- 
rezijanske i jozefinske reforme koje su bi- 
le usmjerene protiv redovničkih zajednica, 

BOSNA SREBRENA 


a u korist svjetovne crkvene hijerarhije. 
Potiskivanje bosanskih franjevaca imalo je 
velik utjecaj na odnarođivanje: s jedne 
strane, hrvatski je puk u Bačkoj bio odvo- 
jen od svojega etničkog zaleđa, što će spri- 
ječiti da se Bunjevci i Šokci na vrijeme i u 
cijelosti prepoznaju kao Hrvati, a s druge 
strane, mnogi lokalni svećenici, premda 
etnički Hrvati, odgajani u madžarskoj sre- 
dini prirodno su postajali sredstvom 
madžarizacije. Stoga je veoma važna dje- 
latnost franjevačkih samostana u Baču, 
Baji, Somboru i Budimu, koji su bili dio 
hrvatske narodne i kulturne sredine pa su 
ondje i usmjeravali narod kojemu su bili 
dušobrižnici. No prisutnost franjevaca Bos- 
ne Srebrene važna je i s kulturološkog 
stajališta zbog franjevačkih učilišta u Mo- 
haču, Baji i Baču te visokoškolskog sre- 
dišta, tzv. generalnog učilišta (Studium ge- 
nerale) s nastavom filozofije i bogoslov- 
nom školom fakultetskog značaja u Budi- 
mu. Posebno je utjecajan bio budimski 
kulturni krug, u kojem su djelovali Mihaj- 
lo Radnić, Lovro Bračuljević, Stjepan Vi- 
lov, Emerik Pavić, Matija Petar Katančić, 
Grgur Peštalić, Grgur Čevapović i Marijan 
Jaić, važan i za razvoj sveopće hrvatske 
kulture u XVIII. i XIX. st. 


Lit.: J. Jelenić, Kultura i bosanski franjevci, 1, II, 
Sarajevo, 1912, 1915; B. Unyi, Sokdcok-Bu- 
njevdcok es a bosnnydk ferencesek tortenete, Bu- 
dapest, [1947]; F. E. Hoško, Trostoljetno pastoral- 
no djelovanje subotičkih franjevaca, u: Franje- 
vačka prisutnost u Subotici, Subotica, 2000; Opći 
religijski leksikon, Zagreb, 2002. 


S. Bačić 


BOŠNJACI, hrvatska etnička skupina u 
Madžarskoj. Danas naseljavaju devet sela 
južno od Pečuha: Ata (Ata), Sukit 


(SzGk€d), Semelj (Szemely), Udvar 
(Pecsudvard), Pogan (Pogany), Nijemet 
(Nemeti), Salanta  (Szalanta), Suka 


(Szoke) i Kukinj (Kčkćny). U njima je hr- 
vatski jezik (jekavsko-ikavski) i danas u 
živoj uporabi. Svijest o pripadnosti hrvat- 
skomu narodnom biću jaka je, o čemu 
svjedoče i njihove manjinske hrvatske sa- 
mouprave. Najveća skupina bošnjačkih 
Hrvata živjela je u Pečuhu (Pćcs) i Sigetu 

(Szigetvar), ali su se oni u oba ta grada asi- 
milirali sredinom XX. stoljeća. 

Njihovu staru postojbinu valja tražiti u 

sjeveroistočnoj Bosni. Na baranjskom pros- 
toru nazočni su već od XV. st., a najveća 
im je skupina stigla 1686., kad je radi po- 
većanja omjera katolika u svojoj biskupiji 
njihovo naseljavanje podupirao i pečuški 
biskup Matija Radonić (Radonay). Budući 
da potječu iz Bosne, nazivaju se Bošnjaci- 
ma (Bošnjak, mn. Bošnjaki, Ž. Bošnja- 
kuša). Ukorijenjenosti tog naziva pridoni- 
jele su i madžarske vlasti te Katolička crk- 
va, koje su i na taj način nastojale oslabiti 
i odnaroditi ovdašnje Hrvate. 
Lit.: Ž. Mandić, Toponimija bošnjačkih Hrvata u 
Madžarskoj, Etnografija Južnih Slavena u Mađar- 
skoj, 5, Budimpešta, 1982; Đ. Šarošac, Bosanski 
Hrvati u okolici Pečuha, Budimpešta, 1991. 


Ž. Mandić 


BOŠNJAK, plemićka porodica. Nema 
točnih podataka o starini plemstva, iako je 
plemstvo porodica Bošnjak u razdoblju od 
XV. do XIX. st. zabilježeno u nekoliko 
županija u Hrvatskoj, Ugarskoj i Erdelju. 
Među tim porodicama nema genealoške 
veze. 

Na popisu plemića 1754./55. zabi- 
lježeni su Martin u Šomođskoj županiji i 
Ivan u Aradskoj županiji. Na temelju svje- 


Grb porodice Bošnjak 


dodžbe Šomođske županije u plemstvo 
Bačko-bodroške županije 1770. upisan je 
Josip iz Sombora. Potomci porodice žive u 
Somboru, Bezdanu i Conoplji. 

Lit.: Gy. Dudas, A bdcskai nemes csaladok, Bdcs 
Bodrogh vdrmegye Tortenelmi Tdrsulat 6ćvkonyve, 
2-3, Zombor, 1893; M. Mandić, Bunjevačko 
plemstvo, Subotička Danica ili Bunje- 
vačko-Šokački kalendar (sa slikama) za prostu go- 
dinu 1927, Subotica, s. a.; V. A. Duišin, Plemićke 
porodice II, Vojvodina, IL, s. 1., s. a.; Hrvatski biog- 
rafski leksikon, 1, Zagreb, 1989; A. Sekulić, Bački 
Hrvati, Zagreb, 1991; M. Szluha, Bdcs-Bodrog 
vdrmegye nemes csalddjai, Budapest, 2002. 


A. Čota 


BOŠNJAK, Antun — Tonika (Sombor, 3. 
V. 1882. — Sombor, 9. III. 1930.), društve- 
ni djelatnik i političar. Rođen je u imućnoj 
bunjevačkoj poljodjelskoj obitelji, od oca 
Mate i majke Teze, rođ. Matarić. Pred sam 
slom Monarhije bio je član somborskoga 
Bunjevačkog vijeća, okupljenoga oko dr. 
Miše Jelića i dr. Ivana Paštrovića. Sudjelo- 
vao je i u osnutku Narodnog vijeća (odbo- 
ra) Srba i Bunjevaca 5. XI. 1918. te je izab- 
ran za dopredsjednika. Poslije ga je to vi- 
jeće, koje je potisnulo Bunjevačko vijeće, 
delegiralo i na zasjedanje samoproklami- 
rane Velike narodne skupštine održane 25. 
XI. 1918. u Novom Sadu. Poslije stvaranja 
Kraljevine SHS nastavio je politički rad te 
je bio jedan od osnivača Bunjevačko- 
šokačke stranke u Somboru 1920. te pro- 
svjetnoga društva Bunjevačko kolo 1921. 
Kad je somborski zastupnik Bunjevačko- 
šokačke stranke Ivan Evetović, svećenik iz 
Bača, preminuo 1923., na njegovo je mjes- 
to u Narodnu skupštinu SHS došao Antun 
Bošnjak kao njegov zamjenik i kao jedan 
od somborskih bunjevačkih političkih pr- 
vaka. Zadnjih se godina života zbog boles- 
ti povukao iz javnog djelovanja. Bio je 
oženjen Marijom, rođ. Logo. 

Izvor: Historijski arhiv Sombor, Fond: Znamenite 
ličnosti, inv. br. 81/1 i 81/2. 

Lit.: Subotička Danica ili bunjevačko-šokači ka- 
lendar za prostu godinu 1931., Subotica, 1930; M. 
Beljanski, Sombor i bunjevački nacionalni prepo- 


rod (1870-1945), Sombor, 1971; S. Vasiljević, 
Znameniti Somborci, Novi Sad, 1989.; A. Kuntić, 


BOŠNJAK 


Iz istorije bačkih Bunjevaca, Spomenik SANU 
CXXXII, Odeljenje istorijskih nauka 8, Beograd, 
1991. 


A. Čota 


BOŠNJAK, Ernest (Ern6) (Sombor, 2. I. 
1876. — Sombor, 9. VIII. 1963.), pionir ki- 
nematografije. Bio je filmski redatelj, sni- 
matelj, producent, osnivač i vlasnik prvo- 
ga kina u južnoj Ugarskoj, izumitelj stroja 
za tiskanje plakata u četiri boje, novinar i 
urednik. Rodio se Somboru od oca Josipa i 
majke Marije, rođ. Veselovski. U rodnom 
gradu 1892. završio je tiskarski obrt, a kao 
tiskarski radnik radio je u Budimu, Pešti, 
Segedinu i Somboru. S tadašnjom kinoteh- 
nikom upoznao se u Beču radeći u kinu 
Ane Kristiansen. Prve filmove počeo je 
prikazivati 1904. u Szombathelyu uz po- 
moć kinoprojektora Leon Gomon. Vrativši 
se u Sombor 1906., postao je vlasnik tiska- 
re i otvorio kino, najprije u zgradi kaza- 
lišta, a poslije u jednoj velikoj dvorani na 
Vašarištu. Uoči Prvoga svjetskog rata po- 
digao je zgradu za svoje kino Arena s 450 
mjesta. God. 1914. želio je podići filmski 
studio, najprije u Somboru, zatim u No- 
vom Sadu, ali ga je u tome spriječio rat. 
Poslije Prvoga svjetskog rata nastavio je 
snimati, a 1923. osnovao je poduzeće Bo- 
er Film i počeo nekoliko projekata, od ko- 
jih su neki ostali nedovršeni zbog nedosta- 
taka novca. 


Prvu kameru Ethel Werke kupio je 
1909. i počeo snimati filmove. Prvi film 
Terpsihore birodalomban (U carstvu Terp- 
sihore), dug 120 m, prikazivao je grupu 
djevojaka kako se igraju u somborskom 
parku, no nije sačuvan. Najvažnija mu je 
dijelom sačuvana reportaža Otkrivanje 
spomenika Ferencu Rdkoczyju u Somboru 
iz 1912., zatim igrani film Laži mene radi 
iz 1923., komedija s Irenom Novak u glav- 
noj ulozi, koja je poslije postala Ernesto- 
vom suprugom. Snimio je i tragediju Ked- 
ves bolcsom (Moja draga kolijevka) i 
filmsku satiru Faun 1924., a godinu dana 
poslije komediju Dr Orlov. Iste je godine 
realizirao kratku animiranu filmsku rekla- 
mu Potraži, naći ćeš milion, što je jedan od 
prvih pokušaja crtanog filma u nas. Zanim- 

BOŠNJAK 


Ernest Bošnjak 


ljiva je i montaža u filmu, u kojem kro- 
kodil šeće ulicama Sombora. Snimao je i 
etnografske filmove o raznim narodnosti- 
ma u Somboru. Kao snimatelj važan je po 
tome što je među prvima u ovom dijelu 
Europe pomicao kameru (horizontalno i 
vertikalno). Zbog nedostatka razumijeva- 
nja i financijske potpore njegovo je film- 
sko poduzeće propalo 1926., a Bošnjak je 
jedan dio snimljenih filmskih vrpca daro- 
vao kumu brijaču, koji je od njih izrađivao 
lak za nokte. Sačuvani filmovi danas se 
nalaze u trezorima Jugoslavenske kinoteke 
u Beogradu. 


Bošnjak nije bio samo vlasnik tiskare 
nego i kompletni grafičar i tipograf, koji je 
usto sam crtao i rezao slova 1 klišeje na lis- 
tove i plakate. U svojoj je tiskari tiskao 11 
listova, od kojih je nekima bio i izdavač. 
Ujedno je bio i urednik nekoliko novina, 
među kojima su najvažniji Bacskai Mozi 
(Bački kino) 1907., zatim Vojvodina — po- 
litički list Bunjevačko-šokačke stranke 
1927., te Sport 6s Mozi (Sport i kino) 1929.-30. 

Bošnjak je bio vječni sanjar koji je htio 
»od Sombora Hollywood načiniti«. O nje- 

govu je životu napisana, izvedena i snim- 
ljena kazališna predstava Kad bi Sombor 
bio Hollywood u dramatizaciji 1 režiji Ra- 
doslava Zlatana Dorića (Srpsko narodno 
kazalište, Novi Sad, 1993.). Za zasluge u 
razvoju jugoslavenskog filma dobio je 
državnu mirovinu. 


Izvori: Historijski arhiv, Sombor, Fond: Znameni- 
te ličnosti, inv. br.157. 


Lit.: B. Savić, Uporni snovi Ernesta Bošnjaka, 
Borba, Beograd, 29. IV.1963; S. Jovičić, Bošnjak 
— naš prvi filmski producent, Politika, Beograd, 
25. VIII. 1963; K. Vicsek, Bosnyak ErnO ćs a »tra- 
gikus  nyomorisig«, Uj Symposion, 29-30, 
Ujvidćk, 1967; Enciklopedija Jugoslavije, TI, Zag- 
reb, 1982; Filmska enciklopedija, Zagreb, 1986; 
S. Vasiljević, Znameniti Somborci, Novi Sad, 
1989. 


B. Ištvančić i A. Čota 


BOŠNJAK, Stipan (Vajska, 27. V. 1946.), 
svećenik. Rođen je u poljodjeljskoj obitelji 
Ivana i Marije, rođ. Šimunović. Osnovnu 
je školu pohađao u mjestu rođenja. Prvu 
godinu srednje naobrazbe stekao je u 
Dječačkom sjemeništu u Zagrebu, a nakon 
što je u Subotici osnovano sjemenište Pa- 
ulinum, prešao je u Suboticu i tu završio 
srednju školu. Teologiju je studirao u 
Đakovu. Za svećenika je zaređen 2. VII. 
1972. u Vajskoj, gdje je istog dana imao i 
mladu misu. Bio je kapelan u Čantaviru i 
Subotici, u župi sv. Terezije Avilske, a od 
1975. župnik je župe svetog Jakova apos- 
tola u Plavni. 


Od 1990. pod pseudonimima je objav- 
ljivao u Glasu ravnice (najčešće kao 
»kum Stipa«), a povremeno i u subotičko- 
me katoličkom listu Zvonik, zagrebačkom 
Vjesniku i beogradskoj Borbi, često pod 
tuđim imenima. Polovicom 1990-ih pokre- 
nuo je mjesečni župni list Svjetlo križa, ko- 
ji je izlazio tri godine. Na lokalnoj Radio 
Bački u Baču uređivao je i vodio vjersku 
emisiju na hrvatskom jeziku Riječ 
Evanđelja 2001.-04. Od 2003. urednik je 
vjerske emisije na hrvatskom jeziku Glas 
vjere na Radio Odžacima. Istražuje i pro- 
movira povijest i narodnu baštinu šokač- 
kih Hrvata u Bačkoj te je tako surađivao s 
Milom Bosić u prikupljanju podataka za 


njezinu studiju Ženidbeni običaji Šokaca 
Hrvata u Bačkoj, sudjelovao je u organiza- 
ciji proslave 100. obljetnice rođenja Josipa 
Andrića u Zagrebu 1994., na Matoševim 
danima u Zagrebu 1994. predstavio je re- 
zultate istraživanja obiteljskog podrijetla 
Antuna Gustava Matoša, prikuplja pojedi- 
nosti o književnom i glazbenom djelu Josi- 
pa Andrića i dr. 

S. Bačić 


BOŠNJAKOVIĆ, Tadija (Bosnyak, a 
Thoekel, a Tč&kčly) (Tukulja, 19. III. 
1726. — Baja, 26. X. 1787.), franjevac, pro- 
fesor filozofskih i teoloških znanosti. 
Osnovno i srednje školovanje završio je 
najvjerojatnije u Budimu. Kao član Franje- 
vačke provincije Bosne Srebrene studirao 
je teologiju u generalnim učilištima pro- 
vincije u Budimu (1750.-53.) i Osijeku 
(1753./54.), a ispit za profesora filozofije 
položio je 1754. u Baji. Skotističku filozo- 
fiju predavao je u Osijeku 1754.-57., a te- 
ologiju u Budimu 1765.-75. Kao vojni ka- 
pelan pukovnije Breysach sudjelovao je tri 
i pol godine (1759.-63.) u Sedmogo- 
dišnjem ratu. Bio je ravnatelj franjevačke 
gimnazije u Somboru 1777.-83. i samos- 
tanski poglavar u Petrovaradinu 1783.-86. 


Teologiju je predavao u Budimu u do- 
ba kad je dekan budimskoga generalnog 
učilišta bio Emerik Pavić. Bio je profesor 
mnogim uglednim članovim Franjevačke 
provincije sv. Ivana Kapistranskoga (Ladis- 
lavu Jeziku, Petru Lipovčeviću, Ivanu Ta- 
diću i dr.). S njima je održao dvije javne 
rasprave iz filozofije i šest iz teologije, s 
kojih teze nisu objavljene. Od njegova du- 
gogodišnjega profesorskog rada sačuvane 
su u rukopisu nepotpune bilješke dviju te- 
oloških rasprava (De sacramento confir- 
mationis, Budim, 1772. i De sacramento 
Eucharistiae, Budim, s. a.), koje se nalaze 
u istom svesku sa spisima Ladislava 
Spaića u franjevačkoj knjižnici u Našica- 
ma. Neopravdano mu se pripisuje djelo /s- 
pisanje rata turskoga pod Josipom cesa- 
rom II (Osijek, 1792.), kojega je autor Ba- 
zilije Vaso Bošnjak. 

Lit.: Hrvatski biografski leksikon, Il, Zagreb, 
1989. 
F. E. Hoško 


BOŽIĆ 


BOŽIĆ, kršćanski blagdan spomena 
rođenja Isusa Krista, koji se svetkuje 25. 
prosinca. Središnji je čin proslave Božića 
ponoćna sveta misa — polnoćka (u bačkih 
Bunjevaca »ponoćnica«). Uz Božić se raz- 
vio krug blagdana vezanih za došašće kao 
vrijeme priprave za Božić, za sam Božić te 
za dane do Bogojavljenja i za blagdan 
krštenja Gospodnjega. Uz te se blagdane 
vezuje ciklus narodnih običaja, primjerice 
božićno žito, božićno drvce (u podunav- 
skih Bunjevaca i Šokaca tradicionalno 
»grana«), »betlemari« odn. »betlemaši«, 
božićna svijeća, božićne pjesme i dr. 

Na sam dan Božića ukućani idu na ve- 

liku misu, a objeduje se bogato. Na Božić 
se obično ne ide u posjete jer je to obitelj- 
ski blagdan, nego tek predvečer mlađi 
rođak dolazi noseći »bukaricu« — flaša s 
vinom. Drugi dan Božića, sv. Stjepan, sla- 
vi se slično kao i prvi dan, no odlazi se u 
posjet susjedima i prijateljima radi čestita- 
nja blagdana. Tako je i na treći dan Božića, 
na sv. Ivana, ali se na ovaj dan u crkvi bla- 
goslivlja vino, od kojega poslije piju svi 
ukućani. Na taj se dan navečer od ukućana 
oprašta i »položaj« (gost koji ima posebno 
mjesto u božićnim običajima): domaćica 
mu daje »kolač«, a domaćin mu objesi o 
vrat dugačku »divenicu« (kobasicu) nakon 
što obeća da će i nagodinu biti »položaj«. 
Na četvrti dan Božića, na dan Nevine dje- 
ce, običaj je da djeca i mladi idu u »šiba- 
re«: djeca bi simbolički šibala odrasle 
čestitajući im mladence pa bi za nagradu 
dobivala jelo i darove u novcu. Mladići su 
djevojkama također čestitali mladence 
šibajući ih, a djevojke bi ih počastile 
pićem i darovale ih, a na šibu bi im zave- 
zale vrpcu. 
Lit.: M. Evetović, Kulturna povijest bunjevačkih i 
šokačkih Hrvata (rukopis); S. Bartolović, Božićni 
običaji kod Hrvata u Baču, Klasje naših ravni, 1, 
Zagreb, 1942; B. Ivić, Sjećanje na bunjevačke 
božićne običaje, Klasje naših ravni, 1-2, Zagreb, 
1944; A. Sekulić, Bački Hrvati, Zagreb, 1991; M. 
Dulić, Božićni običaji kod bačkih Hrvata — 
Bunjevaca, Glasnik HSS, Vancouver, 12/2002; 
Miroljub, 4/2000, Sombor; Opći religijski leksi- 
kon, Zagreb, 2002. 


S. Bačić i S. Beretić 

BOŽIĆNA SVIJEĆA 


BOŽIĆNA SVIJEĆA, naziv za božićnu 
blagdansku svijeću koja je navodno zami- 
jenila nekad uobičajeni badnjak. Duga je 
tridesetak i više centimetara, bijele boje, 
pali se na Badnju večer prije večere. Za 
vrijeme večere nalazi se na stolu, gori cije- 
lu božićnu noć i cijeli prvi dan Božića. U 
somborskom kraju velika božićna svijeća 
stoji na božićnom stolu u posebnoj posudi 
sa zrnjem žita. 


Druga je vrsta »svićica«, tanka i kraća 
svijeća duljine 10-12 centimetara, također 
bijele boje. Pali se na ognjištu ili na »bad- 
njači«, u sobu je unosi »položaj«, koji on- 
da za stolom obitelji čestita Badnju večer. 
Nakon večere ili nakon što svi pojedu gra- 
hovu juhu, domaćin gasi svjećicu, 
najčešće vinom, ostatkom juhe ili koma- 
dićem »kolača«, slatkastoga božićnoga 
kruha. Za to vrijeme svi za stolom pogle- 
dom prate u kojem će pravcu otići dim, jer 
se vjeruje da će onaj na koga ide dim svi- 
jeće prvi umrijeti. 

U somborskom kraju u posudicu sa žit- 
nim zrnjem utaknute su jedna bijela 1 tri 
žute svjećice. Prema pučkoj tradiciji, bije- 
la svjećica predstavlja Isusa, a tri žute — tri 
mudraca. Bijela se svjećica gasi vinom na- 
kon jela, a tri žute svjećice juhom čim se 
pojede. I subotičkom su kraju umjesto jed- 
ne na božićnom stolu katkad tri svjećice, 
no objašnjavaju se time što simboliziraju 
Sveto Trojstvo. Rjeđi je slučaj u subo- 
tičkom kraju da domaćin zapali još jednu 
svjećicu utaknutu u čašu u zrna pšenice. Ta 
je svijeća namijenjenu mrtvima, a gasi se 
nakon »položajeve svjećice« tako što se 
plamen gurne u pšenična zrna. U Baču 
božićna svijeća označava malog Isusa, a 
gori cijelu noć, dok su tri svjećice koje 
označuju presveto Trojstvo zabodene u po- 
sudicu sa zelenim žitom. 


Lit.: J. Evetovics, Sokaczok, Bdcs-Bodrog vdr- 
megye, 1, Budapest 1909; S. Bartolović, Božićni 
običaji kod Hrvata u Baču, Klasje naših ravni, Zag- 
reb, 1/1942; M. Evetović, Kulturna povijest bu- 
njevačkih i šokačkih Hrvata (rukopis); A. Sekulić, 
Bački Hrvati, Zagreb, 1991. 


A. Stantić i S. Beretić 

BOŽIĆNJAK, vrsta božićnog peciva — 
kolača u obliku dvostrukoga križa, ukraše- 
na raznim likovima i voćem. U bačkih je 
Bunjevaca to najsvečanija vrsta božićnih 
pletenih kolača. Počele su ga praviti sa- 
lašarke kako bi u obitelji prikazale betle- 
hemski prizor rođenja Isusa, koji nisu mog- 
la vidjeti djeca ili stariji u udaljenoj crkvi. 

Pravi se od tri lepinje poredane jedna 
na drugu, pri čemu je donja najveća, a gor- 
nja najmanja. Zatim se ukrašavaju plete- 
nim tijestom. S vanjske strane omotava se 
upleteni »pojasac«, a s gornje se strane od 
također upletenih »vrengija« stavljaju dva 
»prikrižka«, koji čine križ. U lepinje se još 
utiskuje i novčić za sreću onomu koji ga 
nađe za blagovanja. U sredini je božićnja- 
ka rupica u koju se utakne posebno is- 
pečena božićna »grana« (božićno drvce), a 
ispod nje »tice« — figure od tijesta: Majka 
Božja i sveti Josip, ispred njih mali Isus u 
kolijevci, bočno zvijezda vodilja koju sli- 
jede tri kralja, a oko malog su Isusa vol i 
ovce. U svakom polju između i u središtu 
»prikrižaka« po jedna je »ružica«, koja 
predstavlja pet Isusovih rana. Na božić- 
njak se stavlja, osim svete obitelji, samo se- 
dam »tica«, koliko je i Svetih sakramenata 
ili darova Duha Svetoga te glavnih grijeha. 
Bunjevačke su reduše malog Isusa 
okružile i nekim životinjama koje nisu bi- 
le u Betlehemu. Tako oblikovan božićnjak 
premazuje se žumancom i stavlja se u 
pećnicu, odnosno tradicionalno u krušnu peć. 


Božićnjak 


Božićnjak se na Badnji dan stavlja is- 

pod »grane« (božićnog drvca), a na Bad- 
nju večer na stol, gdje je bio do Mladog li- 
ta. Pred svečani ručak na prvi dan nove go- 
dine domaćin ga najprije odozdol prekriži, 
ponegdje razlomi na glavi »položaja« 
(osobe koja ima posebnu ulogu u božićnim 
običajima) i nareže na onoliko komada ko- 
liko je članova obitelji za stolom. Narodno 
je vjerovanje da će onaj tko nađe novčić u 
svojem dijelu kolača biti sretan cijele godi- 
ne. 
Lit.: M. Evetović, Kulturna povijest bunjevačkih i 
Šokačkih Hrvata (rukopis); A. Sekulić, Bački Hr- 
vati, Zagreb, 1991; Zvonik, Subotica, 12/1998; 
Miroljub, Sombor, 4/2000. 


A. Stantić 


BRABEC, Ivan (Bćkćscsaba, 6. XII. 
1907. — Zagreb, 1. II. 1985.), jezikoslovac. 
Diplomirao je slavistiku i germanistiku 
1931. na Filozofskom fakultetu u Zagrebu. 
Kao srednjoškolski profesor radio je u Gos- 
piću, Sisku, Srijemskoj Mitrovici, Rumi, 
Zadru i Zagrebu, a poslije je predavao na 
višim školama, od 1950. na Višoj novinar- 
skoj školi u Zagrebu, a od 1978. na Višoj 
pedagoškoj školi, odnosno Pedagoškoj 
akademiji u Zagrebu. Bio je lektor hrvat- 
skog jezika na sveučilištima u Gčttingenu 
(1954./55.) 1 Marburgu (1959./60.). Obja- 
vio je nekoliko gramatika i pravopisnih 
vježbenica za osnovne i srednje škole te je- 
zični savjetnik, a znatan je dio njegovih ra- 
dova posvećen dijalektološkim pitanjima. 
Bavio se govorima tuzlanskoga i dubro- 
vačkoga kraja, kajkavskim dijalektom, ali 
i hrvatskim govorima u Austriji, Rumunj- 
skoj i Madžarskoj. Iz perspektive podu- 
navskih Hrvata osobito je zanimljiv nje- 
gov članak »Kaločki govor« (Ljetopis JA- 
ZU, knj. 75, Zagreb, 1971.), u kojem se ba- 
vi hrvatskim govorom u Dušnoku i 
Baćinu. Osim što analizira prozodijska, 
gramatička i leksička obilježja toga govo- 
ra, Brabec u članku navodi i podatke iz po- 
vijesnih izvora o doseljenju Hrvata u ta 
dva naselja te njihova najčešća prezimena. 
Na temelju obilježja toga govora iznosi 
pretpostavku da su se Hrvati u Dušnok i 
Baćin doselili iz donje Podravine. Neki au- 


BRAČULJEVIĆ 


tori (npr. A. Sekulić, Ž. Mandić) smatraju 
da članak nije u svemu pouzdan. 


Lit: Hrvatski biografski leksikon, Il, Zagreb, 1989; 
A. Sekulić, Bački Hrvati, Zagreb, 1990. 


P. Vuković 


BRAČULJEVIĆ, Lovro Budimski (Bra- 
csuglievich, Bracsulievich, Bracsulevity 
Laurentius a Buda) (Budim, oko 1685. — 
Budim, 21. XI. 1737.), franjevac, pisac. U 
franjevački novicijat stupio je 1710. u Ve- 
likoj kraj Požege. Visoku je naobrazbu ste- 
kao u Italiji. Od 1722., kad je budimska 
bogoslovna škola postala generalnim fra- 
njevačkim visokim učilištem, tijekom 
idućih deset godina bio je predavač (lec- 
tor) bogoslovije. Bio je definitor u uprav- 
nom vijeću provincije Bosne Srebrene i 
predstojnik franjevačkih škola u Budimu. 
Aktivno je sudjelovao u vjerskoj politici 
bosanskih franjevaca: god. 1733. provinci- 
jal Antun Marković povjerio mu je da kod 
požunskih crkvenih vlasti isposluje potvr- 
du franjevačkih pastoralnih povlastica, a 
kao izaslanik provincijala Luke Karagića 
branio je 1736. i 1737. imovinska i pasto- 
ralna prava Provincije u odnosima s ka- 
lačko-bačkim nadbiskupom Gabrijelom 
Patačićem. Vrhovna uprava franjevačkog 
reda imenovala ga je generalnim pohodite- 
ljem i predsjednikom kapitula u Bugarskoj 
(1737.). Na povratku s puta obolio je od 
groznice i umro. Suvremenik Stipan Vilov 
ostavio je u rukopisu njegov životopis. 
Bavio se i pastoralnim radom te su mu 
u tom duhu 1730. u Budimu objavljena 
dva djela: Dobar put putovagnia krstian- 
skogh u rai vicsgniega uxivagnia i Uzao 
scerafinske (nascki) goruchie gliubavi. U 
posljednjem se djelu nalazi i rasprava 
Opomena za pravo, dobro i lako sctiti ove 
kgnighe, u kojoj se bavi jezikoslovnim pi- 
tanjima — složenim glasovima, kvantite- 
tom i akcentom, a u traženju pravopisnih 
rješenja očitovao se kao jedan od prvih hr- 
vatskih pisaca koji je zastupao načelo fo- 
nološkoga pravopisa: »Lipše i pofaljenije 
je pisati onako kako se govori, jer što god 
je od više, nije faljeno već kuđeno. Zato ja 
u ovim knjigama pišem onako kako govo- 

BRAČULJEVIĆ 


rimo i izgovaramo naški riči: jer kako se 
mogu izgovarati, onako se mogu i u knji- 
gah štiti«. Uzao serafinske ljubavi prvo je 
djelo na hrvatskom jeziku pisano fono- 
loškim pravopisom. Zauzimao se i za upo- 
rabu latinice protiv tad još uobičajene bo- 
sančice, kojom su se u Podunavlju služili 
bosanski franjevci. 


ke (ntx)goruchic gliubavi, 
tri put fvezan Javlja here 
o 


: To Ju 
KRATKO, ALI TEMEGLITO 
popillagnie pocfetka, ukoregniegnia, i 
rafciregnia davnafegniegh poglavitogh , iliti Archie 
Brattinftva konopnogh pojaffa Patriarke fvetoga Ocza Fran= 
czescka, uzdighnutogh odavnau Czatkvi i manaftiru male Brateje Redovni 
sikogb obsluxeenia , finovah iBogh Patriarke, Provinezie frebrmo Boffanske, 
u Kraglicvskomu, i slobodnomu Gradu Badima, poghlavitomu 
: Macxarske zemglic. 2 
2. UTRI DIJLA RAŽDIGLIENO “22 
7 Ke) 


VIVA Od Koib CC Kr dete 
“PARVIMECHIE PRID OCSI,KOREN, 


pocičtak, rafčiregšie, otaiftva,i-dixnofti potribitogh 
obsluxegnja, Brattinftva. Drughi tomacfioprosćtegnia, i daje 
mloghe lipe, i potribite nauke zdravom karftianskom sirovagniu, ufagniu | 
Dogogljubnom dilovagnis kripođih, Treešl pripiffuje rakan vladapalu, polebitom,j 
opebienom,Bratrinftva 1 i broi oproiđegnis, kojale Vobslezegniem išoga dobivaja, 
SVE PRIPRAVGLIENO; SLOXENO, 1 POD 
tlacs dito, s'trudom, is'perom O, F. LOVRE BRACSUGLIE- 
VICHIA, Zevitnika fpomenutozh sori Rada, 1 Provinezie,S&iocza poghla. 
vitogh fvetoga Bogoslovftva, a Sekuli, imusafiru fvetogk Ocra Franezeleka, ilogh 
Bidai Provipcnie , u Imenovanom Gradu, godine Muksrfove 1 


i diku iltogh uzviftenogh, i po fvem ritu sarno-glašoošk Brattinftva; ofo. 


bio ikopgliceih,sjegignicnih, I fvesaaih #'pojsom iMoja, 
Eniem Provinceie frebrno Boffanske, * Koteloje irojekom dacien 
S DOPUSSCHIEGNIEM STARESCINAR, 


U Budimu, po Ivanu Giurgiu Nottenftein, S&tampaturu. 


L. Bračuljević, Uzao scerafinske (nascki) go- 
ruchie gliubavi tri put svezan, Budim, 1730. 


Nejasno je je li iza njega ostalo još pos- 
mrtno objavljenih djela. Jozsef Szinnyei u 
prvom svesku svojeg djela Magyar irok 
elete 65 munkdi (Budapest, 1891.) navodi 
da se u knjižnici Narodnog muzeja u Bu- 
dimpešti nalaze dva njegova manja djela 
vjerskog sadržaja tiskana 1747. na ilir- 
skom jeziku. 


Djela: Dobar put putovagnia krstianskogh u rai 
vicsgniega uxivagnia to jest vladaliscta za pravo i 
korisno sluxiti Bogu u davnacsgniemu glassnomu 
poglavitomu Brattinstvu konopnogh pojassa fran- 
csesckanskoga, Budim, 1730; Uzao scerafinske 
(nascki) goruchie gliubavi tri put svezan to jest 
kratko ali temeglito popissagne pocsetka, ukoreg- 
niegnia i rasciregnia davnascgniegh poglavitogh 
iliti Archi-Brattinstva konopnogh pojassa patriar- 
ke svetoga ocza Franczescka, Budim,1730. 


Lit.: 1. Kujundžić, Bunjevačko-šokačka bibliogra- 
fija, Rad JAZU 355, Zagreb, 1969; Hrvatski biog- 

rafski leksikon, I, Zagreb, 1989; A. Sekulić, Hr- 
vatski pisci u ugarskom Podunavlju od početaka 
do kraja XVIII. stoljeća, Zagreb, 1993. 


F. E. Hoško 


BRAČULJEVIĆ, Lovro ml. (Budim, 
početkom 1740-ih godina — 2), franjevac, 
profesor. Naobrazbu je stekao u Osijeku 
(1754.-57.) i Budimu (1757.-61.). Preda- 
vao je na visokom filozofskom učilištu u 
Budimu (1761.-64.) te filozofsko-teološkim 
učilištima pri franjevačkim samostanima u 
Iloku (1766.-68.) i Petrovaradinu (1769.- 
74.). Franjevački je red napustio 1774. te 
je djelovao kao svjetovni svećenik pod 
imenom Adam Lalić. U franjevački se red 
nakratko vratio 1780., ali ga je još iste go- 
dine opet napustio. Iza sebe je u rukopisu 
ostavio spis Dogmata theologica, koji je 
nastao u Petrovaradinu 1769. 


Lit.: F. E. Hoško, Prosvjetno i kulturno djelovanje 
bosanskih i hrvatskih franjevaca tijekom 18. sto- 
ljeća u Budimu, Nova et vetera, 1-2, 28, Sarajevo, 
1978; A. Sekulić, Bački Hrvati, Zagreb, 1991. 


M. Mandić 


BRANIČKOVIĆ, Apolinar_ Leander 
(Mestečko, Slovačka, 28. II. 1888. — Subo- 
tica, 18. X. 1956.), franjevac, odgojitelj, 
provincijski vikar. Poslije osnovne škole u 
rodnome mjestu blizu Trnave pošao je u 
salezijanski zavod za pitomce iz austro- 
ugarskih zemalja u Torino. Na povratku u 
domovinu 1905. pohodio je Svetište Maj- 
ke Božje na Trsatu i odlučio pristupiti fra- 
njevcima Hrvatske provincije sv. Ćirila i 
Metoda, čuvarima tog svetišta. Filozofiju 
je studirao u Varaždinu 1906.-08. na filo- 
zofskom učilištu, a teologiju na Bogoslov- 
nom fakultetu u Zagrebu 1908.-12. Za 
svećenika je zaređen 1911. Bio je odgoji- 
telj sjemeništaraca u Zagrebu 1912.-14. 1 
Varaždinu 1912.-20., novaka na Trsatu 
1924.-29., 1931.-32. i mladih franjevaca 
neposredno poslije novicijata u Varaždinu 
1929.-31. Više od dva desetljeća pastoral- 
no je djelovao u Subotici (1932.-46., 
1949.-56.); ondje je bio i gvardijan 1939.- 
45. Sudjelovao je i u vodstvu Provincije 
kao kustod (1945./46.), a zatim ju je vodio 
kao provincijski vikar (1946.-48.). Bio je 


poliglot, uz materinski slovački govorio je 
i hrvatski, madžarski, talijanski i latinski, a 
na još deset jezika čitao je literaturu. Pre- 
vodio je školske drame, crkvene himne, 
patrističke i hagiografske tekstove. U ru- 
kopisu su ostali njegovi prijevodi Blosiu- 
sova Ogledala redovnika i Života Herma- 
na Cochena, Prohaszkinih Izvora žive vo- 
de te O svećeništvu svetog Ivana Zlato- 
ustoga, a objavio je prijevod knjige /zgub- 
ljeno zvanje K. M. Viglietia (Zagreb, 
1913.). Napise o franjevačkim temama ob- 
javljivao je u zborniku Spomenica prigo- 
dom sedamstote godišnjice blažene smrti 
svetog Franje (Zagreb, 1927.) 1 listovima 
Nedjelja (1929.) te Sursum (1936.). Posli- 
je smrti objavljena je njegova povijest fra- 
njevačkog djelovanja na našem prostoru. 
Djela: Naša Gospa Trsatska, Zagreb, 1926; Kra- 
tak nacrt povijesti franjevačkog reda i Provincije 
sv. Cirila i Metoda, Cernik, 1971. 

Lit.: L. Kamerlato, In memoriam admodum reve- 
rendi patris Apollinaris Braničković, Obavijesti 
Hrvatske franjevačke provincije sv. Cirila i Meto- 
da, 9, Zagreb, 1956; B. Duda: Još jedna uspome- 
na na 0. Apolinara, 10, /bidem, 1957. 


F. E. Hoško 


BRANKOVIĆ, Ivan (Ivan Dervenćanin) 
(Derventa,? — Velika, poslije 1679.), fra- 
njevac, generalni vikar u Erdelju, Podunav- 
lju i Slavoniji. Bio je član Provincije Bos- 
ne Srebrene. Prvi se put spominje 1663. u 
svojstvu tajnika Provincije u doba provin- 
cijala Franje Miletića (1662.-65.) i u službi 
župnika u Sarajevu. Tad se usprotivio pri- 
jelazu fra Mate Benlića s biskupske stolice 
u Beogradu (1651.-74.) za biskupa u Bos- 
ni. Poslije je s biskupom Benlićem bio u 
dobrim odnosima i od 1667. djeluje na 
čelu skupine franjevaca samostana u Olo- 
vu kao misionar među Hrvatima u Lipovi 
(Erdelj) i obavlja službu generalnog vikara 
za Erdelj. Čini se da je poslije Benlićeve 
smrti 1674. u svojstvu generalnog vikara 
beogradskog biskupa (1675.-79.) nastojao 
zadržati župe u istočnoj Slavoniji pod cr- 
kvenom vlašću beogradskog biskupa. Sve 
su ga te službe vezivale ponajprije za pas- 
toralnu brigu za hrvatski puk u Podunav- 
lju. 


BRATOVŠTINA 


Lit.: J. Buturac, Katolička crkva u Slavoniji za tur- 
skoga vladanja, Zagreb, 1970; F. E. Hoško, Fra- 
njevci u kontinentalnoj Hrvatskoj kroz stoljeća, 
Zagreb, 2000. 


F. E. Hoško 
BRAŠANČEVO — Bršančevo 


BRATOVŠTINA (lat. confraternitas), 
udruga vjernika okupljena radi unap- 
ređenja javnog bogoštovlja. U srednjem 
vijeku organizirale su se na staleškoj osno- 
vici, au novije im je doba zadaća promica- 
nje posebnih pobožnosti. Iako su najčešće 
okupljale pojedince sličnoga ili istoga 
društvenog položaja, razlikuju se od ceho- 
va, koji su prije svega strukovne udruge. 
Bratovštine se razlikuju i od »trećih«, tj. 
svjetovnih redova i od nabožnih društava 
(Zat. sodalitates, npr. Društvo sv. Krunice 
ili Kruničarskog društvo) — dok se članovi 
svjetovnog reda obvezuju zavjetima, čla- 
novi bratovštine žive također uzornim 
kršćanski životom, ali u nešto blažoj stezi. 
Osnovna je zadaća bratovština njegovanje 
pobožnosti, dobrotvornosti i socijalne 
zaštite članova. Osim toga, nerijetko su se 
brinuli i za hospitale, župne crkve i sl. 


Nastale su u srednjem vijeku, kad su se 
mnogi kršćani htjeli pridružiti redov- 
ničkim zajednicama koje su se u to doba 
osnivale: franjevcima, dominikancima, au- 
gustincima, karmelićanima. Tako je nik- 
nuo i laikat pridružen tim zajednicama u 
bratovštinama. Svaka je redovnička zajed- 
nica osim toga laicima željela dati kakav 
znak pridruženosti i sudioništva u istom 
duhu i u istom apostolatu. Uobičajeno je 
bilo da taj znak bude dio redovničkog odi- 
jela: plašt, pojas, škapular. 

Bratovštine su djelovale i na području 
današnje Subotičke biskupije. Zato 278. 
prokanon Bačkog zakonika iz 1936. od- 
ređuje da se bratovštine mogu ustanoviti 
samo temeljem službene odluke ordinarija, 
tj. biskupskim dekretom o osnutku. Važni- 
je su hrvatske bratovštine u Bačkoj: 


a) Bratovština svetog Franje. Djelovala je 
u Baču, Baji, Somboru i Subotici, u kojima 
su franjevci vodili župe nakon povlačenja 

Turaka. U Subotici je osnovana 1729. na 
temelju povlastica Franjevačkog reda. Čla- 
novi su bili dužni nositi franjevački pojas 
(po tome se nazivala i Bratovštinom fra- 
njevačkih pojasara), danomice su molili 
pet puta Očenaš, Zdravomariju i Slavaocu 
na spomen rana Isusovih i Franjinih stig- 
mi. Molili su i Očenaš i Zdravomariju za 
Papu. Postili su dan prije blagdana svetog 
Franje. Ta se bratovština brinula za Gospin 
kip koji se nosio u procesijama te za njego- 
vu opremu. Prvi laički voditelj bratovštine 
u Subotici je bio kapetan grada Jakov 
Sučić, a polovicom XVIII. st. na čelu su 
joj bili Grgo Križanović, Ivan Sučić i Mar- 
ko Vukelić. God. 1771. ovu bratovštinu u 
Baču je osnovao Bono Mihaljević i bio 
njezin prvi voditelj. Uz duhovnu izgradnju 
članova, njihovo mjesečno sastajanje, mo- 
litveni život i brigu za siromašne te dobar 
kršćanski život, članovi Bratovštine skrbi- 
li su o samostanskom oltaru svetoga Franje 
i pomagali u drugim samostanskim pos- 
lovima. 


b) Bratovština svetog Mihovila. Osnovana 
je kod subotičkih franjevaca 1730. kao 
društvo volara koji su nosili crkvene barja- 
ke u ophodima, a nakon što je 1739. izda- 
na bula (crkveno odobrenje), godine 1742. 
društvo je postalo bratovštinom. Njezin je 
pokrovitelj je bio nadbiskup Gabrijel Pa- 
tačić, a sjedište joj je bilo u Miinchenu. 
Njezini su članovi nosili medaljicu s likom 
sv. Mihovila, u njegovu su čast svaki dan 
molili po Očenaš, Zdravomariju i Vjerova- 
nje. Svaki je član, prema svojim mogućnos- 
tima, bio dužan dati odslužiti jednu svetu 
misu za žive i jednu za pokojne. Članovi 
bratovštine brinuli su se za glavni oltar sv. 
Mihovila u franjevačkoj crkvi. Sama je 
bratovština novcem iz zajedničke blagajne 
svakog mjeseca dala služiti jednu svetu 
misu za žive i jednu za pokojne. Njezini su 
članovi bili mahom čuvari stoke, stočari i 
poljodjelci. Bratovština je 1759. dobila po- 
sebne povlastice od pape Benedikta XIV. 
U to je vrijeme na čelu bratovštine je sta- 
jao Jerko Vuković. U svečanim procesija- 
ma nekoliko njezinih članova odijevalo je 
posebno ruho. 


60 


c) Bratovština kršćanskog nauka. U Subo- 
tici su je osnovali isusovci Petar Lipovčić 
i Istvan Mihalcz kad su u 1761. u gradu 
držali pučke misije kod franjevaca. Člano- 
vi te bratovštine, koja je u Italiji postojala 
i djelovala još od XVI. st., bili su zaduženi 
za održavanje vjeronauka kako bi dječaci i 
djevojčice naučili ne samo čitati i pisati 
već kako bi prihvatili kršćanski život i 
običaje. U jednoj se bratovštini govorilo 
hrvatski, u drugoj madžarski. S dolaskom 
župnika dr. Stjepana Ranića u Suboticu 
bratovštine se postupno gase, no svoje 
dužnosti najurednije obavljaju i dalje upra- 
vo članovi Bratovštine kršćanskog nauka, 
koja je preseljena u novu župnu crkvu sv. 
Terezije Avilske. Kralj Josip II. dokinuo je 
1786. sve bratovštine, pa tako i ovu. 


d) Bratovština svetoga Škapulara. Osno- 
vana je 1905. nakon dolaska karmelićana u 
Sombor. Njezina je svrha promicanje ma- 
rijanske duhovnosti među pukom prema 
karmelićanskoj karizmi. Iz Sombora preko 
karmelićanskog samostana bratovština se 
širi na cijelo područje današnje Subotičke 
i Zrenjaninske biskupije, i dalje na cijelu 
Hrvatsku, Bosnu i Hercegovinu, Boku Ko- 
torsku, a u novije doba i na Srbiju. U Su- 
botici je počela djelovati 1914., a ugasila 
se 1959. U katedrali je do danas ostala de- 
vetnica Karmelskoj Gospi, koju su do 
1959. obavljali njezini članovi. U Sombo- 
ru i nekim mjestima Bačke i Banata bra- 
tovština djeluje do danas. 


e) Bratovština Maloga Praškog Isusa. 
Osnovana je u božićnoj noći 1913. po Ge- 
rardu Tomi Stantiću u Somboru, a u Subo- 
tici preko s. Janje Prćić. Za tu je zgodu Ge- 
rard Tomo Stantić kupio kip Malog Isusa 
kojim je dodirnut kip Čudotvornoga 
Praškog Isusa iz Praga. Kip je te božićne 
noći blagoslovljen i postavljen na štovanje 
u karmelićanskoj crkvi u Somboru. Svrha 
Bratovštine bilo je promicanje pobožnosti 
prema Čovještvu Kristovu, djetinjstvu, 
muci, smrti i uskrsnuću Isusovu te promi- 
canje poštivanja ljudskog života od začeća 
do prirodne smrti. Bratovština se proširila 
po cijeloj Bačkoj. U nju je bilo uključeno 
na tisuće djece i mladih, ali i odraslih svih 


dobi i obaju spolova. Pobožnost se osobito 
širila knjižicom Pobožnost na slavu Dje- 
tešca Isusa od Praga, koju je 1928. u Su- 
botici, u tiskari Etelke Rajčić, izdala Janja 
Prćić. Idejni začetnik brošurice bio je kar- 
melićanin Gerard Tomo Stantić. Kao i bra- 
tovštini sv. Škapulara, i ovoj je bratovštini 
zabranjen rad odmah nakon Drugoga 
svjetskog rata, no početkom 1950-ih u 
Somboru su oživjele i djeluju do da- 


našnjeg dana. 


6 

Zastava Bratovštine Presvetog Srca Isusova 


1) Bratovština Presvetog Srca Isusova. Bi- 
la je osobito istaknuta na području Bačke 
apostolske administrature. Osnovali su je u 
svojoj crkvi subotički franjevci, no isprva 
samo kao molitveno društvo, koje je 1928. 
preraslo u bratovštinu, kada su joj odobre- 
ni statuti. Svrha joj je bilo štovanje Presve- 
tog Srca Isusova, uzvraćati mu ljubavlju i 
davati zadovoljštinu za grijehe. Članovi 
bratovštine ispovijedali su se svaki mjesec. 
Svojim su blagdanima držali prvu nedjelju 

i prvi petak u mjesecu. Bratovština je na 
području današnje Subotičke biskupije 
djelovala do kraja Drugog svjetskog rata. 
U Bačkoj su do kraja Drugog svjetskog 
rata djelovale i Bratovština svećenika kla- 
njatelja te Bratovština presvetog oltarskog 
sakramenta. 
Lit.: G. Torma4sy, A Szabadkai Romai Kath. 


Foplebinia Tortćnete, Szabadka, 1883; Codex 
Bačiensis, Suboticae, 1937; A. Sekulić, Tragom 


franjevačkog ljetopisa u Subotici, Split, 1978; P. 


Cvekan, Franjevci u Baču, Virovitica, 1985; F: E. 
Hoško, Pastoralno djelovanje franjevaca u Baču 
kroz tri posljednja stoljeća, u: Od Gradovrha do 
Bača, Sarajevo, 1988; Religijsko — pedagoško ka- 
tehetski leksikon, Zagreb, 1991; F. E. Hoško, Tros- 
toljetno pastoralno djelovanje subotičkih franje- 
vaca, u: Franjevačka prisutnost u Subotici, Subo- 
tica, 2001; Hrvatska enciklopedija, IL, Zagreb, 
2000; Zvonik, Subotica, 11/1999, 1/2005. 


S. Beretić i M. Miloš 


BRAUN, Zoltan (Sonta, 4. VIII. 1921. — 
Subotica, 24. XII.1981.), pravnik, sportski 
djelatnik. Sin Božidara i Margarete, rođ. 
Karagić. Osnovnu je školu pohađao 1 za- 
vršio u Sonti, gdje su mu roditelji bili 
učitelji, a nakon preseljenja obitelji u Su- 
boticu izobrazbu je nastavio u lokalnoj 
gimnaziji. Pravo je studirao u Pečuhu. Na- 
kon diplomiranja vratio se u Suboticu, 
gdje je radio kao pravnik u tvornicama 
Partizan i Sever. 


Bio je aktivan u sportskom društvu 
Bačka, koje je tada djelovalo pod raznim 
imenima. U početku je vodio odjel za atle- 
tiku, a od 1957. bio je glavni tajnik društ- 
va i tu je dužnost obnašao do smrti. Kao 
pravnik te poznavalac i tumač nogometnih 
pravila i normativnih akata, bio je u upra- 
vi subotičkoga općinskoga nogometnog 
saveza, a tijekom 1970-ih godina bio je i 
član predsjedništva Nogometnog saveza 
Vojvodine te Nogometnog saveza Jugosla- 
vije. Bio je 1 atletski sudac. 


H. Tikvicki i A. Zomborčević 
BRČIĆ KOSTIĆ, Krunoslav (Subotica, 
23. VI. 1962), biolog. Sin Mate i Veronike, 


rođ. Glavina. Maturirao je 1981. u mate- 
matičkoj gimnaziji u Subotici, diplomirao 

1986. eksperimentalnu biologiju temom iz 
područja bakterijske genetike, a doktorirao 
1990. disertacijom /nterakcija RecBCD 
enzima i oštećene DNA bakterije Escheric- 
hia coli na Prirodoslovno-matematičkom 
fakultetu Sveučilišta u Zagrebu. Od za- 
vršetka studija stalno je zaposlen u Institu- 
tu Ruđer Bošković u Zagrebu. Na poslije- 
doktorskoj specijalizaciji u Institutu za 
molekularnu biologiju Sveučilišta u Ziiric- 
hu 1991. proučavao je neurogenezu na 
vinskoj mušici (Drosophila melanogas- 
ter). Glavninu znanstvenog interesa 
usmjerio je na istraživanje osnovnih pro- 
cesa na molekuli DNK, odgovornoj za bi- 
ološko nasljeđivanje, pa u vezi s tim 
proučava procese u bakteriji Escherchia 
coli koristeći se različitim mutantima kako 
bi došao do novih spoznaja o funkcijama 
pojedinih gena u rekombinaciji. Njegovim 
dosad najvažnijim znanstvenim dostig- 
nućem smatra se otkriće da dva glavna 
potpuno neovisna rekombinacijska puta u 
bakteriji Escherichia coli interreagiraju u 
nekim uvjetima tvoreći tzv. hibridni put re- 
kombinacije. Osim toga, radi i na području 
evolucijske genetike koristeći se teoret- 
skim i eksperimentalnim pristupom na 
modelu pekarskoga kvasca (Saccharomyces 
cerevisie). 

Rezultate istraživanja prezentirao je na 
nekoliko hrvatskih i inozemnih znanstve- 
nih skupova, kao autor, suator ili predavač 
(Kongres Švicarskog društva za eksperi- 
mentalnu biologiju, Basel, 1993.; Hrvatski 
kongres za molekularne bioznanosti, 
Opatija, 2002.; Hrvatski biološki kongres, 
Zagreb, 2003.; Kolokvij Hrvatskoga bio- 
loškog društva u povodu 50 godina od ot- 
krića strukture DNK, Zagreb, 2003.). U 
suautorstvu sa sveučilišnim profesorima i 
suradnicima Instituta Ruđer Bošković ob- 
javio je znanstvene radove u prestižnim 
časopisima: /nternational Journal of Radi- 
ation Biology, Mutation Research, Mole- 
cular and General Genetics, Biochimie, 
Periodicum Biologorum, Research in 
Microbiology, FEMS Microbiology Let- 
ters, Journal of Bacteriology, Food 
Technology and Biotechnology, Genetics. 
Kao naslovni docent sudjeluje u nastavi 

populacijske genetike na Prirodoslovno- 
matematičkom fakultetu u Zagrebu. Član 
je nekoliko strukovnih udruga: Hrvatskoga 
genetičkog društva, Hrvatskog društva za 
teorijsku 1 matematičku biologiju, Hrvat- 
skoga biokemijskog društva, Europske 
unije biokemijskih društava i dr. 


N. Zelić 


BRČIĆ KOSTIĆ, Mariška — Seka (Subotica, 
6. II. 1892. — Subotica, 25. XII. 1975.), katolič- 
ka djelatnica, vezilja. Rođenja je u 
imućnoj bunjevačkoj obitelji Stipana 
Brčića Kostića i Cilike, rođ. Vojnić Purčar. 
Vrlo je rano ostala bez oca. U pučkoj se 
školi posebno se isticala u vezenju, čime 
će se baviti i poslije kao franjevačka 
trećeredica te svojim »bilim vezom« — šlin- 
gom — resiti oltare subotičkih crkava, napose 
franjevačke. U 17. godini postala je člani- 
com Trećeg reda sv. Franje Asiškoga u 
subotičkome franjevačkom samostanu, 
nekoliko je godina bila predsjednica 
Trećeg reda i članica upravnog odbora te 
ustanove, a dugo je radila i u trećoredskom 
uredu. Odgajala je mnogobrojne članove 
te duhovne obitelji, a osobitu je brigu 
vodila o osobama koje su se željele posveti- 
ti svećeništvu ili redovništvu. Cijelo svoje 
imanje nakon smrti ostavila je za potrebe Crkve. 
Lit.: Subotička Danica. Kalendar za 1990. god, 
Subotica, 1989. 

L. 1. Krmpotić 


BRČIĆ KOSTIĆ, Mato (Subotica, 10. II. 
1912.), sveučilišni profesor matematike u 
mirovini. Otac Ernest poginuo mu je na 
početku Prvoga svjetskog rata te ga je od- 
gojila majka Marija, rođena Horvat Alj- 
maški. Osnovnu školu i gimnaziju završio 
je u Subotici. U dvadesetoj godini upisao 
se na Tehnički fakultet u Zagrebu, no stu- 
dij je ubrzo prekinuo zbog problema s vi- 
dom. Poslije se upisao na studij matemati- 
ke i fizike na Prirodoslovno-matema- 
tičkom fakultetu Sveučilišta u Zagrebu. 
Zbog rata je prekinuo i taj studij te je neko 
vrijeme radio kao činovnik u poreznom 
uredu. Osnovni je studij završio tek 1948., 
a doktorsku radnju iz teorije brojeva Neod- 


ređene polinomne jednadžbe viših poten- 
cija oblika x: =>yi, n>2,r>s gdjesu 


X, Y; izraženi polinomima viših potencija 


Mato 
Brčić Kostić 


u skupu cijelih brojeva na istom je fakulte- 
tu obranio 1953. 


Nakon Drugoga svjetskog rata vratio 
se u Subotici, gdje je radio kao profesor 
matematike i fizike u nekoliko srednjih 
škola. God. 1953. angažirao se oko 
uvođenja hrvatskih odjela u subotičku 
gimnaziju, zbog čega je 1956. premješten 
u srednju ekonomsku školu. Početkom 
1958. napustio je Suboticu i preselio se u 
Sarajevo, gdje se najprije zaposlio kao asis- 
tent iz matematike na Poljoprivrednom 
fakultetu, a ubrzo je postao predavač u 
zvanju docenta. God. 1961. vratio se u Su- 
boticu i postao profesor na Višoj tehničkoj 
školi, a zatim i šef Katedre za matematiku. 
S tog mjesta i u zvanju izvanrednog profe- 
sora otišao je u mirovinu 1978. Osim ma- 
tematičkih predmeta, održavao je predava- 
nja i iz nacrtne geometrije. Kao honorarni 
suradnik predavao je matematiku i na su- 
botičkome Ekonomskom i Građevinskom 
fakultetu te Višoj pedagoškoj školi, zatim 
na beogradskom Tehnološkom i novosad- 
skom Prirodno-matematičkom fakultetu te 
na Fakultetu tehničkih znanosti. Kao 
sveučilišni nastavnik priredio je dva 
udžbenika Matematika I (Subotica, 1973.) 
i Matematika II (Subotica, 1974.) te neko- 
liko zbirka zadataka s rješenjima. 


U znanstvenom se radu Brčić Kostić 
bavi teorijom brojeva, posebno Fermato- 

vim problemom i cjelobrojnim rješenjima 
polinomne jednadžbe, zatim infinitezimal- 
nim računom i u tom kontekstu eliptičkim 
i hipereliptičkim integralima te diferenci- 
jalnim jednadžbama, teorijom relativnosti 
i astronomijom. Iz tih je područja objavio 
13 znanstvenih radova u Glasniku mate- 
matičko-fizičkome i astronomskome (1947., 
1952.), Matematičkom vesniku (1956., 
1959.), Narodnom šumaru (1959.), Mašin- 
stvu (1964.), Matematičko-fizičkom listu 
(1969.-70.), Matematici (1984., 1988.) te u 
udžbeniku Matematika za više tehničke 
škole (Beograd, 1976.). S izlaganjima i 
priopćenjima sudjelovao je na mnogobroj- 
nim znanstvenim i stručnim skupovima u 
zemlji i inozemstvu. Za znanstveni i peda- 
goški rad odlikovan je Poveljom Društva 
matematičara, fizičara i astronoma Vojvo- 
dine 1974. i 1979. te Saveza društava ma- 
tematičara, fizičara i astronoma Jugoslavi- 
je 1979. 

Bio je aktivan društveni i javni djelat- 
nik: odbornik grada Subotice 1945. i član 
Vijeća za prosvjetu i kulturu, obnašao je 
nekoliko dužnosti u sindikatu, a u nekoli- 
ko je mandata bio član uprave Društva ma- 
tematičara, fizičara i astronoma Vojvodine. 
Bio je iznimno aktivan i u esperantskom 
pokretu: predsjednik Društva esperantista 
u Subotici i Sarajevu te član uprave Espe- 
rantske lige za Vojvodinu 1953.-58. i taj- 
nik Društva za esperanto u Bosni i Herce- 
govini 1959. Na temelju dostignuća u ma- 
tematici i zauzimanja u razvoju esperant- 
skog pokreta 1986. bio je primljen za čla- 
na esperantske akademije Akademio inter- 
nacia de la sciencoj sa sjedištem u San Ma- 
rinu. Bio je prvi predsjednik Znanstveno- 
istraživačke sekcije Kulturno-umjetničkog 
društva Bunjevačko kolo u Subotici 1992.-94. 


Djela: Das fermatproblem x" + y' = z", Zagreb, 
1941; Pri la Solvo de generalista fermat-ekvacio, 
Beograd, 1959; Laplasova transformacija i njena 
primena, Subotica, 1977. 


Lit.: 1. Kujundžić, Bunjevačko-šokačka bibliogra- 
fija, Rad JAZU 355, Zagreb, 1969; Hrvatski biog- 
rafski leksikon, IL, Zagreb, 1989; Leksikon 
Društva matematičara Hrvatske, Zagreb, 2003. 


J. Ivanović 

BREKA (zmadž. Berki), nekad samostalno 
naselje, danas zaselak mjesta Erčina, pede- 
setak kilometara južno od Budimpešte, u 
Biloj županiji (Fejćr varmegye). Ime joj 
potječe od madžarske riječi berek, »lug«. 
God. 1828. u ovom su naselju od 176 
kućanstava oko 44 bila hrvatska. God. 
1851. poznato je po ovčarstvu, vinogradar- 
stvu i mnogim vodenicama. Pripadalo je 
vlastelinskoj porodici Sina. Prema predaji, 
nekoć je bila stjecište hrvatske mladeži iz 
okolnih sela (Turbal, Andzabeg, Erčin, 
Perkat), koja je ovamo dolazila na Veliku 
Gospu na »igranku« u glasovitu brekansku 
čardu. Mjesto je opjevano u više pučkih 
pjesama (npr. Digoše se kićeni svatovi, Šta 
se ono tamo bili, Vrani se konji vataju). 
Hrvati iz ovog naselja odnarodili su se pri- 
je nego Erčinci jer su u naselju bili u ma- 
njini. 
Lit: E. Fćnyes, Magyarorszdg geographiai 
szotdra, Pest, 1851; L. Kiss: Foldrajzi nevek eti- 
mologiai szotara, Budapest, 1980. 

Ž. Mandić 


BREŠĆANSKI, plemićka porodica. Pot- 
ječe iz Gornje Ugarske, s područja 
Trenčinske i Njitranske županije (danas u 
Slovačkoj). Ignacz (Ignacije) 1726. dobio 
je potvrdu Njitranske županije o ple- 
mićkom naslovu, koju je posjedovao Miklos 
(Nikola), županijski činovnik u Somboru. 
Na temelju svjedodžbe Trenčinske župani- 
je u popis plemića Bačko-bodroške župa- 
nije 1749. uvršten je Janos (Ivan). Na 
državnom popisu plemića iz 1754./55., u 
Trenčinskoj je županiji zabilježen velik 
broj članova te porodice, dok je u Bačkoj 
iz nje upisan Gyorgy (Đuro). U XIX. se st. 
iz Njitranske županije jedna grana porodi- 
ce preselila u Torontalsku županiju, gdje 
su u drugoj polovici stoljeća zabilježeni 
Jozsef (Josip), kao upravnik torontalskog 
vlastelinstva, i Kalman, odvjetnik u Senti. 

Danas se veći dio članova te porodice 
koji živi u Bačkoj smatra Bunjevcima. 
Lit.: Gy. Dudas, A Bacskai nemes csaladok, Bdcs- 
Bodrogh vdrmegye Tortenelmi Tdrsulat evkonyve, 
2-3, Zombor, 1896; Bdcs-Bodrog vdrmegye, Il, 
Budapest, [1909]; M. Szluha, Bdcs-Bodrog vdr- 
megye nemes csaladjai, Budapest, 2002. 

BRKIĆ, Đuro (Berkity, Gyšrgy) (? — 2), 
svećenik i pisac. Autor je rasprave o 
običajima i nošnji Bunjevaca u Andzabegu 
(Erd), Perkatu (Perkata), Turbalu (Tčrčkbalint), 
Cepelju (Csepel, danas budimpeštanska 
četvrt) i Tukulji (T8kGl), koja je objavljena 
1839. u časopisu Tudomdnytdr u Budimu. 
Brkićev je opis hrvatske nošnje i običaja u 
nekoliko mjesta u Biloj i Peštanskoj župa- 
niji važan ne samo zato što ih je sačuvao 
od zaborava u malim sredinama u kojima 
će se Hrvati poslije naglo asimilirati nego 
je njegovo djelo pogodan izvor i za uspo- 
ređivanje tradicionalnih bunjevačkih 
običaja u Podunavlju s onima u Bačkoj. 
Djelo: Gy. Berkity, N&pismertetes, Tudomdnytdr, 
6, Buda, 1839. 


Lit.: J. Antunovics, A szabadkai dalmata nep- 
szokasok, rovid tčrtćneti ismertetćssel, Fazdnk, 
1/2-3, Pest, 1858; I. Ivanić, Bunjevci, Subotica, 
1894; J. Erdeljanović, O poreklu Bunjevaca, Beog- 
rad, 1930; 1. Kujundžić, Izvori za povijest bunje- 
vačko-šokačkih Hrvata, Zagreb, 1968; M. Černe- 
lić, Uloge i nazivi odabranih svatova u Bunjevaca, 
Zagreb, 1991. 


S. Bačić 


BRKLJAČIĆ, Franjo (Berklacsich) 
(Budim, oko 1740. — Osijek, 3. IX. 1770.), 
franjevac, profesor filozofije. Studij teolo- 
gije završio je 1765. u visokoj bogoslovnoj 
školi Franjevačke provincije sv. Ivana Ka- 
pistranskoga u Budimu te položio ispit za 
profesora filozofije. God. 1766. iznosio je 
prigovore u javnoj raspravi iz filozofije 
koju je u Budimu priredio Jerolim Ja- 
kočević. Filozofiju je predavao u franje- 
vačkim učilištima u Požegi 1767.-69. i 
Našicama 1769./70. U našičkoj je crkvi 
dvaput tijekom 1770. predsjedao rasprava- 
ma iz svih filozofijskih predmeta što su ih 
vodili njegovi studenti. Tezarij tih rasprava 
objavljen je pod dvama različitim naslovi- 
ma, a sadržava sedam teza iz uvoda u filo- 
zofiju, jedanaest iz logike, dvanaest iz me- 
tafizike, sedamnaest iz opće i deset iz po- 
sebne fizike. 
Djelo: Assertiones ex universa philosophia... 
(Propositiones ex universa Philosophia...), s. l., 
1770. 
Lit.: Hrvatski biografski leksikon, Il, Zagreb, 1989. 
F. E. Hoško 


BRNJAKOVIĆ, plemićka porodica. Pot- 
ječe iz Olova u Bosni. Pretpostavlja se da 
im je porodično ime isprva bilo Grubišić, a 
da su Brnjakovićima nazvani po svojem 
članu Bernardu (»Brnjaku«). 


Bernardov sin Andrija (spominje se od 
1653., umro je oko 1672.) bio je znamenit 
trgovac i održavao je veze s Rimom, 
Bečom, Mlecima, Dubrovnikom, Carigra- 
dom i Beogradom. Zajedno sa svojim si- 
novima bio je poznat po osobitoj skrbi za 
bosanske kršćane. Otkupljivao je kršćan- 
sko roblje, zauzimao se za smanjivanje 
turskih nameta u Bosni i Srijemu, poma- 
gao bosanskim franjevcima i dr. Poziva- 
jući se na porodičnu predaju o plemićkom 
podrijetlu i posjedima u Bosni u predtur- 
sko doba, tražio je i dobio 12. VI. 1659. od 
cara Leopolda I. za se i za svoje potomke 
ugarsko barunstvo i grb, a 1661. novu da- 
rovnicu na nekadašnje posjede. 


Jedan od njegovih sinova, franjevac 
Matija (svjetovno ime Filip, 1652.-1707.) 
imenovan je 1675. beogradskim bisku- 
pom. Sačuvana je zahvalnica za njegovo 
imenovanje koju su 1. III. 1677. katolici sa 
somborskog područja uputili papi. Zabi- 
lježena je i potpora tog franjevca pismu 
stanovnika banatskih mjesta Karaševo, 
Arad, Lipa i Karanšebeš papi 1675., u ko- 
jem traže da im se umjesto bugarskih 
pošalju bosanski franjevci jer bugarski ni- 
su revni te su zbog njih prisiljeni krstiti se 
i vjenčavati kod pravoslavnih popova, ko- 
ji svoje usluge skupo naplaćuju. U svojoj 
je biskupiji boravio 1679.-85. Nakon što se 
za austrijsko-turskog rata sklonio u Bos- 
nu, u svoju se biskupiju više nije vratio. 
Umro je u Anconi. 

Nakon pohoda princa Eugena Savoj- 
skoga u Bosnu 1697. Brnjakovići su se po- 
vukli s austrijskom vojskom i naselili u 
Iloku, gdje su imali i dvor, kao i posjed u 
obližnjem Neštinu, a nadgrobna ploča Iva- 
na Brnjakovića nalazi se u iločkoj franje- 
vačkoj crkvi, u kojoj je dao podići kapelu 
Gospe Olovske. Posljednji muški potomak 
iločkih Brnjakovića umro je 1785. 

U Bačkoj se županiji pojavljuju 1730., 
kad je Janko primljen među plemiće te 

županije. Potvrdu o plemstvu Bačka je 
županija izdala njegovu sinu Franji 1776. 
Franjin sin Josip bio je župnik u Baji 
1798.-1808., arhiđakon i kalački kanonik 
od 1817., a zajedno s bratom Antunom do- 
bio je 1803. od cara Franje 1. dva imanja u 
Banatu i dopuštenje da prezime promijene 
u Bernatffy de Olovacz. S Josipovom 
smrću 1885. izumro je taj ogranak porodi- 
ce. 

Nije poznato iz kojeg ogranka potječe 
u ugarskim izvorima spominjani general- 
bojnik barun Aloiz Bernyakovits (umro 
1818.) 


Lit.: V. A. Duišin, Plemićke porodice Il, Vojvodi- 
na, II, s. 1, s. a; M. Evetović, Kulturna povijest 
bunjevačkih i šokačkih Hrvata (rukopis); Hrvat- 
ska enciklopedija, Il, Zagreb, 1941; Hrvatski biog- 
rafski leksikon, I, Zagreb, 1989; A. Sekulić, Bački 
Hrvati, Zagreb, 1991; M. Szluha, Bdcs-Bodrog 
vdrmegye nemes csalddjai, Budapest, 2002. 

BROZ, Josip — Tito (Kumrovec, 7. V. 
1892. — Ljubljana, 4. V. 1980.), političar 1 
državnik. Osnovnu školu završio je u rod- 
nom selu 1907., a bravarski obrt 1910. u 
Sisku. Nakon toga radio je u tvornicama u 
Hrvatskoj i drugim austrougarskim zem- 
ljama. U Prvome svjetskom ratu bio je 
zarobljen, ali je stupio u vezu s ruskim re- 
volucionarima i sudjelovao u boljševičkim 
demonstracijama. God. 1920. postao je 
članom Jugoslavenske sekcije Radničke 
komunističke partije (boljševika) i vratio se 
u zemlju. Uskoro je postao članom 
Komunističke partije Jugoslavije te je pos- 
tupno napredovao u partijskoj hijerarhiji. 
Na tzv. bombaškom procesu 1928. osuđen 
je na 5 godina robije. U srpnju 1934. u Beču 
je postao članom Politbiroa Centralnog 
komiteta KPJ-a i dobio pseudonim Tito, a 
1935.-36. u Moskvi je radio u Kominterni. 
Nakon što se vratio u zemlju, Kominterna 
ga je ovlastila da vodi rad KPJ-a te je u 
1937. organizirao osnivanje KP Slovenije i 
KP Hrvatske. Za vrijeme Drugoga svjet- 
skog rata bio je na čelu komunističkoga 
antifašističkog pokreta i inicijator stvara- 
nja zemaljskih antifašističkih vijeća i 
Antifašističkog vijeća narodnog oslobođe- 

nja Jugoslavije (AVNOJ-a), temelja buduće- 
ga federativnog ustroja Jugoslavije. U ratu 
je izrastao u vojskovođu i političara koje- 
ga je antifašistička koalicija priznala za 
vođu pokreta otpora. Kao čelnik države, 
partije i vojske 1945.-48. uspostavio je 
represivni politički i gospodarski sustav po 
uzoru na SSSR. Braneći u sukobu sa 
Staljinom 1948. neovisnost Jugoslavije, oslo- 
bodio se sovjetske dominacije, ali se u 
unutarnjim obračunima i dalje koristio 
staljinističkim metodama (Informbiro, A. 
Hebrang). Početkom 1950-ih poticao je 
gospodarske i političke reforme kojima je 
ublažena ideološka i državna represija, 
decentralizirana je federacija, raspuštene 
su seljačke radne zadruge i dr. Suočen s 
opasnošću sovjetske vojne intervencije, 
prihvatio je vojnu i ekonomsku pomoć 
Zapada, koji će ga gospodarski podržavati 
do kraja njegova života. God.1954. orga- 
nizirao je kampanju protiv liberalizma (M. 
Đilas). Od druge polovice 1950-ih povezu- 
je se s bivšim kolonijama iz tzv. trećega 
svijeta u Pokret nesvrstanih. U sklopu 
daljnje decentralizacije te političkih 1 
ekonomskih reforma početkom 1960-ih 
organizirao je Brijunski plenum CK SKJ-a, 
na kojem su smijenjeni nositelji dog- 
matskih snaga (A. Ranković). Zbog pri- 
jeteće gospodarske krize i nezaposlenosti 
potaknuo je otvaranje granica i slobodu 
kretanja u inozemstvo. Nakon sovjetske 
okupacije Čehoslovačke 1968. forsirao je 
ostvarivanje koncepcije općenarodne obrane 
koja je ojačala obrambene funkcije fede- 
ralnih jedinca, a 1970. potaknuo je i temeljitu 
reformu federacije i jačanje državnosti 
republika, što je učvršćeno Ustavom iz 
1974. Na vrhuncu sukoba između liberal- 
nih i konzervativnih snaga 1971. staje na 
stranu konzervativnih snaga, potiče sla- 
manje reformskog pokreta u Hrvatskoj 
(Hrvatsko proljeće), smjenu liberalnih 
rukovodstava u Srbiji, Sloveniji i Makedoniji 
te podupire politička suđenja. God. 1974. 
izabran je za doživotnog predsjednika. Na 
njegovu pogrebu nazočni su bili mnogi od 
najvažnijih svjetskih državnika te izas- 
lanstva iz velikog broja zemalja, što je 
bilo posmrtno priznanje njegovoj politici. 

Desetljeće nakon njegove smrti, nesređeni 
politički i ekonomski odnosi dovode do 
propasti Brozove politike i dezintegracije 
Jugoslavije, koja je u znatnoj mjeri bila 
upravo Titova tvorevina, te izbijanja četi- 
riju ratova tijekom 1990-ih godina. To je 
bio i konačni rezultat njegove politike. 


Tijekom svoje 35 godina duge vladavine 
želio je pomiriti neovisnost Jugoslavije, 
ravnopravnost među njezinim narodima i 
komunističku vladavinu. Polazeći od či- 
njenice da je Kraljevina Jugoslavija propala 
zbog dominacije najbrojnijeg naroda, 
pokušao je uravnotežiti odnose među 
jugoslavenskim narodima federalnim sus- 
tavom, iz kojega su kasnije nastale nove 
neovisne države na prostoru bivše Jugoslavije. 
Zaslužan je zbog priključenja jadranskih 
otoka, Rijeke i Istre Hrvatskoj. Politička 
stabilnost zemlje za vrijeme njegove vla- 
davine bila je osiguravana represivnim 
državnim aparatom, dok je gospodarski 
razvitak bio uvjetovan golemom zapad- 
nom pomoći i kreditima. 

Značenje za bačke Hrvate. U novijoj 
je povijesti bačkih Bunjevaca Tito važan 
kao promotor politike koja je, polazeći od 
negativnoga međuratnog iskustva bačkih 
Bunjevaca, nakon Drugoga svjetskog rata 
zaustavila agresivnu ideologiju koja je za 
cilj imala odvajanje bačkih Bunjevaca od 
hrvatskoga narodnog korpusa. U tom se 
smislu u socijalističkoj Jugoslaviji nije 
službeno nijekalo niti poticalo hrvatstvo 
Bunjevaca u Bačkoj, što je bilo službena 
partijska politika do kraja Titova poli- 
tičkog sustava. No one snage koje su u 
međuratnom razdoblju politiku odnarođi- 
vanja propagirale i dalje su u različitom 
obliku bile prisutne u samom sustavu. 
Primjerice, književnik V. Aleksijević, koji je 
1940. u Narodnoj odbrani pokušao falsifi- 
cirati podrijetlo Bunjevaca, bio je u posli- 
jeratnom razdoblju visoki državni dužnos- 
nik, a među prva javna obnavljanja ospo- 
ravanja hrvatstva Bunjevaca pripada knji- 
ga Albe Kuntića iz 1969., koji je također 
tupnika spomenutoga ideološkog pristupa. 
Ipak, Titova je nacionalna politika spram 


bačkih Bunjevaca imala znatna utjecaja, 
osobito u prvom razdoblju njegove vla- 
davine, sve dok anacionalni sustav (nepos- 
tojanje manjinskih institucija jugoslaven- 
skih naroda izvan matičnih republika) 1 
tzv. tiha asimilacija te politički progoni u 
Vojvodini nakon sloma Hrvatskog proljeća 
1971. i preseljenje znatnog dijela lokalne 
bunjevačke elite u Hrvatsku nisu oslabili 
osjećaj povezanosti s matičnim narodom. 


Za bačke Hrvate, koji su »pretežito 
agrarne strukture« (A. Lebl), važne su bile 
i neke mjere Titove gospodarske politike. 
U gradovima je socijalistički koncept 
industrijalizacije i urbanizacije utjecao na 
stvaranje bunjevačkog radništva, srednjih 
slojeva te tehno-menadžerskih struktura, u 
kojima Bunjevci dotad jedva da su bili zas- 
tupljeni. Državne su se gospodarske mjere 
različito reflektirale na Bunjevce na selu: 
agrarna je reforma pogodila razmjerno 
malobrojne krupne i srednje posjednike, 
ali su zadržavanje sitnih posjeda, kakva 
nije bilo u socijalističkoj Madžarskoj, libe- 
ralnija ekonomska politika u posljednjim 
desetljećima Titova sustava te svima dos- 
tupan obrazovni sustav omogućili snažnije 
ekonomsko pozicioniranje Bunjevaca. 


Potkraj 1980-ih, u vrijeme napada na 
Titov politički sustav, oživljava i službena 
politika odnarođivanja bačkih Bunjevaca, 
koja je do danas ostala dijelom političke 
agende onih snaga koje su komunistički 
sustav  osporavale ne toliko zbog 
nedemokratičnosti koliko zbog navodne 
isključive usmjerenosti protiv pojedinih 
jugoslavenskih naroda. Promjene društvenih 
prilika u tom su razdoblju prouzročile pau- 
perizaciju radnika i seljaštva, nestanak 
srednjeg sloja te u velikoj mjeri smjenji- 
vanje rukovodećih struktura, što je, 
usporedno s favoriziranjem drugih dvaju 
naroda s kojima žive Bunjevci u Bačkoj, 
dovelo do posvemašnje društvene margi- 
nalizacije bačkih Hrvata. 


BRŠANČEVO 


Lit: M. Černelić, Nastojanja da se bačkim 
Bunjevcima ospori pripadnost hrvatskom narodu, 
Studia ethnologica Croatica, 6, Zagreb, 1994; 
Hrvatski leksikon, 1, Zagreb, 1996. 

BRŠANČEVO (Brašančevo, Bršanac, 
Brašanac), dijal., regionalni naziv podu- 
navskih Bunjevaca i Šokaca za Tijelovo, 
svetkovinu u spomen Isusova ustanovlje- 
nja euharistije na Posljednjoj večeri. Slavi 
se u četvrtak poslije svetkovine Presvetog 
Trojstva. 


U Somboru i u Baču na taj se dan crkva 
posipa svježe pokošenom travom, dok se 
zidovi crkve ukrašavaju zelenim granama. 
U Baču majke donose posve malu djecu na 
rukama, a mnogo se djece odijeva u narod- 
ne nošnje. Na svetkovinu se tradicionalno 
održava procesija, koja je nekad išla kroz 
naselje, a nakon Drugoga svjetskog rata 
uglavnom samo po crkvi ili oko nje. Kako 
je prije taj dan bio ne samo zapovjedni 
blagdan nego i »god« (blagdan za koji su 
se mladi nalazili radi zajedničke zabave), 
ostala je tradicija da se mladi poslije pod- 
ne okupljaju na glavnim ulicama i pri- 
ređuju »kola« i druge zabave po kato- 
ličkim društvima ili privatno. Za taj su 
blagdan mlade Bunjevke i Šokice odijeva- 
le najljepšu odjeću. 

Pučki naziv brašančevo susreće se i u 
drugim hrvatskim krajevima, a vodi podri- 
jetlo od starocrkvenoslavenskoga brašno u 
značenju »jelo«. Brašančevo je poime- 
ničen pridjev na -evo od deminutiva 
brašance u značenju »hostija, euharistija«. 
Drugdje su zabilježeni glagoli brašniti i 
brašnovati u značenju »ići na pričest« te 
nazivi brašančani i brašanski četvrtak. 
Lit.: P. Skok, Etimologijski rječnik hrvatskoga ili 
srpskoga jezika, 1, Zagreb 1971; A. Sekulić, Bački 
Hrvati, Zagreb, 1991; Miroljub, Sombor, 2/2001. 

BUBLJA, 1. valjak od slame ili pljeve 
uvaljane u blato dug šezdesetak i promjera 
desetak centimetara. Služio je najčešće za 
zidanje tradicionalnih salašarskih peći, a 
katkad i za učvršćivanje većih dimnjaka u 
tavanicu te jačanje tavanice na salašu prije 
skladištenja pšenice. Radi produženja traj- 
nosti u njih su se katkad miješale i svinjske 
dlake; 2. sir oblikovan u oveću plosnatu 
grudu, koji se mogao konzumirati ili do- 
datno prerađivati; 3. zamiješeno tijesto ob- 
likovano u kalotu od kojega se, nakon što 
odstoji, izrađuju različite vrste tjestenine. 


Lit.: A. Stantić, Kruv naš svagdanji, Subotica, 2001. 
A. Stantić 


BUBREG, Angela Đurđica (Baja, 7. XII. 
1969.), hrvatska društvena djelatnica i dip- 
lomatkinja. Nakon završene pučke škole u 
Gari i gimnazije u Baji upisala je 1988. 
studij hrvatskog jezika i književnosti te 
kulturologije na Filozofskom fakultetu 
Sveučilišta Janus Pannonius u Pečuhu. 
Diplomirala je 1993. temom Govor gar- 
skih Bunjevaca. U svojstvu referentice za 
kulturu i školstvo djelovala je u Savezu 
Hrvata u Madžarskoj 1993. i 1994. U kon- 
zularnom odjelu hrvatskog veleposlanstva 
u Budimpešti radila je kao administrativna 
i viša stručna referentica 1994.-2001., a 
zatim u Ministarstvu vanjskih poslova i 
europskih integracija u Zagrebu u diplo- 
matskom zvanju II. tajnika. Tijekom 2002. 
završila je jednogodišnji stručni diplomski 
studij na Diplomatskoj akademiji Minis- 
tarstva vanjskih poslova i europskih inte- 
gracija Republike Hrvatske. Bavila se folk- 


lorom u hrvatskim kulturnim društvima u 
Gari i Santovu, suosnivačica je KUD-a 7a- 


nac u Pečuhu. 
N. Zelić 


BUBUŠ, nadnaravno biće izmišljeno radi 
plašenja djece. Nevidljiv je, opak i zao, a 
živi u mraku, obično u nekoj zatvorenoj 
prostoriji. Odrasli ga često prizivaju kad 
žele zaplašiti djecu i navesti ih da se po- 
našaju na poželjan i prihvatljiv način. U 
bunjevačku tradiciju preuzet je iz madžar- 
ske. 


Naziv toga nadnaravnog bića iskoristio 
je Ivan Ivković Ivandekić u svojem ama- 
terskome kratkome igranom filmu Bubuš, 
koji je snimljen 2004. u privatnoj produk- 
ciji u okolici Subotice. 

A. Stantić 


BUČANSKI, Alojzije (Bučansky, Bu- 
csanszky, Alajos) (Jegra, madž. Eger, 
1802. — Budimpešta, 13. II. 1883.), tiskar i 
nakladnik. U Bratislavu se preselio 1818., 
gdje je 1831. primljen među požunske 
građane te u ceh tamošnjih knjigoveža. 
Bavio se i knjižarstvom te izdavanjem 
knjiga, a 1847. nastanio se u Pošti. 
Objavljivao je isprva školske i vjerske 
knjige te narodne kalendare, a od 1830-ih 1 
dječje knjige. Izdaje ih u mekom uvezu i u 
velikoj nakladi, ali s vremenom počinje 
objavljivati i bogato ilustrirane skuplje 
knjige. Ilustracije su u njegovim knjigama 
rađene u drvotisku, a za taj je posao an- 
gažirao požunskog drvotiskara_Mihalo- 
vića. Objavljivao je uglavnom knjige na 

BUČANSKI 


madžarskome, njemačkome i latinskom je- 
ziku, u znatno manjem broju i na drugim 
jezicima kojima se govorilo u Ugarskoj. 

Katolički koledar sa slikama, 
za prostu godinu 1911, Budimpešta 


U Pešti je 1862. tiskao dvije knjige na 
hrvatskome. Djelo Petdeset i dvie Subote 
blažene Dievice Marie bilo je rašireno i 
među pukom u, a prijevod s njemačkoga 
Knjiga čudesah — sveta predavanja i pučke 
pričice osobit je zbog velika broja ilustra- 
cija. Tiskao je usto i hrvatske, slovačke i 
njemačke prijevode madžarskih narodnih 
kalendara, a u istoj tiskari tiskani su i na- 
kon njegove smrti. 


Lit.: Pallas Nagy Lexikona, 3, Budapest, 1893; 
1. Ivanić, O Bunjevcima, Subotica, 1894; M. 
Evetović, Kulturna povijest bunjevačkih i šokač- 
kih Hrvata (rukopis); http: //www. mek. iif. hu/por- 
ta/szint/tarsad/konyvtar/tortenet/kalendar/html/04. 
htm 

S. Beretić 


BUDANOVIĆ, Antun (Subotica, 6. VI. 
1847. — Subotica, 7. IV. 1904.), učitelj 1 
školski ravnatelj. Potkraj 1888. izabran je 
za ravnatelja svih subotičkih pučkih škola, 
a 1894. za pomoćnog nadzornika pučkih 
škola u Bačkoj. Iste godine izabran je i za 
člana sedmeročlanog odbora Školske stoli- 
ce u Subotici, koji je trebao pronaći rješe- 
nje kako bunjevačkoj djeci omogućiti nasta- 
vu na materinskom jeziku. Kad je u si- 
ječnju 1896. Školska stolica glasovala o 

prijedlogu Paje Kujundžića da bunjevačka 
djeca, sukladno ugarskim zakonima, naj- 
prije uče materinski jezik, više glasova do- 
bio je prijedlog Mate Vojnića ml. da se bu- 
njevačka djeca u pučkim školama u kojima 
su u većini poučavaju prema planu Antuna 
Budanovića, koji je odgovarao načelima 
Vilmosa Grooa, poznatog pobornika madžari- 
zacije nacionalnih manjina u pedagogiji. 
Kao ravnatelju i nadzorniku, od 1884. do 
1897. ime mu se nalazi na desetak školskih 
izvješća na srpskom jeziku za subotičke 
srpske škole te na madžarskom jeziku za 
gradsku obrtničku i trgovačku školu. Bio 
je jedan od prvih suradnika gradonačelni- 
ka Lazara Mamužića. Zbog bolesti je umi- 
rovljen 1900. 


Lit.: Subatički glasnik, Subotica, 9. VIII. 1873; 
Neven, Subotica, 11/1888, 7/1894, 11/1894; 
Subotičke novine, Subotica, 2. II. 1896; Sza- 
badkai Kozlony, Szabadka, 10. VII. 1904; I. Szent- 
gyorgyi, E. Bažant, Subotička bibliografija 1870- 
1918, Subotica, 1993. 

M. Grlica 


BUDANOVIĆ, Lajčo (Ljudevit) (Baj- 
mok, 27. III. 1873. — Subotica, 16. III. 
1958.), pisac, svećenik, biskup. Sin Albe, 
zemljoposjednika, i Đule, rođ. Dulić te 
unuk Đene Dulića, prvog predsjednika 
Pučke kasine. Osnovnu školu pohađao je u 
Bajmoku, a gimnaziju u Subotici i Kalači. 
Teologiju je završio u Kalači, nakon čega 
je 24. VI. 1897. zaređen za svećenika. 
Službovao je u Santovu, Kaćmaru, Suboti- 
ci, Novom Sadu, Somboru, Beregu i Baji, 
a župnikom središnje subotičke župe sv. 
Terezije imenovan je 12. I. 1920. Nakon 
što je Trianonskim mirovnim ugovorom 
veći dio Bačke pripao Kraljevini SHS, Bu- 
danović je 10. II. 1923. postao administra- 
torom Bačke apostolske administrature, 
nove crkvene pokrajine izravno podvrgnu- 
te Vatikanu i osnovane u dijelu Kalačko- 
bačke nadbiskupije što se našao u novoj 
južnoslavenskoj državi. Za naslovnog bi- 
skupa cizamskoga imenovan je 28. II. 
1927., a biskupsko posvećenje primio je 1. 
V. 1927. u Subotici u crkvi sv. Terezije 
Avilske. 


U djelovanju Lajče Budanovića mogu 
se razlikovati dva razdoblja: svećeničko 


1897.-1923. i administratorsko-biskupsko 
1923.-58. U prvom razdoblju bavio se po- 
najprije pastoralno-duhovnim radom. God. 
1902. sastavio je prvi veliki molitvenik Ve- 
lika slava Božja, koji će u kratko vrijeme 
doživjeti nekoliko izdanja, a poslije će iz- 
dati i veći broj drugih molitvenika te na- 
božnih knjižica za potrebe puka. U Novom 
Sadu skrbio je za siromašne radnike, u Ba- 
Ji je osnovao Bajsku kršćansku čitaonicu, a 
u Beregu čitaonicu i udrugu Kultura. U 
svim mjestima u kojima je službovao poti- 
cao je vjernike da školuju djecu i materijal- 
no im pomagao. 


Lajčo Budanović 


Nakon što je imenovan administrato- 
rom 1923., prva mu je briga bila postaviti 
temelje za odgoj svećenika. Već 1924. 
otvorio je mala sjemeništa u Baču i Senti, 
a njihovi su pitomci završne ispite polaga- 
li 1 u državnoj školi. Sjemeništa međutim 
nisu djelovala dugo te je Budanović 
svećeničke kandidate poslije slao u isuso- 
vačku klasičnu gimnaziju u Travniku. U 
zgradama svoje zaklade u Subotici uteme- 
ljio je 1938. malo sjemenište Paulinum, 
zapravo svojevrsni internat gdje su živjeli 
svećenički kandidati koji su pohađali 
državnu gimnaziju. Sjemenište je s vreme- 
nom trebalo prerasti u klasičnu gimnaziju, 
no tim je planovima na put stao rat 1941. 


BUDANOVIĆ 


Budanović je intenzivno radio i na ure- 
đenju crkvene pokrajine kojoj je bio na 
čelu. Osnivao je crkvene općine koje su 
imale status pravnih osoba, a 1923. tiskao 
je pravilnik i poslovnik crkvenih općina te 
ustanovio njihov senat. Nakon toga pravno 
je i administrativno uredio Bačku apostol- 
sku administraturu. S pomoću nekoliko crk- 
veno-pravnih akata pripremio je biskupij- 
sku sinodu 1936., a njezin je rad sažet u 
Bačkom zakoniku (Codex Bačiensis). 
Premda je Zakonik bio rezultat rada većeg 
broja pojedinaca, glavni mu je autor ne- 
sumnjivo Lajčo Budanović. 

Budanović se brinuo i za crkvenu infra- 
strukturu te je kupovao zemljišne čestice 1 
gradio nove crkve i župne urede. U Subo- 
tici je predvidio širenje grada te je podigao 
crkvene zgrade na izlazima iz grada prema 
Paliću i Kelebiji. U njima je, kao i u kape- 
li u Dudovoj šumi, što ju je dobio od Mari- 
je Vojnić-Tošinice, osnovao filijale, koje će 
nedugo poslije postati samostalnim župa- 
ma. Nove crkve podigao je i u Maloj Bo- 
sni, Kelebiji, Đurđinu, Bačkom Petrovcu, 
Feketiću, Hajdukovu, Bačkim Vinogradi- 
ma, Apatinu i drugdje, a na zapadnom rubu 
Subotice počeo je gradnju crkve Isusova 
uskrsnuća, koja je trebala postati katedra- 
lom. Zbog rata crkva nikad nije dovršena, 
a Budanović nije uspio ni u planiranom 
osnivanju bogoslovije. Kao administrator 
u međuraću je podupirao djelovanje redov- 
ničkih zajednica, osobito ženskih, a nakon 
Drugoga svjetskog rata u Suboticu je do- 
veo dominikance. 


U želji da osnuje katoličko-hrvatski 
dom kako bi se pod jednim krovom našle 
sve hrvatske katoličke udruge radi us- 
pješnijeg upravljanja i koordiniranijeg dje- 
lovanja, počeo je kupovati pojedinačne 
zgrade u središtu Subotice. God. 1924. ku- 
pio je zgradu u Harambašićevoj ul. br. 7, a 
iduće godine i susjednu zgradu na br. 5. 
Vlastitim novcem 1933. kupio je zgradu 
Bunjevačke prosvjetne matice u ulici Paje 
Kujundžića te je ondje osnovao Subotičku 
maticu, koja je trebala postati središnjom 
kulturnom institucijom bunjevačkih Hrva- 
ta. Od crkvenih općina »katolika Slavena« 
osniva Humano-prosvjetni odbor, koji će 

BUDANOVIĆ 


biti u vezi s ostalim udrugama unutar Ka- 
toličke crkve i s onima izvan nje. Odlukom 
Senata crkvenih općina u Subotici od 20. 
VII. 1933., koju je kao biskup i potvrdio, 
osniva i Zakladu biskupa Budanovića, čiji 
je konačni oblik i sadržaj bio određen 
Osnovnim listom iz 1941. i oporukom iz 
1942. Imovinu Zaklade činile su zgrade 
kupljene 1937., zgrade u ulici Matije Gup- 
ca br. 8 i 10, 54 jutra zemlje u Bajmoku i 
53 jutra u Lemešu. Svu tu imovinu stavio 
je pod upravu Subotičke matice. 


Budanović je bio dobar poznavatelj crk- 
venoga i civilnog prava te je svoje ustano- 
ve nekoliko puta branio pred crkvenim i 
svjetovnim sudovima. Prvu je parnicu pok- 
renuo protiv općinstva grada Subotice 
1922. tražeći da općina ispuni obveze koje 
je, kao patron, imala prema župi sv. Tere- 
zije, u kojoj je on tada bio župnik. Parnica 
je trajala sve do 1927., a Budanović je ci- 
jeli proces opisao u knjizi Lukno ili kongrua. 


Njegov rad i planove prekinuo je Dru- 
gi svjetski rat. Nuncijatura u Budimpešti 
razriješila ga je naime nakon ulaska 
madžarske vojske u Bačku službe apostol- 
skog administratora, a novim je admini- 
stratorom 26. V. 1941. imenovan kalački 
nadbiskup grof Julije Zichy. Budanović je 
već 1. VI. 1941. interniran u dominikanski 
samostan u Budimpešti, a nešto poslije 
premješten je u franjevački samostan u 
Matraverbćlyu u Karpatima. Ondje je 
ostao do sredine 1943., kad se vratio u Su- 
boticu. Potkraj rata, u prosincu 1944., ime- 
novan je »generalnim vikarom za onaj dio 
nadbiskupije kojim se upravljalo kao ad- 
ministraturom«, a službu apostolskog ad- 
ministratora Bačke ponovno je preuzeo 13. 
VI. 1946. prema odluci nuncijature u Beo- 
gradu. Komunističke vlasti Crkvi su 
međutim oduzele gotovo svu imovinu, crk- 
vene i nacionalne udruge bile su zabranji- 
vane, a svećenici i istaknutiji kršćanski la- 
ici zatvarani i proganjani. I sam je Buda- 
nović bio fizički zlostavljan 1952., kad mu 
je onemogućeno krizmanje u Somboru na- 
kon što je nasilno izvučen iz župnog stana 
i preko noći vraćen u Suboticu. 

Bavio se i književnim radom, a priloge 
je objavljivao u onodobnoj periodici. Prvi 

uradak objavio je u Subotičkim novinama 
još 1894., a poslije je pisao najviše za Ne- 
ven i Subotičku Danicu. Osim djela vjer- 
skoga i nabožnog karaktera, povremeno je 
objavljivao poučne novele, uglavnom ro- 
doljubne i ćudoredne naravi, putopise, cr- 
tice iz bunjevačke povijesti i kraće povije- 
sne rasprave. Objavio je međutim i nekoli- 
ko članaka o pravopisu, rodoljubnih pjesa- 
ma te prijevoda. Služio se pritom pseudo- 
nimima Veco Labudić, V. Labudić, V. L., 
Lovro Ratanski, Lošo R., L. Ratanski, 
Ano-Nimka i Ano-Nimko. Na naklad- 
ničkom je planu važno i djelovanje Kato- 
ličkoga književnog društva Alfa, koje je 
Budanović osnovao u Subotici 1923. Mo- 
ralno i materijalno podupirao je usto Subo- 
tičke novine, Subotičku Danicu i Klasje 
naših ravni te hrvatske katoličke udruge u 
Subotici. 


ši 

SLAVA BOZJA 


U MOLITVAMA 1 PISMAMA. g 


IČKI. MOLITVENIK 


L. Budanović, Slava Božja u molitvama 
i pismama, Budimpešta, 1902. 


Lajčo Budanović glavni dio svojih ak- 
tivnosti posvetio je potrebama Crkve, pri 
čemu je podjednako služio vjernicima 
Madžarima, Nijemcima i Hrvatima. Dobro 
je govorio sva tri jezika i u pastoralnom rTa- 
du među njima nije pravio razlike, no kao 
pravi rodoljub i sljedbenik Ivana Antuno- 
vića, za svoj je narod napravio iznimno 
mnogo. Usprkos tomu, njegovo mjesto u 
povijesti bačkih Hrvata i Katoličke crkve u 
Bačkoj do danas nije primjereno vredno- 
vano. 


Djela: Slava Božja u molitvama i pismama, Bu- 
dimpešta, [1902]; Mala Slava Božja u molitvama i 


pismama, Budimpešta, 1907; Velika Slava Božja u 
molitvama i pismama, Budimpešta, 1908; Pravil- 
nik i poslovnik za rim. kat. crkvene općine, Subo- 
tica, 1923; Veliko jubilejsko proštenje god. 1926. u 
bačkoj biskupiji, Subotica, 1926; Krizmanje ili do- 
lazak Duha Svetoga, Subotica, 1927; Budite svije- 
sni katolici!, Subotica, 1928; Lukno ili kongrua, 
Subotica, 1928; Jubilarno hodočašće u Rim, Su- 
botica, 1929; Codex Bačiensis, Subotica, 1937; 
Katolička akcija na području Bačke biskupije, Su- 
botica, 1938. 


Lit.: M. Evetović, Kulturna povijest bunjevačkih i 
Šokačkih Hrvata (rukopis); K. Bunić [I. Ku- 
jundžić|, Prilog kulturnoj povijesti bunjevačko- 
Šokačkih Hrvata, Subotica, 1946; 1. Kujundžić, 
Bunjevačko-šokačka bibliografija. Rad JAZU, 
355, Zagreb, 1969; A. Sekulić, Cjelovit lik Lajče 
Budanovića, Subotička Danica. Kalendar za 
1971. god., Subotica, 1970; T. Vereš, Jednostavni 
velikan. Subotički biskup Lajčo Budanović (1873- 
1958), Danica 1979, Zagreb, 1979; T. Vereš, Do- 
pune o Lajči Budanoviću, Marulić, 4, Zagreb, 
1979; I. Prćić, Ljudevit (Lajčo) Budanović (1873- 
1958.), Subotička Danica. Kalendar za 1984. 
god., Bač, 1983; T. Vereš, Socijalni rad Lajče Bu- 
danovića, Obnovljeni život, 2, Subotica, 1984 (Su- 
botička Danica kalendar za 1985. god., Subotica, 
1984?; Bunjevačko pitanje danas, Subotica, 
1997); A. Anišić, Marija kao uzor savršenog 
života u propovijedima biskupa Lajče Budano- 
vića, Subotička Danica. Kalendar za 1985. god., 
Subotica, 1984; L. I. Krmpotić, Lajčo Budanović 
kao pisac članaka i poučnih pripovijedaka, Subo- 
tička Danica. Kalendar za 1985. god., Subotica, 
1984; S. Kos, Pravni doprinos Lajče Budanovića 
uređenju apostolske administrature, Subotička 
Danica. Kalendar za 1986. god., Subotica, 1985; 
Hrvatski biografski leksikon, 2, Zagreb, 1989; A. 
Sekulić, Lajčo Budanović kao duhovni pisac, Su- 
botička Danica. Kalendar za 1990. god., Suboti- 
ca, 1989; A. Sekulić, Hrvatska preporodna 
književnost u ugarskom Podunavlju do 1918., Zag- 
reb, 1994; Zvonik, br. 41, Subotica, 1997; J. Te- 
munović, Zadužbina biskupa Budanovića, Suboti- 
ca, 2002; J. Temunović, Subotička matica, Suboti- 
ca, 2002; Subotička bibliografija, sv. 3 (1918- 
1944), 1 dio, Subotica, 2003; Zbornik radova o bi- 
skupu Lajči Budanoviću, Subotica, 2004; www. 
zaduzbina-budanovic. org 

J. Temunović 


BUDIMAC, Matija (Baja, 18. II. 1822. — 
Conoplja, 2. VI. 1901.), učitelj, kulturni 
djelatnik. Šest razreda gimnazije završio je 
u Subotici, preparandiju (učiteljsku školu) 
počeo je u Pečuhu, a nastavio u Kalači, 
gdje je, kao štićenik biskupa Ivana Antu- 
novića, diplomirao 1857. Nakon rada u 
Beregu 1880. dolazi u Conoplju, gdje je 


BUDIMČEVIĆ 


učitelj bio sve do 1900., kad se zbog bole- 
sti povukao u mirovinu. Radio je pretežito 
u školi u bunjevačkom kraju sela. Bio je 
član seoskoga školskog odbora. Širio je 
Antunovićeve Bunjevačke i šokačke novi- 
ne te Bunjevačku i šokačku vilu, a su- 
rađivao je u somborskom listu Bunjevac te 
u Vevenu Mije Mandića. 


Autor je pisma koje je 3. I. 1893. u ime 
»čonopljanskih stanovnika — Dalmata ili 
Bunjevaca« na madžarskome uputio ka- 
lačkom nadbiskupu zbog zapostavljanja 
»dalmatinskog jezika« u crkvi i školi: »Mi 
smo već više puta upozoravali bivšeg 
učitelja Božića i gospodina župnika da 
zašto se ne uče dalmatinska djeca dalma- 
tinskom jeziku, jer otkad naša općina i 
škola postoje, uvijek se ovdje na madžar- 
skome i na dalmatinskome poučavalo. Ali 
sad je sasvim zapostavljena dalmatinska 
obuka, pa čak i molitve u onoj jedinoj 
učionici u kojoj župnik Istvan Konkoly 
poučava... Mi se ne protivimo učenju 
državnoga madžarskog jezika, samo neka 
se našoj djeci ne brani u učionicama ni naš 
dalmatinski jezik. Zašto se kod Nijemaca, 
Židova, Slovaka, Srba i kod drugih pouča- 
va materinski jezik... samo baš kod nas 
Dalmatinaca ne?« Već 19. I. iste godine 
nadbiskupija je intervenirala kod mjesnog 
župnika i stanje se u školi i crkvi promije- 
nilo, ali samo nakratko. 


Lit.: M. Evetović, Kulturna povijest bunjevačkih i 
šokačkih Hrvata (rukopis); Pravi bunjevački ka- 
lendar (sa slikama) za pristupnu godinu 1936, Su- 
botica, b. g.; 1. Džinić, Opis postanka, osnutka i 
razvitka Narodne osnovne škole u Čonoplji (ruko- 


pis). 
Đ. Lončar 


BUDIMČEVIĆ, Šima (Sombor, 3. IV. 
1928. — Sombor, 11. XII. 2001.), društveni 
i vjerski djelatnik. Sin Alberta i Kate, rođ. 
Bošnjak. Osnovnu školu završio je na Bez- 
danskim Salašima, a građansku u Sombo- 
ru. U mladosti je pisao drame, uglavnom 
komedije, na teme iz pučkog života (Luda 
kuća, Što je — tu je, Braća, Bono se ženi, 
Šepa) i izvodio ih sa somborskom mladeži. 
Potkraj 1960-ih bio je jedan od inicijatora 
izgradnje crkve na Bezdanskoj cesti. Po- 
dignuta je 1971., a posvećena je prvomu 

hrvatskom svecu sv. Nikoli Taveliću. Bio 
je aktivan član Katoličkog instituta za kul- 
turu, povijest i duhovnost Ivan Antunović 
iz Subotice. 


A. Firanj 


Šima 
Budimčević 


BUDIMPEŠTA (madž. Budapest), glavni 
grad Republike Madžarske, 2.000.000 sta- 
novnika (2001.). Područje oko današnje 
Budimpešte naseljeno je još od neolita, a 
najstariji je dio grada Stari Budim. U I. st. 
Rimljani su ondje podigli svoj tabor i grad 
Aquincum, kojim su poslije vladali Huni, 
Langobardi, Avari i Slaveni. Slaveni su 
trag ostavili i u imenima dvaju gradova na 
suprotnim obalama Dunava — Budim se na- 
ime izvodi od osobnog imena Budimir ili 
Budivoj, a Pešta od staroslavenske imeni- 
ce pešt, »peć«, prema pećima za gašenje 
vapna. U IX. st. doseljavaju se Madžari, a 
s razvojem trgovine Budim i Pešta postaju 
važnim središtima. God. 1241. Tatari su 
opustošili oba grada, a šest godina nakon 
toga Bela IV. podigao je budimsku 
tvrđavu. Pod njom se razvio velik grad, 
koji se poslije osamostalio od Starog Budi- 
ma i doživio procvat za kralja Matije Kor- 
vina. I Pešta se u XV. st. utvrđuje s bede- 
mima. U tursko doba 1541.-1686. u Budi- 
mu i Pešti zamiru obrt i trgovina, a kad su 
gradovi opet došli pod kršćansku vlast, u 
veliku se broju doseljavaju Nijemci i Sla- 
veni. Pešta se isprva razvija brže od Budi- 
ma, osobito za Leopolda I., no Budim je 
počinje dostizati za Karla III. Marija Tere- 
zija u njega je iz Trnave preselila sveuči- 
lište, a Josip II. iz Požuna Namjesničko vi- 
jeće i Državnu komoru. Od 1767. dva su 
grada povezana stalnim mostom. Potkraj 
XVIII. st. i Pešta dobiva sveučilište, a u pr- 
voj polovici XIX. st. gospodarskim razvo- 
jem znatno nadmašuje Budim. U nju se 

postupno sele tijela vlasti te 1848. postaje 
sjedištem ugarske vlade, umjesto dota- 
dašnjeg Požuna. Za vrijeme nacionalnoga 
revolucionarnog pokreta 1848./49. Pešta 
je velikim dijelom bila razrušena. Nakon 
Austro-ugarske nagodbe počinje nov raz- 
vojni zamah, čemu je 1872. pridonijelo 1 
ujedinjenje Budima, Starog Budima i 
Pešte u jedinstven grad pod imenom Bu- 
dimpešta. Broj stanovnika neprestano se 
povećavao: 1880. bilo ih je 370.000; 1910. 
— 880.000; 1930. — 1.000.000; 1957. — 
1.850.000; 1999. — 1.838.000. 


Hrvati na području Budimpešte. Na 
području današnje Budimpešte Hrvati žive 
od XIII. st., i to u Budimu, na Čepelju i u 
Pešti. Bela IV. doveo je u Budim mnoge 
narodne prvake iz Huma i Dalmacije, a 
veći broj Hrvata doselio se i početkom 
XIV. st., u vrijeme kralja Žigmunda. Na- 
kon prvih turskih napada na Bosnu 1381. 
selidbe Hrvata u Podunavlje postale su sve 
masovnije. U rano doba turske vlasti u Bu- 
dim dolaze uglavnom dubrovački trgovci i 
obrtnici, ponajviše graditelji, a župe u tzv. 
turskoj U garskoj od XVI. st. sve češće pre- 
uzimaju bosanski franjevci. U Budimu i 
okolici franjevci su djelovali od 1541. Pre- 
ma protokolima budimskog samostana, po 
dvojica franjevca stalno su boravila u Pešti 
i Budimu, iz čega se može zaključiti da je 
ondje bilo trajno nastanjenih Hrvata. Bu- 
dimski katolici, po narodnosti Hrvati 
(uglavnom Dubrovčani) i Talijani, a po za- 
nimanju trgovci, grad su napustili 1595., 
nakon što su im Turci oduzeli jedinu preo- 
stalu crkvu, koju su od 1570. dijelili s 
uglavnom protestantskim Madžarima. Fra- 
njevci su međutim i dalje ostali u gradu te 
se početkom XVII. stoljeća spominju kao 
dušobrižnici Hrvata u Tabanu, naselju 
podno sjeverne strane budimske tvrđave. 
U to je doba zabilježeno veće doseljenje 
Hrvata, koje su u Budim doveli Turci kako 
bi obnovili razrušene zidine. Apostolski 
vizitator Filip Kamengradski posjetio je 
budimske Hrvate 1635., a 1649. biskup 
Marin Ibrišimović u Pešti je krizmao 2003 
osobe. Njegov nasljednik Matija Benlić 
krizmao je 1664. u Budimu i Pešti ukupno 
302 osobe, a pet godina poslije bilo je 817 
krizmanika. 


Tijekom oslobađanja Budima 1686. 
brojnost hrvatskog puka znatno je smanje- 
na, jer su se mnogi sklonili na sigurnija 
mjesta. Taban je bio gotovo razrušen, a 
stanovništvo koje se vraćalo zbog obram- 
benih se razloga isprva moglo nastanjivati 
samo u Gornjem Vodenom Gradu, na pro- 
storu današnje Hrvatske ulice. Ipak, već 
1689. tabanski su katolici džamiju paše 
Mustafe preuredili u kapelu, a 1691. fra- 
njevcima je dopušteno da u Vodenom Gra- 
du sagrade samostan i crkvu. U crkvi, ko- 
ja je zbog neimaštine završena tek 1740., 
pokopani su, među ostalima, Grgur Čeva- 
pović, Petar Katančić i Marijan Jaić. God. 
1695. u Tvrđavi, Gornjem Vodenom Gra- 
du i Starom Budimu crkve su od franjeva- 
ca preuzeli isusovci, no bosanski su fra- 
njevci i dalje djelovali kao pomoćni 
svećenici u Vodenom Gradu i Starom Bu- 
dimu, jer je ondje bilo mnogo Hrvata. O 
povezanosti hrvatskog puka i franjevaca 
svjedoči i molba tabanskih vjernika (Ro- 
mano Catholici Slavo-Illyrici) caru iz 
1696., u kojoj traže da im franjevci bosan- 
ske provincije i dalje budu dušobrižnici. 

Na području današnje Budimpešte crk- 
vene matične knjige najprije se počinju 
voditi u Pešti 1688., au Tabanu i Vodenom 
Gradu od 1692. Te se župe nazivaju hrvat- 
skima, tj. ilirskom (Parochia Illyricae Na- 
tionis Budae in aquatica ex antiquo) i dal- 
matinskom (Parochia Administratione 
Dalmatica). Iz matica je razvidno da pot- 
kraj XVII. i u prvoj polovici XVIII. st. Hr- 
vati, osim u peštanskoj tvrđavi, stanuju i u 
nekoliko dijelova Budima: u Tabanu, Gor- 
njem i Donjem Vodenom Gradu, Državnoj 
cesti, Ulaku, Hrvatskoj ulici, Kristininu, 
na Čepelju te u još 40-ak obližnjih naselja. 
Matične knjige svjedoče o gotovo 3000 hr- 
vatskih prezimena. 


Popisom iz 1696. u Pešti je zabilježeno 
230 kuća, od kojih 107 njemačkih, 55 
»rackih« (među njima 13 katoličkih) te 52 
madžarske. Za peštanske se Hrvate navodi 
da su podrijetlom iz Dalmacije i da žive 
unutar gradskih zidina. U većem broju Hr- 
vati se u Peštu nastanjuju poslije 1710. Po- 
pisom iz 1696. u Tabanu je pak zabilježeno 

615 »rackih« kućanstava, no bez od- 
ređenja vjeroispovijedi. Popis 1702. bilježi 
posebno katolike i pravoslavce, pri čemu 
prvi imaju 250, a drugi 461 kućanstvo. Zam- 
jetno je znatno smanjenje stanovnika jer 
su se godinu dana prije toga 52 katoličke 
obitelji odselile u Turbal, Požegu, Šikloš, 
Erčin, Dudvar, Andzabeg i Baju. 

Nakon odluke budimskoga gradskog 
vijeća 1697. da se pripadnicima pojedinih 
narodnosti u gradu osigura samouprava, 
Hrvati su dobili predstavnika pri gradskoj 
upravi i samostalnu općinu, a u njoj svojeg 
»birova«, prisežnika, vijećnike, bilježnike, 
tumače, pisare i vijećnicu. Unatoč tomu, 
nisu bili posve ravnopravni s Nijemcima 
jer sve do 1727. nisu mogli postati 
građanima Budima niti sudjelovati na iz- 
borima. 


Za Rakoczyjeva ustanka Budim je bio 
često poprište krvavih okršaja jer su kuru- 
ci znatno češće napadali gradove s nje- 
mačkom upravom, a takvi su bili i Budim, 
Stari Budim i Pešta. Prigodom jednog upa- 
da u Budim 1705. kuruci su pobili 800 
»Raca«. Na strani kuruca bili su međutim i 
neki Hrvati kao zapovjednici ratnih šajki 
na Dunavu. 


Popisom iz 1711. zabilježeno je 116 
kućanstava tabanskih Hrvata, a 1715. u ci- 
jelom Budimu ima 1539 domova: »rac- 
kih« 769, njemačkih 701, madžarskih 68, 
slovačkih 5. Taban je tada bio najna- 
pučeniji dio Budima, a 90 % njegova sta- 
novništva činili su »Raci«. Zemaljskim 
popisom iz 1720. Budim je podijeljen na 
Tvrđavu, Vodeni grad, Hrvatski Grad (Su- 
burbium croaticum činili su Državna cesta 
i Hrvatska ulica) i Taban, pri čemu u Taba- 
nu ima 1473 doma: 559 »rackih«, 851 nje- 
mačkih, 68 madžarskih i 5 slovačkih. Uz 
iznimku Tvrđave, cijeli je Budim do druge 
polovice XVIII. st. izgledao posve ruralno, 
a stanovništvo mu je u najvećoj mjeri bilo 
siromašno. Većina budimskih Hrvata bavi- 
la se ratarstvom, vinogradarstvom, obrtom 
i trgovinom, pri čemu madžarski autori 
često ističu divljenje »marnom narodu ko- 
jije u kratko vrijeme preobrazio i opleme- 
nio zapuštenu budimsku okolicu«. 

Ostrogonski je biskup 1712. ponovno 
opunomoćio franjevce za obavljanje du- 
šobrižničke zadaće među budimskih Hrva- 
tima, obrazloživši to time što su i za tur- 
ske vladavine bili dušobrižnici hrvatskih 
katolika (Catholicurum Illyrici) u Budimu 
i okolici te što su to mnogi i životom plati- 
li. U Tvrđavi se 1734. tako propovijedalo 
na tri jezika: njemačkome, madžarskome i 
hrvatskome. God. 1751. Tabanci ponovno 
traže da se franjevci trajno zadrže u Taba- 
nu te će svjetovni svećenici župu u Tabanu 
preuzeti tek 1868. No i nakon toga jedan 
franjevac ondje ostaje kao kapelan. Iako 
nakon 1786. Nijemci u Tabanu brojem pre- 
mašuju »Race«, tabanska se pučka škola 1 
1822. spominje kao hrvatska. God. 1821. 
zabilježeno je da se pola crkvenih obreda u 
tom dijelu Budima izvodi na hrvatskome, 
a pola na njemačkome. 


lako su Hrvati u doba Turaka činili 
većinu stanovništva i na Čepelju, pri oslo- 
bađanju Budima najveći je dio njih rase- 
ljen. Nakon što je princ Eugen Savojski 


dopustio obnovu sela, u njemu je 1717. za- 
bilježeno 12 hrvatskih i 7 njemačkih kmet- 
skih obitelji, no do 1752. Nijemci su broj- 
nošću nadmašili Hrvate. Knezovi se biraju 
naizmjenično, pri čemu je doknez uvijek 
druge narodnosti od kneza, a i potkraj 
XVIII. st. Čepelj se spominje kao nje- 
mačko-»racko« selo 

Neki su Hrvati iz bogatijih slojeva u 
Vodenom gradu bili visoki dužnosnici u 
gradskoj upravi: Ivan Margalić bio je bu- 
dimski gradonačelnik 1790.-95., Ivan Pa- 
vijanović bio je budimski knez 1782.-86. 1 
1789., a Ladislav Paulović bio je budimski 
dogradonačelnik i kraljevski savjetnik 
1859.-61. Među peštanskim knezovima i 
načelnicima spominju se više puta izabra- 
ni Ivan Papić i Ladislav Petrović. 

Hrvatski puk u Budimu teško su po- 
gađale i epidemije te elementarne nepogo- 
de. Za okužene stanovnike u Tabanu 1710. 
bila je izgrađena bolnica, a tijekom naj- 
veće epidemije 1738.-39. u Tabanu je 
umro 631 »Rac«, od toga 392 Hrvata. 


Tradicionalni hrvatski dijelovi Budimpešte: 1. Taban; 2. Državna cesta; 
3. Vodeni grad; 4. Pešta; 5. Stari Budim; 6. Ulak; 7. Čepelj. 


God. 1712. Dunav je poplavio niže dijelo- 
ve Budima, a velikih je poplava bilo i po- 
slije. U Tabanu i Vodenom gradu buknulo 
je i nekoliko požara, od kojih su najveći 
bili 1723. i 1810. 

Izvori iz XIX. st. pokazuju veliko opa- 
danje broja hrvatskog stanovništva i poti- 
skivanje hrvatskog jezika. S vremenom se 
hrvatski puk na području Budimpešte po- 
sve odnarodio, i to najprije u Starom Budi- 
mu, Ulaku, Državnoj cesti i Vodenom gra- 
du, gdje je već u drugoj polovici XVIII. st. 
bio u manjini. Isprva se ponijemčio, a na 
početku XX. st. pomadžario. U Čepelju 
1817. Hrvata ima 38 %, a Nijemaca 62 % 
te je kanonička vizita odredila da hrvatska 
propovijed bude svake treće nedjelje »jer 
Hrvati razumiju njemački, a Nijemci ne 
znaju hrvatski«. Iako su čepeljski Hrvati 
1828. tražili učitelja koji zna 1 hrvatski, 
broj je Hrvata ovdje nastavio opadati. U 
Budimpešti je 1900. popisana 6201 osoba 
koja govori hrvatski. U Tabanu, gdje je hr- 
vatski puk bio najbrojniji, isprva je bilo 
drukčije: neki Madžari i gotovo svi Slova- 
ci ondje su se pohrvatili. Većina tabanskih 
Hrvata, osobito žene, ni potkraj XIX. st. 
nije govorila madžarski, iako su mnogi 
znali njemački. Svećenici su im zato goto- 
vo bez iznimke bili Hrvati, odnosno Ni- 
jemci podrijetlom iz Bača, Čavolja ili Ba- 
je, koji su govorili hrvatski. U tamošnjoj 
školi hrvatski se učio do 1894., a hrvatsku 
su misu Tabanci imali do 1914. Taban je 
najviše stradao za Drugoga svjetskog rata, 
kad su mu stanovnike raselili po glavnom 
gradu. Hrvatska je ikavica u Tabanu tako 
potpuno utihnula 1960-ih godina, a na 
Cepelju se održala sve do 1990-ih. 

Zahvaljujući ponajprije franjevcima, 
Budim je od kraja XVII. te tijekom XVIII. 
i XIX. stoljeća bio kulturnim središtem 
Hrvata u Ugarskoj, o čemu svjedoče i 
mnogobrojne hrvatske knjige koje su on- 
dje objavljene. Od 1924. do 1939. u Bu- 
dimpešti je djelovao Bunjevački i šokački 
narodni odbor, uređivane su i izdavane Bu- 
njevačke i šokačke novine 1924. i go- 
dišnjaci Kalendar za bunjevački i šokački 
narod 1923.-24. te kalendar Danica 1924.- 
44. Od 1946. Budimpešta je političko 1 

kulturno središte Hrvata u Madžarskoj. Te 
godine ondje počinje djelovati Demokrat- 
ski savez Južnih Slavena u Madžarskoj, a 
od 1990. Hrvatska državna samouprava. 
Ondje se uređuju tjednici Sloboda, Naše 
novine, Narodne novine i Hrvatski glasnik 
te godišnjak Naš kalendar, Narodni kalen- 
dar i Hrvatski kalendar. Od 1949. u nak- 
ladnom zavodu Tankonyvkiado (poslije 
Nemzeti Tankonyvkiado) uređuju se mno- 
gobrojni hrvatski udžbenici, a do 1995. i 
beletristika. Od 1950. u Budimpešti djelu- 
ju hrvatsko-srpska učiteljska škola i gim- 
nazija, koja 1993. postaje hrvatskom 
osnovnom školom i gimnazijom. Na bu- 
dimpeštanskom Sveučilištu Lordnd Eotvos 
postoji katedra za hrvatski jezik i književ- 
nost. Procjenjuje se da u Budimpešti danas 
živi oko 8000 Hrvata, koji potječu iz svih 
dijelova Madžarske. Njihov kulturni rad 
organiziran je u deset okružnih hrvatskih 
samouprava, a u gradu djeluju i tri kultur- 
no-umjetnička društva: osnovnoškolsko 
Tamburica, Luč, u kojem se okuplja mla- 
dež, te Hrvatska izvorna družina, u kojoj 
dominiraju stariji članovi. 

Lit.: Pesti Hirlap Konyvtdr Lexikona, Budapest, 
1938; Uj magyar lexikon, Budapest, 1991; M. 
Mandić, Naša gimnazija, Budimpešta, 1996; Hr- 
vatska enciklopedija, 2, Zagreb, 2000; Z. Mandić, 
Prilog povijesti budimskih i peštanskih Hrvata, u: 
Hrvati u Budimu i Pešti, Budimpešta, 2001; 70 
godina HOŠIG-a 1993.-2003., Budimpešta, 2004. 


Ž. Mandić 


BUDIMSKI KULTURNI KRUG, kolek- 
tivna oznaka za veću skupinu hrvatskih 
franjevca čije je kulturno djelovanje bilo 
vezano za budimski samostan i tamošnje 
franjevačko generalno učilište od početka 
XVIII. do sredine XIX. st. Tu je oznaku 
prvi upotrijebio crkveni povjesničar Fra- 
njo Emanuel Hoško. 

Skrbeći za duhovni život hrvatskog pu- 
ka u srednjem dijelu ugarskog Podunavlja, 
do 1757. u okviru provincije Bosne Sreb- 
rene, a otad u provinciji sv. Ivana Kapi- 
strana, franjevci svoje djelovanje nisu 
ograničili samo na uobičajene vjerske i crk- 
vene poslove nego su važan trag ostavili 
i na području filozofije, prirodnih znano- 

sti, historiografije, jezikoslovlja i književ- 
nosti. Odmah nakon protjerivanja Turaka 
uz budimski su samostan 1699. osnovali 
filozofsko učilište, a 1710. i visoku bogo- 
slovnu školu s fakultetskim redom preda- 
vanja. Učilište je isprva bilo namijenjeno 
franjevcima provincije Bosne Srebrene, no 
1722. dobilo je status »generalnog učilišta 
prvog razreda« te je postalo otvoreno svim 
pripadnicima franjevačkog reda. U budim- 
skom samostanu ubrzo su se okupili naob- 
razbom vodeći članovi reda, koji su na 
generalnom učilištu predavali filozofiju 1 
teologiju. Visoke franjevačke škole u Bu- 
dimu svojim su kontinuiranim radom osi- 
guravale ne samo okupljanja kvalitetna kad- 
ra iz ugarskog Podunavlja i iz cijele fra- 
njevačke provincije Bosne Srebrene nego 
su ujedno bile i »sigurni prenosioci 
stečenih kulturnih ostvarenja« (F. E. 
Hoško). Nakon što su 1783. u Habsburškoj 
Monarhiji u duhu jozefinizma ukinute bi- 
skupijske i redovničke visoke škole, Hrva- 
ti u Ugarskoj ostali su bez autentičnoga 
duhovnog vodstva i institucija koje su 
imale važnu ulogu u očuvanju nacionalne 


ma na asimilacijske pritiske kojima su ih 
najprije izložile austrijske, a ubrzo i ugar- 
ske vlasti. 


La 


Franjevački samostan u Budimu 


Tijekom 84 godine kontinuirana rada 
budimskoga generalnog učilišta njegovi su 
profesori napisali velik broj filozofskih i 

teoloških tekstova na latinskome koji u po- 
vijesti hrvatske, ponajprije skotističke, fi- 
lozofije i teologije imaju istaknuto mjesto, 
a njihovi studentski priručnici na zaostaju 
za tadašnjim standardnim priručnicima tog 
tipa u Europi. Franjevci su bili aktivni i na 
planu vjerske prosvjete na narodnom jezi- 
ku te su za njih tipični i »prilagođivanje bib- 
lijskih tekstova za molitvene i liturgijske 
potrebe puka, traženje prikladnih homile- 
tičkih sadržaja, promicanje franjevačke 
pučke duhovnosti, teološka kontroverzija 
na narodnom jeziku, propovjednička 1 ka- 
tehetička literatura, rad na hrvatskom lek- 
cionaru, zanimanje za pitanja hrvatskog 
pravopisa i druge kulturne radnje« (F. E. 
Hoško). Rezultat su toga mnogobrojna ti- 
skana i rukopisna djela koja su po širini 
svojih interesa gotovo enciklopedijske na- 
ravi. Aktivnosti franjevaca bile su izravna 
posljedica temeljna opredjeljenja njihova 
reda određenoga još načelima Tridentskog 
koncila, no u njihovu se kulturnom djelo- 
vanju s vremenom zamjećuje i utjecaj ka- 
toličkog shvaćanja prosvjetiteljstva. U 
kontekstu kulturnih stečevina Hrvata u 
srednjem dijelu ugarskog Podunavlja 
XVIII. st. nije najplodnije samo kad je ri- 
ječ o broju i vrstama nastalih tekstova ne- 
g0 i kad je riječ o stupnju ukupnih kultur- 
nih nastojanja. 

Među pripadnicima budimskoga kul- 
turnog kruga najvažniji su: Mihovil Rad- 
nić (Kalača, 1636. — Budim, 26. IX. 1707.), 
Stjepan Vilov (Budim, kraj XVII. st. — Bu- 
dim, 5. XI. 1747.), Lovro Bračuljević (Bu- 
dim, oko 1685. — Budim, 21. XI. 1737.), 
Nikola Kesić (Budim, 1709. — Taban, 10. 
VI. 1739.), Jerolim Lipovčić (Požega, 28. 
X. 1716. — Požega, 30. VI. 1766.), Emerik Pavić 
(Budim, 5. 1. 1716. — Budim, 15. IV. 1780.), 
Dominik (Ignjat) Martinović (Pešta, 20. 
VII. 1755. — Pešta, 20. V. 1795.) i dr. 


Lit.: F. E. Hoško, Prosvjetno i kulturno djelovanje 
bosanskih i hrvatskih franjevaca tijekom 18. sto- 
ljeća u Budimu, Nova et vetera, 1-2, Sarajevo, 
1978; A. Sekulić, Filozofska baština hrvatskih po- 
dunavskih pisaca XVIII. stoljeća, Prilozi za 
istraživanje hrvatske filozofske baštine, 7-8, Zag- 
reb, 1978; T. Žigmanov, Skotistička filozofija u 
Hrvata u ugarskom Podunavlju, Scopus, 9-10, Zag- 
reb, 1998. 

T. Žigmanov 


BUDIMSKI PAŠALUK, osmansko-turska 
vojno-upravna jedinica za područje većeg 
dijela osvojenih teritorija u srednjem Po- 
dunavlju. Utemeljen je nakon konačnog 
zauzimanja Budima 1541., a taj mu je grad 
postao i središtem. Njegova je uspostava 
došla nakon neuspjela pokušaja da se 
Ugarska veže uz Osmansko Carstvo kao 
vazalna država. Granice pašaluka nekoliko 
su se puta mijenjale, osobito nakon rata 
1593.-1606., u kojem su Turci izgubili ne- 
ka područja na krajnjem sjeverozapadu, 
dok su druge dijelove pripojili novouspo- 
stavljenim pašalucima sa središtima u Jeg- 
ri (madž. Eger) 1596., u koji je ušla i da- 
našnja Bačka, te Kanjiža (zmadž. Nagykanizsa) 
1600. Iako je pašaluk bio gospodarski ne- 
rentabilan, budimski su paše raspolagali 
visokim feudalnim prihodima i bili su od- 
govorni za obranu sjeverozapadnog dijela 
carstva. Islamizacija je zahvatila samo gra- 
dove, a kršćansko stanovništvo uživalo je 
znatan porezni imunitet. Pojedini ruralni 
dijelovi, osobito sjeverni, sve su vrijeme 
trpjeli zbog provala ugarskog plemstva, 
koje je tražilo poreze od seljaka što su 

BUDIMSKI PAŠALUK 


živjeli na njihovim bivšim posjedima te su 
seljaci često plaćali obveze i turskim i 
ugarskim vlastima (tzv. porezni dvoplaci). 
Katolička je crkva isprva bila znatno poti- 
snuta u korist protureformacije sa sjevero- 
zapada i pravoslavlja s jugoistoka. Turci 
nisu bili naklonjeni madžarskim svećenici- 
ma, ali su tolerirali djelovanje katoličkih 
redovnika, osobito bosanskih franjevaca. 
Hrvati su u većem broju živjeli u dijelu 
pašaluka između Save, Drave i Dunava, ali 
ih je bilo i u mnogim drugim dijelovima. 
Hrvatsko se stanovništvo doseljavalo s ju- 
ga (iz dinarskih krajeva), posebice u veli- 
koj seobi početkom XVII. st. iz Kliškog 
sandžaka u Podunavlje. Pašaluk je prestao 
postojati 1686., ali se osmanska vlast nad 
njegovim ostacima zadržala sve do Karlo- 
vačkog mira 1699., kad su preostala pod- 
ručja pripojena Rumelijskom pašaluku. 

Lit.: Historija naroda Jugoslavije, Zagreb, 1959; 
O. Zirojević, Upravna podela današnje Vojvodine 
i Slavonije u vreme Turaka, Zbornik za istoriju, 1, 
Novi Sad, 1970; Enciklopedija Jugoslavije, 2, Zag- 
reb, 1982; Hrvatski leksikon, 1, Zagreb, 1996. 


Lj. Vuković 

Budimski pašaluk (ejalet) i drugi pašaluci naseljeni južnoslavenskim narodima 

BUDINČEVIĆ 


BUDINČEVIĆ, Akoš (Subotica, 10. IX. 
1946.), odbojkaš. Sin Akoša i Kate, rođ. 
Sič. Osnovnu i srednju školu završio je u 
rodnom gradu. Veterinarski fakultet upisao 
je u Sarajevu 1971., a završio Zagrebu, 
gdje je obranio i magistarsku radnju Speci- 
fičnosti deratizacije u mlinsko-pekarskoj 
industriji. Odbojku je počeo igrati 1962. u 
subotičkom Spartaku. Za sarajevsku Bo- 
snu nastupao je 1968.-71., a za Mladost iz 
Zagreba 1971.-73. U Spartak se vratio 
1974. i u tom je klubu igrao do kraja svoje 
sportske karijere 1979. Bio je član ekipe 
koja je osvojila naslov državnog prvaka 
1975. i treće mjesto u Kupu europskih pr- 
vaka 1976. Za državnu reprezentaciju 
počeo je nastupati kao junior 1966., a za 
seniorsku je nastupao 36 puta u razdoblju 
1968.-71. Bio je trener ženske ekipe Spar- 
taka 1975.-79. te savezni odbojkaški sudac 
1979.-81. Živi i radi u Subotici. 

S. Bačić 


BUDINČEVIĆ, Ivan — 
Mukija (Subotica, 25. 
IV. 1874. — 2), pravnik, 
društveni djelatnik. Sin 
Roke i Petronele, rođ. 
Vidaković. S odličnim 
je uspjehom 1892. za- 
vršio školovanje u subo- 
tičkoj gimnaziji i upisao 
studij prava u Budim- 
pešti. Od 1896., kad je 
postao članom uprav- 
nog odbora Pokopnog 
društva sv. Ivana, poči- 
nje njegovo angažiranje u 
subotičkoj bunjevačkoj 
zajednici. Najzapaženi- 
je je bilo u Kolu mla- 
deži ili Dobrovoljnoj 
tamburaškoj družini, ni- 
kad registriranoj udruzi, 
u kojoj je trebao postati 
prvim predsjednikom. S 
nekolicinom bunjevačkih 
sveučilištaraca 12. IV. 1896. u dvorani su- 
botičkog hotela Pešta organizirao je Veli- 
ko kolo, uz sudjelovanje Srpskoga pje- 
vačkog društva, što je pobudilo reakcije 


Ivan Budinčević 
— Mukija 

lokalnih i državnih vlasti. Idući slični za- 
bavni skupovi zbog toga su zabranjivani ili 
su održavani u zatvorenom krugu uz pri- 
smotru policije, a Srpsko pjevačko društvo 
nije sudjelovalo na drugome Velikom kolu 
1897. Registracija Kola mladeži odgađana 
je birokratskim putem, a Budinčević je 
potkraj 1898. imenovan  pravnikom 
vježbenikom pri Kraljevskoj tabli u Bu- 
dimpešti i tako je na neko vrijeme uklo- 
njen iz Subotice. Školovanje je završio 
1903. Radio je u odvjetničkom uredu Bene 
Sudarevića, vodio je Kršćansku veresijsku 
zadrugu, a 1913. subotički veliki župan 
imenovao ga je gradskim bilježnikom. 
Lit.: Neven, Subotica, br. 7/1892, 12/1896, 
3/1897, 1/1899, 6/1903, 6/1911, 7/1913; Subo- 
tičke novine, Subotica, 24. TV. 1897, 8. V. 1897; 
Subotička Danica ili bunjevačko-šokački kalendar 
za prostu godinu 1898., Subotica, 1897. 


M. Grlica 


BUDINČEVIĆ, Ivan (Subotica, 27. I. 
1955.), nogometaš. Sin Mihajla i Rozalije, 
rođ. Mesaroš. Odrastao je u Malom Baj- 
moku, pretežito Hrvatima nastanjenom di- 
jelu Subotice, te se i nogometom počeo ba- 
viti u tamošnjem klubu Bačka. U prestižni- 
ji subotički Spartak prešao je 1971. i na- 
stupao za njega pet godina. Profesionalnim 
nogometašem postao je u splitskom Haj- 
duku, čiji je vratar bio 1976.-81., kada je 
klub osvojio naslov prvaka države i jugo- 
slavenski kup. Za reprezentaciju Jugosla- 
vije nastupao je 1975. na Mediteranskim 
igrama u Alžiru. U ljubljansku Olimpiju 
otišao je 1981., a 1983. prešao je u vinko- 
vački Dinamo. Za taj je klub branio do 
1988., kad se zbog ozljede profesionalno 
prestao baviti nogometom. Tijekom deve- 
desetih godina nastupao je za nekoliko lo- 
kalnih klubova (Obilić iz Novog Knežev- 
ca, Zorka iz Subotice, Radnički iz Bajmo- 
ka i Aleksa Šantić iz Aleksa Šantića). Tre- 
nirao je vratare u ekipi mladih u Spartaku, 
a danas u ONK Tavankutu. Živi u Bajmoku. 


S. Bačić 
BUDINČEVIĆ, Mirjana (udana Bu- 


dinčević-Šljivac) (Subotica, 10. XII. 
1947.), veslačica. Kći Akoša i Kate, rođ. 


Sič. Osnovnu i srednju školu završila je 
u Subotici, a diplomirala je biologiju na 
Prirodoslovno-matematičkom fakultetu u 
Novom Sadu. Veslanjem se počela baviti 
1963. u Veslačkom klubu Partizan na Pa- 
liću u disciplini četverac s kormilarom, u 
kojoj je osvojila dva naslova državnog pr- 
vaka. Otišavši na studij u Novi Sad 1968., 
prelazi u tamošnji Veslački klub Danubius, 
gdje počinje veslati u disciplinama samac i 
dvojac na pariće, u kojima je bila državna 
prvakinja pet puta. Nastupala je za držav- 
nu reprezentaciju na europskim prvenstvi- 
ma 1969. i 1970., a sudjelovala je i na ne- 
koliko međunarodnih klupskih natjecanja 
te ostvarila zapažene rezultate: u samcu pr- 
vo mjesto na Međunarodnoj regati u Beo- 
gradu 1968. i treće mjesto na Međunarod- 
noj regati u Pragu 1969., dva prva mjesta u 
samcu i dvojcu na pariće na Međunarodnoj 
regati u Poznanu 1969. i u Klagenfurtu 
1971. Od 1971. živi i radi u Osijeku. 

S. Bačić 


BUKARA (kasnolat. bucar ili boccarium: 
posuda za vino), 1. u bačkih Šokaca vrsta 
šalice, limena ili zemljana. Držala se na 
bunaru kako bi se njome moglo piti i tek je 
u najnovije vrijeme zamijenjena čašama; 
2. u Hercegovini, Dalmaciji i Lici drveni 
vrč iz kojega se pije vino; 3. u bačkih Bunje- 
vaca podrugljiva riječ za pijanca. 


Vezni “ed 
_ Bodteki iksaoaci 
kadava'h megi Tea 


Nik. S 


BUKIN 


Lit.: Hrvatska enciklopedija, 2, Zagreb, 2000; A. 
Cota, M. Seremešić, Dukat ravnice, Sombor, 
2003. 


M. Seremešić 


BUKARICA, u Bunjevaca staklena boca 
namijenjena ritualnom ispijanju vina. Na 
prvi dan Božića, katkad i na drugi, čestitar 
bukaricu napuni vinom, zatvori pečenim 
batakom ili ga uz nju priveže ubrusom te 
obilazi susjede i rođake. Nakon čestitke 
domaćin odgrize nekoliko zalogaja bataka, 
otpije vina iz bukarice te ponudi čestitara i 
druge ukućane. Poslije svojim vinom na- 
puni bukaricu, doda nov pečeni batak, a 
čestitar odlazi dalje. Kako se često znalo 
dogoditi da čestitar putem popije previše, 
među Bunjevcima se izraz bukara uo- 
bičajio kao oznaka za pijanca. 
Lit: A. Stantić, Kruv naš svagdanji, Subotica, 
2001; Subotičke novine, Subotica, 26. XII. 2003. 
A. Stantić 


BUKIN (danas Mladenovo), selo u općini 
Bačka Palanka, 12 km sjeverozapadno od 
općinskog središta. Izvorni naziv Bukin 
mjesto je dobilo po madžarskom grofu Bu- 
kiju, a današnji Mladenovo 1946. po narod- 
nom heroju Mladenu Stojanoviću. 


Najstarije naselje na području Bukina 
nastalo je na otoku Hagli 3 km južnije od 


Bukin (Mladenovo) 

BUKIN 


današnjeg sela. Nakon izlijevanja Dunava 
1750. na mjestu Crkvica 1,5 km od da- 
našnjeg naselja gradi se novo naselje, a na- 
kon iduće katastrofe 1810. podignuto je i 
treće, na većoj nadmorskoj visini. To je na- 
selje i urbanizirano. Godine 1971. iz Mla- 
denova je izdvojeno Karađorđevo kao sa- 
mostalno naselje. 


Najstariji pisani dokument o mjestu 
potječe iz 1332. godine. Za turskog razdob- 
lja Bukin je bio u sastavu Bačke nahije. 
Biskup Marin Ibrišimović 1649. krizmao 
je vjernike i u Bukinu. Nakon protjerivanja 
Turaka do 1749. u naselju su živjeli Srbi, 
Hrvati i Madžari. Tad se iz Bavarske dose- 
ljavaju prve obitelji Nijemaca, a 1752. stig- 
lo je još 200 njemačkih obitelji. Dvadeset 
hrvatskih obitelji naseljeno je 1763. Godi- 
ne 1900. bilo je 3322 stanovnika, od toga 
2914 Nijemaca, 212 Hrvata (Šokaca), 169 
Madžara, 21 Srbin i 6 Slovaka. Nakon 
Drugoga svjetskog rata u domove protjera- 
noga njemačkog stanovništva doseljava se 
530 obitelji s 3778 osoba iz tadašnjih kota- 
reva Kupres, Bosanska Krupa i Glamoč. 
Prema popisu stanovnika iz 2002. u nase- 
lju je bilo 3358 stanovnika, od toga 3171 
Srbin, 63 Jugoslavena, 20 Hrvata, 16 
Madžara i 88 ostalih. 


Od Hrvata koji su rodom iz ovog mje- 
sta najznamenitiji je Josip Andrić. 
Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynevtdra, 1, IV, Szabadka, 1909, ? 
1907; N. Gačeđa: Agrarna reforma i kolonizacija 
u Jugoslaviji 1945-1948, Novi Sad, 1984; A. He- 
gediš, K. Čobanović, Demografska i agrarna sta- 
tistika Vojvodine 1767-1867, Novi Sad, 1991; A. 
Sekulić, Bački Hrvati, Zagreb, 1991; A. Sekulić: 
Hrvatski bački mjestopisi, Zagreb, 1994; Popis 
stanovništva, domaćinstava i stanova u 2002. I. 
Nacionalna ili etnička pripadnost: podaci po na- 
seljima, Beograd, 2003. 
S. Stantić 


BUKINAC, Beato (Stjepan) (Bač, 31. 
VII. 1912. — Karlovac, ? 29. VI. 1945.), 
franjevac, povjesničar, profesor. Rodom je 
iz poljodjelske obitelji Grge i Marije, rođ. 
Vorgić. Osnovnu je školu završio u Baču, 
a u franjevački je red stupio 1928. na Trsa- 
tu te je dobio redovničko ime Beato. Fra- 
njevačku klasičnu gimnaziju završio je u 

Varaždinu 1932., a iste se godine upisao na 
Teološki fakultet u Zagrebu. Nakon prve 
godine studij je nastavio u Rimu na Anto- 
nianumu, franjevačkoj visokoškolskoj 
ustanovi, a završio ga je 1937. U Rimu je 
položio svečane zavjete 1935., a tu je za- 
ređen i za svećenika 1936. Mladu misu 
služio je 9. VIII. 1936. u Baču. Poslije 
ređenja nastavlja studij na Antonianumu te 
je ondje 1939. i doktorirao obranivši diser- 
taciju posvećenu djelovanju franjevaca u 
seobama Hrvata u Podunavlje u XVI. i 
XVII. stoljeću. Dio disertacije objavio je 
poslije kao knjigu. Nakon povratka iz Ri- 
ma predavao je vjeronauk u gimnazijama u 
Karlovcu 1940.-45. Partizanske su ga vla- 
sti nakon zauzimanja Karlovca uhitile 1 
prema kratkom postupku osudile na smrt 
pod optužbom da je prijavljivao učenike 
koji su simpatizirali s partizanskim pokre- 
tom. Jedan je od prvih bačkih Hrvata koji 
su znanstveno obrađivali povijest Hrvata u 
ugarskom Podunavlju. 


Djelo: De activitate Franciscanorum in migratio- 
nibus populi croatici saeculis XVI et XVII, Zagreb, 
1940. 


Lit.: Subotičke novine, posebni broj, 15. VIII. 
1936; Schematismus provinciae Croatiae S. S. 
Cyrilli et Methodii, Zagreb, 1940; Schematismus 
provinciae Croatiae S. S. Cyrilli et Methodii, Zag- 
reb, 1950; 1. Kujundžić, Bunjevačko-šokačka bib- 
liografija. Rad JAZU, 355, Zagreb, 1969; A. Se- 
kulić, Drevni Bač, Split, 1978; Hrvatski biografski 
leksikon, 2, Zagreb, 1989; A. Sekulić, Književnost 
podunavskih Hrvata u XX. stoljeću, Zagreb, 1996; 
I. Damiš, Franjevci Hrvatske franjevačke provin- 


Beato 
Bukinac 


cije sv. Čirila i Metoda, žrtve drugog svjetskog ra- 
ta, poraća i jugokomunizma, Zagreb, 2000. 


S. Beretić i T. Vuković 


Bukovac 


BUKOVAC, somborsko prigradsko sa- 
laško naselje, oko 6 km južno od središta 
grada. Naziva se još i Bukovačkim Sa- 
lašima. Područje je i u prošlosti obilovalo 
šumom, jamačno bukovom, pa je po njoj 
naselje dobilo i ime. Najprije je pripadalo 
Prigrevici, a 1720. kao pustara pripojeno je 
somborskom ataru. Na područje Bukovca 
1728. prisilno su nastanjeni somborski 
vojni graničari pa je 1746. zabilježeno da 
salaše ondje ima 50 graničarskih obitelji. 
Tri godine poslije Bukovac se spominje 
među 11 pustara koje su pripale području 
slobodnoga kraljevskoga grada Sombora, 
a oko 1760. na njemu je bilo 924 jutra ob- 
radivog zemljišta. Tada počinje i plansko 
pošumljavanje slavonskim hrastom, čije je 
sjeme donio somborski senator i glavni su- 
dac Josip Marković, doseljeni slavonski 
plemić i nekadašnji podžupan Požeške 
županije. Ubrzo je u vlasništvu sombor- 
skog magistrata bilo oko 960 jutara hrasto- 
ve šume, od kojih je 100 jutara, skupa s 
jednim salašom, dodijeljeno upravitelju ri- 
mokatoličke osnovne škole u Somboru 
Ivanu Ambrozoviću. Na prijelazu iz XIX. 
u XX. st. te su šume posječene. 

Prema predaji iz XX. st. na buko- 
vačkom je području bilo nekoliko vrela 
koja su smatrana kultnim mjestima, a naj- 


BUKVIĆ 


znamenitije je bilo vrelo na lijevoj obali 
Mostonge, na koje su hodočastili katolici. 
Danas se u meandru Mostonge nalazi »vo- 
dica« na koju hodočaste pravoslavni, a uz 
nju je 1928. izgrađena pravoslavna kapeli- 
ca sv. Ilije. Od sakralnih objekata na pod- 
ručju Bukovačkih Salaša nalaze se još dva 
pravoslavna i jedan katolički križ. 

Na bukovačkom području 1815. počela 
je raditi srpska osnovna škola, jer su tad 
već većinu stanovnika činili Srbi, potomci 
vojnih graničara. Prema popisu pučanstva 
iz 2002. u Bukovcu su živjele 842 osobe, 
većinom srpske narodnosti. Dvije trećine 
stanovnika bave se poljodjelstvom. 

Lit.: 1. Ivanyi, Bacs-Bodrog vdrmegye foldrajzi 6s 
torenelmi helynevtdra, 1, Szabadka, 19097; M. Be- 
ljanski, Somborski salaši, Sombor, 1970; M. Be- 
ljanski, Ponovo o somborskim salašima, Sombor, 
1979; A. Sekulić, Hrvatski bački mjestopisi, Zag- 
reb, 1994; A. Hegediš, Slobodan kraljevski grad 
Sombor (1749-1848), Dometi, 100-103, Sombor, 
2000. 

M. Đanić 


BUKVIĆ, plemićka porodica. Četvorica 
sinova Ivana Bukvića sudjelovala su 1686. 
u ratu protiv Turaka kao vojni graničari, a 
dvojica su od njih i poginula. Zbog ratnih 
zasluga jednomu njegovu sinu, Iliji, ple- 
mićki list i grbovnica uručeni su u Požunu 
28. X. 1741., a ujedno i Ilijinoj ženi Mari- 
Ji Francišković i sinu Luki. Plemstvo je 
proglašeno na velikoj skupštini Bačke 
županije 20. IV. 1742. u Baji. God. 1743. 
Ilija je postao članom prvoga subotičkog 
magistrata, a Luka izabranoga građanstva. 
Ogranci porodice danas žive u Subotici. 

BUKVIĆ 


Lit.: Gy. Dudas, A bacskai nemes csaladok, Bdcs- 
Bodrogh megyei Tortenelmi Tdrsulat evkonyve, 
Zombor, 1893; I. Ivanyi, Bunyevac nemessćgiink, 
Bdcs-Bodrogh  megyei  Tortćnelmi  Tdrsulat 
evkonyve, Zombor, 1/1896; V. Duišin, Plemićke 
porodice IL, u: Vojvodina, Il, [Novi Sad, 19411; A. 
Sekulić, Bački Hrvati, Zagreb, 1991; M: Szluha, 
Bdcs-Bodrog vdrmegye nemes csalddjai, Buda- 
pest, 2002. 

S. Bačić 


BUKVIĆ, Ivan (? — 2), redarstveni povje- 
renik u Subotici. Autor je Upute za stražu 
sigurnosti grada Subotice, koju je 1920. 
izdala subotička redarstvena kapetanija. 
Primjerak čuva Knjižnica Matice srpske u 
Novom Sadu. 


Djelo: Uputa za stražu sigurnosti grada Subotice, 
Subotica, 1920. 
Lit.: G. Kiss, E. Bažant, K. Čeliković, Subotička 
bibliografija, sv. 3, 1918-1944, 1. dio, Subotica, 
2003. 

S. Bačić 


BULAJIĆ, Marko (? — Našice, 17. II. 
1718.), franjevac, provincijal. Bio je re- 
dovnik Bosne Srebrene. Od 1685. do 
1690. župnik je u Erčinu, u ugarskom Po- 
dunavlju, zatim gvardijan u Budimu 
1694.-96., a u tri navrata i u Našicama 
(1703.-05., 1709.-12., 1717./18.). Bio je 
tajnik dvojice provincijala, Franje Trav- 
ničanina 1699.-1702. i Grgura Gabrića 
1702.-05., kojega je u službi provincijala i 
naslijedio te ju je obavljao 1705.-08. Ge- 
neralni vizitator u provinciji sv. Ladislava 
bio je 1711.,a 1714. iu vlastitoj provinci- 
ji. Još kao Gabrićev tajnik pribavio je pi- 
smo zaštite franjevačkih pastoralnih prava 
u Slavoniji i Podunavlju od ugarskog pri- 
masa kardinala Leopolda Kolonića te slič- 
na pisma od gradskih vlasti u Slavonskom 
Brodu, Požegi i Budimu, od zapovjed- 
ništva Vojne krajine u Petrovardinu i civil- 
nog upravitelja Slavonije, a kao provinci- 
jal dobio je i diplomu cara Josipa I. istog 
sadržaja. Sve te dokumente dao je tiskati 
1709. u Veneciji. Kao provincijal 1707. za- 
povjedio je članovima provincije na župa- 
ma da vjeri ne poučavaju samo djecu nego 
i odrasle. Sam je pri kanonskoj vizitaciji 
provjeravao župnike u katekizamskom 
gradivu. Želeći da se mladi franjevci Bo- 
sne Srebrene školuju u vlastitim visokim 

školama, osnovao je za njih prva dva filo- 
zofska učilišta u Slavoniji — u Požegi 
1705. i Osijeku 1707. Pri kraju obnašanja 
službe provincijala 1708. utemeljio je uči- 
lišta moralnog bogoslovlja u Velikoj, 
Našicama, Zaostrogu, Visokome i na Vi- 
sovcu. Kako su to bile niže teološke škole, 
obvezao je 1708. upravno vodstvo Bosne 
Srebrene da pripravi sve za otvaranje 
četverogodišnje bogoslovne škole u Budi- 
mu. To je ostvareno 1710., u vrijeme kad 
više nije bio provincijal, ali su se njegovim 
zauzimanjem za nastavu u toj školi pripra- 
vili prvi profesori Augustin Pjanić i Ivan 
Srijemac. Umro je u Našicama, ali ondje 
nije pokopan. 

Djelo: Protectionales litterae (incipit), Venetiis, 
1709. 


Lit.: E. Fermendžin, Chronicon observantis pro- 
vinciae Bosnae Argentinae, Starine JAZU, 22, Zag- 
reb, 1890; D. Mandić, Franjevačka Bosna, Rim, 
1968; F. E. Hoško, Franjevci i poslanje Crkve u 
kontinentalnoj Hrvatskoj, Zagreb, 2001; Isti, Fra- 
njevačke visoke škole u kontinentalnoj Hrvatskoj, 
Zagreb, 2002. 

F. E. Hoško 


BULJOVČIĆ, Ilija (Subotica, 15. II. 
1908. — Sarajevo, 14. II. 1994.), kolekcio- 
nar. Između dvaju svjetskih ratova u Subo- 
tici se bavio uramljivanjem slika. U posli- 
jeratnim godinama odselio se u Sarajevo, 
gdje je nastavio raditi u istom obrtu te je sa 
suprugom Julijanom počeo skupljati 
umjetnine. Do kraja 1970-ih prikupili su 
bogatu kolekciju znatne umjetničke, kul- 
turno-povijesne i znanstvene vrijednosti. 
Ta je kolekcija, pod nazivom Zbirka Ilije i 
Julijane Buljovčić, 1979. otvorena za jav- 
nost u njihovu stanu u Sarajevu, a zatvore- 
na je nakon Ilijine pogibije tijekom opsade 
Sarajeva 1994. 

Osim velike numizmatičke i filateli- 
stičke kolekcije, knjižnice, nakita, plaketa, 
odlikovanja i drugih predmeta, zbirka sa- 
država i 161 ikonu s područja Bosne i Her- 
cegovine, više kopija ikona te 557 slika, 
među kojima je stotinjak portreta iz XVIII. 
i XIX. st., više radova madžarskih i austrij- 
skih slikara te djela južnoslavenskih 
umjetnika XX. st. Najviše su zastupljeni 
umjetnici iz Bosne i Hercegovine. Počet- 


kom 1970-ih vođeni su neuspješni prego- 
vori o tome da kolekcija pripadne Suboti- 
ci. Zbirka se pod patronatom HKD-a Nap- 
redak iz Sarajeva čuva u zgradi Vrhbo- 
sanske bogoslovije u Sarajevu, a pet rarite- 
ta iz zbirke pohranjeno je u bankovni trezor. 
Lit.: Likovna enciklopedija Jugoslavije, 1, Zagreb, 
1984; Stećak, br. 3, Sarajevo, 1994. 

N. Zelić i B. Duranci 


Ivan 
Buljovčić 


BULJOVČIĆ, Ivan (Subotica, 27. XIII. 
1936. — Novi Sad, 10. I. 2004.), šahist i 
glazbenik. Sin Stipana i Veronike, rođ. 
Horvat. Školovao se u rodnom gradu i u 
Beogradu. Kao profesor glazbe radio je u 
glazbenim školama u Somboru, Bačkoj 
Palanci i Novom Sadu te na Muzičkoj aka- 
demiji u Novom Sadu, a neko je vrijeme 
bio ravnatelj opere u novosadskome Srp- 
skome narodnom kazalištu. 

Šah je počeo igrati u subotičkom Spar- 
taku, u kojem kao srednjoškolac prvi put 
postao seniorski prvak Vojvodine. Taj je 
uspjeh poslije ponovio još devet puta. U 
šahovskoj karijeri dugoj više od pola sto- 
ljeća pobjeđivao je na mnogim međuna- 
rodnim i domaćim turnirima. Osim za 
Spartak, nastupao je i za Novosadski 
šahovski klub, Somborski šahovski klub te 
za još nekoliko manjih klubova. Naslov 
majstora osvojio je na Državnom prven- 
stvu u Novom Sadu 1965., a za međuna- 
rodnog majstora proglašen je 1974. Zbog 
obveza na radnome mjestu nikad se nije 
posve posvetio šahu te nije uspio osvojiti 
titulu velemajstora. Nastupao je više puta 
za državnu reprezentaciju, s kojom je 
osvojio drugo mjesto i srebrnu medalju na 
europskom prvenstvu u Hamburgu 1965. 


BULJOVČIĆ 


Umro je u Novom Sadu, u kojem je živio 
gotovo 30 godina, a pokopan je u Subotici. 


Lit.: Dnevnik, Novi Sad, 14. 1. 2004. 
Z. Čota 


BULJOVČIĆ, Josip (Subotica, 17. I. 
1932. — Subotica, 2. XII. 2001.), jezikoslo- 
vac, profesor, prevoditelj, kulturni djelat- 
nik. Rodio se u građanskoj obitelji od oca 
Gustava i majke Marije, rođene Vojnić. 
Osnovnu školu i gimnaziju završio je u 
rodnom gradu, nakon čega se upisao na 
studij južnoslavenskih jezika i književno- 
sti na beogradskome Filozofskom fakulte- 
tu. Iako je studij 1955. završio s izvanred- 
nim uspjehom i unatoč potpori profesora i 
dijalektologa Ivana Popovića, zbog podri- 
jetla i tadašnje politike odabira asistenata 
nije mogao nastaviti karijeru na sveučiliš- 
tu. Znatno poslije upisao se na poslijedip- 
lomski studij jezikoslovlja na Filozof- 
skom fakultetu u Sarajevu, gdje je 1980. 
stekao zvanje magistra obranivši radnju 
Udio »Bunjevačkih i šokačkih novina« u 
razvitku pisanog jezika kod bačkih Bunje- 
vaca u drugoj polovici XIX. stoljeća. 


Nakon diplomiranja vratio se u Suboti- 
cu, gdje je živio 1 radio, uz kratki prekid, 
do kraja života. Najprije je radio u nekoli- 
ko osnovnih i srednjih škola, među ostalim 
i u gimnaziji, u kojoj je kratko bio i ravna- 
telj. Poslije je lektor, dramaturg i ravnatelj 
drame na srpsko-hrvatskom jeziku subo- 
tičkoga Narodnog kazališta 1959.-65., a 
zatim kratko i ravnatelj cijeloga kazališta. 
To ga je potaknulo da počne pisati teatro- 
loške radove. Bio je gostujući lektor za 
srpsko-hrvatski jezik na sveučilištu u 
Varšavi 1965.-67. Od 1968. predavač je, a 
od 1973. profesor na Višoj pedagoškoj 
školi u Subotici, na kojoj je predavao srp- 
sko-hrvatski jezik s elementima jezične 
povijesti te uvod u jezikoslovlje. Od jeseni 
1978., kad je škola prestala raditi, pro- 
svjetni je savjetnik za srpsko-hrvatski je- 
zik u Prosvjetno-pedagoškom zavodu u 
Subotici. Pri kraju svojega profesionalnog 
života na Višoj školi za obrazovanje odgo- 
jitelja u Subotici predavao je srpsko-hrvat- 
ski kao jezik društvene sredine s metodi- 
kom. 

BULJOVČIĆ 


Njegov znanstveni interes bio je usre- 
dotočen ponajprije na problematiku učenja 
jezika društvene sredine te na kontrastivna 
istraživanja madžarskoga s jedne strane te 
srpskoga i hrvatskoga s druge. S tih je pod- 
ručja objavio nekoliko priručnika, a pred- 
mete vezane uz njih predavao je na subo- 
tičkim višim školama. Cijeli niz radova, 
među ostalim i svoj magistarski rad, po- 
svetio je međutim i problemima koji su 
više ili manje vezani za problematiku 
književnog jezika u bunjevačkih Hrvata u 
Bačkoj. U kontekstu tradicije bavljenja je- 
zičnom problematikom bačkih Bunjevaca, 
ti su radovi svojom metodologijom i spoz- 
najama do kojih se u njima došlo značili 
golem napredak. 


Josip Buljovčić 


Bio je suradnik Enciklopedije Jugosla- 
vije Jugoslavenskoga leksikografskog za- 
voda, u kojoj je objavio nekoliko natukni- 
ca iz zavičajne povijesti podunavskih Hr- 
vata. Surađivao je i na započetom projektu 
Enciklopedije Vojvodine 1980-ih godina, 
za koju je sudjelovao u izradi abecedarija 
te dostavio određene natuknice. Više od 40 
godina pisao je o kazalištu, najčešće subo- 
tičkome, a potkraj 1990-ih nakladniku 
NIU Subotičke novine predao je rukopis 
knjige kazališnih ogleda i kritika. Prevodio 
je s madžarskoga stručnu, poglavito jezi- 
koslovnu literaturu te prozu madžarskih 
književnika iz Vojvodine, a s poljskoga 
esejistiku. Sudjelovao je na znanstvenim 

skupovima u zemlji i inozemstvu, a radove 
je objavljivao u mnogobrojnim zbornicima 
i časopisima: Radovi Instituta za jezik i 
književnost, Godišnjak Saveza društava za 
primijenjenu lingvistiku Jugoslavije (Sara- 
jevo), Književnost i jezik (Beograd), 
Typographia Universitatis Hungaricae 
Budae (Budimpešta), Škola i društvo, Pe- 
dagoška stvarnost, Kopča, Scena (Novi 
Sad) te Oktatds es Neveles, Pro memoria, 
Rukovet i Klasje naših ravni (Subotica). 
Bio je član uredništva Rukoveti i Almana- 
ha pozorišta Vojvodine. Od strukovnih or- 
ganizacija bio je član Društva hrvatskih 
književnika u Zagrebu te Društva za srp- 
sko-hrvatski jezik i Društva za primijenje- 
nu lingvistiku u Novom Sadu. 

U nekoliko navrata bio je delegat 
Skupštine Subotičkoga kotara, u jednome 
mandatu zastupnik u Skupštini Socijali- 
stičke Autonomne Pokrajine Vojvodine, a 
nekolika je puta biran u stručna, uglavnom 
prosvjetna i kulturna vijeća u gradu, kota- 
ru i pokrajini. Jedan je od osnivača Hrvat- 
skoga kulturno-umjetničkog društva Bu- 
njevačko kolo i njegov prvi dopredsjednik 
1970.-72. Potkraj 1960-ih bio je aktivan 1 
kao jezični savjetnik u pokretanju progra- 
ma na srpsko-hrvatskom jeziku Radio Su- 
botice. Zbog njegova angažmana i staja- 
lišta onemogućeno mu je sudjelovanje u 
javnom životu nakon sloma hrvatskog pro- 
ljeća u Subotici 1973. Početkom 1990-ih 
ponovno je aktivan — član je Upravnog od- 
bora Kulturno-umjetničkog društva (posli- 
je Hrvatskoga kulturnog centra) Bunje- 
vačko kolo, Vijeća Hrvatskoga narodnog 
saveza, Hrvatskoga akademskog društva, a 
ujedno je i jezični savjetnik Uredništva na 
hrvatskom jeziku Radio Subotice 1998.- 
2001. Godine 1999. dodijeljeno mu je zva- 
nje Počasni građanin Subotice kao prizna- 
nje za doprinos u razvoju grada. 

Djela: Od raspevanih slova do marsovaca: izbor 
iz stvaralaštva za decu, Novi Sad, 1979 (19822, 
1984); Mala školska pozornica: izbor pozorišnih 
komada, Novi Sad, 1979; Srpskohrvatski-hrvat- 
skosrpski jezik kao jezik društvene sredine: za III 
razred osnovne škole (skupa s Magdolnom Elek), 
Novi Sad, 1987;  Srpskohrvatski-hrvatskosrpski 
jezik kao jezik društvene sredine: za II razred 
srednjeg obrazovanja i vaspitanja (skupa sa Zla- 


tom Jukić), Novi Sad, 1988; Srpski kao nemater- 
nji jezik: za III razred osnovne škole (skupa s 
Magdolnom Elek), Beograd, 1996 (19982, 20005, 
20024, 20035); Srpski kao nematernji jezik: za II 
razred srednje škole (skupa sa Zlatom Jukić), Be- 
ograd, 1996; Srpski jezik kao nematernji jezik: za 
I razred srednje škole (skupa sa Zlatom Jukić i Ra- 
domirom Babinom), Beograd, 1995; Filološki 
ogledi, Subotica, 1996. 
Lit.: J. Buljovčić, Biografija (rukopis); Dodela 
zvanja »Počasni građanin opštine Subotica« i priz- 
nanja »Pro urbe«, Subotica, 1999; Zvonik, Subo- 
tica, 12/2001. 

T. Žigmanov 


BULJOVČIĆ, Lozika — Seka, rođ. Bo- 
gešić (Subotica, 17. XII. 1903. — Subotica, 
10. VI. 1983.), vezilja. Kći Paje i Janje, 
Tođ. Vojnić. Poznata kao Seka Rođačka, od 
najranije mladosti pa sve do bolesti 1980. 
bavila se vezom: »bilim«, tj. izradom šlin- 
ga, polikromnim, a posebno zlatovezom. 
Izvezla je mnogobrojne ukrase na bunje- 
vačkim djevojačkim nošnjama, monogra- 
me i druge vezove na posteljini i drugome 
uporabnom tekstilu te misnice, oltarnike i 
druge crkvene uporabne tekstilne predme- 
te. Ujesen 1944. izvezla je zlatovezom pr- 
vu ratnu zastavu VIII. vojvođanske briga- 
de, a tu je zastavu ponovo izvezla u povo- 
du 25. obljetnice osnivanja te brigade za 
proslavu dužijance 1969. 


Lit.: Proneta zastava VIII vojvođanske brigade, 
Subotičke novine, Subotica, 32/1969. 
N. Zelić 


BULJOVČIĆ, Petar (2, prije 1870. — 2, 
nakon 1907.), slikar. Slikanju ga je 
poučavao Lajos Solymosi, a kako se poka- 
zalo da je talentiran, subotičko gradsko vi- 
jeće dodijelilo mu je 1884. stipendiju, ko- 
ju će primati iduće dvije godine. Nije poz- 
nato gdje je učio slikanje, ali malobrojne 
sačuvane slike, koje se stilski mogu svrsta- 
ti u kasnu romantiku, svjedoče o dobroj 
tehnici i crtačkoj vještini. Slikao je ponaj- 
prije religijske teme te portrete prema na- 
rudžbi. Od slikarstva nije mogao živjeti te 
se izdržavao soboslikarstvom, a ime mu je 
navedeno i u adresaru soboslikara Ma- 
luševa iz 1906. Nekoliko se njegovih slika 
čuva u subotičkome Gradskom muzeju i u 


BUNA 


privatnim zbirkama, a poznato je da je po- 
slije smrti Boze Sarčevića 1900. naslikao 
njegov portret prema narudžbi Pučke kasine. 


Lit.: S. Malusev, Szabadka sz. kir. vdros czim— es 
nevjegyzeke, Szabadka, 1906; Kalendar Hrvatske 
riječi, Subotica, 1952; T. Gajdos, Szabadka 
kćpzomiiveszete, Subotica, 1995; A. Sekulić, 
Umjetnost i graditeljstvo bačkih Hrvata, Zagreb, 
1998; Sacra conversatione (katalog izložbe djela 
sakralne, mitološke i alegorijske tematike iz likov- 
ne zbirke Gradskog muzeja), Subotica, 2001. 


Lj. Vuković 


A SASTANKU. 


mer MIRE TOTPAANILA VILO BUNI" 
UVWIR ZM BRU Vii redom RUTI 
PLETNE | LAMOT ELITI SMO POPSTVA 
EYE BAE DČET U TVIBA KAGRLJLJU | 
VIHAČ SLIKE SA FLEDESIH MAM mEVNI 
CIM TVRJ RAROD ŠALJE E FRAK HVALE 
INAST MOLITVE BUDU USLIŠAKE 
SUDARI STOLEĆA NISU NAG ELDNILI, 
stinaa sed BLi BIT CRO UNIk. 
HVALA TE: 
IME OVLA PUTEM TVOJ IZVOR REMANI 
AČOD TEBE NIKAD ŽARIRANIT NEĆE. 
WALOVA ELMA HAS HRABRI U ŽIVATU 
Ti MA BUDI TIŠITKLJKA MILA. 
TEME MAS WEŽE OVA CREDA ZEMLJE 
1 EDINA FUTAKČANET ZAH LIPEA IZTLEDA. 
KRETE PRETRKELJRH NI IKI EPK] 1 i TL LENJE | LAP paši 
Zeta. Puadidatsć ia Liza 1 ue PETIČE FRE RANILI TILUZITŽE 
PI PL EL ERI PRE TOZ USVA KLA ELČI 
Va M Sram PL TK Pon Pi A POD 
IENATLAJC PEY SEO TA | REVERB 
U PRASTVN PL NA TAO PERLA ti 


KaraLičeri Pu e vAČKIH Nav jaf nan Rika 
DeisanTvonna zarana om naaa, << 
Pakrac kn ua nn Kana [em omanje Saipanu, 
Haxainai Preržviriat Vo atara. <, 
Spomen-ploča s prvog pohoda 
bačkih Bunjevaca na rijeku Bunu 


BUNA, 1. kratka, ali brza rijeka, lijevi pri- 
tok Neretve. Izvire u blizini Blagaja, a nje- 
zino je vrelo hidrološka rijetkost i turi- 
stički objekt. Na samom vrelu nalazi se te- 
kija — derviška kuća. Duga je 8 km, a na- 
stavak je Zalomske rijeke u Nevesinjskom 
polju. U Neretvu se ulijeva oko 15 km niz- 
vodno od Mostara, kod sela Buna. Jedini 
joj je pritok rijeka Bunica, duga 6 km. U 
narodnoj je tradiciji bačkih Bunjevaca 
najživlja predaja o tome da Bunjevci pot- 
ječu s rijeke Bune, prema kojoj su dobili i 
ime: »Didovi nam izdaleka, ondud gdi je 

BUNA 


Buna rika«. Pučka je predaja došla do iz- 
ražaja i pri prvom pohodu Bunjevaca na ri- 
jeku Bunu 1933., prigodom proslave 250. 
obljetnice doseljenja Bunjevaca u Bačku, 
kad su u veliku subotičku manifestaciju bi- 
li uključeni i hercegovački Hrvati, te pri 
proslavi 300. obljetnice doseljenja, kad su 
bunjevački Hrvati opet posjetili vrelo Bu- 
ne. I danas mnogi Bunjevci iz Bačke rado 
hodočaste na vrelo Bune, održavajući tako 
živom pučku tradiciju; 2. selo na ušću rije- 
ke Bune u Neretvu. Do rata 1990-ih godi- 
na bilo je depopulacijsko naselje, 1006 st. 
(1981.), od čega 581 Hrvata, 252 Musli- 
mana, 63 Srba. U ratu je etnička struktura 
sela iz osnove promijenjena te je danas na- 
seljeno gotovo isključivo hrvatskim sta- 
novništvom, koje je izbjeglo iz okolnih 
krajeva. Kako je obližnji Blagaj, u kojem 
se nalazi i zapuštena katolička crkva sa 
spomen-pločom iz doba prvoga pohoda 
bačkih Bunjevaca na rijeku Bunu, pod 
upravom Bošnjaka, u selu Buna, koje je 
pod upravom hrvatskih vlasti, podignuta je 
katolička crkva posvećena bl. Alojziju Ste- 
pincu. 

Lit.: P. Pekić, Spomenica pohoda Bunjevaca u 
svoju staru postojbinu, Subotica, [1933]; Subo- 
tička Danica ili bunjevačko-šokački kalendar (sa 
slikama) za prostu godinu 1935., Subotica, 1934; 
Klasje naših ravni, 4, Subotica, 1936; M. Eveto- 
vić, Kulturna povijest bunjevačkih i šokačkih Hr- 
vata (rukopis); Kulturni i narodni preporod Hrva- 
ta u Bačkoj, Klasje naših ravni, 1, Zagreb, 1943; 
Enciklopedija Jugoslavije, 1, Zagreb, 1982; J. 
Marković, Enciklopedijski geografski leksikon Ju- 
goslavije, Sarajevo, 1990; L. 1. Krmpotić, 125 go- 
dina osnutka Pučke kasine 1878-2003, Subotica, 


2003. 
S. Stantić 


BUNAR (tur. bunar, 
punar), iskopana du- 
boka jama za pitku 
vodu, zdenac. Na sje- 
veru Bačke razlikuju 
se tri vrste bunara: a) 
bušeni ili arteški bu- 
nari izrađivani su 
bušenjem do vodono- 
snog sloja na dubini 
50-80 m. Nastajali su 
potkraj XIX. i počet- 


m2 ' 


Arteški bunar 

kom XX. st., kad u naseljima još nije bilo 
vodovodne mreže. Danas su uglavnom iz- 
van funkcije. Na području grada Subotice 
od oko 140 takvih bunara 21 je ispravan, 
ali nijedan se ne koristi; b) kišni bunari bi- 
li su česti u središtima naselja, u unut- 


Kopani RE — 
bunar s đermom <“ 
rašnjosti dvorišta pri tipičnoj atrijskoj 
gradnji visokoprizemnih objekata. Bili su 
u obliku valjka, ukopani pokraj objekta, a 
punili su se uz pomoć sustava oluka vo- 
dom s krovišta objekta. Voda iz tih bunara 
nije služila za piće, nego za pranje; c) ko- 
pani bunari nastajali su kopanjem do prvo- 
ga vodonosnog sloja na dubini 4-12 m. 
Valjkastog su oblika i obzidani opekom. 
Najstariji je tip s đermom, zastupljen pod- 
jednako u naseljima i na salašima, pokraj 
kojega je stajalo pojilo za stoku (alov). 


Kopani bunar 


Drugi je tip uobičajen u naseljima: nad 
zaštitnom drvenom ogradom (rovašem) 
bio je postavljen valjak s namotanim lan- 
cem na čijem je kraju bio pričvršćen kabao 
za izvlačenje vode. Cesto je bio natkriven 


dvostrešnim krovom. Treći se tip, s 
ručnom pumpom izrađenom od livenog 
željeza, pojavljuje na prijelomu XIX. i 
XX. st., osobito u gradskim kućama i na 
javnim mjestima. Voda iz prvoga vodono- 
snog sloja u prošlosti je bila ekološki čista, 
no u novije su doba mnogi od tih bunara 
pretvoreni su u septičke jame te je danas 
onečišćena. 

A. Rudinski 


Bunarić 


BUNARIĆ, marijansko svetište i ho- 
dočasničko mjesto, 5 km jugoistočno od 
Subotice. Jedino je ekumensko ho- 
dočasničko mjesto na području današnje 
Srbije i Crne Gore, na kojem se okupljaju 
i katolici i pravoslavci. Povijest mu je ne- 
dovoljno istražena. Područje oko svetišta 
bilo je naseljeno još u prapovijesno 
brončano doba, o čemu svjedoče arheo- 
loške iskopine. Prema pisanju subotičkog 
lista Szabadsdg iz 1883., pokraj Senćanske 
ceste, na istočnom rubu šandorskih pašnja- 
ka, bilo je nekoliko izvora vode. Novinar 
je predložio uređenje okolice dvaju izvora 
koje je puk smatrao ljekovitima. Predaja o 
ljekovitosti vode bila je i razlog za okup- 
ljanja vjernika na tome mjestu barem od 
polovice XIX. st., a ujedno je i odredila 
naziv svetišta: madžarski Szentkut, hrvat- 
ski Bunarić i srpski Vodica. 


BUNDEVA 


God. 1893. podignuti su katolički križ i 
kapelica, a od 1953. mise na svetištu služe 
se od svibnja do rujna prvom subotom u 
mjesecu i na Malu Gospu. God. 1968. u 
svetište je donesena kopija lika Majke 
Božje iz talijanske Siracuse (Gospa od su- 
za), koji je otada u središtu štovanja. Glav- 
no proštenje održava se posljednje nedjelje 
u kolovozu. Svetište na godinu posjeti oko 
20.000 vjernika. God. 2003. katolički dio 
svetišta potpuno je preuređen u stilu pa- 
ličke secesije. U pravoslavnom dijelu do- 
minira impozantna crkvica u bizantskom 
stilu, koja se nalazi na mjestu prijašnje ka- 
pele iz XIX. st. 


Lit.: Szabadsdg, Szabadka, 12. VIII. 1883; A. Se- 
kulić, Marijanske pobožnosti podunavskih Hrva- 
ta, Zagreb, 1985; Isti, Hrvatski bački mjestopisi, 
Zagreb, 1994; P. Lubina, Marijanska Hrvatska, 
Split, 1995; L. Hovany, A Palicsi-to 6s kornyčke, 
Kanizsa, 1997; Zvonik, Subotica, 9/2003; Hrvat- 
ska riječ, br. 133, Subotica, 2005; http: //www. 
gradskimuzej. subotica. co. yu/Gradskimuzej/Ar- 
heologija/arheologija. htm 

J. Štefković i L. Hov4ny 


BUNDEVA, 1. Cucurbita pepo, jednogo- 
dišnja biljka iz porodice bundeva (Cucur- 
bitaceae). Gaji se radi prehrane ljudi 1 sto- 
ke u tropskim i umjerenim krajevima, pa 
tako i u Podunavlju. U Bačkoj se tradicio- 
nalno sadi na oranicama zasađenima kuku- 
ruzom i u vrtovima oko salaša. Plodovi su 
različita oblika, veličine i boje. Mogu biti 
teški i više od 10 kg. Na bunjevačkim se 
salašima pekla u krušnim pećima, a po- 
služivala se kao predjelo, glavno jelo i sla- 
stica. Kolač od bundeve (»bundevara«) 
spremao se kao savijača od tijesta s kva- 
scem (»pogača«, »ukiselo«) ili od lisnatog 
tijesta. Usto se pekla u tepsiji, koristila za 
pekmez, zimnicu i sl. Upotrebljavale su se 
i sjemenke, osušene i pečene. Posljednjih 
se desetljeća tradicionalne vrste rijetko sa- 
de. Manje vrste bundeva koriste se i kao 
ukras te u likovnoj umjetnosti; 2. boja u 
madžarskim kartama (»tikva«), slikovno 
predstavljena bundevom; 3. u Bunjevaca 
pogrdni naziv za glavu (»mućni malo 
sotom tvojom bundevom«). 

BUNDEVA 


Lit.: M. Peić, G. Bačlija, Rečnik bačkih Bunjeva- 
ca, Novi Sad — Subotica, 1990; Hrvatska enciklo- 
pedija, 2, Zagreb, 2000; Hrvatska riječ, br. 91, Su- 
botica, 2004; Subotičke novine, Subotica, 
43/2005. 

G. Bačlija i A. Stantić 


BUNIĆ, Krešimir > Kujundžić, Ivan 


BUNJA (tal. bugna: koš, košarica; bugno: 
košnica), 1. manja građevina od kamena 
kružnog tlocrta i kupastoga krova, izvede- 
na suhozidno, bez veznog sredstva. Ta pra- 
stara graditeljska forma bila je uobičajena 
na ogoljenom krasu u Dalmaciji, ali i u 
Istri, gdje je poznata pod imenom kažun. 
Služila je kao sklonište, spremište, odmo- 
rište ili prenoćište. U Podunavlju se od pri- 
ručnoga građevnog materijala — žute zem- 
lje i ječmene slame — u jednakom obliku 
grade kokošinjci i krušne peći, a u kući tzv. 
paorske ili banja-peći. Neki autori s bu- 
njom povezuju i etimologiju imena Bunje- 
vac, tumačeći to time što su bunje bile uo- 
bičajene nastambe drevnih Bunjevaca; 2. u 
bačkih Bunjevaca riječ ima nekoliko 
značenja: a) na salašima naziv za pseću 
kućicu, najčešće napravljenu od pletena 
vrbova pruća ožbukana blatom i pokrivena 
trskom. Slične su se improvizirane manje 
građevine podizale i za druge domaće 
životinje; b) udubljenje za psa u slami, si- 
jenu, pljevi i sl.; c) lagano udubljen ležaj u 
zemlji prekriven slamom i namijenjen pri- 
vremenom smještaju ljudi. 


Bunja u Dalmaciji 

Lit.: A. Freudenreich, Varod gradi na ogoljenom 
krasu, Zagreb — Beograd, 1962; M. Peić, G. Bačli- 
ja, Rečnik bačkih Bunjevaca, Novi Sad — Suboti- 
ca, 1990; A. Sekulić, Bački Hrvati, Zagreb, 1991. 


A. Rudinski i A. Stantić 


BUNJEVAC, nekadašnja župa na pod- 
ručju Kalačke nadbiskupije pod turskom 
vlašću. Prvi se put spominje 1622. u molbi 
bosanskog franjevca Šimuna Matkovića 
Sv. Stolici da mu se dodijeli župa tog ime- 
na. lako ne postoji slaganje o tome je li ri- 
ječ o samo jednoj od bunjevačkih župa ili 
o župi za sve bačke Bunjevce, najvjerodo- 
stojnijom se čini pretpostavka B. Bukinca 
da je to oznaka šire zajednice u kojoj je Š. 
Matković djelovao, a ne naselja. Teritorij 
župe u svakom je slučaju bio u gornjoj 
Bačkoj, a živio je u njoj bunjevački puk, 
poglavito oko franjevačkih samostana. 
Osim što svjedoči o nazočnosti hrvat- 
skog puka u Bačkoj u prvoj polovici XVII. 
stoljeća te o duhovnoj skrbi koju su u tom 
puku vodili bosanski franjevci, podatak iz 
1622. važan je i zbog toga jer je to u povi- 
jesnim izvorima prva poznata uporaba na- 
ziva Bunjevac kao oznake etničke zajedni- 
ce (turski defter iz 1550. navodi samo ime 
pojedinca — kmeta Martona Bunavacza iz 
baranjskog sela Maroka, danas Gajića, ko- 
ji je kao Martin Bunivacz, zabilježen i 
1561. u obližnjem selu Izsep, danas Topo- 
lje). Spominjanje župe Bunjevci 1622. ne- 
ki autori dovode u vezu i s većom seobom 
oko 3000 Vlaha iz Kliškog sandžaka u Hr- 
vatsko primorje iz iste godine. Smatraju 
naime da su neki od njih tijekom te seobe, 
kao uostalom i tijekom seoba iz prijašnjih 
desetljeća, došli sve do Podunavlja. 


Lit.: E. Fermendžin, Acta Bosnae potissimum ec- 
clesiastica cum insertis editorum documentorum 
regestis: ab anno 925 usque ad annum 1752, Zag- 
rabiae, 1892; J. Erdeljanović, O poreklu Bunje- 
vaca, Beograd, 1930; B. Bukinac, De activitate 
Franciscanorum in migrationibus populi croatici 
saeculis XVI et XVII, Zagreb, 1940; Ž. Mandić, 
Povijesna antroponimija bunjevačkih Hrvata u 
Mađarskoj, Budimpešta, 1987; A. Sekulić, Bački 
Hrvati, Zagreb, 1991. 


Lj. Vuković 


BUNJEVAC, tjedni »list opće naobrazbe i 
napridka« koji je tijekom 1882. izlazio 
Somboru. Prvi je broj objavljen 1.1. 1882., 
a zadnji, 39. broj 21. IX. iste godine. Ti- 
skan je u somborskoj tiskari Ferdinanda 
Bittermanna, a izlazio je svakog petka na 
četiri nepaginirane stranice. Na poticaj 
madžarske vlade, pokrenuo ga je i uređi- 
vao svećenik Ivan Batori (Burnać), u su- 
radnji s monoštorskim župnikom Ivanom 
Palićem. Osim njih, u listu su priloge objav- 
ljivali i Ivan Antunović, Matija Budimac, 
Katica Fehćr, udovica Gabora Mirkovića, 
Josip Garay, Šime Ivić, Robert Kauk, Pero 
Knezy, Ljudevit Kuzmić, Mijo Mandić, 
Bariša Matković, Bono Mihaljević, Viljem 
R4cz, Solo Stantić, Mijo Špoljar, Antun 
Vidaković, Stipan Vujević, Božidar Vujić i dr. 

Svrha je lista bilo njegovanje materin- 
skog jezika i prosvjećivanje bunjevačko- 
šokačkog puka te je u njemu objavljen ve- 
lik broj rodoljubnih članaka. Znakovito je 
i to što se u listu Bunjevci i Šokci izrije- 
kom nazivaju ugarskim Hrvatima. Uspr- 
kos tomu, u povijesti bačkih Bunjevaca 1 
Šokaca list je ostao obilježen kao 
madžaronski, ali glavni uzrok tomu nisu 
razmjerno malobrojni politički indiferent- 
ni članci ili oni koji odišu ljubavlju prema 
madžarskoj domovini, već Burnaćeva pre- 
velika kritičnost prema Antunovićevoj 
Razpravi. Kako je ugled biskupa Antuno- 
vića među nacionalno svjesnim Bunjevci- 
ma bio iznimno velik, mnogi su suradnici i 
pretplatnici otkazali suradnju i potporu te 
je list Mr i ode izlaziti. 


dabi 


U Zomboru, 1882. 25-og Augusta. 


BUNJEVAC 


U Narodnoj knjižnici Karlo Bijelicki u 
Somboru, u Gradskoj knjižnici u Subotici 
te u Knjižnici Matice srpske u Novom Sa- 
du sačuvano je samo nekoliko originalnih 
primjeraka zadnjih brojeva lista, dok se u 
budimpeštanskoj Državnoj knjižnici Sze- 
csenyi na mikrofilmu nalaze svi primjerci 
novina, osim zadnjega. 


Lit.: Bacska, Zombor, 54/1881; M. Mandić, Kako 
su postale bunjevačke novine i bunjevački kalen- 
dari?, Pravi bunjevački kalendar za godinu 1934., 
Subotica, b. g.; Seljanin [M. Mandić], Uspomene 
iz života Biskupa Ivana Antunovića, Pravi Bunje- 
vački Kalendar za prostu godinu 1935 (sa slika- 
ma), Subotica, b. g.; M. Evetović, Kulturna povi- 
jest bunjevačkih i šokačkih Hrvata (rukopis); 1. 
Kujundžić, Bunjevačko-šokačka bibliografija. 
Rad JAZU, 355, Zagreb, 1969; I. Kovač, Novine 
štampane ikavicom u Somboru, Miroljub, Som- 
bor, 2/1998. 

E. Bažant 


BUNJEVAC, pseudonim različitih autora 
koji su pisali o bačkih Hrvatima. 1. Među 
prvim važnijim piscima koji su se koristili 
tim pseudonimom bio je svećenik Stipan 
Vujević (1837.-1905.), koji se tako potpi- 
sivao u novinama Neven; 2. Nepoznati se 
autor tim pseudonimom koristio za više 
priloga u kalendaru Subotička Danica do 
Prvoga svjetskog rata, od kojih su najvr- 
jedniji nekrolozi i životopisi; 3. Pseudo- 
nim Kate Prćić, unitaristički orijentirane 
političke i književne aktivistice između 
dvaju svjetskih ratova. Pod tim je pseudo- 
nimom u Subotici objavila dvije knjižice: 


35. Broj. 


mm 


Člana 1 dova Našja “ 
fi urednika; # podplate loža 
Ka valja ka 


< 


Kadgod i sad. 


kućeg miseca 20ti dan je i 
država i S. M. Crkva svetila. 


kava. 


Ovo je dan s. Stipana prvog 
kralja magjarskoga, kad se slavni ute 


> BUNJEVAC. 


LIST OBĆE NAOBRAZBE 1 NAPRIDKA. 


više pati; u tecivo, obća imovina omanj 


U ovakima tužnima okolnostima 
rodi se S. Stipan, ovaj slavni Mojsia 
naroda svog, koji zvah biše: da svoj 
puk izvede iz propasti u koju bi ga 


CINA onaj 
M 
Po 


oglua ki 
pade DUKE 
prima izdaratelj i un 


[JE REJEVE 


Onda se ni su bojali takih škola, 
u kojima se vira učila — kao što se 
sad boje dikoje obitelje. Onda su krš. 
danske obitelje sve jednog misla bile, 
i bogoljubno odgojivanje su držale za 
temelj državnog postojanja: sad kad 


Bunjevac, Sombor, 25. VIII. 1882. 

BUNJEVAC 


Bunjevačke pripovitke 1923. i Bunjevci i 
Šokci 1940.; 4. Pseudonim autora prvog 
dijela kompilacijske knjižice Bunjevci ob- 
javljene u Subotici u rujnu 1991. Drugi dio 
dosad nije izašao. U knjizi se navodi da je 
»ime i prezime autora poznato Bunje- 
vačkoj i šokačkoj stranci«. Vjerojatni je 
autor Mijo Mandić ml. 


Lit.: M. Evetović, Kulturna povijest bunjevačkih i 
šokačkih Hrvata (rukopis); 1. Kujundžić, Izvori za 
povijest bunjevačko-šokačkih Hrvata, Zagreb, 
1968; I. Szentgyčrgyi, E. Bažant, Subotička bibli- 
ografija 1870-1918, 11, Subotica, 1993; G. Kiss, E. 
Bažant, K. Čeliković, Subotička bibliografija, sv. 
3, 1918-1944, 1. dio, Subotica, 2003. 


Lj. Vuković 


kz: BUNYEVACZ BANK u PENZVALTOOZLET 

| MLKIR. OSITALISORSJATEK POARUNTOMLIE 
et t |< BUDAPEST, VIL JOZSEF.KORUT 65. 
1922 Portalakariškptnšikei cuo kaskada | 12915. 


SREG. 
pe 


Poor Po 


QE AA prid Ž 
mm 
A Svalhaojea 


i 2 day š 
ZEUS Bira 


Službena kuverta 
Bunjevačke banke i mjenjačnice 


BUNJEVAČKA BANKA I MJENJAČNI- 
CA (BunyevAcz Bank ćs 
Pćnzvaltćiizlet), bankarska i novčarska 
organizacija utemeljena 1922. sa sjedištem 
u Budimpešti. Njezino djelovanje nije 
istraženo, poznato je samo da je djelovala 
i za vrijeme Drugoga svjetskog rata. 

Lj. Vujković Lamić 


BUNJEVAČKA ČITAONICA —> Bunje- 
vačka kasina 


BUNJEVAČKA I ŠOKAČKA DANICA 
(Bunjevačka Danica), kalendar čije je ob- 
javljivanje nekoliko puta najavljeno tije- 
kom 1874. U Antunovićevoj Bunjevačkoj i 
šokačkoj vili od 2. VII. 1874. oglašava se 
kako će Ivan Burnać za iduću godinu u Ba- 
Ji tiskati kalendar Bunjevačka i šokačka 
danica. U Subotičkom glasniku od 14. XI. 
1874. piše pak: »Sa više strana zapitani 
smo za Kalendar “Bunjevačka danica? od 

g. 1. Burnaća, da li se već može dobiti. Mi 
još nismo isti kalendar dobili, ali se nadamo 
da će nam se za kratko vrieme poslati, jer 
je već ispod tiska izašao. Samo još na uvez 
čeka«. Nije poznato kako je planirani pot- 
hvat završen, no u literaturi se ne spominje 
da je kalendar uistinu objavljen, a nema ni 
sačuvanih primjeraka. 
Lit.: Bunjevačka i šokačka vila, Kalača, 14/1874; 
Subotički glasnik, Subotica, 46/1874; M. Eveto- 
vić, Kulturna povijest bunjevačkih i šokačkih Hr- 
vata (rukopis). 

Đ. Lončar 


BUNJEVAČKA I ŠOKAČKA STRANKA, 
politička organizacija bačkih Bunjevaca 
koji se ne smatraju Hrvatima. Osnovana je 
23. HI. 1991. u Subotici, a kao svoj cilj 
ističe »očuvanje identiteta, kulture, veroi- 
spovesti i autentičnosti Bunjevaca kroz 
političko delovanje [...] da se stvori savre- 
mena država koja nama Bunjevcima pred- 
stavlja matičnu državu sa svim potrebnim 
institucijama i kompletnom infrastruktu- 
rom«. Bila je članica subotičke Patriotske 
fronte za Jugoslaviju, osnovane u srpnju 
1991., čiji su ciljevi, među ostalim, bili 
»da razobličava secesionističke tendencije, 
da širi smisao žrtvovanja za slobodu i 
otadžbinu, da se bori i osuđuje sve pojave 
odbijanja i opstrukcije poziva za mobiliza- 
ciju«. U političkom djelovanju tijekom 
1990-ih oslanjala se na Socijalističku par- 
tiju Srbije Slobodana Miloševića, Jugosla- 
vensku udruženu ljevicu Mirjane Marko- 
vić te Srpsku radikalnu stranku Vojislava 
Šešelja, no izborni su joj rezultati bili sla- 
bi te nije uspijevala osvojiti dovoljan broj 
glasova za predstavnika u subotičkoj 
općinskoj skupštini. Nije bila članica De- 
mokratske oporbe Srbije, koja je, na čelu 
sa Zoranom Đinđićem, 2000. svrgnula s 
vlasti Slobodana Miloševića, već je na sa- 
veznim izborima poduprla »one velike 
stranke koje se zalažu za afirmaciju Bunje- 
vaca i priznaju njihovo postojanje«, a za 
predsjednika države »one kandidate koji 
će raditi na dobrobit naše otadžbine«. Da- 
nas se uglavnom oslanja na Demokratsku 
stranku Srbije Vojislava Koštunice. U Su- 
botici je, kao i stranke koje je podupiru, u 


oporbi lokalnim vlastima, čiju okosnicu 
čine stranke madžarske i hrvatske nacio- 
nalne manjine te Đinđićevi, odnosno Ta- 
dićevi demokrati. Njezini su pristaše kon- 
centrirani ponajprije u Tavankutu i Suboti- 
ci, dok među šokačkim Hrvatima nije 
naišla ni kakav prijam. Zbog toga je na 5. 
izbornoj skupštini stranke u Subotici 2003. 
iz njezina imena izbačen pridjev šokačka 
te joj je otad naziv Bunjevačka stranka. 


Lit.: Glas ravnice, br. 6, 8, 9, 35, Subotica, 1991, 
1993; Z. Perušić, »Ako treba, i pušku u ruke«, Su- 
botičke novine, br. 29, Subotica, 1991; Bunjevačke 
i šokačke novine, br. 1, 5, Subotica, 1994; Žig, br. 
11, Subotica, 1994; Subotičke novine, br. 35, Su- 
botica, 2000; Bunjevački kalendar za prostu 
2001., Subotica, 2000; Bunjevački kalendar za 
pristupnu 2004., Subotica — Novi Sad, 2003; Z. 
Romić, Jedan ili dva naroda, Vikend Danas, Da- 
nas, Beograd, 16.-17. VII. 2005. 


S. Bačić 


BUNJEVAČKA I ŠOKAČKA VILA, is- 
prva kulturni prilog Bunjevačkih i šokač- 
kih novina, a nakon njihova gašenja samo- 
stalni tjednik, koji je međutim već nakon 
8. broja postao dvotjednikom. Samostalno 
je izlazila od 2. I. 1973. do 18. IX. 1876., 
najprije u Kalači, a od 10. XI. 1875., na- 
kon stanke duge 7 mjeseci, u Baji. Urednik 
joj je bio Ivan Antunović, a od studenoga 
1875. Blaž Modrošić. Objavljeno je osam- 
desetak brojeva na po četiri stranice malo- 
ga četvrtinskog formata. 


Sadržajno se Vila nastavlja na Novine. 
Objavljuje se u njoj poezija, najčešće ro- 
doljubne budnice, zatim povijesne pripovi- 
jetke, koje čitatelje poučavaju o dubokoj 


obonknae 
= cilu god 1 fr. 

BUNJEVAČKA I ŠOKAČKA VILA 


ukorijenjenosti njihove »vjere, narodnosti 
i jezika« na području na kojem žive, te ko- 
mentari aktualnih društvenih pitanja, po- 
put modernog odgoja djece, građanskog 
braka, odvojenosti države i crkve. Stalne 
su rubrike savjeti poljodjelcima, kratke vi- 
jesti iz Monarhije i svijeta, cijene poljopriv- 
rednih i stočarskih proizvoda u različitim 
ugarskim krajevima te književne novosti, a 
povremeno se pojavljuju i svojevrsne re- 
portaže iz inozemstva i iz domaćih kraje- 
va, primjerice, opsežno izvješće o životu 
Hrvata kajkavaca u jugoistočnom Banatu. 
U Vili je međutim inzistiranje na poli- 
tičkim pravima Bunjevaca i Šokaca slabije 
nego što je bilo u Novinama. Vidi se to i u 
samodefiniciji, u kojoj se Vila određuje 
uglavnom kao »list za pouku, zabavu i gaz- 
dinstvo«, a samo u nekoliko brojeva i »za 
politiku«. Većina priloga pisana je hrvat- 
skim književnim jezikom druge polovice 
XIX. stoljeća, tj. jezikom Zagrebačke filo- 
loške škole. 


Vilu su pratile jednake teškoće s kakvi- 

ma su se susretale i Novine prije nje: nedo- 
voljan broj suradnika, premalen broj pret- 
platnika, nerazumijevanje državnih i crk- 
venih autoriteta, ali i samog naroda koje- 
mu je bila namijenjena. Nakon što je Antu- 
nović ozbiljnije obolio, njezino je izdava- 
nje prekinuto u ožujku 1875., a nakon ob- 
nove u studenome iste godine, s novim 
urednikom Blažem Modrošićem na čelu, 
izlazila je još nepunih godinu dana. 
Lit.: M. Evetović, Kulturna povijest bunjevačkih i 
šokačkih Hrvata (rukopis); A. Sekulić, Hrvatska 
preporodna književnost u ugarskom Podunavlju 
do 1918., Zagreb, 1994. 


P. Vuković 

God. IV. U Kalači. U Četve 1. + 1874. roj 1 
To 
1814. 

Žarka sunca ljubi kruna Ah! jedanajst posestrića" 


Devet južnih pokrajinah, 
; 3 ; A trinajest milijuna“ 
Bunjevačka ! Viju kolo od Slovinal. 


Šokačka vila, 


x Iza duge, mrkle noći 
Kalača, Bunjevac i Šokac bdije, 
1.1. 1874. A Vila“ mu ljubi oči 


I u vienac niesmo vije. 


Ercegovea, Bugarina 
Ne 


oj Slovencem od starinv' 
U lošo se kolo hvata! 


K vedru suncu nora goda 
Obraćaju s molbom lica 
Za spasenje ovog roda ! 


uvoucu davna brata, 


Idu carstva i stoleća 
Mitrim krokom vječnoj tami, — 
Ko kapljica odkopneća 
U bezkrajno morie, — s nami. 

BUNJEVAČKA KASINA 


BUNJEVAČKA KASINA, društvo bu- 
njevačkih Hrvata u Čonoplji. Osnovano je 
potkraj prosinca 1920. kao Bunjevačka 
čitaonica na poticaj Ilije Džinića, tadašnjeg 
upravitelja osnovne škole u Čonoplji. Prvi 
je predsjednik bio Lazo Burnać, a tajnik 
Ilija Džinić. Društvo je ubrzo dobilo drugi 
naziv — Bunjevačka kasina. 


pristupi kao 
ITE moj dne 4 


(čv: be 
Bije vala ke 


TA dg2a. 


race “bonojsh 
rmetva 


Bunjevačka čitaonica iz Čonoplje bila je 

članica Društva sv. Jeronima iz Zagreba 

Odmah nakon osnivanja prikazani su 
prvi igrokazi, a 2. II. 1921. organizirano je 
i prvo bunjevačko prelo, koje se »na Ma- 
rin« nastavilo održavati svake godine sve 
do rata. Društvo se početkom 1922. učlani- 
lo u Hrvatsko književno društvo sv. Jeroni- 
ma u Zagrebu, od kojega je do 1941. dobi- 
valo vrijedne donacije knjiga i časopisa. U 
sklopu društva djelovale su folklorna sku- 
pina i pjevački zbor, a organizirane su i ka- 
zališne predstave, predavanja i dužijanca. 
Kazališne su predstave prikazivane svake 
godine, a osim kratkih jednočinki, pripre- 
mani su i zahtjevniji igrokazi, poput Muke 
Isusove Josepha Aloisa Daisenbergera, 
Šokice Ilije Okrugića, Graničara Josipa 
Freudenreicha, Sumnjivog lica Branislava 
Nušića i dr. U razdoblju do 1941. okosnica 
društva bio je Ilija Džinić. Funkciju pred- 
sjednika obnašali su još Antuš Petković 1 
Franjo Burnać, a tajnik je bio Dano Pro- 
bojčević. 

Tijekom Drugoga svjetskog rata, na 
inicijativu madžarskih vlasti, društvo je re- 
gistrirano, postojala je i uprava, ali nije za- 
bilježena gotovo nikakva djelatnost. Vlasti 
su Iliju Džinića poslale u mirovinu, nakon 
čega se preselio u Sombor. Već u drugoj 
polovici 1945. obnovljen je rad Bunje- 
vačke kasine te 2. II. 1946. ona ponovno 
organizira bunjevačko prelo. U izmijenje- 
nim društvenim uvjetima i s novim ljudi- 
ma, društvo je 1946. promijenilo naziv u 
Hrvatsko kulturno društvo Čonoplja, po- 
slije u Hrvatsko kulturno društvo August 
Šenoa, ali ga je puk i dalje nazivao starim 
imenom. 


Lit.: Neven, 12. I. 1921, Subotica; Subotičke no- 
vine, 18.11. 1922, 17.11. 1923, Subotica; Hrvatske 
novine, Subotica, 9. II. 1924; Subotička Danica ili 
bunjevačko-šokački kalendar za prostu godinu 
1931., Subotica, 1930; Danica, Sombor, 22. III. 
1934; Subotička Danica ili bunjevačko-šokački 
kalendar za prostu godinu 1935., Subotica, 1934; 
Subotička Danica ili bunjevačko-šokački kalendar 
za prestupnu godinu 1940., Subotica, 1939; Naš 
kalendar za Bunjevce-Šokce-Hrvate za prestupnu 
godinu 1944., Zombor, 1943; I. Džinić, Zbornik 
štampanih vlastitih članaka, pisanih radova, ru- 
kopisa, kao i članaka koji se bavi mojim radom 
(rukopis); Subotička Danica. Kalendar za 1971. 
god., Subotica, 1970; M. Beljanski, Šest vekova 
Čonoplje (1339-1987), Sombor, 1996; Subotička 
Danica (nova). Kalendar za 2002. godinu, Subo- 
tica, 2001. 

Đ. Lončar 


BUNJEVAČKA MATICA —> Matica hr- 
vatska Subotica 


BUNJEVAČKA MATICA, kulturna ud- 
ruga bačkih Bunjevaca koji se ne smat- 
raju Hrvatima. Uz potporu režima Slobo- 
dana Miloševića, osnovana je 10. IX. 
1995. u Subotici pod imenom Obnovitelj- 
ska bunjevačka matica, a od 1999. naziv 
joj je Bunjevačka matica. Njezini su je 
osnivači označili za »sljednicu Bunje- 
vačke matice, osnovane 1934. u Subotici«, 
iako nikakva udruga pod tim imenom tada 
nije bila utemeljena. Prvi joj je predsjednik 
bio Marko Peić, drugi kratko Franjo Ilo- 
vac, a nakon njega tu funkciju do danas 
obnaša Karlo Blesić. Među statutarnim ci- 
ljevima Bunjevačke matice ističe se 
»očuvanje nacionalnog identiteta Bunjeva- 


ca u SR Jugoslaviji, posebno u oblasti 
obrazovanja, nauke, kulture, umetnosti i 
informisanja«, a prema riječima njezina 
prvog predsjednika, Bunjevačka matica 
»radi na ubeđivanju vlasti da su Bunjevci 
narod te na utvrđivanju prava na nacional- 
no ime onih Bunjevaca koji se osećaju sa- 
mo Bunjevcima i nikako drukčije«. U su- 
radnji s Bunjevačkim kulturnim centrom, 
Bunjevačka matica izdaje Bunjevački ka- 
lendar, bila je izdavač Bunjevačkih novina 
1998.-2004., a objavila je i desetak knjiga, 
neke s beletrističkim, a druge sa znanstve- 
nim ambicijama. Među njima je i srpski 
prijevod knjige Bernardina _—Unyija, 
Horthyjeva ideologa za Bunjevce i Šokce. 


Lit.: Bunjevački kalendar za pristupnu 1996., Su- 
botica, 1995; Bunjevačke novine, Subotica, 
7/1998, 12/1999, 5-12/2001; Bunjevački kalendar 
za prostu 1999., Subotica 1998; J. Temunović, Su- 
botička matica, Subotica, 2002; S. Bačić, Nespret- 
ni pokušaj stvaranja znanstvene zbrke, Klasje 
naših ravni, 1-2, Subotica, 2002; Hrvatska riječ, 
br. 69, Subotica, 2004; Bunjevačke novine, Subo- 
tica, 3/2005. 


S. Bačić 

Pravila Bunjevačke omladinske 
zajednice 
BUNJEVAČKA OMLADINSKA ZA- 
JEDNICA, udruga unitaristički opredije- 
ljenih subotičkih Bunjevaca utemeljena 
1923. U njezinim Pravilima kao cilj djelo- 
vanja naveden je »razvitak kulturnog živo- 
ta i štitnja umetnosti«, a potpisnici su Pra- 
vila Stipan Pap kao predsjednik, Nikola 
Gabrić kao bilježnik te Antun Stipić i 
Lajčo Skenderović kao članovi. Osnivanje 


Punkcioni i redoviti Xlano: svaki mački 1 Zenska, koje 

BUNJEVAČKA PROSVETNA MATICA 


Zajednice potaknuli su članovi radikalske 
Zemljodilske kasine. Njihov rad međutim 
nije imao veći utjecaj na kulturna zbivanja 
u gradu te je ta organizacija mladeži brzo 
prestala postojati. 


Izvor: Historijski arhiv Subotica, F: 47, Grado- 
načelnički ured 881/1923. 


Lit: Zemljodilski kalendar (sa slikama) za pristup- 
nu godinu 1924., Subotica, b. g.; 


S. Mačković i K. Bušić 


BUNJEVAČKA PROSVETNA MATICA, 
međuratna kulturna institucija subotičkih 
Bunjevaca unitarističkog usmjerenja. Ak- 
ciju oko njezina osnivanja pokrenuli su 
1924. lokalni bunjevački političari okup- 
ljeni oko Marka Jurića, mjesnog dužno- 
snika Radikalne stranke, te Šandora 
Rajčića i Antuna Vidakovića. Stvarno je 
djelovanje počela iduće godine, a formal- 
no je osnovana 1926. Na poticaj Marka Ju- 
rića gradske su vlasti kao materijalnu pot- 
poru za osnivanje toj prorežimskoj pro- 
svjetno-kulturnoj organizaciji ustupile 70 
lanaca zemlje. 

U povodu useljavanje u novosagrađenu 
zgradu (danas kino Zvijezda) 1. 1. 1927. 
održana je i prva skupština Matice, na ko- 
joj je za predsjednika izabran Marko Jurić, 
za dopredsjednike Antun Vidaković i Ma- 
ra Đorđević-Malagurska, a za tajnika Ma- 
tija Evetović, tada dogradonačelnik. Po- 
svetu novih prostorija obavio je kapelan 
župe sv. Terezije Ljudevit Nača, nakon što 
se Blaško Rajić i biskup Lajčo Budanović 
nisu odazvali zbog neslaganja s Matičinim 
usmjerenjem. Ona je naime trebala spri- 
ječiti nastavak procesa integracije Bunje- 
vaca u hrvatski narodni korpus te poticati 
zbližavanje Bunjevaca i Srba, pri čemu je 
prešutno ili izrijekom prihvaćeno stajalište 
srpskih radikala da su Bunjevci zapravo 
katolički Srbi. Tako je, primjerice, tadaš- 
nji prvi tajnik Bunjevačke prosvetne matice 
Alba M. Kuntić 1930. objavio propagand- 
nu knjižicu Bunjevac — Bunjevcima o Bu- 
njevcima, u kojoj negira hrvatstvo Bunjev- 
ca te zastupa tezu da su Bunjevce pokato- 
ličili franjevci. 

Nakon što je ostala bez agilne potpred- 
sjednice Mare Đorđević-Malagurske, koja 

BUNJEVAČKA PROSVETNA MATICA 


se s mužem Dragoslavom Đorđevićem 
preselila u Beograd poslije njegove smjene 
s položaja gradonačelnika, Matica se sve 
više bavi unutarnjim sukobima, a sve ma- 
nje kulturnim radom. Tridesetih godina 
njezin rad prate mnogobrojne afere jer su 
se vodeći članovi imovinom udruge kori- 
stili u privatne svrhe. Kritike na njihov 
račun nisu dolazile samo iz radova hrvat- 
ski orijentiranih Bunjevaca nego i iz pro- 
srpske bunjevačke elite, ponajprije iz pera 
novinara Jose Sokčića. 


Zeesk E) a Pe aa : 
Zgrada Bunjevačke prosvetne matice 
u Subotici (danas kino Zvezda) 


U vrijeme velike gospodarske krize 
vodstvo Bunjevačke prosvetne matice, 
zbog nemogućnosti daljnjeg financiranja 
rada te institucije, svu je pokretnu i nepo- 
kretnu imovinu 1933. prodalo biskupu 
Lajči Budanoviću. U kupljenoj zgradi Bu- 
danović je osnovao Subotičku maticu, in- 
stituciju čiji je program bio obilježen ja- 
snom hrvatskom i katoličkom orijentaci- 
jom i koja je ubrzo postala središnjom kul- 
turnom, prosvjetnom i društvenom organi- 
zacijom bačkih Hrvata. Sukladno dogovo- 
ru Lajče Budanovića i Marka Jurića, Bu- 
njevačkoj prosvetnoj matici u zgradi je 
ostavljena jedna soba na korištenje do 
1938. Iako je formalno postojala sve do 
početka Drugoga svjetskog rata, članstvo 
Bujevačke prosvetne matice tijekom 1930-ih 
bilo u stalnu opadanju, a zadnji joj je 
predsjednik bio dr. Babijan Malagurski. 
Budući da je pri kraju svojeg postojanja 
posve zanemarila kulturni rad te se orijen- 
tirala na demagoško širenje prorežimskih 
političkih ideja, stvarni utjecaj na bunje- 
vačku zajednicu u tom razdoblju imala je 
samo Subotička matica s Blaškom Ra- 
jićem na čelu. 

Lit.: Zemljodilski kalendar (sa slikama) za prostu 
godinu 1927., Subotica, 1926; M. Knežević, O 
Bunjevcima, Subotica, 1927; A. Kuntić, Bunjevac 
— Bunjevcima o Bunjevcima, Subotica, 1930; Su- 
botičke novine, Subotica, 37/1932; Pravi bunje- 
vački kalendar za prostu godinu 1935, Subotica, 
b. g.; Neven, Subotica, 5/1935; M. Evetović, Kul- 
turna povijest bunjevačkih i šokačkih Hrvata (ru- 
kopis); J. Temunović, Subotička matica, Subotica, 
2002; J. Temunović, Zadužbina biskupa Budano- 
vića,, Subotica, 2002. 

K. Bušić 


BUNJEVAČKA STRANKA > Bunje- 
vačka i šokačka stranka 


BUNJEVAČKA ŠKOLSKA ZADRUGA 
U SUBOTICI, nikad aktivirana ustanova 
na čijem je utemeljenju prije samoga Prvo- 
ga svjetskog rata radio svećenik i školski 
vjeroučitelj Pajo Kujundžić. Akciju osni- 
vanja institucije koja bi podupirala podiza- 
nje i financiranje bunjevačkih škola u Su- 
botici pokrenuo je nakon dugogodišnje ne- 
uspješne borbe za školsku nastavu na ma- 
terinskom jeziku. Prvotni joj je naziv tre- 
bao biti Prva školska zadruga u Subotici, 
no poslije je odlučeno da se nazivu doda i 
atribut bunjevački. Privremeni odbor za 
osnivanje zadruge utemeljen je 1. IX. 
1913., a njegovi su članovi bili: Pajo Ku- 
jundžić, dr. Mirko Ivković Ivandekić, 
Blaško Rajić, dr. Babijan Malagurski, Mi- 
jo Mandić, dr. Stipan Matijević, Mate Du- 
lić, dr. Stipan Vojnić Tunić, Nikola Matko- 
vić, dr. Josip Prćić i Bašo Vukmanov 
Šimokov. Ubrzo nakon toga tiskan je pot- 
pisni arak na dvije folije velikog formata u 
koji se moglo upisati 58 imena. Svaki je 
arak imao naveden broj i vlasnika te 
novčani iznos koji se zadruzi daruje. Tre- 
balo je prikupiti 200 članova za osnivanje 
zadruge, a velik broj araka poslan je novi- 
nama i udrugama u Hrvatskoj, i to posre- 
dovanjem Hrvatske straže, časopisa za 
kršćansku prosvjetu koji je aktivno skrbio 
za škole na materinskom jeziku u Hrvat- 
skoj i susjednim područjima gdje je živio 
hrvatski puk. Prikupljeno je ukupno 1155 
potpisa, mnogi od njih u Hrvatskoj, a Pajo 
Kujundžić uspostavio je pritom suradnju 
sa zagrebačkim nadbiskupom Antunom 
Bauerom i s madžarskim liberalnim poli- 


tičarom Oszkarom Jaszijem. Potporu je 
obećala i Hrvatska zemaljska banka iz Osi- 
jeka, i to stipendiranjem jednog Bunjevca 
na školovanju u Osijeku, no u subotičkoj 
podružnici te banke Kujundžić je na kraju 
odbijen s obrazloženjem da isticanje bu- 
njevštine, iako je pozitivno, ipak nije jasno 
nacionalno opredjeljenje. Osnivačka skup- 
ština održana je 29. III. 1914. u velikoj 
sali kavane Hungaria (današnja zgrada 
disko-kluba Lifka), a na njoj su donesena i 
Pravila. U Pučkoj je kasini barun Šandor 
Vojnić odbio molbu Mije Mandića da se 
zauzme za školsku zadrugu pod izgovo- 
rom da se ta stvar politizira, a u tome ga je 
podupro i Staniša Neorčić. Molbu za osni- 
vanje zadruge gradske su vlasti proslijedi- 
le u Budimpeštu, no Ministarstvo unutar- 
njih poslova o njoj se, zbog izbijanja rata, 
nikad nije očitovalo. Kako je i Pajo Ku- 
jundžić već iduće godine umro, zadruga 
nikad nije počela raditi. 


Pravila ,,Bunjevačke Školske 
Zadruge u Subotici.“ 


1. S. /me: ,Bunjevačka Školska Zadruga 
u Subotici.“ 

2. S. Pećat, Bunjevački : ,Bunjevačka Škol- 
ska Zadruga u Subotici.“ Magjarski : , Bunye- 
vAc Iskola-Egyesiilet Szabadkin.“ 

3. S. Cilj zadruge je širitydomaću prosvjetu 
sa podizavanjem i uzdržavanjem bunjevačkih 
škola i drugim kulturnim sredstvima. Izričito 
sa njegovanjem bunjevačkogodnosno hrvatsko- 
srpskog jezika — kao materinskog jezika 
naroda — kako to državni zakoni dopuštaju 
u okviru škole. 

4. S. Sredstva. Za postizavanje cilja zadruge 
služe ova novčana sredstva : 

a) Po članovima uplaćane članarine. 

b) Kamati društvenih zaklada (fundacija). 

c) Darovi ubrani putem sakupljanja i pro- 
svjetnima zabavama. 


Pravila Bunjevačke školske zadruge 
u Subotici 


Izvor: Arhiva Bunjevačke školske zadruge, Arhiva 
Katoličkog instituta za kulturu, povijest i du- 
hovnost Zvan Antunović, Subotica. 


Lit.: Neven, Subotica, br. 35-37/1913, 2, 12, 17, 
19, 26-28/1914; Subotička Danica ili bunjevačko- 
šokački kalendar (sa slikama) za prostu godinu 
1914., Subotica, b. g.; P. Pekić, Povijest Hrvata u 
Vojvodini, Zagreb, 1930. 

J. Temunović i M. Grlica 


BUNJEVAČKE I ŠOKAČKE NOVINE 


BUNJEVAČKE GAZDINSKE NOVI- 
NE —> Subotički glasnik 


BUNJEVAČKE I ŠOKAČKE NOVINE, 
»od stranaka nezavisni« politički tjednik 
koji je u Kalači pokrenuo tamošnji kano- 
nik Ivan Antunović. Izlazio je od 21. III. 
1870. do kraja 1872., a izdavač i urednik 
bio je sam Antunović. Objavljeno je ukup- 
no 146 brojeva na po 4 stranice maloga 
četvrtinskog formata. Tjednik je imao i 
kulturni prilog, u početku Nadometak, a od 
1871. Bunjevačku i šokačku vilu. Nakon 
gašenja Novina, Vila je do kolovoza 1876. 
izlazila samostalno. 

Na pokretanje političkog tjednika Ivan 
Antunović odlučio se nakon što je 1868. u 
Ugarskoj donesen Zakon o narodnostima, 
koji je nacionalnim manjinama omogućio, 
među ostalim, i izdavanje novina na mate- 
rinskom jeziku. Već 1869. objavio je u Ka- 
lači Poziv Bunjevacah, Šokacah i Bošnja- 
kah na utemeljenje jednog pučkog lista, a 
početkom 1870. i Poziv na predplatu za 
bunjevačke i šokačke novine. Od prvog bro- 
ja Novine nose obilježja tipičnoga prepo- 
rodnoga glasila, kakva su od početka XIX. 
st. izlazila diljem slavenskih krajeva u 
Habsburškoj Monarhiji. Antunovićev su 
uzor pritom bile poglavito hrvatske tisko- 
vine. Tematika lista, osobito u prvoj godi- 
ni izlaženja, svodila se na buđenje nacio- 
nalne svijesti i poticanje želje za prosvje- 
tom, no pisalo se i o uređenju županija, 
gradova i općina, o radu Zemaljskog sabo- 
ra u Budimpešti i Hrvatskog sabora, a stal- 
ne su rubrike bile Gazdaluk, u kojoj su ob- 
javljivani savjeti za poljodjelce, Vilajet, u 
kojoj se informiralo o događajima u svije- 
tu, Novosti, koja je bila posvećena do- 
gađajima u Ugarskoj, Trgovina i obrtnost1 dr. 


Oko novina se okupio znatan broj su- 
radnika, ponajprije svećenika, učitelja, 
pravnika i činovnika, a pismima su se iz 
raznih krajeva javljali i slabije obrazovani 
pojedinci, ponajprije poljodjelci i obrtnici. 
Najvažniji suradnici bili su Baranjac Blaž 
Modrošić i Bačvani Ambrozije Šarčević, 
Stipan Grgić Krunoslav i Stipan Vujević, 
no objavljivani su i tekstovi autora iz dru- 

got 1 for. 50 nov. na 
Izlazi svake Ne 


na pol 
a Brosa 


ila god 3 for., 


God. 1. U Kalači 


u Sridu 5. Lipnja 1870. 


VUJSIJAOJJVAK VSTI 


*piudđu oszgluposu tu 


Broj 13. 


r 
POZIV 
na Pridplatu Bunjevački i Sokački Novina. 

Porvi četvrt godine po našem računu iztiče 18. Lipnja, radi toga počastno pozivljemo svu onu vele- 
poštovanu Gospodu : kojisu samo na ovaj četvrt pridplatili, neka izvole što brže izjaviti : dali je Njeva volja : da 
jim se Novine i na slideći četvrt na Njevo poštovano ime odpravljaju. U načelima povodom prva Poziva izjasnje- 
nima ni dlake nećemo prominiti. A štose tiče prostora naši novina — o tom će okolnosti odljučiti. 


Bunjevačke i šokačke novine, Kalača, 8. VI. 1870. 


gih krajeva, primjerice, ličkog Bunjevca 
Stipana Pavelića. Antunović je time de- 
monstrirao svoju želju da Vovine prijeđu 
regionalne i »plemenske« granice te da po- 
sreduju u povezivanju ugarskih Bunjevaca 
i Šokaca s Hrvatima iz drugih krajeva, u 
manjoj mjeri i s ugarskim Srbima. 


lako se među suradnicima vodila pole- 
mika o tome kakvim jezikom Bunjevci i 
Šokci trebaju pisati te je i na stranicama 
Novina sačuvano svjedočanstvo o sukobu 
između regionalista i dalekovidnijih za- 
stupnika nadregionalnoga cjelohrvatskoga 
književnog jezika, inače uobičajenome i 
među Hrvatima u mnogim drugima kraje- 
vima, zastupnik ikavice Ambrozije Šarče- 
vić ostao je u manjini te je većina tekstova 
bila objavljivana jekavštinom, tj. jezikom 
Zagrebačke filološke škole. Bunjevačke i 
šokačke novine, skupa s drugim projekti- 
ma Ivana Antunovića, bile su zato i zbog 
jezičnog pitanja važan korak u integraciji 

ugarskih Bunjevaca i Šokaca u modernu 
hrvatsku naciju, koja se upravo u to doba 
oblikovala. 


Nakladničko djelovanje Ivana Antuno- 
vića imalo je ipak vrlo ograničenu recepci- 
ju. Bunjevačka elita, izvrsno integrirana u 
ugarsko društvo, Bunjevačkim i šokačkim 
novinama nije pružila gotovo nikakvu pot- 
poru niti je za njih pokazivala veće zani- 
manje, a i odjek koji su Novine doživjele 
među pukom bio je puno manji nego što je 
Antunović očekivao — najveći dio naklade 
odlazio je zapravo pretplatnicima u Hrvat- 
sku. Suradnika je k tomu često nedostaja- 
lo, a pritisci državnih i crkvenih vlasti, ko- 
jima je Antunović bio izložen već od poja- 
ve prvog broja, s vremenom su na njego- 
voj ustrajnosti ostavljali sve više traga. 
Nadajući se da će pritisci na njega popusti- 
ti ako prestane izdavati politički list, Antu- 
nović je potkraj 1872. objavio zadnji broj 
Bunjevačkih i šokačkih novina te je nasta- 


vio izdavati tek na kulturu i književnost 
orijentiranu Bunjevačku i šokačku vilu. 
Ona će nakon toga izlaziti još nepune četi- 
ri godine. 

Lit.: M. Evetović, Kulturna povijest bunjevačkih i 
šokačkih Hrvata (rukopis); A. Sekulić, Hrvatska 
preporodna književnost u ugarskom Podunavlju 
do 1918., Zagreb, 1994; J. Buljovčić, Udeo »Bu- 
njevačkih i šokačkih novina« u razvitku pisanog 


jezika kod bačkih Bunjevaca u drugoj polovini 
XIX. veka, u: Filološki ogledi, Subotica, 1996. 


P. Vuković 


BUNJEVAČKE I ŠOKAČKE NOVINE, 
mjesečnik, »društveni i gospodarstveni list 
za narod«. Izdavao ga je u Budimpešti Bu- 
njevački i šokački narodni odbor, a izlazio 
jeod 1.1. do 1. XII. 1924. Urednik mu je 
bio Josip Magdalenić, a glavni suradnici 
dr. Ivan Paštrović, odvjetnik u Budimpešti, 
dr. Mišo Jelić, odvjetnik iz Baje, dr. Ivan 
Evetović, odvjetnik iz Bačkog Aljmaša, 1 
dr. Toma Prakatur, odvjetnik iz Mohača. 
Predsjednik Odbora Ivan Petreš, inače 
župnik u Čavolju, izložio je svrhu iz- 
laženja u uvodniku prvog broja: »Dolazi- 
mo, kao blaga kiša iza duge suše, da na 
vašim lipim jeziku otvorimo prid vami 
čarobno blago prosvite i znanja! (...) da li- 
pa naša bunjevačka i šokačka grana ne za- 
suši«. Na četiri stranice list donosi rodo- 
ljubnim i kršćanskim duhom prožete napi- 
se, aktualne vijesti iz zemlje i svijeta, pri- 
povijesti i stihove te oglase, a zanimljiva je 
i rubrika Slike iz bunjevačkih i šokačkih 
krajeva. Premda je list bio jeftin (»na cilu 
godinu 10 kila žita«), imao je razmjerno 
malo pretplatnika, a i državna su tijela 
otežavala njegovo izlaženje. O tome svje- 
doči i potpredsjednik Odbora Mišo Jelić: 
»Ljudi koji su na čelu naše države želu da 
ostanemo neučevan puk, koji samo zemlju 


Godina I. Broj 2. 


BUDAPEST 


BUNJEVAČKE I ŠOKAČKE NOVINE 


radi i hrani gospodu, na naš put napritka 
rušu debele rastove i već u pupoljku siču 
našu prosvitu, zato i ove novine, koje smo 
tako složno pisali i slali našima — morale 
su izdanit«. U kalendaru Danica za 1925. 
godinu izdavač je oglasio da će novine 
ubuduće izlaziti pod imenom Novine za u 
Ugarskoj živeće Bunjevce, Šokce, Hrvate, 
Bošnjake, Race i Dalmatince te da će biti 
namijenjene svim »granama jugoslaven- 
skog naroda katoličke vire«, ali uz upozo- 
renje »ako narod ne bude dosta žrtvovao 
za svoj materinski jezik, odmah ćemo obu- 
staviti i novine i sav naš daljni rad za na- 
rod«. U Madžarskoj državnoj knjižnici 
Szechenyi sačuvani su samo 1., 3. 14. broj 
Bunjevačkih i šokačkih novina. 


Izvor: Pismo odvjetnika dr. Miše Jelića Santovcu 
Marinu Jeliću iz prosinca 1924., privatna zbirka 
Živka Mandića. 
Lit.: Danica ili Kalendar za u Ugarskoj živeće Bu- 
njevce, Šokce, Hrvate, Bošnjake, Race i Dalmatin- 
ce: 1925. prosta godina, Budimpešta, b. g.; M. 
Knežević, O Bunjevcima, Subotica, 1927; P. Vuje- 
vić, Bunjevačke i šokačke novine, Subotičke novi- 
ne, Subotica, 8/1938.; M. Evetović, Kulturna po- 
vijest bunjevačkih i šokačkih Hrvata (rukopis); 1. 
Kujundžić, Bunjevačko-šokačka bibliografija. 
Rad JAZU, 355, Zagreb, 1969. 

Ž. Mandić 


BUNJEVAČKE I ŠOKAČKE NOVINE, 
subotički mjesečnik koji je zastupao ideje 
Bunjevačke i šokačke stranke iz 1990-ih. 
Prvi broj pojavio se 16. XII. 1993. Isprva 
je izdavač bila Bunjevačka 1 šokačka stran- 
ka, a poslije se ona navodi kao osnivač, a 
kao izdavač tvrtka Arh-veda u vlasništvu 
Mije Mandića ml., člana uredništva. No- 
minalni je glavni urednik bio Nikola Ba- 
bić. Zadnji, 16. broj novina datiran je 23. 
VI. 1995. Članci su pisani uglavnom srp- 


1. Veljača, 1924. 


BUNJEVAČKE 1SOKAČKE NOVINE 


DRUŠTVENI I GOSPC >ARSTVENI LIST ZA NAROD 


PRIDPLATA : 


10 kila žita 
5 kila žita 


Na cilu godinu . 
Na pol godinu 2... 
Pojedini broj: 800 kruna. 


IZDAJE: UREDNIŠTVO 1 IZDATELJSTVO: 
BUNJEVAČKI # ŠOKAČKI Budapest, VIII., FGherceg Sindor-utca 28. 
ARODNI ODBOR Oglasi po pogodbi. 


Bunjevačke i šokačke novine, Budimpešta, 1. II. 1924. 

o Bunjevaca 1918, == 
za stvaranje zajedničke države sa Srbima 


Konačne odluke 
Bunjevaca i Srba. 


Bunjevačke i šokačke novine, Subotica, 
16. III. 1994. 

skim književnim jezikom, rjeđe i usilje- 
nom ikavicom. Povijesni i etnografski 
članci upitne su znanstvene vrijednosti, a 
teze se preuzimaju iz uradaka prijašnjih 
pobornika iste političke opcije te se propa- 
gira ideja da Bunjevci nisu Hrvati. Zbog 
materijalnih, organizacijskih i kadrovskih 
teškoća list je prestao izlaziti nakon nešto 
više od godinu dana. 


Lit.: Glas ravnice, br. 37, Subotica, 1994. 
S. Bačić 


BUNJEVAČKE NOVINE, subotičko ra- 
dikalsko glasilo koje je izlazilo 1924.-27. 
Novine su obilježene snažnom prosrp- 
skom orijentacijom i nastavljač su ideja 
koje je zastupao list Zemljodilac. Prilozi su 
objavljivani na srpskom jeziku latinicom. 
Prvi je broj izašao 10. V. 1924. List je ispr- 
va izlazio svake subote, poslije dvaput na 
tjedan (petkom i ponedjeljkom), a nakon 
toga opet je tjednik. Tiskan je u subotičkoj 
tiskari Fischer i Kraus, a poslije u Grad- 
skoj tiskari. Urednici su bili: Mićo Sken- 
derović 1924., Antun Šokčić 1925., Dioni- 
sije J. Šokčić [Joso Šokčić] 1925., Nikola 
Matković 1926., Pere Stipić 1926., Stipan 
Gurinović 1926.-27. i Tome Skenderović 
1927. List koji se isprva deklarirao kao 
»organ zemljodilske i radikalne stranke« 
bio je usmjeren ponajprije protiv »klerika- 
laca« i njihova glasila Hrvatskih novina te 

»radićevaca« okupljenih oko Vevena. Na- 
rodni zastupnik Marko Jurić imao je izra- 
van utjecaj na uređivačku politiku novina i 
u objavljivanim tekstovima jasno su se 
održavala njegova shvaćanja. Zadnji broj 
izašao je 29. IV. 1927., a već od 13. V. iste 
godine pojavljuje se nov list iste orijenta- 
cije Subotičke novine pod uredništvom 
Marka Stipića. 
Lit.: 1. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969; T. Kolozsi, 
Szabadkai sajto (1919-1945), Ujvidćk, 1979; D. 
Popov, Srpska štampa u Vojvodini 1918-1941, No- 
vi Sad, 1983. 

S. Mačković 


POŠTANSKA 1 GOTOVOM PLAĆENA CINA POJEDINOM BROJU 136 pesma 


Šunjevačke Novine 


zi Sreino rešesje jednog teškog agrarnog spora 


Bunjevačke novine, Subotica, 17. V. 1924. 


BUNJEVAČKE NOVINE, subotički tjed- 
nik koji je izlazio 1940.-41. Tiskan je lati- 
nicom, isprva u tiskari braće Fischer, a 
poslije u Gradskoj tiskari u Subotici. Tek- 
-stovi su objavljivani ikavicom. Smatrao 
se nasljednikom i nastavljačem istoimenih 
novina ugašenih 1927. List se deklarirao 
kao »organ nezavisnih Bunjevaca« i zauzi- 
mao se za obranu bunjevačkog imena. 
Vlasnik i glavni urednik dr. Ivan Poljako- 
vić u svojim je člancima zastupao ideju da 
Bunjevci nisu i ne žele biti Hrvati, već 
»ponosni sinovi bunjevačke nane«, te da 
im je najpotrebnija sloga s »braćom Hrva- 
tima i Srbima«. Negirajući hrvatstvo Bu- 
njevaca, list je zapravo nastojao promovi- 
rati stajalište o Bunjevcima i Šokcima kao 
četvrtom narodu u Kraljevini Jugoslaviji. 
Bio je u sukobu sa Subotičkim novinama 
urednika Blaška Rajića. Posljednji sačuva- 
ni broj lista nosi datum 28. II. 1941. 

Lit.: 1. Kujundžić, Bunjevačko-šokačka bibliogra- 
fija. Rad JAZU, 355, Zagreb, 1969; T. Kolozsi, 


Poštarina plaćena u gotovom 


BUNJEVAČKI I ŠOKAČKI NARODNI ODBOR 


ORGAN NEZAVISNIH BUNJEVACA 


Bunjevačke novine 


GODINA li BROJ: 1 i SUBOTICA, petak 23 februara 1940 
Šta hoć šta neć 


Hoćemo da ostancmo Buncjvci! 


Hoćemo mir, slogu i ljubav sa braćom 
Hevatima i Srbima, a nećemo prkos, inat 
i mržnju medju nama, jer nam je sloga 
danas potribnija nego ikada. 

Hočeno du čuvamo našu lipu kršćan- 
sku viru koja nas uči đa volimo sve ljude 
ovoga svita, u nećemo mržnju medju bra- 
Con. mukar nas mržnji učili i s križom 
ume! 

Hočemo du čuvamo naše čestito bu- 
njevačko ime, koje smo kroz vikove i pod 
tudjinom očavali. a nećemo da se stiđimo 
svoga bunjevačkog imena ni zu čiju volju 
interes i prkos 


Mi nismo protiv Hrvata, ali smo protiv 
prkos—Hrvata, protiv t. zv. Banjevačkih 
Hrvata i veštački stvorenog bunjevačkog 
hrvatstva, koji se stidi Bunjevštine i koji 
hoće da Bunjevci služe tudjim interesima. 

Mi želimo da nova hrvatska banovina 
živi i napriduje, jer je to na korist i cile 
države, ali bez nas Bunjevaca, jer nika- 
kav naš bunjevački interes nije da se pro- 
tiv prirodno pripojimo toj banovini. 

Mi hoćemo da se borimo za prave bu- 
ujevačke interese i baš zato čano da ras- 
krinkamo mnoge, koji nisu Bunjevci i koji 
pod firmom borbe za bunjevačke interese 
služe tudjem gospodaru. 


IZLAZI SVAKOG PETKA 
Vrolaa: potogsdinja 24. podine 


Pr 
Urednistvo, 1) NOVEMBRA ULICA BROJ 


nas je to pitanje rišeno davno, 
Ueset godina, a pre svega 
* 


pre dva 


nu solunskom iromtu, ia kome je srp 
ska vojska tako porazila austrijsku. ne- 
mačku i bugarsku vojsku. da je odmali 
posli toga vojničkog kraha nastao | krah 
Austro-madjarske države. Da je srpska 
vojska posli nadčovičanskih napora bila 
potučena na solunskom irontu, i da su Au- 
stro-Madjari, Nime! i Bugari konačno os- 
tali u dotle okupiranoj Srbiji, nit bi došlo 
do naših prevrata“, nit bi se Austro-Ma- 
djarska država raspala, nit bi iko glavu 
smio dići ni u Hrvatskoj, a kamo li ovde, 
kod nas u Subotici, u» mi bi i danas bili 
«bišdčs Bumy6“ .Egyehek“ i prezreno rob- 
lje, koje i ne govori ljudski, nego laje 
racki.“ 

* 
ba nas su to pitanje rešili 10.000 Bu- 


Bunjevačke novine, Subotica, 23. II. 1940. 


Szabadkai sajto (1919-1945), Ujvidćk, 1979; D. 
Popov, Srpska štampa u Vojvodini 1918-1941, 
Novi Sad, 1983. 

S. Mačković 


BUNJEVAČKE NOVINE, nominalni su- 
botički mjesečnik s kraja XX. i početka 
XXI. st. Političkom orijentacijom nastav- 
lja se na prijašnje Bunjevačke i šokačke 
novine, a isti su im i suradnici. Prvi je broj 
izašao 2. IV. 1998. Osnivač i izdavač bila 
je Obnoviteljska bunjevačka matica, posli- 
je preimenovana u Bunjevačku maticu. 
Urednici su bili Tomislav Ilanković, Slo- 
bodan Vujković, Ladislav Kovačić i Joso 
Poljaković. Osnovane i financirane u doba 
snažne državne represije prema političkim 
i drugim neistomišljenicima, novine su 
imale istu svrhu kao i njihov prethodnik: 
oslabiti hrvatsku zajednicu na sjeveru 
Bačke inzistiranjem na regionalnom ime- 
nu. Kako ta politička opcija nije imala 
uspjeha kod šokačkih Hrvata, njihovo je 
ime u nazivu lista izostavljeno. Novinski 
su tekstovi uglavnom na srpskome 
književnom jeziku i usiljenoj ikavici, a 
među suradnicima su bili i novinari lokal- 
nih srpskih listova Dani i Subotičke novi- 
ne. Nakon petolistopadskih promjena 
2000. državna je potpora projektu dijelje- 
nja bačkih Hrvata neko vrijeme bila bitno 
smanjena te je list u tom razdoblju izlazio 


samo jedanput ili dvaput na godinu. Kako 
su se često objavljivali dvobroji, trobroji, 
pa i godišnjaci, ukupno je izašlo 39 pojedi- 
nih brojeva. Zadnji broj, kao dvanaesto- 
broj, izašao je 23. XII. 2004. 

S. Bačić 


BUNJEVAČKE NOVINE, »informativ- 
no-političko glasilo bunjevačke nacional- 
ne manjine« u Srbiji pokrenuto 2005. go- 
dine. Koncepcijom se nastavljaju na isto- 
imeni list pokrenut u vrijeme vladavine 
Slobodana Miloševića, a isti su im i surad- 
nici. Osnovna je politička ideja koju glasi- 
lo propagira da Bunjevci nisu Hrvati. Prvi 
broj tog mjesečnika izašao je u srpnju 
2005., izdavač je NIU Bunjevački infor- 
mativni centar, a urednica Vesna Vidako- 
vić, koja je od druge polovice 1990-ih bila 
dopisnica novosadskog lista Dnevnik. Po- 
java lista rezultat je obnavljanja državne 
potpore oblikovanju samostalne bunje- 
vačke etničke skupine njezinim izdvaja- 
njem iz hrvatskog korpusa, nakon silaska s 
vlasti Demokratske oporbe Srbije počet- 
kom 2004. godine. 

S. Bačić 


BUNJEVAČKI I ŠOKAČKI NARODNI 
ODBOR, peteročlana hrvatska organizaci- 
ja sa sjedištem u Budimpešti, koja je djelo- 
vala od ljeta 1924. do kraja 1939. Glavna 

joj je zadaća bilo pripremanje za tisak hr- 
vatskih časopisa i novina. Odbor je izda- 
vao Bunjevačke i šokačke novine od 1. 1. 
do 1. XII. 1924. te kalendar Danicu od 
1924., koji je izlazio sve do 1944. Sa- 
držaji tih izdanja, napose kalendara, bili su 
strogo cenzurirani, a većinu tema i slikov- 
nu građu određivale su vlasti. 


DANICA 


K-A:L:E:N+D-A+R 
ZA U UOARSKOJ ŽIVEĆE 
BUNJEVCE, ŠOKCE, HRVATE, BOŠNJAKE. 

| RACE | DALMATINCE 
| 
| 
| 


1925 


PROSTA._ GODINA 


Cine 700 kruna. 


BUNJEVAČKI | ŠOKAČKI NARODNI ODNOH 
BUDAPEST, VEL s = 


Danica ili Kalendar za u Ugarskoj živeće 
Bunjevce, Šokce, Hrvate, Bošnjake, Race i 
Dalmatince 1925. prosta godina, 
Budimpešta, b. g. 

Do 1931. predsjednik Odbora bio je dr. 
Ivan Paštrović, odvjetnik rodom iz Baje, a 
poslije dr. Mišo Jelić, odvjetnik rodom iz 
Santova. Za vrijeme njegova djelovanja 
članovi Odbora bili su još: Ivan Petreš, 
župnik u Čavolju, dr. Mijo Kokić, budim- 
peštanski odvjetnik rodom iz Andzabega, 
Josip Magdalenić, Pere Agić iz Tukulje, 
Mate Bilić iz Erčina, Tono Benković iz Se- 
nandrije, Janko Pajvanović, učitelj iz Bu- 
dima, te Stipan Jakšić, inženjer rodom iz 
Mohača. Zbog bujanja madžarskog nacio- 
nalizma rad je Odbora prekinut. 

Izvor: Kazivanje dr. Miše Jelića Stjepanu Velinu 
(rukopis), privatna zbirka Ž. Mandića. 
Ž. Mandić 


BUNJEVAČKI I ŠOKAČKI KALEN- 
DAR, prvi kalendar bačkih Bunjevaca, na- 
stao kao rezultat preporodnih gibanja što 
ih je potaknuo biskup Antunović. U prvom 
godištu objavljen je rodoljubni Poziv 
Pričestnoga i Visokorodnoga Gospodina 

Ivana Antunovicha Kanonika kalačkoga, 
kojim poziva Bunjevce, Šokce i Bošnjake 
na utemelenje jednih pučkih novinah iz 
1869. Izlazio je u Subotici, a tiskan je u su- 
botičkoj tiskari Bittermannovih. Prvi je 
broj izdan za 1870., a sačuvani su još bro- 
jevi za 1871.1 1879. Posljednji je naslo- 
vljen Bunjevačko-šokački kalendar. Iz ka- 
snijih napisa može se zaključiti da je ka- 
lendar izašao i za 1876., 1881. i 1882. 
Pretpostavlja se da je prva dva broja uredio 
Ambrozije Šarčević, a onaj za 1876. Josip 
Jukić Manić, uz potporu Age i Laze Ma- 
mužića. Kao potpisani suradnici pojavlju- 
ju se Ambrozije Šarčević, zatim kapelan 
subotičke crkve sv. Jurja Ivan Radić, subo- 
tički novinar Teodor (Božidar) Vujić te 
srpski pjesnik Laza Knežević, autor pje- 
sme Bunjevačko prelo. Najveći dio kalen- 
dara čine književni prilozi (pjesme, kratke 
novele i pripovijetke) te razni poučni član- 
ci, dok su povijesni članci malobrojni. 
Sačuvani primjerci nalaze se u Gradskoj 
knjižnici u Subotici. 


KALEADAR 


PRISTUPNU GODINU 


1870 


| BUNJEVAČKI I SOKAČKI 


| E 7 Zara 
| = rit ate 
| U SURATICI. 


U štampariji Karla Bittermana 


Bunjevački i šokački kalendar 
za pristupnu godinu 1870. 


Lit.: Pravi bunjevački kalendar za prostu godinu 
1934., Subotica, b. g.; M. Evetović, Kulturna po- 
vijest bunjevačkih i šokačkih Hrvata (rukopis); I. 
Kujundžić, Bunjevačko-šokačka bibliografija, 
Rad JAZU, 355, Zagreb, 1969; I. Sentđerđi, Pita- 
nje prvog kalendara u »Bunjevačko-šokačkoj bib- 
liografiji« Ivana Kujundžića, Zbornik Matice 
srpske za književnost i jezik, 3 (19), Novi Sad, 
1971; B. Vojnić Hajduk, Sto godina štampe u Su- 


botici (1848-1948), Bibliotekarski godišnjak Voj- 
vodine 1972, Novi Sad, 1973; I. Szentgčrgyi, E. 
Bažant, Subotička bibliografija 1870-1918, Subo- 
tica, 1993. 

E. Bažant 


BUNJEVAČKI KALENDAR, prvi ka- 
lendar u bačkih Bunjevaca nakon Austro- 
ugarske nagodbe. Izlazio je u Subotici za 
1868. i 1869., s time da je prvi broj tiskan 
u novosadskoj Platonovoj tiskari, dok su 
korice prvog broja i drugi broj tiskani u 
Subotici kod Kalora (Karla) Bittermanna. 
Sadržava uobičajeni kalendarski dio, bu- 
njevačke narodne pjesme (u drugom broju 
tiskane ćirilicom), povijesne članke, savje- 
te i dr. Iako je kalendar u cijelosti anoni- 
man, uređivao ga je srpski publicist Đorđe 
Popović-Daničar u suradnji s narodnim 
preporoditeljem Ambrozijem Šarčevićem i 
subotičkim trgovcem Timotijem Radićem, 
koji su kalendar poslije i prodavali. 
Sačuvani primjerci nalaze su Knjižnici 
SANU u Beogradu. 


Do reći 
< BUNJEVAČKI | 


IKALENDAR 


Bi 


Bunjevački kalendar za 1868. godinu 


Lit.: Đ. Popović — Daničar, Bački Bunjevci i Šok- 
ci, Beograd, 1907; V. Stajić, Mađarizacija i de- 
mađarizacija Bunjevaca, Letopis Matice srpske, 1-3 
(325), Novi Sad, 1930; M. Evetović, Kulturna po- 
vijest bunjevačkih i šokačkih Hrvata (rukopis); I. 
Kujundžić, Bunjevačko-šokačka bibliografija, 
Rad JAZU, 355, Zagreb, 1969; I. Sentđerđi, Pita- 


BUNJEVAČKI KALENDAR 


nje prvog kalendra u »Bunjevačko-šokačkoj bibli- 
ografiji« Ivana Kujundžića, Zbornik Matice srp- 
ske za književnost i jezik, 3 (19), Novi Sad, 1971; 
1. Szentgyorgyi, E. Bažant, N. Bašić Palković, Su- 
botička bibliografija 1764-1869, Subotica, 1988. 


E. Bažant 
1 GODINA 


KALENDAR 


s 
ZA PROSTU GODINU 


1939 


»AnA1%. ZF 
oo < DJUNO 
IZDALA: PRVA BUNJEVAČKA ČITAONICA - SUBOTICA 
Odd ruku i ha Ned ln tinaa 


da: 


Bunjevački kalendar 
za prostu godinu 1939., Subotica 


BUNJEVAČKI KALENDAR, jugosla- 
venski orijentiran kalendar namijenjen bu- 
njevačkom puku u Bačkoj koji je izlazio u 
Subotici 1939.-41. Izdavala ga je Prva bu- 
njevačka čitaonica, a uređivao Ivan Polja- 
ković, ujedno urednik Bunjevačkih novina. 
Kalendar je poštovao tradicionalne forme 
uobičajene za narodne kalendare, a njegov 
je sadržaj jasno odražavao ideološko opre- 
djeljenje karakteristično za jedan dio bu- 
njevačke zajednice u Bačkoj. Programska 
načela Prve bunjevačke čitaonice, koja se 
zauzimala za bunjevačku opstojnost i na- 
rodnosnu posebnost te promicanje jugosla- 
venstva, odredila su uređivačku politiku 
kalendara. U njemu se isticao prinos poje- 
dinih bunjevačkih prvaka »duhovnom uje- 
dinjenju« Vojvodine i Srbije te Bunjevaca 
i Srba, a podjednako i političkom ujedinje- 
nju južnih Slavena. Iako se u kalendaru 
često naglašava da svojim jugoslavizmom 
nasljeduje stajališta Ivana Antunovića, 
većina tekstova pokazuje da je posrijedi 
unitarno shvaćanje jugoslavenstva tipično 
za dominantnu ideologiju u Kraljevini Ju- 

goslaviji. U praksi je to značilo poticanje 
na približavanje Srbima, distanciranje od 
Madžara te uporabu regionalnog imena 
kako bi se neutralizirale bilo kakve prohr- 
vatske težnje. M. Evetović ističe da je ka- 
lendar »namijenjen grupi ljudi koji u poli- 
tici imaju beogradsku orijentaciju« te zak- 
ljučuje da u narodu zato i nije bio pri- 
mljen. Jezično kalendar nije bio ujed- 
načen. Neki su tekstovi pisani bunje- 
vačkom ikavicom, neki srpskim književ- 
nim jezikom, a mnogi njihovom mješavi- 
nom. 
Lit.: M. Evetović, Kulturna povijest bunjevačkih i 
šokačkih Hrvata (rukopis). 

Lj. Vuković 


S atactitć Pai 


NEK SE ZNADE 
DA BUNJEVAC ŽIVI! 


BUNJEVAČKI 


I KALENDAR 


ZA 1941 GODINU 


Gradina dtamoarija 


Bunjevački kalendar za 1941 godinu, 
Subotica, 1941. 


BUNJEVAČKI KALENDAR, jedan od 
narodnih kalendara namijenjenih bačkim 
Bunjevcima, pokrenut u vrijeme pro- 
vođenja tzv. politike srpsko-hrvatskog 
sporazuma i započete federalizacije Kra- 
ljevine Jugoslavije. Prvi i jedini broj iza- 
šao je 1941., uredila ga je Mara Đorđević- 
Malagurska, a tiskan je u Gradskoj tiskari 
u Subotici. Preuzima formu drugih narod- 
nih kalendara, no sadržaj je gotovo u cije- 
losti podređen dokazivanju političkih teza 
da Bunjevci nisu Hrvati te da su vjerni di- 
nastiji Karađorđević i Kraljevini Jugosla- 
viji. 
Lit.: Bunjevački kalendar, Subotica, 1941. 

Lj. Vuković 


36 


BUNJEVAČKI KALENDAR, jedan od 
nakladničkih projekata struje Bunjevaca 
koja od 1990-ih negira hrvatstvo Bunjeva- 
ca. Prvi broj izašao je za 1994., a kalendar 
izlazi do danas. Nakladnik je Bunjevački 
kulturni centar iz Subotice, a glavni ured- 
nik Miroslav Vojnić Hajduk. Povremeno 
se kao sunakladnici pojavljuju Obnovitelj- 
ska Bunjevačka matica, odnosno kasnija 
Bunjevačka matica, zatim Pokrajinsko taj- 
ništvo za obrazovanje i kulturu te Nacio- 
nalni savet Bunjevačke nacionalne manji- 
ne. Clanci su pisani uglavnom usiljenom 
ikavicom i srpskim književnim jezikom, a 
prilozima se nerijetko propagiraju režim- 
ska stajališta (»otvoreno i navijačko upli- 
tanje Vatikana«, »zverstva hrvatsko-musli- 
manske soldateske«...). Redovito se pred- 
stavlja u Srpskom kulturnom centru u Su- 
botici. Poput drugih nakladničkih projeka- 
ta te političke struje, sadržaj kalendara upi- 
tan je na nekoliko razina: stručnoj, sadržaj- 
noj, jezičnoj... 
Lit.: T. Žigmanov, Summa diletantizma pisane Ti- 
ječi, Žig, br. 40-42, Subotica, 1996. 

S. Bačić 


BUNJEVAČKI KULTURNI CENTAR 
(BKC), udruga bačkih Bunjevaca koji se 
ne smatraju Hrvatima. Na sjednici u Grad- 
skoj knjižnici u Subotici 9. XI. 1991. Inici- 
jativni odbor za osnivanje BKC-a i Srpski 
kulturni centar Sveti Sava potpisali su Po- 
velju o neraskidivom jedinstvu Bunjevaca i 
Srba. BKC je osnovan u Subotici na poti- 
caj Bunjevačke i šokačke stranke te skupi- 
ne bivših članova KUD-a Bunjevačko ko- 
lo, nezadovoljnih novim programskim 
opredjeljenjima Bunjevačkog kola, koja su 
imala jasnu hrvatsku crtu. Osnivačka je 
skupština održana 31. VII. 1992. u dvorani 
Otvorenog sveučilišta u Subotici. U osni- 
vanju ogranka BKC-a u Tavankutu potkraj 
studenoga 1992. sudjelovali su pak i bivši 
članovi KUD-a Matija Gubec, koji su istu- 
pili iz članstva nakon što je tom društvu 
vraćeno prvotno ime Hrvatsko kulturno- 
prosvjetno društvo Matija Gubec. God. 
1994. osnovan je i ogranak u Đurđinu, ali 
ondje se nije održao. U novije vrijeme 
utemeljen je ogranak u Bajmoku. U sklopu 
BKC-a djeluje nekoliko sekcija, a u surad- 
nji s Bunjevačkom maticom od 1994. izda- 


je Bunjevački kalendar. Najviše se među- 
tim bavi folklornim plesovima, pri čemu 
surađuje ponajprije s folklornim društvima 
koja se deklariraju kao srpska. Usko su- 
rađuje i sa Srpskim kulturnim centrom 
Sveti Sava u Subotici. U osnivanju i djelo- 
vanju tijekom 1990-ih znatnu potporu 
BKC-u pružao je tadašnji režim. 

Lit.: Bunjevački kalendar za prostu 1994., Suboti- 
ca, 1993; Bunjevačke i šokačke novine, br. 2, 5, 6, 
Subotica, 1994; Bunjevački kalendar za prostu 
2001., Subotica, 2000; Bunjevački kalendar za 
prostu 2002., Subotica, 2001; Bunjevačke novine, 
Subotica, 1-12/2004. 


T. Žigmanov 


BUNJEVAČKI NACIONALNI SAVET —> Na- 
cionalni savet bunjevačke nacionalne manjine 


BUNJEVAČKI ŠPORT KLUB, sportska 
udruga hrvatske mladeži u Subotici 
između dvaju svjetskih ratova. Odluka o 
osnivanju nove bunjevačke sportske udru- 
ge, uz već postojeću Bačku, donesena je 
19. VI. 1926. na okupljanju mladeži na 
čelu s Blaškom Bukvićem, Matijom Li- 
pušinovićem i Josipom Horvackim, a osni- 
vačka je skupština održana 22. V. 1927. Za 
prvog je predsjednika izabran Petar Bajić, 
za dopredsjednika Mirko Tumbas, a za taj- 
nika Veco Miljački. Klupske su boje bile 
crvena i bijela. 


lako je klub osnovan kao omladinsko 
društvo, od samog početka nogometaši su 
imali dobre nastupe. Već 1927. postali su 
prvaci Subotičkoga športskog omladin- 
skog odbora te je potkraj 1927. klub prim- 
ljen u Jugoslavenski nogometni savez. 
Nogometna momčad natjecala se uglav- 
nom u 2. razredu subotičkoga nogometnog 
podsaveza, ali je potkraj 1930-ih igrala i u 
1. razredu. Klub je imao vlastito igralište u 
Zapadnim ugarnicama (iza Kerskoga grob- 
lja), no utakmice su se igrale i na po- 
moćnim terenima gradskog stadiona. 


Osim nogometne, u klubu je postojala i 
jaka kuglaška te lovačka sekcija. Djelova- 
nje međutim nije bilo samo sportsko, jer su 
u njemu radile i tamburaška te »diletant- 
ska« (dramska) sekcija. Nakon stapanja sa 
Sport klubom Jugoslavija 1929., na zah- 
tjev vlasti 1933. naziv je promijenjen u 


BUNJEVAČKO KOLO 


Jugoslavenski sport klub Bunjevac. Pod 
novim je imenom klub djelovao do 1941. 


Nogometna momčad Bunjevca iz 1934. 


Izvor: Pravila Bunjevačkog šport kluba, privatna 
zbirka Laze Tumbasa, Subotica. 


Lit.: K. Petrović, Subotica i kupalište Palić, Subo- 
tica, [1928]; Jugoslovenski sport: Almanah sport- 
skih klubova Jugoslavije, ur. J. Frank, Novi Sad, 
1928; Pravi bunjevački kalendar za godinu 1935, 
Subotica, b. g.; Sportske subotičke novine, br. 10, 
Subotica, 12. III. 1996. 

P. Skenderović 


BUNJEVAČKO KOLO, kulturna organi- 
zacija bunjevačkih Hrvata u Somboru ute- 
meljena 1921. Za prvog predsjednika iza- 
bran je Antun Bošnjak — Tonika, a nakon 
njega tu su funkciju obnašali Ivan 
Bošnjak, Stipan Stolišić, Đura Bošnjak i 
dr. Sjedište udruge bilo je u ulici Pavla 
Kneževića br. 3. (današnji trg Koste Trif- 
kovića). U sklopu Bunjevačkog kola djelo- 
valo je nekoliko sekcija, a najaktivnija je 
bila kuglaška, kojoj je dugo godina na čelu 
bio Ivan Abramović. Postojale su još i žen- 
ska dobrotvorna zadruga, »diletantska« 
(dramska) sekcija, pjevačka sekcija, tam- 
buraški orkestar te udruga mladeži. Tije- 
kom prvih godina djelovanja Bunjevačko 
kolo bilo je politička baza Bunjevačko- 
šokačke stranke. 

Isprva je među članovima Bunjevačkog 
kola vladao konsenzus o ključnim pitanji- 
ma djelovanja, ali su se s vremenom poja- 
vili sukobi. Uzroci su bili nacionalni, vjer- 
ski, kadrovski, socijalni, pa i politički. 
Teško je precizno utvrditi kad su počela ra- 
slojavanja prema nacionalnoj orijentaciji, 
ali su se pri izboru svećenika crkve Presve- 
tog Trojstva 1927. jasno razlikovala dva 
tabora — »hrvatski« i »bunjevački«. »Hr- 
vatska« je struja podupirala Antuna Sken- 

derovića, »bunjevačka« Franju Švraku, a 
za župnika je na kraju izabran Skendero- 
vić. Sukobi se zaoštravaju 1935., kad je 
članstvo podijeljeno i politički. Dok se 
»bunjevačka« struja zauzima za unitari- 
stički radikalizam i politiku Bogoljuba Jef- 
tića, »hrvatska« zastupa politički i socijal- 
ni pravac Seljačko-demokratske koalicije, 
koju su utemeljili Stjepan Radić i Svetozar 
Pribićević. Ta je podjela imala i socijalni 
karakter jer su u prvu skupinu pripadali 
uglavnom »bogoši« (imućniji članovi Ko- 
la), au drugu sitniji poljodjelci. Na redovi- 
tim izborima za novo vodstvo 1935. ne- 
znatnom je većinom pobijedio kandidat 
prve struje. To je dovelo do odlaska veli- 
kog broja članova drukčije orijentacije, 
koji su godinu dana poslije osnovali Hr- 
vatsko kulturno društvo Miroljub. Iako je 
članstvo Kola nakon toga bilo osjetno 
smanjeno, društvo je nastavilo rad i nije ga 
prekidalo ni u vrijeme Drugoga svjetskog 
rata. 


Zastava Bunjevačkog kola iz 1934. godine 


U razdoblju 1939.-42. bilo je više po- 
kušaja da se dva društva opet ujedine te je 
jedanput čak i zaključeno da se osnuje za- 
jedničko društvo koje bi se zvalo Hrvat- 
sko-bunjevačko prosvjetno društvo Miro- 
ljub. Do ujedinjenja je došlo 1945., kad se 
Bunjevačko kolo priključilo Hrvatskomu 

prosvjetnom društvo Miroljub (danas Hr- 
vatsko kulturno-umjetničko društvo Vladi- 
mir Nazor), čime je prestalo postojati kao 
posebna organizacija. 


Godine 2001. osnovano je Udruženje 
građana Bunjevačko kolo, koje pretendira 
na nasljedovanje prvotnoga Bunjevačkog 
kola. Na čelu je te udruge odvjetnik Đuro 
Bošnjak, a njezina je osnovna značajka ne- 
giranje hrvatstva somborskih Bunjevaca, u 
čemu joj potporu pružaju i gradske vlasti. 
Izvori: Historijski arhiv Sombor, Fond: 56, sign. 


607; Isto, Fond Memoarska građa, sign. 221, 223. 
i 226. 


Lit.: Dr. D-6, Bunjevačko kolo u Somboru, Svijet, 
Zagreb, 6/1934; Pravi bunjevački kalendar za 
prostu godinu 1935., Subotica, b. g.; M. Beljanski, 
Sombor i bunjevački nacionalni preporod (1870- 
1945), Sombor, 1971; F. Matarić, Monografija 
Društva: Kulturno-umetničko društvo »Vladimir 
Nazor«, Sombor, 1986; A. Kuntić, Bački Bunjev- 
ci u Somboru i značaj dela Martina Matića za nji- 
hovu istoriju, Spomenik SANU, CXXXII, Beo- 
grad, 1991; F. Krajninger, Osnivanje i povisni raz- 
voj KUD-a »Vladimir Nazor« iz Sombora, Miro- 
ljub, br. 1, Sombor, 1998. 

A. Čota 


BUNJEVAČKO KOLO, mjesečnik za 
književnost i kulturu jugoslavenski orijen- 
tirane bunjevačke mladeži. Izlazio je u Su- 
botici, a prvi se broj pojavio 15. II. 1933. 
Urednik je bio Balint Vujkov, izdavač Al- 
be Rudinski, a u pokretanju časopisa su- 
djelovali su i Marko Peić Tukuljac, Blaško 
Vojnić Hajduk, Julije Tumbas, Franjo 
Bašić te Jovan Mikić. Važniji suradnici bi- 
li su k tomu Josip Vuković Đido, Ante 
Jakšić, Vasa Stajić, Antun Vojnić Purčar i 
dr. God. 1934. časopis je financijski podu- 
piralo Jugoslavensko nacionalno društvo 
Biskup Ivan Antunović, koje je u tom raz- 
doblju navedeno i kao izdavač. Tijekom 
1935. nekoliko je brojeva uredio Blaško 
Vojnić Hajduk, a 1936. uredništvo je preu- 
zeo Marko Peić Tukuljac. Zadnji broj Bu- 
njevačkog kola objavljen je u studenome 
1936., a nakon toga časopis se gasi zbog 
nedovoljne materijalne potpore. 
Uredništvo Bunjevačkog kola vodilo se 
željom da pridonese razvitku jugoslaven- 
ske književnosti i isticalo je pritom pošto- 


vanje slobode stvaranja. Časopis je među- 
tim važan ponajprije zbog toga što su u 
njemu objavljene mnogobrojne narodne 
pripovijetke koje su zapisali Balint Vuj- 
kov, Marko Peić Tukuljac i Barnaba Man- 
dić. Narodnim pripovijetkama posvećen je 
u cjelini 4. svezak, što je bio važan korak 
u predstavljanju dotad gotovo nepoznate 
bunjevačke pučke narativne predaje. 


Priussina plaćena u zaravni 


BUNJEVAČKO KOLO 


IZDAJE: Jug. Nac. Društvo BISKUP IVAN ANTUNOVIĆ 


Odgovorni urednik 
BALINT VUJKOV 


CENA % DINARA 


Bunjevačko kolo, knj. III., sv. 7-9, 
Subotica, 1934. 


Bunjevačka mladež koja je pokrenula 
ovaj književni časopis isticala je da teži 
nastavljanju rada kulturnih i prosvjetnih 
djelatnika koji su joj prethodili, a u surad- 
nju su bili uključeni ponajprije Bunjevci 
koji su čvrsto vjerovali u jugoslavensko 
usmjerenje. M. Evetović ističe da su ti 
mladi ljudi, »iako su bili na pogrešnom pu- 
tu«, u situaciji poslijeratne stagnacije na 
prosvjetnom polju ipak uspjeli nastaviti 
graditi na temeljima što su ih postavili 
»nacionalni Bunjevci« prije rata. 

Lit.: Pravi bunjevački kalendar za prostu godinu 
1934., Subotica, b. g.; M. Evetović, Kulturna po- 
vijest bunjevačkih i šokačkih Hrvata (rukopis); I. 
Kujundžić, Bunjevačko-šokačka bibliografija, 
Rad JAZU, 355, Zagreb, 1969; M. Miković, Ispre- 
kidani kontinuitet subotičkih listova i časopisa, 
Rukovet, Subotica, 7-8-9/1995. 

Lj. Vuković 


BUNJEVAČKO MOMAČKO KOLO 


BUNJEVAČKO KOLO > Hrvatski kul- 
turni centar »Bunjevačko kolo«, Subotica 


BUNJEVAČKO KULTURNO UDRUŽENJE 
NEVEN, kulturna udruga Bunjevaca u 
Kaćmaru utemeljena 1970. Desetak člano- 
va udruge organizirano je u glumačku, 
tamburašku i folklornu sekciju, a priređuju 
i godišnja prela. Kako je to jedna od rTijet- 
kih bunjevačkih udruga u Madžarskoj ko- 
ja osporava pripadnost Bunjevaca hrvat- 
skom narodu, u svojem radu surađuje sa 
sličnim udrugama iz Subotice. 
Lit.: Bunjevačke i šokačke novine, Subotica, 3, 
5/1994. 

S. Bačić 


BUNJEVAČKO MOMAČKO KOLO, 
katolička prosvjetno-odgojna i zabavna or- 
ganizacija subotičke mladeži između dva- 
ju svjetskih ratova. Društvo je osnovano 
nakon Prvoga svjetskog rata kao pandan 
Katoličkomu divojačkom društvu, koje je 
postojalo još od 1912., a za privremenog 
predsjednika izabran je Tome Kujundžić. 
Prva skupština društva održana je 24. X. 
1920. u gradskoj vijećnici u Subotici i na 
njoj je za predsjednika izabran Ive Prćić, a 
za tajnika Marko Peić Tukuljac. U pravili- 
ma Društva, koja su odobrena u kolovozu 
1921., kao svrha njegova djelovanja nave- 
deno je: »a) mušku mladež izobražavati u 
religioznom i domoljubnom duhu, b) od- 
gajati ih u prosvjetnom i privrednom prav- 
cu, c) priređivati im pristojne zabave i pre- 
davanja te osnivati knjižnice«. Prvo prelo 
Društvo je organiziralo 29. I. 1928., a po- 
svetu zastave obavio je 24. VI. biskup 
Lajčo Budanović. Zastavi je kumovao Ge- 
za Dulić, a svečani govor tom je prigodom 
održao Blaško Rajić. 


Prva podružnica društva osnovana je u 
subotičkoj župi sv. Jurja 11. XI. 1928., a 
njezin je duhovnik bio Stjepan Prćić. Kao 
neformalna udruga pod nazivom Kolo ka- 
toličke omladine, koja je u ovoj župi orga- 
nizirana na poticaj Grge Vukova i svećeni- 
ka Ilije Kujundžića, postojala je međutim 
još od 1920. U toj su podružnici aktivno 
djelovale tamburaška i »diletantska« 
(dramska) sekcija, a osnovana je društvena 

BUNJEVAČKO MOMAČKO KOLO 


knjižnica s čitaonicom. Članovi su poma- 
gali siromašnim učenicima tamošnje 
osmogodišnje škole, a dio novčanih sred- 
stava ustupali su i Dobrotvornoj zajednici 
Bunjevaka, koja je skrbila za napuštenu i 
siromašnu djecu. Ta je podružnica uskoro 
postala glavnim nositeljem aktivnosti cije- 
le organizacije i osobito je intenzivno radi- 
la tijekom 1930-ih i na početku 1940-ih. 


Poziv 
BUNJEVAČKO MOMAČKO KOLO 1 PODR. 
ima ča pogvuti Vas i Vašu dij. porodicu na svoju vešku 


ZABAVU 


ća programa, 
s koja će se odedati na drugi dan Vekrsa, 101V, 1909 € 
" Doma Katolićkih Druženja 

" 


IL PRELO BUNJ. MOM. KOLA I. PODR. 


koje će se održati dne 5. II. 1983 g, u prostoriji Momač- 


ODBOR 


Pozivnice Bunjevačkoga momačkog kola 


Bunjevačko momačko kolo, jednako 
kao i Katoličko divojačko društvo, od 
osnutka je djelovalo pod izravnim vod- 
stvom bunjevačkih crkvenih prvaka i bilo 
je važan oslonac u širenju katoličkog pok- 
reta u Bačkoj između dvaju svjetskih ra- 
tova, a znatno je pridonijelo i organizira- 
nju orlovskih i križarskih organizacija. 
God. 1935. dužnost predsjednika društva 
privremeno je preuzeo Miško Kujundžić, a 
dužnost duhovnika Ivan Beneš. Potkraj 
iste godine na skupštini udruge Beneš je 
istaknuo kako Bunjevačko momačko kolo 
u sklopu katoličke akcije ima cilj očuvati 
vjeru i povećati blagostanje naroda te se 
zauzeo za to da to najvažnije društvo bu- 
njevačke mladeži intenzivnije radi na 
buđenju narodne svijesti i jačanju veza s 
drugim katoličko-narodnim udrugama. 
Društvo je nakon toga uspostavilo surad- 
nju s HSS-om i sa Seljačkom slogom, a u 
to je vrijeme imalo više od 400 članova. 

Tijekom Drugoga svjetskog rata društ- 
vo nije imalo važnijih aktivnosti, iako je 
zabilježeno da je 1943. imalo 95 članova. 
Nakon rata obnavlja svoj rad te 1946. or- 
ganizira i prvo poslijeratno Momačko pre- 
lo u Subotici. Zbog katoličke orijentacije 
komunističke su vlasti potkraj 1940-ih za- 
branile rad Bunjevačkoga momačkog kola. 
Na njegovim tradicijama u Subotici je 
početkom sedamdesetih godina, iako bez 
velika utjecaja Katoličke crkve, osnovano 
Hrvatsko kulturno-umjetničko društvo Bu- 
njevačko kolo, koje od 1995. nosi ime Hr- 
vatski kulturni centar Bunjevačko kolo. 


Izvori: Historijski arhiv Subotica, F: 47, Grado- 
načelnik, 55/1922, 589/1922; Arhiva 1. podružni- 
ce Bunjevačkoga momačkog kola, ostavština Bele 
Gabrića, Hrvatska čitaonica, Subotica. 


Lit.: Subotička Danica ili bunjevačko-šokački ka- 
lendar sa slikama za prostu godinu 1921., [Subo- 
tica], b. g.; M. Knežević, O Bunjevcima, Subotica, 
1927; Subotička Danica ili bunjevačko-šokački 
kalendar (sa slikama) za prostu godinu 1929., Su- 
botica, b. g.; P. Pekić, Povijest Hrvata u Vojvodi- 
ni, Zagreb, 1930; A. Reščik, Naš omladinski po- 
kret, Subotička Danica ili Bunjevačko-šokački ka- 
lendar (sa slikama) za prostu godinu 1934., Subo- 
tica, b. g.; Subotičke novine, Subotica, 3/1935; M. 
Evetović, Kulturna povijest bunjevačkih i šokačk- 
ih Hrvata (rukopis); Szabadka Palicsfiirdo utmu- 
tatoja, Szabadka, 1943; T. Vereš, Bunjevačko pita- 
nje danas, Subotica, 1997; I. Čović, Sićanje na pr- 
vo bunjevačko prelo održano posli II. svitskog ra- 
ta, Zvonik, Subotica, 2/1999. 

K. Bušić 


BUNJEVAČKO OMLADINSKO DRUŠT- 
VO, kulturna udruga jugoslavenski orijen- 
tirane bunjevačke mladeži u Subotici 
između dvaju svjetskih ratova. Nezado- 
voljna djelovanjem dotadašnjih bunje- 
vačkih društava na prosvjetnome i kultur- 
nom polju, skupina unitaristički opredije- 
ljene mladeži osnovala je 1928. udrugu 
koja je trebala raditi na prosvjećivanju i 
odgajanju naroda »u jugoslavenskom du- 
hu« te skupljati narodno stvaralaštvo. Na 
suradnju su pozvali ponajprije one koji se 
osjećaju »Bunjevcima Jugoslavenima«, a 
ne »Bunjevačkim Hrvatima ili Bunje- 
vačkim Srbima«. Jedan od osnivača društ- 
va bio je i učitelj Barnaba Mandić, sin Mi- 
je Mandića. Udruga je okupljala bunje- 


BUNJEVAČKO-SRPSKA NARODNA GARDA 


PRAVI BUNJEVACKI 


KALENDA 


1954 


BUNJEVAČKOG OMLADINSKOG DRU 


Pravi Bunjevački kalendar 
za prostu godinu 1934, Subotica, b. g. 


vačku mladež različita društvenog statusa, 
a svoj je rad organizirala u nekoliko odje- 
la. Tamburaški odjel vodio je tako Antun 
Stantić, diletantski (glumački) Dezider Lu- 
lić, a »tilovežbački« Nikola Matković. 
Društvo je priređivalo kazališne predstave 
i zabave u Subotici i njezinoj okolici, orga- 
niziralo predavanja po salašima te osnova- 
lo podružnice na Pavlovcu i u Maloj Bo- 
sni. God. 1933. počelo je izdavati Pravi 
bunjevački kalendar, no izašla su samo tri 


godišta. Društvo je imalo utjecaja i na po- 
kretanje subotičkoga književnog časopisa 
Bunjevačko kolo. Zbog jačanja hrvatske 
samosvijesti među bunjevačkom mladeži 
nakon prestanka diktature, nekoliko dese- 
taka članova Društva nije uspijevalo ispu- 
niti postavljenu zadaću te je do početka 
Drugoga svjetskoga rata ono postupno 
prestalo djelovati. 

Lit.: Zemljodilski kalendar (sa slikama) za prostu 
godinu 1926., Subotica, 1925; Pravi Bunjevački 
kalendar za prostu godinu 1934., Subotica, b. g.; 
Pravi Bunjevački kalendar za prostu godinu 


1935., Subotica, b. g.; M. Evetović, Kulturna po- 
vijest bunjevačkih i šokačkih Hrvata (rukopis). 


Lj. Vuković 


BUNJEVAČKO-SRPSKA NARODNA 
GARDA, milicija koja je djelovala u Su- 
botici u vrijeme raspada Austro-Ugarske. 
Njezino formiranje počelo je prije do- 
nošenja odluke o osnivanju Bunjevačko- 
srpskog odbora, a glavni organizator bio je 
Andrija Mazić, koji je nakon donošenja te 
odluke počeo novačenje po gradskim 
četvrtima. U vrijeme osnivanja Bunje- 
vačko-srpskoga narodnog odbora 10. XI. 
1918. garda je imala nekoliko stotina čla- 
nova, a na čelu joj je bio potpukovnik Mi- 
lan Viličić. Imala je zapovjedništvo, dvije 
čete, mitraljeski odjel te ispostavu u Šan- 


Spomen-ploča časnika Bunjevačko-srpske narodne garde u Subotici 

BUNJEVAČKO-SRPSKA NARODNA GARDA 


doru. Većinu njezinih članova činili su Sr- 
bi, a od znamenitijih Bunjevaca u njoj su 
bili poručnik Lazar Orčić, potporučnici 
Ivan Malagurski, Andrija Mazić, Andrija 
Ćakić, Gavro Čović i Bela Orčić te zastav- 
nici Remija i Marko Peić Tukuljac. Čla- 
novi garde s gradske su kuće 12. XI. 1918. 
skinuli ranije postavljenu hrvatsku zasta- 
vu. Ondašnje su novine zabilježile i oštre 
sankcije koje su gardisti primjenjivali pre- 
ma svima koji su skidali plakate srpskih 
vojnih vlasti i srpske zastave. Iako je isti- 
cano kako joj je svrha očuvati javni red i 
mir u uvjetima anarhije, garda je zapravo 
trebala omogućiti da Bunjevačko-srpski 
narodni odbor preuzme vlast u situaciji 
kad su u gradu bile i stare policijske i voj- 
ne postrojbe te naoružana Radnička garda. 
Proces razoružavanja Bunjevačko-srpske 
narodne garde završen je 10. XII. 1918., 
kad je održavanje reda u gradu preuzela 
novoosnovana Srpska vojna milicija. 


Lit.: Neven, Subotica, 1/1918; P. Pekić, Povijest 
Hrvata u Vojvodini, Zagreb, 1930; M. Grlica, G. 
Vaš, Subotica u Jugoslaviji, Pro memoria, 7, Su- 
botica, 1989. 

S. Bačić 


BUNJEVAČKO-SRPSKI NARODNI 
ODBOR U BAJI, samoproklamirano pri- 
jelazno tijelo vlasti u Baji osnovano ujesen 
1918. Predsjednik mu je bio Milutin Gri- 
gorijević, a tajnik Beno Trskić. Među čla- 
novima uprave za održavanje javnog reda 
i mira bili su i Antun i Josip Lovretić, 
Aleksandar Paštrović, Đuka Trskić i Đuro 
Tomanović. Većinu članova činili su Bu- 
njevci, kojih je u Baji bilo znatno više ne- 
go Srba. Djelovao je do ulaska srpskih po- 
strojba u grad polovicom prosinca 1918., 
kad je za gradonačelnika postavljen Vaso 
Dolinka, a za druge članove gradske upra- 


ve većinom Srbi. Nakon povlačenja srpske 
vojske 1921. na granice utvrđene Trianon- 
skim ugovorom mnogi su članovi Odbora 
izbjegli u Kraljevinu SHS. Oni koji su 
ostali u Baji (npr. Beno Trskić) bili su zat- 
varani, a imovina im je oduzimana. Izrav- 
na je posljedica represalija bilo naglo 
jačanje madžarizacije bajskih Bunjevaca. 
Izvor: Kazivanje Bajaca Bene Balinda (rođ. 
1900.) i Joze Budimca (rođ. 1893.), privatna arhi- 
va Živka Mandića. 


Lit.: Veven, Subotica, 26, 34/1918; P. Pekić, Povi- 


jest Hrvata u Vojvodini, Zagreb, 1930. 


Ž. Mandić i S. Bačić 


BUNJEVAČKO-SRPSKI NARODNI 
ODBOR U SUBOTICI, samoproklamira- 
no prijelazno tijelo vlasti u Subotici osno- 
vano ujesen 1918. U iščekivanju vojnog 
poraza Austro-Ugarske u Prvome svjet- 
skom ratu, u mnogim mjestima u Bačkoj, 
Banatu i Baranji južnoslavensko je stanov- 
ništvo osnivalo narodne odbore i vijeća. 
Odluka da se narodni odbor osnuje i u Su- 
botici donesena je 5. XI. 1918. u stanu od- 
vjetnika Vladislava Manojlovića u na- 
zočnosti dvadesetak građana, među kojima 
su bili i svećenici Blaško Rajić i Ilija Ku- 
jundžić, odvjetnici Josip Vojnić Hajduk i 
Josip Prćić te Gavro Čović, Andrija Mazić 
i dr. Na osnivačkom skupu Odbora 10. XI. 
1918. u velikoj sali kavane Hungaria (da- 
nas zgrada disko-kluba Lifka), koji je najav- 
ljen kao proslava 40 godina postojanja 
Pučke kasine, bilo je nekoliko tisuća Subo- 
tičana. Za predsjednika je izabran umiro- 
vljeni austrougarski pukovnik Šime Milo- 
danović, za dopredsjednike Blaško Rajić 1 
Vladislav Manojlović, a za tajnike Josip 
Prćić i Jovan Petrović. Na osnivačkom su 
skupu bile istaknute hrvatske i srpske za- 
stave, koje su poslije izvješene na gradsku 


Zaoenuk 


7 rečanijan u Gbkočtee Bb-o bi FVrorca Pr 
IIS. 62 a “aura enae hpokog Marodrog 


Ber kaan a 


Početak zapisnika sa zasjedanja Bunjevačko-srpskog narodnog odbora u Subotici 

kuću. Odbor se sastao ukupno pet puta, a 
posljednja je sjednica održana 26. XII. 
1918. Njegova se glavna funkcija sastojala 
u tome da zajedno s odborima (vijećima) 
iz drugih mjesta pripremi odvajanje od 
Ugarske i postupno preuzimanje gradske 
uprave, u čemu mu je pomagala Bunje- 
vačko-srpska narodna garda. Odbor je tako 
postao dijelom prijelazne političke struk- 
ture iz koje se razvio državni aparat bu- 
duće Kraljevine SHS. Kad je na temelju 
odluka Velike narodne skupštine u Novom 
Sadu 25. XI. 1918. utemeljena Narodna 
uprava za Banat, Bačku i Baranju kao pri- 
vremeno tijelo, prema njezinu je nalogu 
raspušten je i subotički odbor te je umjesto 
njega, kao gradsko predstavničko tijelo, 
osnovan Narodni odbor sa 60 članova. To 
je tijelo prvu sjednicu održalo u travnju 
1919., a potkraj kolovoza promijenilo je 
ime u Prošireni senat. 
Lit.: Neven, Subotica, 1/1918; P. Pekić, Povijest 
Hrvata u Vojvodini, Zagreb, 1930; M. Grlica, G. 
Vaš, Subotica u Jugoslaviji, Pro memoria, 7, Su- 
botica, 1989. 

M. Grlica 


BUNJEVAČKO-ŠOKAČKA DANICA 
ILI SUBOTIČKI KALENDAR —> Su- 
botička danica 


BUNJEVAČKO-ŠOKAČKA KNJIŽNI- 
CA IVANA KUJUNDŽIĆA, zavičajna 
knjižnica bačkih Hrvata koju je u Subotici 
1946. osnovao svećenik i bibliofil Ivan 
Kujundžić. Nastala je kao rezultat njegova 
dugogodišnjeg prikupljanja djela bunje- 
vačko-šokačkih pisaca te drugih autora ko- 
Ji su pisali o bačkim Hrvatima. Kad je Ku- 
jundžić 1947. uhićen zbog »neprijatelj- 
skog djelovanja« te osuđen na 17 godina 
zatvora (izdržao je sedam godina u Srijem- 
skoj Mitrovici), mnoge knjige i drugi dije- 
lovi fonda konfiscirani su i predani drugim 
knjižnicama, uglavnom Gradskoj knjižnici 
u Subotici. Preostali knjižni fond čuvan je 
subotičkoj župi sv. Roka, u kojoj je Ku- 
jundžić bio župnik 1954.-69. 

Nakon osnutka Instituta Zvan Antuno- 
vić 1990. u Subotici (čiji je naziv poslije 
promijenjen u Katolički institut za povi- 
jest, kulturu i duhovnost /van Antunović), 


BUNJEVAČKO-ŠOKAČKA KNJIŽNICA 


ta je knjižnica postala prvim samostalnim 
knjižnim fondom i odjelom Instituta. Dio 
knjižnog fonda smješten je tada u prostori- 
je župe sv. Roka, a drugi dio u kuću 
pročelnika knjižnice Bele Gabrića. U sklo- 
pu obilježavanja 100. obljetnice izgradnje 
subotičke crkve sv. Roka u njezinu je žup- 
nom uredu 14. IX. 1996. otvorena Bunje- 
vačko-šokačka knjižnica Ivana  Ku- 
jundžića s oko 10.000 monografskih 1 se- 
rijskih publikacija. Osim Kujundžićeve 
zbirke, u nju su ušli i privatni fondovi pje- 
snika Jakova Kopilovića i Ivana Prćića, 
prof. Bele Gabrića 1 prof. dr. Ane Gabrije- 
le Šabić. Dio fonda prvi je put obrađen po 
knjižničnim standardima. 


INSTITUT ,JIVAN. ANTUNOVIĆ" 


s: Ao/3F...2P.. 


SUBOTICA 
KNJIŽNICA ,.IVAN_ KUJUNDŽIĆ" 


Kk SUBOTICA | *? 
2 BUNJEVAČKO-ŠOKAČKA ,+ 


Pečati Bunjevačko-šokačke knjižnice 
Ivana Kujundžića 
Bunjevačko-šokačka knjižnica Ivana 
Kujundžića prema svojoj je osnovnoj kon- 
cepciji zavičajna knjižnica u kojoj su naj- 
važnije hrvatske knjige. Knjige su podije- 
ljene u nekoliko cjelina: zavičajni fond s 
monografskim publikacijama i periodi- 
kom, fond starih 1 rijetkih knjiga i publika- 
cija do početka XX. st., osnovni fond peri- 
odike te fond stranih knjiga iz zaostavštine 
Ivana Kujundžića. Knjižnica do danas ne- 
ma odgovarajućih prostorija. 
Lit.: 1. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969; Bačko klasje, 
56, Subotica, 1990; Subotička Danica: kalendar 
za 1991. god., Subotica, 1990; Subotička Danica 
(nova): Kalendar za 1997. godinu, Subotica, 
1996. 
K. Čeliković 

BUNJEVAČKO-ŠOKAČKA STRANKA 


BUNJEVAČKO-ŠOKAČKA STRAN- 
KA, prva politička stranka bačkih Hrvata, 
koja je djelovala u godinama nakon Prvo- 
ga svjetskog rata. Osnovana je 15. IX. 
1920., uoči izbora za Ustavotvornu 
skupštinu. Nakon izbora imala je četvoricu 


Poštarina u gotovom plaćena. 


NEVEN 


ORGAN BUNJEVAČKO-ŠOKAČKE STRANKE. 


maas ie oma sani no m nm m 
God. XXXIV. 


Kako bi istaknuli svoju nacionalnu orijen- 
tiranost, vođe su stranke Nevenu 1922. da- 
li i poseban podnaslov »list bunjevačkih 
Hrvata«. Stranka je bila snažno vezana uz 
Katoličku crkvu pa je u vjerskim pitanjima 
zastupala jednaka stajališta kao i Hrvatska 


Pojedini broj 2 krune. 
Uredništvo: 


Rakogis se ne vraćaja, 


Subotica, četvriak 23, lipnja 1921. 


Iziazi svaki dan 2 sata popodne osim nedjele 
i blagdana. 
Pretplata na četvrt godine 120— krona. Qodišnje 480,— kruna. 


Cijena oglasa K 10 po em. 
Paličeva ulica broj 7., |. spent. 


Telefonski broj uredništva | uprave: 8—82. 


Neplaćeni se listovi ne primaju. 


Izdaveč i odgovorni urednik: Dr. STIPAN VOJNIĆ TUNIĆ. 
amp otenneepekoh elem) 


Broj 134. 


_—————————————— 
_ 
nano nio iomieneanatmejeminin sad ožio o ooo) 


Bajski trokut. | Franje Josipa) Kanal, dug 64 km. 
Ovi su kanali žile kucavice za 
U #4. zv. Bajskom lrokutu (srez! donju Bačku, jer se golovo sav 
Bajski i Bačalmaski) živi oko rod, odredjen na izvoz, lovari na 
25.000 Bunjevaca, 15.000. Madža- |šlepove u tom kanalu. 
ra i nešto preko 30,000 Nijemaca. Taj se kanal hrani vodom, iz 
Naš je dakle živalj naspram Ma- Dunava dovodnim kanalom (Šu- 
džara u većini, a ipak je to | ria- gavica) dugim 44 km. u koji ulje- 
nonskom ugovoru ovaj vrlo plodni če voda kod Baje. Kad je voda 
dio Bačke dosudjen  Madžarima. srednja ili visoka, hrani se kanal 
Bunjevački vodje poduzimali su|direktno tokom Dunava, a kada 
prije zaključenja loga mirovnoga lje voda niska, 4—5_mjececi) u go- 
ugovora sve moguće korake, da \dini, mora se kod Baje potrebna 
se ovih 25.000 nacionalno  svje-| voda u kanal pumpati. Za to su 
snih Bunjevaca spase za našulkod Baje uredjene notrebne ve- 
državu, slali su pače 1 deputacije like pumpe. Ulaz u kanal kod 
iz pojedinih mjesta bajskog  tro-|Baje mora se redovno bagerovati, 
uta u Pariz, no sve je to ostalo jer Dunav ondje pri velikom  vo- 
Dez uspjeha, jer naši mirovni de-,dostaju nanosi mnoga pijeska. 


Co., koje je osnovano g. 1870. U 
engleskim se rukama nalazi dio- 
nica u nominalnoj vrijednosti od 
19.068.000 K, a ostale u nominal- 
noj vrijednosti od 8.036.000 K u 
|rukama su madžarske vlade i nekih 
iprivatnih lica. Svakako je u inte- 
|resu Engleza da cijelo poduzeće 
Ibude u jednoj državi, dok napro- 
liv madžarska vlada na kanalu 
nikakvog više interesa nema, pak 
Ibi od nje naša država ili prival- 
nici njene akcije trebali otkupili. 

Još jedan važni razlog, zašto bi 
Bajski trokut imao pripasti našoj 
državi. 

Bačka je niski teren, koji je iz- 
vržen pri kišama i visokoj vodi u 


nice, koju ogromna većina Slo- 
venaca i Hrvata odbacuje. Možda 
ovo što mi javno kažemo, nije 
politički, ali ono je iz srca. Ho- 
ćele li svoju hrvatsku republiku ? 
Bujrum, izvolite. Mi Srbi može- 
mo bez vas. A možete li vi bez 
Inas? Mi smo uvjereni da ne mo- 
žele i da ćete poslali plijen gra- 
bežljivih Nijemaca, Talijana i 
Madžara... 

... Ali Srbi ne će da silom 
održavaju ono što ne može odr- 
žati. Hoće li naša država imali 
14, ili 12 ili 10 milijuna, to je sa- 
svim sve jedno. Mi jedino znamo, 
da je Banal, Bačka, Srijem, Bara- 
nja, Slavonija, Bosna i  Hercego- 


Dunavu velikim poplavama. Zal!vina. Lika i Sieverna_Dalmaciia. 


Neven, organ Bunjevačko-šokačke stranke, Subotica, 23. VI. 1921. 


zastupnika u prvom sazivu parlamenta no- 
ve države, trojicu iz subotičkog okruga 
(Vranju Sudarevića, Blaška Rajića, Stipa- 
na Vojnića Tunića) i jednoga iz sombor- 
skoga (Ivana Evetovića). Dobar rezultat 
postigla je i na parlamentarnim izborima 
1923., kad su iz njezinih redova u parla- 
ment izabrana trojica predstavnika (Blaško 
Rajić, Vranje Sudarević i Ivan Evetović). 
Poslije smrti Ivana Evetovića 1923. kao 
njegov zamjenik u Narodnu je skupštinu 
ušao Antun Bošnjak, a zastupničko mjesto 
Vranje Sudarevića, preminuloga 1924., za- 
uzeo je Miško Prćić. Od 1920. list Veven 
postaje »organ Bunjevačko-šokačke stran- 
ke« i taj je podnaslov nosio do početka 
1922., a od 1925. do 1926. određuje se kao 
»zvanično glasilo Bunjevačko-šokačke 
stranke«. Stranka se borila za autonomiju 
Vojvodine i za federalizaciju države, odno- 
sno protiv njezine centralizacije. Osim to- 
ga, pristaše stranke zauzimali su se za priz- 
nanje hrvatstva bačkih Bunjevaca i Šoka- 
ca, koje su nove vlasti počele osporavati. 

pučka stranka (HPS) u Hrvatskoj i Sloven- 
ska ljudska stranka (SLS) u Sloveniji. Za- 
jedno s tim strankama u parlamentu je 
osnovala Jugoslavenski klub, na čijem je 
čelu bio Anton Korošec, predsjednik Slo- 
venske ljudske stranke. U gospodarskim 
pitanjima borila se za ravnopravniju agrar- 
nu reformu, odnosno za dodjelu zemlje hr- 
vatskim bezemljašima u Vojvodini, a ne 
samo favoriziranim solunskim dobrovolj- 
cima, koji su u to doba kolonizirani u 
Bačku. U prosvjetnim pitanjima borila se 
za pravo Hrvata katolika na škole u kojima 
će se poučavati u duhu katoličke vjere i na 
hrvatskom jeziku. Zbog odnosa prema 
Stjepanu Radiću i njegovoj tadašnjoj Hr- 
vatskoj republikanskoj seljačkoj stranci 
(HRSS) u Bunjevačko-šokačkoj stranci 
nastala je velika podjela. Dio stranke, na 
čelu s odvjetnicima Mirkom Ivkovićem 
Ivandekićem i Mihovilom Katancem te zem- 
ljoposjednikom = Josipom — Vukovićem 
Đidom, bio je za Stjepana Radića, a drugi 
dio članova, na čelu s Blaškom Rajićem, 


želio je da stranka ostane na pučkoj liniji 
uz HPS i SLS. Zbog suprotstavljenih 
mišljenja o političkom pravcu stranke 
Blaško Rajić izlazi iz stranke 28. XI. 1924. 
i osniva Vojvođansku pučku stranku. Ras- 
kol je doveo do loših izbornih rezultata na 
parlamentarnim izborima 1925. te nijedan 
član Bunjevačko-šokačke stranke nije iza- 
bran za narodnog zastupnika. Podjele u su- 
botičkom okrugu slijedile su i somborske 
frakcije nastale iz Bunjevačko-šokačke 
stranke, ali su uskoro počele intenzivne 
pripreme za sjedinjenje s HSS-om. Na ve- 
likom okružnom zboru HSS-a u Somboru 
24. V. 1926., u kojem je sudjelovao i Stje- 
pan Radić, pročitana je deklaracija kojom 
je ustvrđeno kako Bunjevačko-šokačka 
stranka kao takva prestaje postojati, sve 
njezine mjesne organizacije postaju orga- 
nizacijama HSS-a, a Neven postaje »glasi- 
lom HSS-a za Srijem i Vojvodinu«. Stran- 
ka je i službeno ujedinjena s HSS-om 27. 
VI. 1926. 


Dio članstva u Somboru, okupljen oko 
Antuna Bošnjaka, nastavio je djelovati do 
izbora 1927. skupa s Vojvođanskom 
pučkom strankom, izdajući u ljeto te godi- 
ne i stranački list Vojvodina. Nakon jesen- 
skih izbora i taj se ogranak stranke ugasio. 
Lit.: Subotička Danica ili bunjevačko-šokački ka- 
lendar sa slikama za prostu godinu 1921., [Subo- 
tica], b. g.; Somborska reč, br. 3, Sombor, 1926; 
Neven, br. 20, 23, Subotica, 1926; Vojvodina, br. 
1-7, Sombor, 1927; P. Pekić, Povijest Hrvata u 
Vojvodini, Zagreb, 1930; 700 godina somborske 
štampe (katalog izložbe), Sombor, 1964; M. Be- 
ljanski, Sombor i bunjevački nacionalni preporod 
(1870-1945), Sombor, 1971; M. Grlica, G. Vaš, 
Subotičko višestranačje 1919-1920, Pro memoria, 
9, Subotica, 1990; R. Končar, Opozicione partije i 
autonomija Vojvodine 1929-1941, Novi Sad, 
1995; R. Skenderović, Hrvatska seljačka stranka u 
Bačkoj 1918-1941, Hrvatska revija, Zagreb, 
3/2005. 

R. Skenderović 


BUNJEVAČKO-ŠOKAČKI KALEN- 
DAR —> Bunjevački i šokački kalendar 


BUNJEVAČKO VIJEĆE, jedno od ne- 
koliko političkih vijeća u Somboru u vrije- 
me raspada Austro-Ugarske Monarhije. 
Osnovano je u Gradskoj kući u noći 


BUNJEVAČKO ŽACKALO 


između 4. 1 5. XI. 1918. godine na poticaj 
Miše Jelića, odvjetnika iz Baje, i Ivana 
Paštrovića, somborskog odvjetnika, koji 
su se povukli iz Beograda kao austrougar- 
ski policijski časnici. Na osnivačkom zbo- 
ru Paštrović je govorio o novonastalim pri- 
likama u Madžarskoj inzistirajući na tome 
da i somborski Bunjevci, poput Madžara, 
iskažu povjerenje vladi Mihalya Karolyija. 
Kad je govor završio riječima »Živjela 
Madžarska!«, mnogi nazočni Bunjevci na- 
pustili su dvoranu. Oni koji su ostali (Josip 
Strilić, Ivan Parčetić, Josip Temunović i 
dr.) zajedno su s Jelićem i Paštrovićem 
uputili izraze solidarnosti predsjedniku 
madžarske vlade, naglašavajući pritom da 
Bunjevci Madžarsku smatraju svojom do- 
movinom. Sutradan, 5. XI., osnovano je 
još jedno vijeće — Narodni odbor Srba i 
Bunjevaca, koje je ubrzo potisnulo bunje- 
vačko i druga vijeća. 

Lit.: P. Pekić, Povijest Hrvata u Vojvodini, Zagreb, 
1930; P. Pekić, Povijest oslobođenja Vojvodine, 
Subotica, 1939; M. Beljanski, Sombor i bunje- 
vački nacionalni preporod (1870-1945), Sombor, 
1971; A. Kuntić, Bački Bunjevci u Somboru i 
značaj dela Martina Matića za njihovu istoriju, 
Spomenik SANU, CXXXII, Beograd, 1991. 


A. Čota 


BUNJEVAČKO ŽACKALO, subotički 
humoristični i satirični list koji je izlazio 
dvaput na mjesec (»žacka dvaput mi- 
sečno«) u prvoj polovici 1940. Nominalni 
urednik bio je Grgo Prćić, a stvarni ured- 
nik i vlasnik lista Geza Sekelj. Prvi je broj 
izašao 3. II. 1940. Tiskan je u tiskari braće 
Fischer u Subotici. Ukupno je izašlo se- 
dam brojeva, a zadnji nosi nadnevak 10. V. 
1940. Satirično deklariran kao »jedini pra- 
vi bunjevački list«, pokrenut je u atmosfe- 
ri poraza jedne protuhrvatske ideologije 


Bunjevačko žackalo, Subotica,10. V. 1940. 

BUNJEVAČKO ŽACKALO 


među bačkim Bunjevcima i okretanja nje- 
zinih nositelja drugoj — umjesto ideje da su 
Bunjevci i Srbi jedan narod, oni naime 
počinju agresivno zastupati ideju da su Bu- 
njevci poseban narod. Takvo društveno 
ozračje odredilo je hrvatsku orijentaciju li- 
sta, koja se ogledala u ismijavanju poli- 
tičara 1 pristaša stranaka bez korijena u na- 
rodu, koji su protiv volje narodne većine 
upravljali gradom. Premda je bio kratka 
daha, listje važan kao jedini satirični list u 
bačkih Hrvata. 

Lit.: 1. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969; T. Kolozsi, 
Szabadkai sajto (1919-1945), Ujvidek, 1979; D. 
Popov, Srpska štampa u Vojvodini 1918-1941, No- 
vi Sad, 1983; Grgo Prćić, vlasnik i urednik pred- 
ratnog lista »Bunjevačko žackalo«: Sve smo žac- 
kali, ali nismo vriđali, Zig, br. 36, Subotica, 1995. 


V. Sekelj 


BUNJEVCI, hrvatska etnička skupina na- 
stanjena u dijelovima Hrvatske (Gorski 
kotar, Ravni kotari, Primorje, Dalmatinska 
zagora, Lika, Baranja, Slavonija), Bosne i 
Hercegovine (zapadna područja), Madžar- 


ske (Bajski trokut te manji broj podunav- 
skih mjesta sjeverno od njega sve do oko- 
lice Budima) i Vojvodine (sjeverna 
Bačka). Prema nekim procjenama, od oko 
400.000 pripadnika te skupine, u Bačkoj ih 
živi oko 100.000. Dok su se Bunjevci u 
Dalmaciji, Primorju, Hercegovini, Bosni, 
Baranji i Slavoniji integrirali u hrvatsku 
naciju, i to do te mjere da se i ime Bunjev- 
ci u mnogih od njih izgubilo, u bačkih Bu- 
njevaca, osobito u Vojvodini, zbog spleta 
povijesnih okolnosti, to ime ne samo što se 
sačuvalo nego se oko njega izgradio 
snažan kolektivni identitet, kojemu neki 
čak niječu pripadnost hrvatskomu narod- 
nom korpusu. Zbog toga se, kad se danas 
upotrijebi naziv Bunjevci, i misli najčešće 
na bačku skupinu. 

1. Ime. O podrijetlu imena Bunjevac po- 
stoji nekoliko različitih mišljenja, a naj- 
važnija su sljedeća: a) prema narodnoj pre- 
daji, ime je izvedeno od naziva hercego- 
vačke rijeke Bune, što prihvaća i najveći 
broj autora (M. Lanosović, Đ. Sarić, V. 
Karadžić, L. Knežević, I. Ivanyi, F. 


Točkice označavaju prostor bivše Jugoslavije i južne Madžarske koji naseljavaju Bunjevci 

Vrelo Bune 


Badics, I. Ivanić, Gy. Dudas, Đ. Popović- 
Munjatović u ranijim radovima, R. Horvat, 
P. Pekić i dr.); b) neki autori (Đ. Brkić, B. 
Bellosics, Đ. Popović-Munjatović u kasni- 
jim radovima, M. Evetović 1 dr.), polazeći 
od Šaf4rikova i Jirečekova mišljenja da je 
Buna ili Bona samo latinsko ime naselja 
Blagaja, odnosno Huma (grč. bounos: br- 
do, hum, brežuljak, vrh; lat. bonus: dobar, 
blag), smatraju da su Bunjevci ime dobili 
po samome mjestu Buni, tj. Blagaju, odno- 
sno po njegovoj široj okolici, koja bi obuh- 
vaćala današnju Hercegovinu; c) nekoliko 
autora (B. Kosović, Ć. Iveković, N. Ra- 
dojčić, S. Georgijević, S. Pavičić, M. 
Somborac) smatra da je ime izvedeno od 
naziva specifičnih nastamba bunja, uo- 
bičajenih u ličko-primorskim područjima, 
u kojima su Bunjevci živjeli prije svojega 
doseljenja u Podunavlje; d) šire je zastu- 
pljeno i stajalište da je ime Bunjevac izve- 
deno od glagola buniti se (u narodnoj tra- 
diciji, M. Barbarić, A. Šarčević, I. Ivanić u 
kasnijim radovima, J. Smodlaka, R. Jere- 
mić), što se najčešće povezuje s protutur- 
skim pobunama u XVII. st., kad se ime 
Bunjevac prvi put susreće u povijesnim iz- 
vorima u Podunavlju, te s pobunama pro- 
tiv austrijskih časnika i vojnih vlasti u Li- 
ci u prvoj polovici XVIII. st., kad naziv 
Bunjevci postaje čest i u izvorima u Pri- 
morju i Lici. Osim navedenih, postoje i 


BUNJEVCI 


druga, manje prihvaćena mišljenja: da je 
ime Bunjevac izvedeno od albanskog nazi- 
va rijeke Bojane — Buna (M. Šufflay); od 
glagola bunjati u značenju »govoriti nešto 
nerazumljivo, trabunjati«, tj. moliti se Bo- 
gu na drugima nerazumljivome latinskom 
jeziku (V. Glušac, J. Erdeljanović); od 
osobnog imena, i to od imena Bunj izvede- 
noga od Bunislav ili Bonifacius (Đ. Da- 
ničić), od imena navodnoga vlaškog star- 
ješine Buna ili Bunja (M. Filipović), od ru- 
munjskog imena Bun, nastaloga od Bonus 
(P. Skok), od odmilice Bunja za papu Bo- 
nifacija III. iz VII. stoljeća, kojega su Bu- 
njevci priznavali za kršćanskog poglavara 
(M. Nedić); od staroslavenskoga glagola 
obonjati u značenju »neugodno mirisati, 
vonjati«, od čega je nastalo ime Obonjav- 
ci, porugljiv naziv za razbojnike i nedisci- 
plinirane vojne plaćenike, koji postoji i u 
nekim drugim slavenskim jezicima (V. 
Mažuranić). Većina autora smatra da naziv 
nije nastao u samoj skupini Bunjevaca, ne- 
go izvan nje te da je isprva imao pogrdno 
značenje (M. Nedić, I. Kukuljević, Đ. Po- 
pović-Daničar, V. Mažuranić, V. Glušac, J. 
Erdeljanović, V. Ardalić, I. Milić). 

Još nije posve razjašnjeno kako se to 
razmjerno rijetko rabljeno ime učvrstilo u 
bačkoj skupini. Od doseljenja u Podunav- 
lje pa sve do druge polovice XIX. st. sami 
su se Bunjevci nazivali Dalmatincima (a1. 
Dalmatae), a rjeđe se javljalo i u službe- 
nim dokumentima rabljeno ime Iliri ili 
Iliri rimokatolici. Drugi su ih narodi na- 
zivali Bunjevcima (puk) ili katoličkim Ra- 
cima (isprva austrijski časnici, zatim 
madžarski znanstvenici). Tek u doba 
građanskog društva (od polovice XIX. st.) 
ime Bunjevac prevladalo je te ušlo u širu 
uporabu. Čini se da razloge njegova 
učvršćivanja među bačkom skupinom Bu- 
njevaca valja tražiti u nastanku nacional- 
nih država te u nacionalnoj mimikriji koju 
je uvjetovao položaj enklave u okružju 
većinskih naroda — madžarskoga i srpsko- 
ga. Nastanak moderne madžarske nacije u 
XIX. st. i osobito madžarizacija nakon Au- 
stro-ugarske nagodbe 1867. u malobrojno- 
me nemadžariziranom građanstvu i 
svećenstvu bačkih Hrvata, svjesnome sla- 

venske posebnosti, ali ne i jasnog osjećaja 
pripadnosti hrvatskoj naciji, uvjetovali su 
opredjeljenje za razmjerno neutralno ime 
Bunjevac, koje je, svakako i s obzirom na 
zategnute hrvatsko-madžarske odnose, 
uzrokovalo znatno manje teškoća. U jugo- 
slavenskom razdoblju, u sličnim uvjetima 
zategnutih hrvatsko-srpskih odnosa i zem- 
ljopisne odijeljenosti od glavnine hrvat- 
skog naroda, uporaba regionalnog imena 
Bunjevac imala je jednaku motivaciju. Sve 
je to rezultiralo nastankom razmjerno jake 
regionalne svijesti i zadržavanjem bunje- 
vačkog imena kao jasno prepoznatljive 
oznake kolektivnog identiteta. 


Lit.: L. Knežević, O Bunjevcima, Letopis Matice 
Srpske, 128, Novi Sad, 1881; J. Erdeljanović, O 
poreklu Bunjevaca, Beograd, 1930; M. Evetović, 
Kulturna povijest bunjevačkih i šokačkih Hrvata 
(rukopis); Hrvatska enciklopedija, 3, Zagreb, 
1942; J. Smodlaka, Bunjevci i njihovo ime, 
Naučni zbornik Matice srpske. Serija društvenih 
nauka, 1 (1) Novi Sad, 1950; M. Somborac, O po- 
rijeklu naziva Bunjevac, Subotičke novine, br. 46, 
Subotica, 1965; V. Mažuranić, Prinosi za hrvatski 
pravno-povjestni rječnik, 1, pretisak, Zagreb, 
1975; Enciklopedija Jugoslavije, 2, Zagreb, 1982; 
D. Pavličević, Seobe Vlaha Krmpoćana u XVII. 
stoljeću, u: Vojne krajine u jugoslovenskim zem- 
ljama u novom veku do Karlovačkog mira 1699., 
Beograd, 1989; A. Sekulić, Bački Hrvati, Zagreb, 
1990; J. Buljovčić, Pregled mišljenja o poreklu i 
imenu Bunjevaca, u: Filološki ogledi, Subotica, 
1996; J. Horvat [S. Bačić], O bunjevačkom imenu, 
Dodatak za znanost, kulturu i umjetnost, Žig, br. 
50, Subotica, 1996; L. Heka, Povijest Hrvata Dal- 
matina u Segedinu, Budimpešta, 2004. 

S. Bačić 


2. Povijest. Do doseljenja u Podunavlje. 
Etnička zajednica Bunjevaca dio je veće 
skupine hrvatskih etničkih zajednica koje 
su nakon doseljenja Hrvata u VII. st. živje- 
le na području današnje Dalmacije, jugo- 
zapadne Bosne, Hercegovine i jugozapad- 
ne Crne Gore. Pri doseljenju miješale su se 
s drugim selilačkim etničkim zajednicama, 
npr. s Avarima, i sa starim autohtonim et- 
ničkim skupinama, napose s romanizira- 
nim ilirskim stanovništvom. Kako su te 
skupine naselile područje koje se u antičko 
doba nazivalo Dalmacijom ili Ilirikom, 
već u srednjem vijeku uz ime Hrvat za to 
stanovništvo pojavljuju se i zamjenska 


48 


imena Dalmatinac i Ilir. Nakon dolaska 
Hrvata na panonsko-jadranski prostor, dio 
starijega romaniziranoga ilirskog stanov- 


ništva povlači se u planinske krajeve, gdje 
kao stočari nastavljaju živjeti u većim za- 
jednicama. I oni će se međutim s vreme- 
nom asimilirati s pridošlim hrvatskim sta- 
novništvom pa će i ta skupina utjecati na 
etnički sastav i razvoj bunjevačke zajedni- 
ce. To stanovništvo izvori nazivaju starim 
ili katoličkim Vlasima, odnosno »Vlasima 
v Hervateh«, i ono se u njima razlikuje od 
balkanskih pravoslavnih Vlaha, koji se na 
hrvatskome etničkom prostoru pojavljuju 
u XV. st., a od XIX. st. postupno se asimi- 
liraju u srpsku naciju. 


Skica 
unutrašnjosti 
bunje 


Prvotni prostor koji je nastanjivala bu- 
njevačka etnička skupina prostirao se 
uzduž Dinarskoga gorja od izvora rijeke 
Bune do Jadranskog mora, a u ranome 
srednjem vijeku proširio se na istok do Cr- 
ne Gore, na zapad u jugozapadnu Bosnu i 
na sjever do rijeke Rame. Nakon usposta- 
ve priobalnih kneževina u VIII. i IX. sto- 


ljeću Bunjevci su obitavali u Zahumlju, 
Travuniji i Duklji. Iako iz tog vremena ima 
malo pisanih dokumenata (glavni su povi- 
jesni izvori kronika popa Dukljanina i spis 
O upravljanju carstvom bizantskog cara 
Konstantina Porfirogeneta), najnovija ar- 
heološka istraživanja navode na zaključak 
da su prvotne migracije s prostora oko iz- 
vora rijeka Cetine i Zrmanje te s prostora 
Dinarskoga gorja počele potkraj VIII. st. 


Selidbe prema Panonskoj nizini počele 
su vjerojatno zbog nagla povećanja popu- 
lacije. Već potkraj IX. i početkom X. st. 
potvrđena je prisutnost prvotnih hrvatskih 
selilačkih populacija u istočnoj Slavoniji, 
Srijemu i južnoj Ugarskoj oko današnjih 
gradova Đakova, Vinkovaca (Horvati kod 
Mikanovaca), Pečuha i Bača. Oni su se tu 
stopili s već otprije pristiglim slavenskim 
stanovništvom, osobito na prostoru Posav- 
ske Hrvatske. U X. st. u okvir Kraljevine 
Hrvatske ulazio je i teritorij što ga je nase- 
ljavala bunjevačka etnička skupina. Kon- 
stantin Porfirogenet opisao je taj prostor 
navodeći imotsku, cetinsku, zrmanjsku, li- 
vanjsku i druge županije, a upravo je li- 
vanjska županija jedna od ishodišnih toča- 
ka s koje su u kasnijem razdoblju Bunjev- 
ci migrirali u Panoniju. Migracije iz toga 
planinskog prostora bile su potaknute po- 

najprije gospodarskim čimbenicima jer je 
ekstenzivni uzgoj stoke prisiljavao sve 
brojnije stanovništvo na odlazak u pod- 
ručja s bogatijim prirodnim resursima. Na 
pojačano iseljavanje utjecali su međutim i 
ratni sukobi te vjerska sučeljavanja. 

Od kraja X. st. u središte Panonske ni- 
zine naseljavaju se ugarska plemena, koja 
osnivaju vlastitu državu te stupaju u kon- 
takt s hrvatskim stanovništvom. Ta će veza 
ojačati nakon potpisivanja Pacta convecta 
1102., tj. nakon uspostave Hrvatsko-U gar- 
skog Kraljevstva. Istodobno, od kraja XII. 
st. dio Dukljaninove »Crvene Hrvatske«, 
tj. sama Duklja, prestaje biti samostalna 
kneževina te potpada pod utjecaj srpske 
kneževine Raške, na čijem se čelu tad na- 
lazio Stefan Nemanja. 


Od XIII. do XV. st. u novim migracija- 
ma znatnu su ulogu imala vjerska previra- 
nja potaknuta djelovanjem patarenske 
sljedbe, čija su se učenja iz dalmatinskih 
gradskih komuna tijekom XIII. st. proširi- 
la i na prostor Bosne. Pod utjecajem pri- 
došlih dalmatinskih patarena razvila se sa- 
mostalna heterodoksna crkva bosanskih 
krstjana, koju su bosanski banovi, uz pot- 
poru hrvatsko-ugarskih vladara, u početku 
nastojali iskorijeniti. Prvi pisani izvori o 

doseljenju veće hrvatske skupine na pro- 
stor Bačke vezani su upravo uz križarske 
pohode ugarsko-hrvatskih vladara u Bo- 
snu. Tako će kalačko-bački nadbiskup 
Ugrin 1222., nakon povratka s križarskog 
pohoda, u okolicu Bača nastaniti veću sku- 
pinu katoličkih izbjeglica iz Bosne, napose 
Bošnjaka i Šokaca, no pretpostavlja se da 
je među njima bilo i bunjevačkih rodova. 
Veću skupinu Dalmatinaca u okolicu Bu- 
dima naseljava kralj Bela IV. nakon pov- 
ratka iz južne Hrvatske, kamo je bio iz- 
bjegao pred provalom Tatara 1242./43. 
Oni su, kao vrsni klesari, trebali pomoći u 
gradnji novoga kraljevskog sjedišta. Ti su 
se pridošlice stopili s ondje već otprije za- 
stupljenim hrvatskim etničkim skupinama, 
a za hrvatsku se populaciju u ugarskom 
Podunavlju od tog doba često rabi ime 
Dalmatinci. Istodobno, iz dalmatinskih 
kulturnih središta u unutrašnjost sve se 
više širi djelovanje redovničkih zajednica, 
ponajprije u svrhu suzbijanja krivovjerja 
među slavenskim stanovništvom Bosne, 
Slavonije, Srijema i južne Ugarske. Osobi- 
to će velik utjecaj pritom imati franjevci, 
koji će, ujedinjeni u svojoj provinciji Bo- 
sna Srebrena, od XV. do početka XVIII. st. 
odigrati važnu ulogu u novim migracijama 
hrvatskog stanovništva s juga na sjever. 


Velike migracije Bunjevaca od XV. do 
XVII. st. bile su potaknute ponajprije pro- 
dorom Osmanlija. Osmanska je vojska na- 
ime 1463. zauzela cijelu Kraljevinu Bo- 
snu, koja je postala berglerbeglukom 
(pašalukom) i kojoj su priključena i novo- 
osvojena pretežito katolička područja: 
Hercegovina 1482., veći dio podvelebitske 
Hrvatske 1525., Lika, Krbava i Jajačka ba- 
novina s cijelim područjem oko donjega 
toka Vrbasa 1527./28., Srijem i istočna 
Slavonija 1529., srednja Slavonija 1536., a 
od 1537. postupno i dijelovi zapadne Sla- 
vonije. Migracije hrvatskih populacija s 
prostora Dinarskoga gorja, pa i Bunjevaca 
iz njihove stare postojbine, tekle su u tri 
vala. Prvi u XV. st. iz područja oko Rame 
vodi na jug, na najbliži sigurni prostor oko 
dalmatinskih gradova pod mletačkom 
upravom, drugi na zapad u Ravne kotare te 
u Primorje (okolica Senja) i Gorski kotar, 

koji su od 1527. pod upravom Habsburške 
Monarhije, a treći i ujedno najveći val u 
XVI. st. vodi na sjever, u Slavoniju i južnu 
Ugarsku, koje su se nalazile pod upravom 
Osmanskog Carstva. Bunjevački su rodovi 
ujedno bili nositelji širenja novoštokavske 
akcentuacije, koja je nastala početkom XV. 
st. na dinarsko-jadranskom prostoru. O to- 
me da su selidbe tijekom XV. i XVI. st. tek- 
le u više etapa svjedoči i primjer zapadno- 
bunjevačkih migracija. Nakon pada Klisa 
1537. iz Buhova (okolica Širokog Brijega 
u Hercegovini) selidbe najprije smjeraju 
prema Velikomu Krmpotskom Selu (Bu- 
kovica, okolica Drniša), zatim prema Rav- 
nim kotarima i Zemuniku te na kraju u 
okolicu Senja. Odatle se međutim nastav- 
ljaju prema Liču (Gorski kotar) i Lici, a 
nakon oslobođenja Like od osmanske voj- 
ske potkraj XVII. i početkom XVIII. st. 
dio zapadnih Bunjevaca nastanio se u Sla- 
voniju i južnu Ugarsku. 

Nakon što su i južnougarska područja 
poslije Mohačke bitke 1526. dospjela pod 
djelomičnu osmansku upravu, dotadašnje 
stanovništvo tih krajeva u veliku se broju 
iselilo. Novo naseljavanje hrvatskih popu- 
lacija iz Bosne i Slavonije u Ugarsku po- 
taknuo je građanski rat između pristaša 
Ferdinanda Habsburškoga i Ivana Zapolje, 
u kojem se pojačala feudalna anarhija te je 
velikašima, jednako kao i osmanskim 
osvajačima, bilo u interesu da to područje 
što prije ponovno napuče. U razdoblju 
osmanskih pustošenja po Slavoniji 1530.- 
37. velik broj Šokaca seli se u Bačku i Ba- 
ranju, u kojima je privremeno vladao mir 
jer je ugarski velikaš Ivan Zapolja sklopio 
sporazum sa sultanom Sulejmanom II. o 
vazalskom odnosu Kraljevine Ugarske i 
Vojvodstva Erdelja s Turskom. Taj je spo- 
razum međutim nakon Zapoljine smrti 
propao te su Osmanlije 1541. ipak zapo- 
sjeli veći dio središnje Ugarske, pa tako i 
Bačku. 

Prvi novi veliki migracijski val Bunje- 
vaca u Podunavlje i Potisje potaknut je u 
XVI. st. teškim gospodarskim stanjem i 
međuvjerskim sučeljavanjima u Bosan- 
skom pašaluku. U njegov je sastav tad ula- 
zio i Hercegovački sandžak, na čijem je 


širem području bila nastanjena bunjevačka 
etnička zajednica. Zbog nasilja lokalnih 
spahija nad katoličkim pukom, franjevci 
provincije Bosne Srebrene počeli su sredi- 
nom XVI. st. organizirati selidbe u južnu 
Ugarska. Već 1541. bosanski su franjevci 
podigli samostan u Budimu, koji će u XVI. 
i XVII. st. postati glavnim kulturnim sre- 
dištem, a skupa sa samostanima u kalačko- 
bačkoj, pečuškoj, zagrebačkoj, srijemskoj 
i temišvarskoj biskupiji i mjesto oko koje- 
ga se naseljavaju Bunjevci pridošli iz Her- 
cegovine. 


PONTIFICIUM ATHENAEUM ANTONIANUM 
Facultas Theologica 


DE ACTIVITATE FRANCISCANORUM 
IN MIGRATIONIBUS POPULI CROATICI 
SAECULIS XVI ET XVII 


Pars dissertatlonis 
ad Lauream in S. Theologia obtinendam 
exuratac 
a 


P. Beato Bukinac, O. F. M. 


B. Bukinac, Djelatnost franjevaca u seobama 
hrvatskoga puka u XVI. i XVII. stoljeću, 
Zagreb, 1940. 


Tijekom XVI. st. mnogobrojne kato- 
ličke župe u Bosanskom pašaluku, zbog 
migracija uzrokovanih nasiljem i islamiza- 
cijom, nestaju. Iz tog vremena potječu i 
mnogobrojna franjevačka izvješća o većim 
skupinama Dalmatinaca, tj. Bunjevaca, u 
južnoj Ugarskoj. Jedno od prvih odnosi se 
na Temišvarsku biskupiju, u kojoj je 1582. 
fra Anto Matković otvorio školu za Dal- 
matince, a slična škola za svećenike Dal- 
matince postojala je 1647. u Sečenju. Iz- 
vješće fra Luke Ibrišimovića iz 1672. na- 
vodi da franjevci iz istočnobanatske Lipo- 

ve u Bačkoj imaju mnogobrojne i bogate 
župe, što pokazuje da je središte prvog va- 
la naseljavanja Bunjevaca bila Bačka. Po- 
tvrdu o bačko-baranjskom središtu nase- 
ljavanja Bunjevaca daje i vizitacija isusov- 
ca Bartola Kašića, koji je 1612. pohodio 
krajeve između Budima i Pečuha i zabi- 
lježio kako se na tom području govori 
»dalmatinski«. Iako neki autori smatraju 
da Kašić nikad nije posjetio Bačku, nego 
samo Pečušku biskupiju, iz njegovih se iz- 
vješća ipak vidi kako su na području cijele 
južne Ugarske živjeli Dalmatinci, tj. Bu- 
njevci. I prvo spominjanje imena Bunjevac 
vezano je za bački prostor — u molbi fra 
Šimuna Matkovića iz 1622. da mu se dodi- 
jeli župa Bunjevci u Kalačkoj nadbiskupi- 
ji. To pokazuje da su Bunjevci naselili 
mnoga bačka mjesta, napose oko franje- 
vačkih samostana. Potvrđuje to i izvješće 
barskog nadbiskupa iz 1633., u kojem se 
navodi da u župi »Bačka« djeluju franjev- 
ci provincije Bosne Srebrene te da narod 
koji stanuje u više od 400 zaselaka govori 
»ilirički« (de lingua illirica). U izvješću iz 
1649. navodi se da je beogradski biskup 
Marin Ibišimović krizmao u Bačkoj u mje- 
stima Segedin, Martonoš, Bajmok, Janko- 
vac, Santovo, Sombor, Bereg, Kolut, Mo- 
noštor, Bač i Bukin. U kronici madžarsko- 
ga franjevačkog samostana u Gyčngyčsu 
sačuvane su bilješke iz 1653., 1657., 1660. 
i 1668. u kojima se navodi kako u Segedi- 
nu među katoličkim pukom djeluju fra- 
njevci Dalmatinci. U pismu pisanome bo- 
sančicom iz 1668. katolici iz Baje, Bajmo- 
ka i Sombora ističu kako su dušobrižnici 
tih gradova pripadali provinciji Bosni Sreb- 
renoj, a dolazili su iz olovskoga franje- 
vačkog samostana. Iako se u povijesnim 
izvorima nigdje ne navodi podatak o broju 
bunjevačkih naseljenika prvoga migracij- 
skog vala, nakon analize navedenih iz- 
vješća iznesena je pretpostavka da je riječ 
o nekoliko tisuća doseljenika. 

Njima su se potkraj XVII. st. pridružili 
novi bunjevački rodovi, koji su s juga sta- 
re postojbine u Bačku donijeli živu samo- 
svijest o bunjevačkom imenu i o zemlji 
podrijetla te će se, zahvaljujući njima, do 
danas sačuvati narodna predaja o precima 

koji su u Bačku stigli od »rike Bune«. Na- 
kon poraza Osmanlija pod zidinama Beča 
1683. udružena je kršćanska vojska Polj- 
ske, Habsburške Monarhije i Venecije 
počela oslobađati dijelove srednje i jugo- 
istočne Europe od osmanske vlasti, što je 
na tim područjima potaknulo spontane na- 
rodne ustanke, koje su u hrvatskim kraje- 
vima predvodili poglavito franjevački re- 
dovnici. Pobjede kršćanskih postrojba u 
Podunavlju i porazi u Bosni rezultirali su 
međutim novim migracijama, u kojima se 
islamizirano stanovništvo iz južne Ugar- 
ske, Slavonije i Srijema postupno seli u 
Bosnu, a iz Bosne u oslobođene krajeve 
dolaze bunjevački i šokački rodovi iz dru- 
goga selidbenog vala. 


O drugome selidbenom valu Bunjeva- 
ca na južnougarski prostor svjedoče i neki 
dokumenti u bečkome Ratnom arhivu. 
Među njima je izvješće bavarskog kneza 
Maksimilijana Emanuela, kojemu su 9. 
VII. 1687. došli »neki katolički Raci« 1 iz- 
razili želju da se iz Turske (tj. iz Bosne, 
Hercegovine i Dalmacije) presele u Bačku 
te molbu da im dopusti naseliti Segedin, 
Suboticu i Baju i popraviti opustjele 
tvrđavice. Istom su knezu nedugo poslije 
toga pristupili i bunjevački izaslanici Dujo 
Marković i Đuro Vidaković, koji su ga ta- 
kođer molili da se iz Turske u Bačku pre- 
seli 5000 Bunjevaca te da im se dodijeli 
nekoliko oštećenih tvrđavica i zemlja kako 
bi se mogli prehraniti, a zauzvrat su 
spremni pomoći habsburškoj vojsci u bor- 
bama s Osmanlijama. U kronici gyongyoskog 
samostana sačuvana je pak bilješka da su 
tijekom 1686. Bunjevci u okolicu Subotice 
i Segedina pristigli uz pomoć 18 franjeva- 
ca provincije Bosne Srebrene, većim dije- 
lom iz Bosne, a manjim iz Dalmacije, ali 
kako južna Ugarska te godine još nije bila 
oslobođena od Osmanlija, podatak vjero- 
jatno treba razumjeti kao svjedočanstvo o 
početku drugog vala velikih migracija iz 
Bosanskog pašaluka. 

Bunjevački i šokački rodovi naselili su 
se u Slavoniju, Srijem, Baranju i Bačku tek 
nakon protjerivanja osmanske vojske 
1687., što potvrđuju i izvješća Dvorskoga 
ratnog vijeća iz rujna i listopada iste godi- 

ne. To je vijeće naime udovoljilo molbama 
pridošlih Bunjevaca te je zapovjedilo ge- 
neralu Caraffi da doseljenicima omogući 
nastanjivanje u Segedinu, Subotici, Baji i 
Somboru, podizanje traženih tvrđavica i 
općenito slobodan ostanak u Bačkoj 
između Tise i Dunava, od Baje preko Su- 
botice, Martonoša, Sente, Sombora, Bača i 
Titela, pri čemu su naseljena i sjevernija 
područja sve do okolice Budima. Potvrda 
da su seobe pokrenute 1686. jest i izvješće 
provincijala Bosne Srebrene Mihajla Rad- 
nića, u kojem se navodi da su osmanske 
vojne postrojbe 1686. i 1687. godine opu- 
stošile mnogobrojne franjevačke samosta- 
ne u Bosni i Hercegovini te su franjevci s 
dijelom puka bili prisiljeni napustiti to 
područje i preseliti se u sigurnije jugoza- 
padne krajeve pod zaštitom Venecije, od- 
nosno u prekosavske krajeve oko Požege, 
Velike, Iloka, Mohača i Budima. U sigur- 
nom prolasku kroz Bosnu tom je bunje- 
vačkom i šokačkom puku pomagala hab- 
sburška vojska, koja je pod zapovjed- 
ništvom princa Eugena Savojskoga počet- 
kom 1687. prodrla u Bosnu sve do Saraje- 
va. Kako su iste godine oslobođeni Bačka, 
Baranja i Slavonija, bunjevački rodovi 
mogli su preko prijelaza na Savi kod 
Brčkoga, Mihaljevca (u blizini Babine 
Grede), Županje, Blata, Davora i Broda 
nesmetano prijeći u Slavoniju. Za nastavak 
njihova puta važno je bilo oslobođenje 
Osijeka ujesen iste godine, jer su tek tada 
preko Drave mogli nastaviti put u Baranju 
i Bačku. Novopridošli bunjevački rodovi 
stopit će se s već otprije pristiglom hrvat- 
skom populacijom pa će potkraj XVII. st. 
mnoga baranjska i bačka naselja, od 
Pečuha do Segedina, biti napučena raz- 
mjernom većinom  bunjevačkoga i 
šokačkog stanovništva. O drugome migra- 
cijskom valu povijesna demografija ta- 
kođer nema precizne podatke, ali se na te- 
melju pojedinih franjevačkih izvješća zak- 
ljučuje kako se u Slavoniju i južnu Ugar- 
sku 1683.-99. iselilo oko 100.000 šokač- 
kih i oko 50.000 bunjevačkih Hrvata. Bu- 
njevci pristigli u drugom valu u posljed- 
njim su godinama XVII. st. pridonijeli pob- 


jedama habsburške vojske u Srijemu, 
Bačkoj i Banatu, pri čemu se posebice is- 
taknuo subotički kapetan Luka Sučić, koji 
je predvodio Bunjevce u bitkama kod 
Slankamena 1691. i kod Sente 1697. Ple- 
mićka porodica Sučić isticala je da potječe 
iz grada Livna u jugozapadnoj Bosni, što 
upućuje na šire zemljopisno područje s ko- 
jega potječe i cjelokupna zajednica Hrva- 
ta-Bunjevaca. Bunjevačke stoljetne migra- 
cije na transverzali jug-sjever svoje polaz- 
ne točke imaju na prostoru Dinarskoga 
gorja, s kojega su npr. Sučići iz Livna pre- 
ko Bosne stigli na prijelaze na Savi, a na- 
kon prelaska Drave kod Osijeka iz Baranje 
su 1687. došli u Suboticu, gdje su, s dru- 
gim bunjevačkim rodovima, stupili u redo- 
ve habsburške vojske. 

Pobjede habsburških vojnih postrojba 
označile su prekretnicu u ratu s Osmanlija- 
ma pa je 1699. zaključen mir u Srijemskim 
Karlovcima, prema čijim je odredbama 
Osmansko Carstvo izgubilo mnogobrojne 
posjede u Europi. Habsburgovci pak na 
novostečenim posjedima, uključujući i 
područje južne Ugarske, restauriraju stari 
županijski sustav, pri čemu iz njega izuzi- 
maju pojedina područja, koja ostaju u 
okviru Vojne granice. Velike migracije bu- 

njevačkog stanovništva uglavnom su za- 
vršene potkraj XVII. i početkom XVIII. st. 
Sporadične migracije bunjevačkih rodova 
iz Like u Slavoniju i Bačku nisu imale veći 
utjecaj na demografske promjene u tim 
područjima. Tako se, primjerice, ime Bu- 
njevac u Slavoniji gotovo nigdje i ne spo- 
minje, iako je bunjevačkih rodova bilo u 
mnogim slavonskim gradovima — ti su se 
doseljenici naime razmjerno brzo stopili sa 
šokačkom većinom. U južnu Ugarsku lički 
su se Bunjevci sporadično doseljavali sve 
do sredine XVIII. stoljeća. 


Lit.: R. Horvat, Hrvati u Bačkoj (Bunjevci i Šok- 
ci), Osijek, 1922; M. Mandić, Djelovanje Franje- 
vaca u Podunavlju i Potisju (1526.-1926.), Subo- 
tička Danica ili Bunjevačko-šokački kalendar (sa 
slikama) za prostu godinu 1926., Subotica, b. g.; 
K. Draganović, Opći šematizam Katoličke crkve, 
Sarajevo, 1939; M. Lorković, Narod i zemlja Hr- 
vata, Zagreb, 1939 (pretisak 1996); Ž. Mandić, 
Povijesna antroponimija bunjevačkih Hrvata u 
Madžarskoj, Budimpešta, 1987; A Sekulić, Bački 
Hrvati, Zagreb, 1991; S. Pavičić, Podrijetlo nase- 
lja i govora u Slavoniji, Vinkovci, 1994; R. Pave- 
lić, Bunjevci, Rijeka, 1991; P. Hanak (ur.), Povi- 
jest Madžarske, Zagreb, 1995; E. Zočliner, T. 
Schiissel, Povijest Austrije, Zagreb, 1995; D. Pa- 
vličević, O pučanstvu Krbave, Like i Gacke s po- 
sebnim osvrtom na Bunjevce, Zbornik radova Kr- 
bavska bitka i njene posljedice, Zagreb, 1998. 

Crna Gospa u Franjevačkoj crkvi 
u Subotici (XVII. st.) 


U Podunavlju. Nakon Karlovačkog mira 
1699. dio doseljenih bunjevačkih Hrvata i 
dalje je vodio vojnički život na područjima 
koja su postala dijelom Potiske vojne gra- 
nice. Nakon što je formirana 1702., kao 
vojni šanci u njezin su sastav ušli su i Su- 
botica i Sombor. Drugi dio bunjevačkog 
stanovništva okrenuo se civilnom životu, i 
to ponajprije na područjima koja su bila 
pod upravom Ugarske komore i na kojima 
je ponovno uspostavljen ugarski županij- 
ski sustav, ali djelomice i na vojnogra- 
ničarskom teritoriju. Bačku je međutim 
ubrzo zahvatio ustanak F. Rakoczyja 
(1703.-11.), u kojem su Bunjevci bili na 
austrijskoj strani. Područja na kojima su 
živjeli postala su tada bojištem te su pred 
pustošenjima mnogi izbjegli sve do Srije- 
ma, a velik im je udarac bilo i nekoliko 
epidemija kuge (1709., 1738./39.). Mnoge 
su bunjevačke porodice u tom razdoblju 
dobile plemstvo zahvaljujući prijašnjim 
ratnim zaslugama, ali i sudjelovanju u an- 
titurskim (1683.-99., 1716.-18., 1737.-39.) 
te europskim ratovima (Poljski nasljedni 
rat, Austrijski nasljedni rat) na habsburškoj 
strani. Austrijski su časnici bunjevačko 

stanovništvo u tom razdoblju nazivali ka- 
toličkim Racima, dok se ono samo naziva- 
lo Dalmatincima. 


Većina bunjevačkog stanovništva u pr- 
vim se desetljećima mirnog života u Podu- 
navlju uspješno prilagodila prelasku na ci- 
vilni način života te je u vrijeme ukidanja 
Potiske vojne granice tijekom 1740-ih go- 
dina prijenos vlasti na civilna tijela us- 
pješno obavljen i u Somboru i Subotici. U 
Somboru su se k tomu hrvatski i srpski 
graničari 1749. izborili za status slobodno- 
ga kraljevskoga grada te su tako izbjegli 
jurisdikciju županijske vlasti. Subotički su 
se graničari 1743. zadovoljili statusom ko- 
morskog trgovišta, no poslije će i Subotica 
postati slobodnim kraljevskim gradom. 
Malobrojni graničari katoličke vjeroispo- 
vijedi iz obaju gradova koji se nisu mogli 
prilagoditi mirnodopskim prilikama prese- 
lii su se, skupa s dijelom pravoslavnih 
graničara, u vojnu granicu koja je u 
međuvremenu pomaknuta bliže stvarnoj 
granici s Turskom. Subotički graničari 
otišli su tako u Gospođince u jugoistočnoj 
Bačkoj, a segedinski »dalmatinski« gra- 
ničari u obližnja sela Sirig i Desku. Dio 
katoličkih graničara odselio se pak, skupa 
s pravoslavnima, daleko na sjeveroistok, 
na područje današnje Ukrajine. 

Od druge polovice XVIII. st. postupno 
se mijenja demografska slika u cijelome 
ugarskom Podunavlju. Hrvatima i Srbima, 
doseljenima u vrijeme protjerivanja Tura- 
ka, pridružuje se najprije madžarsko sta- 
novništvo, koje se vraća na područja odak- 
le je bilo izbjeglo pred Turcima. Marija 
Terezija počinje i veliku kolonizaciju nje- 
mačkog stanovništva, a u manjoj mjeri do- 
seljavaju se i pripadnici drugih naroda 
(Slovaci, Rumunji, Židovi, Rusini tj. 
Ukrajinci). Suživot s drugim narodima, 
koji su iza sebe nerijetko imali jaču poli- 
tičku, gospodarsku i kulturnu infrastruktu- 
ru, bio je velik izazov za opstojnost Hrva- 
ta u ugarskom Podunavlju, tim više što je 
u to doba oslabljena i glavna društvena in- 
stitucija koja je među njima održavala svi- 
jest o zajedništvu s Hrvatima u drugim zem- 
ljama — franjevački red. Franjevačka na- 
zočnost, a osobito učilišta u Budimu, Baji, 


Subotici i Baču, bili su naime važan čim- 
benik u povijesti hrvatskog puka u ugar- 
skom Podunavlju, pri čemu je posebno 
mjesto imao tzv. budimski kulturni krug, 
čija je utjecaj, zahvaljujući ponajprije mo- 
litvenicima i kalendarima, dopirao sve do 
Bačke. Oduzimanje župa bosanskim fra- 
njevcima u razdoblju 1735.-70. i njihovo 
podvrgavanje jurisdikciji svjetovnog 
svećenstva školovanoga u Kalači i drugim 
madžarskim teološkim središtima imalo je 
zato velik utjecaj na pojačano odnarođiva- 
nje među podunavskim Hrvatima. 


Petar Kuntić (rođ. 1743.), čelnik Izabranog 
građanstva u Subotici početkom XIX. st. 


Asimilacija je u feudalnom razdoblju 
najviše rezultata imala u naseljima u koji- 
ma je »dalmatinsko« pučanstvo bilo u ma- 
njini, no madžariziran je i najveći dio viših 
društvenih slojeva: županijsko plemstvo, 
intelektualci. Pokazalo se naime da se oni 
nisu samo najuspješnije prilagodili novim 
životnim prilikama i najviše uspeli na 
društvenoj ljestvici nego su u pravilu i prih- 
vatili jezik i kulturu dominantnog naroda. 
Najveći dio bunjevačkog stanovništva ba- 
vio se međutim poljodjelstvom i živio je 
razmjerno izolirano od glavnine društve- 
nih procesa te je, zahvaljujući tomu, ostao 
pošteđen asimilacije. S vremenom se po- 
većavao i isprva malen udio Bunjevaca 
među urbanim stanovništvom, a ono je ja- 
koj madžarizaciji bilo izloženo osobito na- 
kon što je pri kraju feudalnog razdoblja 

kao jezik službene administracije, umjesto 
dotadašnjega latinskoga, uveden madžar- 
ski. Ta je regulativa postala snažnim upo- 
rištem asimilacije hrvatskog stanovništva 
u građanskom razdoblju koje će uslijediti. 
Arhivski izvori svjedoče da se puk koji se 
danas naziva bunjevačkim u tom razdoblju 
nazivao Dalmatincima, rjeđe Ilirima rimo- 
katolicima (nasuprot Ilirima »nesjedinjeni- 
ma«, tj. pravoslavnima) ili samo Ilirima 
(nasuprot »Rascijanima«, tj. Srbima), dok 
naziv Bunjevac gotovo da nije bio u upo- 
rabi. Svoj jezik nazivali jednako kao i Hr- 
vati u Trojednoj Kraljevini te u Bosni i 
Hercegovini dalmatinskim, ilirskim i »slo- 
vinskim«. 


Bunjevačka nošnja početkom XIX. st. 


U revoluciji 1848. i 1849. Bunjevci su 
bili na strani madžarske revolucionarne 
vlade, nasuprot srpskim postrojbama u 
južnoj Ugarskoj, koje su se borile na stra- 
ni austrijske carske vojske. Kako je, nakon 
gušenja revolucije, prvo desetljeće građan- 
skoga društvenog razvoja u Ugarskoj prot- 
jecalo u uvjetima Bachova apsolutizma i 
suspendiranoga županijskog sustava, i pro- 
ces madžarizacije bio je donekle usporen. 
Sukladno tomu, u mnogim bunjevačkim 
mjestima gradski su zapisnici vođeni na 
mjesnoj hrvatskoj ikavici, a usporedno s ti- 
me u javnoj i službenoj uporabi počinje se 
javljati ime Bunjevac, umjesto dotad uo- 
bičajenih imena Dalmatinac ili Ilir. Nakon 
sloma Bachova apsolutizma, restauracije 

ustavnog stanja te Austro-ugarske nagodbe 
1867. i Hrvatsko-ugarske nagodbe 1868., 
manifestacije madžarske nacionalne svije- 
sti naglo su ojačale te su se ugarski Hrvati 
u drugoj polovici XIX. st. suočili s novim 
prilikama. Odvojeni od hrvatskih zemalja, 
u kojima se razvijala moderna hrvatska na- 
cija i oblikovao moderni hrvatski jezični 
standard, ugarski su Hrvati bili izloženi 
pojačanom pritisku madžarizacije, pri 
čemu je otegotnu okolnost predstavljala 
stalna zategnutost odnosa između Zagreba 
i Budimpešte. Iako su madžarski zakoni od 
1868. jamčili jezična prava nemadžarskim 
narodima, stvarnost je bila drukčija, što se 
može vidjeti i u tome što je pripadnika ne- 
madžarskih naroda, koji su još sredinom 
XIX. st. činili većinu stanovništva Ugar- 
ske, pred Prvi svjetski rat u Ugarskoj bilo 
manje od Madžara. Sukladno tomu, u 

općinske je škole, umjesto lokalnoga ikav- 
skoga hrvatskoga govora, do kraja XIX. st. 
postupno uveden madžarski jezik, koji po- 
stao jedinim jezikom cijele administracije. 
Potkraj XIX. i početkom XX. st. provede- 
no je i sveopće pomadžarivanja toponima, 
pa su tako, primjerice, Baračka i Bikić pre- 
imenovani u Nagybaracska i Bacsbokod. 
Usprkos svemu tomu, među ugarskim 
Hrvatima počinje se upravo u to doba raz- 
vijati narodni preporod, koji njegovi nosi- 
telji promiču pod neutralnijim regionalnim 
bunjevačkim imenom. Kontekst u kojem 
je narodni preporod pokrenut bio je iznim- 
no složen: inteligencija bunjevačkog pod- 
rijetla bila je uglavnom madžarizirana, 
građanski je sloj među Bunjevcima bio 
razmjerno malobrojan, a nositelji pokreta 
bili su izolirani u odnosu na slične pokrete 
u Monarhiji u koje su se ugledali, pa tako i 


Porodično stablo Dulićevih 

od iliraca u Hrvatskoj. Pokretač preporoda 
bio je biskup Ivan Antunović, kalački ka- 
nonik, a njegovi glavni sljedbenici bili su 
subotički pravnik Ambrozije Boza Šarče- 
vić, subotički novinar Kalor Milodanović, 
kaćmarski učitelj Mijo Mandić, profesor 
bajske učiteljske škole Ivan Mihalović te 
subotički svećenici Pajo Kujundžić i Mati- 
ja Mamužić. Njihova je djelatnost na pla- 
nu kulturnog prosvjećivanja bila golema: 
Antunović je u Kalači izdavao Bunjevačke 
i šokačke novine (1870.-72.) i Bunjevačku 
i šokačku vilu (1871.-76.), Milodanović je 
u Subotici pokrenuo listove Misečna kro- 
nika (1872.-73.) i Subatički glasnik 
(1873.-76.), narodne kalendare u Subotici 
izdavao je najprije Šarčević (Bunjevački 
kalendar 1868.-69., Bunjevački i šokački 
kalendar 1870.-82.), a poslije i Kujundžić 
(Bunjevačko-šokačka Danica od 1884., 
poslije preimenovana u Subotičku Danicu, 
koja izlazi sve do Prvoga svjetskog rata), 
dok je Mandić 1884. pokrenuo list Veven, 
koji je izlazio do 1914. Šarčević je k tomu 
sastavio i nekoliko dvojezičnih rječnika, a 
Antunović je 1882. objavio Razpravu o 
podunavskih i potisanskih Bunjevcih i Šokcih. 
Na prosvjetnom je polju najvažnija djelat- 
nost Ivana Mihalovića, koji je u na hrvat- 
skome izdao Čitanku za katoličke škole 
1872., a na madžarskome Početnicu za 
učenje ilirskog jezika 1874., pri čemu su 
obje objavljene u nekoliko izdanja, te Mi- 
je Mandića, koji je 1880. za »bunjevačku i 
šokačku dicu« izdao Zemljopis, povistnicu 
i ustavoslovlje te Prirodopis, prirodoslov- 
lje i slovnicu. Osim raširene nabožne 
književnosti pisane ikavicom, nastaje i 
svjetovna književnost, istina, i dalje uglav- 
nom iz pera svećenika (Nikola Kujundžić, 
Ante Evetović Miroljub i dr.). Iako su An- 
tunović i njegovi najbliži suradnici od- 
lučili povesti borbu protiv odnarođivanja 
pod regionalnim bunjevačkim imenom, 
vlastima je čak i ono bilo neprihvatljivo te 
do raspada Austro-Ugarske nije odobren 
rad nijednoj ustanovi koja je u nazivu sa- 
državala pridjev bunjevački (Pučka kasina 
1878. u Subotici, Bajska kršćanska čitao- 
nica 1910., Bunjevačka školska zadruga u 
Subotici 1914. i dr.), jer su vlasti takvim 
udrugama pripisivale širenje panslavizma. 

NEBATIČKI GLASNIK. | 


Bunjevačka preporodna glasila iz XIX. st. 


Osim što su se ugarski Hrvati tijekom 
cijeloga građanskog razdoblja borili protiv 
madžarizacije, sve su to vrijeme bili iz- 
loženi i utjecaju srpske nacionalne ideolo- 
gije. Dok su bunjevačka inteligencija, ne 
osobito brojan madžarizirani građanski 
sloj te veleposjednici u veliku broju prista- 
li uz madžarsku nacionalnu ideju jer su se 
uz madžarski jezik vezivale predodžbe 
kultiviranosti i prosperiteta, dok se hrvat- 
ska ikavica smatrala obilježjem kulturno i 
gospodarski inferiornih društvenih sloje- 
va, utjecaj srpske nacionalne ideje očito- 
vao se na suptilnije načine, koji se često 
nisu jasno razlikovali od suradnje u narod- 
nom prosvjećivanju. Osim srpskih poli- 
tičkih i kulturnih krugova iz južne Ugar- 
ske, primjerice Ujedinjene omladine srp- 
ske, Matice srpske, novosadskoga Srpsko- 
ga narodnog kazališta i subotičkoga Srp- 
skoga pjevačkog društva, snažan utjecaj na 
bačke Bunjevce ostavili su i neki agilni po- 
jedinci: Ilija Garašanin održavao je česte 
kontakte sa Šarčevićem i Milodanovićem, 
Đorđe Popović-Daničar sa Šarčevićem je 
1868. i 1869. izdavao Bunjevački kalen- 
dar, subotički tiskar Božidar Vujić izdavao 
je bunjevačke knjige i bio suurednik Suba- 
tičkoga glasnika, odvjetnik Dušan Petro- 
vić tiskao je, a Mladen Karanović izdavao 
Subotičke novine 1893.-98., Jovan Jova- 
nović Zmaj pomagao je razvoj književno- 
sti među Bunjevcima... Treba istaknuti da 
su među njima bili i znanstvenici i kultur- 
ni djelatnici koji su, pod utjecajem Vuka 

Karadžića, Bunjevce neprikriveno smatra- 
li katoličkim Srbima, poput Ivana Ivanića i 
Laze Kneževića. 


, S s. moron e. - Bai, + 
Bajmočki Bunjevac s djecom potkraj XIX. st. 

lako veze s Hrvatskom nije bilo uvijek 
lako uspostaviti, one su ipak održavane. 
Posrijedi su bile ponajprije književno-kul- 
turne veze (ban Ivan Mažuranić, Hrvatsko 
književno društvo sv. Jeronima i Matica 
hrvatska imali su svoje povjerenike u 
Bačkoj i poslali su tisuće knjiga u mnoga 
bunjevačka mjesta, a Antunovićeve Bunje- 
vačke i šokačke novine imale su veći broj 
pretplatnika u Hrvatskoj nego među sa- 
mim ugarskim Hrvatima), no zahvaljujući 
agilnijim svećenicima, poput Ivana Antu- 
novića, Ante Evetovića Miroljuba, Đure 
Baloga, Blaža Modrošića i dr., uspostav- 
ljeni su i izravni kontakti, primjerice s 
đakovačkim biskupom Josipom Jurjem 
Strossmayerom. Iako su izravni kontakti 
isprva bili ograničeni zbog nepovoljnih 
odnosa Budimpešte i Zagreba, s jačanjem 
nacionalne emancipacije u Hrvatskoj pot- 
kraj XIX. i početkom XX. st. bačke Bu- 
njevce sve češće pohode hrvatski saborski 
zastupnici, crkveni velikodostojnici (dr. 
Antun Bauer, mostarski biskup fra Alojzi- 
je Mišić, kanonik Milko Cepelić i dr.) i 

kulturni djelatnici (dr. Josip Reberski, dr. 
Tugomir Alaupović, dr. Đuro Arnold, Ru- 
dolf barun Maldini Wildenhainski i dr.), u 
bunjevačkim publikacijama (Danica, Ne- 
ven) javljaju se suradnici iz Hrvatske, 
ugarski Bunjevci postaju članovima kul- 
turnih društava iz Hrvatske, hrvatski listo- 
vi prate prilike Bunjevaca u Bačkoj (Ob- 
zor, Hrvatska domovina, Vienac, Dom, Hr- 
vat, Narodna obrana i dr.), a Hrvatska 
straža čak prikuplja potpise za osnivanje 
Bunjevačke školske zadruge. Utemeljena 
je usto Pučka gazdačka banka 1892. kao 
»skoro čisti bunjevački zavod« te Zemljo- 
dilska štedionica 1904., koja je 1912. po- 
stala podružnicom Hrvatske zemaljske 
banke iz Osijeka. Iako se u Bačkoj sve 
češće susreće i hrvatsko ime (u subotičko- 
me franjevačkom samostanu ljetopisci je- 
zik Bunjevaca umjesto ilirskim počinju 
nazivati hrvatskim), u pojačanim kontakti- 
ma bunjevačkih prvaka s istaknutim poje- 
dincima iz Hrvatske ocijenjeno je da bi 
isticanje hrvatske narodnosti uzrokovalo 
još veće pritiske vlasti te da je posve prik- 
ladno da se ugarski Hrvati protiv odna- 
rođivanja i dalje bore pod lokalnim ime- 
nom. No nakon što i Veven u godinama 
prije Prvoga svjetskog rata otvorenije 
počne zastupati hrvatsku orijentaciju kada 
Bunjevce zove »bunjevačkim Hrvatima« 
(1908.) ili ističući da su Bunjevci »ogra- 


Bunjevačka književnost 
prije Prvoga svjetskog rata 


nak hrvatskog naroda« (1913.), novosad- 
ska Zastava sa žaljenjem ističe da Srbi Bu- 
njevce »nisu pridobili za srpstvo«. 


Učinci preporodnog pokreta ostali su 
međutim uvelike ograničeni na dio 
svećenika koji nije pristao uz vladajuću 
panmadžarsku ideologiju te na srednje bu- 
njevačke agrarne strukture, koje su živjele 
na relaciji između grada i sela. Siromašna 
seoska i salašarska populacija, kao 
društveni sloj koji je među Bunjevcima 
bio najbrojniji i koji je, zbog razmjerne 
izoliranosti, dotad nerijetko ostajao izvan 
domašaja madžarizacije, ostao je sad zbog 
istih razloga zaklonjen od zračenja prepo- 
rodnog rada. Ograničen utjecaj borbe za 
narodnu samobitnost rezultat je i toga što 
ugarski Bunjevci nisu imali vlastite poli- 
tičke stranke, već se borba u lokalnim 
okvirima, prije svega u Subotici, u kojoj je 
bunjevačko stanovništvo bilo najbrojnije, 
vodila u stranaka čije su središnjice bile u 
Budimpešti. Ukratko, Bunjevci, poput dru- 
gih hrvatskih etničkih skupina u Ugarskoj, 
zbog spleta povijesnih okolnosti jedva da 
su bili uključeni u proces oblikovanja mo- 
derne hrvatske nacionalne samosvijesti te 
njihova percepcija vlastita kolektivnog 
identiteta često nije prekoračila lokalni je- 
zični i etnički obzor. Povezivanju hrvat- 
skih etničkih skupina s prostora povijesne 
Ugarske i integraciji ugarskih Bunjevaca u 
hrvatski narodni korpus nisu međutim po- 
godovala ni vremena koja su slijedila. 

Preporodne aktivnosti, među kojima se 
najviše isticala borba za jezična prava u 
školama i Crkvi što su je predvodili Pajo 

Kujundžić i Matija Mamužić, prekinuo je 
naime Prvi svjetski rat. Tijekom rata, u ko- 
jem je, osobito na istočnim bojišnicama, 
stradalo nekoliko tisuća ugarskih Bunjeva- 
ca i koji je u Ugarskoj doživljavan pre- 
težito kao madžarsko-srpski sukob, i sva- 
kodnevna komunikacija među Bunjevcima 
na vlastitu jeziku sumnjičena je kao potpo- 
ra srpskoj politici i panslavizmu. U duhu 
toga, provladine Naše novine 1917.1 1918. 
osuđuju izraz »bunjevački Hrvat« kao 
»trabunjanje« ističući kako »u Ugarskoj 
nema Hrvata, jer se oni svi smatraju dob- 
rim Madžarima«. 

Kad se na kraju rata Austro-Ugarska 
raspala, većina je bačkih Bunjevaca težila 
pripajanju krajeva u kojima su živjeli bu- 
dućoj južnoslavenskoj državi. Obećanja 
koja je nova madžarska vlada Mihalya 
Karolyija na kraju rata dala nemadžarskim 
narodima i koja je prihvatio samo dio 
ugarskih Bunjevaca stigla su prekasno. 
Demarkacijsku crtu, koju je odredio zapov- 
jednik tog dijela bojišta francuski general 
Franchet d*Esperey, bez borbe je u prosin- 
cu zaposjela srpska vojska, a po južnou- 
garskim mjestima osnivana su samopro- 
glašena madžarska i srpska narodna vijeća 
(odbori). Ondje gdje su živjeli i Bunjevci 
vijeća su bila mješovita — bunjevačko-srp- 
ska. Subotički su Bunjevci raspad Austro- 
Ugarske simbolički obilježili isticanjem 
hrvatske zastave na gradskoj kući u stude- 
nome 1918. Tijekom mirovnih pregovora 


lao I Ivandekić 


Andrija Ntazić 


Vurubo Orčuć 


Subotičani omladinci koji su 10. XI. 1918. pronijeli hrvatsku zastavu gradom 


59 


BUNJEVCI 


u Trianonu granica između dviju država na 
pojedinim je dijelovima povučena južnije 
od demarkacijske crte do koje je došla srp- 
ska vojska te je tako 1920. odlučeno šira 
okolica Baja (tzv. Bajski trokut) ostane u 
sastavu Madžarske. Razlozi za to nisu bili 
samo nedovoljna brojnost bunjevačkih Hr- 
vata nego i nezainteresiranost srpske poli- 
tike da dodatne skupine slavenskih katoli- 
ka budu uključene u novostvorenu Kra- 
ljevinu SHS. Nakon Trianonskog mira 
društveni razvitak ugarskih Bunjevaca za- 
to protječe različito, u dvjema državama. 


go 


Prvotni entuzijazam bačkih Bunjevaca 
u južnoslavenskoj državi postupno je ne- 
stajao. Tijek događaja pokazao je da beo- 
gradske vlasti nacionalnom razvitku Bu- 
njevaca nisu bile znatno naklonjenije od 
prijeratnih madžarskih. Nepovjerenje no- 
vih vlasti prema Bunjevcima imalo je po- 
najprije vjerske i nacionalne, ali i gospo- 
darske razloge, pri čemu su, kad je riječ o 
gospodarskim razlozima, u jednakom po- 
ložaju bili i bački Srbi. Lokalno hrvatsko 
stanovništvo postupno je isključivano iz 
državnih tijela, a na njihovo mjesto vlasti 
su dovodile kadrove iz južnijih krajeva. 
Među lokalnim hrvatskim stanovništvom 
podupirane su osobe lojalne režimu, neri- 
jetko one koje su svoju lojalnost već doka- 
zale i prema ugarskim vlastima, primjeri- 
ce, Marko Jurić, Andrija Pletikosić, Joso 
Šokčić, Staniša Neorčić i dr. Provodi se sr- 
bizacija toponima (madžarski Nemesmili- 
tics, umjesto u hrvatski Lemeš, preimeno- 
van u Svetozar Miletić, madžarski Mćrges 


60 


preveden je na srpski kao Ljutovo, umjesto 
uzimanja postojećeg naziva Mirgeš i dr.), a 
vladajući režim podupire osnivanje vlasti- 
ma lojalnih udruge (Zemljodilska kasina, 
Bunjevačka omladinska zajednica, Bunje- 
vačka prosvetna matica...) i političke 
stranke (Zemljodilska stranka), protežira 
pojedince u prorežimskim strankama, po- 
kreće časopise (Književni sever), novine 
(Narod, Borba, Bačvanin, Bunjevačke 
novine /1924.-27. i 1940.-41./, Subotičke 
novine /1927./) i kalendare (Zemljodilski 
kalendar, Bunjevački kalendar i dr.), uz 
pomoć kojih se nastojala spriječiti integra- 
ciju bačkih Bunjevaca u hrvatsko narodno 
tijelo. Takve su aktivnosti međutim bile 
kratka daha, često su smjenjivale jedna 
drugu, a kako nisu imale potporu u puku, 
općenito su postizale slabe rezultate. Jed- 
nako kao prije madžarske, i srpske su vla- 
sti priječile prohrvatski angažman držav- 
nih djelatnika pa su malobrojni koji su 
uspjeli doći do državne službe i usto bili 
angažirani na narodnoj stvari bili prem- 
ještani u druga mjesta (I. Malagurski — 
Tanar) ili su, zbog prijetnja otpuštanjem, 
svoj nacionalni angažman prekidali. 
Rezultati aktivnosti iza kojih je stajao 
režim postigli su slabe rezultate i zbog to- 
ga što je među bunjevačkim pukom, a oso- 
bito među njegovim kulturnim, vjerskim i 
političkim liderima, hrvatska svijest uspr- 
kos svemu snažno ojačala. Na taj proces 
ključno su utjecala dva čimbenika: nacio- 
nalno-integracijska djelatnost Katoličke 
crkve te nekoliko desetaka agilnih kultur- 
nih djelatnika koji su se, nakon stvaranja 
južnoslavenske države, iz Hrvatske dose- 
lili u sjevernu Bačku (Mihovil Katanec, 
Ladislav Vlašić, Dragan Mrljak, Vinko 
Žganec, Matej Jankač, Miroslav Mažgon, 
Mato Škrabalo i dr.). Pokazatelj jačanja hr- 
vatske svijesti bilo je osnivanje mnogo- 
brojnih hrvatskih institucija (u Subotici 
Dobrotvorna zajednica Bunjevaka, Bunje- 
vačko momačko kolo, Hrvatsko akadem- 
sko društvo Antunović, Hrvatsko prosvjet- 
no društvo Neven, Hrvatsko pjevačko 
društvo Neven, Matica subotička, Hrvat- 
ska kulturna zajednica; u Somboru Bunje- 
vačko kolo i Hrvatsko kulturno društvo 


BUNJEVCI 


Središnja proslava 250. godina doseljenj 


Miroljub; u Čonoplji Bunjevačka kasina), 
izdavanje novina (Subotičke novine 
/1921.-23.; 1929.-1941./, Hrvatske novine, 
Bunjevačko žackalo, Subotički športski 
list, u Somboru Danica), časopisa (Klasje 
naših ravni), djelovanje političkih stranaka 
i različitih organizacija (Bunjevačko-šokačka 
stranka, podružnice Hrvatske seljačke 
stranke, Hrvatske seljačke sloge, križarske 
organizacije i drugih društava te hrvatski 
domovi osnivani su u Subotici, Somboru, 
Đurđinu, Tavankutu, Žedniku i drugdje). 
Neobično važnu ulogu u tom procesu ima- 
li su i istaknuti svećenici, poput Lajče Bu- 
danovića, Blaška Rajića, Ivana Beneša, 
Alekse Kokića i dr. Bilo je to doba iznim- 
no dobre povezanosti bačkih Hrvata s Hr- 
vatskom, prije svega na kulturnom planu. 
lako se većina Bunjevaca i dalje bavila po- 
ljodjelstvom, upravo u tom razdoblju po- 
stupno nastaje i urbani bunjevački srednji 
sloj, uglavnom hrvatski orijentiran. 


No zbog političkoga i kulturnog raslo- 
javanja bunjevačkog stanovništva u 
međuratnom razdoblju manji dio bunje- 
vačke, uglavnom lijeve inteligencije zauzi- 
mao se za očuvanje bunjevačke samosvoj- 
nosti osnivajući udruge (npr. Bunjevačko 
omladinsko društvo i Jugoslavensko naci- 
onalno društvo Ivan Antunović u Subotici 
te Bunjevačko kolo u Somboru), izdajući 
svoj časopis (Bunjevačko kolo), kalendare 
(Pravi bunjevački kalendar, Biskupa Ivana 
Antunovića kalendar), razvijajući svoju 


x 


a Bunjevaca 1936. u Subotici 


političku i kulturnu aktivnost na temeljima 
neunitarno shvaćenog jugoslavenstva. U 
krugu tih aktivista najistaknutiji je bio Mi- 
jo Mandić, koji mu se priklonio potkraj 
1920-ih, a zapaženiji su protagonisti bili 1 
Marko Peić Tukuljac, Balint Vujkov, Bar- 
naba Mandić i dr. Ni njihovo djelovanje 
nije naišlo na plodno tlo među pukom. 


Nakon stvaranja Banovine Hrvatske 
1939. u granicama koje nisu smatrane de- 
finitivnima i zbog očekivanoga federalnog 
preustroja Kraljevine Jugoslavije zaoštre- 
no je i hrvatsko pitanje u Bačkoj. Afirmira 
se tridesetih godina nastala ideja Bačke 
Hrvatske kojim su se označavali sjeverni i 
sjeverno-istočni dijelovi Bačke naseljeni 
većinskim hrvatskim stanovništvom. Hr- 
vatska je svijest bačkih Bunjevaca bila u 
stalnu uzletu i u to je doba dosegnula svoj 
povijesni vrhunac, no vlasti u borbi protiv 
hrvatskog pokreta u Bačkoj više nisu pre- 
zale ni od prijetnja ili uporabe fizičke pri- 


> 


ZENI 


Lajčo Budanović služi sv. misu na kongresu 
katoličkih muževa u Somboru 6. VIII. 1939. 

sile. U Subotici je tako 1939. otkazan hr- 
vatski kulturni sabor nakon što je lokalni 
Srpski klub prijetio da će u slučaju njego- 
va održavanja posegnuti za oružjem, a naj- 
istaknutiji hrvatski aktivist mlađe genera- 
cije svećenik Aleksa Kokić pod neraz- 
jašnjenim je okolnostima izgubio život na 
početku služenja vojnog roka na Cetinju 
1940. Hrvatstvo bačkih Bunjevaca simbo- 
lički je međutim i dalje predstavljao NK 
Bačka iz Subotice, koji je 1939. promije- 
nio ime u Hrvatski športski klub Bačka, 
pristupio Hrvatskomu športskom savezu te 
nastupao najprije u hrvatsko-slovenskoj, a 
poslije u hrvatskoj ligi. 

Drugi svjetski rat 1 povratak Bačke u 
sastav Madžarske ponovno je nakratko ad- 
ministrativno povezao Bunjevce razdvoje- 
ne trianonskom granicom. U međuratnoj 
Madžarskoj Bunjevci su, poput drugih ma- 
njina, bili izloženi jakom asimilacijskom 
pritisku, pri čemu se hrvatske etničke sku- 
pine i dalje u pravilu nisu mogle službeno 
služiti nacionalnim, već samo regionalnim 
imenima. Njihove ustanove bile su malo- 
brojne (Bajska kršćanska čitaonica, Bunje- 
vački i šokački odbor u Budimpešti), a na- 
kladništvo je bilo koncentrirano u Budim- 
pošti i nalazilo se pod stalnom prismotrom 
cenzure (Bunjevačke i šokačke novine 
1924., kalendar Danica 1924.-44.). U na- 
cionalnom radu isticali su se odvjetnik 
Mišo Jelić, svećenik Ivan Petreš te pisac 
kazališnih komada Antun Karagić sa svo- 
jim Društvom bunjevačkih kazališnih do- 
brovoljaca iz Gare. Od travnja 1941. 
Horthyjeva državna politika proširila se 1 
na Bunjevce iz jugoslavenskog dijela 
Bačke. Bunjevački duhovni vođe Lajčo 
Budanović i Blaško Rajić bili su internira- 
ni izvan Subotice, a dio mlađe inteligenci- 
je (Petar Pekić, Marko Čović, Blaško Ivić, 
Jakov Kopilović i dr.) preselio se u Hrvat- 
sku te se ondje organizirao u Društvo 
bačkih Hrvata i obnovio i časopis Klasje 
naših ravni. Pojedinci koji su bili skloni 
dotadašnjem beogradskom režimu (Martin 
Matić, Albe Kuntić i dr.) izbjegli su pak u 
Srbiju. Iako bunjevačke i hrvatske udruge, 
za razliku od većine srpskih, tijekom rata 
nisu bile zabranjene, njihova je djelatnost 

zbog ratnih prilika uglavnom zamrla. Ipak, 
tijekom rata Marko Peić u Subotici je ob- 
javio knjigu, Grga Vuković u Somboru je 
izdavao Vaše novine i Naš kalendar, a ti- 
skana je i nabožna literatura na hrvatsko- 
me. O tome da ni madžarskim crkvenim 
krugovima ni državnim vlastima nije od- 
govarala integracija Bunjevaca u hrvatski 
narod svjedoče knjige franjevca Bernardi- 
na Unyija. Bunjevci su bili sudionici 
antifašističkog pokreta u Bačkoj, koji je 
imao mješoviti nacionalno-ideološki karak- 
ter. 


Diletantsko društvo u Čavolju 1941. god. 


Ponovno razgraničenje duž trianonske 
granice, komunistički režim i federalni 
preustroj Jugoslavije odredili su nov kon- 
tekst u kojem se razvijala povijest bačkih 
Bunjevaca nakon Drugoga svjetskog rata. 
U Jugoslaviji su područja na kojima su 
živjeli bački Bunjevci postala dio auto- 
nomne pokrajine Vojvodine, a preko nje i 
Srbije, iako je bilo pokušaja da se dijelovi 
sjeverne i sjeveroistočne Bačke u kojima 
je živjelo hrvatsko stanovništvo priključe 
Hrvatskoj. Crkva je u novim prilikama po- 
stala proganjanom institucijom i njezin se 
utjecaj na nacionalni razvitak osjetno sma- 
njio, a 27 istaknutih katoličkih aktivista iz 
Subotice (Ivan Kujundžić, Vojislav Pešut, 
Alojzije Poljaković, Mara Čović i dr) u 
političkim su procesima 1948. osuđeni na 
višegodišnje zatvorske kazne. Zbog 
uvođenje sovjetskog modela gospodar- 
skog razvitka (agrarna reforma, koloniza- 
cija, tzv. obvezni otkup) selo prolazi kroz 
velike promjene, a dio stanovništva seli se 
u grad. U uvjetima proklamirane nacional- 
ne ravnopravnosti i partijskog odustajanja 
od velikosrpskog koncepta osporavanja 
hrvatstva Bunjevaca prve godine nakon ra- 

ta obilježene su pozitivnim trendovima: 
nastavlja se rad hrvatskih institucija (Su- 
botička matica, Bunjevačko momačko ko- 
lo, Pučka kasina), u Subotici i okolnim bu- 
njevačkim selima organizira se školska na- 
stava na hrvatskome, pokreću se novine 
Hrvatska riječ, časopis Rukovet i Hrvatsko 
narodno kazalište, pri čemu su vodeću ulo- 
gu imali uglavnom pojedinci iz predratne 
lijevo i projugoslavenski orijentirane bu- 
njevačke mladeži (Balint Vujkov, Matija 
Poljaković, Antun Vojnić Purčar, Marko 
Peić, Blaško Vojnić Hajduk i dr.) te neka- 
dašnji simpatizeri i članovi partizanskog 
pokreta (Geza Tikvicki i dr.). Međutim, 
veze bačkih Bunjevaca s Hrvatskom po- 
stupno slabe, a potkraj pedesetih godina, u 
sklopu afirmiranja ideje socijalističkog ju- 
goslavenstva koje je pratilo ukidanje ma- 
njinskih institucija jugoslavenskih naroda 
izvan matičnih republika, zatiru se i dota- 
dašnja postignuća bačkih Hrvata — Hrvat- 
sko narodno kazalište u Subotici postaje 
Narodnim pozorištem, Hrvatska riječ po- 
staje Subotičkim novinama, hrvatskim kul- 
turno-prosvjetnim društvima Matija Gu- 
bec iz Tavankuta te Vladimir Nazor iz 
Sombora ukida se hrvatski predznak i na- 
ziv se ekavizira, a časopis Rukovet gubi hr- 
vatske atribute. Nastaje desetogodišnje za- 
tišje u javnom životu hrvatske zajednice u 
Bačkoj, u kojem iznimku čini samo djelo- 
vanje nekolicine pisaca (Matija Poljako- 
vić, Balint Vujkov, Ante Sekulić, Jakov 
Kopilović, Lazar Merković i dr.) te KPD-a 
Vladimir Nazor iz Sombora i KUD-a Ma- 
tija Gubec iz Tavankuta, koji su i dalje dje- 

lovali u hrvatskom duhu. Oaza hrvatstva u 
tom je razdoblju bila i Katolička crkva, ali 
je i ona bila izložena stalnim pritiscima 
režima. Gospodarske su socijalne promje- 
ne u nekoliko desetljeća rezultirale urbani- 
zacijom bunjevačkog stanovništva, nastan- 
kom srednjeg sloja i radništva, a u manjoj 
mjeri Bunjevci participiraju i u vodećim 
političkim i gospodarskim strukturama. 
To je zajedno s širokom dostupnošću obra- 
zovanja i uopće socijalnim karakterom 
države rezultiralo snažnim modernizaci- 
jskim procesima za socijalističkoga raz- 
doblja u bačkih Bunjevaca. Znatno je iz- 
mijenjena etnička struktura sjeverne 
Bačke zbog poslijeratne kolonizacije i pro- 
tjerivanja njemačkog stanovništva, ali 1 
zbog studentskih migracija iz Crne Gore, 
Bosne i Hercegovine i Srbije, koje su utje- 
cale na povećanje udjela Srba u stanov- 
ništvu Subotice i Sombore, te gospodars- 
kih i studentskih migracija madžarskog 
stanovništva iz bačkih i banatskih mjesta, 
koje su utjecale na to da Subotica s vreme- 
nom postane središtem vojvođanskih 
Madžara. 

Ozračje političke i ekonomske liberali- 
zacije potkraj 1960-ih osjetilo se i među 
bunjevačkim Hrvatima te se ponovno po- 
kreće dužijanca — javno obilježavanje 
žetvenih svečanosti (u Subotici od 1968.), 
u Subotici se 1970. osniva HKUD Bunje- 
vačko kolo, tavankutski KUD Matija Gu- 
bec u svojemu radu snažnije razvija kultur- 
na stvaralaštva bunjevačkih Hrvata te radi 
na njihovoj integraciji u kulturni život Hr- 
vatske, poprsje Ambrozija Šarčevića, rad 
Ivana Meštrovića, postavlja se 1971., 
časopis Rukovet tijekom 1970. i 1971. po- 
novno poprima hrvatska obilježja, a u raz- 


i 


KUD Matija Gubec iz Tavankuta na 1. među- 
narodnoj smotri folklora u Zagrebu 1966. 

doblju 1968.-72 mnogobrojni hrvatski pis- 
ci (Jakov Kopilović, Pavao Bačić, Ivan 
Kujundžić, Petko Vojnić Purčar, Ante Se- 
kulić, Balint Vujkov, Ive Prćić, Matija Po- 
ljaković, Ivan Pančić, Vojislav Sekelj i dr.) 
učestalo objavljuju knjige, pri čemu nasta- 
ju i kapitalna izdanja, poput antologija Ge- 
ze Kikića. Ponovno se pokreće kalendar 
Subotička Danica 1971., a u sklopu inten- 
zivirane suradnje s kulturnim institucijama 
iz Hrvatske, osobito s Maticom hrvat- 
skom, inicirano je i osnivanje ogranka Ma- 
tice hrvatske u Subotici. Zaustavljanje li- 
beralnih reformi 1971. rezultirao je, među 
ostalim, i slomom »hrvatskog proljeća«. U 
godinama koje će doći nekoliko je deseta- 
ka najagilnijih kulturnih djelatnika izgubi- 
lo namještenje i preselilo se u Hrvatsku, 
neki su nakon montiranih procesa utam- 
ničeni (Bela Gabrić i Ante Sekulić), a Su- 
botička Danica za 1972. zabranjena je. 
Nakon svojevrsne dekapitacije bačkih Hr- 
vata te konfederalizacije zemlje i formira- 
nja republičkih partijskih struktura, Kato- 
lička crkva ponovno je postala oazom 
očuvanja hrvatske svijesti. U okviru Crkve 
održava se sjećanje na narodne preporodi- 
telje iz austrougarskog razdoblja i iz vre- 
mena Kraljevine Jugoslavije, a postupno 

se obnavlja i nakladništvo: od 1978. izlaze 
novine Bačko klasje, a od 1984. ponovno i 
kalendar Subotička Danica. Međutim, asi- 
milacija je u tom razdoblju nastavljena 1 
postupno pridobiva oblik srbizacije, koja 
je najvidljivija u jeziku. Većina urbanih 
Bunjevaca koristi se samo srpskim jezi- 
kom jer je društveni prestiž hrvatske go- 
vorne ikavice sve niži, a u školama se ne 
poučava hrvatski književni jezik. No zem- 
lja postupno ulazi u gospodarsku i poli- 
tičku krizu, a u srbijanskom partijskom 
vodstvu potkraj 1980-ih prevladala je he- 
gemonistička opcija. 

S uvođenjem višestranačja u sklopu 
očekivane demokratske preobrazbe u Su- 
botici je osnovan Demokratski savez Hr- 
vata u Vojvodini, koji utemeljuje pod- 
ružnice i u većini bunjevačkih mjesta te iz- 
daje stranačko glasilo Glas ravnice. Uspo- 
redno s tim, vlasti reafirmiraju međuratnu 
politiku podvajanja Bunjevaca na Hrvate i 
nehrvate podupirući prorežimske bunje- 
vačke udruge, stranku i nakladništvo, što 
je, u kontekstu srpsko-hrvatskog rata 
1991.-95., režima Slobodana Miloševi- 
ća 1988.-2000., opće pauperizacije i de- 
setljećima duge razdvojenosti od matice, 


rezultiralo odnarođivanjem znatnijeg dije- 
la bunjevačkog puka. Nakon raspada fede- 
rativne Jugoslavije bunjevački su Hrvati 
postali klasičnom nacionalnom manjinom, 
a nakon završetka rata našli su se u po- 
ložaju sličnome onomu u kojem su bili 
Bunjevci koji su nakon povlačenja tria- 
nonske granice ostali u Madžarskoj. Mno- 
gi bunjevački Hrvati, iz straha za fizičku i 
gospodarsku egzistenciju, pri određivanju 
se kao Bunjevci ili Jugoslaveni, što vlasti 
potiču jednako kao što su prije činile i 
madžarske. Usprkos tomu, tijekom 1990-ih 
hrvatski jezik postaje službenim jezi- 
kom u subotičkoj općini, a tendencija 
jačanja javnog života hrvatske zajednice u 
Bačkoj sve je jača. U Subotici su pokrenu- 
ti dvotjednik Žig i katolički mjesečnik 
Zvonik, izlazi časopis za kulturu Klasje 
naših ravni, u okviru Katoličkog instituta 
Ivan Antunović objavljuje se nabožna lite- 
ratura, mnogobrojni pisci stvaraju i objav- 
ljuju na hrvatskome književnom jeziku i 
na lokalnoj ikavici, udrugama se vraćaju 
hrvatski predznaci (Hrvatsko kulturno- 
prosvjetno društvo Matija Gubec u Tavan- 
kutu, Hrvatski kulturni centar Bunjevačko 
kolo u Subotici, Hrvatsko kulturno-umjet- 
ničko društvo Vladimir Nazor u Somboru), 
a nastaje i više novih hrvatskih ustanova i 
društava. 


Tijekom kratkotrajne prozapadne vlade 
Zorana Đinđića 2000.-03. prestala je otvo- 

Suvremeno novinstvo bačkih Hrvata 


rena državna potpora dijeljenju bačkih Bu- 
njevaca te je hrvatska manjinska zajednica 
u Vojvodini, zahvaljujući afirmativnu od- 
nosu vlasti prema njoj, etablirana: formal- 
no je priznato njezino postojanje, pokrenut 
je tjednik Hrvatska riječ, hrvatski je kao 
službeni jezik uveden u pokrajinska tijela, 
otvaraju se školski razredi u kojima se cje- 
lokupna nastava održava na hrvatskom je- 
ziku, a u škole se uvodi se i mogućnost fa- 
kultativnog pohađanja nastave iz hrvat- 
skog jezika itd. Nova srbijanska vlada, us- 
prkos potpisanom Sporazumu o zaštiti ma- 
njina 2004. između Hrvatske te Srbije i Cr- 
ne Gore, nastavila je međutim podupirati 
podvajanje bunjevačkih Hrvata tretirajući 
Bunjevce nehrvate kao posebnu nacional- 
nu manjinu, aktivno radeći na stvaranju 
»bunjevačkog« jezika od dijalektalnog bu- 


Suvremeni hrvatski katolički tisak u Bačkoj 

njevačkog govora i njegovom uvođenju u 
škole. Ponovno se aktualiziraju i teze o 
Bunjevcima kao katoličkim Srbima (u 
Somboru), čak i u znanstvenim krugovima 
(Srpski biografski rječnik). U određivanju 
položaja bunjevačkih Hrvata u Bačkoj u 
najnovije doba važan je čimbenik i svoje- 
vrstan »odljev mozgova«: od nekoliko de- 
setaka mladih koji svake godine odlaze na 
studij u Hrvatsku rijetko se tko, zbog teške 
političke i gospodarske situacije, vraća u 
zavičaj. 

lako je uloga Katoličke crkve među 
bačkim Bunjevcima u artikuliranju hrvat- 
ske svijesti smanjena nakon uspostavljanja 
demokracije, ona je ostala važan kohezij- 
ski čimbenik. U budućnosti bi međutim na 
daljnje smanjenje njezine uloge u očuva- 
nju hrvatstva među bačkim Bunjevcima 
mogla utjecati upravo njezina univerzali- 
stička narav, na što upućuje sve češće ko- 
rištenje srpskim jezikom u bogoslužju u 
Zrenjaninskoj biskupiji te Beogradskoj 
nadbiskupiji, ali i razvijanje teološkog su- 
stava naobrazbe u Vojvodini, koje će 
nužno oslabiti jezičnu vezu s Hrvatskom. 
Zato nije nerealno očekivati da će poseb- 
nost bunjevačkih Hrvata u odnosu na Srbe 
s vremenom očitovati samo vjerom. 

Općinska zgrada u Tukulji 
u drugoj polovici XX. st. 


Kad je riječ o Bunjevcima u Madžar- 
skoj, asimilacija je nastavljena i nakon 
Drugoga svjetskog rata. Dodatno ju je ubr- 
zao rigidniji oblik sovjetskoga gospodar- 
skog modela nagle industrijalizacije, koja 
je uzrokovala nestajanje sitnoga seljačkog 
posjeda i migraciju mnogih Bunjevaca iz 
Bačke u industrijska središta u unutrašnjo- 
sti. Na političkom su planu asimilaciji pri- 
donijeli i politički progoni nakon sukoba 
Tita i Staljina 1948., uključujući i prisilna 
raseljavanja u druge dijelove Madžarske, 
tijekom kojih su mnogi bunjevački Hrvati 
iz Bajskog trokuta sumnjičeni za titoizam. 
Manjinska se prava djelomice ipak ostva- 
ruju u južnoslavenskim udrugama (Demo- 
kratski savez Južnih Slavena), naklad- 
ništvu (Naše novine, Narodne novine, Naš 
kalendar, Narodni kalendar, Etnografija 
južnih Slavena u Mađarskoj) i školama, 
zahvaljujući kojima se, usprkos jezičnom 
unitarizmu, i među bačkim Bunjevcima 
stvara sloj intelektualaca (M. Karagić, R. 
Vidaković, Mišo Mandić, A. Kričković i 
dr.). S demokratskim promjenama u 
Madžarskoj potkraj 1980-ih te nakon ras- 
pada Jugoslavije u Madžarskoj nastaju i 
samostalne hrvatske organizacije (Savez 
Hrvata u Madžarskoj, Hrvatska državna 
samouprava, mjesne hrvatske samouprave 
po bačvanskim selima te u Budimpešti i 
okolici), udruge (Bajska bunjevačka čitao- 
nica, Divan-klub u Aljmašu i dr.), naklad- 
ništvo (tjednik Hrvatski glasnik, godišnjak 
Hrvatski kalendar, časopisi Etnografija 
Hrvata u Mađarskoj, Riječ, Pogledi itd.) i 
škole (Hrvatska osnovna škola i gimnazija 
u Budimpešti, u bačvanskim selima manji 


broj djece u osnovnim školama uči hrvat- 
ski jezik). Tim se koracima, u uvjetima po- 
odmakle asimilacije, ipak nastoji očuvati 
hrvatska narodna svijest. Hrvatska i 
Madžarska sklopile su 1995. Sporazum o 
međusobnoj zaštiti manjina, a u Madžar- 
skoj se pripadnost Bunjevaca hrvatskom 
narodu danas ne dovodi u pitanje. Odnos 
Katoličke crkve u Madžarskoj prema hr- 
vatskom puku tradicionalno je drukčiji ne- 
go u Vojvodini te je među neasimiliranim 
bunjevačkim Hrvatima u Madžarskoj evi- 
dentna slaba religioznost. 


Lit.: 1. Ivanić, O Bunjevcima, Subotica, 1894; P. 
Pekić, Povijest Hrvata u Vojvodini, Zagreb, 1930; 
V. Stajić, Mađarizacija i demađarizacija Bunjeva- 
ca, Letopis Matice srpske, 1-3 (325), Novi Sad, 
1930; P. Pekić, Političke i kulturne veze između 
Bunjevaca i Hrvata u prošlosti, u: Obzor. Spomen 
knjiga 1860-1935, Zagreb, 1936; Hrvatska encik- 
lopedija, 2, Zagreb, 1942; Tan. [1. Malagurski — 
Tanar?] Kulturni i narodni preporod Hrvata u 
Bačkoj, Klasje naših ravni, Zagreb, 1/1943; 1. Ku- 
jundžić, Izvori za povijest bunjevačko-šokačkih 
Hrvata, Zagreb, 1968; 1. Kujundžić, Bunjevačko- 
šokačka bibliografija, Rad JAZU, 355, Zagreb, 

1969; A. Lebl, Građanske partije u Vojvodini 
1887-1918, Novi Sad, 1979; S. Kuzmanović, O 
nacionalnom preporodu bunjevačkih Hrvata, 
Zbornik za istoriju, 20, Novi Sad, 1979; Enciklo- 
pedija Jugoslavije, 2, Zagreb, 1982; A. Sekulić, 
Bački Hrvati, Zagreb, 1991; A. Kuntić, Iz istorije 
bačkih Bunjevaca, Spomenik SANU, 132, Beo- 
grad, 1991; B. Skenderović [S. Bačić], Formiranje 
nacionalne svijesti kod Bunjevaca u Bačkoj, Ma- 
rulić, 3, Zagreb, 1998; M. Dulić, Da se ne zabora- 
vi: Subotički proces 1948., Politički zatvorenik, 
br. 87, Zagreb, 1999; K. Bušić, Iz prošlosti hrvat- 
ske zajednice u Bačkoj, Hrvatska revija, Zagreb, 
3/2000; D. Šokčević, Kratka povijest Hrvata u 
Mađarskoj, http: //www. croatica. hu/htorten. 
html; E. Barić, O jeziku Hrvata u Mađarskoj, 
www. croatica. hu; N. Zelić, »Hrvatsko proljeće« 
i bački Hrvati (rukopis). 

S. Bačić 


3. Naselja. Nakon dolaska u Podunavlje 
bunjevački su se Hrvati naselili na širokom 
području sjeverne i srednje Bačke (oko Su- 
botice, Sombora, Baje), u okolici Segedina 
te uzvodno uz Dunav, ponajviše na pojedi- 
nim područjima današnje Budimpešte i u 
njezinoj široj okolici. Broj naselja u koji- 

ma su živjeli bunjevački Hrvati potkraj 
XVII. i u XVIII. st. bio je veći nego danas, 
ali je zbog malobrojnosti bunjevačko sta- 
novništvo u tim mjestima asimilirano u su- 
sjedne narode, uglavnom Madžare i Ni- 
jemce. Jedno od malobrojnih naselja u ko- 
jima su Bunjevci asimilirali druge narode 
(Madžare, Nijemce i Slovake) jest Tavan- 
kut. Zbog manje brojnosti i teritorijalne 
nekompaktnosti, bunjevačke skupine u 
Budimpešti i široj okolici te u Segedinu 1 
okolnim mjestima asimilaciji su bile iz- 
ložene prije nego Bunjevci u Bačkoj. 

Središte bunjevačkih Hrvata u Bačkoj 
oduvijek je bila Subotica. Uvjetovano je to 
time što su Bunjevci u njoj nekad činili 
većinu stanovnika, a u XX. st. razmjernom 
kompaktnošću subotičkih Bunjevaca u od- 
nosu na druga mjesta u kojima su živjeli. 
Subotica je tako, zahvaljujući kulturnim i 
političkim aktivnostima (udruge, društva, 
stranke, nakladništvo i dr.), postala sre- 
dištem bunjevštine te hrvatstva općenito 
na području Bačke, pa i šire. Hrvatsko je 
stanovništvo u Subotici najgušće koncen- 
trirano u četvrtima Bajnat, Gat, Ker, Mali 
Bajmok, Senta i Aleksandrovo (arh. i dij. 
Šandor). 

U okolici Subotice znatniji broj bunje- 
vačkih Hrvata živi još u sljedećim naselji- 
ma: Bajmok (arh. i dij. Bajmak), Bikovo, 
Čikerija (arh. i dij. Dolnja Čikerija), 
Đurđin, Gabrić, Klisa, Mala Bosna, Ljuto- 
vo (arh. i dij. Mirgeš), Novi Žednik, 
Šebešić (arh. i dij. Sebešić), Skenderovo, 
Tavankut, Verušić, Žednik (Stari Žednik, 

arh. Naćvin), pustarama Hrvatski Majur i 
Pavlovac (arh. i dij. Vantelek) i dr. Nekad 
je bunjevačkog stanovništva bilo i u Čan- 
taviru, Ludašu (arh. i dij. Šupljak), Pačiru, 
Staroj Moravici, Zobnatici te u drugim 
mjestima, no ondje su uglavnom odna- 
rođeni. 


U Somboru su Bunjevci bili u manjini 
u odnosu na druge narode, ponajprije Srbe, 
i to osobito nakon Drugoga svjetskog rata. 
To je utjecalo i na njihovu slabije izraženu 
nacionalnu svijestu. Bunjevački Hrvati 
žive u prigradskim salaškim naseljima 
Bezdanski Put, Nenadić i Gradina, zatim u 
Čonoplji i Svetozaru Miletiću (arh. i dij. 
Lemoš) te u okolici sela Stanišić i Riđica. 

Glavno bunjevačko središte u da- 
našnjoj Madžarskoj je Baja. Tom gradu 
gravitiraju i druga naselja u kojima žive 
Bunjevci: Aljmaš (madž. Bacsalmas), 
Baškut (madž. Vaskut), Bikić (madž. 
B4csbokod), Čavolj (madž. Cs4voly), 
Đurić (madž. Bacsszentgyčrgy), Fancaga 
(Vancaga, madž. Bajaszentistvan, danas 
dio Baje), Gara, Gornja Čikerija (madž. 
Csikćria), Kaćmar (madž. Katymar), Ma- 
tević (madž. Matetelke), Sentivan (madž. 
Felsoszentivan). Bunjevački su Hrvati već 
otprije odnarođeni u mjestima Baračka 
(madž. Nagybaracska), Borota, Boršot 
(madž. B4csbors6d), Čenad (Čanad, madž. 
Csan4d), Čikuzda (madž. Siik&sd), Dauto- 
vo (madž. Davod), Dudvar (madž. Ne- 
mesnadudvar), Jankovac (madž. Janoshal- 
ma), Kelebija, Kunbaja, Madaraš (madž. 
Madaras), Milkut (madž. Melykut), Mo- 

noštor (madž. Batmonostor), Rim (madž. 
Rem), Srimljani (zmadž. Szeremle), Tataza 
(madž. Tatahaza) i dr. Nekad su naseljava- 
li 1 sela Kakonj (madž. Kakony) i Pandur 
(madž. Pandur) ali ta naselja danas, zbog 
čestih poplava u prošlosti, više ne postoje. 

Znatnija bunjevačka skupina živjela je 
i u Segedinu (znadž. Szeged) te u obližnjim 
selima Deska (madž. Deszk) i Sirig (madž. 
Szoreg), ali su u sva tri mjesta odnarođeni 
još sredinom XIX. stoljeća. 

Na području današnje Budimpešte hr- 
vatsko stanovništvo, uglavnom bunje- 
vačko, naselilo je dijelove grada Taban 
(madž. Taban), Državnu Cestu (madž. 
Orszagut), Vodeni Grad (madž. Vizvaros), 
Stari Budim (madž. Obuda), Ulak (madž. 
Ujlak), Čepelj (madž. Csepel) i Peštu 
(madž. Pest). U široj okolici važnija mjesta 
u kojima je živjelo bunjevačko jesu: And- 
zabeg (arh. Hamžabeg, madž. Erd), Džan- 
kutaran (znadž. Adony), Erčin (arh. Jarčin, 
madž. Ercsi), Perkat (madž. Perkata), Se- 
nandrija (arh. Sent Andrija, madž. Szen- 
tendre, srp. Sentandreja), Tukulja (madž. 
Tokol) i Turbal (madž. Torčkbalint). Ot- 
prije je odnarođeno hrvatsko stanovništvo 
u mjestima Almaš (madž. Racalmas), Bata 
(madž. Szazhalombatta, današnje hrvatsko 
stanovništvo nije autohtono), Breka 
(madž. Berki), Ećka (madž. Etyek), Fedvar 
(madž. Foldvar), Kerestur (madž. Racke- 
resztur), Pentela (zmadž. Dunaujvaros), 
Stolni Biograd (madž. Szekesfehćrvar), 
Šokut (Šoškot, madž. S6skut), Šumar 
(zmadž. Solymar), Tarnok (madž. Tarnok) i dr. 
Lit.: Ž. Mandić, Povijesna antroponimija bunje- 
vačkih Hrvata u Madžarskoj, Budimpešta, 1987; 
A. Sekulić, Hrvatski bački mjestopisi, Zagreb, 
1994. 

S. Bačić 


4. Govor. Govor bačkih Bunjevaca pripa- 
da štokavskom poddijalektu novoštokav- 
sko-ikavskoga ili zapadnog dijalekta sre- 
dišnjega južnoslavenskoga dijalektnog di- 
jasistema. Taj se dijalekt razvio iz ranijih 
zapadnoštokavskih govora u zapadnoj 
Hercegovini i unutrašnjosti srednje Dal- 
macije te je ondje i danas glavno područje 
njegova prostiranja. Tijekom velikih mi- 

gracija stanovništva uzrokovanih turskom 
najezdom zapadni se dijalekt proširio i na 
veća kompaktna područja u srednjoj i za- 
padnoj Bosni, sjevernoj Dalmaciji, podve- 
lebitskom primorju, Lici i Bačkoj, a u ma- 
njim se oazama njime govori i u Gorskom 
kotaru, sjevernoj Bosni, Slavoniji te južno- 
talijanskoj pokrajini Molise. Govornici za- 
padnog dijalekta u najvećem su broju Hr- 
vati, a u Bosni i Bošnjaci. 

Od novoštokavskih dijalektnih obi- 
lježja za govor bačkih Bunjevaca izrazito 
su karakteristični četveronaglasni akcentni 
sustav te gubljenje glasa h. Manje je do- 
sljedan sinkretizam padežnih nastavaka za 
dativ, lokativ i instrumental množine, jer 
su i stari nastavci u mnogo slučajeva 
očuvani (osobito u lokativu: na konji; ali 1 
u instrumentalu: za vrati). lako je odraz 
praslavenskog jata dominantno ikavski, u 
govoru bačkih Bunjevaca pojavljuju se i 
poneki ekavizmi (koren, obadve, sta- 
rešina, donet), što se često tumači utjeca- 
jem susjednih ekavskih govora. S druge 
strane, šćakavizmi u ovome izrazito šta- 
kavskom govoru (utočišće, narašćaj, mi- 
lošća, dopušćat) svjedoče o predmigracij- 
skim dodirima sa šćakavskim govorima, a 
na drevne dodire s dalmatinskim govorima 
upućuju izolirani primjeri tipa gospoja (s 
čakavskim j/ umjesto štokavskoga đ) i 
dužijanca (neki dijalektolozi tu riječ izvo- 
de iz dožeo + nica, pri čemu odraz za sta- 
ri nastavak / nije o, kao u većini štokavskih 
govora, nego a, što je do danas obilježje 
mnogih govora u Dalmaciji). Za govor 
bačkih Bunjevaca tipični su k tomu 
sažimanje vokala u muškom rodu jednine 
radnoga glagolskog pridjeva (nogo, zau- 
zo), gubljenje nenaglašenog 1 u sredini i na 
kraju riječi (kor to, držat), analoško preu- 
zimanje rezultata palatalizacije i sibilariza- 
cije i u slučajevima kad za te promjene ne- 
ma glasovnih razloga (akuzativ množine 
momce prema nominativu momci, 3. lice 
množine prezenta peču i imperativ peči 
prema 1. licu jednine prezenta pečem), na- 
stavak -om u instrumentalu jednine imeni- 
ca muškog roda koje završavaju na palatal 
(nožom), zamjenica otaj umjesto taj (s 
otim), nastavak -m umjesto književnog -u 

u 1. licu jednine prezenta glagola moći 
(možem), nastavci -aje i -adu umjesto 
književnog -aju u 3. licu množine prezen- 
ta 5. glagolske vrste (pivaje/pivadu)... 
Leksik sadržava velik broj germanizama, a 
osobito turcizama i hungarizama. 


S obzirom na to da su se Bunjevci u 
Bačku doseljavali u nekoliko valova, da su 
nastanili razmjerno veliko područje te da 
komunikacija među pojedinim naseljima 
nije uvijek bila frekventna, pojedini su 
mjesni govori obilježeni mnogim lokalnim 
specifičnostima (npr. u Lemešu su zabi- 
lježena odstupanja od novoštokavske ak- 
centuacije, što neki dijalektolozi objašnja- 
vaju utjecajem šokačkih staroštokavskih 
govora). Ipak, za sve je bunjevačke mjesne 
govore u Bačkoj danas karakteristično in- 
tenzivno povlačenje. U Madžarskoj jedva 
da još ima Bunjevaca koji se svojim govo- 
rom služe u svakodnevnoj komunikaciji, a 
u Vojvodini su koncentrirani uglavnom u 
nekoliko naselja u okolici Subotice 
(Đurđin, Mala Bosna, Tavankut, Žednik.. Je 
Ipak, zanimanje za ikavicu među bačkim 
Bunjevcima tijekom posljednjih desetljeća 
raste i očituje se na dva načina. Bunjevci 
koji se smatraju Hrvatima doživljavaju je 
ponajprije kao dio svojih lokalnih kultur- 
nih tradicija te se dijalektološki proučava 1 
sve češće susreće u pisanim i elektro- 
ničnim medijima kao sredstvo stilizacije, a 
nastaje na njoj i dijalektalna književnost. 
Bunjevci koji se ne smatraju Hrvatima po- 
kušavaju pak na ikavici izgraditi književni 
jezik, ali kako u tome imaju malo uspjeha, 
u svojim se glasilima njome koriste raz- 
mjerno rijetko te u njima prevladava srpski 
književni jezik. 

Lit: S. Georgijević, Bački bunjevački govor, Go- 
dišnjak Zadužbine Sare i Vase Stojanovića, 6, Be- 
ograd, 1938; 1. Popović, O bačkim bunjevačkim 
govorima, Zbornik Matice srpske za književnosti i 
jezik, 1, Novi Sad, 1953; Lj. Prćić, Specifični lin- 
gvistički problemi na terenu severne Bačke i sa- 
vremeni književni jezik, Književnost i jezik, 2, Be- 
ograd, 1975; P. Stepanović: O govorima bačkih 
Bunjevaca, Neven: Prilog Narodnih novina, br. 12, 
Budimpešta, 1987; A. Sekulić, Govor bačkih Bu- 
njevaca, u: Rasprave o jeziku bačkih Hrvata, Zag- 
reb, 1997. 

P. Vuković 

BUNJO, nekadašnji pogrdni naziv za Bu- 
njevca. Bio je osobito u uporabi potkraj 
XIX. i početkom XX. st. u madžarskom je- 
ziku (buny0), a prije toga i među pravo- 
slavnim stanovništvom u Lici, Dalmaciji 1 
Hercegovini. Nazivom se nisu koristili sa- 
mi Bunjevci. Neki autori smatraju da je 
ime Bunjevac izvedeno iz naziva koji je is- 
prva bio pejorativan. 

Lit.: Neven, Subotica, 3/1918; J. Erdeljanović, O 


poreklu Bunjevaca, Beograd, 1930. 
S. Bačić 


Dragutin Burić 


BURIĆ, Dragutin (Zagreb, 16. X. 1907. — 
Novi Sad, 25. VI. 1984.), operni pjevač. U 
rodnom gradu pohađao je trgovačku školu, 
no ubrzo se opredijelio za operno pjevanje. 
Studirao je kod tadašnjih najboljih zagre- 
bačkih pedagoga za solo pjevanje — Ade 
Dietrich i Milivoja Kučića. Pjevačku kari- 
jeru tenora počeo je 1938. u opernom zbo- 
ru Hrvatskoga narodnog kazališta u Zagre- 
bu. Još kao zborni pjevač dobivao je 
složenije solističke uloge, a nekoliko godi- 
na poslije postao je i solistom. Godine 
1946. prelazi u Hrvatsko narodno kazalište 
u Subotici, gdje tumači glavne tenorske 
uloge u operetama, a godinu dana poslije 
odlazi u Operu Srpskoga narodnog kaza- 
lišta u Novi Sad, gdje će ostati sve do umi- 
rovljenja 31. XII. 1963. Gostovao je i u 
drugim opernim kućama u Jugoslaviji te 
nastupao kao koncertni pjevač. Ostvaru- 
jući mnogobrojne zapažene uloge, znatno 
je pridonio bogaćenju repertoara i kvalite- 


te novosadske opere. Njegova najuspjelija 
ostvarenja bile su lirske tenorske uloge, 
posebice Alfreda i Vojvode (G. Verdi, Tra- 
viata i Rigoletto), Fausta (u istoimenoj 
operi Ch. Gounoda), Werthera (u istoime- 
noj operi J. Masseneta), Rodolfa, Cavara- 
dossija i Des Griexa (G. Puccini, La 
bohčme, Tosca i Manon Lescaut), Lensko- 
ga (P.I. Čajkovski, Evgenij Onjegin), Jura- 
nića (I. Zaje, Nikola Šubić Zrinski), Kulina 
(I. Bajić, Knez Ivo do Semberije) i Miće (J. 
Gotovac, Ero s onoga svijeta). Za svoje je 
umjetničke domete i prinose opernoj 
umjetnosti u Vojvodini dobio nekoliko priz- 
nanja, među kojima je i Zlatna plaketa 
1972. u povodu 25. obljetnice obnove no- 
vosadske opere. 


Lit.: Politika, Beograd, 27. VI. 1984; Almanah po- 
zorišta Vojvodine, br. 82/83, 83/84, 84/85, Novi 
Sad, 1987; Hrvatski biografski leksikon, 2, Zag- 
reb, 1989. 

A. Čota 


BURNAĆ, Ivan (Batori, Janos) (Čonop- 
lja, 17. V. 1841. — Budimpešta, 25. V. 
1900.), svećenik i kulturni djelatnik. Teo- 
logiju je svršio u Kalači, no prije nego što 
je 1868. zaređen za svećenika, u rodnom je 
selu 1866./67. djelovao kao pomoćni 
učitelj. Nakon ređenja obavljao je službu 
kapelana u Fancagi, Kecelu, Baji, Alj- 
mašu, Lemešu i Somboru. U Baji je 1875. 
pokušao izdavati kalendar Bunjevačka i 
šokačka Danica, ali u tome nije imao 
uspjeha. Nakratko je napustio svećenički 
red te je u Budimpešti radio kao financij- 
ski činovnik, no ubrzo se vratio među 
svećenike, promijenivši ujedno prezime u 
Batori. Kateheta somborskih osnovnih 
škola postao je 1882., a u tom je gradu iste 
godine pokrenuo i list Bunjevac, što je 
Ivan Antunović primio s tolikim oduševlje- 
njem da je bio spreman odustati od pokre- 
tanja Nevena, na čemu je radio skupa s Mi- 
jom Mandićem. U svojem je listu Burnać 
objavio više poučnih i drugih članaka, no 
prekritičko stajalište o upravo tad objavlje- 
noj Antunovićevoj Razpravi stajalo ga je 
ugleda među čitateljima. List je zbog toga 
izgubio potporu i pretplatnike te je vrlo br- 
70 i prestao izlaziti. Burnać je 1886. postao 
kapelanom u subotičkoj župi sv. Terezije, 

zatim administratorom u Boršodu, a 1893. 
župnikom u Santovu. Tijekom priprema za 
mjesnu proslavu tisućljeća madžarske 
državnosti 1896. inzistirao je na tome da i 
santovački Hrvati sudjeluju na svečanome 
madžarskome misnom slavlju, čemu su se 
mnogi protivili. Nakon Burnaćeve prijave 
vlastima, neki su od njih utamničeni i zlo- 
stavljani. Njegova molba da se poveća broj 
misa na madžarskom jeziku, koju je iste 
godine uputio Kalačko-bačkoj nadbiskupi- 
ji, raspirila je višegodišnji spor madžarskih 
i šokačkih vjernika, zbog kojega je dio 
santovačkih Šokaca poslije i prešao na pra- 
voslavlje (»santovački slučaj«). Na vlastit 
zahtjev umirovljen je 1897., nakon čega 
ponovno odlazi u Budimpeštu, gdje je i 
umro. Zapamćen je ponajprije kao 
madžarizator, a kao takva spominju ga i 
pučke te druge pjesme (npr. Vebo plače od 
Miše Jelića). 
Lit.: P. Pekić, Povijest Hrvata u Vojvodini, Zagreb, 
1930; M. Evetović, Kulturna povijest bunjevačkih 
i šokačkih Hrvata (rukopis); Ž. Mandić, Santovci 
su rekli: ne, Hrvatski glasnik, Budimpešta, 19. IX. 
1996; Hrvatski književnici u Mađarskoj: Mišo Je- 
lić (prir. Ž. Mandić), Budimpešta, 2002; http: 
//www. asztrik. hu/archivum/kfl1/1c. htm#b 

M. Grlica i Đ. Lončar 

Ivan 
Burnać 


BURNAĆ, Ivan (Čonoplja, 24. XI. 1926. 
— Sombor, 5. XII. 2005.), društveni djelat- 
nik. Sin Marijana i Lize, rođ. Jozić. 
Osnovnu školu završio je u rodnom selu, a 
gimnaziju u Somboru. Diplomirao je 
1963. na Pravnom fakultetu u Novom Sa- 
du. Obnašao je dužnost općinskog suca za 
prekršaje u Apatinu te starješine Općin- 
skog organa za prekršaje u Somboru. Bio 
je tajnik Društva filatelista u Apatinu i 

Somboru, dopredsjednik Saveza filatelista 
Vojvodine i član predsjedništva Saveza fi- 
latelista Jugoslavije. Za svoj je filateli- 
stički rad nagrađen srebrnom i zlatnom 
značkom vojvođanskog saveza i zlatnom 
značkom srbijanskoga. Izlagao je na mno- 
gim filatelističkim izložbama — lokalnim, 
republičkim, saveznim i međunarodnim — 
te dobio mnogobrojna priznanja. Bio je 
ujedno član organizacijskih odbora više fi- 
latelističkih izložaba. Povremeno je objav- 
ljivao napise o filateliji i drugim temama u 
lokalnom tisku (u apatinskom Glasu Ko- 
mune, Somborskim novinama, sombor- 
skom Miroljubu, Biltenu Saveza filatelista 
Vojvodine, Filatelistu Saveza filatelista 
Srbije i Filateliji Hrvatskoga filateli- 
stičkog saveza). Bio je član Upravnog od- 
bora Hrvatskoga kulturno-umjetničkog 
društva Vladimir Nazor u Somboru, te član 
uredništva glasila tog društva Miroljub. 


Đ. Lončar 


BURUNDŽUK (barundžuk, brundžuk) 
(tur. biiriinciik, burumciiuk), fina, ručno 
tkana prozirna tkanina slična današnjoj ga- 
zi. U bačkih Šokaca dio je narodne nošnje. 
Koristi se najčešće u svečanim prilikama, 
primjerice, za prekrivanje mladenkina lica 
ili lica duhovskih »kraljica«. Osim toga, 
stavlja se i preko kolijevke radi zaštite dje- 
teta od kukaca. 


Lit.: S. Velin, Duhovski običaj Bunjevaca, Šokaca 
i Srba u našem dijelu Bačke, Etnografija Južnih 
Slavena u Mađarskoj, 1, Budimpešta, 1975; A. Se- 
kulić, Bački Hrvati, Zagreb, 1991. 


M. Seremešić i J. Dumendžić 


BUŠIĆ, Krešimir (Vinkovci, 10. IV. 
1970.), povjesničar. U rodnom gradu po- 
hađao je osnovnu i srednju školu. Diplo- 
mirao je 1999. na Hrvatskim studijima 
Sveučilišta u Zagrebu te izradio magistar- 
sku radnju pod naslovom Društveno, kul- 
turno i političko organiziranje bačkih Hr- 
vata-Bunjevaca 1918.-1941.: uloga bunje- 
vačke elite u procesu nacionalne inte- 
gracije i modernizacije hrvatske zajednice 
u Bačkoj. Kao profesor povijesti i sociolo- 
gije radio je u Vukovaru od 1999. do 
2000., a nakon toga radi kao asistent na In- 

stitutu društvenih znanosti Ivo Pilar u Zag- 
rebu. Bavi se istraživanjem povijesti hrvat- 
skog iseljeništva, među ostalim prouča- 
va i bunjevačke i šokačke Hrvate. Članke 
posvećene zavičajnoj tematici objavljivao 
je u zagrebačkim časopisima Hrvatska re- 
vija, Croatica christiana periodica i Pro 
historia Croatica te u vinkovačkom Go- 
dišnjaku Matice hrvatske. 


Djela: Iz prošlosti hrvatske zajednice u Bačkoj: 
povijesna problematika usporene nacionalne inte- 
gracije bačkih Hrvata-Bunjevaca, Hrvatska revija, 
Zagreb, 3/2003; Migracije i kulturni identitet Hr- 
vata-Bunjevaca, Zbornik radova o biskupu Lajči 
Budanoviću, Subotica, 2004; Odjeci uspostave 
Banovine Hrvatske u hrvatsko-bunjevačkoj javno- 
sti, Društvena istraživanja, Zagreb, 4-5/2005. 


Lj. Vuković 


BUZOV, Matija (2? — 2), prosvjetni i poli- 
tički djelatnik, novinski urednik. Podrijet- 
lom iz Dalmacije, nekoliko je godina bio 
policijski komesar u Slavoniji, ali je kao 
»nepoćudan« izbačen iz službe. Nakon to- 
ga doselio se u Vajsku, gdje je aktivno ra- 
dio na političkome i kulturnom organizira- 
nju šokačkih Hrvata. Njegov je rad utjecao 
i na rezultate općinskih izbora 6. XI. 
1927., na kojima je HSS dobio 15 vijećni- 
ka i vlast u Vajskoj. Zbog velika ugleda i 
utjecaja koji je imao na mjesne Hrvate bio 
je izložen pritiscima naseljenih dobrovo- 
ljaca. Na kulturnom planu dao je poticaj 
osnivanju pjevačkoga i »diletantskoga« 
(dramskog) društva Zora u Vajskoj i Javor 
u Sonti. Pomagao je i organizirao kulturno 
zbližavanje šokačkih sela i Vukovara, a u 
više navrata Vajsku su, na njegov poticaj, 
posjetili pjevačko društvo Dunav i Hrvat- 
ski konjanički sokol iz Vukovara. Pokre- 
nuo je i akciju boljega prometnog povezi- 
vanja sela srednje i jugozapadne Bačke s 
Vukovarom. Na njegovu inicijativu u trav- 
nju 1928. osnovana je kotarska organizaci- 
ja HSS-a u Odžacima, u kojoj je bio tajnik. 
U razdoblju od 1928. do 1930. u subo- 
tičkom listu Veven objavio je nekoliko lir- 
skih pjesama rodoljubnoga i socijalnog na- 
dahnuća, u kojima je veličao hrvatstvo i 
seljaštvo. Od 1928. bio je vlasnik i urednik 
vukovarskog tjednika Nova hrvatska riječ, 
koji je promicao načela što ih je zastupala 


Hrvatska seljačka stranka. Nastojao je od 
toga lokalnog lista stvoriti glavno glasilo 
susjednih sela u Srijemu i bačkih šokačkih 
sela. U listu je pokrenuo redovitu rubriku 
Dopisi s onu stranu Dunava, u kojoj se iz- 
vještavalo o svakodnevnim problemima 
bačkih sela, a objavio je i veći broj pjesa- 
ma i tekstova posvećenih šokačkim Hrva- 
tima. Tako u broju od 9. VI. 1928., u član- 
ku Subotički biskup Budanović obilazi hr- 
vatsko-šokačka sela u jugozapadnoj 
Bačkoj, izvješćuje o oduševljenom dočeku 
biskupa Lajče Budanovića u Plavni, 
Bođanima i Vajskoj te naglašava kako u 
tim selima živi apsolutna većina Hrvata- 
Šokaca. Potkraj 1928. i početkom 1929. u 
tjedniku izlazi i serija članaka pod zajed- 
ničkim naslovom O Bunjevcima, u kojima 
se ističe kako su bački Bunjevci, zbog zat- 

vorenosti u svoju etničku zajednicu, dugo 
bili nesvjesni svoje nacionalne pripadno- 
sti, ali su pod utjecajem Stjepana Radića 1 
svojih vođa postali svjesni Hrvati. Ubrzo 
nakon uvođenja šestosiječanjske diktature 
kralja Aleksandra Karađorđevića, potkraj 
veljače 1929. prestao je izdavati i uređiva- 
ti list »iz političkih i financijskih razloga«. 


Lit.: Hrvatska riječ, br. 46, 48, 52, 53, Vukovar, 
1927; Nova Hrvatska riječ, br. 2, 3, 4, Vukovar, 
1928; Dom, br. 19, Zagreb, 1928; Neven, br. 15, 
Subotica, 1929; M. Evetović, Kulturna povijest 
bunjevačkih i šokačkih Hrvata (rukopis); M. Smi- 
ljanić, Štamparstvo u Vukovaru na bazi dokume- 
nata u Gradskom muzeju (magistarski rad obra- 
njen 1971. na Prirodoslovno-matematičkom fa- 
kultetu Sveučilišta u Zagrebu); H. Matković, Po- 
vijest Hrvatske seljačke stranke, Zagreb, 1999. 


K. Bušić i M. Bara 

CAJG (njem. Zeug: tkanina), hlačevina, 
tekstilni materijal. Budući da je čvrsta, 
služi za izradu raznovrsnih, većinom rad- 
nih, trajnih hlača, koje su nekad nosili 
muškarci. Boja joj je uglavnom tamnih 
nijansa, a može biti izrađena od pamuka, 
lana, vigonj-pređe (vuna manje kvalitete), 
poluvunene ili polulanene pređe. 


Cajg je među bačkim Hrvatima bio u 
širokoj uporabi osobito na selu. 
Lit.: B. Roller, Tehnologija tekstila — Poznavanje 


odjevnih tkanina, Zagreb, 1958. 
K. Suknović 


Ivan Car 


CAR, Ivan — Ivša (Sombor, 22. VI. 1905. 
— Sombor, 23. X. 1982.), činovnik, nogo- 
metaš i trener. Sin Adama i Tereze, rođ. 
Raič. Bio je jedan od najboljih somborskih 
nogometaša između dvaju svjetskih rato- 
va. Nogomet je počeo igrati s 15 godina 
za Somborsko radničko šport-udruženje. 
Igrao je na poziciji desnog krila, a isticao 


se brzinom i vještinom. Četrdesetak je 
puta nastupao za reprezentaciju grada 
Sombora i Subotičkoga nogometnog pod- 
saveza. Tijekom služenja vojske u kra- 
ljevskoj mornarici u Dubrovniku za dobro 
igranje nogometa kralj Aleksandar 1. 
odlikovao ga je srebrnom medaljom. 
Nakon povratka u Sombor ubrzo je počeo 
igrati za apatinski klub 7ri zvijezde, u 
kojem je proveo nekoliko godina. Ponovno 
se vratio u klub u kojemu je ponikao, u 
kojemu je onda i završio igračku karijeru. 
Nakon toga bio je trenerom u ova dva 
kluba. Bio je uključen u nogometne 
aktivnosti u Somboru i za Drugoga svjet- 
skog rata. 


Izvor: Arhiv NK Radnički, Sombor. 


Lit.: S. Vasiljević, Fudbalski klub Radnički 


Sombor 1912-1982, Sombor, 1982. : 
Z. Cota 


CAREV, Petar (Sombor, 30. V. 1914. — 
Sombor, 24. I. 1982.), šahist, društveni 
djelatnik. Sin Julija i Klare, rođ. Mandić. 
Osnovnu školu i gimnaziju završio je u 
Somboru. Od svoje petnaeste godine igrao 
je šah, a članom Somborskoga šahovskog 
kluba postao je 1931. Od 1933. redovito je 
sudjelovao na državnim prvenstvima, a 
prvak Vojvodine bio je 1946., 1948. i 1951. 
Godine 1950. proglašen je za majstorskog 
kandidata, a ubrzo mu je priznat i naslov 
nacionalnog majstora. Bio je član šahov- 
ske reprezentacije Jugoslavije i član jugo- 
slavenske reprezentacije u dopisnom 
šahu. Saveznim sucem postao je 1950., a 
na konferenciji FIDA-e u Havani 1966. 


1 


CAREV 


promoviran je u međunarodnoga šahov- 
skog suca. Sudio je, među ostalim, i na 20. 
šahovskoj olimpijadi u Skopju 1972. 


Kao tajnik Šahovskog kluba u Som- 
boru 1932.-64. promicao je šah među 
mladima. Organizirao je mnogobrojna 
klupska, kotarska i pokrajinska natjecanja 
te međunarodni memorijalni šahovski 
turnir Zvan Parčetić, koji se održavao u 
Somboru u drugoj polovici XX. st. Sudje- 
lovao je u organiziranju 9. šahovske olim- 
pijade u Dubrovniku 1950. Bio je poznat i 
kao šahovski publicist i urednik vojvo- 
đanskog lista dopisnoga šaha Bilten. 
Kuverte tiskane za međunarodni memori- 
jalni turnir Zvan Parčetić ušle su u svjetske 
filatelističke kataloge. Za svoj je rad dobio 
više važnih nagrada i priznanja, među 
kojima su Orden sa zlatnim vijencem 
Predsjednika Republike, mnoga najviša 
priznanja Šahovskog saveza Jugoslavije, 
visoka priznanja SOFKA-e Vojvodine i 
Listopadska nagrada Grada Sombora. 


Bio je član HKPD-a Miroljub u Som- 
boru od osnutka društva. Za Drugoga svjet- 
skog rata bio je tehnički urednik Naših 
novina, političkoga, gospodarskog i dru- 
štvenog tjednika, koji je izlazio u Somboru 
1943.-44. U njemu i u Vašem kalendaru je 
objavio nekoliko povijesnih članaka, zbog 
kojih je nakon rata optuživan za suradnju s 
madžarskim vlastima, iako u njima nije 
bilo ničega inkriminirajućega. Nakon rata 
u Društvu je utemeljio šahovsku sekciju. 

U Povijesnom arhivu Sombora čuva se 
njegov osobni fond fragmentarno saču- 
vanih dokumenata koja se većinom odnose 
na njegov šahovski rad, a djelomice i na 
povijest HKPD-a Miroljub iz Sombora. 


Izvor: Povijesni arhiv Sombora, Osobni fond 
Petra Careva. . 
A. Cota 


CEMBULE (grč. kymbalon: vrsta uda- 
raljke) 1. bunjevačka dječja igra. Sudionici 
se uhvate za ruke ili pod ruke i hodaju 
sokacima, pjevajući i poskakujući. Bit igre 
sastoji se u ritmičkom koračanju uz pjes- 
mu, a ime je dobila po pripjevu »cembule, 
cembule«. Povremeno tijekom igre dvoji- 
ca čelnika povorke staju i podižu skopčane 


2 


ruke, ispod kojih tad prolazi cijela povor- 
ka. Postupak se ponavlja sve dok čelnici 
ponovno ne dođu na prvo mjesto; 2. pjes- 
ma koja se u božićno doba pjevala za 
pohoda slavljeniku, uz pripjev »cembule, 
cembule«. 
Lit.: A. Sekulić, Bački Hrvati, Zagreb, 1991; I. 
Prćić st., Bunjevačke pučke sigre II. dio, 
Subotička Danica (nova): Kalendar za 1998. go- 
dinu, Subotica, 1997; A. Sekulić, Rječnik govora 
bačkih Hrvata, Zagreb, 2005. 

P. Skenderović 


CENZAR (lat. censor: procjenitelj), u 
bačkih Bunjevaca i Šokaca posrednik u 
kupoprodaji. Pojedini cenzari često su se 
specijalizirali za žitarice, životinje, trsku, 
zemlju, salaše, kuće i sl. Svoju proviziju 
(cenzariju) unaprijed su ugovarali s 
kupcem ili prodavačem, a najlakše se 
dolazilo do njih na tjednim tržnim danima 
(u Bunjevaca zvanim »hetijama«), ned- 
jeljom pred crkvom, u krčmama i na saj- 


movima. ; 
A. Stantić 


CEPELIĆ, Milko (Mihovil) (Vuka, 21. 
IX. 1853. — Đakovo, 26. III. 1920.), 
svećenik, etnograf i povjesničar. Podrije- 
tlom je iz obitelji koja se 1725. iz Slovačke 
doselila u Legrad. Pohađao bogosloviju u 
Đakovu, a zaređen je 1877. Najprije je bio 
kapelan u Osijeku, a od 1878. u Đakovu je 
obavljao službe ceremonijara, dvorskog 
biskupijske knjižnice. God. 1882. postao 
je biskupovim tajnikom, a đakovački žup- 
nik i dekan bio je 1894.-1910. Papin-skim 
komornikom imenovan je 1888., apostol- 
skim protonotarom 1901., a đakovačkim 
kanonikom 1910. Djelovao je i u poli- 
tičkom životu te je bio suosnivač prvoga 
hrvatskog dnevnika u Osijeku Narodna 
obrana 1902. Proučavao je hrvatski narod- 
ni život i običaje u Slavoniji i objavio 
mnogobrojne članke i studije u periodici, 
kalendarima i spomenicama. Svoju bogatu 
zbirku tkanina i vezova ostavio je Etno- 
grafskomu muzeju u Zagrebu. 

U sklopu svojih etnografskih istra- 
živanja boravio je i među bačkim Hrva- 
tima. Svoj trodnevni boravak u rujnu 


1912. s oduševljenjem je opisao u opsež- 
nom članku Tri dana med Bunjevcima i 
Šokcima u Subotičkoj Danici za 1914. 
Nakon rata u Subotičkoj Danici za 1919. 
objavio je i članak Bunjevke, bavite se 
konopljom, u kojem se zauzima za oživ- 
ljavanje tradicionalnog tkanja među 
bačkim Bunjevcima. 
Lit.: P. Pekić, Političke i kulturne veze između 
Bunjevaca i Hrvata u prošlosti, Obzor: Spomen- 
knjiga 1860-1935, Zagreb, 1936; Hrvatski 
biografski leksikon, 2, Zagreb, 1989. 

S. Bačić 


CIC (njem. Zitz < engl. chintz < hindski 
čint), pamučna tkanina razmjerno gusta tk- 
iva izrađena u platnovezu (kreton, basma). 
Proizvodi se tvornički i pripada jeftinijim 
tkaninama. Razlikuje se finonitni i gru- 
bonitni cic — finonitni se upotrebljava za 
izradu ženskih haljina, katkad i zastora, a 
grubonitni za pregače, navlake i sl. Upo- 
raba cica među Hrvatima-Bunjevcima raši- 
rila se 1920-tih godina, pri čemu su od nje- 
ga šivali žensku odjeću (suknju, »leveš« i 
»keceljac«) za »poslendan«, tj. namije- 
njenu svakidašnjem nošenju. Tijekom 
1940-tih i 1950-tih i dalje je zastupljen u 
izradi odjeće, no kako je građanska moda 
postala sve popularnija, od cica su šivane 
najčešće još samo jednodijelne ženske ha- 
ljine, u narodu zvane »bekeš«. Korišten je 
također među Šokicama za svakodnevnu 
odjeću. 
Lit.: B. Roller, Tehnologija tekstila — Poznavanje 
odjevnih tkanina, Zagreb, 1958. 

K. Suknović 


CICAMACA, pučki naziv u bačkih Bu- 
njevaca za grančice vrbe ive (Salix caprea) 
s cvijetom, neki puta i drugih vrsta vrba. 
Vrba iva cvjeta tijekom ožujka ili travnja, 
prije listanja, a raste kao grm ili nisko sta- 
blo. Kora joj je zelenkasta, dugo vremena 
glatka, izbojci debeli, a pupovi pokriveni 
sitnim dlačicama. Cvjetovi su joj sitni, 
udruženi u uspravne cvasti — cicamace (ma- 
ce), a razlikuju se zlatnožuti »muški« i 
žutozelenkasti »ženski«. Raširena je u 
sjevernome umjerenome klimatskom poja- 
su, a pogoduju joj mjesta s dosta svjetla i 


CIGANČICA 


vlage pa raste na siromašnu i pustu 
zemljištu uz vodotoke — u bačkom 
Podunavlju najviše u »dolovima«. Bački 
Šokci je nazivaju »macom«. 


Cicamaca 


Vrba je u starih Slavena simbolizirala 
pomlađivanje, buđenje prirode u proljeće, 
a ta je prvotna simbolika u kršćanstvu 
povezana s Isusovim uskrsnućem. Cica- 
maca je zastupljena osobito u bunjevačkim 
običajima vezanima uz Cvjetnicu, kad se 
grančice s pupovima nose na misu, a nakon 
njihova blagoslivljanja na groblje. U tom 
smislu u Bunjevaca, kao i u drugih kršćana 
u ovome dijelu srednje Europe, simbolički 
predstavlja palmine grančice, kojima su, 
prema biblijskoj predaji, djeca pozdrav- 
ljala Isusa pri njegovu ulasku u Jeruzalem. 


Lit.: Opća enciklopedija, 8, Zagreb, 1982. 
S. Bačić i A. Stantić 


CIGANČICA, narodni parovni ples baranj- 
skih i bačkih Šokaca. Od mjesta do mje- 
sta plesni se koraci razlikuju. Ples je nastao 
na osnovi polke, koja se na prijelazu iz 
XIX. u XX. st. iz Češke proširila po većem 
dijelu Europe. U hrvatskim se krajevima, 
pod utjecajem regionalnih stilova i instru- 
mentalne pratnje, može naći niz varijanata. 
Takvi su od bunjevačkih plesova keleruj, 
tandrčak, rićići te mazuljka. Svi oni u 
prvom dijelu imaju modificirane trokorake 
tipične za polku, a u drugome tzv. iskvrca- 
vanje. Bunjevačka je inačica cigančice ples 
poznat kao rićići. 


CIGANČICA 


Lit.: A. Ivančan, Narodni plesni običaji Hrvata 
Bunjevaca, u: N. Zelić, Protiv zaborava, Zagreb, 
2000. 

Lj. Vuković 


CINANJE, bunjevačka dječja igra koju su 
najčešće igrali čuvari svinja na strništu. 
Najprije se iščupanim busenjem označi 
kvadrat stranica dužine 10 koraka, a zatim 
u njegovoj sredini krug promjera dužine 
jednod koraka. U sredinu kruga zabode se 
»cina«, komad okrugla drveta dužine oko 
jednog »šuka« (oko 30 cm) i debljine oko 
3 »cola« (oko 7,5 cm). Jedan od igrača 
čuva »cinu«, a ostali je, poredani po crti 
kvadrata, bacanjem batine pokušavaju izba- 
citi iz kruga. 
Lit.: 1. Petrekanić, Sigre bunjevačke muške 
mladeži, Subotička Danica (nova): Kalendar za 
2000. godinu, Subotica, 1999. 

A. Stantić 


CINDRIĆ, Petar (Subotica, 29. IV. 1939.), 
agronom, znanstveni radnik, sveučilišni 
profesor. Sin Marijana i Lize (Elizabete), 
rođ. Gabrić. Osnovnu školu i gimnaziju 
završio je u Subotici. Diplomirao je 1962. na 
Poljoprivrednom fakultetu Sveučilišta u 
Novom Sadu, gdje je i magistrirao 1968. te 
doktorirao 1974. na području vinogradar- 
stva. Radni je vijek proveo u Institutu za 
vinogradarstvo i voćarstvo u Srijemskim 
Karlovcima i na Poljoprivrednom fakulte- 
tu u Novom Sadu. 

Bavio se skupljanjem, proučavanjem i 
selekcijom vinove loze. Proveo je klonsku 
selekciju u okviru sorte Rizling talijanski 
(priznati klonovi: SK-13, SK-54 i SK-61). 
Primjenom klasičnih metoda spolne hib- 


Stolna sorta 
grožđa Karmen 


ridizacije stvorio je više vinskih sorata viso- 
ke otpornosti prema niskim zimskim tem- 
peraturama, koje su često faktor ogra- 
ničenja u uspješnom uzgoju vinove loze u 
uvjetima kontinentalne klime (Liza, Petra, 
Kosmopolita, Petka, Rubinka, Morava). Neke 
od novih sorata, osim otpornosti na mraz, 
imaju i visoku gensku otpornost na naj- 
važnije gljivične bolesti vinove loze (per- 
onospora, oidium i botritis) te su veoma 
pogodne za ekološku proizvodnju grožđa, 
kojoj je svrha zaštita ljudskog zdravlja i 
zaštita okoliša od pesticida. U tom su 
smislu posebno uspješne sorte Bačka i 
Panonia, priznate 2002. i 2003. Neke od 
novih sorata pokazale su vrlo dobre rezul- 
tate u eksperimentalnim vinogradima u 
okolici Subotice (Ljutovo i Palić). Sa 
suradnicima je na Oglednom dobru u 
Srijemskim Karlovcima stvorio i dvije 
stolne sorte fina ukusa i vrlo lijepa izgleda, 
koje su priznate pod imenima Lasta i 
Karmen. 


Objavio je više od 100 znanstvenih i 
stručnih radova u domaćim i inozemnim 
časopisima (Vinogradarstvo i vinarstvo, 
Novi Sad; Jugoslovensko vinogradarstvo i 
vinarstvo, Beograd; Jugoslovensko voćar- 
stvo, Cačak; Savremena poljoprivreda, 
Novi Sad; Arhiv za poljoprivredne nauke, 
Beograd; Genetika, Beograd; Poljo- 
privreda, Beograd; Letopis naučnih rado- 
va poljoprivrednog fakulteta u Novom 
Sadu; Biljni lekar, Beograd; Revija agronom- 
skih saznanja, Novi Sad; Zbornik Matice 
Srpske za prirodne nauke, Novi Sad; Svet 
pića, Novi Sad; Poljoprivredne aktualnos- 
ti, Zagreb; Vinski krug, Zagreb; Vignevini, 
Verona; Schweizarische ladwirtschaftliche 
Forschung, Bern; Acta  horticulturae, 
Leuven, Belgija; Szolotermesztćs es Bord- 
szat, Kecskemćt; Bordszati fiizetek, Budape- 
st itd.) te monografijama i zbornicima. 
Sudjelovao je na mnogobrojnim domaćim 
i međunarodnim znanstvenim skupovima 


Djela: Vinova loza, Beograd, 1968; Razvoj voćar- 
stva i vinogradarstva, prerade i prometa voća i 
grožđa na Subotičko-horgoškoj peščari od 1978. 
do 1990., Subotica, 1981; Sorte vinove loze, 
Beograd, 1990 (2. i 3. izd. suautor s N. Korać i V. 
Kovač: Novi Sad, 1994, 2000). 

J. Ivanović 


CINDRIĆ, Skolastika, s. Imelda o. Pp. (Su- 
botica, 25. II. 1938.), sestra dominikanka, 
vrhovna glavarica. Kći Marijana i Lize 
(Elizabete) Cindrić, rođ. Gabrić. Osnovnu 
i srednju glazbenu školu završila je u 
Subotici. Nakon toga stupila je u samostan 
sestara dominikanki sv. Anđela Čuvara u 
Korčuli te je 1957. primila redovničko odi- 
jelo i stupila u novicijat. U istome mjestu 
1958. položila je prve, a 1963. i doživotne 
zavjete. Tijekom 1963. i 1964. boravila je 
kod sestara dominikanki u francuskome 
Mortefontaineu radi upoznavanja domi- 
nikanske duhovnosti i učenja jezika. Na- 
kon povratka iz Francuske boravila je u 
kući matici u Korčuli te je vodila crkveno 
pjevanje u okolnim župama. Od 1967. do 
1976. obnašala je službu učiteljice novici- 
jata. Od 1976. do 1983. boravila je u samo- 
stanu Bezgrešnog Srca Marijina u Splitu, 
gdje je obnašala službu potpriore i vodila 
crkveno pjevanje. Istodobno je pohađala 
Institut za teološku kulturu laika pri 
Nadbiskupiji u Splitu. Od 1983. do 1995. 
bila je vrhovna glavarica Kongregacije se- 
stara dominikanki sv. Anđela Čuvara, koja 
djeluje u dvadesetak zajednica u Hrvat- 
skoj, Vojvodini, Njemačkoj i Kanadi. Od 
1992. do 1995. organizirala je humanitar- 
nu pomoć za prognanike i izbjeglice u 
samostanu bl. Hozane Kotorke u Zagrebu, 
što je označilo početak rada Caritasa u 
župi Krista Kralja u Zagrebu. Od 1995. do 
1997. opet je boravila u kući matici u 
Korčuli, a 1997. premještena je u samostan 
Bozgrješne Djevice u kanadski Sherb- 


rooke, gdje i danas živi. 
B. Rudić 


CODEX BAČIENSIS > Bački zakonik 


COL (staronjem. Zoll: klada), stara mjer- 
na jedinica za duljinu koja odgovara širini 
palca pa se u nekim krajevima susreće i 
pod narodnim nazivom palac. U podunavskih 
Hrvata col je bio u uporabi tek od druge 
polovice XVIII. st., ali se, kao i u cijeloj 
Habsburškoj Monarhiji, u XIX. st. znatno 
proširio. U Podunavlju se primjenjivao 
tzv. bečki col, koji je iznosio 2,634 cm. 
Danas se ta mjera zadržala u oznakama veli- 


CONEN-JAKOBČIĆ 


čine cijevi, cijevnih priključaka, drvene 
građe, metalnih svrdala, vijaka i sl. normi- 
ranih izmjera, no posrijedi je tzv. engleski 
col — anglosaska mjera inch (oznaka: ") 
koja iznosi 2,54 em. 


Lit: M. Vlajinac, Rečnik naših starih mera, 4, 
Beograd, 1974; Hrvatska enciklopedija, 2, 


Zagreb, 2000. 
A. Stantić 


COLLEGIUM MUSICUM CATHOLICUM, 
komorni zbor. Osnovala ga je 1994. s. M. 
Bernardica Đukić iz reda sestara Naše 
Gospe pri subotičkoj župi Isusova Uskr- 
snuća. Isprva je djelovao pod nazivom 
Zbor Isusova Uskrsnuća. S vremenom je 
okupio veći broj mladih koji njeguju 
sakralnu glazbu, a pod imenom Collegium 
musicum Catholicum nastupa od Božića 
2004. Izvodi djela iz različitih epoha i 
različitih stilova, no najviše skladbe 
hrvatskih skladatelja, osobito Albe Vidako- 
vića. Od osnutka u zboru djeluje instru- 
mentalni sastav, a surađuje i s Muzičkom 
školom u Subotici te s vokalnim i instru- 
mentalnim solistima iz zemlje i inozem- 
stva. Nastupao je u Subotici i drugim vojvo- 
đanskim gradovima te u središnjoj Srbiji, 
Hrvatskoj, Bosni i Hercegovini i Madžar- 
skoj. Od 2004. djeluje pod pokrovitelj- 
stvom Katoličkog instituta za povjest, 
duhobnost i kulturu Ivan Antunović iz 
Subotice. Sadašnji je dirigent i umjetnički 
voditelj Miroslav Stantić. 

P. Skenderović 


CONEN-JAKOBČIĆ, Vilim (Conen, 
Wilhelm, ml.) (Subotica, 25. V. 1903. — 
Neuminster, Njemačka, 25. I. 1993.), 
industrijalac. Roditelji su mu bili Wilhelm 
Conen i Jelena, rođ. Jakobčić. Kao sin 
industrijalca, osnivača poduzeća Hartman 
i Conen, rastao je u okružju koje ga je 
usmjeravalo da se uključi u obiteljsku 
tvrtku. Školovao se najprije u Subotici, 
zatim u inozemstvu (Ziirich, Lausanne, 
London), učeći trgovački posao i jezike. 
Nakon povratka u rodni grad u svojoj 17. 
godini nastavio je naukovanje u obitelj- 
skom poduzeću. Njegov dioničar postao je 
1925., a u upravni odbor prvi je put izab- 
ran 1927. Istodobno je radio na utemelji- 

CONEN-JAKOBČIĆ 


vanju i razvijanju Rotary-kluba u Subotici 
te je bio njegov predsjednik 1936. Bio je i 
član masonske lože Stella Polaris te prvi 
predsjednik subotičkog Moto-kluba Cham- 
pion. U nekoliko je navrata imenovan 
vijećnikom u gradskoj skupštini, tj. u 
proširenom senatu. 

Osim što je imao udio u obiteljskoj 
tvrtki, nakon 1934. postao je 1 vlasnik 
klaoničkog poduzeća i hladnjače Eskimo 
te dioničar i u nekim drugim subotičkim 
dioničkim društvima: Labor d. d., Indust- 
rija željeznog namještaja 1 metala, Neu- 
haus i Hollćinder, Jugomautner — proiz- 
vodnja i trgovina sjemena d. d., Opća kred- 
itna banka d. d, Kon Mirko k. d., Balkan- 
metal. God. 1939. postao je vlasnikom 
voćnoga i loznog rasadnika Hortus na Pali- 
ću, a 1940. registrirao je izvoznu trgovinu 
konja i poljoprivrednih proizvoda Kosovo, 
koju je u lipnju te godine prodao Vojislavu 
Milojkoviću iz Beograda. Pred rat je u 
bečejskoj pivovari imao 80% dionica. 
Ulagao je u radionicu limene robe Balkan- 


Vilim Conen-Jakobčić 


metal, koju su 1941. preuzele madžarske 
vlasti i koristile se njome za izradu čahura. 
Stekao je veliko bogatstvo i posjedovao 
nekretnine u Subotici, Novom Sadu, Beo- 
gradu, Debeljači, Senti, Bečeju, Budim- 
pešti, Beču, Kolnu, Diisseldorfu i drugdje. 

Prema potvrdi o narodnosti koju je 
dobio od gradskih vlasti 24. I. 1940., pri- 
pada »bunjevačkom plemenu«. U potvrdi 
stoji »asimilirani Bunjevac«. U ratu je, kao 

pričuvni časnik u 125. bosanskom bata- 
ljunu, zarobljen na položaju kod Vrbovca, 
ali je ubrzo pušten kući. Nakon dolaska u 
Suboticu vlasti su ga uhitile 1 držale u 
kućnom pritvoru do rujna 1941., kad mu je 
dopušteno da otputuje u Budimpeštu. U 
Suboticu se vratio u veljači 1945. 


Nakon rata, »sud za suđenje protiv 
nacionalne časti« osudio ga je 1946. na 
godinu dana prisilnog rada i konfisciranje 
imovine zbog »privredne suradnje s oku- 
patorom«, tj. proizvodnje čahura, a kao 
olakotnu okolnost uzeo je u obzir da je 
materijalno pomagao pokretu otpora i nje- 
govim članovima u Budimpešti. Nakon 
izlaska iz zatvora uspješno je radio kao 
upravnik na državnom imanju, ali je opet 
uhićen 1949. pod optužbom »za krađu, 
sabotažu i štetočinski rad«. Osuđen je na 
smrt strijeljanjem, no nakon nekoliko 
intervencija ipak je pomilovan te mu je 
ostala zatvorska kazna. Nakon desetljeća 
zatvorske kazne, koju je izdržao radeći u 
kolubarskim rudnicima te poslije u 
Srijemskoj Mitrovici, zaposlen je kao 
službenik u novosadskom Novkabelu. U 
borbi za goli život i zaštitu imovine uzdao 
se u svjetsku javnost te je o svojem sluča- 
ju io odnosu jugoslavenskog režima 
prema privatnom vlasništvu općenito 
pisao mnogim državnicima, vladama i 
javnim osobama. Zahvaljujući tomu, 1961. 
izdana mu je putovnica pod uvjetom da se 
više ne vrati u zemlju. Do kraja života 
ostao je u Njemačkoj. Ondje je 1979. izdao 
memoare pod naslovom Unmenschen 
die sich fir Halbgotter hielten (Neljudi 
koji su se smatrali polubogovima), u kojoj 
je iznio sjećanja na djetinjstvo i poslovanje 
obiteljske tvrtke. 


Lit.: S. Mačković, Industrija i industrijalci 
Subotice (1918-1941), Subotica, 2004. 
S. Mačković 


COPKO, Antun (Senta, 9. I. 1889. — Subo- 
tica, 13. X. 1966.), nogometaš. Potječe iz 
brojne subotičke obitelji Josipa i Vite, rođ. 
Šandorkić. Najistaknutiji od trojice braća 
(uz Gezu i Martina) koji su bili zapaženi 
igrači subotičkoga NK Bačka u prvim 
desetljećima njegova postojanja. Stalni 


član prve ekipe postao je ubrzo nakon 
osnivanja kluba, a igrao je na poziciji 
lijevoga krila. Jedan je od najzaslužnijih za 
dobre rezultate kluba, koji je osvajao 
prvenstva južne Madžarske 1908./09., 
1911./12., 1912./13. i 1919. Copko i 
Remija Marcikić — Kapetan bili su prvi 
nogometaši Bačke koji su nastupali za 
reprezentaciju Madžarske. U lipnju 1913. 


u susretu s Francuskom bio je strijelac 
jedinog zgoditka na utakmici. Kao nogo- 
metaš odlikovao se izvrsnom tehnikom, iz- 
nimnom brzinom i preciznošću, zbog čega 
je bio idol mlađim klupskim naraštajima. 


Lit.: Fudbalski klub »Bačka« 1901-2001, ur. Ž. 


Inić, Subotica, 2001. 
N. Stantić 


CRIPULJA (cripnja), glineni poklopac 
kojim se na ognjištu poklopi kruh ili meso, 
odozgo pospe vrućim pepelom ili žarom i 
tako peče; u drugim hrvatskim krajevima 
poznata kao peka (pekva), crijepnja ili 
pokljuka. Nekad su se njome koristili 
pastiri za pečenje kruha, kućanice na 
salašu za pečenje različitih vrsta mesa, 
osobito ljeti na »banku« ispred krušne 
peći, a nerijetko i u posebnom ognjištu u 
tlu. U bunjevačkih Hrvata u Podunavlju 
uglavnom se prestala upotrebljavati pred 
Prvi svjetski rat. 


Lit.: A. Stantić, Hasniranje cripulje kod Bunjevaca 
oko Subatice, Subotička Danica (nova): Kalendar 


za 2006. godinu, Subotica, 2005. 
A. Stantić 


CRKVA 


CRKVA, zajednica vjernika koji slijede 
nauk Isusa Krista; također, zgrada nami- 
jenjena kršćanskom bogoslužju. Iz isprva 
jedinstvene kršćanske crkve, zbog zemljo- 
pisnih, jezičnih, kulturnih, teoloških, poli- 
tičkih i institucionalnih razlika, tijekom 
povijesti su nastale posebne crkve. Naj- 
prije se na Efeškom koncilu 431. odvojila 
Nestorijanska crkva, a na Kalcedonskom 
koncilu 451. monofizitske crkve (Armen- 
ska, Koptska i dr.), koje su poslije nazvane 
starim istočnim crkvama. Nakon velikoga 
crkvenog raskola 1054. razlikuju se 
Zapadna crkva (Katolička crkva) i Istočna 
crkva (pravoslavne crkve). Od Martina Lu- 
thera 1517. na Zapadu se javlja reformski 
ili protestantski pokret, iz kojega je proiza- 
šlo nekoliko protestantskih crkava (lute- 
ranske i evangeličke, reformatske te angli- 
kanska crkva), koje su se u različitoj mjeri 
proširile u pojedinim zemljama (u sjevernoj 
Njemačkoj, Švicarskoj, Nizozemskoj, nordij- 
skim zemljama; zatim Engleskoj i Škot- 
skoj, u manjoj mjeri u Francuskoj, Madža- 
rskoj i dr.). Nakon stvaranja nacionalnih 
država na Balkanskom poluotoku u XIX. i 
XX. st. na njihovu teritoriju nastaju auto- 
kefalne pravoslavne crkve, s bitnim državo- 
tvornim elementima. 


Nakon što je kršćanska crkva postala 
državnom za cara Teodozija 380., izvršila 
je golem utjecaj na cjelokupni javni život, 
osobito u feudalnom razdoblju. Dok su 
istočne crkve ostale dominantno državne i 
nacionalne crkve, čuvajući narodnu svijest 
i za turskog razdoblja, na Zapadu su 
tijekom srednjeg vijeka učestale borbe 
između papinstva i careva Zapadnoga 
Rimskoga Carstva te drugih vladara. 
Formalno odvajanje crkvene i svjetovne 
vlasti donekle je definirano 1122. u 
Wormskom  konkordatu između pape 
Kaliksta II. i rimsko-njemačkog cara 
Henrika V., ali su za razmah tog procesa u 
Zapadnoj crkvi bila potrebna stoljeća. Tek 
je francuska revolucija 1789. jasno odvoji- 
la crkvu od državne vlasti, a taj se trend 
postupno proširio i na druge europske 
komunistički sustavi, od teških progona u 
Sovjetskom Savezu do nastojanja da se 

CRKVA 


crkva podvrgne državnoj vlasti i stavi u 
njezinu funkciju u Kini i Jugoslaviji. 
Nakon pada komunizma u mnogim se 
bivšim socijalističkim zemljama crkve 
vraćaju u javni društveni život kao aktivni, 
katkad i presudno utjecajni čimbenici, 
čega nisu lišene ni manjinske zajednice u 
tim zemljama. 

U građanskim društvima crkve se, 
osim kao nositelji određenoga vjerskog 
nauka, pojavljuju i kao važni čimbenici u 
nacionalno-integrativnim procesima, ali i 
kao nositelji određenih kulturološko-civi- 
lizacijskih struja i pogleda. Crkva kao 
institucija može imati iznimno važnu 
ulogu u formiranju nacija u XIX. i XX. st. 
i u slučajevima kad nije organizirana 
prema jezičnome i nacionalnom načelu, 
primjerice u nastanku američke, irske, 
poljske, madžarske, hrvatske nacije. 
Katkad pripadnost određenoj crkvi može 
biti i differentio specifica između poje- 
dinih naroda, primjerice u slučaju Hrvata 1 
Srba te drugih južnoslavenskih naroda. No 
u slučajevima zemalja u kojima su pripad- 
nici katoličke crkve manjinska konfesija, 
ali su različita etničkog podrijetla, uloga 
crkve kao čimbenika očuvanja nacionalnih 
posebnosti vjernika gubi se u korist asimi- 


Katedrala sv. Terezije Avilske u Subotici 


lacijsko-integrativnih procesa u društvenu 
cjelinu. Pripadnost pojedinoj crkvi često 
podrazumijeva i pripadnost određenim 
civilizacijskim i kulturološkim krugovima 
i sklonost određenim društvenim svjetona- 
zorima (npr. osjećaj pripadnosti zapadnoj 
ili istočnim civilizacijama), određeni tip 
crkvenoga graditeljstva (crkve baroknoga 
ili bizantskog stila), specifičan moral 
(protestantska radna etika u povijesti 
SAD-a) 1 dr. 

Pripadnost podunavskih Bunjevaca i 
Šokaca Zapadnoj crkvi u bitnome određu- 
je i njihovo određenje kao dijela hrvatske 
nacije, kao jednoga od dvaju južnoslaven- 
skih katoličkih naroda, a time i zapadnomu 
civilizacijskom krugu. Znatan broj bunje- 
vačkih narodnih preporoditelja potekao je 
iz svećeničkih redova (I. Antunović, A. M. 
Evetović, B. Rajić, I. Petreš i dr.). Utjecaj 
crkve na nacionalni razvoj podunavskih 
Hrvata — Bunjevaca i Šokaca ovisio je od 
državnih okvira u kojima je crkva djelo- 
vala: afirmativnu ulogu imala je u jugo- 
slavenskom razdoblju, u kojem je postoja- 
lo državno i crkveno zajedništvo s matič- 
nim hrvatskim prostorom, a negativnu ili 
indiferentnu, ali u konačnici asimilacij- 
sku, u madžarskim i postjugoslavenskim 
državnim okvirima. 

Lit.: Opća enciklopedija JLZ, 1-8, Zagreb, 1977- 
1982; E. Hobsbaum, Nacije i nacionalizam od 
1780, Beograd, 1996; Leksikon migracijskoga i 
etničkoga nazivlja, Zagreb, 1998; Opći religijski 
leksikon, Zagreb, 2002; P. Vuković, Kojim 
Bunjevcima je stalo da budu Hrvati, a kojima 
nije?!, Zvonik, 3/2006, Subotica. 

S. Bačić 


CRKVENČIĆ, Ivan (Slanje kod Lud- 
brega, 26. VI. 1923.), geograf, sveuči- 
lišni profesor u mirovini. Diplomirao je i 
doktorirao na Prirodoslovno-matematič- 
kom fakultetu u Zagrebu, gdje je bio i 
profesor na Geografskom odjelu. Osim što 
se bavio znanstvenim i pedagoškim ra- 
dom, bio je angažiran i u organizaciji stru- 
kovnog rada te je pokrenuo i uređivao 
nekoliko stručnih časopisa. Osobito su važ- 
ni njegovi radovi s područja socijalne 
(agrarne) geografije u kojima se bavio trans- 
formacijom agrarnog pejzaža i promjena- 


ma ruralnih sredina. Potkraj 1980-ih i 
početkom 1990-ih objavio je nekoliko 
članaka u kojima se bavi pitanjem depo- 
pulacije Hrvata u Vojvodini: Kretanje 
broja Hrvata u SR Srbiji i Srba i SR Hrvat- 
skoj (Radovi, Geografski zavod Prirodo- 
slovno-matematičkog fakulteta, Zagreb, 
1989.), Population changes in the number 
of Croats in the Republic Serbia and the 
number od Serbs in the Republic of Croa- 
tia, (Geographical papers, br. 8, Zagreb, 
1991.) i Intenzivno opadanje broja Hrvata 
u Vojvodini (Geografski horizont, god. 
XXXVIII, br. 2, Zagreb,1992.). U tim je 
radovima upozorio na dramatično sma- 
njenje broja i udjela Hrvata u stanovništvu 
Vojvodine. Kao razloge je, među ostalim, 
naveo i različite vrste pritisaka: ukidanje 
hrvatskih ustanova, izjašnjavanje o 
nacionalnoj pripadnosti i sl. 

Lit.: Hrvatski biografski leksikon, 2, Zagreb, 


1989. . 
T. Zigmanov 


CRNA GOSPA, slika bl. Djevice Marije u 
franjevačkom samostanu sv. Mihovila u 
Subotici. U samostanskoj kronici Crna se 
Gospa prvi put spominje 1692., a slika je u 
crkvi izložena početkom XVIII. st. 
Prikazuje bl. Djevicu s Djetetom u 
naručju, a naslikana je u bizantskom stilu, 
najvjerojatnije u Veneciji. Imenima Crna 
Gospa, Crna Bogorodica ili Crna Madona 
nazivaju se kipovi i slike na kojima je lik 
bl. Djevice crne ili zagasite boje. Taman 
lik bl. Djevice, često s Djetetom u naručju, 
na većini poznatih slika i kipova posljedi- 
ca je kemijskih procesa ili utjecaja čađe 
svijeća, a u manjem broju slučajeva nam- 
jerna je umjetnikova ekspresija stiha iz 
Pjesme nad pjesmama (koju su egzegeti 
primjenjivali na Bogorodicu): »Crna sam, 
ali lijepa«. 

Nije pouzdano utvrđeno kako je slika 
Crne Gospe dospjela u posjed subotičkih 
franjevaca. Prema jednoj predaji, tijekom 
XVII. st. donijeli su je Bunjevci iz stare 
postojbine. Prema drugoj predaji, slika je 
sve do XVI. st. čuvana u pavlinskom samo- 
stanu koji se nalazio na Pavlovcu, mjestu 
između Subotice i Đurđina. Taj je samo- 


CRNA GOSPA 


stan uništen tijekom turske vladavine, a 
sliku je narod čuvao na skrovitome mjestu 
te ju je poslije predao franjevcima. Prema 
samostanskoj kronici, Gospin kip koji se 
isprva štovao zametnut je u vrijeme 
proširenja Crkve 1736. pa je umjesto njega 
između 1736. i 1744. nabavljena slika 
Crne Gospe Czestochowske, koja se otad 
štuje. 


samostana u Subotici 


U samostanskoj kronici slika se naziva 
Gospom Czestochowskom, ali i B. V. 
Maria Saracena. Sličnost s Gospom iz 
Czestochowe, najštovanijom slikom bl. 
Djevice u Poljskoj, doista je velika. 
Poznato je da je Gospu iz Czestochowe, 
koju je prema predaji naslikao sam sv. 
Luka, poljski princ Ladislav Opolezyk 
1384. darovao poljskim pavlinima. Prema 
mišljenju stručnjaka, subotička Crna 
Gospa uistinu je faksimil Crne Gospe iz 
Czestochowe, što ide u prilog teoriji da 
potječe iz srušenoga pavlinskog samostana. 

Do 1908. slika je bila smještena kod 
stare sakristije, gdje je danas ulaz iz hodni- 
ka na propovjedaonicu. Prvotno je bila na 
malenu drvenom oltaru, a novi mramorni 
oltar, dar Bete Mamužić, supruge tadašnje- 
ga subotičkoga gradonačelnika Laze 
Mamužića, podignut je 1900. Taj je oltar 
1908. premješten u današnju kapelu Crne 

CRNA GOSPA 


Gospe, koja je dio franjevačkog samo- 
stana. Kapela je 1929. preuređena, a slika 
Crne Gospe smještena je na mjesto na 
kojem se nalazi do danas. Slika je nekoliko 
puta čišćena i opremana. U XVIII. st. 
dobila je pozlaćen okvir koji je platio su- 
botički kapetan Jakov Sučić. God. 1955. 
očistio ju je i konzervirao u Zagrebu 
akademski slikar Ivan Lončarić, dok su 
zlatarske, limarske i sl. radove napravili 
najbolji subotički obrtnici. 

Crna Gospa se u franjevačkom samostanu 
u Subotici slavi 12. rujna, na Blagdan 
Presvetog Imena Marijina. 


Lit.: Hrvatska enciklopedija, 3, Zagreb, 1942; D. 
Andrašec, Čudotvorna Crna Gospa u Subotici, 
Subotička Danica: Kalendar za 1971. god., Subo- 
tica, b. g.; J. Šimunov, Subotička Crna Gospa, 
Marija, br. 8/1977, Zagreb;. P. Cvekan, Subotički 
franjevački samostan i crkva, Subotica, 1977; A. 
Sekulić, Tragom franjevačkog ljetopisa u Subo- 
tici, Split, 1978; G. Gabrić, Stopama predaka, 
Marija, br. 5/1981., Zagreb; A. Sekulić, Marijan- 
ske pobožnosti kod podunavskih Hrvata, Zagreb, 
1985; P. Lubina, Marijanska Hrvatska — Gospina 
svetišta među Hrvatima, Split, 1995. 


R. Skenderović 


CRNKOVIĆ, Ana (Gornji Tavankut, 21. 
XI. 1934.), nastavnica, slamarka. Kći Albe 
(Bele) i Klare, rođ. Skenderović. Niže 
razrede osnovne škole završila je u Crn- 
kovoj školi u Gornjem Tavankutu, žen- 
sku gimnaziju do tzv. male mature u Su- 
botici, gdje je završila i srednju medicin- 
sku školu. Na Višoj pedagoškoj školi u 
Zagrebu diplomirala 1963. i stekla zvanje 
nastavnika suvremene nastave (zem- 
ljopisa, biologije i kemije). U Novom Žed- 
niku je radila 1961.-63., Crvenki 1963.- 
76., a poslije toga u OŠ Matija Gu-bec u 
Tavankutu do umirovljenja 1991. 


U tavankutskoj je školi počela voditi 
slamarski odjel i aktivnije raditi na pro- 
moviranju slamarske umjetnosti. God. 
1986. među utemeljiteljima je Kolonije 
slamarki u Tavankutu u sklopu tadašnjega 
KUD-a, poslije HKPD-a Matija Gubec, a 
prvih je osam godina bila i njezina 
voditeljica. I sama se bavi slamarstvom, 
osobito pletivom trodimenzionalne slike. 
Sudjelovala je na više od 300 zajedničkih 

izložaba u zemlji i inozemstvu te na više 
kolonija naivaca u Hrvatskoj i Vojvodini. 
U Subotici je utemeljila i Likovno udru- 
ženje slamara amatera (LUSA) 1991. te 
Slamarsku radionicu penzionera (SRP) 
1996. i bila njihova prva predsjednica. 
Dobitnica je Listopadske nagrade Grada 
Subotice i Ordena rada sa srebrnim vijen- 
cem 1986. 


Lit.: N. Zelić, Protiv zaborava, Zagreb, 2000; L. I. 
Krmpotić, Umjetnost u tehnici slame, Subotica, 


2004. 
B. Duranci 


CRNKOVIĆ, Ivan (? —2), političar, narod- 
ni zastupnik. Nakon osnivanja Kraljevine 
SHS uključio se u politički život u 
Subotici pristupivši skupini koja se zauzi- 
mala za jaču suradnju Bunjevaca i Srba. S 
Antunom Vidakovićem, Stanišom Neor- 
čićem, Markom Jurićem i drugim prorežim- 
ski orijentiranim bunjevačkim političarima 
u Subotici je 1920. osnovao Zemljodilsku 
stranku, a na izbornoj skupštini izabran je 
za njezina prvog predsjednika. Svjesni da 
će politička koncepcija Narodne radikalne 
stranke imati slabu potporu u bunjevačkoj 
zajednici u Subotici te imajući u vidu ma- 
lobrojnost srpskog stanovništva i veoma 
ograničenu popularnost prosrpske Zem- 
ljodilske stranke, subotički su radikalski 
prvaci s tom strankom pred izbore 1920. 
stvorili zajedničku predizbornu koaliciju 1 
jedinstvenu izbornu listu. Nakon izbora za 
Konstituantu 28. XI. 1920. s te su liste u 
subotičkome izbornom okrugu u parla- 
ment kao zastupnici ušli Ivan Crnković, 
Jovan Radonić i Jovan Manojlović. Iako 
su stranke koje su se protivile centralizmu, 
među njima i Bunjevačko-šokačka stran- 
ka, većinom napustile skupštinu prije 
donošenja prvog ustava Kraljevine SHS, 
Crnković je, za razliku od drugih bunje- 
vačkih političara, ostao u parlamentu i 
glasovao za tzv. Vidovdanski ustav, za što 
ga je kralj Aleksandar poslije i odlikovao. 
Provladini su krugovi, svjesni slabih pozi- 
cija u sjevernoj Bačkoj te u želji da na kul- 
turnome, gospodarskome i političkom po- 
lju oslabe utjecaj prvaka Bunjevačko- 
šokačke stranke, već 1921. izgradili para- 
lelne gospodarske i kulturne institucije. 


Tako su 28. III. 1921. osnovali Zemljo- 
dilsku kasinu kao protutežu Pučkoj kasini, 
čiji su članovi podupirali politička stajališ- 
ta Bunjevačko-šokačke stranke. Na osni- 
vačkoj skupštini Zemljodilske kasine Ivan 
Crnković izabran je u Upravni odbor. Bio 
je jedan od najagilnih članova te kulturno- 
gospodarske udruge, koja je, skupa s još 
nekoliko politički sličnih organizacija 
(Bunjevačka omladinska zajednica, Zemljo- 
dilska stranka) zapravo bila pod kontrolom 
prvaka Narodne radikalne stranke. Na 
izvanrednoj skupštini Zemljodilske kasine 
1925. izabran je za njezina predsjednika, 
umjesto Marka Jurića, koji je podnio 
ostavku. Pomagao je subotičkoj organi- 
zaciji Jugoslavenske napredne nacionalne 
omladine. Njegova politička karijera zavr- 
šila je nakon što se Zemljodilska stranka 
potkraj 1920-ih godina utopila u Narodnu 
radikalnu stranku te nakon uvođenja dik- 
tature kralja Aleksandra Karađorđevića, 
kad je ukinut stranački život u zemlji. 
Lit.: Zemljodilski kalendar (sa slikama) za prostu 
godinu 1926., Subotica, 1925; I. Prćić, Subotica i 
Bunjevci - da se zna i ne zaboravi, Subotica, 1936; 
R. Horvat, Hrvatska na mučilištu, Zagreb 1942; R. 
Pavelić, Bunjevci, Zagreb, 1985; M. Grlica i G. 
Vaš, Subotičko višestranačje 1919.-1929., Pro 
memoria, br. 9, Subotica, 1990; K. Bušić, 
Društveno, kulturno i političko organiziranje 
bačkih Hrvata-Bunjevaca 1918.-1941. (Uloga 
bunjevačkih elita i procesu nacionalne integracije 
i modernizacije hrvatske zajednice u Bačkoj), 
magistarski rad, Zagreb 2006. 

K. Bušić i S. Mačković 


CRNKOVIĆ, Pero (Tavankut, 6. IX. 
1934.), vozač i trener konja kasača. Rođen 
je u velikoj obitelji od oca Grge i majke 
Marije, rođ. Milanković. Ubrzo nakon nje- 
gova rođenja obitelj se preselila u Lemeš, 
gdje je proveo djetinjstvo i mladost nasli- 
jedivši od oca ljubav prema konjima. U 
mjesni Konjički klub Vojvodina učlanio se 
1951., a do 1961. natjecao se na očevim ko- 
njima. God. 1962. kupio je svojega prvog 
konja Mlažnjaka, s kojim je pobijedio na 
Jugoslavenskom derbiju u Beogradu 1964. 
Nakon ženidbe s obitelji se preselio u 
Osijek, gdje je od 1968. radio kao trener u 
KK Drava. God. 1979. prešao je u 


CRNKOVIĆ 


Konjičko društvo Zagreb, u kojem je na- 
stavio trenersku i vozačku karijeru. 
Diplomu trenera kasača dobio je 1983. 
Nakon derbija 1987. s konjem Calypsom 
otišao je u Ljubljanu kod Luke Krušića, a 
odakle je nakon godinu i pol dana prešao u 
KK Brdo u Brdo pokraj Bleda, gdje se nat- 
jecao i trenirao sve do umirovljenja 1995. 
Nakon odlaska u mirovinu vratio se u 
Zagreb, gdje do danas trenira kasače. 


Grlo Alli Bitter Oak vodi u utrci (3), 
vozač P. Crnković, Zagreb 2004. 


Na Jugoslavenskome kasačkom derbi- 
ju osvojio je prvo mjesto 1964., drugo 
1977., 1983., 1987., 1988. i 1990., a treće 
1971. 1 1989. Na Hrvatskome kasačkom 
derbiju prvo je mjesto osvojio 2002. i 
2003., drugo 2004., a treće 2005. Drugo 
mjesto na Slovenskome kasačkom derbiju 
osvojio je 1996. Pobjeđivao je i na 
Prvenstvima za dvogodišnja i trogodišnja 
grla te u drugim klasnim trkama. S oko 80 
konja koje je trenirao i vozio na utrkama 
pobijedio je 270 puta i osvojio 600 plas- 
mana, od čega s kobilama Ally Bitter Oak 
i Atena Bitter Oak 23 starta, 9 pobjeda 1 11 
plasmana u sezoni 1970.; s Mlažnjakom 
12 pobjeda, 10 drugih i 8 trećih mjesta; a s 
Calypsom, s kojim je pobijedio u dvogo- 
dačkom i trogodačkom prvenstvu i bio 
drugi na derbiju 1987., osvojio je ukupno 
22 pobjede, 5 drugih, 1 treće i 1 četvrto 
mjesto. Natjecao se i u utrkama dvoprega, 
u kojima je 11 puta osvojio prvo i 5 puta 
drugo mjesto. Jednako se proslavio i kao 
trener i vozač. 

Lit.: Revija o konjih, veljača, Ljubljana, 2005; 
Konjska snaga, br. 1, Zagreb, 2005. 
A. Cota 

CRNJAKOVIĆ 


CRNJAKOVIĆ, Dragutin (Subotica, 23. 
V. 1946.), kirurg. Sin Željka-Aleksandra i 
Mande, rođ. Milodanović. Osnovnu i sred- 
nju školu završio je u Subotici, a diplomi- 
rao je na Medicinskom fakultetu u Novom 
Sadu 1969., gdje je 1977. specijalizirao 
opću kirurgiju. 

Radio je u ambulantama Doma zdrav- 
lja i u Antituberkuloznom dispanzeru u 
Subotici. Osim općom, bavio se ponajprije 
kirurgijom perifernih krvnih sudova. 
Zauzimao se za ekipni rad — s anesteziolo- 
gom i internistom — pri uvođenju elektro- 
stimulacije srca u terapiji bolesnika s pore- 
mećajima srčanog ritma i težim srčanim 
smetnjama. U travnju 1978. uspješno je 
obavio prvu implantaciju elektrostimulato- 
ra srca pa je tako Zdravstveni centar u 
Subotici postao prvom  nekliničkom 
ustanovom u zemlji koja je počela prim- 
jenjivati tu metodu. 

Bio je šef Odsjeka za perifernu vasku- 
larnu kirurgiju Odjela za kirurške bolesti, a 
načelnik Odjela od 1989. Za svojeg je 
mandata proveo opsežnu rekonstrukciju 
operacijskoga bloka kirurškog odjela i 
osigurao najsuvremeniju opremu za rad i 
instrumente te osnovao Odsjek za poluin- 
tenzivnu njegu. Ravnatelj Zdravstvenog 
centra bio je 1992.-94. Nakon toga vratio 
se na kirurški odjel, a od 1997. prešao je u 
Savezni sanitarni inspektorat — ispostava u 
Subotici. U mirovini je od 2001. 


Bio je član Upravnog odbora kirurške i 
kardiološke sekcije Srpskoga liječničkog 
društva, član Komisije za elektrostimu- 
laciju srca Udruženja kardiologa Jugo- 
slavije, član predsjedništva Srpskoga liječ- 
ničkog društva — Društva liječnika Vojvo- 
dine, predsjednik liječničkog društva u Subo- 
tici. Zvanje primarijusa dobio je 1991. 


godine. 
E. Libman 


CROATICA, neprofitno poduzeće za kul- 
turnu, informativnu i izdavačku djelatnost 
Hrvata u Madžarskoj. Utemeljila ga je 
Hrvatska državna samouprava u Budim- 
pešti u prosincu 1999., a ravnatelj mu je 
Čaba Horvath. Glavni mu je djelokrug ure- 
đivanje i tiskanje tjednika Hrvatski glasnik 

i Hrvatskog kalendara te izdavanje 
beletristike i udžbenika, ponajprije za 


CRIOJATICA 


Logo Croatice 


škole u kojima se predaje hrvatski jezik. 
Osim na hrvatskome, objavljuje i knjige na 
madžarskome i na jezicima ostalih narod- 
nosnih manjina u Madžarskoj. Od siječnja 
2006. u sklopu Croatice djeluje i radio, 
koji svoj program emitira internetski. 
Voditelj mu je Andrija Pavleković. 

Ž. Mandić 


CROATICUM, nevladina udruga uteme- 
ljena početkom 2004. u Subotici. Statu- 
tarni su joj ciljevi promoviranje, ostvari- 
vanje i praćenje ostvarivanja manjinskih 
prava hrvatske zajednice na području 
Srbije i Crne Gore. Većinu njezinih člano- 
va čine članovi i simpatizeri DSHV-a. 

S. Bačić 


CRO-BUSINESS, neformalna udruga 
hrvatskih gospodarstvenika iz Vojvodine. 
Utemeljena je u Subotici 1999. radi među- 
sobnog povezivanja hrvatskih gospo- 
darstvenika u pokrajini i njihova pred- 
stavljanja u Hrvatskoj. Politički je bila uz 
stranku Hrvatski narodni savez, a osno- 
vana je kao pandan sličnoj neformalnoj 
udruzi Econ, koja je djelovala uz Demo- 
kratski savez Hrvata u Vojvodini. Udruga 
više ne djeluje. 

S. Bačić 


CROV, nevladina udruga mladih pripad- 
nika hrvatske zajednice u Vojvodini. 
Jedina je takva udruga utemeljena nakon 
sloma socijalizma, a naziv joj je izveden 
od riječi Croatia 1 Vojvodina. Osnovana je 
sredinom 2001. u Subotici radi neformalne 
građanske edukacije i poticanja društvenog 
aktivizma hrvatske mladeži u Vojvodini. 
Glavni su joj ciljevi afirmacija ljudskih i 
manjinskih prava, osobito pripadnika 


hrvatske nacionalne zajednice u Vojvodini, 
te njihova kulturnoga i povijesnog nasli- 
jeđa, zatim promicanje demokratskih i 
europskih vrijednosti te unapređenje 
međuetničke snošljivosti. U početku je 
bila bliska Demokratskom savezu Hrvata 
u Vojvodini. Rezultat njezina djelovanja 
bio je dvosatni tjedni program na 
hrvatskome na subotičkome Mini radiju 
2001.-02., serija predavanja u desetak 
bačkih mjesta prije popisa stanovništva 
2002. i dr. Nakon zastoja u radu tijekom 
2003. i 2004. došlo je do smjene u vodstvu 
udruge te je njezino djelovanje opet oživ- 
jelo. Tomu je pridonijelo i to što se većina 
vodećih mladih ljudi iz neformalne 


ICroV 


Logo udruge CroV 


skupine /nicijativa mladeži, koja je u to 
doba bila prilično aktivna, a imala je prob- 
lema pri postupku registriranja, 2004. 
priključila ovoj udruzi. CroV je članica 
međunarodne mreže nevladinih udruga 
mladih Youth of European Nationalities — 
YEN, koja okuplja slične udruge mladih 
pripadnika nacionalnih manjina u Europi. 
Lit.: Hrvatska riječ, br. 93, 113, Subotica, 2004., 
2005. 

T. Žigmanov 


CSATALJA > Čatalija 
CSAVOLY > Čavolj 
CSEPEL > Čepelj 


CSERHATI, Grgur (Crnković, Grgo, 
Gergely) (Subotica, 6. X. 1901. — Stolni 
Biograd, 16. I. 1977.), svećenik, pisac 
molitvenika. Sin Albe i Anastazije, rođ. Vi- 
daković. Gimnaziju je pohađao u Subotici 
do 1918., a maturirao je u Kalači 1920. 
Ondje je studirao teologiju 1920.-23., no 
diplomirao je u Zagrebu 1924. Zaređen je 
27. VII. 1924. u Zagrebu, nakon toga bio 


CSERHATI 


je kratko kapelan u Srbobranu (madž. 
Szenttamas) i Kupusini, a od 1925. u 
Dudvaru (madž. Nemesnadudvar), Alj- 
mašu, Kaćmaru i Gari. U Dušnoku je bio 
pomoćni župnik te župnik 1932.-44., a u 
Bajmoku župnik 1944. Pred jugoslaven- 
skom vojskom pobjegao je u Bajski trokut. 
U Bikiću je pomoćni župnik i župnik 
1945.-53. Kad je 1949. uhićen pod izlikom 
da je odbio da mjesni partijski tajnik, inače 
reformata, bude kum na krštenju, optužen 
je da je protiv narodne demokracije i ubrzo 
osuđen na 3 godine zatvora, gubitak poli- 
tičkih prava i zabranu obavljanja službe na 
10 godina te konfisciranje polovice 
imovine. Zatvorsku kaznu izdržao je u 
kaznionicama u Segedinu, Vacu i Budim- 
pešti Od 1953. djelovao je kao pomoćni 
duhovnik u Voktovu (madž. Fokt6), 
Kecelju (madž. Kecel), Jankovcu, Čataliji i 
Santovu. Umirovljen je 1971. 


Kad je sredinom 1920-ih godina počeo 
službovati u Madžarskoj, promijenio je 
prezime. Autor je triju molitvenika na 
hrvatskome koji su objavljeni u Madžar- 
skoj u izdanju Društva sv. Stipana u Budim- 
pešti. Prva dva izašla su za vrijeme rata, 
dok je treći tiskan šezdesetih godina. 
Djela: Duhovna radost. Molitvenik i pismarica za 


kršćansko katolički narod (suautor s A. 
Priszlinger), Budapest, 1940; Zdrav slatki Isuse, 


: 


ZDRAV SLATKI 
ISUSE 


GRGUR CSERHATI 


x 


IZDAJE DRUŠTVO STIPANA U BUDIMPEŠTI 


IZDAVATELJ APOST 


G. Cserhati, Zdrav slatki Isuse, 
Budimpešta, 1943. 

CSERHATI 


Budimpešta, 1943; Dođite k meni... ( Molitvenik i 
pismarica za kršćansko-katolički narod (suautor s 
A. Pereszilćnyi [Priszlinger]), Pćcs-Budapest, 
1962. 


Lit.: = Schematismus = Cleri  Archidioecesis 
Colocensis et Bacsiensis ad annum Christi 1942., 
Coloczae, b. g.; 1. Kujundžić, Bunjevačko-šokačka 
bibliografija, Rad JAZU, 355, Zagreb, 1969; A 
Kalocsai foegyhazmegye Schematismusa 1975, 
Kalocsa, 1975; K. Hetćnyi Varga, Papi sorsok a 
horogkereszt 6s a voros csillag drnyekdban, 2, 
Abaliget, 1994. 

S. Bačić 


CSIKERIA > Čikerija 


CSUKA, Janos (Segedin, 22. VIII. 1902. 
— Budimpešta, 1. 1. 1962.), publicist, no- 
vinar, pjesnik i prevoditelj. Djetinjstvo je 
proveo u Slavonskom Brodu, zatim se pre- 
selio u Novi Sad, a veći dio međuraća 
proživio je u Subotici. Tu je 1925. pokre- 
nuo tjednik Az Ucca, koji je nekoliko puta 
zabranjivan, a on je sam triput zatvaran. 
Bio je suradnik nekoliko madžarskih 
časopisa i listova u Novom Sadu i 
Subotici. Tijekom rata uređivao je politič- 
ki dnevnik Delvideki Magyarsdg, koji je 
izlazio najprije u Subotici, a zatim u 
Segedinu. U Budimpeštu se preselio 
1943., gdje je od 1945. radio u vladinu 
odjelu za nacionalne manjine i tisak. 
Otpušten je 1949., a bavljenje novinar- 
stvom zabranjeno mu je te je radio kao 
noćni čuvar, skladišni radnik i službenik. 
Prevodio je na madžarski s južnoslaven- 
skih jezika, a posmrtno su mu objavljene 
dvije knjige o povijesti vojvođanskih 
Madžara u razdoblju između dvaju svjet- 
skih ratova. 

U knjizi A delvideki magyarsdg 
tortenete 1918-1941 spominje i bunje- 
vačko izaslanstvo koje je 22. IX. 1919. 
otputovalo na Mirovnu konferenciju u 
Pariz. U njegovu su sastavu Vaso Dolinka, 
Blaško Rajić, Franjo Piuković, Šime 
Rudić i Ivan Abramović iz Aljmaša (madž. 
Bacsalmas), Josip Vuković-Đido iz Bikića 
(madž. Bacsbokod), Pajo Išpanović iz 
Kaćmara, Josip Velin iz Santova, Petar 
Pekić iz Sentivana (zmadž. Fels6szentivan) 
i dr. Izaslanstvo se iz Pariza vratilo 3. X. 
1919., a Csuka spominje zanimljivu epizo- 

du iz Pariza o kojoj je pripovijedao Rajić 
na jednom predavanju u Subotici poče- 
tkom 1941.: »Ponio sam zapisnike subo- 
tičkoga gradskog magistrata iz 1850-ih 
godina. Ti su zapisnici u vrijeme Srpske 
Vojvodine bili pisani na hrvatskom jeziku. 
Ponio sam i fotografije s nekoliko nad- 
grobnih spomenika naših uglednika. 
Njima sam želio dokazati da Bunjevce 
nisu pokapali pod nadgrobne spomenike s 
madžarskim natpisom. Na fotografijama 
su bili spomenici s hrvatskim natpisima. U 
Pariz smo otputovali da ondje pred jednim 
povjerenstvom položimo ispit o svojem 
jeziku. Uveli su nas u jednu veliku dvo- 
ranu. Ondje je u jednom kutu sjedio go- 
spodin s čibukom u ruci. Citao je novine. 
Nije se osvrtao na nas. Mi smo čekali i o 
svemu razgovarali dulje od dva sata. Onda 
su došli Herriott i Loucheur te su razgova- 
rali s Matićem. On je govorio francuski. 
Mi smo među sobom razgovarali našim 
dobrim, starim bunjevačkim jezikom. 
Onda je iznenada ustao onaj gospodin s 
novinama, pristupio nam te nam se obratio 
savršenim dalmatinskim dijalektom hrvat- 
skog jezika: 'Gospodo, ja sam britanski 
diplomat. Desetljećima sam službovao na 
Sušaku i savršeno vladam hrvatskim 
jezikom. Izjavljujem da je vaš bunjevački 
govor ljepši i muzikalniji nego dalmatin- 
ski hrvatski jezik'. "Taj je stari gospodin za 
nas bio veliko iznenađenje. Poslije nas je 
odveo u jednu drugu dvoranu, gdje je 
ovako govorio o nama: 'Ova su gospoda 
madžarski Bunjevci iz Podunavlja i 
Subotice. Njihov je jezik potpuno istovje- 
tan hrvatskom jeziku. I oni sami sebe sma- 
traju Hrvatima'. "To je bilo veliko izne- 
nađenje za Vesnića i Pašića. Oni su naime 
držali da su Bunjevci Srbi, štoviše, i priz- 
nati je južnoslavenski etnograf Cvijić smat- 
rao da su Bunjevci Srbi te je o tome oba- 
vijestio i beogradsku vladu.« 


Djela: A delvideki magyarsdg tortenete 1918- 
1941, Budapest, 1995; Kisebbsćgi sorsban: a 
delvidćki magyarsdg husz ćve (1920-1940), 
Budapest, 1996. 


Lit.: L. Gerold, Jugoszldviai magyar irodalmi 
lexikon (1918-2000), Ujvidćk, 2001; Zvonik, br. 
94, Subotica, 2002. 

S. Beretić 


CSUKA, Zoltan (Zichyfalva /danas Plan- 
dište/, 22. X. 1901. — Andzabeg /madž. 
Erd/, 23. III. 1984.), pjesnik, prevoditelj. 
Osnovnu školu i gimnaziju pohađao je u 
Subotici, a višu ekonomsku u Pečuhu. 
Nakon sudjelovanja u socijalističkoj rev- 
oluciji u Madžarskoj 1919. emigrirao je 
1921. u Kraljevinu SHS. Djelovao je kao 
organizator madžarskoga književnog ži- 
vota u Vojvodini, osobito u Novom Sadu. 
U Madžarsku se vratio 1933., a nakon 
1945. postao je tajnikom Madžarsko-jugo- 
slavenskog društva. U montiranom proce- 
su 1959. osuđen je na 15 godina zatvora, 
no pomilovan je 1955. Pokrenuo je i uređi- 
vao više književnih časopisa u Vojvodini i 
Madžarskoj te uredio nekoliko antologija 
jugoslavenske i madžarske književnosti. 
Bio je najistaknutiji književni prevoditelj s 
hrvatskoga i srpskoga na madžarski jezik — 
nakon rata preveo je više od stotinu knji- 
ževnih djela, među kojima i radove M. 
Krleže, I. Andrića, I. G. Kovačića, A. 
Cesarca, M. Držića, S. Novaka, T. Ujevića 
i dr. Djela su mu prevođena na hrvatski i 
srpski, a dobitnik je više visokih priznanja, 
među ostalim i nagrade jugoslavenskoga 
PEN-kluba 1977. 

Lit: 1. Bori, A jugoszldviai magyar irodalom 
tortenete 1918-1945, Ujvid&k, 1968; L. Gerold, 
Jugoszldviai magyar irodalmi lexikon (1918- 
2000), Ujvid&k, 2001; Z. Kalapis, Eletrajz kalauz, 


I, Ujvidćk, 2002. 
E. Bažant 


CSUSZO, Dezsć (Rusko Selo, 8. XI. 
1952.), specijalist urgentne medicine, 
publicist. Srednju medicinsku školu zavr- 
šio je u Senti 1971., Medicinski fakultet u 
Novom Sadu 1977., a specijalizirao je ur- 
gentnu medicinu u Beogradu 1994. 
Načelnik je službe hitne medicinske po- 
moći u Subotici. Bavi se i etnografijom, a 
osobito ga zanimaju sakralni objekti. O 
križevima na prostoru Subotice i njezine 
okolice objavio je tri knjige. U njima su 
zabilježeni i svi križevi koje su u povijesti 
podigli ovdašnji Hrvati — objavljena je fo- 
tografija svakog križa te navedeno mjesto 
na kojem se nalazi, godina kad je podignut 
i tekst koji je na njemu urezan. 


CVEKAN 


Djela: Konyoregestink szinhelyei 1., Szabadka, 
2003; Konyoregestink szinhelyei II., Szabadka, 
2004; K&nyoregestink szinhelyei III., Szabadka, 2005. 
Lit.: E. Limbman, Lekarska društva u Subotici, 
Subotica, 2005; M. Miković, »U kamenu saču- 
vana predaja«, Klasje naših ravni, 7-8, Subotica, 


2005. 
P. Skenderović 


CUPANICA, narodni bunjevački ples, 
danas se još rijetko kad pleše. Održao se 
ponajprije kao scenski ples, zbog čega je 
obično koreografski oblikovan te se izvodi 
na različite načine. Izvorno se izvodio u 
obliku kruga ili polukruga. Mješovite je 
naravi i uobičajeno je da u njemu sudjelu- 
je jednak broj plesača i plesačica. Plesači 
se drže nisko za ruke, iza leđa, a u novije 
vrijeme, pri scenskom izvođenju, plesači 
plešu i zasebno. Prvi dio plesa izvodi se 
usporeno, a tempo se postupno ubrzava. 


Lit.: S. Tonković, Dragulji bunjevačke riznice, Novi 
Sad-Petrovaradin, 2001. 
Lj. Vuković 


CVEKAN, Paškal (Vjekoslav) (Ferdinan- 
dovac, 25. V. 1913. — Virovitica, 25. XI. 
1998.), franjevac, književnik i crkveni 
povjesničar. Osnovnu školu završio je u 
Ferdinandovcu. Pohađao je franjevačku 
klasičnu gimnaziju u Varaždinu, a maturi- 
rao 1936. u II. klasičnoj gimnaziji u 
Zagrebu. Teološki fakultet završio 1941., a 
licencijat teologije položio je 1955. 
Kateheta u franjevačkoj klasičnoj gimna- 
ziji u Zagrebu bio je 1941.-46. Kao lektor 
teologije radio je na franjevačkome filo- 
zofskom učilištu u Samoboru 1960.-64., 
Trsatu 1964.-65. te na Teološkom učilištu 
u Đakovu 1972.-75. 

Objavio je više desetaka knjiga, ponaj- 
više povijesnih monografija te nekoliko 
djela vjerske tematike. U svojim je mono- 
grafijama prikazao povijesnu i kulturnu 
baštinu svih važnijih samostana Hrvatske 
franjevačke provincije sv. Ćirila i Metoda. 
U znanstvenim radovima, koji su se 
uglavnom temeljili na neobjavljenoj arhiv- 
skoj građi iz franjevačkih samostana di- 
ljem Hrvatske, Madžarske i Vojvodine, 
obradio je mnogobrojne činjenice iz kul- 
turne, znanstvene, pastoralne i glazbene 

CVEKAN 


djelatnosti = franjevaca — kontinentalne 
Hrvatske te je javnosti otkrio imena 
mnogih franjevačkih redovnika koji su 
svojim radom unaprijedili hrvatsko kul- 
turno i znanstveno stvaralaštvo. Bavio se 
također restauracijom crkvenih predmeta 1 
umjetnina, najviše u franjevačkom samo- 
stanu i crkvi u Virovitici. Za bačke su Hr- 


: “Zranjevci u [Baču 


P. Cvekan, Franjevci u Baču, Virovitica, 1985. 


vate posebice važne monografije Subotički 
franjevački samostan i crkva (Subotica, 
1977), u kojoj se bavi značenjem franje- 
vačkog djelovanja u Subotici od XVII. do 
XX. st., te Franjevci u Baču (Virovitica, 
1985) u kojoj obrađuje povijest franjevaca 
u samostanu u Baču. 

Lit.: Hrvatski biografski leksikon, 2, Zagreb, 
1989; V. Fučijaš, Pater Paškal Cvekan: franjevač- 
ki kroničar, autor 60 knjiga, propovjednik, restau- 
rator, mislilac, Podravski zbornik, 30, Koprivnica, 


2004. 
R. Skenderović 


CVETKOVIĆ, Dragiša (Niš, 15. I. 1893. 
— Pariz, 18. II. 1969.), političar. Studij 
prava završio je na subotičkome Pravnom 
fakultetu. Kao član Narodne radikalne 
stranke, bio je predsjednik niške općine, 
zastupnik u beogradskoj Narodnoj skupšti- 
ni 1927. i ministar vjera 1928. Nakon 
uvođenja šestosiječanjske diktature kralja 
Aleksandra 1929. priklonio se oporbi, a 
1934., poslije ubojstva kralja Aleksandra u 
Marseillesu, politički se povezao s Bogo- 

ljubom Jevtićem i Milanom Stojadi- 
novićem. S ponovnom uspostavom parla- 
mentarizma 1935. postao je narodnim zas- 
tupnikom te ministrom socijalne politike i 
narodnog zdravlja u vladi Milana Stojadi- 
novića. Neko je vrijeme radio i pri Ministar- 
stvu pravde te je upamćen po tome što je 
smijenio i premjestio mnogobrojne suce 
koji nisu bili naklonjeni vladajućoj Jugo- 
slavenskoj radikalnoj zajednici. Za traja- 
nja koalicije Stojadinović-Korošec-Spaho 
približio se politici kneza Pavla Karađor- 
đevića i Antona Korošca, koja je, zbog od- 
nosa snaga u međunarodnoj politici, bila 
naklonjena rješavanju tzv. hrvatskog pita- 
nja. Najveći je protivnik tog procesa bio 
Milan Stojadinović, u čijoj je smjeni Cvet- 
ković, na poticaj kneza Pavla, odigrao 
glavnu ulogu. U veljači 1939. Cvetković je 
sastavio novu vladu, a jedan od zadataka 
koje joj je postavio knez Pavle bilo je i 
brzo postizanje sporazuma s Vladkom 
Mačekom i HSS-om. Tijekom pregovora i 
utvrđivanja granica Banovine Hrvatske 
postavljeno je i pitanje dijelova Bačke nas- 
tanjenih Hrvatima. Cvetković se sporazu- 
mio s Mačekom da se pri definitivnom 
utvrđivanja granica na tom području održi 
plebiscit, ali tu odredbu nije prihvatio knez 
Pavle. Naknadnim sporazumom, koji je 
proglašen je 26. VIII. 1939., ipak je stvore- 
na Banovina Hrvatska. U nju nisu bili uk- 
ljučeni šest bačkih kotareva u kojima su 
Hrvati činili 90% slavenskoga stanovništ- 
va, već je to pitanje ostavljeno za kasnije 
razdoblje, u kojem je trebalo konačno 
preurediti zemlju. Sporazum Cvetković- 
Maček naišao je međutim na kritike i na 
srpskoj i na hrvatskoj strani — dok se u 
Srbiji smatralo kako je Hrvatima pruženo 
previše, hrvatska je emigracija osuđivala 
Mačekovo odustajanje od potpune neovis- 
nosti Hrvatske. Najglasniji protivnik uspo- 
stave Banovine Hrvatske bio je Srpski kul- 
turni klub, koji je bio iznimno aktivan na 
području Subotice i Sombora, a nezado- 
voljni su bili i vojni krugovi, koji su smat- 
rali da se stvaranjem upravne cjeline s 
posebnim statusom slabi obrambena moć 
države. Nakon što je Cvetkovićeva vlada 
25. III. 1941. potpisala pristupanje Troj- 
nom paktu, vojni su krugovi, potpomognu- 


ti stranim obavještajnim službama, svrg- 
nuli vladu i kneza Pavla, čime je Cvet- 
kovićeva politika sporazuma o unutraš- 
njem uređenju države i izbjegavanja rata 
doživjela potpuni slom. Marginaliziran u 
političkom životu, 1943. otišao je u emi- 
graciju, gdje je ostao do kraja života. 

Lit.: Lj. Boban, Sporazum Cvetković-Maček, 
Beograd, 1965; Lj. Boban, Maček i politika 
Hrvatske seljačke stranke 1928-1941., Zagreb, 
1974; Enciklopedija Jugoslavije, 3, Zagreb, 1984; 
R. Skenderović, Hrvatska seljačka stranka u 
Bačkoj 1918.-1941., Hrvatska revija, 3, Zagreb, 
2005; K. Bušić, Odjeci uspostave Banovine 
Hrvatske u  hrvatsko-bunjevačkoj javnosti, 
Društvena istraživanja, 4-5, Zagreb, 2005; S. 
Mačković, Političko djelovanje i učinak Josipa 
Vukovića Đide 1926.-1941., Klasje naših ravni, 1- 
2, Subotica, 2005; M. Bara, Hrvatska seljačka 
stranka u narodnom preporodu bačkih Hrvata, Pro 


tempore, 3, Zagreb, 2006. 
M. Bara 


CVIJANOV, Beno (Subotica, 6. III. 1913. 
— Subotica, 11. II. 1996.), nogometaš, 
nogometni trener i sportski djelatnik. 
Rodio se u seljačkoj obitelji od oca Stje- 
pana i majke Etelke, rođ. Perčić. U Subo- 
tici je završio Trgovačku akademiju te je 
najveći dio radnog vijeka radio kao dr- 
žavni financijski inspektor. S 13 godina 
počeo je igrati nogomet u NK Bačka, a sa 
16 je zaigrao za prvi tim. Bio je jedan od 
najboljih krilnih igrača u klupskoj povi- 
jesti, a za Bačku je do kraja igračke kari- 
jere 1941. odigrao 600 utakmica. Ostao je 
upamćen i po iznimnom fair-playu, što 
ilustrira i podatak da mu nijednom nije 
izrečena sudačka opomena niti isključenje 
s utakmice. Osamnaest je puta igrao za 
reprezentaciju grada i Subotičkoga nogo- 
metnog podsaveza, a dvaput je pozvan da 
nastupi za reprezentaciju Jugoslavije. 
Kako je trčao iznimno brzo, često je nastu- 
pao i kao atletičar u štafeti Bačke na 4 x 
100 m. 


Usporedno je radio i kao trener te je 
isprva pomagao treneru mladih Ljudevitu 
Vujkoviću Lamiću, a poslije i u radu s 
najmlađima. Bio je jedan od prvih trenera 
u Europi koji je počeo masovno raditi s 
djecom u školi nogometa, no tu je njegovu 
aktivnost ubrzo prekinuo Drugi svjetski 


CVIJIĆ 


Beno 
Cvijanov 


rat. Nakon rata u klubu je kratko bio tre- 
ner, a poslije je bio aktivan u trenerskoj 
organizaciji Subotice te u upravi Bačke. 
Zbog velikih zasluga proglašen je doživot- 
nim počasnim članom NK Bačka. Dobit- 
nik je mnogobrojnih priznanja, među osta- 
lim i srebrne plakete Nogometnog saveza 
Jugoslavije. 

Lit.: »Bačka« 1901-1971 Subotica, Subotica, 
[1971]; Fudbalski klub Bačka 1901-1991, ur. Ž. 


Inić, Subotica, 1991; Fudbalski klub »Bačka« 1901- 
2001, ur. Ž. Inić, Subotica, 2001. 


Lj. Vujković Lamić i N. Stantić 


CVIJIĆ, Jovan (Loznica, 12. X. 1865. — 
Beograd, 16. 1. 1927.), geograf, geomor- 
folog, geolog, etnograf i antropolog. 
Gimnaziju je pohađao u Loznici, Šapcu i 
Beogradu. Nakon studija na Matematičko- 
prirodoslovnom odjelu Velike škole u 
Beogradu, kao državni stipendist studirao 
je fizičku geografiju i geologiju na 
Sveučilištu u Beču, gdje je i doktorirao. 
Utemeljitelj je suvremene geografske zna- 
nosti u Srbiji. Osnivač je Geografskog za- 
voda 1894. i Srpskoga geografskog društ- 
va 1910., kojemu je bio stalni predsjednik. 
Bio je ujedno predsjednik Srpske aka- 
demije znanosti te počasni i dopisni član 
mnogih geografskih, etnografskih, priro- 
doslovnih i drugih društava. Za znanstveni 
rad dodijeljeni su mu počasni doktorati na 
Sorboni i Češkom sveučilištu u Pragu te 
mnoga priznanja europskih i svjetskih 

CVIJIĆ 


geografskih društava. Proučavao je ponaj- 
prije Balkanski poluotok, o kojem se tad u 
Europi malo znalo. S vremenom se počeo 
zanimati i za društvenu problematiku te se, 
osim fizičkom geografijom, bavio i antro- 
pogeografskim istraživanjima. Pokazao je 
pritom veliku sposobnost u postavljanju 
novih hipoteza, a svoje je radove često objav- 
ljivao u inozemstvu te su europski 
znanstveni krugovi bili dobro upoznati s 
njegovim istraživačkim radom. Smatran je 
najboljim poznavateljem Balkanskog polu- 
otoka, a ugled mu nisu umanjili ni propusti 
u pojedinim antropogeografskim radovi- 
ma. U nekima od njih ističe se, primjerice, 
superiornost dinarske rase, a često su obi- 
lježeni i etnocentrizmom te razumijeva- 
njem za ekspanzionističke težnje. Kao 
svjetski priznati stručnjak za Balkan i 
odnose među balkanskim narodima, bio je 
član jugoslavenskog izaslanstva na Mi- 
rovnoj konferenciji u Parizu 1919. /20. 


Važnost za podunavske Hrvate. U svo- 
jim se radovima Cvijić više puta doticao 
narodnosne pripadnosti i antropoloških 
obilježja podunavskih Bunjevaca i Šokaca. 
Smatrao je da Bunjevci potječu s područja 
Bosne, Hercegovine i Dalmatinske zagore, 
a Šokci iz zapadnih i sjevernih krajeva 
Bosne, no nije nijekao ni mogućnost da su 
se pojedine skupine doselile i iz Dalma- 
cije. Pri određivanju narodnosne pripad- 
nosti Bunjevaca često ih je nazivao »poka- 
toličenim Srbima«. Primjerice, objaš- 
njavajući madžarizaciju Srba u južnoj 
Ugarskoj, naglašavao je da su lakše 
pomadžareni »katolički Srbi, koje su 
službene statistike bilježile kao Bunjevce, 
Šokce i Dalmate«. Smatrao je ipak da je 
madžarizacija po svojim obilježjima bila 
samo izvanjska, jer Bunjevci »po visokom 
stasu pripadaju dinarskoj rasi, tako isto 1 
po osnovnim crtama psihičkim; oni su 
dobro sačuvali tradiciju balkanskih Srba«. 
Nakon obilaska područja sjeverne Bačke 
isticao je ipak da bunjevačko stanovništvo, 
»živeći pod pritiskom, bez svoje škole i 
crkve [...] nije dovoljno svjesno«. U kas- 
nijim radovima priznao je i izvorno 
katoličanstvo Bunjevaca i Šokaca. 

U znanstveno-informativnoj studiji 
Severna granica južnih Slovena, koju je 
izradio za potrebe Mirovne konferencije u 
Parizu, navodi da, prema popisu srpskih 
vlasti s početka 1919., u Subotici živi 


Ma sbupae: 


La question du Banat, de la Batehka 
et ode la Baranya“ 


maju dy sapogama sponatoga 


dosan Ujaujub,  dosan Pagonuh, Cr. Crazojesuk 
gen. Haapusa Jepemenu 


Mazama a ramena _Aznevak" 7. po Mana Cu M20. 


J. Cvijić i dr., Bačka, Novi Sad, 1920. 


»73.872 pravoslavnih i katoličkih Srba 
(Bunjevaca 65.135 i pravoslavnih Srba 
8.737)«. U tom radu Bunjevce i Šokce 
naziva i »Srbo-Hrvatima«. Prema nalogu 
jugoslavenskog mirovnog izaslanstva 
Cvijić je u rujnu 1919. obišao velik broj 
bunjevačkih i šokačkih mjesta u Baranji i 
Bajskom trokutu te Suboticu s okolicom 
kako bi se na terenu uvjerio u etničku 
strukturu tih područja. U Baji se tom pri- 
likom sastao i s tamošnjim župnikom 
Lajčom Budanovićem, koji mu je u ime 
Bunjevaca predao memorandum u kojem 
se traži pripojenje Bajskog trokuta 
Kraljevini SHS. Utvrdio je tada da u 
Bajskom trokutu živi 26.000 Bunjevaca i 
Šokaca i da je nužno poduzeti sve mjere 
kako bi se i to područje priključilo 
južnoslavenskoj državi, iako ta brojka tada 
nije predstavljala ni relativnu većinu 
tamošnjeg stanovništva. U tu je svrhu za 
Mirovnu konferenciju napisao opsežan 
memorandum na francuskome u kojem se 
traži revizija granice u Bačkoj i Baranji. 
Predstavnici Bunjevaca s Cvijićem su se 
dogovorili da memorandum na konferen- 
ciji u Parizu dostavi narodnim zastupnici- 


ma iz Bajskog trokuta. Ta je akcija među- 
tim, unatoč Cvijićevim naporima i njegovu 
znanstvenom ugledu, ostala bez uspjeha jer 
je pitanje razgraničenja na tom području 
već bilo riješeno. 

Cvijićevo stajalište prema narodnosnoj 
pripadnosti podunavskih Hrvata bilo je 
sukladno političkom kontekstu u kojem je 
djelovao, pri čemu položaj Bunjevaca i 
Šokaca nije bio nikakva iznimka. Slično je 
stajalište Cvijić naime zastupao i kad su 
posrijedi bile druge skupine raseljenih 
Hrvata u kojima su bila raširena regional- 
na imena (npr. Bošnjaci u Baranji, 
Krašovani u Rumunjskoj, Janjevci na 
Kosovu), ali i Hrvati u drugim područjima 
za koja je onodobna srpska nacionalna ide- 
ologija bila osobito zainteresirana (Dub- 
rovnik, Boka Kotorska, Bosna i Herceg- 
ovina). 

Lit.: P. Pekić, Povijest Hrvata u Vojvodini, Zagreb, 
1929; P. Pekić, Bunjevci na Mirovnoj konferenci- 
ji u Parizu, Klasje naših ravni, Subotica, 1/1935; 
A. Mitrović, Razgraničenje Jugoslavije sa 
Mađarskom i Rumunijom 1919-1920, Novi Sad, 
1975; Enciklopedija Jugoslavije, 3, Zagreb, 1984; 
M. Vasović, Jovan Cvijić 1865-1927, Loznica, 
1990; J. Stević, Jovan Cvijić: iz života i rada, 
Loznica, 1990. S. Žuljić, A critical assessment of 
certain of J. Cvijić's conclusions and messages in 
his anthropogeographic research, Geographical 


papers, 8, 1991, Zagreb. 
M. Bara 


CVIJIN, Andrija (Subotica, 22. X. 
1927.), liječnik, ftizeolog. Sin Mihajla 1 
Lize, rođ. Lukač. Maturirao je u Subotici 
1948., a medicinu je studirao najprije u 
Sarajevu do 1951., zatim u Beogradu, gdje 
je i diplomirao 1955. Na specijalizaciji je 
bio u Pokrajinskoj bolnici za tuberkulozu 
na Iriškom vijencu i u beogradskom In- 
stitutu za tuberkulozu, gdje je 1963. 
položio specijalistički ispit. Stručno se 
usavršavao 1972. u bolnici za plućne 
bolesti u njemačkom Bad Reichenhallu, a 
poslijediplomski studij iz pulmologije 
pohađao je 1975./76. na Institutu za plućne 
bolesti na Golniku pri Medicinskom fakul- 
tetu u Ljubljani, gdje je magistrirao 1976. 
temom Deficit Alfa-1 antitripsina pri 
emfizemnome i bronhitičnom obliku kro- 
nične opstruktivne bolesti pluća. Nakon 


CVITNA NEDILJA 


završetka pripravničkog staža u subotičkoj 
Gradskoj bolnici 1956. radio je u ambulan- 
ti u Žedniku kao liječnik opće prakse 
1956.-59., a nakon toga kao specijalist 
ftizeolog 1959.-63. u Pokrajinskoj bolnici 
za tuberkulozu na Iriškom vijencu. Nakon 
toga vratio se u Suboticu, gdje je radio u 
Antituberkuloznom dispanzeru 1963.-73. 1 
u Gradskoj bolnici 1973.-87. Sudjelovao 
je na mnogobrojnim seminarima i struč- 
nim sastancima te objavio više stručnih 
radova. U Hrvatsku je doselio 1993., živi u 
Kutini. 

Stručni radovi: Kretanje tuberkuloze za poslednjih 
dvanaest godina na teritoriju Antituberkuloznog 
dispanzera u Subotici (Tuberkuloza, Golnik, 
1968); Antituberkulotski test — stalan metod rada 
dispanzera u proceni aktivnosti tuberkuloze pluća 
(Saopćenja — Sr. Kamenica, br. 1/1970); Sudbina 
tuberkuloznih bolesnika otkrivenih 1965. godine u 
Antituberkuloznom = dispanzeru u Subotici 
(Saopćenja — Sr. Kamenica, br. 2-3/1970); suator s 
B. Đenđinovićem, Teškoće dispanzerskog lekara 
povodom upućivanja tuberkuloznih bolesnika na 
bolničko lečenje i posebno nakon otpusta 
(Saopćenja — Sr. Kamenica, br. 2-3/1965.); suator 
s B. Đenđinovićem Hronični bolesnici u 


Antituberkuloznom dispanzeru u Subotici (Sao- 


pćenja — Sr. Kamenica, br. 2-3/1967). 
N. Zelić 


CVITNA NEDILJA (dijal.), Cvjetnica, 
nedjelja prije Uskrsa kojom počinje Veliki 
tjedan. Obilježava se kao spomen na 
Kristov ulazak u Jeruzalem. Tog dana 
svećenik prije mise blagoslivlja vrbove 
grančice (koje Šokci zovu »mace« a 
Bunjevci »cicamace«) te s narodom sve- 
čano ulazi u crkvu, a tijekom mise pjeva se 
ili čita muka Isusova. Cicamaca se poslije, 
skupa s raznim cvijećem, nosi na grobove. 
Prema bunjevačkim običajima, na Cvjet- 
nicu se umiva u vodi u kojoj su namočene 
vlati mlade pšenice kako bi osoba bila 
zdrava kao mlada biljka. Djevojke bi često 
zorom odlazile u njive zasijane pšenicom i 
umivale se rosom s vlati kako bi im se lice 
poljepšalo. Između dvaju svjetskih ratova 
u selima oko Subotice pojedine su »mijan- 
džije« na Cvjetnicu organizirali »igranku«, 
tj. ples. Ako bi djevojka došla na ples, 
značilo je to darado čeka polivače na »vodeni 
ponediljak«. 

CVITNA NEDILJA 


Lit.: A. Sekulić, Bački Hrvati, Zagreb, 1991. 
A. Stantić 


CVITNJAK, suvrstica naziva za ivanjsku 
vatru i/ili za dan sv. Ivana Krstitelja (24. 
lipnja), u bačkih Bunjevaca subotičkoga 
kraja često je dio složenog naziva (sveti) 
Ivan Cvitnjak. U naseljima somborskoga 
kraja javljaju se drukčije oznake za vatru: 
ivanjska, Ivanova, svetog Ivana vatra, dok 
je samo na salašima u Đurđinu i Bikovu- 
Gabriću zabilježen naziv vatra svetog 
Ivana Svitnjaka. U Žedniku naziv cvitnjak 
označava i baklje koje su se palile uz 
vatru, a ponegdje se javlja i u značenju 
cvijeća od kojega se pleo ivanjski vijenac 
ili u značenju samog vijenca (Tavankut, 
Žednik). Naziv cvitnjak, rjeđe i njegove 
suvrstice (cv/i/jetnjak, cvetnjak) spora- 
dično su potvrđene u Istri i srednjoj Bosni, 
a u srednjoj Dalmaciji javlja se kao ozna- 
ka za dan sv. Ivana Krstitelja. Zasad je 
samo jedna potvrda tog naziva i za vatru. 
Suvrstica naziva svitnjak zastupljena je na 
nešto širem prostoru srednje Dalmacije, u 
jugozapadnoj i srednjoj Bosni i zapadnoj 

Hercegovini, ponegdje i kao oznaka za dan 
sv. Ivana Krstitelja. 


Karakteristični običaji vezani uz ivan- 
jsku vatru jesu paljenje cvitnjaka uoči dana 
sv. Ivana Krstitelja, pretežno tri večeri 
zaredom, te preskakanje vatre — pojedi- 
načno ili u paru, s bakljama ili s vijencima 
u ruci, katkad s vijencima na glavi, a pletu 
se i narukvice od raznobojnog konca. Uz 
narukvice i vijence te uz običaj preskaka- 
nja vatre i trčanje s bakljama vezani su 
razni postupci i vjerovanja, koji imaju pre- 
ventivnu i zaštitnu funkciju, u prvom redu 
od bolesti, ali i od štetnika i od požara. 
Rjeđe se primjenjuju i radi osiguranja bo- 
ljeg uroda. 

Lit.: A. Pokornik, Moj sokak (opis narodnog živ- 
ota i običaja), Subotička Danica kalendar za 1989. 
god., Subotica, 1988; M. Cernelić, Tradicije pal- 
jenja godišnjih vatri kao indikator kulturnih razli- 
ka, Etnološka tribina 17, Zagreb, 1994 (isto kao: 
Tradicija paljenja godišnjih vatri, Klasje naših 
ravni, 2, Subotica, 1999); A. Stantić, Narodna 
virovanja Hrvata Bunjevaca, Subotička Danica 
(nova) Kalendar za 2005. godinu, Subo-tica, 


2004. u 
M. Cernelić 

ČA > Čiča 


ČAKŠIRE (čakčire), svečane muške 
hlače. Obično su jednobojne, uže u donjem 
dijelu nogavica, a šire u gornjem. U visini 
koljena nalaze se tzv. štenci, ušiveni dio 
hlača, koji je često bio ispunjen pamukom. 
Sprijeda nemaju razreza, nego »natkur- 
njak«, tj. preklopni, često trostruki raspo- 
rak. Radi lakšeg odijevanja nogavice su pri 
kraju s vanjske strane bile razrezane te su 
se zakopčavale, a imale su i tzv. uzengije, 
koje su priječile da se izvuku iz čizama. 
Oko 1930. bunjevački su momci nosili i 
»šunkaste« hlače, na kojima su nogavice 
bile proširene oko koljena pa su hlače 
imale oblik pršuta. 


Lit.: M. Đorđević Malagurski, Stara bunjevačka 
narodna nošnja i vez, Subotica, 1940; A. Sekulić, 
Bački Hrvati, Zagreb, 1991. 

K. Suknović 


ČANAD —> Čenad 


ČANTAVIR, selo na oko 20 km jugois- 
točno od Subotice, s kojom je povezano 
cestom. Nalazi se u blizini autoceste Su- 
botica-Beograd, na Bačkoj lesnoj zaravni 
prekrivenoj crnicom. Nekadašnja stepa da- 
nas je plodna oranica. Kroz selo protječe 
potok Cik. 

Etimologija imena sela nije razjašnje- 
na. Prvi se put spominje kao Chontafeyer 
1462. u darovnici kralja Matije njegovoj 
majci. Za turske uprave bio je u sklopu 
Segedinske nahije. God. 1580. imao je 29 
domova, a 1590.-42 doma, ali ga je zbog 
teških poreza stanovništvo napustilo. 


Potkraj XVII. st. pustaru je naselio manji 
broj Hrvata iz Subotice, koji su osnovali 
koloniju na zapadnoj strani današnjeg sela, 
preko puta staroga groblja. Slabo naseljena 
pustara 1702. priključena je Subotici. Da- 
našnje naselje nastalo je nakon što je stje- 
canje statusa slobodnoga kraljevskog 
grada Szent Marii, tj. Subotici, uvjetovano 
i ušoravanjem salaša na pustarama Čan- 
tavir i Bajmok. Formiranje naselja Čan- 
tavir trajalo je 1780.-85. godine, a nasta- 
njivali su se u njemu doseljenici iz raznih 
krajeva Ugarske, među njima i Bunjevci iz 
Subotice, Baje, Segedina i manjih sela. 
Prvi pečat naselja potječe iz 1783., a 
zemljišna knjiga ustanovljena je 1786. 
Kad je selo formirano, ono je, poput Baj- 
moka, formalno ostalo u okviru gradskog 
teritorija, ali stvarno je bilo podložno Bač- 
ko-bodroškoj županiji. Dušobrižništvo su 
na tom području vodili franjevci od 1781., 
kada se počinju voditi matične knjige, a 
župa je utemeljena 1785. Prva mala trošna 
kapela jedva je izdržala do izgradnje nove 

ČANTAVIR 


neobarokne crkve 1815. posvećene sv. 
Antunu Padovanskomu. Ona je, zbog pre- 
mala prostora, srušena 1928. te je na nje- 
zinu mjestu iduće godine sagrađena velika 
crkva u neoromaničkom stilu posvećena 
istom svecu, koja je danas znamenitost 
sela. Cantavir je bio zasebna općina sve do 
1962., kad je, skupa s naseljima koja su 
mu dotad pripadala (Bačko Dušanovo i 
Višnjevac), ušao u sastav općine Subotica. 


Naselje je depopulacijskog tipa: 


godina stanovnika 

1948. 9397 

1953. 9262 

1961. 9341 

1971. 9085 

1981. 8596 

1991. 7940 

2002. 7178 

Stanovništvo se bavi uglavnom 


poljoprivredom. Razvijeno je ratarstvo i 
stočarstvo. Industrija je slabije zastuplje- 
na i uglavnom se temelji na preradi 
poljoprivrednih sirovina (mlin) ili proizvod- 
nji stočne hrane. Zastupljeni su još trgov- 
ina, ugostiteljstvo i obrt. Nacionalna struk- 
tura stanovništva 2002. bila je ovakva: 
Madžari 6632, Romi 233, Srbi 54, Hrvati i 
Bunjevci 46, ostali 213. 


Iako je Čantavir danas dominantno 
madžarsko mjesto, potkraj XVIII. st. u 
njemu je živio podjednak broj Madžara i 
Hrvata. Migracije su bile učestale zbog 
visoka oporezivanja i zabrane voćarstva, 
što je stalno nastanjivanje činilo nepri- 
vlačnim. Osim spomenutog naseljavanja 
potkraj XVII. st., Bunjevci su se u Čan- 
tavir doseljavali 1780.-95. te 1810.-25., 
kad su naselili područje današnje Som- 
borske ulice i Ulice 11. listopada, koja se i 
danas pamti po nazivu »racka ulica« (Rac- 
utca). Brojnost hrvatskog stanovništva 
naglo je pala sredinom XIX. st., kad su se 
zbog pojačane madžarizacije mnogi iselili 
u većinska bunjevačka mjesta. Tako je 

1910. bilo svega 250 Bunjevaca naspram 
7300 Madžara, a postupno su i oni izgubili 
identitet. Od 1918. u Cantavir se doselio 
veći broj Srba iz Hercegovine, Like i Crne 
Gore, što je bio dodatni asimilacijski poti- 
caj. 

Od ponovnog naseljavanja sela do 
danas u matičnim se knjigama susreće oko 
420 bunjevačko-hrvatskih prezimena. Do 
danas ih se održalo oko 60, od kojih su 
najčešća Petrović, Šinković, Pletikosić, 
Kopunović, Kečenović, Sedlar, Palić i 
Zelić. Posljednjih se godina među čan- 
tavirskim stanovništvom bunjevačkih 
korijena javlja traganje za identitetom. 
Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynćvtdra, 1, IV, Szabadka, 1909, _ 
1907; O proizvodnim snagama Subotice, 
Subotica, 1964; M. Popović, J. Dinić, Urbano- 
geografska proučavanja naselja Jugoslavije — 
primer velikog panonskog naselja Subotice, 
Beograd, 1978; A. Sekulić, Tragom franjevačkog 
ljetopisa u Subotici, Split, 1978; Schematismus 
Dioecesis Suboticanae, Suboticae, 1993; A. 
Sekulić, Hrvatski bački mjestopisi, Zagreb, 1994; 
R. Szedl4r, A Csantavćri bunyev4c — horvatok ere- 
dete, Csantaveri Ujsag, marcius-aprilis, Csantavćr, 
2004. 

S. Stantić i R. Sedlar 


ČARDAK (tur. cardak < perz. čartaq: 
zgrada s četiri svoda), gospodarski objekt 
namijenjen skladištenju kukuruza. Upo- 
raba u tom značenju uobičajena je u 
međuriječju Dunava i Tise te u Slavoniji, 
dok u južnijim krajevima riječ čardak 
označuje i drukčije građevinske objekte. U 
značenju spremišta za kukuruz u Bačkoj se 
javlja u drugoj polovici XIX. st., kad se 
kukuruz ondje proširio kao sjetvena kultura. 


Čardaci se tradicionalno grade od drva, 
s dvovodnim krovom, koji je isprva pokri- 
van trskom, a poslije crijepom. Osnovna se 
konstrukcija izrađuje od bagremova drve- 
ta, s okomitim stupovima i vodoravnim 
gredama. U najnovije doba, zbog promi- 
jenjenih tehnoloških uvjeta, čardaci se 
grade 1 od čeličnih profila i žičane mreže. 

Sukladno funkciji čardaka — očuvanje 
kukuruznog klipa, što zahtijeva njegovo 
sušenje i stalno vjetrenje — narodni je gra- 
ditelj oblikovao i njegovu konstrukciju: 


čardaci su uski i dugi, s po nekoliko 
funkcionalnih vrata — glavna, bočna i na 
zabatu. Širina im se tradicionalno kretala 
oko jednog hvata (1,896 m), dok je duljina 
ovisila o količini kukuruza koji je ondje 
trebao biti pohranjen. Postoje dva uobiča- 
jena oblika čardaka. Jednostavniji je 
uzdignut 2-3 stope (60-100 cm) iznad tla te 
omogućuje i vjetrenje s donje strane, ispod 
daščanog poda. Ispod takvih čardaka 
noćili su psi i živina. U složenijeg oblika 
pod je uzdignut dodatne dvije stope (na 
oko 1,60 m), što je omogućivalo racional- 
nije korištenje prostorom te se ispod čarda- 
ka smještao svinjac, a ispred njega tor za 
svinje. Prizemlje je zbog higijenskih razlo- 
ga bilo obzidano opekom, ožbukano i 
okrečeno, a pod svinjca popločan ciglom. 


p Tipovi čardaka 


Na gazdinstvu je redovito građen samo 
jedan čardak, rjeđe dva. Iako se javljaju u 
prvom redu na salašima, s obzirom na nji- 
hovu narav čardaci se grade i u selima, 
kako bi domaćin nad kukuruzom imao 
izravni nadzor. Na subotičkom području 
čardaci su podizani i u gradskim bunje- 
vačkim četvrtima, kao posljedica postoja- 
nja dvojnih seosko-gradskih gazdinstava, 


ČASOPIS 


pri čemu su radno sposobne osobe živjele 
na seoskim imanjima, a starije osobe u 
gradu. Ondje je uskladišteni kukuruz bio 
namijenjen prodaji na gradskome tržištu. 
A. Rudinski 


ČASOPIS, vrsta tiskovine, serijska pub- 
likacija. Od novina se razlikuju užom 
predmetnom određenošću (npr. kultura, 
književnost, umjetnost, pojedina područja 
znanosti i drugi aspekti društvenog života: 
vjerski, gospodarski, prosvjetni, sport- 
ski...) i stoga računaju na uži krug čitate- 
lja, zatim izostankom jednostavnih oblika 
izvještavanja, jer se predmet u njima 
obrađuje šire i svestranije, te otklonom od 
suvremenih zbivanja, jer češće tematizira- 
ju predmete situirane u prošlosti. Izlaze 
uglavnom u razmacima od jedanput na 
godinu do svakih petnaest dana, danas sve 
češće i jedanput na tjedan, tj. zastupljeni su 
među njima godišnjaci (almanasi), mje- 
sečnici, tjednici. 

Prve periodične tiskovine bile su 
kalendari, jednogodišnje publikacije »koje 
čine prijelaz od knjige prema novinama i 
časopisima« (V. Brešić). Javljaju se u 
Europi u XVII. st. kao odraz modernizaci- 
je i demokratizacije društva, kulturnoga i 
znanstvenog napretka, razvoja tiskarstva 1 
širenja pismenosti. Osim važne uloge koju 
su imali za razvoj znanosti i umjetnosti, 
osobito na razini institucionalizacije 
nacionalnih kultura, časopisi su često imali 
presudan utjecaj u širenju stajališta kul- 
turnih elita te na tijek samih društvenih 
procesa, što im je osiguralo veliku dru- 
štvenu važnost, a katkad i relevantnost na 
političkom polju. 

U Hrvatskoj se časopisi javljaju počet- 
kom XIX. st., isprva na njemačkome 
(Agramer Theater Journal, 1815.), a posli- 
je i na hrvatskome (Danica, 1935.; Kolo, 
1842.; Zora Dalmatinska, 1844. i dr.), pri 
čemu su neki u početku izlazili kao prilozi 
novinama (npr. Danica). Videći u njima 
sredstvo pogodno za javno i prosvjetno 
djelovanje na puk, časopise su u Hrvatskoj 
pokretali najčešće prvaci udruga narodnog 
pokreta, a književni, jezikoslovni i povi- 
jesni sadržaji bili su važno oruđe u na- 

ČASOPIS 


cionalno-emancipacijskim nastojanjima 
njihovih osnivača. Gotovo u isto vrijeme 
javljaju se i prvi stručni časopisi u 
Hrvatskoj (Gospodarski list, 1842.; Za- 
grebački katolički list, 1849.; Arkiv za po- 
včstnicu jugoslavensku, 1851.; Pravdonoša, 
1851. 1dr.). 


Potaknut ilirskim preporodnim ideja- 
ma, nadahnut njihovim glasilima i 
ohrabren donošenjem Zakona o narodno- 
stima u Ugarskoj, kalački je kanonik Ivan 
Antunović 1870. pokrenuo politički tje- 
dnik Bunjevačke i šokačke novine, prve 
novine među podunavskim Hrvatima. U 
njima je kao sastavni dio tiskan i književni 
prilog, isprva kao Vadometak, a od 1871. 
kao Bunjevačka i šokačka vila. Taj će 
prilog nakon gašenja Novina potkraj 1872. 
izlaziti samostalno kao četverolisni tjednik 
i dvotjednik, najprije u Antunovićevoj 
nakladi u Kalači, a nakon sedmomjesečne 
stanke od studenoga 1875. do kolovoza 
1876. u Baji pod uredništvom Blaža 
Modrošića. Budući da je imala mnoge 
značajke časopisa, Vila se sa svojih osam- 
desetak brojeva smatra prvom takvom 
publikacijom ovdašnjih Bunjevaca i Šoka- 
ca. lako se 1884. pojavio i časopis Neven, 
među podunavskim Hrvatima sve do 
1930-ih godina neće biti objavljen nijedan 
časopis u modernom smislu, kao samostal- 
na i opsežnija publikacija. 

Časopisna produkcija u kulturnom živ- 
otu podunavskih Hrvata nije bila kon- 
tinuirana, već obilježena prekidima, 
katkad i radikalnima, kao nakon Drugoga 
svjetskog rata. Nastajala je u sedam država 
(Austro-Ugarskoj; Kraljevini SHS; Kra- 
ljevini Jugoslaviji; Madžarskoj; SFR Jugo- 
slaviji;j SR Jugoslaviji i Državnoj Zajed- 
nici Srbije i Crne Gore) i u tri različita 
društvena uređenja (kapitalizam te dva 
totalitarna — fašizam i socijalizam), od ko- 
Jih su im mnogi bili znatno nenaklonjeni. 
To je uzrokovalo probleme ne samo u ure- 
đivanju, financiranju i distribuciji nego i u 
reproduciranju stajališta kulturne elite 
ovdašnjih Hrvata. Časopisna je produkcija 
usto imala različitu institucionalizaciju (od 
nakladnika-pojedinca preko crkvenih župa 
do kulturnih institucija), no gotovo je uvi- 

jek bila obilježena slabo razvijenom infra- 
strukturom, koja u mnogim segmentima 
do danas nije izgrađena (npr. redovita dis- 
tribucija). To je često uvjetovalo slabo i 
neredovito financiranje, pa je izlaženje 
časopisa ovisilo o samoprijegornu radu 
bez naknade, zbog čega se mnogi od 
pokrenutih časopisa nisu dugo održali. 
Iako je u pojedinim razdobljima, osobito 
između dvaju svjetskih ratova, časopisna 
produkcija bila pluralna, ona ni tad nije 
iznjedrila kvalitetne proizvode jer su u 
časopisima često dominirale prevladane 
estetske, umjetničke i svjetonazorske para- 
digme. Vidljiv je u njima i izostanak 
znanstvenih sadržaja te dominacija 
književnih priloga, što je vodilo prevlasti 
književne tematike i pomanjkanju dublje- 
ga i svestranijeg promišljanja vlastita pos- 
tojanja. Publikacije s elementima časopisa 
postojale su u vjerskom segmentu 
društvenog života (Katolički nauk, 1930.- 
33., izašla samo tri broja; Bačko klasje 1 
Zvonik) i sportu (Subotički športski list, 
1935.-38., vlasnik mu je bio Franjo Bačić, 
a urednik Ladislav Marković, objavljeno 
ukupno 156 brojeva,), a neko su vrijeme 
objavljivani i sadržaji nevelika opsega 
namijenjeni ženama (Subotička kućanica, 
1927.-39., isprva samostalni četverolist, 
poslije jedno— i dvolistni prilog u 
Subotičkim novinama, u uredništvu Lajče 
Budanoviće) i mladeži (Kolo mladeži, 
1927.-39., namijenjen potrebama 
hrvatskih katoličkih organizacija za 
mladež u Bačkoj, isprva rubrika, poslije 
prilog u Subotičkim novinama, a objavlje- 
na su i dva samostalna broja). Časopis 
namijenjen djeci pojavio se tek početkom 
XXI. st. (Hrcko, povremeni prilog 
Hrvatske riječi od kraja 2003., a od 2005. 
mjesečni), a izlazio je samo jedan 
humoristično-satirični časopis (Bunjevačko 
žackalo, dvotjednik, 7 brojeva, prva 
polovica 1940.), što potvrđuje stajalište o 
nerazvijenosti časopisne produkcije u 
podunavskih Hrvata. Izdavanje većine 
časopisa u vojvođanskom dijelu Bačke 
bilo je vezano za Suboticu, čime se ona 
pozicionirala kao glavno središte kul- 
turnoga života bačkih Hrvata. To je među- 


tim imalo i negativnih posljedica jer često 
nije bilo dovoljno sluha za rubna područja. 
Produkcija časopisa među Hrvatima u 
Madžarskoj pojavila se tek u osmom 
desetljeću XX. st., no ipak je ne samo 
bogatija nego i znatno kvalitetnija od 
vojvođanske. I nju će međutim karakter- 
izirati neprikladna institucionalna ure- 
đenost i financijske teškoće pa će mnogi 
časopisi prestajati izlaziti, ali će se zato 
jednako učestalo javljati novi. 

Kulturni stvaraoci podunavskih Hrvata 
s kašnjenjem se pojavljuju i integriraju u 
časopisnu produkciju u državama u kojima 
su živjeli. Do Prvoga svjetskog rata svojim 
radovima na materinskom jeziku gotovo 
da nisu zastupljeni u časopisima izvan 
Podunavlja, što govori o slabijoj kvaliteti 
njihove književne i znanstvene produkcije, 
ali i o nezainteresiranosti drugih kulturnih 
središta, pa tako i onih u Hrvatskoj, za pri- 
like među  podunavskim Hrvatima. 
Situacija se na tom planu donekle promije- 
nila između dvaju svjetskih ratova, osobito 
1930-ih, kad su književni prilozi ovdašnjih 
Hrvata zastupljeniji u zagrebačkim 
časopisima, ponajprije u katoličkoj period- 
ici (Josip Andrić, Aleksa Kokić, Ante 
Jakšić, Petar Pekić). Ta će tendencija 
porasta vrhunac dosegnuti u vrijeme druge 
Jugoslavije, bez obzira na to što su neki 
imali stigmu nepoćudnih. U jugoslaven- 
skim književnim časopisima objavljivali su, 
primjerice, Petko Vojnić Purčar, Lazar 
Merković i Vojislav Sekelj, u društvenima 
i humanističkima Ante Sekulić i Jasna 
Melvinger, u prirodoslovnima Gajo Alaga 
i Mirko Vidaković, a u filozofskima Tomo 
Vereš. Nakon raspada SFR Jugoslavije 
situacija se ponovno pogoršala — u srbijan- 
skim časopisima tijekom 1990-ih njihovih 
priloga gotovo da nema, a slično je bilo i s 
časopisima u Hrvatskoj. Stanoviti pozi- 
tivni pomaci dogodili su se tek nakon 
2000. Ipak, bez obzira na opseg zastup- 
ljenosti i stupanj integracije, podunavski 
Hrvati u drugim će sredinama rijetko 
postajati članovima uredništava časopisa, 
a nikad glavnim urednicima, što će samo 
potvrditi njihov rubni položaj. Hrvati u 
Madžarskoj snažniju će suradnju i inte- 

graciju u kulturni prostor Hrvatske ostvar- 
iti nakon pada komunizma 1990. (Ernest 
Barić, Đuro Franković, Marin Mandić, 
Živko Mandić, Dinko Šokčević, Stjepan 
Lukač, Stjepan Blažetin i dr.). 

Časopisi Hrvata u vojvođanskom dijelu 
Bačke. Neven je 1884. pokrenuo Mijo 
Mandić, a izlazio je s prekidima sve do 
1940. Osim što je bio obilježen diskonti- 
nuitetom u izlaženju, Neven je često 
mijenjao nakladnike (nekoliko privatnika 1 
dvije političke stranke), mjesto izlaženja 
(Baja, Sombor i Subotica), urednike (Mijo 
Mandić, Pero Skenderović, Nikola 
Matković, Vranje Sudarević, Šandor 
Rajčić, Mirko Ivković Ivandekić, Joso 
Prćić, Stipan Vojnić Tunić, Josip Vuković 
Đido, Mihovil Katanec i Joso Šokčić), 
dinamiku izlaženja (mjesečnik, tjednik, 
dnevnik), vizualni i grafički identitet, 
opseg i nakladu, ali i uređivačku koncepci- 
ju, jezik te stajalište prema nacionalnoj 
pripadnosti bačkih Bunjevaca i Šokaca — 
od narodnosne samobitnosti u početku 
preko integralnog jugoslavenstva poče- 
tkom 1920-ih do stajališta da su »hrvat- 
skog roda« potkraj 1920-ih. 


Kultura (1930.-39.) bila je rubrika, 
dodatak i podlistak dvotjednika, tjednika 1 
povremenika Subotičke novine. 
Sadržavajući uglavnom književne priloge i 

Neven za Bunjevce i Šokce, 
tečaj XVIII., Subotica, 1901. 

slijedeći tadašnju jezičnu praksu u 
Hrvatskoj, Kultura je, kao i Novine, bila 
pod snažnim utjecajem dijela klera i u njoj 
nije bilo dvoj-bi o hrvatskom podrijetlu 
Bunjevaca. Urednici su bili Pavao Bošlić, 
Andrija Moullion, Ive Prćić, Blaško Rajić 
i Lajčo Budanović. 


Prvi samostalni časopis bio je 
književni mjesečnik Bunjevačko kolo 
(1933.-36.), »omladinski časopis za 


književnost i kulturu«, koji je pokrenuo i 
uređivao dvadesetjednogodišnji Balint 
Vujkov, a izdavač mu je bio Albe Rudinski. 
Vujkov će poslije, skupa s Markom 
Peićem, Blaškom Vojnićem Hajdukom, 
Julijem Tumbasem, Franjom Bašićem i 
Jovanom Mikićem, pokrenuti još nekoliko 
časopisa. Većina njih je u književnost ušla 
surađujući u prvome subotičkom časopisu 
za književnost na srpskom jeziku, mje- 
sečniku Književni sever (1925.-35.), koji je 
uređivao njihov gimnazijski profesor 
Milivoj Knežević. Taj je časopis imao 
važnu ulogu u afirmaciji književnoga i 
znanstvenog stvaralaštva među Južnim 
Slavenima u poslijeratnoj Subotici i 
unapređenju književno-teoretske i knjiž- 
evno-kritičke prakse, istina, uz dominant- 
no stajalište da Bunjevci i Šokci nisu 
Hrvati. Sukladno tomu, i spomenuti mla- 
dići bili su u to vrijeme gorljivi sljedbeni- 
ci integralnog jugoslavenstva, a ujedno su 
s neskrivenim simpatijama gledali na poli- 
tičku i književnu ljevicu te ih klerikalni 
hrvatski kulturni krugovi u Subotici nisu 
prihvaćali. U časopisu je znatan prostor 
posvećen usmenoknjiževnoj tradiciji ba- 
čkih Bunjevaca, najviše narodnim pripovi- 
jetkama, koje su zapisivali Balint Vujkov, 
Marko Peić i Barnaba Mandić. 


Ubrzo nakon toga kulturni djelatnici i 
pisci okupljeni oko Subotičke matice i 
Pučke kasine pokrenuli su »vanpolitički 
povremeni časopis za književnost i kultu- 
ru« Klasje naših ravni (1935.-44.) kako bi 
okupili »starije i mlađe pisce Vojvodine, 
koji se osjećaju hrvatski«. Časopis je u 
tome uspijevao i bio je dobro prihvaćen od 
kulturne i stručne javnosti u Hrvatskoj. 
Ipak, preferirao je nacionalno-roman- 
tičarski pristup književnosti i povijesti, a 

bio je u njemu vidljiv utjecaj klera, prije 
svega Lajče Budanovića, Blaška Rajića i 
mladog Ivana Kujundžića. Imao je više 
urednika (Andrija Šokčić, Franjo Kujun- 
džić, Marko Čović i Marin Radičev), 
mijenjao je mjesto izlaženja (Subotica i 
Zagreb), dinamiku izlaženja (dva broja na 
godinu, jedan broj, dvije godine bez 
ijednog broja pa dvobroj), no uvijek jasnu 
uređivačku orijentaciju, čija je glavna sa- 
stavnica bila afirmacija mjesnoga hrvat- 
skoga književnoga, znanstvenoga i opće- 
nito kulturnog stvaralaštva. To je i jedan 
od razloga zbog kojih je nekim suradnici- 
ma Klasja nakon uspostave socijalističko- 
ga društvenog sistema uskraćeno javno 
djelovanje, a neki su od njih i emigrirali 
(Marko Čović) ili su bili osuđeni na 
zatvorsku kaznu (Ivan Kujundžić). 
Godinu dana nakon pojave Klasja i u 
godini kad je bilo jasno da Kolo više neće 
izlaziti zbog nedostatka sredstava Balint 
Vujkov i Blaško Vojnić Hajduk pokrenuli 
su »polumesečnik koji se bavi društvenim, 
kulturnim i ekonomskim pitanjima« Stvara- 

Klasje naših ravni, br. 1, Subotica, 1935. 


nje (1936.). Već je prvi broj, zbog lje- 
vičarske uređivačke koncepcije i sadržaja 
napisa, zaplijenjen po nalogu Državnog 
odvjetništva u Subotici, nakon čega su 
pokretači odustali od daljnjeg objavljiva- 
nja. Nešto duljeg vijeka bio je književni 
mjesečnik Glas (kraj 1938.— sredina 


1939.), čiji je vlasnik i urednik bio Lazar 
Stipić. Njegujući otvorenu uređivačku 
politiku, Stipić je uspio privući pisce 
različitih književnih usmjerenja, različitih 
jezičnih izričaja i različite ideološke ori- 
jentacije. 

Nakon Drugoga svjetskog rata u okviru 
Hrvatskoga kulturnog društva u Subotici 
Balint Vujkov i Matija Poljaković 
pokrenuli su književni časopis Njiva 
(1947.). Nakon što se pojavio prvi broj za 
siječanj te godine, vlasti su ga zabranile. 
Nastalu prazninu djelomice je ispunio 
isprva dnevnik, a poslije tjednik Hrvatska 
riječ (1945.), list proistekao iz Slobodne 
Vojvodine, čiji je osnivač bila Narodno- 
oslobodilačka fronta Vojvodine. Iako je 
Hrvatska riječ imala rubriku za kulturu, u 
kojoj su objavljivani i književni prilozi, taj 
se prostor pokazao nedovoljnim te je 
dvadesetdevetogodišnji Lazar_ Merković 
sredinom 1950-ih inicirao osnivanje »ča- 
sopisa za književnost, umjetnost i društve- 
na pitanja« Rukovet, a projekt su prihvatile 
i gradske vlasti 1955. Taj je časopis imao 
vjerojatno najveću ulogu u razvoju region- 
alne hrvatske književnosti u Vojvodini u 
drugoj polovici XX. st., iako je bilo raz- 
doblja u kojima je bio manje naklonjen 
mjesnim hrvatskim piscima, osobito nakon 
sloma Hrvatskog proljeća u Subotici te 
potkraj 1980-ih i početkom 1990-ih. 
Slično drugim časopisima, i Rukovet je 
promijenila više nakladnika, urednika, 
uređivačku i jezičnu politiku, politiku 
upravljanja, opseg, nakladu, format, vizu- 
alni identitet... 

Prva hrvatska tiskovina u Vojvodini 
nakon Drugoga svjetskog rata pojavljuje 
se u okviru Katoličke crkve. Bio je to list 
Bačko klasje (1978.), koji su izdavali 
hrvatski svećenici Subotičke biskupije. U 
šesnaest godišta izašlo je 78 brojeva, u 
kojima su redovito objavljivani napisi o 
kulturnoj baštini bunjevačkih i šokačkih 
Hrvata, a izdano je i desetak dodataka o 
manje poznatim književnicima (npr. Bram- 
ko Jegić), pučkim stvaraocima i pjesnici- 
ma (npr. Matija Dulić) te narodnim običa- 
jima (npr. o Božiću). Druga se takva 
tiskovina pojavila nakon raspada zajed- 

ničke države — subotički dvotjednik Žig 
(1994.-2001.), koji je, osim redovitih 
kraćih književnih, a katkad i znanstvenih 
sadržaja, objavio i dva priloga pod nazi- 
vom Dodatak za znanost, kulturu i umjet- 
nost (br. 50, 1996., i br. 60, 1996.), što ih 
je uredio Vojislav Sekelj. 


KLASJE NAŠIH 
RAVNI 


Klasje naših ravni, novi tečaj, br. 1, 
Subotica, 1996. 


Prvi samostalni časopis pojavio se tek 
nakon završetka rata u Hrvatskoj — nakon 
pedesetogodišnje stanke obnovljeno je 
Klasje naših ravni, časopis za »književ- 
nost, umjetnost i znanost«. U početku mu 
je nakladnik bila HRID, a ubrzo subotički 
ogranak Matice hrvatske. Mijenjao je 
dinamiku izlaženja (dva broja na godinu, 
jedan broj, a danas je mjesečnik koji se 
objavljuje u četiri sveska) i urednike (Bela 
Gabrić, Viktorija Grunčić, Lazar Merko- 
vić). Kvaliteta sadržaja pojedinih brojeva 
bila je nejednaka — u početku se uredni- 
štvo često nije ravnalo strožim estetskim i 
znanstvenim kriterijima u objavljivanju 
radova, što je rezultiralo izostankom 
suradnje najvažnijih književnih i znan- 
stvenih stvaralaca, no to se promijenilo 
2002. Osim što se objavljuju različiti 
književni prilozi, u časopisu su kratko vri- 
jeme i u znatno manjem omjeru bili zastu- 
pljeni i znanstveni radovi posvećeni povi- 
jesnim, društvenim i filozofijskim temama. 


Časopisi Hrvata u Madžarskoj. Prvi 
časopis pojavio se 1975., kad je Ma- 

džarsko etnografsko društvo pokrenulo 
časopis Etnografija Južnih Slavena u 
Mađarskoj. Do 1993. godine objavljeno je 
deset svezaka tog časopisa. Zahvaljujući 
veliku broju znanstvenih studija s područ- 
ja etnografije, objavljenih pretežito na 
hrvatskome, a manjim dijelom i na srps- 
kome i slovenskome, časopis je postao 
poznat diljem Madžarske. Glavni urednici 
bili su Iv4n Balassa i Zoltan Ujv4ry, a 
urednici Marko Dekić, Marija Kiš, Marin 
Mandić, Živko Mandić i Đuro Franković. 
Nakon raspada Jugoslavije i Demokrat- 
skog saveza Južnih Slavena u Madžarskoj, 
Madžarsko etnografsko društvo od 1994. 
izdaje časopis Etnografija Hrvata u 
Mađarskoj, čiji je urednik Đuro Fran- 
ković, a urednik serije Ernest Eperjessy. 
Dosad je objavljeno jedanaest sadržajno 
bogatih brojeva. 


Demokratski savez Južnih Slavena u 
Madžarskoj pokrenuo je 1979. časopis za 
povijest Iz naše prošlosti, čiji su urednici 
Marin Mandić i Mišo Mandić. Izlazio je 
jedanput na godinu, a objavljena su tri 
broja. Godine 1982. uređivački odbor koji 
su činili Mijo Karagić, Marko Marković 
(odgovorni urednik), Petar _ Milošević, 
Predrag Stepanović, Đuro Šarkić (grafička 
počeo je izdavati Neven, književni prilog 
tjednika Narodne novine, i do 1988. 
objavljeno je 14 brojeva. 

Institut za pedagogiju županije Baranje 
1984. godine pokrenuo je polugodišnji 
časopis za metodička pitanja Vaša škola, 
koji se bavi ne samo školstvom, njegovom 
poviješću, metodikom nastave književno- 
sti i gramatike nego i folklornim nasli- 
jeđem Hrvata i Srba u Madžarskoj 
(pripovijetke, epske pjesme i balade). U 
dva navrata podnaslov časopisa bio je 
Baranjski biseri. Uređivački odbor činili 
su Ernest Barić, Stjepan Blažetin i Mile 
Preradović, odgovorna je urednica je bila 
Kallos Miklosnć, a izlazio je do 1998. U 
izdanju Demokratskog saveza Južnih 
Slavena u Madžarskoj 1986. izašao je 
godišnjak Vaši radovi radi objavljivanja 
različitih studija s područja narodnog živ- 
ota i znanosti. Objavljena su samo dva 

broja. Prvi je sastavio Ivan Mokuter (ono- 
mastička istraživanja), drugi Dušan Pavlov 
(povijesne teme), a uredio ih je Mijo 
Karagić. Godine 1989. u izdanju Društva 
hrvatskih, srpskih i slovenskih književnika 
u Madžarskoj objavljen je časopis za 
književnost Glas. Iste i iduće godine 
objavljen je još jedan dvobroj, nakon čega 
se časopis ugasio. Urednik je također Mijo 
Karagić. 

Pogledi, 3, 
Budimpešta — Pečuh, 2003. 


Hrvatski intelektualci i pisci u 
Madžarskoj pokrenuli su 1996. tromje- 
sečni časopis za književnost i kulturu Riječ 
u nakladi Slovenika Bt. u Budimpešti. 
Uređivali su ga Matilda Bolcs, Stjepan 
Blažetin, Ladislav Gujaš, Šandor Horvat, 
Stjepan Lukač i Dinko Šokčević. Zbog 
financijskih teškoća prestao je izlaziti 
1999., a objavljeno je devet brojeva. 
Ulogu Riječi nastavljaju Pogledi, časopis 
za kulturu i društvena pitanja Hrvata u 
Madžarskoj, što su ga 2000. pokrenuli 
Hrvatska državna samouprava, Hrvatska 
samouprava grada Budimpešte i Savez 
Hrvata u Madžarskoj. U početku je ured- 
nik Đuro Franković, a 2004. Hrvatska 
državna samouprava njegovo je uređiva- 
nje povjerila Hrvatskomu znanstvenom 
zavodu iz Pečuha. God. 2006. tiskan je 8. 
broj, koji su uredili Stjepan Blažetin i 
Dinko Šokčević. 


Od 1998. kulturni život Hrvata u 
Madžarskoj obogaćen je Hrvatskim 
znanstvenim zbornikom, časopisom Hrvat- 
skoga znanstvenog zavoda. Okuplja oko 
sebe znanstvenike iz cijele Madžarske, a 
otvoren je i inozemnim istraživačima, 
kroatistima. Glavni mu je urednik Ernest 
Barić, a urednici Janja Prodan, Živko 
Mandić i Đuro Franković. Dosad su objav- 
ljena četiri broja. 

Hrvatski znanstveni zbornik, 1, 
Pečuh, 2000. 


Lit.: M. Evetović, Kulturna povijest bunjevačkih i 
šokačkih Hrvata (rukopis); 1. Kujundžić, Bunje- 
vačko-šokačka bibliografija, Rad JAZU, 355, 
Zagreb, 1969; Enciklopedija Jugoslavije, 3, 
Zagreb, 1984; 1. Szentgyorgyi, N. Bašić Palković, 
E. Bažant, Bibliografija Mije Mandića, Subotica, 
1987; L. Merković, Bibliografija časopisa 
»Rukovet« maj 1955 — april 1990, Rukovet, 5, 
Subotica, 1990; I. Szentgyčrgyi, E. Bažant, 
Subotička bibliografija 1870-1918, IL, Subotica, 
1993; A. Sekulić, Hrvatska preporodna književ- 
nost u ugarskom Podunavlju do 1918., Zagreb, 
1994; J. Buljovčić, Obljetnica Bunjevačkih i 
šokačkih novina, Žig, br. 20-33, Subotica, 1995; 
M. Miković, Isprekidani kontinuitet subotičkih 
književnih listova i časopisa, Rukovet, 7-8-9, 
Subotica, 1995; A. Sekulić, Književnost podunav- 
skih Hrvata u XX. stoljeću, Zagreb, 1996; 
Hrvatski leksikon, 1, Zagreb, 1996; V. Sekelj, 
Promašaj u startu, Žig, br. 66, Subotica 1997; B. 
Gabrić, Je li “Kasje naših ravni" “promašaj u star- 
tu', Žig, br. 67, Subotica 1997; S. Blažetin, 
Književnost Hrvata u Mađarskoj od 1918. do 
danas, Osijek, 1998; M. Mandić (ur.), Zvan Petreš. 


ČATALIJA 


Sabrana djela, Budimpešta, 1999; V. Brešić, 
Čitanje časopisa, Zagreb, 2005; T. Žigmanov, 
Bibliografija Hrvata u Vojvodini (1990.-2002.). 
Prinosi, Pula, 2005. 


T. Žigmanov i Ž. Mandić 


ČAST, u bačkih Bunjevaca naziv za svad- 
bu, koji se upotrebljava pri pozivanju 
gostiju — gosti se »zovu u čast« odnosno 
odlazi se kod drugoga »u čast«. Običaj je 
bio da »u čast« poziva »svatovski časnik«, 
tj. »mastalundžija«, ponegdje »čauš« i dr. 
Tradicionalni bunjevački svatovski običaji 


bili su veoma brojni i raznovrsni. 
A. Stantić 


ČATALIJA (madž. Csdtalja), selo u 
jugozapadnom dijelu Bačko-kiškunske 
županije, 12 km južno od Baje, 1735 st. 
(2001.). Jezikoslovci joj ime izvode iz 
turske riječi atalli, »račvast«. 
Južnoslavenski su doseljenici selo 
preimenovali u Čatalija, a od tog je imena 
nastalo i madžarsko službeno Csatalja, koje 
se u ma-džarskome pučkom etimologijom 
katkad tumači kao »mjesto ispod Csate«. 
Nekadašnja službena imena: Csatallya 
1543., Csatalja 1659, Csatalya 1701., Csa- 
talia 1733., Csatalia 1743., Csatalya 1777., 
Csatalia 1828., Csatalja 1898. 


God. 1543. spominje se kao selo koje 
je Kalačkoj nadbiskupiji platilo 43 forinte 
i jedan par čizama crkvene desetine, što 
svjedoči da je bila riječ o važnijem naselju. 
God. 1659. pripala je posjedu Nikole 
Milojkovića. Kao hrvatsko naselje zabi- 
lježena je 1712. Tih godina »pustaru Čatal- 
iju« obrađuju stanovnici Berega (današ- 
njega Bačkog Brega). Nijemcima je 
napučena već 1724. Samostalnom župom 
postala je 1735. (prije je bila bajskom 
podružnicom); a podružnice su joj do 1751. 
bile Baračka i Monoštor (zmadž. Batmo- 
nostor) te Dautovo do 1776. God. 1767. 
pretežito je njemačko selo s malobrojnim 
hrvatskim življem. Sve do prisilnog iselja- 
vanja Nijemaca 1946. bila je većinsko nje- 
mačko selo, a danas je naseljavaju pre- 
težno Sikuljci podrijetlom iz Bukovine. U 
dječjem vrtiću i osnovnoj školi danas se 
uči njemački jezik. 

ČATALIJA 


Lit.: A. Valyi, Magyar orszagnak leirdsa, Buda, 
1796; 1. Antunović, Razprava o podunavskih i 
potisanskih Bunjevcih i Šokcih u pogledu narod- 
nom, vjerskom, umnom, gradjanskom i gospo- 


Čatalija 
(Csatalja) 


darskom, Beč, 1882; Gy. Dudas, B4cs-Bodrog 
vdrmegye egyetemes monografidja, I-Il, Zombor, 
1896; I. Ivanić, /storijsko-etnografska rasprava: 
Bunjevci i Šokci u Bačkoj, Baranji i Lici, Beograd, 
1899; J. Rapcsanyi, Magyar vdrosok monogrdfid- 
ja, Baja es Bdcs-Bodrog vdrmegye kozsegei, Bu- 
dapest, 1934; L. Kiss, Foldrajzi nevek etimologiai 
szotara, Budapest, 1980. E 

Ž. Mandić 


ČATALINAC, Matija (Kolut, 6. XI. 
1878. — Bereg, 19. II. 1929.), svećenik, 
novinski urednik. U Kalači je 1899. za- 
vršio gimnaziju, a 1903. 1 studij bogoslov- 
lja te je zaređen za svećenika. Bio je 
najprije kapelan u Čonoplji do 1905., a 
zatim u Subotici u svim trima ondašnjim 
crkvama. Tijekom službovanja u Subotici 
od 1911. do 1913. bio je odgovorni ured- 
nik Naših novina, službenoga glasila Ze- 
maljske kršćansko-socijalne stranke, koje 
su na hrvatskome izlazile u Subotici 
1907.-18. Nakon toga bio je kapelan i vje- 
roučitelj u Novom Sadu, a od 1919. župnik 
u Beregu, zavičaju njegovih roditelja. S 
drugim agilnim hrvatskim svećenicima (L. 
Budanović, B. Rajić, I. Evetović, F. Piju- 
ković) radio je na oživljavanju narodne 
svijesti među slavenskim katoličkim sta- 
novništvom u vrijeme raspada Austro- 
Ugarske 1919., a kad je međunarodna ko- 

misija na terenu rješavala sporna pitanja 
razgraničenja, u Riđici je 1922. orga- 
nizirao skup nekoliko stotina Šokaca kako 
bi se manifestirala njihova volja da San- 
tovo, Gara i Kaćmar pripadnu Kraljevini 
SHS. Za župnikovanja u Beregu, kao 
nasljednik Lajče Budanovića u ovoj župi, 
nastavio je nacionalnu i duhovnu obnovu 
ovoga sela i potaknuo mnoge mlade na 
školovanje. 

Lit.: Naši pokojnici, Subotička Danica ili bunje- 
vačko-šokački kalendar (sa slikama) za redovnu 
godinu 1930., Subotica, b. g; M. Radičev, 
Zaboravljena desetgodišnjica (Matija Čatalinac), 
Subotička Danica ili bunjevačko-šokački kalendar 
(sa slikama) za redovnu godinu 1941., Subotica, 
b. g; M. Evetović, Kulturna povijest bunjevačkih 
i šokačkih Hrvata (rukopis); A. Kuntić, Iz istorije 
bačkih Bunjevaca, Spomenik SANU, CXXXII, 
Odeljenje istorijskih nauka 8, Beograd, 1991; 
Hrvatski biografski leksikon, 3, Zagreb, 1993; A. 
Sekulić, Književnost podunavskih Hrvata u XX. 


stoljeću, Zagrebu, 1996. 
S. Bačić 


ČATALINAC, Oliva (Santovo, 15. VIII. 
1892. — Santovo, 5. IV. 1983.), kulturna 
djelatnica. Kći Adama i Marte, rođ. 
Horvat. Osnovnu je školu završila u San- 
tovu, a nakon mature u gimnaziji u Ka- 
lači, pripravlja se za zvanje časne sestre. 
No, zbog narušena zdravlja vratila se u 
rodno selo, gdje se posvetila crkvenom 
životu: organizirala je trodnevnice, vodila 
hodočašća na Jud, bajsku Vodicu i u sla- 
vonski Bili Aljmaš, a vodila je i »dalardu«, 
tj. crkveni pjevački zbor. Zahvaljujući 
njoj, u katoličku se vjeru vratilo više osoba 
koje su 1899. u Santovu prešle na pra- 
voslavlje. S pučkoškolcima je redovito 
pripremala igrokaze duhovne tematike. 
Surađujući s dr. Mišom Jelićem, tijekom 
1920-ih i 1930-ih godina prošlog stoljeća 
oko sebe je okupila santovačku hrvatsku 
mladež, s kojom je na pozornicu postav- 
ljala niz kazališnih komada. Najčešće su 
prikazivani komadi Ivana Petreša te 
onodobnih poznatih madžarskih dramskih 
pisaca, čija je djela i sama prevodila. Bila 
je iširiteljica hrvatske pisane riječi, napose 
svezaka Pučke knjižnice Društva svetog 


Jeronima iz Zagreba. : 
Ž. Mandić 


ČATALINSKI PUT, neasfaltirana »ljet- 
na« cesta (»litnji put«) na području Som- 
bora. Povezuje Sombor i selo Čataliju u 
blizini Baje, po kojoj je i dobila ime. 
Počinje kod željezničke postaje Strilić, 
odvaja se udesno od bezdanske ceste, pro- 
lazi pokraj Srednje poljoprivredne škole u 
Somboru (nekadašnji salaš veleposjednika 
Simeona-Čire Falzione) i odatle se proteže 
na sjever u smjeru Rastine i Čatalije, za- 
obilazeći pritom Gakovo sa zapadne 
strane. Prvih 6 kilometara od Sombora, sve 
do Gakova, duž te su ceste uglavnom nase- 
ljeni bunjevački Hrvati. Uz Čatalinski su 
put tako salaše u različitim razdobljima 
imale porodice Stolišić, Raič, Džinić, 
Paštrović, Firanj, Benčić, Peštalić, Čuvar- 
dić i Kukuruzar, a vjerojatno i druge, ali se 
spomen na njih nije sačuvao. Ovom su se 
cestom Somborci često koristili kad su 
odlazili u Baju, te kasnije sve do polovice 
XX. st. dok su bile razvijene stočne trž- 
nice. Danas se njime uglavnom koriste 
poljodjelci u ljetnim mjesecima, dok je zi- 
mi teško prohodan. 

Lit.: M. Beljanski, Pangare, Gospin sokak, Čutka, 
Sikara, Strilić, Mali Beč i Catalinski put, Sombor, 


1973. 
M. Bara 


ČAUŠ (tur. cavus: vođa ili zabavljač sva- 
tova), svatovski časnik, pretežito u 
Bunjevaca u Bajskom trokutu te u XIX. st. 
oko Budimpešte, ujedno i u nekih bačkih 
Šokaca (Monoštor, Bereg). Zastupljen je i 
u svatovskim običajima u u Slavoniji, 
Bosni, sjevernoj i srednjoj Dalmaciji i 
Hercegovini, na Pelješcu, u nekih pri- 
morsko-ličkih Bunjevaca te u Šokaca i 
Srba u Madžarskoj, Bačkoj i Srijemu. 

U svadbenim običajima najčešća mu je 
uloga veseljaka i šaljivca, no ujedno je po- 
zivao u svatove (osobito u bačkih Šokaca i 
čavoljskih Bunjevaca), a ponegdje je bio 1 
starješina svatova. Najčešće je to bio 
mladoženjin neoženjeni prijatelj, katkad 
rođak, a rjeđe i brat. Zbog važnosti uloge u 
svatovima pazilo se tko će se uzeti za čau- 
ša — morao je biti uzoran, dosjetljiv, velik 
veseljak, dobar pjevač, plesač i sl. U ne- 
kim šokačkim mjestima u Bačkoj ima ne- 


ČAVOLJ 


koliko čauša u jednim svatovima. Čauš 
uvijek nosi atribute, npr. kod Bunjevaca 
nosi ukrašenu batinu i čuturu s vinom, a 
kod bačkih Šokaca čutura s vinom okićena 
je ruzmarinom i cvijećem, ima još i ukra- 
šenu kandžiju i šešir itd. 

Lit.: M. Černelić, Uloga i nazivi odabranih svato- 
va u Bunjevaca, Zagreb, 1991; A. Sekulić, Bački 
Hrvati, Zagreb, 1991; M. Bosić, Zenidbeni običa- 


ji Sokaca Hrvata u Bačkoj, Novi Sad, 1992. 


P. Skenderović 


ČAVOLJ (madž. Cs4voly), 1. selo u 
južnom dijelu Bačko-kiškunske županije, 
15 km istočno od Baje; 2161 st. (2001.). 
Nekadašnja imena: Chayol-Thayal 1198., 
Chayol 1375., Cavogl (»ex Cavoglia«) 1717., 
Csavolj 1733., Chavol 1737. Ime mu je 
vjerojatno izvedeno iz slavenskoga osob- 
nog imena Čachl. 


God. 1580.-82. bilježi se kao selo s 22, 
a desetak godina poslije s 27 kuća, nakon 
čega je više puta uništavano. God. 1676. 
spominju se »siromašni čavoljski racki 
kmetovi«, a nakon dvije godine Čavolj se 
spominje kao pustara. Kao hrvatsko nase- 
lje zabilježen je 1711., a 1726. opet kao 
nenaseljena pustara u posjedu Marka 
Czobora, koju su obrađivali Pandurci, 
stanovnici nekadašnjega sela kod Baje. 
Oko 1730. Ivan Radić, Czoborov zakupac, 
prisilio je više bajskih hrvatskih obitelji da 
se nastane na tada nenastanjenoj pustari 
Čavolju. Nakon toga 1734. zabilježeno je 
26 hrvatskih poreznih obveznika, a iz te 
godine potječe i prvi čavoljski pečat. God. 
1736. ovdje obitava već 511 Hrvata. Na 
poticaj kalačkih biskupa 1747. /48. 1 1782. 
doseljavaju se Nijemci. Samostalnom je 
župom postao 1748. (prije je bio bajskom 
podružnicom). Podružnice su mu do 1783. 
Matević i Sentivan. Zbog previsokih po- 
reza 1764. mnogi se ovdašnji Hrvati sele u 
u Suboticu. God 1768. još se spominje kao 
»ilirsko«, tj. hrvatsko, a potkraj XVIII. st. 
kao pretežito hrvatsko selo kojemu je 
vlastelin kalački biskup. Radi uređenja 
mjesnih agrarnih odnosa 1770. donesen je 
Urbar za Čavolj, koji je izdan i na 
hrvatskom jeziku. Barokna župna crkva, 
posvećena Preobraženju Isusovu, podig- 

ČAVOLJ 


nuta je 1783., a proširena 1888. Po po- 
pisu iz 1828. ima 140 njemačkih, 70 hrvat- 
skih, 30 madžarskih i 3 slovačke obitelji. 
God. 1851. za Fenyesa je njemačko-dal- 
matinsko selo. U Prvome svjetskom ratu 
od 240 čavoljskih vojnika poginulo ih je 
138. Prema potsdamskom rješenju 1947. 
većina čavoljskih Nijemaca preseljena je u 
Njemačku, a na njihovo su mjesto nase- 
ljeni Madžari iz Slovačke. Od 1949., a na- 
pose od 1960. do 1990., stanovništvo radi 
uglavnom u poljoprivrednim zadrugama. 


Brojnost hrvatskog stanovništva od 
kraja XIX. st. kretala se ovako: 1890. — 
555 (ukupan broj st. 3113), 1910. — 510 
(ukupno 3007 st.), 1941. — 472 (ukupan broj 
st. 4705), 1945. — 580, 1960. — 492 (ukup- 
no st. 3187), 1980. — 238 (ukupan broj st. 
2364). Pod ravnanjem Miše Mandića 
1970-ih godina čavoljska osnovna škola je 
slovila kao »uzorna škola«  (madž. 
mintaiskola), jer se u njoj odvijao istaknu- 
ti odgojno-obrazovni rad. Pod njegovom 
upravom tada je utemeljen i diljem 
Madžarske poznati čavoljski Seoski muzej 
(Falumuzeum). Nastava hrvatskog jezika u 
mjesnoj školi ukinuta je 1990. Hrvatska 
manjinska samouprava u selu djeluje od 
1991. U Čavolju je rođen stolnobiogradski 
biskup Nikola Milašin (1736.-1811.). 


1 WE) x \ 

Čavolj (Cs4voly) u Madžarskoj 


2. pustara sjeverno od Subotice prema 
granici s Madžarskom, uz prugu Subotica- 
Kelebija. Južni dijelovi, pretežito nasta- 
njeni madžarskim stanovništvom, pod 
voćnjacima su i vinogradima, dok su sje- 
verni dijelovi pod šumom. Prevladava 
pijesak, dio je Subotičke pješčare. Nije 
posebno upravno područje. 

Lit.: A. Valyi, Magyar orszagnak leirdsa, Buda, 
1796; E. Fćnyes, Magyarorszdg geographiai 
szdtdra, Pest, 1851; 1. Antunović, Razprava o 
podunavskih i potisanskih Bunjevcih i Šokcih u 
pogledu narodnom, vjerskom, umnom, gradjan- 
skom i gospodarskom, Beč, 1882; J. Rapesanji, 
Magyar vdrosok monogrdfidja, Baja es Bdcs- 
Bodrog vdrmegye kozsegei, Budapest, 1934; A. 
Hegedus, Patachich Gabor kalocsai ersek elete 6s 
restaurdcios tevekenysege. Laurea ćrtekezćs, 
Kalocsa, 1954; M. Mdandics: Fejezetek Csdvoly 
kozsćg kronikdjabol 1944-1964, Csavoly, 1969; 
A. Zorn, A katolikus nepoktatas helyzete a kalo- 
csai ćrsekseg teriiletćen a Canonica Visitatiok 
tiikreben, 17111848, u: Bdcs-Kiskun Megye Mult- 
jabol, V. Kecskemćt, 1983; M. Mandić: Iz osam- 
stoljetne kronike Čavolja (Prošlost i sadašnjost 
jednog narodnosnog sela), Budimpešta, 1984; A. 
Sekulić, Hrvatski bački mjestopisi, Zagreb, 1994. 


Ž. Mandić i S. Stantić 


ČELIKOVIĆ, Katarina, rođ. Plemenčić 
(Varaždin, 1. III. 1960.), bibliografkinja, 
publicistica, kulturna djelatnica. Osnovnu 
i srednju školu završila je u Varaždinu, a 
1983. na Filozofskom fakultetu Sveučilišta 
u Zagrebu diplomirala je komparativnu 
književnost i rusistiku. Od 1986. radi u 
subotičkoj Gradskoj knjižnici kao bib- 
liotekar-informator na stručnoj obradi 
knjiga i na odjelu bibliografije. 
Sudjelovala je u pokretanju i u radu 
nekoliko subotičkih hrvatskih institucija: 
katoličkog mjesečnika Zvonik 1994., u 
kojem je od početka lektorica, novinarka i 
jedna od urednika, Hrvatskoga akadem- 
skog društva 1998., u kojem od osnutka 
obavlja dužnost tajnice, a 2002. potaknula 
je osnivanje Hrvatskog društva za pomoć 
učenicima Bela Gabrić i Hrvatske čitao- 
nice. U sklopu Hrvatske čitaonice pokrenu- 
la je nekoliko manifestacija kojima je 
svrha očuvanje i razvijanje hrvatskog jezi- 
ka (Dane Balinta Vujkova, Pokrajinsku 
smotru recitatora na hrvatskom jeziku i 
Susrete vojvođanskih pučkih pjesnika Lira 
naiva) te nakladničku djelatnost (knjige, 
zvučna edicija s narodnim pripovijetkama 
i edicija Slikovnice). Lektorica je i jedna 
od urednika u kalendaru Subotička Da- 
nica, a sudjeluje i u nakladništvu Kato- 
ličkog instituta za kulturu, povijest i 
duhovnost Zvan Antunović, u kojem je pro- 


čelnica Bunjevačko-šokačke knjižnice 
Ivan Kujundžić od 1999. 

God. 1997., skupa sa suprugom 
Ervinom, dobila je Antušovu nagradu za 
doprinos kulturi bačkih Hrvata-Bunjevaca 
za rad u mjesečniku Zvonik, a za orga- 
niziranje Dana Balinta Vujkova Kulturno- 
prosvjetna zajednica Općine Subotica 
dodijelila joj je 2005. posebno priznanje 
Dr. Ferenc Bodrogvdry. 

Djelo: Subotička bibliografija 1918-1944, sv. HV/1 
(suautori G. Kiss i E. Bažant), Subotica, 2003. 


T. Žigmanov 


ČENAD (madž. Ersekcsan4d), selo u 
jugozapadnom dijelu Bačko-kiškunske 
županije, 13 km sjeverno od Baje; 2945 st. 
(2001.). Prvotno se nalazilo 5 km zapadno 
od današnjeg sela, na obali Dunava. Prema 
arheološkim nalazima postoji već u XI. st. 
Od XIV. st. u posjedu je Kalačke nad- 
biskupije; a odatle potječe i njegovo ma- 
džarsko službeno ime Ersekcsan4d (madž. 
ersek, »nadbiskup«), koje je dobio 1898. 
Prijašnja službena imena: Chanad 1391., 
Csanad 1828. Ime naselja izvedeno je od 
osobnog imena Csanad. Fancažani, naj- 
bliži susjedi, zovu ga Čenad, ostali bunje- 
vački Hrvati Čanad, a Santovci Čanada. 
God. 1391. zabilježen je kao selo, 
1543. Kalačkoj nadbiskupiji plaća 5 forin- 
ta crkvene desetine. Za turske dominacije 
1560. stanovnici su mu bili ratari koji su 
obrađivali i obližnje »pustare«, majure. 
God. 1580. imalo je 39 kuća. Na prijelazu 
iz XVI. u XVII. st. stanovnici su prešli na 
reformatsku vjeroispovijed. God. 1686. 
opustjelo selo ponovno je napučeno 1689., 
među ostalim i Hrvatima. God. 1703. ima- 
lo je 23 porezna obveznika. Popis iz 1715. 
bilježi 4 hrvatske, a onaj pet godina posli- 
je 3 hrvatske i 18 madžarskih obitelji. God. 
1744. popisan je 81 obiteljski starješina, a 
1784. ima 1222 stanovnika. Potkraj XVIII. 
st. spominje se kao madžarsko mjesto. Sta- 
novništvo mu se tada bavilo uglavnom 
ribolovom i stočarstvom, napose uzgojem 
konja i rogate stoke. Zbog čestih poplava 
vlasti su 1806., unatoč protivljenju stanov- 
nika, selo premjestile na sadašnje mjesto. 


ČEPELSIGETI 


U to doba Kalačka biskupija ovamo nase- 
ljava katoličke seljake, među njima i 
Hrvate. God. 1819. u selu je već 260 kuća. 
Dotadašnja čikuzdanska filijala samostal- 
nom župom postaje 1839. Matične se knji- 
ge vode od 1799., a u njima se nalazi i 28 
hrvatskih prezimena. Od 1985 stanovnika 
na popisu iz 1881. godine svega je 8 osoba 
hrvatske narodnosti. Hrvatski se jezik ov- 
dje zadržao do 1920-ih godina. Iz Peštan- 
sko-piliško-šoltsko-kiškunske županije se- 
lo je izdvojeno 1944. 1 priključeno Bačko- 
bodroškoj županiji, a od 1950. postaje 
dijelom tad osnovane Bačko-kiškunske 
županije. O hrvatskoj nazočnosti u pro- 
šlosti govore i hrvatska imena čestica 
ovdašnjih polja: Karašovica, Kiselica, 
Turčikova, Kalonica, Perošić, Borić, Mala 
busija, Ivanac, Patonica, Veranka, Trnje, 
Krčavina, Bižan. 


Čenad (Ersekcsan4d) 


Lit.: A. Valyi, Magyar orszagnak leirdsa, Buda, 
1796; D. Csanki, Magyarorszdg tortćnelmi foldraj- 
za a Hunyadiak kordban, Budapest, 18901913; 
Gy. Dudas, Bdcs-Bodrog vdrmegye egyetemes 
monografidja, I-Il, Zombor, 1896; J. Rapcsanyi, 
Magyar vdrosok monogrdfidja. Baja es Bdcs- 
Bodrog vdrmegye kozsegei, Budapest, 1934. 

Ž. Mandić 
ČEPELSIGETI, Marija (Čepelsigeti- 
Zorinac, Zorinac) (Tukulja, 16. V. 1926. 
— Tukulja, 9. 1. 2006.), pedagoginja, odgo- 

ČEPELSIGETI 


Marija Čepelsigeti 


jiteljica, ravnateljica hrvatsko-srpskoga 
učeničkog doma u Budimpešti. Rođeno 
prezime Zorinac otac joj je bio prisiljen 
pomadžariti. Poslije rata, nakon što je za- 
vršila tromjesečni učiteljski tečaj u Peču- 
hu, povjereno joj je organiziranje školske 
nastave na hrvatskom jeziku u baranjskom 
Šarošu (madž. Magyarsarl6s). Godine 1952. 
preuzela je dužnost ravnateljice hrvatske 
škole u Pečuhu, ali je već u kolovozu iste 
godine njezin rad prekinut. Na temelju 
lažne optužbe da je jugoslavenski špijun 
uhićena je i osuđena na tri godine zatvora. 
Kaznu je izdržala u zatvorima u Pečuhu, 
Budimpešti i Kalači. Zaposlila se dvije go- 
dine nakon odsluženja kazne, najprije kao 
odgojiteljica u Malome učeničkom domu 
na budimpeštanskom Trgu ruža, a 1961. 
imenovana je ravnateljicom hrvatsko-srp- 
skoga učeničkog doma u Munkacsyjevoj 
ulici u Budimpešti. Na toj je dužnosti osta- 
la do umirovljenja 1990. Za rad u prosvjeti 
i kulturno djelovanje dodijeljena su joj 
sljedeća priznanja: Istaknuti prosvjetni 
radnik 1971., Za socijalističku kulturu 1976., 
Orden rada srebrnog stupnja 1978., 
Diploma Najdraži učitelj 1979., Spomen- 
plaketa za službu u prosvjeti 1990., 
Nagrada za kulturu Grada Tukulje 2002. 


Lit: M. Mandić, Naša gimnazija, Budimpešta, 
1996; Hrvatski glasnik, br. 2/2006, Budimpešta. 


Ž. Mandić 

ČEPELJ (madž. Csepel), naselje na sje- 
vernom dijelu istoimenog otoka na Dunavu 
južno od Budimpešte, danas XXI. okrug 
grada Budimpešte. Ime mu znači »mlada 
hrastova šuma«. Starodrevno je naselje 
(V-IV. st. pr. Kr.). U ranome srednjem 
vijeku nastanjuju ga Rimljani, poslije Ava- 
ri. Kao kmetsko naselje spominje se 1138. 

Hrvati ovdje stanuju već od sredine 
XVI. st., kad su im dušobrižnici bili bosan- 
ski franjevci. U XVII. st. ubraja se među 
hrvatska naselja. Pri oslobađanju Budima 
1686. i za trajanja Rakoczyjeve borbe 
1703.-11. stanovništvo mu se razbježalo. 
Novi čepeljski veleposjednik princ Eugen 
Savojski 1712. dopušta obnovu Čepelja, 
obećavši doseljenicima sedam besporez- 
nih godina. Od 1692. do 1745. filijala je 
budimskih hrvatskih župa (Parochia 
Illyricae Nationis Budae in aquatica ex 
antiquo, odnosno Parochia Administratione 
Dalmatica), a od 1745. do 1777. tukuljske 
župe. God. 1717. u Čepelju je popisano 19 
kmetskih obitelji: 12 hrvatskih i 7 nje- 
mačkih. Hrvati, koji tvore 63% ovdašnjeg 
pučanstva, u vlasništvu tada imaju 72% 
oranica. Seoski je knez Martin Lukašović, 
1728. pak Ivan Agić. Tadašnje je selo još 
bliže sjevernom vrhu otoka; Nijemci žive 
u gornjem, a Hrvati u donjem dijelu nase- 
lja. U selu je 1734. izgrađena crkva 
posvećena Maloj Gospi. Administrativno 
samostalnim postaje 1742. Već 1752. 
Nijemci su brojnošću nadmašili Hrvate. 
Seoski čelnici — knezovi — biraju se naiz- 
mjenično, pri čemu je doknez uvijek druge 
narodnosti od kneza. Samostalnom župom 
postaje 1788. Potkraj XVIII. st. spominje 
se kao njemačko-»racko« selo, stanovnici 
mu se bave poljodjelstvom i vinogradarstvom. 


U selu je 1817. Hrvata bilo 38%, a 
Nijemaca, čiji se broj s vremenom po- 
većao, 62%. Nakon što je kanonička vizita 
odredila da hrvatska propovijed bude sva- 
ke 3. nedjelje »jer Hrvati razumiju njemač- 
ki, a Nijemci ne znaju hrvatski«, u crkvi 
su se očitovale narodnosne suprotnosti. 
lako su čepe.ljski Hrvati 1828. tražili uči- 
telja koji zna i hrvatski, broj se Hrvata u 
selu nastavio smanjivati. Poslije poplave 


1838. naselje je premješteno na današnje 
mjesto. Broj stanovnika u XIX. st. kretao 
se ovako: 1839. — 650 Nijemaca, 150 Hrva- 
ta, svi su rimokatolici; 1882. — od 176 obi- 
telji samo je 35 hrvatskih; potkraj stoljeća, 
uz 1140 Nijemaca i 96 Madžara, ima 195 
Hrvata. U drugoj polovici XIX. i napose u 
prvoj polovici XX. st. Čepelj je izrastao u 
jedno od najvećih industrijskih središta u 
Madžarskoj. Budimpešti je priključen 
1950. Unatoč tomu što je hrvatski jezik iz 
škole potisnut 1906., a iz crkve 1929., čepe- 
ljski su Hrvati narodnu posebnost očuvali 
razmjerno dugo. Potkraj XX. st. preminule 
su zadnje osobe koje su tečno govorile 
hrvatskom novoštokavskom ikavicom. 


Lit.: J. Rupp, Buda-Pest ćs kornyćkćnek helyrajzi 
tortenete. Pest, 1868; O. Tokody (ur.), A mag- 
yarorszdgi romai es gorogkatolikus papsdg 

Čepelj — otok i istoimeno naselje 
na njegovom krajnjem sjeveru 


ČERNELIĆ 


egyetemes nevtara 1880. evre, Temesvar, 1880; I. 
Antunović, Razprava o podunavskih i potisanskih 
Bunjevcih i Šokcih u pogledu narodnom, vjer- 
skom, umnom, gradjanskom i gospodarskom, Beč, 
1882; K. Papai, A Csepel sziget 6s lakoi, u: 
Foldrajzi Kozlemenyek, Budapest, 1890; S. 
Borovszky, Pest-Pilis-Solt-Kiskunvdrmegye mono- 
graphidja, I -IL, Budapest, b. g.; L. N&emethy, A 
pesti fotemplom tortćnete, Budapest, 1911; D. 
Schuler, Adatok a Taban tčrtenetćhez ćs rendezć- 
sćhez, Statisztikai Kozlemenyek, 75, 4, Budapest, 
1934; A. Kubinyi, Csepel nć6pessćge a XVIII. 
szdzadban es a XIX. szdzad elso felćben, Buda- 
post, 1959; E. Jod, Teteny-Promontor, Budapest, 
1970; Ž. Mandić, Čepeljski Hrvati, Narodni 


kalendar, Budimpešta, 1986. 5 
Z. Mandić 


ČERNELIĆ, Milana (Osijek, 11. VIII. 
1954.), etnologinja, sveučilišna profesori- 
ca. Djetinjstvo i ranu mladost provela je u 
Bezdanu, a gimnaziju je pohađala u 
Somboru. Studij etnologije i engleskog 
jezika na Filozofskom fakultetu u Zagrebu 
završila je 1980. God. 1988. obranila je 
magistarski radnju Tradicije svatovskih 
časti, njihovi nazivi i uloge, s osobitim ob- 
zirom na pojavu i uloge staćela, a 1997.1 
disertaciju Odabrane pojave iz svadbenih 
običaja bunjevačkih Hrvata kao izvor za 
proučavanje njihove etnogeneze. Na Od- 
sjeku za etnologiju na Filozofskom fakul- 
tetu u Zagrebu od 1980. radila je najprije 
kao stručna suradnica, a od 1989. kao asi- 
stentica. Danas je predstojnica Katedre za 
nacionalnu etnologiju. 


Područje njezina znanstvenog interesa 
obuhvaća pojave iz duhovne i društvene 
kulture: svadbene običaje, život u zadruga- 
ma, probleme etničkih skupina, napose 
one vezane uz hrvatsku etničku skupinu 
Bunjevaca te pitanja njihove etnogeneze i 
načina oblikovanja njihova kulturnoga i 
etničkog identiteta. Objavila je dvije 
knjige i više od četrdeset stručnih i znan- 
stvenih radova u hrvatskim (Studia ethno- 
logica Croatica, Migracijske teme, Etno- 
loška tribina, Senjski zbornik) i stranim 
časopisima (Etnografija Hrvata u Mađar- 
skoj, Acta ethnographica Hungarica, Prace 
etnograficzne, Folklor 6s traditio, Ethno- 
graphia) te u zbornicima radova. Kao izla- 
gač sudjelovala je na više međunarodnih 
znanstvenih skupova (Zagreb, Karlovac, 

ČERNELIĆ 


Bratislava, Beč, Krakov, Budimpešta, 
Tata, Bekćscsaba). Provodila je terenska 
istraživanja u raznim krajevima Hrvatske 
(Slavonija, Lika, Primorje, Dalmacija) te 
među Hrvatima u Podunavlju (u Bačkoj i 
Madžarskoj). Koautorica je izložbe /z baš- 
tine bačkih Hrvata-Bunjevaca, koja je 
održana u Etnografskome muzeju u Za- 
grebu početkom 1998. Sudjelovala je u 
nekoliko znanstveno-istraživačkih pro- 
jekata u Hrvatskoj, a od 2002. voditeljica 
je projekta Identitet i etnogeneza pri- 
morskih Bunjevaca. Članica je Hrvatskoga 
etnološkog društva, Matice hrvatske i 
Društva vojvođanskih i podunavskih Hr- 
vata. Pripada krugu najplodnijih istra- 
živača etnologije bunjevačkih Hrvata. 


ULOGE I NAZIVI 
ODABRANIH SVATOVA 
U BUNJEVACA 


M. Černelić, Uloge i nazivi odabranih 
svatova u Bunjevaca, Zagreb, 1991. 


Knjiga Uloge i nazivi odabranih svato- 
va u Bunjevaca nastala je na temelju nje- 
zina magistarskog rada. U njoj su prikazani 
podaci o svatovskim časnicima u Bunje- 
vaca te su uspoređeni sa sličnim pojavama 
u drugim krajevima jugoistočne Europe, 
pri čemu je jedan od glavnih zaključaka da 
podrijetlo nemalog dijela bunjevačkoga 
svadbenog ceremonijala valja tražiti u pred- 
slavenskome kulturnom sloju, koji je odi- 
grao važnu ulogu u genezi Bunjevaca. U 
doktorskoj disertaciji zaključila je pak ka- 
ko su se počeci procesa etnogeneze Bu- 
njevaca mogli zbivati »negdje na jugo- 
istočnim dinarsko-jadranskim graničnim 

područjima. Tu su se negdje prožimali 
vlaški i hrvatski [...] kulturni elementi, 
koji su dali temelj nastajanju i oblikovanju 
osebujne hrvatske skupine poznate pod 
nazivom Bunjevci«. U knjizi Bunjevačke 
studije, koja je sinteza njezinih dosadašn- 
jih glavnih znanstvenih preokupacija, u 
razmatranju znanstvenoga, ali i političkog 
problema bunjevačke etnogeneze, u nedo- 
statku pisanih izvora, koristila se her- 
meneutičkim povijesnim pristupom (u nas 
nazivanim i kulturnopovijesnim). U njoj 
su, nakon odavna zastarjela i politički na- 
ručena djela Jovana Erdeljanovića iz 
1930., prvi put izneseni znanstveni rezul- 
tati proučavanja etnogeneze Bunjevaca s 
etnološkog motrišta, bitno drukčiji od 
Erdeljanovićevih. 


Hrvatsku i stranu znanstvenu javnost 
upozoravala je na aktualni položaj i prob- 
leme hrvatske manjine u Bačkoj. U radovi- 
ma koji se odnose na tu problematiku 
dokumentirano govori o promjenama 
etničkog sastava stanovništva u Vojvodini 
u XX. st. te bilježi i interpretira sve do- 
gađaje koji su na to utjecali. Osobito je 
zanima kako se to odrazilo na vojvođanske 
Hrvate, ne samo na razini Pokrajine, već i 
po manjim zemljopisnim regijama, opći- 
nama i naseljima. U napisu o nastojanjima 
da se ospori hrvatstvo Bunjevaca u Bačkoj 
izdvaja tri glavne struje u tim procesima: 
a) neutraliziranje hrvatstva Bunjevaca isti- 
canjem njihove posebnosti (oni su samo 
Bunjevci), b) dopuštanje da mogu biti Srbi 
i Hrvati, uz naglasak da je bitno da su 
Južni Slaveni, te c) ideju da Bunjevci nisu 
Hrvati, već Srbi katoličke vjere. 


Djela: Uloge i nazivi odabranih svatova u 
Bunjevaca, Zagreb 1991; Bunjevačke studije, 
Zagreb, 2006. 


Odabrani članci: Običaj plesa s nevjestom u svad- 
benim običajima Bunjevaca, Folklor es traditio, 5, 
Budapest 1988; O tragovima zadruge kod 
Bunjevaca u južnoj Mađarskoj, Migracijske teme, 
6 (3), Zagreb, 1990; Role of the »starješina svato- 
va« among the Bunjevci, Studia ethnologica, 3, 
Zagreb, 1991; Na tragovima izvorištu osebujnog 
postupka pri  blagoslovu = mladenaca u 
podunavskih Bunjevaca iz okolice Budimpešte, 
Studia ethnologica Croatica, 5, Zagreb, 1993; 
Ethnic Changes in Voivodina in the 20th Century 


With special Reference to the Position of the 
Croats Bunjevci, u: Ethnocultural processes in 
Central Europe in 20th Century, Bratislava, 1994; 
Nastojanja da se bačkim Bunjevcima ospori pri- 
padnost hrvatskom narodu, Studia ethnologica 
Croatica, 6, Zagreb, 1994; A Budapest kčrnyčki, 
Duna menti Bunyevacok lakodalmi aAldasa 
nyomaban, Ethnographia, 105 (2), Budapest, 
1994; Attempts to deny the Bunjevci of Bačka 
(Vojvodina) the Right to Belong to the Croat 
Nation, Acta ethnographica Hungarica, 42 (1-2), 
Budapest, 1997; O životu na salašu, u: /z baštine 
bačkih Hrvata — Bunjevaca, Katalog izložbe, 
Etnografski muzej u Zagrebu, 1998; O nekim 
važnijim običajima bačkih Hrvata — Bunjevaca, u: 
Iz baštine bačkih Hrvata — Bunjevaca, Katalog 
izložbe, Etnografski muzej u Zagrebu, 1998; 
Comparable Occurences in Wedding Customs of 
the Bunjevci and the Romance Language 
Speaking Inhabitants of the Balkan Peninsula, 
Studia ethnologica Croatica, 7-8, Zagreb, 1995- 
1996 [1999]; Kolač/kruh u obredu prstenovanja i 
blagoslova mladenaca u Bunjevaca iz okolice 
Budimpešte, Etnografija Hrvata u Mađarskoj, 7, 
Budapest, 2000; Prvi rezultati istraživanja tradicij- 
ske kulture primorskih Bunjevaca, Senjski zbor- 
nik, 27, Senj, 2000; Uber das Recht, ein Kroate zu 
sein. Zu den Versuchen, den Bunjevci aus der 
Bačka die Zugehčrtigkeit zum kroatischen volk 
abzusprechen, u: Kroatische Volkskunde/Ethnologie in 
den Neunzigern, Wien, 2001; Povezanost života 
na salašu i u gradu u bačkih Bunjevaca, Etnološka 
tribina, 25, Zagreb, 2002; Istraživanje tradicijske 
baštine, identiteta i etnogeneze primorskih Bu- 
njevaca, Senjski zbornik, 30, Senj, 2003; The 
Local Community of the Ethnic Bunjevci in 
Croatia: Developing Cultural Identity. u: Times, 
Places, Passages. Ethnologiacal Approaches in 
the New Millenium. 7th SIEF Conference Selected 
Papers, 23-28 April 2001, Budapest, 2004; 
Specifičan način darivanja nevjeste u bunje- 
vačkim svadbenim običajima, Etnografija Hrvata 
u Mađarskoj, 12, Budimpešta, 2005; Pristupi istra- 
živanju bunjevačkih identiteta, Studia ethnologica 
Croatica, 17, Zagreb, 2006. 


Lit.: Milana Černelić, Etnološki tragovi bačkih 
Bunjevaca [intervju], Hrvatska riječ, br. 76 
Subotica, 2004; T. Žigmanov, Bibliografska građa 
za povijest Hrvata u Vojvodini od 1990. do 2002. 
(knjige, zbornici, časopisi, listovi, članci, novin- 
ski napisi i interne publikacije), Ex Pannonia, br. 
8, Subotica, 2004. 

T. Žigmanov 


ČEVAPOVIĆ, Grgur (Csevapovich) 
(Bertelovci, 23. IV. 1786. — Budimpešta, 
21. IV. 1830.), franjevac, pisac, povjes- 
ničar, pravnik, provincijal. Pohađao je 


ČEVAPOVIĆ 


gimnaziju u Požegi, a 8. XI. 1802. Josip 
Jakošić primio ga je u Provinciju sv. Ivana 
Kapistranskoga. Filozofiju je studirao kod 
Grge Peštalića na filozofskom učilištu u 
Baji 1803.-05., a zatim je ondje 1805.-07. 
i u Vukovaru 1807.-09. nastavio studij 
teologije. Na budimpeštanskom sveučiliš- 
tu 1806. postigao je doktorat filozofije, a 
1811. položio je profesorski ispit iz 
teologije. U međuvremenu je 1809. postao 
svećenikom. Predavao je filozofiju na učil- 
ištima u Slavonskom Brodu i Našicama 
1809.-11., a zatim teološke predmete na 
bogoslovnim školama u Mohaču 1811.-14. 
i Vukovaru 1814.-20. U Vukovaru je samo 
godinu dana bio gvardijan i župnik 1820. 
/21., ali je u to vrijeme obnovio samostan. 
U dva je navrata 1821.-24. i 1827.-30. bio 
provincijal te je tada boravio u Budimu. 
Predsjedao je redovitom kapitulu 1824. i 
izvanrednom kapitulu 1829. u Mohaču, 
kad su sudionici prihvatili nove uredbe o 
životu i djelovanju u Provinciji, koje je 
pripravio s namjerom da članove svoje 
pokrajinske zajednice oslobodi zasada 
kasnog jozefinizma. U Beču je 1824. sud- 
jelovao u pridruživanju četiriju austrijskih 
samostana Provinciji sv. Ivana Kapistran- 
skoga i nakon tog događaja ondje je bio 
prvi gvardijan 1824.-27. Kao provincijal 
preuzeo je brigu za objavljivanje Biblije u 
prijevodu Matije Petra Katančića. Sudje- 
lovao je na pokrajinskoj crkvenoj sinodi 
1822. u Požunu i branio pravo franjevaca 
na njihovo shvaćanje redovničkog siro- 
maštva. U rukopisu je ostavio iscrpnu 
povijest tog događaja (prijepis je u Arhivu 
Hrvatske franjevačke provincije u Zagre- 
bu), no taj je dokument o stanju Crkve te 
vjerskom i moralnom životu katolika u 
doba kasnog jozefinizma u Madžarskoj i 
kontinentalnoj Hrvatskoj do danas neis- 
tražen. Sastavio je i danas izgubljenu povi- 
jest hrvatskog naroda, a uspio je objaviti 
dvije knjige o Provinciji sv. Ivana Kapi- 
stranskoga. Raspravljao je o pravopisu 
hrvatskog jezika s Tomom Košćakom, a 
tiskom je objavio dramu o Josipu Egipat- 
skome. U franjevačkom samostanu u Vuko- 
varu bila su i njegova dva spisa u rukopisu: 
Ethica christiana i Paedagogia sublimior. 


37 


Grgur Čevapović 


Bio je središnja ličnost Provincije sv. 
Ivana Kapistranskoga u prvoj polovici 
XIX. st. i istodobno promicatelj hrvatske 
kulture u pretpreporodnom razdoblju me- 
đu Hrvatima u Slavoniji i Ugarskoj, na- 
stavljač kulturnog stvaralaštva na tom pro- 
storu u duhu katoličke obnove, i to usprkos 
onodobnoj uređenosti javnoga i crkvenog 
života prema načelima jozefinizma. Svoju 
je knjižnicu ostavio samostanu u Vuko- 
varu. 


Djela: Assertiones ex theologia morali nec non 
universo iure ecclesiastico, Budae, 1815; Josip, 
sin Jakoba patriarke, u narodnoj igri prikazan od 
učenika vukovarski, Budim, 1820; Synoptico- 
memorialis  catalogus  observantis Minorum 
Provinciae s. Ioannis a Capistrano, olim Bosnae 
Argentinae, Budae, 1823; Allocutiones capitu- 
lares... tempore capituli provincialis ann. 1824, 
Budae [1824]; Dolorem animo meo ex obitu... 
Alexandri Tomikovich, Essekini, 1829; Sermo 
occasione jubilaei sacredotalis... Antonii Scmidt, 
Budae [1829]; Statuta municipalia observantis 
Minorum Provinciae s. Ioannis a Capistrano, Bu- 
dae, 1829; Recensio observantis Minorum Pro- 
vinciae s. Ioannis a Capistrano, Budae, 1830. 


Lit.: W. Krtsmery, Onomasticon... Gregorio 
Csevapovich... oblatum, Budae [1830]; E. Ma- 
yerik, Elegia honorobis... G. Csevapovich, 
Eszekini [1830]; A. Scherzer, »Josip, sin Jakoba« 
od G. Čevapovića, Nastavni vjesnik, 14, Zagreb, 
1896; D. Grbor: G. Ćevapović u »Danici Ilirskoj«, 

Ibidem, 15, 1897; J. Jelenić, Pravopisna rasprava 
između dra Tome Košćaka i dra fra Grge Ćevap- 
ovića, Zagreb, 1930; T. Matić, Prosvjetni i 
književni rad u Slavoniji prije preporoda. Zagreb, 
1945; E. Berthold, Die Verceinigung der Fran- 
ziskanerklčster Niederčsterreichs mit der Unga- 
rischen Kapistranerprovinz, u: Religiones paenin- 
sulae Balcanicae et proximi Orientis. Zbornik B. 
S. Pandžića, Bamberg, 1988; Zbornik radova o fra 
Grgi Čevapoviću, Osijek, 1991; F. E. Hoško, 
Franjevačke visoke škole u kontinentalnoj Hrvat- 
skoj, Zagreb, 2002; isti, Franjevci u Slavoniji i 
Podunavlju u vremenu kasnog jozefinizma, 
Croatica Christiana periodica, 29, 55 (2005), 


Zagreb. 
F. E. Hoško 


ČESMIČKI, Ivan (Jan Panonije, Jan 
Panonac, Ianus Pannonius) (2, 29. VIII. 
1434. — Medvedgrad kraj Zagreba, 30. XI. 
1472.), humanist, latinski pjesnik. Zem- 
ljopisno i rodoslovno podrijetlo prvoga ve- 
likoga latinskog pjesnika iz srednjeg dijela 
ugarskog Podunavlja i dalje je predmet 
živih rasprava u madžarskoj, hrvatskoj i 
talijanskoj historiografiji. Po srednjovje- 
kovnoj Česmici u okolici Bjelovara u hi- 
storiografiji potkraj XIX. st. učvrstilo se 
prezime Česmički, no toj »zapadnoslavon- 
skoj« tezi, potaknuti novijim madžarskim 
istraživanjima, suprotstavljaju se i neki 
hrvatskih književni povjesničari, koji tvrde 
da je Pannoniusovo rodno mjesto iščezlo 
selo Kestence blizu ušća Drave u Dunav. 
Slavensko podrijetlo Česmičkoga ne do- 
vodi se u pitanje, no njegova je životna 
sudbina usko povezana s ugarskim plem- 
stvom i budimskim dvorom kralja Matije 
Korvina (1458.-90.). 

Najljepše godine svojeg života Česmič- 
ki je proveo u Italiji, gdje ga je na školo- 
vanje kao trinaestogodišnjeg dječaka 
poslao ujak Ivan Vitez od Sredne. Upravo 
je iskustvo kulturnog bogatstva i novoga 
znanstvenog duha talijanskih gradova pre- 
sudno utjecalo na njegovo stvaralaštvo. 
Školovao se u Ferrari kod glasovitoga Gu- 
arina i u Padovi, gdje je postao doktorom 
kanonskog prava. Nakon jedanaest talijan- 
skih godina vratio se u Ugarsku, gdje je, s 
nepunih 26 godina, postao pečuškim bi- 
skupom. Iduće desetljeće proveo je na bu- 
dimskom dvoru te prateći kralja na vojnim 


pohodima. Godine 1469., skupa s Ivanom 
Thuzom, imenovan je slavonskim banom, 
no obojica su ubrzo smijenjena. Sudje- 
lovao je poslije toga u uroti skupine ve- 
likaša koji su, nezadovoljni Korvino- 
vom samovladom, ponudili prijestolje 
poljskom kraljeviću Kazimiru. Urota nije 
urodila plodom, a Česmički se u bijegu sk- 
lonio kod zagrebačkog biskupa na Medved- 
gradu. Ondje je i umro, a poslije je njego- 
vo tijelo preneseno u Pečuh i pokopano u 
tamošnjoj katedrali. 


Sam je Korvin 1483. dao nalog da se 
prikupe svi Pannoniusovi epigrami, jer 
pjesnik za života nije uspio tiskati svoje 
tekstove. Razgranata rukopisna tradicija 1 
velik broj izdanja u XVI. st. u Beču, 
Bologni, Baselu i drugdje pokazuju da je 
Cesmički prerastao u kultnu figuru sred- 
njoeuropskoga književnog prostora. Tradi- 
cionalno se njegov opus dijeli na veće 
pjesme u heksametrima, elegije, epigrame, 
prozne prijevode s grčkoga, govore i pi- 
sma. Osobitu pozornost pobuđuju elegije s 
autobiografskim sadržajem: tužaljka u 
povodu smrti majke Barbare, niz elegija 
napisanih u napadaju bolesti, obraćanje 
vlastitoj duši. Među više od 400 epigrama 
pretežu satirički i erotski, po uzoru na Mar- 
cijala. Na hrvatskom jeziku Cesmički 
danas živi zahvaljujući prijevodima ve- 
likoga bosanskoga i hrvatskog pjesnika 
Nikole Sopa. 


Djela: Opera..., Basel 1555; Libri III poematum, 
elegiarum et epigrammatum, Budae, 1754; 
Pjesme i epigrami (latinski izvornik i hrvatski pri- 
jevod N. Šopa), Zagreb, 1951; Opera Latine et 
Hungarice, Budapest, 1972. 


Lit.: V. Vratović (ur.), Latinsko pjesništvo u 
Hrvata: dvojezična antologija, Zagreb, 1997; J. 
Petričević (ur.), /zbor iz djela hrvatskih latinista, 
Zagreb 1999; Leksikon hrvatskih pisaca, Zagreb, 
2000; Podrijetlo Jana Panonija: novija istraživa- 
nja u mađarskoj historiografiji, Scrinia Slavonica, 


sv. 4, Slavonski Brod, 2004. 
N. Ušumović 


ČIČA, 1. starija muška osoba; 2. otac, 
glava obitelji, osobito u obiteljskoj 
zadruzi. U svakodnevnome pučkom go- 
voru uz ime starijeg muškarca dodavan je 
pridjevak »č a«, kratica od »čiča«. Taj je 
pridjevak očuvan i u naslovu komedije 


ČIČERIĆ 
Matije Poljakovića Č'a Bonina razgala, 


svojedobno jedne od najizvođenijih pred- 


stava u subotičkom kazalištu. 
A. Stantić 


ČIČAKULAŠA (čačikulaša), dječja igra 
u bačkih Bunjevaca. Igraju je najčešće 
dječaci osnovnoškolske dobi, koji se nat- 
ječu u dvije skupine od po 5-6 članova. 
Jedan od igrača oslonjen je leđima uz drvo 
ili zid, dok drugi dječak stavlja svoju glavu 
među sklopljene ruke prvoga u visini pre- 
pona. Ostali članovi skupine stavljaju 
glavu među raširene noge prethodnog 
dječaka i drže se čvrsto za njegove noge, 
čineći tako neku vrstu mosta. Druga sku- 
pina dječaka iz zaleta skače raznožno na 
leđa onima koji su u mostu. Ako se most 
slomi, tj. ako koji od dječaka iz mosta pok- 
lekne, nastavljaju skakati oni koji su i do- 
tad skakali. Ako tko iz skupine koja 
naskakuje dodirne nogom tlo ili padne s 
mosta, mijenjaju se uloge. 

Lj. Vujković Lamić 


Maksimilijan Čičerić 


ČIČERIĆ, Maksimilijan (Maximlian 
Csicserics von Bacsany) (Arad, danas 
Rumunjska, 3. III. 1865. — Zagreb, 8. XI. 
1948.), general. Potječe iz hrvatske 
graničarske obitelji iz okolice Titela. Nižu 
gimnaziju završio je u Vinkovcima, a Voj- 
nu akademiju u Bečkome Novome Mje- 
stu. Od 1884. bio je poručnik 38. ugarske 

ČIČERIĆ 

pješačke pukovnije. Nakon toga završio je 
ratnu školu u Beču te je 1889. postao nat- 
poručnikom. Ratnu povijest i vojni zem- 
ljopis u ratnoj školi u Beču predavao je 
1893.-1902. God. 1904. imenovan je aus- 
trougarskim vojnim izaslanikom u Man- 
džuriji, gdje je boravio do svršetka rusko- 
japanskog rata 1905. Nakon povratka u 
zemlju postao je pukovnikom u Zagrebu te 
je bio na dužnosti u stožeru XIII. korpusa. 
U general-bojnika promaknut je 1911. 1 
imenovan zapovjednikom 30. pješačke 
brigade u Miskolcu. Uoči Prvoga svjet- 
skog rata bio je zapovjednik škole korpus- 
nih časnika u Beču, a u lipnju 1914. postao 
je zapovjednikom stožera V. armije. Na- 
kon rujanskog neuspjeha u Srbiji smije- 
njen je i raspoređen u zapovjedništvo 
utvrđene Dunavske linije (Krems-Tully- 
Beč-Požun). Ponovno je bio zapovjednik 
XIII. korpusa 1915.-16., a XXIII. korpusa 
1917.-18., s kojim se i borio na ruskoj 
bojišnici. Kao vojni stručnjak sudjelovao 
je na Brest-Litovskim mirovnim pregov- 
orima. Na Piavi se borio od 1917. do 30. 
X. 1918. Umirovljen je 31. XIII. 1918. te je 
otad do rujna 1942. živio u Beču, a nakon 
toga se vratio u Zagreb. U dnevniku Kraj 
rata (15. IV — 30. X. 1945.), koji je pisao 
njemačkom goticom, zabilježio je tadašnje 
prilike u Zagrebu, a objelodanio je i sje- 
ćanja iz rusko-japanskog rata. 

Djela: Unser neues Feldgeschiitz, Wien 1907; Die 
Schlach, Studie auf Grund des Krieges in Ostasien 
1904-05, Wien, 1908; Dnevnik generala Čičerića 


— Kraj rata. Generalovi tajni zapisi, Azur journal, 
2, 4/5, Zagreb, 1990. 


Lit.: Hrvatski biografski leksikon, 3, Zagreb, 
1993. 
S. Bačić 


ČIČOKA (čičovka) (madž. csicsćka, lat. 
Helianthus tuberosus 1.), jednogodišnja 
biljka čija se krtola rabi u ljudskoj 
prehrani. Podrijetlom je iz Sjeverne Ame- 
rike i nekad se često uzgajala u povrtnjaci- 
ma seoskih kuća i salaša. Stabljika joj je 
visoka od 1,5 do 3 metra, ima malene žute 
cvjetove slične suncokretu, a krtole sliče 
gomoljima krumpira. Otporna je na biljne 
bolesti, a po busenu može dati urod i do 3 
kg. Zbog skromnih zahtjeva, sadi se na 

najlošijem zemljištu, a najbolje rađa u sje- 
novitim mjestima. Može se pripremiti na 
više načina: jede se sirova nakon što se s 
nje sastruže pokorica, kuhana, u salati, u 
turšiji s krastavcima i paprikom, a mogu se 
od nje pripremiti i juha i džem. 

Lit.: B. Ivić, Korisna, ali zaboravljena, Žig, br. 7, 


Subotica 1994. 
A. Stantić 


ČIČOVI, somborsko prigradsko salašarsko 
naselje. Nalazi se oko 5 km južno od 
Sombora, na prostranoj i plodnoj lesnoj 
terasi. Razvilo se duž nekad važne ceste 
koja je vodila u Bač, a istodobno je pratilo 
i nekadašnji tok rječice Mostonge, kojim 
danas protječe vodotok što spaja stari 
Veliki bački kanal (nekada Franzov kanal) 
s glavnim pravcem hidrosustava Dunav- 
Tisa-Dunav. 


Cičovi 


Naselje je postojalo još u predtursko 
doba pa je tako 1543. njegovih 20 opore- 
zovanih stanovnika plaćalo desetinu Kala- 
čkoj nadbiskupiji. Više se puta spominje 
tijekom turske vladavine ugarskim Podu- 
navljem. Nakon protjerivanja Turaka na 
pustari Čičovi nalazili su se salaši sombor- 
skih vojnih graničara. Pustara je 1749. 
postala dijelom teritorija slobodnoga kra- 
ljevskog grada Sombora. 


Danas je naselje depopulacijsko: dok je 
1961. imalo 616 stanovnika u 200 kućan- 
stava, 2002. bilo ih je 157 u 66 obitelji. 
Više od 90% stanovništva čine Srbi. 

U uzvišenijem dijelu Čičova, poviše 
nekadašnjeg toka Mostonge, somborski 
senator i glavni sudac Josip Marković dao 
je 1781. podići kapelu Snježne Gospe, ko- 


ja je 2004. temeljito obnovljena. Svečane 
mise na tome hodočasničkome mjestu 
održavaju se na dan Snježne Gospe 6. 
VIII., dok je proštenje u nedjelju nakon tog 
blagdana. U kapeli se posebno obilježava i 
Mala Gospa. U tim se prigodama ondje 
okupi više stotina vjernika iz Sombora i 
okolnih mjesta, među njima i mnogobrojni 
pravoslavci. 
Lit.: 1. Iv4nyi, Bdcs-Bodrog vdrmegye foldrajzi 6s 
torenelmi helynevtdra, I-Il, Szabadka, 19092, III, 
Szabadka, 1907; J. Muhi, Zombor tortćnete, 
Zombor, 1944; M. Beljanski, Somborski salaši, 
Sombor, 1970; M. Beljanski, Ponovo o sombor- 
skim salašima, Sombor, 1979; A. Sekulić, 
Hrvatski bački mjestopisi, Zagreb, 1994; A. Hege- 
diš, Slobodan kraljevski grad Sombor (1749- 
1848), Dometi, 100-103, Sombor, 2000. 

M. Đanić 


ČIK (madž. Csik-6r), rječica na Telečkoj 
zaravni (Bačka lesna zaravan) i na pod- 
ručju donje Bačke — od pustare Čikerija 
zapadno od Subotice do Tise, u koju se uli- 
jeva kod Bačkoga Petrova Sela. Kroz 
Madžarsku protječe u dužini od 12 km, a 
kroz Vojvodinu 90 km. Na izvorištu potok 
ima dva kraka, na dijelu između Višnjevca 
i Čantavira prima vodu iz šest pritoka (iz 
doline Stipić, Kiš, Vereb, Gece i dr.), a 
nalazi se na njemu i jedan otok. Regulacija 
rječice počela je 1899.-1907., obnovljena 
je 1958., a završena je gradnjom akumu- 
lacijskog jezera kod Svetićeva 1980. 


Dolina rječice na Telečkoj zaravni do 
Višnjevca široka je 120-150 m i duboka 
18-20 m, a od Višnjevca je široka 350-400 
m i duboka 20-25 m. Na području donje 
Bačke širina je doline 80-100 m, a dubina 
3-4 m. 

Rječica ima porječje površine 637-750 
km?, s kojega odvodi podzemne i atmos- 
ferske vode te otpadne vode kemijske in- 
dustrije Azotara i naselja s njezinih obala. 
Do regulacije rječice protjecanje vode kod 
ušća variralo je između 1 i 15 ml/s, pro- 
sječno 3 ml/s. 


Prema pedološkoj karti Vojvodine, u 
porječju su rasle listopadne šume. O nji- 
hovu postojanju nema pisanih izvora. Na 
zemljovidima s kraja XVII. i početka 


ČIKERIJA 


XVIII. st. u koritu je rječice tijekom go- 
dine najčešće bila voda na nizvodnoj dio- 
nici, zapadno-sjeverozapadno od ušća, 
gdje je bilo srednjovjekovno naselje Csik, 
po kojem je rječica najvjerojatnije i dobila 
ime. 

L. Hovany 


ČIKERIJA (madž. Csikćria), 1. pustara 
koja u Madžarskoj obuhvaća područje 
duž državne granice, između Kunbaje, 
Aljmaša, Milkuta i Tompe, a u Vojvodini 
južno od toga područja, između pustara 
Tavankut, Šebešić i Kelebija. Nekadašnja 
službena imena: Csćkćria 1655., Czikćria 
1657., Csekeria i Csćkeria XVIII. st., Csi- 
kćria 1929. Ime je izvedeno od naziva po- 
toka Csikćr, koji su mjesni Hrvati pre- 
imenovali u Čikerija. God. 1655. ubrajala 
se među pustare na kojima je živjelo hrvat- 
sko stanovništvo. Upravno je pripadala 
Subotici sve do 1920., kad je trianonska 
granica razdvojila pustaru te je njezin južni 
dio pripao Kraljevini SHS, a sjeverni Ma- 
džarskoj; 2. nekoć jedinstveno naselje, ko- 
je je 1920. državna granica presjekla na 
dva nejednaka dijela. Iako se oba službeno 
nazivaju Čikerijom, narod je veći dio na- 
selja, koji je pripao Madžarskoj, još od 
početka XX. st. nazivao Gornjom Čikeri- 
jom (madž. FelsOcsikeria), a naselje koje je 
danas u Vojvodini Donjom Čikerijom 
(madž. Alsocsikćria). 

Gornja je Čikerija selo koje se nalazi 
istočno od Aljmaša, u samoj blizini drža- 
vne granice. Samostalnim naseljem posta- 
la je 1921. Mjesna crkva je podignuta u 
čast sv. Stjepana Kralja 1928., a naredne go- 
dine i posvećena. Hrvata je u tom naselju 
1941. bilo 493 (ukupno 2050 stanovnika), 
1945. — 420, 1960. — 437 (ukupno 1793 sta- 
novnika), 1980. — 183 (ukupno 1241 sta- 
novnik), 1990. — 42 (ukupno 1031 sta- 

ČIKERIJA 


novnik), a 2001. g. — 79 (ukupno 975 sta- 
novnika). U Seoskoj kući (Faluh4za) pohra- 
njena je etnološka zbirka koja prikazuje 
povijest naselja i mjesne običaje. Od 1990. 
g. ovdje djeluje Hrvatska manjinska samo- 
uprava i Kulturno-umjetničko društvo 
»Rokoko«. 


Donja se Čikerija nalazi zapadno od 
Ljutova, s kojim upravno čini mjesnu 
zajednicu, te sjeverno od Tavankuta, tako- 
đer u samoj blizini državne granice. Čine 
je dvije dugačke ulice i red ušorenih 
salaša. Naselje se naslanja na bagremovu 
šumu i leži na žutome i crnom pijesku, što 
je uvjetovalo da se stanovnici bave vinogra- 
darstvom, a danas voćarstvom. Izrazito je 
depopulacijsko mjesto — četrdesetih godi- 
na XX. st. mjesnu je pučku školu pohađa- 
lo više od 70 učenika, a danas ima osam 
učenika, koji u školu putuju u obližnji 
Tavankut ili u Ljutovo. Zbog nedostatka 
osnovne infrastrukture (nema asfaltirane 
ceste, prodavaonice, doma zdravlja, izdvo- 
jeni odjel tavankutske osnovne škole u 
Čikeriji zatvoren je početkom 1980-ih), 
stanovništvo se u drugoj polovici XX. st. 
postupno iselilo u Tavankut, Ljutovo i 
Suboticu. Danas ondje živi još nešto više 
od 100 stanovnika, većinom starijih osoba. 
Posljednjih godina mjesto oživi za pro- 
štenje, koje se slavi u nedjelju poslije spo- 
mena sv. Leopolda Mandića, te u drugoj 
polovici kolovoza za Čikerijade — vjersko- 
sportskoga godišnjeg susreta mladih kato- 
lika iz Subotice i okolice. Donja je Čikeri- 
ja pretežito je naseljena bunjevačkim 
Hrvatima. Njezinu znamenitost predstavlja 
veliko zvono koje razbija tučonosne obla- 
ke. 


Lit.: 1. Antunović, Razprava o podunavskih i poti- 
sanskih Bunjevcih i Šokcih u pogledu narodnom, 
vjerskom, umnom, gradjanskom i gospodarskom, 
Beč, 1882; Gy. Dudas, Bdcs-Bodrog vdrmegye 
egyetemes monografidja, I-Il, Zombor, 1896; J. 
Rapcsanyi, Magyar vdrosok monogrdfidja, Baja 
es Badcs-Bodrog vdrmegye kozsegei, Budapest, 
1934; M. Marković, Geografsko-istorijski imenik 
naselja Vojvodine, Novi Sad, 1966; A. Sekulić, 
Hrvatski bački mjestopisi, Zagreb, 1994; Ž. 
Mandić, Mikrotoponimija bunjevačkih Hrvata u 
Madžarskoj, Folia onomastica Croatica, 10, 


Zagreb, 2001. š , 
Ž. Mandić i T. Žigmanov 

ČIKERIJADA, vjersko-sportski godišnji 
susret mladih katolika iz Subotice i okolice 
kod središnjeg križa u Čikeriji, koji se 
održava u drugoj polovici kolovoza. Prvi 
je put organizirana 2000. na inicijativu vlč. 
M. Stantića, koji je i stalni organizator, a 
geslo je susreta Gle, kako je dobro, kako je 
milo kao braća zajedno živjeti! (Ps 133,1). 
Svrha je tih jednodnevnih okupljanja dru- 
ženje, međusobno upoznavanje i bolje 
povezivanje katoličke mladeži iz sjevernih 
župa Subotičke biskupije. Mladi na susret 
uglavnom dolaze biciklima, a svake ih se 
godine ondje okupi preko stotinu. Zamisao 
je da Čikerijada u budućnosti preraste u 
kamp u kojem će se održavati duhovne vjež- 
be i radionice. 

Lit.: M. Stantić, Pet godina Čikerijade, Subotička 
Danica (nova): Kalendar za 2005. godinu, 


Subotica, 2004. 5 
T. Žigmanov 


ČIKUZDA (madž. Sikčsd), selo u 
jugozapadnom dijelu Bačko-kiškunske 
županije, 15 km sjeverno od Baje, 4032 st. 
(2002.). Nekadašnja službena imena: Se- 
gusd 1399., Sukedeghaza 1341., Sykesd 
1520., Sčkesd 1543., Ukesd 1686., Siikosd 
1773. U korijenu je imena staromadžarska 
imenici seg (hum, brijeg). 

God. 1520. Čikuzda je zabilježena kao 
selo; 1543. Kalačkoj je nadbiskupiji plati- 
la 7 forinta crkvene desetine. Za Rakoczi- 
jeva ustanka 1703.-11. spominje se kao 

SNemesnadudvar 


n 
, Ve 


Baja Jozsefh4za- / 
puszta *: 


Čikuzda (Siik&sd) 


hrvatska župa. Zemaljski popis 1715. bil- 
ježi 15 hrvatskih i 3 madžarske obitelji. 
Hrvata je već tada bilo znatno više, što 
potvrđuju crkvene matične knjige (vode se 
od 1711.), u kojima se nalazi stotinjak 
hrvatskih prezimena. Samostalnom je žu- 
pom postala 1719., a o brojnosti katolika 
govori podatak iz 1730., kada su krizmane 
372 osobe. God. 1748. ima 951, a 1762.— 
1327 stanovnika, pri čemu trećinu čine 
Madžari. Hrvati se spominju i 1783. God. 
1787. bilježi se kao »ilirsko«, a potkraj 
XVIII. st. kao madžarsko-»racko« selo 
koje pripada posjedu Kalačke nadbiskupi- 
je. (Hrvate crkveni dokumenti najčešće 
spominju kao Ilire, a državni popisi kao 
Race, odnosno katoličke Race.) God. 
1860. uništila ju je poplava, a stanovnici su 
preseljeni na današnje mjesto, na uzvisinu 
pokraj kapelice Tri križa. Selu pripada i 
kapelica sv. Ane, poznato hodočasničko 
mjesto. Potkraj XIX. st. ima 787 kuća i 
3381 stanovnika, »koji su nekoć bili Hrva- 
ti, ali danas su svi Madžari«. Hrvatski se 
živalj potpuno odnarodio 1920-ih godina, 
a na njegovu nekadašnju brojnost danas 
podsjećaju samo prezimena (Gariša, Ja- 
gica, Jakšo, Karagić, Serletić, Vidak...) 1 
mikrotoponimi (Dolina, Grbavac Jezer, 
Lipovac, Plačidol Široka, Taban, Tvrdica, 
Zlopolje...). 

Lit.: A. Valyi, Magyar orszagnak leirdsa, Buda, 
1796; E Fćnyes, Magyarorszag geographiai 
szotdra, Pest, 1851; S. Borovszky, Pest-Pilis-Solt- 
Kiskunvdrmegye monographidja, I-IL, Budapest, 
b. g.; Gy. Dudds, Bdcs-Bodrog vdrmegye egyetemes 
monografidja, I-I, Zombor, 1896; A. Hegediis, 
Patachich Gdbor kalocsai ćrsek 6lete es restaurd- 
cios tevčkenysćge. Laurea ćrtekezćs. Kalocsa, 
1954; Gy. Gyčrffy, Az Arpdd-kori Magyarorszdg 
torteneti foldrajza, Budapest, 1963; E. Solymos 
M. Gčldner Solymosnć, A kalocsai erseku- 
radalom  haldszati  szerzodesei 1725-1916. 
Cumania, V, Kecskemet, 1974; Z. Mandić, 
Traganje za netragom nestalim Hrvatima, 
Narodne novine, Budimpešta, 8. III. 1984. 


Ž. Mandić 


ČILIĆ, Luka (Baja, 1707. — Baja, 15. IV. 
1770.), franjevac, pedagog, pisac. U 
Provinciju Bosnu Srebrenu stupio je 1726. 
u Baču. Budući da je dobro govorio nje- 
mački i talijanski, pretpostavlja se da se 


ČISTA SOBA 


školovao u zemljama u kojima se govori 
tim jezicima. Kao mlad svećenik bio je 
vojni kapelan i boravio je na Korzici 
1731.-33. Predavao je na filozofskom učil- 
ištu u rodnome mjestu 1734.-37., a u vri- 
jeme dok je po Slavoniji i Podunavlju 
1738./39. harala kuga djelovao je u 
Budimu kao hrvatski propovjednik te je 
požrtvovno dvorio oboljele. Više je godina 
bio odgojitelj novaka u Radni, odakle je 
1745. došao za profesora teologije na ge- 
neralna učilišta 1. razreda u Budim 1745.- 
50. i u Osijek 1750.-58. Stekao je naslov 
lector jubilatus i bio dekan generalnog 
učilišta u Budimu 1759.-62. U vodstvu 
zajednice sudjelovao je kao kustod prije 
druge diobe Provincije Bosne Srebrene 
1756./57. 1 definitor u novoutemeljenoj 
Provinciji sv. Ivana Kapistranskoga. U ime 
vrhovne uprave Franjevačkog reda bio je 
generalni vizitator u Bugarskoj. Plod je 
njegova odgojiteljskog rada priručnik 
duhovno-asketskog sadržaja. Ne mogu mu 
se sa sigurnošću pripisati filozofski spisi u 
rukopisu Physica seu octo libri Physico- 
rum, Philosophia moralis te Metaphysica 
(Bajae, 1733/34; vel. 19 x 19 cm, pisar Stje- 
pan od Valpova, knjižnica franjevačkog 
samostana u Našicama). Nije naime 
isključeno da im je autor Toma Jelle (f 
1743. u Foldvaru). God. 1762., kao pos- 
ljedica kapi, oduzet mu je govor. Od 1766. 
je boravio u rodnoj Baji strpljivo pod- 
noseći svoje patnje. 

Djela: Paen festivum... dno Josepho Anthonio 
Chiolnich... episcopo Bosnensi..., Essekini, 1752; 
Directa ad coelum via seu tres gradus perfection- 
is evangelicae, Essekini, 1755; Conclusiones ex 
universa theologia, Essekini, 1755. 


Lit.: Historia domus Bajensis, 1, Baja, 1991; F. E. 
Hoško, Franjevačke visoke škole u kontinentalnoj 


Hrvatskoj, Zagreb, 2002. 
F. E. Hoško 


ČISTA SOBA, u bačkih Bunjevaca i 
Šokaca svečana prostorija na salašu ili u 
kući u kojoj se nije boravilo. U njoj se 
nalazio namještaj i oprema (posteljina, 
pokrivači i sl.) koju je žena donijela u 
mužev dom. Potkraj XIX. st. kod Bunje- 
vaca »kovčeg« u kojem je udavača donosi- 
la svoje »aljine«, odnosno »štafir«, zami- 

ČISTA SOBA 


jenili su posebni tipovi ormara, »dolaf« i 
»šifunjer«. U čistoj se sobi čuvao i višak 
posteljine te svečana odjeća, a služila je i 
kao gostinska soba za noćenje važnijih 
gostiju. Iz nje su se pokapali preminuli 
ukućani. 

Lit.: A. Sekulić, Bački Hrvati, Zagreb, 1991; M. 
Cernelić, O životu na salašu, u: /z baštine bačkih 


Hrvata — Bunjevaca, Zagreb, 1998. 
A. Stantić 


ČISTA SRIDA, dijal., Pepelnica, prvi dan 
korizme. Na taj je dan propisan strogi post 
i nemrs, a neki vjernici među bačkim Hrva- 
tima, sukladno tradiciji, do danas »suše«, 
tj. ne jedu i ne piju. 

U bačkih Bunjevaca domaćice su na 
Čistu srijedu temeljito čistile sve posuđe 
kako na njemu ne bi ostalo tragova masti. 
Posuđe su najprije prale vrućom »luši- 
jom«, tj. prokuhanim pepelom, a poslije bi 
ga isprali vrućom pa hladnom vodom. 
Masnoća s ćupova i drugih glinenih posu- 
da odstranjivala se u užarenoj krušnoj pe- 
ći. Posuđe bi poslagale u nju, a masnoća 
koja se nakupila po zidovima posuđa 
zapalila bi se. Kad se vatra ugasila, peć je 
zatvorena, a čisto se posuđe iz nje vadilo 
tek sutradan, jer se na Čistu srijedu tradi- 
cionalno »sušilo« pa posuđe i nije bilo 
potrebno. 

U bunjevačkim selima zabilježen je i 
običaj da neoženjeni momci po sokacima 
vuku panj, obično u skupinama i naiz- 
mjence. Ako bi usput sreli djevojku koja se 
za poklada nije udala, uhvatili bi je 1 pri- 
silili da poljubi panj. 

Lit.: A. Sekulić, Bački Hrvati, Zagreb, 1991. 
A. Stantić 


ČITAONICA, isprva društvo, klub ili 
slična ustanova, kojoj je svrha bilo promi- 
canje knjige, čitanja i narodne kulture. 


Danas prostorije, obično u sklopu 
knjižnice, namijenjene čitanju knjiga i 
periodike. 


Dok su Madžari i Srbi u Bačkoj svoje 
čitaonice osnivali još polovicom XIX. st., 
među Hrvatima se pojavljuju tek posljed- 
njih desetljeća XIX. st. i početkom XX. st., 

i to često kao prve _ mesne udruge lokalnih 
Bunjevaca i Šokaca. Osnivane su radi 
širenja narodne prosvjete, poučavanja i 
širenja narodnog jezika, podizanja vjer- 
skog duha u narodu, održavanja narodne 
svijesti i čuvanja narodnih običaja. Među 
osnivačima i članovima bili su nacionalno 
svjesni ugledni i obrazovani ljudi, narodni 
prvaci te seljački narod. U njima se, 
napose u zimskom razdoblju, okupljalo, 
igralo šah 1 karte, čitalo, šalilo i razgova- 
ralo o društvenim događajima. Čitaonice 
su imale po desetak naslova časopisa i 
novina te od nekoliko desetaka do neko- 
liko stotina knjiga. Priređivale su prela i 
druge zabave, koncerte i kazališne pred- 
stave. Čitaonice se neki put nalaze i unutar 
pojedinih udruga, primjerice Katoličkog kru- 


porn 


pre 


Marko Skenderović izabran je na prvoj 
skupštini 1878.). U ostvarivanju zadaća na- 
rodnih čitaonica pomoć su im pružale i 
druge ustanove, pri čemu je u to vrijeme 
među najagilnijima bilo Hrvatsko knji- 
ževno društvo sv. Jeronima iz Zagreba. 
Između dvaju svjetskih ratova čitaonička 
društva gube obilježja koja su imala u 
XIX. st. te se njihovi fondovi pripajaju mje- 
snim knjižnicama, a njihovu ulogu 
djelomično preuzimaju kulturno-umjetni- 
čka i druga društva. Prvih godina nakon 
Drugog svjetskog rata, hrvatske čitaonice 
u Vojvodini i Madžarskoj obnavljaju svoj 
rad, ali ih vlasti ubrzo ukidaju, neke od 
njih poslije djeluju u socijalističkome 
duhu unutar lokalnih domova kulture, no s 
njihovim raspadom nestale su i čitaonice, 
koje su dijelom uključene u bibliotečki 
sustav po mjestima. Iako se neke od 
hrvatskih čitaonica danas obnavljaju, 
poput Bajske bunjevačke čitaonice ili 
Bunjevačke čitaonice u Čonoplji, njihove 
su aktivnosti drukčije. I koncepcija novo- 
osnovane Hrvatske čitaonice u Subotici 
razlikuje se od svojih povijesnih prethod- 
nica te joj je cilj ponajprije promicanje hrvat- 
skoga jezika i hrvatske knjige na suvremen 
način. 

Najvažnije hrvatske čitaonice u Bačkoj 
bile su sljedeće: 


Lemeška kasina osnovana je 1874., a u 
njoj su Bunjevci iz Lemeša imali i svoju 
čitaonicu. 

Pučka kasina u Subotici bila je najpo- 
znatija i najbolje posjećena čitaonica među 
bačkim Hrvatima, opskrbljena mjesnim i 
mnogobrojnim stranim listovima te 
bogatom knjižnicom. Osnovana je 1878., 
nakon što registracija pod imenom 


Bunjevačka kasina nije bila moguća. Imala 
je prostrane prostorije, od kojih su neke 
bile određene posebno za čitaonicu, druge 
za razne zabave, igre (biljar, domino, šah 1 
dr.) te vijećanje. 


Subotička Pučka kasina početkom XX. st. 


Pučka čitaonica u Bajmoku osnovana 
je 1879., ali je jedno vrijeme prekinula rad, 
pa je ponovno otvorena 1889. Prvi pred- 
sjednik bio je Tadija Bešlić, bajmočki 
zemljoposjednik. 

Narodna čitaonica u Bikiću utemeljena 
je prije Prvoga svjetskoga rata. U njoj se 
okupljalo bunjevačko seljaštvo, a učenija 
gospoda čitala su mu novine i knjige na 
hrvatskome. Svake je godine priređivala 
prelo. 


Katolička čitaonica sv. Jurja u Subotici 
osnovana je 1905. u istoimenoj župi kako 
bi pridonijela podizanju vjerskog duha u 
narodu, proučavanju i širenju narodnog 
jezika te čuvanju narodnih običaja. Prvi joj 
je predsjednik bio Marko Vukov. Čitaoni- 
ca je početkom 1912. osnovala i svoje pje- 
vačko društvo. 


Katolička čitaonica sv. Roke u Subotici 
osnovana je 1910. u istoimenoj župi i okup- 
ljala Znatan broj Bunjevaca iz dominantno 
bunjevačke gradske četvrti Ker. 


ČITAONICA 


Bajska kršćanska čitaonica počela je s 
raditi 1910. na poticaj tadašnjega bajskog 
kapelana Lajče Budanovića, koji je, okup- 
ljajući nacionalno svjestan narod, želio 
spriječiti madžarizaciju u tome mjestu. 
Vlasti nisu dopustile njezino osnivanje 
pod imenom Bunjevačka čitaonica. Prvi 
predsjednik bio je Stipan Agatić, a najpo- 
znatiji član nakon rata Mišo Jelić. 

Čitaonica u Fancagi (madž. Bajaszen- 
tistvan) utemeljena je 1911., kada su tamo- 
šnji Bunjevci po ugledu na bajske sunaro- 
dnike kupili jednu kuću i u njoj organiz- 
irali čitaonicu. 

Šokačka čitaonica u Bačkome Mono- 
štoru osnovana je 1920., a predsjednik joj 
je bio Marin Bošlin. 

Bunjevačka čitaonica u Čonoplji osno- 
vana je o Božiću 1920. radi širenja hrvat- 
ske prosvjete i održavanja nacionalne svi- 
jesti među Bunjevcima. Imala je knjižnicu 
s više od 300 hrvatskih knjiga. Najza- 
služniji za njezino osnivanje i djelovanje 
bio je učitelj Ilija Džinić, a prvi predsjed- 
nik Lazo Burnać. U njoj su se održavale 
kazališne predstave i razne zabave, a posli- 
jeje promijenila ime u Bunjevačku kasinu. 

Šokačka udružna kasina u Baču osno- 
vana je 1926. Predsjednik joj je bio Franjo 
Azaševac, a tajnik Ljudevit Kesejić. 

Šokačka čitaonica u Sonti osnovana je 
1926., prvi predsjednik bio joj je Matej 
Domić. 

Jugoslavenska čitaonica Bajmak pos- 
tojala je između dva svjetska rata radi 
prosvjećivanja bajmočkih Bunjevaca u 
provladinu duhu. Održavala je godišnja 
prela, a prvi predsjednik bio joj je Nikola 
Babić. 

Prva bunjevačka čitaonica u II. krugu u 
Subotici utemeljena je 1937. radi širenja 
»jugoslavenske ideologije među Bunjev- 
cima«. Prvi predsjednik bio je Lojzije 
Vidaković Bukvin. 

Bajska bunjevačka čitaonica u Baji 
utemeljena je 1988. kao sljednica Bajske 
kršćanske čitaonice i Čitaonice iz Fancage. 
Održava godišnje Bajske razgovore, orga- 
nizira Veliko prelo u Baji itd. 

ČITAONICA 


Hrvatska čitaonica u Subotici uteme- 
ljena je 2002. godine radi promicanja hrvat- 
skog jezika i hrvatskog tiska i knjiga, a od 
2005. ima vlastite prostorije. 


Lit.: Neven, br. 7/1889, 4/1905, 5/1913, 33/1921, 
Subotica; Subotička Danica ili bunjevačko-šokač- 
ki kalendar (sa slikama) za prostu godinu 1909., 
Subotica, b. g.; Subotička Danica ili bunjevačko- 
Šokački kalendar (sa slikama) za prostu godinu 
1911., Subotica, b. g.; P. Pekić, Povijest Hrvata u 
Vojvodini, Zagreb, 1930; M. Evetović, Kulturna 
povijest bunjevačkih i šokačkih Hrvata (rukopis); 
Pravi bunjevački kalendar za godinu 1935, Su- 
botica, b. g.; Bunjevački kalendar za prostu god- 
inu 1939., Subotica, b. g. Enciklopedija Jugo- 
slavije, 3, Zagreb, 1984; Hrvatski leksikon, 1, 
Zagreb, 1996; A. Čota, U osimu plemenitog rav- 
ničarskog drača (rukopis). 

K. Čeliković 


ČOBAN, Robert (Bač, 27. VII. 1968.), 
novinar i nakladnik. Rođen u poljodjelskoj 
obitelji Josipa i Lujze, rođ. Tot. Osnovnu i 
prva dva razreda srednje škole završio je u 
Baču, a srednju ekonomsku u Bačkoj 
Palanci. Studij prava upisao je na Pravnom 
fakultetu Sveučilišta u Novom Sadu, na 
kojem je apsolvirao 1993. 


Još za vrijeme studija afirmirao se kao 
novinar. Tijekom 1990. i 1991. pisao je za 
Večernje novosti, Vreme (Beograd), Stav, 
Index (Novi Sad), Glas ravnice (Subotica), 
Arenu (Zagreb), Naše dane (Sarajevo) i 
dr., a 1992. postao je glavnim urednikom 
studentskog lista /ndex. Zbog kritičkih 
napisa o režimu Slobodana Miloševića 
došao je u sukob s predstavnicima tadaš- 
njih sveučilišnih tijela te je smijenjen s 
uredničke funkcije. Iste je godine, u surad- 
nji s Nezavisnim društvom novinara 
Vojvodine, pokrenuo Nezavisni index, 
prvo važnije neovisno glasilo u Vojvodini 
za vrijeme Miloševićeva režima. Ubrzo se 
međutim razišao i s tom redakcijom te je 
osnovao vlastit list — neovisni politički 
dvotjednik Novosadski index, kojemu je 
1993. ime promijenio u Svet. Promijenjena 
je međutim ubrzo i uređivačka koncepcija 
lista: umjesto političkih tema dominirati 
počinje estrada, a Svet postaje jedan od lis- 
tova s najvećom nakladom na području 
bivše Jugoslavije. Potkraj devedesetih 
pokrenuo je nova izdanja, a danas tvrtka 

na čijem je čelu izdaje 70 magazina 
(Lepota i zdravlje, JOY, CKM, Bravo, 
Bravo Girl, Auto Start, PC Magazin, Metal 
Hammer...) i među najvećim je naklad- 
nicima na nekadašnjem jugoslavenskom 


prostoru. š: 
T. Zigmanov 


ČOBANJA, 1. u bačkih Bunjevaca drve- 
na, ovalna i plosnata posuda za vodu volu- 
mena do 10 litara, slična manjoj odrezanoj 
bačvi. Ratari i pastiri nosili su u njoj vodu 
za piće, a za velikih je vrućina, zakopana u 
zemlji, ostavljena u sjeni ili pokrivena 
komadom odjeće, dugo zadržavala svje- 
žinu vode; 2. u nekim bunjevačkim kraje- 
vima štap s privezanom slamom i lojem, 
koji se palio pri preskakanju vatre na blag- 
dan rođenja sv. Ivana Krstitelja (24. lipnja) 
te isticao na đeram, dud ili drugo visoko 
stablo. S tim se štapom ujedno trčalo oko 
njiva na kojima su se preskakale vatre. 
Vjerovalo se da njegov plamen cijelu oko- 
licu čuva od utjecaja zlih sila, tuče i drugih 
nepogoda. 

Lit: A. Sekulić, Bački Hrvati, Zagreb, 1991; 


Zvonik, br. 8/2003, Subotica. 
A. Stantić 


ČOJA, dijal. (tur. vulg. coha: sukno bolje 
kvalitete), glatka vunena tkanina, čoha. 
Dobiva se postupkom valjanja (»filcanja«) 
vune. Riječ je o drevnoj vrsti obrade u 
kojoj se vlakna, tkanina ili pletenina od 
vune izlažu mehaničkomu, toplinskomu i 
vodenu djelovanju, pri čemu se »ufilcaju«, 
tj. skupe i isprepletu. Karakteriziraju je 
velika gustoća i iznimna toplinska izolaci- 
ja, zbog čega je u mnogih naroda upotreb- 
ljavaju za izradu zimske odjeće. U Bunje- 
vaca se od nje izrađuju ćurdije, ćurci, ogr- 
tači, kaputi, hlače i dr. 

K. Suknović 


ČONOPLJA, naselje 11 km istočno od 
Sombora i na pola puta između Lemeša 
(službeno Svetozar Miletić) i Kljajićeva, s 
kojima je povezano cestom. Prostire se na 
padinama u podnožju Telečke zaravni na 
90 m nadmorske visine. Pokraj sela prolazi 
i željeznička pruga Sombor-Vrbas. 


Prvi se put spominje 1399. kao feudal- 
ni posjed plemićke porodice Czobor pod 
imenom Chomokla. Poslije se javlja pod 
imenima Chamakla, Chamokla, Csomok- 
la, Chiomoklia, a u turskom defteru iz 
1580. mjesto je zabilježeno pod nazivom 
Csonopla, koji se, s malim izmjenama, 
zadržao do danas. Od 1590., kad je 
popisano 27 oporezovanih kuća, ne spom- 
inje se sve do 1717. Tad su na jednom aus- 
trijskom zemljovidu Sombora i okolice 
zabilježeni Čonoplja i Dolovi. God. 1720. 
među 28 pustara somborskoga vojnog 
šanca nalaze se i ovi toponimi. Prema za- 
povijedi komorskog administratora J. F. 
Redla od 7. VIII. 1747. od pustara Csonop- 
lya i Dolovi osniva se samostalno selo s 42 
stanovnika, koji su nosili prezimena: 
Đerko, Burnać, Paštrović, Probojčević, 
Vuković, Bošnjaković, Pašalić, Maunić, 
Džinić i dr. Prvi dušobrižnici u Čonoplji 
bili su somborski franjevci, a prva crkva 
koju su 1750. sagradili čonopljanski Bu- 
njevci bila je područna crkva župe iz Leme- 
ša (zmadž. Nemes Militics). God. 1761. 
ustrojena je samostalna župa, u kojoj su se 
iduće godine počele voditi matične knjige. 
Dvorski komorski savjetnik Anton Coth- 
man u svojem izvješću 1763. navodi da su 
stanovnici rimokatolici Bunjevci te 10 
godina prije toga doseljeni Madžari i Slo- 
vaci. Čonoplja je tad imala 350 stanovni- 
ka. Masovno doseljavanje Nijemaca u 119 
novoizgrađenih kuća organizirano je 1786. 
Prema podacima iz 1803. Čonoplja je ima- 


ČONOPLJA 


kojih rimokatolika 2687, pravoslavaca 25, 
a židova 22. 


Do sredine XVIII. st. bunjevački su 
Hrvati bili jedini ili većinski narod. Nakon 
toga većinu su činili najprije Madžari, 
zatim Nijemci, a od 1945. godine Srbi. Do 
1944. broj Hrvata i Madžara neprekidno se 
smanjivao, a Nijemaca povećavao. Potkraj 
Drugoga svjetskog rata 800 stanovnika 
bježi od sovjetske i partizanske vojske, a 
ostatku njemačkog stanovništva konfisci- 
rana je cjelokupna imovina i zatvoreno je 
u logore. U prosincu 1945. s područja 
Korduna u Čonoplju je kolonizirano oko 
2500 stanovnika, pretežito Srba. Kako 
Nijemcima nakon ukidanja logora 1948. 
imovina nije vraćena, bili su prisiljeni 
napustiti Jugoslaviju. 

Stanovništvo se bavi pretežito poljo- 
privredom. Zastupljeno je ratarstvo, vino- 
gradarstvo i stočarstvo. Od XVIII. st. raz- 
vija se obrt. U XX. st. počinje se razvijati 1 
industrija: ciglana (1905.), dva mlina, dv- 
ije kudjeljare i pogon za bojenje vunenih 
vlakana. Nakon Drugoga svjetskog rata, 
likvidiraju se kudeljare i mlinovi, a razvi- 
jaju se poljoprivredna industrija, ciglana 1 
bojadisaonica. Danas je mjesna industrija 
u teškom položaju, osim ciglane, koja je 
uspjela opstati. 

Današnja rimokatolička crkva sagrađe- 
na je 1819., a posvećena je Svim svetima 
1821. Rimokatolička pučka škola počela je 
raditi 1761. Pri imenovanju učitelja vodila 


la 2734 stanovnika: Madžara, »llira«, se briga o tome da učitelj, osim madžarski, 
Slovaka, Nijemaca, Srba i Židova, od  govorii»ilirski« i njemački. U sjevernome 
Nijemci| Madžari | Srbi | Hrvati i Binjevci | Židovi | Jugoslaveni | ostali | ukupno 
1890. | 2340 1821 67 - 964 96 - - 5387 
1941. 2565 1731 > 12 515 17 - 1 4846 
1948. | 424 1710 2911 624 - - - 64 5733 
1971. 59 1269 3112 475 - - 158 36 5109 
1991. 23 821 2850 123 126 2 430 21 4432 
2002. 22 668 3093 129 113 - 160 174 | 4359 


Etnička struktura stanovništva 1890.-2002. 

dijelu sela je potkraj XIX. st. izgrađena 
bunjevačka škola s jednom učionicom i 
učiteljskim stanom, koja je radila do 
1946., a poslije je srušena. Bunjevačka 
čitaonica osnovana je 1920. na inicijativu 
Ilije Džinića, no ubrzo je ime promijenila 
u Bunjevačku kasinu. Poslije rata postala 
je najprije Hrvatsko kulturno društvo, 
poslije HKD August Šenoa, i pod tim je 
imenom Društvo djelovalo do 1950-ih 
godina. Od 1939. do Drugoga svjetskog 
rata u Čonoplji je djelovalo i križarsko 
društvo. Bunjevačka prela su se održavala 
do 1970-ih godina. Novo Kulturno-umjet- 
ničko društvo Bunjevačka grana osnovano 
je 2002., a u selu danas postoje i 
madžarsko i srpsko društvo. 


Čonoplja 


Najznamenitiji čonopljanski Hrvat jest 
kulturni djelatnik Ilija Džinić (1894.- 
1981.), a u Conoplji su rođeni i svećenici 
Ivan Palić (1842.-85.) te Ivan Burnać 
(1841.-1900.) 

Lit.: 1 Ivanyi: Szabadka szabad kirdlyi vdros 
tortenete, 1-11, Szabadka, 1886-1892; 1. Iv&nyi, 
Bdcs-Bodrog vdrmegye foldrajzi es tortenelmi 
helynćvtdra, Il, IV, Szabadka, 1909,2 1907; I. 
Dtiniš, Čonoplja kratak opis njenog postanka i 
migraciono kretanje njenog stanovništva u 
prošlosti, Sombor, 1980; D. Vujaklija, Čonoplja 
od 1399.-1983. godine, Čonoplja, 1983; J. 
Rausch, Donauschwćibische Heimat, Gemeinde 
Tschonopel, Niirnberg, 1989; M. Beljanski: Šest 
vekova Čonoplje (1399-1987), Sombor, 1996; I. 
Džinić, Čonoplja, bačko selo kraj Sombora, u 
prošlosti (rukopis). 

Đ. Lončar 


ČORDA (madž. csorda: stado, krdo), u 
bačkih Bunjevaca naziv za zajednički 
seoski pašnjak. Čordaš (pastir na čordi) 
ujutro bi, poslije muže, prikupio goveda i 


48 


otjerao ih na čordu, a predvečer ih je 
vraćao vlasnicima. Na čordi je obično bio 
bunar s đermom i koritom za napajanje 
goveda. Naknadu za ispašu na čordi vlas- 
nici stoke uplaćivali su u seosku riznicu. 
A. Stantić 


ČORDAŠIĆ, Bartol (Osijek, 21. V. 1756. 
— Novi Sad, 17. X. 1788.), franjevac, filo- 
zofski pisac. Poslije gimnazije 1772. stu- 
pio je u Baču u Provinciju sv. Ivana Kapi- 
stranskoga. Filozofiju je studirao u Slavon- 
skom Brodu i Požegi 1773.-76., a studij te- 
ologije počeo je 1776. na generalnom uči- 
lištu u Osijeku. Nakon što mu je provinci- 
jal Blaž Tadijanović 1777. dopustio da 
prekine studij teologije i na sveučilištu u 
Budimu položi potrebne ispite iz filozofi- 
je, stekao je naslov doktora filozofije. 
Teološki je studij dovršio u Budimu 1781., 
a dvije godine prije toga postao je sve- 
ćenikom. Predavao je na filozofskom uči- 
lištu u Budimu 1781.-83., kad su vlasti 
franjevačkim visokim školama zabranile 
djelovanje. Nakon toga bio je profesor u 
osječkoj gimnaziji 1784.-88., a 23. VI. 
1788. preuzeo je službu kapelana u vojnoj 
bolnici u Novom Sadu. Objavljeni popis 
njegovih filozofskih teza pokazuje da je 
prihvatio Boškovićevu teoriju o sastavu 
tvari i Newtonov zakon opće gravitacije. 


Djelo: Tentamen philosophicum, Essekini, 1783. 


Lit.: Ž. Dadić, Prirodnofilozofski i prirodoznan- 
stveni tekstovi u franjevačkim samostanima u 
Osijeku i Iloku, Prilozi za istraživanje hrvatske 


filozofske baštine, 11/12, Zagreb, 1980; S. Sršan, 


Osječki ljetopisi 1686. — 1945., Osijek, 1993; F. E. 
Hoško, Franjevačke visoke škole u kontinentalnoj 


Hrvatskoj, Zagreb, 2002. 
F. E. Hoško 


ČOTA, Antonija, rođ. Rekettye (Beograd, 
12.1. 1961.), diplomirana pravnica, kultur- 
na djelatnica. Kći Istvana Rekettyea i Eve, 
rođ. Knezi iz Lemeša. Osnovnu školu 
završila je u Lemešu, gimnaziju u Som- 
boru, a 1984. diplomirala je na Pravnom 
fakultetu u Osijeku. Od 1985. radi u som- 
borskome Narodnom kazalištu na poslovi- 
ma tajnika. Urednica je periodičnih izda- 
nja Narodnog kazališta iz Sombora 


(Premijera, programske knjižice za pred- 
stave itd.), a objavila je i više članaka 
posvećenih kazališnom životu (Somborske 
novine, Ludus, Hrvatska riječ itd.). 
Redovita je suradnica Pozorišnog almana- 
ha Vojvodine, koji izdaje Kazališni muzej 
Vojvodine, gdje je i urednica redakcije na 
hrvatskome. Skupa s Marijom Šeremešić 
objavila je knjigu Dukat ravnice, u kojoj je 
pisala o povijesti i običajima Hrvata- 
Bunjevaca iz Sombora i okolice. Aktivna 
je članica HKUD-a Vladimir Nazor iz 
Sombora u Odjelu za njegovanje kulture, 
tradicije i jezika bačkih Hrvata te zamjeni- 
ca glavnoga i odgovornog urednika lista 
tog Društva Miroljub od njegova pokreta- 
nja. Osnivačica je HKUD-a Stipan Knezi 
Šimeta u Lemešu. Članica je Demokrat- 
skog saveza Hrvata u Vojvodini od osnut- 
ka te stranke, a 2005. izabrana je za vijeć- 
nicu u Skupštini Općine Sombor. 

Djelo: Dukat ravnice (suatorica s M. Šeremešić), 


Sombor, 2000. . 
T. Zigmanov 


ČOTA, Zoran (Stanišić, 4. IL. 1957.), 
pravnik, nogometaš, društveni djelatnik. 
Sin Stipana i Ane, rođ. Antolić. Osnovnu 
školu i gimnaziju završio je u Somboru, a 
na Pravnom fakultetu u Novom Sadu 
diplomirao je 1981. Nakon toga zaposlio 
se kao pravnik u Željezničko-transport- 
nom poduzeću u Somboru, gdje radi do 
danas. Nogometom se bavio od rane mla- 
dosti, bio je kapetan momčadi NK 
Radnički 1976.-83., a od iduće je godine 
do kraja aktivne karijere 1986. igrao za 
ŽAK. Nakon toga bio je član uprave ŽAK-a 
i NK Radnički 1986.-92. te predsjednik 
Nogometnog saveza općina Sombor i 
Apatin 1986.-87. Zbog odbijanja da nosi 
oružje i uniformu u ratu protiv Hrvatske, 
osuđen je na šest mjeseci zatvora, a kaznu 
je izdržao u vojnom zatvoru u Beogradu i 
okružnom zatvoru u Somboru 1993./94. 
Nakon toga aktivirao se u KUD-u Vla- 
dimir Nazor u Somboru, sudjelovao je u 
vraćanju hrvatskih atributa u naziv tog 
društva te je član redakcije lista Miroljub 


od njegova utemeljenja. . 
A. Firanj 


ČOVIĆ 


ČOVIĆ, Gabor — Gavro (Subotica, 1895. 
— 2, 1945.), društveni i sportski djelatnik. 
Potječe iz brojne obitelji Ivana i Janje, rođ. 
Stipić, stariji je brat Marka Čovića. Bio je 
politički aktivan u vrijeme raspada Austro- 
Ugarske — sudjelovao je na sastanku 5. XI. 


Gabor — Gavro_Cović 


1918., kad je donesena odluka da se osnu- 
je Bunjevačko-srpski narodni odbor u 
Subotici, bio je potporučnik Bunjevačko- 
srpske narodne garde u Subotici, osnovane 
10. XI., te član skupine od desetorice bu- 
njevačkih mladića koji su toga dana proni- 
jeli hrvatsku zastavu gradom. Tradicional- 
no se smatra da ju je upravo on istaknuo 
na subotičku gradsku kuću. U međuraću je 
radio kao računovođa, a 1930-ih bio je 
član najuže uprave NK Bačka. Za vrijeme 
rata na poziv brata Marka otišao je u Za- 
greb, gdje je bio aktivan u Društvu bačkih 
Hrvata. Povlačeći se pred partizanima, 
potkraj rata nestao je na Križnom putu. 


Lit.: P. Pekić, Povijest Hrvata u Vojvodini, Zagreb, 
1930; A. Sekulić, Književnost podunavskih 
Hrvata u XX. stoljeću, Zagreb, 1996; M. Čović, 


Priča o lopti, Zagreb, 2001. 
S. Bačić 


ČOVIĆ, Gavro (Subotica, 1. I. 1911. — 
Subotica, 19. VI. 1968.), sportski djelat- 
nik. Sin Šime i Marije, rođ. Kakonyi. Za- 
vršio je trgovačku školu i 1935. postao 
samostalnim trgovcem s vlastitom rad- 
njom za mušku modnu konfekciju. Nakon 

rata radnja mu je konfiscirana te je radio 
kao radnik i službenik u više poduzeća. 


U međuratnom razdoblju bio je aktivan 
u NK Bačka iz Subotice, poslije rata je 
savezni boksački sudac, a sudio je i među- 
narodne susrete u susjednim zemljama. U 
Teniskom klubu Palić 1878 bio dugo- 
godišnji tajnik te predsjednik, a posebno se 
angažirao u školi tenisa i u radu sa sporta- 
šima mlađe dobi. Izgubio je život u pro- 
metnoj nezgodi u vrijeme održavanja pio- 
nirskog prvenstva Vojvodine na Paliću 
prevozeći pehare za pobjednike. Na prijed- 
log Teniskog saveza Vojvodine i na poticaj 
sportskih djelatnika TK Palić god. 1968. 
ustanovljen je Memorijalni turnir Gavre 
Čovića, koji se održava do danas. Na tom 
turniru I. kategorije u natjecateljskoj kate- 
goriji između 14 1 18. godina, sudjeluju 
mladi i neafirmirani tenisači, među kojima 
su svojedobno bili i Monika Szeles, Goran 
Ivanišević, Slobodan Živojinović, Goran 
Prpić i drugi poznati tenisači s prostora 
bivše Jugoslavije. 
G. Čović 


ČOVIĆ, Grgo (? — ?), kulturni i društveni 
djelatnik. Živio je u II. kvartu u Subotici. 
Jedan je od organizatora peticije za 
uvođenje bunjevačkog jezika u osnovne 
škole, koju je 1896. potpisalo 1200 osoba. 
Pri osnivanju Katoličke čitaonice sv. Jurja 
Kao »neumorni borac naše prosvite« 
prikupljao je pretplatu, distribuirao i pro- 
davao Budanovićev molitvenik Mala slava 
Božija, zbog čega je imao problema s vlas- 
tima. U vrijeme raspada Austro-Ugarske 
bio je član Bunjevačko-srpskoga narodnog 
odbora u Subotici. 
Lit.: Neven, Subotica, 7/1896, 9/1903, 4/1905, 
5/1905, 5/1907, 10/1908; J. Sokčić, Subotica pre i 
posle oslobođenja, Subotica, 1934. 

M. Grlica 


ČOVIĆ, Ivan (Pavlovac, 22. II. 1930.), 
atletičar, rukometni trener. Nakon završe- 
tka gimnazije u Subotici studirao je na 
Medicinskom fakultetu u Beogradu. Bavio 
se atletikom od rane mladosti te je kao 
omladinac Bačke 1947. na cross-country 


50 


prvenstvu Jugoslavije u Osijeku osvojio 
drugo mjesto. Trčao je i na 800 m i 1500 
m, a u disciplini na 1500 m bio je kandidat 
za Olimpijske igre u Helsinkiju 1952. Kao 
člana organizacije Križari, OZNA ga je 
uhitila 1947. te je 35 dana proveo u 
istražnom zatvoru, ali kazneni postupak 
protiv njega ipak nije pokrenut. Nakon što 
je Bačka 1948. rasformirana, prestao se 
baviti atletikom i počeo je igrati najprije 
tzv. veliki rukomet, a poslije i mali. Kad je 
prestao aktivno igrati rukomet, postao je 
rukometni trener i republički sudac. Od 
1958. do odlaska u mirovinu 1990. radio je 
u Savezu gluhih u Subotici. Bio je trener u 
Rukometnom klubu gluhih Bačka, a kao 
savezni trener rukometne reprezentacije 
gluhih Jugoslavije osvojio je pet uzastop- 
nih zlatnih medalja na Olimpijadama 
gluhih 1969. u Beogradu, 1973. u Malmdu, 
1977. u Bukureštu, 1981. u Kolnu i 1985. 


u Los Angelesu. 
D. Runje 


ČOVIĆ, Jelena (Subotica, 13. VII. 1879. 
— Subotica, 12. IX. 1951.), slikarica. Bila 
je prva akademski obrazovana slikarica u 
Subotici. Otac joj je bio Grgo Čović, od- 
vjetnički pisar, a majka Sibila, rođena 
Malagurski. Nakon završene srednje 
škole, uz materijalnu pomoć rođaka 1900. 
počinje školovanje u privatnoj školi za 
umjetnost i primijenjenu umjetnost aka- 
demskog slikara Gusztava Koszegija 
Brandla u Sopronu. Prvu samostalnu 
izložbu održala je kao studentica prve 
godine te škole 6. VII. 1901. u hotelu 
Pešta u Subotici, nakon koje joj je subotič- 
ka gradska uprava, na čijem je čelu tada 
bio gradonačelnik Lazar Mamužić, dodi- 
jelila stipendiju od 600 kruna na godinu. 
Nakon zatvaranja škole u Sopronu 1902. 
prešla je na Kraljevsku žensku slikarsku 
školu u Budimpeštu kod akademskih 
slikara Lajosa De&ka Ebnera i L4szla 
Hegediuisa. Već početkom 1903. otišla je u 
Miinchen u školu Antona Ažbča, gdje je 
provela dvije godine. U toj je školi gradila 
svoj likovni govor slobodnom uporabom 
boja te se on polako odmicao od zadanih 
pravila akademizma. Na Paliću je u ljeto 


1904. održavala satove slikanja u prirodi, a 
sudjelovala je i u slikarskoj koloniji u 
Nagybanyi. Stvarala je slike svježeg 
kolorita, s tematskom dominacijom pejza- 
ža, a dobivala je i narudžbe za portrete, 
primjerice za portret Albe Prćića, pred- 
sjednika Pučke kasine. U Suboticu se 
vratila 1905. te je ondje vodila tečaj umjet- 
nosti i primijenjenih umjetnosti sve do 
1907., kad je, na poziv i uz financijsku 
potporu Gabrijele Vermes, otišla u Kiseg 
(madž. Koszeg), gdje je predavala na Višoj 
djevojačkoj školi do 1914. S Vermesevom 
je obišla velike muzeje u Berlinu 1908. 1 
Parizu 1909., gdje je kopirala poznata dje- 
la. Pri obnovi franjevačke crkve u Su- 
botici 1911. naslikala je oltarnu palu Srce 
Isusovo, koja i danas stoji na prvotnome 
mjestu na bočnom oltaru. Prvi svjetski rat 
provela je u Subotici, gdje je vodila satove 
slikanja, a jedna od njezinih učenica bila je 
i Angela Mačković, kći poznatog arhitekta 
Titusa, koja je poslije studirala na Aka- 
demiji likovnih umjetnosti u Miinchenu. 
Predavala je još i u Muškoj građanskoj 
školi, Ženskoj obrtničkoj školi i Obrt- 
ničkoj trgovačkoj školi. Pokopana je na 
Bajskom groblju u Subotici. 

Samostalne izložbe imala je u Subotici 
1901., 1902., 1903. i 1926. s Elemćrom 
Csincsakom, kolektivne u Subotici, Sopro- 
nu, Kisegu i Miinchenu, a posmrtne u Beo- 


J. Čović, Autoportret, 1903. 


ČOVIĆ 


gradu 1994. te Subotici 1996. i 1999. 
Njezini se radovi, od kojih su najbrojniji 
portreti i pejzaži, čuvaju u likovnoj zbirci 
Gradskog muzeja u Subotici, u Zavičajnoj 
galeriji Dr Vinko Perčić u Subotici te u 
privatnom vlasništvu. 
Lit.: Hrvatski biografski leksikon, 3, Zagreb, 
1993; Jelena Cović 1879-1951 (katalog), 
Subotica, 1999; O. Ninkov Kovačev, Život i delo 
prve subotičke slikarke Jelene Cović (1879-1951), 
Subotičke novine, br. 11-20., Subotica, 2000. 

Lj. Vuković 


ČOVIĆ, Josip (Subotica, 29. II. 1888. — 
Subotica, 23. VII. 1965.), liječnik. Potječe 
iz brojne obitelji Jaše i Dominike, rođ. 
Temunović. Imao je tri sestre i sedmero 
braće, a jedan od njih, Grgo, bio je veteri- 
nar. Otac Jašo bio je član prve uprave 
Pučke kasine iz 1878. god. 

Maturirao je u subotičkoj gimnaziji, a 
diplomirao na medicinskom fakultetu 
sveučilišta u Budimpešti 1913. Prema pisa- 
nju Nevena, iste je godine, skupa s još tro- 
jicom liječnika, podnio molbu za prijam na 
jednogodišnju obvezatnu praksu u gradsku 
javnu bolnicu u Subotici, ali je jedini od 
podnositelja bio odbijen, uz obrazloženje 
gradonačelnika Karolya Biroa da je »pan- 
slav«. Nakon mnogih intervencija grado- 
načelnik je promijenio odluku te je na 
praksu ipak primljen. Do travnja 1914. bio 
je sekundarni liječnik u gradskoj bolnici, 
nakon toga u Vojnoj bolnici u Segedinu, a 
od prosinca iste godine do kraja Prvoga 
svjetskog rata radio je kao vojni liječnik u 
vojnim medicinskim službama u raznim 
garnizonima. 


Nakon rata imenovan je okružnim 
liječnikom u Subotici, u povodu čega je 
Neven pisao: »izabran je za gradskog 
liječnika jer je već u prošlosti dokumento- 
vano, da je vjerni sin bunjevački i da je 
jedan od najvećih rodoljuba«. Od 1926. 
radio je kao privatni liječnik u Subotici, a 
ordinacija mu se nalazila u Ulici Paje 
Kujundžića br. 36 (danas Ulica braće Ra- 
dića). Bio je član uprave Pučke kasine pred 
Drugi svjetski rat i za vrijeme rata. Kao 
dobar stručnjak, bio je omiljen među paci- 
jentima i svojim kolegama. 

ČOVIĆ 


Izvori: HAS, F:047, inv. br. 1003. Imenik zubnh 
lekara, zubnih tehničara, babica, privatnih i grad- 
skih lekara 1922-1937 i neki podaci o lekarima od 
1887.; 1442.2-X X1-29/1922. 


Lit.: Neven, Subotica, br. 46, 50, 52/1913, 3/1918; 
S. Nikiforović, Vodič kroz Suboticu, Subotica, 
1936; L. 1. Krmpotić, 125 godina osnutka Pučke 
kasine 1888 - 2003, Subotica, 2003. 


E. Libman i M. Grlica 


ČOVIĆ, Karlo (Subotica, 9. VIII. 1945.), 
hrvač. Srednju školu završio je u Subotici 
1963., diplomirao je na Fakultetu organi- 
zacije i informatike u Varaždinu 1984. 
Hrvanjem grčko-rimskim stilom počeo se 
baviti 1956. u Sportskom društvu Tvornice 
bicikala Partizan pod vodstvom Stevana 
Giona. Nakon što je društvo spojeno s 
Hrvačkim klubom Spartak, od 1960. do 
1969. natječe se za taj klub. U varaždinski 
Hrvački klub Varteks prešao je 1969., a 
1970.-73. natjecao se za zagrebački Hrva- 
čki klub Metalac. Za Varteks je ponovno 
nastupao 1973.-83., a u tom je klubu i 
završio aktivnu karijeru. Bio je pobjednik 
na prvenstvu Jugoslavije 1968., 1970., 1972. 
i 1973., a za državnu je reprezentaciju nas- 
tupao 16 godina. Na Europskom prvenstvu 
u Modeni 1969. osvojio je srebrnu me- 
dalju, a na Mediteranskim igrama u Izmiru 
1971. zlatnu medalju. Sudjelovao je na 
Olimpijskim igrama u Meksiku 1968. i 
Miinchenu 1972. Za svoje rezultate proglašen 
je zaslužnim sportašem Jugoslavije. Na- 
kon završetka aktivne karijere bio je 
upravitelj varaždinskoga sportskog centra, 
u kojem se nalazi i hrvačka škola. Živi u 
Varaždinu. 

Lit.: Hrvatski biografski leksikon, 3, Zagreb, 


1993. 
Lj. Vujković Lamić i N. Stantić 


ČOVIĆ, s. Leopoldina (Marija) (Subo- 
tica, 18. V. 1901. — Zagreb, 11. X.1926.), 
redovnica. Kći Ivana i Janje, rođ. Stipić, 
sestra Marka i Gabora Covića. Otac joj je 
dao podići 1933. mramorni križ ispred 
crkve Isusova Uskrsnuća u Subotici. 
Nakon završene srednje škole u rodnome 
mjestu odlazi sestrama milosrdnicama sv. 
Vinka Paulskoga u Zagreb 1919. Na studi- 
ju i redovničkim pripravama 1922. obo- 
ljela je od tada raširene tuberkuloze. 

s. Leopoldina (Marija) Čović 


Tijekom bolesti pokazala je posebne kre- 
posti, što je potaknulo isusovca Milana 
Pavelića da o njoj objavi seriju članaka u 
Glasniku Srca Isusova 1938. Clanci su 
poslije prikupljeni u njezinu kratkom živo- 
topisu Sestra Leopoldina Čović (Zagreb, 
1941.). Umrla je na glasu svetosti u kući 
matice u Zagrebu. Pokopana je u Zagrebu. 
Nadbiskupski duhovni stol u Zagrebu 
odobrio je 1946. pokretanje postupka za 
njezino proglašenje blaženom i svetom, ali 
taj postupak nije završen. 


Lit.: M. Pavelić, Zvijezde srca Isusova: pjesme o 
Božjim ugodnicima, Subotica, 1939; [L. I. 
Krmpotić], S. Leopoldina Čović, Subotička 
Danica: Kalendar za 1988. god., Subotica, 1987. 


S. Bačić 


ČOVIĆ, Mara (Subotica, 6. XI. 1911. — 
Zagreb, 3. XII. 1997.), književnica, poli- 
tička zatvorenica. Rođena je u obitelji oca 
Stjepana i majke Jelene, rođ. Kujundžić. 
Kao djevojka bila je aktivna u ženskim 
katoličkim udrugama Orlice i Križarice. U 
Subotici je završila srednju učiteljsku 
školu, a u Zagrebu 1941. Višu pedagošku 
školu. Službovala je kao učiteljica u Su- 
botici, Banjoj Luci i Zagrebu. God. 1948. 
u montiranome političkom procesu osuđe- 
na je skupa s još osmero ljudi zbog navo- 
dnog organiziranja skupine za nasilno oba- 
ranje tadašnjega državnog poretka. Zatvor- 
sku kaznu od 4 godine s prisilnim radom 
izdržala je u Požarevcu. 


Nakon izlaska iz zatvora obavljala je 
najprije knjigovodstvene poslove u 
Subotici, a poslije je radila kao radni ter- 
apeut u Zagrebu. Nakon odlaska u mirov- 
inu 1971., počela je raditi u Hrvatskoj 
katoličkoj misiji u Niirnbergu. U Zagreb se 
vratila 1978. te je ondje živjela do smrti. 
Kraće tekstove objavljivala je u zagre- 
bačkom listu Politički zatvorenik. Svoj je 
boravak u zatvoru opisala u knjizi Sjećanje 
— svjedočenje. 


Djelo: Sjećanje — svjedočenje: zvuči kao priča, a 
bila je istina, Rijeka, 1996. 
Lit.: B. Gabrić, Prof. Mara Čović, Klasje naših 


ravni, 1, Subotica, 1997. 
R. Skenderović 


ČOVIĆ, Marko (Subotica, 17. XII. 1915. 
— Sao Paulo, 12. IV. 1983.), književnik, 
političar. Jedno od šesnaestero djece Ivana 
i Janje, rođ. Stipić, od kojih je samo neko- 
liko doživjelo odraslu dob. Pučku je školu 
završio u rodnom gradu, gimnaziju je 
pohađao najprije kod isusovaca u Travniku 
1926.-31., a završne razrede u Subotici 
1931.-34., gdje je i maturirao. Diplomirao 
je slavistiku na Filozofskom fakultetu u 
Zagrebu 1940., nakon čega je radio kao 
suplent u zagrebačkoj gornjogradskoj gim- 
naziji. 

Književnu i publicističku karijeru 
počeo je 1935. u Zagrebu. Pripovijesti, 
novele, prozne ulomke, pjesme, književne 
prikaze, kritike i članke iz bunjevačko- 
šokačkog života objavljivao je u Klasju 
naših ravni (Subotica, Zagreb), Hrvatskoj 


ČOVIĆ 


prosvjeti (Zagreb), Hrvatskom kolu 
(Zagreb), Hrvatskoj reviji (Zagreb, 
Barcelona), Hrvatskoj smotri (Zagreb), 
Hrvatskoj straži (Zagreb), Omladini 
(Zagreb), Obitelji (Zagreb), Subotičkoj 
Danici, Subotičkim novinama i dr. U dru- 
goj polovici 1930-ih bio je jedan od 
istaknutih članova subotičke bunjevačke 
zajednice te je, u suradnji s Petrom 
Pekićem i uz potporu Pučke kasine, 
pokrenuo časopis Klasje naših ravni. 
Nakon uspostave Banovine Hrvatske u 
razdoblju 1939.-1941. aktivno je radio na 
promicanju ideje Bačke Hrvatske, tj. na 
priključenju šest sjeverno-bačkih i baranj- 
skih kotareva s većinskim hrvatskim 
stanovništvom Hrvatskoj. Pisao je o toj 
ideji u novinama i časopisima (npr. u 
Subotičkim novinama) te je agitirao za nju 
na skupovima Društva bačkih Hrvata i na 
radijskoj postaji Zagreb. Radio je i na 
jačanju veza Zagreba i Subotice te je s 
Josipom Andrićem sudjelovao u pretvorbi 
zagrebačkog pododbora Hrvatske kulturne 
zajednice u Društvo bačkih Hrvata u 
Zagrebu. U novom je društvu, skupa s 
Brankom Radićevim, obnašao dužnost 
tajnika. U tom su razdoblju nastali njegov 
roman Doktor filozofije, novele Put u 
život; Ministrant; Barjaktar trojke T. B. C.; 
Posljednji paket; Bač Luka; Jorgovane, 
jorgovane i dr. Objavljivao je i književne 
kritike (npr. Najbolji hrvatski roman — ulo- 
mak iz bunjevačkoga narodnoga života u 
Klasju naših ravni 1938., u kojem je upo- 
zorio na važnost Budakova romana Og- 
njišta), a u suradnji s Aleksom Kokićem 
napisao je knjižicu Bunjevci i Šokci, u 
kojoj je obrađena stoljetna borba bunje- 
vačkih Hrvata za narodnu opstojnost u 
Bačkoj. Kao član uredništva sudjelovao je 
i u izdavanju Lirike hrvatskih sveučiliš- 
taraca 1939. te Almanaha hrvatskih sveu- 
čilištaraca 1938. i 1942., u kojima je ob- 
javio i dva svoja teksta, Dani slobode i 
Nacionalna borba bunjevačko-šokačkih 
Hrvata. 


Tijekom rata nekoliko je mjeseci 1941. 
bio tajnik kabineta ministra bogoštovlja 1 
nastave Mile Budaka u prvoj vladi NDH. 
Istodobno je nastavio i svoj kulturni rad te 

je u Zagrebu, u suradnji s Josipom 
Andrićem, od 1942. do 1944. tiskao tri 
broja Klasja naših ravni radi njegovanja 
zavičajnoga bunjevačkog identiteta te 
pomoći bunjevačkoj zajednici u Bačkoj. U 
lipnju 1942., skupa s Dragutinom Tadi- 
janovićem i Dobrišom Cesarićem, kao 
član izaslanstva Društva hrvatskih knji- 
ževnika bio je u posjetu bugarskim 
književnicima u Sofiji. U eseju Strujanja u 
suvremenoj hrvatskoj književnosti, s pod- 
naslovom Od hrvatskoga književnika 
Mila Budaka do hrvatskoga književnika 
Miroslava Krleže, tiskanome u Spremnosti 
1942., upozorio je na to da su u hrvatskoj 
književnosti jednako važni i Mile Budak i 
Miroslav Krleža, zbog čega je taj broj Sprem- 
nosti zabranjen. Bio urednik Hrvatske 
revije 1941.-43. Vršitelj dužnosti ravnate- 
lja dnevnika Nova Hrvatska postao je 1944, 
a istodobno i ravnatelj dnevnika Hrvatski 
narod. 


Marko 
Čović 


NA 


U svibnju 1945. skupa s nekim 
članovima vlade NDH, napustio je Zagreb. 
Preko Austrije i Italije otišao je najprije u 
Argentinu1948., a zatim se, nakon kraćeg 
boravka u Paragvaju, 1952. nastanio se u 
Brazilu. Nakon kratka boravka u Kanadi 
1964. vratio se u Brazil. U književnosti se 
ponovno javio 1970-ih, kad je, na poticaj 
Vinka Nikolića, u nekoliko tekstova u Hrvat- 
skoj reviji pokušao objasniti zamršene 
povijesne nacionalno-integracijske pro- 
cese među bačkim Hrvatima (Bački Bu- 

njevci i Šokci na hrvatskoj varijanti; 
Nacionalizam moje generacije — pregršt 
malih sjećanja na velike dane i dr.). U ise- 
ljeništvu mu je Hrvatska revija tiskala 
knjigu Nejugoslavenska Jugoslavija i 
Hrvati, a posmrtno mu je objavljen autobi- 
ografski roman Priča o lopti, dok su mu 
romani Razgovor s Krležom i Hrišćanski 
vladika ostali u rukopisu. Na slovački je 
preveden njegov roman Doktor filozofije 
1941., a pojedine novele iz zbirke Žito zo- 
Ve i na njemački te bugarski (1941., 1944.). 


U obitelji je odgajan u hrvatskome 
nacionalnom duhu (njegov brat Gavro 
Čović istaknuo je hrvatsku zastavu na sub- 
otičkoj gradskoj kući u vrijeme raspada 
Austro-Ugraske) te je izrastao u jednoga 
od vodećih članova mlađeg naraštaja sub- 
otičke međuratne i ratne hrvatsko-bunje- 
vačke inteligencije. Na njegove političke 
ideje presudno je utjecao lički Bunjevac 
Mile Budak, teško ranjen u policijskom 
atentatu 1932., dok je u odnosu prema za- 
vičaju bio pod utjecajem bačkoga Šokca 
Josipa Andrića. Politički se formirao tije- 
kom studija u Zagrebu, u razdoblju zateg- 
nutih hrvatsko-srpskih odnosa, te je u 
zagrebačkim novinama i časopisima često 
objavljivao radikalno intonirane tekstove. 
Radikalno desne političke ideje zastupao 
je i za rata, a zahvaljujući bliskosti s Bu- 
dakom, zauzimao je visoke položaje u 
političkim i kulturnim krugovima te je u 
znatnoj mjeri utjecao na dolazak nekoliko 
desetaka bačkih Hrvata u Zagreb, osobito 
mlađih naraštaja. Nakon sloma NDH 
postao je najpoznatiji politički emigrant 
među bačkim Hrvatima, a ujedno i jedan 
od rijetkih hrvatskih iseljenika koji je u 
emigraciju otišao kao izgrađen i priznat 
književnik. Njegovi književni tekstovi, 
dugo zaobilaženi dijelom zbog njegove 
stigmatiziranosti kao političkog emigran- 
ta, dijelom zbog samonametnute šutnje, u 
posljednje vrijeme opet postaju predmet 
interesa hrvatske književne historiografije. 
Djela: Doktor filozofije, Zagreb, 1937; Najbolji 
hrvatski roman — ulomak iz bunjevačkoga narod- 
noga života, Klasje naših ravni, Subotica, 1938; 
Bunjevci i Sokci (suautor A. Kokić), Zagreb, 1939; 
Bačka Hrvatska, Subotičke novine, br. 51/1940, 


prilog "Kultura"; Žito zove, Zagreb, 1941; Priča o 
djevojci Višnji, Zagreb, 1943; Nejugoslavenska 
Jugoslavija i Hrvati, Miinchen-Barcelona, 1975; 
Nacionalizam moje generacije: Pregršt malih 
sjećanja na velike dane, Hrvatska revija. Jubilarni 
zbornik 1951.-1975, Barcelona, 1976; Bački 
Bunjevci i Šokci na hrvatskoj varijanti, Hrvatska 
revija, 26, Barcelona, 1976; Priča o lopti, Zagreb, 
2001. 

Lit.: 1. Prćić, Subotica i Bunjevci — da se i ne za- 
boravi, Subotica, 1936; Almanah hrvatskih sveučil- 
ištaraca, Zagreb 1938; M. Evetović, Kulturna 
povijest bunjevačkih i šokačkih Hrvata (rukopis); 
Leksikon pisaca Jugoslavije, 1, Novi Sad, 1972; 
Vinko Nikolić, Hrvatski književnik Marko Čović. 
Hrvatske smrti u tuđini i domovini, Hrvatska revi- 
ja, 33, Minchen-Barcelona, 1983; Hrvatski 
biografski leksikon, 3, Zagreb, 1993; A. Vidić, 
Sudbine: Marko Čović, bački Hrvat, "Lomljen ali 
nikada slomljen...", Hrvatski glasnik 51, 
Budimpešta, 1994; A. Sekulić, Književnost 
podunavskih Hrvata u XX. stoljeću, Zagreb, 1996; 
Tko je tko u NDH, ur. D. Stuparić, Zagreb, 1997; 
K. Bušić, Odjeci uspostave Banovine Hrvatske u 
hrvatsko-bunjevačkoj javnosti, Društvena istraži- 
vanja, 4-5, Zagreb, 2005; K. Bušić, Društveno 
kulturno i političko organiziranje bačkih Hrvata- 
Bunjevaca 1918.-1941. (Uloga bunjevačkih elita i 
procesu nacionalne integracije i modernizacije 
hrvatske zajednice u Bačkoj), magistarski rad, 


Zagreb, 2006. 
K. Bušić 


ČOVIĆ, Margita — Ica (udana Deži) 
(Subotica, 31. XII. 1920. — Palić, 10. XII. 
2005.), stolnotenisačica. Kći Grge i Janje, 
rođ. Nađ. U mladosti je pjevala u Nevenu. 
Stolni tenis počela je igrati 1937. za STITC 
(Subotica table tennis club) te je ubrzo 
osvojila prvenstvo Dunavske banovine, a 
1940. postala je i seniorskom prvakinjom 
Jugoslavije u pojedinačnoj konkurenciji. 
Nakon rata igrala je za STK Spartak do 
1955., kad je prešla u beogradski Partizan. 
Za taj je klub nastupala još deset godina, a 
u njemu je i završila sportsku karijeru. 
Devet je puta osvajala naslov prvaka 
Jugoslavije u pojedinačnoj konkurenciji, 
bila je višestruka državna prvakinja u igri 
mješovitih parova s braćom Tiborom i 
Vilmosom Harangozo te s Josipom Gabri- 
ćem, kao i u igri ženskih parova s Je- 
lisavetom Pauk, Anom Harmat, Maricom 
Temunović i drugima. U svojoj je karijeri 
37 puta osvojila prvo mjesto na državnim 
prvenstvima. Bila je pobjednica Među- 


ČOVIĆ 


Margita 
Čović 


narodnog prvenstva Austrije i Jugoslavije 
1949. u igri ženskih parova te mješovitih 
parova s V. Harangozom. Kao stalna čla- 
nica državne reprezentacije, sudjelovala je 
na svjetskim stolnoteniskim prvenstvima u 
Stockholmu (dvaput), Beču, Londonu, 
Utrechtu i Dortmundu. Stil igre bio joj je 
izrazito ofenzivan, a zbog svoje sportske 
svestranosti dvije je godine bila nositeljica 
značke ZREN (Za republiku naprijed). 
Nakon završetka sportske karijere s obi- 
telji se iselila u Brazil, gdje je vodila hotel- 
sko-ugostiteljsko objekte. Pred smrt se vra- 
tila u rodni kraj, gdje je i umrla. 

Lit.: Subotički stoni tenis, ur. M. Brustulov, 


Subotica, 1995. 
N. Stantić i Lj. Vujković Lamić 


ČOVIĆ, Nikola (Subotica, 1871. — Su- 
botica, 12. III. 1946.), zemljoposjednik, 
društveni djelatnik. Katoličkoj čitaonici 
sv. Jurja u Subotici, osnovanoj 1905., osi- 
gurao je sav unutarnji inventar i ustupio joj 
oko 100 m? gornjeg dijela novoizgrađene 
vlastite kuće u Jurjevskoj ulici br. 18 
(danas Ul. dr. Dragiše Mišovića), gdje je ta 
ustanova djelovala sve do kraja svojeg 
postojanja. Za vrijeme Kraljevine Jugo- 
slavije dodijeljeno mu je odličje »za gra- 
đanske zasluge«. God. 1924. obnovio je 
križ na Bikovačkoj cesti, koji se nalazio na 
njegovu zemljištu, a 1926. sudjelovao je u 
podizanju novoga tzv. Covićeva križa 
ispred subotičke crkve sv. Jurja. Imao je u 
ono doba napredno poljoprivredno gazdin- 

stvo te se bavio ratarstvom, proizvodnjom 
mlijeka i hmeljarstvom. Posjedovao je 
vršalicu na parni kazan, poslije na traktor- 
ski pogon, sušaru za hmelj te separator za 
proizvodnju maslaca. Kao zakupac velika 
zemljišnog kompleksa baruna Sandora 
Vojnića iz Budimpešte, nakon Prvoga 
svjetskog rata otkupio je od njega oko 200 
lanaca zemlje na području Bikova. Odmah 
nakon Drugoga svjetskog rata, zajedno s 
djecom, darovao je 12 tona kukuruza 
»siromašnoj braći u Dalmaciji i Lici«. Da 
bi izbjegao oduzimanje zemljišta iznad 
propisanoga maksimuma, još za života je 
svoj posjed razdijelio djeci, ali je njima 
višak oduzet u narednoj agrarnoj reformi. 
Lit.: Neven, br. 4, Subotica, 1905; Radio vijesti, 
br. 1, Subotica, 1945; Kč6nyčregćsiink szinhelyei 
1., Szabadka, 2003; Kčnyčregćsiink szinhelyei 
III., Szabadka, 2005. 

I. Čović 


ČOVIĆ, Vince (Subotica, 1. VIII. 1938.), 
atletičar. U Subotici je završio srednju 
ekonomsku školu, a radni je vijek proveo 
na željeznici. Njegovu darovitost za atle- 
tiku otkrio je dugogodišnji natjecatelj 1 
dužnosnik subotičkoga AK Spartak Jakov 
Kopilović, na čiji se nagovor počeo baviti 
brzim hodanjem. Vrhunac karijere dosti- 
gao je između 1969. i 1973. God. 1969. u 
Novom je Sadu postavio državni rekord na 
5000 m s 23:32,5 minuta, a sljedeće je 
godine vlastit rekord popravio na 23:10,6 
minuta. Državnim prvakom u disciplini na 
20 km bio je 1970. i 1972., a drugo mjesto 
osvajao je 1969. i 1971. Triput je obarao 
državni rekord na 10 km, a prvak Srbije 
bio je četiri puta. U tri je navrata nastupio 
za reprezentaciju Jugoslavije u disciplini 
hodanje na 20 km. Osvojio je treće mjesto 
na Balkanskim igrama 1971. u Zagrebu. 
Kao umirovljenik živi u Subotici. 


Lit.: Subotički stoni tenis, ur. M. Brustulov, 


Subotica, 1995. 
Lj. Vujković Lamić 


ČULIĆ, Fabijan (Gara, 21. XII. 1807. — 
Mohač, 19. XI. 1869.), franjevac, pisac. 
Franjevcima Provincije sv. Ivana Kapistran- 


skoga u Baču pristupio je 1829., nakon 
čega se školovao u bogoslovnoj školi u 

Vukovaru 1830.-32. Za svećenika je 
zaređen početkom 1832. Djelovao je kao 
vjeroučitelj i kapelan u Cerniku 1834.-47., 
kao gvardijan u Baču 1854.-58., kao hr- 
vatski propovjednik u marijanskom sveti- 
štu u Radni, danas u Rumunjskoj, 1859.- 
63., kao kapelan i hrvatski propovjednik u 
budimskom predgrađu Tabanu 1863., kao 
gvardijan i župnik u Iloku 1867./68. te kao 
hrvatski propovjednik u Mohaču. Ispjevao 
je prigodnu pohvalnicu najuglednijem 
franjevcu iz Bačke Marcelinu Doriću, koja 
je objavljena u Zagrebu 1847. To je vjero- 
jatno prvi spis jednoga bačkog Hrvata otis- 
nut Gajevim pravopisom. 


Djelo: Mlogopošt. otcu Marceellinu Doriću, od 
strane Bačvanah, Zagreb, 1847. 


Lit.: E. Fermendžin, Brevis catalogus... scripto- 
rum Provinciae S. Ioannis a Capistrano, Teme- 
svarini, 1887; A. Sekulić, Drevni Bač, Split, 1978; 
Hrvatski biografski leksikon, 3, Zagreb, 1993; F. 
E. Hoško, Euzebije Fermendžin crkveni upravnik 


i povjesnik, Zagreb, 1997. 
sio “ A. Sekulić 


ČUNČANJE (čončanje), vrsta finog tka- 
nja u bačkih Hrvata kojim se dobiva ukra- 
sno otkano platno (začunčanica). Ime je 
dobilo po probušenoj igli za vezenje koja 
se zove čunak. Izrađuju se na veoma 
tankom platnu zvanome »tanki«, u koje se 
brojenjem žica čunkom utkivaju različiti 
motivi. Punijom »bijelom žicom« čunčaju 
se različite geometrijske figure, cvijeće, 
životinje i drugi motivi. Motivi čunčanja 
imali su i svoja karakteristična imena: »po 
tankima«, »kaloper«, »orlaš«, »šestoper«, 
»tičice«, »pivčići«, »jelenče«, »ljiljani«, 
»limuni«, »naranče«, »jabuke«, »vlaće«, 
»Vinčići«, »grozdići«, »perunike«, »pauno- 
vo pero«, »misec«, »zvizde«, »kolačići« i 
dr. Cesto se umjesto bijelog konca rabila 1 
zlatna nit. Od začunčanice su se pak 
izrađivala »bila ruva divojačka«, rupci, 
prekrivači za krevete i zavjese, a od pauči- 
naste začunčanice pokrov kojim se u lijesu 
pokrivale prerano preminule djevojke. 
Cunčanjem se danas više nitko ne bavi, a 
rijetke su i kuće u kojima je sačuvan pred- 
met izrađen tom tehnikom tkanja. 


Lit.: M. Cepelić, Bunjevke, bavite se konopljom, 
Subotička Danica kalendar Bunjevaca i Šokaca za 


godinu 1919., Zagreb, 1919; M. Malagurski- 
Đorđević, Stara bunjevačka nošnja i vez, Glasnik 
Jugoslovenskog profesorskog društva, 17, 11-12, 
Beograd, 1938; 1. Prćić, Bunjevačka narodna 
nošnja (sa slikama), Klasje naših ravni, 2, 
Subotica, 1999; A. Sekulić, Bački Hrvati, Zagreb, 
1991; A. Čota, M. Šeremešić, Dukat ravnice, 


Sombor, 2003. . 
A. Cota 


ČURČIĆ, Lazar (Laza) (Titel, 24. X. 
povjesničar. Osnovnu i građansku školu 
završio je u Titelu, gdje je izučio trgovinu. 
Bio je sudionik u pokretu otpora od 1944., 
a demobiliziran je 1945. Nakon toga nas- 
tavio je školovanje u mješovitoj gimnaziji 
u Novom Sadu 1945.-48., a diplomirao je 
na Filozofskom fakultetu u Beogradu 
1953. Radio je u knjižnici Matice srpske u 
Novom Sadu 1953.-86. i u Narodnoj 
knjižnici Srbije 1986.-91, odakle je otišao 
u mirovinu. Osnivač je Bibliotekarskoga 
godišnjaka Vojvodine i Godišnjaka Biblio- 
teke Matice srpske, jedan je od pokretača 
časopisa Polja. Dobar je poznavatelj starih 
i rijetkih knjiga. 

članke iz 


Stručne i znanstvene 


jesti objavljuje od 1959. u zbornicima 
Matice srpske te u drugim časopisima. 
Među njegovim mnogobrojnim člancima 
nalaze se i prikazi dvaju djela od kapitalne 
važnosti za bačke Hrvate: Bunjevačko- 
šokačke bibliografije Ivana Kujundžića iz 
1969. (Nova bunjevačko-šokačka biblio- 
grafija, Zbornik Matice srpske za 
književnost i jezik, 19, 3, Novi Sad, 1971.) 
i Narodnog života i običaja bačkih 
Bunjevaca Ante Sekulića iz 1989. (Od 
proizvoljnosti i nagađanja — nauka daleko, 
Pro memoria, 7, Subotica, 1989.). U tim 
prikazima, kao i u još jednom članku 
(Tobožnja unijatska štamparija u Trnavi, 
Zbornik Matice srpske za književnost i 
jezik, 19, 3, Novi Sad, 1971.) iznosi i 
podatak o nekoliko početnica s katekiz- 
mom koje su za Bunjevce i Šokce tiskane 
potkraj XVIII. st. u isusovačkoj tiskari u 
Trnavi kraj Požuna. Njegovo kritičko sta- 
jalište spram Kujundžićeva i Sekulićeva 
djela nije uvjetovano samo stručnim 
nedostacima koje je u njima uočio. 


ČUVARI BOŽJEGA GROBA 


Lit.: Susreti bibliografa “95, Inđija, 1996; Knjiga 
o Zahariji Orfelinu, Zagreb, 2002. 
E. Bažant 


ČUTKA (madž. csutka) 1. dijal. unutarnji 
nejestivi dio ploda. Najčešće označava 
srčiku kukuruznog klipa koja preostane 
nakon krunjenja (kočanj, šepurina), ali 
naziv se rabi i za nejestivi ostatak jabuke 1 
kruške, katkad i grozda. Kukuruzna se 
»čutka« upotrebljava kao ogrjev jer ima 
visoku kaloričnu vrijednost, no rijetko u 
krušnim pećima, zbog opasnosti da se 
zidovi raspadnu od topline. Seljaci su se 
vrhom »čutke« omotanim bijelim platnom 
koristili kao čepom u boci za mlijeko 1 
petrolej, a omotana ljuskom služila je i kao 
čep za staklene balone s vinom ili rakijom. 
Odlomljena »čutka« bila je i držak na 
trokutastoj turpiji za oštrenje pile. Od 
»čutaka« se ujedno dobivao žar za ručno 
glačalo. Korištena je i u »reteratima« 
(poljskim zahodima); 2. dio današnjeg Som- 
bora s lijeve strane bezdanske ceste, u 
kojem su sve do kraja XIX. st. bili vino- 
gradi. Na to se područje grad počeo širiti 
prije Prvoga svjetskog rata. Naziv mu je 
dao Julij Čuvardić, kojega je početak 
izgradnje kuća na tome nepovoljnom 
području uz Mostongin rit podsjetio na 
»čutku«. Do 1914. ondje su od somborskih 
Bunjevaca kuće podigle porodice Pleti- 
kosić, Liščević, Čuvardić, Zidarević, Gro- 
milović, Gluvić i Benčić. 

Lit.: M. Beljanski, Pangare, Gospin sokak, Čutka, 
Sikara, Strilić, Mali Beč i Catalinski put, Sombor, 
1973; M. Peić, G. Bačlija, Rečnik bačkih 
Bunjevaca, Novi Sad-Subotica, 1990; A. Sekulić, 
Rječnik govora bačkih Hrvata, Zagreb, 2005. 


A. Stantić i M. Bara 


ČUVARI BOŽJEGA GROBA, uskrsni 
običaj u bačkih Hrvata, kao i u još nekim 
područjima koje nastanjuje hrvatsko 
stanovništvo (Dalmacija itd.). To je 
skupina svečano obučenih mladih koja u 
smjenama, obično po 15 minuta do pola 
sata, u preduskrsno vrijeme čuva u crkva- 
ma izložen Isusov grob. U Bunjevaca su 
čuvari najčešće mladići, rjeđe djeca ili 
odrasli muškarci, koji grob čuvaju od 
Velikog petka pa do Vazmenog bdjenja, a 

ČUVARI BOŽJEGA GROBA 


važnu ulogu imaju u obredima Velikog 
petka. U Šokaca u Sonti grob od Velikog 
petka do samog Uskrsa čuvaju dječaci 
odjeveni u narodne nošnje sa šeširima na 
glavi. Na uskrsnoj misi raspoređeni su oko 
oltara, a šešire ne skidaju ni tijekom obre- 


da. U Monoštoru na Veliki petak i Veliku 
subotu Isusov grob čuvaju djevojke u 
nošnjama. 


Lit.: Zvonik, 5/1999, 
Subotica. 


5/2000, 7/2002, 5/2004, 


P. Skenderović 


Čuvari Božjega groba u Subotici danas 

ĆAKIĆ, Andrija (Subotica, 27. III. 1897. 
— Subotica, 20. VI. 1979.), činovnik, 
društveni djelatnik. Sin Jakova i Klare, 
rođ. Marinović. U Subotici je završio gim- 
naziju i upisao se na studij prava u 
Budimpešti, gdje je pred Prvi svjetski rat 
završio tečaj za pričuvnog časnika. Tije- 
kom rata prekinuo je studij i vratio se u 
Suboticu, gdje je bio mobiliziran te se 
borio na ruskoj bojišnici kod Kijeva, a 
poslije i na talijanskoj fronti, gdje je na 
rijeci Piavi ranjen u glavu. Politički se 
aktivirao u vrijeme raspada Austro-Ugar- 
ske: bio je član Bunjevačko-srpskog naro- 
dnog odbora u Subotici, potporučnik Bunje- 
vačko-srpske narodne garde u ovome 
gradu i član skupine subotičkih mladića 
koji su 10. X. 1918. pronijeli hrvatsku zas- 
tavu od hotela Hungaria (današnji disko- 
klub Lifka) do gradske kuće, na koju su je 
i istaknuli. Nakon rata završio je studij 
prava na Pravnom fakultetu u Zagrebu. U 
Kraljevini SHS isprva je bio zamjenik 
gradskog kapetana (šefa policije), no na tu 


Andrija 
Cakić 


je funkciju ubrzo podnio ostavku. Poslije 
je radio kao bankarski činovnik. Blisko je 
surađivao s Blaškom Rajićem, bio je član 
Pučke kasine i neko vrijeme nogometaš 
NK Bačke. Za vrijeme Drugoga svjetskog 
rata bio je u zarobljeništvu u Leipzigu. 
Nakon rata u Subotici je nastavio raditi 
kao financijski činovnik. Pokopan je na 
subotičkome Bajskom groblju. 

P. Skenderović 


ĆERCELIJA (tur kereke, kerake: vrsta 
ogrtača), laka tkanina od lana. Tkala se na 
»stanu«, tj. ručnom razboju, a Bunjevke su 
od nje šivale suknje u kojima su obavljale 
svakodnevne poslove i žetvu. Tkanina je 


bila lagana, kratkotrajna i jeftina. 
A. Stantić 


ĆIRIL I METOD (Konstantin, redov- 
ničko ime Ćiril, Solun, 826./27. — Rim, 
14. II. 869.; Mihael, redovničko ime 
Metod, Solun, oko 815. — 2, Moravska, 6. 
IV. 885.), slavenski apostoli, sveci. Dvo- 
jica od sedam sinova visokoga bizantskog 
časnika Leona. Uz materinski grčki jezik, 
u najranijoj mladosti naučili su i makedon- 
ski dijalekt slavenskog jezika, kojim su se 
u Solunu služili mnogobrojni makedonski 
Slaveni. Otac im je rano umro, a brigu za 
njih preuzeo je carski kancelar Teotiks. 
Metod, pravnik, postao je upraviteljem 
jedne arhontije (provincije) u istočnoj Ma- 
kedoniji. Konstantin se školovao u Cari- 
gradu, a nakon završenih filozofskih 1 
teoloških studija napustio je karijeru na 


prooa 


Aja Sofije i predavačem na carigradskoj 

ĆIRIL I METOD 


visokoj školi. Zbog učenosti stekao je 
počasni naslov »filozof«. U vrijeme pre- 
vrata na dvoru i ikonoklastičkih borbi 
Metod je napustio položaj arhonta 856. 1 
povukao se u manastir na Olimpu u Maloj 
Aziji, a ubrzo mu se pridružio i Konstan- 
tin. Po nalogu bizantskog cara dvojica 
braće 860. odlaze kao misionari među 
Hazare na jugu današnje Rusije. Pod nji- 
hovim utjecajem mnogi su Hazari pri- 
hvatili kršćanstvo te je sklopljen savez 
između Hazara i Bizanta. Ubrzo nakon 
hazarske misije, na poziv _ moravskog 
kneza Rastislava, 863. odlaze kao misio- 
nari u Moravsku kneževinu kako bi 
pomogli u njezinu crkvenu osamostalji- 
vanju. Put za to bilo je naviještanje 
Evanđelja Slavenima na njihovu jeziku, 
čime bi se ograničio politički utjecaj 
franačko-bavarskih biskupa, koji su 
ugrožavali političku samostalnost Moravske. 
U tu svrhu Konstantin je s grčkoga na 
staroslavenski preveo osnovne biblijske 
tekstove i liturgijske knjige, koje je 
napisao glagoljicom, pismom što ga je 
upravo za tu svrhu i sastavio. Propov- 
ijedanje i slavljenje bogoslužja na jeziku 
koji je narodu bio razumljiv urodilo je usp- 
jehom, ali je u franačkog klera pobudilo 
neprijateljski stav. Pred papom Hadri- 
janom II. 867. solunska braća uspješno su 
se obranila od optužaba za herezu, papa je 
potvrdio uporabu staroslavenskog jezika u 
bogoslužju, a Metod je zaređen za svećeni- 
ka. U Rimu su boravili među grčkim 
redovnicima, a Konstantin se zaredio i 
uzeo ime Ćiril. Ubrzo se međutim razbolio 
i umro te je pokopan u bazilici sv. Kle- 
menta, gdje mu se i danas nalazi grob. 
Nakon pregovora s knezovima Moravske i 
Panonije papa je 869. Metoda imenovao 
panonskim nadbiskupom, nakon čega je 
uspješno djelovao na području Slavonije, 
Srijema i Ugarske. Naslov panonskog nad- 
biskupa nosio je do 873., kad se, nakon 
preseljenja u Moravsku, nazvao morav- 
skim nadbiskupom. Germanski biskupi 
ponovno su ga optužili za herezu, ali se 
pred papom Ivanom VIII. uspješno ob- 
ranio te mu je 880. iznova odobrena li- 
turgija na slavenskom jeziku. Potporu u 

tome pružio mu je 882. i carigradski patri- 
jarh Focije, nakon čega se slavenska 
liturgija stala širiti i među Slavenima u 
Bizantskom Carstvu. Ostatak života Me- 
tod je posvetio organizaciji svoje nad- 
biskupije, a na crkvenoslavenski jezik pre- 
veo je Stari zavjet i druge crkvene knjige. 
Nakon Metodove smrti 885. papa Stjepan 
V. podlegao je pritiscima te je zabranio sla- 
vensku liturgiju u Moravskoj pa su Me- 
todovi učenici protjerani. Neki su se usp- 
jeli skloniti u Bugarsku, Makedoniju, 
Rašku, Rusiju i Hrvatsku, gdje su nastavili 
svoj rad. Tako ćirilo-metodska tradicija 
nije uspjela opstati među Zapadnim 
Slavenima, ali se ukorijenila među pravo- 
slavnim slavenskim kršćanima, a od kato- 
ličkih Slavena među Hrvatima. 


Sv. Ćiril i Metod, dio ikonostatasa, 
Zagreb, grkokatolička crkva 


Tijekom stoljeća Rim, koji je težio 
unifikaciji i anacionalizmu, ukinuo je sve 
oblike narodne liturgije u katoličkim crk- 
vama i uveo jedinstveni obred na latin- 
skome. Samo su Hrvati, zahvaljujući svo- 
jim popovima glagoljašima, u nekim 
biskupijama uz Jadransko more uspjeli 
zadržati glagoljanje, odnosno liturgiju na 
staroslavenskome, a od XIV. st. i na hrvat- 
skome narodnom jeziku. Glagoljaška li- 
turgija bila je jedinstven slučaj narodne 
liturgije u Katoličkoj crkvi sve do II. 
vatikanskog koncila 1962.-65., koji je prvi 


put službeno dopustio uporabu narodnih 
jezika u liturgiji. Prijevodom liturgijskih i 
biblijskih knjiga Ćiril i Metod postavili su 
temelje slavenskoj pismenosti. Papa Ivan 
Pavao II. 1980. proglasio ih je, skupa sa sv. 
Benediktom, zaštitnicima Europe, promi- 
čući tako svijest o tome da je Europa plod 
djelovanja dviju struja kršćanskih tradicija 
— zapadne, koju je posebice širio sv. Bene- 
dikt, i istočne, koju su promicali sv. Ćirili 
sv. Metod. Prema katoličkom kalendaru, 
spomendan im je 5. srpnja. 

Utjecaj Ćirila i Metoda u vjerskoj i kul- 
turnoj povijest Hrvata u prvom se redu 
vezuje uz doprinos učvršćivanju kršćanst- 
va među Hrvatima i širenju glagoljskog 
pisma, bogoslužja i književnosti, na koji- 
ma su izgrađeni temelji hrvatske naci- 
onalne književnosti i književnog jezika. 
Dok većina povjesničara središtem Panon- 
ske nadbiskupije, u kojoj je Metod bio 
nadbiskupom, smatra Sirmium, u današ- 
njoj Srijemskoj Mitrovici, Matija Zveka- 
nović, prvi subotički biskup, zastupao je 
tezu da je starokršćansko sjedište Sirmium 
u to vrijeme bilo potpuno razrušeno, bez 
vjernika i bez crkve, te da je Metod za 
sjedište svoje nadbiskupije odabrao posto- 
jeće biskupsko sjedište u Baču. Prema nje- 
govu shvaćanju dotad biskupsko sjedište 
Bač u vrijeme sv. Metoda postalo je nad- 
biskupskim sjedištem, iz kojega korijenje 
vuče i Subotička biskupija. S obzirom na 
prilike u kojima je Metod živio, Zveka- 
nović drži da Metod nije imao stalnog 
sjedišta, ali ne isključuje da je barem pri- 
vremeno boravio u Baču te da je ondje bilo 
središte nadbiskupije. Kao dodatnu pot- 
poru svojoj teoriji on iznosi i činjenicu da 
je Bačka biskupija za zaštitnika imala sv. 
Pavla, koji je bio iznimno štovan u Solunu, 
gradu iz kojega je Metod potjecao. Te se 
tvrdnje ne mogu sa sigurnošću potkrijepiti 
ni opovrgnuti, no uzimaju ih u obzir i neki 
ugledni katolički leksikoni. 


Lit.: A. Alfirević, Sveti Ćiril i Metod. Slavenski 
apostoli, Zagreb, 1935; M. Zvekanović, Povijesni 
osvrt od Bačke nadbiskupije do Subotičke 
biskupije, Subotička Danica: Kalendar za 1971. 
god., Subotica, b. g; Dokumenti o sv. Ćirilu i 
Metodu, Zagreb, 1985; L. I. Krmpotić, Suvremena 
poruka ćirilometodske baštine, Subotička Danica: 


ĆIRILICA 


Kalendar za 1986. god., Subotica, 1985; Hrvatska 
enciklopedija, 2, Zagreb, 2000; Opći religijski lek- 
sikon, Zagreb, 2002; Hrvatsko slovo, br. 544, 


Zagreb, 2005. : 
J. Stefković 


ĆIRILICA, pismo koje se rabi u šest 
suvremenih slavenskih jezika i u mnogim 
jezicima s područja bivšega Sovjetskog 
Saveza, a nekad se upotrebljavalo i u 
drugim jezicima, među ostalim i u hrvat- 
skome. Prozvana je po sv. Cirilu jer se 
dugo smatralo da ju je, kao najstarije 
slavensko pismo, sastavio mlađi od dvo- 
jice slavenskih apostola. To je shvaćanje 
odbačeno nakon što je utvrđeno da je sv. 
Ćiril ipak autor glagoljice i da je to pismo 
prethodilo ćirilici. Ćirilica se razvila pod 
snažnim utjecajem grčkog pisma na prije- 
lazu iz IX. u X. st. u Bugarskoj, vjerojatno 
u okrilju preslavske škole, a već potkraj X. 
st. u sjeveroistočnoj je Bugarskoj posve 
istisnula glagoljicu. To se obično objašnja- 
va njezinom sličnošću s grčkim pismom te 
težnjom utjecajne struje bugarskih redov- 
nika da tamošnje slavenske kršćane što 
više približe Bizantu. Budući da je bila 
znatno jednostavnija od glagoljice, sa 
staroslavenskom se biblijskom i liturgij- 
skom pismenošću iz Bugarske s vreme- 
nom proširila i u druge južno— i 
istočnoslavenske zemlje, pri čemu se u mno- 
gima od njih razvila u lokalnu varijantu. 
Jedna je od njih bila i bosančica, bosan- 
sko-hrvatska inačica ćirilice, koja se od 
XII. st. rabila u Dalmaciji i Bosni, a od 
XVII. i u Slavoniji i Ugarskoj. 


Od XVIII. st. ćirilica se u većini 
slavenskih zemalja  »pozapadnjuje«, 
počevši od tipografskih preinaka koje je u 
ruski uveo car Petar Veliki do grafijskih 
intervencija što ih je u srpskome promicao 
Vuk Karadžić. Bez obzira na to, njezina se 
uporaba od tog vremena vezuje gotovo 
isključivo uz Slavene istočnog obreda te 
uz ruski imperijalizam. Od neslavenskih 
jezika na području ruskog imperija ćirilicu 
je potkraj XIX. st., pod utjecajem pravo- 
slavnih misionara, najprije prihvatilo 
nekoliko ugro-finskih i turkijskih jezika s 
područja Urala, a ubrzo i pojedini sibirski 
i kavkaski jezici. Tijekom 1930-ih gotovo 

ĆIRILICA 


svim jezicima kojima se govorilo u 
Sovjetskom Savezu (osim estonskoga, leton- 
skoga, litavskoga i gruzijskoga) nametnuta 
je ćirilica, a nakon raspada te zemlje 
tijekom 1990-ih mnogi su od njih prešli na 
latinicu ili na koje tradicionalno pismo, 
bilo kao jedino bilo kao pismo koje se s 
čirilicom rabi usporedno. U suvremenim 
slavenskim jezicima ćirilica se kao jedino 
pismo rabi u bugarskome, makedonskome, 
ukrajinskome i ruskome, a kao glavno 
pismo, usporedno s latinicom, u bjelo- 
ruskome i srpskome. 


Uz podunavske Hrvate ćirilica se veže 
uz dva oblika. Prvi je od njih bosančica, 
koja se u hrvatskim franjevačkim samo- 
stanima u Ugarskoj koristila do kraja 
XVIII. st., a postoje i podaci o tome da su 
njome tiskane knjige. Od kraja XVIII. st. 
bosančica se međutim napušta i svi arhiv- 
ski dokumenti iz Ugarske nastali na hrvat- 
skome pisani su otad latinicom. Drugi je 
oblik moderna srpska ćirilica, s kojom su 
podunavski Hrvati došli u intenzivniji 
dodir nakon stvaranja južnoslavenske 
države 1918. Kao jedno od službenih pisa- 
ma, ćirilica se počela širiti i u krajevima 
koje nastanjuju bački Hrvati, a uvođenje 
njezina obvezatnog učenja u škole, i to kao 
prvog pisma, povezano često s dovođe- 
njem kadrova iz Srbije, izazivalo je proteste 
bačkih Hrvata. Uporaba ćirilice u držav- 
nim tijelima te na javnim pločama i nat- 
pisima postupno se ipak širila, ali je među 
bačkim Hrvatima to pismo prihvatio samo 
uzak krug pojedinaca. 


Nakon Drugoga svjetskog rata komu- 
nističke su vlasti, sukladno politici 
proklamirane nacionalne ravnopravnosti, 
odustale od nametanja ćirilice bačkim 
Hrvatima pa se tako razvila neformalna 
praksa da se na sjeveru Bačke u srpskim 
selima i gradskim četvrtima u školama kao 
prvo pismo uči ćirilica, a u pretežito hrvat- 
skima latinica, dok su u službenoj i javnoj 
uporabi ravnopravno korištena oba pisma. 
Takva je politika, skupa sa sve prošireni- 
jom uporabom latinice u srpskome, utje- 
cala na to da bački Hrvatima u poslijerat- 
nom razdoblju kao jezik formalne komu- 
nikacije sve više prihvate srpski književni 
jezik. 

S jačanjem režima Slobodana Milo- 
ševića početkom 1990-ih u škole, upravna 
tijela i druge državne ustanove ponovno se 
uvodi obvezna uporaba ćirilice. U školama 
se tako propisuje poučavanje ćirilice kao 
prvog pisma, vođenje službene evidencije 
čirilicom, a čak su i maturske ploče morale 
imati ćirilične natpise. To je među Hrva- 
tima u Bačkoj ostavilo znatna traga u mla- 
đim generacijama. Desetljetni proces name- 
tanja ćirilice, u svim njegovim mijenama, 
među bačkim se Hrvatima zato često 
uspoređuje s nametanjem madžarskog je- 
zika u austrougarskom razdoblju — kao sli- 
čan oblik jezično-kulturnoga asimilacij- 
skog pritiska. 

P. Vuković 


ĆUĆ KOLO (ćućavo kolo), narodni bu- 
njevački ples. Pleše se u kolu klasičnog 
tipa i mješovite je naravi. Muškarci se drže 
za ruke, dok su ruke plesačica na njihovim 
ramenima. Kolo se pri izvođenju giba u 
lijevu stranu. Plesni su obrasci četverodi- 
jelni jer se riječ o standardnome plesnom 
obrascu bez iskvrcavanja. U jednoj plesnoj 
figuri izvode se čučnjevi s križanjem nogu, 
što Ivančan tumači stilskim utjecajem 
romskih plesova. Sličan je ples, pod na- 
zivom ranče, poznat i u susjednoj Baranji. 


Lit.: A. Ivančan, Narodni plesni običaji Hrvata 
Bunjevaca, u: N. Zelić, Protiv zaborava, Zagreb, 
2000. 

Lj. Vuković 


ĆULIBRK, Lidija, rođ. Čoban (Bač, 23. 
VIII. 1963.), psihologinja, publicistica. 
Rođena je u poljodjelskoj obitelji od oca 
Josipa i majke Lujze, rođ. Tot. U Baču je 
završila osnovnu školu, maturirala je u 
srednjoj kulturološkoj školi u Bačkoj 
Palanci, a 1986. diplomirala je psihologiju 
na novosadskome Filozofskom fakultetu. 
Radila je 12 godina na Medicinskom 
fakultetu, a specijalizirala je medicinsku 
psihologiju. U znanstveno-istraživačkom ra- 
du bavila se pitanjem suicida i mentalnog 
zdravlja, o čemu je u suautorstvu objavila 
desetak radova u časopisu Psihologija te u 
nekoliko zbornika. Od 1999. počinje se 
baviti izdavaštvom i novinarstvom. Krea- 
tivni je osnivač i urednik nekoliko ženskih 


časopisa (Lepota & zdravlje, Moja beba i 
Cool Girl), od kojih je Lepota & zdravlje 
pet godina ima najveću nakladu među 
časopisima tog profila u Srbiji. Radila je 1 
na licenciranim izdanjima (Joy i Lea), a 
danas je voditeljica odjela za ženska ilus- 
trirana izdanja u medijskoj grupaciji Color 
press u Novom Sadu. God. 1998. objavila 
je roman Zrno graška u postelji jedne 
princeze. 
Djelo: Zrno graška u postelji jedne princeze, Novi 
Sad, 1998. . 

T. Zigmanov 


ĆUP (ćupica) (tur. kip), glineni sud 
kružnog oblika, glaziran i dekoriran raz- 
nim bojama. Ćupovi s poklopcem u seo- 
skim su gazdinstvima služili za kiseljenje 
mlijeka, a u ćupovima sužena grla i s 


uhom držao se pekmez. 
A. Rudinski 


ĆUPOVI (lončići), bunjevačka dječja 
igra. Djeca se poredaju u krug u razmaku 
do jednog metra, s tim da ispred svakog 
djeteta čuči drugo, koje ima ulogu ćupa ili 
lončića. Jedno dijete nema svoj »ćup« pa, 
nakon što određenom verbalnom formu- 
lom od nekoga »zatraži« ćup, oboje potrče 
u krug u suprotnim smjerovima. Tko od 
njih do »ćupa« stigne prvi, osvaja ga. 
Natjecatelj koji je izgubio u utrci na jednak 
način o ćupu »pregovara« s drugim te se 
ponovno utrkuju za njega. Igra se dok 
netko dulje vrijeme ne uspije osvojiti »ćup«. 


Lit.: A. Sekulić, Bački Hrvati, Zagreb, 1991. 
P. Skenderović 


ĆUPRIJA (tur. koprii > grč. gćphira), 
most, građevinska konstrukcija koja spaja 
dvije obale iznad vodotoka. U Subotici i 
okolici nekad ih je bilo mnogo, ali su 
nakon regulacija prirodnih vodotoka kon- 
cem XIX. st. uglavnom uklonjene. O nji- 
ma danas svjedoče povijesni izvori (npr. jed- 
na zapovijed subotičkog poglavarstva iz 
prve polovice XIX. st. nalaže popravak 
sedam dotrajalih gradskih ćuprija) i topo- 
nimi poput subotičke Gabrić-ćuprije u 
Mlaki (danas Prozivka) ili Praške ulice 
(madž. Pragai hid utca) kod otoka u bivšoj 


ĆUPRIJA 


Jasibari. Pokraj mostova i vodotoka u sje- 
vernoj je Bačkoj često postavljan kip sv. 
Ivana Nepomuka, što je bio običaj proširen 
po cijeloj srednjoj Europi. Prema predaji, 
taj je češki svetac iz XIV. st., nakon što je 
kralju Vaclavu IV. odbio odati što mu je 
kraljica povjerila na ispovijedi, mučen do 
smrti, a njegovo je tijelo bačeno s praško- 
ga Karlova mosta u Vltavu. Štuje se kao 
zaštitnik ispovjedne tajne i mostova, a 
vjeruje se 1 da štiti od poplava, utapanja i 
bolesti usta i jezika. Na subotičkom je 
području očuvano još nekoliko njegovih 
kipova postavljenih uz prvotne prirodne 
vodotoke, koji su poslije kanalizirani u tzv. 


Kip sv. Ivana Nepomuka u 
subotičkoj četvrti Ker 
vokove (uređene vodotoke): jedan se kip 
nalazi u samome gradskom središtu ugra- 
đen u fasadu zgrade Zadužbine Dušana Ra- 
dića, a prije toga je stajao na mjestu gdje je 
nekad proticao Vrbov potok, drugi se 
nalazi u gradskoj četvrti Ker na Beograd- 
skome putu stotinjak metara od crkve sv. 
Roka prema gradu, neposredno uz neka- 
dašnji vodotok koji je tekao iz Vučidola u 
Mlaku, dok u gradskoj okolici postoji kip 
na obali rječice Kireš u okolici Hajdukova, 
te jedan teško oštećen kip na tzv. Starome 

tavankutskom putu kod rječice Čik. 
A. Rudinski 


ĆUPURDIJA, Branko (Bajmok, 7. IX. 
1951.), sveučilišni profesor, etnolog. Sin 

ĆUPURDIJA 


Dmitra i Ljubice, rođ. Ivošević. U rodnom 
je mjestu završio osnovnu školu, a gim- 
naziju u Subotici 1970. Na Filozofskom 
fakultetu u Beogradu diplomirao je etnolo- 
giju 1975., magistrirao 1977., a doktorirao 
1982. Od 1980. radi na Filozofskom fakul- 
tetu u Beogradu na Odjelu za etnologiju. 
Živi u Beogradu. 


CYBOTHIIA M OKOJIHHA 


Ermogonka nerpacnmama 


B. Ćupurdija, Subotica i okolina, 
Novi Sad, 1987. 


Istraživačke radove objavljuje u fakul- 
tetskim izdanjima, zbornicima Matice srp- 
ske, stručnim etnološkim časopisima, u subo- 
tičkom časopisu Rukovet i listovima 
Subotičke novine i Pro memoria itd. 
Tijekom 1980-ih objavio je više radova u 
kojima se bavi dužijancom, salašima i 
Bunjevcima na području Subotice (Žet- 
vene svečanosti »Dužijanca *79« održane 
u Bajmoku 14. jula 1979. godine, Glasnik 
Etnogafskog instituta SANU, 29, Beograd, 
1980; Problem društvenog života na sub- 
otičkim salašima, Rukovet, 4, Subotica, 
1980; Društveni život na salašima u okoli- 
ni Subotice, Zbornik radova Etnografskog 
institua SANU, 13, Beograd, 1981; Folklor 
i folklorizam dužijance, Zbornik za dru- 
štvene nauke, 70, Novi Sad, 1981; Prilog 
poznavanju gostoprimstva i bunjevačkih 
nadimaka na subotičkim salašima, Glasnik 
Etnografskog instituta SANU, 32, Beo- 
grad, 1983; Poreklo i značenje reči »sa- 
laš«, Zbornik Matice srpske za društvene 
nauke, 78, Novi Sad, 1985; Komentar i 

bibliografija izvora subotičkih žetvenih 
svečanosti, Sveske Matice srpske, 11, Novi 
Sad, 1987, 17, 1990). 


Djela: Subotica i okolina, Novi Sad, 1987 (1993); 
Stambena arhitektura subotičkih salaša, majura i 
poljoprivrednih kombinata, Beograd, 1990 (Novi 
Sad, 1993). 


Lit.: Bajmok, ur. A. Mojzes, Szabadka, 2002. 
E. Bažant 


ĆURAK (tur. kiirk: kožuh), kožnato-kr- 
zneni dio odjeće, ogrtač podstavljen i 
opšiven krznom. Bunjevci ga zovu još i 
»kožu« i »kožuv«, a nose ga i žene i 
muškarci. Obično se izrađuje od štavljene 
janjeće kože. Krzno je okrenuto prema 
unutra i služi kao podstava, dok je vanjski 
smeđi dio išararan djelićima kože raznih 
boja i oblika, često s dodatkom »caklenih« 
uresa i s ogledalcima. Izrađivao se i 
»svečani ćurak«, čiji je gornji dio od čohe, 
krznena podstava obrubljena mu je lisič- 
jim krznom, a kopčao se na »toke« i 
»punke«. Takav su kožuh, umjesto ćurdije, 
odijevale siromašnije žene u svečanim 
prigodama. 


Lit.: M. Đorđević Malagurski, Stara bunjevačka 
narodna nošnja i vez, Subotica, 1940; A. Sekulić, 
Bački Hrvati, Zagreb,1991. 

K. Suknović 


ĆURČIĆ, Lazar (Laza) (? — Kragujevac, 7, 
X. 1944.), profesor, književnik. Kao profe- 
sor francuskoga i njemačkog jezika, 
početkom 1920-ih premješten je iz 
Sumadije u Suboticu. U tom je gradu zas- 
novao obitelj te bio ravnatelj Ženske 
realne gimnazije 1926. /27. Nakon toga 
prešao je u Državnu mušku gimnaziju, u 
kojoj je isprva bio vršitelj dužnosti rav- 
natelja, a 1929.-32. i ravnatelj. God. 1922. 
/23. bio je utemeljitelj Đačkoga kola 
Saveza trezvenjačke mladeži Straža, a 
1932. i jedan od inicijatora izdavanja Trezve- 
njačkog zbornika (Subotica, 1932.). Bio je 
povjerenik masonske velike lože u 
Subotici. Na mjesto ravnatelja Nepotpune 
realne gimnazije u Velikom Gradištu prem- 
ješten je 1933. Poslije se vraća u Suma- 
diju, za vrijeme rata bio je ravnatelj kragu- 
jevačke gimnazije. Nestao je po ulasku 
partizana u Kragujevac. 


Za službovanja u Subotici stručne 
radove i prijevode objavljivao je u škol- 
skim izvještajima, almanasima, novinama 
i časopisima. Autor je predgovora za neko- 
liko djela čiji su autori bili unitaristički ori- 
jentirani Bunjevci, a za provladin subotič- 
ki časopis Književni sever napisao je neko- 
liko članaka o Bunjevcima i prikaza knjiga 
koje su se bavile bunjevačkim temama 


Lit.: Jugoslovenski dnevnik, br. 182, Novi Sad, 
1933; Kakvi su Bunjevci? Čudnovato mišljenje g. 
Laze Ćurčića, Naše slovo, br. 58, Subotica, 1935; 
Gymnasium 1747-1997, ur. A. Hegediss i J. Szabo, 
Szabadka, 1997; E. Bažant, N. Bašić Palković, M. 
Cindori, Književni sever (1925-1935) bibliografi- 
ja, Novi Sad — Beograd, 1999; Subotička bibli- 
ografija, sv. 3, (1918-1944), 1. dio, Subotica, 
2003; Pogledi, br. 212, Kragujevac, 1. III. 1998; 
www. pogledi. co. yu/kragujevac/z1. php 

E. Bažant 


ĆURDIJA (tur. kiirde), gornji dio zimske 
svečane nošnje u bačkih Bunjevaka. 
skuplji dio stare bunjevačke ženske nošn- 
je. Krojila se i šivala »malo uz struk«, 
najčešće od modre ili crne čohe. Starije su 
ćurdije sezale do koljena i bile su podstav- 
ljene janjećim krznom. U širini »dobrog 
pedlja« bile su obrubljene krznom sive 
lisice ili sličnim krznom. Sprijeda, zdesna 
i slijeva na ćurdiji je bilo četiri do šest sre- 
brnih »toka«, tj. metalnih ukrasa, a zako- 
pčavale su se srebrnim »punkama«, tj. ukra- 
snim vrpcama od kože, vune, svile, srebra 


ĆURDIJA 


Ćurdija 
ili zlata. Punke su se poput rebara širile od 
sredine grudi desno i lijevo, a na sredini su 
se zakopčavale »klipcima«. Na leđima u 
struku bila su dva ili četiri srebrna puceta 
sa srebrnim resama dugima jedan pedalj. 


Ćurdiju su nosile imućnije udane i sta- 
rije žene. Često je svekar snahi kupovao 
ćurdiju za vjenčanje ili kao dar za prve 
Materice nakon vjenčanja. Ćurdija se izra- 
đivala za cijeli život jer su je žene brižno 
čuvale i odijevale samo u rijetkim prigo- 
dama. Izrađene od dobre čohe i zdrava 
krzna, ćurdije su trajale po sto i više godi- 
na. 

Lit.: M. Đorđević Malagurski, Stara bunjevačka 
narodna nošnja i vez, Subotica 1940; A. Sekulić, 


Bački Hrvati, Zagreb 1991. 
K. Suknović 


65 


UREDNIŠTVO 
Slaven Bačić, Stevan Mačković, 
Petar Vuković, Tomislav Žigmanov 


GLAVNI UREDNIK 
Slaven Bačić 


IZVRŠNI UREDNIK 
Tomislav Žigmanov 


LEKTURA 
Petar Vuković 


KOREKTURA 
Mirko Kopunović, Marta Mačković-Papp 


GRAFIČKA PRIPREMA 
Marija Prćić (prijelom) 
Darko Ružinski (ilustracije) 


CIP - Katalogizacija u publikaciji 
Biblioteka Matice srpske, Novi Sad 


929%=163.42) (497.113) (031) 
930.85(=163.42) (497.113) (031) 


LEKSIKON podunavskih Hrvata - Bunjevaca i Šokaca. [Knj.] 5, 
C-C/ [glavni urednik Slaven Bačić]. - Subotica : Hrvatsko 
akademsko društvo, 2005 (Subotica : Printex). - 74 str. : ilustr. ; 24 em 


Tekst štampan dvostubačno. - Tiraž 1.000. 


ISBN 86-85103-03-7 (za izdavačku celinu) 
ISBN 86-85103-06-X 


a) Bunjevci - Leksikoni b) Šokci - Leksikoni 


COBISS.SR-ID 214580743 


ISBN 85-85103-06-X 


SURADNICI NA PETOM SVESKU 


Bačić, dr. sc. Slaven, odvjetnik, Subotica 

Bara, Mario, student povijesti i sociologije, Filozofski fakultet, Zagreb 

Beretić, mons. Stjepan, župnik Katedralne župe sv. Terezije Avilske, Subotica 

Bušić, mr. sc. Krešimir, prof. sociologije i kroatologije, Institut društvenih znanosti 
Ivo Pilar, Zagreb 
Gradska knjižnica, Subotica 

Černelić, dr. sc. Milana, izvanredni prof. Filozofskoga fakulteta u Zagrebu, Zagreb 

Čota, Antonija, dipl. 1ur., tajnica Narodnog kazališta, Sombor 

Čota, Zoran, dipl. iur, Sombor 

Čović, Gavro, odvjetnik, Subotica 

Čović, Ivan, Subotica 

Dumendžić, Josip, Bođani 

Duranci, Bela, prof. povijesti umjetnosti u mirovini, Subotica 

Đanić, mr. sc. Matija, prof. geografije u mirovini, Sombor 

Firanj, Alojzije, Sombor 

Grlica, Mirko, prof. povijesti, viši kustos Gradskog muzeja, Subotica 

Hoško, dr. sc. Franjo Emanuel, izvanredni profesor Katoličkog bogoslovnog 
fakulteta u Zagrebu, Teologija u Rijeci 

Hovany, mr. sc. Lajos, asistent Građevinskog fakulteta u Subotici, Subotica 

Ivanović, mr. sc. Josip, prof. Teološko-katehetskog instituta Subotičke biskupije, 
Subotica 

Libman, dr. Emil, liječnik u mirovini, Subotica 

Lončar, mr. sc. Đuro, stručni savjetnik Ekonomskog fakulteta u Subotici 
u mirovini, Subotica 

Mačković, Stevan, prof. povijesti, ravnatelj Historijskog arhiva, Subotica 

Mandić, Živko, odgovorni urednik, Vemzeti Tankonyvkiado Rt, Budimpešta 

Rudić, Blaženka, 0. p., Subotica 

Rudinski, mr. sc. Ante, arhitekt, Zavod za urbanizam, Subotica 

Runje, Dujo, Subotica 


II 


Sedlar, Rudolf, slikar, Čantavir 

Sekulić, dr. sc. Ante, znanstveni savjetnik u mirovini i dopisni član HAZU, Zagreb 

Skenderović, Petar, Subotica 

Skenderović, dr. sc. Robert, viši asistent, Hrvatski institut za povijest, Zagreb 

Stantić, Alojzije, ekonomist u mirovini, Subotica 

Stantić, Nikola, novinar, Subotičke novine, Subotica 

Stantić, Stipan, prof. geografije, OŠ Ivana Milutinovića, Subotica 

Suknović, Kata, dipl. ing. za tekstilno inženjerstvo tekstilno-strojarske struke, 
Subotica 

Štefković, Josip, župni vikar Župe Imena Marijina, Novi Sad 

Ušumović, Neven, prof. filozofije i dipl. komparatist književnosti, Umag 

Vujković Lamić, Ljudevit, službenik u mirovini, Subotica 

Vuković, Ljubica, prof. povijesti i povijesti umjetnosti, Gradski muzej, Subotica 

Vuković, Petar, znanstveni novak, Filozofski fakultet, Zagreb 

Zelić, Naco, dipl. iur. u mirovini, Zagreb 

Žigmanov, Tomislav, prof. filozofije, Subotica 


IV 


TISKANJE OVOG SVESKA POMOGLI SU: 


Skupština Općine Subotica 
Vlada Republike Hrvatske 
Ogranak Matice Hrvatske Vukovar 


TISAK 
Printex 
Subotica 


NAKLADA 
1000 


C 


CAJG (njem. Zeug: tkanina), hlačevina, 
tekstilni materijal. Budući da je čvrsta, 
služi za izradu raznovrsnih, većinom rad- 
nih, trajnih hlača, koje su nekad nosili 
muškarci. Boja joj je uglavnom tamnih 
nijansa, a može biti izrađena od pamuka, 
lana, vigonj-pređe (vuna manje kvalitete), 
poluvunene ili polulanene pređe. 


Cajg je među bačkim Hrvatima bio u 
širokoj uporabi osobito na selu. 
Lit.: B. Roller, Tehnologija tekstila — Poznavanje 


odjevnih tkanina, Zagreb, 1958. 
K. Suknović 


Ivan Car 


CAR, Ivan — Ivša (Sombor, 22. VI. 1905. 
— Sombor, 23. X. 1982.), činovnik, nogo- 
metaš i trener. Sin Adama i Tereze, rođ. 
Raič. Bio je jedan od najboljih somborskih 
nogometaša između dvaju svjetskih rato- 
va. Nogomet je počeo igrati s 15 godina 
za Somborsko radničko šport-udruženje. 
Igrao je na poziciji desnog krila, a isticao 


se brzinom i vještinom. Četrdesetak je 
puta nastupao za reprezentaciju grada 
Sombora i Subotičkoga nogometnog pod- 
saveza. Tijekom služenja vojske u kra- 
ljevskoj mornarici u Dubrovniku za dobro 
igranje nogometa kralj Aleksandar 1. 
odlikovao ga je srebrnom medaljom. 
Nakon povratka u Sombor ubrzo je počeo 
igrati za apatinski klub Tri zvijezde, u 
kojem je proveo nekoliko godina. Ponovno 
se vratio u klub u kojemu je ponikao, u 
kojemu je onda i završio igračku karijeru. 
Nakon toga bio je trenerom u ova dva 
kluba. Bio je uključen u nogometne 
aktivnosti u Somboru i za Drugoga svjet- 
skog rata. 


Izvor: Arhiv NK Radnički, Sombor. 


Lit.: S. Vasiljević, Fudbalski klub Radnički 


Sombor 1912-1982, Sombor, 1982. : 
Z. Cota 


CAREV, Petar (Sombor, 30. V. 1914. — 
Sombor, 24. I. 1982.), šahist, društveni 
djelatnik. Sin Julija i Klare, rođ. Mandić. 
Osnovnu školu i gimnaziju završio je u 
Somboru. Od svoje petnaeste godine igrao 
je šah, a članom Somborskoga šahovskog 
kluba postao je 1931. Od 1933. redovito je 
sudjelovao na državnim prvenstvima, a 
prvak Vojvodine bio je 1946., 1948. i 1951. 
Godine 1950. proglašen je za majstorskog 
kandidata, a ubrzo mu je priznat i naslov 
nacionalnog majstora. Bio je član šahov- 
ske reprezentacije Jugoslavije i član jugo- 
slavenske reprezentacije u dopisnom 
šahu. Saveznim sucem postao je 1950., a 
na konferenciji FIDA-e u Havani 1966. 

CAREV 


promoviran je u međunarodnoga šahov- 
skog suca. Sudio je, među ostalim, i na 20. 
šahovskoj olimpijadi u Skopju 1972. 


Kao tajnik Šahovskog kluba u Som- 
boru 1932.-64. promicao je šah među 
mladima. Organizirao je mnogobrojna 
klupska, kotarska i pokrajinska natjecanja 
te međunarodni memorijalni šahovski 
turnir Zvan Parčetić, koji se održavao u 
Somboru u drugoj polovici XX. st. Sudje- 
lovao je u organiziranju 9. šahovske olim- 
pijade u Dubrovniku 1950. Bio je poznat i 
kao šahovski publicist i urednik vojvo- 
đanskog lista dopisnoga šaha Bilten. 
Kuverte tiskane za međunarodni memori- 
jalni turnir /van Parčetić ušle su u svjetske 
filatelističke kataloge. Za svoj je rad dobio 
više važnih nagrada i priznanja, među 
kojima su Orden sa zlatnim vijencem 
Predsjednika Republike, mnoga najviša 
priznanja Šahovskog saveza Jugoslavije, 
visoka priznanja SOFKA-e Vojvodine i 
Listopadska nagrada Grada Sombora. 


Bio je član HKPD-a Miroljub u Som- 
boru od osnutka društva. Za Drugoga svjet- 
skog rata bio je tehnički urednik Naših 
novina, političkoga, gospodarskog i dru- 
štvenog tjednika, koji je izlazio u Somboru 
1943.-44. U njemu i u Vašem kalendaru je 
objavio nekoliko povijesnih članaka, zbog 
kojih je nakon rata optuživan za suradnju s 
madžarskim vlastima, iako u njima nije 
bilo ničega inkriminirajućega. Nakon rata 
u Društvu je utemeljio šahovsku sekciju. 

U Povijesnom arhivu Sombora čuva se 
njegov osobni fond fragmentarno saču- 
vanih dokumenata koja se većinom odnose 
na njegov šahovski rad, a djelomice i na 
povijest HKPD-a Miroljub iz Sombora. 


Izvor: Povijesni arhiv Sombora, Osobni fond 
Petra Careva. . 
A. Cota 


CEMBULE (grč. kymbalon: vrsta uda- 
raljke) 1. bunjevačka dječja igra. Sudionici 
se uhvate za ruke ili pod ruke i hodaju 
sokacima, pjevajući i poskakujući. Bit igre 
sastoji se u ritmičkom koračanju uz pjes- 
mu, a ime je dobila po pripjevu »cembule, 
cembule«. Povremeno tijekom igre dvoji- 
ca čelnika povorke staju i podižu skopčane 


2 


ruke, ispod kojih tad prolazi cijela povor- 
ka. Postupak se ponavlja sve dok čelnici 
ponovno ne dođu na prvo mjesto; 2. pjes- 
ma koja se u božićno doba pjevala za 
pohoda slavljeniku, uz pripjev »cembule, 
cembule«. 
Lit.: A. Sekulić, Bački Hrvati, Zagreb, 1991; I. 
Prćić st., Bunjevačke pučke sigre II. dio, 
Subotička Danica (nova): Kalendar za 1998. go- 
dinu, Subotica, 1997; A. Sekulić, Rječnik govora 
bačkih Hrvata, Zagreb, 2005. 

P. Skenderović 


CENZAR (lat. censor: procjenitelj), u 
bačkih Bunjevaca i Šokaca posrednik u 
kupoprodaji. Pojedini cenzari često su se 
specijalizirali za žitarice, životinje, trsku, 
zemlju, salaše, kuće i sl. Svoju proviziju 
(cenzariju) unaprijed su ugovarali s 
kupcem ili prodavačem, a najlakše se 
dolazilo do njih na tjednim tržnim danima 
(u Bunjevaca zvanim »hetijama«), ned- 
jeljom pred crkvom, u krčmama i na saj- 


movima. ; 
A. Stantić 


CEPELIĆ, Milko (Mihovil) (Vuka, 21. 
IX. 1853. — Đakovo, 26. III. 1920.), 
svećenik, etnograf i povjesničar. Podrije- 
tlom je iz obitelji koja se 1725. iz Slovačke 
doselila u Legrad. Pohađao bogosloviju u 
Đakovu, a zaređen je 1877. Najprije je bio 
kapelan u Osijeku, a od 1878. u Đakovu je 
obavljao službe ceremonijara, dvorskog 
biskupijske knjižnice. God. 1882. postao 
je biskupovim tajnikom, a đakovački žup- 
nik i dekan bio je 1894.-1910. Papin-skim 
komornikom imenovan je 1888., apostol- 
skim protonotarom 1901., a đakovačkim 
kanonikom 1910. Djelovao je i u poli- 
tičkom životu te je bio suosnivač prvoga 
hrvatskog dnevnika u Osijeku Narodna 
obrana 1902. Proučavao je hrvatski narod- 
ni život i običaje u Slavoniji i objavio 
mnogobrojne članke i studije u periodici, 
kalendarima i spomenicama. Svoju bogatu 
zbirku tkanina i vezova ostavio je Etno- 
grafskomu muzeju u Zagrebu. 

U sklopu svojih etnografskih istra- 
živanja boravio je i među bačkim Hrva- 
tima. Svoj trodnevni boravak u rujnu 


1912. s oduševljenjem je opisao u opsež- 
nom članku Tri dana med Bunjevcima i 
Šokcima u Subotičkoj Danici za 1914. 
Nakon rata u Subotičkoj Danici za 1919. 
objavio je i članak Bunjevke, bavite se 
konopljom, u kojem se zauzima za oživ- 
ljavanje tradicionalnog tkanja među 
bačkim Bunjevcima. 
Lit.: P. Pekić, Političke i kulturne veze između 
Bunjevaca i Hrvata u prošlosti, Obzor. Spomen- 
knjiga 1860-1935, Zagreb, 1936; Hrvatski 
biografski leksikon, 2, Zagreb, 1989. 

S. Bačić 


CIC (njem. Zitz < engl. chintz < hindski 
čint), pamučna tkanina razmjerno gusta tk- 
iva izrađena u platnovezu (kreton, basma). 
Proizvodi se tvornički i pripada jeftinijim 
tkaninama. Razlikuje se finonitni i gru- 
bonitni cic — finonitni se upotrebljava za 
izradu ženskih haljina, katkad i zastora, a 
grubonitni za pregače, navlake i sl. Upo- 
raba cica među Hrvatima-Bunjevcima raši- 
rila se 1920-tih godina, pri čemu su od nje- 
ga šivali žensku odjeću (suknju, »leveš« i 
»keceljac«) za »poslendan«, tj. namije- 
njenu svakidašnjem nošenju. Tijekom 
1940-tih i 1950-tih i dalje je zastupljen u 
izradi odjeće, no kako je građanska moda 
postala sve popularnija, od cica su šivane 
najčešće još samo jednodijelne ženske ha- 
ljine, u narodu zvane »bekeš«. Korišten je 
također među Šokicama za svakodnevnu 
odjeću. 
Lit.: B. Roller, Tehnologija tekstila — Poznavanje 
odjevnih tkanina, Zagreb, 1958. 

K. Suknović 


CICAMACA, pučki naziv u bačkih Bu- 
njevaca za grančice vrbe ive (Salix caprea) 
s cvijetom, neki puta i drugih vrsta vrba. 
Vrba iva cvjeta tijekom ožujka ili travnja, 
prije listanja, a raste kao grm ili nisko sta- 
blo. Kora joj je zelenkasta, dugo vremena 
glatka, izbojci debeli, a pupovi pokriveni 
sitnim dlačicama. Cvjetovi su joj sitni, 
udruženi u uspravne cvasti — cicamace (ma- 
ce), a razlikuju se zlatnožuti »muški« i 
žutozelenkasti »ženski«. Raširena je u 
sjevernome umjerenome klimatskom poja- 
su, a pogoduju joj mjesta s dosta svjetla 1 


CIGANČICA 


vlage pa raste na siromašnu i pustu 
zemljištu uz vodotoke — u bačkom 
Podunavlju najviše u »dolovima«. Bački 
Šokci je nazivaju »macom«. 


Cicamaca 


Vrba je u starih Slavena simbolizirala 
pomlađivanje, buđenje prirode u proljeće, 
a ta je prvotna simbolika u kršćanstvu 
povezana s Isusovim uskrsnućem. Cica- 
maca je zastupljena osobito u bunjevačkim 
običajima vezanima uz Cvjetnicu, kad se 
grančice s pupovima nose na misu, a nakon 
njihova blagoslivljanja na groblje. U tom 
smislu u Bunjevaca, kao i u drugih kršćana 
u ovome dijelu srednje Europe, simbolički 
predstavlja palmine grančice, kojima su, 
prema biblijskoj predaji, djeca pozdrav- 
ljala Isusa pri njegovu ulasku u Jeruzalem. 


Lit.: Opća enciklopedija, 8, Zagreb, 1982. 
S. Bačić i A. Stantić 


CIGANČICA, narodni parovni ples baranj- 
skih i bačkih Šokaca. Od mjesta do mje- 
sta plesni se koraci razlikuju. Ples je nastao 
na osnovi polke, koja se na prijelazu iz 
XIX. u XX. st. iz Češke proširila po većem 
dijelu Europe. U hrvatskim se krajevima, 
pod utjecajem regionalnih stilova i instru- 
mentalne pratnje, može naći niz varijanata. 
Takvi su od bunjevačkih plesova keleruj, 
tandrčak, rićići te mazuljka. Svi oni u 
prvom dijelu imaju modificirane trokorake 
tipične za polku, a u drugome tzv. iskvrca- 
vanje. Bunjevačka je inačica cigančice ples 

CIGANČICA 


Lit.: A. Ivančan, Narodni plesni običaji Hrvata 
Bunjevaca, u: N. Zelić, Protiv zaborava, Zagreb, 
2000. 

Lj. Vuković 


CINANJE, bunjevačka dječja igra koju su 
najčešće igrali čuvari svinja na strništu. 
Najprije se iščupanim busenjem označi 
kvadrat stranica dužine 10 koraka, a zatim 
u njegovoj sredini krug promjera dužine 
jednod koraka. U sredinu kruga zabode se 
»cina«, komad okrugla drveta dužine oko 
jednog »šuka« (oko 30 cm) i debljine oko 
3 »cola« (oko 7,5 cm). Jedan od igrača 
čuva »cinu«, a ostali je, poredani po crti 
kvadrata, bacanjem batine pokušavaju izba- 
citi iz kruga. 
Lit.: 1. Petrekanić, Sigre bunjevačke muške 
mladeži, Subotička Danica (nova): Kalendar za 
2000. godinu, Subotica, 1999. 

A. Stantić 


CINDRIĆ, Petar (Subotica, 29. IV. 1939.), 
agronom, znanstveni radnik, sveučilišni 
profesor. Sin Marijana i Lize (Elizabete), 
rođ. Gabrić. Osnovnu školu i gimnaziju 
završio je u Subotici. Diplomirao je 1962. na 
Poljoprivrednom fakultetu Sveučilišta u 
Novom Sadu, gdje je i magistrirao 1968. te 
doktorirao 1974. na području vinogradar- 
stva. Radni je vijek proveo u Institutu za 
vinogradarstvo i voćarstvo u Srijemskim 
Karlovcima i na Poljoprivrednom fakulte- 
tu u Novom Sadu. 

Bavio se skupljanjem, proučavanjem i 
selekcijom vinove loze. Proveo je klonsku 
selekciju u okviru sorte Rizling talijanski 
(priznati klonovi: SK-13, SK-54 i SK-61). 
Primjenom klasičnih metoda spolne hib- 


Stolna sorta 
grožđa Karmen 


ridizacije stvorio je više vinskih sorata viso- 
ke otpornosti prema niskim zimskim tem- 
peraturama, koje su često faktor ogra- 
ničenja u uspješnom uzgoju vinove loze u 
uvjetima kontinentalne klime (Liza, Petra, 
Kosmopolita, Petka, Rubinka, Morava). Neke 
od novih sorata, osim otpornosti na mraz, 
imaju i visoku gensku otpornost na naj- 
važnije gljivične bolesti vinove loze (per- 
onospora, oidium i botritis) te su veoma 
pogodne za ekološku proizvodnju grožđa, 
kojoj je svrha zaštita ljudskog zdravlja i 
zaštita okoliša od pesticida. U tom su 
smislu posebno uspješne sorte Bačka i 
Panonia, priznate 2002. i 2003. Neke od 
novih sorata pokazale su vrlo dobre rezul- 
tate u eksperimentalnim vinogradima u 
okolici Subotice (Ljutovo i Palić). Sa 
suradnicima je na Oglednom dobru u 
Srijemskim Karlovcima stvorio i dvije 
stolne sorte fina ukusa i vrlo lijepa izgleda, 
koje su priznate pod imenima Lasta i 
Karmen. 


Objavio je više od 100 znanstvenih i 
stručnih radova u domaćim i inozemnim 
časopisima (Vinogradarstvo i vinarstvo, 
Novi Sad; Jugoslovensko vinogradarstvo i 
vinarstvo, Beograd; Jugoslovensko voćar- 
stvo, Cačak; Savremena poljoprivreda, 
Novi Sad; Arhiv za poljoprivredne nauke, 
Beograd; Genetika, Beograd; Poljo- 
privreda, Beograd; Letopis naučnih rado- 
va poljoprivrednog fakulteta u Novom 
Sadu; Biljni lekar, Beograd; Revija agronom- 
skih saznanja, Novi Sad; Zbornik Matice 
Srpske za prirodne nauke, Novi Sad; Svet 
pića, Novi Sad; Poljoprivredne aktualnos- 
ti, Zagreb; Vinski krug, Zagreb; Vignevini, 
Verona; Schweizarische ladwirtschafiliche 
Forschung, Bern; Acta  horticulturae, 
Leuven, Belgija; Szolotermesztćs 6s Bord- 
szat, Kecskemćt; Bordszati fiizetek, Budape- 
st itd.) te monografijama i zbornicima. 
Sudjelovao je na mnogobrojnim domaćim 
i međunarodnim znanstvenim skupovima 


Djela: Vinova loza, Beograd, 1968; Razvoj voćar- 
stva i vinogradarstva, prerade i prometa voća i 
grožđa na Subotičko-horgoškoj peščari od 1978. 
do 1990., Subotica, 1981; Sorte vinove loze, 
Beograd, 1990 (2. i 3. izd. suautor s N. Korać i V. 
Kovač: Novi Sad, 1994, 2000). 

J. Ivanović 


CINDRIĆ, Skolastika, s. Imelda o. Pp. (Su- 
botica, 25. II. 1938.), sestra dominikanka, 
vrhovna glavarica. Kći Marijana i Lize 
(Elizabete) Cindrić, rođ. Gabrić. Osnovnu 
i srednju glazbenu školu završila je u 
Subotici. Nakon toga stupila je u samostan 
sestara dominikanki sv. Anđela Čuvara u 
Korčuli te je 1957. primila redovničko odi- 
jelo i stupila u novicijat. U istome mjestu 
1958. položila je prve, a 1963. i doživotne 
zavjete. Tijekom 1963. i 1964. boravila je 
kod sestara dominikanki u francuskome 
Mortefontaineu radi upoznavanja domi- 
nikanske duhovnosti i učenja jezika. Na- 
kon povratka iz Francuske boravila je u 
kući matici u Korčuli te je vodila crkveno 
pjevanje u okolnim župama. Od 1967. do 
1976. obnašala je službu učiteljice novici- 
jata. Od 1976. do 1983. boravila je u samo- 
stanu Bezgrešnog Srca Marijina u Splitu, 
gdje je obnašala službu potpriore i vodila 
crkveno pjevanje. Istodobno je pohađala 
Institut za teološku kulturu laika pri 
Nadbiskupiji u Splitu. Od 1983. do 1995. 
bila je vrhovna glavarica Kongregacije se- 
stara dominikanki sv. Anđela Čuvara, koja 
djeluje u dvadesetak zajednica u Hrvat- 
skoj, Vojvodini, Njemačkoj i Kanadi. Od 
1992. do 1995. organizirala je humanitar- 
nu pomoć za prognanike i izbjeglice u 
samostanu bl. Hozane Kotorke u Zagrebu, 
što je označilo početak rada Caritasa u 
župi Krista Kralja u Zagrebu. Od 1995. do 
1997. opet je boravila u kući matici u 
Korčuli, a 1997. premještena je u samostan 
Bozgrješne Djevice u kanadski Sherb- 


rooke, gdje i danas živi. 
B. Rudić 


CODEX BAČIENSIS > Bački zakonik 


COL (staronjem. Zoll: klada), stara mjer- 
na jedinica za duljinu koja odgovara širini 
palca pa se u nekim krajevima susreće i 
pod narodnim nazivom palac. U podunavskih 
Hrvata col je bio u uporabi tek od druge 
polovice XVIII. st., ali se, kao i u cijeloj 
Habsburškoj Monarhiji, u XIX. st. znatno 
proširio. U Podunavlju se primjenjivao 
tzv. bečki col, koji je iznosio 2,634 cm. 
Danas se ta mjera zadržala u oznakama veli- 


CONEN-JAKOBČIĆ 


čine cijevi, cijevnih priključaka, drvene 
građe, metalnih svrdala, vijaka i sl. normi- 
ranih izmjera, no posrijedi je tzv. engleski 
col — anglosaska mjera inch (oznaka: ") 
koja iznosi 2,54 cm. 


Lit: M. Vlajinac, Rečnik naših starih mera, 4, 
Beograd, 1974; Hrvatska enciklopedija, 2, 


Zagreb, 2000. 
A. Stantić 


COLLEGIUM MUSICUM CATHOLICUM, 
komorni zbor. Osnovala ga je 1994. s. M. 
Bernardica Đukić iz reda sestara Naše 
Gospe pri subotičkoj župi Isusova Uskr- 
snuća. Isprva je djelovao pod nazivom 
Zbor Isusova Uskrsnuća. S vremenom je 
okupio veći broj mladih koji njeguju 
sakralnu glazbu, a pod imenom Collegium 
musicum Catholicum nastupa od Božića 
2004. Izvodi djela iz različitih epoha i 
različitih stilova, no najviše skladbe 
hrvatskih skladatelja, osobito Albe Vidako- 
vića. Od osnutka u zboru djeluje instru- 
mentalni sastav, a surađuje i s Muzičkom 
školom u Subotici te s vokalnim i instru- 
mentalnim solistima iz zemlje i inozem- 
stva. Nastupao je u Subotici i drugim vojvo- 
đanskim gradovima te u središnjoj Srbiji, 
Hrvatskoj, Bosni i Hercegovini i Madžar- 
skoj. Od 2004. djeluje pod pokrovitelj- 
stvom Katoličkog instituta za povjest, 
duhobnost i kulturu Ivan Antunović iz 
Subotice. Sadašnji je dirigent i umjetnički 
voditelj Miroslav Stantić. 

P. Skenderović 


CONEN-JAKOBČIĆ, Vilim (Conen, 
Wilhelm, ml.) (Subotica, 25. V. 1903. — 
Neuminster, Njemačka, 25. I. 1993.), 
industrijalac. Roditelji su mu bili Wilhelm 
Conen i Jelena, rođ. Jakobčić. Kao sin 
industrijalca, osnivača poduzeća Hartman 
i Conen, rastao je u okružju koje ga je 
usmjeravalo da se uključi u obiteljsku 
tvrtku. Školovao se najprije u Subotici, 
zatim u inozemstvu (Ziirich, Lausanne, 
London), učeći trgovački posao i jezike. 
Nakon povratka u rodni grad u svojoj 17. 
godini nastavio je naukovanje u obitelj- 
skom poduzeću. Njegov dioničar postao je 
1925., a u upravni odbor prvi je put izab- 
ran 1927. Istodobno je radio na utemelji- 

CONEN-JAKOBČIĆ 


vanju i razvijanju Rotary-kluba u Subotici 
te je bio njegov predsjednik 1936. Bio je i 
član masonske lože Stella Polaris te prvi 
predsjednik subotičkog Moto-kluba Cham- 
pion. U nekoliko je navrata imenovan 
vijećnikom u gradskoj skupštini, tj. u 
proširenom senatu. 

Osim što je imao udio u obiteljskoj 
tvrtki, nakon 1934. postao je i vlasnik 
klaoničkog poduzeća i hladnjače Eskimo 
te dioničar i u nekim drugim subotičkim 
dioničkim društvima: Labor d. d., Indust- 
rija željeznog namještaja 1 metala, Neu- 
haus i Holldnder, Jugomautner — proiz- 
vodnja i trgovina sjemena d. d., Opća kred- 
itna banka d. d, Kon Mirko k. d., Balkan- 
metal. God. 1939. postao je vlasnikom 
voćnoga i loznog rasadnika Hortus na Pali- 
ću, a 1940. registrirao je izvoznu trgovinu 
konja i poljoprivrednih proizvoda Kosovo, 
koju je u lipnju te godine prodao Vojislavu 
Milojkoviću iz Beograda. Pred rat je u 
bečejskoj pivovari imao 80% dionica. 
Ulagao je u radionicu limene robe Balkan- 


Vilim Conen-Jakobčić 


metal, koju su 1941. preuzele madžarske 
vlasti i koristile se njome za izradu čahura. 
Stekao je veliko bogatstvo i posjedovao 
nekretnine u Subotici, Novom Sadu, Beo- 
gradu, Debeljači, Senti, Bečeju, Budim- 
pešti, Beču, Kolnu, Diisseldorfu i drugdje. 

Prema potvrdi o narodnosti koju je 
dobio od gradskih vlasti 24. I. 1940., pri- 
pada »bunjevačkom plemenu«. U potvrdi 
stoji »asimilirani Bunjevac«. U ratu je, kao 

pričuvni časnik u 125. bosanskom bata- 
ljunu, zarobljen na položaju kod Vrbovca, 
ali je ubrzo pušten kući. Nakon dolaska u 
Suboticu vlasti su ga uhitile 1 držale u 
kućnom pritvoru do rujna 1941., kad mu je 
dopušteno da otputuje u Budimpeštu. U 
Suboticu se vratio u veljači 1945. 


Nakon rata, »sud za suđenje protiv 
nacionalne časti« osudio ga je 1946. na 
godinu dana prisilnog rada i konfisciranje 
imovine zbog »privredne suradnje s oku- 
patorom«, tj. proizvodnje čahura, a kao 
olakotnu okolnost uzeo je u obzir da je 
materijalno pomagao pokretu otpora i nje- 
govim članovima u Budimpešti. Nakon 
izlaska iz zatvora uspješno je radio kao 
upravnik na državnom imanju, ali je opet 
uhićen 1949. pod optužbom »za krađu, 
sabotažu i štetočinski rad«. Osuđen je na 
smrt strijeljanjem, no nakon nekoliko 
intervencija ipak je pomilovan te mu je 
ostala zatvorska kazna. Nakon desetljeća 
zatvorske kazne, koju je izdržao radeći u 
kolubarskim rudnicima te poslije u 
Srijemskoj Mitrovici, zaposlen je kao 
službenik u novosadskom Novkabelu. U 
borbi za goli život i zaštitu imovine uzdao 
se u svjetsku javnost te je o svojem sluča- 
ju i o odnosu jugoslavenskog režima 
prema privatnom vlasništvu općenito 
pisao mnogim državnicima, vladama i 
javnim osobama. Zahvaljujući tomu, 1961. 
izdana mu je putovnica pod uvjetom da se 
više ne vrati u zemlju. Do kraja života 
ostao je u Njemačkoj. Ondje je 1979. izdao 
memoare pod naslovom Unmenschen 
die sich fir Halbgotter hielten (Neljudi 
koji su se smatrali polubogovima), u kojoj 
je iznio sjećanja na djetinjstvo i poslovanje 
obiteljske tvrtke. 


Lit.: S. Mačković, Industrija i industrijalci 
Subotice (1918-1941), Subotica, 2004. 
S. Mačković 


COPKO, Antun (Senta, 9. I. 1889. — Subo- 
tica, 13. X. 1966.), nogometaš. Potječe iz 
brojne subotičke obitelji Josipa i Vite, rođ. 
Šandorkić. Najistaknutiji od trojice braća 
(uz Gezu i Martina) koji su bili zapaženi 
igrači subotičkoga NK Bačka u prvim 
desetljećima njegova postojanja. Stalni 


član prve ekipe postao je ubrzo nakon 
osnivanja kluba, a igrao je na poziciji 
lijevoga krila. Jedan je od najzaslužnijih za 
dobre rezultate kluba, koji je osvajao 
prvenstva južne Madžarske 1908./09., 
1911./12., 1912./13. i 1919. Copko i 
Remija Marcikić — Kapetan bili su prvi 
nogometaši Bačke koji su nastupali za 
reprezentaciju Madžarske. U lipnju 1913. 


u susretu s Francuskom bio je strijelac 
jedinog zgoditka na utakmici. Kao nogo- 
metaš odlikovao se izvrsnom tehnikom, iz- 
nimnom brzinom i preciznošću, zbog čega 
je bio idol mlađim klupskim naraštajima. 


Lit.: Fudbalski klub »Bačka« 1901-2001, ur. Ž. 


Inić, Subotica, 2001. 
N. Stantić 


CRIPULJA (cripnja), glineni poklopac 
kojim se na ognjištu poklopi kruh ili meso, 
odozgo pospe vrućim pepelom ili žarom i 
tako peče; u drugim hrvatskim krajevima 
poznata kao peka (pekva), crijepnja ili 
pokljuka. Nekad su se njome koristili 
pastiri za pečenje kruha, kućanice na 
salašu za pečenje različitih vrsta mesa, 
osobito ljeti na »banku« ispred krušne 
peći, a nerijetko i u posebnom ognjištu u 
tlu. U bunjevačkih Hrvata u Podunavlju 
uglavnom se prestala upotrebljavati pred 
Prvi svjetski rat. 


Lit.: A. Stantić, Hasniranje cripulje kod Bunjevaca 
oko Subatice, Subotička Danica (nova): Kalendar 


za 2006. godinu, Subotica, 2005. 
A. Stantić 


CRKVA 


CRKVA, zajednica vjernika koji slijede 
nauk Isusa Krista; također, zgrada nami- 
jenjena kršćanskom bogoslužju. Iz isprva 
jedinstvene kršćanske crkve, zbog zemljo- 
pisnih, jezičnih, kulturnih, teoloških, poli- 
tičkih i institucionalnih razlika, tijekom 
povijesti su nastale posebne crkve. Naj- 
prije se na Efeškom koncilu 431. odvojila 
Nestorijanska crkva, a na Kalcedonskom 
koncilu 451. monofizitske crkve (Armen- 
ska, Koptska i dr.), koje su poslije nazvane 
starim istočnim crkvama. Nakon velikoga 
crkvenog raskola 1054. razlikuju se 
Zapadna crkva (Katolička crkva) i Istočna 
crkva (pravoslavne crkve). Od Martina Lu- 
thera 1517. na Zapadu se javlja reformski 
ili protestantski pokret, iz kojega je proiza- 
šlo nekoliko protestantskih crkava (lute- 
ranske i evangeličke, reformatske te angli- 
kanska crkva), koje su se u različitoj mjeri 
proširile u pojedinim zemljama (u sjevernoj 
Njemačkoj, Švicarskoj, Nizozemskoj, nordij- 
skim zemljama; zatim Engleskoj i Škot- 
skoj, u manjoj mjeri u Francuskoj, Madža- 
rskoj i dr.). Nakon stvaranja nacionalnih 
država na Balkanskom poluotoku u XIX. 1 
XX. st. na njihovu teritoriju nastaju auto- 
kefalne pravoslavne crkve, s bitnim državo- 
tvornim elementima. 


Nakon što je kršćanska crkva postala 
državnom za cara Teodozija 380., izvršila 
je golem utjecaj na cjelokupni javni život, 
osobito u feudalnom razdoblju. Dok su 
istočne crkve ostale dominantno državne i 
nacionalne crkve, čuvajući narodnu svijest 
i za turskog razdoblja, na Zapadu su 
tijekom srednjeg vijeka učestale borbe 
između papinstva i careva Zapadnoga 
Rimskoga Carstva te drugih vladara. 
Formalno odvajanje crkvene i svjetovne 
vlasti donekle je definirano 1122. u 
Wormskom  konkordatu između pape 
Kaliksta II. i rimsko-njemačkog cara 
Henrika V., ali su za razmah tog procesa u 
Zapadnoj crkvi bila potrebna stoljeća. Tek 
je francuska revolucija 1789. jasno odvoji- 
la crkvu od državne vlasti, a taj se trend 
postupno proširio i na druge europske 
komunistički sustavi, od teških progona u 
Sovjetskom Savezu do nastojanja da se 

CRKVA 


crkva podvrgne državnoj vlasti i stavi u 
njezinu funkciju u Kini i Jugoslaviji. 
Nakon pada komunizma u mnogim se 
bivšim socijalističkim zemljama crkve 
vraćaju u javni društveni život kao aktivni, 
katkad i presudno utjecajni čimbenici, 
čega nisu lišene ni manjinske zajednice u 
tim zemljama. 

U građanskim društvima crkve se, 
osim kao nositelji određenoga vjerskog 
nauka, pojavljuju i kao važni čimbenici u 
nacionalno-integrativnim procesima, ali i 
kao nositelji određenih kulturološko-civi- 
lizacijskih struja i pogleda. Crkva kao 
institucija može imati iznimno važnu 
ulogu u formiranju nacija u XIX. i XX. st. 
i u slučajevima kad nije organizirana 
prema jezičnome i nacionalnom načelu, 
primjerice u nastanku američke, irske, 
poljske, madžarske, hrvatske nacije. 
Katkad pripadnost određenoj crkvi može 
biti i differentio specifica između poje- 
dinih naroda, primjerice u slučaju Hrvata 1 
Srba te drugih južnoslavenskih naroda. No 
u slučajevima zemalja u kojima su pripad- 
nici katoličke crkve manjinska konfesija, 
ali su različita etničkog podrijetla, uloga 
crkve kao čimbenika očuvanja nacionalnih 
posebnosti vjernika gubi se u korist asimi- 


Katedrala sv. Terezije Avilske u Subotici 


lacijsko-integrativnih procesa u društvenu 
cjelinu. Pripadnost pojedinoj crkvi često 
podrazumijeva i pripadnost određenim 
civilizacijskim i kulturološkim krugovima 
i sklonost određenim društvenim svjetona- 
zorima (npr. osjećaj pripadnosti zapadnoj 
ili istočnim civilizacijama), određeni tip 
crkvenoga graditeljstva (crkve baroknoga 
ili bizantskog stila), specifičan moral 
(protestantska radna etika u povijesti 
SAD-a) i dr. 

Pripadnost podunavskih Bunjevaca i 
Šokaca Zapadnoj crkvi u bitnome određu- 
je i njihovo određenje kao dijela hrvatske 
nacije, kao jednoga od dvaju južnoslaven- 
skih katoličkih naroda, a time i zapadnomu 
civilizacijskom krugu. Znatan broj bunje- 
vačkih narodnih preporoditelja potekao je 
iz svećeničkih redova (I. Antunović, A. M. 
Evetović, B. Rajić, I. Petreš i dr.). Utjecaj 
crkve na nacionalni razvoj podunavskih 
Hrvata — Bunjevaca i Šokaca ovisio je od 
državnih okvira u kojima je crkva djelo- 
vala: afirmativnu ulogu imala je u jugo- 
slavenskom razdoblju, u kojem je postoja- 
lo državno i crkveno zajedništvo s matič- 
nim hrvatskim prostorom, a negativnu ili 
indiferentnu, ali u konačnici asimilacij- 
sku, u madžarskim i postjugoslavenskim 
državnim okvirima. 

Lit.: Opća enciklopedija JLZ, 1-8, Zagreb, 1977- 
1982; E. Hobsbaum, Nacije i nacionalizam od 
1780, Beograd, 1996; Leksikon migracijskoga i 
etničkoga nazivlja, Zagreb, 1998; Opći religijski 
leksikon, Zagreb, 2002; P. Vuković, Kojim 
Bunjevcima je stalo da budu Hrvati, a kojima 
nije?!, Zvonik, 3/2006, Subotica. 

S. Bačić 


CRKVENČIĆ, Ivan (Slanje kod Lud- 
brega, 26. VI. 1923.), geograf, sveuči- 
lišni profesor u mirovini. Diplomirao je i 
doktorirao na Prirodoslovno-matematič- 
kom fakultetu u Zagrebu, gdje je bio i 
profesor na Geografskom odjelu. Osim što 
se bavio znanstvenim i pedagoškim ra- 
dom, bio je angažiran i u organizaciji stru- 
kovnog rada te je pokrenuo i uređivao 
nekoliko stručnih časopisa. Osobito su važ- 
ni njegovi radovi s područja socijalne 
(agrarne) geografije u kojima se bavio trans- 
formacijom agrarnog pejzaža i promjena- 


ma ruralnih sredina. Potkraj 1980-ih i 
početkom 1990-ih objavio je nekoliko 
članaka u kojima se bavi pitanjem depo- 
pulacije Hrvata u Vojvodini: Kretanje 
broja Hrvata u SR Srbiji i Srba i SR Hrvat- 
skoj (Radovi, Geografski zavod Prirodo- 
slovno-matematičkog fakulteta, Zagreb, 
1989.), Population changes in the number 
of Croats in the Republic Serbia and the 
number od Serbs in the Republic of Croa- 
tia, (Geographical papers, br. 8, Zagreb, 
1991.) i Intenzivno opadanje broja Hrvata 
u Vojvodini (Geografski horizont, god. 
XXXVIII, br. 2, Zagreb,1992.). U tim je 
radovima upozorio na dramatično sma- 
njenje broja i udjela Hrvata u stanovništvu 
Vojvodine. Kao razloge je, među ostalim, 
naveo i različite vrste pritisaka: ukidanje 
hrvatskih ustanova, izjašnjavanje o 
nacionalnoj pripadnosti i sl. 

Lit.: Hrvatski biografski leksikon, 2, Zagreb, 


1989. . 
T. Zigmanov 


CRNA GOSPA, slika bl. Djevice Marije u 
franjevačkom samostanu sv. Mihovila u 
Subotici. U samostanskoj kronici Crna se 
Gospa prvi put spominje 1692., a slika je u 
crkvi izložena početkom XVIII. st. 
Prikazuje bl. Djevicu s Djetetom u 
naručju, a naslikana je u bizantskom stilu, 
najvjerojatnije u Veneciji. Imenima Crna 
Gospa, Crna Bogorodica ili Crna Madona 
nazivaju se kipovi i slike na kojima je lik 
bl. Djevice crne ili zagasite boje. Taman 
lik bl. Djevice, često s Djetetom u naručju, 
na većini poznatih slika i kipova posljedi- 
ca je kemijskih procesa ili utjecaja čađe 
svijeća, a u manjem broju slučajeva nam- 
jerna je umjetnikova ekspresija stiha iz 
Pjesme nad pjesmama (koju su egzegeti 
primjenjivali na Bogorodicu): »Crna sam, 
ali lijepa«. 

Nije pouzdano utvrđeno kako je slika 
Crne Gospe dospjela u posjed subotičkih 
franjevaca. Prema jednoj predaji, tijekom 
XVII. st. donijeli su je Bunjevci iz stare 
postojbine. Prema drugoj predaji, slika je 
sve do XVI. st. čuvana u pavlinskom samo- 
stanu koji se nalazio na Pavlovcu, mjestu 
između Subotice i Đurđina. Taj je samo- 


CRNA GOSPA 


stan uništen tijekom turske vladavine, a 
sliku je narod čuvao na skrovitome mjestu 
te ju je poslije predao franjevcima. Prema 
samostanskoj kronici, Gospin kip koji se 
isprva štovao zametnut je u vrijeme 
proširenja Crkve 1736. pa je umjesto njega 
između 1736. i 1744. nabavljena slika 
Crne Gospe Czestochowske, koja se otad 
štuje. 


samostana u Subotici 


U samostanskoj kronici slika se naziva 
Gospom Czestochowskom, ali i B. V. 
Maria Saracena. Sličnost s Gospom iz 
Czestochowe, najštovanijom slikom bl. 
Djevice u Poljskoj, doista je velika. 
Poznato je da je Gospu iz Czestochowe, 
koju je prema predaji naslikao sam sv. 
Luka, poljski princ Ladislav Opolezyk 
1384. darovao poljskim pavlinima. Prema 
mišljenju stručnjaka, subotička Crna 
Gospa uistinu je faksimil Crne Gospe iz 
Czestochowe, što ide u prilog teoriji da 
potječe iz srušenoga pavlinskog samostana. 

Do 1908. slika je bila smještena kod 
stare sakristije, gdje je danas ulaz iz hodni- 
ka na propovjedaonicu. Prvotno je bila na 
malenu drvenom oltaru, a novi mramorni 
oltar, dar Bete Mamužić, supruge tadašnje- 
ga subotičkoga gradonačelnika Laze 
Mamužića, podignut je 1900. Taj je oltar 
1908. premješten u današnju kapelu Crne 


9 


CRNA GOSPA 


Gospe, koja je dio franjevačkog samo- 
stana. Kapela je 1929. preuređena, a slika 
Crne Gospe smještena je na mjesto na 
kojem se nalazi do danas. Slika je nekoliko 
puta čišćena i opremana. U XVIII. st. 
dobila je pozlaćen okvir koji je platio su- 
botički kapetan Jakov Sučić. God. 1955. 
očistio ju je i konzervirao u Zagrebu 
akademski slikar Ivan Lončarić, dok su 
zlatarske, limarske i sl. radove napravili 
najbolji subotički obrtnici. 

Crna Gospa se u franjevačkom samostanu 
u Subotici slavi 12. rujna, na Blagdan 
Presvetog Imena Marijina. 


Lit.: Hrvatska enciklopedija, 3, Zagreb, 1942; D. 
Andrašec, Čudotvorna Crna Gospa u Subotici, 
Subotička Danica: Kalendar za 1971. god., Subo- 
tica, b. g; J. Šimunov, Subotička Crna Gospa, 
Marija, br. 8/1977, Zagreb;. P. Cvekan, Subotički 
franjevački samostan i crkva, Subotica, 1977; A. 
Sekulić, Tragom franjevačkog ljetopisa u Subo- 
tici, Split, 1978; G. Gabrić, Stopama predaka, 
Marija, br. 5/1981., Zagreb; A. Sekulić, Marijan- 
ske pobožnosti kod podunavskih Hrvata, Zagreb, 
1985; P. Lubina, Marijanska Hrvatska — Gospina 
svetišta među Hrvatima, Split, 1995. 


R. Skenderović 


CRNKOVIĆ, Ana (Gornji Tavankut, 21. 
XI. 1934.), nastavnica, slamarka. Kći Albe 
(Bele) i Klare, rođ. Skenderović. Niže 
razrede osnovne škole završila je u Crn- 
kovoj školi u Gornjem Tavankutu, žen- 
sku gimnaziju do tzv. male mature u Su- 
botici, gdje je završila i srednju medicin- 
sku školu. Na Višoj pedagoškoj školi u 
Zagrebu diplomirala 1963. i stekla zvanje 
nastavnika suvremene nastave (zem- 
ljopisa, biologije i kemije). U Novom Žed- 
niku je radila 1961.-63., Crvenki 1963.- 
76., a poslije toga u OŠ Matija Gu-bec u 
Tavankutu do umirovljenja 1991. 


U tavankutskoj je školi počela voditi 
slamarski odjel i aktivnije raditi na pro- 
moviranju slamarske umjetnosti. God. 
1986. među utemeljiteljima je Kolonije 
slamarki u Tavankutu u sklopu tadašnjega 
KUD-a, poslije HKPD-a Matija Gubec, a 
prvih je osam godina bila i njezina 
voditeljica. I sama se bavi slamarstvom, 
osobito pletivom trodimenzionalne slike. 
Sudjelovala je na više od 300 zajedničkih 


10 


izložaba u zemlji i inozemstvu te na više 
kolonija naivaca u Hrvatskoj i Vojvodini. 
U Subotici je utemeljila i Likovno udru- 
ženje slamara amatera (LUSA) 1991. te 
Slamarsku radionicu penzionera (SRP) 
1996. i bila njihova prva predsjednica. 
Dobitnica je Listopadske nagrade Grada 
Subotice i Ordena rada sa srebrnim vijen- 
cem 1986. 


Lit.: N. Zelić, Protiv zaborava, Zagreb, 2000; L. I. 
Krmpotić, Umjetnost u tehnici slame, Subotica, 


2004. 
B. Duranci 


CRNKOVIĆ, Ivan (? —?), političar, narod- 
ni zastupnik. Nakon osnivanja Kraljevine 
SHS uključio se u politički život u 
Subotici pristupivši skupini koja se zauzi- 
mala za jaču suradnju Bunjevaca i Srba. S 
Antunom Vidakovićem, Stanišom Neor- 
čićem, Markom Jurićem i drugim prorežim- 
ski orijentiranim bunjevačkim političarima 
u Subotici je 1920. osnovao Zemljodilsku 
stranku, a na izbornoj skupštini izabran je 
za njezina prvog predsjednika. Svjesni da 
će politička koncepcija Narodne radikalne 
stranke imati slabu potporu u bunjevačkoj 
zajednici u Subotici te imajući u vidu ma- 
lobrojnost srpskog stanovništva i veoma 
ograničenu popularnost prosrpske Zem- 
ljodilske stranke, subotički su radikalski 
prvaci s tom strankom pred izbore 1920. 
stvorili zajedničku predizbornu koaliciju 1 
jedinstvenu izbornu listu. Nakon izbora za 
Konstituantu 28. XI. 1920. s te su liste u 
subotičkome izbornom okrugu u parla- 
ment kao zastupnici ušli Ivan Crnković, 
Jovan Radonić i Jovan Manojlović. Iako 
su stranke koje su se protivile centralizmu, 
među njima i Bunjevačko-šokačka stran- 
ka, većinom napustile skupštinu prije 
donošenja prvog ustava Kraljevine SHS, 
Crnković je, za razliku od drugih bunje- 
vačkih političara, ostao u parlamentu i 
glasovao za tzv. Vidovdanski ustav, za što 
ga je kralj Aleksandar poslije i odlikovao. 
Provladini su krugovi, svjesni slabih pozi- 
cija u sjevernoj Bačkoj te u želji da na kul- 
turnome, gospodarskome i političkom po- 
lju oslabe utjecaj prvaka Bunjevačko- 
šokačke stranke, već 1921. izgradili para- 
lelne gospodarske i kulturne institucije. 


Tako su 28. III. 1921. osnovali Zemljo- 
dilsku kasinu kao protutežu Pučkoj kasini, 
čiji su članovi podupirali politička stajališ- 
ta Bunjevačko-šokačke stranke. Na osni- 
vačkoj skupštini Zemljodilske kasine Ivan 
Crnković izabran je u Upravni odbor. Bio 
je jedan od najagilnih članova te kulturno- 
gospodarske udruge, koja je, skupa s još 
nekoliko politički sličnih organizacija 
(Bunjevačka omladinska zajednica, Zemljo- 
dilska stranka) zapravo bila pod kontrolom 
prvaka Narodne radikalne stranke. Na 
izvanrednoj skupštini Zemljodilske kasine 
1925. izabran je za njezina predsjednika, 
umjesto Marka Jurića, koji je podnio 
ostavku. Pomagao je subotičkoj organi- 
zaciji Jugoslavenske napredne nacionalne 
omladine. Njegova politička karijera zavr- 
šila je nakon što se Zemljodilska stranka 
potkraj 1920-ih godina utopila u Narodnu 
radikalnu stranku te nakon uvođenja dik- 
tature kralja Aleksandra Karađorđevića, 
kad je ukinut stranački život u zemlji. 
Lit.: Zemljodilski kalendar (sa slikama) za prostu 
godinu 1926., Subotica, 1925; I. Prćić, Subotica i 
Bunjevci - da se zna i ne zaboravi, Subotica, 1936; 
R. Horvat, Hrvatska na mučilištu, Zagreb 1942; R. 
Pavelić, Bunjevci, Zagreb, 1985; M. Grlica i G. 
Vaš, Subotičko višestranačje 1919.-1929., Pro 
memoria, br. 9, Subotica, 1990; K. Bušić, 
Društveno, kulturno i političko organiziranje 
bačkih Hrvata-Bunjevaca_ 1918.-1941. (Uloga 
bunjevačkih elita i procesu nacionalne integracije 
i modernizacije hrvatske zajednice u Bačkoj), 
magistarski rad, Zagreb 2006. 

K. Bušić i S. Mačković 


CRNKOVIĆ, Pero (Tavankut, 6. IX. 
1934.), vozač i trener konja kasača. Rođen 
je u velikoj obitelji od oca Grge i majke 
Marije, rođ. Milanković. Ubrzo nakon nje- 
gova rođenja obitelj se preselila u Lemeš, 
gdje je proveo djetinjstvo i mladost nasli- 
jedivši od oca ljubav prema konjima. U 
mjesni Konjički klub Vojvodina učlanio se 
1951., a do 1961. natjecao se na očevim ko- 
njima. God. 1962. kupio je svojega prvog 
konja Mlažnjaka, s kojim je pobijedio na 
Jugoslavenskom derbiju u Beogradu 1964. 
Nakon ženidbe s obitelji se preselio u 
Osijek, gdje je od 1968. radio kao trener u 
KK Drava. God. 1979. prešao je u 


CRNKOVIĆ 


Konjičko društvo Zagreb, u kojem je na- 
stavio trenersku i vozačku karijeru. 
Diplomu trenera kasača dobio je 1983. 
Nakon derbija 1987. s konjem Calypsom 
otišao je u Ljubljanu kod Luke Krušića, a 
odakle je nakon godinu i pol dana prešao u 
KK Brdo u Brdo pokraj Bleda, gdje se nat- 
jecao i trenirao sve do umirovljenja 1995. 
Nakon odlaska u mirovinu vratio se u 
Zagreb, gdje do danas trenira kasače. 


Grlo Alli Bitter Oak vodi u utrci (3), 
vozač P. Crnković, Zagreb 2004. 


Na Jugoslavenskome kasačkom derbi- 
ju osvojio je prvo mjesto 1964., drugo 
1977., 1983., 1987., 1988. 1 1990., a treće 
1971. i 1989. Na Hrvatskome kasačkom 
derbiju prvo je mjesto osvojio 2002. i 
2003., drugo 2004., a treće 2005. Drugo 
mjesto na Slovenskome kasačkom derbiju 
osvojio je 1996. Pobjeđivao je i na 
Prvenstvima za dvogodišnja i trogodišnja 
grla te u drugim klasnim trkama. S oko 80 
konja koje je trenirao i vozio na utrkama 
pobijedio je 270 puta i osvojio 600 plas- 
mana, od čega s kobilama Ally Bitter Oak 
i Atena Bitter Oak 23 starta, 9 pobjeda 1 11 
plasmana u sezoni 1970.; s Mlažnjakom 
12 pobjeda, 10 drugih i 8 trećih mjesta; a s 
Calypsom, s kojim je pobijedio u dvogo- 
dačkom i trogodačkom prvenstvu i bio 
drugi na derbiju 1987., osvojio je ukupno 
22 pobjede, 5 drugih, 1 treće i 1 četvrto 
mjesto. Natjecao se i u utrkama dvoprega, 
u kojima je 11 puta osvojio prvo i 5 puta 
drugo mjesto. Jednako se proslavio i kao 
trener i vozač. 

Lit.: Revija o konjih, veljača, Ljubljana, 2005; 
Konjska snaga, br. 1, Zagreb, 2005. 
A. Cota 

CRNJAKOVIĆ 


CRNJAKOVIĆ, Dragutin (Subotica, 23. 
V. 1946.), kirurg. Sin Željka-Aleksandra i 
Mande, rođ. Milodanović. Osnovnu i sred- 
nju školu završio je u Subotici, a diplomi- 
rao je na Medicinskom fakultetu u Novom 
Sadu 1969., gdje je 1977. specijalizirao 
opću kirurgiju. 

Radio je u ambulantama Doma zdrav- 
lja i u Antituberkuloznom dispanzeru u 
Subotici. Osim općom, bavio se ponajprije 
kirurgijom perifernih krvnih sudova. 
Zauzimao se za ekipni rad — s anesteziolo- 
gom i internistom — pri uvođenju elektro- 
stimulacije srca u terapiji bolesnika s pore- 
mećajima srčanog ritma i težim srčanim 
smetnjama. U travnju 1978. uspješno je 
obavio prvu implantaciju elektrostimulato- 
ra srca pa je tako Zdravstveni centar u 
Subotici postao prvom  nekliničkom 
ustanovom u zemlji koja je počela prim- 
jenjivati tu metodu. 

Bio je šef Odsjeka za perifernu vasku- 
larnu kirurgiju Odjela za kirurške bolesti, a 
načelnik Odjela od 1989. Za svojeg je 
mandata proveo opsežnu rekonstrukciju 
operacijskoga bloka kirurškog odjela i 
osigurao najsuvremeniju opremu za rad i 
instrumente te osnovao Odsjek za poluin- 
tenzivnu njegu. Ravnatelj Zdravstvenog 
centra bio je 1992.-94. Nakon toga vratio 
se na kirurški odjel, a od 1997. prešao je u 
Savezni sanitarni inspektorat — ispostava u 
Subotici. U mirovini je od 2001. 


Bio je član Upravnog odbora kirurške i 
kardiološke sekcije Srpskoga liječničkog 
društva, član Komisije za elektrostimu- 
laciju srca Udruženja kardiologa Jugo- 
slavije, član predsjedništva Srpskoga liječ- 
ničkog društva — Društva liječnika Vojvo- 
dine, predsjednik liječničkog društva u Subo- 
tici. Zvanje primarijusa dobio je 1991. 


godine. 
E. Libman 


CROATICA, neprofitno poduzeće za kul- 
turnu, informativnu i izdavačku djelatnost 
Hrvata u Madžarskoj. Utemeljila ga je 
Hrvatska državna samouprava u Budim- 
pešti u prosincu 1999., a ravnatelj mu je 
Čaba Horvath. Glavni mu je djelokrug ure- 
đivanje i tiskanje tjednika Hrvatski glasnik 

i Hrvatskog kalendara te izdavanje 
beletristike i udžbenika, ponajprije za 


CRIOJATICA 


Logo Croatice 


škole u kojima se predaje hrvatski jezik. 
Osim na hrvatskome, objavljuje i knjige na 
madžarskome i na jezicima ostalih narod- 
nosnih manjina u Madžarskoj. Od siječnja 
2006. u sklopu Croatice djeluje i radio, 
koji svoj program emitira internetski. 
Voditelj mu je Andrija Pavleković. 

Ž. Mandić 


CROATICUM, nevladina udruga uteme- 
ljena početkom 2004. u Subotici. Statu- 
tarni su joj ciljevi promoviranje, ostvari- 
vanje i praćenje ostvarivanja manjinskih 
prava hrvatske zajednice na području 
Srbije i Crne Gore. Većinu njezinih člano- 
va čine članovi i simpatizeri DSHV-a. 

S. Bačić 


CRO-BUSINESS, neformalna udruga 
hrvatskih gospodarstvenika iz Vojvodine. 
Utemeljena je u Subotici 1999. radi među- 
sobnog povezivanja hrvatskih gospo- 
darstvenika u pokrajini i njihova pred- 
stavljanja u Hrvatskoj. Politički je bila uz 
stranku Hrvatski narodni savez, a osno- 
vana je kao pandan sličnoj neformalnoj 
udruzi Econ, koja je djelovala uz Demo- 
kratski savez Hrvata u Vojvodini. Udruga 
više ne djeluje. 

S. Bačić 


CROV, nevladina udruga mladih pripad- 
nika hrvatske zajednice u Vojvodini. 
Jedina je takva udruga utemeljena nakon 
sloma socijalizma, a naziv joj je izveden 
od riječi Croatia i Vojvodina. Osnovana je 
sredinom 2001. u Subotici radi neformalne 
građanske edukacije i poticanja društvenog 
aktivizma hrvatske mladeži u Vojvodini. 
Glavni su joj ciljevi afirmacija ljudskih i 
manjinskih prava, osobito pripadnika 


hrvatske nacionalne zajednice u Vojvodini, 
te njihova kulturnoga i povijesnog nasli- 
jeđa, zatim promicanje demokratskih i 
europskih vrijednosti te unapređenje 
međuetničke snošljivosti. U početku je 
bila bliska Demokratskom savezu Hrvata 
u Vojvodini. Rezultat njezina djelovanja 
bio je dvosatni tjedni program na 
hrvatskome na subotičkome Mini radiju 
2001.-02., serija predavanja u desetak 
bačkih mjesta prije popisa stanovništva 
2002. i dr. Nakon zastoja u radu tijekom 
2003. i 2004. došlo je do smjene u vodstvu 
udruge te je njezino djelovanje opet oživ- 
jelo. Tomu je pridonijelo i to što se većina 
vodećih mladih ljudi iz neformalne 


ICroV 


Logo udruge CroV 


skupine /nicijativa mladeži, koja je u to 
doba bila prilično aktivna, a imala je prob- 
lema pri postupku registriranja, 2004. 
priključila ovoj udruzi. CroV je članica 
međunarodne mreže nevladinih udruga 
mladih Youth of European Nationalities — 
YEN, koja okuplja slične udruge mladih 
pripadnika nacionalnih manjina u Europi. 
Lit.: Hrvatska riječ, br. 93, 113, Subotica, 2004., 
2005. 

T. Žigmanov 


CSATALJA > Čatalija 
CSAVOLY > Čavolj 
CSEPEL > Čepelj 


CSERHATI, Grgur (Crnković, Grgo, 
Gergely) (Subotica, 6. X. 1901. — Stolni 
Biograd, 16. I. 1977.), svećenik, pisac 
molitvenika. Sin Albe i Anastazije, rođ. Vi- 
daković. Gimnaziju je pohađao u Subotici 
do 1918., a maturirao je u Kalači 1920. 
Ondje je studirao teologiju 1920.-23., no 
diplomirao je u Zagrebu 1924. Zaređen je 
27. VII. 1924. u Zagrebu, nakon toga bio 


CSERHATI 


je kratko kapelan u Srbobranu (madž. 
Szenttamas) i Kupusini, a od 1925. u 
Dudvaru (madž. Nemesnadudvar), Alj- 
mašu, Kaćmaru i Gari. U Dušnoku je bio 
pomoćni župnik te župnik 1932.-44., a u 
Bajmoku župnik 1944. Pred jugoslaven- 
skom vojskom pobjegao je u Bajski trokut. 
U Bikiću je pomoćni župnik i župnik 
1945.-53. Kad je 1949. uhićen pod izlikom 
da je odbio da mjesni partijski tajnik, inače 
reformata, bude kum na krštenju, optužen 
je daje protiv narodne demokracije i ubrzo 
osuđen na 3 godine zatvora, gubitak poli- 
tičkih prava i zabranu obavljanja službe na 
10 godina te konfisciranje polovice 
imovine. Zatvorsku kaznu izdržao je u 
kaznionicama u Segedinu, Vacu i Budim- 
pešti Od 1953. djelovao je kao pomoćni 
duhovnik u Voktovu (madž. Foktg), 
Kecelju (madž. Kecel), Jankovcu, Čataliji i 
Santovu. Umirovljen je 1971. 


Kad je sredinom 1920-ih godina počeo 
službovati u Madžarskoj, promijenio je 
prezime. Autor je triju molitvenika na 
hrvatskome koji su objavljeni u Madžar- 
skoj u izdanju Društva sv. Stipana u Budim- 
pešti. Prva dva izašla su za vrijeme rata, 
dok je treći tiskan šezdesetih godina. 
Djela: Duhovna radost. Molitvenik i pismarica za 


kršćansko katolički narod (suautor s A. 
Priszlinger), Budapest, 1940; Zdrav slatki Isuse, 


: 


ZDRAV SLATKI 
ISUSE 


GRGUR CSERHATI 


x 


IZDAJE DRUŠTVO STIPANA U BUDIMPEŠTI 


IZDAVATELJ APOST 


G. Cserhati, Zdrav slatki Isuse, 
Budimpešta, 1943. 

CSERHATI 


Budimpešta, 1943; Dođite k meni... ( Molitvenik i 
pismarica za kršćansko-katolički narod (suautor s 
A. Pereszilćnyi [Priszlinger]), Pćcs-Budapest, 
1962. 


Lit.: = Schematismus = Cleri  Archidioecesis 
Colocensis et Bacsiensis ad annum Christi 1942., 
Coloczae, b. g.; 1. Kujundžić, Bunjevačko-šokačka 
bibliografija, Rad JAZU, 355, Zagreb, 1969; A 
Kalocsai f6egyhdzmegye Schematismusa 1975, 
Kalocsa, 1975; K. Hetćnyi Varga, Papi sorsok a 
horogkereszt 6s a voros csillag drnyekdban, 2, 
Abaliget, 1994. 

S. Bačić 


CSIKERIA > Čikerija 


CSUKA, Janos (Segedin, 22. VIII. 1902. 
— Budimpešta, 1. 1. 1962.), publicist, no- 
vinar, pjesnik i prevoditelj. Djetinjstvo je 
proveo u Slavonskom Brodu, zatim se pre- 
selio u Novi Sad, a veći dio međuraća 
proživio je u Subotici. Tu je 1925. pokre- 
nuo tjednik Az Ucca, koji je nekoliko puta 
zabranjivan, a on je sam triput zatvaran. 
Bio je suradnik nekoliko madžarskih 
časopisa i listova u Novom Sadu i 
Subotici. Tijekom rata uređivao je politič- 
ki dnevnik Delvideki Magyarsdg, koji je 
izlazio najprije u Subotici, a zatim u 
Segedinu. U Budimpeštu se preselio 
1943., gdje je od 1945. radio u vladinu 
odjelu za nacionalne manjine i tisak. 
Otpušten je 1949., a bavljenje novinar- 
stvom zabranjeno mu je te je radio kao 
noćni čuvar, skladišni radnik i službenik. 
Prevodio je na madžarski s južnoslaven- 
skih jezika, a posmrtno su mu objavljene 
dvije knjige o povijesti vojvođanskih 
Madžara u razdoblju između dvaju svjet- 
skih ratova. 

U knjizi A delvideki magyarsdg 
tortenete 1918-1941 spominje i bunje- 
vačko izaslanstvo koje je 22. IX. 1919. 
otputovalo na Mirovnu konferenciju u 
Pariz. U njegovu su sastavu Vaso Dolinka, 
Blaško Rajić, Franjo Piuković, Šime 
Rudić i Ivan Abramović iz Aljmaša (madž. 
Bacsalmas), Josip Vuković-Đido iz Bikića 
(madž. Bacsbokod), Pajo Išpanović iz 
Kaćmara, Josip Velin iz Santova, Petar 
Pekić iz Sentivana (zmadž. Fels6szentivan) 
i dr. Izaslanstvo se iz Pariza vratilo 3. X. 
1919., a Csuka spominje zanimljivu epizo- 

du iz Pariza o kojoj je pripovijedao Rajić 
na jednom predavanju u Subotici poče- 
tkom 1941.: »Ponio sam zapisnike subo- 
tičkoga gradskog magistrata iz 1850-ih 
godina. Ti su zapisnici u vrijeme Srpske 
Vojvodine bili pisani na hrvatskom jeziku. 
Ponio sam i fotografije s nekoliko nad- 
grobnih spomenika naših uglednika. 
Njima sam želio dokazati da Bunjevce 
nisu pokapali pod nadgrobne spomenike s 
madžarskim natpisom. Na fotografijama 
su bili spomenici s hrvatskim natpisima. U 
Pariz smo otputovali da ondje pred jednim 
povjerenstvom položimo ispit o svojem 
jeziku. Uveli su nas u jednu veliku dvo- 
ranu. Ondje je u jednom kutu sjedio go- 
spodin s čibukom u ruci. Citao je novine. 
Nije se osvrtao na nas. Mi smo čekali i o 
svemu razgovarali dulje od dva sata. Onda 
su došli Herriott i Loucheur te su razgova- 
rali s Matićem. On je govorio francuski. 
Mi smo među sobom razgovarali našim 
dobrim, starim bunjevačkim jezikom. 
Onda je iznenada ustao onaj gospodin s 
novinama, pristupio nam te nam se obratio 
savršenim dalmatinskim dijalektom hrvat- 
skog jezika: 'Gospodo, ja sam britanski 
diplomat. Desetljećima sam službovao na 
Sušaku i savršeno vladam hrvatskim 
jezikom. Izjavljujem da je vaš bunjevački 
govor ljepši i muzikalniji nego dalmatin- 
ski hrvatski jezik'. "Taj je stari gospodin za 
nas bio veliko iznenađenje. Poslije nas je 
odveo u jednu drugu dvoranu, gdje je 
ovako govorio o nama: 'Ova su gospoda 
madžarski Bunjevci iz Podunavlja i 
Subotice. Njihov je jezik potpuno istovje- 
tan hrvatskom jeziku. I oni sami sebe sma- 
traju Hrvatima. "To je bilo veliko izne- 
nađenje za Vesnića i Pašića. Oni su naime 
držali da su Bunjevci Srbi, štoviše, i priz- 
nati je južnoslavenski etnograf Cvijić smat- 
rao da su Bunjevci Srbi te je o tome oba- 
vijestio i beogradsku vladu.« 


Djela: A delvideki magyarsdg tortenete 1918- 
1941, Budapest, 1995; Kisebbsćgi sorsban: a 
delvidćki magyarsdg husz ćve (1920-1940), 
Budapest, 1996. 


Lit.: L. Gerold, Jugoszldviai magyar irodalmi 
lexikon (1918-2000), Ujvidćk, 2001; Zvonik, br. 
94, Subotica, 2002. 

S. Beretić 


CSUKA, Zoltan (Zichyfalva /danas Plan- 
dište/, 22. X. 1901. — Andzabeg /madž. 
Erd/, 23. III. 1984.), pjesnik, prevoditelj. 
Osnovnu školu i gimnaziju pohađao je u 
Subotici, a višu ekonomsku u Pečuhu. 
Nakon sudjelovanja u socijalističkoj rev- 
oluciji u Madžarskoj 1919. emigrirao je 
1921. u Kraljevinu SHS. Djelovao je kao 
organizator madžarskoga književnog ži- 
vota u Vojvodini, osobito u Novom Sadu. 
U Madžarsku se vratio 1933., a nakon 
1945. postao je tajnikom Madžarsko-jugo- 
slavenskog društva. U montiranom proce- 
su 1959. osuđen je na 15 godina zatvora, 
no pomilovan je 1955. Pokrenuo je i uređi- 
vao više književnih časopisa u Vojvodini i 
Madžarskoj te uredio nekoliko antologija 
jugoslavenske i madžarske književnosti. 
Bio je najistaknutiji književni prevoditelj s 
hrvatskoga i srpskoga na madžarski jezik — 
nakon rata preveo je više od stotinu knji- 
ževnih djela, među kojima i radove M. 
Krleže, 1. Andrića, I. G. Kovačića, A. 
Cesarca, M. Držića, S. Novaka, T. Ujevića 
i dr. Djela su mu prevođena na hrvatski i 
srpski, a dobitnik je više visokih priznanja, 
među ostalim i nagrade jugoslavenskoga 
PEN-kluba 1977. 

Lit: 1. Bori, A jugoszldviai magyar irodalom 
tortenete 1918-1945, Ujvid&k, 1968; L. Gerold, 
Jugoszldviai magyar irodalmi lexikon (1918- 
2000), Ujvidćk, 2001; Z. Kalapis, Eletrajz kalauz, 


I, Ujvidćk, 2002. 
E. Bažant 


CSUSZO, Dezsć (Rusko Selo, 8. XI. 
1952.), specijalist urgentne medicine, 
publicist. Srednju medicinsku školu zavr- 
šio je u Senti 1971., Medicinski fakultet u 
Novom Sadu 1977., a specijalizirao je ur- 
gentnu medicinu u Beogradu 1994. 
Načelnik je službe hitne medicinske po- 
moći u Subotici. Bavi se i etnografijom, a 
osobito ga zanimaju sakralni objekti. O 
križevima na prostoru Subotice i njezine 
okolice objavio je tri knjige. U njima su 
zabilježeni i svi križevi koje su u povijesti 
podigli ovdašnji Hrvati — objavljena je fo- 
tografija svakog križa te navedeno mjesto 
na kojem se nalazi, godina kad je podignut 
i tekst koji je na njemu urezan. 


CVEKAN 


Djela: Konyoregestink szinhelyei I., Szabadka, 
2003; Konyoregestink szinhelyei II., Szabadka, 
2004; K&nyoregestink szinhelyei III., Szabadka, 2005. 
Lit.: E. Limbman, Lekarska društva u Subotici, 
Subotica, 2005; M. Miković, »U kamenu saču- 
vana predaja«, Klasje naših ravni, 7-8, Subotica, 


2005. 
P. Skenderović 


CUPANICA, narodni bunjevački ples, 
danas se još rijetko kad pleše. Održao se 
ponajprije kao scenski ples, zbog čega je 
obično koreografski oblikovan te se izvodi 
na različite načine. Izvorno se izvodio u 
obliku kruga ili polukruga. Mješovite je 
naravi i uobičajeno je da u njemu sudjelu- 
je jednak broj plesača i plesačica. Plesači 
se drže nisko za ruke, iza leđa, a u novije 
vrijeme, pri scenskom izvođenju, plesači 
plešu i zasebno. Prvi dio plesa izvodi se 
usporeno, a tempo se postupno ubrzava. 

Lit.: S. Tonković, Dragulji bunjevačke riznice, Novi 


Sad-Petrovaradin, 2001. 
Lj. Vuković 


CVEKAN, Paškal (Vjekoslav) (Ferdinan- 
dovac, 25. V. 1913. — Virovitica, 25. XI. 
1998.), franjevac, književnik 1 crkveni 
povjesničar. Osnovnu školu završio je u 
Ferdinandovcu. Pohađao je franjevačku 
klasičnu gimnaziju u Varaždinu, a maturi- 
rao 1936. u II. klasičnoj gimnaziji u 
Zagrebu. Teološki fakultet završio 1941., a 
licencijat teologije položio je 1955. 
Kateheta u franjevačkoj klasičnoj gimna- 
ziji u Zagrebu bio je 1941.-46. Kao lektor 
teologije radio je na franjevačkome filo- 
zofskom učilištu u Samoboru 1960.-64., 
Trsatu 1964.-65. te na Teološkom učilištu 
u Đakovu 1972.-75. 

Objavio je više desetaka knjiga, ponaj- 
više povijesnih monografija te nekoliko 
djela vjerske tematike. U svojim je mono- 
grafijama prikazao povijesnu i kulturnu 
baštinu svih važnijih samostana Hrvatske 
franjevačke provincije sv. Ćirila i Metoda. 
U znanstvenim radovima, koji su se 
uglavnom temeljili na neobjavljenoj arhiv- 
skoj građi iz franjevačkih samostana di- 
ljem Hrvatske, Madžarske i Vojvodine, 
obradio je mnogobrojne činjenice iz kul- 
turne, znanstvene, pastoralne i glazbene 


15 


CVEKAN 


djelatnosti = franjevaca — kontinentalne 
Hrvatske te je javnosti otkrio imena 
mnogih franjevačkih redovnika koji su 
svojim radom unaprijedili hrvatsko kul- 
turno i znanstveno stvaralaštvo. Bavio se 
također restauracijom crkvenih predmeta i 
umjetnina, najviše u franjevačkom samo- 
stanu i crkvi u Virovitici. Za bačke su Hr- 


: “Zranjevci u [Baču 


P. Cvekan, Franjevci u Baču, Virovitica, 1985. 


vate posebice važne monografije Subotički 
franjevački samostan i crkva (Subotica, 
1977), u kojoj se bavi značenjem franje- 
vačkog djelovanja u Subotici od XVII. do 
XX. st., te Franjevci u Baču (Virovitica, 
1985) u kojoj obrađuje povijest franjevaca 
u samostanu u Baču. 

Lit.: Hrvatski biografski leksikon, 2, Zagreb, 
1989; V. Fučijaš, Pater Paškal Cvekan: franjevač- 
ki kroničar, autor 60 knjiga, propovjednik, restau- 
rator, mislilac, Podravski zbornik, 30, Koprivnica, 


2004. 
R. Skenderović 


CVETKOVIĆ, Dragiša (Niš, 15. I. 1893. 
— Pariz, 18. II. 1969.), političar. Studij 
prava završio je na subotičkome Pravnom 
fakultetu. Kao član Narodne radikalne 
stranke, bio je predsjednik niške općine, 
zastupnik u beogradskoj Narodnoj skupšti- 
ni 1927. i ministar vjera 1928. Nakon 
uvođenja šestosiječanjske diktature kralja 
Aleksandra 1929. priklonio se oporbi, a 
1934., poslije ubojstva kralja Aleksandra u 
Marseillesu, politički se povezao s Bogo- 

ljubom Jevtićem i Milanom Stojadi- 
novićem. S ponovnom uspostavom parla- 
mentarizma 1935. postao je narodnim zas- 
tupnikom te ministrom socijalne politike i 
narodnog zdravlja u vladi Milana Stojadi- 
novića. Neko je vrijeme radio i pri Ministar- 
stvu pravde te je upamćen po tome što je 
smijenio i premjestio mnogobrojne suce 
koji nisu bili naklonjeni vladajućoj Jugo- 
slavenskoj radikalnoj zajednici. Za traja- 
nja koalicije Stojadinović-Korošec-Spaho 
približio se politici kneza Pavla Karađor- 
đevića i Antona Korošca, koja je, zbog od- 
nosa snaga u međunarodnoj politici, bila 
naklonjena rješavanju tzv. hrvatskog pita- 
nja. Najveći je protivnik tog procesa bio 
Milan Stojadinović, u čijoj je smjeni Cvet- 
ković, na poticaj kneza Pavla, odigrao 
glavnu ulogu. U veljači 1939. Cvetković je 
sastavio novu vladu, a jedan od zadataka 
koje joj je postavio knez Pavle bilo je i 
brzo postizanje sporazuma s Vladkom 
Mačekom i HSS-om. Tijekom pregovora i 
utvrđivanja granica Banovine Hrvatske 
postavljeno je i pitanje dijelova Bačke nas- 
tanjenih Hrvatima. Cvetković se sporazu- 
mio s Mačekom da se pri definitivnom 
utvrđivanja granica na tom području održi 
plebiscit, ali tu odredbu nije prihvatio knez 
Pavle. Naknadnim sporazumom, koji je 
proglašen je 26. VIII. 1939., ipak je stvore- 
na Banovina Hrvatska. U nju nisu bili uk- 
ljučeni šest bačkih kotareva u kojima su 
Hrvati činili 90% slavenskoga stanovništ- 
va, već je to pitanje ostavljeno za kasnije 
razdoblje, u kojem je trebalo konačno 
preurediti zemlju. Sporazum Cvetković- 
Maček naišao je međutim na kritike i na 
srpskoj i na hrvatskoj strani — dok se u 
Srbiji smatralo kako je Hrvatima pruženo 
previše, hrvatska je emigracija osuđivala 
Mačekovo odustajanje od potpune neovis- 
nosti Hrvatske. Najglasniji protivnik uspo- 
stave Banovine Hrvatske bio je Srpski kul- 
turni klub, koji je bio iznimno aktivan na 
području Subotice i Sombora, a nezado- 
voljni su bili i vojni krugovi, koji su smat- 
rali da se stvaranjem upravne cjeline s 
posebnim statusom slabi obrambena moć 
države. Nakon što je Cvetkovićeva vlada 
25. III. 1941. potpisala pristupanje Troj- 
nom paktu, vojni su krugovi, potpomognu- 


ti stranim obavještajnim službama, svrg- 
nuli vladu i kneza Pavla, čime je Cvet- 
kovićeva politika sporazuma o unutraš- 
njem uređenju države i izbjegavanja rata 
doživjela potpuni slom. Marginaliziran u 
političkom životu, 1943. otišao je u emi- 
graciju, gdje je ostao do kraja života. 

Lit.: Lj. Boban, Sporazum Cvetković-Maček, 
Beograd, 1965; Lj. Boban, Maček i politika 
Hrvatske seljačke stranke 1928-1941., Zagreb, 
1974; Enciklopedija Jugoslavije, 3, Zagreb, 1984; 
R. Skenderović, Hrvatska seljačka stranka u 
Bačkoj 1918.-1941., Hrvatska revija, 3, Zagreb, 
2005; K. Bušić, Odjeci uspostave Banovine 
Hrvatske u  hrvatsko-bunjevačkoj javnosti, 
Društvena istraživanja, 4-5, Zagreb, 2005; S. 
Mačković, Političko djelovanje i učinak Josipa 
Vukovića Đide 1926.-1941., Klasje naših ravni, 1- 
2, Subotica, 2005; M. Bara, Hrvatska seljačka 
stranka u narodnom preporodu bačkih Hrvata, Pro 


tempore, 3, Zagreb, 2006. 
M. Bara 


CVIJANOV, Beno (Subotica, 6. III. 1913. 
— Subotica, 11. II. 1996.), nogometaš, 
nogometni trener i sportski djelatnik. 
Rodio se u seljačkoj obitelji od oca Stje- 
pana i majke Etelke, rođ. Perčić. U Subo- 
tici je završio Trgovačku akademiju te je 
najveći dio radnog vijeka radio kao dr- 
žavni financijski inspektor. S 13 godina 
počeo je igrati nogomet u NK Bačka, a sa 
16 je zaigrao za prvi tim. Bio je jedan od 
najboljih krilnih igrača u klupskoj povi- 
jesti, a za Bačku je do kraja igračke kari- 
jere 1941. odigrao 600 utakmica. Ostao je 
upamćen i po iznimnom fair-playu, što 
ilustrira i podatak da mu nijednom nije 
izrečena sudačka opomena niti isključenje 
s utakmice. Osamnaest je puta igrao za 
reprezentaciju grada i Subotičkoga nogo- 
metnog podsaveza, a dvaput je pozvan da 
nastupi za reprezentaciju Jugoslavije. 
Kako je trčao iznimno brzo, često je nastu- 
pao i kao atletičar u štafeti Bačke na 4 x 
100 m. 


Usporedno je radio i kao trener te je 
isprva pomagao treneru mladih Ljudevitu 
Vujkoviću Lamiću, a poslije i u radu s 
najmlađima. Bio je jedan od prvih trenera 
u Europi koji je počeo masovno raditi s 
djecom u školi nogometa, no tu je njegovu 
aktivnost ubrzo prekinuo Drugi svjetski 


CVIJIĆ 


Beno 
Cvijanov 


rat. Nakon rata u klubu je kratko bio tre- 
ner, a poslije je bio aktivan u trenerskoj 
organizaciji Subotice te u upravi Bačke. 
Zbog velikih zasluga proglašen je doživot- 
nim počasnim članom NK Bačka. Dobit- 
nik je mnogobrojnih priznanja, među osta- 
lim i srebrne plakete Nogometnog saveza 
Jugoslavije. 

Lit.: »Bačka« 1901-1971 Subotica, Subotica, 
[1971]; Fudbalski klub Bačka 1901-1991, ur. Ž. 


Inić, Subotica, 1991; Fudbalski klub »Bačka« 1901- 
2001, ur. Ž. Inić, Subotica, 2001. 


Lj. Vujković Lamić i N. Stantić 


CVIJIĆ, Jovan (Loznica, 12. X. 1865. — 
Beograd, 16. 1. 1927.), geograf, geomor- 
folog, geolog, etnograf i antropolog. 
Gimnaziju je pohađao u Loznici, Šapcu i 
Beogradu. Nakon studija na Matematičko- 
prirodoslovnom odjelu Velike škole u 
Beogradu, kao državni stipendist studirao 
je fizičku geografiju i geologiju na 
Sveučilištu u Beču, gdje je i doktorirao. 
Utemeljitelj je suvremene geografske zna- 
nosti u Srbiji. Osnivač je Geografskog za- 
voda 1894. i Srpskoga geografskog društ- 
va 1910., kojemu je bio stalni predsjednik. 
Bio je ujedno predsjednik Srpske aka- 
demije znanosti te počasni i dopisni član 
mnogih geografskih, etnografskih, priro- 
doslovnih i drugih društava. Za znanstveni 
rad dodijeljeni su mu počasni doktorati na 
Sorboni i Češkom sveučilištu u Pragu te 
mnoga priznanja europskih i svjetskih 

CVIJIĆ 


geografskih društava. Proučavao je ponaj- 
prije Balkanski poluotok, o kojem se tad u 
Europi malo znalo. S vremenom se počeo 
zanimati i za društvenu problematiku te se, 
osim fizičkom geografijom, bavio i antro- 
pogeografskim istraživanjima. Pokazao je 
pritom veliku sposobnost u postavljanju 
novih hipoteza, a svoje je radove često objav- 
ljivao u inozemstvu te su europski 
znanstveni krugovi bili dobro upoznati s 
njegovim istraživačkim radom. Smatran je 
najboljim poznavateljem Balkanskog polu- 
otoka, a ugled mu nisu umanjili ni propusti 
u pojedinim antropogeografskim radovi- 
ma. U nekima od njih ističe se, primjerice, 
superiornost dinarske rase, a često su obi- 
lježeni i etnocentrizmom te razumijeva- 
njem za ekspanzionističke težnje. Kao 
svjetski priznati stručnjak za Balkan i 
odnose među balkanskim narodima, bio je 
član jugoslavenskog izaslanstva na Mi- 
rovnoj konferenciji u Parizu 1919. /20. 


Važnost za podunavske Hrvate. U svo- 
jim se radovima Cvijić više puta doticao 
narodnosne pripadnosti i antropoloških 
obilježja podunavskih Bunjevaca i Šokaca. 
Smatrao je da Bunjevci potječu s područja 
Bosne, Hercegovine i Dalmatinske zagore, 
a Šokci iz zapadnih i sjevernih krajeva 
Bosne, no nije nijekao ni mogućnost da su 
se pojedine skupine doselile i iz Dalma- 
cije. Pri određivanju narodnosne pripad- 
nosti Bunjevaca često ih je nazivao »poka- 
toličenim Srbima«. Primjerice, objaš- 
njavajući madžarizaciju Srba u južnoj 
Ugarskoj, naglašavao je da su lakše 
pomadžareni »katolički Srbi, koje su 
službene statistike bilježile kao Bunjevce, 
Šokce i Dalmate«. Smatrao je ipak da je 
madžarizacija po svojim obilježjima bila 
samo izvanjska, jer Bunjevci »po visokom 
stasu pripadaju dinarskoj rasi, tako isto 1 
po osnovnim crtama psihičkim; oni su 
dobro sačuvali tradiciju balkanskih Srba«. 
Nakon obilaska područja sjeverne Bačke 
isticao je ipak da bunjevačko stanovništvo, 
»živeći pod pritiskom, bez svoje škole 1 
crkve [...] nije dovoljno svjesno«. U kas- 
nijim radovima priznao je i izvorno 
katoličanstvo Bunjevaca i Šokaca. 

U znanstveno-informativnoj studiji 
Severna granica južnih Slovena, koju je 
izradio za potrebe Mirovne konferencije u 
Parizu, navodi da, prema popisu srpskih 
vlasti s početka 1919., u Subotici živi 


“BAUKA 


Ma sbupae: 


La question du Banat, de la Batehka 
et ode la Baranya“ 


maju dy sapogama sponatoga 


dosan Ujaujub,  dosan Pagonuh, Cr. Crazojesuk 
gen. Haapusa Jepemenu 


Mazama a ramena _Aznevak" 7. po Mana Cu M20. 


J. Cvijić i dr., Bačka, Novi Sad, 1920. 


»73.872 pravoslavnih i katoličkih Srba 
(Bunjevaca 65.135 i pravoslavnih Srba 
8.737)«. U tom radu Bunjevce i Šokce 
naziva i »Srbo-Hrvatima«. Prema nalogu 
jugoslavenskog mirovnog izaslanstva 
Cvijić je u rujnu 1919. obišao velik broj 
bunjevačkih i šokačkih mjesta u Baranji i 
Bajskom trokutu te Suboticu s okolicom 
kako bi se na terenu uvjerio u etničku 
strukturu tih područja. U Baji se tom pri- 
likom sastao i s tamošnjim župnikom 
Lajčom Budanovićem, koji mu je u ime 
Bunjevaca predao memorandum u kojem 
se traži pripojenje Bajskog trokuta 
Kraljevini SHS. Utvrdio je tada da u 
Bajskom trokutu živi 26.000 Bunjevaca i 
Šokaca i da je nužno poduzeti sve mjere 
kako bi se i to područje priključilo 
južnoslavenskoj državi, iako ta brojka tada 
nije predstavljala ni relativnu većinu 
tamošnjeg stanovništva. U tu je svrhu za 
Mirovnu konferenciju napisao opsežan 
memorandum na francuskome u kojem se 
traži revizija granice u Bačkoj i Baranji. 
Predstavnici Bunjevaca s Cvijićem su se 
dogovorili da memorandum na konferen- 
ciji u Parizu dostavi narodnim zastupnici- 


ma iz Bajskog trokuta. Ta je akcija među- 
tim, unatoč Cvijićevim naporima i njegovu 
znanstvenom ugledu, ostala bez uspjeha jer 
je pitanje razgraničenja na tom području 
već bilo riješeno. 

Cvijićevo stajalište prema narodnosnoj 
pripadnosti podunavskih Hrvata bilo je 
sukladno političkom kontekstu u kojem je 
djelovao, pri čemu položaj Bunjevaca i 
Šokaca nije bio nikakva iznimka. Slično je 
stajalište Cvijić naime zastupao i kad su 
posrijedi bile druge skupine raseljenih 
Hrvata u kojima su bila raširena regional- 
na imena (npr. Bošnjaci u Baranji, 
Krašovani u Rumunjskoj, Janjevci na 
Kosovu), ali i Hrvati u drugim područjima 
za koja je onodobna srpska nacionalna ide- 
ologija bila osobito zainteresirana (Dub- 
rovnik, Boka Kotorska, Bosna i Herceg- 
ovina). 

Lit.: P. Pekić, Povijest Hrvata u Vojvodini, Zagreb, 
1929; P. Pekić, Bunjevci na Mirovnoj konferenci- 
ji u Parizu, Klasje naših ravni, Subotica, 1/1935; 
A. Mitrović, Razgraničenje Jugoslavije sa 
Mađarskom i Rumunijom 1919-1920, Novi Sad, 
1975; Enciklopedija Jugoslavije, 3, Zagreb, 1984; 
M. Vasović, Jovan Cvijić 1865-1927, Loznica, 
1990; J. Stević, Jovan Cvijić: iz života i rada, 
Loznica, 1990. S. Žuljić, A critical assessment of 
certain of J. Cvijić's conclusions and messages in 
his anthropogeographic research, Geographical 


papers, 8, 1991, Zagreb. 
M. Bara 


CVIJIN, Andrija (Subotica, 22. X. 
1927.), liječnik, ftizeolog. Sin Mihajla 1 
Lize, rođ. Lukač. Maturirao je u Subotici 
1948., a medicinu je studirao najprije u 
Sarajevu do 1951., zatim u Beogradu, gdje 
je i diplomirao 1955. Na specijalizaciji je 
bio u Pokrajinskoj bolnici za tuberkulozu 
na Iriškom vijencu i u beogradskom In- 
stitutu za tuberkulozu, gdje je 1963. 
položio specijalistički ispit. Stručno se 
usavršavao 1972. u bolnici za plućne 
bolesti u njemačkom Bad Reichenhallu, a 
poslijediplomski studij iz pulmologije 
pohađao je 1975./76. na Institutu za plućne 
bolesti na Golniku pri Medicinskom fakul- 
tetu u Ljubljani, gdje je magistrirao 1976. 
temom Deficit Alfa-1 antitripsina pri 
emfizemnome i bronhitičnom obliku kro- 
nične opstruktivne bolesti pluća. Nakon 


CVITNA NEDILJA 


završetka pripravničkog staža u subotičkoj 
Gradskoj bolnici 1956. radio je u ambulan- 
ti u Žedniku kao liječnik opće prakse 
1956.-59., a nakon toga kao specijalist 
ftizeolog 1959.-63. u Pokrajinskoj bolnici 
za tuberkulozu na Iriškom vijencu. Nakon 
toga vratio se u Suboticu, gdje je radio u 
Antituberkuloznom dispanzeru 1963.-73. 1 
u Gradskoj bolnici 1973.-87. Sudjelovao 
je na mnogobrojnim seminarima i struč- 
nim sastancima te objavio više stručnih 
radova. U Hrvatsku je doselio 1993., živi u 
Kutini. 

Stručni radovi: Kretanje tuberkuloze za poslednjih 
dvanaest godina na teritoriju Antituberkuloznog 
dispanzera u Subotici (Tuberkuloza, Golnik, 
1968); Antituberkulotski test — stalan metod rada 
dispanzera u proceni aktivnosti tuberkuloze pluća 
(Saopćenja — Sr. Kamenica, br. 1/1970); Sudbina 
tuberkuloznih bolesnika otkrivenih 1965. godine u 
Antituberkuloznom  dispanzeru u Subotici 
(Saopćenja — Sr. Kamenica, br. 2-3/1970); suator s 
B. Đenđinovićem, Teškoće dispanzerskog lekara 
povodom upućivanja tuberkuloznih bolesnika na 
bolničko lečenje i posebno nakon otpusta 
(Saopćenja — Sr. Kamenica, br. 2-3/1965.); suator 
s B. Đenđinovićem Hronični bolesnici u 
Antituberkuloznom dispanzeru u Subotici (Sao- 


pćenja — Sr. Kamenica, br. 2-3/1967). 
N. Zelić 


CVITNA NEDILJA (dijal.), Cvjetnica, 
nedjelja prije Uskrsa kojom počinje Veliki 
tjedan. Obilježava se kao spomen na 
Kristov ulazak u Jeruzalem. Tog dana 
svećenik prije mise blagoslivlja vrbove 
grančice (koje Šokci zovu »mace« a 
Bunjevci »cicamace«) te s narodom sve- 
čano ulazi u crkvu, a tijekom mise pjeva se 
ili čita muka Isusova. Cicamaca se poslije, 
skupa s raznim cvijećem, nosi na grobove. 
Prema bunjevačkim običajima, na Cvjet- 
nicu se umiva u vodi u kojoj su namočene 
vlati mlade pšenice kako bi osoba bila 
zdrava kao mlada biljka. Djevojke bi često 
zorom odlazile u njive zasijane pšenicom i 
umivale se rosom s vlati kako bi im se lice 
poljepšalo. Između dvaju svjetskih ratova 
u selima oko Subotice pojedine su »mijan- 
džije« na Cvjetnicu organizirali »igranku«, 
tj. ples. Ako bi djevojka došla na ples, 
značilo je to darado čeka polivače na »vodeni 
ponediljak«. 

CVITNA NEDILJA 


Lit.: A. Sekulić, Bački Hrvati, Zagreb, 1991. 
A. Stantić 


CVITNJAK, suvrstica naziva za ivanjsku 
vatru i/ili za dan sv. Ivana Krstitelja (24. 
lipnja), u bačkih Bunjevaca subotičkoga 
kraja često je dio složenog naziva (sveti) 
Ivan Cvitnjak. U naseljima somborskoga 
kraja javljaju se drukčije oznake za vatru: 
ivanjska, Ivanova, svetog Ivana vatra, dok 
je samo na salašima u Đurđinu i Bikovu- 
Gabriću zabilježen naziv vatra svetog 
Ivana Svitnjaka. U Žedniku naziv cvitnjak 
označava i baklje koje su se palile uz 
vatru, a ponegdje se javlja i u značenju 
cvijeća od kojega se pleo ivanjski vijenac 
ili u značenju samog vijenca (Tavankut, 
Žednik). Naziv cvitnjak, rjeđe i njegove 
suvrstice (cv/i/jetnjak, cvetnjak) spora- 
dično su potvrđene u Istri i srednjoj Bosni, 
a u srednjoj Dalmaciji javlja se kao ozna- 
ka za dan sv. Ivana Krstitelja. Zasad je 
samo jedna potvrda tog naziva i za vatru. 
Suvrstica naziva svitnjak zastupljena je na 
nešto širem prostoru srednje Dalmacije, u 
jugozapadnoj i srednjoj Bosni i zapadnoj 

Hercegovini, ponegdje i kao oznaka za dan 
sv. Ivana Krstitelja. 


Karakteristični običaji vezani uz ivan- 
jsku vatru jesu paljenje cvitnjaka uoči dana 
sv. Ivana Krstitelja, pretežno tri večeri 
zaredom, te preskakanje vatre — pojedi- 
načno ili u paru, s bakljama ili s vijencima 
u ruci, katkad s vijencima na glavi, a pletu 
se i narukvice od raznobojnog konca. Uz 
narukvice i vijence te uz običaj preskaka- 
nja vatre i trčanje s bakljama vezani su 
razni postupci i vjerovanja, koji imaju pre- 
ventivnu i zaštitnu funkciju, u prvom redu 
od bolesti, ali i od štetnika i od požara. 
Rjeđe se primjenjuju i radi osiguranja bo- 
ljeg uroda. 

Lit.: A. Pokornik, Moj sokak (opis narodnog živ- 
ota i običaja), Subotička Danica kalendar za 1989. 
god., Subotica, 1988; M. Cernelić, Tradicije pal- 
jenja godišnjih vatri kao indikator kulturnih razli- 
ka, Etnološka tribina 17, Zagreb, 1994 (isto kao: 
Tradicija paljenja godišnjih vatri, Klasje naših 
ravni, 2, Subotica, 1999); A. Stantić, Narodna 
virovanja Hrvata Bunjevaca, Subotička Danica 
(nova) Kalendar za 2005. godinu, Subo-tica, 


2004. u 
M. Cernelić 


o; 


ČA > Čiča 


ČAKŠIRE (čakčire), svečane muške 
hlače. Obično su jednobojne, uže u donjem 
dijelu nogavica, a šire u gornjem. U visini 
koljena nalaze se tzv. štenci, ušiveni dio 
hlača, koji je često bio ispunjen pamukom. 
Sprijeda nemaju razreza, nego »natkur- 
njak«, tj. preklopni, često trostruki raspo- 
rak. Radi lakšeg odijevanja nogavice su pri 
kraju s vanjske strane bile razrezane te su 
se zakopčavale, a imale su i tzv. uzengije, 
koje su priječile da se izvuku iz čizama. 
Oko 1930. bunjevački su momci nosili i 
»šunkaste« hlače, na kojima su nogavice 
bile proširene oko koljena pa su hlače 
imale oblik pršuta. 
Lit.: M. Đorđević Malagurski, Stara bunjevačka 
narodna nošnja i vez, Subotica, 1940; A. Sekulić, 
Bački Hrvati, Zagreb, 1991. 

K. Suknović 


ČANAD —> Čenad 


ČANTAVIR, selo na oko 20 km jugois- 
točno od Subotice, s kojom je povezano 
cestom. Nalazi se u blizini autoceste Su- 
botica-Beograd, na Bačkoj lesnoj zaravni 
prekrivenoj crnicom. Nekadašnja stepa da- 
nas je plodna oranica. Kroz selo protječe 
potok Cik. 

Etimologija imena sela nije razjašnje- 
na. Prvi se put spominje kao Chontafeyer 
1462. u darovnici kralja Matije njegovoj 
majci. Za turske uprave bio je u sklopu 
Segedinske nahije. God. 1580. imao je 29 
domova, a 1590.-42 doma, ali ga je zbog 
teških poreza stanovništvo napustilo. 


Potkraj XVII. st. pustaru je naselio manji 
broj Hrvata iz Subotice, koji su osnovali 
koloniju na zapadnoj strani današnjeg sela, 
preko puta staroga groblja. Slabo naseljena 
pustara 1702. priključena je Subotici. Da- 
našnje naselje nastalo je nakon što je stje- 
canje statusa slobodnoga kraljevskog 
grada Szent Marii, tj. Subotici, uvjetovano 
i ušoravanjem salaša na pustarama Čan- 
tavir i Bajmok. Formiranje naselja Čan- 
tavir trajalo je 1780.-85. godine, a nasta- 
njivali su se u njemu doseljenici iz raznih 
krajeva Ugarske, među njima i Bunjevci iz 
Subotice, Baje, Segedina i manjih sela. 
Prvi pečat naselja potječe iz 1783., a 
zemljišna knjiga ustanovljena je 1786. 
Kad je selo formirano, ono je, poput Baj- 
moka, formalno ostalo u okviru gradskog 
teritorija, ali stvarno je bilo podložno Bač- 
ko-bodroškoj županiji. Dušobrižništvo su 
na tom području vodili franjevci od 1781., 
kada se počinju voditi matične knjige, a 
župa je utemeljena 1785. Prva mala trošna 
kapela jedva je izdržala do izgradnje nove 

neobarokne crkve 1815. posvećene sv. 
Antunu Padovanskomu. Ona je, zbog pre- 
mala prostora, srušena 1928. te je na nje- 
zinu mjestu iduće godine sagrađena velika 
crkva u neoromaničkom stilu posvećena 
istom svecu, koja je danas znamenitost 
sela. Cantavir je bio zasebna općina sve do 
1962., kad je, skupa s naseljima koja su 
mu dotad pripadala (Bačko Dušanovo i 
Višnjevac), ušao u sastav općine Subotica. 


Naselje je depopulacijskog tipa: 


godina stanovnika 
1948. 9397 
1953. 9262 
1961. 9341 
1971. 9085 
1981. 8596 
1991. 7940 
2002. 7178 
Stanovništvo se bavi uglavnom 


poljoprivredom. Razvijeno je ratarstvo i 
stočarstvo. Industrija je slabije zastuplje- 
na i uglavnom se temelji na preradi 
poljoprivrednih sirovina (mlin) ili proizvod- 
nji stočne hrane. Zastupljeni su još trgov- 
ina, ugostiteljstvo i obrt. Nacionalna struk- 
tura stanovništva 2002. bila je ovakva: 
Madžari 6632, Romi 233, Srbi 54, Hrvati i 
Bunjevci 46, ostali 213. 


Iako je Čantavir danas dominantno 
madžarsko mjesto, potkraj XVIII. st. u 
njemu je živio podjednak broj Madžara i 
Hrvata. Migracije su bile učestale zbog 
visoka oporezivanja i zabrane voćarstva, 
što je stalno nastanjivanje činilo nepri- 
vlačnim. Osim spomenutog naseljavanja 
potkraj XVII. st., Bunjevci su se u Čan- 
tavir doseljavali 1780.-95. te 1810.-25., 
kad su naselili područje današnje Som- 
borske ulice i Ulice 11. listopada, koja se i 
danas pamti po nazivu »racka ulica« (Rac- 
utca). Brojnost hrvatskog stanovništva 
naglo je pala sredinom XIX. st., kad su se 
zbog pojačane madžarizacije mnogi iselili 
u većinska bunjevačka mjesta. Tako je 

1910. bilo svega 250 Bunjevaca naspram 
7300 Madžara, a postupno su i oni izgubili 
identitet. Od 1918. u Cantavir se doselio 
veći broj Srba iz Hercegovine, Like i Crne 
Gore, što je bio dodatni asimilacijski poti- 
caj. 

Od ponovnog naseljavanja sela do 
danas u matičnim se knjigama susreće oko 
420 bunjevačko-hrvatskih prezimena. Do 
danas ih se održalo oko 60, od kojih su 
najčešća Petrović, Šinković, Pletikosić, 
Kopunović, Kečenović, Sedlar, Palić i 
Zelić. Posljednjih se godina među čan- 
tavirskim stanovništvom bunjevačkih 
korijena javlja traganje za identitetom. 
Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynevtdra, L, IV, Szabadka, 1909, , 
1907; O proizvodnim snagama Subotice, 
Subotica, 1964; M. Popović, J. Dinić, Urbano- 
geografska proučavanja naselja Jugoslavije — 
primer velikog panonskog naselja Subotice, 
Beograd, 1978; A. Sekulić, Tragom franjevačkog 
ljetopisa u Subotici, Split, 1978; Schematismus 
Dioecesis Suboticanae, Suboticae, 1993; A. 
Sekulić, Hrvatski bački mjestopisi, Zagreb, 1994; 
R. Szedl4r, A Csantavćri bunyevđc — horvatok ere- 
dete, Csantaveri Ujsdg, marcius-aprilis, Csantavćr, 


2004. 
S. Stantić i R. Sedlar 


ČARDAK (tur. cardak < perz. čartaq: 
zgrada s četiri svoda), gospodarski objekt 
namijenjen skladištenju kukuruza. Upo- 
raba u tom značenju uobičajena je u 
međuriječju Dunava i Tise te u Slavoniji, 
dok u južnijim krajevima riječ čardak 
označuje i drukčije građevinske objekte. U 
značenju spremišta za kukuruz u Bačkoj se 
javlja u drugoj polovici XIX. st., kad se 
kukuruz ondje proširio kao sjetvena kultura. 


Čardaci se tradicionalno grade od drva, 
s dvovodnim krovom, koji je isprva pokri- 
van trskom, a poslije crijepom. Osnovna se 
konstrukcija izrađuje od bagremova drve- 
ta, s okomitim stupovima i vodoravnim 
gredama. U najnovije doba, zbog promi- 
jenjenih tehnoloških uvjeta, čardaci se 
grade i od čeličnih profila i žičane mreže. 

Sukladno funkciji čardaka — očuvanje 
kukuruznog klipa, što zahtijeva njegovo 
sušenje i stalno vjetrenje — narodni je gra- 
ditelj oblikovao i njegovu konstrukciju: 


čardaci su uski i dugi, s po nekoliko 
funkcionalnih vrata — glavna, bočna i na 
zabatu. Širina im se tradicionalno kretala 
oko jednog hvata (1,896 m), dok je duljina 
ovisila o količini kukuruza koji je ondje 
trebao biti pohranjen. Postoje dva uobiča- 
jena oblika čardaka. Jednostavniji je 
uzdignut 2-3 stope (60-100 cm) iznad tla te 
omogućuje i vjetrenje s donje strane, ispod 
daščanog poda. Ispod takvih čardaka 
noćili su psi i živina. U složenijeg oblika 
pod je uzdignut dodatne dvije stope (na 
oko 1,60 m), što je omogućivalo racional- 
nije korištenje prostorom te se ispod čarda- 
ka smještao svinjac, a ispred njega tor za 
svinje. Prizemlje je zbog higijenskih razlo- 
ga bilo obzidano opekom, ožbukano i 
okrečeno, a pod svinjca popločan ciglom. 


p Tipovi čardaka 


Na gazdinstvu je redovito građen samo 
jedan čardak, rjeđe dva. Iako se javljaju u 
prvom redu na salašima, s obzirom na nji- 
hovu narav čardaci se grade i u selima, 
kako bi domaćin nad kukuruzom imao 
izravni nadzor. Na subotičkom području 
čardaci su podizani i u gradskim bunje- 
vačkim četvrtima, kao posljedica postoja- 
nja dvojnih seosko-gradskih gazdinstava, 

pri čemu su radno sposobne osobe živjele 
na seoskim imanjima, a starije osobe u 
gradu. Ondje je uskladišteni kukuruz bio 
namijenjen prodaji na gradskome tržištu. 
A. Rudinski 


ČASOPIS, vrsta tiskovine, serijska pub- 
likacija. Od novina se razlikuju užom 
predmetnom određenošću (npr. kultura, 
književnost, umjetnost, pojedina područja 
znanosti i drugi aspekti društvenog života: 
vjerski, gospodarski, prosvjetni, sport- 
ski...) i stoga računaju na uži krug čitate- 
lja, zatim izostankom jednostavnih oblika 
izvještavanja, jer se predmet u njima 
obrađuje šire i svestranije, te otklonom od 
suvremenih zbivanja, jer češće tematizira- 
ju predmete situirane u prošlosti. Izlaze 
uglavnom u razmacima od jedanput na 
godinu do svakih petnaest dana, danas sve 
češće i jedanput na tjedan, tj. zastupljeni su 
među njima godišnjaci (almanasi), mje- 
sečnici, tjednici. 

Prve periodične tiskovine bile su 
kalendari, jednogodišnje publikacije »koje 
čine prijelaz od knjige prema novinama i 
časopisima« (V. Brešić). Javljaju se u 
Europi u XVII. st. kao odraz modernizaci- 
je i demokratizacije društva, kulturnoga i 
znanstvenog napretka, razvoja tiskarstva 1 
širenja pismenosti. Osim važne uloge koju 
su imali za razvoj znanosti i umjetnosti, 
osobito na razini institucionalizacije 
nacionalnih kultura, časopisi su često imali 
presudan utjecaj u širenju stajališta kul- 
turnih elita te na tijek samih društvenih 
procesa, što im je osiguralo veliku dru- 
štvenu važnost, a katkad i relevantnost na 
političkom polju. 

U Hrvatskoj se časopisi javljaju počet- 
kom XIX. st., isprva na njemačkome 
(Agramer Theater Journal, 1815.), a posli- 
je i na hrvatskome (Danica, 1935.; Kolo, 
1842.; Zora Dalmatinska, 1844. i dr.), pri 
čemu su neki u početku izlazili kao prilozi 
novinama (npr. Danica). Videći u njima 
sredstvo pogodno za javno i prosvjetno 
djelovanje na puk, časopise su u Hrvatskoj 
pokretali najčešće prvaci udruga narodnog 
pokreta, a književni, jezikoslovni i povi- 
jesni sadržaji bili su važno oruđe u na- 

cionalno-emancipacijskim nastojanjima 
njihovih osnivača. Gotovo u isto vrijeme 
javljaju se i prvi stručni časopisi u 
Hrvatskoj (Gospodarski list, 1842.; Za- 
grebački katolički list, 1849.; Arkiv za po- 
vestnicu jugoslavensku, 1851.; Pravdonoša, 
1851. 1dr.). 


Potaknut ilirskim preporodnim ideja- 
ma, nadahnut njihovim glasilima i 
ohrabren donošenjem Zakona o narodno- 
stima u Ugarskoj, kalački je kanonik Ivan 
Antunović 1870. pokrenuo politički tje- 
dnik Bunjevačke i šokačke novine, prve 
novine među podunavskim Hrvatima. U 
njima je kao sastavni dio tiskan i književni 
prilog, isprva kao Vadometak, a od 1871. 
kao Bunjevačka i šokačka vila. Taj će 
prilog nakon gašenja Novina potkraj 1872. 
izlaziti samostalno kao četverolisni tjednik 
i dvotjednik, najprije u Antunovićevoj 
nakladi u Kalači, a nakon sedmomjesečne 
stanke od studenoga 1875. do kolovoza 
1876. u Baji pod uredništvom Blaža 
Modrošića. Budući da je imala mnoge 
značajke časopisa, Vila se sa svojih osam- 
desetak brojeva smatra prvom takvom 
publikacijom ovdašnjih Bunjevaca i Šoka- 
ca. lako se 1884. pojavio i časopis Neven, 
među podunavskim Hrvatima sve do 
1930-ih godina neće biti objavljen nijedan 
časopis u modernom smislu, kao samostal- 
na i opsežnija publikacija. 

Časopisna produkcija u kulturnom živ- 
otu podunavskih Hrvata nije bila kon- 
tinuirana, već obilježena prekidima, 
katkad i radikalnima, kao nakon Drugoga 
svjetskog rata. Nastajala je u sedam država 
(Austro-Ugarskoj; Kraljevini SHS; Kra- 
ljevini Jugoslaviji; Madžarskoj; SFR Jugo- 
slaviji;j SR Jugoslaviji i Državnoj Zajed- 
nici Srbije i Crne Gore) i u tri različita 
društvena uređenja (kapitalizam te dva 
totalitarna — fašizam i socijalizam), od ko- 
Jih su im mnogi bili znatno nenaklonjeni. 
To je uzrokovalo probleme ne samo u ure- 
đivanju, financiranju i distribuciji nego i u 
reproduciranju stajališta kulturne elite 
ovdašnjih Hrvata. Časopisna je produkcija 
usto imala različitu institucionalizaciju (od 
nakladnika-pojedinca preko crkvenih župa 
do kulturnih institucija), no gotovo je uvi- 

jek bila obilježena slabo razvijenom infra- 
strukturom, koja u mnogim segmentima 
do danas nije izgrađena (npr. redovita dis- 
tribucija). To je često uvjetovalo slabo i 
neredovito financiranje, pa je izlaženje 
časopisa ovisilo o samoprijegornu radu 
bez naknade, zbog čega se mnogi od 
pokrenutih časopisa nisu dugo održali. 
Iako je u pojedinim razdobljima, osobito 
između dvaju svjetskih ratova, časopisna 
produkcija bila pluralna, ona ni tad nije 
iznjedrila kvalitetne proizvode jer su u 
časopisima često dominirale prevladane 
estetske, umjetničke i svjetonazorske para- 
digme. Vidljiv je u njima i izostanak 
znanstvenih sadržaja te dominacija 
književnih priloga, što je vodilo prevlasti 
književne tematike i pomanjkanju dublje- 
ga i svestranijeg promišljanja vlastita pos- 
tojanja. Publikacije s elementima časopisa 
postojale su u vjerskom segmentu 
društvenog života (Katolički nauk, 1930.- 
33., izašla samo tri broja; Bačko klasje 1 
Zvonik) i sportu (Subotički športski list, 
1935.-38., vlasnik mu je bio Franjo Bačić, 
a urednik Ladislav Marković, objavljeno 
ukupno 156 brojeva,), a neko su vrijeme 
objavljivani i sadržaji nevelika opsega 
namijenjeni ženama (Subotička kućanica, 
1927.-39., isprva samostalni četverolist, 
poslije jedno— i dvolistni prilog u 
Subotičkim novinama, u uredništvu Lajče 
Budanoviće) i mladeži (Kolo mladeži, 
1927.-39., namijenjen potrebama 
hrvatskih katoličkih organizacija za 
mladež u Bačkoj, isprva rubrika, poslije 
prilog u Subotičkim novinama, a objavlje- 
na su i dva samostalna broja). Časopis 
namijenjen djeci pojavio se tek početkom 
XXI. st. (Hrcko, povremeni prilog 
Hrvatske riječi od kraja 2003., a od 2005. 
mjesečni), a izlazio je samo jedan 
humoristično-satirični časopis (Bunjevačko 
žackalo, dvotjednik, 7 brojeva, prva 
polovica 1940.), što potvrđuje stajalište o 
nerazvijenosti časopisne produkcije u 
podunavskih Hrvata. Izdavanje većine 
časopisa u vojvođanskom dijelu Bačke 
bilo je vezano za Suboticu, čime se ona 
pozicionirala kao glavno središte kul- 
turnoga života bačkih Hrvata. To je među- 


tim imalo i negativnih posljedica jer često 
nije bilo dovoljno sluha za rubna područja. 
Produkcija časopisa među Hrvatima u 
Madžarskoj pojavila se tek u osmom 
desetljeću XX. st., no ipak je ne samo 
bogatija nego i znatno kvalitetnija od 
vojvođanske. I nju će međutim karakter- 
izirati neprikladna institucionalna ure- 
đenost i financijske teškoće pa će mnogi 
časopisi prestajati izlaziti, ali će se zato 
jednako učestalo javljati novi. 

Kulturni stvaraoci podunavskih Hrvata 
s kašnjenjem se pojavljuju i integriraju u 
časopisnu produkciju u državama u kojima 
su živjeli. Do Prvoga svjetskog rata svojim 
radovima na materinskom jeziku gotovo 
da nisu zastupljeni u časopisima izvan 
Podunavlja, što govori o slabijoj kvaliteti 
njihove književne i znanstvene produkcije, 
ali i o nezainteresiranosti drugih kulturnih 
središta, pa tako i onih u Hrvatskoj, za pri- 
like među  podunavskim Hrvatima. 
Situacija se na tom planu donekle promije- 
nila između dvaju svjetskih ratova, osobito 
1930-ih, kad su književni prilozi ovdašnjih 
Hrvata zastupljeniji u zagrebačkim 
časopisima, ponajprije u katoličkoj period- 
ici (Josip Andrić, Aleksa Kokić, Ante 
Jakšić, Petar Pekić). Ta će tendencija 
porasta vrhunac dosegnuti u vrijeme druge 
Jugoslavije, bez obzira na to što su neki 
imali stigmu nepoćudnih. U jugoslaven- 
skim književnim časopisima objavljivali su, 
primjerice, Petko Vojnić Purčar, Lazar 
Merković i Vojislav Sekelj, u društvenima 
i humanističkima Ante Sekulić i Jasna 
Melvinger, u prirodoslovnima Gajo Alaga 
i Mirko Vidaković, a u filozofskima Tomo 
Vereš. Nakon raspada SFR Jugoslavije 
situacija se ponovno pogoršala — u srbijan- 
skim časopisima tijekom 1990-ih njihovih 
priloga gotovo da nema, a slično je bilo i s 
časopisima u Hrvatskoj. Stanoviti pozi- 
tivni pomaci dogodili su se tek nakon 
2000. Ipak, bez obzira na opseg zastup- 
ljenosti i stupanj integracije, podunavski 
Hrvati u drugim će sredinama rijetko 
postajati članovima uredništava časopisa, 
a nikad glavnim urednicima, što će samo 
potvrditi njihov rubni položaj. Hrvati u 
Madžarskoj snažniju će suradnju i inte- 

graciju u kulturni prostor Hrvatske ostvar- 
iti nakon pada komunizma 1990. (Ernest 
Barić, Đuro Franković, Marin Mandić, 
Živko Mandić, Dinko Šokčević, Stjepan 
Lukač, Stjepan Blažetin i dr.). 

Časopisi Hrvata u vojvođanskom dijelu 
Bačke. Neven je 1884. pokrenuo Mijo 
Mandić, a izlazio je s prekidima sve do 
1940. Osim što je bio obilježen diskonti- 
nuitetom u izlaženju, Neven je često 
mijenjao nakladnike (nekoliko privatnika 1 
dvije političke stranke), mjesto izlaženja 
(Baja, Sombor i Subotica), urednike (Mijo 
Mandić, Pero Skenderović, Nikola 
Matković, Vranje Sudarević, Šandor 
Rajčić, Mirko Ivković Ivandekić, Joso 
Prcić, Stipan Vojnić Tunić, Josip Vuković 
Đido, Mihovil Katanec i Joso Šokčić), 
dinamiku izlaženja (mjesečnik, tjednik, 
dnevnik), vizualni i grafički identitet, 
opseg i nakladu, ali i uređivačku koncepci- 
ju, jezik te stajalište prema nacionalnoj 
pripadnosti bačkih Bunjevaca i Šokaca — 
od narodnosne samobitnosti u početku 
preko integralnog jugoslavenstva poče- 
tkom 1920-ih do stajališta da su »hrvat- 
skog roda« potkraj 1920-ih. 


Kultura (1930.-39.) bila je rubrika, 
dodatak i podlistak dvotjednika, tjednika 1 
povremenika Subotičke novine. 
Sadržavajući uglavnom književne priloge i 


NEVEN — 


BUNJEVCE | ŠOKCE 
Godina 1901. Tećaj XVII 
UREDNIK 


NIKOLA MATKOVIĆ 


| povjerenik Matice Hrvacke* u Subotici. 


Neven za Bunjevce i Šokce, 
tečaj XVIII., Subotica, 1901. 

slijedeći tadašnju jezičnu praksu u 
Hrvatskoj, Kultura je, kao i Novine, bila 
pod snažnim utjecajem dijela klera i u njoj 
nije bilo dvoj-bi o hrvatskom podrijetlu 
Bunjevaca. Urednici su bili Pavao Bošlić, 
Andrija Moullion, Ive Prćić, Blaško Rajić 
i Lajčo Budanović. 


Prvi samostalni časopis bio je 
književni mjesečnik Bunjevačko kolo 
(1933.-36.), »omladinski časopis za 


književnost i kulturu«, koji je pokrenuo i 
uređivao dvadesetjednogodišnji Balint 
Vujkov, a izdavač mu je bio Albe Rudinski. 
Vujkov će poslije, skupa s Markom 
Peićem, Blaškom Vojnićem Hajdukom, 
Julijem Tumbasem, Franjom Bašićem i 
Jovanom Mikićem, pokrenuti još nekoliko 
časopisa. Većina njih je u književnost ušla 
surađujući u prvome subotičkom časopisu 
za književnost na srpskom jeziku, mje- 
sečniku Književni sever (1925.-35.), koji je 
uređivao njihov gimnazijski profesor 
Milivoj Knežević. Taj je časopis imao 
važnu ulogu u afirmaciji književnoga i 
znanstvenog stvaralaštva među Južnim 
Slavenima u poslijeratnoj Subotici i 
unapređenju književno-teoretske i knjiž- 
evno-kritičke prakse, istina, uz dominant- 
no stajalište da Bunjevci i Šokci nisu 
Hrvati. Sukladno tomu, i spomenuti mla- 
dići bili su u to vrijeme gorljivi sljedbeni- 
ci integralnog jugoslavenstva, a ujedno su 
s neskrivenim simpatijama gledali na poli- 
tičku i književnu ljevicu te ih klerikalni 
hrvatski kulturni krugovi u Subotici nisu 
prihvaćali. U časopisu je znatan prostor 
posvećen usmenoknjiževnoj tradiciji ba- 
čkih Bunjevaca, najviše narodnim pripovi- 
jetkama, koje su zapisivali Balint Vujkov, 
Marko Peić i Barnaba Mandić. 


Ubrzo nakon toga kulturni djelatnici i 
pisci okupljeni oko Subotičke matice i 
Pučke kasine pokrenuli su »vanpolitički 
povremeni časopis za književnost i kultu- 
ru« Klasje naših ravni (1935.-44.) kako bi 
okupili »starije i mlađe pisce Vojvodine, 
koji se osjećaju hrvatski«. Časopis je u 
tome uspijevao i bio je dobro prihvaćen od 
kulturne i stručne javnosti u Hrvatskoj. 
Ipak, preferirao je nacionalno-roman- 
tičarski pristup književnosti i povijesti, a 

bio je u njemu vidljiv utjecaj klera, prije 
svega Lajče Budanovića, Blaška Rajića i 
mladog Ivana Kujundžića. Imao je više 
urednika (Andrija Šokčić, Franjo Kujun- 
džić, Marko Čović i Marin Radičev), 
mijenjao je mjesto izlaženja (Subotica i 
Zagreb), dinamiku izlaženja (dva broja na 
godinu, jedan broj, dvije godine bez 
ijednog broja pa dvobroj), no uvijek jasnu 
uređivačku orijentaciju, čija je glavna sa- 
stavnica bila afirmacija mjesnoga hrvat- 
skoga književnoga, znanstvenoga i opće- 
nito kulturnog stvaralaštva. To je i jedan 
od razloga zbog kojih je nekim suradnici- 
ma Klasja nakon uspostave socijalističko- 
ga društvenog sistema uskraćeno javno 
djelovanje, a neki su od njih i emigrirali 
(Marko Čović) ili su bili osuđeni na 
zatvorsku kaznu (Ivan Kujundžić). 
Godinu dana nakon pojave Klasja i u 
godini kad je bilo jasno da Kolo više neće 
izlaziti zbog nedostatka sredstava Balint 
Vujkov i Blaško Vojnić Hajduk pokrenuli 
su »polumesečnik koji se bavi društvenim, 
kulturnim i ekonomskim pitanjima« Stvara- 

Klasje naših ravni, br. 1, Subotica, 1935. 


nje (1936.). Već je prvi broj, zbog lje- 
vičarske uređivačke koncepcije i sadržaja 
napisa, zaplijenjen po nalogu Državnog 
odvjetništva u Subotici, nakon čega su 
pokretači odustali od daljnjeg objavljiva- 
nja. Nešto duljeg vijeka bio je književni 
mjesečnik Glas (kraj 1938.— sredina 


1939.), čiji je vlasnik i urednik bio Lazar 
Stipić. Njegujući otvorenu uređivačku 
politiku, Stipić je uspio privući pisce 
različitih književnih usmjerenja, različitih 
jezičnih izričaja 1 različite ideološke ori- 
jentacije. 

Nakon Drugoga svjetskog rata u okviru 
Hrvatskoga kulturnog društva u Subotici 
Balint Vujkov _ i Matija Poljaković 
pokrenuli su književni časopis Njiva 
(1947.). Nakon što se pojavio prvi broj za 
siječanj te godine, vlasti su ga zabranile. 
Nastalu prazninu djelomice je ispunio 
isprva dnevnik, a poslije tjednik Hrvatska 
riječ (1945.), list proistekao iz Slobodne 
Vojvodine, čiji je osnivač bila Narodno- 
oslobodilačka fronta Vojvodine. Iako je 
Hrvatska riječ imala rubriku za kulturu, u 
kojoj su objavljivani i književni prilozi, taj 
se prostor pokazao nedovoljnim te je 
dvadesetdevetogodišnji Lazar_ Merković 
sredinom 1950-ih inicirao osnivanje »ča- 
sopisa za književnost, umjetnost i društve- 
na pitanja« Rukovet, a projekt su prihvatile 
i gradske vlasti 1955. Taj je časopis imao 
vjerojatno najveću ulogu u razvoju region- 
alne hrvatske književnosti u Vojvodini u 
drugoj polovici XX. st., iako je bilo raz- 
doblja u kojima je bio manje naklonjen 
mjesnim hrvatskim piscima, osobito nakon 
sloma Hrvatskog proljeća u Subotici te 
potkraj 1980-ih i početkom 1990-ih. 
Slično drugim časopisima, i Rukovet je 
promijenila više nakladnika, urednika, 
uređivačku i jezičnu politiku, politiku 
upravljanja, opseg, nakladu, format, vizu- 
alni identitet... 

Prva hrvatska tiskovina u Vojvodini 
nakon Drugoga svjetskog rata pojavljuje 
se u okviru Katoličke crkve. Bi0 je to list 
Bačko klasje (1978.), koji su izdavali 
hrvatski svećenici Subotičke biskupije. U 
šesnaest godišta izašlo je 78 brojeva, u 
kojima su redovito objavljivani napisi o 
kulturnoj baštini bunjevačkih i šokačkih 
Hrvata, a izdano je i desetak dodataka o 
manje poznatim književnicima (npr. Bram- 
ko Jegić), pučkim stvaraocima i pjesnici- 
ma (npr. Matija Dulić) te narodnim običa- 
jima (npr. o Božiću). Druga se takva 
tiskovina pojavila nakon raspada zajed- 

ničke države — subotički dvotjednik Žig 
(1994.-2001.), koji je, osim redovitih 
kraćih književnih, a katkad i znanstvenih 
sadržaja, objavio i dva priloga pod nazi- 
vom Dodatak za znanost, kulturu i umjet- 
nost (br. 50, 1996., i br. 60, 1996.), što ih 
je uredio Vojislav Sekelj. 


KLASJE NAŠIH 
RAVNI 


Klasje naših ravni, novi tečaj, br. 1, 
Subotica, 1996. 


Prvi samostalni časopis pojavio se tek 
nakon završetka rata u Hrvatskoj — nakon 
pedesetogodišnje stanke obnovljeno je 
Klasje naših ravni, časopis za »književ- 
nost, umjetnost i znanost«. U početku mu 
je nakladnik bila HRID, a ubrzo subotički 
ogranak Matice hrvatske. Mijenjao je 
dinamiku izlaženja (dva broja na godinu, 
jedan broj, a danas je mjesečnik koji se 
objavljuje u četiri sveska) i urednike (Bela 
Gabrić, Viktorija Grunčić, Lazar Merko- 
vić). Kvaliteta sadržaja pojedinih brojeva 
bila je nejednaka — u početku se uredni- 
štvo često nije ravnalo strožim estetskim i 
znanstvenim kriterijima u objavljivanju 
radova, što je rezultiralo izostankom 
suradnje najvažnijih književnih i znan- 
stvenih stvaralaca, no to se promijenilo 
2002. Osim što se objavljuju različiti 
književni prilozi, u časopisu su kratko vri- 
jeme i u znatno manjem omjeru bili zastu- 
pljeni i znanstveni radovi posvećeni povi- 
jesnim, društvenim i filozofijskim temama. 


Časopisi Hrvata u Madžarskoj. Prvi 
časopis pojavio se 1975., kad je Ma- 

džarsko etnografsko društvo pokrenulo 
časopis Etnografija Južnih Slavena u 
Mađarskoj. Do 1993. godine objavljeno je 
deset svezaka tog časopisa. Zahvaljujući 
veliku broju znanstvenih studija s područ- 
ja etnografije, objavljenih pretežito na 
hrvatskome, a manjim dijelom i na srps- 
kome i slovenskome, časopis je postao 
poznat diljem Madžarske. Glavni urednici 
bili su Iv4n Balassa i Zoltan Ujv4ry, a 
urednici Marko Dekić, Marija Kiš, Marin 
Mandić, Živko Mandić i Đuro Franković. 
Nakon raspada Jugoslavije i Demokrat- 
skog saveza Južnih Slavena u Madžarskoj, 
Madžarsko etnografsko društvo od 1994. 
izdaje časopis Etnografija Hrvata u 
Mađarskoj, čiji je urednik Đuro Fran- 
ković, a urednik serije Ernest Eperjessy. 
Dosad je objavljeno jedanaest sadržajno 
bogatih brojeva. 


Demokratski savez Južnih Slavena u 
Madžarskoj pokrenuo je 1979. časopis za 
povijest Iz naše prošlosti, čiji su urednici 
Marin Mandić i Mišo Mandić. Izlazio je 
jedanput na godinu, a objavljena su tri 
broja. Godine 1982. uređivački odbor koji 
su činili Mijo Karagić, Marko Marković 
(odgovorni urednik), Petar _ Milošević, 
Predrag Stepanović, Đuro Šarkić (grafička 
počeo je izdavati Neven, književni prilog 
tjednika Narodne novine, i do 1988. 
objavljeno je 14 brojeva. 

Institut za pedagogiju županije Baranje 
1984. godine pokrenuo je polugodišnji 
časopis za metodička pitanja Vaša škola, 
koji se bavi ne samo školstvom, njegovom 
poviješću, metodikom nastave književno- 
sti i gramatike nego i folklornim nasli- 
jeđem Hrvata i Srba u Madžarskoj 
(pripovijetke, epske pjesme i balade). U 
dva navrata podnaslov časopisa bio je 
Baranjski biseri. Uređivački odbor činili 
su Ernest Barić, Stjepan Blažetin i Mile 
Preradović, odgovorna je urednica je bila 
Kallos Miklosnć, a izlazio je do 1998. U 
izdanju Demokratskog saveza Južnih 
Slavena u Madžarskoj 1986. izašao je 
godišnjak Vaši radovi radi objavljivanja 
različitih studija s područja narodnog živ- 
ota i znanosti. Objavljena su samo dva 

broja. Prvi je sastavio Ivan Mokuter (ono- 
mastička istraživanja), drugi Dušan Pavlov 
(povijesne teme), a uredio ih je Mijo 
Karagić. Godine 1989. u izdanju Društva 
hrvatskih, srpskih i slovenskih književnika 
u Madžarskoj objavljen je časopis za 
književnost Glas. Iste i iduće godine 
objavljen je još jedan dvobroj, nakon čega 
se časopis ugasio. Urednik je također Mijo 
Karagić. 

Pogledi, 3, 
Budimpešta — Pečuh, 2003. 


Hrvatski intelektualci i pisci u 
Madžarskoj pokrenuli su 1996. tromje- 
sečni časopis za književnost i kulturu Riječ 
u nakladi Slovenika Bt. u Budimpešti. 
Uređivali su ga Matilda Bolcs, Stjepan 
Blažetin, Ladislav Gujaš, Šandor Horvat, 
Stjepan Lukač i Dinko Šokčević. Zbog 
financijskih teškoća prestao je izlaziti 
1999., a objavljeno je devet brojeva. 
Ulogu Riječi nastavljaju Pogledi, časopis 
za kulturu i društvena pitanja Hrvata u 
Madžarskoj, što su ga 2000. pokrenuli 
Hrvatska državna samouprava, Hrvatska 
samouprava grada Budimpešte i Savez 
Hrvata u Madžarskoj. U početku je ured- 
nik Đuro Franković, a 2004. Hrvatska 
državna samouprava njegovo je uređiva- 
nje povjerila Hrvatskomu znanstvenom 
zavodu iz Pečuha. God. 2006. tiskan je 8. 
broj, koji su uredili Stjepan Blažetin i 
Dinko Šokčević. 


Od 1998. kulturni život Hrvata u 
Madžarskoj obogaćen je Hrvatskim 
znanstvenim zbornikom, časopisom Hrvat- 
skoga znanstvenog zavoda. Okuplja oko 
sebe znanstvenike iz cijele Madžarske, a 
otvoren je i inozemnim istraživačima, 
kroatistima. Glavni mu je urednik Ernest 
Barić, a urednici Janja Prodan, Živko 
Mandić i Đuro Franković. Dosad su objav- 
ljena četiri broja. 

Pečuh, 2000. III/1 1 

Hrvatski znanstveni zbornik, 1, 
Pečuh, 2000. 


Lit.: M. Evetović, Kulturna povijest bunjevačkih i 
šokačkih Hrvata (rukopis); 1. Kujundžić, Bunje- 
vačko-šokačka bibliografija, Rad JAZU, 355, 
Zagreb, 1969; Enciklopedija Jugoslavije, 3, 
Zagreb, 1984; I. Szentgyorgyi, N. Bašić Palković, 
E. Bažant, Bibliografija Mije Mandića, Subotica, 
1987; L. Merković, Bibliografija časopisa 
»Rukovet« maj 1955 — april 1990, Rukovet, 5, 
Subotica, 1990; I. Szentgyčrgyi, E. Bažant, 
Subotička bibliografija 1870-1918, IL, Subotica, 
1993; A. Sekulić, Hrvatska preporodna književ- 
nost u ugarskom Podunavlju do 1918., Zagreb, 
1994; J. Buljovčić, Obljetnica Bunjevačkih i 
šokačkih novina, Žig, br. 20-33, Subotica, 1995; 
M. Miković, Isprekidani kontinuitet subotičkih 
književnih listova i časopisa, Rukovet, 7-8-9, 
Subotica, 1995; A. Sekulić, Književnost podunav- 
skih Hrvata u XX. stoljeću, Zagreb, 1996; 
Hrvatski leksikon, 1, Zagreb, 1996; V. Sekelj, 
Promašaj u startu, Žig, br. 66, Subotica 1997; B. 
Gabrić, Je li “Kasje naših ravni" “promašaj u star- 
u', Žig, br. 67, Subotica 1997; S. Blažetin, 
Književnost Hrvata u Mađarskoj od 1918. do 
danas, Osijek, 1998; M. Mandić (ur.), Zvan Petreš. 


ČATALIJA 


Sabrana djela, Budimpešta, 1999; V. Brešić, 
Čitanje časopisa, Zagreb, 2005; T. Žigmanov, 
Bibliografija Hrvata u Vojvodini (1990.-2002.). 
Prinosi, Pula, 2005. 

T. Žigmanov i Ž. Mandić 


ČAST, u bačkih Bunjevaca naziv za svad- 
bu, koji se upotrebljava pri pozivanju 
gostiju — gosti se »zovu u čast« odnosno 
odlazi se kod drugoga »u čast«. Običaj je 
bio da »u čast« poziva »svatovski časnik«, 
tj. »mastalundžija«, ponegdje »čauš« i dr. 
Tradicionalni bunjevački svatovski običaji 


bili su veoma brojni i raznovrsni. 
A. Stantić 


ČATALIJA (madž. Csdtalja), selo u 
jugozapadnom dijelu Bačko-kiškunske 
županije, 12 km južno od Baje, 1735 st. 
(2001.). Jezikoslovci joj ime izvode iz 
turske riječi atalli, »račvast«. 
Južnoslavenski su doseljenici selo 
preimenovali u Čatalija, a od tog je imena 
nastalo i madžarsko službeno Csatalja, koje 
se u ma-džarskome pučkom etimologijom 
katkad tumači kao »mjesto ispod Csate«. 
Nekadašnja službena imena: Csatallya 
1543., Csatalja 1659, Csatalya 1701., Csa- 
talia 1733., Csatalia 1743., Csatalya 1777., 
Csatalia 1828., Csatalja 1898. 


God. 1543. spominje se kao selo koje 
je Kalačkoj nadbiskupiji platilo 43 forinte 
i jedan par čizama crkvene desetine, što 
svjedoči da je bila riječ o važnijem naselju. 
God. 1659. pripala je posjedu Nikole 
Milojkovića. Kao hrvatsko naselje zabi- 
lježena je 1712. Tih godina »pustaru Čatal- 
iju« obrađuju stanovnici Berega (današ- 
njega Bačkog Brega). Nijemcima je 
napučena već 1724. Samostalnom župom 
postala je 1735. (prije je bila bajskom 
podružnicom); a podružnice su joj do 1751. 
bile Baračka i Monoštor (madž. Batmo- 
nostor) te Dautovo do 1776. God. 1767. 
pretežito je njemačko selo s malobrojnim 
hrvatskim življem. Sve do prisilnog iselja- 
vanja Nijemaca 1946. bila je većinsko nje- 
mačko selo, a danas je naseljavaju pre- 
težno Sikuljci podrijetlom iz Bukovine. U 
dječjem vrtiću i osnovnoj školi danas se 
uči njemački jezik. 

Lit.: A. Valyi, Magyar orszagnak leirdsa, Buda, 
1796; 1. Antunović, Razprava o podunavskih i 
potisanskih Bunjevcih i Šokcih u pogledu narod- 
nom, vjerskom, umnom, gradjanskom i gospo- 


Čatalija 
(Csatalja) 


darskom, Beč, 1882; Gy. Dudas, B4cs-Bodrog 
vdrmegye egyetemes monografidja, I-Il, Zombor, 
1896; I. Ivanić, /storijsko-etnografska rasprava: 
Bunjevci i Šokci u Bačkoj, Baranji i Lici, Beograd, 
1899; J. Rapcsanyi, Magyar vdrosok monogrdfid- 
ja, Baja es Bdcs-Bodrog vdrmegye kozsegei, Bu- 
dapest, 1934; L. Kiss, Foldrajzi nevek etimologiai 
szotara, Budapest, 1980. B 

Ž. Mandić 


ČATALINAC, Matija (Kolut, 6. XI. 
1878. — Bereg, 19. II. 1929.), svećenik, 
novinski urednik. U Kalači je 1899. za- 
vršio gimnaziju, a 1903. 1 studij bogoslov- 
lja te je zaređen za svećenika. Bio je 
najprije kapelan u Čonoplji do 1905., a 
zatim u Subotici u svim trima ondašnjim 
crkvama. Tijekom službovanja u Subotici 
od 1911. do 1913. bio je odgovorni ured- 
nik Naših novina, službenoga glasila Ze- 
maljske kršćansko-socijalne stranke, koje 
su na hrvatskome izlazile u Subotici 
1907.-18. Nakon toga bio je kapelan i vje- 
roučitelj u Novom Sadu, a od 1919. župnik 
u Beregu, zavičaju njegovih roditelja. S 
drugim agilnim hrvatskim svećenicima (L. 
Budanović, B. Rajić, I. Evetović, F. Piju- 
ković) radio je na oživljavanju narodne 
svijesti među slavenskim katoličkim sta- 
novništvom u vrijeme raspada Austro- 
Ugarske 1919., a kad je međunarodna ko- 

misija na terenu rješavala sporna pitanja 
razgraničenja, u Riđici je 1922. orga- 
nizirao skup nekoliko stotina Šokaca kako 
bi se manifestirala njihova volja da San- 
tovo, Gara i Kaćmar pripadnu Kraljevini 
SHS. Za župnikovanja u Beregu, kao 
nasljednik Lajče Budanovića u ovoj župi, 
nastavio je nacionalnu i duhovnu obnovu 
ovoga sela i potaknuo mnoge mlade na 
školovanje. 

Lit.: Naši pokojnici, Subotička Danica ili bunje- 
vačko-šokački kalendar (sa slikama) za redovnu 
godinu 1930., Subotica, b. g; M. Radičev, 
Zaboravljena desetgodišnjica (Matija Čatalinac), 
Subotička Danica ili bunjevačko-šokački kalendar 
(sa slikama) za redovnu godinu 1941., Subotica, 
b. g; M. Evetović, Kulturna povijest bunjevačkih 
i šokačkih Hrvata (rukopis); A. Kuntić, Iz istorije 
bačkih Bunjevaca, Spomenik SANU, CXXXII, 
Odeljenje istorijskih nauka 8, Beograd, 1991; 
Hrvatski biografski leksikon, 3, Zagreb, 1993; A. 
Sekulić, Književnost podunavskih Hrvata u XX. 


stoljeću, Zagrebu, 1996. 
S. Bačić 


ČATALINAC, Oliva (Santovo, 15. VIII. 
1892. — Santovo, 5. IV. 1983.), kulturna 
djelatnica. Kći Adama i Marte, rođ. 
Horvat. Osnovnu je školu završila u San- 
tovu, a nakon mature u gimnaziji u Ka- 
lači, pripravlja se za zvanje časne sestre. 
No, zbog narušena zdravlja vratila se u 
rodno selo, gdje se posvetila crkvenom 
životu: organizirala je trodnevnice, vodila 
hodočašća na Jud, bajsku Vodicu i u sla- 
vonski Bili Aljmaš, a vodila je i »dalardu«, 
tj. crkveni pjevački zbor. Zahvaljujući 
njoj, u katoličku se vjeru vratilo više osoba 
koje su 1899. u Santovu prešle na pra- 
voslavlje. S pučkoškolcima je redovito 
pripremala igrokaze duhovne tematike. 
Surađujući s dr. Mišom Jelićem, tijekom 
1920-ih i 1930-ih godina prošlog stoljeća 
oko sebe je okupila santovačku hrvatsku 
mladež, s kojom je na pozornicu postav- 
ljala niz kazališnih komada. Najčešće su 
prikazivani komadi Ivana Petreša te 
onodobnih poznatih madžarskih dramskih 
pisaca, čija je djela i sama prevodila. Bila 
je iširiteljica hrvatske pisane riječi, napose 
svezaka Pučke knjižnice Društva svetog 


Jeronima iz Zagreba. : 
Ž. Mandić 


ČATALINSKI PUT, neasfaltirana »ljet- 
na« cesta (»litnji put«) na području Som- 
bora. Povezuje Sombor i selo Čataliju u 
blizini Baje, po kojoj je i dobila ime. 
Počinje kod željezničke postaje Strilić, 
odvaja se udesno od bezdanske ceste, pro- 
lazi pokraj Srednje poljoprivredne škole u 
Somboru (nekadašnji salaš veleposjednika 
Simeona-Ćire Falzione) i odatle se proteže 
na sjever u smjeru Rastine i Čatalije, za- 
obilazeći pritom Gakovo sa zapadne 
strane. Prvih 6 kilometara od Sombora, sve 
do Gakova, duž te su ceste uglavnom nase- 
ljeni bunjevački Hrvati. Uz Čatalinski su 
put tako salaše u različitim razdobljima 
imale porodice Stolišić, Raič, Džinić, 
Paštrović, Firanj, Benčić, Peštalić, Čuvar- 
dić i Kukuruzar, a vjerojatno i druge, ali se 
spomen na njih nije sačuvao. Ovom su se 
cestom Somborci često koristili kad su 
odlazili u Baju, te kasnije sve do polovice 
XX. st. dok su bile razvijene stočne trž- 
nice. Danas se njime uglavnom koriste 
poljodjelci u ljetnim mjesecima, dok je zi- 
mi teško prohodan. 

Lit.: M. Beljanski, Pangare, Gospin sokak, Čutka, 
Sikara, Strilić, Mali Beč i Catalinski put, Sombor, 


1973. 
M. Bara 


ČAUŠ (tur. cavus: vođa ili zabavljač sva- 
tova), svatovski časnik, pretežito u 
Bunjevaca u Bajskom trokutu te u XIX. st. 
oko Budimpešte, ujedno i u nekih bačkih 
Šokaca (Monoštor, Bereg). Zastupljen je i 
u svatovskim običajima u u Slavoniji, 
Bosni, sjevernoj i srednjoj Dalmaciji i 
Hercegovini, na Pelješcu, u nekih pri- 
morsko-ličkih Bunjevaca te u Šokaca i 
Srba u Madžarskoj, Bačkoj i Srijemu. 

U svadbenim običajima najčešća mu je 
uloga veseljaka i šaljivca, no ujedno je po- 
zivao u svatove (osobito u bačkih Šokaca i 
čavoljskih Bunjevaca), a ponegdje je bio 1 
starješina svatova. Najčešće je to bio 
mladoženjin neoženjeni prijatelj, katkad 
rođak, a rjeđe i brat. Zbog važnosti uloge u 
svatovima pazilo se tko će se uzeti za čau- 
ša — morao je biti uzoran, dosjetljiv, velik 
veseljak, dobar pjevač, plesač i sl. U ne- 
kim šokačkim mjestima u Bačkoj ima ne- 


ČAVOLJ 


koliko čauša u jednim svatovima. Čauš 
uvijek nosi atribute, npr. kod Bunjevaca 
nosi ukrašenu batinu i čuturu s vinom, a 
kod bačkih Šokaca čutura s vinom okićena 
je ruzmarinom i cvijećem, ima još i ukra- 
šenu kandžiju i šešir itd. 

Lit.: M. Černelić, Uloga i nazivi odabranih svato- 
va u Bunjevaca, Zagreb, 1991; A. Sekulić, Bački 
Hrvati, Zagreb, 1991; M. Bosić, Zenidbeni običa- 


ji Sokaca Hrvata u Bačkoj, Novi Sad, 1992. 


P. Skenderović 


ČAVOLJ (madž. Cs4voly), 1. selo u 
južnom dijelu Bačko-kiškunske županije, 
15 km istočno od Baje; 2161 st. (2001.). 
Nekadašnja imena: Chayol-Thayal 1198., 
Chayol 1375., Cavogl (»ex Cavoglia«) 1717., 
Csavolj 1733., Chavol 1737. Ime mu je 
vjerojatno izvedeno iz slavenskoga osob- 
nog imena Čachl. 


God. 1580.-82. bilježi se kao selo s 22, 
a desetak godina poslije s 27 kuća, nakon 
čega je više puta uništavano. God. 1676. 
spominju se »siromašni čavoljski racki 
kmetovi«, a nakon dvije godine Čavolj se 
spominje kao pustara. Kao hrvatsko nase- 
lje zabilježen je 1711., a 1726. opet kao 
nenaseljena pustara u posjedu Marka 
Czobora, koju su obrađivali Pandurci, 
stanovnici nekadašnjega sela kod Baje. 
Oko 1730. Ivan Radić, Czoborov zakupac, 
prisilio je više bajskih hrvatskih obitelji da 
se nastane na tada nenastanjenoj pustari 
Čavolju. Nakon toga 1734. zabilježeno je 
26 hrvatskih poreznih obveznika, a iz te 
godine potječe i prvi čavoljski pečat. God. 
1736. ovdje obitava već 511 Hrvata. Na 
poticaj kalačkih biskupa 1747. /48. 1 1782. 
doseljavaju se Nijemci. Samostalnom je 
župom postao 1748. (prije je bio bajskom 
podružnicom). Podružnice su mu do 1783. 
Matević i Sentivan. Zbog previsokih po- 
reza 1764. mnogi se ovdašnji Hrvati sele u 
u Suboticu. God 1768. još se spominje kao 
»ilirsko«, tj. hrvatsko, a potkraj XVIII. st. 
kao pretežito hrvatsko selo kojemu je 
vlastelin kalački biskup. Radi uređenja 
mjesnih agrarnih odnosa 1770. donesen je 
Urbar za Čavolj, koji je izdan i na 
hrvatskom jeziku. Barokna župna crkva, 
posvećena Preobraženju Isusovu, podig- 

ČAVOLJ 


nuta je 1783., a proširena 1888. Po po- 
pisu iz 1828. ima 140 njemačkih, 70 hrvat- 
skih, 30 madžarskih i 3 slovačke obitelji. 
God. 1851. za Fćnyesa je njemačko-dal- 
matinsko selo. U Prvome svjetskom ratu 
od 240 čavoljskih vojnika poginulo ih je 
138. Prema potsdamskom rješenju 1947. 
većina čavoljskih Nijemaca preseljena je u 
Njemačku, a na njihovo su mjesto nase- 
ljeni Madžari iz Slovačke. Od 1949., a na- 
pose od 1960. do 1990., stanovništvo radi 
uglavnom u poljoprivrednim zadrugama. 


Brojnost hrvatskog stanovništva od 
kraja XIX. st. kretala se ovako: 1890. — 
555 (ukupan broj st. 3113), 1910. — 510 
(ukupno 3007 st.), 1941. — 472 (ukupan broj 
st. 4705), 1945. — 580, 1960. — 492 (ukup- 
no st. 3187), 1980. — 238 (ukupan broj st. 
2364). Pod ravnanjem Miše Mandića 
1970-ih godina čavoljska osnovna škola je 
slovila kao »uzorna škola« (madž. 
mintaiskola), jer se u njoj odvijao istaknu- 
ti odgojno-obrazovni rad. Pod njegovom 
upravom tada je utemeljen i diljem 
Madžarske poznati čavoljski Seoski muzej 
(Falumuzeum). Nastava hrvatskog jezika u 
mjesnoj školi ukinuta je 1990. Hrvatska 
manjinska samouprava u selu djeluje od 
1991. U Čavolju je rođen stolnobiogradski 
biskup Nikola Milašin (1736.-1811.). 


1 WE) x \ 


Baja Jozsefh&za- | Fels6szentivin 
puszta * 


u 
vani \ 


Čavolj (Cs4voly) u Madžarskoj 


2. pustara sjeverno od Subotice prema 
granici s Madžarskom, uz prugu Subotica- 
Kelebija. Južni dijelovi, pretežito nasta- 
njeni madžarskim stanovništvom, pod 
voćnjacima su i vinogradima, dok su sje- 
verni dijelovi pod šumom. Prevladava 
pijesak, dio je Subotičke pješčare. Nije 
posebno upravno područje. 

Lit.: A. Valyi, Magyar orszdgnak leitrdsa, Buda, 
1796; E. Fćnyes, Magyarorszdg geographiai 
szotdra, Pest, 1851; 1. Antunović, Razprava o 
podunavskih i potisanskih Bunjevcih i Šokcih u 
pogledu narodnom, vjerskom, umnom, gradjan- 
skom i gospodarskom, Beč, 1882; J. Rapesanyi, 
Magyar vdrosok monogrdfidja, Baja 6s Bdcs- 
Bodrog vdrmegye kozsegei, Budapest, 1934; A. 
Hegedus, Patachich Gabor kalocsai ersek elete 6s 
restaurdcios tevekenysege. Laurea ćrtekezćs, 
Kalocsa, 1954; M. Mdandics: Fejezetek Csdvoly 
kozsćg kronikdjabol 1944-1964, Csavoly, 1969; 
A. Zorn, A katolikus nepoktatas helyzete a kalo- 
csai ćrsekseg teriilet&en a Canonica Visitatiok 
tiikreben, 17111848, u: Bdcs-Kiskun Megye Mult- 


jabol, V. Kecskemćt, 1983; M. Mandić: Iz osam- 


stoljetne kronike Čavolja (Prošlost i sadašnjost 


jednog narodnosnog sela), Budimpešta, 1984; A. 


Sekulić, Hrvatski bački mjestopisi, Zagreb, 1994. 
Ž. Mandić i S. Stantić 


ČELIKOVIĆ, Katarina, rođ. Plemenčić 
(Varaždin, 1. III. 1960.), bibliografkinja, 
publicistica, kulturna djelatnica. Osnovnu 
i srednju školu završila je u Varaždinu, a 
1983. na Filozofskom fakultetu Sveučilišta 
u Zagrebu diplomirala je komparativnu 
književnost i rusistiku. Od 1986. radi u 
subotičkoj Gradskoj knjižnici kao bib- 
liotekar-informator na stručnoj obradi 
knjiga i na odjelu bibliografije. 
Sudjelovala je u pokretanju i u radu 
nekoliko subotičkih hrvatskih institucija: 
katoličkog mjesečnika Zvonik 1994., u 
kojem je od početka lektorica, novinarka i 
jedna od urednika, Hrvatskoga akadem- 
skog društva 1998., u kojem od osnutka 
obavlja dužnost tajnice, a 2002. potaknula 
je osnivanje Hrvatskog društva za pomoć 
učenicima Bela Gabrić i Hrvatske čitao- 
nice. U sklopu Hrvatske čitaonice pokrenu- 
la je nekoliko manifestacija kojima je 
svrha očuvanje i razvijanje hrvatskog jezi- 
ka (Dane Balinta Vujkova, Pokrajinsku 
smotru recitatora na hrvatskom jeziku i 
Susrete vojvođanskih pučkih pjesnika Lira 
naiva) te nakladničku djelatnost (knjige, 
zvučna edicija s narodnim pripovijetkama 
i edicija Slikovnice). Lektorica je i jedna 
od urednika u kalendaru Subotička Da- 
nica, a sudjeluje i u nakladništvu Kato- 
ličkog instituta za kulturu, povijest i 
duhovnost Zvan Antunović, u kojem je pro- 


čelnica Bunjevačko-šokačke knjižnice 
Ivan Kujundžić od 1999. 

God. 1997., skupa sa suprugom 
Ervinom, dobila je Antušovu nagradu za 
doprinos kulturi bačkih Hrvata-Bunjevaca 
za rad u mjesečniku Zvonik, a za orga- 
niziranje Dana Balinta Vujkova Kulturno- 
prosvjetna zajednica Općine Subotica 
dodijelila joj je 2005. posebno priznanje 
Dr. Ferenc Bodrogvdry. 

Djelo: Subotička bibliografija 1918-1944, sv. HV/1 
(suautori G. Kiss i E. Bažant), Subotica, 2003. 


T. Žigmanov 


ČENAD (madž. Ersekcsan4d), selo u 
jugozapadnom dijelu Bačko-kiškunske 
županije, 13 km sjeverno od Baje; 2945 st. 
(2001.). Prvotno se nalazilo 5 km zapadno 
od današnjeg sela, na obali Dunava. Prema 
arheološkim nalazima postoji već u XI. st. 
Od XIV. st. u posjedu je Kalačke nad- 
biskupije; a odatle potječe i njegovo ma- 
džarsko službeno ime Ersekcsan4d (madž. 
ersek, »nadbiskup«), koje je dobio 1898. 
Prijašnja službena imena: Chanad 1391., 
Csanad 1828. Ime naselja izvedeno je od 
osobnog imena Csanad. Fancažani, naj- 
bliži susjedi, zovu ga Čenad, ostali bunje- 
vački Hrvati Čanad, a Santovci Čanada. 
God. 1391. zabilježen je kao selo, 
1543. Kalačkoj nadbiskupiji plaća 5 forin- 
ta crkvene desetine. Za turske dominacije 
1560. stanovnici su mu bili ratari koji su 
obrađivali i obližnje »pustare«, majure. 
God. 1580. imalo je 39 kuća. Na prijelazu 
iz XVI. u XVII. st. stanovnici su prešli na 
reformatsku vjeroispovijed. God. 1686. 
opustjelo selo ponovno je napučeno 1689., 
među ostalim i Hrvatima. God. 1703. ima- 
lo je 23 porezna obveznika. Popis iz 1715. 
bilježi 4 hrvatske, a onaj pet godina posli- 
je 3 hrvatske i 18 madžarskih obitelji. God. 
1744. popisan je 81 obiteljski starješina, a 
1784. ima 1222 stanovnika. Potkraj XVIII. 
st. spominje se kao madžarsko mjesto. Sta- 
novništvo mu se tada bavilo uglavnom 
ribolovom i stočarstvom, napose uzgojem 
konja i rogate stoke. Zbog čestih poplava 
vlasti su 1806., unatoč protivljenju stanov- 
nika, selo premjestile na sadašnje mjesto. 


ČEPELSIGETI 


U to doba Kalačka biskupija ovamo nase- 
ljava katoličke seljake, među njima i 
Hrvate. God. 1819. u selu je već 260 kuća. 
Dotadašnja čikuzdanska filijala samostal- 
nom župom postaje 1839. Matične se knji- 
ge vode od 1799., a u njima se nalazi i 28 
hrvatskih prezimena. Od 1985 stanovnika 
na popisu iz 1881. godine svega je 8 osoba 
hrvatske narodnosti. Hrvatski se jezik ov- 
dje zadržao do 1920-ih godina. Iz Peštan- 
sko-piliško-šoltsko-kiškunske županije se- 
lo je izdvojeno 1944. i priključeno Bačko- 
bodroškoj županiji, a od 1950. postaje 
dijelom tad osnovane Bačko-kiškunske 
županije. O hrvatskoj nazočnosti u pro- 
šlosti govore i hrvatska imena čestica 
ovdašnjih polja: Karašovica, Kiselica, 
Turčikova, Kalonica, Perošić, Borić, Mala 
busija, Ivanac, Patonica, Veranka, Trnje, 
Krčavina, Bižan. 


Čenad (Ersekcsan4d) 


Lit.: A. Valyi, Magyar orszagnak leirdsa, Buda, 
1796; D. Csanki, Magyarorszdg tortćnelmi foldraj- 
za a Hunyadiak kordban, Budapest, 18901913; 
Gy. Dudas, Bdcs-Bodrog vdrmegye egyetemes 
monografidja, I-Il, Zombor, 1896; J. Rapesanji, 
Magyar vdrosok monogrdfidja. Baja es Bdcs- 
Bodrog vdrmegye kozsegei, Budapest, 1934. 


Ž. Mandić 
ČEPELSIGETI, Marija (Čepelsigeti- 
Zorinac, Zorinac) (Tukulja, 16. V. 1926. 
— Tukulja, 9. I. 2006.), pedagoginja, odgo- 

ČEPELSIGETI 


Marija Čepelsigeti 


jiteljica, ravnateljica hrvatsko-srpskoga 
učeničkog doma u Budimpešti. Rođeno 
prezime Zorinac otac joj je bio prisiljen 
pomadžariti. Poslije rata, nakon što je za- 
vršila tromjesečni učiteljski tečaj u Peču- 
hu, povjereno joj je organiziranje školske 
nastave na hrvatskom jeziku u baranjskom 
Šarošu (madž. Magyarsarl6s). Godine 1952. 
preuzela je dužnost ravnateljice hrvatske 
škole u Pečuhu, ali je već u kolovozu iste 
godine njezin rad prekinut. Na temelju 
lažne optužbe da je jugoslavenski špijun 
uhićena je i osuđena na tri godine zatvora. 
Kaznu je izdržala u zatvorima u Pečuhu, 
Budimpošti i Kalači. Zaposlila se dvije go- 
dine nakon odsluženja kazne, najprije kao 
odgojiteljica u Malome učeničkom domu 
na budimpeštanskom Trgu ruža, a 1961. 
imenovana je ravnateljicom hrvatsko-srp- 
skoga učeničkog doma u Munkacsyjevoj 
ulici u Budimpešti. Na toj je dužnosti osta- 
la do umirovljenja 1990. Za rad u prosvjeti 
i kulturno djelovanje dodijeljena su joj 
sljedeća priznanja: Istaknuti prosvjetni 
radnik 1971., Za socijalističku kulturu 1976., 
Orden rada srebrnog stupnja 1978., 
Diploma Najdraži učitelj 1979., Spomen- 
plaketa za službu u prosvjeti 1990., 
Nagrada za kulturu Grada Tukulje 2002. 


Lit: M. Mandić, Naša gimnazija, Budimpešta, 
1996; Hrvatski glasnik, br. 2/2006, Budimpešta. 


Ž. Mandić 

ČEPELJ (madž. Csepel), naselje na sje- 
vernom dijelu istoimenog otoka na Dunavu 
južno od Budimpešte, danas XXI. okrug 
grada Budimpešte. Ime mu znači »mlada 
hrastova šuma«. Starodrevno je naselje 
(V-IV. st. pr. Kr). U ranome srednjem 
vijeku nastanjuju ga Rimljani, poslije Ava- 
ri. Kao kmetsko naselje spominje se 1138. 

Hrvati ovdje stanuju već od sredine 
XVI. st., kad su im dušobrižnici bili bosan- 
ski franjevci. U XVII. st. ubraja se među 
hrvatska naselja. Pri oslobađanju Budima 
1686. i za trajanja Rakoczyjeve borbe 
1703.-11. stanovništvo mu se razbježalo. 
Novi čepeljski veleposjednik princ Eugen 
Savojski 1712. dopušta obnovu Čepelja, 
obećavši doseljenicima sedam besporez- 
nih godina. Od 1692. do 1745. filijala je 
budimskih hrvatskih župa (Parochia 
Illyricae Nationis Budae in aquatica ex 
antiquo, odnosno Parochia Administratione 
Dalmatica), a od 1745. do 1777. tukuljske 
župe. God. 1717. u Čepelju je popisano 19 
kmetskih obitelji: 12 hrvatskih i 7 nje- 
mačkih. Hrvati, koji tvore 63% ovdašnjeg 
pučanstva, u vlasništvu tada imaju 72% 
oranica. Seoski je knez Martin Lukašović, 
1728. pak Ivan Agić. Tadašnje je selo još 
bliže sjevernom vrhu otoka; Nijemci žive 
u gornjem, a Hrvati u donjem dijelu nase- 
lja. U selu je 1734. izgrađena crkva 
posvećena Maloj Gospi. Administrativno 
samostalnim postaje 1742. Već 1752. 
Nijemci su brojnošću nadmašili Hrvate. 
Seoski čelnici — knezovi — biraju se naiz- 
mjenično, pri čemu je doknez uvijek druge 
narodnosti od kneza. Samostalnom župom 
postaje 1788. Potkraj XVIII. st. spominje 
se kao njemačko-»racko« selo, stanovnici 
mu se bave poljodjelstvom i vinogradarstvom. 


U selu je 1817. Hrvata bilo 38%, a 
Nijemaca, čiji se broj s vremenom po- 
većao, 62%. Nakon što je kanonička vizita 
odredila da hrvatska propovijed bude sva- 
ke 3. nedjelje »jer Hrvati razumiju njemač- 
ki, a Nijemci ne znaju hrvatski«, u crkvi 
su se očitovale narodnosne suprotnosti. 
lako su čepe.ljski Hrvati 1828. tražili uči- 
telja koji zna i hrvatski, broj se Hrvata u 
selu nastavio smanjivati. Poslije poplave 


1838. naselje je premješteno na današnje 
mjesto. Broj stanovnika u XIX. st. kretao 
se ovako: 1839. — 650 Nijemaca, 150 Hrva- 
ta, svi su rimokatolici; 1882. — od 176 obi- 
telji samo je 35 hrvatskih; potkraj stoljeća, 
uz 1140 Nijemaca i 96 Madžara, ima 195 
Hrvata. U drugoj polovici XIX. i napose u 
prvoj polovici XX. st. Čepelj je izrastao u 
jedno od najvećih industrijskih središta u 
Madžarskoj. Budimpešti je priključen 
1950. Unatoč tomu što je hrvatski jezik iz 
škole potisnut 1906., a iz crkve 1929., čepe- 
ljski su Hrvati narodnu posebnost očuvali 
razmjerno dugo. Potkraj XX. st. preminule 
su zadnje osobe koje su tečno govorile 
hrvatskom novoštokavskom ikavicom. 


Lit.: J. Rupp, Buda-Pest 6s kornyćkćnek helyrajzi 
tortenete. Pest, 1868; O. Tokody (ur.), A mag- 
yarorszdgi romai es gorogkatolikus papsdg 

Čepelj — otok i istoimeno naselje 
na njegovom krajnjem sjeveru 


ČERNELIĆ 


egyetemes nevtara 1880. evre, Temesvar, 1880; I. 
Antunović, Razprava o podunavskih i potisanskih 
Bunjevcih i Šokcih u pogledu narodnom, vjer- 
skom, umnom, gradjanskom i gospodarskom, Beč, 
1882; K. Pa4pai, A Csepel sziget 6s lakoi, u: 
Foldrajzi Kozlemenyek, Budapest, 1890; S. 
Borovszky, Pest-Pilis-Solt-Kiskunvdrmegye mono- 
graphidja, I -IL, Budapest, b. g.; L. N&emethy, A 
pesti fotemplom tortćnete, Budapest, 1911; D. 
Schuler, Adatok a Taban tčrtenetćhez ćs rendezć- 
sćhez, Statisztikai Kozlemenyek, 75, 4, Budapest, 
1934; A. Kubinyi, Csepel nć6pessćge a XVIII. 
szdzadban es a XIX. szdzad elso felćben, Buda- 
post, 1959; E. Jod, Teteny-Promontor, Budapest, 
1970; Ž. Mandić, Čepeljski Hrvati, Narodni 
kalendar, Budimpešta, 1986. ' 

Ž. Mandić 


ČERNELIĆ, Milana (Osijek, 11. VIII. 
1954.), etnologinja, sveučilišna profesori- 
ca. Djetinjstvo i ranu mladost provela je u 
Bezdanu, a gimnaziju je pohađala u 
Somboru. Studij etnologije i engleskog 
jezika na Filozofskom fakultetu u Zagrebu 
završila je 1980. God. 1988. obranila je 
magistarski radnju Tradicije svatovskih 
časti, njihovi nazivi i uloge, s osobitim ob- 
zirom na pojavu i uloge staćela, a 1997.1 
disertaciju Odabrane pojave iz svadbenih 
običaja bunjevačkih Hrvata kao izvor za 
proučavanje njihove etnogeneze. Na Od- 
sjeku za etnologiju na Filozofskom fakul- 
tetu u Zagrebu od 1980. radila je najprije 
kao stručna suradnica, a od 1989. kao asi- 
stentica. Danas je predstojnica Katedre za 
nacionalnu etnologiju. 


Područje njezina znanstvenog interesa 
obuhvaća pojave iz duhovne i društvene 
kulture: svadbene običaje, život u zadruga- 
ma, probleme etničkih skupina, napose 
one vezane uz hrvatsku etničku skupinu 
Bunjevaca te pitanja njihove etnogeneze i 
načina oblikovanja njihova kulturnoga i 
etničkog identiteta. Objavila je dvije 
knjige i više od četrdeset stručnih i znan- 
stvenih radova u hrvatskim (Studia ethno- 
logica Croatica, Migracijske teme, Etno- 
loška tribina, Senjski zbornik) i stranim 
časopisima (Etnografija Hrvata u Mađar- 
skoj, Acta ethnographica Hungarica, Prace 
etnograficzne, Folklor 6s traditio, Ethno- 
graphia) te u zbornicima radova. Kao izla- 
gač sudjelovala je na više međunarodnih 
znanstvenih skupova (Zagreb, Karlovac, 

ČERNELIĆ 


Bratislava, Beč, Krakov, Budimpešta, 
Tata, Bekćscsaba). Provodila je terenska 
istraživanja u raznim krajevima Hrvatske 
(Slavonija, Lika, Primorje, Dalmacija) te 
među Hrvatima u Podunavlju (u Bačkoj i 
Madžarskoj). Koautorica je izložbe /z baš- 
tine bačkih Hrvata-Bunjevaca, koja je 
održana u Etnografskome muzeju u Za- 
grebu početkom 1998. Sudjelovala je u 
nekoliko znanstveno-istraživačkih pro- 
jekata u Hrvatskoj, a od 2002. voditeljica 
je projekta Identitet i etnogeneza pri- 
morskih Bunjevaca. Članica je Hrvatskoga 
etnološkog društva, Matice hrvatske i 
Društva vojvođanskih i podunavskih Hr- 
vata. Pripada krugu najplodnijih istra- 
živača etnologije bunjevačkih Hrvata. 


ULOGE I NAZIVI 
ODABRANIH SVATOVA 
U BUNJEVACA 


M. Černelić, Uloge i nazivi odabranih 
svatova u Bunjevaca, Zagreb, 1991. 


Knjiga Uloge i nazivi odabranih svato- 
va u Bunjevaca nastala je na temelju nje- 
zina magistarskog rada. U njoj su prikazani 
podaci o svatovskim časnicima u Bunje- 
vaca te su uspoređeni sa sličnim pojavama 
u drugim krajevima jugoistočne Europe, 
pri čemu je jedan od glavnih zaključaka da 
podrijetlo nemalog dijela bunjevačkoga 
svadbenog ceremonijala valja tražiti u pred- 
slavenskome kulturnom sloju, koji je odi- 
grao važnu ulogu u genezi Bunjevaca. U 
doktorskoj disertaciji zaključila je pak ka- 
ko su se počeci procesa etnogeneze Bu- 
njevaca mogli zbivati »negdje na jugo- 
istočnim dinarsko-jadranskim graničnim 

područjima. Tu su se negdje prožimali 
vlaški i hrvatski [...] kulturni elementi, 
koji su dali temelj nastajanju i oblikovanju 
osebujne hrvatske skupine poznate pod 
nazivom Bunjevci«. U knjizi Bunjevačke 
studije, koja je sinteza njezinih dosadašn- 
jih glavnih znanstvenih preokupacija, u 
razmatranju znanstvenoga, ali i političkog 
problema bunjevačke etnogeneze, u nedo- 
statku pisanih izvora, koristila se her- 
meneutičkim povijesnim pristupom (u nas 
nazivanim i kulturnopovijesnim). U njoj 
su, nakon odavna zastarjela i politički na- 
ručena djela Jovana Erdeljanovića iz 
1930., prvi put izneseni znanstveni rezul- 
tati proučavanja etnogeneze Bunjevaca s 
etnološkog motrišta, bitno drukčiji od 
Erdeljanovićevih. 


Hrvatsku i stranu znanstvenu javnost 
upozoravala je na aktualni položaj i prob- 
leme hrvatske manjine u Bačkoj. U radovi- 
ma koji se odnose na tu problematiku 
dokumentirano govori o promjenama 
etničkog sastava stanovništva u Vojvodini 
u XX. st. te bilježi i interpretira sve do- 
gađaje koji su na to utjecali. Osobito je 
zanima kako se to odrazilo na vojvođanske 
Hrvate, ne samo na razini Pokrajine, već i 
po manjim zemljopisnim regijama, opći- 
nama i naseljima. U napisu o nastojanjima 
da se ospori hrvatstvo Bunjevaca u Bačkoj 
izdvaja tri glavne struje u tim procesima: 
a) neutraliziranje hrvatstva Bunjevaca isti- 
canjem njihove posebnosti (oni su samo 
Bunjevci), b) dopuštanje da mogu biti Srbi 
i Hrvati, uz naglasak da je bitno da su 
Južni Slaveni, te c) ideju da Bunjevci nisu 
Hrvati, već Srbi katoličke vjere. 


Djela: Uloge i nazivi odabranih svatova u 
Bunjevaca, Zagreb 1991; Bunjevačke studije, 
Zagreb, 2006. 


Odabrani članci: Običaj plesa s nevjestom u svad- 
benim običajima Bunjevaca, Folklor es traditio, 5, 
Budapest 1988; O tragovima zadruge kod 
Bunjevaca u južnoj Mađarskoj, Migracijske teme, 
6 (3), Zagreb, 1990; Role of the »starješina svato- 
va« among the Bunjevci, Studia ethnologica, 3, 
Zagreb, 1991; Na tragovima izvorištu osebujnog 
postupka pri = blagoslovu = mladenaca u 
podunavskih Bunjevaca iz okolice Budimpešte, 
Studia ethnologica Croatica, 5, Zagreb, 1993; 
Ethnic Changes in Voivodina in the 20th Century 


with special Reference to the Position of the 
Croats Bunjevci, u: Ethnocultural processes in 
Central Europe in 20th Century, Bratislava, 1994; 
Nastojanja da se bačkim Bunjevcima ospori pri- 
padnost hrvatskom narodu, Studia ethnologica 
Croatica, 6, Zagreb, 1994; A Budapest kčrnyčki, 
Duna menti Bunyevacok lakodalmi aldasa 
nyomaban, Ethnographia, 105 (2), Budapest, 
1994; Attempts to deny the Bunjevci of Bačka 
(Vojvodina) the Right to Belong to the Croat 
Nation, Acta ethnographica Hungarica, 42 (1-2), 
Budapest, 1997; O životu na salašu, u: /z baštine 
bačkih Hrvata — Bunjevaca, Katalog izložbe, 
Etnografski muzej u Zagrebu, 1998; O nekim 
važnijim običajima bačkih Hrvata — Bunjevaca, u: 
Iz baštine bačkih Hrvata — Bunjevaca, Katalog 
izložbe, Etnografski muzej u Zagrebu, 1998; 
Comparable Occurences in Wedding Customs of 
the Bunjevci and the Romance Language 
Speaking Inhabitants of the Balkan Peninsula, 
Studia ethnologica Croatica, 7-8, Zagreb, 1995- 
1996 [1999]; Kolač/kruh u obredu prstenovanja i 
blagoslova mladenaca u Bunjevaca iz okolice 
Budimpešte, Etnografija Hrvata u Mađarskoj, 7, 
Budapest, 2000; Prvi rezultati istraživanja tradicij- 
ske kulture primorskih Bunjevaca, Senjski zbor- 
nik, 27, Senj, 2000; Uber das Recht, ein Kroate zu 
sein. Zu den Versuchen, den Bunjevci aus der 
Bačka die Zugehčrtigkeit zum kroatischen volk 
abzusprechen, u: Kroatische Volkskunde/Ethnologie in 
den Neunzigern, Wien, 2001; Povezanost života 
na salašu i u gradu u bačkih Bunjevaca, Etnološka 
tribina, 25, Zagreb, 2002; Istraživanje tradicijske 
baštine, identiteta i etnogeneze primorskih Bu- 
njevaca, Senjski zbornik, 30, Senj, 2003; The 
Local Community of the Ethnic Bunjevci in 
Croatia: Developing Cultural Identity. u: Times, 
Places, Passages. Ethnologiacal Approaches in 
the New Millenium. 7th SIEF Conference Selected 
Papers, 23-28 April 2001, Budapest, 2004; 
Specifičan način darivanja nevjeste u bunje- 
vačkim svadbenim običajima, Etnografija Hrvata 
u Mađarskoj, 12, Budimpešta, 2005; Pristupi istra- 
živanju bunjevačkih identiteta, Studia ethnologica 
Croatica, 17, Zagreb, 2006. 


Lit: Milana Černelić, Etnološki tragovi bačkih 
Bunjevaca [intervju], Hrvatska riječ, br. 76 
Subotica, 2004; T. Žigmanov, Bibliografska građa 
za povijest Hrvata u Vojvodini od 1990. do 2002. 
(knjige, zbornici, časopisi, listovi, članci, novin- 
ski napisi i interne publikacije), £x Pannonia, br. 
8, Subotica, 2004. 

T. Žigmanov 


ČEVAPOVIĆ, Grgur (Csevapovich) 
(Bertelovci, 23. IV. 1786. — Budimpešta, 
21. IV. 1830.), franjevac, pisac, povjes- 
ničar, pravnik, provincijal. Pohađao je 


ČEVAPOVIĆ 


gimnaziju u Požegi, a 8. XI. 1802. Josip 
Jakošić primio ga je u Provinciju sv. Ivana 
Kapistranskoga. Filozofiju je studirao kod 
Grge Peštalića na filozofskom učilištu u 
Baji 1803.-05., a zatim je ondje 1805.-07. 
i u Vukovaru 1807.-09. nastavio studij 
teologije. Na budimpeštanskom sveučiliš- 
tu 1806. postigao je doktorat filozofije, a 
1811. položio je profesorski ispit iz 
teologije. U međuvremenu je 1809. postao 
svećenikom. Predavao je filozofiju na učil- 
ištima u Slavonskom Brodu i Našicama 
1809.-11., a zatim teološke predmete na 
bogoslovnim školama u Mohaču 1811.-14. 
i Vukovaru 1814.-20. U Vukovaru je samo 
godinu dana bio gvardijan i župnik 1820. 
/21., ali je u to vrijeme obnovio samostan. 
U dva je navrata 1821.-24. i 1827.-30. bio 
provincijal te je tada boravio u Budimu. 
Predsjedao je redovitom kapitulu 1824. i 
izvanrednom kapitulu 1829. u Mohaču, 
kad su sudionici prihvatili nove uredbe o 
životu i djelovanju u Provinciji, koje je 
pripravio s namjerom da članove svoje 
pokrajinske zajednice oslobodi zasada 
kasnog jozefinizma. U Beču je 1824. sud- 
jelovao u pridruživanju četiriju austrijskih 
samostana Provinciji sv. Ivana Kapistran- 
skoga i nakon tog događaja ondje je bio 
prvi gvardijan 1824.-27. Kao provincijal 
preuzeo je brigu za objavljivanje Biblije u 
prijevodu Matije Petra Katančića. Sudje- 
lovao je na pokrajinskoj crkvenoj sinodi 
1822. u Požunu i branio pravo franjevaca 
na njihovo shvaćanje redovničkog siro- 
maštva. U rukopisu je ostavio iscrpnu 
povijest tog događaja (prijepis je u Arhivu 
Hrvatske franjevačke provincije u Zagre- 
bu), no taj je dokument o stanju Crkve te 
vjerskom i moralnom životu katolika u 
doba kasnog jozefinizma u Madžarskoj i 
kontinentalnoj Hrvatskoj do danas neis- 
tražen. Sastavio je i danas izgubljenu povi- 
jest hrvatskog naroda, a uspio je objaviti 
dvije knjige o Provinciji sv. Ivana Kapi- 
stranskoga. Raspravljao je o pravopisu 
hrvatskog jezika s Tomom Košćakom, a 
tiskom je objavio dramu o Josipu Egipat- 
skome. U franjevačkom samostanu u Vuko- 
varu bila su i njegova dva spisa u rukopisu: 
Ethica christiana i Paedagogia sublimior. 

Grgur Čevapović 


Bio je središnja ličnost Provincije sv. 
Ivana Kapistranskoga u prvoj polovici 
XIX. st. i istodobno promicatelj hrvatske 
kulture u pretpreporodnom razdoblju me- 
đu Hrvatima u Slavoniji i Ugarskoj, na- 
stavljač kulturnog stvaralaštva na tom pro- 
storu u duhu katoličke obnove, i to usprkos 
onodobnoj uređenosti javnoga i crkvenog 
života prema načelima jozefinizma. Svoju 
je knjižnicu ostavio samostanu u Vuko- 
varu. 


Djela: Assertiones ex theologia morali nec non 
universo iure ecclesiastico, Budae, 1815; Josip, 
sin Jakoba patriarke, u narodnoj igri prikazan od 
učenika vukovarski, Budim, 1820; Synoptico- 
memorialis  catalogus  observantis Minorum 
Provinciae s. Ioannis a Capistrano, olim Bosnae 
Argentinae, Budae, 1823; Allocutiones capitu- 
lares... tempore capituli provincialis ann. 1824, 
Budae [1824]; Dolorem animo meo ex obitu... 
Alexandri Tomikovich, Essekini, 1829; Sermo 
occasione jubilaei sacredotalis... Antonii Scmidr, 
Budae [1829]; Statuta municipalia observantis 
Minorum Provinciae s. Ioannis a Capistrano, Bu- 
dae, 1829; Recensio observantis Minorum Pro- 
vinciae s. loannis a Capistrano, Budae, 1830. 


Lit.: W. Krtsmery, Onomasticon... Gregorio 
Csevapovich... oblatum, Budae [1830]; E. Ma- 
yerik, Elegia honorobis... G.  Csevapovich, 
Eszekini [1830]; A. Scherzer, »Josip, sin Jakoba« 
od G. Čevapovića, Nastavni vjesnik, 14, Zagreb, 
1896; D. Grbor: G. Ćevapović u »Danici Ilirskoj«, 

Ibidem, 15, 1897; J. Jelenić, Pravopisna rasprava 
između dra Tome Košćaka i dra fra Grge Ćevap- 
ovića, Zagreb, 1930; T. Matić, Prosvjetni i 
književni rad u Slavoniji prije preporoda. Zagreb, 
1945; E. Berthold, Die Verceinigung der Fran- 
ziskanerklčster Niederčsterreichs mit der Unga- 
rischen Kapistranerprovinz, u: Religiones paenin- 
sulae Balcanicae et proximi Orientis. Zbornik B. 
S. Pandžića, Bamberg, 1988; Zbornik radova o fra 
Grgi Čevapoviću, Osijek, 1991; F. E. Hoško, 
Franjevačke visoke škole u kontinentalnoj Hrvat- 
skoj, Zagreb, 2002; isti, Franjevci u Slavoniji i 
Podunavlju u vremenu kasnog jozefinizma, 
Croatica Christiana periodica, 29, 55 (2005), 


Zagreb. 
F. E. Hoško 


ČESMIČKI, Ivan (Jan Panonije, Jan 
Panonac, Ianus Pannonius) (2, 29. VIII. 
1434. — Medvedgrad kraj Zagreba, 30. XI. 
1472.), humanist, latinski pjesnik. Zem- 
ljopisno i rodoslovno podrijetlo prvoga ve- 
likoga latinskog pjesnika iz srednjeg dijela 
ugarskog Podunavlja i dalje je predmet 
živih rasprava u madžarskoj, hrvatskoj i 
talijanskoj historiografiji. Po srednjovje- 
kovnoj Česmici u okolici Bjelovara u hi- 
storiografiji potkraj XIX. st. učvrstilo se 
prezime Česmički, no toj »zapadnoslavon- 
skoj« tezi, potaknuti novijim madžarskim 
istraživanjima, suprotstavljaju se i neki 
hrvatskih književni povjesničari, koji tvrde 
da je Pannoniusovo rodno mjesto iščezlo 
selo Kestence blizu ušća Drave u Dunav. 
Slavensko podrijetlo Česmičkoga ne do- 
vodi se u pitanje, no njegova je životna 
sudbina usko povezana s ugarskim plem- 
stvom i budimskim dvorom kralja Matije 
Korvina (1458.-90.). 

Najljepše godine svojeg života Česmič- 
ki je proveo u Italiji, gdje ga je na školo- 
vanje kao trinaestogodišnjeg dječaka 
poslao ujak Ivan Vitez od Sredne. Upravo 
je iskustvo kulturnog bogatstva i novoga 
znanstvenog duha talijanskih gradova pre- 
sudno utjecalo na njegovo stvaralaštvo. 
Školovao se u Ferrari kod glasovitoga Gu- 
arina i u Padovi, gdje je postao doktorom 
kanonskog prava. Nakon jedanaest talijan- 
skih godina vratio se u Ugarsku, gdje je, s 
nepunih 26 godina, postao pečuškim bi- 
skupom. Iduće desetljeće proveo je na bu- 
dimskom dvoru te prateći kralja na vojnim 


pohodima. Godine 1469., skupa s Ivanom 
Thuzom, imenovan je slavonskim banom, 
no obojica su ubrzo smijenjena. Sudje- 
lovao je poslije toga u uroti skupine ve- 
likaša koji su, nezadovoljni Korvino- 
vom samovladom, ponudili prijestolje 
poljskom kraljeviću Kazimiru. Urota nije 
urodila plodom, a Česmički se u bijegu sk- 
lonio kod zagrebačkog biskupa na Medved- 
gradu. Ondje je i umro, a poslije je njego- 
vo tijelo preneseno u Pečuh i pokopano u 
tamošnjoj katedrali. 


Sam je Korvin 1483. dao nalog da se 
prikupe svi Pannoniusovi epigrami, jer 
pjesnik za života nije uspio tiskati svoje 
tekstove. Razgranata rukopisna tradicija 1 
velik broj izdanja u XVI. st. u Beču, 
Bologni, Baselu i drugdje pokazuju da je 
Cesmički prerastao u kultnu figuru sred- 
njoeuropskoga književnog prostora. Tradi- 
cionalno se njegov opus dijeli na veće 
pjesme u heksametrima, elegije, epigrame, 
prozne prijevode s grčkoga, govore i pi- 
sma. Osobitu pozornost pobuđuju elegije s 
autobiografskim sadržajem: tužaljka u 
povodu smrti majke Barbare, niz elegija 
napisanih u napadaju bolesti, obraćanje 
vlastitoj duši. Među više od 400 epigrama 
pretežu satirički i erotski, po uzoru na Mar- 
cijala. Na hrvatskom jeziku Cesmički 
danas živi zahvaljujući prijevodima ve- 
likoga bosanskoga i hrvatskog pjesnika 
Nikole Sopa. 


Djela: Opera..., Basel 1555; Libri III poematum, 
elegiarum et epigrammatum, Budae, 1754; 
Pjesme i epigrami (latinski izvornik i hrvatski pri- 
jevod N. Šopa), Zagreb, 1951; Opera Latine et 
Hungarice, Budapest, 1972. 


Lit.: V. Vratović (ur.), Latinsko pjesništvo u 
Hrvata: dvojezična antologija, Zagreb, 1997; J. 
Petričević (ur.), /zbor iz djela hrvatskih latinista, 
Zagreb 1999; Leksikon hrvatskih pisaca, Zagreb, 
2000; Podrijetlo Jana Panonija: novija istraživa- 
nja u mađarskoj historiografiji, Scrinia Slavonica, 


sv. 4, Slavonski Brod, 2004. 
N. Ušumović 


ČIČA, 1. starija muška osoba; 2. otac, 
glava obitelji, osobito u obiteljskoj 
zadruzi. U svakodnevnome pučkom go- 
voru uz ime starijeg muškarca dodavan je 
pridjevak »č'a«, kratica od »čiča«. Taj je 
pridjevak očuvan i u naslovu komedije 


ČIČERIĆ 
Matije Poljakovića Ć'a Bonina razgala, 


svojedobno jedne od najizvođenijih pred- 


stava u subotičkom kazalištu. 
A. Stantić 


ČIČAKULAŠA (čačikulaša), dječja igra 
u bačkih Bunjevaca. Igraju je najčešće 
dječaci osnovnoškolske dobi, koji se nat- 
ječu u dvije skupine od po 5-6 članova. 
Jedan od igrača oslonjen je leđima uz drvo 
ili zid, dok drugi dječak stavlja svoju glavu 
među sklopljene ruke prvoga u visini pre- 
pona. Ostali članovi skupine stavljaju 
glavu među raširene noge prethodnog 
dječaka i drže se čvrsto za njegove noge, 
čineći tako neku vrstu mosta. Druga sku- 
pina dječaka iz zaleta skače raznožno na 
leđa onima koji su u mostu. Ako se most 
slomi, tj. ako koji od dječaka iz mosta pok- 
lekne, nastavljaju skakati oni koji su i do- 
tad skakali. Ako tko iz skupine koja 
naskakuje dodirne nogom tlo ili padne s 
mosta, mijenjaju se uloge. 

Lj. Vujković Lamić 


Maksimilijan Čičerić 


ČIČERIĆ, Maksimilijan (Maximlian 
Csicserics von Bacsany) (Arad, danas 
Rumunjska, 3. III. 1865. — Zagreb, 8. XI. 
1948.), general. Potječe iz hrvatske 
graničarske obitelji iz okolice Titela. Nižu 
gimnaziju završio je u Vinkovcima, a Voj- 
nu akademiju u Bečkome Novome Mje- 
stu. Od 1884. bio je poručnik 38. ugarske 

ČIČERIĆ 

pješačke pukovnije. Nakon toga završio je 
ratnu školu u Beču te je 1889. postao nat- 
poručnikom. Ratnu povijest i vojni zem- 
ljopis u ratnoj školi u Beču predavao je 
1893.-1902. God. 1904. imenovan je aus- 
trougarskim vojnim izaslanikom u Man- 
džuriji, gdje je boravio do svršetka rusko- 
japanskog rata 1905. Nakon povratka u 
zemlju postao je pukovnikom u Zagrebu te 
je bio na dužnosti u stožeru XIII. korpusa. 
U general-bojnika promaknut je 1911. 1 
imenovan zapovjednikom 30. pješačke 
brigade u Miskolcu. Uoči Prvoga svjet- 
skog rata bio je zapovjednik škole korpus- 
nih časnika u Beču, a u lipnju 1914. postao 
je zapovjednikom stožera V. armije. Na- 
kon rujanskog neuspjeha u Srbiji smije- 
njen je i raspoređen u zapovjedništvo 
utvrđene Dunavske linije (Krems-Tully- 
Beč-Požun). Ponovno je bio zapovjednik 
XIII. korpusa 1915.-16., a XXIII. korpusa 
1917.-18., s kojim se i borio na ruskoj 
bojišnici. Kao vojni stručnjak sudjelovao 
je na Brest-Litovskim mirovnim pregov- 
orima. Na Piavi se borio od 1917. do 30. 
X. 1918. Umirovljen je 31. XIII. 1918. te je 
otad do rujna 1942. živio u Beču, a nakon 
toga se vratio u Zagreb. U dnevniku Kraj 
rata (15. IV — 30. X. 1945.), koji je pisao 
njemačkom goticom, zabilježio je tadašnje 
prilike u Zagrebu, a objelodanio je i sje- 
ćanja iz rusko-japanskog rata. 

Djela: Unser neues Feldgeschiitz, Wien 1907; Die 
Schlach, Studie auf Grund des Krieges in Ostasien 
1904-05, Wien, 1908; Dnevnik generala Čičerića 


— Kraj rata. Generalovi tajni zapisi, Azur journal, 
2, 4/5, Zagreb, 1990. 


Lit.: Hrvatski biografski leksikon, 3, Zagreb, 
1993. 
S. Bačić 


ČIČOKA (čičovka) (madž. csicsćka, lat. 
Helianthus tuberosus 1.), jednogodišnja 
biljka čija se krtola rabi u ljudskoj 
prehrani. Podrijetlom je iz Sjeverne Ame- 
rike i nekad se često uzgajala u povrtnjaci- 
ma seoskih kuća i salaša. Stabljika joj je 
visoka od 1,5 do 3 metra, ima malene žute 
cvjetove slične suncokretu, a krtole sliče 
gomoljima krumpira. Otporna je na biljne 
bolesti, a po busenu može dati urod i do 3 
kg. Zbog skromnih zahtjeva, sadi se na 

najlošijem zemljištu, a najbolje rađa u sje- 
novitim mjestima. Može se pripremiti na 
više načina: jede se sirova nakon što se s 
nje sastruže pokorica, kuhana, u salati, u 
turšiji s krastavcima i paprikom, a mogu se 
od nje pripremiti i juha i džem. 

Lit.: B. Ivić, Korisna, ali zaboravljena, Žig, br. 7, 


Subotica 1994. 
A. Stantić 


ČIČOVI, somborsko prigradsko salašarsko 
naselje. Nalazi se oko 5 km južno od 
Sombora, na prostranoj i plodnoj lesnoj 
terasi. Razvilo se duž nekad važne ceste 
koja je vodila u Bač, a istodobno je pratilo 
i nekadašnji tok rječice Mostonge, kojim 
danas protječe vodotok što spaja stari 
Veliki bački kanal (nekada Franzov kanal) 
s glavnim pravcem hidrosustava Dunav- 
Tisa-Dunav. 


Cičovi 


Naselje je postojalo još u predtursko 
doba pa je tako 1543. njegovih 20 opore- 
zovanih stanovnika plaćalo desetinu Kala- 
čkoj nadbiskupiji. Više se puta spominje 
tijekom turske vladavine ugarskim Podu- 
navljem. Nakon protjerivanja Turaka na 
pustari Čičovi nalazili su se salaši sombor- 
skih vojnih graničara. Pustara je 1749. 
postala dijelom teritorija slobodnoga kra- 
ljevskog grada Sombora. 


Danas je naselje depopulacijsko: dok je 
1961. imalo 616 stanovnika u 200 kućan- 
stava, 2002. bilo ih je 157 u 66 obitelji. 
Više od 90% stanovništva čine Srbi. 

U uzvišenijem dijelu Čičova, poviše 
nekadašnjeg toka Mostonge, somborski 
senator i glavni sudac Josip Marković dao 
je 1781. podići kapelu Snježne Gospe, ko- 


ja je 2004. temeljito obnovljena. Svečane 
mise na tome hodočasničkome mjestu 
održavaju se na dan Snježne Gospe 6. 
VIII., dok je proštenje u nedjelju nakon tog 
blagdana. U kapeli se posebno obilježava i 
Mala Gospa. U tim se prigodama ondje 
okupi više stotina vjernika iz Sombora i 
okolnih mjesta, među njima i mnogobrojni 
pravoslavci. 
Lit.: 1. Iv4nyi, Bdcs-Bodrog vdrmegye foldrajzi 6s 
torenelmi helynevtdra, I-Il, Szabadka, 19092, III, 
Szabadka, 1907; J. Muhi, Zombor tortćnete, 
Zombor, 1944; M. Beljanski, Somborski salaši, 
Sombor, 1970; M. Beljanski, Ponovo o sombor- 
skim  salašima, Sombor, 1979; A. Sekulić, 
Hrvatski bački mjestopisi, Zagreb, 1994; A. Hege- 
diš, Slobodan kraljevski grad Sombor (1749- 
1848), Dometi, 100-103, Sombor, 2000. 

M. Đanić 


ČIK (madž. Csik-6r), rječica na Telečkoj 
zaravni (Bačka lesna zaravan) i na pod- 
ručju donje Bačke — od pustare Čikerija 
zapadno od Subotice do Tise, u koju se uli- 
jeva kod Bačkoga Petrova Sela. Kroz 
Madžarsku protječe u dužini od 12 km, a 
kroz Vojvodinu 90 km. Na izvorištu potok 
ima dva kraka, na dijelu između Višnjevca 
i Čantavira prima vodu iz šest pritoka (iz 
doline Stipić, Kiš, Vereb, Gece i dr.), a 
nalazi se na njemu i jedan otok. Regulacija 
rječice počela je 1899.-1907., obnovljena 
je 1958., a završena je gradnjom akumu- 
lacijskog jezera kod Svetićeva 1980. 


Dolina rječice na Telečkoj zaravni do 
Višnjevca široka je 120-150 m i duboka 
18-20 m, a od Višnjevca je široka 350-400 
m i duboka 20-25 m. Na području donje 
Bačke širina je doline 80-100 m, a dubina 
3-4 m. 

Rječica ima porječje površine 637-750 
km?, s kojega odvodi podzemne i atmos- 
ferske vode te otpadne vode kemijske in- 
dustrije Azotara i naselja s njezinih obala. 
Do regulacije rječice protjecanje vode kod 
ušća variralo je između 1 i 15 ml/s, pro- 
sječno 3 ml/s. 


Prema pedološkoj karti Vojvodine, u 
porječju su rasle listopadne šume. O nji- 
hovu postojanju nema pisanih izvora. Na 
zemljovidima s kraja XVII. i početka 


ČIKERIJA 


XVIII. st. u koritu je rječice tijekom go- 
dine najčešće bila voda na nizvodnoj dio- 
nici, zapadno-sjeverozapadno od ušća, 
gdje je bilo srednjovjekovno naselje Csik, 
po kojem je rječica najvjerojatnije i dobila 
ime. 

L. Hovany 


ČIKERIJA (madž. Csikćria), 1. pustara 
koja u Madžarskoj obuhvaća područje 
duž državne granice, između Kunbaje, 
Aljmaša, Milkuta i Tompe, a u Vojvodini 
južno od toga područja, između pustara 
Tavankut, Šebešić i Kelebija. Nekadašnja 
službena imena: Csćk€ria 1655., Czikćria 
1657., Csekeria i Csćkeria XVIII. st., Csi- 
kćria 1929. Ime je izvedeno od naziva po- 
toka Csikćr, koji su mjesni Hrvati pre- 
imenovali u Čikerija. God. 1655. ubrajala 
se među pustare na kojima je živjelo hrvat- 
sko stanovništvo. Upravno je pripadala 
Subotici sve do 1920., kad je trianonska 
granica razdvojila pustaru te je njezin južni 
dio pripao Kraljevini SHS, a sjeverni Ma- 
džarskoj; 2. nekoć jedinstveno naselje, ko- 
je je 1920. državna granica presjekla na 
dva nejednaka dijela. Iako se oba službeno 
nazivaju Čikerijom, narod je veći dio na- 
selja, koji je pripao Madžarskoj, još od 
početka XX. st. nazivao Gornjom Čikeri- 
jom (zmadž. Felsocsik€ria), a naselje koje je 
danas u Vojvodini Donjom Čikerijom 
(madž. Alsocsikćria). 

Gornja je Čikerija selo koje se nalazi 
istočno od Aljmaša, u samoj blizini drža- 
vne granice. Samostalnim naseljem posta- 
la je 1921. Mjesna crkva je podignuta u 
čast sv. Stjepana Kralja 1928., a naredne go- 
dine i posvećena. Hrvata je u tom naselju 
1941. bilo 493 (ukupno 2050 stanovnika), 
1945. — 420, 1960. — 437 (ukupno 1793 sta- 
novnika), 1980. — 183 (ukupno 1241 sta- 
novnik), 1990. — 42 (ukupno 1031 sta- 

ČIKERIJA 


novnik), a 2001. g. — 79 (ukupno 975 sta- 
novnika). U Seoskoj kući (Faluh4za) pohra- 
njena je etnološka zbirka koja prikazuje 
povijest naselja i mjesne običaje. Od 1990. 
g. ovdje djeluje Hrvatska manjinska samo- 
uprava i Kulturno-umjetničko društvo 
»Rokoko«. 


Donja se Čikerija nalazi zapadno od 
Ljutova, s kojim upravno čini mjesnu 
zajednicu, te sjeverno od Tavankuta, tako- 
đer u samoj blizini državne granice. Čine 
je dvije dugačke ulice i red ušorenih 
salaša. Naselje se naslanja na bagremovu 
šumu i leži na žutome i crnom pijesku, što 
je uvjetovalo da se stanovnici bave vinogra- 
darstvom, a danas voćarstvom. Izrazito je 
depopulacijsko mjesto — četrdesetih godi- 
na XX. st. mjesnu je pučku školu pohađa- 
lo više od 70 učenika, a danas ima osam 
učenika, koji u školu putuju u obližnji 
Tavankut ili u Ljutovo. Zbog nedostatka 
osnovne infrastrukture (nema asfaltirane 
ceste, prodavaonice, doma zdravlja, izdvo- 
jeni odjel tavankutske osnovne škole u 
Čikeriji zatvoren je početkom 1980-ih), 
stanovništvo se u drugoj polovici XX. st. 
postupno iselilo u Tavankut, Ljutovo i 
Suboticu. Danas ondje živi još nešto više 
od 100 stanovnika, većinom starijih osoba. 
Posljednjih godina mjesto oživi za pro- 
štenje, koje se slavi u nedjelju poslije spo- 
mena sv. Leopolda Mandića, te u drugoj 
polovici kolovoza za Čikerijade — vjersko- 
sportskoga godišnjeg susreta mladih kato- 
lika iz Subotice i okolice. Donja je Čikeri- 
ja pretežito je naseljena bunjevačkim 
Hrvatima. Njezinu znamenitost predstavlja 
veliko zvono koje razbija tučonosne obla- 
ke. 


Lit.: 1. Antunović, Razprava o podunavskih i poti- 
sanskih Bunjevcih i Šokcih u pogledu narodnom, 
vjerskom, umnom, gradjanskom i gospodarskom, 
Beč, 1882; Gy. Dudas, Bdcs-Bodrog vdrmegye 
egyetemes monografidja, I-Il, Zombor, 1896; J. 
Rapcsanyi, Magyar vdrosok monogrdfidja, Baja 
es Badcs-Bodrog vdrmegye kozsegei, Budapest, 
1934; M. Marković, Geografsko-istorijski imenik 
naselja Vojvodine, Novi Sad, 1966; A. Sekulić, 
Hrvatski bački mjestopisi, Zagreb, 1994; Ž. 
Mandić, Mikrotoponimija bunjevačkih Hrvata u 
Madžarskoj, Folia onomastica Croatica, 10, 


Zagreb, 2001. R , 
Ž. Mandić i T. Žigmanov 

ČIKERIJADA, vjersko-sportski godišnji 
susret mladih katolika iz Subotice i okolice 
kod središnjeg križa u Čikeriji, koji se 
održava u drugoj polovici kolovoza. Prvi 
je put organizirana 2000. na inicijativu vlč. 
M. Stantića, koji je i stalni organizator, a 
geslo je susreta Gle, kako je dobro, kako je 
milo kao braća zajedno živjeti! (Ps 133,1). 
Svrha je tih jednodnevnih okupljanja dru- 
ženje, međusobno upoznavanje i bolje 
povezivanje katoličke mladeži iz sjevernih 
župa Subotičke biskupije. Mladi na susret 
uglavnom dolaze biciklima, a svake ih se 
godine ondje okupi preko stotinu. Zamisao 
je da Čikerijada u budućnosti preraste u 
kamp u kojem će se održavati duhovne vjež- 
be i radionice. 

Lit.: M. Stantić, Pet godina Čikerijade, Subotička 
Danica (nova): Kalendar za 2005. godinu, 


Subotica, 2004. 5 
T. Žigmanov 


ČIKUZDA (madž. Sikčsd), selo u 
jugozapadnom dijelu Bačko-kiškunske 
županije, 15 km sjeverno od Baje, 4032 st. 
(2002.). Nekadašnja službena imena: Se- 
gusd 1399., Sukedeghaza 1341., Sykesd 
1520., Sokesd 1543., Ukesd 1686., Siik&sd 
1773. U korijenu je imena staromadžarska 
imenici seg (hum, brijeg). 

God. 1520. Čikuzda je zabilježena kao 
selo; 1543. Kalačkoj je nadbiskupiji plati- 
la 7 forinta crkvene desetine. Za Rakoczi- 
jeva ustanka 1703.-11. spominje se kao 

SNemesn&dudvar 


n 
, Ve 


Baja Jozsefh4za- / 
puszta *: 


Čikuzda (Siik&sd) 


hrvatska župa. Zemaljski popis 1715. bil- 
ježi 15 hrvatskih i 3 madžarske obitelji. 
Hrvata je već tada bilo znatno više, što 
potvrđuju crkvene matične knjige (vode se 
od 1711.), u kojima se nalazi stotinjak 
hrvatskih prezimena. Samostalnom je žu- 
pom postala 1719., a o brojnosti katolika 
govori podatak iz 1730., kada su krizmane 
372 osobe. God. 1748. ima 951, a 1762.— 
1327 stanovnika, pri čemu trećinu čine 
Madžari. Hrvati se spominju i 1783. God. 
1787. bilježi se kao »ilirsko«, a potkraj 
XVIII. st. kao madžarsko-»racko« selo 
koje pripada posjedu Kalačke nadbiskupi- 
je. (Hrvate crkveni dokumenti najčešće 
spominju kao Ilire, a državni popisi kao 
Race, odnosno katoličke Race.) God. 
1860. uništila ju je poplava, a stanovnici su 
preseljeni na današnje mjesto, na uzvisinu 
pokraj kapelice Tri križa. Selu pripada i 
kapelica sv. Ane, poznato hodočasničko 
mjesto. Potkraj XIX. st. ima 787 kuća i 
3381 stanovnika, »koji su nekoć bili Hrva- 
ti, ali danas su svi Madžari«. Hrvatski se 
živalj potpuno odnarodio 1920-ih godina, 
a na njegovu nekadašnju brojnost danas 
podsjećaju samo prezimena (Gariša, Ja- 
gica, Jakšo, Karagić, Serletić, Vidak...) 1 
mikrotoponimi (Dolina, Grbavac Jezer, 
Lipovac, Plačidol Široka, Taban, Tvrdica, 
Zlopolje...). 

Lit.: A. Valyi, Magyar orszagnak leirdsa, Buda, 
1796; E Fćnyes, Magyarorszdg geographiai 
szotdra, Pest, 1851; S. Borovszky, Pest-Pilis-Solt- 
Kiskunvdrmegye monographidja, I-IL, Budapest, 
b. g.; Gy. Dudds, Bdcs-Bodrog vdrmegye egyetemes 
monografidja, 1-1, Zombor, 1896; A. Hegediis, 
Patachich Gdbor kalocsai ćrsek 6lete 6s restaurd- 
cios tevčkenysćge. Laurea ćrtekezćs. Kalocsa, 
1954; Gy. Gyčrffy, Az Arpdd-kori Magyarorszdg 
torteneti foldrajza, Budapest, 1963; E. Solymos 
M. Gčldner Solymosnć, A kalocsai erseku- 
radalom = haldszati  szerzodesei 1725-1916. 
Cumania, V, Kecskemet, 1974; Z. Mandić, 
Traganje za netragom nestalim Hrvatima, 
Narodne novine, Budimpešta, 8. III. 1984. 


Ž. Mandić 


ČILIĆ, Luka (Baja, 1707. — Baja, 15. IV. 
1770.), franjevac, pedagog, pisac. U 
Provinciju Bosnu Srebrenu stupio je 1726. 
u Baču. Budući da je dobro govorio nje- 
mački i talijanski, pretpostavlja se da se 


ČISTA SOBA 


školovao u zemljama u kojima se govori 
tim jezicima. Kao mlad svećenik bio je 
vojni kapelan i boravio je na Korzici 
1731.-33. Predavao je na filozofskom učil- 
ištu u rodnome mjestu 1734.-37., a u vri- 
jeme dok je po Slavoniji i Podunavlju 
1738./39. harala kuga djelovao je u 
Budimu kao hrvatski propovjednik te je 
požrtvovno dvorio oboljele. Više je godina 
bio odgojitelj novaka u Radni, odakle je 
1745. došao za profesora teologije na ge- 
neralna učilišta 1. razreda u Budim 1745.- 
50. i u Osijek 1750.-58. Stekao je naslov 
lector jubilatus i bio dekan generalnog 
učilišta u Budimu 1759.-62. U vodstvu 
zajednice sudjelovao je kao kustod prije 
druge diobe Provincije Bosne Srebrene 
1756./57. i definitor u novoutemeljenoj 
Provinciji sv. Ivana Kapistranskoga. U ime 
vrhovne uprave Franjevačkog reda bio je 
generalni vizitator u Bugarskoj. Plod je 
njegova odgojiteljskog rada priručnik 
duhovno-asketskog sadržaja. Ne mogu mu 
se sa sigurnošću pripisati filozofski spisi u 
rukopisu Physica seu octo libri Physico- 
rum, Philosophia moralis te Metaphysica 
(Bajae, 1733/34; vel. 19 x 19 cm, pisar Stje- 
pan od Valpova, knjižnica franjevačkog 
samostana u Našicama). Nije naime 
isključeno da im je autor Toma Jelle (f 
1743. u Foldvaru). God. 1762., kao pos- 
ljedica kapi, oduzet mu je govor. Od 1766. 
je boravio u rodnoj Baji strpljivo pod- 
noseći svoje patnje. 

Djela: Paen festivum... dno Josepho Anthonio 
Chiolnich... episcopo Bosnensi..., Essekini, 1752; 
Directa ad coelum via seu tres gradus perfection- 
is evangelicae, Essekini, 1755; Conclusiones ex 
universa theologia, Essekini, 1755. 


Lit.: Historia domus Bajensis, 1, Baja, 1991; F. E. 
Hoško, Franjevačke visoke škole u kontinentalnoj 


Hrvatskoj, Zagreb, 2002. 
F. E. Hoško 


ČISTA SOBA, u bačkih Bunjevaca i 
Šokaca svečana prostorija na salašu ili u 
kući u kojoj se nije boravilo. U njoj se 
nalazio namještaj i oprema (posteljina, 
pokrivači i sl.) koju je žena donijela u 
mužev dom. Potkraj XIX. st. kod Bunje- 
vaca »kovčeg« u kojem je udavača donosi- 
la svoje »aljine«, odnosno »štafir«, zami- 

ČISTA SOBA 


jenili su posebni tipovi ormara, »dolaf« i 
»šifunjer«. U čistoj se sobi čuvao i višak 
posteljine te svečana odjeća, a služila je i 
kao gostinska soba za noćenje važnijih 
gostiju. Iz nje su se pokapali preminuli 
ukućani. 

Lit.: A. Sekulić, Bački Hrvati, Zagreb, 1991; M. 
Cernelić, O životu na salašu, u: /z baštine bačkih 


Hrvata — Bunjevaca, Zagreb, 1998. 
A. Stantić 


ČISTA SRIDA, dijal., Pepelnica, prvi dan 
korizme. Na taj je dan propisan strogi post 
i nemrs, a neki vjernici među bačkim Hrva- 
tima, sukladno tradiciji, do danas »suše«, 
tj. ne jedu i ne piju. 

U bačkih Bunjevaca domaćice su na 
Čistu srijedu temeljito čistile sve posuđe 
kako na njemu ne bi ostalo tragova masti. 
Posuđe su najprije prale vrućom »luši- 
jom«, tj. prokuhanim pepelom, a poslije bi 
ga isprali vrućom pa hladnom vodom. 
Masnoća s ćupova i drugih glinenih posu- 
da odstranjivala se u užarenoj krušnoj pe- 
ći. Posuđe bi poslagale u nju, a masnoća 
koja se nakupila po zidovima posuđa 
zapalila bi se. Kad se vatra ugasila, peć je 
zatvorena, a čisto se posuđe iz nje vadilo 
tek sutradan, jer se na Čistu srijedu tradi- 
cionalno »sušilo« pa posuđe i nije bilo 
potrebno. 

U bunjevačkim selima zabilježen je i 
običaj da neoženjeni momci po sokacima 
vuku panj, obično u skupinama i naiz- 
mjence. Ako bi usput sreli djevojku koja se 
za poklada nije udala, uhvatili bi je 1 pri- 
silili da poljubi panj. 

Lit.: A. Sekulić, Bački Hrvati, Zagreb, 1991. 
A. Stantić 


ČITAONICA, isprva društvo, klub ili 
slična ustanova, kojoj je svrha bilo promi- 
canje knjige, čitanja i narodne kulture. 


Danas prostorije, obično u sklopu 
knjižnice, namijenjene čitanju knjiga i 
periodike. 


Dok su Madžari i Srbi u Bačkoj svoje 
čitaonice osnivali još polovicom XIX. st., 
među Hrvatima se pojavljuju tek posljed- 
njih desetljeća XIX. st. i početkom XX. st., 

i to često kao prve mesne udruge lokalnih 
Bunjevaca i Šokaca. Osnivane su radi 
širenja narodne prosvjete, poučavanja i 
širenja narodnog jezika, podizanja vjer- 
skog duha u narodu, održavanja narodne 
svijesti i čuvanja narodnih običaja. Među 
osnivačima i članovima bili su nacionalno 
svjesni ugledni i obrazovani ljudi, narodni 
prvaci te seljački narod. U njima se, 
napose u zimskom razdoblju, okupljalo, 
igralo šah i karte, čitalo, šalilo i razgova- 
ralo o društvenim događajima. Čitaonice 
su imale po desetak naslova časopisa i 
novina te od nekoliko desetaka do neko- 
liko stotina knjiga. Priređivale su prela i 
druge zabave, koncerte i kazališne pred- 
stave. Čitaonice se neki put nalaze i unutar 
pojedinih udruga, primjerice Katoličkog kru- 


pe 


Pen 


Marko Skenderović izabran je na prvoj 
skupštini 1878.). U ostvarivanju zadaća na- 
rodnih čitaonica pomoć su im pružale i 
druge ustanove, pri čemu je u to vrijeme 
među najagilnijima bilo Hrvatsko knji- 
ževno društvo sv. Jeronima iz Zagreba. 
Između dvaju svjetskih ratova čitaonička 
društva gube obilježja koja su imala u 
XIX. st. te se njihovi fondovi pripajaju mje- 
snim knjižnicama, a njihovu ulogu 
djelomično preuzimaju kulturno-umjetni- 
čka i druga društva. Prvih godina nakon 
Drugog svjetskog rata, hrvatske čitaonice 
u Vojvodini i Madžarskoj obnavljaju svoj 
rad, ali ih vlasti ubrzo ukidaju, neke od 
njih poslije djeluju u socijalističkome 
duhu unutar lokalnih domova kulture, no s 
njihovim raspadom nestale su i čitaonice, 
koje su dijelom uključene u bibliotečki 
sustav po mjestima. Iako se neke od 
hrvatskih čitaonica danas obnavljaju, 
poput Bajske bunjevačke čitaonice ili 
Bunjevačke čitaonice u Čonoplji, njihove 
su aktivnosti drukčije. I koncepcija novo- 
osnovane Hrvatske čitaonice u Subotici 
razlikuje se od svojih povijesnih prethod- 
nica te joj je cilj ponajprije promicanje hrvat- 
skoga jezika i hrvatske knjige na suvremen 
način. 

Najvažnije hrvatske čitaonice u Bačkoj 
bile su sljedeće: 


Lemeška kasina osnovana je 1874., a u 
njoj su Bunjevci iz Lemeša imali i svoju 
čitaonicu. 

Pučka kasina u Subotici bila je najpo- 
znatija i najbolje posjećena čitaonica među 
bačkim Hrvatima, opskrbljena mjesnim i 
mnogobrojnim stranim listovima te 
bogatom knjižnicom. Osnovana je 1878., 
nakon što registracija pod imenom 


Bunjevačka kasina nije bila moguća. Imala 
je prostrane prostorije, od kojih su neke 
bile određene posebno za čitaonicu, druge 
za razne zabave, igre (biljar, domino, šah 1 
dr.) te vijećanje. 


Subotička Pučka kasina početkom XX. st. 


Pučka čitaonica u Bajmoku osnovana 
je 1879., ali je jedno vrijeme prekinula rad, 
pa je ponovno otvorena 1889. Prvi pred- 
sjednik bio je Tadija Bešlić, bajmočki 
zemljoposjednik. 

Narodna čitaonica u Bikiću utemeljena 
je prije Prvoga svjetskoga rata. U njoj se 
okupljalo bunjevačko seljaštvo, a učenija 
gospoda čitala su mu novine i knjige na 
hrvatskome. Svake je godine priređivala 
prelo. 


Katolička čitaonica sv. Jurja u Subotici 
osnovana je 1905. u istoimenoj župi kako 
bi pridonijela podizanju vjerskog duha u 
narodu, proučavanju i širenju narodnog 
jezika te čuvanju narodnih običaja. Prvi joj 
je predsjednik bio Marko Vukov. Čitaoni- 
ca je početkom 1912. osnovala i svoje pje- 
vačko društvo. 


Katolička čitaonica sv. Roke u Subotici 
osnovana je 1910. u istoimenoj župi i okup- 
ljala znatan broj Bunjevaca iz dominantno 
bunjevačke gradske četvrti Ker. 


ČITAONICA 


Bajska kršćanska čitaonica počela je s 
raditi 1910. na poticaj tadašnjega bajskog 
kapelana Lajče Budanovića, koji je, okup- 
ljajući nacionalno svjestan narod, želio 
spriječiti madžarizaciju u tome mjestu. 
Vlasti nisu dopustile njezino osnivanje 
pod imenom Bunjevačka čitaonica. Prvi 
predsjednik bio je Stipan Agatić, a najpo- 
znatiji član nakon rata Mišo Jelić. 

Čitaonica u Fancagi (madž. Bajaszen- 
tistvan) utemeljena je 1911., kada su tamo- 
šnji Bunjevci po ugledu na bajske sunaro- 
dnike kupili jednu kuću i u njoj organiz- 
irali čitaonicu. 

Šokačka čitaonica u Bačkome Mono- 
štoru osnovana je 1920., a predsjednik joj 
je bio Marin Bošlin. 

Bunjevačka čitaonica u Čonoplji osno- 
vana je o Božiću 1920. radi širenja hrvat- 
ske prosvjete i održavanja nacionalne svi- 
jesti među Bunjevcima. Imala je knjižnicu 
s više od 300 hrvatskih knjiga. Najza- 
služniji za njezino osnivanje i djelovanje 
bio je učitelj Ilija Džinić, a prvi predsjed- 
nik Lazo Burnać. U njoj su se održavale 
kazališne predstave i razne zabave, a posli- 
jeje promijenila ime u Bunjevačku kasinu. 

Šokačka udružna kasina u Baču osno- 
vana je 1926. Predsjednik joj je bio Franjo 
Azaševac, a tajnik Ljudevit Kesejić. 

Šokačka čitaonica u Sonti osnovana je 
1926., prvi predsjednik bio joj je Matej 
Domić. 

Jugoslavenska čitaonica Bajmak pos- 
tojala je između dva svjetska rata radi 
prosvjećivanja bajmočkih Bunjevaca u 
provladinu duhu. Održavala je godišnja 
prela, a prvi predsjednik bio joj je Nikola 
Babić. 

Prva bunjevačka čitaonica u II. krugu u 
Subotici utemeljena je 1937. radi širenja 
»jugoslavenske ideologije među Bunjev- 
cima«. Prvi predsjednik bio je Lojzije 
Vidaković Bukvin. 

Bajska bunjevačka čitaonica u Baji 
utemeljena je 1988. kao sljednica Bajske 
kršćanske čitaonice i Čitaonice iz Fancage. 
Održava godišnje Bajske razgovore, orga- 
nizira Veliko prelo u Baji itd. 

ČITAONICA 


Hrvatska čitaonica u Subotici uteme- 
ljena je 2002. godine radi promicanja hrvat- 
skog jezika i hrvatskog tiska i knjiga, a od 
2005. ima vlastite prostorije. 


Lit.: Neven, br. 7/1889, 4/1905, 5/1913, 33/1921, 
Subotica; Subotička Danica ili bunjevačko-šokač- 
ki kalendar (sa slikama) za prostu godinu 1909., 
Subotica, b. g.; Subotička Danica ili bunjevačko- 
Šokački kalendar (sa slikama) za prostu godinu 
1911., Subotica, b. g.; P. Pekić, Povijest Hrvata u 
Vojvodini, Zagreb, 1930; M. Evetović, Kulturna 
povijest bunjevačkih i šokačkih Hrvata (rukopis); 
Pravi bunjevački kalendar za godinu 1935, Su- 
botica, b. g.; Bunjevački kalendar za prostu god- 
inu 1939., Subotica, b. g. Enciklopedija Jugo- 
slavije, 3, Zagreb, 1984; Hrvatski leksikon, 1, 
Zagreb, 1996; A. Čota, U osimu plemenitog rav- 
ničarskog drača (rukopis). 

K. Čeliković 


ČOBAN, Robert (Bač, 27. VII. 1968.), 
novinar i nakladnik. Rođen u poljodjelskoj 
obitelji Josipa i Lujze, rođ. Tot. Osnovnu i 
prva dva razreda srednje škole završio je u 
Baču, a srednju ekonomsku u Bačkoj 
Palanci. Studij prava upisao je na Pravnom 
fakultetu Sveučilišta u Novom Sadu, na 
kojem je apsolvirao 1993. 


Još za vrijeme studija afirmirao se kao 
novinar. Tijekom 1990. i 1991. pisao je za 
Večernje novosti, Vreme (Beograd), Stav, 
Index (Novi Sad), Glas ravnice (Subotica), 
Arenu (Zagreb), Naše dane (Sarajevo) i 
dr., a 1992. postao je glavnim urednikom 
studentskog lista /ndex. Zbog kritičkih 
napisa o režimu Slobodana Miloševića 
došao je u sukob s predstavnicima tadaš- 
njih sveučilišnih tijela te je smijenjen s 
uredničke funkcije. Iste je godine, u surad- 
nji s Nezavisnim društvom novinara 
Vojvodine, pokrenuo Nezavisni index, 
prvo važnije neovisno glasilo u Vojvodini 
za vrijeme Miloševićeva režima. Ubrzo se 
međutim razišao i s tom redakcijom te je 
osnovao vlastit list — neovisni politički 
dvotjednik Novosadski index, kojemu je 
1993. ime promijenio u Svet. Promijenjena 
je međutim ubrzo i uređivačka koncepcija 
lista: umjesto političkih tema dominirati 
počinje estrada, a Svet postaje jedan od lis- 
tova s najvećom nakladom na području 
bivše Jugoslavije. Potkraj devedesetih 
pokrenuo je nova izdanja, a danas tvrtka 

na čijem je čelu izdaje 70 magazina 
(Lepota i zdravlje, JOY, CKM, Bravo, 
Bravo Girl, Auto Start, PC Magazin, Metal 
Hammer...) i među najvećim je naklad- 
nicima na nekadašnjem jugoslavenskom 


prostoru. m 
T. Zigmanov 


ČOBANJA, 1. u bačkih Bunjevaca drve- 
na, ovalna i plosnata posuda za vodu volu- 
mena do 10 litara, slična manjoj odrezanoj 
bačvi. Ratari i pastiri nosili su u njoj vodu 
za piće, a za velikih je vrućina, zakopana u 
zemlji, ostavljena u sjeni ili pokrivena 
komadom odjeće, dugo zadržavala svje- 
žinu vode; 2. u nekim bunjevačkim kraje- 
vima štap s privezanom slamom i lojem, 
koji se palio pri preskakanju vatre na blag- 
dan rođenja sv. Ivana Krstitelja (24. lipnja) 
te isticao na đeram, dud ili drugo visoko 
stablo. S tim se štapom ujedno trčalo oko 
njiva na kojima su se preskakale vatre. 
Vjerovalo se da njegov plamen cijelu oko- 
licu čuva od utjecaja zlih sila, tuče i drugih 
nepogoda. 

Lit: A. Sekulić, Bački Hrvati, Zagreb, 1991; 


Zvonik, br. 8/2003, Subotica. 
A. Stantić 


ČOJA, dijal. (tur. vulg. coha: sukno bolje 
kvalitete), glatka vunena tkanina, čoha. 
Dobiva se postupkom valjanja (»filcanja«) 
vune. Riječ je o drevnoj vrsti obrade u 
kojoj se vlakna, tkanina ili pletenina od 
vune izlažu mehaničkomu, toplinskomu i 
vodenu djelovanju, pri čemu se »ufilcaju«, 
tj. skupe i isprepletu. Karakteriziraju je 
velika gustoća i iznimna toplinska izolaci- 
ja, zbog čega je u mnogih naroda upotreb- 
ljavaju za izradu zimske odjeće. U Bunje- 
vaca se od nje izrađuju ćurdije, ćurci, ogr- 
tači, kaputi, hlače i dr. 

K. Suknović 


ČONOPLJA, naselje 11 km istočno od 
Sombora i na pola puta između Lemeša 
(službeno Svetozar Miletić) i Kljajićeva, s 
kojima je povezano cestom. Prostire se na 
padinama u podnožju Telečke zaravni na 
90 m nadmorske visine. Pokraj sela prolazi 
i željeznička pruga Sombor-Vrbas. 


Prvi se put spominje 1399. kao feudal- 
ni posjed plemićke porodice Czobor pod 
imenom Chomokla. Poslije se javlja pod 
imenima Chamakla, Chamokla, Csomok- 
la, Chiomoklia, a u turskom defteru iz 
1580. mjesto je zabilježeno pod nazivom 
Csonopla, koji se, s malim izmjenama, 
zadržao do danas. Od 1590., kad je 
popisano 27 oporezovanih kuća, ne spom- 
inje se sve do 1717. Tad su na jednom aus- 
trijskom zemljovidu Sombora i okolice 
zabilježeni Čonoplja i Dolovi. God. 1720. 
među 28 pustara somborskoga vojnog 
šanca nalaze se i ovi toponimi. Prema za- 
povijedi komorskog administratora J. F. 
Redla od 7. VIII. 1747. od pustara Csonop- 
lya i Dolovi osniva se samostalno selo s 42 
stanovnika, koji su nosili prezimena: 
Đerko, Burnać, Paštrović, Probojčević, 
Vuković, Bošnjaković, Pašalić, Maunić, 
Džinić i dr. Prvi dušobrižnici u Čonoplji 
bili su somborski franjevci, a prva crkva 
koju su 1750. sagradili čonopljanski Bu- 
njevci bila je područna crkva župe iz Leme- 
ša (znadž. Nemes Militics). God. 1761. 
ustrojena je samostalna župa, u kojoj su se 
iduće godine počele voditi matične knjige. 
Dvorski komorski savjetnik Anton Coth- 
man u svojem izvješću 1763. navodi da su 
stanovnici rimokatolici Bunjevci te 10 
godina prije toga doseljeni Madžari i Slo- 
vaci. Čonoplja je tad imala 350 stanovni- 
ka. Masovno doseljavanje Nijemaca u 119 
novoizgrađenih kuća organizirano je 1786. 
Prema podacima iz 1803. Čonoplja je ima- 


ČONOPLJA 


kojih rimokatolika 2687, pravoslavaca 25, 
a židova 22. 


Do sredine XVIII. st. bunjevački su 
Hrvati bili jedini ili većinski narod. Nakon 
toga većinu su činili najprije Madžari, 
zatim Nijemci, a od 1945. godine Srbi. Do 
1944. broj Hrvata i Madžara neprekidno se 
smanjivao, a Nijemaca povećavao. Potkraj 
Drugoga svjetskog rata 800 stanovnika 
bježi od sovjetske i partizanske vojske, a 
ostatku njemačkog stanovništva konfisci- 
rana je cjelokupna imovina i zatvoreno je 
u logore. U prosincu 1945. s područja 
Korduna u Čonoplju je kolonizirano oko 
2500 stanovnika, pretežito Srba. Kako 
Nijemcima nakon ukidanja logora 1948. 
imovina nije vraćena, bili su prisiljeni 
napustiti Jugoslaviju. 

Stanovništvo se bavi pretežito poljo- 
privredom. Zastupljeno je ratarstvo, vino- 
gradarstvo i stočarstvo. Od XVIII. st. raz- 
vija se obrt. U XX. st. počinje se razvijati 1 
industrija: ciglana (1905.), dva mlina, dv- 
ije kudjeljare i pogon za bojenje vunenih 
vlakana. Nakon Drugoga svjetskog rata, 
likvidiraju se kudeljare i mlinovi, a razvi- 
jaju se poljoprivredna industrija, ciglana i 
bojadisaonica. Danas je mjesna industrija 
u teškom položaju, osim ciglane, koja je 
uspjela opstati. 

Današnja rimokatolička crkva sagrađe- 
na je 1819., a posvećena je Svim svetima 
1821. Rimokatolička pučka škola počela je 
raditi 1761. Pri imenovanju učitelja vodila 


la 2734 stanovnika: Madžara, »llira«, se briga o tome da učitelj, osim madžarski, 
Slovaka, Nijemaca, Srba i Židova, od  govorii»ilirski« i njemački. U sjevernome 
Nijemci| Madžari | Srbi | Hrvati i Binjevci | Židovi | Jugoslaveni | ostali | ukupno 
1890. | 2340 1821 67 - 964 96 - - 5387 
1941. 2565 1731 > 12 515 17 - 1 4846 
1948. | 424 1710 2911 624 - - - 64 5733 
1971. 59 1269 3112 475 - - 158 36 5109 
1991. 23 821 2850 123 126 2 430 21 4432 
2002. 22 668 3093 129 113 - 160 174 | 4359 


Etnička struktura stanovništva 1890.-2002. 

ČONOPLJA 


dijelu sela je potkraj XIX. st. izgrađena 
bunjevačka škola s jednom učionicom i 
učiteljskim stanom, koja je radila do 
1946., a poslije je srušena. Bunjevačka 
čitaonica osnovana je 1920. na inicijativu 
Ilije Džinića, no ubrzo je ime promijenila 
u Bunjevačku kasinu. Poslije rata postala 
je najprije Hrvatsko kulturno društvo, 
poslije HKD August Šenoa, i pod tim je 
imenom Društvo djelovalo do 1950-ih 
godina. Od 1939. do Drugoga svjetskog 
rata u Čonoplji je djelovalo i križarsko 
društvo. Bunjevačka prela su se održavala 
do 1970-ih godina. Novo Kulturno-umjet- 
ničko društvo Bunjevačka grana osnovano 
je 2002., a u selu danas postoje i 
madžarsko i srpsko društvo. 


Čonoplja 


Najznamenitiji čonopljanski Hrvat jest 
kulturni djelatnik Ilija Džinić (1894.- 
1981.), a u Conoplji su rođeni i svećenici 
Ivan Palić (1842.-85.) te Ivan Burnać 
(1841.-1900.) 

Lit.: 1 Ivanyi: Szabadka szabad kirdlyi vdros 
tortenete, 1-11, Szabadka, 1886-1892; 1. Ivanyi, 
Bdcs-Bodrog vdrmegye foldrajzi 6s tortenelmi 
helynćvtdra, Il, IV, Szabadka, 1909,2 1907; I. 
Dtiniš, Čonoplja kratak opis njenog postanka i 
migraciono kretanje njenog stanovništva u 
prošlosti, Sombor, 1980; D. Vujaklija, Čonoplja 
od 1399.-1983. godine, Čonoplja, 1983; J. 
Rausch, Donauschwiibische Heimat, Gemeinde 
Tschonopel, Niirnberg, 1989; M. Beljanski: Šest 
vekova Čonoplje (1399-1987), Sombor, 1996; I. 
Džinić, Čonoplja, bačko selo kraj Sombora, u 
prošlosti (rukopis). 

Đ. Lončar 


ČORDA (madž. csorda: stado, krdo), u 
bačkih Bunjevaca naziv za zajednički 
seoski pašnjak. Čordaš (pastir na čordi) 
ujutro bi, poslije muže, prikupio goveda i 

otjerao ih na čordu, a predvečer ih je 
vraćao vlasnicima. Na čordi je obično bio 
bunar s đermom i koritom za napajanje 
goveda. Naknadu za ispašu na čordi vlas- 
nici stoke uplaćivali su u seosku riznicu. 
A. Stantić 


ČORDAŠIĆ, Bartol (Osijek, 21. V. 1756. 
— Novi Sad, 17. X. 1788.), franjevac, filo- 
zofski pisac. Poslije gimnazije 1772. stu- 
pio je u Baču u Provinciju sv. Ivana Kapi- 
stranskoga. Filozofiju je studirao u Slavon- 
skom Brodu i Požegi 1773.-76., a studij te- 
ologije počeo je 1776. na generalnom uči- 
lištu u Osijeku. Nakon što mu je provinci- 
jal Blaž Tadijanović 1777. dopustio da 
prekine studij teologije i na sveučilištu u 
Budimu položi potrebne ispite iz filozofi- 
je, stekao je naslov doktora filozofije. 
Teološki je studij dovršio u Budimu 1781., 
a dvije godine prije toga postao je sve- 
ćenikom. Predavao je na filozofskom uči- 
lištu u Budimu 1781.-83., kad su vlasti 
franjevačkim visokim školama zabranile 
djelovanje. Nakon toga bio je profesor u 
osječkoj gimnaziji 1784.-88., a 23. VI. 
1788. preuzeo je službu kapelana u vojnoj 
bolnici u Novom Sadu. Objavljeni popis 
njegovih filozofskih teza pokazuje da je 
prihvatio Boškovićevu teoriju o sastavu 
tvari i Newtonov zakon opće gravitacije. 


Djelo: Tentamen philosophicum, Essekini, 1783. 


Lit.: Ž. Dadić, Prirodnofilozofski i prirodoznan- 
stveni tekstovi u franjevačkim samostanima u 
Osijeku i Iloku, Prilozi za istraživanje hrvatske 


filozofske baštine, 11/12, Zagreb, 1980; S. Sršan, 


Osječki ljetopisi 1686. — 1945., Osijek, 1993; F. E. 
Hoško, Franjevačke visoke škole u kontinentalnoj 


Hrvatskoj, Zagreb, 2002. 
F. E. Hoško 


ČOTA, Antonija, rođ. Rekettye (Beograd, 
12.1. 1961.), diplomirana pravnica, kultur- 
na djelatnica. Kći Istvana Rekettyea i Eve, 
rođ. Knezi iz Lemeša. Osnovnu školu 
završila je u Lemešu, gimnaziju u Som- 
boru, a 1984. diplomirala je na Pravnom 
fakultetu u Osijeku. Od 1985. radi u som- 
borskome Narodnom kazalištu na poslovi- 
ma tajnika. Urednica je periodičnih izda- 
nja Narodnog kazališta iz Sombora 


(Premijera, programske knjižice za pred- 
stave itd.), a objavila je i više članaka 
posvećenih kazališnom životu (Somborske 
novine, Ludus, Hrvatska riječ itd.). 
Redovita je suradnica Pozorišnog almana- 
ha Vojvodine, koji izdaje Kazališni muzej 
Vojvodine, gdje je i urednica redakcije na 
hrvatskome. Skupa s Marijom Šeremešić 
objavila je knjigu Dukat ravnice, u kojoj je 
pisala o povijesti i običajima Hrvata- 
Bunjevaca iz Sombora i okolice. Aktivna 
je članica HKUD-a Vladimir Nazor iz 
Sombora u Odjelu za njegovanje kulture, 
tradicije i jezika bačkih Hrvata te zamjeni- 
ca glavnoga i odgovornog urednika lista 
tog Društva Miroljub od njegova pokreta- 
nja. Osnivačica je HKUD-a Stipan Knezi 
Šimeta u Lemešu. Članica je Demokrat- 
skog saveza Hrvata u Vojvodini od osnut- 
ka te stranke, a 2005. izabrana je za vijeć- 
nicu u Skupštini Općine Sombor. 

Djelo: Dukat ravnice (suatorica s M. Šeremešić), 


Sombor, 2000. . 
T. Zigmanov 


ČOTA, Zoran (Stanišić, 4. IL. 1957.), 
pravnik, nogometaš, društveni djelatnik. 
Sin Stipana i Ane, rođ. Antolić. Osnovnu 
školu i gimnaziju završio je u Somboru, a 
na Pravnom fakultetu u Novom Sadu 
diplomirao je 1981. Nakon toga zaposlio 
se kao pravnik u Željezničko-transport- 
nom poduzeću u Somboru, gdje radi do 
danas. Nogometom se bavio od rane mla- 
dosti, bio je kapetan. momčadi NK 
Radnički 1976.-83., a od iduće je godine 
do kraja aktivne karijere 1986. igrao za 
ŽAK. Nakon toga bio je član uprave ŽAK-a 
i NK Radnički 1986.-92. te predsjednik 
Nogometnog saveza općina Sombor i 
Apatin 1986.-87. Zbog odbijanja da nosi 
oružje i uniformu u ratu protiv Hrvatske, 
osuđen je na šest mjeseci zatvora, a kaznu 
je izdržao u vojnom zatvoru u Beogradu i 
okružnom zatvoru u Somboru 1993./94. 
Nakon toga aktivirao se u KUD-u Vla- 
dimir Nazor u Somboru, sudjelovao je u 
vraćanju hrvatskih atributa u naziv tog 
društva te je član redakcije lista Miroljub 


od njegova utemeljenja. pas 
A. Firanj 


ČOVIĆ 


ČOVIĆ, Gabor — Gavro (Subotica, 1895. 
— 2, 1945.), društveni i sportski djelatnik. 
Potječe iz brojne obitelji Ivana i Janje, rođ. 
Stipić, stariji je brat Marka Čovića. Bio je 
politički aktivan u vrijeme raspada Austro- 
Ugarske — sudjelovao je na sastanku 5. XI. 


Gabor — Gavro_Cović 


1918., kad je donesena odluka da se osnu- 
je Bunjevačko-srpski narodni odbor u 
Subotici, bio je potporučnik Bunjevačko- 
srpske narodne garde u Subotici, osnovane 
10. XI., te član skupine od desetorice bu- 
njevačkih mladića koji su toga dana proni- 
jeli hrvatsku zastavu gradom. Tradicional- 
no se smatra da ju je upravo on istaknuo 
na subotičku gradsku kuću. U međuraću je 
radio kao računovođa, a 1930-ih bio je 
član najuže uprave NK Bačka. Za vrijeme 
rata na poziv brata Marka otišao je u Za- 
greb, gdje je bio aktivan u Društvu bačkih 
Hrvata. Povlačeći se pred partizanima, 
potkraj rata nestao je na Križnom putu. 


Lit.: P. Pekić, Povijest Hrvata u Vojvodini, Zagreb, 
1930; A. Sekulić, Književnost podunavskih 
Hrvata u XX. stoljeću, Zagreb, 1996; M. Čović, 


Priča o lopti, Zagreb, 2001. 
S. Bačić 


ČOVIĆ, Gavro (Subotica, 1. I. 1911. — 
Subotica, 19. VI. 1968.), sportski djelat- 
nik. Sin Šime i Marije, rođ. K4konyi. Za- 
vršio je trgovačku školu i 1935. postao 
samostalnim trgovcem s vlastitom rad- 
njom za mušku modnu konfekciju. Nakon 

ČOVIĆ 


rata radnja mu je konfiscirana te je radio 
kao radnik i službenik u više poduzeća. 


U međuratnom razdoblju bio je aktivan 
u NK Bačka iz Subotice, poslije rata je 
savezni boksački sudac, a sudio je i među- 
narodne susrete u susjednim zemljama. U 
Teniskom klubu Palić 1878 bio dugo- 
godišnji tajnik te predsjednik, a posebno se 
angažirao u školi tenisa i u radu sa sporta- 
šima mlađe dobi. Izgubio je život u pro- 
metnoj nezgodi u vrijeme održavanja pio- 
nirskog prvenstva Vojvodine na Paliću 
prevozeći pehare za pobjednike. Na prijed- 
log Teniskog saveza Vojvodine i na poticaj 
sportskih djelatnika TK Palić god. 1968. 
ustanovljen je Memorijalni turnir Gavre 
Čovića, koji se održava do danas. Na tom 
turniru I. kategorije u natjecateljskoj kate- 
goriji između 14 1 18. godina, sudjeluju 
mladi i neafirmirani tenisači, među kojima 
su svojedobno bili i Monika Szeles, Goran 
Ivanišević, Slobodan Živojinović, Goran 
Prpić i drugi poznati tenisači s prostora 
bivše Jugoslavije. 
G. Čović 


ČOVIĆ, Grgo (? — 2), kulturni i društveni 
djelatnik. Živio je u II. kvartu u Subotici. 
Jedan je od organizatora peticije za 
uvođenje bunjevačkog jezika u osnovne 
škole, koju je 1896. potpisalo 1200 osoba. 
Pri osnivanju Katoličke čitaonice sv. Jurja 
Kao »neumorni borac naše prosvite« 
prikupljao je pretplatu, distribuirao i pro- 
davao Budanovićev molitvenik Mala slava 
Božija, zbog čega je imao problema s vlas- 
tima. U vrijeme raspada Austro-Ugarske 
bio je član Bunjevačko-srpskoga narodnog 
odbora u Subotici. 
Lit.: Neven, Subotica, 7/1896, 9/1903, 4/1905, 
5/1905, 5/1907, 10/1908; J. Sokčić, Subotica pre i 
posle oslobođenja, Subotica, 1934. 

M. Grlica 


ČOVIĆ, Ivan (Pavlovac, 22. II. 1930.), 
atletičar, rukometni trener. Nakon završe- 
tka gimnazije u Subotici studirao je na 
Medicinskom fakultetu u Beogradu. Bavio 
se atletikom od rane mladosti te je kao 
omladinac Bačke 1947. na cross-country 

prvenstvu Jugoslavije u Osijeku osvojio 
drugo mjesto. Trčao je i na 800 m i 1500 
m, a u disciplini na 1500 m bio je kandidat 
za Olimpijske igre u Helsinkiju 1952. Kao 
člana organizacije Križari, OZNA ga je 
uhitila 1947. te je 35 dana proveo u 
istražnom zatvoru, ali kazneni postupak 
protiv njega ipak nije pokrenut. Nakon što 
je Bačka 1948. rasformirana, prestao se 
baviti atletikom i počeo je igrati najprije 
tzv. veliki rukomet, a poslije i mali. Kad je 
prestao aktivno igrati rukomet, postao je 
rukometni trener i republički sudac. Od 
1958. do odlaska u mirovinu 1990. radio je 
u Savezu gluhih u Subotici. Bio je trener u 
Rukometnom klubu gluhih Bačka, a kao 
savezni trener rukometne reprezentacije 
gluhih Jugoslavije osvojio je pet uzastop- 
nih zlatnih medalja na Olimpijadama 
gluhih 1969. u Beogradu, 1973. u Malmdu, 
1977. u Bukureštu, 1981. u Kolnu i 1985. 


u Los Angelesu. 
D. Runje 


ČOVIĆ, Jelena (Subotica, 13. VII. 1879. 
— Subotica, 12. IX. 1951.), slikarica. Bila 
je prva akademski obrazovana slikarica u 
Subotici. Otac joj je bio Grgo Čović, od- 
vjetnički pisar, a majka Sibila, rođena 
Malagurski. Nakon završene srednje 
škole, uz materijalnu pomoć rođaka 1900. 
počinje školovanje u privatnoj školi za 
umjetnost i primijenjenu umjetnost aka- 
demskog slikara Gusztava Kdszegija 
Brandla u Sopronu. Prvu samostalnu 
izložbu održala je kao studentica prve 
godine te škole 6. VII. 1901. u hotelu 
Pešta u Subotici, nakon koje joj je subotič- 
ka gradska uprava, na čijem je čelu tada 
bio gradonačelnik Lazar Mamužić, dodi- 
jelila stipendiju od 600 kruna na godinu. 
Nakon zatvaranja škole u Sopronu 1902. 
prešla je na Kraljevsku žensku slikarsku 
školu u Budimpeštu kod akademskih 
slikara Lajosa De&ka Ebnera i L4szla 
Hegedisa. Već početkom 1903. otišla je u 
Miinchen u školu Antona Ažbča, gdje je 
provela dvije godine. U toj je školi gradila 
svoj likovni govor slobodnom uporabom 
boja te se on polako odmicao od zadanih 
pravila akademizma. Na Paliću je u ljeto 


1904. održavala satove slikanja u prirodi, a 
sudjelovala je i u slikarskoj koloniji u 
Nagybanyi. Stvarala je slike svježeg 
kolorita, s tematskom dominacijom pejza- 
ža, a dobivala je i narudžbe za portrete, 
primjerice za portret Albe Prćića, pred- 
sjednika Pučke kasine. U Suboticu se 
vratila 1905. te je ondje vodila tečaj umjet- 
nosti i primijenjenih umjetnosti sve do 
1907., kad je, na poziv i uz financijsku 
potporu Gabrijele Vermes, otišla u Kiseg 
(madž. K6szeg), gdje je predavala na Višoj 
djevojačkoj školi do 1914. S Vermesevom 
je obišla velike muzeje u Berlinu 1908. i 
Parizu 1909., gdje je kopirala poznata dje- 
la. Pri obnovi franjevačke crkve u Su- 
botici 1911. naslikala je oltarnu palu Srce 
Isusovo, koja i danas stoji na prvotnome 
mjestu na bočnom oltaru. Prvi svjetski rat 
provela je u Subotici, gdje je vodila satove 
slikanja, a jedna od njezinih učenica bila je 
i Angela Mačković, kći poznatog arhitekta 
Titusa, koja je poslije studirala na Aka- 
demiji likovnih umjetnosti u Miinchenu. 
Predavala je još i u Muškoj građanskoj 
školi, Ženskoj obrtničkoj školi i Obrt- 
ničkoj trgovačkoj školi. Pokopana je na 
Bajskom groblju u Subotici. 

Samostalne izložbe imala je u Subotici 
1901., 1902., 1903. i 1926. s Elemćrom 
Csincsakom, kolektivne u Subotici, Sopro- 
nu, Kisegu i Miinchenu, a posmrtne u Beo- 


J. Čović, Autoportret, 1903. 


ČOVIĆ 


gradu 1994. te Subotici 1996. i 1999. 
Njezini se radovi, od kojih su najbrojniji 
portreti i pejzaži, čuvaju u likovnoj zbirci 
Gradskog muzeja u Subotici, u Zavičajnoj 
galeriji Dr Vinko Perčić u Subotici te u 
privatnom vlasništvu. 
Lit.: Hrvatski biografski leksikon, 3, Zagreb, 
1993; Jelena Cović 1879-1951 (katalog), 
Subotica, 1999; O. Ninkov Kovačev, Život i delo 
prve subotičke slikarke Jelene Cović (1879-1951), 
Subotičke novine, br. 11-20., Subotica, 2000. 

Lj. Vuković 


ČOVIĆ, Josip (Subotica, 29. II. 1888. — 
Subotica, 23. VII. 1965.), liječnik. Potječe 
iz brojne obitelji Jaše i Dominike, rođ. 
Temunović. Imao je tri sestre i sedmero 
braće, a jedan od njih, Grgo, bio je veteri- 
nar. Otac Jašo bio je član prve uprave 
Pučke kasine iz 1878. god. 

Maturirao je u subotičkoj gimnaziji, a 
diplomirao na medicinskom fakultetu 
sveučilišta u Budimpešti 1913. Prema pisa- 
nju Nevena, iste je godine, skupa s još tro- 
jicom liječnika, podnio molbu za prijam na 
jednogodišnju obvezatnu praksu u gradsku 
javnu bolnicu u Subotici, ali je jedini od 
podnositelja bio odbijen, uz obrazloženje 
gradonačelnika Karolya Biroa da je »pan- 
slav«. Nakon mnogih intervencija grado- 
načelnik je promijenio odluku te je na 
praksu ipak primljen. Do travnja 1914. bio 
je sekundarni liječnik u gradskoj bolnici, 
nakon toga u Vojnoj bolnici u Segedinu, a 
od prosinca iste godine do kraja Prvoga 
svjetskog rata radio je kao vojni liječnik u 
vojnim medicinskim službama u raznim 
garnizonima. 


Nakon rata imenovan je okružnim 
liječnikom u Subotici, u povodu čega je 
Neven pisao: »izabran je za gradskog 
liječnika jer je već u prošlosti dokumento- 
vano, da je vjerni sin bunjevački i da je 
jedan od najvećih rodoljuba«. Od 1926. 
radio je kao privatni liječnik u Subotici, a 
ordinacija mu se nalazila u Ulici Paje 
Kujundžića br. 36 (danas Ulica braće Ra- 
dića). Bio je član uprave Pučke kasine pred 
Drugi svjetski rat i za vrijeme rata. Kao 
dobar stručnjak, bio je omiljen među paci- 
jentima i svojim kolegama. 


51 


ČOVIĆ 


Izvori: HAS, F:047, inv. br. 1003. Imenik zubnh 
lekara, zubnih tehničara, babica, privatnih i grad- 
skih lekara 1922-1937 i neki podaci o lekarima od 
1887.; 1442.2-X X1-29/1922. 
Lit.: Neven, Subotica, br. 46, 50, 52/1913, 3/1918; 
S. Nikiforović, Vodič kroz Suboticu, Subotica, 
1936; L. 1. Krmpotić, 125 godina osnutka Pučke 
kasine 1888 - 2003, Subotica, 2003. 

E. Libman i M. Grlica 


ČOVIĆ, Karlo (Subotica, 9. VIII. 1945.), 
hrvač. Srednju školu završio je u Subotici 
1963., diplomirao je na Fakultetu organi- 
zacije i informatike u Varaždinu 1984. 
Hrvanjem grčko-rimskim stilom počeo se 
baviti 1956. u Sportskom društvu Tvornice 
bicikala Partizan pod vodstvom Stevana 
Giona. Nakon što je društvo spojeno s 
Hrvačkim klubom Spartak, od 1960. do 
1969. natječe se za taj klub. U varaždinski 
Hrvački klub Varteks prešao je 1969., a 
1970.-73. natjecao se za zagrebački Hrva- 
čki klub Metalac. Za Varteks je ponovno 
nastupao 1973.-83., a u tom je klubu i 
završio aktivnu karijeru. Bio je pobjednik 
na prvenstvu Jugoslavije 1968., 1970., 1972. 
i 1973., a za državnu je reprezentaciju nas- 
tupao 16 godina. Na Europskom prvenstvu 
u Modeni 1969. osvojio je srebrnu me- 
dalju, a na Mediteranskim igrama u Izmiru 
1971. zlatnu medalju. Sudjelovao je na 
Olimpijskim igrama u Meksiku 1968. i 
Miinchenu 1972. Za svoje rezultate proglašen 
je zaslužnim sportašem Jugoslavije. Na- 
kon završetka aktivne karijere bio je 
upravitelj varaždinskoga sportskog centra, 
u kojem se nalazi i hrvačka škola. Živi u 
Varaždinu. 

Lit.: Hrvatski biografski leksikon, 3, Zagreb, 


1993. 
Lj. Vujković Lamić i N. Stantić 


ČOVIĆ, s. Leopoldina (Marija) (Subo- 
tica, 18. V. 1901. — Zagreb, 11. X.1926.), 
redovnica. Kći Ivana i Janje, rođ. Stipić, 
sestra Marka i Gabora Covića. Otac joj je 
dao podići 1933. mramorni križ ispred 
crkve Isusova Uskrsnuća u Subotici. 
Nakon završene srednje škole u rodnome 
mjestu odlazi sestrama milosrdnicama sv. 
Vinka Paulskoga u Zagreb 1919. Na studi- 
ju i redovničkim pripravama 1922. obo- 
ljela je od tada raširene tuberkuloze. 

s. Leopoldina (Marija) Čović 


Tijekom bolesti pokazala je posebne kre- 
posti, što je potaknulo isusovca Milana 
Pavelića da o njoj objavi seriju članaka u 
Glasniku Srca Isusova 1938. Clanci su 
poslije prikupljeni u njezinu kratkom živo- 
topisu Sestra Leopoldina Čović (Zagreb, 
1941.). Umrla je na glasu svetosti u kući 
matice u Zagrebu. Pokopana je u Zagrebu. 
Nadbiskupski duhovni stol u Zagrebu 
odobrio je 1946. pokretanje postupka za 
njezino proglašenje blaženom i svetom, ali 
taj postupak nije završen. 

Lit.: M. Pavelić, Zvijezde srca Isusova: pjesme o 
Božjim ugodnicima, Subotica, 1939; [L. I. 
Krmpotić], S. Leopoldina Čović, Subotička 
Danica: Kalendar za 1988. god., Subotica, 1987. 


S. Bačić 


ČOVIĆ, Mara (Subotica, 6. XI. 1911. — 
Zagreb, 3. XII. 1997.), književnica, poli- 
tička zatvorenica. Rođena je u obitelji oca 
Stjepana i majke Jelene, rođ. Kujundžić. 
Kao djevojka bila je aktivna u ženskim 
katoličkim udrugama Orlice i Križarice. U 
Subotici je završila srednju učiteljsku 
školu, a u Zagrebu 1941. Višu pedagošku 
školu. Službovala je kao učiteljica u Su- 
botici, Banjoj Luci i Zagrebu. God. 1948. 
u montiranome političkom procesu osuđe- 
na je skupa s još osmero ljudi zbog navo- 
dnog organiziranja skupine za nasilno oba- 
ranje tadašnjega državnog poretka. Zatvor- 
sku kaznu od 4 godine s prisilnim radom 
izdržala je u Požarevcu. 


Nakon izlaska iz zatvora obavljala je 
najprije knjigovodstvene poslove u 
Subotici, a poslije je radila kao radni ter- 
apeut u Zagrebu. Nakon odlaska u mirov- 
inu 1971., počela je raditi u Hrvatskoj 
katoličkoj misiji u Niirnbergu. U Zagreb se 
vratila 1978. te je ondje živjela do smrti. 
Kraće tekstove objavljivala je u zagre- 
bačkom listu Politički zatvorenik. Svoj je 
boravak u zatvoru opisala u knjizi Sjećanje 
— svjedočenje. 


Djelo: Sjećanje — svjedočenje: zvuči kao priča, a 
bila je istina, Rijeka, 1996. 
Lit.: B. Gabrić, Prof. Mara Čović, Klasje naših 


ravni, 1, Subotica, 1997. 
R. Skenderović 


ČOVIĆ, Marko (Subotica, 17. XII. 1915. 
— Sao Paulo, 12. IV. 1983.), književnik, 
političar. Jedno od šesnaestero djece Ivana 
i Janje, rođ. Stipić, od kojih je samo neko- 
liko doživjelo odraslu dob. Pučku je školu 
završio u rodnom gradu, gimnaziju je 
pohađao najprije kod isusovaca u Travniku 
1926.-31., a završne razrede u Subotici 
1931.-34., gdje je i maturirao. Diplomirao 
je slavistiku na Filozofskom fakultetu u 
Zagrebu 1940., nakon čega je radio kao 
suplent u zagrebačkoj gornjogradskoj gim- 
naziji. 

Književnu i publicističku karijeru 
počeo je 1935. u Zagrebu. Pripovijesti, 
novele, prozne ulomke, pjesme, književne 
prikaze, kritike i članke iz bunjevačko- 
šokačkog života objavljivao je u Klasju 
naših ravni (Subotica, Zagreb), Hrvatskoj 


ČOVIĆ 


prosvjeti (Zagreb), Hrvatskom kolu 
(Zagreb), Hrvatskoj reviji (Zagreb, 
Barcelona), Hrvatskoj smotri (Zagreb), 
Hrvatskoj straži (Zagreb), Omladini 
(Zagreb), Obitelji (Zagreb), Subotičkoj 
Danici, Subotičkim novinama i dr. U dru- 
goj polovici 1930-ih bio je jedan od 
istaknutih članova subotičke bunjevačke 
zajednice te je, u suradnji s Petrom 
Pekićem i uz potporu Pučke kasine, 
pokrenuo časopis Klasje naših ravni. 
Nakon uspostave Banovine Hrvatske u 
razdoblju 1939.-1941. aktivno je radio na 
promicanju ideje Bačke Hrvatske, tj. na 
priključenju šest sjeverno-bačkih i baranj- 
skih kotareva s većinskim hrvatskim 
stanovništvom Hrvatskoj. Pisao je o toj 
ideji u novinama i časopisima (npr. u 
Subotičkim novinama) te je agitirao za nju 
na skupovima Društva bačkih Hrvata i na 
radijskoj postaji Zagreb. Radio je i na 
jačanju veza Zagreba i Subotice te je s 
Josipom Andrićem sudjelovao u pretvorbi 
zagrebačkog pododbora Hrvatske kulturne 
zajednice u Društvo bačkih Hrvata u 
Zagrebu. U novom je društvu, skupa s 
Brankom Radićevim, obnašao dužnost 
tajnika. U tom su razdoblju nastali njegov 
roman Doktor filozofije, novele Put u 
život; Ministrant; Barjaktar trojke T. B. C.; 
Posljednji paket; Bač Luka; Jorgovane, 
jorgovane i dr. Objavljivao je i književne 
kritike (npr. Najbolji hrvatski roman — ulo- 
mak iz bunjevačkoga narodnoga života u 
Klasju naših ravni 1938., u kojem je upo- 
zorio na važnost Budakova romana Og- 
njišta), a u suradnji s Aleksom Kokićem 
napisao je knjižicu Bunjevci i Šokci, u 
kojoj je obrađena stoljetna borba bunje- 
vačkih Hrvata za narodnu opstojnost u 
Bačkoj. Kao član uredništva sudjelovao je 
i u izdavanju Lirike hrvatskih sveučiliš- 
taraca 1939. te Almanaha hrvatskih sveu- 
čilištaraca 1938. i 1942., u kojima je ob- 
javio i dva svoja teksta, Dani slobode i 
Nacionalna borba bunjevačko-šokačkih 
Hrvata. 


Tijekom rata nekoliko je mjeseci 1941. 
bio tajnik kabineta ministra bogoštovlja i 
nastave Mile Budaka u prvoj vladi NDH. 
Istodobno je nastavio i svoj kulturni rad te 

je u Zagrebu, u suradnji s Josipom 
Andrićem, od 1942. do 1944. tiskao tri 
broja Klasja naših ravni radi njegovanja 
zavičajnoga bunjevačkog identiteta te 
pomoći bunjevačkoj zajednici u Bačkoj. U 
lipnju 1942., skupa s Dragutinom Tadi- 
janovićem i Dobrišom Cesarićem, kao 
član izaslanstva Društva hrvatskih knji- 
ževnika bio je u posjetu bugarskim 
književnicima u Sofiji. U eseju Strujanja u 
suvremenoj hrvatskoj književnosti, s pod- 
naslovom Od hrvatskoga književnika 
Mila Budaka do hrvatskoga književnika 
Miroslava Krleže, tiskanome u Spremnosti 
1942., upozorio je na to da su u hrvatskoj 
književnosti jednako važni i Mile Budak i 
Miroslav Krleža, zbog čega je taj broj Sprem- 
nosti zabranjen. Bio urednik Hrvatske 
revije 1941.-43. Vršitelj dužnosti ravnate- 
lja dnevnika Nova Hrvatska postao je 1944, 
a istodobno i ravnatelj dnevnika Hrvatski 
narod. 


Marko 
Čović 


NA 


U svibnju 1945. skupa s nekim 
članovima vlade NDH, napustio je Zagreb. 
Preko Austrije 1 Italije otišao je najprije u 
Argentinu1948., a zatim se, nakon kraćeg 
boravka u Paragvaju, 1952. nastanio se u 
Brazilu. Nakon kratka boravka u Kanadi 
1964. vratio se u Brazil. U književnosti se 
ponovno javio 1970-ih, kad je, na poticaj 
Vinka Nikolića, u nekoliko tekstova u Hrvat- 
skoj reviji pokušao objasniti zamršene 
povijesne nacionalno-integracijske pro- 
cese među bačkim Hrvatima (Bački Bu- 

njevci i Šokci na hrvatskoj varijanti; 
Nacionalizam moje generacije — pregršt 
malih sjećanja na velike dane i dr.). U ise- 
ljeništvu mu je Hrvatska revija tiskala 
knjigu Nejugoslavenska Jugoslavija 1 
Hrvati, a posmrtno mu je objavljen autobi- 
ografski roman Priča o lopti, dok su mu 
romani Razgovor s Krležom i Hrišćanski 
vladika ostali u rukopisu. Na slovački je 
preveden njegov roman Doktor filozofije 
1941., a pojedine novele iz zbirke Žito zo- 
ve i na njemački te bugarski (1941., 1944.). 


U obitelji je odgajan u hrvatskome 
nacionalnom duhu (njegov brat Gavro 
Čović istaknuo je hrvatsku zastavu na sub- 
otičkoj gradskoj kući u vrijeme raspada 
Austro-Ugraske) te je izrastao u jednoga 
od vodećih članova mlađeg naraštaja sub- 
otičke međuratne i ratne hrvatsko-bunje- 
vačke inteligencije. Na njegove političke 
ideje presudno je utjecao lički Bunjevac 
Mile Budak, teško ranjen u policijskom 
atentatu 1932., dok je u odnosu prema za- 
vičaju bio pod utjecajem bačkoga Šokca 
Josipa Andrića. Politički se formirao tije- 
kom studija u Zagrebu, u razdoblju zateg- 
nutih hrvatsko-srpskih odnosa, te je u 
zagrebačkim novinama i časopisima često 
objavljivao radikalno intonirane tekstove. 
Radikalno desne političke ideje zastupao 
je i za rata, a zahvaljujući bliskosti s Bu- 
dakom, zauzimao je visoke položaje u 
političkim i kulturnim krugovima te je u 
znatnoj mjeri utjecao na dolazak nekoliko 
desetaka bačkih Hrvata u Zagreb, osobito 
mlađih naraštaja. Nakon sloma _ NDH 
postao je najpoznatiji politički emigrant 
među bačkim Hrvatima, a ujedno i jedan 
od rijetkih hrvatskih iseljenika koji je u 
emigraciju otišao kao izgrađen i priznat 
književnik. Njegovi književni tekstovi, 
dugo zaobilaženi dijelom zbog njegove 
stigmatiziranosti kao političkog emigran- 
ta, dijelom zbog samonametnute šutnje, u 
posljednje vrijeme opet postaju predmet 
interesa hrvatske književne historiografije. 
Djela: Doktor filozofije, Zagreb, 1937; Najbolji 
hrvatski roman — ulomak iz bunjevačkoga narod- 
noga života, Klasje naših ravni, Subotica, 1938; 
Bunjevci i Sokci (suautor A. Kokić), Zagreb, 1939; 
Bačka Hrvatska, Subotičke novine, br. 51/1940, 


prilog "Kultura"; Žito zove, Zagreb, 1941; Priča o 
djevojci Višnji, Zagreb, 1943; Nejugoslavenska 
Jugoslavija i Hrvati, Miinchen-Barcelona, 1975; 
Nacionalizam moje generacije: Pregršt malih 
sjećanja na velike dane, Hrvatska revija. Jubilarni 
zbornik 1951.-1975, Barcelona, 1976; Bački 
Bunjevci i Šokci na hrvatskoj varijanti, Hrvatska 
revija, 26, Barcelona, 1976; Priča o lopti, Zagreb, 
2001. 

Lit.: 1. Prćić, Subotica i Bunjevci — da se i ne za- 
boravi, Subotica, 1936; Almanah hrvatskih sveučil- 
ištaraca, Zagreb 1938; M. Evetović, Kulturna 
povijest bunjevačkih i šokačkih Hrvata (rukopis); 
Leksikon pisaca Jugoslavije, 1, Novi Sad, 1972; 
Vinko Nikolić, Hrvatski književnik Marko Čović. 
Hrvatske smrti u tuđini i domovini, Hrvatska revi- 
ja, 33, Minchen-Barcelona, 1983; Hrvatski 
biografski leksikon, 3, Zagreb, 1993; A. Vidić, 
Sudbine: Marko Čović, bački Hrvat, "Lomljen ali 
nikada slomljen...", Hrvatski glasnik 51, 
Budimpešta, 1994; A. Sekulić, Književnost 
podunavskih Hrvata u XX. stoljeću, Zagreb, 1996; 
Tko je tko u NDH, ur. D. Stuparić, Zagreb, 1997; 
K. Bušić, Odjeci uspostave Banovine Hrvatske u 
hrvatsko-bunjevačkoj javnosti, Društvena istraži- 
vanja, 4-5, Zagreb, 2005; K. Bušić, Društveno 
kulturno i političko organiziranje bačkih Hrvata- 
Bunjevaca 1918.-1941. (Uloga bunjevačkih elita i 
procesu nacionalne integracije i modernizacije 
hrvatske zajednice u Bačkoj), magistarski rad, 


Zagreb, 2006. 
K. Bušić 


ČOVIĆ, Margita — Ica (udana Deži) 
(Subotica, 31. XII. 1920. — Palić, 10. XII. 
2005.), stolnotenisačica. Kći Grge i Janje, 
rođ. Nađ. U mladosti je pjevala u Nevenu. 
Stolni tenis počela je igrati 1937. za SITC 
(Subotica table tennis club) te je ubrzo 
osvojila prvenstvo Dunavske banovine, a 
1940. postala je i seniorskom prvakinjom 
Jugoslavije u pojedinačnoj konkurenciji. 
Nakon rata igrala je za STK Spartak do 
1955., kad je prešla u beogradski Partizan. 
Za taj je klub nastupala još deset godina, a 
u njemu je i završila sportsku karijeru. 
Devet je puta osvajala naslov prvaka 
Jugoslavije u pojedinačnoj konkurenciji, 
bila je višestruka državna prvakinja u igri 
mješovitih parova s braćom Tiborom i 
Vilmosom Harangozo te s Josipom Gabri- 
ćem, kao i u igri ženskih parova s Je- 
lisavetom Pauk, Anom Harmat, Maricom 
Temunović i drugima. U svojoj je karijeri 
37 puta osvojila prvo mjesto na državnim 
prvenstvima. Bila je pobjednica Među- 


ČOVIĆ 


Margita 
Čović 


narodnog prvenstva Austrije i Jugoslavije 
1949. u igri ženskih parova te mješovitih 
parova s V. Harangozom. Kao stalna čla- 
nica državne reprezentacije, sudjelovala je 
na svjetskim stolnoteniskim prvenstvima u 
Stockholmu (dvaput), Beču, Londonu, 
Utrechtu i Dortmundu. Stil igre bio joj je 
izrazito ofenzivan, a zbog svoje sportske 
svestranosti dvije je godine bila nositeljica 
značke ZREN (Za republiku naprijed). 
Nakon završetka sportske karijere s obi- 
telji se iselila u Brazil, gdje je vodila hotel- 
sko-ugostiteljsko objekte. Pred smrt se vra- 
tila u rodni kraj, gdje je i umrla. 

Lit.: Subotički stoni tenis, ur. M. Brustulov, 


Subotica, 1995. 
N. Stantić i Lj. Vujković Lamić 


ČOVIĆ, Nikola (Subotica, 1871. — Su- 
botica, 12. III. 1946.), zemljoposjednik, 
društveni djelatnik. Katoličkoj čitaonici 
sv. Jurja u Subotici, osnovanoj 1905., osi- 
gurao je sav unutarnji inventar i ustupio joj 
oko 100 m? gornjeg dijela novoizgrađene 
vlastite kuće u Jurjevskoj ulici br. 18 
(danas Ul. dr. Dragiše Mišovića), gdje je ta 
ustanova djelovala sve do kraja svojeg 
postojanja. Za vrijeme Kraljevine Jugo- 
slavije dodijeljeno mu je odličje »za gra- 
đanske zasluge«. God. 1924. obnovio je 
križ na Bikovačkoj cesti, koji se nalazio na 
njegovu zemljištu, a 1926. sudjelovao je u 
podizanju novoga tzv. Covićeva križa 
ispred subotičke crkve sv. Jurja. Imao je u 
ono doba napredno poljoprivredno gazdin- 

stvo te se bavio ratarstvom, proizvodnjom 
mlijeka i hmeljarstvom. Posjedovao je 
vršalicu na parni kazan, poslije na traktor- 
ski pogon, sušaru za hmelj te separator za 
proizvodnju maslaca. Kao zakupac velika 
zemljišnog kompleksa baruna Sandora 
Vojnića iz Budimpešte, nakon Prvoga 
svjetskog rata otkupio je od njega oko 200 
lanaca zemlje na području Bikova. Odmah 
nakon Drugoga svjetskog rata, zajedno s 
djecom, darovao je 12 tona kukuruza 
»siromašnoj braći u Dalmaciji i Lici«. Da 
bi izbjegao oduzimanje zemljišta iznad 
propisanoga maksimuma, još za života je 
svoj posjed razdijelio djeci, ali je njima 
višak oduzet u narednoj agrarnoj reformi. 
Lit.: Neven, br. 4, Subotica, 1905; Radio vijesti, 
br. 1, Subotica, 1945; Kč6nyčregćsiink szinhelyei 
1., Szabadka, 2003; Kčnyčregćsiink szinhelyei 
III., Szabadka, 2005. 

I. Čović 


ČOVIĆ, Vince (Subotica, 1. VIII. 1938.), 
atletičar. U Subotici je završio srednju 
ekonomsku školu, a radni je vijek proveo 
na željeznici. Njegovu darovitost za atle- 
tiku otkrio je dugogodišnji natjecatelj 1 
dužnosnik subotičkoga AK Spartak Jakov 
Kopilović, na čiji se nagovor počeo baviti 
brzim hodanjem. Vrhunac karijere dosti- 
gao je između 1969. i 1973. God. 1969. u 
Novom je Sadu postavio državni rekord na 
5000 m s 23:32,5 minuta, a sljedeće je 
godine vlastit rekord popravio na 23:10,6 
minuta. Državnim prvakom u disciplini na 
20 km bio je 1970. i 1972., a drugo mjesto 
osvajao je 1969. i 1971. Triput je obarao 
državni rekord na 10 km, a prvak Srbije 
bio je četiri puta. U tri je navrata nastupio 
za reprezentaciju Jugoslavije u disciplini 
hodanje na 20 km. Osvojio je treće mjesto 
na Balkanskim igrama 1971. u Zagrebu. 
Kao umirovljenik živi u Subotici. 


Lit.: Subotički stoni tenis, ur. M. Brustulov, 


Subotica, 1995. 
Lj. Vujković Lamić 


ČULIĆ, Fabijan (Gara, 21. XII. 1807. — 
Mohač, 19. XI. 1869.), franjevac, pisac. 
Franjevcima Provincije sv. Ivana Kapistran- 


skoga u Baču pristupio je 1829., nakon 
čega se školovao u bogoslovnoj školi u 

Vukovaru 1830.-32. Za svećenika je 
zaređen početkom 1832. Djelovao je kao 
vjeroučitelj i kapelan u Cerniku 1834.-47., 
kao gvardijan u Baču 1854.-58., kao hr- 
vatski propovjednik u marijanskom sveti- 
štu u Radni, danas u Rumunjskoj, 1859.- 
63., kao kapelan i hrvatski propovjednik u 
budimskom predgrađu Tabanu 1863., kao 
gvardijan i župnik u Iloku 1867./68. te kao 
hrvatski propovjednik u Mohaču. Ispjevao 
je prigodnu pohvalnicu najuglednijem 
franjevcu iz Bačke Marcelinu Doriću, koja 
je objavljena u Zagrebu 1847. To je vjero- 
jatno prvi spis jednoga bačkog Hrvata otis- 
nut Gajevim pravopisom. 


Djelo: Mlogopošt. otcu Marceellinu Doriću, od 
strane Bačvanah, Zagreb, 1847. 


Lit.: E. Fermendžin, Brevis catalogus... scripto- 
rum Provinciae S. Ioannis a Capistrano, Teme- 
svarini, 1887; A. Sekulić, Drevni Bač, Split, 1978; 
Hrvatski biografski leksikon, 3, Zagreb, 1993; F. 
E. Hoško, Euzebije Fermendžin crkveni upravnik 


i povjesnik, Zagreb, 1997. 
ii F A. Sekulić 


ČUNČANJE (čončanje), vrsta finog tka- 
nja u bačkih Hrvata kojim se dobiva ukra- 
sno otkano platno (začunčanica). Ime je 
dobilo po probušenoj igli za vezenje koja 
se zove čunak. Izrađuju se na veoma 
tankom platnu zvanome »tanki«, u koje se 
brojenjem žica čunkom utkivaju različiti 
motivi. Punijom »bijelom žicom« čunčaju 
se različite geometrijske figure, cvijeće, 
životinje i drugi motivi. Motivi čunčanja 
imali su i svoja karakteristična imena: »po 
tankima«, »kaloper«, »orlaš«, »šestoper«, 
»tičice«, »pivčići«, »jelenče«, »ljiljani«, 
»limuni«, »naranče«, »jabuke«, »vlaće«, 
»Vinčići«, »grozdići«, »perunike«, »pauno- 
vo pero«, »misec«, »zvizde«, »kolačići« i 
dr. Cesto se umjesto bijelog konca rabila 1 
zlatna nit. Od začunčanice su se pak 
izrađivala »bila ruva divojačka«, rupci, 
prekrivači za krevete i zavjese, a od pauči- 
naste začunčanice pokrov kojim se u lijesu 
pokrivale prerano preminule djevojke. 
Cunčanjem se danas više nitko ne bavi, a 
rijetke su i kuće u kojima je sačuvan pred- 
met izrađen tom tehnikom tkanja. 


Lit.: M. Cepelić, Bunjevke, bavite se konopljom, 
Subotička Danica kalendar Bunjevaca i Šokaca za 


godinu 1919., Zagreb, 1919; M. Malagurski- 
Đorđević, Stara bunjevačka nošnja i vez, Glasnik 
Jugoslovenskog profesorskog društva, 17, 11-12, 
Beograd, 1938; 1. Prćić, Bunjevačka narodna 
nošnja (sa slikama), Klasje naših ravni, 2, 
Subotica, 1999; A. Sekulić, Bački Hrvati, Zagreb, 
1991; A. Čota, M. Šeremešić, Dukat ravnice, 


Sombor, 2003. . 
A. Cota 


ČURČIĆ, Lazar (Laza) (Titel, 24. X. 
povjesničar. Osnovnu i građansku školu 
završio je u Titelu, gdje je izučio trgovinu. 
Bio je sudionik u pokretu otpora od 1944., 
a demobiliziran je 1945. Nakon toga nas- 
tavio je školovanje u mješovitoj gimnaziji 
u Novom Sadu 1945.-48., a diplomirao je 
na Filozofskom fakultetu u Beogradu 
1953. Radio je u knjižnici Matice srpske u 
Novom Sadu 1953.-86. i u Narodnoj 
knjižnici Srbije 1986.-91, odakle je otišao 
u mirovinu. Osnivač je Bibliotekarskoga 
godišnjaka Vojvodine i Godišnjaka Biblio- 
teke Matice srpske, jedan je od pokretača 
časopisa Polja. Dobar je poznavatelj starih 
i rijetkih knjiga. 

članke iz 


Stručne i znanstvene 


jesti objavljuje od 1959. u zbornicima 
Matice srpske te u drugim časopisima. 
Među njegovim mnogobrojnim člancima 
nalaze se 1 prikazi dvaju djela od kapitalne 
važnosti za bačke Hrvate: Bunjevačko- 
šokačke bibliografije Ivana Kujundžića iz 
1969. (Nova bunjevačko-šokačka biblio- 
grafija, Zbornik Matice srpske za 
književnost i jezik, 19, 3, Novi Sad, 1971.) 
i Narodnog života i običaja bačkih 
Bunjevaca Ante Sekulića iz 1989. (Od 
proizvoljnosti i nagađanja — nauka daleko, 
Pro memoria, 7, Subotica, 1989.). U tim 
prikazima, kao i u još jednom članku 
(Tobožnja unijatska štamparija u Trnavi, 
Zbornik Matice srpske za književnost i 
jezik, 19, 3, Novi Sad, 1971.) iznosi i 
podatak o nekoliko početnica s katekiz- 
mom koje su za Bunjevce i Šokce tiskane 
potkraj XVIII. st. u isusovačkoj tiskari u 
Trnavi kraj Požuna. Njegovo kritičko sta- 
jalište spram Kujundžićeva i Sekulićeva 
djela nije uvjetovano samo stručnim 
nedostacima koje je u njima uočio. 


ČUVARI BOŽJEGA GROBA 


Lit.: Susreti bibliografa “95, Inđija, 1996; Knjiga 
o Zahariji Orfelinu, Zagreb, 2002. 
E. Bažant 


ČUTKA (madž. csutka) 1. dijal. unutarnji 
nejestivi dio ploda. Najčešće označava 
srčiku kukuruznog klipa koja preostane 
nakon krunjenja (kočanj, šepurina), ali 
naziv se rabi i za nejestivi ostatak jabuke 1 
kruške, katkad i grozda. Kukuruzna se 
»čutka« upotrebljava kao ogrjev jer ima 
visoku kaloričnu vrijednost, no rijetko u 
krušnim pećima, zbog opasnosti da se 
zidovi raspadnu od topline. Seljaci su se 
vrhom »čutke« omotanim bijelim platnom 
koristili kao čepom u boci za mlijeko i 
petrolej, a omotana ljuskom služila je i kao 
čep za staklene balone s vinom ili rakijom. 
Odlomljena »čutka« bila je i držak na 
trokutastoj turpiji za oštrenje pile. Od 
»čutaka« se ujedno dobivao žar za ručno 
glačalo. Korištena je i u »reteratima« 
(poljskim zahodima); 2. dio današnjeg Som- 
bora s lijeve strane bezdanske ceste, u 
kojem su sve do kraja XIX. st. bili vino- 
gradi. Na to se područje grad počeo širiti 
prije Prvoga svjetskog rata. Naziv mu je 
dao Julij Čuvardić, kojega je početak 
izgradnje kuća na tome nepovoljnom 
području uz Mostongin rit podsjetio na 
»čutku«. Do 1914. ondje su od somborskih 
Bunjevaca kuće podigle porodice Pleti- 
kosić, Liščević, Čuvardić, Zidarević, Gro- 
milović, Gluvić i Benčić. 

Lit.: M. Beljanski, Pangare, Gospin sokak, Čutka, 
Sikara, Strilić, Mali Beč i Catalinski put, Sombor, 
1973; M. Peić, G. Bačlija, Rečnik bačkih 
Bunjevaca, Novi Sad-Subotica, 1990; A. Sekulić, 
Rječnik govora bačkih Hrvata, Zagreb, 2005. 


A. Stantić i M. Bara 


ČUVARI BOŽJEGA GROBA, uskrsni 
običaj u bačkih Hrvata, kao i u još nekim 
područjima koje nastanjuje hrvatsko 
stanovništvo (Dalmacija itd.). To je 
skupina svečano obučenih mladih koja u 
smjenama, obično po 15 minuta do pola 
sata, u preduskrsno vrijeme čuva u crkva- 
ma izložen Isusov grob. U Bunjevaca su 
čuvari najčešće mladići, rjeđe djeca ili 
odrasli muškarci, koji grob čuvaju od 
Velikog petka pa do Vazmenog bdjenja, a 

ČUVARI BOŽJEGA GROBA 


važnu ulogu imaju u obredima Velikog 
petka. U Šokaca u Sonti grob od Velikog 
petka do samog Uskrsa čuvaju dječaci 
odjeveni u narodne nošnje sa šeširima na 
glavi. Na uskrsnoj misi raspoređeni su oko 
oltara, a šešire ne skidaju ni tijekom obre- 


da. U Monoštoru na Veliki petak i Veliku 
subotu Isusov grob čuvaju djevojke u 
nošnjama. 


Lit.: Zvonik, 5/1999, 
Subotica. 


5/2000, 7/2002, 5/2004, 


P. Skenderović 


Čuvari Božjega groba u Subotici danas 

ĆAKIĆ, Andrija (Subotica, 27. III. 1897. 
— Subotica, 20. VI. 1979.), činovnik, 
društveni djelatnik. Sin Jakova i Klare, 
rođ. Marinović. U Subotici je završio gim- 
naziju i upisao se na studij prava u 
Budimpešti, gdje je pred Prvi svjetski rat 
završio tečaj za pričuvnog časnika. Tije- 
kom rata prekinuo je studij i vratio se u 
Suboticu, gdje je bio mobiliziran te se 
borio na ruskoj bojišnici kod Kijeva, a 
poslije i na talijanskoj fronti, gdje je na 
rijeci Piavi ranjen u glavu. Politički se 
aktivirao u vrijeme raspada Austro-Ugar- 
ske: bio je član Bunjevačko-srpskog naro- 
dnog odbora u Subotici, potporučnik Bunje- 
vačko-srpske narodne garde u ovome 
gradu i član skupine subotičkih mladića 
koji su 10. X. 1918. pronijeli hrvatsku zas- 
tavu od hotela Hungaria (današnji disko- 
klub Lifka) do gradske kuće, na koju su je 
i istaknuli. Nakon rata završio je studij 
prava na Pravnom fakultetu u Zagrebu. U 
Kraljevini SHS isprva je bio zamjenik 
gradskog kapetana (šefa policije), no na tu 


Andrija 
Cakić 


je funkciju ubrzo podnio ostavku. Poslije 
je radio kao bankarski činovnik. Blisko je 
surađivao s Blaškom Rajićem, bio je član 
Pučke kasine i neko vrijeme nogometaš 
NK Bačke. Za vrijeme Drugoga svjetskog 
rata bio je u zarobljeništvu u Leipzigu. 
Nakon rata u Subotici je nastavio raditi 
kao financijski činovnik. Pokopan je na 
subotičkome Bajskom groblju. 

P. Skenderović 


ĆERCELIJA (tur kereke, kerake: vrsta 
ogrtača), laka tkanina od lana. Tkala se na 
»stanu«, tj. ručnom razboju, a Bunjevke su 
od nje šivale suknje u kojima su obavljale 
svakodnevne poslove i žetvu. Tkanina je 


bila lagana, kratkotrajna i jeftina. 
A. Stantić 


ĆIRIL I METOD (Konstantin, redov- 
ničko ime Ćiril, Solun, 826./27. — Rim, 
14. II. 869.; Mihael, redovničko ime 
Metod, Solun, oko 815. — 2, Moravska, 6. 
IV. 885.), slavenski apostoli, sveci. Dvo- 
jica od sedam sinova visokoga bizantskog 
časnika Leona. Uz materinski grčki jezik, 
u najranijoj mladosti naučili su i makedon- 
ski dijalekt slavenskog jezika, kojim su se 
u Solunu služili mnogobrojni makedonski 
Slaveni. Otac im je rano umro, a brigu za 
njih preuzeo je carski kancelar Teotiks. 
Metod, pravnik, postao je upraviteljem 
jedne arhontije (provincije) u istočnoj Ma- 
kedoniji. Konstantin se školovao u Cari- 
gradu, a nakon završenih filozofskih i 
teoloških studija napustio je karijeru na 


PRO NEE 


Aja Sofije i predavačem na carigradskoj 

ĆIRIL I METOD 


visokoj školi. Zbog učenosti stekao je 
počasni naslov »filozof«. U vrijeme pre- 
vrata na dvoru i ikonoklastičkih borbi 
Metod je napustio položaj arhonta 856. 1 
povukao se u manastir na Olimpu u Maloj 
Aziji, a ubrzo mu se pridružio i Konstan- 
tin. Po nalogu bizantskog cara dvojica 
braće 860. odlaze kao misionari. među 
Hazare na jugu današnje Rusije. Pod nji- 
hovim utjecajem mnogi su Hazari pri- 
hvatili kršćanstvo te je sklopljen savez 
između Hazara i Bizanta. Ubrzo nakon 
hazarske misije, na poziv _ moravskog 
kneza Rastislava, 863. odlaze kao misio- 
nari u Moravsku kneževinu kako bi 
pomogli u njezinu crkvenu osamostalji- 
vanju. Put za to bilo je naviještanje 
Evanđelja Slavenima na njihovu jeziku, 
čime bi se ograničio politički utjecaj 
franačko-bavarskih biskupa, koji su 
ugrožavali političku samostalnost Moravske. 
U tu svrhu Konstantin je s grčkoga na 
staroslavenski preveo osnovne biblijske 
tekstove i liturgijske knjige, koje je 
napisao glagoljicom, pismom što ga je 
upravo za tu svrhu i sastavio. Propov- 
ijedanje i slavljenje bogoslužja na jeziku 
koji je narodu bio razumljiv urodilo je usp- 
jehom, ali je u franačkog klera pobudilo 
neprijateljski stav. Pred papom Hadri- 
janom II. 867. solunska braća uspješno su 
se obranila od optužaba za herezu, papa je 
potvrdio uporabu staroslavenskog jezika u 
bogoslužju, a Metod je zaređen za svećeni- 
ka. U Rimu su boravili među grčkim 
redovnicima, a Konstantin se zaredio i 
uzeo ime Ćiril. Ubrzo se međutim razbolio 
i umro te je pokopan u bazilici sv. Kle- 
menta, gdje mu se i danas nalazi grob. 
Nakon pregovora s knezovima Moravske i 
Panonije papa je 869. Metoda imenovao 
panonskim nadbiskupom, nakon čega je 
uspješno djelovao na području Slavonije, 
Srijema i Ugarske. Naslov panonskog nad- 
biskupa nosio je do 873., kad se, nakon 
preseljenja u Moravsku, nazvao morav- 
skim nadbiskupom. Germanski biskupi 
ponovno su ga optužili za herezu, ali se 
pred papom Ivanom VIII. uspješno ob- 
ranio te mu je 880. iznova odobrena li- 
turgija na slavenskom jeziku. Potporu u 

tome pružio mu je 882. i carigradski patri- 
jarh Focije, nakon čega se slavenska 
liturgija stala širiti i među Slavenima u 
Bizantskom Carstvu. Ostatak života Me- 
tod je posvetio organizaciji svoje nad- 
biskupije, a na crkvenoslavenski jezik pre- 
veo je Stari zavjet i druge crkvene knjige. 
Nakon Metodove smrti 885. papa Stjepan 
V. podlegao je pritiscima te je zabranio sla- 
vensku liturgiju u Moravskoj pa su Me- 
todovi učenici protjerani. Neki su se usp- 
jeli skloniti u Bugarsku, Makedoniju, 
Rašku, Rusiju i Hrvatsku, gdje su nastavili 
svoj rad. Tako ćirilo-metodska tradicija 
nije uspjela opstati među Zapadnim 
Slavenima, ali se ukorijenila među pravo- 
slavnim slavenskim kršćanima, a od kato- 
ličkih Slavena među Hrvatima. 


Sv. Ćiril i Metod, dio ikonostatasa, 
Zagreb, grkokatolička crkva 


Tijekom stoljeća Rim, koji je težio 
unifikaciji i anacionalizmu, ukinuo je sve 
oblike narodne liturgije u katoličkim crk- 
vama i uveo jedinstveni obred na latin- 
skome. Samo su Hrvati, zahvaljujući svo- 
jim popovima glagoljašima, u nekim 
biskupijama uz Jadransko more uspjeli 
zadržati glagoljanje, odnosno liturgiju na 
staroslavenskome, a od XIV. st. i na hrvat- 
skome narodnom jeziku. Glagoljaška li- 
turgija bila je jedinstven slučaj narodne 
liturgije u Katoličkoj crkvi sve do II. 
vatikanskog koncila 1962.-65., koji je prvi 


put službeno dopustio uporabu narodnih 
jezika u liturgiji. Prijevodom liturgijskih i 
biblijskih knjiga Ćiril i Metod postavili su 
temelje slavenskoj pismenosti. Papa Ivan 
Pavao II. 1980. proglasio ih je, skupa sa sv. 
Benediktom, zaštitnicima Europe, promi- 
čući tako svijest o tome da je Europa plod 
djelovanja dviju struja kršćanskih tradicija 
— zapadne, koju je posebice širio sv. Bene- 
dikt, i istočne, koju su promicali sv. Ćirili 
sv. Metod. Prema katoličkom kalendaru, 
spomendan im je 5. srpnja. 

Utjecaj Ćirila i Metoda u vjerskoj i kul- 
turnoj povijest Hrvata u prvom se redu 
vezuje uz doprinos učvršćivanju kršćanst- 
va među Hrvatima i širenju glagoljskog 
pisma, bogoslužja i književnosti, na koji- 
ma su izgrađeni temelji hrvatske naci- 
onalne književnosti i književnog jezika. 
Dok većina povjesničara središtem Panon- 
ske nadbiskupije, u kojoj je Metod bio 
nadbiskupom, smatra Sirmium, u današ- 
njoj Srijemskoj Mitrovici, Matija Zveka- 
nović, prvi subotički biskup, zastupao je 
tezu da je starokršćansko sjedište Sirmium 
u to vrijeme bilo potpuno razrušeno, bez 
vjernika i bez crkve, te da je Metod za 
sjedište svoje nadbiskupije odabrao posto- 
jeće biskupsko sjedište u Baču. Prema nje- 
govu shvaćanju dotad biskupsko sjedište 
Bač u vrijeme sv. Metoda postalo je nad- 
biskupskim sjedištem, iz kojega korijenje 
vuče i Subotička biskupija. S obzirom na 
prilike u kojima je Metod živio, Zveka- 
nović drži da Metod nije imao stalnog 
sjedišta, ali ne isključuje da je barem pri- 
vremeno boravio u Baču te da je ondje bilo 
središte nadbiskupije. Kao dodatnu pot- 
poru svojoj teoriji on iznosi i činjenicu da 
je Bačka biskupija za zaštitnika imala sv. 
Pavla, koji je bio iznimno štovan u Solunu, 
gradu iz kojega je Metod potjecao. Te se 
tvrdnje ne mogu sa sigurnošću potkrijepiti 
ni opovrgnuti, no uzimaju ih u obzir i neki 
ugledni katolički leksikoni. 


Lit.: A. Alfirević, Sveti Ćiril i Metod. Slavenski 
apostoli, Zagreb, 1935; M. Zvekanović, Povijesni 
osvrt od Bačke nadbiskupije do Subotičke 
biskupije, Subotička Danica: Kalendar za 1971. 
god., Subotica, b. g; Dokumenti o sv. Ćirilu i 
Metodu, Zagreb, 1985; L. 1. Krmpotić, Suvremena 
poruka ćirilometodske baštine, Subotička Danica: 


ĆIRILICA 


Kalendar za 1986. god., Subotica, 1985; Hrvatska 
enciklopedija, 2, Zagreb, 2000; Opći religijski lek- 
sikon, Zagreb, 2002; Hrvatsko slovo, br. 544, 


Zagreb, 2005. : 
J. Štefković 


ĆIRILICA, pismo koje se rabi u šest 
suvremenih slavenskih jezika i u mnogim 
jezicima s područja bivšega Sovjetskog 
Saveza, a nekad se upotrebljavalo i u 
drugim jezicima, među ostalim i u hrvat- 
skome. Prozvana je po sv. Cirilu jer se 
dugo smatralo da ju je, kao najstarije 
slavensko pismo, sastavio mlađi od dvo- 
jice slavenskih apostola. To je shvaćanje 
odbačeno nakon što je utvrđeno da je sv. 
Ćiril ipak autor glagoljice i da je to pismo 
prethodilo ćirilici. Ćirilica se razvila pod 
snažnim utjecajem grčkog pisma na prije- 
lazu iz IX. u X. st. u Bugarskoj, vjerojatno 
u okrilju preslavske škole, a već potkraj X. 
st. u sjeveroistočnoj je Bugarskoj posve 
istisnula glagoljicu. To se obično objašnja- 
va njezinom sličnošću s grčkim pismom te 
težnjom utjecajne struje bugarskih redov- 
nika da tamošnje slavenske kršćane što 
više približe Bizantu. Budući da je bila 
znatno jednostavnija od glagoljice, sa 
staroslavenskom se biblijskom i liturgij- 
skom pismenošću iz Bugarske s vreme- 
nom proširila i u druge južno— i 
istočnoslavenske zemlje, pri čemu se u mno- 
gima od njih razvila u lokalnu varijantu. 
Jedna je od njih bila i bosančica, bosan- 
sko-hrvatska inačica ćirilice, koja se od 
XII. st. rabila u Dalmaciji i Bosni, a od 
XVII. i u Slavoniji i Ugarskoj. 


Od XVIII. st. ćirilica se u većini 
slavenskih zemalja — »pozapadnjuje«, 
počevši od tipografskih preinaka koje je u 
ruski uveo car Petar Veliki do grafijskih 
intervencija što ih je u srpskome promicao 
Vuk Karadžić. Bez obzira na to, njezina se 
uporaba od tog vremena vezuje gotovo 
isključivo uz Slavene istočnog obreda te 
uz ruski imperijalizam. Od neslavenskih 
jezika na području ruskog imperija ćirilicu 
je potkraj XIX. st., pod utjecajem pravo- 
slavnih misionara, najprije prihvatilo 
nekoliko ugro-finskih i turkijskih jezika s 
područja Urala, a ubrzo i pojedini sibirski 
i kavkaski jezici. Tijekom 1930-ih gotovo 

ĆIRILICA 


svim jezicima kojima se govorilo u 
Sovjetskom Savezu (osim estonskoga, leton- 
skoga, litavskoga i gruzijskoga) nametnuta 
je ćirilica, a nakon raspada te zemlje 
tijekom 1990-ih mnogi su od njih prešli na 
latinicu ili na koje tradicionalno pismo, 
bilo kao jedino bilo kao pismo koje se s 
Čirilicom rabi usporedno. U suvremenim 
slavenskim jezicima ćirilica se kao jedino 
pismo rabi u bugarskome, makedonskome, 
ukrajinskome i ruskome, a kao glavno 
pismo, usporedno s latinicom, u bjelo- 
ruskome i srpskome. 


Uz podunavske Hrvate ćirilica se veže 
uz dva oblika. Prvi je od njih bosančica, 
koja se u hrvatskim franjevačkim samo- 
stanima u Ugarskoj koristila do kraja 
XVIII. st., a postoje i podaci o tome da su 
njome tiskane knjige. Od kraja XVIII. st. 
bosančica se međutim napušta i svi arhiv- 
ski dokumenti iz Ugarske nastali na hrvat- 
skome pisani su otad latinicom. Drugi je 
oblik moderna srpska ćirilica, s kojom su 
podunavski Hrvati došli u intenzivniji 
dodir nakon stvaranja južnoslavenske 
države 1918. Kao jedno od službenih pisa- 
ma, ćirilica se počela širiti i u krajevima 
koje nastanjuju bački Hrvati, a uvođenje 
njezina obvezatnog učenja u škole, i to kao 
prvog pisma, povezano često s dovođe- 
njem kadrova iz Srbije, izazivalo je proteste 
bačkih Hrvata. Uporaba ćirilice u držav- 
nim tijelima te na javnim pločama i nat- 
pisima postupno se ipak širila, ali je među 
bačkim Hrvatima to pismo prihvatio samo 
uzak krug pojedinaca. 


Nakon Drugoga svjetskog rata komu- 
nističke su vlasti, sukladno politici 
proklamirane nacionalne ravnopravnosti, 
odustale od nametanja ćirilice bačkim 
Hrvatima pa se tako razvila neformalna 
praksa da se na sjeveru Bačke u srpskim 
selima i gradskim četvrtima u školama kao 
prvo pismo uči ćirilica, a u pretežito hrvat- 
skima latinica, dok su u službenoj i javnoj 
uporabi ravnopravno korištena oba pisma. 
Takva je politika, skupa sa sve prošireni- 
jom uporabom latinice u srpskome, utje- 
cala na to da bački Hrvatima u poslijerat- 
nom razdoblju kao jezik formalne komu- 
nikacije sve više prihvate srpski književni 
jezik. 

S jačanjem režima Slobodana Milo- 
ševića početkom 1990-ih u škole, upravna 
tijela i druge državne ustanove ponovno se 
uvodi obvezna uporaba ćirilice. U školama 
se tako propisuje poučavanje ćirilice kao 
prvog pisma, vođenje službene evidencije 
čirilicom, a čak su i maturske ploče morale 
imati ćirilične natpise. To je među Hrva- 
tima u Bačkoj ostavilo znatna traga u mla- 
đim generacijama. Desetljetni proces name- 
tanja ćirilice, u svim njegovim mijenama, 
među bačkim se Hrvatima zato često 
uspoređuje s nametanjem madžarskog je- 
zika u austrougarskom razdoblju — kao sli- 
čan oblik jezično-kulturnoga asimilacij- 


skog pritiska. 
P. Vuković 


ĆUĆ KOLO (ćućavo kolo), narodni bu- 
njevački ples. Pleše se u kolu klasičnog 
tipa i mješovite je naravi. Muškarci se drže 
za ruke, dok su ruke plesačica na njihovim 
ramenima. Kolo se pri izvođenju giba u 
lijevu stranu. Plesni su obrasci četverodi- 
jelni jer se riječ o standardnome plesnom 
obrascu bez iskvrcavanja. U jednoj plesnoj 
figuri izvode se čučnjevi s križanjem nogu, 
što Ivančan tumači stilskim utjecajem 
romskih plesova. Sličan je ples, pod na- 
zivom ranče, poznat i u susjednoj Baranji. 


Lit.: A. Ivančan, Narodni plesni običaji Hrvata 
Bunjevaca, u: N. Zelić, Protiv zaborava, Zagreb, 
2000. 

Lj. Vuković 


ĆULIBRK, Lidija, rođ. Čoban (Bač, 23. 
VIII. 1963.), psihologinja, publicistica. 
Rođena je u poljodjelskoj obitelji od oca 
Josipa i majke Lujze, rođ. Tot. U Baču je 
završila osnovnu školu, maturirala je u 
srednjoj kulturološkoj školi u Bačkoj 
Palanci, a 1986. diplomirala je psihologiju 
na novosadskome Filozofskom fakultetu. 
Radila je 12 godina na Medicinskom 
fakultetu, a specijalizirala je medicinsku 
psihologiju. U znanstveno-istraživačkom ra- 
du bavila se pitanjem suicida i mentalnog 
zdravlja, o čemu je u suautorstvu objavila 
desetak radova u časopisu Psihologija te u 
nekoliko zbornika. Od 1999. počinje se 
baviti izdavaštvom i novinarstvom. Krea- 
tivni je osnivač i urednik nekoliko ženskih 


časopisa (Lepota & zdravlje, Moja beba i 
Cool Girl), od kojih je Lepota & zdravlje 
pet godina ima najveću nakladu među 
časopisima tog profila u Srbiji. Radila je 1 
na licenciranim izdanjima (Joy i Lea), a 
danas je voditeljica odjela za ženska ilus- 
trirana izdanja u medijskoj grupaciji Color 
press u Novom Sadu. God. 1998. objavila 
je roman Zrno graška u postelji jedne 
princeze. 
Djelo: Zrno graška u postelji jedne princeze, Novi 
Sad, 1998. . 

T. Zigmanov 


ĆUP (ćupica) (tur. kiip), glineni sud 
kružnog oblika, glaziran i dekoriran raz- 
nim bojama. Ćupovi s poklopcem u seo- 
skim su gazdinstvima služili za kiseljenje 
mlijeka, a u ćupovima sužena grla i s 


uhom držao se pekmez. 
A. Rudinski 


ĆUPOVI (lončići), bunjevačka dječja 
igra. Djeca se poredaju u krug u razmaku 
do jednog metra, s tim da ispred svakog 
djeteta čuči drugo, koje ima ulogu ćupa ili 
lončića. Jedno dijete nema svoj »ćup« pa, 
nakon što određenom verbalnom formu- 
lom od nekoga »zatraži« ćup, oboje potrče 
u krug u suprotnim smjerovima. Tko od 
njih do »ćupa« stigne prvi, osvaja ga. 
Natjecatelj koji je izgubio u utrci na jednak 
način o ćupu »pregovara« s drugim te se 
ponovno utrkuju za njega. Igra se dok 
netko dulje vrijeme ne uspije osvojiti »ćup«. 


Lit.: A. Sekulić, Bački Hrvati, Zagreb, 1991. 
P. Skenderović 


ĆUPRIJA (tur. koprii > grč. gćphira), 
most, građevinska konstrukcija koja spaja 
dvije obale iznad vodotoka. U Subotici i 
okolici nekad ih je bilo mnogo, ali su 
nakon regulacija prirodnih vodotoka kon- 
cem XIX. st. uglavnom uklonjene. O nji- 
ma danas svjedoče povijesni izvori (npr. jed- 
na zapovijed subotičkog poglavarstva iz 
prve polovice XIX. st. nalaže popravak 
sedam dotrajalih gradskih ćuprija) i topo- 
nimi poput subotičke Gabrić-ćuprije u 
Mlaki (danas Prozivka) ili Praške ulice 
(madž. Pragai hid utca) kod otoka u bivšoj 


ĆUPRIJA 


Jasibari. Pokraj mostova i vodotoka u sje- 
vernoj je Bačkoj često postavljan kip sv. 
Ivana Nepomuka, što je bio običaj proširen 
po cijeloj srednjoj Europi. Prema predaji, 
taj je češki svetac iz XIV. st., nakon što je 
kralju Vaclavu IV. odbio odati što mu je 
kraljica povjerila na ispovijedi, mučen do 
smrti, a njegovo je tijelo bačeno s praško- 
ga Karlova mosta u Vltavu. Štuje se kao 
zaštitnik ispovjedne tajne i mostova, a 
vjeruje se i da štiti od poplava, utapanja i 
bolesti usta i jezika. Na subotičkom je 
području očuvano još nekoliko njegovih 
kipova postavljenih uz prvotne prirodne 
vodotoke, koji su poslije kanalizirani u tzv. 


Kip sv. Ivana Nepomuka u 
subotičkoj četvrti Ker 
vokove (uređene vodotoke): jedan se kip 
nalazi u samome gradskom središtu ugra- 
đen u fasadu zgrade Zadužbine Dušana Ra- 
dića, a prije toga je stajao na mjestu gdje je 
nekad proticao Vrbov potok, drugi se 
nalazi u gradskoj četvrti Ker na Beograd- 
skome putu stotinjak metara od crkve sv. 
Roka prema gradu, neposredno uz neka- 
dašnji vodotok koji je tekao iz Vučidola u 
Mlaku, dok u gradskoj okolici postoji kip 
na obali rječice Kireš u okolici Hajdukova, 
te jedan teško oštećen kip na tzv. Starome 

tavankutskom putu kod rječice Čik. 
A. Rudinski 


ĆUPURDIJA, Branko (Bajmok, 7. IX. 
1951.), sveučilišni profesor, etnolog. Sin 

ĆUPURDIJA 


Dmitra i Ljubice, rođ. Ivošević. U rodnom 
je mjestu završio osnovnu školu, a gim- 
naziju u Subotici 1970. Na Filozofskom 
fakultetu u Beogradu diplomirao je etnolo- 
giju 1975., magistrirao 1977., a doktorirao 
1982. Od 1980. radi na Filozofskom fakul- 
tetu u Beogradu na Odjelu za etnologiju. 
Živi u Beogradu. 


CYBOTHIIA M OKOJIHHA 


Ermogonka nerpacnmama 


B. Ćupurdija, Subotica i okolina, 
Novi Sad, 1987. 


Istraživačke radove objavljuje u fakul- 
tetskim izdanjima, zbornicima Matice srp- 
ske, stručnim etnološkim časopisima, u subo- 
tičkom časopisu Rukovet i listovima 
Subotičke novine i Pro memoria itd. 
Tijekom 1980-ih objavio je više radova u 
kojima se bavi dužijancom, salašima i 
Bunjevcima na području Subotice (Žet- 
vene svečanosti »Dužijanca *79« održane 
u Bajmoku 14. jula 1979. godine, Glasnik 
Etnogafskog instituta SANU, 29, Beograd, 
1980; Problem društvenog života na sub- 
otičkim salašima, Rukovet, 4, Subotica, 
1980; Društveni život na salašima u okoli- 
ni Subotice, Zbornik radova Etnografskog 
institua SANU, 13, Beograd, 1981; Folklor 
i folklorizam dužijance, Zbornik za dru- 
štvene nauke, 70, Novi Sad, 1981; Prilog 
poznavanju gostoprimstva i bunjevačkih 
nadimaka na subotičkim salašima, Glasnik 
Etnografskog instituta SANU, 32, Beo- 
grad, 1983; Poreklo i značenje reči »sa- 
laš«, Zbornik Matice srpske za društvene 
nauke, 78, Novi Sad, 1985; Komentar i 

bibliografija izvora subotičkih žetvenih 
svečanosti, Sveske Matice srpske, 11, Novi 
Sad, 1987, 17, 1990). 


Djela: Subotica i okolina, Novi Sad, 1987 (1993); 
Stambena arhitektura subotičkih salaša, majura i 
poljoprivrednih kombinata, Beograd, 1990 (Novi 
Sad, 1993). 


Lit.: Bajmok, ur. A. Mojzes, Szabadka, 2002. 
E. Bažant 


ĆURAK (tur. kiirk: kožuh), kožnato-kr- 
zneni dio odjeće, ogrtač podstavljen i 
opšiven krznom. Bunjevci ga zovu još i 
»kožu« i »kožuv«, a nose ga i žene i 
muškarci. Obično se izrađuje od štavljene 
janjeće kože. Krzno je okrenuto prema 
unutra i služi kao podstava, dok je vanjski 
smeđi dio išararan djelićima kože raznih 
boja i oblika, često s dodatkom »caklenih« 
uresa i s ogledalcima. Izrađivao se i 
»svečani ćurak«, čiji je gornji dio od čohe, 
krznena podstava obrubljena mu je lisič- 
jim krznom, a kopčao se na »toke« i 
»punke«. Takav su kožuh, umjesto ćurdije, 
odijevale siromašnije žene u svečanim 
prigodama. 


Lit.: M. Đorđević Malagurski, Stara bunjevačka 
narodna nošnja i vez, Subotica, 1940; A. Sekulić, 
Bački Hrvati, Zagreb,1991. 

K. Suknović 


ĆURČIĆ, Lazar (Laza) (? — Kragujevac, 7, 
X. 1944.), profesor, književnik. Kao profe- 
sor francuskoga i njemačkog jezika, 
početkom 1920-ih premješten je iz 
Sumadije u Suboticu. U tom je gradu zas- 
novao obitelj te bio ravnatelj Ženske 
realne gimnazije 1926. /27. Nakon toga 
prešao je u Državnu mušku gimnaziju, u 
kojoj je isprva bio vršitelj dužnosti rav- 
natelja, a 1929.-32. i ravnatelj. God. 1922. 
/23. bio je utemeljitelj Đačkoga kola 
Saveza trezvenjačke mladeži Straža, a 
1932. i jedan od inicijatora izdavanja Trezve- 
njačkog zbornika (Subotica, 1932.). Bio je 
povjerenik masonske velike lože u 
Subotici. Na mjesto ravnatelja Nepotpune 
realne gimnazije u Velikom Gradištu prem- 
ješten je 1933. Poslije se vraća u Suma- 
diju, za vrijeme rata bio je ravnatelj kragu- 
jevačke gimnazije. Nestao je po ulasku 
partizana u Kragujevac. 


Za službovanja u Subotici stručne 
radove i prijevode objavljivao je u škol- 
skim izvještajima, almanasima, novinama 
i časopisima. Autor je predgovora za neko- 
liko djela čiji su autori bili unitaristički ori- 
jentirani Bunjevci, a za provladin subotič- 
ki časopis Književni sever napisao je neko- 
liko članaka o Bunjevcima i prikaza knjiga 
koje su se bavile bunjevačkim temama 


Lit.: Jugoslovenski dnevnik, br. 182, Novi Sad, 
1933; Kakvi su Bunjevci? Čudnovato mišljenje g. 
Laze Ćurčića, Naše slovo, br. 58, Subotica, 1935; 
Gymnasium 1747-1997, ur. A. Hegedis i J. Szabo, 
Szabadka, 1997; E. Bažant, N. Bašić Palković, M. 
Cindori, Književni sever (1925-1935) bibliografi- 
ja, Novi Sad — Beograd, 1999; Subotička bibli- 
ografija, sv. 3, (1918-1944), 1. dio, Subotica, 
2003; Pogledi, br. 212, Kragujevac, 1. III. 1998; 
www. pogledi. co. yu/kragujevac/z1. php 

E. Bažant 


ĆURDIJA (tur kiirde), gornji dio zimske 
svečane nošnje u bačkih Bunjevaka. 
skuplji dio stare bunjevačke ženske nošn- 
je. Krojila se i šivala »malo uz struk«, 
najčešće od modre ili crne čohe. Starije su 
ćurdije sezale do koljena i bile su podstav- 
ljene janjećim krznom. U širini »dobrog 
pedlja« bile su obrubljene krznom sive 
lisice ili sličnim krznom. Sprijeda, zdesna 
i slijeva na ćurdiji je bilo četiri do šest sre- 
brnih »toka«, tj. metalnih ukrasa, a zako- 
pčavale su se srebrnim »punkama«, tj. ukra- 
snim vrpcama od kože, vune, svile, srebra 


ĆURDIJA 


Ćurdija 
ili zlata. Punke su se poput rebara širile od 
sredine grudi desno i lijevo, a na sredini su 
se zakopčavale »klipcima«. Na leđima u 
struku bila su dva ili četiri srebrna puceta 
sa srebrnim resama dugima jedan pedalj. 


Ćurdiju su nosile imućnije udane i sta- 
rije žene. Često je svekar snahi kupovao 
ćurdiju za vjenčanje ili kao dar za prve 
Materice nakon vjenčanja. Ćurdija se izra- 
đivala za cijeli život jer su je žene brižno 
čuvale i odijevale samo u rijetkim prigo- 
dama. Izrađene od dobre čohe i zdrava 
krzna, ćurdije su trajale po sto i više godi- 
na. 

Lit.: M. Đorđević Malagurski, Stara bunjevačka 
narodna nošnja i vez, Subotica 1940; A. Sekulić, 


Bački Hrvati, Zagreb 1991. 
K. Suknović 

DADA, kod Šokaca u Bačkome Monošto- 
ru naziv za oca. Otuda je i oznaka za djeda 
s očeve strane — dada stari, dok je naziv za 
djeda s majčine strane — dida. E 

M. ŠSeremešić 


DALMACIJA, povijesno-geografska re- 
gija južne Hrvatske. Proteže se uz Jadran- 
sko more, od Hrvatskog primorja (Tribanj) 
na sjeverozapadu do granice s Crnom Go- 
rom na jugoistoku. S kopnene strane ome- 
đuje je državna granica prema Bosni i Her- 
cegovini. Sastoji se od otočnoga i obalnog 
dijela te submediteranske unutrašnjosti 
(Dalmatinska zagora ili Zagora). Gravita- 
cijski utjecaj njezinih većih gradova odre- 
dio je i subregionalnu podjelu na sjevernu 
(Zadar i Šibenik), srednju (Split) te južnu 
Dalmaciju (Dubrovnik). Povijesno njezin 
teritorij nije bio jednoznačan. 


Povijest. Doseljena ilirska plemena počet- 
kom II. tisućljeća pr. Kr. pokorila su staro- 
sjedilačko stanovništvo (Cetinska kultura, 
oko 1900.-1600. pr. Kr.), a na prostoru 
kojim je vladalo ilirsko pleme Delmata i 
grčki su kolonisti podigli svoja naselja Sa- 
lonu (Solin), Tragurion (Trogir), Epetion 
(Stobreč), Pharos na Hvaru i dr. Rimljani 
su s Ilirima vodili duge ratove od 229. pr. 
Kr. do 9. n. e., a cijeli prostor nastanjen Ili- 
rima s vremenom je nazvan po plemenu 
Delmata, koje je pružalo najodlučniji ot- 
por. Granica rimske pokrajine Dalmacije 
tekla je od ušća Raše u Istri na Snježnik, 
odatle crtom usporednom sa Savom do iz- 
vorišta Kolubare i Ljiga u današnjoj Srbiji, 
zatim se spuštala Ibrom na Šar-planinu, 


skretala prema zapadu na rijeku Mati (Al- 
banija) i dopirala do mora, a pripadalo joj 
je i otočje od Kvarnera do Boke. Na kraju 
pokoravanja Ilira Rimljani su zauzeli i del- 
matsku luku Salonu, koja je uskoro posta- 
la političko, prometno, gospodarsko, kul- 
turno i vjersko središte Dalmacije. Za cara 
Dioklecijana Dalmacija je upravno sma- 
njena nakon što je na njezinu južnom dije- 
lu izdvojena pokrajina Prevalitana (Prae- 
valis) s glavnim gradom Scodrom (Ska- 
dar). Granica podjele išla je od Budve na 
ušće Lima u Drinu, odatle na izvorište Ko- 
lubare, a nakon Teodozijeve podjele Car- 
stva 395. postala je razmeđem Istočnoga i 
Zapadnoga Rimskog Carstva. Dalmacija 
je, podijeljena u dvije pokrajine: Dalmatia 
prima i Dalmatia secunda, pripala Zapad- 
nom Carstvu. Majka zapadnorimskog cara 
Valentijana II. darovala je međutim 437. 
Dalmaciju istočnorimskom caru te je bila u 
bizantskom posjedu sve do 454., kad je 
vraćena u okvir Zapadnog Carstva i ustro- 
jena kao zasebno područje. Od 481. pod 
vlašću je germanskih plemena, ali se latin- 
ski karakter dalmatinskih gradova očuvao. 
Za rata bizantskoga cara Justinijana I. 535. 
protiv Istočnih Gota ponovno ulazi u sa- 
stav Istočnorimskoga Carstva. 


U drugoj polovici VI. st. na područje 
Dalmacije nadiru plemena Slavena i Avara 
te pojedini dalmatinski gradovi padaju u 
njihove ruke, među njima i Salona, koja je 
bila razorena. Preživjelo se stanovništvo 
sklanja na obližnje otoke i u Dioklecijano- 
vu palaču, iz koje će poslije niknuti novi 
grad i novo središte kršćanske vjere, dok 

DALMACIJA 


se crkveni dostojanstvenici sa spisima 
sklanjaju u Ravennu. Nakon što je hrvat- 
ska plemena na područje Dalmacije po- 
zvao istočnorimski car Heraklije da se bo- 
Te protiv Avara, ona postaju stvarnim go- 
spodarima zemlje, dok se bizantska Dal- 
macija svodi na uzak obalni pojas nekoli- 
ko gradova i otoka (Zadar, Trogir, Split, 
Dubrovnik, Kotor, Krk, Lošinj, Cres i 
Rab), koji su ustrojeni u posebnu Dalma- 
tinsku temu sa središtem u Zadru. Sjeverni 
dio zaleđa Dalmatinske teme postupno se 
politički počeo ustrojavati u Kneževinu 
Hrvatsku. 


U IX. st. postupno nastaje hrvatska dr- 
žava, dok opada moć susjednoga Franač- 
koga Carstva i Bizanta. Nakon Focijeva 
raskola 864., u borbi između Carigrada i 
Rima za prvenstvo vlasti, Splitska nadbi- 
skupija i Dalmacija potpadaju pod Cari- 
gradsku patrijaršiju, dok Hrvatska osniva 
svoju posebnu biskupiju u Ninu te se pod- 
vrgava Rimskoj patrijaršiji. U vrijeme vla- 
davine kralja Tomislava prvi su put u oso- 
bi vladara ujedinjene Bizantska Dalmacija 
s Primorskom i Panonskom Hrvatskom, no 


Bizant je ipak zadržao izravni utjecaj na 
vlast u Dalmaciji. Koristeći se nestajanjem 
dinastije Trpimirovića, a nakon toga i do- 
laskom na vlast madžarske loze Arpadovi- 
ća 1102., koja je državno središte prenijela 
u Panoniju, Venecija nastoji preuzeti poli- 
tičku kontrolu nad istočnom obalom Jadra- 
na. Već je 1000. tako djelomično osvojila 
dalmatinske gradove i otoke te je otad, uz 
kraće prekide, vodeća sila u Dalmaciji sve 
do 1797., a njezinoj se dominaciji istrgnuo 
samo Dubrovnik. 

U doba Emanuela I. Komnena Dalma- 
cija i dio Hrvatske kratkotrajno priznaju bi- 
zantsku vlast 1167.-80., nakon čega se vra- 
ćaju pod vlast hrvatsko-ugarskih kraljeva, 
čije vrhovništvo uglavnom priznaju tije- 
kom XIII. st., osim kvarnerskih otoka, Zad- 
ra i Dubrovnika, koji priznaju vlast Vene- 
cije. Pod vlašću ugarsko-hrvatskih kralje- 
va dalmatinski gradovi i komune imaju 
autonomni status, a Venecija se koristi su- 
kobima lokalnih velikaša te je do početka 
XV. st. uspjela osvojiti ili otkupiti većinu preo- 
stalih dalmatinskih gradova i otoka zajedno 
s Bokom kotorskom i gradovima južno od 

nje (Mletačka Albanija). Sjedište pokrajin- 
ske uprave bio je Zadar. 

Mlečane su potkraj XV. st. počeli ugro- 
žavati turski prodori te je njihov posjed bit- 
no smanjen. Dalmaciju sredinom XVI. st. 
tako ponovno čine samo primorski gradovi 
i otoci od Zadra do Kotora i Budve, a sve 
do polovice XVI. st. granice mletačko-tur- 
skih posjeda u Dalmaciji neprestano su se 
mijenjale. Za Kandijskoga rata 1645.-69. 
počinje »rekonkvista«, tijekom koje su 
Mlečani od Osmanlija u nekoliko navrata 
uspjeli povratiti velik dio Dalmacije. Od 
1721. do 1723. utvrđena je stalna granica 
između Mletačke Republike i Osmanskoga 
Carstva, koja odgovara današnjoj granici 
između Hrvatske i Bosne i Hercegovine. 
Ne želeći izravno graničiti s Mletačkom 
Republikom, Dubrovačka je Republika 
Osmanskomu Carstvu ustupila izlaz na 
more kraj poluotoka Kleka (Neum) i u 
području rječice Sutorine u Boki. 


U vrijeme osmanske uprave izmijenje- 
na je etnička struktura Dalmacije, što ilus- 
trira i povlačenje čakavskog narječja unu- 
tar gradskih zidina primorskih gradova i na 
otoke, dok se na prostoru Dalmatinske za- 
gore širi štokavsko narječje. Seobe iz Bo- 
sne i Hercegovine za turskih ratova nisu re- 
zultirale samo velikim sociološkim i ling- 
vističkim promjenama nego su se pojavile 
i kulturne i vjerske razlike u zaobalju Dal- 
macije, kamo se naseljava pravoslavno 
vlaško i srpsko stanovništvo. 


Mirom u Campoformiju 1797. Mletač- 
ka je Republika prestala postajati te su ci- 
jela Dalmacija i Mletačka Albanija pripali 
Austriji, a od mira u Požunu 1805. Francu- 
skoj. U političkom smislu Dalmacija je 
ujedinjena za napoleonskih ratova, nakon 
što je francuska vojska je umarširala u Dub- 
rovnik 1808. i pripojila ga Dalmaciji. Za 
Napoleonove vladavine u Dalmaciji poči- 
nje modernizacija: grade se prve ceste, 
otvaraju se škole na narodnom jeziku, a ti- 
skaju se i prve novine Kraljski Dalmatin. 
Središte je francuske uprave Zadar, u ko- 
jem se u to vrijeme formira i hrvatski kul- 
turni krug na čijim će se temeljima u XIX. 
st. oko lista Zora Dalmatinska koncentrirati 
pokušajima da se hrvatski jezik standardi- 
zira na novoštokavsko-ikavskoj osnovici. 

Nakon Napoleonova pada Dalmacija je 
pripojena Austriji. Ona je dotadašnji fran- 
cuski posjed povezala u Kraljevinu Dalma- 
ciju sa sjedištem u Zadru, u kojem je od 
1861. djelovao Dalmatinski sabor. Nacio- 
nalna svijest u Dalmaciji razvija se poseb- 
no od 1860-ih, kad je dalmatinske narod- 
njake predvodio don Mihovil Pavlinović. 
Kao odgovor na hrvatske nacionalne tež- 
nje, posebno one za ujedinjenjem s osta- 
lim hrvatskim zemljama i uvođenjem hr- 
vatskog jezika u škole i javne ustanove, 
razvija se autonomaštvo, predvođeno 
uglavnom manjinskim, ali gospodarski ja- 
kim talijanskim stanovništvom. Pobjeda 
hrvatske svijesti u Dalmaciji izvojevana je 
na Dalmatinskom saboru 1884., kad je služ- 
benim jezikom proglašen hrvatski. 


Nakon Prvoga svjetskoga rata Dalma- 
cija je 1918. ušla u sastav Države Slovena- 
ca, Hrvata i Srba, a nedugo zatim i u sastav 
Kraljevine Srba, Hrvata i Slovenaca. Kra- 
ljevina Italija tajnim je Londonskim ugo- 
vorima međutim još u jeku Prvoga svjet- 
skoga rata dobila obećanja da će se proširi- 
ti pa su joj Rapallskim ugovorom 1920. 
pripali Zadar, Lastovo i Palagruža, pri če- 
mu je kraljevska vlada u Beogradu potica- 
la parceliranje Dalmacije radi diseciranja 
hrvatskoga nacionalnog teritorija. Ured- 
bom o podjeli Kraljevine SHS na oblasti 
1922. Dalmacija je podijeljena na Splitsku 
i Dubrovačku oblast, a prostor Boke kotor- 
ske izdvojen je iz Dalmacije i pripojen Zet- 
skoj oblasti. Podjelom Jugoslavije na ba- 
novine 1929. najveći dio Dubrovačke obla- 
sti pripojen je Zetskoj banovini, dok osta- 
tak Dalmacije čini Primorsku banovinu sa 
središtem u Splitu. Otok Korčula 1931. iz- 
dvojen je iz Zetske banovine i pripojen Pri- 
morskoj, dok 1939. Primorska banovina i 
dubrovački kraj ulaze u sastav Banovine 
Hrvatske. 


U travanjskom ratu 1941. Italija je zau- 
zela veći dio Dalmacije, što je i potvrđeno 
Rimskim ugovorima između Italije i NDH, 
kad su Split, Šibenik, Boka i većina otoka 
anektirani. Hrvatskoj je ostalo zaleđe Dal- 
macije i otoci Hvar i Brač, ali su i u tim di- 
jelovima talijanske vojne snage praktično 
bile gospodari. Nakon kapitulacije Italije 

1943. Dalmaciju su zauzele njemačke sna- 
ge. Na temelju odluka Drugoga zasjedanja 
ZAVNOH-a 1943. o pripajanju Istre, Rije- 
ke, dijelova Dalmacije, Zadra, Lastova i 
Palagaruže, provedeno je kasnije sjedinje- 
nje Dalmacije s Hrvatskom. 

Nakon Drugoga svjetskog rata Dalma- 
cija ulazi u sastav Hrvatske i Jugoslavije, 
osim Boke kotorske, koja je pripojena Cr- 
noj Gori. U socijalističkoj Jugoslaviji Dal- 
macija je bila gospodarski važna zbog tu- 
rističkih deviznih prihoda, a zahtjev za nji- 
hovim raspolaganjem bio je bitan dio pro- 
grama Hrvatskog proljeća. Pobuna u Knin- 
skoj krajini od 1990. geopolitički je frag- 
mentirala Dalmaciju i izložila je razaranji- 
ma (granatiranje Zadra, Šibenika, Dubrov- 
nika i dr.), ali su odmetnuti dijelovi Dal- 
macije vraćeni u okvir Hrvatske u operaci- 
jama 1992.-93. i 1995. Ratna zbivanja de- 
terminirala su izrazito snaženje hrvatske 
nacionalne svijesti u Dalmaciji. Danas je 
Dalmacija podijeljena u nekoliko župani- 
ja: Zadarsku, Šibensko-kninsku, Splitsko- 
dalmatinsku i Dubrovačko-neretvansku. 
Lit.: Ž. Rapanić, L. Katić, Prošlost i spomenici So- 
lina, Solin, 1971; L. Katić, Davni glasovi iz solin- 
skih ruševina, Solin, 1971; V. Klaić, Povijest Hr- 
vata, Zagreb, 1974; F. Šišić, Pregled povijesti hr- 
vatskog naroda, Zagreb, 1975; F. Bulić, Izabrani 
spisi, Split, 1984; F. Bulić, Po ruševinama stare 
Salone, Split, 1986; N. Cambi, Antička Salona, 
Split, 1991; B. Zelić-Bučan, Hrvatski narodni pre- 
porod u Dalmaciji i don Mihovil Pavlinović, Split, 
1992; Starohrvatski Solin, Split, 1992; L. Katić, 
Rasprave i članci iz hrvatske povijesti, Split, 
1993; F. Šanjek, Crkva i kršćanstvo u Hrvata, Za- 
greb, 1993; E. Marin, PRO Salona, Zagreb, 1994; 
J. Kolarić, Povijest kršćanstva u Hrvata, Zagreb, 
1996; J. Kocijanić, J. Kolarić, Pape i hrvatski na- 
rod, Zagreb, 1998; J. Vrandečić, Dalmatinski 
autonomistički pokret u XIX. stoljeću, Zagreb, 


2002. 
R. Bućan 


Značenje za Bunjevce i Šokce. Dalmaci- 
ja je tijekom povijesti imala je važno mje- 
sto u migracijskim kretanjima hrvatskih 
etničkih skupina Bunjevaca i Šokaca. Pod- 
ručje Dalmacije, odnosno širi prostor dal- 
matinskih Dinarida, prvotni je teritorij na 
kojem su obitavali Bunjevci, koji su se s 
tog prostora u više valova iseljavali prema 


4 


zapadu i sjeveru na same rubove hrvatsko- 
ga etničkog prostora. Novija arheološka i 
antropološka istraživanja potvrđuju da su 
prve selidbe hrvatskih populacija koje su 
živjele između rijeka Zrmanje i Cetine po- 
čele već potkraj IX. st. O dalmatinskim 
iseljenicima u Slavoniji i južnoj Ugarskoj 
na prijelazu iz X. u XI. st. svjedoče mate- 
rijalni ostaci na grobištima kod Đakova i 
Pečuha. Dokumenti ugarske dvorske kan- 
celarije i crkveni izvori od XII. do XV. st. 
stanovništvo koje je sudjelovalo u tim mi- 
gracijama spominju kao Dalmatince, Ilire i 
Hrvate. Nazivi Dalmatinac i Ilir rabe se 
pritom u istom značenju kao naziv Hrvat 
jer su Hrvati naselili prostor rimske pro- 
vincije Dalmacije, koji su u prijašnjem 
razdoblju nastanjivali Iliri. Hrvati u sred- 
njem vijeku borave na ugarskom dvoru ili 
su kao obrtnici i trgovci nastanjeni u ugar- 
skim gradovima. Prve trgovce i obrtnike u 
Ugarsku iz dalmatinskih gradova dovodi 
kralj Koloman, koji je u Dalmaciji boravio 
1102.-05. U vrijeme tatarske ugroze 1242. 
u Dalmaciju se sklonio i kralj Bela IV., ko- 
jemu se u Klisu rodila i kći Elizabeta, ka- 
snija ugarska svetica. Nakon povlačenja 
Tatara vratio se u razoreni Budim te je ob- 
novu grada povjerio dalmatinskim gradite- 
ljima. U vrijeme kralja Matije Korvina i 
kraljeva iz loze Jagelovića, na prostoru 
Ugarske, napose u Budimu, osim kao obrt- 
nici i graditelji, Hrvati su zastupljeni i u 
kulturnim krugovima, poput Ivana Če- 
smičkog (Janus Pannonius), Dubrovčanina 
Gazulića (Ben Gazali) i Šibenčanina Antu- 
na Vrančića. 

Osvajanja Osmanlija u jugoistočnoj i 
srednjoj Europi uzrokovala su pomicanja 
stanovništva, napose Srba, Vlaha i Hrvata. 
Nakon pada Bosne 1463., Hercegovine 
1487. te najjačih dalmatinskih utvrda Kni- 
na, Ostrovice i Klisa 1521. i 1537., hrvat- 
sko stanovništvo iz Dalmacije masovno se 
seli na zapad. Nakon što su Osmanlije for- 
mirali Hercegovački sandžak, u koji je 
ušao i veći dio okupirane gorske Dalmaci- 
je (utvrđeni dalmatinski gradovi osim Dub- 
rovnika pod upravom su Venecije), hrvat- 
sko stanovništvo, napose Bunjevci, poči- 
nju se seliti prema sjeveru i zapadu na si- 


gurnija područja. Pritom uskoci iz utvrđe- 
nih gradova na dalmatinskoj obali i hrvat- 
skih prostora koji su od 1526. u sastavu 
Habsburške Monarhije u pohodima na 
osmanske posjede u Dalmaciji i Bosni i 
Hercegovini često pomažu u preseljenju 
katoličkog stanovništva. 

Prostor Dalmacije posebno je važan pri 
etapnoj selidbi Bunjevaca u Primorje i gra- 
dove Lič i Senj. Bunjevci iz plemena Krm- 
potića iz okolice Širokog Briga sele se pre- 
ko Bukovice i Ravnih kotara (mletački po- 
sjedi u zaleđu Zadra) te su se s tog prosto- 
ra na poziv kapetana i nadzornika posjeda 
grofova Zrinskih Julija Čikolina 1605. na- 
selili na Lič u Gorskom kotaru. Odatle su 
se u dvije selidbe 1627. i 1654. naselili na 
širem prostoru Primorja oko grada Senja, a 
nakon oslobađanja od Osmanlija s tog su 
se prostora raširili po cijeloj Lici. Drugi 
smjer selidbe Bunjevce s prostora Dalma- 
cije vodi prema Ugarskoj, u vrijeme kada 
tim prostorom vlada Zapolja i održava krh- 
ko primirje s Osmanlijama. U ugarskim 
zemljama pod osmanskom vlašću zabilje- 
žene su dalmatinske trgovačke kolonije u 
Segedinu i Temišvaru, u kojima djeluju 
škole za Dalmatince, odnosno onu skupinu 
hrvatskoga stanovništva koja se ovamo 
doselila u prvoj polovici XV. st. i u kojoj 
će se poslije uobičajiti ime Bunjevci. Na- 
ziv Dalmatinac u ugarskom se Podunavlju 
dugo zadržao u službenoj uporabi i uvijek 

se vezivao uz pripadnike hrvatskih etnič- 
kih zajednica. Tek u drugoj polovini XIX. 
st., pod utjecajem preporodnoga djelova- 
nja biskupa Ivana Antunovića i Ambrozija 
Šarčevića, nazivi Dalmatinac i Ilir poti- 
skuju se u korist naziva Bunjevac i Šokac, 
regionalnih oznaka za hrvatsko stanovni- 
štvo u ugarskom dijelu Podunavlja. Kao i 
u Bačkoj, u Hrvata u Dalmaciji do danas 
se zadržao jak utjecaj ikavskoga dijalekta, 
zbog toga što je Dalmacija u vrijeme for- 
miranja hrvatskoga književnoga jezika i 
hrvatske nacije u drugoj polovici XIX. st. 
bila upravno odijeljena od hrvatskih i sla- 
vonskih županija u kojima su se ovi proce- 
si odvijali. 

Lit.: R. Horvat, Hrvati u Bačkoj (Bunjevci i Šok- 
ci), Osijek, 1922; M. Mandić, Djelovanje Franje- 
vaca u Podunavlju i Potisju (1526.-1926.), Subo- 
tička Danica ili Bunjevačko-šokački kalendar (sa 
slikama) za prostu godinu 1926., Subotica, 1926; 
J. Erdeljanović, O poreklu Bunjevaca, Beograd, 
1930; K. Draganović, Opći šematizam Katoličke 
crkve, Sarajevo, 1939; M. Lorković, Narod i ze- 
mlja Hrvata, Zagreb, 1939 (pretisak 1996); M. 
Evetović, Kulturna povijest bunjevačkih i šokač- 
kih Hrvata (rukopis); Hrvatska enciklopedija, 3, 
Zagreb, 1944; S. Pavičić, Podrijetlo hrvatskih i 
srpskih naselja i govora u Slavoniji, Zagreb, 1953; 
Ž. Mandić, Povijesna antroponimija bunjevačkih 
Hrvata u Madžarskoj, Budimpešta, 1987; D. Pa- 
vličević, Seobe Vlaha Krmpoćana u XVII. stolje- 
ću, u: Vojne krajine u jugoslovenskim zemljama u 


novom veku do Karlovačkog mira 1699., Beograd, 
1989; A. Sekulić, Bački Hrvati, Zagreb, 1990; R. 

Pavelić, Bunjevci, Rijeka, 1991; D. Pavličević, O 
pučanstvu Krbave, Like i Gacke s posebnim osvr- 
tom na Bunjevce, Zbornik radova Krbavska bitka 
i njene posljedice, Zagreb, 1998; D. Pavličević, 
Kratka politička i kulturna povijest Bosne i Herce- 
govine, Zagreb, 2000. 

K. Bušić 


DALMATINI, jedan od naziva za hrvat- 
sko stanovništvo u madžarskim naseljima 
od XIV. do polovice XIX. st., osobito čest 
nakon XVIII. st. Pod tim se imenom u Se- 
gedinu i Senandriji (zmadž. Szentendre) u 
XVI. i XVII. st. spominju pripadnici za- 
jednice okupljeni uglavnom oko imućnih i 
uglednih Dubrovčana. U Senandriju oni su 
se doselili 1690. iz Beograda, gdje se Dal- 
matini spominju već od kraja XVI. st., a 
bilo ih je iu XVII. st. Tako je biskup Ma- 
rin Ibrišimović 1649. u Beogradu krizmao 
2001 osobu, a o nazočnosti beogradskih 
Dalmatina svjedoče zapisnici biskupa Ma- 
tije Benlića koji 1659., među ostalim, veli 
da u Beogradu postoji jedna katolička cr- 
kva u kojoj služe dvojica franjevaca, s ti- 
me da se o crkvi brinu dubrovački, a o sve- 
ćenicima dubrovački i bosanski trgovci 
skupa. U Budim i na područje oko njega 
Dalmatini su doseljeni i iz drugih dubro- 
vačkih trgovačkih kolonija: današnji ru- 
munjski Banat (Lipova), južna Srbija, Ko- 
sovo, Bugarska (grad Ciprovo/Tiprovo). U 
crkvenim matičnim knjigama Dalmatine 
(»Dalmata«) često razlikuju od ostalih Hr- 
vata (»Croata«), npr. u Senandriji, Turbalu 
(T&rčkbalint), Budimu, Dušnoku. Naziv 
Dalmatin (zmadž. dalmata) razlikuje se od 
naziva Dalmatinac (madž. dalmat) i zami- 
jenio je odrednicu »katolički Srbi« ili »ka- 
tolički Raci«, koja se koristila do kraja 
XVII. st. Iako je prijeporno s kojeg prosto- 
ra Dalmatini potječu, čini se da to ime, 
osim dubrovačkih trgovaca, »pokriva« 1 
mnogobrojne druge »katoličke Slavene« 
koji su se na područje Ugarske doseljavali 
nakon prodora Turaka na hrvatski etnički 
prostor od XIV. st. Njime se kao svojom 
narodnosnom oznakom koristilo i pučan- 
stvo koje se, pod vodstvom franjevaca, u 
ugarske zemlje doselilo iz Bosne i Herce- 
govine te Hrvatske, osobito one hrvatske 
skupine koje su danas poznate pod regio- 
nalnim imenima Bunjevci i Šokci. 

U XVIII. st. ime Dalmatin postalo je 
dominantno za Hrvate koji su živjeli u 
Ugarskoj (Subotica, Segedin, Sombor, Bu- 
dim i dr.), pri čemu su se tako i sami nazi- 
vali (npr. u Segedinu su zapisana imena 
Joso Dalmata, Nicolaus Belgradiensis Dal- 
mata, Oliva Gabrich Dalmata i dr.). Arhiv- 
ski izvori iz tog vremena, prije svega fra- 
njevački, redovito se koriste nazivom Dal- 
matin za hrvatsko stanovništvo u južnoj 
Ugarskoj i na širem području Budima, i to 
ne samo kao oznakom narodnosti nego i 
jezika. Dalmatini su u mnogim naseljima 
tijekom XVIII. stoljeća (negdje čak i u 
drugoj polovici XIX. st.) imali školsku na- 
stavu na svojem jeziku, pravo na propovi- 
jed na »dalmatinskome«, a u upravi grada 
ili sela sudjelovali su kao jedna od etničkih 
zajednica. 


Šire prihvaćanje naziva Dalmatin ima- 
lo je više razloga: nastojanja te zajednice 
da posebnim imenom signalizira svoju 
drugost prema jezično bliskim Srbima, ali 
i prema rimokatoličkim Madžarima i Ni- 
jemcima; općih političkih prilika u Habs- 
burškoj Monarhiji, u kojima su hrvatske 
zemlje i narod bili rascjepkani u više po- 
krajina (Hrvatska, Slavonija, Dalmacija, 
Istra, Vojna krajina, Bosna, Hercegovina) i 
pod vlašću više zemalja (Austrija, Turska, 
Ugarska, Mletačka Republika); činjenice 
da su u feudalnom razdoblju naseljeničke 
skupine često dobivale imena prema zem- 
ljopisnom prostoru s kojega su se doselile. 
U srednjem vijeku nazivi Dalmata, Dalma- 
tia i Dalmatice bili su k tomu sinonimi za 
Hrvata, Hrvatsku i hrvatski jezik. 


S jačanjem madžarske nacionalne ideje 
i s razvojem građanskog društva u drugoj 
polovici XIX. st. dolazi i do pojačanog od- 
narođivanja nemadžarskih naroda, pa tako 
i onih Hrvata koji su sebe nazivali Dalma- 
tinima. Madžarizacija je bila osobito izra- 
žena u mjestima u kojima su Dalmatini či- 
nili manjinu (npr. Segedin), pri čemu je 
najviše pogodila srednje i više urbane slo- 
jeve stanovništva. No i ondje gdje nije bi- 
la potpuna ime Dalmatin sve se rjeđe kori- 
stilo te je do kraja XIX. st. posve nestalo. 
Zamijenili su ga dotad rijetko korišteni na- 
zivi Bunjevac te Šokac. 


Lit.: F. Vrančić, Dictionarium quinque nobilissi- 
marum Europae linguarum: Latinae, Italicae, 
Germanicae, Dalmaticae & Ungaricae, pretisak, 
Zagreb, 1992; J. Horvat [S. Bačić], O Bunjevač- 
kom imenu, Dodatak za znanost, kulturu i umjet- 
nost, Žig, br. 50, Subotica; L. Heka, Povijest Hr- 
vata Dalmatina u Segedinu, Subotica, 2004; Ž. 
Mandić, »Dalmatinci Senandrije grada«, Pogledi. 
Časopis za kulturu i društvena pitanja Hrvata u 
Mađarskoj, br. 2, Budimpešta, 2003. 

L. Heka 


DAMJANOV, Ivan (Subotica, 31. III. 
1941.), patolog. Rođen je u obitelji veteri- 
nara Milenka i farmaceutkinje Ane, rođ. 
Pavković. Osnovnu školu završio je u Su- 
botici, a gimnaziju u Zagrebu 1959. Kao 
gimnazijalac pisao je pjesme, koje je objav- 
ljivao u srednjoškolskom listu Polet. Dip- 
lomirao je na Medicinskom fakultetu u 
Zagrebu 1964., a na istom je fakultetu za- 
vršio i poslijediplomski studij eksperimen- 
talne biologije. Od 1966. do 1974. bio je 
asistent u Zavodu za opću patologiju i pa- 
tološku anatomiju pri Medicinskom fakul- 
tetu u Zagrebu. Od 1967. do 1969. stručno 
se usavršavao u SAD-u (Cleveland i New 
York) na području humane patologije, a 
1970. položio je specijalistički ispit iz pa- 
tologije. Godinu dana poslije obranio je 
doktorsku radnju o eksperimentalnim tera- 
tomima miša, a 1972. postao je docent na 
Medicinskom fakultetu u Zagrebu. 


mI 


Ivan 
Damjanov 


Od 1974. znanstvenu i sveučilišnu ka- 
rijeru te karijeru liječnika patologa nasta- 
vio je u SAD-u. Isprva je bio docent, a od 

1976. izvanredni profesor na Medicin- 
skom fakultetu u Farmingtonu (Connecti- 
cut). Od 1977. radio je u Philadelphiji, 
gdje je najprije bio izvanredni (1977.-79.) 
pa redoviti profesor (1980.-84.) na Hahne- 
mannovu sveučilištu, a zatim redoviti pro- 
fesor na Jeffersonovu sveučilištu (1986.- 
94.). Od 1994. redoviti je profesor na Kan- 
zaškom sveučilištu, gdje je 1994.-97. bio 
predstojnik Odjela za patologiju. Održao 
je na stotine predavanja na sveučilištima 
diljem svijeta (Brazil, Kuba, Norveška, 
Portugal, Saudijska Arabija, Izrael...) 


U znanstvenom se radu bavi razvoj- 
nom biologijom, u sklopu koje proučava 
diferencijaciju i rast matičnih embrional- 
nih i malignih stanica. Istražuje ujedno tu- 
more spolnih stanica, napose ultrastruktu- 
ru gonada u sindromu testikularne femini- 
zacije, ultrastrukture imunohistokemije te- 
ratoma i teratokarcinoma te teratogeneze. 
Bavi se i ispitivanjem histokemije tumor- 
skih biljega, napose lektina i laminina. 
Osim što se bavi znanstveno-istraživačkim 
i nastavnim radom, kao klinički patolog 
radi u bolničkoj praksi na području uroge- 
nitalne patologije. 

Napisao je i uredio više od 20 knjiga i 
sveučilišnih udžbenika na engleskome i 
hrvatskome. Knjige su mu prevođene na 
kineski, japanski, indonezijski, portugalski 
i ruski. Autor je više od 300 znanstvenih i 
stručnih radova, koji su objavljeni u vode- 
ćim svjetskim časopisima (Zeitschrift fir 
Anatomie und Entwicklungsgeschichte, 
Berlin; Zeitschrift fir Krebsforschung und 
kllinische Onkologie, Berlin; American Jo- 
urnal of Obstetrics and Gynecology, St. 
Louis; Experimental Cell Research, New 
York; Archives of Pathology, Chicago; Ex- 
perientia, Basel; Curent Topics in Patho- 
logy, Berlin; Nature, London; Pathologia 
Europeaa, Bruxelles; Obstetrics and 
Gynecology, Hagerstown; Journal of the 
National Cancer Institute, Bethesda; La- 
boratory Animal Science, Joliet; Methods 
in Cancer Research, New York; Annals of 
Clinical and Laboratory Science, Phila- 
delphia; International Journal of Cancer, 
Kobebenhavn; American Journal of Pat- 
hology, New York; Laboratory Investiga- 

tion, Baltimore; Cancer Research, Balti- 
more; Cancer, Philadelphia, Cell Differen- 
tiation, Amsterdam; Histochemistry, Ber- 
lin; Differentiation, London; Journal of 
Cell Biology, New York; Archives of Pat- 
hology ang Laboratory Medicine, Chica- 
go; Ultrastructural Pathology, Washing- 
ton; Modern Pathology, Chicago i dr.). Ra- 
dio je u uredničkim odborima desetak važ- 
nih časopisa s područja patologije (flu- 
man Pathology, Virchows Archiv, Modern 
Pathology, Ultrastructural Pathology...). 
Dvanaest godina bio je pomoćnik urednika 
časopisa Laboratory Investigation, a deset 
North American Editor of Differentiation. 
Član je nekoliko međunarodnih znanstve- 
nih udruga. 


Održava kontakte s Hrvatskom te je 
bio gostujući profesor na sveučilištima u 
Zagrebu i Splitu, a posreduje i pri odlasku 
hrvatskih patologa na usavršavanje u 
SAD. Od 1992. dopisni je član Hrvatske 
akademije znanosti i umjetnosti. 


Odabrana djela: General Pathology, New York, 
1976 (1983); Ultrastructural Pathology of Human 
Tumors, Montreal, 1979-1980; The Human Tera- 
tomas. Experimental and Clinical Biology (suau- 
tori B. B. Knowles i D. Solter), Clifton, 1983; Pat- 
hology of Infertility, St. Louis, 1993; Anderson 5 
Pathology, 10 izd., (ur. s J. Linder), St. Louis, 
1996; Histopathology : A Color Atlas and Textbo- 
ok (suautor P. A. McCue), Baltimore, 1996; Pat- 
hology for the Health-Related Professions, Phila- 
delphia, 1996 (2000; St. Louis, 2006); High-Yield 
Pathology, Philadelphia, 2000 (2005); Pathology 
Secrets, Philadelphia, 2000 (2005); Atlas opće pa- 
tologije (suator S. Jukić), Zagreb, 2004. 

Lit.: Hrvatski biografski leksikon, 3, Zagreb, 
1993; Ugledni hrvatski znanstvenici u svijetu : pr- 


vi dio, ur. J. Herak, Zagreb, 2002. 
T. Žigmanov 


DAMJANOV, Jadranka (Subotica, 5. I. 
1934.), povjesničarka umjetnosti, likovna 
pedagoginja, književnica, prevoditeljica. 
Kći Jakše i Sarolte, rođ. Zimmer. Osnovnu 
i srednju školu završila je u Subotici, gdje 
je maturirala 1952. Nakon završetka studi- 
ja povijesti umjetnosti i povijesti na Filo- 
zofskom fakultetu u Zagrebu, od 1958. do 
1983. godine predavala je likovnu umjet- 
nost u VII, XIV. i XVI. gimnaziji te Jezič- 
nom centru u Zagrebu. Doktorirala je 

1963. na Filozofskom fakultetu u Zagrebu 
obranivši tezu Problem »naivnoga« u su- 
vremenoj umjetnosti. Usporedno s radom u 
srednjoj školi, na Odsjeku za povijest 
umjetnosti Filozofskog fakulteta Sveučili- 
šta u Zagrebu od 1965. predaje metodiku 
povijesti umjetnosti. Od 1980. predaje i 
studentima Pedagoškog smjera Akademije 
likovnih umjetnosti, a od 1992. vodi slo- 
bodnu školu radioničkog tipa za svestrano 
upoznavanje likovno-umjetničkih djela u 
zagrebačkom Centru za kulturu i obrazo- 
vanje. S mjesta redovitog profesora na Od- 
sjeku za povijest umjetnosti 2002. otišla je 
u mirovinu. God. 1998. za znanstveni je 
rad dobila državnu nagradu Republike Hr- 
vatske Ivan Filipović. Jedan je od najvaž- 
nijih pedagoga hrvatske likovne kulture. 


Svoj prvi tekst, svojevrstan putopis, 
objavila je 1956. u časopisu Hid. Na ma- 
đarskome je objavljivala sve do 1965. kao 
izvjestiteljica novosadskog lista Magyar 
szo, za koji je pisala o kulturnim zbivanji- 
ma u Zagrebu. Znatno veći broj radova ob- 
javila je na hrvatskome, pretežito stručne 
radove o ulozi umjetnosti u odgoju i obra- 
zovanju mladeži u Hrvatskoj (Naše teme, 
Umjetnost i dijete, Bilten za nastavu likov- 
ne umjetnosti, Treći program Hrvatskog 
radija, Čovjek i prostor, Interdisciplinar- 
nost, Hrvatska revija, Radovi instituta za 
povijest umjetnosti...), vojvođanskoj (Hid, 
Bilten Pokrajinskog zavoda za izdavanje 
udžbenika) i madžarskoj periodici 
(Kultura es kozosseg). Autorica je nekoli- 
ko srednjoškolskih udžbenika i priručnika 


iz likovne umjetnosti, koji su imali i po ne- 
koliko desetaka izdanja, a koristili su se i 
na području Vojvodine. Prva knjiga zagre- 
bačkog udžbenika prevedena je i na tali- 
janski, a sredinom sedamdesetih novosad- 
ski udžbenik objavljen je, osim na srpsko- 
me, i na mađarskome, rumunjskome, ru- 
sinskome i slovačkome. Napravila je izbor 
likovnih priloga i legenda za nekoliko 
srednjoškolskih udžbenika (npr. Povijest 
filozofije Borisa Kalina), suautorica je 
školskih leksikona Likovne umjetnosti 1 
Umjetnost. Bavila se i istraživačkim ra- 
dom na području obrazovanja mladih — 
1975./76. vodila je istraživanje u sklopu 
UNESCO-ova programa, a rezultati istra- 
živanja objavljeni su knjizi Kulturni sadr- 
žaji u obrazovanju: problemi umjetničkog 
obrazovanja djece i omladine, koja je ob- 
javljena i u Parizu 1978. u UNESCO-ovoj 
ediciji Etudes et expćriences na službenim 
jezicima te organizacije. 


Posebno je važan njezin rad u slobod- 
nim školama radioničkog tipa. U njima se 
otkriva snažna kritika ustaljenih obrazov- 
nih institucija i oblika, revitaliziranje za- 
boravljenih disciplina i tradicija (često iz- 
vaneuropske provenijencije), ali i živa 
otvorenost prema novim tehnološkim mo- 
gućnostima. Ta je njezina borba svoju pr- 
vu, u hrvatskom školstvu ubrzo onemogu- 
ćenu manifestaciju imala 1970-ih godina u 
pokušaju utemeljenja obrazovanja na igri 
kao vježbanju (različitih razina osjetilnih) 
jezika, i to u najužem dodiru s umjetnič- 
kim djelima. U tom je pokušaju surađivala 
s Dubravkom Janda i Marcelom Bačićem. 
U suradnji s još nekim stručnjacima 1980. 
objavili su »pamflet« u kojem čitamo: 
»Obrazovanje koje bi se temeljilo na razvi- 
janju jezičnih mogućnosti-sposobnosti sa- 
svim prirodno traži igru kao vježbu koja, 
za razliku od drila (prisilne represivne vjež- 
be) oslobađa i razvija kreativne mogućno- 
sti«. 

Knjige koje je objavila tijekom 1990-ih 
esencijalni su izraz njezinih iskustava i 
spoznaja. U uvodu knjige iz 1999. Umjet- 
nost avantura izražena je jedna od ideja 
vodilja njezina angažmana: »Osvještava- 
nje doslovnog opažaja i arhetipskih znače- 

nja — umjetnost, upravo je zbog toga osje- 
tilno samoodgajanje čovječanstva i svaki 
put novi, a u biti prastari pokušaj preobraz- 
be sebe«. U knjizi Metafizika crteža iz 
2006. vizualni jezik dovodi u vezu s koz- 
mogonijom i bavi se arhetipskom realnoš- 
ću crteža, odnosno njegovih elemenata — 
točke, linije, mjere, mreže i labirinta, uz 
veliki raspon primjera. U povijesti umjet- 
nosti ne traži stilske odrednice, nego zna- 
kove stanja svijesti, što joj omogućuje da 
još jednom potrese novovjekovnu euro- 
centričnu vrijednosnu perspektivu i otkrije 
osebujno bogatstvo europskoga srednjeg 
vijeka, prije svega romanike, ali i nekih 
drugih istočnih sakralnih tradicija. 

Kao prevoditeljica s mađarskoga, u hr- 
vatskoj je književnoj javnosti poznata oso- 
bito po prijevodima velikog broja djela 
Bele Hamvasa i Sandora Maraija, a prevo- 
dila je, među ostalim, i Tibora Dćrija, Mar- 
git Kaffku i Nikolu Zrinskoga. Zajedno s 
Milicom Vujnović priredila je i prevela 
Malu antologiju velike mađarske poezije 
20. stoljeća: dvanaest pjesama i jedno pi- 
smo, gdje je, s po jednom pjesmom i ese- 
jom o toj pjesmi, predstavila dvanaest kla- 
sika mađarske moderne poezije — od End- 
rea Adyja preko Attile Jozsefa i Dezsća 
Kosztolanyija do Janosa Pilinszkoga, 
Agnes Nemes Nagy i S4ndora Wečresa. 
Riječ je o originalnom pokušaju drugačije- 
ga i temeljitijega upoznavanja hrvatskog 
čitatelja s mađarskim pjesničkim jezikom i 
svjetotvorstvom. Priredila je za tisak maj- 
čine memoare na mađarskome /gy eltlink 
Szabadkdn, Damjanovne Zimmer Sarolta 
emlekiratai (Ovako smo živjeli u Subotici. 
Sjećanja Šarolte Zimmer supruge Damja- 
nova) i dvojezično izdanje sestrinih me- 
moara Kamo bi moglo nestati? — Hova is 
tiinhetett volna el?. Radi i na proučavanju 
i afirmiranju mađarsko-hrvatskih kulturnih 
veza — u sklopu tih nastojanja priredila je 
zbornike Hrvatska — Mađarska, stoljetne 
književne i likovnoumjetničke veze te Hr- 
vatska, Mađarska, Europa. Od 1998. vodi 
znanstveno-istraživački projekt Zrinski i 
Europa, a radovi nastali u sklopu tog pro- 
jekta objavljeni su u dva sveska. 

Djela: Likovne umjetnosti (suautori M. Perlog i R. 
Ivančević), Zagreb, 1963; Umjetnost (suautori K. 
Radulić i dr.), Zagreb, 1965, 1967; Likovna 
umjetnost, 1, Zagreb, 1967; Likovna umjetnost, 2, 
Zagreb, 1968; Likovna umjetnost, 3, Zagreb, 
1969; Metodički priručnik za likovnu umjetnost, 
Zagreb, 1970; Likovna umetnost, Novi Sad, 1975 
(suautori D. Janda i M. Bačić) — prevedeno: Arte 
plastice (rumunjski) Novi Sad, 1976; Vytvarne 
umenie (slovački), Novi Sad, 1975; Podobova 
umetnosc (rusinski), Novi Sad, 1975; Kepzo- 
mutvćszet (madžarski), Novi Sad, 1981; Kulturni 
sadržaji u obrazovanju: problemi umjetničkog 
obrazovanja djece i omladine, I-II, Zagreb, 1977 
(suautori D. Janda i V. Jerbić); prijevod na francu- 
ski Le contenu culturel de 1'6ducation, Paris, 
1978; Likovna kultura (suradnica D. Janda), Novi 
Sad, 1988; Vizualni jezik i likovna umjetnost, Za- 
greb, 1991; Hrvatska — Mađarska: stoljetne knji- 
ževne i likovno-umjetničke veze / Horvdtorszdg — 
Magyarorszdg : evszdzados irodalmi es kćpzo- 
miiveszeti kapcsolatok (urednica), Zbornik biblio- 
teke Relations časopisa Most / The Bridge, Za- 
greb, 1995; Istraživanje pogleda — istraživanje sli- 
ke / Investigation of eye movements — investiga- 
tion of pictures: šest djela hrvatskog modernog 
slikarstva u dostignućima eksperimentalne esteti- 
ke / six paintings of Croatian modern art in the ac- 
hievements of experimental aesthetics, Zag-reb, 
1996; Umjetnost avantura: bilježnica / Art adven- 
ture : notebook, Zagreb 1998); Hrvatska / Mađar- 
ska / Europa: stoljetne likovno-umjetničke veze: 
simpozij povjesničara umjetnosti Hrvatske i Ma- 
đarske / Horvdtorszag / Magyarorszag / Europa : 
6evszdzados k6pzomiiveszeti kapcsolatok : magyar 
horvdt miiveszettortćneti szimpozion (urednica), 
Zagreb, 2000; Zrinski i Europa, I-II (urednica), 
Zagreb, 2000-2003; Priručnik likovne umjetnosti, 
Zagreb, 2003; Mala antologija velike mađarske 
poezije 20. stoljeća: dvanaest pjesama i jedno pi- 
smo, (priredila s M. Vujnović), Zagreb, 2005; Me- 
tafizika crteža, Zagreb, 2006. 


Lit.: Hrvatski biografski leksikon, 3, Zagreb, 


1993. 
N. Ušumović 


DAMJANOV, Jakša (Kaštel Gomilica, 
26. VII. 1901. — Zagreb, 17. I. 1967.), od- 
vjetnik i političar. U Suboticu se doselio 
1921. Od hrvatskog nacionalista u mlado- 
sti sredinom 1930-ih postao je istaknuti 
predstavnik lijeve inteligencije, a do kraja 
svojega političkog djelovanja 1946. bio je 
vječiti oporbenjak i na strani ugroženih — 
po političkom uvjerenju komunist, ali ni- 
kad član Partije. Bio je suradnik sindikal- 
nog lista Szervezett Munkds (Organizirani 

radnik) do njegove zabrane 1929. te časo- 
pisa Hid (Most). God. 1936. organizirao je 
veliki štrajk agrarnog proletarijata i mjesni 
Narodni front, savez lijevih građanskih 
stranaka, socijalista i komunista radi za- 
jedničkog otpora diktatorskom režimu i fa- 
šizmu. U izbornoj utrci kandidiran je u 
Bačkoj Topoli na listi Udružene oporbe 
1935. i opet 1938. godine, ali bez uspjeha. 
Njegov najviši doprinos političkoj kulturi 
regije nalazi se u publicistici: uređivao lje- 
vičarski list Nepszava, 1935.-36. i 1939.- 
40., a 1939. pokrenuo je i bratski list Na- 
rodni glas, glasilo Stranke radnog naroda 
(pod utjecajem Komunističke partije), koji 
je prestao izlaziti već nakon 7. broja, u tre- 
nutku kad je imao 25.000 pretplatnika — 
1940. obje su novine zabranjene. Iste godi- 
ne u obiteljskoj kući Damjanovljevih (250 
godina stara kuća ženine obitelji na adresi 
Magyar utca 100, u današnjoj Ulici Zrin- 
skoga i Frankopana br. 20) neko se vrijeme 
uređuje i časopis Hid, koji je od 1938. do 
1940. bio organ Komunističke partije. Ti- 
jekom 1940. sudjeluje u osnivanju trgo- 
vačkog društva za izvođenje građevinskih 
poslova — Trud. 


Odvjetnik u Subotici bio je 1933.-41. 
te 1945.-47. U sudskim procesima branio 
je komuniste. Zbog svojih je aktivnosti od 
1940. do 1953. nekoliko puta završavao u 
zatvoru: predratne jugoslavenske vlasti zat- 
vorile su ga na nekoliko mjeseci u Bileći 
(u to su vrijeme u istom zatvoru bili i Ivo 
Lola Ribar te Moše Pijade), 1941. nakrat- 


ko su ga u dva navrata zatvarale i madžar- 
ske vlasti u Subotici, i ponovno 1944. na 
nekoliko mjeseci. Za vrijeme rata održa- 
vao je veze s članovima Partije i pomagao 
obitelji osuđenih. God. 1948. napustio je 
Suboticu i otišao u Zagreb i Opatiju zbog 
prijetnje uhićenjem, no ubrzo se vratio. 
Radio je u gradskoj administraciji, kada je 
1950. po njega došla UDBA te je tri mje- 
seca proveo u zatvoru zbog »neprijateljske 
agitacije«. God. 1951. optužen je da je na- 
govarao seljake na napuštanje zadruge te 
je osuđen na dvije godine zatvora, koje je 
izdržao u Požarevcu. U to je vrijeme bio 
među rijetkim odvjetničkim uredima u ko- 
jima su seljaci mogli sastaviti molbu za iz- 
lazak iz zadruge, a posjednici obraniti dio 
svoje imovine. Kratku je satisfakciju za 
svoj ljevičarski angažman imao samo ne- 
posredno nakon Drugoga svjetskog rata, 
kad je bio predsjednik pokrajinskoga Na- 
rodnog fronta i zastupnik u Skupštini AP 
Vojvodine. Tada se borio za Republiku 
Vojvodinu i branio lokalne Nijemce. U Zag- 
reb se odselio 1960-ih godina, gdje je 
uskoro i umro. Pokopan je u Kaštel Gomi- 
lici. 

Lit.: S. Mačković, Ideološko-politička orijentacija 
listova »Nepszava« i »Narodni glas«, Godišnjak 
Društva istoričara SAP Vojvodine, Novi Sad, 
1983; S. Mesaroš, Mađari u Vojvodini, 1929- 
1941, Novi Sad, 1989; S. Zimmer Damjanovnć, 
lgy eltiink Szabadkdn, Damjanovne Zimmer Sarol- 
ta emlekiratai, Budapest — Zagreb, 2003. 


N. Ušumović i S. Mačković 


DAMJANOV, Sarolta, rođ. Zimmer (Se- 
gedin, 31. I. 1900. — Zagreb, 21. VIII. 
1983.), prosvjetna i društvena djelatnica, 
publicistica. S četiri godine s obitelji se iz 
Segedina doselila u Suboticu, u kojoj je živ- 
jela do 1957. Kao supruga odvjetnika i po- 
litičkog aktivista Jakše Damjanova, sudje- 
lovala je u kulturnome i političkom životu 
Subotice, napose neposredno nakon Dru- 
goga svjetskog rata. Od 1945. do 1948. bi- 
la je potpredsjednica subotičkog ogranka 
Antifašističke fronte žena, u sklopu koje je 
organizirala dobrotvorne akcije, kulturne 
priredbe i kazališne predstave, poglavito 
za djecu. U isto vrijeme, od 1946. do 


DAMJANOV 


1948., održavala je i organizirala predava- 
nja na Madžarskome pučkom učilištu 
(Magyar Nćpegyetem), radila na obnovi 
kazališnog života i aktivno surađivala u 
časopisu Hid. Predavala je madžarski jezik 
i književnost u madžarskoj gimnaziji i jed- 
noj subotičkoj osnovnoj školi 1947.-52. 
Nakon zatvaranja supruga Jakše Damjano- 
va 1951. bila je potisnuta iz javnog života 
grada. Od 1957. živjela je u Zagrebu i za- 
vičaj više nije posjećivala. Pokopana je u 
obiteljskoj grobnici u Subotici. 

U Zagrebu je 1959. počela pisati svoju 
autobiografiju na madžarskome, ali je nije 
dovršila — zapisi prestaju s događajima iz 
1943. Autobiografiju je uredila i do kraja 
subotičkog razdoblja 1957. dopisala njezi- 
na mlađa kći Jadranka te ju je 2003. obja- 
vila u Budimpešti pod naslovom /gy eltiink 
Szabadkdn, Damjanovne Zimmer Sarolta 
emlekiratai (Ovako smo živjeli u Subotici. 
Sjećanja Šarolte Zimmer supruge Damja- 
nova). Knjiga je dragocjena građa za razu- 
mijevanje onog razdoblja subotičke povi- 
jesti o kojoj se i danas teško govori: razdob- 
lja neposredno nakon Prvoga svjetskog ra- 
ta te prije, za vrijeme i neposredno nakon 
Drugoga svjetskog rata. U autobiografiji je 
opisana i njezina uloga u raspuštanju ma- 
džarskog logora 1941. na subotičkom pod- 
ručju. 


Sarolta 
Damjanov 


U svibnju 1941. madžarske su vlasti 
njezina supruga Jakšu, kao prijeratnoga 
ljevičara, odvele u logor na Palićkoj cesti 
(u vojarni izvan grada), u kojem je bilo 
mnogo bogatih Zidova, Srba i nešto Bu- 

DAMJANOV 


njevaca. Suboticom je vladao »sklepani 
trijumvirat« Dezs6 Bito, Bela Boocz i 
Janos Volgyi. Sarolta Damjanov nakon ne- 
koliko je pokušaja odustala od razgovora s 
njima i izravno se obratila vojnom zapo- 
vjedniku cijelog područja koje je bilo pri- 
pojeno Madžarskoj generalu Beli Nova- 
kovicsu, koji je njezina strica Alojza, kao 
stariji časnik, za vrijeme Monarhije učio 
jahati. Nakon razgovora s njom Nova- 
kovics je Bitoa pozvao na odgovornost 
zbog stanja u logoru te je ono poboljšano. 
Ubrzo nakon toga u Suboticu je došao dr. 
Ferenc Vojnits, koji je pri ponovnom pri- 
pojenju Gornje Madžarske (dijela dana- 
šnje Slovačke i Potkarpatja) tamošnju ad- 
ministraciju preuredio bez kapi krvi te je 
istu zadaću trebao obaviti i u Bačkoj. Ka- 
ko je Sarolta s Vojnicsem bila u srodstvu 
(»Moja baka i njegova majka su bile se- 
strične. I baki i Feri-bacsiju majka je bila 
iz porodice Vuković«), upoznala ga je s 
problemom subotičkog logora te je njegov 
pritisak na »trijumvirat« bio od odlučujuće 
važnosti za raspuštanje logora. Iz Pešte je 
tada pozvan glavni detektiv Miloš Kova- 
čević i osnovana je komisija, koja je pri sa- 
slušanju zatvorenike teretila apsurdnim 
optužbama kako bi ih mogla osloboditi te 
je logor raspušten. Rodbina i supruge zarob- 
ljenih doživjeli su Saroltu Damjanov kao 
»anđela spasitelja«. 


Djelo: Žey eltlink Szabadkdn, Damjanovnć Zimm- 
er Sarolta emlekiratai, Budapest — Zagreb, 2003. 


N. Ušumović 


DAMJANOV-PINTAR, Lijerka (Ljer- 
ka) (Subotica, 16. V. 1930. — Zagreb, 7. 
VIII. 2006.), profesorica njemačkoga i en- 
gleskoga, prevoditeljica, književnica. Na- 
kon djetinjstva i rane mladosti u Subotici, 
studij, ali prije svega nesretna sudbina nje- 
zine obitelji — oca Jakše, majke Sarolte i 
sestre Jadranke — trajno je vezuju za Zag- 
reb. Predavala je njemački jezik u gimna- 
ziji i na Veterinarskom fakultetu, prevodi- 
la s madžarskoga, njemačkoga i englesko- 
ga na hrvatski i obratno, pisala članke za 
domaće i inozemne časopise. 

U svojim književnim djelima fokusira- 
la se na (auto)biografsku građu, povijest i 
na položaj žene tijekom povijesti. Povije- 

sno-obiteljski roman Legenda i zbilja, po- 
put knjige njezine majke Sarolte, prilog je 
povijesti grada Subotice — kroz sudbinu 
madžarske obitelji Balas-Piri, hrvatske Pi- 
uković, a prije svega kroz sudbine njezinih 
roditelja, otkrivaju se konture nekoliko po- 
tonulih svjetova: od XVIII. stoljeća i dose- 
ljenja Balas-Pirija u grad do montiranoga 
sudskog procesa protiv njezina oca Jakše 
početkom 1950-ih. U toj knjizi daje jedan 
nepretenciozan, ali koncizan sažetak bu- 
njevačke povijesti: »Od prvog časa pa sve 
do godine 1946., kada je zemlja nacionali- 
zirana, najveća briga Bunjevaca bila je ka- 
ko obraditi zemlju, postići što bolji urod, 
što zasaditi sljedeće godine. Bio je to za 
ovaj narod izazov, dvoboj između prirode i 
čovjeka«. U dvojezičnoj autobiografskoj 
knjizi Kamo bi moglo nestati? — Hova is 
tiinhetett volna el? opisala je svoje subo- 
tičko (i radanovačko) djetinjstvo. 

Djela: Legenda i zbilja: povijesno-obiteljski ro- 
man, Zagreb, 1993; Putovanja i ogovaranja, Zag- 
reb 1996; Kamo bi moglo nestati? — Hova is 


tiinhetett volna el?, Zagreb, 2005; Tri žene i povi- 
jest, Zagreb, 2005; Zbrda zdola, Zagreb, 2006. 


N. Ušumović 


DAN BAČKO-BARANJSKIH HRVA- 
TA, manifestacija održana 12.—14. IV. 
1940. u Zagrebu, koju su organizirali Dru- 
štvo bačkih Hrvata u Zagrebu i Hrvatsko 
prosvjetno društvo Zvonimir iz Zagreba. 
Manifestacija je održana u vrijeme kad je 
pitanje Hrvata u Bačkoj i Baranji postalo 
aktualno zbog njihovih želja za pripoje- 
njem Banovini Hrvatskoj. Bačko-baranj- 
ski Hrvati slične su priredbe i predavanja 
pokretali u više navrata tijekom pregovora 
Cvetković-Maček, a i nakon uspostave Ba- 
novine Hrvatske, u Zagrebu, Varaždinu i 
Čakovcu. U Subotici je u ožujku 1940. tre- 
bala biti organizirana velika manifestacija 
Sabor kulturnih društava bačkih i baranj- 
skih Hrvata i Velika manifestacijska skup- 
ština hrvatskog življa, za koju je najavlje- 
no donošenje historijskih odluka, no bile 
su otkazane zbog prijetnji Srpskoga kul- 
turnog kluba da će organizirati protumani- 
festacije. Zbog takva odnosa prema bačko- 
baranjskim Hrvatima vlasti u Banovini Hr- 
vatskoj odlučile su omogućiti održavanje 


DAN MLADIH SUBOTIČKE BISKUPIJE 


Hrvatsko pjevačko društvo »Neven« iz Subotice na Danu bačko-baranjskih Hrvata 


manifestacije u Zagrebu. U Zagreb su, pod 
vodstvom Blaška Rajića, biskupa Lajče 
Budanovića, Josipa Vukovića — Đide i dru- 
gih narodnih prvaka, došli mnogobrojni 
članovi HPD Neven, ogranci Seljačke slo- 
ge iz Subotice i Berega te predstavnici kul- 
turno-umjetničkih društava i organizacija 
HSS-a iz Bačke i Baranje. Na zagrebač- 
kom kolodvoru goste su pozdravili Dru- 
štvo bačkih Hrvata, HPD Zvonimir, Tren- 
kovi panduri, uniformirani članovi Hrvat- 
skog društva Petar Zrinski, predstavnici 
hrvatskih vlasti, kulturni djelatnici i veliki 
broj građana. Okupljenima je na dočeku 
zahvalio Blaško Rajić, koji je tom prigo- 
dom poručio da bačko-baranjski Hrvati 
svoju sudbinu žele vezati uz ostale Hrvate 
u zajedničkoj domovini. Bačko-baranjski 
Hrvati tijekom manifestacija posjetili su 
Vladka Mačeka, hrvatskog bana Ivana Šu- 
bašića, nadbiskupa Alojzija Stepinca, 
mnogobrojne kulturne institucije i grobove 
hrvatskih narodnih velikana. U dvorani 
Zagrebačkog zbora nastupe su imali HPD 
Neven iz Subotice i ogranci Seljačke sloge 
iz Subotice i Berega. Vrhunac manifestaci- 
je bila je svečana akademija 14. travnja u 
dvorani Zagrebačkog zbora, koju su prati- 
li najviši politički i društveni predstavnici 
iz Banovine Hrvatske. Okupljenima se 
obratio Blaško Rajić, koji je istaknuo da 
Hrvati u Bačkoj i Baranji osjećaju isto što 


i Hrvati u Banovini: »Hrvati oduvijek, Hr- 
vati do vijeka«. Govore o Bačkoj Hrvat- 
skoj i njezinoj želji da bude pripojena Ba- 
novini Hrvatskoj održali su i Marko Čović, 
Josip Vuković — Đido i Jerko Zlatarić. 
Slične su manifestacije, nakon poziva iz 
Splita, Požege, Đakova i Osijeka, najavlje- 
ne i u tim gradovima, jer se cjelokupnu hr- 
vatsku javnost htjelo upoznati s problemi- 
ma i željama bačko-baranjskih Hrvata, ali 
zbog rata one nisu održane. 


Lit.: Hrvatski dnevnik, 1416, 1417, 1418, 1419, 
1420, Zagreb, 1940; Dan bačko-baranjskih Hrva- 
ta u Zagrebu, Subotička danica ili bunjevačko-šo- 
kački kalendar (sa slikama) za redovnu godinu 
1941., Subotica, 1940; Subotičke novine, 15, 16, 
Subotica, 1940; Društvo bačkih Hrvata — Njegov 
osnutak i dosadašnji rad, Klasje naši ravni, Zag- 
reb, 1/1942; M. Čović, Bački Bunjevci i Šokci na 
hrvatskoj varijanti, Hrvatska revija, Miinchen, 
1/1976. 

M. Bara 


DAN MLADIH SUBOTIČKE BISKU- 
PIJE, tradicionalno okupljanje hrvatske 
katoličke mladeži iz Subotičke biskupije, 
koje se održava u Baču. Posljednjih godi- 
na na Danu mladih sudjeluju i mladi Slo- 
vaci iz Selenče. Razvio se iz okupljanja 
mladih katolika na duhovnoj obnovi u fra- 
njevačkom samostanu u Baču početkom 
1970-ih. Do 2005. održavao se 2. svibnja, 
od tada u drugu subotu u svibnju. God. 

DAN MLADIH SUBOTIČKE BISKUPIJE 


2004. iznimno je održan u somborskom 
Karmelu, koji je te godine slavio stogodiš- 
njicu postojanja samostana i crkve. 
Lit.: Bačko klasje, br. 1-78; Zvonik, Subotica, svi- 
banjski i lipanjski brojevi, 1995-2006. 

S. Beretić 


DANI BALINTA VUJKOVA, godišnja 
kulturna manifestacija u Subotici s podna- 
slovom Dani hrvatske knjige i riječi. Riječ 
je o priredbi s više događaja, a njezin je te- 
meljni cilj podsjećanje na najistaknutijeg 
sakupljača narodnih pripovijedaka među 
Hrvatima — Balinta Vujkova, afirmacija 1 
valorizacija njegove zaostavštine, popula- 
rizacija među suvremenim čitateljstvom, 
napose među djecom i mladima, te retro- 
spektivno prikazivanje i tematiziranje su- 
vremenoga književnog stvaralaštva Hrvata 
u Vojvodini. Od osnutka 2002. Dane Ba- 
linta Vujkova organizira Hrvatska čitaoni- 
ca. Povod za njihovo pokretanje bila je 90. 
obljetnica rođenja i 15. obljetnica smrti 
Balinta Vujkova. Program se sastoji od 
stručno-znanstvenog skupa i više kulturnih 
događaja, među kojima su multimedijalna 
večer, program namijenjen djeci i književ- 
na večer. U znanstvenom skupu sudjeluju 
književnici, jezikoslovci, etnografi, peda- 
gozi, povjesničari umjetnosti i drugi struč- 
njaci iz Vojvodine (Srbije), Hrvatske, Ma- 


DANI BALINTA VUJKOVA 


dani hrvatske knjige i riječi 


pe 


£ Hesiiki ———— si 


Dani Balinta Vujkova, zbornik radova, 
Subotica, 2006. 

đarske i Austrije te tako sastavom sudioni- 
ka iskoračuje iz lokalnih okvira i postaje 
općehrvatska manifestacija na prostoru 
Panonije. Radi ostvarivanja temeljnog ci- 
lja Dana pokrenuto je izdavanje zvučne 
edicije, nakladnička djelatnost, s posebnim 
naglaskom na slikovnice, te druga medij- 
ska ostvarenja (dokumentarni film, animi- 
rani film, kazališne predstave i sl.) sa sadr- 
žajima iz opusa Balinta Vujkova. 
Lit.: Klasje naših ravni, Subotica, 1-2/2003, 1- 
2/2004; Dani Balinta Vujkova : dani hrvatske knji- 
ge i riječi (zbornik radova 2002.—2005.), Suboti- 
ca, 2006. 

K. Čeliković 


Pozivnica za Dane hrvatske knjige 


DANI HRVATSKE KNJIGE, manifesta- 
cija koju je tijekom 1939. po većim hrvat- 
skim gradovima organizirala Matica hrvat- 
ska, na inicijativu svojeg tajnika Mile Star- 
čevića. U Subotici je na organiziranju Da- 
na hrvatske knjige radio Marko Čović, stu- 
dent filozofije, a surađivao je pritom s 
Aleksom Kokićem, Ivanom Kujundžićem 
i drugim mladim bačkim Hrvatima, osobi- 
to sveučilištarcima i srednjoškolcima. Ma- 
nifestacija je, pod pokroviteljstvom Blaška 
Rajića, trajala 4 dana, a u prostorijama Su- 
botičke matice 5. I. 1939. otvorila ju je Hr- 
vatska kulturna zajednica. Na svečanom 
otvorenju, osim pokrovitelja, nazočni su 
bili i drugi kulturni i politički prvaci bač- 
kih Hrvata, a ulogu tumača zastupljenih 
djela 1 voditelja posjetitelja preuzeli su 
agilni križari Đačkoga križarskog bratstva 
višeškolaca. Osim za izdanja Matice hrvat- 
ske i Hrvatskog književnog društva sv. Je- 
ronima, veliko zanimanje vladalo je i za 
djela domaćih književnika Marka Čovića i 


Ante Jakšića. Mnogobrojni posjetitelji pri- 
redbe nisu bili samo iz uskog kruga inteli- 
gencije nego i iz seljačkog puka sa subo- 
tičkih salaša. Na uspjehu subotičke mani- 
festacije, koja je bila rezultat uske suradnje 
crkvenih, političkih i kulturno-prosvjetnih 
organizacija bačkih Hrvata, organizatori- 
ma je čestitala i Matica hrvatska. 
Lit: Hrvatski dnevnik, 963, 966, Zagreb, 1939; 
Subotičke novine, 1, 2, Subotica, 1939; M. Cović, 
Bački Bunjevci i Šokci na hrvatskoj varijanti, Hr- 
vatska revija, Miinchen, 1/1976. 

M. Bara 


DANI HRVATSKOGA JEZIKA, suvre- 
mena manifestacija hrvatskih organizacija 
i ustanova u Madžarskoj. Svakog proljeća 
diljem Madžarske priređuju ih hrvatski 
klubovi, hrvatske manjinske samouprave 
te hrvatske osnovne i srednje škole organi- 
zirajući izložbe, natjecanja učenika iz ma- 
terinskog jezika i književnosti, u kazivanju 
stihova i proze te održavajući predavanja 
na teme s područja hrvatskoga jezika i 
književnosti te povijesti i zemljopisa ma- 
tične Hrvatske. Ubrajaju se među najvaž- 
nije kulturne događaje Hrvata u Madžar- 
skoj. 

Ž. Mandić 


DANI KRUHA I RIJEČI, duhovno-kul- 
turna manifestacija u okviru proslave duži- 
jance u Subotici. Pokrenuta je 1980. prigo- 
dom obilježavanja 40. obljetnice smrti 
svećenika i pjesnika Alekse Kokića pod 
nazivom Kokićevi dani — Dani kruha i ri- 
ječi, s nakanom kulturnog obogaćivanja 
žetvenih svečanosti, ali je poslije iz imena 
manifestacije izostavljeno Kokićevo ime. 
Isprva su Dani kruha i riječi održavani u 
subotičkom sjemeništu Paulinum, a pro- 
gram se sastojao od književne večeri, me- 
ditativne večeri i svečane euharistije. U 
sklopu manifestacije organizirane su i pri- 
godne izložbe te igrokazi. Nakon osniva- 
nja Instituta Ivan Antunović organiziranje 
te manifestacije prelazi pod njegovo okri- 
lje. Od 1994. meditativna je večer zamije- 
njena svečanom subotnjom večernjom, a 
na taj je događaj postupno sveden i neka- 
dašnji višednevni sadržaj manifestacije. 


DANICA 


Lit: Bačko klasje, br. 21-22, 37-38, Subotica, 
1982, 1986; Hrvatska riječ, br. 130, Subotica, 
2005. 

J. Štefković 


DANICA, hrvatski katolički kalendar koji 
izdaje Hrvatsko književno društvo sv. Je- 
ronima iz Zagreba. Objavljuje ponajprije 
tekstove vezane uz vjerski i kulturni život 
s naglašenim vjersko-odgojnim obilježji- 
ma — osim članaka iz prirodnih i društve- 
nih znanosti, donosi i veći broj književnih 
priloga. Povijest kalendara počinje 1869., 
kada tadašnje Društvo sv. Jeronima poči- 
nje izdavati Koledar i ljetopis Društva sve- 
tojeronimskoga za prostu godinu 1870., a 
već sljedeće godine mijenja ime u Danica 
— koledar i ljetopis društva svetojeronim- 
skoga. Od tada redovito izlazi sve do današ- 
njih dana usprkos mnogobrojnim politič- 
kim i društvenim promjenama. Od 1968. 
do 1971. pod pritiskom komunističkih vla- 
sti kalendar je izlazio pod imenom Kato- 
lički godišnjak. 

Danica je od početka naišla na veliko 
zanimanje bačkih Hrvata. Iz popisa povje- 
renika i članova Društva, koji su redovito 
objavljivani u svakom broju, vidljivo je da 
su bački Hrvati aktivno sudjelovali u radu 
Društva već od prve godine njegova posto- 
janja. S vremenom je raslo zanimanje 
uredništva za položaj bačkih Hrvata pa je 
u kalendaru za 1915. objavljen članak pod 
naslovom Hrvati u Ugarskoj. 


Nakon Prvoga svjetskog rata upravu 
Društva preuzimaju katolički laici, što je 
otvorilo sasvim novu stranicu u njegovu 
radu. Među njima se posebice istaknuo Jo- 
sip Andrić, koji je ubrzo postao urednikom 
svih jeronimskih izdanja, nakon čega je 
Danica donosila mnogo više tekstova o 
bačkim Hrvatima te se u njoj pojavljuju 
imena mnogih uglednih bačkih Hrvata, ko- 
ji objavljuju svoje pjesme, pripovijetke i 
osvrte na važne društvene teme. 

Danica je poticala objavljivanje krat- 
kih pripovijedaka o životu u hrvatskim 
krajevima, pa je zbog toga Blaško Rajić u 
Danici za 1930. objavio pripovijetku Čiča 
Ilija — iz života bunjevačkih Hrvata, a Ive 
Prćić u Danici za 1938. pripovijetku Ča 

DANICA 


Mate Lemeš. U međuraću su objavljivane i 
pjesme više pjesnika iz Bačke: Ante Jakšić 
objavio je pjesme Isus je blagoslovio do- 
zrelo žito (Danica za 1937.), Mirišu putevi 
jagodama (Danica za 1938.) i Svakoga 
proljeća (Danica za 1941.), u Danici za 
1941. objavljene su dvije pjesme Aleksan- 
dra Kokića Bačka Hrvatska i Prelo... Al- 
bert Šokčić u Danici za 1938. objavio je 
tekst Preporoditelj Hrvata preko Drave i 
Dunava — k 50. god. smrti biskupa Ivana 
Antunovića, Josip Andrić u Danici za 
1941. piše in memoriam pjesniku Aleksan- 
dru Kokiću u tekstu Za pjesnikom bačkih 
Hrvata, a Marin Radičev u istoj Danici ob- 
javljuje članak Bački i baranjski Hrvati. 
Tijekom Drugoga svjetskog rata nastav- 
ljena je suradnja bačkih Hrvata s Danicom 
pa su u to vrijeme i dalje objavljivani tek- 
stovi, pripovijetke i pjesme Ante Jakšića i 
Marina Radičeva, a pojavljuju se i novi 
autori — Blaško Ivić, Jakov Kopilović, Ivan 
Kujundžić, Stipan Bešlin i Petar Pekić. 
Nakon rata zavladalo je razdoblje stag- 
nacije u radu Društva pa je i Danica jedva 
uspijevala održati svoj opstanak. Kako su 
od kraja 1940-ih pa sve do 1984. bački Hr- 
vati vlastit katolički kalendar imali samo 
1971. 1 1972., Danica je bila zastupljena 
među hrvatskim pukom u Bačkoj. U to vri- 
jeme međutim nisu objavljivani članci o 
Bačkoj, a većina je tekstova usto nepotpi- 
sana pa im se ne može utvrditi autor. Teška 
politička vremena nakratko su prekinuta 
potkraj 1960-ih, pa se u Danici za 1969., 
koja je te godine izašla pod naslovom Ka- 
tolički godišnjak, ponovno pojavljuju 
autori iz Bačke — Ivan Kujundžić, Ante 
Jakšić, Matiša Zvekanović, Ilija Džinić, 
Franjo Gabrić, Stipan Boešlin i Mihajlo 
Skenderović, a 1970. pridružuje im se i 
Ante Sekulić pod pseudonimom Tin Kulić. 
God. 1978. u Danici je počeo pisati Tomo 
Vereš, koji je postao najvjerniji bački su- 
radnik toga katoličkog kalendara te je u 
njemu redovito objavljivao sve do svoje 
smrti 2002. Suradnja Danice i bačkih Hr- 
vata nastavljena je sve do današnjih dana. 


R. Skenderović 


DANICA, »bunjevačko-šokački kalen- 
dar« koji je 1920. objavilo uredništvo Ne- 
vena. Jedino godište tiskano je u Subotici 
u Tiskari sv. Antuna. Objavljeni tekstovi 
pisani su hrvatskim književnim jezikom i 
bunjevačkom ikavicom. Kalendar je bio 
namijenjen ponajprije puku, a uobičajeni 
sadržaj (kalendarski dio, pouke za puk, na- 
rodne pjesme, šale i običaji) prožet je ra- 
nim poslijeratnim političkim usmjerenjem 
lista Veven — pozdravlja se ujedinjenje juž- 
noslavenskih zemalja, od kojega se očeku- 
je mogućnost slobodnog razvitka svakoga 
od južnoslavenskih naroda. 

Lj. Vuković 

Danica bunjevačko-šokački kalendar 
za pristupnu godinu 1920., Subotica, 1919. 


DANICA > Danica ili kalendar za Bu- 
njevce, Sokce i Hrvate koji žive u Ma- 
džarskoj 


DANICA, »nezavisni informativni list« 
koji je izlazio u Somboru od 1. II. do 30. 
VIII. 1934. Tiskan je u Jugoslovenskoj 
štampariji u Somboru, izlazio je četvrt- 
kom, a objavljen je ukupno 31 broj. Iako 
se uredništvo kratko vrijeme nalazilo u 
prostorijama somborskoga Bunjevačkog 
kola, list nije bio njegovo glasilo. Vlasnik, 
izdavač i odgovorni urednik za prva tri 
broja bio je Stipan Dujmović, a vlasništvo 
i uredništvo od četvrtog broja preuzeo je 


Poštarina plaćena u gotovom 


Uredništvo i a 
Sombor, Vojv. Bojovića Vel 
Telelon bi 


Godina I 


Afere na sve strane 


Posle Staviskove afere. zbog koje govornost. i 


Izlazi četvrtkom 


ohrabreni, oni ostali 
se prolivala krv ulicama Pariza, nižu zbog nekažnjenosti sebi sličnih, bacili 


DANICA 


Pojedini broj 1 dinar 


God, pretplata 
Na po godine 
is 


Govori se... 


Prilikom velike kiše, koja je padala 
prošle nedilje poplavljen je cio prostor 
oko ,Slobode" i okolnih ulca tako, da je 
saobraćaj bi> potpuno prekinut. 

ada kada će nastati kišoviti dani. 


Danica, Sombor, 8. III. 1934. 


Grga Vuković. Od 6. broja uredništvo i ad- 
ministracija lista sele se u prostorije vla- 
snika i odgovornog urednika Grge Vukovi- 
ća. Cilj je lista bilo nacionalno i kulturno 
prosvjećivanje lokalnoga hrvatskog čita- 
teljstva. Objavljivani su zato kulturno-po- 
vijesni prilozi o Bunjevcima i Šokcima iz 
Sombora i okolice, a isticana je pritom 
osobito njihova kršćanska krepost. Teksto- 
vi u Danici bili su pisani uglavnom ikavi- 
com, povremeno i hrvatskim književnim 
jezikom, osobito u pjesmama i člancima 
Ante Jakšića. U listu su surađivali Marin 
Dekić, Ivan Tolj, Pajo Vujević, Ante Jak- 
šić, Blaško Vojnić Hajduk, Martin Matić, 
Ilija Džinić i drugi. U posljednjim brojevi- 
ma uredništvo je od svih suradnika zahtije- 
valo da se tekstovi pišu isključivo ikavšti- 
nom. List se financirao isključivo od po- 
moći čitatelja i pretplate, koja je bila nere- 
dovita, te su materijalne teškoće ubrzo re- 
zultirale prestankom izlaženja. 

Đ. Lončar i M. Bara 


DANICA, »kalendar za Jugoslovene u 
Mađarskoj«, čiji je jedini broj izdao Anti- 
fašistički front Južnih Slavena (AFJS), pr- 
va organizacija Hrvata, Srba i Slovenaca u 
Madžarskoj nakon Drugoga svjetskog rata. 
Tiskano je samo jedno godište kalendara — 
1946. u Pečuhu na 32 stranice, formata 
14,5 cm x 20,5 cm. Sastavio ga je dr. Sve- 
tozar Lastić, koji je bio na čelu Oblasnog 


tajništva AFJS-a u Pečuhu. Kalendar je no- 
sio obilježja vremena u kojem je nastao, 
pri čemu su ga osobito karakterizirale na- 
de manjinskih južnih Slavena u afirmaciju 
njihovih narodnosnih prava i komunistička 
ideologija, za koju se mislilo da će biti 
okvir za njihovo ostvarivanje nakon sloma 
Horthyjeva režima, izrazito represivnoga 
prema manjima. 

Bio je to prvi kalendar namijenjen Hr- 
vatima (kao i Srbima i Slovencima) u Ma- 
džarskoj nakon posljednjeg godišta 
(1944.) Danice ili kalendara za Bunjevce, 
Šokce i Hrvate koji žive u Madžarskoj. Na- 
kon što je u jesen 1946. AFJS preimeno- 
van u Demokratski savez Južnih Slovena, 
sljedeće je godine počeo izlaziti novi ka- 
lendar pod nazivom Naš kalendar. 

M. Mandić 


DANICA ILI BUNJEVAČKO-ŠOKAČ- 
KI KALENDAR —> Subotička Danica 


DANICA ILI KALENDAR ZA BUNJE- 
VAČKE, ŠOKAČKE I RACKE HRVA- 
TE KOJI ŽIVE U MAĐARSKOJ U 
BAČKOJ, godišnjak koji je izlazio u Baji 
od 1998. do 2000. g. Izdavač je bila Bajska 
bunjevačka katolička čitaonica, a urednik 
Antun Mujić. To izdanje, na sedamdesetak 
stranica u formatu A5, obuhvaća izvorne i 
tijekom aktualne godine objavljene napise 
o bačkim Hrvatima u Madžarskoj, o njiho- 

Danica ili kalendar za bunjevačke, 
Šokačke i racke Hrvate koji žive u 
Mađarskoj u Bačkoj 1998., Baja. 


voj sadašnjosti i prošlosti, etnografiji 1 
književnosti, pretežito na standardnome 
hrvatskom jeziku. Izašla su svega tri godi- 
šta. : 

Ž. Mandić 


DANICA ILI KALENDAR ZA BU- 
NJEVCE, ŠOKCE I HRVATE KOJI 
ŽIVE U MADŽARSKOJ, godišnjak koji 
je izlazio u Budimpešti od 1923. do 1943. 
Na poticaj župnika Ivana Petreša i odvjet- 
nika Ivana Paštrovića, uz suglasnost Mini- 
starstva prosvjete i kulture, pokrenuta je 
Danica radi prosvjećivanja i informiranja 
Hrvata u Madžarskoj. Prva dva broja izdao 
je Bunjevački i šokački narodni odbor, a 
nakon toga izdavanje su preuzeli dr. Ivan 
Paštrović do 1930., Dioničko društvo Pall- 
as do 1934. te Društvo Svetog Stipana, od- 
nosno njegova tiskara Stephaneum, do 
1943., kad je Danica prestala izlaziti. Već 
drugi broj mijenja ime u Danica ili kalen- 
dar za u Ugarskoj živeće Bunjevce, Šokce, 
Hrvate, Bošnjake, Race i Dalmatince, od 
1926. u njezinu nazivu stoji Kalendar za u 
Madžarskoj živeće Bunjevce, Šokce i Hr- 
vate, od 1928. particip živeće zamijenjen je 
relativnom konstrukcijom koji žive, a zad- 
nja tri godišta imaju podnaslov Kalendar 
za Bunjevce, Šokce i Hrvate. Oviseći ma- 
terijalno o potpori iz Ministarstva, Danica 

je uvelike služila interesima onodobnih 
asimilatorskih težnja madžarske vlade te 
se na njezinim stranicama ponajprije veli- 
ča madžarska povijest i kultura i promiče 
aktualna domaća politika. Osim malobroj- 
nih tekstova Ivana Petreša, objavljivani su 
ponajprije prijevodi pjesama madžarskih 
autora, a do danas su zanimljivi napisi o 
običajnoj baštini i pučkoj književnosti Hr- 
vata u Madžarskoj. Budući da je u Ma- 
džarskoj bila jedino štivom na hrvatskome, 
u hrvatskom je puku bila dobro prihvaćena. 
Lit.: M. Mandić, Mjesto Ivana Petreša u bunjevač- 
koj prozi, u: Prilozi kulturnoj i književnoj povije- 
sti Srba i Hrvata u Mađarskoj, Budimpešta, 1982; 
J. Lončarević, Hrvati u Mađarskoj i Trianonski 
ugovor, Zagreb, 1993; S. Blažetin, Književnost 
Hrvata u Mađarskoj od 1918. do danas, Osijek — 
Pečuh, 1998; M. Mandić (priredio), Hrvatski knji- 
ževnici u Mađarskoj, Ivan Petreš, Sabrana djela, 
Budimpešta, 1999. 

2. Mandić 

Danica ili Kalendar za Bunjevce, Šokce 
i Hrvate 1942., Budapest. 


DANICA KALENDAR KATOLIČ- 
KOG PUCKOG SAVEZA > Kalendar 
katoličkog pučkog saveza 


DAROVATELJI HRVATSKOG DOMA 
U SOMBORU, najistaknutiji članovi i ak- 
tivisti Hrvatskoga kulturnog društva Miro- 
ljub, koji su dobrovoljnim prilozima omo- 
gućili kupnju zgrade za Društvo osnovano 


Poe Arc DOMA MRLJU SOM 
DE VUKOVIĆ GRGA 6900) PRRČETIČCFR MISTER 1000 
FRBIJE2000| HORNJAK BULA 1900 
(DE ULUŠICLADISLNU 2000|STRILIĆ PAJA 1000 
KOŽUL MARKO 2000|MATARIC AKTUN 1000 
IĆ JOSH 2000|STRILIC KLARA 1000 


L SOMBOR 1500 
BJEVER SUBOTICA 1000 | BUDIMCEVIC Ii 1000 
SIRAJEVA 1000 [KARAS SIMA 106% 
KELKi000/ GLUVIC STIPAN . 1000 


Ploča s imenima darovatelja 
Hrvatskog doma u Somboru 


1936., nakon izdvajanja iz Bunjevačkog 
kola. Zgrada je kupljena 1937., a u Som- 
boru je poslije popularno nazvana Hrvat- 
ski dom. U njoj se danas nalazi sjedište 
HKUD-a Vladimir Nazor (Vijenac Rado- 
mira Putnika br. 26). 

Novac za kupnju osiguran je pozajmi- 
com od veterinara dr. Fabijana Hajdukovi- 
ća te dobrovoljnim prilozima članova. Me- 
đu darovateljima posebno su se istaknuli 
dr. Grga Vuković (6000 dinara), dr. Fabi- 
jan Hajduković i dr. Ladislav Vlašić (po 
2000 din.) te dr. Marko Kožul, Josa Strilić 
i Križarstvo iz Sombora (po 1500 din.). 
Većina članova Miroljuba dala je po 1000 
dinara, što je u ono vrijeme iznosilo više 
od polovice mjesečne zarade dobro plaće- 
nih radnika. Priloge od 1000 dinara dali su 
i HKPD Neven iz Subotice, Zadruga Na- 
predak iz Sarajeva, mr. ph. Bela Szamar- 
jay, Josip Rubić, Ferdinand Mesner, Andri- 
ja Vilhelm, Marko Karjakov, Šima Strilić, 
Stipan P. Matarić, Stjepan Bogdan, Franja 
Mijić, Stipan Strilić, Josip Kolić, Jerko 
Zlatarić, Ilija Džinić, Franjo Firanj, Franjo 
Parčetić-Mister, Đula Hornjak, Paja Stri- 
lić, Antun Matarić, Klara Strilić, Franja 
Strilić, Ivan Budimčević, Šima Karas, Sti- 
pan Gluvić, Franja Matarić, Andrija Mata- 
rić, Mija Buconić, Joso Budimčević, Ivan 
Šimunov, Stipan Periškić, Ivan Bošnjak 
Martinov, Gustav Bogdan, Jožika Parčetić, 


DAROVNICA 


Ivan Bošnjak i Antun Matarić — Čika. Spo- 
menuti su darovatelji zato ostali zapamće- 
ni kao »hiljadari«. 


Mramorna ploča s urezanim imenima 
darovatelja bila je smještena na ulazu u 
tzv. malu dvoranu, gdje su danas prostori- 
je banke. Ploča je obnovljena i ugrađena u 
jedan od bočnih zidova na katu zgrade Hr- 
vatskog doma. Poznato je da je novac pri- 
kupljan i poslije kako bi se vratio dug dr. 
Hajdukoviću, no imena darovatelja iz tog 
razdoblja nisu sačuvana. 

A. Cota 


DAROVNICA (/at. donatio), u feudalnom 
pravu dokument kojim senior svojem pod- 
ložniku dodjeljuje neki posjed, privilegije i 
prava. Jedna od najpoznatijih darovnica u 
povijesti jest Velika povelja sloboda (Mag- 
na Carta Libertatum), kojom je engleski 
kralj Ivan Bez Zemlje (John Lackland) 
1215. podijelio određene slobode i prava 
engleskom plemstvu, što se smatra začet- 
kom suvremene ustavnosti. 


Prema ugarskomu donacionalnom su- 
stavu (koji se donekle razlikovao od za- 
padnoeuropskoga lenskog sustava), darov- 
nice je mogao izdavati samo kralj, a uz sta- 
novita ograničenja i njegovi namjesnici — 
palatin i ban, i to u korist plemića, grado- 
va i sl., koji su zauzvrat darovatelju bili 
obvezani na određenu službu, najčešće 
vojnu. Izdavale su se kao nagrada za zaslu- 
ge za kralja i domovinu. Donošene su for- 
mi privilegija, tj. povelje, a postupak do- 
djele dobra završavao je javnim svečanim 
uvođenjem u posjed. Po svojem sadržaju 
darovnice nisu bile čisti darovi, već su 
imale mješovit karakter, budući da je ob- 
dareni imao obvezu protučinidbe prema 
darovatelju, poput novčane otkupnine za 
plemićki status, poslije vojne službe i sl. 


Darovnicama je plemstvo steklo više 
od šezdeset hrvatskih porodica u ugarsko- 
me Podunavlju od XVII. do XIX. st. Veći- 
na darovnica nije sačuvana ili se nalazi u 
privatnim posjedima. U povijesti ugarskih 
Bunjevaca posebnu važnost imaju i darov- 
nice Marije Terezije kojima su Sombor 
1749. i Subotica 1779. postali slobodnim 
kraljevskim gradovima. Te su darovnice 

DAROVNICA 


omogućile intenzivniji razvitak dvaju gra- 
dova, a čuvaju se u gradskim povijesnim 
arhivima. 

Zanimljiva je i darovnica kralja Franje 
II. lemeškim plemićima iz 1803., kojom je 
36 mjesnih plemića otkupilo 11.931 kata- 
starsko jutro za 40.000 forinta — gotovo ci- 
jeli atar, osim bilježničke, kantorske i žup- 
ničke zemlje. Dotad su se mnogobrojni 
plemići iz Lemeša zemljom koristili kao 
zakupci od Ugarske komore, uz vlastitu 
plemićku samoupravu. Iako darovnica nije 
sačuvana, o njoj se posredno doznaje iz 
dokumenta izdanoga u Kalači 1. V. 1804., 
kojim se potvrđuje svečano uvođenje u po- 
sjed u nazočnosti nadbiskupa Klobušicko- 
ga. Taj je akt važan i kao potvrda da je Le- 
meš u to doba još bio podijeljen na dvije 
općine, budući da se u njemu navodi kako 
se odnosi na »dalmatinski dio općine«. 
Izvor: Historijski arhiv Sombor, Zbirka variae, 
reg. br. 475, sig. 
Lit.: 1. Ivdnyi, Bdcs-Bodrogh varmegye foldrajzi 
6s tortenelmi helynevtdra, Szabadka, IV, 1906; M. 
Lanović, Zapadno-evropski feudalizam i ugarsko- 
hrvatski donacionalni sustav, Zagreb, 1928; S. 
Bačić, Povelje slobodnih kraljevskih gradova No- 
vog Sada, Sombora i Subotice, Subotica, 1995; A. 
Cota, U osimu plemenitog ravničarskog drača. 
Lemeš (rukopis). 

S. Bačić i A. Cota 


DAUTOVO (madž. Davod), selo južno od 
Baje, 8 km od državne granice, 2612 sta- 
novnika (2001.). Nekadašnja službena 
imena: 1321. Daved, 1342. Davot, 1521. 
Daut, 1553. Dauothatza, 1554. Dautova, 
1590. Dolna-Dautova i Gorna-Dautova, 
1733. Dautova, 1744. Selo Dautova, 1779. 
Dautova, druga polovica XVIII. st. Dauto- 
va olim Davoth, 1873. Dautova; od 1898. 
Davod. Ime sela obično se izvodi iz osob- 
nog imena David. 


God. 1321. spominje se kao selo, a 
1419. 1 1521. kao pustara; 1543. Kalačkoj 
je nadbiskupiji platilo 13 forinti (1700. sa- 
mo dvije forinte) i jedan par čizama crkve- 
ne desetine; 1554. »Dautova« ima jednu, 
1590. »Dolna-Dautova« 5, a »Gorna-Dau- 
tova« 20 kuća. Kao »racko« selo zabilježe- 
no je 1655., 1701. spominje se kao katolič- 

ko mjesto, a 1714. kao pustara. Do 1762. 
većinsko je srpsko naselje, a živi u njemu i 
30-ak hrvatskih obitelji. Te su godine ona- 
mo međutim naseljeni Madžari iz Gornje 
Ugarske, dok su Srbi »koji ne žele obrađi- 
vati zemlju, nego se bave stočarstvom i ri- 
bolovstvom«, preseljeni u Stapar i Stani- 
šić. God. 1767. knez mu je Hrvat Nikola 
Aladžić. Do prve polovice XIX. st. Hrvati 
su se asimilirali u madžarsku većinu. Na 
nekadašnje Srbe i Hrvate podsjećaju mik- 
rotoponimi: Ada, Bara, Bartakovićev rit, 
Crnićevo, Dugačka bara, Halasica, Konj- 
ska glava, Kovačica, Sivac, Široka bara, 
Trnjak. Danas je poznat po svojim toplica- 
ma i Piispčkpuszti, koju Hrvati zovu Siget. 


Izvori: Bdcs megye helysegeinek jegyzeke 1733- 
bol, Orszagos Leveltar, Kanc, Litt. Comit. Bach, 
1733., nr. 81; Orszagos leveltar, E. 150 Eccles. 
fasc. 6, nr. 12; Kartoteka Szechenyijeve knjižnice 
u Budimpešti, 501; Arhiv Vojvodine, Urbarijalni 
popisi, 13 330. kutija. 


Baja Jozsefhiza- : 
puszta "| 


Dautovo (Davod) 


Lit.: G. Grosschmid, Magyarorszag nepesitesenek 
Attekintćse. Figyelemmel BaAcs-Bodrog varmegye 
tortćnetere, Bdcs-Bodrogh vdrmegye Tortenelmi 
Tdrsulat ćvkonyve, Zombor, 4/1887; Bdcs-Bodrog 
vdrmegye egyetemes monografidja, I-1, Zombor, 


1896; D. Popović, Srbi u Vojvodini, IL, Novi Sad, 
1959. 
Ž. Mandić 


DEBO ČETVRTAK (Debeli četvrtak), u 
subotičkih i somborskih Bunjevaca pučko 
ime za četvrtak uoči korizme, u tjednu pri- 
je »Čiste sride«, tj. Pepelnice. Preuzet je, 
prema svemu sudeći, od Madžara, u kojih 
je u nekim krajevima taj naziv uobičajen 
(madž. kover csiitort&k). Posljednji tjedan 
prije korizme i uskrsnog posta, u puku po- 
znat kao »Debela nedilja«, obilovao je za- 
bavama i priredbama. Na »Debo četvr- 
tak«, prema starom običaju, valja devet 
puta jesti, jer se vjeruje da će onaj koji se 
toga bude pridržavao biti zdrav i da će se 
udebljati te da će godina biti rodna. Na taj 
bi se dan pekle krafne, koje Subotičani zo- 
vu »fanki«, Somborci »kolačići«, a u ne- 
kim drugim hrvatskim krajevima »poklad- 
nice«. Somborkinje su na taj dan pekle gi- 
banicu »debelu ko noga«, a u Subotici 
»pogaču«. U prošlosti je na »Debo četvr- 
tak« Katoličko divojačko društvo iz Subo- 
tice organiziralo Divojački bal. 
Lit.: A. Sekulić, Bački Bunjevci i Šokci, Zagreb, 
1990; S. Beretić, Poklade (mesopust, karneval) i 
korizma, Subotička Danica (nova): Kalendar za 
2002. godinu, Subotica, 2001. 

B. Jaramazović 


DEJANOVIĆ (Dejanovics, De&novics, 
DiAnovics, Szigyarto, Szijarto), jedna od 
najvažnijih i najutjecajnijih dalmatinskih 
porodica u Segedinu tijekom XVIII. st. 
Prezime se pojavljuje u nekoliko oblika, 
kao Dejanović (Dejannovics, Deanovics), 
Dijanović (Dianovics) ili Szijarto (u zna- 
čenju »remenar«). Mandić smatra da je ri- 
ječ o dvama različitim prezimenima jer je 
prezime Dejanović izvedeno iz osobnog 
imena Desimir ili Desislav, odnosno nje- 
govih skraćenih oblika Dejan, Dejo, Deja, 
a prezimena Dijanović vjerojatno iz osob- 
nog imena Dimitrije ili Dijana. Razlučiva- 
nje tih dvaju prezimena vrlo je teško zbog 
oskudnosti izvora, a u njima se usto prezi- 
mena zapisuju prilično neprecizno. Prvi 
spomen prezimena Dejanović potječe iz 
1708. (Ioannes Nepomuk Dejanovich). 
Godine 1719. prvi se put spominje u obli- 

ku Dianevics (Dianovics), a 1722. 1 
Deanovics. Porodica se vjerojatno bavila 
remenarstvom jer se tijekom XVIII. st. po- 
jedini njezini članovi spominju po prezi- 
menu Szigyarto ili Szijarto (madž. szij- 
gyarto: remenar), kojemu se katkada doda- 
je Dejanović ili Dijanović. 

Ivan Dejanović najvažniji je član te po- 
rodice. Kao Janos Szigyarto (Szijarto) bio 
je 1716.-21. glavni kapetan, a obnašao je i 
senatorsku funkciju, koja je bila doživot- 
na. God. 1720. pod imenom Janos Szijarto 
Dejanovics izabran je za zamjenika glav- 
nog suca, a 1722.-23., skupa s najstarijim 
segedinskim senatorom Danielom Rosa, 
izabran je za funkciju gradskog suca 
(iudex). Nakon toga odbacio je pridjevak 
Szijarto pa se u izvorima kao senator spo- 
minje pod imenom Janos Dejanovics. Iz- 
među 1724. i 1734. bio je jedan od naj- 
imućnijih trgovaca u gradu, a obnašao je i 
funkcije sajmenog suca (fori iudex) i ma- 
log suca. U više je navrata 1723. neuspje- 
šno pokušao dobiti armalno pismo i posta- 
ti plemićem. Stanovao je u Palanku, dijelu 
grada naseljenome uglavnom Nijemcima, 
Srbima i Dalmatinima. U popisu poreznih 
obveznika 1731. spominje se pod imenom 
Janos Dianovics, a kao najimućniji iz za- 
jednice segedinskih Dalmatina platio je 
čak 40 forinta poreza. U to je vrijeme je uz 
Mala vrata, u susjedstvu dvojice drugih 
gradskih senatora, dao sagraditi kuću za 
svoju kćer Mariju Dejanović. U razdoblju 
od 1732. do 1745. obnašao je funkciju gra- 
donačelnika (consul) Segedina. God. 
1750. u vlasništvu je imao pola mlina, vrt 
i dvije kuće u Palanku, što je predstavljalo 
pravo bogatstvo. Obudovio je 1751., a već 
je sljedeće godine, ili najkasnije 1753., 
umro. Želju da postane plemić ostvario je 
prije smrti pa su i njegovi potomci bili ple- 
menitaši. 

Drugi je važan član porodice bio Pavao 
Dejanović (Paulus Dejanovics), vjerojatno 
Ivanov brat. Godine 1717. pod imenom 
Pal Szigyarto izabran je za malog suca i 
člana communitasa (izabranoga građan- 
stva), a 1723. bio je jedan od sajmenih su- 
daca, ovaj put pod imenom Pal Dejano- 
vics. U gradu su tijekom XVIII. st. bili če- 

sti požari, a u jednome je od njih 1722. iz- 
gorjela i njegova kuća i sva imovina, pa 
mu je gradska uprava, kao »građaninu« 
(civis), oprostila plaćanje poreza. Poslije 
se ponovno obogatio pa je 1750. u vlasni- 
štvu imao dvije kuće u Palanku, 12 krava, 
3 konja, mnogo poljoprivrednih »stroje- 
va«, velik urod ječma i zobi te veliku koli- 
činu sijena. Obudovio je 1752., a umro 
1757. 


Zadnji spomen članova te porodice u 
Segedinu potječe iz razdoblja 1802.-04., 
kad je u red građana Segedina primljen od- 
vjetnik Josip Dijanović (Josephus Diano- 
vity), koji se u pogledu nacionalne pripad- 
nosti već izjasnio kao Madžar. 


Lit.: L. Heka, Povijest Hrvata Dalmatina u Sege- 
dinu, Budimpešta, 2004. 
L. Heka 


DEKAN, Josip — Laka (Sonta, 16. X. 
1941.), samouki slikar. Sin Josipa i Kate, 
rođ. Đurkov. Nakon osnovne škole u Son- 
ti, Školu učenika u privredi završio je u 
Somboru. Interes za likovno stvaralaštvo 
pokazuje od rane mladosti, no slikanjem se 
intenzivnije počeo baviti nakon odlaska u 
Austriju 1968. U samosvojnome likovnom 
izrazu služi se načelima i pravilima koja 
vrijede u naivnom slikarstvu, a na njego- 
vim slikama dominiraju zavičajni pejzaži i 
motivi radova na selu. Amaterski se bavio 
karikaturom i stripom, a 1970-ih objavlji- 
vao je svoje radove u više jugoslavenskih 
listova (Vjesnik, Front, Pingvin...). Sudje- 
lovao je na četrdesetak samostalnih te više 
od sto skupnih izložaba. Na skupnim izlož- 
bama sudjeluje od 1980., a prvu samostal- 


J. Dekan, Drvosječe, ulje na platnu 

nu izložbu imao je 1980. u Sonti. Izlagao 
je u Vojvodini, Beogradu, Hrvatskoj, 
Austriji, Njemačkoj, Francuskoj i Italiji. 
Član je Udruženja samoukih likovnih 
umjetnika Srbije. Od 1998. živi i radi u 
Belome Manastiru. 
Lit.: S. Vojinović, Naiva u Srbiji : slikari, vajari, 
Beograd, 1991; Sonćanski motivi : slike na platnu 
i staklu (katalog), Sombor, 1994. 

T. Zigmanov 


DEKANJ, Blaško (Žednik, 3. II. 1928. — 
Subotica, 28. IV. 1994.), svećenik. Teolo- 
giju je studirao u Đakovu 1949.-56., a za 
svećenika je zaređen 1955. u Subotici. Do 
1960. bio je župni vikar u župama Isusova 
Uskrsnuća u Subotici, sv. Stjepana Kralja 
u Senti, Imena bl. Djevice Marije u No- 
vom Sadu i sv. Terezije Avilske u Subotici, 
a upravitelj župa u Titelu i Budisavi do 
1962. Prvi prefekt i ekonom obnovljenog 
sjemeništa Paulinum u Subotici bio je 
1962.-67., a upravitelj župe sv. Aleksandra 
u Subotici 1967.-68. Bio je župnik u Žed- 
niku 1968.-69., u župi sv. Roka u Subotici 
1969.-71., sv. Jurja u Subotici 1971.-88., 
Imena Marijina u Novom Sadu 1988.-91. 1 
ponovno u subotičkoj župi sv. Roka do 
smrti. Obnašao je razne službe u biskupiji. 
U kaznenom postupku koji se vodio protiv 
»ustaško-križarske organizacije« 1947., 
bio je uhićen i proveo određeno vrijeme u 
istražnom zatvoru. Bio je odgovorni ured- 
nik i jedan od pokretača i organizatora ob- 
nove izdavanja kalendara Subotička Dani- 
ca — u njegovom župnom dvoru održavani 
su sastanci i dogovori o brojnim pojedino- 
stima u svezi s izdavanjem kalendara. 

Izvor: Curriculum vitae sacerdotum in regione 


Bačiensi a d. 10. februarii a. 1923. fugentium, No. 
310. 


Lit.: Subotička Danica (nova) : Kalendar za 1995. 
godinu, Subotica, 1994; Zvonik, Subotica, br. 
5/1998, 7/2005. 

J. Štefković 


DEKIĆ, Josip (Bereg, 24. III. 1960.), ša- 
hist i šahovski trener. Rođen je u obitelji 
Adama i majke Mande, rođ. Gorjanac. 
Osnovnu školu završio je u rodnome mje- 
stu, a srednju elektrotehničku u Somboru 


1979. Šah je počeo igrati za Šahovski klub 
u Beregu 1975., a od 1978. nastupao je za 
nekoliko šahovskih klubova u zemlji i ino- 
zemstvu (Somborski šahovski klub, beo- 
gradski Partizan, novosadski Agronom, 
budimpeštanski Mattador, Schacklub iz 
njemačkoga Passaua), s kojima se natjecao 
ul.ill. ligama. Sudjelovao je na mnogo- 
brojnim međunarodnim turnirima, na koji- 
ma je postizao zapažene rezultate 
(Gyčngyčs, Madžarska, 1986.; Žiar nad 
Hronom, Čehoslovačka, 1987.; Jalta, 
SSSR, 1989.; Balatonberćny, Madžarska, 
1995.; Budimpešta, Madžarska, 1995.). 
Ima zvanje majstora FIDE-a. 


Od 1988. radi i kao šahovski trener, a 
najveće uspjehe postigao je u radu s mladi- 
ma. Ekipa Osnovne škole Moša Pijade iz 
Berega, koju je prvo trenirao, osvojila je 
1990. prvo mjesto u Vojvodini, a 4. na pr- 
venstvu Jugoslavije. Mladi šahisti koje je 
trenirao bili su u svojim kategorijama više- 
godišnji prvaci Vojvodine, Jugoslavije 
(npr. Dušan Popović, Goran Pavlik, Miloš 
Roganović) i Europe (npr. Nemanja Sa- 
dovski). Kao trener mladih radio je i u Slo- 
veniji 1988.-2003., gdje su njegovi šahisti 
također postizali odlične rezultate (npr. 
Karmen Mar). U više navrata bio je trener 
i vođa puta šahovske reprezentacije Jugo- 
slavije na europskim i svjetskim natjeca- 
njima (Tallinn, Estonija, 1997.; Murek, 
Austrija, 1998.; Halkidhiki, Grčka, 2001. 1 
2002.). 


U Somborskim novinama uređivao je 
šahovsku rubriku 1991.-93. Za svoj rad 
dobio je priznanje Najbolji sportaš Som- 
bora 1998., a zbog postignutih rezultata u 
šahu nagradilo ga je 2000. i Izvršno vijeće 
AP Vojvodine. 


I. Kovač 


DEKIĆ, Marin (Bereg, 26. XII. 1895. — 
Bereg, 30. VII. 1970.), društveni i kulturni 
djelatnik. Rođen je u poljodjelskoj obitelji, 
od oca Josipa i majke Olive, rođ. Kovačev. 
U rodnom je mjestu završio šestorazrednu 
osnovnu školu s odličnim uspjehom, ali 
zbog nedostatka materijalnih sredstava ni- 
je mogao nastaviti školovanje. Ostao je u 
selu i posvetio se poljodjelstvu, ali se usto 

nastavio samostalno obrazovati. Sudjelo- 
vao je u društvenome, kulturno-prosvjet- 
nome i političkom životu Berega. 

Bio je dugogodišnji voditelj Podružni- 
ce Bačkoga poljoprivrednog udruženja, 
koja je osiguravala nabavu potrepština za 
poljoprivrednu proizvodnju po nižim cije- 
nama, propagirala suvremenu obradu zem- 
lje i uzgoj stoke, a imala je i vlastitu knjiž- 
nicu. Nakon osnutka Hrvatskoga pro- 
svjetnog društva Seljačka sloga 1927. po- 
stao je član uprave i ravnatelj pjevačkog 
zbora. God. 1932. bio je osnivač, zajedno 
s Jakobom Fudererom, te prvi starješina 
Crkvenoga pjevačkog društva Sveta Ceci- 
lija pri mjesnoj crkvi sv. Mihovila. Bio je 
član Hrvatske seljačke stranke i predsjed- 
nik njezina ogranka u Beregu. 


Često se kritički odnosio prema radu 
Općinskog poglavarstva, bilježnika i upra- 
vitelja škole, o čemu se i javno oglašavao. 
Zbog takvih aktivnosti bilježnik ga je pri- 
javio Žandarmerijskoj stanici u Kolutu s 
optužbom da širi komunističku propagan- 
du. Žandari Novak Aleksić i Maksim Srdić 
pretražili su mu kuću, zaplijenili korespon- 
denciju i arhivu, a njega su uhitili. God. 
1930. podnijeli su kaznenu prijavu kraljev- 
skomu državnom tužitelju te ga prepratili u 
zatvor, no somborski okružni sud oslobo- 
dio ga je optužbe. Sedam godina poslije 
ponovno je imao posla s policijom — na 
prelu koje je u Somboru 1937. priredilo 
tek osnovano Hrvatsko kulturno društvo 
Miroljub pjevao je sa suprugom Evom be- 
ćarce Maramica izvezena zlatom, slova 
racka, živila Hrvatska i Dva brata služila 
su vojsku, treći čeka, on će za Mačeka, za 
što ih je predstojništvo gradske policije kaz- 
nilo s 500 dinara. 

Napisao je kratku povijest Berega, ko- 
ja je objavljena u kalendaru Subotička Da- 
nica za 1933., a surađivao je i u sombor- 
skim novinama Danica 1934. te u Subotič- 
kim novinama 1939. 

1. Kovač 


DEKIĆ, Marko (Santovo, 22. IX. 1937.), 
pjesnik, prevoditelj, novinar. Sin Stipana i 
Mare, rođ. Velin. Osnovnu školu pohađao 
je u rodnome mjestu, a maturirao je u bu- 

dimpeštanskoj Hrvatsko-srpskoj učitelj- 
skoj školi 1957. Isprva je radio kao učitelj 
u Hrvatskoj Kemlji (madž. Horvat Kimle, 
sada Kimle) kraj Jure (zmadž. Gy6r), a od 
1959. do 1978. kao viši referent za kulturu 
Demokratskog saveza Južnih Slavena u 
Madžarskoj. Poslije toga bio je novinar 
Narodnih novina, lista Hrvata, Srba i Slo- 
venaca u Madžarskoj, a nakon osnutka 
tjednika Hrvatski glasnik 1991. do umirov- 
ljenja 1997. radio je kao zamjenik njegova 
glavnog urednika. 


Marko 
Dekić 


Prvu pjesmu objavio je 1953. u Narod- 
nim novinama i otad objavljuje u raznim 
novinama, časopisima i drugim izdanjima 
u Madžarskoj (Narodni kalendar, Hrvatski 
glasnik, Hrvatski kalendar), Austriji (Pa- 
nonski ljetopis), Hrvatskoj (Riječ, Književ- 
na revija, Radost) i Vojvodini (Magyar 
Szo, Magyar Kepes Ujsdg, Hćt Nap). Sa 
šest objavljenih knjiga najplodniji je hrvat- 
ski književnik u Madžarskoj u XX. st. Za- 
stupljen je u nekoliko antologija i mono- 
grafskih publikacija: U kolo (Budimpešta, 
1969.), Hrvatski Odisej (Zagreb, 1980. 1 
1986.), Va drugoj obali (Valjevo-Beograd, 
1984.), Poemaro de kroatoj en Hungario 
(Zagreb, 1992.), Književnost podunavskih 
Hrvata u XX. stoljeću (Zagreb, 1996.), Iz- 
vor na dnu duše (Rešetari, 1999.), Rasuto 
biserje (Pečuh, 2002.). Pjesme su mu pre- 
vođene na madžarski, rumunjski, slovački 
i esperantski. Piše i prozu, a prevodi ma- 
džarske književnike na hrvatski. 

U početku je bio pod snažnim utjeca- 
jem hrvatskih, srpskih i madžarskih ro- 
mantičara te bunjevačko-šokačke književ- 
ne tradicije te su mu pjesme iz te faze te- 
matski uokvirene svijetom zavičaja. Lirski 
je subjekt u njima pun sjećanja na sretne 
dane djetinjstva s »primjesama melankoli- 
je i sjete« te »odražavaju intimnu poveza- 
nost pjesnika sa svim sitnicama zavičaja« 
(S. Blažetin). U drugoj fazi u Dekića izo- 
staje romantičarski patos — pjesništvo mu 
postaje ispovjedno i meditativno, s više 
tragičnih tonova. Razmjerno samostalnu 
cjelinu predstavljaju njegove dječje pje- 
sme, koje je objavljivao od samog početka 
stvaranja. 


God. 1989. primljen je u Društvo knji- 
ževnika Hrvatske i Savez književnika Ju- 
goslavije, a iste je godine, kao jedini od hr- 
vatskih književnika u Madžarskoj, postao i 
redovitim članom Saveza madžarskih knji- 
ževnika. Od 1997. član je budimpeštan- 
skog ogranka Matice hrvatske. Obnaša duž- 
nost predsjednika Društva hrvatskih knji- 
ževnika u Madžarskoj, koje je utemeljeno 
2004. Dobitnik je više kulturnih odličja u 
Madžarskoj: Za socijalističku kulturu 
1966. i 1973., Istaknuti kulturni djelatnik 
1978. te Zlatni križ za književni i novinar- 
ski rad 2006. 


Djela: Duga nad zavičajem, Budimpešta, 1979; 
Sunčana polja (suautori S. Blažetin i Lj. Galić), 
Budimpešta, 1980; Tišine i ljubavi, Budimpešta, 
1986; Stopama djetinjstva (pjesme za djecu), Bu- 
dimpešta, 1989; S bačvanske ravnice, Budimpe- 
šta, 1997; Mirisi vrbika, Budimpešta 2001. 


Lit.: Đ. Vidmarović, Suvremeni tokovi u pjesništvu 
madžarskih Hrvata, Zagreb, 1991; P. Milošević, 
Ogledi i kritike, Budimpešta, 1991; Hrvatski bio- 
grafski leksikon, 3, Zagreb, 1993; S. Blažetin, 
Književnost Hrvata u Mađarskoj od 1918. do da- 
nas, Osijek, 1998. 

Ž. Mandić 


DEL-MAGYARORSZAG —> Južna Ugarska 


DELIN (delen, franc. de laine: od vune), 
vrlo fina vunena tkanina. U bunjevačkoj 
nošnji rabila se za izradu rubaca koji su po 
njoj i dobili naziv »delinske marame«. 
Najčešće su bili u bijelim ili svjetlijim pa- 


stelnim bojama, s različitim otisnutim mo- 
tivima. Nosili su se uz sefir, nikako uz 
»svilena ruva«, ali samo u svečanim prigo- 
dama. Bogatije djevojke u statusu »nova- 
lje«, tj. mladenke, nerijetko su ih nosile i 
izvan posebnih prigoda, »za svakidan«. 

K. Suknović 


DEMERAC, Adam (Sombor, 25. X. 
1758. — Baja, 25. VII. 1823.), franjevac, 
profesor, pedagog. Završio je filozofsko i 
teološko školovanje na visokim školama 
Provincije sv. Ivana Kapistranskoga, čiji je 
član postao ulaskom u novicijat 1774. u 
Šarengradu kraj Iloka. Osim hrvatskim, 
dobro je vladao i madžarskim jezikom pa 
ga je 1783. provincijal Josip Pavišević 
uključio u bajsku samostansku zajednicu. 
U Baji je djelovao 1783.-91. kao profesor 
gramatičke škole, koju su još 1757. osno- 
vali franjevci kao nižu gimnaziju. U odgo- 
jiteljsku je službu odlazio u Čikuzdu 
(madž. Siik6sd) od 1788. kako bi ondje po- 
magao mjesnom župniku. Kad je 1791. na- 
pustio službu nastavnika, do 1802. bio je 
kapelan u rodnom Somboru. Od 1802. do 
smrti boravio je opet u bajskom samosta- 
nu, gdje je obavljao službu hrvatskog pro- 
povjednika i zamjenika samostanskog 
starješine. I sam je 1809./10. bio starješina 
samostana, naslijedivši na toj funkciji Gr- 
gura Poštalića. God. 1807. preuzeo je služ- 
bu direktora gramatičke škole, a zadržao ju 
je i nakon 1815., kad je škola dobila svih 
šest razreda 1 bila proglašena kraljevskom 
gimnazijom. Od 1815. do 1818. obavljao 
je službu nagovornika gimnazijalaca, tj. 
njihova duhovnika i pedagoga. Prije počet- 
ka školske godine 1819./20. zahvalio se na 
službi ravnatelja, vjerojatno iz zdravstve- 
nih razloga. 


Izvor: Historia domus Bajensis 1694.—1840., 1, 
Baja, 1991. 


Lit.: 1. Antunović, Razprava o podunavskih i poti- 
sanskih Bunjevcih i Šokcih, Beč, 1882; F. E. Ho- 
ško, Školsko djelovanje franjevaca u Bačkoj tije- 
kom 18. i 19. stoljeća, Croatica christiana perio- 
dica, br. 23, Zagreb, 1989; F. E. Hoško, Euzebije 
Fermendžin crkveni upravnik i povjesnik, Zagreb, 
1997; A. Sekulić, Manje poznati hrvatski franjev- 

ci iz lijevoga Podunavlja, Hrvatski kalendar 1998: 
Godišnjak za hrvatsku narodnost u Mađarskoj, 
Budimpešta, 1997. 

A. Sekulić 


DEMOKRACIJA (grč. demos: narod; 
krateo: vladam), oblik vladavine. Od anti- 
ke se pod demokracijom razumijeva vla- 
davina naroda, u opreci prema diktaturi, 
koja upućuje na samovladu. Demokracije 
su u antici bile sazdane na načelu nepo- 
srednosti, što znači da su pretpostavljale 
izravno sudjelovanje građana u donošenju 
odluka. Suvremene su demokracije, zbog 
složenosti modernih društava, predstav- 
ničke i građani u njima povjeravaju man- 
dat svojim reprezentantima kako bi umje- 
sto njih i u njihovo ime sudjelovali u jav- 
nim poslovima. Zbog toga više nije riječ o 
»narodnoj vladavini«, nego o sustavu 
upravljanja koji se temelji na manifestativ- 
nom prihvaćanju od strane građana. 

U političkoj je teoriji tradicionalno za- 
stupljeno proceduralno i supstantivno ra- 
zumijevanje demokracije. U procedural- 
nom se shvaćanju ističu institucije, proce- 
duralno donošenje političkih odluka i na- 
čin na koji se oblikuje politička volja gra- 
đana te funkcionira predstavnički sustav. 
U supstantivnom je shvaćanju naglasak na 
kvaliteti odluka javne vlasti, pri čemu se 
demokracija razumijeva ponajprije kao 
vlast koja se obnaša radi općeg dobra, a ne 
tek na temelju sumiranja i agregiranja po- 
jedinačnih volja građana. U teoriji postoji i 
podjela na: a) protektivni model, u kojem 
se naglašava da je demokracija jedina 
učinkovita zaštita pred samovoljom vlada- 
laca; b) razvojni model, u kojem se ističe 
da se samo u demokraciji može zamisliti 
autonomni razvoj pojedinca; c) ravnotežni 
model, prema kojem se demokracija razu- 
mijeva kao natjecanje i mehanizam za iz- 
bor određenog sustava upravljanja, pri če- 
mu se isključuju bilo kakve moralne obve- 
ze te d) participativni model, u kojem se 
demokraciji pristupa s obzirom na kapaci- 
tete na osnovi kojih svatko može djelo- 
tvorno sudjelovati u javnom životu. De- 
mokracija, njezina krhkost, samoporičuće 
tendencije, slabi obrambeni potencijali u 

odnosu na oligarhijske tendencije i podlož- 
nost manipulacijama od antike su izlagani 
različitim kritikama, čak i od onih koji de- 
mokraciju afirmiraju. 

U kontekstu manjina i manjinskih sku- 
pina, od prvorazredne je važnosti činjenica 
da bez korektivnih mjera demokracija za- 
snovana na većinskom odlučivanju može 
pridonijeti asimilacijskom pritisku. Ma- 
njinski zahtjevi u pravilu izrastaju iz svije- 
sti o prikraćenosti u demokratskom odluči- 
vanju, u kojem se nečiji stavovi sustavno 
ne čuju i ne uzimaju u obzir. Deficiti ve- 
ćinske demokracije u tom smislu dovode 
manjinske aktere do prepoznavanja poli- 
tičke važnosti njihova drugačijega, neve- 
ćinskog identiteta, zbog čega manjine bez 
stanovitih korektiva mogu zauvijek ostaja- 
ti na pozicijama gubitnika demokracije. 
Naposljetku, na većinskim principima saz- 
dana demokracija razotkriva napetost ko- 
ja tereti modernitet, budući da suvremene 
političke zajednice istodobno sažimaju 
građanska i nacionalna određenja. Demo- 
kracije se zbog toga moraju korigirati, ina- 
če će gradnja većinske nacije značiti slab- 
ljenje i potiranje etničkih razlika. Demo- 
kracija u tradicionalnom obliku nije do- 
voljna da se preinači podređen položaj ma- 
njina (»slaba protektivnost«) u kontekstu 
većinske nacije, koja opstaje bez obzira na 
nadnacionalne sadržaje današnjega svjet- 
skog poretka. Različiti izrazi, kao »politi- 
ka identiteta« i »politika priznavanja«, for- 
miraju se radi ponovnog pozicioniranja 
manjina u okvirima suvremene demokra- 
cije, koja svugdje ima multinacionalna 
obilježja. Tehnologija koja potkrepljuje ta 
nastojanja različite je naravi. Primjerice, u 
okviru načela participativne demokracije, 
manjinama se, bez obzira na postignute 
uspjehe na izborima, zakonima osigurava- 
ju zajamčena mjesta u parlamentu ili dru- 
gim tijelima vlasti. 


O demokraciji se može govoriti i u 
kontekstu odnosa unutar manjine. Važnost 
tog pitanja posebno se snažno očituje kad 
manjine stječu prava na samoorganizaciju, 
tj. ako su u posjedu različitih oblika auto- 
nomije u vezi s reprodukcijom kulturnih 
identiteta, što je sastavni dio suvremenih 

demokracija. Primjerice, način izbora i 
kompetencije manjinskih nacionalnih vije- 
ća u Srbiji, načini donošenja odluka u ma- 
njinskim zajednicama te upravljanje ma- 
njinskom javnošću obilježeni su deficitima 
koji dotiču upravo ovo područje. Između 
demokracije i snaženja manjinskih identi- 
teta može postojati pozitivna veza, no ona 
je samo mogućnost, ne i zajamčena nuž- 
nost. 
Lit.: J. Schumpeter, Kapitalizam, socijalizam i de- 
mokracija, Zagreb, 1981; D. Held, Modeli demo- 
kracije, Ljubljana, 1989; N. Bobio, Budućnost de- 
mokratije : odbrana pravila igre, Beograd, 1990; 
A. Tokvil, O demokratiji u Americi, Sremski Kar- 
lovci, 1990; R. Dal, Uvod u ekonomsku demokra- 
tiju, Beograd, 1993; N. Bobio, Liberalizam i de- 
mokratija, Beograd, 1995; K. Fridrih, Konstituci- 
onalna demokratija : teorija i praksa u Evropi i 
Americi, Podgorica, 2005. 

A. Losonez 


DEMOKRATSKI SAVEZ HRVATA U 
VOJVODINI (DSHV), politička organi- 
zacija vojvođanskih Hrvata. Statutom je 
određena kao institucija »u kojoj se obli- 
kuju, izražavaju i zastupaju kolektivni in- 
teresi Hrvata u Vojvodini (Bunjevaca, Šo- 
kaca i drugih Hrvata u Vojvodini) radi 
ostvarivanja političkih, kulturnih, gospo- 
darskih i drugih ciljeva«. Član je Hrvat- 
skoga svjetskog kongresa (HSK) i Fede- 
ralne unije europskih manjina (FUEM). 


Osnivačka skupština DSHV-a 


Na početku demokratskih promjena u 
jugoslavenskom društvu skupina hrvatskih 
intelektualaca, većinom iz Subotice, arti- 
kulirala je potrebu osnivanja političke 
stranke s glavnim ciljem da se bori za 
autentične interese Hrvata u Vojvodini. Po- 
lazišna je pretpostavka bila da jedino poli- 
tički oblik organiziranosti zajednice može 

pridonijeti pozitivnom rješavanju položaja 
i statusa hrvatskog naroda u Vojvodini u 
tek započetom procesu demokratizacije ju- 
goslavenskog društva. Najprije je Subotici 
13. V. 1990. utemeljen Inicijativni odbor 
za osnivanje hrvatske društveno-političke 
organizacije, koji je zatim objavio Proglas 
O svojim namjerama. Nakon toga, 15. VII. 
1990., u nazočnosti oko 250 osnivača iz ci- 
jele Vojvodine, u Subotici je održana osni- 
vačka skupština, izabrano je vodstvo stran- 
ke na čelu s Belom Tonkovićem, a ubrzo je 
stranka i registrirana 23. VIII. 1990. 


Ubrzo su osnovane mjesne organizaci- 
je i podružnice u gotovo svakome mjestu u 
Bačkoj i Srijemu gdje živi znatniji posto- 
tak Hrvata, uspostavljena je suradnja sa 
strankama demokratske orijentacije u Sr- 
biji i Hrvatskoj, pokrenuto je stranačko 
glasilo (Glas ravnice), osnovan je stranač- 
ki pomladak (Mladež DSHV-a), hrvatski 
se jezik uvodi u službenu uporabu u subo- 
tičku općinu... Početkom 1990-ih vodstvo 
stranke sudjelovalo je na svim konferen- 
cijama o bivšoj Jugoslaviji — u Ženevi, Bru- 
xellesu, Den Haagu, na Mirovnoj konfe- 
renciji u Londonu 1992. i u radu Međuna- 
rodne konferencije o bivšoj Jugoslaviji 
(ICFY) OUN-a u Ženevi. Sve su aktivno- 
sti pritom vođene u veoma teškim uvjeti- 
ma jer su od samog osnutka DSHV-a nje- 
govi čelnici i članovi bili izloženi medij- 
skim i fizičkim napadima, zbog čega su 
mnogi, osobito u Srijemu i jugozapadnoj 
Bačkoj, bili primorani napustiti Vojvodinu. 

Tijekom 1993. i 1994. dio vodstva 
stranke (prije svega iz Subotice) iselio se u 
Hrvatsku, što je oslabilo kadrovske poten- 
cijale stranke, ali i narušilo stranačku ho- 
mogenost. Sredinom 1990-ih dolazi do 
nesuglasja unutar DSHV-a, pri čemu je 
jedno krilo, koje su činili uglavnom mlađi 
članovi, smatralo da bi trebalo pristupiti 
formiranju reprezentativnog tijela cijele 
hrvatske zajednice u Vojvodini — Hrvat- 
skoga nacionalnog vijeća, u kojem bi su- 
djelovali i Hrvati iz drugih političkih stra- 
naka, dok je drugo krilo zadržalo stajalište 
da se formalno anacionalne i građanski 
profilirane stranke ne bi trebale baviti pita- 
njem rješavanja statusa Hrvata u Vojvodi- 


ni. Početkom 1997. u Subotici je osnovan 
Forum hrvatskih institucija i organizacija u 
Vojvodini (Forum HIOV) radi objedinja- 
vanja djelovanja ostalih hrvatskih udruga 
u Vojvodini i demonopolizacije DSHV-a u 
zastupanju interesa vojvođanskih Hrvata 
(osobito na planu kulture i informiranja te 
redistribucije sredstava). Potkraj 1998. u 
Subotici dio članova i dužnosnika DSHV-a, 
okupljenih oko Foruma, formirao je no- 
vu političku stranku — Hrvatski narodni sa- 
vez (HNS). Nakon smjene dugogodišnjega 
stranačkog lidera Bele Tonkovića polovi- 
com 2003. (od tada je predsjednik stranke 
Petar Kuntić), obje su se stranke ponovno 
ujedinile u prvoj polovici 2004. pod prvot- 
nim imenom Demokratski savez Hrvata u 
Vojvodini. Nedugo nakon toga manji dio 
nezadovoljnika osnovao je u Subotici Hr- 
vatsko-bunjevačko-šokačku stranku. 


i F pro 

Dom DSHV-a 


Ostvareni izborni rezultati DSHV-a 
ovisili su o mnogobrojnim čimbenicima: 
brojnosti, odnosno koncentriranosti hrvat- 
skoga biračkog tijela, stranačke homoge- 
nosti, stupnja popularnosti stranke među 
hrvatskim stanovništvom, objektivnosti iz- 
bornog procesa, koalicijskoga nastupa, po- 
stojanja drugih hrvatskih manjinskih stra- 
naka, izbornog sustava (većinski ili raz- 
mjerni) i dr. Političko središte stranke, u 
kojem je ostvarivala i najbolje izborne re- 
zultate, ostala je Subotica. Na republičkoj 
je razini kandidat DSHV, kao zajednički 
kandidat koalicije nekoliko stranaka, jedi- 
ni put osvojio zastupničko mjesto potkraj 
1990. na prvim višestranačkim izborima u 
Srbiji, koji su održani prema većinskome 
sustavu; u skupštini Vojvodine u tri navra- 
ta uspio je izboriti jedno zastupničko mje- 
sto (1996., 2000. — uz još 1 vijećnika 

HNS-a te 2004. u koaliciji); na općinskoj 
razini imao je predstavnike u subotičkoj 
općini (1992. — 13 vijećnika, 1996. — 3, 
2000. — 5 /uz još 4 vijećnika HNS-a/, 
2004. — 5 /prema razmjernome izbornom 
sustavu/), u somborskoj općini (1992. — 1, 
1996. — 1; 2004. — 2) te apatinskoj općini 
(2004. — 1). Na temelju ostvarenih izbor- 
nih rezultata bio je među strankama na vla- 
sti (u Subotici, na pokrajinskoj razini od 
2000.) ili među oporbom (u vojvođanskoj 
skupštini do 2000.). Zahvaljujući tomu što 
je bio član ujedinjene prodemokratske 
oporbe (Demokratska opozicija Srbije — 
DOS), koja je srušila režim Slobodana Mi- 
loševića, u listopadu 2000. aktivnije sudje- 
luje u vlasti (skupa s HNS-om) do 2004., 
što je, uz tadašnju dominantnu političku 
volju te inicijative drugih hrvatskih institu- 
cija i organizacija, imalo za rezultat da je 
hrvatski jezik postao šestim službenim je- 
zikom u AP Vojvodini, osnovana je Novin- 
sko-izdavačka ustanova Hrvatska riječ, 
započeto je obrazovanje na hrvatskom je- 
ziku (u subotičkoj općini i u nekoliko šo- 
kačkih sela) i dr. 


« 

Ploča s grbom DSHV-a na 
stranačkom domu u Subotici 


U početku profiliran više kao narodni 
pokret, DSHV je s vremenom postao ma- 
njinska stranka narodnjačke provenijenci- 
je, s osnovnim ciljem u inzistiranju na ko- 
lektivnim pravima i borbi za nacionalnu 
ravnopravnost vojvođanskih Hrvata. Pro- 
gramska načela i djelovanje usmjeravani 
su uvijek prema političkoj zbilji u Vojvodi- 
ni i Srbiji, uz korištenje isključivo demo- 
kratskih metoda, pri čemu je stranka zadr- 
žala samostalnost u zastupanju interesa 

ovdašnjega hrvatskog stanovništva u od- 
nosu na političke instancije u Zagrebu. U 
političkoj borbi oslanjao se na koalicije s 
najjačim madžarskim strankama (Demo- 
kratska zajednica vojvođanskih Mađara, 
poslije Savez vojvođanskih Mađara), voj- 
vođanskim autonomističkim strankama 
(Narodna seljačka stranka, Liga socijalde- 
mokrata Vojvodine i dr.) te beogradskim 
strankama demokratske orijentacije (Sa- 
vez reformskih snaga, Demokratska stran- 
ka itd.). Za razliku od 1990-ih, u kojima je 
jedan od važnijih ciljeva bila oporbenjačka 
borba spram autokratskoga Miloševićeva 
režima, nakon njegova rušenja 2000. i dje- 
lomične demokratizacije društva političko 
je okružje donekle izmijenilo osnovne fo- 
kuse stranačke politike, koji se usmjerava- 
ju na oživotvorenje proklamiranih manjin- 
skih prava, zbog nastojanja vlasti da ih u 
praksi ograniče ili ospore (npr. neposredna 
parlamentarna zastupljenost manjina na 
državnoj razini). 
Lit.: Tjedan Hrvata iz Vojvodine, Zagreb, 1998; T. 
Žigmanov, Hrvati u Vojvodini danas — traganje za 
identitetom, Zagreb, 2006. 

T. Zigmanov 


DEMOKRATSKI SAVEZ JUŽNIH 
SLAVENA krovna organizacija Hrvata, 
Srba i Slovenaca u socijalističkom razdob- 
lju u Madžarskoj. Na II. kongresu Antifa- 
šističkoga fronta Južnih Slavena, održano- 
me u Aljmašu (madž. Bacsalmas) 5. X. 
1946., ta je organizacija preimenovana u 
Demokratski savez Južnih Slavena, sa sje- 
dištem u Budimpešti. U početnom razdob- 
lju Savez je najviše djelovao na polju 
školstva te se pri mjerodavnim tijelima iz- 
borio za otvaranje sedamdesetak osnovnih 
i jedne srednje škole. U drugoj polovici 
1948., na temelju izmišljenih optužaba, 
nekoliko vodećih aktivista DSJS-a uhiće- 
no je i zatvoreno, a njegova je autonomija 
ukinuta. 


Prema statutu iz 1969. Savez je samo- 
stalna organizacija koja zastupa narodno- 
sna ustavna prava i interese Hrvata, Srba i 
Slovenaca u Madžarskoj. Temeljni mu je 
cilj da čuva i razvija kulturne tradicije spo- 
menutih narodnosti; potpomaže prosvjetu, 


a aktiviste na tom polju opskrbljuje meto- 
dičkim i drugim izdanjima; potpomaže 
ostvarenje narodnosnih nastavno-odgojnih 
zadaća prosvjetnih tijela; organizacijskom 
djelatnošću na političkome i kulturnom 
polju, odnosno odgojiteljskim radom, poti- 
če pripadnike triju zajednica na sudjelova- 
nje u izgradnji i jačanju poretka; pruža im 
pomoć pri uporabi i učenju materinskog 
jezika, podupire ih pri očuvanju i njegova- 
nju njihove kulture. Funkciju glavnog taj- 
nika obnašali su: Antun Rob 1946.-48., 
Andrija Hovan 1948.-52., Ivan _Matec 
1952.-57., Milan Ognjenović 1957.-73., 
dr. Mišo Mandić 1973.-81., Đuro Đurok 
1982.-83., dr. Marin Mandić 1983.-90. 

Unatoč čestim nepovoljnim političkim 
okolnostima, Savez je imao važnu ulogu 
napose na kulturno-prosvjetnom polju: iz- 
davanje tjednika, godišnjaka, časopisa, pe- 
desetak književnih i etnografskih izdanja, 
organiziranje narodnosnih klubova, kultur- 
nih skupina. Djelovao je do pada komuniz- 
ma u Madžarskoj 1990., kad su Hrvati, Sr- 
bi i Slovenci utemeljili posebne udruge. 
Lit.: M. Mandić, Poglavlja uz kroniku DSJS-a. /z 
naše prošlosti, 1, Budimpešta, 1979. 

Ž. Mandić 


DESEČAR, Josip (Santovo, 4. XII. 1893. 
— Bezdan, 20. VIII. 1950.), pedagog, kul- 
turni djelatnik. Sin ratara Marina i Mande, 
rođ. Tucakov. Školovao se u Baji, gdje je 
pohađao građansku i poljoprivrednu školu. 
Poslije Prvoga svjetskog rata bio je osnov- 
noškolski učitelj u Baji do kolovoza 1921., 
u razdoblju kad je taj grad bio pod upra- 
vom vlasti Kraljevine SHS. Poslije je do 
1934. bio je ravnatelj jedne subotičke 
osnovne škole, a obnašao je i dužnost škol- 
skog nadzornika. Bio je predsednik ogran- 
ka Seljačke sloge u Ljutovu osnovanog 8. 
II. 1927. god., preuzevši na sebe, unutar 
ogranka, poduku nepismenih i poučavanje 
u pjevanju. Kulturni rad svojih Santovčana 
podupirao je izdanjima na hrvatskom jezi- 
ku. Budući da ga je mjesna policija sma- 
trala nepoćudnim, preselio se u Bezdan te 
je ondje radio kao učitelj do 1939. Nakon 
toga otišao je u Hrvatsku, gdje je najprije u 
zagorskom Domašincu radio kao učitelj, a 
od 1941. kao doravnatelj jedne zagrebačke 

škole. Godine 1944. postao je činovnikom 
u Ministarstvu prosvjete NDH. Nakon 
Drugoga svjetskog rata vratio se u Bačku 
te je neko vrijeme bio učitelj u Bezdanu, a 
poslije je, sve do smrti, živio kao umirov- 
ljenik u Somboru. Pokopan je u Bezdanu. 
Imao je dvoje djece: Jozefinu (rođ. u Baji 
1920.) i Aleksandra (rođ. u Subotici 
1933.), koji je poslije postao misionar. 

Izvori: Kazivanje santovačke rodbine Josipa De- 


sečara; Pismo Aleksandra Desečara, privatna zbir- 
ka Ž. Mandića. 


Lit.: K. Francišković, Ogranak Seljačke Sloge u 
Ljutovu, Seljačka prosvjeta, br. 5, Zagreb, 1927. 


Ž. Mandić 


DESKA (madž. Deszk), selo desetak kilo- 
metara jugoistočno od Segedina, između 
rijeke Tise i Moriša, u Congradskoj župa- 
niji, 3238 st. (2001.). Dok među madžar- 
skim autorima prevladava mišljenje da je 
selo ime dobilo po drvenim mostovima 
(daskama — madž. deszka), koji su na tome 
često poplavljenom području omogućivali 
ulazak u selo, srpski autori i dio madžar- 
skih istraživača skloniji su tvrdnji da ime 
potječe od osobnog imena Desiderius (De- 
simir, Desko). Neki srpski autori vjerojat- 
nom smatraju i legendu da je Deska bila 
jedan od madžarskih posjeda srpskog kra- 
lja Stefana Dečanskoga, koji je ovamo do- 
veo svoje seljake, kasnije kmetove, koje su 
onda nazivali dečanskima, a njihovo selo 
Deska. 

lako je područje oko današnje Deske 
vjerojatno bilo naseljeno već u XIV. st., 
opće je prihvaćeno da prvi spomen naselja 
potječe iz 1490. Turci su 1552. zauzeli De- 
sku 1 okolna naselja, a prema turskim def- 
terima, u naselju je tada bilo 20 kuća, dok 
su svi stanovnici bili Madžari, osim Srbina 
Damiana Marića (Marics). Turci su na to 
područje počeli naseljavati Srbe, ali su če- 
sto izlijevanje rijeka i turska vladavina 
uzrokovali iseljavanje mještana, a vjerojat- 
no je i samo selo više puta bilo uništeno i 
obnovljeno tijekom XVI. i XVII. st. 

Potkraj XVII. i početkom XVIII. st. na 
području uz Tisu i Moriš osnovana je Voj- 
na granica, u kojoj su u znatnoj mjeri služ- 
bovali Srbi, ali i Hrvati Dalmatini. Selo su 
Početkom 1740-ih godina naselili graniča- 

ri razvojačene Pomoriške vojne granice, a 
pravi procvat doživjelo je 1746., kad su se 
u njega doselili isluženi graničari iz Sege- 
dina. Te je godine Deska, zajedno sa su- 
sjednim Sirigom (Szčreg) i Sentivanom 
(Ujszentivan), i službeno proglašena se- 
lom. Među tada doseljenim pučanstvom 
bilo je i Madžara i Hrvata. Od 1742. do 
1745. u Desku su se doselila 44 dotadašnja 
stanovnika Segedina kako bi se bavili po- 
ljodjelstvom na ovdašnjim plodnim njiva- 
ma, među njima i Hrvati Ivan Helčić, 
Adam Pireškić, Petar Pepić, Ivan Kokić, 
Mihael Rudić i Ivan Sirovica. Tijekom 
idućih godina ovamo su se naselile i poro- 
dice Popić 1746., Kajić 1750. i Franjo 1770. 


Za razliku od Segedina, gdje su se mje- 
sni Hrvati nazivali Dalmatinima, u Deski 
ih izvori bilježe kao Šokce. Do podataka o 
starosjediocima Hrvatima Šokcima dolazi 
se na osnovi činjenice da u Deski isprva 
nije bilo katoličke župe, nego samo pravo- 
slavne, pa su katolici potpadali pod župu u 
susjednom Sirigu, koja je tada još razliko- 
vala Šokce od Madžara. Nakon doseljenja 
u Desku dotadašnji segedinski Dalmatini 
bilježe se kao Šokci (npr. Andrija Kajić 
imao je nadimak Bunja ili Niko, što upu- 
ćuje na njegovo bunjevačko podrijetlo, ali 
ga madžarski izvori ipak svrstavaju među 
Šokce), ali kako su bili katoličke vjero- 
ispovijedi, usvojivši madžarski jezik, brzo 
su se asimilirali. Segedinske Šokce izvori 
navode još i kao »katoličke Race« i »po- 
madžarene Šokce«. 


Deska (Deszk) 

God. 1783. u mjestu je živjela 881 oso- 
ba, od toga su njih 793 bile pravoslavne, a 
samo 88 katoličke vjeroispovijedi. Deska 
je 1804. postala posjed obitelji Gerliczy, 
koja je svoje obiteljsko ime početkom 
1740-ih godina i imetak stekla u Hrvatskoj 
i Bosni kao Gerlichich, Grličić, a 1774. 
Andrija Grličić (Antal Gerliczy) stekao je 
barunski naslov u Austriji, dok je njegov 
sin Ivan Grličić (Janos Felix Gerlichich) 
1777. dobio barunat i u Madžarskoj. Nje- 
gov sin Franjo Grličić (1748.-1833.) kupio 
je zemljište oko Deske i u njoj dao podig- 
nuti dvorac, a u njegovu dvorištu 1808. sa- 
gradio je kapelu posvećenu sv. Ivanu Ne- 
pomuku. Obitelj se ondje samo povremeno 
zadržavala. Franjo Grličić ml. (1859.- 
1914.) posebno je skrbio za imanje u De- 
ski, dok je njegov sin Felix bio zadnji vla- 
snik posjeda, koji je 1928. godine prodao. 
Posjed je tada podijeljen u parcele, a dvo- 
rac je kupila država. U njemu je uređena 
bolnica za plućne bolesnike, po kojoj je 
danas Deska najpoznatija. 


Stanovništvo iz različitih etničkih sku- 
pina do revolucionarne 1848. živjelo je u 
mirnom suživotu, no Srbi su se tada okre- 
nuli protiv Madžara. Nakon boja u obliž- 
njem Sirigu (madž. Szoreg) Deska je 5. 
VIII. 1849. potpuno izgorjela, ali je ubrzo 
obnovljena. Srbi su do 1890. činili oko 
70% stanovništva sela. S povećanjem 
udjela katoličkog pučanstva 1904. izgrađe- 
na je u selu neogotička katolička crkva. U 
popisu stanovništva iz 1910. evidentan je 
pad udjela srpskoga pučanstva, ali je ono i 
dalje činilo većinu, kao i 1920., kad je od 
2377 stanovnika Srba bilo 1265, a Mađara 
1077. Nakon Prvoga svjetskog rata u mje- 
stu je do 20. VIII. 1921. bila stacionirana 
srpska vojska. Na vijest o sklapanju Tria- 
nonskog mira iz Deske i susjednih sela u 
Beograd je pošlo izaslanstvo od dvadese- 
tak članova, koje je primio i srpski kralj 
Aleksandar. Izaslanstvo mu je iznijelo že- 
lju da u sastav Kraljevine Srba, Hrvata i 
Slovenaca uđe i područje do crte Tise i 
Moriša, no to je područje Trianonskim 
ugovorom ipak ostalo u Madžarskoj. Na- 
kon što se srpska vojska povukla na grani- 
ce utvrđene Trianonskim ugovorom, u De- 
sku se vratila madžarska vojska, a srpsko 


se pučanstvo počelo iseljavati u Bačku i 
Banat: do 1924. se iselilo 199, a 1924. još 
60 srpskih obitelji koje su optirale za Kra- 
ljevinu SHS. Deska je 1929. dobila samo- 
stalnu katoličku župu. God. 1941. popisa- 
no je 2823 stanovnika, od čega 2484 Ma- 
đara, 295 Srba te jedan Hrvat 1 5 Bunjeva- 
ca (popisani su zajedno). Prema posljed- 
njem popisu u Deski je živjelo 3180 sta- 
novnika, od čega je udio Srba oko osam 
posto. Hrvati (Šokci, Bunjevci) i danas 
obitavaju u tome mjestu, ali su najvećim 
dijelom asimilirani. 
Iako su se u Deski koristili i madžarski 
i rumunjski, najveći je dio mikrotoponima 
srpski. Neki nazivi, primjerice Ča Antina 
vetrenjača ili Kajićeva jaruga, upućuju 
ipak i na to da su Hrvati ondje bili autoh- 
tono pučanstvo. Porodice Popić (Popity), 
Kajić (Kdity), Pipić (Pipicz), Šimić (Si- 
micz, Simity), Franjo (Frany0) i Szirovic- 
za ostavile su traga u ovom naselju, iako 
su danas sasvim madžarizirane (neki Siro- 
vice izjašnjavaju se ili su se izjašnjavali i 
kao Srbi). Neke narodne pjesme, glazbeni 
instrumenti (tamburice), ali i leksik koji se 
ovdje rabi (grijota, vijati, grijati, sijati, 
smijati se, gnjizdo, sikira, vidrica) pokazu- 
ju da se u mjestu nekad koristila i ikavica. 
Lit.: Deszk tortenete es neprajza, ur. A. Hegyi, 
Szeged — Deszk, 1984. 
L. Heka 


DIDA (dijal.), 1. djed, očev ili majčin 
otac, ponegdje (Bački Monoštor) označava 
samo djeda s majčine strane; 2. punac, tast, 
ženin otac; 3. stariji muškarac. Različita 
značenja poznaju i narodne izreke (baba 
šumom, dida drumom — u značenju nespo- 
razuma), zatim frazema (izgubio je kašiku 
kod dide — ne prima se u goste) i dr. 

U obiteljskoj tradiciji bačkih Bunjeva- 
ca, koja je do najnovijega doba bila nagla- 
šeno patrijarhalna, djed je, kao najstarija 
muška osoba, uživao ugled i bio poštovan 
od ostalih članova obitelji i porodice, što je 
našlo odraza i u nekim običajima. 

Lit.: M. Peić, G. Bačlija, Rečnik bačkih Bunjeva- 
ca, Novi Sad-Subotica, 1990; A. Sekulić, Rječnik 
govora bačkih Hrvata, Zagreb, 2005. 


M. Seremešić 


DIJALEKT 


DIJALEKT, 1. nekodificiran jezični su- 
stav nastao organskim jezičnim razvojem. 
Govornici se njime služe obično izvan for- 
malnih situacija, za koje je pak tipična 
uporaba standardnoga ili književnog jezi- 
ka. U zajednicama na nižem stupnju kul- 
turnoga i gospodarskog razvoja najčešće 
nema geografske i socijalne stratifikacije 
jezika kakva je tipična za razvijena društva 
pa je dijalekt u njima nerijetko jedini idi- 
om. S druge strane, u uvjetima modernog 
društva dijalekt se katkad rabi i u društve- 
nim skupinama i prigodama za koje je ina- 
če tipična uporaba književnog jezika, pri 
čemu je to obično motivirano nekim od 
oblika lokal-patriotizma. 


Povijesne prilike nesklone učvršćiva- 
nju jake jezične i nacionalne svijesti te 
specifičan razvoj autoidentifikacije među 
Hrvatima u povijesnome ugarskom Podu- 
navlju, napose Bunjevcima, uvjetovali su i 
pojavu posebnog odnosa prema dijalektu i 
književnom jeziku. Isključenost bačkih 
Bunjevaca iz procesa u kojima je moderni 
hrvatski književni jezik nastajao i postup- 
no stjecao sve veću društvenu prihvaće- 
nost te dugotrajna nemogućnost njegova 
organiziranog poučavanja u školama utje- 
cali su na to da ga među njima prihvati sa- 
mo uska kulturna elita, dok je njegovo ši- 
renje u druge društvene skupine sve done- 
davna bilo gotovo nemoguće. Zbog toga 
su se, u kontekstu općeg procesa slabljenja 
uloge dijalekata u modernom društvu, bač- 
ki Bunjevci postupno sve više služili jezi- 
cima koji su u sredinama u kojima žive do- 
minantni te je jezična situacija u toj zajed- 
nici danas razmjerno složena. Društveno 
stimulirana uporaba madžarskoga, odno- 
sno srpskoga književnog jezika utjecala je 
na to da ih mlađe generacije u sve većem 
broju počnu percipirati kao jezike koji naj- 
više odgovaraju njihovim komunikacij- 
skim potrebama, dok su lokalni dijalekt i 
hrvatski književni jezik u znatno nepovolj- 
nijem položaju. Ipak, određeni pozitivni 
trendovi mogu se zamijetiti i u vezi s nji- 
hovim statusom — hrvatski se književni je- 
zik naime od 2002. poučava u školama i 
sve je jače zastupljen u lokalnim mediji- 
ma, a dijalekt dobiva nove impulse u mno- 

DIJALEKT 


a. 


gobrojnim ma- [,/7 
nifestacijama | 
posvećenima 10- 
kalnomu kultur- 
nom naslijeđu. 


2. u hrvatsko- 
me dijalektolo- 
škom nazivlju 
pojam dijalekt 
poprimio je 
specifično zna- 
čenje te je tako 
kao znanstveni 
termin hijerar- 
hijski podređen 
pojmu narječje 
— svako od triju 
hrvatskih nar- 
ječja  (čakav- 
sko, kajkavsko 
i štokavsko) 
može se naime podijeliti na dijalekte, a oni 
pak dalje na poddijalekte i mjesne govore. 
Primjerice, među dvadesetak dijalekata 
štokavskoga narječja pripadaju i novošto- 
kavski ili mlađi ikavski dijalekt (kojim go- 
vore bački Bunjevci) te slavonski dijalekt 
(kojim govore bački i baranjski Šokci). 
Novoštokavski ikavski dijalekt dijeli se 
pak dalje na štakavski i šćakavski poddija- 
lekt te na bačke, hercegovačke 1 dalmatin- 
ske mjesne govore. 

Lit: R. Katičić, Književni jezik, Jezik XVII, 4, 
Zagreb, 1970; R. Katičić, Identitet jezika, Suvre- 
mena lingvistika V-V1, Zagreb, 1972; J. Lisac, Hr- 
vatska dijalektologija 1. Hrvatski dijalekti i govo- 


ri štokavskog narječja i hrvatski govori torlačkog 
narječja, Zagreb, 2003. 


P. Vuković 


DIJALEKTALNA KNJIŽEVNOST, spe- 
cifičan tip književnosti, najčešće poezije, 
pisan dijalektom u vrijeme nakon formira- 
nja normiranoga književnog jezika. Za 
razliku od regionalne, pučke ili folklorne 
književnosti, koja je duboko prožeta men- 
talitetom dijalektalne zajednice te niče bez 
izravnog odnosa prema općenacionalnomu 
književnom jeziku i općenacionalnoj kul- 
turi, dijalektalna književnost nastaje iz pe- 
ra individualiziranih autora koji participi- 

Dijalekti štokavskog narječja u Hrvatskoj i BiH 
te u Hrvata u južnoj Madžarskoj i u Bačkoj 


raju u općena- 
cionalnoj kultu- 
ri te stvaranje 
na dijalektu oda- 
biru kao osvije- 
šten književni 
postupak, a iz 
tematiziranog 
svijeta dijalek- 
talne zajednice 
u svijet svojih 
"| tekstova biraju 
ponajprije _ one 
|) elemente koji 
su razumljivi i 
relevantni i iz- 
van te zajedni- 
jd ce. U povijesti 

hrvatske književ- 

nosti dijalektal- 

na se književ- 
nost javlja tijekom 1920-ih i 1930-ih, u 
vrijeme kad hrvatska kulturna elita, razo- 
čarana posljedicama političkog ujedinja- 
vanja Južnih Slavena, iznova reflektira one 
slojeve hrvatskih kulturnih tradicija koji su 
bili potisnuti kako bi ujedinjenje s »južno- 
slavenskom braćom« bilo potpunije i lak- 
še. Iako se pod dijalektalnom književnošću 
razumijevaju ponajprije kajkavski (npr. M. 
Krleža, F. Galović) i čakavski tekstovi 
(npr. V. Nazor), dok se nenovoštokavski i 
novoštokavski ikavski književni tekstovi 
češće svrstavaju u regionalnu književnost 
ili se uporaba nestandardnih jezičnih sred- 
stava u njima svodi na stilizaciju, u korpus 
hrvatske dijalektalne književnosti s punim 
se pravom mogu ubrojiti i pojedini teksto- 
vi na bunjevačkoj ikavici, ponajprije poet- 
ske zbirke Vatpivavanja Ivana Pančića, 
Rič fali Vojislava Sekelja (vjerojatno naj- 
bolja zbirka u suvremenoj književnosti 
vojvođanskih Hrvata) i Avaške godine Mi- 
lovana Mikovića. Te su zbirke naime obja- 
vili afirmirani pjesnici koji su prije njih pi- 
sali samo književnim jezikom (Sekelj hr- 
vatskim, Pančić i Miković srpskim) te se 
njihovo utjecanje dijalektu i istraživanje 
njegovih uvelike zaboravljenih izražajnih 
mogućnosti nadaje kao osviješten postu- 


R2 


pak u izgradnji književnog teksta, a ne kao 
naivni izraz lokalnog mentaliteta. S proto- 
tipovima hrvatske dijalektalne književno- 
sti povezuje ih pritom i činjenica da su sve 
tri objavljene u povijesnim trenucima kad 
se u nacionalnoj zajednici u kojoj su nasta- 
le naglasak pomicao na tematizaciju vla- 
stite samobitnosti: Pančićeva početkom 
»proljećarskih« 1970-ih, a Sekeljova 1 Mi- 
kovićeva u vrijeme hrvatske emancipacije 
iz južnoslavenske zajednice početkom 
1990-ih. Takav je kontekst zacijelo prido- 
nio okretanju sve trojice pjesnika korijeni- 
ma, pri čemu je znakovito da i Pančić i Mi- 
ković nakon svojih dijalektalnih zbirki po- 
činju pisati hrvatskim književnim jezikom. 
U novije doba među bunjevačkim Hrvati- 
ma u Bačkoj kao dijalektalni se pjesnik 
afirmira i Tomislav Žigmanov. 

V. Sekelj, Rič fali, 
Subotica-Rijeka, 1991. 

Lit.: A. Barac, Regionalizam u književnosti, Hr- 
vatsko kolo, 17, Zagreb, 1936; D. Brozović, O 
uvjetima za nastanak i razvoj dijalektalne poezije, 
Hrvatsko kolo, 7-8, Zagreb, 1952; 1. Frangeš, Po- 
ložaj dijalekta u hrvatskoj književnosti, Dometi, 9, 
Zagreb, 1970; A. Flaker, Dijalekt kao osporava- 
nje, Dometi, 3-4, Zagreb, 1972; P. Vuković, Tri 
povratka u jedan svijet (o tri knjige suvremene 
ikavske poezije u Bačkoj). Diplomski rad obranjen 
1999. na Filozofskom fakultetu u Zagrebu. 


P. Vuković 


DIJASPORA (grč. diaspora: raspršenost), 
raseljeni pripadnici naroda ili vjerske sku- 
pine nastanjeni izvan svoje postojbine. 
lako je bitna značajka dijaspore želja nje- 
zinih pripadnika da očuvaju svoju kulturu, 
vjeru, tradiciju i običaje, dio ih se ipak uvi- 
jek asimilira, obično brže u onim zemlja- 
ma primitka u kojima su domicilna kultura 
i religija bliže. Na asimilacijske procese 


DIJASPORA 


utječe stupanj demokratičnosti institucija 
zemlje primitka, pri čemu demokratski su- 
stav nije nužno asimilacijska brana, a ujed- 
no i veličina i kompaktnost dijaspore, jer 
su manje i izolirane zajednice sklonije ne- 
stajanju. Izostanak represije i asimilacijske 
politike u domicilnoj državi te skrb matič- 
ne zemlje imaju pritom važnu ulogu. U 
prošlosti su zemlje primitka imale pro- 
mjenljiv i proturječan odnos prema dija- 
spori, dok danas nacionalna zakonodav- 
stva i međunarodno pravo u pravilu podu- 
piru suživot različitih skupina. 

Iako se u hrvatskoj znanstvenoj i struč- 
noj terminologiji kao oznaka opisane poja- 
ve uvriježio naziv iseljeništvo, njegovo je 
značenje ipak različito. Pojam iseljeništvo 
naime ulazi u okvir najširega značenja di- 
jaspore i odnosi se ponajprije na hrvatsku 
emigraciju u prekooceanske te u gospodar- 
ski razvijene zemlje zapadne Europe, koja 
se iseljavala iz ekonomskih i političkih 
razloga potkraj XIX. i tijekom XX. stoljeća. 


Pod pojmom dijaspora u suvremenoj 
se hrvatskoj uporabi podrazumijeva sta- 
novništvo koje se s hrvatskoga državnoga 
i etničkog prostora iseljavalo uglavnom od 
XV. do XVIII. st., i to u više selidbenih va- 
lova i u više smjerova: na Apeninski polu- 
otok (današnja Italija), na dio prostora 
srednje Europe (današnja Austrija, Ma- 
džarska, Slovačka, Češka i pokrajina Voj- 
vodina) te u smjeru istoka na područja u 
današnjoj Rumunjskoj. Hrvatsko se sta- 
novništvo selilo zbog turskih ekspanzivnih 
ratova i zauzimanja dotadašnjih hrvatskih 
etničkih prostora, a osnovni privlačni čim- 
benik u zemljama srednje i istočne Europe 
bila je nenaseljenost i akutni nedostatak 
radne snage. Na Kosovo su se Hrvati nase- 
ljavali i prije, od XIII. st., osnivajući dub- 
rovačke i kotorske rudarske i trgovačke 
kolonije. 


U Italiji hrvatsku dijasporu čine moli- 
ški Hrvati, koji su se održali još samo u tri 
sela u pokrajini Molise: Aquaviva Collec- 
roce (hrv. Živa Voda Kruč), San Felice del 
Molise (hrv. Stifilić ili Filić) i Montemitro 
(hrv. Mundimitar). U današnjoj istočnoj 
Austriji i zapadnoj Madžarskoj nastanjeni 
su gradišćanski Hrvati, a u Madžarskoj ži- 

DIJASPORA 


ve i druge hrvatske etničke skupine, poput 
pomurskih, baranjskih i bačkih Hrvata. 
Oni se često susreću i pod drugim imenima 
(Bošnjaci, Dalmatinci, Bunjevci, Šokci, 
Raci i dr.), koja su im u mnogim slučajevi- 
ma nadjenuli pripadnici drugih etničkih 
skupina u pogrdnu značenju, a neka su se 
od njih održala do danas (Bunjevci, Šok- 
ci). Na području Češke, u povijesnoj po- 
krajini Moravskoj, Hrvati su se održali u 
svega tri sela (Jevišovka, Dobro Polje i 
Nova Prerava). U Slovačkoj su Hrvati na- 
seljavali tri područja (Zahorie, Pridunavlje 
s Bratislavom, Mali Karpati), a njihovi po- 
tomci danas žive još samo u četiri sela 
(Čunovo, Jarovce, Devinsko Novo Selo i 
Hrvatski Grob). U Rumunjskoj žive kara- 
ševski Hrvati (Krašovani), Šokci i Pokup- 
ci. Ta se dijaspora obično naziva starom 
hrvatskom dijasporom. 


Za razliku od nje, novom se hrvatskom 
dijasporom smatraju Hrvati koji su počet- 
kom 1990-ih, nakon raspada Jugoslavije i 
proglašenja samostalne hrvatske države, 
ostali izvan 
granica Re-| «* 
publike Hr- (ši 
vatske u biv- |=/ 
šim jugosla- h- 
venskim re- 
publikama i 
pokrajina-|_, 
ma: u Srbiji, |4 #7 
gdje ih naj- 
veći broj ži- 
vi na pod- 
ručju Vojvo- 
dine, na Ko- 
sovu, u Bo- 
ki kotorskoj, 
Sloveniji, 
Makedoniji 
te Bosni i 
Hercegovini. 


SLOVENIJA 
LJUBLJANA 


Lit.: Katolička 
crkva i Hrvati 
izvan Domovi- 
ne, Zagreb, 
1980; Leksikon 
migracijskoga 
i  etničkoga 

Prostorni razmještaj Hrvata u početku 1990-ih 


nazivlja, Zagreb, 1998; J. Grbić, Hrvatska dija- 
spora i iseljeništvo, Zagreb, b.g. 
S. Bačić 


DIKICA (/at. Xanthium Spinosum L.), 
jednogodišnja korovska biljka, u narodu 
poznata i kao 
boca  trnovita, 
svinjarica, bijeli 
trnisl. Stablo joj 
je visoko 15-80 
cm, uspravno je, 
razgranato, žuć- 
kastozelene bo- 
je, obraslo svije- 
tložutim trodijel- 
nim  trnovima. 
Listovi su joj tamnozeleni, obrasli slabim 1 
prileglim dlačicama. Cvjetovi su razdvoje- 
nih spolova, skupljeni u posebne glaviča- 
ste cvasti žute boje. Cvate od srpnja do ruj- 
na. Omotač ploda obavijen je savijenim 
bodljama. 


a 
Dikica 


Dikica raste pretežito na neobrađenim i 
zapuštenim terenima, a samo se iznimno 
može sresti 
i u zajedni- 
cama kul- 
turnih bi- 
ljaka kao 
korov. Ne- 
kad je rasla 
i na salaši- 
ma, koji su 
imali veli- 
ka dvorišta 
i uz koje su 
bile površi- 
ne obrasle 
travom (le- 
dine). Di- 
kica se kad- 
štouzgajala 
uz ogradu 
kako bi 
spriječila 
perad da iz- 
lazi iz dvo- 
rišta. 

M. Ostrogonac 


DILETANTSKA KAZALIŠNA DRUŽI- 
NA ....LUCIJA, neformalna skupina mla- 
dih koji su tijekom 1980-ih djelovali kao 
sekcija pri tadašnjem Kulturno-umjetnič- 
kom društvu Matija Gubec u Tavankutu. 
Isprva su osnovali Amaterski ekran, tj. 
filmsku sekciju Društva, u sklopu koje su 
priređivali filmske večeri i prikazivali 
amaterske filmove, a nakon više od 15 go- 
dina organizirali su i pravo kino u mje- 
snom Domu kulture. Na prijedlog Pere 
Žigmanova, 13. prosinca 1981., na dan sv. 
Lucije, ime sekcije promijenjeno je u 
..LUCIJA. S četiri izostavljena slova, to 
je ime upućivalo istodobno na imenicu re- 
volucija te na aktualne nedostatke i nedo- 
vršenost njihova projekta. 

Sredinom 1980-ih skupina je proširila 
djelatnost te su njezini članovi počeli sni- 
mati vlastite kratke igrane, dokumentarne i 
animirane filmove, a više od tri godine 
uređivali su i Pink fotonovine na oglasnoj 
ploči Doma kulture u Tavankutu. Svojim 
su duhovitim, ali i kritičkim napisima pri- 
dobili simpatije mještana, no pobudili su i 
reakcije mjesnih dužnosnika, koji su cen- 
zurirali sadržaje pojedinih tekstova, pa i 
fotografije. Nad nekolicinom je članova 
skupine Služba državne sigurnosti čak po- 
vela istragu nakon što su 1987. objavili bo- 
žićnu čestitku, a kao »politički sumnjivima 
i nepodobnima«, bilo im je priječeno dje- 
lovanje u mjesnoj omladinskoj organizaciji. 

Nakon što je skupina potkraj 1980-ih 
počela pripremati kazališne predstave, 
imenu ....LUCIJA dodan je i pridjevak »di- 
letantska kazališna družina«. Na bunjevač- 
koj ikavici uspješno su izveli predstavu 
Branislava Nušića Sumnjivo lice te pred- 
stave Dušana Kovačevića Radovan III. i 
Balkanski špijun, s kojima su osvojili ne- 
koliko nagrada na općinskoj smotri kazali- 
šnih amatera. Nakon desetak godina druži- 
na je prestala djelovati kad su članovi koji 
su činili njezinu jezgru otišli na studij u 
Novi Sad i Zagreb. 


Lit.: N. Zelić, Protiv zaborava : Hrvatsko kultur- 
no-prosvjetno društvo »Matija Gubec« Tavankut, 
Zagreb, 2000; www.matijagubec.org.yu. 

B. Ištvančić 


DISNOTOR 


DILJAK, dječja igra u Bunjevaca. Skupi- 
na djece među sobom najprije bira tko će 
dijeliti »diljak«, a tko će biti »pogađač«. 
Odrede ujedno što će biti »diljak« — malen 
predmet koji može stati u sklopljene dla- 
nove, a da se pritom ne vidi. Sva djeca na- 
kon toga sklope dlanove, a onaj tko dijeli 
»diljak«, idući od jednoga do drugoga, kri- 
omice ga daje nekomu od igrača. Kada 
djelitelj obiđe sve sudionike, »pogađač«, 
koji je dotada stajao sa strane i promatrao 
djelitelja, pogađa kod koga je »diljak«. 
Ako je »pogađač« promašio, to jest »polu- 
po lonac«, igra počinje iz početka i traje 
sve dok »pogađač« ne pronađe kod koga 
se nalazi skriveni predmet. Ako odmah po- 
godi kod koga je »diljak«, tada se obavlja 
zamjena: »pogađač« odlazi u skupinu igra- 
ča, a onaj kod kojega je predmet pronađen 
biva »pogađač« sve dok sam ne pronađe 
kod koga je »diljak« skriven. 
Lit.: M. Peić, G. Bačlija, Rečnik bačkih Bunjeva- 
ca, Subotica-Novi Sad, 1991; A. Sekulić, Rječnik 
govora bačkih Hrvata, Zagreb, 2005. 

P. Skenderović 


DINDO ČEŠALJ NOSI, dječja igra u 
Bunjevaca. Jedno je od djece »dindo«, a 
ostala se hvataju u kolo. »Dindo« ide oko 
kola u smjeru suprotnome od onoga u ko- 
jem se kolo kreće, dok ostala djeca pjeva- 
ju: Dindo češalj nosi / da ga Jašo prosi. / 
Jašo s' odgovara: Ne karaj me, majko, / 
pričekaj me, majko / da protiram zrno / 
kroz Lukino grlo / Alom — padalom!. Dije- 
te čije se ime spomene mora se okrenuti za 
180 stupnjeva i nastaviti igru krećući se u 
kolu suprotno od ostalih. Kad se sva djeca 
okrenu prema van, igra počinje iz početka. 


Lit.: A. Sekulić, Bački Hrvati, Zagreb, 1991. 


P. Skenderović 


DISNOTOR (madž. diszno: svinja; tor: 
žrtva), u bačkih Bunjevaca naziv za svi- 
njokolju. U salašara se klanje »ranjenika« 
(tovnih svinja) tradicionalno obavlja u si- 
ječnju i okuplja cijelu obitelj, pri čemu se 
način njegova izvođenja s vremenom pri- 
lagođivao novim mogućnostima (uporaba 
plina zamijenila je paljenje slamom i vru- 
ću vodu i sl.). Osim što je imao izravnu go- 

DISNOTOR 


spodarsku važnost s obzirom na osigura- 
vanje hrane za dulje razdoblje, disnotor je 
bio praćen mnogobrojnim običajima, često 
gotovo »ritualno« strukturiranima. 
Disnotori su obično prethodili »preli- 
ma« (obiteljskim okupljanjima) i s njima 
se svrstavaju u pokladne običaje, vezane 
za razdoblje od Tri kralja do Čiste srijede. 
Uz prelo, disnotor je bio jedan od najvaž- 
nijih svjetovnih događaja na salašima u 
zimskim mjesecima. 
Lit.: M. Mandić, Nekadašnji svinjokolj u Čavolju, 
Etnografija južnih Slavena u Mađarskoj, 4/1982, 
Budimpešta.; A. Sekulić, Bački Bunjevci i Sokci, 
Zagreb, 1990. 


B. Jaramazović 


DIVAN-KLUB, kulturno-prosvjetna ud- 
ruga sa sjedištem u Aljmašu (madž. 
Bacsalmas), kadšto se spominje i pod nazi- 
vom Bunjevački divan-klub. Utemeljili su 
ga 8. [. 1972. Joso Bende, Joso Dević, Ivan 
Horvat, Antun Kubatov, Marko Markulin, 
Stipan Matoš, Stipan Miljački, Joso Petre- 
kanić, Adam Prikidanović i Mišo Rudić. 
Od njegova utemeljenja do 2001. pred- 
sjednik mu je bio Marko Markulin. Na po- 
lju njegovanja i očuvanja materinske rije- 
či, običaja i svekolike kulturne baštine te 
buđenja i snaženja nacionalne samobitno- 
sti bunjevačkih Hrvata, Divan-klub je pri- 
donio bogaćenju kulturnog života grada 
Aljmaša i okolnih naselja. Sve je vrijeme 
svojeg djelovanja predstavljao i zastupao 
interese bunjevačkih Hrvata u Aljmašu te 
poticao ostvarivanje odluka gradske i mje- 
sne hrvatske manjinske samouprave od 
njezina utemeljenja 1992. Sudjelovao je u 
organiziranju tradicionalnih priredaba: Ve- 
liko bunjevačko prelo, Dan žena, Spomen- 
dani Miroljuba Ante Evetovića i biskupa 
Ivana Antunovića, Hrvatski dan i Dani hr- 
vatskoga jezika. Organizirao je izložbe i 
putovanja u Hrvatsku, a najveći događaj u 
životu Kluba bila je proslava 300. obljetni- 
ce doselidbe bunjevačkih Hrvata, priređe- 
na 1987. Radi boljeg upoznavanja i njego- 
vanja povijesne i kulturne baštine bunje- 
vačkih Hrvata redovito je organizirao 
klupska predavanja. Djelovao je na zbliža- 
vanju hrvatskoga i madžarskog naroda, su- 

rađivao je s hrvatskim udrugama u Bačkoj 
i Pečuhu, a zaslužan je i za uspostavu pri- 
jateljske suradnje grada Aljmaša s Bizov- 
cem 1994. Pokrenuo je tamburaški orke- 
star, utemeljio plesnu skupinu, a 2005. do- 
dijeljeno mu je odličje Za nacionalne ma- 
njine Bačko-kiškunske županije. Sljedni- 
com Divan-kluba, koji nije bio registriran, 
15. X. 2005. postala je Neprofitna udruga 
aljmaških bunjevačkih Hrvata na čelu s 
Valerijom Petrekanić Koszo. 
Lit.: S. Balatinac, Županijska nagrada aljmaškom 
Divan-klubu, Hrvatski glasnik, Budimpešta, br. 
37/2006. 

Ž. Mandić 


DIVER (dijal.), djever, oznaka za srodnič- 
ki status muževa brata, u nekim bunjevač- 
kim i šokačkim mjestima ima ulogu sva- 
tovskog časnika. U pravilu se za tu ulogu 
bira mladoženjin brat, a ako ga mladoženja 
nema, ponegdje u bunjevačkim naseljima 
u okolici Sombora može se izabrati i nje- 
gov bratić. Samo u Josićima spominje se 
mogućnost da kao djever bude izabran i 
sestrin muž. 


Diver (u sredini) u šokačkim svatovima 
Primarna je djeverova uloga u svadbe- 
nim običajima čuvanje i zaštita nevjeste, 
koja je izrazitije zastupljena na prostorima 
ostalih bunjevačkih ogranaka (Primorje, 
Lika, dalmatinsko zaleđe, zapadna Bosna, 
Hercegovina) i u drugim hrvatskim kraje- 
vima nego u samih podunavskih Bunjeva- 
ca. Ta je njegova uloga potvrđena samo na 
pojedinim lokalitetima: u Erčinu u okolici 
Budimpešte i u Mateviću i Bikiću u okoli- 
ci Baje u Madžarskoj, u Vojvodini samo u 
Matarićima kod Sombora, dok u subotič- 
kih Bunjevaca tu njegovu ulogu spominju 


tek rijetki stariji izvori. U Matarićima dje- 
ver još ima i ulogu zabavljača svatova, dok 
ulogu predvodnika svatova ima među Bu- 
njevcima u široj okolici Sombora. Karak- 
teristična djeverova uloga u Bunjevaca iz 
somborskoga kraja jest i pozivač svatova 
(u nekim lokalitetima u toj ulozi naziva se 
i fifer). Djever poziva samo uzvanike s 
mladoženjine strane, dok se nevjestini sva- 
tovi pozivaju na drukčiji način. U Tavan- 
kutu je diver isto što i mustulundžija (ma- 
stalundžija) u ulozi pozivača svatova. U 
bačkih Šokaca njegova je uloga da poziva 
rodbinu u svatove te prati nevjestu na vjen- 
čanje. 

Djever kao mladoženjin brat (ne i sva- 
tovski časnik) ima neke dužnosti u svadbe- 
nim običajima i u nekim mjestima u okoli- 
ci Subotice (Tavankut, Žednik), među bač- 
kim Šokcima (potvrđeno samo u Beregu) 
te u nekim lokalitetima u okolici Budimpe- 
šte u okviru svoje opće časničke uloge. 


U Beregu i Monoštoru njegov je glav- 
ni atribut u prošlosti bio pregač — kecelja 
ili otarak (ručnik opasan sprijeda), koji mu 
daruje mladenka te ga nosi privezana spri- 
jeda kao kecelju, dok na reveru kaputa ima 
pričvršćenu veliku granu ružmarina okiće- 
nu bijelim vrpcama. Danas mu se preko 
grudi obično vezuje bijelo platno za mušku 
košulju. U Beregu i mladenka ima svojeg 
divera, koji se po boji vrpca na košulji raz- 
likuje od mladoženjina. U Plavni djever 
biva kumov sin, a njegov su svatovski atri- 
but čuture za koje su privezani ručnici. 
Lit.: M. Radičev, Šokački svadbeni običaji u Bač- 
kom Briegu, Klasje naših ravni, 1, Zagreb, 1943; 
M. Cernelić, Uloge i nazivi odabranih svatova u 


Bunjevaca, Zagreb, 1991; M. Bosić, Ženidbeni 
običaji Šokaca Hrvata u Bačkoj, Novi Sad, 1992. 


M. Černelić 


DIVOJA, dječja igra u Bunjevaca. Dese- 
tak djece poreda se u dva reda međusobno 
razmaknuta 4-5 koraka. Držeći se za ruke, 
pjevaju naizmjence po jedan stih kratke 
pjesme (Imate li divoja, divoja? / Mi ima- 
mo divoja, divoja! / Dajte nam po jednu, 
po jednu! / Mi ne damo nijednu, nijednu!/ 
A mi ćemo na silu, na silu! / Sila Boga ne 
moli, ne moli!), nakon čega se jedan red 


DOBRI PASTIR 


zatrčava prema drugomu te se pokušava 
probiti između njihovih spojenih ruku. 
Ako u tome uspiju, jednog igrača iz protiv- 
ničkog reda vode u svoj, u suprotnome je- 
dan njihov član ostaje kod protivnika. Na- 
kon toga mijenjaju se uloge, a igra traje 
sve dok jednom redu ne ponestane igrača. 
Lit.: 1. Prćić, Bunjevačke pučke sigre, Subotička 
Danica (nova) : Kalendar za 1997. godinu, Subo- 


tica, 1996. 
P. Skenderović 


DIVOJAČKO KATOLIČKO DRU- 
STVO —> Katoličko divojačko društvo 


DIVOJAČKO KOLO, bunjevački narod- 
ni ples. Plešu ga djevojke u kolu klasičnog 
tipa, pri čemu su im ruke prekrižene iza le- 
đa. Kolo se pri izvođenju giba u lijevu 
stranu. Postoje dva plesna uzorka, od kojih 
je jedan osmodijelni s novim načinom is- 
kvrcavanja, a drugi četverodijelni sa sta- 
rim načinom. Melodijski je divojačko kolo 
jednako subotičkomu, no subotičko je ko- 
lo mješovite naravi. 


Divojačko kolo 


Lit.: A. Ivančan, Narodni plesni običaji Hrvata 
Bunjevaca, u: N. Zelić, Protiv zaborava, Zagreb, 
2000. 


Lj. Vuković 
DJEVER —> Diver 


DOBRI PASTIR, hrvatski katolički ka- 
lendar-godišnjak. Izlazio u Sarajevu 
1951.-92., a izdavali su ga franjevci pro- 
vincije Bosne Srebrene. Formalni uteme- 
ljitelj 1 osnivač bilo je vlastima blisko 
Udruženje katoličkih svećenika Narodne 
Republike Bosne i Hercegovine, a posljed- 
njih je godina izdavač postala sama redak- 

DOBRI PASTIR 


cija. Dugo godina sloboda sadržaja bila je 
ograničena i svedena uglavnom na sažetak 
kršćanskih istina i uputa za praktični vjer- 
ski život te na popularna i poučna štiva za 
puk. Do 1970-ih i ponovnog pokretanja 
kalendara Subotička Danica čitali su ga i 
hrvatski katolici u Bačkoj, gdje su ga širili 
franjevci. 
Lit.: Opći religijski leksikon, Zagreb, 2002; Dobri 
Pastir, Sarajevo, 1951-1992; www.bosnasrebre- 
na.ba 

J. Štefković 


DOBROTVORNA ZAJEDNICA AMOR 
VINCIT (lat. amor  vincit: ljubav 
pobjeđuje) humanitarna udruga »ljubav 
pobjeđuje«. Osnovana je u Subotici počet- 
kom 1993. na poticaj vodstva Demokrat- 
skog saveza Hrvata u Vojvodini, a njezin 
se rad nastavlja na tradiciju Dobrotvorne 
zajednice Bunjevaka, Katoličkoga divo- 
jačkog društva i Katoličkoga momačkog 
društva, koji su djelovali prije Drugoga 
svjetskog rata. Članstvo Zajednice čine 
uglavnom žene različitih profesija, pri če- 
mu prevladavaju liječnice, prosvjetne i so- 
cijalne djelatnice te odvjetnice. 

Temeljna joj je svrha pružanje humani- 
tarne pomoći siromašnima i drugim potre- 
bitima, prije svega pripadnicima hrvatske 
zajednice u Vojvodini. Posebno intenzivno 
djelovala je nakon samog osnutka, kad je, 
zbog rata, velik 
dio stanovništva 
Vojvodine naglo 
osiromašio, a dio 
je Hrvata, napose 
srijemskih, prog- 
nan i izbjegao, što 
je neposredno po- 
taknulo njezino 
osnivanje. Glavna 
djelatnost  stoti- 
njak članova i vo- 
lontera bila je zato 
u početku nabava, 
prikupljanje i ras- 


DOBROTVORNA ZAJEDNICA 


Con uinećt. 


SUBOTICA 


podjela = hrane, 
odjeća, obuće, li- 
Amblem Dobrotvorne jekova,  ogrjeva, 


zajednice Amor vincit školske opreme i 

sl. te pružanje pravne pomoći i smještaja 
prognanim srijemskim Hrvatima. Osim na 
teritoriju subotičke općine, preko ogranka 
u Petrovaradinu djelovala je i u Novom 
Sadu te Srijemu. Financijsku potporu i po- 
trepštine osiguravali su dijelom imućniji 
vojvođanski Hrvati, ali najveći su donatori 
bile velike međunarodne humanitarne or- 
ganizacije (npr. Crveni križ Njemačke). U 
dva je navrata Zajednica svoju pomoć, po- 
najprije prehrambene proizvode, upućivala 
i kosovskim Hrvatima u Janjevu. 

Od kraja 1990-ih opseg djelovanja Za- 
jednice znatno je smanjen. Rad je ograni- 
čen na prikupljanje odjeće i školskog pri- 
bora za siromašne obitelji te donacije po- 
trebitima za Uskrs i Božić. Dosadašnje su 
predsjednice bile Ana Kopunović (1957.- 
1996.) i Ruža Crnković. 


Lit.: A. Kopunović, Dobrotvorna zajednica 
»Amor Vincit« — Subotica, Tjedan Hrvata iz Voj- 
vodine, Zagreb, 1998; Govor predsjednice Skup- 
štine Jelene Borković na svečanoj Skupštini u po- 
vodu obilježavanja 10. obljetnice Zajednice, Arhi- 
va Dobrotvorne zajednice Amor vincit. 

T. Žigmanov 


DOBROTVORNA ZADRUGA BUNJEV- 
KI, dobrotvorna organizacija somborskih 
Bunjevaka osnovana 1924. Utemeljena je 
zauzimanjem članica Bunjevačkoga kola, 
a za prvu predsjednicu izabrana je Julija 
Bošnjak. Zadruga nije imala svoje prosto- 
rije, već je djelovala u prostorijama Bunje- 
vačkoga kola, u sklopu kojega je djelovala 
kao jedna od njegovih sekcija. Svrha joj je 
bila pomaganje siromašnima u hrani, odje- 
ći i novčanim prilozima. Sredstva za djelo- 
vanje osiguravana su većinom dobrovolj- 
nim prilozima članova Bunjevačkoga kola, 
od godišnjih članarina Društva i prihoda 
ostvarenih održavanjem kazališnih pred- 
stava i zabava. Na djelovanje Zadruge i 
njezinu materijalnu osnovicu negativno će 
utjecati odvajanje većeg broja nezadovolj- 
nih članova Bunjevačkoga kola u Hrvatsko 
kulturno društvo Miroljub sredinom 1930- 
ih godina U novo društvo prešle su i mno- 
ge članice Dobrotvorne zadruge Bunjevki, 
na čelu s predsjednicom, koje su 7. XI. 
1937. pri »Miroljubu« osnovale sekciju 


DOBROTVORNA ZAJEDNICA BUNJEVAKA 


Dobrotvorna zajednica Bunjevaka Hrvati- 
ca. Nerijetko je između dvije Zajednice 
(pri »Bunjevačkom kolu« i pri »Mirolju- 
bu«) dolazilo i do otvorenih sukoba. 


Tijekom Drugoga svjetskog rata zadru- 
ga je nastavila svoje djelovanje pomažući 
obiteljima članova Bunjevačkoga kola ko- 
Ji su bili pozvani u honvede (madžarske 
domobrane). Ipak, materijalna moć zadru- 
ge bit će bitno smanjena zbog ratnih prili- 
ka u kojima će njezino djelovanje sve više 
odumirati. Nakon ujedinjenja Bunjevačko- 
ga kola i Hrvatskoga prosvjetnog društva 
Miroljub 1945. Zadruga je prestala djelo- 
vati kao posebna organizacija. 

Izvori: Arhiva HKUD »Vladimir Nazor«: spis o 


istupanju iz Bunjevačkog kola od 6. IV. 1937; Za- 
pisnik Upravnog odnora od 7. XI 1937. 


Lit.: P. Pekić, Povijest Hrvata u Vojvodini, Zagreb, 
1929; Danica, br. 5, 6, 11, Sombor, 1934; Glas na- 
roda, br. 11, Sombor, 1938; M. Beljanski, Sombor 
i bunjevački nacionalni preporod (1870-1945.), 
Sombor, 1971. 

M. Bara 


DOBROTVORNA ZAJEDNICA BU- 
NJEVAKA, karitativna udruga subotičke 
ženske mladeži. Osnovana je poslije Prvo- 
ga svjetskog rata. Ubrzo nakon ulaska srp- 
ske vojske u Suboticu 13. XI. 1918. poče- 
lo je karitativno djelovanje bunjevačkih 
djevojaka, koje su pružale pomoć obolje- 
lim i ranjenim srpskim vojnicima. U tom 
razdoblju Bunjevke su usko surađivale sa 
Srpkinjama, a prvi zajednički sastanak 
održan je 5. XII. 1918. u organizaciji Mice 
Radić, Olge Stanković i Mande Kuntić. 
Zajedničko djelovanje Bunjevaka i Srpki- 
nja poticano je i na stranicama subotičkog 
Nevena, a bilo je formalizirano kao ženska 
sekcija Omladinskoga društva Jugoslavija. 
lako je na službenom pečatu Zajednice 
upisana 1918. godina, samostalno je djelo- 
valo tek od 1919. U pismu koje su pred- 
sjednik Omladinskog društva Jugoslavije 
Petar Zvekić i inicijatorica osnivanja bu- 
njevačkoga ženskog društva Kata Prćić 1. 
III. 1919. uputili subotičkomu velikom žu- 
panu i gradonačelniku Stipanu Matijeviću 
ističe se da novo žensko društvo ima svrhu 


potpomagati i prosvjećivati školsku mla- 
dež radi podizanja zapuštene narodne svi- 
jesti. Isprva je upravitelj Dobrotvorne za- 
jednice Bunjevaka bio Ilija Kujundžić, a 
nakon njega Blaško Rajić. U međuraću se 
Zajednica, osim na prosvjećivanje ženske 


Pečat Dobrotvorne zajednice 
Bunjevaka 


mladeži, usmjerila i na karitativni rad s 
djecom, pa je svake godine na Dječji dan 
organizirala velike humanitarne zabave na 
kojima su prikupljani prilozi za pomoć ne- 
zbrinutoj i siromašnoj djeci. Zajednica je 
slične priredbe i kućne zabave organizirala 
i prigodom katoličkih blagdana, napose na 
Duhove, a članice su, skupa s Katoličkim 
divojačkim društvom, aktivno sudjelovale 
i u organizaciji crkveno-pučkih svečanosti. 
Za svoju nebesku zaštitnicu Zajednica je 
izabrala sv. Janju s Isusom u naručju, čiji 
se lik nalazio i na službenom pečatu. Prva 
predsjednica bila je Kata Prćić, nakon nje 
Manda Sudarević-Dulić (supruga dr. Fra- 
nje Sudarevića), a do kraja Drugoga svjet- 
skog rata Manda Šarčević. U Dobrotvornu 
zajednicu Bunjevaka 1927. bilo je učlanje- 
no više od 700 djevojaka i žena (1933. — 
620) te je to bila jedna od najmasovnijih 
međuratnih bunjevačkih organizacija. Za 
vrijeme Drugoga svjetskog rata članice 
Zajednice skrbile su za ljude na prisilnom 
radu, a posebnu pozornost pokazale su 
prema kolonistima i dobrovoljcima koji su 
bili zatočeni kod stare bolnice u Subotici. 
Prestala je djelovati poslije Drugoga svjet- 
skog Tata. 


Izvori: Historijski arhiv Subotica, F:47, II. 
27/1919, IV 3471/1932, IV 3163/1933, IV 
6122/1938. 

DOBROTVORNA ZAJEDNICA BUNJEVAKA 


Lit.: Neven, br. 13, 16, Subotica, 5. XII. 1918; M. 
Knežević, O Bunjevcima, Subotica, 1927; L. I. 
Krmpotić, Društveni rad Blaška Rajića, Subotička 
Danica: Kalendar za 1984. god., Subotica, 1983; 
T. Vereš, Bunjevačko pitanje danas, Subotica, 1997. 


K. Bušić 


DODOLA, starodrevni obred prizivanja 
kiše. Izabrana, posebno opremljena skupi- 
na obilazi selo izvodeći propisane obrede, 
popraćene odgovarajućom pjesmom. U 
Hrvatskoj je običaj bio poznat u jadran- 
skom području, Žumberku (pod nazivom 
»prporuše« i sl.) i istočnoj Slavoniji. Za- 
stupljen je bio i u bačkih Hrvata te Hrvata 
u okolici Budimpešte. 


Prema kazivanjima mještana, u Santo- 
vu i Beregu održavao se sve do Prvoga 
svjetskog rata. U ta dva sela dodola je bio 
»na golo rasprimit šijak« posve prekriven 
zelenim grančicama, najčešće zove. Njega 
vodi »pridvođač« (mladić), a slijede ga 
»dodolačice«, tj. 5-6 djevojčica odjevenih 
u »rubinke« (uske duge potkošulje). Bosi 
prolaze selom, a na pridvođačev poziv: 
»Staro, mlado, ajde vamo! Dodola, dodo- 
la!«, ljudi se, obično na uglu, okupljaju 1 
dodolu polijevaju vodom pjevajući: »Oti- 
raj nam sušu izgladnicu, oj, dodolo, dova- 
bi kišicu!« Dodolačice se na to uhvate u 
kolo i oko dodole plešu govoreći: »Oj, do- 
dolo, dodolice, / domolji nam ti kišice, / da 
se polje zeleni, da nam svašta urodi! / De, 
dodolo, ugodi, ugodi!« 

U Sonti su nazivane »dodole« ili »doj- 
dole«, a zabilježena je i pučka etimologija 
»dojdi dole, kišo«. Pred Spasovo i Duho- 
ve, u vrijeme kad je poljoprivrednim kul- 
turama kiša najpotrebnija, 5-6 starijih žena 
okićenih zovom i predvođenih »Dodom« 
išlo je od kuće do kuće i po dvorištima pje- 
valo: »Naša Doda, / moli Boga, / da nam 
padne / rosna kiša, / i pokvasi, / naše polje, 
/ da naraste / naše žito, / naše žito i / kuku- 
ruz / i kukuruz / i krompiri / i sva naša ra- 
na!« Nakon otpjevane pjesme gazdarica je 
vodom iz vjedra polijevala glavnu Dodu te 
ih darivala komadom slanine, jajima i sl. 


U dalmatinskih Hrvata u Senandriji 
»dodolanje« se održalo sve do 1946. Do- 
dolali su isključivo muškarci jer »i Bog je 

muški«. »Dodola« je bio odrastao muška- 
rac prekriven šašom i lišćem. Vodio ga je 
»muškić« (dječak) s »klepečkom« (klep- 
kom) u ruci, a pratilo ih je 5-6 dječaka. Išli 
su od kuće do kuće, i to samo u gradskom 
četvrti Brdo, gdje su stanovali njihovi su- 
narodnjaci. Dječaci su pjevali: »Oj kršćani 
i kršćanke, / oj Brđani i Brđanke, / lepo 
molim vas sviju, / otvarajte kapiju, / čujte 
dodolin glas, / čujte dodolin glas«. Ljudi 
su izlazili i pjevali: »Oj, dodola, dodola,/ 
šta bi tebe trebalo?«, a dodola im je odgo- 
varao: »Jedna kanta vodice/ i od Boga ro- 
sice«. Na to su ga polijevali vodom i u tor- 
bicu, koja je muškiću visjela o vratu, stav- 
ljali novčić. Pritom su dodoli govorili: 
»Ti za ćošak, a Božja rosica kablom!«. Za- 
slugom Senandrijke Eve Drobilić dodola- 
nje je oživljeno 1972. te je postalo turistič- 
kom atrakcijom. U organizaciji senandrij- 
ske Hrvatske manjinske samouprave kad- 
što se održava i u naše vrijeme. Na taj ob- 
red u Senandriji danas podsjeća i Dodolska 
ulica (znadž. Dodola utca) te kip Dodola, 
rad tamošnjeg Hrvata Imre Pišćura. U oko- 
lici se tijekom 1920-ih dodolalo i u Andza- 
begu i Tukulji, gdje su za vrijeme suše pra- 
vili veliku lutku, prekrivali je zelenilom, a 
po naselju su je nosile djevojčice pjevaju- 
ći i plešući oko nje. 

Lit.: Ž. Mandić, »Dalmatinci Senandrije grada«, 
Pogledi, Casopis za kulturu i društvena pitanja 
Hrvata u Mađarskoj, br. 2, Budimpešta, 2003; J. 


Brdarić, Običaji iz stare Sonte, Subotička Danica 
(nova): Kalendar za 2000. godinu, Subotica, 1999. 


Ž. Mandić i T. Žigmanov 


DOKO, Zdravko (Paoče, općina Mostar, 
BiH, 7. IL. 1945.), liječnik specijalist. Sin 
Grge i Anđe, rođ. Pehar. Gimnaziju je za- 
vršio u Mostaru, a medicinski fakultet u 
Novom Sadu 1971. Nakon studija radio je 
kao liječnik u subotičkom Domu zdravlja. 
Specijalizaciju iz sportske medicine zavr- 
šio je 1977. te je postao prvi specijalist te 
grane medicine u Subotici. Zaslužan je za 
razvoj i napredak sportske zdravstvene 
službe u Subotici, a sudjelovao je i na 
mnogobrojnim savjetovanjima, na kojima 
je izlagao o problematici zdravstvenog sta- 
nja sportaša i o sportsko-medicinskim or- 


ganizacijama. Bio je predsjednik Zdrav- 
stvene komisije Nogometnog saveza Voj- 
vodine, predsjednik Općinskoga nogomet- 
nog saveza u Subotici i službeni sudionik- 
liječnik Mediteranskih igara u Splitu 1979. 
Dobitnik je mnogih priznanja od sportskih 
organizacija te Diplome i zvanja međuna- 
rodnoga sportskog liječnika (FIMS). Od 
1990-ih godina živi u Rijeci. 

Lit.: E. Libman, F. Kinka, Prilozi za istoriju spor- 
ta i sportsko-medicinske službe u Subotici, Sport- 
no-medicinske objave, br. 1-4, Ljubljana, 1984; E. 
Libman, Lekarska društva u Subotici (1880- 


2005), Subotica, 2005. 
E. Libman 


DOLAF (tur. dolap < pers. dulab: ormar s 
policama, pričvršćen uza zid ili uzidan u 
zid), u bačkih Hrvata dio nekadašnjega 
sobnog pokućstva, veća komoda. Izrađi- 
van je od čvrstog drveta, sastoji se od 3-4 
duboke ladice s porculanskim ručicama. U 
ladicama su čuvani posteljina, stolnjaci, 
ženska odjeća, košulje i dr., a na gornjoj 
površini, koja je uglavnom prekrivana čip- 
kom, držani su molitvenik, križ, porculan- 
ske Gospine figurice i predmeti za svako- 
dnevnu uporabu (lampaš, žigice, ručno zr- 
calo...). 

P. Skenderović 


DOLAMA, skupocjen muški ogrtač. Bu- 
njevci su je prihvatili pod utjecajem Ma- 
džara, u kojih je bila uobičajena kao dio 
graničarske odore. Potkraj XVIII. st. izra- 
đivala se od zelenog sukna, a poslije od fi- 
ne crne čohe, dok je iznutra bila podstav- 
ljena crvenom čohom. Bila je duga do 
koljena, a straga je bila nabrana u predjelu 
struka — nabori su nazivani »laptićima«. 
Sprijeda se kopčala s 18 srebrnih puceta i 
s 18 srebrnih »punki«. Bila je uobičajena 
samo u imućnijim slojevima. 
Lit.: M. Đorđević Malagurski, Stara bunjevačka 
narodna nošnja i vez, Subotica, 1940. 

K. Suknović 


DOM, 1. »list hrvatskom seljaku za razgo- 
vor i nauk«. Izlazio je u Zagrebu od 15. 
XII. 1899. do 10. XI. 1904. pod uredni- 
štvom Antuna Radića, koji ga je gotovo u 
cijelosti ispunjavao vlastitim člancima. 


DOM 


Bio je ponajprije preporoditeljsko-pro- 
svjetni list, kojemu je glavna svrha bilo 
podizanje svijesti hrvatskih seljaka. 


Antun Radić je u Domu objavio neko- 
liko članaka o borbi ugarskih Bunjevaca 1 
Šokaca za uvođenje hrvatskog jezika u 
škole. Pišući o krajevima preko Drave i 
Dunava, isticao je da: »tamo ima još našeg 
naroda, tamo je kraj Bačka i Banat, gdje su 
naši “Bunjevci' i “Šokci' pravi Hrvati.« 
Prenosio je i tekstove iz subotičkog Neve- 
na, a u rubrici Glasovi iz naroda na bunje- 
vačkoj su ikavici objavljivani prilozi čita- 
telja iz Bačke. S druge strane, Neven je 
prenosio članke iz Doma o Bunjevcima- 
Hrvatima u Ugarskoj. 


2. glavno glasilo Hrvatske seljačke stran- 
ke. Pokrenut je 5. XII. 1906. u Zagrebu, a 
uređivao ga je, s kraćim prekidima, do 
svoje smrti Stjepan Radić. Od 14. V. 1912. 
do 27. VIII. 1914. uređivao ga je njegov 
brat Antun Radić, koji je i u njemu objav- 
ljivao priloge o Bunjevcima i Šokcima. 
Zbog napisa i političkih prilika, izdavanje 
lista nekoliko je puta zaustavljano (1914.- 
1917., 1919., 1931.-1935.), ali je ponovno 
pokretan pod novim imenima: Slobodni 
dom i Seljački dom. U različitim periodima 
mijenjao je i podnaslove (»seljačke novine 
za gospodarstvo i prosvjetu«, »glavno gla- 
silo hrvatske seljačke politike«, »glavno 
glasilo Hrvatske republikanske seljačke 
stranke«, »glavno glasilo Hrvatske seljač- 
ke stranke«), dok je za Šestosiječanjske 
diktature izlazio bez podnaslova. Prvi je 
sustavno objavljivao novinske i književne 
sastavke seljaka, koji su svojim sadržajem 
poticali seljaštvo na političko angažiranje. 
U njima je na jednostavan i svakom razum- 
ljiv način objašnjavana i idealizirana uloga 
seljaštva u društvu. 

U političkome i kulturnom životu bač- 
kih Hrvata glasilo je bilo snažno prisutno 
od 1923., kad je ojačao Radićev utjecaj u 
Bačkoj, napose u Tavankutu i Bačkom 
Monoštoru. List se širio od ruke do ruke i 
zajednički je čitan na seljačkim skupovima 
te je broj njegovih čitatelja bio mnogostru- 
ko veći od broja pretplatnika. Osim u po- 
dizanju prosvjetne razine seljaštva, odi- 

DOM 


grao je važnu ulogu i u jačanju njihova po- 
litičkog aktivizma. Politička angažiranost 
seljaštva u Bačkoj bitno je utjecala na šire- 
nje socijalnih ideja hrvatskoga nacional- 
nog pokreta, a ujedno i na sveukupni pro- 
ces hrvatske nacionalne integracije. Kao 
suradnici, svoje su priloge u listu objavlji- 
vali predstavnici mjesnih i kotarskih orga- 
nizacija HSS-a u Bačkoj, koji su, osim o 
političkim prilikama, izvještavali i o pro- 
svjetno-kulturnim problemima hrvatske 
zajednice. 


Dom je prestao izlaziti 3. IV. 1941., a 
ponovno je pokrenut na partizanskom teri- 
toriju na Petrovoj gori u srpnju 1943. pod 
nazivom Slobodni dom. Poslije rata S/o- 
bodni dom je do 1963. izlazio u Zagrebu 
kao tjednik s podnaslovom »glavno glasilo 
Hrvatske republikanske seljačke stranke«. 
Nakon obnove Jugoslavije Hrvatska repub- 
likanska seljačka stranka bila je kratko 
vrijeme aktivna i na području Bačke, ali ni 
glasilo ni stranka više nisu dosegnuli utje- 
caj koji su imali u međuraću. 


Izvor: Hrvatski državni arhiv u Zagrebu, fond Ra- 
dić, Antun, Pavle i Stjepan, F: 815, kut. 1. 


Lit.: (***), Hrvati u Ugarskoj, Dom, 20, Zagreb, 
1900; (***), Dvi hrvatske odkinute grane, Dom, 
19, Zagreb, 1902; (***), Nevolje Hrvata u Ugar- 
skoj, Dom, 20, Zagreb, 1902; (***), Naši Bunjev- 
ci, Dom, 8, Zagreb, 1904; (***), Kako napreduje 
HRSS, Slobodni dom, 29, Zagreb, 1923; (***), I 
Bunjevci su Hrvati, Slobodni dom, 52, Zagreb, 
1923; (***), Radikalsko-batinaška strahovlada 
proti Hrvatima u Bačkoj, Dom, 2, Zagreb, 1925; 
M. Kusturin, Pozdrav iz Bačke, Dom, 17, Zagreb, 
1925; S. Ognjanov, Bački Hrvati za svog vođu i 
poginule mučenike, Dom, 32, Zagreb, 1928; 
(***), Govor vojvođanskog Hrvata Vukovića, 
Dom, 26, Zagreb, 1928; I. Tolj, Svi smo Hrvati da- 
nas jedno, Dom, 29, Zagreb, 1928; A. Radić, Sa- 
brana djela Il, III, Zagreb, 1936; A. Radić, Sabra- 
na djela, IV, V, VI, Zagreb, 1937; A. Radić, Sabra- 
na djela, XIII, Zagreb, 1938; M. Matočec, Po- 
zdrav braći Bunjevcima, Seljački dom, 11, Zagreb, 
1939; B. Krizman, Korespondencija Stjepana Ra- 
dića, Zagreb, 1972; Enciklopedija Jugoslavije, 3, 
Zagreb, 1984., Hrvatska enciklopedija, 3, Zagreb, 
2001. 

M. Bara 


DOMINIKANCI, naziv za članove Reda 


propovjednika (lat. Ordo Praedicatorum, 
OP) izveden iz imena njegova utemeljite- 

lja. Red je u Katoličkoj crkvi osnovao ka- 
rizmatični propovjednik Dominik de 
Guzman (Calaruegi, Španjolska, oko 
1170. — Bologna, Italija, 6. VIII. 1221.) ka- 
ko bi pomogao u evangelizaciji Europe i 
obraćenju poganskih naroda i plemena na 
području Švedske, Pruske i istočne Ugar- 
ske. Da bi ostvario to poslanje, Dominik je 
inzistirao na tome da se Red drži stare re- 
dovničke tradicije zajedničkog života u si- 
romaštvu, sukladno regulama sv. Augusti- 
na, ali je prihvatio novi oblik rada te su 
njegova subraća putovala i propovijedala. 
Prije toga morali su se »opskrbiti« zna- 
njem i posvetiti se studiju teologije. Papa 
Honorije II. potvrdio je 1216. osnutak Re- 
da propovjednika, koji se već za Domini- 
kova života proširio diljem Europe. Među 
članovima Reda velik je broj onih koji su 
dali trajni prinos ne samo širenju nauka 
Katoličke crkve nego i razvoju sveučilišta, 
znanosti i filozofije (sv. Albert Veliki, sv. 
Toma Akvinski, sv. Katarina Sijenska, Me- 
ister Eckhart i dr.). Danas Red propovjed- 
nika diljem svijeta ima 626 kuća i više od 
6300 redovnika. 


Ubrzo nakon osnutka, već na Drugome 
općem zboru Reda, koji je pod Dominiko- 
vim vodstvom održan 1221. u Bologni, 
donesena je odluka o dolasku dominikana- 
ca u Hrvatsko-Ugarsko Kraljevstvo. Od 
tog doba dominikanski su samostani osni- 
vani na cijelom teritoriju koji su naseljava- 
li Hrvati: u Dubrovniku 1225., Ninu 1229., 
Banovu Brdu u Vrhbosanskoj župi 1233., 
Zagrebu prije 1241., Zadru 1244., Splitu 
1245., Kotoru i Trogiru 1265., Šibeniku 
1346., Senju prije 1380., Bolu na Braču 
1462., Korčuli 1480. i drugdje. Samostana 
je bilo i u Istri, Lici, današnjoj zapadnoj 
Bosni (Bihać, Dubica) te na prostoru izme- 
đu Drave i Save, a dubrovački dominikan- 
ci redovničke su kuće imali i u trgovačkim 
ispostavama Republike na području dana- 
šnje Crne Gore i Srbije. Dominikanci su 
ostavili znatan trag u povijesti Katoličke 
crkve u Hrvata i Hrvatske na području vi- 
sokog školstva, znanosti i kulture, a jedan 
je od najpoznatijih hrvatskih dominikana- 
ca blaženi Augustin Kažotić. Danas djelu- 
ju u trinaest samostana u Hrvatskoj i Bosni 


i Hercegovini, a Hrvatska dominikanska 
provincija ima sedamdesetak redovnika. 
Prvi dominikanski samostani na pro- 
storu između Dunava i Tise osnovani su 
vjerojatno u XIV. st. u Bodrogu i Segedi- 
nu. U drugoj polovici XV. st. dominikanci 
su podigli samostan i crkvu Marijina Uz- 
nesenja u Somboru. Službeni dokument za 
gradnju crkve i samostana izdan je 1481., 
a nalazili su se na području današnje Istar- 
ske ulice u Somboru. Samostan je vjerojat- 
no uništen poslije Mohačke bitke 1526. ili 
prilikom turskog zauzeća Sombora 1541. 


Grb 
dominikanskog reda 


Početkom XX. st. dominikanci su se 
ponovno pojavili u međuriječju Dunava i 
Tise, sada kao pučki misionari i širitelji 
pobožnosti krunice. Dominikanac Anđeo 
Marija Miškov u listopadu i studenome 
1908. održao je pučke misije u Lemešu, 
Čonoplji, Bajmoku, Sonti i Vajskoj; u li- 
stopadu 1909. vodio je trodnevnu pripravu 
u franjevačkoj crkvi u Subotici u prigodi 
posvete proširene samostanske crkve, a u 
studenome iste godine pučke misije u Žab- 
lju, Titelu i Plavni. Dominikanci Jacint 
Belić i Dominik Domić održali su pučke 
misije u župi sv. Jurja u Subotici u prosin- 
cu 1930. 

Ta sporadična dominikanska prisutnost 
u ovim krajevima zakratko se ustalila s do- 
laskom dominikanaca u Suboticu nakon 
Drugoga svjetskog rata. Biskup Budanović 
oduševio se dominikancima za svojega 
prisilnog boravka u dominikanskom samo- 
stanu u Budimpešti 1941., gdje su ga im- 
presionirali njihova humanost, učenost i 
mudra pastoralna djelatnost. lako nema sa- 
čuvanih dokumenata o počecima dogovora 
o dolasku dominikanaca u Suboticu, pismo 
provincijala o. Anđelka Fazinića od 20. 
XI. 1945. svjedoči o tome da je tu inicija- 

tiva pokrenuo upravo biskup Budanović. 
Dominikanci su stigli u Suboticu 29. XI. 
1945. — provincijal o. Anđelko Fazinić i 
dva člana zagrebačkog samostana 0. Kazi- 
mir Horšić i o. Anđelko Huljev. Nastanili 
su se u tzv. Mamužićevoj kući (Somborska 
cesta 16). Na prvu nedjelju Došašća 2. XII. 
1945. sam biskup Budanović dominikance 
je svečano uveo u crkvu Isusova Uskrsnu- 
ća, a narodu je protumačio razlog njihova 
dolaska i poslanja. 


Nakon dolaska u Suboticu dominikan- 
ci su morali steći povjerenje vjernika i 
svladati neke teškoće. Jedna je od njih je 
bila nepoznavanje madžarskog jezika pa je 
o. Kazimir Horšić ubrzo otišao u Bačko 
Petrovo Selo i ondje ga uspješno svladao. 
Da bi pokrenuli vjerski život u župi i cije- 
lom gradu, dominikanci su uveli neke pa- 
storalne novosti: prvi put u povijesti župe 
Isusova Uskrsnuća održana je svečana mi- 
sa polnoćka, koja se prije toga slavila na 
Badnju večer, a uveli su i pohod obiteljima 
i blagoslov kuća. Njihov rad postao je još 
plodniji nakon što je u Suboticu došao o. 
Stanko Stanić, vrsni propovjednik i orga- 
nizator crkvenog pjevanja. Veliki uspjeh je 
imao i 0. Anđelko Huljev u radu s mini- 
strantima. Njegov rad privukao je u domi- 
nikance i 0. Tomu Vereša. 


Svojim poletnim radom dominikanci 
su razbudili župu, cijeli grad i obližnja 
mjesta, kamo su ih pozivali da propovije- 
daju. No ubrzo se dogodio prvi zabrinjava- 
jući znak: o. Časlav Novak otišao je s vjer- 
nicima na hodočašće u Aljmaš i ondje ne- 
stao 10. IX. 1946. Nikad se ništa nije do- 
znalo o njemu. Unatoč tomu, dominikanci 
su svoj rad nastavili još predanije te su u 
Subotici odlučili osnovati i samostan. Pro- 
dali su zemlju koju je Jovana Prćić još 
1941. darovala za odgoj dominikanskog 
pomlatka u Dubrovniku te su kupili kuću 
na Somborskoj cesti br. 41, koja je bila 
znatno bliža crkvi. Iako su imali urednu 
dokumentaciju, nikad se nisu mogli useliti 
u nju. Najteži udarac pogodio ih je kad je 
o. Stanko Stanić uhićen, lažno optužen i 
osuđen na 7 godina zatvora. Ubrzo je i o. 
Anđelko Huljev bio premješten u samo- 
stan na Bolu kao profesor povijesti u do- 

minikanskoj gimnaziji. O. Pero Odak i o. 
Dominik Šantić, koji su nakon toga došli u 
Suboticu, nisu se ondje dugo zadržali. 


Kratko djelovanje dominikanaca u Su- 

botici prestalo je 19. IV. 1948. Tog je dana 
o. Dominiku Šantiću, o. Peri Odaku i o. 
Kazimiru Horšiću uručeno rješenje Odsje- 
ka unutarnjih poslova kojim im je zapovje- 
đeno da u roku od 24 sata napuste Suboti- 
cu i okolicu u krugu od 15 kilometara. O. 
Kazimir zadržao se još u Somboru, dok je 
provincijal pokušao posredovati kod dr- 
žavnih vlasti, ali nije uspio ništa postići. 
Djelovanje dominikanaca u Subotici, iako 
kratko, ostavilo je traga u duhovnom živo- 
tu vjernika grada Subotice. 
Lit.: W. A. Hinnebusch, Dominikanci — kratka po- 
vijest Reda, Zagreb, 1997; S. Krasić, Dominikan- 
ci — povijest Reda u hrvatskim krajevima, Zagreb, 
1997; T. Vereš, »Bili fratri» u Subotici (1945—48), 
Subotička Danica: Kalendar za 1993. godinu, Su- 
botica, 1992; www.dominikanci.hr; www.hbk.hr. 


B. Rudić 


DOMINIKANKE, članice ženskog ogran- 
ka Reda propovjednika (/at. Ordo Praedi- 
catorum, OP). Ime su dobile po utemeljite- 
lju Dominiku de Guzmanu (Calaru- 
egi, Španjolska, oko 1170. — Bologna, Ita- 
lija, 6. VIII. 1221.). Onje već 1206. u fran- 
cuskom Pruilleu osnovao zajednicu žen- 
skih redovnica, koje su živjele prema pra- 
vilima Reda, a svojom su molitvom i žr- 
tvom zazivale Božji blagoslov na braću 
propovjednike. Iz tih korijena niknule su 
mnogobrojne ženske dominikanske zajed- 
nice različitih profila, kao što su klauzurne 
koludrice ili redovnice, dominikanske tre- 
ćoredice i apostolske sestre. 


Na području Hrvatske ženske domini- 
kanske zajednice isprva se osnivaju u dal- 
matinskom primorju. Stariji dominikanski 
ljetopisci zaslugu za to pripisuju bl. Jako- 
vu iz Zadra, koji je, prema nalogu samog 
osnivača Dominika, s još trojicom braće 
došao u Zadar. Ondje je osnovao samostan 
i proširio djelovanje Reda, usmjereno po- 
najprije protiv širenja bogumilskog nauka 
iz Bosne. Potaknute njihovim propovijeda- 
njem, neke su se obraćenice odlučile za sa- 


44 


mostanski život prema dominikanskim 
pravilima. Druga interpretacija dolaska 
dominikanki na hrvatsko tlo vezana je uz 
invaziju Mongola i bijeg redovnica iz Vesz- 
prema. Prema toj verziji najprije su došle 
u Nin 1241., a poslije su preseljene u Za- 
dar. Najpoznatija dominikanka u Hrvata 
jest bl. Ozana (1493.-1565.) iz Kotora, ko- 
jaje u tom gradu osnovala samostan domi- 
nikanskih trećoredica. 


Od svih ženskih dominikanskih zajed- 
nica različitih profila potkraj XIX. st. u Hr- 
vatskoj su opstale samo zajednice u Šibe- 
niku i Splitu. Hrvatski dominikanac i vrsni 
propovjednik 0. Anđeo Marija Miškov 
(1848.-1922.) nije se mirio s takvim sta- 
njem. Kad je 1902. izabran za provincijala 
Dalmatinske provincije, za sjedište je iza- 
brao grad Korčulu i ondje pristupio ostva- 
renju svoje dugogodišnje zamisli. Našao je 
duhovnu i materijalnu potporu u biskupu 
Josipu Juraju Strossmayeru, koji je bio pr- 
Vi i najveći dobročinitelj nove zajednice 
dominikanki u Hrvata. Uz njegovu potpo- 
ru o. Miškov počeo je graditi samostan i 
zavod za djevojke. Cilj mu je bio odgoj 
ženske mladeži u katoličkom i hrvatskom 
duhu te skrb za bolesnike i potrebite. God. 
1905. u Korčuli je počela raditi Kongrega- 
cija sestara dominikanki Svetih anđela ču- 
vara. Danas Kongregacija ima oko 140 re- 
dovnica, koje, osim u Hrvatskoj, djeluju i 
u Kanadi, Sjedinjenim Američkim Država- 
ma, Njemačkoj i Vojvodini. 

Među bačkim Hrvaticama novu kon- 
gregaciju prva je upoznala Subotičanka 
Veronika Vidaković, redovničkim imenom 
s. Mala Tereza. Ona je stupila u zajednicu 
dominikanki na Korčuli 1927., a godinu 
dana poslije slijedila ju je i sestra Julijana. 
Obje su, a osobito s. Mala Tereza, nastoja- 
le proširiti djelovanje Kongregacije na 
Bačku. Nakon dugih godina molitve i mol- 
bi upućenih biskupu Lajči Budanoviću 
Kongregacija je dobila dozvolu za otvara- 
nje kuće u Subotici. Dominikanke su došle 
u župu sv. Jurja i nastanile se u kući obite- 
lji Kopunović Legetin, čiji je sin svećenik 
Ante Kopunović bio školski kolega s. Ma- 
le Tereze i želio je da njihova kuća jednom 


bude samostan dominikanki. Sestre su sve- 
čano uvedene u službu župne zajednice 11. 
V. 1947., a biskup Budanović zaželio je da 
im vjernici daju rada i povjerenja, jer je 
uvjet za njihov dolazak bio da neće prosja- 
čiti. Veliku potporu pružio im župnik Pa- 
vao Bošlić, a poslije i kapelan Marko Ko- 
punović. Sestre su se prihvaćale svakog 
posla: šivanja, čuvanja djece, davanja sa- 
tova iz glazbe i jezika. S. Mala Tereza, uz 
pomoć Bele Tikvickoga, osnovala je mje- 
šoviti crkveni zbor te je uspješno njegova- 
la liturgijsko pjevanje. 


Samostan dominikanki u Subotici 


Nakon smrti vlasnika kuće dominikan- 
ke su imale različitih problema dok 1954., 
uz pomoć dobročinitelja, napokon nisu is- 
platile kuću. Biskup je dopustio da u kape- 
lici bude stalno prisutno Sveto otajstvo, a 
sam im je darovao oltar iz Subotičke mati- 
ce. Zbog loših uvjeta stanovanja i stalnih 
popravaka nova je zgrada podignuta 
1985.-86. Sestre su do danas prisutne u 
župnom pastoralu, u novije vrijeme i u 
školskom vjeronauku, a u svojem samosta- 
nu skrbe i za stare i bolesne. 


Dominikanke su djelovale i u župi Sr- 
ca Isusova u Tavankutu u razdoblju 1958.- 
98. Na molbu tadašnjeg župnika Ivana Le- 
bovića dominikanke su prihvatile rad u žu- 
pi, koji se sastojao u skrbi za crkvu, kate- 
hiziranju i vođenju crkvenog pjevanja, a 
zbog nedostatka osoblja nakon 40 godina 
napustile su rad na toj župi. 


Prisutnost dominikanki u Bačkoj uro- 
dila je i mnogobrojnim zvanjima s ovog 
područja: 22 djevojke stupile su u njihovu 
zajednicu. 


Lit.: S. Krasić, Dominikanci — povijest Reda u hr- 
vatskim krajevima, Zagreb, 1997; J. Krišto, Stolje- 

će služenja Bogu, Redu i narodu, Korčula-Zagreb, 
2005.; s. M. J. Vidaković, Osnutak i širenje Domi- 
nikanskog reda, Subotička Danica: Kalendar za 
1988. god., Subotica, 1987; www.dominikanci.hr. 

B. Rudić 


DONOSLOVIĆ, Vilmoš (Wilhelmus) 
(Lemeš, 19. VII. 1859. — 2), liječnik, publi- 
cist, društveni djelatnik. Sin Josipa i Wil- 
helmine, rođ. Klein. Višu gimnaziju zavr- 
šio je u Somboru 1879., a školovanje je na- 
stavio na Medicinskom fakultetu u Budim- 
pešti. God. 1880. kao student bio je na če- 
lu skupine koja je krenula u potragu za po- 
vijesnim naseljem Bodrog i u Bezdanskoj 
šumi otkrila staro naselje Bortanj, pogre- 
šno ga držeći Bodrogom. Nakon diplomi- 
ranja najprije je vodio privatnu praksu u 
Somboru, a poslije se zaposlio u sombor- 
skoj bolnici. Smatra se jednim od utemelji- 
vača Povijesnoga društva Bačko-bodroške 
županije 1883. U lokalnom tisku objavlji- 
vao je humoristične tekstove pod pseudo- 
nimom Jašo Somborac. Bio je višegodišnji 
odgovorni urednik somborskih listova 
Zombor €s Vidćke i Uj Bdcska (1904.-05., 
1910.) te glavni urednik i izdavač glasila 
Srpske narodne radikalne stranke Naše ko- 
lo 1907.-11. Od 1910. bio je član uređivač- 
kog odbora Bacsmegyei Fiiggetlensćg, 
glasila Nezavisne stranke, koja je imala 
zapaženu ulogu na lokalnoj razini. 

Lit.: 100 godina somborske štampe, Sombor, 
1964; S. Vasiljević, Znameniti Somborci, Novi 


Sad, 1989. 
A. Čota 


DONJI TAVANKUT —> Tavankut 


DORA, Robert (Subotica, 29. IV. 1972.), 
hrvač. Sin Stipana i Katice, rođ. Đereg. 
Osnovnu i srednju kemijsku školu završio 
je u Subotici. U dvanaestoj godini postao 
je članom Hrvačkoga kluba Spartak, za 
koji će nastupati u grčko-rimskom stilu do 
1997., kad je prestao aktivno hrvati. Naj- 
veće uspjehe ostvario je u mlađoj dobi — 
bio je pionirski, kadetski, juniorski i omla- 
dinski prvak Jugoslavije, a 1995. bio je tre- 
ći na seniorskom prvenstvu SR Jugoslavi- 
je. Na Europskom prvenstvu za kadete u 
turskom Izmiru osvojio je 5. mjesto, a na 

Europskom prvenstvu za juniore u nje- 
mačkom Wittenu 9. mjesto. Četiri puta bio 
je proglašavam najboljim sportašem Subo- 
tice u pionirskoj, a poslije u juniorskoj 
konkurenciji (1987.-90.). 


P. Skenderović 


DORA, Stipan (Sombor, 8. IV. 1935.), hr- 
vač. Sin Bele i Barbare (Bare), rođ. Panga- 
rić. Osnovnu školu završio je u rodnom 
gradu, nakon čega je pohađao tečaj za bri- 
jača, no radni će vijek provesti kao profe- 
sionalni vozač. S 13 godina postao je čla- 
nom somborskoga Hrvačkoga kluba Rad- 
nički, za koji se natjecao sve do odlaska na 
odsluženje vojnog roka 1955. Nakon po- 
vratka iz vojske 1957. prešao je u Hrvački 
klub Spartak iz Subotice, u kojem će osta- 
ti do kraja sportske karijere 1968. Hrvao je 
grčko-rimskim stilom u kategoriji bantam 
do 57 kg. 


Četiri je puta bio državni prvak (1961., 
1962., 1963. i 1964.), a jugoslavenski je 
reprezentativac bio 1958.-67. Sudjelovao 
je na četiri Balkanijade te je dvaput osvo- 
jio drugo mjesto (u Bukureštu 1958. i u 
bugarskome Burgasu 1960.) i dvaput treće 
(u Istanbulu 1963. i u rumunjskoj Kon- 
stanci 1964.). Bio je sudionik XII. olimpij- 
skih igara 1960. u Rimu i Svjetskog prven- 
stva 1963. u švedskom Helsingborgu. Na 
Mediteranskim igrama 1963. u Napulju 
osvojio je četvrto mjesto. Na neslužbeno- 
me europskom prvenstvu 1962. u Beogra- 
du (poslijeratna službena počinju tek 
1966.) pobijedio je svjetskog prvaka Bori- 
sa Gureviča iz Sovjetskog Saveza, no zau- 
zeo je treće mjesto. God. 1963. na jedno- 
me od najjačih hrvačkih turnira na svijetu 
Nikola Petrov u Sofiji osvojio je prvo mje- 
sto. Iste godine proglašen je za najboljeg 
sportaša grada Subotice. 


Lit.: Četvrt veka u službi sportske kulture : Negyed 
evszdzad a sportkultura szolgdlataban, Sportsko 
društvo železničara »Jovan Mikić — Spartak«, Su- 
botica, [1970]; Sportsko društvo železničara »Jo- 
van Mikić-Spartak« (ur. M. Brustulov), Subotica, 
1995. 

P. Skenderović 


DORIĆ, Marcelin (Baja, 3. X. 1806. — 
Bač, 4. XI. 1853.), profesor, franjevac. U 

Provinciju sv. Ivana Kapistranskoga stupio 
je 1822. Teologiju je studirao na bogoslov- 
nim školama u Baji 1825.-27. i Vukovaru 
1827.-29.; školski mu je kolega bio K. 
Agjić. Za svećenika je zaređen 1829. i od- 
mah je preuzeo pastoralne obveze u hrvat- 
skoj župi u budimskom predgrađu Tabanu. 
Na peštanskom sveučilištu položio je ispit 
za profesora crkvenog prava i povijesti te 
dogmatskog bogoslovlja. Predavao je u 
odjelu bogoslovne škole u Baji biblijske 
predmete 1830.-37., a zatim crkveno pravo 
i crkvenu povijest 1842.-45. Biblijske je 
predmete predavao i na vukovarskom 
odjelu bogoslovne škole 1852./53., a prije 
toga dogmatsko bogoslovlje u Slavon- 
skom Brodu 1841./42. Dok je bio dekan 
bogoslovne škole u Baji 1845.-52., bački 
su ga Hrvati smatrali svojim duhovnim i 
kulturnim vođom. U međuvremenu je u 
Iloku 1837.-42. obavljao službu gvardija- 
na i župnika, a na dužnosti gvardijana u 
Baču 1853. nenadano je preminuo. 

Izvori: Arhiv Hrvatske franjevačke provincije u 
Zagrebu: Liber memorabilium conventus Valcova- 
riensis, sv. 2, 137, 152, 153; Arhiv samostana u 
Slavonskom Brodu: Protocollum seu liber anno- 


tationum, sv. 3, 115; Historia Domus Bajensis, 1, 
Baja, 1991. 


Lit.: Schematismus Provinciae S. Ioannis a Capi- 
strano, Budae, 1827; F. Čulić, Mlogopoštovanom 
ocu Marcelinu Doriću od strane Bačvanah 1847. 
Zagreb, [1847]. 

F. E. Hoško 


DOROSLOVO, naselje 21 km južno od 
Sombora, na cesti Sombor-Odžaci, 1830 
st. (2002.). Nalazi se u blizini Mostonge, 
odnosno onog dijela rijeke koji je pretvo- 
ren u kanal Dunav-Tisa-Dunav. Naselje se 
spominje u XIII. st. (1250., 1277.1 1292.). 
Tijekom srednjeg vijeka mijenjalo je feu- 
dalne gospodare. 

Župa je osnovana 1332., a obnovljena 
je 1752. Dotad je bila područna crkva žu- 
pe u Sonti pa su njome upravljali franjevci 
Bosne Srebrene. Današnja župna crkva po- 
dignuta je 1800., više je puta obnavljana, a 
posvećena je sv. Emeriku (Imreu) Ugar- 
skomu. Doroslovo je jedno od najstarijih 
prošteništa u Bačkoj, poznato još prije tur- 


skih osvajanja. Na kraju naselja danas se 
nalazi manja hodočasnička crkva podignu- 
ta 1825. i posvećena Mariji Pomoćnici, u 
više navrata obnavljana. Iako je pretežito 
madžarska župa, u ljetnim mjesecima ho- 
dočaste u nju i hrvatski vjernici iz Bačke, 
osobito iz susjednih šokačkih župa. 

God. 1890. u Doroslovu je živjelo 
2911. st., od toga 2463 Madžara, 392 Ni- 
jemca, 46 Židova, 10 Srba. 


Naselje je depopulacijsko: 


Etnička struktura djelomice se mijenja 
nakon Drugoga svjetskog rata, uključujući 
i ratna zbivanja 1990-ih: 


godina 1991. 2002. 
ukupno 1864 1830 
Madžari 1359 952 
Srbi 255 659 
Hrvati 86 84 
Romi —_ 39 
ostali 164 96 
Doroslovo 


DOROTIĆ 


Stanovništvo se bavi pretežito poljopri- 

vredom, trgovinom i ugostiteljstvom, a u 
posljednje vrijeme i turizmom (seoska et- 
nokuća, spomen-kuća pjesnika Ferenca 
Fehćra, ergela lipicanaca i ugostiteljski 
objekti). 
Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynevtdra, NI, Szabadka, 1906; M. 
Marković, Geografsko-istorijski imenik naselja 
Vojvodine, Novi Sad, 1966; A. Sekulić, Marijan- 
ske pobožnosti podunavskih Hrvata, Zagreb, 
1985; Schematismus Dioecesis Suboticanae, Su- 
botica, 1993; A. Sekulić: Hrvatski bački mjestopi- 
si, Zagreb, 1994; Popis stanovništva, domaćinsta- 
va i stanova u 2002., 1, Nacionalna ili etnička pri- 
padnost: podaci po naseljima, Beograd, 2002. 


S. Stantić 


DOROTIĆ, Ivan (Sombor, 16. X. 1963.), 
dizač utega. Sin Stipana i Leposave, rođ. 
Čuljak. Osnovnu u srednju građevinsku 
školu završio je u Somboru. Dizanje utega 
počeo je trenirati 1976. u klubu Radnički — 
Bane Sekulić. Četiri puta bio je juniorski 
prvak Jugoslavije, a šest puta seniorski 
(1983., 1984., 1987., 1988., 1989. 1 1990.). 
Od 1981. do 1990. bio je državni reprezen- 
tativac u kategoriji do 90 kg. Nastupao je 
na Svjetskom prvenstvu u Ljubljani 1992., 
Mediteranskim igrama u Casablanci 
1983., gdje je osvojio šesto mjesto, te na 
balkanskim prvenstvima u Kikindi 1984. 1 
Tirani 1987., gdje je zauzeo četvrto, odno- 
sno treće mjesto. God. 1990. prestao je tre- 
nirati, a 1992. bez ikakvih je priprava su- 
djelovao na državnom prvenstvu te je 
osvojio prvo mjesto. Nakon toga više se ne 
natječe. Danas je poduzetnik u Somboru. 

Lit.: D. Kulundžija, Leksikon somborskog sporta, 


Sombor, 1990. 
P. Skenderović 


DOROTIĆ, Josip (Sombor, 13. V. 1914. 
— Sombor, 5. III. 1993.), pčelar, kulturni 
djelatnik. Rođen je u uglednoj zemljorad- 
ničkoj obitelji, od oca Marijana i majke 
Ane, rođ. Parčetić. Osnovnu i građansku 
školu završio je u Somboru. Pčelarstvom 
se počeo baviti u ranoj mladosti. Imao je i 
do 600 pčelinjih društava, s kojima je obi- 
šao gotovo sve medonosne terene u bivšoj 
Jugoslaviji. Bio je jedan od osnivača za- 

druge pčelara u Somboru 1952., a poslije 1 
njezin predsjednik. Znatno je pridonio raz- 
voju suvremenog pčelarstva ne samo u 
Somboru nego i šire. Bio je član prvoga 
Upravnog odbora Hrvatskoga kulturnog 
društva Miroljub, koje je osnovano u Som- 
boru 6. XII. 1936., i aktivno je sudjelovao 
u njegovu radu sve do kraja života. Jedno 
je vrijeme obnašao i dužnost pročelnika 
Odjela za salašarsku mladež. 

A. Firanj 


DOROTIĆ, Katica (Katarina), udana 
Katić (Novi Sad, 9. V. 1928. — Subotica, 
31. XI. 1983.), atletičarka. Kći Đure i Ka- 
tarine, rođ. Roka. Osnovnu školu završila 
je u Novom Sadu, nakon čega se s obitelji 
preselila u Suboticu, gdje je upisala uči- 
teljsku školu i počela trenirati atletiku u ta- 
dašnjem Društvu za tjelesnu kulturu Rad- 
nički. Najviše se natjecala u skoku uvis, a 
nastupala je i kao sprinterica u štafeti 4 x 
100 m. God. 1946. bila je dvostruka seni- 
orska prvakinja Jugoslavije, u disciplini 
skok uvis s preskočenih 1,37 m i u ženskoj 
štafeti 4 x 100 m (Dorotić, Csanadi, 
Magyar, Varmuzsa) s rezultatom 55,6 se- 
kunda. God. 1946. i 1947. nastupila je i za 
reprezentaciju Jugoslavije. Nakon toga se 
udala i prestala baviti sportom. Do odlaska 
u mirovinu radila je kao učiteljica u Subo- 
tici. 
Lit.: Fizička kultura i sport u Vojvodini 1945- 
1975, ur. M. Vranić, Subotica, 1975; Sport u Subo- 
tici 1944-1984 Sportelet Szabadkdn, Subotica, 
1984; E. Tili, Atletika u Subotici 1945-1963, Su- 
botica, 1963; Pedeset godina atletike »Spartaka« 
(1945-1995), ur. V. Ilić, Subotica, 1995; Sportsko 
društvo železničara »Jovan Mikić-Spartak«, ur. 
M. Brustulov, Subotica, 1995. 

P. Skenderović 


DOROTIĆ, Silvestar (? — 2), franjevac. 
Autor je prve i pete pjesme u molitveniku 
Bogoljubni shest pisama na poshtenje Bla- 
xene divice Marie ponajvishe za bratinstva 
od svete krunice spravljene, koji je uredio 
Stipan Grgić (Subotica, 1859.). Vjerojatno 
je bio redovnik dalmatinske Provincije sv. 
Jeronima. 

Lit.: K. Bunić [1. Kujundžić], Prilog kulturnoj po- 
vijesti bunjevačko-šokačkih Hrvata, Subotica, 
1946; 1. Szentgyorgyi, E. Bažant, N. Bašić Palko- 

vić, Subotička bibliografija 1764-1869 Szabadka 
bibliogrdfidja, 1, Subotica, 1988. 
S. Bačić 


DOROTIĆ, Šandor (Sombor, 26. VI. 
1968.), dizač utega. Sin Stipana i Leposa- 
ve, rođ. Culjak. Osnovnu i srednju strojar- 
sku školu završio je u Somboru. Dizanjem 
utega počeo se baviti 1984. u klubu Rad- 
nički — Bane Sekulić. Nekoliko je puta bio 
prvak Jugoslavije: kao junior u kategoriji 
do 56 kg 1984. i 1985.; kao kadet u kate- 
goriji do 62,5 kg 1986. i 1987.; kao senior 
u kategoriji do 67 kg 1989., a u disciplini 
»trzaj« 1990. Iste se godine prestao natje- 
cati. Živi i radi u Somboru. 

Lit.: D. Kulundžija, Leksikon somborskog sporta, 
Sombor, 1990. 


P. Skenderović 


DOROTIĆ, Antun, o. Vilko od sv. Al- 
berta, OCD (Sombor, 30. VII. 1914. — 
Sombor, 1. II. 1994.), karmelićanin. Sin je 
Marijana i majke Luce, rođ. Pekanović 
Nakon svršetka osnovne škole u rodnom je 
gradu primljen u Karmelićansko dječačko 
sjemenište, gdje je završio gimnaziju. 
God. 1930. stupio je u karmelićanski red, a 
prve zavjete položio je 16. VIII. 1931. Pr- 
vu godinu studija filozofije pohađao je u 
Somboru, a 1932. studij je nastavio u polj- 
skim Wadowicama. Teologiju je studirao u 
Krakovu i Lavovu, a nakon završetka stu- 
dija vratio se u Sombor. Za svećenika je 
zaređen u subotičkoj katedrali 28. VIII. 
1938. 


Isprva je bio orguljaš i zborovođa hr- 
vatskoga, madžarskoga i njemačkoga pje- 
vačkog zbora u karmelićanskoj crkvi te je 
u to doba sastavio veliku pjesmaricu na hr- 
vatskome opsega 600 stranica, a biskupski 
ordinarijat imenovao ga je skrbnikom svih 
orgulja u Subotičkoj biskupiji. Kao hrvat- 
ski rodoljub u prosincu 1942. bio je inter- 
niran u Madžarsku. Spasio je od Crvene 
armije karmelićanski samostan u Đuru 
1945. god. 


Nakon povratka iz izgnanstva dekre- 
tom od 13. VII. 1946. general reda imeno- 
vao ga je prvim provincijalom karmelića- 
na u Jugoslaviji sa svim ovlastima te je tu 


Vilko Dorotić 


službu obavljao do 1954. Imao je važnu 
ulogu u osnutku prvoga karmelićanskog 
samostana u Hrvatskoj u Remetama kraj 
Zagreba. Bio je dugogodišnji prior karme- 
lićanskih samostana u Somboru i Remeta- 
ma, a u tim je samostanima nekoliko godi- 
na obavljao i dužnosti ekonoma. 

Bio je glasovit propovjednik i omiljen 
ispovjednik, a zaslužan je i zbog svojeg ra- 
da na priređivanju djela nabožnih sadržaja. 
Sastavio je molitvenik Zvijezda Karmela, 
namijenjen karmelićanskim trećorecima, a 
nabožna je djela i prevodio s madžarskoga 
i poljskoga. 

Djela: Zvijezda Karmela : priručnik i molitvenik 
trećeg reda Gospe Karmelske, Đakovo, 1940; 


Konferencije o sv. Ivanu od Križa (ciklostilom), 
Zagreb, 1959. 


Prijevodi: Ernest od sv. Terezije: Sveta Terezija, 
Sombor, 1961; Karmelićani, I.-IL., Sombor, 1962. 


Lit.: M. Miloš, 50 godina misništva o. Vilka Doro- 
tića, karmelićana, u: Subotička danica: kalendar 
za 1989., Subotica, 1988; M. Miloš, O. Vilko Do- 
rotić, Subotička danica: kalendar za 1995., Subo- 
tica, 1994; A. Sekulić, Karmelićanski prinosi hr- 
vatskoj kulturi, Zagreb, 2001; M. Miloš, Značajni 
likovi Karmela u Somboru, u: Baština za buduć- 
nost : Karmel u Somboru 1904.-2004., Zagreb — 
Sombor, 2005. 

M. Miloš 


DOVE (dijal.), Duhovi, kršćanski blag- 
dan, spomendan silaska Duha Svetoga na 
pedeset dana nakon Kristova uskrsnuća. 


DRAČ 


Otuda i izraz blagdan Pedesetnice. Slave 
ga kršćani i kao blagdan rođenja Crkve bu- 
dući da donose kako su apostoli puni Du- 
ha Svetoga govorili tako da su ih mogli ra- 
zumjeti ljudi svih naroda i jezika, a mno- 
štvo se »dalo krstiti te su primili Duha 
Svetoga«. Naziv Duhovi preuzet je iz sta- 
roslavenskoga, gdje je to jednine, a zapra- 
vo se odnosi na Duha Svetoga, koji je je- 
dan. U Bunjevaca i Šokaca, ispuštanjem 
glasa h i širenjem akuzativnog oblika u no- 
minativne funkcije, taj je izraz preinačen u 
Dove. U ranom kršćanstvu za taj je blag- 
dan bilo propisano trodnevno svetkovanje, 
no Crkva ga je poslije ograničila na dva, s 
vremenom samo na jedan dan. 

U bačkih Bunjevaca duhovski običaji 
počinju u predvečerje blagdana, kad mladi 
kidaju grančice zove (bazge) kojima će u 
rano nedjeljno jutro okititi prozore i ogra- 
de svojih kuća, ali i gospodarske zgrade. 
Ta je praksa vjerojatno ostatak drevnoga 
slavenskog običaja te spomen na prasla- 
vensku zajednicu prije njezina razlaza i se- 
lidbi. Među duhovskim običajima u bačkih 
Šokaca i Bunjevaca osobito su poznate 
kraljice: ophod na prvi i drugi dan Duhova 
u kojem sudjeluju djevojke odjevene u na- 
rodnu nošnju te pjevaju prigodne pjesme i 
pritom skupljaju darove. 


Lit.: M. Gavazzi, Godina dana hrvatskih narodnih 
običaja, Zagreb, 1988; A. Sekulić, Bački Bunjevci 
i Šokci, Zagreb, 1990; http://hr.wikipedia.org/wiki 
/Duhovi. 

B. Jaramazović 


DRAČ dijal. (bagrem, lat. Robinia pseu- 
doacacia, familia Fabaceae — Papilionace- 
ae), listopadno drvo podrijetlom iz sjever- 
ne i srednje Amerike. Drvenasta je biljna 
vrsta snažna i razgranata korijena, zahva- 
ljujući kojemu uspijeva i u stepskim pod- 
ručjima s manjom količinom oborina. U 
Europi je rasprostranjen osobito u podu- 
navskim zemljama. Raste u visinu od 20 
do 30 m, cvate u svibnju, a cvjetovi su mu 
bijele boje, složeni u grozdaste cvasti, mi- 
risni i medonosni, pa se bagremove šume 
često rabe kao pčelinja ispaša. Odlikuje se 
visokim stupnjem kompeticije te ugušuje 
druge drvenaste vrste, zbog čega može 

DRAČ 


obrazovati čistu šumsku zajednicu — drači- 
njak. Krčenjem dračinjaka obično se dobi- 
va plodno zemljište jer se na bagremovu 
korijenu razvija kvržična bakterija (/af. 
Rhizobium), koja iz zraka asimilira ele- 
mentarni dušik te ga ostavlja u tlu kao hra- 
nu za kulturne biljke. 


Stablo drača oko salaša 


Tijekom povijesti drač je bio neraskidi- 
vo vezan za sudbinu zemljodjelaca podu- 
navske regije. Odgovara mu i podneblje i 
zemljište, pa je ondje najrasprostranjenije 
stablo. Daje čvrsto i kvalitetno drvo koje 
se rabi u raznovrsne svrhe — od građevnog 
materijala do ogrjevnog drveta, a izrađuje 
se od njega i drveni okvir za sulke u kasač- 
kom sportu. Salaši u sjevernoj Bačkoj če- 
sto su bili okruženi bagremovim drvore- 
dom ili »dračinjakom«, koji ih je čuvao od 
vjetra, napose »gornjaka« (sjeverca). 

M. Ostrogonac 


DRUGI SVJETSKI RAT, vojni sukob 
1939.-45. globalnih razmjera između Sila 
osovine (Njemačka, Italija, Japan) i Savez- 
nika (Francuska, Velika Britanija, SAD, 
SSSR, Kina i dr.). Počeo je napadom Nje- 
mačke na Poljsku 1. IX. 1939. U Europi je 
trajao do kapitulacije Njemačke 8. V. 
1945., a konačno je završio kapitulacijom 
Japana 2. IX. 1945. Procjene broja poginu- 
lih civila i vojnika kreću od 35 do 60 mili- 
juna. Nakon završetka rata europska i 
svjetska povijest krenule su novim tokovi- 
ma, na koje su u velikoj mjeri utjecali re- 
zultati konferencija Roosevelta, Churchilla 

i Staljina u Teheranu 1943. te Jalti i Pot- 
sdamu 1945. 


Teška ekonomska i socijalna kriza te 
politička nestabilnost nakon Prvoga svjet- 
skog rata, u kombinaciji s nezadovolj- 
stvom odredbama mirovnih sporazuma na- 
metnutih poraženim zemljama bivših Cen- 
tralnih sila (osobito Njemačkoj i Madžar- 
skoj) te sa strahom od komunističke dikta- 
ture, stvorile su 1930-ih plodno tlo za na- 
stanak fašističkih režima u Italiji, Njemač- 
koj i još nekim zemljama. Dio programa 
tih ekstremno-totalitarnih sustava, koji su 
se temeljili na državnom korporativizmu, 
sveobuhvatnoj kontroli društva, ekstrem- 
nom nacionalizmu i rasizmu, militarizaci- 
ji, teroru, propagandi, mitskom iracionaliz- 
mu i karizmatskom kultu vođe, bila je i 
revizija europskih granica i teritorijalni 
ekspanzionizam, zbog čega su im se pri- 
klonile i neke druge nezadovoljne europ- 
ske zemlje. 


Ne mireći se s gubitkom oko dvije tre- 
ćine teritorija prijeratne Ugarske s oko jed- 
nom trećinom etničkih Madžara, koji su 
pripali susjednim državama nakon 1918., 
madžarska međuratna vanjska politika 
oslanjala se na Njemačku, što joj je 1938. 
i 1940. donijelo stanovitu reviziju granica 
na području današnje Slovačke, Ukrajine i 
Rumunjske. S druge strane, višenacionalni 
karakter država nastalih na teritoriju bivše 
Ugarske (Kraljevina SHS, Čehoslovačka) 
— s neriješenim pitanjima konstitutivnih 
naroda uz velike nacionalne manjine (oso- 
bito njemačku i madžarsku) — olakšao je 
njihov raspad u Drugome svjetskom ratu i 
osnivanje poluzavisnih država ili pak pri- 
ključenje pojedinih teritorija drugim drža- 
vama. 

U nadi da će izbjeći rat, jugoslavenska 
je vlada početkom 1941. pristupila silama 
Osovine, ali je nakon puča potkraj ožujka 
istupila iz njega. U neizbježnom ratu koji 
je slijedio Kraljevina Jugoslavija u desetak 
dana travnja 1941. godine raspala se na vi- 
še dijelova. Dio teritorija prijeratne U gar- 
ske (Bačka, Baranja, Međimurje i Preko- 
murje) pripojen je Madžarskoj; na većem 
dijelu današnje Hrvatske (bez Istre i većeg 


dijela Dalmacije) i Bosne i Hercegovine 
pod protektoratom Njemačke 1 Italije for- 
mirana je Nezavisna Država Hrvatska 10. 
travnja 1941.; Banat i Srbija priključeni su 
Njemačkoj itd. 

Vraćanje Bačke u okvir Madžarske 
različito se reflektiralo na hrvatsko stanov- 
ništvo. Najveći je dio stanovništva bio pa- 
sivan u strahu od revanšizma madžarskih 
vlasti zbog događaja 1918. pa su mnogi i 
prihvatili nove vlasti kao realnost (npr. Gr- 
ga Vuković, Marko Peić...). Nove su vlasti 
mobilizirale lokalno stanovništvo te su 
vojno sposobni novačeni u postrojbe koje 
su završavale na Istočnoj fronti, dok su 
drugi bili prinuđeni raditi u radnim logori- 
ma. Duhovne vođe bačkih Hrvata Blaška 
Rajića i Lajču Budanovića madžarske su 
vlasti prisilno internirale daleko izvan 
Bačke — u Budimpeštu i iznad nje. Progon 
vlasti koji je u prvom redu bio usmjeren na 
prijeratne ljevičare i komuniste te na kolo- 
niste utjecao je i na dio bačkih Hrvata. Ta- 
ko su se u Nezavisnu Državu Hrvatsku 
vratili oni koji su se u Bačku naselili u ju- 
goslavenskom razdoblju, ali je u nju otišlo 
i nekoliko stotina uglavnom mlađih ljudi, 
nacionalno svjesnih i pretežito klerikalno 
orijentiranih (okupljenih oko Društva bač- 
kih Hrvata), u nadi ostvarenja ideje o sa- 
mostalnoj hrvatskoj državi nakon gorkoga 
iskustva u Kraljevini Jugoslaviji. Neki naj- 
istaknutiji prorežimski orijentirani Bu- 
njevci prebjegli su u Srbiju (Albe Kuntić, 
Martin Matić i dr.), dok su oni koji su osta- 
li bili internirani u logore (npr. Ivan Polja- 
ković). Manji dio stanovništva ušao je u 
pokret otpora, u kojem su poslije prevlada- 
li komunisti, sudjelujući u njemu u Bačkoj 
(Matko Vuković, Roko Šimoković, Petar 
Horvacki, Jovan Mikić — Spartak i dr.) ili 
prelazeći na druga područja gdje je bio ak- 
tivan partizanski pokret (Đuro Dulić, Veco 
Katančić, Geza Tikvicki...). Pritom je ot- 
por prema madžarskim vlastima imao izra- 
ženiju nacionalnu dimenziju, znatno manje 
socijalnu. U jesen 1944. u Bačku su ušli 
Titovi partizani i Crvena armija te su pro- 
veli mobilizaciju mladih novaka u VIII. 
vojvođansku brigadu, koja je sudjelovala u 
forsiranju Dunava 1944. i u završnim rat- 
nim operacijama do svibnja 1945. 


DRUŠTVO ANĐELA ČUVARA 


Kako je završetak Drugoga svjetskog 
rata u Madžarskoj i Jugoslaviji ujedno zna- 
čio i promjenu društvenog poretka, člano- 
vi partizanskog pokreta i komunističke 
partije postali su novi zastupnici hrvatskih 
interesa, s time da su u Jugoslaviji prijerat- 
ni klerikalni elementi još kratko vrijeme 
tolerirani, ali su ubrzo potisnuti iz javnosti 
te su bili progonjeni kao idejni protivnici. 
Važnu je novost donio prestanak dotada- 
šnje karađorđevićevske i hortyjevske poli- 
tike poticanja antihrvatstva bačkih Bunje- 
vaca i njihovo službeno priznavanje Hrva- 
tima, što je bilo na crti nacionalne ravno- 
pravnosti koje su proklamirale nove ko- 
munističke vlasti. Nakon rata među bač- 
kim Hrvatima s obiju strana granice poja- 
vile su se i nade u teritorijalni preustroj. 
Tako se među Hrvatima iz Bajskog troku- 
ta agitiralo za priključenje Titovoj federal- 
noj Jugoslaviji, s pozivom na zajednički 
antifašizam i socijalistički sustav dviju dr- 
žava. Do toga međutim nije došlo, a nakon 
sukoba Tita i Staljina 1948. vlasti su se 
oštro razračunale s tamošnjim bunjevač- 
kim stanovništvom, koje je pod izlikom 
optužaba za titoizam bilo predmetom 
montiranih političkih procesa, konfiscira- 
nja, progona i raseljavanja u druge dijelo- 
ve Madžarske. U jugoslavenskom dijelu 
Bačke mjesni hrvatski političari nastojali 
su da u federalnom preustroju države dije- 
love Bačke uz Dunav te granicu s Madžar- 
skom, na kojima je hrvatsko stanovništvo 
bilo naseljeno u znatnijem broju, uključe u 
okvir federalne Hrvatske, ali je Đilasova 
Komisija za razgraničenje između Hrvat- 
ske i Srbije odlučila da u sastav Hrvatske 
uđe jugoslavenski dio Baranje, dok je za 
Bačku određeno da kao dio autonomne 
Vojvodine (u koju je ušao i veći dio Srije- 
ma, do tada u Hrvatskoj) bude u sastavu 
Srbije. 

S. Bačić 


DRUŠTVO ANĐELA ČUVARA, kato- 
ličko društvo pri Družbi sestara Naše Go- 
spe. Usporedno sa širenjem Družbe po Ka- 
lačko-bačkoj nadbiskupiji nakon 1860., 
Društvo je utemeljeno u više mjesta u ko- 
jima je djelovala i Družba. Podaci o njego- 

DRUŠTVO ANĐELA ČUVARA 


vu djelovanju danas su oskudni, no zna se 
da su članovi pomagali ponajprije djeci 1 
učenicima. Nakon Drugoga svjetskog rata 
Društvo više nije radilo. 


Lit.: s. M. A. Kujundžić, Povijest Družbe sestara 
Naše Gospe (ciklostilom), Zagreb, 1980. 
A. Kujundžić 


DRUŠTVO BAČKIH HRVATA, udruga 
Hrvata iz Bačke i Baranje. Utemeljena je u 
Zagrebu 1938. radi okupljanja bačko-ba- 
ranjskih Hrvata i suradnje na nacionalno- 
kulturnom planu sa svim hrvatskim kraje- 
vima. Nastalo je kao izraz jačanja narodne 
svijesti bačkih Hrvata između dvaju svjet- 
skih ratova na političkome i kulturnom 
planu, koja se izražavala i u porastu broja 
srednjoškolaca i sveučilištaraca iz Bačke 
koji su naobrazbu stjecali u Zagrebu, što je 
rezultiralo i formalnim okupljanjem u jed- 
no društvo. Utemeljeno je na poticaj Alek- 
se Kokića, Marka Čovića i Josipa Andrića 
početkom studenoga 1938. u prostorijama 
Hrvatskoga književnog društva sv. Jeroni- 
ma. Najprije je djelovalo je kao zagrebač- 
ka podružnica Hrvatske kulturne zajednice 
iz Subotice, a od 26. I. 1940. postalo je sa- 
mostalnim društvom pod imenom Društvo 
bačkih Hrvata, koje je istodobno bilo i član 
Hrvatske kulturne zajednice. 


Dva su razdoblja u djelovanju Društva: 
prvo do proljeća 1941., a drugo od 1941. 
do kraja 1946. U oba razdoblja predsjed- 
nik Društva bio je Josip Andrić, a prvi taj- 
nik Marko Čović, no njega su poslije za- 
mijenili dru- 
gi, me-đu ko- 
jima se zau- 
zetošću isti- 
cao pravnik 
Perica Vida- 
ković. 

U prvom 
razdoblju 
Društvo je 
djelovalo u 
prostorijama 
Hrvatskoga 
književnog 
društva sv. 
Jeronima na 

Osnivači društva bačkih Hrvata 


Trgu kralja Tomislava. Osnovna mu je dje- 
latnost bila usmjerena na upoznavanje hr- 
vatskog općinstva s poviješću, gospodar- 
stvom i životom bačkih Hrvata te su o to- 
me napisani mnogobrojni članci i priređi- 
vani sastanci i svečanosti. Tako su u Za- 
grebu bili organizirani Bunjevačko-šokač- 
ka matineja 1939. i Dan bačko-baranjskih 
Hrvata 1940., kojima su nazočili hrvatski 
uglednici iz javnoga i društvenog života, a 
u Varaždinu i Čakovcu Bunjevačko-šokač- 
ka akademija 1940. Mlađi članovi i sveu- 
čilištarci surađivali su svojim prilozima u 
zagrebačkim glasilima (Hrvatska revija, 
Hrvatska smotra, Obitelj, Luč, Anđeo ču- 
var, Nedjelja i dr.), a zagrebački tisak (F7r- 
vatski narod, Jutarnji list i dr.) pratio je 
zbivanja među bačkim Hrvatima i njihovu 
Društvu u Zag-rebu. U predvečerje rata 
1939. objelodanjena je u nakladi Hrvat- 
skoga književnog društva sv. Jeronima 
brošura Bunjevci i Šokci Marka Čovića i 
Alekse Kokića, a 1940. Društvo je objavi- 
lo knjižicu Dan bačko-baranjskih Hrvata 1 
glazbena djela Tri bunjevačko-šokačke po- 
Dijevke Josipa Andrića te Cincokrt Albe 
Vidakovića. Mnogi hrvatski znanstvenici i 
uglednici iz Zagreba odlazili su u Bačku, 
poglavito u Suboticu i Sombor, na poziv i 
uz suradnju članova Društva: Alojzije Ste- 
pinac, Ivan Pernar, Milutin Mayer, Mile 
Budak i dr., a u suradnji sa zavičajnim 
udrugama priređeni su i pohodi Zagrebu, 
Mostaru i vrelu Bune. Članovi Društva su- 
rađivali su i u pripremanju i obradi natuk- 
nica za prve sveske Hrvatske enciklopedi- 
je, koju je 
uređivao 
Mate Ujević. 
Članovi Dru- 
štva  zauzi- 
mali su se 
nakon = spo- 
razuma Ma- 
ček—-Cvetko- 
vić da se u 
konačnom 
utvrđivanju 
granica Ba- 
novine  Hr- 
vatske u nju 
uključi i šest 


hrvatskih kotareva iz zapadnog dijela Bač- 
ke. U tom razdoblju poznatiji su članovi 
Društva bili: sveučilišni profesori Stjepan 
Vidaković i Ante Šercer, ing. Bela Šimić, 
prof. Stjepan Bartolović, Marin Vakoš, Al- 
be Šokčić, Aleksa Kokić, Joza Radičev, 
Albe Vidaković, Marin Šemudvarac i dr. 


Od travnja 1941., zbog ratnih prilika, 
rad se Društva izmijenio — članstvo se ne- 
koliko puta povećalo, potrebe su bile veće, 
teškoće jedva savladive. Zbog promjene 
vlasti i granica mnogobrojni su mladi ljudi 
i istaknute osobe napuštali zavičaj i prela- 
zili u Hrvatsku, a svršeni sveučilištarci, 
mladi intelektualci, nisu se vraćali Bačku i 
Baranju, koje su zauzele madžarske vlasti. 
Društvo se našlo u veoma složenim okol- 
nostima kad su stigle mnogobrojne skupi- 
ne mladeži iz Bačke željne nastaviti i svr- 
šiti svoje školovanje na Hrvatskom sveuči- 
lištu u Zagrebu (Veco Baraković, Željko 
Balažević, Mirko i Perica Vidaković, Aloj- 
zije Poljaković, Roza Antunović, Marija 
Maftej, Matilda Milanković, Pavo Jurko- 
vić i dr.). U njihovu smještaju posebice su 
se zauzimali Josip Andrić i Marko Čović, 
a susretljiva je bila i državna i gradska 
vlast. Stizale su također cijele obitelji, me- 
đu njima obitelj Katanec, Mrljak, Mala- 
gurski, Rukavina, Jankač, Skenderović i 
dr. Nitko od njih pritom nije pomišljao na 
trajni ostanak, nego su se privremeno sklo- 
nili od neprilika, neugodnosti i pogibelji te 
su se nakon rata željeli vratiti u zavičaj. 
Kad je u jesen 1941. u Zagreb stigao neka- 
dašnji kustos Matice subotičke, pisac i jav- 
ni djelatnik Ivan Kujundžić, okupio je oko 
sebe skupinu mladih ljudi koji su mu po- 
magali u skupljanju književne i povijesne 
građe. Društvo je pokrenulo novi tečaj ča- 
sopisa Klasje naših ravni (1942.—44.), a 
1942. uselilo se u vlastit dom u Zagrebu na 
uglu Gundulićeve i Masarykove (tada Suff- 
layeve) ulice, u kojem su se održavali re- 
doviti sastanci, razvijao društveni život u 
odjelima i odsjecima (književni, kazališni, 
glazbeni i dr.) te na raznim tečajevima. Te 
je godine osnovana i knjižnica Društva. 
Osim mladeži, u Društvu su svoje mjesto 
nalazili i stariji Gavro Čović, Mihovil Ka- 
tanec, slikar Marko Horvacki, Ivan Mala- 
gurski Tanar, Andrija Kujundžić Čiča, Ma- 

tej Jankač 1 dr. Mlađi članovi Stjepan Bar- 
tolović, Marko Čović, pravnik Marko Hor- 
vacki, Ivacko Tikvicki, Marko Horvacki 
ml. i dr. pomagali su i sudjelovali u prired- 
bama koje je Društvo prigodice priređiva- 
lo (obljetnice, radijske priredbe i predava- 
nja i sl.). God. 1944. Društvo je objeloda- 
nilo knjigu pjesama Jakova Kopilovića 
Daleko od zavičaja. Prateći politička zbi- 
vanja u Hrvatskoj te susjednoj Baranji i 
Bačkoj, hrvatska mladež okupljena u Dru- 
štvu bačkih Hrvata objelodanila je na svo- 
jem skupu 17. VI. 1944. u Zagrebu svoju 
Odluku o željenoj budućnosti zavičajnih 
područja, u kojoj su izrazili namjeru da se 
vrate u rodni kraj i održavaju veze s osta- 
lim dijelovima hrvatskog naroda te zahti- 
jevali da se omogući neometan politički, 
kulturni i gospodarski razvitak te podiza- 
nje kulturne razine bačko-baranjskih Hr- 
vata, ravnopravnost i poštivanje u hrvat- 
sko-srpskim odnosima. Društvo je tijekom 
rata izgubilo više svojih mladih članova na 
raznim bojištima (Petar Kulić, Ico Mala- 
gurski, Marin Pejak, Joza Radičev, Lazar 
Horvatski i dr.), uključujući i one na Blei- 
burškom polju i kod Batine. 


Tijekom 1945. mnogobrojni su se čla- 
novi Društva vratili u zavičaj (Mara Čović, 
Vojislav Pešut, Marko Ostrogonac, prav- 
nik Marko Horvacki, Ivacko Tikvicki, 
Marko Horvacki ml. i dr.), a mnogi su od 
njih osuđeni u tri montirana procesa 1948. 
Prilike nakon Drugoga svjetskog rata bitno 
su izmijenile obiteljski, gospodarski i na- 
rodni život, a nekadašnji članovi Društva 
krenuli su svojim životnim putevima. Dru- 
štvo je pak u Zagrebu ukinuto, pismohrana 
je »nestala«, a imovina razgrabljena. 


Lit.: J. Andrić, Velebna priredba bunjevačko-šo- 
kačkih Hrvata u Zagrebu, Subotičke novine, XX, 
12, Subotica, 1939.; M. Čović, A. Kokić, Bunjev- 
ci i Šokci, Zagreb, 1939; M. Iveković, Narod i ze- 
mlja Hrvata, Zagreb, 1939; J. Andrić, Slavlje Bač- 
ke Hrvatske u Zagrebu, Subotičke novine, XXI, 
19, 5, Subotica, 1940; M. Čović, Bačka Hrvatska, 
Subotičke novine, XXL, 41, Subotica, 1940; Klasje 
naših ravni, Zagreb, 1942-44; 1. Kujundžić, Bu- 
njevačko-šokačka bibliografija, Rad JAZU, 355, 
Zagreb, 1969; A. Sekulić, Hrvatska književnost 
podunavskih Hrvata XX. stoljeća, Zagreb, 1996. 


A. Sekulić 

DRUŠTVO BUNJEVAČKIH KAZALI- 
ŠNIH DOBROVOLJACA, kulturna 
udruga koju je u travnju 1930. u selu Gari 
utemeljio Antun Karagić (1913.-66.) radi 
»kulturnog i prosvitnog uzdizanja i jačanja 
svisti Hrvata u Bajskom trokutu«. Imalo je 
pedesetak stalnih članova, poglavito mla- 
dih bunjevačkih Hrvata iz Gare. U povodu 
različitih kršćanskih blagdana svake je go- 
dine prikazivalo dva-tri izvorna hrvatska 
ili s madžarskoga prevedena igrokaza. Je- 
zik im je zavičajni dijalekt, ali i standardni 
hrvatski jezik, jer je cilj bio da Društvo 
preraste u stalno diletantsko putujuće ka- 
zalište, koje će gostovati u svim krajevima 
Madžarske gdje žive Hrvati, ali i u Hrvat- 
skoj. Na poticaj Društva razvilo se svoje- 
vrsno kulturno-prosvjetno gibanje koje je 
obuhvatilo sva hrvatska naselja u madžar- 
skom dijelu Bačke i grad Mohač. Na čelu 
su mu bili župnik Ivan Petreš te odvjetnici 
Mišo Jelić i Antun Karagić. Uskoro je u 
Bajskom trokutu djelovalo čak 12 diletant- 
skih kazališnih društava (Bunjevačka 
omladina kaćmarskoga katoličkog kruga, 
Bunjevačka omladina u Gornjem sv. Iva- 
nu, Santovačko šokačko momačko dru- 
štvo, Bačaljmaško bunjevačko omladinsko 
društvo i dr.). Društvo se bavilo i izdavač- 
kom djelatnošću te je objavilo igrokaze 
Antuna Karagića Svijest i Šepa 1943. te 
Rastatkinja i Ženina ljubomornost 1944. 
Zbog protumanjinske politike ondašnje 
madžarske vlade, 1949. Društvo je presta- 
lo djelovati. 


Lit.: S. Krpan, Hrvatski uglednici u mađarskom 
Podunavlju, Budimpešta, 1991; S. Blažetin, Knji- 
ževnost Hrvata u Mađarskoj od 1918. do danas, 
Osijek — Pečuh, 1998; Đ. Franković (priredio), 

Hrvatski književnici u Mađarskoj, Antun Karagić, 
Kazališni komadi i novele, Pečuh — Budimpešta, 
2003. 

Ž. Mandić 


DRUŠTVO HRVATSKIH KNJIŽEV- 
NIKA (DHK), jedna od najstarijih institu- 
cija hrvatske kulture, utemeljena 1900. 
Danas je DHK, prema Statutu, »dobrovolj- 
na udruga književnika koji žive i djeluju u 
Republici Hrvatskoj i književnika koji ži- 
ve izvan Republike Hrvatske, a njihovo 
djelo pripada korpusu hrvatske književno- 
sti, kao i onih književnika koji to izričito 
žele«, djeluje kao jedinstvena udruga u Hr- 
vatskoj »i u državama u kojima žive i rade 
članovi DHK«. Cilj je DHK »trajno udru- 
živanje i podupiranje te bez obzira na svje- 
tonazore, osobne ili ideološke razlike sa- 
mostalno i slobodno odlučivanje o svom 
ustrojstvu i djelovanju«. Članom može po- 
stati književnik koji je »objavio tri knjige 
nedvojbene književne vrijednosti, uz uvjet 
da su doživjele ozbiljnu kritičku recepciju. 
Uz isti uvjet članom DHK može postati 
dramski pisac kojemu su izvedena tri dje- 
la. Bez obzira na broj objavljenih knjiga, 
članom DHK može iznimno postati i knji- 
ževnik čije je djelo doživjelo ozbiljnu kri- 
tičku recepciju«. 
Ustrojstvo. Tijela su Društva Skupština, 
Zbor, Upravni odbor, Časni sud, Nadzorni 
odbor, Odbor za statut i opće propise, Od- 
bor za književne veze i Odbor Fonda Mi- 
roslav Krleža. Izborna skupština održava 
se svake treće godine. Radom Društva iz- 
među skupština rukovodi Upravni odbor 
od 12 članova, a u njemu su i predsjednik 
te dva dopredsjednika. DHK danas broji 
524 člana i ima ogranke sa sjedištima u 
Čakovcu, Puli (Istarski ogranak), Osijeku 
(Slavonsko-baranjski ogranak), Rijeci, 
Splitu i Zadru. Ogranci nisu pravne osobe, 
ali samostalno koncipiraju i organiziraju 
svoj rad u zemlji i inozemstvu. Od 1990. 
radi i Sekcija DHK za proučavanje knji- 
ževnosti u hrvatskom iseljeništvu. 
Osnovne promotivne djelatnosti DHK 
precizirane su statutom, a među najvažni- 
jima i najrelevantnijima za javnost jesu: 
tjedne književne tribine (u vlastitim pro- 


storima u Zagrebu, Trg bana Jelačića 7) te 
diljem Hrvatske i u inozemstvu; dvadese- 
tak već tradicionalnih književnih prireda- 
ba, festivala i susreta na kojima se dodje- 
ljuju i prestižne godišnje književne nagra- 
de (najuglednije su Tin Ujević za pjesni- 
štvo u Vrgorcu; Gjalski za prozu u Zabo- 
ku; Judita, Davidias i Slavić za Dan hrvat- 
ske knjige u Splitu; Fran Galović u Kop- 
rivnici; Ivan i Josip Kozarac u Vinkovci- 
ma i dr.). DHK je utemeljitelj dviju ugled- 
nih, danas bienalnih međunarodnih mani- 
festacija — Zagrebačkih književnih razgo- 
vora od 1966. i Međunarodnoga pjesnič- 
kog festivala. I nakladnička djelatnost 
DHK tradicionalna je važna zadaća. Danas 
izlaze mjesečnik Republika (od 1950., u 
nakladi od oko 2000 primjeraka) i Časopis 
za međunarodne književne veze Most/The 
Bridge (od 1966., u nakladi od oko 1700 
primjeraka — 1500 za inozemstvo), a od 
2003. Mala knjižnica DHK (dosad izašlo 
šezdesetak svezaka). 


Iz povijesti DHK. Najstarija hrvatska kul- 
turna institucija Matica hrvatska (uteme- 
ljena 1842. pod imenom Matica ilirska) iz- 
njedrila je svojom djelatnošću tijekom de- 
setljeća, u mukotrpnom procesu moderni- 
zacije, niz novih, samostalnih društava i 
ustanova. Potkraj XIX. stoljeća u hrvat- 
skome kulturnom životu došlo je do su- 
protnosti generacija »starih« i »mladih«, 
pri čemu su se »mladi« zauzimali za tada 
moderne književne i uopće umjetničke 
smjernice i pritom došli u sukob sa »stari- 
ma«, okupljenima u Matici hrvatskoj. Da 
bi zaštitili svoje interese i promicali nače- 
la artizma, individualnosti, slobode knji- 
ževnog stvaranja i veze s europskim misa- 
onim pokretima, a u politici realizam i mo- 
derni liberalizam, »mladi« su osnovali 
Društvo hrvatskih umjetnika, čija su pravi- 
la potvrđena 1897. Na čelu pokreta bio je 
Milivoj Dežman. Unatoč nesuglasicama, 
predstavnici sukobljenih strana na zajed- 
ničkom su se sastanku 11. X. 1899. usugla- 
sili da se osnuje samostalno književničko 
društvo. Nacrt pravila odobrila je hrvatska 
vlada 17. III. 1900. Svrha je Društva bila, 
kako stoji u prvim pravilima, »da se knji- 

ževnici udruže i podupiru te da, bez obzira 
na političke smjerove, unapređuju hrvat- 
sku književnost; da se zaštićuje i diže 
ugled književničkoga staleža, da se potpo- 
maže prave članove i njihovu siročad«. Bi- 
le su tri skupine članova: utemeljitelji i za- 
kladnici (plaćali su stanovitu svotu), iz- 
vanredni članovi (plaćali su manje mjeseč- 
ne prinose) i pravi članovi. Pravim je čla- 
nom mogao postati hrvatski književnik ko- 
Jije objelodanio neko književno djelo ili je 
najmanje 2 godine bio suradnik nekog ča- 
sopisa. Upravu DHK činilo je — uz pred- 
sjednika — 12 vijećnika. Osnivačka skup- 
ština održana je 22. IV. iste godine, na dan 
kad je Marko Marulić 1501. završio pisa- 
nje svoje Judite, kojom je stekao časni na- 
slov »oca hrvatske književnosti«. Za prvog 
predsjednika jednoglasno je izabran Ivan 
Trnski. DHK je imao četiri odsjeka: belet- 
ristički, stručno-književni, novinarski i 
glazbeno-umjetnički (novinari su se ubrzo 
odvojili i 1910. osnovali samostalno Hr- 
vatsko novinarsko društvo), a 1906. pokre- 
nut je časopis Savremenik. Godine 1908. 
počelo je izdavanje djela suvremenih hr- 
vatskih pisaca (prva knjiga bilo je divot-iz- 
danje pjesama S. S. Kranjčevića). Godine 
1945. Društvo se rekonstruira pod politič- 
kim pritiskom, a i ime mu je promijenjeno 
u Društvo književnika Hrvatske. Izvorno 
ime vraćeno je 1990. Godine 1967. DHK 
je, uz Maticu hrvatsku, bio jedan od glav- 
nih organizatora danas već povijesne De- 
klaracije o nazivu i položaju hrvatskoga 
književnog jezika. 

Tijekom gotovo stoljetne povijesti 
DHK njegovi su članovi bili i mnogi hrvat- 
ski književnici iz svijeta, navlastito pripad- 
nici hrvatskoga naroda iz okolnih zemalja: 
Austrije, Bosne i Hercegovine, Madžarske 
i Srbije, ali i oni od njih koji su napustili 
zavičaj i nastanili se u Hrvatskoj. Danas su 
iz Bačke i Madžarske članovi DHK: Mar- 
ko Dekić, Mijo Karagić, Tomislav Ketig, 
Lazar Merković, Milovan Miković, Mili- 
voj Prćić, Vojislav Sekelj, Ante Sekulić i 
Tomislav Žigmanov. 


Lit.: Ljetopis Društva hrvatskih književnika u Za- 
grebu za godinu 1903. (pr. Milan Grlović), Za- 

greb; Hrvatska enciklopedija, 5, Zagreb 1945; 
Leksikon članova DHK (pr. Miroslav S. Mađer), 
Vinkovci, 1999. 

S. Lipovčan 


DRUŠTVO HRVATSKIH KNJIŽEV- 
NIKA U MADŽARSKOJ, suvremena hr- 
vatska književna udruga u Madžarskoj. Na 
poticaj Ladislava Gujaša, ondašnjega glav- 
nog urednika tjednika Hrvatski glasnik, u 
sklopu Hrvatskog dana priređenoga u Zal- 
skoj županiji, Društvo je utemeljeno 12. X. 
2004. u Serdahelu (Totszerdahely) u na- 
zočnosti dvadesetak hrvatskih pjesnika 1 
pisaca. Za predsjednika je izabran Marko 
Dekić, a za tajnika Đuro Franković. Cilj je 
Društva promicanje kulturnih i prosvjetnih 
interesa Hrvata u Madžarskoj, potpora iz- 
davanju književnog časopisa te djela do- 
maćih pjesnika i pisaca, zaštita njihovih 
prava i interesa, organiziranje predstavlja- 
nja hrvatskih književnika, populariziranje 
hrvatske pisane riječi, prevođenje madžar- 
skih književnih djela na hrvatski i obrnuto. 
Društvo još nije steklo svojstvo pravne 
osobe. 

Ž. Mandić 


DRUŠTVO KNJIŽEVNIKA VOJVO- 
DINE, regionalna strukovna asocijacija 
književnika i književnih prevoditelja. Cilj 
je Društva zauzimanje za slobodu pisane 
riječi te rad na njegovanju, afirmaciji i raz- 
vijanju književnosti na jezicima naroda 
koji u znatnijem broju žive u Vojvodini 
(hrvatski, madžarski, rumunjski, rusinski, 
slovački i srpski). Tijekom povijesti imalo 
je, a i danas ima važnu ulogu i u kulturnom 
životu Vojvodine i u većini manjinskih za- 
jednica. Tijekom 1990-ih nije bilo na visi- 
ni svoje temeljne misije, osobito na pod- 
ručju ostvarivanja politike multikultural- 
nosti i višejezičnosti te djelovanja s pozici- 
ja političke neutralnosti i isključenosti iz 
dnevnopolitičkog angažmana. 

Kao Društvo književnika i književnih 
prevodilaca Vojvodine osnovano je 1976. 
iz Sekcije vojvođanskih pisaca pri Udruže- 
nju književnika Srbije, koja se izdvojila 
kao posebna sekcija Udruženja još 1966. 
Trenutačno ima gotovo 500 članova, od 

čega je sedamdesetak književnih prevodi- 
telja. Društvom upravlja Skupština, koju 
čine članovi, Upravni odbor i predsjednik. 
Od hrvatskih književnika iz Vojvodine sa- 
mo je Petko Vojnić Purčar bio predsjednik 
Društva (1984.-85.), a u članstvo je od 
1966. primljeno tridesetak književnika Hr- 
vata iz Vojvodine (Viktorija Aladžić, Zvjez- 
dana Asić, Pavao Bačić, Grgo Bačlija, 
Daniela Dulić, Lazar Francišković, Tomi- 
slav Ketig, Josip Klarski, Jakov Kopilović, 
Ladislav Kovačić, Josip Kulundžić, Ivan 
Lerik, Jasna Melvinger, Lazar Merković, 
Milovan Miković, Vladimir Milarić, Jakov 
Orčić, Ivan Pančić, Marko Peić, Franja Pet- 
rinović, Matija Poljaković, Ivo Popić, Sta- 
nislav Preprek, Draško Ređep, Zvonko Sa- 
rić, Vojislav Sekelj, Marija Šimoković, 
Robert Tilly, Petko Vojnić Purčar, Balint 
Vujkov, Ante Vukov, Petar Vukov, Hinko 
Zlomislić i Tomislav Žigmanov), no oni 
unutar Društva nisu organizirani. 


Logo Društva književnika Vojvodine 


Od osnutka Društvo dodjeljuje Bran- 
kovu nagradu za najbolju prvu pjesničku 
knjigu mladim pjesnikinjama i pjesnicima. 
Za Jugoslavije tu su prestižnu nagradu do- 
bivali i književnici iz Hrvatske: Tito Bilo- 
palović 1967., Zvonimir Husić 1975., 
Branko Maleš 1979. te Dražen Katunarić 
1984. Društvo dodjeljuje i Nagradu za ži- 
votno djelo te nagrade za najbolju knjigu 
na srpskome i za prijevod godine. Odne- 
davna se dodjeljuju i nagrade za najbolju 
knjigu na madžarskome (Zstvdn Konc), 
slovačkome (Palyo Bohuš) i rumunjskome 


(Vasko Popa), dok nagrada za knjigu na 
hrvatskome još nije utemeljena zbog insti- 
tucionalne nerazvijenosti hrvatske knji- 
ževnosti u Vojvodini. Osim što priređuje 
književne večeri i druge književne i kultur- 
ne manifestacije (npr. Kolonija književni- 
ka u Kanjiži, Fruškogorski književni su- 
sreti, književni karavani, Međunarodni no- 
vosadski književni festival i dr.), Društvo 
ima i vlastitu nakladničku djelatnost — tije- 
kom svoje povijesti izdavalo je različita 
književna glasila i mjesečnike (Književna 
klima, Zraci, trenutačno Zlatna greda) te 
knjige u nekoliko edicija. 
Lit.: www.dkv.org.yu 

Petko Vojnić Purčar 


DRUŠTVO OLTARSKO, katolička udru- 
ga čiji članovi iskazuju čast presvetoj 
Euharistiji te skrbe za opskrbu oltara u si- 
romašnim crkvama. Društvo je osnovala 
Anna Meuss 1849., a u Madžarskoj je dje- 
lovalo od 1859. Nekad je okupljalo mno- 
štvo vjernika — god. 1942. u 997 oltarskih 
društava diljem Madžarske bilo je učlanje- 
no 100.000 članova. Poslije Drugoga 
svjetskog rata rad je Društva zabranjen i u 
Madžarskoj i u Jugoslaviji. Od 1990. po- 
novno je počelo djelovati u Madžarskoj, 
dok u Subotičkoj biskupiji njegovo djelo- 
vanje nije obnovljeno. 


ČLANSKA KNJIŽICA 

SREDIŠNJEG 

OLTARSKOG 
DRUŠTVA 


U SUBOTICI 


m \ 
, M 
ODOBRENJEM Pa 
DUHOVNE OBLASTI BAČKE MISRUPIJE 
Be, 3801925. 


ŠTAMPARIJA ETELKE RAJČIĆ, SUBOTICA. 


Članska knjižica središnjeg 
Oltarskog društva u Subotici 


DRUŠTVO SV. STIPANA U BUDIMPEŠTI 


Do 18. travnja 1923. matična Družba 
oltarskih društava u Kalačko-bačkoj bi- 
skupiji bila je u Kalači, a dotadašnje pod- 
ručno Oltarsko društvo župe sv. Terezije u 
Subotici postalo je glavno društvo svih ol- 
tarskih društava na području današnje Su- 
botičke biskupije, pod upravom Rimske 
nadbratovštine. 


Članovi društva promicali su klanjanje 
Presvetomu oltarskom sakramentu i svaki 
je član bio dužan jedanput na mjesec pro- 
vesti sat klanjanja. Od prikupljene članari- 
ne i darova vjernika obnavljali su i kupo- 
vali liturgijsku opremu: misnice, kaleže, 
oltarnike, liturgijske knjige i sl. Na poseb- 
noj su im brizi bile siromašne župe i njiho- 
ve crkve. 

Lit.: Pravila Društva oltarskog, za vičito klanjanje 
pridostojnom sakramentu oltarskom i pomaganje 
ubogih crkava u Kalači ustrojenoga, Subotica, 
1913; Bački zakonik iz 1936. godine, Subotica, 
1997; Magyar Katolikus Lexikon, 10, Budapest, 


2005. 
S. Beretić 


DRUŠTVO SV. JERONIMA > Hrvatsko 
književno društvo sv. Jeronima 


DRUŠTVO SV. STIPANA U BUDIMPEŠTI 
(madž. Szent Istvan Tarsulat), najstariji 
moderni nakladni zavod u Madžarskoj, ko- 
Ji neprekinuto djeluje od 1848. Utemeljen 
je na poticaj varadinskog kanonika 
Mihalya Fogarasyja, ima svoju tiskaru 
Stephaneum. Zavod se bavi uređivanjem i 
izdavanjem nabožnih knjiga, udžbenika za 
sve tipove škola, književnih i znanstvenih 
djela, novina i časopisa. Svojim izdanjima 
pokriva gotovo sva područja madžarske 
kulture i znanosti. Dosad je objavio više ti- 
suća izdanja na madžarskome, njemačko- 
me, hrvatskome, slovačkome, rumunjsko- 
me i ukrajinskom jeziku, u sveukupnoj na- 
kladi od više desetaka milijuna primjeraka. 
Godine 1948. profil mu je drastično sužen, 
ali od 1992. ponovno doživljava procvat i 
ubraja se u najveća poduzeća te vrste u 
Europi. Društvo je od 1871. izdavalo i hr- 
vatske udžbenike, molitvenike za Hrvate u 
Madžarskoj (nekoliko izdanja Budanovi- 
ćeve Slave Božje, poslije molitvenike i pje- 
smarice G. Cserhatija), između dvaju 

DRUŠTVO SV. STIPANA U BUDIMPEŠTI 


svjetskih ratova kalendar Danicu, namije- 
njen Hrvatima u Madžarskoj itd. 
Lit.: A 150 eves Szent Istvćn Tdrsulat, Budapest, 
1998. 

Ž. Mandić 


DRUŠTVO VOJVOĐANSKIH I PO- 
DUNAVSKIH HRVATA, udruga iz Zag- 
reba. Utemeljena je 21. IV. 1990. radi 
okupljanja građana podrijetlom iz Bačke, 
Banata, Baranje i Srijema te drugih zainte- 
resiranih za narodne običaje i stvaralaštvo 
vojvođanskih i podunavskih Hrvata. Prvi 
predsjednik Društva bio je Tomislav Vu- 
ković, a nakon njega Vinko Rukavina, 
Zvonimir Cvijin, Marija Zaić-Kubatović 1 
Marijan Brčić Kostić. 

Društvo je u prve dvije godine rada or- 

ganiziralo pružanje pomoći Hrvatima 
prognanima iz vojvođanskog dijela Srije- 
ma i iz drugih područja Vojvodine, a dese- 
tak je godina skrbilo i za studente iz Bač- 
ke te je u tu svrhu u okviru Društva osno- 
vana Zaklada za skrb o sveučilištarcima A. 
G. Matoš. Kako bi pridonijeli očuvanju, 
razvijanju i populariziranju narodnih obi- 
čaja i stvaralaštva vojvođanskih i podu- 
navskih Hrvata, članovi Društva organizi- 
rali su mnogobrojne priredbe, kao što su 
proslava Materica i Prelo, predstavljanje 
knjiga, predavanja, izložbe i sl., a najvaž- 
nija priredba bila je izložba /z baštine 
bačkih Hrvata — Bunjevaca, koju je Dru- 
štvo organiziralo u suradnji s Etnograf- 
skim muzejom u Zagrebu u prostorijama 
tog muzeja od 17. II. do 17. III. 1998. 
Lit.: Iz baštine bačkih Hrvata Bunjevaca, Zagreb, 
1998, Hrvatska riječ, br. 38 i 39, Subotica, 2003; 
Z. Cvijin, Bunjevci u Zagrebu, Zbornik radova o 
biskupu Lajči Budanoviću, Subotica, 2004. 


M. Zaić-Kubatović 


DRUŠTVO ZA POMAGANJE BED- 
NIH I NEVOLJNIH »DOBRO DELO«, 
dobrotvorno društvo u Subotici za pomoć 
starim, siromašnim i nemoćnim osobama 
između dvaju svjetskih ratova. Osnovano 
je 7. XII. 1929. na poticaj predstavnika su- 
botičkih gradskih vlasti. Za prvog pred- 
sjednika Društva izabran je tadašnji grad- 

ski načelnik Subotice umirovljeni brigadni 
general _Selimir_ Ostojić (1875.—1931.). 
Nakon njegove smrti predsjednici su uvi- 
jek bili čelni ljudi gradskih vlasti, izrazito 
prorežimski orijentirani Bunjevci: Ivan Iv- 
ković Ivandekić, Marko Jurić i Ladislav 
Lipozenčić. Društvo je za svoje štićenike 
prikupljalo priloge u novcu, hrani i odjeći, 
a djelovala je i pučka kuhinja: u Uboško- 
me domu (ul. Save Tekelije), pored Prav- 
nog fakulteta (ul. Harambašićeva 24), iza 
crkve Sv. Jurja u policijskoj stražari (ul. 
Paje Kujundžića), a pred rat je za tu na- 
mjenu dobilo zgradu i u Železničkoj ulici 
br. 9. Upravu Društva činile su istaknute 
ličnosti iz lokalnog političkog, privrednog 
(npr. industrijalac Vilim Conen Jakobčić) i 
kulturnog života grada (Josip Šokčić, knji- 
ževnik i novinar). Gradske vlasti i provla- 
din subotički tisak pomagali su akcije Dru- 
štva. Svojim radom u Društvu isticali su se 
Ivan Ivković Ivandekić, Pajo Ivković Ivan- 
dekić, dugogodišnji dopredsjednik, Taza 
Manojlović i Joso Poljaković. 


DRUŠTVO ZA POA 


Pečat Dobrog dela 
Lit.: Jugoslovenski nacionalni list, br. 11, Suboti- 
ca, 1939; S. Mačković, G. Lalija, M. Pece, Crveni 
krst u Subotici 1886 — 2006, Subotica 2006. 


M. Bara i S. Mačković 


DRUŠTVO ŽIVE KRUNICE (Kruni- 
čarsko društvo), katolička molitvena bra- 
tovština. Njegovi članovi, razdijeljeni u vi- 
jence po petnaest, svakodnevno mole jed- 
nu od petnaest desetaka krunice sv. Domi- 
nika (/at. rosarium: krunica), koje dobiva- 
ju u mjesečnim izvlačenjima. Na čelu sva- 
kog vijenca stoji »pridnjak«. Deset vijena- 
ca čini perivoj, na čijem čelu stoji »nastoj- 
nik«, a imenuje ga upravitelj. Petnaest pe- 
rivoja, 100 vijenaca i 2475 članova čine 
krunu bl. Djevice Marije. Za krunu se sta- 
ra upravitelj, koji je u pravilu svećenik, a 
imenuje ga poglavarstvo Reda dominika- 
naca. 


[L. Budanović], O Društvu sv. Krunice, što se 
zove Živa ružica, Subotica, 1924. 


Društvo je bilo rašireno i među Hrvati- 
ma u Bačkoj pa je fancaški pučki pisac i 
pjesnik Stipan Grgić za potrebe njegovih 
članova izdao molitvenik i pjesmaricu Ži- 
va Ružica, koji je doživio deset izdanja — 
prvo 1859. u Kalači, a ostala, od 1865. do 
1901., u Subotici. U Subotici je Društvo 
žive krunice osnovano 1858., a u katedral- 
noj je župi djelovalo 178 vijenaca s 2670 
članova. 

Izvor: Župni arhiv katedralne župe sv. Terezije, 
Subotica. 

Lit.: G. Tormasy, A szabadkai romai kath. f0- 
plebdnia tortćnete, Szabadka, 1883; [L. Budanović], 
O Društvu sv. Krunice, što se zove Ziva ružica, Su- 
botica, [1899], 2. izd. 1924; Bački zakonik iz 1936. 


godine, Subotica, 1997. 
S. Beretić 


DRUŽBA BAČKIH SIROMAŠNIH SE- 
STARA UČITELJICA OD NAŠE GO- 
SPE > Družba sestara Naše Gospe 


DRUŽBA SESTARA KĆERI MILOSR- 
ĐA TREĆEGA SAMOSTANSKOG RE- 
DA SV. FRANJE, ženska redovnička za- 
jednica. Izvorna je hrvatska redovnička 
družba, utemeljena u Blatu na Korčuli 
1920. Osnovala ju je djevojka Marija Pet- 
ković (1892.-1966.), redovničkim imenom 
s. Marija od Propetog Isusa, radi zbrinja- 


DRUŽBA SESTARA KĆERI MILOSRĐA 


vanja i kršćanskog odgoja ratne i druge si- 
Točadi. 

Zbog teških materijalnih prilika, po- 
sebno na otocima, utemeljiteljica se 1922. 
uputila u prošnju najprije u Slavoniju, a 
zatim u Bačku. Obratila se i Ministarstvu 
za zaštitu djece u Beogradu, gdje je odmah 
dobila prvu materijalnu pomoć. Vlasti u 
Beogradu zamolile su je da njezine sestre 
preuzmu brigu za državni dječji dom Koli- 
jevka u Subotici, što je i učinila već 1923. 
dovevši šest sestara. Sestre su u Kolijevci 
djelovale sve do početka Drugoga svjet- 
skog rata. U humanitarnom radu sestrama 
su pomagale i udruge Dobrotvorna zajed- 
nica Bunjevaka i Patronaža. Napose se is- 
ticala Marija Dulić, poslije prva redovnica 
Družbe iz Bačke (redovničko ime s. Jelisa- 
va), koju je u redovničkom pozivu slijedi- 
lo još tridesetak djevojaka iz Bačke. Mari- 
ja Petković uz pomoć župnika župe sv. Ro- 
ka Blaška Rajića 1930. otvorila je iza cr- 
kve sv. Roka u Subotici samostan — Zavod 
sv. Terezije od Djeteta Isusa. U njemu je 
otvoren katolički dječji vrtić i konvikt za 
siromašnu djecu. Tu je svoje mjesto našlo 
i nekoliko katoličkih udruga, među kojima 
su bile i Patronaža te Katolička akcija pa- 
pe Pija XI., poznata i kao Križarski pokret. 


Ubrzo nakon dolaska madžarskih vlasti 
1941. Kolijevka je zatvorena, a sestre su se 
povukle u svoj subotički samostan. Nakon 
rata Družba je svoje djelovanje bila primo- 
rana svesti na rad pri crkvi te su sestre ra- 
dile kao katehistice, vodile su liturgijsko 
pjevanje, uređivale crkve i vodile kućan- 
stva po župama. U Subotičkoj su biskupiji 
djelovale u Vajskoj (1962.-72.), u Novom 
Sadu (1962.-92.), u Đurđinu (1968.-92.), 
Somboru (župa sv. Križa, 1971.-90.; župa 
Presv. Trojstva, 1992.-99.). U subotičkoj 
su župi Marije Majke Crkve od 1972. sve 
do danas, a od samog početka do danas 
prisutne su u župi sv. Roka. Sestre se u Su- 
botičkoj biskupiji bave katehiziranjem, 
brinu se za liturgijsko pjevanje i uređenje 
crkve, predaju vjeronauk, skrbe za bole- 
snike i starce. Nakon više od 50 godina, od 
2001. u Subotici ponovno vode katolički 
dječji vrtić na hrvatskome jeziku. 

DRUŽBA SESTARA KĆERI MILOSRĐA 


Družba se vremenom širila u Hrvatskoj 
i Bačkoj, ali i po svijetu, tako da danas po- 
stoje misije u Južnoj Americi (Argentina, 
Čile, Peru, Paragvaj) i Italiji. Oko 450 čla- 
nica Družbe djeluje na tri kontinenta u 12 
država, posvećene su odgoju i školskoj iz- 
obrazbi djece i mladih, katehizaciji, njezi 
staraca, bolesnika i nemoćnih, misijama i 
župnom pastoralu. Za svojega trećeg po- 
hoda Hrvatskoj 2003. papa Ivan Pavao II. 
proglasio je tijekom misnog slavlja u Dub- 
rovniku utemeljiteljicu ove redovničke 
družbe s. Mariju od Propetog Isusa blaže- 
nom. 


Znak Družbe sestara kćeri milosrđa 


Lit.: Subotička Danica za 1931., Subotica, 1930; 
L.1. Krmpotić, 70 godina prisutnosti »Kćeri Milo- 
srđa« u Subotici, Subotička Danica : Kalendar za 
1994, Subotica, 1993; A. Anišić, Sestre Kćeri Mi- 
losrđa 80 godina s nama, Subotička Danica : Ka- 
lendar za 2004, Subotica. 2003. 

K. Čeliković 


DRUŽBA SESTARA NAŠE GOSPE, 
ženski red u Katoličkoj crkvi. U hrvat- 
skom ih puku zovu notrdamke, prema 
francuskom imenu družbe (franc. Notre 
Dame: Naša Gospa). Red je 1597. osnovao 
sv. Petar Fourier skupa s bl. Alix le Clerc u 
francuskoj pokrajini Loreni. Temeljna je 
svrha reda odgoj u kršćanskom duhu i obu- 
ka za život ženske mladeži, što ih je trajno 
odredilo da se posvete prosvjetnom radu. 
Red je potvrdio papa Urban VIII. 1628. 
pod imenom Canonicae regulares s. Augu- 

stini Congregations B. M. Virginis sub titu- 
lo DOMINAE NOSTRAE. Strogi život re- 
dovnica uređen je konstitucijama koje je 
sačinio utemeljitelj prema pravilima sv. 
Augustina. 


Iz Francuske družba se prvo proširila u 
njemačke zemlje, a zatim i u druge države. 
Za vrijeme jakobinske diktature 1793.-94 
družba je u Francuskoj ukinuta, a počet- 
kom XIX. st. prestala je postojati i u nje- 
mačkim zemljama. Red je u Bavarskoj 
međutim 1833. obnovila Terezija Gerhar- 
dinger uz pomoć regensburškog biskupa 
Michaela Wittmanna, ali pod novim ime- 
nom (Družba siromašnih sestara učiteljica 
Naše Gospe) i s manje strogim pravilima 
redovničkog života. Reformirana družba 
odatle se proširila u Češku, nakon toga i u 
Madžarsku, gdje je 1860., za vrijeme nad- 
biskupa Jozsefa Kunszta, osnovana Matica 
za Kalačko-bačku nadbiskupiju (Kalačka 
družba školskih siromašnih sestara Naše 
Gospe). Bio je to prvi ženski red na terito- 
riju Bačke u novijoj povijesti. Za vrijeme 
nadbiskupa Lajosa Hajnalda družba se br- 
zo širila na teritoriju cijele Bačke, napose 
u većim naseljima s madžarskim i njemač- 
kim stanovništvom. God. 1868. osnovan je 
samostan u Bečeju, 1869. u Topoli, 1878. 
u Novom Sadu, 1881. u Temerinu. Od gra- 
dova u kojima je živio i znatan postotak 
hrvatskog stanovništva samostani se osni- 
vaju u Baji 1872., kamo dolaze na poziv 
župnika Gavre Latinovića; u Suboticu 
1874. zalaganjem dobrotvorke Josipe Voj- 
nić i Gospojinskog društva; u Baču 1876.1 
u Somboru 1887. U Subotici su 1874. 
osnovale i sirotište, a zasluge za to ima i 
Elizabeta Jakobčić, supruga budućega gra- 
donačelnika Subotice Laze Mamužića. Za- 
vod za siročad otvoren je 1884. i u Baču, a 
1892. i u Somboru. 


Početkom XX. st. postale su najbrojni- 
je redovnice u Bačkoj sa samostanima u 
svim većim naseljima s madžarskim i nje- 
mačkim stanovništvom (Apatin, Futog, 
Kanjiža, Kula, Odžaci, Senta, Vrbas i dr.), 
u kojima je službovalo više od 200 sestara, 
pretežito madžarske i njemačke narodno- 
sti. Uz svoje su redovničke kuće imale i 


škole, vrtiće, sirotišta i internate. Ukupno 
142 učiteljice u provinciji u to su vrijeme 
radile sa 7561 učenicom osnovnih škola, 
830 učenica građanskih škola, 1353 djece 
u vrtićima, 110 učenica gospodarskih ško- 
la te 98 siročadi. S obzirom na etnički sa- 
stav družbe u Bačkoj, ona je imala nagla- 
šeno madžarsko i njemačko nacionalno 
obilježje, zbog čega nije znatnije utjecala 
na bačke Hrvatice. Aktivnosti družbe k to- 
mu nisu obuhvaćale žensku djecu iz seo- 
skih i prigradskih salašarskih dijelova, u 
kojima je živio najveći dio hrvatskog sta- 
novništva. 

Nakon Prvoga svjetskog rata 22 redov- 
ničke kuće našle su se u novoj državi — 
Kraljevini Srba, Hrvata i Slovenaca. Uz 
smanjenje opsega djelovanja u redu, budu- 
ći da od novih vlasti nisu odmah dobile do- 
pusnice za rad u prosvjeti na madžarskome 
i njemačkome, to je uzrokovalo i druge 
promjene u organizaciji i upravljanju. Za- 
uzimanjem biskupa Lajče Budanovića Sv. 
Kongregacija za redovnike utemeljila je 
1930. samostalnu kongregaciju Družba 
bačkih siromašnih sestara učiteljica od Na- 
še Gospe, što je početak rada hrvatskog 
ogranka družbe. Matica joj je bila u Subo- 
tici, a družbom su upravljale Hrvatice, 
iako su bile u manjini. God. 1934. Sv. Sto- 
lica imenovala je s. M. Rozu Kopunović 
vrhovnom glavaricom Provincije, koja je 
uzela redovničko ime Marija Anuncijata. 
Jedan dio redovnica madžarske nacional- 
nosti nije prihvatio novu provinciju družbe 
te je, ostavši vjeran upravi u Kalači, otišao 
u Madžarsku. Već sljedeće godine otvore- 
na je redovnička kuća u Zagrebu, gdje su 
boravile mlade časne sestre tijekom školo- 
vanja za učiteljice i odgojiteljice. Došavši 
iz Bačke, družba se nastavila širiti i po Hr- 
vatskoj. 

Uz postojeće razrede na madžarskome 
jeziku, u subotičkoj kući sestara (Zrinjski 
trg br. 22 — današnja Osnovna škola Jovan 
Jovanović — Zmaj) redovnice su početkom 
1920-ih u osnovnoj školi i u četverogodi- 
šnjoj građanskoj djevojačkoj školi ustroji- 
le i hrvatske razrede, na poticaj tadašnjega 
katedralnog župnika Lajče Budanovića i 
uz osobno angažiranje s. Roze Kopunović 

na okupljanju djece. Bile su to prve škole 
na hrvatskom jeziku u Bačkoj namijenjene 
ženskoj mladeži i uopće prvi institucional- 
ni oblik formalne edukacije na hrvatsko- 
me. 


Kad se za Drugoga svjetskog rata cije- 
la Bačka ponovno našla u okviru Madžar- 
ske, matica sa sjedištem u Kalači preuzela 
je upravu nad družbom i u južnom dijelu 
Bačke. Madžarski se jezik ponovno uvodi 
u škole, a sestre Hrvatice, budući da nisu 
dobro vladale madžarskim, bivaju otpušte- 
ne. Malen broj mladih časnih sestara — njih 
ukupno 18 — želio je ostati vjeran svojem 
ogranku družbe i nastaviti raditi u školstvu 
na hrvatskome te su postupno otišle u Zag- 
reb. Posredovanjem zagrebačkog nadbi- 
skupa bl. Alojzija Stepinca Sv. Kongrega- 
cija za redovnike 1941. odobrila je da druž- 
ba može nastaviti rad sa sjedištem u Zag- 
rebu. Matica i dio novicijata preneseni su u 
Zagreb, s time da je iz naziva hrvatskog 
ogranka ispušten pridjev bački. Otad se 
sjedište hrvatskog ogranka nalazi u Zagre- 
bu. U Hrvatskoj su za rata sestre nastavile 
rad u školama. 


NOTRE_DAME 


Grb Družbe sestara Naše Gospe 


Nakon Drugoga svjetskog rata sestre 
hrvatskog ogranka družbe vraćaju se u 
Bačku. Kuća Matica ostala je prazna, dje- 
lomično je uništena za boravka sovjetske 
vojske, a ubrzo i nacionalizirana i pretvo- 
rena u Osnovnu školu Jovan Jovanović — 
Zmaj, pa im je biskup Lajčo Budanović 
1946. dodijelio kuću »svećeničkog doma« 
u Harambašićevoj ulici br. 7, u kojoj su on- 

da djelovale do 1999. god. Bilo im je za- 
branjeno predavati u školama pa su se mo- 
rale preusmjeriti na druge oblike apostola- 
ta: orguljanje, crkveno pjevanje, kateheza, 
vođenje župnog kućanstva i dr. God. 1952. 
sestre su otišle na župu u obližnji Stari 
Žednik, gdje su bile do 1981., te u Rumu. 
Početkom 1950-ih počele su djelovati i u 
Belgiji, a koncem 1960-ih u Njemačkoj. 
Na molbu biskupa Matiše Zvekanovića se- 
stre su 1958. preuzele rad na biskupiji i žu- 
pi sv. Terezije, a kad je u Subotici otvore- 
na zgrada sjemeništa Paulinum (1965.), 
preuzele su i svu brigu oko njega (kuhanje, 
pranje i pospremanje) sve do danas. Samo- 
stan Anuncijata na teritoriju subotičke žu- 
pe Isusova Uskrsnuća otvorile su 1982. 


Kako je nakon 1941. atribut bački za- 
držan u imenu madžarskog ogranka druž- 
be, zauzimanjem subotičkog biskupa Ma- 
tiše Zvekanovića 1960. madžarski ogranak 
družbe u Bačkoj ponovno je postao neovi- 
san o Kalači te je dobio samostalnu upravu 
u Kanjiži. Iako je bilo više pokušaja, hrvat- 
ska i madžarska grana družbe u Bačkoj do 
danas se nisu uspjele ujediniti, već djeluju 
posebno. Pri tome madžarska grana djelu- 
je pretežito u većinskim madžarskim župa- 
ma. 

Danas diljem svijeta družba djeluje u 
dvadesetak provincija i ima više od 7000 
redovnica. Hrvatska grana družbe ima sje- 
dište u Zagrebu, u 15-ak mjesta redovnič- 
ke zajednice te sedamdesetak sestara. U 
Bačkoj trenutačno postoje dvije zajednice 
sestara, obje u Subotici — na biskupiji i u 
samostanu Anuncijata. Od 2000. družba 
nosi naziv Družba sestara Naše Gospe — 
Zagreb. 


Lit.: Č. sestre od »Naše Gospe« u Bačkoj, Subotič- 
ka Danica: kalendar za 1925, Subotica, 1924; 
Schematicmus cleri Suboticanae, Subotica, 1968; 
M. A. Kujundžić, Družba sestara »Naše Gospe« 
kroz svoju povijest, Subotička Danica : kalendar 
za 1971, Subotica, 1970; s. M. A. Kujundžić, Po- 
vijest Družbe sestara Naše Gospe (ciklostilom), 
Zagreb, 1980; Bačko klasje, br. 18, 19-20, Suboti- 
ca, 1982; A. Anišić, Jubileji sestara »Naše Go- 
spe«, Subotička Danica (nova): Kalendar za 
1998. godinu, Subotica, 1997. 

T. Žigmanov 

DRUŽBA SIROMAŠNIH SESTARA 
UCITELJICA OD NAŠE GOSPE —> 
Družba sestara Naše Gospe 


DRŽAVA SLOVENACA, HRVATA I SR- 
BA, samoproklamirana država u vrijeme 
raspada Austro-Ugarske organizirana na 
dijelu njezina teritorija nastanjenome pre- 
težito južnoslavenskim narodima. Slijede- 
ći primjer Češkoga narodnoga vijeća, poli- 
tički prvaci Slovenaca i Hrvata Anton Ko- 
rošec i Ante Pavelić (zubar) 6. X. 1918. u 
Zagrebu su osnovali Narodno vijeće Slo- 
venaca, Hrvata i Srba kao političko pred- 
stavništvo jugoslavenskih naroda u 
Austro-Ugarskoj. U njega je 8. X. ušla i 
najjača prijeratna parlamentarna grupacija 
Hrvatsko-srpska koalicija, koju je predvo- 
dio Svetozar Pribićević. Istog dana objav- 
ljen je i Pravilnik o radu te organizacije, 
u kojem se definira etnografski južnosla- 
venski teritorij zemalja Dvojne Monarhije 
od Istre, slovenskih pokrajina s Goricom i 
Prekomurjem, Trojedne Kraljevine s Rije- 
kom i Međimurjem, Bosne i Hercegovine 
do Slavenima nastanjenog prostora južne 
Ugarske. Njime je bila određena i zastup- 
ljenost predstavnika pojedinih pokrajina 
u vijeću s ukupno 80 članova. Već idućeg 
dana Narodno je vijeće donijelo Deklara- 
ciju, kojom odriče pravo austrijskom car- 
skom dvoru i ugarskoj vladi da zastupaju 
interese južnoslavenskih naroda, a 19. X. 
proklamira se preuzimanje sve vlasti na 
definiranom teritoriju. U Zagrebu je 29. X. 
Sabor Trojedne Kraljevine Dalmacije, Hr- 
vatske i Slavonije raskinuo državnopravne 
veze s Austro-Ugarskom, čime je stvorena 
Država Slovenaca, Hrvata i Srba. 


Od svoje uspostave Država SHS naila- 
zila je na mnogobrojne probleme — od pot- 
punoga rastrojstva vojske, pobuna i pljač- 
ke do međunarodnog položaja. Kako se 
pojavila prijetnja da će dio njezina teritori- 
ja okupirati susjedne zemlje, napose Italija 
i Srbija, na sastanku u Ženevi 6.-9. XI. 
1918. predsjednik Narodnog vijeća SHS 
Korošec i predsjednik Jugoslavenskog od- 
bora Ante Trumbić postigli su s predsjed- 
nikom srpske vlade Nikolom Pašićem spo- 
razum u kojem je priznata jednakoprav- 


nost Države SHS i Srbije do donošenja 
ustava, ali je ubrzo nakon konferencije Pa- 
šić povukao potpis, dok su se srpski mo- 
narhistički krugovi u idućim pregovorima 
oslanjali na Pribićevića, koji je protežirao 
bezuvjetno ujedinjenje Države SHS sa Sr- 
bijom i zagovarao centralističko i unitarno 
uređenje buduće države. Kako se zbog sve 
većega društvenog rastrojstva većina čla- 
nova Narodnog vijeća pod Pribićevićevim 
utjecajem izjasnila za bezuvjetno priklju- 
čivanje Kraljevini Srbiji, Središnji odbor 
Narodnoga Vijeća SHS dao je 23. 124. XI. 
deputaciji striktne upute u vidu Vaputaka 
za pregovore u Beogradu. Protiv odlaska u 
Beograd bio je samo Stjepan Radić, koji je 
upozoravao da ne treba bezuvjetno ulaziti 
u novu državnu zajednicu, već da najprije 
treba osnažiti Državu SHS kao samostalni 
međunarodni subjekt. Ipak, deputacija na 
čelu s Antom Pavelićem (zubar) i Svetoza- 
rom Pribićevićem otputovala je u Beograd, 
gdje su pod Pribićevićevim pritiskom odu- 
stali od odredaba Naputka i izradili novu 
Adresu, u kojoj se nije inzistiralo na držav- 
nopravnoj jednakosti Države SHS, već se 
pristupilo bezuvjetnom ujedinjenju s Kra- 
ljevinom Srbijom. Tom činu, koji se pred 
regentom Aleksandrom dogodio 1. XII. 
1918., prethodilo je priključenje Baranje, 


DRŽAVA SLOVENACA, HRVATA I SRBA 
JUŽNOSLAVENSKI 


ZEMLJE U AUSTRO - 
UGARSKOJ MONARHIJI 


== KO 
[ Kr 


ibo Monashuxc 


DRŽAVA SLOVENACA, HRVATA I SRBA 


Bačke i Banata Srbiji 25. XI. te Crne Gore 
26. XL, što je Pribićeviću pomoglo da uči- 
ni dodatni pritisak na Pavelića i druge čla- 
nove deputacije. Nakon što je Ante Pavelić 
u ime Države SHS pročitao Adresu, regent 
Aleksandar izjavio je da je prima na znanje 
te je u ime kralja Petra I. proglasio uspo- 
stavu Kraljevine Srba, Hrvata i Slovenaca 
na čelu s dinastijom Karađorđević. Tim je 
činom i formalno prestala postojati Država 
SHS. 


Južnougarski Hrvati (Bunjevci i 
Šokci) i Država Slovenaca, Hrvata i Sr- 
ba. Prva javna politička akcija na planu 
raskida južnoslavenskih naroda od Ugar- 
ske bila je Rezolucija Srba i Hrvata iz juž- 
ne Ugarske u Subotici 2. X., u kojoj je is- 
taknuto da su Baranja, Bačka i Banat sa- 
stavni dijelovi slobodne jugoslavenske za- 
jednice, pri čemu se u prvoj točki Rezolu- 
cije ističe kako se ona odnosi na Srbe i Hr- 
vate, a kao pojašnjenje uz hrvatsko ime u 
zagradi se navode Bunjevci i Šokci. Rezo- 
luciju je u Zagreb odnio Petar Konjović, 
dirigent iz Sombora. 


U tim je trenucima postojala stanovita 
koordinacija između Zagreba i Subotice: 
predstavnici ugarskih Južnih Slavena bili 
su uključeni u izradu Deklaracije Narod- 


Država Slovenaca, Hrvata i Srba 

nog vijeća SHS od 8. X. kao prvog čina 
političkog osamostaljivanja svih južnosla- 
venskih naroda u Austro-Ugarskoj Monar- 
hiji; u Pravilniku Narodnog vijeća od 8. X. 
za predstavnike Baranje, Bačke i Banata 
predviđeno je 10 mjesta u Narodnom vije- 
ću; u Saopćenju Narodnog vijeća od 19. X. 
navodi se da su pri izboru članova Pred- 
sjedništva tog tijela u radu sudjelovali i 
predstavnici Jugoslavena Ugarske; članovi 
Južnougarskog kluba (slavenski zastupnici 
iz južne Ugarske u Ugarskom saboru) bili 
su pridruženi članovi i konsultanti Narod- 
nog vijeća SHS (od ugarskih Bunjevaca 
bili su to Mirko Ivković Ivandekić, Stipan 
Vojnić Tunić, Matija Evetović i Stipan Bu- 
ljovčić); o subotičkoj Rezoluciji od 2. X. 
raspravljalo se na sjednici Središnjeg od- 
bora Narodnog vijeća SHS 26. X. i dr. 

Rezolucija od 2. X. dopunjena je 23.- 
25. X., kad su vodeći pripadnici hrvatsko- 
bunjevačke i srpske zajednice u Subotici 
izrazili želju da jedinu kompetenciju u po- 
gledu rješavanja pitanja Hrvata i Srba iz 
južne Ugarske ima Narodno vijeće SHS u 
Zagrebu te da se Subotica i njezino pod- 
ručje odvoje od Ugarske i pridruže novoj 
jugoslavenskoj zajednici. Izmijenjenu je 
rezoluciju Narodnom vijeću u Zagreb od- 
nio Blaško Rajić, koji je tamo stigao 28. X. 
Ondje je 29. X. nazočio saborskoj sjednici, 
ali se zbog njegova kasnog dolaska o izmi- 
jenjenoj Rezoluciji nije raspravljalo. Tom 
je prigodom dr. Ante Pavelić (zubar) ipak 
istaknuo kako prostor Baranje, Bačke i Ba- 
nata smatra dijelom Države SHS. Na su- 
sretima s dužnosnicima Narodnog vijeća 
Rajić je predao zahtjeve bunjevačkih 1 srp- 
skih političkih predstavnika iz Subotice 1 
ujedno tražio instrukcije, ali je od njih do- 
bio obeshrabrujući odgovor: »Idite i činite 
što znate.« 

Kako zagrebačke elite, koje zbog po- 
svemašnjih nereda nisu bile kadre u potpu- 
nosti ustrojiti novu vlast, pa tako ni pomo- 
ći narodnom pokretu u Bačkoj, Rajić se 
vratio u Suboticu, a kao članovi Narodnog 
vijeća ostali su Mirko Ivković Ivandekić i 
Stipan Vojnić Tunić, koji su od srpske vla- 
de zatražili da u cilju južnoslavenskog uje- 

dinjenja što žurnije oslobodi prostor Bara- 
nje, Bačke i Banata. Srpska je vlada na te 
njihove želje te na molbu Mate Drinkovi- 
ća, povjerenika za obranu Države SHS, 
uputila postrojbe ne samo na prostor Bara- 
nje, Bačke i Banata, odnosno u dijelove 
Države SHS zahvaćene neredima, već je 
prešla u okupaciju cijelog njezinog terito- 
rija. 

Boravak u Zagrebu Blaška Rajića 
učvrstio je u uvjerenju da se bunjevačke 
elite moraju jače povezati sa srpskim pre- 
čanskim političarima kako bi mogli ostva- 
riti razdruživanje Baranje, Bačke i Banata 
od Ugarske te s monarhističkim srbijan- 
skim krugovima kao jamcem za provedbu 
tih težnji. On je 3. XI. u prostorijama Hr- 
vatske zemaljske banke d.d. podnio izvje- 
šće o boravku u Zagrebu, a na novome sa- 
stanku, kojemu su nazočili dužnosnici su- 
botičkog ogranka Srpske narodne radikal- 
ne stranke (koji su se do tada pasivno drža- 
li iščekujući instrukcije iz Novoga Sada, 
odnosno Beograda), održanome 5. XI. u 
domu braće Vladislava i Jovana Manojlo- 
vića, na tragu zagrebačkih odluka od 29. 
X. i Wilsonovih načela, koji malim narodi- 
ma Austro-Ugarske Monarhije priznaje 
pravo da sami izaberu svoje buduće držav- 
no-pravno uređenje, odlučeno je da se hit- 
no osnuje Bunjevačko-srpsko narodno vi- 
jeće, koje bi radilo na odvajanju tog pro- 
stora od Ugarske i njegovu ulasku u budu- 
ću jugoslavensku zajednicu. 


Članovi Pučke kasine organizirali su 
10. XI. Veliku subotičku narodnu skupšti- 
nu subotičkih Bunjevaca i Srba u kristal- 
noj dvorani hotela Hungarija. Bunjevački 
puk pred hotel je stizao u velikim povorka- 
ma, a na čelu glavne povorke stupali su 
bivši austrougarski časnici, koje je predvo- 
dio Gavro Čović. Oni su nosili veliku svi- 
lenu hrvatsku trobojnicu, što su nazočni 
oduševljeno pozdravili, klicali su Jugosla- 
viji i pozivali građane Subotice da im se 
pridruže. Prvi govornik Blaško Rajić po- 
zvao nazočne da izaberu odbor kako bi se 
mogli povezati s Srbijom, odnosno Drža- 
vom SHS. Poslije njega govorili su još 
Vladislav Manojlović te Jovan Petrović. 
Na skupu su izabrani Bunjevačko-srpski 


narodni odbor i izaslanici za buduću veli- 
ku narodnu skupštinu radi odlučivanja o 
sudbini cijeloga slavenskog stanovništva 
južnougarskog prostora. Nakon toga bivši 
mladi časnici Austro-ugarske vojske po- 
novno su ulicama grada pronijeli hrvatsku 
trobojnicu kličući Jugoslaviji, a zastavu su 
nakon toga 1 izvjesili na toranj gradske ku- 
će. 


Intenzivni rad bunjevačkih prvaka na 
čelu s Blaškom Rajićem oko odvajanja ba- 
ranjsko-bačko-banatskoga prostora te nje- 
gova uklapanja u budući jugoslavenski 
okvir izravni je poticaj imao u zagrebač- 
kim političkim događajima. U svojim na- 
stojanjima on je slijedio odluke Narodno- 
ga vijeća SHS, ali ne prejudicira konačno 
rješenje, već to ostavlja otvorenim u cilju 
očuvanja proklamiranog jedinstva Srba i 
Hrvata-Bunjevaca. U to vrijeme novosad- 
ske srpske elite, uz potporu srpskih vojnih 
postrojba i u dogovoru s monarhističkim 
srpskim krugovima, preuzimaju inicijativu 
oko ujedinjenja južnougarskog prostora u 
novu jugoslavensku zajednicu. Nakon što 
je srpska vojska zauzela Novi Sad, prečan- 
ski srpski političari okupljeni oko Srpsko- 
ga narodnog odbora u Novom Sadu orga- 
niziraju konferenciju mjesnih narodnih od- 
bora 16. XI. u Matici srpskoj, na kojem 
zbog utjecaja srpskih radikala, nije odluče- 
no hoće li se ujedinjenje provesti preko 
Države SHS ili Kraljevine Srbije, već je 
predloženo kompromisno rješenje da se 
ujedinjenje prvo pokuša ostvariti uz po- 
moć Narodnog vijeća SHS, a ako ono ne 
bude provelo ujedinjenje s Kraljevinom 
Srbijom, Vojvodina zadržava mogućnost 
samostalnog ujedinjenja sa Srbijom te je 
donesena nova rezoluciju u kojoj se potvr- 
đuje želja slavenskog stanovništva Bara- 
nje, Bačke i Banata da se razdruži od Ma- 
džarske i da se u tom cilju 25. XI. organi- 
zira Velika narodna skupština u Novom 
Sadu. 


U Nevenu od 22. XI. tiskan je poziv 
Agitacijskog odbora Narodnog odbora iz 
Novoga Sada upućen narodima Baranje, 
Bačke i Banata da se priključe slobodnoj 
Državi SHS te da se na ujedinjenju u »ve- 

liku Državu SHS«, koja će se prostirati od 
Soče do Vardara, od Subotice do Bitolja i 
od Trsta do Temišvara. U dva članka subo- 
tički Veven od 23. XI. (Na koju ćemo 
stranu? i Pred izbore za veliku narodnu 
skupštinu u Novom Sadu) jasno izražava 
želju subotičkih Bunjevaca da aktivno su- 
djeluju u ujedinjenju južnoslavenskih ze- 
malja, govoreći pritom o Državi Srba, Hr- 
vata i Slovenaca, a ne Kraljevini Srbiji. Na 
povezanost s Narodnim vijećem upućuje i 
poziv iz Nevena od 24. XI. za prikupljanje 
dobrovoljnog poreza, kakvu je odluku do- 
nijelo i zagrebačko Narodno vijeće 26. X. 


Na zboru u hotelu Hungarija 24. XI. 
nazočni su u kratku vremenu izabrali 75 
izaslanika koji će predstavljati Suboticu na 
Velikoj skupštini u Novom Sadu, od kojih 
su većinu činili Bunjevci. Izaslanstvo je u 
Novi Sad stiglo 25. XI. ujutro, a prije sa- 
mog zasjedanja Velike narodne skupštine 
održana je još jedna konferencija vodećih 
osoba srpske i hrvatske zajednice, jer se 
doznalo da je vojvođanski radikal Jaša To- 
mić prethodnu noć na tajnom dogovoru 
srpskih elita odlučio da se Vojvodina od- 
mah ujedini s Kraljevinom Srbijom. Na 
tom sastanku u Matici srpskoj Bunjevce su 
zastupali Babijan Malagurski, Mirko Ivko- 
vić Ivandekić i Blaško Rajić, koji su se us- 
protivili tom rješenju, jer je Bunjevačko- 
srpsko narodno vijeće dalo pristanak svo- 
jim izaslanicima samo za ujedinjenje pre- 
ko Zagreba. 


Iako je vladala velika napetost, Velika 
narodna skupština počela je svoj rad u ho- 
telu Grand oko 11 130 sati. Nazočilo joj je 
757 izaslanika iz 221 mjesta Baranje, Bač- 
ke i Banata, od čega 578 Srba, 89 Hrvata, 
62 Slovaka, 21 Rusin, 6 Nijemaca i 1 Ma- 
džar (majorizacija slavenskog stanovništva 
s područja koje je bilo pod okupacijom 
srpske vojske i na kojem su Slaveni činili 
samo jednu trećinu stanovništva trebala je 
pomoći srpskim elitama da lakše provedu 
svoju odluku o razdruživanju od Ugarske 
te izravnom ujedinjenju s Kraljevinom Sr- 
bijom). Skupštinu je otvorio književnik Jo- 
van Hranilović, a tajnik skupštine Jaša To- 
mić pročitao je pripremljeni tekst prve re- 

DRŽAVA SLOVENACA, HRVATA I SRBA 


zolucije, u kojoj se moli Kraljevina Srbija 
da zastupa interese slavenskog stanovni- 
štva tog prostora na budućoj mirovnoj 
konferenciji te da se taj prostor priključuje 
Kraljevini Srbiji. Prema kasnijoj Hranilo- 
vićevoj izjavi, u dokumentu je Tomić sin- 
tagmu »jugoslovenske zemlje« zamijenio 
riječju »Srbija«. Kršenje ranijih dogovora 
pokušao je prikriti na način što se u dalj- 
njem tekstu rezolucije kompromisno upu- 
ćuju po dva izaslanika u Beograd i Zagreb, 
koji trebaju pripomoći Narodnom vijeću 
SHS i Vladi Kraljevine Srbije oko ujedi- 
njenja svih jugoslavenskih zemalja, pri če- 
mu je subotički radikal Jovan Manojlović 
dobio prednost u zastupanju vojvođanskih 
interesa u Narodnom vijeću pred kikind- 
skim demokratom Vasom Stajićem, koji je 
dotad već sudjelovao u radu Vijeća. Tu po- 
litičku poziciju međutim nisu podržavali 
svi izaslanici, pa je slovački izaslanik Jan 
Grunik čak podnio prijedlog da se Banat, 
Bačka i Srijem pripoje Državi SHS. Neiz- 
vjesnu situaciju prekinuo je Blaško Rajić, 
koji je u kraćem govoru zahvalio što je 
predložen da zastupa interese Baranje, 
Bačke i Banata kod Vlade Kraljevine Srbi- 
je i, prihvaćajući tu dužnost, istaknuo kako 
vjeruje da je rješenje nacionalnog pitanja o 
ujedinjenju u tekstu rezolucije dobro sro- 
čeno te on to prihvaća. Nakon toga rezolu- 
cija je prihvaćena aklamacijom, a odmah 
je izglasovana i druga rezolucija, u kojoj 
se odlučivalo o razdruživanju od Ugarske 1 
kojom je osnovano Veliko narodno vijeće 
za Banat, Bačku i Baranju kao predstav- 
ničko tijelo te Narodna uprava kao izvršno 
tijelo. 

U rezolucijama se, s jedne strane, za- 
govara bezuvjetno ujedinjenje s Srbijom, a 
s druge se strane predstavnici šalju u Zag- 
reb kako bi se potaknulo ujedinjenje u 
novu jugoslavensku zajednicu, što pokazu- 
je da su srpske elite, zbog svoje podijelje- 
nosti, zadržavale stanovit dvojni model i 
priznavale djelomičnu mjerodavnost Na- 
rodnom vijeću SHS u Zagrebu. Usto je 
razvidno da druga rezolucija nije nastala u 
suglasju s Vladom Kraljevine Srbije, već 
je bila izraz ranijih želja slavenskog sta- 
novništva južne Ugarske. Pritom je ustroj- 

stvo vlasti Baranje, Bačke i Banata bilo 
preslika modela ustroja Narodnoga vijeća. 


Istog dana kad je održana Velika na- 
rodna skupština u Novom Sadu, na sjedni- 
ci Narodnog vijeća SHS u Zagrebu, pod 
predsjedanjem Svetozara Pribićevića, od- 
lučeno je da se počne proces ujedinjenja s 
kraljevinama Srbijom i Crnom Gorom. 
Već 26. XI. Blaško Rajić i Jaša Tomić ot- 
putovali su u Beograd kako bi Vladu Kra- 
ljevine Srbije upoznali s donesenim rezo- 
lucijama, koja je odluke primila na znanje, 
ali o njima nije raspravljano ni u parlamen- 
tu ni u vladi, što pokazuje da je taj teritorij 
smatrala dijelom proširene Srbije. Bunje- 
vačka i srpske tijela vlasti s prostora Bara- 
nje, Bačke i Banata upravljale su cijelim 
prostorom južne Ugarske do 11. III. 1919., 
kad su izvršila demisiju Vladi Kraljevine 
SHS te su bila postupno inkorporirana kao 
Odjel za Banat, Bačku i Baranju pri Mini- 
starstvu unutarnjih poslova. 

Lit.: Neven, Subotica, 1918.-1919; F. Šišić, Doku- 
menti o postanku Kraljevine Srba, Hrvata i Slove- 
naca 1914.-1919., Zagreb, 1920; P. Pekić, Povijest 
Hrvata u Vojvodini, Zagreb, 1929; Spomenica 
oslobođenja i ujedinjenja Grada Subotice, Suboti- 
ca, 1938; P. Pekić; Povijest oslobođenja Vojvodi- 
ne, Subotica, 1939; J. Horvat, Politička povijest 
Hrvatske, 2, Zagreb, 1989; A. Sekulić; Prilog is- 
traživanju društvenog života bačkih Hrvata od 
1918. do 1928. Radovi Zavoda za hrvatsku povi- 


jest Filozofskoga fakulteta u Zagrebu, 23, Zagreb, 


1990; A. Sekulić, Hrvati iz južnougarskih područ- 
ja u godinama od 1918. do 1920., Radovi Zavoda 
za hrvatsku povijest Filozofskoga fakulteta u Zag- 
rebu 26, Zagreb, 1993; Povijest Mađarske, ur. P. 
Hanak, Zagreb, 1995; H. Matković, Povijest Jugo- 
slavije (1918.-1991.) Hrvatski pogled, Zagreb 
1998; M. Grlica, Blaško Rajić i stvaranje prve ju- 
goslovenske države, Ex Pannonia, 5-6-7, Suboti- 
ca, 2003; L. Vrkatić, Pojam i biće srpske nacije, 
Sremski Karlovci-Novi Sad, 2004. 

K. Bušić 


DRŽAVLJANSTVO, osobita pravna ve- 
za između pojedinca i države temeljem ko- 
je se određuje koje je države dotični poje- 
dinac državljanin. Ima iznimno značenje s 
obzirom na ostvarivanje najrazličitijih pra- 
va i obveza (zapošljavanje, dobivanje 
osobne iskaznice i putovnice, pravo glasa, 
vojna obveza i dr.). Ideja državljanstva jav- 
lja se od XVII. st. kao odraz novoga 


shvaćanja prava i obveza prema državi 
umjesto prema feudalnom gospodaru, a 
podrobnije se pravno regulira od kraja 
XVIII. i početka XIX. st. Državljanstvo se 
katkada koristi kao sinonim za nacional- 
nost odn. nacionalnu pripadnost (franc. 
nationalite, engl. nationality), iako se ove 
dvije kategorije ne moraju poklapati. 


Najčešće se stječe rođenjem ili podrije- 
tlom (ius sanguinis — načelo krvne veze), 
kada dijete stječe državljanstvo svojih ro- 
ditelja ili jednoga od njih (najčešće oca) 
bez obzira na to gdje je rođeno i gdje ono 
ili njegovi roditelji žive, ili pak po mjestu 
rođenja (ius soli — načelo tla), kad se držav- 
ljanstvo određuje prema državi na čijem 
je teritoriju dijete rođeno, bez obzira na dr- 
žavljanstvo roditelja. Rjeđe se državljan- 
stvo stječe naknadnim primitkom stranaca, 
najčešće naturalizacijom ili prirođenjem 
(ius domicilii — načelo prebivališta), kad 
osoba stječe državljanstvo države u kojoj 
stalno živi uz ispunjenje dodatnih uvjeta 
(npr. poznavanje jezika, odricanje od prija- 
šnjeg državljanstva). Neke kategorije oso- 
ba državljanstvo mogu steći pod povlašte- 
nim uvjetima (sklapanje braka s državlja- 
ninom, etničko podrijetlo, osobe koje su 
pružale posebne usluge državi, poput vr- 
hunskih sportaša ili pripadnika oružanih 
postrojba), a može se steći i po međudr- 
žavnim ugovorima. Svaka država slobod- 
no određuje uvjete za stjecanje državljan- 
stva, a u praksi se kao temeljno načelo uzi- 
ma načelo podrijetla ili načelo tla, koje se 
onda dopunjuje ostalim načelima. Kao re- 
zultat toga može se dogoditi da novorođe- 
no dijete ostane osoba bez državljanstva 
(apatrid), ali i da ima dvojno državljanstvo 
(bipatrid), pa čak i višestruko državljan- 
stvo (multipatrid). Za razliku od prijašnjeg 
trenda ograničavanja dvojnog državljan- 
stva, posljednjih se desetljeća, zbog poja- 
čanih migracija te potreba ublažavanja po- 
sljedica raspada europskih socijalističkih 
federalnih država za građane, u praksi 
olakšava stjecanje dvojnog državljanstva. 
Od dvojnog državljanstva razlikuje se 
dvostruko državljanstvo, kakvo postoji u 
federalnim državama, u kojima istodobno 
postoji državljanstvo federalne jedinice i 
federacije. 


DRŽAVLJANSTVO 


Podunavski su Hrvati tijekom posljed- 
njeg stoljeća i pol stjecajem povijesnih 
okolnosti živjeli u više različitih državnih 
tvorevina, u ovisnosti o čemu se mijenjala 
i njihova državljanska pripadnost. Nakon 
raspada Austro-Ugarske Monarhije odred- 
bama Trianonskoga mirovnog ugovora 
bivšim ugarskim državljanima ostavljen 
rok za optiranje, tj. za odluku o tome hoće 
li uzeti državljanstvo Madžarske ili Kralje- 
vine SHS, u kojem su se neke hrvatske 
obitelji iz Bajskog trokuta preselile u jugo- 
slavensku državu, dok su se neke madžari- 
zirane bunjevačke obitelji iz dijela Bačke 
koji pripao jugoslavenskoj državi preselile 
u Madžarsku. Nakon raspada federalne Ju- 
goslavije 1991. godine bivša republička 
državljanstva postala su temeljem za držav- 
ljanstvo novonastalih država s prostora 
bivše Jugoslavije, što je za Hrvate koji su 
se u socijalističkom razdoblju u Vojvodinu 
doselili iz Hrvatske i Bosne i Hercegovine 
stvorilo teškoće pri dobivanju državljan- 
stva Srbije, a to je bila raširena pojava u 
svim novim neovisnim državama bivše Ju- 
goslavije. 

Za hrvatsku je dijasporu i iseljeništvo 
bitnu novinu uveo Zakon o hrvatskom dr- 
žavljanstvu iz 1991. godine, koji je, po 
uzoru na zakonodavstvo u nekim zemlja- 
ma, omogućio stjecanje hrvatskog držav- 
ljanstva naturalizacijom pripadnicima hr- 
vatskog naroda koji nemaju prebivalište u 
Republici Hrvatskoj, ograničavajući pri- 
tom uvjete za primitak u hrvatsko držav- 
ljanstva na poznavanje hrvatskoga jezika 
i latiničnog pisma, na to da se iz njihova 
ponašanja može zaključiti da poštuju prav- 
ni poredak i običaje u Republici Hrvatskoj 
i da prihvaćaju hrvatsku kulturu te na to da 
daju pisanu izjavu o tome kako se smatra- 
ju hrvatskim državljaninom. Tu su moguć- 
nost iskoristili mnogi bački Hrvati, čime je 
olakšana, obnovljena i učvršćena integra- 
cija bačkih Bunjevaca i Šokaca u hrvatski 
narodni korpus. No posljednjih godina, us- 
prkos neizmijenjenom Zakonu o hrvat- 
skom državljanstvu, hrvatska državna tije- 
la u praksi nerijetko ograničavaju primitak 
u hrvatsko državljanstvo bačkih Hrvata 

DRŽAVLJANSTVO 


(što vrijedi i za Hrvate iz drugih dijelova 
Vojvodine, Bosne i Hercegovine i drugih 
susjednih zemalja), što negativno utječe na 
integraciju bačkih Hrvata u cjelinu hrvat- 


skog naroda. 
S. Bačić 


DRŽAVNO UDRUŽENJE ŠOKAČKIH 
HRVATA, kulturna udruga sa sjedištem u 
Santovu. Utemeljio ju je 1968. santovački 
profesor Stjepan Velin radi širenja prosvje- 
te i povezivanja šokačkih Hrvata u Ma- 
džarskoj, ali su je vlasti ukinule poslije tri 
godine rada. Na poticaj i uz potporu Mari- 
na Mandića, glavnog tajnika Demokrat- 
skog saveza Južnih Slavena u Madžarskoj, 
Udruženje je, na čelu sa Stipanom Panči- 
ćem, 1984. ponovno počelo djelovati te 
otad nesmetano radi. U njegovu sklopu de- 
setak je godina djelovalo kulturno-umjet- 
nička skupina koja se proslavila nastupima 
u Madžarskoj i inozemstvu. U Udruženju 
se priređuju književne večeri i druge pri- 
godne manifestacije, a njegovi članovi su- 
rađuju i s Hrvatima u Vojvodini (Sombor) 
i Slavoniji (Donji Miholjac). Udruženje 
ima 110 registriranih članova, a zaslužno 
je za njegovanje i prikazivanje narodnih 
običaja te čuvanje predmetne baštine šo- 
kačkih Hrvata. U zgradi u kojoj su klupske 
prostorije smještena je, kao stalni postav, i 
stara šokačka soba. 


Dom Državnog udruženja 
šokačkih Hrvata u Santovu 


Lit.: Hrvatska riječ, br. 5, Subotica, 2003; Hrvat- 
ski glasnik, Budimpešta, br. 35/2005, 4/2006. 


Ž. Mandić 


DUBAK, u bačkih Bunjevaca i Šokaca po- 
magalo u kojem se mala djeca uče hodati. 

Izrađivao se isprva od drveta kao stalak 
bez kotača, a poslije su se počeli izrađiva- 
ti i s drvenim kotačima. Danas se više ne 
izrađuju jer postoje moderne i pristupačne 
hodalice. 
Lit.: M. Peić, G. Bačlija, Rečnik bačkih Bunjeva- 
ca, Novi Sad-Subotica, 1990; A. Sekulić, Rječnik 
govora bačkih Hrvata, Zagreb, 2005. 

M. Seremešić 


DUD, listopadno drvo iz porodice Mora- 
ceae. Od oko 100 vrsta u Bačkoj su zastup- 
ljene pretežito dvije: Morus Alba (Bijeli 
dud) i Morus Nigra (Crni dud). U Podunav- 
lju se počeo širiti u XVIII. st. radi proiz- 
vodnje svile pa su drvoredi uz glavne ceste 
sve do polovice XX. st. najčešće bili dudo- 
vi. To drvo ima debelo stablo i golemu 
krošnju koja baca veliku sjenu. Listovi su 
mu jednostavni, spiralna rasporeda na gra- 
nama. Cvate u travnju i svibnju, a muški i 
ženski cvjetovi skupljeni su u cvat res. 
Ženski cvjetovi nakon oplodnje međusob- 
no se spajaju obrazujući sočan i ukusan 
plod — orašicu, u puku poznatu pod ime- 
nom »dudinja«. Zreli su plodovi žućkasto- 
bijeli (bijeli dud), odnosno crvenkastocrni 
(crni dud). Plodovi duda konzumiraju se 
svježi, a izrađuju se od njih sokovi i rakija 
sa specifičnim okusom i aromom. 

Dud je često bio zasađen ispred salaša. 
Tijekom ljeta ispod njega je stajao velik 
stol (»astal«) s dugačkim klupama. Za 
njim se objedovalo, ali je služio i za dru- 
štvene kontakte sa susjedima ili gostima. 
Dudovina je čvrsto, tvrdo i trajno drvo ko- 
je se rabilo u kolarstvu, tokarstvu, bačvar- 
stvu i gradnji čamaca. Dud je bio važan i 
za proizvodnju svile — u Bačkoj su tijekom 
XIX. i u prvoj polovici XX. st. postojale 
manufakturne radionice koje su proizvodi- 
le svilu biološkim putem, s pomoću svile- 
ne bube ili sviloprelja. Ona se u stadiju gu- 
sjenice, koji traje do 25 dana, intenzivno 
hrani dudovim lišćem i svoju težinu pove- 
ća do 10.000 puta. Pri preobrazbi u ličinku 
gusjenice oko sebe zapredaju svilenu nit 
dugu 1500-2000 metara. 


M. Ostrogonac 


DUDAS, Antal (Kupusina, 26. I. 1933. — 
Palić, 29. 1. 2006.), slikar, likovni peda- 
gog. Diplomirao je 1958. na Odsjeku li- 
kovne umjetnosti Više pedagoške škole u 
Novom Sadu. Slikarstvo mu je motivski 
vezano pretežito za vojvođanska sela i ži- 
vot seljaka, no likovni mu je izričaj posve 
suvremen. Izlagao je samostalno i na skup- 
nim izložbama u zemlji i inozemstvu. Od 
1975. bio je član Saveza udruženja likov- 
nih umjetnika Vojvodine (SULUV) i 
Udruženja likovnih umjetnika Srbije 
(ULUS). Dobitnik je više nagrada i prizna- 
nja za likovno stvaralaštvo. Objavljivao je 
i likovne kritike. 

Od 1990-ih godina objavio je više po- 
pularnih članaka iz prošlosti Kupusine, 
osobito nekoliko godina prije svoje smrti u 
listu Bdcsorszdg. Za bačke je Hrvate oso- 
bito važan njegov članak O zaboravljenim 
Dalmatima-Šokcima u Kupusini (Rukovet, 
12/1990, Subotica), u kojem je prvi iznio 
osnovne podatke o nekadašnjoj nazočnosti 
Hrvata u tome danas madžarskom selu — 
popisao je hrvatska prezimena, nadimke i 
toponime u Kupusini te hrvatske riječi u 
lokalnome madžarskom govoru. Ilustrirao 
je i madžarski prijevod odabranih bunje- 
vačkih pripovijedaka iz zapisa Balinta 
Vujkova Aranyhaju testverek: Bunyevdc 
nepmesek (Braća zlatne kose: bunjevačke 
narodne pripovijetke), objavljen u Novom 
Sadu 1988. 


Lit.: Likovno stvaralaštvo — Kepzomuveszeti 
alkotasok : Subotica 1944-1984, Subotica, 1984; 
Dudds Antal, katalog, Salon Likovnog susreta, 
Subotica, 1995. 

E. Bažant 


DUDAS, Gyula (Senta, 19. IX. 1861. — 
Homonna, 8. I. 1911.), prosvjetni radnik, 
urednik i povjesničar. Potječe iz ugledne 
plemićke porodice Dudas-Muhoray, čiji su 
članovi imali važnu ulogu u društvenim 
događanjima u Bačko-bodroškoj županiji 
u XIX. st.. Školovao se u Senti, Segedinu i 
Subotici, a sveučilišni studij završio je u 
Budimpošti, stekavši isprva zvanje profe- 
sora, a nakon toga i doktora znanosti na Fi- 
lozofskom fakultetu. U gimnaziji u Senti 


DUDAS 


predavao je povijest, latinski i grčki jezik, 
a poslije je postavljen u upravu prosvjetnih 
nadzornika u Segedinu. God. 1889. postao 
je profesor Više trgovačke škole u Sombo- 
ru. Usporedno je uređivao i somborski list 
Bacska, no nakon nekog vremena prestao 
je predavati. Kako se stalno bavio povije- 
snim istraživanjima, 1891. izabran je za 
tajnika Povijesnog društva Bačko-bodro- 
ške županije, a bio je i urednik njegova 
Godišnjaka 1895.-97. Uredio je monu- 
mentalnu dvosveščanu Opću monografiju 
Bačko-Bodroške županije (Bdcs-Bodrogh 
vdrmegye egyetemes monografidja), objav- 
ljenu u Somboru 1896., za koju je sabrao 
i obradio najveći dio povijesne građe. U 
novinama, časopisima i godišnjacima ob- 
javio je više od stotinu radnja, pretežito iz 
povijesti Bačke. Nekoliko godina prije 
smrti ponovno se vratio prosvjetnom radu 
— izabran je za prosvjetnog nadzornika u 
Budimpešti, zatim u Homonnu u Zemplen- 
skoj županiji (današnja istočna Slovačka), 
gdje je živio do kraja života. 

Za povijest bačkih Hrvata važna je nje- 
gova radnja A bunyevdcok tortenete (Povi- 
jest Bunjevaca), objavljena u Godišnjaku 
Povijesnog društva Bačko-bodroške župa- 
nije (4/1904), u kojoj je opisao povijest 
Bunjevaca do doseljenja u Podunavlje. 
Značajna su i njegova istraživanja županij- 
skog plemstva, u sklopu kojih je obradio i 
bunjevačke plemenitaše. Toj je temi po- 
svetio knjigu A bacskai nemes csalddok- 
adalekul  Bacs-Bodrogh vdrmegye 
tortćnetćhez (Sombor, 1893.) i članke u 
spomenutom Godišnjaku (A bacskai ne- 
mes csaladok, 4/1893; A bacskai nemes 
csaladok osszeirdsa, 3/1897; A Vojnits 
csalad osei, 3/1897; A Latinovics csalad 
regi birtokviszonyai 3/1897; A bacskai ne- 
mes  csalddok  osszeirasa, 3-4/1898, 
2/1899). 


Lit.: S. Borovszky, Bacs-Bodrog vdrmegye II, Bu- 
dapest, 1909; K. Kdich, A Bdcs-Bodrog vdrmegyei 
Tortenelni Tdrsulat evkonyvenek repertoriuma 
(1885-1918), Ujvidćk, 1984; Z. Kalapis, Eletrajzi 
Kalauz I., Ujvidćk, 2002. 


E. Bažant 

DUDIĆ 


DUDIĆ, Andrija (Andreas Dudith, Du- 
dit/h/ius, Sbardellatus, ab /H/orehowic- 
za) (Budim, 16. II. 1533. — Breslau /danas 
Wroclaw/, 23. I. 1589.), biskup, diplomat 
i humanist. Potječe iz hrvatske plemićke 
porodice koja je držala posjed Orehovicu 
kraj Krapine (otuda plemićki pridjevak 
Orehovički). Otac Jeronim poginuo mu je 
1541. kraj Budima u bici s Turcima. Bri- 
gom majke i njezine utjecajne rodbine, na- 
pose ujaka Augustina Sbardellatusa, bisku- 
pa u Vacu, postigao je zavidnu naobrazbu, 
najprije učeći u Budimu, a zatim studiraju- 
ći u Šleskoj (Breslau) i Italiji (Verona, Pa- 
vija, Mleci, Padova). Nakon završetka stu- 
dija ušao je u diplomatske krugove. Prate- 
ći papinskog izaslanika kardinala Reginal- 
da Polija 1553.-57. po Njemačkoj, Nizo- 
zemskoj, Francuskoj i Engleskoj, upoznao 
je mnoge znamenite ljude i različite sredi- 
ne. God. 1560. boravio u Ugarskoj i na 
bečkom dvoru kod Ferdinanda I. Habsbur- 
škoga, u čijoj je službi bio i njegov otac. 


Andrija Dudić 


Kad se postavilo pitanje predstavnika 
ugarskog svećenstva na trećem zasjedanju 
Tridentskog koncila 1561., na prijedlog 
papinskog nuncija Delfina imenovan je bi- 
skupom u Kninu, koji su još 1522. zauzeli 
Turci, te je, zajedno s čanadskim bisku- 
pom Janosem Kolozsvaryjem, poslan na 
sabor, dok je Ferdinand I. za svojega sa- 
vjetnika na saboru uzeo pečuškog biskupa 
Juraja II. Draškovića. Sudjelovao je u radu 
Tridentskog sabora od 7. II. 1562. do 16. 

VII. 1563. Bio je jedan od najistaknutijih 
predvodnika u borbi za temeljitu reformu 
Crkve i vjersku snošljivost. Zauzimao se 
za prihvaćanje nekih protestantskih zahtje- 
va kako bi se vratili u Katoličku crkvu i 
pridobili za pomoć u borbi protiv Turaka, 
čime je pobudio sumnjičavost saborskog 
vodstva. Mnogi su ga smatrali najboljim 
govornikom na cijelomu saboru i uspore- 
đivali ga s Ciceronom. Nakon što je pot- 
kraj 1562. preminuo čanadski biskup 
Kolozsvary, naslijedio je njegovu biskup- 
sku stolicu. Po želji papinskih legata polo- 
vicom 1563. napustio je sabor i prihvatio 
posredničku ulogu između saborskog 
predsjedništva i bečkog Dvora. Potkraj iste 
godine naslijedio je Draškovića na peču- 
škoj biskupskoj stolici, ali kako su Turci 
već držali Pečuh, preselio se u Siget 
(Szigetvar). 

Prije same opsade Sigeta 1566. car 
Maksimilijan II. uputio ga je u diplomat- 
sku misiju u Poljsku, zahvaljujući čemu je 
izbjegao sudbinu ostalih sigetskih branite- 
lja. Na poljskome kraljevskom dvoru u 
Krakovu istaknuo se širokim znanjem, ali 
se i oženio jednom dvorskom plemkinjom 
i napustio biskupski položaj. Prešao je naj- 
prije na kalvinizam, zatim je postao antitri- 
nitarac, a naposljetku evangelik, zbog čega 
je ekskomuniciran iz Katoličke crkve, ali 
je ostao u vezi s habsburškim vladarima. U 
politiku se nakratko vratio 1572. nastojeći 
osigurati da na ispražnjeno poljsko prije- 
stolje dođe habsburški kandidat. Kad je 
1575. za poljskoga kralja izabran stari Du- 
dićev neprijatelj sedmogradski (erdeljski) 
vojvoda Istvan Bathory, sa suprugom je 
otišao u Šlesku, a od 1579. stalno se nasta- 
nio u Breslauu i potpuno se posvetio znan- 
stvenom radu. Umro je vjerojatno od kuge 
i pokopan je u tamošnjoj evangeličkoj cr- 
kvi sv. Elizabete. Imao je šest sinova, od 
kojih su se neki istaknuli u poljskome jav- 
nom životu. 


Bavio se s mnogim humanističkim i 
prirodnim disciplinama: filozofijom, teo- 
logijom, filologijom, pravom, poviješću, 
zemljopisom, medicinom, astronomijom, 
matematikom, fizikom. Autor je tridesetak 
djela, od kojih su neka još u rukopisu, a 


neka su i nedovršena, i nalaze se razasuta 
u desetak velikih europskih knjižnica i ar- 
hiva. Prevodio je s grčkoga (proslavio se 
latinskim prijevodom ogleda Dionizija 
Halikarnašanina O Tukididu iz 1560.), pi- 
sao latinske i grčke pjesme, govore, poli- 
tičke polemike... Pet njegovih znamenitih 
govora, iz kojih zrači duh humanizma naj- 
bolje erazmovske tradicije te izvrsna kla- 
sična latinština, više su puta tiskani, a 
1991. prevedeni su i na hrvatski. S talijan- 
skoga je na latinski 1563. preveo životopis 
svojega zaštitnika kardinala R. Polija. Me- 
đu njegovim prirodoslovnim radovima is- 
tiče se Raspravica o značenju kometa iz 
1579. Ostavio je za sobom bogatu zbirku 
poslanica, koja se u sklopu međunarodnog 
projekta izdaje od 1992. Za hrvatsku kul- 
turnu povijest zanimljiva je njegova kore- 
spondencija s Antunom Vrančićom te s bi- 
skupima Jurjem Draškovićem i Pavlom 
Gregorijancem. U medicini je kritizirao 
galenske predrasude, formalističku uro- 
skopiju i pulsologiju tražeći da se dijagno- 
za temelji na metodičkom promatranju bo- 
lesnika, a terapija na eksperimentalnom is- 
pitivanju djelotvornosti pojedinih lijekova. 


Iako mu djela nemaju kapitalnu razinu, 
već su često publicističke naravi, mnogi 
njegovi kraći spisi otkrivaju golemu erudi- 
ciju i slobodoumni duh. Zbog zasluga na 
oživljavanju znanstvenog života i humani- 
stičkih znanosti u sredinama u kojima je 
djelovao te zbog svojih vlastitih prinosa, 
smatra se jednim od najznamenitijih hu- 
manista sjeverne Europe u drugoj polovici 
XVI. st. 


Djela: Dionysius Halicarnassensis. De Thucydidis 
historia iudicium (Andrea Duditio Pannonio inter- 
prete), Venetiis, Aldus, 1560; (pod naslovom: Qua 
ratione, via et methodo... legendae sint... Venetiis, 
15712, Basileae 1576%, 1636, Francofurdi, 1586“, 
Londini, 17046, Lipsiae, 17777; Carmen (u: P. Pi- 
tatus, Compendium. Veronae, 1560); Orationes 
duae in sacrosancto oecumenico Consilio Triden- 
tino habtiae, Venetiis, Apud Jordanum Ziletum, 
1562, Brixiae, Apud Damianum Turlinum, 15622, 
Parisiis 15633, 19028, Offenbachi 1590“, Venetiis 
17286, 17337, Friburgi Brisgoviae 19099; Senten- 
tia de calice laicis permittendo, Patavii, Apud 
Gratiosum Perchacinum, 1563, Offenbachi 15907, 
Halae Magdeburgicae 17433, Lovanii 1785“, Fri- 
burgi Brisgoviae 19095; Epistola Andrae Dudit- 

hii... ad Johannem Lasicium equitem Polonum, s. 
1, s. a, Cracoviae 1571? (u: F. A. Modrzewski, 
Sylvae quattuor, Cracoviae, 15903), Amstelodami, 
1656“; Rerum im Gallia gestarum abusque pro- 
mulgato pacis edicto mense Maio 1576... (Aucto- 
re Andrea Dudith?), Canthurii, Ex officina Menal- 
cae, 1577; Epistola ad Tneodorum Bezam scripta 
die 1. Augusti 1570., Basileae 1577, Christingae 
15842, (u: F. Socino, De haereriticis, s. 1., 15843), 
Heidelbergae 1593 (s. 1.) 15935; (u: F. Socino, 
Opera omnia, 1. Irenopoli 16566); De cometarum 
signficatione commentariolus..., Basileae, Ex offi- 
cina Pettri Pernae, 1579, Cracoviae 15797, Basile- 
ae 1580% (u: Th. Erastus, De cometis dissertatio- 
nes. Basileae, Ex officina L. Ostenii, 15804), Bra- 
slae, Typis Baumannianis, impensis Davidis Mul- 
leri, 16195, Vratislaviae 16216, Vratislaviae, Ed. 
Michael Brutus. 16297; (u: W. Serlin, Cometolo- 
gia. Francofurti 16652); (u: J. A, Bosius, De signi- 
ficatu cometarum. Jenae 1665); (u; J. G. Graevi- 
us, Oratio de cometis. Trajecti ad Rhenum, Ex of- 
ficina R. a Zyll, 166510, 168111); Ad Justum Lipsi- 
um epistolae. Francofurti 1590. Offenbachii 
16107; (u: J. Lipsius, Centuriae. Hardevici 16213): 
(u: P. Burmann, Sylloge. Leidae 1727“). Epistolae 
medicinales (u: Crato von Krafftheim. Consilio- 
rum et epistolarum medicinalium, 3. Francofurti 
1592, 15952), (u: L. Scholtz, Epistolarium philo- 
sophicarum... volumen. Francofurti ad Moenum, 
Apud A. Wecheli haeredes, 15983, Hannoviae, 
Apud haeredes J., Aubrii, 1610%), (u: Crato von 
Krafftheim, Consiliorum et epistolarum medicina- 
lium, 3. Schleichii 16115, 16299); Ad Jacobum 
Monavium carmina tria (u: J. Monawius, Symbo- 
lum. Gorlicii 1595); Ad Petrum Monavium episto- 
lae. Hannoviae 1598; Themistius (i.e. Andreas 
Dudith) Oratio septima ad Valentem imperatorem 
(u: Themistius, Orationes sex augustales. Amber- 
gae 1605, Francofurti 16142, Flexiae 16153» Pari- 
siis 16184, 16845, Lipsiae 18326); Epistola ad Joh. 
Wolfium scripta Cracoviae die Pentecostes anno 
MDLXIX... Hannoviae 1610; Qu. Reuter: Andreae 
Dudithi de Horehoviza... Orationes in concilio 
Tridentino habitae. Apologia ad d. Maximilianum 
Il. imp. Commentarius pro coniugii libertate, cum 
appendice Epistolarum... Offenbachi, Typis Con- 
radi Nebenii..., 1610; Orartiuncula habita Triden- 
ti 1562 (u: G. Wicelius, Via regia. Helmestadii 
1650); Ouaestio ubi vera et catholica Jesu Christi 
Ecclesia invenienda sit... Hannoviae, Impensis C. 
Biermanni, 1610, Amstelodami 16567; Ad Johan- 
nem camerarium patrem. Lugduni Batavorum 
1697; Epistola Christophoro Threicio (u: Ph. Lim- 
borch, Praestantium virorum. Amstelodami 1704); 
Oratio Tridenti habita 6. IV 1562 (u: K.. Pćterfy, 
Sacra concilia, 2. Posonii, Typis Haeredum 
Roynarianorum, Viennae Austriae, Typis Kaliwo- 
dianis, 1742); Orationes quinque in Concilio Tri- 
dentino habitae... Halae Magdeburgicae. In offici- 
na Rengeriana. 1743; Sententia de residentiae 

decreto in generali congregatione Concilii Triden- 
tini (u: J. La Plat, Monumentorum ad historiam 
Concilii Tridentini potissimum illustrandam spec- 
tantium amplissima collectio, 3. Lovanii, Typo- 
graphia academica, 17812); Ad canonicos Ecclesi- 
ae Quinqueecclesiensis: Ad cardinalem Commen- 
doni XI epistolae (u: J. Koller, Histona episcopa- 
tus Quinqueecclesiensis, 6. Posonii 1782, Pesthini 
1806); Ad Cratonem a Crafftheim; Ad Quirinum 
Reuterum (u: J. Sudhof. Olevianus et Ursinus. El- 
berfeldae 1857); Ad Antonium Verantium (u: A. 
Vrančia&e. Opera omnia, 20. Pestini 1865); Ad Ni- 
colaum Olah (u: 1. Hegediis, Dudith Andras €lete- 
hez. Budapest 1900); Dralogus de electione regis 
Poloniae; Conditiones (u: J. Czubek, Pisma po- 
lityczne. Krakow 1906); Epistolae philosophicae 
(u: P. Costil, Andre Dudith. Paris 1935); Govori 
na koncilu u Tridentu 1562. godine. Mogućnosti, 
8-10/1991, Split. 
Lit.: Enciklopedija Jugoslavije, 3, Zagreb, 1984; 
Hrvatski biografski leksikon, 3, Zagreb, 1993; Hr- 
vatska enciklopedija, 3, Zagreb, 2001. 

S. Bačić 


DUDVAR (madž. Nemesnadudvar), selo u 
madžarskom dijelu Bačke, između Baje i 
Kalače, koje Hrvati jugoistočno od Baje 
zovu Dudvara, a Nijemci Nadwar. Ima 
2142 stanovnika (2001.). Prvi se put spo- 
minje 1431. u obliku Nagwdwar. Do 1900. 
ime mu je bilo Nadudvar, što je upućivalo 
na trskom ograđeno mjesto, dvorac (madž. 
udvar), a predmetak nemes (madž. plemić) 


Som 


Dudvar (Nemesnadudvar) 

dobio je zato što su ondje nekoć stanovali 
plemićki kmetovi szekszardske opatije. 


Za vrijeme turske vlasti bio je poprište 
čestih okršaja i bitaka. God. 1701. iz bu- 
dimskog Tabana ovamo je preseljeno ne- 
koliko hrvatskih obitelji, koje su kuće po- 
digle pokraj močvare Halasice. Prema po- 
pisu iz 1715. u Dudvaru je živjelo 6 hrvat- 
skih ijedna madžarska obitelj, a 1720. po- 
pisano je 14 hrvatskih i slovačkih obitelji. 
God. 1724. napučen je Nijemcima (25 obi- 
telji), koji su, prema nadbiskupskom urba- 
ru iz 1725., jedini stanovnici sela, dok su 
se Hrvati vratili na prvotno mjesto stano- 
vanja (prezimena Dudvarčević i Dudvar- 
čić zabilježena su 1730-ih u Budimu i oko- 
lici). Kalački biskup Gabrijel Patačić dao 
je 1736. sagraditi crkvu posvećenu Gospi 
od Srpa, koja je 1806. posve obnovljena u 
kasnobaroknom stilu. Doselidba Nijemaca 
nastavlja se sve do 1787. U revoluciji 
1848./49. Dudvarci sudjeluju u veliku bro- 
ju. God. 1881. od 2147 stanovnika 18 su ih 
Hrvati, uglavnom Dušnočani, koji se tad 
spominju posljednji put. God. 1947. neki 
ovdašnji Nijemci preseljeni su u Bikić, 
Sentivan i Čavolj, a 80 njihovih obitelji u 
Njemačku. Na njihovo mjesto doselili su 
se Madžari iz južne Bačke i Slovačke. Da- 
nas je Dudvar poznat po vinogradarstvu i 
glasovitim podrumima. 

Lit.: A Magyar Korona orszagaiban az 1881. ev 
elejen vegrehajtott n6pszamlalds f6bb eredmćnyei 
megyćk 6s kozsegek szerint reszletezve (Census 
1881), Budapest, 1882; D. Csanki, Magyarorszdg 
tortenelmi foldrajza a Hunyadiak kordban, Buda- 
pest, 1890 — 1913; Gy. Banrćvy, A _Buda- 
vizivarosi temeto, Historia, IV, Budapest, 1931; 
E. Solymos — M. Solymosn€ Gčldner, A kalocsai 
ćrsekuradalom halaszati szerzddćsei 1725-1916, 
Cumania, V, Kecskemćt, 1974; L. Kiss, Foldrajzi 
nevek etimologiai szdtdra, Budapest, 1980; 
Nemesnddudvar multjabol, Nemesnddudvar, 1998. 


Ž. Mandić 


DUGONIĆ, Andrija (Dugonics, Andr4s) 
(Segedin, 18. X. 1740. — Segedin, 25. VII. 
1818.), svećenik, sveučilišni profesor, pi- 
sac, matematičar i etnograf. Rođen je u 
imućnoj segedinskoj obitelji Dalmatina 
kao drugo od sedmero djece, od Andrije 
Dugonića i udovice Katalin Halaburić. 


Pučku školu i gimnaziju, koju su vodili pi- 
jaristi, završio je u rodnom gradu. God. 
1756. stupio je u pijaristički red, koji se u 
to vrijeme pretežito bavio odgojem i izob- 
razbom mladeži. Nakon dvije godine ku- 
šnje provedene u mjestu Privigye (danas 
Prievidza) nastavio je školovanje. U 
Nagykarolyu (danas Carei) završio je stu- 
dij filozofije (pedagogije), a u Nyitri teolo- 
gije. Nakon toga radio je kao gimnazijski 
profesor u Nyitri, Nagykarolyu i Segedinu. 
U 25. godini zaređen je za svećenika. U 
početku je bio nastavnik u Sedmogradskoj 
(tj. u Erdelju, u mjestu Medgyes predavao 
je govorništvo i poeziju), odatle je premje- 
šten u Vac, a od 1770. bio je profesor filo- 
zofije u biskupskom sjemeništu u Nyitri. 
Nakon što je 1773. ukinut isusovački red, 
Dugonić je 1774. imenovan za sveučili- 
šnog profesora (osnovne) matematike Sve- 
učilišta u Trnavi (znadž. Nagyszombat), a 
kad je sjedište Sveučilišta 1777. premje- 
šteno u Budim, i Dugonić se preselio u taj 
grad te je u njemu ostao do umirovljenja 
1808. 

Poznata je njegova književnička djelat- 
nost na madžarskome u sklopu koje nije 
ostavio traga samo kao autor književnih 
djela nego 1 kao etnograf, istraživač narod- 
nog blaga, tradicije i folklora. Prvo mu je 
djelo Opsada Troje (Troja veszedelme) iz 
1774., koje nije naišlo na značajniji odjek 
kod publike. Pravom je uspješnicom po- 
stao njegov roman Etelka iz 1788., koji se 
smatra prvim madžarskim povijesnim ro- 
manom. U vrijeme apsolutističke vladavi- 
ne Josipa II. 1780.-90. s njemačkoga je 
prevodio i na madžarski adaptirao kazali- 
šne komade, obogaćujući ih domaćim po- 
slovicama i dajući im aktualne političke 
konotacije, čime je postao jednim od naj- 
popularnijih madžarskih dramskih autora. 
Znatan uspjeh postigao je komad Zlatni 
pereci, koji je 1792. na pozornici izvelo 
prvo madžarsko glumačko društvo, a po- 
slije i njegov dramski uradak Batori 
Mdria, koji je desetljećima bio na kazali- 
šnom repertoaru. Danas se malo cijene ro- 
mani i kazališni komadi koje je napisao, a 
njegovim životnim djelom smatraju se 
Madžarske poslovice i poznate uzrečice 


DUGONIĆ 


(Magyar peldabeszedek es jeles mondd- 
sok), objavljene nakon njegove smrti. 


U matematici je ostavio neizbrisiv trag 
svojim udžbenikom Knjige znanja (A 
tuddkossag konyvei), u kojem je u madžar- 
ski jezik uveo i ovjekovječio mnogobrojne 
pojmove iz matematike i fizike (npr. az 
egyenlet, gomb, gyok, hasdb, henger, kob, 
kor, maradek, szog, tetel = jednadžba, sfe- 
ra, korijen, stupac, valjak, kub, krug, osta- 
tak, kut, stavka) te se smatra utemeljite- 
ljem matematičkog nazivlja u Madžarskoj. 
Njegovo ustrajavanje na madžarskom jezi- 
ku mnogi smatraju iznimno utjecajnim na 
tadašnju političku situaciju u Madžarskoj. 
Kruži predaja da je Dugonić bio ponosan 
jer je na Ugar- y 
skom = saboru 
1790./91.  po- 8 
krenuto pitanje 
uvođenja ma- 
džarskog jezi- 8 
ka, što je sma- (ši 
trao svojom za- g 
slugom, a to su 
mu priznavali i 


suvremenici. 

U Segedinu 
već više od sto- B A 
tinu godina dje- H87777 sa 
luje udruga Du- Dug: MNICS 0 bitdras 
gonics umak orok emlekezeten 


. g . SO INJIC HR. 
Tdrsasdg, koja jo aii 


radi na njego- 
vanju uspome- 
na i na promicanju njegova lika i djela. 
Njegovo ime odnedavna nosi i segedinsko 
Društvo hrvatsko-madžarskog prijatelj- 
stva, a ujedno i središnji segedinski trg is- 
pred zgrade rektorata, zatim ulica u kojoj 
se nalazila kuća u kojoj je rođen, osnovna 
škola koja je izgrađena na mjestu njegove 
rodne kuće, današnja Pijaristička gimnazi- 
ja te groblje na kojem je pokopan. 


a rev 


Andrija Dugonić 


Odabrana djela: A tuddkossdgnak ket konyvei, 
melyekben foglaltatik a Betilvetćs (algebra) 6s a 
Foldmćres (geometria), Pest, 1874; Etelka, Poz- 
sony — Kassa, 1788; A gyapjas vitćzek I-II., Poz- 
sony, 1794; Jeles tortenetek I-II., Pest, 1794.-95; 
Joldnka, Etelkinak lednya I-II., Pest, 1803.-04; 
Cserei, Szeged, 1808; Magyar peldabeszedek es 

jeles monddsok I-II., Szeged, 1820; Foljegyzesek: 
Sajto al4 rendezte ifj. Szinnyei Jozsef, Budapest, 
1883. 

L. Heka 


DUHOVI —> Dove 


DUKAT (tal. ducato: vojvodstvo), zlatnik 
i ujedno ukrasni predmet. Ime je dobio 
prema /at. ducatus (vojvodstvo), kao nazi- 
vu za Mletačku Republiku na natpisu re- 
versa zlatnika, koja ga je počela kovati 
koncem XIII. st. Zbog svoje solidnosti po- 
stao je uzor za kovanje zlatnoga novca i u 
drugim državama, a ime je postalo ozna- 
kom za zlatni novac uopće. Izrađivao se od 
24-karatnog zlata, au podunavskih Hrvata 
rasprostranjen je bio osobito dukat s likom 
cara Franje Josipa s jedne strane i s grbom 
Austro-Ugarske Monarhije s druge. Veliki 
je dukat bio promjera 40 mm i težak 14 
grama, a mali promjera 20 mm i težak 3,5 gr. 


Ukrasni dukati 


Kao ukrasni predmeti, dukati su se no- 
sili samo u svečanim prigodama. Nizali su 
se pritom, najčešće u neparnu broju, na 
zlatne lančiće, obično posebno veliki i po- 
sebno mali. Djevojke su takve nizove no- 
sile kao ogrlicu ili kao narukvicu, a pojedi- 
ne su dukate nosile i kao naušnice. Dok su 
ogrlice i narukvice od dukata imale samo 
imućnije djevojke, naušnice su bile uobi- 
čajene i u djevojaka skromnijeg imetka. 
Muškarci su dukate nosili umjesto puceta 
za kopčanje košulje ispod vrata. 

Dukati se nikad nisu kupovali odjed- 
nom. Obitelj ih je obično počinjala kupo- 
vati kad djevojka počne stasavati te je sva- 
ke godine kupovala jedan do dva komada. 
Tako se, dok ne dođe vrijeme za udaju, za 
djevojku mogao napraviti lijep niz. Jedan 
veći dukat vrijedio je kao dvije velike ugo- 
jene svinje. 

Petar Vojnić Purčar 


DULIĆ, jedna od najbrojnijih bunjevačkih 
porodica u Bačkoj. Prema porodičnom stab- 
lu izrađenome 1859., porodica potječe od 
Ivana, koji se s drugim Bunjevcima 1686. 
doselio iz porječja rijeke Bune u Podunav- 
lje. Danas je središte porodice Đurđin, a 
njezini pripadnici tradicionalno žive i na 
području susjednih sela Bajmoka i Žedni- 
ka. Kako su za austro-ugarskoga razdoblja 
živjeli na salašima, a samo u neznatnu bro- 
ju u Subotici, ostali su izvan domašaja ta- 
dašnjih asimilacijskih procesa, no stanovi- 
tom je asimilacijom rezultirala urbanizaci- 
ja dijela porodice nakon Drugoga svjet- 
skog rata. Okrenutost ruralnomu u Austro- 
Ugarskoj imala je kao posljedicu gospo- 
darsko jačanje na selu, među ostalim i na 
planu primjene novijih tehničkih dostignu- 
ća. Vremenom se porodica uvećala, a da bi 
se pojedine grane međusobno razlikovale, 
stvoreno je nekoliko desetina nadimaka, 

među kojima su najpoznatiji: Barnini, 
Čvarkovi, Frasini, Fratrovi, Hauzerovi, 
Kurjakovi, Morkanovi, Trinajsti i dr. Do- 
sad su održana dva velika skupa Dulića 


1971. 1 1997. 
Lit.: L. 1. Krmpotić, Veliko obiteljsko stablo Duli- 


ćevih, Subotica, 2005. 
S. Bačić 


DULIĆ, Alojzije Franjo (Subotica, 7. X. 
1923. — Split, 27. XI. 1987.), profesor, 
agronom. Sin općinskog službenika — ma- 
tičara Josipa i Elizabete, rođ. Skenderović. 
Osnovnu školu i gimnaziju završio je u Su- 
botici, nakon čega je, tijekom Drugoga 
svjetskog rata, upisao Poljoprivredni fa- 
kultet u Zagrebu, na kojem je i diplomirao 
1949. 


Alojzije Franjo Dulić 


Poslije rada na stručnim mjestima u ne- 
koliko poljoprivrednih poduzeća u Hrvat- 
skoj i Bosni i Hercegovini, 1961. postao je 
profesorom u Srednjoj poljoprivrednoj 
školi u Opuzenu. Istodobno je vodio istra- 
živački rad na području poboljšanja vrste 
rajčica. Od 1967. do 1969. radio je za 
UNESCO u Maroku kao profesor na Eco- 
le d'Horticulture de Mekne. Nakon 1969. 
ostao je na istome mjestu pod ugovorom s 
Ministarstvom poljoprivrede Maroka. 
God. 1976. postigao je najveći stručni čin 
tog ministarstva — inženjer izvan kadra. 
Nakon toga radio je kao zamjenik ravnate- 
lja te škole, a 1981. vratio se u Hrvatsku 
kao umirovljenik. 

Lj. Dulić 


DULIĆ 


DULIĆ, Antun — Čvarak (Subotica, 24. 
XII. 1818. — Subotica, 5. VIII. 1899.) zem- 
ljoposjednik. Sin je Mate i Ane rođ. 
Bašić Palković. Nakon smrti toga »najbo- 
gatijeg Bunjevca« u mnogobrojnim se ne- 
krolozima isticao njegov strelovit uspjeh. 
»Kada je počeo gazdovat, samo je 14 lana- 
ca zemlje imao, a kad je umro, posid mu se 
sastojao od 914 lanaca. Osim tog, ostalo je 
u bankovi iza njeg i 100 hiljada forinti (...) 
Bio je did Tune primerom svim Bunjevci- 
ma kako čuvarnost, radinost i umirenost 
pridragi Bog naplaćuje.« 
Lit.: Neven, Subotica, 8/1899; Bačvanin, Suboti- 
ca, 13.VIII.1899; Subotička Danica ili bunjevač- 
ko-šokački kalendar za prostu godinu 1900., Su- 
botica, 1899. 

M. Grlica 


DULIĆ, Antun Đeno (Subotica, 15. V. 
1862. — Subotica, 1. IV. 1911.) pravnik, vi- 
soki dužnosnik subotičke gradske admini- 
stracije. Sin je Ivana i Jozefe, rođ. Stipić. 
Nakon svršetka gimnazijskog školovanja u 
Subotici i studija prava u Budimpešti po- 
čeo je kontinuirani uspon u njegovoj kari- 
jeri: zamjenik računovođe 1886., zamjenik 
bilježnika _1887., razrednik bilježnik 
1889., prvi podbilježnik 1890., porezni se- 
nator 1892., veliki bilježnik 1896., zamje- 
nik gradonačelnika 1908. 


Izvor: Historijski arhiv Subotica: F:2. Ured grado- 
načelnika. Matična knjiga službenika 1-75, (1890- 
1918). 

Lit.: Neven, Subotica, 1/1891, 8/1892, 10/1895, 
2/1896, 7/1897, 4/1911; Subotičke novine, Suboti- 
ca, 6. III. 1897; Bdcskai Friss Ujsdg, Subotica, 3. 
VII. 1907, 17. VII. 1907. 

M. Grlica 


DULIĆ, Bolto (Đurđin, 6. I. 1905. — Su- 
botica, 23. VII. 1982.), arhitekt. Sin Laza- 
rai Konstaze Kolete. Odrastao je na sala- 
šu, a osnovnu je naobrazbu stekao u sala- 
šarskoj školi u Đurđinu. Gimnaziju je za- 
vršio u Subotici, a diplomirao je 1930. na 
Arhitektonskom odjelu Tehničkog fakulte- 
ta u Zagrebu. U mladosti je bio aktivan su- 
dionik u mjesnim hrvatskim kulturnim 
zbivanjima. Nakon diplomiranja vratio se 
u Suboticu, gdje je isprva radio u privat- 
nim inženjerskim uredima (npr. Lea Stras- 
sa, Molcera), a od 1937. do 1944. bio je in- 
ženjer u subotičkoj upravi državnih želje- 
znica. Predavao je u srednjoj tehničkoj i 
građevinskoj školi te na višoj građevinskoj 
i tehničkoj školi, u čijem je osnivanju su- 
djelovao. Bio predsjednik Društva inženje- 
ra i tehničara Subotice 1945.-54. te struč- 
ni suradnik Urbanističkog zavoda. 


Bolto Dulić 


Projektirao je velik broj objekata u Su- 
botici, Vojvodini, Makedoniji, Boki Kotor- 
skoj: pojedine zgrade u industrijskim 
objektima (mlin u Đurđinu 1942.; Vetse- 
rum 1949.; Mladost 1949.; 8. mart 1951.; 
Budućnost 1952.; tvornicu Željezničar kod 
gradske Kalvarije 1961.), javne i gospo- 
darske građevine (Narodni dom u Đurđinu 
1942.; paviljon F u gradskoj bolnici u Su- 
botici 1942.; Sindikalni dom u Strugi, Ma- 
kedonija; Sindikalni dom u Ohridu, Make- 
donija 1947.; Ljetnu pozornicu na Paliću 
1950.; učiteljske stanove na Đurđinu 
1953.; stambene blokove u ulici Ivana Go- 
rana Kovačića; stambenu zgradu «kifla» 

kod Strojarske škole; stambene zgrade na 
Senćanskom putu 1954.; zgradu socijalnog 
osiguranja 1959.), zgrade za obrazovanje 
(učenički dom i gimnastičku dvoranu u 
Harambašićevoj ulici 1949.; osnovnu ško- 
lu Vovi grad — danas Majšanski put; Eko- 
nomski fakultet 1960.; studentsku menzu 
Ekonomskog fakulteta u Subotici 1968.) te 
više privatnih zgrada u Đurđinu, Paliću i 
Subotici, među ostalim i svoju obiteljsku 
kuću u Bogovićevoj 22. u Subotici i dr. Po- 
seban dio njegova opusa čini crkveno gra- 
diteljstvo. Osim njegova prvoga važnijeg 
pothvata — župne crkve Josipa radnika u 
Đurđinu (1935./36.), projektirao je i crkvu 
sv. Ivana Krstitelja u Hajdukovu (1936.- 
38.) i crkvu sv. Adalberta u Bačkom Pe- 
trovcu (1938. s Karolyom Molcerom), dje- 
čačko sjemenište Paulinum (1963.-65.) i 
svećenički dom Jozefinum (1970./71.) u 
Subotici te župnu crkvu Marije Majke Cr- 
kve u subotičkom predgrađu Šandoru 
(1980.-82.), njegov zadnji idejni projekt. 
Izveo je i mnoge adaptacije, preoblikova- 
nja svetišta u crkvama i restauratorske za- 
hvate (sakralni objekti u Baču, Bačkome 
Monoštoru, Bačkom Petrovcu, Bajmoku, 
Beogradu, Čantaviru, Doroslovu, Đurđinu, 
Gakovu, Horgošu, Iloku, Kelebiji, Malom 
Iđošu, Odžacima, Paliću, Skoplju, Sombo- 
ru, Subotici, Tavankutu, Temerinu, Zrenja- 
ninu i na otoku Sv. Juraj u Boki Kotorskoj) 
te projektirao mnogobrojne župne urede. 
Prema njegovu prijedlogu nadgrobni spo- 
menik Paji Kujundžiću na subotičkome 
Bajskom groblju dobio je oblike paralelo- 
pipednog monolita. 

Pripadao je avangardnim tokovima ar- 
hitekture XX. st., projektirao je i gradio 
moderne i bezornamentalne građevine, pri 
čemu se posebno isticao težnjom za funk- 
cionalnošću, ekonomičnošću i skladom s 
prirodom. 

Lit.: Hrvatski biografski leksikon, 3, Subotica; B. 
Duranci, Baltazar (Bolto) Dulić (1905-1982) gra- 
ditelj u »nevreme«, Rukovet, br. 9-10-11-12/2002, 


Subotica. 
V. Fabian 


DULIĆ, Branka (Tavankut, 27. IV. 
1960.), umjetnica u tehnici slame, pjesni- 


kinja. Kći je Ivana i Mande, rođ. Gabrić. 
Osnovnu i srednju prevodilačku školu za- 
vršila je u Subotici. S umjetnošću u tehni- 
ci slame upoznala se 1999. u slamarskoj 
sekciji HKPD-a Matija Gubec iz Tavan- 
kuta. Tragajući za novim načinom izraža- 
vanja u toj tradicionalnoj tehnici, ubrzo se 
osamostalila i pronašla svoj samostalni 
put, koji je određen »modernim izrazom i 
suvremenim namjenama« (B. Duranci). U 
tehnici slame izrađuje tako uglavnom slike 
»dama sa šeširima« i izlaže ih kolektivno i 
samostalno u zemlji i inozemstvu (Ravel, 
Subotica, 2000., Galerija Gyongyszem, Pe- 
čuh, 2001., Vew York Stationary Show, 
2002. i 2003., Za Festival des Chapeaux, 
Caussade kraj Toulousea, 2005., Palača 
Ranjina, Dubrovnik, 2006., više izložaba u 
Vojvodini i Hrvatskoj). Njezini se radovi 
nalaze na internetskim stranicama Američ- 
koga muzeja umjetnosti u slami (American 
Strawart Museum). Surađuje s američkom, 
francuskom i mađarskom udrugom slama- 
ra. Piše i poeziju na bunjevačkoj ikavici, 
pjesme su joj objavljivane u Subotičkoj 
Danici i Zvoniku, a sudionica je Lire naive 
2004.-2006. 


T. Žigmanov 


DULIĆ, s. Cecilija (Manda) (Bajmok, 1. 
XII. 1927.), časna sestra, poglavarica. Ro- 
đena je kao treće od trinaestero djece Sti- 
pana i Elizabete, rođ. Gabrić. Živeći pobož- 
no, majci je bila pomoćnica u odgoju bra- 
će i sestara, a iako je od rane mladosti že- 
ljela biti redovnica, dugo nije mogla ostva- 
riti želju. Završila je 4 razreda opće pučke 
škole, a 1948. položila je ispit za krojačku 
struku. U svojoj 36. godini došla je u Zag- 
reb i zaposlila se. Ondje se odlučila za 
Red Pohoda Marijina (Ordo visitationis B. 
M. V), katolički ženski red čije članice ži- 
ve kontemplativnim životom u strogoj kla- 
uzuri, tj. u stalnoj molitvi Presvetom Otaj- 
stvu u samostanu u kojem drugima nije do- 
pušten pristup. U klauzurni samostan se- 
stara u Zagrebu, jedini samostan toga reda 
u Hrvatskoj, u okviru kojega se nalazi ka- 
pela Corpus Domini sa stalno izloženim 
Presvetim Otajstvom, ušla je 1964., redov- 
ničko je odijelo primila iduće godine, prve 


DULIĆ 


redovničke zavjete položila je 1966. a 
vječne 1969., kad je i dobila redovničko 
ime Cecilija. Deset godina poslije preuze- 
la je poglavarsku službu, koju je obavljala 
ukupno 15 godina u 4 mandata. Na tu je 
dužnost zbog svojih sposobnosti birana 
uzastopno unatoč uobičajenim pravilima 
Reda, koja ne dopuštaju uzastopne manda- 
te i njihovo produžavanje. Do danas obav- 
lja odgojiteljsku službu mlađih sestara. 

N. Tumbas 


DULIĆ, Đeno (Subotica, 18. X. 1830. — 
Subotica 7. VI. 1894.), zemljoposjednik, 
prvi predsjednik Pučke kasine u Subotici. 
Pučku školu i šest razreda gimnazije zavr- 
šio je u Subotici, dok je sedmi pohađao u 
Segedinu, ali ga nije završio. Umjesto to- 
ga, oženio se u 17. godini, a u 18. je bio 
član postrojbe u čijem su sastavu bili 
Subotičani koja je u revolucionarnim do- 
gađajima 1848./49. neuspješno opsjedala 
Szent-Tomas (srp. Srbobran). Sve do 
1878. i smrti sina Albe živio je na salašu, a 
od tada u Subotici. Jedan je od 178 potpi- 
snika poziva kojim je 27. VII. 1878. ob- 
znanjena namjera osnutka Bunjevačke ka- 
sine. Iste godine na osnivačkoj skupštini te 
institucije, koja je morala biti preimenova- 
na u Pučku kasinu da bi je vlasti uopće 
odobrile, izabran je za njezina prvog pred- 
sjednika. Za Marin-dan, tj. Svijećnicu 2. 
veljače iduće godine svojim je govorom 
pozdravio prvo Veliko prelo, koje je posta- 
lo tradicionalnim godišnjim zborištem 

bačkih Hrvata. Na čelu Pučke kasine ostao 
je do 1889., a iduće se godine zbog slabog 
vida odrekao i dužnosti zastupnika u grad- 
skoj skupštini, koju je obav-ljao više od 
dva desetljeća, te položaja predsjednika cr- 
kvene općine sv. Terezije, koji je obnašao 
od 1886. Njegova kći Đula majka je bisku- 
pa Lajče Budanovića. 
Lit.: Szabadkai Kozlony, Szabadka, 5. 1. 1879; 
Bacskai Ellenor, Szabadka, 8. V. 1881; Subotičke 
novine, Subotica, 10. VI. 1894; Neven, Subotica, 
7/1894, 12/1894, 6/1897, 7/1897; Hrvatski bio- 
grafski leksikon, 3, Zagreb, 1993. 

M. Grlica 


DULIĆ, Đuro (Bajmok, 15. XII. 1912. — 
Beograd, 29. VIII. 2006.), narodni heroj, 
general-potpukovnik. Potječe iz obitelji si- 
romašnoga seoskog obrtnika Stipana i 
Jelisavete, rođ. Vojnić. Osnovnu školu za- 
vršio je u rodnome mjestu, a gimnaziju 
kao pitomac karmelskog zavoda je poha- 
đao u Somboru. Nakon prekida školovanja 
vratio se u Bajmok, gdje je radio kao nad- 
ničar i općinski činovnik. Početak rata za- 
tekao ga je kao vojnika u Novom Sadu. Iz- 
bjegao je zarobljavanje i vratio se kući, no 
kao prijeratni tajnik Sokola uhićen je i od- 
veden u logor u Apatin i Sombor. Nakon 
puštanja iz logora otišao je najprije u Beo- 
grad, a zatim u okolicu Zvornika. Potkraj 
kolovoza 1941. priključio se partizanima 
te je stupio u 7. četu Valjevskoga partizan- 
skog odreda. U listopadu 1941. postao je 
član KPJ. Nakon povlačenja partizanskih 
snaga iz Srbije u Bosnu, kao pouzdan bo- 
rac i politički komesar čete, postao je za- 

povjednik prateće čete Vrhovnog štaba u 
svibnju 1942. U rujnu je postao zapovjed- 
nik 1. bataljuna 12. slavonske proleterske 
brigade, a od prosinca iste godine do velja- 
če 1944. bio je zamjenik i zapovjednik 16. 
omladinske brigade Joža Vlahović. Polovi- 
com 1944. na svoj se zahtjev pješice vratio 
u Vojvodinu, gdje je najprije bio zapovjed- 
nik Bačko-baranjske operativne zone, od 
listopada 1944. zamjenik zapovjednika 51. 
vojvođanske divizije u vrijeme forsiranja 
Dunava kod Batine i Apatina, a od siječnja 
1945. do kraja rata zapovjednik 12. sla- 
vonske udarne divizije 6. korpusa. Ranjen 
je na Žumberku. Nakon završetka rata, iz 
kojega je izašao u činu potpukovnika, 
ostao je u vojnoj službi, a školovao se na 
Vojnoj akademiji M. V Frunze u Moskvi. 
Završio je Višu vojnu akademiju u Beogra- 
du, na kojoj je poslije radio kao predavač. 
Zauzimao je mnogobrojne visoke forma- 
cijske zapovjedne položaje (Leskovac, 
Kumanovo, Skoplje, Slavonska Požega). 
Bio je načelnik Vojne akademije Kopnene 
vojske u Beogradu 1962.-67. te načelnik 
Glavnog štaba Teritorijalne obrane Vojvo- 
dine 1968.-73., odakle je otišao u mirovi- 
nu u činu general-potpukovnika. Bio je no- 
sitelj Partizanske spomenice 1941., za na- 
rodnog je heroja proglašen 1953., odliko- 
van je Ordenom zasluga za narod sa zlat- 
nom zvijezdom. Pokopan je u Beogradu. 


Lit.: M. Dubajić, Portreti, Subotica, 1976; Enci- 
klopedija Jugoslavije, 3, Zagreb, 1984; Prvoborci 
: zbornik nosilaca »Spomenice 1941« iz subotičke 
opštine, Subotica, 1991; Bunjevačke novine, br. 
14, Subotica, 2006. 

S. Mačković 


DULIĆ, Franciška >Spahić, Franciška 


DULIĆ, Grgo (Subotica, 27. II. 1860. — 2) 
zemljoposjednik, poduzetnik, virilist u su- 
botičkoj skupštini. Sin je zemljoposjedni- 
ka Ivana i brat Antuna Đene. Njegovo mje- 
sto u prvome upravnom odboru Kreditnog 
zavoda subotičkih gazda i obrtnika d.d., 
osnovanoga 27. II. 1899., i sustav tog od- 
bora svjedoče da je bio jedan od rijetkih 
onodobnih Bunjevaca koji su u kolektiv- 


nim poduzetničkim pothvatima iskoračili 
izvan vlastite nacionalne zajednice. 


Izvor: Historijski arhiv Subotica, F:086. CT. 2/III. 


Lit.: Neven, Subotica, 9/1913. 
M. Grlica 


DULIĆ, Hrvoje (Split, 13. X. 1961.), in- 
ženjer, informatičar. Sin je Alojzija i Da- 
vorke, rođ. Jeličić. Od 1967. do 1979. ži- 
vio je u Maroku, gdje je pohađao osnovnu 
školu i francusku gimnaziju. Nakon matu- 
re 1979. primljen je u poznatu pripremnu 
školu za francuske inženjerske škole 
Lycće Louis Le Grand u Parizu, a 1981. 
bio je jedan od 7000 kandidata i 35 prim- 
ljenih u Ecole Centrale de Paris, jednu 
od vrhunskih inženjerskih škola u Francu- 
skoj. Diplomirao je 1984. sa specijalizaci- 
jom u informatici. Do 1988. radio je u ne- 
koliko manjih tvrtki, a nakon toga trinaest 
je godina proveo na poslovima istraživanja 
nafte za tvrtku Schlumberger. Od 2000. u 
spomenutoj tvrtki, koja je tada imala 15 
tvornica i stotinjak poslovnica diljem svi- 
jeta, odgovoran je za internetsku trgovinu, 
programe marketinga, prodaju, telefonske 
centre i dr. Usporedo s radom u Schlum- 
bergeru od 1996. do 1999. bio je koordina- 
tor jednoga od projekata Europske unije za 
potporu istraživanjima vezanima za infor- 
macijske tehnologije i njihovu uporabu u 
proizvodnji i uslugama u okviru programa 
CORDIS (Community Research and Deve- 
lopment Information Service — Informacij- 
ska služba o istraživanjima i razvoju zajed- 
nice) — web-baze podataka o svim tekućim 
tehnološkim istraživanjima, programima, 
projektima, postignutim rezultatima i dru- 
gim aktivnostima vezanima za istraživanja 
i tehnološki razvoj u EU-u koje podupire 
Unija. Od 2001. do 2005. radi za tvrtku 
Capgemini u Parizu, najveću francusku 
konzultantsku kuću na području organiza- 
cije i vođenja velikih informatičkih proje- 
kata. Obavlja dužnost principala (visoko 
pozicioniranog direktora) i direktora veli- 
kih projekata. God. 2005. postaje direktor 
informatike u tvrtki Altis Semiconductor, 
filijali IBM-a i Infineona, koja proizvodi 
elektroničke čipove široke primjene u in- 

dustriji (mobilnih telefona, računala, auto- 


mobila i dr.). 
Lj. Dulić 


DULIĆ, Ivan (Subotica, 29. VIII. 1815. — 
Subotica, 17. VI. 1901.), zemljoposjednik, 
u subotičkoj gradskoj skupštini dugogodi- 
šnji virilist (najveći porezni obveznici koji 
su činili polovicu gradske skupštine). Sin 
je Grge i Janje, rođ. Prćić. Kao jedan od 
krupnijih bunjevačkih zemljoposjednika 
(posjed mu se prostirao na oko 300 lana- 
ca), imao je osigurano mjesto među virili- 
stima od početka primjene tog sustava 
1872. sve do svoje smrti. Nakon dugogo- 
dišnje potpore Slobodoumnoj stranci gra- 
donačelnika Lazara Mamužića, od sredine 
1890-ih zastupao je stajališta kršćansko- 
demokratske Pučke stranke. Svi nekrolozi 
gotovo su jednoglasno navodili da je umro 
»utjecajni virilist, ugledni starješina«. 
Lit: Neven, Subotica 11/1895, 8/1901; Bacskai 
Friss Ujsdg, Szabadka, 18. VI. 1901. 

M. Grlica 


DULIĆ, Ivan (Bajmok, 24. VI. 1958.), 
geolog-paleontolog. Rođen je u poljodjel- 
skoj obitelji od oca Ante i majke Tereske, 
rođ. Dulić. Osnovnu školu pohađao je u 
Đurđinu, a srednju građevinsku školu za- 
vršio je u Subotici. Studirao je geodeziju 
na Građevinskom fakultetu u Sarajevu, a 
diplomirao je 1987. godine na Rudarsko- 
geološkom fakultetu u Beogradu, na smje- 
ru za regionalnu geologiju i paleontologiju 
— usmjerenje paleontologija. Na Sveučili- 
štu u Beogradu obranio je magistarsku te- 
zu 1993. te disertaciju Palinomorfe iz alb- 
skih i cenomanskih tvorevina Jugoslavije 
2003. Radi na mjestu voditelja strateških 
projekata u Naftnoj industriji Srbije NIS- 
Naftagas u Novom Sadu. 

Sudionik je u više domaćih i četiri me- 
đunarodna znanstvena projekta. Kao autor 
ili u suautorstvu objavio je više od 40 
znanstvenih i stručnih radova u domaćim i 
inozemnim časopisima i zbornicima (Geo- 
loški vjesnik, Zagreb, 1989.; Geološki ana- 
li Balkanskog poluostrva, Beograd, 1989., 
1990., 1992., 1993., 1994.; Ekologija, Be- 
ograd, 1997.; Zaštita prirode, Beograd, 
1998.; Bilten SANU — Odeljenje za mate- 

matičke i prirodne nauke, Beograd, 1999., 
2002., 2004.; Osterreichische Akademie 
der Wissenschaften Schriftenreihe der 
Erdwissenschaftlichen  Kommissionen, 
Beč, 2002.). Sudjelovao je na desetak do- 
maćih i međunarodnih znanstvenih kon- 
gresa i simpozija (Gčttingen, 1992.; Brati- 
slava, 1992.; Tomsk, 1997., 2001., 2005.; 
Beč, 1998., 2000.; Maastriht, 1995.; Ate- 
na, 2002. i dr.). S geolozima i paleontolo- 
zima iz Rusije organizirao je tri rusko-srp- 
ske znanstveno-istraživačke geološke ek- 
spedicije (Altaj, 2002.; Kuzbas, 2004.; Bal- 
kan, 2005.). Autor je idejnih projekata i 
scenarija za znanstveno-popularne televi- 
zijske filmove Fosili Čerevićkog potoka, 
Snovi starog Slankamena i Darovi gore te 
za znanstveno-popularni televizijski serijal 
Fruška gora — Ostrvo u Panonskom moru. 
Član je nekoliko međunarodnih i domaćih 
znanstvenih i strukovnih udruga. Za objav- 
ljene znanstvene radove iz područja geo- 
loških i rudarskih znanosti 2003. dobio je 
povelju Branislav A. Milovanović, a za 
znanstveni doprinos u području paleonto- 
logije 2004. primio je nagradu Jovan Žujo- 
vić. 

J. Ivanović 


DULIĆ, Ivan (Subotica, 3. III. 1960.), of- 
talmolog. Rođen je u obitelji Josipa i Ma- 
rije, rođ. Dulić. U Subotici je završio 
osnovnu školu i gimnaziju, a na Medicin- 
skom fakultetu u Zagrebu diplomirao je 
1984. Na istom fakultetu obranio je 1991. 
magistarsku radnju Šećerna bolest kao 
uzrok oštećenja vida u subotičkoj regiji, a 
1997. i doktorsku disertaciju Usporedba 
patoloških promjena staklastog tijela u 
emetropiji i ametropiji. 

Karijeru je počeo u Domu zdravlja Ko- 
par u Sloveniji, gdje je, nakon odsluženog 
vojnog roka, radio kao liječnik opće prak- 
se duže od dvije godine. Specijalizaciju iz 
oftalmologije počeo je 1989. na očnom 
odjelu Medicinskog centra u Subotici, a 
nastavio na Klinici za očne bolesti Rebro u 
Zagrebu. Specijalistički ispit položio je 
1992. Nakon toga vratio se u Suboticu i 
kratko nastavio rad u gradskoj bolnici. Ne 
želeći obući vojnu uniformu u ratu protiv 

Hrvatske, odselio se u Zagreb, gdje se za- 
poslio, a nekoliko godina poslije prešao je 
u Opću bolnicu u Vinkovcima. Ondje radi 
na konsolidaciji zdravstvene službe u Sla- 
voniji nakon rata, a danas je voditelj Odje- 
la za očne bolesti. 

T. Žigmanov 


DULIĆ, Ivana (Đurđin, 31. I. 1944), 
umjetnica u tehnici slame. Podrijetlom iz 
seoske obitelji Kalora i Matije, rođ. 
Jaramazović. Odrasla u salaškom okružju, 
među ukućanima koji su svi nešto ruko- 
tvorili: majka Matija bila je također »sla- 
marka«, a objavljena joj je i zbirka pjesa- 
ma, dok su otac i braća bili samouki maj- 
stori. Osnovnu školu pohađala je u Đurđi- 
nu, zabavljala se izrađujući predmete, sli- 
ke i figure od slame, kukuruzovine, trske... 
Radni vijek provela je kao daktilografkinja 
u Subotici, ali nije zanemarila strast obli- 
kovanja u kreativnom suzvučju s prirod- 
nim okružjem svojega »salaškog djetinj- 
stva«. 


I. Dulić, Jabuke, slama 


Tek 2000. godine, najprije u likovnoj 
sekciji SLAP (pri udruženju penzionera), a 
zatim u Slamarskoj radionici penzionera 
SRP, izlaže rukotvorine od rezane pletene 
slame. Na Međunarodnoj koloniji naive u 
Bakuu (Moldavija) sudjelovala je 2002., a 
zatim u kolonijama u Hrvatskoj i Madžar- 
skoj te učestalo u Đurđinu kraj Subotice. 
Izlagala je kolektivno u Rumunjskoj, Hr- 
vatskoj, Madžarskoj, Bugarskoj i Srbiji 
(Zrenjanin, Beograd, Vrnjačka Banja, Baj- 
mok, Ruski Krstur, Bačka Topola i dr.). Pr- 
vu samostalnu izložbu priredila je u Senti 
2003., a zatim u Beogradu, na Paliću i u 
Subotici. 


Ne miri se s konvencionalnim, domi- 
šlja izazvana materijalom. Slamom, lišćem 
kukuruza i travom plete i modelira poetič- 
na »paorsko-gospodstvena« snoviđenja, 
raskošno odjevene lutke i »zlatne jabuke«, 
klasje »istinitije« od pravoga i salaške pri- 
zore prepoznatljivim i samosvojnim ruko- 
pisom. 

Lit.: L. 1. Krmpotić, Umjetnost u tehnici slame, 
Subotica, 2004; Ivana Dulić: Katalog samostalne 
izložbe, Subotica, 2005. 

B. Duranci 


DULIĆ, Jelisava S. M. (Mariška) (Đur- 
đin, 15. IX. 1885. — Subotica, 13. XI. 
1970.), redovnica. Rođena u dobrostojećoj 
obitelji Petra i Cecilije rođ. Crnković, rođ. 
Jaramazović. Kao mlada djevojka 1923. 
pomagala je bl. Mariji Petković, utemelji- 
teljici Družbe sestara Kćeri Milosrđa, u sa- 
kupljanju milostinje po bunjevačkim sala- 
šima za potrebe samostana i sirotišta u 
Blatu na Korčuli. Ubrzo je sav svoj imetak 
odlučila dati Družbi te je od tih sredstava 
počela gradnja subotičkog samostana Dru- 
žbe iza crkve sv. Roka u Subotici. U samo- 
stanu u Blatu bila je prva redovnica te Dru- 
žbe iz Bačke, a redovničko joj je ime bilo 
Jelisava. Slijedilo ju je u u redovničkom 
pozivu još tridesetak djevojaka iz Bačke. 


Lit.: s. M. Imakulata Bajić, Sestra Marija Jelisava 
— Mariška Dulić — članica Družbe kćeri Milosrđa, 
Subotička Danica. Kalendar za 1994. god., Subo- 
tica, 1993; L. 1. Krmpotić, Veliko obiteljsko stablo 
Dulićevih, Subotica, 2005. 

N. Tumbas 


DULIĆ, Josip (Subotica, 22. XII. 1927. — 
Subotica, 7. IV. 1994.), liječnik specijalist, 
društveni djelatnik. Sin Marka i Ane, rođ. 
Štolc. Školovanje u Subotici i studiranje u 
Beogradu često je prekidao zbog materi- 
jalnih teškoća. Studij medicine na Medi- 
cinskom fakultetu u Beogradu završio je 
zato tek u 32. godini. 

Osim liječničkim i stručnim radom, ba- 
vio se i organizacijskim pitanjima zdrav- 
stvene službe. Bio je jedan je od zagovor- 
nika povezivanja malih ambulanata opće 
prakse u jedinstveni Dom zdravlja u Subo- 
tici. Nakon ostvarenja te ideje postao je 
njegovim prvim ravnateljem 1965. Zauzi- 

mao se i za osnivanje ambulanata medici- 
ne rada pri poduzećima, smatrajući da je 
za zdravstvenu zaštitu važno otkriti pove- 
zanost između bolesti i uvjeta rada. Iz Su- 
botice je s mjesta ravnatelja Medicinskog 
centra 1975. prešao na dužnost pokrajin- 
skog tajnika za zdravlje i socijalnu politiku 
u Izvršnom vijeću SAP Vojvodine, koju je 
obnašao do 1978. Nakon toga vratio se u 
Suboticu te je postao direktorom Složene 
zdravstvene organizacije udruženog rada 
Sjeverna Bačka. U organizaciji zdravstve- 
ne službe pomogla mu je i specijalizacija 
iz socijalne medicine s organizacijom 
zdravstvene službe, koju je završio 1969. 
To mu je omogućilo da se posveti teorij- 
skoj razradi i praktičnoj primjeni socijal- 
no-medicinske problematike, organizacije 
zdravstvene zaštite i zdravstvene djelatno- 
sti općenito. Sa suradnicima je napisao ve- 
ći broj radova, analiza i priopćenja na te 
teme. 


Josip Dulić 


Bio je član Stručnog vijeća Pokrajin- 
skoga zdravstvenog centra, izaslanik Soci- 
jalno-zdravstvenog vijeća Skupštine SR 
Srbije, potpredsjednik Skupštine Zajedni- 
ce zdravstvenih organizacija Vojvodine, 
predsjednik Liječničkog društva u Suboti- 
ci i dr. Za svoj rad dobio je zvanje prima- 
rius 1983. te više nagrada i priznanja: Or- 
den rada sa srebrnim vijencem, Orden za- 
sluga za narod sa srebrnim zracima, Spo- 
menicu Srpskoga liječničkog društva u po- 
vodu 100-te obljetnice postojanja Društva, 
Listopadsku nagradu Subotice i dr. 


Izvori: Z. Horvatski, Biografija dr Josipa Dulića 
— Arhivski podaci Zdravstvenog centra Subotice. 


E. Libman 

DULIĆ, Josip (Tavankut, 3. VIII. 1928.), 
geodet. Sin Ivana i Marije, rođ. Kujundžić. 
Pučku školu završio je u Tavankutu 1939., 
a gimnaziju u Subotici 1948. Na Geodet- 
skom odsjeku Građevinskog fakulteta u 
Beogradu diplomirao je 1955. Od 1956. do 
umirovljenja 1990. u Subotici je radio kao 
inženjer geodezije, najprije u Narodnom 
odboru sreza Subotica, a poslije u komu- 
nalnoj ustanovi u Subotici, koja je više pu- 
ta mijenjala ime (Biro za urbanizam, Eko- 
nomsko-inženjerski zavod, Zavod za urba- 
nizam i geodeziju). 

Važan prinos unapređenju urbanizma u 
Subotici dao je kao voditelj Geodetskog 
odjela Zavoda za urbanizam i geodeziju 
predloživši osnivanje Katastra komunalnih 
instalacija za područje Općine Subotice te 
potaknuvši snimanje komunalnih instala- 
cija i nanošenje podataka na katastarske 
planove. Na temelju toga Skupština Opći- 
ne Subotice donijela je Odluku o katastru 
komunalnih vodova i objekata (Službeni 
list Opštine Subotica, broj 11/76). Sa 
stručnim referatom Mikrofilm u arhivira- 
nju sudjelovao je na Kongresu Društva ge- 
odetskih inženjera i geometara u Sarajevu 
1970. 


U kaznenom postupku koji se vodio 
protiv »ustaško-križarske organizacije« 
1947., kao gimnazijalac je uhićen do 8. 
prosinca ostao je u istražnom zatvoru. 
God. 1969. u svezi s pripremama za osni- 
vanje Ogranka Matice hrvatske u Subotici 
postao je član-radnik Matice hrvatske u 
Zagrebu i kasnije zbog toga opet uhićen. 
Osnivač je HKUD-a »Bunjevačko kolo« 
(1970). Nakon političkih promjena od lip- 
nja 1990. do listopada 1994., bio je pred- 
sjednik Subotičke podružnice Narodne se- 
ljačke stranke. Od 1995. kao umirovljenik 
živi u Novome Vinodolskome. 

Lit.: A. Sekulić: Dvije subotičke presude (1948. i 
1972.), Politički zatvorenik, br. 102, Zagreb, 2000; 
N. Zelić: »Hrvatsko proljeće« i bački Hrvati. Da- 
ni Balinta Vujkova : dani hrvatske riječi : zbornik 
radova sa znanstvenih skupova 2002. — 2005., Su- 


botica, 2006. 
N. Zelić 


DULIĆ, Josip (Subotica, 20. X. 1936.), 
tehnolog. Rođen je u brojnoj obitelji od 


82 


oca Mate, trgovca, i majke Terezije, rođ. 
Dulić, kućanice. Od 1939. živi u Tavanku- 
tu, gdje mu je otac imao trgovačku radnju 
mješovite robe, koja je 1947. nacionalizi- 
rana. Osnovnu školu i gimnaziju završio je 
u Subotici, gdje je maturirao 1955. Iste go- 
dine upisao je studij na Tehnološkom fa- 
kultetu u Zagrebu, koji je apsolvirao 1959. 
Odmah se zaposlio kako bi mlađem bratu 
omogućio da studira. Oženio se 1960. Ka- 
tom Tumbas, a nakon što im je u Zagrebu 
1961. rođena kći Ivana i nakon što je su- 
pruga diplomirala, s obitelji se vratio u Su- 
boticu. 


Radio je na mjestu upravnika i tehnolo- 
ga u novoizgrađenome vinarskom podru- 
mu u Tavankutu i uz rad je 1967. diplomi- 
rao na Tehnološkom fakultetu u Novom 
Sadu. God. 1968. prešao je u subotičko 
poduzeće Fidelinka, gdje je kao prvi diplo- 
mirani tehnolog postao član ekipe koja je 
to poduzeće transformirala u modernu 
mlinsku tvornicu. Prvi je u tadašnjoj Jugo- 
slaviji projektirao i primijenio tzv. No Ti- 
me postupak u proizvodnji kruha, i to 
opremom domaćih proizvođača. Taj je po- 
stupak omogućio smanjivanje organizaci- 
je, vremena proizvodnje i utroška energije 
te potrebnog prostora. Od 1972., kao vodi- 
telj odjela za razvoj tehničkog sektora, 
projektirao je tehnologiju, vodio nadzor i 
izgradnju industrijske pekare u Velenju 
(Slovenija). Od 1980. do 1986. bio je glav- 
ni tehnolog novoizgrađene hladnjače Me- 
doprodukt u Tavankutu, koja je u drugoj 
godini poslovanja dostigla pun obrt kapa- 
citeta, a 1984. bila je jedan od vodećih iz- 
voznika voća i povrća u bivšoj Jugoslaviji. 
God. 1986. vratio se u Fidelinku na mjesto 
tehničkog direktora škrobare i tvornice tje- 
stenina. Radio je na racionalizaciji škro- 
barske proizvodnje te projektiranju i reali- 
zaciji novih rješenja primarne prerade bra- 
šna, što je rezultiralo povećanjem opsega 
proizvodnje za 300 %. Od 1989. bio je di- 
rektor sektora proizvodnje u Fidelinki, a 
od 1993. do odlaska u mirovinu 2003. ra- 
dio je na mjestu pomoćnika generalnog di- 
rektora za proizvodnju i tehničko-tehnolo- 
ške poslove. 

T. Žigmanov 


DULIĆ, Josip (Subotica, 6. XI. 1970.), 
nogometaš. Sin Josipa i Gizike, rođ. Ši- 
mon. Nogometom se u svojem selu Žedni- 
ku bavio od najmlađih dana. Do završetka 
osnovne škole igrao je za mjesni NK Žed- 
nik, a 1985. prešao je u subotički prvoligaš 
Spartak. U prvoj je ekipi nastupao već 
1986., a za taj je klub u Prvoj i Drugoj ligi 
igrao do 1995. Tad je otišao u inozemstvo, 
najprije na jednu sezonu u islandski klub 
Fram iz Reykjavika, a nakon toga 1996.- 
2000. u madžarski prvoligaški klub Video- 
ton iz Stolnog Biograda (madž. Szekes- 
fehćrvar). Još je jednu sezonu igrao za su- 
botički Spartak, a od 2001. trenira i igra za 
lokalni KNSK Kelebia iz Kelebije (Ma- 
džarska). Za jugoslavensku državnu repre- 
zentaciju nastupao je 25 puta — za kadetsku 
1985.-86, omladinsku 1987.-88. i olimpij- 
sku 1989. Živi u Subotici. 

Lj. Fabijan 


DULIĆ, Kata (Subotica, 25. XI. 1936.), 
fitofarmceutkinja. Rođena je u obitelji sa 
sedam djece od oca Matije Tumbasa i maj- 
ke Stane, rođ. Dulić. Osnovnu školu i gim- 
naziju pohađala je u Subotici, gdje je i ma- 
turirala 1956. Diplomirala je 1961. na Po- 
ljoprivredno-šumarskom fakultetu u Zag- 
rebu. Magistarsku radnju na temu Prou- 
čavanje i suzbijanje lisnih minera u voć- 
njacima R.O. »Peščara« u Subotici 1980. i 
1981. godine obranila je 1985. na Poljopri- 
vrednom fakultetu u Osijeku, a doktorsku 
disertaciju Razvoj lisnih minera i njihovo 
suzbijanje u voćnjacima Subotičke peščare 
1989. na Poljoprivrednom fakultetu u No- 
vom Sadu. 


God. 1961. zaposlila se u Zemljorad- 
ničkoj zadruzi Tavankut, koja je 1963. ušla 
u sastav Peščare. Cijeli radni vijek prove- 
la je u toj organizaciji kao referentica za 
zaštitu voćarskih kultura. Skrbila je za za- 
štitu na 700 ha voćnjaka, s 12 kultura u 
rasponu 80 km. Posebnu je pozornost po- 
svećivala edukaciji voćara u okolici Subo- 
tice i na drugim voćarskim područjima za 
pravilnu i pravodobnu zaštitu voćarskih 
kultura te je pomagala mlađim kolegama 
pri uvođenju u praksu. I nakon odlaska u 
mirovinu 1991. stalno surađuje s privatnim 
poljoprivrednicima. 

Surađivala je s poljoprivrednim institu- 

tima i fakultetima u Novom Sadu, Maribo- 
ru, Zagrebu, Beogradu i Skoplju te s vo- 
ćarskim organizacijama iz cijele Jugosla- 
vije. Provodila je oglede iz zaštite voćar- 
skih kultura, na temelju čega su nastali ra- 
dovi koji su, samostalno ili u suautorstvu, 
objavljeni u domaćim (Zaštita bilja, Beo- 
grad, 1987, 1988, 1993; Pesticidi, Beo- 
grad, 1990, 1991, 1992; Glasnik zaštite bi- 
lja, Zagreb, 1991; Savremena poljoprivre- 
da, Novi Sad, 1994; Biljni lekar, Beograd, 
1999) 1 stranim časopisima (Zeitschrift fiir 
angewendete  Entomologie, Hamburg, 
1983; BCPC, Brayton, 1984; Acta Phyto- 
pathologica et Entomologica Hungarica, 
Budimpešta, 1992). Suautorica je šest 
knjiga u kojima je obrađivala pitanje zašti- 
te bilja i ekonomiku zaštite. Sudjelovala je 
na više savjetovanja i kongresa u zemlji i 
inozemstvu (Beč, Brayton u Velikoj Brita- 
niji, Godelo u Madžarskoj). Bavila se i in- 
tegralnom proizvodnjom, tj. pravilnom 
primjenom svih mjera u zaštiti bilja, a ne 
samo primjenom pesticida. Bila je u timu 
projekta za integralnu proizvodnju voća u 
Jugoslaviji 1980.-84. Sudjeluje u međuna- 
rodnom projektu pet balkanskih zemalja 
Uputa za integralnu proizvodnju nekih vr- 
sta voća i povrća. Za svoj rad dobila je vi- 
še priznanja i nagrada. 
Djela: Razvoj voćarstva i vinogradarstva, prerade 
i prometa voća i grožđa na Subotičko-horgoškoj 
peščari od 1978. do 1990. (suautor P. Cindrić), 
Subotica, 1981; Gusta sadnja jabuka (suautor D. 
Gvozdenović), Beograd 1982; Gusti zasadi kruške 
i jabuke (suautori D. Gvozdenović i dr.), Beograd, 
1983; Gusti sadni nasadi (suautori D. Gvozdeno- 
vić i F. Lomberger), Ljubljana, 1988; Intenztv al- 
matermesztćs a homokon (suautori V. Dobrenov i 
dr.), Novi Sad, 1989; Savremena proizvodnja ja- 
buke, kruške i dunje (suautori D. Gvozdenović i 
dr.), Novi Sad, 1993. 


T. Žigmanov 


DULIĆ, Lazo — Čvarak (Đurđin, 7. I. 
1900. — Subotica, 22. IV. 1931.), posjed- 
nik, boem, bećar. Sin Tome i Kate, rođ. 
Rajčić. Naslijedivši veliko porodično ima- 
nje, živio je rastrošnim i boemskim živo- 
tom te je cjelokupni imetak za života po- 
trošio. Među prvima je u Subotici imao 

automobil. O njemu su stvorene mnogo- 
brojne urbane legende koje se među bunje- 
vačkim pukom u Subotici do danas prepri- 
čavaju. Osim Dulićevim nemirnim duhom, 
te su legende motivirane i stvarnim proble- 
mima težačkog života te moralnim predra- 
sudama bunjevačkoga patrijarhalnog dru- 
štva. Prema jednoj od legenda, unajmio je 
skupinu risara koji su kosili »uprazno« is- 
pred same subotičke Gradske kuće dok je 
njega »pratila muzika«. Gradskoj je upravi 
tom prigodom poručio da će porez platiti 
čim proda ono što risari pokose. 

Lit.: L. 1. Krmpotić, Veliko obiteljsko stablo Duli- 


ćevih, Subotica, 2005. 
S. Bačić 


DULIĆ, Ljiljana (Subotica, 25. X. 
1958.), ekonomistica. Kći uglednog obrt- 
nika Ivana i Terezije, rođ. Crnković. Matu- 
rirala je 1977. u Subotici, diplomirala 
1979. na Višoj statističkoj školi u Zagrebu, 
a 1986. na Ekonomskom fakultetu u Zag- 
rebu. Od završetka studija radila je u ne- 
koliko zagrebačkih tvrtki kao ekonomisti- 
ca. Nakon povratka u Suboticu 1999. po- 
stala je suradnicom Uredništva programa 
na hrvatskom jeziku Radio Subotice. God. 
2004. angažirana je u Skupštini općine Su- 
botica kao prva prevoditeljica za hrvatski 
jezik nakon njegova uvođenja u službenu 
uporabu u Općini 4. XI. 1993. U siječnju 
2005. postala je glavna i odgovorna ured- 
nica programa na hrvatskome Radio Subo- 
tice. Za njezina mandata, započelo je emi- 
tiranje programa na hrvatskome vikendom 
i blagdanima, uvedene su nove emisije, a 
otvoren je i prvi interaktivni internetski 
portal u hrvatskoj zajednici u Vojvodini 
(www.suboticadanas.info). 

T. Zigmanov 


DULIĆ, Marija, rođ. Maftej (Maja) 
(Subotica, 16. I. 1925.), kulturna djelatni- 
ca. Kći Đure i Cilike, rođ. Rogić. Osnovnu 
i građansku školu završila je u Subotici. 
Državnu učiteljsku školu pohađala je u Zag- 
rebu, gdje je i diplomirala 1945., nakon če- 
ga se vratila u zavičaj. Radila je kao učite- 
ljica u osnovnoj školi u Crnković-kraju 
(Gornji Tavankut). U proljeće 1948. u po- 

litički montiranome sudskom procesu u 
Subotici, u sklopu tzv. druge skupine od 
devet mlađih subotičkih svećenika i pro- 
svjetnih djelatnika, osuđena je kao članica 
»ustaško-križarske« organizacije na 14 
mjeseci strogog zatvora s prisilnim radom. 
Nakon izdržane kazne u Kazneno-poprav- 
nom domu za žene u Požarevcu nikad više 
nije primljena u učiteljsku službu. Do od- 
laska u mirovinu radila je na knjigovod- 
stveno-računovodstvenim poslovima, za- 
vrišivši Višu ekonomsko-komercijalnu 
školu u Subotici. 

Povremeno piše pjesme i zapise iz ži- 
vota. Pjesme su joj objavljene u lokalnoj 
periodici (Zvonik, Subotička Danica, Žig, 
Hrvatska riječ) te u tri zbirke pjesama Li- 
ra naiva (2004., 2005., 2006.). Prigodom 
boravka kod sina u Kanadi u Glasniku Hr- 
vatske seljačke stranke iz Vancouvera ob- 
javila je napise o božićnim običajima bač- 
kih Hrvata-Bunjevaca, o dužijanci i umjet- 
nosti u tehnici slame (2002., 2003.). U zag- 
rebačkom listu Politički zatvorenik (br. 
87 i 88, 1999; br. 115, 2001.) opisala je su- 
botički politički proces iz 1948. u kojem je 
osuđeno 27 Hrvata, a pisala je i o aktual- 
nim političkim prilikama u Subotici. 

Kao članica HKPD-a Matija Gubec iz 
Tavankuta, od 1990. bavila se izradom sli- 
ka i predmeta u tehnici slame. Sudjelovala 
je na nekoliko kolonija slamarki i desetak 
skupnih izložaba. Članica je i Likovnog 
odjela HKC-a Bunjevačko kolo te Kate- 
dralnog zbora Albe Vidaković iz Subotice. 


Lit.: Osmi saziv Prve kolonije naive u tehnici sla- 
me, Tavankut, 1993; Lira naiva, Subotica, 2005. 


T. Žigmanov 


DULIĆ, Marija (Tavankut, 6. XII. 1936.), 
slamarka. Rođena je u poljodjelskoj obite- 
lji Franje i Mande, rođ. Crnković. Četvero- 
godišnju pučku školu završila je u Tavan- 
kutu, no školovanje je morala prekinuti 
zbog materijalnih razloga, kad je obitelj- 
ska imovina konfiscirana nakon Drugoga 
svjetskog rata. Nastavila je školovanje po- 
slije četverogodišnje pauze — pučku i sred- 
nju kemijsku školu završila je u Subotici, a 
zatim je upisala Tehnološki fakultet u Zag- 


rebu, gdje je i apsolvirala 1963. Više go- 
dina radila je u SR Njemačkoj, a 1980-ih 
vratila se u Suboticu te je ondje do mirovi- 
ne radila kao kemičarka u GP Panonija. 


o o 
M. Dulić, Deran i pivac, slama 
U djetinjstvu je od oca i tete naučila 
plesti u slami »branu«, »krušne« i ukrasne 
predmete. Na nagovor rođakinje Ane Crn- 
ković početkom 1980-ih ponovno je poče- 
la raditi u tehnici slame, najprije prigodne 
čestitke, a poslije i slike. God. 1985. prvi 
je put sudjelovala u nekoj likovnoj koloni- 
Ji u Ernestinovu, a u tavankutskoj koloniji 
naivnog slikarstva u tehnici slame, koju 
organizira nekadašnji KUD, danas HKPD 
Matija Gubec, radi gotovo svake godine. 
Sudjelovala je na više od stotinu skupnih 
izložaba u zemlji i inozemstvu. Najčešći 
su motivi njezinih slika u tehnici slame sa- 
laši s dvorištem punim životinja, radovi u 
polju te životinje u krajoliku. Radila je i s 
mladima, prenoseći im svoje umijeće. 


Lit.: Privatna arhiva Stipana Šabića, Subotica; N. 
Zelić, Protiv zaborava, Zagreb, 2000; L. 1. Krm- 
potić, Umjetnost u tehnici slame, Zagreb-Suboti- 
ca, 2001. 

T. Žigmanov 


DULIĆ, Marko (Đurđin, poč. XIX. st. — 7), 
bećar i haramija. Sredinom XIX. st. »uzeo 
je pravdu u svoje ruke« te je, osim u oko- 
lici Subotice, djelovao i na širem području 
Bačke. Prema kazivanju njegovih srodni- 
ka, bio je veoma snažan čovjek, koji je pi- 
jančevao danima i noćima te su mu krčme 


DULIĆ 


bile pravi dom, a krčmari jataci i pomaga- 
či. Zbog bećarskog života, krijumčarenja 
konja iz Slavonije i drugih nedopuštenih 
radnja bio je u stalnu sukobu s policijom, 
»čenderima«, koji su često organizirali po- 
tjeru za njim te je bio više na konju nego u 
kući. Svoj je životni put završio u starijoj 
dobi pavši s konja u bijegu pred »čenderi- 
ma«. Njegovo bećarenje puk je idealizirao 
i opjevao u pjesmi: Dulić Marko na kapiji 
Dio / Tri je Tota na putu sustrio / Jednoga 
je na mistu ubio / Drugome je rebra izlo- 
mio / A trećeg je u roblje odveo. 

N. Zelić 


DULIĆ, Marko (24. IV. 1831. — 22. VI. 
1888.), zemljoposjednik. Sin Grge i 
Marije, rođ. Čović. Bio je zastupnik subo- 
tičke gradske skupštine, član Školske sto- 
lice i Zdravstvenog odbora. U povijesti je 
ostao zabilježen i kao privremeni pred- 
sjednik Pučke kasine tijekom 1887. 

M. Grlica 


DULIĆ, Marko (Subotica, 6. X. 1874. — 
Subotica, 14. V. 1924.), veleposjednik, vi- 
rilist u subotičkoj gradskoj skupštini. Sin 
je Luke i Jozefine, rož. Gabrić. Jedan je od 
inicijatora izlaska veće skupine bunjevač- 
kih dioničara iz Pučke gazdačke banke d.d. 
i osnivanja Zemljodilske štedionice d.d. 
11.1. 1904., u kojoj je nekoliko godina bio 
dopredsjednik. Kad se 1912. ta banka uto- 
pila u Hrvatsku zemaljsku banku d.d., po- 
stao je predsjednikom upravnog odbora 


Marko Dulić 

subotičke podružnice. U Pučkoj kasini 
prošao je put od običnog člana preko bla- 
gajnika 1903.-05. i dopredsjednika 1906.- 
15. sve do njezina sedmog predsjednika 
1916.-1923. Bio je član Bunjevačko-srp- 
skog narodnog odbora 1918., a poslije po- 
časni predsjednik mjesne uprave podružni- 
ce Jugoslavenske banke u Subotici. Nje- 
gov je unuk glumac Vlatko Dulić. 


Izvor: Historijski arhiv Subotica, F: 28.2 


Lit.: Neven, Subotica 3/1903, 3/1904, 11/1904, 
3/1905, 2/1907, 9/1908, 3/1909, 48/1912. 
M. Grlica 


DULIĆ, Marko (Subotica 25. XI. 1936. ) 
arhitekt. Sin Alojzija i Veronike, rođ. Prćić. 
Srednju tehničku školu završio je u Subo- 
tici, a diplomirao je na Arhitektonskom fa- 
kultetu u Beogradu 1967. Isprva je radio u 
projektnom birou u Bačkoj Topoli te kao 
profesor u Srednjoj tehničkoj školi u Su- 
botici, no najduži dio svojega radnog vije- 
ka proveo je u Standardprojektu. Projekti- 
rao je nekoliko zgrada u Subotici: četvero- 
katnice na Karađorđevoj (Halaškoj) cesti, 
poslovno-stambeni objekt na uglu Zagre- 
bačke ulice i Somborske ceste te više pri- 
vatnih stambenih zgrada. Bio je dobitnik 
prve nagrade na pozivnom natječaju za re- 
vitalizaciju subotičke sajamske u sportsku 
dvoranu (»Hala sportova«), a radio je i na 
preuređivanju Teniske kuće na Paliću. 

S. Mačković 


DULIĆ, Mate (Subotica, 7. III. 1867. — 
Subotica, 12. III. 1930.), činovnik, dru- 
štveni djelatnik. Gimnaziju je pohađao u 
rodnom gradu do 1878., nakon čega ulazi 
u gradsku službu, a 1889. postaje »varo- 
ški blagajnik«. Društveni ugled potvrđen 
mu je početkom 1896., kad je imenovan za 
počasnog bilježnika u Pučkoj kasini, i pot- 
kraj iste godine, kad je izabran za načelni- 
ka gruntovnice. U posljednjim godinama 
XIX. st. bio je jedan od začetnika ideje o 
osnivanju Kola mladeži i jedan od njego- 
vih najaktivnijih članova, a u godinama 
pred Prvi svjetski rat bio je jedan od osni- 
vača Prve školske zadruge u Subotici. Na 
zboru u hotelu Hungarija u Subotici 10. 

XI. 1918. izabran je za člana Bunjevačko- 
srpskog narodnog odbora, a 20. XI. 1918. 
postavljen je za šefa poreznog zvanja u pr- 
voj jugoslavenskoj gradskoj upravi. Pot- 
kraj 1921. umirovljen je nakon više od 34 
godine činovničke službe kao glavni grad- 
ski porezni računovođa. 


Mate Dulić 


Izvor: Historijski arhiv Subotica, F:47. 29170/1921. 


Lit.: Veven, Subotica, br. 10/1889, 2/1896, 
1/1897, 7/1897,1/1898, 37/1913; J. Šokčić, Subo- 
tica pre i posle oslobođenja, Subotica, 1934; M. 
Evetović, Kulturna povijest bunjevačkih i šokač- 
kih Hrvata (rukopis). 

M. Grlica 


DULIĆ, Matija, rođ. Jaramazović (Đur- 
đin, 17. V. 1912. — Đurđin, 8. VII. 2002.), 
pučka pjesnikinja i slamarka. Rođena je u 
poljodjeljskoj obitelji Marijana 1 Mande, 
rođ. Crnković. Osnovnu je školu završila u 
Đurđinu, prva tri razreda građanske škole 
u Subotici, a četvrti u Novom Sadu. Nakon 
toga vratila se na salaš u okolici Đurđina, 
ondje se udala, s obitelji se bavila poljo- 
djelstvom, rodila je sedmero, a odgojila še- 
stero djece. 

Pisati je počela — prema vlastitu prizna- 
nju — u 56. godini, poglavito pjesme, ali i 
pripovijetke, no one dosad nisu objavljene. 
Pjesme je najviše objavljivala u katoličkoj 
periodici u Bačkoj, u listu Bačko klasje 1 
kalendaru Subotička Danica, a Hrvatsko 
književno društvo sv. Ćirila i Metoda iz 


Zagreba 1988. izdalo joj je zbirku Rasuto 
vlaće s više od 60 pjesama. Pjesnikinja je 
snažnoga pučkog prosedea, a pjesnički joj 
je opus tematski određen svijetom nepo- 
sredna okruženja: rodnim krajem, vjer- 
skim životom, narodnim običajima, dječ- 
jim svijetom... Osim elemenata naiviteta, u 
mnogim se njezinim pjesmama, osobito u 
domoljubnima, osjeća i patos romantizma. 


Matija Dulić 


God. 1969. postala je članicom Likov- 
ne sekcije KUD-a Matija Gubec iz Tavan- 
kuta, a sljedeće godine počela je izrađivati 
slike u tehnici slame. Izlagala je na više od 
40 skupnih izložaba članova Društva u zem- 
lji i inozemstvu. Kao predstavnica Voj- 
vodine, prema izboru Pokrajinskog odbora 
za međunarodnu godinu žena i subotičko- 
ga Gradskog muzeja, 1975. sudjelovala je 
na susretu seoskih žena stvarateljica u slo- 
venskome mjestu Trebnje, gdje je nastupi- 
la kao pjesnikinja i slikarica u tehnici sla- 
me. 


Djelo: Rasuto vlaće, Zagreb, 1988. 


Lit.: Privatna arhiva Stipana Šabića, Subotica; N. 
Zelić, Protiv zaborava, Zagreb, 2000; L. 1. Krm- 
potić, Umjetnost u tehnici slame, Zagreb-Suboti- 
ca, 2001; J. Temunović, Salašarske skice, Suboti- 
ca, 2002. 

T. Žigmanov 


DULIĆ, Mihajlo (Đurđin, 6. IX. 1909. — 
Novi Sad, 7. XI. 1971.), kemičar. Sin je 
Vece i Estere, rođ. Vuković. Osnovnu ško- 
lu završio je u Đurđinu, a gimnaziju u Su- 
botici 1931. Studirao je kemiju na Sveuči- 
lištu u Zagrebu, gdje je i diplomirao 1936. 
na kemijsko-inženjerskom odsjeku Teh- 
ničkog fakulteta. 


DULIĆ 


Nakon završetka studija zaposlio se u 
rudniku bakra u Boru koji je tada bio u vla- 
sništvu jedne francuske tvrtke. Prve poslo- 
ve obavljao je u kemijskom laboratoriju, a 
zatim je prešao na poslove primarnog obo- 
gaćivanja ruda, tj. flotacije. S vremenom je 
postao stručnjak za flotacije te je nakon 
Drugoga svjetskog rata sudjelovao u po- 
kretanju flotacija u Starom Trgu (Trepča), 
Zvečanu, Blagojevu Kamenu, Mačkatnici 
i dr. God. 1951. prešao je u rudnik antimo- 
na Zajača kraj Loznice na mjesto glavnog 
tehnologa te je sudjelovao u podizanju, 
moderniziranju i pokretanju desetak flota- 
cija (u Stolicama, Krupnju, Rudniku, Veli- 
kom Majdanu, Malom Zvorniku, Zajači i 
dr.). Od 1953. radio je u Vreocu, gdje je 
podigao prvu sušaru lignita u zemlji, a od 
1955. u Novkabelu u Novom Sadu na mje- 
stu direktora kontrole. Nakon toga radio je 
na investicijama, preseljenju i moderniza- 
ciji tvornice. 

Objavio je više znanstvenih i stručnih 
radova s područja obogaćivanja sirovina i 
prerade metala te je s priopćenjima sudje- 
lovao na znanstvenim skupovima u zemlji 
i inozemstvu. Bio je član izaslanstva Jugo- 
slavije u Međunarodnoj organizaciji za 
standardizaciju, komitetu TC 26 za oboje- 
nu metalurgiju. Više je puta nagrađivan za 
inovacije i unapređenja u proizvodnji, a 
odlikovan je Ordenom rada III. reda. 


T. Žigmanov 


Mihajlo 
Dulić 


DULIĆ, Nesto (Đurđin, 15. IX. 1940. — 
Subotica, 5. XII. 2005.), profesor fizike, 
visokoškolski predavač. Rođen je na sala- 

šu u okolici Đurđina u poljodjelskoj obite- 
lji od oca Ivana i Elizabete, rođ Bukvić. 
Osnovnu školu počeo je pohađati u rodno- 
me mjestu, a u četvrtom razredu prešao je 
u Suboticu. Nakon završetka osnovne ško- 
le u Subotici je upisao gimnaziju, gdje je 
maturirao 1959. Fiziku je diplomirao na 
Prirodoslovno-matematičkom fakultetu u 
Zagrebu 1965. Vratio se u Suboticu i zapo- 
slio u srednjoj strojarsko-elektrotehničkoj 
školi, gdje je kratko vrijeme predavao ma- 
tematiku. God. 1968. prešao je na Višu 
tehničku školu u Subotici, gdje je isprva 
bio asistent za predmet Fizika. Zvanje pre- 
davača za predmet Mehanika fluida dobio 
je 1973., a 1982. za predmet Fizika. Od 
1984. do 1986. obnašao je dužnost pomoć- 
nika ravnatelja Više tehničke škole za na- 
stavna pitanja. Bio je sudionik nekoliko 
znanstveno-istraživačkih projekata s pod- 
ručja fizike i mehanike, a sudjelovao je i 
na desetak znanstvenik simpozija. Zbog 
bolesti je umirovljen 1993. 

Autor je Zbirke rešenih zadataka iz 
nauke o toploti (Subotica, 1984.), s 
Gyčrgyom Botkom i Ferencom Koczoom 
napisao je Praktikum za laboratorijske vež- 
be iz fizike (Subotica, 1973.), Praktikum za 
laboratorijske vežbe iz nauke o toploti 
(Subotica, 1974.) i Praktikum za laborato- 
rijske vežbe iz mehanike fluida (Subotica, 
1974.), a s Laszlom Horvathom skriptu 
Osnovi mehanike fluida (Subotica, 1977.). 
Suautor je i dvadesetak znanstvenih i 
stručnih radova s područja fizike i mehani- 
ke, koji su objavljeni u zbornicima u Jugo- 
slaviji i Mađarskoj te u časopisima u zem- 

lji (Glasnik hemijskog društva, 1980, Jo- 
urnal of the Serbian Chemical Society, 
1987, 1992) i inozemstvu (madžarskom 
Acta Physica et Chemica, 1978, 1984; bri- 
tanskom Journal od Applied Polymer Sci- 
ence, 1989; njemačkom Electroanalysis, 
1990). Za svoj rad dobio je nekoliko na- 
grada i priznanja. 

V. Pokornić 


DULIĆ, Nikola (Subotica, 15. V. 1907. — 
Subotica, 27. I. 1963.), svećenik, kulturni 
djelatnik. Osnovnu školu pohađao je u Su- 
botici, a gimnaziju u Subotici i Travniku. 
Teologiju je završio u Đakovu. Za svećeni- 
ka je zaređen 12. VII. 1931. u Subotici. Is- 
prva je bio kapelan u Subotici i Žedniku te 
kateheta u djevojačkim školama u Suboti- 
ci, zatim vikar u Đurđinu, Subotici i Bođa- 
nima te na kraju župnik u Bajmoku sve do 
smrti. 

Osim što se bavio pastoralnim radom, 
bio je aktivan i u hrvatskim katoličkim 
udrugama te na polju kulture bačkih Hrva- 
ta. Pripadao je skupini mladih suradnika 
koje je biskup Lajčo Budaović okupio oko 
svojih inicijativa — bio je član Zadužbin- 
skog odbora Zadužbine biskupa Budano- 
vića od njezina osnutka 1933. te kustos 
Subotičke matice 1933.-37. Za potrebe 
vjernika priredio je Adventske i božićne pi- 
sme. Iz Velike slave Božje; Molitve i pisme 


Nikola Dulić 


korizmene, uskršnje i duhovske. Iz Velike 
slave Božje te Pisme o imenu i srcu Isuso- 
vu i sakramentske. Iz Velike slave Božje, 
koje je objavila Matica subotička 1935. i 
1936. 


Lit.: Schematismus cleri archidioecesis Colocen- 
sis et Bachiensis ad annum Christi 1942., Coloc- 
zae, 1942; I. Kujundžić, Bunjevačko-šokačka bi- 
bliografija — Prilog kulturnoj povijesti bunjevač- 
ko-šokačkih Hrvata, Rad JAZU, 355, Zagreb, 
1969; J. Temunović, Subotička matica, Subotica, 
2002; J. Temunović, Zadužbina biskupa Budano- 
vića, Subotica, 2002. 

J. Temunović 


DULIĆ, Nikola (Bor, 19. XII. 1939.), teh- 
nolog. Sin Mihajla i Cecilije, rođ. Pokrić. 
Osnovno obrazovanje stekao je u Boru, a 
gimnaziju je završio u Novom Sadu 1959. 
Na Tehnološko-metalurškom fakultetu u 
Beogradu diplomirao je 1965. Magistarski 
rad s temom Praćenje promjena parame- 
tara tevrmo-mehaničkog režima hladnog iz- 
vlačenja specijalnih mesinga pod utjeca- 
jem trećeg legirajućeg elementa obranio je 
na istom fakultetu 1982. 

Cijeli radni vijek proveo je u Novkabe- 
lu u Novom Sadu. Radio je na poslovima 
mlađeg tehnologa, tehnologa, glavnog teh- 
nologa, voditelja razvoja, a na kraju je bio 
tehnički direktor metalskog dijela. Sa su- 
radnicima je osvojio cijeli niz novih proiz- 
voda (lemne legure, legure za noseće vo- 
dove, kapilarne bakarne cijevi i dr.). U mi- 
rovini je od 2003. 


S područja plastične prerade metala i 
novih legura objavio je dvadesetak znan- 
stvenih i stručnih radova u domaćim i ino- 
zemnim časopisima. S priopćenjima je su- 
djelovao na većem broju znanstvenih sku- 
pova u zemlji i inozemstvu. U Savjetu za 
uzajamnu ekonomsku pomoć (SEV), orga- 
nizaciji za gospodarsku suradnju socijali- 
stičkih zemalja, bio je stalni član izaslan- 
stva Jugoslavije u Komisiji za znanstveno- 
tehničku suradnju na području obojene 
metalurgije te član Komisije za standardi- 
zaciju. Autor je većeg broja standarda iz 
područja klasifikacije i prerade obojenih 
metala, i to i domaćih i SEV-ovih. U dva je 
mandata obavljao biranu funkciju pred- 
sjednika Saveza inženjera i tehničara Voj- 

vodine. Suosnivač je i dugogodišnji član 
predsjedništva Saveza inženjera metalur- 
gije Jugoslavije. : 

T. Žigmanov 


DULIĆ, Oliver (Beograd, 21. I. 1975.), li- 
ječnik, političar. Sin Ivana i Nade, rođ. 
Sladojević. Osnovnu i srednju školu zavr- 
šio je u Subotici, na Medicinskom fakulte- 
tu u Beogradu diplomirao 1999. U politič- 
ki život ušao je 1996. kao jedan od vođa 
protumiloševićevskoga studentskog pro- 
svjeda 1996./97. i jedan od članova inicija- 
tivnog odbora prosvjeda, a među osnivači- 
ma je Studentske inicijative, organizacije 
koja je bila jedan od inicijatora student- 
skog pokreta Otpor. U Đinđićevu Demo- 
kratsku stranku učlanio se 1997. te je u 
njoj bio dopredsjednik Općinskog odbora 
u Subotici 1999.-2001., a predsjednik 
2001.-05. te dopredsjednik Pokrajinskog 
odbora 2000.-06. Bio je načelnik Sjever- 
no-bačkog okruga 2001.-03., zastupnik u 
Skupštini Srbije 2001.-03, zastupnik u par- 
lamentu Srbije i Crne Gore 2004.-06., u 
kojem je ujedno bio predsjednik Odbora za 
europske integracije, a vijećnik je Skupšti- 
ne Općine Subotica od 2004. do danas. Na 
lokalnim izborima 2004. bio je kandidat za 
gradonačelnika Subotice i u izbornoj je 
utrci izgubio s tijesnim rezultatom. 

S. Mačković 


DULIĆ, Regina S. M. (Justina) (Đurđin, 
25. I. 1914. - Subotica, 15. VIII. 1994.), 
časna sestra, misionarka. Potječe iz velike 
obitelji Nikole i Julijane, rođ. Dulić. Slije- 
deći primjer svoje tete s. Jelisave Dulić, 
odlučila se za Družbu sestara Kćeri Milo- 
srđa, u koju je stupila 1936. Privremene 
zavjete položila je 1938., a vječne 1943., 
kad je dobila i redovničko ime Regina. 
Kao bolničarka radila je u Zemunu, Blatu 
na Korčuli i Osijeku. Trinaest godina bila 
je nadstojnica i bolničarka u misijama u 
Argentini, Čileu i Paragvaju, a kratko u Ri- 
mu. Nakon toga posvetila se njezi staraca 
u Zavodu sv. Terezije u Družbi sestara 
Kćeri Milosrđa u Subotici. 

Lit.: Subotička Danica (nova). Kalendar za 1995. 
godinu, Subotica, 1994; L. 1. Krmpotić, Veliko 


obiteljsko stablo Dulićevih, Subotica, 2005. 
N. Tumbas 

DULIĆ (Dulić-Fišer), Relja (Subotica, 
31. XII. 1975.), tenisač, teniski trener. Sin 
je Josipa i Etele, rođ. Kungl. Osnovnu i 
srednju školu završio je u rodnom gradu. 
Tenisom se počeo baviti 1984. u TK Spar- 
tak iz Subotice, za čiju je seniorsku mom- 
čad igrao 1992.-99. Tada je prešao u beo- 
gradski Partizan, za koji je nastupao do 
2002., nakon čega se vraća u Spartak te za 
taj klub igra do danas danas. Od 1997. do 
danas ekipno je nastupao i za budimpe- 
štanske klubove Mdlev i MTK te za MTK- 
Tordads, za koji i danas igra. U ekipnim na- 
tjecanjima bio je član momčadi Spartaka 
koja je osvojila drugo mjesto u SRJ 1993., 
s Partizanom je osvojio dva naslova ekip- 
noga državnog prvaka 2000. i 2002. te na- 
slove prvaka Madžarske nastupajući za 
Mdlev 1997. i MTK-T7ordds 2000. te 2001. 
U pojedinačnim natjecanjima osvojio je tri 
seniorska prvenstva SRJ u zimskoj sezoni 
1999.-2001., pet puta prvenstvo Vojvodine 
i dva puta prvenstvo Srbije. U natjecatelj- 
skoj sezoni 2001./02. zauzeo je 330. mje- 
sto u singlu i 300. mjesto na svjetskoj ATP 
listi. Bio je finalist 12 međunarodnih turni- 
ra za svjetsku rang-listu ATP, među kojima 
i pobjednik ciklusa ITF satelitskih turnira 
2000. u SRJ u pojedinačnoj konkurenciji 1 
u parovima. Za reprezentaciju SRJ nastu- 
pao je sedam puta u razdoblju 1999.-2002. 
Savezni trener Davis Cup reprezentacije 
Srbije i Crne Gore bio je 2002.-05. 


Lit.: Hrvatska riječ, br. 37, Subotica, 2003. 
S. Bačić 


DULIĆ, Spartak (Subotica, 17. XII. 
1970.), akademski slikar-grafičar. Sin Gr- 
ge i Jelisavete, rođ. Poljaković. Osnovnu i 
srednju strojarsku školu završio je u Subo- 
tici. God. 1993. upisao se na Akademiju li- 
kovnih umjetnosti u Zagrebu, a 1998. di- 
plomirao je na Grafičkom odsjeku u klasi 
prof. Ante Kuduza. Nekoliko puta je bio 
vanjski suradnik u Hrvatskome restaura- 
torskom zavodu u Zagrebu i Osijeku, radio 
je kao nastavnik likovne kulture u osnov- 
noj školi, a od 2001. do 2005. kao profesor 
stručnih predmeta u osječkoj Srednjoj ško- 
li primijenjenih umjetnosti, dizajna i tek- 
stila. Suosnivač je Udruge za audiovizual- 
nu suvremenu umjetnost Graddonji i Gru- 

pe Megatron 9 iz Osijeka. Nakon početno- 
ga klasičnog likovnog izraza opredijelio se 
za moderne umjetničke forme — istraživač- 
ki rad i intermedijsku praksu, osobito u 
formi instalacije i performansa, često uz 
sudjelovanje publike. Osim slika i grafike, 
izrađivao je murale, reljefe, instalacije, a 
bavio se i organizacijom prostora, videom 
i performansom. Sudjelovao je u nekoliko 
međunarodnih umjetničkih projekata. Do- 
sad je imao dvadesetak skupnih te 10 sa- 
mostalnih izložbi u Hrvatskoj, Srbiji (Su- 
botica, Beograd), Sloveniji (Ljubljana) i 
Madžarskoj (Budimpešta). 
Lit.: Hrvatska riječ, br. 81, 125, Subotica, 2004, 
2005. 

T. Žigmanov 


DULIĆ, Stipan — Hauzer (Žednik, 18. 
VIII. 1918. — Žednik, 12. IV. 1995.), vozač 
i trener konja kasača. Sin Stipana i Stake, 
rođ. Radak. Provodeći djetinjstvo na sala- 
šu, od malih je nogu razvio ljubav prema 
konjima. Nakon Drugoga svjetskog rata 
postao je član Konjičkog kluba Bačka te se 
počeo natjecati kao vozač konja kasača. 
Četiri je puta bio državni prvak, odnosno 
pobjednik Jugoslavenskoga kasačkog der- 
bija — 1951. s grlom Narcisom, 1953. s gr- 
lom Asom, 1956. s grlom Alenkom i 1971. 
s grlom Amandom. Usporedno je radio i 
kao trener konja kasača, u čemu je također 
postizao dobre rezultate. 


Stipan 
Dulić-Hauzer 


Lit.: Fizička kultura i sport u Vojvodini 1945- 
1975, ur. M. Vranić, Subotica, 1975; L. 1. Krmpo- 
tić, Veliko obiteljsko stablo Dulićevih, Subotica, 
2005. 

P. Skenderović 


DULIĆ, Veco > Knežević, Milivoje 


DULIĆ, Vince (Đurđin, 29. IV. 1928. — 
Tavankut, 1. IV. 2003.), društveni djelat- 
nik. Sin Pere i Lize, rođ. Vukov. Odrastao 
je u imućnijoj poljodjelskoj obitelji u Gor- 
njem Tavankutu, koja je tijekom Drugoga 
svjetskog rata bila na strani pokreta otpora 
i na čijem je salašu bila baza, no oca su 
mu, pod nerazjašnjenim okolnostima, u je- 
sen 1944. ubili partizani. Osim osnovne 
škole, pohađao je i građansku školu u Su- 
boticu, koju zbog očeve smrti nije završio. 
Jedan je od osnivača mjesnoga Hrvatskoga 
kulturno-prosvjetnog društva Matija Gu- 
bec 1946., a poslije je neko vrijeme obna- 
šao i dužnost predsjednika Društva. Velik 
dio svojeg života posvetio je razvijanju 
kulturnog stvaralaštva, organiziranju kul- 
turnog života i probitku nekoliko mladih 
naraštaja koji su djelovali u Društvu. Bio 
je sudionik mnogobrojnih kulturnih doga- 
đaja i do pred kraj života, kao član uprave, 
sudjelovao je u radu Društva. Često je i 
materijalno podupirao njegov rad, osobito 
u teškom razdoblju tijekom 1990-ih. 


Vince Dulić 


Lit.: J. Klarski, Crveni pesak, Subotica, 1985; N. 
Zelić, Protiv zaborava, Zagreb, 2000; www.mati- 
jagubec.org.yu 

L. Suknović 


DULIĆ, Vjekoslav (Subotica, 27. I. 
1957.), biolog. Rođen u obrtničkoj obitelji, 
od oca Ivana i majke Terezije, rođ. Crnko- 
vić. Osnovnu školu i gimnaziju završio je 
u Subotici. Na Prirodoslovno-matematič- 

kom fakultetu u Zagrebu diplomirao je 
1980. biologiju. God. 1981. dobio je sti- 
pendiju za poslijediplomski studij na Insti- 
tutu Weizmann u izraelskom Rehovotu 
(Izrael), gdje je magistrirao 1983. Pod 
vodstvom dr. Arija Gafnija istraživao je 
uzroke starenja enzima koristeći se nače- 
lom fluorescentne spektroskopije. God. 
1982. izabran je na mjesto znanstvenog 
asistenta u Zoološkom zavodu na Prirodo- 
slovno-matematičkom fakultetu u Zagre- 
bu, ali je zbog započetog doktorata to mje- 
sto napustio te je karijeru nastavio izvan 
Hrvatske. God. 1983. dobio je stipendiju 
za izradu doktorata na Institutu Weizmann, 
gdje je, u laboratoriju dr. Israela Pechta, 
proučavao molekule koje kontroliraju aler- 
gijske reakcije na bijelim krvnim stanica- 
ma. 


Od 1985. doktorski je studij nastavio 
na Institutu za istraživanje raka u Lausan- 
ni (ISREC), a od 1987. na institutu Bio- 
zentrum Sveučilišta u Baselu. U laborato- 
riju dr. Howarda Riezmana radio je na pro- 
blematici staničnog transporta koristeći se 
genetičkim pristupom na kvascu (Saccha- 
romyces cerevisiae) te je otkrio enzim koji 
sudjeluje u biogenezi vakuole (organela u 
kojoj se odvija razgradnja proteina neop- 
hodna za metabolizam stanice). Gotovo 
slučajno otkriće jednog proteina nužnoga 
za diobu jezgre u kvascu (organela u kojoj 
se nalazi cjelokupni genetski materi- 
jal-DNA) usmjerilo ga je na istraživanje me- 
hanizama koji kontroliraju staničnu diobu. 
Na poslijedoktorsku specijalizaciju 1990. 
otišao je na Institut Scripps u La Jolli u ka- 
lifornijskome San Diegu, gdje se priklju- 
čio timu genetičara dr. Stevena I. Reeda. Iz 
te suradnje, koja je dovela do otkrića sku- 
pine proteina (cyclins), koji igraju ključnu 
ulogu u procesu duplikacije ljudskog ge- 
noma, te staničnih inhibitora (CK]I), koji 
zaustavljaju proliferaciju stanica pri ošte- 
ćenju DNK, nastali su radovi koji su objav- 
ljeni u prestižnim svjetskim znanstvenim 
časopisima. Kasniji rad mnogobrojnih la- 
boratorija pokazao je da je jedan od uzro- 
ka nekontroliranog rasta tumora upravo 
odsutnost tih inhibitora ili nekontrolirana 
aktivnost ciklina. 


91 


DULIĆ 


God. 1994. dobio je mjesto stalnog is- 
traživača u francuskome Nacionalnom 
centru za znanstvena istraživanja (CNRS) 
te je karijeru u Francuskoj počeo u labora- 
toriju dr. Jacques Pouyssćgura u Nici. 
God. 1996. dobio je stipendiju za osniva- 
nje vlastita istraživačkog tima u Centru za 
istraživanje biokemije makromolekula u 
Montpellieru (CRBM), čiji je direktor zna- 
meniti stručnjak u području stanične diobe 
dr. Marcel Dorće. Problematika kojom se 
bavi jesu molekularni mehanizmi čiji 
poremećaji uzrokuju kancerogenezu. Istra- 
žuje molekulske putove koji ograničavaju 
proliferaciju, t.j. pretjeranu diobu humanih 
stanica u slučaju trajnog oštećenja genske 
informacije ili u stanjima kao što su stare- 
nje, diferencijacija ili odsutnost hormona 
rasta. Od 2000. docent je na Sveučilištu 
Montpellier II., a 2004. dobio je zvanje di- 
recteur de recherche CNRS, ekvivalentno 
zvanju višeg znanstvenog savjetnika. 


Radove s područja stanične i moleku- 
larne biologije predstavljao je na mnogo- 
brojnim međunarodnim i nacionalnim 
francuskim kongresima, a objavljivao je u 
više stručnih časopisa (Periodicum Biolo- 
gorum, Zagreb, 1981, 1994; Mechanisms 
of Ageing and Development, Oxford, Veli- 
ka Britanija, 1987; Trends in Biochemical 
Sciences, London, 1986; The European 
Molecular Biology Organization Journal, 
London, 1989, 2003, 2004; Journal of Cell 
Sciences, Cambridge, Velika Britanija, 
1990; Cell, Cambridge, SAD, 1991, 1992, 
1994; Science, Washington D.C., 1992; 
Journal of Biological Chemistry, Bethes- 
da, SAD, 1992; Genes & Development, 
Cold Spring Harbor, SAD, 1992; Procee- 
dings of the National Academy of Sciences 
USA, Washington D.C., 1993, 1994; Bio- 
Essays, London, 1995; Oncogene, Lon- 
don, 1998; Molecular and Cellular Bio- 
logy, Washington D.C., 1998, 1999, 2000; 
Molecular Biology of the Cell, Bethesda, 
SAD, 2004) 


J. Ivanović 


DULIĆ, Vlatko (Subotica, 20. IV. 1943.), 
kazališni i filmski glumac te redatelj. Otac 
Lajčo, odvjetnik, bio je član uprave Pučke 

kasine, a majka Milica, rođ., Bošnjak, 
pjevala je u Hrvatskom pjevačkom društvu 
»Neven«. Maturirao je u subotičkoj gim- 
naziji 1962., pravo studirao u Beogradu i 
Zagrebu 1962.-65., a glumu na zagrebač- 
koj Akademiji dramskih umjetnosti 
1966.—70. Debitirao je u Zagrebačkom ka- 
zalištu mladih ulogom Slatkovića (A. 
Nemčić, Kvas bez kruha, 1969.), a od 
1970. do 1981., stalno angažiran u Grad- 
skome dramskom kazalištu Gavella, odi- 
grao je niz karakternih uloga: Basho (E. 
Bond, Uski put prema dubokom sjeveru, 
1972.), Pjevač (P. Weiss, Holderlin, 
1973.), Platonov (A. P. Čehov, Drama bez 
naslova, 1973.), Victor (R. Vitrac, Victor 
ili djeca na vlasti, 1974.), Alfred (O. von 
Horvath, Priče iz bečke šume, 1975.), Lu- 
kač (M. Krleža, Vučjak, 1977.), Malvolio 
(W. Shakespeare, Na Tri kralja, 1978.), 
Franz Moor (F. Schiller, Razbojnici, 
1989.), Michal (V. Havel, /zložba, 1980.). 
Od 1981. do 2006. u statusu slobodnog 
umjetnika glumio je u mnogim zag-rebač- 
kim kazalištima. U popularnom putuju- 
ćem Teatru u gostima nastupio je 543 puta 
u ulogama: Sidney Bruhl (I. Levin, Klop- 
ka, 1982.), Pukovnik (P. Shaffer, Crna ko- 
medija, 1984.), X (1. Csurka, Deficit, 
1985.). Na sceni Teatra &TD ostvario je 
lik Staneka (V. Havel, Protest, 1981.), s 
Glumačkom družinom Histrioni Gospodi- 
na Fulira (V. Majer, Dnevnik malog Peri- 
ce, 1988.), u Gradskome dramskom kaza- 
lištu Gavella Baruna Lenbacha (M. Krle- 
ža, U agoniji, 1988.) i Firsa (A. P. Čehov, 
Višnjik, 1999.). Bogatu glumačku osobnost 
potvrdio je i u Satiričnom kazalištu Ke- 
rempuh ulogama iz repertoara komično- 
satiričnog žanra igrajući glavne i veće ulo- 
ge: Rikard Fausner, Kapetan Ristić i Profe- 
sor (I. Brešan, Nečastivi na filozofskom fa- 
kultetu, 1989.; Viđenje Isusa Krista u ka- 
sarni VP 2507, 1991.; Gnjida, 1999.), 
Bokčilo (M. Držić, Dundo Maroje, 1992.), 
Nevjestin otac (B. Brecht, Pir malograđa- 
na, 1997.), Deda (B. Radaković, Kaj sad?, 
2002.), Karaulov (A. P. Čehov, Brak iz ra- 
čuna, 2006., prema humoresci i jednočin- 
kama O štetnosti duhana, Prosidba, Me- 
dvjed, Svadba). Nastupao je na Splitskom 
ljetu (L. Pirandello, Čovjek, zvir i kripost) 


m. u 

i Dubrovačkim ljetnim igrama kao Gospar 
Dživo (C. Goldoni, Kafeterija), Kapetan 
Lujo (I. Vojnović, Suton), General (J. Glo- 
wacki, Četvrta sestra). U zrelim glumač- 
kim godinama okušao se i kao redatelj po- 
stavivši u Satiričnom kazalištu Kerempuh 
tri satirične komedije N. Stazića, koje su 
postale pravim uspješnicama (Domovnica 
d.0.0., 1993.; Ratni profiteri u Hrvata, 
1995.; Vježbanje demokracije, 1996.), za- 
tim komedije N. Škrabea (Za kunu nade, 
1996.) i F. Hadžića (Ministrov sin, 1999.) 
te kabaretsku predstavu (J. Masteroff, J. 
Kander, F. Ebb, Cabaret, 2001.). U mo- 
starskome Hrvatskome narodnom kazali- 
štu 2004. režirao je drame D. Lukića (Va- 
da iz ormara) i S. Mrožeka (Emigranti) te 
šalu A. P. Čehova (Prosidba, 2005.). Od 1. 
lipnja 2006. u Satiričnom kazalištu Kerem- 
Duh stupio je u stalni angažman i tako pre- 
kinuo četvrtstoljetni status slobodnoga 
umjetnika. Na zagrebačkoj Akademiji 
dramske umjetnosti predavao je scenski 
govor 1981.-83. Nastupio je u 27 filmova, 
a glavne i veće uloge snimio je s redatelji- 
ma: V. Kljakovićem (Usporeno kretanje, 
1979.), Z. Tadićem (San o ruži, 1986.; 
Osuđeni, 1987.; Čovjek koji je volio spro- 
vode, 1989.; Orao, 1990.; Treća žena; 
1997.), K. Golikom (Vila Orhideja, 1988.), 
V. Brešanom (Kako je počeo rat na mom 
otoku, 1996.; Maršal, 1999.), N. Hitrecom 
(Snivaj, zlato moje, 2005.) te 2006. s B. 

Ištvančićem (Duh u močvari) i V. Bulaji- 
ćem (Libertas). Glumio je u mnogim tele- 
vizijskim dramama i serijama: Tomo Bak- 
ran u režiji E. Galića 1978. i U logoru u 
režiji B. Ivande 1983. prema Krležinim 
djelima. Glumac urbane pojave, suzdrža- 
nih gesta, sonornog baritona, uspješno je 
kreirao žanrovski različite likove različitih 
stilskih razdoblja: od beskućnika do ugla- 
đenih intelektualaca 1 političara, od sitnih 
kriminalaca i umjetnika do visokih crkve- 
nih dostojanstvenika. 


Lit.: B. Senker, Pegaz u ormi, Prolog, 43, Zagreb, 
1980; B. Hećimović (ur.), Repertoar hrvatskih ka- 
zališta I-II, Zagreb, 1990, 2002; I. Mrduljaš (ur.), 
Teatar u gostima. 30 godina putujućega kazališta 
1974.-2004., Zagreb, 2004. 

J. Ivančić 


DULIĆ, Vranje (Subotica, 7. X. 1887. — 
Subotica, 18. VI. 1916.), učitelj, profesor 
tjelovježbe. Nakon dvije i pol godine rada 
u pučkoj školi subotičke gradske vlasti iza- 
brale su ga za gimnazijskog »profesora 
gimnastike i gombanja« (tj. loptanja) od 
početka školske 1911./12. godine. Na 
okružnom natjecanju u Pečuhu održanome 
1912. skupina od 21 učenika profesora 
Vranje Dulića i Nikole Matkovića osvojila 
je sedam odličja u atletici i nogometu. Pre- 
dan rad donio mu je mjesto profesora tje- 
lovježbe i u subotičkoj Muškoj građanskoj 
školi. Na početku Prvoga svjetskog rata 
mobiliziran je na bojišnicu, odakle se vra- 
tio živčano rastrojen. Tijekom liječenja u 
Subotici taj čovjek »snažnog tijela i golu- 
bije duše« prekratio si je muke hicima iz 
vlastita oružja. U nekrologu ravnatelja 
gimnazije Arp4da Kosztol4nyija za Dulića 
stoji da je bio odličan pedagog kojemu je 
svaka riječ bila odmjerena. 


Lit: A Szabadka Vdrosi Magyar Fogimndzium 
Ertesitdje, Szabadka, 1912; A Szabadka Varosi 
Magyar F6gimndzium Ertesitoje, Szabadka, 1913; 
A Szabadkai Vdrosi Magyar Fogimndzium 
Ertesitdje, Szabadka, 1914; A Szabadka Vdrosi 
Magyar F6gimndzium Ertesitdje, Szabadka, 1915; 
A Szabadka  Varosi Magyar  Fogimndzium 
Ertesitdje, Szabadka, 1916; Neven, Subotica, br. 
9/1911. 

M. Grlica 


DULIĆ-FIŠER, Relja > Dulić, Relja 


93 


DULIĆ 


DULICĆ-KASIBA, Cilika (Subotica, 4. 
XI. 1932.), samouka naivna slikarica. Ro- 
đena je u poljodjelskoj obitelji Nikole i Ja- 
nje Dulić, rođ. Poljaković. Osnovnu je 
školu pohađala u Subotici. Iako je još u ra- 
nom djetinjstvu pokala zanimanje za crta- 
nje, slikanjem se počela baviti nakon što 
su je likovni pedagog Stipan Šabić i likov- 
ni umjetnik Ivan Jandrić, zajedno s Mar- 
gom Stipić i Anom Milodanović, pozvali 
da sudjeluje na likovnoj koloniji u Tavan- 
kutu 1961. Sudjelovanje na tavankutskoj 
koloniji označilo je početak njezina su- 
stavnoga slikarskog rada, u kojem su upra- 
vo 1960-e najvažnije razdoblje. Orijentira 
se pretežito na prikaz motiva iz života bač- 
kih Hrvata (Momačko kolo, Svatovi, Po- 
klade, Dolazak rad snaše, Kišeljenje kupu- 
sa, Pečenje kruva, Badnje veče, Rakijare i 
sl.). Prvi je put izlagala u Tavankutu 1962. 
uz Grupu šestorice, Margu Stipić i Anu 
Milodanović, koja je tada izložila i prvu 
sliku od slame Rit. Od 1962. do 1973. izla- 
gala je na svakoj izložbi tavankutske kolo- 
nije. Sudjelovala je na kolektivnim izlož- 
bama članova likovne sekcije HKPD-a 
Matija Gubec iz Tavankuta u Zagrebu, Be- 
ogradu, Dubrovniku, Osijeku, Sisku, Ko- 
vačici, Jagodini i drugdje. Nakon što je li- 
kovna sekcija 1972. prestala djelovati, ra- 
dila je samostalno sve do 1992., kad se 
uključila u rad obnovljene likovne sekcije 
HKC-a Bunjevačko kolo u Subotici. Od 
1997. godine sudjeluje u radu Likovne ko- 
lonije Bunarić u Subotici. 


C. Dulić-Kasiba, Vršalj, ulje na lezonitu 

Autentičan i za subotički kraj nov na- 
čin likovnog izražavanja u njezinim rado- 
vima postao je poznat kao odlika tzv. »Su- 
botičke grupe«. Specifičan lirski prikaz vi- 

đenoga, posvjedočenoga i proživljenoga te 
zadržavanje uz tematiku vezanu za život 
sredine i zajednice iz koje je potekla osta- 
je trajna odlika njezina slikarstva. Njezine 
se slike danas nalaze u zbirci HKPD-a Ma- 
tija Gubec u Tavankutu, HKC-a Bunjevač- 
ko kolo u Subotici, Gradskog muzeja u Su- 
botici, Muzeja naivne umjetnosti u Jagodi- 
ni i mnogobrojnim privatnim zbirkama. 


Lit.: Enciklopedija likovnih umjetnosti, 4, Zagreb, 
1966; K. Dimitrijević, Narodni umetnici Jugosla- 
vije, Beograd, 1976; Likovna enciklopedija Jugo- 
slavije, 1, Zagreb, 1984; N. Zelić, Protiv zaborava 
— HKPD Matija Gubec Tavankut (1946.-1996.), 
Zagreb, 2000; Cilika Dulić Kasiba : retrospektiv- 
na izložba 1961.-2001., katalog izložbe, Subotica, 
2001; www.matijagubec.org.yu. 

Lj. Vuković 


DULIĆ-MARKOVIĆ, Ivana (Zagreb, 
13. VI. 1961.), agronomka, političarka. 
Kći je Josipa i Kate, rođ. Tumbas. Osnov- 
nu školu i gimnaziju pohađala je u Suboti- 
ci, gdje je i maturirala 1980. Na Odsjeku 
voćarstva, vinogradarstva i vinarstva Fa- 
kulteta poljoprivrednih znanosti u Zagrebu 
diplomirala je 1985. Diplomski rad, u ko- 
jem je prvi put na prostoru tadašnje Jugo- 
slavije dokazala postojanje virusa šarke 
šljive u breskvi, predstavila je na međuna- 
rodnom skupu u Francuskoj. Magistrirala 
je 1991. na Fakultetu poljoprivrednih zna- 
nosti u Zagrebu radnjom Svojstva virusa 
kržljavosti šljive (prune dwarf virus) — izo- 
lata iz breskve, a doktorirala 1999. na Po- 
ljoprivrednom fakultetu u Zemunu na te- 
mu Detekcija i identifikacija virusa jago- 
de. 


Nakon studija, na preporuku dr. Ane 
Šarić, zaposlila se u Institutu za voćarstvo 
u Čačku, gdje se do 2000. bavila istraživa- 
njima virusnih bolesti voćaka. Usavršava- 
la se u laboratorijima za istraživanje bilj- 
nih virusa u SAD-u, Italiji i Škotskoj. Ba- 
vila se dijagnostikom virusa koštičavog i 
jagodastog voća te proučavanjima virusa 
voćaka, osobito virusa kržljavosti Prunu- 
sa. Dokazala je postojanje soja virusa žbu- 
naste kržljavosti maline koji inficira sortu 
Vilamet, imunu na običan soj tog virusa. U 
dijagnostiku virusa uvela je molekularne 
metode: 1.) lančanu reakciju polimeraze 


(polymerase chain reaction, PCR), čijom 
primjenom je identificirala sojeve virusa 
šarke; i 2.) izolaciju dvolančanih RNK, či- 
jom primjenom je dokazala nekoliko viru- 
sa u jagodi. Od 1995. bila je suradnica 
Centra za PCR na Biološkom fakultetu u 
Beogradu. U studenome 2000. postala je 
direktorica Zavoda za genetičke resurse 
pri Saveznome ministarstvu poljoprivrede. 
U djelokrugu Zavoda bilo je očuvanje bilj- 
nih i životinjskih genetičkih resursa u po- 
ljoprivredi, priznavanje i zaštita biljnih so- 
rata i regulativa genetički modificiranih 
organizama. Objavila je, kao autorica i su- 
autorica, više od 40 znanstvenih i stručnih 
radova u zbornicima i časopisima u zemlji 
(Zaštita bilja, Beograd, 1987, 1992, 1992, 
1992, 1998; Poljoprivredna znanstvena 
smotra, Zagreb, 1990; Biljni lekar, Beo- 
gard, 1996; Jugoslovensko voćarstvo, Ča- 
čak, 1997, 2003, 2004) i inozemstvu (Acta 
Horticulturae, Hag, 1986, 1992, 1995, 
1998; Acta Virologica, Bratislava , 1998). 
Od 2003. gostujući je profesor u zvanju 
docenta na predmetu Fitopatologija na Po- 
ljoprivrednom fakultetu u Banjoj Luci. 


Aktivno se uključila u akcije Građan- 
skog parlamenta, Otpora i ekspertnu mre- 
žu G17 Plus 1999. God. 2004. izabrana je 
za ministricu poljoprivrede, šumarstva i 
vodoprivrede, a u lipnju 2006., kao prva 
žena u povijesti Srbije, za potpredsjednicu 
Vlade Republike Srbije. 


T. Žigmanov 


DUMENDŽIĆ, Josip — Meštar (Bođani, 
6. VII. 1951.), pjesnik. Sin Stipana i Kate, 
rođ. Herbst. Osnovnu školu pohađao je u 
Bođanima i Vajskoj, a klasičnu gimnaziju 
Paulinum u Subotici završio je u Subotici. 
Kratko je vrijeme živio u Ljubljani, a do 
1991. radi u Poljoprivredno-industrijskom 
kombinatu u Borovu. Od tada živi u Bođa- 
nima i bavi se poljodjelstvom. 

Pjesme je počeo pisati 1966., a objav- 
ljivao ih je najprije u tvorničkom listu 
Borovo. Nakon toga objavljuje pretežito u 
hrvatskoj periodici u Bačkoj (Subotička 
Danica, Zvonik, Hrvatska riječ, Miroljub). 
Suautor je dviju zbirki pjesama grada Vu- 
kovara Četvrta smjena 1980. i Krijesnice 


DUNAV 


1982. Prvu samostalnu zbirku Šokačke ra- 
dosti i tuge objavio je 2001. Zastupljen je 1 
u knjizi poezije hrvatskih pjesnika koji ži- 
ve izvan Hrvatske Nad vremenom i ognji- 
štem (Rešetari, 2004.). Piše na šokačkoj 
ikavici i na hrvatskome književnom jezi- 
ku. Sudjelovao je na susretima pjesnika Li- 
ra naiva 2003.-06.te je zastupljen u svim 
zbirkama izabranih stihova s tih susreta. 
Pisao je i o šokačkim narodnim običajima 
u jugozapadnoj Bačkoj (Subotička Danica 
za 2005 i 2006.). 

Djela: Šokačke radosti i tuge, Subotica, 2001. 


Lit.: Lira naiva 2005, Subotica, 2005. 
K. Čeliković 


DUNAV, po duljini druga rijeka u Europi 
(poslije Volge), a 27. na svijetu. Izvire na 
padinama Schwarzwalda kod Donau- 
eschingena u Njemačkoj na visini od 679 
m. Nakon 2857 metara toka kroz više 
europskih zemalja ulijeva se u Crno more. 
Na tom području vladaju različiti klimat- 
ski i drugi prirodni te društveni uvjeti, ko- 
ji djeluju na riječni tok i porječje. Njegovo 
porječje ima površinu od oko 817.000 
km“, a prima na njemu oko 300 pritoka, 
među kojima su Drava, Sava, Tisa, Ta- 
miš... Plovan je 2580 km od Ulma, odno- 
sno Regensburga. 


Vodni režim Dunava mijenja se ovisno 
o režimu oborina. Maksimalnu količinu 
vode u panonskom prostoru ima tijekom 
travnja i svibnja, a u alpskome tijekom lip- 
nja i srpnja. Protjecaj kod Bezdana iznosi 
2064 m?/s. Važno je i kolebanje vodostaja, 
koje u srednjem Podunavlju iznosi oko 
230 cm, korito se kreće od 380 do 2000 m, 
a dubina od 4,7 m pa do 53 m u Kazanu u 
Đerdapu (najveća riječna dubina u Europi, 
9 m ispod razine mora). 

Regulacija Dunava provodi se od kraja 
XVIII. st. Gradnja nasipa i prokopavanje 
počelo je još 1793. radovima na Franco- 
vom kanalu (završen 1802., danas službe- 
no: Veliki bački kanal, odnosno Ferenc- 
csatorna), koji dio današnjeg hidrosustava 
Dunav-Tisa-Dunav. 


Osim za plovidbu, vode Dunava upo- 
trebljavaju se za proizvodnju električne 

energiju (Đerdap, Gabčikovo i dr.), turi- 
zam, natapanje, ribarstvo i u druge svrhe. 
U porječju Dunava živi oko 85 miliju- 
na ljudi, među njima i Hrvati, koji su nase- 
ljeni u gotovo svim državama kroz koje 
Dunav protječe. Najviše ih je u Njemačkoj 
(176.000 ili 0,2% u podunavskom dijelu 
saveznih zemalja Baden-Wiirttemberg i 
Bavarskoj), Austriji (u pokrajini Gradišće 
Hrvati su jedan od autohtonih naroda, oko 
25.000 živi ih u približno 80 naselja, a još 
oko 50.000 doselilo ih se u veće gradove 
nakon Drugoga svjetskog rata), Slovačkoj, 
Madžarskoj (oko 100.000 Hrvata podije- 
ljenih u pet etničkih skupina), Srbiji 
(70.602 prema popisu iz 2002., najviše u 
Vojvodini i Beogradu, objektivno oko 
100.000) i Rumunjskoj (oko 8000 Hrvata). 


Hrvati u donjem dijelu međuriječja 
Dunava i Tise, koji su danas poznati kao 
bački Hrvati (Bunjevci i Šokci) u literaturi 
se nazivaju još i podunavskim Bunjevcima 
(I. Antunović, J. Erdeljanović, M. Černelić 
i dr.) i podunavskim Hrvatima (A. Sekulić 
i dr.). U današnjoj se pak Madžarskoj po- 
nekad se podunavskim Hrvatima u litera- 
turi nazivaju dvije skupine Hrvata: jedna 
od njih obitava u okolici Kalače (Dušnok, 
Baćino), govori staroštokavskim ekavskim 
govorom i regionalno se naziva Racima i 


rackim Hrvatima, dok je druga heterogena 
skupina koja je nekoć u veliku broju obita- 
vala na Čepeljskom otoku, u okolici Budi- 
ma (Senandrija, Tukulja, Andzabeg, Er- 
čin...) iu samom Budimu, govor joj je bio 
novoštokavski ikavski, a sebe zovu Raci- 
ma i Ilirima (Erčinci), Dalmatinima i dal- 
matinskim Hrvatima (Senandrijci) i sl. 


Lit. Pomorska enciklopedija 2, Zagreb, 1955; En- 
ciklopedija Jugoslavije, 3, Zagreb, 1958; Enciklo- 
pedija Jugoslavije 3, Zagreb, 1984; J. Marković, 
Enciklopedijski geografski leksikon Jugoslavije, 
Sarajevo, 1990; Atlas Europe, Zagreb, 1997; Po- 
pis stanovništva, domaćinstva i stanova u 2002. I, 
Nacionalna ili etnička pripadnost: podaci po na- 
seljima, Beograd, 2003; D. Šokčević, Kratka povi- 
jest Hrvata u Mađarskoj (http://www.croatica.hu). 

M. Đanić i S. Stantić 


DUNAV, nogometni klub iz (Bačkog) Mo- 
noštora. Osnovan je 26. IV. 1926. pod ime- 
nom Šport-klub Građanski, po uzoru na 
tada popularne nogometne klubove u Zag- 
rebu i Osijeku. Pripada u klubove s duljom 
tradicijom u somborskoj općini. Kao prvo 
mjesno sportsko društvo, imao je veliku 
važnost za razvoj sportskog života u Mo- 
noštoru. 


Prvu je nogometnu loptu u selo donio 
trgovac i ugostitelj Mihajlo Elgec, koji je, 
uz mesara Mihajla Kolara, obrtnika Matiju 


Porječje Dunava 

Đurina, maturanta Trgovačke akademije 
Ivana Periškića te druge Monoštorce, bio i 
osnivač kluba. God. 1933. klub je promije- 
nio ime u Dunav, sljedeće godine nosio je 
naziv Grom, a 1935. ponovno Dunav, ka- 
ko se zove do danas. Na proslavi obilježa- 
vanja desete obljetnice osnutka kluba 
1936. nazočio je i ministar za tjelesni od- 
goj u vladi Kraljevine Jugoslavije dr. Josip 
Rogić te je tom prigodom darovao velik 
klupski stijeg, koji je do danas očuvan. 
Istim je povodom vjerojatno izrađena i ve- 
lika klupska značka. 


Amblem NK »Dunav« 


Tijekom Drugoga svjetskog rata NK 
Dunav nije radio, a nakon rata vlastitim se 
igračkim snagama izborio za natjecanje u 
Bačkoj ligi, u kojoj je igrao 1948.-51. Da- 
nas nastupa u Područnoj ligi Sombor. U 
povodu 70 godina postojanja 1996. objav- 
ljena je klupska monografija, a klupske su 
boje plavo-bijela. 

Lit.: 1. Kovač, Fudbalski klub »Dunav« u Bačkom 
Monoštoru : 1926-1996, Bački Monoštor, 1996. 
1. Kovač 


DUNAVSKA BANOVINA, administra- 
tivna jedinica sa sjedištem u Novom Sadu, 
koja je 1929.-41. obuhvaćala južnu Bara- 
nju, Bačku, Banat, istočni Srijem i gotovo 
cijelu Šumadiju, osim Beograda, koji je či- 
nio posebno upravno područje. Osnovana 
je nakon uvođenja Šestosiječanjske dikta- 
ture kralja Aleksandra Zakonom o nazivu i 
podjeli Kraljevine na upravna područja od 
3. X. 1929., kojim je tadašnja Jugoslavija 
podijeljena na devet banovina umjesto na 
dotadašnje 33 oblasti. Na čelu banovine 


DUNAVSKA BANOVINA 


stajao je ban, koji je postavljan kraljevom 
uredbom na prijedlog osoba od kraljeva 
povjerenja. Banovine su bile samo admini- 
strativna područja bez stvarne autonomije, 
a njihovim se utemeljivanjem pod novim 
nazivima želio izbrisati kontinuitet povije- 
snih i nacionalnih pokrajina. 


Površina Dunavske banovine iznosila 
je 30.158 km?, što je činilo 12,1% držav- 
nog teritorija. Administrativno je bila po- 
dijeljena na 4 okružna inspektorata, 48 ko- 
tareva, 10 samoupravnih gradova i 768 op- 
ćina. Prema popisu stanovništva iz 1921., 
imala je 2.108.000 stanovnika ili 17,6% 
ukupnog broja stanovnika Kraljevine Ju- 
goslavije. Prema materinskom jeziku nje- 
zin je sastav bio sljedeći: Hrvati i Srbi 
56,90%, Mađari 18,29%, Nijemci 16,33%, 
Rumunji 3,78%, Česi i Slovaci 2,89%, Ru- 
sini i Rusi 0,79%, Slovenci 0,38%, ostali 
0,64%. Teritorijalnim oblikovanjem Du- 
navske banovine, tj. priključenjem dijelo- 
va sjeverne Srbije i istočnog Srijema neka- 
dašnjoj Podunavskoj te Bačkoj oblasti, 
srpsko stanovništvo postalo je većinsko u 
ukupnom stanovništvu banovine. 


U sklopu rješavanja tzv. hrvatskog pi- 
tanja i preuređenja države Uredbom o Ba- 
novini Hrvatskoj od 26. VIII. 1939. osno- 
vana je nova teritorijalna jedinica Banovi- 
na Hrvatska. Nastala je spajanjem Savske i 
Primorske banovine te pridruživanjem ko- 
tareva iz drugih banovina u kojima je hr- 
vatsko stanovništvo činilo apsolutnu veći- 
nu. Iz Dunavske su banovine Banovini Hr- 
vatskoj tako pridruženi iločki i šidski ko- 
tar, a tijekom pregovora Cvetković-Maček 
raspravljalo se i o budućoj pripadnosti šest 
kotareva Bačke i Baranje u kojima su Hr- 
vati činili 90% slavenskog stanovništva: 
kotarevi Darda i Batina u Baranji te Subo- 
tica, Sombor, Apatin i Odžaci u Bačkoj. 
Navedena su područja, unatoč zahtjevima 
bačko-baranjskih Hrvata da se pripoje Ba- 
novini Hrvatskoj, ostala su u sastavu Du- 
navske banovine sve do izbijanja Drugoga 
svjetskog rata. S početkom rata Madžarska 
je ponovno zaposjela Baranju i Bačku, 
NDH Srijem, a umanjena Dunavska bano- 
vina, sastavljena od Banata i Šumadije te s 
upravnim središtem u Smederevu, održala 

se 1941.-44. kao dio okupirane Srbije. 
Unutar nje Banat je činio posebno auto- 
nomno područje kojim su upravljali pri- 
padnici tamošnje njemačke etničke zajed- 
nice. 


DUNAVSKA 
BANOVINA 


DRINSKA 


BANOVINA 


Dunavska banovina 


Lit.: V. Manakin (ur.), Almanah Kraljevine Jugo- 
slavije, Zagreb, 1932.; Enciklopedija Novog Sada, 
7, Novi Sad, 1996; H. Matković, Povijest Jugosla- 
vije: 1918.-1991..: hrvatski pogled, Zagreb, 1998. 

M. Bara 


DUNJA, zimski pokrivač od guščjeg perja 
u Bunjevaca i Šokaca. Šivane su od tkani- 
ne zvane »perjavača« i bile su duge najče- 
šće 2, a široke 1,6 metara, tako da su se 
jednom dunjom mogle pokrivati i dvije 
osobe. Sašivena perjavača popunjavala se 
guščjim perjem, pri čemu nije korišteno 
krupnije perje iz krila ili repa. Težila je od 
4 do 8 kg, u ovisnosti od materijalnih mo- 
gućnosti obitelji. Siromašnije su obitelji u 
kući imale do dvije dunje, a bogatije i više, 
pri čemu su djevojke u »štafir«, tj. miraz, 
znale ponijeti jednu, a bogatije i dvije du- 
nje. 

Kod Šokaca je bilo dvije vrste dunja — 
jedna je bila za »pridnju sobu«, s kojom se 
gotovo nikad nije pokrivalo, jer je namije- 
njena budućoj mladoj za miraz. Navlaka 
za nju je bila bogato rađena — bila je šlin- 
govana, imala je uplete i nije se pokrivala 
ponjavom da bi se vidio bogati rad. Na 
mjesto gdje je bio uplet stavljalo se ispod 
platno, obično žute boje kako bi se rad još 
više isticao. Druga vrsta dunja bila je ma- 
nja i namijenjena redovnoj uporabi, a nav- 
lake na njoj nisu bile bogato vezene. 

Dunja ima veoma dobre termoizolacij- 
ske odlike pa prostorija u kojoj se spavalo 
pod njom nije morala biti jako zagrijana. 

K. Suknović 


DUNJICA, posteljica u koju se umotava 
dijete od rođenja do dobi od nekoliko mje- 
seci. Nakon toga služila je obično kao po- 
krivač u kolijevci. Zastupljena je i u Bu- 
njevaca i u Šokaca, a izrađuje se od bijelog 
platna u koje se umeće perjanica od »per- 
javače«. U dunjici su se djeca nekoć nosi- 
la na krštenje, što se održalo do danas, a u 
novije doba djeca se u njoj iznose i iz rodi- 
lišta. Dijete se u dunjici vezalo pamučnim 
vrpcama, koje su u pravilu bile plave ako 
je riječ o dječaku ili ružičaste ako se radi o 
djevojčici. Dio platna na kojem počiva 
djetetova glava bio je urešen bijelim ve- 
zom i čipkom, a u imućnijim obiteljima iz- 
vezen je nerijetko bio i bočni dio dunjice. 


K. Suknović 


DURAK (rus. durak: glupak, budala), kar- 
taška igra. Igra se madžarskim kartama uz 
sudjelovanje četvero igrača. Međusobnim 
dogovorom svaki od njih odabere svoj 
adut (»mak«, »tikva«, »zelen« i »crven«), 
čija se jakost kreće od sedmice do asa 
(»kecema«). Pri dijeljenju svakom igraču 
pripada osam karata, a cilj je što prije osta- 
ti bez njih (»izaći«). 

Sama igra teče tako što početni igrač 
baca najslabiju kartu, koja je adut suparni- 
ka kojemu niti baca niti od njega izravno 
prima kartu. Nakon toga drugi igrač baca 
jaču kartu iste boje (»ubija« je) i od sljede- 
ćega traži jaču od njegove najslabije, koja 
također nije njegov niti adut prvog suigra- 
ča do njega. Treći igrač čini slično kao i pr- 
va dva, tražeći od četvrtoga da »ubije« po- 
sljednju bačenu kartu. Ako neki od igrača 
nema traženu boju, »ubija« je svojim adu- 
tom. Radi što bržeg izlaska igrač se prvo 
oslobađa najslabijih karata koje ima, a da 
to nisu njegovi aduti. Cilj je također i što 
veći broj nakupljenih karata na stolu (sa- 
stavljenih gradativno od najslabijih k naj- 
jačima) »dati« igraču do sebe i to tako što 
ih on neće imati čim »ubiti«, bilo jačom 
traženom kartom bilo svojim adutom. Na- 


ime, igrači »duraka«, osim svojih, obično 
za kraj čuvaju i adute igrača kojemu baca- 
ju. Lošim igračima nerijetko se događa da 
svojem suparniku pošalju »praznog« aduta 
(bez ostalih slabih karata) ili da ne procije- 
ne dobro vrijeme kad je potrebno »udariti« 
tako da suparnik nosi veći broj karata. 
Dvoje igrača obično rano završava igru, ali 
zato borbe dvoje preostala igrača može tra- 
jati 1 više od sat vremena. Ako su preosta- 
le karte neusporedivo jače u rukama jedno- 
ga, drugi igrač obično predaje partiju i bi- 
va »durak«. 
lako se igre karata obično vezuju za 
novac, »durak« nikad nije bio hazarderska 
igra, poput »ajnca«, »ferble«, »kolica« ili 
nekih drugih, već je slovila kao »intelektu- 
alna« među ruralnim stanovništvom, jer je 
za nju potrebnije znanje nego sreća. Vrije- 
me njezina nastanka teško je precizno od- 
rediti, ali, sudeći prema nazivu, vjerojatno 
je donesena odnekud s Istočne fronte tije- 
kom Prvoga svjetskog rata. U Subotici i 
njezinoj okolici najvećim dijelom nije bio 
popularan ni među Nijemcima, ni među 
Madžarima, ni među Srbima, nego uglav- 
nom u hrvatskog stanovništva. 
Z. Romić 


DURANCI, Bela (Bač, 5. VII. 1931.), po- 
vjesničar umjetnosti, likovni kritičar. Sin 
Janka i Kate, rođ. Budanović. Biskup Laj- 
čo Budanović bio mu je djed ujak po maj- 
ci. Djetinjstvo je proveo u Selenči, Bođa- 
nima i Bačkom Monoštoru, a 1942. upisao 
se u somborsku gimnaziju. U Suboticu se 
doselio 1945. te je ondje nastavio gimna- 
zijsko školovanje. Na Filozofskom fakul- 
tetu u Beogradu 1963. diplomirao je povi- 
jest umjetnosti kao izvanredni student. 


Od 1959. do 1975. kustos je u Grad- 
skom muzeju u Subotici te ondje vodi 
umjetničku zbirku. Jedan je od osnivača 
ustanove Likovni susret 1962., a idućih de- 
setak godina i njezin stalni suradnik. Od 
1975. radi u Domu kulture Gradska kuća u 
Subotici te sudjeluje u osnivanju ispostave 
za zaštitu kulturnih spomenika. Rezultat 
tih napora bilo je i utemeljenje Međuop- 
ćinskog zavoda za zaštitu kulturnih spo- 
menika 1980., u kojem je radio do odlaska 
u mirovinu 1984. 


DURANCI 


Bavio se istraživanjem djelatnosti pre- 
težito zavičajnih i vojvođanskih likovnih 
umjetnika, odraza umjetničkog pravca se- 
cesije u Subotici, razvitkom i radom 
umjetničkih likovnih kolonija u Vojvodini 
te zaštitom spomenika. Surađuje s mnogo- 
brojnim likovnim umjetnicima, umjetnič- 
kim kolonijama, kulturnim ustanovama, 
muzejima i galerijama. Radio je na mno- 
gim samostalnim, kolektivnim, studijskim 
i retrospektivnim izložbama, a od 1962. 
prati rad i razvitak »slamarki« i »slamar- 
ske umjetnosti«. Sudjelovao je u mnogim 
stručnim savjetovanjima s područja likov- 
nih umjetnosti i zaštite kulturnih spomeni- 
ka. Od 1970. do 1989. bio je predsjednik 
ocjenjivačkog suda za dodjelu vojvođan- 
ske likovne nagrade Forum u Novom Sa- 
du. Prikaze, eseje i studije objavljivao je u 
Subotičkim novinama, novosadskim dnev- 
nicima Magyar Szo i Dnevnik, beograd- 
skoj Politici te časopisima Rukovet, Hid, 
Letiink i Uzenet. Svoje je priloge objavlji- 
vao i u stručnim publikacijama: Zborniku 
za likovne umetnosti Matice srpske, Zbor- 
niku Narodnog muzeja iz Beograda, Sponi, 
Građi Pokrajinskog zavoda za zaštitu spo- 
menika kulture u Novom Sadu, budimpe- 
štanskim časopisima Miiveszet i Mu- 
emlćkvćdelem, zagrebačkom Peristilu i sl. 
Surađivao je u izradi priloga i emisija s 
područja likovnih umjetnosti s Radio Su- 
boticom, Radio Novim Sadom, Televizi- 


BELN DURANCI 
slikar 

stipan kopiloNić 
1877-1924 


B. Duranci, Slikar Stipan Kopilović 
1877-1924, Subotica, 1991. 

jom Beograd, Televizijom Novi Sad i Du- 
na TV iz Budimpošte. 


Dobitnik je mnogobrojnih nagrada i 
priznanja, među njima Likovne nagrade 
Nagyapdthy Kukac Pćter u Bačkoj Topoli 
1986., Nagrade Dr. Ferenc Bodrogvdry u 
Subotici 1989., 1996. i 2001., Likovne na- 
grade Forum u Novom Sadu 1991. i dr. 
Subotičko priznanje Pro urbe dodijeljeno 
mu je 1996. Živi u Subotici. 


Djela: A ket Pechan/Dva Pehana (suautor s Gy. 
Bord4s), Ujvidćk, 1982; A vajdasdgi ćpiteszeti 
szecesszio (Secesija u vojvođanskoj kulturi), 
Ujvidćk, 1983 (Szabadka, 2005); Milivoje Nikola- 
jević, Novi Sad, 1987; Farago Endre, Ujvidćk, 
1988; Umetničke kolonije, Subotica, 1989; Duga 
nad akademijom, Pančevo, 1991; Slikar Stipan 
Kopilović (1877-1924), Subotica, 1991; Nađbanja 
i Vojvođani : sto godina Umetničke kolonije / 
Nagybdnya es a vajdasagiak : a Miivesztelep szdz 
eve, Subotica-Novi Sad, 1996; Donacija dr. Vinka 
Perčića : Umjetnine zavičajne zbirke, Subotica, 
1996; Farkas Bela, Ujvidćk, 1999; Javni spomeni- 
ci opštine Subotica (suator s Vera Gabrić-Počuča), 
Subotica, 2001; Vojvodina — bogatstvo različitosti, 
Novi Sad, 2002; O slikarstvu Save Stojkova (sua- 
utor sa Savom Stepanovim), Novi Sad, 2004; Moj 
izbor, Novi Sad, 2004; Petrik Pal, Ujvidćk, 2004; 
Arhitektura secesije u Vojvodini, Subotica, 2005; 
Između minulog i pretećeg (dnevničke beleške od 
21. marta 2003. do 7. oktobra 2005.), Subotica, 
2006. 

Lj. Vuković 


DUŠNOK (madž. Dusnok), selo između 
Baje i Kalače, 3441 stanovnik (2001.). Je- 
zikoslovci se slažu da ime sela potječe od 
slavenske riječi dušnik. 


U XVI. st. naselje je srednje veličine 
između Šoltske i Bodroške županije. God. 
1690. ima svega tri stanovnika, stoga nije 
oporezovan, a 1699. još je pustara, kojoj 
su posjednici Janos Miskey i Istvan Veres. 
Na početku XVIII. st. kalački biskup s biv- 
šega biskupijskog posjeda u okolici Vinko- 
vaca, ovamo, također na biskupijski po- 
sjed, nastanjuje Hrvate. Prema predaji, po- 
tječu »iz Šlavunije, iz sela Jankovaca«. Sa 
sobom su donijeli arhaično štokavsko nar- 
ječje i ekavski izgovor. 

Prema pučkoj predaji, Dušnočani su u 
novoj postojbini bili već i u vrijeme Tura- 
ka, kad su dvojica njihovih suseljana, Ma- 

tić i Perić, u šumi zvanoj Grab navodno 
pobili Turke i tako oslobodili selo. Držav- 
ne vlasti, a s njima u sprezi i katolička cr- 
kva, nametnuli su im etnonim »Rac«. Na 
početku XVIII. st., prema službenim poda- 
cima, jednu polovicu stanovništva čine Hr- 
vati, a drugu Madžari. Hrvata je zacijelo 
bilo znatno više jer se od 1735. do 1835. 
bogoslužje izvodi isključivo na hrvatskom 
(»rackom«) jeziku. Tijekom vremena Ma- 
džari su se u Dušnoku asimilirali s Hrvati- 
ma te se svi nazivaju Racima. Većinom su 
katolici, a nekoliko obitelji pripada naza- 
renskoj sljedbi. 


Dušnok 


Crkva, posvećena apostolima Filipu i 
Jakobu, podignuta je 1742., no 1812. iz- 
gorjela je te je 1816. posve obnovljena i 
proširena. Između 1967. i 2000. unutra- 
šnjost joj je obnovljena u duhu Drugoga 
vatikanskog koncila. 

U rujnu 1864. požar je uništio veći dio 
sela. Potkraj XIX. st. u selu su bile 654 ku- 
će i 3443 stanovnika, svi »Šokci«. God. 
1960. od 3942 stanovnika 157 osoba izja- 
šnjava se kao »Južni Slaveni«, a 2001. u 
Dušnoku službeno ima 442 Hrvata. 


Nakon pada komunizma u selu je ute- 
meljena Hrvatska manjinska samouprava, 
a u mjesnoj osnovnoj školi poučava se hr- 


vatski jezik. Poznate su lokalne kulturne 
manifestacije Ivanjdan, Racki Pinkeš (na 
Duhove) i festival Kenđeluš, na kojima na- 
stupaju i mjesni sastav Racke žice, Mješo- 
viti pjevački zbor i plesna skupina. 
Lit.: D Csanki, Magyarorszdg tortenelmi foldrajza 
a Hunyadiak kordban, Budapest, 1890 — 1913; 
Pest-Pilis-Solt-Kiskun vdrmegye monographidja, 
1, ur. S. Borovszky, Budapest, 1909; K. Eperjessy, 
BaAcs-Kiskun, illetve a hajdani BaAcs-Bodrog 
megye a II. Jozsefkori orszagleirasban, Bdcs-Ki- 
skun megye multjabol, II, Kecskemćt, 1979; A. 
Zorn, A katolikus nepoktatas helyzete a kalocsai 
6rseksćg tertileten a Canonica Visitatićk tiikreben, 
1711-1848., Bdcs-Kiskun Megye Multjabol, 5, 
Kecskemćt, 1983; J. Barth, Migraci6s adatok a 
Duna-Tisza kozi hat4rperekben, Cumania. A 
Bdcs-Kiskun Megyei Onkormdnyzat Muizeumi 
Szervezetenek Evkčnyve, 14, Kecskemćt, 1997. 
Ž. Mandić 


DUŽIJANCA (dužionica, dožionica, do- 
ženjanca, dožejanca), žetveni običaj bač- 
kih Bunjevaca, oko Subotice nazivan »du- 
žijanca«, oko Sombora i Bajmoka «dožio- 
nica«, B. Rajić spominje »doženjancu«, 1. 
Prcić st. »dožejancu«. Proslavljala se u po- 
ljodjelskim obiteljima, koje su se bavile 
uzgojem pšenice (»žita«). Motivi su joj 
jednostavni i podudarni s motivima žetve- 
nih običaja u Dalmaciji i Lici, u Gradi- 
šćanskih Hrvata, koji je nazivaju »doženj- 
ka«, te drugih europskih poljodjelskih na- 
Toda u čijoj se tradiciji proslavlja završetak 
žetve. 


Dužijanca kao obiteljska svečanost 
održavala se u vrijeme dok se živjelo u ve- 
likim obiteljskim zajednicama koje su se 
međusobno pomagale »mobom«, što je ka- 
rakteriziralo društveno-ekonomske odnose 
u Bunjevaca sve do Drugoga svjetskog ra- 
ta. Do početka XX. st. oralo se poglavito 
volovskim zapregama i primitivnim plu- 
govima, poslije konjskim zapregama i 
traktorima. Za žetve (»risa«) žeteoci (»rTi- 
sari«) mukotrpno su ručno kosili, a žene i 
djevojke (»risaruše, rukovetačice«) sku- 
pljale su pokošenu pšenicu, žito, rukoveta- 
le, odlagale na uža i vezivale u snoplje. Pri 
kraju žetve izdvojile bi se najspretnije ru- 
kovetačice koje su plele su vijenac od pše- 
nične slame i klasja, koji se predvodniku 
žetelaca (»bandašu«) stavljao na šešir, i 

ukrase (»perlice«) za kićenje ostalih žete- 
laca. Kad je pšenica požnjevena i skuplje- 
na u snopove (»krstine«), risari okićeni 
pletenim ukrasima i poljskim cvijećem s 
bandašem na čelu u povorci su odlazili su 
na domaćinov salaš. Domaćica je blago- 
slovljenom vodom škropila pšenični vije- 
nac, a domaćin je risare nudio rakijom i vi- 
nom. Bandaš ga je pritom izvijestio o že- 
tvi, kakvoći ljetine i broju krstina te mu je 
predavao žitni vijenac, koji se vješao u tri- 
jem (»ambetuš«) ili u sobu i čuvao do idu- 
će godine, a s jeseni se iz njega uzimalo 
par zrna i stavljalo u sjetvenu pšenicu. U 
općoj razdraganosti i veselju žeteoci su se 
međusobno poljevali. Dužijanca je završa- 
vala uz bogat stol i obvezatni »prisnac« 
(savijača sa sirom), a kad je u žetvi sudje- 
lovala veća družina, veselje i ples znali su 
potrajati dugo u noć. 

Godine 1911. Blaško Rajić, tada žup- 
nik župe sv. Roke u subotičkom naselju 
Keru, u suradnji s Katoličkim divojačkim 
društvom i njegovom predsjednicom Justi- 
kom Skenderović-Lešinom, organizirao je 
prvu javnu proslavu dužijance i misu za- 
hvalnicu 6. kolovoza 1911. Bandaški par u 
znak zahvalnosti za žetvu prinio je na oltar 
pšenični vijenac, a blagoslovljeno klasje 
dijeljeno je vjernicima. Poslijepodne je 
priređena zabava (»kolo«). Prvi bandaš na 
javnoj dužijanci bio je Ive Prćić, a banda- 
šica Marija Prćić. Vijenac od klasja i slame 
izradila je Đula Prćić, a bio je ukrašen ru- 
žicama i grožđem od voska. Proslava duži- 
jance organizirana je i 1912. (bandaški par 
Antun Skenderović i Maca Bajić) i 1913. 
(bandaški par Stipan Dulić i Roza Peić Tu- 
kuljac). Za vrijeme Prvoga svjetskog rata 
proslave dužijance nisu organizirane te je 
prva sljedeća priređena 1919. (1919. — 
bandaški par Pajo Miković i Giza Šarče- 
vić). Nakon toga redovito su održavane do 
1940. (1920. — bandaški par Stipan Dulić i 
Mara Dulić; 1921. — bandaški par Aleksan- 
dar Vidaković i Marga Kopunović; 1922. — 
bandaški par Marko Stipić i Đula Dulić; 
1923. — bandaški par Jakov Šarčević i 
Manda Jaramazović; 1924. — bandaški par 
Andrija Miljački Matak i Klara Skendero- 
vić; 1925. — bandaški par Geza Dulić i Kri- 

stina Jaramazović; 1926.- bandaški par 
Mate Romić Regić i Kata Miljački Matak; 
1927. — bandaški par Marko Budinčević 1 
Gabrijela Skenderović; 1928. — bandaški 
par Pere Matković i Giza Romić; 1929. — 
bandaški par Lajoš Penčić i Jelena Buljov- 
čić; 1930. — bandaški par Franjo Ostrogo- 
nac i Rozika Pletikosić; 1931. — bandaški 
par Pere Jaramazović i Giza Prćić; 1932. — 
bandaški par Lacko Vojnić Hajduk i Eliza- 
beta Poljaković; 1933. - bandaški par Josip 
Kujundžić i Stana Mukić; 1934. — banda- 
ški par Mate Jaramazović i Etela Dulić; 
1935. — bandaški par Bolto Kopunović i 
Eta Matković; 16. kolovoza 1936., na du- 
žijanci s iznimno bogatim programom u 
okviru proslave 250. obljetnice doseljenja 
jedne skupine Bunjevaca, bandaški su pa- 
rovi bili Grgo Vukov i Eržika Đukić i Vra- 
nje Šarčević i Koca Skenderović; 1937. — 
bandaški par Ive Antunović i Tona Sken- 
derović; 1938. — bandaški par Ivan Oračić 
i Krista Dulić; 1939. — bandaški par Pajo 
Lipozenčić i Mara Dulić; 1940. — bandaški 
par Vinko Vuković i Teruška Kuntić). Od 
1919. do 1940. središnje dužijance održa- 
vane su u crkvi sv. Terezije Avilske u Su- 
botici, a proslave su priređivane i u župa- 
ma u Somboru te u naseljima Tavankutu i 
Žedniku, a poslije i u Bajmoku, Đurđinu, 
Maloj Bosni, Čonoplji i drugdje. Tijekom 
rata dužijanca nije obilježavana. God. 
1946. i 1947. bandaški su parovi bili mla- 
dići i djevojke Lazo Ivković Ivandekić i 
Roza Gabrić, odnosno Grgo Skenderović i 
Anica Čović, a nakon toga sve do 1957. 
djeca. Od 1958. bandaški su parovi pono- 
vo momci i djevojke, s time da su u poje- 
dinim župama u naseljima i dalje sudjelo- 
vala i djeca. U prvo vrijeme za proslave 
dužijance pleli su se pšenični vijenci, često 
ukrašeni poljskim cvijećem, a poslije kr- 
šćanski simboli (kalež, mostranca i drugo) 
te krune. Izrađivale su ih poznate pletilje 
Krista Šokčić, rođ. Vuković (Subotica), 
Đula Prćić (Tavankut) i dr., među njima i 
slikarice slamarke Kata Rogić 1 Mara Iv- 
ković Ivandekić (Đurđin), Ana i Teza Mi- 
lodanović (Žednik), Đula Matković (Mala 
Bosna), Jozefa Skenderović (Subotica) i 
dr. 


102 


Go. 1968. proslava dužijance organizi- 
rana je kao folklorno-turistička manifesta- 
cija s bogatim programom priredaba — na- 
tjecanje risara, kolo s izborom bandaša i 
bandašice, konjičke utrke, izložbe, skup- 
ština risara i mimohod sa završnom sveča- 
nošću u kojoj je prikazan običaj obiteljske 
dužijance. Od 1968. do 1971. u mimohodu 
i u folklornom programu na završnoj sve- 
čanosti, uz mnogobrojne skupine građana 
iz Subotice i okolnih naselja, sudjelovala 
su i amaterska folklorna društva iz Suboti- 
ce, Sombora i okolnih naselja (KUD Mati- 
ja Gubec iz Tavankuta, KUDŽ Bratstvo iz 
Subotice, OKUD Mladost iz Subotice, 
HKUD Bunjevačko kolo iz Subotice, KUD 
Vladimir Nazor iz Sombora, ZKUD Be6la 
Bdrtok iz Čantavira, KPD Bratstvo iz Hor- 
goša, KPD Gyengyes Bokreta iz Horgoša, 
KPD Jedinstvo iz Bajmoka i KPD Silvije 
Kranjčević iz Bačkog Brega), ali i mnogo- 
brojni gosti (KPD Matija Gubec iz Rume, 
KUD Vatroslav Lisinski iz Iloka, KUD 
Sloga iz Kešinaca, KUD Gorjanac iz Gor- 
jana, STD Pajo Kolarić iz Osijeka, KUD 
Milica Križan iz Osijeka, Tamburaški or- 
kestar Bisernica iz Šapca, Češka općina iz 
Bjelovara i Središnji folklorni ansambl 
DSJS iz Budimpešte), a 1969. sudjelovao 
je i Foklorni ansambl Lado iz Zagreba. 
God. 1969., 1970. i 1971. u sklopu duži- 
jance organizirana je i svojevrsna smotra 
tamburaša pod nazivom Memorijal Pere 
Tumbas Haje. Na tim proslavama banda- 
ški su parovi bili: 1968. — Grgo Kujundžić 
i Mirjana Dulić, 1969. — Nikola Babić i 
Marija Cvijin, 1970. — Marinko Prćić i 
Marija Bašić, 1971. — Nikola Nimčević i 


Kata Matković. Ulogu domaćina na im- 
proviziranom salašu na središnjem grad- 
skom trgu imali su subotički kazališni 
glumci Geza Kopunović i Katarina Bačli- 
ja, a gradonačelnika Subotice kao domaći- 
na grada i svih sudionika proslave banda- 
ški je par darivao kruhom pečenim od bra- 
šna od novoga uroda pšenice. 


Nakon sjednice Izvršnog komiteta CK 
SKJ u Karađorđevu u prosincu 1971. i od- 
luka o Hrvatskom proljeću uslijedio je po- 
litički progon mnogobrojnih bačkih Hrva- 
ta u Subotici, ponajprije nosilaca društve- 
nih i kulturnih aktivnosti hrvatske zajedni- 
ce angažiranih u HKUD-u Bunjevačko ko- 
lo iz Subotice i KUD-u Matija Gubec iz 
Tavankuta. Ubrzo je ukinuto sve što je 
imalo hrvatski predznak pa je i proslava 
dužijance od 1972. do 1990-ih bila «pra- 
znik ratara svih naroda i narodnosti«. 


Od 1993. crkvena i građanska sveča- 
nost, dotad razdvojene, organiziraju se i 
proslavljaju kao zajednička dužijanca. U 
Subotici se u povodu dužijance tijekom 
nekoliko mjeseci svake godine organizira- 
ju mnogobrojne priredbe s bogatim i ra- 
znovrsnim programom, koje počinju bla- 
goslovom žita na žitnom polju na dan sv. 
Marka 25. travnja i nastavljaju natjeca- 
njem risara, izložbom slamarskih radova, 
književnim večerima, »velikim kolom« s 
izborom bandaša i bandašice i dr., a prosla- 
ve se organiziraju i u Somboru, Bajmoku, 
Čonoplji, Đurđinu, Maloj Bosni, Tavanku- 
tu i Žedniku. Središnja se proslava održa- 
va u Subotici, a počinje ispraćajem banda- 
škog para iz župe sv. Roke. U svečanome 
mimohodu, u kojem sudjeluju barjaktar 
dužijance, mnogobrojni jahači i ukrašene 
zaprege s djevojkama i mladićima u bunje- 
vačkoj narodnoj nošnji, bandaški par odla- 
zi u katedralu, gdje se na svečanoj misi 
blagoslivljaju žitna kruna i drugi simboli i 
darovi. Nakon mise u mimohodu se odlazi 
na središnji gradski trg, gdje se, na pozor- 
nici stiliziranoj u obliku »salaša«, prikazu- 
je doček risara. U nastavku svečanosti 
bandaški par gradonačelniku, kao domaći- 
nu grada i svih sudionika proslave, preda- 
je kruh od novog brašna. Istog poslijepo- 
dneva održava se »bandašičino kolo«. Pro- 


DUŽIJANCA 


slava dužijance završava proštenjem na 
subotičkome prigradskom svetištu Bunari- 
ću. 

Žetveni su običaji tema prve bunjevač- 
ke opere Dužijanca skladatelja Josipa An- 
drića, koja je praizvedena u subotičkom 
kazalištu 29. travnja 1953. Hrvatska pre- 
mijera u režiji Petra Šarčevića, sa sceno- 
grafijom Ivana Balaževića i pod ravna- 
njem Zorana Juranića, održana je u Hrvat- 
skome narodnom kazalištu u Osijeku 29. 
listopada 1994., a osječko je kazalište ope- 
ru izvelo i na gostovanjima u Subotici i 
Baji. 


O dužijanci je snimljeno nekoliko do- 
kumentarnih filmova, primjerice Dužijan- 
ca '68, koji su u Subotici snimili Josip 
Štricki i Stevo Brančić; Dužijanca “ 70, 
koji je za TV Zagreb režirao Nikša Fulgo- 
zi; Putem melografa, Dužijanca - emisija o 
žetvenim običajima Bunjevaca u Bačkoj, 
koji je za TV Beograd snimljen prema sce- 
nariju Dragoslava Devića; Dužijanca 
2002. — U tome divnom gradu Subotici, re- 
datelja i snimatelja Rajka Ljubiča i dr. 

Lit.: Dužijanca, Neven, br. 7, Subotica, 15. VII. 
1911; Dožejanca u Subotici, Subotička Danica : 
Kalendar za 1924., Subotica, 1923; G. Sekelj, Bu- 
njevački običaji, Književni sever, 1/3, Subotica, 
1925; Dožejanca Kat. Djevojačkog Društva i Kat. 
Momačkog Društva, Hrvatske novine, br.17, Su- 
botica,18. VIII. 1928; Kroničar, Veličanstveno ju- 
bilarno slavlje bačkih Hrvata u Subotici, Subotič- 

ka Danica : Kalendar za 1937., Subotica, 1936; I. 
Prćić, Bunjevački narodni običaji, Subotica, 1937; 
Ljudevit Vujković Lamić, Nekoji bunjevački na- 
rodni običaji, Glasnik Jugoslovenskog Profesor- 
skog = Društva, XVIIL/11-12, Beograd, 1938; Z. 
Alkić [A. Kokić], Katolička crkva i Bunjevci — 
prigodom Dužijance 23. srpnja 1939., Subotičke 
novine, Subotica, 21. VII. 1939; S. Knežević, 
Umetnost žena iz Tavankuta, Rukovet, 7-8/1966, 
Subotica; M. V., Završene trodnevne svečanosti 
praznika žetve / Preko 60 hiljada ljudi na proslavi 
»Dužijance 68« Subotičke novine, br. 32, Suboti- 
ca, 23. VIL. 1968; V. Cvejić: Kad se slavi praznik 
žetve Politika, Beograd, 24. VII. 1968; B. Gabrić, 
Dužijanca u Katedrali, Bačko klasje, br. 4, Bačka 
Palanka, 1982; A. Sekulić, Narodni život i običaji 
bačkih Bunjevaca, Zbornik za narodni život i obi- 

čaje, 50, Zagreb, 1986; M. Skenderović, »Duži- 
janca 91«, Glas ravnice, br. 11, Subotica, 1991; N. 
Skenderović: »Dužijanca« kao simbol odnosa 
prema svijetu / Dostojanstveno prikazivanje za- 
hvale, Žig, br. 55, Subotica, 1996; Somborske že- 
tvene svečanosti, Subotica, 1996; A. Stantić, Kruv 
naš svagdanji, Subotica, 2001; Dužijanca, Hrvat- 
ska enciklopedija, 3, Zagreb, 2001; Ž. Zelić, Sre- 
dišnje slavlje Dužijance 2005., Zvonik, Subotica, 
br. 8/2005; L. Vojnić Hajduk, A. Kopilović, A. 
Stantić, Dužijanca, Subotica, 2006; M Evetović, 
Kulturna povijest bunjevačkih i šokačkih Hrvata, 
Klasje naših ravni, 5-6/2006, Subotica; Ž. Vukov, 
Dužijanca u Tavankutu / Zahvala za plodove s nji- 
va, Hrvatska riječ, br. 179, Subotica, 2006. 


N. Zelić 

DŽANKUTARAN (madž. Adony), gradić 
na desnoj obali Dunava, na istočnom rubu 
Bile županije (Fejćr megye), oko 60 km 
južno od Budimpešte, 3500 st. (2001.). 
Dok madžarski naziv mjesta potječe od 
madžarskoga muškoga osobnog imena 
Adony, hrvatski je naziv za mjesto tursko- 
ga podrijetla — za turske vlasti ovdje je bi- 
la vojna utvrda imenom Jancourteran (fur. 
čankurtaran: utočište, pribježište < čan: 
duša; kurtarmak: spasiti, izbaviti). Hrvati 
ga u obližnjim i daljim naseljima zovu raz- 
ličito: Džankutaran (Čepelj), Džankunta- 
ran (Erčin), Džankotaran (Senandrija), 
Džuntaran (Tukulja). Posljednji je naziv 
uobičajen i u Srba u selu Lovri (Lore6v), 
koji su Džankutaranu najbliže. 
Zahvaljujući svojemu povoljnomu zem- 
ljopisnomu smještaju, uvijek je bio važ- 
nim poprištem susretanja raznih naroda i 
kultura. Već u brončano doba naseljeno je 
mjesto. Za vrijeme Rimljana, pod imenom 
Vetus Salina, vojna je utvrda. U ranom 
srednjem vijeku, pod imenom Odon, spo- 
minje se kao kraljevski posjed. Za vrijeme 
turske vlasti starosjedioci tadašnje utvrde 
Jancourteran razbježali su se, odnosno bili 
pogubljeni. Poslije izgona Turaka, osim 
malobrojnih Madžara i »južnih Slavena, 
koji su ovdje već desetljećima stanovali«, 
spominje se veći broj novodoseljenih Nije- 
maca i Slovaka. Među njima su uskoro vo- 
dećom snagom postali Nijemci, koji 1723. 
podižu crkvu. Tijekom XVIII. 1 XIX. st. 
spominje se kao njemačko trgovište. Sta- 
novništvo se bavi vinogradarstvom, vinar- 
stvom, ribarstvom i vodeničarstvom. 


Prema popisu iz 1828., od 513 obitelji 
30-ak je hrvatskih, a imaju jedno od ovih 
prezimena: Blaško, Bušić, Čerović, Klajić, 
Krnić, Kuzmanović, Macan, Mađarić, Ma- 
gišić, Matić, Pejičić, Pejo, Perko, Salko- 
vić, Šiković, Živanić. Snažni zamah odna- 
rođivanja, koji je počeo već u drugoj polo- 
vici XIX. st., za nekoliko desetljeća ovo 
naselje učinio je gotovo posve jednojezič- 


Džankutaran (Adony) 


DŽANKUTARAN 


nim — madžarskim. Prema kazivačima iz 
nedalekoga Erčina, jezik džankutaranskih 
Hrvata ubraja se u štokavsko ikavsko nar- 
ječje. 

Naselje se danas može pohvaliti boga- 
tom kulturnom djelatnošću, osobito pozna- 
tim festivalom na Dan sv. Urbana, zaštitni- 
ka vinogradara i vinara. 

Lit.: L. Suster, Adony tortenete (rukopis); Fejćr 
vdrmegye tortenete, ITV, Szekesfehervar, 1901; K. 
Steuerwald, Tiirkisch-deutsches Worterbuch : 
Tiirkce-almanca sozliik, Istanbul, 1974. 

Ž. Mandić 


DŽAVIĆ, Marija (Subotica, 13. IV. 
1986.), gimnastičarka, rukometašica. Kći 
Stipana i Dušanke, rođ. Petrović. Osnovnu 
i srednju prehrambenu školu završila je u 
Subotici. U svojoj šestoj godini počela se 
baviti gimnastikom u subotičkom klubu 
Partizan. Natjecala se u višeboju na sve če- 
tiri sprave (parter, greda, razboj i preskok) 
i osvojila velik broj prvih mjesta: državna 
prvakinja u prvoj selekciji pionirskih ško- 
la na natjecanjima u Zrenjaninu i Subotici 
1994.; natjecanje u drugoj selekciji pionir- 
skih škola u Zrenjaninu 1995.; natjecanje 
drugoga kola pionirskih škola Srbije u Be- 
ogradu i Vojvodine u Novom Sadu 1995.; 
treće kolo pionirskih škola Vojvodine u 
Bačkoj Palanci 1995.; prvo kolo pionirskih 
škola SR Jugoslavije u četvrtoj selekciji u 
Bačkoj Palanci 1996.; drugo kolo pionir- 
skih škola SRJ u četvrtoj selekciji u Beo- 
gradu 1996.; drugo kolo pionirskih škola 
Vojvodine u četvrtoj selekciji u Novom 
Sadu 1996. God. 1996. osvojila je treće 
mjesto na prvenstvu Vojvodine za pionire 
u Novom Sadu, drugo mjesto na prvenstvu 
Srbije u Novom Sadu, a na prvenstvu SRJ 
u Kostolcu prvo mjesto na preskoku i par- 
teru, drugo mjesto na razboju i gredi te 
drugo mjesto u ukupnom plasmanu. Zbog 
ozljede iste godine prestala se baviti gim- 
nastikom te je počela igrati rukomet. Nas- 
tupala je za subotičku Azotaru, Radnički iz 
Bajmoka te za Spartak iz Subotice, za koji 
i danas igra. 


Lit.: Subotičke novine, Subotica, 27. X. 2006. 
P. Skenderović 


DŽAVIĆ, Martin (Subotica, 12. XI. 
1900. — Subotica, 12. III. 1957.), umjetnič- 
ki soboslikar i jedan od prvih akademski 
školovanih slikara u Subotici. Rođen u si- 
romašnoj obitelji nadničara Antuna i pralje 
Marije, rođ. Štefković. Nakon četiri razre- 
da osnovne škole izučava soboslikarski 
obrt i 1922. postaje majstor-obrtnik, um- 
jetnički soboslikar. U travnju 1925. list 
Hirlap reklamira njegovu radnju za oslika- 
vanje i restauraciju crkava te umjetničko 
oslikavanje soba. Dobiva samostalne za- 
datke oslikavanja više kapela, a 1924. že- 
ljezničke stanice te javnost otad prati nje- 
gov rad. Dobiva stipendiju od grada Subo- 
tice te dvije godine uči slikarstvo u Beo- 
gradu, a zatim još dvije na bečkoj akade- 
miji. Postaje najvažnija osobnost na /zlož- 
bi bunjevačkih slikara u vestibilu subotič- 
ke Gradske kuće u studenom 1927. Uz 28 
radova nastalih u Beogradu, izlaže i 22 
djela nastala prije odlaska na školovanje, 
od kojih na mnogima dominiraju etnološki 
motivi, prema kojima je imao sklonosti 
zbog svojega podrijetla, ali i širih tenden- 
cija. Prvi je Bunjevac koji je počeo slikati 
same Bunjevce i ruralne teme te je po tom 
postao prepoznatljiv. Subotički kolekcio- 
nar Jovan Milekić, osnivač Bačkog muze- 
ja, otvorenoga 1927., otkupio je nekoliko 
radova s /zložbe bunjevačkih slikara. Na 
taj je način Džavić dospio u zbirku čiji je 
likovni fond nakon Drugoga svjetskoga ra- 
ta dijelom ušao u sastav umjetničkoga od- 
jela Gradskoga muzeja u Subotici. Surad- 
nja s Milekićem nastavila se i nakon Dža- 
vićeva odlaska u Beč, što dokazuje njiho- 
va korespondencija, koja je, kao dio Mile- 
kićeve dokumentacije, dospjela u Muzej 
Vojvodine. Pred Božić 1931. Naplo u član- 
ku Subotički Michelangelo izvještava o 
sjednici gradske uprave na kojoj je Džavi- 
ćeva stipendija ukinuta samo šest mjeseci 
prije nego što je završio studij. Vratio se u 
trenutku kad je slikao s najviše nadahnuća 
i umjetničke vještine (Salaš s đermom I-II, 
Portret mlade žene). U listopadu 1932. su- 
djeluje na Izložbi bačkih umjetnika u subo- 
tičkoj Gradskoj kući, a 3.-17. IX. 1933. u 
istom prostoru priređuje i samostalnu izlož- 
bu. 


Martin Džavić 


Od 1933. sve se više ističe kao slikar 
pučkih motiva Bunjevaca, o čemu svjedo- 
če varijacije na temu bunjevačke svadbe 
(Zavičajna zbirka dr. Vinka Perčića, Grad- 
ski muzej Subotica) i slike Dove, Kraljice, 
Bunjevačko kolo. Priklonivši se ukusu i po- 
tražnji velikoga dijela stanovništva Suboti- 
ce, koji su dotad na zidove vješali uglav- 
nom religiozne slike, Džavić je otkrio no- 
vu tematsku mogućnost. Pritom takoreći 
namjerno ostavlja po strani tehničku vješti- 
nu i formalni izričaj koji je stekao na studi- 
ju kako bi jakim bojama široka spektra 
unio životno raspoloženje i pripitomio 
mnogobrojne likove stilizirajući ih u mani- 
ru naive. Njegova slika Kraljice bila je ve- 
oma popularna i kao reprodukcija čuvala 
se u mnogim kućama. Iako njegovo slikar- 
sko umijeće na tim slikama sve više uzmi- 
če, mnogi Subotičani i danas u njima pre- 
poznaju svoju etnološku prošlost. Manira 
naive i folklora zastupljena je i na njego- 
vim slikama na stropu župne crkve u Sta- 
rom Žedniku, koje je izveo 1936. Geomet- 
rijski dekorirani okviri pokazuju nezabo- 
ravljenu vještinu njegova prvotnoga sobo- 
slikarskoga obrta. Iz uobičajenoga ikono- 
grafskoga programa izdvaja se slika koja 
prikazuje Vično svitlo: na obasjani križ po- 
gled diže puk u bunjevačkoj nošnji. Spo- 
menute su slike, sa svojim pomalo primi- 

tivnim, nevještim crtežom, toplom plavom 
bojom i jednostavnošću, odraz zajedništva 
pučkoga duha i htijenja što ga je uspio rea- 
lizirati pri oslikavanju crkve, i to rukama 
nekoga od ovdašnjih, svojih majstora. 


U godinama Drugoga svjetskoga rata, 
gladi i siromaštva Džaviću se gubi trag. 
Nakon rata svakodnevno prodaje svoje sli- 
ke u prvim dvorišnim vratima (»kapiji«) 
Rudićeve ulice. Te slike više nisu imale 
umjetnički dah, na izložbama više nije su- 
djelovao. Kao da je već tada pao u zaborav. 
U povodu stogodišnjice njegova rođenja 
Gradski muzej u Subotici posvetio mu je 
studijsku izložbu i katalog u Zavičajnoj ga- 
leriji dr. Vinka Perčića. 

Lit.: Džavić Marton templom fest6 vallalat, 
Hirlap, Szabadka, 11. IV. 1925.; J. Milekić, Slikar- 
stvo u oslobođenoj Subotici, Književni sever, 
11/1933, Subotica; B. Vojnić Hajduk, Podaci o li- 
kovnim umjetnicima i amaterima u Subotici, Ka- 
lendar Hrvatske riječi, Subotica, 1952; Hrvatski 
biografski leksikon, 3, Zagreb, 1993; T. Gajdos, 
Szabadka Kepzomitveszete, Szabadka, 1995; B. 
Duranci, Donacija dr Vinka Perčića — umetnička 
dela zavičajne zbirke, Subotica, 1996; O. Kovačev 
Ninkov, Umetnički soboslikar i slikar narodnih 
motiva — Szobafesto mitvesz 6s a n6pi tećmdk festo- 


je, Subotica, 2000; O. Kovačev Ninkov, Umjetnič- 


ki soboslikar i slikar narodnih motiva Martin Dža- 
vić (1990.-1957.), Klasje naših ravni, 5-6/2002 
Subotica; O. Kovačev Ninkov, Dela iz Bačkog 
muzeja dr. Jovana — Joce Milekića u fondu umet- 
ničkog odelenja Gradskog muzeja Subotica, Bač- 
ka galerija dr. J. Milekića, Subotica, 2007. 


O. Kovačev-Ninkov 


DŽEGA, vrsta ženske kape. Mladenke i 
udane žene nosile su je da bi pokrile kosu 
upletenu u punđu ili ispod marame. Sveča- 
nije džege izrađivane su od atlasa ili svile, 
a bile su vezene zlatnim ili srebrnim ve- 
zom, dok su za svakodnevnu uporabu prav- 
ljene od materijala koji se mogu često pra- 
ti i najčešće su bile crvene boje. Nosila se 
namaknuta na čelo tako da je pokrivala go- 
tovo svu kosu, a vezivala se sa stražnje 
strane. U Bunjevaka je danas poznata samo 
u somborskom kraju, gdje postoji i u noš- 
njama drugih naroda. 


Lit.; A. Čota, M. Šeremešić, Dukat ravnice, Som- 
bor, 2003. 
M. Šeremešić i P. Skenderović 


PAČE PAK: 


ho 


Džinić (Džinićevi salaši) 


DŽINIC (Džinićevi salaši), salaško nase- 
lje istočno od Sombora, 2 km od Kljajiće- 
va, dio širega salaškoga naselja Lenija. 
Smješteni su na veoma plodnoj i dobro 
ocjednoj prapornoj (lesnoj) terasi nadmor- 
ske visine 91-93 metara. Premda je od pro- 
metnice Sombor-Kljajićevo udaljena samo 
nekoliko stotina metara, ova skupina od 
desetak salaša nije izravno povezana s 
njom, već okolnim seoskim putom. 


Kada je 1749. Sombor dobio status slo- 
bodnoga kraljevskog grada, istočna grani- 
ca gradskoga teritorija dopirala je do Kr- 
njaje (danas Kljajićevo) i Čonoplje. Da bi 
se oslobodili feudalne ovisnosti, više obi- 
telji iz tih sela, posebno Čonoplje, prešlo je 
na rubno područje teritorija slobodnoga 
kraljevskoga grada Sombora i tu podiglo 
svoja staništa — salaše. Svi su oni pripadni- 
ci hrvatskoga naroda i katolici su, a kako 
ih je većina bila iz porodice Džinić, po nji- 
ma je salaško naselje i dobilo ime. 


Lit.: M. Beljanski, Ponovo o somborskim salaši- 
ma, Sombor, 1979. 
M. Đanić 


DŽINIĆ, Ilija (Čonoplja, 23. X. 1894. — 
Sombor, 19. VI. 1981.), pisac, kulturni dje- 
latnik. Sin Grge i majke Marije, rođ. Palić. 

Osnovnu školu završio je u Čonoplji, a 
klasičnu gimnaziju upisao je i završio kod 
isusovaca u Kalači zahvaljujući stipendiji 
kalačkoga nadbiskupa. Upisuje se zatim na 
bogosloviju u Kalači, ali iz zdravstvenih 
razloga napušta studij i vraća se u rodno 
selo. U Somboru je završio Učiteljsku ško- 
lu 1919. 1 iste je godine postavljen za bu- 
njevačkog učitelja rimokatoličke konfesio- 
nalne škole, a već 1920. imenovan je za 
upravitelja državne osnovne škole u Čonop- 
lji. Tu je dužnost obavljao sve do travnja 
1942., kad su ga madžarske vlasti prisilno 
poslale u mirovinu. Nakon toga preselio se 
u Sombor, gdje je živio do smrti. 

U prosincu 1920. bio je pokretač i osni- 
vač Bunjevačke čitaonice, koja je poslije 
preimenovana u Bunjevačku kasinu. Kao 
tajnik oduševljeno je pristupio radu pa je 
već 2. veljače 1921. održano prvo Veliko 
bunjevačko prelo u Čonoplji, koje se kon- 
tinuirano održavalo do početka Drugoga 
svjetskog rata. Uspješno je organizirao i 
druge aktivnosti u društvu, a posebno rad 
na osnivanju knjižnice te pripremanju i 
prikazivanju kazališnih predstava, čime je 
znatno utjecao na podizanje razine kulture, 
prosvjete i nacionalne svijesti bunjevačko- 
ga puka. Osobno se angažirao na širenju 


Ilija Džinić 


publikacija Hrvatskoga književnog druš- 
tva sv. Jeronima iz Zagreba — u selu je u 
Društvo uspio učlaniti oko 40 obitelji koje 
su redovito primale njihova izdanja, kalen- 
dar Danicu i knjige. 

Početkom 1920-ih počeo se baviti knji- 
ževnim i istraživačkim radom te prikuplja- 
njem povijesne građe. Najviše je pisao o 
povijesti Sombora i Čonoplje, o bunjevač- 
kim običajima te crtice i pripovijetke iz na- 
rodnoga života bunjevačko-šokačkih Hr- 
vata u Bačkoj. Pripovijetke i članke iz za- 
vičajne povijesti i narodnih običaja objav- 
ljivao je u Subotičkim novinama, Hrvat- 
skim novinama (Subotica), Danici (Som- 
bor), Somborskim novinama, Hrvatskom 
književnom listu (Zagreb), a radio je i u 
uredništvu Naših novina u Somboru. Pisao 
je u godišnjacima Subotička danica, Naš 
kalendar (Sombor) i Katolički godišnjak 
Hrvatskog književnog društva sv. Čirila i 
Metoda (Zagreb). Napise o Čonoplji obja- 
vljivao je i u časopisima Kalangya (Novi 
Sad) i Zbornik Matice srpske za društvene 
na-uke (Novi Sad). Sakupio je vrijednu 
zbirku bećaraca i narodnih izreka, koje je 
otkupila Srpska akademija znanosti i 
umjetnosti. 

Za života su mu tiskane samo dvije 
knjige, i to u vlastitoj nakladi, prva u 85. 
godini, dvije godine prije smrti (Sombor — 

Zombor : ime, naziv u svjetlu znanstvenog 
istraživanja, Sombor, 1979.), druga sljede- 
će godine (Čonoplja : kratak opis njenog 
postanka, Sombor, 1980.). U rukopisu mu 
je ostalo 20 naslova, na oko 1000 stranica, 
od čega su neki fragmenti tiskani. U zbirci 
od 11 pripovijedaka o uspomenama iz dje- 
tinjstva pod naslovom U kolarnici samo je 
jedna ostala u rukopisu, dok su ostale ob- 
javljivane u kalendaru Subotička danica 
počevši od 1936. Napisao je i 4 igrokaza, a 
jedan je preveo na bunjevački. Većina je 
igrokaza prikazana. Koristio se pseudoni- 
mima Rodoljub, Ili-nić, F, Svome Rodu- 
rad, R, Istoričar, R-b, Ajili, (Preljac), Ro- 
doljub sa sela, SIN. Osobni fond Ilije Dži- 
nića od 15 kutija pohranjen je u Povije- 
snom arhivu u Somboru. Dio građe i nje- 
govih rukopisa nalazi se i u obiteljskom 
posjedu. 


Skupština općine Sombor dodijelila 
mu je 1968. Listopadsku nagradu grada 
Sombora »za iznimne zasluge na području 
dugogodišnjeg prikupljanja građe i obrade 
pojedinih problema naše zavičajne povije- 
sti«. U povodu dobivanja nagrade uprava 
KUD-a Vladimir Nazor iz Sombora odlu- 
čila je da se Ilija Džinić, kao prvi član Dru- 
štva koji je dobio Listopadsku nagradu, 
uvrsti na popis istaknutih članova Društva. 


Djela: Sombor — Zombor : ime, naziv u svjetlu 
znanstvenog istraživanja, Sombor, 1979; Čonop- 
lja : kratak opis njenog postanka, Sombor, 1980. 
(potpuna bibliografija u: Đ. Lončar, Ilija Džinić, 
učitelj, pisac, kulturni djelatnik, Klasje naših rav- 
ni, 3-4/2004, Subotica). 


Lit.: J. Lončarević, Ilija Džinić, Subotička danica 
za 1972. godinu, Subotica, 1971; J. Lončarević, 
Prvijenac u 85 godini života, Hrvatska književna 
revija »Marulić«, 1/1980, Zagreb; S. Beretić, In 
Memoriam — Ilija Džinić (1894-1981), Subotička 
danica : Kalendar za 1986. godinu, Subotica, 
1985; B. Gabrić, Ilija Džinić (1894-1981), Subo- 
tička danica : Kalendar za 1989. godinu, Suboti- 
ca, 1988; Hrvatski biografski leksikon, 3, Zagreb, 
1993; M. Beljanski, Šest vekova Čonoplje (1399- 
1987), Sombor, 1996; Đ. Lončar, Ilija Džinić, Su- 
botička danica (nova) : Kalendar za 2002. godinu, 
Subotica, 2001; Đ. Lončar, Ilija Džinić, učitelj, 
pisac, kulturni djelatnik, Klasje naših ravni, 
3-4/2004, Subotica. 

Đ. Lončar 

Martin Džinić 


DŽINIC, Martin (Čonoplja, 2. VI. 1845. 
— 2), učitelj, kantor. U Dušnok je došao 
1875., gdje je upravljao školom. Svojim 


savjesnim radom uzdigao se u red najbo- 
ljih učitelja u županiji i državi. Ujedno 1 
crkveni kantor, bio je najbliži suradnik Ili- 
je Kujundžića dok je u Dušnoku bio kape- 
lan 1880.-83., a poslije i župnik 1894.- 
1918. Dušnočani su ga od milja zvali Mar- 
telja. Dobio je više visokih priznanja i od- 
ličja, a bio je poznat i kao »najizvrsniji 
kantor u ciloj biskupiji kalačkoj«. Njegove 
kćeri Olga i Ilka također su predavale u toj 
školi. 

Lit.: M. Mandić, Zlatno doba dušnočkih Hrvata, 
Hrvatski kalendar 2001., Budimpešta, 2001. 


M. Mandić 

ĐAČKO KRIŽARSKO BRATSTVO U 
SUBOTICI, mjesna organizacija križar- 
skoga pokreta hrvatske katoličke mladeži 
u Subotici. Križari se u Subotici organizi- 
raju 1930., kad je utemeljen i sam pokret, 
a Đačko križarsko bratstvo osnovano je 
sredinom rujna 1935. O tom događaju Su- 
botičke novine u članku Đačko križarsko 
bratstvo u Subotici pišu: »Odavno se osje- 
ćala potreba da se već jednom sakupi naša 
đačka omladina. Momci — salašari i varo- 
šari — imaju svoja udruženja, djevojke, 
radnici. Ove se međutim godine osjetio još 
početkom šk. god. snažan vapaj da nam se 
i đaci organiziraju. Skupilo ih se lijep broj 
do 20 članova i dogovorili oni da se osnu- 
je Đačko križarsko bratstvo«. Za prve čel- 
nike Bratstva izabrani su vođa/predsjednik 
Miroslav Stemmer, učenik VIII. razreda, 
zamjenik vođe/dopredsjednik Franjo Ku- 
jundžić, učenik VII. razreda, tajnik Kun 
Sabo, učenik VI. razreda, i blagajnik Mir- 
ko Išpanović, učenik VII. razreda. Od 
1937. na čelu bratstva bio je Ljudevit La- 
lić, dok im je duhovnik bio Ivan Kujun- 
džić. Osim što sudjeluju u vjerskim prosla- 
vama (npr. ređenje osam mladih svećeni- 
ka, među kojima su bili i Aleksa Kokić te 
Albe Vidaković) i ispunjavanju križarskih 
zadaća vezanih napose uz euharistijska 
slavlja, članovi bratstva ujedno promiču 
kršćanske kulturne vrednote, pa tako npr. 
za Uskrs 1938. organiziraju večer duhov- 
noga pjesništva. 

Zbog unutarnjih neslaganja prijašnje 
uprave s članstvom na skupštini 4. XII. 
1938. Đačko je križarsko bratstvo reorga- 


nizirano te je izabrano novo vodstvo. Na 
njegovo je čelu došao vođa Vojislav Pešut, 
s podvođom Petrom Kulićem i s tajnikom 
Antom Sekulićem, dok su Đačko križarsko 
bratstvo nižeškolaca, koje je okupljalo 
učenike pučkih škola, predvodili iskusni 
križari višeškolci, pa je za predsjednika 
izabran Ante Sekulić, a za duhovnika Fra- 
njo Vujković. U vodstvu bratstva od toga 
se vremena osobito ističe tajnik Ante Se- 
kulić, pod čijim je vodstvom 12. II. 1939. 
u Subotičkoj matici održana Šenoina večer 
u povodu stogodišnjice rođenja toga hrvat- 
skoga pisca. O radu Đačkoga križarskoga 
bratstva Subotičke novine od 17. II. pišu: 
»Izgleda da je Đačko križarsko bratstvo 
shvatilo svoj pravi poziv i dok druga naša 
udruženja priređuju prela, zabave i daju 
šaljive komade, dotle đaci priređuju kul- 
turne večeri, koje su toliko dotjerane da bi 
se mogle davati i pred najelitnijom pub- 
likom.« Uspješnu priredbu održalo je i u 
lipnju 1939. prigodom promicanja ideje je- 
dinstva crkava, a subotičko je bratstvo su- 
djelovalo i u organizaciji Velikoga katolič- 
koga zborovanja u Somboru 5. 1 6. VIII. 
1939., o čemu je u Subotičkim novinama 
pisao tajnik Ante Sekulić apostrofirajući 
poruke biskupa Budanovića (»Preuzvišeni 
zna da se treba boriti ali “boriti se u prvom 
redu treba omladina*«) te duhovnika brat- 
stva Ivana Kujundžića, koji je naglasio pot- 
rebu zajedničkoga organiziranja i rada hr- 
vatskih omladinskih društava kako bi se 
dostojno obilježila 1300. obljetnica pove- 
zanosti Hrvata s Rimom, ujedno preporu- 
čujući da Subotička matica postane centar 
okupljanja Katoličke akcije u Bačkoj. 


ĐAČKO KRIŽARSKO BRATSTVO 


Na novoj skupštini Đačkoga križarsko- 
ga bratstva višeškolaca 23. IX. 1939. za 
predsjednika je potvrđen Vojislav Pešut, 
dok je za dopredsjednika biran Gustav Iv- 
ković, a za tajnika Mirko Horvat. Promje- 
ne su provedene i u vodstvu Đačkoga kri- 
žarskoga bratstva nižeškolaca, čije se član- 
stvo tijekom 1939. znatnije povećalo te je 
1. X. za njegova vođu ponovno izabran 
Ante Sekulić, dok su podvođe postali Aloj- 
zije Poljaković i Mirko Vidaković, učenici 
VI. razreda. Križari višeškolci bili su me- 
đu nositeljima rada Bačkoga okružja kri- 
žara i aktivno su surađivali u izdavanju 
križarskoga časopisa Kolo mladeži. Tije- 
kom 1940. križari višeškolci i nižeškolci 
organiziraju više kulturnih događaja, među 
kojima i proslavu dana Ivana Merza te ma- 
nifestaciju Dani hrvatske katoličke omla- 
dine u Somboru 15. IX. 1940., u sklopu 
proslave 1300. obljetnice povezanosti Hr- 
vata s Rimom, na kojoj je sudjelovalo oko 
1400 mladih iz cijele Bačke. Tom je prigo- 
dom donesena tzv. Somborska rezolucija, 
u čijih se pet točaka ističe vjernost hrvat- 
ske omladine u Bačkoj rimskom papi i hr- 
vatskom narodu. 


Zbog odlaska vodećih članova bratstva 
na studij u Zagreb (Ante Sekulić, Josip 
Kujundžić, Marko Ostrogonac i Vojislav 
Pešut), na skupštini 5. X. 1940. u novu su 
upravu izabrani Gustav Ivković kao pred- 
sjednik, Marko Lipozenčić kao dopred- 
sjednik i Franjo Malagurski kao tajnik. O 
uspješnom radu bratstva svjedoči i to što je 
nakon dolaska u Zagreb Ante Sekulić ime- 
novan referentom za tisak unutar Velikoga 
križarskoga bratstva. Aktivnosti križara 
prekidaju se nakon uspostave madžarske 
vlasti u Bačkoj u travnju 1941., no manja 
skupina studenata u Zagrebu nastavlja dje- 
lovanje u otežanim ratnim prilikama. S us- 
postavom komunističke vlasti 1944. člano- 
vi su križarskih organizacija progonjeni, 
više njih bilo je i kazneno osuđeno, a cije- 
la je organizacija sa svim podružnicama u 
Bačkoj do 1948. bila trajno raspuštena. 
Lit.: Danica. Kalendar za Bunjevce i Šokce, Subo- 
tica, 1919-1941; Subotičke novine, 1925-1941; 


Hrvatske novine, Subotica, 1927-1929; B. Nagy, 
Hrvatsko križarstvo : pregled osnivanja, razvoja i 

obnove križarske katoličke organizacije u Hrvat- 
skoj, Zagreb, 1995; J. Krišto; Hrvatski katolički 
pokret (1903.-1945.), Zagreb, 2004; L. I. Krmpo- 
tić, Od sokolstva do križarstva u Bačkoj (1919.- 
1941.), Glasnik Pučke kasine, Subotica, 7-8/2005 
— 7/2006, Subotica; K. Bušić, Društveno, kulturno 
i političko organiziranje bačkih Hrvata-Bunjeva- 
ca 1918.-1941. : uloga bunjevačke elite u procesu 
nacionalne integracije i modernizacije hrvatske 
zajednice u Bačkoj, magistarski rad, Filozofski fa- 
kultet u Zagrebu, 2005. 


K. Bušić 


ĐAČKO KRIŽARSKO SESTRINSTVO 
U SUBOTICI, mjesna organizacija žen- 
skoga ogranka križarskoga pokreta hrvat- 
ske katoličke mladeži u Subotici. Križari- 
ce su u Subotici počele djelovati već 
1930., iste godine kad je pokret utemeljen, 
a Đačko križarsko sestrinstvo osnovano je 
18. IV. 1937. reorganizacijom dotadašnje- 
ga Križarskoga sestrinstva Bunjevaka u 
Subotici, čija je predsjednica bila Tona 
Kujundžić. U prvo vodstvo višeškolaka 
izabrane su Ruža Martinović, učenica VIII. 
razreda, za predsjednicu te za tajnicu Julka 
Orčić, učenica V. razreda. Uz njih su po- 
kretačice rada bile Zdenka Zorec, Kata 
Sič, Magda Horvacki, Jelka Dominis, Fra- 
njica Dulić, Mira Stemmer i Marija Tenji. 
O tom su događaju izvijestile Subotičke 
novine u članku Križarska svečanost: »U 
nedjelju 18. travnja subotička javnost bila 
je svjedokom rijetko svečanih časova na- 
šeg križarskog sestrinstva. Tog dana su se 
mlade idealne srednjoškolke kao članice 
križarstva prvi put zavjerile Bogu i svom 
barjaku sa bijelim križem da će vazda osta- 
ti vjerne svojoj vjeri, narodu i svojim uzvi- 
šenim idealima.« Duhovnik sestrinstva bio 
je Andrija Moullion. Od 1939. predsjedni- 
ca je bila Julka Orčić, tajnica Zorica Mr- 
ljak, a blagajnica Klara Bibić, dok je za 
duhovnika đaka križara i križarica 1939. 
biskup Lajčo Budanović imenovao Ivana 
Kujundžića. Križarice su, skupa s mladim 
subotičkim križarima, sudjelovale u mno- 
gim aktivnostima, poput organiziranja kri- 
žarskih tečajeva te kulturnih manifestacija 
(proslava 1300. obljetnice pokrštenja Hr- 
vata, velika proslava Krista Kralja 1939. 1 
Dan hrvatske katoličke omladine u Som- 
boru 15. IX. 1940.). Članice sestrinstva su- 


djeluju i u izdavanju časopisa Kolo mlade- 
ži. Uz navedene, među najistaknutijim čla- 
nicama bile su i Stana Križanović, Kata 
Čović, Maja Katanec, Kata Pavluković, 
Irena Kovač, Matilda Milanković, Marija 
Mrljak i dr. 


O radu Đačkoga križarskoga sestrin- 
stva sačuvano je veoma malo podataka, ali 
je njegova sudbina bila ista kao sudbina 
Đačkoga križarskoga bratstva: djelatnost je 
zamrla za vrijeme madžarske vlasti u Dru- 
gom svjetskom ratu, dok su komunističke 
vlasti progonile križarice, neke od njih i 
kazneno osudile, i na kraju zabranile nji- 
hov rad. 


Lit.: Subotičke novine 1937.-1941.; L. I. Krmpotić, 
Od sokolstva do križarstva u Bačkoj 1918.-1941. 
(rukopis); K. Bušić, Društveno, kulturno i politič- 
ko organiziranje bačkih Hrvata-Bunjevaca 1918.- 
1941. : uloga bunjevačke elite u procesu nacional- 
ne integracije i modernizacije hrvatske zajednice u 
Bačkoj, magistarski rad, Filozofski fakultet u Zag- 
rebu, 2005. 

K. Bušić 


ĐAKOVO, grad u Slavoniji, 37 km jugo- 
zapadno od Osijeka, 20.912 st. (2001.), 
središte plodne okolice — Đakovštine. Tr- 
govište je poljoprivrednim proizvodima, 
ima ergelu lipicanaca, razvijene su u njemu 
drvna, kovinska i dr. industrijske grane, a 
od 1967. organizira se i folklorni festival 
Đakovački vezovi, na kojem tradicionalno 
sudjeluju i hrvatske kulturne udruge iz 
Bačke. 


Područje Đakova bilo je naseljeno u 
pretpovijesno i rimsko doba, a pod ime- 
nom Dyaco spominje se 1244. u darovnici 
Bele IV. Herceg Koloman 1238. darovao 
ga je bosanskomu biskupu Ponsi, koji je, 
zbog nestabilnih prilika u Bosni, u Đakovo 
privremeno preselio sjedište Bosanske bi- 
skupije. God. 1349. postalo je njezinim 
stalnim sjedištem. Nakon povlačenja Tura- 
ka obnavlja se biskupijsko vlastelinstvo. 
Ujedinjenjem Bosanske i Srijemske bisku- 
pije 1773. nastala je Bosansko-srijemska 
biskupija, koja se od 1963. zove Đakovač- 
ka i Srijemska biskupija. Najpoznatiji đa- 
kovački biskup J. J. Strossmayer dao je po- 
dići monumentalnu katedralu u neoroma- 
ničkom stilu 1866.-82. 


ĐAKOVO 


U zgradi nekadašnjega franjevačkoga 
samostana 1806. otvoreno je bogoslovno 
sjemenište i utemeljen studij teologije, na 
kojem je najprije pokrenuta nastava filozo- 
fije, koju su pohađali svećenički kandidati 
i svjetovni đaci iz Slavonije i drugih kraje- 
va, npr. iz južne Ugarske. God. 1913. iz- 
građena je nova zgrada sjemeništa, koja i 
danas postoji, dotadašnji filozofsko-teolo- 
ški studij 1931. produljen je na pet godina, 
a škola je dobila ime Visoka bogoslovna 
škola. Poslije 1970-ih postupno se uređuje 
po uzoru na Katolički bogoslovni fakultet 
u Zagrebu te mu je i pridružena 1987. S 
povratkom Katoličkoga bogoslovnoga fa- 
kulteta u Zagrebu u okvir Sveučilišta u 
Zagrebu nakon demokratskih promjena u 
Hrvatskoj, Visoka bogoslovna škola 1994. 
mijenja naziv u Teologija u Đakovu, prila- 
gođava svoj program i ustroj civilnim pro- 
pisima te dobiva novu zgradu. God. 2005. 
Teologija u Đakovu uzdignuta je na razinu 
Katoličkoga bogoslovnoga fakulteta u Đa- 
kovu u sastavu Sveučilišta Josipa Jurja 
Strossmayera u Osijeku. 

Osim što su pojedini Hrvati iz južne 
Ugarske svojedobno odlazili na školovanje 
u Đakovo (primjerice, Mara Malagurski), 
poslije stvaranja jugoslavenske države 
ovamo dolaze i svećenički kandidati. Na- 
ime, nakon oduzimanja župa od franjevaca 
sredinom XVIII. st. i njihova uključivanja 
u Kalačko-bačku nadbiskupiju, Kalača po- 
staje središtem izobrazbe svećenika Hrvata 
s područje Bačke, no tamošnje su sjemeni- 
šte 1 bogoslovija imali i snažnu ulogu u 
procesu madžarizacije, jer su budući sve- 
ćenici odgajani u madžarskom duhu, koje- 
mu su se samo rijetki uspjeli oduprijeti. U 
doba Jugoslavije svećenički kandidati s 
područja jugoslavenskoga dijela Bačke po- 
činju odlaziti na izobrazbu u katoličke cent- 
re u BiH i u Hrvatsku, među kojima i u 
Đakovo. Tako su hrvatski svećenici školo- 
vani u Đakovu postali značajnim čimbeni- 
kom integracije bačkih Bunjevaca i Šokaca 
u hrvatsku naciju u XX. stoljeću, unatoč 
tome što je najveći broj hrvatskih svećeni- 
ka iz vojvođanskog dijela Bačke od 1918. 
naobrazbu stjecao u zagrebačkim centrima. 

ĐAKOVO 


Lit.: B. Skenderović [S. Bačić], Formiranje nacio- 
nalne svijesti kod Bunjevaca u Bačkoj, Marulić, 
3/1998, Zagreb; Opći religijski leksikon, Zagreb, 
2002. 

S. Bačić 


ĐANIĆ, Jelisaveta, udana _Mandarić 
(Sombor, 12. I. 1944), atletičarka. Kći 
Marijana i Terezije, rođ. Beretić. Osnovnu 
i srednju učiteljsku školu završila je u 
Somboru, a na Fakultetu za tjelesnu kultu- 
ru u Novom Sadu diplomirala je 1975. 
Atletikom se počela baviti 1962. u som- 
borskom Atletskom klubu Maraton, za ko- 
Ji će nastupati do kraja svoje sportske kari- 
jere 1970. 


Kao članica štafete 4 x 100 m 1964. bi- 
la je državna prvakinja, a državna rekor- 
derka na 60 m s rezultatom 7,3 s. Bila je 1 
rekorderka Srbije na 100 m (11,8 s). Za re- 
prezentaciju Jugoslavije nastupala je 13 
puta od 1964. do 1970. Sudionica je 6 Bal- 
kanijada: 1964. u Bukureštu (zlatna meda- 
lja u štafeti 4 x 100 m, šesto mjesto na 200 
m); 1965. u Ateni (zlatna medalja u štafeti 
4 x 100 m); 1966. u Sarajevu (srebrna me- 
dalja u štafeti 4 x 100 m i srebrna medalja 
na 200 m); 1967. u Istanbulu (zlatna meda- 
lja u štafeti 4 x 100 m, četvrto mjesto na 
200 m); 1968. u Ateni (zlatna medalja u 
štafeti 4 x 100 m); i 1969. u Sofiji (zlatna 
medalja u štafeti 4 x 100 m). Sudjelovala 
je na dva kupa Europe: 1965. u Konstanti 
(Rumunjska), gdje je u štafeti 4 x 100 m 
osvojila četvrto mjesto, a na 100 m bila je 
šesta; 1967. u Wupertalu (SR Njemačka) u 
štafeti 4 x 100 m zauzima peto, a na 100 m 
ponovno šesto mjesto. Na međunarodnom 
atletskom mitingu u Bariju (Italija) 1967. 
osvaja zlatnu na 200 m, a 1969. brončanu 
medalju na 100 m. 


Nakon udaje 1973. mijenja prezime u 
Mandarić i seli se u Kanjižu, gdje predaje 
tjelesni odgoj u jednoj školi. Budući da u 
Kanjiži nije postojao atletski klub, sa sup- 
rugom 1978. osniva AK Partizan, gdje do 
danas radi kao trenerica. God. 1991. u 
Ateni je na Balkanskom prvenstvu za vete- 
rane osvojila prvo mjesto na 100 m. Odli- 
kovana je Ordenom zasluga za narod sa 
srebrnim zracima 1965., dobitnica je nag- 

rade Pro urbe Općine Kanjiža 2006., a 
proglašena je i trenerom godine u Kanjiži 
za 2006. 
Lit.: M. Vranić (ur.), Fizička kultura i sport u Voj- 
vodini 1945-1975, Subotica, 1975; D. Kolundžija, 
Leksikon somborskog sporta, Sombor, 1990. 

P. Skenderović 


ĐANIĆ, Matija - Mata (Bački Monoštor, 
5. I. 1929.), profesor, pedagoški savjetnik, 
kulturni djelatnik. Otac Stipan i majka Ka- 
tica, rođ. Periškić, rano su umrli te ga u 
Somboru posvaja Jaga Pašalić, rođ. Lišče- 
vić. Osnovnu školu i gimnaziju pohađao je 
i završio u Somboru. Na Prirodoslovno- 
matematičkom fakultetu u Beogradu dip- 
lomirao je 1954. Nakon toga zaposlio se 
kao profesor u gimnaziji u Somboru, gdje 
je 1961.-63. bio i direktor. God. 1968. pre- 
lazi u Međuopćinski prosvjetno-pedagoški 
zavod (MPPZ) u Somboru na mjesto pro- 
svjetnoga savjetnika, odakle je prisilno 
umirovljen 13. XI. 1991. 

Poslijediplomski studij pohađao je na 
Prirodoslovno-matematičkom fakultetu u 
Beogradu, gdje je 1971. obranio tezu 
Dnevne migracije stanovništva prema 
Somboru i Apatinu i njihove socio-eko- 
nomske posljedice, koja je tiskana u Som- 
boru sljedeće godine. Znanstveni rad Mor- 
Jologija Sombora objavljen je u Zborniku 
za prirodne nauke Matice srpske u Novom 
Sadu 1966. Bio je suradnik drugoga izda- 
nja Enciklopedije Jugoslavije s prilozima 
o bačkim naseljima iz somborske okolice 
(Apatin, Bački Monoštor, Bezdan, Bogo- 
jevo i Čonoplja). U časopisu za geografska 
didaktička i metodološka pitanja Globus 
objavio je više članaka, među kojima se is- 
tiče Putovanje geografa Vojvodine u zem- 
lje monsunske Azije 1979. Rezultate svo- 
jih metodičko-pedagoških istraživanja pub- 
licirao je u listu Zajednice zavoda Srbije 
Revija obrazovanja (Beograd, 1980.) te 
časopisu Školski život (Subotica 1964.), a 
redovito je objavljivao i u Zborniku rado- 
va MPPZ u Somboru. Autor je i posebnih 
priručnika namijenjenim nastavnicima, a 
zapaženi su mu radovi vezani za organizi- 
ranje nastave u školi u prirodi u sve tri ve- 
like prirodne regije bivše Jugoslavije: pri- 
morskoj, planinskoj i ravničarskoj. 


Bio je predsjednik stručnoga aktiva 
prosvjetnih savjetnika za geografiju u Voj- 
vodini, predsjednik u povjerenstvu za po- 
laganje stručnoga ispita profesora i nastav- 
nika, član redakcijske skupine Pedagoško- 
ga zavoda Vojvodine za izradu programa 
geografije, član predsjedništva Pokreta 
Znanost mladima Vojvodine, recenzent 
udžbenika, radnih bilježnica i kontrolnih 
zadaća za geografiju Vojvodine i sl., kao 1 
član Savjeta za prosvjetu, Savjeta Grad- 
skoga muzeja, Učiteljske škole i Pedago- 
ške akademije u Somboru, predsjednik 
Skupštine Zajednice obrazovanja, pred- 
sjednik SIZ-a za kulturu i dr. 


Dobitnik je Plakete za izniman rad i 
postignute rezultate u nastavi i znanosti 
Društva geografa Vojvodine; Novembar- 
ske nagrade SIZ-a za obrazovanje i odgoj 
Sombora za 1979.; Spomen-plakete Srp- 
skoga geografskoga društva 1980.; Savez- 
ne plakete Narodne tehnike Jugoslavije — 
Plakete nauka mladima. Prosvjetni savjet 
Vojvodine dodijelio mu je zvanje pedago- 
škoga savjetnika. 

U Hrvatskom kulturno-umjetničkom 
društvu Vladimir Nazor u Somboru član je 
Upravnog odbora te glavni i odgovorni 
urednik lista Miroljub. Surađuje u Hrvat- 
skoj riječi, a povremeno objavljuje i u 
Somborskim novinama. 

Djelo: Dnevne migracije stanovništva prema Som- 


boru i Apatinu i njihove socio-ekonomske posledi- 
ce, Sombor, 1972. 


Lit.: Hrvatska riječ, br. 199, Subotica, 2006. 
S. Jukić 


ĐANIĆ, Stipan (Sombor, 20. VII. 1953. — 
Sombor, 27. II. 1993.), atletičar. Sin Marija- 
na i Terezije, rođ. Beretić. Osnovu školu i 
gimnaziju završio je u Somboru. Od svoje 
desete godine trenira skok s motkom i trča- 
nje s preponama u Atletskom klubu Rad- 
nički iz Sombora. Nakon odlaska na studij 
na Prometni fakultet u Beogradu 1972. 
prelazi u AK Partizan iz Beograda. Bio je 
omladinski državni prvak u skoku s mot- 
kom 1971.1 1974., a nastupao je i za omla- 
dinsku reprezentaciju Jugoslavije u toj dis- 
ciplini. Nakon studija vratio se u Sombor, 
gdje je radio kao profesor u Tehničkoj školi. 


ĐELMIŠ 


Lit.: D. Kolundžija, Leksikon somborskog sporta, 
Sombor, 1990. 


P. Skenderović 


ĐANIĆ, Vladimir (Našice, 11. VII. 1923. 
— Split, 5. IX. 1971.), revolucionar, politič- 
ki djelatnik. Između dvaju svjetskih ratova 
doselio se u Suboticu radi pronalaženja 
posla te se upošljava kao krojač. Kao član 
Saveza komunističke omladine Jugoslavi- 
je (SKOJ), za vrijeme Drugoga svjetskoga 
rata pristupio je partizanskomu pokretu ot- 
pora. Nakon rata u Subotici obnaša visoke 
političke i društvene dužnosti. Od 1944. 
do 1945. član je Mjesnoga komiteta Ko- 
munističke partije, a od 1945. Okružnoga 
komiteta SKOJ-a. Sljedeće godine izabran 
je za organizacijskoga tajnika Okružnoga 
komiteta SKOJ-a, a 1947. za tajnika Grad- 
skoga komiteta SKOJ-a. Od 1950. obnaša 
dužnost predsjednika Sreskoga sindikalno- 
ga vijeća, a od 1957. do 1958. potpredsjed- 
nik je Sreskoga narodnoga odbora. Počet- 
kom 1960-ih u Beogradu završava Visoku 
školu političkih znanosti. Od 1963. organi- 
zacijski je tajnik Sreskoga komiteta Save- 
za komunista, a sljedeće je godine izabran 
za njegova političkoga tajnika. Bio je član 
Centralnoga komiteta SK Srbije i Pokra- 
jinskoga komiteta SK Vojvodine te sudio- 
nik IV., VI. i VIII. kongresa SK Jugoslavi- 
je i V. kongresa SK Srbije. Bio je i pred- 
sjednik Skupštinskoga odbora SAP Vojvo- 
dine. Za svoj je rad bio dobitnik više pri- 
znanja i odličja. 
Lit.: Subotičke novine, Subotica, 10. LX. 1971. 

G. Bačlija 


ĐELMIŠ, plemićka porodica. Za vojne 
zasluge u borbama protiv Turaka Leopold 
I. je 31. III. 1699. u Laxenburgu pokraj 
Beča dodijelio plemićki list i grbovnicu 
subotičkomu potkapetanu Petru i njegovoj 
supruzi Stanki, njegovu bratu Jakovu i sup- 
ruzi mu Olivi te njihovim zakonitim po- 
tomcima. U Bačkoj županiji plemstvo je 
proglašeno na Velikoj županijskoj skupšti- 
ni 29. I. 1791. Na popisu iz 1841. zabilje- 
ženo je 16 članova te porodice u Bačkoj. U 
prošlosti su među njezinim najistaknutijim 
članovima bili i Nikola, narodni tribun 

ĐELMIŠ 


(tribunus plebis) i čelnik subotičke Izabra- 
ne općine 1834.-44., te Geron, odvjetnik i 
potkraj XIX. st. glavni ravnatelj Subotičke 
osnovne štedionice d.d. Potomci porodice 
žive u Subotici. 


Grb plemićke 
porodice Đelmiš 


Lit.: 1. Ivanyi, Szabadka szabad kirdlyi vdros 
tortćnete, 1-2, Szabadka, 1888-92; A. Sekulić, 
Bački Hrvati, Zagreb, 1991; M. Szluha, Bdcs-Bod- 
rog vdrmegye csalddjai, Budapest, 2002. 

S. Bačić 


ĐELMIŠ, Angela (Subotica, 5. XI. 1975.), 
košarkašica. Kći Antuna i Marije, rođ. Li- 
liom. Osnovnu i srednju školu završila je u 
rodnom gradu. God. 1985. počela je poha- 
đati pionirsku školu Ženskoga košarkaško- 
ga kluba Spartak u Subotici, a već 1987., 
kao članica kadetske ekipe kluba, osvaja 
drugo mjesto na prvenstvu Jugoslavije za 
kadetkinje. Kao glavna nositeljica igre, 
imala je velike zasluge za ulazak ŽKK 
Spartak u prvu ligu 1993./94., što je bio 
najveći uspjeh kluba u povijesti. Za Spar- 
tak je postigla preko 1.000 koševa, zasluž- 
na je za nastup kluba u dva finalna turnira 
Kupa SR Jugoslavije, i u play-off ekipnog 
prvenstva SRJ. Bila je proglašena najbo- 
ljim sportašem Subotice u 1996. godini. 
Za jugoslavensku reprezentaciju odigrala 
je 40-ak utakmica, a kao državna reprezen- 
tativka sudjelovala je i na Univerzijadi u 
Fukuoki (Japan) 1995. Od 1999. sportsku 
je karijeru nastavila u Madžarskoj (MKB 
Euroleasing, Sopron; Szolnoki NKK, 
Szolnok; DKSK, Miskolc; BSE-ESMA, 
Budimpešta), gdje i danas aktivno igra. 

Lit.: Ž. Inić, 50 takmičarskih sezona ŽKK »Spar- 
tak«, Subotica, 1996. 
P. Skenderović 


ĐELMIŠ, Gavro (Subotica, 15. I. 1882. — 
Subotica, 13. XI. 1962.), političar, novin- 
ski urednik, trgovac. Sin Luke i Borbale, 
rođ. Agocs. U vrijeme raspada Austro- 
Ugarske bio je član Bunjevačko-srpskoga 
narodnoga odbora u Subotici i sudionik 
Velike narodne skupštine u Novom Sadu 
25. XII. 1918. Poslije je član i zastupnički 
kandidat Demokratske stranke u Subotici, 
koja je pred parlamentarne izbore 1920., 
boreći se za glasove subotičkih Bunjevaca, 
1. VIII. 1920. pokrenula stranačko glasilo 
»za puk« Narodna rič, čiji je bio i odgo- 
vorni urednik. U pristupnom članku »Po- 
zdrav bunjevačkom narodu« traži energič- 
no i radikalno provođenje agrarne reforme 
i takav rad vlade kojim bi se osigurao »pri- 
stojan opstanak svakog člana bunjevačkog 
plemena, naročito njegovog ratarskog sta- 
leža.« Kao odgovorni urednik većinu je 
tekstova u ovim novinama, koje su izlazile 
tijekom 1920., pisao osobno. Protivio se 
okupljanju Bunjevaca u posebnu Bunje- 
vačko-šokačku stranku, smatrajući da regi- 
onalna stranka neće moći osigurati dovolj- 
nu zastupljenost Bunjevaca u državnom 
parlamentu. Propagirajući stavove Demo- 
kratske stranke, navodi: »U ovoj partaji 
možemo ostati i dalje Bunjevci i virni si- 
novi katoličke crkve, jer ovde ne samo, da 
nam neće niko dirat naše bunjevačke inte- 
rese, nego baš naprotiv branit će to ne sa- 
mo ono nekoliko naših ljudi, koje mi iza- 
beremo, nego svi članovi te najveće para- 
taje u našoj državi.« U svojim tekstovima 
često je napadao vodstvo Bunjevačko-šo- 
kačke stranke: Blaška Rajića, Stipana Voj- 
nića Tunića i Josipa Vukovića — Đidu kao 
osobe koje rade protiv jugoslavenskoga 
zajedništva i sloge. 

Nakon prestanka izlaženja Narodne ri- 
či 20. XI. 1920., pred same izbore za Kon- 
stituantu, postupno biva potisnut u stranci. 
U kasnijem razdoblju središnje vlasti u Be- 
ogradu u više su ga navrata imenovale za 
člana gradskoga predstavničkoga tijela — 
Proširenoga senata. Za vrijeme Drugoga 


ĐELMIŠ 


Tagja volt az Ujvidćki gyliilćsnek,a mely kimondotta Jugoszlavidho valć 
csatlakozist,Szerb bunyevic nemzeti tanics tagja is volt. 


A szerb hadsereg bevonulisit lelkesedćssel fogađott szabadkai bunye« 
vicok tegjevaks nyomban behćdolt a szerb nemzeti eszmćknek,a szerb uralom 


megerčsi 


ćn firadozott,ezekćrt 4ldozatokat hozott.A szerb eszmćkćrt tett 


drtćkes ćrdemei elismerćsćiil ds megčrčkitćse vćgett nem csak rćszletesen 
megenćkeznek rćla a Sokcosics fćla "Szubotica pre i poszle oszlobogyena"cimi 
kčnyvben,hanem ebbe a fćdnyk&pesoprtba is felvettćk. 


Szabadka,1943 februšr 21.-ćn. 


Iz policijskog dosjea Gavre Đelmiša 


svjetskoga rata bio je u policijskoj eviden- 
ciji zbog sudjelovanja u događajima 1918. 
Izvori: Historijski arhiv Subotica, F:19.080. Gim- 
nazija »Moša Pijade« — Subotica (1852-1977), 
Glavna knjiga učenika 1909/10, Ila; F:47. Grad- 
sko poglavarstvo Subotica (1918-1941), 1 
32/1920; F:176.15. Zbirka materijala o radničkom 
i narodnooslobodilačkom pokretu — Subotica 
(1903-1989). 
Lit.: Narodna rič, br. 1, 8, Subotica, 1920; J. Šok- 
čić, Subotica pre i posle oslobođenja, Subotica, 
1934; D. Popov, Srpska štampa u Vojvodini 1918 
-1941, Novi Sad, 1983. 

M. Bara i S. Mačković 


ĐELMIŠ, Gavro (Subotica, 1. II. 1932. — 
Subotica, 10. V. 1990.), atletičar. Sin Gav- 
re i Margite, rođ. Nađ. Osnovnu i srednju 
školu završio je u Subotici. U ranoj mlado- 
sti počeo se baviti sportom, no s dolaskom 
u Atletski klub Spartak (tada među najbo- 
ljim klubovima u zemlji), ostvario je kao 
atletičar najveće rezultate. Na državnom 
prvenstvu 1950. osvojio je treće mjesto i 
brončanu medalju u disciplini 3000 m s 
vremenom 9:45,6, a 1952. na državnom 
prvenstvu u disciplini kros također zauzi- 
ma treće mjesto. Cijelu sportsku karijeru 
proveo je u AK Spartak, a radni vijek u su- 
botičkoj tvornici namještaja Budućnost, 
gdje je radio kao konstruktor-crtač. 
Lit.: V. Ilić (ur.), Pedeset godina atletike »Sparta- 
ka« (1945-1995), Subotica, 1995. 

P. Skenderović 


ĐELMIŠ, Josip (Subotica, 18. IV. 1947.), 
liječnik, sveučilišni profesor. Sin Karla i 
Viktorije, rođ. Zelić. Osnovnu školu zavr- 
šio je u Subotici, a gimnaziju u Zagrebu. 
Diplomirao je na Medicinskom fakultetu u 


Zagrebu 1971. Specijalizaciju iz ginekolo- 
gije i opstetricije obavljao je i specijalistič- 
ki ispit položio 1977. na Klinici za gineko- 
logiju i opstetriciju u Zagrebu. Od 1976. 
do 1978. na zagrebačkom Medicinskom 
fakultetu pohađa i poslijediplomski studij 
iz medicinske citologije, koji završava 
obranom magistarskoga rada Virusne pro- 
mjene na stanicama pločastoga epitela u 
populaciji radnica i poljoprivrednica. 
Doktorsku disertaciju Elektroencefalo- 
grafske promjene u fetusu tijekom poroda 
obranio je 1984. na istom fakultetu, gdje je 
poslije završio i poslijediplomske studije 
perinatologije i neonatalogije te dijabeto- 
logije. 

Nakon položenoga specijalističkoga is- 
pita radio je najprije u Općoj bolnici u Su- 
botici, gdje je bio voditelj Odjela konzer- 
vativne ginekologije 1979.-82. U Klinici 
za ženske bolesti i porode u Zagrebu od 
1982. radi kao asistent na Odjelu patologi- 
je trudnoće u Zavodu za perinatalnu medi- 
cinu. Od 1992. do 1994. pročelnik je Odje- 
la rađaonice, od 1994. voditelj Odjela pa- 
tologije trudnoće I, kratko vrijeme tijekom 
1998. bio je vršitelj dužnosti predstojnika 
Klinike za ženske bolesti i porode, a od 
2003. pročelnik je Referentnoga centra za 
dijabetes u trudnoći Ministarstva zdrav- 
stva. 


Za asistenta na Katedri za ginekologiju 
i opstetriciju Medicinskoga fakulteta u Zag- 
rebu izabran je 1985., za docenta za pred- 
met Ginekologija i opstetricija 1989., a u 
zvanje izvanrednoga profesora 1994. Osim 
u dodiplomskoj studentskoj nastavi, preda- 
je ina poslijediplomskim studijima (Peri- 
natologija i neonatologija, Ultrazvuk u kli- 

ničkoj medicini, Dijabetologija, Zaštita 
djece i materinstva), voditelj je kolegija 
Dijabetes i trudnoća na poslijediplomskom 
studiju dijabetologije, a na znanstvenom 
poslijediplomskom studiju kolegija Nutri- 
tivna i respiracijska funkcija posteljice, 
rast fetusa i fetalna endokrinologija te Di- 
jabetes i trudnoća. U nekoliko navrata kao 
gostujući docent boravio je na sveučilištu 
Brown u Providenceu (Rhode Island, 
SAD). 


Znanstvenim i istraživačkim radom po- 
čeo se baviti još u doba službovanja u Su- 
botici, a posebice nakon dolaska u Kliniku 
u Zagrebu. U suautorstvu i samostalno ob- 
javio je više od 250 znanstvenih i stručnih 
radova u hrvatskim i inozemnim časopisi- 
ma (Acta međica Croatica, Collegium an- 
tropologicum, Croatian medical journal, 
Diabetologia Croatica, Gynaecologia et 
perinatologia, Jugoslavenska ginekologija 
i perinatologija, Liječnički vjesnik, Medi- 
cina, Medicinski anali, Periodicum biolo- 
gorum, Journal of Perinatal Medicine, 
Medicinski pregled, Zentralblatt fir 
Gyndkologie i dr.). Napisao je 48 poglav- 
lja objavljenih u udžbenicima za dodip- 
lomsku i poslijediplomsku nastavu, ure- 
dio 11 knjiga, jedan tematski broj časopisa 
Acta Medica Croatica i jednu skriptu te 
napisao priručnike Fiziologija poroda (na 
hrvatskom i engleskom) i Devet čarobnih 
mjeseci. Član je uredništva časopisa Acta 
Medica Croatica i Gynaecologia et Peri- 
natologia. 

Sudjelovao je u organizaciji više znan- 
stvenih i stručnih skupova: Perinatalnih 
dana — godišnjih sastanaka Hrvatskoga 
društva za perinatalnu medicinu; hrvatskih 
kongresa perinatalne medicine; sastanaka 
stručnjaka za perinatalnu medicinu zajed- 
nice Alpe-Adria održavanih u Hrvatskoj. 
Organizirao je XXXI. godišnji sastanak 
radne skupine za dijabetes u trudnoći u li- 
stopadu 1999. na Brijunima; od 2000. do 
2004. organizirao je 9 tečajeva stalnoga 
medicinskoga usavršavanja liječnika 1. ka- 
tegorije na Medicinskom fakultetu u Zag- 
rebu. 


Član je Hrvatskoga liječničkoga zbora, 
Hrvatskoga društva ginekologa i opstetri- 

čara, Hrvatskoga društva za perinatalnu 
medicinu, Hrvatskoga dijabetološkoga 
društva, Europskoga društva za perinatal- 
nu medicinu, Međunarodne radne skupine 
istraživača placente, Europske radne sku- 
pine za istraživanje dijabetesa u trudnoći, 
Američke udruge za dijabetes (ADA) i 
Njujorške akademije znanosti. Član je rad- 
ne skupine OBSQUID Svjetske zdravstve- 
ne organizacije i Europske radne skupine 
za dijabetes u trudnoći. Dobitnik je prizna- 
nja Hrvatskoga liječničkoga zbora i Hrvat- 
skoga društva za perinatalnu medicinu 
1999. 


Izbor iz djela: Trudnoća nakon konizacije cervik- 
sa, Zagreb, 1994; Mali leksikon trudnoće : devet 
čarobnih mjeseci, Zagreb, 1997; Acidobazna ho- 
meostaza, oksigenacija djeteta, hipoksija, acido- 
za, Zagreb, 1998; Neurološke bolesti u trudnoći 
(suurednik), Zagreb, 1998 (Zagreb, 2002); Trom- 
boembolijska bolest, Zagreb, 1998; Gestacijski di- 


jabetes, Zagreb, 2002; Dijabetes u trudnoći (su- 


urednik), Zagreb, 2002; Hipertenzija u trudnoći 
(suurednik), Zagreb, 2002 (Beograd, 2005); Fetal- 
ni alkoholni sindrom, Zagreb, 2003; Akutne kom- 
plikacije preeklampsije, Zagreb, 2003; Hitna sta- 
nja u ginekologiji i porodništvu (suurednik), Zag- 
reb, 2003; Lijekovi u trudnoći i laktaciji (suured- 
nik), Zagreb, 2004; Bolesti štitnjače u trudnoći 
(suurednik), Zagreb, 2004; Hitna stanja u gineko- 
logiji i opstetriciji (suurednik), Beograd, 2005; 
Diabetology of pregnancy (suurednik), Basel, 
2005; Suvremeno vođenje porođaja, Beograd, 
2005. 


E. Libman 


ĐELMIŠ, Julka, udana Sekulić (Suboti- 
ca, 1. VIII. 1907. — Subotica, 7. IV. 1975.), 
skupljačica narodnih pjesama i pripov- 
jedaka, odvjetnica. Kći Gavre, političara 
i novinskog urednika, i Agote rođ. Miha- 
ljević. Između dvaju svjetskih ratova sku- 
pila je i zapisala je veći broj bunjevačkih 
narodnih pjesama i pripovjedaka, koje su 
objavljene u subotičkim književnim ča- 
sopisima Književni sever i Bunjevačko ko- 
lo. Kraljičke pjesme objavila je i u dvjema 
zbirkama što ih je priredio Milivoje Kne- 
žević, urednik Književnoga severa (Bunje- 
vačke narodne pesme : kraljičke, Subotica, 
1930; O Bunjevcima : drugi deo, Subotica, 
1930.). Pravni je fakultet završila u Subo- 
tici. Bila je odvjetnica u Subotici od 1945. 
do odlaska u mirovinu 1969., osim u raz- 


doblju 1948.-50., kad je, kao politički ne- 
podobna za odvjetništvo, radila u jednoj 
mjesnoj državnoj poljoprivrednoj tvrtki. 


Lit.: M. Evetović, Kulturna povijest bunjevačkih i 
šokačkih Hrvata (rukopis); 75 godina Advokatske 
komore Vojvodine (1921-1996), Novi Sad, 1996; 
E. Bažant, N. Bašić Palković, Književni sever 
(1925-1935) : Bibliografija, Beograd, 1999; G. 
Kiss, E. Bažant, K. Čeliković, Subotička biblio- 
grafija, sv. 3, 1918-1944, 1. dio, Subotica, 2003. 


N. Zelić 


Luka Đelmiš, Autoportret, 
1950., ulje, platno 


ĐELMIŠ, Luka (Gyelmis, Lukacs) (Su- 
botica, 28. IX. 1899. — Budimpešta, 25. IV. 
1979.), slikar. Sin je Stipana i Marije, rođ. 
Nimčević. Studirao je na Akademiji likov- 
nih umjetnosti u Budimpešti kod profesora 
Gyule Rudnaya 1924.-26., a zatim u Firen- 
sti. Boravio je u Italiji više od desetljeća, 
priredio nekoliko samostalnih izložbi, su- 
djelovao na XX. bijenalu u Veneciji 1936. 
u talijanskom paviljonu. Nakon toga živio 
je i radio u Budimpešti. U Subotici je prvi 
put izlagao 1932. na izložbi Bački umjetni- 
ci u organizaciji dr. Jovana Milekića. U 
prosincu 1941. na izložbi umjetnika u No- 
vom Sadu dobiva srebrnu medalju. 


Nakon Drugoga svjetskoga rata sudje- 
lovao je na svim važnijim izložbama u Bu- 
dimpešti. Prvu i jedinu samostalnu izložbu 


ĐERMA 


u Subotici priredila mu je Zavičajna gale- 
rija Gradskoga muzeja u prosincu 1969. 
Razvijao se mirno, u početku pod suge- 
stivnim Rudnayevim utjecajem, no poslije 
stječe samosvojnu poetiku. Najčešće je sli- 
kao mrtve prirode objedinjene u blage ni- 
janse smeđih pastoznih namaza, zelenilom 
natopljene predjele ili pak »marine« oba- 
sjane ljubičastom izmaglicom, koje je 
stvarao posljednjih godina u crnogorskom 
primorju. 

Lit.: Mitveszeti Lexikon, 2, Budapest, 1966; Kata- 
log izložbe Lukdcs Gyelmis u Gradskom muzeju, 
Subotica, 1969; T. Gajdos, Szabadka kćpzo- 


miiveszete, Subotica, 1995. 
B. Duranci 


ĐERMA (tur. germek: protegnuti, ispru- 
Žžiti < novogrč. gerami: bunarska motka), 
naprava za vađenje vode iz kopanih buna- 
ra, koja funkcionira prema načelu poluge. 
Sastoji se iz nosećega račvastoga stupa 
(»soja«), dugačke pokretne grede kojoj je 
na jednom kraju bio uteg, a na drugom dr- 
vo s kablom, te »rovaša«. Svi su dijelovi 
bili izrađeni od bagremova drva. 


Đerma u južnoj Ugarskoj u XVI. stoljeću 


Kopani bunari imaju oblik kruga, pro- 
mjera od 0,80 do 1,20 m, i u dubinu sežu 
do prvoga vodonosnoga sloja (tzv. »vode- 
ne žile«) na 6 do 12 m. Bunar se obzidavao 
opekom slaganom bez žbuke (»usuvo«) na 
za to napravljenu drvenu oplatu, a iznad 
bunara bio je »rovaš«, tj. daščana zaštitna 
ograda kvadratnoga oblika visine od 0,80 
do 1,10 m. Đerma se izrađivala na sljedeći 


15 


ĐERMA 


način: stablo koje se na vrhu račvalo u ob- 
liku slova V ukopavalo se okomito u zem- 
lju tako da račvasti dio bude na visini iz- 
među 4 i 5 m. U rašlje se, uz pomoć željez- 
ne osovine, postavljala greda dugačka 7-8 m, 
koja je s jedne strane bila opterećena ka- 
menom ili odbačenim dijelovima poljopri- 
vrednih alata od kovanoga željeza, a funk- 
cija joj je bila olakšati podizanje kabla pu- 
noga vode na površinu. Na drugom kraju 
grede pričvršćeno je otesano vitko i ravno 
stablo prikladno za dlan (»šiba«), na čiji se 
donji dio vješao kabao, koji je nekad tako- 
đer bio izrađen od bagremova drveta. Ka- 
bao je uvijek morao biti u vodi jer se tako 
priječilo njegovo truljenje pa je suprotni 
kraj grede s utegom bio podignut, po čemu 
se znalo da se na salašu živi, dok je na na- 
puštenim salašima greda bila u obratnom 
položaju. Uz rovaš je, napose na salašima, 
znao biti i »alov«, na kojem se napajala 
stoka. 

A. Rudinski 


ĐILAS, Milovan — Đido (Podbišće, Kola- 
šin, 4. VI. 1911. — Beograd, 20. IV. 1995.), 
političar i pisac. Osnovnu školu i gimnazi- 
ju završio je u Beranama. Nakon gimnazi- 
je odlazi u Beograd, gdje studira filozofiju 
i pravo. Tijekom studija povezuje se s ile- 
galnom organizacijom Saveza komunistič- 
ke omladine Jugoslavije (SKOJ), čijim 
članom postaje 1932. Zbog svojih aktivno- 
sti u SKOJ-u nekoliko je puta izbacivan sa 
studija. U travnju 1933. pristupio je Ko- 
munističkoj partiji Jugoslavije (KPJ). Bio 
je politički zatvorenik 1933.-36. u Srijem- 
skoj Mitrovici. Nakon izlaska iz zatvora na- 
stavlja s komunističkom propagandom i 
dolazi u kontakt s Josipom Brozom — Titom. 
Zahvaljujući svojim sposobnostima u or- 
ganiziranju i propagandi, izabran je u Cent- 
ralni komitet (CK) KPJ 1938., a ubrzo i u 
Politbiro CK KPJ-a. Nakon izbijanja Dru- 
goga svjetskoga rata upućen je u Crnu Go- 
ru, gdje je radio na organiziranju ustanaka. 
Kao član Vrhovnoga štaba imao je izvan- 
redne ovlasti s pravom smjenjivanja i kaž- 
njavanja partijskoga rukovodstva. U ratu 
je učvrstio svoj položaj i iz njega izašao 
kao jedan od najmoćnijih ljudi CK KPJ-a. 

Nakon rata izabran je za predsjednika ko- 
misije koja je radila na razgraničenju Hr- 
vatske i Vojvodine, odnosno Srbije, a po- 
slije je po svojem predsjedniku i nazvana 
Đilasovom komisijom. Tijekom sukoba s 
Informbiroom autor je odgovora CK KPJ-a 
na optužbe Informbiroa, a aktivno je su- 
djelovao na svim Plenumima i sjednicama 
tijekom toga sukoba i odigrao važnu ulogu 
u oslobađanju Jugoslavije od dominacije 
SSSR-a. Početkom 1953. izabran je za 
predsjednika Skupštine FNRJ-a. 


Zbog svojih liberalnih stavova i člana- 
ka u listu Borba i časopisu Nova misao, u 
kojima je kritizirao komunistički sustav, 
izložen je osudama i napadima te je 1954. 
smijenjen sa svih funkcija u državi i Parti- 
ji. Unatoč izrečenim opomenama, nastavio 
je objavljivati protukomunističke tekstove 
u inozemnim listovima, zbog čega je u raz- 
doblju 1955.-57. osuđivan na kazne zatvo- 
ra od tri do trinaest godina (između 1956. i 
1966. ukupno je devet godina proveo na 
robiji u Srijemskoj Mitrovici). Nakon izla- 
ska iz zatvora napušta Jugoslaviju i do po- 
četka 1990-ih ostaje u SAD. Nakon pro- 
mjene političkog sustava u Jugoslaviji vra- 
tio se u Beograd, gdje je ostao do kraja ži- 
vota, podupirući liberalnu opoziciju reži- 
mu Slobodana Miloševića. 
M. Bara 


ĐILASOVA KOMISIJA, komisija koja 
je nakon Drugoga svjetskoga rata radila na 
razgraničenju Vojvodine i Hrvatske. Na- 
zvana je po svojem predsjedniku Milova- 
nu Đilasu, a djelovala je u kontekstu uređi- 
vanja upravne podjele zemlje prije konač- 
noga donošenja Ustava Demokratske Fe- 
derativne Jugoslavije. Većina međurepub- 
ličkih granica određena je nakon završetka 
rata prema povijesnom načelu, tj. prema 
granicama prije Balkanskih ratova i Prvo- 
ga svjetskoga rata, ali se javio problem bu- 
dućega statusa Vojvodine u federaciji i nje- 
zinih granica. Vojvođansko rukovodstvo 
bilo je zainteresirano da se pitanje granica 
što prije stavi na dnevni red i da joj se zbog 
mnogonacionalne strukture stanovništva 
osigura autonomija, pri čemu je smatralo 
da u Vojvodinu ulaze Srijem, Banat, Bačka 


i Baranja. S druge strane, hrvatsko ruko- 
vodstvo računalo je na teritorije u Baranji, 
zapadnom Srijemu i sjeverozapadnoj Bač- 
koj. Na plenarnoj sjednici 6. IV. 1945. 
Glavnog narodnooslobodilačkog odbora 
(GNOO) Vojvodine na kojoj je bio i pred- 
stavnik iz Subotice Lajčo Jaramazović, do- 
nesena je odluka da će Vojvodina biti u sa- 
stavu federalne jedinice Srbije kao poseb- 
na autonomna jedinica. Na istoj sjednici 
donesen je zaključak da pitanje Baranje 
ostaje otvoreno dok tamošnji narodi sami 
ne odluče o svojoj pripadnosti, iako je u 
raspravi prevladalo mišljenje da će Bara- 
nja ući u okvir federalne Hrvatske. Radi 
utvrđivanja prijedloga granice između Voj- 
vodine i Hrvatske Predsjedništvo AVNOJ-a 
imenovalo je Komisiju u sastavu: Milovan 
Đilas, ministar za Crnu Goru pri saveznoj 
Vladi, kao predsjednik Komisije; Vicko 
Krstulović, ministar unutarnjih poslova 
Hrvatske; Milentije Popović, ministar unu- 
tarnjih poslova Srbije; Jovan Veselinov — 
Žarko, sekretar JNOF-a Vojvodine i Jerko 
Zlatarić, potpredsjednik Okružnog NOO-a 
u Somboru. 


Pri utvrđivanju granica između Vojvo- 
dine i Hrvatske obnovila su se neka od pi- 
tanja koja su se pojavila i pri formiranju 
Banovine Hrvatske, pa su za sporne terito- 
rije smatrani: a) kotarevi Subotica, Som- 
bor, Apatin i Odžaci sjeverno i sjevero- 
istočno od Dunava (Bačka); b) kotarevi 
Batina i Darda u slijevu Drave i Dunava 
(Baranja); c) kotarevi Vukovar, Šid i Ilok 
jugozapadno i južno od Dunava (Srijem). 
Posebnu pozornost Komisija je posvetila 
području Bačke, tj. području gradova i ko- 
tareva Subotice i Sombora naseljenih Hr- 
vatima (Bunjevcima i Šokcima). Komisija 
je radila brzo, obilazila je sporna područja, 
susretala se s narodnim predstavnicima 
vlasti 1 skupljala podatke o nacionalnom 
sastavu stanovništva na terenu. Interese 
bačkih Hrvata, koji su težili pripajanju Hr- 
vatskoj, zastupao je Jerko Zlatarić, koji je 
prije Drugoga svjetskoga rata bio jedan od 
najutjecajnijih ljudi iz HSS-a u Baranji te 
je surađivao s bačkim HSS-ovcima, napo- 
se s Josipom Vukovićem — Đidom. Upuće- 
nost u predratna negativna iskustva, polo- 


ĐILASOVA KOMISIJA 


žaj i probleme bačko-baranjskih Hrvata u 
Kraljevini Jugoslaviji činili su ga kompe- 
tentnim da zastupa interese bačkih Hrvata 
u Komisiji za razgraničenje Vojvodine i 
Hrvatske. Prema sačuvanim bilješkama 
Milovana Đilasa, na području od Subotice 
do Bačke Palanke živjelo je 120.000 Hrva- 
ta, 40.000 Srba i 40.000 Madžara. Jerko 
Zlatarić je, pozivajući se na prikupljene 
podatke na terenu, inzistirao na interesima 
bačko-baranjskih Hrvata, koji su tvrdili da 
se prema njima u bivšoj državi nepravilno 
postupalo, zbog čega su njihove težnje bi- 
le usmjerene prema Zagrebu. 

Postojala su dva različita stajališta u 
određivanju buduće pripadnosti spornih 
područja: nacionalni sastav te zemljopisna, 
prometna i ekonomska usmjerenost. Za 
Bačku je naglašavano da ekonomski gravi- 
tira prema Novom Sadu i Beogradu te da 
je treba priključiti Srbiji, a zbog prometne 
i gospodarske usmjerenosti Baranje na za- 
pad za to je područje predloženo pripajanje 
Hrvatskoj. Ostavljena je mogućnost da se 
to stajalište izmijeni ako bi se teritorij no- 
ve Jugoslavije proširio na Bajski trokut i 
dio Baranje koji je nakon Trianonskoga 
ugovora ostao u Madžarskoj. Dio članova 
Komisije strahovao je da bi u slučaju pri- 
ključenja bačkih Hrvata Hrvatskoj »ma- 
đarska manjina u Vojvodini postala odveć 
brojna u odnosu na jugoslavensko stanov- 
ništvo«. Zbog neusuglašenosti stajališta 
članova Komisije o pripadnosti sjeveroza- 
padnih područja Bačke doneseno je privre- 
meno rješenje. 

U vezi sa spornim teritorijem Bačke 
naseljenim bunjevačko-šokačkim Hrvati- 
ma Komisija je došla do sljedećih zaklju- 
čaka: »Srez Subotica naseljen je u golemoj 
većini Hrvatima. Srez Sombor od slaven- 
skih manjina ima relativnu (neznatnu) ve- 
ćinu Srba i to raspoređenu tako da Srbi 
imaju većinu u gradu Somboru, a Hrvati 
na selima. Relativnu većinu od svih nacio- 
nalnosti danas imaju Mađari, a prije su 
imali Nijemci. U apatinskom srezu relativ- 
nu većinu od slavenskog življa imaju Hr- 
vati, a u cijelom srezu od svih nacionalno- 
sti danas Mađari, a prije Nijemci. U srezu 
Odžaci relativnu većinu imaju Slovaci, za- 

tim Srbi, a u cijelom srezu od svih nacio- 
nalnosti Mađari, a prije Nijemci. 


lako je srez Subotica u apsolutnoj veći- 
ni bio naseljen kompaktnim hrvatskim sta- 
novništvom, komisija nije mogla doći do 
zaključka da bi se sjeverno od grada Som- 
bora mogao uspostaviti pojas koji bi, za- 
jedno s gradom Suboticom, pripao Hrvat- 
skoj. Taj pojas bio bi neprirodna tvorevina 
koja, iako bi u njoj živjela hrvatska većina, 
ne bi bila cjelovito povezana, a Suboticu, 
kao velik privredni i kulturni centar, pret- 
vorila bi u periferni grad čije komunikaci- 
je icijeli privredni život struje na jug, a ne 
na zapad. Uključenje svih spomenutih sre- 
zova u Hrvatsku ne dolazi u obzir iz jedno- 
stavnog razloga što u nekima od tih srezo- 
va Srbi (među slavenskim stanovništvom) 
imaju relativnu većinu. Zato je komisija 
smatrala da cijeli taj teritorij treba ostati u 
Vojvodini. Razumije se, ako bi se taj teri- 
torij proširio na sjever preko stare jugosla- 
vensko-madžarske granice i uključio u se- 
be i Hrvate na prostoru Baje, koji se nala- 
ze u Mađarskoj, pitanje bi se moralo po- 
novno uzeti u razmatranje. Prema tomu, 
pitanje razgraničenja na tom prostoru usko 


re. Hrvati u Bajskom trokutu nadali su se 
da će, zbog promijenjenih političkih prili- 
ka, njihove želje za pripojenjem Jugoslavi- 
ji biti ostvarene. Sredinom siječnja 1945. 
izaslanstvo Hrvata iz Bajskoga trokuta po- 
sjetilo je Josipa Broza — Tita, od kojega su 
dobili jamstva da će se zauzeti za njihova 
nastojanja u pripajanju toga područja Ju- 
goslaviji. Radi prikupljanja podataka za 
razgraničenje s Madžarskom, koji bi mogli 
pomoći uključenju Bajskoga trokuta u sa- 
stav buduće Jugoslavije na osnovi gospo- 
darskih, prometnih i etnografskih interesa, 
federalna je Hrvatska kao izaslanika posla- 
la Jurja Andrassyja. Suradnici za sjevero- 
istočne granice Hrvatske za područje Baj- 
skoga trokuta bili su: Blaško Rajić, Grga 
Skenderović i Vinko Žganec. Na samom 
terenu Andrassy je imao veliku pomoć i od 
lokalnih poznavatelja prilika u Bajskom 
trokutu Mihovila Kataneca i Matije Eveto- 
vića. Pitanje sjeverne bačke granice i Baj- 
skoga trokuta postavio je otvoreno i Bla- 
ško Rajić za vrijeme posjeta Josipa Broza 
— Tita Subotici 15. VII. 1945. Antun Kara- 
gić posjetio je i CK KP Hrvatske tražeći 
pomoć u radu, očekujući da CK KPH vodi 


je poveza- = političku 

skoj, tijekom 1945. osnivale su se mjesne 
organizacije Antifašističkoga fronta Slave- 
na u naseljima bunjevačko-šokačkih Hrva- 
ta i Srba, pri čemu je glavni organizator 
među Hrvatima bio Antun Karagić iz Ga- 

je to područje ostalo u granicama Madžar- 
ske 1 više nije dolazilo do ozbiljnijega po- 
kretanja pitanja pripajanja sjeverozapad- 
nih područja Bačke Hrvatskoj, a Hrvati iz 
Bajskoga trokuta, koji su agitirali za pripa- 


janje Jugoslavije, bili su izloženi teškim 
progonima od madžarskih vlasti. 
Konačno razgraničenje. Jugoslaven- 
ska vlada kolovoza 1945. donijela je Za- 
kon o agrarnoj reformi i kolonizaciji, koji 
će u znatnoj mjeri izmijeniti nacionalnu 
strukturu mnogobrojnih mjesta Bačke, či- 
me je nestalo osnove da se na temelju na- 
cionalne pripadnosti stanovništva oprav- 
daju zahtjevi političkih predstavnika bač- 
kih Hrvata za uključivanjem dijelova Bač- 
ke u federalnu Hrvatsku. S donošenjem 
Ustava NR Srbije u siječnju 1947. najviše 
državno tijelo Srbije prihvatilo je razgrani- 
čenje s Hrvatskom, uz manje izmjene na 
području Iloka i Jamene, i više nije bilo ri- 
ječi o privremenom razgraničenju za pod- 
ručje Bačke kako ga je predložila Đilasova 
komisija, nego su te granice postale stalne. 


Ako se usporedi razgraničenje Hrvat- 
ske i Vojvodine na području Bačke i Srije- 
ma, uočava se da je u pitanju Srijema za- 
obiđena povijesna državno-pravna pripad- 
nost Srijema Hrvatskoj, a istaknuto je pita- 
nje etničke strukture, koja je u istočnom 
dijelu Srijema bila u korist Srba. S druge 
strane, prilikom razgraničenja u Bačkoj u 
prvi je plan istaknuta geografska, promet- 
na i ekonomska usmjerenost Bačke prema 
Srbiji, dok je zaobiđeno pitanje etničke 
strukture sjeverozapadnih dijelova Bačke s 
većinskim hrvatskim stanovništvom. Pos- 
lije je često isticano da je Baranja pripala 
Hrvatskoj kao kompenzacija za kotareve u 
Srijemu koji su pripali Vojvodini. 

S etničkoga gledišta razgraničenje u 
slučaju Bačke bilo je nepovoljno za bačke 
Hrvate. Iako je Hrvatima u Vojvodini, dru- 
goj slavenskoj skupini po brojnosti iza Sr- 
ba, bio zajamčen nacionalni i kulturni raz- 
vitak, ubrzo će doći do montiranih politič- 
kih procesa 1948., zatim sustavnoga poti- 
skivanja hrvatskoga jezika u tisku, škol- 
stvu i nazivima institucija, što je rezultira- 
lo da se u javnom životu Bačke postupno 
gubilo hrvatsko obilježje. 


Nakon raspada Jugoslavije 1991. pita- 
nje granica između Hrvatske i Srbije na 
području Bačke djelomično je ponovno 
aktualizirano. Dok srpska strana inzistira 
na tome da granica između dviju država 


ĐINĐIĆ 


treba ići sredinom aktualnoga riječnoga to- 
ka Dunava, dotle hrvatska strana ističe da 
su, zbog promjene riječnoga toka nakon 
utvrđivanja katastarskih međa za habsbur- 
škoga razdoblja, dijelovi pojedinih kata- 
starskih općina iz Hrvatske nalaze na teri- 
toriju Bačke (oko 9600 ha zemljišta) 1 
obratno (oko 900 ha). 


Izvor: M. Štambuk-Škalić, Hrvatska istočna grani- 
ca u dokumentima 1945.-1947., Fontes : izvori za 
hrvatsku povijest, Zagreb, 1/1995. 


Lit.: T. Županac, Kako se krojila hrvatska istočna 
granica, Nova Hrvatska, 6/1973, London; A. Đi- 
las, Osporavana zemlja — Jugoslovenstvo i revolu- 
cija, Beograd, 1990; I. Jelić, O nastanku granice 
između Hrvatske i Srbije, Časopis za suvremenu 
povijest, 1-3/1991, Zagreb; I. Jelić, Granica sa 
Srbijom (feljton), Slobodna Dalmacija, br. 
14723-14729, Split, 1991; I. Cerovac, Tko je To- 
mislav Županac iz »Nove Hrvatske«?, Slobodna 
dalmacija, br. 14733, Split, 1991; M. Štajduhar, 
Gdje su hrvatske granice, Danas, br. 510, Zagreb, 
1992; Lj. Boban, Hrvatske granice od 1918. do 
1993. godine, Zagreb, 1993; D. Pavličević, Sjeve- 
roistočne hrvatske granice, Hrvatska povijest sje- 
veroistočnog područja, Osijek, 1994; M. Klemen- 
čić, A. Milardović, J. Vrbošić, Činjenice o hrvat- 
skoj Baranji, Osijek, 1995; S. Sršan, Sjeveroistoč- 
ne granice Hrvatske, Osijek, 2003; D. Babić, Me- 
morandum o uzrocima i posledicama političko- 
pravne odluke o nestanku Bunjevaca, Bunjevačke 
novine, 1/2005, Subotica. 

M. Bara 


ĐINĐIĆ, Zoran (Bosanski Šamac, 1. VIII. 
1952. — Beograd, 12. III. 2003.), političar, 
filozof. Diplomirao je na Filozofskom fa- 
kultetu u Beogradu 1974., a poslijediplom- 
ski studij završio je na sveučilištu u Kon- 
stanzu (SR Njemačka), gdje je i doktorirao 
1979. obranivši disertaciju Problemi ute- 
meljenja kritičke teorije društva kod 
Jiirgena Habermasa. Bio je viši znanstve- 
ni suradnik u Institutu za filozofiju i dru- 
štvenu teoriju u Beogradu te kratko vrije- 
me profesor na Filozofskom fakultetu u 
Novom Sadu. Objavio je nekoliko knjiga 1 
više desetaka filozofskih radova te s nje- 
mačkoga prevodio filozofska djela. 

Jedan je od osnivača Demokratske 
stranke 1989. te predsjednik Izvršnoga od- 
bora te stranke 1990.-94., a 1994. izabran 
je i za njezina predsjednika. Bio je zastup- 
nik u sva tri višestranačka saziva Skupšti- 

ne Srbije. Za gradonačelnika Beograda 
izabran je 21. II. 1997. kao kandidat koali- 
cije Zajedno, koja je na lokalnim izborima 
1996. odnijela pobjedu u više gradova u 
Srbiji. U lipnju 2000. preuzeo je dužnost 
koordinatora u Savezu za promjene, velike 
protumiloševićevske koalicije, a zatim po- 
stao i predstojnik središnjega izbornoga 
stožera i koordinator promotivne kampa- 
nje Demokratske oporbe Srbije (DOS) za 
savezne izbore 24. IX. 2000., na kojima je 
režim Slobodana Miloševića poražen. Iza- 
bran je za zastupnika u Vijeću republika 
Skupštine SRJ, a kad je koalicija odnijela 
uvjerljivu pobjedu i na republičkim parla- 
mentarnim izborima u prosincu 2000., po- 
stao je premijer Srbije 25. I. 2001. Kao re- 
formski nastrojen predsjednik Vlade, Srbi- 
ju je nastojao transformirati u modernu de- 
mokratsku državu i uključiti je u euro- 
atlantske integracijske procese, što je nail- 
azilo na snažan otpor ostataka Miloševi- 
ćeva režima. Ubijen je ispred zgrade Vlade. 

U vrijeme dok je bio premijer dogodi- 
lo se nekoliko važnih promjena na područ- 
ju manjinske politike u Srbiji, koje su ima- 
le pozitivne posljedice i za hrvatsku zajed- 
nicu u Vojvodini. Njegova je vlada preki- 
nula praksu izgradnje »bunjevačke naci- 
je«, koju je počeo Miloševićev režim, Hr- 
vatima je službeno priznat status nacional- 
ne manjine nakon raspada SFRJ, počelo je 
provođenje obrazovanja na hrvatskom je- 
ziku u sklopu državnoga obrazovnoga su- 
stava, osnovano je nekoliko važnih institu- 
cija, posebice Hrvatsko nacionalno vijeće i 
Novinsko-izdavačka ustanova Hrvatska 
riječ, a hrvatski je jezik ušao i u službenu 
uporabu u tijelima Skupštine AP Vojvodi- 
ne. Političke stranke vojvođanskih Hrvata 
— Demokratski savez Hrvata u Vojvodini i 
Hrvatski narodni savez — bile su sastavni 
dio velike koalicije DOS-a te su sudjelova- 
le u vlasti na pokrajinskoj razini i u Opći- 
ni Subotica. 


Djela: Subjektivnost i nasilje, Beograd, 1982 (No- 
vi Sad, 2003); Jesen dijalektike, Beograd, 1987; 
Jugoslavija kao nedovršena država, Novi Sad, 
1988; Srbija ni na Istoku ni na Zapadu, Novi Sad, 
1996. 


Lit.: Zoran Đinđić : etika odgovornosti (ur. L. Pe- 
rović), Beograd, 2006; T. Žigmanov, Hrvati u Voj- 

vodini danas : 
2006. 


traganje za identitetom, Zagreb, 


S. Mačković i T. Žigmanov 


ĐORĐEVIĆ, Dragoslav (Zakuta pokraj 
Kraljeva, 14. 1. 1887. — Beograd, 2), politi- 
čar, subotički veliki župan i gradonačelnik, 
suprug Mare Malagurski. U razdoblju 
1911.-24., osim tijekom rata, kad je mobi- 
liziran kao pričuvni časnik, bio je najprije 
predavač i suplent u paraćinskoj gimnazi- 
ji, a prvih godina poslije Prvog svjetskog 
rata je profesor Gimnazije u Subotici. Bio 
je član Narodne radikalne strane i kasnijih 
režimskih političkih stranaka, često se 
hvaleći da je osobni prijatelj Božidara Ž. 
Maksimovića, najprije ministra unutarnjih 
poslova (1924.-27.)., a zatim prosvjete (od 
uvođenja šestosiječanjske diktature) i pra- 
vosuđa (1932.-34.). 


Bio je čvrst eksponent centralističke 
politike te je sustavno negirao postojanje 
Hrvata-Bunjevaca u Subotici. Mjesni pro- 
hrvatski bunjevački tisak, koji ga je zbog 
toga često kritizirao, pogrdno ga je nazi- 
vao »tobdžijom« jer je u Suboticu ušao 14. 
XI. 1918. sa srpkim postrojbama kao zapo- 
vjednik topničke baterije. Podnosio je ne- 
koliko tužbi protiv Josipa Vukovića — Đide 
te je ovaj 1926. zbog članka u Vevenu u 
kojem je napisao da su u Subotici nesrbi 
građani drugoga reda i osuđen na novčanu 
kaznu i mjesec dana zatvora. 

U svojoj političkoj karijeri vezanoj za 
Suboticu najprije je imenovan i postavljen 
na položaj velikoga župana, na kojem je 
bio od 23. TV. 1924. do 14. X. 1926., a na- 
kon toga bio je gradonačelnik do 28. IV. 
1927. Početkom te godine, iako mu je do- 
dijeljeno Odličje bijeloga orla IV. reda, gu- 
bi pozicije u mjesnim radikalskim partij- 
skim borbama pred parlamentarne rujan- 
ske izbore. Njegovu »pravovjernu« porazi- 
la je naime »radikalsko-zemljodilska« 
frakcija Marka Jurića, koji će nakon toga 
osvojiti još jedan zastupnički mandat. Đor- 
đević je smijenjen odlukom ministra unu- 
tarnjih poslova, koji je 27. IV. brzojavno 
naložio dotadašnjemu velikomu županu dr. 
Kolomanu Stipiću da preuzme ured grado- 
načelnika. U Subotici su nakon te smjene 


zabilježeni masovni izljevi radosti, u bak- 
ljadi se okupilo više tisuća građana, a Su- 
botičke novine od 13. V. 1927. na 1. su 
stranici objavila iznimno oštro intoniran 
članak Novo oslobođenje. 


Nakon toga obitelj Đorđević odlazi u 
Beograd, a on sam nastavlja raditi kao dr- 
žavni službenik, visoko pozicioniran u Mi- 
nistarstvu prosvjete. Neko vrijeme bio je i 
načelnik Odjela za osnovnu nastavu pa je 
na temelju toga obnašao visoku dužnost i u 
Skoplju. Od 1936. do 1939. bio je senator 
u gornjem domu jugoslavenskoga parlamenta. 
Djela: Šumadija u prošlosti i sadašnjosti, Suboti- 
ca, 1932; Tri naroda pa ipak unitarna država. Go- 


vori u Senatu Kraljevine Jugoslavije o hrvatskom 
pitanju 1936-1939, Beograd, 1939. 


Izvor: Historijski arhiv Subotica, F: 47. 1277/1926. 
S. Mačković 


ĐORĐEVIĆ-MALAGURSKA, Mara 
(Su-botica, 20. XII. 1894. — Beograd, 6. VI- 
II. 1971.), književnica, kulturna djelatnica 
i etnografkinja. Rođena je u bogatoj i 
uglednoj obitelji Malagurski Curčić od oca 
Joška i majke Kristine, rođ. Stantić. Cetiri 
razreda pučke škole završila je u Subotici, 
srednju naobrazbu stekla u subotičkoj 
Zenskoj građanskoj školi, u Strossmayero- 
vu zavodu u Đakovu te u Višoj državnoj 
devojačkoj školi u Subotici. Engleski jezik 
studirala je u Londonu. Jedna je od prvih 
književnica u bačkih Bunjevaca. 


Mara Đorđević- 
Malagurska 


Rano se istaknula zauzimanjem i djelo- 
vanjem na kulturnoj sceni, nastavljajući i 
kasnije angažman u prosvjetnim i dobro- 
tvornim pokretima. Prije Prvog svjetskog 
rata aktivna je u Katoličkom divojačkom 


ĐORĐEVIĆ-MALAGURSKA 


društvu, a skupa s Justikom Skenderović 
za domovinski rad nagradio ju je »Hrvat- 
ski zbor« knjigama »Za materinsku rič«. 
Sa skupinom djevojaka izvezla je hrvatsku 
zastavu koja je 10. XI. 1918. pronesena 
Suboticom i istaknuta na tornju Gradske 
kuće. Bila je članica subotičkoga izaslan- 
stva na samoproglašenoj Velikoj narodnoj 
skupštini u Novom Sadu 25. XI. 1918. 

S Dragoslavom Đorđevićem, koji joj je 
bio šef i Đorđem Pendžićem, radila je od 
studenoga 1918. do prosinca 1919. u voj- 
noj cenzuri u Subotici. Književni i dru- 
štveni rad nastavlja i u Kraljevini SHS, no 
sve se više udaljava od prohrvatskih ideja. 
S vremenom je počela zastupati unitari- 
stička i prorežimska stajališta o Bunjevci- 
ma, osobito nakon udaje za radikala Dra- 
goslava Đorđevića 1919., velikoga župana 
i poslije gradonačelnika Subotice. Dok je 
obnašao vlast u Subotici, uz zauzimanje 
Mare Đorđević-Malagurski i drugih prore- 
žimskih bunjevačkih prvaka, potkraj 1925. 
počela je djelovati Bunjevačka prosvetna 
matica, u kojoj će ona predstavljati jednu o 
glavnih pokretačkih snaga. 

Književnošću se počela baviti 1912., 
kad se, pod pseudonimom Nevenka, javila 
u subotičkom Nevenu. Svoju prvu novelu 
Gurga Palocija objavila je u Književnom 
severu 1925. Napisala je i kraći scenski 
igrokaz Bunjevački običaji u slikama, koji 
je izveden na dan svečanoga otvorenja Bu- 
njevačke prosvetne matice 1.1. 1927. God. 
1928. postiže svoj prvi književni uspjeh: 
na natječaju beogradskoga Ženskoga udru- 
ženja prijatelja umjetnosti Cvijeta Zuzorić 
dobiva prvu nagradu za novelu Vita Đani- 
na, koju će sljedeće godine objaviti u beo- 
gradskom časopisu Misao. Književno dje- 
lovanje nastavlja i nakon selidbe u Beo- 
grad 1929., kamo je cijela obitelj otišla na- 
kon što je njezin muž smijenjen s položaja 
u Subotici 1927. Za zbirku pripovijedaka 
Vita Đanina i druge pripovetke iz bunje- 
vačkog života, dobila je nagradu Srpske 
kraljevske akademije za najbolje književ- 
no djelo objavljeno u 1931 godini. Njezina 
je proza i u Subotici nailazila na jednogla- 
sno odobravanje, i od publike i od književ- 
ne kritike. U njoj se s perspektive žene 

opisuju život na salašu i odnosi u obitelji, 
a tematika koju je obrađivala s jednakim se 
zanimanjem čitala i u gradu i na selu. Pro- 
učavala je bunjevačke narodne običaje u 
Bačkoj i Subotici, skupljala bunjevačke 
narodne pjesme, pisala o životu Bunjeva- 
ca. Na te je teme do 1941. književne i et- 
nografske priloge objavljivala u časopisi- 
ma Književni sever (Subotica), Glasnik Ju- 
goslovenskog profesorskog društva (Beo- 
grad) i Misao (Beograd), kalendarima Var- 
dar i Bunjevački kalendar te subotičkim li- 
stovima Bačvanin, Bunjevačke novine, Ju- 
goslovenske novine, Subotički glasnik i Zem- 
ljodilac. Autorica je kazališne drame Man- 
da Vojnićeva, a prevodila je s engleskoga 
(Oscar Wilde i dr.) 


U Bunjevačkom kalendaru za 1941. 
godinu, koji je uredila i izdala, objavila je 
i programski tekst Da Bunjevac živi!, u či- 
jim je uvodnim rečenicama sažeta ideolo- 
gija koja je više od dva desetljeća širena iz 
Beograda: »Mi smo Bunjevci! Mi hoćemo 
da ostanemo Bunjevci! Mi nismo Hrvati! 
Mi smo bili i ostajemo Bunjevci!«. Taj je 
tekst zapravo skraćeno predavanje koje je 
održala na Radio Beogradu 27. X. 1940. 


Sve što je napisala do 1941., a ostalo je 
u rukopisu, nestalo je tijekom rata. Tako je 
izgubljen njezin povijesno-psihološki ro- 
man Vičiji, povijesna pripovijetka Pajica 
Kantorov te prikupljena etnografska građa 
o Bunjevcima. Nakon rata pisala je sve 
manje, javljala se tek sitnijim prilozima u 
beogradskom listu Savremenik. Pseudoni- 
mi: Nevenka, B., N., P., R. 


Djela: Bunjevački običaji u slikama (Materice, 
Badnje veče, Prelje, Rakijare, Polivači, Kraljice, 
Svatovi), Subotica, [1927]; Vita Đanina i druge 
pripovetke iz bunjevačkog života, Beograd, 1933 
(Subotica, 1940)?; Stara bunjevačka narodna noš- 
nja i vez, Subotica, 1940 (pretisak iz Glasnika Ju- 
goslovenskog profesorskog društva, 11-12/XVIII, 
Beograd, 1938); Bunjevka o Bunjevcima, Suboti- 
ca, 1941; Bunjevački kalendar za 1941. godinu, 
(ur.) Subotica, 1941; Vita Đanina. Pripovetka iz 
bunjevačkog života, Beograd, 1951. 


Izvori: Historijski arhiv Subotica, F:2. 27.30; 
27.31; 27.34; F:42.03; 42.04. 


Lit.: Neven, Subotica, 38, 52/1912, 34/1913, 
15/1914; B. Miljković, Vita Đanina i druge pripo- 
vetke iz bunjevačkog života, Srpski književni gla- 

snik, 6/1933, Beograd; D. Aleksić, Tri naša nova 
pisca, Vreme, br. 4023, Beograd, 1933; J. Belović- 
Bernadžikova, Naše Bunjevke, Pokret, 1933; M. 
Janković, Mara Đorđević Malagurska, Vita Đani- 
na, Misao, 3-6/1933, Beograd, 1933; Jugosloven- 
ski dnevnik, br. 90, Subotica, 1933; M. Jevtić, Ma- 
ra Đorđević Malagurski. Vita Đanina, Banatski 
glasnik, br. 35, Veliki Bečkerek, 1933; M. Kostić- 
Selem, Posle čitanja jedne neobične knjige. Život 
i rad gđe Đorđević Malagurski Mare, Jugosloven- 
ski dnevnik, br. 58, Subotica, 1934; M. Car, Mara 
Đorđević Malgurski, Vita Đanina, Letopis Matice 
Srpske, 2/1934, Novi Sad; J. Šokčić, Subotica pre 
i posle oslobođenja, Subotica, 1934; N. Tintić, O 
savremenoj književnosti bunjevačkih Hrvata, Ja- 
dranski dnevnik, br. 218, 224, Split, 1938; B. Pa- 
vić, O savremenoj bunjevačkoj književnosti, Mla- 
di sever, 4/1938, Novi Sad; Politika, Beograd, 10. 
VIII. 1971; Subotičke novine, Subotica, 13. VIII. 
1971; Leksikon pisaca Jugoslavije, 2, Novi Sad, 
1979; Jugoslovenski književni leksikon, Novi Sad, 
1984; Hrvatski biografski leksikon, 3, Zagreb, 
1993; E. Bažant, N. Bašić Palković, Književni se- 
ver (1925-1935). Bibliografija, Beograd, 1999; P. 
Vuković, Počeci »ženskoga pisma« u Bunjevaka, 
Informator o kulturnom stvaralaštvu u manjin- 
skim zajednicama u Vojvodini, br. 24, Novi Sad, 
2001. 

S. Mačković i E. Bažant 


Đuga 


ĐUGA (fur. gugiim: bakren sud za vodu), 
u bačkih Hrvata keramički vrč za vodu ši- 
rega grlića. Obično je bila žućkasta, a ne- 
ke su bile i ukrašene cvjetovima ili pruga- 
ma. Koristila se pri nošenju vode radnici- 
ma na njivu ili u vinograd, jer je voda u 
njoj dulje ostajala hladna. Od vrha grlića 
do polovice đuge protezao se šupalj držak 
s rupicom u sredini, iz koje se pila voda, 
dok se preko širega grlića voda izlijevala. 


Lit.: L. Štilinović, Pripovitka o đugi, u: /z baštine 
bačkih Hrvata Bunjevaca, Zagreb, 1998. 
N. Tumbas 


ĐUKIĆ, Kalor (Subotica, 4. X. 1820. — 
Subotica, 2. VI. 1910.), zemljoposjednik, 
virilni i izabrani zastupnik subotičkoga 
predstavničkoga tijela tijekom više deset- 
ljeća, društveni djelatnik. Sin Mije i Kata- 
rine, rođ. Prćić. Sve do sredine 1890-ih na 
listama najvećih poreznih obveznika nje- 
govo se ime spominje uz dodatak »s bra- 
ćom«, što svjedoči da su živjeli u zadruzi. 
Sa suprugom Tezom, rođ. Milodanović, ži- 
vio je u skromnoj kući na Somborskoj ce- 
sti, uz objekt čiji je ugaoni dio okrenut pre- 
ma Blaškovu križu. God. 1903. posjedo- 
vao je 127 katastarskih jutara zemlje. Bio 
je član Pučke kasine od osnutka i njezin 
treći predsjednik (1891.-96.). Godišnja 
skupština Pučke kasine 5. I. 1896. prihva- 
tila je njegovu pisanu molbu da ga zbog 
starosti oslobodi obveze vođenja Kasine. 
Međutim, već 2. V., nakon samo nekoliko 
mjeseci, bio je, uz Ivana Malagurskoga, 
inicijator potpisivanja molbe koja će biti 
upućena ministru prosvjete Vlašiću. U njoj 
je traženo da se, u skladu s ugarskim zako- 
nima, u pučkim školama u kojima su bu- 
njevačka djeca činila većinu nastava odr- 
žava na njihovu materinskom jeziku. Mol- 
bu je potpisom poduprlo oko tisuću Subo- 
tičana. 


Kalor Đukić 


Izvori: Hisorijski arhiv Subotice, F:451. 1560/1820; 
F:2. 966/polg. 1864; 4037/polg. 1868; 2410/polg. 
1869. 


Lit.: Neven, Subotica, 5/1891, 2,6/1896, 2/1903, 
6/1910; Subotičke novine, Subotica, 1. 1. 1893, 
12.1. 1896; M. Grlica, Izranjanje iz zaborava. Čla- 
novi Pučke kasine na fotografiji iz 1903. godine, 


Museion, 5, Subotica, 2006. 
M. Grlica 


ĐUKIĆ 


ĐUKIĆ, Vinco (Sentivan, 22. I. 1901. — 
Sentivan, 3. X. 1985.), zemljoposjednik, 
kulturni i politički djelatnik. Rođen je u 
imućnoj seljačkoj obitelji Sentivanca Vece 
i Pačirkinje Vece, rođ. Kulešević. Osnovnu 
naobrazbu, šest razreda pučke škole, ste- 
kao je u rodnom selu. Svojedobno je slo- 
vio kao jedna od najobrazovanijih osoba 
među svojim sunarodnjacima, bio je istin- 
ski ljubitelj hrvatske pisane riječi. Između 
dvaju svjetskih ratova, često u nezavidnim 
uvjetima Horthyjeva režima, bio je ustra- 
jan organizator prela, svojevrsnih zabav- 
nih i kulturnih okupljanja bunjevačko-hr- 
vatskoga puka koja su se organizirana na 
Marindan. Zahvaljujući njemu, u Sentiva- 
nu su redovito priređivani pučki igrokazi, 
ponajprije djela Ivana Petreša i Antuna Ka- 
ragića. 


Vinco Đukić 


BRE desi, 


God. 1945. utemeljuje mjesnu organi- 
zaciju Antifašističkog fronta Slavena 
(AFS) i sudjeluje na njegovu I. kongresu u 
Baji, gdje je izabran za člana Središnjega 
odbora za Bačku. Na toj dužnosti ostaje do 
II. kongresa AFS-a u Aljmašu, gdje je smi- 
jenjen jer je potkraj 1946., vodeći izaslan- 
stvo bačkih Hrvata, od Josipa Broza — Tita 
tražio priključenje Bajskoga trokuta Jugo- 
slaviji. Zbog toga je za vrijeme Informbi- 
roa osuđen za veleizdaju, kulaštvo i kleri- 
kalizam, imovina mu je zaplijenjena te je 
isključen iz političkoga i kulturnoga živo- 
ta tadašnjega Saveza Južnih Slavena. Više 
godina proveo je u zloglasnim zatvorima 
staljinističkoga Rakosijeva poretka. Iako u 
vrijeme Madžarske revolucije u listopadu 
1956. nastoji smiriti razbuktale strasti ne- 
zadovoljnih suseljana, 1957. i njega zah- 
vaća odmazda Kadarova poretka te ga 

ponovno muče i zatvaraju. Nakon tih gor- 
kih iskustava potpuno se povlači iz politič- 
koga i kulturnoga života, ali do kraja živo- 
ta ostaje gorljivim zagovornikom hrvat- 
skoga jezika i kulture te nastoji snažiti po- 
ljuljanu nacionalnu svijest bačkih Hrvata. 

Lit.: Z. Šibalin, Ponosim se njime, Hrvatski kalen- 


dar, Budimpešta, 2003. 
Ž. Mandić 


ĐURĐEV (Đurđevo), pučki naziv za 
blagdan sv. Jurja 23. travnja. Među bunje- 
vačkim i šokačkim pukom u Bačkoj slovio 
je kao donositelj proljeća. U zapadnoj i is- 
točnoj crkvi sv. Juraj pripada među najšto- 
vanije svece. Rodom je iz Kapadocije, bio 
je rimski časnik koji je zbog vjere mučen 
za progona kršćana u doba cara Diokleci- 
jana, a 290. odrubljena mu je glava. Među 
legendama o njemu najpoznatija je ona o 
pobjedi nad zmajem, simbolom zla. 

Uz »Đurđev« je u bačkih Bunjevaca 
vezano nekoliko običaja. U crkvama se s 
tim blagdanom pozdravljenje ujutro zvoni- 
lo sat prije, a navečer sat poslije, pa je rad- 
ni dan tako produljen za dva sata, što je 


la Mihaela, Gabriela i Rafaela 29. rujna. 
»Arendaši« i sluge »pogađali« su se s gaz- 
dama za rad u razdoblju koje je počinjalo s 
»Đurđevom«, a oni koji su živjeli u iz- 
najmljenim kućama — »kirijaši« — selili su 
se jer su i te pogodbe često bile vezane uz 
ovaj blagdan. U ovisnosti o vremenskim 
prilikama, salašari i siromašniji počinjali 
bi hodati bosi oko »Đurđeva«. 

Lit.: A. Sekulić, Bački Hrvati, Zagreb, 1991; A. 
Stantić, Adeti na Đurđev i Markovo, Subotičke no- 


vine, 16/2004, Subotica. 
P. Skenderović 


ĐURĐIN 1. nekadašnja pustara jugo- 
istočno od Sombora. Prvi poznati podatak 
o njoj nalazi se na vojnoj mapi koju je iz- 
radio Karschmit 1720. i na kojoj je upisa- 
no Praedium Gyorgyin. Bila je okružena 
drugim pustarama: Rančevo, Kruševlje, 
Militić (Lemeš) i Šara. U zakup su je uze- 
li lemeški plemići 1756., a ubrzo su je i ku- 
pili, sudeći prema zapisima Ivana Zbiška, 
fiškala bačkoga komorskoga distrikta. Ka- 
ko je od 1753. intenzivirano naseljavanje 
plemića u Lemeš, i to pretežito Madžara, 
pojavio se nedostatak zemlje pa su između 


trajalo do »Mijolja«, tj. blagdana arkanđe- 


mer ATE 
R8: Pre seki s 


<. Zlo 


ZENE: A. ZT s 


Pustara Đurđin 

njih i hrvatskih plemića izbijali česti spo- 
rovi. Djelomice su riješeni zakupom pusta- 
re Đurđin, koja se utopila u lemeški atar pa 
je i toponim s vremenom zaboravljen. 


Neki povjesničari, kao što su Janos 
Muhi i Halasi Kun, smatraju da je na pod- 
ručju gdje se nalazila pustara Đurđin 
nekad bio grad Hajskilovrenac ili Haj 
SzentLčrinc, točnije Praepositura Sancti 
Laurenti de Hay, drugo po važnosti mjesto 
u Bodroškoj županiji, odmah poslije samo- 
ga Bodroga. Hajskilovrenac je bio važno 
trgovačko središte prije turske vladavine, u 
njemu su se održavale sjednice županijske 
skupštine, a 1330. godine pripadalo mu je 
8-9 sela. 


2. naselje u subotičkoj općini jugoza- 
padno od Subotice, 1746. st. (2002.). Lo- 
kalnim cestama povezan je sa Starim Žed- 
nikom i Mišićevom, sa Suboticom je bio 
povezan željezničkom prugom Subotica — 
Crvenka, koja već dulje vrijeme nije u 
uporabi. Smješten je na valovitoj Bačkoj 
lesnoj zaravni na 114 m nadmorske visine 
te su brežuljci i udoline na terenu jasno 
vidljivi. Đurđinska dolina pruža se u pravcu 
sjeverozapad-jugoistok, u njoj je zastuplje- 
na ritska crnica, a oko nje je rasprostranjen 
černozem i livadska crnica. 

Prvi podaci o naselju potječu iz isprave 
od 16. II. 1462., izdane u Budimu, kojom 
kralj Matija svojoj majci Elizabeti daruje, 
među ostalim, i pustaru Đurđin. Poslije se 
spominje u biskupskim poreznim knjiga- 
ma (1543. — 14 novčića), turskim defteri- 
ma (1580. — 17 domova; 1590./91. — 26 
domova). Slavensko se stanovništvo 1598. 
odselilo u okolicu Ostrogona (madž. Esz- 
tergom) te je područje opustjelo, a nakon 
turskoga razdoblja uključeno je u subotič- 
ko područje kao jedna od pustara po kojoj 
su rasuti salaši Hrvata-Bunjevaca. Na de- 
snoj obali Krivaje na lesnoj gredi nalazi se 
arheološki lokalitet Gradina ili Kraljičina 
zemlja. Na tom je mjestu nekad bila crkva 
sa srednjovjekovnim grobljem naselja. Na 
više mjesta đurđinske pustare otkriveni su 
tragovi sarmatskih naselja. 


Današnje je naselje iz salašarskoga sre- 
dinom XX. st. preraslo u urbano. Salaša 
danas ima malo, a primjetno je i nestajanje 


ĐURĐIN 


salašarskih šorova: Prćićev šor, Ivandeki- 
ćev šor, Dulićev šor, Milodanovićev šor, 
Stantićev kraj... Teritorij Đurđina obuhva- 
ća pustare Đurđin, veći dio pustare Pavlo- 
vac i dio pustare Žednik. U ataru su zaseo- 
ci Mala Pešta, Đurđinski Salaši i Pavlovac. 
Na đurđinskoj je pustari 1880. popisano 
1546 stanovnika, a 1904. ukupno 1896 ri- 
mokatolika, sve samih Hrvata, uz 2 židov- 
ska stanovnika. Crkvena je općina osnova- 
na 1923., a vikarija 1926. Rimokatolička 
crkva sv. Josipa radnika izgrađena je 1935. 
u ranokršćanskom stilu. Matice krštenih i 
vjenčanih vode se od 1937., a matice umr- 
lih od 1953. Župom je Đurđin postao 
1956. Nakon 1948., s formiranjem sela, 
postupno se doseljavaju srpske porodice iz 
Srbije, Bosne i Hercegovine te Dalmacije, 
čiji se članovi zapošljavaju u mjesnim se- 
oskim zadrugama. Posljednjih godina 
podignuta je pravoslavna crkva. 


Od 1970-ih depopulacijsko je naselje, 
a smanjenje broja stanovništva vidljivo je 
iz tablice: 


Godina Br. stan. 
1948. 2738 
1953. 2664 
1961. 2992 
1971. 2805 
1981. 2297 
1991. 1911 
2002. 1746 


Nacionalna struktura: 


godina 

ukupno 

Hrvati i Bunjevci 
Srbi 

Jugoslaveni 
Madžari 

ostali 


U razdoblju od 1991. do 2002. u nase- 
lje se doselilo 213 stanovnika, uglavnom s 
područja zahvaćenim ratom u Hrvatskoj i 
Bosni i Hercegovini. Stanovništvo se pre- 


25 


ĐURĐIN 


težito bavi poljoprivredom, uglavnom rTa- 
tarstvom (žitarice) i stočarstvom (mliječno 
govedarstvo i svinjogojstvo). Većina radno 
aktivnoga stanovništva radi u poljopri- 
vrednom kombinatu Nova brazda ili u Su- 
botici. 

U selu se nalazi Osnovna škola Vladi- 
mir Nazor, u kojoj se od 2002. nastava 
održava i na hrvatskom jeziku, a od iste 
godine u selu djeluje i Hrvatsko kulturno- 
prosvjetno društvo Đurđin. Postoji i mje- 
sni ured te zdravstvena ambulanta. 


U Đurđinu su rođeni sluga Božji o. Ge- 
rard Tomo Stantić (1876.-1956.), karmeli- 
ćanin; Ante Stantić (1919.), karmelićanin, 
od 1956. do 1963. vicerektor i rektor Me- 
đunarodnoga papinskoga zavoda Teresia- 
num u Rimu; Bolto Dulić (1905.-1982.), 
arhitekt; umjetnice u tehnici slame Kata 
Rogić, Marija Ivković Ivandekić, Matija 
Dulić i Nina Poljaković. S područja Đurđi- 
na potječu velike bunjevačko-hrvatske po- 
rodice Dulići, Stantići, Jaramazovići, Prćići 
idr. 

Izvor: Historijski arhiv Sombor, Zbirka karata, 
sig. 4; Fond Bačko-bodroške županije, sig. 
71/1765. 

Lit.: 1. Iv4nyi, Bdcs-Bodrog vdrmegye foldrajzi 6s 
tortenelmi helynevtdra, 1? IV, Szabadka, 1909, 
1907; J. Muhi, Zombor tortenete, Zombor, 1944; 
O proizvodnim snagama Subotice, Subotica, 
1964; B. H. Vojnić, Moj grad u davnini. Subotica 
1391. do 1941., Subotica, 1971; M. Popović, J. 
Dinić, Urbano geografska proučavanja naselja 
Jugoslavije. Primer velikog panonskog naselja 
Subotice, Beograd, 1978; B. Bukurov, Subotica i 
njena okolina, Novi Sad, 1983; I. Prćić, Đurdin, 

Đurdin, 1985; Koreni. Svedočenje vekova. Pravni 
položaj i stanovništvo Subotice 1391-1828, Subo- 
tica, 1991; A, Sekulić, Bački Hrvati, Zagreb, 
1991; Schematismus Dioecesis Suboticanae, Su- 
boticae, 1993; A. Sekulić, Hrvatski bački mjesto- 
pisi, Zagreb, 1994; B. Duranci, Vojvodina, bogat- 
stvo različitosti, Novi Sad, 2002; Popis stanovni- 
štva, naselja i stanova u 2002., Beograd, 2003; 
Geografska enciklopedija naselja Srbije. Vojvodi- 
na, Beograd, 2005; T. Marković, Opština Suboti- 
ca. Geografska monografija, Novi Sad, 2006. 


S. Stantić 


ĐURĐINSKI KOMORNI ORKESTAR 
»MUSICA CHORDA«, orkestar mladih 
koji čine u prvom redu polaznici škole za 
tamburu u Đurđinu što je od 1997. vodi 
Nela Skenderović. Prvi su put javno nastu- 
pili za Božić 1998. u crkvi sv. Josipa Rad- 
nika u Đurđinu, a pod današnjim imenom 
četiri godine poslije, kad su priredili božić- 
ni koncert u župnoj dvorani u Đurđinu. Od 
svojih početaka orkestar je bio upućen na 
suradnju s učenicima škola za tamburu iz 
okolnih mjesta (Mala Bosna, Žednik, Le- 
meš, Subotica), a skupa je nastupao i s 
tamburaškim orkestrom Bisernica iz Alj- 
maša (madž. Bacsalmas) i sa zborom Szil- 
veszter Hajnal iz Lemeša. Sudjelovao je 
na 4 Zlatne harfe, imao je 6 samostalnih 
koncerata (u Đurđinu i Lemešu), svirao je 
na 21 misi o Božiću, Uskrsu, Gerardovu 
danu (u Đurđinu, Žedniku, Maloj Bosni, 
Somboru i Subotici), a imao je i 21 nastup 
u sklopu književnih večeri, predstavljanja 
knjiga i u drugim prigodama (u Đurđinu, 
Maloj Bosni, Aljmašu, Lemešu, HKUD-u 
Vladimir Nazor u Somboru te Gradskom 


muzeju, Gradskoj vijećnici, Gradskoj 
knjižnici i HKC-u Bunjevačko kolo u Su- 
botici). 


T. Žigmanov 


ĐURETIĆ, Marko (Santovo, 29. V. 
1865. — Santovo, 11. VII. 1923.), ratar, is- 
taknuti rodoljub i mučenik. Rođen je u si- 
romašnoj seljačkoj obitelji od oca Matije i 
majke Marice, rođ. Andrinčin. Završio je 
samo četiri razreda pučke škole jer je tre- 
bao služiti kod imućnih Nijemaca u Čata- 
liji, gdje dobro naučio njemački jezik. Pre- 
ma tvrdnjama santovačkoga župnika Kalo- 
ra Jerkovića, slovio je za jednu od najobra- 
zovanijih osoba među svojim sunarodnja- 
cima, koji »povrh svega ljubi knyige hor- 
vatzke, a mimo toga štije i magjarski 1 ni- 
mački«. 

Već se zarana zalaže za čuvanje narod- 
nih običaja. God. 1883., kad je organizirao 
prosvjed protiv zabrane održavanja »šo- 
kačkih poklada«, bio je zatvoren i fizički 
maltretiran od strane seoskih pandura. 
Istinskim vođom svojih sunarodnjaka po- 
kazao se 1896., kad se diljem Ugarske sla- 
vilo tisućljeće madžarske državnosti i kad 
su vlasti u Santovu, a s njima u sprezi i po- 
madžareni santovački župnik Janos 
Bathori (prvotno ime Ivan Burnać), izjavi- 
li kako i santovački Hrvati (Šokci) trebaju 
djelatno sudjelovati u zajedničkom ma- 
džarskom misnom slavlju. Poklik Marka 
Đuretića: »Krv nije voda!« bio je dovoljan 
da se santovački Hrvati toj zapovijedi us- 
protive i izbore za svoja prava. Zbog toga 
je uskoro bio žigosan kao »buntovnik« te 
utamničen i zlostavljan. Nakon godinu da- 
na, kad santovački Madžari, na biskupov i 
župnikov poticaj, zahtijevaju polovicu crk- 
venih obreda, opet je na čelu branitelja 
narodnosnih prava. Budući da mu je zdrav- 
lje pogoršano, nije bio član izaslanstava 
santovačkih Hrvata koji su tražili vraćanje 
svojih prava kod kalačkoga nadbiskupa 
Gy. Csaszka, ministra vjera u Budimpešti 
te Kraljevskoj kancelariji u Beču, ali se uz 
njegovo ime vežu sve molbe i prosvjedna 
pisma napisana na madžarskom, odnosno 
na njemačkom jeziku. Njegov uzor, ustraj- 
nost i nepokolebljivost Santovcima su još 


ĐURIĆ 


dugo davali snagu protiv asimilacijskih 
nasrtaja, o čemu svjedoči i bećarac (gdje 
se spominje s nadimkom): »Volji svoje, al? 
onako žarko / ko što volji Grkalovrin Mar- 
ko«. 


Lit.: S. Velin, Santovački rodoljubi (rukopis). 
Ž. Mandić 


ĐURIĆ (madž. B4csszentgyčrgy), seoce 
između Gare i Santova uz samu madžar- 
sko-srbijansku državnu granicu, 190 sta- 
novnika (2001.). Šokački ga Hrvati zovu 
Đuriće. 

Prijašnja službena imena: 1425. Zent- 
hgywrgh; 1658. Mali i Veliki Gyuricz; 
1650. Kis-Gyurity; 1701. Nagy Gyurics, 
Kis Gurics; 1656. Gyurity; 1733. Gyurics; 
1750. Deserto (pustara) Gurics; 1770. 
Gyurity; 1825. Gyurits; 1893. Gyurityma- 
jor; 1904. Gyorgypuszta; 1947. Bacsszent- 
gyorgy. Prozvali su ga po crkvi posvećenoj 
svetom Đurđu (Szent Gyorgy). Upravno je 
pripadao Barački (1895.-1905.), Riđici 
(1906.-21.) i Gari (1921.-47.). 


Đurić (Bacsszentgyčrgy) 


God. 1655. među hrvatska naselja 
ubrajaju se Veliki i Mali Đurić. Kis- 
Gyurics i Nagy-Gyurics 1700. Kalačkoj 
nadbiskupiji plaćaju po 12 forinti crkvene 
desetine. Na početku 18. st. Gyurics nala- 
zimo među 12 bajskih pustara. Naseljen je 
1765. U selu je 1910. službeno bilo 96 Hr- 
vata (ukupan broj stanovnika 328). Poslije 
Prvog svjetskog rata održan je u selu zbor 
radi pripajanja Kraljevini SHS, ali je selo 
ostalo u Madžarskoj. Broj Hrvata se kretao 

ĐURIĆ 


ovako: 1941. — 10 (ukupno stanovnika: 
466), 1960. — 44 (ukupan broj stanovnika 
444), 1980. — 43 (ukupno stanovnika 338). 
Samostalnim je naseljem postao 1947. 


Đurićko se područje prostire na 1473 
hektara. Početkom 1960-ih u mjesnoj crk- 
vi prestale su se održavati mise na hrvat- 
skom jeziku. Na Đurđevo 2005. posvećena 
je nova seoska zastava i grb. 

Izvori: B4cs megye helysćgeinek jegyzeke 1733- 
bol, Orszagos Leveltar, Kane, Litt. Comit. Bach, 
1733., nr. 81; Orszagos Leveltar, E. 150 Eccles. 
fasc. 6, nr. 12; Kartoteka Szechenyijeve knjižnice 
u Budimpešti, 501; Arhiv Vojvodine, Urbarijalni 
popisi, 13 330. kutija. 
Lit.: G. Grosschmid, Magyarorszag n&pesitesenek 
attekint&6se. Figyelemmel Bacs-Bodrog varmegye 
t&rtenetćre. In: B4cs-Bodrogh vdrmegye Tortenel- 
mi Tdrsulat ćvkonyve, 4/1887, Zombor; D. 
Csanki, Magyarorszdg tortenelmi foldrajza a 
Hunyadiak kordban, Budapest, 1890-1913; Bdcs- 
Bodrog vdrmegye egyetemes monografidja, I-IL, 
ur. Gy. Dudas, Zombor, 1896; J. Rapcsanji, 
Magyar vdrosok monogrdfidja. Baja es B4cs-Bod- 
rog vdrmegye kozsegei, Budapest, 1934; D. Popo- 
vić, Srbi u Vojvodini, I. Novi Sad, 1959; L. Kiss, 
Foldrajzi nevek etimologiai szotdra, Budapest, 
1980; M. Kčhegyi, Baja tortenete a kezdetektol 
1944-ig, Budapest, 1989. 

Ž. Mandić 


ĐURIĆ, Stipan (Santovo, 27. II. 1970.), 
kazališni glumac, pjevač, kulturni djelat- 
nik. Rođen je u šokačkoj obitelji od oca 
Matije i majke Marice, rođ Tomašev. Dje- 
tinjstvo je proveo i osnovnu školu pohađao 
u Santovu. Maturirao je u budimpeštan- 
skoj Hrvatsko-srpskoj gimnaziji 1984. Ca- 
ri velegrada i zov glumačkoga zvanja zadr- 
žao ga je u madžarskom glavnom gradu, 
gdje je poslije završio glumačku školu pri 
Narodnom kazalištu te se glazbeno usavr- 
šavao u Operetnom teatru, gdje je primljen 
u stalni angažman 1993. Od 1999. do da- 
nas u statusu je slobodnoga umjetnika. Su- 
rađivao je s mnogobrojnim kazalištima di- 
ljem Madžarske i Hrvatske (Operetni i Ko- 
morni teatar u Budimpešti; HNK u Osije- 
ku; Kazalište Virovitica; Kazalište Kome- 
dija u Zagrebu i dr.), a gostovao je i u Nje- 
mačkoj, Austriji, Italiji, Japanu, Australi- 
ji... 

Za njegov glumački razvoj iznimno je 
važno Hrvatsko kazalište u Pečuhu, u či- 

jim je projektima angažiran od samog 
osnutka 1992. do danas. Najveće uspjehe 
postiže u komedijama, ali mu nisu strane 
ni drame. Djeluje i kao redatelj, s raznim 
ansamblima sudjeluje na operetno-glazbe- 
nim koncertima, igra u radiodramama, če- 
sto nastupa na pjesničkim večerima te kao 
pjevač u pratnji svojega tamburaškoga sa- 
stava. Glumi na filmu i u reklamnim spo- 
tovima, a bavi se i sinkronizacijom filmo- 
va. God. 2004. na Sveučilištu u Pečuhu dip- 
lomirao je kao organizator obrazovanja te 
je stjekao specijalizaciju na odjelu za kaza- 
lište. 

Odigrao je velik broj uloga u mjuzikli- 
ma, operetama i dramskim djelima. U mju- 
ziklima je nastupio u ulogama Cervantesa- 
Don Quijotea (R. Wasserman-Leigh, Čo- 
vjek iz Manče, 1996. i 2002.); Lanka Haw- 
kinsa (G. Gershwin, Crazy for you, 1995.); 
kardinala Rauschera (Levay-Kunze, Eliza- 
beth, 1996.); u operetama u ulogama Flo- 
rimonda (I. Kalman, Ljubica s Montmar- 
trea, 1997.); Bonija (1. Kalman, Kneginja 
čardaša, 2000.); Celestina (P. Abraham, 
Bal u Savoyu, 1998.); Cascada i Raula St. 
Briochea (F. Lehar, Vesela udovica, 1993. 
i 2002.); grofa Pixija i Mixija (K. Szirmai, 
Magnds Miska, 1993.); Worchestera (F. 
Lehar, Grof od Luxemburga, 2001.). U 
dramskim izvedbama bio je Argan (Molič- 
re, Umišljeni bolesnik, 1999.); Šimurina (1. 
Brešan, Predstava Hamleta u selu Mrduša 
Donja, 1992.); Harpagon (Moličre, Škrtac, 
1997.); Šano-Šlajpunder (A. Karagić, Ras- 
tatkinja, 1993.); Joso (1. Petreš, Dva bila 
gavrana, 1998.); Dvorska luda (G. Vitez, 
Plava boja snijega, 2005.); Detektiv (J. 
Cvenić, Kvaka s vratima, 2003.); Oliver 
(N. Coward, Osobne stvari, 2005.); Josi- 
na-Joso (P. Budak, Klupko, 2004.); Mla- 
den (M. Gavran, Veseli četverokut, 2006.); 
Kčnigseck (Mujičić-Senker-Škrabe, Trenk, 
iliti divlji baron, 2006.); Marko Gugić (A. 
Karagić, Pošteni varalica, 2007.) 

Ž. Mandić 


ĐURIĆ, Stjepan (Subotica, 30. III. 1923. 
— Velika Gorica, 24. IV. 1982.), magistar 
farmacije i profesor povijesti, društveni 
djelatnik. Sin Stipana, dipl. šumara, i Jage, 


Stjepan 
Đurić 


rođ. Perčić. Osnovnu školu i gimnaziju za- 
vršio je u Subotici. Studij farmacije počeo 
je u Segedinu 1941. Ratne godine provodi 
radeći u sanitetskoj službi u Subotici. Stu- 
dij je nastavio na Farmaceutsko-biokemij- 
skom fakultetu u Zagrebu, gdje je i diplo- 
mirao 1949. Radio je kao ljekarnik i ravna- 
telj ljekarni u Žedniku, Tavankutu, Suboti- 
ci, na Paliću, u Makarskoj i Apatinu. Stu- 
dirao je uz rad povijest na novoosnovanom 
Odsjeku za povijest Filozofskoga fakulteta 
u Novom Sadu, gdje je i diplomirao u pr- 
voj generaciji profesora povijesti. Znan- 
stveno-popularne članke, npr. 60 godina 
rada apoteke na Paliću, Najstarije subo- 
tičke apoteke i druge objavio je u Subotič- 
kim novinama, a stručne članke, npr. Subo- 
tičke apoteke u drugoj polovini XLX. veka, 
objavljivao je u Arhivu za farmaciju (Beo- 
grad). Na znanstvenom savjetovanju Dru- 
štva za povijest zdravstvene kulture Jugo- 
slavije sudjelovao je s referatom Historij- 
ski razvoj zdravstvenih ustanova Jugosla- 
vije, a sa stručnim prilozima u vezi s histo- 
riografijom farmacije i lokalnom povije- 
šću ljekarništva u Subotici i okolici sudje- 
lovao je i na stručnim skupovima drugih 
strukovnih udruga. Okosnicu njegova dru- 
štvenoga angažmana čini problematizira- 
nje položaja bačkih Hrvata, proučavanje 
njihove povijesti i očuvanje hrvatskoga 
nacionalnoga identiteta u Vojvodini. U 
ostavštini koja se čuva kod njegove kćeri 
Dubravke Nemec u Zagrebu nalaze su 
mnogobrojne neobjavljene novele, kratke 
priče, drame, eseji, dnevnički zapisi, lokal- 
ne kronike i prijevodi s njemačkoga i fran- 
cuskoga jezika. 

K. Nemec 


ĐUVEGIJA 


ĐUVEGIJA (tur. gliveyi), zaručnik, mla- 
doženja. Osim u podunavskih Hrvata, na- 
ziv je u uporabi i u Hrvata u Bosni, Herce- 
govini, dijelu Dalmacije i Slavoniji, a tra- 
dicionalno ga rabi i srpsko stanovništvo u 
tim krajevima te u Srbiji. 


Za đuvegiju se vežu mnogobrojni 
svadbeni običaji. Kad je riječ o svadbenoj 
odjeći mladenaca, koju etnolozi tumače 
različitim magijskim svrhama (najčešće 
namjerom da se odbiju zli utjecaji, što je 
vidljivije u opremi »snaše« nego đuvegi- 
je), đuvegijina je nošnja jednostavnija i s 
manje ukrasa. Običaj je da svekar plaća 
oba svadbena ruha. Đuvegiji se kupovalo 
novo odijelo i čizme, koje su trebale traja- 
ti cijeli život. Odijelo je bilo crno, od ku- 
povnoga štofa, a nosilo se uz bijelu košu- 
lju te prsluk sa zlatnom, srebrnom ili me- 
talnom »pucadi«. Košulje su se potkraj 
XIX. i početkom XX. st. nosile bez »poše« 
(kravate), a poslije s njom. Ako je svadba 
bila zimi, kupovao se i zimski kaput. Mla- 
doženja je bio zakićen perlicom (najčešće 
od umjetnoga bijeloga cvijeća) sličnom 
mladenkinu ukrasu za glavu. Šešir je bio 
obvezan, a ponegdje bi na njega bio pri- 
čvršćen i odgovarajući ukras — svadbeni 
vjenčić ili kitica. Đuvegija je tijekom ve- 
čere dugo vremena sjedio »pod šeširom«, 
tj. sa šeširom na glavi. 

U Subotici je bunjevački običaj da đu- 
vegija »snašu« (nevjestu) prenese preko 
Gabrić-ćuprije (odnosno na mjestu gdje se 
ona nekad nalazila), što se smatralo jam- 
stvom čvrstoga i neraskidivoga braka. Po- 
negdje je zabilježeno da đuvegija oko po- 
noći skida vijenac s mladenkine glave (Ta- 
vankut, Subotica, a u Cavolju ga još i baca 
u oganj), dok drugdje to obavlja netko dru- 
gi iz svatova. Običaji u manjoj mjeri vari- 
raju s obzirom na različita mjesta koja na- 
seljavaju podunavski Hrvati. 

Lit.: A. Sekulić, Bački Bunjevci i Šokci, Zagreb, 
1990; Etnografija: Svagdan i blagdan hrvatskoga 
Đuka, Zagreb, 1998; A. Sekulić, Rječnik govora 
bačkih Hrvata, Zagreb, 2005; M. Cernelić, Bunje- 
vačke studije, Zagreb, 2006. 

B. Jaramazović 

EKLE (dij. čipka; njem. hiikeln: kukičati), 
u bačkih Šokaca naziv za čipku, kukičani 
ukras. Prvotno ukras na šokačkoj narodnoj 
nošnji, oko rukava oplećka, na donjem di- 
jelu skuta i na nogavicama muških gaća. 
Izrađivale su se od finoga bijeloga konca 
kukičanjem (dij. eklanjem). Za ženske 
oplečke i skute te za muške gaće izrađiva- 
ne su široke ekle, a za podskute (podsuk- 
nje) uske. Uvijek su se škrobile. 


U šokačkom puku u Bačkoj »ekle« su 
bile i ukras na dvjema užim stranama derek- 
lijskoga stolnjaka te na uskrsnom svetenj- 
skom ručniku, koji se rabio samo pri bla- 
goslovu jela na Veliku subotu pred Uskrs. 
Od »ekla« su izrađivani i kružni i elipsasti 
stolnjaci te različiti podmetači na koje su 
Šokci postavljali »svete kipiće«. Motivi na 
»eklama« bili su različiti: cvjetovi ruža, 
drugo cvijeće, lišće, manji ili veći krugovi 
i dr. »Ekle« su nastajale pod vještim ru- 
kama žena uz pomoć igle, koja je na samu 
vrhu imala malenu kuku. Otuda i izraz 
kukičanje, koji se rabio u bačkih Bunje- 
vaca. 

Bunjevke su kukičanjem izrađivale 
ukrasne predmete (stolnjake, nadstolnjake, 
čipke i podmetače, prekrivače za postelju i 
zavjese za okna različitih motiva i oblika) 
te odjevne predmete (za pokrivanje punđe; 
marame koje se stavljaju na ramena 1 sl.), 
ali ne za narodne nošnje ili druge vezane 
za određene običaje ili obrede. 


J. Dumendžić 


EMERIK iz Pečuha (?— ?), franjevac, pe- 
dagog. Bio je redovnik Provincije Bosne 

Srebrene i lektor filozofije na franjevač- 
kom učilištu u Budimu. Napisao je jedan 
školski priručnik franjevačkim klericima, 
u kojem je izložio pravila logike prema 
djelu župnika Adalberta Strakosa. 


Djelo: Assertiones ex universa logica, Budim, 
1749. 


Lit.: M. Evetović, Kulturna povijest bunjevačkih i 
Šokačkih Hrvata (rukopis). 
S. Bačić 


ENGA (tur. yenge), mladenkina pratilja u 
bačkih Šokaca i podunavskih Bunjevaca. 
U Bunjevaca je u pravilu neudana, osim u 
Tavankutu, gdje može biti i udana te kao 
takva ima i prednost, dok je u Šokaca uda- 
na. Javlja se i suvrstica naziva jenga u ma- 
džarskom dijelu Bačke te rjeđe i prema po- 
jedinim izvorima u Bunjevaca iz subotič- 
koga kraja. U Đurđinu su, primjerice, u 
uporabi obje suvrstice naziva, u Fancagi se 
uz naziv enga javlja i oblik enđa, a oblik 
jenđa i u Čavolju, a samo prema Erdelja- 
noviću u bačkih Bunjevaca općenito. U 
mladenkinoj pratnji najčešće su dvije en- 
ge, no ponegdje ih ima i više — u Bikiću u 
južnoj Madžarskoj spominje se mogućnost 
da ih bude i do šest. Pretpostavka je da se 
u primorsko-ličkih Bunjevaca naziv (j)en- 
ga izgubio, dok je na prostoru moguće bu- 
njevačke pradomovine u širem dinarskom 
i graničnom dinarsko-jadranskom pojasu 
česta pojava mladenkine pratilje s prevla- 
davajućom suvrsticom naziva jenga, koja 
je u pravilu jedna, a iznimno su dvije. 
Usporedno s engom postoji još i neuda- 
na mladenkina pratilja s nazivom diveruša 


u Šokaca u Baču i Bođanima te u Bunjeva- 
ca u Matarićima, dok se na nekim salašima 
somborskoga kraja (salaši na Bezdanskom 
putu, Gradina, Lugovo) rabe oba naziva za 
istu pratilju. 


Enge s bunjevačkom nevjestom u Subotici 


Za engu se najčešće bira mladenkina 
prijateljica u svih regionalnih bunjevačkih 
skupina u Podunavlju. U većini naselja 
somborskoga kraja uz tu mogućnost izbo- 
ra često se za engu bira i mladenkina se- 
stra. Postoje i druge mogućnosti izbora, 
koje su manje-više ograničene na pojedina 
naselja. Samo se u Fancagi u podunavskih 
Bunjevaca uz neudanu spominje i udana 
mladenkina pratilja. U bačkih Šokaca enge 
se biraju od mladoženjinih sestara ili mla- 
đih žena iz bliže mladoženjine rodbine. 


Osim što su enge, uz divere, mladenki- 
ne pratilje u raznim situacijama tijekom 
svadbe, izdvajaju se neke od njihovih spe- 
cifičnih dužnosti. One pomažu pri odijeva- 
nju mladenke u Bunjevaca u Bikiću kod 
Baje i u Žedniku kod Subotice te u Šokaca 
u Baču i Bođanima. Ta se dužnost mladen- 
kine pratilje spominje i u Liču u Gorskom 
kotaru, sporadično u Lici, a u dalmatin- 
skom zaleđu od Ravnih kotara sve do Pe- 
lješca. Samo se u Lemešu enga pojavljuje 
u ulozi lažne mladenke. Zanimljivo je da 
se u toj ulozi mladenkina pratilja (s nazi- 
vom svatica) spominje i u primorsko-lič- 
kih Bunjevaca u Krmpotama i u nekim 


EPERJESSY 


mjestima u Lici, a na prostorima moguće 
bunjevačke pradomovine samo u Citluku u 
Sinjskoj krajini. 

Lit.: M. Černelić, Uloge i nazivi odabranih svato- 
vau Bunjevaca, Zagreb, 1991; M. Bosić, Zenidbe- 
ni običaji Sokaca Hrvata u Bačkoj, Novi Sad, 


1992. : 
M. Cernelić 


EPERJESSY, Ern6 (Mamelik, madž. Al- 
mamellćk, 30. VIII. 1929.), etnograf, pro- 
svjetni djelatnik, glavni savjetnik u mini- 
starstvu. Pučku je školu završio u Sasrćtu, 
a srednju je pohađao u Sigetu (madž. 
Szigetvar) i Pečuhu. Učiteljsku je diplomu 
stekao 1948. u pečuškoj biskupskoj na- 
stavničkoj školi, a 1964. na Sveučilištu 
Loranda Ečtvčsa u Budimpešti i diplomu 
profesora povijesti, književnosti i narodo- 
pisa. God. 1971. doktorirao je radom o 
madžarskom narječju u Zselicu. Od 1948. 
do 1964. učiteljuje na Legradskoj Gori 
(madž. Ortilos-Szentmih4lyhegy), madžar- 
sko-hrvatskom salašarskom naselju, a od 
1964. do 1966. radi kao profesor u jednoj 
budimpeštanskoj gimnaziji. Između 1967. 
i 1972. referent je za obrazovanje i kulturu 
Demokratskoga saveza Južnih Slavena u 
Madžarskoj te se u to vrijeme pobliže upo- 
znaje i s etnografskom tradicijom Hrvata u 
toj zemlji. Od 1972. do 1993. glavni je sav- 
jetnik i referent za manjinska pitanja u Na- 
rodnosnom odjelu Ministarstva kulture, a 
od 1993. do 1996. suradnik inozemnih 
emisija Madžarskoga radija. Živi u Bu- 
dimpešti. 

U razdoblju od 1950. do 1964. na Le- 
gradskoj Gori voditelj je tamošnjega gla- 
sovitoga hrvatsko-madžarskoga narodno- 
ga ansambla (madž. Szentmihalyhegyi 
Nepi Egyiittes). Istodobno u okolici istra- 
žuje etnografsko blago (pučku glazba, obi- 
čaje, narodna vjerovanja, pripovijetke 1 le- 
gende) Hrvata kajkavaca, poslije istraživa- 
nja proširuje i na podravske Hrvate (Mar- 
tinci, Semartin). Od 1967., kao djelatnik 
Saveza, radi na reorganizaciji narodno- 
snih, među njima i hrvatskih škola, koje su 
bile ukinute poslije 1961. Predvodi niz tur- 
neja hrvatskih kulturno-umjetničkih dru- 
štava. Od 1972. jedan je od organizatora 
narodnosnih etnografskih konferencija, 

EPERJESSY 


koje se održavaju svakih pet godina, te se- 
rije etnografskih izdanja 13 službeno pri- 
znatih narodnosti koje žive na tlu Madžar- 
ske, među njima i Etnografije Južnih Sla- 
vena u Mađarskoj, kojoj je do 1993. bio 
glavni urednik. Od 1994. glavni je urednik 
Etnografije Hrvata u Mađarskoj. Zahva- 
ljujući među ostalim i njegovu zauzimanju, 
te se serije objavljuju uz državnu potporu. 
Kao djelatnik Ministarstva kulture, poticao 
je i podupirao utemeljenje pečuškoga Hr- 
vatskoga kazališta, hrvatskoga bazičnoga 
muzeja u Mohaču (Muzej Dorottye Kani- 
zsai, središnji etnografski muzej Hrvata u 
Madžarskoj), ljetnih hrvatskih etnograf- 
skih tabora, zavičajnih muzeja i dr. Među 
njegovim mnogobrojnim studijama nekoli- 
ko njih odnosi se i na podunavske Hrvate 
(»Vjerovanja i običaji u vezi s Barbarinim 
danom«, »Huškanje — hujakolas, osobeni 
hrvatsko-mađarski sustav komunikacije«; 
»Šalje pismo Sibinjanin Janko — narodne 
pripovijetke Andrije Hidega«; »Ispitivanje 
međusobnih utjecaja u pučkom prazno- 
vjerju jednoga mađarsko-hrvatskoga nase- 
lja«; »Na drugoj strani Jordana — ručnici na 
grobljima baranjskih Hrvata«). 


God. 1993. jedan je od utemeljitelja 
Hrvatske manjinske samouprave u budim- 
peštanskom Zuglou (XIV. okrug), u kojoj 
je član vodstva do 2006. U tom je razdob- 
lju i član Hrvatske samouprave grada Bu- 
dimpešte. Od 1963. član je, a od 1990. po- 
časni član Madžarskoga etnografskoga 
društva. Od 1975. tajnik je, a zatim pred- 
sjednik Narodnosnoga stručnoga odjela 
Madžarskoga etnografskoga društva. 

Lit.: Etnografija Južnih Slavena u Mađarskoj, 1- 
10, Budimpešta, 1975-93; Etnografija Hrvata u 
Mađarskoj, 1-11, Budimpešta, 1994-2004. 


Ž. Mandić 


ERBEREČKE (erberečka), dječja igra, 
nekad česta na bunjevačkim salašima i u 
gradu. Igra se još i danas, na sljedeći način: 
djeca se podijele u dvije jednake skupine i, 
čvrsto se držeći za ruke, stanu jedna prema 
drugoj na udaljenost od desetak metara ili 
više. Iz prve skupine javi se jedan igrač go- 
voreći: »Erberečke, erber dud, koga ćete, 
mene ili moga druga do mene!« Iz druge 

skupine pozivaju osobu te se ona zalijeće i 
pokušava probiti »živi zid« koji čini druga 
skupina. Ako ga uspije probiti, onda u svo- 
ju skupinu odvodi jednu osobu iz suparnič- 
ke. Ako ga ne uspije probiti, ostaje kao za- 
robljenik u drugoj skupini. Igru gubi skupi- 
na u čijem redu ostane samo jedan igrač. 
Donekle izmijenjenoga imena, ali sa slič- 
nim upitom i odgovorom, ta je igra pozna- 
ta i u drugih naroda u Podunavlju i drugim 
regijama (»lanca probijanca«, »čija voj- 
ska«, »probijanje«, »sečenica« 1 dr.). Pod- 
rijetlo igre vjerojatno je njemačko. 

Lit.: M. Evetović, Kulturna povijest bunjevačkih i 
šokačkih Hrvata (rukopis); V. Marjanović, Obred- 
ni elementi u tradicionalnim dečjim igrama Vojvo- 
dine (http://www.rastko.org.yu/antropologija/vmar- 


janovic-obredni.html). 
N. Tumbas 


ERČIN (madž. Ercsi), grad na desnoj oba- 
li Dunava, u sjevernom dijelu Bile župani- 
je (Fejćr megye), 7500 st. (2001). Ime mu 
potječe od osobnoga imena avarskoga ple- 
menskoga vođe Ercha. Područje je naselje- 
no prije dvije tisuće godina, u I. st. naselja- 
vaju ga Iliri i Kelti, a za doba Rimljana ov- 
dje se nalazila pogranična vojna utvrda. Pr- 
vi pisani dokument o Erčinu potječe iz vre- 
mena Arpadovića. God. 1037. spominju se 
ovdašnji ribari. U čast sv. Nikole 1166. ov- 
dje je podignut benediktinski samostan, 
koji je poslije tatarske najezde pripao ci- 
stercitima samostana u Topuskom, a za vri- 
jeme Turaka uništen je. Župa je utemeljena 
1332. Turci su ga prozvali Erdžinom, što 
su doseljeni Hrvati preinačili u Erčin, od 
čega su Madžari izveli Eresćny (službeno 
ime u XVIII. i XIX. st.). 


Pod vodstvom bosanskih franjevaca 
Luke Otočkoga i Tome Vojvodića u nena- 
pučeno selo 1629. nastanili su se katolički 
Hrvati, zahvaljujući kojima se naselje brzo 
razvija te je preraslo u trgovište. Naselje 
pripada posjedu porodica Dombay, Dallos, 
Torkos, odnosno Szapary, pa je do 1686. 
stanovništvo porez plaćalo i madžarskomu 
vlastelinu i Turcima. God. 1690. franjevci 
su ovamo doveli nove hrvatske doseljeni- 
ke. Erčinski župnik Marko Bulajić i njegov 
prokurator Petar Radonović 1698. skuplja- 


ju milostinju za obnovu erčinske crkve po- 
svećene Velikoj Gospi. Vjerski obredi odr- 
žavaju se isključivo na hrvatskom jeziku 
jer je na početku XVIII. st. naselje posve 
hrvatsko. Prvaci sela 1699. jesu knez Blaž 
Kecanović, prijašnji knez Nikola Čiča, a 
prisežnici: Gyčrgy Bocskay, Ivan Kokić, 
Mihajlo Bulatović, Živko Čekmarović, 
Ivan Radić, Stipan Golić, Ivan Verčić, 
Abraham ElIčić i crkvenjak Petar Radano- 
vić. Za Rakoczijeva ustanka 1703.-11. Er- 
čin se navodi kao hrvatska župa. U XVIII. 
st. erčinski opati obnašaju i druge važne 
dužnosti, tako 1711. Martin Josip Ribić 
postaje đurskim kanonikom, 1718. Lovro 
Ivan Vukanić župnikom šomođske Župe 
sv. križa, 1741. Petar Matatić postaje zag- 
rebačkim kanonikom i glavnim dekanom. 


Grof Pćter Szapary 1762. dao je izgra- 
diti novu crkvu u kasnobaroknom stilu. 
Crkvena škola djeluje od 1769. Od 1800. 
Erčin je opet trgovište, koje uživa mnogo- 
brojne pogodnosti, npr. na godinu tri dr- 
žavna sajma. Ima više od pedeset obrtnika 
učlanjenih u cehove. Važan je kao luka. 


Erčin (Ercsi) 


God. 1828. Hrvati čine oko 50% sta- 
novništva sela (osim njih, ovdje žive Ma- 
džari, Slovaci i Nijemci); omjer im se ne 
mijenja ni 1882., kada se, uz 79 njemač- 
kih, 65 madžarskih i 14 slovačkih, ondje 
nalazi 196 hrvatskih kućanstava. Zbog kr- 
šenja prava u crkvi erčinski Hrvati 1889. 


ERČINSKI RAČKI KLUB 


oštro prosvjeduju i suprotstavljaju se vla- 
stima pa je uhićeno i kažnjeno 50 Hrvata. 
God. 1903. Hrvati imaju polovicu crkve- 
nih obreda, »jedna nedilja šokačka, druga 
madžarska«. 


God. 1898. Erčinu su priključene pu- 
stare: Jaginac (madž. Aggszentpćter), Dol- 
nja i Gornja Dešnja, (madž. AlsobesnyG, 
Fels6besny6), Gebeljaroš (madž. GoG- 
boljaras), Rashoda (znadž. Bevar) i Slatina. 
God. 1912. predana je najsuvremenija 
tvornica šećera u srednjoj Europi, koja 
otad zapošljava i mnoge Erčince. Od 1100 
Erčinaca koji su sudjelovali u Prvom svjet- 
skom ratu poginulo je 203, a gotovo ih je 
isti broj umro od zadobivenih rana ili bolesti. 


Prema službenoj statistici 1941. u Erči- 
nu živi 7280 Madžara, 170 Hrvata, 37 Ni- 
jemaca i 14 Slovaka. U osnovnoj školi hr- 
vatski se jezik predavao do 1953. Tih go- 
dina u erčinskoj crkvi čula se zadnja pro- 
povijed na hrvatskom jeziku. Pod utjeca- 
jem crkve i države Erčinci su svoju misu 
zvali ilirskom, a sebe Racima. Danas u Er- 
činu ima samo nekoliko osoba koje govo- 
re jezik svojih predaka (ikavicu). Od 1994. 
u selu djeluje Erčinski racki klub, a od 
2003. postoji Hrvatska manjinska samo- 
uprava. 


Osim crkve, spomenikom kulture u 
mjestu smatra se i kip sv. Ivana Nepomuka 
i kapelica podignuta na obali Dunava 
1828., posvećena Velikoj Gospi, poznato 
hodočasničko mjesto. 


Izvor: Župna spomenica, Erčin. 


Lit.: 1. Antunović, Razprava o podunavskih i poti- 
sanskih Bunjevcih i Šokcih u pogledu narodnom, 
vjerskom, umnom, gradjanskom i gospodarskom, 
Beč, 1882; A fehervdri kirdlyi torvenyszek, 3445. 
Vallas elleni vetsćg es hatosdg elleni eroszak, Er- 
csi, 1889; Fejćr vdrmegye tortćnete, IV, Szekes- 
fehćrvar, 1901. 

Ž. Mandić 


ERČINSKI RACKI KLUB, kulturno- 
prosvjetna udruga Hrvata u Erčinu. Djelu- 
je od 1994. godine okupljajući erčinske 
Hrvate i njihove prijatelje. Glavni mu je 
cilj pokretanje tečajeva hrvatskoga jezika, 
njegovanje hrvatske kulture i običaja, pri- 
kupljanje građe o prošlosti erčinskih Hrva- 

ERČINSKI RAČKI KLUB 


ta, organiziranje hodočašća u matičnu Hr- 
vatsku te priređivanje tzv. rackohrvatskih 
susreta. 

Ž. Mandić 


ERD —> Andzabeg 


ERDELJANOVIĆ, Jovan (Pančevo, 30. 
X. 1874. — Beograd, 12. X. 1944.), etnolog 
i antropolog. Osnovnu školu polazio je u 
okolici Smedereva, a gimnaziju u Smede- 
revu i Beogradu. Diplomirao je na historij- 
sko-filološkom smjeru tadašnje Velike 
škole u Beogradu. Naknadno upisuje studij 
etnologije i srodnih znanosti kao stipendist 
srpske vlade te nastavlja studirati na više 
vodećih europskih sveučilišta (Beč, Ber- 
lin, Leipzig i Prag). Na praškom sveučili- 
štu završava studij te doktorira 1905. Na- 
kon prelaska u Beograd radi kao profesor 
Treće klasične gimnazije, ali već je 1906. 
izabran za docenta na Katedri etnologije 
beogradskoga sveučilišta, 1919. za izvan- 
rednoga, a 1921. za redovitoga profesora. 
Za dopisnoga člana Srpske akademije zna- 
nosti izabran je 1922., a za redovitoga 
1933. Bio je suradnik više tadašnjih doma- 
ćih i inozemnih znanstvenih društava (re- 
doviti član Srpskoga znanstvenoga dru- 
štva, počasni član Matice srpske u Novom 
Sadu, suradnik Jugoslavenske akademije 
znanosti i umjetnosti u Zagrebu, član 
Znanstvenoga društva u Lavovu, član Če- 
škoga geografskoga društva i Sveslaven- 
skoga instituta u Pragu i dr.). Nakon smrti 
Jovana Cvijića postavljen je za urednika 
Srpskoga etnografskoga zbornika (Naselja 
i poreklo stanovništva), za koji je uredio 
15 knjiga. 

Jedan je od osnivača znanstvene etno- 
logije te fizičke antropologije u Srbiji. 
Znanstvenu djelatnost razvija pod snažnim 
utjecajem antropogeografa Jovana Cvijića, 
čije su teze vidljive i u Erdeljanovićevim 
radovima, napose kad je riječ o istraživa- 
njima u kojima se govori o etničkoj struk- 
turi stanovništva Balkanskoga poluotoka. 
Bavio se istraživanjem plemena i plemen- 
skoga života u Crnoj Gori te etničke povi- 
jesti i etnogeneze Cincara, Meglenskih 
Vlaha, Bunjevaca i Makedonaca te etnič- 
kih prilika i etnoloških karakteristika u Šu- 
madiji, Vojvodini, Makedoniji i Crnoj Gori. 

Rubno su se njegova istraživanja doti- 
cala i Bunjevaca te mu je Srpska akademi- 
ja znanosti 1930. izdala studiju O poreklu 
Bunjevaca. Studija je izazvala mnogobroj- 
ne kontroverze u subotičkoj javnosti te je 
do 1941. služila prosrpski orijentiranim 
Bunjevcima za dokazivanje teze kako ta 
etnička skupina nema hrvatske korijene. 
Od 1990-ih ishodište je bunjevačkih istra- 
živača koji negiraju pripadnost Bunjevaca 
hrvatskomu narodu, a do danas je jedino 
polazište većine srpskih autora u razmatra- 
njima o Bunjevcima. 


CRIICKA KPAJEEECRA ARAZEMHJA 


IIOCEBHA M3/NAFPbA 


HrHĆA DOG 


DRNOCOGCKH H OHNONOLIKH CIHCH 
HHHTA 19 


0 NOPEKJIY BYIEBAIIA 


“ 
pa donana Pp navnnana 


J. Erdeljanović, O poreklu Bunjevaca, 
Beograd, 1930. 


U tom djelu Erdeljanović donosi mno- 
gobrojne podatke koji, kad je riječ o jezi- 
ku, etničkim migracijama, kulturi, povije- 
sti i narodnosnoj pripadnosti, nedvojbeno 
govore da su Bunjevci dio hrvatskoga et- 
ničkoga supstrata. On točno prikazuje i bu- 
njevačke migracije s područja Hercegovi- 
ne, jugozapadne Bosne i Dalmacije prema 
prostoru Primorja i Like, odnosno prema 
Podunavlju na prostor Slavonije, Srijema 1 
južne Ugarske, gdje se naseljavaju kao ho- 
mogene skupine i ne miješaju se s ostalim 
vlaškim, posebice pravoslavnim vlaškim 
skupinama. Ipak, Bunjevce pokušava opi- 
sati kao isključivi dio širega balkanskoga 
vlaškoga stanovništva, čime želi dokazati 
da su i Bunjevci srpska etnička skupina, 


jer polazi od toga da su Vlasi zapravo Sr- 
bi. Fundamentalna pogrešna postavka da 
su svi vlaški nomadi bili Srbi ishodište ima 
u činjenici da je dio Vlaha (Morlaka) koji 
je za turskoga razdoblja prihvatio pravo- 
slavnu vjeru poslije inkorporiran u srpski 
nacionalni korpus te u uvjerenju da su 
zbog toga i Vlasi koji su prihvatili katolič- 
ku vjeru Srbi katoličke vjere, unatoč tomu 
što je etničko podrijetlo balkanskih Vlaha 
iznimno složeno pitanje koje u znanosti do 
danas nije riješeno. Osim toga, u svojim je 
istraživanjima načinio i važne metodolo- 
ške propuste: pri terenskim istraživanjima 
običaja primorsko-ličkih Bunjevaca te je 
običaje uspoređivao samo s običajima ta- 
mošnjega srpskoga stanovništva te ih je 
sve i nazivao srpskima, dok je posve izo- 
stavio usporedbu s običajima drugoga hr- 
vatskoga stanovništva na tom području; u 
terenskim istraživanjima primorsko-ličkih 
Bunjevaca ograničio se samo na prostor 
gdje u znatnoj mjeri živi i srpsko stanovni- 
štvo (sjeverna i srednja Dalmacija), ali je 
izostavio područja Gorskoga kotara te za- 
padne Bosne i zapadne Hercegovine, u ko- 
jima također žive primorsko-lički Bunjev- 
ci, ali ne i Srbi (ili barem ne u znatnom 
broju) i dr. Nejasno je usto kako je iz mno- 
gobrojnih pobrojenih činjenica u svojoj 
studiji Erdeljanović došao do zaključka o 
istočnobalkanskom podrijetlu Bunjevaca, 
jer o tom u knjizi zapravo sve do samoga 
zaključka i nema riječi, što zapravo poka- 
zuje da je unaprijed i tendenciozno posta- 
vio cilj istraživanja. Na neutemeljenost po- 
stavaka o srpskom podrijetlu Bunjevaca 
upućuju i druge činjenice: u bavljenju pro- 
cesima velikih selidaba XV.-XVII. st. po- 
jedina bunjevačka prezimena dovodi u ve- 
zu sa Skopljem u Makedoniji, što nije toč- 
no, jer su Bunjevci migrirali s područja 
Bosne i Hercegovine pa se ta prezimena 
odnose na srednjovjekovni grad Uskoplje 
na planini Rami, odakle i dolazi dio bunje- 
vačkoga etničkoga supstrata. Upravo je 
gorsko područje Rame i Kupreškoga polja 
jezično isključivo ikavski kraj. Do početka 
XIX. st. ne može se k tomu govoriti o raz- 
voju prezimena u pravoslavnoga vlaškoga 
stanovništva Balkanskoga poluotoka jer su 


ERDUJHELYI 


se prezimena u njih izvodila od imena oca 
te se već u trećoj generaciji prezime pretka 
najčešće gubilo, što u Bunjevaca nije slu- 
čaj, pa se njihova prezimena i pojedine ge- 
nealogije mogu pratiti znatno dublje u pro- 
šlost. O tome svjedoče rodoslovlja porodi- 
ca Antunović, Sučić, Vojnić, Krmpotić i sl. 
Sve to zapravo govori da je zaključak Er- 
deljanovićeve studije O Bunjevcima bio 
unaprijed zadan i da je jedini cilj provede- 
nih istraživanja trebala biti potvrda unapri- 
jed postavljenih zaključaka. 

Djela: Etničko srodstvo Bokelja i Crnogoraca, Be- 
ograd, 1914; Makedonski Srbi, Beograd, 1925; O 
poreklu Bunjevaca, Beograd, 1930; Potpuna bibli- 
ografija u: E. Cerović, Bibliografija radova Jova- 


na Erdeljanovića, Glasnik Etnografskog instituta 
SANU, 23, Beograd, 1974. 


Lit.: Enciklopedija Jugoslavije, 4, Zagreb, 1986; 
E. Bažant, N. Bašić Palković, Književni sever 
(1925-1935). Bibliografija, Beograd, 1999; G. 
Kiss, E. Bažant, K. Čeliković, Subotička biblio- 
grafija (1918-1941), sv. IUV/1, Subotica, 2003; K. 
Bušić, Društveno, kulturno i političko organizira- 
nje bačkih Hrvata-Bunjevaca 1918.-1941. Uloga 
bunjevačke elite u procesu nacionalne integracije 
i modernizacije hrvatske zajednice u Bačkoj (ma- 
gistarska radnja); M. Černelić, Bunjevačke studije, 
Zagreb, 2006. 


E. Bažant i K. Bušić 


ERDUJHELYI, Menyhćrt (Senta, 4. I. 
1860. — Allentown, SAD, 2? X. 1925.), sve- 
ćenik, povjesničar. Osnovnu naobrazbu i 
gimnaziju završio je u rodnom gradu, teo- 
logiju je studirao u Segedinu i Kalači, gdje 
ju je 1882. i završio te bio zaređen za sve- 
ćenika. Služio je u više župa Kalačko-bač- 
ke nadbiskupije. Do 1885. koristio se pre- 
zimenom Ellinger. God. 1887. premješten 
je u Novi Sad, gdje je bio kapelan i vjero- 
učitelj te predavao srpski jezik u obrtnič- 
koj školi. Istraživao je u lokalnim te beč- 
kim i budimpeštanskim arhivima. Napisao 
je više povijesnih rasprava u Godišnjaku 
Povijesnoga društva Bačko-bodroške žu- 
panije. God. 1894. objavio je na madžar- 
skom monografiju Novoga Sada (Ujvidćk 
tortćnete), koja je iste godine prevedena na 
srpski i njemački jezik. Poslije je postao 
župnikom u Senti, odakle je 1908. otišao u 
SAD, među madžarske iseljenike, gdje je 
ostao do kraja života. 

ERDUJHELYI 


Erdujhelyijeva Povijest Novoga Sada 
važna je i za malo poznatu povijest Hrvata 
u tom gradu. Prema župnim maticama kr- 
štenih od 1702. godine, Šokci su, zajedno 
s Nijemcima i Madžarima, činili civilni 
dio Petrovaradinskoga Šanca (današnjega 
Novoga Sada). Prema Erdujhelyijevim 
tvrdnjama, ti su Šokci došli iz Podravine i 
Posavine, a nakon Požarevačkoga mira 
1718. »dođoše ovamo katoličke bosanske 
porodice i Šokcima se nazvaše sa ono ma- 
lo katoličkih Hrvata skupa, koji ovde sta- 
novahu, to ime njihovi potomci sačuvaše 
do naših dana«, tj. sve do pred Prvi svjet- 
ski rat. Dalje navodi da je 1720. od oko 
400 katolika u gradu Hrvata bilo oko 30%, 
a da su nakon Beogradskoga mira 1739. 1 
doseljenja Nijemaca iz Beograda Hrvati 
činili 14% od 1468 katolika u Novom Sa- 
du. To povećanje apsolutnog broj Hrvata 
znači da su se iz Beograda doselili i pri- 
padnici tamošnjih dubrovačkih kolonija. 
Lit.: J. Szinyei, Magyar irok elete 65 munkai, 2, 
Budapest, 1893; Enciklopedija Jugoslavije, 4, Zag- 
reb, 1986; Z. Kalapis, Eletrajzi kalauz, 1, Ujvidćk, 
2002. 

E. Bažant 


ERSEKCSANAD —> Čanad 


ETNIČKA MANJINA, 1. u širem smislu, 
skupina stanovnika jedne države koja se 
po svojim osebujnim fizičkim, povijesnim 
ili kulturnim obilježjima (tradicija, svijest 
o podrijetlu, kulturna baština, religija) raz- 
likuje od većine stanovništva države. Če- 
sto se koristi kao istoznačnica za nacional- 
nu manjinu ili druge zbirne pojmove koji- 
ma se označuju manjinske zajednice (na- 
rodnosti, etničke skupine, nacionalne za- 
jednice, etničke zajednice, narodne skupi- 
ne, jezične skupine i sl.). U Ujedinjenim 
narodima za označavanje nacionalnih ma- 
njina najčešće se rabi upravo taj termin; 2. 
u užem smislu, označava one manjinske 
narode koji nemaju svoju matičnu državu 
(Romi, Baski i sl.), za razliku od nacional- 
nih manjina, tj. onih manjinskih naroda 
koji imaju svoju matičnu državu. lako je ta 
razlika zastupljena u doktrini, pa i u među- 
narodnim dokumentima, nacionalna zako- 

nodavstva, čak i ako poštuju tu terminolo- 
šku razliku (mađarski zakon iz 1993., za 
razliku od srpskoga zakona iz 2002.), ne 
propisuju različit režim ostvarivanja ma- 
njinskih prava za etničke i nacionalne ma- 
njine. Međutim, u praksi etničke manjine 
objektivno imaju slabiji položaj jer u 
ostvarivanju i zaštiti manjinskih prava ne- 
maju dodatnu zaštitu kakvu pružaju matič- 
ne države. Upravo iz razloga slabljenja 
manjinskoga položaja ili uopće otežavanja 
uključivanja u hrvatske integracijske pro- 
cese, u određenim povijesnim razdoblji- 
ma, u kojima su se Hrvati u međurječju 
Dunava i Tise našli u manjinskom položa- 
ju, domicilne države ili pokrajinske vlasti 
poticale su fragmentiranje Hrvata na ma- 
nje etničke skupine (Bunjevci, Šokci, Raci 
i dr): u Madžarskoj od druge polovice XIX. 
st. do polovice XX. st.; u Bačkoj za vrije- 
me Kraljevine SHS, odnosno Jugoslavije; 
na području Srbije od 1990-ih godina do 
danas. 


Lit.: N. Girasoli, National minorities. Who are 
they?, Budapest, 1995; Leksikon migracijskoga i 
etničkoga nazivlja, Zagreb, 1998. 

S. Bačić 


ETNIČKA SKUPINA (grč. ethnikos: na- 
rodni, pučki, plemenski), zajednica ljudi 
čiji pripadnici dijele zajednički identitet na 
temelju potjecanja s istoga teritorija ili ve- 
zanosti za isto područje, vjerske pripadno- 
sti, jezika, zajedničkoga podrijetla (stvar- 
noga ili mitskoga), jedne ili više razlikov- 
nih sastavnica zajedničke kulture, vlastita 
zajedničkoga imena, zajedničkih povije- 
snih sjećanja, norma kojima se uređuju 
međusobni odnosi i odnosi prema pripad- 
nicima drugih etničkih skupina, zajednič- 
koga prostora komunikacije i interakcije te 
jakih osjećanja solidarnosti i lojalnosti 
prema pripadnicima vlastite skupine. Kao 
predmet proučavanja ili kao varijabla u is- 
traživanjima, zastupljena je u sociologiji, 
antropologiji, etnologiji, socijalnoj psiho- 
logiji, političkim znanostima, pravu, povi- 
jesti, geografiji, medicini i drugim discip- 
linama. 

U sociološkoj teoriji dominiraju dvije 
vrste objašnjenja njihova nastanka. Prema 


primordijalnomu pristupu etničke skupine 
nastaju kao rezultat praiskonske vezanosti 
za područje na kojem žive ili iz kojega po- 
tječu, za svoju vjeru i rodbinu. Ta vezanost 
uključuje jake osjećaje odanosti i solidar- 
nosti unutar etničke skupine te emocional- 
nu i spoznajnu povezanost s pripadnicima 
iste skupine, koji su rezultat rane primarne 
socijalizacije ili temeljne psihološke potre- 
be za pripadnošću nekoj skupini. Prema 
mobilizacijskomu pristupu etničke skupine 
stvaraju, održavaju i učvršćuju pojedinci i 
skupine kako bi stekli pristup društvenim, 
političkim i materijalnim resursima. Prema 
tomu gledištu, pojedinci se služe simboli- 
ma etničkoga identiteta kako bi postigli 
vlastite ciljeve, a etničke se skupine stva- 
raju onda kad pojedinci misle da će njiho- 
vim stvaranjem nešto postići. 

U nekim se slučajevima u literaturi na- 
zivi etnička skupina, nacija i država pre- 
klapaju ili rabe naizmjence. Etnička se 
skupina od nacije razlikuje u nekoliko di- 
menzija — obično je manja i jasnije uteme- 
ljena u zajedničkom podrijetlu (stvarnom 
ili mitskom vjerovanju u zajedničke pret- 
ke), a u ljudskoj je povijesti usto općeniti- 
ja i češća nego nacija, koja se veže uz spe- 
cifično vrijeme i mjesto. Etničke se skupi- 
ne temelje na pripisanoj pripadnosti, što 
znači da je pripadnost tim skupinama ogra- 
ničena samo na one koji dijele atribute ste- 
čene rođenjem, dok su nacije prije svega 
kulturno i politički definirane. U odnosu 
na etničke skupine, nacije su inkluzivnije, 
tj. otvorenije primanju novih članova. 


U suvremenoj političkoj uporabi naziv 
etnička skupina često se rabi i pri opisiva- 
nju kvazinacionalnih manjinskih skupina, 
koje iz nekih razloga nisu dostigle status 
nacije (Romi, Katalonci, Korzikanci, Ba- 
ski 1 sl.). U tom je smislu onda riječ o sino- 
nimu za etničke manjine u užem smislu. 


Lit.: G. J. Kellas, The Politics of Nationalism and 
Ethnicity, London, 1991; F. Putinja, Ž. Stref-Fe- 
nar, Teorije o etnicitetu, Beograd, 1997; A. D. 
Smit, Nacionalni identitet, Beograd, 1998; M. Ha- 
ralambos, M. Holborn, Sociologija: Teme i per- 
spektive, Zagreb, 2002. 


J. Dulić 


ETNOCENTRIZAM 


ETNOCENTRIZAM (grč. ethnos: na- 
rod; /at. centrum: središte), sustav raz- 
mjerno povezanih stavova koji se na bihe- 
vioralnoj razini očituje kao socijalno-inter- 
akcijska selektivnost, pristranost i među- 
nacionalno nepovjerenje, na afektivnoj ga 
razini karakterizira doživljaj vlastite etnič- 
ke grupe kao alter ega i proširene obitelji 
te osjećaj individualne ugroženosti, a na 
kognitivnoj razini upućuje na postojanje 
opće urote i na potrebu nacionalne homo- 
genizacije. Riječ je dakle o složenom so- 
cio-psihološkom konstruktu, koji čine tri 
latentne dimenzije: a) nacionalna zatvore- 
nost, koja sadržava socijalno-interakcijsku 
selektivnost, međunacionalno nepovjere- 
nje, nacionalne predrasude i osjećaj nacio- 
nalne superiornosti; b) nacionalna veza- 
nost, koja sadržava doživljavanje vlastite 
nacije kao proširene obitelji, identifikaciju 
osobne i nacionalne sudbine i potrebu za 
nacionalnom homogenizacijom; c) menta- 
litet nacionalnoga opsadnoga stanja, koji 
sadržava uvjerenje o postojanju međunaci- 
onalne urote, nacionalne ugroženosti i kse- 
nofobiju. 


S jedne strane, te dimenzije nisu čvrsto 
funkcionalno integrirane pa npr. pojedinci 
u kojih je zastupljen sindrom mentaliteta 
nacionalnoga opsadnoga stanja neće nuž- 
no manifestirati nacionalnu zatvorenost i 
nacionalnu vezanost (osoba može biti pod 
snažnim utjecajem političke propagande 
ili zamišljenoga nacionalno-državnoga 
projekta u čijoj pozadini leži svijest o ko- 
lektivnoj nacionalnoj ugroženosti, a da na 
manifestnoj razini ne iskazuje zatvorenost 
u socijalnoj interakciji s pripadnicima dru- 
gih nacija u svojem okružju i da u emoci- 
onalnom smislu ne iskazuje visok stupanj 
nacionalne identifikacije i potrebe za ho- 
mogenizacijom). S druge strane, pojedini 
su entiteti funkcionalno integrirani u di- 
menzijama etnocentrizma pa se npr. nacio- 
nalna zatvorenost očituje u obliku socijal- 
no-interakcijske selektivnosti i socijalne 
distanciranosti, ali i u obliku osjećaja naci- 
onalne superiornosti, nacionalnih predra- 
suda i sklonosti da se na pripadnike drugih 
skupina primjenjuju mjerila vlastite skupi- 
ne. Koje će dimenzije etnocentrizma biti 

ETNOCENTRIZAM 


više ili manje dominantne, ovisi o konkret- 
nom povijesnom iskustvu i o različitim 
psihološkim i socijalnim karakteristikama 
pojedine etničke skupine. 

U strukturi svijesti o kolektivnoj nacio- 
nalnoj ugroženosti implicitno je prisutna 
pomaknuta agresivnost prema nacional- 
nim manjinama, koje funkcionalno služe 
kao »žrtveni jarac«: one se percipiraju kao 
zajednice koje imaju različita vjerovanja 
ili političke stavove, a različiti politički 
stavovi mogu biti pospješeni realnim grup- 
nim konfliktom, što je refleksija konkretne 
državne propagande ili nacionalno-politič- 
koga programa većinskoga naroda. Kao 
posljedica mentaliteta nacionalnoga op- 
sadnoga stanja mogu se pojavljivati razli- 
čiti oblici etnocentričke svijesti i u pripad- 
nika manjinskih nacionalnih skupina koje 
žive u izravnom socijalnom okružju s ve- 
ćinskim narodom. 


Ovaj je termin prvi uveo američki soci- 
olog William Sumner 1906. Uzrok etno- 
centrizma jedni autori nalaze u ljudskoj 
prirodi, tj. u instinktivnim ponašanjima 1 
genskom naslijeđu (van den Berghe, Shaw 
i Wong), dok je prema drugima on rezultat 
konkretnoga povijesnoga, kulturnoga i 
ekonomskoga konteksta (Deutsch, Gell- 
ner, Smith). U svakom slučaju, etnocentri- 
zam je posljedica činjenice da ljudi usvaja- 
ju bitne kulturne i etničke vrijednosti još 
za primarne socijalizacije, koje im služe 
kao glavna uporišta njihova društvenoga 
identiteta. lako počiva na etničkom identi- 
tetu, etnocentrizam ne mora nužno uzroko- 
vati nepoželjne posljedice ako se i drugima 
dopušta razvijanje vlastitih identiteta. Me- 
đutim, u praksi lako prianja uz ideologije 
koje zagovaraju diskriminaciju ljudi na 
osnovi rasne, religijske ili etničke pripad- 
nosti. Na njegovo opadanje pak utječu ve- 
ća društvena i prostorna pokretljivost ljudi, 
politička demokratizacija, jačanje indivi- 
dualizma i sl. 


Lit.: M. J. Rosenberg, Cognitive structure and at- 
titudinal affect, Journal of Abnormal and Social 
Psychology, 53, Washington DC, 1956; D. Katz, 
The functional approach to the study of attitudes, 
Public Opinion Ouarterly, 24, Chicago, 1960; M. 
Rokeach, P. W. Smith, R. I. Evans, Two kinds of 

prejudice or one?, M. Rokeach (Ed.). The opened 
and closed mind, New York, 1960; D. T: Camp- 
bell, Ethnocentric and other altruistic motives, In: 
D. Levine (Ed.). Nebraska symposium on motiva- 
tion, Nebraska, 1965; K. W. Deutsch, Vationalism 
and Social Communication : An Inquiry into the 
Foundations of Nationality, Cambridge Massac- 
husetts, 1966; P. L. Van den Berghe, The Ethnic 
Phenomenon, New York, Amsterdam, Oxford, 
1981; E. Gellner, Vations and Nationalism, Ox- 
ford, 1983; V. Reynolds, V. S. E. Falger, 1. Vine 
(Eds.), The Sociobiology of Ethnocentrism. Evolu- 
tionary dimensions of xenophobia, discrimination, 
racism and nationalism, London & Sydney, 1987; 
R. P. Shaw, Y. Wong, Genetic Seeds of Warfare. 
Evolution, Nationalism and Patriotism, Boston, 
1989; M. Zvonarević, Socijalna psihologija, Zag- 
reb, 1989; J. G. Kellas, The Politics of Nationa- 
lism and Ethnicity, Hong Kong, 1991; D. Bar-Tal, 
D Antebi, Beliefs About Negative Intentions of 
the World: A Study of the Israeli Siege Mentality. 
Political Psychology, 4/1992, New York; H. Dek- 
ker, D. Malova, The concept of Nationalism. In: 
Nationalism, ethnic conflict and conceptions of ci- 
tizenship and democracy in Western and Eastern 
Europe, 1, Utrecht, 1994; Z. Šram, Authoritaria- 
nism and Etatism. In: D. C. Bruch and R. L. EII- 
mann (Eds.). Toward a Theory of Nationalism: 
Cross Cultural Perspectives, Szeged, 1995.; A. D. 
Smit, Nacionalni identitet, Beograd, 1998; I, Ši- 
ber, Osnove političke psihologije, Zagreb, 1998; 
Leksikon migracijskoga i etničkoga nazivlja, Zag- 
reb, 1998; Z. Šram, Ideologijski obrasci i osobi- 
ne ličnosti, Subotica, 2000; Hrvatska enciklopedi- 
ja, 3, Zagreb, 2001; Z. Šram, Dimenzije agresiv- 
nosti kao psihološka pozadina političkih orijenta- 
cija i etnocentrizma: komparacija različitih socio- 
demografskih skupina u Vojvodini, Migracijske i 
etničke teme, 4/2001, Zagreb; Z. Šram, Dimenzije 
etnocentrizma i nacionalna pripadnost, Društvena 
istraživanja, 1/2002, Zagreb; Z. Šram, Socijalni 
stavovi i osobine ličnosti kao komponente politič- 
ke kulture, u: Pet godina tranzicije u Srbiji, 2, ur. 
S. Mihailović, Beograd, 2006. 


Z. Šram 


ETNOCID (grč. ethnos: narod; franc. do- 
četak —cide, < /at. —cidium, < /at. caedere 
— posjeći, ubiti), sustavno uništavanje ljud- 
skih kultura, koje se sastoji u poticanju 
manjina na napuštanje vlastite kulture i 
njihova nasilnoga uključivanja u pretpo- 
stavljenu dominantnu kulturu većine. Po- 
jam je stvoren u najnovije vrijeme, po uzo- 
ru na izraz genocid, za razliku od kojega 
cilj nije fizičko istrebljenje naroda, već 
uništenje njegovih kulturnih obilježja. Če- 


sto se temelji na uvjerenju kako su kulture 
malih naroda manje vrijedne, pa je nužno 
njihovu kulturu zamijeniti kulturom nad- 
moćnijih. Provodi se kroz prisiljavanje pri- 
padnika etničke skupine da preuzmu obi- 
lježja tuđih skupina (pismo, vjera, jezik i 
dr.), čime se gubi dotadašnje etničko za- 
jedništvo s matičnom etničkom skupinom, 
dok se u materijalnom pogledu sastoji u fi- 
zičkom uništavanju obilježja kulturne ba- 
štine nekoga naroda, poput knjižnica, cr- 
kava, groblja, spomenika i dr. 
Lit.: Leksikon migracijskoga i etničkoga nazivlja, 
Zagreb, 1998; Hrvatska enciklopedija, 3, Zagreb, 
2001. 

S. Bačić 


ETNOGENEZA (grč. ethnos: pleme, na- 
rod; genesis: postanak), povijesni procesi 
nastanka i oblikovanja naroda, koji se u 
pravilu proučavaju interdisciplinarno, na 
osnovi arheoloških, lingvističkih, povije- 
snih i etnografskih podataka. 

Problem etnogeneze dviju hrvatskih et- 
ničkih skupina u Podunavlju — Bunjevaca i 
Šokaca — nije do kraja razriješen, no isto se 
može ustvrditi i za etnogenezu Hrvata u 
cjelini (npr. prevladana ilirska teorija, sla- 
venska, iranska i bugarska teorija, pitanje 
prapostojbine, ime i dr.) te ostalih južno- 
slavenskih naroda (npr. vlaška, cincarska 1 
turska komponenta u Srba, bugarska u Ma- 
kedonaca, nakon raspada Jugoslavije aktu- 
alizirana etnogeneza Bošnjaka i dr.). Ni 
etimologija naziva dvaju etnika nije razri- 
ješena, unatoč većemu broju različitih teo- 
rija. Iako se čini da su oba imena prvotno 
bili negativno konotirani nazivi za katoli- 
ke, uvredljiva sastavnica s vremenom se 
izgubila, a imena su se udomaćila. Oko od- 
govora na pitanje kada su se, kako i zašto 
Bunjevci i Šokci doselili u ugarsko Podu- 
navlje u znanstvenim je krugovima uglav- 
nom postignut konsenzus, a u novije doba 
razriješeno je i s kojih su se područja dose- 
lili u Slavoniju i Ugarsku. 

Starija teorija prema kojoj su Šokci po- 
tomci Ilira (npr. Ferdo Filipović) napušte- 
na je, a osamljeno je i mišljenje o njihovu 
bugarskom podrijetlu (Ivan Frano Jukić). 
Do danas nije utvrđeno kako su se Šokci 


ETNOGENEZA 


oblikovali kao osebujno etničko tkivo unu- 
tar hrvatskoga korpusa, no i oni su, poput 
Bunjevaca, koji su se u ugarsko Podunav- 
lje doselili nešto poslije, prepoznatljivi 
postali razmjerno kasno i na zemljopisno 
ograničenom prostoru što su ga određivali 
turski i madžarski državni utjecaji te suži- 
vot s pravoslavnim Srbima. Postojbinom 
Šokaca obično se smatra Bosna, točnije 
srednja i istočna Bosna nasuprot crti Gra- 
diška-Brod-Županja — njihova su naselja 
bila uz Unu, Vrbas i Sanu do Glamočkoga 
polja i Kupreške visoravni, zatim od Kre- 
ševa i Fojnice do Travnika, Zenice i Vare- 
ša te preko Olova do Tuzle i Brčkoga. 
Glavna seoba Šokaca u Bačku i Baranju 
protjecala je 1538.-40. pod vodstvom bo- 
sanskih franjevaca, nakon što je Dubica 
pala pod tursku vlast. Šokci su tada u veli- 
ku broju naselili Slavoniju, Bačku i Bara- 
nju, pri čemu su u Bač, Plavnu, Bođane, 
Vajsku, Bukin i Novo Selo došli s područ- 
ja Donje Tuzle (tj. Gradovrha), a u Santo- 
vo, Bereg, Sontu i Monoštor s istoga pod- 
ručja kao i šokačke skupine u Baranji i Sri- 
jemu. I nakon polovice XVI. st. Šokci se u 
manjim ili većim skupinama postupno se- 
le na sjever, pri čemu je posebno važna bi- 
la seoba u vrijeme Velikoga bečkoga rata 
1683.-99., kad se u oslobođene krajeve 
Slavonije i Ugarske iz Bosne, prema ne- 
kim podacima, doselilo oko 100.000 šo- 
kačkih Hrvata. Šokci su tako postupno, u 
većim i manjim skupinama, tijekom više 
od jednoga stoljeća u veliku broju naselili 
Slavoniju i Baranju, a u Bačkoj su se zadr- 
žali u desetak naselja uz Dunav. U govori- 
ma bačkih Šokaca dominira ikavski odraz 
praslavenskoga jata, ali je za njih, kao i za 
šokačke govore u Slavoniji, karakteristič- 
na staroštokavska akcentuacija te se pri- 
brajaju slavonskomu dijalektu. 


Unatoč većemu broju hipoteza, neraz- 
riješeno je i etničko podrijetlo Bunjevaca. 
Ono se najčešće dovodi u vezu s nomad- 
skim vlaškim (morlačkim) stanovništvom, 
koje se postupno miješalo s hrvatskim pu- 
čanstvom (Miroslav Džaja, Krunoslav 
Draganović, Ante Sekulić, Milana Černe- 
lić i dr.). Do miješanja nomadskih Vlaha i 
sjedilačkih štokavsko-ikavskih Hrvata do- 

šlo je pod utjecajem velikih seoba nakon 
prodora Turaka. Pojedini srpski autori 
(Ivan Ivanić, Aleksa Ivić, Jovan Erdeljano- 
vić, Slavko Gavrilović i dr.) zastupaju sta- 
jalište da su Bunjevci prema etničkomu 
podrijetlu Srbi, ali se ono temelji na pogre- 
šnoj fundamentalnoj postavci da su svi 
vlaški nomadi bili Srbi. Polazište za to 
shvaćanje nalazi se u činjenici da je dio 
Vlaha (Morlaka) koji je za turskoga razdob- 
lja prihvatio pravoslavnu vjeru poslije in- 
korporiran u srpski nacionalni korpus pa ti 
autori i Vlahe koji su prihvatili katoličku 
vjeru smatraju Srbima katoličke vjere, 
iako je etničko podrijetlo balkanskih Vlaha 
iznimno složeno pitanje koje u znanosti još 
nije riješeno. Mišljenje o normanskom 
podrijetlu Bunjevaca posve je osamljeno 
(Jen6 Meznerich). 


Da etnogenezu Bunjevaca treba tražiti 
u procesu kroatizacije vlaškoga stanovni- 
štva potvrđuje i činjenica da se prapostoj- 
bina Bunjevaca nalazi u jugozapadnoj Bo- 
sni i zapadnoj Hercegovini (prema nekim 
autorima, npr. Milani Černelić, i nešto is- 
točnije, u Crnoj Gori i dijelu Albanije), 
odakle se dio slaveniziranoga katoličkoga 
stanovništva u XV. st. seli najprije na pod- 
ručje oko dalmatinskih gradova pod mle- 
tačkom upravom, a poslije i zapadnije u 
Dalmatinsku zagoru, koja je bila pod hab- 
sburškom vlašću. Drugi veliki val seoba 
pokrenut je u XVI. st. s toga područja u 
Ravne kotare, Primorje (okolicu Senja), 
Gorski kotar i Liku, koji su se također na- 
lazili pod habsburškom upravom. Iz sje- 
verne Dalmacije, Like, Hrvatskoga pri- 
morja te ponešto iz zapadne Bosne bunje- 
vački se rodovi tijekom XVII. i početkom 
XVIII. st. sele i na sjever, u Slavoniju i 
ugarsko Podunavlje (Subotica, Baja, Som- 
bor i Segedin s okolicom), ali je dio bunje- 
vačkoga stanovništva odlazio na sjever i 
izravno s područja koje je bilo pod tur- 
skom vlašću. Bunjevački su rodovi bili no- 
sitelji širenja novoštokavske akcentuacije, 
koja je nastala početkom XV. st. na dinar- 
sko-jadranskom području. U južnu Ugar- 
sku lički su se Bunjevci sporadično dose- 
ljavali sve do sredine XVIII. st. 

Valja spomenuti i teoriju opstojnosti 
Slavena u Podunavlju prije dolaska Ma- 
džara, koja pretpostavlja da su Bunjevci i 
Šokci u Podunavlju i Potisju bili starosje- 
dioci. Prema najstarijim podacima, južni 
su Slaveni naime već u prvoj polovici V. 
st. živjeli na području nekadašnje Panonije 
između Dunava i Tise, a u tim Slavenima 
mnogi pisci vide ponajprije Hrvate, koji su 
se na to područje naselili još u VI. 1 VII. st. 
Bunjevci i Šokci koji su se u doba turske 
vlasti doselili u južnu Ugarsku bili su u 
svakom slučaju osvježenje preostalu sta- 
novništvu nakon što su se Madžari pred 
Turcima povukli u sjevernije krajeve. 


U XIX. stoljeću tijek etnogeneze prera- 
sta u proces oblikovanja suvremene nacije. 
S buđenjem madžarske nacionalne svijesti 
Bunjevci su, zbog sustavnoga naseljavanja 
madžarskoga stanovništva i drugih čimbe- 
nika (državna uprava, školstvo, crkva i sl.) 
u Potisju i srednjoj Bačkoj bili podvrgnuti 
snažnoj asimilaciji, čime je otpočela prva 
etapa odnarođivanja Bunjevaca. U južno- 
slavenskim državnim zajednicama asimi- 
lacija dobiva oblik srbizacije, a daljnja 
dezintegracije bunjevačke zajednice u 
Bačkoj protječe u znaku utjecaja političke 
struje koja potiče izgradnju posebne naci- 
onalne pripadnosti i kulturnoga identiteta 
Bunjevaca izvan hrvatskih okvira, čiji je 
nositelj malobrojan prosrpski orijentiran 
dio bunjevačke inteligencije. Za razliku od 
Bunjevaca, u Šokaca takvi procesi nisu do- 
nijeli rezultata ni u madžarskom ni u jugo- 
slavenskom razdoblju, vjerojatno zbog to- 
ga što su živjeli pretežito izvan gradova, 
koji su bili središta asimilacije. 

Lit.: I. Antunović, Razprava o podunavskih i poti- 
sanskih Bunjevcih i Sokcih, Beč, 1882; B. Unyi, 
Sokdcok-bunyevdcok ć6s a bosnydk ferencesek 
tortenete, Budapest, [1947]; K. Tkalac, Porijeklo i 
kretanje Šokaca i Bosne prema sjeveru do iza Bu- 
dima, Subotička Danica. Kalendar za 1971. god., 
Subotica, 1970; M. Poljaković, Pregled povijesti 
Hrvata Bunjevaca, Subotička Danica. Kalendar za 
1971. god., Subotica, 1970; A. Sekulić, Tragom 


franjevačkog ljetopisa u Subotici, Split, 1978.; 


Enciklopedija Jugoslavije, 2, Zagreb, 1982; J. Đu- 
ričić, Stanovništvo Bačke, Novi Sad, 1989; A. Se- 
kulić, Bački Hrvati, Zagreb, 1991; M. Bogović, 
Katolička crkva i pravoslavlje u Dalmaciji za vri- 


jeme mletačke vladavine, Zagreb, 1993; V. Rem, 
Tko su Šokci, Vinkovci, 1993; Hrvatska enciklo- 
pedija, 3, Zagreb, 2001; M. Černelić, Bunjevačke 
studije, Zagreb, 2006. 

B. Jaramazović 


ETNOGRAFIJA (grč. ethnos: pleme, na- 
rod; graphein: pisati), deskriptivni dio et- 
nologije, tj. praksa prepoznavanja, prikup- 
ljanja i bilježenja etnonacionalnih obiljež- 
ja materijalne, društvene i duhovne kultu- 
re utemeljena na terenskom radu. Za pro- 
cvat hrvatske deskriptivne etnografije za- 
služan je Antun Radić, koji je, smatrajući 
da je narod najbolji etnograf, ljude iz naro- 
da poticao da samostalno zapisuju i promi- 
šljaju etnografske pojave te su tako nasta- 
le mnoge pučke monografije koje su autor- 
ski često snažnije i slikovitije od mnogih 
novijih znanstvenih rasprava. Zbog toga su 
u mnogo slučajeva i neškolovani etnografi 
ostvarili znatan znanstveni prinos u smislu 
dokumentacije korpusa velike vrijednosti, 
koji mogu poslužiti kao polazište za dalj- 
nja etnološka istraživanja. 

Etnografski zapisi u bačkih Bunjevaca 
i Šokaca predmetno su i teritorijalno razli- 
čito obrađeni. O nekim pojavama (npr. 
svadbeni običaji, žetvene svečanosti, na- 
rodna nošnja i sl.) pisano je znatno više ne- 
go o drugima, a mnogo je više i radova o 
Bunjevcima nego o Šokcima. Kad je pak 
riječ o samim Bunjevcima, više je zapisa o 
bunjevačkim običajima iz Subotice i oko- 
lice nego sa somborskoga područja, dok je 
za područje bajskoga trokuta karakteristi- 
čan osjetan porast etnografskoga interesa 
nakon Drugoga svjetskoga rata, što je bio 
odraz procvata madžarske etnografije u 
doba socijalizma. 

Zapisivanja etnonacionalnih obilježja 
Bunjevaca i Šokaca u ugarskom Podunav- 
lju počinju polovicom XIX. stoljeća. Me- 
đu prvima su na madžarskom jeziku o toj 
problematici pisali svećenik Đuro Brkić, 
koji je u budimskom časopisu Tudo- 
mdnytdr 1839. opisao običaje i nošnju Bu- 
njevaca u nekoliko hrvatskih naselja u 
okolici Budima, subotički književnik Đe- 
no Sarić, koji je u časopisu Regelo Pesti 
Divatlap 1842. pisao o bunjevačkim obi- 

čajima, te novinar i književnik Joso Antu- 
nović, koji je u budimpeštanskom časopi- 
su Hazdnk 1858. opisao običaje subotičkih 
»Dalmata«. Nešto etnografskih podataka o 
bačkim Hrvatima iz austro-ugarskoga raz- 
doblja možemo naći i u tadašnjem bunje- 
vačkom tisku (Subotička Danica, Neven i 
dr.) iz pera autora Ivana Evetovića, Mije 
Mandića, Pavla Bašić Palkovića, Lajče 
Budanovića i dr. Etnografski prilozi objav- 
ljivani su i u madžarskim etnografskim 
časopisima (npr. Balint Bellosics, Đorđe 
Popović-Munjatović, Istvan Ivanyi i dr.), a 
od početka XX. st. jača i zanimanje hrvat- 
skih etnografa (npr. Milko Cepelić) za 
ugarske Hrvate. 


Iradicijsko 
odijevanje 
JI rvata 
Sokaca u 


Sri i 
ačkoj 


Pada + rodova 
mavndnih notni 


J. Forjan, Tradicijsko odijevanje Hrvata 
Sokaca u Srijemu i Bačkoj, Zagreb, 2006. 


Između dvaju svjetskih ratova nastali 
su mnogobrojni etnografski opisi bunje- 
vačkih običaja s područja Subotice i njiho- 
ve narodne nošnje (Ive Prćić, Geza Sekelj, 
Kata Prćić, Ljudevit Vujković Lamić, Ma- 
ra Đorđević-Malagurska, Sebastijan Werni 
i dr.), najčešće u mjesnim časopisima i no- 
vinama (Književni sever, Subotička Dani- 
ca, Subotičke novine i dr.) ili pak kao sa- 
mostalne knjižice. Svojevrsnu sintezu do- 
tadašnjih spoznaja dao je pred sam Drugi 

svjetski rat Matija Evetović u svojem ru- 
kopisu Kulturna povijest bunjevačkih i šo- 
kačkih Hrvata. U ratnim brojevima Klasja 
naših ravni Marin Radičev, Marin Šemu- 
dvarac i Stjepan Bartolović pisali su i o šo- 
kačkim običajima. 

U razdoblju nakon Drugoga svjetskoga 
rata bunjevačke običaje opisivali su Ante 
Sekulić, Bela Gabrić, Ante Pokornik, Stje- 
pan Beretić i drugi u subotičkom katolič- 
kom tisku (Bačko klasje, Zvonik, Subotič- 
ka Danica). Ponešto etnografskih opisa 
objavljivano je i u časopisima u Hrvatskoj 
(Etnološka tribina, Studia Ethnologica 
Croatica i dr.) te u novosadskoj i beograd- 
skoj literaturi (zbornici PČESA-e, zbornici 
kongresa Saveza udruženja folklorista Ju- 
goslavije i dr.). Tradicijsko odijevanje bač- 
kih Hrvata obrađeno je u katalogu izložbe 
Narodne nošnje Hrvata u svijetu Posudio- 
nice i radionice narodnih nošnji iz Zagre- 
ba. U najnovije doba pojavljuju se i kom- 
pilacijski etnografski opisi nekih bunje- 
vačkih običaja s područja Subotice i Som- 
bora u izdanjima bunjevačkih organizacija 
bez hrvatskoga predznaka, no u njima ima 
malo novoga materijala. 

U suvremene zapisivače iz puka pripa- 
da i Alojzije Stantić, koji piše ponajprije o 
običajima Bunjevaca iz Subotice i okolice. 
Svoje tekstove, koji su primjer evokativne 
etnografije, objavljuje od sredine 1990-ih 
u lokalnim glasilima (Žig, Subotička Dani- 
ca, Zvonik, Hrvatska riječ, Subotičke novi- 
ne), a ima i samostalnih djela. Za šokačke 
Hrvate važni su pak etnografski zapisi Jo- 
sipa Dumendžića iz Bođana i Josipa Brda- 
rića iz Sonte objavljeni u Subotičkoj Dani- 
ci. 

Iznimno važan primjer suvremenoga 
znanstvenoga rada na sistematiziranju i 
objavljivanju etnografske građe predstav- 
ljaju serije svezaka Etnografija Južnih 
Slavena u Mađarskoj (1975.-93.) i Etno- 
grafija Hrvata u Mađarskoj (1994.-2004.), 
u kojima se obrađuju i teme vezane za ta- 
mošnje Bunjevce i Šokce. 

Gradski muzej u Subotici posjeduje važ- 
nu etnografsku zbirku koja se odnosi i na 
bačke Hrvate, na bajskoj Fancagi otvorena 
je 1979. Bunjevačka zavičajna kuća, u Ča- 

volju od 1970-ih postoji Seoski muzej ko- 
Ji je postavio Mišo Mandić, u Santovu od 
1974. stalni postav šokačkih rukotvorina. 
Etnografski muzej u Zagrebu organizirao 
je izložbe o bačkim Hrvatima (Bunjevačko 
ruho, 1983, autori I. Šestan i N. Zelić; Iz 
baštine bačkih Hrvata Bunjevaca, 1998, 
autorice M. Černelić, T. Petrović, M. Šer- 
cer). Nešto različitoga rukopisnoga etno- 
grafskoga materijala nalazi se u Etnograf- 
skom muzeju u Budimpešti, mohačkom 
Muzeju Dorottya Kanizsai, Etnološkom 
zavodu Filozofskoga fakulteta u Zagrebu, 
Hrvatskoj akademiji znanosti i umjetnosti 
u Zagrebu, Matici srpskoj i Muzeju Voj- 
vodine u Novom Sadu, Srpskoj akademiji 
znanosti i umjetnosti u Beogradu, na Kated- 
ri za hrvatski jezik i književnost Filozof- 
skog fakulteta u Pečuhu i drugdje. 


Lit.: Etnografija južnih Slavena u Mađarskoj, 1, 
Budimpešta, 1975; A. Sekulić, Bački Hrvati, Zag- 
reb, 1991; F. Krajninger i dr., Somborske žetvene 
svečanosti, Sombor, 1996; Iz baštine bačkih Hrva- 
ta Bunjevaca, Zagreb, 1998; M. Segalen, Drugi i 
sličan, Zagreb, 2002; Narodne nošnje Hrvata u 
svijetu, ur. J. Forjan, Zagreb, 2006; M. Černelić, 
Bunjevačke studije, Zagreb, 2006; http://hr.wiki- 
pedia.org/wiki/Etnografija. 


B. Jaramazović 


ETNOGRAFIJA HRVATA U MAĐAR- 
SKOJ, časopis, izlazi od 1994. Poslije 
promjene državnog poretka u Republici 
Mađarskoj, stjecanja neovisnosti Re- 
publike Hrvatske te razdvajanja Demokrat- 
skog saveza Južnih Slavena u Mađarskoj 
na tri autonomna saveza početkom 1990-ih 
pojavila se potreba za posebnim hrvatskim 
etnografskim izdanjem, pa je već prve 
godine nakon prestanka izlaženja Etno- 
grafije Južnih Slavena u Mađarskoj 1993. 
Madžarsko etnografsko društvo u Bu- 
dimpešti pokrenulo ovaj časopis. Ured- 
nik je Etnografije Hrvata u Mađarskoj 
Đuro Franković, a glavni urednik Ern6 
Eperjessy. Dosad je objavljeno jedanaest 
godišnjih zbornika (1994.-2004.), sa 
studijama koje se odnose na sve hrvatske 
etničke skupine u Madžarskoj, pa tako i 
one koje obitavaju područje sjevernog 
dijela Bačke i okolicu Budimpešte. Autori 
su im hrvatski istraživači iz Madžarske i 


ETNOGRAFIJA HRVATA 
UMAĐARSKOJ 


1995. 


Etnografija Hrvata u Mađarskoj, 2, 
Budimpešta, 1995. 


Hrvatske, ali i poznati madžarski 
etnografi (Mišo Mandić, Đuro Franković, 
Ladislav Heka, —Ern6 = Eperjessy- 


, Milana Černelić, Marko Dekić, Franjo 
Emanuel Hoško, Jadranka Grbić, Sanja 
Vulić, Flora Baldy-Bellosics, Istvan Pdth, 


Emese Szojka i dr.). 
Ž. Mandić 


ETNOGRAFIJA JUŽNIH SLAVENA 
U MAĐARSKOJ, časopis Madžarskoga 
etnografskoga društva iz Budimpešte, koji 
je izlazio 1975.-93. Radi objavljivanja 
radova s područja povijesti, kulture, 
folklome i običajne baštine južnoslaven- 
skih narodnosnih skupina (Hrvata, Slo- 
venaca i Srba) koje žive na tlu današnje 
Madžarske, Madžarsko etnografsko druš- 
tvo, u suradnji s Demokratskim savezom 
južnih Slavena u Mađarskoj (DSJS), 
pokrenulo je 1975. časopis Etnografija 
Južnih Slavena u Mađarskoj (uz hrvatski, 
kao glavni, u naslovu su bili i srpski, 
slovenski i madžarski naziv). Do 1993. 
objavljeno je deset svezaka (1975., 1977., 
1979., 1982. — dva broja, 1984., 1985., 
1987., 1990. i 1993.). Zahvaljujući nizu 
znanstvenih studija s područja etnografije, 
napisanih pretežito na hrvatskom, a ma- 
njim dijelom na srpskom i slovenskom 
jeziku, časopis je postao poznat diljem 
Madžarske. Glavni su mu urednici bili: 
Ivan  Balassa, Zoltan Ujva4ry, Erno 

Eperjessy, a urednici: Marko Dekić, 
Marija Kiš, Marin Mandić, Živko Mandić, 
Đuro Franković. Nakon raspada Jugos- 
lavije i demokratskih promjena u Madžar- 
skoj, DSJS razdvojio se na samostalne na- 
rodnosne saveze te je i zajednički etnog- 
rafski časopis prestao izlaziti, a umjesto 
njega od 1994. izlazi Etnografija Hrvata u 
Mađarskoj (od 1997. pokrenuti su i Etnog- 
rafija Srba u Mađarskoj i Etnografija Slo- 
vencev na Madžarskem). 


U časopisu su redovito objavljivani 
prilozi vezani za Hrvate u sjevernom dije- 
lu Bačke 1 u okolici Budimpešte na sljede- 
će teme: duhovski običaji, etnografski 1 
lokalno-historijski sakupljački logor u Ba- 
ji, povijest od najstarijih vremena do XX. 
st, madžarski tisak reformnog doba o 
Bunjevcima, tematski razgranate te 
arhaičnim motivima i simbolima bogate 
bunjevačke pučke molitvice, nošenje na- 
ušnica u okolici Baje, etnografsko is- 
traživanje Srba i Hrvata iz budimske oko- 
lice, narodnosni vezovi te građa pojedinih 
hrvatskih naselja: Baćino (povrtlarstvo i 
trgovina, skupljanje pučkih pripovjedaka), 
Čavolj (svadbeni običaji, seoski muzej, 
opis svinjokolja), Santovo (šokačke tka- 
nine, osobna imena, nadimci, mikrotopo- 
nimi, etnografski i topografski opis iz 
XIX. st., pokladni običaji, prikaz na- 
ušnica), Dušnok (običaj koleda). Ove su 
teme obrađivali Flora Baldy-Bellosics, 


etnografija 
Južnih 
sLavena 
U madarskoJj 


Etnografija južnih Slavena, 4, 
Budimpešta, 1982. 

Marko Dekić, Ern6 Eperjessy, Zoltan 
Fehćr, Đuro Franković, Terezia Horvath- 
Balogh, Mišo Mandić, Živko Mandić, 
Đuro Šarošac, Stipan i Stjepan Velin. 

Ž. Mandić 


ETNOLOGIJA (grč. ethnos: narod; logos: 
znanost), znanost o životu, običajima i 
vjerovanjima nekoga naroda. Antun Radić 
definirao ju je kao znanost »koja se bavi 
duševnim životom naroda u svezi s materi- 
jalnim prilikama«. Proučava postanak i 
razvitak naroda te svih obilježja i pojava 
koje ga čine narodom. Nasuprot praksi 
etnografske deskripcije, etnologija je dis- 
ciplina opremljena teoretskim aparatom. 
Unatoč uobičajenomu mišljenju da je 
predmet etnologije mrtav jer se najčešće 
nalazi u prošlosti, danas se javljaju i ten- 
dencije etnološkoga istraživanja suvre- 
menoga društva, koje je dopunjeno prob- 
lematikom i tematikom socijalne antro- 
pologije. U pitanju je etnologija svakod- 
nevice, koja fenomenološki progovara o 
suvremenim pojavama — narod naime pos- 
toji i u sadašnjosti, njegov »život« nije za- 
mrznut u prošlosti, iako je njome trajno 
prožet. 

Zapisi o etnonacionalnim obilježjima 
Bunjevaca i Šokaca u ugarskom Podunav- 
lju prvi se put javljaju u prijestolničkim 
madžarskim novinama i časopisima polo- 
vicom XIX. st. (Đeno Sarić, Đuro Brkić, 
Joso Antunović). U austro-ugarskom raz- 
doblju važnu su građu objavili i Istvan 
Ivanyi, Gyula Dudas i Samu Borovszky u 
dvjema monumentalnim monografijama 
Bačko-bodroške županije te u Godišnjaku 
Povijesnoga društva _ Bačko-bodroške 
županije, a korisni podaci nalaze se i u 
ondašnjim monografijama naselja. Bačke 
Bunjevce i Šokce istraživali su i Istvan 
Ivanyi, Istvan Frankl, Janos Janko, Ballint 
Bellosics 1 dr., a rezultati etnografskih istra- 
živanja objavljivani su i u ondašnjim 
etnografskim časopisima (Ethnographia 1 
dr.). Među samim Hrvatima svojim se 
radovima na etnološke teme ističe Ivan 
Evetović, koji se bavio posebice šokač- 
kim običajima. Srpski prinosi iz toga razdob- 
lja u madžarskoj leksikografiji ili srpskoj 

literaturi (npr. Laza Knežević, Đorđe Po- 
pović-Munjatović, Ivan Ivanić, Đorđe Po- 
pović-Daničar) uglavnom su kompilacije 
madžarskih ili bunjevačko-šokačkih auto- 
ra, u kojima se prikriveno ili otvoreno želi 
dokazati kako su bački Bunjevci zapravo 
Srbi. 


U međuratnom je razdoblju u subotič- 
kom časopisu Književni sever također 
objavljeno nešto etnografskoga materijala 
te nekoliko etnoloških rasprava (npr. 
Karakter i mentalitet Bunjevaca Lazara 
Čurčića), ali je on u znatnoj mjeri bio 
prorežimski usmjeren. Na temelju tada 
već mnogobrojnih etnografskih opisa 
vezanih za bačke Hrvate (pretežito subo- 
tičke Bunjevce) tada je nastao i pokušaj 
etnološke sinteze Jovana Erdeljanovića u 
knjizi O poreklu Bunjevaca, koju je 1930. 
izdao SANU. Njegovi su zaključci me- 
đutim jednostrani i suprotni etnografskomu 
materijalu, a svrha im je bila potvrditi 
unaprijed postavljenu tezu da su Bunjevci 
pokatoličeni Srbi. 


Nakon Drugoga svjetskoga rata etnolo- 
ški prinosi o bačkim Hrvatima objavljivani 
su najviše u hrvatskim časopisima Zbornik 
za narodni život i običaje južnih Slavena 
(prije svega Ante Sekulić, koji je svoja 
istraživanja sintetizirao u dvjema mono- 
grafijama o bačkim Hrvatima u tom zbor- 
niku), Studia ethnologica Croatica, Etno- 
loška tribina (ponajprije Milana Černelić) 
i dr- 
. Neki madžarski (Flora Baldy-Bellosics i 
dr.), hrvatski (Milana Černelić) te hrvat- 
ski autori iz Madžarske (Mišo Mandić i 
dr.) radove su objavljivali i u madžarskim 
časopisima i zbornicima (Folklor es tradicio, 
Cumania i dr.). Među srpskim autorima u 
poslijeratnom razdoblju bitan je prinos et- 
nologiji podunavskih Hrvata dala Novo- 
sađanka Mila Bosić svojim istraživanjima 
šokačkih svadbenih običaja, a za subotičke 
Bunjevce važna su i istraživanja Branka 
Cupurdije. Pojedini etnografski radovi po- 
svećeni bačkim Bunjevcima objavljivani 
su i u Glasniku Etnografskog instituta 
SANU, Radu vojvođanskih muzeja i dr. 


Među istraživačima iz Hrvatske najvaž- 
nije je etnološke radove posvećene podu- 


navskim Hrvatima objavila Milana Čer- 
nelić, koja se od 1980-ih intenzivno bavi 
proučavanjem Bunjevaca, a prije nje važna 
je opažanja tijekom 1960-ih iznio i Mario 
Petrić. Upravo su Petrić i Černelićeva opo- 
vrgnuli Erdeljanovićeve tvrdnje o srpskom 
podrijetlu Bunjevaca i upozorili na njego- 
ve temeljne metodološke propuste: u 
terenskim istraživanjima nije obuhvatio ši- 
re područje Like, Primorja i Gorskoga ko- 
tara nastanjeno Bunjevcima, nego samo 

uže područje, na kojem k tomu nije pravio 
razliku između srpskih i bunjevačkih 

običaja te ih je sve proglasio srpskima; nije 
izvodio usporedbe s drugim hrvatskim 
stanovništvom različitoga podrijetla koje 
živi na područjima na kojima je provodio 


BUNJEVAČKE 
“Ili STUDIJE 


M. Černelić, Bunjevačke studije, 
Zagreb, 2006. 


istraživanja, nego samo sa srpskim i dr. 

Lit.: R6vai Nagy Lexikona, Budapest, 1911-1935; 
Pallas Nagy Lexikona, Budapest, 1893-1897; I. 
Ivanić, O Bunjevcima. Povesničko-narodopisna 
rasprava, Subotica, 1894; Isti, Bunjevci i Šokci u 
Bačkoj, Baranji i Lici (istorija, etnografija, kultu- 
ra, društvo, brojno i privredno stanje, etničke oso- 
bine), Beograd, 1899; Đ. Popović, Bački Bunjevci 
i Šokci, Beograd, 1907; J. Erdeljanović, O poreklu 
Bunjevaca, Beograd, 1930; J. Erdeljanović, Osno- 
ve etnologije, Beograd, 1932; A. Sekulić, Narodni 
životi običaji bačkih Bunjevaca, Zagreb, 1986; A. 
Sekulić, Bački Hrvati, Zagreb, 1991; M. Černelić, 
Uloge i nazivi odabranih svatova u Bunjevaca, 

Zagreb, 1991; E. Bažant, N. Bašić Palković, Knji- 
ževni sever (1925-1935). Bibliografija, Beograd, 
1999; Ž. Domović, Rječnik stranih riječi, Zagreb, 
2001; M. Segalen, Drugi i sličan, Zagreb, 2002; 
M. Čemrnelić, Bunjevačke studije, Zagreb, 2006. 


B. Jaramazović 


ETNONIM (grč. €thnos: pleme, narod; 
onoma: ime), naziv za etničku skupinu ili 
narod. Proučavanje uporabe, raširenosti i 
suvremenoga stanja etnonima, ali i njihova 
podrijetla i evolucije te migracija zajed- 
nica na koje se odnose i njihovih kulturnih 
i jezičnih kontakata čini važnu sastavnicu 
u rješavanja problema etnogeneze. Ta is- 
traživanja k tomu mogu biti vrijedan izvor 
povijesnih i lingvističkih spoznaja. Kao 
posebne skupine etnonima izdvajaju se 
pritom endonimi (katkad se u istom znače- 
nju rabi i naziv autonim), tj. samoimeno- 
vanja etničkih skupina ili naroda, i egzoni- 
mi, kojima dotičnu etničku skupinu ili na- 
rod označuju pripadnici drugih zajednica. 
Razlika među njima često je međutim i 
vrijednosna — dok su endonimi u načelu 
neutralni ili se vrednuju pozitivno, egzoni- 
mi su nerijetko uvredljivi i izvedeni iz na- 
ziva negativnih obilježja što ih susjedi pri- 
pisuju pripadnicima dane zajednice. (Sla- 
veni su, primjerice, sebe nazivali endoni- 
mom izvedenim iz praslavenskoga glagola 
sa značenjem »govoriti«, ali se zato egzo- 
nim kojim su označivali Germane, odno- 
sno Nijemce, etimološki povezuje s pridje- 
vom nijem, čime se uvodi vrijednosna raz- 
lika između onih koji znaju govoriti i onih 
za koje se tvrdi da ne znaju.) Među etnoni- 
mima se katkad razlikuju i makroetnonimi, 
koji se odnose na veće i složenije zajedni- 
ce, te mikroetnonimi, koji se odnose na 
manje etničke skupine unutar širih zajed- 
nica. Čest je slučaj pritom da mikronetno- 
nim koji se izvorno odnosio na manju et- 
ničku skupinu u susjednom narodu što s 
dotičnom etničkom skupinom ima inten- 
zivne kontakte poprimi funkciju oznake za 
cijeli narod kojemu dana skupina pripada. 
(Francuzi, primjerice, Nijemce zovu Alle- 
mands prema njemačkomu plemenu Ale- 
manima, a i u podunavskih je Hrvata mi- 
kroetnonim Švabo, koji se prvotno odnosio 
na jednu njemačku etničku skupinu, s vre- 

menom bio proširen na Nijemce općenito.) 

Etnonimi imaju važnu ulogu u obliko- 
vanju kolektivnoga identiteta jer su temelj- 
na oznaka razlike između članova zajedni- 
ce i onih koji to nisu — prihvaćeni i ustalje- 
ni etnonimi omogućuju naime da se očuva- 
ju čvrsti obrisi kolektivnoga identiteta i u 
slučajevima kad velik broj pojedinaca raz- 
mjerno često prelazi etničke barijere, bilo 
održavajući intenzivne kontakte s pojedin- 
cima izvan vlastite zajednice, bilo egzoga- 
mijom (tj. biranjem partnera iz druge sku- 
pine), bilo etničkom konverzijom. Kao i 
sva imena općenito, i etnonimi su međutim 
podložni razvoju i preoblikama, pri čemu 
se u njihovim preobrazbama nerijetko 
odražavaju i dinamika skupine na koju se 
odnose te promjene u njezinu društvenom 
i fizičkom okružju. Etnička zajednica tako 
s vremenom može prihvatiti egzonim ko- 
jim je označuju drugi, a sami su ga njezini 
članovi prije toga smatrali uvredljivim, 
može se raspasti na više zajednica koje u 
tom procesu prihvaćaju nova imena, a mo- 
že se i udružiti s drugim zajednicama te im 
dati svoje ime ili preuzeti neko od njiho- 
vih. Zbog toga se etnonimi često zlorabe u 
nedemokratskim identitetskim politikama, 
dok je za demokratska društva karakte- 
ristično izbjegavanje etničke opresije i ne- 
gativnoga vrednovanja te se, sukladno 
tomu, preporučuje i nekorištenje etnonimi- 
ma koje pripadnici zajednica na koje se 
odnose smatraju uvredljivima (umjesto Ci- 
ganin rabi se Rom, umjesto Eskim — Inuit, 
umjesto Laponac — Samijac, umjesto Šip- 
tar — Albanac i dr.). 

I današnji makroetnonim Hrvat doživio 
je mnogobrojne formalne, ali i semantičke 
preobrazbe. Prvotno se vjerojatno odnosio 
na neslavensku etničku zajednicu, ali je 
nakon njezine jezične asimilacije u većin- 
ske Slavene poprimio šire značenje i počeo 
se odnositi na sve stanovnike srednjovje- 
kovnoga Hrvatskoga Kraljevstva. Nakon 
ulaska u državnu uniju s Ugarskom, tur- 
skih ratova te mletačkih i austrijskih osva- 
janja, samooznačivanje imenom Hrvat, 
skupa sa sviješću o zajedničkom identitetu 
i sjećanjem na nekadašnje Hrvatsko Kra- 
ljevstvo, postajalo je rjeđe i očuvalo se po- 

najprije u učenim krugovima u dalmatin- 
skim gradovima i među kajkavskim plem- 
stvom, dok su se diljem hrvatskoga etnič- 
koga područja usporedno rabili i drugi et- 
nonimi širega ili užega značenja. U vrije- 
me narodnoga preporoda u XIX. st., kad u 
Europi i inače nastaju moderne nacije, na- 
ziv Hrvat kao kandidat za makroetnonim 
mlade nacije odnio je prevagu nad konku- 
rentnim nazivima Slovinac i Ilir, ali su za- 
to i mnogi elementi kulturnih tradicija ko- 
je su iza tih dvaju etnonima stajale inkor- 
porirani u hrvatsko kulturno naslijeđe. Ka- 
ko se s vremenom kao glavno razlikovno 
obilježje Hrvata u odnosu na južnoslaven- 
ske zajednice u jugoistočnom susjedstvu 
počela percipirati njihova pripadnost za- 
padnomu civilizacijskomu krugu, etnonim 
Hrvat proširio se i na katolike izvan pod- 
ručja na kojem se prostirala srednjovje- 
kovna hrvatska država. 


Mikroetnonimi Bunjevac i Šokac tako- 
đer su prošli kroz znatne preobrazbe, koje 
se danas samo naslućuju i jedva da ih je 
moguće vjerodostojno rekonstruirati. I oni 
su se isprva vjerojatno odnosili na nesla- 
venske zajednice, a najvjerojatnijim se či- 
ne pretpostavke da su izvedeni iz naziva 
grada Bounos na mjestu današnjega Blaga- 
ja, odnosno planine Succus, koja je odjelji- 
vala Tračane od Ilira. Mnogobrojnim puč- 
kim etimologijama poslije su se razvili do 
današnjih oblika, pri čemu se tijekom vre- 
mena mijenjao i sadržaj na koji su se odno- 
sili i konotacije koje su u sebi sadržavali. 
Može se tako pretpostaviti da je upravo ne- 
gativno vrednovanje etnonima Bunjevac 
jedan od uzroka njegova postupnoga ne- 
stanka u Bosni, Hercegovini i Dalmaciji. 


Jedno od obilježja hrvatskih kulturnih 
tradicija upravo je njihovo bogatstvo mi- 
kroetnonimima. Za razliku od Srba, u ko- 
jih je čuvar tradicije srednjovjekovne dr- 
žavnosti bila nacionalna crkva, tj. institu- 
cija koja je snažno prožimala cijelu zajed- 
nicu te je i svijest o pripadnosti srpstvu 
proširila u sve njezine društvene slojeve, 
Hrvati su participirali u univerzalnoj crkvi 
— zbog toga je tradicija hrvatske državno- 
sti u njih njegovana ponajprije u intelektu- 


alnim krugovima, dok je običan puk živio 
uglavnom u užim identitetskim okvirima 
određenima svakodnevnim iskustvom te je 
i svijest o pripadnosti široj hrvatskoj za- 
jednici u njega prodrla tek s razvojem gra- 
đanskoga društva. Srpske nacionalističke 
ideologije, ponajprije one koje su se nasla- 
njale na Karadžićevo jezično srpstvo, mo- 
gle su među ostalim i zbog toga isticati da 
su štokavci katolici ponajprije regionalno 
određene zajednice koje se nazivaju u pr- 
vom redu mikroetnonimima te se zauzima- 
ti za njihovo ujedinjavanje pod srpskim 
imenom. Zbog razilaženja s društvenom- 
povijesnom i kulturnom zbiljom te su ide- 
ologije među Hrvatima stjecale samo izo- 
lirane pristaše, a na znatniji su odjek naišle 
tek u bačkih Bunjevaca — oni su naime bili 
izvan utjecaja građanskih institucija koji- 
ma se hrvatska nacionalna svijest disemi- 
nirala u šire slojeve, a intelektualni krugo- 
vi koji su bili nositelji te svijesti u njih ni- 
su bili dovoljno jaki niti su se mogli trajno 
učvrstiti. Utjecaj velikosrpskih ideologija 
manifestira se u bačkih Bunjevaca na po- 
vršinskoj razini nastojanjima da se njihov 
kolektivni identitet izgradi oko mikroet- 
nima Bunjevac i izvan makroetninima 
Hrvat, no s obzirom na posljedice u dru- 
štvenom i kulturnom životu te zajednice, 
taj proces zapravo vodi njezinoj daljnjoj 


EUGEN SAVOJSKI 
jezičnoj i kulturnoj asimilaciji. 
Lit.: Leksikon migracijskoga i etničkoga nazivlja, 
Zagreb, 1998; L. Hadrovics, Srpski narod i njego- 
va crkva pod turskom vlašću, Zagreb, 2000; A. K1- 
oskowska, National Cultures at the Grass-Root 
Level, Budapest, 2001; J. Rapacka, Leksikon hr- 
vatskih tradicija, Zagreb, 2002. M. Haralambos, 
M. Holborn, Sociologija. Teme i perspektive, Zag- 


reb, 2002. 
P. Vuković 


EUGEN SAVOJSKI (Francois-Eugčne, 
prince de Savoie-Carignan) (Pariz, 18. 
X. 1663. — Beč, 21. IV. 1736.), princ, 
austrijski vojskovođa, državnik. Potomak 
sporedne linije talijanske dinastije Savoja, 
studirao matematiku i prirodne znanosti, u 
austrijsku vojsku stupio nakon što nije prim- 
ljen u francusku vojsku. Brzo se istaknuo 
na bojnom polju te je postao pukovnikom 
1683., generalom 1685., a nakon uspjele 
operacije protiv Francuza u Italiji 1693. i 
feldmaršalom. Pod njegovim vodstvom 
Austrija je potisnula Osmanlije iz srednje 
Europe u ratovima 1683.-1718., a njegove 
pobjede protiv Francuza u Španjolskom 
nasljednom ratu 1701.-14 ojačale su 
austrijske pozicije i u zapadnoj Europi. U 
nekoliko velikih bitaka dao je europskoj 
vojnoj strategiji klasične uzore. Potkraj ži- 
vota sudjelovao je s manje uspjeha u i u 
Poljskom nasljednom ratu 1733.-35. Kao 


Bitka kod Beograda 1717. (sasvim lijevo, na konju E. Savojski), grafika, Hichteburgov rad 

predsjednik Dvorskoga ratnoga vijeća od 
1703. do smrti imao je znatan utjecaj na 
vođenje austrijske politike u prvoj polovi- 
ci XVIII. st. Bio je jedna od najistaknutijih 
osoba u Austriji svojega doba. 


Za podunavske Hrvate važno je nje- 
govo djelovanje u srednjoj Europi. Naime, 
nakon što je Luj XIV. stalno sputavao nje- 
gove ambicije, 1683. prelazi u službu 
austrijskoga cara Leopolda I. te iste godine 
sudjeluje u slamanju turske opsade Beča. 
Kao hrabar borac i vojskovođa, sudjelovao 
je u operacijama austrijske vojske u poti- 
skivanju Turaka iz Ugarske, kad je i ranjen 
za osvajanja Budima 1686. i Beograda 
1688. Za turske protuofenzive i njihova 
ponovnoga prodora u Ugarsku, nakon po- 
vratka iz Italije 1697., postao je vrhovnim 
zapovjednikom austrijske vojske. Iste go- 
dine u bici kod Sente pobjeđuje tursku voj- 
sku predvođenu sultanom Mustafom II., a 
u dvotjednoj kampanji prodro je u Bosnu i 
spalio Sarajevo. Zajedno s njegovom voj- 
skom iz Bosne se povuklo oko 40.000 
Hrvata, koji su se naselili u Slavoniji 1 
Ugarskoj, nakon čega su katolici postali 
najmanja vjerska skupina u Bosni. 


Osim u Velikom bečkom ratu 1683.-99., 
istaknuo se i u sljedećem Austrijsko-tur- 
skom ratu 1716.-18. Pod njegovim vod- 
stvom austrijska je vojska u bici kod Petro- 
varadina 1716. porazila tursku vojsku pod 
zapovjedništvom velikog vezira Morali 
Ali-paše, a nakon osvajanja Banata 1717. 
pod Beogradom blistavo je potukao broj- 
čano nadmoćniju tursku vojsku. 


Rezultat je njegovih vojnih uspjeha i 
početak turskoga povlačenja iz Europe — 
Karlovačkim (1699.) odnosno Požarevač- 
kim mirom (1718.), Austrija je stekla veli- 
ke dijelove Ugarske, Hrvatske, Slavonije 
te Banat, sjevernu Srbiju, dio Bosne, Vla- 
ške i Erdelj. Silno je utjecao i na uređenje 
sjeverne Srbije do njezina povratka pod 
tursku vlast Beogradskim mirom 1739. Za 
vojne zasluge stekao je velike posjede u 
Ugarskoj, među ostalim i u južnoj Baranji 
(Bilje). 

Imajući jasnu vanjskopolitičku viziju 

prema kojoj težište habsburških posjeda 
trebaju biti podunavska područja, a ne za- 
padna Europa, kao predsjednik Dvorskoga 
ratnoga vijeća, koje je upravljalo Vojnom 
granicom, a u njezinim bačkim dijelovima 
isprva je živio i najveći dio doseljenih bač- 
kih Hrvata, znatno je utjecao na njezinu 
fizionomiju, čime je pridonio učvršćivanju 
Austrije u Podunavlju. Radi toga je poti- 
cao kolonizaciju njemačkoga stanovništva 
u novoosvojene krajeve. 


U nekima od bitaka pod njegovim za- 
povjedništvom sudjelovali su i bački 
Hrvati kao vojni graničari: u bici kod Sen- 
te 1697. istaknule su se postrojbe pod za- 
povjedništvom subotičkoga kapetana Luke 
Sučića i somborskoga kapetana Duje Mar- 
kovića; somborski su graničari sudjelovali 
u trima najvećim bitkama Austrijsko-tur- 
skoga rata 1716.-18. kod Petrovaradina i 
Temišvara 1716. te Beograda 1717.; u Ra- 
tu za poljsku baštinu sudjelovala je 1734. u 
Šleskoj i jedna subotička satnija pod vod- 
stvom kapetana Jakova Sučića, a u njoj su 
se osobito istaknuli konjanici, te sombor- 
ski husari pod zapovjedništvom kapetana 
Marka Markovića. 


Lit.: P. Pekić, Povijest Hrvata u Vojvodini, Zagreb, 
1930; Enciklopedija Jugoslavije, 4, Zagreb, 1986; 
S. Gavrilović, Sombor — graničarski šanac (1687- 
1745), Zbornik Matice srpske za istoriju, 46, No- 
vi Sad, 1992; Hrvatska enciklopedija, 3, Zagreb, 
2001. 

S. Bačić 


EUHARISTIJSKI KONGRES, u Kato- 
ličkoj crkvi svečana proslava radi podupi- 
ranja i širenja pobožnosti euharistije, tj. 
štovanja Kristove prisutnosti među vjerni- 
cima pod prilikama kruha i vina izvan mi- 
se (klanjanje Presvetomu Oltarskome Sa- 
kramentu, procesije s njime, blagoslov nji- 
me). Jedna su od važnijih pojava u novijoj 
povijesti Katoličke crkve, a potaknuti su 
hodočašćima u mjesta euharistijskih čude- 
sa u Francuskoj, kao što su Avignon, Do- 
uai i Faverney u XIX. st. U želji da se ta 
praksa proširi, uz odobrenje pape Leona 
XIII., osnovan je Odbor za međunarodne 
euharistijske kongrese. Prvi takav kongres 
održan je 1881. u Lilleu (Francuska), a do 
danas je održano 48 međunarodnih kon- 


Euharistijski kongres u [šeste 
Subotici 1931. — ophod (2% 


gresa, posljednji 2004. u Guadalajari 
(Meksiko). Osim na međunarodnoj, euha- 
ristijski kongresi organiziraju se i na naci- 
onalnoj, biskupijskoj, pokrajinskoj i deka- 
natskoj razini. Sami kongresi održavaju se 
na studijskoj razini i na manifestacijskoj 
razini, tj. kao znanstveni simpoziji i sveča- 
na misna slavlja. Pri tome se vjernici dulje 
vremena duhovno pripravljaju za euhari- 
stijske kongrese, koji su ne samo jedno od 
važnih sredstava euharistijskoga apostola- 
ta i duhovne obnove općenito, nego u po- 
jedinim povijesnim trenucima imaju i ulo- 
gu masovnih manifestacija katoličke sa- 
mosvijesti. 


Prvi hrvatski euharistijski kongres odr- 
žan je 1900. u Zagrebu, a nakon toga odr- 
žana su dva zajednička hrvatsko-slovenska 
euharistijska kongresa — u Trstu 1902. 1 
Ljubljani 1904. Praksa održavanja euhari- 
stijskih kongresa u Hrvatskoj uzela je 
maha između dvaju svjetskih ratova pa je 
na nacionalnoj razini u Zagrebu 18. i 19. 
VIII. 1923. održan prvi opći euharistijski 
kongres za sve katolike tadašnje države, a 
sljedeći 14.-17. VIII. 1930., također u 
Zagrebu. Za 1941. bio je planiran veličan- 
stven euharistijski kongres u Zagrebu, 
kojim se trebala zaključiti proslava 1300. 
obljetnice prvih zabilježenih veza između 
Hrvata i Svete Stolice, ali su ratne i posli- 
jeratne prilike uvjetovale njegovo odgađa- 
nje pa je taj velebni nacionalni kongres 
održan tek 1984. Bio je u znaku obljetnice 
13 stoljeća kršćanstva u Hrvata, njegov 
studijski dio održan je u Zagrebu, a mani- 


EUHARISTIJSKI KONGRES 


festacijski 8.-9. IX. u Mariji Bistrici. Na 
misnom slavlju u Mariji Bistrici, unatoč 
protivljenju komunističkoga režima, su- 
djelovalo je oko 400.000 vjernika, što je 
bila najveća hrvatska misa dotad. Cijeli je 
događaj imao snažnu protukomunističku 
konotaciju te je bio svojevrsna demonstra- 
cija političke snage Katoličke crkve i vjer- 
nika. U Mariji Bistrici sudjelovalo je i više 
od 1500 vjernika iz Subotičke biskupije, 
poglavito bačkih Hrvata. 


Na području današnje Subotičke bisku- 
pije prvi euharistijski kongres održan je u 
Subotici 14.-16. VIII. 1931. u povodu 
1500. obljetnice Efeškoga sabora. U nje- 
govo su organiziranje bile uključene sve 
mjesne katoličke udruge, a mjesni školski 
odbor ustupio je školske zgrade za smje- 
štaj tisuću gostiju. Prvoga dana bilo je pri- 
ređeno klanjanje pred Presvetom Euhari- 
stijom u četirima gradskim župnim crkva- 
ma na četirima jezicima, za Hrvate u kate- 
drali sv. Terezije. Drugoga dana na nogo- 
metnom igralištu NK Bačke priređena je 
svečana pontifikalna misa, koju je predvo- 
dio biskup Lajčo Budanović, a poslije mi- 
se sudionici kongresa podijelili su se pre- 
ma materinskom jeziku radi zborovanja. 
Poslijepodne je pokaznica s Presvetim po- 
stavljena na improvizirani oltar na kolima, 
poslije čega je slijedio veličanstven ophod 
gradskim ulicama ukrašenim zastavama i 
cvijećem, u kojem je sudjelovalo oko 
50.000 ljudi. Na kraju je pred stolnom crk- 
vom sv. Terezije okupljenim vjernicima 

koji su pjevali Tebe Boga hvalimo, pjesme 
o Euharistiji i oćemo Boga, biskup udije- 
lio svečani blagoslov sa Svetootajstvom. 

Nakon kongresa u Odžacima 1933. i 
Bečeju 1937. sljedeći je euharistijski kon- 
gres održan u Somboru 5.-6. VIII. 1939. 
Sombor je ta dva dana bio obilježen nazoč- 
nošću njemačkih, madžarskih i hrvatskih 
vjernika s područja Bačke. Na pontifikal- 
noj misi bilo je oko 25.000 katolika, a na- 
kon mise gradskim je ulicama prošao sve- 
čani ophod. 

Nakon Drugoga svjetskoga rata euhari- 
stijski kongresi na području Subotičke bi- 
skupije bili su skromniji. Održani su u Su- 
botici, prvi 2. V. — 6. VI. 1981. u povodu 
42. Međunarodnoga euharistijskoga kong- 
resa, a drugi 26.-30. VI. 2000. u povodu 
godine Velikoga jubileja — 2000 godina od 
rođenja Isusa Krista, za koju je Papa odre- 
dio da se u svim biskupijama održavaju 
takve manifestacije vjere. 


Lit.: Vaša kuća. Veliki narodni kalendar (sa slika- 
ma) za prostu godinu 1931., Subotica, 1930; Su- 
botička Danica ili bunjevačko-šokački kalendar 
za prestupnu godinu 1932., Subotica, 1931; Subo- 
tička Danica za prestupnu godinu 1940., Subotica, 
b. g; Bačko klasje, br. 14, 28, Bačka Palanka, 
1981, 1983; Zvonik, br. 69, Subotica, 2000; Opći 
religijski leksikon, Zagreb, 2002; J. Krišto, I. Mi- 
škulin, Špijuni na hodočašću. Euharistijski kon- 
gres u Zagrebu 1930. godine u sustavu represije 
nad Hrvatima, Tkalčić,  9/2005, Zagreb; 
http://www.ika.hr /bilteni/bilten_12-2007.pdf 


J. Štefković i P. Skenderović 


EVEDRA (grč. ef€dra: opkoljenje), neka- 
dašnji zaklon za stoku od trske ili kukuru- 
zovine. Na pojedinim tradicionalnim bu- 
njevačkim područjima u okolici Subotice 
(Skenderevo, Gornji i Donji Tavankut, 
Ljutovo i Čikerija), koja se nalaze se na di- 
jelu Subotičko-horgoške pješčare, prevla- 
dava pijesak-vijavac. Jaki vjetrovi nerijet- 
ko uzrokuju veće nanose pijeska pa je sto- 
ka koja se držala na otvorenom, najčešće 
ovce, bila izložena opasnosti zavijavanja. 
Da bi je zaštitili, ljudi su izrađivali zaklo- 
ne ovoga tipa: trska ili kukuruzovina uko- 
pavale su se u pijesak, a stabljike su se, gu- 
sto jedna uz drugu, slagale okomito u tlo. 

Zaklon je imao tlocrt u obliku slova T, a 
bio je postavljen u pravcu sjevera i sjeve- 
ro-zapada, odakle i pušu najjači vjetrovi u 
Bačkoj. U slučaju jaka vjetra životinje su 
se instinktivno sklanjale u dio evedre koji 
je bio u zavjetrini te su tako bile zaštićene 
od nanosa pijeska. 


Izvor: Kazivanje Ivana Prćića — Gospodara, učite- 
lja iz Tavankuta. 
P. Skenderović 


EVENKA (tur. hevenk > madž. heveng: 
grožđe obješeno ili razastrto kako bi se du- 
lje očuvalo), 1. u bačkih Bunjevaca naziv 
za grožđe ubrano skupa s lozom i poveza- 
no u kitu. Tijekom berbe birana je i rezana 
loza na kojoj je bilo po nekoliko lijepih 
grozdova. »Evenka« se poslije vješala na 
tavan, gdje se grožđe čuvalo do zime; 2. u 
bačkih Šokaca naziv za ukrasni klip kuku- 
ruza. Pri pravljenju »evenaka« rabili su se 
najkrupniji i najljepši klipovi, na kojima je 
ostavljana mekana komušina do kočanja 
(»čutke«), koja se uvrtala i čiji su se kraje- 
vi vezivali u čvor. Tako pripremljene 
»evenke« vješale su se na čavle ukucane u 
sljeme šupe, gdje su stajale do nove berbe 
kukuruza. 


Lit.: A. Sekulić, Bački Hrvati, Zagreb, 1991. 


J. Dumendžić 


EVETOVIĆ, Anka udana Sekulić (Subo- 
tica, 22. IL. 1923. — Subotica, 20. VII. 
2001.), rukometašica, atletičarka. Kći An- 
tuna i Rumenke, rođ. Vuković. U Subotici 
završava osnovno obrazovanje i rano se 
upošljava u Gradskoj bolnici kao pomoćna 
radnica. Ispočetka je trenirala atletiku u 


Anka 
Evetović 


Bačkoj i jedan od njezinih prvih uspjeha 
bilo je osvajanje petoga mjesta 1946. na 
državnom prvenstvu u krosu na 1500 m. 
Odmah nakon što je osnovana rukometna 
sekcija pri FD-u Sloboda (kako se tada 
zvala Bačka), opredjeljuje se za taj sport te 
je zbog svojih izvanrednih refleksa postala 
legendarni vratar velikoga i maloga ruko- 
meta. Nakon ukidanja FD-a Sloboda 1949. 
prelazi u RK Spartak, u kojem doživljava 
vrhunac svoje sportske karijere. Sa Sparta- 
kom je četiri puta osvojila državno prven- 
stvo u velikom rukometu (1949., 1953., 
1954. i 1956.) i jedanput u malom (1957.). 
Postaje vratarica reprezentacije Jugoslavi- 
je 1951., s kojom je nastupila sedam puta. 
Jedno od njezinih najvećih postignuća bilo 
je sudjelovanje na Prvom svjetskom ruko- 
metnom prvenstvu 1957. u Beogradu, gdje 
je Jugoslavija osvojila brončanu medalju. 
Rukomet je prestala igrati 1960., a poslije 
se još neko vrijeme bavila trenerskim po- 
zivom. Osim atletikom i rukometom, bavi- 
la se i košarkom, no u njoj nije postigla 
važnije rezultate. 

Za svoje sportske zasluge i kvalitete 
dobila je najveće priznanje SOFK-a Jugo- 
slavije — Zlatnu značku zaslužnoga sporta- 
ša (1975.). 

Lit.: M. Brustulov (ur.), Sport u Subotici 1944- 
1984, Subotica, 1984; Z. Rafajlović, Veteranke su- 
botičkog rukometa, Subotica, 1997. 

Lj. Vujković Lamić 


EVETOVIĆ, Ante — Miroljub (Franjo) 
(Aljmaš, 12. VI. 1862. — Valpovo, 24. II. 
1921.), franjevac, svećenik, pjesnik, lektor 
filozofije i crkvene povijesti. Otac Dano 
Evetović »Grujin« i majka Imerka Antu- 
nović imali su trinaestero djece, od kojih je 
Miroljub rođen kao šesti. Na krštenju do- 
biva ime Franjo, a ime Antun nosi od stu- 
panja u franjevački red te ga zadržava i na- 
kon prelaska u svjetovne svećenike. Nje- 
gov je brat Ivan, župnik i prepozit u Baču, 
bio upravitelj biskupskih dobara te zastup- 
nik u madžarskom i jugoslavenskom par- 
lamentu. Obitelj je bila u srodstvu s bisku- 
pom Ivanom Antunovićem, čiji je Miro- 
ljub bio štićenik. 

Nakon završene osnovne škole u rod- 


EVETOVIĆ 


nom mjestu, isusovačku gimnaziju završio 
je u Kalači i stupio, prema preporuci bi- 
skupa Antunovića, u franjevačku provinci- 
ju sv. Ivana Kapistrana 1881. Novicijat je 
proveo u Beču, a nakon njega je studirao 
filozofiju u Vukovaru i Fedvaru (madž. 
Dunafčldvar) te bogoslovlje u Baji, gdje je 
1886. zaređen za svećenika. Mladu misu 
imao je u rodnom Aljmašu. 


Kao mlad i obrazovan svećenik, najpri- 
je postaje lektor filozofije u Fedvaru, a za- 
tim je u Baji profesor crkvenog prava i po- 
vijesti. God. 1897. izabran je za gvardijana 
franjevačkoga samostana u Baji, ali je 
1899. istupio iz franjevačkoga reda te po- 
stao svjetovni svećenik Pečuške biskupije. 
Tako je najprije postao kapelanom u Egra- 
gu (madž. Egerag), malenu baranjskom 
mjestu, a 1900. prelazi u Slavoniju. Ondje 
je isprva kapelan u Valpovu, sljedeće godi- 
ne župnik u Veliškovcima, a od 1902. do 
1912. u Harkanovcima. U Valpovo prelazi 
1912., gdje ostaje župnik do svoje smrti. 
Pokopan je na valpovačkom groblju. 


U književnosti se javio 1884. kao bo- 
goslov i za četrdesetak godina svojega dje- 
lovanja ostavio je dubok trag u hrvatskoj 
književnosti u ugarskom Podunavlju. Nje- 
gova lirika ima i preporodnu notu s obzi- 
rom na to da je i sam uočio važnost mate- 
rinskoga jezika i pripadnosti hrvatskomu 
narodu. U tome mu je napose pomogao za- 
štitnik biskup Antunović svojom bogatom 
knjižnicom, u kojoj je upoznao djela hrvat- 
skih pisaca i hrvatske novine (Obzor, Vie- 
nac i dr.). Stekao je izvrsno obrazovanje, 
govorio je nekoliko jezika (njemački, fran- 
cuski...) i sam je sudjelovao u društvenom 
životu. U Osijeku je 1909. bio jedan od 
osnivača Kluba hrvatskih književnika 1 
umjetnika. 

Pjesme je pisao hrvatskim književnim 
jezikom, ali je do kraja života ostao vjeran 
zavičajnomu govoru, ikavici, kojom je 1 
počeo pisati. Objavljivao je pjesme u Ne- 
venu i u kalendaru Subotička Danica, u 
Subotičkim novinama te u hrvatskim knji- 
ževnim časopisima, kao što su Vienac, 
Smilje, Kolo Matice hrvatske, Prosvjeta, 
Narodna obrana, Jeka od Osijeka, Hrvat- 
ski branik. Iako je važniji kao lirski pje- 

snik, napisao je i četiri epske pjesme. Pod 
pseudonimom Miroljub ulazi u hrvatsku 
preporodnu književnost, pokazujući izrazi- 
to pjesničko umijeće. Piše rodoljubnu po- 
eziju, lirski i socijalno intoniranu, nježnu i 
pejzažnu, duhovnu i refleksivnu, katkad 
prigodnu, s najčešćim ciljem razvijanja na- 
cionalne svijesti među suzavičajnicima. 
Svojom poezijom postao je prvi pjesnik 
među bačkim Hrvatima koji je se za živo- 
ta etablirao pišući hrvatskim književnim 


Poprsje Ante Evetovića — Miroljuba 
u Subotici, rad Ivana Meštrovića 


jezikom te s njime počinje suvremena po- 
vijest bunjevačke književnosti. 

Klub hrvatskih književnika i umjetnika 
u Osijeku otkrio mu je 1931. spomen-plo- 
ču na župnom dvoru u Valpovu. U sklopu 
proslave 250. obljetnice doseljenja veće 
skupine Bunjevaca u Bačku u Subotici mu 
je 1936. podignuto poprsje, rad Ivana Meš- 
trovića. Uklonjeno je nakon uspostave 
madžarske vlasti 1941., a 1996. vraćeno je 
na isto mjesto u park kod katedralne crkve 
sv. Terezije. Kopija subotičkoga poprsja 
otkrivena je i u rodnom Aljmašu 1988., po- 
kraj župne crkve. Od tada aljmaški Hrvati 
svake godine početkom lipnja priređuju 
Spomen-dan Miroljuba Ante Evetovića. 
Djela: Sretni i nujni časi, Osijek, 1908; /z pjesama 
Ante Evetović-Miroljuba, Osijek, 1931; Spomen 
izdanje pjesama Ante Evetovića-Miroljuba, Subo- 

tica, 1931; M. Mandić, Hrvatski književnici u Ma- 
đarskoj : Ante Evetović Miroljub, Budimpešta, 
2001. 
Lit.: M. Evetović, Kulturna povijest bunjevačkih i 
šokačkih Hrvata (rukopis); J. Andrić, Naši pjesni- 
ci, Klasje naših ravni, 1/1943, Zagreb; G. Kikić, 
Antologija poezije bunjevačkih Hrvata, Zagreb, 
1971; A. Sekulić, Miroljub Ante Evetović 
(1862-1921), hrvatski pjesnik, Kačić, 7, Split, 
1975; Hrvatski biografski leksikon, 4, Zagreb, 
1998; S. Velin, Život i pjesništvo Ante Evetovića 
Miroljuba, u: M. Mandić, Hrvatski književnici u 
Mađarskoj : Ante Evetović Miroljub, Budimpešta, 
2001; Z. Samaržija, Miroljub na Valpovštini (1-3); 
Putokaz mladim Bunjevcima i Šokcima, u: Miro- 
ljub, 1-4/2006, Sombor; S. Balatinac, Miroljubov 
Spomen-dan u Aljmašu, Hrvatski glasnik, 26, Bu- 
dimpešta, 2006. 

K. Čeliković 


EVETOVIĆ, Ivan Nepomuk (Aljmaš, 15. 
V. 1860. — Bač, 10. VIII. 1923.), svećenik, 
društveni djelatnik, književnik. Sin Dane i 
Imerke, rođ. Antunović, nećakinje biskupa 
Ivana Antunovića, brat pjesnika Ante Mi- 
roljuba Evetovića. Nadahnjivao je se rodo- 
ljubnim idejama svojega rođaka biskupa 
Antunovića. S njegovom se potporom i 
školovao u Kalači. Maturirao je 1881., a 
teološki studij završio je 1885. Iste je go- 
dine zaređen za svećenika. Bio je kapelan 
u Baćinu, Bikiću, Kaćmaru, Bajmoku i 
Baji. U Baji je bio predsjednik Katoličko- 
ga udruženja i kateheta na državnim škola- 
ma te član Gradskoga vijeća. U to je vrije- 
me postao članom Povijesnoga društva 
Bačko-bodroške županije. Od 1902. žup- 
nik je u Baču. Za zastupnika u Ugarskom 
saboru izabran je 1912. U župnom arhivu 
u Baču čuvaju se dva dokumenta iz kojih 
se vidi njegovo saborsko zauzimanje za 
smanjenje trošarine i pomoć općini 
Dunabčkećny (Bukin, danas Mladenovo) 
pri odvodnjavanju rijeke Mostonge. Bač- 
kim prepozitom i upraviteljem nadbiskup- 
skih dobara u Baču imenovan je 1914. Po 
odluci Velikoga narodnoga vijeća iz Novo- 
ga Sada imenovan je predstavnikom voj- 
vođanskih Hrvata u Privremenom narod- 
nom predstavništvu, koje je početkom 
1919. osnovano u Beogradu radi priprema 
za provođenje izbora do Konstitutante. Bio 
je član Bunjevačko-šokačke stranke, is- 
pred koje je na izborima za Ustavotvornu 


skupštinu Kraljevine SHS 1920. izabran za 
narodnoga zastupnika somborskoga okru- 
ga. Sačuvan je njegov govor iz 1922., u 
kojem se u beogradskoj Narodnoj skupšti- 
ni zauzima za rješavanje radničkoga pita- 
nja te za mogućnost da oni koji žele obra- 
đivati zemlju što prije dođu do nje. I na 
sljedećim izborima 1923. izabran je za za- 


Ivan 
Evetović 


stupnika u Narodnoj skupštini. U svojem 
političkom angažmanu naglašeno se zauzi- 
mao za interese naroda. 

Na nacionalnom i kulturnom planu bio 
je pod utjecajem biskupa Ivana Antunovi- 
ća. Kao rezultat toga surađuje u Vevenu od 
samoga početka njegova izlaženja 1884., 
poslije i u Subotičkoj Danici i Subotičkim 
novinama, u kojima piše pjesme, putopise, 
životopise (biskup Ivana Antunovića, mi- 
sionar iz turskoga razdoblja Šimun Ivan 
Matković, đakovački biskup Pavao Sučić, 
fra Andrija Kačić Miošić), kraće povijesne 
članke te napise o običajima Bunjevaca i 
Šokaca (o franjevačkoj crvi i samostanu u 
Baji, o ruševinama staroga Bača i dr.). Vi- 
še povijesnih rasprava objavio je u časopi- 
su Bdcs-Bodrogh megyei tortćnelmi tdrsu- 
lat evkonyve. Dok je bio kapelan u Baji, 
objavio je knjigu Kćpek Baja Varos 
multjabol. Autor je članka o povijesti, ži- 
votu i običajima Šokaca u drugom svesku 
Bacs-Bodrog Vdrmegye egyetemes mono- 
grafidja (Budimpešta, 1909). Prevodio je s 
francuskoga, njemačkoga, talijanskoga, 
španjolskoga i engleskoga. Pisao je pod 
pseudonimom Janko Kostalić. 


Pokopan je u Baču. Šokačka kasina u 


EVETOVIĆ 


Baču podigla mu je 1933. spomen-ploču u 
župnom dvoru, koja se od 1983. nalazi na 
pročelju župne crkve. 

Lit.: Bdcs-Bodrog vdrmegye egyetemes monogrd- 


fidja, 1, Budapest, 1909; M. Evetović, Kulturna 


povijest bunjevačkih i šokačkih Hrvata (rukopis); 
L. 1. Krmpotić, 60 godina od smrti prepozita Iva- 
na Evetovića, Subotička Danica : Kalendar za 
1985., god., Subotica, 1984; Lj. Dimić, Kulturna 
politika u Kraljevini Jugoslaviji 1918-1941, 1-3, 
Beograd, 1997; Hrvatski biografski leksikon, 4, 
Zagreb, 1998. 


J. Štefković 


EVETOVIĆ, Matija (Maća) (Aljmaš, 
24. II. 1894. — Subotica, 2. VII. 1972.), 
profesor, publicist, pjesnik, kulturni djelat- 
nik. Obavljao je dužnosti podgradonačel- 
nika Subotice, ravnatelja subotičke Gim- 
nazije i kustosa Gradskoga muzeja. Sin 
Dominika i Veronike, rođ. Jagić. God. 
1898. obitelj se iz Aljmaša seli u Suboticu, 
gdje je Dominik dobio posao kao sudski 
poslužitelj. Tu Matija pohađa pučku školu 
i šest razreda gimnazije. U školskoj 
1909./10. godini isključen je iz Gradske 
madžarske više gimnazije kao slavenofil. 
U upisu u dnevnik stoji: »Sablažnjava 
školske kolege svojim nepatriotskim izja- 
vama te se zbog toga 16. III. 1910., prema 
nalogu školskoga vijeća, isključuje iz ško- 
le«. Školovanje nastavlja u Nadbiskupskoj 
velikoj gimnaziji u Travniku, gdje svršava 
sedmi i osmi razred s maturom, a nakon 
toga najprije u Budimpešti, a zatim upisu- 
je filozofiju na Mudroslovnom fakultetu u 
Zagrebu. U ratu je mobiliziran 26. X. 
1914. i u vojsci ostaje sve do 9. I. 1919. Za 
vrijeme prevrata djeluje u Zagrebu, a u Su- 
botici piše članke u Nevenu. Dobiva grad- 
sku stipendiju, koja mu pomaže da završi 
studij. Tako 1921. uspijeva svršiti fakultet 
u Zagrebu, a 31. 1. 1923. ondje je obranio 
i doktorsku disertaciju s temom Dvije naj- 
starije pjesničke obrade o sigetskoj pogibiji. 

Od 18. VI. 1920. privremeni je nastav- 
nik srpsko-hrvatskoga jezika i filozofije u 
subotičkoj Gradskoj bunjevačkoj velikoj 
gimnaziji, a iste godine imenovan je poča- 
God. 1922. predaje u Vršcu, ali prestaje ra- 
diti kao profesor 12. XI. 1923., kad posta- 

je privatnim činovnikom u osiguravaju- 
ćem zavodu. U državnu, odnosno gradsku 
službu vraća se 15. I. 1925. kao profesor 
gimnazije. Aktivan je u javnom, kultur- 
nom i političkom životu Subotice, tada kao 
član i funkcionar Radikalne stranke. Tako 
je 1926. imenovan za ravnatelja Ženske re- 
alne gimnazije, izabran za tajnika Bunje- 
vačke prosvijetne matice, a u veljači iste 
1926. godine stupio je i na položaj zamje- 
nika subotičkoga gradonačelnika, na koji 
ga je postavio ministar unutarnjih poslova. 
Na toj političkoj funkciji nije se dugo za- 
držao — gradonačelnik Dragoslav Đorđe- 
Vić u izvješću Ministarstvu unutrašnjih po- 
slova 20. IV. 1927. obavještava nadređene 
da je Matija Evetović toga dana podnio 
ostavku te je dužnost podgradonačelnika 
predao Josipu Poljakoviću. U Subotici se u 
to doba Radikalna stranka dijeli na »radi- 
kalsko-zemljodilsku« struju oko Marka 
Jurića, kojoj se priklonio i Matija Eveto- 
vić, te struju oko gradonačelnika Đorđevi- 
ća, koji je međutim već 28. TV. 1927. smi- 
jenjen. Struja oko Jurića u funkciji partij- 
ske agitacije pokreće Subotičke novine 13. 
V. 1927. Odgovorni urednik bio im je go- 
stioničar Marko Stipić, a list je uređivao i 
većinu tekstova pisao Matija Evetović. U 
svojim napisima trudio se pomiriti katoli- 
čanstvo Bunjevaca s nametnutom radikal- 
skom ideologijom, a stvorena je i parola u 
Radićevu stilu »Vera u Boga i radikalska 
sloga«. Kolovoza 1927. imenovano je no- 
vo rukovodstvo grada: za velikoga župana 
postavljen je Dušan Manojlović, grado- 
načelnikom postaje Dragutin Stipić, a u 
sastav novoga Proširenoga senata ulazi i 
Matija Evetović. Do 13. IV. 1941., kad je 
»otpušten zbog nacionalnih razloga«, ob- 
našat će dužnosničke položaje u gradskoj 
upravi, najprije od 17. 1. 1928. kao šef 
Trošarinskoga odjela, zatim od 31. V. 
1930. kao gradski savjetnik na čelu Kul- 
turno-socijalnoga odjela Senata. 


Sa snaženjem prohrvatskih stremljenja 
Bunjevaca u Subotici na prijelomu 1930- 
ih i njegova politička uvjerenja trpe pro- 
mjene: od agitatora za prorežimsku radi- 
kalsku opciju među bunjevačkim pukom 

postaje sljedbenikom oporbe i aktivnim 
pobornikom hrvatstva Bunjevaca. Tako je 
1933. petnaesta obljetnica oslobođenja 
grada, koja se svečano obilježavala 13. 
XI., na dan kad je srpska vojska ušla u 
grad, zahvaljujući Evetovićevu zauzima- 
nju proširenim programom obilježena već 
10. X., na dan kad je 1918. pred kavanom 
Hungaria (današnja zgrada diskoteke Lif- 
ka) održan veliki zbor na kojem je izrije- 
kom proglašeno načelo samoopredjeljenja 
i utemeljen Bunjevačko-srpski narodni od- 
bor, nakon čega su hrvatski omladinci na 
toranj Gradske kuće istaknuli hrvatsku za- 
stavu. Angažirao se i 1934. kao jedan od 
osnivača Matice subotičke, a aktivan je bio 


Matija 
Evetović 


i u Hrvatskoj kulturnoj zajednici. Održao 
je veći broj predavanja u Hrvatskom pro- 
svjetnom društvu Neven te na Razgovori- 
ma Matice subotičke. 

Odmah nakon rata opet je postavljen u 
gradsku upravu, iako su nove vlasti bile 
nepovjerljive prema njemu jer su ga sma- 
trale malograđaninom bliskim kleru. Ipak, 
u nedostatku školovanoga kadra, 1945. po- 
stavljen je najprije za v. d. direktora Muške 
potpune gimnazije, zatim je u njoj radio 
samo kao profesor, a 15. XI. 1947. dodije- 
ljen je na rad u ustanovu koja je tada bila u 
osnivanju — Gradski muzej. Do mirovine 
radi kao kustos Muzeja na prikupljanju 
predmeta i terenskim istraživanjima — ar- 
heološkim, etnografskim, lingvističkim, a 
posebno na skupljanju podataka o životu, 
običajima i folkloru Bunjevaca. U mirovi- 
nu odlazi 1. siječnja 1953., s 36 godina, 4 


mjeseca i 11 dana službe. Nakon osnivanja 
srednje škole za pripremanje svećeničkih 
kandidata Paulinum u Subotici 1965. u 
njoj je do 1970. predavao hrvatski jezik 1 
književnost. 

Pjesme, povijesne rasprave i članke 
objavljivao je u mnogim subotičkim novi- 
nama i časopisima (Naše novine, Neven, 
Subotička Danica, Književni sever, Subo- 
tičke novine, Klasje naših ravni i dr.), po- 
slije rata opet u Subotičkoj Danici, Narod- 
nom kalendaru, Njivi, u zagrebačkom Ka- 
toličkom godišnjaku Danica 1967. i dr. Pi- 
sao je pod pseudonimom Tihomir Drević. 
Za Ujevićevu Hrvatsku enciklopediju 
(1942.) napisao je priloge o imenu Bunje- 
vac, bunjevačkom narječju, bunjevačkom 
školstvu te vjerskim i crkvenim prilikama. 
Pisao je o životu i radu dviju najmarkant- 
nijih bunjevačkih osobnosti iz austro-ugar- 
skoga razdoblja — za života je objavio mo- 
nografiju o biskupu Ivana Antunoviću 
1935., a posmrtno mu je 2005. u cjelini ob- 
javljena studija o Paji Kujundžiću koja je u 
nastavcima izlazila u Subotičkim novina- 
ma 1940.-41. Njegovo najvažnije djelo 
Kulturna povijest bunjevačko-šokačkih 
Hrvata, koje je priveo kraju potkraj 1940., 
ostalo je u rukopisu. Poslijeratne komuni- 
stičke vlasti rukopis su konfiscirale, ali su 
neki primjerci ostali sačuvani u privatnom 
vlasništvu. U kraćim nastavcima objavlju- 
je se u Klasju naših ravni od 2002. 


Djela: Život i rad biskupa Ivana Antunovića, na- 
rodnog preporoditelja, Subotica, 1935; Život i rad 
Paje Kujundžića, Subotica, 2005; Kulturna povi- 
jest bunjevačko-šokačkih Hrvata (rukopis). 


Izvori: Historijski arhiv Subotica, F:47. II 95/1920, 
Gr. II 572/1927, Zapisnik 1927, 151 P.S. 
12456/1927, IV 5316/1933, IV 4764/1939, F: 
68.2155/1952, IV 1555/1947, IV 2884/1950, VI 
709/1953; F:70.192/1945. 


Lit: T. Kolozsi, Szabadkai sajto (1919-1945), 
Ujvidćk, 1979; D. Popov, Srpska štampa u Vojvo- 
dini 1918-1941, Novi Sad, 1983; 244. godina su- 
botičke Gimnazije, A 244 eves szabadkai 
Gimndzium, Izveštaj-Evkonyv 1747-1991, Suboti- 
ca, 1990/91; B. Gabrić, Sto godina od rođenja Dr. 
Matije Evetovića (1894.-1972.), Subotička Dani- 
ca (nova). Kalendar za 1995. godinu, Subotica, 
1994; Hrvatski biografski leksikon, 4, Zagreb, 
1998; J. Temunović, Subotička matica, Subotica 
2002. 

S. Mačković 


EVETOVIĆ, Mirko — Ibro (Subotica, 
28. XI. 1914. — Subotica, 28. 1. 2004.), no- 
gometaš. Sin Stipana i Ane, rođ. Boldog. 
Završio četiri razreda pučke škole i nakon 
toga obrtničku školu za klesara. U obrtu je 
radio kratko jer se prekvalificirao u trgov- 
ca te je kao trgovac radio do odlaska u mi- 
rovinu. Nogometom se u NK Bačka bavio 
od malih nogu, debitirao je u prvoj ekipi 
1934. 1 do kraja je igrao na poziciji brani- 
ča. Nadimak Ibro dobio je zbog požrtvov- 
ne igre — publika koja ga nije znala govo- 
rila je da izgara »k*o Bosanac«, na što su 
oni koji su ga znali govorili da i jest Bosa- 
nac te da se zove /bro. Više puta je nastu- 
pao za reprezentaciju Subotičkoga nogo- 
metnoga podsaveza. Nastupao je za Bačku 
na početku rata, ali je poslije interniran u 
logor i mobiliziran na istočnu frontu. Po- 
slije Drugoga svjetskoga rata opet igra za 
Bačku, koja je u tom razdoblju nosila ime- 


Mirko 
Evetović 


na Građanski, Sloboda, Bratstvo i Zvezda. 
Nogometnu karijeru završava početkom 
1950-ih, odigravši više 600 utakmica za 
klub. Poslije aktivne karijere bio je član 
klupske uprave. 

Lit.: Ž. Inić (ur.), Fudbalski klub »Bačka« 1901- 
199], Subotica, 1991; Fudbalski klub »Bačka« 


2001, Subotica, 2001. 
Lj. Vujković Lamić 


EVETOVIĆ, Petar (Aljmaš, 23. VI. 
1880. — Žednik, 12. XII. 1950.), svećenik. 
Sin Lajče i Marije, rođ. Pijuković. Osnov- 
nu školu pohađao je u rodnom mjestu, 
gimnaziju u Baji, a teologiju je studirao u 
Kalači 1901.-05. Za svećenika je zaređen u 

Ostrogonu 27. VI. 1905. Bio je isprva ka- 
pelan u Dušnoku 1905.-08., zatim u Gari 


Petar 
Evetović 


1908.-12. te u subotičkoj župi sv. Terezije 
Avilske 1912.-18. Dužnost administratora 
i župnika župe sv. Marka u Žedniku pre- 
uzeo je 23. XII. 1918. 1 vodio ju je nepre- 
kidno do smrti. 

Kako je župna crkva u Žedniku dovrše- 
na 1912., morao je poduzeti mnogobrojne 
poslove na njezinu uređenju i opremanju: 
nabavu orgulja 1925., postavljanje oltara i 
popravak u oluji oštećenoga krova i sruše- 
noga zvonika 1925., oslikavanje crkve 
1936. (slikar Martin Džavić), postavljanje 
velikih zvona, prekrivanje crkve limom i 
sređivanje materijalnoga stanja župe kup- 
njom 40 lanaca zemlje 1938. Ujedno je bio 
aktivan i u ustrojavanju pastoralnih aktiv- 
nosti — prvo krizmanje imao je 1923., mi- 
sije su održane 1930., Marijina kongrega- 
cija 1935., a organizirao je i mnogobrojna 
hodočašća. U okrilju župe od 1929. djelo- 
vala je i podružnica Dobrotvorne zajedni- 
ce Bunjevaka s oko 100 članica, koja je 
priređivala svjetovne društvene manifesta- 
cije i zabave, a prihode s njih i dobrovolj- 
ne priloge darivala je siromašnoj djeci. 

Tijekom 31 godine službovanja u Žed- 
niku stekao je iznimno poštovanje i oda- 
nost svojih vjernika, posebno bunjevačko- 
hrvatskoga puka. S dolaskom madžarskih 
vlasti 1941. neki nacionalistički orijentira- 
ni mještani zahtijevali su od župnika da se 
nedjeljom i blagdanima na velikoj misi 
umjesto na hrvatskom propovijeda na ma- 
džarskom jeziku, na što on nije htio prista- 
ti pa su intervenirali i predstavnici držav- 
nih vlasti, jednom prigodom i u nazočnosti 
madžarskoga žandara. Tada je odlučni 

župnik, da bi ga i žandar razumio, na ma- 
džarskom rekao: »Dosad sam znao da je 
moj pretpostavljeni i naredbodavac preuz- 
višenih biskup, nisam znao da mi je to i 
žandarmerija«. Zbog njegove ustrajnosti 
na velikoj misi i dalje se propovijedalo na 
hrvatskom, a poslije nje, uglavnom za pri- 
padnike obvezatne predvojničke obuke — 
levente, na madžarskom. 


Skroman i povučen, postojan u molitvi, 
odvažno je i ne bez prosvjeda podnosio i 
sve neugodnosti i poniženja nakon Drugo- 
ga svjetskoga rata, uvijek u službi Boga i 
svojih vjernika, uvjeren da je svećenikova 
vrlina »biti svima sve«. 


Izvor: Rukopisna kronika župe Historia domus 
Žednik. 
N. Tonković 


EVETOVIĆ, Vojislav — Doca (Subotica, 
3. IX. 1920. — Subotica, 2. II. 1998.), go- 
spodarstvenik, društveni djelatnik. Sin 
Franje i Stane, rođ. Matković. Osnovnu i 
srednju školu završio je u Subotici. Potkraj 
1930-ih postao je član Saveza komunistič- 
ke omladine Jugoslavije — SKOJ-a. Za vri- 
jeme rata bio je borac VIII. vojvođanske 
udarne brigade, s kojom je sudjelovao u 
bitkama na Batini i Bolmanu. Nakon svr- 
šetka rata vratio se u Suboticu te je imeno- 
van direktorom Tvornice električnih stro- 
jeva Sever, na čijem će čelu ostati do umi- 
rovljenja. Zaslužan je za brz i uspješan 
razvoj toga poduzeća — od malena obrtnič- 
koga pogona stvorio je tvrtku s četiri tvor- 
nice i nekoliko tisuća zaposlenika, koja je 
bila jedan od najvećih proizvođača elek- 
tromotora u Europi, a svoje je proizvode 
izvozila diljem svijeta. U nekoliko je man- 
data bio član općinskih i kotarskih partij- 
skih komiteta te upravnih odbora regional- 
ne i pokrajinske gospodarske komore. Ne- 
konvencionalna duha i ponašanja, često je 
bio predmet kritika partijskih kolega. 
Lit.: Monografija »Sever« — 40 godina od osniva- 
nja, Subotica — Beograd, 1963; S. Mačković, /n- 
dustrija i industrijalci Subotice (1918-1941), Su- 
botica, 2004. 

G. Bačlija 


EVLIJA ČELEBI (Evliy4 Celebi, pravo 
ime Evlija ibn Derviš Mehmed Zilli) 


(Carigrad, 25. III. 1611. — Carigrad 2, po- 
slije 1682.), putopisac. Otac mu je bio 
Derviš Mehmed Zilli, ugledan čovjek na 
osmanskom dvoru, starješina dvorskih zla- 
tara, a sam Evlija poslije je dobio naslov 
celebi, koji je, kao i efendi, konvenciona- 
lan staleški naziv za obrazovanog čovjeka, 
»gospodin«. U svojem obrazovanju poka- 
zao se kao izrazito estetski nadaren mla- 
dić. Poznat po milozvučnu glasu, bio je ha- 
fiz (»onaj koji Kur'an zna napamet«) i mu- 
jezin, a ujedno je vladao umijećem kali- 
grafije. Međutim, znanost ili karijera u dr- 
žavnoj službi nisu ga privlačile, njegova su 
najveća strast bila putovanja. Priključio bi 
se nekomu velikodostojniku i pratio ga na 
putovanjima po golemu Osmanskom Car- 
stvu. Više od trideset godina (1630.-62.) 
njegov »dobrotvor i gospodar« bio je vezir 
Melek Ahmed-paša, s kojim je bio u srod- 
stvu po majci, i upravo je zahvaljujući nje- 
mu putovao i boravio u regijama u kojima 
žive Južni Slaveni. Obišao je najveći dio 
Osmanskog Carstva u Europi, ali i Blisko- 
ga istoka. Posljednje višegodišnje putova- 
nje odvelo ga je u Egipat 1690-ih, a zadnji 
događaj koji spominje u spisima potječe iz 
1682. O posljednjem razdoblju Evlijina ži- 
vota ne postoje nikakvi podaci. 

Evlijino životno djelo njegov je Puto- 
pis (Seydhatndme). Riječ je o golemu dje- 
lu u deset svezaka, od kojih su V., VI. 1 
VII. od prvorazredne važnosti za povijest 
područja na kojem su živjeli južni Slaveni 
u razdoblju osmanske vlasti. Prvi potpuni 
rukopis Sejahatname pronađen je tek pot- 
kraj XIX. stoljeća, otkada i turska histori- 
ografija sustavnije prilazi svojemu veli- 
kom putopiscu — dotada je Evlija bio po- 
znatiji i priznatiji na Zapadu. Tiskanje Pu- 
topisa započeto je 1896. u Carigradu, ali je 
nakon objavljivanja petog sveska 1898. bi- 
lo zaustavljeno. God. 1900. tiskanje šesto- 
ga sveska potpomogla je Madžarska aka- 
demija znanosti jer je veći dio toga sveska 
posvećen ugarskim krajevima. Tiskanje se 
nastavlja tek 1928., a završava 1938. Prvi 
hrvatski pokušaj prijevoda fragmenta pu- 
topisa objavljen je već 1902. godine (Pavo 
Jazvo u mostarskom tjedniku Osvif) i ota- 
da ne jenjava zanimanje za to djelo u juž- 

noslavenskoj i madžarskoj kulturnoj jav- 
nosti. Madžarski turkolozi osobito su se is- 
taknuli u stručnom pristupu tomu djelu pa 
su neko vrijeme madžarski prijevod i bilje- 
ške Imrea Karacsonya (surađivao na izda- 
vanju VI. sveska u Istanbulu) bili orijentir 
srpskim prevoditeljima početkom XX. sto- 
ljeća. Ipak, tek su bošnjački prijevod Hazi- 
ma Šabanovića (izdanja iz 1954., 1967., 
1973. 1 1996.) te njegov uvod i komentari 
uz taj prijevod postavili osnovu za svako 
ozbiljnije bavljenje tom građom. Sabano- 
vić je naime preveo sve dijelove putopisa 
koji se odnose na južnoslavenske zemlje. 
Pritom treba znati da su za Evlijin putopis 
karakteristična i pretjerivanja, pogrešni 
podaci i izmišljotine te da je i sam tekst na 
mnogim mjestima nejasan i nepotpun. To 
je djelo usto puno praznih mjesta za podat- 
ke koje je očito namjeravao unijeti, ali ni- 
je. Ako se u obzir uzme i povijesna i civi- 
lizacijska udaljenost prevoditelja od jezika 
i svijeta Sejahatname, očito je da povijest 


EVLIJA ČrLrmi 


PUTOPIS 


ODLOMCI O JUGOSLOVENSKIM ZEMLJAMA 


Sarajevo - Publishing" 1996. 


E. Čelebi, Putopis : odlomci o jugoslovenskim 
zemljama, Sarajevo, 1996. 


njezinih prijevoda obiluje zabludama i po- 
vršnostima. Hrvatski povjesničar i turko- 
log Nenad Moačanin u posljednje vrijeme 
upozorava na slabosti Šabanovićeva prije- 
voda i upućuje stručnu javnost na ponovno 
čitanje originalnog teksta. 


Za povijest podunavskih Hrvata važni 
su opisi njegova putanja po dijelu Budim- 

skoga pašaluka između Save, Drave i Du- 
nava, gdje je Hrvata bilo najviše, iako ih je 
bilo i po drugim predjelima. Evlijin put iz 
Beograda preko Srijemskoga sandžaka, 
konkretno Iriga, Slankamena, Karlovaca, 
Petrovaradina, Iloka, Voćina (Šarengrada), 
Erduta i drugih manjih utvrda nalazi se na 
141.-154. str. VII. knjige Putopisa (u Ša- 
banovićevu izboru to je XLIII. poglavlje). 
Gradovi i palanke Segedinskoga sandžaka, 
među ostalim Baja, Sombor, Bač, Futog, 
Subotica, Bečej i Bečkerek, opisani su na 
353.-364. str. putopisa (kod Šabanovića 
XLIV. poglavlje). Sva je ta mjesta Evlija 
obišao 1665. 

Evlija opisuje samo naselja u kojima je 
konačio, rijetko spominjući okolnosti, od- 
nosno krajolike kojima je prolazio putuju- 
ći do njih. Opisi su nejednake dužine, važ- 
nija mjesta (Varadin, Ilok, Sombor, Bač) 
dobivaju više rečenica. Neki opisi prošire- 
ni su anegdotama ili opisom osvajačke bit- 
ke. Razrađeni duži opisi pisani su po ovom 
modelu: uvod (etimologija, osnovni poda- 
ci iz povijesti osvajanja, upravni status, 
dostojanstvenici i broj vojnika, geografski 
položaj, ekonomske značajke), opis tvrđa- 
ve, odnosno grada (kasabe), opis varoši 
(palanke), znameniti grobovi. 


Preostalo ili novopridošlo kršćansko 
stanovništvo ograničeno je najčešće na 
jednu ili dvije mahale (četvrti) te se taj dio 
naselja zvao varoš; muslimanske mahale 
(prije svega u kasabi, ali ima ih i u varoši) 
formirale su se oko bogomolja, koje su 
opet u osnovi često prenamijenjeni kršćan- 
ski sakralni objekti. Kasaba je od varoši 
često odvojena šancima. 

Opisi najčešće daju vrlo relevantne po- 
datke o broju stanovnika, društvenoj eliti 1 
osnovnim gospodarskim djelatnostima. 
Moačanin upozorava da veliku razliku 
(gotovo dvostruku) u korist Evlijinih »pu- 
topisnih« kuća naspram »defterskih« kuća 
XVI. stoljeća ne treba pripisivati tek pišče- 
voj fantaziji. Naime, kuća kao fizičkih 
objekata uvijek je više od »kuća« kao po- 
reznih jedinica i broj obitelji svakako je 
bliži broju materijalnih objekata, odnosno 
Evlijinu broju. 

Evo kako je Evlija opisao neke grado- 

ve u Podunavlju: Petrovaradin: »Grad ima 
sedam velikih kula... u tvrđavi postoje sve- 
ga dvije stotine daskom pokrivenih kuća, 
bez ograda i bašča... varoš se nalazi na 
obali rijeke Dunava, ima (...) musliman- 
skih i pet hrišćanskih mahala... tri medrese 
tumača Kur'ana... četiri osnovne škole. 
Stanovnici se bave većinom trgovinom i 
brodarstvom«; Baja: » Tvrđava se nalazi na 
obali Dunava... tu je utvrđeni grad s dvo- 
strukim bedemima i velika skela... skela je 
veliki prometni čvor cijele Bačke i Vla- 
ške... u tvrđavi ima dvije muslimanske bo- 
gomolje. Prva je Sinan-pašina džamija, u 
stara vremena velika crkva u kojoj se Bo- 
gu molilo po kršćanskom obredu. U ovoj 
citadeli postoji pedeset daskom pokrivenih 
i dobro stojećih kuća i petnaest dućanči- 
ća... velika dolma-palanka (ima) oko tristo 
prostranih kuća, prizemnih i na kat... Svi 
javni putovi u ovoj varoši pokriveni su da- 
skom jer je zemljište podvodno i močvar- 
no.«; Sombor: »Pred vratima toga grada 
(kule), preko opkopa, nalazi se džamija 
Sulejman-hana i njegov hamam; to je ma- 
la džamija pokrivena ćeremitom, a nalazi 
se u vanjskom gradu u kojem nema nikak- 
va traga ni znaka stambenim varoškim 
kućama, nego je ukrašen samo s dvjesto 
dućana (čaršije i bazara). Velika varoš na- 
lazi se na jugoistočnoj strani tvrđave... po- 
stoji svega četrnaest muslimanskih bogo- 
molja... u pet bogomolja obavlja se zajed- 
nička molitva petkom, dok su ostale ma- 
halski mesdžidi... tu se nalaze dvije tisuće 
dobrih, prostranih ćeremitom pokrivenih 
kuća, prizemnih i na kat... Sav tamošnji 
puk nisu Mađari, nego Vlasi kršćani. Tu 
postoje samo dvije medrese za studente, 
dvije tekije poštovanih derviša, šest osnov- 
nih škola...«; Subotica: »Palanka ima svog 
dizdara i sto pedeset hrabrih janjičara koji 
se dan-noć nalaze u borbi i u ratu sa sta- 
novništvom srednje Mađarske... Na zapad- 
noj strani grada nalazi se malo jezero u ko- 
jem se love raznorazne ukusne ribe. Cita- 
dela grada Subotice nalazi se na obali toga 
jezera. U citadeli ima oko četrdeset vojnič- 
kih kuća i jedna džamija. Vanjska je varoš 
dobro naseljena i izgrađena palanka... u 
njoj se nalazi oko sto četrdeset dobrih ku- 
ća koje su pokrivene trskom i rogozom. Tu 
ima mnogo vinograda i bašča.« 


FAJER (njem. Feuer: vatra), 1. vrsta kro- 
va koji se spušta samo na jednu stranu pa 
zabat ima oblik položenoga istostranično- 
ga pravokutnoga trokuta. Takvo građevin- 
sko rješenje za postav krova obično se ko- 
ristilo na manjim zgradama u gradu i na 
salašima koje su imale funkcije pomoćnih 
objekata (mala kuća, šupe, komare i sl.). 
Isprva se za pokrov koristila trska, no ona 
je poslije zamijenjena crijepom. Bunjevci 
su govorili »krov na jednu vodu« te da je 
objekt podignut »na fajer«; 2. vrsta karta- 
ške igre. Igra se madžarskim kartama, a 
sudjeluju u njoj tri ili četiri igrača. Najjača 
je karta kec, koji vrijedi 11; desetka, kralj, 
gornjak i dolnjak vrijede po 10, dok ostale 
karte odgovaraju svojoj nominalnoj vrijed- 
nosti, tj. broju koji se nalazi na njima. Cilj 
je igre skupiti »fajer«, tj. karte iste boje ko- 
je skupa daju zbroj 31 (npr. kec i dvije kar- 
te koje vrijede po 10). Sljedeće su po vri- 
jednosti kombinacije »tri puta«, tj. tri kar- 
te iste vrijednosti u različitim bojama — 
najjače su od njih tri keca, zatim tri deset- 
ke, pa tri kralja, tri gornjaka te tri dolnjaka, 
a poslije dolaze ostale karte čija se vrijed- 
nost računa po brojevima što ih nose. Po- 
slije »fajera« 1 kombinacija »tri puta« sli- 
jedi zbroj dviju ili triju karata u istoj boji. 
Nakon presijecanja karata svaki igrač do- 
biva po tri karte, a na stol »u talon« stavlja- 
ju se četiri karte okrenute tako da se vide 
njihove vrijednosti. Prvi igrač s talona ima 
pravo uzeti dvije ili tri karte koju mu odgo- 
varaju i zamijeniti ih svojim kartama koje 
stavlja u talon. Ostali igrači u svakom kru- 
gu imaju pravo zamijeniti samo jednu kar- 


tu s talona. Ako tijekom igre nekomu ne 
odgovara nijedna karta s talona, može reći 
»dalje«, ali ako isto učini i sljedeći igrač, 
on može baciti karte na stol, čime se igra 
prekida te počinje nova partija. 

Kad igrač složi fajer, vikne: »Fajer!« 1 
stavlja karte na stol pokazujući ih suigrači- 
ma, a kod preostalih igrača utvrđuje se re- 
doslijed vrijednosti. Igrač koji ima najma- 
nji zbroj dobiva crtu, a prije početka igre 
dogovara se do koliko se crta igra. Igrač 
koji prvi skupi onoliko crta koliko je dogo- 
voreno izgubio je te je ostalim igračima 
dužan platiti piće ili nešto drugo prema 
prijašnjem dogovoru. 

Izvor: Kazivanje Antuna Stantića — Bake iz Baj- 


moka. 
A. Rudinski i P. Skenderović 


FALLEND-VIDAKOVIĆ, Ksenija (Le- 
meš, 10. III. 1958.), hispanistica i anglisti- 
ca. Kći Ljudevita Vidakovića, odvjetnika 
iz Lemeša, i Nade, rođ. Murković, službe- 
nice, rodom iz Zagreba. Osnovnu školu i 
gimnaziju završila u Somboru. Na Filozof- 
skom fakultetu u Zagrebu 1984. diplomi- 
rala je engleski i španjolski jezik i književ- 
nost. Od 1981. do 1984. boravi na usavrša- 
vanju u Španjolskoj kao stipendistica In- 
stituta za ibero-američku suradnju iz Mad- 
rida. God. 1988. na Sveučilištu za roma- 
nistiku u Salzburgu upisuje doktorski stu- 
dij, a 1993. obranila je disertaciju Vrijeme 
u romanu od realizma do postmoderne: 
Irilogija “Alvaro Mediola' Juana Goytiso- 
la. Tijekom studija u Španjolskoj radila je 
kao profesorica engleskoga jezika u Me- 

FALLEND-VIDAKOVIĆ 


đunarodnoj jezičnoj školi Inlingua u Bil- 
bau 1982.-84., a nakon povratka u Hrvat- 
sku kao prevoditeljica za engleski i špa- 
njolski jezik na Institutu za dijabetes Vuk 
Vrhovac u Zagrebu te kao suradnica u 
Udruženju znanstvenih i stručnih prevodi- 
telja Hrvatske (1985.-86.). God. 1987. bila 
je suradnica Jugoslavenskoga leksikograf- 
skoga zavoda u Zagrebu za španjolski dio 
Osmojezičnoga enciklopedijskoga rječni- 
ka (Zagreb, 1987.). God. 1991./92. radi 
kao profesorica hrvatskoga jezika u Viso- 
koj pučkoj školi u Salzburgu, a zatim i kao 
profesorica engleskoga i španjolskoga je- 
zika u istoj školi te u Bad Reichenhallu 
1994.-2001. Od 1997. do 2003. predaje 
španjolsku književnost na sveučilištima u 
Salzburgu, Innsbrucku i Grazu. Od 2002. 
pročelnica je Odsjeka za jezike te lektorica 
za engleski i španjolski jezik na Fakultetu 
za medijski menadžment Sveučilišta pri- 
mijenjenih znanosti u St. Poltenu (Austri- 
ja). God. 2006. od Gospodarske komore 
Austrije stječe zvanje poslovne savjetnice 
za međunarodne aktivnosti poduzeća, a 
iste je godine osnovala i vlastitu tvrtku ZCS 
— Intercultural Communication Solutions, 
čiji opseg uključuje i projekte s temama 
poput kontrole naobrazbe, jezične pragma- 
tike u multinacionalnim kompanijama, 
procesa transfera znanja u poduzećima i 
njegove dostupnosti i dr. U Njemačkoj je 
certificirana kao trenerica za međukultur- 
nu komunikaciju. 

U središtu je njezina istraživačkoga ra- 
da u prvom redu španjolska književnost iz 
XX. st. i srednjega vijeka, a srednjovje- 
kovna je književnost i područje njezine ha- 
bilitacije, koju piše na Sveučilištu u Grazu. 
Tijekom godina bavila se i drugim temama 
iz semiotike, rodnih i kulturnih studija, za- 
tim jezikom reklame te općim problemima 
komunikacije. Nakladnica je i suautorica 
knjige Mobile telefonie und Kommuni- 
kation: eine interdisziplinčire Anndherung — 
Telefonta_movil y comunicacion: una 
aproximacićn interdisciplinaria (2007.) 
koja je nastala u suradnji Sveučilišta u St. 
Poltenu i Katoličkoga sveučilišta sv. Antu- 
na iz Murcije, Španjolska. Stručne i znan- 
stvene članke objavljivala je u časopisima 

Verba hispanica, IV, (1994), Sprachkunst, 
27 (1), 1996; Mediaevistik, (1998, 2000, 
2001); European Journal of Semiotic Stu- 
dies, (2000); Semiotische Berichte, (2002) 
te priloge u knjigama: P. Cichon, F. Hassa- 
uer, G. Kremnitz, P. Martinez (eds.), Actas 
de las Primeras Jornadas de Hispanistas 
en Austria, Wien, 1996; Prefigurar el por- 
venir : EI tiempo en la novela y su reflejo 
en [a trilogia de Alvaro Mendiola de Juan 
Goytisolo, Frankfurt am  Main/Ber- 
lin/Bern/New York/Paris/Wien, 1998; P. 
Csobadi, G. Gruber, J. Kiihnel, U. Miiller, 
O. Panagl, F. V. Spechtler (Ed.), Das Mu- 
siktheater in den audiovisuellen Medien 
»...ersichtlich gewordene Taten der Mu- 
sik«, Salzburg, 1999; J. Bernard, G. Wit- 
halm (Hg.), Mythen, Riten, Simulakra : Se- 
miotische Perspektiven, Wien, 2001; »Of- 
fene Grenzen« : Form-Struktur-Komposi- 
tion. Pragmatik & Rezeption, Graz, 2001; 
T. Ceballos, F. i B. Morros (eds.), Juan Ru- 
iz, Arcipreste de Hita y el Libro de buen 
amor : Congreso internacional del centro 
para la edicion de los clasicos espanoles, 
Alcala la Real, 2004. 

A. Cota 


FALTUM, Ivan (Tompa, 10. V. 1917. — 
2), kirurg. Sin Ivana i Marge, rođ. Cvijin. 
Osnovno i srednje obrazovanje završio je u 
Subotici, a diplomirao je 1942. na Medi- 
cinskom fakultetu u Segedinu. Radio je u 
subotičkoj bolnici kao sekundarni liječnik 
na Odjelu za kirurške bolesti, ginekologiju 
i akušerstvo. Mobiliziran je 1944., poslan 
na bojište i uskoro zarobljen u Francuskoj. 
Nakon povratka ponovno radi na Odjelu za 
kirurške bolesti u Subotici. Prema tada- 


šnjem Zakonu o civilnoj mobilizaciji struč- 
noga kadra, god. 1947. upućen je u bolnicu 
u Pljevljima, gdje je obavljao dužnost ki- 
rurga i ginekologa, a zbog nedostatka li- 
ječnika obavljao je i internističke i otorino- 
laringološke preglede. Sljedeće godine 
vraća se u Suboticu te je postavljen za 
upravnika Škole liječničkih pomoćnika, 
budući da je i inače održavao tečajeve za 
bolničare i bolničarke nakon što su časne 
sestre poslije Drugoga svjetskoga rata mo- 
rale napustiti rad u bolnici. Specijalizirao 
je opću kirurgiju u Subotici kod dr. Dušana 
Maluševa i na Kirurškoj klinici Medicin- 
skoga fakulteta u Beogradu. 

God. 1951. postao je načelnik Odjela 
za kirurške bolesti s ginekologijom i aku- 
šerstvom u subotičkoj bolnici, na kojem 
uvodi mnoge novosti u radu (veći broj la- 
boratorijskih ispitivanja prije operacija, 
rendgenološke preglede, konzultacije s in- 
ternistima, endoskopske preglede i dr.), a 
izvodio je i složene i rijetke kirurške inter- 
vencije. Na njegov prijedlog i zauzimanje 
izvedena je rekonstrukcija Kirurškoga od- 
jela, čime su dobiveni bolji uvjeti za rad i 
smještaj bolesnika. Usavršavao se na klini- 
kama u Beogradu, posebno na Dječjoj ki- 
rurškoj klinici, u Zagrebu na Ortopedskoj 
klinici, u Ljubljani na Klinici za opću ki- 
rurgiju te na Kirurškoj klinici u Miinchenu. 

Sudjelovao je na raznim kongresima i 
simpozijima kirurga u Jugoslaviji i SR 
Njemačkoj. Bio je predsjednik Podružnice 
Srpskoga liječničkoga društva u Subotici u 
dva mandata. Odlikovan je Ordenom rada 
1949. God. 1959. napustio je Suboticu i 
odselio se u Njemačku. 


Izvor: Arhiv Zdravstvenoga centra u Subotici. 


Lit.: I. Faltum, /storijat Hirurškog odeljenja Bol- 
nice u Subotici (rukopis); E. Libman, Istaknuti le- 
kari Subotice (1792-1992), Subotica, 2003; E. 
Libman, Lekarska društva u Subotici : 1880-2005, 
Subotica, 2005. 


E. Libman 


FANAK (madž. fank), fanjak, pokladnica, 
u subotičkih Bunjevaca naziv za krafnu, u 
Somboru se zove kolačić; krafna (njem. 
Krapfen), uštipak. Izrađuje se od tijesta s 
kvascem. Sredina mu se najčešće ispunja- 


FANCAGA 


va pekmezom ili posipa šećerom u prahu; 
poslužuju se dok su još topli. Najčešće se 
vezuju uz pokladno vrijeme, osobito uz 
»debelu nedilju« — posljednji tjedan prije 
korizme i uskrsnoga posta — te napose za 
»debo četvrtak« — na koji se, prema tradi- 
ciji, jelo devet puta. U Bunjevaca i Šokaca 
ni svinjokolje, koje su se također obavljale 
u pokladnom razdoblju, nisu prolazile bez 
»fanaka«, tj. »kolačića«. »Reduše« su se 
nerijetko natjecale koja će ispeći bolje i 
ljepše »fanke«, a kao kriterij vrijedila je 
tzv. »pantljika«, tj. bijela crta koja ih je 
opasivala poput obruča. Što je crta bila ši- 
ra i definiranija, »fanki« su smatrani uspje- 
lijima. 
Lit: A. Sekulić, Bački Bunjevci i Šokci, Zagreb, 
1990; http://www.crocafe.net/forum/archive/ 
index.php/t-5564.html 

B. Jaramazović 


FANCAGA (Vancaga), madž. Bajaszent- 
istvan, nekada selo, danas sjeverni dio gra- 
da Baje. Povijest joj seže u srednji vijek, 
kad se 1520. spominje kao selo Szent- 
istvan, jer je tamošnja crkva posvećena sv. 
Stjepanu, a 40 godina poslije, nakon tur- 
skoga osvajanja, tek kao pustara. Naselje- 
no je mjesto opet 1773., kad se na rubu 
prostrane šume spominje gostionica nad 
čijim je ulazom naslikana tesarska sjekira. 
U govoru tamošnjih Hrvata takva se sjeki- 
ra naziva fancagom (od Fandscige iz govo- 
ra bačkih Nijemaca; na standardnom nje- 
mačkom Bandsćige). Po toj je sjekiri Fan- 
cagom nazvana najprije gostionica, a zatim 
i pustara. Selo je postala 1782., kad su 
zbog čestih poplava stanovnike susjednoga 
Pandura vlasti preselile na rub vodoplav- 
noga područja, na mjesto današnje Fanca- 
ge. Njih su 1805. i 1808. slijedili i stanov- 
nici obližnjega ribarskoga naselja Kakonja 
(koje je, jednako kao i Pandur, colonia 
Dalmatica, tj. hrvatsko selo), što ga je Du- 
nav također bio uništio. Spomen na ta dva 
sela čuva se u imenima dijelova današnje 
Fancage. Službena imena: 1804. Fanczaga, 
1851. Szent-Istv4n, 1919. Szentistvan, 
1930. Bajaszentistvan, kad je administra- 
tivno spojena s gradom Bajom (dotad je bi- 
la u Peštansko-piliško-šoltsko-kiškunskoj 
županiji). 

FANCAGA 


Fancaga (Szent Istvan) krajem XIX. st. 


U bunjevačkih Hrvata južno i istočno 
od Baje, u čijem se govoru tjesnačnik fu 
nekim riječima, napose u tuđicama, zamje- 
njivao usnenim v (npr. varba, šavolj, vrtalj, 
vriško, vorinta), naselje ja nazivano Van- 
caga. Govor Fancažana inače se donekle 
razlikuje od govora ostalih bačkih Bunje- 
vaca (Bajci vele da Fancažani »šoketaju«), 
što se objašnjava time da je dio njih šokač- 
koga podrijetla (npr. doselidba Šokaca iz 
Vršende u XVIII. st.). 


God. 1818., osim 4 madžarske obitelji, 
svi su stanovnici Fancage Hrvati; 1828. u 
291 kući stanuje 367 pretežito hrvatskih 
obitelji. Fćnyes je 1851. bilježi kao ma- 
džarsko-dalmatinsko selo. I ovdje je odna- 
rođivanje nemadžarskoga puka počelo u 
drugoj polovici XIX. st., a još je snažnije 
nastavljeno u prvim desetljećima XX. st., 
što pokazuje i ovaj navod: »Do škule ni- 
smo ni znali madžarski. Popovi i država si- 
lom nas pomadžarili. U škuli i u crkvi bilo 
je sve manje bunjevačkog. Al otac nam re- 
ko: Na svojem jeziku morate znat i čitat i 
pisat, pa je nas, dicu, učio iz hrvatski knji- 
ga koje je dobivo iz Zagreba« (kazivač 
Marko Jarmacki, rođ. 1907.). Po ugledu na 
bajske Bunjevce, koji su na poticaj tada- 
šnjega kapelana Lajče Budanovića uteme- 
ljili Bunjevačku čitaonicu, i Bunjevci su se 
u Fancagi organizirali te su 1911. kupili 
kuću (danas u Ulici Gyčrgya Dozse 240) 
za svoju čitaonicu. U selu je 1910. popisa- 
no 1106 Hrvata (ukupan broj stanovnika 
3739), a poslije 1930. broj se ovdašnjih 

bunjevačkih Hrvata samo procjenjuje: 
1945. — 2000, 1960. — 1000, 1980. — 500. 


Uz potporu Demokratskoga saveza Juž- 
nih Slavena u Mađarskoj 1979. na Fancagi 
je otvorena Bunjevačka zavičajna kuća 
(madž. Bunyevac tajhaz), koja prikazuje 
kulturu stanovanja s početka XX. st. Hr- 
vatska manjinska samouprava utemeljena 
je 1994. i uspješno djeluje na očuvanju ba- 
štine ovdašnjih bunjevačkih Hrvata. Od 
narodnosnih kulturnih priredaba ističe se 
Markovo. U mjesnoj školi hrvatski se jezik 
predaje bez prekida. 


Izvor: A. Valyi, Magyar orszagnak leirdsa, Buda, 
1796. 
Lit.: E. Fćnyes, Magyarorszdg geographiai 
szotdra, Pest, 1851; Gy. Dudas (ur.), Bdcs-Bodrog 
vdrmegye egyetemes monografidja, I-Il, Zombor, 
1896; S. Borovszky (ur.), Bd4cs-Bodrog vdrmegye 
monogrdfidja, 1, Budapest. b. g.; S. Borovszky 
(ur.), Pest-Pilis-Solt-Kiskun vdrmegye mono- 
graphidja, 1, Budapest, 1909; J. Rapesanyi, 
Magyar vdrosok monogrdfidja. Baja 6s Bdcs-Bod- 
rog vdrmegye kozsegei, Budapest, 1934; G. Ko- 
pasz, Baja vdros leveltdra, Baja, 1965; J. Barth, 
Fajsz nćpessćge a XVIII. szazad kčzepćn, in: 
Bdcs-Kiskun megye multjabol, Kecskemćt, 1975; 
M. Kčhegyi, Baja tortenete a kezdetektol 1944-ig, 
Budapest, 1989. 

Ž. Mandić 


FAŠINA (tal. fascina: snop, svežanj), u 
bačkih Šokaca najtanji ogranci bagrema, 
vinove loze i voćaka. Nastaju tijekom re- 
zidbe ili vađenja voćaka i bagremika, a 
slažu se i vezuju u snop promjera 40-50 
cm. U Šokaca imaju dvostruku namjenu. U 
vrijeme svinjokolja (dij. karbine) lože se 
pod kotao u kojem se priprema voda za šu- 
renje svinja. Koristile su se i pri kuhanju 
obarine, a ljeti i s jeseni pri pečenju rakije. 
Najjaču žestinu davale su fašine od bagre- 
ma, vinove loze, višnje i trešnje. I danas su 
zastupljene u seoskim gazdinstvima. 

J. Dumendžić 


FAT > Hvat 


FEDERALNA UNIJA EUROPSKIH 
MANJINA (eng. Federal Union of Euro- 
pean Nationalities — FUEN), nevladina or- 
ganizacija utemeljena radi očuvanja ma- 


njina, njihovih jezika, kulture i identiteta. 
Ciljevi njezina djelovanja ostvaruju se 
mirnim sredstvima, a organizacija posre- 
duje između manjina i vlada pojedinih dr- 
žava te ima savjetodavnu ulogu pri među- 
narodnim organizacijama (Vijeću Europe, 
OESS-u, UN-u i dr.). FUEN izrijekom od- 
bija svako nasilje i separatizam. Osnovan 
je 1949. u Flensburgu, središtu danske ma- 
njine u Njemačkoj, gdje je bilo i sjedište te 
organizacije do 1952. te od 1982. do danas 
(u razdoblju 1952.-82. sjedište je bilo u 
Kopenhagenu). Članovi su FUEN-a kul- 
turne i političke organizacije nacionalnih 
manjina iz europskih zemalja. Do prestan- 
ka hladnoga rata FUEN je djelovao ponaj- 
prije u zapadnoeuropskim zemljama, a od 
1990-ih nove članove prihvaća uglavnom 
iz bivših komunističkih zemalja. Počet- 
kom 2007. imao je 82 člana iz 32 europske 
zemlje, od kojih su 40 punopravni članovi, 
a 42 pridruženi. Među punopravnim je čla- 
novima i nekoliko hrvatskih udruga: Hr- 
vatsko kulturno društvo iz Željeznoga 
(njem. Eisenstadt) u Austriji, Društvo gra- 
dišćanskih Hrvata u Ugarskoj iz Kophaze, 
Hrvatski kulturni savez u Slovačkoj iz 
Bratislave te Demokratski savez Hrvata u 
Vojvodini. Radom FUEN-a ravnaju glavni 
tajnik, predsjednik i šest dopredsjednika. 
FUEN održava godišnje tematske kongre- 
se, simpozije, regionalne seminare (poput 
seminara slavenskih nacionalnih manjina 
ili njemačkih manjinskih organizacija), 
donosi rezolucije i druge akte, organizira 
posjete pojedinim područjima radi utvrđi- 
vanja stanja manjinskih prava te izrađuje 
izvješća i preporuke. 

Jedan od šestero dopredsjednika 
FUEN-a bio je i Bela Tonković (1996.- 
2004.), tadašnji predsjednik DSHV-a. U 
sklopu FUEN-a on je bio sudionik misija 
utvrđivanja stanja manjinskih prava u Voj- 
vodini, istočnoj Slavoniji i Republici Srp- 
skoj (1998.), na Kosovu i u Crnoj Gori 
(1999.) te u Grčkoj (2002.). FUEN i 
DSHV u Subotici su 2000. organizirali se- 
minar o položaju i perspektivama nacio- 
nalnih manjina u Vojvodini, Srbiji i SR Ju- 
goslaviji. U Budimpešti je 1991. održan 
36. kongres FUEN-a, a domaćin 47. kon- 


FEDVAR 


gresa u Subotici 2002. bio je DSHV. 
DSHV je redovit sudionik godišnjih kon- 
gresa i seminara FUEN-a. 

Lit.: Hrvatska riječ, br. 4, Subotica, 2005; http:// 


www.fuen.org 
S. Bačić 


FEDVAR (madž. Dunafoldvar), naselje u 
Tolnanskoj županiji, na desnoj obali Duna- 
va, 90 km južno od Budimpešte, 9272 sta- 
novnika (2001.). Naziv mjesta potječe od 
madžarske riječi foldvar — zemljana utvr- 
da. Povijest ga prvi put bilježi 1131. pod 
nazivom »Monasterium de Felduar«, gdje 
je kralj Bela II. u čast sv. Petra utemeljio 
benediktinsku opatiju. God. 1526. osvaja- 
ju ga Turci, koji su ovdje podigli glasovitu 
četverokatnu kulu (danas zavičajni muzej) 
radi obrane prij elaza a Dunave: 

Fedvar (Dunafoldvar) 


U XVI. st. Turci na to opustjelo pod- 
ručje preseljavaju hrvatske katoličke obi- 
telji. One su ovdje zacijelo i na početku 
XVII. st., kad su im dušobrižnici bosanski 
franjevci, »koji ondje među Ilirima marlji- 
vo djeluju već 60 godina, od podlog zauze- 
ća Budima 1541. godine«. K njima, tomu 

FEDVAR 


»izmučenomu šokačkomu narodu« iz Tu- 
kulje (madž. TokGl, na Čepeljskom otoku), 
prerušen u tursku odjeću, dolazi franjevac 
da ih ohrabri. Kad su to prilike dopustile, 
i u tom naselju počinju stalno djelovati 
»bošnjački« franjevci. Tijekom XVII. st. 
budimski franjevci ne samo što revno 
upravljaju budimskom župom nego odlaze 
i u sva okolna mjesta gdje je bilo »Ilira« 
(quoad Gentem Illyram), među njima i u 
Fedvar. 


Za Velikoga bečkoga rata 1686. i u Fed- 
varu se nastanjuje »velik broj bosanskih 
katolika«, stoga župu preuzimaju bosanski 
franjevci. God. 1702. spominje se Pavao 
Bejantić, 1705. Grgur Marković, a nakon 
godinu dana Ignacije »ex Komarom« (iz 
Komorana). Iako su se 1705. upravo kod 
Fedvara vodile žestoke borbe, Hrvati osta- 
ju na tom tlu i za trajanja Rakoczijeve bu- 
ne 1703.-11. Tada »Foldvar«, zajedno s 
Pakšom, naseljem Tolnom, Seksarom, Ba- 
tosikom i mnogim drugim naseljima, nala- 
zimo među »bunjevačkim i šokačkim« žu- 
pama. Današnja rimokatolička župna crk- 
va sagrađena je 1729. (tada je župnik An- 
tun Kokić), franjevačka crkva 1786., a fra- 
njevački samostan u kasnobaroknom stilu 
1790. 

Hrvatska zajednica opstoji i u prvim 
desetljećima XIX. stoljeća, o čemu svjedo- 
če i mnogobrojna hrvatska prezimena: 
Abrahamović, Adamić, Balažović, Bego- 
vić, Bolić, Buković, Čučolović, Demetro- 
vić, Dobrović, Dodović, Dravec, Đurko- 
vić, Galović, Garić, Grbić, Grdenić, Gurić, 
Gutašović, Herić, Ivanić, Janković, Jen- 
drolović, Klobodić, Kovač(ov)ić, Krišto- 
vić, Lalatković, Makarić, Marković, Mar- 
tinković, Martonić, Matatić, Miklović, 
Mraz, Nenadović, Pačić, Palković, Petro- 
vić, Pivoda, Sirović, Stanković, Šimonić, 
Šomić, Štrbanić, Tublović, Valentović, Ve- 
lić, Vidović, Vinković, Zamić. S vreme- 
nom fedvarski su se Hrvati što odselili, što 
listom odnarodili. 


Izvor: Magyar Orszagos Levćltar, Budapest, Tolna 
megye 1828-č6vi osszeirasa, B 174, A 4911. 


Lit: Gy. P. Szab6, Ferencrendiek a magyar 
tortenelemben, Budapest, 1921; J. Karacsonyi, 

Szent Ferenc rendjenek tortenete Magyarorszdgon 
1711-ig, Budapest, 1924; Esztergomi F0- 
egyhdzmegye Nevtara, Esztergom, 1982. 


Ž. Mandić 
FEJERSKA ŽUPANIJA — Bila županija 


FELIĆ (Velić), pustara južno od Bača, na 
cesti prema Bukinu (danas Mladenovo), 
istočno od pustare Morgoš. Ime Felić vje- 
rojatno je nastalo od srednjevjekovnoga 
imena sela F6legyhaz. Kao villa Feleghaz 
spominje se 1346. Za vrijeme seljačke bu- 
ne Gyčrgya Dozse 1514. vođa pobunjenih 
seljaka Benedek Pogany zatvorio je u bač- 
ku tvrđavu nadbiskupa Grgura Frankopana 
i velik broj gospode, no kad su u Bač kre- 
nule madžarska i srpska vojska da oslobo- 
de nadbiskupa i ostale zatočenike, pobu- 
njenici su između Drže (zmadž. Ders) i Fe- 
lića (madž. Felegyhaza) doživjeli takav 
poraz da se do Bača, kako piše ostrogonski 
nadbiskup Antun Vrančić, moglo hodati po 
truplima ubijenih seljaka. Iz Felića je vje- 
rojatno bio i Casparus de Fćlegyhaz, koji 
je s još trojicom plemića zastupao Bačku 
županiju na Državnom saboru u Budimu 
1447. 


Prema popisu iz 1702. pod Bačom su 
bila dva Felića. Jedan je pripadao Ugar- 
skoj kraljevskoj komori, dok se Felić oko 
kapele sv. Antuna u popisu iz 1732. spomi- 
nje kao posjed kalačko-bačkoga nadbisku- 
pa. Jedan urbarski dokument iz 1770. pri- 
braja Felić gradu Baču, koji je ionako nad- 
biskupov posjed. Urbarski popis iz 1784. 
spominje opet dvije pustare — Kis Felity i 
Nagy Felity (Mali i Veliki Felić). Kalački 
povijesni shematizam spominje lokalitet 
Fćlity kao filijalu župe Bač od 1859. 


U ljetopisu bačkih franjevaca zapisano 
je kako je na Feliću u XIII. st. postojala 
Praepositura de Velick premonstratenško- 
ga reda — zapravo je ta prepozitura iz Drže 
imala na Feliću svoj posjed. God. 1488. 
spominje se Gospina crkva na Feliću. Iz 
osmanskoga je razdoblja kapela sv. Antuna 
Pustinjaka u šumi na Feliću, koja postoji 1 
danas. O njezinu nastanku postoji više 
pučkih predaja, a 2007. obnovljeno je ne- 
kada tradicionalno hodočašće katolika iz 


okolice u kapelu. Istvan Ivanyi spominje i 
kapelu sv. Jurja početkom XX. st., ali o 
njoj nema podataka. 


Kapela sv. Antuna na Feliću 


Lit.: Bunjevačke i šokačke novine, br. 16/1870, 
Kalača; I. Ivanyi, Bdcs-Bodrog vdrmegye foldrajzi 
es tortenelmi helynevtdra, 11,2 Szabadka, 1909; 
Subotičke novine, Subotica, 14. II. 1931.; Z. Pe- 
laić, Obnova hodočašća u kapelu Sv. Antuna Pus- 
tinjaka na Feliću kod Bača; Kapela Sv. Antuna Pu- 
stinjaka na Feliću, Zvonik, br. 152, Subotica, 2007. 


S. Beretić 
FELSOSZENTIVAN —> Sentivan 


FERBLA (njem. Farbe: boja), hazardna 
kartaška igra. Poznata je u bačkih Šokaca 
te u somborskih i subotičkih Bunjevaca. 
Igra se madžarskim kartama, u igri sudje- 
luju tri ili četiri igrača. Vrijednosti su kara- 
ta sljedeće: kec se računa jedanaest; deset- 
ka, kralj, gornjak i dolnjak po deset; ostale 
karte prema nominalnoj vrijednosti. Cilj je 
skupiti što veći zbroj vrijednosti karata u 
istoj boji, pri čemu se najjači rezultat dobi- 
va četirima kartama iste boje. Slijede tri 
karte jednake po vrijednosti, npr. tri keca, 
tri desetke, tri osmice i sl., koje su »jače« 
nego tri karte iste boje različitih vrijednosti. 


Igra može biti veoma složena, a osnov- 
na su pravila ova: na početku igre svaki 
igrač stavlja jednaku sumu novca u kasu. 
Promiješane se karte presijeku, s tim da se 
presječena karta ne smije pogledati, a sva- 
ki igrač dobiva po dvije karte. Nakon što 
igrači pogledaju karte, onaj koji nastavlja 
igru kaže: »Idem dalje«, pri čemu i on i 
svaki igrač koji nastavlja igru u kasu po- 
novno mora staviti novac, i to zbroj prvot- 


FERMENDŽIN 


no unesenoga iznosa. Tako prikupljen no- 
vac zove se »cukasa«. 


Ako igrač izlazi iz igre, baca te dvije 
karte na stol, ali novac u kasi ostaje pohra- 
njen. Prvi igrač koji nastavlja igru može 
tražiti dizanje uloga, i to za iznos koji je u 
»cukasi«. Oni koji žele »ići dalje« taj iznos 
moraju uplatiti, a ako svi preostali igrači 
odustanu, igrač koji je prvi tražio poveća- 
nje uloga dobiva sav novac. Ako samo je- 
dan igrač odustane, ostala dvojica nastav- 
ljaju igru dok jedan ne odustane. 


Kad u igri ostanu dva igrača, »bankar«, 
tj. onaj koji dijeli karte, prodaje treću kar- 
tu svojemu suigraču za određeni iznos, a 
četvrtu kartu također može prodati ili dati 
besplatno. Nakon toga »bankar« odlaže 
karte, a špil preuzima igrač koji već ima 
četiri karte i sad on prodaje treću kartu 
svojemu suigraču (bivšemu »bankaru«), a 
četvrtu prodaje ili je daje besplatno (ako ju 
je i on dobio besplatno). Tada drugi igrač 
plaća »cukasu« i pita: »Šta si?«, nakon če- 
ga se karte polažu na stol i zbrajaju, a po- 
bjednik nosi sav novac u »cukasi«. 


Izvor: Kazivanje Antuna Stantića — Bake iz Baj- 
moka. 
P. Skenderović 


FERMENDŽIN, Euzebije (Martin) (Vin- 
ga, Banat, 21. IX. 1845. — Našice, 25. VI. 
1897.), franjevac, redovnički upravnik, 
povjesničar. Rođen u obitelji katoličkih 
bugarskih naseljenika. Prvu naobrazbu ste- 
kao je kod franjevaca u rodnom mjestu, 
gdje ga je i zapazio provincijal Kajo Agjić. 
Zaredio se 1862. i tom je prigodom krsno 
ime Martin zamijenio redovničkim Euze- 
bije. Nakon novicijata u Baču pohađao je 
studij filozofije na franjevačkom učilištu u 
Mariji Radni 1863.-64., teologiju na fra- 
njevačkoj bogoslovnoj školi u Vukovaru 
1865.-66. i viši studij teologije na Teolo- 
škom fakultetu u Beču 1865.-68., gdje je 
1868. zaređen za svećenika Provincije sv. 
Ivana Kapistranskoga. Predavao je na fra- 
njevačkom učilištu u Iloku 1869.-70. i na 
bogoslovnoj školi u Vukovaru 1870.-75., 
bio je propovjednik u Mohaču za tamošnje 
Hrvate 1875.-77., u rodnoj Vingi bio je bu- 
garski i njemački propovjednik, vjerouči- 

FERMENDŽIN 


telj i kapelan 1877.-79., a na franjevačkom 
učilištu u Baji predavao je 1879.-82. Duž- 
nost generalnoga definitora (člana vrhov- 
ne uprave) franjevačkoga reda u Rimu 
obavljao je 1882.-89. Unatoč svojemu bu- 
garskomu podrijetlu, u nacionalno-politič- 
kom pogledu prihvatio je hrvatski identitet 
pa je i Ivan Antunović pisao o njemu da je 
»pravi pravcati Hrvat«. 


Sklonost prema povijesti pokazao je 
još za studija u Beču, gdje je pohađao pre- 
davanja Maxa Biidingera, no tek je njego- 
vo imenovanje službenim analistom reda 
1882. imalo odlučujuću ulogu u daljnjem 
razvoju tih interesa. Njegova je zadaća na- 
ime bila briga za arhiv franjevačkoga reda, 
pisanje povijesti reda, upravljanje službe- 
nim listom Acta Ordinis Minorum te rad 
na novom izdanju djela L. Waddinga Ana- 
li male braće (Annales Fratrum Mino- 
rum), za koje je dovršio 25. svezak 1886. 1 
priredio prošireno izdanje 20. sveska. 

U vezi s tim zadaćama, prikupljao je 
građu o prošlosti franjevačkoga reda među 
južnim Slavenima, o općoj crkvenoj i poli- 
tičkoj povijesti, poglavito balkanskih naro- 
da, u samostanskim arhivima i knjižnica- 
ma po Italiji, Ugarskoj, Hrvatskoj, Dalma- 
ciji, Bosni, Albaniji i Svetoj Zemlji, a po- 
sebice u Arhivu Propagande u Rimu. Tako 
su nastale opsežne zbirke izvora Bugarske 
crkvene isprave od 1565. do 1779. godine 
(Acta Bulgariae Ecclesiastica ab. a. 1565, 
usque ad a. 1779, Zagreb, 1887) i Bosan- 
ske osobito crkvene isprave s izvacima re- 
gesta dokumenata objavljenih od 925. do 
1752 (Acta Bosnae potissimum ecclesiasti- 
ca cum insertis editorum documentorum 
regestis ab anno 925 usque ad anjnum 
1752, Zagreb, 1892), jedna od najvrednijih 
zbirki za bosansku povijest, posebno za 
razdoblje turske vladavine. U rukopisu mu 
je ostala zbirka dokumenta Hrvatske oso- 
bito crkvene isprave (Acta Croatiae potis- 
simum ecclesiastica), koja sadržava izvor- 
nu građu o hrvatskim kulturnim prilikama 
u XVII. st. Sastavio je ljetopis bosanske 
franjevačke provincije Chronicon obser- 
vantis provinciae Bosnae Argentinae ordi- 
nis s. Francisci Seraphici, objavljen u 22. 

br. Starina JAZU 1890., iste godine kad je 
postao dopisnim članom njezina filološko- 
historičkoga razreda. Manju građu i prilo- 
ge objavljivao je i u Glasniku Biskupije 
đakovačko-sriemske, Marica (Plovdiv), 
Acta Ordinis Minorum, Shematismus al- 
mae Provinciae S. Joannis a Capistrano 
(Temišvar, 1887, Budimpešta, 1896), Le 
Missioni Francescane in Palestina ed in 
altre regioni della Terra, Viencu, Obzoru i 
Franjevačkom glasniku. 


Fermendžin je sudjelovao i u preporod- 
nom pokretu ugarskih Hrvata što ga je po- 
taknuo biskup Ivan Antunović. Bio je su- 
radnik njegovih Bunjevačkih i šokačkih 
novina, ali je još važniji njegov prinos na- 
stanku Antunovićeve Razprave o podu- 
navskih i potisanskih Bunjevcih i Šokcih u 
pogledu narodnom, vjerskom, umnom, 
građanskom i gospodarskom (Beč, 1882). 
Fermendžin je Antunoviću naime stavio na 
raspolaganje mnoge povijesne izvore što 
ih je osobno sabrao (među ostalim i danas 
izgubljen spis Grgura Čevapovića Memo- 
ira gentis Illiricae ab origine usque recen- 
tem aetatem), a pregledao je i Antunovićev 
rukopis te mu, zahvaljujući svojemu poz- 
navanju povijesti franjevaca i južnosla- 
venskih naroda, pomagao mnogobrojnim 
savjetima. Kako slavenofil Antunović nije 
bio povjesničar, Fermendžin ga je upozo- 
rio na prevladane teorije o slavenstvu Tra- 
čana, Ilira, Dačana, Gota, Sarmata i Avara, 
na pojedine činjenične pogreške (točno 
prostiranje Tracije i Panonije; otok Melita 
nije današnji Mljet, nego Malta; Pavao ne 
piše kršćanskoj zajednici u bugarskom 
gradu Filipopolju, nego u grčkom Filipiju) 
te na filološke interpretacije (etimologija 
riječi Rac; mišljenje fra Martina Nedića o 
etimologiji naziva Bunjevac; nemogućnost 
da riječi baćo ili baća u značenju »brat« 
dolaze od ilirskoga plemena Baton), a po- 
ticao ga je i na preciznije izražavanje te na 
to primorske i dalmatinske gradove ozna- 
čuje suvremenim hrvatskim nazivima. 
Osim što je od Fermendžina preuzeo mno- 
go podataka (npr. životopisi biskupa Mate 
Benlića, Nikole Ogramića i Nikole Milaši- 
na), Antunović je prihvatio i većinu njego- 


vih sugestija, a u slučajevima kad je ustra- 
jao na svojem mišljenju na Fermendžino- 
vo je upućivao u bilješkama. Najveći se 
Fermendžinov utjecaj na Antunovića ogle- 
da međutim u njegovu uvjerenju o silnoj 
važnosti franjevaca u općoj i napose kul- 
turnoj povijesti Bunjevaca i Šokaca, zbog 
čega je Antunović vlastito djelovanje smat- 
rao samo nastavkom Katančićeva i Čeva- 
povićeva rada. I njegova Razprava tako 
je koncipirana kao novi prinos u procesu 
etničke i kulturne integracije Hrvata na 
krajnjem sjeveroistoku područja po kojem 
su raseljeni. 

Kad je Antunović nakon izdavanja 
Razprave ponovno želio pokrenuti novine, 
njihovo je uređivanje namjeravao povjeriti 
fra Robertu Kauku, Fermendžinovu prija- 
telju iz mladosti i iz doba profesorske služ- 
be u bogoslovnoj školi u Baji. To međutim 
nije ostvareno jer je, zbog pritisaka crk- 
venih i političkih krugova na Antunovića, 
fra Ivo Rodić Kauku zabranio da se pri- 
hvati uredništva. Podaci o tom sačuvani su 
u pismu što ga je Kauk poslao Fermendži- 
nu, uz uputu da cijelu njihovu korespon- 
denciju uništi. 

Lit.: F. E. Hoško, Suradnja E. Fermendžina u An- 
tunovićevoj »Razpravi«, Zbornik »Ivan Antuno- 
vić«, 1, Subotica, 1990; F. E. Hoško, Euzebije 
Fermendžin, crkveni upravnik i povjesnik, Zagreb, 
1997; Hrvatski biografski leksikon, 4, Zagreb, 
1998. 

S. Bačić 


FESTIVAL AMATERSKOGA TEAT- 
RA, godišnja smotra kazališnih amatera 
koja se održava u Ljutovu. Prvi je put odr- 
žan 1997. u organizaciji dramskoga odjela 
tadašnjega Amaterskoga kulturno-umjet- 
ničkoga društva Bratstvo (od 2003. Hrvat- 
sko kulturno-umjetničko društvo Ljutovo) 
iz Ljutova, pod prvotnim imenom Dani 
pozorišta. Taj je naziv festival nosio do 
2006., kada dobiva današnje ime. Sudioni- 
ci festivala prvotno su bile amaterske 
dramske skupine iz subotičke općine te iz 
vojvođanskih mjesta, a danas najveći broj 
kazališnih predstava izvode kazališne sku- 
pine pri hrvatskim kulturnim udrugama iz 
Vojvodine. Od 2007. ostvarena je i surad- 


FESTIVAL BUNJEVAČKI PISAMA 


nja sa sličnim udrugama iz Hrvatske (Puč- 
ka scena iz Hercegovca). 


Lit.: Hrvatska riječ, br. 215, Subotica, 2007. 
Lj. Vuković-Dulić 


FESTIVAL BUNJEVAČKI PISAMA, 
glazbena manifestacija. Nastao je na prijed- 
log subotičkoga liječnika Marka Sente 
2000., kad je osnovan i inicijativni odbor 
festivala u sastavu Vojislav Temunović, 
Antuš Gabrić i Miroslav Kujundžić. Slje- 
deće godine inicijativni je odbor transfor- 
miran u organizacijski te je održan i prvi 
festival. Glavna je svrha manifestacije 
stvaranje novih kompozicija koje su veza- 
ne za život, kulturu i običaje bačkih Hrva- 
ta — Bunjevaca te afirmacija hrvatskih 
umjetnika u Bačkoj — skladatelja, tekstopi- 
saca, muzičkih instrumentalista i vokalnih 
solista. Redovito se održava svake godine 
u Hrvatskom kulturnom centru Bunjevač- 
ko kolo u Subotici, uz sudjelovanje po pet- 
naestak sudionika iz Subotice, okolnih 
mjesta i Sombora. Oni se najprije prijav- 
ljuju na javno raspisan natječaj, u kojem 
su potanko opisani uvjeti sudjelovanja 
(npr. tekst i glazba trebaju prikazivati život 
i običaje bačkih Bunjevaca; tekst pjesme 
mora biti pisan ikavicom ili ijekavicom; 
dužina pjesme iznosi 3-5 minuta; radovi 
prije toga ne smiju biti izvođeni; jedan 
autor može dostaviti najviše 3 kompozici- 
je; radovi se šalju pod šifrom i sl.), a oda- 
bir skladbi za izvođenje obavlja stručno 
povjerenstvo. Odabrane skladbe na Festi- 
valu ocjenjuje stručni žiri, a dodjeljuje se 
I., II. i III. nagrada, zatim nagrada za naj- 


Logo Festivala 
bunjevački i pisama 

boljega izvođača, za najbolji tekst te na- 
grada publike. Sve izvedene kompozicije 
tijekom festivalskoga programa snimaju 
se, a nakon toga izdaju se na nosaču zvuka 
— dosad je objavljeno šest CD-a. Jedan 
broj pjesama koje su izvedene na festivalu 
postigao je zavidnu popularnost u protek- 
lih nekoliko godina 


Lit.: Zvonik, 7/2002, 12/2003, Subotica; Hrvatska 
riječ, br. 87, 138, 139, 190, Subotica, 2004-2006. 


V. Temunović 


FESTIVAL BUNJEVAČKOG NAROD- 
NOG STVARALAŠTVA, kulturna mani- 
festacija Bunjevaca koji se ne smatraju Hr- 
vatima. Održava se od 1999. u Subotici u 
organizaciji Kulturno-umjetničkoga dru- 
štva Bunjevka iz Subotice i Kate Kuntić 
kao predsjednice Organizacijskoga odbo- 
ra. Festival se nastoji prikazati kao najve- 
ća bunjevačka kulturna manifestacija u 
Vojvodini, a u njegovu sklopu održavaju 
se manifestacije kojima se, kako navodi 
Organizacijski odbor, žele očuvati izvorni 
govor, običaji i predaje. Na festival se po- 
zivaju i kulturne udruge iste orijentacije iz 
Bajskoga trokuta. 

Lj. Vuković-Dulić 


FESTIVAL DJEČJEGA FOLKLORA 
»DJECA SU UKRAS SVIJETA«, jedno- 
dnevna kulturna manifestacija u Tavanku- 
tu. Organizira se jedanput na godinu u pro- 
ljeće i dio je redovitih programskih aktiv- 
nosti mjesnoga Hrvatskoga kulturno-pro- 
svjetnoga društva Matija Gubec. Prvi fe- 
stival održan je 1996. i dosad ih je organi- 
zirano 11. Na festivalu se okupljaju naj- 
mlađe folklorne skupine hrvatskih kultur- 
nih društava iz Vojvodine pa na taj način 
predstavlja svojevrsnu smotru dječjega 
folklornoga stvaralaštva vojvođanskih Hr- 
vata. Osim toga, na festivalu nastupa i po 
nekoliko dječjih folklornih skupina društa- 
va koja njeguju kulturu drugih nacionalnih 
manjina s toga područja, čime dobiva 1 
značajku interkulturne manifestacije. Po- 
sljednjih nekoliko godina na festival se po- 
ziva i jedno društvo iz Republike Hrvat- 
ske. Program festivala sastoji se od sveča- 

noga mimohoda sudionika u narodnim no- 
šnjama po ulicama sela, nakon čega slijede 
nastupi u kojima skupine predstavljaju tra- 
dicionalnu baštinu svojega kraja. 

L. Suknović 


Logo Festivala 
»Hosanafest« hn g 


FESTIVAL HRVATSKIH DUHOVNIH 
PJESAMA »HOSANAFEST«, glazbena 
manifestacija. Ideja o pokretanju festivala 
nastala je u Somboru 2. V. 2005. na tradi- 
cionalnom Danu mladih Subotičke bisku- 
pije, gdje se razgovaralo o potrebi da mla- 
di na jednom duhovnom festivalu pje- 
smom slave Gospodina i tako budu potak- 
nuti na veću pobožnost. Glavni je cilj Fe- 
stivala pronađen u promicanju kršćanskih 
duhovnih vrijednosti te poticanju na stva- 
ranje nove autorske duhovne popijevke, 
suvremenoga glazbenoga izričaja među 
mladim hrvatskim katolicima. Ime festiva- 
lu dao je glavni inicijator njegova održava- 
nja vič. Marinko Stantić (hebr. hosana: 
spasi nas). Već 18. V. 2005. upućena je 
molba subotičkomu biskupu Ivanu Pćnze- 
su da dopusti osnivanje festivala, a on je 
dopisom od 14. VI. iste godine vlč. Stanti- 
ća imenovao povjerenikom za pastoral 
mladih Subotičke biskupije te prvim pred- 
sjednikom Organizacijskoga odbora Festi- 
vala. Nositelj je festivala Povjerenstvo za 
pastoral mladih Subotičke biskupije, a pr- 
vi Hosanafest održan je 3. ITX. 2006. u Su- 
botici. Na njemu je izvedeno 15 skladba, 
uz sudjelovanje mladih iz Bačke, Srijema i 
Hrvatske, a zahvaljujući kvaliteti već je 
ušao u krug elitnih festivala duhovne glaz- 
be u Hrvata. 

L. Suknović 


FICOK —> Fraklić 


FIĆURA, svjetiljka na loj. Ovčji loj stav- 
ljao bi se u plitku glinenu posudu, a u nje- 
govu sredinu umetao se komad fitilja ili 
vezice za cipele, koji se palio i osvjetlji- 
vao, dok bi loj onemogućivao brzo izgara- 
nje. Koristila se i nakon Drugoga svjetsko- 
ga rata, u doba nestašice petroleja. 


P. Skenderović 


FIJAKER (franc.: fiacre > njem.: Fiaker), 
putnička kola s konjskom zapregom i sklo- 
pivim krovom. Pojavila su se u Madžar- 
skoj oko 1457. u mjestu Kocs, odatle i na- 
ziv kočija. U Engleskoj su se počela rabiti 
oko 1580. (engl. coach), u Njemačkoj ta- 
kođer potkraj XVI. st. (njem. die Kutcshe), 
a u Francuskoj oko 1640. U Parizu su se 
takva kola iznajmljivala ispred hotela S. 
Fiacre te su po njemu dobila i ime. Kako 
su fijakeri poslije izrađivani ponajprije za 
gospodu, i u podunavskih su Hrvata posta- 
li statusni simbol. Posjedovali su ih u pra- 
vilu samo imućniji salašari, koji su na nji- 
ma nedjeljom išli u crkvu, a preko tjedna 
»u varoš« radi sređivanja poslova. 
Fijekari su bili uobičajeni i u gradovi- 
ma u kojima je živjelo hrvatsko stanovni- 
štvo, a među njima je najvažniji bio Som- 
bor, kojemu je fijaker postao i zaštitni 
znak. God. 1885. imao 15 fijakera te je 
magistrat donio pravilnik o fijakerskoj služ- 
bi, kojim su regulirane obveze fijakerista 
glede higijene, brzine kretanja, pravca kre- 
tanja i cijena, ali i obveze osoba koje se 
koriste uslugom, među kojima je bila i za- 
brana prijevoza osoba u pijanu stanju ili 
oboljelih od zaraznih bolesti. Osobe koje 
se nisu ponašale u skladu s moralnim pra- 
vilima nisu mogle dobiti dozvolu za rad. 
Do 1901. fijakerska se služba mogla obav- 
ljati samo s dva, a od 1901., prema odlu- 
ci tadašnjega gradskoga kapetana, i s jed- 
nim konjem. Godine 1975. u Somboru je 
bilo 19 fijakera te je prema broju fijakera 
bio prvi grad u srednjoj Europi. Fijakerski 
placevi bili su kod željezničkoga kolodvo- 
ra, kod današnjega hotela Internation (pri- 
je: Sloboda) i na kraju glavne ulice prema 
zgradi županije. Najveći je bio ispred hote- 

la, gdje je zasađeno 24 bođoša (od madž. 
bogyo: bobica; američki koprivić, lat. Cel- 
tis occidentalis L.), koliko je bilo i fijake- 
rista, kako bi svaki konj imao svoj hlad. 
Posljednji fijakerist kojemu je to bilo zani- 
manje bio je Sanko Milutinović — Duca, 
koji je ujedno bio i posljednji somborski 
vodar. Danas se fijakeri ponovno mogu 
vidjeti na ulicama Sombora, ali uglavnom 
u svečanijim prigodama. O vezanosti 
Somboraca za fijakere govore i uglazblje- 
ne pjesme Pokojnom Jagri u spomen (tekst 
Velja Subotić) i Fijaker stari (tekst Zvon- 
ko Bogdan), a jedna od nekad elitnijih 
somborskih kavana nosi naziv Stari fija- 
ker. 


odledrsa 


Subotički fijakeri kod stare gradske kuće 


I u Subotici su fijakeri bili jedino grad- 
sko prijevozno sredstvo sve do uvođenja 
tramvaja 1897., a zadržali su se do kraja 
1970-ih. Glavna stajališta, tzv. fijaker-pla- 
cevi, bili su ispred željezničkoga kolodvo- 
ra te u središtu grada: s istočne strane sta- 
re gradske kuće; ispred stare kavane Mali 
mir, koja se nalazila na zapadnoj strani da- 
našnje Nićin-palače; sa zapadne strane ka- 
zališta prema trgu. U Subotici je osobito 
popularan bijeli svadbeni fijaker s bijelim 
konjima, u kojem se mladenci vraćaju s 
vjenčanja iz crkve. Danas se fijakeri mogu 
vidjeti još na većim manifestacijama, po- 
put dužijance, kad služe kao turistička 
atrakcija. Katkad se na središnjoj proslavi 
subotičke dužijance na fijaker stavlja i kru- 
na ispletena od novoga žita. 


A. Čota i P. Skenderović 


FILAKOVIĆ, Branko (Santovo, 28. VI. 
1942. — Pečuh, 22. II. 1991.), društveni i 
kulturni djelatnik, novinar, pjesnik i pisac. 

Sin Stipana i Đule, rođ. Mandić. Osnovnu 
je školu završio u rodnom selu, a srednju 
hrvatsko-srpsku učiteljsku školu u Budim- 
pešti 1960. Diplomirao je na Visokoj na- 
stavničkoj školi u Pečuhu 1964. Kao mlad 
učitelj radi među gradišćanskim Hrvatima 
u Koljnofu (madž. Kophaza). Pedagoški 


Branko 
Filaković 


=/ 


N 


rad nastavlja u pečuškoj Hrvatskoj osnov- 
noj školi. Od 1970. radi kao suradnik Hr- 
vatsko-srpske redakcije Pečuškoga radija, 
a tijekom 1970-ih surađuje i u emisiji za 
Hrvate u susjednim zemljama Radio Zag- 
reba. Slovio je za jednoga od najsvjesni- 
jih Hrvata u Mađarskoj i svojim je ustraj- 
nim i savjesnim radom te reportažama bio 
uzor svojim sunarodnjacima. Pozornost 
zavrjeđuju njegove lirske pjesme i napisi o 
prirodi i malim ljudima. Svojim člancima 
redovito se javljao u tjedniku Narodne no- 
vine i godišnjaku Narodni kalendar. Stiho- 
vi su mu objavljeni u zbirci U kolo (Bu- 
dimpešta, 1969.). Izbor njegovih pjesama i 
literarnih reportaža tiskan je posmrtno u 
knjizi Zatajiti korijene, tuge i duge. 


Djelo: Zatajiti korijene, tuge i duge, Pečuh, 1991. 


Lit.: Hrvatski glasnik, 9/2006, Budimpešta. 
Ž. Mandić 


FILAKOVIĆ, Stipan (Santovo, 28. IV. 
1936.), pedagog, novinar, skupljač narod- 
noga blaga. Njegov davni predak Miško 
rođen je u slavonskim Slakovcima, a 1741. 
u Santovu se vjenčao s Martom iz dana- 
šnjega Bačkoga Monoštora, pa njihove po- 
tomke i danas nazivaju Miškomartinima. 

Sin je Stipana i Đule, rođ. Mandić. Osnov- 
nu je školu počeo kod redovnica Družbe 
sestara naše Gospe u rodnom selu, a čita- 
nje i pisanje učio je iz Bunjevačke i šokač- 
ke čitanke, tiskane 1939. u Budimpešti. 
Nakon Drugoga svjetskoga rata postao je 
učenikom samostalne hrvatske (poslije juž- 
noslavenske) pučke škole. Na nagovor ta- 
dašnjega ravnatelja Stjepana Velina upisao 
se u srpsko-hrvatsku, odnosno »južnosla- 
vensku« gimnaziju u Budimpešti, gdje je 
kao odlikaš od ministra prosvjete dobio 
zlatno odličje. Nakon mature na Visokoj 
pedagoškoj školi u Budimpešti studirao je 
srpsko-hrvatski i madžarski jezik i knji- 
ževnost. Katedra se međutim seli najprije 
u Segedin, a zatim i u Pečuh, te je ondje i 
diplomirao 1957. Iste godine zaposlio se u 
pečuškoj hrvatsko-srpskoj (južnoslaven- 
skoj) školi, gdje je upoznao i svoju buduću 
suprugu aljmašku Bunjevku Katicu Bende. 

God. 1960. prelazi na Radio Pečuh, 
gdje je uskoro postao urednikom emisije 
na hrvatskom jeziku. Radi u vrlo teškim 
okolnostima, u općoj klimi nepovjerenja 
nakon Informbiroa i bez osnovnih tehnič- 
kih preduvjeta. Svaka riječ izgovorena u 
emisiji prevodila se na madžarski jezik ra- 
di provjere. Opasni su bili i zavrbovani ili 
ucijenjeni »prijatelji« te ga je bunjevački 
pisac Antun Karagić zato i posjećivao sa- 
mo potajice. God. 1980. zaposlio se u tjed- 
niku Demokratskog saveza Južnih Slavena 
Narodne novine, a od. 1991. radi u tjedni- 
ku Saveza Hrvata u Madžarskoj Hrvatski 
glasnik, u kojem ostaje sve do odlaska u 
mirovinu 1996. 


Osim novinarskim radom, bavio se 
skupljanjem narodnoga blaga i istraživa- 
njem kulturne prošlosti hrvatske etničke 
zajednice, napose običaja baranjskih Hrva- 
ta te života suvremenika i uglednika iz 
prošlosti. Pripadao je čvrstoj jezgri onih 
koji su se u danim mogućnostima opirali 
asimilaciji — Hrvati u Madžarskoj desetlje- 
ćima su naime bili zatvoreni u svojevrstan 
etničko-civilizacijski rezervat i odijeljeni 
od matičnoga naroda, u vrijeme Horthyje- 
va režima govorilo im se: »Ne laj na tom 
drvenom jeziku! Madžarski kruh jedeš, 


madžarski govori!«, a nakon Drugoga 
svjetskog rata bili su sumnjičeni kao tito- 
isti i špijuni. 

Dobitnik je odličja uprave Madžarsko- 
ga radija Zlatno novinarsko pero 1967. 
Nekoliko je godina bio predsjednik Odbo- 
ra za tisak Demokratskoga saveza Južnih 
Slavena i dugogodišnji član Odbora za na- 
cionalne manjine Baranjske županije. Zauz- 
imao se za otvaranje hrvatske gimnazije 
1983. i hrvatskoga kluba u Pečuhu 1982. 


Zivi u Pečuhu. . 
Z. Mandić 


FILC (njem. Filz), netkani tekstilni mate- 
rijal, pust. Izrađuje se najčešće od vune, ali 
je cijenjen filc i od drugih životinjskih vla- 
kana, osobito zečje dlake. Vlakna su u fil- 
cu međusobno povezana mehaničkim sila- 
ma. Vunena vlakna, koja imaju ljuskavu 
površinu, zbog mokre obrade, povišene 
temperature (iznad 50%C) i mehaničkoga 
pokretanja, međusobno se zapetljavaju i 
zbijaju te tako stvaraju kompaktan i gust 
materijal pogodan za razne namjene, o če- 
mu je ovisila i njegova debljina. Inače, fil- 
canje je najstariji postupak izrade netkano- 
ga tekstila. U Bačkoj se također filcalo, i to 
najčešće čarape. Kvalitetniji file dobiva se 
od finih vunenih vlakana jer im je površi- 
na ljuskavija. Postupak filcanja često se 
označuje i kao valjanje. Među poznatije 
vrste materijala koje nastaju tom tehnikom 
pripada čoha. 


Kako file ima iznimno dobra termoizo- 
lacijska obilježja, bio je zastupljen u Bu- 
njevaca pri izradi većine zimskih odjevnih 
predmeta, i muških i ženskih, kao što su 
reklija, dolama, ćurdija, valjane, tj. »rolja- 
ne« marame i valjane čarape. 

Lit.: R. Čunko i E. Pezelj, Tekstilni materijali, Ča- 
kovec, 2002. 


K. Suknović 


FILK (filkanje), vrsta zabavne kartaške 
igre. Igra se madžarskim kartama. Najjače 
su karte u igri »gornjaci«, i to su filkovi. 
Među njima najjači je »makov« gornjak, 
tj. »babo«, zatim zeleni gornjak (»zeljo«), 
crveni gornjak (»golupčar«) i tikveni gor- 
njak (»pućo«). Nakon njih slijedi kec, za- 

tim desetka, kralj pa dolnjak, a poslije i 
ostale karte prema nominalnoj vrijednosti. 
Od kečeva najjači je onaj čija je boja adut. 
»Pune karte« predstavljaju kečevi i deset- 
ke. U igri sudjeluje četiri, pet ili šest igra- 
ča, koji dobivaju jednak broj karata (u slu- 
čaju da ima pet ili šest sudionika dvije se 
karte unaprijed ostavljaju po strani, najče- 
šće »tikvena« i »makova« sedmica). Boja 
aduta određuje se na početku — to je boja 
karte koja se presiječe nakon miješanja. 


Pravila su donekle razlikuju u ovisnosti 
od broja sudionika. Nakon što jedan od 
igrača presiječe izmiješane karte, ako je 
presječen filk, igrač koji je presjekao karte 
može ga uzeti samo ako se igra s pet igra- 
ča. Kad u igri sudjeluje pet ili šest sudioni- 
ka, igrač koji tijekom igre dobije »babu« 
»viče«, tj. glasno traži keca određene boje 
od drugih igrača (npr. »babo viče zelenog 
keca«), čime zapravo traži boju za igru, a 
samim time i suigrača koji će biti s njime 
protiv ostale trojice igrača. Cilj je igre da 
onaj koji je »vikao« osvoji najmanje tri pu- 
ne karte kako ne bi »služio«, a preostalim 
je igračima cilj da netko od njih osvoji pet 
punih karata. Kako se adut određuje pri pr- 
vom miješanju karata, on to ostaje sve vri- 
jeme igre bez obzira na broj miješanja, sve 
dok se ne »odsluži«, tj. dok netko ne uhva- 
ti pet punih karata, kad se mijenjaju boja i 
adut i onda počinje novi ciklus igre. 

Igra je uglavnom poznata u subotičkih 
Bunjevaca, koju su je igrali u slobodno 
vrijeme, najčešće nedjeljom poslijepodne, 
a poglavito zimi, kad nije bilo radova na 
obradi zemlje. 

Izvor: Kazivanje Antuna Stantića — Bake iz Baj- 


moka. 
P. Skenderović 


FILIPOVIĆ, Albe (Bajmok 14. IX. 1908. 
— Subotica, 21. VII. 1980.), sudac i odvjet- 
nik. Sin Josipa i Janje, rođ. Prćić. Gimna- 
ziju je pohađao u Subotici, a pravo je stu- 
dirao u Subotici i Beogradu, gdje je i dip- 
lomirao 1931. Odvjetničku i sudačku 
praksu obavljao je u Subotici i Beloj Crk- 
vi, a sudačko-odvjetnički ispit položio je 
pri Apelacijskom sudu u Novom Sadu 18. 
XII. 1935. God. 1938. postao je sudac sre- 

skoga suda u Kovinu, odakle je premješten 
u sreski sud u Suboticu, a 28. I. 1941. ime- 
novan je sucem okružnoga suda u Suboti- 
ci. Od 3. X. 1945. odvjetnik je u Subotici 
sve do odlaska u mirovinu 1. IX. 1978. Ti- 
jekom svoje odvjetničke prakse obnašao je 
različite dužnosti u Odvjetničkoj komori 
Vojvodine (u Upravnom odboru bio je 
predsjednik 1950.-51., član 1953.-55. te 
dopredsjednik 1970.-73. i dr.) te u Općin- 
skoj organizaciji odvjetnika u Subotici, či- 
ji je predsjednik bio u nekoliko navrata. U 
društvenom životu Subotice sudjelovao je 
kao član raznih gradskih povjerenstava i 
odbora (Povjerenstvo za popis stanovni- 
štva i dr.), a potkraj 1960-ih bio je član- 
radnik Matice hrvatske u vezi s priprema- 
ma za osnivanje ogranka u Subotici te je- 
dan od osnivača HKUD-a Bunjevačko ko- 
lo iz Subotice. Stručne radove iz pravne 
prakse objavljivao je u Glasniku Advokat- 
ske komore Vojvodine (Novi Sad), Prav- 
nom životu (Beograd), u jedinom broju 
mjesečnika Hrvatskoga kulturnoga društva 
u Subotici Njiva 1947. i dr. 


Albe Filipović 


Lit.: Glasnik Advokatske komore Vojvodine, br. 
11/1980, Novi Sad; 75 godina Advokatske komore 
Vojvodine (1921-1996), Novi Sad, 1996; N. Zelić, 
»Hrvatsko proljeće« i bački Hrvati, Dani Balinta 
Vujkova. Dani hrvatske knjige i riječi. Zbornik sa 
znanstvenih skupova 2002.-2005., Subotica, 2006. 


M. Filipović-Ljubič i N. Zelić 


FILIPOVIĆ, Anita (Budimpešta, 9. IV. 
1988.), odbojkašica. Kći Tomislava Mila- 
na i Eve, rođ Linter. Već kao učenica 
osnovne škole nastupa za Sportski klub 
Vasas-Opus Via-Obuda, koji je u bio prvak 
Madžarske te osvajač Kupa Madžarske 1 
Kupa Europskoga odbojkaškoga saveza. 

God. 2006. uručena joj je nagrada Herak- 
lov pehar kao igračici godine u junior- 
skim kategorijama Madžarske. Nakon ma- 
ture u budimpeštanskoj hrvatskoj gimnazi- 
ji 2006. neko je vrijeme igrala u zagrebač- 
kom Odbojkaškom klubu Mladost, a zatim 
je prešla u talijanski klub Sant Orsola Asi- 
stel-Novara, koji se ubraja u najbolje žen- 
ske odbojkaške ekipe na svijetu. 
Lit.: M. Dekić, Željela bih biti profesionalna igra- 
čica i u inozemstvu nastaviti svoje školovanje, Hr- 
vatski glasnik, 3/2007, Budimpešta. 

Ž. Mandić 


FILIPOVIĆ, Mate (Kaćmar, 21. XI. 
1933.), kulturni i društveni djelatnik. Sin 
Stipana i Roze, rođ. Vujić. Poslije osnovne 
škole u Kaćmaru školovanje nastavlja u 
bajskoj gimnaziji, gdje 1952. maturira. 
Upisuje Tehnički fakultet u Budimpošti. 
Kao elektroinženjer zapošljava se u bu- 
dimpeštanskoj tvornici Orion, odakle od- 
lazi u mirovinu 1992. Od 1978. predsjed- 
nik je Odbojkaškoga kluba BKV Eldre u 
Budimpešti i menadžer madžarske senior- 
ske muške odbojkaške reprezentacije. 


Još u mladim godinama naučio je svi- 
rati harmoniku. Stasao je uz glasovitoga 
violinista primaša Kaćmarca Ivuša Đura- 
kovića. Kao glazbeni voditelj Centralnoga 
ansambla Južnih Slavena u Madžarskoj, a 
poslije Centralnoga ansambla nacionalnih 
manjina u Madžarskoj, postiže mnogo- 
brojne uspjehe u Madžarskoj i inozemstvu. 
God. 1966. od Ministarstva prosvjete pri- 
mio je odličje Za socijalističku kulturu. 
Surađuje s koreografom Antunom Kričko- 
vićem pri glazbenom osmišljavanju više 
glasovitih koreografija. Stručni je savjet- 
nik poznatoga manjinskoga orkestra Vuji- 
čić iz Pomaza. U njegovu su vlasništvu svi 
rukopisi književnika Ivana Petreša, na te- 
melju kojih je Marin Mandić 1999. pripre- 
mio sabrana djela spomenutoga književni- 
ka. Zahvaljujući i njegovoj zasluzi i potpo- 
ri, izdani su kaseta Božićne pjesme i opse- 
žan rukopis garskoga kantora Antuna Pri- 
slingera (1896.-1969.). 


God. 1994. na manjinskim izborima 
izabran je za zastupnika Hrvatske manjin- 


Mate Filipović 
ske samouprave budimpeštanskoga X. 
okruga, gdje će u prvom ciklusu djelovati 
kao dopredsjednik, a zatim, sve do danas, 
kao predsjednik. Pod njegovim vodstvom 
spomenuta samouprava materijalno poma- 
že izbjeglice za vrijeme rata u Hrvatskoj. 
Na njegov poticaj X. okrug grada Budim- 
pešte i grad Vinkovci 2006. potpisuju spo- 
razum o bratimljenju i suradnji na kultur- 


nom polju. : 
Ž. Mandić 


FILIPOVIĆ, Milenko (Podlugovi, 8. XI. 
1902. — Beograd, 22. IV. 1969.), etnolog i 
antropogeograf. Studirao i doktorirao 
1928. na Sveučilištu u Beogradu. Bio je 
gimnazijski profesor u Sarajevu i Velesu, 
docent i izvanredni profesor na Sveučilištu 
u Skoplju 1930.-41, za vrijeme rata umirov- 
ljen. U Etnografskom muzeju i Etnograf- 
skom institutu u Beogradu radi 1945.-55., 
zatim je do 1965. sveučilišni profesor u 
Sarajevu, a od 1959. do 1962. ravnatelj je 
Balkanološkoga instituta u Sarajevu i re- 
doviti član Naučnoga društva SR BIH, od- 
nosno ANUBIH. Bavio se proučavanjem 
pojedinih regionalnih i etničkih cjelina te 
pučkoga života, običaja i vjerovanja bal- 
kanskih naroda u Bosni, Makedoniji, Srbi- 
Jii Vojvodini. 

U Zborniku za društvene nauke Matice 
srpske objavio je tri članka tematski veza- 
na za Bunjevce i Šokce: O imenu »Bunjev- 
ci«i Bunjevci u Bosni (Zbornik za društve- 
ne nauke, 40, 1965) te O imenu »Šokac« — 
»Šokci« (Zbornik za društvene nauke, 47, 
1967). U člancima u kojima piše o bunje- 
vačkom i šokačkom imenu iznosi ponaj- 
prije dotad poznate teorije o nastanku tih 

etnonima te teritorijalnoj rasprostranjeno- 
sti Bunjevaca i Šokaca na balkanskom po- 
luotoku. Na temelju teritorijalne raspro- 
stranjenosti etnonima i dviju etničkih sku- 
pina nastoji naći vezu među njima te spo- 
znati podrijetlo i vrijeme te uzrok seoba i 
migracija, a na temelju toga i vrijeme na- 
stanka samih etnonima. Zaključuje da su 
nastali prije nego što su počele migracije, 
najkasnije u XVI st., pri čemu smatra da su 
izvedenice od nekoga osobnoga imena: 
Bunjevac od srednjovjekovnoga vlaškoga 
imena Bun ili Bunj, a Šokac od srednjovje- 
kovnoga imena Šok, poznatoga u Srba i 
Albanaca. 


Lit.: Enciklopedija Jugoslavije, 4, Zagreb, 1986. 
Lj. Vuković-Dulić 


FILIPOVIĆ, Stipan (Kaćmar, 11. I. 
1908. — Kaćmar, 8. VII. 1967.), kulturni 
djelatnik. Sin nadničara Mate i Kate, rođ. 
Išpanović. Završio je šest razreda pučke 
škole. Izučio je zanat papučara, a od 1945. 
bio je zvonar u rodnome selu. Na poticaj 
rođaka župnika i književnika Ivana Petre- 
ša, u Kaćmaru 1933. osniva Bunjevačko 
amatersko društvo i organizira prvo bunje- 
vačko prelo. Od toga vremena u mjestu 
dugo godina priređuje prela, na kojima se 
obvezatno prikazuje i koji omiljeni pučki 
igrokaz, ponajčešće iz pera Ivana Petreša i 
Antuna Karagića. Ustrajno je pomagao bu- 
njevačkomu književniku iz Subotice Ba- 
lintu Vujkovu pri skupljanju narodnih pri- 
povjedaka za knjigu Cvjetovi mećave. 

Ž. Mandić 


FILIPOVIĆ, Stipan (Bajmok, 20. IX. 
1920. — Palić, 30. III. 2002.), liječnik. Sin 
Lajče 1 Viktorije, rođ. Romoda. Osnovno i 
srednjoškolsko obrazovanje završio je u 
Subotici. Na Medicinskom fakultetu u Be- 
ogradu diplomirao je 1948. Tijekom 1950. 
bio je na specijalizaciji iz epidemiologije 
na Institutu za epidemiologiju u Beogradu. 
Od 1952. pet je godina radio kao specijali- 
zant-epidemiolog u subotičkom Higijen- 
skom zavodu (prije Sanitarno-epidemiolo- 
ška stanica). Od 1955. do 1958. bio je na 
specijalizaciji iz infektivnih bolesti na Kli- 

nici za infektivne bolesti Medicinskoga fa- 
kulteta u Beogradu. Sljedeće godine postav- 
ljen je za načelnika Odjela za infektivne 
bolesti Gradske bolnice u Subotici te je ta- 
ko postao prvi načelnik toga odjela, koji je 
od osnivanja 1897. bio pod upravom na- 
čelnika Odjela za unutarnje bolesti. Bio je 
profesor u srednjoj Medicinskoj školi u 
Subotici, gdje je predavao akutne i infek- 
tivne bolesti s epidemiologijom, te preda- 
vač istoga predmeta na dvosemestralnom 
poslijediplomskom tečaju za liječnike op- 
će medicine u Subotici. Usavršavao se i na 
klinikama za infektivne bolesti u Zagrebu 
i Witzenhausenu (SR Njemačka), a zbog 
nedostatka kvalificiranih epidemiologa us- 
poredno je radio i u Higijenskom zavodu, 
gdje je bio na dužnosti načelnika Odjela za 
epidemiologiju od 1959. Specijalistički is- 
pit iz epidemiologije položio je u prosincu 
1972. na Institutu za zdravstvenu zaštitu u 
Novom Sadu. God. 1973. stekao je naslov 
primarijusa. 


| . *1: . 
Stipan Filipović 


Objavio je mnogobrojne referate i 
znanstvene radove, samostalno i u suradnji 
s drugim subotičkim liječnicima (Medicin- 
ski pregled 12/1962, Novi Sad; Bilten Za- 
voda za zdravstvenu zaštitu Subotica, 
1/1964; Zbornik radova : XII naučni sa- 
stanak mikrobiologa i epidemiologa Jugo- 
slavije, Subotica, 1970; Praxis veterinaria, 
4/73, Zagreb; Zentralblatt fiir Bakteriolo- 
gie, Parasitenkunde, Infektions-krankhei- 
ten und Hygiene, 3/1968, Stuttgart). U nji- 
ma je stručno obrađena klinička i epidemi- 
ološka problematika nekih važnijih akut- 
nih infektivnih bolesti. Sudjelovao je i na 
znanstvenim skupovima u zemlji i ino- 
zemstvu te u radu upravnih tijela Opće 

bolnice, Zavoda za zdravstvenu zaštitu u 
Subotici te stručnih povjerenstava i udruga 
u Novom Sadu i Beogradu. Svoje posljed- 
nje radne godine proveo je kao liječnik u 
Njemačkoj, gdje je 1983. i umirovljen. 
Dobio je mnogobrojna priznanja, među 
kojima 1972. i Listopadsku nagradu Grada 
Subotice te Orden rada sa srebrnim vijen- 
cem. 
Izvor: Arhivski podaci Zdravstvenoga centra Su- 
botica. 

E. Libman i M. Filipović-Ljubič 


FILIPOVIĆ, Tomislav Milan (Budimpe- 
šta, 7. VII. 1961.), odbojkaš, trener, inže- 
njer. Sin Kaćmarca Mate i Čikerijke Klare, 
rođ. Pijuković. Osnovnu glazbenu školu 
pohađao je na Majdanu (madž. Kobanya). 
God. 1979. maturirao je u Tehničko-komu- 
nikativnoj srednjoj školi Istvan Pataki, a 
diplomu pogonskoga inženjera i nastavni- 
ka tehnike stekao je 1984. na Visokoj ško- 
li elektroindustrijske tehnike Kdlmdn 
Kando. Nakon dvije godine diplomirao je 
na Visokoj školi za tjelesni odgoj i stekao 
zvanje profesionalnoga trenera odbojke. 
Kao igrač, bio je član i omladinske i seni- 
orske odbojkaške reprezentacije Madžar- 
ske, u kojima je odigrao dvije stotine utak- 
mica. Igrao je u madžarskim klubovima 
Elore, Vasas i Fabulon Vasas te inozem- 
nim Arčelik Sport Kiilubu (Turska), Al 
Arabi Sportin Klub (Katar) i Spartak (Su- 
botica). U natjecanju omladinskih repre- 
zentacija socijalističkih zemalja 1977. 1 
1979. osvojio je brončanu, a 1987. kao se- 
nior srebrnu medalju. Kao senior osvojio 
je s reprezentacijom prvo mjesto 1980. u 
Berlinu, 1981. u Kupu Volan, 1984. i 1985. 
u Kupu Hungaris, 1988. u Luxemburgu i 
Kupu Alba Volan. Od 2003. menadžer je 
muške seniorske reprezentacije Madžar- 
ske. U svojoj struci radio je u tvrtki Sam- 
sung, bio je glavni direktor u tvrtki Con- 
cord Holding d.d., a danas radi kao savjet- 
nik u tvornici automobila Suzuki. 
Lit.: Ki kicsoda a magyar sportban?, Szekszard, 
1994; M. Dekić, Odbojkaš Tomislav Filipović, 
Hrvatski kalendar, Budimpešta, 2005. 

Ž. Mandić 


FILOZOFIJA (grč. philia: ljubav; sop- 
hia: mudrost), najopćenitija znanost, oso- 
bit nazor na svijet i život. Proizvod je ljud- 
skoga uma, to jest kritičkoga mišljenja 1 
sustavnoga istraživanja koje je usmjereno 
na spoznaju ukupnosti svijeta i smisla čo- 
vjekova života. S obzirom na konkretni 
predmet zanimanja, u filozofiji se javljaju 
i razmjerno samostalne discipline: metafi- 
zika, ontologija, logika, gnoseologija, eti- 
ka, estetika, filozofija znanosti, filozofija 
religije i dr. Karakteriziraju je unutarnja 
logičnost, racionalno-kritička utemelje- 
nost, obrazloženost stajališta, dosljednost i 
neproturječnost izvođenja te sustavnost 
misli. 

Pojavila se u staroj Grčkoj na prijelazu 
iz VII. u VI. st. prije Krista i traje sve do 
danas, postavljajući uvijek iznova »vječna 
pitanja« o svijetu i životu. Tijekom vreme- 
na, u ovisnosti od danih prilika, mijenjao 
se ne samo konkretan predmet zanimanja 
već 1 vrsta odgovora, pa se tako u povijesti 
filozofije uspostavilo nekoliko pravaca i 
škola mišljenja. U tom se smislu kaže ka- 
ko je ona njezino vrijeme obuhvaćeno mi- 
slima, tj. izraz općega duha danoga vreme- 
na. Ima dugu tradiciju i u okviru Katoličke 
crkve, u sklopu koje se očitovala i u kultu- 
ri podunavskih Hrvata. 


Povijest. U podunavskih Hrvata javlja 
se odmah nakon posljednjega vala doselje- 
nja Hrvata u ugarsko Podunavlje potkraj 
XVII. st. Tada se počinje predavati na filo- 
zofskim učilištima pri franjevačkim samo- 
stanima, uz koje će, u različitu opsegu i in- 
tenzitetu, postojati sve do XX. st. Ti se fi- 
lozofski prinosi kreću od zapisa (u većini 
slučajeva riječ je o rukopisima predavanja) 
preko zastupljenosti u školskom sustavu 
pri filozofskim učilištima u šest franjevač- 
kih samostana, sve do različitih oblika ži- 
vota u javnosti, osobito po javnim seme- 
stralnim i godišnjim raspravama te tiskom 
objavljenim postavkama tih rasprava. Do- 
sad je u kontekstu ukupne hrvatske filozof- 
ske baštine obavljena samo glavnina povi- 
jesno-faktografskih istraživanja toga filo- 
zofskoga naslijeđa, dok njihovo podrobni- 
je filozofsko izučavanje i valorizacija tek 
predstoje. Zastupljenost filozofije u podu- 

navskih franjevaca imalo je znatan utjecaj 
na ostale segmente kulture podunavskih 
Hrvata u XVIII. i u prvoj polovici XIX. st., 
prije svega u teološkim znanostima, zatim 
jezikoslovlju te nabožnoj i vjersko-sapi- 
jencijalnoj književnosti. 

Budući da su franjevci od 1593. pri- 
hvatili učenje srednjovjekovnoga filozofa i 
teologa Ivana Dunsa Škota (1265./6.- 
1308.) kao jedini obvezatan nauk za svoj 
red, na njihovim filozofskim učilištima u 
ugarskom Podunavlju predavala se filozo- 
fija skotističke provenijencije. Osnovna 
polazišta te filozofije, nastale u kasnom 
srednjem vijeku u otklonu od tada domi- 
nantnoga učenja Tome Akvinskoga, teme- 
lje se na skepticizmu glede mogućnosti ra- 
cionalnoga shvaćanja teoloških dogmi i 
općenito zauzimanju za odvajanje filozofi- 
je od teologije, zatim na empirizmu, tj. na 
primatu osjetilnosti u spoznavanju, te vo- 
luntarizmu i indeterminizmu, tj. nauku o 
volji koja se razumijeva ne samo kao slo- 
bodna nego i kao nadređena razumu. 


Filozofski je studij na franjevačkim 
učilištima trajao u načelu tri godine do 
1752., kad je odlukom carice Marije Tere- 
zije sveden na dvije. Jedina namjena filo- 
zofskoga studija na tim je učilištima bio 
uvod u teologiju. Prema nastavnomu pla- 
nu, na prvoj se godini studija predavala lo- 
gika, na drugoj metafizika, a na trećoj fizi- 
ka. Za polaznike studija obvezatni su pred- 
meti bili još nauk o duši (racionalna psiho- 
logija), zatim o nastajanju i raspadanju, a 
kao izborni nauk o nebu, o svijetu i atmo- 
sferskim pojavama (dijelovi racionalne koz- 
mologije). Nakon uvođenja dvogodišnjega 
filozofskoga studija na prvoj su se godini 
predavali sadržaji iz logike i metafizike, a 
na drugoj iz etike, racionalne psihologije i 
fizike. Nakon terezijanske školske reforme 
primarno mjesto u studiju filozofije pripa- 
lo je fizici i otad se u studij postupno 
uključuje i proučavanje Descartesovih, 
Newtonovih i Gassendijevih djela. Jezik 
studija bio je latinski. Postojeća rukopisna 
baština franjevačkih filozofa, koja je tako- 
đer na latinskom, u načelu prati nastavne 
sadržaje pa tako u njoj dominiraju spisi iz 
logike, metafizike 1 fizike. 

Filozofska učilišta. Najvažnije franje- 
vačko filozofsko učilište bilo je u Budimu. 
Osnovano je nakon sabora Bosne Srebrene 
u Velikoj 18. VI. 1699. Već je 1710. dobi- 
lo i teološko učilište, a 1722. proglašeno je 
generalnim učilištem prvoga reda. Konti- 
nuirano je djelovalo pune 84 godine (do 
1783.). U franjevačkom samostanu u Baji 
filozofsko je učilište djelovalo najdulje 
(1726.-1918., s nekoliko kraćih prekida), 
iako je bilo manje važno od budimskoga 
jer je uvijek bilo provincijsko. U Baču je 
filozofsko učilište djelovalo samo u dva 
navrata (1731.-33.) i (1839.-42.). U subo- 
tičkom samostanu tijekom XVIII. i XIX. 
st. postoji studij filozofije i moralke: u raz- 
doblju 1770.-75. i 1780-81. izvodio se stu- 
dij moralke provincijskoga značenja, dok 
se u sedam navrata održavao dvogodišnji 
studij filozofije, također provincijske važ- 
nosti (1776.-77., 1801.-21., 1823.-24., 
1833.-34., 1838.-39., 1 1876.-97.). U Mo- 
haču se pak provincijski studij filozofije 
izvodio od 1756.-83., 1798.-1805. te 
1860.-63., dok je u Pečuhu ono dugovije- 
ko — djelovalo je od 1733. do 1783. i zatim 
u drugoj polovici XIX. st. 


Franjevačka crkva 
i nekadašnje učilište u Baji 


Predavači filozofije i rukopisna ba- 
ština. Na podunavskim filozofskim učili- 
štima radilo je više desetaka predavača fi- 
lozofije, od kojih je 15 rođeno u ugarskom 
Podunavlju: Tadija Bošnjaković, Lovro 
Bračuljević ml., Luka Čilić, Josip Jakošić, 
Jeronim Jakočević, Bartul Jurković, Niko- 
la Kesić, Jesse Ivan Kujundžić, Petar Lipo- 
vac, Dominik Ignacije Martinović, Emerik 
Pavić, Grgur Peštalić, Ivan Tadić, Stjepan 
Vilov i Emerik Zomborlić. Četvorica Hr- 

vata s ovoga područja predavala su filozo- 
fiju i na drugim franjevačkim učilištima: 
Luka Matošević, Antun Pavlović, Antun 
Perecki i Ladislav Spaić. 

Bernardin Pjanić važan je po tom što je 
autor prvoga poznatoga rukopisnoga filo- 
zofskoga priručnika, koji je nastao u Budi- 
mu (In octo libros Physicorum Coriphaei 
Aristotelis juxta mentem Joannis Duns 
Scoti, Budim, 1729.). God. 1730. nastao je 
filozofski priručnik Filipa Radića Com- 
pendium seu introductio in universam Ari- 
stotelis logicam. Bartol Jurković autor je 
spisa pod nazivom Tractatus in artis Phi- 
losophiam particularem cum appendice 
Metaphysicae (Budim, 1735.). Andrija 
Stojčević autor je dvaju rukopisa nastalih u 
Budimu: Philosophiae pars prima seu Lo- 
gica (b. g.) i Philosophia ad usum curioso- 
rum comunicata (b. g.). Ambroz Zombor- 
lić pisac je triju rukopisa: Logica (Budim, 
1760.), Tractatus Aristotelis in Libros Me- 
taphysicorum juxta mentem Ioannis Duns 
Scoti explanatus (Budim, 1760.) te Scien- 
tia naturalis (Budim, 1761.). Emerik Pavić 
pisac je Fragmenta poetica (Budim, 
1762.). Jeronim Jakočević autor je dvaju 
rukopisa: Cursus philosophicum (Budim, 
1763.) i Tractatus in Physicam generalem 
Aristotelico-Scotisticam (Budim, 1766.). 
Iste godine nastao je i spis Mije Pitinčevi- 
ća Logica parva. Jedan od najplodnijih 
franjevačkih filozofskih pisaca bio je Do- 
minik Ignacije Martinović, koji je autor 
dvaju matematičko-filozofskih djela objav- 
ljenih u Budimu: Mathesius pura (1780.) i 
Iheoria generalis aequationum omnium 
graduum novis illustrata formulis, ac jux- 
ta principia sublimioris calcuti finitorum 
deducta (1780.). Josip Jakošić piše 1781. 
Positiones ex philosophia. Grgur Peštalić 
objavio je pak tri knjige u Budimu: Tenta- 
men publicum ex physica et philosophia 
morum (1802.), Tentamen publicum ex 
Metaphysica (1803.) i Positiones Philo- 
sophiae (1805.). 

Prvi spis nastao u Baji rukopis je Luke 
Čilića Physica seu octo Libri Physicorum 
iz 1733. Slijedi pet spisa Ivana Lukića: De 
logica (1736.), Logica (b. .), Physica 
(1736.), Metaphysica (1736.-37.) i Physi- 


ca et Animastica (1736.-37.). Bernardinu 
Novaku pripadaju tri spisa: Tractatus dia- 
lecticae (1760.), Physica generalis (1762.) 
i Tractatus in physicam particularem 
(1762.-63.). Josip Jakošić autor je dvaju 
rukopisa /nstitutiones philosophicae i Pri- 
mae lineae Philosophiae activae universa- 
lis (1767.-70.). Aleksander _Tomiković 
ostavio je za sobom rukopise Logica dis- 
putatrix seu exercitationes skolasticae in 
Logicam theoretico-criticam tradita (b. g.) 
i Tertia philosophiae pars sive physica (b. 
£.). Posljednji rukopis koji je nastao u Ba- 
ji jest Tentamen publicum ex logica, histo- 
ria philosophiae et mathesi... Grgura Pe- 
štalića (1780.). 

Hrvati iz ugarskoga Podunavlja svoje 
su spise objavljivali i izvan domicilnoga 
teritorija. Najplodniji filozofski pisac Do- 
minik Ignacije Martinović autor je teksto- 
va Dissertatio physica de iride et halone 
(Leopoli [Lavov], 1781.), Systema univer- 
sae Philosophiae desumatum ex praelecti- 
onibus iuxta norman regiae ac celebrerri- 
mae universitas budensis factis (Osijek, 
1781.), Dissertatio de harmonia naturali 
interbonitatem divinam et mala creata 
(Leopoli [Lavov], 1783.), Dissertatio 
physica de altitudine atmospherae (Lem- 
berg [Lavov], 1785.), Praelectione physi- 
cae, experimentalis (Lemberg [Lavov], 
1787.) 1 Physiologische_Bemerkungen 
iiber den Menschen (Petrograd, 1789.); 
Antun Perecki autor je sljedećih djela: /n- 
strumentum scientiarum omnium seu Logi- 
ca maior (Ilok, 1774.), Physica generalis 
(Vukovar, 1775.), Metaphysica (Vukovar, 
1775.), Physica _particularis (Vukovar, 
1776.), Ethica (Vukovar, 1776.) i Philo- 
sophiae mentis pars altera seu Metaphysi- 
ca (Vukovar, 1776.); iza Ladislava Spaića 
ostala su četiri djela u rukopisu: Philosop- 
hia rationalis seu Logica item Ontologia 
seu Metaphysica (Našice, 1758.-60.), 
Physica generalis. Aristotelico-Scotica 
(Našice, 1758.-61.), Tractatus in univer- 
sam Aristotelis Physicam (Našice, 1759.) 
te Tractatus in Aristotelis Metaphysicam 
(Našice, 1760.). 

Filozofija u XX. stoljeću. U ovom 
razdoblju filozofija je prestala biti sastav- 

nim dijelom kulture podunavskih Hrvata — 
izostajala je u prosvjeti, u segmentu crkve- 
nosti, nema je u sadržajima kulturnih insti- 
tucija, u nakladi i periodici. Tijekom XX. 
st. samo je jedan podunavski Hrvat filozof 
— Tomo Vereš, koji je djelovao u Hrvatskoj 
i participirao u hrvatskoj filozofiji i kultu- 
ri općenito. Bio je profesor Filozofsko-te- 
ološkoga instituta Družbe Isusove u Zag- 
rebu i autor nekoliko filozofskih djela. 
Slovio je za ponajboljega znalca filozofije 
Tome Akvinskoga i Alberta Velikoga u 
bivšoj Jugoslaviji, s čime je povezan i nje- 
gov sustavni rad na prevođenju njihovih fi- 
lozofskih djela. Poznat je i po zanimanju 
za Marxovu filozofiju, koju je teoretski is- 
kušavao te interpretirao sa stajališta kr- 
šćanskoga učenja. Bio je gorljiv zagovor- 
nik otvorenoga dijaloga između kršćana i 
marksista još u doba socijalizma. Njegova 
filozofska djela odlikuju temeljit pristup u 
recepciji problema, kvalitetno razumijeva- 
nje njegove biti, iznimna obaviještenost, 
sukladan interpretativni zahvat, pouzda- 
nost i jasnoća u izlaganju te jednostavan 
stil. U posljednjem desetljeću XX. st. filo- 
zofske radove počeo je objavljivati i Tomi- 
slav Žigmanov, a područje su njegova za- 
nimanja problematika praktičke filozofije 
u širem smislu, etika te filozofija religije. 


tomo vereš 


fiozofskoteološki 
dijalog 
S 


MarXom 


T. Vereš, Filozofsko-teološki dijalog s 
Marxom, Zagreb 1973. 

Lit.: 1. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969; F. E. Hoško, 
Filozofski rukopisi hrvatskih franjevaca XVIII. 
stoljeća u Franjevačkom samostanu u Budimpešti, 
Croatica christiana periodica, br. 1, Zagreb, 
1977; P. Cvekan, Subotički franjevački samostan i 
crkva, Subotica, 1977; A. Sekulić, Drevni Bač, 
Split, 1978; F. E. Hoško, Prosvjetno i kulturno 
djelovanje hrvatskih franjevaca tijekom 18. stolje- 
ća u Budimu, Nova et vetera, br. 1-2, Sarajevo, 
1978; D. Grlić, Leksikon filozofa, Zagreb, 1982; P. 
Cvekan, Franjevci u Baču, Virovitica, 1985; A. 
Sekulić, Prinos franjevaca školstvu u Baču i Bač- 
koj općenito, Nova et vetera, br. 1-2, Sarajevo, 
1988; A. Sekulić, Bački Hrvati, Zagreb, 1991; A. 
Sekulić, Hrvatski pisci u ugarskom Podunavlju, 
od početka do kraja XVIII. stoljeća, Zagreb, 1993; 
Z. Posavac, Filozofski rukopisi 18. stoljeća u fra- 
njevačkim samostanima Slavonije, Zagreb, 1993; 
T. Žigmanov, Skotistička filozofija među Hrvati- 
ma u Ugarskom podunavlju, Scopus, br. 9-10, Zag- 
reb, 1998; Ljubav prema istini — Zbornik u čast 
Tome Vereša 0.p., priredio Anto Gavrić o.p., Zag- 
reb, 2000; T. Žigmanov, In memoriam : 0. Tome 
Vereš, Klasje naših ravni, br. 5-6, Subotica, 2002. 


T. Žigmanov 


FIRANJ, Alojzije (Nenadić kraj Sombo- 
ra, 26. IV. 1952.), kulturni djelatnik. Sin je 
Alojzija i Klare, rođ. Firanj. Odrastao je na 
salašu u Nenadiću. U Somboru je završio 
osnovnu i srednju strojarsku školu. Clan je 
Hrvatskoga kulturno-umjetničkog društva 
Vladimir Nazor od rane mladosti, a uprave 
Društva više od 20 godina. Od 1996. do 
2002. bio je i njegov predsjednik. U vrije- 
me njegova mandata promijenjen je statut 
Društva te je u njegov naziv nakon 40-ak 
godina vraćen pridjev »hrvatsko«. Obnov- 
ljena je i nakladnička djelatnost Društva: 
objavljene su knjige Somborske žetvene 
svečanosti 1996. i Dukat ravnice 2003. te 
pokrenut list Miroljub 1998. Od 1990-ih 
godina angažiran je i u hrvatskim politič- 
kim i kulturnim organizacija šireg djelova- 
nja (DSHV, Forum HIOV, HNS, HNV), a 
kraće napise objavljuje u katoličkom listu 
Zvonik te u Miroljubu. 
Lit.: M. Đanić, Alojzije Firanj, Miroljub, br. 31, 
Sombor, 2005. 

M. Đanić 


FIRANJ, Antun — Tunča (Sombor, 7. XII. 
1906. — Sombor, 19. VIII. 1962.), zem- 
ljoposjednik. Sin Paje i Kate, rođ. Bo- 

šnjak. Pučku školu završio je u Somboru. 
Posjedovao je devedeset šest katastarskih 
jutara zemlje i kaštelj na Gakovačkom pu- 
tu. Bio je ugledan i cijenjen domaćin, a 
jednako uspješno bavio se ratarstvom i sto- 
čarstvom. Posebna ljubav bili su mu pa- 
radni konji upregnuti u lijep fijaker. S dru- 
gim zemljoposjednicima iz Sombora po- 
hađao je seminar za poljodjelce u Segedi- 
nu. Poslije Drugoga svjetskoga rata zemlja 
mu je oduzeta te mu je nakon prve agrarne 
reforme ostavljeno 35, a nakon druge 17,5 
jutara. Kako je prije oduzimanja ovršio ži- 
to, svakomu tko je dobio njegovu zemlju 
morao je platiti arendu. Njegovi potomci 
kaštelj su sporazumno predali tvrtki Som- 
boled te je u njemu danas upravna zgrada 
toga poduzeća, a preko puta kaštelja podig- 
li su obiteljsku kuću, u kojoj i danas žive. 

A. Firanj 


FIRANJ, Stipan (Sombor, 11. VIII. 1901. 
— Sombor, 16. XII. 1973.), zemljoposjed- 
nik, kulturni djelatnik. Sin Šime i Justine, 
rođ Firanj. Pučku školu završio je u Som- 
boru. Posjedovao je kaštelj i više od stoti- 
nu katastarskih jutara zemlje na Bezdan- 
skom putu, na oko pet kilometara od Som- 
bora. Bio je uzoran poljoprivredni proiz- 
vođač, koji je primjenjivao u ono doba naj- 
suvremenije metode u proizvodnji i poha- 
đao seminar za poljodjelce u Segedinu. 
Uspješno se bavio ratarstvom i imao je 
svoju vršalicu. Bavio se i stočarstvom, 
imao je dvije staje dimenzija 13 puta 33 
metra, u jednoj su bili konji i volovi, u dru- 
goj krave te bikovi i telad. Poslije rata od- 
uzimaju mu velik dio zemlje te mu preo- 
staje trideset šest jutara. Kad su članovi 


obitelji uvidjeli da će se provoditi nova 
agrarna reforma te da će se zemlja ponov- 
no oduzimati, na inicijativu njegova oca 
Šime sva je zemlja »raspisana« ukućani- 
ma. U vrijeme poslijeratnoga obvezatnoga 
otkupa konfiscirana mu je sva stoka, iako 
je platio traženu obvezu. 


Somborski zemljoposjednici sudionici semina- 
ra u Segedinu na željezničkom kolodvoru 


Bio je član uprave Bunjevačkoga kola 
u Somboru, a nakon osnivanja Hrvatskoga 
kulturnoga društva Miroljub prvi je od ve- 
leposjednika prešao u novo društvo rekav- 
ši: »Tamo “di su moji ljudi, biću i ja«. U 
Hrvatskom domu bio je član nadzornoga 
odbora. Kao imućan gazda pomagao je 
somborske crkve. Danas u kaštelju živi 
unuk Stipan s obitelji, koji posjeduje pede- 
set jutara zemlje. 
A. Firanj 


FISCHER, Caspar (Apatin, 7. XII. 1772. 
— Apatin, 23. II. 1829.), graditelj orgulja. 
Otac Ignaz doselio se 1763. iz Njemačke, 
a majka mu je Regina, rođ. Brandeker. Od 
velika broja djece samo je dvanaesti po re- 
du Caspar preživio. God. 1799. oženio se 
Margaretom, rođ. Fekter, s kojom je imao 
jedanaestoro djece. Sin Johann (Apatin, 4. 
III. 1799.) nastavio je očev obrt, drugi sin 
Josef (13. I. 1807.) postao je kipar i pozla- 
tar — pouzdano se zna da je izveo pozlatar- 
ske radove na ikonostasu u pravoslavnoj 
crkvi Svete Trojice u Somboru 1857. Treći 
sin Ferdinand (23. XII. 1812.) bio je po- 
znat arhitekt, koji je projektirao somborski 
hotel Kod francuskoga cara, izgrađen 
1856., a danas dio hotela /nternacion (pri- 
je: Sloboda). 


Ne zna se pouzdano gdje je Caspar 
učio gradnju orgulja, pretpostavlja se ipak 

da ga je poučavao Josef Roth iz Pečuha i 
Christian iz Segedina ili W. Cservenka u 
Baji. Prve orgulje izgradio je s dvadeset 
pet godina 1797. u svojem rodnom gradu u 
novoj crkvi Uznesenja Marijina, a najveći 
broj orgulja gradio je u mjestima u Bačkoj 
u kojima su živjeli Nijemci. God. 1811. iz- 
gradio je orgulje za reformatsku crkvu u 
Neu-Siwatzu (danas dio Sivca), iste godi- 
ne gradi i orgulje od 12 registara u Kernei 
(danas Kljajićevo), 1813. gradi dvomanu- 
alne orgulje u Tschebu (danas Celarevo), 
koje su sačuvane i danas, ali su oštećene i 
neupotrebljive. U  Hodschagu (danas 
Odžaci) 1821. postavio je svoje najveće 
orgulje, koje imaju 22 registra i jedine su 
njegove orgulje koje su očuvane do danas. 
Izgradio je i orgulje u Osijeku u crkvi sv. 
Petra i Pavla 1804. s 13 registara, koje su 
poslije prenesene u samostan u Tolisi, ali 
nisu sačuvane. Također je izgradio orgulje 
u župnim crkvama u Valpovu 1805. i Petri- 
jevcima 1807. te Majsi (1809) u današnjoj 
Madžarskoj. Velebne orgulje za crkvu sv. 
Mihovila u osječkoj Tvrđi s 20 registara 
počeo je 1828., a završio ih je njegov sin 
Johann dvije godine poslije. Bavio se i re- 
paracijom i otkupom starih orgulja. 

U gradnji orgulja polazio je od kasno- 
barokne tradicije i razvijao se prema klasiciz- 
mu. Primjenjivao je visoko obrtničko-teh- 
ničko umijeće, a krasio ih je »plemeniti 
zvukovni sklad«. Poznata je i škola grad- 
nje orgulja koju je utemeljio, a najpoznati- 
Ji majstori u njoj bili su pripadnici njemač- 
kih obitelji Werle, Pumpp i Fabing, koji su 
izgradili mnogobrojne orgulje u Madžar- 
skoj i Hrvatskoj. Bio je veoma ugledan i 
imućan građanin u Apatinu, te velik daro- 
vatelj apatinske crkve. Pokopan je na Gor- 
njem groblju u Apatinu, gdje mu je i danas 
očuvan reprezentativan nadgrobni spome- 
nik. 

Lit.: Sv. Cecilija, br. 33, Zagreb, 1941; B. J. Senz, 
Apatin und die Apatiner, Straubing, 1949; A. 
Zador, 1. Genthon, Miiveszeti lexikon, Budapest, 
1981; K. Szigeti, R€gi magyar orgondk, Szeged- 
Budapest, 1982; L. Šaban, Starije orgulje Osijeka 
i njihovi graditelji, Zbornik za narodni život i obi- 
čaje Južnih Slavena, 49, Zagreb, 1983; J. P. 
Schwend, Taufregister A-K von Apatin — Band I., 
Karlsruhe, 1990; J. Meder i N. Vranić, Orgulje u 
Hrvatskoj, Zagreb, 1992; Gy. Mandics, Vajdasagi 

orgonak. A XX. szazadi Angster orgonak, Magyar 
Szd, 19. IX. 1996; B. Mašić, A hangszerkćszites 
hagyomanya Apatinban, Letink, br. 4/1997, 
Ujvidćk; B. Mašić, Kratka istorija apatinske crkve 
i grada Apatina, Apatin, 1998; J. Miocs, Orgulje 
subotičke biskupije, Subotica, 1998; Hrvatski bio- 
grafski leksikon, 4, Zagreb, 1998; T. Šimunović i 
R. Obradović, Znameniti Apatinci (rukopis). 


A. Kopilović 


FLANEL (engl. flannel), meka i topla tka- 
nina dlakave površine. Najčešće je izrađen 
od pamučnih vlakana, koja se tkaju u plat- 
nenom ili kepernom vezu. Dlačna se povr- 
šina dobiva postupkom čupavljenja, koji 
pripada u naknadnu doradu tkanine. Tije- 
kom njega izvlači se površina tkanine te se 
tako podižu krajevi vlakana stvarajući ču- 
pavu površinu, koja tkanini daje mek opip, 
toplinsku izolaciju i ljepši izgled. Flanel se 
upotrebljava za izradu zimske muške, žen- 
ske i dječje odjeće, npr. muških košulja, 
ženskih bluza i sukanja, dječjih košulja. 
Rabio se često i za posteljno rublje. Bu- 
njevke su od svjetlijega flanela šivale pod- 
suknje, dok su Bunjevci nosili flanelne 
obojke — povoje kojima su omatane noge 
prije obuvanja tvrde obuće, poput čizama 
ili opanaka. 
Lit.: A. Sekulić, Bački Hrvati, Zagreb, 191; R. 
Čunko i E. Pezelj, Tekstilni materijali, Cakovec, 
2002. 

K. Suknović 


FLEGO, Maja (Subotica, 11. IV. 1959.), 
novinarka, urednica, književnica. Kći Ćiri- 
la i Marije, rođ. Gvozdanović. U rodnom 
gradu završila je osnovnu i srednju školu. 
Diplomirala je 1982. pedagogiju na Filo- 
zofskom fakultetu u Zagrebu. Od 1985. ra- 
di kao novinarka u općinskim glasilima 
Novi Zagreb i Trešnjevački delegat. U raz- 
doblju od 1988. do 1993. članica je uredni- 
štva časopisa za obitelj, vrtić i školu Zrno, 
a od 1992. do 1997. izvršna je urednica ča- 
sopisa Umjetnost i dijete. Od 1993. do 
2000. novinarka je i urednica tjednika za 
odgoj, obrazovanje, znanost i kulturu Škol- 
ske novine, a od 2001. do danas zamjenica 
je glavnoga i odgovornoga urednika toga 
lista. Surađuje i u specijaliziranim časopi- 
sima Dijete i društvo, Napredak, Hrvatski 

filmski časopis i Zapis te internetskim iz- 
danjima za djecu Modra lasta i Pravi iz- 
bor. 


Piše priče za odrasle i djecu. Tijekom 
sedam godina u Mođdroj lasti pisala je po- 
pularnu kolumnu Martinina mudrovanja, a 
u najnovije vrijeme piše kolumnu /z rodi- 
teljskog kuta u Školskim novinama. Obja- 
vila je dvije knjige za djecu (Priče za ma- 
me i tate i Iz roditeljskog kuta ili roditelj u 
kutu). Desetak znanstvenih radova iz pod- 
ručja pedagogije objavila je u stručnim ča- 
sopisima, a s izlaganjima je sudjelovala na 
desetak znanstvenih skupova. Članica je 
Hrvatskoga novinarskoga društva od 1991. 
Živi u Zagrebu. 

Djela: Priče za mame i tate, Zagreb, 2000; Iz rodi- 
teljskog kuta ili roditelj u kutu, Zagreb, 2002. 
D. Runje 


FLUNDRE (njem. Pluderhose: široke 
čakšire), jednodijelni dječji odjevni pred- 
met. Zakopčavale su se sprijeda, a sašive- 
ne su ujedno, tj. košuljica i hlačice načinje- 
ne su iz jednoga dijela, dok su u šavu sje- 
dala imale rastriž (otvor). Nosila su ih dje- 
ca kad prohodaju. Rastriž u šavu sjedala 
olakšavao je odvikavanje od povoja jer je 
dijete fiziološke potrebe obavljalo čučnuv- 
ši, bez skidanja odjeće. Zbog načina kroja 
pretežito su se nosile ljeti. Uglavnom su ih 
nosili dječaci, dok su curice češće odijeva- 
le male »bekeše« (jednodijelne haljinice) 
ili samo košulje. 


Lit.: A. Sekulić, Bački Hrvati, Zagreb, 1991. 
K. Suknović 


FLUTA, stara bunjevačka slastica. Osnov- 
ni su joj sastojci krumpir, brašno i sol, a 
može se pripravljati i s jajima, kvascem i 
mlijekom. Kad se zamijesi meko tijesto, 
»razvije se« (razvalja) do debljine maloga 
prsta te reže okruglim metalnim oblikom 
koji se koristi i za izradu krafna (»fanaka«, 
»kolačića«). Da bi se flute bolje ispekle, 
ali i da bi izgledale ljepše, u sredini im je 
naprstkom za šivenje bušena rupica. Tije- 
sto se moglo rezati i u obliku romba, kvad- 
rata ili trokuta, a u sredinu se kadšto stav- 
ljao i križić. Tradicionalno su se pržile na 


masti, u novije doba i na ulju. Obično su se 
pripravljale u posne dane, tj. srijedom i 
petkom, kad se za »už'nu« (ručak) kuhala 
samo »čorba« (juha), a uz nju ili poslije 
nje jele su se flute, posute šećerom u pra- 
hu, namazane pekmezom i sl. Danas se Ti- 
jetko pripravljaju jer su ih potisnula mo- 
derna peciva. 


Izvor: Kazivanje Stane Šabić iz Subotice. 


Lit.: [P. Žigmanov], Flute, Glas ravnice, br. 28, 
Subotica, 1993. 


P. Skenderović 


FOND DEMOKRATSKOGA SAVEZA 
HRVATA U VOJVODINI ZA POTPO- 
RU UČENIKA I STUDENATA »AN- 
TUN GUSTAV MATOŠ«, tijelo za po- 
moć hrvatskim učenicima i studentima ti- 
jekom prve polovice 1990-ih godina. Po- 
stojao je kao programski dio unutar Demo- 
kratskoga saveza Hrvata u Vojvodini 
(DSHV). Utemeljen je 25. IV. 1991. na 
proširenoj sjednici Vijeća DSHV-a u No- 
vom Slankamenu kao Fond DSHV-a za 
potporu učenika i studenata, a ubrzo, na- 
kon ankete provedene u stranačkom glasi- 
lu Glas ravnice, u nazivu dobiva dodatak 
Antun Gustav Matoš. Svrha je Fonda bilo 
osigurati organiziran pristup u pružanju 
novčane pomoći darovitim i siromašnim 
studentima i učenicima hrvatske narodno- 
sti u Vojvodini te koordinirati aktivnosti u 
vezi s upisivanjem maturanata na sveučili- 
šne studije u Hrvatskoj. Od 1991. u njego- 
voj je organizaciji na godinu dvadesetak 
maturanata iz Vojvodine, najviše iz Subo- 
tice, odlazilo na studij u Hrvatsku, pogla- 
vito u Zagreb. Ondje su imali pravo na 
smještaj u studentskim domovima, a Fond 
je svima osiguravao i mjesečnu financij- 
sku potporu. Nešto kasnije i u znatno ma- 
njem obimu novčanu potporu iz Fonda pri- 
mao je i manji broj studenata i učenika ko- 
ji su studirali ili pohađali škole u Vojvodi- 
ni i Srbiji. Radom Fonda u početku je ko- 
ordinirao Julije Skenderović, no nakon 
njegova preseljenja u Hrvatsku 1993., 
Fond postupno prestaje biti vidljiv u jav- 
nosti, a njegovu misiju preuzima uže vod- 
stvo DSHV-a. Prestao je postojati sredi- 
nom 1990-ih. 


FOND »ANTUN GUSTAV MATOŠ« 


Lit.: Glas ravnice, br. 9, Subotica, 1991; T. Žigma- 
nov, Hrvati u Vojvodini danas : traganje za iden- 
titetom, Zagreb, 2006. 


T. Žigmanov 


FOND »ANTUN GUSTAV MATOŠ«, 
neformalna zaklada za pomoć studentima 
Hrvatima iz Vojvodine. Djelovao je u 
okviru Društva vojvođanskih i podunav- 
skih Hrvata (DVPH) iz Zagreba od 1993. 
do 2001. Utemeljen je u dogovoru s čelni- 
cima Demokratskog saveza Hrvata Vojvo- 
dine iz Subotici, a poslovanje Fonda ure- 
đeno je Pravilnikom o organiziranom po- 
maganju studentima Hrvatima iz Vojvodi- 
ne i Podunavlja donesenom na Izvanred- 
noj skupštini DVPH u Zagrebu 20. II. 
1993. 


Skrbeći za studente iz Vojvodine i pru- 
žajući im potrebnu pomoć i potporu u sve- 
zi s upisima i tijekom studija Fond je orga- 
nizirano pomagao studentima u svezi s no- 
strificiranjem srednjoškolskih diploma, or- 
ganizirao je pripreme za polaganje prijem- 
nih ispita i smještaj tijekom priprema za 
upis, pomagao je u svezi ostvarivanja pra- 
va na smještaj u studentske domove i pra- 
va na ostvarivanje državnih stipendija te 
na temelju natječaja dodjeljivao novčanu 
potporu iz novčanih sredstava koja je u tu 
svrhu osiguravala Vlada Republike Hrvat- 
ske iz proračunskih sredstava. U tom se 
razdoblju svake akademske godine na fa- 
kultete i druge visokoškolske ustanove u 
Hrvatskoj upisivalo prvih godina dvadese- 
tak, a kasnijih godina i trideset pa i više 
studenata iz Vojvodine, od kojih je desetak 
studenata ostvarivalo pravo na državnu sti- 
pendiju, a oko 50, u pojedinim akadem- 
skim godinama i sedamdesetak studenata, 
dobivalo je novčanu potporu putem Fonda. 
Cilj je Fonda bio omogućiti studentima iz 
hrvatske zajednice iz Vojvodine stjecanje 
naobrazbe na visokoškolskim ustanovama 
u Hrvatskoj, nakon kojega su se trebali 
vratili u Vojvodinu te ondje postati nosite- 
ljima nacionalnoga, političkoga i gospo- 
darskoga djelovanja. Radi toga je sa sva- 
kim studentom korisnikom novčane pot- 
pore Fonda, zaključivan ugovor kojim se 
student po završetku školovanja obvezivao 

vratiti u Vojvodinu, a u suprotnom se ob- 
vezivao na povrat primljenih novčanih 
sredstava. No, tek se mali broj studenata 
korisnika novčane potpore putem Fonda 
nakon završetka školovanja vratio u Voj- 
vodinu. 


Nakon što je 2001. skrb o studentima 
Hrvatima iz Vojvodine preuzelo Ministar- 
stvo vanjskih poslova Republike Hrvatske 
u suradnji s drugim nadležnim ministar- 
stvima Fond je prestao s radom. 


Izvori: Arhiv Društva vojvođanskih i podunavskih 
Hrvata u Zagrebu. 


Lit.: Z. Cvijin, Bunjevci u Zagrebu, Zbornik rado- 
va biskupa Lajče Budanovića, Subotica, 2004; T. 
Žigmanov, Hrvati u Vojvodini danas : traganje za 
identitetom, Zagreb, 2006. 


A. Skenderović 


FORJAN, Josip (Martinec kraj Čazme, 
23. XII. 1961.), etnolog-folklorist. Diplo- 
mirao je 1986. hrvatsko-srpski jezik i ju- 
goslavensku književnost na Filozofskom 
fakultetu u Zagrebu, polaznik je poslijedip- 
lomskoga studija etnologije na istom fa- 
kultetu. Od 1987. stručni je suradnik za 
folklornu djelatnost u Zajednici kulturno- 
umjetničkih društava Grada Zagreba, a od 
1989. ravnatelj Posudionice i radionice na- 
rodnih nošnji u Zagrebu. Predavač je kole- 
gija o hrvatskom tradicijskom odijevanju 
na Školi folklora koju organizira Hrvatska 
matica iseljenika te voditelj projekta Radi- 
onice izrade i restauracije narodnih nošnji 
i tradicijskih tekstilnih vještina. Bavi se is- 
traživanjem hrvatskih narodnih nošnja s 
područja Republike Hrvatske i iz dijaspo- 
Te, njihovom rekonstrukcijom i restauraci- 
jom te proučavanjem različitih mogućnosti 
njihove scenske i folklorne primjene. 


U sklopu djelatnosti Posudionice i ra- 
dionice narodnih nošnja vodio je projekte 
spašavanja narodnih nošnja u ratnim prili- 
kama, tijekom kojega su u Posudionicu 
smještene i otkupljene i mnogobrojne ori- 
ginalne šokačke narodne nošnje iz Vajske, 
Bača, Bođana, Sonte, Berega i Bačkoga 
Monoštora, bunjevačke iz Tavankuta te 
nošnje srijemskih Hrvata iz Kukujevaca i 
Gibarca. Autor je radionica, revija, izloža- 
ba, kataloga i stručnih članaka, od kojih je 

u nekoliko njih obrađivana i predstavljena 
i odjevna narodna baština vojvođanskih 
Hrvata: Narodne nošnje Hrvata u svijetu, 
Gospocke boje — utjecaj građanskih mod- 
nih stilova na tradicijsko odijevanje te 
Tradicijsko odijevanje Hrvata Šokaca u 
Srijemu i Bačkoj. Obradio je i tradicijsko 
odijevanje janjevačkih i letničkih Hrvata s 
Kosova. Za potrebe stalnoga postava o Bu- 
njevcima Gradskoga muzeja iz Senja vo- 
dio je projekt izrade replika bunjevačkih 
narodnih nošnja iz senjske okolice. 

Izbor iz djela: J. Forjan (ur.), Narodne nošnje Hr- 
vata u svijetu, Zagreb, 2006. 


Lj. Vuković-Dulić 


FORMA (/at. forma: oblik), 1. polukružni 
komad kartona namijenjen pravilnijem po- 
vezivanju marame. Karton u obliku mla- 
doga mjeseca Bunjevke su u rubac stavlja- 
le posebice u svečanim prigodama. Forma 
se umetala između dvaju slojeva presavije- 
ne marame u dio koji dolazi iznad čela i 
sezala bi do obiju sljepoočnica. Rubac bi 
tako dobivao pravilan polukružni oblik; 2. 
metalni kalup za izradu kolača. Utiskuje se 
u razvaljano tijesto i daje kolaču oblik, od 
jednostavnoga kruga do zvijezda, polu- 
mjeseca i dr.; 3. uzorak za oslikavanje zi- 
dova. Izrađivane su od kartona perforira- 
njem različitih oblika, tzv. »mustri«. Pri- 
slonjene uza zid i premazivane bojom, 
ostavljale su trag izrezanoga oblika. Šare 
na zidovima bile su višebojne i zidovi su 
oslikavani nerijetko i s po 6 ili 7 forma, od 
kojih je svakom oslikavan samo dio i tek 
su sve skupa davale konačni oblik šare. Da 
bi forme bile čvršće i da ih boja ne bi ošte- 
tila, karton se obično premazivao poseb- 
nim lakom, tzv. firnajsom. 


P. Skenderović 


FORUM, likovna nagrada. Utemeljilo ju 
je 1960. istoimeno novinsko-izdavačko i 
tiskarsko poduzeće iz Novoga Sada, koje 
objavljuje novine, periodiku i knjige na 
madžarskom jeziku. Prvotno je bila nami- 
jenjena aktivistima i likovnim stvaratelji- 
ma pokreta umjetničkih kolonija u Vojvo- 
dini. Njezin je prvi dobitnik bio Jozsef 
Acs, akademski slikar, likovni kritičar i 


osnivač umjetničke kolonije u Senti, a me- 
đu kasnijim su dobitnicima i skulptorica 
Ana Bešlić (1983.) te Bela Duranci 
(1991.). Ocjenjivački sud osnivača Foru- 
ma uspio je očuvati autonomiju izbora, bez 
svojedobno uobičajenoga diktata »komite- 
ta«. Nagrada se uručuje istodobno kad i 
priznanje dobitniku književne nagrade Hid 
(»Most«). Prve vijesti o dobitnicima spo- 
menutih nagrada donosi u pravilu dnevnik 
na madžarskom jeziku Magyar Szd. 


B. Duranci 


FORUM HRVATSKIH INSTITUCIJA 
I ORGANIZACIJA U VOJVODINI 
(FORUM HIOV), neformalno koordina- 
cijsko tijelo hrvatskih udruga iz Vojvodi- 
ne. Nastao na inicijativu HKC-a Bunjevač- 
ko kolo, Demokratskoga saveza Hrvata u 
Vojvodini (DSHV) i Katoličkoga instituta 
za kulturu, povijest i duhovnost Ivan Antu- 
nović, utemeljen je 28. TV. 1997. u Suboti- 
ci od strane desetak hrvatskih društava 1 
organizacija. Prvotni mu je cilj bio koordi- 
nacija djelovanja ovdašnjih udruga radi 
kvalitetnije artikulacije hrvatskih interesa i 
zajedničkoga nastupa prema Republici Hr- 
vatskoj. Najveći uspjeh na tom planu bila 
je suorganizacija, skupa s Hrvatskom ma- 
ticom iseljenika, kulturne manifestacije 
Tjedan Hrvata iz Vojvodine u Zagrebu 
15.-21. VI. 1998., u kojoj su sudjelovale 
sve hrvatske udruge iz Vojvodine. 


Poslije je djelovanje Foruma HIOV 
usmjereno i na djelomičnu delegitimizaci- 
ju DSHV-a na području kulture i informi- 
ranja, a osobito financijskoga monopola 
nad sredstvima iz Republike Hrvatske, pa 
su DSHV i udruge pod njegovim utjeca- 
jem neredovito sudjelovale u njegovu rTa- 
du. Šire promatrano, nastanak i djelovanje 
Foruma bili su odgovor na dominaciju po- 
litičkoga segmenta u artikulaciji interesa 
hrvatske zajednice, a s druge strane poka- 
zao se kao odraz potrebe za demokratiza- 
cijom odnosa unutar zajednice, u kojoj je 
broj udruga i inicijativa rastao. Ipak, Fo- 
rum HIOV nije imao cjelovit program dje- 
lovanja koji bi donio trajnije i ozbiljnije re- 
zultate, a s vremenom je i on, u nešto druk- 
čijem obliku, uspostavio monopol, prije 


FORUM HRVATSKIH MANJINA 


svega na planu suradnje s hrvatskim držav- 
nim tijelima i distribucije sredstava. 


Nakon 2000. Forum okuplja predstav- 
nike dvadesetak hrvatskih organizacija iz 
Bačke i Srijema, ali se sve manje bavi pla- 
niranjem i koordinacijom suradnje među 
njima, a sve više političkim aktivnostima. 
Tako je aktivno sudjelovao u formiranju 
Hrvatskoga nacionalnoga vijeća (HNV) — 
sa svojih 50 elektora formalno je pokrenuo 
inicijativu za održavanje prve elektorske 
skupštine za izbor članova HNV-a, a na 
skupštini koja je održana 15. XII. 2002. 
imao je vlastitu listu A, koja je osvojila 20 
vijećničkih mjesta, dok je lista B, koju je 
predložio DSHV, dobila 15 članova Vije- 
ća. Forum je ujedno prihvatio prijedlog 
Hrvatske seljačke stranke da jedan njegov 
kandidat bude na listi za izbore za Hrvat- 
ski državni sabor 2003. te je Franjo Vuj- 
kov, predsjednik Hrvatskoga narodnoga 
saveza, bio na drugom mjestu HSS-ove li- 
ste za dijasporu. Nakon toga Forum je po- 
stupno prestao djelovati. 


Forum HIOV nije bio formalno-pravno 

registrirano tijelo, a nije bio ni snažnije de- 
mokratski legitimiran zbog delegatski 
ustrojenoga predstavljanja članica. Isprva 
su se predstavnici udruga sastajali jedan- 
put na mjesec, a domaćin sastanaka uvijek 
je bila druga hrvatska udruga. Operativno 
je poslove vodio Poslovni odbor, a Forum 
HIOV imao je i predsjedatelja koji je iz- 
ravno koordinirao radom. Predsjedatelji su 
bili Branko Horvat te u dva mandata And- 
rija Kopilović. 
Lit.: Tjedan Hrvata iz Vojvodine, Zagreb, 1998; T. 
Žigmanov, Politička reprezentacija Hrvata u Voj- 
vodini, Regionalni glasnik za promociju kulture 
manjinskih prava i međuetničke tolerancije, br. 8, 
Split, 2004; T. Žigmanov, Hrvati u Vojvodini da- 
nas : traganje za identitetom, Zagreb, 2006. 


T. Žigmanov 


FORUM HRVATSKIH MANJINA, go- 
dišnji stručni skup Hrvatske matice iselje- 
nika na kojem se razmatraju status, proble- 
matika i aktualnosti vezane za položaj hr- 
vatskih manjina u europskim zemljama 
(Austrija, Crna Gora, Češka, Italija, Ma- 
džarska, Makedonija, Rumunjska, Slovač- 

ka, Slovenija i Srbija). Od 1996. redovito 
se održava u Zagrebu, izuzev 2002. i 2003. 
kada nije održan. Na Forumu sudjeluju 
predstavnici hrvatskih manjina iz spome- 
nutih zemalja te predstavnici hrvatskih dr- 
žavnih tijela i nevladinih ustanova u čijem 
je djelokrugu suradnja s hrvatskim manji- 
nama. Svrha je skupova uzajamno infor- 
miranje, razmjena iskustava, savjetovanje 
pri rješavanju problema iz hrvatske ma- 
njinske tematike, međusobno bolje upo- 
znavanje čelnih ljudi hrvatskih manjinskih 
zajednica te njihovo upoznavanje s pred- 
stavnicima državnoga, političkoga i kul- 
turnoga života Hrvatske. 


GLASNIK 
111. FORUMA HRVATSKIH 


Glasnik III. Foruma hrvatskih manjina, 
Zagreb, 1998. 


Teme skupova obuhvaćaju činitelje ko- 
Ji bitno utječu na opstanak i budućnost hr- 
vatskih manjina, poput organiziranosti hr- 
vatskih manjina, ostvarivanja manjinskih 
prava, odgoja i obrazovanja, asimilacije, 
uloge medija i Crkve u životu manjinskih 
zajednica, suradnje s Hrvatskom i dr. Na 
svim dosadašnjim susretima sudjelovali su 
i predstavnici Hrvata iz Vojvodine i Ma- 
džarske (Bela Tonković 1996., Andrija 
Anišić 1997., Andrija Kopilović 1998., 
Lazo Vojnić Hajduk 1999., Josip Ivanović 
2000. 12004., Kalman Kuntić 2001., Josip 
Pekanović 2005., Petar Kuntić 2006., Mijo 
Karagić 1996.-2000. te 2004.-06., Ivica 

Đurok 2001.). U prve tri godine objavljena 
je i posebna publikacija s izlaganjima 
uvodničara i diskusijama sudionika Foruma. 


Izvor: Arhiva Hrvatske matice iseljenika. 


Lit.: Glasnik Foruma hrvatskih manjina, Zagreb, 
1996; Glasnik II. foruma hrvatskih manjina, Zag- 
reb, 1997; Glasnik III. foruma hrvatskih manjina, 
Zagreb, 1998. 

M. Hećimović 


FRAKLIĆ (njem. Frackele: mjerica za že- 
stoka pića), u bačkih Šokaca naziv za stak- 
lenu bočicu za rakiju kruškastoga oblika s 
izduženim grlićem (vratom). Vanjska mu 
je strana bila izrezbarena pravokutno ili 
četverokutno do samoga grlića. U uporabi 
su bili fraklići u tri obujma — od 0,5 dl, 1 dl 
i 2 dl. Osim u domovima, najmanji frakli- 
ći koristili su se i u kavanama, dok su se 
najvećima najradije koristili »pudari« (ču- 
vari i obrađivači vinograda) i »čobani« 
(pastiri). U bačkih Bunjevaca naziva se fi- 
ćok (madž. fityok), no u pravilu se koristio 
samo onaj od 0,5 dl, rjeđe i od 1 dl. Rabi 
se i kao mjerica za žestoka pića. 

J. Dumendžić 


FRANCHET D'ESPEREY, Louis (Mo- 
staganem, Alžir, 25. V. 1856. — dvorac 
Amancet kod Tarna, 8. VII. 1942.), maršal 
Francuske i počasni vojvoda Jugoslaven- 
ske vojske. Stupio je u vojničku školu 
1874. i nakon svršetka dobio čin pješačko- 
ga potporučnika. U satnika je promaknut 
1885., u pukovnika 1903., u brigadnoga 
generala 1912., a u maršala Francuske 
1921. Kao pješački časnik bio je vodnik, 
zapovjednik čete i bataljuna do 1899. U 
tom je razdoblju svršio Višu ratnu akade- 
miju 1882., bio je u glavnom stožeru divi- 
zije koja je 1886. okupirala Tonkin (dana- 
šnji sjeverni Vijetnam) i u glavnom stože- 
ru guvernera Pariza 1889. Bio je zapovjed- 
nik puka i brigade u pješaštvu te divizije 
1912. Član je Višega ratnoga vijeća do 
1920. Sudjelovao je u kolonijalnim ratovi- 
ma u zapadnoj i sjevernoj Africi te Indoki- 
ni i Kini. U Prvom svjetskom ratu do 31. 
III. 1916. bio je zapovjednik francuske V. 
armije, do 29. IV. 1918. grupe armija na 
francuskoj fronti, a od 9. VI. 1918. do kra- 


ja rata bio je vrhovni zapovjednik savez- 
ničkih snaga na Solunskom bojištu. Pod 
njegovim zapovjedništvom izvedeno je 
slamanje Solunske bojišnice, proganjanje 
njemačkih, austro-ugarskih i bugarskih 
snaga te je zaključen ugovor o kapitulaciji 
bugarske vojske. I sam zatečen brzinom 
napredovanja savezničkih postrojba, donio 
je nekoliko smjelih odluka uz suglasje re- 
genta Aleksandra Karađorđevića, koje su 
bile značajne za stvaranje Kraljevine Srba, 
Hrvata i Slovenaca. Demarkacijska crta 
koju je odredio u velikome je dijelu utjeca- 
la na postanak buduće državne granice 
prema Madžarskoj. Njome je na dva dijela 
podijeljen teritorij na kojem su živjeli bač- 
ki Hrvati — Bunjevci i Šokci. 
Lit.: S. Stanojević, Narodna enciklopedija srpsko- 
hrvatsko-slovenačka, I, Zagreb, b.g.; Enciklopedi- 
ja Jugoslavije, 4, Zagreb, 1986; L. Vrkatić, Pojam 
i biće srpske nacije, Sremski Karlovci-Novi Sad, 
2004. 

M. Grlica 


FRANCIŠKOVIĆ, Bela (Subotica, 20. V. 
1936.), glumac, kulturni djelatnik. Sin An- 
tuna i Antonije, rođ. Milunović. Osnovnu i 
srednju školu za fotografa završio je u Su- 
botici. Nakon odsluženja vojnoga roka 
1958. radi kao novinar u Makarskoj do 
1961. Vrativši se u Suboticu, pohađa tečaj 
glume koji su pri Narodnom kazalištu vo- 
dili Jelka i Milan Asić te ravnatelj drame 
Lajčo Lendvai. Kao profesionalni glumac 
prvu premijernu ulogu odigrao je 21. X. 
1963. u komadu Vere Panove Kako si, 
momče. Isticao se glumeći uloge pisane na 
dijalektu bačkih Bunjevaca, napose u ko- 
medijama Matije Poljakovića. Tijekom 
1960-ih, kao član Kulturno-umjetničkoga 
društva željezničara Bratstvo, nastupa kao 
vokalni solist s orkestrom Društva koji vo- 
di Pere Tumbas — Hajo. Zbog političkih gi- 
banja 1971. napušta kazalište, a sljedeće 
godine odlazi u Njemačku, gdje je ostao 
do 1975. Nakon povratka u Suboticu po- 
vremeno glumi u kazalištu do 14. XI. 
1978., kada posljednji put nastupa u profe- 
sionalnom teatru. Sredinom 1990-ih, kao 
član Hrvatskoga kulturnoga centra Bunje- 
vačko kolo, radi u Dramskom odjelu Cent- 


FRANCIŠKOVIĆ 


ra i pomaže glumcima amaterima u pri- 
premi dramskih komada. Režira komediju 
Matije Poljakovića Jedna cura, sto nevo- 
lja, a glumi u komadima Ode Bolto na 
ogled i Ni'ko i ništa. Glumio je i u dva 
kratka igrana filma Rajka Ljubiča — Jeka 
mog ditinjstva (scenarij Luka Štilinović, 
2004.) i u monodrami Milivoja Prćića Pi- 
vaj, Bačka, veselo (2006.). Za emisiju na 
hrvatskom Radio Subotice govorio je pri- 
povijetke Balinta Vujkova 2004.-06., po- 
slije čega govori poeziju za prilog Poetski 
predah, a od konca 2005. vodi i tjednu 
emisiju Ljudi nizine. Kao umirovljenik ži- 
vi u Subotici. 
Lit.: I. Rackov, /z pozorišnog albuma, Subotica, 
1977; 150 godina pozorišne zgrade (ur. Lj. Ri- 
stovski), Subotica, 2005. 

P. Skenderović 


FRANCIŠKOVIĆ, Lazar (Subotica, 4. 
VII. 1948.), pjesnik, prozni pisac, esejist. 
Sin Blaška i Marije, rođ. Suknović. 
Osnovnu školu i gimnaziju završio je u 
rodnom gradu, gdje živi i radi kao knjižni- 
čar u Gradskoj knjižnici. Prve pjesme ob- 
javio je u subotičkom književnom časopi- 
su Rukovet (1-2/1970), a priče, pjesme, 
eseje 1 prikaze knjiga nastavio je objavlji- 
vati i u drugim tuzemnim časopisima, go- 
dišnjacima i listovima (Subotičke novine, 
Bačko klasje, Žig, Zvonik, Subotička Dani- 
ca, Klasje naših ravni, Luča, Dometi, Ulaz- 
nica, Polja, Glas omladine, Dnevnik, Poli- 
tika, Uzenet, 7 Nap...). Bavi se fotografi- 
jom i astronomijom — god. 1994. održao je 
samostalnu izložbu fotografija, a popular- 
ne članke iz astronomije objavljivao je u 
Žigu. U fotomonografiji Augustina Jurige 
Salaši autor je popratnoga teksta i pjesa- 
ma. Koristio se pseudonimom ALEF. Pje- 
sme su mu zastupljene u nekoliko antolo- 
gija i zbornika, a prevođene su na madžar- 
ski jezik. 

Skupa s Vladimirom Đurićem i Ivicom 
Manđusovom objavio je 1977. zajedničku 
zbirku pjesama Zov reči, u kojoj je autor 
cjeline Mrginj, a 1980. prvu samostalnu 
zbirku pjesama Utva bez krila. Druga knji- 
ga pjesama — trilogija Biblioteka, gradska 
kuća i fontana (1998.), sadržava tri poeme 


85 


FRANCIŠKOVIĆ 


o građevinskim simbolima Subotice. Spjev 
Stara crkva (2000.) posvećen je franjevač- 
koj crkvi i samostanu u Subotici, a nastao 
je u povodu dvotisućljetnoga jubileja kr- 
šćanstva i 100-te obljetnice Hrvatske fra- 
njevačke provincije sv. Ćirila i Metoda. 
Četvrta zbirka pjesama Skaska o vatri 
(2004.) tematski je vezana uz poetski ro- 
man Hodočasnik (2004.), sastavljen od 18 
kraćih proznih cjelina. Njegov je nastavak 
Hodočasnik II (2006.) s 25 kraćih proznih 
cjelina. God. 2007. objavio je knjigu Pre- 
listali smo za vas, u kojoj su sabrane 163 
književne kritike i prikaza knjiga što ih je 
prije toga objavljivao u Subotičkim novi- 
nama kao istoimenu kolumnu. 


Lazar Francišković 


HODOČASNIK 


L. Francišković, Hodočasnik, 
Subotica, 2004. 


Djela su mu snažno prožeta prikazima 
krajolika prirode u ravnici, nekadašnje pa- 
orske raskoši na salašima te secesijskih bi- 
sera grada Subotice i života u njima. Slovi 
za vrsnoga stilista i pjesnika »samosvojne 
lirike«, koju tvori bez suvišnih naracija, sa 
snažnom metaforikom, gdjekad s nanosom 
meditativnosti i kontemplativnosti. S dosta 
sjete piše o svijetu i običajima Bunjevaca 
koji neumitno nestaju, a posebno ga zani- 
ma sudbina ljudi njegova zavičaja, koja je 
mahom patnička i gubitnička. Ipak, ele- 
menti kršćanskoga svjetonazora smanjuju 
oporosti i ne dopuštaju pojavu očaja. 

Djela: Zov reči (suautor), Subotica, 1977; Utva 
bez krila, Subotica, 1980; Salaši (fotomonografija 
A. Jurige, autor pjesama i popratnoga teksta), Su- 
botica, 1997; Biblioteka, gradska kuća i fontana, 
Subotica, 1998; Stara crkva, Subotica, 2000; Ho- 
dočasnik, Subotica, 2004; Skaska o vatri, Suboti- 
ca, 2004; Hodočasnik II, Subotica, 2006; Prelista- 
li smo za vas, Subotica, 2007. 


Lit.: V. Sekelj, 23 kritike, Irig-Novi Sad, 1988; A. 
Sekulić, Književnost podunavskih Hrvata u XX. 
stoljeću, Zagreb, 1996; L. Merković, Književnost 
Hrvata u Vojvodini poslije II. svjetskog rata, u: 
Tjedan Hrvata iz Vojvodine, Zagreb, 1998; M. Mi- 
ković, Život i smrt u gradu, Subotica, 1999; N. 
Nekić, Probrane riječi samoće i snage, u: Klasje 
naših ravnih, 3-4/2005, Subotica; S. Vulić, Lazar 
Francišković — promicatelj hrvatskog književnog 
jezika, u: Pannonisches Jahrbuch — Panonski lje- 
topis, 13, Pinkovac-Giittenbach, 2006; Hrvatska 
riječ, br. 220, Subotica, 2007. 


T. Žigmanov 


FRANCUSKI RATOVI, u povijesti na- 
ziv za sedam ratova koje je Francuska na- 
kon revolucije 1789. vodila protiv većine 
europskih zemalja u razdoblju 1792.-1815. 
radi jačanja francuske moći i širenja gra- 
đanskih ideja u Europi. Neki povjesničari 
sve te ratove obuhvaćaju pojmom Veliki 
francuski rat, a drugi ih dijele na Revoluci- 
onarne (1792.-99.) i Napoleonske ratove 
(1799.-1815.). U svim ratovima bilo je 
ukupno sedam protufrancuskih koalicija 
europskih država, a ratno je razdoblje za- 
vršeno odlukama Bečkoga kongresa 1815. 


Francuski rat protiv Prve koalicije 
(1792.-97.), koju su činile Austrija i Pru- 
ska, a poslije i neke talijanske državice, za- 
vršio je za Prusku mirom u Baselu 1795., a 
s Austrijom je mir sklopljen u Campofor- 
miju 1797. Njima je Francuska dobila lije- 
vu obalu Rajne te mletačke posjede i pre- 
vlast u Italiji, dok su sama Venecija, Istra i 
Dalmacija pripale Austriji. 

Okosnicu Druge koalicije (1799.- 
1802.) činile su Engleska, Austrija i Rusi- 
ja, uz Napulj, Portugal i Tursku. Rusija je 
prva istupila iz rata, Austrija, poražena kod 
Marenga i Hohenlindena 1800., sklopila je 
mir u Lunevilleu 1801. kojim su Francu- 
skoj potvrđene tečevine mira u Campofor- 
miju, a s Englezima je rat završen mirom u 
Amiensu 1802. 


God. 1805. u Trećoj koaliciji bili su 
Engleska, Rusija, Austrija, Napulj i Šved- 
ska. U ratu su Austrijanci poraženi kod Ul- 
ma, a zajedno s Rusima kod Austerlitza, 
dok su Englezi, porazivši francusku flotu 
kod Trafalgara, zadržali prevlast na moru. 
U ratu su Beč zaposjele francuske trupe, a 
sukob je završen mirom u Požunu 1805., 
prema kojemu je Austrija prepustila Fran- 
cuskoj posjede u njemačkim zemljama te 
teritorije u Italiji i na jadranskoj obali. Ta- 
ko je Napoleon, među ostalim, dobio mle- 
tačku Istru, Dalmaciju i Boku kotorsku, u 
kojima je počeo društvene reforme — među 
ostalim, počele su izlaziti i prve novine na 
hrvatskom jeziku. 


Rat Četvrte koalicije (Pruska, Rusija, 
Engleska i Švedska) trajao je 1806.-07., a 
završen je mirom u Tilsitu. Njime je Pru- 
ska izgubila gotovo polovicu svojega pri- 
jeratnoga teritorija, a od jednoga njegova 
dijela ponovno je utemeljena poljska drža- 
va — Varšavsko Vojvodstvo, koje se nalazi- 
lo pod francuskim utjecajem. Francuzi su 
1806. zauzeli Dubrovnik, a 1808. ukinuli 
Dubrovačku Republiku. 


Potaknute oružanim otporom protiv 
Napoleonove okupacije Španjolske i Por- 
tugala, Petu koaliciju 1809. organizirale su 
Austrija i Engleska. Međutim, Napoleon je 
po drugi put osvojio Beč te je ponovno 
diktirao uvjete mira koji je sklopljen u 
Schonbrunnu 14. X. 1809. Njime, se, me- 
đu ostalim, Austrija odrekla teritorija u 
Galiciji, a od oduzetoga Trsta, Rijeke, Slo- 
venije i dijelova Hrvatske do Save, zajed- 
no s Istrom, Dalmacijom i Dubrovnikom, 
formirane su Ilirske provincije, koje su iz- 
ravno pripojene Francuskoj. U njima su 
pokrenuti državni, gospodarski i kulturni 
modernizacijski procesi te potaknuti naci- 
onalni pokreti (uvođenje hrvatskoga i slo- 
venskoga kao službenih jezika i dr.) 


Borbu protiv Šeste koalicije (Engleska, 
Rusija, Austrija, Pruska, Španjolska, Por- 
tugal, Švedska i druge njemačke zemlje) 
1813. Napoleon je počeo uspješno, ali je u 
sveopćem europskom protufrancuskom ra- 
tu na kraju pobijeđen u »bici naroda« kod 
Leipziga 16.-19. X. 1813., a postrojbe Še- 

ste koalicije 31. III. 1814. ušle su u Pariz. 
Napoleon je uskoro abdicirao te je izgnan 
na sredozemni otok Elbu. 


Za vrijeme samoga Bečkoga kongresa 
Napoleon se 1. III. 1815. tajno vratio u 
Francusku, trijumfalno ušao u Pariz i pre- 
uzeo vlast u zemlji, ali su Engleska i Pru- 
ska, udružene u Sedmu koaliciju, u bici 
kod Waterlooa 18. VI. 1815. napokon po- 
tukle njegovu vojsku. Nakon posljednjih 
»sto dana« vladavine doživotno je interni- 
ran na daleki atlantski otok Sveta Helena. 


Odlukama Bečkoga kongresa nastojale 
su se ukloniti posljedice Francuske revolu- 
cije i Napoleonovih osvajanja u Europi, ali 
se preuređenjem europskih granica nisu 
mogle zaustaviti njegove liberalne refor- 
me: francuski vojni uspjesi bili su rezultat 
novoga vojnoga organiziranja nasuprot fe- 
udalnomu vojnomu ustroju; Napoleonove 
državne reforme postupno su preuzele sve 
države; pokrenuto je ukidanje feudalnih 
odnosa na područjima koje je Napoleon 
osvojio; potaknuti su nacionalni pokreti u 
više europskih naroda i dr. 


Bački Hrvati u protufrancuskim ko- 
alicijama. Kako je Austrija u većoj ili ma- 
njoj mjeri sudjelovala u svim protunapole- 
onskim koalicijama, u nekima od njih an- 
gažirane su i postrojbe u kojima su sudje- 
lovali i bački Hrvati. 


Prva koalicija. Iako je već sklopljen 
preliminarni mir s Napoleonom, Franjo II. 
u travnju 1797. pozvao je u pomoć i plemi- 
će iz Bačke. Formirane su tri postrojbe iz 
Subotice, Baje i Sombora koje su 10. VI. 
1797. dobile svoje časnike. Satnik subotič- 
ke postrojbe bio je Solo Vojnić, natporuč- 
nik Bolto Sučić, a potporučnici Miklos 
Koroskećnyi i Pal Gombos. U bajskoj po- 
strojbi satnik je bio Josip Vojnić, natporuč- 
nik Stipan Vojnić, a potporučnici Sandor 
Vermes i Ferenc Csaszar. Satnik sombor- 
ske postrojbe bio je Beno Piuković, natpo- 
ručnik Marton Dancs, a potporučnici Filip 
Piuković i Stipan Fratričević. Pomoćni ča- 
snici bili su Antun Rudić u rangu satnika, 
vojni sudac bio je Šime Antunović u rangu 
natporučnika, zastavnik postrojbe bio je 
Jakov Vojnić u činu narednika. U rat je 2. 

VII. kroz Baranju i preko Sigeta krenulo 
506 ljudi, koji su 26. VII. stigli u Sarvar. 
Nakon sklapanja miru u Campoformiju 19. 
X. i nakon četiri mjeseca taborovanja, 19. 
i 20. XI. vratili su se u Baju. Poslije car- 
skoga pisma od 19. XII. plemstvo je raspu- 
šteno kućama, a ratne zastave plemstva 
pohranjene su u županijski arhiv. 


Druga koalicija. Kad je 1800. Napo- 
leon ponovno napao Italiju, car je 7. IX. 
pozvao mađarske plemiće. Subotica je da- 
la jednu četu koju su predvodili satnik 
Maksimilijan Sučić, natporučnici Time 
Kuzmanović i Antun Kalofatić te poručnik 
Đuro Antunović. Potkraj 1800. bački bata- 
ljun pješaštva upućen je na granicu u prav- 
cu Beča. Stigavši do Lajte, bataljun je od- 
bio poslušnost ne želeći prelaziti granicu 
Ugarske. Njih su 27. XII. okružili palati- 
novi husari, s kojima je počela krvava bor- 
ba, u kojoj je 493 pješaka ranjeno. Nakon 
toga Bačvani su se primirili. Mir u Lune- 
villeu 9. II. bačka je postrojba dočekala u 
logoru u Bečkom Novom Mjestu, počet- 
kom travnja 1801. otpravljeni su u logor 
kraj Fischamenda, odakle su potkraj mje- 
seca raspušteni kućama. 


Treća koalicija. Kako je rat protiv Na- 
poleona završen sklapanjem mira u Požu- 
nu 26. XII. 1805., prije nego što su bački 
plemići, pozvani 20. XI. 1805. od velikoga 
župana Jozsefa Podmaniczkog da se okupe 
u dvije postrojbe, uopće i uspjeli krenuti 
na bojišnicu. Sve je završilo s 3220 forinti 
troška u županijskoj blagajni. 

Peta koalicija. U ovom ratu bački su 
plemići dobili zadaću otpraviti 600 vojni- 
ka, uz veliku pomoć u hrani i novcu. Na 
skupu 17. IV. 1809. izabrani su časnici dvi- 
ju postrojba. Bojnik konjice je bio Antal 
Kćsmarky, satnik Mijo Vojnić, koji je bio 
je u Madžarskoj kraljevskoj gardi, drugi 
satnik bio je Stipan Sučić, natporučnici 
Mijo Vojnić ml. i Antal Mćszaros, poručni- 
ci Bartul Latinović i Stipan Piuković, za- 
stavnik Albe Vujević. U pješaštvu je satnik 
bio Petar Julinac, natporučnik Ivan Vojnić, 
poručnici Mirko Volarić i Petar Duka. Rat- 
nom riznicom upravljao je Petar Latinović. 
Na put su krenuli 12. V. prema GyGrszenti- 

vanu, gdje ih je čekao potpukovnik Andri- 
ja Stipić, koji je proveo kraće ratne pripre- 
me, jer su već 30. V. premješteni prema 
Đuru (madž. GyG6r). Ujedinjeni s plemići- 
ma iz Nogradske županije, tu su služili kao 
izvidnica. Na čelu postrojbe koja je u okr- 
šajima sredinom lipnja natjerala u bijeg 
francusko pješaštvo i konjaništvo bio je 
Stipan Sučić, u borbi se istaknuo Lovro 
Antunović, zarobivši francuskoga časnika 
i glasonošu, a od ostalih hrvatskih vojnika 
istaknuli su se Josip Kajić, Ivan Alaga, 
Mate Vujević, Luka Vidaković, Đuro Mar- 
ković, Maksim Sarić, Nikola Vojnić, Filip 
Milašin, Petar Josip Piuković, Marko 
Mandić i Mijo Markulin. U borbama je 
stradalo ili zarobljeno 16 bačkih vojnika. 
Od sklapanja primirja 21. VII. do 14. X., 
kad je sklopljen mir u Schonbrunnu, čete 
su bile utaborene na vojnim vježbama, a 
poslije sklapanja mira vratile su se kućama 
sredinom prosinca. 
Lit.: F. M. A. Mignet, Poviest Francuzke revoluci- 
je od godine 1789. do godine 1815., Zagreb, 1892; 
Bdcs-Bodrog vdrmegye, Il, Budapest, 1909; P. Pe- 
kić, Povijest Hrvata u Vojvodini, Zagreb, 1930; Ć. 
Popov, Građanska Evropa, Novi Sad, 1989. 

S. Bačić i M. Grlica 


FRANK, Andrija (Trnava, 9. XI. 1841. — 
Badljevina, 22. VI. 1886.), pisac i peda- 
gog. Nakon školovanja u đakovačkoj pre- 
parandiji pomagao je ocu u poučavanju, a 
poslije je bio pučki učitelj u Petrovaradinu, 
Našicama i Badljevini do 1873., kad je, 
zbog političkoga sukoba, premješten u Ne- 
uzinu u Banatu. 


Dok je radio u tom hrvatskom selu, 
prepisao je opsežno Antunovićevo djelo 
Bog s čoviekom, budući da je Antunovićev 
rukopis bio veoma teško čitljiv. U Bunje- 
vačkim i šokačkim novinama još je prije 
toga (1872.) objavio jednu novelu (Na grob- 
lju), a u Bunjevačkoj i šokačkoj vili napi- 
sao je nekoliko rasprava o aktualnim pita- 
njima školstva: u članku Crkva i učiona 
(Bunjevačka i šokačka vila, br. 19- 
20/1874) protivi se liberalnim nastojanji- 
ma da se odvoje škole i crkve, dok je u ras- 
pravi Compossessorat (Bunjevačka i Ššo- 
kačka vila, br. 4-5/1875) pisao o zadruž- 


nom pitanju Hrvata u Banatu, koje su po- 
četkom XIX. st. onamo naselili zagrebački 
biskupi, pozivajući vlasnike zadružnih 
imanja da materijalno podupiru škole na 
hrvatskom jeziku, jer će se s postojećim 
madžarskim učiteljima narodnosno otuđiti. 


U Slavoniju se vratio 1878., kad su Bad- 
ljevčani uspjeli osigurati njegov povratak. 
Ondje se, osim pedagoškom djelatnošću, 
bavio i promicanjem gospodarstva. U pe- 
dagogiji se protivio liberalnim zahtjevima 
tvrdeći da vjera, a ne znanost, odgaja ljude 
u dobru, a u gospodarstvu se zauzimao za 
modernizaciju seoskoga poljodjelskoga 
gospodarstva te izobrazbu školske mladeži 
usmjerenu prema tomu cilju. Osim peda- 
goških i gospodarskih članaka u tadašnjim 
stručnim časopisima, objavljivao je i knji- 
ževne novele te putopise. U Badljevini je 
utemeljio društvo za podupiranje siroma- 
šne školske mladeži i bio njegov tajnik. 
Lit.: M. Evetović, Kulturna povijest bunjevačkih i 


šokačkih Hrvata (rukopis); Hrvatski biografski 
leksikon, 4, Zagreb, 1998. 


S. Bačić 


FRANKAPAN, Franjo (Ivan X.; Fran- 
ciscus de Frangipanibus) (? — Bratislava, 
1543.), kalačko-bački nadbiskup, jegarski 
i njitranski biskup, diplomat. Sin Ivana IX. 
Cetinskoga. Bio je član franjevačkoga rTe- 
da, a možda i provincijal rimske opser- 
vantske provincije. Papa Klement VII. 
spominje ga 8. I. 1528. u pismu iz kojega 
se razabire da je u diplomatskoj službi kra- 
lja Ivana Zapolje. Bio je njegov poslanik u 
poljskoga kralja Sigismunda I. te 1533. u 
cara Karla V. Habsburgovca u Španjolskoj, 
posredujući u ratu za prijestolje između 
Zapolje i Ferdinanda I. Habsburgovca. 
lako se u povijesti Kalačko-bačke nadbi- 
skupije drži da bio nadbiskup od 1530., či- 
ni se vjerojatnijim da ga je Zapolja tek 
1535. imenovao kalačko-bačkim nadbi- 
skupom. Papa Pavao III. 8. VIII. 1538. pri- 
znaje ga jegarskim biskupom, a tim se na- 
slovom služio i 1543. u svojoj oporuci. 
Kako je u to vrijeme područje Kalačko- 
bačke nadbiskupije gotovo u cijelosti bilo 
pod turskom vlašću, razumljiv je zapis iz 
30. V. 1539. koji ga naziva poglavarom tri- 

ju biskupija: kalačko-bačkim nadbisku- 
pom te biskupom Jegre (madž. Eger) i Njit- 
re. Papu Pavla III. izvijestio je 1534. o ši- 
renju protestantizma u Ugarskoj te ga je 
ovaj 5. VIII. 1535. imenovao čuvarom ka- 
toličke vjere tražeći od njega da zajedno s 
franjevcima suzbija protestantizam. On je 
pak u širenju turske vlasti vidio političku 
opasnost za srednju Europu pa nakon Za- 
poljine smrti 1540. prelazi među pristaše 
kralja Ferdinanda I. nadajući se da će zem- 
lje pod njegovom vlašću biti kadre spri- 
ječiti širenje turske države. Tomu je cilju 
usmjerio svoju diplomatsku djelatnost. 
Njegov govor pred rimsko-njemačkim ca- 
rem Karlom V. i njemačkim staležima oti- 
snut je na tri mjesta. 


ORATIO REVE. 
renoiffimi in €brifto patris 
2. Francilci comitis be 
Frangepanibus /Brcbiepi+ 
fcopi Loloceti. et €pifco» 
pi igrici. $ ratorisre 
gnišidungaricad €ae 
farem / Electores 
et #$rincipes 
»šerima» 
niac. 
*K 


M» D. XLI. 


F. Frankapan, Oratio reverendissimi in 
Christo patris D. Francisci comitis de 
Frangepanibus, Vitembergae, 1541. 


Djelo: Oratio reverendissimi in Christo patris 
D/omini] Francisci comitis de Frangepanibus, 
Archiepiscopi Colocen[sis] et Episcopi Agrien- 
[sis] Oratoris regni Hungarie ad Caesarem, Elec- 
tores et Principes Germaniae, Auguste Vindelico- 
rum [Torino], 1541 (Vitembergae, 1541; b. m., 
1541). 


Lit.: Schematismus Cleri Archidioecsis Colocen- 
sis et Bacsiensis ad Annum Christi 1942., Coloc- 
zae, b. g.; Hrvatski biografski leksikon, 4, Zagreb, 
1998. 

F. E. Hoško 


FRANKAPAN, Grgur I. Cetinski (? — 
Budim, 1523.), vesprimski biskup, kalač- 
ko-bački nadbiskup i diplomat. Sin Jurja I. 

Cetinskoga. God. 1493. u Kalačko-bačkoj 
nadbiskupiji bio je kanonik štilac, a nadbi- 
skup Petar II. Varadinski prigovara mu da 
se ne brine za poslove nadbiskupije, nego 
za svoj rod, budući da je te godine na Kr- 
bavskom polju poginuo njegov brat Ivan 
IX., a brata Nikolu VII. zarobili su mu Tur- 
ci. Nakon toga 1495. prepošt je kaptola u 
Alba Juliji u Sedmogradskoj, a u Budimu 
boravi kao državni tajnik i kancelar kralja 
Vladislava II. Jagelovića. Iste službe na 
dvoru obavlja i poslije, usprkos imenova- 
njima za biskupa u Vesprimu (madž. Ves- 
zprem) 1500. i nadbiskupa u Baču i Kala- 
či 1503. Sudjeluje 1514. u organizaciji ko- 
alicijske križarske vojne protiv Turaka, na 
koju je pozvao papa Leon X., a 1515. bio 
je u diplomatskoj misiji u cara Maksimili- 
jana I. Habsburgovca, kad je po četvrti put 
potvrđen dogovor o pravu Habsburgovaca 
na ugarsko-hrvatsko prijestolje ako izumre 
rod Jagelovića. Pomirljivo djeluje u gra- 
đanskom ratu između mladoga kralja Lu- 
dovika II. i sedmogradskoga vojvode Iva- 
na Zapolje, iako je na kraljevoj strani, a 
1518. ponovno je u misiji u cara Maksimi- 
lijana 1. U njegovu gradu Baču u to su do- 
ba održana dva državna sabora (1518. 1 
1519.), na kojima su doneseni zaključci o 
obrani domovine od Turaka. Budući da je 
papa Leon X. 1521. odobrio njegovu opo- 
ruku, kojom franjevcima opservantima 
ostavlja 1000 zlatnih dukata za troškove 
kanonizacije Ivana Kapistranskoga, čini se 
opravdanim stajalište da je Grgur pripadao 
franjevačkomu redu. 


Djelo: Orationes Viennae Austriae ad divum Ma- 
ximilianum... habitae in celeberrimo trium regum 
ad caesarem conventum MDXV, Viennae, 1516. 


Lit.: Schematismus Cleri Archidioecsis Colocen- 
sis et Bacsiensis ad Annum Christi 1942., Coloc- 
zae, b. g.; Hrvatski biografski leksikon, 4, Zagreb, 


1998. 
F. E. Hoško 


FRANKL, Istvan (Jegar, madž. Eger, 5. 
XII. 1835. — Subotica, 10. III. 1913.), pro- 
fesor, školski nadzornik. U subotičkoj 
gimnaziji zapošljava se 1857., za njezina 
je ravnatelja postavljen 1867., a 1870. za 
srednjoškolskoga nadzornik Bačko-bodro- 
ške županije. Nakon toga bio je ravnatelj 

Madžarske kraljevske gimnazije u Novom 
Sadu 1875.-90., gdje je već prve godine 
pokrenuo prvi politički list madžarskom 
jeziku Ujvidek, koji je uređivao do 1881. U 
subotičku gimnaziju vraća se 1890., a iz 
njeje i umirovljen. U Subotici je surađivao 
s kazališnim dirigentom Gezom Alagom 
na osnivanju Muzičke škole, a bio je i na 
čelu subotičkoga kazališnoga udruženja. 


Osim što je autor većega broja stručnih 
radova, sudjelovao je i u izradi Dudaseve 
Monografije Bačko-bodroške županije 
(1896.), u kojoj je, osim poglavlja o škol- 
stvu, napisao i gotovo cijelo etnografsko 
poglavlje. U okviru njega opisao je i bu- 
njevačke narodne običaje vezane za Mate- 
rice, Oce, sv. Lucu, Božić, zatim prela, di- 
vane, svatove, trojanice i dr., a za same 
Bunjevce kaže da je to lijep, dobar i vrije- 
dan narod. O njemu je nekoliko puta 1874. 
pisao i Subatički glasnik u člancima Kome- 
dia u ovdašnjoj ženskoj preparandiji (Igra 
Stipan Frankl) (br. 16 i 50) te Bunjevačka 
abecija (br. 37). 


Djela: Achilles jelleme, Szabadka, 1858; A spdrtai 
nok člete, b. m., 1866. 


Lit.: 1. Ivanyi, Szabadka szabad kirdlyi vdros 
tortćnete, 2, Szabadka, 1892; J. Szinyei, Magyar 
irok elete ćs munkdi, 3, Budapest, 1894; Bdcs-Bod- 
rog vdrmegye, 1, Budapest, b. g.; Bdcsorszdg, br. 
22/1905, Szabadka; T. Kolozsi, Szabadkai sajto 
(1848-1919), Szabadka, 1973. 


E. Bažant 


FRANKOVIĆ, Dragutin (Osijek, 3. VII. 
1913. — Beograd, 12. II. 2002.), pedagog. 
Osnovnu školu i gimnaziju završio je u Zag- 
rebu, a na tamošnjoj je učiteljskoj školi i 
diplomirao 1934. Na Filozofskom fakulte- 
tu u Zagrebu završio je poslije pedagošku 
grupu predmeta 1939, a 1952. obranio 
doktorsku tezu Bitna obilježja socijalistič- 
ke idejnosti i političnosti nastave. Od 
1947. na istom je fakultetu asistent za op- 
ću pedagogiju, za predavača povijesti pe- 
dagogije izabran je 1950., a habilitirao je 
za predmet Povijest pedagogije XLX. i XX. 
stoljeća 1957. Kao docent predavao je uz 
povijest pedagogije i komparativnu peda- 
gogiju. Za izvanrednoga profesora izabran 
je 1961. Na studijskim boravcima u Švi- 


carskoj, SR Njemačkoj, Velikoj Britaniji 1 
SAD-u tijekom 1961. specijalizirao je 
komparativnu pedagogiju. Direktor Jugo- 
slavenskoga zavoda za proučavanje škol- 
skih i prosvjetnih pitanja postao je 1963., 
od kada je honorarno radio kao profesor 
komparativne pedagogije na filozofskim 
fakultetima u Zagrebu i Sarajevu. Od 
1969. do 1975. bio je honorarni profesor 
školske pedagogije na Fakultetu političkih 
nauka u Beogradu, gdje je od 1975. redo- 
viti profesor opće pedagogije i metodike 
nastave marksizma i socijalističkoga sa- 
moupravljanja. Umirovljen je 1981. 


Bio je aktivan u predratnom komuni- 
stičkom pokretu, član SKOJ-a i sudionik 
partizanskoga pokreta u Vojvodini. Nakon 
rata dvije je godine u Novom Sadu i Subotici: 
od jeseni 1944. urednik je latiničnog 
izdanja "Slobodne Vojvodine" u Novom 
Sadu, a od 31. V. 1945. je utemeljitelj 1 
urednik dnevnog lista Narodne fronte 
Subotica Slobodna Vojvodina, koji je 
uskoro dobio naziv Hrvatska riječ. 


U razdoblju 1946.-52. bio je tajnik Pe- 
dagoško-književnoga zbora u Zagrebu. 
Bio je glavni urednik časopisa Napredak 
1949.-60, glavni i odgovorni urednik Pe- 
dagoškoga rada 1949.-59., Zbornika za hi- 
storiju školstva i prosvjete 1964.-84. 1 Re- 
vije školstva i prosvetne dokumentacije 
1964.-77., član redakcije i glavni urednik 
časopisa Pedagogija 1963.-73., glavni i 
odgovorni urednik časopisa /novacije u 
nastavi 1983.-87., predsjednik Saveza pe- 
dagoških društava Jugoslavije 1961.-65., 
član redakcijskoga odbora Enciklopedij- 
skoga rječnika pedagogije (Zagreb, 
1963.), suradnik Enciklopedije Jugoslavi- 
je, član Prosvjetnoga savjeta SR Hrvatske 
i dr. Sudjelovao je u projektima Društva za 
komparativnu pedagogiju u Europi 1960.- 
71., bio je jugoslavenski izaslanik u 
Upravnom odboru Centra za inovacije i 
pedagoška istraživanja (CERI) pri OECD-u 
u Parizu, član Jugoslavenskoga nacional- 
noga komiteta za UNESCO, dva puta ju- 
goslavenski izaslanik na Općoj skupštini 
UNESCO-a, šef Jugoslavenskog izaslan- 
stva na Svjetskom kongresu UNESCO-a o 
mladima, izaslanik Akademskoga savjeta 
FNRJ na Međunarodnom kongresu Škola i 

demokracija u Beču, šef jugoslavenskog 
izaslanstva za pregovore s izaslanstvom 
SAD-a o znanstvenoj i tehničkoj suradnji 
na području obrazovanja. 


Jedan je od najistaknutijih hrvatskih 
pedagoških stvaratelja, široka zanimanja 
na područjima povijesti pedagogije, kom- 
parativne pedagogije, opće pedagogije, 
metodike nastave, tehnologije obrazova- 
nja, reforme obrazovanja, škole i nastave, 
inovacija u odgojno-obrazovnom radu i sl. 
Njegovi radovi iz povijesti pedagogije 
imali su fundamentalnu važnost za uteme- 
ljenje povijesti pedagogije jugoslavenskih 
naroda. Prvi je u Jugoslaviji u svojim rado- 
vima skrenuo pozornost na potrebu uvođe- 
nja inovacija u obrazovanje i modernizaci- 
je nastavnoga procesa. Objavio je više od 
400 znanstvenih i stručnih radova u zemlji 
i inozemstvu (na engleskom, talijanskom, 
mađarskom i albanskom jeziku). Prevodio 
je s engleskoga, ruskoga i francuskoga. 


Dobitnik je mnogobrojnih nagrada i 
priznanja (Orden rada sa zlatnim vijen- 
cem, Orden zasluga za narod sa zlatnom 
zvijezdom, Zlatna plaketa Nikola Tesla, 
Zlatna plaketa Boris Kidrič, Zlatna plaketa 
Politika, Diploma Pedagoško-književnoga 
zbora sa spomen-plaketom, Diploma Pe- 
dagoškoga društva Srbije i Saveza pedago- 
ških društava Jugoslavije, Povelja jugosla- 
venske komisije za suradnju sa UNESCO- 
om, Republička nagrada Sabora SR Hrvat- 
ske Ivan Filipović za životno djelo i Repub- 
lička nagrada Skupštine SR Srbije 25. maj). 


Odabrana djela: Bitna obilježja socijalističke idej- 
nosti i političnosti nastave, Zagreb, 1953 (1977)?; 
Povijest školstva i pedagogije u Hrvatskoj (suau- 
tor), Zagreb 1958; Opća pedagogija, 8. izd., Zag- 
reb, 1963; Sto godina rada Hrvatskoga pedago- 
ško-književnog zbora (suautor), Zagreb, 1971; 
Osnovni pravci razvoja sadržaja i tehnologije 
obrazovanja u SFRJ (suautor), Beograd, 1972; 
Davorin Trstenjak — borac za slobodnu školu 
1848.-1921., Zagreb, 1978; Marksističko obrazo- 
vanje u školi, Beograd, 1979 (Beograd-Gornji Mi- 
lanovac, 1984)?; Pedagoška hrestomatija (suau- 
tor), Beograd, 1995. 


Lit.: Obrazovanjem u budućnost (zbornik u povo- 
du 70. godišnjice života prof. dra Dragutina Fran- 
kovića), Zagreb-Novi Sad-Beograd, 1985; Hrvat- 
ski biografski leksikon, 4, Zagreb, 1998. 

S. Jukić 

FRANKOVIĆ, Đuro (Dravofok, 9. II. 
1945.), kulturni i prosvjetni djelatnik, no- 
vinar, urednik i etnograf. Podrijetlom iz 
hrvatske seljačke obitelji iz madžarske Pod- 
ravine. Osnovnu školu pohađao je u Luko- 
višću (madž. Lokacs), a hrvatsko-srpsku 
gimnaziju u Budimpešti. Diplomirao je juž- 
noslavensku povijest na Visokoj učitelj- 
skoj školi u Pečuhu 1968. Predavao je po- 
vijest te hrvatsko-srpski jezik i književnost 
u budimpeštanskoj hrvatsko-srpskoj gim- 
naziji 1970.-72., a od 1973. novinar je u 
hrvatskom uredništvu Radio Pečuha i pre- 
davač na Visokoj učiteljskoj školi u Peču- 
hu. Od 1993. urednik je zbornika Etnogra- 
fija Hrvata u Mađarskoj Madžarskoga et- 
nografskoga društva, a od 2002. uređuje 
časopis za kulturu i društvena pitanja Hr- 
vata u Madžarskoj Pogledi (sedam broje- 
va). Među utemeljiteljima je Saveza Hrva- 
ta u Madžarskoj te 1991.-93. njegov pred- 
sjednik. 

Nakon 1980., radeći za Radio Pečuh i 
Hrvatski studio Madžarske televizije u Pe- 
čuhu, prošao je cijelu Madžarsku otkriva- 
jući raštrkanu hrvatsku manjinu, istražuju- 
ći i skupljajući etnografsku građu i knji- 
ževnu baštinu (narodne običaje, pripovijet- 
ke, pjesme, narodna vjerovanja, molitvice 
i drugo), a u okviru madžarsko-jugosla- 
venske suradnje na području kulture istra- 
živao je i povijesne arhive u Beogradu i 
Zagrebu. Skupio je zanimljivu i vrijednu 
građu važnu i za etnologiju i književnu 
znanost. Rezultate svojih istraživanja na- 
rodnih običaja, vjerovanja i pučkih molit- 
vica, »bećaraca«, balada, narodne nošnje i 
drugih tema iz narodne kulture i tradicije 
Hrvata u Madžarskoj, među njima i Bunje- 
vaca i Šokaca, objavio je u zbornicima Et- 
nografija Južnih Slavena (br. 10/1993) 1 
Etnografija Hrvata u Mađarskoj (br. 
4/1997, 6/1999, 9/2002 i 10/2004) te u ča- 
sopisu Klasje naših ravni (br. 5-6, 7-8 i 9- 
10 iz 2006.). Objavljivao je i u časopisima 
Honismeret (Budimpešta), Bardtsag (Bu- 
dimpešta) i drugima te u godišnjaku muze- 
ja Janus Panonius u Pečuhu i muzejskim 
godišnjacima u Kaposvaru, Zalaegerszegu 
i dr. Objavio je desetak samostalnih zbirka 
pripovjedaka, dječjih igara, izreka i poslo- 

vica te više od 500 studija, članaka i prika- 
za iz kulture Hrvata u Madžarskoj, a pisao 
je i na druge teme iz života i narodne kul- 
ture i tradicije tamošnjih Hrvata, među ko- 
jima i o Bunjevcima i Šokcima iz madžar- 
skoga dijela Bačke. 

Izbor iz djela: Zci, peci, pec : Dječje pjesme, uspa- 
vanke, brojalice, molitvice, zagonetke i priče ma- 
đarskih Hrvata, Virovitica, 1988; Zlatne niti : 
Usmene pripovijetke iz Podravine, Budimpešta, 
1989; Taši, taši, tanana..., Budimpešta, 1995; Na 
“vo mlado ljeto..., Budimpešta, 1998; Krikus — 
Krakus : Usmene pripovijetke, Pečuh, 1999; Ljub' 
me diko, al'neka s večera... Bećarci Hrvata u Ma- 
đarskoj, Pečuh, 2002; Zrinyi ćnekek es fe- 
ljegyzesek, Pečuh, 2002; Sanak snila budimska 
kraljica : Usmene pjesme i balade, Pečuh, 2004. 


N. Zelić 


FRANJEVCI, naziv za katoličke redovni- 
ke članove Reda sv. Franje, izveden iz 
imena njihova utemeljitelja. Red je osno- 
vao sv. Franjo Asiški (Asiz, 1181. — Porci- 
junkula kod Asiza, 3. X. 1226.) pod ime- 
nom Red manje braće (lat. Ordo Fratrum 
Minorum, OFM). Zbog toga ih u narodu 
često jednostavno zovu fratri (lat. frater: 
brat). Njegovo se učenje temelji na duhov- 
noj čistoći, poniznosti i siromaštvu redov- 
nika pa se franjevci, zajedno s dominikan- 
cima, uvrštavaju u tzv. siromašne redove 
Katoličke crkve. 
Prva franjevačka 
pravila potvrdio je 
1210. papa Inocent 
III., čime je uteme- 
ljen franjevački 
red. Taj prvotno je- (&f 

dinstven muški 
Red male braće na- 
ziva se i Prvim re- 
dom sv. Franje 
(franjevci u užem smislu). God. 1212. sv. 
Franji pridružuje se Klara di Fafarone, ko- 
ja osniva ženski ogranak reda, nazvan po 
njoj klarise — one čine Drugi red sv. Franje. 
Kako je sv. Franjo Asiški svojim djelova- 
njem privlačio i mnoge svjetovne osobe, 
papa Honorije III. 1220. potvrđuje pravila 
za franjevački Treći red, čiji su pripadnici 
svjetovne osobe koje se nadahnjuju ideali- 
ma sv. Franje. Red je dao mnoge velike crk- 

vene učitelje i svece, među kojima su sv. 
Franjo Asiški, sv. Antun Padovanski, sv. 
Bonaventura, sv. Ivan Kapistranski i bl. 
Ivan Duns Škot. 


Problemi oko tumačenja Franjina uče- 
nja počeli su ubrzo nakon njegove smrti, 
što je dovelo do podjele reda. Tijekom XV. 
st. u redu su se ustalile dvije glavne struje: 
opservanti (od /at. observantia: obdržava- 
nje), čije ime odražava njihovo nastojanje 
da se strogo drže pravila sv. Franje, te kon- 
ventualci (od /at. conventus: samostan), 
koji su svoje ime dobili prema velikim sa- 
mostanima u kojima su živjeli. Unutarnja 
previranja nastavljena su i u kasnijim sto- 
ljećima pa danas postoje tri velike grane 
Reda sv. Franje: Red manje braće (OFM, 
poznati i kao smeđi fratri), Red manje bra- 
će konventualaca (OFMConv, crni fratri) i 
Red manje braće kapucina (OFMCap). Na 
prostoru između Dunava i Tise djelovanje 
su razvila samo manja braća. 


Srednji vijek. Već za života sv. Franje 
1217. u Asizu je održan kapitul na kojem 
je odlučeno da braća krenu u misije u su- 
sjedne zemlje. Uskoro je na prostoru U gar- 
ske i Hrvatske osnovana Ugarska provin- 
cija te su diljem Hrvatske i Ugarske osno- 
vani mnogobrojni franjevački samostani: 
zagrebački vjerojatno prije provale Tatara 
1242., a varaždinski, virovitički i požeški 
ubrzo nakon toga. 

Franjevci iz Bosne i Dalmacije već su 
1229. i 1260. bili dušobrižnici u Baji, a 
1301. članovi Ugarske provincije preuzi- 
maju bivši templarski samostan u Baču, 
koji postaje središtem srijemske kustodije. 
God. 1339. osnovana je bosanska vikarija, 
koja se protezala od Jadranskoga do Crno- 
ga mora i obuhvaćala je prostor Bosne, Sr- 
bije, istočne Ugarske i Rumunjske, na ko- 
jem dotad nije bilo organiziranoga franje- 
vačkoga djelovanja. Tabula iz 1378. poka- 
zuje da bosanska vikarija tada nije imala 
samostane na području Bačke i Baranje, 
ali poziv ugarskoga kralja Ludovika 1. 
1366. ovoj vikariji da u južne krajeve 
U garske pošalje redovnike pokazuje da je 
već u to vrijeme u tim krajevima živjelo 
hrvatsko stanovništvo koje je trebalo pa- 
storalnu skrb. To potvrđuje i bula pape 

Martina V. iz 1421., u kojoj se spominje 
dušobrižništvo bosanskih franjevaca u Ko- 
vilju (Bačka) među slavenskim katolicima 
izbjeglima pred Turcima. U to su doba tro- 
jica poglavara Bosanske vikarije bila pod- 
rijetlom iz krajeva između Dunava 1 Tise: 
Blaž de Zalka (1420.-29.), Ivan iz Baje 
(1438.-44.) i Fabijan iz Bačke (1445.-47.). 
Širenju franjevačkoga opservantizma u 
krajevima između Dunava i Tise znatno je 
pridonio sv. Ivan Kapistranski, koji je svo- 
jom karizmatičnom pojavom uspješno hra- 
brio branitelje Beograda tijekom turske 
opsade 1456. 


Utjecaj franjevaca na tadašnje društve- 
ne i političke prilike u južnoj Ugarskoj vid- 
ljiv je na primjeru Pavla Tomorija, iločko- 
ga franjevca kojega je kralj 1522. imeno- 
vao kalačkim i bačkim nadbiskupom te 
bačkim velikim županom, a 1523. i vojnim 
zapovjednikom. Poginuo je u bici na Mo- 
hačkom polju 1526., nakon koje prostor 
južne Ugarske pada pod vlast Osmanlija. 
Sljedeći nominalni kalačko-bački nadbi- 
skup bio je također franjevac Franjo Fran- 
kapan (1530.-45.). 

Razdoblje turske vladavine. Nakon 
osvajanja Bosne 1463. sultan Mehmed dao 
je Anđelu Zvizdoviću ahdnamu (povelju) 
kojom je jamčio bosanskim franjevcima 
slobodu djelovanja na cijelom području 
pod turskom vlašću. Ta je povelja poslije 
znatno utjecala na povijest Bosne Srebre- 
ne, koja je 1514. osnovana kao vikarija dio- 
bom bivše Bosanske vikarije, a 1517. uz- 
dignuta je na status provincije. Ona počet- 
kom XVII. st. širi svoje djelovanje izvan 
granica Bosne, najprije na Slavoniju, a za- 
tim i na ugarsko Podunavlje, Srbiju, Bu- 
garsku, Rumunjsku, pa čak i na Moldavi- 
ju. Uz Bosnu Srebrenu, na području južne 
Ugarske djelovala je i Ugarska provincija 
Presvetoga Spasitelja, osnovana 1517. na 
temeljima Ugarske opservantske vikarije 
Presvetoga Otkupitelja, koja je nastala 
1447. osamostaljenjem ugarskih i slavon- 
skih franjevačkih samostana od Bosanske 
vikarije. 

Tijekom toga razdoblja ugarski su 
svjetovni svećenici bježali pred Turcima, a 
u napuštene su krajeve počeli zalaziti fra- 
njevci, pa je tada nastala i uzrečica »Kud- 

god Turčin s ćordom, tuda fratar s tor- 
bom«. Turci su naime samo franjevcima 
dopuštali da obavljaju dušobrižničke zada- 
će, i to ponajprije bosanskima, jer su bili 
siromašni, živjeli su od milostinje i nisu 
ugrožavali porez što su ga određivali Tur- 
ci. Ubrzo nakon Mohačke bitke 1526. u 
Bačkoj se pojavio lokalni vođa Ivan Crni 
(Jovan Crni, Jovan Nenad, car Jovan), me- 
đu čijim je savjetnicima bio i iločki franje- 
vac Fabijan Literat. Bosanski se franjevci 
1533. spominju u Baču, dotad važnom sre- 
dištu ugarskih franjevaca. U Budimu su 
prisutni već 1541., a 1636. u tom su gradu 
Filip Kamengrađanin i Pavao a Clamice 
pokušali uspostaviti redovitu pastoralnu 
skrb za tamošnje katolike. God. 1584. bo- 
sanski je provincijal izvijestio da Gašpar, 
član njegove provincije, djeluje u Bačkoj i 
da ondje uspješno obraća luterane te nasto- 
ji nagovoriti vjernike da se koriste gregori- 
janskim kalendarom. 

Zbog doseljavanja velika broja katolič- 
koga stanovništva iz Dalmacije, Bosne i 
Hercegovine franjevci Bosne Srebrene ti- 
jekom XVII. st. bili su glavni nositelji du- 
hovne skrbi za katolike na prostoru južne 
U garske. Tako je Albert Renđić, dubrovač- 
ki franjevac i smederevski biskup, tražio 
1625. od Rima da mu prepusti duhovnu 
brigu za slavenske katolike u Bačkoj i Ba- 
natu, a Pavao Papić od 1625. do 1629. mi- 
sionario je u Bačkoj i Srijemu. God. 1647. 
fra Marin Ibrišimović imenovan je za beo- 
gradskoga biskupa, odnosno za admini- 
stratora Smederevske biskupije i za apo- 
stolskoga vikara za sve biskupije u ugar- 
skim zemljama koje su pod turskom vla- 
šću. On je 1649. posjetio mnogobrojna 
mjesta diljem ugarskoga Podunavlja dije- 
leći potvrdu u Baču, Bukinu, Santovu, Ga- 
ri, Somboru, Jankovcu, Miljkutu, Segedi- 
nu, Kečkemetu i u mnogim mjestima sre- 
dišnje Ugarske sve do Gyongydsa i Pošte, 
gdje je krizmao čak 2003 osobe. U razdob- 
lju 1651.-55. južnom je Ugarskom puto- 
vao novoimenovani beogradski biskup fra 
Mato Benlić, koji je u ugarskim župama 
zatekao 38 franjevaca provincije Bosne 
Srebrene, među kojima i Jerka Slavića iz 
Beograda (Nandorfehćrvara), određenoga 

1653. za propovjednika u Srijemu i Bač- 
koj, a poslije i gvardijana segedinskoga sa- 
mostana. God. 1675. za beogradskoga je 
biskupa izabran fra Matija Brnjaković. 


Ugarska provincija Presvetoga Spasi- 
telja imala je tijekom osmanske vladavine 
na području južne Ugarske sjedište u sege- 
dinskom samostanu. Franjevci u tom sa- 
mostanu bili su uglavnom Madžari, ali se 
već 1535. u popisu samostana spominje 
Đuro Milovan, redovnik koji je govorio 
»slavenskim jezikom«. Segedinski samo- 
stan pastoralno se brinuo i za širu okolicu 
Subotice, u kojoj su se Dalmatini naselili i 
prije dolaska Turaka. God. 1653. u tom se 
samostanu spominje »concionator Dalma- 
tarum«, propovjednik Dalmatina, a 1680. 
beogradski biskup Matija Brnjaković ime- 
novao je franjevca Tomu Vojnića za župni- 
ka u Šupljaku, na području današnje Subo- 
tice. U to su doba u subotički kraj iz Tuku- 
lje dolazili Bernardin Spajić i stanoviti 
Evetović, što govori da tijekom druge po- 
lovice XVII. st. nije bilo jasno pripada li 
taj kraj provinciji Presvetoga Spasitelja ili 
Bosni Srebrenoj. 

Zbog nemogućnosti djelovanja redovi- 
te crkvene hijerarhije, franjevci su na pod- 
ručju pod turskom vlašću organizirali vla- 
stit ustroj: središta pastoralnoga djelovanja 
bili su franjevački samostani, koji su pod 
svojom skrbi imali više župa. Na prostoru 
Bačke franjevci tijekom turske vladavine 
nisu imali samostane, nego su župama 
upravljali iz bosanskih samostana. Tako je 
Bač sa širom okolicom bio pod upravom 
samostana u Gradovrhu (Tuzli), Baja u 
sklopu pastoralnoga djelovanja samostana 
u Olovu, a subotičko je područje bilo u 
djelokrugu franjevačkoga samostana u Se- 
gedinu. 


Tijekom Velikoga bečkoga rata 1683.- 
99. franjevački ljetopis iz Gyongyosa na- 
vodi da su se ujesen 1686. u Bačku doseli- 
li Bunjevci u pratnji 18 franjevaca, koji su 
se svi vratili u Bosnu, osim Anđela Šarče- 
vića, koji je ostao s narodom. Drugi povi- 
jesni izvori svjedoče da su se tijekom toga 
rata franjevci iz Olova preselili u Ilok, iz 
Srebrenice u Mohač, te da su se 1688. če- 
tiri franjevca iz Gradovrha doselila u Bač. 


U ratnim godinama važnu su ulogu odigra- 
la dvojica provincijala Bosne Srebrene 
podrijetlom iz Bačke: Mihovil Radnić iz 
Kalače (1685.-90.) i Gabriel Stanić iz Baje 
(1690.-93.) 


Franjevački samostan u Baču 


XVIII. stoljeće. Franjevci Bosne Sreb- 
rene iz svojih samostana u Baji i Baču na- 
kon rata počeli su obnavljanje crkvenoga 
života u mnogobrojnim mjestima južne 
Ugarske u kojima su živjeli Hrvati, ali 1 
drugi katolici. Na području Segedina i Su- 
botice djelovali su i franjevci hrvatskoga 
podrijetla iz Ugarske provincije Presveto- 
ga Spasitelja pa su npr. u Subotici odmah 
nakon oslobođenja od turske vlasti djelo- 
vali Bariša Benjović (spominje se već od 
1687.) i Jerko Guganović iz Ludaša, uz 
franjevce drugih narodnosti. 


Provincija Bosna Srebrena u to je doba 
doživjela svoj vrhunac. God. 1708. fra- 
njevci Bosne Srebrene upravljali su s 20 
župa na turskom teritoriju (uglavnom u 
Bosni), s 47 župa u Prekosavlju (Slavoni- 
ja, Srijem, Bačka, Baranja, Budim, Pešta i 
Sedmogradska) te s 42 župe u Dalmaciji. 
Početkom XVIII. st. na prostoru Ugarske 
imali su samostane u Baji, Baču i Budimu 
te rezidencije u gradovima Fedvaru 
(Foldvar), Tolni, Pakši (Paks), Mohaču, 
Kalači i Somboru. Iz njih su djelovali u 
mnogobrojnim naseljima u kojima su osni- 
vali nove župe pa je Emerik Pavić tako za- 
pisao da su u njegovo vrijeme (polovicom 
XVIII. st.) vodili župe Vodeni grad i Taban 
(u Budimu), Tukulja, Uj B4rda (Naystift — 
Budim), Čepelj, Erčin, Andzabeg, Perkat 

(Perkata), Senandrija (Szentendre), Više- 
grad, Šumar (Solym4r), Turbal (Tčrčk- 
balint), Tarnok, Fedvar, Baja, Kaćmar, Alj- 
maš, Sentivan, Čavolj, Gara, Bikić, Bor- 
šot, Baškut, Pandur, Dušnok, Čikerija, Čo- 
noplja, Doroslovo, Apatin, Bač, Bođani, 
Vajska, Plavna, Monoštor, Sonta, Santovo, 
Bereg, Kolut, Kalača, Tolna, Mohač, Rad- 
na, Rekaš, Jankovac, Batosik (Bataszek) i 
Subotica. Istodobno je Provincija sv. Ladi- 
slava, sa sjedištem u Zagrebu, preuzela 
upravljanje župama u Pečuhu, Šiklošu i 
Judu (Mariagyud). 

Prvu polovicu XVIII. st. obilježila su u 
Provinciji Bosni Srebrenoj dva provincija- 
la iz Bačke: Luka Karagić iz Baje (1735.- 
38.) i Petar iz Baje (1748.-51.). U to doba 
područje Bosne Srebrene ograničava se na 
Bosnu koja je bila pod turskom vlašću, 
dok dalmatinski samostani na području 
Mletačke Republike 1735. osnivaju Pro- 
vinciju sv. Kaja, a prekosavski samostani u 
Habsburškoj Monarhiji 1757. Provinciju 
sv. Ivana Kapistranskoga. Usto, s prestan- 
kom turske opasnosti, u prekosavskim kra- 
jevima dijecezanski biskupi zahtijevaju 
predaju franjevačkih župa svjetovnomu 
svećenstvu, unatoč opiranju franjevaca 
Provincije sv. Ivana Kapistranskoga, koji 
su sebi u prilog isticali i potvrde što su im 
ih za zasluge u novooslobođenim krajevi- 
ma dali Leopold I. 1703., Josip I. 1705. pa 
i Marija Terezija 1741. Do kraja XVIII. st. 
franjevci više nisu upravljali nijednom žu- 
pom na prostoru Bačke i Baranje. Na taj su 
proces utjecale i terezijinske i jozefovske 
reforme u Habsburškoj Monarhiji usmje- 
rene na podčinjavanje Crkve državi te mje- 
Te protiv redovničkih zajednica, pa je 
1785. u Somboru ukinut franjevački samo- 
stan, a budimski su franjevci iste godine iz 
samostana u Glavnoj ulici (FO utca) prese- 
ljeni u samostan na Državnu cestu (danas 
Margitin bulevar, Margit korut). 

XIX. stoljeće. Znatan porast madžar- 
skih i njemačkih redovnika tijekom druge 
polovice XVIII. st. izazvao je u kapistran- 
skoj provinciji međuetničke nesuglasice, 
zbog kojih je Ugarsko kraljevsko namje- 
sničko vijeće još 1769. provinciji namet- 
nulo da naizmjence za provincijala bira u 


95 


FRANJEVCI 


jednom mandatu Hrvata, a u sljedećem Ni- 
jemca ili Madžara. Tijekom 1830-ih hrvat- 
ski članovi Provincije sv. Ivana Kapistran- 
skoga aktivno su se uključili u ilirski po- 
kret, koji je dopro i do podunavskih Hrva- 
ta: Kajo Agjić nastojao se oduprijeti ma- 
džarizaciji promičući ideje iliraca u Bač- 
koj, Marcelin Dorić, profesor bajske fra- 
njevačke bogoslovije, bio je 1836. pretpla- 
ćen na Gajeve Ilirske narodne novine, Fa- 
bijan Čulić tiskao je 1847., uoči revoluci- 
je, Gajevim pravopisom u Zagrebu spome- 
nicu Mnogopoštovanom ocu Marcelinu 
Doriću od strane Bačvanah i dr. 


Potkraj 1860-ih Ivan Antunović, kalač- 
ki kanonik i kasniji naslovni biskup, po- 
kreće kulturni pokret podunavskih Hrvata 
koji će imati važne političke posljedice. 
Među prvim Antunovićevim pristašama 
bili su hrvatski franjevci Provincije sv. 
Ivana Kapistranskoga: Robert Kauk, Lov- 
re Lipovčević, Silverije Lipošinović, Sti- 
pan Vujević, Fabijan Poštalić i Euzebije 
Fermendžin. Među hrvatskim franjevcima 
u Provinciji Presvetoga Spasitelja u subo- 
tičkom samostanu istaknuo se Ivo Jesse 
Kujundžić kao odlučni branitelj hrvatsko- 
ga jezika u crkvenoj službi. Važan trag u 
pastoralnoj djelatnosti ostavio je i Franjo 
Rengjeo, koji je od 1881. do 1884. bio 
upravitelj prošteništa Jud (Mariagyud) u 
Baranji, a od 1904. do 1908. djelovao je u 
subotičkom samostanu. 


Franjevački samostan u Subotici 
krajem XIX. stoljeća 


XX. stoljeće. God. 1900. preustrojene 
su franjevačke provincije pa je i subotički 
samostan pripao Provinciji sv. Ivana Kapi- 
stranskoga, a nakon Prvoga svjetskog rata 

1923. samostani u Baču i Subotici ušli su u 
sastav Hrvatske franjevačke provincije sv. 
Cirila i Metoda. 


Početkom XX. st. hrvatski se franjevci 
u ugarskom Podunavlju povlače iz politič- 
kog života, ali i dalje djeluju u pastoral- 
nom i kulturnom životu podunavskih Hr- 
vata. Važno središte hrvatskih franjevaca u 
ugarskom Podunavlju i dalje je bio samo- 
stan u Baji, u kojem su se odgajali budući 
redovnici. Među studentima bajske bogo- 
slovije na prijelazu iz XIX. u XX. st. bili 
su Ante Evetović, kasnije pjesnik poznat 
pod pseudonimom Miroljub, Ivan Rafael 
Rodić, kasniji beogradski nadbiskup, Mate 
Ivanišević i Mladen Barbarić, koji su po- 
slije imali važan utjecaj na kulturne i poli- 
tičke prilike među Hrvatima u Bačkoj i 
Baranji. 


Nakon stvaranja Kraljevine SHS 
1918., Hrvati u rumunjskom dijelu Banata 
i u Bajskom trokutu ostaju izolirani od 
svoje matice, a hrvatski franjevci u tim 
krajevima nestaju. Imenovanjem Ivana 
Rafaela Rodića 1924. prvim beogradskim 
nadbiskupom odano je veliko priznanje 
franjevačkomu djelovanju u Srbiji. Prisut- 
nost franjevaca bila je 1 dalje jaka u dru- 
štvenom životu bačkih Hrvata, što je bilo 
uočljivo posebice pri proslavi 250. obljet- 
nice doseljavanja zadnje veće grupe Bu- 
njevaca u Bačku, održanoj 1936. u Suboti- 
ci. Tijekom rata franjevačku zajednicu nije 
zaobišlo ratno stradanje pa su komunistič- 
ke vlasti tako u Karlovcu 1945., među 
ostalima, ubile Beata Bukinca, rodom iz 
Bača. 


U razdoblju komunističke vladavine 
nakon Drugoga svjetskoga rata franjevci 
Provincije sv. Ćirila i Metoda uspijevaju 
održati svoje samostanske zajednice na 
prostoru Bačke. Drugu polovicu XX. st. 
obilježili su svojim djelovanjem Dionizije 
Andrašec, koji je u Subotici bio kapelan 
1923.-25., a gvardijan subotičkoga samo- 
stana 1954.-60, te Radoslav Kujundžić i 
Vendelin Vujković. U ovom razdoblju u 
provinciji su djeluju i franjevci podrije- 
tlom iz Bačke: Efrem Kujundžić, Krešimir 
Kujundžić, Željko Dulić, Leopold Ivanko- 
vić, Andrija Matić, Amat Lotspeich, 


Gothard Hajek, Petar Pletikosić, Karoly 
Harmath, Zoltan Dukai, Clarus Pecze, Ma- 
ximilian Soti, Marcijan Moravčić, Gerard 
Žerdin (biskup u Peruu), Roland Bogndr, 
Eugen Prćić i dr. 

Suvremene aktivnosti. Djelovanje hr- 
vatskih franjevaca na prostoru Bačke po- 
sljednjih desetljeća usredotočeno je prete- 
žito u samostanima u Subotici, Novom Sa- 
du i Baču. Osim što je društvo zahvaćeno 
općom sekularizacijom, smanjio se i utje- 
caj franjevaca među bačkim katolicima, i u 
Vojvodini i u Madžarskoj. Nakon Drugoga 
svjetskoga rata u franjevački je red ušlo 
malo bačkih Hrvata. Aktivno djeluju još 
Franjevački svjetovni red u Subotici, No- 
vom Sadu, Baču i Sonti. 


Subotički je samostan danas središte 
najsnažnije franjevačke zajednice u Bač- 
koj. U Novom Sadu franjevci su 2003. po- 
krenuli Radio Mariju, jedini katolički elekt- 
ronički medij u Srbiji, koji emitira i pro- 
gram na hrvatskom jeziku. U sklopu novo- 
sadskoga samostana od 1979. djeluje izda- 
vačka kuća Agapć, koja, uz vjersku litera- 
turu važnu za cijelu Katoličku crkvu u Ma- 
džara, tiska i nešto vjerske literature na hr- 
vatskom jeziku. Posljednjih nekoliko godi- 
na, u sklopu ustanove Domus pacis pokraj 
Horgoša, novosadski su franjevci angaži- 
rani i u radu na odvikavanju mladih od 
droge. U javnosti je najistaknutiji Tadej 
Vojnović, poznat kao vrstan bibličar. 


U Madžarskoj je djelovanje hrvatskih 
franjevaca gotovo posve zamrlo. Pokušaj 
obnove hrvatske riječi u Crkvi među malo- 
brojnim neasimiliranim Hrvatima u Ma- 
džarskoj tijekom rata 1990-ih pokrenuo je 
Ivica Alilović, član Provincije Bosne Sreb- 
rene koji je djelovao među izbjeglicama 
iz Hrvatske i Bosne i Hercegovine u Ma- 
džarskoj. U ovo vrijeme i franjevci iz su- 
botičkoga samostana povremeno odlaze u 
Bajski trokut držati mise na hrvatskom je- 
ziku. 

Školstvo i znanost. Franjevci su tradi- 
cionalno posvećivali veliku brigu školstvu, 
i nižem i visokom. U većim gradovima 
Bačke tijekom XVIII. i XIX. st. osnivali su 
i vodili pučke škole i gimnazije: u Baču 
pučku školu, u Somboru gimnaziju, a u 

Baji i Subotici i pučku školu i gimnaziju. 
Franjevci Provincije Bosne Srebrene, a po- 
slije i Provincije sv. Ivana Kapistranskoga, 
odmah nakon oslobođenja od Turaka osni- 
vali su vlastita visokoškolska učilišta za 
svoj pomladak: u XVIII. st. na prostoru juž- 
ne Ugarske imali su visoka učilišta u sa- 
mostanima u Mohaču, Baji, Baču i Som- 
boru, dok je najvažnije visoko učilište fra- 
njevaca Provincije Bosne Srebrene osno- 
vano u Budimu 1699. kao studij filozofije, 
kojemu je 1710. pridan i studij teologije, 
pa skupa već 1722. prerastaju u visoko fra- 
njevačko učilište najvišega stupnja (Studi- 
um generale primae classis). 

Profesori toga učilišta razvili su bogatu 
kulturno-prosvjetnu djelatnost pa ih Franjo 
Emanuel Hoško naziva »Budimskim kul- 
turnim krugom.« Djelovali su od početka 
XVIII. st. do druge polovice XIX. st., a 
među njima su bili Ivan Kopijarević Stra- 
žemanac, Augustin Pjanić, Šimun Mecić, 
Antun Bačić, Jeronim Filipović, Petar Ka- 
rapandžić, Antun Bandić, Lovro Bračulje- 
vić st., Lovro Bračuljević ml., Stjepan Vi- 
lov, Antun Pavlović, Nikola Kesić, Jero- 
nim Lipovčić, Antun Pavlović, Josip Jako- 
šić, Emerik Pavić, Matija Petar Katančić, 
Grgur Čevapović i Marijan Jaić. Među stu- 
dentima franjevačkoga visokoga učilišta 
bio je i peštanski Hrvat Dominik Ignacije 
Martinović, vođa hrvatskih i ugarskih ja- 
kobinaca, pogubljen u Pešti 1795. 


Profesori na visokim učilištima bavili 
su se znanstvenim radom pa su mnogi od 
njih dali važan prinos hrvatskoj znanosti 
na području jezikoslovlja, medicine, povi- 
jesti i drugih disciplina. Među njima se is- 
tiče Matija Petar Katančić, vrstan arheo- 
log, numizmatičar i autor prvoga cjelovito- 
ga prijevoda Svetoga pisma na hrvatski, 
koji je veći dio svojega radnoga vijeka 
proveo u Budimu i Pešti. 

Već od XVIII. st. hrvatski franjevci ka- 
pistranske provincije pišu i ozbiljna povi- 
jesna djela pa je tako Emerik Pavić autor 
crkveno-povijesnoga djela Ramus viridan- 
tis olivae (Budim, 1766.). U XIX. st. povi- 
jesnim se radovima posebice ističe Mladen 
Barbarić, a u XX. st. Beato Bukinac obja- 
vio je dio svoje doktorske disertacije De 

activitate Franciscanorum in migrationi- 
bus populi croatici saeculis XVI. et XVII. 
(Zagreb, 1940.). 


Kultura. Franjevačko djelovanje na 
području ugarskoga Podunavlja imalo je 
važan utjecaj na kulturni identitet podu- 
navskih Hrvata. Hrvatski su članovi Pro- 
vincije Bosne Srebrene i poslije sv. Ivana 
Kapistranskoga u XVIII. 1 XIX. st. razvili 
bogatu kulturnu djelatnost te su objavili na 
desetke naslova na hrvatskom jeziku. Za- 
jednička etnička pripadnost usmjeravala je 
hrvatske pripadnike kapistranske i salvato- 
rijanske provincije na međusobnu surad- 
nju i potporu, što je pomagalo u očuvanju 
veza među hrvatskim naseljima raštrkani- 
ma diljem ugarskoga Podunavlja. Oni su 
svoje knjige objavljivali na narodnom jezi- 
ku, ali su ujedno pokušavali ustanoviti, ta- 
da još nerazvijen, jezični standard. Posebi- 
ce su u narodu bile popularne pjesmarice 
poput Bajske pjesmarice, koju je 1786. u 
Pečuhu objavio Petar Lipovčević, te molit- 
venici poput Utishenja oxalostjenih u se- 
dam pokorni pisama kralja Davida izto- 
macseno Grgura Peštalića, objavljenoga u 
Pošti 1797. 

Razgovor ugodni naroda slovinskoga 
(Venecija, 1756.) Andrije Kačića Miošića 
bio je također popularan među Hrvatima u 
ugarskom Podunavlju, o čemu svjedoči či- 
njenica da je najstariji poznati primjerak te 
knjige nađen u samostanu u Baču, ali i da 
je Emerik Pavić, rođeni Budimac, nedugo 
nakon njegova objavljivanja napisao Na- 
dodanja glavnih događaja Razgovoru 
ugodnome (Pešta, 1768). U istom stilu pi- 
sao je Grgur Poštalić djelo Dostojna ple- 
menite Bačke starih uspomena sadašnji i 
druge slovenske krvi delijah (Kalača, 
1790.) Knjižnice subotičkoga i bačkoga 
samostana i danas predstavljaju bogatu 
kulturnu baštinu. 


Štovanje svetaca. Uz franjevačko dje- 
lovanje u ugarskom Podunavlju čvrsto je 
vezano štovanje Bl. Djevice Marije: važna 
mjesta njezina štovanja jesu franjevački 
samostan u Subotici, u kojem se čuva slika 
Crne Gospe, u Baču, gdje je slika Radosne 
Gospe, svetište Gospe Judske (Mariagyud) 
u Baranji, Gospa Snježna u Segedinu te 

Čudesna Gospa u Mariji Radni (današnja 
Rumunjska). Rezultat franjevačke tradicije 
vidljiv je u raširenom štovanju sv. Antuna 
Padovanskoga među Hrvatima u ugar- 
skom Podunavlju, čija je bliskost svim 
društvenim slojevima utjecala na širenje 
njegova štovanja u mjestima u kojima su 
franjevci pastoralno djelovali. 

Važniji samostani. Bač. Samostan i 
crkvu posvećenu Uznesenju Bl. Djevice 
Marije izgradili su ivanovci u XII. st., a 
1301. dobili su ih ugarski franjevci. Razru- 
šeni su za turske vladavine, kad u mjesto 
dolaze franjevci Bosne Srebrene. Tijekom 
Velikoga bečkoga rata 1683.-99. dolaze 
franjevci iz Gradovrha te oko 1699. osni- 
vaju rezidenciju i župu. U vrijeme 
Rakoczijeve bune stradali su i crkva i sa- 
mostan, koji je obnovljen 1715. God. 
1720. bačka rezidencija dobiva status sa- 
mostana. Provinciji Bosni Srebrenoj pripa- 
da do 1757., kada ulazi u Provinciju sv. 
Ivana Kapistranskoga. Župa je oduzeta 
franjevcima 1766. Od XVIII. do XX. st. u 
samostanu je s prekidima djelovao novici- 
jat (1700., 1795.-1839., 1842.-75., 1949.- 
50.), zatim profesorij i filozofsko učilište 
(1730.-33., 1839.), a 1925. kratkotrajno je 
bio i središte biskupijskoga sjemeništa 
bačke biskupije. Od 1842. do 1872. u sa- 
mostanu djeluje pučka škola. God. 1923. 
pripao je Hrvatskoj provinciji sv. Ćirila i 
Metoda. Danas u samostanu službuje samo 
gvardijan. 


Baja. Samostan je podignut u XIII. st. 
Razrušen je za turske vladavine, ali ga ob- 
navljaju bosanski franjevci, koji su ovamo 
došli iz Olova 1600. Nakon ratnih razara- 
nja crkva posvećena sv. Antunu Padovan- 
skomu i franjevačka zajednica spominju se 
opet potkraj XVII. st., a bosanski su fra- 
njevci 1696. osnovali pučku školu te rezi- 
denciju 1699. Oni obnavljaju i samostan 
1719.-31. i u njemu razvijaju prosvjetni 
rad (pučka škola, gimnazija, filozofsko 
učilište od 1726. s prekidima do 1918.). 
Nova crkva posvećena sv. Antunu Pado- 
vanskomu podignuta je 1759. Samostan je 
ukinut nakon Drugoga svjetskoga rata, a 
crkvom upravlja biskupijsko svećenstvo. 


Budim. Franjevačka crkva posvećena 
sv. Ivanu Evanđelistu spominje se 1270. u 
budimskoj tvrđavi. S padom Budima 
1541. madžarski franjevci i redovnice fra- 
njevačkoga reda napuštaju grad, a na nji- 
hovo mjesto dolaze bosanski franjevci, ko- 
ji isprva stanuju u zemunici. Oni se ovdje 
spominju i 1570-ih godina, kad služe misu 
u jedinoj katoličkoj crkvi posvećenoj Ma- 
riji Magdaleni. Već se tada spominje i ško- 
la u kojoj djeluje jedan učitelj. U vrijeme 
turske vladavine franjevci Bosne Srebrene 
vodili su pastoralnu skrb o hrvatskim kato- 
licima u Budimu, Pešti, Šumaru 
(Solymar), Tukulji, Erčinu, Andzabegu, 
Senandriji, Stolnom Biogradu (Szekes- 
fehćrv4r), Fedvaru (Foldvar) i Šimontornji. 

Nakon oslobađanja Budima uprava na- 
stoji ponovno uspostaviti franjevački red, 
»koji je i za vrijeme Turaka ustrajno i oda- 
no obavljao svoje dužnosti«. Svoju crkvu 
posvećenu sv. Ivanu Evanđelistu i samo- 
stan u Tvrđavi franjevci su prepustili mari- 
jancima, a istodobno su dobili dopuštenje 
da u Vodenom gradu (Vizivaros, FO utca), 
pokraj Dunava, »među srodnim ilirskim 
narodom«, gdje se nalazila glavna turska 
džamija, podignu novu crkvu (posvećena 
je sv. Franji) i samostan. Crkva je završe- 
na 1740., a samostan je u XVIII. st. bio 
sjedište franjevačkoga generalnoga učili- 
šta, koje se odlukom državnih tijela ukida 
1783. Nakon što je Josip II. 1785. raspu- 
stio premonstratski red, franjevci su dobili 
njihovu crkvu i augustinski samostan na 
tzv. Državnoj cesti (danas Margitin bule- 
var, Margit korut, br. 23), dok su svoj sa- 
mostan u Vodenom gradu franjevci trebali 
predati časnim sestrama. Nakon toga naglo 
je opao utjecaj hrvatskih franjevaca u gra- 
du. Crkva koju su tada dobili franjevci po- 
stala je novim franjevačkim središtem, a 
svoj su samostan proširili 1835.-36. Crkva 
je danas župna, pripada Provinciji sv. Iva- 
na Kapistranskoga, a samostan je jedno od 
franjevačkih središta u Madžarskoj, poznat 
i kao pismohrana. U toj su crkvi pokopani 
i istaknuti hrvatski kulturni djelatnici Gr- 
gur Čevapović, Matija Petar Katančić i 
Marijan Jaić. Za vrijeme Drugoga svjet- 
skoga rata Blaško Rajić bio je interniran u 
budimskom samostanu. 

Prastara tabanska župa (I. budimski 
okrug) ponovno je uspostavljena 1702., a 
tada je, u vrijeme gvardijana Ignaca Perko- 
vića, obnovljen i proširen tamošnji franje- 
vački samostan. Godine 1708. ovdje je 
djelovalo 10 redovnika, oni služe mise i u 
tri budimska predgrađa. Samostan je uni- 
šten u požaru 1810., nije obnovljen. [Ž. 
Mandić] 

Kalača. Bosanski su franjevci za tur- 
ske vladavine bili dušobrižnici katolika u 
Kalači i obližnjim hrvatskim naseljima 
(Baćino, Dušnok). Potkraj XVII. st. fra- 
njevci su imali samostan (nalazio se na 
mjestu današnjeg Doma sv. Stjepana, Uli- 
ca sv. Stjepana br. 6) i crkvu Tijela Kristo- 
va, ali su ih 1717. predali nadbiskupu 
Imreu Csakiju. Crkva je danas posvećena 
Našoj Gospi, a samostan je srednjoškolski 
đački dom. 


Mohač. God. 1693. franjevci Bosne 
Srebrene osnivaju zajednicu. Crkvu sv. 
Antuna podigli su bosanski franjevci 
1740., a kasnije je posvećena sv. Stjepanu, 
ugarskom kralju. Rezidencija postaje 
1740-ih godina samostan u kojem je tije- 
kom XVIII. i XIX. st. djelovalo provinci- 
jalno filozofsko učilište. Crkva se i danas 
zove franjevačkom iako u njoj služe svje- 
tovni svećenici; u njoj se redovito održava- 
juimise na hrvatskom jeziku, a u samosta- 
nu stanuju medicinske sestre. 


Novi Sad. U prvoj polovici XVIII. st. 
za katolike u Petrovaradinskom Opkopu 
(danas: Novi Sad) skrbili su franjevci iz 
petrovaradinskoga samostana sv. Franje, 
do oduzimanja župe polovicom stoljeća. 
God. 1942. madžarska Provincija sv. Ivana 
Kapistranskoga osniva u gradu redovničku 
zajednicu pa samostan počinje djelovati 
1943. darom župnika iz Gajdobre Mathia- 
sa Leha, kad je posvećena i samostanska 
crkva u čast sv. Ivana Kapistranskoga. Od 
1956. dio je Hrvatske franjevačke provin- 
cije. U samostanu se vodi duhovna skrb 
podjednako na hrvatskom i madžarskom 
jeziku. 

Segedin. Franjevci su se u Segedinu 
pojavili početkom XIV. st. Kraljica Eliza- 
beta, supruga Karla Roberta, skrbila se za 

Oltar Gospe Snježne 
u franjevačkoj crkvi u Segedinu 


opremu njihove crkve, zbog čega je franje- 
vačka crkva u Palanku i posvećena sv. Eli- 
zabeti. Franjevci opservanti Provincije Bo- 
sne Srebrene u Segedinu su našli svoj dom 
za vladavine Janosa Hunyadija u prvoj po- 
lovici XV. st., a polovicom XVI. st. dobili 
su crkvu sv. Petra na donjogradskoj tržni- 
ci, pokraj koje su sagradili manji samo- 
stan. God. 1465. počeli su izgradnju veće 
crkve u čast Gospe Snježne, koja je dovr- 
šena 1503. Crkva i samostan srušeni na 
početku turske okupacije poslije su obnov- 
ljeni pa su segedinski franjevci bili du- 
hovnici za okolna naselja u kojima nisu 
ustrojene župe. U samostanu su djelovali i 
dalmatinski propovjednici, npr. 1655. fra 
Bernardin, 1656. fra Luka, 1663. fra 
Gaspar Budai, a fra Jerko Slavić izabran je 
1656. za gvardijana. U razdoblju 1660.-86. 
u samostanu je djelovao i po jedan ma- 
džarski i dalmatinski propovjednik. Za tur- 
skoga razdoblja segedinski samostan bio 
je u sklopu Ugarske provincije Presvetoga 
Spasitelja. U XVII. st. Segedin se sastojao 
od tri dijela — Palanka, Gornjega i Donjega 
grada, s tim da su u Donjem gradu živjeli 
isključivo Madžari, a u Gornjem gradu sta- 
novništvo je bilo nacionalno miješano. 
Donjogradska franjevačka škola djelovala 
je već 1688. U kripti crkve Gospe Snježne 

ispod glavnoga oltara, među istaknutim 
osobama, pokopani su i Dalmatini Đuro 
Šarec (Gyčrgy Sarecz), darovatelj pozla- 
ćenoga glavnoga oltara, njegova kći i su- 
pruga Andrije Šiškovića. God. 1713. ute- 
meljena je župa u Palanku, a grad je 1719. 
sklopio sporazum s redom pijarista, kad su 
se razišli putovi Dalmatina (koji su živjeli 
uglavnom u Palanku) i donjogradskih fra- 
njevaca, budući da su pijaristi propovije- 
dali i čitali evanđelja na hrvatskom. Veze 
Dalmatina i franjevaca obnovljene su na- 
kon što pijaristi nisu mogli osigurati sve- 
ćenike koji bi propovijedali i ispovijedali 
dalmatinsko pučanstvo, pa su katkada tu 
službu povjeravali franjevcima. Dalmatini 
su 1730. zahtijevali da se položaj propo- 
vjednika na »dalmatinskom« jeziku uvede 
kao stalno gradsko namještenje, pri čemu 
su franjevci obećali poslati redovnika u 
Palanku. Segedinski gvardijan međutim 
nije obećao da će taj položaj biti trajan, ali 
su Dalmatini bili ustrajni u svojem zahtje- 
vu da im se osigura stalni propovjednik pa 
je predstojnik pijarist Gabor Bencsik pri- 
hvatio da njihov dotadašnji propovjednik 
pater Bonaventura ostane na svojem mje- 
stu. Grad je 1780. ukinuo propovijed na 
»dalmatinskom« jeziku, koju pijaristi tad 
već pet mjeseci nisu održavali, ali je bi- 
skup Imre Kristović naložio mjesnom žup- 
niku da do daljnjega nastavi predikaciju na 
»dalmatinskom« jeziku te duhovnu skrb za 
Dalmatine. Nakon što je 1789. pijaristima 
oduzeto upravljanje župom te su stvorene 
gornjogradska i donjogradska župa, pre- 
stala je i redovita uporaba hrvatske riječi u 
segedinskim crkvama, budući da je i asi- 
milacija bila uvelike odmakla. Hrvatski je 
ipak javljao povremeno pa je zabilježeno 
da je još 1854. fra Bruno Stipić s gvardija- 
nom Kazimirom Remešom držao »ilirsku« 
propovijed Dalmatinima. Samostan je 
1950-ih oduzet od Crkve te je funkcionirao 
kao socijalni dom, a nakon pada komuni- 
zma vraćen je franjevcima te je obnovljen 
i u njemu djeluje desetak franjevaca. Fra- 
njevačka crkva Gospe Snježne i samostan 
u Donjem gradu gradske su znamenitosti, 
a u franjevačkom samostanu sirotinja sva- 
ki dan dobiva besplatnu večeru. [L. Heka] 


Sombor. Franjevci su u Sombor došli 
za turske vladavine, potkraj XVII. st. u 
Somboru osnivaju zajednicu, koja je po- 
četkom XVIII. st. imala crkvu posvećenu 
Presvetomu Trojstvu i rezidenciju. God. 
1750. uzdignut je u samostan, u kojem je 
bila i gradska gimnazija. Somborski je sa- 
mostan pripadao Provinciji Bosna Srebre- 
na. God. 1773. franjevcima je oduzeta žu- 
pa, a 1785. ukinut je i samostan. Franjevci 
su se preselili u Baju, a samostan je dodi- 
jeljen župi Presvetoga trojstva, koja ga je 
preuzela tek nakon nekoliko godina nakon 
što ga je koristila Bačko-bodroška župani- 
ja. Poslije Drugoga svjetskog rata dio sa- 
mostana je nacionaliziran, dok je u dru- 
gom dijelu ostao smješten župni dvor. 


Subotica. Za katolike u Subotici u vri- 
jeme turske vladavine skrb su vodili sege- 
dinski franjevci. Nakon protjerivanja Tura- 
ka 1686. u subotičkoj su se tvrđavi nasta- 
nili franjevci, koji su odmah počeli izgrad- 
nju samostana i vođenje župe. Crkva je po- 
svećena sv. Mihaelu Arkanđelu. Godine 
1700. odlučeno je da samostan pripadne 
Provinciji Presvetoga Spasitelja. Samostan 
je bio središte župe od 1710. do 1773. iod 
1921. do 1933. U njemu je tijekom XVIII. 
i XIX. st. djelovao studij filozofije i moral- 
ke. God. 1900. samostan ulazi u sastav 
Provincije sv. Ivana Kapistranskoga, a 
1923. postaje dio Hrvatske franjevačke 
provincije sv. Ćirila i Metoda. Pri samosta- 
nu je danas razvijeno djelovanje franjevač- 
koga Trećega reda, a duhovna se skrb vodi 
na hrvatskom i madžarskom jeziku. 


Lit.: J. Rupp, Buda-Pest 6s kornyekenek helyrajzi 
tortenete, Pest, 1868; L. N€methy, A pesti f6tem- 
plom tortćnete, Budapest, 1911; 1. Madzsar, A 
kozoktatis iigye fovdrosunk teriileten a torok ura- 
lom alatt. In: Magyar Pedagogia, XXXV, Buda- 
pest, 1926; K. K. Szanto, Ferencesek a budai 
Vizivdrosban (rukopis), b. g.; P. Cvekan, Subotički 
franjevački samostan i crkva, Subotica, 1977; F. 
E. Hoško: Filozofski rukopisi hrvatskih franjeva- 
ca XVIII. stoljeća u Franjevačkom samostanu u 
Budimpešti, Croatica christiana periodica, sv. 1, 
Zagreb, 1977; F. E. Hoško, Prosvjetno i kulturno 
djelovanje hrvatskih franjevaca tijekom 18. stolje- 
ća u Budimu, Nova et Vetera, sv. 1-2, Sarajevo, 
1978; A. Sekulić, Drevni Bač, Split, 1978; A. Se- 
kulić, Tragom franjevačkog ljetopisa u Subotici, 
Split, 1978; A. Sekulić: Ulomci iz somborske po- 
vijesti do kraja XVIII. stoljeća, Kačić, 13, Split, 

1981; A. Sekulić: Hrvatski pisci u ugarskom Po- 
dunavlju od početka do kraja 18. stoljeća, Zagreb, 
1993; T. Žigmanov, Skotistička filozofija u Hrva- 
ta u ugarskom Podunavlju, Scopus, br. 9-10, Zag- 
reb, 1998; V. Belaj, B. Duda, F. E. Hoško, Zatoče- 
nici gesla »Mir i dobro«, u: Mir i dobro : umjet- 
ničko i kulturno naslijeđe Hrvatske franjevačke 
provincije sv. Ćirila i Metoda o proslavi stote ob- 
ljetnice utemeljenja (ur. M. Mirković), Zagreb, 
1999; Franjevačka prisutnost u Subotici, Suboti- 
ca, 2001; B. Unji: Istorija Šokaca, Bunjevaca i bo- 
sanskih franjevaca, Subotica, 2001; I. Gy. T6th, 
Franjevci Bosne Srebrene kao misionari u Turskoj 
Ugarskoj, Scrinia Slavonica, 2/2002, Slavonski 
Brod; L. Heka, Povijest Hrvata Dalmatina u Sege- 
dinu, Budimpešta, 2004; www.ofm.hr; http:// 
www.suboticka-biskupija.info. 


R. Skenderović 


FRANJEVKE, katoličke redovnice koje 
žive prema pravilima franjevačkoga dru- 
goga reda (klarise) i trećega reda te prema 
vlastitim statutima. Franjevke trećega reda 
organizirane su kao redovničke kongrega- 
cije, a dijelom i kao samostalne kuće. 
Glavnu djelatnost najvećega broja zajedni- 
ca predstavlja skrb za bolesne i siromašne 
te školstvo. U Hrvatskoj postoji nekoliko 
ženskih kongregacija, a u podunavskih Hr- 
vata od samoga osnivanja 1920-ih godina 
djeluje Družba sestara kćeri milosrđa tre- 
ćega samostanskoga reda sv. Franje. 

N. Tumbas 


FRANJO, bilten Franjevačkoga svjetov- 
noga reda (FSR — III. reda sv. Franje) u 
Vojvodini. Nastavak je Serafa, glasila 


Franjo, br. 1-2/2004, Subotica 

FSR-a u Subotici, koji je, nakon osnivanja 
mjesnoga bratstva FSR-a u Novom Sadu, 
prerastao u regionalni bilten Franjo. Izla- 
zio je od 2002. do 2004. na 4-8 stranica. 
Uređivali su ga članovi subotičkoga i no- 
vosadskoga bratstva FSR-a, odgovorni 
urednik prvoga broja bio je Stipan Vojnić 
Hajduk, urednik Serafa, a poslije ga je ure- 
đivao Csaba Kovacs iz Subotice. List se 
umnažao fotokopiranjem u tisuću primje- 
raka, a imao je i elektroničko izdanje na 
internetskoj stranici koju uređuju subotički 
trećoredci. Izašlo je ukupno pet brojeva u 
2002., šest brojeva u 2003. te jedan dvo- 
broj u 2004. Sadržaj su činile vijesti veza- 
ne uz FSR, intervjui, duhovno štivo i sl. 
Budući da se dijelio besplatno, bio je po- 
pularan ne samo među pristašama franje- 
vaštva, nego i šire. Dijelio se u Subotici, 
Baču, Novom Sadu, Zemunu i Sonti, gdje 
postoje mjesna bratstva FSR-a u Vojvodini. 


Lit.: www.onlinefranjevci.catholicweb.com 


Cs. Kovacs 


FRANJO SREBRENIČANIN (Francis- 
cus a Srebrenica) (Srebrenica, oko 1680. 
— Vukovar, 10. VIII. 1725.), franjevac, pe- 
dagog. Franjevcima Bosne Srebrene pri- 
družio se 1701. Filozofsku i teološku nao- 
brazbu stekao je u inozemstvu, a ondje je i 
položio ispite za predavača filozofije i teo- 
logije. Nije poznato je li predavao filozofi- 
ju na filozofskim učilištima Bosne Srebre- 
ne ili u inozemstvu, no teologiju je počeo 
predavati 1718. na visokoj bogoslovnoj 
školi u Budimu, najprije s 1. Kopijarevi- 
ćem Stražemancem 1718.-21., a zatim s I. 
Srijemcem 1721.-23. Učiteljsku je stolicu 
1723. morao prepustiti drugima jer su filo- 
zofsko učilište i bogoslovna škola u Budi- 
mu 1722. postali jedinstven školski zavod 
— generalno učilište 1. razreda. Provincijal 
Bosne Srebrene Augustin Tuzlak 1723. 
proglašava Srebreničanina »šestogodi- 
šnjim lektorom« jer nije položio ispit za 
tzv. generalnog lektora i nije ispunio uvje- 
te za profesorsku službu na bogoslovnoj 
školi generalnoga učilišta. Umjesto toga 
bio je ispitivač studenata koji su željeli stu- 
dirati teologiju na bogoslovnoj školi gene- 
ralnoga učilišta u Budimu. Od 1723. bora- 

vio je u Šarengradu, najprije kao župnik u 
Tovarniku, a zatim kao propovjednik i od- 
gojitelj studenata filozofskoga učilišta u 
šarengradskom samostanu. Izvorna građa 
o njegovu djelovanju čuva se u arhivu fra- 
njevačkoga samostana u Makarskoj. 
Lit.: Hrvatski biografski leksikon, 4, Zagreb, 
1998. 

F. E. Hoško 


FRANJOVIĆ (Vranović, Fr4ny6), sege- 
dinska dalmatinska porodica. U madžarizi- 
ranom obliku Franyo prezime je i danas 
često u Segedinu, Deski i Sirigu te u okol- 
nim mjestima Algy6, Balastya, Bordany, 
CsanAdpalota, Kistelek, Szatymaz i Ull6s. 
Izvorni oblik prezimena bio je Vranović ili 
Franjović (Vranovics, Franyovics), a oblik 
Frano, Franyo prvo se pojavio u Deski, a 
poslije iu Donjem Gradu te Palanku. Pre- 
zime potječe od osobnoga imena Franjo, 
koje se u Dalmaciji koristi u obliku Frano 
(Vrano) ili Frane. 


U Segedinu prvi spomen prezimena u 
obliku Franyo potječe iz ruralnoga i uglav- 
nom madžarskim stanovništvom napuče- 
noga Donjega Grada, gdje 1720. izvori 
spominju stočara po imenu Franyo Pal 
(Pavao Franjo/vić/). Porodica Franyo naj- 
vjerojatnije je bila u rodbinskim vezama sa 
senatorskom obitelji Temesvary s poč. 
XVIII. st., koja je također bila hrvatskoga 
podrijetla (Temišvarac), a u Segedin je do- 
selila iz Temišvara, po kojem je i dobila 
novo, madžarizirano prezime, dok je njezi- 
no prijašnje prezime ostalo nepoznato. Na- 
ime, u segedinskim popisima poreznih ob- 
veznika 1729./30. među stanovnicima 
Palanka s pravom građanstva (civis) spo- 
menute su četiri glave porodice Temes- 
vary, od kojih su dvojica prezime pisali 
kao Temesvari, ali su im imena hrvatska 
(dalmatinska), jer su upisani kao Đuro i 
Jerko (Gyuro i Jerko). Druga dvojica pre- 
zime su pisali u obliku Temesvary, s time 
da je jedan od njih (Matthias Temesvary) 
upisan na nemadžarski način (prvo ime pa 
onda prezime), dok se drugi već pomadža- 
rio te je upisan kao Temesvary Andras. U 
kasnijim ispravama ta se dva prezimena 
katkad spominju zajedno. 


U središnjem dijelu grada (Palanku) 
porodica se prvi put spominje 1750./51., 
kad je popisan gumbar Antonius Franyo0, 
za kojega je iz načina pisanja imena raz- 
vidno da je bio doseljenik. Kako je u to do- 
ba taj dio grada bio prenapučen, zbog čega 
je u njemu bilo teško kupiti kuću, obrtnici 
su često imali radionice u kućama Palanča- 
na ili su radili za njih. Antun Franjović 
svakako je bio povezan s hrvatskom zajed- 
nicom u gradu jer je sljedeće godine živio 
kao želir u kući Mihaela Bajalića, 
1753./54. u kući jednoga od najutjecajnijih 
Segedinaca Janosa Temesvaryja, a 1754./55. 
u domu Franciscusa Schmidta (premda je 
razvidno da je riječ o Nijemcu, iz načina 
pisanja imena vidi se nakana da postane 
Madžar). Antonius Franyo napokon je 
1760. postao vlasnik kuće u središnjem di- 
jelu grada, a zadnji je put njegovo ime za- 
bilježeno 1769./70. 

Povezanost između obitelji Temesvary 
i Franyo vidljiva je u Gornjem Gradu 
(Felsovaros), gdje su u XVIII. st. popisane 
tri osobe s prezimenom Temesvary Frany9, 
i to dva Mathiasa te Ioannes, koji su svi 
imali svoje kuće, blago i bavili se poljo- 
djelstvom. U popisu 1777./78. evidentirani 
su opet Mathias i Ioannes. 


Također u Gornjem Gradu zabilježeni 
su 1783. Antal Franyo, zatim 1813. 
Karoly, Michael i Ferenc Franyo, koji su 
bili članovi gradskog oružništva, te 1848. 
Andras Franyo sa svojom mnogobrojnom 
obitelji. 

U spisima segedinskoga gradskoga po- 
glavarstva često se spominje ime Tamasa 
Vranovicsa, bilježnika Čongradske župa- 
nije. Tako je, primjerice, 26. VII. 1732. u 
knjige magistrata upisano: » Tamas Vrano- 
vics, bilježnik Čongradske županije, u ci- 
lju osiguravanja mira u gradu uredio je go- 
spodarske odnose s Komorom te položaj 
predija i pivnice«. 

Lit.: L. Heka, Povijest Hrvata Dalmatina u Sege- 


dinu, Budimepšta, 2004. 
L. Heka 


FRATRIČEVIĆ, plemićka porodica. Po- 
tječe od Ivana, kapetana Potiske vojne gra- 
nice. Plemićka listina i grbovnica Josipa II. 


FRATRIČEVIĆ 


predana je nakon njegove smrti 14. VII. 
1791. u Trstu somborskomu senatoru Ja- 
kovu. Njome su plemstvo dobili i njegova 
supruga Kata Margetić te njihovi mnogo- 
brojni potomci, među kojima i sin Petar 
(1768. —?), kotarski načelnik (madž. szol- 
gabiro), te unuci Stipan, županijski poruč- 
nik, Ignacije (1784.— 1863.), somborski se- 
nator, te Ivan (1787.— 1827.), gradski ka- 
petan. I poslije je porodica dala više ugled- 
nika: Jakovljev sin Pavao (1803.— 1835.) 
bio je županijski dobilježnik, Jakovljev 
unuk Petar bio je kotarski načelnik, zatim 
general Ignacije (1820.— 1887.), kotarski 
načelnik Stipan (1832. —?), dobilježnik 
Bačko-bodroške županije, veleposjednik 1 
odvjetnik Vince (1859.— 1939.) i dr. Po- 
tomci porodice i danas žive u Somboru. 
Lit.: M. Szluha, B4cs-Bodrog vdrmegye csalđdjai, 
Budapest, 2002. 


S. Bačić 


FRATRIČEVIĆ, Ignacije (Sombor, 23. 
VII. 1820. — Beč 13. XI. 1887.) konjički 
general, zapovjednik Madžarske tjelesne 
straže. Sin Ignacija i Barbare, rođ. Buzagić 
Školovanje je počeo u Baji, a već je 1838. 
postao kadet. Vojničku karijeru počeo je 
1841., kad je postao članom Madžarske 
tjelesne garde, a nastavio ju je kontinuira- 
nim usponom: poručnik je postao 1846., 
natporučnik 1847., satnik 1850., bojnik je 
u X. husarskoj pukovniji od 1854, a tri go- 


Ignacije Fratričević 

FRATRIČEVIĆ 


dine poslije dobiva potpukovnički čin. Za- 
povjednikom II. husarskoga puka imeno- 
van je 1859. Tijekom ratnoga pohoda 
1866. godine u diviziji Edelsheim — Gyulai 
dobio je čin pukovnika, a od 1869. zapov- 
jednik je VI. pješačke divizije u Grazu. U 
tom je gradu iduće godine dobio čin gene- 
ral-potpukovnika. Nakon smrti Franje 
Hallera, hrvatskoga bana i satnika Madžar- 
ske tjelesne straže, imenovan je zapovjedni- 
kom te jedinice. Posljednju počast u voj- 
ničkoj karijeri dobio je šest godina prije 
smrti, kad je promaknut u čin konjičkoga 
generala. Bio je carski i kraljevski savjet- 
nik, zastupnik u gornjem domu Ugarskoga 
parlamenta, vlasnik XII. husarskoga puka, 
nosilac Velikoga križa Leopoldova reda i 
Željeznoga križa trećega stupnja. Pokopan 
je 19. XI. 1887. na somborskom groblju 
sv. Roka, gdje mu je podignut monumen- 
talni obelisk s brončanim turulom na vrhu 
i poprsjem generala u donjem dijelu spo- 
menika, koji je devastiran potkraj XX. sto- 
ljeća. 

Izvor: Gradski muzej Subotica, Povijesni odjel, I- 
60. 


Lit.: A Pallas Nagy Lexikona, 7, Budapest, 1892; 
Het Nap, 49/2005, Szabadka. 


M. Grlica 


FRATRIĆ, Franja (Sombor, 7. VI. 1959.), 
atletičar, trener triatlona, pedagog tjelesne 
kulture. Sin Franje i Julijane, rođ. Bodo. 
Osnovnu i srednju Medicinsku školu zavr- 
šio je u Somboru. Diplomirao je na Fakul- 
tetu za tjelesnu kulturu u Novom Sadu 
1983., gdje je i magistrirao 1994., s temom 
Inicijalna selekcija djevojčica za pojedine 
sportove na bazi kongruencije njihovih 
morfoloških karakteristika i motoričkih 
sposobnosti s hipotetskim modelom odre- 
đenoga sporta. Doktorsku disertaciju Mo- 
gućnosti primjene anaerobnoga praga u 
treningu plivača obranio je na Fakultetu 
tjelesne kulture u Beogradu 1997. 


Na Fakultetu za tjelesnu kulturu u No- 
vom Sadu od 1991. radi kao asistent, a od 
1997. docent je na predmetu Osnove sport- 
skoga treninga. Na Fakultetu za menadž- 
ment u sportu Sveučilišta Braća Karić u 

Beogradu izvanredni je profesor od 2001., 
redoviti od 2006. Na rečenom fakultetu 
prodekan za znanost bio je 2002.-03. te de- 
kan 2003.-04., a predaje Teoriju sportsko- 
ga treninga i Dijagnostiku sportaša. Preda- 
vač je i na fakultetima za sport i tjelesni 
odgoj u Novom Sadu i Nišu te na Sport- 
skoj akademiji u Beogradu. Objavio je oko 
80 stručnih i znanstvenih radova, sudjelo- 
vao u istraživačkim projektima funkcio- 
nalne dijagnostike sportaša i humanizacije 
sporta. Na poslijedoktorskom dvomjeseč- 
nom usavršavanju 2000. na Havajima bio 
je član ekipe od sedam znanstvenika koji 
su obavljali dijagnostiku razine trenirano- 
sti i priprava vrhunskih triatlonaca iz svije- 
ta u kampu Živi na visini, treniraj u nizini, 
a završio je i evaluaciju rezultata testiranja 
triatlonaca na svjetskoj konferenciji Sport- 
ska medicina i triatlon. 


Kao mladi atletičar Atletskoga kluba 

Maraton iz Sombora bio je šestostruki pr- 
vak Vojvodine u trčanju na srednjim pru- 
gama do 3000 m te juniorski reprezentati- 
vac Vojvodine. Zbog ozljede 1980. završa- 
va natjecateljsku karijeru i posvećuje se 
trenerskome poslu. Atletski je trener i sa- 
vjetnik od 1981. u atletskim klubovima 
»Maraton« u Somboru, »Vrbas« u Vrbasu, 
»Vojvodina« u Novom Sadu i triatlon klu- 
bu »Dinamika« u Novom Sadu. Savezni je 
trener u triatlonu od 1995. Trenira više- 
struke državne prvake u triatlonu Svetlanu 
Brkić i Nenada Sudarova. Predsjednik je 
Znanstveno-istraživačkoga povjerenstva 
Stručnoga vijeća Triatlonske unije Srbije 1 
organizator promotivnih i saveznih triat- 
lonskih natjecanja. 
Djela: Statistička metodologija : repetitorijum vež- 
bi i vežbanka, Novi Sad, 2005; Teorija i metodika 
sportskog treninga, Novi Sad, 2006; Dijagnostika 
treniranosti sportista, Novi Sad, 2007; Kičmeni 
stub i (ne)trening kod dece, Novi Sad, 2007. 


Lit.: — http://apv-nauka.ns.ac.yu/vece/dokumen- 
ti/kartoni/FRATRIC%20Franja.doc; 
http://www.fik.ns.ac.yu/html/nastavnici.htm. 


Z. Čota 


FRATRIĆ, Sigmund — Žiga (Sombor, 
14. VIII. 1933.), društveni i kulturni djelat- 
nik. Sin Josipa i Marije, rođ. Budimčević. 


Odrastao je u zemljoradničkoj obitelji na 
salašu na Bezdanskom putu, gdje završava 
četiri razreda osnovne škole. U Somboru 
nastavlja školovanje — isprva pohađa nižu 
gimnaziju, a zatim završava ekonomsku 
srednju školu. Na Ekonomskom fakultetu 
u Beogradu diplomirao je 1961., a 1967. 
završio je prvi tečaj za istraživanja tržišta 
što ga je organizirao Zavod za tržišna istra- 
živanja Zagreb-Beograd pri Saveznoj go- 
spodarskoj komori. 

Po završetku ekonomske škole radi u 
somborskome poduzeću »Poljoprivred- 
nik« te u filijali Narodne banke u Sombo- 
ru. Poslije studija, bio je gradonačelnik 
Sombora 1963.-68., i istodobno zastupnik 
u Skupštini Vojvodine. Po preseljenju u 
Novi Sad, bio je glavni tajnik Gospodarske 
komore Vojvodine 1968.-73., a od 1973. 
do 1979. bio je ravnatelj Osnovne organi- 
zacije udruženog rada Commerce servis 
Radne organizacije AS-Impres. Od 1980. 
do odlaska u mirovinu 1993. bio je ravna- 
telj zajedničkih službi Složene organizaci- 
je udruženog rada Agrovojvodina. 


Član je HKUD-a Vladimir Nazor od 
1947. Sudjelovao je u radu više sekcija, 
obnašao dužnosti tajnika i potpredsjedni- 
ka, a član je Upravnog odbora 50 godina. 
Dobitnik je niza priznanja i nagrada, među 
ostalim i Ordena rada sa srebrnim vijen- 
cem, Povelje Novosadskog sajma i Plake- 
te HKUD-a Vladimir Nazor. 

M. Đanić 


FRGIĆ, Ivan (Sombor, 18. VIL. 1953.), 
hrvač, trener, sportski djelatnik. Sin Ru- 
dolfa i Lidije, rođ. Tiihl. Osnovnu i srednju 
tehničku školu završio je u Somboru, a Fa- 
kultet tjelesne kulture u Novome Sadu. Hr- 
vanjem grčko-rimskim stilom počeo se ba- 
viti 1964. u Hrvačkom klubu Radnički (ne- 
ko vrijeme Elektrovojvodina) u Somboru. 
God. 1967. postaje član prve ekipe te se 
kao četrnaestogodišnjak s 47 kg bori s is- 
kusnijim i težim protivnicima u kategoriji 
do 52 kg. Već sljedeće godine postao je 
omladinski prvak i reprezentativac Jugo- 
slavije. Nešto više od dvije godine nastu- 
pao je za Hrvački klub Lika iz Zagreba, s 


FRTALJ 


kojim je 1971. postao ekipni prvak Jugo- 
slavije i osvojio ekipno treće mjesto u 
Europi. Vraća se u somborski HK Radnič- 
ki, gdje je ostao do kraja karijere 1987. Za 
reprezentaciju Jugoslavije nastupao je oko 
1000 puta, bio je desetostruki pojedinačni 
prvak Jugoslavije i još jednom ekipni s 
Elektrovojvodinom 1974. Na svjetskim pr- 
venstvima osvojio je u Katowicama 1974. 
prvo, u Gčteborgu 1977. treće, a u Ciudad 
de Mexicu 1978. drugo mjesto. Na Olim- 
pijskim igrama u Montrćalu 1976. osvojio 
je srebrnu medalju, u Moskvi 1980. četvr- 
to mjesto, a u Los Angelesu 1984. i Seo- 
ulu 1988. bio je pomoćni trener reprezenta- 
cije. Na europskim prvenstvima osvojio je 
u Helsinkiju 1973. treće, au Ludwigshafe- 
nu 1975. prvo mjesto. Na Mediteranskim 
igrama u Alžiru 1975. i Splitu 1979. osvo- 
jio je prvo mjesto. Nastupao je u kategori- 
jama do 57 i 62 kg. 

Živi u Somboru, uposlen je u Sport- 
skom centru Soko. Predsjednik je Sport- 
skoga saveza Općine Sombor, direktor HK 
Radnički, član Upravnoga odbora Hrvač- 
koga saveza Vojvodine i dopredsjednik 
Hrvačkoga saveza Srbije zadužen za me- 
đunarodnu suradnju. Dobitnik je Listopad- 
ske nagrade Grada Sombora, vojvođanske 
nagrade Jovan Mikić Spartak, Zaslužni 
sportaš Jugoslavije, proglašen je sporta- 
šem stoljeća grada Sombora, dobitnik je 
Svibanjske nagrade Srbije, višestruki je 
dobitnik Zlatne značke lista Sport, zasluž- 
ni je sportaš Srbije. 

Lit.: D. Kolundžija, Leksikon somborskog sporta, 
Sombor, 1990; D. Kolundžija, Rvanje u Jugoslavi- 
ji, Beograd, 1998. . 

Z. Cota 


FRTALJ (njem. Vier: četiri; Theil: dio > 
Viertel: četvrt), tradicionalni naziv za 
označivanje četvrti ili četvrtine općenito. 
Rabio se prije uvođenja metričkoga susta- 
va u Ugarskoj 1874., ali i nakon toga, a još 
je i danas u upotrebi na bunjevačkom selu. 
Od svake važnije mjere računalo se i na fr- 
talj: u mjerenju obujma, površine, duljine i 
sl. Rabio se i za označivanje vremena pa 
»frtalj jedan« znači 12 sati i 15 minuta, a 
»tri frtalja jedan« 12 sati i 45 minuta. U 

FRTALJ 


ovom smislu funkcionirao je i kao mjera 
udaljenosti, npr. frtalj sata hoda. 


Lit.: M. Vlajinac, Rečnik naših starih mera, 4, Be- 
ograd, 1974; A. Sekulić, Rječnik govora bačkih 
Hrvata, Zagreb, 2005. 

P. Skenderović 


FRULA (dijal. vrula), drveni puhački in- 
strument. Veoma staro glazbalo, preteča 
današnje flaute, koje dugo vremena nije 
bilo temperirano. Izrađivala se najčešće od 
zove, vrbe, javora i klena, a mogla je biti 
različitih oblika i veličina. U raznim inači- 
cama zastupljena je u mnogim kulturama. 
Kao pučko glazbalo, najviše je zastupljena 
u izvođenju pučke glazbe, no danas je na 
njoj moguće svirati sve — od pučkih melo- 
dija do pastoralnih elegija i djela klasične 
glazbe. 


Na području koje nastanjuju Hrvati 
upotrebljavale su se različite vrste frula, i 
to najviše jednocijevne, dvocijevne (dvoj- 
nice) i rjeđe trojnice. Jednocijevna frula 
(dijal. svirala, zveglica, saltva, kavela, cur- 
lik) gradi se u dva oblika — jedan ima rupu 
za usne izrezanu na prednjoj strani prebi- 
raljke, na kojoj su i rupice za prebiranje, 
dok je na drugom ta rupa na stražnjoj stra- 
ni prebiraljke. Prvi je oblik rašireniji. Fru- 
le se zovu još i »pastirsko glazbalo« zbog 
svoje popularnosti među pastirima, a to je 
karakteristično i za podunavske Hrvata. 
Posebice su zanimljive curlike sa šest rupi- 
ca, slične flauti, s karakterističnim obli- 
kom i vrhunskom rezbarijom. 

U prigodi raznih običaja šokačkih i bu- 
njevačkih Hrvata, kao što su prela ili diva- 
ni, u obiteljskim kućama znao bi se naći i 
neki frulaš. Danas su njegovu ulogu preu- 
zeli tamburaši, a frula, gajde, diple, cimba- 
lo i druga narodna glazbala više su dio ne- 
kadašnje kulturne baštine nego stvarnoga 
glazbenoga života. No ranije nije bilo tako, 
o čemu svjedoče i stihovi narodnih pjesa- 
ma, kao što je, primjerice, »Čija vrula na- 
šim šorom svira...« (Fancaga, 1940.) 


Lit.: Popularna enciklopedija, Beograd, 1976; 
Narodna glazbala u Hrvata, Danica : Koledar za 
prostu godinu 1951., Zagreb, 1950; www.koma- 
zec.com; A. Sekulić, Rječnik govora bačkih Hr- 


vata, Zagreb, 2005. se 
Z. Pelajić 

FUCIN, Marko (Santovo, 13. II. 1861. — 
Budimpešta, 1910.), učitelj, kulturni dje- 
latnik. Sin je Marka i Olive, rođ. Balatinac. 
Osnovnu školu završio je u rodnom selu, 
gimnaziju u Baji, a učiteljsku školu, uz 
zdušnu pomoć biskupa Ivana Antunovića, 
u Kalači 1880. Do jeseni 1892. učiteljuje u 
Bođanima, a do 1907. (ili do 1909.) u Be- 
Tegu. Bio je organizator kulturnoga života 
bereških Hrvata, a u tom je mjestu bio 1 crk- 
veni kantor i orguljaš. Pokušao je osnova- 
ti čitaonicu 1900. god., ali su ga mjesne 
vlasti u tom spriječile. Iz pera jednoga dru- 
goga Santovca doznajemo da je 1901. 
zbog prijevare pomadžario svoje prezime 
u Fenyvesi. Zbog grižnje savjesti, u času 
ogorčenosti uništio je svoje književne ra- 
dove. Sačuvana su samo tri njegova djela: 
novela Siromašni, al' pošteni par stari (ti- 
skana u Nevenu za 1896., br. 11, str. 176) 
te budnice Vilin poruk i Plači, noći. 

Lit: A kalocsai ćrsekmegye nepiskoldinak 
evkonyve, Kalocsa, 1900; M. Evetović, Kulturna 
povijest bunjevačkih i šokačkih Hrvata (rukopis); 
M. Beljanski, Bački Breg i njegovi žitelji, Sombor, 
1976; Hrvatski književnici u Mađarskoj. Mišo Je- 
lić, Budimpešta, 2000; I. Kovač, M. Katačić, Hr- 
vatsko kulturno-prosvetno društvo »Silvije Strahi- 
mir Kranjčević« u Bačkom Bregu, Bački Breg, 


2004. . 
Z. Mandić 


FUNTAK, Kuzman (Mohač, 24. VII. 
1802. — 2, nakon 1870.), franjevac, pisac. 
U Provinciju sv. Ivana Kapistranskoga stu- 
pio je 1821., bogoslovno školovanje zavr- 
šio je u Vukovaru 1826.-28., a za svećeni- 
ka je zaređen 1827. Najprije djeluje među 
hrvatskim vjernicima u južnoj Ugarskoj: 
1830. »ilirski« je propovjednik u Baču, a 
poslije upravitelj župe u Banatskoj Suboti- 
ci. Prije 1834. pristupa Bugarsko-vlaškoj 
franjevačkoj provinciji, u okviru koje je 
bio u župi Grozesti (Grozafalva) u Bukovi- 
ni, a zatim u istočnoj Sedmogradskoj 
(Transilvanija, Erdelj) u samostanu u Rim- 
niku (rum. Rimnicu Sčrat). God. 1866. 
vratio se u Provinciju sv. Ivana Kapistran- 
skoga i djeluje u Sedmogradskoj, gdje je 
od 1870. bio gvardijan i župnik u Alvincu 
(rum. Vintu de Jos) u Čanadskoj biskupiji. 
Za potrebe hrvatskih vjernika u Sedmo- 


gradskoj sastavio je molitvenik s pjesmari- 
com na ikavskoj štokavštini. 


Djelo: Kljucs nebeski tojest bogoljbne molitve i pi- 
sme koje se u razlicsiti prigoda duhovnog i cerk- 
venog obsluxivanja priko godine moliti i pivati 
mogu, Arad, 1834. 


Lit.: M. Evetović, Kulturna povijest bunjevačkih i 
šokačkih Hrvata (rukopis); Hrvatski biografski 
leksikon, 4, Zagreb, 1998. 


F. E. Hoško 


FUNTAŠICA (funtača, madž. fontos al- 
ma, rćtes alma, stara francuska sorta jabu- 
ke, opisana još 1535. Rasprostranjena je u 
svim dijelovima zapadne Europe, a bila je 
zastupljena i u Ugarskoj. Na sjeveru Bač- 
ke uzgajala se u mnogim voćnjacima te 
oko salaša, nerijetko i radi toga da baca 
hlad. Sadila se i u dvorištima kuća u gradu, 
pogotovo u kućama salašara. 


Stablo joj je bujno, a rano i redovito ro- 
di. Izdržljiva je na mraz, otporna na bole- 
sti i štetnike. Kruna joj je prozračna, viso- 
ka i okrugla s povijenim granama, list ve- 
lik, a cvijet krupan i bijelo-ružičast. Cvje- 
ta rano, slab je oprašivač. Dobri su joj 
oprašivači astran crveni i beličnik. Plod je 
vrlo krupan — od 300 do 600 g., a može bi- 
ti 1 teži. Peteljka je kratka, debela, u uskoj 
udubini. Čašična je udubina široka i rebra- 
sta. Pokožica joj je staklasta, s voštanom 
prevlakom, blijedo žuta, s rumenilom u vi- 
du pramenova, a na strani koja je bila izlo- 
žena suncu boja je intenzivnija. Meso joj 
je bijelo, katkad sa žutom nijansom, sočno, 
slatko-kiseloga okusa i ugodne arome. Sa- 
zrijeva postupno, od početka do kraja ko- 
lovoza. 


U kućanstvima se rabila za kolače, pite 
i pogače, a pekli su se i cijeli plodovi po- 
suti šećerom. Pravila se i poslastica »jabu- 
ke u šlafroku«: kriške funtašice izmiješane 
s tijestom za palačinke, ispečene i posute 


FURKAČ 


šećerom i cimetom. U Bunjevaca se taj 
specijalitet zvao »jabuke u ponđoli«. Na 
salašima se sušena ostavljala i za zimu. 
Rezala se na tanje kriške, a sušila se u plit- 
kim košarama ili na rešetu izlaganjem na 
suncu. Osušene su se komadi nizali na ko- 
nac ili odlagali u platnenim vrećama. Plod 
funtašice dobra je sirovina za sokove i 
marmeladu. Sačuvani su podaci da je s 
ovih područja kao svježa distribuirana po 
cijeloj Austro-Ugarskoj. 

Danas je funtašica rijetko zastupljena 
sorta jabuke — pojedini pasionirani voćari 
uzgajaju još stablo ili dva. Potkraj 1950-ih 
i početkom 1960-ih iz proizvodnje su je is- 
tisnule nove sorte. 


Lit.: M. Milovankić, Pomologija : jabučasto voće 
(skripta), Novi Sad, 1963; P. Tomacsanji, 
Gyrtimolesfajtdink, Budapest, 1979. 

K. Dulić 


FURKAČ (madž. f&r: bušiti), vrsta malja 
za nabijanje zemlje pri izgradnji zidova 
kuća. Gradeći kuće od nabijene zemlje, 
Bunjevci su najprije na mjestu budućih zi- 
dova usporedno postavljali parove debelih 
dasaka, unutar kojih se nabijala zemlja. Či- 
nilo se to drvenim maljevima, koji su zbog 
čvrstoće u pravilu izrađivani od bagremo- 
va drveta. Osnovni tip malja imao je kvad- 
ratnu osnovu zaobljenih rubova, zbog če- 
ga zemlja uz same daske nije mogla biti 
dobro nabijena. U tu je svrhu zato rabljen 
poseban malj — furkač, koji je zbog svoje- 
ga oblika mogao nabijati i zemlju uz da- 
ske. Gornji mu je dio bio kvadratnoga ob- 
lika i u njemu se nalazila i rupa za držak 
(»sapište«). Kvadrat se prema dolje konu- 
sno sužavao i završavao je osnovicom pra- 
vokutnoga oblika oštrih rubova. Takav ob- 
lik omogućavao je dobar pristup i dijelovi- 
ma naboja uz daske. 


P. Skenderović 

GABRIĆ, naselje u bikovačkom ataru, 16 
km jugoistočno od Subotice, na pruzi za 
Sentu. Od Bikova je udaljeno 4 km. Naziv 
je dobilo prema istoimenoj željezničkoj po- 
staji, koja je postojala znatno prije samoga 
naselja, aona prema porodici Gabrić, čiji su 
članovi nastanjivali desetak okolnih salaša. 
Naselje je osnovano nakon Drugoga svjet- 
skog rata. Bilo je namijenjeno radnicima 
Agrokombinata »Subotica«, koji je nastao 
na nacionaliziranom zemljištu i imanju 
planskim podizanjem farma i drugih obje- 
kata. Usporedo s tim počela je izgradnja pe- 
desetak stanova za zaposlenike, koji su pro- 
jektirani kao dvojne kuće, pa broj stanovni- 
ka nikad nije prelazio 200. 


Prema nacionalnoj strukturi stanovni- 
štvo je mješovito: najviše je Mađara, zatim 
Srba i Hrvata. I Srbi i Hrvati najvećim su se 
dijelom doselili nakon Drugoga svjetskog 
rata iz Bosne i Hercegovine, dok je autohto- 


nekad živjeli na salašima na užem i širem 
teritoriju Gabrića uglavnom su se odselili u 
Bikovo ili Suboticu, najčešće zbog pritisa- 
ka Agrokombinata, koji je težio okrupnji- 
vanju svojeg zemljišta. 

Naselje doživljava procvat početkom 
1960-ih, kad je otvorena četverogodišnja 
škola, liječnička i zubna ambulanta, osno- 
van Nogometni klub Poljoprivrednik, a 
kratko vrijeme radilo je i kino. Sredinom to- 
ga desetljeća izgrađen je i centralni vodo- 
vod, na koji je bio priključen svaki stan. 
Osamdesetih godina, u vrijeme najvećega 
procvata, počinje iseljavanje stanovništva u 
Suboticu i Bikovo, pa škola prestaje raditi, a 
nekoliko godina poslije i ambulanta, dok se 
nogometni klub preselio u Bikovo. Počet- 
kom 1990-ih zbog gospodarske krize poči- 
nje dramatično propadanje A grokombinata 
i nastupaju teška vremena za stanovnike 
Gabrića, koji su i dalje u velikoj većini nje- 


ovi uposlenici. 
5 P L. Cvijin 


nih bunjevačkih Hrvata malo. Oni koji su 
MI 


cz 


Gabrić 


GABRIĆ 


GABRIĆ, Antun (Tavankut, 11. V. 1910. — 
Subotica, 29. VIII. 1992.), veleposjednik, 
žrtva komunizma. Sin Laze i Mande, rođ. 
Vukov. Imao je brata Lazu i tri sestre — Lizu, 
Roziku i Ciliku, a obitelj mu se bavila zem- 
ljoradnjom. Osnovnu školu završio je u 
Tavankutu. God. 1927. prodao je svoje ima- 
nje na Kaponji pokraj Tavankuta te otišao u 
Hrvatsku, gdje je otac kupio veliko imanje 
od grofa Erdeljija u Čeretincima pokraj 
Vinkovaca. Na imanju su živjeli svi članovi 
šire obitelji. Oženio se 1938. Klarom Bala- 
žević iz Tavankuta, s kojom je imao troje 
djece. Pristupio je domobranskoj vojsci 
1942. i bio sudionik rata u okolici Petrove 
gore. God. 1945. njega te njegova brata 1 
oca prokazali su stanovnici susjednoga sela 
Markušice. Sva su trojica zatvorena, a ima- 
nje imje oduzeto. Zbog navodnoga sudjelo- 
vanja u prokazivanju partizana osuđen je na 
smrt strijeljanjem, ali je kazna preinačena 
na 15 godina zatvora s prisilnim radom i 5 
godina gubitka političkih i građanskih pra- 
va. Zatvorsku kaznu s ocem služio je u Pa- 
dinskoj skeli, Orlovnjaku, Slavonskom 


ČUDAN JENDEK 


I DRUGE BUNJEVAČKE PRIPOVITKE 


A. Gabrić, Čudan jendek i druge bunjevačke 
pripovitke, Subotica, 1999. 


Brodu, Sisku te u kaznionici u Lepoglavi, 
gdje je doživio najteže trenutke svojega ži- 
vota (maltretiranja, mučenja, vezivanje u 
okove, samica i sl.). U istoj kaznioni u to je 
vrijeme bio i kardinal Stepinac. Poput mno- 
gih drugih robijaša, pomilovanje 7.1. 1951. 
Kako više nije imao imovine, vratio se u 
Skenderovo pokraj Tavankuta, kamo su mu 


se supruga i djeca već prije doselili. Ostatak 
života živio je skromno i povučeno. Poko- 
panje na Bajskom groblju u Subotici. 


Izvor: Kazivanje Krešimira Vladimira Gabrića i 
Branke Gabrić iz Subotice te Mande Stantić, rođ. 


Gabrić, s Palića. 
N. Tumbas 


GABRIĆ, Antun (Hrvatski Majur, 19. XI. 
1922. — Subotica, 5. II. 2008.), svećenik, 
publicist. Rođen u brojnoj obitelji Albe i 
Kriste, rođ. Ivković Ivandekić. Odrastao na 
Hrvatskom Majuru, gdje je i pohađao puč- 
ku školu. Gimnaziju je završio u Subotici. 
Studij teologije počeo je u Đakovu, nasta- 
vio u Kalači, a završio u Zagrebu 1949. Za 
svećenika je zaređen u Zagrebu 29. VI. 
1948. Bio je kapelan u Somboru, Sonti i u 
subotičkoj župi sv. Roka. Upravitelj župe u 
Baču bio je 1956.-59., a 1959.-61. uprav- 
ljao je đurđinskom župom. Od 1961. do od- 
laska u mirovinu 1998. bio je upravitelj žu- 
pe i župnik u Tavankutu. 

Počeo je pisati još kao bogoslov, a na- 
stavio kao mlad svećenik. Pisao je vijesti iz 
crkvenoga života, zapisivao narodne priče i 
anegdote te reportaže iz Tavankuta, Bačko- 
ga Monoštora, Santova i Čavolja. Objavlji- 
vao je u mjesnom crkvenom tisku (Subotič- 
ka Danica, Bačko klasje, Zvonik). God. 
1999. objavio je knjigu Cudan jendek i dru- 
ge bunjevačke pripovitke, koja sadržava de- 
setak bunjevačkih narodnih pripovijedaka i 
anegdota, jednako toliko kratkih šaljivih 
priča koje je napisao sam te nekoliko popu- 
larnih napisa o povijesti Tavankuta i Hrvat- 
skoga Majura. Iste godine objavljeno je i 
drugo, dopunjeno izdanje. 

Djela: Bunjevački narodni običaji, u: Zbornik pre- 
davanja znanstvenog skupa u Subotici 12-14. VIII 
1986., Subotica, 1987; Cudan jendeki druge bunje- 
vačke pripovitke, Subotica, 1999 (Subotica, 1999)?. 
Lit.: Zvonik, 9/1998, 3/2000, 8/2007, Subotica; T. 
Žigmanov, Bibliografija Hrvata u Vojvodini 
(1990.-2002.) : prinosi, Pula, 2005. 

S. Beretić 


GABRIĆ, Antuš (Bikovo, 3. IX. 1929. — 
Subotica, 19. II. 2006.), harmonikaš, skla- 
datelj. Sin Fele i Đule, rođ. Skenderović. Na 
Bikovu je završio osnovnu školu, a trogodi- 
šnju gimnaziju u Subotici. Ljubav prema 


harmonici naslijedio je od svoje majke, koja 
je također svirala harmoniku, kao i njegov 
stariji brat Andrija. Prvi nastup imao je sa 6 
godina. Osim harmonike svirao je i klavir, 
koji je učio kod Melanije Rajković u subo- 
tičkoj Muzičkoj školi, te se bavio komponi- 
ranjem. God. 1954. odlazi u Beograd i ondje 
usavršava harmoniku i komponiranje u pri- 
vatnoj glazbenoj školi. 


ANTUŠ 
GABRIĆ 


Antuš Gabrić 


Na harmonici je svirao ne samo narodne 
pjesme nego i operne arije, klasičnu glazbu, 
francuske šansone, ruske romance i staro- 
gradske pjesme. Surađivao je s mnogim po- 
znatim pjevačima iz Subotice, Osijeka, Za- 
greba, Sarajeva i Beograda (Vera Ivković, 
Anđelka Govedarović, Lepa Lukić, Staniša 
Stošić, Safet Isović, Nada Mamula, Zaim 
Imamović i dr.). Skladao je narodne i staro- 
gradske pjesme te kola. Sudjelovao je na 
mnogim festivalima (Beogradski sabor, Ti- 
togradsko proljeće, Ilidža, Festival bunje- 
vački pisama i dr.), na kojima je nekoliko 
puta osvajao prva mjesta. Mnoge njegove 
pjesme i danas se emitiraju na televizijskim 
i radijskim postajama (Volio sam divojku iz 
Bačke; Ne žalite žice, tamburaši; Beograde, 
grade na Dunavu; Jutarnje kolo i dr.). Često 
je surađivao s Nestorom Gabrićem. Od 
1960-ih do 1980-ih godina snimio je više od 
100 gramofonskih ploča s glazbom koju je 
skladao za diskografske kuće Jugoton, Dis- 
cos, PGP RTB idr.,ali i znatno više kao svi- 
rač harmonike s pjevačima. God. 1992. vra- 
tio se iz Beograda u Suboticu, gdje je i dalje 
neumorno skladao i poučavao nove naraštaje. 
Pokopanje na subotičkome Bajskom groblju. 


GABRIĆ 


Lit.: Zvonik, 3/2000, 7/2001, Subotica; Glas javno- 
sti, 17. VIII. 2005, Beograd. 
N. Tumbas 


GABRIĆ, Bela (Verušić, 10. III. 1921. — 
Subotica, 4. VIII. 2001.), profesor, kulturni 
djelatnik, pisac, urednik, skupljač narodnih 
pjesama. Sin Laze i Marije, rođ. Tikvicki. U 
pučku je školu krenuo u salašarskoj školi na 
Klisi nedaleko od Subotice, a završio juje u 
gradu. Nakon pet gimnazijskih razreda kod 
isusovaca u Travniku maturirao je u franje- 
vačkoj klasičnoj gimnaziji u Varaždinu 
1942. Na Filozofskom fakultetu u Zagrebu 
diplomirao je južnoslavenske književnosti, 
ruski jezik i povijest 1950. Službovao je kao 
srednjoškolski profesor u Subotici 1950.- 
70., nakon čega je bio bibliograf u subotič- 
koj Gradskoj knjižnici. Od lipnja 1972. do 
prosinca 1973. utamničen je u Srijemskoj 
Mitrovicijerje osuđen zbog »izazivanja na- 
cionalne, rasne i vjerske netrpeljivosti, mrž- 
nje i razdora«, zapravo zbog organiziranja 
simpozija o dr. Josipu Andriću 1969. u Ri- 
stovači kraj Bača. Nakon povratka u Suboti- 
cu pet je godina bez posla, a od 1978. do 
botičkom Gradskom muzeju. Svoj rad na- 
stavlja kao profesor u Biskupskoj klasičnoj 
gimnaziji Paulinum u Subotici te kao preda- 
vač književnosti na Teološko-katehetskom 
institutu Subotičke biskupije. 


Nakon Drugoga svjetskoga rata napisao 
je više priručnih skripta iz književnosti i po- 
vijesti za školske potrebe. Sudjelovao je na 
mnogim znanstvenim skupovima i preda- 
vanjima, uredio je i popratio komentarima 
knjige Ante Sekulića, Ivana Kujundžića, 
Pavla Bačića, Jakova Kopilovića, Ivana Pr- 
ćića — Učitelja, Ive Prćića st., Ante Jakšića, 
Marije Grunčić-Nenin, Nedeljke Šarčević, 
Marka Peića i dr. Skupljao je narodne pje- 
sme, pisao o narodnim običajima, o knji- 
ževnosti vojvođanskih Hrvata, u povodu 
različitih obljetnica objavljivao je životopi- 
se značajnih osoba iz bunjevačke i šokačke 
kulture, a neumorno je bilježio i događaje u 
životu hrvatskoga puka u Bačkoj. Radove je 
objavljivao u zavičajnim listovima i perio- 
dici (Bačko klasje, Subotička Danica, Zvo- 
nik, Klasje naših ravni, Glas ravnice i dr.) te 
u periodici u Hrvatskoj (Marulić 4/1970, 

GABRIĆ 


5/1981, 4/1994, 5/1994, 1/1996; Crkva u 
svijetu 2/1990; Sveta Cecilija 4/1986 i dr.). 
U rukopisu mu je ostala antologija hrvat- 
skih pisaca u Bačkoj, odnosno Podunavlju. 
Svojim istraživanjima, zapisima i čuva- 
njem rukopisne i druge zaostavštine nese- 
bično je pomagao mnogim suvremenicima, 
od učenika do pisaca, bibliografa i povje- 
sničara. Pisao je pod različitim pseudoni- 
mima: Al-Be, Vojmir, V-r, Mirko Bunjev- 
čevidr. 


Bela Gabrić 


Bio je član uredničkoga vijeća i urednik 
kalendara Subotička Danica, lektor i teh- 
nički urednik Glasnika sv. Franje, glasila 
Franjevačkog Trećeg reda u Subotici, član 
uredništva katoličkoga lista Bačko klasje, 
katoličkoga mjesečnika Zvonik te glavni 
urednik časopisa za književnost, umjetnost 
i znanost Klasje naših ravni 1996.-99. Ure- 
dio je i Zbornik predavanja Znanstvenog 
skupa u Subotici 12.-14. VIII 1986. (Suboti- 
ca, 1987.) te sve brojeve Zbornika Ivana 
Antunovića (Subotica, 1990.-94.). Svoju 
bogatu knjižnicu i mnogobrojne izvore (do- 
kumentaciju međuratnih hrvatskih udruga i 
sl.) ostavio je Bunjevačko-šokačkoj knjiž- 
nici Zvan Kujundžić. 

Cijelogaživota bio je vrlo aktivan u dru- 
štvenom i kulturnom životu. Dugogodišnji 
je član odbora žetvenih svečanosti Dužijan- 
ca i manifestacije Dani kruha i riječi, član 
organizacijskoga odbora velike proslave u 
povodu 300. obljetnice seobe veće skupine 
Bunjevaca u Suboticu i Bačku 17. VIII. 

1986. u Subotici. Istaknuo se organizira- 
njem mnogobrojnih kulturnih priredaba i 
književnih večeri. Bio je aktivan član i osni- 
vač više hrvatskih institucija i udruga, me- 
đu kojima Katoličkoga instituta za kulturu, 
povijest i duhovnost Zvan Antunović (u ko- 
jem je bio dugogodišnji pročelnik Bunje- 
vačko-šokačke knjižnice /van Kujundžić), 
Demokratskoga saveza Hrvata u Vojvodini, 
Hrvatskoga kulturno-umjetničkog društva 
Bunjevačko kolo, Hrvatskoga akademsko- 
ga društva i dr., a bio je i član Vijeća za tisak 
Subotičke biskupije. 

Za velike zasluge na području duhovne 
kulture papa Ivan Pavao II. odlikovao ga je 
priznanjem Pro Ecclesia et Pontifice 1990., 
što je najviše odličje koje Crkva dodjeljuje 
vjernicima laicima. Skupština Općine Su- 
botice proglasila ga je 2000. počasnim gra- 
đaninom Grada Subotice, a njegovo ime 
nosi Hrvatsko društvo za pomoć učenici- 
ma. Svoju kuću darovao je Katoličkoj cr- 
kvi, a na IV. danima Balinta Vujkova 2005. 
ondje je otvorena Spomen-kuća Bele Gab- 
rića. U njoj su danas smješteni Hrvatska 
čitaonica i Hrvatsko društvo za pomoć uče- 
nicima Bela Gabrić, aulica u kojoj se nalazi 
nosi njegovo ime. 

Djela: Prelo, Narodni običaji bačkih Hrvata, 1 (sL. 
1. Krmpotićem), Subotica, 1992; Materice, Narod- 
ni običaji bačkih Hrvata, 2, (s L. I. Krmpotićem), 
Subotica, 1992; Polivači, Narodni običaji bačkih 
Hrvata, 3 (s L. 1. Krmpotićem), Subotica, 1992; 
Preljske pisme, Subotica, 1993; Bibliografija ka- 
lendara Subotička Danica 1971.-1972. i 1984.- 
1993. (s1. Prćićem ml.), Subotica, 1994; Bunjevač- 


ke kraljičke pisme (s A. Pokornikom), Subotica, 
1996. 


Lit.: Dr Josip Andrić 1894-1967 :zbornik, Zagreb, 
1971; Bačko klasje, br. 57, Subotica, 1990; L. I. 
Krmpotić, Govor prigodom dodjele papinog pri- 
znanja »Pro Eclesia et Pontifice« Beli Gabriću, Su- 
botička Danica : kalendar za 1992. god., Subotica, 
1992; A. Sekulić, Književnost podunavskih Hrvata 
u XX. stoljeću, Zagreb, 1996; Hrvatski biografski 
leksikon, 4, Zagreb, 1998; Zvonik, 6/2000, Suboti- 
ca; K. Čeliković, Prof. Bela Gabrić, Subotička Da- 
nica : kalendar za 2002., Subotica 2001; M. Miko- 
vić, Blagi smiješak i lijepe riječi, Klasje naših rav- 
ni, 1-2/2002, Subotica; Đ. Lončar, Pseudonimi i 
inicijali autora koji su pisali o bunjevačkim i šokač- 
kim Hrvatima, Klasje naših ravni, 11-12/2006, Su- 


botica. PPK OTNH 
K. Čeliković 


GABRIĆ, Emil (Subotica, 22. III. 1975.), 
violinist. Sin Ernesta i Zlate, rođ. Ličina. 
Osnovnu školu završio je u Subotici. Nje- 
govu glazbenu darovitost otkrio je vrlo rano 
voditelj limene glazbe u subotičkoj Muzič- 
koj školi Stevan Toplak te je s 4,5 godine 
upisao nižu muzičku školu. Srednju muzič- 
ku školu završio je također ranije u klasi 
profesora Ive Vlašića u Subotici. S petnaest 
godina upisao je Muzičku akademiju u No- 
vom Sadu, a nakon završetka prve godine 
prelazi na zagrebačku Muzičku akademiju, 
na Odsjek za gudačke instrumente, na ko- 
jem je apsolvirao violinu. S nekoliko glaz- 
benika 1993. osnovao je grupu Paganini 
band. Skupina njeguje etno-pop glazbu, su- 
rađivala je s Arsenom Dedićem, Gibonni- 
jem, Ibricom Jusićem i drugima, a objavila 
jeidva albuma: Ja sam život (1998.) i Pa- 
ganini kad zasvira (2002.). 


Lit.: Hrvatska riječ, br. 154, Subotica, 2006; 
http://paganini.hr/ 
M. Kopunović 


GABRIĆ, Emina (Hamilton, Kanada, 3. 
XII. 1975.), gimnastičarka, dizačica utega. 
Kći Blaška i Marije, rođ. Karlović. Osnov- 
nu školu završila je na Paliću, a srednju gra- 
fičkoga smjera u Subotici. Gimnastikom se 
počela baviti 1980. u Gimnastičkom dru- 
štvu Partizan, u kojem je ostala do kraja ka- 
rijere 1991. Bila je prvakinja Vojvodine u 
kategoriji pionirki 1984. i seniorki 1991., 
drugo mjesto osvojila je 1990., a treće 
1989. Na saveznim natjecanjima dvaput je 
osvojila treće mjesto: 1987.1 1991. U povi- 
jesti ženske gimnastike u Subotici prva je 
uspjela izvesti dvostruki salto na parteru 
bez odskočne daske. God. 1991. u Klubu 
dizača utega Spartak počinje trenirati diza- 
nje utega. U juniorskoj konkurenciji bila je 
prvakinja Vojvodine 1992. u kategoriji do 
52 kg, Srbije 1992. u kategoriji do 48 kg i 
SR Jugoslavije 1992. 1 1993. kategoriji do 
52 kg. God. 1993. prestaje se baviti spor- 
tom. Živi na Paliću. 

Izvori: Osobna arhiva Emine Gabrić; Arhiva Kluba 


dizača utega Spartak. 
P. Skenderović 


GABRIĆ, Josip (Subotica, 16. III. 1814. — 
Subotica, 23. V. 1874.), zemljoposjednik, 


GABRIĆ 


virilist. Sin Marijana i Kolete, rođ. Kujun- 
džić. Kad se početkom 1870-ih polovina lo- 
kalnoga zastupničkoga tijela počela popu- 
njavati virilistima (imenovanim neizabra- 
nim zastupnicima, koji su to postajali na te- 
melju funkcije, poreznoga cenzusa i sl.), 
postao je gradski općinar na osnovi plaće- 
noga neposrednoga poreza. Nakon njegove 
smrti subotički je tisak zabilježio: »ovo je 
prva posmrtnica štampana na bunjevač- 
kom«. 


Izvor: Historijski arhiv Subotica, F:451.7; F:451.75. 


Lit.: Subatički glasnik, Subotica, 30. V. 1874. 
M. Grlica 


GABRIĆ, Josip — Josa (Subotica, 7. VII. 
1930.), stolnotenisač, odvjetnik, društveni i 
politički djelatnik. Sin Lazara i Roze, rođ. 
Lacković. U rodnome mjestu završio je 
osnovnu školu (u gradskoj četvrti Ker) te 
gimnaziju. Diplomirao je na Pravnom fa- 
kultetu u Beogradu 1964. 


Josip Gabrić 


Isprva radi kao pravni referent u subo- 
tičkoj tvornici Pionir, zatim je 1966. iza- 
bran za suca Općinskoga suda u Subotici, a 
1967.-74. tajnik je Skupštine Općine Subo- 
tica. Nakon što nije reizabran na tu funkci- 
ju, 1975. otvara odvjetnički ured, odakle 
odlazi u mirovinu 1986. Član je Demokrat- 
skoga saveza Hrvata u Vojvodini od njego- 
va osnutka 1990., te dugogodišnji dopred- 
sjednik stranke najviše angažiran na planu 
zaštite i ostvarivanja manjinskih prava voj- 
vođanskih Hrvata. 

Stolni tenis počeo je igrati 1945. u 
Omladinskom domu u Keru, a nakon što je 

GABRIĆ 


uočen njegov talent na kvartovskom natje- 
canju, počeo je igrati u Sportskom društvu 
Spartak. Već 1947. postao je omladinski pr- 
vak Jugoslavije u disciplini juniorskih pa- 
rova s Ivicom Bajićem, a 1948. osvaja i pr- 
vo mjesto u pojedinačnoj konkurenciji. Do 
kraja karijere u različitim disciplinama 
(ekipno, pojedinačno, u parovima) osvojio 
je ukupno 13 naslova prvaka Jugoslavije, 
12 naslova prvaka Srbije te veći broj drugih 
itrećih mjesta. U eri Vilima Harangozoa vr- 
lo je uspješno branio boje Spartaka, a s pre- 
laskom u beogradski Partizan 1951., za ko- 
jije nastupao do 1955., znatno je pridonio 
razvoju beogradskoga stolnoga tenisa. Na 
Međunarodnom prvenstvu Jugoslavije u 
Novom Sadu 1955. osvojio je drugo mje- 
sto, a iste godine na ekipnom prvenstvu Ju- 
goslavije najuspješniji je pojedinac — nije 
izgubio nijednu partiju. Nastupao je 21 put 
za reprezentaciju Jugoslavije u razdoblju 
1951.-56., a sudjelovao je s njom i na 4 
svjetska prvenstva (Beč 1951., Bukurešt 
1953., Wembley 1954., Utrecht 1955.). 
Najveći uspjeh s državnom vrstom postigao 
je na svjetskom prvenstvu 1951., kad je u 
susretu s reprezentacijom Engleske, pri re- 
zultatu 4:4, u odlučujućem susretu pobije- 
dio Briana Kennedyja s 2:0 1 tako donio Ju- 
goslaviji pobjedu i brončanu medalju. God 
1956. osvojio je prvo mjesto na Međuna- 
rodnom prvenstvu Belgije u Bruxellesu i 
Međunarodnom prvenstvu Rumunjske u 
Bukureštu u igri parova s Josipom Vogrin- 
com. Bio je žustar, klasičan forhend-napa- 
dač. Nailazak sve većega broja igrača sa 
spužvastim reketima te studij prava utjecali 
su na njegov raniji prestanak aktivne igrač- 
ke karijere 1956. Poslije je radio i kao trener 
u Stolnoteniskom klubu Spartak 1959.-67. 
Potkraj 1960-ih i početkom 1970-ih bio 
je najprije predsjednik subotičkoga Saveza 
općine za fizičku kulturu (SOFK), a poslije 
i predsjednik subotičkoga Fonda za fizičku 
kulturu, u kojem se posebno angažirao na 
izgradnji sportskih objekata, pa je za njego- 
va mandata izgrađena Hala sportova te 
gradsko klizalište. Za svoj rad dobio je više 
nagrada i priznanja: naslov Zaslužni spor- 
taš Jugoslavije za osvojeno treće mjesto u 
svijetu 1979., Zlatnu značku Saveza za fi- 
zičku kulturu Jugoslavije 1976., Svibanj- 

sku nagradu Narodne skupštine Socijali- 
stičke Republike Srbije (1964.), Orden rada 
sa srebrnim vijencem (1971.), Orden za 
vojne zasluge sa srebrnim mačevima 
(1972.), priznanje Sto sportaša stoljeća u 
Subotici (2000.), zvanje Počasni građanin 
Subotice 2005., Nacionalno sportsko pri- 
znanje za poseban doprinos razvoju i afir- 
maciji sporta Republike Srbije (2007.) i dr. 

Lit.: 50 godina Stolnoteniskog saveza Jugoslavije, 
Zagreb, 1978; Subotički stoni tenis, ur. M. Brustu- 
lov, Subotica, 1995; Dodela zvanja počasni građa- 


nin Opštine Subotica i priznanja Pro urbe, brošura, 


Subotica, 2005. X 
T. Žigmanov 


GABRIĆ, Nestor (Subotica, 12. I. 1931. — 
Novi Sad, 9. X. 1994.), pjevač narodnih 
pjesama. Sin Ente i Kriste, rođ. Bačlija. 
Glazbenu karijeru počeo je u Subotici, a na- 
stavio u Novom Sadu kao vokalni solist Ra- 
dio Novoga Sada. Snimio je mnogobrojne 
pjesme za Radio Novi Sad s narodnim i s 
tamburaškim orkestrom. Najviše je izvodio 
novu narodnu glazbu komponiranu u duhu 
narodnih pjesama 1960-ih godina, a manje 
tradicionalnu. U fonoteci Radio Novoga 


= 

Nestor Gabrić 


Sada sačuvano je više njegovih interpreta- 
cija starih bunjevačkih pjesama te pjesama 
iz drugih krajeva Vojvodine. Jedan od nje- 
govih posljednjih javnih nastupa bio je u su- 
botičkoj Hali sportova 1991. na Velikom 
prelu. Ostao je zapamćen kao izvrstan inter- 


pretator. . 
S. Jaramazović 


GABRIĆ, Stjepan — Pićora (Subotica, 28. 
VII. 1911. — Novi Sad, 21. III. 1978.), služ- 


benik, nogometaš. Sin Nikole i Kate, rođ. 
Vojnić Purčar. Osnovnu školu i gimnaziju 
završio je u Subotici, gdje je 1929. upisao i 
Pravni fakultet. Zbog loših materijalnih pri- 
lika 1931. stupio je kao dnevničar u službu 
u Gradsku javnu bolnicu, pa je studij odslu- 
šao tek 1940., ali nikad nije diplomirao. Za 
vrijeme rata radio je kao službenik u Grad- 
skoj bolnici. Potkraj 1945. obnašao je duž- 
nost tajnika Komisije za ratnu odštetu, a 
nakon toga odlukom Narodnoga odbora 
raspoređen je na mjesto administrativnoga 
službenika Gradske bolnice, gdje je radio 
na različitim poslovima i vodio cjelokupnu 
bolničku administraciju do odlaska u miro- 
vinu 1971. Od 1931. do početka Drugoga 
svjetskoga rata aktivno je igrao nogomet za 
NK Bačka iz Subotice. Poslije je rata neko 
vrijeme bio je aktivan u klupskoj upravi. 
Izvori: Arhivski podaci Zdravstvenog centra Subo- 
tica. 


Lit.: Fudbalski klub »Bačka« 1901-2001, ur. Ž. 


Inić, Subotica, 2001. : 
E. Libman 


GABRIĆ, Stjepan (Subotica, 18. VIII. 
1912. — Lepoglava, 10. VI. 1950.), sveće- 
nik. Sin Antuna i Elizabete, rođ. Jurić. Obi- 
telj se radi školovanja djece sa salaša kod 
Bikova preselila u Suboticu, gdje je otac ra- 
dio kao poštanski službenik. Osnovnu ško- 
lu završio je u rodnom gradu, nakon čega 
odlazi u Đakovo u bogoslovno sjemenište. 
Studij teologije završio je u Zagrebu, a za 
svećenika je zaređen 18. VII. 1937. u Senju. 
Kao mladi kanonik djeluje na području 
Senjske biskupije, a za vrijeme Drugoga 
svjetskoga rata bio je župnik u mjestu Zab- 
laću, kotar Bihać, koje je tada bilo u Senj- 
skoj biskupiji. Ondje je dočekao je kraj rata. 
God. 1946. komunističke vlasti neuspješno 
ga pokušavaju nagovoriti da se odrekne 
svećeničkoga poziva, nakon čega ga zatva- 
raju i osuđuju pod lažnom optužbom da je 
surađivao s ustaškim režimom. Iako je već 
prije rata bolovao od tuberkuloze, prije su- 
đenja 24 sata držan je do grla u vodi kako bi 
bio prisiljen na suradnju. Na montiranom 
političkom procesu osuđen je na 15 godina 
teške robije i na 5 godina gubitka svih gra- 
đanskih prava. Poslan je na odsluženje ka- 
zne najprije u logor Staru Gradišku, a zatim 


GABRIĆ-ĆUPRIJA 


u kaznionicu u Lepoglavi, gdje je tada tam- 
novao i zagrebački nadbiskup Alojzije Ste- 
pinac, kojemu je neko vrijeme prije rata bio 
kapelan. I u Lepoglavi su ga također poku- 
šali vrbovati, ali kako nije želio napustiti 
svećeničku službu, zatvorske su ga vlasti 
dale usmrtiti, dok je u službenom zapisniku 
zabilježeno je kako je počinio samouboj- 
stvo. Zatvorska uprava nije predala tijelo 
pokojnika rodbini da ga prenese u obitelj- 
sku grobnicu u Subotici, nego je pokopan 
na nepoznatome mjestu u Lepoglavi. 


Izvori: Osobna arhiva i kazivanje Nade Biro, rođ. 
Gabrić, iz Vukovara. 

Lit.: S. Kožul, Martirologij crkve zagrebačke, Za- 
greb, 1998; J. Vraneković, Dnevnik I, prir. J. Bate- 
lja, Zagreb, 2006; S. Razum, Osuđeni vjerski služ- 
benici u Hrvatskoj u razdoblju od 1944. do 1951. 
godine. Doprinos hrvatskom žrtvoslovlju, Tkalčić, 


11/2007, Zagreb. 
K. BušićiN. Biro 


GABRIĆ-ĆUPRIJA, nekadašnji most u 
južnom dijelu Subotice, za koji se vezuje 
bunjevački svadbeni običaj prenošenja 
mladenke. Nalazila se stotinjak metara sje- 
verozapadno od sadašnjega spomenika 
Prozivka na nekadašnjem Petrovaradinsko- 
me putu, nekada glavnome prilaznom putu 
gradskomu središtu s juga, te je za grad 
imala iznimnu komunikacijsku važnost. 
Premošćivala je »vok«, prirodnu otoku svih 
voda sa sjevera i tadašnjega teritorija grada, 
kojije tekao sredinom udoline Mlaka i tada- 
šnjega gradskoga područja i ulijevao se u 
Šandorsku baru, tj. Mali Palić, i spajao dvi- 
je obale s kerske i senćanske »grede«. Važ- 
nost mosta za grad u prometnom smislu 
uvijek je bila velika, jer je preko njega vo- 
dio put u Petrovaradin i Zemun, ali i u okol- 
na naselja. Mnogobrojno poljoprivredno 
salaško stanovništvo s pustara južno i jugo- 
zapadno od grada (Verušić, Žednik, Pavlo- 
vac, Đurđin, Sebešić) od XVIII., a posebno 
od XIX. st. dolazilo je naime u Suboticu na 
»šandorsku trošarinu« i poslije prelazilo 
Gabrić-ćupriju te izlazilo na Petrovaradin- 
ski put (dio današnje Ulice braće Radića). 
O samom toponimu Gabrić nema pouz- 
danih podataka, kao ni o autentičnom iz- 
gledu mosta. Osnovano se može pretposta- 
viti da je bio od drveta te da je često mije- 


GABRIĆ-ĆUPRIJA 


njao izgled. Prvije putna gradskim kartama 
prikazan 1748.,a 1881. izgrađen je »kame- 
ni most« od 60.000 cigala. Iako je zacjevlji- 
vanjem dotada otvorene kanalizacije u Pr- 
vomajskoj ulici tijekom 1960-ih »vok« za- 
mijenjen kanalizacijom te zasut, a ostatak 
mosta tijekom 1980-ih srušen pri realizira- 
nju urbanističkoga plana i formiranju nove 
ulice Nade Dimić (prije Hercegovačka uli- 
ca), od 1990-ih nekoliko puta pokretana ini- 
cijativa mjesnih zajednica Prozivka i Baj- 
nat da se ćuprija obnovi, rezultirala je iz- 
gradnjom simbolične ćuprije 2008. na toč- 
noj lokaciji gdje se nekada nalazila. 


Prenošenje nevjeste preko Gabrić-ćuprije 


No čak i kada jedno vrijeme mosta nije 
bilo, bunjevačka tradicija vezana za ćupriju 
na mjestu gdje se ona nekad nalazila i dalje 
je živjela. Naime, u subotičkih Bunjevaca 
raširen je običaj da nakon vjenčanja mlado- 
ženja, u pratnji svatova, prenese mladenku 
preko Gabrić-ćuprije. Postoji više tumače- 
nja toga običaja. Prema pučkomu vjerova- 
nju, prenošenje je bilo jamstvo da će brak 
biti čvrst i neraskidiv, a u njegovoj je poza- 
dini priča o pastiru koji je »uskočkinju«, tj. 
nevjenčanu suprugu, »ukrao« od roditelja i 
prenio je na rukama preko Gabrić-potoka. 
Iako su roditelji djevojku pozivali natrag, 
ostala je s njim te se običaj održao kao sim- 
boličko jamstvo sloge mladenaca. Zapisana 
je ilegenda da je ćupriju sagradio neki čo- 
banin Gabrić kako bi sa svojim ovcama br- 
že došao na Mlaku, a ljudima je naplaćivao 
prelazak. Moguće je i to da je običaj nastao 
u vrijeme života u porodičnim zadrugama, 
kad se mladenka nakon udaje u potpunosti 
posvećivala životu unutar zadruge. Udane 


su Bunjevke naime rijetko odlazile u grad, 
pa je običaj značio i oproštaj od gradskoga 
života. 

Gabrić-ćupriju opjevali su Vojislav Se- 
kelj i pučki pjesnik Stipan Bašić — Škaraba. 
Bašićeva je pjesma i uglazbljena te izvede- 
na na VI. festivalu bunjevački' pisama 
2006. u Subotici. 


Lit.: B. Peruničić, Postanak i razvitak baština na 
području Subotice od 1686 godine, Beograd, 1958; 
J. Klarski, Ekonomsko-socijalni koreni nekih obi- 
čaja stanovništva severne Bačke, Rukovet, br. 7- 
8/1967, Subotica; A. Sekulić, Bački Hrvati, Zagreb, 
1991; V. Sekelj, Rič fali, Rijeka, 1991 (1993?; Su- 
botica, 20033); Vojislav]. Slekelj]., Mostovi, Žig, 
br. 106, Subotica, 2000; G. Ulmer, Z. Pavić, Kra- 
ljevski komesar Jozef Gludovac u Subotici (1788- 
1790) : analitički inventar, Subotica, 2003; S. Ku- 
jundžić, Naši mladenci, Subotica, 2004; Subotičke 
novine, 5. II. 2004, 12. III. 2004, Subotica; Subo- 
tičke, 30. 111. 2007, 2. XI. 2007, Subotica. 


A. Rudinski i B. Jaramazović 


GAĆE, donji dio muške odjeće u Bunjeva- 
ca i Šokaca. Šivane su ručno od domaćega, 
najčešće lanenoga platna — svaka nogavica 
je bila širine dvije »pole« platna (jedna »po- 
la« iznosi 80 cm). Potkraj XIX. i početkom 
XX. st. domaće laneno platno zamijenilo je 
tvorničko pamučno platno. Između nogavi- 
ca umetala se krpica zvana »tur«. Na gor- 
njem dijelu u porub uvlačila se vrpca 
»ugaćnjak«, kojom su se gaće vezivale u 
struku. Sezale su do gležnjeva. Zimi su pre- 
ko gaća Bunjevci odijevali »čakšire«. U 
njih su se svečane »uzimaće« gaće od bije- 
loga platna, da bi raskošnije izgledale, šiva- 
le iu šest pola, bogato su se nabirale u bore i 
čvrsto štirkale. 


U Šokaca također čine dio tradicional- 
noga ruha. Šivale su se od tkanoga platna — 
»ćenjara« ili »ćinjara«. Ukrašene su šljoka- 
ma pri kraju nogavice i obrubljene čipkom. 
Gaće se nose uz košulju od istoga materijala 
te zajedno s »froslukom«, tj. prslukom, čine 
muško ruho. Mogu biti izrađene u više pola, 
no najčešće su šivane u dvije ili tri. Prije 
Drugoga svjetskog rata šivale su se lanene 
ili kudjeljne gaće u manje pola za svako- 
dnevnu uporabu, a nosili su ih i odrasli i dje- 
ca. Rabile su se i kao donje rublje te su i 


sprijeda 1 straga imale otvor. 
K. Suknović i M. Šeremešić 


GAJDAŠKO KOLO, bunjevački pučki 
ples. Prema plesnoj strukturi arhaičan je i 
pripada u red najstarijih bunjevačkih pleso- 
va. Nekad se izvodio isključivo uz pratnju 
solističkoga instrumenta — gajda, dok se u 
novije doba izvodi i u pratnji tamburaša i 
harmonikaša. Pleše se u kolu klasičnoga ti- 
pa, a pripada u kola panonske plesne zone. 
Mješovitoga je karaktera, s jednakim bro- 
jem plesača i plesačica. Kolo se pri izvođe- 
nju giba u lijevu stranu. Plesači se drže za 
ruke nisko sprijeda za male prste, a plesači- 
ce su u vanjskom dijelu kruga s ruke na ra- 
menima plesača. Plesni su obrasci četvero- 
dijelni, jer se riječ o standardnom plesnom 
obrascu bez iskvrcavanja. Pleše se mirno, 
bez naglih pokreta, s dubokim spuštanjem u 
koljenima. Čine to osobiti plesači, kojima 
je cilj isticanje vertikalnoga titraja. 

Lit.: 1. Ivančan, Narodni plesni običaji u Hrvata, 
Zagreb, 1996; L. Malagurski, Pesme i igre u narod- 
nim običajima bačkih Bunjevaca, Subotica, 1997; 
A. Ivančan, Narodni plesni običaji Hrvata Bunje- 
vaca, u: N. Zelić, Protiv zaborava, Zagreb, 2000; S. 
Tonković, Dragulji bunjevačke riznice, Novi Sad- 


Petrovaradin, 2001. 
Lj. Vuković-Dulić 


GAJDE (tur. gayda: istog značenja kao u 
hrvatskom < arap. qaćidah: model; osnov; 
načelo; melodija), pučki glazbeni puhački 
instrument. Podrijetlom su iz Azije, ali su se 
vremenom proširile po cijelom svijetu, po- 
sebice u Škotskoj, Irskoj, Australiji, gdje su 
važan instrument u vojnim orkestrima. Na- 
stale spojem mijeha i frule, tipičan su pa- 
stirski instrument, koji je poslije ušao i u 
građanske krugove. Sastoje se od mješine i 
nekoliko cijevi od drva, koje su utaknute u 
nju. Po jednoj se prebire melodija, a druge 
izvode ostinantne intervale i tonove koji 
služe kao nepromjenljivi fond. Uz prebi- 
raljku imaju još i krupan trubanj, koji gaj- 
daš pri sviranju oslanja o lijevo rame i iz ko- 
jega bez prekida bruji dubok otegnuti ton. 
Gajde daju troglasnu glazbu: povrh duboka 
tona, što izlazi iz trubnja, čuje se dvoglasna 
svirka s prebiraljke — na jednoj njezinoj ci- 
jevisamoje jedna rupica za prebiranje i njo- 
me se izvode samo dva tona u razmaku 
kvarte. Na drugoj cijevi prebiraljke raspo- 
ređeno je pet rupica za prebiranje, pa se na 
njoj izvodi napjev. 


GAL 


Na gajdama su se izvodila i kola: srje- 
mica, seljančica, svatovac, bećarac i napje- 
vi iz narodnih popijevaka: Ajd 'na livo; Oj, 
Savice, tiha vodo ladna; U livadi pod jase- 
nom i drugi. Epske pjesme među Hrvatima 
u Bačkoj, primjerice groktalice ili groktuše, 
često su pjevane uz pratnju gajda ili frule, a 
izvodili su ih u svatovima, na prelima, diva- 
nu, berbi i sličnim zgodama. Gajde su imale 
i svoju ulogu u prigodi ženidbenih običaja 
šokačkih i bunjevačkih Hrvata. Prije nego 
što su zaručnici išli »na pisanje« k svećeni- 
ku u župni ured, momkova bi rodbina išla k 
djevojčinim roditeljima na tzv. rakiju, već 
ujutro, uz pratnju gajdaša, a predvečer bi se 
skupljena rodbina vozila kolima kroz selo 
pjevajući u pratnji gajda. I gajdaša je danas 
sve manje; ima krajeva u kojima se još sa- 
mo najstariji ljudi sjećaju posljednjih gaj- 
daša, u pravilu vrlo vještih svirača, cijenje- 
nih i pozivanih da svirkom i pjevanjem uve- 
ličaju razna veselja. Iako se u nekim mjesti- 
ma još koriste, danas su gajde više dio kul- 
turne baštine nego stvarnoga glazbenoga 
života. 

Lit.: Narodna glazbala u Hrvata, u: Danica : kole- 
dar za prostu godinu 1951, Zagreb, 1950; J. Andre- 
is, Historija muzike, 1, Zagreb, 1966; J. Andreis, 
Vječni Orfej, Zagreb, 1967; Popularna enciklope- 
dija, Beograd, 1976; A. Gabrić, Blaško Rajić kao 
sakupljač bunjevačkih narodnih pjesama, u: Subo- 
tička Danica : kalendar za 1984, Subotica, 1983; 


M. Bosić, Ženidbeni običaji Šokaca Hrvata u Bač- 


koj, Novi Sad, 1992. 
Z. Pelajić 


GAL, Stipan (Đurđin, 2. I. 1952.), ekono- 
mist, poljoprivrednik. Rodio se na salašu u 
okolici Đurđina kao peto od osmero djece u 
obitelji Pavla i Marte, rođ. Mesaroš. Prva 
četiri razreda osnovne škole pohađao je u 
Mišićevu, a druga četiri u Bajmoku, do ko- 
jega je svakodnevno pješačio. Na Tehnič- 
koj školi u Subotici završio je strojarski 
smjer, nakon čega se upisao na Višu školu 
za cestovni promet u Zagrebu. Nastavu je 
pratio u Subotici, a diplomirao je 1976. Za- 
poslio se u tvornici elektromotora Sever 
1975. Uz rad je studirao ne Ekonomskom 
fakultetu u Subotici, na kojem je diplomi- 
rao 1982., a na poslijediplomskom studiju 
1994. obranio je magistarsku radnju Margi- 
nalni troškovi u visokoserijskoj proizvod- 


GAL 


nji. U Severu je počeo raditi na pripremi 
materijala u alatnici i napredovao je do 
funkcije direktora financija i pomoćnika 
generalnoga direktora za komercijalu i fi- 
nancije 1990-ih godina. Poslije se vratio na 
imanje u Tavankutu i Čikeriji, gdje se bavi 


uzgajanjem voća. X 
M. Kopunović 


GALICIJA, nekadašnja austrijska krunska 
zemlja s administrativnim središtem u La- 
vovu. Od X. st. na njezinu se području su- 
kobljavaju poljska i kijevska država, a u 
XII. st. ondje nastaje samostalna kneževina 
sa sjedištem u Galiču, prema kojemu je i 
dobila ime. U XIV. st. kneževina gubi sa- 
mostalnost te ulazi u sastav poljsko-litav- 
ske unije. Nakon prve diobe Poljske 1772. 
veći dio Galicije dolazi pod austrijsku upra- 
vu, a nakon druge i treće diobe Austrija pri- 
paja i preostale dijelove. Od Bečkoga kon- 
gresa 1815. austrijska je krunska zemlja; 
god. 1846. priključen joj je i Krakov, a tri 
godine poslije iz njeje izdvojena Bukovina. 
Nakon 1918. Poljska proglašava suvereni- 
tet nad cijelim područjem Galicije, no pro- 
tiv toga ubrzo ustaju Ukrajinci u istočnom 
dijelu. Pobuna je trajala do kraja 1919., a ši- 
re međunarodno priznanje poljskoga suve- 
reniteta došlo je tek 1923. U Drugom svjet- 
skom ratu bila je pod njemačkom okupaci- 
jom, a nakon njega podijeljena je između 
Poljske i SSSR-a. Njezin istočni dio, uklju- 
čujući i Lavov, danas pripada Ukrajini. 


SEITE 
GWjetrrarai 
Naći 


numunisna 


Galicija 
U zajedničko pamćenje donjougarskih 
Hrvata Galicija je ušla u prvom redu zbog 
krvavih borba koje su se ondje tijekom Pr- 


10 


voga svjetskoga rata vodile između austro- 
ugarske i ruske vojske. Pretpostavlja se da 
je samo u bici od 26. VIII. do 17. IX. 1914., 
koja je završena pobjedom Rusa, poginulo 
oko 400.000 austro-ugarskih i oko 230.000 
ruskih vojnika. Među palima i ranjenima 
bilo je i puno Hrvata iz ugarskoga Poduna- 
vlja, pa sjećanje na ta ratna stradanja do da- 
nas živi u usmenoj predaji, augrađeno je iu 
pojedine književne tekstove. Bunjevački se 
vojnici tako spominju u Krležinim novela- 
ma iz zbirke Hrvatski bog Mars, a povratak 
iz Galicijejedanje od najpotresnijih motiva 
u poetskoj zbirci Rič fali Vojislava Sekelja. 
Rukopisnu ostavštinu Matije Evetovića či- 
ne i njegove dnevničke bilješke iz Prvoga 
svjetskog rata, među kojima su i ratne uspo- 
mene iz Galicije. 


Lit.: Žrtve svitskograta, u: Subotička Danica ili bu- 
njevačko-šokački kalendar sa slikama za prostu 
godinu 1921., Subotica, 1920; M. Evetović, Kul- 
turna povijest bunjevačkih i šokačkih Hrvata (ru- 
kopis); Hrvatska enciklopedija, 4, Zagreb, 2002. 


P. Vuković 


GALIĆ, Đuka (Santovo, 24. IV. 1900. — 
Santovo, 21. IX. 1991.), narodni umjetnik, 
obrtnik. Sin Stipana i Age, rođ. Ćatić. Kako 
je rano ostao bez oca, nakon završetka puč- 
ke škole služi na biskupskom imanju u Si- 
getu (madž. Piispokpuszta) i na barunskom 
posjedu na Rastini. Tu je prvi put čuo kako 
sviraju na glasoviru i harmonici te ga je to 
potaknulo da, nakon ustrajne štednje, har- 
moniku i sam kupi. U međuvremenu je u 
Bezdanu izučio limarski zanat, a s vreme- 
nom je postao majstor na harmonici. Osno- 
vao je orkestar, čiji su članovi bili i Andrija 
Čulić, Ljuboš i Živko Balatinac, Ivan Du- 
ben te Milovan Velin. S mjesnom kultur- 
nom skupinom sudjelovao je na mnogim 
turnejama, festivalima, smotrama folklora, 
a bez njega se nije mogla zamisliti nijedna 
veselica, prelo, marindanski bal ili svatovi. 
Slovio je za najboljega svirača u široj okoli- 
ci, o čemu svjedoči i bećarac: »Zlatne ruke 
u Galića Đuke: / kad zasvira, noge nemu 
mira«. Neko vrijeme učenike je poučavao 
sviranju harmonike. Zahvaljujući njemu 
spašene su od zaborava mnoge stare pučke 
pjesme i druge santovačke umotvorine. Do- 
bitnik je više priznanja i nagrada te onodob- 


noga visokoga odličja Za socijalističku kul- 
turu 1970. 


Lit.: S. Sabovljev, Čika Đuka Galić, u: Hrvatski 


glasnik, 24/1991, Budimpešta. . 
2. Mandić 


GALOVIĆ, Ivan, o. Albert od Blažene 
Djevice Marije (Livir /madž. L&vo/ pokraj 
Šoprona, Madžarska, 17.1. 1888. — Som- 
bor, 6. IV. 1935.), karmelićanin, skladatelj. 
Gradišćanski je Hrvat. Osnovnu školu po- 
hađao je u Šopronu, a u trećem razredu kla- 
sične gimnazije 1903. primljen je u karme- 
lićansko dječačko sjemenište u Đuru. God. 
1904. obukao je karmelićansko odijelo i po- 
čeo novicijat, a 1907. polaže svečane zavje- 
te. Filozofiju i teologiju studira u Budimpe- 
šti, a usto studira i orgulje i glasovir, poslije 
i violinu i violončelo. Za svećenika je zare- 
đen 1910. u Ostrogonu. God. 1913. poslan 
je u Sombor za profesora teologije karmeli- 
ćanskim bogoslovima. Od 1917. prior je sa- 
mostana u Đuru, gdje počinje skladateljsku 
djelatnost. U Sombor se vraća 1924., a na- 
kon smrti 0. Ambrozija Bašića 1925. posta- 
je prefekt maloga karmelićanskoga sjeme- 
ništa u Somboru. God. 1927. premješten je 
u budimpeštanski samostan, gdje vodi Ma- 
rijinu Kongregaciju djevojaka i na madžar- 
skom uređuje glasnik Szent Terezke rozsa- 
kertje (Ružičnjak sv. Male Terezije). God. 
1929. vraća se u Sombor, orguljaš je i pre- 
fekt dječačkoga sjemeništa, a od 1933. po- 
staje učiteljem novaka u Somboru. Ubrzo 
se razbolio, a 1935. i umire. 


Napisao je brošuru na madžarskom u 
čast novoproglašene svetice Male Terezije. 
Njoj u čast skladao je i pjesme: Vrhu gore 
Karmela te K Mariji mi miloj Majci Djevi. 
Rajska se vrata otvaraju sada himan je po- 
svećen sv. Tereziji Avilskoj i sv. Ivanu od 
Križa, koji se i danas rado pjeva. Njegovom 
je zaslugom karmelićanska crkva u Sombo- 
ru dobila prekrasne orgulje. Zauzimao se i 
za prevođenje djela sv. Terezije Avilske i sv. 
Ivana od Križa na hrvatski, što je ostvario 
njegov učitelj hrvatskoga dr. Fran Binički iz 
Ličkog Osika 1933. Bioje vrstan govornik i 
propovjednik na hrvatskom, madžarskom i 
njemačkom jeziku. Uz klasični latinski, 
grčki i hebrejski, naučio je i španjolski kako 


GARA 


bi bolje razumio djela sv. Terezije Avilske i 


= 


sv. Ivana od Križa. 


Ne. 


Ivan Galović 


Lit.: M. Miloš, Sjećanje na o. Alberta Galovića, Su- 
botička Danica : kalendar za 1985. god., Subotica, 
1985; Hrvatski biografski leksikon, 4, Zagreb, 
1998; M. Miloš, Značajni likovi Karmela u Sombo- 
ru, u: Baština za budućnost : karmel u Somboru 
1904.-2004., Zagreb-Sombor, 2003. 

M. Miloš 


GARA, naselje u Bačko-kiškunskoj župa- 
niji, oko 20 km jugoistočno od Baje, 2735 
st. (2001.). Mišljenja o podrijetlu naziva se- 
la nisu jedinstvena. Prema jednoj pretpo- 
stavci selo je dobilo ime po porodici Garai, 
kojoj je neko vrijeme pripadalo. Drugi tvr- 
de da naziv sela potječe od slavenske riječi 
»gora«, budući da se prvotno naselje nalazi- 
lo na brijegu 4 km od sadašnjega sela u 
smjeru Đurića (madž. Bacsszentgyčrgy), 
koje se nazivalo Gradina, no iako se 1940. 
pri iskopavanju kanala naišlo na ruševine, 
one nisu detaljnije istražene. 


Gara je jedno od najstarijih naselja Baj- 
skog kotara, bila je naseljena već u vrijeme 
Arpadovića. Prvi poznati pisani podaci o 
selu nalaze se u zapisima iz razdoblja vlada- 
vine kralja Andrije III. (1290.-1301.), koji 
je kmetovima Kelemenu i Mihalyu za ratne 
usluge podario imanje Garu (possessionem 
seu terram Gara cum ecclesia). Do 1334. 
selo je pripadalo porodici Garai, kad su je 
Petar Garai i njegovi rođaci prodali sinovi- 
ma Imrea Becseija. Gara se spominje i u do- 
kumentima iz 1342., 1358., 1359. te 1366., 
kad mijenja gospodare. God. 1400. imanje 
je porodice Tčttos i tako se vodi do 1574., 
kad prelazi u ruke porodice Kisvardai. 


GARA 


Prema turskim defterima iz 1590. u Gari 
je bilo 25 kuća koje su plaćale porez. Za vri- 
jeme turske vladavine Gara je pripadala 
Somborskoj nahiji, ali je bila slabo napuče- 
no mjesto. Nominalno ju je 1641. kao ima- 
nje dobio Nikola Milojković, a već 1642. 
ugarski je palatin, zajedno s Kaćmarom i 
Tompom, daruje Istvanu Aszalayu i Ad4mu 
Komjatyu. God. 1663. vlasnici su imanja 
Mihaly Bory, Nikola Dvorniković i Gyorgy 
Horvat Szalatnyai. Beogradski biskup Ma- 
tija Benlić u Gari je 1669. krizmao 156 ka- 
tolika Hrvata. Kalačkoj je nadbiskupiji 
1678. platila 4, a 1700. — 6 forinta crkvene 
desetine. Prema turskomu popisu poreznih 
obveznika iz 1679. plaćala je 3 forinte harača. 


Gara 


Sadašnje naselje formirano je nakon od- 
laska Turaka, a naseljavali su ga Hrvati. Za 
vrijeme kuruca 1703.-11. selo je razrušeno i 
opustjelo. Pustara Gara 1712. darovana je 
Matiji Urbancu, a 1724. njezino plodno ze- 
mljište unajmljuju stanovnici Baje. U popi- 
sima stanovništva u doba Marije Terezije 
spominje se kao pustara koja pripada Baji, 
1727. prelazi u posjed porodice Czobor, a 
1750. zajedno s Bajom postaje Grašalkovi- 
ćevim posjedom. 

Iako se postojanje crkve spominje i u 
prijašnjem razdoblju, crkva posvećena sv. 
Ladislavu izgrađena je 1780. Župne matič- 

neknjige vode se od 1735., kadje izgrađena 
i trošna crkva od ćerpiča, a samostalnom je 
župom postala 1744. 


Poučavanje djece počelo je 1755., a 
1780. izgrađena je prva škola. Do 1867. u 
školi se uči samo »bunjevački«, a otad pa 
do 1878. i njemački i madžarski. U vrijeme 
učiteljevanja Mije Mandića 1878. škola je 
imala 180 učenika. Za njegovo se ime veže i 
osnivanje čitaonice. Samostalna »Bunje- 
vačka škola i vrtić« otvoreni su 1946., a 
1973. ujedinjuju se tri garske škole pa uče- 
nici i učitelji iz narodnosnih prelaze u ma- 
džarsku školu. Danas u selu funkcionira vr- 
tić s hrvatskom skupinom i madžarska 
osnovna škola, u kojoj se poučava i hrvatski 


jezik kao neobvezatan predmet. Hrvatska 


manjinska samouprava djeluje od 1995. 


Još 1762. svi su stanovnici bili Hrvati, a 
1770. ima 90 hrvatskih, 7 madžarskih i 1 
slovačku obitelj. Nijemci se doseljavaju 
1786., pa se potkraj XVIII. st. bilježi kao 
njemačko-hrvatsko naselje. God 1828. po- 
pisano je 220 njemačkih, 196 hrvatskih i 8 
madžarskih obitelji, a 1864. 2400 Nijemaca 
i 1668 »Dalmatinaca«. Prema popisu iz 
1890. u selu ima 705 kuća, u kojima živi 
4066 stanovnika: 2697 Nijemaca, 1283 Hr- 
vata, 86 Madžara. God. 1900. ima 3998 sta- 
novnika, od toga 1329 Hrvata; 1910. broj je 
Hrvata 1207 (od ukupno 4087 stanovnika), 
1941. godine pak 1047 (od 3941 stanovni- 
ka), 2001. popisano je 197 Hrvata. Nakon 
Drugoga svjetskoga rata prisilnim iseljava- 
njem Nijemaca znatno je promijenjen et- 
nički sastav stanovništva jer su na njihovo 
mjesto naseljeni Madžari, tako da je na po- 
sljednjem popisu bilo samo 174 Nijemca. 


U Gari su rođeni dramski pisac i kazali- 
šni djelatnik Antun Karagić (1913.-1966.), 
kultumi djelatnik Alojzije Babić (1925.-1974.), 
nogometaš Nikola Pančić (1944.-2007.), 
kao i više suvremenih hrvatskih kulturnih i 
političkih djelatnika u Madžarskoj (Antun 
Kričković, Mijo Karagić, Mišo Hepp, Joso 
Ostrogonac, Joso Šibalin, Angela Šokac 
Marković i dr.). 


Lit.: E. Fćnyes, Magyarorszdg geographiai szotd- 
ra, 1, Pest, 1851; D. Csanki, Magyarorszdg torte- 
nelmi foldrajza a Hunyadiak koraban, 2, Budapest, 
1897; L. Ivanyi, Bdcs-Bodrog vdrmegye tortenelmi 


helynevtdra, 3, Szabadka, 1907; Bacs-Kiskun 
megye multjabol, 5, 6, ur. T. Ivanyi-Szabo, Kec- 
skemćt, 1982, 1983; Ž. Mandić, Povijesna antro- 
ponimija bunjevačkih Hrvata u Madžarskoj, Bu- 
dimpoešta, 1987; L. Kiss, Foldrajzi nevek etimolo- 
giai szotdra, 1, Budapest, 1988; M. Zegnal, Gara 
tortćnete, Garai Hirado, br. 2-8, Gara, 1991-1992; 
A. Sekulić, Hrvatski bački mjestopisi, Zagreb, 
1994; Ž. Mandić, Mikrotoponimija bunjevačkih 
Hrvata u Madžarskoj, Folia onomastica Croatica, 
10, Zagreb, 2001; Kisebbsćgi kalauz 2007, Buda- 


pest, 2007. 
A.Đ. Bubreg 


GARAŠANIN, Ilija (Garaši pokraj Kragu- 
jevca, 16. I. 1812. — Beograd, 10. VI. 
1874.), političar, državnik. Sin je trgovca 
Milutina Savića, koji je bio među vodećim 
ljudima srpskoga ustanka protiv Turaka, a 
poslije ijedan od ustavobraniteljskih vođa. 
Prezime koje je nosio za života uzeo je pre- 
ma rodnom mjestu. Osnovnu naobrazbu 
stekao je kod privatnih učitelja, a školova- 
nje je nastavio u grčkoj školi u Zemunu te 
njemačkoj u Orahovici u Banatu. Neko vri- 
jeme bavio se trgovinom, a 1834. stupa u 
carinsku službu najprije u Višnjici na Duna- 
vu, poslije u Beogradu. Kad je knez Miloš 
Obrenović organizirao vojsku 1837., posta- 
vio ga je za zapovjednika u činu pukovnika. 
Kao pristaša ustavobranitelja emigrirao je 
1840.,alise u Srbiju vraća 1841. te sudjelu- 
je urušenju kneza Mihaila Obrenovića i do- 
vođenju na prijestolje Aleksandra Karađor- 
đevića. Od listopada 1842. na dužnosti je 
pomoćnika ministra unutarnjih poslova, a 
1843.-52. ministar je unutarnjih poslova s 
vrlo širokim ovlastima, od kontrole tiska, 
vojske, policije, prometa i pošta do djelo- 
mične kontrole gospodarstva. God. 1844. 
donio je tajni nacionalni program Srbije 
Načertanije. U Srbiju je uveo policiju i bi- 
rokratsku upravu, a na vanjskom planu bo- 
rio se protiv austrofilske politike kneza Ale- 
ksandra Obrenovića. Predsjednik vlade i 
ministar vanjskih poslova bio je od 13. IX. 
1852., ali već 14. III. 1853. smijenjen je na 
zahtjev Rusije, jer se oslanjao na Francusku 
i bio nepovjerljiv prema ruskoj politici na 
Balkanu. Nakon Krimskoga rata (1853.- 
56.) približava se Rusiji. Ministar vanjskih 
poslova bio je opet od 13. III. 1858. te je u 
tom razdoblju organizirao Svetoandrejsku 


GARAŠANIN 


skupštinu, koja je potkraj 1858. zbacila di- 
nastiju Karađorđevića te protiv njegove vo- 
lje ponovno dovela na vlast Miloša Obreno- 
vića. Nakon toga najprije istupa iz državne 
službe, ali na poziv kneza Mihaila 1861. po- 
staje predsjednik vlade i ministar vanjskih 
poslova. Nastavio je izgradnju policije i bi- 
rokratske uprave, a u vanjskoj je politici 
prihvatio ideje kneza Mihaila o ratu s Turci- 
ma i radio na sklapanju saveza s Crnom Go- 
rom i Grčkom u pripremanju protuturskoga 
ustanka. Iz službe je otpušten 1867. jer se 
protivio Mihailovoj namjeri da promijeni 
vanjsku politiku, ali i kneževoj ženidbi s 
Katarinom, kćeri svoje rođakinje Anke 
Konstantinović. Nakon toga živio je izvan 
politike na svojem imanju u Grockoj, danas 
dijelu Beograda. 


Načertanije. Garašaninov temeljni politič- 
ki dokument izrađen je pod snažnim utjeca- 
jem poljske emigracije u Parizu, okupljene 
oko kneza Adama Czartoryskoga, koja je 
težila oslobođenju Poljske. Czartoryski je 
1843. u vazalnu Kneževinu Srbiju poslao 
svojega povjerenika, češkoga panslavista 
Františeka Zacha, koji je trebao potaknuti 
rad na ujedinjenu svih južnih Slavena i po- 
moći stvaranju osovine Beograd-Zagreb ra- 
di oslobođenja od vlasti stranih sila. Prema 
idejama iz spisa Czartoryskoga Conseils 
sur la conduite d suivre par la Serbie i na- 
kon opsežnih konzultacija o srpskom 1 juž- 
noslavenskom pitanju i s članovima Ilir- 
skoga pokreta, Zach je izradio i predao Ga- 
rašaninu panslavenski dokument Plan za 
slavensku politiku Srbije, koji se temeljio 
na koncepciji francuske diplomacije o rje- 
šavanju istočnoga pitanja. Prema njoj oko 
Srbije bi se postupno trebali okupiti svi juž- 
ni Slaveni pod turskom, a poslije i oni pod 
austrijskom vlašću, a nova bi država, osla- 
njajući se na Francusku i Veliku Britaniju, 
bila zapreka izbijanju Rusije na Sredozemlje. 


lako je Garašanin najvećim dijelom, 
čak 1 doslovce, prihvatio tekst Plana, ipak 
je ispuštanjem ili zamjenjivanjem pojedi- 
nih riječi promijenio osnovnu koncepciju i 
novoj verziji, Vačertaniju, do te mjere dao 
svoj pečat da će ono poslije ostati vezano 
samo za njegovo ime. Tako je sve izvorne 
termine koji su se odnosili na Južne Slavene 

preradio i preveo kao Srbi i Srbija; kao cilj 
naveo je obnovu srpskoga Dušanova car- 
stva na podlozi povijesnoga prava i sred- 
njovjekovne tradicije Srbije; ograničio se 
na srpski narod i područja u Turskom car- 
stvu koje je smatrao srpskim: Bosnu i Her- 
cegovinu, Crnu Goru, povijesnu Staru Srbi- 
ju (Kosovo i Makedoniju) te, radi izlaska na 
more, Albaniju; dodao je oslonac na Rusiju 
pod uvjetom da poštuje neovisnost Srbije, 
pri čemu bi zapadne sile bile protuteža nje- 
zinim osvajačkim planovima na Balkanu i 
miješanju u unutarnje poslove Srbije; glav- 
ni pokretač u ekspanzionizmu jest politič- 
ko-nacionalna propaganda: predvidio je or- 
ganiziranje obavještajne službe i razgranat 
sustav propagande (slanje agenata, školo- 
vanje mladih ljudi iz susjednih zemalja u 
Srbiji, pa injihovo primanje u srpsku držav- 
nu službu radi stjecanja potrebnoga isku- 
stva injihova odgoja u smislu zacrtane poli- 
tike, zatim objavljivanje u Srbiji crkvenih, 
povijesnih i drugih knjiga, davanje potpore 
crnogorskom vladiki, osnivanje novina u 
krajevima preko Save i dr.). Načertanije je 
tako postalo tajnim programom vanjske po- 
litike Srbije u XIX. i XX. stoljeću (službeno 
je objavljeno tek 1906.), a Garašanin je u 
vrijeme svoje vladavine bio poticatelj stva- 
ranja tajnih društava i propagandnih centa- 
ra na turskom i austrijskom području sa za- 
daćom rušenja tih država i pripajanja njiho- 
vih teritorija Srbiji. 

Garašaninove ideje među južnougar- 
skim Bunjevcima. Kao ministar vanjskih 
poslova Ilija Garašanin u međunarodnim se 
kontaktima susretao s brojnim zagovarate- 
ljima južnoslavenske uzajamnosti iz tada- 
šnje Trojedne Kraljevine te Bosne i Herce- 
govine, ali i s predstavnicima Hrvata i Srba 
iz južne Ugarske. Od vodećih subotičkih 
Bunjevaca kontakte s Kneževinom Srbijom 
održavali su Ambrozije Boza Šarčević 
(1820.-99.) i Kalor Milodanović (1847.- 
83.), bliski suradnici biskupa Ivana Antu- 
novića, prvoga bunjevačko-šokačkoga pre- 
poroditelja, koji je osobno podupirao i me- 
đu Bunjevcima i Šokcima širio južnosla- 
vensku ideju biskupa J. J. Strossmayera. 


Ambrozije Boza Šarčević, južnoslaven- 
ski orijentiran publicist, pisac i kulturni dje- 

latnik, koji je, prema vlastitoj izjavi, »odra- 
stao pod mučnim pritiskom Gajeve Ilirije« 
(Subotičanin dr. Vranje Zomborčević bio je 
sudionik Ilirskoga pokreta), održavao je 
dobre odnose i s liberalnim predstavnicima 
ugarskih Srba, napose onih okupljenih oko 
Matice srpske u Novom Sadu. Njegov prvi 
susret s Ilijom Garašaninom bio je slučajan, 
u čekaonici jednoga peštanskoga liječnika, 
1853. Sam je Šarčević 1898. u subotičkom 
listu Bdcskai Hirlap naveo da je s njime 
imao »povjerljivih, bližih veza«, ističući 
pritom: »U mnogo čemu sam dobio obavi- 
jesti i orijentaciju od pokojnoga državnika 
— neka mu je za to blagoslovljena uspome- 
na«. To je potvrdio i Mijo Mandić 1900. u 
Nevenu pišući da je Ambrozije Šarčević 
»našao prilike da se porazgovori o našim 
poslovima sa Ilijom Garašininom, srpskim 
ministrom pridsidnikom«. Njihove veze 
potvrđuje i Boško Vujić u Subotičkim novi- 
nama 1893. godine: »Mi smo imali priliku 
u jednog našeg prijatelja čitati privatno pi- 
smo bivšeg ministra srpskog g. Milutina 
Garašanina, sina velikog i znatnog srpskog 
državnika pokojnog Ilije Garašanina«, u 
kojem se Milutin Garašanin »razbira za na- 
šeg čestitog bunjevačkog rodoljuba Am- 
brozija— Bozu Šarčevića, od kojeg je očeki- 
vao da će mu moći dati nike podatke koje je 
stekao kao naš vridni i neumorni bunjevač- 
ki rodoljub Boza, inače nazvani Ujo, kada 
je u vrime uzpostave ugarskog ustava god. 
1860. 1 slidećih godina, prilikom saobraćaja 
sa pokojnim srpskim državnikom Ilijom 
Garašaninom, o bunjevačkom i mađarskom 
pokretu dopisivao i važni stvari utvrđi- 
vao... Pokojni Garašanin vrlo se intereso- 
vao za našu narodnu bunjevačku stvar i na- 
šu sudbinu skopčavao sa sudbinom Srba 
uopće i sa sudbinom Srbije i balkanskih na- 
roda na pose«, na kraju izražavajući nadu 
da će »naš Ujo opširno izvišće moći i htiti 
dati«. Garašanin je veze s Bunjevcima odr- 
žavao i posredovanjem Miloša Popovića, 
urednika beogradskoga lista Vidov-Dan, 
neslužbenoga glasila srpske vlade, za koji 
je Šarčević povremeno pisao, a u Antunovi- 
ćevim Bunjevačkim i šokačkim novinama 
prenosio je članke iz Vidov-Dana. Boza 
Šarčević je 1865. sa srpskoga na mađarski 


jezik preveo i Popovićevu raspravu Varod- 
nosno pitanje u Mađarskoj sa srpskog sta- 
novišta. 


O susretima Kalora Dragutina Miloda- 
novića s predstavnicima srpskoga režima 
postoje tek posredne informacije od Duša- 
na Petrovića, koji je objavio njegovu kraću 
biografiju. lako nema podataka o tome je li 
bio u osobnom kontaktu s Ilijom Garašani- 
nom, na temelju njegove aktivnosti može se 
pretpostaviti da se upoznao s njegovim po- 
litičkim programom: u svojem radu surađi- 
vao je s Bozom Šarčevićem; nakon Miseč- 
ne kronike (1872.-73.) izdavao je Subatički 
glasnik 1873.-76., u kojem je zagovarao 
opravdanost oružane borbe Srba protiv Tu- 
raka i pokrenuo akciju za prikupljanje pri- 
loga za stradale sudionike hercegovačkoga 
ustanka 1875., zbog čega su ga politički 
protivnici optuživali da se nalazi u službi 
Srba i Srbije. Iz Madžarske je izbjegao u Sr- 
biju te je kao dobrovoljac sudjelovao u pr- 
vom (1876.) i drugom (1877.-78.) srpsko- 
turskom ratu. Poslije je bio činovnik u srp- 
skom ministarstvu unutarnjih poslova, a 
neko vrijeme surađivao je u listu Srpske na- 
predne stranke Videla, čiji je utemeljitelj 
bio Ilijin sin Milutin Garašanin, koji muje i 
pomogao oko zaposlenja u glavnoj beo- 
gradskoj pošti. Svoju privrženost srpstvu 
Milodanović je potvrdio prelaskom na pra- 
voslavnu vjeru, a među prvima je zastupao 
ideju da su Bunjevci Srbi rimokatoličke vjere. 


Treba imati na umu i da su nacionalno- 
mu radu Ambrozije Boze Šarčevića i Kalo- 
ra Dragutina Milodanovića potporu pružali 
ugarski Srbi, poput Subotičanina Teodora 
Boška Vujića, koji je održavao kontakte s 
predsjednikom srpske vlade Jovanom Ri- 
stićem, zatim Đorđa Popovića — Daničara i 
dr., čije su se nacionalne ideje razvijale 1 
pod utjecajem Garašaninova Načertanija. 


Lit.: D. Petrović, Uspomena na Kalora Dragutina 
Milodanovića, Subotica, 1894; V. Stajić, Mađariza- 
cija i demađarizacija Bunjevaca, Letopis Matice 
srpske, br. 325/1-3, Novi Sad, 1930; J. Šokčić, Prvi 
bunjevački novinar, u: Glasnik Jugoslovenskog 
profesorskog društva, 11-12/1938, Beograd; A. 
Kuntić, Počeci borbe za preporod bačkih Bunjeva- 
ca : jedan uspeh akcije kneza Mihaila i Ilije Gara- 
Šanina za nacionalno oslobođenja i ujedinjenje, 
Beograd, 1969; A Sekulić, Ambrozije Šarčević i 

njegova dva rječnika, Filologija, 10, Zagreb, 1982; 
A. Kuntić, Preporod Bačkih Bunjevaca i uloga Ilije 
Garašanina, u: Istorijski časopis, 32, Beograd, 
1985; Enciklopedija Jugoslavije, 4, Zagreb, 1986; 
A. Sekulić, Bački Hrvati, Zagreb, 1991; P. Šimunić, 
Načertanije,? Zagreb, 1991; D. Berić, Jedan nepo- 
znati dokument o Bunjevcima u vreme velike istoč- 
ne krize 1875-1878. godine, Zbornik Matice srpske 
za istoriju, 44, Novi Sad, 1991; J. Buljovčić, Filolo- 
ški ogledi, Subotica, 1996; A. Kuntić, Bunjevci : o 
etnološkom biću, Novi Sad-Sombor, 1998; Ž. Ho- 
ljevac, Jezik i nacija u hrvatskim i srpskim nacio- 
nalnim ideologijama, Migracijske teme, 15, Za- 
greb, 1999; Č. Popov, Velika Srbija : stvarnost i 
mit,+ Sremski Karlovci-Novi Sad, 2008. 


R. Bučan i K. Bušić 


GARNJAK, rupa ispred vrata parasničke 
ili banja-peći u koju se odlaže pepeo — 
»gar«. U banja peći se ložilo iz posebne 
prostorije koja se nalazila u sredini stambe- 
ne zgrade i nazivala se »kuća«. Na širokom 
zidiću ispred otvora u peć bila je uzidana ru- 
pa, koja je dosezala do poda prostorije i pri 
dnu je imala mali otvor, koji je služio za va- 
đenje »gari«ikojije bio najčešće zatvaran s 
pola cigle. Prije svakog loženja, očistila bi 
se unutrašnjost peći od ostataka sagorijeva- 
nja od prethodnog loženja (ložene su ogri- 
zine, sitnije granje, čutke, korov zvani »pr- 
COv«...) na taj način što se »gar« svlačila 
»garnjačom« u rupu ispred otvora peći. 
Funkcija ovakvoga odlaganja bila isključi- 
vo sigurnosna — u »gari« je moglo biti zao- 
stale žerave, a njezino bi trenutačno odlaga- 
nje u dvorište moglo biti uzrokom požara, 
prije svega zbog smještene slame, sijena i 
kukuruzovine. Smještanjem u garnjaku na 
nekoliko dana to je onemogućeno, budući 
da se svaka žerava za to vrijeme ugasila. 

P. Skenderović 


GAŠPAROVIĆ, Julija (Slankamen, 20. 
VIII. 1944. — Novi Sad, 29. XI. 2005.), atle- 
tičarka, skakačica udalj i sprinterica. Kći 
Antuna i Cecilije (Cilike), rođ. Daraboš. 
Osnovnu školu, gimnaziju i Višu elektro- 
tehničku školu završila je u Subotici. Člani- 
com Atletskoga kluba Spartak postala je 
kao srednjoškolka, a prve uspjehe postigla 
je kao juniorka: drugo mjesto na državnom 
prvenstvu u skoku udalj te treće mjesto u 
štafeti 4 x 200 m (Ljubljana, 1961., rezultat 

1:51:5 s); prvo mjesto na juniorskom pr- 
venstvu Srbije u štafeti 4 x 100 m (Senta, 
1960., rezultat 55,9 s); prvo mjesto na pr- 
venstvu Vojvodine u skoku udalj (Vrbas, 
1960., rezultat 4,72 m); prvo mjesto na pr- 
venstvu Srbije u skoku udalj (Senta, 1960., 
rezultat 4,99 m); prvo mjesto na prvenstvu 
Srbije u skoku udalj (Svetozarevo, 1962., 
rezultat 5,27 m). Uspjehe je postigla i u na- 
tjecanjima kao seniorka: treće mjesto 1960. 
na prvenstvu Jugoslavije u štafeti 4 x 200 
m; drugo mjesto na prvenstvu Srbije u di- 
sciplini štafeta 4 x 100 m (Niš, 1962., rezul- 
tat 55,8 s, sastav: Palink4s, Madaras, Ga- 
šparović, Szilagyi); prvo mjesto na prven- 
stvu Vojvodine u štafeti 4 x 200 (Senta, 
1960., rezultat 1:56:7 s, sastav: Gašparović, 
Palinkas, Tot, Lazar); prvo mjesto na pr- 
venstvu Srbije u skoku udalj (Nišu, 1962., 
rezultat 5,06 m). Na Balkanijadi u Bukure- 
štu 1964. u skoku udalj osvojila je treće 
mjesto, a nastupala je za reprezentaciju Ju- 
goslavije na prvenstvu Europe u atletici u 
Beogradu 1962. Cijelu sportsku karijeru 
provela je u Spartaku. Nakon vjenčanja seli 
se u Bačku Topolu, a poslije u Novi Sad. 
Prema osobnoj želji pokopana je na Tran- 
džamentu, mjesnom groblju u Petrovaradinu. 


Izvor: Arhiva Julije Gašparović. 

Lit.: E. Tili, Atletika u Subotici 1945-1963, Suboti- 
ca, 1963; SDŽ Spartak 25 1945-1970, Subotica, 


1970. 
P. Skenderović 


GAT, nekadašnje umjetno jezero na obodu 
Subotice. Ne zna se točno kad je stvoreno, 
ali prvi je put prikazano na zemljovidu iz 
1778.-79., a posljednji put na karti iz 1865.- 
66. Nastalo je podizanjem zemljanoga nasi- 
pa (madž. gat < prasl. gate: nasip, ustava) 
na potoku Vok kod današnje Gundulićeve 
ulice. Naknadnom analizom rezultata geo- 
mehaničkih ispitivanja i promjena razine 
terena i podzemnih voda razina nadmorske 
visine jezera prikazanoga na karti 1778.-79. 
procijenjena je na 107,4 mnm, najveća du- 
bina na 0,8 m, površina jezera na oko 5 ha, a 
volumen vode u njemu na oko 16.000 m3. U 
jezeru je bila akumulirana voda iz potoka 
Vok te atmosferska voda s dijela njegova 
slijeva, u kojem je bio i pašnjak Vučidol. 
Linija opkopa oko slobodnoga kraljev- 
skoga grada, izgrađena 1780., prošla je sje- 
vernim rubom jezera. Opkopom su reguli- 
rane trasa potoka od Somborskoga puta do 
jezera i samo jezero. Između 1838. i 1844. 
premješten je nasip Gat i regulirana dionica 
potoka Vok između današnje Gundulićeve 
ulice i Beogradskoga puta. Prema jednoj 

Prostiranje jezera Gatu odnosu na današnje ulice: 1 — nasip Gat; 2— dionica potoka Vok; 
3 — Vok; 4— Somborski put; 5 — Gundulićeva ulica; 6 — Palmotićeva ulica; 
7 — Velebitska ulica; 8 — Ulica Ivana Kukuljevića 


gradskoj odluci iz 1842., zapadno od nasipa 
Gat, na napuštenoj lokaciji nasipa, izgrađe- 
naje vodenica, koja je radila 1843.-49., a 
1853. bila je razmontirana. 


Nakon toga srušen je i nasip te je jezero 
posve nestalo, a 1889. na Vučidolu, u okoli- 
ci današnje Velebitske ulice (Vladimira Đa- 
nića), prodano je 9,2 ha zemlje za izgradnju 
kuća te je to područje ubrzo urbanizirano. 


Izvori: Magyar Orszagos Leveltar, Budapest: S 11. 
No0.1028:2, S 11.No.783:1; Hadtčrtćneti Intćzet ćs 
Muzeum, Hadtčrtćnelmi Tćrkćptar, Budapest: 
B.IX.a.527, B.IX.a.1124; Historijski arhiv Suboti- 
ca: 3.1.2.10, 3.3.2.98, 3.1.1.2; Ekonomski zapisnik 
1830: 174, 1833: 754; 18.C.184/aec.1833, 16.B.153/aec.1843; 
12.B.172/p01.1841, 12.A.36/p01.1845; 12.B.106/pol.1842, 
16.B.153/aec.1843, 12.A.36/pol.1845; EZ 1843: 1811; 
EZ 1853: 2093. 


Lit.: Hazhelyek eladasa: Bdcskai Ellendr, br. 16 
/1889, Szabadka; I. Ivanyi, Szabadka szabad kird- 
lyi vdros tortenete, 11, Szabadka, 1892; K. Gyčre, 
Szabadka telepiileskepe, Subotica, 1976. 

L. Hovany 


GAT (madž. gat < prasl. gatp: nasip, usta- 
va), dio Subotice zapadno i jugozapadno od 
gradskoga središta. Uže područje Gata 
omeđeno je današnjim Somborskim putom, 
Gundulićevom i Velebitskom ulicom te no- 
gometnim igralištem Bačke, dok šire pod- 
ručje obuhvaća istoimenu mjesnu zajedni- 
cu, koju danas obrubljuju Zagrebačka ulica, 
Beogradski put, ulice Dinka Šimunovića, 
Otmara Majera, Lajosa Husveta i Dragojle 
Jarnević te Somborski put. Na širem pod- 
ručju nalazi se nekoliko lokaliteta s pozna- 
tim tradicionalnim toponimima, npr. Vuči- 
dol (između ulica Velebitske, Gundulićeve, 
Marka Oreškovića te Lajosa Husveta), 
Rundov (između Gundulićeve ulice, Som- 
borskog puta, Ulice Mihajla Radnića te Pal- 
motićeve ulice) i dr. 

U središnjem dijelu širega područja Ga- 
ta nalazi se udolina Vučidol, koja je ime do- 
bila po vukovima što su živjeli u okolnim 
vlažnim dolovima obraslima gustim hrasto- 
vim šumama. Nakon što su između 1710.1 
1720. šume iskrčene jer su u njima su obita- 
vali »bećari, lisice i vukovi«, ta su područja 
postala pašnjaci i ritovi (»mlake«), pa se i 
tako nazivaju »pašnjak« Vučidol. Kroz 
udolinu je tekla bezimena rječica u koju se 


GAT 


slijevala atmosferska voda s okolnih viših 
dijelova (hatova). Ulijevala se u glavni 
gradski vodotok Vok, koji je tekao od Kele- 
bijskoga jezera preko Velikoga rita, Jasiba- 
re i Mlake do Maloga Palića (danas Šandor- 
ska bara). Vučidolska rječica pregrađena je 
nasipom prije 1780., čime je stvoreno 
umjetno jezero, koje se na zemljovidu inže- 
njera Leopolda Kovača iz 1787. naziva 
Gaato. God. 1787. Ivan Sučić na njemu je 
podigao vodenicu. Nasip zapadno od Gun- 
dulićeve ulice srušen je polovinom XIX. st. 
God. 1821. područje župe Ker određeno je 
tako da je sjeverna granica bila »Gat-to«, a 
južna gradski opkop (šanac) prema Šando- 
ru. Prema skici inženjera Mihalya K&nyve- 
sa Totha iz 1885. riječna dolina i ravan (pa- 
šnjak) bili su 3-4 metra niži od okolnoga te- 
rena. Od 1886. na širem području oko Vuči- 
dola (Somborska kapija i Vašarište), u blizi- 
ni Bajskoga groblja, nalazila se ciglana Pro- 
keš, koja je radila do nakon Drugoga svjet- 
skoga rata. God. 1889. na Vučidolu, u oko- 
lici današnje Velebitske ulice, prodane su 
čestice za izgradnju kuća. Prema zemljovi- 
dima iz 1901.1 1911. područje Gata već ur- 
banizirano, ana karti iz 1921. ulica nosi ime 
Velebitska. Zemljište i stambene objekte u 
Gatu kupovalo je i gradilo najčešće bunje- 
vačko stanovništvo sa salaša zapadno i juž- 
no od grada kako bi zimi, kad nije bilo 
poljskih radova, stanovalo u gradu. U tim su 
kućama živjeli i stariji poljodjelci, koji su 
svoje salaše prepuštali sinovima. 


T nzdreh 


i 


7" - 


Područje Gata 1874. god. 


Gat se ubrzano urbanizirao pa je 1897. 
otvorena tramvajska pruga, koja je išla rav- 
no od Somborske kapije Somborskim pu- 
tem u središte grada, ana Somborskom pu- 

tu pojavljuje se i nekoliko manjih tvornica. 
Sve do 1970-ih bio je poznat i Đelmišev 
mlin, no danas na području Gata nema ve- 
ćih gospodarskih objekata. Veći broj trgovi- 
na danas se nalazi na Somborskom putu, 
koji vodi do gradske »buvlje pijace«. 


Do 1990-ih godina u Gatu prevladava 
bunjevačko-hrvatsko stanovništvo, no na- 
kon raspada Jugoslavije 1 u taj dio grada u 
većem se broju naselilo srpsko stanovni- 
štvo iz Bosne i Hercegovine i Hrvatske, a 
od 1999. naseljeno je i nekoliko stotina 
romskih porodica s Kosova. Prema popisu 
iz 2002. na području mjesne zajednice Gat 
živjelo je ukupno 4080 osoba, a službena 
nacionalna struktura bila je sljedeća: 


Hrvati 1078 
Bunjevci 641 
Srbi 835 
Madžari 685 
Jugoslaveni 272 
Ostali 569 


4080 


Ukupno 


Na sjevernoj strani Somborskoga puta 
nalazi se crkva Isusova Uskrsnuća, podig- 
nuta 1933. pokraj gradske kalvarije, tako da 
danas sjeverni dio širega područja Gata cr- 
kveno pripada župi Isusova Uskrsnuća, dok 
južni dio gravitira župi sv. Roka, koja se na- 
lazi na granici sa susjednim dijelom grada 
zvanim Ker. 


Najpoznatiji sportski objekt u Gatu no- 
gometno je igralište kluba Bačka, s čije je 
zapadne strane posljednjih desetljeća, na 
mjestu nekadašnje »stareške pece«, izrasla 
gradska »buvlja pijaca«, najveća takve vr- 
ste u ovome dijelu srednje Europe (Vojvo- 
dine, Slavonije i južne Madžarske). U Gatu 
se nalazi i Osnovna škola Matko Vuković, u 
hrvatskom puku poznata kao »Golubova 
škula« zbog blizine tržnice golubovima, 
nekada zvana i »Rundovska škola«, škola u 
4. kvartu i dr. Njezini izdvojeni odjeli prije 
su djelovali pokraj igrališta Bačke te pokraj 
gradskoga hipodroma. 

Na području nekadašnjega Gatskoga je- 
zera sad se nalaze kuće, a ostaci odvodnog 
kanala vidljivi su i danas, ali više nisu u 

funkciji. O nekadašnjem vodotoku svjedoči 
i kip. sv. Ivana Nepomuka na zapadnoj stra- 
ni Beogradskoga puta stotinjak metara od 
crkve sv. Roka prema gradu. Podignut je uz 
nekadašnji vodotok, koji je tekao iz Vuči- 
dola u Mlaku. Uz ime Vučidol vezuje se sa- 
tirični roman A Repiilo Vucsidol (Leteći Vu- 
čidol), objavljen 1906. u nastavcima, u ko- 
jem je glavni lik Ivan Sarić, prvi avijatičar 
na tlu Ugarske. U ovoj četvrti posebno je bi- 
lo razvijeno sportsko golubarstvo. 


Iz Gata je podrijetlom desetak svećeni- 

ka (Blaško Rajić, Tomo Vereš, Lazar Ivan 
Krmpotić, Josip Temunović i dr.), više ča- 
snih sestara (Anuncijata Roza Kopunović, 
Leopoldina Marija Čović i dr.), tu su rođeni 
književnici Marko Cović i Jakov Kopilo- 
vić, sportaši (nogometaši Andrija Kujun- 
džić — Ciča, Nesto Kopunović — Netoj, Gr- 
go Čović, Andrija Perčić i dr.), kulutrna dje- 
latnica Jovana Stantić, liječnik Josip Đel- 
miš 1 dr. 
Lit.: I. Iv4nyi, Szabadka szabad kirdlyi vdros torte- 
nete, I-IL, Szabadka, 1886-1892; P. Skok, Etimolo- 
gijski rječnik hrvatskoga ili srpskoga jezika, 1, Za- 
greb, 1971; L. Szekeres, Szabadkai helynevek, Sza- 
badka, 1975; K. Gyčre, Szabadka telepiileskepe, 
Subotica, 1976; B. Bukurov, Subotica i okolina, 
Novi Sad, 1983; Statistički godišnjak opština Ada, 
Apatin, Bačka Topola, Kanjiža, Mali Iđoš, Senta, 
Sombor, Subotica, ur. I. Bartol, Subotica, 1985- 
1987; Stanovništvo : 3 : Nacionalna pripadnost : 
detaljna klasifikacija, Beograd, 1993; A. Sekulić, 
Hrvatski bački mjestopisi, Zagreb, 1994; Rukovet, 
br. 1-2-3/1997, Subotica; G. Ulmer, Kraljevski ko- 
mesar Skulteti u Subotici (1819-1823), Subotica, 
1998; S. Mačković, Industrija i industrijalci Subo- 
tice (1918-1941), Subotica, 2004; Subotičke, 6. IV. 
2007, Subotica; Kazivanje Albe Kujundžića iz Su- 
botice; www. subotica.co.yu 


Zs. Szabo i S. Bačić 


GAVRILOVIĆ, Slavko (Srijemske Laze 
kraj Vinkovaca, 1.11. 1924.), povjesničar. 
Diplomirao 1951. i doktorirao 1956. na Fi- 
lozofskom fakultetu u Beogradu. Sveučili- 
šnu karijeru počeo je 1955. na Filozofskom 
fakultetuu Novom Sadu, a 1988. prešao je u 
Povijesni institut SANU-a u Beogradu. Za 
dopisnoga člana SANU-a izabran je 1978., 
a za redovitoga 1985. Bavi se gospodar- 
skom, društvenom i kulturnom poviješću 
Vojvodine i Slavonije od kraja XVIII. do 


sredine XIX st., poviješću srpskoga ustanka 
1848./49. u Podunavlju, Vojnom krajinom i 
funkcioniranjem krajiškoga sustava te po- 
viješću Srba u tim krajevima. Objavio je ve- 
lik broj radova, među kojima nekoliko de- 
setaka monografija i zbirka građe, a studije, 
članke, priloge, kritike i ocjene publicirao 
je u zbornicima Matice srpske za istoriju i 
društvene nauke, Jugoslovenskom istorij- 
skom časopisu, Istorijskom glasniku, Isto- 
rijskom časopisu, Historijskom zborniku 1 
drugdje te u pojedinim tematskim zbornici- 
ma. Jedan je od najvažnijih suvremenih 
autoriteta srpske povijesne znanosti za pod- 
ručje južne Ugarske u kasnofeudalnom raz- 
doblju. Pred Međunarodnim kaznenim su- 
dom za bivšu Jugoslaviju bio je svjedok ob- 
rane Slobodana Miloševića. 

Prikupljajući izvore s kraja XVII. i po- 
četka XVIII. st., sam i u suautorstvu obra- 
dio je i objavio pojedine izvore i radove ko- 
ji se posredno dotiču i Bunjevaca. O Bu- 
njevcima je pisao u člancima »Sombor u 
borbi za elibertaciju 1745-1749.« (Zbornik 
Matice srpske za istoriju br. 37, Novi Sad, 
1988), »Sombor— graničarski šanac (1687- 
1745)« (Zbornik Matice srpske za istoriju, 
br. 46, Novi Sad, 1992) i »Podaci o bunje- 
vačkoj oficirskoj porodici Marković (od 
kraja XVII do sredine XVIII veka)« (Zbor- 
nik Matice srpske za istoriju, br. 61-62, No- 
vi Sad, 2000), na temelju kojih je napisao 
referat Srpsko-bunjevačka simbioza u Som- 
boru od kraja XVII do sredine XVIII veka, s 
kojimje sudjelovao na simpoziju O Bunjev- 
cima u Subotici 2006., svojevrsnom držav- 
nom pokušaju znanstvenoga utemeljenja 
navodne bunjevačke samosvojnosti (Zbor- 
nik radova sa simpozijuma »O Bunjevci- 
ma«, Novi Sad, 2007). Potkraj 1980-ih 
otvoreno preuzima teze Alekse Ivića o Bu- 
njevcima kao katoličkim Srbima te ospora- 
va njihovo izvorno katoličanstvo. Iz etnič- 
kih oznaka »Catholische Ritzen«, »Rascia- 
ni Catholici« i »Rasciani Ritus Catholico- 
rum«, kojima su se služili njemački i ma- 
džarski sastavljači dokumenata, izvodi za- 
ključak da je riječ o »katoličkim Srbima«, 
pa u objašnjenju dokumenta u /zvorima o 
Srbima u Ugarskoj s kraja XVII. i početka 
XVIII veka (knj. 1) navodi »da je franjevci- 
ma srpske nacije u Budimu povereno vrše- 


GAZDAČKO KOLO 


nje parohijskih dužnosti u Tukulji, Hamza- 
begu i Erčinu«, a kad se u objavljenom ar- 
hivskom gradivu spominju česti sukobi Bu- 
njevaca i Srba oko vinograda i zemljišta u 
Baji, Budimu, Tukulji, Senandriji, Anzabe- 
gu i drugdje, on ih naziva sukobima »pra- 
voslavnih i katoličkih Srba«. Nekritički in- 
terpretira i molbu Marka-Matije Markovi- 
ća, pripadnika bunjevačke časničke som- 
borske porodice, carici Mariji Tereziji 
1748. da mu se dodijele pustare Gradina i 
Mala Kula na osnovi vlastitih zasluga i za- 
sluga njegovih predaka, u kojoj se, među 
ostalim, navodi da se njegov djed Dominik 
Duje Marković preobratio s pravoslavlja u 
katoličanstvo i povukao svojim primjerom 
velik broj svojih sunarodnjaka, pri čemu, ne 
tražeći moguće motive Markovića (»da mu 
se dodijele pustare Gradina i Mala Kula«) 
da pripiše navodno pokatoličenje Bunjeva- 
ca svojemu pretku, iz sadržaja dijela molbe 
zaključuje i generalizira: »Navedeno, izri- 
čito svedočenje najuglednijeg Bunjevca u 
Somboru sredinom XVIII. veka majora 
Marka Markovića, ide svakako, u prilog 
mišljenju, iskazanom u nauci, da su Bu- 
njevci srpskog porekla, odnosno deo srp- 
skog naroda, ali su se pokatoličili i tokom 
XVIII. iskazivali kao Srbi — katolici, kojim 
imenom su ih nazivale i zvanične austrijske 
i mađarske vlasti«. No, čak i da je ta tvrdnja 
istinita, teško je na temelju povijesti jedno- 
ga dijela Bunjevaca utemeljeno generalizi- 
rati za sve Bunjevce. S druge strane, u izvo- 
rima koje je objavljivao ignorira nazive 
»nationis Slauo Illirico«, kojim su katolici 
Andzabega, i sami Bunjevci, označivali 
svoju pripadnost ističući da su »oni i njihovi 
preci oduvek bili katolici«. Iako je Bunjev- 
cima pristupao kao »katoličkim Srbima«, 
važan je za historiografiju podunavskih Hr- 
vata jer je objavio neke od izvora o životu 
Bunjevaca u Podunavlju nakon samoga na- 
seljavanja njihove najbrojnije skupine na 
širokom području od Sombora do Senan- 
drije. 

Lit.: Enciklopedija Jugoslavije, 4, Zagreb, 1986; V. 
Gavrilović, Bibliografija radova akademika Slav- 


ka Gavrilovića, Beograd, 2006. 
M. Bara 


GAZDAČKO KOLO, bunjevački narodni 
ples. Svirao se i plesao u Bačkoj prije Dru- 

goga svjetskoga rata. Melodiju mu je, sku- 
pa s još nekoliko kola (npr. slamarskoga i 
paorskoga), 1980-ih zabilježio Stipan Prćić 
— Baća u Gornjem Tavankutu prema svira- 
nju Laze Vukovića — Pupije, no više se na 
zna kakvi su bili plesni koraci. Svi plesovi 
zapisani tom prigodom označeni su kao 
»kola«, bez posebnih imena, a međusobno 
su se razlikovali melodijski. Ovo je kolo, 
zbog lagana i dostojanstvena karaktera, pri 
prilagodbi za orkestarsko izvođenje nazva- 
no gazdačkim. 


Izvor: Kazivanje Stipana Jaramazovića. 
Lj. Vuković-Dulić 


GECI, Kapistran (Varaždin, 2. II. 1871. — 
Subotica, 29. VIII. 1951.), publicist, franje- 
vac. Nakon završene osnovne i srednje ško- 
le u rodnom gradu 1889. stupio je u Provin- 
ciju sv. Ivana Kapistranskoga. Za svećenika 
se pripravljao na filozofskom učilištu u Fe- 
dvaru (madž. Dunafoldvar) iu bogoslovnoj 
školi u Baji. Za svećenika je zaređen 1896. 
u Kalači. Bio je prvi odgojitelj sjemeništa- 
raca Hrvatske franjevačke provincije sv. 
Ćirila i Metoda u Varaždinu 1904.-06. Prije 
inakon toga djelovao je pastoralno u Šaren- 
gradu i Našicama, a kao vjeroučitelj u Ča- 
kovcu, Slavonskom Brodu, Zemunu i Osi- 
jeku. U Šarengradu je bio župnik i samo- 
stanski starješina 1909.-15. Potkraj Prvoga 
svjetskoga rata u Čakovcu je podupirao hr- 
vatsku narodnu svijest i otpor pučanstva 
madžarskim vlastima. Bio je član tzv. na- 
rodnoga vijeća za oslobođenje Međimurja 
1918., kojeje organiziralo oslobođenje Me- 
đimurja od Madžara, što je izvedeno na sam 
Badnjak. U prvoj polovini 1919. bio je 
urednik čakovečkih Međimurskih novina. 
Zapise iz franjevačke povijesti objavljivao 
je u Varaždinskom vjesniku 1930., Hrvat- 
skom listu 1934. i Hrvatskoj straži 1938. U 
Osijeku je spisima utvrđivao već raširenu 
pobožnost sv. Antunu, vezanu uz franjevač- 
ku crkvu sv. Križa u Tvrđi. Iz Zemuna 1945. 
dolazi u subotički samostan, gdje je tada 
bilo samo dva fratra. U Subotici je 1946. 
slavio zlatnu misu. Preminuo je nakon tro- 
godišnje bolesti tijekom koje je izgubio vid. 
Pokopan je na subotičkom Bajskom gro- 
blju. 

Djela: Devetnica na čast sv. Antunu Padovanskom, 
Osijek, 1928; Novene zum Ehren des hl. Antonius, 
Osijek, 1928; Franjevci u Osijeku, Osijek, 1929. 


F.E. HoškoiM. Kovačević 


GELEGUNJA (at. Celtis australis L. fa- 
milia Ulmaceae), listopadno drvo poznato i 
kao koprivić, košćela, kostanja, glangulić i 
ladonja. Bački Hrvati rabe nekoliko lokal- 
nih naziva: u Subotici gelegunja, u Lemešu 
gilgonja (madž. galagonya: glog), u Som- 
boru bođoš (madž. bogyo: bobica). Raspro- 
stranjeno je na području jugoistočne Euro- 
pe, Sredozemlja, Male Azije i Kavkaza. 
Kserotermna je i heliofilna vrsta — podnosi 
visoke temperature i sušne uvjete te ima po- 
trebu za jakim svjetlom. Cvjetovi su joj sit- 
ni i dvospolni, javljaju se pojedinačno ili 
skupno u pazuhu listova. Cvate u travnju i u 
svibnju. Plod joj je sitna koštunica, koja do- 
zrijeva u kolovozu, okrugla je i crvenkasto- 
smeđe boje. Stablo dostiže visinu do 20 me- 
tara, a promjer debla 1 metar u dubokoj sta- 
rosti. Drvo je kvalitetno i rabi se u rezbar- 
stvu, kolarstvu i pri izradi glazbenih instru- 
menata i sportskih sprava. 


Gelegunja 


Dekorativna je biljna vrsta zbog svoje 
guste razgranate krošnje i plavičastozele- 
nog lišća. Uzgaja se najčešće u uličnim dr- 
voredima većih naselja i gradova, kao što je 
slučaj u Subotici, Somboru, Novom Sadu i 
Baji, jer odlično podnosi nepovoljne urba- 
ne uvjete (npr. onečišćeni zrak, prekrive- 
nost tla asfaltom i dr.). Pogodna je biljna vr- 
sta i za sadnju u parkovima te za podizanje 
poljozaštitnih šumskih pojasa. 


U naseljima nekadašnje južne Ugarske 
zasađena je u velikom broju koncem XIX. 
st., pa se zahvaljujući bođošu Sombor i da- 
nas smatra gradom zelenila, dok su u Subo- 
tici posljednjih desetljeća devastirani mno- 
gi drvoredi gelegunja, te su danas vidljivi 
tek njihovi ostaci. 

Lit.: Hrvatski enciklopedijski rječnik, Zagreb, 

2002; Hrvatska enciklopedija, 6, Zagreb, 2004; 

www.de.wikipedia.org; www.hu.wikipedia.org. 
M. Ostrogonac 


GENERALNI ZBOR, neformalna udruga 
bunjevačkih Hrvata koja je imala za cilj 
okupljanje suradnika Nevena i Subotičke 
Danice i drugih osoba koji su podupirali iz- 
laženje i širenje ovoga lista i kalendara za 
austro-ugarskoga razdoblja. Članovi zbora 
bili su tadašnji vodeći bunjevački intelektu- 
alci Mijo Mandić, Pajo Kujundžić, Ilija Ku- 
jundžić, Nikola Kujundžić, Pere Skendero- 
vić, Bariša Matkovć, Ivan Evetović, Ante 
Evetović Miroljub, Nikola Matković, Pajo 
Bačić, Vranje Sudarević i dr. Na njihovome 
je čelu bio je fra Ivan Jesse Kujundžić. Oni 
su se sastajali po kućama članova, a glavni 
pokrovitelj njihova djelovanja bilo je bi- 
skup Ivan Antunović sve do smrti 1888. 

Lit.: Vojmir [B. Gabrić], Mijo Mandić (povodom 
40. godišnjice smrti), Subotička Danica : kalendar 
za 1986. god., Subotica, 1985; R. Skenderović, Su- 
djelovanje slavonskih franjevaca u nacionalnom 
pokretu podunavskih Hrvata tijekom 19. i počet- 


kom 20. stoljeća, Scrinia Slavonica, 6, Slavonski 


Brod, 2006. 
R. Skenderović 


GEORGIJEVIĆ, Svetozar (Nova Gradi- 
ška, 25. VIII. 1908. — Beograd, 26. VII. 
1988.), profesor i publicist, brat poznatoga 
povjesničara hrvatske književnosti Kreši- 
mira. Osnovnu školu i gimnaziju završio je 
u Srijemskoj Mitrovici, a južnoslavenske 
književnosti diplomirao je na beogradskom 
Filozofskom fakultetu 1934. Radio je kao 
profesor u Gospiću, Valjevu, Novom Sadu, 
Vrnjačkoj Banji i Trsteniku, a nakon 1954. 
predavao je na višim pedagoškim školama 
u Zrenjaninu i Nišu. Bavio se jezikoslo- 
vljem i književnošću, a radove je objavlji- 
vao u vodećim srpskim i jugoslavenskim fi- 
lološkim časopisima. Među ostalim je ure- 


GEORGIJEVIĆ 


dio te napisao predgovore za izdanja Smrti 
Smail-age Cengića Ivana Mažuranića iz 
1952. te Mrtvih kapitala Josipa Kozarca iz 
1953. 


Za bačke Hrvate važan je osobito zbog 
svojega zanimanja za Bunjevce, koje je re- 
zultiralo dvama poznatim radovima. Nje- 
gova studija »Bački bunjevački govori« 
(Godišnjak Zadužbine Sare i Vase Stojano- 
vića, 6/1938, Beograd, 1939, 23-33) jedan 
je od prvih znanstvenih opisa novoštokav- 
skih ikavskih govora u sjevernoj Bačkoj. 
Autor u njoj navodi njihova najvažnija gla- 
sovna, morfološka i sintaktička obilježja te 
ističe kako ona u velikoj mjeri odražavaju 
razvoj središnjega područja štokavskoga 
narječja. S druge strane, ističe kako se obi- 
lježja koja su za te govore specifična često 
mogu naći i u Bunjevaca u drugim krajevi- 
ma te općenito u štokavskim govorima u 
Dalmaciji i Primorju. Spominje i kako je 
utjecaj susjednih ekavskih na bačke bunje- 
vačke govore, unatoč općemu uvjerenju, 
razmjerno malen i lokalne važnosti. Studija 
je nastala na temelju autorovih terenskih is- 
traživanja koja je u srpnju i kolovozu 1938. 
proveo zahvaljujući financijskoj potpori 
Zaklade Sare i Vase Stojanovića, a donosi 
samo manji dio prikupljene građe. Bez ob- 
zirana to, riječje ojednom od najkvalitetni- 
jih dijalektoloških radova o bunjevačkim 
govorima. Iako je autor u njemu najavio ka- 
ko sav materijal namjerava objaviti kao po- 
sebnu studiju, nije zabilježeno njezino ob- 
javljivanje. 

Drugi je njegov rad posvećen bačkim 
Hrvatima članak »O imenu Bunjevci« 
(Onomastica Jugoslavica, 7, Zagreb, 1978, 
177-187), u kojem se taj etnonim pokušava 
povezati s nekadašnjim životom Bunjevaca 
»u zemlji ipod zemljom«. Polazeći od pret- 
postavke da je ta etnička skupina nastala 
stapanjem romanskih nomada i slavenskih 
sjedilaca u dalmatinskom zaleđu na prijelo- 
mu XV. i XVI. st., urazdoblju prije nego što 
su u to područje došli Srbi, ustvrđuje kako 
je ime Bunjevac zapravo pogrdna oznaka — 
stanovništvo dalmatinskih gradova naime 
svoje je kulturno zaostale susjede nazivalo 
tako prema bunjama, tj. primitivnim i često 
privremenim nastambama u kojima su ži- 

vjeli. Autor navodi frazeološke, toponimij- 
ske i etnološke argumente za svoju hipote- 
zu, ističući pritom kako je imenovanje et- 
ničkih skupina po načinu stanovanja na 
Balkanu razmjerno često. Spominje ujedno 
i kako se sličan proces stapanja romansko- 
ga selilačkoga u slavensko sjedilačko sta- 
novništvo nešto prije zbivao i na istoku Sr- 
bije, no dok je to stanovništvo s vremenom 
posve izgubilo svaku specifičnost, u sluča- 
ju Bunjevaca ona je donekle očuvana za- 
hvaljujući ponajprije migracijama. Naime, 
nakon što se jedna velika skupina Bunjeva- 
ca odselila u Bačku, postala je ondje dovolj- 
no snažna da asimilira ne samo druge dose- 
ljenike iz Dalmacije i Bosne nego i mnoge 
Srbe, Slovake, Nijemce i Madžare. Autor u 
jednoj bilješci napominje i kako se tom pro- 
blematikom bavi u radu »Bački Bunjevci i 
Srbija«, za koji navodi da je u tisku, ali nije 
poznato je li doista i tiskan. 


Lit.: Enciklopedija Novog Sada, 6, Novi Sad, 1996; 
Srpski biografski rečnik, 2, Novi Sad, 2006. 


P. Vuković 


GERARD (Gerhard, madž. Gellćrt) (Vene- 
cija, između 977. i 982. — Budim, 24. IX. 
1046.). svetac, mučenik. Rođen je u porodi- 
ci vjerojatno lombardskoga podrijetla, 
premda ima i mišljenja da potječe iz Dalma- 
cije. Nakon završetka studija 1012. u tada 
prestižnom Clunyju u Francuskoj bio je 
opat benediktinskoga samostana u Veneci- 
ji. Prema novijim istraživanjima s funkcije 
opata odstupio je oko 1018. i živio je kao re- 
meta u okolici Pule. Odatle je kanio krenuti 
u Jeruzalem, no zbog brodoloma bio je pri- 
siljen potražiti utočište u osorskom samo- 
stanu na današnjem otoku Cresu. Tamošnji 
gaje opat uputio da krene u Madžarsku jer 
je ondje postojala velika potreba za navje- 
šćivanjem Evanđelja. Tako je odgodio ho- 
dočašće te se uputio u Zadar, a odatle u Pe- 
čuh biskupu Moru, koji je srdačno dočekao 
obrazovana propovjednika i pisca. S ugar- 
skim kraljem sv. Stjepanom I. (vladao 
997.—1038.) sastao se u Stolnom Biogradu, 
gdje mu je navodno povjerio sina Emerika 
na odgoj. Od 1023. do 1030. živio je povu- 
čenim remetskim životom na području Ba- 
konya, gdje se bavio pisanjem teoloških 
studija i tumačenjem Biblije. 

God. 1030. povjerena mu je zadaća 
ustrojavanja marosvarske (poslije čanad- 
ske) biskupije. U Marosvaru (danas Cenad, 
Rumunjska) dao je sagraditi biskupijsku pr- 
vostolnicu, samostan i školu za buduće teo- 
loge te je organizirao život u biskupiji na či- 
je gaje čelo imenovao kralj Stjepan I., koji 
mu je svesrdno pomagao u ovoj djelatnosti. 
Nakon smrti Stjepana I. 1038. u Madžar- 
skoj su izbili neredi i unutarnje borbe. Zbog 
obezglavljenosti države Gerard je javno 
oplakivao sudbinu madžarskoga naroda. 
God. 1043. odbio je izvesti crkveni obred 
krunidbe kralja Aba Samuela, a 1046., kad 
je Petar Orseol, Stjepanov nećak i sin mle- 
tačkoga dužda, drugi put svrgnut s prijesto- 
lja, pogani su podigli veliku oružanu pobu- 
nu pod Vatinim vodstvom, paleći crkve i 
ubijajući svećenike. Tako su Gerarda u Bu- 
dimu bacili sa stijene koja danas nosi njego- 
vo ime (Szent Gellert-hegy). Mučenik Ge- 
rard proglašen je svetim 1083. u vrijeme 
vladavine kralja sv. Ladislava I. Spomen- 
dan muje 24. rujna, au Hrvatskoj se njegov 
imendan slavi 3. listopada. 

Prvi je crkveni pisac u Madžara, prvi 
madžarski mučenik i prvi banatski biskup, 
prvosvećenik marosvarske (poslije čanad- 
ske) biskupije, koju je utemeljio prvi ugar- 
ski kralj Stjepan 1. Nakon trianonskoga raz- 
graničenja na prostoru dotadašnje čanadske 
biskupije 10. II. 1923. ustrojena je Banatska 
apostolska administratura, koju je Sveta 
Stolica 16. XII. 1986. uzdigla na rang Zre- 
njaninske biskupije, čiji je zaštitnik sv. Ge- 
rard. U Banatu danas ime prema tomu sve- 
cu nosi crkva u Vršcu. Sluga Božji Tomo 
Stantić, somborski karmelićanin, nosio je 
redovničko ime Gerard. 

Lit.: J. Karacsonyi, Szent Gellert csanddi piispok 
elete es miivei, Budapest, 1887; A. Bodor, Szent 
Gellćrt Deliberatio-janak f6 forrasai, Szazadok, 77, 
Budapest, 1943; E. Ivanka, Das »Corpus Arcopagi- 
ticum« bei Gerhard von Csanad, Traditio, 15, New 
York, 1959; G. Silagi, Untersuchungen zur »Deli- 
beratio supra hymnum frium puerorum« des Ger- 
hard von Csandd, Miinchen, 1967; J. Leclercg, San 
Gerardo di Csanad e il monachesimo, u: Venezia e 
Ungheria, Firenze, 1973; L. Szegfu, La missione 
politica ed ideologica di San Gerardo in Ungheria, 
in: Venezia e Ungheria, Firenze, 1973; L. Mezey, 
Gellćrt-problćmak, u: Vigilia, 9/1980, Budapest; 
Gz. Ronay, Szent Gellćrt 6s legendai, Vigilia, 


9/1980, Budapest; J. T&rčk, Gherardus de Venetis 
auctor et monachus? (Un clerc medieval et la Bi- 
blie), u: Spiritualita e lettere nella culture italiana e 
ungherese del basso medioevo, Firenze, 1995; Opći 
religijski leksikon, Zagreb, 2002; www.catholic- 


Zr.org.yu 
L. Heka 


GERARDOV NAROD, bilten župe sv. Jo- 
sipa Radnika u Đurđinu. Ime je dobio po 
karmelićanskom redovniku sluzi Božjem 
Gerardu Tomi Stantiću, koji je rođen na sa- 
lašu u okolici Đurđina. Bio je vjersko-infor- 
mativnoga karaktera i obrađivao je tema- 
tiku iz vjerskoga života te župe. Izlazio je 
povremeno, dijelio se besplatno, a umnoža- 
van je fotokopirnim aparatom u formatu 
A4. Prvi broj izašao je u kolovozu 2003., a 
posljednji 9. broj u prosincu 2005. Odgo- 
vorni urednik bio je vIlč. Lazar Ivan Krmpo- 
tić,anakon njegove smrti glasilo je prestalo 
izlaziti. 

P. Skenderović 


gerardov narod 


BILTEN ŽUPE SV. JOSIPA RADNIKA 
Đurđin 


kolovoz 2003. - broj 1 


GGERSKNOJENI 


Gerardov narod, br.1, Đurđin, 2003. 


GERNER, Eliza (Sombor, 30. VIII. 
1920.), dramska glumica, književnica. Ro- 
đena u madžarskoj obitelji kao Erzsebet 
Gerner, kći je trgovca Janosa i Ruže, rođ. 
Bađon iz Sombora, ali joj je djed po majči- 
noj liniji Franjo Bađon bunjevačkoga roda 
iz Telečke. »Po ocu sam Madžarica, no du- 
šom i srcem hrvatska glumica«, izjasnila se 
u jednom intervjuu 1990. Nakon završene 
Trgovačke škole u Somboru studirala je 
ekonomiju, najprije u Zagrebu 1939.-41., a 
poslije Budimpešti, gdje je 1942. diplomi- 
rala, a 1943. i doktorirala tezom Socijalno 
usmjerene odredbe u najnovijem poreznom 
zakonu. 


Pred kraj Drugoga svjetskoga rata vraća 
se u Sombor te radi kao dobrovoljna bolni- 
čarka u partizanskoj vojnoj bolnici. Diplo- 
ma ekonomistice nije joj priznata pa je iz 
amaterske glumačke družine Madžarske 

kasine dobila profesionalni angažman u 
somborskom Narodnom kazalištu. Istaknu- 
la se već prvom ulogom, naslovnom u Gol- 
donijevoj Mirandolini, te ulogama Elize 
Doolittle u Pygmalionu G. B. Shawa i Laure 
u Agoniji M. Krleže, obje s Titom Strozzi- 
jem kao gostujućim redateljem i glumcem. 
On će joj uskoro postati suprug i životni 
partner. God. 1948. dolazi u Zagreb, poha- 
đa Dramski studio pri Hrvatskom narod- 
nom kazalištu, a sezonu 1949./50. zajedno 
sa Strozzijem provodi u Narodnom kazali- 
štu Ivana pl. Zajca u Rijeci. Od jeseni 1950. 
do umirovljenja 1982. stalna je članica an- 
sambla Drame Hrvatskoga narodnoga ka- 
zališta u Zagrebu, osim sezone 1961./62., 
kad je skupa sa Strozzijem angažirana u 
Volkstheateru u Rostocku. Usporedno s 
djelovanjem u HNK igrala je sa Strozzijem 
komorne igrokaze u okviru DAS-a (Dram- 
ski ansambl Strozzi) i gostovala po cijeloj 
Jugoslaviji te u Madžarskoj, Austriji i Nje- 
mačkoj. 

Tijekom karijere glumila je na hrvat- 
skom, srpskom, madžarskom i njemačkom, 
a posebno su zapažena njezina ostvarenja u 
djelima Shawa, Goethea, Shakespearea, 
Beaumarchaisa, Giraudouxa, Krleže, Ger- 
vaisa, Božića i Strozzija (Zgra u dvoje). Na- 
stupala je više puta na radiju 1 u televizij- 
skim dramama i serijama, a igrala je i u fil- 
movima Zvonimira Berkovića Ljubavna 
pisma s predumišljajem (1985.) i Kontesa 
Dora (1993.) te u Tri muškarca Melite Žga- 
njer (1998.) Snježane Tribuson. God. 2006. 
dobila je Nagradu hrvatskoga glumišta za 
svekoliko umjetničko djelovanje. Kazali- 
šnu dinastiju Strozzi produžava njezina 
unuka glumica Dora Fišter, dok joj je druga 
unuka Maja Fišter novinarka i suradnica 
HTV-a. 

U kazališnim je časopisima pisala o ka- 
zališnoj problematici i prikazivala kazali- 
šne predstave, a prevodila je snjemačkoga i 
madžarskoga. Nakon umirovljenja inten- 
zivnije se bavi pisanjem memoarskih tek- 
stova. Objavila je sedam knjiga uspomena, 
od autobiografskih preko sjećanja na prija- 
telje Miroslava i Belu Krležu do biografske 
o Strozziju. Stereotipnu predodžbu o Krleži 
kao o intelektualcu koji je bezrezervno pod- 

upirao ideju jugoslavenstva uvelike ospora- 
vaju lucidna zapažanja Elize Gerner o tome 
da je Krleža često bio zabrinut za sudbinu 
Hrvata i Hrvatske. Veoma se ljutio na to što 
su vojvođanski Hrvati u Jugoslaviji bili slu- 
žbeno deklarirani i kao Bunjevci i Šokci. 
Eliza Gerner točno je zabilježila rečenicu 
koju je, vidljivo uzrujan, Krleža jednom iz- 
govorio: »To je upravo kriminal, jedan na- 
rod pretvoriti u neke etničke grupe. Tu sra- 
motnu ulogu oko gubljenja identiteta najin- 
tenzivnijeje provodila stara Jugoslavija«. 


Eliza Gerner 


Djela: Osvrnuh se sjetno, Zagreb, 1988; Oproštaj s 
Gvozdom, Zagreb, 1993; Oteto zaboravu, Zagreb, 
1995; U sjeni stoljeća koje odlazi, Zagreb, 1999; 
Kazalište kao sudbina, Zagreb, 2001; Svjedoci Kr- 
ležina odlaska (zajedno s drugim suprugom Mila- 
nom Arkom), Zagreb, 2002; Tito Strozzi, Zagreb, 
2004. 


Lit.: Hrvatsko narodno kazalište 1894-1969, Za- 
greb, 1969; Hrvatski leksikon, 1, Zagreb, 1996; Hr- 
vatski biografski leksikon, 4, Zagreb, 1998; Enci- 
klopedija opća i nacionalna u 20 knjiga, 7, Zagreb, 
2005; Z. Vidačković, Stoljeće jedne dinastije, Vije- 
nac, br. 228, Zagreb, 2002; N. Rubić, Čisti veš obi- 
telji Krleža, Zarez, br. 107, Zagreb, 2003; M. Đa- 
nić, Eliza Gerner, Miroljub, 1-2/2004, 2/2007, 


Sombor. I. Škrabalo 


GIBANICA, u bačkih Šokaca kolač od 
»kiseloga tijesta«, tj. tijesta koje se mijesi s 
kvascem. Tijesto se izrađivalo od mekoga 
brašna, mlijeka, masti, soli, šećera, jaja i 
kvasca. Poslije miješenja (»zakuvavanja«) 

ostavljala se na toplo mjesto da »naraste«. 
Tijesto se poslije rukama rastezalo u pravo- 
kutni oblik veličine 40 x 50 cm, debljine 2-3 
mm, te se posipalo najčešće mljevenim ora- 
sima i makom pomiješanim sa šećerom, a 
ljeti i ujesen i jabukama. Pripremala se me- 
đutim i gibanica sa sirom, cimetom, roga- 
čom i jajima. Obično se pekla nedjeljom. 
Gibanicu pečenu u okrugloj tepsiji svekrve 
su nosile na zaruke i predavale komad bu- 
dućoj snahi, koja je najslađi srednji dio, tzv. 
»svrtak«, davala svojoj prijateljici kako bi 
se i ona, prema vjerovanju, brzo udala. 


M. Šeremešić 


GILIJAN, Andrija (Fancaga, 7. 1. 1904. — 
Lćrida, Španjolska, 1. IV. 1938.), antifašist, 
borac u španjolskim međunarodnim briga- 
dama. Sin Marka i Roze, rođ. Strikinac. Za- 
vršivši osnovnu školu u rodnom selu, naj- 
prije radi s ocem kao ratar, a poslije postaje 
naučnikom kod fancaškoga kovača Ivana 
Strikinca. U mladosti je bio organizator bu- 
njevačkih prela, a u igrokazima koji su se u 
tim prigodama redovito prikazivali često je 
imao glavne uloge. Postao je pomoćnikom 
kod poznatoga bajskoga kovača Bence Be- 
šlića, s kojim je izrađivao prava remek-dje- 
la. Zauzimao se za veća nacionalna prava 
svojih sunarodnjaka i za socijalnu praved- 
nost, paje došao u sukob sa žandarmerijom. 
Zbog gospodarske krize ostao je bez posla i 
1928. seli se u Kanadu, gdje radi u šumar- 
stvu. Tu se uključio radnički pokret. Kad su 
za vrijeme Španjolskoga građanskoga rata 
kanadski radnici organizirali međunarodni 
bataljun, prvi stupa u njegove redove te u 
prosincu 1936. odlazi u Španjolsku kako bi 
se borio protiv fašizma. Sudjelovao je u 
mnogim bitkama, a poginuo je kod Lćride. 
Fancažani se i danas s ponosom sjećaju svo- 
jega junaka. 

Lit.: S. Velin, Andrija Gilijan — borac španjolskih 
internacionalnih brigada, u: Narodni kalendar 

GIMNAZIJA, općeobrazovna srednja ško- 
la koja priprema mladež za sveučilišni stu- 
dij. Naziv joj je izveden iz starogrčke riječi 
gimnazij (gymndsion), koja je označivala 
javnu odgojnu ustanovu pretežno za tjele- 


sni odgoj mladića od 16 do 18 godina. Mla- 
dići su vježbali goli (gynnos) u slobodnom 
prostoru, okruženom trijemovima, u koji- 
ma su se mogli okupati, odmarati, šetati i 
slušati predavanja filozofa i govore starijih 
građana. 


Prethodnice današnje gimnazije bile su 
u srednjem vijeku različite crkvene i grad- 
ske latinske i gramatičke škole u kojima su 
đaci učili »sedam slobodnih vještina« (sep- 
tem artes liberales): gramatiku, retoriku i 
dijalektiku (frivium) te aritmetiku, geome- 
triju, astronomiju i teoriju glazbe (quadrivi- 
um). U doba humanizma učio se klasični 
(Ciceronov) latinski jezik. Ta humanistička 
latinska škola počinje se potkraj XVI. st. 
proširivati i nazivati gimnazijom, a sve joj 
je jasnija zadaća priprema mladeži za sve- 
učilište. Jednu od najstarijih potpunih gim- 
nazija osnovao je 1537. u Strassbourgu Jo- 
hannes Sturm. Imala najprije osam, a posli- 
je deset razreda (u višim razredima učio se 
grčki), 1566. dobila je akademska prava, a 
1621. pretvorena je u sveučilište. Gimnazi- 
je toga tipa, poznate kao klasične, širile su 
se po Europi: u Engleskoj su nazvane gra- 
mmar school (gramatička škola), a u Fran- 
cuskoj lycee i college (od lat. collegium: 
zbor, udruga). 

Prvu gimnaziju u Hrvatskoj osnovali su 
pavlini 1503. u Lepoglavi, a od 1582. mogli 
su je polaziti i svjetovnjaci. Imala je šest 
razreda i bila je najviša škola u Hrvatskoj. 
Car Leopold I. dao joj je 1666. rang akade- 
mije i povlasticu da može dodjeljivati dok- 
torate iz filozofije i teologije, a 1669. uzdi- 
gao ju je na razinu sveučilišta. Isusovci su 
osnovali gimnazije u Zagrebu 1607., u Ri- 
jeci 1627., Varaždinu 1628., Dubrovniku 
1658., zatim u Slavonskoj Požegi, Križev- 
cima, Osijeku i dr. 

Prvu gimnaziju na području današnje 
Republike Srbije osnovali su isusovci 
1726. u Beogradu, zatim je gimnazija osno- 
vana 1747. u Subotici, koju su tijekom 113 
godina vodili franjevci, u Petrovaradinu 
1765. iu Rumi 1779. Od 1. IX. 1789. u No- 
vi Sad je premještena subotička gimnazija 
(vraćena 1791.). Zatim je u Srijemskim 
Karlovcima gimnazija osnovana 14. VIII. 
1791., a otvorena 1. XI. 1792. U Beogradu 

je 1. 1X. 1808. otvorena Velika škola, što je 
u to vrijeme bila najviša obrazovna institu- 
cija u Srbiji, dok je druga gimnazija otvore- 
na 1811. U Kragujevcu je gimnazija otvore- 
na 1833., zatim u Šapcu, Čačku, Užicu, Za- 
ječaru, Negotinu i dr. U Beogradu je osno- 
vana još jedna potpuna gimnazija 1839. Pr- 
va realna gimnazija osnovana je u Valjevu 
1870. 


Gimnazije su doživjele veće promjene s 
pojavom neohumanizma u Njemačkoj u 
XVIII. st., kad je u nastavni plan uvedeno 
više grčkoga jezika, a sav je nastavni sadr- 
žaj bio prožet duhom antičke Grčke. Napre- 
dak prirodnih znanosti, razvoj industrije i 
velike društvene promjene na prijelazu u 
XIX. st. zahtijevali su više prirodoznan- 
stvenoga i tehničkoga obrazovanja, pozna- 
vanje modernih stranih jezika, povijesti, 
zemljopisa, ekonomije i sociologije, pa se 
nakon žestoke idejne i političke borbe pojavio 
novi tip reformirane gimnazije nazvan real- 
nom gimnazijom. U njoj su se učili novi 
predmeti, latinski je bio ograničen na neko- 
liko viših razreda, dok je grčki ukinut. Ta- 
kve realne gimnazije ili više realke imale su 
ulogu u pripremanju tzv. tehničke inteligen- 
cije i kadrova za trgovinu, bankarstvo i dr. 
Bilo ih je više vrsta i više su puta reformira- 
ne te su se održale i u XX. st., uz tzv. klasič- 
ne gimnazije, čiji se broj smanjio. Nakon 
Drugoga svjetskoga rata, u nizu reformi 
školstva, klasična i realna gimnazija doži- 
vjele su mnogo promjena: negdje su pro- 
gramski približene stručnim školama, a 
drugdje su svedene na izborne smjerove u 
širem tipu škole općeobrazovnoga tipa, ili 
se javljaju kao specijalizirane gimnazije. 
Gimnazija je kao institucija doživjela krizu 
u bivšoj Jugoslaviji između 1976. (reforma 
Stipe Šuvara) i 1990., kad se vratila u od- 
gojno-obrazovani sustav u sveukupnom 
procesu tranzicije. 


Važnije gimnazije za podunavske Hrva- 
te. 1. U Subotici je gimnazija, kao latinska 
škola koja priprema mladež za sveučilišni 
studij, osnovana 1747., kad prva generacija 
subotičkih mladića, u jednoj trošnoj kućici 
pokraj tadašnje »varoške kuće«, uči latin- 
sku gramatiku kod fratra Tome Porubsko- 
ga. Bila je to gramatička škola u kojoj se ra- 

dilo prema modelu 3 +2, odnosno, nakon tri 
gramatička razreda, u kojima su se obrađi- 
vali: prava, principia, gramatika i sintaksa, 
dolazila su dva humanistička razreda s po- 
etikom, retorikom, logikom, fizikom, meta- 
fizikom i uvodom u teologiju. Do školske 
1794./95. god. bila su samo tri gramatička 
razreda, kad se otvara i prvi humanistički 
razred, a 1795./96. otvoren je i drugi, čime 
je ta gimnazija prema tadašnjim zahtjevima 
postala potpuna. Od 1803., sukladno novo- 
mu nastavnomu planu, treći razred dotada- 
šnjih narodnih škola priključen je gimnaziji 
kao prvi gramatički razred te je ona imala 
četiri gramatička i dva humanistička razre- 
da (4 +2). God. 1818. sagrađena je za nju i 
prikladna zgrada, koja je bila smještena po- 
kraj tadašnje Gradske kuće. Od osnivanja 
službeni i nastavni jezik u gimnaziji bio je 
latinski, s iznimkom razdoblja 1784.-91., 
kad je tu funkciju imao njemački jezik. 
God. 1845. službeni jezik postaje madžarski. 


Nakon što je novi školski zakon preki- 
nuo s nastavom čiji je najvažniji zadatak bi- 
lo svladavanje latinskoga jezika, uveo pred- 
mete novih realnih sadržaja i ujedno podije- 
lio sve gimnazije na niže (s četiri razreda) i 
više (s osam razreda), od 1851./52. školske 
godine zbog nepostojanja uvjeta za višu 
gimnaziju, subotička gimnazija svedena je 
na nižu. Od 1860. franjevci se povlače iz 
gimnazije, koju potpuno preuzimaju svje- 
tovni profesori, a te je godine osnovan i prvi 
školski odbor, koji je uskoro izabrao još pet 
potrebnih profesora te je školske 1862./63. 
god. otvoren i osmi razred, čime je gimnazi- 
ja opet postala potpuna. Prvi ispit zrelosti 
(veliku maturu) polagala su tri maturanta 
1863. Današnja zgrada gimnazije izgrađe- 
naje 1897.-99. Za vrijeme Prvoga svjetsko- 
ga rata gimnazijska zgrada pretvorena je u 
vojnu bolnicu, a gimnazija je radila u zgradi 
građanske škole. 

Nakon stvaranja Kraljevine SHS od 1. 
III. 1919. službeni i nastavni jezik u gimna- 
ziji postao je »srpsko-hrvatsko-slovenski«, 
a postojao i madžarski odjel. Dana 5. V. 
1919. dobiva ime Gradska bunjevačka gim- 
nazija, ali je već 20. VIII. 1920. škola podr- 
žavljena i nazvana Državna mješovita veli- 
ka gimnazija u Subotici. Prvi poslijeratni 

ravnatelj bio je Ivan Vojnić Tunić, koji je 
1921. smijenjen. Nakon njega nije bilo rav- 
natelja hrvatske narodnosti sve do kraja 
Drugoga svjetskoga rata. Kako se poslije- 
ratnih godina broj učenika naglo povećao, 
gimnazija je 1925. podijeljena tako da po- 
sebno radi Ženska realna gimnazija (u da- 
našnjoj zgradi OŠ Ivana Gorana Kovačića). 

Od ponovne uspostave madžarske vla- 
sti 1941. službeni i nastavnijezik u muškoj i 
ženskoj gimnaziji jest madžarski, a naziva 
se Državna madžarska gimnazija. Mnogi 
Hrvati nisu mogli nastaviti školovanje jer 
nisu znali madžarski, a nisu primljeni ni u 
srpsku gimnaziju u Novom Sadu. Školske 
1943./44. god. u muškoj gimnaziji otvoren 
je mješoviti razred za Bunjevce, u kojem se 
poučavalo na »bunjevačkom jeziku«, a mo- 
gli su se upisati samo oni učenici kojima su 
oba roditelja Bunjevci. 


Od siječnja 1945. nastavljaju rad tri 
gimnazije: potpuna muška i potpuna ženska 
na srpsko-hrvatskom nastavnom jeziku i 
potpuna mješovita gimnazija na madžar- 
skome. Prvi poslijeratni ravnatelj Muške 
gimnazije bio je Matija Evetović (1944.- 
47.). Nakon školske reforme 1950./51. 
gimnazije su postale četverogodišnje, a 
muške i ženske gimnazije spojene su u je- 
dinstvene škole. God. 1955. spojene su sve 
tri gimnazije u Višu mješovitu gimnaziju sa 
srpsko-hrvatskim i madžarskim nastavnim 
jezikom, koja nakon smrti Moše Pijade 
1957. uzima njegovo ime. Nosi ga sve do 
1977./78., kad je ukinuta. U školski sustav 
bivše Jugoslavije vraća se u vrijeme raspa- 
da socijalističkoga sustava pa se u Subotici 
prva nova generacija gimnazijalaca upisuje 
1990./91. u zgradi bivše Građanske škole, a 
u svoju zgradu vraća se na polugodištu 
1991./92., gdje i danas radi pod imenom 
Svetozar Marković. Državne joj vlasti 
osporavaju tradiciju pa 1997. u gimnaziji 
nije proslavljen jubilej četvrt milenija od 
njezina osnivanja, ali ni nakon demokrat- 
skih promjena nije obilježena 260. obljetni- 
ca osnutka 2007. 

Tijekom cijele povijesti subotičke gim- 
nazije samo je u razdoblju 1953.-56. posto- 
jao jedan odjel na hrvatskom nastavnom je- 
ziku, s tim da je nastavni jezik u praksi ovi- 


sio io tome gdjeje predmetni profesor zavr- 
šio studij. Nakon demokratskih promjena 
programe za hrvatske škole, pa i gimnaziju, 
izradilo je Hrvatsko akademsko društvo 
2002., koje su prosvjetne vlasti prihvatile, 
ali je tek 2006./07. pokrenut jedan odjel u 
prvom razredu društveno-jezičnoga smjera 
na hrvatskom nastavnom jeziku, a od 
2008./09. otvoren je opći smjer za nastavu 
na hrvatskom. 


Gimnazija »Svetozar Marković« u Subotici 


Gradsku subotičku gimnaziju pohađali 
su i mnogi mjesni Hrvati, među kojima su 
najznamenitiji biskup Ivan Antunović, li- 
ječnik i bibliofil Vince Zomborčević, na- 
rodni preporoditelj Ambrozije Šarčević, ar- 
hitekt Titus Mačković i mnogi drugi. 

U Subotici je 1962. utemeljena Klasič- 
na vjerska gimnazija Paulinum radi pripre- 
me svećeničkih kandidata iz Subotičke bi- 
skupije i susjednih (nad)biskupija za studij 
teologije, čime je odgojni zavod (sjemeni- 
šte), koji je otvoren usporedno s gimnazi- 
jom, dobio interdijecezanski karakter. Sve- 
ta kongregacija za sjemeništa i sveučilišne 
studije u Rimu odobrila je 1963. taj čin, dok 
se Odjel za prosvjetu Kotarskoga narodnog 
odbora u Subotici nikada nije oglasio u po- 
vodu prijave osnivanja sjemeništa i škole. 
Isprva su sjemeništarci bili smješteni u za to 
adaptirane prostorije biskupskoga doma, a 
nova zgrada (pokraj katedrale) posvećena 
je 30. VI. 1965. Od 1989./90. u Paulinumu 
se školuju i oni koji nemaju izričitu namjeru 
biti svećenici. Nastavni jezik te gimnazije 

od njezina osnutka nominalno je hrvatski, 
ali u praksi, osobito od 1990-ih godina, to 
ovisi o postojanju kadrova. Pokrajinsko taj- 
ništvo za obrazovanje i kulturu AP Vojvodi- 
ne 2004. i formalno je priznalo njezino po- 
stojanje. 

Treća je gimnazija u Subotici Filološka 
gimnazija Dezs0 Kosztolanyi na madžar- 
skom nastavnom jeziku, koja je utemeljena 
2003. Za njezine potrebe Općina Subotica 
dala je na korištenje zgradu na Trgu žrtava 
fašizma br. 21, koja je srušena te je podig- 
nuta nova zgrada, što je u najvećoj mjeri po- 
mogla Republika Madžarska. 

2. U Somboru je Srpska pravoslavna crkve- 
na općina 1759. otvorila četverorazrednu 
gramatičku školu, a franjevci su 1763. ute- 
meljili latinsku gramatičku školu, koja je 
djelovala do 1781. Prethodnice današnje 
somborske gimnazije jesu Niža realna ško- 
la s tri razreda, koja je djelovala od 1865., te 
četverorazredna Niža gimnazija, koja je ra- 
dila 1869.-71. Gimnazija radi od jeseni 
1872. s četiri niža razreda i s 86 učenika. 
Nastava se isprva izvodila na srpskom i ma- 
džarskom jeziku, a od školske godine 
1876./77. samo na madžarskom, dok je srp- 
ski jezik bio nastavni predmet za učenike 
kojima je materinski. Gimnazijska zgrada 
završena je 1886. Djelovala i za vrijeme Pr- 
voga svjetskoga rata, ali je u zgradu smje- 
štena bolnica. Početkom 1919. utemeljena 
je Državna gimnaziju na »srpsko-hrvat- 
skom jeziku«, nastavila je raditi i na ma- 
džarskom jeziku, ali je Ministarstvo pro- 
svjete 1923. ukinulo madžarsku gimnaziju. 
Uoči Drugoga svjetskoga rata dograđen je 
drugi kat gimnazijske zgrade. Nakon uspo- 
stave madžarske vlasti u travnju 1941. gim- 
nazija nastavlja rad na madžarskom jeziku i 
po drugom nastavnom planu. U siječnju 
1945. obnavlja se rad gimnazije i nastava je 
najprije za redovite učenike prvoga i drugo- 
ga razreda i za tzv. tečajce, tj. gimnazijalce 
čije je školovanje prekinuo rat, a za ostale 
nastava je počela u ožujku 1945. izvan 
zgrade, u kojoj je vojna bolnica ostala do 
ljeta 1945. Od 1945./46. školske godine 
omogućeno je školovanje na madžarskom 
jeziku i stvaraju se dvije gimnazije: Potpu- 
na mješovita sa srpskim nastavnim jezikom 

i Nepotpuna s madžarskim nastavnim jezi- 
kom, koja je 1953. postala potpuna i radila 
je do 1956., otkada Viša mješovita gimnazi- 
jau Somboru izvodi nastavu na »srpsko-hr- 
vatskom« i madžarskom jeziku. Društve- 
no-jezični i prirodoslovno-matematički 
smjer uvedeni su 1959. Sadašnje ime dobila 
je 1967. prema svojem nekadašnjem učeni- 
ku književniku Veljku Petroviću, koji je te 
godine preminuo. Reformom gimnazije i 
srednjih škola 1978. prestaje postojati som- 
borska gimnazija, ali je u istoj zgradi i s 
istim imenom obnovljena od 1990./91. 
Osnovana je Srednja škola prosvjetne stru- 
ke od dijela kolektiva Srednje škole prirod- 
nih i tehničkih struka Veljko Vlahović. Po- 
četak je bio s 28 odjela: 6 odjela prvoga raz- 
reda gimnazije (jedan odjel na madžarskom 
jeziku) i odjel drugoga, trećega i četvrtoga 
razreda prosvjetne, kulturološko-jezične i 
prirodoslovno-matematičke struke. Od 
1993./94. školske godine gimnazija živi 
kao jedinstvena škola. 


Somborsku gimnaziju završili su naj- 
znamenitiji somborski Hrvati: akademik 1 
profesor šumarske genetike Mirko Vidako- 
vić; akademik i nuklearni fizičar Gaja Ala- 
ga; odvjetnik Lajčo Vidaković; akademik, 
liječnik dijabetolog te hrvatski ministar 
vanjskih poslova Zdenko Škrabalo; drama- 
turg i redatelj Ivo Škrabalo i dr. 


3. Gimnaziju u Baji utemeljili su franjevci 
1757. godine. Dugo vremena bila je najva- 
žnije obrazovno središte grada i okolice. 
God. 1811. dobila je rang velike gimnazije. 
Dotadašnji latinski nastavni jezik 1844. za- 
mijenjen je madžarskim. Od 1879./80. pre- 
uzeo ju je cistercitski red. Od 1921. nosi 
ime kralja Bele III., koji je utemeljio cister- 
citski red u Madžarskoj. Od 1948. škola je 
postala državnom, a poslije je bila u djelo- 
krugu lokalne samouprave. Danas se na je- 
zičnom, humanističkom, matematičkom i 
informatičkom smjeru nastava održava u 4, 
5 16 godišta. U njoj su maturirali i mnogi 
bački Hrvati. [Ž. Mandić] 

4. Pijaristička gimnazija u Segedinu, koja 
danas nosi ime segedinskoga Hrvata Andri- 
je Dugonića, glasovitog pisca, matematiča- 
ra i etnografa (1740.-1818.), otvorena je 
1721. sa 110 učenika i dva razreda u zdanju 


28 


Lazaretuma. Tijekom katastrofalnoga po- 
tresa 1879. i zgrada je gimnazije jako stra- 
dala, pa je 1886. grad podigao novu. Do 
1898. pijaristička gimnazija prva je i jedina 
gimnazija u gradu. Kao najveća srednja 
škola u Austro-Ugarskoj Monarhiji na go- 
dinu je odgajala 800 učenika. Iako je nakon 
Trianonskoga mirovnoga sporazuma Sege- 
din ostao bez svojega zaleđa u Bačkoj i Ba- 
natu, a samim time i gimnazija bez velikoga 
broja učenika koji su tradicionalno dolazili 
iz toga područja, i u međuraću je ostala jed- 
nom od najcjenjenijih općih gimnazija u 
Madžarskoj. Od 1945. niži su razredi gim- 
nazije postupno ukinuti, njihovu su ulogu 
preuzeli viši razredi osnovne škole Szent 
Gellćrt, kojom su upravljali pijaristi. God. 
1948. gimnazija je podržavljena pod nazi- 
vom Dugonics Andrds Allami Gimndzium, 
već sljedeće je ukinuta, a u njezinu zgradu 
useljena je jedna od katedara Prirodoslov- 
no-matematičkoga fakulteta u Segedinu. 
Nakon sloma komunizma 1989./90. ponov- 
no je odobreno djelovanje crkvenih škola, 
pa je obnovljena 1 pijaristička gimnazija, 
koja je 1990. vraćena pijarističkomu redu. 
U kolovozu 1991. počela je 248. nastavna 
godina u samostanu Male braće, kao privre- 
menom prostoru gimnazije, i to kao četve- 
rorazredna, a 1994. dopunjena je sa šestero- 
razrednom poukom. Napokon je 1999., na 
blagdan sv. Josipa od Calasanze, osnivača 
pijarista, posvećena nova škola i samostan 
pijarističkoga reda pod imenom Dugonics 
Andrds Piarista Gimndzium, Szakkćpzo Is- 
kola, Alapfoku Miiveszetoktatasi Int6ćzmeny 
es Kollegium. 

Ispit zrelosti u njoj su stekli i mnogi bač- 
ki Hrvati, primjerice biskup Ivan Antuno- 
vić; jezikoslovac i jedan od vođa ilirskoga 
pokreta Vjekoslav Babukić; barun Adam 
Bajalić, general austrijske vojske u Vojnoj 
krajini; zagrebački nadbiskup kardinal Jo- 
sip Mihalović; prvi ravnatelj madžarske 
vojne akademije Ludoviceum Andrija Pet- 
rić; grof Josip Šišković (Jozsef Siskovics), 
general i vojni odgajatelj cara Josipa II.; 
Stjepan Vedreš (Istvan Vedres), pisac i glav- 
ni gradski inženjer i dr. [L. Heka] 


5. Hrvatska osnovna škola i gimnazija u 
Budimpešti djeluju u sklopu višenamjenske 


ustanove (dječji vrtić, osnovna škola, gim- 
nazija iučenički dom). Nastale su iz učitelj- 
ske škole i liceja na »jugoslovenskom« na- 
stavnom jeziku utemeljenih 1946. u Peču- 
hu, gdje je bila najveća koncentracija Hrva- 
tai Srba. U 1949./50. licej je pretvoren u op- 
ću gimnaziju. Zbog pogoršanih političkih 
odnosa između Madžarske i Jugoslavije, 
prema odluci Ministarstva prosvjete 1950. 
»južnoslavenska škola« premještena je u 
Budimpeštu (XIV. okrug, Abonyijeva ul. 
br. 7-9). Prve je školske godine bilo 68 uče- 
nika. God. 1950. gimnazija se opredijelila 
za humanistički smjer (pretežito društvene 
znanosti ijezici). Do 1952./53. radilo se bez 
udžbenika. Škola je 1952. preseljena u VII. 
okrug na Trg ruža 6-7. Đački dom u poseb- 
noj zgradi osiguran je 1951. za dječake, a 
1954. za sve učenike. Tada je priključena 
srpska osnovna škola iz Pomaza (madž. 
Pomaz), koja je prerasla u opću srpsko-hr- 
vatsku školu. Te godine gimnazija u svoja 
četiri razreda ima 91 učenika. Od 1960./61. 
prelazi se na nastavu »5 + 1«, tj. pet dana 
učenja u školi ijedan dan »politehnike«, rad 
u tvornicama, radionicama. Od 1960. prela- 
zi se na dvojezičnu nastavu, humanistički 
se predmeti i dalje poučavaju na materin- 
skom jeziku, a realni na madžarskom, s tim 
da nazivlje treba znati na oba jezika. Povi- 
jest se uči iz madžarskih udžbenika preve- 
denih na »hrvatsko-srpski«, a o povijesti 
matičnoga naroda malo se govori. God. 
1981./82. gimnazija prelazi na fakultativnu 
nastavu, kojoj je svrha jačanje dvojne uloge 
gimnazije: pripremanje učenika za daljnje 
školovanje stjecanje kvalifikacije radi lak- 
šega zapošljavanja nakon mature. Kulturni 
rad (pjevački zbor, plesna skupina, kazali- 
šna družina) i športska aktivnost bili su na 
visokoj razini. Najviše maturanata dali su 
Santovo (120), Kaćmar (53) i Gara (52). 
Iako su većinu učenika činili Hrvati, tije- 
kom njezina postojanja, napose u prvom 
razdoblju, nametao se srpski književni jezik. 


Od 1. VIII. 1993. ustanova je razdvoje- 
na na hrvatsku i srpsku školu. Danas Hrvat- 
ski vrtić, osnovna škola, gimnazija i đački 
dom u Budimpešti ima dvjestotinjak pola- 
znika i smještenje u posebnoj novoizgrađe- 
noj zgradi (XIV. okrug, Kantornć sćtany 1-3). 


GIMNAZIJA 


Budući da učenici dolaze sa slabim ili nika- 
kvim poznavanjem materinskoga jezika, 
uveden je i pripremni, tzv. nulti razred. Ve- 
ćina predmeta predaje se na madžarskom 
jeziku. [Ž. Mandić] 


Hrvatska osnovna škola i gimnazija 
u Budimpešti 

6. U Pečuhu također postoji Hrvatski vrtić, 
osnovna škola, gimnazija i učenički dom 
Miroslav Krleža. Osnovna škola djeluje od 
1952., gimnazija je utemeljena 1983., a 
dječji se vrtić priključio 2000. Najveća je 
školska ustanova Hrvata u Madžarskoj, ima 
više od 200 učenika, najviše iz Baranje, ali 1 
iz drugih krajeva gdje žive Hrvati, pa tako i 
iz Bačke. [Ž. Mandić] 

Značenje gimnazije za podunavske Hr- 
vate. Gimnazije su u gradskim središtima 
širih područja u kojima žive podunavski 
Hrvati uspješno pripremale mnoge genera- 
cije mladeži za javne službe u regiji, ali i ši- 
re te davale odlično obrazovanje kao temelj 
za sveučilišne studije mladim generacija- 
ma. No osim toga općega kulturološkoga 
značenja gimnazije, kao rasadnici buduće 
inteligencije, imaju posebnu ulogu u oču- 
vanju nacionalne svijesti manjina. Jednako 
tako, osobito od druge polovine XIX. st. pa 
do danas, zadržale su važnu nacionalno- 
ideološku funkciju, tj. ulogu u prihvaćanju 
državotvornih ideja, u ovisnosti o držav- 
nom okviru u kojem djeluju. Ovo ima još i 
dodatnu težinu kad se govori o bačkim Bu- 
njevcima i Šokcima, koji su sve do druge 
polovine XX. st. bili izrazito agrarne struk- 
ture, konzervativni i u velikoj mjeri izvan 
modernizacijskih procesa, uključujući i one 
vezane za formiranje suvremenih nacija. 
Zbog toga su gradske gimnazije prvoraz- 
redna poluga madžarizacije i srbizacije 
među ne osobito brojnom gimnazijskom 
mladeži bunjevačkoga i šokačkoga podrije- 
tla. Usto je među gimnazijskim profesori- 
ma i dužnosnicima sve do danas vrlo malo 

onih hrvatske narodnosti, što je rezultat u 
prvom redu politike vlasti da se postavlja- 
njem kadrova, osobito onih koji su većinske 
narodnosti i nisu iz domaće sredine, s jedne 
strane, onemogući razvoj nacionalno-ma- 
njinske inteligencije, a s druge strane 
usmjeri njezin odgoj u duhu pripadništva 
većinskoj naciji. U najnovije vrijeme, una- 
toč formalnomu postojanju manjinskoga 
prava na školovanje na materinskom jezi- 
ku, čini se da je poodmakle asimilacijske 
procese moguće tek usporiti formiranjem 
posebnih manjinskih škola, prije svega 
gimnazija, s nastavnim kadrom koji zna hr- 
vatski jezik. 


Lit.: F. Paulsen, Geschichte des gelehrten Unter- 
richts auf den deutschen Schulen und Universitćiten 
vom Ausgang des Mittelalters bis zur Gegenwart, 
Leipzig, 1884; M. Evetović, Kulturna povijest bu- 
njevačkih i šokačkih Hrvata; Đ. Franković i dr., 
Povijest školstva i pedagogije u Hrvatskoj, Zagreb, 
1958; Gimnazija: Sto godina gimnazije u Somboru, 
ur. F, Matarić, Sombor, 1972; Ž. Đorđević, Istorija 
vaspitanja u Srba, Beograd, 1958; J. Ivanović, Pre- 
gled povijesti subotičke gimnazije, u: Zbornik za 
historiju školstva i prosvjete, br. 14, Zagreb-Beo- 
grad-Ljubljana, 1981; J. Ivanović, Djelovanje su- 
botičke gimnazije u odgoju i obrazovanju mladih 
generacija (1747-1977), mafistarska radnja; J. Iva- 
nović, Gimnazija — tradicija duga 250 godina, u: 29. 
savezno takmičenje mladih fizičara Jugoslavije : 
Bilten, br. 1, Subotica, 1993; M. Mandić, Naša gim- 
nazija, Budapest, 1996; http://www.gimnazija- 
so.edu.rs 

J. Ivanović 


GLADIĆ, Stevica — Klopa (Sonta, 19. IV. 
1911. — Osijek, 7. VII. 1980.), harmonikaš. 
Rodio se u seljačkoj obitelji od oca Pavla i 
majke Magdalene, rođ. Šuvaković. Osnov- 
nu školu završio je u Sonti, zatim je kratko 
učio za kovača. U svojim dvadesetim godi- 
nama počinje svirati po prelima i svatovi- 
ma. Najviše je o glazbi naučio od stanovito- 
ga Miše Staparca. God. 1947. odlazi u Osi- 
jek izapošljava se u tvornici namještaja kao 
portir, no istodobno svira po mnogim resto- 
ranima. Skladao je dva kola (Sonćansko ko- 
lo i Bačko kolo) i snimio gramofonsku plo- 
ču s tada poznatim slavonskim pjesmama i 
šokačkim kolima. Kao virtuoz na harmoni- 
ci nastupao je uživo na Radio Osijeku, a bio 
je čest gost iu emisiji Veselo veče na Radio 
Beogradu. 

Izvor: Kazivanje Joze Gladića iz Osijeka. 
Ž. Mikrut 


GLAS, mjesečni književni časopis. Vla- 
snik, nakladnik i urednik bio je Lazar Sti- 
Gradske knjižnice. Uredništvo i uprava ča- 
sopisa nalazili su se u Subotici u Ulici Paje 
Dobanovačkoga 8, a tiskan je u grafičkom i 
kliše-zavodu braće Fišer na 32 stranice. Pr- 
vi je broj izašao u prosincu 1938., a u siječ- 
nju i kolovozu 1939. izašla su još dva broja. 
U časopisu su novele, pjesme i članke obja- 
vljivali uglavnom mladi autori: Balint Vuj- 
kov, Blaško Vojnić Hajduk, Jakov Kopilo- 
vić, Pavle Orlović, Jovan Jugović, Marko 
Gubić, Klara Sarić, Luka Sučić, Franjo Pa- 
tarčić, Nikola Gabrić, Marko Pilasanović, 
Svetozar Pavić, Dušan Pantić, Jovan Jugo- 
vić i dr. Uredništvo je upućivalo suradnike 
da »se tekstovi primaju bez obzira kojim 
književnim narječjem bili pisani«, naglaša- 
vajući time svoju jugoslavensku orijentaci- 
ju. Radovi su objavljivani uglavnom latini- 
com, u manjoj mjeri i ćirilicom. Sačuvani 
primjerci nalaze se u fondu zavičajne perio- 
dike u Gradskoj knjižnici u Subotici, u fon- 
du periodike Knjižnice Matice Srpske u 
Novom Sadu i u Nacionalnoj i sveučilišnoj 
knjižnici u Zagrebu. 


VE ekač 

Glas, br. 1/1993., Subotica 


Lit.: K 29, Kultura naših »Najboljih sinova«, Subo- 
tičke novine, 2/1939, Subotica; M. Evetović, Kul- 
turna povijest bunjevačkih i šokačkih Hrvata (ru- 
kopis); A. Sekulić, Bački Hrvati, Zagreb, 1991. 

E. BažantiM. Bara 


GLAS, časopis Društva hrvatskih, srpskih i 
slovenskih književnika u Madžarskoj za 
književnost, kulturu i društvena pitanja. Iz- 
davao ga je u Budimpešti Demokratski sa- 
vez Južnih Slavena u Madžarskoj. Obja- 
vljena su četiri broja: 1989. tri, a 1990. je- 
dan. Uza sudjelovanje uređivačkog odbora 
od 11 članova, uređivali su ga Mijo Karagić 
i Predrag Stepanović. Na 120-ak stranica 
suženoga B5 formata tiskana su izvorna 
djela (pjesme, novele, eseji, kritike, kraće 
drame) hrvatskih, srpskih i slovenskih knji- 
ževnika te prijevodi iz madžarske književ- 
nosti (S. Csoori, I. Ečrsi, L. Gyurko, I. 
Koncz, J. Pilinszky, Gy. Spiro). Od Hrvata 
iz Madžarske, izdvajaju se pjesme Stipana 
Blažetina, Stjepana Blažetina, Marka Deki- 
ća, Branka Filakovića, Ladislava Gujaša, 
Ivana Horvata, Mije Karagića, Tomislava 
Krekića, Đure Pavića, Đuse Šimare Puža- 
rova, Marge Šarac, Lajoša Škrapića i Jolan- 
ke Tišler, te prozni ostvaraji Stipana Blaže- 
tina, Đure Frankovića, Zoltana Gataija, Mi- 
je Karagića, Janje Prodan i Marge Šarac. 

Ž. Mandić 


GLAS KONCILA, informativno glasilo 
Katoličke crkve u Hrvata i izdavačka kuća. 
List je počeo izlaziti 4. X. 1962. kao ciklo- 
stilom umnažan bilten s imenom Glas s 
Koncila. Izvješćivao je o događanjima na 
II. vatikanskom koncilu, a potražnja za 
njim ubrzo je premašila sva očekivanja. 
Kao dvotjedne crkvene novine počeo je iz- 
laziti 29. IX. 1963. s imenom Glas Koncila 1 
s motom Vovo lice Crkve, a tjednikom po- 
staje 1. 1. 1985. Izvješćuje o događanjima o 
općoj Crkvi te o Crkvi u hrvatskom narodu, 
popularizira različite vjerske sadržaje, pro- 
miče koncilsku obnovu i ekumenski duh te 
s vjerničkoga stajališta promatra druge važ- 
ne političke, znanstvene i kulturne doga- 
đaje, osobito u svjetlu etike, kršćanskoga 
morala i katoličkoga društvenoga nauka. U 
komunističkom razdoblju list se argumenti- 
rano suprotstavljao sustavnoj ateizaciji dru- 
štva boreći se za osnovna ljudska prava i 
slobode. Zato je često dolazio u sukob s vla- 
stima paje četiri puta zabranjivan, a glavni i 
odgovorni urednik bio je osuđivan. List je 
svoju nezavisnost prema političkim vlasti- 


GLAS NARODA 


ma očuvao i nakon demokratskih promjena 
ineovisnosti Hrvatske. Glas Koncila od po- 
kretanja lista do danas ujedno je i izdavačka 
kuća, koja je objavila više od 400 knjiga i 
nosača zvuka vjerskoga sadržaja domaćih i 
stranih autora. 


Od samih početaka u listu se redovito 
piše o hrvatskom iseljeništvu i dijaspori, 
među kojima i o Hrvatima u Vojvodini i Sr- 
biji. Sustavno se objavljuju vijesti i reporta- 
že o njihovim specifičnim problemima. Za 
vrijeme socijalizma bio je popularan među 
Hrvatima u Bačkoj i mogao se redovito na- 
bavljati u crkvama, što od 1992. više nije 
slučaj. Nakon organiziranja dopisništva u 
Subotici 1988. za list pišu subotički sveće- 
nici, najprije Andrija Kopilović, zatim An- 
drija Anišić, a na njegovim stranicama ob- 
javljivali su i Lazar Ivan Krmpotić, Željka 
Zelić te iz Zagreba Ante Sekulić, Tomo Ve- 
reš i drugi, dok je Tomislav Vuković dugo- 


godišnji član uredništva. 
T. Vuković 


GLAS NARODA, subotičko glasilo Jugo- 
slovenske nacionalne stranke (JNS), desni- 
čarske dvorske partije osnovane 1931., koja 
je okupljala ljude lojalne režimu i sklone br- 
zu bogaćenju. Propagirala je ideje kralja 
Aleksandra što ih je očitovao uvodeći dik- 
taturu 6. siječnja 1929. Glas naroda bio je 
tjednik, a objavljivao je tekstove pisane la- 
tinicom i ekavicom, ali i ikavicom. Time je, 
kao i pojavljivanjem prvoga broja upravo 
na Badnju večer 1933., pokazana jasna 
usmjerenost na domaće bunjevačko stanov- 
ništvo. Urednik je bio Nikola Rapaić, a gla- 
vni i odgovorni urednik Antun Vuković — 
Čardaš, posjednik. U početku je izdavač bi- 
la mjesna organizacija JNS-a, odnosno nje- 
zin tajnik Ivan Rajčić, a od 9. III. 1934. taj- 
ništvo stranke i Matija Skenderović. Zadnji 
broj nosi datum 3. V. 1935. Izašla su ukupno 
73 broja. 


Novine su bile pod izravnim utjecajem 
politički moćne i režimski orijentirane bra- 
će Ivandekić — odvjetnika Mirka, koji je bio 
i narodni zastupnik, i geodetskoga inženje- 
ra Ivana, tadašnjega gradonačelnika. Njiho- 
ve namjere bile su očite: uz pomoć propa- 
gandei agitacije lista zadržati vlast iključne 


31 


GLAS NARODA 


Vanredni broj I —— Nd 
Nedeljni list Jugoslovenske Nacionalne Siraoke u Sub 
Sabaca, Nina s, pod masčkom tlom | VORI Rote Na god. D. 40 o ja s= 


God. II. — Broj 19 


Uspomeni pokojnog Matije Išpanovića 


Sami sebi ne vjerujemo, da li nas oči varuja, ili uši dobro m SRE ja Na Sri i ft 


drugova, prijalelja, pošiovaoca | poznanika: umro je, njega vile me 
seko mem je pojaii Ga Potje Mpanoriča bol jo vi i volio | u roda g provoda, vile među 
Hvima nema. Da U je seat pokosa | = nepovrat odnijela maleg dragog brala i 


Jesi isina je. On je umro, lao je leko dugo ihjei da mole na" pomoći 
50 travnja zaklogljena sa njegove oči, da ze gledaju ovaj svijet; ošlednjelo je ni sjegoro tijelo, da 
e dolac u Golica s Rudima; satvoreza su njegove uih, da ne čuja laii | podvie. Lojina su se maogi 


slukli u borbi prode ajega. 


Subotica, maj 2 1405 Izlazi 


smarodna prava, velega nikad nog. 


svakog petka 


slu Uiganorića 


Glas naroda, br. 19/1935, Subotica 


pozicije u gradu i okolici. Isprazna demago- 
gija, očitovana već u samom naslovu, bila je 
jasna i iz sadržaja lista. Stvaranje »nerazru- 
šivog tabora na severnoj tački naše države«, 
nuđenje mjesta »najvećim i najmoćnijim, 
kao inajmanjim i najsiromašnijim ljudima i i 
staležima«, obraćanje narodu, tj. »njegovoj 
srži — seljaku i radniku, bez kojih nema kru- 
ha, ruha niti odbrane« samo su neki od pri- 
mjera te frazeologije. 

Programski članak Sloga i glas naroda 
u prvom je broju potpisao Nikola Rapaić, a 
iznio je u njemu osnove na kojima stranka 
djeluje: integralno jugoslavenstvo i borba 
za očuvanje jedinstva države. Od 2. II. 
1934. njegova imena više nema u impresu- 
mu. Najveći dio sadržaja Glasa naroda 
imao je karakteristike stranačkoga glasila, s 
priopćenjima stranačkih tijela i dužnosni- 
ka, i tek s ponekim prilogom koji prati zbi- 
vanja u Subotici, zemlji ili svijetu. Stilom 1 
jezikom bio je usmjeren pretežito na niže 
socijalne slojeve, zemljodjelce. 

U političkim borbama prije petosvi- 
banjskih parlamentarnih izbora 1935. braća 
Ivandekić i njihovo glasilo našli su se pred 
valom nezadovoljstva. Zadnji se broj poja- 
vio 3. svibnja 1935. Parafrazirajući metafo- 
re Vladka Mačeka, novine pišu da je »pr- 
sluk naš dobro zakopčan, da su mu petlje 
čvrste« i da bi njegovo raskopčavanje mo- 
glo da dovesti do toga da »ostanemo goli«. 
Zagovaranjem tvrde linije, nastavljanje 
vladavine čvrste ruke, oni u Subotičkom iz- 
bornom okrugu nisu uspjeli privući birače: 
kandidat na režimskoj listi Mirko Ivković 

Ivandekić uspijeva osvojiti 11% glasova, 
dok je Josip Vuković — Đido sa liste udruže- 
ne oporbe dobio potporu više od 50% bira- 
ča. Time je i sudbina Glasa naroda bila od- 
lučena te je list prestao izlaziti. 

Lit.: T. Kolozsi, Szabadkai sajto (1919-1945), 
Ujvidćk, 1979; D. Popov, Srpska štampa u Vojvodi- 


ni 1918-1941, Novi Sad, 1983. 
S. Mačković 


GLAS RAVNICE, glasilo Demokratskoga 
saveza Hrvata u Vojvodini iz Subotice. Prvi 
je svjetovni list na hrvatskom jeziku u Voj- 
vodini nakon 1956. Počeo je izlaziti u kolo- 
vozu 1990., ubrzo nakon osnutka DSHV-a, 
koji je pretežito i bio njegov nakladnik. Ti- 
jekom postojanja mijenjala se uređivačka 
politika: u početku je bio informativno gla- 
silo otvorenoga uređivačkoga koncepta, od 
sredine 1994. najveći je dio sadržaja bio po- 
svećen praćenju aktivnosti DSHV-a na cije- 
lom teritoriju Vojvodine, od 2007. ponovno 
je otvoreno glasilo, kojem su u fokusu pra- 
ćenje stranačkih aktivnosti te provođenje 
proklamiranih manjinskih prava. 

Iako je nominalno mjesečnik, nije uvi- 
jek izlazio redovito, osobito u razdoblju 
2000.-06. Osim redovitih, izašlo je i nekoli- 
ko nenumeriranih izvanrednih brojeva, obi- 
čno pred obljetnice stranke ili izbore. Naj- 
češće izlazio na 16 ili 24 stranice, iako je 
broj stranica varirao od 4 do 28. Često je mi- 
jenjao grafički izgled, a i upravljanje i ure- 
đivanje listom ostvarivalo se u različitim 
aranžmanima: od uredničkoga savjeta na 
početku, zatim s ravnateljem lista, do samo 
jedne osobe u funkciji urednika, a nekoliko 


Glasilo Demokratskog saveza Hrvata u Vojvodini 

Veliki uspjeh odbornika DSHV u Subotici 
HRVATSKI U SLUŽBENOJ 
UPOTREBI ! 


Cijema: 100,000 din (| 4000 NRD 


Glas ravnice, br. 35, Subotica, 1993. 


je brojeva objavljeno bez urednika (37., 
38., 106.-108.). Uredici su bili Ivan Polja- 
ković (1.-36.), Branko Melvinger (39.-44.), 
Vesna Kljajić (45.-64.), Lidija Molzer (65.- 
95./96.), Petar Kuntić (101., 104.), Đorđe 
Čović (102., 103.), Dragan Jurakić (105.) i 
Vojislav Sekelj (od 109.). U listu su surađi- 
vali najistaknutiji intelektualci vojvođan- 
skih Hrvata (Juraj Lončarević, Lazar Mer- 
ković, Vojislav Sekelj, Tome Vereš, Bela 
Gabrić...), a svoje novinarske uratke u nje- 
mu su počeli objavljivati mnogi koji su po- 
slije postali važni protagonisti hrvatskoga 
novinstva i kulture u Vojvodini (Zlatko Ro- 
mić, Robert Čoban, Goran Rotim, Petar Vu- 
ković, Slaven Bačić, Tomislav Žigma- 
nov...). 

Napisi u Glasu ravnice od velike su važ- 
nosti za mjesnu povijest Hrvata u Vojvodi- 
ni na kraju XX. st., osobito brojevi iz prve 
polovine 1990-ih, i to ne samo za povijest 
političkoga artikuliranja interesa zajednice 
nego i za njezinu kulturu i uopće društveni 
život. U listu su uredno zabilježeni mnogo- 
brojni oblici kršenja ljudskih i manjinskih 
prava Hrvata u Vojvodini, u čemu se poseb- 
no ističu napisi srijemskoga svećenika 
Marka Kljajića. 

Lit.: T. Žigmanov, Bibliografija Hrvata u Vojvodini 
(1990.—2002) : prinosi, Pula, 2005. T. Žigmanov, 
Hrvati u Vojvodini danas : traganje za identitetom, 
Zagreb, 2006. 


T. Žigmanov 


GLAS ŠOKADIJE, glasilo Kulturno-pro- 
svjetne zajednice Hrvata Šokadija iz Sonte. 
Najavljen kao tromjesečnik, prvi broj iza- 
šaoje u prosincu 2007. u nakladi Novinsko- 


GLASNIK 


izdavačke ustanove Hrvatska riječ iz Subo- 
tice. Glavni je urednik Ivan Andrašić, a list 
donosi uglavnom informacije o djelatnosti 
Zajednice. 


T. Žigmanov 


GLASILO SUBOTIČKIH RIMOKA- 
TOLIČKIH CRKVENIH OPĆINA, list 
koji je izdao Senat katoličkih crkvenih op- 
ćina u Subotici. Prvi i jedini broj izašao je 
29. VI. 1934., a kao odgovorni urednik na- 
veden je Mijin G. Perčić. Tiskan je dvoje- 
zično na hrvatskom i madžarskom jeziku 
(Szuboticai romai katholikus hitkozsegi 
Tuds0it0) na 8 stranica u subotičkoj tiskari 
Globus. Glasilo je pokrenuto radi informi- 
ranja subotičkih katolika o radu i potreba- 
ma crkvenih općina, a besplatno je dijeljeno 
vjernicima. Objavljene su u njemu uprave i 
zastupnici crkvenih općina u Subotici u raz- 
doblju 1934.-36., objašnjenje značenja cr- 
kvenih općina i crkvenoopćinskih poreza, 
izvještaj sa sjednice Senata katoličkih cr- 
kvenih općina u Subotici i vijest o ređenju 


Subotica. 29. juza LJ 


Glasilo 

Glasilo subotičkih rimokatoličkih 
crkvenih općina, br. 1, Subotica, 1934. 


dvanaestorice bogoslova s područja Bačke 
apostolske administrature. Jedan primjerak 
Glasila čuva se u Nacionalnoj i sveučilišnoj 


knjižnici u Zagrebu. 
M. Bara 


GLASNIK, prilog i podlistak Subotičkih 
novina s vjerskom tematikom. Počeo je iz- 
laziti u studenom 1929., ubrzo nakon pre- 
stanka izdavanja Hrvatskih novina i pokre- 
tanja Subotičkih novina. Bio je najprije ru- 
brika, zatim dodatak u sklopu lista te samo- 
stalan dodatak na jednoj, dvjema ili četiri- 
ma stranicama, s paginacijom u sklopu li- 

GLASNIK 


sta, a katkad i s vlastitom. Bio je različita 
formata, sukladno formatu Subotičkih novi- 
na, koji se mijenjao u ovisnosti o tiskari u 
kojoj su tiskane. Izlazio je neredovito i mi- 
jenjao je dinamiku izlaženja, od dvotjedni- 
ka (1929.-30.) pa do godišnjaka, kad je izla- 
zio kao božićni prilog (1938.-40.). U počet- 
ku je bio bez oznake godišta, broja i uredni- 
ka, a poslije godišta i brojevi nisu uvijek 
točno naznačivani. Prvi se put pojavljuje s 
oznakom godišta i s brojem (god. III., br. 
24) kao prilog Subotičkih novina br. 24 iz 
1930. Otad nosi i podnaslov »za duhovnu 
zabavu«, koji ponovno nestaje tijekom 
1931. Kad se pojavio 1929., uredništvo nije 
bilo naznačeno, a od 1930. urednik je ozna- 
čen inicijalom p. B. (Blaško Rajić). God. 
1933. uredništvo preuzima A. M. (Andrija 
Moullion), a nakon nekoliko brojeva po- 
novno je urednik Blaško Rajić (B. R.). Iz- 
među 1935. i 1937. uređuje ga L. K. (Lazo 
Križanović), oskudno i svega nekoliko bro- 
jeva, zbog neredovita izlaženja Subotičkih 
novina. Od 1938. ponovno nije naznačen 
urednik, ali sad već izlazi kao samostalni 
dodatak na četirima stranicama u božićnim 
brojevima. I suradnici su se potpisivali pse- 
udonimima i inicijalima, npr. p. B. (Pavao 
Bešlić), Ano Nimka (Lajčo Budanović). 
Posljednji put pojavio se kao božićni prilog 
Subotičkih novina 1940. 


GLASNIK 


Sobottno zavise 
24.8. 1040 poda Beđisa KA dr. 1 


K svojima dođe i svoji ga 
ne primiše 


Glasnik, br. 1/1940, Subotica 


Nepotpuna su godišta sačuvana u Grad- 
skoj knjižnici u Subotici, u Knjižnici Mati- 
ce srpske u Novom Sadu, u Nacionalnoj i 
sveučilišnoj knjižnici u Zagrebu te u Nacio- 
nalnoj knjižnici Szechćnyi u Budimpešti. 
Lit.: Subotičke novine, 1929-41; 1. Kujundžić, Bu- 
njevačko-šokačka bibliografija, Rad JAZU, 355, 
Zagreb, 1969; A. Sekulić, Bački Hrvati, Zagreb, 


1991. 
E. Bažanti M. Bara 

GLASNIK ISTORISKOG DRUŠTVA U 
NOVOM SADU, časopis. Pokrenut je 
1928. radi objavljivanja stručnih i znan- 
stveno-istraživačkih radova za područje 
Vojvodine i nekadašnje južne Ugarske. 
Osnivač i ravnatelj bio je Stanoje Stanoje- 
vić, a glavni urednik Dušan J. Popović. Iz- 
lazio je do 1940.: 1928.-35. tri puta na go- 
dinu (u veljači, lipnju i listopadu) na 10-12 
tabaka, a od 1936. četiri puta na godinu (u 
siječnju, travnju, srpnju i listopadu ) na 7-8 
tabaka. Tiskan je najprije u Srijemskim 
Karlovcima pod uredništvom Vikentije 
Prodanova, a 1938.-40. u Novom Sadu pod 
uredništvom Dimitrija Kirilova. Za 18 go- 
dišnjih tečaja izdano je 40 svezaka, a 1937., 
kao svezak 31-32, objavljeno je kazalo do- 
tad objavljenih svezaka. 

Suradnici su bili pretežito srpski povje- 
sničari i arheolozi (Stanoje Stanojević, Du- 
šan J. Popović, Vasa Stajić, Nikola Radoj- 
čić, Milutin Jakšić i dr.), a nešto priloga ob- 
javili su i unitarno orijentirani hrvatski 
znanstvenici (Ferdo Šišić, Viktor Novak, 
Petar Skok). U časopisu su publicirani pri- 
lozi koji su se bavili različitim razdobljima, 
od prethistorijskoga doba pa sve do XX. 
st., a obrađivani su povijest, književnost, 
kulturni događaji, topografija. Prevladava 
usmjerenost na povijest i kulturu Srba u Ba- 
ranji, Bačkoj, Banatu i Srijemu, no ima i ra- 
dova koji su važni i za druge narode, pa tako 
i za hrvatsku povijest općenito (osobito za 
Srijem, manje za Baranju, ali i mnogi koji 
se bave hrvatsko-srpskim odnosima) te za 
vojvođanske Hrvate (Radivoj Simonović, 
O katolicima i katoličkoj crkvi pod Turcima 
na zemljištu Vojvodine, 1/1; Nikola Radoj- 
čić, O imenu Bunjevaca, HL/2; Velja Miro- 
savljević, Novi Sad oko 1716. godine, VI/3; 
Vasa Stajić, Mađarizacija i preporod Bu- 
njevaca, VIII/1; Spasoje Vasiljev, Književ- 
nost bačkih Bunjevaca u 17 i 18 veku, XIIV/ 
1-2; Vasa Stajić, Bunjevački govor kao jezik 
zvaničenja u Bačkoj, XII1/1-2 1 dr.), pri če- 
mu je objavljeno i mnoštvo prikaza različi- 
tih djela. No sukladno ideološkim pogledi- 
ma vodstva Istoriskog društva i koncepciji 
časopisa, o vojvođanskim Bunjevcima i 
Šokcima ne govori se kao o Hrvatima, pa se 
u više prigoda i osporavala njihova pripad- 
nost hrvatskomu narodu. 


Glasnik je tiskan ćirilicom, ali je dio pri- 
loga, osobito oni koji su se odnosili na hr- 
vatske autore te na mjesnu hrvatsko-bunje- 
vačku povijest, objavljivan latinicom. Po- 
sjeduju ga Knjižnica Matice srpske u No- 
vom Sadu te gradske knjižnice u Subotici i 


Somboru. 
E. Bažant 


GLASNIK JUGOSLOVENSKOG PRO- 
FESORSKOG DRUŠTVA, međuratni st- 
ručni časopis profesorskoga udruženja u 
Beogradu. Nastavak je prijeratnoga časopi- 
sa Nastavnik, koji je izdavalo Srpsko profe- 
sorsko društvo u Beogradu 1890.-1914. 
Nakon rata 1919. izdana su još dva sveska 
toga časopisa, od 1921. do 1929. izlazio je 
pod imenom Glasnik Profesorskog društva, 
a konačno ime dobio je 1930., kada je i pro- 
fesorska udruga, sukladno unitarnoj politi- 
ci, dobila dodatak jugoslavenski. Posljednji 
je broj časopisa izašao 1940. U međurat- 
nom razdoblju članci su tiskani na ćirilici i 
latinici. 

Za bačke je Bunjevce najznačajniji sve- 
zak br. 11-12 iz 1938., koji je tiskan pred 
kongres Jugoslavenskoga profesorskoga 
društva u Subotici i posvećen je Vojvodini, 
napose Subotici. Već i prije njega, pred no- 
vosadski kongres Profesorskoga društva 
1926., jedan je svezak u cijelosti je bio po- 
svećen Novomu Sadu i Vojvodini te je iza- 
šao 1 kao posebna publikacija Novi Sad i 
Vojvodina. 


Većina od 9 članaka koji za predmet 
imaju Suboticu, a prikupio ih je subotički 
pododbor Društva, zapravo se odnosi na su- 
botičke Bunjevce. Članke su odabrali Sve- 
tislav Marić i Spaso Vasiljev, a autori su bili 
uglavnom unitarno opredijeljeni Bunjevci 
(Ivo Milić: O bačkim Bunjevcima; Mijo 
Mandić: Borba Bunjevaca za svoj jezik u 
osnovnim školama; Ljudevit Vujković La- 
mić: Nekoji bunjevački narodni običaji; 
Mara Đorđević Malagurska: Stara bunje- 
vačka nošnja i vez; Joso Šokčić: Prvi bunje- 
vački novinar) te Srbi (Vasa Stajić: Gradska 
gimnazija u Subotici 1747-1918; Aleksa 
Ivić: Subotica krajem 17.1 početkom 18. 
veka; Milivoje Knežević: Biskup Ivan An- 
tunović — preporoditelj bačkih Bunjevaca; 


GLASNIK SV. FRANJE 


Spasoje Vasiljev: Pregled bunjevačke knji- 
ževnosti). 
Lit.: Narodna enciklopedija srpsko-hrvatsko-slo- 


venačka, 1, Zagreb, b.g. Š 
. Bačić 


GLASNIK PUČKE KASINE 1878, mje- 
sečno glasilo udruge Pučka kasina 1878. iz 
Subotice. Pokrenut je u povodu proslave 
125 godina od osnivanja Pučke kasine — pr- 
vi se broj pojavio 1. IX. 2003. za mjesec li- 
stopad. Izlazi na 16 stranica, a iako mjeseč- 
nik, više je puta do kraja 2006. izašao kao 
dvobroj. Objavljeno je i nekoliko izvanred- 
nih brojeva. List se do kraja 2006. umnažao 
fotokopiranjem, od početka 2007. do počet- 
ka 2008., kad se kao nakladnik pojavljuje 
NIU Hrvatska riječ, list se tiska. Naklada je 
od 300 do 500 primjeraka, a ne distribuira 
se prodajom, nego se dijeli besplatno. No- 
minalni je glavni urednik Josip Ivanković, a 
važnu ulogu u uređivanju imao je svećenik 
Lazar Ivan Krmpotić. Objavljuju se članci o 
društvenim, političkim i kulturnim događa- 
jima iz hrvatske zajednice Subotice i okoli- 
ce te o njezinoj povijesti. 


Lj. Vujković Lamić 


GLASNIK 


= 
PUČKE KASINE 1878 


Obnovljena 11.06.1998 


Osnovana 15.12.1878 


GODINA 111. Broj 6 SUBOTICA Uipanj 2005.8, 


ODRŽANA GODIŠNJA SKUPŠTINA 
PUČKE KASINE 1878 


rekao: 


Glasnik Pučke kasine, br. 6/2005, Subotica 


GLASNIK SV. FRANJE, dvomjesečni 
list za duhovnu izgradnju. Izdavao ga je 
Franjevački samostan u Subotici kao glasi- 
lo Franjevačkoga trećega reda od 1978. do 
1981. Kako je to glasilo prije izlazilo u dru- 
gim gradovima Hrvatske franjevačke pro- 
vincije sv. Ćirila i Metoda (Trsat, Zagreb i 
Varaždin), subotički Glasnik sv. Franje no- 
si godišta 50. (1978.), 51. (1979.), 52. 
(1980.) 1 53. (1981.). Svake je godine izašlo 
šest brojeva, osim 1981., kadje izašao samo 
jedan trobroj. 

GLASNIK SV. FRANJE 


Glavni i odgovorni urednik bio je o. Le- 
opold Ivan Ivanković. List se tiskao u tiska- 
ri Grafičkoga zavoda Panonija u Subotici. 
Sadržaj lista bio je posvećen pretežito Papi- 
nim govorima te duhovnoj izgradnji člano- 
va Trećega reda i redovničke braće. 

Lit.: Opći religijski leksikon, Zagreb, 2002; F. E. 
Hoško, Pregled povijesti Hrvatske franjevačke 
provincije sv. Cirila i Metoda, http://www. 
ofm.hr/content/view/205/281/ , 

K. Celiković 


CIJENA — M DIN 


God 53. <-> 1981.600, 


Glasnik sv. Franje, br. 1-3/1981, Subotica 


GLAVINA, Krešimir (Subotica, 1. I. 
1940.), liječnik, radiolog, sveučilišni profe- 
sor. Sin Martina i Jage, rođ. Gencel. Osnov- 
nu školu i gimnaziju završio je u Subotici. 
God. 1958. upisao je studij medicine u Za- 
grebu, na kojem je diplomirao 1964. Kao li- 
ječnik Opće bolnice u Subotici od 1964. 
upućen je na specijalizaciju iz radiologije u 
Zavod za radiologiju Kliničke bolnice Dr 
Mladen Stojanović (danas Klinička bolnica 
Sestre milosrdnice) u Zagrebu 1969.-72. 
Nakon toga kao liječnik specijalist nastavio 
je raditi u Općoj bolnici u Subotici 1972.- 
73. do sloma Hrvatskoga proljeća. God. 
1969. sudjeluje u pripremama za osnivanje 
ogranka Matice hrvatske u Subotici te po- 
staje član-radnik Matice hrvatske u Zagre- 
bu, a poslije je zbog toga i zbog aktivnosti u 
vezi sosnivanjem HKUD-a Bunjevačko ko- 
lo u Subotici politički proganjan. Nakon 
progona »hrvatskih nacionalista« među li- 

ječnicima onemogućeno mu je stručno usa- 
vršavanje i napredovanje te se 1973. prese- 
lio u Hrvatsku. Radi isprva u Službi za radi- 
ologiju Opće bolnice u Našicama 1973.- 
78., koju je osnovao i vodio, a poslije i kao 
ravnatelj bolnice 1974.-78. Nakon toga pre- 
lazi u Odjel za radiodijagnostiku Opće bol- 
nice u Osijeku, čijije voditelj bio 1987.-91. 
Ravnatelj osječke Opće bolnice bio je 
1991.-92. a ravnatelj Kliničke bolnice Osi- 
jek 1992.-2000. 

Poslijediplomski studij iz radiologije 
završio jena Medicinskom fakultetu u Za- 
grebu 1980.-81., a magistrirao je 1986. rad- 
njom Klinička vrijednost flobografije nogu. 
Na istom je fakultetu 1998. obranio doktor- 
sku radnju Vrijednost kompjutorske tomo- 
grafije (CT) u analizi bolesnika s cervikal- 
nom spondilotičkom mijelopatijom. Struč- 
no se usavršavao u Parizu (1986., 1988.), 
Erlangenu (1987.) i Dresdenu (1989.). U 
nastavno-znanstveno zvanju biran je kao 
znanstveni asistent 1992., za docenta 1998., 
izvanrednoga profesora na Medicinskom 
fakultetu u Osijeku na Katedri za radiologi- 
ju za predmet Radiologija 2002., a za redo- 
vitoga profesora 2005. Bio je dekan Medi- 
cinskoga fakulteta u Osijeku 2003. i 2005. 


Bavi se osobito angiologijom i neurora- 
diologijom. Sa suradnicima je objavio dva- 
desetak znanstvenih i stručnih radova u Me- 
dicinskom vjesniku (Osijek, 1986., 1991., 
1999.), Neurochirurgia (Stuttgart, 1989., 
1993.), Liječnički vjesnik (Zagreb, 1991.), 
Psychiatria Danubina (1991.), Croatian 
medical journal : War Supplement (Zagreb, 
1992.), Archives of Orthopaedic and Trau- 
matic Surgery (Berlin, 1996.-97.), Journal 
of Neurosurgical Sciences (Milano, 1996.), 
Neurologia Croatica (Zagreb, 1996.), Libri 
oncologici : Croatian journal ofoncology 
(Zagreb, 1998.), Collegium antropologi- 
cum (Zagreb, 2004., 2005.). O suvremenoj 
ratnoj tematici pisao je i u Zborniku radova 
Hrvatskoga toksikološkoga društva (Za- 
greb, 1993.), o radiološkoj dijagnostici kar- 
cinoma napisao je poglavlje u knjizi Pro- 
blematika rada u primarnoj zdravstvenoj 
zaštiti (Zagreb, 1993.), o urografskim pre- 
tragama u knjizi Urološka onkologija (Osi- 
jek, 1994.). Suautor je knjiga Kirurgija iz- 


ljevnoga kamenca (Osijek, 1993.), Rekon- 
strukcijska urološka kirurgija (Zagreb, 
1999.), Vaskularni sustav (Zagreb, 2001.) 1 
Radiologija (Zagreb, 2001.). S priopćenji- 
ma je sudjelovao na mnogobrojnim struč- 
nim skupovima u Hrvatskoj i u inozemstvu, 
a za više znanstvenih i stručnih skupova bio 
je suorganizator. 


Član je nekoliko znanstvenih i stručnih 
udruga: Hrvatskoga liječničkoga zbora 
(HLZ), Hrvatske liječničke komore, Hrvat- 
skoga liječničkoga društva za upravljanje i 
rukovođenje u zdravstvu HLZ-a, Hrvatske 
lige protiv raka i dr., a u Sekciji za radiolo- 
giju HLZ-a i Hrvatskom društvu radiologa 
HLZ-a član je uprave 1990.-2000. Počasni 
je član Madžarskoga društva radiologa i 
član Općega odjela Madžarske akademije 
znanosti. Bio je i predsjednik Hrvatsko-ma- 
džarskoga društva prijateljstva u Osijeku. 


Bio je zastupnik u Zastupničkom domu 
Hrvatskoga državnoga sabora 1992.-95., 
član Nacionalnoga zdravstvenoga vijeća 
Ministarstva zdravstva Republike Hrvat- 
ske, zamjenik predsjednika Upravnoga vi- 
jeća Hrvatskoga zavoda za zdravstveno osi- 
guranje 1994.-2001. i od 2003., član Kriz- 
noga stožera Ministarstva zdravstva Repu- 
blike Hrvatske 1991., zapovjednik Krizno- 
ga stožera Opće bolnice Osijek i zapov- 
jednik Kriznoga stožera zdravstva Osječ- 
ko-baranjske županije. Dobitnik je više 
znanstvenih i stručnih nagrada te priznanja 
i državnih odličja. Umirovljenje 2005., živi 
u Osijeku. 


Lit.: Hrvatski biografski leksikon, 4, Zagreb, 1998. 
N. Zelić 


GLEDAČI, nepozvani promatrači svatova 
u bačkih Bunjevaca. Ispraćaju mladenku 
kad je mladoženjina rodbina odvodi iz rodi- 
teljske kuće, dovikujući joj često da se ne 
okreće za sobom, jer se vjerovalo kako to 
donosi nesreću. Na muškoj strani, skupa s 
roditeljima i uzvanicima, dočekuju pak 
svatove s mladenkom. Sudjeluju u plesovi- 
ma, a ukućani ih obično poslužuju pićem i 
kolačima. Ponegdje se na znatiželjne gleda- 
če nije gledalo s naklonošću (zabilježeno je 
to npr. u Cavolju), jer su ih činile uglavnom 
žene bez kojih nijedni svatovi ne mogu pro- 


GLONČAK 


ći, anerijetko su pritom negativno komenti- 
rale. Na subotičkim salašima pak gledači- 
ma se ne zamjera što dolaze, štoviše, smatra 
se da oni samo pridonose većemu slavlju te 
da bi svatovi bez njih izgubili na svečanosti. 
U sumrak se gledači razilaze, a gosti ulaze u 
prostoriju u kojoj se slavlje nastavlja uz ve- 
Čeru. 

Danas fenomen gledača u svojem pr- 
votnom značenju polako odumire te skupa s 
načinom slavljenja vjenčanja i on doživlja- 
va promjene. Sve su češći zajednički pirovi, 
na kojima se uzvanici s mladenkine i mla- 
doženjine strane skupljaju u dvorani za 
svadbeno slavlje, dok gledači odlaze pred 
crkvu ili matični ured. 

Lit.: A. Sekulić, Bački Bunjevci i Šokci, Zagreb, 
1990; S. Kujundžić, Naši mladenci, Subotica, 2004. 


B. Jaramazović 


GLONČAK, Miloš (Subotica, 27. VIII. 
1928.), nogometni vratar, trener. Sin Ivana i 
Marije, rođ. Stipić. Osnovnu i srednju eko- 
nomsku školu završio je u Subotici, a Višu 
ekonomsku u Brčkom. Radio je u Općin- 
skom sudu u Subotici kao službenik, a od 
1992. u mirovini je. Živi u Subotici. 

Nogomet počinje igrati 1944. u Željez- 
ničkom atletskom klubu (ŽAK), a iduće 
godine prelazi u novoosnovano Sportsko 
društvo željezničara Spartak. Premda je 
1946./47. 1 1947./48. igrao i kao centarfor, 
bio je jedan od najboljih vratara u povijesti 
Spartaka. Za taj je klub nastupao do 1968., 
kad je završio aktivnu sportsku karijeru. 
Unatoč mnogobrojnim ponudama do kraja 
aktivne karijere ostao je vjeran Spartaku, za 
koji je odigrao oko 1200 utakmica. Jedan- 
put je bio član reprezentacije Jugoslavije 
1949., a nastupao je i za reprezentacije Su- 
botice, Vojvodine i Srbije. S reprezentaci- 
jom željezničara Jugoslavije osvojio je pr- 
vo mjesto na 1.111. europskom prvenstvu 
željezničara (Budimpešta 1947. 1 Bruxelles 
1951.), a 1950. u Parizu na Sindikalnom pr- 
venstvu Europe brani za reprezentaciju Ju- 
goslavije, koja je osvojila prvo mjesto. Na- 
kon prestanka aktivnoga igranja trenirao je 
omladinsku ekipu i prvi tim Spartaka 
1968.-69. Nakon toga trenirao je nekoliko 
klubova iz Subotice i okolice (Bačka, Hor- 
goš, Peščara i Vinogradar). 

Lit.: SDŽ »Spartak« 1945-1970 (ur. E. Tilly), Subo- 
tica, 1970; Sportsko društvo železničara »Jovan 
Mikić — Spartak« (ur. M. Brustulov), Subotica, 
1995; Ž. Inić, Knjiga o »Spartaku« 1945-1997, Su- 


botica, 1997. 
P. Skenderović 


GOD, u subotičkih Bunjevaca naziv za 
blagdanska okupljanja mladih salašara i se- 
ljana u »varoši«. Bili su organizirani u raz- 
doblju od Sveta tri kralja do posljednje ne- 
djelje pred Advent, kad nije bilo velikih po- 
slova na njivi. Mladi su se u gradu obično 
skupljali dan prije goda, kad bi posjetili bli- 
žu rodbinu i dogovorili se za sutrašnju zaba- 
vu. Nakon »velike« (svečane, pjevane) pri- 
jepodnevne mise obično su »korzirali« (še- 
tali subotičkim korzom), gdje su se nerijet- 
ko nalazili i budući parovi. Poslijepodne su 
organizirana različita društvena okupljanja, 
a navečer je opet bio izlazak na korzo. 


Jedan od najpoznatijih godova bio je na 
blagdan Sveta tri kralja. Na njemu su se 
mladi salašari najčešće »zamomčili« ili 
»zadivojčili«, tj. počeli izlaziti. Simbolički 
se to odražavalo ponajprije na novoj odjeći 
u djevojaka: prestajale su nositi »bekeš« 
(jednodijelno ruho) i počele nositi novu 
odjeću sukladno gospodarskoj moći. Prije 
Prvoga svjetskoga rata djevojkama je obič- 
no šivano ruho od lyonske svile, dobivale 
su lanac do dukata, zlatne naušnice, a neri- 
jetko su i zube pokrivale zlatnom navla- 
kom. Poslije je djevojka dobivala i zlatnu 
narukvicu (tzv. karperac), katkad s crvenim 
rubinima ili bijelim safirima. Ako su rodite- 
lji bili skromnijega imovnoga stanja i nisu 
mogli kupiti dukate, djevojka je dobivala 
zlatni lančić s križićem, a u novije doba na- 
rukvicu i prsten. Kako je »zadivojčiti curu« 
bio znatan trošak, postojala je izreka: »Svi- 
la u kuću, jaram na tavan«, koja govori daje 
samo za svileno ruho trebalo onoliko novca 
koliko je vrijedio par ujarmljenih volova. 
Siromašniji roditelji koji nisu imali za svilu 
i dukate svojoj su djevojci kupovali skrom- 
nije ruho, a od zlata samo onoliko koliko su 
mogli. Djevojke se nisu smjele »zadivojči- 
ti« same: njih je najprije u crkvu, a poslije 1 
na korzo izvodila starija neudana teta ili sta- 
rija djevojka iz rodbine, a kad je našla dru- 
garicu ili više njih, onda je u društvo i na za- 

bavu išla s njima. Na godu su se pojavljivali 
i momci koji su se zamomčili, tu su se upo- 
znavali i raspitivali jedni za druge 1 za dje- 
vojke. Dopuštalo se pritom da se momak 
zagleda u siromašniju djevojku, ali nije bilo 
dopušteno bogatijoj udavači da pođe sa si- 
romašnijim momkom. 

Drugi god u godini bio je na Marin (tj. 
na Svijećnicu 2. veljače), osobito od 1879. 
Tada je organizirano prvo Veliko prelo te je 
taj god uskoro i postao jednim od najpozna- 
tijih. Godovi su se organizirali i na Petrov 
(tj. na blagdan sv. Petra i Pavla 29. lipnja) te 
na Veliku Gospojinu (15. kolovoza). I ti su 
godovi održavani kad je bilo najmanje po- 
sla u polju, tj. prije početka risa (ručne žet- 
ve) inakon njezina završetka. 
Lit.: A. Sekulić, Bački Hrvati, Zagreb, 1991; 


Hrvatska riječ, br. 1, Subotica, 2003. .. 
š S. Bačić 


GODAR, Dejan (Subotica, 19. V. 1978.), 
nogometaš. Sin Mirka i Slavice, rođ. Takač. 
Djetinjstvo je proveo u Donjem Tavankutu, 
gdje je i počeo nogometnu karijeru u NK 
Tavankut. S jedanaest godina prelazi u su- 
botički Spartak, gdje je ostao do svoje pet- 
naeste godine, kad prelazi u NK Bačka iz 
Subotice. S osamnaest godina vraća se u 
NK Tavankut, a poslije odlazi u FK Solunac 
iz Karađorđeva. God. 1999. kratko je igrao 
u madžarskom prvoligaškom klubu Szeged 
iz Segedina, a nakon toga u novosadskoj 
Vojvodini. Prvi važniji ugovor potpisao je 
2000. s hrvatskim prvoligašem NK Osije- 
kom. God. 2001. prelazi u NK Belišće, a 
2002. u NK Inker iz Zaprešića. U njemu je 
igrao jednu sezonu. Taj je klub, skupa sa 
svojim suigračima, među kojima je bio i 
Eduardo Da Silva, uveo u Prvu Hrvatsku 
nogometnu ligu. God. 2003. odlazi u Skan- 
dinaviju, u finski klub ROPS iz laponskoga 
grada Rovaniemija. Za ROPS je igrao pet 
sezona i pridonio je da klub 2004. i ponov- 
no 2007. uđe u Prvu finsku ligu. Tada je, 
prema ocjeni igrača i trenera finske prve i 
druge lige, proglašen najboljim igračem 
finske druge lige. Od 2007. igra za švedski 
klub Dagerfors iz istoimenoga grada nado- 
mak Stockholma. Na Prvom nogometnom 
europskom prvenstvu hrvatskih manjina 
2006. u Splitu osvojio je treće mjesto sa sa- 


stavom vojvođanskih Hrvata, a proglašen 
je inajboljim igračem turnira. Igra na pozi- 
Lit.: Hrvatska riječ, br. 5, Subotica, 2003; http:// 
hr.wikipedia.org/wiki/Dejan_Godar 

L. Suknović 


GODIŠNJAK KULTURNO-UMJET- 
NIČKOG DRUŠTVA »BUNJEVAČKO 
KOLO«, časopis. Prvi i jedini broj obja- 
vljen je 1994. u Subotici na 72 stranice, a 
uredio ga je Lazo Vojnić Hajduk. Broj je te- 
matski i nosi podnaslov Dužijanca "93 — po- 
svećen je svetkovini proslave uspješnoga 
svršetka žetvenih radova. Sadržava članke 
subotičkih autora o dužijanci općenito, pri- 
kaz manifestacija realiziranih u sklopu Du- 
žijance 1993. i pjesme istaknutih hrvatskih 
pjesnika iz Subotice (Jakov Kopilović, La- 
zar Merković, Vojislav Sekelj, Petko Vojnić 
Purčar), a ilustrirao gaje Ivan Balažević. 


Lit.: T. Žigmanov, Bibliografija Hrvata u Vojvodini 
(1990.—2002.) : prinosi, Pula, 2005. : 
T. Žigmanov 


GOLEK, Makarije Đuro (Požega, 11.III. 
1846. — Budim, 16. III. 1874), pedagog. 
Član Provincije sv. Ivana Kapistranskoga 
postao je 1861. Studirao je na filozofskom 
učilištu u Vukovaru 1862.-64. Postigavši 
naslov profesora teologije, predavao je 
dogmatsko bogoslovlje na franjevačkoj bo- 
goslovnoj školi u Baji 1869.-72. Zbog naru- 
šena zdravlja napustio je profesorsku slu- 
žbu, ali je ipak u Budimu bio tajnik provin- 
cijala Manszvćta Hantkena 1872.-74. 


Izvor: Arhiv Generalne kurije Franjevačkoga reda 
u Rimu, Hungaria Capistrana, sv. 1, fol. 120v, 
314v. 


Lit.: Schematismus almae Provinciae S. Ioannis a 


Capistrano, Pestini, 1870, 39. 
F.E. Hoško 


GOLUB, Marin (Apatin, 11. IX. 1956.), 
motonautičar. Sin je Antuna i Mande, rođ. 
Periškić. Osnovnu školuje završio u Mono- 
štoru, srednju tehničku strojarskog smjera u 
Somboru, a višu strojarsku na Strojarskome 
fakultetu u Novom Sadu. Kao član Motona- 
utičkog kluba »Dunav« iz Sombora sudje- 
lovao je na brojnim natjecanjima diljem 
bivše Jugoslavije. Najveću uspjeh u karijeri 


GOLUBARSTVO 


mu je osvajanje titule prvaka Jugoslavije u 
klasi SB 350 god. 1986. i 1987. Radi kao 
profesor u Tehničkoj školi u Somboru. 


Lit.: D. Kolundžija, Leksikon somborskog sporta, 


Sombor, 1990. 
P. Skenderović 


GOLUB, Stipan (Monoštor, 6. XII. 1959.), 
motociklist. Sin Josipa i Marije, rođ. Peri- 
škić. Osnovnu školu završio je u Monošto- 
ru, a srednju za obućara u Somboru. Od ra- 
ne mladosti zanimao se za motociklizam, a 
s 14 godina počinje voziti motor. Najprije 
Vozi iz hobija, a sa 17 godina postaje čla- 
nom Auto-moto društva Magnet iz Sombo- 
ra. Natjecao se u kategoriji motora do 125 
cms. Sudjelovao je na mnogobrojnim natje- 
canjima u Jugoslaviji, a najvažnije rezultate 
ostvario je na reliju Sutjeska: 3. mjesto 
1983., 1. mjesto 1985.13. mjesto 1986. S 28 
godina prestao se natjecati. Živi u Somboru. 


Lit.: D. Kolundžija, Leksikon somborskog sporta, 


Sombor, 1990. 
P. Skenderović 


GOLUBARSTVO, uzgajanje domaćih go- 
lubova radi sportskih natjecanja. Na bač- 
kim salašima, uz drugu perad, tradicionalno 
su se uzgajali i golubovi, čije se meso rabilo 
u prehrani. No osim što su se uzgajali iz go- 
spodarskih razloga, golubovi se u drugoj 
polovini XIX. st. u Podunavlju počinju uz- 
gajati kao ukrasne ptice, pa se osnivaju 
udruge uzgajivača golubova te organiziraju 
izložbe golubova i njihova letačka natjeca- 
nja. Tako je u Somboru 1871. osnovana 
udruga koja je 1877. priredila izložbu golu- 
bova, a 1892. veliku izložbu peradi, golu- 
bova, ptica i lovstva s više od 1000 izloža- 
ka. U Suboticije udruga uzgajivača golubo- 
va 1906. održala državnu izložbu, na kojoj 
su bili izloženi golubovi iz više ugarskih 
gradova. U najnovije doba u Subotici i 
Somboru svake se godine održavaju velike 
međunarodne izložbe golubova i sitnih ži- 
votinja. 

Osim natjecanja ukrasnih golubova na 
izložbama, organiziraju se i sportska letač- 
ka natjecanja na razdaljinu (listonoše), u vi- 
sinu (visokoletači) te prevrtanjem u letu 
(prevrtači). U Bačkoj se uzgaja 27 autohto- 
nih pasmina golubova. Među najpoznatiji- 

ma su somborski dugokljuni letač i subotič- 
ki kružni letač, s daljnjim podvrstama (»rez- 
geši«, »vereši«, »fekete«, »dereši« i dr.), a 
neki su od njih i ukrasni i letači. 


Golubarstvo je tradicionalno bilo veo- 
ma popularno među bunjevačkim stanovni- 
štvom, osobito u drugoj polovini XX. st. 
Bunjevački je pučki izraz za taj sport »go- 
lupčarstvo«, golubari se nazivaju »golup- 
čarima«, a bavljenje golubarstvom označu- 
je se glagolom »golupčariti«. 

Lit.: J. Pekanović, Golubarstvo u Somboru, Som- 


bor, 2002. 
J. Z. Pekanović 


GONDI, Damir (Osijek, 15. VIII. 1959.), 
slikar naivac. Sin je krojača Josipa i Marije, 
rođ. Bođo. Nakon njegova rođenja obitelj 
mu se doseljava u Vajsku te je ondje poha- 
đao osnovnu školu. Gimnaziju je završio u 
Odžacima, a Višu tehničku školu završava 
1981. u Subotici. Slikarstvom se počeo ba- 
viti 1987. Najčešće se služi tehnikom ulja 
na platnu, premda slika i na drvetu, a bavi se 
i crtežom. Motivi na njegovim slikama 
uglavnom su sakralni, poglavito prizori iz 
Biblije i likovi svetaca, a zastupljeni su još i 
krajolici, portreti i kopije slika starih maj- 
stora. Izrađuje i zidne slike velika formata — 
oslikao je cijeli zid vjeronaučne dvorane u 
župi sv. Jurja u Vajski na poticaj vIč. Andri- 
je Đakovića. Sudjelovao je na skupnim iz- 
ložbama u Baču, Vajski i Bođanima. Svira 
gitaru i antikvar je. Radi u Javnom komu- 
nalnom poduzeću Tvrđava u Baču, a od 


2000. živi u Bođanima. 
J. Dumendžić 


GORJANAC, Marko (Bereg, 15. IV. 
1897. — Bereg, 28. IV. 1940.), društveni i 
politički djelatnik. Sin je Stipana i Kate, rođ 
Terzić. Odrastao je u poljodjelskoj obitelji, 
a školovao se u rodnom mjestu. Nakon šire- 
nja političkoga djelovanja HSS-a na Bačku 
aktivno se uključio u rad te stranke. Bio je 
jedan je od osnivača njezina mjesnoga 
ogranka, dugogodišnji potpredsjednik i op- 
ćinski odbornik. Uključio se i u kulturni ži- 
vot zajednice te je sudjelovao u osnivanju 
ogranka Seljačke sloge u Beregu 1. 1. 1928. 
U njemu je bio odbornik Odjela za seljačke 
zadruge te član Suda dobrih i poštenih ljudi. 

Usko je surađivao s Marinom Dekićem i 
Matijom Tucakovim, tadašnjim prvacima i 
pokretačima političkih i kulturnih akcija 
Hrvata u Beregu. Tijekom diktature kralja 
Aleksandra bio je aktivan u mjesnoj rimo- 
katoličkoj crkvenoj općini. Nakon obnove 
parlamentarizma 1935. sudjeluje u obna- 
vljanju mjesnih ogranaka HSS-a i Seljačke 
sloge. U vrijeme pregovora Cvetković-Ma- 
ček o preuređenju države 1939. organizirao 
jeu Beregu političke skupove na koje su do- 
lazili senator Josip Vuković — Đido iz Subo- 
tice, Ljudevit Tomašić, izaslanik Vladka 
Mačeka, i drugi hrvatski političari. 

Lit.: Ogranak Seljačke sloge u Bačkom Bregu, Se- 
ljačka prosvjeta, br. 9, Zagreb, 1928; Subotičke no- 
vine, br. 22, Subotica, 1939; Subotičke novine, br. 


17, Subotica, 1940. 
M. Bara 


GORJANAC, Zlatko (Sombor, 26. I. 
1974.), pjesnik, novinar, kulturni djelatnik. 
Sin je Stipana i Marice, rođ. Gorjanac. 
Osnovnu školu završio je u Beregu, a Sred- 
nju tehničku školu u Somboru. Početkom 
1990-ih u Beregu osniva rock-skupinu Ču- 
vari vremena, za koju piše glazbu i teksto- 
ve. Skupina je djelovala do 1999., a 2000. 
jedan je od osnivača tamburaškoga orkestra 
Bereški tamburaši. Poeziju je počeo pisati u 
osnovnoj školi, piše na šokačkoj ikavici ina 
hrvatskom književnom jeziku, a objavlji- 
vao je u hrvatskoj periodici u Bačkoj (Zvo- 
nik, Miroljub, Subotička Danica, Hrvatska 
riječ), u Somborskim novinama i drugdje. 
Redovit je sudionik susreta pjesnika Lira 
naiva 2003.-07. Autor je više napisa o na- 
rodnim običajima u Beregu, kao novinski 
izvjestitelj surađuje u Hrvatskoj riječi, Zvo- 
niku i Miroljubu, a urednik je stranice /z na- 
rodne škrinje u Hrcku, dječjem podlisku 
Hrvatske riječi. 


Lit.: Lira naiva 2006., Subotica, 2006. 
K. Čeliković 


GORJANAC, Živko (Santovo, 15. V. 
1958.), sveučilišni profesor. Sin je Joze i 
Anice, rođ. Blažetin. Osnovnu školu poha- 
đaoje urodnom selu, a 1977. maturirao je u 
budimpeštanskoj Hrvatsko-srpskoj gimna- 
ziji. Isprva studira na Geodetskom fakulte- 
tu Šopronskoga drvnoindustrijskoga sve- 


učilišta u Stolnom Biogradu (madž. Szekes- 
fehervar), a od 1980. povijest i hrvatsko- 
srpski jezik i književnost na Filozofskom 
fakultetu Sveučilišta Loranda Ečtvčsa u 
Budimpešti, gdje je i diplomirao 1985. Na- 
konštoje u selu Voktovu (madž. Fokt6) pre- 
davao povijest i ruski jezik, 1986. zaposlio 
se na bajskoj Visokoj školi Jozsefa EGtvosa, 
gdje na Odjelu za narodnosne i strane jezike 
predaje hrvatski jezik i književnost, pozna- 
vanje hrvatske narodnosti i metodiku nasta- 
ve za studente učiteljskoga i odgojiteljskog 
smjera. Na Filozofskom fakultetu Sveučili- 
šta Loranda Ečtvčsa doktorirao je 2002. na 
području jezikoslovlja (slavistike) na temu: 
Govor santovačkih Hrvata. Redovito sudje- 
luje na znanstvenim skupovima s prilozima 
o jeziku Hrvata u Madžarskoj, a radove je 
objavljivao u časopisima Riječ, Pogledi, 
Znanstveni zbornik i dr. U izdanju Pedago- 
škoga fakulteta Visoke škole Jozsefa Eot- 
vosa 2004. objavljena mu je knjiga Hrvat- 
ski govor sela Santova. S obitelji živi u Baji. 


Djelo: Ž. Gorjanac, Hrvatski govor sela Santova, 


Baja, 2004. B 
Ž. Mandić 


GORNJI SV. IVAN —> Sentivan 
GORNJI TAVANKUT — Tavankut 
GORNJI VERUŠIĆ — Verušić 


GOSPIN SOKAK, dio današnjega Som- 
bora na okuci staroga toka rijeke Mostonge. 
U počecima urbanizacije toga područja na 
prijelazu iz XIX. u XX. st. od bunjevačkih 
obitelji salaše su ondje imali Altingeri, Be- 
retići, Dorotići, Fočići, Horvati, Švrake i 
Zuljevići. Naselje je naziv dobilo po od ka- 
peli posvećenoj Gospi Lurdskoj. Za njezinu 
gradnju novac su donirali Vince Beretić s 
bratom i dvjema sestrama (porodični nadi- 
mak Lencini). Posvećenje kapele obavljeno 
je 1916.,a gozba za svećenike i goste bila je 
priređena »pod drenom starim 300 godi- 
na«. Naziv se i danas se koristi kao lokacij- 
ski orijentir u svakodnevnoj komunikaciji 
stanovništva. 


Kapela Gospe Lurdske nalazi se u dana- 
šnjoj Ulici Tome Roksandića. Sve done- 
davna bila je mjesto hodočašća vjernika, 


GOSPODARSKA SLOGA 


održavana su kod nje misna slavlja i molila 
se krunica, a još i danas mnogi štovatelji 
Lurdske Gospe dolaze i pale joj svijeće. 


Kapela Gospe Lurdske u Somboru 
Lit: M. Beljanski, Pangare, Gospin sokak, Čutka, 
Šikara, Strilić, Mali Beči Čatalinski put, Sombor, 


1973. . 
M. Barai Z. Mikrut 


GOSPODARSKA SLOGA, organizacija 
kojaje činila ekonomsko krilo Hrvatske se- 
ljačke stranke. Osnovana je 5. VII. 1935. u 
Zagrebu s namjerom da »gospodarski orga- 
nizira hrvatsko seljačtvo, a po njemu i kroz 
njega čitav hrvatski narod, koji živi zajed- 
no«. Nedugo nakon osnutka izaslani su po- 
vjerenici koji su obilazili sve hrvatske kra- 
jeve informirajući seljaštvo o važnosti 
udruživanja u jednu jaku gospodarsku or- 
ganizaciju. Tijekom travnja 1936. osnova- 
ne su mjesne i kotarske organizacije u Bač- 
koj sa središnjicom u Subotici. Za glavnoga 
povjerenika Gospodarske sloge u Bačkoj 
izabran je Marko Dulić iz Đurđina. Organi- 
zacija je posredovala pri utvrđivanju cijena 
seljačkih proizvoda, nabavi hrane, liječenju 
stočnih bolesti, podizanju cijena nadnica (u 
Bačkoj posebice u vrijeme žetve), nabavi 
ogrjeva, likvidaciji zemljoradničkih dugo- 
va i dr. Organizirana su predavanja i širena 
je poučna literatura o cijepljenju stoke, za- 
štiti vinove loze, rezidbi voća i drugim na- 
prednim gospodarskim tehnikama. Šireći 
svoje djelovanje, poticala je osnivanje spe- 
cijaliziranih zadruga, poput svinjogojske 
zadruge u Somboru pod predsjedništvom 
Antuna Matarića, žitarske zadruge u Đurđi- 

nu s mlinom, koju je vodio Marko Dulić, ali 
i mljekarskih, stočarskih i nabavljačkih za- 
druga po drugim mjestima. Rad organizaci- 
je na subotičkom području podupirao je 
Mihovil Katanec, posebno se zauzimajući 
za uređenje radne obveze tzv. »kuluka« pri 
popravku cesta. Zadrugari iz Bačke sudje- 
lovali suu pomoći seljacima iz Bosne i Her- 
cegovine te Dalmacije opskrbljujući ih hra- 
nom i pomažući im novčanim prilozima u 
godinama slabih uroda. U financijskoj po- 
moći isticao se Fabijan Hajduković iz Som- 
bora, koji je predvodio slične akcije u poti- 
canju djelovanja nacionalnih organizacija. 
U razdoblju 1936.-41. u Bačkoj je imala 
oko 700 članova, najviše na subotičkom 
području. Većina hrvatskih naselja u Bač- 
koj imala je svoje mjesne organizacije, a 
ondje gdje ih nije bilo djelovali su povjere- 
nici Gospodarske sloge. Njezin rad prestaje 
s početkom Drugoga svjetskoga rata. 


Lit.: Što hoće Gospodarska sloga, Gospodarska 
sloga, 1/1936, Zagreb; Gospodarska sloga u Vojvo- 
dini, Gospodarska sloga, 10/1936, Zagreb; Kako 
napredujemo u Vojvodini?, Gospodarska sloga, 
11/1936, Zagreb; Gospodarski pokret širi se u Voj- 
vodini..., Gospodarska sloga, 25/1936, Zagreb; 
Povodom osnivanja »Gospodarske sloge« u Subo- 
tici, Subotičke novine, 4/1936, Subotica; Kuluk i 
kulučari, Subotičke novine, 23/1936, Subotica; M. 
Katanec, Gospodarska sloga i kuluk, Subotičke no- 
vine, 5/1937, Subotica; B. M., Nacionalni i kulturni 
život Hrvata Bunjevaca u Somboru, Hrvatski dnev- 
nik, 395, Zagreb, 1937; Subotičke novine, 8/1939, 
Subotica; Osnutak i razvoj Gospodarske sloge, Go- 


spodarska sloga, 11-12/1940, Zagreb. 
M. Bara 


GOTOVAC, Tomislav (0d 2005. LAUER, 
G. Antonio) (Sombor, 9. II. 1937.), multi- 
medijski konceptualni umjetnik, autor eks- 
perimentalnih filmova. Sin Ivana, pješač- 
koga podnarednika rodom iz Imotskoga, i 
Elizabete (Beške), rođ. Lauer, kćeri pozna- 
toga somborskoga mesara. Obitelj se prese- 
lila u Zagreb 1941., nakon uspostave ma- 
džarske vlasti, koja je iz Bačke protjerala 
sve one koji su se doselili nakon 1918. Na- 
kon završene gimnazije počeo je studij ar- 
hitekture u Zagrebu, ali ga je napustio te je 
godinama radio kao bankovni i bolnički 
službenik. God. 1967. položio je audiciju za 
studij režije na beogradskoj Akademiji za 
kazalište, film, radio i televiziju. Nakon 

1972. bio je politički proganjan zbog autor- 
skoga i glumačkoga sudjelovanja u sudski 
zabranjenom diplomskom filmu Lazara 
Stojanovića Plastični Isus, pa je uspio dip- 
lomirati tek 1976. 

Prvi amaterski film Smrt snimio je u Ki- 
noklubu Zagreb 1962., nakon čega je slije- 
dila serija eksperimentalnih filmskih ostva- 
renja složene strukture, sukladne tadašnje- 
mu najmodernijemu trendu avangardnoga 
filma kod američkih strukturalista (Andy 
Warhol). Na saveznom festivalu amater- 
skoga filma u Skoplju 1967. dodijeljena mu 
je titula majstora amaterskoga filma. Nje- 
govi sugestivni eksperimentalni filmovi iz- 
van su konvencionalnih narativnih standar- 
da, a u pravilu su strukturirani repetitivno i 
bitno su povezani s glazbom, najčešće s 
džezom Glenna Millera, a snimljeni su u 
svim mogućim tehnikama, od najuže ama- 
terske vrpce od 8 mm, preko 16 mm i širo- 
koga standarda od 35 mm sve do najrecent- 
nijih elektroničnih sustava VHS, BETA ili 
Mini DV. U obilnom opusu od gotovo 50 
filmskih djela ističu se Prijepodne jednog 
fauna (1963.); Pravac /Stevens-Duke/ 
(1964.); Plavi jahač /Godard-art/ (1964.); 
Kružnica /Jutkevič-Count/(1964.); Obitelj- 
ski film II (1973.); Glenn Miller I /Srednjo- 
školsko igralište I/ (1977.); Julije Knifer 
(1982.); Tomislav Gotovac (1996.); Tram- 
vaj 406 (2000.); Straža na Rajni (2000.); 
Glenn Miller 2000 (2000.); Majsko jutro 
matorog fauna (suautori Damir Čučić i 
Željko Radivoj, 2001.); Identity Number 
(2001.); Trocki (2002.); Dead Man Walking 
(2002.). Kao osebujna pojava (fizičkim iz- 
gledom i osobnom reputacijom) Gotovac je 
nastupao i kao glumac u igranim filmovima 
svojih kolega, ponajviše Zorana Tadića, ali 
i Dušana Makavejeva, Bate Čengića i Želi- 
mira Žilnika. 

Posebno područje njegova umjetničko- 
ga djelovanja čine šokantni performansi ili 
hepeninzi, koji su obično dobivali znatan 
odjek u javnosti jer su sadržavali provoka- 
cije golotinjom, odnosno vulgarnim riječi- 
ma i ponašanjem, što se iščitavalo kao prije- 
zir prema uobičajenim građanskim i dru- 
štvenim standardima. Posebno su zapamće- 
ni Umjetnik u prošenju (1980.); Ležanje gol 


na asfaltu, ljubljenje asfalta / Zagreb, volim 
te! (1981.); Paranoia View Art / Hommage 
to Glen Miller (1988.) 1 drugi, a izvodio ih 
je najčešće pred slučajnim prolaznicima na 
otvorenim prostorima u Beogradu, Zagrebu, 
Osijeku, Krems-Steinu (Austrija), New Yor- 
ku, Splitu, Ljubljani, Dublinu, Baselu i na 
zagrebačkom Sljemenu. Priredio je i devet 
samostalnih izložaba kolaža, fotografija i 
dokumenata u prestižnim galerijama i mu- 
zejima u Beogradu, Zagrebu, Dubrovniku i 
New Yorku, među kojima je ona pod naslo- 
vom Tomislav Gotovac, Retrospektiva do- 
kumenata 1956.-1986. pružila širok uvid u 
biografiju i osobnost umjetnika. 


U svim svojim peformansima i antolo- 
gijskim eksperimentalnim filmovima ostao 
je dosljedan svojemu filmofilskomu identi- 
tetu, no 2005. osjetio je potrebu za djelo- 
mičnom izmjenom vlastitoga građanskoga 
identiteta te je službeno promijenio ime u 
Antonio G. Lauer (prema majčinu djevojač- 
komu prezimenu). Premda je tijekom kari- 
jere doživljavao kontradiktorne ocjene, od 
posve negatorskih i odbojnih do adoracije 
koja ga je učinila kultnim i karizmatičnim 
prorokom avangardne, odnosno subverziv- 
ne umjetnosti, nema dvojbe da je svojim 
umjetničkim djelom i sveukupnim djelova- 
njem Tomislav Gotovac / Antonio G. Lauer 
osigurao status najslikovitije kreativne 
osobnosti u cijeloj povijesti hrvatske kine- 
matografije. 

Lit.: Filmska enciklopedija, 1, Zagreb, 1986; Hr- 
vatski leksikon, 1, Zagreb, 1996; Hrvatski biograf- 
ski leksikon, 5, Zagreb, 2002; A. Battista Ilić i D. 
Nenadić (ur.), Tomislav Gotovac, Zagreb, 2003; 
Opća i nacionalna enciklopedija u 20 knjiga, 7, 


Zagreb, 2005. X 
I. Škrabalo 


GRADINA (Gradina Salaši), prigradsko 
salaško naselje raštrkanoga tipa, jugoistoč- 
no od Sombora. Smješteno je između ceste 
Sombor — Kljajićevo na sjeveru, Velikoga 
bačkoga kanala na jugu, grada na zapadu i 
susjednih katastarskih općina Kljajićevo, 
Telečka 1 Sivac na istoku. U pravcu zapad- 
istok taj prostor doseže duljinu od 10 do 12 
km. Dijeli se na Istočnu i Zapadnu Gradinu, 
s najvećom koncentracijom salaša uz neka- 
dašnji ljetni Sivački put. Tu, oko nekada- 

šnje škole, na udaljenosti od oko 6 km od 
grada, nalazi se i središte tih salaša, s podruž- 
nicom Mjesne zajednice »Mlake« te dru- 
štvenim nekada zadružnim domom, a prije 
jetu bila i prodavaonica mješovite robe. Sa- 
da su svi ovi salaši sa Somborom povezani 
asfaltnom cestom. Južni dio Gradine oko 
Klise i područje salaša Matarići ostao je 
izoliran od ostaloga prostora salaške skupi- 
ne 1802. nakon prokopavanja Kanala Fra- 
nje Josipa, koji je u jugoslavenskom razdo- 
blju preimenovan u Veliki bački kanal. Od 
salaških skupina na Gradini se posebno iz- 
dvajaju Pekanovići, Bogišići, Goretići, Bo- 
šnjaci, Kovačići, Radojevići i dr. Na Gradi- 
ni živi i porodica Marković čiji članovi nose 
nadimak kapetani — riječ je o potomcima 
kapetana Duje Markovića, koji je 1687. do- 
veo posljednju veliku skupinu bunjevačkih 
Hrvata na somborsko područje, a čiji je 
unuk 1749. Mariji Tereziji uputio molbu da 
mu se dodijeli pustara Gradina zbog zaslu- 
ga njegova djeda u borbi s Turcima. 


Cijeli prostor ovih salaša veoma je plo- 
dan, ocjedan i nešto viši dio bačke lesne te- 
rase, visine i do 99 metara. Na takvim uzvi- 
sinama nailazi se na tragove srednjovjekov- 
nih ljudskih staništa, pa i utvrda. 


Premda su Turci gospodarili cijelim 
somborskim prostorom 1541.-1687., sta- 
novnici Gradine i tada su porez plaćali Ka- 
lačkoj nadbiskupiji. Hrvatsko pučanstvo 
koje je naseljavalo to područje franjevci su 
potajno okupljali predvodeći sv. mise i dru- 
ge vjerske obrede na skrovitim mjestima. 
Na svoj način na to upućuje i toponim Cr- 
kvina, a naziv Gradina odnosi se na utvrđe- 
nje ili teritorij koji pripada utvrdi. Broj kr- 
šćanskih kućanstava, tj. poreznih obvezni- 
ka, u Gradini prema evidenciji turske vlasti 
iznosio je 1554. — 1; 1570. — 4; 1590. — 7. 
Slavenskoga katoličkoga stanovništva na 
ovim je prostorima bilo i prije turskih osva- 
janja, jer su još 1480. iz Dalmacije ovamo 
stigli dominikanci. Beogradski nadbiskup 
Marin Ibrišimović 24. X. 1649. krizmao je 
u Somboru 117 vjernika iz 30 obitelji. 

Seobom bunjevačkih Hrvata u ove kra- 
jeve 1687. iz osnove je izmijenjena etnička 
i vjerska struktura pučanstva. God. 1720. 
Gradina je pustara somborskih vojnih gra- 

ničara. Prema popisu kućanstava iz 1748. u 
Istočnoj su Gradini živjeli gotovo samo bu- 
njevački Hrvati, a od tada je ovo područje i 
intenzivnije naseljavano. Budući da je 
1749. Sombor dobio status slobodnoga kra- 
ljevskoga grada, magistrat je somborskim 
franjevcima za iznimne zasluge darovao 24 
jutra zemlje, a oni su u znak zahvalnosti na 
brežuljku Klisa kod današnjega Velikoga 
kanala podigli križ, ali se o njegovoj sudbi- 
ni odavno ništa ne zna. 

Pučka škola otvorena je 1876. na salašu 
Đure Pekanovića 1876., a već 1879. kato- 
lička crkvena općina ovdje je podigla novu 
školsku zgradu, u kojoj su se povremeno 
održavale mise i drugi vjerski obredi. Uz 
zgradu je postavljeno i veliko posvećeno 
zvono, koje je nakon Drugoga svjetskoga 
rata odavde preneseno u jedno privatno 
dvorište. U tom su dvorištu vjernici Gradi- 
ne 1950-ih izgradili i katolički kapelu po- 
svećenu sv. Antunu Padovanskomu. Osim 
toga u Gradini od vjerskih znamenja posto- 
jejoš tri križa — dva katolička i jedan pravo- 
slavni. 

Glavna prometnica Gradine Salaša as- 
faltirana je, a naselje je 1960-ih elektrifici- 
rano. Međutim na izoliranom dijelu južno 
od Velikoga kanala, bez tvrda puta, električ- 
ne energije, mosta koji ih je povezivao s 
drugim dijelovima toga prigradskoga nase- 
lja (poznata Popina ćuprija srušena je 
1941.) i drugih elementarnih stečevina su- 
vremene civilizacije, Matarići su postupno 
gašeni te su 1980-ih u cijelosti napušteni, a 
salaški su objekti razrušeni. 


ko 

Prema popisu pučanstva u Gradini Sala- 
šima 1961. u 240 kućanstava živjela su 763 
stanovnika, a 1981. u 148 kućanstava 453 
osobe. Pri popisu iz 2002. broj kućanstava 
iznosio je 92, a broj stanovnika 257. Zbog 
smanjena broja djece 1997. ukinut je i ta- 
mošnji ogranak jedne gradske škole. 


Većina stanovnika Gradine i danas se 
bavi zemljoradnjom i stočarstvom. Gajenje 
kvalitetnih goveda, a ranije i ovaca, rezulti- 
ralo je proizvodnjom znamenitog »sombor- 
skog sira«, kojije isprva pravljen od ovčjeg, 
a sada od kravljeg mlijeka. Uslijed razvoja 
agrotehnike, koja oslobađa sve veći broj ne- 
posrednih djelatnika, došlo je do preselje- 
nja stanovnika u Sombor, osobito onih mla- 
đe životne dobi. 

Lit.: J. Muhi, Zombor tortenete, Zombor, 1944; M. 
Beljanski, Somborski salaši, Sombor, 1970; M. Be- 
ljanski, Ponovo o somborskim salašima, Sombor, 


1979; M. Beljanski, Najstariji podaci o Hrvatima u 


Somboru, Sombor, 1988. 
M. Đanić 1]. Z. Pekanović 


GRADITELJSTVO, NARODNO, skup- 
ni pojam za umijeće gradnje i građevine po- 
dignute izvan gradskih sredina, nastale za 
potrebe socijalno i obrazovno nižih dru- 
štvenih slojeva; suprotanje pojmu tzv. viso- 
ke ili stilske arhitekture. Predmet je povije- 
sti arhitekture i povijesti umjetnosti, u većoj 
mjeri etnologije, koja proučava graditelj- 
sko oblikovanje, povezanost građevina s ti- 
pom tradicijskoga privređivanja, obilježja 
unutarnjega uređenja te tipično ponašanje 
ljudi u stambenoj i izgrađenoj sredini. Na- 

rodno graditeljstvo karakterizira prilagođe- 
nost građevina okolišu, pa su seoska naselja 
i nastambe pridonosili osebujnosti pojedi- 
nih prostora. 


Pogodnosti mikroreljefnih i klimatskih 
uvjeta za življenje, voda i plodno tlo oduvi- 
jek su bili opredjeljujući čimbenik za živ- 
ljenje i nastanjivanje. Pučki je graditelj su- 
kladno danostima prirode pronalazio i ma- 
terijal za građenje (drvo, kamen, ilovača, 
slama, trska), koji je stvarao različitosti gra- 
diteljskih oblika za zadovoljavanje istih ži- 
votnih potreba — kuće za stanovanje, staje 1 
ostale prateće objekte različitih sadržaja. 
Svi tako primijenjeni materijali bili su pri- 
stupačni pučkomu graditelju, ekonomični, 
a ujedno su ekološki zadovoljavali mikro- 
klimatske prirodne danosti, npr. u planina- 
ma zidovi su od pritesanih balvana, akrovni 
pokrivač od šindre; u primorju su zidovi od 
kamena, a krovni pokrivač od ljuspastih ka- 
menih ploča i dr. U međuriječju Dunava i 
Tise te na Telečkoj visoravni također se raz- 
vio osobit oblik narodnoga graditeljstva — 
prema materijalu i funkcionalnoj organiza- 
ciji — koji se može nazvati panonskom ku- 
ćom. Nekad mnogobrojni vodotoci s obi- 
ljem trske i vrbaka te plodne visoravni s le- 
som i ilovačom (žuta zemlj a) ispod njega 
bili su dugo stoljeća osnovni građevni ma- 
terijal, kojega je u prirodi bilo u izobilju: zi- 
dovi su građeni od naboja, a krovni pokri- 
vač od trske. Oba ta građevna materijala, 
obrađena rukom narodnoga graditelja, po- 
kazala su se kao do danas nenadmašeni to- 
plinski izolatori s obzirom na oštru izmije- 
njenu stepsko-kontinentalnu klimu s dugim 
i oštrim zimama i jarkim ljetima, uz domi- 
nantne sjeverozapadne (zimske) i jugoza- 
padne (ljetne) vjetrove. 


Potkraj XVII. st. u doba naseljavanja 
slavenskoga stanovništva s juga, prostori 
sjeverno od Save i Dunava, kojima su tako- 
đer vladali Turci, bili su slabo nastanjeni. 
Prvotna staništa bila su zato u dolovima vo- 
dotoka Telečke — ukopane zemunice na nji- 
hovim obalama. Iz zemunica će se u sljede- 
ćem razdoblju razviti salaši. Naime, tije- 
kom XVIII. st. iz zemunice se formira nad- 
zemna kuća (negdje postoji i prijelazni ob- 
lik poluzemunica, tj. dijelom ukopanih ku- 

ća, npr. u Sonti), s istom funkcionalnom 
osnovom, tj. organizacijskim rasporedom 
prostorija, a potkraj XVIII. st. tip panonske 
kuće bio je u potpunosti formiran. 


Okućnicu panonske kuće čine i drugi 
objekti izgrađeni od autohtonih (izvornih) 
materijala: kuća za stanovanje — salaš; »ko- 
šara« (staja) za konje s »naslamom« za ko- 
la; volarica s izlaskom u »korlat« (obor); 
komora; kokošinjac stožastoga oblika (od 
trske, vrbova pruća — »koter«ili »bubalja«), 
krušna peć, ambar za zrnastu hranu, đerma 
(koja dominira dvorištem). Pritom su di- 
menzije kuća i objekata u pravilu bile funk- 
cionalne. 


Razvoj panonske kuće 


Kuće su prizemne, zidovi su građeni od 
žute zemlje (ilovače) s dodatkom pljeve ko- 

ja ostaje nakon žetve, a nakon što su podig- 
nuti, premazivani su (nabijani) u slojevima 
vode sa zemljom i pljevom. Nabijeni osuče- 
ni sloj bio je dimenzija oko 8-10 cmi pribli- 
žno je odgovarao debljini opeke, dok su zi- 
dovi bili ukupne debljine 60-80 cm. Tavani- 
ca je pravljena od »slime« (daščane podlo- 
ge), na koje se stavljalo blato s pljevom. 
Krovna konstrukcija izrađivana je od otesa- 
nih bagremovih oblica s drvenim klinovi- 
ma, dok je krovni pokrivač bio od nabijene 
trske, debljine oko 50 cm, s prepuštenom 
strehom. Zabati su s početka bili također tr- 
ščani, oblijepljeni blatom, poslije u građan- 
skom razdoblju postaju i daščani i zidani. 
Na tavanima se osiguravao propuh jer se tu 
čuvala pšenica, a često su se, nakon dimlje- 
nja u pušnicama, sušile kobasice, slanina i 
šunke. Kuće su se ličile u proljeće, najka- 
snije do blagdana Duhova, te sredinom ko- 
lovoza, oko Velike Gospe, no iako je boja 
kuće bijela, sokla je bila obično sivocrna 
kako se u donjem dijelu zidova ne bi vidjeli 
tragovi oborina odbijenih od tla. Svake go- 
dine kuće su se redovito krečile, čime se 
održavala čvrstoća objekata. Zbog prirod- 
nih materijala te su kuće zimi bile tople, a 
ljeti ugodne za boravak. Pritom zbog vje- 
trova ulazi u kuće nikada nisu bili okrenuti 
na sjever. 


Sela su najčešće zbijena s pravilnim 
okućnicama poredanima uz ulicu (»šor«). 
Dvorišta su ograđena bagremovim štapovi- 
ma (»cipkama«) s malim vratima za pješa- 
kei velikima za kola. 


Tijekom XX. st. postupno se napušta 
gradnja prirodnim materijalom, drvenim 
tehnikama i tradicijskim oblikovanjem. Po- 
jedini vrjedniji primjerci ili sklopovi narod- 
noga graditeljstva zaštićuju se kao spome- 
nici kulture na samome mjestu ili se preno- 
se u etnoparkove, primjerice, u Đurđinu po- 
stoji bunjevački etnosalaš. 


Lit.: A. Rudinski, Panonska kuća — pojavni oblici u 
severnoj Bačkoj, Zbornik Matice srpske za društve- 
ne nauke, 79, Novi Sad, 1985; A. Sekulić, Bački 
Hrvati, Zagreb, 1991; A. Rudinski, O nastanku i 
razvoju panonske kuće, u: Paorske kuće, Novi Sad, 
1993; A. Rudinski, Istorijski osvrt na prostorno 
planski proces nastanka i nestanka salaša i salaških 
aglomeracija na teritoriji severne Bačke u protekla 


46 


tri veka, u: £j, salaši, Novi Sad, 1994; Hrvatska en- 
ciklopedija, 4, Zagreb, 2002. 
A. Rudinski 


GRADOVRAH, nekadašnji utvrđeni grad i 
franjevački samostan, u neposrednoj blizini 
današnjega istočnoga dijela Tuzle, odakle 
su šokački Hrvati 1688. doselili u Bačku. 
Brdo na kojem se nalaze ostatci samostana 
danas je obraslo šumom, a šire područje na- 
seljeno je pretežito bošnjačkim stanovni- 
štvom. Njive bliže vrhu na kojem je nekoć 
bio samostan mještani su još iu XX. st. na- 
zivali »fratarskim njivama«. 


POTOMCI NARODA KOJI JE PRIJE 
300 GODINA, VOĐEN MILOSNIM LIKOM 
RADOSNE GOSPE. ODSELIO NA BAČKE 
RAVNICE DA SAČUVA VJERU1 SVOJU 


NARODNU SAMOBITNOST.U ZNAK 
ZAHVALE BOGU INA SPOMEN LJUDIMA 
OVJEKOVJEČUJU OVU OBLJETNICU 


(1688-1988, 23.05.1987 
BAČKI SOKAČKI HRVATI VJERNKI. 


Spomen-ploča u 
Franjevačkome samostanu u Tuzli 

Nakon što je turska vojska 1583. uništi- 
la zvornički samostan, franjevci se nasta- 
njuju u Gornjoj Tuzli. Ni ondje međutim, 
pritisnuti razvitkom muslimanske kasabe, 
nisu mogli ostati dugo te su se 1541. odseli- 
li na Gradovrh. Ondje su podigli nov samo- 
stan na brdu na kojem je bila tvrđava. Mje- 
sto je po njoj dobilo i ime, a u njoj je, osim 
samostana, bila i crkva sv. Marije. I samo- 
stani crkvu izgradili su Ivan i njegov sin Pa- 
vao Maglašević. Gradovrški samostan 
imao je pet župa, kojima je pokrivao pod- 
ručje na sjeveru do Save, zapadno do Tinjei 
istočno do Drine. 


Prema izvješćima iz samostana u Gra- 
dovrhu franjevci su upravljali župom u Ba- 
ču. Kad više nisu mogli izdržati turske stra- 
hote u austro-turskom ratu 1683.-99, koje 
su pratili glad i kuga, franjevci — tri svećeni- 
ka i jedan laik — 1688. iz Gradovrha su se 
preko Slavonije doselili u Bač, gdje su ima- 
li svoju župu. Do 1705. zvala se gradovrški 
samostan, a poslije mijenja ime u bački. Re- 
dovnici su sa sobom poveli i narod, a prema 


zapisu Grgura Čevapovića, ponijeli su i sli- 
ku čudotvorne Gospe, koja se i danas štuje u 
Baču kao Gradovrška Gospa ili Radosna 
Gospa, iako je riječ o liku koji je različit od 
onoga koji se u XVII. st. štovao u Gradovr- 
hu. Kad su prešli Dunav, Šokci se nisu rasu- 
li po širokoj bačkoj ravnici, nego su se 
smjestili uz rijeku i izgradili naselja Bač, 
Plavna, Sonta, Vajska, Bukin, Bereg, Mo- 
noštor, Sonta, Santovo i dr., prokrčili šume i 
obrađivali polja. Franjevci i puk isprva su 
živjeli u nadi da će se s boljim vremenima 
vratiti u Bosnu i obnoviti porušene samo- 
stane, ali to se nikad nije dogodilo. 


Predaja da su im preci došli iz Donje Tu- 
zle živi i danas u Baču i okolici. Tako je 23. 
V. 1987. skupina od 150 hrvatskih vjernika 
iz Bačke hodočastila u stare krajeve u Bosni 
i Hercegovini te su posjetili i franjevački sa- 
mostan u Tuzli, gdjeje postavljena spomen- 
ploča u povodu 300. obljetnice preseljenja 
šokačkih Hrvata u Bačku. God. 2007. obno- 
vljene su duhovne veze između Bača i Tu- 
zle, pa je na inicijativu HKUPD-a Moston- 
ga iz Bača, koju su poduprli gvardijan sa- 
mostana u Baču fra Josip Špehari gvardijan 
samostana u Tuzli fra Zdravko Anđić, oko 
150 vjernika iz Tuzle 7. listopada hodoča- 
stilo u Bač. U povodu 320. godina od dose- 
ljenja veće skupine Hrvata iz okolice Tuzle 
na područje Bača, organiziran je niz mani- 
festacija pod nazivom Tragovi Šokaca od 
Gradovrha do Ba- 
ča 1688.-2008., ko- 
je se održavaju od 
svibnja do stude- 
noga 2008. u za- 
padnoj Bačkoj, Tuz- 
li, Vukovaru i Osi- 
jeku. 


Lit.: K. Tkalac, Pori- 
jeklo i kretanje Šoka- 
ca iz Bosne prema 
sjeveru do iza Budi- 
ma, u: Subotička Da- 
nica : kalendar za 
1971 god., Subotica, KB. 
1970; A. Sekulić, 

Drevni Bač, Split, | 
1978; Zbornik preda- 
vanja znanstvenog | 
skupa u Subotici 12- 
14. VILI 1986., Subo- 

tica, 1987; Bačko klasje, br. 41, Subotica, 1987; Od 
Gradovrha do Bača, ur. L. 1. Krmpotić i M. Karau- 
la, Sarajevo, 1988; M. Karamatić, Sakralna umjet- 
nost Bosne Srebrene do konca XVII. stoljeća i sud- 
bina slika Marijinih svetišta u Gradovrhu, Olovu i 
Rami, u: Tkivo kulture, ur. N. V. Gašpar, Zagreb, 
2006.; B. Bukinac, O ulozi franjevaca u seobama 
hrvatskoga naroda u XVI i XVII stoljeću, Subotica, 
2007; Hrvatska riječ, br. 242,275, Subotica, 2007, 


2008. 
P. Skenderović 


GRADSKA KUĆA, u bačkih Hrvata naziv 
za zgradu u kojoj je smještena gradska 
uprava. Nastao je kao prijevod s madžar- 
skoga jezika (zmadž. varoshaza), a i danas je 
uobičajeni naziv za zgrade gradskih pogla- 
varstava u Madžarskoj i Vojvodini, pone- 
gdje iu Slavoniji (npr. Požega). 

Na prostoru između Dunava i Tise koji 
naseljavaju bački Hrvati najznamenitija je 
subotička gradska kuća, simbol Subotice, 
koja visinom od 76 metara dominira širim 
područjem. Građena je 1908.-10. prema 
projektu Dezsća Jakaba i Marcella Komora 
u stilu madžarske secesije. Svečano ju je 
blagoslovio subotički župnik Pajo Kujun- 
džić 20. VIII. 1910. Tada je na njezin vrh 
postavljen križ, koji su komunističke vlasti 
skinule 1949. i umjesto njega postavile pe- 
tokraku zvijezdu. Križ je vraćen 18. IX. 
1994. U današnjoj zgradi, koja dominira Tr- 
gom slobode, osim gradske uprave smješte- 


Gradska kuća u Subotici 

Gradska kuća u Somboru 


ni su Povijesni arhivi i Zavod za zaštitu 
spomenika kulture. Prijašnja gradska kuća 
građena je 1826.-27., a službeno je otvore- 
na 12.11. 1828, kad ju je blagoslovio subo- 
tički župnik Antun Šarčević. Prva subotič- 
ka gradska kuća izgrađena je 1751. 


Somborska gradska kuća neoklasici- 
stičko je zdanje koje je nastajalo od 1718. 
Tada je, za vrijeme službovanja gradskoga 
kapetana Jovana-Janka Brankovića, podig- 
nuta zgrada u kojoj se, nakon što juje njego- 
va supruga Marija 1749. prodala Magistra- 
tu, sve do 1786. nalazila gradska uprava. 
Današnja zgrada gradske kuće podignuta je 
1842. Nalazi se u središtu grada, na prostra- 
nom prostoru Trga Presvetoga Trojstva i Tr- 
ga sv. Đorđa. U njoj su danas smještene po- 
litičke stranke, Radio Sombor i uredništvo 
Somborskih novina. Za razliku od subotič- 
ke, nije najmonumentalnija građevina — ka- 
ko je Sombor bio sjedište Bačko-bodroške 
županije 1786.-1918., njime dominira neka- 
dašnja zgrada županijske uprave, koju i da- 
nas popularno zovu »županija«, a danas je u 
njoj smješteno gradsko poglavarstvo. 

Gradska kuća u Baji (tamošnji je Bu- 
njevci zovu varoška kuća), koja se nalazi na 
veliku Trgu Presvetoga Trojstva na obali 
dunavskoga rukavca Šugavica, podignuta 
je sredinom XVIII. st. (točna se godina ne 
zna) u neobaroknom stilu, a 1780. proširena 
je i obnovljena. U njoj su bile dvije vijećni- 
ce i uredi dvojice bilježnika, pismohrana, 

skladišta. Kad je gr- 
ad dobio samostal- 
nost 1862., i nekada- 
šnja Grašalkovićeva 
palača prešla je u 
gradsko vlasništvo i 
postala gradskom ku- 
ćom. Zgrada je ob- 
= novljena 1896. u 
M neorenesansnom sti- 
lu. U njoj se nalaze 
uredi gradske samo- 
uprave, svečana dvo- 
rana u kojoj se odr- 
žavaju razna zasje- 
danja, kulturne pri- 
redbe i vjenčanja. 

Gradska kuća u Segedinu u prvotnom je 
obliku izgrađena 1728.,a zatim je ponovno 
izgrađena 1804. prema projektu poznatoga 
segedinskoga Dalmatina Istvana Vedresa. 
Nakon poplave 1879. zgrada je 1883. dobi- 
la svoj današnji izgled na temelju projekta 
Odčna Lechnera i Gyule P4rtosa. Ta eklek- 
tička neobarokna građevina, obojena u žu- 
to, jedna je od znamenitosti grada, a nalazi 
se na središnjem Szechenyijevu trgu. Zgra- 
da nadomak gradske kuće također pripada 
gradskomu poglavarstvu, a u visini drugo- 
ga kata povezana je s gradskom kućom jed- 
nim zatvorenim hodnikom, tzv. Mostom 
žudnje (madž. Sohajok hidja). Izgrađen je 
prema venecijanskomu uzoru u čast kralja 
Franje Josipa, koji je nakon obnavljanja po- 
plavljenoga grada došao u posjet Segedinu, 
kako bi iz svojega apartmana u susjednoj 
zgradi mogao odlaziti izravno u gradsku 
kuću. U gradskoj se kući nalazi i poznati to- 
ranj s kružnom terasom — vidikovcem. 


Lit.: L. Szekeres, Szabadkai helynevek, Szabadka, 
1975; P. Vasić, Umetnička topografija Sombora, 
Novi Sad, 1984; M. Kćhegyi, Baja tortenete a ke- 
zdetektol 1944-ig, Budapest, 1989; Koreni : svedo- 
čenje vekova, 1, Subotica, 1991; B. Krstić, Suboti- 
ca, Subotica, 1995; L. Mađar, Ilustrovana istorija 
Subotice, Subotica, 2004; B. Duranci, Arhitektura 
secesije u Vojvodini, Subotica, 2005. 


P. Skenderović, A. Čota, Ž. Mandić, L. Heka 


GRAĐANIN, 1. u feudalnom razdoblju 
pripadnik gradskoga staleža. U ugarskom 
feudalnom pravu gradovima su se smatrala 


samo naselja kojima je kralj dodijelio taj 
status, ao prijamu osoba u građanstvo odlu- 
čivala su gradska poglavarstva. Građani su 
morali biti slobodne osobe moralnoga vla- 
danja, koje su bile nastanjene u gradu i ba- 
vile senekom granom gradskoga gospodar- 
stva (trgovina, obrt, slobodne profesije), 
obnašale javnu službu ili bile vlasnik ne- 
kretnine. Mjesna su poglavarstva mogla 
zahtijevati i ispunjenje drugih uvjeta, pa su 
tako u Subotici građani morali osigurati 
smještaj vojnika i njegova konja u staju, za- 
tim imati odijelo za gradsku stražu te posu- 
du s vodom i ljestve za gašenje požara. Na- 
kon plaćanja pristojbe i polaganja prisege, 
kandidat je uvođen u popis građana, koji su 
vodila gradska poglavarstva. Građani su se 
prema svojim povlasticama razlikovali od 
ostalih osoba, koje su ulazile u stalež sta- 
novnika i doseljenika. 


Za povijest podunavskih Hrvata najvaž- 
niji su gradovi Subotica, Sombor, Segedin i 
Budim. Kad je 1749. Sombor postao slo- 
bodnim kraljevskim gradom, naseljavalo 
ga je gotovo isključivo srpsko i hrvatsko 
stanovništvo u omjeru 2 : 1,a otprilike je ta- 
kav omjer bio i među prvim građanima. 
Kad je 1779. Subotica dobila status slobod- 
noga kraljevskoga grada, među 727 građa- 
na golemu većinu činilo je hrvatsko stanov- 
ništvo (Zat. Dalmatae), koji su bili i nositelji 
gradske uprave. God. 1787. u Subotici je bi- 
lo 553 građana (ukupno 20.708 stanovni- 
ka), au Somboru 523 (ukupno 13.360 sta- 
novnika). Dalmatina koji su imali status 
građanina bilo je iu Segedinu, osobito u pr- 
voj polovini XVIII. st., ali je zbog uništeno- 
ga gradskoga arhiva točnije podatke teže 
utvrditi. | među budimskim građanima bilo 
nešto Hrvata (napose u Vodenom gradu, ko- 
Ji su Hrvati zvali Vaštat), najviše u XVIII. 
st. Poslije, kao i u Segedinu, i ovdje dolazi 
do asimilacije (madžarizacije). 

2. u suvremenom političkom i pravnom 
značenju državljanin koji uživa neka prava 
neovisno o socijalnom statusu, rasnoj, naci- 
onalnoj ili vjerskoj pripadnosti, spolu i dru- 
gim posebnim obilježjima. Otkako je u En- 
gleskoj Velikom poveljom sloboda (Magna 
Carta Libertatum) prvi put ograničena fe- 
udalna vlast vladara u korist dijela građana 


GRAĐANIN 


(engleskih baruna), slijedili su daljnji akti 
kojima su se osiguravala pojedina prava ši- 
rih slojeva građana: Petition of Rights 
(1628.), Habeas CorpusAct(1679.)1Bill of 
Rights (1689.). Tek američka Deklaracija o 
neovisnosti (1776.), francuska Deklaracija 
o pravima čovjeka i građanina (1789.), pr- 
vih deset amandmana na američki Ustav 
(Bill of Rights, 1791.) i francuski ustavi 
(1791.,1793., 1795.) predstavljaju prve ak- 
te kojima se svim građanima jamči uživanje 
stanovitih osobnih: političkih prava, tj. gra- 
đanskih prava. Otad se pojam građanin su- 
protstavlja pojmu podanika, koji ima samo 
dužnosti prema državnoj vlasti, i postaje 
oznaka za državljanina, čiju slobodu i prava 
država mora poštovati 1 štititi. Unatoč to- 
mu, čak i u zemljama koje su kolijevke ove 
ideje građani nisu uživali jednaka prava, 
nego su ona dugo ovisila o njihovu društve- 
nom statusu, rasi, spolu, vjeri i dr., tako da 
su pojedine kategorije stanovništva bile is- 
ključene iz te koncepcije, što je u daljnjem 
razvoju tih društava uglavnom prevladano. 
Danas se do najbližega ostvarenja toga ide- 
ala došlo u zapadnoeuropskim demokraci- 
jama. 


Na području Hrvatske i Ugarske prvi 
akt kojim je ograničena vlast vladara bila je 
Zlatna bula Andrije II. iz 1222. godine, ali, 
za razliku od Magna Carte, ona nije postala 
temeljnim aktom ustavnoga poretka. Za- 
padnoeuropske ideje o građanskim pravima 
u Ugarsku su došle s kašnjenjem: prvi put 
su primijenjene u liberalnim reformama ti- 
jekom revolucionarnih događaja 1848./49., 
kadje ukinut feudalizam i kad su kratkotraj- 
no proklamirane građanske slobode. Nakon 
razdoblja Bachova apsolutizma te Austro- 
ugarske nagodbe 1867. Ugarski je sabor do- 
nio više liberalnih zakona, ali su, za razliku 
od situacije u zapadnoj Europi, oni bili 
ograničeni na srednje i više društvene sloje- 
ve, dok su doista liberalni manjinski propisi 
u praksi bili gotovo u potpunosti derogirani 
madžarskim nacionalizmom. 


U Kraljevini SHS, odnosno Jugoslaviji, 
unatoč ustavnim i međunarodno preuzetim 
obvezama, ideali jednakosti pred zakonom 
i pravne države bili su daleko od stvarnosti: 
nacionalizam i diktatorska narav kraljeva 

režima rezultirali su nejednakošću nesla- 
venskih naroda; postojala je stalna napetost 
između »državotvornih« naroda, prije sve- 
ga Hrvata i Srba; pravo glasa i dalje je bilo 
ograničeno na pojedine slojeve stanovni- 
štva, a izborni teror i krivotvorenje izbornih 
rezultata bili su gotovo opća značajka poli- 
tičkoga života. Slično tomu, hrvatsko sta- 
novništvo koje je ostalo živjeti u Trianon- 
skoj i Horthyjevoj Madžarskoj bilo je izlo- 
ženo pritiscima i progonima zbog revanši- 
zma, a put prema ostvarenju jednakosti 
pred zakonom mnogi su našli u pomadžari- 
vanju imena, svjesnom zatiranju jezika 1 dr. 


U komunističkom razdoblju, unatoč 
formalnomu širenju nekih građanskih pra- 
va (pravo glasa za žene, socijalna prava i 
sl.), svi su građani praktično svedeni na po- 
danike totalitarnih režima sovjetskoga tipa, 
posve suprotno liberalnim dostignućima 
zapadnih demokracija, a pokušaji reforme 
uvijek su više ili manje brutalno gušeni 
(Madžarska 1956., Čehoslovačka 1968., 
slom »hrvatskoga proljeća« i »srpskih libe- 
rala« početkom 1970-ih, Poljska 1981.), 
dok su manjinska prava ostajala u sferi diri- 
giranoga, tek do razine toleriranja. 


Tek će kolaps sovjetskoga bloka potkraj 
1980-ih Madžarskoj donijeti demokratiza- 
ciju i okretanje euroatlantskim integracija- 
ma, u sklopu čega je došlo i do liberalnijega 
odnosa prema preostalim neasimiliranim 
pripadnicima manjina. Na području Vojvo- 
dine i Srbije komunistički se sustav među- 
tim transformirao u autoritarni nacionali- 
stički režim, u kojem je bila izražena faktič- 
ka nejednakost manjinskih naroda u odnosu 
na Srbe, osobito za ratnih razdoblja, pri če- 
mu najizraženiji animozitet, čak i danas, 
postoji prema pripadnicima hrvatskoga na- 
roda — odmah nakon albanskoga. Tek je pad 
Slobodana Miloševića 5. listopada 2000. 
otvorio mogućnosti za izlazak iz civilizacij- 
skoga sunovrata, ali će konačni rezultat ovi- 
siti o tome hoće li se većina srpskoga dru- 
štva i elita istinski opredijeliti za europski 
sustav vrijednosti. Unatoč tomu mnogi pri- 
padnici hrvatskoga naroda i dalje traže jed- 
nakost niječući svoje podrijetlo i pristajući 
na različite oblike posrbljivanja (zatiranje 
jezika, običaja, imena, vjere i dr.). 

Lit.: S. Bačić, Povelje slobodnih kraljevskih gra- 
dova Novog Sada, Sombora i Subotice, Subotica, 
1995; Hrvati u Budimu i Pešti, Budimpešta, 2001; 
Hrvatska enciklopedija, 4, Zagreb, 2002; L. Heka, 
Povijest Hrvata Dalmatina u Segedinu, Budimpe- 
šta, 2004; T. Žigmanov, Hrvati u Vojvodini danas : 


traganje za identitetom, Zagreb, 2006. 
S. Bačić 


GRAĐANSKA PRAVA, prava koja pripa- 
daju građaninu na osnovi njegova drža- 
vljanstva, a omogućuju njegovo slobodno 
djelovanje. Razvila su se u zapadnoeurop- 
skim državama tijekom stoljeća i desetljeća 
duge političke borbe za ograničenje držav- 
ne vlasti. Jamče se ustavom i zakonima i 
obuhvaćaju različita osobna, politička 1 
ekonomska prava. Od njih je širi pojam 
ljudskih prava ili prava čovjeka, koja se te- 
melje na prosvjetiteljskoj ideji o prirodnim 
pravima svakoga ljudskoga bića, koja ni- 
jedna državna vlast ne smije ograničiti ili 
uskratiti (sloboda od nasilja, torture 1 sl.). 
Politička prava nekad se nazivaju i građan- 
skim slobodama: ona omogućuju građani- 
ma sudjelovanje u političkom životu i kon- 
trolu rada državne vlasti (sloboda govora, 
sloboda tiska, sloboda okupljanja i dr.). U 
političkoj praksi najčešće nema razlike iz- 
među građanskih i ljudskih prava, jer za- 
hvaljujući ustavu i zakonima sva ljudska 
prava postaju građanskim pravima. U dru- 
goj polovini XX. st. kodificirana su iu mno- 
gim međunarodnim dokumentima, prije 
svega u sklopu Ujedinjenih naroda (Opća 
deklaracija o ljudskim pravima UN-a iz 
1948, Međunarodni pakt o ekonomskim, 
socijalnim i kulturnim pravima i Međuna- 
rodni pakt o građanskim i političkim pravi- 
ma iz 1966. s dodatnim protokolima i dr.), 
Vijeća Europe (Europska konvencija za za- 
štitu ljudskih prava i temeljnih sloboda iz 
1950. s dodatnim protokolima i dr.) i drugih 
tijela. Kao integralni dio građanskih prava u 
XX. st. razvilo se i shvaćanje prema kojem i 
pripadnici nacionalnih manjinskih zajedni- 
ca imaju svoja posebna manjinska prava, 
koja se propisuju radi očuvanja njihova ko- 
lektivnoga identiteta, budući da u suvreme- 
nim državama građanska prava nisu u etno- 
kulturalnom smislu neutralna. Posljednjih 
desetljeća u svijetu se razvija posebna kul- 
tura zaštite građanskih, ljudskih i manjin- 


skih prava djelovanjem nevladinih udruga i 
specijaliziranih institucija na nacionalnim 
razinama (npr. ombudsman) te na međuna- 
rodnom planu (Europski sud za ljudska pra- 
va, Visoki povjerenik UN-a za ljudska pra- 
vaidr.). 


Nekoliko totalitarnih sustava u kojima 
su živjeli podunavski Hrvati u Vojvodini i 
Madžarskoj od 1930-ih manje ili više otvo- 
reno gazilo je građanska prava, što je osta- 
vilo trajne posljedice na ovdašnje hrvatsko 
stanovništvo. Katalog kršenja prava bio je 
širok, a intenzitet različit u pojedinim raz- 
dobljima. Među najeklatantnije primjere 
ulaze fizičke likvidacije, deportacije, mu- 
čenja, nemogućnost slobodnoga političko- 
ga organiziranja, zastrašivanja, politički 
motivirana i nadzirana suđenja, gubitak po- 
sla iz političkih razloga, nacionalizacija i 
konfiskacija imovine, nepriznavanje poje- 
dinih manjinskih prava 1 dr. 

Za razliku od zapadnih demokracija, su- 
vremena tranzicijska društva, osobito ona 
opterećena međuetničkim napetostima i 
bez razvijene tradicije vladavine prava, 
zahtijevaju dodatnu zaštitu građanskih i 
manjinskih prava, budući da ustavne i za- 
konske odredbe nerijetko ostaju proklama- 
cije, za što je ilustrativan primjer bio poli- 
tički režim u Vojvodini i Srbiji 1990-ih. 

Lit.: Leksikon migracijskoga i etničkoga nazivlja, 
Zagreb, 1998; T. Žigmanov, Hrvati u Vojvodini da- 


nas : traganje za identitetom, Zagreb, 2006; Pravni 


leksikon, Zagreb, 2007. 5 
S. Bačići T. Žigmanov 

GRAFIJA 


GRAFIJA, sustav slovnih znakova (grafe- 
ma) nekoga pisma za određeni jezik, slovo- 
pis. Iako su se Hrvati u Ugarskoj u pojedi- 
nim franjevačkim samostanima još raz- 
mjerno dugo služili bosančicom, vrlo su ra- 
no prihvatili latinicu kao svoje osnovno pi- 
smo. Pritom su, kao i Hrvati u drugim kraje- 
vima, nailazili na teškoće zbog glasovnih 
specifičnosti svojega jezika, ponajprije 
zbog nepčanih glasova. Za njih naime u 
osnovnom latiničnom repertoaru nema po- 
sebnih slova, pa su ih bilježili različitim 
grafemskim kombinacijama. Zbog politič- 
ke rascjepkanosti krajeva u kojima su Hrva- 
ti živjeli i različitih kulturnih utjecaja te su 
kombinacije bile uvelike neujednačene, pa 
se tako npr. glas čpisao na 18, a glas šna čak 
22 načina. U Dalmaciji i Primorju pritom su 
bili prihvaćeni mnogi elementi talijanske 
grafije (npr. dvoslov gn za glas nj,agl za lj), 
dok su na kajkavskom području, u Slavoniji 
i donjoj Ugarskoj bili jači madžarski utjeca- 
ji (npr. dvoslovi ny, ly, sz). U pokušajima da 
se razvije jedan cjelohrvatski sustav dvo- 
slova za bilježenje nepčanika sudjelovali su 
utjecajnim radovima i budimski franjevci 
Lovro Bračuljević, Stjepan Vilov i Emerik 
Pavić, no nijedan od njih nije imao trajna 
uspjeha. Grafijska je ujednačenost tako po- 
stignuta tek u prvoj polovini XIX. st., kad je 
Ljudevit Gaj uveo dijakritičke znakove i ta- 
ko kanonizirao suvremenu hrvatsku latini- 
cu, koja je po njemu i nazvana gajica. U 
Bačkoj su prve gajicom tiskane knjige obja- 
vljene u Baji i Subotici tijekom 1860-ih 

Grafijau Subotičkom statutu iz 1745. 

GRAFIJA 


(među njima je osobito važno drugo izdanje 
spjeva Dostojna plemenite Bačke Grgura 
Peštalića, izdano u Subotici 1866.), no to 
nisu i najstariji tragovi suvremene hrvatske 
latinice u bačkih Hrvata — grafija s dijakri- 
tičkim znakovima koristi se naime već tije- 
kom 1850-ih u protokolima sa sjednica su- 
botičkoga gradskoga vijeća. 
Lit.: T. Maretić, Historija hrvatskoga pravopisa la- 
tinskijem slovima, Zagreb, 1899; A. Sekulić, Hr- 
vatski pisci u ugarskom Podunavlju od početaka do 
kraja XVIII. st., Zagreb, 1993; J. Buljovčić, Filolo- 
ški ogledi, Subotica, 1996; Z. Vince, Putovima hr- 
vatskoga književnoga jezika, Zagreb, 2002. 

P. Vuković 


GRANA, u bačkih Hrvata božićno drvce. 
Najčešće jeriječ ojeli, koja se tradicionalno 
kitila vatom, slamnim ukrasima, bomboni- 
ma, krep-papirom i ukrasima načinjenim 
od tijesta. Stajala je na čelu »astala« (stola), 
koji je bio prekriven bijelim stolnjakom i 
pod kojim je bila rasuta šaka slame. Ispod 
»grane« redovito se nalazio kolač »božić- 
njak«, nekoliko pomno odabranih jabuka, 
oraha, suhih šljiva i smokava, posudica sa 
zelenim žitom te čaša sa žitnim zrnjem i za- 
bodenom svijećom, a na salašima je nekoć 
bio običaj sa svake strane staviti po jedno 
janješce od vate. U novije doba ispod »gra- 
ne« se stavlja i mali »betlehem«, tj. jaslice s 
biblijskim likovima, no on u Bačku nije do- 
šao do sredine XX. st. Prije božićna »gra- 
na« u sobi nije ostajala dugo, iznosila se 
istoga dana kad i slama (obično na Mladen- 
ce, tj. Nevinu dječicu), ana Novu godinu 
(»Mali Božić«) opet se unosila i idući dan 
»kvarila« — skidali su se ukrasi i slastice. 
Kršćani su drvo, tradicionalni simbol 
života i plodnosti, povezivali s Kristom, pa 
je božićna »grana«, urešena darovima, sim- 
bol njegove otkupiteljske milosti. Samo bo- 
žično drvce preuzeto je kao protestantski 
građanski običaj iz srednje Europe potkraj 
XIX. i početkom XX. st., no povezano je sa 
starijim božićno-novogodišnjim običajima 
ukrašavanja seoskih domova zelenim gra- 
nama, pa su bački Bunjevci i Šokci zadržali 
naziv grana i nakon što su u kuću počeli 
unositi cijelo drvo. 
Lit.: A. Gabrić, Bunjevački narodni običaji, u: 
Zbornik predavanja znanstvenog skupa u Subotici 

12-14. VILI 1986., Subotica, 1987; A. Sekulić, Bač- 
ki Hrvati, Zagreb, 1991; V. Belaj, Hod kroz godinu, 
Zagreb, 1998; M. Černelić, Bunjevačke studije, 
Zagreb, 2006. 


B. Jaramazović 


GRASL, Marija (Subotica, 11. V. 1942. — 
Subotica, 19. X. 2002.), profesorica. Kći 
Stipana Jakovčevića i Cecilije, rođ. Andra- 
šić. Osnovnu školu i gimnaziju završila je u 
Subotici. Južnoslavenske jezike i jugosla- 
vensku književnost studirala je na Filozof- 
skom fakultetu u Novom Sadu, gdje je di- 
plomirala 1965. Poslijediplomske studije 
na grupi za južnoslavenske jezike upisala je 
1976. na Filozofskom fakultetu u Sarajevu, 
gdje je magistrirala 1980. radnjom /mper- 
fekt u djelima Miloša Crnjanskoga. 


Marija Grasl 


Radila je najprije kao profesorica srp- 
sko-hrvatskoga jezika u Učiteljskoj školi u 
Subotici, a kad je ona ukinuta 1974. izabra- 
na je za predavačicu za predmete Srpsko- 
hrvatski jezik i Književnost s metodikom 
na novoosnovanoj Pedagoškoj akademiji u 
Subotici. Od 1981. na Višoj školi za obrazo- 
vanje odgajateljica predavala je Suvremeni 
srpsko-hrvatski jezik, Dječju književnost, 
Teoriju književnosti, Metodiku nastave 
srpsko-hrvatskoga jezika. Bila je članica 
komisija za izradu nastavnih programa za 
predmete Materinski jezik i Srpsko-hrvat- 
ski jezik kao jezik društvene sredine za uči- 
teljske škole i pedagoške akademije. Za po- 
trebe Pokrajinskoga tajništva za kulturu i 
obrazovanje bila je voditeljica i glavna no- 
siteljica svih aktivnosti stručnoga tima Hr- 
vatskoga akademskoga društva u izradi na- 
stavnih programa za predmete Hrvatski je- 
zik za osnovnu školu (od I. do VIII. razre- 
da), Hrvatski jezik s elementima nacionalne 


kulture za osnovnu školu (od 1. do VIII. raz- 
reda), za gimnazije te za srednje strukovne 
škole s trogodišnjim i četverogodišnjim tra- 
janjem. 

Autorica je skripta za pedagoške akade- 
mije Srpskohrvatski jezik (Subotica, 
1975.). Sudjelovala je na više znanstvenih 
skupova, a objavila je desetak stručnih i 
znanstvenih radova u domaćim časopisima 
(Pedagoška stvarnost, 3/1979; 7/1984; 5- 
6/1989, Novi Sad; Oktatas 6s neveles, 2- 
3/1990, Subotica; Norma, 1993, Sombor) i 
zbornicima (Prilozi proučavanju jezika, br. 
17, Novi Sad, 1981; Strane reči i izrazi u 
srpskom jeziku, sa osvrtom na isti problem 
u jezicima nacionalnih manjina, Beograd — 
Subotica, 1995.). Obnašala je veći broj duž- 
nosti u strukovnim i profesionalnim orga- 
nizacijama — bila je članica Vijeća Zajedni- 
ca viših škola, Skupštine Sveučilišta u No- 
vom Sadu, Komisije za srpsko-hrvatski je- 
zik Prosvjetnoga vijeća Vojvodine, Vijeća 
časopisa Pedagoška stvarnost, Predsjedni- 
štva Društva za srpsko-hrvatski jezik. 


Djelo: Srpskohrvatski jezik (skripta), Subotica, 


1975. 
K. Jakovčević 


GRAŠALKOVIĆ (Grassalkovich), ple- 
mićka porodica. Prvi poznati član bio je Gr- 
gur Krišakov (Gergely Krisakov), koji se 
1405. spominje kao posjednik u Zaladskoj i 
Tamiškoj županiji. Kralj Rudolf 24. IX. 
1584. u Pragu plemićki je naslov dodijelio 
braći Grguru, Nikoli i Petru te njihovu bra- 
tiću Mihovilu. Plemstvo je proglašeno naj- 
prije u Hrvatskom saboru, a na molbu Mati- 
je Grašalkovića Horvata 1605. proglašeno 
je iu Šopronskoj županiji. Mišljenja o pod- 
rijetlu porodičnoga imena nisu jedinstvena 
— iako neki smatraju da potječe od osobno- 
ga imena Grgur (madž. Gergely), po koje- 
mu je porodica 1584. dobila plemićki na- 
slov, vjerojatnije je daje isprva nosila prezi- 
me Horvath, kako su nakon provale Turaka 
bili označivani svi doseljenici iz Hrvatske 
osim višega plemstva, pa je porodica tek 
poslije uzela prezime Grašalković (Gra- 
schakovith, Graschialkovith), koje je svoj 
konačni oblik dobilo na prijelazu iz XVII. u 
XVIII. st. 


GRAŠALKOVIĆ 


Tijekom XVIII. st. porodica je bila me- 
đu najmoćnijima i najbogatijima u Hab- 
sburškoj Monarhiji. Njihov uspon počinje s 
Ivanom Grašalkovićem (Janos Grassalko- 
vich, Urmćny, oko 1656. — Urmćny, 1716.), 
sinom Stjepana (Istvana) Grašalkovića i 
Erzs6ćbet Raymannus. Bio je posjednik u 
Njitranskoj županiji i vojni sudac među 
Rakoczyjevim kurucima. Nakon što su mu 
umrli roditelji (otac 1680. i majka 1682.), 
oko 1700. posvojio ga je Janos , poslije je- 
dan od legendarnih vojnih zapovjednika 1 
najistaknutijih generala među kurucima. 
Zarana se pridružio kurucima pod vod- 
stvom Imrea Thčkolyja. Iz braka sa Zsu- 
zsannom Egresdy imao je četvero djece, me- 
đu kojima i sina Antuna Grašalkovića. Nje- 
mu je Karlo III. u Laksenburgu 1736. dodi- 
jelio barunski naslov, a Marija Terezija nje- 
mu i njegovoj djeci Antunu, Franciški, Kla- 
ri, Marijani i Tereziji dodijelila je grofovski 
naslov 1743. u Beču. Ivanovu unuku Antu- 
nu dodijeljen je 1784. u Beču naslov austrij- 
skoga kneza. Smrću Ivanova praunuka An- 
tuna 1741. porodica je izumrla. 


Grb porodice Grašalković 


Među golemim porodičnim posjedima 
bili su ioni u Baji, Mateviću, Baškutu i Ga- 
ri. Porodično ime ostalo je živo u Grašalko- 
vićevim palačama u Somboru i Baji, ali su 
najznamenitije one u Bratislavi (današnja 
predsjednička palača) te na porodičnim 
imanjima u Hatvanu i Godgllo sjevero- 
istočno od Budimpešte. 

Opis grba: Kneževski grb iz 1784. Štitje 
podijeljen na četiri dijela. U sredini grba na- 
lazi se srcolik štit s crvenim slovima MT. 

GRAŠALKOVIĆ 


Veliki štit: 1.) na trostruku zelenom 
humku nalazi se lav, koji drži mač u ruci; 2.) 
i3.) u plavu polju smještena je zapeta strije- 
la okrenuta prema gore, iznad koje se nalazi 
zlatan šestokraki grb i zlatan polumjesec; 
4.) u crvenu polju nalazi se pantera smačem 
u ruci. Ukras smješten na pet kaciga: 1.) na 
zatvorenoj kneževskoj kruni stoji dvoglavi 
crni orao: crno-zlato; 2.) uzdignuti crveni 
lav; 3.) i 4.) vitez u plavoj odori s kapom i 
mačem u lijevoj ruci (desnici); 5.) pantera. 


Lit.: L. Zavodszky, A Grassalkovich-ok. Turul, br. 
45, Budapest, 1931; Z. Daroczy, Csaladtčrtćneti 
aprosagok. II. Grassalkovich Janos, Turul, br. 47, 
Budapest, 1933; L. Heka, A szegedi dalmatak, Se- 
zeged, 2000; M. Szluha, Nyitra vdrmegye nemes 
csalddjai, 1, Budapest, 2003; L. Heka: Povijest Hr- 
vata Dalmatina u Segedinu, Budapest, 2004. 

L. Heka 


GRAŠALKOVIĆ, Antun (Grassalko- 
vich, Antal) (Urmćny, danas: Mojmirovce, 
6. III. 1694. — Godgllo, 1. XII. 1771.), 
barun, grof, dvorski savjetnik, kraljevski 
personal, predsjednik Ugarske dvorske ko- 
more, veliki župan, zemljoposjednik. Svo- 
jim pravničkim i gospodarskim znanjem, 
organizacijskim sposobnostima i diplomat- 
skom umješnošću za života se od siroma- 
šnoga plemića uzdigao do časti baruna i 
grofa, stvorio golemo imanje između Du- 
nava i Tise te postao jednim od najvažnijih i 
najmoćnijih ljudi u onodobnoj Habsburškoj 
Monarhiji. 

Rođen je u Njitranskoj županiji na pod- 
ručju današnje Slovačke. Školovao se 
1705.-11. u pijarističkoj gimnaziji u Njitri, 
a jednu godinu polazio je isusovačku gim- 
naziju u Trnavi. Odvjetnički ispit položio je 
1715. te ga je već sljedeće godine Ugarska 
dvorska komora imenovala odvjetnikom u 
Budimu. God. 1724. postao je vijećnikom 
Ugarske komore, 1727. predsjednikom Ko- 
misije za nove stečevine (Veoaquisita), 
1731.-48. bio je kraljevski personal, a pred- 
sjednik Ugarske komore 1748.-71. God. 
1748. dobio je naslov tajnoga savjetnika, 
1751. čuvara krune, a poslije i vojni naslov 
nadzornika kraljevskih konjušnica. Bio je 1 
veliki župan Aradske i Nogradske županije. 
Barunski naslov dobio je u Laxenburgu 
1736., a grofovski u Beču 1743. kao Antun 

Grašalković de Gyarah. Plemićki pridjevak 
dobio je po općini Gyarak (slovački Kmet'- 
ovo, prije Đarak) u Njitranskoj županiji. 
Stekao je goleme posjede na području iz- 
među Dunava i Tise (Godgllo, Hatvan, 
Bag), na kojima je podigao dvorce Godollo 
i Hatvan te samostan Mariabesny6. Ivan 
Kukuljević zapisao je i da je dobio posjede 
slavonskoga baruna Franje Trenka, zapo- 
vjednika slavnih slavonskih pandura. On je 
naime u Beču nenadano uhićen i utamničen 
te je dvije godine poslije u zatvoru i umro, a 
»njegove je posjede dobio Grašalković, ko- 
ji se od siromašnoga bunjevačkoga deaka 
uspeo na najviši stupanj hijerarhijske lje- 
stvice«. Preminuo je na svojem imanju u 
Goadoligu. 


Grof 
Antun 
Grašalković 


Tijekom života triput se ženio. Prva mu 
je supruga bila Erzsebet Langh (1693.- 
1729.), skojom nije imao djece. Drugi brak 
sklopio je u Prešovu 1731. s Kristinom Klo- 
bušicky (1712.-38.) iu tom su braku rođena 
sva njegova djeca. U Pešti su rođeni Franci- 
ška 1732., Antun 1734., Ana Marija 1736., 
Ignacije 1737. (umro je sljedeće godine) i 
Terezija Ilona 1738., a Klara u Beču 1735. 
Druga mu je supruga umrla 1738.,a1752.u 
Pošti se oženio njezinom starijom sestrom 
barunicom Terezijom Klobušicky (1709.- 
81.), skojom nije imao djece. 


Zaslužan je za to što je ugarsko plem- 
stvo prihvatilo Pragmatičku sankciju, ko- 
jom je Karlo VI. osigurao prijestolje svojoj 
kćeri Mariji Tereziji, te njezina supruga 


Franju Lotarinškoga za suvladara. Tim je 
potezima osigurao povjerenje na bečkom 
dvoru, pa ga je na dvorcu u GodčllGu posje- 
ćivala i sama carica. S Andrasem Hadikom 
donio je iz Dubrovnika u Madžarsku tzv. 
svetu desnicu, tj. balzamiranu desnu ruku 
prvoga madžarskoga kralja sv. Stjepana, 
zbog čega je osobito cijenjen u madžarskoj 
povijesti. 

Kao predsjednik Komisije za nove ste- 
čevine imao je iznimnu ulogu u gospodar- 
skoj obnovi Bačke nakon protjerivanja Tu- 
raka. Potaknuo je pravi val naseljavanja 
1748., kad je dospio na čelo Ugarske komo- 
re. Temeljio gaje pritom na merkantilizmu i 
davao je prednost Madžarima i Nijemcima, 
ali nije zapostavio ni ostale narode. U to su 
vrijeme Sombor i Novi Sad postali slobod- 
nim kraljevskim gradovima. God. 1750. za- 
dužio je slobodnjaka Ferenca Cizovskija za 
naseljavanje pustare u Bačkoj Topoli, a već 
1774. ondje je bilo 247 kuća naseljenih 
uglavnom Madžarima i Slovacima. 


U Požunu (Bratislavi) je 1760. dao sa- 
graditi palaču koja je prema njemu dobila i 
ime, a danas je sjedište slovačkoga pred- 
sjednika i jedna od najvažnijih građevina u 
tom gradu. Palača je izgrađena u kasnoba- 
rokno-rokoko-stilu i ubrzo je postala sredi- 
štem glazbenoga života u Požunu. U njoj je 
neka svoja djela premijerno izveo i Joseph 
Haydn. Grašalković je u dvorcu imao vla- 
stit orkestar, a knez Miklos Esterhazy često 
mu »posuđivao« svojega omiljenoga diri- 
genta Haydna. Održavane su ondje i mnoge 
svečanosti i plesovi za kraljevski dvor, o 
kojima postoje mnogobrojne legende. Na- 
kon izumiranja porodice dvorac je prešao u 
vlasništvo Habsburgovaca. U dvorcu je bila 
rezidencija slovačkoga predsjednika u vri- 
jeme Drugoga svjetskoga rata Jozefa Tisoa 
(1939.-45.), a tijekom komunizma u njemu 
su najprije stolovali komunistički vođe, a 
od 1950. ondje je bio dom djece i mladeži. 
Zgrada je bila poprilično devastirana i ob- 
novljena je tek 1989.-90. S nastankom sa- 
mostalne Slovačke 1993. dvorac je postao 
predsjedničkom palačom. 

Povijesni izvori spominju grofa Grašal- 
kovića kao jedinoga mađarskoga magnata 


GRAŠALKOVIĆ 


koji je tijekom proteklih tisuću godina dao 
sagraditi ili restaurirati čak 33 crkve. Među 
njima posebno mjesto ima crkva u GoddlI6- 
Mariabesny6u, koja je u XX. st. postala 
drugo najposjećenije marijansko svetište u 
Madžarskoj, a nalazi se u njoj i obiteljska 
grobnica porodice Grašalković. Podigao je 
usto i crkvu u dvorcu u GodoliGu, crkvu sv. 
Adalberta u Hatvanu te crkvu sv. Ivana Ne- 
pomuka u Csolnoku 40-ak km od Budimpe- 
šte. Zahvaljujući njegovoj djelatnosti na 
uređenju javnih prostora i površina God- 
dollo je 1763. uzdignut u rang sajmišta, tj. 
grada s pravom održavanja sajmova. 


U Somboru je dao sagraditi pivovaru na 
Bezdanskom putu, koja je poslije srušena, 
te tzv. Grašalkovićevu palaču, čiji je temelj- 
ni kamen postavljen 1750. Riječ je o zgradi 
u baroknom stilu, koja je podignuta kao 
ured za naseljavanje Nijemaca (domus ca- 
meralis), a poslije se u njoj do 1863. nalazi- 
la gradska telegrafska stanica. Konačni iz- 
gled dobila je potkraj XIX. st., kad je dozi- 
dan bočni dio. Do danas je jedna od najljep- 
ših gradskih zgrada, a u njoj je sjedište RTV 
Spektar, predstavništva JAT-a i više nevla- 
dinih organizacija. 

Lit.: 1. Kukuljević, Hrvati za nasljednog rata, Rad, 
37, Zagreb, 1877; E. Margalits, Horvdt tortenelmi 
repertorium, 1, Budapest, 1900; L. Zavodszky, A 
Grassalkovich-ok Turul, br. 45, Budapest, 1931; Z. 
Dar6czy, Csaladtčrtćneti aprosagok. II. Grassalko- 
vich Janos, Turul, br. 47, Budapest, 1933; B. Janku- 
lov, Pregled kolonizacije Vojvodine u XVIII i XLX 
veku, Novi Sad, 1961; L. Heka, A szegedi dalmatdk, 
Sezeged, 2000; M. Szluha, Nyitra vdrmegye nemes 
csalddjai, 1, Budapest, 2003; L. Heka, Povijest Hr- 
vata Dalmatina u Segedinu, Budapest, 2004. 

L. Heka 


GRAŠALKOVIĆ, Antun (Grassalko- 
vich, Antal) (Pešta, 24. VIII. 1734. — Beč, 
6. V. 1794.), knez, vijećnik Ugarske komo- 
re, bodroški župan. Rođen je kao drugo di- 
jete grofa Antuna i Kristine, rođ. Klobu- 
šicky. Nije se puno bavio imetkom koji je 
naslijedio od oca, nego je uglavnom živio u 
Beču, gdje se i oženio 1758. groficom Mari- 
jom Anom Esterhazy. U tom su braku rođe- 
na djeca Antun (1759.-66.), Marija Ana, Te- 
rezija, Otilija, Ivan (1765.-?), Elizabeta, Ni- 
kola (1768.-2) iAntun (1771.-1841.). U Po- 
žunu i Beču daoje sagraditi nekoliko dvora- 

ca, au Madžarskoj je između 1782.1 1785., 
preuredivši južni dio dvorca u Godollgu, 
podigao prvo zidano kazalište, koje je da- 
nas jedno od triju očuvanih baroknih kaza- 
lišta s kulisama u Europi. Predstave su se 
davale samo kad je knez sa svojom prat- 
njom boravio u Goddlldu, nekoliko tjedana 
ili mjeseci na godinu, budući da je Grašal- 
ković uglavnom živio u Požunu i Beču. 

U Grašalkovićevu dvorcu u Požunu ro- 
đen je 12. rujna 1771. Antun III. Grašalko- 
vić, zadnji muški izdanak u toj porodici. 
Grašalkovići su imali i ljetnu palaču u Beču 
te dvorce u Baji, Gyčngyčsu, Hatvanu, 
Kompoltu, Siilysapu i Somboru. 


Antun II. Grašalković u Sentivanu je 
1780. dao sagraditi crkvu posvećenu sv. 
Ivanu Krstitelju. Bio je sudionik Sedmogo- 
dišnjega rata 1756.-63. te vijećnik Ugarske 
komore od 1755. Od 1759. nosio je naslov 
carskoga i kraljevskoga komornika. Za žu- 
pana Bodroške županije imenovan je 1759. 
i bio je posljednji titularni bodroški župan 
prije konačnoga spajanja te županije s Bač- 
kom. Od 1769. bio je i župan Zvolenske žu- 
panije na području današnje Slovačke. 
God. 1767. dobio je naslov tajnoga savjet- 
nika, 1772. čuvara krune, a 1783. vojni na- 
slov nadzornika kraljevske konjušnice. 
God. 1784. stekao je naslov austrijskoga 
kneza, s time da se taj naslov mogao naslije- 
diti samo prema načelu primogeniture. Ka- 
ko mu je prvorođeni sin Antun umro kao 
sedmogodišnji dječak, a u dječjoj su dobi 
umrli i mlađi sinovi Ivan i Nikola, knežev- 
ski naslov naslijedio je jedini preživjeli sin 
Antun rođen 1771. 


Lit.: L. Zavodszky, A Grassalkovich-ok. Turul, br. 
45, Budapest, 1931; Z. Daroczy, Csaladtčrteneti 
aprosagok. II. Grassalkovich Janos, Turul, br. 47, 
Budapest, 1933; L. Heka, A szegedi dalmatdk, Se- 
zeged, 2000; M. Szluha, Nyitra vdrmegye nemes 
csalddjai, 1, Budapest, 2003; L. Heka, Povijest Hr- 
Vata Dalmatina u Segedinu, Budapest, 2004. 


L. Heka 


GRAŠALKOVIĆ, Antun (Grassalko- 
vich, Antal) (Požun, 12. IX. 1771. — 
GGdGlIG, 9. IX. 1841.), knez, vijećnik Ugar- 
ske komore, čongradski župan. Sin kneza 
Antuna i Marije Ane, rođ. Esterhazy. Kako 
je njegov brat Antun umro u dobi od sedam 

godina, dobio je njegovo ime te naslov kne- 
za, koji je inače pripadao prvorođencu. Bio 
je veliki župan Congradske županije, nosi- 
telj naslova čuvara krune, kraljevskoga ko- 
mornika, tajnoga savjetnika, viteza zlatno- 
ga runa i dr. Očeva imanja već su bila zadu- 
žena kad ih je naslijedio, a dugovi su rasli i 
za njegova života. Darovao je zemljište za 
izgradnju madžarskoga Narodnoga muzeja 
i Narodnoga kazališta, a materijalno je po- 
magao i rad Madžarske akademije znanosti. 
God. 1827. postao je insolventan te su nje- 
gova imanja u Hatvanu i u Godollgu do- 
spjela pod sekvestar. Poput oca živio je u 
Beču, a dvorac u Godčliću prvi je put posje- 
tio 1794., kada je sudjelovao u lovu. Poslije 
je međutim više puta boravio u tom dvorcu 
te je u njemu i preminuo. Kako iz braka s 
kneginjom Leopoldinom, rođ. Esterhazy 
nije imao djece, s njim je izumrla muška 
grana porodice Grašalković. 


Lit.: L. Zavodszky, A Grassalkovich-ok. Turul, br. 
45, Budapest, 1931; Z. Daroczy, Csaladtčrteneti 
aprosagok. II. Grassalkovich Janos, Turul, br. 47, 
Budapest, 1933; L. Heka, A szegedi dalmatak, Se- 
zeged, 2000; M. Szluha, Nyitra vdrmegye nemes 
csalddjai, 1, Budapest, 2003; L. Heka, Povijest Hr- 
vata Dalmatina u Segedinu, Budapest, 2004. 

L. Heka 


GREDELJ, središnji, noseći dio pluga ko- 
jeg su vukli konji. U početku se pravio od 
tvrdoga drveta, u našim krajevima od »dra- 
ča«, i imao je oblik grede, po čemu je i do- 
bio ime. Na njemu su pričvršćivani svi 
glavni dijelovi pluga: plužna glava, plužna 
daska, raonik, plaz-šaraf za plužnu glavu, 
crtalo, uzengija što drži crtalo, prečka 1 la- 
nac za samovod te lanac za vuču. Budući da 
drvo nije dugovječni materijal, kasnije se 


izrađivao od željeza. 
P. Skenderović 


GRGIĆ, Stipan — Krunoslav (Fancaga, 
19. VII. 1836. — Fancaga, 27. XI. 1914.), 
pučki pisac i pjesnik. Nakon mjesne pučke 
škole, koju je polazio na materinskom jezi- 
ku, ostao je na djedovskom ognjištu i ondje 
obrađivao zemlju. Uz pomoć svojega učite- 
lja stjecao je daljnju naobrazbu, čitao pje- 
sme Andrije Kačića Miošića, Grgura Pešta- 
lića i drugih hrvatskih autora, koje su ga po- 
taknule na stvaralački književni rad. Svoje 


pjesmotvore čitao je suseljanima na »diva- 
nima«, a one koje su se svidjele njegovoj 
prvoj publici tiskao je, s pjesničkim ime- 
nom Krunoslav, u posebnoj zbirci u Suboti- 
ci 1856. Izvori ne spominju njezin naslov, a 
sadržava uglavnom »ponašene«, tj. na hr- 
vatski prepjevane pjesme. Uspjeh i dobar 
prijam potaknuli su ga na daljnji književni 
rad, na stvaranje izvornih djela, među koji- 
ma se ističu rodoljubni tekstovi (Mojem ro- 
du, Proć'će, Hajdmo na Prelo). Pjesme s 
tim motivima piše i nakon što je postao stal- 
nim suradnikom Antunovićevih Bunjevač- 
kih i šokačkih novina i Bunjevačke i šokač- 
ke vile. Surađivao je i u Subotičkom glasni- 
ku Kalora Milodanovića. 


Stipan Grgić 


Njegove pjesmotvore Stjepan Velin di- 
jeli na lirske, epske, prigodne, didaktične, 
satirične i šaljive. Među lirskima ističu se 
oneu kojima pjeva orodnom kraju i opisuje 
godišnja doba (Smrt u prirodi). Gotovo su 
sve prožete velikom ljubavlju prema puku. 
Istupa kao izraziti širitelj misli jedinstva i 
sloge među narodima ovoga prostora. U 
znaku radosti ljudskoga života stoje pjesme 
njegove zbirke Pisme za veselje (1880). 
Njegove nabožne pjesme, izvorne i preve- 
dene s madžarskoga, snažile su bogoljublje 
u narodu, a tiskane su u nekoliko zbirki, od 
kojih neke 1 u više izdanja (Bogoljubne pi- 
sme na čast Blaženoj Divici Mariji; Bogo- 
ljubni shest pisama na poshtenje blaxene 
Divice Marie ponajviche za bratinstva od 
svete krunice spravljene; Dvi pobožne pi- 
sme na poštenje Blažene Divice Marije; 
Knjiga od trideset i tri kratki promišljanja : 


GRGIĆ 


s nekima liepim molitvam i pjesmicama na 
poštenje Prisveta Srca Isusova i Neoskvr- 
njena Srca Marie; Pobožne pisme; Različite 
bogoljubne pisme; Različite bogoljubne no- 
ve pisme). Golemu popularnost stekao je 
svojim molitvenikom i pjesmaricom Živa 
ružica, koji je doživio jedanaest izdanja. 
Mnogim naraštajima bačkih Hrvata, pa i 
onima izvan ovoga prostora, to sadržajno 
bogato djelo bilo je najdraža lektira. 


Osim pjesama čitatelji spomenutih gla- 
sila često su mogli čitati injegove »pouke« 1 
»savite« s područja poljodjelstva i vinogra- 
darstva. Njegov prvi prozni prilog Tko piva, 
zlo ne misli objavljenje u subotičkom Neve- 
nu 1887. Teme je uzimao iz narodnoga ži- 
vota, a oblikovao ih je s moralnom ili pouč- 
nom crtom. Bio je i skupljač bunjevačkoga 
narodnoga blaga, a sačuvane su tri epske 
pjesme što ih je zabilježio: Vojvoda Janko i 
Zagorkinja vila, Bogdan prodaje svoju lju- 
bu te Stipan i ljuba. Bio je redoviti »stogo- 
dišnji gatalac« u Subotičkoj Danici pa je 
svake godine »gatao« u desetercu. Mno- 
štvom svojih ostvaraja izrastao je u pisca 
kojemu po književnoj produkciji tada nije 
bilo premca. Svojim djelima uvelike je obo- 
gatio književnost Hrvata u svojem zavičaju. 


Djela: Bogoljubne pisme na čast Blaženoj Divici 
Mariji, Subotica, b.g.; Živa ružica. Tojest: molitve- 
na knjižica i skupa pismarica, Kalocsa, 1858 (Su- 
botica, 1865, 2, 1879, 1883, 1887, 1891, 1892, 7, 
1901); Bogoljubni shest pisama na poshtenje bla- 
xene Divice Marie ponajviche za bratinstva od sve- 
te krunice spravljene, Subotica, 1859; Angjeoska 
iliti na slavu prisvetog Troistva Krunica, Subotica, 
1860; Vikovicsita xiva-ruxica, illi ubavist za pobox- 
no bratinstvo vikovicsite xive-ruxice, koje sasta- 
vljeno jeste za rabrost, i pomoch oniu koji na csas 
smerti texak boj vojuju : iz knjixice u Becsu 1705 
godine po poshtovanom redu dominikanskom, Su- 
botica, 1860 (1865); Dvi pobožne pisme na pošte- 
nje Blažene Divice Marije, Baja, 1862; Mali križić 
Nazaretanskog Isusa, prijev. smadž., Baja, 1862; 
Spasi Kraljice! Salve Regina!, prijev. s madž., Ba- 
ja, 1864; Knjiga od trideset i tri kratki promišljanja 
: s nekima liepim molitvam i pjesmicama na pošte- 
nje Prisveta Srca Isusova i Neoskvrnjena Srca Ma- 
rie, prijev. smadž., Subotica, 1880 (1886, 1891, 
1898, 1905); Pisme za veselje, tj. poučne, zabavne, 
napitnice i ljubezne : koje se obično po soframa, u 
svatovi i na sastanci pivaju, Subotica, 1880; Razmi- 
šljanja i molitve za put križa, Budim, 1885; Duhov- 
na mana, Subotica, 1887; Pobožne pisme, Baja, b. 
£.; Različite bogoljubne pisme, Subotica, b. g; Raz- 

ličite bogoljubne nove pisme, Subotica, 1892; Knji- 
ga o malom Isusu, prijev. smadž., Subotica, 1905; 


Lit.: M. Evetović, Kulturna povijest bunjevačkih i 
šokačkih Hrvata (rukopis); S. Velin, Književno 
stvaralaštvo Stipana Grgića — Krunoslava, u: Va- 
rodni kalendar, Budimpešta, 1981; S. Krpan, Hr- 
vatski uglednici u mađarskom Podunavlju, Budim- 
pešta, 1991; Hrvatski biografski leksikon, 5, 2002. 
Ž. Mandić 


GRKOKATOLICI, najčešći naziv za kr- 
šćane bizantskog obreda koji su u vjerskom 
i crkvenom zajedništvu s Katoličkom Cr- 
kvom. Pojavio se u XVIII. st. u administra- 
ciji Austro-ugarske monarhije i ostao do da- 
nas, iako je bilo pokušaja da se zamjeni ne- 
kim prikladnijim kao npr. katolici istočnog 
obreda ili sjedinjeni pravoslavni. Neki kori- 
ste i termin — unijati, što ima korijen u cr- 
kvenim unijama koje su u raznim razdoblji- 
ma uspostavljene između Pravoslavnih Cr- 
kava ili njenih pojedinih dijelova s Katolič- 
kom Crkvom. Termin grkokatolici znači da 
su to kršćani katoličke vjere i grčkog odno- 
sno bizantskog obreda, iako se obred tije- 
kom povijesti prilagodio narodima i njiho- 
voj kulturi pa se danas može govoriti o ra- 
znim varijantama bizantskog obreda — sla- 
venskoj, mađarskoj, rumunjskoj i drugima, 
a u okvirima slavenskog o podvarijantama 
— ukrajinskoj, hrvatskoj, bugarskoj, make- 
donskoj i dr. Osnovni princip svake unije 
pravoslavnih s Katoličkom crkvom bio je 
da su pravoslavni prihvatili i uskladili nau- 
ku vjere s Katoličkom crkvom i zadržali 
svoj dosadašnji obred, tradiciju i crkvenu 
disciplinu. 

Među najznačajnije unije spadaju Lion- 
ska 1274. s Bizantskom crkvom, Florentin- 
ska unija 1439. s Bizantskom, Armenskom, 
Koptskom, Etiopskom, Jakobitskom, Kal- 
dejskom i Maronitskom crkvom, Brestska 
unija 1595.—96. Kijevske metropolije u 
Ukrajini i Bjelorusiji (danas ima oko 10 mi- 
lijuna vjernika), Marčanska unija u Hrvat- 
skoj 1611. (njeni potomci žive uglavnom u 
Žumberku i Zagrebu u okvirima Križevač- 
ke biskupije), Užgorodska unija 1646.—48. 
(u Ukrajini u okviru Mukačevsko-Užgo- 
rodske biskupije nekoliko stotina tisuća 
vjernika, ali i u biskupijama u Madžarskoj, 
Slovačkoj, SAD, Kanadi pa i grkokatolici u 

Bačkoj i Srijemu su potomci te unije), Er- 
deljska unija 1698. (u Rumunjskoj danas 
ima oko milijun i pol grkokatolika), Kuku- 
ška unija iz 1858. godine čiji potomci danas 
sačinjavaju posebne egzarhate u Makedo- 
niji i Bugarskoj. Grkokatolika ima i Rusa u 
Rusiji, Bjelorusa u Bjelorusiji i Grka u Grč- 
koj. Kao dijaspora grkokatolici žive i u dru- 
gim zemljama i na drugim kontinentima. 

Na osnovi Marčanske unije 1611. u Hr- 
vatskoj, u selu Marča kod Bjelovara, uspo- 
stavljena je Marčansko-svidnička biskupi- 
ja. Isprva je bila vikarijat Zagrebačke rimo- 
katoličke biskupije, koji je 1777. ukinula 
carica Marija Terezija, kada su Sveta Stoli- 
caicarica osnovali grkokatoličku biskupiju 
sa sjedištem u Križevcima, u koju su spada- 
li svi grkokatolici u Hrvatskoj, Dalmaciji, 
Slavoniji, Srijemu i Bačkoj. S uspostavom 
Zagrebačke metropolije 1852. u nju je 
uključena i Križevačka grkokatolička bi- 
skupija i u njenom je sastavu i danas. Posli- 
je Prvog svjetskog rata u Križevačku bisku- 
piju uključeni su i Ukrajinci grkokatolici u 
Bosni i Hercegovini, Makedonci grkokato- 
lici u Makedoniji i Rumunji grkokatolici u 
Banatu. God. 2001. izdvojeni su iz Križe- 
vačke biskupije grkokatolici u Makedoniji i 
osnovan je za njih posebni egzarhat (apo- 
stolska administratura), a 2003. godine, iz- 
dvajanjem iz Križevačke biskupije, osno- 
van je i egzarhat za grkokatolike u Srbiji i 
Crnoj Gori. 

Grkokatolici Rusini počeli su se nase- 
ljavati u Bačku 1745. 1u početku su osnova- 
li dvije župe — Ruski Krstur i Kucura, a ka- 
snije, novim doseljavanjem i raseljevanjem 
osnovane su župe u Novom Sadu, Vrbasu 
(dvije župe), Đurđevu, Gospođincima, No- 
vom Orahovu, Kuli i Subotici u Bačkoj, Ši- 
du, Srijemskoj Mitrovici, Bačincima, Ber- 
kasovu i Inđiji u Srijemu. U Banatu su dvije 
župe grkokatoličkih Rumunja — Mrkovac i 
Jankov Most, a osniva se posebno dušobri- 
žništvo u Vršcu. Od 1930. u Beogradu po- 
stoji grkokatolička župa. Poslije Drugog 
svjetskog rata iz Bosne je doselilo u Bačku i 
Srijem oko 5.000 Ukrajinaca grkokatolika. 
Sve ove su ove župe danas u sastavu Apo- 
stolskog egzarhata za grkokatolike u Srbiji 1 
Crnoj Gori, osnovanom 2003. godine, koje- 


mu je administrativno sjedište u Novom Sa- 
du, akatedralau Ruskom Krsturu. Egzarhat 
ima oko 22.000 vjernika u 19 župa. 


U egzarhatu djeluju redovnici Bazili- 
janci (Kula) i redovnice Službenice Bez- 
grešnog začeća Marijina (Ruski Krstur, Ku- 
cura, Kula, Vrbas, Novi Sad, ali iu inozem- 
stvu — Hrvatskoj, Ukrajini, Njemačkoj i Ita- 
liji), kao i Male Isusove sestre (Ruski Kr- 
stur). Izlaze tri periodične publikacije: mje- 
sečnik »Dzvoni« (»Zvona«), povremeno 
»Visnjik Apostolskoho egzarhatu« (»Vje- 
snik Apostolskog egzarhata«, a sestre Služ- 
benice povremeno izdaju svoj bilten »Ho- 
los Mariji« (»Glas Marije«). Zajedno s iz- 
davačkom kućom »Ruske Slovo« Egzarhat 
izdaje i godišnji »Kalendar«. Sve su publi- 
kacije na rusinskom i ukrajinskom jeziku. 
U Egzarhatu se godišnje izda preko deset 
raznih knjiga i brošura (2006. god. — 16 iz- 
danja). Izdaju se i nosači zvuka, a na Radio 
Novom Sadu i Radio Mariji emitiraju se 
vjerske emisije na rusinskom i ukrajinskom 
jeziku. Svećenički kandidati školuju su u 
Subotici (gimnazija Paulinum) i na Teolo- 
škim fakultetima u Zagrebu, Rimu i Užgo- 
rodu (Ukrajina). Grkokatolici su uključeni 
u ekumenski pokret, u kome sudjeluju u ra- 
znim molitvama, manifestacijama, konfe- 
rencijama i skupovima ekumenskog karak- 
tera i sadržaja, kao iu humanitarnim i kari- 
tativnim djelatnostima Katoličke Crkve i 
drugih vjerskih zajednica. 

Vjersko i euharistijsko zajedništvo s ri- 
mokatolicima praktično se ostvaruje zajed- 
ničkim liturgijama, hodočašćima u prošte- 
nička mjesta, zajedničkim obilježavanjem 
raznih svečanosti, međusobnim gostovanji- 
ma, suradnjom i bratskom ispomoći u župa- 
ma i općom djelatnošću u okvirima Među- 
narodne biskupske konferencije Svetog Ci- 
rilai Metodija. 


Pojedini grkokatolički crkveni dosto- 
janstvenici, u prvom redu biskupi Julije 
Drohobeczky i Dionizije Njaradi, ali i pro- 
fesori teologije kao npr. Juraj Pavić, Janko 
Kalaj i Silvestar Kiš te brojni svećenici bilo 
da su službovali na prostorima Bačke, Sri- 
jema, Slavonije ili u Zagrebu i drugim dije- 
lovima Hrvatske — razvijali su i njegovali 
dobre odnose i surađivali s Hrvatima i Ka- 

toličkom Crkvom u Hrvata. Biskup Julije 
Drohobeczky bio je dobrotvor Glazbenog 
zavoda u Zagrebu i predsjednik nekoliko 
dobrotvornih društava. Biskup Njaradi, ta- 
kođer Rusin, napisao je na hrvatskom jezi- 
ku katekizam, molitvenik i nekoliko knjiga, 
a kao tajnik Biskupskih konferencija u vri- 
jeme nadbiskupa Antuna Bauera zalagao se 
za vjerska i nacionalna prava sviju građana 1 
vjernika. Spomenuti profesori teologije, od 
kojih su Kalaj i Kiš bili Rusini, pisali su na 
hrvatskom jeziku i obogaćivali hrvatsku te- 
ološku nauku. Grkokatolički svećenik An- 
drija Laboš, kasnije župnik u Ruskom Kr- 
sturu dok je bio župnik u Dalmaciji, omo- 
gućio je školovanje Ivana Meštrovića što 
mu je ovaj zahvalio u obliku isklesanog u 
kamenu raspeća, kojeg do svoje smrti ču- 
vao s posebnom pažnjom. A Hrvati grkoka- 
tolici, kao biskup Janko Šimrak i drugi, bili 
su vrlo istaknuti djelatnici na mnogim pod- 
ručjima, među ostalim je bio i urednik lista 
»Hrvatska straža«. 

Lit.: Jubilarni šematizam Križevačke eparhije, Za- 
greb, 1960; J. Ramač, Kratka istorija Rusnacoh, 
Novi Sad, 1993; J. Uhač, Marčanska biskupija, Za- 
greb, 1996; R. Miz, Kršćanski Istok, Veternik, 
2001; R. Miz, Religijska slika Evrope, Novi Sad, 
2002; Opći leligijski leksikon, Zagreb, 2002; R. 
Miz, Apostolski egzarhat, Novi Sad, 2003; R. Miz, 


Verske zajednice u Srbiji, Novi Sad, 2007. 
R. Miz 


GRLICA, Mirko (Subotica, 6. VIII. 
1956.), povjesničar. U rodnom gradu zavr- 
šio je osnovnu školu i gimnaziju, a studij 
povijesti na Filozofskom fakultetu u No- 
vom Sadu. Od 1985. kustos je u Gradskom 
muzeju u Subotici. Autor je ili suautor se- 
dam izložaba (Historijski dio stalnoga po- 
stava Gradskoga muzeja u Subotici, 1991.; 
Aleksandar Lifka, čarobnjak pokretnih sli- 
ka — o pioniru srednjoeuropske kinemato- 
grafije, 1992.; Slika i događaj — u povodu 
75 godina od odcjepljenja Vojvodine od 
Austro-Ugarske, 1993.; Sjećanje na subo- 
tičke Zidove — u povodu 50 godina od holo- 
kausta, 1994.; Prvih sto godina historijsko- 
ga plakata u Subotici 1848.-1948., 1994.; 
Hladno oružje u zbirkama Gradskoga mu- 
zeja 1991.; Živjeti zajedno — zajednička iz- 
ložba Gradskoga muzeja u Subotici i Voj- 
vođanskoga muzeja u Novom Sadu, 2006.). 

Objavio je više desetaka tekstova iz lokalne 
povijesti i muzeologije u subotičkim časo- 
pisima Pro memoria, Rukovet, Uzenet, 
Letiinki Museion te Radu vojvođanskih mu- 
zeja (Novi Sad) i Hrvatskoj reviji (Zagreb). 
Za mjesno hrvatsko stanovništvo osobito su 
važni njegovi radovi: Subotica u Jugoslavi- 
ji 1918. godine, Pro memoria, 6, 1989.; Su- 
botičko višestranačje, Pro memoria, 8, 
1990.; Događaji u Subotici oktobra — de- 
cembra 1918, u: Prisajedinjenje Vojvodine 
Kraljevini Srbiji 1918., Novi Sad, 1993.; 
Tri pisma Ambrozija Šarčevića Antoniju 
Hadžiću, Rukovet, 7-9/1995.; Lazar Mamu- 
žić i Karolj Biro između slave i zaborava, 
Rukovet, 4-7/ 2003.; Mjesto Bunjevaca u 
subotičkom društvu kroz prizmu statistič- 
kih podataka 1867.-1914. godine (referat 
na II. kongresu hrvatskih povjesničara u 
Puli 2004.); » Toplo gnjizdo, ugodni razgo- 
Vor...« : Pučka kasina u Subotici 1878- 
1914. godine, Hrvatska revija, 3/2005. 


Djela: Sto godina javnog prevoza u Subotici 1897- 
1997, Subotica, 1997; Imenik žrtava Drugog svet- 
skog rata na području subotičke opštine (suautor s 
A. Hegedis, M. Dubajić i L. Merković), Subotica, 
2000; Vojnići od Bajše : plemićka priča, Subotica, 
2003; Gradotvorci : subotički stambeni objekti od 
baroka do moderne (suautor s G. Prčić Vujnović i V. 
Aladžić), I-II, Subotica, 2004-2006; Kuća koja 


pamti (suautor 1. Lovas), Subotica, 2007. 
S. Bačić 


GROB, mjesto za polaganje ljudskih po- 
smrtnih ostataka. U kršćana prostor pod zem- 
ljom, a razlikuju se dva njegova dijela: 
nadzemni dio — humka — i podzemni — raka 
(samo za jednoga umrloga), odnosno grob- 
nica (ozidan podzemni prostor za više umr- 
lih, obično obiteljska). Nadzemni dio naj- 
izrazitijije element groba u svim grobljima, 
s uvijek prisutnim nadgrobnim spomeni- 
kom, koji daje podatke o vjerskom, naci- 
onalno-etničkom, socijalnom i drugom sta- 
tusu pokojnika, njegovih predaka, ali i po- 
tomaka. Zato se grobovi simbolički mogu 
nazvati »kamenom knjigom predaka«, iz 
koje se crpu saznanja o prošlosti i sadašnjo- 
sti nekoga područja, njegovoj etničkoj i so- 
cijalnoj strukturi, ekonomskim i političkim 
zbivanjima, promjenama društvene svije- 
sti, modi, ukusu, financijskim mogućnosti- 
ma idr. 

Brojni su načini obrade nadgrobnih 
spomenika, od najjednostavnijih do najre- 
prezentativnijih, u ovisnosti od tehničkoga 
stupnja, građevnoga materijala (zemlja, ka- 
men, drvo), vjeroispovijedi, nacionalnosti, 
socijalnoga položaja preminuloga i njegove 
obitelji i sl., prema čemu grobovi variraju 
od grobne jame do mauzoleja. 


U slučaju rake humka je najčešće od ze- 
mlje, pravilno oblikovana (zarubljena pira- 
mida pravokutne osnove), poslije i ozidana 
niskim parapetnim zidom od opeke ili ka- 
mena. 

F T 


Da | 
-e 


Grob na santovačkom groblju 


Najjednostavniji nadgrobni spomenici 
javljaju se kao drveni križevi u različitim 
oblicima, dok se poslije pojavljuju i repre- 
zentativniji kameni križevi, koji su se tije- 
kom stoljeća mijenjali. Najprije su bili izra- 
đeni od ravne kamene ploče zarubljene u 
gornjem pojasu, poslije se na vrhu dodaje 
križ, pa srcoliki oblik s križem, zatim ploča- 
sti stilizirani po modi, i u posljednjim dese- 
tljećima standardiziran, umjetni kamen i 
kamena ploča. 


U ovisnosti od epohe izgradnje, postoje 
različiti stupnjevi raskoši grobova. Prisutni 
su razni oblici ograde, ali se može zaključiti 
da su ograde oko humki od 1880-ih bile od 
lijevanoga željeza, do sredine XX. st. od 
kovanoga željeza, a poslije toga javlja se 
nova moda — umjetni kamen, s pločom neki 
put i od prirodnoga kamena. Na prijelazu 
između XIX. i XX. st. pojavljuju se grobovi 
iznimno raskošni po likovnoj obradi i pri- 


mijenjenim materijalima u obliku mauzole- 
ja, au slučaju iznimno uglednih porodica i 
nadgrobne kapele s ukopanim kriptama is- 
pod poda nadgrobnoga spomenika za mno- 
gobrojne članove. U razvoju nadgrobne ar- 
hitekture u drugoj polovini XX. st. bilježi se 
stagnacija i postupno prevladava stereotipi- 
ja i standardizacija, unifikacija stilizacije 
grobova u različitosti, a površinska obrada 
nadgrobnog dijela poglavito se izvodi od 
umjetnoga kamena. 


Među važnije spomenike nadgrobne ar- 
hitekture u bačkih Hrvata ubrajaju se mau- 
zolej Age Mamužića, nadgrobni spomenik 
dr. Babijana Malagurskoga i spomen-grob- 
nica Vojnića od Bajše na subotičkom Baj- 
skom groblju te spomen-grob Ambrozije 
Boze Šarčevića na subotičkome Senćan- 
skom groblju. 

Mnogi nadgrobni spomenici sadržavaju 
neke povijesne i etnološke podatke, epitafe, 
jezične i umjetničke značajke, rodoslovna 
stabla poznatih osoba, posebno oni s kraja 
XIX. i početka XX. st. Posebno su važni za 
jezikoslovlje, jezik i pismenost u određe- 
nim povijesnim razdobljima, jer svjedoče o 
korištenju hrvatske ikavice u Bačkoj prije 
Prvoga svjetskoga rata. No, zbog prekopa- 
vanja neodržavanih grobova uvjetovanih 
tržišnim razlozima ti podaci u posljednjim 
desetljećima sve više nestaju. Zbog simbo- 
ličke važnosti grobovi su često predmet 
vandalskih ispada prema manjinama, ali ni- 
su rijetki slučajevi da, osim zbog ljudskoga 
nemara, grobovi nestaju i kao rezultat svje- 
snoga zatiranja prošlosti pojedinih naroda, 
zaštoje primjer nestanak groba Ivana Antu- 
novića u Kalači, za koji se zna samo da je 
postojao 1940-ih. 


Lit.: A. Rudinski, Subotička groblja i nadgrobni 
spomenici (specijalistički rad, Beograd, 1980); Žig, 
br. 34-49, Subotica, 1995-1996; Hrvatska enciklo- 


edija, 4, Zagreb, 2002. 
ik s A. Rudinski 


GROBLJE, prostor namijenjen pokapanju 
umrlih. Isprva su se kršćanska groblja nala- 
zila pokraj crkve ili u njezinoj blizini, no u 
Ugarskoj su, prema zapovijedi Marije Tere- 
zije, od 1772. iz sanitarno-higijenskih raz- 
loga takva groblja zatvarana, a nova su po- 


GROBLJE 


dizana izvan naselja. Tako se počinju podi- 
zati groblja u blizini naseljenih mjesta, naj- 
češće na uzvisini. U slučaju naselja i grado- 
va koji se tijekom stoljeća prostorno proši- 
ruju, urastaju u gradsko tkivo. Većina gra- 
dova i varošica u sjevernoj Bačkoj, na pro- 
storu Telečke visoravni, u Podunavlju i Po- 
tisju ima svoja groblja, a od sela koja u znat- 
nijem broju naseljava hrvatsko stanovni- 
štvo imaju ih Bajmok, Lemeš, Gornji Ta- 
vankut, Donji Tavankut, Žednik, Mišićevoi 
Palić. Imaju ga i sva bačka šokačka mjesta, 
aiu sjevernoj Bačkoj, na području Bajsko- 
ga trokuta, svako selo ima svoje groblje, 
čaki Đurić i bajska četvrt Fancaga, gdje po- 
čiva i pučki književnik Stipan Grgić Kruno- 
slav. Novija naselja u subotičkoj okolici 
(Mala Bosna, Đurđin, Bikovo) nemaju svo- 
ja groblja, već se preminuli stanovnici po- 
kopaju na obližnjim grobljima (Subotica, 
Žednik, Bajmok). 


Peić-kapela na subotičkom 
Bajskom groblju 


Groblja, koja se simbolički mogu na- 
zvati »gradovima mrtvih«, uobičajeno su 
formirana kao prostorno odvojene cjeline 
prema konfesionalnoj podjeli na katolička i 
pravoslavna, a neka naselja, u kojima je ne- 
kad živio i znatan broj pripadnika židovske 
vjeroispovijedi, imaju i židovska groblja 

(npr. Subotica, Sombor, Baja, Lemeš). U 
Subotici i Somboru postoje i tzv. gradska 
groblja, no i ona su uglavnom konfesional- 
no razgraničena. U mnogim grobljima po- 
stojale su i druge posebno odijeljene čestice 
— dječje groblje, groblje samoubojica, voj- 
nička groblja i tzv. prazne veće čestice — 
»kukuruzišta«, koja su se koristila za ma- 
sovna pokapanja u osobitim slučajevima 
većih pošasti (epidemije i sl.). »Gradska« 
su groblja, s obzirom na uređenost pojedi- 
načnih grobova, ali ostalih pojedinosti, 
skromnija nego »crkvena«. 


Subotica. O prostornom razmještaju 
groblja do zadnjih desetljeća XVIII. st. da- 
nas se zna veoma malo. Jedan gradski ze- 
mljovid inženjera Gabrijela Vlašića iz 
1810. naziva »starim grobljem« prostor 
oko današnjega »biloga križa« na Hala- 
škom putu, na raskrižju s Ulicom Otmara 
Majera, što je vjerojatno bila prijašnja loka- 
cija gradskoga groblja. Na karti Leopolda 
Kovača iz 1778. obilježeno je gradsko »sta- 
ro groblje«, posvećeno 1741., a ograđeno 
1756., koje se nalazilo jugoistočno od dana- 
šnje katedrale, između ulica Maksima Gor- 
koga, Matije Gupca i Trga žrtava fašizma (u 
XIX. st. Ulica M. Gupca nosila je nazive 
Otemetć utca, tj. Starogrobljanska). To 
gradsko groblje 1777. premješteno je na ta- 
dašnje gradske obode pokraj triju putova — 
Bajskoga, Halaškoga i Senćanskoga, pa su 
na zemljovidu gradskoga geometra Gabri- 
jela Vlašića iz 1789. ucrtana ova groblja: 
Bajsko i Senćansko, koja su se s vremenom 
lokacijski pomaknula, te Kersko, Pravo- 
slavno i Židovsko (kraj Halaškoga puta), 
koja su do danas na istim lokacijama. 


Kersko groblje, kao i Pravoslavno kod 
Dudove šume, izvorno je konfesionalno 
groblje, a oba su postojala kad i gradsko 
groblje, koje je poslije razmješteno na tri 
nove lokacije. Isprva je bilo smješteno u 
predgrađu Subotice, kraj nekadašnjega To- 
polskoga puta, a s vremenom je prošireno 
tako da sada ima i gradski dio. Ima samo 
jednu nadgrobnu kapelu, koja je posvećena 
sv. Ani 1869. Neobično je što na njemu ima 
mnogo klupa, više nego na svim ostalim 
gradskim grobljima zajedno. Na njemu su 

pokopani Blaško Rajić, Balint Vujkov, Bela 
Gabrić, Branko Jegić 1 dr. 


Bajsko groblje najveće je i najznameni- 
tije subotičko groblje. Prvotno je bilo istoč- 
no od današnjega katoličkoga dijela, izme- 
đu Gajeve ulice (stari bajski put) do sada- 
šnje Mičurinove (do ostatka nekadašnjega 
zapadnoga gradskoga opkopa). U prvoj po- 
lovini XIX. st. premješteno je na sadašnju 
lokaciju katoličkoga dijela groblja, a u dru- 
goj polovini prošireno je sjevernije, na pro- 
stor današnjega gradskoga dijela groblja. 
Među najreprezentativnijim građevinama 
jesu neogotička kapela Luke Vojnića iz 
1897. (danas franjevačka kapela), koja je 
bila posvećena Gospi Lurdskoj; kapela Ma- 
te Antunovića, kraljevskoga bilježnika, 
(sad kapela obitelji Kopilović); najveća na 
groblju kapela obitelji Peić, podignuta 
1903. i posvećena sv. Josipu; kapela Petra 
Dulića, podignuta 1908. i posvećena sv. Pe- 
tru. Sve su one, skupa s još nekim kapela- 
ma, proglašene spomenicima kulture. Cr- 
kveni je dio groblja 1998. stavljen pod za- 
štitu sv. Petra i Pavla te je tada po njima i na- 
zvan. Na ovom su groblju pokopani Ago 
Mamužić, Oskar Vojnić, fra Jesse Kujun- 
džić, Ilija Kujundžić, Pajo Kujundžić, 
Aleksa Kokić, Mijo Mandić, Matija Eveto- 
vić, Josip Vuković — Đido, Albe Vidaković, 
Tomo Vereš i dr. 

Senćansko groblje i na prvotnoj je loka- 
ciji, koja se nalazila između današnjega 
Senćanskoga puta, Lošinjske i Učke ulice, 
bilo podijeljeno prema konfesijama. Poslije 
je premješteno južnije, na današnju lokaci- 
ju, gdje je podijeljeno na gradski dio, zatim 
vojnički, koji je danas prekopan, a postoji i 
muslimanski dio, koji je prije bio pokraj Ži- 
dovskoga groblja. Nakon premještanja na 
Bajin hat (Bajinu gredu, tj. uzvisinu), nje- 
gov kasniji razvoj zaustavljen je širenjem 
obližnje ciglane Mačković. Na čestici br. 44 
nalazi se spomenik Ptica slomljenih krila, 
podignut u spomen žrtava partizanskih vla- 
sti. Na ovom groblju pokopani su Ambrozi- 
je Boza Šarčević, Pere Tumbas Hajo i dr. 


U Šandoru (Aleksandrovu) omanje gro- 
blje prvotno je bilo pravoslavno, a poslije 
mu je pridodan i manji katolički dio u juž- 
nom dijelu. Osobitost mu je to što na njemu 


postoje samo dvije aleje, koje su u obliku 
križa. 

Sombor. Kad je Sombor 1749. postao 
slobodnim kraljevskim gradom, u mjestu 
su postojala četiri groblja: dva katolička i 
dva pravoslavna. Prvu je kapelu na dana- 
šnjem somborskom Velikom katoličkom 
groblju o svom trošku 1725. podigao Matija 
Mandić, a bilaje posvećena sv. Križu. Kako 
je na tom groblju već 1779. bila kapela sv. 
Roka, groblje je po njemu i nazvano. Ovdje 
su pokopani pjesnik Ivan Ambrozović i kul- 
turni djelatnik Ilija Džinić. Kad je 1738. u 
cijeloj Bačkoj izbila epidemija kuge, u 
Somboru je otvoreno je i Malo katoličko 
groblje na južnom rubu grada. U XIX. st. na 
njemu je podignuta kapela u neogotičkom 
stilu posvećena sv. Tereziji Avilskoj. Pokraj 
Velikoga katoličkoga groblja podignuta je 
današnja župna crkva sv. Križa kao crkva 
gradske kalvarije. Pokraj te crkve u neogo- 
tičkom stilu podignutje i mauzolej sombor- 
skog župnika Gyule Fejćra, gdje se sada po- 
kapaju karmelićani. U toj je kapeli pokopan 
i Gerard Tome Stantić, no njegovi su po- 
smrtni ostaci poslije preneseni u karmeli- 
ćansku crkvu. Uz ta dva groblja na istoč- 
nom rubu grada postoji i Veliko pravoslav- 
no groblje, dok je Malo pravoslavno groblje 


otvoreno na jugozapadnom rubu grada. 
[S. Beretić] 


Baja. Na početku XVIII. st. filijale baj- 
ske franjevačke župe (Gara, Čavolj, Senti- 
van, Kaćmar, Baškut) nisu imale groblja, pa 
su pokopi obavljali u Baji. Najstarije po- 
znato bajsko groblje jest groblje sv. Roka, 
gdje se pokopi obavljaju već 1730-ih. Na- 
kon kuge 1738. od milodara vjernika podig- 
nuta je kapela, koja je 1795. obnovljena i 
znatno proširena. Iza nje je spomenik žrtva- 
ma velikoga požara 1840., a u jednom dije- 
lu groblja nalaze se grobovi zatočenika iz 
Prvoga svjetskoga rata. Na ovom su groblju 
pokopani hrvatski rodoljubi književnici Gr- 
go Jasenović, Mišo Jelić i Antun Karagić. 
Na početku XIX. st. otvoreno je Kalvarij- 
sko groblje, gdje je 1836. podignuta kapela 
u klasicističkom stilu. Nakon Drugoga 
svjetskoga rata na bajskom Bikićkom putu 
otvoreno je Novo javno groblje. U gradu se 


mnm 


slavno groblje. [Ž. Mandić] 


GROKTALICE 


Lemeš. Uz nekadašnje tursko te židov- 
sko groblje u mjestu postoje još dva groblja, 
staro i novo. Staro je smješteno na periferiji 
sela, u predjelu Gornji Vinogradi, iznad če- 
tvrti Csiga falu. Na lijevoj strani groblja po- 
kapani su Hrvati, a na desnoj Madžari. Ov- 
djeje 2000. podignuta kapela, iz koje se po- 
kapa na Novom groblju. Danas se samo na 
tom groblju obavljaju sprovodi. Nalazi se u 
središtu mjesta, oko mjesne Kalvarije i Ka- 
pele Gospe od Milosrđa. 

Lit: M. Kčhegyi, Baja tortenete a kezdetektol 
1944-ig, Budapest, 1989; Z. Mandić, Baština kle- 
sana u kamenu, Hrvatski kalendar 1993, Budimpe- 
šta, 1992; Žig, br. 34-49, Subotica, 1995-1996; Hr- 
vatska enciklopedija, 4, Zagreb, 2002; A. Cota, U 
osimu plemenitog ravničarskog drača : Lemeš (ru- 


kopis). A. Rudinski 


GROKTALICE (groktuše), bunjevačke i 
šokačke epsko-lirske usmene pjesme, koje 
se izvode posebnom tehnikom otegnutoga 
pjevanja dubokim grlenim glasom. Temelji 
se na dijatonskim nizovima manjega opse- 
ga, koji počinju melodijski manje ili više 
razvijenim uvodnim slogom oj, aj ili ej. Za 
uvodom slijedi silabički ili s kraćim meli- 
zmima otpjevan deseterac. Pojmovi »grok- 
talica« i »groktanje« zabilježeni su i na Ve- 
lebitu, Žumberku i Banovini te u Baranji, 
Bosni i Hercegovini, Kordunu i Lici. Zajed- 
no s »orcanjem«, »orženjem«, »vojka- 
njem«, »reranjem«, »ojkanjem«, »rozga- 
njem«, »očanjem«, »zerzavanjem«, »pje- 
vanjem u grlo«, »putničkim pjevanjem«, 
»treskanjem« i »zavijanjem«, groktalica je 
naslijeđe dinarsko-gorskoga kulturnoga 
obrasca, a s navedenim načinima pjevanja 
zajednički su joj deseterački stih, pjevanje 
na otvorenome te »potresanje glasom« na 
uzvik oj ili u pojedinim dijelovima pjesme. 
Bunjevačke groktalice izvodile su obič- 
no žene, jednoglasno i bez instrumentalne 
pratnje. Groktila se pritom cijela pjesma, a 
ne samo pojedini dijelovi. Dijele se u dvije 
velike skupine: povijesne ili historijske i 
one iz običnoga života. U prvu pripadaju 
pjesme o Kraljeviću Marku, hajducima i 
uskocima te pjesme o seobi Bunjevaca, a u 
drugu mitološke, o neznanim junacima i 
obiteljskoj tematici. Prema temama, junaci- 

ma i toponimima koji su opjevani jasno je 
da nisu nastale u Podunavlju, nego u staroj 
postojbini. S vremenom te su se pjesme do- 
nekle ipak promijenile. 


Groktalice su utjecale na pojavu i razvi- 
tak žalosnih kraljičkih pjesama u Bunjeva- 
ca. Najvažniji su skupljači groktalica među 
Bunjevcima Blaško Rajić i Ive Prćić, a naj- 
starija je zapisana groktalica Pisma od dav- 
našnjeg turskog rata iz 1809. Većina ih je 
skupljena u drugoj polovici XIX. i prvoj po- 
lovini XX. st., pri čemu je ostavština Bele 
Tikvickoga potpuno neistražena. 


U šokačkih Hrvata u Santovu »grlovke« 
ili groktalice također su bile poznate. Pjeva- 
le su ih žene do 1930-ih, najčešće na preli- 
ma i u svatovima te nakon sretna završetka 
kakva ratarskoga posla. Riječ je najčešće o 
deseteračkim dvostihovima s cezurom iza 
četvrtoga sloga, npr. »Naše, rano, žito po- 
snašano, / kraj krstina družina užina«. Mo- 
gle su se pjevati i poput bećaraca. Posljed- 
nje poznate »grlače« ili »groktače«, tj. žene 
koje umiju »pivat grlem«, bile su Marica 
Bartulin-Jelić (1859.-1940) 1Anica Blažev- 
Bartulov (1866.-1944). Dugo se spominja- 
lo kako su santovačke i bereške »groktače« 
svojim »groktenjem« oduševile njemačko- 
ga cara Wilhelma II. i austrijskoga cara Fra- 
nju Josipa I., koji su 1907. posjetili hab- 
sburški posjed na santovačkoj Karapandži. 
Tada se pjevala i prigodna groktalica: »Ka- 
rapandža dva cara skućila, / i gospodu silnu 
ugostila«. 


Lit.: Narodno blago : narodne pjesme i poslovice, 
sakupio Blaž Raić, Subotica, 1910; Narodno blago 
: zbirka narodnih pjesama i poslovica, L, sakupio 
Blaž Raić, Subotica, 1923; Bunjevačke narodne pi- 
sme, sakupio i uredio Ive Prćić, Subotica, 1939; Hr- 
vatske narodne pjesme : haremske pričalice i Bu- 
njevačke groktalice, X, Zagreb, 1942; M. Mirko- 
vić, Narodni životi običaji sezonskih stočara na Ve- 
lebitu, Zagreb, 1980; A. Sekulić, Narodni život i 
običaji Bačkih Bunjevaca, Zagreb, 1986; K. Blaže- 
vić, Podaci o glazbenom folkloru Baranje u arhivu 
Etnološkog zavoda, Studia ethnologica, 4, Zagreb, 
1992; M. Hadžihusejnović-Valašek, Baranja je 
»tvrd orah«. Analiza istraživanja i popularizacije 
tradicijske baranjske folklorne glazbe, Studia et- 
hnologica, 4, Zagreb, 1992; G. Marošević, Ojkanje 
u izvandinarskim područjima Hrvatske, Etnološka 
tribina, 17, Zagreb, 1994; B. Gabrić, Bunjevačke 
narodne pisme su slika narodnog života Hrvata u 

Bačkoj, Klasje naših ravni, 1/1996, Subotica; L. 
Malagurski, Pisme i igre u narodnim običajima 
Bačkih Bunjevaca, Subotica, 1997; T. Babić, Tra- 
gom nasleđa, Subotica, 2007; N. Skenderović, Us- 
poredna analiza melodijske strukture bećarca »Ej 
stani diko« i groktalice »Rano rani Turkinja divoj- 
ka« (rukopis). j 
N. Skenderović i Z. Mandić 


GROMILOVIĆ, Aranka (Zlata) (Som- 
bor, 13. VIL1937), crkvena darovateljica. 
Kći Šime Cuvardića i Janje, rođ. Zetović. 
Osnovnu školu završila je u salaškoj školi 
na Bezdanskim Salašima, salaškom naselju 
na oko 6 km istočno od Sombora, pretežito 
naseljenom Hrvatima. Tu je provela cijeli 
životni i radni vijek kao poljoprivrednica i 
kućanica. Kao stalna aktivna vjernica i za 
komunističkih vremena, skupa sa supru- 
gom Perom Gromilovićom, darovala je 
1971. porodično zemljište i sredstva za iz- 
gradnju nove crkve na Bezdanskim Salaši- 
ma, ostvarujući tako želju djeda Đene Ču- 
vardića, koji je još za vrijeme Kraljevine 
Jugoslavije kanio dati svoju zemlju za grad- 
nju crkve, ali su rat i poslijeratni događaji 
omeli te planove. Po uzoru na nju, mnogi su 
se vjernici toga kraja odmah uključili svo- 
jim darovima za izgradnju crkve te je te- 
meljni kamen posvećen na blagdan sv. An- 
tuna Padovanskoga 13. VI. 1971. Crkva je 
iste godine podignuta i posvećena na blag- 
dan sv. Nikole Tavelića 14. XI. 1971. Skupa 
s mnogim drugim vjernicima koji su podu- 
prli gradnju crkve, bila je izložena pritisci- 
ma vlasti, ali je unatoč tomu i dalje ustrajno 
pomagala u mnogim župnim poslovima. 
Crkvaje postala središnje mjesto nedjeljno- 
ga okupljanja za vjernike župe sv. Nikole 
Tavelića, koja je ustrojena 1986. 


Lit.: Miroljub, br. 3/2007, Sombor. 
M. Stantić 


GROMILOVIĆ, Stevan (Sombor, 29. IV. 
1942.), atletičar, dizač utega. Sin Paje i 
Margite, rođ. Mudri, brat atletičarke Vere. 
Osnovnu školu završio je u rodnom gradu, 
zatim i tečaj za keramičara, no radni vijek 
proveo je radeći različite poslove u gospo- 
darstvu i sportu. Za vrijeme služenja vojno- 
ga roka u Beogradu završio je Program za 
atletskoga trenera pri Savezu za omladinu i 
fizičku kulturu Beograda 1962., a za trenera 


za dizanje utega na Višoj školi za fizički od- 
goj u Budimpešti 1979. 

Aktivno se počeo baviti sportom u 15. 
godini kao bacač kladiva u Atletskom klubu 
Maraton u Somboru. U toj je disciplini se- 
dam puta bio državni prvak za mlađe i za 
starije juniore 1958.-61., zatim juniorski 
prvak Balkana u rumunjskome gradu Cluju 
1961. te juniorski državni reprezentativac. 
Iste je godine na prvom seniorskom držav- 
nom prvenstvu osvojio peto mjesto. Nakon 
odsluženja vojnoga roka 1965. prelazi u 
Atletski klub Crvena zvezda u Beograd, u 
kojem je proveo 22 godine i postigao svoje 
najveće uspjehe kao bacač kladiva. Natje- 
cateljski je bio »vječni drugi«, i u državi 1 
reprezentaciji, iza Srećka Štiglića iz zagre- 
bačkoga Dinama, s kojim je sve do 1981. 
činio jedan od najjačih reprezentativnih pa- 
rova bacača kladiva u Europi. SAK Crvena 
zvezda 1965.-87. u ekipnim je nastupima 10 
puta bio prvak države, 20 puta osvajač atlet- 
skoga kupa Jugoslavije, a četiri puta sudje- 
lovao je u Kupu prvaka Europe. Na Balkan- 
skim igrama u Zagrebu 1971. u pojedinač- 
noj konkurenciji osvojio je treće mjesto. 
Isteje godine na Hanžekovićevu memorija- 
lu u Zagrebu osvojio prvo mjesto bacivši 
kladivo s osobnim rekordom od 66,26 me- 
tara. 


Sportska karijera usporedno mu je ve- 
zana i za dizanje utega, kojim se kao dopun- 
skim treningom atletičara bavio od 1964. u 
Klubu dizanja tegova Radnički u Somboru. 
Seniorski pojedinačni prvak Jugoslavije u 
superteškoj kategoriji postao je 1971. u 
Domžalama i 1981. u Zagrebu. U međuvre- 
menu postizao je državne rekorde više puta 
u disciplinama trzaj, izbačaj i biatlon, a kao 
državni reprezentativac sudjelovao je na 
Balkanskim igrama, Dunavskom i Panonija 
kupu u Budimpešti te Mediteranskim igra- 
ma. 

Reprezentativnu karijeru u atletici zavr- 
šava 1981., a u dizanju utega 1982. Za eki- 
pu Radnički iz Sombora kao aktivni natje- 
catelj osvojio je 12 naslova prvaka države i 
15 puta Kup Jugoslavije. Aktivnu klupsku 
karijeru završio je 1988. zbog ozljede, na- 
kon čega se posvetio isključivo trenersko- 


GROMILOVIĆ 


mu radu. Od 1975. do danas profesionalni 
je treneru KDT Radnički u Somboru, s ko- 
jim je bio višestruki prvak i osvajač Kupa 
države, trener pojedinačnih državnih prva- 
ka u 4 dobne kategorije s više od stotinu na- 
tjecatelja koji su osvajali prva mjesta. Živi u 
Somboru kao umirovljenik, ali i dalje obu- 
čava nove generacije dizača utega. 


Izvor: Arhiv KDT Radnički, Sombor. 


Lit.: R. Marinković, 90 godina atletike u Somboru, 
Sombor, 1963; D. Kolundžija, Od anonimnosti do 
trijumfa, Sombor, 1973; Sportski leksikon, Zagreb, 
1984; D. Kolundžija, Leksikon somborskog sporta, 
Sombor, 1990; Dnevnik, 28. V. 2004, Novi Sad; M. 
Tubić, Jugoslovenski sport, Novi Sad, 2005. 

Z. Čota 


GROMILOVIĆ, Toma (Sombor, 13. XII. 
1885. — Sombor, 18. TI. 1959.), novinski 
urednik, agrotehničar. Sin je Karla i Klare, 
rođ. Boger. Posjedovao je veći broj vršaćih 
strojeva i traktora te prodavaonicu i radio- 
nicu za popravak i održavanje poljoprivred- 
ne mehanizacije. B10 je zastupnik tvornice 
sijačica i plugova Bdicher & Melichar, tvor- 
nice remenja M. Brill, tvornice traktora 
Hart-Parr i drugih specijaliziranih proiz- 
vođača poljoprivrednih strojeva i alata za 
područje sjeverne Bačke. Kao član sombor- 
skoga dijela Bunjevačko-šokačke stranke, 
koji nije slijedio sjedinjenje s Hrvatskom 
seljačkom strankom, vodio je agitaciju u 
Bačkoj i Baranji za izbore u rujnu 1927. Ti- 
jekom agitacije za kandidate zajedničke li- 
ste Bunjevačko-šokačke stranke i Vojvo- 
đanske pučke stranke surađivao je s Antu- 
nom Bošnjakom i Šanom Parčetićem u odr- 
žavanju političkih zborova. Izdavao je i 
uređivao mjesečne stručne listove za vojvo- 
đanske poljoprivrednike i vlasnike vršalica 
i traktora Poljoprivreda, Mezogazdasadg 1 
Landwirtschaft, koji su izlazili 1929.—30. u 
Somboru. Bio je jedan od osnivača i pred- 
sjednik Sekcije vlasnika vršaćih strojeva i 
traktora, nastale u sklopu Bačkoga poljo- 
privrednoga udruženja. Sekcija je pod nje- 
govim vodstvom prerasla u Zadrugu vlasni- 
ka vršaćih strojeva i traktora 1931. u Som- 
boru. U ime Bačkoga poljoprivrednoga 
udruženja u veljači 1931. posjetio je mjero- 
davna ministarstva u Beogradu nastojeći 

postići poboljšanje položaja vlasnika poljo- 
privrednih strojeva. Želio je utjecati na vla- 
du da smanji uvoz inozemnih poljoprivred- 
nih strojeva i potakne proizvodnju u doma- 
ćim tvornicama i radionicama. Pokrenuo je 
stručni list vlasnika vršaćih strojeva i trak- 
tora Naša zadruga (izlazio 1931.—33. u 
Somboru) te je bio njegov glavni i odgovor- 
ni urednik iizdavač. Objavljivao je u njemu 
korisne savjete za vršidbu, opsluživanje i 
popravak strojeva te tehničko usavršavanje 
strojeva i korisnika mehanizacijom. Kako 
je govorio madžarski i njemački, u listu su 
objavljivani i tekstovi na tim jezicima. Za- 
druga i list Naša zadruga pozitivno su dje- 
lovali na razvoj poljoprivredne mehaniza- 
cije, osnivanje modernih radionica za nje- 
zin popravak, a članove Zadruge zastupao 
je pri nabavi nužnih dijelova, maziva, gori- 
va i dr. Poticao je i obrazovanje mladeži u 
radovima na poljoprivrednim strojevima, 
za što je organizirao mnogobrojne tečajeve 
i stručna predavanja diljem Baranje, Bačke 
i Banata. Nakon Drugoga svjetskoga rata 
više nije posjedovao prodavaonicu poljo- 
privredne mehanizacije, nego samo radio- 
nicu. U novoj Jugoslaviji nije bio u sukobu 
s vlastima, pa je nastavio održavati stručna 
predavanja o poljoprivrednoj mehanizaciji. 
U međuraću i nakon rata registrirao je velik 
broj tehničkih poboljšanja na raznim poljo- 
privrednim strojevima. 

Izvori: Kazivanje Andreje Gromilović i Sofije Sa- 
rić iz Sombora. 

Lit.: Iz partije, Vojvodina, br. 2, Sombor, 1927; Po- 
ljoprivreda, br. 1, Sombor, 1929; Landwirtschaft, 
br. 1/1929, 1, 3-4/1930, Sombor; Naša zadruga, br. 
1-4/1931, 1/1932, 1-2/1933, Sombor. 


M. Barai 1. Gutman 


GROMILOVIĆ, Vera udana Jurišić 
(Sombor, 20. II. 1944.), atletičarka. Kći je 
Paje i Margite, rođ. Mudri, sestra atletičara 1 
dizača utega Stevana. Osnovnu školu je za- 
vršila u Somboru, gdje upisuje i srednju po- 
ljoprivrednu, ali je nezavršava. Sportom se 
počela baviti u osnovnoj školi, a s četrnaest 
godina — 1958. — na juniorskom prvenstvu 
Vojvodine u Subotici osvojila je dva druga 
mjesta u disciplinama bacanje diska (27,85 
m) i bacanje kugle (7,93 m). U sljedećih ne- 

koliko godina, nastupajući za somborski 
Atletski klub »Maraton«, na juniorskim po- 
krajinskim i republičkim natjecanjima 
osvaja više puta 2. i 3. mjesta, a na junior- 
skom prvenstvu Srbije 1960. u Senti zauzi- 
ma prva mjesta u bacanju diska (31,28 m) i 
u bacanju kugle (12,32 m). Na seniorskom 
prvenstvu Srbije 1962. u Svetozarevu (da- 
nas Jagodina) osvojila je treće mjesto u ba- 
canju diska (34,93 m) i drugo u bacanju ku- 
gle (10,58 m). Za reprezentaciju Jugoslavi- 
je je nastupila u dvoboju protiv reprezenta- 
cije Austrije (Maribor, 1962.), na kojemu 
osvaja prvo mjesto i zlatnu medalju. Nakon 
udaje 1963. prestaje se aktivno baviti atleti- 
kom, upošljava se na željezničkom kolo- 
dvoru u Somboru, a 1995. odlazi u mirovi- 
nu. Živi u Somboru. 


Lit.: D. Kolundžija, Leksikon somborskog sporta, 


Sombor, 1990. 
P. Skenderović 


GROŽĐE-BAL, kulturna manifestacija u 
Sonti. Prvi je put održana 1931. U to je vri- 
jeme Sonta bila podijeljena na Valpovo i 
Karanjce, a tučnjave među momcima iz 
dvaju naselja bile su toliko česte i opasne da 
su u jednom slučaju završile i tragično. Ta- 
dašnji seoski učitelj njemačke narodnosti 
Brazucko osmislio je Grožđe-bal kako bi 
pomirio dvije zavađene strane. U njegovoj 
je osnovi bio model šokačkih svatova, koji 
su imali točno razrađen protokol, a kruna 
svega bila je bogata berba grožđa. Jedne go- 
dine kneginja je bila iz Valpova, a knez iz 
Karanjca, a druge obratno. Dvor kod knegi- 
nje ikneza kitio se cvijećem i grožđem, a fi- 
jakerima se išlo kroz selo. Najprije knezu, 
zatim s njim i njegovom rodbinom po kne- 
ginju, a onda na vjenčanje u crkvu. Momci i 
djevojke bili su odjeveni u narodne nošnje, 
a nakon vjenčanja povorka je išla kroz selo i 
na svakom drugom uglu igrala su se šokač- 
ka kola uz pratnju tamburaša mjesnih Ro- 
ma. Do Drugoga svjetskoga rata manifesta- 
cija je bila vezana uz crkvu, u vrijeme ko- 
munističkoga režima u cijelosti je odvojena 
odnje, au okrilje crkve vraća se 1990-ih. 

U novije doba Grožđe-bal održava se 
prvoga jesenskoga vikenda i predstavlja 
svetkovinu u slavu grožđa i vina. Tijekom 


tri dana održava se nekoliko kulturnih pri- 
redaba (nastupaju mažoretkinje, priređuju 
se etnografske i likovne izložbe te koncerti i 
folklorne večeri). U nedjelju, na središnji 
dan, svečano urešene zaprege proveze sudi- 
onike tradicionalne šokačke svadbe ulica- 
ma sela, a na ljetnoj pozornici u dvorištu 
Doma kulture proglašavaju se knez i knegi- 
nja, koji te naslove nose do sljedeće godine. 
Slijedi misa u mjesnoj crkvi sv. Lovre, a na 
kraju blagoslov zaštitnoga znaka manife- 
stacije— velikoga zvona izrađenoga od grož- 
đa. Trodnevna svetkovina završava sredi- 
šnjom priredbom u sonćanskom Domu kul- 
ture. 


Istoimene ili slične svetkovine u povo- 
du berbe grožđa održavane su ili se i danas 
održavaju i u drugim vojvođanskim mjesti- 
ma (Vršac, Bezdan, Plavna, Lemeš, Ruma i dr.). 


Izvor: Kazivanje Mate Vidakovića — Loce iz Sonte. 


Lit.: Glas ravnice, br. 95-96, Subotica, 1998; A. 
Cota, M. Seremešić, Dukat ravnice, Sombor, 2003; 
Hrvatska riječ, br. 37, 189, 226, Subotica, 2003- 


2007; Zvonik, 10/2006, Subotica. . 
Ž. Mikrut 


GRUBANOVIĆ, Josip (Kerestur, madž. 
Murakeresztur, 21. VIII 1701.— Budim, 18. 
XI 1751.), filozof i teolog. Podrijetlom je 
Bunjevac, rođen u sadašnjem madžarskom 
pograničnom selu, gdje se još i danas govo- 
ri hrvatski. God. 1724. primljen je u novici- 
jat Družbe Isusove u Grazu. Doktorirao je 
filozofiju, a uz nju je na sveučilištu u Grazu 
predavao i teologiju i fiziku. Bio je vrstan 
predavač i govornik te predstojnik više isu- 
sovačkih samostana. Inauguralne disertaci- 
je njegovih studenata, napisane kao raspra- 
ve o osobinama, rasama, anatomiji, bolesti- 
ma, liječenju, rasplodu i uzgoju nekih do- 
maćih životinja i objavljene u knjizi Disser- 
tationes de variorum animalium natura et 
proprietabus (Graz, 1740.) sadržavaju 
mnogobrojne zanimljive podatke iz zoolo- 
gije i veterinarske medicine. Iako nije autor 
knjige, ona je u cijelosti prožeta njegovim 
znanstvenim pogledima i stilom, pa se često 
navodi kao njegovo djelo. S francuskoga je 
na latinski preveo djelo I. G. Pardicsa tiska- 
no pod naslovom Dissertatio de cognitione 
brutorum (Graz, 1741.). 


GRUBIĆ 


Lit.: 1. Kujundžić, Bunjevačko-šokačka bibliogra- 


fija, Rad JAZU, 355, Zagreb, 1969; M. Korade, 


»La “Missione illirico-dalmata 'dei gesuiti (1852- 
1900) — Svolgimento, metodo e risultati« (doktor- 
ska disertacija); Hrvatski biografski leksikon, 5, 


Zagreb, 2002. 
A. Kopilović 


GRUBIĆ, Ruža (Subotica, 14. I. 1927.), 
profesorica i pedagoginja. Kći Kalmana i 
Magdalene, rođ. Stipić. Nakon osnovne 
škole i četiri niža razreda gimnazije nasta- 
vila je školovanje u Učiteljskoj školi u Su- 
botici, koju je završila 1947. Poslije radi 
kao učiteljica u Staroj Moravici, Subotici, 
Krčedinu i Maloj Bosni. Kako je njezin rad 
ocijenjen dobro, 1953. premještena je na 
rad u vježbaonicu Učiteljske škole u Subo- 
tici. God. 1955. preselila se u Zagreb, gdje 
je primljena na rad u Prvu učiteljsku školu 
za učiteljicu vježbaonice te kao mentor radi 
sve do ukidanja učiteljskih škola. Kao is- 
taknuti prosvjetni djelatnik 1963. sudjeluje 
u formiranju nove vježbaonice Pedagoške 
akademije u Zagrebu i otad neprekidno radi 
u OŠ Davorin Trstenjak, a od 1979. do odla- 
ska u mirovinu 1985. ondje je i ravnateljica. 
Na zagrebačkoj Pedagoškoj akademiji di- 
plomirala je usto hrvatski jezik i književ- 
nost 1961. te nastavnu grupu razredna na- 
stava 1964., a na Filozofskom fakultetu pe- 
dagogiju 1978. 

God. 1962. postala je članicom Pedago- 
ško-književnoga zbora Hrvatske, a od 
1963. članica je upravnoga odbora toga 
zbora. Aktivno je radila do 1973. Osam je 
godina vodila Pedagoške večeri Zagreba, 
bila njihov urednik i održala mnogobrojna 
predavanja. Surađivala je s Katedrom za hr- 
vatski jezik i književnost Filozofskoga fa- 
kulteta u Zagrebu, s Odsjekom za studij hr- 
vatskoga jezika Pedagoške akademije u 
Malmgu, a na nekoliko je godišnjih tečaje- 
va za studente Gradišćanske Hrvate vodila 
hospitacije i držala predavanja. Od 1966. 
do 1976. voditeljica je vježbi za studente na 
Pedagoškoj akademiji i Filozofskom fakul- 
tetu u Zagrebu iz pedagogije, hrvatskoga je- 
zika te poznavanja prirode i društva. Hrvat- 
sko Ministarstvo prosvjete delegiralo ju je 
za predavačicu na kraćim godišnjim tečaje- 
vima za stručno usavršavanje nastavnika 


67 


GRUBIĆ 


hrvatskoga jezika u Madžarskoj (Pečuh 
1980., Stolni Biograd 1981., Budimpešta 
1982.). Često je angažirana i kao simultana 
prevoditeljica za madžarski jezik na službe- 
nim sastancima različitih prosvjetnih tijela 
Hrvatske i Madžarske. 

Tijekom dugogodišnjega pedagoškoga 
rada bavila se mnogobrojnim pitanjima u 
vezi s unapređivanjem odgojno-obrazov- 
noga sustava i o tome je održala mnoga 
praktična i teorijska predavanja na stručnim 
skupovima. Bila je članica uredništva 1 
urednica radijskih i televizijskih emisija 
kao dijela odgojno-obrazovnoga procesa. 
Od 1962. do 1978. bila je autorica i vodite- 
ljica oko 30 emisija. U časopisu Radio i te- 
levizija u školi pisala je o odgojno-obrazov- 
nim programima, njegovoj primjerenosti i 
pozitivnim iskustvima. Bila je i dugogodi- 
šnja članica redakcije Filmoteke 16, preda- 
vačica Ljetnje filmske škole u organizaciji 
Filmoteke 16, a kao scenaristica i predava- 
čica sudjelovala je u snimanju 42 nastavna 
filma (Skočko i tenisice, Zoološki vrt, Pla- 
ninsko stočarenje, Upoznajmo poštu, Je- 
sen, Zima, Proljeće, Ljeto, Kako je skaka- 
vac dobio nove tenisice, Runo, Tri agregat- 
na stanja vode i dr.). 


Bila je članica Komisije za udžbenike 
SR Hrvatske, Komisije za obrazovanje i 
usavršavanje nastavnika i dr. Suatorica je 
nekoliko udžbenika (Metodika povijesti, 
Zagreb, 1966.; Zbirka zadataka iz matema- 
tike za IV. razred osnovne škole, Zagreb, 
1971; Škola i štednja : priručnik za organi- 
zaciju školske štednje, Zagreb, 1973.; Prak- 
tički prikaz : planinski kraj, Zagreb, 1978.1 
dr.). 


Za rad na unaprjeđivanju pedagoške 
prakse i rada u Pedagoško-književnom zbo- 
ru dobila je više priznanja, plaketa i novča- 
nih nagrada, pa i najvišu nagradu Republič- 
koga fonda /van Filipović te odličje pred- 
sjednika SFRJ Josipa Broza Tita Orden za- 
sluge za narod sa srebrnom zvijezdom. Na- 
kon odlaska u mirovinu idalje je aktivna su- 
radnica u filmoteci 16 iu Zavodu za unapr- 
jeđenje odgoja i obrazovanja Hrvatske. 


Lit.: V. Bliiml, Seksualni odgoj prodire u osnovne 
škole : Roda ? To je bajka!, Vjesnik, Zagreb, 6. X, 
1969; B. Pilaš, Naši portreti / Ruža Grubić, Skolske 

novine, Zagreb, 16. IV. 1970; Đ. Đurić, XII ljetna 
filmska škola »Filmoteke 16« u Crikvenici : Stalno 
osposobljavanje nastavnika, Školske novine, Za- 
greb, br. 28 (889), 21. IX. 1976; Uzvratni posjet 
učenika zagrebačke škole »Davorin Trstenjak« 
učenicima u Offenbachu : Naši 'mali ambasadori', 
Vjesnik, Zagreb, 21. XI. 1979; 16. ljetna filmska 
škola »Filmoteke 16«, »Solaris«— Šibenik (25.—31. 
8. 1980.), Školske novine, Zagreb, br. 22 (1047), 27. 
V. 1980; Iz novog proizvodnog programa »Filmo- 
teke 16«, Školske novine, Zagreb, broj 15 (1115), 6. 
IV. 1982; B. Brkan, Drugarstvo JDŠ Offenbach i 
OŠ »Davorin Trstenjak« iz Zagreba : U tom pismu 
piše..., Vjesnik, Zagreb, 9. 1. 1980; R. Grubić: Pro- 
blem samostalnog rada učenika, Klasje naših rav- 
ni, 1/1997, Subotica; H. Vrgoč, Naših sto trideset 
pet godina 1871. - 2006. : Hrvatski pedagoško knji- 


ževni zbor, Zagreb, 2007. 
N. Zelić 


GRUNČIĆ, Viktorija (Vita) (Subotica, 9. 
I. 1925.), učiteljica, pjesnikinja, kulturna 
djelatnica. Rođena je u siromašnoj obitelji 
Lojzije Bošnjaka i Marije, rođ. Vrbanović. 
Osnovnu školu te građansku školu trgovač- 
kog smjera kod sestara »Naše Gospe« zavr- 
šila je u Subotici, koje joj pomažu u dalj- 
njem školovanju davanjem smještaja u Za- 
grebu. Tamo je završila prva dva razreda 
učiteljske škole kao i tečaj za odgajateljice 
kod sestara »Milosrdnica«, a treći i četvrti 
razred učiteljske škole je završila u Suboti- 
ci. Najprije je učiteljica u osnovnoj školi na 
Pavlovcu, a 1949.-56. u Tavankutu. Tamo 
je sa suprugom Ljudevitom, tadašnjim rav- 
nateljem OŠ »Matija Gubec«, bila aktivna u 
dramskoj, folklornoj, muzičkoj i knjižni- 
čarskoj sekciji HKPD »Matija Gubec«, za- 
jedno s Matijom Poljakovićem, Balintom 
Vujkovim, Pere Tumbas — Hajom, Barna- 
bom Mandićem, Ivanom Prćićem — Gospo- 
darom, koje je sve na rad potaknuo Pere 
Stantić. Poslije je do umirovljena učiteljica 
u Subotici — u Vježbaonici Učiteljske škole 
te u OŠ »Jovan Jovanović Zmaj«, koja se 
nalazi u oduzetome samostanu sestara »Na- 
še Gospe«. Nakon odlaska u mirovinu pre- 
davala je hrvatski jezik u biskupijskoj gim- 
naziji »Paulinum« u Subotici. 

Stručne članke objavljivala je u pedago- 
škim časopisima Naša škola (Sarajevo, 
1974. 1976.) i Prosvetni pregled (Beograd, 
1976). Od 1978. do 1993. bilaje pomoćnica 
kantora u više subotičkih župa (sv. Juraj, sv. 


Marija, u Žedniku, Đurđinu, Paliću i dr.), od 
1979. do 1993. pisala je tekstove za medita- 
tivne večeri u povodu Dužijance i uvježba- 
vala mlade za nastupe koji su se održavali u 
subotičkoj katedrali, bila je članica prošire- 
noga uredništva Bačkog klasja i Subotičke 
Danice, članica organizacijskoga odbora za 
proslavu 300. obljetnice obnovljene crkve- 
nosti među bačkih Hrvatima (1986.), jedan 
je od osnivača Bunjevačke matice (kasnije 
Matice Hrvatske Subotica) 1995. i njezina 
predsjednica 1995.-2005., te urednica Kla- 
sjanaših ravni 1996.-2003. 

Pjesme je objavljivala i pisala članke u 
Bačkom klasju, Subotičkoj Danici, Glasu 
ravnice, Zvoniku, Klasju naših ravni, Zbor- 
niku Ivana Antunovića te u Zbroniku kršni 
zavičaj (Drinovci). Pseudonimi: Marija, 
Via. 

Lit.: Vita Grunčić, Srce otvoreno za ljude, Bačko 
klasje, br. 74, Književni prilog, br. 8, Subotica, 
1993; Klasje naših ravni, 1/1999, Subotica. 

S. Bačić 


GUBA (madž. guber: pokrivač, gunj, ogr- 
tač), u bačkih Šokaca naziv za veliku pro- 
stirku koja se šivala od gruba konopljina 
(kudjeljina) platna. Koristila se u kućan- 
stvima za pokrivanje kamara žita dok se če- 
kalo na red za vršalicu. U šokačkim se ku- 
ćamarabila i pri skupljanju duda. Bački Bu- 
njevci takvu prostirku zovu ponjava. 


M. Seremešić 


GUBE (madž. guba: novac), vrsta tjesteni- 
ne ovalnoga oblika. Neki Bunjevci priprav- 
ljaju ih smakom na Badnju večer, što je 
običaj preuzet od Madžara. Kako je mak 
simbol obilja i bogatstva, gube s makom 
simboliziraju želju za obiljem u sljedećoj 
godini. 

Spravlja se od tijesta kao za božićni ple- 
teni kolač. Koluti promjera oko 1 cm najpri- 
je se ispeku, zatim ukuhavaju, a poslije se 
stavljaju u zdjelu, koja se iznosi na stol, u 
kojoj je sloj mljevenoga maka pomiješan s 
medom, a ostatak maka posipa se po gubama. 

H. Heinrich 


GUBER (madž. guber: pokrivač, gunj, ogr- 
tač), veći šareni pokrivač ili prostirka izra- 


GUBRINSKI 


đen od lana i obojene ovčije vune. U šokač- 
kim mjestima žene su ga tkale na »stativa- 
ma« (drvenim napravma za tkanje — u Bun- 
jevaca zvane »stan«). Bio je neizostavan 
dio miraza svake šokačke mladenke. Danas 
se čuva kao dio pučke tradicije, au Šokaca 
se često se čuje i izreka: Pružaj se onoliko 
koliki ti je guber. 


M. Seremešić 


GUBIĆ, Kalman (Koloman) (Subotica, 8. 
II. 1896. — Zagreb, 11.1. 1967.), računovo- 
đa, nogometaš. Sin Đure i Terezije, rođ. Du- 
lić. Maturirao u subotičkoj Trgovačkoj aka- 
demiji 1914. Odmah nakon mature mobili- 
ziranje u madžarsku vojsku i kao honved ti- 
jekom Prvoga svjetskoga rata sudjelovao je 
u vojnim operacijama na ruskoj bojišnici. 
Za vojne zasluge dobio je Visoki viteški red 
i druga odličja. Nakon toga radio je kao gla- 
vni računovođa i financijski savjetnik u su- 
botičkoj gradskoj upravi sve do početka 
Drugoga svjetskoga rata. Bio je član prve 
ekipe NK Bačka 1920-ih godina 1 višestruki 
reprezentativac Subotičkoga nogometnoga 
podsaveza. Poslije je bio funkcionar u Bač- 
koj te nogometni sudac. Od 1920. do 1934. 
sudjelovao je i u društvenom životu bunje- 
vačkih Hrvata u Subotici te bio član tambu- 
raškoga orkestra Pere Tumbasa — Haje. 
Lit.: Izvještaj o V. razgovoru, u: Subotička Danica 
ili bunjevačko-šokački kalendar za prostu godinu 
1939., Subotica, 1938; »Bačka« 1901-1971 Suboti- 
ca, Subotica, 1971; Ž. Inić, Fudbalski klub Bačka 
1901-1991, Subotica, 1991; Lj. Vujković Lamić 
ml., 100 godina od rođenja Ljudevita Vujkovića La- 
mića Moce 1907. - 2007., Subotica, 2007. 

N. Zelić 


GUBRINSKI TAKAČ, Katarina (Bođa- 
ni, 1. VIII. 1941.), odgojiteljica, književni- 
ca. Kći Josipa Gubrinskog i Magdalene, 
rođ. Hornung. Poslije Drugoga svjetskog 
rata obitelj joj se 1945. rasula: roditelji su 
joj dospjeli u Madžarsku, a ona sa starijim 
sestrama Marom i Evicom, koje skrbe za 
nju, odlazi u djedovu kuću u Bač. Uz pomoć 
Međunarodnoga crvenoga križa 1955. do- 
lazi roditeljima u Madžarsku, u Jankovac 
(madž. Janoshalma), gdje završava osnov- 
nu školu. Od 1956. uči u Budimpešti, I. raz- 
red u srpsko-hrvatskoj gimnaziji, zatim 

prelazi u Budim kako bi se u madžarskim 
školama pripremila za odgojiteljski poziv. 
Do 1996. radi u dječjem vrtiću u Pomazu 
(zmadž. Pomaz), kad joj ravnateljstvo bu- 
dimpeštanske Hrvatske osnovne škole i 
gimnazije povjerava opremanje i upravlja- 
nje novoutemeljenim Hrvatskim dječjim 
vrtićem. Djelatna je članica hrvatske kato- 
ličke zajednice u Budimpešti. 

Zahvaljujući njezinu stricu profesoru 

Stjepanu Gubrinskomu i Lajči Kesejiću, 
već je u djetinjstvu zavoljela literaturu, po- 
sebno dječju književnost južnoslavenskih 
naroda. God. 1954. na literarnom krugu u 
školi u Baču predstavila je svoje prve pje- 
sme. Od 1988. objavljuje pjesme i pripovi- 
jetke za djecu i odrasle u hrvatskim glasili- 
ma u Madžarskoj (Hrvatski glasnik, Hrvat- 
ski kalendar) i Hrvatskoj. Objavila je i tri 
samostalne knjige pjesama, pripovijedaka 1 
igrokaza. Među Hrvatima u Madžarskoj pr- 
va je autorica haiku-pjesama. Kao književ- 
nica vješta pera, znatno je obogatila dječju 
književnost. Dobitnica je povelje Glavno- 
gradske hrvatske samouprave Za budimpe- 
štanske Hrvate Ivan Antunović. Živi u Po- 
mazu. 
Djela: Vrteći vrtić, Horpacs, 1994; Dragoljubi i kri- 
zanteme : 66 haiku : Sarkantyuikdk es krizantemok, 
prijev. Stjepan Lukač, Budapest, 2002; Potražimo 
Sunce, Budimpešta, 2006. 


Lit.: Bardtsdg, 5/1996, 3/2001, Budapest; K. Visin- 
ko, Vrteći vrtić Katarine Gubrinski-Takač, u: Riječ, 
1/1999, Budimpešta; S. Blažetin, Rasuto biserje : 
antologija hrvatske poezije u Mađarskoj 1945. 


—2000., Pečuh, 2002. ' 
Z. Mandić 


GUGAN, Ivan (Gara, 3. III. 1941. — Pečuh, 
5. VI. 2006.), pedagog, društveni djelatnik. 
Sin Stipana i Mande, rođ. Krekić. Osnovnu 
je školu završio u Kaćmaru, a srednju Hr- 
vatsko-srpsku učiteljsku školu u Budimpe- 
šti 1960., nakon čega radi kao učitelj u po- 
dravskom naselju Martincima (madž. Fel- 
soszentmarton). God. 1964. odlazi u peču- 
šku Hrvatsku osnovnu školu, gdje ostaje do 
2004. Odrujna 1992. do kolovoza 1994. bio 
je ravnatelj Hrvatske osnovne škole, gim- 
nazije i učeničkoga doma Miroslava Krle- 
že. Od kolovoza 1994. ponovno je na duž- 
nosti ravnatelja učeničkoga doma do odla- 

ska u mirovinu 2004. Dobitnik je Odličja 
Saveza Hrvata u Madžarskoj za višedeset- 
ljetni pedagoški rad. 


Lit.: Hrvatski glasnik, 23/2006, Budimpešta. 
Ž. Mandić 


GUGAN, Ivan (Pečuh, 14. X. 1966.), novi- 
nar, kulturni djelatnik. Sin Ivana i Ruže, 
rođ. Đuradinović. Osnovnu je školu završio 
u rodnom gradu, maturirao je u budimpe- 
štanskoj Hrvatsko-srpskoj gimnaziji 1985., 
a diplomirao na Filozofskom fakultetu Sve- 
učilišta u Zagrebu 1990. Od 1991. zaposlen 
je u Hrvatskoj redakciji Madžarske televi- 
zije, uređuje i vodi emisije koje prate život 
hrvatske zajednice u Madžarskoj. Za vrije- 
me Domovinskoga rata u Hrvatskoj uređi- 
vao je polusatnu emisiju za prognanike Fu- 
manum. Nagrađivan je na raznim televizij- 
skim festivalima, a 2003. primio je odličje 
Madžarske televizije Nivo. Važniji su mu 
televizijski ostvaraji serija portreta hrvat- 
skih pjesnika iz Madžarske (Stipan Blaže- 
tin, Josip Gujaš Đuretin, Đuro Šimara Pu- 
žarov, Marko Dekić) i serija o autohtonim 
hrvatskim zajednicama (Austrija, Slovač- 
ka, Srbija, Crna Gora, Rumunjska, Italija). 
Organizator je Kupa Hrvata u nogometu; 
izbornik je nogometne reprezentacije Hrva- 


ta iz Madžarske. . 
Z. Mandić 


GUGANOVIĆ ALJMAŠKI, plemićka 
porodica. Plemićku listinu dodijelio je 27. 
XI. 1698. Leopold I. u Beču Nikoli, njego- 
voj supruzi Luciji, rođ. Čokić, sinovima Jo- 
sipu i Jakovu, Nikolinoj majci Luciji, rođ. 
Mandić, bratu Martinu te ženinu bratu Stje- 


panu Antunoviću, njegovoj supruzi Ani Pe- 
troneli Guganović i sinu Antunu. Plemstvo 
je proglašeno u Baji 18. XI. 1699. Nikola je 
1719., skupa sa Stipanom Antunovićem, od 
Ugarske komore kupio pustaru Kunbaja, na 
koju je palatin Janos Palfi 22. IX. 1745. u 
Bratislavi izdao darovnicu braći Nikoli, 
Bonaventuri i Šimi Guganović te Šimi i 
Stjepanu Antunoviću. Guganovići su Kun- 
baju poslije prodali Latinovićima. Na godi- 
šnjem popisu plemića iz 1754./55. nalaze se 
Nikola, Bonaventura i Šime. God. 1780. 
njih trojica od Ugarske komore otkupljuju 
Aljmaš, skupa s pravom na posjed porodica 
Antunović, Kovačić i Rudić. 

U Somboru je plemstvo proglašeno Pav- 
lu 1784. i 1807., a Šimi i Matiji 1803. Kad 
je Pavle 1803. dobio darovnicu na Aljmaš, 
uzeoje pridjevak Aljmaški. Franjo I. u Beču 
7. VI. 1807. dopustio je Pavlu, sinu Agneze 
Šišković, da uzme majčino djevojačko pre- 
zime i time pravo da se kao drugim pridjev- 
kom koristi imenom mjesta Gčdre u Ba- 
ranjskoj županiji, pa se jedna grana porodi- 
ce dalje susreće pod prezimenom pl. Šiško- 
vić de Gčdry. 

Na plemićkom popisu iz 1841. iz poro- 
dice Guganović u Aljmašu nalaze se stariji 1 
mlađi Danijel te Jakov i Luka, u Baji je za- 
bilježen Petar, a u Subotici Karlo, stariji i 
mlađi Josip, Marko, Stjepan, Mate, Pavle, 
Ivan i Ivanova udovica Marija. 

Ženidbenim vezama članovi porodice 
povezani su s porodicama Pijuković, Parčetić 
i Čuvardić u Somboru, Vojnić u Moravici i R4- 
koczy u Somboru (preko praunuka Nikole). 

Opis grba (1698.): u plavom na zelenoj 
površini stoji mađarski vitez u crvenu odi- 
jelu, žutim čizmama i sa šeširom. U desnici 
drži mač, a u ljevici korice mača. Ukrasi: 
pelikan krvlju hrabri sinove. Plaštevi: pla- 
vo-zlatni, crveno-srebrni. 

Lit.: A. Sekulić, Bački Hrvati, Zagreb, 1991; M. 
Szluha, Bdcs-Bodrog vdrmegye nemes csalddjai, 


Budapest, 2002. : 
A. Cota 


GUGANOVIĆ, Jerko (Ludaš, oko 1660. 
— Segedin, 1732.), franjevac, prvi pogla- 
var franjevačkoga bratstva u Subotici. Ro- 
đenje i odrastao na Ludašu prije najveće se- 


GULJA 


obe Bunjevaca u Podunavlje, zbog čega su 
ljetopisci uznjegovo ime bilježili pridjevak 
Ludasi. Školovao se vjerojatno u Segedinu 
i Szechćnyu, gdje su se tijekom XVII. st. 
odgajali i obrazovali franjevci Provincije 
Presvetoga Spasitelja. Još u doba osmanske 
vlasti obilazio je razasute vjernike sve do 
Szolnoka. Nakon protjerivanja Osmanlija 
određen je 1693. s fra Barišom Benjovićem 
iz segedinskoga samostana »pro Dalma- 
tas«, tj. za dušobrižnika hrvatskih vjernika, 
ituje zadaću 1694. i 1695. obavljao u Subo- 
tici. Stanovao je u subotičkoj tvrđavi, u ko- 
jojje postojala i kapelica. Istu zadaću obav- 
lja u Subotici 1698.-99., zatim 1703. U 
vrijeme Rakoczyjeve bune dio Bunjevaca 
sklonio se u Petrovaradin, gdje su proveli 
sedam godina, a u pogibeljima su ih slijedili 
franjevci Jerko Guganović i Josip Kovač. 
Guganović je proboravio s pukom u vrije- 
me haranja kuge 1709. obilazeći domove, 
njegujući, liječeći i tješeći bolesne. Nakon 
što su prošle ratne opasnosti, stanovništvo 
se vratilo u Suboticu, a Guganović u Sege- 
din, gdje je 1711. bio gvardijan franjevač- 
koga samostana. Dušobrižnikom za Suboti- 
cu ponovno je određen 1712. Nakon pro- 
glašenja subotičkoga franjevačkoga bora- 
višta tzv. rezidencijom 1717. bio je prvi po- 
glavar, tj. predstojnik subotičkih franjeva- 
ca. Tu je službu obavljao također 1722.-32., 
kad je bio i upravitelj župe u Subotici. Ra- 
dio je na preuređenju subotičke tvrđave u 
crkvu, a preminuo je u jeku poslova, ne do- 
čekavši njihov završetak 1736. 


Lit.: P. Pekić, Povijest Hrvata u Vojvodini, Zagreb, 
1930; Naši velikani, Danica, 11, Sombor, 1934; p. 
B., Slaveni u bazenu Dunava, Subotičke novine, 
10/1936; B. Bukinac, De activate Franciscanorum 
in migrationibus populi croatici saeculis XVI et 
XVII, Zagreb, 1940; M. Evetović, Kulturna povi- 


jest bunjevačkih i šokačkih Hrvata (rukopis); A. 


Sekulić, Tragom franjevačkog ljetopisa u Subotici, 
Split, 1978; A. Sekulić, Bački Hrvati, Zagreb, 
1991; B. Unyi, Istorija Šokaca, Bunjevaca i bosan- 
skih franjevaca, Subotica, 2001; 1. Antunović, Raz- 
prava o podunavskih i potisanskih Bunjevcih i Šok- 


cih,? Pečuh, 2002. 
M. Bara 


GULJA (madž. gulya: krdo), u nekih bač- 


kih Šokaca (npr. u Monoštoru) naziv za 
mjesto na kojem su junice i mladi bikovi 

boravili na ljetnoj ispaši u šumi u blizini du- 
navskih rukavaca. Stoka je izvođena na is- 
pašu u rano proljeće, a pred zimu je vraćana 
u selo. Za noćenje stoke između hrastova 
podizani su torovi i nadstrešnice. Torovi su 
ograđivani bodljikavim granama radi zašti- 
te od drugih životinja, pa ih ljudi preko noći 
nisu morali osobno čuvati. Da bi vlasnici 
mogli prepoznati svoja goveda kad se uje- 
sen vrate u gazdinstva, »rovašili« su ih, tj. 
označivali im uši. : 

M. Šeremešić 


GUMBOCI (gomboci, madž. gomboc: va- 
ljušak, knedla) 1. tradicionalno jelo od tije- 
sta s krumpirom. Najčešće su se izrađivali s 
punjenjem od pekmeza ili sa šljivom, a na- 
kon kuhanja posipali su se prženim krušnim 
mrvicama. Ovo se jelo pripravljalo obično 
utorkom, srijedom, petkom ili subotom. 
Bunjevci kuhaju i »čorbu s gumbocima«, 
odrajčice i crvene mljevene paprike, pri če- 
mu su »gumboci« nešto manji i nemaju na- 
djev; 2. u bačkih Bunjevaca naziv za snjež- 
ne grudve, otuda i pučki naziv za grudva- 
nje — gombocanje ili gumbocanje. 

P. Skenderović 


GUNDIĆ, Ivan — Ćiso (Riđica, 8. XI. 
1947. — Sombor, 28. IX. 2000.), akademski 
slikar. Sin Ivana i Zorke, rođ. Rajčić. Osno- 
vnu školu završio je u rodnom selu, a uči- 
teljsku u Somboru. Diplomirao je na likov- 
nom odsjeku Više pedagoške škole u No- 
vom Sadu, a na odsjeku slikarstva Fakulteta 
likovnih umjetnosti u Rijeci u klasi Antona 
Depopea 1986., gdje je i magistrirao 1990. 
Bio je član Saveza udruženja likovnih 
umjetnika Jugoslavije, Udruženja likovnih 
umjetnika Vojvodine i Međunarodne udru- 
ge za likovne umjetnosti (Association In- 
ternationale des Arts Plastiques). Cijeli je 
radni vijek proveo u prosvjeti, najprije krat- 
ko u Tešnju (BiH) i u Kuli, a poslije do kraja 
života u OŠ Ivan Goran Kovačić u Staniši- 
ću. Kraće vrijeme usporedno je predavao i u 
Srednjoj medicinskoj školi u Somboru te u 
osnovnoj školi u Riđici. 

U početku se bavio realnim slikar- 
stvom, poslije više apstrakcijama. Slikao je 
uglavnom ulja na platnu, s čestim motivima 

ravnice. Bavio se i kiparstvom i kerami- 
kom, a stvarao je iu monotipiji te drugim 
tehnikama. Njegove minijature krase osje- 
ćajnost i imaginacija, a stvarao je u njima 
»lirsku apstrakciju, za koju obično kažemo 
da je srodna gestualnom slikarstvu« (S. Ra- 
dojčić). Sudjelovao je na više od 50 skupnih 
izložaba (Beograd, Novi Sad, Sombor, Pi- 
rot, Podgorica, Niš, Priština, Gornji Mila- 
novac i dr., ali iu Parizu te u Madžarskoj). 
Samostalno je izlagao od 1973. (Riđica, Te- 
šanj, Stanišić, Novi Sad, Vršac, Skradin, Pi- 
rovac, Brčko, Subotica, Apatin). Dobitnik 
je više nagrada. Na skupnim izložbama iz- 
lagao je i pod pseudonimom Dalmata. 
Živio je u Stanišiću s obitelji, a ondje je i 
pokopan. 
Lit.: Minijature Gundić. Katalog izložbe, Kulturni 


centar »Laza Kostić«, Sombor, 1998; Leksikon li- 
kovnih umetnika Vojvodine, 1, Novi Sad, 2001. 


B. Duranci 


GUPČEVA LIPA, godišnjak Hrvatskoga 
kulturno-prosvjetnoga društva Matija Gu- 
bec iz Tavankuta. Predstavljao je svojevr- 
snu kroniku Društva, u kojoj su objavljiva- 
ne vijesti o njegovim aktivnostima tijekom 
godine te o kulturnim i vjerskim događanji- 
ma u selu. Godišnjak je objavljen za 1998. 1 
1999. u opsegu od 16 stranica formata A4. 
Glavna urednica bila je Nela Skenderović, a 


Gupčeva lipa, Tavankut, 1999. 


napise su potpisivali članovi Društva. Na- 
klada za 1998. iznosila je 500, a za 1999. 


300 primjeraka. 
L. Suknović 


GURABLICE (gurable, fur. gurabiye: 
ptičji kolač < arap. gurab: vrana; arap. 
iyy4: pridjevni sufiks za ženski rod), vrsta 
slatkoga trajnijega kolačića. Tradicionalno 
su prisutne u kuhinji bačkih Bunjevaca i Šo- 
kaca. Od razvaljanoga tijesta režu se razli- 
čiti oblici (polumjesec, zvijezda i sl.), koji 
se peku na umjerenoj vatri i poslije posipaju 
šećerom. Mogu se čuvati razmjerno dugo, a 


s vremenom omekšaju. X 
P. Skenderović 


GUSKA (/at. Anser anser), divlja guska, si- 
vovrata guska, iz porodice Anatidae i reda 
Amseriformes. Uzgojem i odabirom od div- 
ljih gusaka nastale su domaće guske, koje 
pripadaju u red najstarijih i najkorisnijih 
domaćih životinja. Tradicionalno se uzga- 
jaju iu gazdinstvima Bunjevaca i Šokaca 
radi mesa, masti, perja i jetara. Hrane se tra- 
vom i sjemenjem. Šokačka sela uz vodoto- 
ke bijeljela su se ljeti od gusaka, koje su 
svako jutro same odlazile na ispašu, a nave- 
čer se vraćale kući. U Bunjevaca su uzgaja- 
ne na salašima, na ispaše su išle u dolove i 
na strništa, a čuvale su ih najčešće djevojči- 
ce u dobi od desetak godina — »guščarice«. 

Sve donedavna nije se mogao zamisliti 
miraz nijedne šokačke ili bunjevačke mla- 
denke bez »dunje« (poseban prekrivač), 
»perne« (perina) i »uzgljance« (jastuk), ko- 
je su bile punjene bijelim guščjem perjem. 
Guske su čupane 3-4 puta tijekom godine, 
svakih 6-7 tjedana, prvi put oko sv. Antuna 
13. lipnja. Pri čupanju perje se dijelilo u tri 
skupine: nekvalitetno perje sjakom badrlji- 
com (s područja iznad krila i ispod njega), 
koje nije se koristilo u kućanstvu, nego se 
prodavalo; perje srednje kvalitete, koje se 
čupalo s područja oko vrata i s leđa; te pa- 
perje s desne i lijeve strane trupa i s trbuha, 
čije su badrljice malene i meke. Paperje se, 
pomiješano s perjem srednje kakvoće, rabi- 
lo pri izradi pokrivača, perina i jastuka. Za 
jednu »uzgljancu« trebalo je oko 3 kg perja, 
4 kg za »pernu«, a za »dunju« 5-7 kg perja, 
u ovisnosti od veličine i debljine. Za 1 kg 
perja trebalo je očupati 5 gusaka. 


GUTMAN 


Meso guske koristilo se za prehranu vla- 
stite obitelji, ali su se uzgajale i za prodaju. 
Imućnije obitelji često su kupovale velika 
guščja jetra za pripremanje specijaliteta. Da 
bi jetra bila što veća, a guska što masnija, 
držane su zatvorene i kljukane natopljenim 
kukuruzom dva puta na dan. To se činilo 
obično najesen, u razdoblju od oko 6 tjeda- 
na, kako bi dosegnule težinu od 8 do 10 kg 
prije samih božićnih blagdana. 


M. Šeremešić i P. Skenderović 


GUTMAN, Ivan (Sombor, 2. IX. 1947.), 
kemičar, matematičar, sveučilišni profesor, 
akademik. Sin Mirka i Katarine, rođ. Gro- 
milović. Osnovnu i srednju naobrazbu ste- 
kao je u Somboru. Diplomirao je na grupi 
za kemiju na Prirodoslovno-matematičkom 
fakultetu u Beogradu 1970. s prosječnom 
ocjenom 10, gdje je nakon toga kraće vrije- 
me radio kao honorarni asistent. Od 1971. 
do 1977. bio je član Grupe za teorijsku ke- 
miju Instituta Ruđer Bošković u Zagrebu. 
God. 1973. magistrirao je na Sveučilištu u 
Zagrebu na području teorijske organske ke- 
mije temom Teorija grafova i molekularne 
orbitale, a iste je godine stekao i naslov 
doktora kemijskih znanosti obranivši na 
Prirodoslovno-matematičkom fakultetu u 
Zagrebu disertaciju pod naslovom /straži- 
vanja topoloških svojstava konjugiranih 
ugljikovodika. Doktorat matematičkih zna- 
nosti stekao 1981. obranivši na Elektroteh- 
ničkom fakultetu u Beogradu disertaciju 
pod naslovom Prilog spektralnoj teoriji 
stabala. 


Od 1977. radi kao nastavnik za predmet 
Fizikalna kemija na Prirodoslovno-mate- 
matičkom fakultetu u Kragujevcu, gdje je 
za docenta je izabran 1977., u zvanje izvan- 
rednoga profesora 1982., a za redovitoga 
profesora 1984. Izvodio je nastavu iz više 
predmeta s područja fizikalne, računalne i 
teorijske kemije, a vodio je i kolegije iz 
predmeta Kemijska termodinamika, Kvan- 
tna kemija i molekulske strukture, Kvantna 
kemija, Računala u kemiji, Obrada rezulta- 
ta u kemiji, Informatika za kemičare, Povi- 
jest kemije i Povijesti filozofija kemije. Na 
matičnom fakultetu u Kragujevcu organizi- 
rao je stalni seminar Matematičke metode u 
kemiji, koji je radio od 1981. do 2006. 

Od 1975. član je Matematičkoga insti- 
tuta SANU-a u Beogradu. Od 1988. član je 
suradnik, a od 1997. redoviti član Srpske 
akademije znanosti i umjetnosti. Član je 
Međunarodne akademije za matematičku 
kemiju u Dubrovniku od 2005., a članom 
Akademije nelinearnih znanosti u Moskvi 
postao je 2006. 


Bio je stipendist Humboldtove zaklade 
pet puta, Fulbrightove zaklade, Norveško- 
ga fonda za znanstvena istraživanja, Japan- 
ske udruge za unapređivanje znanosti, Aka- 
demije znanosti trećega svijeta iz Trsta, nje- 
mačke zaklade DAAD te izraelske zaklade 
Lady Davis. Bio je gostujući profesor na 
Tehničkoj visokoj školi u IlImenauu u Nje- 
mačkoj 1982., Sveučilištu Južne Karoline u 
Columbiji, SAD, 1983., Kineskoj akademi- 
ji znanosti u Taipeiju u Tajvanu 1992./93., 
Sveučilištu Jozsefa Attila u Segedinu 
1994.-96., Sveučilištu u Montrealu u Kana- 
di 1998., Sveučilištu Johannesa Keplera u 
Linzu u Austriji 1999., Andskom sveučili- 
štu u Mćridi u Venezueli 2000., Sveučilištu 
u Bielefeldu u Njemačkoj 2001. 1 2002., 
Malteškom sveučilištu u Msidi 2004., Sve- 
učilištu Nankai u Tianjinu u Kini 2005.1 
2007., Nacionalnom meksičkom autonom- 
nom sveučilištu u Mexicu 2006. Sudjelo- 
vao je na mnogobrojnim znanstvenim sku- 
povima u zemlji i inozemstvu. 


Sudjelovao je u radu 18 redakcija časo- 
pisa u zemlji i inozemstvu s područja kemi- 
je i matematike. Glavni je urednik časopisa 
MATCH Communications in Mathematical 
and in Computer Chemistry (Kragujevac) i 
Kragujevac Journal of Sience. Urednik je 
serije knjiga Mathematical Chemistry Mo- 
nographs (Kragujevac). Objavio je više od 
1000 znanstvenih radova, od čega oko 250 
samostalno, a ostale kao suautor, u doma- 
ćim i inozemnim časopisima, te još oko 300 
stručnih članaka, većinom u domaćim časo- 
pisima. 

Dobio je nagradu Kulturno-prosvjetne 
zajednice Kragujevca za znanstveno ostva- 
renje s područja teorijske kemije 1980., me- 
dalju Srpskoga kemijskoga društva za na- 
stojanja i uspjeh u znanosti 1987., nagradu 
Vojislav K. Stojanović Udruge sveučilišnih 
profesora i znanstvenika Srbije za rezultate 

postignute u znanstveno istraživačkom ra- 
du 1993., zlatnu medalju i povelju Srpsko- 
ga kemijskoga društva u povodu njegove 
stogodišnjice 1997., medalju Srpskoga ke- 
mijskoga društva za trajan i izvanredan do- 
prinos znanosti 2001. te Đurđevdansku na- 
gradu grada Kragujevca 2007. Proglašen je 
zaslužnim građaninom Kragujevca 2006. 
Živi iradi u Kragujevcu. 

Djela: Topological approach to the chemistry of co- 
njugated molecules (suautor s A. Graovac iN. Tri- 
najstić), Berlin, 1977; Mathematical concepts in 
organic chemistry (suautor s O. E. Polansky), Ber- 
lin, 1986; Recent results in the theory of graph 
spectra (suautor s D. M. Cvetković, M. DoobiA. 
Torgašev), Amsterdam, 1988; Kekule structures in 
benzenoid hydrocarbons (suautor s S. J. Cyvin), 
Berlin, 1988; Introduction to the theory of benze- 
noid hydrocarbons (suautor s S. J. Cyvin), Berlin, 
1989; Obrada rezultata merenja u hemiji, Kraguje- 
vac, 1990; Hemijski elementi — poreklo, transmuta- 
cije, raspad (suautor sa S. Jokić), Gornji Milano- 
vac, 1992; Obrada rezultata merenja, Kragujevac, 
1997 (2000)?; Dvadeset godina seminara matema- 
tičke metode u hemiji, Kragujevac, 2001; Molecu- 
lar topology (suautor s V. Diudea i L. Jintschi), 
Huntington, 2001 (New York, 2002); Uvod u he- 
mijsku teoriju grafova, Kragujevac, 2003; Izabra- 
na poglavlja iz istorije hemije, Kragujevac, 2005; 
Mathematical aspects of Randić-type molecular 
structure descriptors (suautor s X. Li), Kragujevac, 
2006; Dvadest pet godina seminara matematičke 
metode u hemiji, Kragujevac, 2006. 


Lit.: http://www.pmf.kg.ac.yu/gutman/ 
D. Runje 


GUTOVIĆ, Marija (Sombor, 1. V. 1955.), 
liječnica. Kći Antuna i Kate, rođ. Matarić. 
Osnovnu školu i gimnaziju završila je u 
Somboru, nakon čega se upisala na Medi- 
cinski fakultetu Beogradu, na kojem je dip- 
lomirala 1980. Na istom fakultetu 1987. 
završila je 1 specijalizaciju iz transfuziolo- 
gije. Radi u Zdravstvenom centru Dr. Radi- 
voj Simonović na Odjelu za transfuziologi- 
ju, čija je načelnica od 1996. Ima i zvanje 
mentora za specijalizante. 


Više od 20 godina aktivno promiče do- 
brovoljno davanje krvi u Zapadnobačkom 
okrugu, o čemu je održala mnogobrojna 
predavanja u školskim ustanovama i objav- 
ljivala napise u medijima. Dugogodišnja 
je suradnica Crvenoga križa u općinama 
Sombor, Apatin, Odžaci i Kula, a za svoj 


rad dobila je 2005. priznanje Crvenoga kri- 
ža Srbije Srebrni znak. Clanica je Pokrajin- 
ske komisije za davalaštvo krvi i predsjed- 
ništva Hematološko-transfuziološke sekci- 


je Srpskoga liječničkoga društva. o. 
A. Firanj 


GUVNO (gumno) (prasl. gumeno: mjesto 
na kojem goveda hodaju po žitu) 1. U bač- 
kih Bunjevaca naziv za mjesto na kojem se 
drži stočna prostirka i hrana, poput badnje- 
va kukuruzovine, kamara slame, pljeve, pi- 
ća i ogrizina, klupa trske i dr. Dok 1960-ih 
kombajni nisu počeli obavljati vršidbu, on- 
dje su držane i kamare pšenice i ječma prije 
vršidbe, tj. odvajanja zrna od klasja (mlaće- 
njem, vođenjem stoke po snoplju ili vršali- 
com). Podizalo se uz dvorišnu ogradu, ali 
izvan dvorišta, kako stoka ne bi nanosila 
štetu, te na uzvisini, kako se voda ne bi slije- 
vala pod badnjeve i kamare. Samo mjesto 
nakojem sežito vršilo Bunjevci zovu »vršalj«, 
a bilo je izgrađeno od opeka složenih u krug; 


2. U bačkih Šokaca naziv za mjesto gdje se 
obavljala vršidba pšenice, u bačkih Bunje- 
vaca poznato kao »vršalj«. Odvajanje zrna, 
kao i u Bunjevaca, obavljalo se isprva mla- 
ćenjem, poslije vođenjem stoke po snoplju 
(isprva obično goveda, a zatim i konj), a na 
kraju i posebnim strojem — vršalicom. U 


GYONGYOS 


ovom značenju naziv je u uporabi i u Dal- 
maciji, Bosni, Slavoniji, Srbiji i drugdje. 
Nakon kosidbe pšenica se skupljala, ve- 
zivala u snoplje i na strništu slagala najprije 
u krstine, a zatim i ukamaru. Imućniji selja- 
ci imali su više kamara, a siromašniji po 
jednu na guvnu. Svaki je vlasnik sve poko- 
šeno žito obično prevozio na jedno guvno 
radi lakše vršidbe. Do pojave kombajna 
1960-ih taj su posao obavljale vršalice s tre- 
ševinama, a kako vršidbu danas istodobno s 
košnjom obavljaju kombajni, guvna se u 
bačkih Šokaca mogu susresti još samo u et- 
nografskim prikazima. 
3. U Šokaca u jugoistočnoj Slavoniji i za- 
padnom Srijemu (Strošinci, Vrbanja) guv- 
no je sinonim za »stan«, tj. stambenu i go- 
spodarsku cjelinu. 
Lit.: A. Knežević, Šokački stanovi, Županj a, 1990; 
Etnografija : svagdan i blagdan hrvatskoga puka, 
Zagreb, 1998; A. Stantić, Kruv naš svagdanji, Su- 


botica, 2001; M. Černelić, Bunjevačke studije, Za- 
greb, 2006. 


J. Dumendžić i B. Jaramazović 


GYONGYOS (hrv. Đunđuš, srp. Đenđeš), 
mjesto u Heveškoj županiji, oko 80 km is- 
točno od Budimpešte, 33.548 st. (2001.). 
Naziv potječe od madžarske riječi gvongy — 
»biser«, otuda gyongyos — »biserni«. U is- 


Gyčngyčs 


75 


GYONGYOS 


pravama se prvi put spominje pod imenom 
Gungus 1261. Kralj Karlo Robert 1334. uz- 
digao ga je u red sajmišta (/at. oppidum). 
Zbog povoljnoga položaja i povlastica koje 
su bile identične onima kojima je raspola- 
gao i obližnji Budim mjesto se ubrzano raz- 
vijalo te je u razdoblju do 1848. bio najva- 
žnije naselje na području oko planine Ma- 
tra. Crkva i samostan podignuti su već oko 
1400., pa su nakon toga u gradu boravili 
kralj Matija I. (1461.) i Vladislav II. 
(1490.). Grad je danas poznat napose po 
franjevcima i njihovoj knjižnici. 

Konvent franjevaca observanata u 
Gyč6ngyčsu vjerojatno je nastao početkom 
XV. st., ali osnivačka isprava nije sačuvana. 
Prvi se put spominje u jednoj ispravi iločko- 
ga kaptola iz 1465. kao dio ostrogonske ku- 
stodije. Red je djelovao tijekom turske oku- 
pacije mjesta 1546.-1687., ali je živio pod 
povoljnijim okolnostima nego druga pod- 
ručjau Ugarskoj, a preživio je i proturedov- 
ničke reforme Josipa II. U XVI. i XVII. st. 
uz Segedin bio je najvažnije franjevačko 
središte u Ugarskoj. 

Samostanska knjižnica, u kojoj su fra- 
njevci prikupili i sačuvali mnogobrojnu 
građu, i danas je jedna od najvažnijih u Ma- 
džarskoj. U njoj se već u XVI. st. nalazilo 
gotovo tisuću stranih knjiga, a njihovo pri- 
kupljanje nastavilo se do današnjih dana. 
Franjevci su, sukladno svojim pravilima, 
smjeli nabavljati samo one knjige kojima su 
se stalno koristili, koje su im trebale za uče- 
nje i poučavanje, a neke su i dobivali od vi- 
sokih dužnosnika ili građana. Glavninu su 
činile knjige koje su sadržavale homilijare, 
propovijedi i dr. Zbog blizine slovačkoga i 
češkoga jezičnoga područja u knjižnici se 
čuvaju i mnoge knjige važne za ta dva naro- 
da, ali i knjige važne za Hrvate, npr. Evan- 
đelistar Marka Marulića. 

U knjižnici se čuvaju i mnogi izvori i 
knjige koje govore o doselidbi Dalmatina 
(Hrvata) u Ugarsku. Prvi podaci o Dalmati- 
nima i njihovoj seobi u ugarsko Podunavlje 
nalaze se u rukopisu povijesti franjevačke 
provincije, koji se čuva u samostanskoj 
knjižnici, pod naslovom Paraphrastica et 
Topographia Exposito — Prov. Bosniae. 
Arg., a obradio gaje fra Emerik Pavić u svo- 

joj knjizi Ramus viridantis olivae (Budim, 
1766.). Rukopis spominje i doselidbu Bu- 
njevaca 1687. ističući da ih je ovamo dopra- 
tilo 18 franjevaca koji pripadaju franjevač- 
koj provinciji Bosni Srebrenoj te da su du- 
šobrižništvo u dijelu Bačke obavljali fra- 
njevci ugarske salvatorijanske provincije. 
U tom se dokumentu spominju imena fra- 
njevaca koji su doveli Bunjevce te župe iz 
kojih su došli: Sutiska, Dubočica, Velika 
(Derventa), Majevac (Jajce), Modrič, Seoč- 
nica (Duvno, današnji Tomislavgrad), Za- 
blatki (Mostar) i Kuzmadanje. 


Pokušaji osporavanja autentičnosti toga 
franjevačkoga izvora o doseljavanju Hrvata 
u Podunavlje (Lj. Vidaković, A. Kuntić) ni- 
su bili utemeljeni, a autori koji su ga nasto- 
jali reinterpretirati nisu se čak ni koristili iz- 
vornikom. 


Lit.: E. Pavich, Ramus viridantis olivae, Budapest, 
1766; B. Unyi, Sokacok-bunyevdcok es a bosnydk 


ferencesk tortenete, Budapest, [1947]; Lj. Vidako- 


vić, Zapis đenđeškog samostana o seobi Bunjeva- 
ca, Dometi, br. 8, Sombor, 1976; A. Kuntić, Bunjev- 
ci, Novi Sad - Sombor, 1998; www.wikipedia.org 


L. Heka 
GYUD —Jud 


GYULANSKY, Emerik (Alojzije) (Baja, 
5. IX. 1842. — Našice, 8. V. 1911.), franje- 
vac, provincijal. Sin Emerika i Terezije, 
rođ. Ljubljanović. Pučku školu i gimnaziju 
završio je u rodnom mjestu. U franjevački 
red stupio je 1859., i uzeo redovničko ime 
Emerik. Novicijat je završio u Baču. Prvu 
sv. misu imao je u Baji 1866. Službovao je u 
Baču, Mohaču, Šarengradu, Brodu, Požegi 
(gdje je bio i starješina samostana 1881.- 
82.), Cerniku te u Našicama, gdje se zadr- 
žao skoro 20 godina. Uvijek se ponosio bu- 
njevačkim imenom i bio ustrajni pristaša 
bunjevačkog preporoda, po ugledu na Ivana 
Antunovića. 


Lit.: Neven, 8/1911, Subotica; M. Evetović, Kultur- 
na povijest bunjevačkih i šokačkih Hrvata (ruko- 
pis); P. Cvekan, Požeški franjevci i njihovo djelova- 
nje, Slavonska Požega, 1983. 

HABSBURGOVCI, europska dinastija 
njemačkoga podrijetla. Potječu od grofa 
Guntrama (?—973.), kojije u X. st. držao 
posjed Habichtsburg u regiji Aargau u ta- 
dašnjoj Burgundskoj kraljevini. Prema kas- 
nijem skraćenom imenu posjeda Habsburg 
nazvan je cijeli rod. Od 1415. posjed se na- 
lazi u njemačkojezičnom švicarskom kan- 
tonu Aargau. 

U prvoj polovini XIII. st. podijeljeni su 
obiteljski posjedi: grof Rudolf, začetnik la- 
ufenberške loze (izumrla 1415.), dobiva 
posjede u Brisgauu te grofovije Klettgau, 
Laufenbeurg i Rheinfelden, a grof Albert, 
od kojega potječu kasniji njemački, špa- 
njolski, ugarski i hrvatski kraljevi, zadržava 
Habichtsburg te posjede u Alsaceu i Aarga- 
uu. Od Albertova sina Rudolfa I. Utemelji- 
telja (1218.-91.), koji je 1273. prvi iz dina- 
stije izabran za njemačkoga kralja i rimsko- 
njemačkoga cara, počinje uspon Habsbur- 
govaca na pozornicu europske politike. On 
je od češkoga kralja Otokara II. Pfemysla 
1278. osvojio vojvodstva Austrije i Štajer- 
ske i tako sebi osigurao vojvodski naslov. 
Sinovima Albertu (1255.-1308.) i Rudolfu 
dao je u leno Austriju i Štajersku 1282., či- 
me je stvorio jezgru budućih nasljednih ze- 
malja — podlogu habsburške moći — te po- 
čeo premještaj središta habsburškoga inte- 
resa iz Alsacea u Podunavlje i srednju Euro- 
pu, kojima će dinastija vladati stoljećima. 

Tijekom XIV. st. Habsburgovci doživ- 
ljavaju krizu: nakon smrti Alberta I. 1308. 
dinastija gubi njemačku krunu (koju je on 
nosio od 1298.), a od 1315. i posjede na 
području Švicarske, pa se okreće učvršće- 


nju moći u nasljednim zemljama. Od 1326. 
za Habsburgovce se počinje koristiti naslov 
domus Austriae (Austrijska kuća), koji će 
obilježavati rod u idućim stoljećima, čak i 
one njegove grane koje sAustrijom neće bi- 
ti u izravnoj vezi, poput španjolske. Albert 
II. Mudri (1298.-1358.) stekao je 1335. 
Kranjsku i Korušku, a pred smrt je ustano- 
vio dugu habsburšku praksu: isključio je 
načelo primogeniture tj. oca nije morao na- 
sljeđivati isključivo najstariji muški poto- 
mak. Njegov sin Rudolf IV (1339.-65.), ko- 
jije prvi uzeo naslov nadvojvode i također 
se nazivao Utemeljiteljem, osvojio je Tirol 
1363., a pretvarajući Beč u sjedište svojih 
zemalja i u želji da ga učini ravnopravnim 
Pragu, osnovao je 1365. bečko sveučilište 
te dao izgraditi katedralu sv. Stjepana, jed- 
no od najljepših gotičkih zdanja u srednjoj 
Europi. Rudolfov brat Leopold III. (1351.- 
86.) ovladao je Trstom 1382., što je, skupa s 
prijašnjim naslijeđem Pazinske grofovije s 
izlazom na Kvarnerski zaljev (1374.), oja- 
čalo habsburški izlaz na more. S bratom Al- 
bertom II. podijelio je obiteljski patrimonij 
pa se rod razdijelio na dvije grane: albertov- 
ska je vladala Donjom Austrijom, a leopol- 
dovska Štajerskom, Kranjskom, Koruškom 
i Tirolom. 


Albert II. (1397.-1439.) postao je prvim 
ugarskim i hrvatskim kraljem iz te dinastije 
1437., za njemačkoga kralja izabran je 
1438. (od tada su Habsburgovci zadržali 
rimsko-njemački carski naslov sve do kraja 
Svetoga Rimskoga Carstva Njemačkoga 
Naroda 1806., osim u razdoblju 1740.-45.), 
a iste je godine postao i češkim kraljem. No 

preminuo je već sljedeće godine od dizente- 
rije, zaustavivši prije toga Osmanlije u pre- 
kodunavskoj provali nakon prvoga pada 
Smedereva 1439. Njegov sin Ladislav V 
Posmrče (rođenje nakon smrti svojega oca) 
bio je stavljen pod tutorstvo svojega rođaka 
Friedricha III. Štajerskoga (1415.-93.), ko- 
jije pak bio posljednji car Svetoga Rimsko- 
ga Carstva Njemačkoga Naroda okrunjen u 
Rimu (1452.). Ladislav je prije svoje ženid- 
be 1457. iznenada umro, čime je izumrla al- 
bertovska loza, te je Friedrich III. ponovno 
okupio sve habsburške zemlje (izuzev češ- 
kih, ugarskih i hrvatskih zemalja, čiji su 
staleži nakon smrti Ladislava V. izabrali 
druge kraljeve). Friedrich je diplomaciju 
pretpostavljao oružju kad god je to mogao 
te je tako uvećao habsburški izlaz na more 
1471. kupivši Rijeku (tada: Grad sv. Vida, 
njem. St. Veid an der Pflaum). Tradicional- 
na ženidbena politika Habsburovaca, pre- 
ma kojoj će u idućim stoljećima postati po- 
znati (»Neka drugi ratuju, a ti se, sretna 
Austrijo, ženi«!), donijela je dotad najveći 
uspjeh: car je sina Maksimilijana I. oženio 
za Mariju, kćer burgundskoga vojvode 
Karla Smjeloga. Maksimilijan je 1482. na- 
slijedio bogatu sjevernu Burgundiju (Nizo- 
zemska i Flandrija s razvijenim gradovima) 
te tako ustanovio habsburško-burgundsku 
dinastiju, ali je to uvuklo Habsburgovce u 
trostoljetni sukob s Francuskom. Iako je 
ugarski kralj Matija Korvin osvojio Beč 


1485., Friedrich III. svojom je upornošću i 
mirnoćom počeo razdoblje u kojem će Hab- 
sburgovci voditi ne samo europsku nego i 
svjetsku politiku, što je izražavalo njegovo 
geslo AEIOU — Austriae est imperare orbi 
universo (»Austriji je vladati cijelim svije- 
tom!«). Za vladavine sljedećih Habsburga 
— Maksimilijana I. i Karla V. — položenje te- 
melj habsburške moći u Europi. 


Maksimilijan I. (1459.-1519.) bio je ne 
samo hrabar ratnik (prozvan carem vite- 
zom) — među ostalim je protjerao Madžare 
iz zauzetih austrijskih pokrajina i vratio 
Beč, smirio granicu prema Mletačkoj Re- 
publici te sudjelovao u Svetoj ligi protiv 
francuskoga kralja Luja XII. — nego i vješt 
političar: oženio je 1496. svojega sina Fili- 
pa Lijepoga (1478.-1506.) španjolskom 
princezom Huanom Kastiljanskom. Nakon 
što mu Mlečani nisu dopustili prolaz u Rim 
na carsku krunidbu, 1508. uz dogovor s pa- 
pom, kao prvi njemački car, uzima naslov 
»izabrani rimski car«, čime je papa trajno 
isključen iz ceremonije carske krunidbe (iz- 
nimka je bio njegov unuk Karlo V.) te su se 
od tada Habsburgovci odmah nakon izbora 
za njemačke kraljeve počeli nazivati i care- 
vima, bez posebne ceremonije carske kru- 
nidbe. Na unutarnjem planu formirao je 
centralna tijela (Dvorsko vijeće, Dvorska 
komora, reorganizacija Dvorske kancelari- 
je), čime je počeo stvaranje centralizirane 
državne vlasti u habsburškim zemljama. 


Njemačko carstvo i Carstvo Karla V. 


Karlo V. (1500.-58.) nakon prijevremene 
smrti roditelja 1516. postao je španjolskim 
kraljem, nakon smrti svojega djeda Maksi- 
milijana 1519. izabran je i za njemačkoga 
kralja, a sljedeće je godine okrunjen i za nje- 
mačkoga cara. Kako je naslijedio i majčine 
posjede (Napuljsko Kraljevstvo u južnoj 
Ialijiina Siciliji, Španjolska i njezine kolo- 
nije u sjevernoj Africi, na Antilima i u Mek- 
siku), tada su pod žezlom Habsburgovaca 
objedinjene španjolske s austrijskim ze- 
miljama (Burgundija, austrijske pokrajine, 
Wiirttemberg), čime je stvorena jedna od 
najprostranijih država u povijesti. No da bi 
izbjegao sukobe smlađim bratom Ferdinan- 
dom I., Karlo V. Sporazumima u Wormsu i 
Bruxellesu 1521. i 1522. podijelio je vlast, 
čime su ustanovljene dvije loze kuće — špa- 
njolsko-nizozemska i austrijsko-njemačka: 
Ferdinand je dobio austrijske zemlje i 
Wiirttemberg, dok su svi ostali posjedi 
pripali Karlu. Iako je u trenutku raspodjele 
među braćom španjolska linija bila znatno 
moćnija, budućnost je pripala Ferdinando- 
vim potomcima. No obojica su se morali 
boriti s Lutherovom reformacijom, seljač- 
kim ratovima, a Ferdidand još i ratovima s 
Osmanlijama. 


Nakon Mohačke bitke Ferdinand I. 
(1503.-64.) 1526. izabran je za češkog kra- 
lja, 1527. za hrvatskoga kralja, a borbu za 
ugarsku krunu završio je 1538. Proširivši ta- 
ko svoju vlast na sudetske zemlje sa ŠSle- 
skom te na Ugarsku i Hrvatsku, položio je 
temelje višestoljetnoj vladavini Hasburgo- 
vaca srednjim Podunavljem. Nakon što je 
Karlo V. abdicirao, Ferdinand I. izabran je i 
za njemačkoga cara 1556. U borbi protiv 
nadolazećih Osmanlija, koji su osvojili ve- 
lik dio hrvatskih i ugarskih zemalja, na pod- 
ručju Hrvatske i Slavonije po ugledu na pri- 
je osnovanu Senjsku kapetaniju (koja se po- 
činje nazivati Primorskom krajinom) širi 
sustav kapetanija prema turskim područji- 
ma (Slavonska, Banska i Hrvatska krajina) i 
tako organizira obranu kršćanske Europe. 
Na unutarnjem planu skršio je otpor staleža 
i učvrstio centralnu upravu reorganizirajući 
dotadašnja tijela i osnivajući nova (Tajno vi- 
jeće i Dvorsko ratno vijeće). Vjerske suko- 
be u Njemačkoj pokušao je smiriti 1555. 
potpisivanjem Augsburškoga vjerskoga mi- 

ra s njemačkim staležima: zemaljskim kne- 
zovima i gradovima dopuštena je sloboda 
vjeroispovijedi na temelju načela Cirius re- 
gio, eus religio (»Čija je vlast, njegova je 
vjera«), prema kojem su zemaljski gospo- 
dari imali pravo odlučivati o vjeri svojih po- 
danika. Time je Njemačka podijeljena na 
pretežito protestantski sjever i pretežito ka- 
tolički jug. No protestantizam je imao dosta 
uspjeha i u Ugarskoj, što će s vremenom 
prerasti u jednu od opreka između ugarsko- 
ga plemstva i katoličkih Habsburgovaca. 
Protivno obiteljskoj praksi, Ferdinand I. po- 
dijelio je austrijske nasljedne zemlje među 
trojicom svojih sinova, pri čemu je najstari- 
jemu sinu Maksimilijanu II. (1527.-76.) dao 
austrijske podunavske zemlje te češku, hr- 
vatsku i ugarsku krunu, srednji sin Ferdi- 
nand dobio je Tirol i zapadne posjede, a naj- 
mlađi Karlo unutarnjoaustrijske zemlje 
(Korušku, Kranjsku, Štajersku) i jadranske 
posjede. 

U Španjolskoj je Filip II. (1527.-98.) ga- 
jio ideju o univerzalnosti carstva, no njego- 
ve su mogućnosti bile skromnije nego nje- 
gova oca Karla V. Englesku je neuspješno 
pokušavao osvojiti ženidbenim vezama i 
vojno: katoličkom kraljicom Engleske Ma- 
rijom Tudor, poznatom kao Krvava Mary 
zbog okrutnosti prema anglikanskim poda- 
nicima, bio je oženjen 4 godine do njezine 
smrti, a Englezi su katastrofalno porazili i 
njegovu Veliku armadu 1588. Veze španjol- 
ske grane s njemačkim zemljama oslabjele 
za njegovih nasljednika Filipa III. (1578.- 
1621.), Filipa IV. (1605.-65.) i Karla II. 
(1661.-1700.). 


Maksimilijanov sin Rudolf II. (1552.- 
1612.) prenio je svoju rezidenciju u Prag i 
kao jedini Habsburg pretvorio grad na Vlta- 
vi u prijestolnicu carstva. Kako je bio veo- 
ma obrazovan, a glavne su mu ljubavi bile 
skupljanje umjetnina i znanost, kao mecena 
je, smalim zakašnjenjem, pretvorio Prag u 
glavno središte europske renesansne umjet- 
nosti. Budući da je bio gorljiv katolik, u nje- 
govo vrijeme šire se isusovci kao glavni no- 
sitelji katoličke obnove i protureformacije, 
koji će poslije znatno utjecati na kulturu ze- 
malja gdje su vladali Habsburgovci. Maksi- 
milijanov brat Karlo (1540.-90.), koji je na 

upravu dobio unutarnje austrijske zemlje 
što su zbog blizine financijski podupirale 
vojnu organizaciju na području Hrvatske, 
preuzeo je zapovjedništvo nad Hrvatskom i 
Slavonskom krajinom, radi čega mu je Ru- 
dolf dopustio da 1578. u Grazu ustroji vlas- 
tito ratno vijeće za Hrvatsku. Karlo je u 
borbi protiv Osmanlija počeo naseljavanje 
Vlaha iz Turske, koji su djelomično bili 1 
pravoslavne vjere, čime je otvorio proces 
izmjene etničke slike Hrvatske. Nakon 
desetljeća ratovanja protiv Osmanlija Hab- 
sburgovci su prvi uspjeh postigli u tzv. Du- 
gom ratu (1593.-1606.) u bici kod Siska 
1593. Tijekom toga rata na posjede Zrin- 
skih u senjsko zaleđe (Lič pokraj Fužina) uz 
pomoć senjskih krajišnika preseljavaju se 
Vlasi Krmpoćani (Bunjevci) 1603.-05. na- 
kon neuspjele pobune protiv Turaka, za ko- 
je su kao pomoćni odredi do tada čuvali po- 
granična područja prema mletačkoj Dalma- 
ciji. Pod pritiskom mlađega brata Matije II. 
(1557.-1619.) RudolfII. dopustio mu je da 
postane glava austrijske grane dinastije 
1607. 1 prepustio mu vlast. Kako Matija nije 
imao muških potomaka, naslijedio ga je 
Ferdinand II. (1578.-1637.), unuk Ferdi- 
nanda I. On je još kao nadvojvoda pokazao 
odlučnost za Uskočkoga rata 1615.-17., 
kad je Venecija, zbog stalnih napada usko- 
ka, počela rat s nadvojvodom, pod čijim su 
vrhovnim zapovjedništvom bili uskoci — 
nakon što je posredovanjem Francuske i 
španjolskih Habsburgovaca sklopljen Ma- 
dridski mir, uskoke iz Senja, u koji je ušla 
njemačka posada, raselio je u Žumberak i 
drugdje (oko Otočca i Pazina te ispod Uč- 
ke), ali zadržavajući habsburški izlaz na 
more. Nakon što je preuzeo prijestolje, 
svladao je pobunu čeških protestantskih 
plemića (kojom je 1618. počeo vjerski Tri- 
desetogodišnji rat) u bici na Bijeloj gori 
1620. — rezultat toga bila je rekatolizacija 
Češke Kraljevine, ali i ukidanje čeških sta- 
leških prava (pobunu je Ferdinand smatrao 
jednostranim raskidom ugovora između če- 
ških staleža i vladara), među kojimaje i bilo 
pravo izbora češkoga kralja, nakon čega 
Habsburgovci vladaju Češkom kao nasljed- 
ni kraljevi. Bio je prvi Habsburg koji je pro- 
veo apsolutističke mjere u zemljama koje je 

čvrsto držao. U borbi protiv Turaka poticao 
je povlastice Vlaha naseljenih na posjede 
hrvatskih plemića pa tako dolazi i do druge 
seobe Vlaha Krmpoćana (Bunjevaca) u 
senjsko zaleđe 1627. (Sv. Jakov, Krivi Put), 
dok je za područje Slavonske krajine 1630. 
donioVlaške statute — ostavljajući privid 
tradicionalne vlaške samouprave, izuzeo je 
Vlahe od vlasti hrvatskoga plemstva i sta- 
vio ih pod izravnu vlast Beča. Kad su u Tri- 
desetogodišnjem ratu, nakon promjenljive 
ratne sreće, Šveđani osvojili Prag, Ferdi- 
nand III. (1608.-57.) zaključio je 1648. 
Westfalski mir: Habsburgovci su izgubili 
posjede na Rajni, a Njemačko je Carstvo 
potpuno decentralizirano. Izgubivši moć u 
njemačkim zemljama, dinastija se okreće 
Austriji s nasljednim zemljama, koje po- 
staju glavnim osloncem njihove vlasti — po- 
čela se rađati austrijska državna ideja. Za 
njegove vladavine, tijekom mletačko-tur- 
skoga Kandijskoga rata (1645.-69.), Vlasi 
Krmpoćani iz turskih područja 1653. dalje 
naseljavaju velebitsko podgorje. 


Nakon iznenadne smrti Ferdinanda IV., 
starijega sina Ferdinanda III., za nasljedni- 
ka prijestolja određen je njegov drugi sin 
Leopold I. (1640.-1705.). Uspješno je vo- 
dio drugi austro-turskirat 1663.-64., kojega 
je morao prekinuti zbog sukoba s Francu- 
skom. Ojačao je preuzimanjem tirolske gra- 
ne Habsburga, koja je izumrla 1665. U Veli- 
kom bečkom ratu (1683.-99.), nakon sla- 
manja turske opsade Beča 1683., koristeći 
se krizom Osmanskoga Carstva i uz pomoć 
drugih europskih država, Habsburgovci 
protjeruju Turke iz ugarskih i hrvatskih ze- 
malja, prodiru duboko u Bosnu i do Koso- 
va, ali se zbog napada Luja XIV. na hab- 
sburške posjede u Rajnskoj Falačkoj povla- 
če 1689. te na kraju sklapaju mir u Srijem- 
skim Karlovcima 1699., što je ujedno i po- 
četak balkanske rekonkviste Habsburgova- 
ca. Tijekom toga rata na područje ugarsko- 
ga Podunavlja u okviru carskih trupa nase- 
ljavaju se Bunjevci i Šokci izbjegli iz Bosne 
nakon povlačenja carske vojske s toga pod- 
ručja te mnogobrojno srpsko stanovništvo 
izbjeglo s Kosova s povlačenjem austrij- 
skih trupa. Uspješno počinjući potiskivanje 
Turaka iz Europe i oslobađajući velike dije- 


love Ugarske i Hrvatske kojima su zavlada- 
li, Habsburgovci su napokon postali europ- 
ska velesila. Na unutarnjem planu vojni su 
uspjesi Leopoldu I. omogućili provođenje 
apsolutizma, dio čega je bilo i proširenje 
vojnograničarskih područja duž cijele nove 
granice prema Turskoj sve do Bukovine, 
koja su, budući da su bila pod izravnom vla- 
šću Dvorskoga ratnoga vijeća, služila i za 
ograničavanje vlasti ugarskih i hrvatskih 
staleža. Vojna granica formirana i u opus- 
tjeloj Bačkoj, naseljenoj novopridošlim 
srpskim i hrvatskim stanovništvom: 1702. 
osnovane su Potiska i Podunavska vojna 
granica. 


Leopold I. 


Španjolska loza izumrla je 1700., što je 
prouzročilo Rat za španjolsku baštinu s 
Francuskom. Nakon očeve smrti odlučno 
ga je vodio Josip I. (1678.-1711.), inače 
okrunjen za hrvatskoga i ugarskoga kralja 
još 1687. Uspješno je vodio i vojne i diplo- 
matske borbe s madžarskim ustanicima Fe- 
renca Rakoczyja (1703.-11.), ali je živio 
prekratko da bi postigao svoje ciljeve, od 
kojih je glavni bio jačanje carske vlasti. Na- 
slijedio ga je njegov mlađi brat Karlo VI. 
(kao ugarski i hrvatski kralj Karlo III., 
1685.-1740.), čelnik koalicije u Ratu za 
španjolsku baštinu (u Španjolskoj mu je 
uporište bila Barcelona s Katalonijom). 
Kad se nakon bratove smrti vratio u Beč, 
njegovi su se saveznici uplašili obnovljeno- 
ga carstva Karla V., »u kojem sunce nikada 
ne zalazi«, pa su ga prestali podupirati u 

nastojanjima da se dokopa španjolskoga 
kraljevstva. Zbog toga je mirovnim ugovo- 
rima u Utrechtu 1713.iRastattu 1714. fran- 
cuski kandidat Filip V. Bourbon zauzeo 
španjolsko prijestolje, a Habsburgovci su se 
morali zadovoljiti španjolskim posjedima u 
Belgiji 1 Italiji. Karlo VI. uspješno je vodio 
rat s Turskom 1716.-18. završen Požare- 
vačkim mirom, kojijebiojedan od najvećih 
habsburških uspjeha: pod njihovom vlašću 
našli su se još i sjeverna Bosna, Srbija, osta- 
tak Srijema, Banat s Temišvarom i Vlaška. 
Dvije godine poslije u pregovorima sa Spa- 
njolskom Habsburgovci su u zamjenu za 
Sardiniju dobili Siciliju, pa je tada austrij- 
ska grana Habsburgovaca imala najveći op- 
seg posjeda: od Belgije na Atlantiku do Alu- 
te u Vlaškoj te od Šleske do Sicilije. Zahva- 
ljujući vojnim uspjesima Karlo VI. na unu- 
tarnjem je planu nastavio reforme u vojnoj 
organizaciji, financijama i poreznom su- 
stavu te uvođenje merkantilizma u gospo- 
darsku politiku. Na području Srbije započe- 
te su mnogobrojne reforme, među ostalim 
su isusovci osnovali gimnaziju u Beogradu 
1726. Pred kraj vladavine Karlo VI. je naj- 
prije uvučen u Rat za poljsku baštinu 1734.- 
35, kojim je Lotaringija (Lorena) pripala 
Francuskoj, za štoje lotarinški vojvoda Fra- 
njo Stjepan dobio Toskanu, dok su Hab- 
sburgovci u zamjenu za izgubljenu Siciliju i 
jug Italije dobili sjevernotalijanska vojvod- 
stva Parmu i Piacenzu. No Karlo VI. je u 
austro-turskom ratu 1737.-39. doživio ne- 
uspjeh (godinu dana prije umro je Eugen 
Savojski, koji je bio nositelj dotadašnjih 
habsburških vojnih pobjeda) te su Beograd- 
skim mirom 1739. Habsburgovci izgubili 
posjede u Bosni, Srbiji i Vlaškoj, a srpsko 
stanovništvo u Turskoj koje je podiglo usta- 
nak iselilo se Ugarsku u tzv. Drugoj velikoj 
seobi Srba. U oba ova austro-turska rata te u 
Poljskom nasljednom ratu sudjelovali su i 
bački Hrvati iz Subotice i Sombora kao voj- 
ni graničari. Međutim, zbog neuspjeha u 
posljednjem austro-turskom ratu habsbur- 
ška je vojska izgubila ugled u balkanskih 
naroda pod osmanskom vlašću, a kako su 
istodobno Rusi postigli znatne uspjehe, do- 
lazi do obrata s dugoročnim posljedicama: 
u borbi protiv Osmanlija kršćani jugoistoč- 
ne Europe svoje nade okreću ruskomu caru. 

Na dinastijskom planu, kako je Karlo VI. 
bio posljednji muški potomak u porodici, a 
sam nije imao muške djece, donio je 1711. 
Pragmatičku sankciju, kojom je utvrdio 
pravo ženske primogeniture, tj. mogućnost 
da prijestolje naslijede ženska djeca ako iz- 
umre muška loza. Prihvatio ju je Hrvatski 
sabor 1712., Ugarski sabor 1723. te drugi 
europski vladari. Smrću Karla VI. 1740. iz- 
umrla je austrijska grana Habsburgovaca. 
Kako se njegova kći Marija Terezija 1736. 
udala za lotarinškoga vojvodu Franju Stje- 
pana, utemeljena je nova dinastija Hab- 
sburg-Lothringen, koja do danas postoji. 


Marija Terezija 


Kadaje Marija Terezija (1717.-80.) pre- 
uzela vlast, europski su vladari osporili 
Pragmatičku sankciju pretendirajući na 
habsburške krune, što je uzrokovalo 
Austrijski nasljedni rat 1740.-48., dok su 
njemački knezovi izbornici carsku krunu 
povjerili bavarskomu knezu Karlu Albertu 
(nakon njegove smrti 1745. za njemačkoga 
cara okrunjen je upravo Stjepan Franjo Lo- 
tarinški, čime je njemačka carska kruna 
vraćena Habsburgovcima). No Marija Te- 
rezija pokazala se veoma sposobnom te se 
uspješno obranila zahvaljujući ugarskim i 
hrvatskim staležima, kojima je zauzvrat 
obećala poštivanje njihovih staleških pra- 
va. To je bio zadnji rat u kojem su sudjelo- 
vali bački hrvatski graničari, a do čijega je 
završetka 1748. Marija Terezija reorganizi- 
rala Vojnu granicu, pri čemu je dotadašnja 

graničarska područja, uključujući i ona u 
Bačkoj, reintegrirala u županijski sustav, 
osim najvažnijih naselja (Novi Sad, Som- 
bor, Subotica) koje je izuzela iz županijske 
vlasti i podvrgnula ih izravno središnjim ti- 
jelima (slobodni kraljevski gradovi, privi- 
legirana komorska trgovišta). Na kraju rata 
europske su države priznale Pragmatičku 
sankciju, a najvažniji habsburški teritorijal- 
ni gubitak bila je Šleska. Nakon toga Marija 
Terezija posvetila se energičnoj provedbi 
reforma u duhu prosvjetiteljskoga apsolutiz- 
ma, među ostalim i potaknuta borbom pro- 
tiv svojega najvećega i doživotnoga nepri- 
jatelja pruskoga kralja Friedricha II. Veli- 
koga. Zahvaljujući njemu Pruska se uzdig- 
nula u europsku silu, što je kao posljedicu 
imalo borbu između Habsburgovaca i Ho- 
henzollerna oko prevlasti u Njemačkom 
Carstvu. Za njezine vladavine vlast se Hab- 
sburgovaca proširila na Galiciju i Lodome- 
riju (Prva dioba Poljske 1772.) te na Buko- 
vinu. Međutim, same terezijanske reforme 
pretežito su se odnosile na austrijski dio zem- 
lje, dok je domašaj reforma u ugarskim 
zemljama bio znatno ograničeniji. Od oso- 
bite su važnosti za ugarske podunavske Hr- 
vate bile njezine crkvenopolitičke reforme: 
iako veoma pobožna, Marija Terezija je ra- 
di smanjenja političkoga utjecaja Svete 
Stolice na svećenstvo suzila povlastice Ri- 
mokatoličke crkve u svojim zemljama, dok 
je radi jačanja državne kohezije među sa- 
mim svećeničkim staležom favorizirala 
svjetovno svećenstvo spram redovnika. Pos- 
ljedica toga u ugarskom Podunavlju bilo je 
preuzimanje župa u kojima je živio hrvatski 
puk od strane biskupijskoga svećenstva. 
Zamijenivši franjevce Bosne Srebrene, koji 
su održavali hrvatsku svijest doseljenoga 
hrvatskoga stanovništva, ono je počelo širi- 
ti mađarsku ideju. Politički gledano, terezi- 
janske su reforme modernizirale društvo, 
ali su njezin pratilac, uz centralizaciju, bili 
germanizacija i madžarizacija. Tek je nje- 
zinsini nasljednik, najveći prosvijećeni ap- 
solutist Josip II. (1741.-90.), kojega je Ma- 
rija Terezija nakon smrti svojega supruga 
1765. uzela za suvladara kao njemačkoga 
cara, odlučno proveo sveobuhvatne refor- 
me, čak i u ugarskoj polovini zemlje. Među 
ostalim odbio se okruniti ugarskom i če- 


škom krunom, ukinuo je županijski sustav u 
Ugarskoj i Hrvatskoj, provodio otvorenu 
germanizaciju i dr. Rezultat njegovih crk- 
venih reforma bilo je i ukidanje franjevač- 
kog samostana u Somboru, jerje smatrao da 
župnici trebaju imati važnu ulogu u pros- 
vjećivanju i ukupnom ustroju crkvenoga i 
građanskoga života. Bio je uvučen u rat 
protiv Turske 1787., tijekom kojega je ne- 
koliko puta proputovao donje ugarsko Po- 
dunavlje. Unatoč tomu što je većinu svojih 
radikalnih reforma pred smrt povukao, po- 
lustoljetno razdoblje terezijanskoga i joze- 
finskoga apsolutizma rezultiralo je općim 
duhom promjena, koji je ostavio trajan trag 
u društvenom životu u svim habsburških 
zemalja — reforme Marije Terezije i Josipa 
II. označile su početak suvremenoga druš- 
tvenoga i gospodarskoga razvoja te dava- 
nje moderne državne forme jedinstvenoj 
srednjoeuropskoj baroknoj civilizaciji, ko- 
ju su formirali Habsburgovci. 


Josip II. 


Budući da Josip II. nije imao potomaka, 
naslijedio ga je mlađi brat Leopold II. 
(1747.-92.), posljednji habsburški prosvije- 
ćeni apsolutist, ali znatno obazriviji i realis- 
čime su postavljeni temelji madžarizaciji u 
XIX. st. Na vanjskom planu sklopio je s 
Turskom mir u Svištovu 1791. s uglavnom 
nepromijenjenim prijeratnim granicama, 
koje su ostale takve sve do Berlinskoga 
kongresa 1878. Iako se i njemu kao i Josipu 

II. očajničkim pozivima u pomoć obraćala 
sestra, svrgnuta francuska kraljica Marija 
Antoaneta, nije želio riskirati dobre odnose 
s Francuskom. Međutim, povijesni tijek do- 
gađaja promijenila je njegova iznenadna 
smrt od prehlade. 

Naslijedio ga je najstariji sin Franjo II. 
(1768.-1835.), kojije prosvjetiteljske refor- 
me zamijenio državnim konsolidiranjem i 
modernizacijom. Pratila ih je konzervativ- 
na politika, koja je ostala habsburškom 
konstantom do propasti Monarhije. On se 
odmah okrunio za ugarskoga kralja i nje- 
mačkoga cara, za austrijskoga se cara prog- 
lasio 1804. (nakon što se Napoleon prog- 
lasio francuskim carem), a 1806. abdici- 
rao je kao njemački car, čime je Njemačko 
Carstvo prestalo postojati. Na vanjskom 
planu sudjelovao je u gotovo svim protu- 
francuskim koalicijama 1792.-1815., tije- 
kom kojih su Habsburgovci, među ostalim, 
konačno izgubili zapadnoeuropske posjede 
(Nizozemska) i vlast u njemačkim zemlja- 
ma. U protunapoleonovskim koalicijama 
bile su angažirane i ugarske postrojbe, u ko- 
jima su sudjelovali bački Hrvati. Turbulent- 
no razdoblje završeno je raskošnim Bečkim 
kongresom 1815., koji je bio trijumf hab- 
sburške diplomacije: na do tada najvećem 
mirovnom kongresu u povijesti Habsbur- 
govci su se uspješno proširili na istok i jug — 
povratili su Galiciju, Tirol, Salzburg, slo- 
venske i hrvatske zemlje, sjevernu Italiju, u 
nizu talijanskih vojvodstava ustoličene su 
pobočne grane Habsburgovaca, a ovladali 
su i Dubrovačkom Republikom. Sve do 
1848. ključnu ulogu u upravljanju habsbur- 
škim zemljama imao je knez Metternich 
(od 1809. ministar vanjskih poslova, od 
1820. kancelar), koji je nastavio stvaranje 
centralizirane države. U ugarskoj polovini 
zemlje 1843., kao rezultat građanskih libe- 
ralnih ideja, uveden je madžarski jezik kao 
službeni, što je imalo velika utjecaja na bu- 
duće odnarođivanje ugarskih Hrvata. Fra- 
njin sin Ferdinand I. (1793.-1875.) bio je 
nesposoban za vladanje zbog bolesti, oso- 
bito u uvjetima rastućih nacionalnih pokre- 
ta u Habsburškoj Monarhiji, te je nakon iz- 
bijanja revolucije početkom prosinca 1848. 
abdicirao u korist sinovca Franje Josipa. 

Franjo Josip (1830.-1916.) bio je prvo- 
rođeni sin nadvojvode Franje Karla, brata 
Ferdinanda I. Na unutarnjem planu prvo se 
susreo s madžarskim revolucionarnim pok- 
retom 1848./49., tijekom kojega su Ma- 
džari u travnju 1849. detronizirali Habsbur- 
govce, ali je madžarski pokret za neovis- 
nostubrzo ugušen zahvaljujući pomoći rus- 
kih trupa, koje su ušle u Budim (osim što su 
ih kratkotrajno okupirale, ruske su trupe 
Madžarima ostavile trajni strah od pansla- 
vizma). Za vrijeme revolucionarnih doga- 
đaja srpsko stanovništvo u južnoj Ugarskoj 
bilo je na strani Habsburgovaca, dok bunje- 
vačko stanovništvo nije pristupilo srpskom 
pokretu. Nakon revolucionarnih događaja 
Franjo Josip vladao je apsolutistički 1851.- 
60. pokušavajući Monarhiju preoblikovati 
u centraliziranu birokratsku državu kojom 
se vlada iz Beča: prestalo je postojati U gar- 
sko Kraljevstvo kao posebna jedinica 
(ugarskim zemljama vladalo se izravno iz 
Beča), a na teritoriju južnougarskih župani- 
ja ustanovio je krunsko područje Vojvod- 
stvo Srbiju i Tamiški Banat, u koje je ušla 1 
cijela Bačka, gdje su živjeli etnički Hrvati. 
Zbog svega toga Madžari čak nisu ni priz- 
navali za svojega vladara. No na unutar- 
njem planu proveo je važnu gospodarsku, 
upravnu i sudsku modernizaciju, koje su 
neizbježno pratila germanizatorska nasto- 
janja. Na vanjskopolitičkom planu za nje- 
gove vladavine dinastija je izgubila Lom- 
bardiju (1859.), a porazom kod Sadove 
1866. u ratu s Pruskom ne samo što je izgub- 
ljena Julijska Venecija nego su poražene i 
vizija stvaranja jedinstvene Njemačke pod 
habsburškim vodstvom te centralistička po- 
litika u samoj višenacionalnoj Monarhiji: 
preuređena je u dvojnu monarhiju pod nazi- 
vom Austro-Ugarska sklapanjem Austro- 
Ugarske nagodbe 1867. Teritorijalne gubit- 
ke nastojao je nadomjestiti na Balkanu: Bos- 
na i Hercegovina zauzeta je nakon Berlin- 
skoga kongresa 1878., a pripojena 1908. 
(nije priključena Trojednoj Kraljevini, ka- 
ko je to tražio hrvatski Sabor, niti ugarsko- 
mu dijelu Monarhije, već je ostala pod za- 
jedničkom upravom ministarstva financi- 
ja), dok je kao posljedica zastupanja Srbije 
na Berlinskomu kongresu kad je izborena 
njezina nezavisnost stvorio austrofilsku po- 

litiku srpske dinastije Obrenovića: 1880. 
zaključen je trgovinski ugovor, a 1881. taj- 
na konvencija kojom se Srbija odrekla svih 
aspiracija i propagande u Bosni Hercegovi- 
ni, a zauzvrat su Habsburgovci jamčili si- 
gurnost Milanu Obrenoviću, koji se nakon 
toga 1882. okrunio za kralja, što su posre- 
dovanjem Habsburgovaca prihvatile i sve 
europske države. Za vlade Franje Josipa 
razvio se politički parlamentarizam, ali su 
nacionalna pitanja u oba dijela države osta- 
la neriješena, prije svega u slavenskih naro- 
da. Hrvatsko pitanje tretirao je kao unutar- 
nje madžarsko pitanje, te je u vezi s time 
dao sklopiti Hrvatsko-ugarsku nagodbu 
1868., ali se hrvatskim pitanjem zapravo 
vješto koristio u sukobu s Madžarima: ono 
je bilo taktički potez radi slabljenja Madža- 
ra u slučaju potrebe. Podupirao je samo 
autonomiju Hrvatske i Slavonije u Ugar- 
skoj pod striktnim nadzorom ugarske vla- 
de,ali nije htio ni čuti o državnoj posebnosti 
Trojedne Kraljevinu, a kamoli o sjedinjenju 
Dalmacije s Hrvatskom i Slavonijom. U hr- 
vatsko-madžarskom sukobu oko Rijeke de 
facto ju je dosudio Ugarskoj. Iz tih razloga 
madžarizaciju etničkih manjina, uključuju- 
ći i Hrvate, na području Ugarske bez Hrvat- 
ske smatrao je također čisto madžarskim pi- 
tanjem. No na gospodarskom i kulturološ- 
kom planu njegova je vladavina simbol 
habsburške inačice belle epoque, koju gra- 
diteljski izražava sececija (art nouveau, Ju- 
gendstil), što je do danas ostala kao dokaz 
nekadašnjega političkoga zajedništva veli- 
koga broja srednjoeuropskih gradova koji 
su danas dijelovi različitih država, a gospo- 
darsku, prometnu i kulturnu modernizaciju 
doživjeli su također u doba Franje Josipa. 
Za njegove je vlade dinastija doživjela niz 
teških udaraca (smaknuće careva mlađega 
brata — meksičkoga cara Maksimilijana I. 
1867.; samoubojstvo njegova sina — princa 
Rudolfa 1889.; ubojstvo njegove supruge — 
carice Elizabete 1898., ubojstvo prijestolo- 
nasljednika Franje Ferdinanda u Sarajevu 
1914.). No Franjo Josip bio je ipak posljed- 
nji veliki europski monarh: tijekom svoje 
dugogodišnje vladavine nastojao je održati 
na okupu tada zasigurno najkompliciraniju 
državnu zajednicu u Europi, ali su na povi- 
jesnu sudbinu Habsburgovaca ipak odluču- 


juće utjecali vanjski čimbenici. Naime, na- 
kon ubojstva njegova sinovca i prijestolo- 
nasljednika Franje Ferdinanda podlegao je 
pritiscima agresivnih vojnih krugova koji 
su nagomilane unutarnje probleme pokuša- 
vali prikriti vanjskim ekspanzionizmom te 
je u srpnju 1914. potpisao ultimatum, a za- 
tim i objavu rata Srbiji, što je dovelo do Pr- 
voga svjetskoga rata, u kojem je vojnički 
poražena Monarhija doživjela i politički 
slom. U ratu unovačeni ugarski Hrvati su- 
djelovali su na nekoliko velikih bojišnica 
(Srbija, sjeverna Italija, Galicija...). Iako je 
sa smrću Franje Josipa 22. XI. 1916. prak- 
tično umrla i država kojoj je tako dugo bio 
na čelu, do danas je ostao njezinim kariz- 
matskim simbolom. 


Franjo Josip 


Nećak Franje Josipa I. nadvojvoda Fra- 
njo Ferdinand (1863.-1914.) bio je protiv- 
nik dualističkoga uređenja jer mu je osnov- 
ni politički cilj bila jaka i centralizirana 
Habsburška Monarhija s Nijemcima kao 
vladajućom nacijom, u čemu se želio osla- 
njati na Hrvate, Rumunje i Slovake, koji bi 
stekli stanovitu autonomiju. Iz toga razloga 
nije odobravao aneksiju Bosne i Hercego- 
vine ni preventivne ratne planove Glavnoga 
stožera protiv Italije i Srbije. Pogrešno mu 
se pripisivala pripadnost krugovima koji su 
željeli rat, pa gaje 1914., kada je vodio ma- 
nevre u Bosni i Hercegovini, zajedno s nje- 
govom suprugom u Sarajevu ubio Gavrilo 

Princip, pripadnik urotničke skupine mla- 
dih bosanskih Srba koju su opremile tajne 
službe srpske vlade. To je bio povod za po- 
četak Prvoga svjetskoga rata. Izgubivši rat, 
Habsubrgovci su izgubili i vlast u svim svo- 
jim zemljama, uključujući i Austriju. Po- 
sljednji vladar iz dinastije Karlo I. (1887.- 
1922.), bio je sin nadvojvode Otona (1865.- 
1906.), brata ubijenoga Franje Ferdinanda. 
Uzalud je pokušavao sklopiti separatni mir, 
a njegovi pokušaji da Monarhiju pretvori u 
federalnu državu daleko su zaostajali iza iz- 
mijenjene političke realnosti i stigli su pre- 
kasno. Među mnogobrojnim »zelenim ka- 
drom« — austro-ugarskim vojnicima koji 
su dezertirali — bili su i podunavski Hrvati, 
koji su se nakon povratka kućama, u vrije- 
me raspada države, aktivno uključili u pre- 
uzimanje vlasti na području sjeverne Bačke. 
Ne želeći abdicirati, Karlo I. je u ožujku 
1919. emigrirao u Švicarsku. Neuspješno 
se pokušao vratiti na vlast u Madžarskoj. 
Skrhan sudbinom, umro je u progonstvu na 
portugalskom otoku Madeiri u Atlantskom 
oceanu, gdje je ipokopan. 


Otto von Habsburg (1912.) najstarije je 
od osmero djece Karla I. Nakon očeve smrti 
prati sudbinu prognane detronizirane obite- 
lji, ali kako gaje majka, carica Zita, odgaja- 
la s nadom da će se vratiti na prijestolje, 
svladavao je mnoge vještine potrebne jed- 
nomu vladaru, među ostalom i sve jezike 
koji su se govorili u zemljama kojima je 
vladao njegov otac. Doktorirao je sociolo- 
giju i političke znanosti na Katoličkom sve- 
učilištu u Leuvenu (Belgija) 1935. U 
Austriji je bio dio neuspjelih pokušaja 
1931.-38. da se preko restauracije Habsbur- 
govaca suzbije širenje nacističkoga pokre- 
ta, za koji ga je Hitler neuspješno pokušao 
pridobiti. U vrijeme Drugoga svjetskoga 
ratau SAD-u, kamo je emigrirao, zastupao 
je ideju podunavske konfederacije srednjo- 
europskih država nakon poraza nacizma 
kao bedema protiv pangermanizma i bolj- 
ševizma, a organizirao je i austrijski bata- 
ljun, kojega, međutim, saveznici zbog poli- 
tičkih kalkulacija nisu priključili svojim 
snagama. Nakon rata u izgnanstvu se počeo 
baviti znanstvenim radom, poglavito europs- 
kom poviješću, te je pisao knjige i držao 

predavanja, a za razne je američke i europ- 
ske listove pisao članke o suvremenim poli- 
tičkim zbivanjima. Uvidjevši da u Republi- 
ci Austriji, ajoš manje u zemljama »iza že- 
ljezne zavjese«, nema mogućnosti obnove 
Monarhije, 1950-ih počinje se intenzivnije 
okretati viziji ujedinjene Europe. Aktivira 
se u paneuropskom pokretu (kojega je član 
još od prije rata), postaje dopredsjednikom 
Paneuropske unije 1957., a nakon smrti 
osnivača pokreta grofa Coudenhove-Kaler- 
gija, i predsjednik 1973.-2004. Raširio gaje 
po gotovo svim europskim zemljama. For- 
malno se odrekao svih carskih ambicija 
1961. kako bi mu bio dopušten povratak u 
domovinu. Budući da živi u gradiću 
Pčockingu u Gornjoj Bavarskoj, dobio je 
njemačko državljanstvo i pridružio se Krš- 
ćansko-socijalnoj uniji bavarskoga politi- 
čara Franza Josefa Straussa, na čijoj je listi 
izabran na prvim neposrednim izborima za 
Europski parlament u Strasbourgu, gdje je 
kao zastupnik 1979.-99. bio jedan od najak- 
tivnih parlamentaraca, posebno se zauzi- 
majući za interese zemalja koje su se oslo- 
bodile komunizma. Nakon prvih višestra- 
načkih izbora u proljeće 1990. posjetio je 
Hrvatsku, a tijekom sljedećih godina kari- 
tativnim radom i kao promicatelj Hrvatske 
u Europi nastojao je pokazati da Habsbur- 
govci »nisu onakvi kakvima su desetljeći- 
ma prikazivani u jugoslavenskim povije- 
snim udžbenicima«. U zagrebačkom tjed- 
niku Globus objavljivao je 1990-ih kolum- 
ne, mahom usmjerene na politička zbivanja 
u Strasbourgu. Grad Karlovac dodijelio mu 
je povelju počasnoga građanina, a Sveučiliš- 
te u Osijeku počasni doktorat znanosti. 
Svojim je životom i bez vraćanja habsbur- 
ške krune svoju porodicu ponovno učinio 
jednom od najuglednijih u Europi, stekavši 
posebne simpatije upravo u zemljama koji- 
ma su nekada vladali Habsburgovci. Sa sup- 
rugom živi u vili Austria u Pockingu. U si- 
ječnju 2007. vodstvo dinastije Habsburg- 
Lothringen predao je najstarijemu sinu nad- 
vojvodi Karlu (1961.) 


Habsburgovci su bez sumnje jedna od 
najvažnijih dinastija u europskoj povijesti. 
Za razliku od drugih velikih europskih di- 
nastija i država, kroz cijelo razdoblje svoje 
vladavine, a osobito u XIX. st., jedinstvo 

svojih zemalja održavali su kroz odanost i 
privrženost podanika vladaru, a ne — kao što 
su to činile druge vlasti — stvaranjem jedin- 
stvene nacionalne države. Bili su nositelji 
obrane Europe protiv Osmanlija, ali ujedno 
i zaštitnici katoličanstva na njihovim pod- 
ručjima. Premda je habsburška vlast često 
bila apsolutistička prema Hrvatskoj, Hab- 
sburgovci su istodobno bili i protuteža ma- 
džarskim nastrtajima na hrvatsku autono- 
miju. Iako su u pojedinim razdobljima vla- 
dali gotovo polovinom Europe, čini se da 
njihovo naslijeđe nije primarno političko 
(kada je nestalo odanosti i privrženosti, ne- 
stalo je i države), nego kulturološko. 


Naime, višestoljetna vladavina Hab- 
sburgovaca podunavskim zemljama stvori- 
la je posebno kulturno zajedništvo između 
tih regija, još i danas izraženo pojmom Sre- 
dnja Europa, koje je svoju obnovu doživjelo 
osobito u vrijeme polustoljetne sovjetske 
okupacije. Pripadnost ugarskoga Podunav- 
lja (kao, uostalom, i Madžarske i Hrvats- 
ke) tomu velikomu i složenomu politič- 
kokulturnomu kompleksu predstavlja ujed- 
no i trajnu spojnicu hrvatske kulture (kako 
one unutar matičnoga hrvatskoga prostora 
tako i u hrvatskoj dijaspori) s kretanjima u 
Srednjoj Europi, ali ujedno i kanal kojim su 
posredovane stečevine iz zapadne Europe 
prema Hrvatskoj, ali i Hrvatima Bunjevci- 
mai Šokcima u nekadašnjem ugarskom Po- 
dunavlju. Zato je i svaki spomen Habsbur- 
govaca smetnja onim političkim projektima 
čiji su protagonisti nastojali ili još uvijek 
nastoje pojedine dijelove srednjoeuropsko- 
ga prostora okrenuti drugim civilizacijskim 
obrascima, ali su ti projekti, unatoč parci- 
jalnim uspjesima, ipak dugoročno preslabi 
da u potpunosti unište višestoljetnu pri- 
padnost srednjoeuropskomu kulturnomu 
krugu. 

Lit.: Vojne krajine u jugoslovenskim zemljama u 
novom veku do Karlovačkog mira 1699., Beograd, 
1989; E. Zollner, Th. Schiissel, Povijest Austrije, 
Zagreb, 1997; J.-F. Nočl, Sveto Rimsko Carstvo, 
Zagreb, 1998; U. Dirlmeier i dr., Povijest Njemač- 
ke, Zagreb, 1999; Hrvatski biografski leksikon, 5, 
Zagreb, 2002; Hrvatska enciklopedija, 4, Zagreb, 
2002; N. Budak, M. Strecha, Z. Krušelj, Habsburzi 
i Hrvati, Zagreb, 2003. 

S. Bačić 


HABSBURŠKA MONARHIJA, jedan od 
neslužbenih naziva za zemlje pod vlašću 
Habsburgovaca. U užem smislu odnosi se 
samo na zemlje kojima je vladala austrijska 
grana dinastije, dok se u širem smislu odno- 
si i na područja vlasti španjolske grane. 
lako je prvi put upotrijebljen 1711., ostao je 
na razini kolokvijalnoga i historiografsko- 
ga naziva, budući da područja kojima su 
vladali Habsburgovci, zbog svoje izrazite 
heterogenosti i čestih teritorijalnih promje- 
na, ne samo što nikada nisu bila potpuno 
određena nego sve do XIX. st. gotovo i nisu 
imala zajednički službeni naziv. Tek se od 
1804. do 1867. država nazivala Austrijskim 
Carstvom, a od 1867. do 1918. Austro- 
Ugarskom Monarhijom. Kako su boje nje- 
zine zastave bile crna i žuta, kolokvijalno se 
naziva i »crno-žutom monarhijom«. Na sli- 
čan se način rabi i naziv »X und K monarhi- 
ja«, kojemu su u osnovi naslovi austrijsko- 
ga cara i madžarskoga kralja (Kaiser und 
Konig), što su ih Habsburgovci nosili nakon 
1867. Glavni grad Monarhije bio je Beč, 
osim 1583.-1611., kada je njezino središte 
bilo u Pragu. 


Začeci Habsburške Monarhije nalaze se 
oko dvorca Habsburg u današnjem njemač- 
kojezičnom švicarskom kantonu Aargauu, 
alije podloga uspona habsburške vladavine 
postavljena 1273. izborom Rudolfa I. za 
njemačkoga kralja te njegova krunidba za 
rimsko-njemačkoga cara. On je tada od 
Austrije, Štajerske, Koruške i Kranjske 
stvorio buduće austrijske nasljedne zemlje. 
U sljedećim stoljećima Habsburgovci su u 
kraćim ili duljim razdobljima vladali mno- 
gobrojnim europskim posjedima: drugim 
austrijskim pokrajinama (Tirol, Voralberg, 
Salzburg), pojedinim zemljama i manjim 
područjima Svetoga Rimskoga Carstva 
Njemačke Narodnosti (Wiirttemberg, Švap- 
ska, Šleska, Baar, Lužice, Bavarska), dijelo- 
vima njemačkojezičnih švicarskih kantona 
(Aargau, Ziirich, Schwyz, Uri, Unterwal- 
den, Luzern), francuskim područjima (Bur- 
gundija, Alsace, Artois, Lorena, Ferrette), 
Portugalom, Češkom, Moravskom, Istrom, 
Ugarskom, hrvatskim zemljama (središnja 
Hrvatska, Kvarnersko primorje, Slavonija, 
Dalmacija), talijanskim komunama, pokra- 

jinama i otocima (Trst, Napulj, Milano, 
Parma, Piacenza, Guastalla, Mantova, To- 
skana, Modena, Lombardija, Furlanija, Go- 
rica, Venecija, Sicilija, Sardinija i dr.), Špa- 
njolskom, različitim nizozemskim pokraji- 
nama i gradovima (Flandrija, Breisgau, 
Brabant, Limburg, Geldern, Hainaut), Luk- 
semburgom, Transilvanijom, Galicijom 1 
Lodomerijom (danas u Poljskoj i Ukrajini), 
Bukovinom (veći dio u sadašnjoj Ukrajini), 
Banatom, Vlaškom, Srbijom, Bosnom i dr. 
Premda su se pojmom Habsburška Monar- 
hija označivali svi posjedi Habsburgovaca, 
što je podrazumijevalo i velik broj različitih 
naslova u odnosu na zemlje kojima su vla- 
dali, uključujući i onu Svetoga Rimskoga 
Carstva Njemačke Narodnosti, samo ime 
Habsburška Monarhija nikada nije bilo dio 
njihove službene titulature. 


Grb Habsburgovaca 


Habsburška Monarhija bila je tipična 
dinastička tvorevina jer su Habsburgovci 
područje svoje vlasti širili manje ratovima, 
a mnogo više ženidbenim vezama, mirazi- 
ma i ugovorima o naslijeđu, na što aludira i 
izreka: »Neka drugi ratuju, a ti se, sretna 
Austrijo, ženi!« Zbog toga su habsburške 
zemlje bile vrlo heterogene, stečene prema 
raznim osnovama, različitoga statusa, pri- 
vilegija i staleškoga uređenja (među osta- 
lim, neke od pokrajina ulazile su u okvir 
Svetoga Rimskoga Carstva Njemačke Na- 
rodnosti, a druge nisu), velike ekonomske i 
kulturne šarolikosti te iznimne vjerske, et- 
ničke i jezične raznolikosti, ali ih je ujedi- 
njivala osoba vladara. Nikada nije prerasla 
u jedinstvenu nacionalnu državu, a raspala 

HABSBURŠKA MONARHIJA 


se 1918. zbog vojnoga poraza u Prvom 
svjetskom ratu te namjere zemalja pobjed- 
nica Antante, predvođenih Francuskom, da 
stvaranjem nacionalnih država na njezinu 
teritoriju stvore cordon sanitaire protiv ši- 
renja boljševizma iz sovjetske Rusije pre- 
ma zapadnoj Europi. 


Kako je organizacija Habsburške Mo- 
narhije sve do građanskoga razdoblja zadr- 
žala nadnacionalni karakter, ona je u nekoj 
mjeri omogućivala relativnu koegzistenci- 
ju mnogobrojnih različitih naroda i etničkih 
skupina, zbog čega je neki suvremenici 
(npr. Otto Habsburg) drže pretečom današ- 
nje Europske unije. O tom razdoblju stano- 
vite organizirane koegzistencije nacionalne 
i etničke raznolikosti govori i jedan članak 
Mije Mandića iz Subotičke Danice za 
1902.: »Do godine 1867. vladao je u Ma- 
gjarskoj takozvani austrijski absolutizam. 
Državna, varoška, županijska i seoska 
uprava bijaše u rukuh bečke nimačke go- 
spode. Sve je od Beča zavisilo osobito što 
seje višje politike ticalo. Nu, mora se pripo- 
znati da je narod sa javnom upravom i sa 
pravosudjem zadovoljan bio. Ni proti zva- 
ničnicima nebiše tužbe. Sud je bio jedno- 
stavniji; a sudski poglavari su razumili i go- 
vorili jezike dotičnoga naroda. Knjige, či- 
tanke, porezne knjižice štampale su se u Be- 
ču i u Budimpešti na svakom jeziku U gar- 
ske. Pučka je obuka bila narodna; dica su se 
na maternjem jeziku podučavala«. 


Austro-ugarska nagodba 1867. rezulti- 
rala je snažnom germanizacijom i madžari- 
zacijom, što je pobudilo nezadovoljstvo et- 
nički većinskoga slavenskoga stanovniš- 
tva. Radi opravdanja vlastitih teritorijalnih 
ambicija s ruske se strane pojavila propa- 
gandna floskula o Habsburškoj Monarhiji 
kao »tamnici naroda«, koja je u vrijeme nje- 
zina raspada rabljena kao izlika za razbija- 
nje na male nacionalne države, a ističe se i 
danas u germano- i hungarofobnim politič- 
kim krugovima. 


No Habsburška je Monarhija ostala i 
oznakom za posebno kulturno zajedništvo 
srednjoeuropskih naroda, različito ne samo 
od zemalja zapadne Europe nego prije sve- 
ga od istočnoeuropskih država, što je bilo 
osobito aktualno u vrijeme sovjetske oku- 

pacije nekadašnjih habsburških zemalja od 
1944. godine, ali i zemalja koje su tek od 
XIX. st. uspjele osloboditi turske okupaci- 
je, od koje su baštinile do danas žive orijen- 
talne kulturne, ekonomske, pa i političke 
obrasce, različite od srednjoeuropskih tra- 
dicija zemalja Habsburške Monarhije. Ta 
različitost kulturnih tradicija izražena je 
čak i u naroda koji su važnije ili čak ključne 
dijelove svojih modernizacijskih procesa 
ostvarili u Habsburškoj Monarhiji, ali se taj 
dio njihove povijesti potiskuje zbog politič- 
ke dominacije drugih kulturnih obrazaca. 


Lit.: Seljanin [M. Mandić], Naša abeceda, u: Subo- 
tička Danica ili bunjevačko-šokački kalendar (sa 
slikama) za prostu godinu 1902., Subotica, 1901; 
A.J. P. Taylor, Habsburška monarhija, Zagreb, 
1990; E. Zčliner i T. Schiissel, Povijest Austrije, 
Zagreb, 1997; J. Le Rider, Mitteleuropa, Zagreb, 
1998; Č. Ingrao, Deset nenaučenih lekcija o Sred- 
njoj Evropi — pogled istoričara, u: Nenaučena lekci- 
ja—srednjoevropska ideja i srpski nacionalni prog- 
ram, Beogad, 2001; Hrvatska enciklopedija, 4, 
Zagreb, 2002. 

S. Bačić 


HADROVICS, Laszlo (Lendava, Sloveni- 
ja, 27. VI. 1910. — Budimpešta, 12. V. 
1997.), jezikoslovac, filolog, slavist. Rođen 
je u obitelji podrijetlom iz Hrvatskoga za- 
gorja. Sin je okružnoga bilježnika Eleka 
Hadrovicsa. Osnovnu je školu završio u 
rodnom mjestu. Četiri niža razreda gimna- 
zije završio je kod kiseških (K6szeg) bene- 
diktinaca (1921.-25.), a školovanje je na- 
stavio u kestheljskoj (Keszthely) glavnoj 
premonstratskoj gimnaziji, gdje je 1925.1 
maturirao. Na budimpeštanskom Sveučili- 
štu Pćtera Pazmanya diplomirao je najprije 
latinski, njemački i madžarski jezik s knji- 
ževnostima, a zatim i slavistiku. Doktorirao 
je 1934. tezom Međimurski toponimi. God. 
1935. stipendist je u Berlinu. Od 1937. radi 
u Budimpešti: u Sveučilišnoj knjižnici do 
1941., kao privatni docent 1941.-42., u In- 
stitutu za povijest Madžarske akademije 
znanosti kao južnoslavenski referent 1941 .- 
51., pri Filozofskom fakultetu kao docent 
Istvana Kniezse 1951.-54. i profesor do 
umirovljenja 1974. Bio je profesor mnogih 
Hrvata u Madžarskoj. Predstojnik je Kate- 
dre za slavensku filologiju 1965.-74., a od 
1965. do 1985. i urednik časopisa Studia 


Slavica. Bio je član više odbora Madžarske 
akademije. Glavna su područja njegove 
djelatnosti južnoslavenske filologije (hr- 
vatska, slovenska, srpska), madžarsko jezi- 
koslovlje (sintaksa, semantika, frazeologi- 
ja) te etimologija, onomastika i leksikogra- 
fija. 

Djelatno se bavio hrvatsko-madžarskim 
suodnosima, poviješću starohrvatske knji- 
ževnosti i pravopisa do Gajeve reforme te 
sveukupnom pismenom baštinom Hrvata 
kajkavaca i gradišćanskih Hrvata: »Ungarn 
und die Kroaten« (Ungarische Jahrbiicher, 
Berlin-Leipzig, 1941.), »Zur Geschichte 
der einheitlichen kroatischen Schriftsprac- 
he: Johannes Belostenec (1594-1675) als 
Lexikograph und Prediger« i »Zur Geschic- 
hte der kroatischen Rechtschreibung im 
XVIII. Jahrhunden« (Archivum Europae 
Centro-Orientalis, Budapest, 1942., 1944.), 
»Protestantische Werke in kajkavischkroa- 
tisher Sprache aus der Druckerei des Joan- 
nes Manlius« (Studia Slavica Academiae 
scientarium Hungaricae, Budapest, 1982., 
suautor G. Borsa), »Cantilena pro sabatho: 
starohrvatska pasionska pjesma iz 14. sto- 
ljeća« (Filologija, 1984.), »Sprache und 
Stil in den Dramen von Tituš Brezovački« 
(Festschrift fiir Josip Matešić, Mannheim, 
1992.). Zaokupljen je hrvatsko-madžar- 
skim inačicama tekstova Visio Philiberti, 
pjesmom o Mariji Magdaleni, predlošcima 
Rumanca trojskoga, Aleksandride, Znon- 
čaca M. Magdalenića. Bavio se i hrvat- 
skom pravopisnom poviješću, hrvatsko- 
madžarskom dvojezičnošću, inojezičnim 
elementima i posuđenicama, hrvatskom 
gramatikom, književnim jezikom kajkav- 
skih pisca, leksikografijama i etimologija- 
ma »zatamnjenoga podrijetla« te onomasti- 
kom i toponomastikom: Archivum Europae 
Cenro-Orientalis (1937., 1939., 1942., 
1944.), Građa za povijest književnosti hr- 
vatske (1939.), MTA Njelv es Irodalomtu- 
domdnyi Osztalyanak Kozlemenyei (Buda- 
pest, 1951., 1954., 1957., 1960., 1971.), 
Studia Slavica Academiae scientiarum 
Hungaricae (1955.-58., 1960.-61., 1964., 
1966.-68., 1972.-73., 1977., 1982., 1984.), 
Die Welt der Slaven (Miinchen, 1962., 
1976.), Anali Filozofskog fakulteta u Beo- 


HADROVICS 


gradu (1965.), Anzeiger fiir slavische Phi- 
lologie (Graz, 1966., 1974.), Starine 
(1969.), Hrvatski dijalektološki zbornik 
(1982.). Doprinos poznavanju hrvatskoga 1 
srpskoga jezika u Madžara jesu i dvije sred- 
njoškolske gramatike i dva dvojezična rječ- 
nika u više izdanja; od 1996. u suautorstvu s 
Istvanom Nyomarkayem. Prijevodima na 
madžarski pridonio je promicanju hrvatske 
književnosti: izbor novela S. Kolara (Az 116- 
letnap, Budapest, 1940), Seljačka buna A. 
Šenoe, Uregistraturi (odlomak) A. Kovači- 
ća, djela V. Novaka, K. Š. Gjalskoga (Vil4gi- 
rodalmi antologia, 4, Budapest, 1956.) i Mu- 
ka Spasitelja našega (A szerb-horvdt iroda- 
lom kistiikre, Budapest, 1969.; s J. Totfalu- 
siem). U rukopisu mu je ostao rimovani pri- 
jevod Mažuranićeve Smrti Smail-age Čen- 
gića. Prinos su uspostavljanju mostova 
uzajamnosti i njegova djela: monografija 
Kajkavische Literatur (1964.), Schrifttum 
und Sprache der burgenlćindischen Kroa- 
ten (1974.)1 Ungarische Elemente im Ser- 
bokroatischen (1985.). Autor je ijedne od 
ponajboljih studija o ulozi Srpske pravo- 
slavne crkve u povijesti srpskoga naroda 
(1947.). 


U hungaristici se smatra utemeljiteljem 
teorije i metodologije funkcionalne sintak- 
se i obnoviteljem etimologijskoga ogranka 
madžarskoga jezikoslovlja, a u kroatistici 
jednim od najsustavnijih proučavatelja hr- 
vatsko-madžarskih književnih i jezičnih 
veza te hrvatske kajkavske i gradišćanske 
književnosti i kulture. 


Od 1948. bio je dopisni i od 1970. redo- 
viti član Madžarske akademije znanosti, od 
1974. dopisni je član JAZU-a (HAZU-a), a 
od 1966. član Međunarodnoga slavističko- 
ga komiteta. God. 1985. primio je Državnu 
nagradu, 1987. Spomen-medalju Dezso Pa- 
is, 1991. Jirečekovu spomen-medalju, a 
1995. nagradu Vatroslav Jagić za izniman 
doprinos proučavanju i promicanju hrvat- 
skoga jezika i književnosti. 

Djela: Magyar es deli szlav szellemi kapcsolatok, 
Budapest, 1944; Le peuple serbe et son Eglise sous 
la domination turque, Paris, 1947. (hrvatski prije- 
vod: Srpski narod i njegova crkva pod turskom vla- 


šću, Zagreb, 2000); Orosz-magyar szotdr (suautor 
L. G4ldi), Budapest, 1951 (28 izdanja do 1988); 

Magyar-orosz szotdr (suautor L. Galdi), Budapest, 
1951 (31 izd. do 1988); Gramatika hrvatskoga ili 
srpskoga jezika za srednje škole, Budapest, 1954, 
1964; Der siidslavische Trojaroman und seine un- 
garische Vorlage, Studia Slavica Akademiae scien- 
tiarium Hungaricae, 1, Budapest, 1955; Srpskohr- 
vatsko-madžarski rječnik, Budapest, 1957 (7 izda- 
nja do 1991); Magyar-szerbhorvdt szotdr, Buda- 
pest, 1958 (6 izdanja do 1984); A delszlav Nagy 
Sandor-regćny €s ko&zepkori irodalmunk, MTA 
Nyelv es Irodalomtudomdnyi Osztalyanak Kozle- 
menyei, 16, Budapest, 1960; Kajkavische Literatur 
: Eine Auswahl mit Einleitung, Anmerkungen und 
kurzem Glossar, Wiesbaden, 1964; Jovevenyszd- 
vizsgdlatok, Budapest, 1965; A funkciondlis ma- 
gyar mondattan alapjai, Budapest, 1969; Schrift- 
tum und Sprache der Burgenlćindischen Kroaten im 
18. und 19. Jahrhubdert, Budapest-Wien, 1974; 
Szavak es szoldsok, Budapest, 1975; Ungariche 
Elemente im Serbokroatischen, Budapest-Kčin, 
1985; Magyar torteneti jelentestan, Budapest, 
1992; Segedkonyv a szlavisztikai szemindriumi 
gyakorlatokhoz. Hadrovics Laszlo vdlogatott ird- 
saib6l — Hilfsbuch zu slavistischen Seminaritibun- 
gen: Ausgewdihlte Schriften von Laszlo Hadrovics, 
Budapest, 1994; A magyar Huszita Biblia 6s cseh 
rokonsdga, Budapest, 1994; Hrvatsko-mađarski 
rječnik : Horvat-magyar kisszotar (suautor I. Nyo- 
markay), Budapest, 1996 (2003?, 20062); Srpsko- 
mađarski rečnik, Budapest-Ujvidćk (suautor I. 
Nyomarkay), 1996 (Beograd-Novi Sad, 1997?); 
Magyar-szerb kisszotdr : Mađarsko-srpski rečnik 
(suautor 1. Nyomarkay), Budapest, 2000 (2003.? 
2004,3 2006“). Opširniji popis radova u: S. Marija- 
nović, Ldszlć Hadrovics, Zagreb, 1995. 


Lit.: L. Kiss, Laszlo Hadrovics sechzigjihrig, Stu- 
dia Slavica, 15, Budapest, 1970; F. Gregor, Laszlo 
Hadrovics siebzigjihrig, Studia Slavica, 25, Buda- 
pest, 1979; Magyar 6s nemzetkozi ki kicsoda, Buda- 
pest, 1996; L. Benkć, S. Marijanović, G. B. N€meth, 
1. Nyomarkay, Bucsu Hadrovics L4szlotol, Magyar 
nyelv, 93, Budapest, 1997; L. Kiss, Hadrovics Lds- 
zlo (1910-1997) 6s az Eotvos Collegium (http:// 
www.c3.hu/-magyarnyelv/99-4/kissl.htm); Hrvat- 
ski biografski leksikon, 5, Zagreb, 2002; Zalai elet- 
rajzi kislexikon, Zalaegerszeg, 2006. 


Ž. Mandić 


HADŽIĆ, Antonije (Subotica, 20. XI. 
1831. — Novi Sad, 16.1. 1916.), književnik, 
kazališni i kulturni djelatnik. Srednju školu 
počeo je u Subotici, a završio u Pešti kod pi- 
jarista. U Pešti je i diplomirao prava. Bio je 
jedan od najaktivnijih članova Ujedinjene 
omladine srpske, tajnik Matice Srpske 
1859.-95., njezin predsjednik 1895.-1911. 
te vršitelj dužnosti tajnika od 1914. do smr- 

ti. Istodobno je bio upravitelj Srpskoga na- 
rodnoga kazališta 1869.-79. te njegov pri- 
vremeni upravitelj 1892.-98. Uređivao je 
Letopis Matice Srpske 1859.-69. i 1876.- 
95., Maticu 1865.-70., Pozorište 1871.-1908., 
Mladu Srbadiju 1870. i Zbornik pozorišnih 
dela 1872.-1905. Redovito je objavljivao i 
u mađarskim listovima Magyar Sajto, Hon, 
Fovdrosi Lapok, Vasdrnapi Ujsag, Ellenori 
dr. 

Na četvrtoj godišnjoj skupštini Ujedi- 
njene omladine srpske u Kikindi 24.-28. 
VIII. 1869. u jednoj od odluka iskazana je 
»simpatija prema preduzeću, da izlazi list 
bunjevački, da ga narodu preporuči i da po- 
zove naše književnike da ga, koliko mogu, 
potpomognu«. Glavni zagovornici takve 
potpore namjeri kanonika Ivana Antunovi- 
ća da pokrene list za Bunjevce bili su Subo- 
tičani Boško Vujić, Antonije Hadžić te ta- 
dašnji Osječanin, a budući Subotičanin Sre- 
doje Đorđević. Još tijekom dopisivanja s 
Ambrozijem Šarčevićem 1879. Hadžić je 
izrazio namjeru da napiše »bunjevačku po- 
vistnicu«. Iako u tome nikad nije uspio, s 
položaja tajnika Matice srpske utjecao je na 
raspisivanje nagrade za povijesno-etnog- 
rafsku raspravu o Bunjevcima. Na natječaj 
je došao samo rad Ivana Ivanića (O Bunjev- 
cima: povesničko-narodopisna rasprava), 
koji je 1894. tiskan u subotičkoj tiskari Du- 
šana Petrovića, a autor je nagrađen sa 100 
forinta. 


Izvori: Rukopisno odelenje Matice srpske, inv. br. 
3941,3942, 2943. 


Lit.: Matica Srpska 1826-1926, Novi Sad, 1927; 
Narodna enciklopedija srpsko-hrvatsko-slove- 
načka, 1, Zagreb [1925]; Enciklopedija Jugoslavi- 
je, 4, Zagreb, 1986; 1. Szentgyčrgyi, E. Bažant, Su- 
botička bibliografija 1870-1918, Subotica, 1993; 
M. Grlica, Tri pisma Ambrozija Šarčevića Antoniju 
Hadžiću, Rukovet, 7-9/1995, Subotica. 

M. Grlica 


HAJO, profesionalni tamburaški orkestar 
iz Subotice. Djeluje od 1988. i pri osnivanju 
je imao najmlađi sastav u Vojvodini. Orke- 
star od početka čine Tomislav Vukov (har- 
monika i prvi vokal), Branko Kutuzov (prvi 
basprim), Vojislav Temunović (drugi ba- 
sprim), Ivan Piuković (kontra) i Marinko 


Piuković (bas). God. 2005. pridružio im se 
Dejan Bažant i preuzeo drugi basprim, a 
Vojislav Temunović je prešao na čelo. Or- 
kestar njeguje tradicijsku tamburašku i iz- 
vornu bunjevačku glazbu. God. 1990. za 
naziv bira nadimak znamenitoga tambura- 
škoga virtuoza i skladatelja Pere Tumbasa 
Haje te izdaje audiokasetu s izvornim i tra- 
dicijskim bunjevačkim pjesmama. 


4. PODVIKUJE 
2 BUNJEVAČKA 


su VILA 


E: aj 


Naslovnica kazete 
Podvikuje bunjevačka vila, 1990. 


Među velikim brojem nastupa izdvajaju 
se oni na bunjevačkim prelima u Zagrebu 
1994.-97. te trotjedno gostovanje u zagre- 
bačkom hotelu Esplanade 1994. U istom 
razdoblju studijski su snimili izvorne bu- 
njevačke narodne pjesme i kola za potrebe 
Hrvatskoga radija. Skupa s još dvama orkes- 
trima svirali su na koncertima Zvonka 
Bogdana u Novom Sadu, Sarajevu i Zagre- 
bu (u velikoj dvorani Vatroslava Lisinsko- 
ga) te u Budimpošti i Subotici. Od 1991. do 
2008. svakodnevno su svirali u ekskluziv- 
nom restoranu Majur na Kelebiji, gdje su 
izvodili narodnu, zabavnu, ali i klasičnu in- 
strumentalnu glazbu. Orkestar je 1991. do- 
bio Antušovu nagradu. 

Diskografija: Podvikuje bunjevačka vila, Megaton, 
Novi Sad, 1990. 
Ž. Vukov 


HAJTIL, Ivan (Osijek, 19. VI. 1918. — No- 
vi Sad, 4. V. 2005.), glumac. U rodnom je 
gradu završio pučku školu i dva razreda 
gimnazije, a uz obavljanje različitih poslo- 
va rano se amaterski počeo baviti i glumom. 


HAJTL 


Prvi poluprofesionalni angažman ostvario 
je kao glumac volonter (1948.-50.) u Som- 
boru, gdje je na sceni Narodnoga kazališta 
ubrzo i stalno angažiran (1950.-58.). God. 
1958. pozvan je u ansambl novosadskoga 
Srpskoga narodnoga kazališta, gdje je ostao 
do umirovljenja 1983. Iako se okušao u dje- 
lima različitih kazališnih epoha, tj. u karak- 
ternim ulogama različitih žanrova, najus- 
pješniji je bio u komedijama kreirajući ko- 
mične likove iz pučke svakodnevice. Tako 
je, primjerice, iz klasičnoga europskoga re- 
pertoara odigrao uloge Falstaffa ( Vesele že- 
ne Windsorske) i Kasija (Julije Cezar) u ko- 
mediji i tragediji Williama Shakespearea, 
Jourdainea (Građanin plemić) i Kajganu 
(Ženidba) u komedijama Moličrea i Niko- 
laja Vasiljeviča Gogolja te Dr. Dorna (Ga- 
leb) u drami Antona Pavloviča Čehova. 
Svoju umjetničku osobnost najuspješnije je 
izrazio u komedijama srpskih dramatičara: 
Mitar, Sreta i Marko Vujić (Jovan Sterija 
Popović, Džandrljivi muž, Zla žena, Laža i 
paralaža), Špiro Grabić i Jovan (Kosta Trif- 
ković, Izbiračica i Ljubavno pismo), pop 
Spira (Bogdan Čiplić/Stevan Sremac, Pop 
Ćira i pop Spira), Života Cvijović (Brani- 
slav Nušić, Dr). Ulogom Mirka Bezara, do- 
broćudnoga »Lale« (u širokim bijelim ga- 
ćama, bijeloj košulji s crnim prslukom i u 
šeširu) u komediji Selo Sakule, a u Banatu 
Dimitrija Đurkovića prema prozi Zorana 
Popovića osvojio je gledateljstvo te 1970. 1 
nagradu Sterijina pozorja. Epizodne uloge 
odigrao je u više televizijskih serija (Pro- 
sek, Šta se dogodilo s Filipom Preradovi- 
ćem, Švabica) te desetak filmova (Sveti pe- 
sak, 1968; Hitler iz našeg sokaka, 1975; Ši- 
roko je lišće, 1981). Dobitnik je i više dru- 
gih nagrada (nekoliko nagrada na Susreti- 
ma kazališta Vojvodine; Posebna nagrada 
za ulogu u filmu Hitler iz našeg sokaka na 
Festivalu jugoslavenskoga igranoga filma u 
Puli 1975; nagrada za najbolju epizodnu 
ulogu na Danima komedije u Svetozarevu 
za ulogu u predstavi Ljubavno pismo, 1976; 
Listopadska nagrada Novoga Sada, 1976; 
Iskra kulture Kulturno-prosvjetne zajedni- 
ce Vojvodine, 1977; Sedmosrpanjska na- 
grada Srbije, 1982. 1 dr.). 


J. Ivančić 

HAMŽABEG 
HAMŽABEG —>Andzabeg 


HAN, Stjepan (Budimpošta, 22. VII. 1907. 
— Beograd, 1. X. 1995.), sveučilišni profe- 
sor. Potječe iz ugledne vukovarske liječnič- 
ke obitelji. Nakon završetka pučke i srednje 
škole u Vukovaru, Budimpešti, Somboru i 
Zagrebu upisao se na Tehnički fakultet u 
Zagrebu, gdje je stekao diplomu elektros- 
trojarskoga inženjera 1930. Nakon diplo- 
miranja izabran je za honorarnoga asistenta 
na Tehničkom fakultetu u Zagrebu, a stalno 
se zaposlio u Gradskoj električnoj centrali u 
Zagrebu, gdje je radio na elektrotehničkim, 
ekonomskim i organizacijskim poslovima 
te se brzo afirmirao kao stručnjak. Počet- 
kom 1941. dobio je mjesto pogonskoga in- 
ženjerau Tvornici žigicau Vrbovskom. 


Nakon sloma Kraljevine Jugoslavije 
vratio se u Gorski kotar, gdje je od prosinca 
1941. neprekidno povezan s partizanskim 
pokretom te se od rujna 1943. do demobili- 
zacije kolovoza 1945. nalazio na različitim 
dužnostima civilnoga i vojnoga karaktera 
NOP-a. Među ostalim bio je zamjenik pro- 
čelnika Odjela za obnovu zemlje i načelnik 
Odjela za privredu i statistiku ONOO-a za 
Gorski kotar, povjerenik ZAVNOH-a za 
drvnu industriju Gorskoga kotara, u Tehnici 
agitprop XIII. divizije i dr. 

Nakon rata od 1945. do 1946. bio je na- 
čelnik Općega odjela Glavnoga ravnatelj- 
stva Električnoga poduzeća Hrvatske, taj- 
nik Elektroprivrednoga savjeta Jugoslavije 
i načelnik Planskoga odjela Generalne di- 
rekcije elektroprivrede FNRJ. Početkom 
1946. izradio je koncepciju plana elektrifi- 
kacije Jugoslavije i, organizirajući njegovu 
razradu, glavni je autor prvoga prihvaćeno- 
ga planskoga dokumenta Jugoslavije. Od 
sredine 1946. do 1948. bio je pomoćnik na- 
čelnika Odjela kapitalne izgradnje Minis- 
tarstva industrije FNRJ te je samostalno 
rukovodio prvim planom industrijalizacije 
Jugoslavije. Zatim je do 1954. bio direktor 
biroa za unapređenje proizvodnje Ministar- 
stva teške industrije FNRJ. God. 1954. pos- 
tavljen je za direktora Instituta za prouča- 
vanje produktivnosti rada, a nakon njegove 
pretvorbe u Savezni zavod za produktiv- 
nost rada obnašao je posao direktora do sre- 

dine 1960. Tada postaje samostalni savjet- 
nik i šef Grupe za istraživanja i analize Sek- 
retarijata Saveznoga izvršnoga vijeća za 
rad, a nakon toga sekretar Savezne komisije 
za radno vrijeme zadužen za pripremu i or- 
ganiziranje akcije za provedbu jugoslaven- 
skoga gospodarstva iz režima 48-satnoga u 
režim 42-satnoga radnoga tjedna. 


God. 1962. izabran je za redovitoga pro- 
fesora Ekonomskoga fakulteta u Subotici, 
gdjeje osnovao Katedru za ekonomiku i or- 
ganizaciju industrije, koju je vodio desetak 
godina. God. 1963. u Subotici je osnovao 
Zavod za organizaciju rada i poslovanja, či- 
jije direktor bio do 1974. Taj je Zavod na 
osnovi njegovih projekata i predradnji na- 
bavio računalo srednje veličine, koje je go- 
dinama radilo u tri smjene te je bilo prvo 
središte kompjutorizacije u Vojvodini. Rad 
s računalom postupno se sve više uključi- 
vao u nastavni proces i predstavljao je te- 
melj razvoja informatike na Ekonomskom 
fakultetu u Subotici, što je pridonijelo uvo- 
đenju novih nastavnih disciplina s područja 
informatike i kibernetike te modernizaciji 
nastavnoga procesa. Bio je dekan Ekonom- 
skoga fakulteta u Subotici 1969.-71. 


God. 1976. radi na pripremi osnivanja 
Instituta za informatiku u Novom Sadu, ko- 
jije od 1978. počeo raditi u sastavu Sveuči- 
lišta u Novom Sadu. Bio je direktor toga in- 
stituta, znanstvene i obrazovne ustanove 
utemeljene radi organiziranja i obavljanja 
znanstvenoga rada, izvođenja nastave 1 
transfera znanja na području informatike. 
God. 1980. otišao je u mirovinu, a svoju 
profesionalnu karijeru završio je na mjestu 
potpredsjednika Akademskoga vijeća Eu- 
ropskoga centra za mir i razvoj (ECPD) 
Sveučilišta za mir Ujedinjenih naroda i di- 
rektora ECPD-ovih Međunarodnih poslije- 
diplomskih studija u Beogradu. Krajem 
1980-ih stekao je počasni doktorat Sveuči- 
lištau Novome Sadu. 

Objavio je desetak knjiga, od kojih ne- 
koliko sveučilišnih udžbenika i skripata, vi- 
še odstotinu stručnih i znanstvenih radova s 
područja energetike, znanosti i obrazova- 
nja, planiranja, znanosti o radu i njegovu or- 
ganiziranju, samoupravljanja, informatike 1 
kibernetike, koji su izišli u domaćim i ino- 


zemnim publikacijama. Bio je inicijator i 
organizator mnogih znanstvenih skupova 
domaće i međunarodne važnosti, organiza- 
tor, voditelj i predavač poslijediplomskih 
studija i mentor mnogih doktorskih i magis- 
tarskih radnji. Predavao je na Elektroteh- 
ničkom fakultetu u Beogradu, Ekonom- 
skom fakultetu u Nišu, Ekonomskom fa- 
kultetu u Skoplju, a bio je i gostujući profe- 
sor na više inozemnih sveučilišta. Pratio je 
razvoj znanosti i tehnike u svijetu i uporno 
se zauzimao za primjenu inovacija. Uspješ- 
no je surađivao s gospodarskim i drugim 
organizacijama, a posebnu je pozornost pos- 
većivao mladim darovitim stručnjacima. 
Imao je mnogo raznovrsnih i odgovornih 
društvenih zaduženja i uspješno ih je obav- 
ljao, u čemu mu je pomagalo znanje više 
stranih jezika. 


Stjepan 
Han 


Za svoj rad primio je više priznanja, nag- 
rada i odličja: Spomen-plaketu Sveučilišta 
u Novom Sadu, Spomen-plaketu Elektro- 
tehničkoga fakulteta u Zagrebu. Spomen- 
plaketu Fakulteta ekonomskih nauka u Zag- 
rebu, Zlatnu plaketu Potisje Ada, Zlatnu 
plaketu Društva inženjera i tehničara u Su- 
botici, Zlatnu plaketu nagrade Nikola Tesla, 
Zlatnu plaketu nagrade Boris Kidrič, Pove- 
lju zahvalnosti i priznanja Izdavačkoga 
poduzeća Tehnika, Diplomu Zaslužnoga 
člana Saveza inženjera i tehničara Jugosla- 
vije, Listopadsku nagradu grada Subotice, 
Orden zasluga za narod sa zlatnom zvije- 
zdom i dr. 


Djela: Projekat elektrifikacije savske banovine, Zag- 
reb, 1933; Possibilities of Hydroelectic Develop- 


HAPTIKE 


mens of the Cetina River and the Waters of the 
Karst Plains, Beograd-Zagreb, 1938; Suština, zna- 
čaj i faktori produktivnosti rada, Beograd, 1960; 
Forecastng Student Entrance, Flows and Success 
Rates, Paris, 1971; Prvih deset godina Ekonom- 
skog fakulteta u Subotici, Subotica, 1971; Educa- 
tion ant Trainig in Informatics for Public Admistra- 
tion, Lisbon, 1973; Nauka o radu i njegovom orga- 
nizovanju, Beograd, 1974 (Subotica, 1984); L'en- 
seignement et la formation dans le domaine de l'in- 
formatique, Paris, 1975; Present and Fature of the 
Utilization of informattics in the SFR of Yugoslavia, 
Paris, 1977; Osnovi informatike (suautori D. Obra- 
dović iN. Balaban), Novi Sad, 1978; Uvod u infor- 
matiku (suautor N. Balaban), Novi Sad, 1978; Pri- 
lozi proučavanju racionalne organizacije visokih 
škola (suator D. Jarić), Novi Sad, 1979; Koncipira- 
nje zdravstvenog upravljačko-informacionog siste- 
ma Vojvodine, Novi Sad, 1980; Osnovi informatike 
(suautor N. Balaban), Beograd, 1981 (19832, 
19872); Osnove informatike (suautor N. Balaban), 
Beograd, 1983? (19875, 19894, 19905). 


Izvori: Privatna pismohrana Đure Lončara iz Subo- 
tice: Podaci o kandidatu za prorektora Han ing. 
Stjepan, redovni profesor Ekonomskog fakulteta u 
Subotici; Bio-bibliografski podaci : 10. II. 1976. 
prof. Stjepan Han; prof. dr. Gizela Šušnjar, Uvodno 
izlaganje za Okrugli stol »Misao i djelo profesora 
Stjepana Hana« na X. međunarodnom znanstve- 
nom skupu u organizaciji Ekonomskog fakulteta, 
na Paliću 26. V. 2005., u povodu 10 godina njegove 
smrti. 


Lit.: Anali : 15 godina Ekonomskog fakulteta u Su- 
botici, br. 5, Subotica, 1975; Anali : 25 godina Eko- 
nomskog fakulteta u Subotici 1960 — 1985, Suboti- 
ca,1985; 40 godina Ekomskog fakulteta u Subotici, 
Subotica, 2000. 


Đ. Lončar 


HANZABEG —>Andzabeg 


HAPTIKE (aptike, od njem. Haupttag: 
glavni, svečani dan), svečana zaprežna ko- 
la. Ime su dobile po tom što su, zbog veće 
udobnosti i ljepšega izgleda, rabljene u 
»glavne«, tj. svečane dane za odlazak u cr- 
kvu, na sprovod, u posjet ili na hetiju u ma- 
nje kupnje. Smatra se da su nastale sredi- 
nom XIX. st. zajedno s još nekoliko vrsta 
lakih zaprežnih kola (npr. karuce). Među 
najstarijim pisanim svjedočanstvima o upo- 
rabi haptika u podunavskih Bunjevaca jest 
opis subotičke dužijance iz 1912., u kojem 
se navodi da su bandaš i bandašica išli u 
»feder-kolima«, tj. u kolima s oprugama. 

HAPTIKE 


Izgledom su nalik običnim, tzv. seljač- 
kim kolima, čak su im i neki dijelovi jedna- 
ki (npr. lotra, jarmac, šarage), no, za razli- 
ku od njih, imale su gibnjeve (opruge, 
amortizere) na prednjem i stražnjem paru 
kotača, koji su osiguravali udobnije puto- 
vanje. Prednji kotači bili su znatno manji od 
stražnjih, za razliku od običnih kola, na ko- 
jima su svi kotači bili približno jednaki. 
Imale su i tzv. peti točak (mjesto najarmacu 
kružnoga oblika od željeza, na koje je nali- 
jegao drek, s jednakim takvim kružnim že- 
ljeznim dijelom). On je omogućavao lakše 
skretanje, pa čak i okretanje u mjestu, ali su 
haptike zbog lakoće i slabijega dreka (osno- 
ve, šasije) bile osjetljive na nagla skretanja 
te je postojala opasnost od prevrtanja. Na 
jarmacu (prednji donji pokretni dio kola, 
koji su činili peti točak, gibnjevi, prednji 
kotači i dr.), uz rudo i ždripčanjik (drvena 
oblica za koju su se vezivali konji radi po- 
vlačenja kola), imale su i vitine (ljestvice) 
za penjanje na prednje sjedalo, a još su jed- 
ne vitine bile na sredini kola za penjanje na 
stražnje sjedalo. Stražnji dio kola sa straž- 
njim sicom, tj. sjedalom, i malim šaraga- 
ma činio je zakoš. Stražnje se sjedalo moglo 
ukloniti paje taj prostor, kojije bio i veći od 
prednjega, rabljen i za prijevoz lakše robe. 
Ispred prednjega sjedala, na kojem je sjedio 
kočijaš, a katkad i jedno od starije muške 
djece, nalazio se bak, tj. štitnik od tankih 
dasaka, koji je zaustavljao blato s konjskih 
kopita. Lotra, tj. stranice haptika, bile su od 
karvi (prečke koje su imale ulogu ojačanja) 
ilise (ispunjenja najčešće od pletenoga pru- 
ća s raznim šarama). Iznad svakoga kotača 
bio je šarhanj (blatobran). Haptike su zavr- 
šavale šaragama, jednom vrstom malena 
prtljažnika, koje nisu imale tako važnu 
funkciju kao u običnih kola. Nisu imale ni 
livče, drvena ojačanja osovina prednjih 1 
stražnjih kotača, i za razliku od običnih ko- 
la, koja su imala posebnu konstrukciju za 
kotače, na haptikama su kotači bili pričvrš- 
ćeni maticom, što je zahtijevalo njihovo re- 
dovito održavanje, a posebna se skrb mora- 
la voditi i o drugim dijelovima, npr. /ise su 
se bojile, a stražnje je sjedalo gotovo uvijek 
uklanjano i odlagano na suho mjesto, jer je 
najčešće bilo od kože. 

U novije doba haptike se mogu vidjeti 
tek u svečanim povorkama tijekom duži- 
jance i u nekim obiteljima koje ih čuvaju 
kao ukras i uspomenu. Njihova je cijena 
uvijek bila velika — sredinom 1950-ih staja- 
le su kao dva lanca zemlje. Izrađivali su ih 
bognari, tj. kolari, a Bačka je Topola od 
davnine bila poznata kao mjesto u kojem su 
radili najbolji majstori za izradu haptika. 
Kolarski obrt, koji nije bio čestu Bunjevaca 
i Šokaca, nestao je 1970-ih srazvojem auto- 
mobilske industrije. 


Haptike ; 


Izvor: Kazivanje Grge i Dominike Piuković iz Su- 
botice te Ivana i Petra Matkovića Mandinih s Biko- 
va. 


Lit.: T. Pettko-Szandter, A magyar kocsizds, Buda- 
pest, 1931. 
L. Cvijinil. Piuković 


HARMONIKA (grč. harmonia: sklad), vr- 
sta glazbala na kojem se tonovi proizvode 
razvlačenjem, puhanjem. U prvom je redu 
narodni solistički instrument, iako se susre- 
će iuraznim zabavnim i narodnim orkestri- 
ma. Zbog svojih tehničkih i zvučnih mo- 
gućnosti, popularna je gotovo u cijelom svi- 
jetu. Patent za to glazbalo dobio je Cirrill 
Demian 1829. u Beču, a poslije se razvilo 
mnogo različitih inačica. Postoje dvije 
osnovne vrste — s klavijaturom i s gumbima. 

Općenito se smatra da je harmonika in- 
strument s mijehom koji se rukama razvlači 
i skuplja, čime se potiskuje zrak u svirale s 
metalnim jezičcima. Svirale se otvaraju ili 
zatvaraju s pomoću mehanizma povezano- 
ga s tipkovnicom u obliku klavijature ili su- 
stava gumba. Ima manji ili veći broj regista- 
ra, a svirale se dijele u dvije skupine: melo- 
dijsku (desna ruka) i basovu (lijeva ruka). 
Postoji iusna harmonika — puhačko glazba- 
lo s metalnim jezičcima koji pri puhanju 
vibriraju proizvodeći zvuk. Među poznati- 
jim su europskim harmonikama Hohner, 


Dallape, Royal, Guerrini, Serenelli, Welt- 
meister, Melodija i dr. 


Harmonika je raširena i u srednjem Po- 
dunavlju u raznim tipovima glazbe — narod- 
noj, zabavnoj, a u drugoj polovini XX. st. i 
u klasičnoj. Bila je zastupljena i na pučkim 
veselicama, napose po salašima između 
dvaju svjetskih ratova, jer je bio dovoljan 
samo jedan glazbenik za priređivanje vese- 
lja. U drugoj polovini XX. st. u Bunjevaca i 
Šokaca harmonikaš je bio i u svatovskim 
bandama. Tako se, primjerice, u veselom 
kazališnom igrokazu Žensko prelo Ilije 
Džinića, odigranom na XVIII. velikom pre- 
lu Bunjevačke kasine 2. II. 1938. u Čonop- 
lji, pojavljuje i harmonikaš Bolto. Jedan 
od najpoznatijih bunjevačkih harmonikaša 
bio je Antuš Gabrić (Bikovo, 1929. — Subo- 
tica, 2006.), koji je na harmonici svirao ne 
samo narodne pjesme nego i klasičnu glaz- 
bu, francuske šansone, ruske romance i sta- 
rogradske pjesme. 


Lit.: Naš kalendar za Bunjevce-Šokce-Hrvate za 
prestupnu godinu 1944., Zombor, 1943; www.wi- 
kipedia.org. 

Z. Pelajić 


HATOŠ (madž. hat: šest), bunjevački na- 
ziv zašestkrajcara. Kovanicuje u doba Ma- 
džarske revolucije 1848./49. izdala ma- 
džarska revolucionarna vlada. Iskovana je 
1849. u kovnici Nagybanya (rum. Baia Ma- 
re) u Erdelju, izrađena je od srebra finoće 
438% i mase 2,23 g. Nakon sloma Revolu- 
cije, budući da se masom i finoćom uklapa- 
la u austrijski novčani sistem, ostala je u opt- 
jecaju sve do 1879. 

Lit.: K. Le&4nyfalusi i A. Nagy, 
Penzek 1848-49-ben, Kecske- 
M. mćt,2000. 


P. Skenderović 


- Hatoš 


HATVANI, Ivan (Subotica, 13. VII. 1892. 
— Subotica, između 11. X.11. XI. 1944.), či- 
novnik, kuglač, sportski djelatnik. Sin je 
Nikole i Karoline, rođ. Kopunović. Za Pr- 
voga svjetskoga rata istaknuo se kao austro- 
ugarski vojnik na više bojišnica te je više 
puta odlikovan. U vrijeme raspada Austro- 
Ugarske bio je član mitraljeskoga odjela 


HATZE 


Bunjevačko-srpske narodne garde u Subo- 
tici tijekom studenoga i prosinca 1918., za 
što ga je poslije odlikovao kralj Aleksandar 
Karađorđević. Između dvaju svjetskih rato- 
va bio je gradski činovnik i načelnik Ureda 
za javnu čistoću. Poput mnogih drugih či- 
novnika, da bi zadržao namještenje, morao 
je slavenizirati prezime, promijenivši ga u 
Sabanov (prema vlastitu nadimku Saban). 

Zapažena je njegova aktivnost u subotič- 
kom kuglaškom sportu 1930-ih: bio je pot- 
predsjednik Subotičkoga kuglačkoga pod- 
saveza i njegov osnivač 1933., osnivač i 
predsjednik Jugoslavenskoga športskoga 
kluba Zrinjski iz Subotice 1931.-36., osni- 
vač i predsjednik Jugoslavenskoga kuglač- 
koga športskoga kluba Zrinjski iz Subotice 
1935., prvak Subotičkoga kuglačkoga pod- 
saveza 1934. i parni prvak izvan konkuren- 
cije Jugoslavenskoga kuglačkoga saveza na 
prvom državnom prvenstvu održanom u 
Subotici 15. i 16. VIII. 1936. (nastupao je 
kao član I. subotičkog kuglačkog kluba), 
kapetan i tehnički sekretar Subotičkoga ku- 
glačkoga podsaveza 1 dr. 


Budući da je namještenje zadržao i za 
vrijeme madžarskih vlasti, ubrzo nakon 
ulaska jugoslavenskih partizana u Suboticu 
10. X. 1944. odveden je u nepoznatom pra- 
vcu te je nestao. Njegov sin Geza 1960-ih 
godina počeo je višegodišnju borbu za nje- 
govu rehabilitaciju, u čemu je napokon i 
uspio nakon smjene Aleksandra Rankovića. 


Izvor: Osobna arhiva Zlatka Sabanova s Palića, 
unuka Ivana Hatvanija. 


Lit.: J. Šokčić, Subotica pre i posle oslobođenja, 
Subotica, 1934; Subotički športski list, br. 21.-195, 
Subotica, 1935-40; A Magyar katona, Szazadunk 
legszebb Magyar csatdi, ur. E. Ajtay, Budapest, 
1942; Leksikon sporta općine Sisak 1845—1983., 
ur. M. Matovina, Sisak, 1985. 

S. Bačići E. Hemar 


HATZE, Gordan (Split, 9. VII. 1930. — Va- 
raždin, 9. TV. 1995.), plivač, vaterpolski tre- 
ner, liječnik. Osnovnu školu i klasičnu gim- 
naziju završio je u Splitu, nakon čega se 
upisao na Medicinski fakultet u Zagrebu, 
gdje je diplomirao 1962. Aktivan je i sves- 
tran sportaš od srednjoškolskih dana. Kao 

HATZE 


junior, bavio se nogometom i plivanjem u 
FD Hajduk, bio je i član rukometne sekcije 
Gimnastičkog društva Split 1949., RK 
Marjan (Split) 1949.-50. i RK Željezničar 
(Split) 1950.-52., a u velikom rukometu s 
ekipom RK Marjan (Split) bio je prvak Re- 
publičke lige NR Hrvatske u sezoni 
1950./51. No, najveći sportski uspjeh pos- 
tigao je na juniorskom prvenstvu Jugosla- 
vije u plivanju 1948., kad je postao prva- 
kom na 100 m slobodno, aiste godine bioje 
i ekipni prvak Jugoslavije s momčadi FD 
Hajduk. Uslijed teške ozljede i gubitka jed- 
noga bubrega prerano završio aktivnu kari- 
jeru plivača — pretukli su ga članovi SKOJ-a 
nakon što je, zbog priprema za Olimpijske 
igre u Londonu 1948., odbio otići na omla- 
dinske radne akcije. Međutim, nastavio je 
sportski život kao vaterpolski trener juniora 
i seniora Vaterpolskoga kluba Jadran iz 
Splita, skojim je osvojio prvenstvo države 
1954. 

Tijekom studija sam se uzdržavao, a na- 
kon studija se zbog ženidbe preselio u Som- 
bor te se 1962. zaposlio u željezničkoj am- 
bulanti. Osnivačje Sportske ambulante me- 
dicine rada u gradskoj Dvorani sportova 
Mostonga, gdje je radio kao sportski liječ- 
nik od njezina osnutka 1975. pa do odlaska 
u mirovinu 1991. Zbog vedra duha, dalma- 
tinskoga govora, a napose stručnosti ostao 
je zapamćen u sportskoj medicini u Sombo- 
ru. Dobitnik je priznanja Crvenoga križa 
Vojvodine te Vojvođanske sportske nagrade 
Jovan Mikić Spartak 1983. 


Iz Sombora se preselio u Varaždin 
1992., gdje je radio kao sportski liječnik, uz 
kćerku Adrijanu, rukometašicu. Pokopan je 
u Varaždinu 


Lit.: T. Petrić, Sport u Splitu 1944-1984., Split, 
1986; D. Kolundžija, Leksikon somborskog sporta, 
Sombor, 1990; G. Stojanac, Splitske ruke pune ba- 
luna, Split, 2008. 


Z. Čotai E. Hemar 


HEGEDIŠ, Ivan (Subotica, 18. VII. 
1950.), arhitekt, sveučilišni docent, zrako- 
plovni jedriličar, književnik. Sin Andrije i 
Marije, rođ. Ivković Ivandekić. Osnovnu 
školu i gimnaziju završio je u rodnom gra- 

du. Na Arhitektonskom fakultetu u Beogra- 
du diplomirao je 1974., magistrirao je na In- 
terdisciplinarnom poslijediplomskom stu- 
diju Istraživanje i unapređenje dizajna u 
Zagrebu 1981. temom Dizajn — misaoni 
proces, ana Građevinskom fakultetu u Su- 
botici obranio je 2004. doktorsku disertaci- 
ju Međuveze znakova marketinškoga komu- 
niciranja s urbanim prostorom i njegovim 
funkcijama. Suautor je dvaju fakultetskih 
udžbenika, stručne je radove objavljivao u 
subotičkoj Rukoveti (1986.) i Zborniku ra- 
dova Građevinskoga fakulteta u Subotici 
(2005., 2007.). Uža su mu specijalnost arhi- 
tektura, urbanizam i dizajn. 


Radio je u nekoliko subotičkih poduze- 
ća (Fa-fa, Dekor, Aurometal, Subotičke no- 
vine, 29, SMIM), a neko je vrijeme imao 
status slobodnoga umjetnika. Bio je tehnič- 
ki urednik subotičkoga dvotjednika Žig 
1994.-97. Od 2004. u zvanju je docenta i 
predstojnik je Katedre za urbanizam i arhi- 
tekturu Građevinskoga fakulteta u Suboti- 
ci,na kojem predaje predmete Nacrtna geo- 
metrija, Gradski infrastrukturni sistemi, 
Urbanističko projektiranje i Metodologija 
projektiranja. 

Osnovnu obuku u zrakoplovnom jedri- 
ličarstvu završio je 1967., a motornu 1970. 
Dozvolu sportskoga pilota stekao 1979. 
Ostvario je ukupan nalet na jedrilicama 760 
satis 13200 km preleta 1200 sati naleta avi- 
onima. Od 1982. održao je više osnovnih i 
viših obuka za pilote jedrilice. Kao član 
Aero kluba Ivan Sarić s Bikova sudjelovao 
je, u pojedinačnim disciplinama i ekipno, 
na juniorskim i seniorskim pokrajinskim 
natjecanjima u zrakoplovstvu jedriličara te 
na državnim prvenstavima. Savezni je su- 
dac za zrakoplovno jedriličarstvo, motorno 
letenje i motorno zmajarstvo. 


Autor je znanstveno-fantastičnoga ro- 
mana Kupola. Pjesme je objavljivao u Ru- 
koveti (1969.) i drugdje. 

Djela: Tržišno kominiciranje (suautorica S. Salai), 
Subotica, 1994; Kupola, Subotica, 2000; Marke- 
ting komuniciranje (suautori S. Salai i A. Grubor), 
Subotica, 2007. 

Lit.: Hrvatska riječ, br. 219, Subotica, 2007. 


M. Kopunović 


HEGEDUŠEVIĆ, Josip (Hegeduš) (Vu- 
kovar, 8. X. 1792. — Andzabeg /madž. Erd/, 
prije 2. XI. 1868.), vjerski pisac. U rodnom 
se mjestu školovao i stupio u franjevački 
red, a bogoslovlje je završio u Pešti 1817. te 
je iste godine bio zaređen za svećenika. Do 
1822. bioje kapelan u Tukulji, zatim župnik 
u Andzabegu. Obnovio je crkveni zvonik 
župne crkve i kalvarijsku kapelu te uredio 
groblje. God. 1848. optužen je kao neprija- 
telj domovine i izveden pred vojni sud, ali 
su ga spasili župljani, pa je pušten na slobo- 
du. Bio je poznat kao vrstan govornik na hr- 
vatskom jeziku. Objelodanjene su mu pro- 
povijedi u tri sveska (prva dva s propovije- 
dima od došašća do Duhova, a treći sa sve- 
čanim propovijedima), koji su bili poznati i 
u Hrvatskoj i Bosni. Ostrogonski stožernik 
Ivan Scitovski svoj obrednik želio je obje- 
lodaniti na hrvatskom jeziku, pa je zamolio 
Hegeduševića da ga prevede. 

Djela: Vediljno-svecsane pridike i evangjelice, 1-3, 
Budim, 1840; Elegia honoribus R. P Placidi 
Schroot, Ord. S. Francisci Provinciae Cappistra- 
nae presbyterii, in Regio M. Gymnasio Essekiensis 
professoris Human. et Directoris Emeriti... occasi- 
one solennis condecorationis VII. Kal. Martii A. R. 
S. 1840..., Essekini, 1840; Praedeuterion admini- 
stris rei litterariae Regii Gymnasii Essekinensis in 
perenne gratitudinis monumentum, ac in tesseram 
sincerae pietatis finito cursu scholastico 1840 cer- 
nue dicatum, Eszekini, 1840. 

Lit.: M[arin]. M[andić], Uhićenje hrvatskoga sve- 
ćenika, Hrvatski glasnik, br. 12/2000, Budimpešta; 
Hrvatski biografski leksikon, 5, Zagreb, 2002; V. 
Frkin, M. Holzleitner, Bibliografija knjiga hrvat- 
skih autora u knjižnicama Hrvatske franjevačke 
provincije sv. Cirila i Metoda 1495.-1850., Zagreb, 


2008. : 
Z. Mandić 


HEGEDUS, Antal (Bajmok, 6. VI. 1928.), 
svećenik, povjesničar. Osnovnu školu zavr- 
šio je u rodnom mjestu, srednju školu poha- 
đao je u Subotici i Kalači, diplomirao je 
1951. na Bogoslovnoj akademiji u Budim- 
pešti, doktorirao 1954. u Budimpešti na te- 
mu Patachich Gabor kalocsai ćrsek ćlete 6s 
restaurdcios tevćkenysege te 1981. na Filo- 
zofskom fakultetu u Novom Sadu temom 
Agrarni odnosi u Torontalskoj županiji 
1779-1848. Bio je župnik u Madžarskoj 
1951.-71., poslije čega se vratio u Jugosla- 


HEGEDUS 


viju, gdje se laicizirao. Radio je kao arhivist 
u Arhivu Vojvodine do 1990., zatim je bio 
kustos Vojvođanskoga muzeja u Novom 
Sadu do 1992. te arhivist u Historijskom ar- 
hivu u Subotici do 1993. Živi u Subotici. 


Kao svećenik župnikovao je u Santovu 
1965.-71., čijoj je hrvatskoj katoličkoj za- 
jednici bio pravi »pastir«. Zauzimao se za 
potpunu ravnopravnost Hrvata, koji su se u 
tom razdoblju duhovno preporodili i osna- 
žili svoju nacionalnu svijest. Osuvremenio 
je život zajednice, poučavao je pjevanje no- 
vih hrvatskih crkvenih pjesama, vodio vjer- 
nike u mnoga hodočastilišta, hrvatski su 
učenici stopostotno odlazili na njegove za- 
nimljive sate vjeronauka, potpuno je obno- 
vio crkvu iznutra i izvana. Santovcimaje do 
danas ostao u veoma lijepom sjećanju. 


Kao povjesničar, sam i u suatorstvu ob- 
javioje nekoliko knjiga, a radove je publici- 
rao uglavnom u vojvođanskoj periodici na 
madžarskom i srpskom jeziku. Ponajviše se 
bavio crkvenom i agrarnom poviješću u kas- 
nofeudalnoj južnoj Ugarskoj, u okviru če- 
gaje obrađivao i teme koje su izravno ili ne- 
izravno vezane uz povijest ovdašnjih Hrva- 
ta (Biblioteka somborskih franjevaca u vre- 
me Josifa IL, Bibliotekarski godišnjak Voj- 
vodine, 15, Novi Sad, 1977; Knjige som- 
borskog franjevačkog manastira 1786. go- 
dine, Bibliotekarski godišnjak Vojvodine, 
15, Novi Sad, 1977; Literatura prve polovi- 
ne XIX veka o privredi Torontalske, Bačko- 
bodroške i Sremske županije, Zbornik za 
istoriju, 21, Novi Sad, 1980; Dvovlašće i 
poreski dvoplatnici u Bačkoj XVII veka, 
Zbornik Matice srpske za istoriju, 29, Novi 
Sad, 1984; Sombor u Revoluciji 1848/49, 
Zbornik Matice srpske za istoriju, 38, Novi 
Sad, 1988; Slobodan i kraljevski grad Som- 
bor (1749-1848), Dometi, 100-103, Som- 
bor, 2000; Nemzetisegeink elmagyaros- 
odasa, Vajdasagi Pax Romana Almanach 
1992-2000, Tothfalu, 2001; Rakoczi 6s a 
horvatok, Bacsorszag, 1-9/2003, Szabad- 
ka; A romai katolikus egyhaz a Bacskaban 
1941-1944 kozott, Bdcsorszdg, 71-9/2004, 
Szabadka. Uredio je nekoliko knjiga, među 
ostalim i zbornik radova o subotičkoj gim- 
naziji Gymnasium 1747-1997 (Subotica, 
1997), drugi svezak anotirane bibliografije 

Južnoslovenski narodi u mađarskoj perio- 
dici : 1780-1800 (Novi Sad, 1998) te zbor- 
nik Vajdasdgi Pax Romana Almanach 
1992-2000 (Tothfalu, 2001). Bio je znan- 
stveni suradnik Instituta za istoriju u No- 
vom Sadu i suradnik Enciklopedije Jugo- 
slavije. 


U radovima od izravne važnosti za po- 
vijest podunavskih Bunjevaca posebno se 
ističe odbacivanjem historiografskih tvrd- 
nja daje kalački nadbiskup Gabrijel Patačić 
pomadžarivao (čak i silom, »batinom«) Bu- 
njevce, jer se temelje na jednoj zagonetnoj 
rečenici iz 48. poglavlja prvoga sveska 
knjige Istvana Katone Historia metropoli- 
tanae Colocensis ecclesiae (I-II, Colocae, 
1800), a protivno je i Patačićevim stajališti- 
ma prema Hrvatima, ali i drugim narodima 
u Kalačkoj nadbiskupiji. 

Djela: Demografska i agrarna statistika Vojvodine 
1767-1867 (suautorica K. Cobanović), Novi Sad, 
1991; Imenik žrtava Drugog svetskog rata na pod- 
ručju subotičke opštine : Szabadka kozseg II. vildg- 


haborus dldozatainak nevsora (suautori L. Merko- 
vićiM. Grlica), Subotica : Szabadka, 2000. 


Lit.: L. Gerold, Jugoslaviai Magyar Irodalmi Lexi- 
kon (1918-2000), Ujvidćk, 2001; Bajmok, ur. A. 
Mojzes, Szabadka, 2002. : 

Ž. Mandić 


HEIMRL (Heimerl), Milan (Križevci, 15. 
VIII. 1876. — Križevci, 10. VII. 1917.), po- 
litičar i publicist. U Zagrebu je 1894. zavr- 
šio gimnaziju i počeo studirati pravo. Godi- 
nu dana poslije, u vrijeme boravka Franje 
Josipa I. u Zagrebu, bio je među studentima 
koji su ispred Hrvatskoga narodnoga kaza- 
lišta u znak prosvjeda spalili madžarsku za- 
stavu. Zbog toga je osuđen na dva mjeseca 
zatvora i jednogodišnje isključenje sa sveuč- 
ilišta. Studij nastavlja najprije u Beču, a 
zatim u Pragu. Ondje je 1897. suuređivao 
časopis Hrvatska misao, a 1898. pisao je za 
Novo doba, jugoslavenski orijentiran časo- 
pis hrvatskih, srpskih i slovenskih studena- 
ta na praškom sveučilištu. Svoje političke 
poglede oblikovao je pod utjecajem Ma- 
sarykova političkoga realizma, pri čemu se 
zauzimao za narodnu samostalnost Južnih 
Slavena te kritizirao tradicionalnu hrvatsku 
politiku okrenutu povijesnomu i državno- 
mu pravu. Nakon završetka studija 1900. 


22 


dvije je godine u Češkoj radio kao sudac, a 
zatim se vratio u Hrvatsku. Politički se an- 
gažirao za financijsku samostalnost Hrvat- 
ske, hrvatsko-srpsku suradnju i socijalnu 
pravdu, a protivio se njemačkoj i madžar- 
skoj hegemoniji te političkomu utjecaju 
Katoličke crkve. Nakon aneksije Bosne i 
Hercegovine usprotivio se i srpskoj ekspan- 
zionističkoj politici prema toj zemlji. 


Za Hrvate iz ugarskoga Podunavlja va- 
žan je ponajprije kao autor napisa »Bunjev- 
ci i Šokci u Ugarskoj«, koji je 1898. objav- 
ljen u praškom Novom dobu (god. I, broj 
6-7, str. 246-254). Posrijedi je jedna od naj- 
oštrijih kritika asimilacijske politike ugar- 
skih vlasti prema Bunjevcima i Šokcima u 
vrijeme nakon Hrvatsko-ugarske nagodbe 
izrečena od nekoga iz Hrvatske. U članku 
opisuje podrijetlo i povijest ugarskih Bu- 
njevaca i Šokaca te političke i društvene 
prilike u kojima živi taj »lijepi dio našega 
naroda«. lako ističe da u njihovu narodnom 
životu veliku važnost ima Ivan Antunović, 
izdavač Bunjevačkih i šokačkih novina te 
autor »sve sile knjiga«, ana njegovu tragu i 
Neven, Subotičke novine, Pučki list i Dani- 
ca te u puku rašireni Kačićev Razgovor, 
Relkovićev Satir i mnogobrojna izdanja 
Društva sv. Jeronima i Matice hrvatske, 
odlučnim i ograničavajućim čimbenikom 
smatra neprovođenje i otvoreno kršenje 
ugarskoga Zakona o narodnostima iz 1868. 
Njega su, ističe Heimrl, »najumniji ma- 
džarski državnici: Deak, Ečtvos i dr. stvori- 
li«, ali je u ugarskoj unutarnjoj politici sa- 
mo mrtvo slovo na papiru. To se odnosi po- 
najprije na Bunjevce i Šokce, čija se jezična 
i kulturna prava krše osobito flagrantno na- 
kon 1879. Tako se u Subotici i okolici, gdje 
Bunjevci u to doba predstavljaju većinu sta- 
novništva, ni u jednoj školi ne poučava na 
njihovu jeziku. U njih su naime namješteni 
samo učitelji koji njime ne vladaju, dok se 
učitelji Bunjevci u pravilu raspoređuju po 
madžarskim i njemačkim mjestima. Zbog 
toga bunjevačka djeca u školi nauče iznim- 
no malo, a ne svladaju čak ni sam madžar- 
ski jezik, zbog čega im je poslije onemogu- 
ćena daljnja naobrazba. Madžarizacijska se 
politika međutim, nastavlja Heimrl, provo- 


dii znatno otvorenije — u somborskom siro- 
tištu djecije tako zabranjeno da međusobno 
govore bunjevački iako ih je od 16 čak 12 
bunjevačkoga podrijetla, a jednoj polaznici 
djevojačkoga zavoda u Kalači naloženo je 
da se socem dopisuje isključivo madžarski. 
U Subotici je pak zabranjena priredba Veli- 
ko kolo, isprva jer na programu nije bilo 
madžarskih pjesama i govora, a kada su oni 
uvršteni, onda zato što je to učinjeno bez 
konzultacija s Madžarima. U asimilacijsku 
je politiku, navodi dalje Heimrl, uključena i 
Katolička crkva, pa su tako žandari u Erči- 
nu s oružjem upali na misu kad su vjernici 
zapjevali bunjevački nakon što im je uvede- 
na propovijed na madžarskome, a opisuje i 
upravo tada aktualan tzv. santovački slučaj, 
tj. odluku Šokaca u Santovu da istupe iz Ka- 
toličke crkve zbog nametanja madžarskoga 
jezika. Tu Katoličkom krugu u Subotici pre- 
davanja se održavaju samo na madžarskom, 
iako 90% slušalaca čine Bunjevci. Zbog 
svega toga, zaključuje Heimrl, mnogi se 
Bunjevci i Šokci, osobito obrazovani i uče- 
ni, »iznevjeruju svome narodu«, poput su- 
botičkoga gradonačelnika Laze Mamužića, 
aioni koji su nacionalno svjesni boje se tra- 
žiti prava koja im zakonski pripadaju. Kada 
to i učine, bivaju u pravilu proglašeni pobu- 
njenicima. I svojih se regionalnih imena ta- 
ko čvrsto drže samo zato da im se ne bi zam- 
jerila nevjera prema domovini i težnja iz- 
van Ugarske. Unatoč tomu pojedine srpske 
novine Nevenu predbacuju da se zauzima 
za hrvatstvo Bunjevaca, a Heimrl s pošto- 
vanjem ističe jugoslavenski duh u kojem je 
uredništvo toga lista formuliralo odgovor — 
žao im je što među Hrvati i Srbima ima toli- 
ko mržnje, jerje riječ o jednom narodu. He- 
imrl članak završava pozivom Bunjevcima 
da stupe u vezu s drugim nemadžarskim na- 
rodima u Ugarskoj te da koordinirano s nji- 
ma i politički nastupe. Hrvate u Hrvatskoj, 
kojima predbacuje da se više zanimaju za 
germanizaciju Poljaka nego za madžariza- 
ciju svoje prekodravske braće, poziva pak 
da se ugledaju u Čehe i uče iz njihove za- 
uzetosti za sunarodnjake u Donjoj Austriji. 
Lit.: Hrvatski biografski leksikon 5, Zagreb, 2002. 
P. Vuković 

HEKA, Ladislav (L4szl6) (Mikleuš, Sla- 
vonija, 22. LX. 1959.), sveučilišni docent, 
spisatelj. Sinje Ladislava i Marije, rođ. Ma- 
jor. Osnovnu školu i gimnaziju završio je u 
Belom Manastiru, a diplomirao je na Prav- 
nom fakultetu u Osijeku. Radio je kao prav- 
nik u Stručnoj službi SIZ-ova Općine Beli 
Manastir. U Segedinu živi od 1991., a od 
1993. polazi poslijediplomski studij na 
Pravnom fakultetu Sveučilišta JATE (J6- 
zsef Attila Tudomanyegyetem, danas SZTE, 
Szegedi Tudomanyegyetem), na kojem od 
1996. radi kao pozvani predavač na Katedri 
za pravnu povijest. Doktorsku disertaciju 
pod naslovom A horvdt-magyar kozjogi vi- 
szony, kulonos tekintettel a horvdtorszdgi 
1868.I. torvenycikkre es a magyarorszdgi 
1868:XXX. torvenycikkre (Hrvatsko-ugar- 
ski javnopravni odnosi s posebnim osvrtom 
na hrvatski Zak. članak 1868:I. i ugarski 
Zakonski članak 1868:XXX.) obranio je 
2004. na Pravnom fakultetu u Segedinu, 
gdje je iste godine imenovan za znanstve- 
noga suradnika, a od 2008. je docent na In- 
stitutu za komparativno pravo. Na Pravno- 
me fakultet u Segedinu predaje predmete 
Ustavnopravna povijest Hrvatske i Ugar- 
ske, Komparativna analiza pravnih sustava 
južnoslavenskih zemalja, Pravo balkanskih 
naroda, Vjerski i politički sukobi na južno- 
slavenskom području, Komparativna ana- 
liza pravnih sustava slavenskih država, 


L. Heka, Povijest Hrvata Dalmatina 
u Segedinu, Budapest-P6cs, 2004. 

Islamsko pravo, Židovsko pravo. Kao po- 
zvani predavač na Filozofskom fakultetu u 
Segedinu predaje predmete Uvod u kroati- 
stiku (Kulturna povijest Hrvatske) te Srp- 
ska narodna poezija i tradicija (etnografija). 


Znanstvenoistraživačka djelatnost us- 
mjerena mu je u prvom redu na pravno- 
povijesne teme, a zatim na područje pored- 
benoga prava. Istražuje pravne sustave Hr- 
vatske, južnoslavenske regije, odnosno sla- 
venskih zemalja, te pravnu tradiciju uteme- 
ljenu na Božjem (vjerskom) zakonu (islam- 
sko i židovsko pravo). Istražuje i običajno 
pravo te etnografiju naroda i etničkih skupi- 
na koje žive na južnoslavenskom, balkan- 
skom području (romani kris, albansko obi- 
čajno pravo) te povijest Hrvata u Madžar- 
skoj, napose Dalmatina u Segedinu. Pro- 
učavanjem arhivske građe iz zaborava je iz- 
vukao segedinske Hrvate, danas sasvim 
asimiliranu etničku zajednicu, koja je odi- 
grala važnu ulogu u životu toga grada, a o 
kojoj se malo zna u Madžarskoj, ali i u Hr- 
vatskoj. 


Sudjelovao je na više međunarodnih 
stručnih konferencija, a Mađarska akade- 
mija znanosti — Odsjek Segedin dodijelila 
mu je 1992. treću nagradu za uradak Obnov- 
ljene uspomene na Drugi svjetski rat (su- 
autor s Ildiko Szondi), a 1993. drugu nagra- 
du za rukopis Oči straha (suautor s Ildiko 
Szondi). God. 1996. dobio je I. nagradu od 
strane fondacije Kisteleki Alapitvdny za is- 
traživanja Bunjevci (Dalmatini) u životu 
grada Segedina, dok je 1999. na natječaju 
za udžbenik iz narodopisa raspisanom od 
strane Ministarstva prosvjete odabran nje- 
gov rukopis Kulturno naslijeđe na tlu Hr- 
vatske te se rabi kao udžbenik za učenike 9. 
110. razreda u manjinskim hrvatskim škola- 
ma na kojima se nastava odvija i na hrvat- 
skom jeziku. Njegovi udžbenici i skripte ra- 
be se na Pravnom fakultetu u Segedinu, 
Pravnom fakultetu u Pečuhu (uradak Szer- 
bia allam- 6s jogtortenete) te na Višoj školi 
Berzsenyi Daniel u Sambotelu (madž. 
Szombathely) (uraci Hrvatsko-mađarski 
povijesni kalendar te Narodopis). Znan- 
stvene studije na madžarskom, hrvatskom, 
srpskom i njemačkom jeziku objavljivao je 
u časopisima Etnografija Hrvata u Mađar- 

skoj, Jogtudomdnyi Kozlony, Godišnjak 
Hrvatskoga glasnika, Pannonisches Jahr- 
buch: Panonska ljetna knjiga, Tiszatdj, Po- 
gledi, Zbornik Pravnog fakulteta Sveučili- 
šta u Rijeci, Scrinia Slavonica, Glasnik 
Advokatske komore Vojvodine i dr. 
Dugogodišnji je vanjski suradnik Hr- 
vatskoga glasnika iz Budimpešte te Hrvat- 
ske redakcije Madžarskoga radija u Peču- 
hu. Dio komentara iz Hrvatskoga glasnika 
objavljen je u knjizi Publikacije: Obrana i 
posljednji dani. Publicistički uraci (samo- 
stalno ili u koautorstvu sa suprugom Ildiko 
Szondi) s područja prava, povijesti i politi- 
ke objavljivani su mu i u madžarskim časo- 
pisima i tjednicima (Kapu, Heti Magya- 
rorszag, Magyarorszag, Magyar Kultura, 
Vilagszovetseg, Heti Vilaggazdasag iz Bu- 
dimpešte, Juss iz Szolnoka, Szeged iz Sege- 
dina), u dnevniku Magyar Nemzet iz Bu- 
dimpešte i u lokalnim dnevnicima De/ma- 
gyarorszdg, Szegedi Naplo, Delvilag. 


Djela: A szegedi dalmatdk, Szeged, 2000; Horvat 
alkotmdny- 6s jogtortenet I. r6sz, 1848-ig, Szeged, 
2000; Adalćkok Horvdtorszdg alkotmdnytortenete- 
hez, Szeged, 2001; Hrvatsko-mađarski povijesni 
kalendar, Budapest, 2001; A delszlav dllamok 
alkotmdnytčrtćnete, Szeged, 2002; fgy volt, Sze- 
ged, 2002; Narodopis: Kulturno naslijeđe na tlu 
Hrvatske, Budapest, 2002; Publikacije: Obrana i 
posljednji dani, Budapest, 2003; Horvdtorszag kul- 
turdlis 6s mitvelodestortćnete, Szeged, 2004; Povi- 
jest Hrvata Dalmatina u Segedinu, Budapest-Pćcs, 
2004; A magyar-horvat dllamkozosseg alkotmdny 
— 6s jogtortćnete, Szeged, 2004; Horvdtorszdg 
alkotmdny- 6s jogtortenete II. resz (1848-1918), 
Szeged, 2004; Horvat kompakt utiszotar, Szeged, 
2005; Szerbia dllam- 6s jogtortenete, Szeged, 
2005; A szldv nepek joga. I. resz : A szokdsjogtol a 
torvćnykezćsig, Szeged, 2006; fgy volt, P6lmono- 
stor : Beli Manastir, 2007; A szldv dllamok jo- 
grendszerei, Szeged, 2008; Trebao sam, ali nisam, 
Szeged, 2008; A zsido jogrendszer alapjai, Szeged, 
2008; Povijesna uloga i značenje Hrvata Dalmati- 
na u životu Segedina : A Szeged Dalmatak (Bunye- 
vdcok) t&rtenete, Segedin : Szeged, 2009. 


Lit.: D. Andrasi: Heka L4szlo: Horvat alkotmany- 
6s jogtčrtćnet I. r6sz (1848-ig), Zbornik Pravnog 
fakulteta u Zagrebu, 6/2000, Zagreb; A. Torjanac, 
Tri nova udžbenika, Pogledi, 1/2002, Budapest; I. 
Szondi, Ladislav Heka: Publikacije : Obrana i po- 
sljednji dani, Pogledi, 3/2003, Budapest; S. Bačić, 
Povijest segedinskih Hrvata, u: Hrvatska riječ, br. 
72, Subotica, 2004; I. Kajtar: Historiai-joghistoriai 
kčtetek deli szomszedallamaink ismeretćhez. JU- 


RA, 2/2006, P€cs; T. Antal, A szokasjogt6l a szlav 
t&rvćnyekig, Jogtortćneti szemle, 2/2007, Buda- 
pest-Gy6r-Miskolc. 

T. Žigmanov 


HELSINŠKI ODBOR ZA LJUDSKA 
PRAVA U SRBIJI, nevladina organizacija 
sa sjedištem u Beogradu. Članica je Među- 
narodne helsinške federacije za ljudska pra- 
va, čije se djelovanje temelji na praćenju 
ostvarivanja ljudskih prava zajamčenih Za- 
vršnim aktom Konferencije o europskoj si- 
gurnosti i suradnji iz Helsinkija 1975. Naj- 
prije je osnovana udruga Helsinki Watch 
Group u Sovjetskom Savezu 1976., a posli- 
je se osnivaju i nacionalne organizacije u 
drugom socijalističkim zemljama, zatim u 
zapadnoeuropskim zemljama, a od 1990-ih 
iu novonastalim državama bivšega Sovjet- 
skoga Saveza i Jugoslavije, pa ih danas ima 
ukupno 46. Tu organizaciju valja razlikova- 
ti od udruge Human rights watch (prvotno 
ime Helsinki watch), utemeljene 1978. sa 
sjedištem u SAD-u, te British Helsinki Hu- 
man Rights Group, utemeljene 1992. u 
Londonu, koje također prate provođenje 
Helsinške deklaracije, ali su u pitanju po- 
sebne organizacije. 

Nacionalna organizacija u Srbiji uteme- 
ljena je u rujnu 1994. radi promicanja ideje 
vladavine prava i zaštite ljudskih i manjin- 
skih prava. Programsku misiju Odbor 
ostvaruje upozoravajući na različite zlo- 
uporabe vlasti, negativne posljedice poli- 
tičkih odluka i kršenje ljudskih i manjinskih 
prava; različitim edukacijskim programima 
inedvosmislenim zauzimanjem za uklanja- 
nje uočenih problema te nakladničkom dje- 
latnošću. U vrijeme vladavine Slobodana 
Miloševića (do listopada 2000.) Odbor je 
zbog svojih aktivnosti imao velikih proble- 
ma, što je nekoliko puta kulminiralo prijet- 
njama ubojstvom čelnici Sonji Biserko. I 
nakon pada Miloševićeva režima Odbor je 
nastavio beskompromisno djelovati, nepres- 
tano upozoravajući na povrede ljudskih 1 
manjinskih prava i zauzimajući se za njiho- 
vo otklanjanje. Jedna je od rijetkih nevladi- 
nih organizacije u Srbiji kojoj je u žarištu 
djelovanja kontinuirano bila i problematika 
manjinskih prava, za što je zaslužan posebi- 

ce voditelj novosadskoga ureda Pavel Do- 
monji. 

Za Hrvate u Vojvodini važna su godiš- 
nja izvješća Odbora o stanju ljudskih pra- 
va u Srbiji, u sklopu kojih su i segmenti o 
položaju manjina i manjinskim pravima. 
Tako je u prvom Izveštaju o ljudskim pravi- 
ma u Srbiji za 1997. godinu (Beograd, 
1998.) objavljen i Izveštaj o položaju Hrva- 
ta, što je prvo cjelovito izvješće na tu temu u 
Srbiji nakon 1990. U njemu se obuhvatno i 
pouzdano govori općenito o položaju i prob- 
lemima Hrvata kao nove manjine nastale 
nakon raspada SFRJ, ali io konkretnim pro- 
blemima (ne)ostvarivanja prava Hrvata u 
Vojvodini. U gotovo svakom sljedećem go- 
dišnjem izvješću u dijelu koji se odnosi na 
položaj nacionalnih manjina u Srbiji upo- 
zorava se i na probleme pripadnika hrvat- 
ske manjinske zajednice, zbog čega pred- 
stavljaju nezaobilazno vrelo za suvremenu 
povijest ovdašnjih Hrvata. 


Za Hrvate su od posebne važnosti i slje- 
deći zbornici koje je izdao Odbor: Manjine 
u Srbiji (J. Briza, S. Biševac, T. Žigmanov, 
V. Ilić, S. Biserko i K. Lazović, Beograd 
2000., također i na engleskom jeziku: Mi- 
nority in Serbia, Beograd, 2000.), u kojem 
se, osim u samostalnoj cjelini, položaj hr- 
vatske manjine u Vojvodini, obrađuje i u di- 
jelu pod naslovom Etničke manjine u Voj- 
vodini tokom NATO intervencije, što je jedi- 
na objavljena obrada položaja Hrvata u Voj- 
vodini u tom razdoblju; Manjine i izbeglice 
u Vojvodini (Beograd, 2001.), u kojem je 
objavljena sociološka studija Manjine i iz- 
beglice u spletu etnonacionalističke radi- 
kalizacije, koju je za potrebe izdavača izra- 
dio Vladimir Ilić i kojom su obuhvaćeni i 
Hrvati, s time da se rezultati koji se tiču od- 
nosa Hrvata prema izbjeglicama ne tretiraju 
samostalno u posebnom poglavlju, nego su 
rasuti po cijelom tekstu; Zndividualna i ko- 
lektivna prava manjina (Beograd, 2001.); 
Manjine i tranzicija (Beograd, 2002.); se- 
parat U sukobu sa etničkim identitetom dr- 
žave: nacionalne manjine u Srbiji, Godi- 
šnje izvješće Ljudska prava i kolektivni 
identitet (Beograd, 2004.); Očuvanje multi- 
etničkog identiteta Vojvodine (Beograd, 
2008.). 

Lit.: T. Žigmanov, Hrvati u Vojvodini danas — tra- 
ganje za identitetom, Zagreb, 2006; 
T. Žigmanov 


HEPP, Mišo (Gara, 28. VIII. 1952.), kul- 
turni i društveni djelatnik. Rođen u ratar- 
skoj obitelji Mihalya Heppa, Nijemca, i 
majke Katice Horvat, bunjevačke Hrvatice. 
Osnovnu je školu završio u rodnom selu, a 
srednju — Trgovački tehnikum Nikole Zrin- 
skoga — u Pečuhu. Budući da mu je majčina 
sestra bila učiteljica u ondašnjoj Hrvatsko- 
srpskoj školi u Pečuhu, razmjerno rano 
uključio se u kulturna zbivanja Hrvata na 
tom području. Nakon mature studira na Vi- 
sokoj pedagoškoj školi hrvatsko-srpski je- 
zik i književnost te povijest. Uključuje se u 
rad Folklornoga ansambla Baranja, koji di- 
ljem Europe prikazuje folklorno blago Hr- 
vata u Madžarskoj, te u njemu kao tajnik ra- 
di gotovo četvrt desetljeća. U međuvreme- 
nu se upisuje na studij kulturologije na Filo- 
zofskom fakultetu Sveučilišta Eotvos 
Lordnd, na kojemje diplomirao 1983. 


Nakon prvih studija zapošljava se u Poe- 
čuhu u sindikalnom domu kulture, gdje i za 
Hrvate organizira razne programe. Za rav- 
natelja novootvorenoga Južnoslavenskoga 
kluba August Šenoa u Pečuhu imenovan je 
1983. U Pečuhu 1989. organizira Hrvatski 
dan, koji je poslije postao tradicionalan, a 
klub je preimenovao u Hrvatski klub. Pod 
njegovim vodstvom Klub postaje kultur- 
nim središtem trećine Hrvata koji žive u 
Madžarskoj, a djeluje i kao metodička radi- 
onica za cijelu zemlju. Tečajeve hrvatskoga 
jezika u pečuškoj školi za strane jezike vo- 
dioje 1989.-2000., u Gimnaziji Janusa Pan- 
noniusa predavao je na smjeru za hrvatske 
odgajateljice 1984.-87., a nakon ukinuća 
toga smjera predavao je u srednjoj Trgovač- 
koj školi Nikole Zrinskoga u Pečuhu 1987.- 
93. 


Član je Saveza Hrvata u Mađarskoj od 
njegova osnutka i predsjednik njegova Ba- 
ranjskoga ogranka. Član je pečuške Hrvat- 
ske manjinske samouprave, a bio je angaži- 
ran i pri ustrojavanju mjesnih hrvatskih sa- 
mouprava. Osnivač je i predsjednik Druš- 
tva hrvatskih vinogradara i lovaca u Bara- 
nji 1993. i Hrvatskoga kulturnoga društva 

Augusta Šenoe u Pečuhu 1992., koja su ute- 
meljena radi njegovanja hrvatskoga jezika 1 
običaja. Pridonio je i utemeljenju Društva 
bivših i sadašnjih zagrebačkih studenata 
1996. Kao kulturni djelatnik, gotovo dva 
desetljeća surađuje s Hrvatskom maticom 
iseljenika, Hrvatskim kulturnim saborom, 
Muzejsko-galerijskim centrom, Ansam- 
blom Lado i dr. Od 2007. predsjednik je Hr- 
vatske državne samouprave u Madžarskoj. 


Za vrijeme rata u Hrvatskoj organizirao 
je prosvjedni skup na pečuškom glavnom 
trgu, gdje se pod hrvatskom zastavom zah- 
tijevalo zaustavljanje agresije i međunarod- 
no priznavanje Hrvatske. Sudjelovao je u 
različitim karitativnim akcijama za pomoć 
prognanima i izbjeglima, a prva pomoć za 
izbjeglice u Madžarskoj stigla je preko Hr- 
vatskoga kluba August Šenoa. Bio je Povje- 
renik za Republiku Madžarsku Ureda Vla- 
de Republike Hrvatske za prognane i izbje- 
gle, a sudjelovao je u osnivanju hrvatskih 
izbjegličkih škola u Šiklošu, Mohaču i 
Nagyatadu. U Hrvatskom svjetskom kon- 
gresu bio je član Odbora za humanitarnu 
pomoć. 

Ž. Mandić 


HEPTIKA (eptika, jektika, sušica; /af. 
hecticos > grč. ektikos: grozničav), bunje- 
vački i šokački pučki naziv za tuberkulozu 
pluća. Bolest je bila poznata još u starom 
Egiptu i staroj Grčkoj. Hipokrat je opisao 
habitus tuberkuloznoga bolesnika riječima: 
»Prsa su mu uska, udovi dugi, koža nježna, 
oči sjajne, na obrazima je cirkumskriptno 
rumenilo, a duh živahan«. U liječenju su se 
propisivala sredstva za iskašljavanje, a pre- 
poručivali su se mliječna dijeta i masaža ti- 
jela te boravak na moru. U srednjem vijeku 
smatralo se da je bolest zarazna, a potkraj 
XVIII. i početkom XIX. st. počela se javlja- 
ti sve češće zbog intenzivne urbanizacije i 
industrijalizacije. Česta je u društvenim 
skupinama skromnijih životnih uvjeta, a bi- 
la je zastupljena i na području što ga nasta- 
njuju Bunjevci i Šokci. 

Iako je uzročnik bolesti otkriven još 
1882., učinkovitija terapija razvijena je tek 
sredinom XX. st. Dotad se liječenje temelji- 
lo na iskustvu prijašnjih generacija. Podu- 


navski Bunjevci i Šokci koristili su se u tu 
svrhu gustom smjesom brašna i vode, ko- 
jom se oblagao prsni koš bolesnika, ili 
smjesom svinjske masti i vode, kojom su se 
premazivala prsa te su se pokrivala novin- 
skim papirom (olovo), a bolesnik je tijekom 
noći bio omatan flanelskim platnom. Od 
hrane se preporučivala ustajala debela ne- 
masna slanina, crni luk te kozje mlijeko. 
Smatralo se daje svako jutro potrebno popi- 
ti čašicu rakije u kojoj su nekoliko dana bila 
jaja (kalcij) te uzeti žličicu meda s nareza- 
nim hrenom i sl. Preporučivani su i boravak 
na čistu zraku u planini, kraće ili dulje šet- 
nje te što manje izlaganje Sunčevu zračenju 
i napornomu tjelesnomu radu. 
Lit.: Lj. Mitrović, Kratak pregled istorije tuberku- 
loze, u: Srpski arhiv za celokupno lekarstvo, god. 
36, sv. XI., Beograd, 1934; Medicinska enciklope- 
dija, 9, Zagreb, 1964; M. Peić, G. Bačlija, Rečnik 
bačkih Bunjevaca, Novi Sad, 1990. 

E. Libman 


HERALDIKA (n/at. heraldus > njem. He- 
rold: glasnik), grboslovlje; pomoćna povi- 
jesna znanost koja proučava strukturu, po- 
stanak i razvoj grbova. U korijenu je među- 
narodnoga naziva imenica herold, koja je 
označivala nižega službenika što je na ple- 
mićkim okupljanjima najavljivao goste. 
Grbovi su se razvili iz praktičnih potre- 
ba i isprva su se isticali na vojničkim štito- 
vima kako bi se tijekom bitke razlikovale 


Dijelovi grba: 1. Heraldički likovi koji su pos- 
tavljeni nad štitom — obvezni dijelovi 
grba: kaciga, plaštevi, nakitili ukras, 

»točenice«, znakovi čina i dostojanstva; 
2. Likovi koji okružuju grb i nisu njegovi bitni 
dijelovi: čuvari grba, zastori, redovi, gesla i 
bojni povici, zastave 

suprotne strane. U tom se obliku prvi put 
pojavljuju za Prve križarske vojne 1099. S 
vremenom su postali nasljedni simboli ple- 
mićkih porodica, a ubrzo su ih prihvatile i 
crkvene vlasti te gradovi i općine. Do po- 
četka XIII. st. grb se sastojao samo od štita, 
ana njemu se obično nalazio i neki heral- 
dički lik koji je simbolizirao ratne pothvate, 
npr. odsječena glava, mač, lav i sl. Poslije se 
nad štit dodavala kaciga s nakitom iz koje je 
virio kratki plašt, a često i točenice, gesla te 
oznake čina i dostojanstva. Iznad grba nala- 
zile su se kadšto i heraldičke krune: grofov- 
ska, barunska i plemićka. 


Pri izradi i uporabi grbova poštovana su 
stroga heraldička pravila, posebice u razdob- 
lju »žive heraldike« XII.-XV. st., a mašto- 
vitost, bogatstvo i kićenost uresa doseže vr- 
hunac u vrijeme baroka, pa je najveći broj 
grbova i zabilježen u baroknoj izvedbi. 
Opisivanje grbova prema heraldičkim pra- 
vilima naziva se blazoniranje (franc. bla- 
son: grbovni štit): opis počinje od štita, za- 
tim se opisuju heraldički likovi kojima je 
štit označen, a nakon toga elementi iznad 
štita (kacige, krune, plaštevi). U heraldici se 
najčešće rabe crvena, plava, zelena i crna 
boja te boja zlata, odnosno žuta, i boja sreb- 
ra, odnosno bijela. Iznimno se pojavljuju i 
tri pomoćne boje: ljubičasta, narančasta i 
boja krzna, tj. smeđa. 

U Hrvatskoj se grbovi prvi put pojavlju- 
ju početkom XIII. st. na pečatima dokume- 
nata, a prema dosadašnjim spoznajama pr- 
va se grbom počela koristiti porodica Šubić 
iz Bribira na rijeci Krki — grb joj je imao cr- 
veni štit s crnim gavranovim krilom. Pri- 
morski su gradovi bili pod snažnim utjeca- 
jem talijanske heraldike, dok je na sjeveru 
Hrvatske i u Podunavlju prevladavao utje- 
caj madžarske i austrijske heraldike. 


Zasluge po kojima je netko postao ple- 
mić mogle su biti svjetovne, crkvene ili voj- 
ničke naravi, a vladari su plemstvo i grb pod- 
jeljivali poveljom koja se naziva grbovni- 
com (lat. /iterae armales). Takve povelje 
nastaju uglavnom u vrijeme učvršćivanja 
feudalnoga sustava u Europi u XIV. st., no 
grbovnice su i u vrijeme Habsburgovaca is- 
ključivi način dodjele plemstva sve do ras- 
pada Austro-Ugarske 1918. Plemstvo je 

moralo biti i potvrđeno u saboru te upisano 
u saborski protokol kako bi se spriječila kri- 
votvorenja. Ugarske i hrvatske grbovnice 
sastavljane su uglavnom na latinskom, nje- 
mačkom i madžarskom jeziku, s time da je 
u Hrvatskoj i Ugarskoj razdoblje žive heral- 
dike XV.i XVI. st. 


Senjanin Pavao Ritter Vitezović (1652.- 
1713.) napisao je prvi hrvatski grbovnik 
Stemmatographiju, u svojoj je Banologiji 
usto prikazao 62 grba hrvatskih banova te je 
bio prvi Hrvat koji se koristio heraldičkim 
nazivljem. Nakon njega heraldikom su se 
bavili Emilij Laszowski, Ivan Kukuljević 
Sakcinski, Ivan Bojničić, Viktor Antun Du- 
išin (najvažniji za podunavske Bunjevce), 
Bartol Zmajić i dr. Najpoznatiji su hrvatski 
grbovnici Ohmučevićev iz 1590., čijije ori- 
ginal izgubljen, ali je poznato nekoliko nje- 
govih prijepisa ili kopija, zatim Palinićev iz 
XVII. st., Fojnički grbovnik iz XVII. st. te 
Stemmatographia sive armorum Illyrico- 
rum Pavla Rittera Vitezovića iz 1701. Emi- 
lij Laszowski bio je urednik i pokretač he- 
raldičkoga lista Vitezović, koji je izlazio 
1903.-04. godine, a pred Drugi svjetski rat 
počeo je izlaziti i Heraldički glasnik. 

Primjena je grba bila višestruka: isticali 
rabnim predmetima, od pečata i novca do 
medalja i pokućstva, a osim što su imali de- 
korativnu ulogu, upućuju i na vlasnika 
objekta, što pomaže u određivanju njegove 
starosti. Grb kao vizualni identitet u sred- 
njem vijeku, a posebice u vrijeme tzv. žive 
heraldike, ima važnost u komunikaciji i 
identifikaciji časti i statusa te pri uspostavi 
osnovnih načela u pravu i međunarodnoj 
diplomaciji. 

Heraldika u podunavskih Bunjevaca. 
Plemićki grbovi u podunavskih Bunjevaca 
mogu se grupirati prema vremenu stjecanja 
plemstva u četiri skupine: 1446.-1688., 
1690.-99., XVII. st. (najviše porodica plem- 
stvo je dobilo u tom razdoblju) te XVIII. st. 
Heraldička analiza bunjevačkih grbova 
može pomoći u proučavanju prošlosti, od- 
nosno gospodarskih, društvenih i političkih 
odnosa koji su vladali u razdobljima kad su 
grbovi nastajali i kad su dodjeljivani poje- 
dinim osobama. 

Grbovi su uglavnom jednostavni, bez 
pretjeranih ukrasa, a na većini je sablja kri- 
vošija u oklopljenoj desnici, što je, inače, 
osobito karakteristično za bosansku heral- 
diku. Grbovi koji su dodjeljivani poslije od- 
likuju se većom stilizacijom i ukrasima, ali 1 
dalje u osnovi imaju bosanske karakteristi- 
ke. Najviše grbova potječe iz razdoblja na- 
kon Karlovačkoga mira 1699. 

Kad jeu pitanju simbolika, među životi- 
njama lav po broju premašuje sve ostale: on 
je najčešća heraldička figura i omiljeni he- 
raldički lik. Uglavnom je prikazan u stoje- 
ćem položaju, u desnoj šapi obično drži ne- 
ko oružje, najčešće je dvorep i s krunom na 
glavi. U grbu stare hrvatske plemićke poro- 
dice Knezi /Knezević/ Knežević nalazi se 
zlatan lav sa žezlom i sv. Juraj, koji jaše na 
konju i ubija zmaja. Lav je zastupljen i u gr- 
bovima porodica: Adamović, Ambrozović, 
Horvat, Jakopčić, Knežević, Kovač, Lati- 
nović, Marković, Novaković, Nimčević, 
Piuković, Sarić, Sekulić, Stipanović, Vida- 
ković, Vuković i dr. I vuk je tipičan hrvatski 
heraldički element i uglavnom je vezan za 
Liku, Slavoniju i Podunavlje (Vuković). 
Zastupljeni su i likovi različitih vrsta ptica, 
posebice orla. Orao je jednoglav i prikazan 
jeraširenih krila, ana nekoliko grbova nala- 
zi se crno orlovo krilo (Parčetić, Bibić, Iva- 
nić, Barić, Ambrozović, Milašin i dr.). Veći- 
naje bunjevačkoga plemstva vojnička, pa 
je zbog togau grbovima različito oružje: sab- 
lje, buzdovani, bradve i mačevi te tipični 
životinjski i ljudski likovi oboružani sablja- 
ma ili mačevima u borbenom stavu. Čest je 
lik i ljudska glava nabijena na sablju krivo- 
šiju, što je simboliziralo vjekovnu borbu 
protiv Osmanlija (Pilasanović, Parčetić, 
Vojnić, Vidaković i dr.). Konj kao heraldič- 
ki lik prikazan je u grbovima porodica Su- 
čić, Miković, Rudić i dr., a jednorog u grbu 
porodice Brnjaković. Sablja krivošija nala- 
zi se samo u grbovima ličkih, slavonskih 1 
podunavskih bunjevačkih časničkih obite- 
lji — ona ne postoji kao heraldički simbol u 
grbovima zapadnoeuropske i srednjo- 
europske heraldike, gdje je u uporabi samo 
ravni mač. Sablja je, dakle, tipičan hrvatski, 
odnosno uskočki heraldički lik, koji je oda- 
tle preuzeti u madžarsku heraldiku. 


Na nekoliko grbova prikazani su ljudski 
likovi, obično muškarci odjeveni u ratničke 
odore s oružjem te dijelovi ljudskoga tijela, 
npr. ruka, i to oklopljena ili sa sabljom kri- 
vošijom, a na nekoliko grbova prikazan je i 
ratnik u punoj ratnoj odori (Ambrozović. 
Antunović, Bošnjak, Latinović, Mamužić, 
Mandić, Miković, Pilasanović, Parčetić, Pi- 
uković, Rudić, Sekulić, Sučić, Strilić, Vuje- 
vić, Vuković, Vidaković, Vojnić 1 dr.). Na 
pojedinim su grbovima i likovi nebeskih 
pojava, najčešće mjesec, polumjesec, zvije- 
zde, trobrijeg i rijeka (Kovačić, Vojnić, Ba- 
bić, Bibić, Bukvić i dr.). Od motiva iz bilj- 
noga svijeta u heraldici su najčešće zastup- 
ljeni ljiljan, ruža, tulipan, krošnja drveta, 
zelene grane i snop žita (Bibić, Babić, Stri- 
lić, Ivanić i dr.) 


Grb Bunjevaca iz molbe caru Rudolfu II. 


Kada jeriječ o grbovima Bunjevaca kao 
kolektiviteta, heraldički je najznačajniji 
grb primorskih Bunjevaca iz njihove molbe 
caru Rudolfu II. (1552.-1612.), kojega je 
prvi objavio Emilj Laszowski 1938. Na 
njemu se nalaze sv. Ivan Krstitelj, koji je 
prema tradiciji Bunjevce nagovorio na 
bijeg s turskoga područja u kršćansku zem- 
lju, i sv. Juraj, zaštitnik vojnika. U pozadini 
je prikazana šuma, kojaje pratila narod tije- 
kom njihovih mnogobrojnih seoba u potra- 
zi za sigurnijim i boljim uvjetima života, a u 
heraldičkim gredama nalazi se i srebrna 
rijeka koja pri dnu vodoravno presijeca štit 
grba, što je najvjerojatniije Buna. Iz najno- 
vijega su razdoblja grb, kojega je izradio 
vinkovački Bunjevac Dubravko Kopilović, 

kojije u privatnoj uporabi i manje je poznat, 
te službeni grb bunjevačke zajednice u 
Srbiji koja niječe hrvatsko podrijetlo, koji 
je donesen uz potporu mjesnih srpskih 
povjesničara, a izradio ga je srpski heraldi- 
čar Mirko Stojnić. 

Lit.: P. Ritter Vitezović, Stematographia, Zagreb, 
1702; 1. Kukuljević Sakcinski, Nadpisi sredovječni 
i novovjeki na crkvah, javnih i privatnih sgradah u 
Hrvatskoj i Slavoniji, Zagreb, 1891; I. Bojničić, 
Popis plemića proglašenih na Saboru Kraljevine 
Hrvatske, Slavonije i Dalmacije, od godin 1577.- 
1848., Zagreb, 1896; I. Ivanyi, Bunyevac ne- 
messćgiink, B4cs-Bodrogh vdrmegye Tortenelmi 
Tdrsulat 6ćvkonyve, 1/1887, Zombor; I. Bojničić, 
Der Adel von Kroatien und Slavonien, J. Siebmac- 
her 5 grosses und allegemeins Wappenbuch,IV/13, 
Niirnberg, 1899; R. Lopašić, Spomenici Hrvatske 
krajine, 1-3, Zagreb 1889; E. Reisszig, A varmegye 
nemes csaladai, Bacs-Bodrog varmegye, 2, ur. S. 
Borovszky, Budapest, [1909]; M. Mandić, Bunje- 
vačko plemstvo, Subotička Danica ili bunjevačko- 
šokački kalendar za prostu godinu 1927, Subotica, 
1926; I. Antunović, Razprava o podunavskih i poti- 
sanskih Bunjevcih i Šokcih,? Sombor, 1930; E. La- 
szowski, Grbovi Jugoslavije, Zagreb, 1931; V. A. 
Duišin, Zbornik plemstva u Hrvatskoj, Slavoniji, 
Dalmaciji, Bosni i Hercegovini, Dubrovniku, Koto- 
ru i Vojvodini, 1-2, Zagreb, 1938-1939; V. A. Dui- 
šin, Plemićke porodice II, u: Vojvodina, 2, Novi 
Sad, [1941]; A. Sekulić, Bački Hrvati, Zagreb, 
1991; E, Ljubović, Gradski i plemićki grbovi Senja, 
Senj, 1998; E. Ljubović, Grbovi plemstva Gacke i 
Like, Rijeka, 2001; M. Szluha, B4cs-Bodrog vdr- 
megye nemes csalddjai, Budapest, 2002; A. Seku- 
lić, Osobna imena, prezimena i nadimci bačkih Hr- 
vata, Subotica, 2006; Bunjevačke novine, br. 3-7, 
34-45 Subotica, 2005-09; E. Ljubović, Grb Bunje- 
vaca Krmpoćana, u: Živjeti na Krivom putu, 1, ur. 
M. Černelić i dr., Zagreb, 2008; www.bunjevac.com 


E. Ljubović 


HERCEGOVINA, povijesna i zemljopi- 
sna regija u južnom dijelu Bosne i Hercego- 
vine, koja obuhvaća oko petinu teritorija te 
države. Ukupna površina Hercegovine iz- 
nosi 9.948 km?. 


Ime. Naziv je dobila prema bosanskom 
velmoži Stjepanu Vukčiću iz obitelji Kosa- 
ča, koji se 1448. proglasio hercegom od 
svetoga Save. Prvi se put javlja pod ime- 
nom Hercegovina (tur. Hersek) u pismu bo- 
sanskoga sandžakbega Isa-bega Ishakovića 
1454. 1 to se ime ustalilo u prvih stotinjak 
godina turske vlasti. Do tada se to područje 

nazivalo Humom, Humskom zemljom ili 
Zahumljem. 


Granice. Tijekom povijesti područje se 
Hercegovine mijenjalo. Današnja granica 
prema Dalmaciji uglavnom je utvrđena tije- 
kom mletačko-turskih ratova u XVII. i 
XVIII. st., granica s Crnom Gorom povuče- 
naje na Berlinskom kongresu 1878., dok se 
granicom prema Bosni najčešće smatra sje- 
verna granica nekadašnjega Hercegovač- 
koga pašaluka iz XIX. st., koja vodi ispod 
Duvanjskoga polja, planinom Čvrsnicom, 
rijekom Ramom, planinama Bjelašnicom i 
Visočicom te gornjim tokom rijeke Neret- 
ve. U širem smislu Hercegovina je obuhva- 
ćala i područja koja su joj pripadala do dru- 
ge pol. XIX. st. — zapadne dijelove današnje 
Crne Gore i novopazarskoga Sandžaka i 
krajnje jugoistočne dijelove Bosne (tzv. 
Stara Hercegovina) te dijelove današnje 
Hrvatske (Dalmatinske zagore, Makarsko- 
ga primorja, donje Neretve). 

Naselja. Gospodarsko je i kulturno sre- 
dište Mostar sa 126 067 st. (1991.), dok su 
središta općina uglavnom manji gradovi: 
Široki Brijeg, Posušje, Grude, Čitluk, Lju- 
buški i Tomislavgrad (zapadna Hercegovi- 


na), zatim Ljubinje, Bileća, Nevesinje, 
Gacko, Trebinje i Stolac (istočna Hercego- 
vina), Konjic i Jablanica (sjeverna Herce- 
govina) te Čapljina, Neum i Ravno (južna 
Hercegovina). 

Prirodni uvjeti. Kao prirodna regija sa- 
stoji se iz dva dijela: visoke (gornje) Herce- 
govine i niske (primorske) Hercegovine. 
Visoka Hercegovina obuhvaća slijev gornje 
i srednje Neretve, znatan dio dinarskoga 
predjela Bila i Polja, visoke planine Volujak 
(2294 m), Čvrsnicu (2228 m), Prenj (2155 
m), Velež (1968 m), Crvanj (1920 m), Lov- 
nica (1856 m), Ljubuša (1797 m), Čabulja 
(1776 m) te kraška polja, Nevesinjsko i Ga- 
tačko. Niska ili jadranska Hercegovina se 
prostire oko donjega toka Neretve 1 u slje- 
vovima rijeka Bregave i Trebižata te obuh- 
vaća Mostarsko polje, Popovo polje i Tre- 
binjsko polje. Najduža je rijeka Neretva du- 
ga218 km, a zatim Trebišnjica, koja je duga 
99 km. Na klimu u Hercegovini utječe blizi- 
na Jadranskoga mora, zatim reljef i nad- 
morska visina. U veliku dijelu niske Herce- 
govine prevladava sredozemna klima, koju 
karakteriziraju blage zime i topla ljeta. Izra- 
zito je kišno doba od studenoga do veljače, 

Današnje područje Hercegovine 

dokje tijekom ostatka godine suho. U viso- 
koj Hercegovini prevladava kontinentalna 
klima sa snježnim oborinama tijekom zime. 
Najizraženiji vjetar, bura, puše sa sjevera i 
sa sjeveroistoka. Bura je suhi vjetar, koji 
puše u cijeloj Hercegovini, a najviše zimi, 
dok tijekom jeseni i proljeća puše jugo, koje 
s mora donosi kišne oborine. 

Stanovništvo. Još od davnina stanovni- 
štvo niske Hercegovine bavilo se uzgojem 
vinove loze i voća, a poslije duhana i agru- 
ma, dok se u planinskoj Hercegovini sta- 
novništvo poglavito bavilo stočarstvom, 
odnosno uzgojem ovaca i koza. Hercegovi- 
na je područje s kojega se pučanstvo u po- 
sljednjih pet stoljeća stalno iseljavalo, bilo 
stihijski zbog gladi i ratne ili kakve druge 
pohare, zatim zbog progona katoličkoga 
puka za turskoga i jugoslavenskoga razdob- 
lja, ili je organizirano kolonizirano ili na- 
silno raseljavano još od turskoga vakta pa 
do komunističke agrarne reforme i koloni- 
zacije nakon Drugoga svjetskoga rata. Za- 
padni su Hercegovci naseljavali Liku, juž- 
nojadranske otoke, Dalmatinsku zagoru, 
Ravne kotare, Istru, središnju Bosnu, Povr- 
basje, Bosansku Posavinu, Bačku, Baranju, 
Slavoniju, Srijem, Podravinu, Moslavinu, a 
deseci su ih se tisuća od prestanka turske 
vlasti iselili u prekomorske te zapadno- 
europske zemlje (posebno u Njemačku), dok 
su istočni Hercegovci gravitirali prema Cr- 
noj Gori, Beogradu i Vojvodini. Zbog toga 
je Hercegovina područje slabe naseljenosti 
jer na jednom četvornom kilometru živi 44 
stanovnika s udjelom od oko 10% u ukup- 
nom broju stanovništvu BiH (4 377 033): 
prema popisu iz 1991. u Hercegovini je ži- 
vio 437 131 stanovnik, od kojih je, prema 
nacionalnoj strukturi, bilo 206 457 Hrvata 
(47,23%), 112 984 Bošnjaka (25,84%), 93 
047 Srba (21,26%), 18 494 Jugoslavena 
(4,23%) te 6 149 ostalih (1,36%). 

Hercegovina se također dijeli na zapad- 
nu i istočnu, s rijekom Neretvom kao grani- 
com. U zapadnoj Hercegovini izrazito do- 
minira hrvatsko (katoličko) stanovništvo 
(oko 95%), a slično je i ujužnoj Hercegovi- 
ni. Bošnjaci (muslimani) uglavnom žive u 
dolini Neretve, prema popisu stanovništva 
1991. činili su četvrtinu stanovništva u is- 

točnoj Hercegovini. Srbi (pravoslavni) ve- 
ćinsko su stanovništvo u istočnohercego- 
vačkim općinama Bileća, Gacko, Ljubinje, 
Nevesinje i Trebinje. 

Hercegovina je tradicionalno patrijar- 
halno područje, koje karakterizira i velika 
vezanost za običaje. Među hercegovačkim 
katolicima raznovrsna su narodna kola, od 
izrazito sporih do brzih pokreta i običaja, 
najpoznatije je narodno pjevanje ganga, a 
glavna su glazbala gusle i diple. U svadbe- 
nim običajima mladići su odlazili k djevoj- 
kama na »silo«. »Pričanje« mladića i dje- 
vojke dovodilo je do »dogovora« roditelja, 
čaji uz kalendar: »mačkari« (Poklade), za- 
brana pjevanja osim Gospina plača (Koriz- 
ma), bijela odjeća (Uskrs), »svitnjaci« 1 ra- 
nojutarnje kupanje na jezerima i rijekama 
(sv. Ivan), derneci: šetnja, pjesma 1 kolo (uz 
blagdane, zaštitnike župa), »zamiranje cura 
i momaka« (upoznavanje, zaljubljivanje), 
predbožićno darivanje: »materice« i »oči- 
ći«, kićenje kućai paljenje »badnjaka«, slav- 
ljenje Božića i božićnih blagdana, »šiba- 
nje« djece (Dan nevine dječice) i dr. 

Povijest. Zasebna povijest Hercegovi- 
ne počinje za vladavine velikih hercego- 
vačkih vojvoda Kosača od 1392. Stjepan 
Vukčić Kosača, koji je vladao u Humskoj 
zemlji i Podrinju, radi podizanja ugleda 
1448. prvi je uzeo naslov »hercega od sv. 
Save« jer je manastir Mileševa (kraj dana- 
šnjega Prijepolja), u kojem su bile moći Sa- 
ve Nemanjića, bio u njegovom posjedu. 
Sam naslov herceg, kojim su se u Hrvatskoj 
i Ugarskoj najčešće služili kraljevi sinovi ili 
najbliži rođaci, prema madžarskomu obli- 
ku, preuzeo je od splitskoga hercega Hrvoja 
Vukčića Hrvatinića. Iako je nejasno tko mu 
je dao naslov hercega (njemački car Frie- 
drich III., papa Nikola V., sultan Murat II., 
napuljski vladar Alfonso V, bosanski ban 
Stjepan II. Kotromanić ili jednostavno on 
sam sebi), koristio se njime da bi označio 
veću samostalnost prema bosanskomu kralju 
te se od tada cjelokupni posjedkojim je, kao 
dijelom Bosne, upravljao herceg Stjepan 
više nije nazivao Humskom, nego Herce- 
govom zemljom, tj. Hercegovinom. Ime- 
nom Hercegovina počeo se tako od sredine 

XV. st. nazivati prostor od Ostroga (kod da- 
našnjega Nikšića) na istoku do Imotskoga 
na zapadu i od Jadranskog mora na jugu do 
Konjica na sjeveru. Stolni grad Hercega 
Stjepana Vukčića bio je Blagaj. 

Kao i u Bosni, i u srednjovjekovnoj su 
Hercegovini bile zastupljene tri kršćanske 
konfesije: patarenska, katolička i pravos- 
lavna. Većina stanovništva slijedila je pa- 
tarenstvo, koje su katolička i pravoslavna 
crkva proglasile herezom. Ona se u doku- 
mentima naziva patarenskom, bogumil- 
skom, manihejskom i sl., domaći je izvori u 
organizacijskom smislu nazivaju Crkvom 
bosanskom, a njezini su pripadnici sebe na- 
zivali »dobrim kršćanima«. Kada se po- 
sljednji bosanski kralj Stjepan Tomašević 
(1461.-63.) htio oduprijeti Turcima, narod 
se nije odazvao jer su vjerski progoni koje 
je poduzimao protiv domaćega stanovni- 
štva ostavili duboka traga. Tako nakon Bo- 
sne (1463.) Osmanlije osvajaju i Hercego- 
vinu — najveći dio posjeda hercega Stjepana 
Vukčića Kosače zauzet je 1465., stolni grad 
Blagaj pao je 1466., a primorski grad Novi 
(Herceg Novi) 1482. Nakon toga dolazi do 
masovnoga prelaska patarena na islam, 
uglavnom bez prisile, zbog prijašnjih pro- 
gona od inkvizicije i križarskih vojska, ali i 
sličnosti patarenstva i islama (polumjesec i 
zvijezda, strogi post, odbojnost prema ki- 
povima i ikonama i dr.), pri čemu su islam 
prve primile najistaknutije velikaške obite- 
lji. Islamizaciju je olakšala i odsutnost or- 
ganizirane kršćanske crkve na tom tlu, jerje 
franjevačka provincija Bosna Srebrena 
imala je svoje sjedište u Đakovu još od 
1252., a Srpska pravoslavna crkva uopće 
nije postojala 1371.-1557. Tada je rad Peć- 
ke patrijaršije obnovio veliki vezir Meh- 
med-paša Sokolović, a mjesto patrijarha u 
četiri generacije zauzimali su vezirov brat 
Makarije i njegovi potomci Antonije, Gera- 
sim i Savatije, koji su se koristili svojim pri- 
vilegiranim položajem te su poticali prela- 
zak katolika na pravoslavlje. 

Osvojene dijelove Kosačinih zemalja 
Osmanlije su isprva priključili Bosansko- 
mu sandžaku. Sandžak Hersek formirali su 
1470. sa sjedištem u Foči, a prvi mu je san- 
džak-beg bio Hamzabeg. Isprva je Herce- 

govački sandžak dio Rumelijskoga ejaleta, 
a kad je 1580. osnovan Bosanski pašaluk, 
ulazi u njegov sastav. Sandžak-begovi često 
su boravili u Mostaru, a sjedište je konačno 
je preneseno u Pljevlja 1572. Do kraja XVI. 
st. Hercegovački je sandžak imao 11 kadi- 
luka, au XVII. st. njihov se broj povećao na 
17. Pod osmanskom vlašću dogodile su se 
velike etničke promjene, prije svega kroz 
islamizaciju i iseljavanje: najjače je islami- 
ziran sjeverni i sjeveroistočni dio Hercego- 
vine, a stanovništvo bosanskoga i hercego- 
vačkoga sandžaka naseljavalo je osvojena 
područja Ugarske i Hrvatske (dio toga ko- 
loniziranoga stanovništva bili su i Šokci iz 
Turske Hrvatske te podunavski Bunjevci iz 
Turske Dalmacije, odnosno Kliškoga san- 
džaka — osvojenih dijelovi Dalmacije, Like 
i jugozapadne Bosne). Mlečani postupno 
osvajaju pojedina područja Hercegovačko- 
ga sandžaka u XVII. i XVIII. st.: za Kandij- 
skoga rata (1645.-69.) zauzeli su Makarsko 
primorje, u Morejskom ratu (1683.-99.) u 
cijelosti su osvojili područja u Dalmaciji, a 
Požarevačkim mirom 1718. pripali su im 
dolina Cetine i Imotski. 


Zbog daljnjih neuspjeha u ratovima s 
Rusijom kao saveznicom Srba i Crnogora- 
ca, Osmanlije su tijekom XIX. st. prisiljeni 
ustupati teritorij s desne obale Drine. Boja- 
zan da će Bosna zbog stjecanja autonomije 
Srbije, Grčke i Albanije ostati izolirana od 
ostalih dijelova Carstva bila je glavni raz- 
log za borbu protiv središnje sultanove vla- 
sti. God. 1832. ugušen je protureformni 
ustanak Husein-kapetana Gradaščevića, a 
za nagradu je Ali-paša Rizvanbegović ime- 
novan vezirom novoga Heregovačkoga pa- 
šaluka, nastaloga 1833. izdvajanjem Herce- 
govačkoga sandžaka iz Bosanskoga pašalu- 
ka. U njegovu su sastavu bili Prijepolje, 
Pljevlja, Kolašin, Drobnjaci, Nikšić, Čajni- 
če, Nevesinje, Ljubinje, Trebinje, Stolac, 
Počitelj, Blagaj, Mostar, Duvno i Konjic. 
Područja bivšega Hercegovačkog i Bosan- 
skoga pašaluka 1865. ujedinjena su u Bo- 
sanski vilajet, koji je podijeljen na 7 san- 
džaka, odkojih je jedan bio obnovljeni Her- 
cegovački sandžak (konačno je upravno 
prestao postojati 1882.). Pokušaji reformi 
sultana Abdulmedžida, koje su, među osta- 


lim, predviđale pogodnosti za kršćane u 
Carstvu, naišle su na otpor muslimanskoga 
plemstva, što je pridonijelo izbijanju Her- 
cegovačkoga ustanka (Nevesinjska puška) 
1875. Prvo su ustali pravoslavni Srbi, ali su 
im se pridružili ihercegovački katolički Hr- 
vati 19. VI. 1875. u Gabeli, na čelu s don 
Ivanom Musićem i hajdučkim četama An- 
drijice Šimića. U sukob su se uključile Srbi- 
ja i Crna Gora, a poslije i Rusija, koje su 
poduprle ustanike. Zbog poraza u ratu pro- 
tiv Rusije, Turska je bila prisiljena prihvati- 
ti odredbe Berlinskoga kongresa 1878., na 
kojem je Austro-Ugarskoj dan mandat za 
okupaciju Bosne i Hercegovine na 30 godi- 
na kao naknada za gubitke nastale odustaja- 
njem od teritorijalnih zahtjeva prema Italiji. 
Teritorijalna pripadnost Bosne i Hercegovi- 
ne Turskoj nije dovedena u pitanje, tako da 
je ona formalno bila pod turskim suvereni- 
tetom, ali u stvarnosti pod austro-ugarskom 
upravom, koja ju je vojno okupirala. Odlu- 
kama Berlinskoga kongresa dotadašnja su 
područja Hercegovačkoga sandžaka Pljev- 
lja i Prijepolje pripojeni novopazarskome 
sandžaku, a Nikšić, Piva i Banjani Crnoj 
Gori. Austro-ugarska je pripojila Foču i 
Čajniče sarajevskomu okrugu 1879. 


Nakon sloma Austro-Ugarske Monarhi- 
je u Prvom svjetskom ratu pristupilo se re- 
alizaciji Wilsonovih ideja o novom poretku 
u Europi te je 1. XII. 1918. proglašena Kralje- 
vina Srba, Hrvata i Slovenaca, u koju je 
Hercegovina ušla kao dio nepriznate Drža- 
ve Slovenaca, Hrvata i Srba. U jugoslaven- 
skoj državi Hercegovinaje bila dijelom Pri- 
morske i Zetske banovine, sukladno politici 
Karađorđevića o brisanju etničkih i povije- 
snih granica. U kolovozu 1939. sporazu- 
mom Cvetković-Maček formirana je Bano- 
vina Hrvatska, u koju su ušlo i 13 kotara za- 
padne i južne Hercegovine. 


Tijekom Drugoga svjetskoga rata Her- 
cegovina je bila u sastavu Nezavisne Drža- 
ve Hrvatske, u dijelu talijanske okupacijske 
zone. Na području istočne Hercegovine i is- 
točne Bosne od početka rata razvio se anti- 
fašistički partizanski pokret, koji kontrolira 
i manja područja, no ondje je snažan bio 1 
četnički pokret Draže Mihailovića. Počet- 

kom 1943. Hercegovina je bila poprište jed- 
noga od najpoznatijih sukoba u Drugom 
svjetskom ratu na Balkanu — bitke na Neret- 
vi. Na Prvom zasjedanju Zemaljskoga an- 
tifašističkoga vijeća narodnoga oslobođe- 
nja Bosne i Hercegovine 26. i 27. XI. 1943. 
u Mrkonjić-Gradu proklamirana je federal- 
na Bosna i Hercegovina u budućoj socijalis- 
tičkoj Jugoslaviji. 

Tako se Hercegovina nakon rata razvija 
kao dio federalne republike Bosne i Herce- 
govine, pri čemu je 1945. teritorijalno izgu- 
bila izlaz na more Sutorina u Bokokotor- 
skom zaljevu, koji je priključen Crnoj Gori. 
Isprva je područje Hercegovine bilo poseb- 
no upravno organizirano (Hercegovački 
okrug 1945.-49, Mostarska oblast 1949.- 
52.), a poslije je cijela Bosna i Hercegovina 
upravno podijeljena na veliki broj manjih 
kotara. Kako je u ratu tek mali broj zapad- 
nohercegovačkih sela bio uz partizanski 
pokret, dok je većina bila povezana s domo- 
branskim i ustaškim jedinicama (kao i s 
Crkvom), u poslijeratnoj Jugoslaviji pri- 
mjenjivana je politika izrazitoga gospodar- 
skoga zanemarivanja zapadnih dijelova 
Hercegovine, te je iz toga kraja potekla 
jedna od najjačih emigracijskih struja, 
uglavnom ka zapadnoj Europi i Australiji, 
kao i prema Hrvatskoj, a tek je manji broj 
ekonomskih migranata dospio u Vojvodinu. 


Nakon smrti Josipa Broza Tita 1980. 
otvoreno se počelo tražiti ukidanje Ustava 
iz 1974., kojim je omogućena veća samo- 
stalnost republika. Na višestranačkim izbo- 
rima 1990. pobjeđuju nacionalne stranke. 
Tijekom raspada Jugoslavije 1991. Hrvati 1 
Bošnjaci surađuju radi ostvarivanja samo- 
stalnosti Bosne i Hercegovine, čemu se pro- 
tivila većina srpskoga stanovništva. Nakon 
osamostaljenja Slovenije i Hrvatske 25. VI. 
1991, desetodnevnog rata u Sloveniji i izbi- 
janja otvorenih oružanih sukoba u Hrvat- 
skoj, ratu Bosni i Hercegovini počeo je u 
upravo istočnoj Hercegovini, kad su, nakon 
sukoba s lokalnih hrvatskim snagama, po- 
strojbe Jugoslavenske narodne armije tije- 
kom napada na Dubrovnik u potpunosti 
uništile većinski hrvatsko mjesto Ravno i 
okolna sela 2.-6. X. 1991. U studenom 
1991. u Grudama je samoproklamirana Hr- 

vatska zajednica Herceg-Bosna sa sjedi- 
štem u Mostaru, koja je obuhvaćala većin- 
ski hrvatski nastanjene dijelove Hercegovi- 
ne i srednje Bosne. Srbi su ujesen 1991. 
stvorili pet »srpskih autonomnih oblasti«, 
koje su zapravo transformirana ranija srp- 
ska nacionalna vijeća i zajednice općina, 
među kojimaje i SAO Hercegovina u njezi- 
nu istočnome dijelu. Pred referendum o 
neovisnosti Bosne i Hercegovine srpski po- 
litičari 9. I. 1992. jednostrano proglašavaju 
Srpsku republiku Bosnu i Hercegovnu (od 
veljače Republika Srpska), a na referendu- 
mu u veljači 1992. većina građana Herce- 
govine (kao i Bosne), zapravo su to bili 
uglavnom Hrvati i Bošnjaci, izjasnila se za 
neovisnu državu, što je poslužilo kao povod 
za otvorenu agresiju, koju prate zločini i 
»etničko čišćenje«, tj. protjerivanje stanov- 
ništva. Europska zajednica priznala je ne- 
ovisnost Bosne i Hercegovine 7. IV. 1992., a 
22. V. 1992. taje zemlja primljena u Ujedi- 
njene narode. Srpskim snagama isprva se 
suprotstavilo samo Hrvatsko vijeće obrane, 
u čijim su postrojbama u Hercegovini su- 
djelovali i Bošnjaci, ali tijekom rata izbijaju 
između njih nesuglasice: za Bošnjake je 
sporno bilo organiziranje Hrvatske Repub- 
like Herceg-Bosne 3. VII. 1992., čiji je pret- 
ežiti dio obuhvaćao zapadnu Hercegovinu, 
dok su Hrvati uzvratili optužbama o islami- 
zaciji te od 1993. počinju međusobni teški 
sukobi, tijekom kojih je i Mostar doživio 
velika razaranja te rušenje znamenitoga 
Staroga mosta. Sukobi su završeni posredo- 
vanjem SAD-a i sklapanjem Washington- 
skih sporazuma 18. III. 1994., kojima je us- 
postavljena Federacija Bosna i Hercegovi- 
nai ukinuta dotadašnja Hrvatska Republika 
Herceg-Bosna. Daytonskim sporazumom s 
kraja 1995. Federaciji Bosna i Hercegovina 
pripala je zapadna Hercegovina, dolina Ne- 
retve te njezini južni dijelovi u dubrovač- 
kom zaleđu (općina Ravno), dok je Repub- 
lici Srpskoj pripao preostali dio istočne 
Hercegovine. No demografska je slika u 
Hercegovini (kao i u cijeloj zemlji) ostala 
duboko poremećena, područja su i dalje de 
facto podijeljena s tek djelomičnim vraća- 
njem protjeranoga stanovništva, što simbo- 
lizira Mostar kao podijeljeni grad. 

Crkveno uređenje. Najstarija je bisku- 
pija na području današnje Bosne i Hercego- 
vine Trebinjska, osnovana prije 1022. No 
za vrijeme turske vlasti u Hercegovini (1 
Bosni) nije bilo dijecezanskih biskupa, iako 
su područja nominalno pripadala susjednoj 
Splitskoj i Dubrovačkoj nadbiskupiji. Za 
katolike u Hercegovini neusporedivo je važ- 
nija uloga dominikanaca i osobito franje- 
vaca, koji su u ove krajeve došli ubrzo na- 
kon osnutka tih redova te su stekli velike zas- 
luge za očuvanje vjere katolika, podigavši 
velik broj samostana po cijeloj Hercegovi- 
ni, Bosni i okolnim zemljama, koje su u to 
doba pripadale provinciji Bosni Srebrenoj. 


Nakon pada Hercegovine pod otoman- 
sku vlast nestale su mnogobrojne župe i sa- 
mostani zbog širenja islama i pravoslavlja, 
čime je temeljito promijenjena i vjerska 1 et- 
nička slike Bosne i Hercegovine. Zbog ne- 
mogućnosti biskupa da pohode svoje bisku- 
pije ili njihove dijelove pod turskom vlašću, 
Sveta je Stolica 1735. osnovala Apostolski 
vikarijat za katolike u Bosni i susjednim po- 
krajinama pod turskom vlašću, koji je 1846. 
podijeljen na Bosanski i Hercegovački apo- 
stolski vikarijat. Redovita crkvena hijerar- 
hija u Bosni i Hercegovini uspostavljena je 
1881.: osnovane su biskupije u Banjoj Luci 
i Mostaru te nadbiskupija i metropolija u 
Sarajevu, u sastav koje je ušla i Trebinjska 
biskupija, kojom upravlja mostarski biskup 
kao njezin apostolski upravitelj. 

Tako do danas na području Hercegovine 
djeluje Mostarsko-duvanjska biskupija, ko- 
jau svojem imenu čuva uspomenu na neka- 
dašnju biskupiju u Duvnu. Ona, zajedno s 
Trebinjskom biskupijom, obuhvaća cijelu 
Hercegovinu. Mostarski biskup ujedno je i 
trajni upravitelj trebinjske biskupije još od 
1890. Pastoralnu službu u Mostarskoj bis- 
kupiji obavljaju dijecezanski svećenici i 
franjevci. Mostarsko-duvanjski biskup je 
Ratko Perić (od 1993.), kojije ujedno apos- 
tolski upravitelj trebinjsko-mrkanski. Na 
području Mostarsko-duvanjske biskupije 
danas ima oko 195 000 vjernika. Trebinjska 
biskupija ima 15-20 000 vjernika, pastoral- 
nu službu obavljaju samo dijecezanski sve- 
ćenici. Puni joj je naziv trebinjsko-mrkan- 
ska, jer je u tursko doba neko vrijeme sjedi- 


šte biskupije bilo na otočiću Mrkan kod Dub- 
Tovnika. 


No za katolike u Hercegovini neuspore- 
divo su važniji franjevci. Naime, kako za 
vrijeme Osmanlija u Bosni i Hercegovini 
nije bilo redovite crkvene hijerarhije, u tur- 
skom razdoblju Hercegovina je, kao i cijelo 
područje Bosne, bilo pod upravom Provin- 
cije Bosne Srebrne. Hercegovački franjevci 
odvajaju se od bosanskih 1844., samostalna 
kustodija osnovana je 1852., koja je 1892. 
uzdignuta na rang Provincije Uznesenja 
Blažene Djevice Marije. Sjedište joj je u 
Mostaru, ima 8 samostana (od toga 1 u Zag- 
rebu) i 4 rezidencije. Katoličko stanovni- 
štvo i danas je u prvom redu vezano za fra- 
njevce, zbog čega traju desetljećima dugi 
sporovi hercegovačkih franjevaca s dijece- 
zanskim svećenstvom. 


Lit.: Hrvatski leksikon, 1, Zagreb, 1996; Hrvatska 
enciklopedija, 4, Zagreb, 2002; J. Mulić, Hercego- 
vina, 1-2.2, Mostar 2004-2007; www.wikipe- 
dia.org 

K. Kuntić 


Značenje Hercegovine za poduna- 
vske Bunjevce. Hercegovina se tradiciona- 
Ino smatra zemljom podrijetla bačkih 
Bunjevaca. Za nju se kao takvu vezuju neke 
bitne odrednice njihova kulturnoga identi- 
teta, ponajprije jezik, narodni običaji i vjer- 
ska pripadnost, a osvješćivanje Hercegovi- 
ne kao »stare domaje« imalo je važnu ulogu 
i u modernim nacionalnointegracijskim 
procesima u bačkih Hrvata. 


Za prostor današnje Hercegovine vezu- 
je se početak razvoja današnjih govora 
bačkih Bunjevaca. To je područje isprva 
pripadalo zapadnoštokavskomu narječju, 
koje se — prema Brozovićevoj rekonstrukci- 
ji — govorilo u Slavoniji, većem dijelu 
Bosne i Hercegovine (osim krajnjega istoč- 
noga ruba) te južnoj Dalmaciji. Na zapadu 
je graničilo s kajkavskim i čakavskim 
narječjem, koja su zauzimala znatno veći 
teritorij nego danas, uključujući i krajnji 
sjeverozapad Bosne, a na istoku s istočno- 
štokavskim. Tijekom XIII. st. upravo je 
Hercegovina kao područje dodira zapadne i 
istočne štokavštine postala središtem 
nastanka i širenja jezičnih inovacija, koje su 

u XIV. i XV. st. dobile neobično snažan 
impuls u obliku migracija uzrokovanih 
osmanskim nadiranjem. Rezultat je tih pro- 
mjena bilo postupno približavanje dviju 
štokavština, osobito njihovih mlađih dijale- 
kata s novoštokavskom akcentuacijom, te 
pomicanje dotadašnjih narječnih granica, 
zahvaljujući čemu je štokavština postala 
dominantna i na nekim područjima koja su 
prije pripadala čakavštini i kajkavštini. 
Jezični procesi koji su se zbivali u središ- 
njoj i zapadnoj Hercegovini dokumentirani 
su u poveljama i privilegijima plemića s 
toga područja sačuvanima u dubrovačkim 
arhivima (npr. Kotromanića, Kosača, Hrva- 
tinića), ali i u kamenim natpisima, prije 
svega u Kočerinskoj ploči iz 1404. (stećak s 
natpisom Vignja Miločevića iz Kočerina 
kod Širokoga Brijega, pisan bosančicom i 
ikavicom). U tim se procesima oblikovala 1 
novoštokavska ikavica, koja će postupno 
prevladati na području od zapadne Herce- 
govine preko dinarske Dalmacije do Pri- 
morja i Like, a Bunjevci će je prenijeli sve 
do Bačke i Baranje. 

Na veze podunavskih Bunjevaca s Her- 
cegovinom upućuje i njihova usmena knji- 
ževnost, ponajprije groktalice. Riječ je 
epsko-lirskim pjesmama za koje je karakte- 
rističan poseban način izvedbe, tzv. grokta- 
nje ili grleno pjevanje, a od XIX. st. zapisi- 
vali su ih Blaško Rajić, Ive Prćić, Balint 
Vujkov, Ante Sekulić, Josipa Andrić i dr. 
Prema motivima koji se u njima pojavljuju, 
može se pretpostaviti da je ključno razdo- 
blje unjihovu oblikovanju bilo upravo doba 
velikih migracija iz Hercegovine. Spomi- 
nju se tako u groktalicama toponimi i hidro- 
nimi sa širega područja nekadašnjega Her- 
cegovačkoga i Kliškoga sandžaka te Senj- 
ske krajine, posebice Hercegovina, Kraji- 
na, Buna, Bunić, Radunić, Malovan, Šuica, 
Glamoč, Senj i dr.; navode se u njima istak- 
nuti plemići, ponajprije herceg Stipan (Stje- 
pan Kosača) i Sibinjanin Janko (Hunyadi 
Janos), ali i Ivo Senjanin i Asanaga (Hasan- 
aga); a tematiziraju se i bunjevački rodovi, 
npr. Latinovići, Antunovići, Vojnići, Brada- 
rići, Rajkovići, Terzići i dr. Održava to 
seobu bunjevačkoga stanovništva iz Bosne 
i Hercegovine i dinarske Dalmacije najprije 
na zapad, prema mletačkoj Dalmaciji 1 Pri- 

morju, a zatim i prema panonskomu prosto- 
ru u Slavoniju, Srijem, Baranju, Bačku i 
Banat. Upravo brojnost groktalica s usko- 
čkom tematikom, koje su prepoznatljive po 
središnjem liku Ive Senjanina, upućuje na 
to da bunjevačke selidbe nisu mogle teći 
samo izravno iz Hercegovine u Bačkoj, 
nego je znatan dio doseljenika u Bačku 
došao i posredno, iz Primorja i Like. 
Naime, primorska se grana Bunjevaca tije- 
kom XVI. te napose početkom XVII. st. seli 
iz Hercegovine preko Ravnih kotara na pro- 
stor Primorja i Gorskoga kotara, a odatle 
potkraj XVII. st. u Liku te jednim dijelom u 
Podunavlje. 


Za Hercegovinu se vezuje i katolička 
vjeroispovijed Bunjevaca te njihova tradi- 
cionalna vezanost za franjevce. Franjevci 
provincije Bosne Srebrene, koji su imali 
važnu ulogu i u selidbi 1686./87, djelovali 
su i iu Hercegovačkom i Kliškom sandža- 
ku, tj. na prostoru s kojega je tada migrirala 
većina bunjevačkih rodova. Svjedočanstvo 
su tih događaja pisma tadašnjega provinci- 
jala fra Mihovila Radnića Bačanina, koji je 
još od 1684. papu, odnosno Kongregaciju 
za nauk vjere, potanko izvješćivao o kreta- 
njima osmanske vojske i razvoju prilika u 


svim zemljama koje je pokrivala provincija 
Bosna Srebrena. Posebno su važna pisma u 
kojima Radnić opisuje ustaničke akcije u 
Hercegovini i Dalmaciji. Radnićeva pisma 
i pisma njegovih nasljednika svjedoče da su 
mnogi katolički samostani i župe u to vrije- 
me napušteni, što upućuje na veliko iselja- 
vanje s cijeloga bosansko-hercegovačkog 
prostora. Predaja o ulozi franjevaca pri 
selidbi Bunjevaca sačuvana je i u samosta- 
nu u Gyongyosu, u čijoj se kronici navodi 
da se pod vodstvom 18 franjevaca provinci- 
je Bosne Srebrene u Bačku iz Bosne (u koju 
su ubrajali i Hercegovinu) doselila veća 
skupina izbjegloga stanovništva, među 
kojima je bila i manja skupina iz Dalmacije 
(u koju se svrstavao i Kliški sandžak). 
Predaja da su Bunjevci u nove krajeve 
pristigli iz Hercegovine, s izvora rijeke 
Bune, preživjela je u puku još dugo nakon 
doseljenja, u svojoj je Razpravi navodi i 
Ivan Antunović, a i danas je najraširenija u 
pučkoj tradiciji. lako ona nema uporište u 
povijesnim izvorima, može se pretpostaviti 
da je Buna uistinu bila središte širega 
područja s kojega se bunjevačko stanovni- 
štvo iseljavalo u sigurnije krajeve, a to je 


Pravci bunjevačkih seoba iz 
matičnog područja Hercegovine 

BUJBLJENCI BART SADIE rimi BESI, 
ČE KRALJU, 1. BTLJEČA 


JE a teuta 

najvjerojatnije bio prostor osmanskoga 
Hercegovačkoga i Kliškoga sandžaka. Pri- 
tom su Blagaj i Buna, kao središte toga 
područja, ostali snažno urezani u kolektiv- 
nom pamćenju. 

Povezanost s područjem Hercegovine 
osvješćuje se osobito u vrijeme kad i u 
bačkih Bunjevaca protječu procesi vezani s 
modernim nacionalnim pokretima i s for- 
miranjem moderne hrvatske nacije. Kad se 
u pretpreporodnim tekstovima autora iz 
budimskoga kulturnoga kruga kulturni 
identitet ugarskih Bunjevaca povezuje s 
cjelinom hrvatskoga etničkoga područja, 
čini se to ponajprije isticanjem vjerskoga i 
jezičnoga zajedništva na tom širokom 
području, pa svi franjevački pisci u XVIII. 
st. jezik kojim pišu nazivaju ilirskim ili dal- 
matinskim. Jedan od najvažnijih franjeva- 
čkih pisaca iz toga vremena fra Grgur 
Poštalić u svojem znamenitom epu Dostoj- 
na plemenita Bačke starih uspomena iz 
1790. spominje Ercegovinu, bunjevačke 
rodove te Senjanina Jurišu i Plavišu Aram- 
bašu, narodne junake s prostora Primorja 
čiji su preci također doselili iz Hercegovi- 
ne. Nastavlja se tako očito na raniju usmenu 
književnost, ali i Andriju Kačića Miošića, a 
činit će to zanjim i drugi franjevački pisci. 

No u prvoj polovini XIX. st. utjecaj fra- 
njevaca na podunavske Bunjevce umnogo- 
me slabi, pa se moderni nacionalnointegra- 
cijski procesi javljaju razmjerno kasno, tek 
potkraj 1860-ih. Biskup Ivan Antunovića, 
kao pristaša južnoslavenske nacionalno- 
integracijske ideologije, pokušao je tako 
upravo kao i Grgur Peštalić na temelju sta- 
rih kulturnih i povijesnih poveznica istak- 
nuti srodnost ugarskih Bunjevaca i Šokaca 
drugim južnoslavenskim etničkim skupina- 
ma. U njegovoj Razpravi na više se mjesta 
spominju lokaliteti iz Dalmacije i Hercego- 
vine, za koje ističe kako ih je i sam posjetio. 
Njegovim stopama nastavljaju i drugi pre- 
poroditelji iz XIX. st., prije svega Pajo 
Kujundžić, a zatim i Blaško Rajić i Lajčo 
Budanović. Lajčo Budanović tako na stra- 
nicama Nevena (8/1905) objavljuje članak 
»Zašto nas, Bunjevce, stari dokumenti 
nazivaju Vlasima« u kojem, pozivajući se 
na hrvatskoga historiografa Radoslava 

Lopašića, ističe kako bunjevačke Hrvate iz 
Hercegovine Talijani još u drugoj polovini 
XIX. st. nazivaju Morlacima. On pritom 
ističe da se vlaško obilježje, iako stari doku- 
menti Bunjevce nazivaju Vlasima, ne može 
povezati s Bunjevcima jer ih razlikuje 
»vira« i »narodnost«. 


Tijekom prve polovine XX. st. Rajić i 
Budanović svojim su djelovanjem pridoni- 
jeli da Bunjevci prepoznaju Hercegovinu 
kao zemlju svojega podrijetla te da se pove- 
žu sa stanovništvom Hercegovine. Te veze 
pokušao je već tijekom Prvoga svjetskoga 
rata uspostaviti hercegovački preporoditelj 
fra Didak Buntić, koji je, spašavajući tamo- 
šnju djecu od gladi 1917., imao namjeru 
privremeno ih udomiti i u bačkih Bunjeva- 
ca, ali su ga u tome spriječile tadašnje 
madžarske vlasti. Ipak, nakon rata on je 
1920., kao prvi od hercegovačkih političkih 
prvaka, posjetio Suboticu, i to na poziv svo- 
jih stranačkih kolega iz Hrvatske pučke 
stranke Blaška Rajića i Franje Sudarevića. 
Iako je utjecajan dio srpske političke elite 
nastojao spriječiti to povezivanje te je nije- 
kao veze Bunjevaca s matičnim hrvatskim 
narodom, to nije onemogućilo postupno 
jačanje takvih veza. Na stranicama među- 
ratnih subotičkih listova Hrvatske novine, 
Neven i Subotičke novine izlazili su tako 
mnogobrojni članci o vezama podunavskih 
Bunjevaca sa zemljom iz koje su se doselili. 
Na stranicama Subotičke Danice za 1926. 
god. objavljena je i vijest o izgradnji bazili- 
ke na Duvanjskom polju, posvećene prvo- 
mu hrvatskomu kralju Tomislavu. Izgra- 
dnju te zavjetne hrvatske crkve potaknuo je 
fra Mijo Čujić, koji je diljem tadašnje drža- 
vne zajednice razaslao molbe tražeći 
pomoć pri izgradnji. Jedan od svojih dopisa 
uputio je i u Suboticu te je gradskim vlasti- 
ma obećao da će, ako udovolje njegovoj 
molbi, jedan prozor na crkvi nositi grb 
grada. S fra Čujićem se već i prije toga dopi- 
sivao Petar Pekić, koji je toga hercegova- 
čkoga fratra molio za pomoć u nalaženju 
dokumenata koje bi uvrstio u svoju knjigu 
Povijest Hrvata u Vojvodini. 


Ipak, najintenzivnija suradnja između 
bačkih Bunjevaca i Hercegovaca uspostav- 
ljena je 1933. gostovanjem mnogobrojnih 

bunjevačkih kulturnih društava, predvođe- 
nih Hrvatskim pjevačkim društvom Neven, 
diljem Hercegovine. Posebna svečanost 
održana je u Blagaju na izvoru rijeke Bune, 
gdje su bunjevački Hrvati postavili i spo- 
men ploču na tamošnjoj crkvi u znak vjer- 
nosti staromu kraju iz kojega su se njihovi 
preci iselili. Taj je događaj iste godine opi- 
pohoda Bunjevaca u svoju staru postojbinu. 
Posjet Buni i Blagaju imao je izniman 
odjek, i to ne samo u subotičkoj javnosti, 
nego i u vodećim hrvatskim časopisima i 
novinama, posebno u Obitelji i Svijetu. 


SPOMENICA 
FiHHHla minživačA U Soo 


KTEKIE PCKFIJIHIA VG 


ITEITI 


P. Pekić, Spomenica pohoda Bunjevaca 
u svoju staru postojbinu, Subotica, 1933. 


Suradnja i susreti nastavili su se i tije- 
kom 1936., kada su prigodom velike pro- 
slave 250. obljetnice doseljenja veće skupi- 
ne Bunjevaca u Bačku hercegovački Hrva- 
ti, predvođeni franjevcima, sudjelovali u toj 
velebnoj proslavi. Pokrovitelj proslave bio 
je biskup Lajčo Budanović, a gost i predvo- 
ditelj misnoga slavlja tadašnji mostarsko- 
duvanjski biskup Alojzije Mišić. On je na 
stranicama Klasja naših ravni te godine 
naglasio snažnu kulturnu vezu između her- 
cegovačkoga i panonskoga prostora. Tom 
je prigodom u Subotici osnovana je i Hrvat- 
ska kulturna zajednica, a jedan od govorni- 
ka bio je i fra Dominik Mandić, koje je na 
samoj skupštini u ime hercegovačkih Hrva- 
ta održao govor o ulozi svećenstva u očuva- 

nju hrvatskoga naroda. I sami bunjevački 
Hrvati također su isticali veze bačkih Hrva- 
ta s Hercegovinom. U ime subotičkih inte- 
lektualaca govorio je Marko Kuntić, koji je 
istaknuo: »Četiri stoljeća je prošlo kako 
smo mi Bunjevci — spašavajući svoje gole 
živote ispred poganske kopite — napustili 
naše pragove, naša ognjišta i našu rodnu 
grudu u kršnoj Hercegovini. Rastali smo se 
s velikom tugom u duši i sbolom i čemerom 
u srcu; rastali smo se od naše bistre Bune i 
od našeg ponosnog i gordog Stipan-grada 
da se krenemo u nepoznato. Ova naša vele- 
bna manifestacija neka za svagda dokonča 
sve jalove i tendenciozne rasprave i dokone 
teorije o narodnoj pripadnosti nas Bunjeva- 
ca. Mi smo ovdje bili prije četiristo godina, 
tu jesmo danas i tu ostajemo sve dotle dok i 
jedno hrvatsko srce bije u bunjevačkim gru- 
dima. Kao Hrvati smo napustili našu rodnu 
grudu u kršnoj Hercegovini da kao Hrvati 
nastavimo naš život u bačkim ravnicama.« 
Prigodom svečane akademije u gradskom 
kazalištu praizvedena je za tu prigodu pri- 
premljena historijska drama u četiri čina Tri 
stoljeća, koju je napisao Ivan Malagurski 
Tanar. U drami je prikazao selidbu Bunje- 
vaca iz Hercegovine, ali i borbu za opstoj- 
nost, odnosno preporodni rad biskupa 
Antunovića i drugih bunjevačkih prvaka u 
Bačkoj do 1918. Biskup Lajčo Budanović, 
osim što je bio pokrovitelj cijele proslave, 
dao je i doprinos jačanju identifikacije 
bunjevačkih Hrvata s drugim hrvatskim 
prostorima objavljujući na stranicama 
Subotičke Danice 1937.1 1938. tri članka 
posvećena Bunjevcima u Dalmaciji, Lici, 
Primorju i Gorskom kotaru. Među njima je 
najvažniji Povijest Humske zemlje (do 
Hercegovine). Služeći se starijim hrvat- 
skim historiografskim izvorima, Budano- 
vić ukratko piše o povijesti Humske zemlje 
od njezina prvoga spominjanja pa sve do 
pada pod osmansku vlast te zaključuje: 
»Tim prestaje samostalnost Humske zemlje 
i naziva se od tog vremena Hercegovina. 
Hum je svršio kao"patarinska zemlja*; pata- 
rinci su prešli na islam, a ostali Zahumljani 
(grč. Bounioi), koji se nisu htjeli poturči- 
ti, razbjegli su se. Tako su došli Bunjevci 


prvo u sjevernu Dalmaciju i Bosnu, a počet- 
kom XVII. st. opet ispred Turaka razbjegli 
su se na Hrvatsko primorje, u Liku, u hrvat- 
ski Gorski kotar iu bačke ravnice i po Podu- 
navlju do Pešte«. Stoga je cijela proslava 
250. obljetnice označila i prekretnicu, jer je 
bila središnja točka međuratnih hrvatskih 
nacionalnointegracijskih procesa bačkih 
bunjevačkih Hrvata, u kojima je važnu 
ulogu imalo i prepoznavanje njihove srod- 
nosti s hercegovačkim Hrvatima. 


U razdoblju Kraljevine Jugoslavije, 
među Hrvatima doseljenim u Bačku bili su i 
oni s područja zapadne Hercegovine. Dio 
njih naselio se preko Hrvatskoga radiše, dio 
je studirao na Pravnome fakultetu u Suboti- 
ci i ostao tamo nakon studija, dio njih je 
dolazio na sezonske poslove pa su se neki 
tako i nastanili, a bilo je i nešto naseljenih 
preko administrativnih službi (željeznica i 
sl.). Među njima su politički i kulturno naj- 
aktivniji bili Ivan Tolj (surađivao u sombor- 
skoj Danici, subotičkome Nevenu, objavio 
je 1933. knjižicu Život i rad biskupa Ivana 
Antunovića, jedno vrijeme bio je tajnik su- 
botičkoga ogranka HSS-a i predsjednik Hr- 
vatskoga radiše u Subotici), dok je njegov 
brat Mato Tolj bio aktivan u subotičkim hr- 
vatskim društvima. Međuratne veze na re- 
laciji Bačka-Hercegovina ogledale su se i u 
pomoći Hrvata Bačke u poljoprivrednim 
proizvodima pa i novcu (preko župa, Go- 
spodarske sloge, Hrvatskog pjevačkog dru- 
štva Neven, Pučke kasine itd.) siromašnim 
seljacima u Hercegovini. S uspostavom 
madžarske vlasti 1941., Hercegovci u 
Bačkoj dijelili su sudbinu svih međuratnih 
doseljenika bez obzira na narodnost, te su se 
vratili na područje NDH. 


Iako su prvih godina nakon Drugoga 
svjetskoga rata komunističke vlasti zausta- 
vile prijeratnu beogradsku politiku dijelje- 
nja bačkih Hrvata, koja je snažno podupira- 
la bunjevačku samosvojnost, sustav socija- 
lističkoga jugoslavenstva nije s naklonošću 
gledao na povezivanje južnoslavenskih 
naroda sa sunarodnjacima iz drugih fede- 
ralnih republika pa su formalne veze bačkih 
Hrvata s Hrvatima iz drugih krajeva znatno 
oslabjele. Zbog prevladavajućeg sudjelo- 
vanja na idelološki poraženoj strani uratu, 

hercegovački Hrvati činili tek su simbolički 
dio od oko 7000 Hrvata koji su se poslije 
rata naselili u Vojvodini (većina Hrvata bila 
je iz Dalmacije). No na neformalnoj razini 
veze su u nekoj mjeri ipak opstale kroz 
obrazovnu i ekonomsku migraciju Herce- 
govaca, kojaje malim dijelom bila okrenuta 
i prema Vojvodini. Dio hercegovačkih stu- 
denata na novosadskome sveučilištu osta- 
jao je, naime, u Vojvodini, a mnogo je češća 
bila ekonomska migracija, osobito 1950-ih 
i 1960-ih godina, kada je dio siromašnih 
sezonskih poljoprivrednik radnika iz Bosne 
i Hercegovine, ostajao u bogatijim krajevi- 
ma u Vojvodini, a nešto je nekvalificirane 
radne snage dolazilo i u urbana središta, 
najčešće preko članova obitelji koji su se 
ovdje već nešto ranije naselili. Na bolje 
upoznavanje podunavskih Bunjevaca s 
Hercegovinom utjecalo je i razvijanje 
Međugorja kao hodočasničkoga mjesta od 
1980-ih do danas. Raspad Jugoslavije 
rezultirao je iseljenjem dijela Hrvata podri- 
jetlom iz Hercegovine u Hrvatsku, no od 
1990-ih, a osobito nakon 2002. godine, 
postupno se uspostavljaju institucionalne 
veze bačkih i hercegovačkih Hrvata. Osim 
susreta i suradnje folklornih društava iz 
Bačke i Hercegovine (HKC Bunjevačko 
kolo iz Subotice, HKPD Matija Gubec iz 
Tavankuta, HUK Lajčo Budanović iz Male 
Bosne i dr.), Demokratski savez Hrvata u 
Vojvodini pokrenuo je u kolovozu 2007. 
akciju pod nazivom Tragovima predaka, u 
sklopu koje je skupina od oko 200 bunjeva- 
čkih Hrvata iz Subotice i Sombora posjetila 
Hercegovinu: crkvu u Blagaju, izvor rijeke Bu- 
ne te Međugorje, a zatim i dalmatinski Sinj. 


Lit.: G. Peštalić, Dostojna plemenita Bačke starih 
uspomena, Kalacsa, 1790; I. Antunović, Razprava 
o podunavskih i potisanskih Bunjevcih i Šokcih, 
Beč, 1882; VL [L. Budanović], Zašto nas, Bunjev- 
ce, stari dokumenti nazivaju »Vlasima«!, Neven, 
8/1905, Subotica; B. Rajić, Narodno blago: Narod- 
ne pjesme i poslovice, Subotica, 1910; Neven, 
Subotica, 1920; R. Horvat, Hrvati u Bačkoj, Osijek, 
1922; Subotička Danica, Subotica, 1934-1938; I. 
Prćić, Subotica i Bunjevci, Subotica, 1936; Klasje 
naših ravni, br. 4, Subotica, 1936; Subotičke novi- 
ne, Subotica, 1936-1941; V. Labudić (L. Budano- 
vić), Povijest Humske zemlje (do Hercegovine), 
Subotička Danica ili bunjevačko-šokački kalendar 
(sa slikama) za prostu godinu 1938., Subotica, 
1937; Hrvatska enciklopedija, 3, Zagreb, 1942; K. 

Bunić [1. Kujundžić], Mihajlo Radnić, Subotica, 
1945; S. Pavičić, Podrijetlo hrvatskih i srpskih 
naselja i govora u Slavoniji, Zagreb, 1953; R. Pave- 
lić, Stope predaka: Bunjevci u Hrvatskom primor- 
ju, Gorskom kotaru i Lici, Rijeka, 1991; Krbavska 
bitka i njezine posljedice, ur. D. Pavličević, Zagreb, 
1997; D. Pavličević, Kratka politička i kulturna 
povijest Bosne i Hercegovine, Zagreb, 2000; B. 
Bukinac, O ulozi franjevaca u seobama hrvatskog 
naroda u XVI i XVII stoljeću, Subotica, 2007; Glas 


ravnice, br. 110, Subotica, 2007. 
K. Bušić 


HERCEGSZANTO — Santovo 


HERDER, Johann Gottfried (Mohrun- 
gen u Istočnoj Pruskoj /danas Morag u Polj- 
skoj/, 25. VIII. 1744. — Weimar, 18. XII. 
1803.), njemački filozof i književnik. Stu- 
dirao je teologiju na sveučilištu u Kčnigs- 
bergu (danas Kaliningrad), gdje mu je pre- 
davao i Immanuel Kant. Tu se upoznao s 
djelom francuskoga prosvjetitelja Jean- 
Jacquesa Rousseaua te počeo svoje cjeloži- 
votno prijateljstvo s filozofom Johannom 
Georgom Hamannom. Od 1764. do 1769. 
predavao je u Rigi, nakon čega putuje u 
Francusku. God. 1770. u Strasbourgu je 
upoznao mladoga Johanna Wolfganga Go- 
ethea, na kojega je ostvario trajan i odluču- 
jući utjecaj. Djelomice zahvaljujući njemu 
1776. postao je supervizorom luteranskoga 
svećenstva u Weimaru. Tu je dužnost obav- 
ljao do kraja života. 


Unatoč neformalnomu i emocionalnije- 
mu diskurzu te fragmentarnoj naravi većine 
radova, u kojima je načelno izbjegavao sus- 
tavni pristup, Herder se ubraja među filo- 
zofe prvorazredne važnosti, i to ne samo 
zbog široka utjecaja njegovih ideja nego 1 
zbog njihove unutarnje vrijednosti i origi- 
nalnosti. Jedan od glavnih pojmova u nje- 
govu učenju jest načelo radikalne različitos- 
ti. Nasuprot nekim prosvjetiteljima, koji su 
tvrdili kako su ljudi u različitim društvima i 
povijesnim razdobljima fundamentalno 
jednaki, Herder ističe kako među njima po- 
stoje bitna odudaranja, koja otežavaju me- 
đusobno razumijevanje. Na premošćivanju 
tih različitosti temelje se njegova koncepci- 
ja interpretacije teksta i prototeorija prevo- 
đenja, ali i pristup proučavanju i tumačenju 
povijesti, a od radikalne različitosti polazi i 

pri formuliranju učenja o međuovisnosti je- 
zika i uma. Središnja je postavka toga uče- 
nja tvrdnja da ljudi mogu misliti samo ono 
što se na njihovu jeziku može verbalizirati, 
pri čemu se pretpostavlja da se jezik i kog- 
nicija razvijaju usporedno, i filogenetski i 
ontogenetski. Taj je razvoj potican u prvom 
redu perceptivnim i emotivnim senzacija- 
ma, koje su materijalni temelji pojmova. Na 
taj način u svaki je jezik zapravo utisnut 
skup iskustava njegovih govornika, koja ti- 
me stječu intersubjektivnu narav i tvore te- 
melje specifične kulture. Zahvaljujući opi- 
sanomu mehanizmu jezik je usko povezan s 
kulturom naroda koji se njime služi; štovi- 
še, Herder tvrdi da je upravo u jeziku duša 
naroda, a svaki jezik i svaki narod svijet su 
za sebe. 

Na temelju njegovih ideja na prijelazu 
XVIII. i XIX. st. razvija se etnička koncep- 
cija naroda, tj. naroda definiranoga u prvom 
redu jezikom i kulturom, a ne državom u 
kojoj živi. Ta je koncepcija tijekom »stolje- 
ća naroda« uzdrmala političke temelje na 
kojima je počivala dotadašnja Europa. 
Mnogobrojni mislioci i političari preuzimat 
će pojedine sastavnice Herderova učenja i 
na njima razvijati vlastita, od kojih će neka 
poprimiti i krajnje šovinistička obilježja 
(npr. Johann Gotlieb Fichte). Sam Herder 
bio je međutim duboko humanistički ori- 
jentiran — vjerovao je u mogućnost plural- 
noga univerzalizma, zauzimao se za očuva- 
nje jezičnih i kulturnih identiteta pojedinih 
naroda te poticao među njima slobodnu 
kulturnu razmjenu. U tom duhu objavioje i 
dva sveska narodnih pjesama raznih europ- 
skih naroda, među koje je uvrstio i Asanagi- 
nicu u Goetheovu posrednom prijevodu s 
talijanskoga prepjeva Alberta Fortisa. 


Izravno ili neizravno, od Herderovih je 
ideja polazila i većina nacionalnih pokreta 
u Europi u XIX. st., od njemačkoga i tali- 
janskoga stremljenja političkomu ujedinje- 
nju do isprva više kulturnih nego političkih 
»narodnih preporoda« slavenskih naroda. S 
obzirom na to među njima se osobito ističu 
češki i hrvatski (tj. »ilirski«), a po uzoru na 
njih poslije donekle i slovački i slovenski, 
koji od Herdera ne preuzimaju samo polaziš- 
ne koncepcije jezika, naroda i narodne kul- 


ture, nego svoje programe svjesno grade na 
idealiziranoj slici Slavena iz njegovih Misli 
o filozofiji povijesti čovječanstva, gdje su 
predstavljeni kao drevna miroljubiva zajed- 
nica koja živi u skladu s prirodom. Duboko 
humanim i pacifističkim duhom herderov- 
ske slavenofilije prožet je i tzv. zakasnjeli 
preporod donjougarskih Hrvata, koji je 
1870-ih pokrenuo Ivan Antunović. 


Lit.: N. Ivanišin, J. G. Herder i ilirizam, Radovi Fi- 
lozofskog fakulteta u Zadru, 2 (1), 1960-61; W. 
Kossler, Dre Stidslawen und Herder. Einige Anmer- 
kungen, Miinchen, 1986; Peter Draws, Herder und 
die Slaven. Materialen zur Wirkungsgeschichte bis 
zur Mitte des 19. Jahrhunderts, Minchen, 1990; V. 
Černy, Vyvoj a zločiny panslavismu, Praha, 1995; 
V. Švoger, Recepcija Herdera u hrvatskome narod- 
nom preporodu na temelju “Danice ilirske", Časo- 
Dis za suvremenu povijest, 30, Zagreb, 1998; M. 
Forster, Johann Gottfried von Herder, u: E. N. Zal- 
ta (ur.), The Stanford Encyclopedia of Philosophy 
(Fall 2008 Edition), http://plato.stanford.edu/archi- 
ves/fal12008/ entries/herder/ (29. X. 2008.). 


P. Vuković 


HERENČIĆ, Leopold (Odžaci, 5. IV. 
1948.), dizač utega. Sin Franje i Jelene, rođ. 
Gudlin. Osnovnu i srednju obrtničku školu 
završio je u rodnom mjestu. Poslije je iz- 
vanredno završio i gimnaziju, a 1974. dip- 
lomirao je na Fakultetu tjelesne kulture u 
Beogradu. Od 1967. živi u Rijeci, gdje se 
natječe za KDU Rijeka do 1974., a u razdob- 
lju 1969.-71.izanjemački KSV 7884 Man- 
nheim, s kojim je dva puta osvajao ekipno 
treće mjesto na prvenstvu SR Njemačke 
(1970. i 1971.). Clan je beogradskoga 
KDT-a Partizan 1973.-74. a KDT-a Novi 
Sad 1975.-79. U juniorskoj se konkurenciji 
natjecao i u bodybuildingu te je 1967. s Mi- 
lanom Cabrićem u Rijeci bio je prvi Mister 
Jugoslavije. 


U dizanju utega na Prvenstvu Jugosla- 
vije za juniore 1966. u perolakoj kategoriji 
osvojio je 2. mjesto, ana saveznima prven- 
stvima za seniore nekoliko je puta bio prvi 
(u perolakoj kategoriji 1969.; u lakoj kate- 
goriji 1970., 1971.1 1977.; u srednjoj kate- 
goriji 1972. i 1973.). Bio je član KDU-a Ri- 
jeka, kojije na ekipnom prvenstvu Jugosla- 
vije 1972. osvojio naslov prvaka. Rušio je 
državne rekorde u lakoj i srednjoj kategoriji 
u svim disciplinama preko 50 puta. 


HERENČIĆ 


Od 1968. nastupao je za reprezentaciju 
na mnogim natjecanjima. Na Balkanskom 
kupu 1968. u perolakoj kategoriji osvojio je 
brončano odličje; na Olimpijskim igrama u 
Miinchenu 1972. u lakoj kategoriji 13. mjes- 
to, a u disciplini potisak postavio je nov 
olimpijski rekord sa 142,5 kg kao jedini di- 
začutega u povijesti Jugoslavije kojije u to- 
me uspio. Nakon Olimpijskih igara, na nat- 
jecanju u Somboru u potisku postiže 150 
kg, tada treći apsolutni rezultat svih vreme- 
na u bivšoj Jugoslaviji. Sudjelovao je na 
europskim prvenstvima u Constanti 1972., 
u Madridu 1973. (u srednjoj kategoriji 
osvojio je 8. mjesto) i u Veroni 1974.; na 
Mediteranskim igrama u Izmiru 1971. u la- 
koj kategoriji u potisku osvojio je zlatno od- 
ličje, u triatlonu srebrno i u izbačaju bron- 
čano; na Dunavskom kupu 1969. u Bukureš- 
tu u perolakoj kategoriji osvojio je 7. mjes- 
to, 1970. u Sofiji u lakoj kategoriji 6. mjes- 
to, 1971. u Splitu u lakoj kategoriji u potis- 
ku osvojio je srebrno odličje i u triatlonu 4. 
mjesto; 1972. u Budimpešti u lakoj katego- 
riji 4. mjesto; 1977. u Plevenu (Bugarska) u 
kategoriji do 67,5 kg 6. mjesto; na Balkan- 
skom prvenstvu 1977. u Ankari u kategoriji 
do 67,5 kgosvojio je 5. mjesto. Pobijedio je 
na međunarodnom turniru u Celju 1972. u 
srednjoj kategoriji, a iste godine na predo- 
limpijskom turniru u Ulmu u lakoj je kate- 
goriji osvojio 7. mjesto. Nastupio je za rep- 
rezentaciju u susretima protiv Italije 1971.1 
1972. 1 Austrije 1972., u kojima je postigao 
pobjede. 


Nakon Mediteranskih igara u Splitu 
1979. nastavlja sportsku karijeru u Njemač- 
koj teje 1980.-88. član KSV-a Schrobenha- 
usen, tada jednoga od najboljih njemačkih 
klubova. U Njemačkoj je bio i jedan od 
kondicijskih trenera i savjetnika FC Bayern 
1983.-84., stručni savjetnik veslačke repre- 
zentacije Njemačke i ženskoga odbojkaš- 
koga kluba Lohof. Predavao je tjelesni od- 
goj u Eichahu i otvorio fitness-centar u 
Schrobenhausenu. U Jugoslaviju se vraća 
1988., pa potkraj 1980-ih u Novom Sadu 
otvara Gymnastclub s džudašom Slavkom 
Obadovim i dizačem utega Stojadinom Sto- 
šićem, dok je s dizačem utega Lukom Rad- 
manom bio jedan od inicijatora osnivanja 


41 


HERENČIĆ 


fitness-centra u Splitu. Od 1988. živi u No- 
vom Sadu i Miinchen Ingolstadtu. U No- 
vom Sadu vodi tvrtku za proizvodnju doda- 
taka prehrani i oporavak sportaša, a u sklo- 
pu nje u Beogradu je otvorio i Centar za 
oporavak, preventivu i prehranu sportaša. 


Prema postignutim rezultatima jedan je 
od najboljih dizača utega u povijesti Jugo- 
slavije. 


Izvori: Arhiv Hrvatskoga športskoga muzeja iz Zag- 
reba; Osobna arhiva Leopolda Herenčića. 


Lit.: Almanah jugoslovenskog sporta 1964-1968, Be- 
ograd, 1970; Almanah jugoslovenskog sporta 
1969-1972, Beograd, 1974; Almanah jugosloven- 
skog sporta 1973-1976, Beograd, 1977; Enciklopedi- 
ja fizičke kulture, 2, Zagreb, 1977; http://de. wikipedia. 
org/wiki/Liste_der_deutschen_Mannschafismeister_im 
_ Gewichtheben 


E. Hemar 


HERMAN, Hermenegildo Stjepan (Đil- 
do), pisac (Papa, Vesprimska županija, 16. 
VIII. 1907. — Novi Sad, 13. X. 1961.). U Hr- 
vatsku franjevačku provinciju sv. Ćirila i 
Metoda stupio je 1927. Gimnaziju je zavr- 
šio 1930. u Varaždinu. Filozofiju i teologiju 
studirao je u Zagrebu, Makarskoj i Pader- 
bornu te je 1935. zaređen za svećenika. Ka- 
ko je govorio njemački i madžarski, u Zag- 
rebu 1935.-42. obavlja službe duhovnika 
Katoličke akcije, vjeroučitelja građanske 
škole i vježbaonice Više pedagoške škole te 
njemačke pučke i građanske škole. Zatim je 


Her mičnčfillo Irini 
Kristov 

. borac 
. i. no 


A 
i Pale 


H. Herman, Kristov borac, Zagreb, 2006. 

bio župnik u Đurđenovcu 1942./43., na- 
stavnik crtanja i njemačkoga jezika u Fra- 
njevačkoj gimnaziji u Varaždinu 1943.-45., 
a pastoralno je djelovao u Subotici 1945.- 
48., Iloku 1948.-54., Zemunu 1954.-56. i 
Novom Sadu od 1956. do kraja života. Ure- 
đivao je mjesečnik Glasnik sv. Franje 
1935.-42. Zamislio je trilogiju romansira- 
nih biografija sv. Ivana Kapistranskoga, sv. 
Bernardina Sijenskoga i sv. Jakova Markij- 
skoga. Prvu je objelodanio ciklostilom, 
druga je pod naslovom Srenski orao ostala u 
rukopisu (čuva se u arhivu Provincije u Zag- 
rebu), a treću je samo počeo. U rukopisu su 
mu ostale zbirka pjesama Iločke silhuete i 
rasprava Da lije fra Petar Mandikić preveo 
doista »Soliloquia« sv. Augustina. 


Djelo: Kristov borac, Zagreb, 1956 (20067). 
Lit.: Hrvatski biografski leksikon, 5, Zagreb, 2002. 
F.E. Hoško 


HETIJA (madž. heti: tjedni), u bačkih Bu- 
njevaca naziv za redoviti tržni dan u tjednu. 
Sa svojih salaša Bunjevci su odlazili na he- 
tije u obližnja naseljena mjesta kako bi pro- 
dali višak proizvedenih poljoprivrednih 
proizvoda (jaja, voće, žito, kukuruz, ječam, 
perad, svinje, djetelina, slama 1 sl.) te kupili 
potrepštine koje sami nisu mogli proizvesti 
(sol, šećer, kvas, rogač, petrolej, žigice, 
proizvode od željeza, tkanine i sl.) To je 
ujedno bila i prigoda da salašari obave pos- 
love kod obrtnika u većim naseljima. 


Već dan prije spremljena je na kola sva 
roba koja se trebala ponijeti tako da su se 
ujutro pred polazak samo uprezali konji. Sa 
salaša se polazilo u ranu zoru još po mraku 
ne bili sešto prije stiglo na odredište, osigu- 
ralo mjesto zakonje ikolau čuvanim svrati- 
štima, koja su bila uz kavane, te pripremila 
roba za prodaju. Svako je mjesto imalo svoj 
dan za hetiju: Bajmok četvrtak, Pačir uto- 
rak, Stara Moravica srijedu, Čantavir četvr- 
tak i nedjelju; Subotica ponedjeljak i petak. 
Hetije su imale važnu ulogu i za ukupni dru- 
štveni život Bunjevaca, napose onih sa sala- 
ša, budući da su bile mjesta na kojima su se 
ljudi okupljali, upoznavali, viđali, razgova- 
rali, izmjenjivali mišljenja i informacije te 
dogovarali poslove. 


Lit.: Žig, br. 46-52, 55-58, Subotica, 1996. 
P. Skenderović 


HIMNA (grč. hymnos: svečana pjesma), 
hvalospjev, pa pohvalna pjesma uz glazbe- 
nu pratnju. Nastala je kao vjerski žanr, pos- 
lije se proširila i na svjetovnu tematiku, a 
danas se najčešće odnosi na nacionalnu i dr- 
žavnu službenu svečanu pjesmu. 


Tekst današnje hrvatske himne Lijepa 
naša domovino napisao je 1835. Antun Mi- 
hanović, sudionik Ilirskoga pokreta. Njezin 
je izvorni naslov Horvatska domovina, a 
početni su joj stihovi poslije postali nov na- 
ziv. Pjesmu je 1846. uglazbio Vinkovčanin 
Josif Runjanin, tada carski kadet na službi u 
Glini, koji je bio blizak Ilirskomu pokretu. 
Kao neslužbena nacionalna himna ulazi u 
uporabu od 1860-ih, kada se počinje izvodi- 
ti u svečanim prigodama. Službeni status 
hrvatske državne himne dobila je 1974. 


Među Bunjevcima u Bačkoj veoma je 
omiljena pjesma Na veliko prelo, čiji su prvi 
stihovi Kolo igra tamburica svira postali 
poslije nov naziv te pjesme. Spjevao ju je 
tadašnji student, a poslije svećenik Nikola 
Kujundžić kao »preljsku pismu« za prvo 
Veliko prelo Pučke kasine, koje je održano 
za Marindan (Svijećnicu) 1879. u Subotici 
u Hotelu Pešta (poslije kazališna zgrada). 
Pjesmu je uglazbio Stipan Mukić. Smatra 
se neslužbenom himnom bačkih Bunjeva- 
ca, osobito onih koji sene smatraju Hrvatima. 


S. Bačić 


HIV+, interno glasilo Kluba studenata Hr- 
vata iz Vojvodine i Crne Gore na Sveučili- 
štu u Zagrebu. Inicijator pokretanja i prvi 
glavni i odgovorni urednik bio je Tomislav 
Brejar iz Subotice. Ime glasila akronim je 
od »Hrvati iz Vojvodine«, dok plus označa- 
va studente iz Crne Gore. Prvi je broj izašao 
1. 11. 2005. Objavljuje teme iz svakodnev- 
noga studentskoga života, priloge o kultur- 
noj i povijesnoj baštini vojvođanskih Hrva- 
ta, pjesme na hrvatskom književnom jeziku 
i bunjevačkoj ikavici te razne obavijesti i 
prigodne članke. Isprva je izlazio jedanput 
na mjesec tijekom akademske godine, na- 
kon čega izlazi povremeno na 8 stranica. 
Dinamika izlaženja ovisila je o broju surad- 


HODOČASNIČKI KRIŽNI PUT 


Glasilo Hiv+, br. 9, Zagreb, 2006. 


nika i prikupljenim prilozima. Rad je surad- 
nika dobrovoljan i temelji se na entuzijaz- 
mu. Pomoć pri umnožavanju primjeraka 
glasila fotokopiranjem pruža Hrvatska ma- 
tica iseljenika. Naklada pojedinih brojeva 
kretala se od 80 do 110 primjeraka. Nakon 
kraće stanke zbog smjene generacija stude- 
nata izlaženje je obnovljeno, a uredništvo je 
preuzeo Marko Skenderović od br. 11. 
Ukupno je izašlo 11 brojeva (posljednji broj 
9. XII. 2006.). Razlog prestanka izlaženja, 
iako glasilo formalno još uvijek postoji, je u 
slabom interesu studenata za suradnju u pi- 
sanju priloga. 
Lit.: http://hivpluus.googlepages.com/home 

M. Bara 


HODOČASNIČKI KRIŽNI PUT, jedno- 
ili dvodnevna vjerska korizmena manifes- 
tacija u Subotici. Pokrenuli su je 2003. 
mladi iz katedralne župe sv. Terezije Avil- 
ske, a sudjeluju u njoj pretežito mladi kato- 
lici Hrvati iz subotičke općine. U jutarnjim 
satima, obično subotom, okupljaju se na 
misu u nekoj od katoličkih crkava u Suboti- 
ci,anakon nje pješice kreću na križni put po 
okolnim gradskim i prigradskim naseljima 
(Aleksandrovo, Bikovo, Verušić, Žednik, 
Đurđin, Tavankut, Ljutovo, Mala Bosna). 
Postaje se svake godine mijenjaju, a put je 
dug više desetaka kilometara. Broj sudioni- 
ka kretao se od 70-ak do više od 180. Zbog 
iznimno loših vremenskih uvjeta manife- 

HODOČASNIČKI KRIŽNI PUT 


stacija dva puta nije održana, ali je umjesto 
toga pobožnost križnoga puta održana u ne- 
koj od subotičkih crkava. 


Lit.: Zvonik, 4/2003, Subotica; Hrvatska riječ, br. 


317, Subotica, 2009. . 
P. Skenderović 


HODOČAŠĆE (/at. peregrinatio: častiti 
hodom; starosl. hodečestvo), pokloničko 
putovanje do svetoga mjesta iz vjerskih 
motiva. Opća je religijska pojava i susreće 
se u svim vremenima, zemljama i vjerama. 
Kao religijski čin hodočašće gotovo uvijek 
ima obilježje zasluge u osobnom spasenju, 
aimaišire povijesno i civilizacijsko znače- 
nje. Najčešće je popraćeno molitvom, obre- 
dom i željom za čišćenjem i pokorom. 

U stara vremena hodočašće se susreće u 
Egipćana, Perzijanaca, Indijaca, Kineza, 
Grka i Rimljana. U Starom zavjetu opisuju 
se hodočašća još iz pretkraljevskoga doba u 
Šilo, a u ranokraljevsko u Gibeon. I u No- 
vom zavjetu spominju se starozavjetna ho- 
dočašća: tako je Isus hodočastio na Blagdan 
sjenica, a na Pashu je svečano ušao u Jeru- 
zalem. Premda je kršćanstvo klanjanje u 
duhu, pa formalno ne ozakonjuje hodoča- 
šće kao religijsku obvezu, hodočasnička je 
praksa česta u povijesti kršćanskoga svije- 
ta, osobito zapadnoga. Ono u kršćanstvu 
simbolizira život kršćana kroz trpljenje 1 
napor puta do cilja u mjestu hodočašća. 
Motivi su molba ili zahvala za neku milost 
ili tjelesnu potrebu te duhovna okrjepa i ob- 
nova, a ciljevi su svetišta svetaca, Marije i 
mjesta čudesnih pojava. 


Hodočastilo se isprva u Jeruzalem, Sve- 
tu zemlju, na Sveti grob, a poslijeu Rim i u 
Santiago de Compostelu (Španjolska). Pot- 
kraj srednjega vijeka u Europi nastaju mno- 
gobrojna mjesna prošteništa u čast Bogoro- 
dici: Chartres (Francuska), Loreto (Italija), 
Czestochowa (Poljska), aiu hrvatskim zem- 
ljama nastala su slična marijanska svetišta 
(Trsat, Marija Bistrica, Sinj, Šćit...). U 
XIX. i XX. st. katolička hodočašća ponov- 
no doživljavaju svoj zamah i masovnost, pa 
tako iu Hrvatskoj, gdje postoji stotinjak ho- 
dočasničkih mjesta. 

U međuriječju Dunava i Tise u prijašnja 
su vremena osobita mjesta hodočašća bila 

marijanska prošteništa: Jud (Baranja), Ha- 
još (Hajos), Baja (madžarski dio Bačke), 
Bili Aljmaš (Aljmaš, Hrvatska), Tekije (Sri- 
jem), Lemeš, Doroslovo, Bunarić (vojvo- 
đanski dio Bačke) i dr. Nerijetko se susreću 
manja svetišta, tzv. vodice. Između dvaju 
svjetskih ratova hodočastilo se i u novo- 
izgrađenu kapelu podignutu u čast Blažene 
Djevice Marije Posrednice Milosti u Leme- 
šu, koja je trebala djelomično zamijeniti 
glavna hodočastilišta što su ostala u Ma- 
džarskoj. U ta se mjesta najčešće hodočasti 
na velike blagdane posvećene Bogorodici, 
poglavito na Veliku i Malu Gospu. Često su 
onamo išle velike skupine ljudi (u Mariju 
Radnu u XIX. st. hodočastilo je i po nekoli- 
ko tisuća), jer se putovalo po nekoliko dana 
pješice u kolonama koje su pratila seljačka 
kola. Neven je objavio poziv za sudjelova- 
nje na hodočašće u Lourdes 10.-21. VIII. 
1908, koje je organizirao Krčki biskup An- 
tun Mahnić. U bačkih Hrvata u drugoj polo- 
vini XX. st. mjesni svećenici organiziraju 
mnoga skupna hodočašća i na udaljenija 
mjesta, osobito u Svetu Zemlju, Rim, Lour- 
des (Francuska), Fatimu (Portugal) te na 
hodočasnička mjesta u Hrvatskoj (Marija 
Bistrica, Trsat i dr.) i Hercegovini (Među- 
gorje). 

Već je stoljećima najpoznatije hodočas- 
tilište ovdašnjih Hrvata Jud ili Đud (Maria- 


Franjevačka crkva Gospe Judske, 
Jud (Mariagyud) 


gyud) u madžarskom dijelu Baranje (čak je 
ušao i u narodnu tradiciju u izreci: »Što si 
spor, ko da se spremaš u Jud!«). Hrvati iz 
madžarskoga dijela Bačke tamo su do 
1960-ih hodočastili uglavnom na Duhove, 
a otada na Sv. Trojstvo, zajedno s baranjs- 
kim i podravskim Hrvatima, kako bi taj 
blagdan prerastao u tamošnje općehrvatsko 
hodočašće. U ovom dijelu Bačke nalaze se 
četiri vodice: čavoljska, bajska (Mariakčn- 
nye), kaćmarska i santovačka. Posljednja je 
od listopada 2008. posjećenija i zato što je 
ondje postavljen najviši Gospin kip na svi- 
jetu (10 m i 53 cm). Bunjevački Hrvati iz 
Tompe i Kelebije te segedinski Dalmatini, 
skupa s banatskim Hrvatima, prije Prvoga 
svjetskoga rata na Malu Gospu u veliku su 
broju hodočastili u Mariju Radnu kod Lipo- 
ve u rumunjskom Banatu. Tada je čak pos- 
tojalo nepisano pravilo da se mladići 1 dje- 
vojke nisu odlučivali na brak dok nisu ho- 
dočastili u Radnu, a iz tog razdoblja potječe 
i uzrečica za osobu o kojoj se nije moglo re- 
ći puno lijepoga: » Voli višnje, bio je u Rad- 
ni, dobro pleše i lijepo se okreće«). Još od 
turskoga doba pa do početka XX. st. omilje- 
no hodočasničko mjesto bačkih Hrvata bila 
je i franjevačka crkva Gospe Snježne u Se- 
gedinu. Hodočastilište Hrvata južnije od 
Budima od davnina je Erčin (Ercsi), kamo 
su pješačili na Veliku Gospu, a budimski i 
senandrijski Hrvati hodočastili su remet- 
skoj Gospi (Mariaremete, III. okrug grada 
Budimpešte). 

Lit.: Neven, br. 7/1908, Subotica; B. Unyi, Sokd- 
cok-Bunyevdcok es a bosnydk ferencesek tortćnete, 
Budapest [1947]; X. Leon-Dufour, Rječnik biblij- 
ske teologije, Zagreb, 1980; A. Sekulić, Marijanske 
pobožnosti podunavskih Hrvata, Zagreb, 1985; A. 
Adam, Uvod u katoličku liturgiju, Zadar 1993; Hr- 
vatska enciklopedija, 4, Zagreb, 2002; Opći religij- 
ski leksikon, Zagreb, 2002; I. Šaško, Per signa sen- 
sibila, Zagreb, 2004; L. Heka, Povijest Hrvata Dal- 
matina u Segedinu, Budimpešta, 2004. 


Ž. Mandići A. Kopilović 
HOLT — Jutro 


HOLJEVAC, Većeslav (Karlovac, 22. VIII. 
1917. — Zagreb, 11. VII. 1970.), političar 1 
publicist. Rođen je u radničkoj obitelji, a 
djetinjstvo i mladost proveo je u Karlovcu i 


HOLJEVAC 


Zagrebu. Od 1939. članje KPJ-ai pripadnik 
radničkoga pokreta, a s početkom Drugoga 
svjetskoga rata uključio se u antifašistički 
pokret. Sudjelovao je u brojnim ratnim ope- 
racijama na području Hrvatske, Bosne i 
Hercegovine te Slovenije, a kraj rata doče- 
kaoje na području Istre i Trsta. Tijekom rata 
imao je više odgovornih dužnosti unutar 
NOP-a, a bio je i nositelj najviših ratnih od- 
ličja — Partizanske spomenice 1941.1 Na- 
rodnoga heroja (1951.). 


Nakon ulaska partizanskih jedinica u 
Zagreb u svibnju 1945. bio je prvi zapo- 
vjednik grada, a u kolovozu postaje zapov- 
jednik Vojne uprave Jugoslavenske armije 
za Istru i Slovensko primorje. Ondje se prvi 
put susreo s problematikom hrvatskih za- 
jednica koje su živjele izvan domovine, a 
posebno ga se dojmio težak položaj i odna- 
rođivanje istarskih Hrvata pod talijanskom 
vlašću. Zbog toga je kao ministar za novo- 
oslobođene krajeve u vladi FNRJ 1948.-50. 
veliku pozornost posvetio naporima oko 
ujedinjenja tih krajeva s maticama Hrvat- 
skom i Slovenijom, o čemu je i priredio 
knjigu Istra i Slovensko primorje. Tijekom 
političke karijere bio je šef vojne misije 
FNRJ-a u Berlinu 1947.-48. i ministar rada 
u saveznoj vladi 1950.-51., a više je puta bi- 
ran i za saveznoga zastupnika te za zas-tup- 
nika u Hrvatskom saboru. Najviše se istak- 
nuo kao predsjednika Gradskoga NO-a Za- 
grebi član Sekretarijata Gradskoga komite- 
ta SKH 1952.-63., kad počinje nagli razvoj 
gospodarskih kapaciteta te prosvjetnih i 
kulturnih institucija u Zagrebu, ali i pojača- 
na urbanizacija i širenje grada na drugu 
obalu Save. Kao gradonačelnik Zag-reba u 
mnogobrojnim bilateralnim susretima i po- 
sjetima inozemstvu blisko se upoznao i s 
problematikom hrvatskoga iseljeništva. U 
kontaktima s Hrvatima u Austriji i Madžar- 
skoj, ali i s čelnicima Hrvatske bratske za- 
jednice iz SAD-a, počeo je polagati temelje 
za Hrvatsku maticu iseljenika, kojoj je bio 
predsjednik 1964.-68. Pod njegovim vod- 
stvom ta je institucija postala važan čimbe- 
nik u povezivanju iseljenika i hrvatskih in- 
stitucija, poglavito na znanstvenom i kul- 
turnom polju. Kontakti s hrvatskim iselje- 
nicima utjecali su ina njegovu sve izraženi- 

ju znanstvenu i publicističku djelatnost te je 
u to vrijeme napisao nekoliko članaka o 
problematici novoga vala ekonomskih ise- 
ljenika, kojih je tih godina, zbog unutarnje 
gospodarske krize u Jugoslaviji, bilo sve vi- 
še. Potkraj 1960-ih priklonio se nacional- 
no-demokratskoj struji unutar SKH, koja se 
zauzimala za jasnije definiranje i promica- 
nje hrvatskih interesa u sklopu jugoslaven- 
ske federacije. Surađivao je s hrvatskim in- 
telektualcima okupljenim oko Matice hr- 
vatske, a bio je i jedan od potpisnika Dekla- 
racije o nazivu i položaju hrvatskoga knji- 
ževnog jezika 1967., zbog čega je razriješen 
sa svih upravnih dužnosti u Zagrebu i is- 
ključen iz Saveza komunista. Nakon toga 
povukao se iz javnoga života. 


i rdčefiLav 
Holjevac 


V. Holjevac, Hrvati izvan domovine, 
Zagreb, 1967. 

Njegovo je najvažnije djelo Hrvati iz- 
van domovine, objavljeno 1967. u izdanju 
Matice hrvatske. Ta prva poslijeratna mo- 
nografija o hrvatskom iseljeništvu imala je 
snažan utjecaj na ponovno jačanje veza s 
iseljenim Hrvatima diljem svijeta, ali je 
ujedno bila i prvi poslijeratni sveučilišni 
udžbenik s toga područja, zbog čega je pre- 
sudno utjecala na mnogobrojne naraštaje 
budućih istraživača. U njoj je prvi put u Hr- 
vatskoj iznesen podatak o trećini Hrvata 
koji žive izvan domovine, a koncepcijski 
dijelom je naslonjena na sličnu prijeratnu 
monografiju Mladena Lorkovića Narod i 
zemlja Hrvata. Unatoč tomu što socijalne 

posljedice iseljavanja i političke okolnosti 
koje su ga poticale objašnjava u duhu vlada- 
juće komunističke ideologije, Holjevčeva 
knjiga zasigurno pripada u red dragocjeni- 
Jih i rijetkih monografskih sinteza o hrvat- 
skom iseljeništvu tiskanih u Hrvatskoj u 
razdoblju komunističke Jugoslavije. 


U pogledu prinosa boljemu poznavanju 
bunjevačko-šokačkih Hrvata važno je oso- 
bito poglavlje Hrvatske manjine u susjed- 
nim zemljama, u kojem su, među ostalim, 
opisani i Hrvati u Madžarskoj i Rumunj- 
skoj. U dijelu posvećenom Hrvatima u Ma- 
džarskoj obrađuju se i pitanja vezana za 
prošlost Bunjevaca i Šokaca s prostora Ba- 
ranje i Bačke te se iznose osnovni podaci o 
doseljavanju bunjevačko-šokačkih Hrvata 
na te prostore, međuetničkim odnosima 
XVIII.-XX. st., nacionalnoj integraciji i 
preporodu bačkih Bunjevaca i Šokaca, raz- 
voju školstva i kulturnim vezama, povijes- 
nima te onima između tadašnje SR Hrvat- 
ske i Republike Madžarske. U knjizi su po- 
sebno podcrtane rane veze bunjevačko-šo- 
kačkih Hrvata sa zagrebačkim integracij- 
skim središtem u vrijeme Ilirskoga pokreta: 
»Neosporno je daje već i ranije hrvatski na- 
rodni preporod uvelike utjecao na preporod 
Bunjevaca i Šokaca. Poznato je, između 
ostalog, daje franjevac Gajo Anić širio Ga- 
jeve Novine u Bačkoj«. Riječ je zapravo o 
Kaji Agjiću (1805.-92.), provincijalu fra- 
njevačke Provincije sv. Ivana Kapistran- 
skoga sa sjedištem u Budimu, čije je prepo- 
rodno djelovanje u ugarskom Podunavlju 
nedovoljno istraženo, ali je svakako ranije 
nego djelovanje Vranje Zomborčevića, za 
kojega se obično smatra daje uspostavio pr- 
vu vezu s Ilirskim pokretom. Pri pisanju 
ovih poglavlja Holjevac se služio dotada- 
šnjom literaturom bačkih bunjevačko-šo- 
kačkih autora, napose radovima Petra Peki- 
ća, Alekse Kokića, Marka Čovića, ali i dru- 
gih subotičkih i vojvođanskih autora, poput 
Ivana Ivanića i Vase Bogdanova, te opšir- 
nom literaturom i člancima tiskanima u Ne- 
venu, Zajedničaru i brojnim iseljeničkim 
časopisima i publikacijama. Bunjevci i 
Šokci nastanjeni u zemljama susjedima ta- 
dašnje jugoslavenske države obrađeni su iu 
dijelu koji se odnosi na položaj Hrvata u 


Rumunjskoj. Holjevac navodi da su Hrvati 
iz Karaševa i Rekaša ogranak bunjevačko- 
šokačkih Hrvata koji se tijekom povijesnih 
migracija odvojio od matičnoga stabla te se 
naselio na prostoru jugoistočnoga Banata. 
Upozorio je pritom da tomu ogranku hrvat- 
skoga naroda prijeti potpuna asimilacija. 

Djela: /stra i Slovensko primorje, Beograd, 1952; 


Hrvati izvan domovine, Zagreb, 1967 (19682); Za- 
pisi iz rodnog grada, Zagreb, 1972. 


Lit.: Hrvatski leksikon, 1, Zagreb, 1996; Hrvatski 
biografski leksikon, 5, Zagreb, 2002; Hrvatska en- 
ciklopedija, 4, Zagreb, 2002. 

K. Bušić 


HOLJEVAC, Željko (Brinje, 15. XII. 
1973.), povjesničar. Osnovnu je školu pola- 
zio u Brinju, a gimnaziju u Otočcu (1988.- 
91.) 1 Senju (1991.-92.). Diplomirao je 
1997. povijest na Filozofskom fakultetu u 
Zagrebu, gdje je i magistrirao 2002. rad- 
njom Gradišćanski Hrvati u Mađarskoj u 
razdoblju modernizacije od prosvijećenoga 
apsolutizma do građanskoga društva (od 
polovice 18. do polovice 19. stoljeća) te 
2006. obranio doktorsku disertaciju Hrvat- 
sko-mađarski odnosi 1860.-1873. 


Od 1998. do 2007. radio je u Institutu 
društvenih znanosti /vo Pilar u Zagrebu 
kao znanstveni novak, a 2007. zaposlen je 
kao docent na Odsjeku za povijest Filozof- 
skoga fakulteta u Zagrebu, gdje predaje 
predmete Europske regije i hrvatska povi- 
jestu XLX. stoljeću i Hrvatska i Europa u 
XIX. stoljeću: komparatističke teme. Od 
2007. voditelj je novoosnovanoga Područ- 
noga centra Instituta društvenih znanosti 
Ivo Pilar u Gospiću. 


Bavi se pretežno hrvatsko-madžarskim 
odnosima u povijesnoj perspektivi, poviješ- 
ću Vojne krajine i zavičajne Like, poviješ- 
ću gradišćanskih Hrvata te srodnim tema- 
ma, s težištem na XVIII. i XIX. st. Surađuje 
u stručnim i znanstvenim časopisima i 
zbornicima, Hrvatskoj enciklopediji i dr. 
Predsjednik je Društva za hrvatsku povjes- 
nicu, potpredsjednik Hrvatsko-gradišćan- 
skoga društva i Društva za hrvatsku eko- 
nomsku povijest i ekohistoriju, pročelnik 
Odjela za povijest Matice hrvatske te pov- 
jerenik Panonskoga instituta (Panno- 

nisches Institut) iz gradišćanskoga Pinkov- 
ca (Giittenbach) za Hrvatsku. God. 2003. 
dobioje državnu nagradu za znanost u kate- 
goriji znanstvenih novaka za knjigu prvije- 
nac Gospić u Vojnoj krajini. 

Kao istraživač povijesti Like, Hrvatsko- 
ga primorja i Gorskoga kotara u svojim se 
radovima bavio i istraživanjem tamošnjih 
Bunjevaca, o čemu je pisao u radovima: 
Ličke buneu 17.i18. stoljeću (1609.-1755.) 
(Lička revija, 2/2002, Gospić), Lički i pri- 
morski Bunjevci (Hrvatska revija, 3, Zag- 
reb, 2005.). S izlaganjem Primorski i lički 
Bunjevci kao posebna skupina hrvatskog 
nacionalnog bića sudjelovao je i na znans- 
tvenom skupu Razgovor prigodni o Lajči 
Budanoviću 14.-15. X. 2003. u Subotici, 
koji je poslije objavljen u Zborniku Zadu- 
žbina biskupa Budanovića (Subotica, 
2004.). 

Lit.: Hrvatska riječ, br. 38, Subotica, 2003. 

Djela: Gospić u Vojnoj krajini (1689.-1712.-1881.) 
(Prilog slici gospićke prošlosti), Zagreb, 2002; 
Brinjsko-lički ustanak 1746. godine, Samobor, 
2004; Ivan Dominik Vukasović, Zemljopisni i povi- 


jesni novi opis Karlovačkog generalata u Kraljevi- 


ni Hrvatskoj (1777.), Gospić, 2005; Gradišćanski 
Hrvati u Mađarskoj i Hrvati u Slovačkoj : Analiza 
hrvatskih naselja u zapadnoj Mađarskoj i Slovač- 
koj, Zagreb-Budapest-Bratislava, 2006 (suautor 
Tomislav Jelić); Hrvatsko-slavonska Vojna krajina 
i Hrvati pod vlašću Osmanskoga Carstva u ranome 
novom vijeku, Zagreb, 2007 (suautor Nenad Mo- 
ačanin). 

R. Skenderović 


HORIZONTI, župni list župe Bezgrješno- 
ga začeća Blažene Djevice Marije u Bačkoj 
Palanci. Poput sličnih tiskovina, bio je »list 
za izgradnju župnoga zajedništva«, što mu 
je stajalo 1 u podnaslovu. Prvi broj pojavio 
se u kolovozu 1970., a posljednji za Uskrs 
1978. Izlazio je povremeno, a ukupno su 
objavljena 24 broja. Pokrenuo ga je i uređi- 
vao Lazar Ivan Krmpotić, tadašnji bačko- 
palanački župnik, na poticaj župne mladeži 
na čelu s Franjom Kišem iz Čelareva, koja 
je najprije formirala vokalno-instrumental- 
ni sastav kasnije prozvan Horizonti, a po 
njemu je onda ime dobio i župni list. U to je 
vrijeme bilo svega nekoliko takvih listova: 
Župski listu Karlovcu — Dubovcu, Naše za- 

jedništvo u Zagrebu — Dubrava, Božji narod 

u Varaždinu — Sv. Vid... Kao tada jedina tis- 
kovina na hrvatskom jeziku u cijeloj Voj- 
vodini, list se, osim s financijskim teškoća- 
ma, suočavao i s pritiscima komunističkih 
vlasti, čak ikroznovčano kažnjavanje ured- 
nika. Izlazio je u nakladi od 500 primjeraka, 
neki su brojevi umnažani na šapirografu, 
dok su drugi tiskani u tiskari Ruskoga slova 
u Ruskom Krsturu, a poslije u privatnoj tis- 
kari Blaška Gabrića u Batini. 


Mai 3/[-) pz 


l La I LPG ILI 


ma 


Horizonti, br. 15, Bačka Palanka, 1974. 


Budući da su izdavanje toga lista vlasti 
već odobrile, a kako je odobrenje za pokre- 
tanje novoga širega međužupnoga vjersko- 
ga lista bilo neizvjesno, potkraj 1978., ubr- 
zo nakon izbora pape Ivana Pavla II., for- 
malno je prerastao u vjersko-informativni 
list Subotičke biskupije Bačko klasje, koji 
je također izlazio na hrvatskom jeziku, s 
istim urednikom. Nešto sačuvanih primje- 
raka čuva Knjižnica Matice srpske u No- 
vom Sadu. 

Lit.: 1. Prćić, Bibliografija vjersko-informativnog 
lista »Horizonti«, rukopis, Arhiva Zupnoga ureda 
Isusova uskrnuća u Subotici; L. 1. Krmpotić, Neko- 
liko riječi o listu »Horizonti«, rukopis, Arhiva Žup- 
noga ureda Isusova uskrnuća u Subotici; Bačko kla- 


sje, br. 1, Bačka Palanka, 1978. 
B. Stantić 


HORNJAK, Željko (Sombor, 19. II. 1966.), 
rukometaš. Sin Đure i Marije, rođ. Lukić. 
Brat od strica rukometašice Aranke. 
Osnovnu i srednju poljoprivrednu školu za- 

vršio je u Somboru, a Višu ekonomsku ško- 
lu u Apatinu. Igrao je na poziciji vratara i 
bio je član rukometnih klubova Sombor 
1983.-84., Crvenka 1984.-86., Istraturist 
(Umag) 1986.-87, Zamet (Rijeka) 1987.- 
90., Nordstrand (Norveška) 1990.-92., 
Drammen (Norveška) 1992.-94., Strassbo- 
urg (Fancuska) 1994.-95., Sever (Subotica) 
1995.-96., Apatin 1996.-98., Borac (Banja 
Luka) 1998.-99., Tutunski kombinat (Pri- 
lep) 1999.-2000., Apatin 2000.-01., Kyndil 
(Farski Otoci) 2001.-04., Neistin (Farski 
Otoci) 2004.-05., Sombor 2005.-07. te Po- 
rečod 2008. 


Nastupio je oko 50 puta za omladinsku 
reprezentaciju Jugoslavije i jedanput za se- 
niorsku reprezentaciju. Kao član omladin- 
ske reprezentacije osvojio je naslov Svjet- 
skog prvaka 1987. u Rijeci, kada je bio naj- 
bolji vratar u svojoj ekipi. Na Balkanskim 
prvenstvima za juniore osvojio je zlatna od- 
ličja 1985. i 1986. te srebrno odličje 1987. 
Za seniorsku reprezentaciju igrao je na Tro- 
feju Jugoslavije 1987. u Rovinju. Kao član 
RK Crvenka bio je finalist Kupa Jugoslavi- 
je 1984. S ekipom Kyndila osvojio je naslov 
prvaka države i igrao u finalu državnog ku- 
pa. Na Farskim Otocima počeo je i trener- 
sku karijeru. U RK Porečujedno je i treneri 
vratar. 

Izvor: Osobna arhiva Željka Hornjaka. 
Lit.: Rukomet, Varaždin, 1982.-91; www.rkpo- 


rec.hr 
E. Hemar 


HORNJAK-MIJIĆ, Aranka (Sombor, 
26. VI. 1966.), rukometašica. Kći Šime 
Hornjaka i Irenke, rođ. Cigić Parčetić; se- 
stra od strica rukometaša Željka. Osnovnu i 
srednju poljoprivrednu školu završila je u 
Somboru. Rukomet je počela igrati s 13 go- 
dina u RK Vesna (danas RK Bane Sekulić) 
iz Sombora, za kojije nastupala cijelu ruko- 
metnu karijeru. Bila je 24 puta članica juni- 
orske reprezentacije Jugoslavije, za koju je 
nastupila ina Svjetskom juniorskom prven- 
stvu 1985. u Južnoj Koreji, kada je osvojila 
8. mjesto. Za seniorsku reprezentaciju Ju- 
goslavije nastupala je 10 puta. Za matični je 
klub postigla više od 1000 golova. Nakon 
završetka sportske karijere 1994. posvetila 


se poduzetništvu. U Gradini kraj Sombora s 
obitelji vodi Dida Hornjakov salaš, koji je 
uređen u starinskom stilu i namijenjen seos- 
komu turizmu. Članica je GKUD-a Ra- 
vangrad iz Sombora i izvorne pjevačke 
skupine Varošanke, koja djeluje u sklopu 
Ravangrada. 

Lit.: Rukomet, Varaždin, 1982.-91; Almanah Ruko- 


metnog saveza Jugoslavije 1949-1988, Beograd, 
1991; Dnevnik, 6. VI. 2004, Novi Sad. 


E. Hemar 


HORŠIĆ, Emilija (Subotica, 22. X. 1929.), 
znanstvena savjetnica, sveučilišni preda- 
vač. Kći je Mije Buljovčića i Ane, rođ. Pr- 
ćić. Osnovnu školu i gimnaziju završila je u 
rodnom gradu, nakon čega se zapošljava u 
subotičkom Domu zdravlja kao rendgenski 
tehničar. Nakon udaje odlazi u Sarajevo, 
gdje radi u Zavodu za rendgenologiju i fizi- 
kalnu terapiju Veterinarskoga fakulteta. Us- 
poredno upisuje srednju medicinsku školu, 
koju završava 1961., a na Veterinarskom je 
fakultetu diplomirala 1968. Ondje je pri- 
mljena za asistenta za predmet Rendgeno- 
logija 1 fizikalna terapija. Radi usavršava- 
nja završava školu za radioizotope u Insti- 
tutu Vinča u Beogradu. Na Veterinarskom 
fakultetu u Sarajevu magistrirala je 1976. 
temom Detekcija K-40 i nekih fisionih pro- 
dukata u morskim ribama, a doktorirala je 
1980. obranivši radnju Prilog istraživanji- 
ma nivoa koncentracije, koncentracijskih 
faktora i apsorbiranih doza u sistemu voda- 
riba s osvrtom na radijacijsko opterećenje 
čovjeka važnim prirodnim i fisijskim radio- 
nuklidima. Nakon doktorata dobiva zvanje 
višega znanstvenoga suradnika, a 1984. 
zvanje znanstvenoga savjetnika. Na posli- 
jediplomskom studiju Radiobiologija i ra- 
dioekologija s radijacijskom higijenom na 
Veterinarskom fakulteta u Sarajevu bila je 
predavač i mentor magistrandima i dokto- 
randima. 


Glavna je tema njezina znanstvenoga 
interesa radiološka zaštita. Sudjelovala je 
na brojnim domaćim i međunarodnim sim- 
pozijima, a objavila je kao autor ili suautor 
više od 140 radova u časopisima Veterina- 
ria (Sarajevo, 1969-73, 1975-77, 1982-84, 
1986-88, 1990-91), Acta veterinaria (Beo- 

grad, 1972), Veterinarski glasnik (Beograd, 
1972, 1987), Periodicum Biologorum (Zag- 
reb, 1977, 1992), Mljekarstvo (Zagreb, 
1980), Hrana i ishrana (Beograd, 1981), 
Vojnosanitetski pregled (Beograd, 1984), 
Acta Physica Hungaria (Budapest, 1986), 
Acta Adriatica (Split, 1991) i dr. Nakon iz- 
bijanja rata u Bosni i Hercegovini 1992. 
prelazi u Zagreb, gdje se 1993. zaposlila u 
Centru za istraživanje mora Instituta Ruđer 
Bošković. God. 1994. odlazi u mirovinu. 
Živi u Podgori, no dio godine provodi u 
rodnoj Subotici. 
Djelo: Dejstva jonizujućeg zračenja i zaštita ljudi i 
životinja hemijskim materijama (suautori M. Jova- 
nović, Z. Milošević, R. Kljajić), Sarajevo, 1982. 

D. Runje 


HORTHY, Mikl6s (Kenderes, Jaszko-nagy- 
kunsko-szolnočka županija, 18. VI. 1868. — 
Estoril, Portugal, 9. II. 1957.), pomorski ča- 
snik, madžarski guverner. Osnovnu je školu 
pohađao u rodnom mjestu i Debrecinu, 
gimnaziju u Šopronu, 1882. završio je po- 
morsku akademiju u Rijeci, 1886. imeno- 
van je pomorskim kadetom, 1900. poručni- 
kom, 1909. krilnim ađutantom kralja Franje 
Josipa, 1912. kapetanom fregate. Za Prvo- 
ga svjetskoga rata bio je kontra-admiral. 
Sudjelovao je u zauzeću Lovćena, a u velja- 
či 1918. ugušio je ustanak mornara u Koto- 
ru. Posljednji je zapovjednik austro-ugar- 
ske vojne flote. Osim njemačkoga, francu- 
skoga, engleskoga i talijanskoga, naučio je 1 
hrvatski jezik. 

Nakon formiranja komunističke vlade 
Bele Kuna u Budimpešti 21. III. 1919. u 
srpnju se prihvatio dužnosti ministra obra- 
ne u proturevolucionarnoj vladi Gyule 
Karolyija u Segedinu (tada pod francuskom 
okupacijom) te je počeo ustrojavanje nove 
Nacionalne vojske, čijim je vrhovnim za- 
povjednikom postao nakon Karolyijeve 
ostavke. Nakon sloma Madžarske Sovjet- 
ske Republike umarširao je u prijestolnicu 
16. XI. 1919. Kao vrhovni zapovjednik voj- 
ske, upravljao je zloglasnim bijelim tero- 
rom 1919.-21. Uz pomoć naoružanih časni- 
ka koji su 1. III. 1920. prodrli u Madžarski 
parlament imenovao se guvernerom. Prem- 
da se isprva zauzimao za kraljevinu, u ožuj- 

ku i listopadu 1921. spriječio je povratak 
Habsburgovaca na prijestolje. U razdoblju 
dok je bio guverner (1920.-44.) zastupao je 
vladu krugova najkonzervativnijih velepo- 
sjednika i krupnih kapitalista. U vanjskoj 
politici oličavao je madžarsku nadu u revi- 
ziju Trianonskoga ugovora, za što je, nakon 
neuspjela traženja oslonca u zapadnim sila- 
ma, saveznike našao u fašističkoj Italiji 1 
nacističkoj Njemačkoj. Njegova je politika 
Madžarsku dovela do savezništva s Berlin- 
sko-rimskom osovinom te do sudjelovanja 
u Drugom svjetskom ratu, prije i tijekom 
kojega je vratio dio područja oduzetih 
1919. Unatoč tomu što antižidovski zakoni 
nisu rigorozno primjenjivani sve do nje- 
mačke okupacije Madžarske 1944., dopus- 
tio je rasnu i političku diskriminaciju. Nje- 
govi neodlučni pokušaji istupanja iz rata 
nakon 1943. spriječeni su nakon što su Ni- 
jemci 19. III. 1944. okupirali Madžarsku, 
pa je morao imenovati novu vladu. U listo- 
padu 1944. prisiljen je na ostavku te vlast 
predaje vođi Stranke strelastoga križa Fe- 
rencu Szalasiju. Nadiranje Crvene armije 
prisililo ga je da 15. X. 1944. zatraži primir- 
jes SSSR-om, ali su ga Nijemci svrgnuli i 
zatočili u Njemačkoj. Nakon rata neko je 
vrijeme u Njemačkoj bio u američkom za- 
točeništvu. Kao ratnoga zločinca nova ma- 
džarska i jugoslavenska vlada (krvoproliće 
u Novom Sadu 1942.) tražile su njegovo iz- 
ručenje, no SAD je to spriječio. Na niirnber- 

B. Unyi, Sokacok-Bunyevdcok 6s a 
bosnydk ferencesek tortćnete, Budapest, 1947. 

škom sudu saslušan je kao svjedok, a zatim 
je do smrti živio u portugalskom Estorilu. 
Posmrtni ostaci vraćeni su mu u rodno selo 
1993. 


Zaboravljajući da je jedan od razloga 
madžarske trianonske katastrofe bio upravo 
odnos prema nemadžarskim narodima i 
ujedno niječući odnos prema vlastitim ma- 
njinama kakav je tražio prema pripadnici- 
ma madžarske manjine u novonastalim dr- 
žavama, poticao je bujanje madžarskoga 
nacionalizma i revanšizma u međuratnom 
razdoblju u Madžarskoj. Narodnosti, među 
njima i Hrvati, bile su nacionalno obesprav- 
ljene. Onodobna rijetka hrvatska izdanja 
(udžbenici, kalendari) služila su posvema- 
šnjoj madžarizaciji. Državne vlasti, a s nji- 
ma u sprezi i Katolička crkva, činile su sve 
kako bi zatrle i posljednji trag pripadnika 
nacionalnih manjina (npr. prisilno poma- 
džarivanje prezimena). Nazočio je dužijan- 
ci u Subotici 27. VII. 1941., tada prozvanoj 
»proslavom madžarskoga kruha«. Koriste- 
ći se prokušanom krilaticom »podijeli, pa 
vladaj«, zabranjene su riječi Hrvat i hrvat- 
ski, a pritom se prenaglašavaju hrvatska re- 
gionalna etnička imena Šokac, Bunjevac, 
Rac, Dalmatin, Bošnjak, Tot, koja se nisu 
smjela dovoditi u vezu s hrvatstvom. Jedan 
od primjera takva pristupa bio je i franjevac 
Bernardin Unyi sa svojim djelom Sokdcok- 
bunyevdcok es a bosnydk ferencesek tort- 
enete (objavljeno je tek 1947., a prevedeno 
je na srpski 2001. te danas služi velikosrp- 
skim krugovima i dijelu vojvođanskih Bu- 
njevaca za dokazivanje bunjevačke samo- 
svojnosti). Podunavski Hrvati doživljavaju 
ga kao izrazito negativnu osobu, što se 
ogleda i u pučkoj pjesmi: »Oj, Hortijo, naša 
krvopijo, / sve uzimlješ, jezik nam otim- 
lješ«. 

Lit.: Danica ili kalendar za Bunjevce, Šokce i Hrva- 
te 1942, Budapest, b. g.; Danica ili kalendar za Bu- 
njevce, Sokce i Hrvate 1943, Budapest, b. g.; B. 
Unyi, Sokdcok-Bunyevdcok 6s a bosnydk ference- 
sek tortćnete, Budapest, [1947]; Uj magyar lexikon, 
Budapest, 1960; M. Corović, Admiral na belom ko- 
nju, Beograd, 1981; S. Konrad, Tortćnelem IV, Bu- 
dapest, 1993; B. Unyi, Istorija Šokaca, Bunjevaca i 
bosanskih franjevaca, Subotica, 2001; M. Szaray—- 
J. Kaposi, Povijest 12 za gimnazije, Budimpešta, 


2007. 
Ž. Mandić 


HORVACKI, Grgo (Bikovo, 4. II. 1949.), 
gospodarstvenik. Sin je Jose i Marije, rođ. 
Vrbanović. Osnovnu i strojarsko-tehničku 
srednju školu završio je u Subotici, a na za- 
grebačkom Strojarskom fakultetu diplomi- 
rao je 1974. Isprva radi u subotičkim podu- 
zećima Subotička toplana i Standard-pro- 
jekt,a nakon toga glavni je ravnatelj Subo- 
tičke toplane 1981.-90. Na upravljačkim 
poslovima u subotičkoj tvornici Pionir radi 
tijekom 1990-ih. Ravnatelj je Javnoga ko- 
munalnoga poduzeća Subotička toplana 
2002.-05, a od 2006. Javnogakomunalnoga 
poduzeća Suboticaplin. 


Za njegova je mandata postavljena kon- 
cepcija razvoja energetike Subotice, tj. raz- 
voja toplifikacije te plinofikacije grada, ko- 
jaje ostvarena 1986.-2008. U tom su razdob- 
lju postavljena kotlovska postrojenja snage 
iznad 110 MW i toplinska mreža koja top- 
linskom energijom opskrbljuje gradsku 
jezgru s više od 11 000 potrošača; izgrađena 
je nova vrelovodna kotlarnica s vrelovod- 
nim kotlom od 58 MW te magistralni vrelo- 
vod u centru Subotice; postavljeno je više 
od 150 km vodova za daljinsko grijanje u 
mjesnim zajednicama Radanovac, Centar 
II i Centar III; izgrađena je plinska razvod- 
na mreža od 650 km za potrebe grada; cjelo- 
kupna industrija grada Subotice koristi se 
plinom kao energentom, ajednako tako i vi- 
še od 8 500 stambenih potrošača, a osigura- 
na je mogućnost priključenja dodatnih 12 
000 potrošača; izgrađen je magistralni pli- 
novod za naselja Palić, Mali Bajmok, Novo 
Selo, Bajnati Prozivka u ukupnoj duljini od 
oko 12 km i plinovodna mreža u mjesnim 
zajednicama Prozivka, Bajnat, Novo Selo, 
Mali Bajmok, Radanovac, Gat, Zorka i Ke- 
lebija. Time je Subotica svrstana u red 
europskih gradova s izgrađenom energij- 
skom infrastrukturom i mogućnošću zado- 
voljenja sadašnjih energijskih potreba sta- 
novništva i privrede, a ujedno su stvoreni 
uvjeti za razvijanje novih privrednih poten- 
cijala na cjelokupnom gradskom teritoriju i 
zadovoljenje potreba stanovništva u idućim 
desetljećima. Usto je instaliranim energij- 
skim kapacitetima svakomu kućanstvu i 
gospodarskomu subjektu omogućeno koriš- 
tenje kvalitetnom i ekološkom energijom i 


HORVACKI 


u gradskom središtu i u rubnim gradskim 
područjima. 

Aktivan je u nekoliko udruga i organi- 
zacija: član je Izvršnoga odbora FK Bačka, 
KUD-a Aleksandrovo, DSHV-a i dr. 


G. Bačlija 


HORVACKI (Horvacki Palivukov), La- 
zar (Subotica, 19. X.1915. — Zagreb, 1943.), 
odvjetnički i sudački vježbenik, sudionik 
komunističkoga pokreta otpora. Sin Marti- 
nai Marge, rođ. Sudarević, brat Marka Hor- 
vackoga. U rodnom gradu završio je pučku 
školu 1926. i gimnaziju 1934. te diplomi- 
rao na Pravnom fakultetu 1939. Tijekom 
studija bio je 1938. izabran za predsjednika 
studentske organizacije Akademski sever. 
Bio je pristaša lijevoga krila HSS-a, koje je 
bilo u dobrim odnosima s komunis-tima na 
fakultetu, te član lijevo orijentirane prijerat- 
ne Hrvatske privredne omladine u Subotici. 
Kao odvjetnički vježbenik radio je u uredu 
Babijana Malagurskog, glavnoga pokrovi- 
telja hrvatskih kulturnih i športskih društa- 
va u Subotici. U ljeto 1941., poznat po lije- 
voj političkoj orijentaciji još na studiju, a 
budući da nije znao madžarski jezik, napu- 
šta Suboticu i seli se u Koprivnicu, gdje se 
zaposlio kao sudački vježbenik. Kao član 
Komunističke partije Jugoslavije angažirao 
se na prikupljanju lijekova, oružja i organi- 
ziranju novih partijskih ćelija, ali zbog loše- 
ga zdravstvenoga stanja nije mogao pristu- 
piti partizanskomu pokretu. U Glinu prelazi 


Lazar Horvacki 

1942. i upošljava se kao sudački vježbenik 
u Kotarskom sudu u Petrinji. Ondje nasta- 
vlja radu ilegalnom komunističkom pokre- 
tu otpora. Redarstvo NDH uhitilo ga je u 
ljeto 1943. te je osuđen na smrt vješanjem 
kao državni neprijatelj. Smrtna kazna izve- 
dena je nad njim i nad skupinom od dvade- 
setak osuđenika za isto djelo u vojarni zat- 
voru u Savskoj cesti u Zagrebu. Pokopan je 
skupa s ostalim osuđenicima u zajedničkoj 
grobnici na Mirogoju, bez oznake. Nakon 
rata posmrtno je odlikovan Partizanskom 
spomenicom 1941. kao prvoborac NOB-a, i 
to na prijedlog preživjelih kolega boraca s 
Pravnoga fakulteta u Subotici. Jedna ulica u 
Subotici, pokraj Kerskoga groblja, i danas 
nosi njegovo ime. 
Lit.: Hrvatski narod, Zagreb, 1943; Spomenica pa- 
lim borcima i žrtvama fašističkog terora 1941- 
1945., Subotica, 1988; K. Kuntić, Studentske udru- 
ge i klubovi, politički život studenata Pravnog fa- 
kulteta u Subotici, Žig, br. 50, Dodatak za znanost, 
kulturu i umjetnost, Subotica, 1996; M. Simić, Isto- 
rija subotičkog Pravnog fakulteta 1920-1941., Be- 
ograd, 1999. 

M. Prćić 


HORVACKI, Marko (Subotica, 20. IV. 
1883. — Zagreb, 16. III. 1966.), slikar i pe- 
dagog. Završio je učiteljsku školu u Baji te 
je 1908.-12. bio učitelj u Kalači. Ondje je učio 
slikati kod Jen6a Marotija Majora. Tijekom 
Prvoga svjetskoga rata dospio je u rusko za- 
robljeništvo te je tu prema narudžbi za 
švedsku kraljevsku obitelj izradio 60 mini- 
jatura. Nakon rata vraća se u Suboticu i pre- 
daje crtanje u Građanskoj školi. Za tajnika 
Društva vojvođanskih umjetnika bio je izab- 
ran 1939. Od 1941. živi u Zagrebu. Nema 
mnogo sačuvanih i registriranih radova. 
God 1936. naslikao je poznatu sliku Ivana 
Antunovića za Subotičku maticu, a izrađi- 
vao je i slike za subotičke crkve. Izlagao je 
na Izložbi subotičkih bunjevačkih slikara 
1927. 1 Izložbi bačkih umjetnika 1932. Nje- 
govih 9 radova danas čuva Gradski muzej u 
Subotici, a u njega su dospjeli iz likovne 
zbirke dr. Jovana Milekića. Nekoliko nje- 
govih radova u svojem fondu čuva i Zavi- 
čajna galerija dr. Vinka Perčića u Subotici. 

Lit.: J. Milekić, Slikarstvo u oslobođenoj Subotici, 
Književni sever, 11/1933, Subotica; B. Vojnić Haj- 

duk, Podaci o likovnim umjetnicima i amaterima 
Subotice, Kalendar Hrvatska riječ, Subotica, 1952; 
A. Sekulić, Bački Hrvati, Zagreb, 1991; T. Gajdos, 
Szabadka kepzomuiveszete, Subotica, 1995; Dona- 
cija dr. Vinka Perčića — Umjetnine zavičajne zbir- 
ke, Subotica, 1996; A. Sekulić, Umjetnost i gradi- 
teljstvo bačkih Hrvata, Zagreb, 1998; Hrvatski bio- 
grafski leksikon, 5, Zagreb, 2002; O. Kovačev Nin- 
kov, Dela iz Bačkog muzeja dr Jovana-Joce Mileki- 
ća u fondu umetničkog odelenja Gradskog muzeja 
Subotica, Bačka galerija dr Jovana Milekića (kata- 
1og), Subotica, 2007. 

Lj. Vuković-Dulić 


HORVACKI (Horvacki Palivukov), Mar- 
ko (Subotica, 5. IV. 1913. — Novi Sad, 10. 
IX. 1995.), odvjetnik, sudac, kulturni dje- 
latnik. Sin Martina i Marge, rođ. Sudarević. 
Otac muje bio jedan od osnivača NK Bačka 
i glavni gradski arhivar. U rodnom gradu 
završio je pučku školu i gimnaziju te diplo- 
mirao na Pravnom fakultetu 1936. Već kao 
mlad bio je aktivan u mnogim hrvatskim 
udrugama. Sudjelovao je u osnivanju Subo- 
tičkoga športskoga lista (u kojemu je redo- 
vito pisao anonimne uvodnike 1953.-40.), 
Hrvatske kulturne zajednice 1936. te Hrvat- 
skog akademskog društva Matija Gubec u 
Subotici, čiji je bio predsjednik do izbijanja 
rata. Kao odvjetnički vježbenik radio je u 
nekoliko subotičkih odvjetničkih ureda. 
Prije rata bio je nogometaš i tajnik NK Bač- 
ka, u vrijeme kad je taj klub dotadašnji atri- 
but Jugoslavensko atletsko društvo promi- 
jenio u Hrvatski športski klub te pod tim 


imenom pristupio Hrvatskomu športskomu 
savezu. Kao vođa mladeži subotičkoga 
HSS-a bioje jedan od najaktivnijih suradni- 
ka Josipa Vukovića — Đide, skojimje 1941. 
otišao u Hrvatsku, gdje je poslije bio sudac 
u Kotarskom sudu u Dugom Selu. Sudjelo- 
vao je u radu Društva bačkih Hrvata u Za- 
grebu. Potkraj Drugoga svjetskoga rata, 
kao pripadnik lijevoga krila HSS, prilazi 
partizanskomu pokretu i učlanjuje se u Ko- 
munističku partiju. 


Marko Horvacki 


Nakon rata vratio se u Suboticu te je on- 
dje postao jednim od najvažnijih hrvatskih 
političkih i kulturnih djelatnika. God. 1945. 
izabran je za suca Kotarskoga suda u Subo- 
tici, okružni javni tužitelj postao je 1948., a 
1952.-53. bio je predsjednik Narodnoga od- 
bora kotara Subotica, što je bila funkcija us- 
porediva s gradonačelničkom. U nekoliko 
mandata bio je zastupnik u skupštini Srbije. 
S Balintom Vujkovom, Matijom Poljakovi- 
ćem i dr. radio je na uvođenju hrvatskoga 
jezika u službenu uporabu u škole i tisak, 
zbog čega je 1954. bio prisiljen podnijeti 
ostavku, ali je i dalje bio stalni zastupnik u 
Skupštini Srbije i tajnik Odbora za prora- 
čun Skupštine Srbije. Predsjednik Okru- 
žnoga suda u Subotici postao je 1960., su- 
dac Vrhovnoga suda Vojvodine u Novom 
Sadu 1963., a za suca Ustavnoga suda Voj- 
vodine u Novom Sadu, kao predstavnik iz 

reda hrvatskoga naroda, izabran je 1974. 
Umirovljen je 1982. 


Bio je jedan od osnivača Hrvatskoga 
kulturno-umjetničkoga društva Bunjevač- 
ko kolo 1970., član uredništva i predsjednik 
uređivačkoga odbora subotičkoga književ- 
noga časopisa Rukovet 1970.-72, a član De- 
mokratskoga saveza Hrvata u Vojvodini od 
rujna 1990. 


Lit.: »Bačka« 1901-1971, Subotica, 1971; L. Mer- 
ković, Bibliografija časopisa »Rukovet« maj 1955 
— april 1990, Rukovet, 5/1990, Subotica; In memo- 
riam: Marko Horvacki (1913-1995), Glas ravnice, 
br. 57, Subotica, 1995; M. Simić, Istorija subotič- 
kog Pravnog fakulteta 1920-1941., Beograd, 1999; 
Hrvatski biografski leksikon, 5, Zagreb, 2002; B. 
Ištvančić, O uvođenju hrvatskog jezika 50-ih godi- 
na XX. stoljeća: Prisjećanje Marka Horvackog Pa- 
livukova, Klasje naših ravni, 9-10/2007, Subotica. 


N. ZelićiM. Prćić 


HORVACKI, Martin (Subotica, 10. VII. 
1883. — Subotica, 11. XII. 1970.), gradski 
činovnik, nogometaš, sportski djelatnik. 
Sin je Klemensa i majke Đule, rođ. Kuntić. 
Otac suca Marka i revolucionara Lazara. 
God. 1901. bio je osnivač i igrač prvoga na- 
raštaja nogometaša NK Bačke, koji je s ve- 
likim oduševljenjem zavolio i promicao no- 
gomet u Subotici. Članom klupske uprave 
postao je 1906. te je u njoj obnašao razne 
dužnosti sve do 1939., kad se povukao zbog 
narušenoga zdravlja. Pri osnutku Nogomet- 
noga saveza Jugoslavije 14. TV. 1919. u Zag- 
rebu bio je predstavnik NK Bačke. Nakon 
povratka iz Zagreba prihvatio se osnivanja i 
organiziranja Subotičkoga nogometnoga 
podsaveza, koji je i utemeljen 1920. Bio je 
njegov dugogodišnji dopredsjednik, a po- 
slije i prvi tajnik. Podsavez je razvio aktiv- 
nosti na popularizaciji nogometa i osniva- 
nju novih klubova u Subotici i okolici. U to 
vrijeme na inicijativu Subotičkoga podsa- 
veza priređivani su česti susreti reprezenta- 
cije grada i podsaveza s reprezentacijama 
Zagreba, Beograda, Splita, Osijeka, Novo- 
ga Sada, Sombora i drugih mjesta, kojima je 
on bio glavni organizator. Za dugogodišnji 
rad odlikovan je u povodu 50. obljetnice 
Nogometnoga saveza Jugoslavije 1969. 
Zlatnom plaketom Saveza, a posmrtno mu 
je 1971. dodijeljena počasna jubilarna pla- 
keta NK Bačka. 

Martin Horvacki 


Lit.: »Bačka« 1901-1971, Subotica, 1971; FK 
»Bačka« Subotica 1901-2001, ur. Ž. Inić, Subotica, 
2001. 

Lj. Vujković Lamić 


HORVACKI, Mate (Subotica, 20. II. 
1860. — Subotica, 2. III. 1931.) gradski či- 
novnik, poduzetnik. Sin Pere i Ane, rođ. 
Šarčević. Prvi se put spominje potkraj 
1897., kad je pri popunjavanju upražnjenih 
zvanja u gradskoj upravi izabran za grad- 
skoga baždara. Njegovi počeci u poduzet- 
ništvu sežu do 14. VII. 1909., kad je s Fili- 
pom Malagurskim osnovao komisionu tr- 
govinu svinja i krupne stoke. U ljeto 1910. 
sam je utemeljio Veliko bunjevačko pokop- 
no poduzeće. Dvije godine poslije, skupa s 
gradskim činovnicima Vinkom Gabrićem i 
Josipom Rajčićem, osnovao je Pokopno 
društvo subotičkih imućnih građana. Na- 
kon Prvoga svjetskoga rata bio je član 
upravnoga odbora Gradske štedionice. 


Izvori: Historijski arhiv Subotica, F: 451.156; F: 
086. CT, V/244. 


Lit.: Neven, 11/1897, 7/1910, 8/1912, Subotica. 
M. Grlica 


HORVACKI, Pero (Donji Tavankut, 25. 
IV. 1957.), strojarski inženjer, političar. Sin 
Lazara i Tilke, rođ. Skenderović. Osnovnu 
školu završio je u Đurđinu, a srednju i višu 
strojarsku u Subotici. Radio je u nekoliko 
subotičkih tvrtki (Bratstvo, Agrokombinat, 
Sever i dr.), a poslije i kao nastavnik u 
MESŠC-u (Tehničkoj školi) u Subotici. Ak- 

tivan je u Demokratskom savezu Hrvata u 
Vojvodini od 2000. te je obnašao i nekoliko 
funkcija u Subotici, među kojima od stude- 
noga 2007. i funkciju dogradonačelnika 
(službeni naziv »zamjenik predsjednika op- 
ćine« do kolovoza 2008., poslije »zamjenik 
gradonačelnika«). Kao zamjenik predsjed- 
nika Upravnoga vijeća Radio Subotice 
doprinio je produljivanju emitiranja pro- 
grama na hrvatskom jeziku s dva na tri sata 
na dan, što je i ostvareno od 2. IV. 2007. 
Provodeći odluku DSHV-a o angažiranju 
na formiranju gimnazijskoga odjela na hr- 
vatskom jeziku, tijekom kolovoza 2007. 
biojejedan od vodećih aktivista na okuplja- 
nju dovoljnoga broja djece za pokretanje 
odjela na hrvatskom jeziku u subotičkoj 
gimnaziji od školske 2007./08., kad je u toj 
školi i počela nastava na hrvatskom jeziku. 


S. Bačić 


HORVACKI, Petar (Subotica, 9. VI. 
1924. — Sombor, 8. III. 1945.), revolucio- 
nar, sudionik pokreta otpora. Sin je Grge i 
majke Julke, rođ. Pozderić. Osnovnu školu 
i dva razreda građanske škole završio je u 
Subotici, a elektromonterski obrt u subotič- 
koj Električnoj centrali, gdje je nastavio ra- 
diti. U osamnaestoj godini postaje članom 
Hrvatske privredne omladine. Povezuje se 
zatim s mladim SKOJ-evcima u Aleksan- 
drovu, dobiva ilegalne materijale koje ras- 
pačava, prihvaća ideje Pokreta otpora, te 
postaje članom SKOJ-a. Sredinom 1944. 
postaje članom Mjesnoga komiteta SKOJ-a 
za Aleksandrovo te radi na pisanju antifaši- 
stičkih parola po ulicama Subotice, prikup- 
lja sanitetski materijal, novčana sredstva i 
oružje. U rujnu 1944. povezuje se sa Subo- 
tičkim partizanskim odredom, potkraj mje- 
seca izbjegao je uhićenje, no ne i njegova 
sestra i roditelji. Roditelji su mu na kraju 
završili u Njemačkoj, gdje su od mučenja i 
bolesti umrli. Kao borac Subotičkoga parti- 
zanskoga odreda ušao je u sastav VIII. voj- 
vođanske udarne brigade. Istaknuvši se u 
bici kod Batine, postavljen je za zamjenika 
komesara čete. U okršajima kod Baranjsko- 
ga Petrova Sela smrtno je ranjen, a premi- 
nuo je stigavši u somborsku bolnicu. 


Petar Horvacki 


Lit.: M. Dubajić, Portreti, Subotica, 1976; Sećanja 
učesnika radničkog pokreta i NOR-a Subotice 
1920-1944, Subotica, 1985. 


T. Žigmanov 


HORVAT, najčešće hrvatsko prezime. U 
inačicama Horvath, Horvath i Horwath, 
osim u Hrvatskoj, vrlo je često i u Madžar- 
skoj, Slovačkoj, Austriji, Sloveniji i Vojvo- 
dini. Kako je osobito često na teritoriju po- 
vijesne Ugarske, pretpostavlja su se njime 
isprva koristili Madžari pri imenovanju 
osoba izbjeglih pred Turcima s područja 
Dalmacije i stare Slavonije (zemlje između 
Drave, Save i Kupe). Poznato je kako su Hr- 
vate izbjegle na područje ugarskih županija 
(Vas, Somogy, Zala, i dr.) neko vrijeme po- 
pisivali po njihovim pravim prezimenima, 
ali su dodavali i pridjevak Horvath kako bi 
ih razlikovali od domaćega pučanstva. Ta- 
ko su postojala prezimena: Horvath Pata- 
csich, Horvath Kolonich, Horvath Feste- 
tich, Horvath Keglevich i dr. S vremenom 
plemići su prešli na svoja izvorna prezime- 
na, dok ih je obični puk izgubio te mu je 
ostalo samo prezime Horvat. Bilo je raspro- 
stranjeno na području cijele Ugarske, pa se 
nakon raspada Monarhije i stvaranja novih 
država, osim u Hrvatskoj i Madžarskoj, po- 
javljuje i u Slovačkoj, Sloveniji i Austriji, a 
ima ga iu Vojvodini. Današnji nositelji pre- 
zimena Horvat izvan matičnog hrvatskog 
područja pripadaju različitim narodima: u 
Madžarskoj su oni dominantno Madžari, u 
Slovačkoj Slovaci, u Sloveniji Slovenci, 


HORVAT 


dok su u Austriji među nositeljima toga pre- 
zimena mnogi etnički Madžari. 

Prema najnovijim istraživanjima, u Hr- 
vatskoj ima 114.643 prezimena, među koji- 
ma 22.225 Horvata, 15.835 Kovačevića, 
13.150 Babića i 11.617 Marića. Prezime 
Horvat osobito je rasprostranjeno na kaj- 
kavskom području, odnosno na području 
nekadašnje Slavonije. Na hrvatskom jugu, 
gdje se začinje hrvatska državnost, hrvat- 
sko je ime rano i obilato zasvjedočeno, 
zbog čega nije bilo potrebe za prezimenom 
etnonimskoga postanja te ga uglavnom i 
nema. Nasuprot tomu, u sjevernoj Hrvat- 
skoj, gdje narodno ime nije potvrđeno, rano 
nastaje prezime Horvat kao svjedočenje 
pripadnosti njegovih nositelja hrvatskomu 
narodu i u očima njihovih sjevernih susje- 
da, koji su u obliku prezimena Horvat dali 
svoj jezični biljeg, anad njegovim su nosi- 
teljima imali višestoljetnu političku i crkve- 
nu upravu. Sadržaj prezimena Horvat, 
upravo u pomadžarenom liku, dokazuje da 
su ti politički vladari, čija je civilna i crkve- 
na uprava izbjegavala hrvatsko ime, bili 
svjesni kojemu etnosu taj puk pripada, kad 
ga je najbolje, jednoznačno i brojno, mogla 
poistovjetiti etnonimskim prezimenom 
Horvat. Turski defteri i drugi popisi, u koji- 
ma se prezime Horvat često javlja, dokazu- 
ju da su pripadnici hrvatskoga naroda nas- 
tanjivali velik dio madžarskoga Zadunavlja. 


U Madžarskoj je to danas peto najčešće 
prezime, iza prezimena Nagy (»velik«), 
Kovacs (»kovač«), Toth (isprva su tako na- 
zivani došljaci iz Slavonije, a poslije Slova- 
ci) i Szabo (»krojač«). Među prezimenima 
etnonimskoga podrijetla na devetom je 
mjestu prezime Nemeth (Nijemac), osam- 
naesto je Olah (Vlah), dvadeseto Racz (Sr- 
bin), dvadeset drugo Torčk (Turčin), tride- 
set drugo Magyar (Madžar), pedeset prvo 
Orosz (Rus), a šezdeset sedmo Lengyel 
(Poljak). Danasje samo manji broj nositelja 
prezimena Horvat u Madžarskoj hrvatske 
nacionalnosti, jer se proces madžarizacije 
dogodio prije nekoliko stoljeća. U madžar- 
skoj povijesti, kulturi, znanosti, književnos- 
tii sportu mnogo je istaknutih osoba koje su 
nosile prezime Horvat, no teško je razlučiti 
tko se među njima smatrao Hrvatom. 

U šokačkih i bunjevačkih Hrvata to pre- 
zime susrećemo već u prvim matičnim knji- 
gama: Segedin 1685. (Hervat, Horvath), 
Subotica 1686., Budim i okolica 1690. 
(Chorvat, Horvath, Hervat, Ervat), Baja 
1715. (Horvath, Hervat), Tavankut, Žednik, 
Sombor iSantovo 1719. (Orvat, Harvat, Vr- 
vat, Arvat, Ervat, Kroata, Croate, Horvath, 
Horvath), Dušnok 1743. (Horvath), Lemeš 
1748., Bajmok 1785. U te dvije skupine ono 
nije toliko rasprostranjeno, ali među Bu- 
njevcima ima izvjesnih osobitosti: susreće 
se u dvojnim prezimenima (Horvat Aljma- 
ški), a ima i osobitih izvedenica (Horvacki, 
Horvatski, Horvatović), pri čemu su pojedi- 
ne izvedenice također dvojna prezimena 
(Horvatski Krkljuš, Horvatski Palivukov, 
Horvatski Zivalov). 


Lit.: A. Velics, E. Kammerer, Magyarorszdgi torok 
kincstdri defterek, 1, Budapest, 1886; P. Šimuno- 
vić, Naša prezimena — porijeklo, značenje, raspro- 
stranjenost, Zagreb, 1985; Ž. Mandić, Povijesna 
antroponimija bunjevačkih Hrvata u Madžarskoj, 
Budimpešta, 1987; P. Šimunović, Hrvatska u prezi- 


menima, Zagreb, 2008. pad . 
L. Heka i Z. Mandić 


HORVAT, plemićka porodica. Zabilježena 
su tri odvjetka u Bačkoj: Horvat-Szent- 
gyorgyi, Horvat-Csabai i Horvat iz Leme- 
ša, od kojih je posljednji bunjevački. Potvr- 
da plemstva izdana je Mihovilu 2. VI. 1711. 
U Bačkoj županiji proglašeno je plemstvo 
Josipa i Mihovila 1767. U plemstvo Bačke 
županije ubilježeni su 1771. Mihovil, Josip, 
Andrija, Stjepan, Ivan i Danijel te 1776. 
Adam. Na temelju potvrde Peštanske župa- 
nije iz 1798. plemstvo Franje i Stjepana 
proglašeno je u Bačkoj županiji 1800. Na 
županijskom popisu plemića 1841. ubilje- 
žena su 23 člana porodice. Clanovi porodi- 
ce dobili su 1803. posjede u Lemešu. Pri- 
djevak od Megyefalve izdan je u Beču 1738. 
Danijelu, dožupanu Baranjske županije. 
Opis grba: u plavom štitu na zelenoj po- 
vršini nalazi se bijeli golub s raširenim klju- 
nom. Plaštevi: zlatno-plavi i srebrno-crveni. 


Lit.: E. Reiszig, B4cs-Bodrog varmegye csaladai, 
u: Bdcs-Bodrog vdrmegye, 2, ur. S. Borovszky, 
[Budapest 1909]; V. Duišin, Plemićke porodice II, 
Vojvodina, 2, [Novi Sad, 1941]; A. Sekulić, Bački 
Hrvati, Zagreb, 1991; M. Szluha, Bdcs-Bodrog 
vdrmegye nemes csalddjai, Budapest, 2002. 

S. Bačić 

HORVAT, Adalbert (Horvath) (Orahovi- 
ca, 30. IX. 1783. — Slavonski Brod, 14.1. 
1850.), homiletski pisac, crkveni govornik. 
Nakon završene niže gimnazije u Požegi 
1805. u Baču je stupio u franjevačku Pro- 
vinciju sv. Ivana Kapistranskoga. Školovao 
se na filozofskom učilištu u Baji 1806.-08., 
a teologiju je završio u Mohaču 1808.-10. 1 
Vukovaru 1810.-12. Za svećenika je zare- 
đen 1809. te se predao pastoralnoj službi u 
hrvatskim i madžarskim samostanima, jer 
je osim hrvatskoga govorio i njemački, ma- 
džarski i poljski. Bio je propovjednik i vje- 
roučitelj u Požegi 1810.-15., Baji 1815./16. 
i Iloku 1816.,a 1821.-27. bio je osobni taj- 
nik provincijala Grgura Čevapovića i tajnik 
Provincije za provincijala Petera Beckera. 
Službu samostanskih poglavara obavljao je 
u Budimu 1827./28., Požegi 1828.-30., Na- 
šicama 1832.-35., Mohaču 1841./42., Iloku 
1845./46. i Šarengradu 1846./47.; u Našica- 
ma, Iloku i Šarengradu također je bio žup- 
nik. Kad je 1842.-45. bio savjetnik provin- 
cijalu Josefu Matzeku, boravio je u Moha- 
ču. God. 1830. Matzek mu je povjerio u za- 
daću da uz pomoć Bazilija Katanovića za ti- 
sak pripravi prijevod Svetoga pisma Matije 
Petra Katančića. To je i učinio do studenoga 
1831. te je prijevod tiskan sredinom 1832. 
Još kao mlad svećenik stekao je glas vrsna 
propovjednika. Služeći se homiletskom li- 
teraturom na latinskom i njemačkom jezi- 
ku, objavio je četiri propovijedi. Na hrvat- 
skom je jeziku također ispjevao pohvalnu 
odu Grguru Čevapoviću, no onaje izgublje- 
na. Pisao je slavonskom ikavicom na što- 
kavskom narječju isvojjejezik nazivao sla- 
vonskim. 

Djela: Korizmena govorenja od muke i smerti go- 
spodina Isukarsta, pokore i strašnoga suda Božje- 
ga, Budim, 1824; Sveta govorenja od različitih 
svetkovinah, Budim, 1824; Sveta nediljna govore- 
nja za sve nedilje cile godine, 1-2, Budim, 1824. 
Lit.: Hrvatski biografski leksikon, 5, Zagreb, 2002. 


F. E. Hoško 


HORVAT, Branko (Gornji Tavankut, 30. 
X. 1945.), poduzetnik, društveni i politički 
djelatnik. Rođen je u obitelji s petero djece 
od oca Antuna i majke Ane, rođ. Kozma. U 
rodnom je mjestu pohađao osnovnu školu, 


srednju trgovačku školu završio je u Subo- 
tici, au Beogradu je 1972. diplomirao na 
Višoj ekonomskoj školi. Od 1977. ravnatelj 
je u Peščarinoj radnoj jedinici Tavankut, a 
od 1986. u OOUR-u Skenderovo iste poljo- 
privredne tvrtke. Ondje ostaje do 1991., ka- 
da osniva vlastito poduzeće i posvećuje se 
proizvodnji, prometu i izvozu voća. Kao 
aktivni član Društva voćara Vojvodine bi- 
ran je za predsjednika u razdoblju 1994.-98. 


Od mladih dana bio je omladinski akti- 
vist uključen u društveni i kulturni život Ta- 
vankuta. Biran je za delegata Vijeće udru- 
ženoga rada Skupštine Općine Subotica 
1982.-86., bioje predsjednika toga Vijeća, a 
obnašao je i dužnost potpredsjednika SO 
Subotica 1982.-83. Nakon toga bio je iza- 
bran za delegata u Vijeću udruženog rada 
Skupštine AP Vojvodine, čiji je predsjednik 
bio u jednogodišnjem mandatu. 

Od 1964. aktivni je član HKPD-a Mati- 
ja Gubec iz Tavankuta, od 1990. zamjenik 
je predsjednika, a predsjednik je Društva 
bio u više mandata (1996.-2006.). Jedan je 
od glavnih oslonaca u obrani hrvatskoga 
identiteta Društva, osobito nakon vraćanja 
izvornoga imena 1991. Kao predstavnik 
Društva bio je član Foruma hrvatskih insti- 
tucija i organizacija u Vojvodini od osniva- 
nja 1997. i njegov predsjedatelj (2000. 1 
2001.). Jedan je od osnivača druge političke 
stranke vojvođanskih Hrvata — Hrvatskoga 
narodnoga saveza (HNS) 1998., a kao član 
predsjedništva i dopredsjednik HNS-a 
(1998.-2004.) bio je i jedan od pokretača i 
nositelja procesa ujedinjenja HNS-a s De- 
mokratskim savezom Hrvata u Vojvodini 
2004. 

Kao odbornik HNS-a u Skupštini opći- 
ne Subotica (2002.-06.) bio je 2003. član 
Elektorske skupštine za izbor Hrvatskoga 
nacionalnoga vijeća (HNV), na kojoj je iza- 
bran za člana HNV-a. Na konstitutivnoj 
sjednici HNV-a izabran je za dopredsjedni- 
ka za Suboticu, a 2007. i za predsjednika to- 
ga tijela. 

L. Suknović 


HORVAT, Ćiril Josip (Horv4th, Cyrill 
Jozsef) (Kecskemćt, 17. X. 1804. — Budim- 
pešta, 5. XI. 1884.), filozof, dramski pisac, 


HORVAT 


sveučilišni profesor, akademik. Stariji brat 
pravnika Domea. Sa 16 godina stupio je u 
red piarista te je tom prigodom svoje osob- 
no ime Josip promijenio u redovničko Ćiril, 
pod kojim je postao poznat. Doktorirao je 
filozofiju (pedagogiju) u Pešti, a zatim je 
studirao teologiju u Nitri (današnja zapadna 
Slovačka). Radio je kao nastavnik u Vacu, a 
zatim je premješten u Segedin, gdje je ime- 
novan ravnateljem liceja. Nakon sloma Ma- 
džarske revolucije bio je ravnatelj Glavne 
pijarističke gimanzije u Budimpešti 1850.- 
59., gdje je još i predavao madžarski jezik i 
književnost. Od 1860. pa do smrti bio je 
sveučilišni profesor filozofije na Peštan- 
skom sveučilištu. 


Za dopisnoga člana Madžarske akade- 
mije znanosti izabran je 1834., a za redovi- 
toga člana Akademijina razreda za filozofi- 
ju 1836. Osim filozofskih rasprava, u rani- 
jem razdoblju života pisao je pjesme i dra- 
me, od kojih su objelodanjene: Zyrus (Bu- 
da, 1834.), Kuthćn, kun kirdly (Szeged, 
1838.), Joldnta (Buda, 1839.), Vetelytdrsak 
(Kecskemćt, 1850.). Kako mu drame nisu 
postigle veći uspjeh, nakon 1850. okrenuo 
se isključivo proučavanju filozofske i lite- 
rature te sveučilišnomu nastavničkomu ra- 
du. 


Djela: A philosophiai modszerek jelen allapotjdrol, 
Pest, 1867; Horvath Cyrill osszegyujtott szepiro- 
dalmi munkdi, 1-6, Kecskemćt, 1896. 
Lit.: A Pallas Nagy Lexikona, 9, Budapest, 1895; J. 
Szinnyei, Magyar irok elete 6s munkdi, 4, Buda- 
pest, 1896; Magyar ćletrajzi lexikon, 1, ur. A. 
Kenyeres, Budapest, 19813. 

L. Heka 


HORVAT, Davor (Bač, 30. IX. 1986.), di- 
zač utega. Sin Josipa i Vere, rođ. Marković. 
Osnovnu i srednju elektrotehničku školu 
završio je u Osijeku. Članje KDT-a Herku- 
les iz Bača 1988.-94., KDU-a Slavonija iz 
Osijeka 2000.-03. 1 KDU-a Osijek 2003.- 
08. Na prvenstvu Hrvatske za kadete 2001. 
u kategoriji do 77 kg osvojio je 2. mjesto, 
2002. u kategoriji do 81 kg 1. mjesto, a 
2003. u kategoriji do 85 kg 1. mjesto. Na Pr- 
venstvu Hrvatske za juniore 2002. u kate- 
goriji do 77 kg osvojio je 3. mjesto, 2003. u 
kategoriji do 85 kg 1. mjesto, 2004. u kate- 
goriji do 85 kg 1. mjesto, 2005. u kategoriji 

do 85 kg 1. mjesto, a 2006. u kategoriji do 
94 kg 1. mjesto. Na Prvenstvu Hrvatske za 
seniore 2007. u kategoriji do 85 kg. osvojio 
je 1. mjesto, a 2008. u kategoriji do 94 kg 2. 
mjesto. Na ekipnom prvenstvu Hrvatske, 
kao član KDU-a Osijek, osvojio je 5. mjesto 
2006. 1 3. mjesto 2007. U konkurenciji ka- 
deta 2003. na Prvenstvu Hrvatske srušio je 
četiri državna rekorda. Nastupao je za re- 
prezentaciju Hrvatske na promotivnom tur- 
niru 2004. u Pečuhu te je u seniorskoj kon- 
kurenciji u kategoriji do 77 kg osvojio sre- 
brnu medalju. S ekipom Osijeka osvojio je 
prvo mjesto na turniru Alpe-Adria 2007. u 
Osijeku. 


Izvor: Osobna arhiva Davora Horvata. 


Lit.: Hrvatski športski almanah, Zagreb, 2001 - 
2007. 


E. Hemar 


HORVAT, Demeter (Horvath, D&me) 
(Kecskemćt, 16. X. 1819. — Kecskemćt, 14. 
II. 1899.), pravnik, znanstvenik, pisac. 
Mlađi brat filozofa i pijarista Josipa Cirila. 
Rođen je u imućnoj veleposjedničkoj obite- 
lji i obrazovao se u najboljim školama u 
Kecskemćtu, Segedinu i Budimu, u kojima 
je odlično naučio latinski, njemački i fran- 
cuski jezik. Nakon gimnazije završio je 
pravni fakultet na kraljevskim sveučilišti- 
ma u Pešti i Pečuhu. Diplomu odvjetnika 
dobio je 1841., a od 1842. osam je godina 
djelovao kao državni odvjetnik i gradski vi- 
jećnik u rodnom gradu. Aktivno je sudjelo- 
vao u političkom i kulturnom životu grada, 
bio je mecena madžarske književnosti, na- 
pose nakon slavnoga pisca Jozsefa Katone, 
čijije najvažniji uradak Ban Bdnki tiskao, a 
imao je i velike zasluge za njegovo promi- 
canje. Također je podupirao gradskoga po- 
vjesničara Kečkemeta i člana Madžarske 
akademije Janosa Hornyika. 


God. 1861. izabran je za zastupnika 
Ugarskoga sabora, a kad je iste godine Sa- 
bor raspušten, izabran je za drugoga držav- 
noga odvjetnika Peštanske županije. Prvim 
državnim odvjetnikom iste županije postao 
je 1867. God. 1869. izabran je za saborsko- 
ga zastupnika grada Kečkemeta te je ime- 
novan za savjetnika tadašnjega ministra 
pravosuđa Boldizsara Horvatha. Tu je duž- 

nost obnašao do 1875., kada je imenovan 
za predsjednika vijeća Kraljevskoga stola. 
Odstupio je 1886. zbog slabljenja vida te se 
vratio u rodni grad. Bio je osnivač i pred- 
sjednik društva Katona Jozsef Irodalmi es 
Tadrsadalmi Kor, napisao je i životopis JOz- 
sefa Katone, a objavio je i dio svojih sabor- 
skih govora. 


Lit.: A Pallas Nagy Lexikona, 9, Budapest, 1895; J. 
Szinnyei, Magyar irok elete es munkdi, 4, Buda- 
pest, 1896; Magyar ćletrajzi lexikon, 1, ur. A. 
Kenyeres, Budapest, 19813. 

L. Heka 


HORVAT, Đuro Danijel (Osijek, 20. VI. 
1827. — Slavonski Brod, 12. V. 1888.), fra- 
njevac, pedagog. Franjevačko odijelo pri- 
mio je 1848. u slavonsko-ugarskoj Provin- 
ciji sv. Ivana Kapistranskoga. Pohađao je 
filozofsko učilište u Fedvaru (madž. Du- 
nafoldvar) 1849.-51. te bogoslovnu školu u 
Vukovaru 1851.-53. i Budimu 1853.-55. 
Svećenik je postao 1853. Posvetio se peda- 
goškomu i pastoralnomu radu; najprije je 
bio profesor gimnazije u Požegi 1853.-60., 
a zatim je predavao dogmatsko bogoslovlje 
na bogoslovnoj školi u Mohaču 1861.-63., a 
pastoralno i moralno bogoslovlje u Baji 
1863.-68. Službu propovjednika obavljao 
je u Cerniku 1875. i Slavonskom Brodu 
1881.-88. 


Izvor: Arhiv Generalne kurije Franjevačkoga reda 
u Rimu, Hungaria Capistrana, sv. 1, fol. 119r. 


Lit.: Schematismus almae Provinciae s. Ioannis a 
Capistrano, Viennae, 1875. 
F. E. Hoško 


HORVAT, Janja (Kašad /madž. Kasad/, 
Baranja, 12. II. 1951.), državna činovnica, 
prevoditeljica, kulturna djelatnica. Rođena 
je uratarskoj šokačkoj obitelji Joce i Marte, 
Tođ. Vorgić, čija je imovina zaplijenjena za 
vrijeme Rakosijeva poretka. Uz velika odri- 
canja roditelja te bake Janje Kolesar, s bra- 
tom Matom i sa sestrom Martom školuje se 
isprva u pečuškoj osnovnoj školi u Fiirdo6 
ulici, zatim u Budimpešti u Hrvatsko-srp- 
skoj gimnaziji. Na studije hrvatskoga i rus- 
koga jezika upisuje se 1969. i završava go- 
dinu na Visokoj pedagoškoj školi u Pečuhu, 
poslije čega je upisala prvu godinu studija 
na budimpeštanskom Sveučilištu Loranda 


Ečtvosa. Diplomirala je 1975. na struci srp- 
sko-hrvatski i ruski jezik i književnost. Za 
vrijeme studija uključuje se u kulturne ak- 
tivnosti tadašnje mladeži i sudjeluje u ama- 
terskom kazališnom životu, bavi se pjeva- 
njem, a nakon tri godine bavljenja pedagoš- 
kim radom u srednjoškolskom učeničkom 
domu budimpeštanske hrvatsko-srpske 
gimnazije zapošljava se u Savezu Južnih 
Slavena u Mađarskoj kao referentica za 
školstvo. Bilo je to razdoblje pokušaja oživ- 
ljavanja mreže škola s dvojezičnom nasta- 
vom. God. 1987. stječe diplomu hrvatsko- 
madžarskoga stručnoga prevoditelja te do 
danas prevodi na susretima najviših razina 
hrvatsko-madžarskih državnih izaslansta- 
va. Od osnivanja Vladina Ureda za nacio- 
nalne i etničke manjine 1990. imenovana je 
isprva za Vladinu savjetnicu, a 1992. za 
Vladinu glavnu savjetnicu. S toga položaja 
nakon četiri godine odlazi na Madžarski ra- 
dio, gdje je odgovorna urednica hrvatske 
emisije pri Uredništvu za srednju i istočnu 
Europu. Od 1995. do 1998. kao član Hrvat- 
ske samouprave II. okruga u Budimu dele- 
girana je i u Predsjedništvo Državne hrvat- 
ske samouprave, u kojem obnaša dužnost 
predsjednice Odbora za medije. Nakon uki- 
nuća emisija za susjedne države 1. progra- 
ma Madžarskoga radija 2002. individualno 
se bavi prevođenjem. Od proljeća 2007. 
glavna je savjetnica u Ministarstvu obrazo- 
vanja i kulture Republike Madžarske. Refe- 
rentica je za Hrvate i Slovence i tajnica je 
ministrova savjetodavnoga tijela Državno- 
ga odbora za manjine. Znatno je pridonijela 
izgradnji Hrvatske osnovne škole i gimna- 
zijeu Budimpešti, sudjelovala je u osniva- 
nju Hrvatske katoličke zajednice u Budim- 
pošti te hrvatskih znanstvenih skupova pok- 
renutih u II. budimskoj četvrti s važnom 
hrvatskom tradicijom. 

Ž. Mandić 


HORVAT, Josip (Bač, 28. X. 1962.), dizač 
utega. Sin Josipa Horvata i Angeline Ko- 
stić. Otac dizača utega Davora. Osnovnu 
školu završio je u Baču, a Srednju strojar- 
sko-tehničku školu u Bačkoj Palanci. Član 
KDT-a Herkules iz Bača bio je 1976.-89., a 
KDU-a Slavonija iz Osijeka 1995.-2005. Na 
Prvenstvu Jugoslavije za mlađe juniore 

1977. osvojio je u kategoriji do 67 kg u bia- 
tlonu 2. mjesto, a u izbačaju 1. mjesto; 
1978. u kat. do 67 kg u biatlonu, trzaju i iz- 
bačaju 1. mjesto; 1979. u kat. do 67 kg u bi- 
atlonu, trzaju i izbačaju 1. mjesto. Na Pr- 
venstvu Jugoslavije za juniore 1980. u kate- 
goriji do 75 kg u biatlonu, trzaju i izbačaju 
1. mjesto; 1981. u kategoriji do 75 kg u bia- 
tlonu, trzaju i izbačaju 1. mjesto; 1982. u 
kategoriji do 75 kg u biatlonu, trzaju i izba- 
čaju 1. mjesto. Na Prvenstvu Jugoslavije za 
seniore 1980. u biatlonu, trzaju i izbačaju 2. 
mjesto; 1984. u biatlonu, trzaju i izbačaju 1. 
mjesto; 1985. u trzaju 1. mjesto; 1986. u bi- 
atlonu 1. mjesto, au trzaju i izbačaju 2. mje- 
sto. Na Prvenstvu Hrvatske 2000. u izbača- 
ju 2. mjesto, a u trzaju 1. mjesto. Na ekip- 
nim prvenstvima Jugoslavije kao član Her- 
kulesa 1978. i 1979. osvojio je 2. mjesto; 
1980. — 3. mjesto; 1981., 1982. i 1983.— 4. 
mjesto; 1984. i 1985 — 6. mjesto; 1986. — 5. 
mjesto i 1988. — 8. mjesto. Na ekipnim pr- 
venstvima Hrvatske kao član Slavonije 
1996. — 1. mjesto; 1997.1 1998. — 2. mjesto; 
1999. — 1. mjesto; 2000. — 2. mjesto 12001. 
— 1. mjesto. U konkurenciji juniora od 
1978. do 1982. oborio je državni rekord 36 
puta. Za reprezentaciju je nastupao od 
1979. do 1989. Nastupio je na Europskom 
juniorskom prvenstvu 1980. u San Marinu i 
u kategoriji do 75 kg u biatlonu i izbačaju 
osvojio je 6. mjesto, a u trzaju 7. mjesto. Na 
Svjetskom kupu u Madžarskoj 1982. u ka- 
tegoriji do 75 kg osvojio je u biatlonu bron- 
čanu medalju. Na Dunavskom kupu 1985. u 
Vranju u kategoriji do 75 kg u biatlonu, tr- 
zaju i izbačaju zauzeo je 4. mjesto. Od 
1990. do 1995. nije se bavio sportom. Do- 
bitnik je odličja Međunarodnoga olimpij- 
skoga odbora za zasluge u sportu 1993., ko- 
je mu je dodjeljeno u Beogradu od strane 
čelnika Jugoslavenskog olimpijskog odbo- 
ra. U više navrata proglašenje za najboljega 
sportaša Općine Bač. Od 1994. živi s obite- 
lji u Osijeku, gdje radi kao privatni podu- 
zetnik i bavi se pčelarstvom. 


Izvor: Osobna arhiva Josipa Horvata. 


Lit.: Almanah jugoslavenskog sporta, Beograd, 
1978-1988; Hrvatski športski almanah, Zagreb, 
1997-2001. 


E. Hemar 

HORVAT, Mihael (Horvath, Mihaly) 
(Szentes, Čongradska županija, 20. X. 
1809. — Karlovy Vary, 19. VIII. 1878.), po- 
vjesničar, biskup. Rođen je u siromašnoj 
obitelji. Školovao se u Segedinu, a 1825. je 
stupio u sjemenište u Vacu. Studij filozofije 
(pedagogije) završio je 1830., a idućeje go- 
dine zaređen za svećenika. Službovao je u 
Dorožmi (predgrađe Segedina), Kecs- 
kemćtu, imenovan je za kapelana u Nagy- 
Kati, zatim je bio odgajatelj sinova grofa 
Gabriela Keglevića (Gabor Keglevich) te 
Kajetana ErdGdyja. Službujući još kao pro- 
vincijski kapelan, postao je priznatim po- 
vjesničarom i osvojio tri akademijine na- 
grade te je 1839. postao dopisnim, a 1841. 
redovitim provincijskim član Madžarske 
akademije. U bečkom Theresianumu, voj- 
nom odgojilištu za mlade plemiće, postao je 
1844. nastavnik madžarskoga jezika i knji- 
ževnosti, a usporedo je u Beču, Šopronu i 
Željeznom u pismohranama proučavao ar- 
hivsku građu. Nakon toga imenovan je za 
prepošta župnika u Hatvanu, po kojem je i 
dobio kasniji pridjevak Hatvani. Kralj Fer- 
dinand V. imenovao ga je 1848. za čanad- 
skoga biskupa, a u travnju 1849. imenovan 
je ministrom za vjerska pitanja i prosvjetu u 
Kossuthovoj revolucionarnoj vladi. 

Nakon sloma Madžarske revolucije 
skrivao se najprije u Ugarskoj, zatim je 
sklonište pronašao u Leipzigu, a poslije i u 
Belgiji. Budući da ga je vojni sud osudio na 
smrtnu kaznu, odlazi u dugogodišnje izbje- 
glištvo (Pariz, Montmorency, Genova, Ni- 
ca, Firenca, Ženeva, Bruxelles), gdje je nas- 
tavio znanstveni rad te objavio neke od 
svojih znanstvenih uradaka pod imenom 
Mihaly Hatvani. Nakon amnestije 1867. 
vraća se u Madžarsku, gdje je dočekan s ve- 
likim poštovanjem. U Segedinu je izabran 
za saborskoga zastupnika, Madžarsko po- 
vijesno društvo izabralo ga je za svojega 
predsjednika, a bio je i predsjednik jednoga 
razreda Madžarske akademije. Zadnjih go- 
dina života Franjo Josip pozvao ga je da bu- 
de nastavnik povijesti prijestolonasljedni- 
ku Rudolfu, dobio je naslovnu biskupsku 
čast i opatiju u Vaškoj, u Slavoniji. Bio je 1 
ostao jedan od najpopularnijih madžarskih 
povjesničara za nacionalnu povijest. Pro- 

učavao je i objavio životopise Jelene Zrin- 
ski i kardinala Jurja Utješenovića. 


Djela: Az ipar es kereskedes tortćnete Magyarors- 
zdgon a hdrom utolso szdzad alatt, Buda, 1840; Az 
ipar 6s kereskedćs tortenete Magyarorszdgon a 
XVI. sz. kozepeig, Pest, 1842; A magyarok tortene- 
te, I-IV, Pest, 1842-46 (I-VI, Pest, 1860-637; I-VIII, 
Pest, 1871-732); Pdrhuzam az Europdba koltozko- 
do magyar nemzet 6s az akkori Europa polgdri 6s 
erkolcsi muveltsege kozott, Pest, 1847; Huszonot 6v 
Magyarorszdg tortćnetebol 1823-1848, I-II, Genf, 
1864, (Budapest, 1886)?; Magyarorszdg fiigge- 
tlensćgi harcdnak tortćnete 1848 es 1849-ben, 
Genf, 1865; Kisebb tortćnelmi munkdi, I-IV, Pest, 
1868; Williams Roger eletrajza, Pest, 1868; Zrinyi 
Ilona eletrajza, Pest, 1869; Frdter Gyorgy, Pest, 
1871; A keresztenyseg elso szazada Magyarorszd- 
gon, Pest, 1878. 


Lit.: A Pallas Nagy Lexikona, 9, Budapest, 1895; J. 
Szinnyei, Magyar irok elete 6s munkdi, 4, Buda- 
pest, 1896; Magyar ćletrajzi lexikon, 1, ur. A. 
Kenyeres, Budapest, 19813. 

L. Heka 


HORVAT, Pavao od Maloga Praškoga 
Isusa (Franjo Josip) (Luč, Baranja, 6. TV. 
1916. — Sombor, 12. VIII. 2001.), karmeli- 
ćanin. Sin je veletrgovca žitaricama Franje 1 
Magdalene, rođ. Ferkov. Osnovnu školu 
polazi u rodnom mjestu, a zbog ekonomske 
krize nije mogao poći u gimnaziju te ga otac 
šaljeu Sombor, gdje se 1929. upisuje u trgo- 
vačku školu. God. 1932. polaže završne is- 
pite i postaje trgovačkim pomoćnikom. Za 
vrijeme školovanja u Somboru posjećuje 
karmelićansku crkvu, gdje se upoznao s 
karmelićanima, osobito s O. Gerardom To- 
mom Stantićem, kojega je zamolio da ga 
primi ukarmelićanskired. Isteje 1932. prim- 
ljen u samostan u Somboru, a nakon šest 
mjeseci kandidature ulazi u novicijat i dobi- 
va redovničko ime brat Pavao od Maloga 
Praškoga Isusa. Redovničke zavjete polaže 
9. [. 1935. Do 1959. službovao je u Sombo- 
Tu, zatim je premješten u Remete, a u Som- 
bor se vraća 1978. te tu ostaje do smrti. 
Obavljao je službe ekonoma, vratara, sakris- 
tana, kuhara, krojača i postolara. Uz svoj 
materinski hrvatski tečno je govorio nje- 
mački i madžarski. 

Za vrijeme madžarske vlasti proglašen 
je nepovjerljivom osobom zato što se prija- 
vio vlastima kao Hrvat te je interniran u 


ASA PPATET 
“o kT GODINE 


: Pavao Franjo Horvat, 

Covjek s kojim sam živio 24 godine. 
Kecskemet na prisilan rad u vojnoj zračnoj 
luci. U prvim danima komunističke Jugos- 
lavije pregovara s ruskim vojnicima i par- 
tizanima kako bi zaštitio samostan od raza- 
ranja te je u tom i uspio. Dugo je vremena 
živio uz o. Gerarda, a kao samostanski bol- 
ničar njegovao gaje posljednjih godinu da- 
na života te bio svjedok njegove svetačke 
smrti. Svoje iskustvo života uz njega napi- 
godine (rukopis je završio 14. IV. 1960.). U 
njoj je sadržana snažna argumentacija u 
procesu izvođenja svjedočenja herojskoga 
kreposnoga života sada Sluge Božjega O. 
Gerarda, koji je potreban za beatifikaciju. 
Pokopan je u kapeli karmelićana na Veli- 
kom katoličkom groblju u Somboru. 

Djelo: Čovjek s kojim sam živio 24 godine, b.m., 
[oko 1998]. 
Izvor: Arhiva Karmelskog samostana u Somboru: 


Liber professionum, Necrologium; Moj dnevnik, 
rukopis br. Pavla. 


Lit.: M. Miloš, 50. obljetnica redovničkih zavjeta 
časnog brata Pavla Horvata karmelićanina, Subo- 
tička Danica : kalendar za 1985. god., Batina, 
1984; Subotička Danica (nova) : kalendar za 2002. 
godinu, Subotica, 2001. 


M. Miloš 


HORVAT, Rudolf (Koprivnica, 14. III. 
1873. — Zagreb, 25. V. 1947.), povjesničar, 
političar, književnik, kulturni djelatnik. Di- 

plomirao je povijesti zemljopis 1896. na 
Filozofskom fakultetu u Zagrebu, gdje je 1 
doktorirao 1898. Diplomirao je i na Prav- 
nom fakultetu u Zagrebu 1918. Radio je kao 
gimnazijski profesor u Osijeku, Zemunu, 
Petrinji i Zagrebu te kratko vrijeme kao re- 
doviti profesor na zagrebačkom Filozof- 
skom fakultetu. Napisao je velik broj knjiga 
i članaka o povijesti gradova, trgovišta, re- 
gija i nekoliko popularnih sinteza hrvatske 
povijesti. Objavljivao je i književna djela, 
koja su također za temu imala crtice iz povi- 
jesti hrvatskoga naroda. Veliku pozornost 
posvetio je popularizaciji povijesti pišući 
za mnogobrojne listove i časopise. Od 
1912. i u subotičkom Nevenu objavljuje 
kratke priloge o povijesti gorskokotarskoga 
sela Bosiljeva i Zemuna. Tijekom boravka 
u Zemunu surađivao je sa Stjepanom Radi- 
ćem, s kojim će raditi na osnivanju Hrvat- 
ske pučke seljačke stranke 1904. Za vrije- 
me Prvoga svjetskoga rata bio je zatvaran 
zbog protudržavne djelatnosti, a zbog suko- 
ba s unitaristima umirovljen je 1919. Biran 
je za zastupnika Hrvatske republikanske se- 
ljačke stranke u Skupštini Kraljevine SHS 
1920. 1 1923., ali će se nakon razilaženja s 
politikom koju je vodio Stjepan Radić po- 
vući iz aktivnoga političkoga života i s vre- 
menom približiti političkim opcijama koje 
su zagovarale samostalnu Hrvatsku. 

Dok je živio i radio u Osijeku i Zemunu, 
upoznao se s etničkom strukturom tih gra- 
dova i okolnih područja, pa je razmišljao o 
mogućnostima razmjene hrvatskoga i srp- 
skoga stanovništva, a u prijedlog razmjene 
uključio je i dio Hrvata iz Bačke. S navede- 
nim prijedlogom, koji je ostao u rukopisu, 
nikad nije izašao u javnost. O Hrvatima iz 
Bačke i prošlosti Bačke objavljuje članke 
tijekom 1921.1 1922. u osječkom AHrvat- 
skom glasu i Hrvatskom listu, a 1922. u Osi- 
jeku objavljuje i popularno djelo Hrvati u 
Bačkoj (Bunjevci i Šokci). U njemu je obra- 
dio migracije Bunjevaca i Šokaca u Podu- 
navlje te povijest Subotice i Sombora, a 
predstavio je i ostala naselja u Bačkoj u ko- 
jima žive Hrvati. Vjerovao je da se podrije- 
tlo etnika Bunjevac krije u nazivu rijeke 
Bune, kao i nazivi Podravac (Drava), Posa- 
vac (Sava) itd., što, prema Horvatovu miš- 

ljenju, »nijesu nikad bila narodna imena 
niti to ikad mogu biti«. Za etnik Šokac smat- 
rao je da je nastao kao oznaka vjeroispovi- 
jedi katoličkoga stanovništva i nijekao je 
mogućnost da se on koristi kao narodno 
ime. Raspravljajući o identitetu bačkih Bu- 
njevacai Šokaca, zaključuje da su najvažni- 
ji dokazi njihove hrvatske pripadnosti: »po- 
rijeklo, vjera, pismo i govor«. Povremeno o 
bačkim Hrvatima piše gotovo do kraja ži- 
vota u časopisima i listovima: Hrvatski list, 
Hrvatski narod, Jutarnji list, Prijatelj naro- 
da, Mladohrvatski pokret, Novosti, Katolič- 
ki tjednik, Neven, Hrvatsko kolo i Klasje na- 
ših ravni. 


— Fi HL 


Brel I 


Hrvati u Bačkoj 


dEanjevri i Šakcih 


majeeludi, 
D* EUDSMAEJUDENVAT 
Farina kari: 


Dežek, FETA 
kaki Hrensg bar 
Pak ačknska makaa ik ih a lije, 


R. Horvat, Hrvati u Bačkoj 
(Bunjevci i Sokci), Osijek, 1922. 

Pokretao je društveni i kulturni život, a 
napose rad pjevačkih društava u sredinama 
u kojima je djelovao. Osobito se zauzimao 
za organizaciju proslave tisućugodišnjice 
Hrvatske Kraljevine po hrvatskim gradovi- 
ma, a sudjelovao je i na proslavi u Subotici 
20. X. 1925. predvodeći Hrvatske sokole iz 
Osijeka, Vinkovaca, Vukovara i Dalja. U 
svojem govoru Horvatje Bunjevce nazivao 
Hrvatima, što je nekim srpskim povjesniča- 
rima i političarima zasmetalo, dok se kritič- 
ki oglasio Aleksa Ivić, profesor na Pravnom 
fakultetu u Subotici. Zbog svojega društve- 
no-političkoga angažmana u više je navrata 
smjenjivan i umirovljivan s mjesta profeso- 
ra. Stvaranje Banovine Hrvatske pozdravio 

je, no ubrzo je uočio njezine nedostatke. 
Nakon formiranja NDH bio je zastupnik u 
Saboru 1942., reaktivirao se kao profesor i 
povjesničar i objavio je veći broj djela koja 
su nastala na temelju starijih istraživanja. U 
ljeto 1945. optuženje i osuđen za suradnju s 
okupatorom bez konkretne kazne, što je 
1946. preinačeno u gubitak političkih i gra- 
đanskih prava u trajanju od deset godina. 
Nakon toga ubrzo umire. 


Izbor iz bibliografije: Hrvati u Bačkoj, Hrvatski 
glas, 98,99, 107/1921,283/1922, Osijek; Iz prošlo- 
sti Bačke (Subotica, Sombor i Hrvati u ostaloj Bač- 
koj), Hrvatski list, 2871/1921, 1, 5, 6/1922, Osijek; 
Hrvati u Bačkoj (Bunjevci i Šokci), Osijek, 1922; Iz 
prošlosti Bunjevaca, Hrvatski narod, 50/1922, Kop- 
rivnica; Iz prošlosti Bunjevaca, Jutarnji list, 
4110/1923, Zagreb; Bunjevci u Zagrebu, Prijatelj 
naroda, 28/1923, Zagreb; Kako se Bunjevci javno 
proglasiše Hrvatima?, Mladohrvatski pokret, 
9/1925, Zagreb; Iz povijesti Hrvata, Neven, 19, 
20/1926, Subotica; Kako se Bunjevci doseliše u 
Bačku?, Novosti, 139/1927, Zagreb; Doseljenje 
Bunjevaca u Bačku, Katolički tjednik, 42/1928, Sa- 
rajevo; Doseoba Bunjevaca u Suboticu, Veven, 42, 
43/1928, 25/1929, Subotica; Kada su Bunjevci do- 
šli u Bačku?, Hrvatsko kolo, knjiga X/1929, Za- 
greb; Dolazak bunjevačkih Hrvata u Bačku, Klasje 
naših ravni, 1-2/1944, Zagreb; Potpuna bibliogra- 
fija radova: M. Kolar-Dimitrijević, Bibliografija 
radova dra Rudolfa Horvata 1894-1945, u: Dr. Ru- 
dolf Horvat, Poviest slob. i kr. grada Koprivnice, 
pretisak, Koprivnica, 1991. 
Lit.: A. Ivić, Bunjevci, Srbi i Hrvati, Književni se- 
ver, 7/1, Subotica, 1925; M. Kolar-Dimitrijević, 
Prijedlozi povjesničara Rudolfa Horvata o zamjeni 
stanovništva između istočnog i zapadnog Srijema 
1922. godine, Historijski zbornik, 49, Zagreb, 
1996; Dr. Rudolf Horvat: životi djelo: u povodu 50. 
obljetnice smrti (1947-1997) i 125. obljetnice rođe- 
nja (1873-1998): zbornik referata podnijetih na 
znanstvenom skupu »Dr. Rudolf Horvat — životi 
djelo«, održanog u Koprivnici 1997. godine, ur. 
D. Feletar, Koprivnica, 1998; Hrvatski biografski 
leksikon, 5, Zagreb, 2002. 

M. Bara 


HORVAT, Stevan (Lemeš, 7. X. 1932.), 
hrvač, trener, pedagog. Osnovnu školu po- 
lazio je u rodnom mjestu, a trogodišnju 
srednju stolarsku školu u Somboru. Višu 
prednjačko-trenersku školu, smjer hrvanje, 
završio jeu Beogradu 1966. Kao izvanredni 
student diplomirao je na Fakultetu za fizič- 
ku kulturu u Zagrebu 1972., gdjeje završio i 
poslijediplomski studij te magistrirao 1979. 


Hrvanjem se počeo baviti 1946. u som- 
borskom RK Polet (poslije: Radnički) a već 
1949. postao je juniorskim reprezentativ- 
cem Jugoslavije. Poslije je bio član RK 
Spartaka iz Subotice (1951.-52.), anakon 
vojnoga roka 1954. prelazi u RK Partizan iz 
Beograda, gdje je ostao do kraja karijere. 
Natjecao se u lakoj (do 67 kg) i velter-kate- 
goriji (do 73 kg), sudjelovao je u oko 1300 
borba, od kojih u oko 1000 kao državni 
reprezentativac. Od 1955. do kraja karijere 
1968. na domaćem terenu nije izgubio nije- 
dan meč. Bio je prvak Jugoslavije grčko- 
rimskim stilom uzastopno 11 godina (od 
1954.) i tri puta prvak u slobodnom stilu 
(1957.-59.). Na Olimpijskim igrama sudje- 
lovaoje tri puta: u Rimu 1960. bio je četvrti; 
u Tokiju 1964. — unatoč teškoj ozljedi — pe- 
ti; au Mexicu je 1968. osvojio srebrnu me- 
dalju. Svjetski prvak u lakoj kategoriji bio 
je dvaput (1963. u Helsingborgu, Švedska; 
1966. u Toledu, SAD); triputje osvajao dru- 
go mjesto (1961. u Yokohami, Japan; 1962. 
u Toledu, SAD; 1965. u Tampereu, Finska), 
a jedanput je osvojio četvrto mjesto (1958. 
u Budimpešti). Prvak Sredozemlja bio je 
dvaput (1959. u Bejrutu; 1967. u Tunisu), 
triput prvak Balkana (1960., 1961.1 1962.), 
aosvojioje 1 više od 50 velikih međunarod- 
nih turnira. Mnogi smatraju da je najbolji 
jugoslavenski hrvač grčko-rimskim stilom 
svih vremena. Poslije je bio trener hrvačkih 
reprezentacija Japana, SAD-a, Gvatemale, 
Hondurasa, Salvadora i Nizozemske, te 
solunskoga kluba Aris. 


Nakon završetka natjecateljske karijere 
posvetio se trenerskomu i pedagoškomu ra- 
du. Radio je kao profesionalni i amaterski 
treneru RK Dinamo iz Pančeva 1969.-73, 
zatim kao nastavnik tjelesnoga odgoja u 
Pančevu. U Zavodu za tjelesnu kulturu Voj- 
vodine u Novom Sadu bio je samostalni 
stručni suradnik za borilačke sportove 
1973.-75, a nakon toga do odlaska u mirovi- 
nu 1989. radi na Fakultetu za fizičku kultu- 
Tu u Novom Sadu u zvanju docenta za na- 
stavni predmet Borilački sportovi. Bio je 
trener juniorske i omladinske reprezentaci- 
je Jugoslavije 1973.-79. 

Dobitnik je mnogobrojnih priznanja i 
nagrada: Orden zasluga za narod sa srebr- 

nim zracima 1964., Orden bratstva i jedin- 
stva sa srebrnim vijencem 1975., Svibanj- 
ska nagrada Srbije 1964., Listopadska nag- 
rada Srbije 1966., Vojvođanska nagrada 
Jovan Mikić Spartak 1982., Jugoslavenski 
ferplej 1966., a nositelj je i svjetskoga trofe- 
ja za ferplej Pierre de Coubertin za 1966., 
koji dodjeljuje Međunarodni komitet za 
ferplej. Zaslužni je sportaš Jugoslavije i Sr- 
bije te hrvač stoljeća prema izboru lista Po- 
litika 2000. 


Lit.: D. Kolundžija, Leksikon somborskog sporta, 
Sombor, 1990; D. Kolundžija, Rvanje u Jugoslavi- 


ji, Beograd, 1998; Enciklopedija opća i nacionalna 


u 20 knjiga, 8, Zagreb, 2005. 
Z. Čota 


HORVAT PETRIČEVIĆ, Lazar (Hor- 
vath Szćplaki Petrichievich Lazar) 
(Kolozsvar, rum. Cluj, 17. V. 1807. — Beč, 
5. II. 1851.), pisac, pravnik. Pravo je zavr- 
šio u rodnom gradu, a zatim je na različitim 
pravnim poslovima radio pri Kraljevskom 
stolu u Marosvasarhelyu (zum. Targu Mu- 
Tres), zatim u Szebenu (rum. Sibiu) te pri 
Kraljevskom eraru u Kolozsvaru. Pravnič- 
ku je karijeru napustio 1836. i preselio se u 
Peštu, gdje je pisao beletristiku, kritike i 
umjetničke uratke, koje je objavljivao u ta- 
dašnjim prijestolničkim književnim časo- 
pisima, a bavio se i nakladništvom. Bio je 
urednik (1843.-45.) i vlasnik (1845.-48.) 
peštanskoga tjednika Honderu. Za dopi- 
snoga člana Madžarske akademije izabran 
je 1845. Iste je godine boravio u Njemač- 
koj, Francuskoj te Carigradu, a tijekom re- 
volucije 1848. preko Trsta pošao je prema 
istoku te je putovao na Krf, u Grčku, Smir- 
nu, na Dardanele, u Malu Aziju, na Rodos, u 
Beirut, Siriju, Palestinu, Jeruzalem, Egipat, 
na Maltu i Siciliju te u Napulj. Početkom 
1851., dok se vraćao iz Italije preko Beča, 
zatekla ga je smrt zbog kljenuti srca. Poko- 
panjeu Budimu. 

Djela: Az elbujdosott, vagy egy tel a f6vdrosban, 
Kolozsvar, 1836; Petrichievich Horvdth Ldzdr 
munkđi, 1-9, Pest €s Buda, 1842-43; Szent sir. Pe- 
trichievich Horvdth Lazdr utdn Komdromy Fe- 
rencz, Pest, 1854. 


Lit.: A Pallas Nagy Lexikona, 9, Budapest, 1895; J. 
Szinnyei, Magyar irok elete es munkdi, 4, Buda- 

pest, 1896; Magyar eletrajzi lexikon, 1, ur. A. 
Kenyeres, Budapest, 19813. 
L. Heka 


HORVATI (de Horvati), srednjovjekovna 
plemićka porodica. Podrijetlom iz Vuko- 
varske županije, ime je dobila prema neka- 
dašnjem selu Horvati blizu Starih Mikano- 
vaca, jugoistočno od Đakova, kamo se na- 
selila u XIV. st. Posjede je imala u Požeškoj, 
Vukovarskoj i Bačkoj županiji (Vrbas, FGI- 
dvar /danas Bačko Gradište/). Rodoslov 
porodice poznat je od XIII. st. Njezini su 
najpoznatiji članovi braća Ivan i Pavao, Pet- 
rovi sinovi. Uspon porodice vezan je uz hr- 
vatsko-ugarskoga kralja Ludovika I. Veli- 
koga iz dinastije Anjou. Za njegove vlada- 
vine Ivan je obnašao dužnost mačvanskoga 
bana i velikoga župana Vukovarske župani- 
je1377.-81., velikoga župana Bodroške žu- 
panije 1375.-82. te Bačke županije 1380.- 
87., a bio je i kraljev omiljeni vojskovođa. 
Pavao je pak bio zagrebački biskup 1379.-86. 


Kad je nakon Ludovikove smrti 1382. u 
Ugarskoj i Hrvatskoj nastupilo razdoblje 
»feudalne anarhije« dugo 25 godina, braća 
Horvati — zajedno sa svojim ujakom vran- 
skim priorom Ivanom od Paližne — pokre- 
nula su 1382. pobunu protiv Ludovikove 
nasljednice kćeri Marije i njezine majke 
Elizabete. Pobuni se pridružio i bosanski 
kralj Tvrtko I. Kotromanić, koji je te borbe 
želio iskoristiti za proširenje svoje vlasti na 
Hrvatsku. Biskup Pavao 1385. potajice je 
otputovao u Napulj i pozvao Ludovikova 
rođaka napuljskoga kralja Karla Dračkoga 
da preuzme vlast u Hrvatskoj i Ugarskoj. 
Onje iste godine i okrunjen za hrvatskoga i 
ugarskoga kralja kao Karlo II. (Mali), no 
kako je već 1386. ubijen, njegov sin Ladi- 
slav Napuljski imenovao je Ivana Horvatija 
svojim namjesnikom u Hrvatskoj te banom 
u Slavoniji i Mačvi, a Ivan od Paližne dobio 
je naslov bana Hrvatske i Dalmacije. Kralji- 
ce Mariju i Elizabetu Ivan Horvati zatočio 
je 1386. u Novigradu kraj Zadra, gdje je Eli- 
zabeta ubijena, a Marija je sljedeće godine 
oslobođena. Međutim, Marijinu je suprugu 
Žigmundu Luksemburgovcu, koji je ženid- 
bom 1387. postao hrvatsko-ugarskim kra- 
ljem, pošlo za rukom oko sebe okupiti sve 
Horvatijeve protivnike i osigurati vojnu 


64 


potporu iz Venecije te je 1387. porazio Iva- 
na Horvatija u bici kod Čerevića kraj Iloka. 
Iste godine osvojio je i zadnju pobunjenič- 
ku utvrdu Novigrad. Braća Horvati prebje- 
gla su u Bosnu, gdje su se iz tvrđave Dobor 
u Usori i dalje zauzimala za to da na prijes- 
tolje dođe Ladislav Napuljski. Međutim, 
vojska Žigmunda Luksemburgovca potuk- 
la je 1394. kod Dobora u Bosni vojsku bra- 
će Horvati, a Ivan i Pavao uhvaćeni su u bi- 
jegu. Ivan je mučen i pogubljen u Pečuhu 
1394., dok je biskupu Pavlu zbog biskupske 
časti život vjerojatno pošteđen te se pretpo- 
stavlja daje umro u nekom samostanu. Nak- 
on 1394. porodica Horvati više nije imala 
važniju ulogu. 

Protudvorski pokret u duhu nacionalno- 
ga romantizma obrađen je u romanu Augu- 
sta Šenoe Kletva iz 1882. 


Lit.: Bđcs-Bodrogh vdrmegye egyetemes mongra- 
fidja,2, ur. Gy. Dudas, Zombor, 1896; Enciklopedi- 
ja Jugoslavije, 4, Zagreb, 1986; Hrvatski biograf- 
ski leksikon, 5, Zagreb, 2002. 

L. Heka 


HORVAT-KIŠEVIĆ (Horv&th-Kisse- 
vich), hrvatska plemićka porodica. U sred- 
njem je vijeku u Spiškoj (madž. Szepes) žu- 
paniji (područje današnje Slovačke) imala 
važnu ulogu jedna grana porodice Horvat, 
koja se izvorno nazivala Kišević. Najvažni- 
ji član te porodice bio je Mihael (Mihaly) 
Horvat, koji je 1505. bio kapetan utvrde 
Arva (Oravsky hrad) na sjeveru današnje 
Slovačke. Kao odani pristaša Ivana Zapolje 
dobio je od vladara posjed Palocsa (Plaveč) 
u Szatmarskoj županiji (na sjeveru Erdelja), 
a posjede su imali i u Velikoj Lomnici 
(madž. Nagylomnic, Kakaslomnic) na sje- 
veru današnje Slovačke. Njegov sin Ivan 
(Janos) Horvat bio je prepošt u Spišu (Sze- 
pes), a tijekom vladavine Ferdinanda I. kra- 
ljev savjetnik. Zapoljina udovica Jadviga i 
njezini sinovi Ivan i Juraj poslali su ga na 
studij u Rim kako bi se posvetio znanosti. 
Nakon Mohačke bitke 1526. pristao je uz 
Habsburgovce pa ga je Ferdinand I. potvr- 
dio na mjestu prepošta, a 1537. imenovao 
ga je za spiškoga kapetana. Međutim, zbog 
učestalih prigovora usmjerenih protiv njega 
kralj mu je 1543. oduzeo naslov prepošta. 


Vratio mu ga je iduće godine, no Horvat je 
tada već prigrlio protestantizam te se drago- 
voljno odrekao te časti. Poslije se dvaput 
ženio. Umro je 1564. 


Iz ove porodice potjecali su i Ladislav 
Horvat, dožupan Spiške županije 1602.- 
16., te Grgur (Gyčrgy) Horvat, savjetnik 
Ugarske kraljevske komore, koji je u više 
navrata obavljao i diplomatske zadaće. Kao 
vjerni katolik nastojao je u okrilje Katolič- 
ke crkve vratiti građane protestantskih gra- 
dova, u čemu je imao uspjeha. God. 1686. 
uzdignut je u rang baruna. 


Lit.: A Pallas Nagy Lexikona, 9, Budapest, 1895. 
L. Heka 


HORVATOVIĆ, Aleksandar (Sombor, ? 
— 2), kuhar. Otac i djed bili su mu hotelijeri, 
a još je kao mlad iskazao kuharsku darovi- 
tost 1 postao poznat po spremanju bečkih je- 
la. Do 18. godine živi u Somboru, poslije 
odlazi u Budimpeštu. Ondje je živio do svo- 
je 22. godine te je izučio kuharski obrt. Ra- 
dio je u restoranu i hotelu Park, gdje se pro- 
čuo po svojim bečkim specijalitetima. Pos- 
lije je postao šef kuhinje hotela National u 
Beču. Jedan član bogate i moćne obitelji 
Rothschild ponudio mu posao šefa kuhinje 
u novootvorenom hotelu u Parizu, no odlu- 
čio se za ponudu engleskoga hotelskoga 
koncerna lorda Chichestera te je ondje na- 
stavio karijeru. U okviru svečanosti krunid- 
be kralja Georgea VI. u londonskom Re- 
gent s parku proglašen je »kraljem kuhara« 
12. V. 1937. 


Lit.: Politika, 10. TV. 1938., Beograd. 
M. Bara 


HORVATSKI, Lazar (Subotica, 26. X. 
1923. — Bedenik, Slavonija, 27. VIII. 
1943.), zastavnik. Sin je Marka i Gizele, 
Tođ. Kovačević. Pučku školu i nižu gimna- 
ziju završio je u rodnom gradu, a od jeseni 
1940. gimnaziju nastavlja u Zagrebu. U 
prosincu 1941. prihvaćena mu je prijava na 
vojnu akademiju te početkom 1942. odlazi 
na školovanje na u Sarajevo. U travnju 
1942. nastavlja vojnu izobrazbu u Stocke- 
rauu kraj Beča, gdje su se školovali domob- 
ranski časnici i dočasnici. Završio ju je kao 
najbolji prema rangu te je zadržan za in- 

struktora sve do 4. VII. 1943. Tada je u 
Stockerauu osnovana zaštitna bojna za žet- 
vu te je kao zapovjednik jedne satnije pos- 
lan u Slavoniju. U stalnom pokretu između 
Nove Gradiške, Grđanovaca, Našica i Bje- 
lovara, poginuo je kod Bedenika. Pokopan 
je isti dan u Velikoj Pisanici. Bio je član 
Društva bačkih Hrvata u Zagrebu. 

Lit.: Klasje naših ravni, br. 1/1943, Zagreb. 


S. Bačić 


HOSANA — Zajednica za pomoć ovisni- 
cima Hosana 


HOSANAFEST — Festival hrvatskih du- 
hovnih pjesama HosanaFest 


HOŠIG — Hrvatski vrtić, osnovna škola, 
gimnazija i đački dom u Budimpešti 


HOŠKO, Franjo Emanuel (Pakrački An- 
tunovac, 25. III. 1940.), franjevac, crkveni 
povjesničar. Osnovnu školu završio je u 
rodnom mjestu, a 1956. stupio je u Hrvat- 
sku franjevačku provinciju sv. Cirila i Me- 
toda. U Zagrebu je završio Franjevačku 
srednju školu 1958. tena Katoličkom bogo- 
slovnom fakultetu (KBF) filozofsko-teolo- 
ški studij 1966. i studij crkvene povijesti. 
Doktorirao je 1968. tezom Škole hrvatske 
franjevačke provincije sv. Ladislava (1613- 
1783), a habilitirao 1976. radom Dvije 
osječke visoke škole u XVIII. stoljeću. Za 
svećenika je zaređen 1965. Svećeničke duž- 
nosti (vjeroučitelj, župnik, upravitelj mari- 
janskoga svetišta na Trsatu) obavljao je u 
Rijeci i Zagrebu. Sudjelovao je u radu usta- 
nova Biskupske konferencije Jugoslavije, 
bio član prezbiterijskih vijeća Riječko- 
senjske i Zagrebačke nadbiskupije, uprav- 
noga vijeća svoje provincije te generalni vi- 
zitator u franjevačkim provincijama u Bo- 
sni, Hercegovini i Sloveniji te u Hrvatskoj 
kustodiji u SAD-u. 


Predavao je opću i hrvatsku crkvenu po- 
vijest na Filozofskom učilištu na Trsatu 
1967.-77., u Visokoj bogoslovnoj školi u 
Rijeci 1967.-77.1i1987.-91. te u Institutu za 
teološku kulturu laika 1970.-77. i 1989.- 
91., a u Zagrebu u Povijesnom institutu 
1976.-78. i Katehetskom institutu 1978.- 

87.1 1998.-2000., u Institutu za teološku 
kulturu laika 1998.-2000. i na poslijedip- 
lomskom studiju crkvene povijesti KBF-a 
1977.-97. Od 2000. predaje crkvenu povi- 
jest na područnom studiju KBF-a u Rijeci. 
Radi arhivskoga istraživanja boravio je 
1977.-78. u Rimu, a nastavio ga je kada je 
ondje 1991.-97. bio član Vrhovnoga uprav- 
noga vijeća Franjevačkoga reda kao pred- 
stavnik svih slavenskih zemalja i Albanije. 
God. 2005. priređen mu je u povodu 65. ob- 
ljetnice rođenja zbornik Tkivo kulture (Kr- 
šćanska sadašnjost, Zagreb, 2006.). Umirov- 
ljen je 2006. u zvanju redovitoga sveučili- 
šnoga profesora. 


be 


Tkivo Kulture : zbornik Franje 
Emanuela Hoška, Zagreb, 2005. 


Područje njegova istraživanja prošlost 
je franjevaca u kontinentalnoj Hrvatskoj i 
ugarskom Podunavlju te crkveno pastoral- 
no i katehetsko djelovanje. Obrazložio je 
pojavu jansenizma i obnovnoga katoličan- 
stva u doba jozefinizma u Hrvata, na teme- 
lju izvora opisao je ustrojstvo i rad filozof- 
skih i bogoslovnih škola u XVII. i XVIII. st. 
te upozorio na pluralizam u povijesti hrvat- 
ske filozofije i teologije u domovini i Budi- 
mu. 

Njegovi radovi o franjevačkoj povijesti, 
visokoškolskim učilištima, franjevačkim 
redovnicima te njihovu bogatom filozofij- 
skom i teologijskom naslijeđu među Hrva- 
tima u ugarskom Podunavlju tijekom XVII. 

i XVIII. st., koji se temelje na istraživanju 
samostanskih pismohrana, a koje je počeo 
objelodanjivati od sredine 1970-ih u kato- 
ličkoj periodici, bili su prvi znanstveno ute- 
meljeni radovi iz tih područja i imali su ne- 
mjerljiv utjecaj na proširivanje znanja ne 
samo iz crkvene povijesti nego i ukupne 
kulturne povijesti podunavskih Hrvata — 
Bunjevaca i Šokaca toga razdoblja, što pot- 
vrđuju mnogobrojna pozivanja u radovima 
drugih autora. Usto svojim je istraživanji- 
ma i radovima dao je važan prinos obogaći- 
vanju i revaloriziranju slike kulturne povi- 
jesti bunjevačkih i šokačkih Hrvata u ugar- 
skom Podunavlju, učvršćujući otklon od 
dominantnih predodžaba o njezinoj skrom- 
nosti i siromaštvu te izoliranosti od kultur- 
nih tijekova u Hrvatskoj. 

Objavljivao je u časopisima i zbornici- 

ma Šematizam Hrvatske franjevačke pro- 
vincije sv. Ćirila i Metoda (Zagreb, 1969.), 
Bogoslovska smotra (1970., 1974., 1976., 
1985.), Kačić (1970.-71., 1974.-75., 1982., 
1985., 1993., 1996.), Dobri Pastir (1976.), 
Croatica Christiana periodica (1977.-80., 
1987.-89., 1991., 2000.), Nova et vetera 
(1977.-79., 1982.), Zbornik radova X. i XI. 
katehetske ljetne škole (Hajdukovo, 1983.), 
Zbornik radova o Marijanu Lanosoviću 
(Osijek, 1985.), Zbornik predavanja znan- 
stvenog skupa u Subotici 12.-14. VIII. 1986 
povodom 300. obljetnice obnovljene crkve- 
nosti među Hrvatima u Bačkoj (Subotica, 
1987.), Od Gradovrha do Bača (Sarajevo, 
1988.), Štovanje Bogorodice u Hrvata u 19. 
i 20. stoljeću (Zagreb, 1990.), Zbornik ra- 
dova o fra Grguru Čevapoviću (Osijek, 
1990.), Zbornik Slavonija-Srijem-Baranja 
(Zagreb, 1993.), Sedam stoljeća bosanskih 
franjevaca 1291-1991 (Samobor, 1994.) 
Zbornik radova o Kaji Agjiću (Vinkovci, 
1996.), Znanstveni spomen-skup o Katanči- 
ću (Budimpešta, 1996.), Znanstveni skup 
Životi djelo o. Euzebija Fermendžina (Osi- 
jek, 1998.) i dr. 

Sudjelovao je u organizaciji i radu više 
znanstvenih skupova, među ostalim i na 
onima koji se odnose na tematiku povijesti 
Hrvata u ugarskom Podunavlju. Urednik je 
Riječkoga teološkoga časopisa (2000.-06.), 
zatim struke »Religija i Crkva« i suradnik 


Hrvatskoga biografskoga leksikona te Lek- 
sikona podunavskih Hrvata — Bunjevaca i 
Šokaca. Uređuje i pripravlja za tisak Hrvat- 
ski franjevački biografski leksikon. 


Djela: Škole Hrvatske franjevačke provincije sv. 
Ladislava (1613-1783), Zagreb, 1968; Negdašnji 
hrvatski katekizmi, Zagreb, 1985; Na vrhu Trsat- 
skih stuba, Rijeka, 1991; Pisma roditeljima o pred- 
školskom vjerskom odgoju mališana u obitelji, Ri- 
jeka, 1991, 19942, 2007?; Marijoljublje naših sta- 
rih, Rijeka, 1992; Franjevci među Hrvatima u Syd- 
neyu, Sydney, 1995; Marijan Jaić: Obnovitelj me- 
đu preporoditeljima, Zagreb, 1996; Euzebije Fer- 
mendžin: Crkveni upravnik i povjesnik, Zagreb, 
1997; Kršćanin, Zagreb, 1998; Franjevci u konti- 
nentalnoj Hrvatskoj kroz stoljeća, Zagreb, 2000; 
Franjevci i poslanje Crkve u kontinentalnoj Hrvat- 
skoj, Zagreb, 2001; U braku zajedno živjeti i vjero- 
vati, Opatija, 2001 (Rijeka, 2007)?; Franjevačke vi- 
soke škole u kontinentalnoj Hrvatskoj, Zagreb, 
2002; Josip Pavišević: Svjedok jozefinizma u Slavo- 
nijii Podunavlju, Zagreb, 2003; Trsatski franjevci: 
Pet i pol stoljeća djelovanja na Trsatu, Rijeka, 
2003; Biskup Vrhovac između baroka i liberalizma, 
Zagreb, 2007. 


Lit.: Hrvatski biografski leksikon, 5, Zagreb, 2002. 


T. Žigmanov 


HRABAK, Bogumil (Zrenjanin, 11. I. 
1927.), povjesničar, polihistor. Nakon 
osnovnoškolskoga i gimnazijskoga školo- 
vanja u Zrenjaninu i Senti diplomirao je po- 
vijestna Filozofskom fakultetu u Beogradu 
1951., gdje je ubrzo postao asistentom. 
Doktorirao na Filozofskom fakultetu u Sa- 
rajevu 1957, a zatim je radio na Institutu 
društvenih znanosti, Vojnopovijesnom in- 
stitutu i Institutu za povijestradničkoga pok- 
reta u Beogradu. Izvanredni je profesor na 
Filozofskom fakultetu u Prištini 1965.-77., 
a redoviti na Filozofskom fakultetu u No- 
vom Sadu 1979.-93. Redoviti je član Aka- 
demije znanosti i umjetnosti Kosova. Od 
2006. pri Vojvođanskoj akademiji znanosti 
iumjetnosti djeluje Zaklada Bogumila Hra- 
baka za objavljivanje doktorskih disertaci- 
ja. Područja istraživanja iznimno su mu ši- 
roka: gospodarska povijest kasnoga sred- 
njega vijeka, tursko-mletačko razdoblje u 
cjelini, Prvi srpski ustanak, Prvi svjetski rat, 
politička i gospodarska povijest Jugoslavije 
1918.-41., vanjska politika AVNOJ-evske 
Jugoslavije 1945.-65. Objavio je više od 

500 znastvenih radova, a mnogi od njih od- 
nose se na povijest Dubrovnika i Senja. 


U nekim studijama dotaknuo se i tema 
koje se odnose na Bunjevce i Vojvodinu: 
Stanovišta bunjevačkih političara o centra- 
lizmu, autonomiji i federalizmu 1918-1929 
(Zbornik Centra za društvena istraživanja 
Slavonije i Baranje, 1/1984, Slavonski 
Brod); Neuspjelo naseljavanje Krmpoćana 
na Kvarneru, u Istri i Dalmaciji 1614-1616. 
godine (Jadranski zbornik, 12, Pula-Rije- 
ka, 1986); Borba demokrata za samosvoj- 
nost Vojvodine (1919-1928) (Zbornik Cen- 
tra za društvena istraživanja Slavonije i 
Baranje, 1/1982, Slavonski Brod); Autono- 
mizam u Vojvodini 1919-1928 godine kao 
reakcija na finansijsko iscrpljivanje i poli- 
tičko zapostavljanje pokrajine (Godišnjak 
društva istoričara Vojvodine, Novi Sad, 
1982). Za povijest Hrvata u Srbiji od osobi- 
te su važnosti i njegove studije Dubrovčani 
u Ugarskoj i njihove veze sa Beogradom i 
Srbijom (1300-1541) (Beograd, 1980) te 
Katoličko stanovništvo u Srbiji 1460-1700. 
(Kraljevo, 1987). Za bačke je Hrvate svaka- 
ko najvažniji rad Stanovišta bunjevačkih 
političara o centralizmu, autonomiji i fede- 
ralizmu, koji se temelji na pisanju Nevena 
1919.-28. Prema Hrabakovim istraživanji- 
ma, bunjevačko političko vodstvo od samo- 
ga je početka nastupalo s naglašenim voj- 
vođanskim usmjerenjem i protiv centralis- 
tičkoga izrabljivanja, koje se manifestiralo 
u dovođenju podmitljivoga i nestručnoga 
srbijanskoga činovništva, agrarnoj i porez- 
noj politici te nacionalnoj strukturi koloni- 
sta i solunskih dobrovoljaca, pri čemu je 
domaća sirotinja u potpunosti ostala zapos- 
tavljena. Autonomističke ideje u Bunjeva- 
ca se snažnije razvijaju nakon smjene bu- 
njevačkih činovnika u subotičkoj upravi 
nakon izbora 1920., kad su na njihovo mjes- 
to dovedeni članovi Radikalne stranke. 
Pod utjecajem Radićeve Hrvatske seljačke 
stranke razvijaju se federalističke ideje me- 
đu bunjevačkim prvacima, dok se manja 
skupina oko Blaška Rajića injegove Vojvo- 
đanske pučke stranke neuspješno zauzima- 
la za okupljanja katolika svih narodnosti 
pod vodstvom Bunjevaca na području Voj- 
vodine kao »srpske sfere«. Nakon ubojstva 

u Narodnoj skupštini 1928. bunjevački su 
političari zahtijevali ulazak u hrvatski dio 
države bez autonomnoga statusa smatrajući 
da će to zadovoljiti katolike svih nacional- 
nosti. 


Lit.: Filozofski fakultet 1954-1984, Novi Sad,1984; 
Enciklopedija srpske istoriografije, Beograd, 
1997; Hrvatska enciklopedija, 4, Zagreb, 2002. 

S. Mačković 


HRANILOVIĆ, Jovan (Kričke, kraj Drni- 
ša, 18. XII. 1855. — Novi Sad, 5. VIII. 
1924.), književnik. Iz znamenite je plemić- 
ke porodice, koja je podrijetlom iz Travni- 
ka. U Zagrebu, gdje je maturirao u gimnazi- 
Ji grkokatoličkoga konvikta, počeo je studij 
teologije 1874.-76., koji je nastavio i zavr- 
šio u Beču 1877.-78. Tijekom boravka u 
Beču pohađao je predavanja iz teorije knji- 
ževnosti i estetike. Nakon završetka bogos- 
lovije postaje grkokatoličkim svećenikom 
u župama u Hrvatskoj, a poslije i u Bačkoj: 
Kucura, Ruski Krstur te na kraju Novi Sad 
1900.-24. 


Prvi književni uradak, jednu baladu, ob- 
javio je 1873. u Bunjevačkoj i šokačkoj vili. 
Pisao je pjesme, pripovijetke, kritike i pole- 
mike u četrdesetak hrvatskih, srpskih i voj- 
vođanskih časopisa i novina, među njima i 
u Subotičkoj Danici (1910., 1911.)i Nevenu 
iz Subotice (1909.). Bio je urednik Obzora 
(1898.) i Vienca (1899.-1900.). 

Na planu politike počeo je kao pravaš i 
federalist, a pred kraj života postao je pri- 
stašom jugoslavenstva. Kao najstariji zas- 
tupnik otvorio je rad Velike narodne skup- 
štine Srba, Bunjevaca i drugih Slavena u 
Novom Sadu 25. XI. 1918. Na istom skupu 
izabran je za člana Velikoga narodnoga sav- 
jeta, a kao privremeni predsjednik vodio je 
njegovu prvu sjednicu. Nezadovoljan ra- 
dom Velikoga narodnoga savjeta na sjedni- 
ci 26.11. 1919. sa skupinom članova demok- 
rata i Bunjevaca podnio je ostavku na član- 
stvo u tom tijelu. Njegov život i rad posebice 
je proučavao Mate Ujević, pa je to bio i 
predmet njegove doktorske disertacije 
1935. 

Lit.: Enciklopedija Jugoslavije, 4, Zagreb 1986; 
Hrvatski biografski leksikon, 5, Zagreb, 2002; D. 
Njegovan, Prisajedinjenje Vojvodine Srbiji: Prilog 

političkoj istoriji Srba u Vojvodini do 1921. godine, 
Novi Sad, 2004; M. Cindori-Šinković, E. Bažant, 
Neven: Zabavno-poučni misečnik za Bunjevce i 
Šokce (1884-1914): Bibliografija, Beograd-Subo- 
tica, 2008. 

M. Grlica 


HRCKO, dječji mjesečni podlistak tjednika 
Hrvatska riječ. Kao prvi list za djecu na hr- 
vatskom jeziku u povijesti novinstva u Bu- 
njevaca i Šokaca u Bačkoj, počeo je izlaziti 
u prosincu 2003. te otada izlazi svakoga 
pretposljednjega petka u mjesecu. Broj 
stranica ustalio se na 24. Namijenjen je dje- 
ci predškolske i osnovnoškolske dobi, a 
svrha mu je pomoći im u njegovanju i spon- 
tanom svladavanju hrvatskoga jezika i pra- 
vopisa, uz sudjelovanje odgajatelja, učitelja 
i stručnih suradnika, i to uz pomoć pristu- 
pačnih i laganih tekstova odgojne naravi. U 
svakom se broju kao posebna tema obrađu- 
je neki aktualni događaj; nekoliko stranica 
namijenjeno je dječjim manifestacijama, 
ekskurzijama i drugim školskim zbivanji- 
ma; na desetak su stranica standardne rubri- 
ke (Iz narodne škrinje, Knjiga baš za mene, 
Pravilno govorim hrvatski, Kutak za djecu i 
roditelje, Mediji za djecu, Kutak za stiho- 
ljupce, Priča za laku noć, Kutić za vrtić, 
Upoznajmo vršnjake, Duhovni kutak, Sliko- 
priča, Glazbeni kutak, Kinomania, Zabavni 
te Kreativni kutak), a dvije su stranice osi- 
gurane za ilustrirane radove djece koja po- 

Hrcko, br. 35-36, Subotica, 2007. 


hađaju vrtić ili nastavu na hrvatskom jezi- 
ku. Od početka izlaženja urednica je Ivana 
Petrekanić-Sič. Osim podliska, u svakome 
broju Hrvatske riječi na dvije stranice izlazi 
Hrckov kutak posvećen dječjim temama. 


1. Petrekanić-Sič 


HRCKOV MASKENBAL, dječja poklad- 
na manifestacija. Od 2004. priređuje se u 
Subotici svake godine u vrijeme poklada u 
organizaciji Hrcka, dječjega mjesečnoga 
podliska tjednika Hrvatska riječi u produk- 
ciji Novinsko-izdavačke ustanove Hrvat- 
ska riječ. Na maškarama se okupi nekoliko 
stotina djece iz škola u kojima se pohađa 
nastava na hrvatskom jeziku ili se sluša 
predmet Hrvatski jezik s elementima nacio- 
nalne kulture te iz hrvatskih kulturnih udru- 
ga iz cijele Vojvodine. Dodjeljuju se i na- 
grade za najbolje maske, prema odluci po- 


sebnoga povjerenstva. 
1. Petrekanić-Sič 


HRID, nakladnička ustanova iz Subotice. 
Naziv je akronim od Hrvatsko izdavačko 
društvo. Utemeljena je sredinom 1995. 1 
djelovala je do 2000. pod okriljem Demo- 
kratskoga saveza Hrvata u Vojvodini. Svrha 
jojje bilo da kao profesionalna ustanova na- 
domjesti tadašnju institucionalnu prazninu 
u vojvođanskih Hrvata na području naklade 
knjiga, u čemu je uspjela djelomice i na 
kratko razdoblje. 

Od 54. broja (6/1995) stranačkoga lista 
Glas ravnice pojavljuje se u potpisu jedne 
vijesti te u impresumu, iako ne i kao naklad- 
nik glasila, no to će postati za brojeve 95-98 
(1998). U međuvremenu se 1996.-99. pojav- 
ljuje kao nakladnik časopisa Klasje naših 
ravni Bunjevačke matice, poslije Matice 
hrvatske iz Subotice, te nekoliko knjiga 
(Marko Kljajić, Slankamen kroz povijest, 
1996; Golubinci kroz povijest, 1996; Kako 
je umirao moj narod, 1997; Bela Gabrić i 
Ante Pokornik, Bunjevačke kraljičke pis- 
me, 1996: Vlatko Rukavina, Zemun i Hr- 
vati, 1998). Odgovorna osoba bila je Lidija 
Molzer. 

Lit.: T. Žigmanov, Bibliografija Hrvata u Vojovdini 
1990.-2002., Pula, 2005; T. Žigmanov, Hrvati u 
Vojvodini danas : Traganje za identitetom, Zagreb, 

HRVATI, slavenski narod iz južnoslaven- 
ske skupine, čiji je matični prostor obitava- 
nja područje od Panonske nizine do Jadran- 
skoga mora i otoka. Najveći dio živi u Re- 
publici Hrvatskoj (oko 4 milijuna) i Bosni 1 
Hercegovini (oko 750.000— 1991.), amanji 
dijelovi žive u susjednim zemljama Crnoj 
Gori (Boka kotorska), Vojvodini (Srijem te 
zapadna i sjeverna Bačka), Madžarskoj (za- 
padna i južna Madžarska) i Sloveniji. Od 
srednjega vijeka hrvatske skupine postoje 
na Kosovu (Janjevo, Letnica); nakon nadi- 
ranja Osmanlija nastale su mnogobrojne 
naseobine, koje su se kao hrvatske održale 
do danas, u Italiji (Molise), Austriji (Gradi- 
šće), Slovačkoj i Rumunjskoj (Krašovani), 
dok su Hrvati u Češkoj (Moravskoj) nakon 
Drugoga svjetskoga rata raseljeni i danas su 
asimilirani; za jugoslavenskoga razdoblja 
brojčano se povećala hrvatska zajednica u 
Sloveniji. Zbog gospodarskih razloga već 
od druge polovine XIX. st. mnogobrojni su 
se Hrvati selili u prekomorske zemlje (Sje- 
verna i Južna Amerika, poslije i Australija), 
gdje su se do danas održale kompaktne sku- 
pine Hrvata. Osim političkoga iseljeništva 
nakon Drugoga svjetskoga rata (kojim su 
pojačane hrvatske skupine osobito u nekim 
južnoameričkim zemljama), 1960-ih i 
1970-ih nastala je i mnogobrojna hrvatska 
dijaspora u zapadnoeuropskim zemljama 
(Njemačka, Austrija, Švicarska, Švedska i 
dr.), a pojačano je, također iz gospodarskih 
razloga, hrvatsko iseljavanje u Kanadu, 
Australiju ina Novi Zeland. Ukupan broj 
svih Hrvata u matičnoj i susjednim zemlja- 
ma s potomcima Hrvata u zapadnoeurop- 
skom i prekomorskom iseljeništvu procje- 
njuje se na oko 8 milijuna. 


Ime. Etimologija etnonima Hrvat nije 
pouzdano razjašnjena, a prijedlozi koji su 
izrečeni usko su povezani s rekonstrukci- 
jom podrijetla i migracija prvotne zajednice 
njegovih nositelja. Najstariji trag toga nazi- 
va na području na kojem danas žive Hrvati 
sačuvan je u natpisu iz druge polovine IX. 
st. u kojem se knez Branimir titulira kao dux 
Cruatorum, dok je nekoliko desetljeća sta- 
riji spomen u Trpimirovoj darovnici doku- 
mentiran samo u njezinu prijepisu iz XVI. 
st. U prvoj polovini X. st. papa Ivan X. 

obraća se kralju Tomislavu kao regi Crova- 
torum, anedugo poslije i bizantski car Kon- 
stantin Porfirogenet spominje hrvatsko ime 
kao Khrobatoi. Tumači ga pritom dovođe- 
njem u vezu s grčkom imenicom khora (zem- 
lja), pa Khrobdtos prema njegovu mišlje- 
nju znači »onaj koji ima puno zemlje«. Hr- 
vati su u to vrijeme bez sumnje govorili sla- 
venskimjezikom i nosili slavenska imena, a 
i u običajima su očuvali mnoga obilježja 
slavenskoga poganstva, no sam naziv Hrvat 
ipak je, prema svemu sudeći, neslavensko- 
ga podrijetla i njegova se etimologija ne 
može objasniti drukčije nego međuetnič- 
kim dodirima. 


m. 


ru dea 
maa 


"< = 

Prema predaji Hrvati su u današnju pos- 
tojbinu došli u prvoj polovini VII. st., u vri- 
jeme bizantskoga cara Heraklija, i to s pod- 
ručja sjeverno od Panonske nizine i istočno 
od Bavarske. Povijesni ih izvori u rimskim 
provincijama Dalmaciji i Liburniji bilježe 
doduše tek dvjestotinjak godina poslije, ali 
zato uistinu potvrđuju postojanje Bijelih 
Hrvata na području Male Poljske, tj. duž 
donje Visle i na sjeverozapadnim obronci- 
ma Karpata. S tom se skupinom obično po- 
vezuju i oni Hrvati koje kronike navode me- 
đu češkim i zapadnim istočnoslavenskim 
rodovima te oni po kojima su prozvani 
mnogobrojni lokaliteti od Turingije na sje- 

Razmještaj Hrvata početkom 1990-ih 

veru do Koruške na jugu. Neki i samo hr- 
vatsko ime dovode u vezu s nordijskim na- 
zivom Karpata Harvada fjoll (hrvatsko gor- 
je), iako se pritom ne slažu o tome što je iz 
čega izvedeno. 


Stariji izvori upućuju međutim na to da 
je prvotni prostor hrvatskoga imena dalje 
na istoku. Na grčkim su natpisima iz I. i III. 
st. u koloniji Tanaisu na ušću Dona u Azov- 
sko more zabilježena tako osobna imena 
Khoroathos i Khoruathos, u kojima mnogi 
vide tragove etnonima Hrvat. On je, prema 
svemu sudeći, povezan s nekim od mnogob- 
rojnih nomadskih naroda koji su u to doba 
živjeli u sjevernome priobalju Crnoga mo- 
ra. Jedan od najpoznatijih bili su iranski 
Sarmati, čije se ime izvodi iz staroindijsko- 
ga sarmat — »obilježen ženama«. Pretposta- 
vlja se naime da je u sarmatskome društvu 
vladao matrijarhat, zbog čega se s njima po- 
vezuje i legenda o Amazonkama. I za naziv 
Hrvat predlaže se usporedna etimologija, 
pa se on izvodi iz avestičkoga harvat — isto- 
ga značenja. Prema toj teoriji onodobni su 
Hrvati proizvod dodira sjedilačkih Slavena 
iselilačkih Iranaca na ukrajinskim stepama, 
bilo poslavenjen iranski rod bilo slavenski 
Tod koji je poprimio neka iranska obilježja. 
Odvojili su se i osamostalili kao krhotina 
slavenske vojne sile nakon što su ove pora- 
zili Avari te su krenuli najprije na zapad, a 
odatle i na jug. No kao i sve etimologije, 1 
ova je samo konstrukcija, ali danas vrijedi 
za najvjerodostojniju. 

Za razliku od nje stručnjaci obično od- 
bacuju među pojedinim laicima popularne 
pokušaje da se hrvatsko ime poveže s pod- 
ručjem današnjega Irana, gdje je u V. st. pr. 
Kr. postojala zemlja Harauvatiš. Taj naziv 
naime nije ništa drugo do indoiransko Ha- 
rahuvatiš — »ona koja se razlijeva u bare«, 
što je zapravo ime rijeke po kojoj je dotična 
zemlja prozvana, a naziv Harahuvatiya za 
njezina stanovnika poznatim se glasovnim 
zakonima teško može povezati s imenom 
Hrvat. Neki su etimolozi rješenje njegova 
podrijetla nudili upućujući na navodnu ve- 
zu s avestičkim (fšu)haurvatd (čuvar stoke, 
pastir), drugi s avestičkim hu-urvatha (pri- 
jatelj), a treći s naslovom zapovjednika 
avarskih pograničnih postrojba, čime se ob- 

jašnjavaju i imena bugarskih kanova Kuv- 
rata i Kuvera u VII. st. Nijedan od tih prije- 
dloga danas međutim ne uživa veću potpo- 
ru, kao ni objašnjenja koja su ime Hrvat iz- 
vodila iz starih kavkaskih i karpatskih jezi- 
ka. Nisu puno bolje prihvaćena ni tumače- 
nja na temelju germanske jezične građe (od 
hrothi /slava/, heru /mač/, hruvat /rogat/ ili 
Herudes, kako se zvao jedan germanski et- 
nik), bilo zbog glasovnih nepravilnosti bilo 
zbog semantičke neobičnosti. Pitanje eti- 
mologije etnonima Hrvat, u svakom sluča- 
ju, ostaje otvoreno, ali njegovo je pradavno 
podrijetlo zapravo od male važnosti za 
identitet današnjih Hrvata. On je određen u 
prvome redu zbivanjima na području izme- 
đu Jadrana i Drave nakon IX. st., a posebno 
nakon formiranja moderne hrvatske nacije 
u XIX. st. 


Lit.: A. Gluhak, Podrijetlo imena Hrvat, Zagreb, 
1990; N. Budak (ur.), Etnogeneza Hrvata — Ethno- 
geny of Croats, Zagreb, 1995; R. Katičić, O podri- 
jetlu Hrvata, u: I. Supičić, Hrvatska i Europa. Kul- 
tura, znanost i umjetnost 1. Srednji vijek, Zagreb, 
1997; R. Katičić, Etnogeneza hrvatskoga naroda. 
Ime, podrijetlo i jezik Hrvata, u: isti: Na kroatistič- 
kim raskrižjima, Zagreb, 1999. 

P. Vuković 


Povijest. Pradomovina Hrvata nalazila se u 
Bijeloj Hrvatskoj sa središtem u području 
gornje Visle. Prostor koji su tada naseljava- 
li protezao se na današnju sjeveroistočnu 
Cešku, južnu Poljsku i Zapadnu Ukrajinu. 
Doseljavanje Hrvata u današnju Hrvatsku 
vezano je uz avarske prodore u VI. st., koji 
su pokrenuli veliku seobu Slavena prema 
jugu Europe. Avari i Slaveni potkraj VI. st. 
počinju osvajanje i naseljavanje prostora 
između Drave, Dunava i Jadranskoga mora: 
852. osvajaju Sirmium (Srijemsku Mitrovi- 
cu), glavni grad rimske pokrajine Panonije, 
a614.1 Salonu (Solin kod Splita), prijestol- 
nicu pokrajine Dalmacije. Najiserpniji opis 
doseljavanja Hrvata donio je bizantski car 
Konstantin Porfirogenet u djelu O uprav- 
ljanju carstvom. Prema njemu Hrvati su u 
novu domovinu došli na poziv cara Herak- 
lija (610.-641.), koji im je ponudio da po- 
kore Avare i nasele prostor između Drave i 
Jadranskoga mora. 


Tijekom VII. i VIII. st. na području ju- 
goistočne Europe počelo je osnivanje sla- 

venskih državica (sklavinija), čiji je opsta- 
nak velikim dijelom ovisio o velikim susje- 
dima Franačkoj i Bizantu. Hrvatske su zem- 
lje u to vrijeme bile podijeljene na Dalma- 
tinsku i Panonsku Hrvatsku te Neretvansku 
kneževinu, poznatu i pod imenom Paganija. 
Južno od Neretvanske kneževine prostirale 
su se državice Zahumlje, Travunja i Duklja 
(današnja Crna Gora), koje su bile pod snaž- 
nim utjecajem središta hrvatske i srpske dr- 
žave, pa o njihovu etničkom sastavu u ra- 
nom srednjem vijeku i danas postoje Tazli- 
čita mišljenja. Nakon Aachenskoga mira 
812. Bizant je zadržao vlast nad Istrom i 
uskim pojasom Dalmacije uz obalu (Bi- 
zantska Dalmacija), a Panonska i Dalmatin- 
ska Hrvatska priznale su vlast Franačke. 
Potkraj VII. i početkom VIII. st. spominju 
se najstariji poznati hrvatski vladari: knezo- 
vi Panonske Hrvatske Vojnomir i Ljudevit 
Posavski te Borna, knez Dalmatinske Hr- 
vatske. Početkom VIII. st. datira se i vlada- 
vina dalmatinskoga kneza Višeslava. Smat- 
ra se da njegova krstionica iz Nina svjedoči 
o procesu pokrštavanju Hrvata, koje je poti- 
cano is franačke i s bizantske strane. Nakon 
naseljavanja u novoj domovini Hrvati su 
počeli dugotrajan proces kulturnoga stapa- 
nja s lokalnim stanovništvom, pa je zateče- 
no antičko naslijeđe postalo i dijelom hrvat- 
skoga kulturnoga identiteta. 


Krstionica kneza Višeslava iz Nina 


Nagli uspon hrvatske države počeo je u 
vrijeme kneza Trpimira (0. 845.-864.), pre- 
ma kojem je hrvatska vladarska dinastija 
dobila ime Trpimirovići. Trpimir je uspješ- 
no ratovao protiv Mlečana i Bugara, što 

pokazuje da je imao snažnu i dobro organi- 
ziranu vojsku. Osnivanjem Ninske biskupi- 
je, koja nije bila podređena ni Rimu ni carig- 
radskom patrijarhu, nego akvilejskom pat- 
rijarhatu, ustrojio je čvrstu crkvenu hijerar- 
hiju, a imao je i uređen vladarski dvor pre- 
ma uzoru na druge europske države. U svo- 
joj darovnici splitskom nadbiskupu iz 852. 
Trpimir se titulirao kao dux Chroatorum 
(»knez Hrvata«) te se ona zato i smatra pr- 
vim pisanim dokumentom u kojem je spo- 
menuto hrvatsko ime. Nakon Trpimira vlast 
je u Hrvatskoj preuzeo knez Domagoj 
(864.-878.). Povijesni izvori svjedoče da je 
Domagoj imao snažnu ratnu mornaricu ko- 
jaje Mlečanima nanosila veliku štetu paje u 
mletačkim kronikama ostao zapisan kao 
»najgori knez Slavena« (pessimus dux 
Sclavorum). Njega je naslijedio knez Bra- 
nimir (879.-892.), čijaje vladavina označila 
veliku prekretnicu u razvoju hrvatske drža- 
ve. Branimirje prvi hrvatski vladar koji nije 
priznavao ni vlast Franaka ni Bizanta, nego 
je političku zaštitu našao u papi Ivanu VIII. 
(872.-882.), što se često tumači kao znak da 
je u njegovo vrijeme hrvatska država stekla 
samostalnost. 


Oko 910. na čelo hrvatske države dolazi 
knez Tomislav. Pobjedama u ratovima pro- 
tiv Madžara i Bugara Tomislav je svoju 
vlast uspio proširiti na Panonsku Hrvatsku, 
a kao saveznik Bizanta dobio je upravu i 
nad dalmatinskim gradovima koji su bili or- 
ganizirani u bizantsku temu Dalmaciju (Bi- 
zantska Dalmacija). Papa Ivan X. uputio je 
925. Tomislavu pismo u kojem ga naziva 
kraljem (Tomislauo rege), pa se tradicional- 
no smatra da je u njegovo doba Hrvatska 
postala kraljevinom, a on prvim hrvatskim 
kraljem. Hrvatska je u njegovo vrijeme bila 
podijeljena na 11 županija. Uz vladara na 
dvoru je posebno važnu ulogu ima ban, koji 
postaje najvišim državnim dužnosnikom 
nakon kralja i njegov zamjenik. U Tomisla- 
vovo su doba održana dva splitska crkvena 
sabora (925. 1 928.), na kojima se vodio su- 
kob između ninskoga biskupa Grgura i 
splitskoga nadbiskupa Ivana oko pitanja 
metropolitanskoga središta i narodnoga je- 
zika u bogoslužju. Rasprave o slavenskom 
bogoslužju na splitskim crkvenim saborima 


pokazuju da je u to doba upotreba narodno- 
gajezika u liturgiji bila raširena u hrvatskim 
zemljama, ali se Rim tomu snažno protivio. 
Spor je riješen tako da je Ninska biskupija 
podređena Splitskoj nadbiskupiji, a ubrzo 
jei ukinuta. Splitskoj je nadbiskupiji time 
predana crkvena vlast nad cijelom Hrvat- 
skom, a odlučeno je i da se za svećenike 
mogu zaređivati samo oni koji znaju latin- 
ski. Crkvenoslavensko bogoslužje i glago- 
ljaško pismo ipak su se održali stoljećima u 
nizu hrvatskih župa, posebice u Dalmaciji i 
Hrvatskom primorju. 


Nastavak izgradnje regionalne moći hr- 
vatska je država doživjela u vrijeme Petra 
Krešimira IV. (o. 1058.-1074.). Petar Kreši- 
mir poticao je razvoj gradova, pa u njegovo 
doba Šibenik i Biograd dobivaju gradska 
obilježja. Smatra se da njegova titula »kralj 
Hrvatske i Dalmacije« pokazuje kako je 
već u to doba hrvatska država uspostavila 
potpunu vlast nad dalmatinskom obalom, 
čime je omogućeno potpuno integriranje 
dalmatinskih gradova i kroatizacija njihova 

stanovništva. Uspješno vođenje države nas- 
tavio je i kralj Zvonimir (1075.-89.), ko- 
jega je papinski poslanik okrunio u Solinu 
1075. poklonivši mu kraljevske insignije: 
krunu, žezlo, mač i papinsku zastavu kao 
znak vjernosti papi. S kraja XI. st. sačuvani 
su najstariji glagoljaški spomenici koji 
svjedoče o jeziku, pismenosti i kulturi Hr- 
vata toga doba: Valunska ploča na Cresu, 
Plominski i Grdoselski natpis u Istri te naj- 
poznatija Baščanska ploča iz Baške na oto- 
ku Krku. Natpis »Zvonimir, kralj hrvatski« 
na Baščanskoj ploči najstariji je poznati za- 
pis hrvatskog narodnoga imena na hrvat- 
skom jeziku. 


Hrvati su u razdoblju od VII. do XI. st. 
prošli kroz važne društvene promjene. Prih- 
vaćanjem kršćanstva ušli su u krug europ- 
skih kršćanskih naroda. Istodobno hrvatsko 
je društvo sve više poprimalo oblike feudal- 
noga sustava koji se u to vrijeme širio Euro- 
pom. Najvažnija mjesta kulturnoga proži- 
manja bili su gradovi Bizantske Dalmacije. 
U njima je i dalje živjelo mnogobrojno ro- 

mansko stanovništvo i njegova je kroatiza- 
cija trajala sve do kasnoga srednjega vijeka. 
Reprezentativne građevine iz toga doba (cr- 
kva sv. Donata u Zadru, crkva sv. Spasa na 
vrelu Cetine, crkva sv. Križa u Ninu i druge) 
pokazuju utjecaje romaničkoga stila, koji je 
sa zapada dolazio posredstvom Franačke 
države, a snažni su utjecaji u arhitekturi do- 
lazili i iz Bizanta. Pismenu kulturu Hrvata u 
to je doba obilježilo stvaralaštvo na hrvat- 
skom jeziku i glagoljskom pismu, ali i latin- 
ska pismenost s latinskim kao jezikom vi- 
soke kulture i dvorske administracije. Sre- 
dišta kulture i obrazovanja bili su benedik- 
tinski samostani sv. Petra u Osoru, Sv. Krše- 
vana u Zadru, Sv. Stjepana u Splitu i drugi. 


ein 


Nakon smrti kralja Zvonimira 1089. Hr- 
vatska je zapala u razdoblje političke nesta- 
bilnosti. U borbu za hrvatsko prijestolje 
uplela se i madžarska dinastija Arpadovića 
jerje Zvonimirova žena Jelena bila sestra 
madžarskoga kralja Ladislava. Ladislav je 
uspio uspostaviti vlast nad Panonskom Hr- 
vatskom, a 1094. je osnovao Zagrebačku 
biskupiju. Međutim, potpunu je vlast nad 
Hrvatima ostvario tek njegov nasljednik 
Koloman (1095.-1116.), koji je 1097. na 
planini Gvozd (danas: Petrova gora) potu- 
kao vojsku hrvatskoga kralja Petra (oko 
1093.-1097.), oko kojega se okupio dio hr- 
vatskoga plemstva. Pogibijom kralja Petra 
završilo je doba hrvatskih narodnih vladara. 


Krunidba Kolomana hrvatskom kru- 
nom 1102. u Biogradu na Moru označila je 


74 


kraj vladavine domaće hrvatske dinastije, 
ali u srednjem vijeku to nije značilo i pro- 
past države. Tradicionalno se tako smatralo 
da su Hrvati, prema dokumentu poznatom 
kao Pacta conventa iz 1102., u zajedničku 
državu s Madžarima ušli na temelju ugovo- 
ra hrvatskoga plemstva i Arpadovića, kojim 
je hrvatsko i ugarsko kraljevstvo poveziva- 
la samo osoba kralja, pa su dvije države ta- 
ko tvorile personalnu uniju. No autentič- 
nost toga dokumenta danas se uglavnom 
odbacuje. Bez obzira na to, posebnost polo- 
žaja Hrvatske ogledala se u kasnijim stolje- 
ćima u djelovanju zasebnoga hrvatsko-dal- 
matinskoga sabora i u instituciji bana kao 
kraljevskoga namjesnika na području hr- 
vatskoga kraljevstva. Panonska orijentira- 
nost Arpadovića omogućila je hrvatskim 
krajevima južno od Save nesmetani životi 
razvoj u novoj državnoj tvorevini. Istodob- 
no, u prostoru između Save i Drave stvoren 
je ducatus Slavonia (kneževina Slavonija), 
kojom su izravno upravljali pripadnici kra- 
ljevske obitelji kao kneževi (hercezi). Osim 
toga, uz hrvatsko-dalmatinski od XIII. st. 
postojao je i slavonski sabor, koji je samos- 
talno djelovao sve do 1558. Jače poveziva- 
nje Hrvatske sa središtem ugarsko-hrvatske 
države ostvareno je 1242., kad je tadašnji 
kralj Bela IV. (1235.-70.), bježeći pred Ta- 
tarima, potražio spas u dalmatinskim gra- 
dovima. Hrvatski su se gradovi u sukobu 
protiv Tatara pokazali kao čvrst oslonac 
vlasti Arpadovića, pa je Bela IV. stoga Zag- 
rebu, Samoboru, Jastrebarskomu i Križev- 
cima podijelio status slobodnoga kraljev- 
skoga grada. Povezanost Hrvatske i Ugar- 
ske u to je vrijeme sasvim sigurno utjecala i 
na migracijske procese. Tako kralj Ludovik 
I. 1366. moli bosanske franjevce da dođu u 
U garsku radi pastorizacije tamošnjega sla- 
venskoga stanovništva, a 1420. u Ozori je 
dopuštena gradnja franjevačkoga samosta- 
na radi djelovanja franjevaca koji su trebali 
tamošnje bosanske krivovjernike navesti na 
povratak katolicizmu. To se obično tumači 
kao dokaz da su u to vrijeme postojala mig- 
racijska kretanja iz hrvatskih zemalja pre- 
ma Ugarskoj. 


U razdoblju razvijenoga i kasnoga sred- 
njega vijeka u Hrvatskoj su se izdigli Šubići 


i Frankopani — dvije plemićke porodice ko- 
jećeu sljedećim stoljećima u hrvatskim zem- 
ljama voditi glavnu riječ. Bribirski knez 
Pavao 1. Šubić imao je presudnu ulogu u do- 
vođenju anžuvinske dinastije na ugarsko- 
hrvatsko prijestolje početkom XIV. st. Kao 
»ban Hrvatske i Dalmacije i gospodar Bo- 
sne«, on je pod svojom vlašću objedinio hr- 
vatske zemlje i ojačao hrvatsku državnu po- 
sebnost u sklopu ugarsko-hrvatskoga kra- 
ljevstva. Ludovik I. Anžuvinac (1342.-82.) 
uspio je 1358. Zadarskim mirom prisiliti 
Mletačku Republiku da odustane od preten- 
zija nad dalmatinskim gradovima te je tako 
Dalmaciju još neko vrijeme uspio zadržati 
u sklopu hrvatskoga kraljevstva. Međutim, 
nakon njegove smrti nastupa novo razdo- 
blje političke nestabilnosti. U međusobnim 
dinastičkim borbama pobjeđuje Sigismund 
Luksemburški, koji 1387. postaje hrvat- 
sko-ugarskim kraljem. Početkom XV. st. 
dalmatinski gradovi jedan za drugim pada- 
ju pod mletačku vlast pa Dalmacija ulazi u 
dugo razdoblje odvojenosti od ostalih hr- 
vatskih zemalja. Istodobno u Bosni je oja- 
čao ban Tvrtko, koji se 1377. okrunio za 
kralja. Kraj srednjega vijeka obilježila je 

vlast Matije Korvina (1458.-90.), čiji je bli- 
ski suradnik bio Hrvat Ivan Česmički (Ja- 
nus Pannonius), humanist, latinistički pje- 
snik i pečuški biskup. Tijekom srednjega 
vijeka Hrvati su bili pod snažnim utjecajem 
tadašnjih središta europske kulture, znano- 
sti i prosvjete. Odraz tih utjecaja bio je vi- 
dljiv u arhitekturi (romanika, gotika), cr- 
kvenom životu (širenje benediktinaca, do- 
minikanaca i franjevaca), urbanizaciji i dr. 


U XV. st. na istočnim granicama Hrvat- 
ske i Ugarske pojavilo se Osmansko Car- 
stvo. U sljedećim stoljećima borba s 
Osmanlijama predstavljat će glavni prob- 
lem ne samo razvoja, nego i samoga op- 
stanka hrvatskoga naroda. Nakon osvajanja 
Srbije 1459. i Bosne 1463. počelo je razdob- 
lje intenzivnih osmanskih napada na hrvat- 
ske zemlje. Hrvatska je vojska 1493. na Kr- 
bavskom polju doživjela poraz u kojem je 
poginuo i sam ban Mirko Derenčin. Tom je 
prilikom izginulo više tisuća hrvatskih ple- 
mića, između Gvozda i Cetine slomljen je 
otpor protiv Turaka, a Lika i Krbava otvore- 
ne su stalnim turskim upadima. Vrhunac 
krize označio je poraz kralja Ludovika II. 
1526. na Mohačkom polju, u kojem su stra- 


Hrvatska nakon Zadarskoga mira 1358. 

dali mnogobrojni pripadnici hrvatskoga 1 
ugarskoga plemstva. Nakon toga poraza hr- 
vatski su se velikaši okupili u Cetingradu, 
gdje su 1.1. 1527. za novoga kralja izabrali 
Ferdinanda Habsburškoga (1527.-64.). Me- 
đutim, dio ugarskoga i slavonskoga plem- 
stva izabrao je za kralja Ivana Zapolju, što 
je uzrokovalo dugogodišnji rat Ferdinando- 
vih i Zapoljinih pristaša, koji je završio tek 
Zapoljinom smrću 1540. U vrijeme kralja 
Ferdinanda u Hrvatskoj i Slavoniji počinje 
osnivanje Vojne krajine, sastavljene od niza 
utvrda na granici s Osmanskim Carstvom, 
koja je pomogla obrani »ostatka ostataka« 
(»reliquiae reliquiarum«) hrvatskoga kra- 
ljevstva. U mnogim spisima Hrvatska je is- 
ticana kao »predziđe kršćanstva« (»Ante- 
murale Christianitatis«), što su joj prizna- 
vali na europskim dvorovima i u samom Ri- 
mu. Među mnogobrojnim primjerima od- 
lučnosti i hrabrosti najpoznatija je opsada 
Sigeta (madzž. Szigetvar) 1566., koju je vo- 
dio sam sultan Sulejman Veličanstveni pro- 
tiv male gradske posade, na čijem je čelu 
bio ban Nikola Šubić Zrinski. Unatoč pora- 
zu, branitelji su nanijeli velike gubitke 
Osmanlijama i tako zaustavili prodor pre- 
ma Beču te godine. Tijekom XVI. st. u bor- 
bi protiv Osmanlija i Mlečana istaknuli su 


CJ 


»Ostaci ostataka nekadašnjega LE 
Hrvatskog kraljevstva« : 

se i senjski uskoci, koji su bili pod patrona- 
tom habsburškoga dvora. Njihova prijetnja 
mletačkim interesima na Jadranu dovela je 
do Uskočkoga rata između Mletačke Repub- 
like i Habsburške Monarhije, koji je završio 
1617. dogovorom da se uskoci rasele iz Se- 
nja. 


kh IL 
Uskoci pod Senjom, grafika, 1617. 


U XVI. st. neki su Hrvati, poput Antuna 
Vrančića, Fausta Vrančića i Jurja Utišinovi- 
ća, na dvorovima ugarsko-hrvatskih kralje- 
va uspjeli dosegnuti i najviše dvorske funk- 
cije, što svjedoči o visokoj integriranosti i 
aktivnom sudjelovanju Hrvata u zajednič- 
koj državi. Osim toga, Hrvati su u to doba 
razvijali bogato kulturno i znanstveno stva- 
ralaštvo, usprkos stalnoj političkoj nesta- 
bilnosti i neprekidnim ratovima. Posebice 
je snažno književno stvaralaštvo bilo na hr- 
vatskom jugu — u Dubrovniku (Šiško Men- 
četić, Marin Držić), na Hvaru (Hanibal Lu- 
cić, Petar Hektorović, Vinko Pribojević), u 
Splitu (Marko Marulić, Toma Niger) i Zad- 
ru (Petar Zoranić, Brne Krnarutić). Naj- 
istaknutiji hrvatski znanstvenik XVI. st. bio 
je filozof Frane Petrić, poznat po svojem 
sustavu novoplatonističke filozofije. Na 
području znanosti važan je doprinos dao i 
Marko Antun de Dominis, filozof, matema- 
tičar i fizičar, poznat i po tome što je neko 
vrijeme bio senjski biskup i splitski nadbis- 
kup. Kao sveučilišni profesor de Dominis 
je predavao na sveučilištima u Veroni, Pa- 
dovi i Bresci, ali je poslije došao u sukob s 
Katoličkom crkvom. Zbog toga je otišao u 
Englesku, gdjeje od 1617. predavao na Ox- 
fordu i Cambridgeu. U okviru znanosti i 
tehnoloških otkrića toga doba posebno je 
zanimljiv rad Šibenčanina Fausta Vrančića, 


koji je u svojem djelu Machinae novae 
(1595.) prikazao mnogobrojne prijedloge 
tehničkih izuma, među kojima i konstrukci- 
ju padobrana (»homo volans«). Na područ- 
ju umjetnosti u to je vrijeme najveću slavu 
stekao Julije Klović, slikar minijatura, koji 
je bio u dodiru s nekim od najvećih umjetni- 
ka toga doba, poput Michelangela i El Greca. 


NCISCI 

Nova sveopća filozofija Frane Petrića, 1591. 


Mletačka i turska osvajanja dovela su 
do preseljavanja hrvatskoga plemstva u sje- 
verne krajeve: Šubići su 1347. stekli Zrin na 
Baniji i po njemu dobili ime Zrinski, Fran- 
kopani 1398. dolaze u posjed Ozlja, a Draš- 
kovići u XVI. stoljeću dolaze u Pokuplje. 
Plemstvo je kao nositelj hrvatske državno- 
sti utjecalo na proces pomicanja hrvatskoga 
imena iz Dalmacije na sjever. Od XVI. sto- 
ljeća ime Hrvatska sve više označava pro- 
stor Zagrebačke, Varaždinske i Križevačke 
županije, koji se dotad nazivao Gornja Sla- 
vonija, a u Dalmaciji je hrvatski identitet 
gotovo u potpunosti zaboravljen sve do na- 
rodnoga preporoda u XIX. st. Sličan proces 
potiskivanja hrvatskoga imena vidljiv je i u 
prostoru današnje zapadne Bosne (Bosan- 
ske krajine), koji je sve do XIX. st. stoljeća 
bio poznat kao »Turska Hrvatska«. Pomi- 
canje i potiskivanje narodnoga imena imalo 
je snažan dezintegrativni učinak na Hrvate. 
U pojedinim krajevima jačaju regionalni 
identiteti vezani uz povijesne cjeline: u 
»Turskoj Hrvatskoj« jača bosanski identi- 
tet, u Dalmaciji dalmatinski, au Donjoj Sla- 

voniji slavonski. Ti su identiteti prije svega 
imali politički, a ne etnički karakter, jer su 
Bosna, Slavonija i Dalmacija imale status 
kraljevstava. Hrvatski je identitet bio ogra- 
ničen na tri županije (Zagrebačku, Varaž- 
dinsku i Križevačku). Zato se hrvatskim 
jezikom u to doba označavalo samo kajkav- 
sko narječje. Regionalni identiteti bili su 
prilično jaki i međusobno suprotstavljeni, 
pa je jedini način prevladavanja regionali- 
zama bio u traženju nadregionalnoga iden- 
titeta kojemu se nitko neće protiviti. U okri- 
lju Katoličke crkve poticalo se stvaranje za- 
jedničkoga ilirskoga identiteta. Taj je iden- 
titetimao mnoge prednosti: zbog svojih an- 
tičkih korijena trebao je svjedočiti o slavnoj 
prošlosti i o autohtonosti stanovništva koje 
je nosilo to ime, a pod njime se nastojalo ob- 
uhvatiti i susjedne pravoslavne Srbe, što se 
smatralo važnim korakom prema sklapanju 
crkvene unije. Ilirski je identitet doista bio 
prihvaćen od većine hrvatskih intelektuala- 
ca toga doba, dok ga Srbi nisu nikad doista 
prihvatili. Stoga se ilirskim imenom u raz- 
doblju od XVI. do XVIII. st. uglavnom 
označavalo stanovništvo Hrvatske, Slavo- 
nije, Dalmacije i Bosne. Osim toga ilirsko 
je ime katkad korišteno kao razlikovna 
oznaka za narječje, pa se i u dokumentima u 
ugarskom Podunavlju njime označavalo sa- 
mo štokavsko stanovništvo, a hrvatskim su 
imenom označavani doseljeni kajkavci. 


U to su doba Hrvatsku zahvatili vjerski 
sukobi uzrkovani protestantskim idejama 
Martina Luthera. Protestantska opredijelje- 
nost za služenje narodnim jezikom u litur- 
giji naišla je na mnogobrojne pristaše di- 
ljem Europe. U Hrvatskoj je protestantizam 
posebice snažno bio prihvaćen u Istri iu sje- 
verozapadnoj Hrvatskoj. Iz Istre je potjecao 
Matija Vlačić Ilirik, najpoznatiji hrvatski 
protestantski teolog, koji je slovio za blis- 
koga Lutherova suradnika. Protestantske 
su nazore prihvatili i neki od najuglednijih 
hrvatskih plemića, kao što je bio Juraj Šu- 
bić, sin Nikole Šubića Zrinskoga. Katolička 
je crkva ubrzo nizom mjera uspjela zausta- 
viti daljnje širenje protestantizma. U tome 
su veliku ulogu odigrali isusovci, koji su u 
Zagrebu, Požegi, Rijeci, Varaždinu i Dub- 
rovniku osnovali svoje kolegije i gimnazi- 

je. Hrvatski je sabor 1606. donio zakonski 
članak prema kojemu je katolička vjera bila 
jedina dopuštena vjera. 


Osmanska osvajanja dovela su do prem- 
ještanja središta hrvatske države sjeverno 
od Save, pa Zagreb sve više postaje sjedište 
sabora i bana. Stoga se 1558. prvi put sasta- 
je zajednički dalmatinsko-hrvatsko-sla- 
vonski sabor, a Hrvatska otad nosi ime Tro- 
jedna Kraljevina Dalmacije, Hrvatske i Sla- 
vonije, koji je zadržala sve do 1918. Poraz 
bosanskoga beglerbega Hasan-paše Predo- 
jevića kod Siska 1593. označio je kraj 
osmanskih osvajanja. Priliku za povrat iz- 
gubljenih zemalja Habsburgovci su dobili 
1683., kada su Osmanlije poraženi u njiho- 
vu zadnjem pokušaju osvajanja Beča. Na- 
kon toga carska je vojska do 1699. uspjela 
osloboditi veći dio Ugarske i Slavonije, me- 
đu kojima i Bačku. Ratovi s Osmanlijama 
tijekom ranoga novoga vijeka doveli su do 
velikih demografskih promjena. Zbog Tat- 
nih zbivanja, ali i teških socijalnih i gospo- 
darskih uvjeta, pokrenut je val iseljavanja 
Hrvata iz Slavonije i zapadne Bosne (» Tur- 
ske Hrvatske«) u Štajersku, Gradišće, Slo- 
vačku, Moravsku i Ugarsku, a iz Hercego- 
vine i unutrašnjosti Dalmacije na jadransku 
obalu, u Istru i u Italiju (Molise). Tijekom 
XVII. st. trajala su zadnja velika iseljavanja 
Hrvata iz Bosne i Hercegovine: poznato 
iseljavanje Ramljaka u Sinj i okolicu te Bu- 
njevaca i Šokaca u Slavoniju i ugarsko Po- 
dunavlje. Kanonske vizitacije i drugi povi- 
jesni izvori pokazuju da su Hrvati iz Dalma- 
cije i Hercegovine u to vrijeme već naselili 
mnogobrojna mjesta u Bačkoj, Baranji i 
okolici Budimpešte, u kojima i danas žive. 
Početkom XVIII. st. u Budimu je dio grada 
nosio ime Hrvatski Grad (znadž. Horvatva- 
ros, njem Kroatenstadt), a u gradu su djelo- 
vali i mnogi »hrvatski« obrtnici. Doseljeni 
Hrvati pojavljivali su se u povijesnim doku- 
mentima pod raznim imenima: regionalnim 
(Bosanci/Bošnjaci, Dalmatinci/Dalmate), 
subetničkim (Šokci, Bunjevci) i drugima 
kojima su susjedni Madžari i Nijemci za- 
jednički označavali sve južne Slavene (Iliri, 
Raci, Toti). Podunavski su Hrvati u to vrije- 
me imali čvrste kulturne veze s Hrvatskom. 
Prije svega je bogato kulturno i znanstveno 

Razgovor ugodni Andrije 

Kačića Miošića, 1759. 
stvaralaštvo ostvarivano kroz djelovanje 
franjevačke provincije Bosne Srebrene. 
Franjevci su u to doba čvrsto kulturno pove- 
zivali sve hrvatske krajeve. Najbolji je prim- 
jertih veza velika popularnost djela Razgo- 
vor ugodni naroda slovinskoga dalmatin- 
skoga franjevca Andrije Kačića Miošića, 
koje se podjednako čitalo među Hrvatima u 
Dalmaciji, Bosni, Slavoniji i u ugarskom 
Podunavlju. Osim kulturnih, Hrvate su od 
Budima do Jadranskoga mora čvrsto pove- 
zivale i mnogobrojne ženidbene veze, što se 
može vidjeti iz vjenčanih matica. One po- 
kazuju da su i u to doba Hrvati imali čvrstu 
međusobnu kulturnu i društvenu prepoznat- 
ljivost, bez obzira na političke prilike koje 
su imale dezintegrativni učinak. 

Kulturno stvaralaštvo Hrvata tijekom 
XVII. i XVIII. st. obilježio je barok. Barok- 
na arhitektura važan je dio urbanoga identi- 
teta mnogih hrvatskih gradova. Poznate su 
barokne gradske jezgre Požege i Varaždina, 
barokna tvrđavska arhitektura Osijeka i 
Slavonskoga Broda, crkva sv. Marije Snjež- 
ne u Belcu, crkva sv. Vlaha u Dubrovniku i 
crkva sv. Eufemije u Rovinju. Barokna 
književnost posebno se snažno razvijala u 
okrilju Katoličke crkve. Početkom XVII. 
st. svojim je opusom visoke umjetničke 
standarde u hrvatskoj književnosti namet- 
nuo Dubrovčanin Ivan Gundulić. 


Jedan od najpoznatijih hrvatskih knji- 
ževnika baroka bio je požeški isusovac An- 


tun Kanižlić, a za Hrvate u Gradišću i ugar- 
skom Podunavlju posebice je važno djelo- 
vanje Jurja Muliha, još jednoga isusovca. U 
Slavoniji je veliku popularnost steklo djelo 
Satir iliti divlji čovik (1762.) krajiškoga čas- 
nika Matije Antuna Relkovića. Istodobno 
su u Dalmaciji franjevci razvijali književno 
stvaralaštvo namijenjeno najširemu krugu 
čitatelja. Osim već spomenutoga Andrije 
Kačića Miošića, u njegovo su doba stvarali 
ifra Tomo Babić i fra Filip Grabovac. U sre- 
dišnjoj hrvatskoj u to su vrijeme djelovali 
komediograf Tituš Brezovački, a u Dubrov- 
niku Vlaho Stulić. Za standardizaciju hrvat- 
skoga književnoga jezika važno je tadašnje 
djelovanje jezikoslovaca. Među njima po- 
sebice je važnu ulogu odigrao dalmatinski 
isusovac Bartol Kašić, koji je početkom 
XVII. st. na hrvatski jezik najprije preveo 
Ritual rimski, a zatim i Bibliju, ali je nije 
uspio objaviti. Tijekom XVII. i XVIII. sto- 
ljeća na razvoju hrvatskoga jezika radili su 
pavlin Ivan Belostenec, isusovac Andrija 
Jambrešić i kalački nadbiskup Adam Pata- 
čić, čiji se Dictionarium latino-illyricum et 
germanicum u rukopisu i danas čuva u Ka- 
lači. Najvažniji hrvatski znanstvenik toga 
doba svakako je dubrovački isusovac Ru- 
đer Bošković. U svojem djelu Theoria phi- 
losophiae naturalis (1758.) Bošković je 
pružio revolucionarni pogled na strukturu 
tvari, štoje potaknulo mnoge svjetske znan- 
stvenike na daljnja istraživanja. U XVII. 1 

XVIII. st. pojavljuju se i prvi hrvatski pov- 
jesničari Ivan Lučić, Pavao Ritter Vitezo- 
vić i Baltazar Adam Krčelić, čiji je rad usta- 
novio modernu hrvatsku povijesnu zna- 
nost. 


U Zagrebu su se 1771. pojavile prve hr- 
vatske novine Ephemerides Zagrabiensis, 
koje su izlazile na latinskom, što svjedoči o 
nerazvijenosti hrvatskoga jezika i njegovoj 
marginalizaciji u hrvatskom društvu. Stoga 
će borba za uvođenje narodnoga jezika u 
upravu, školstvo i društveni život postati 
glavna preokupacija vodećih hrvatskih in- 
telektualaca toga vremena. 


Tijekom XVIII. st. Hrvate je zahvatilo 
doba rane modernizacije. Prosvijećeni ap- 
solutizam Marije Terezije (1740.-80.) 1 Jo- 
sipa II. (1780.-90.) doveo je do mnogobroj- 
nih reforma koje su osnažile državu i unap- 
rijedile tadašnje društvo. To je razdoblje 
napretka naizgled prekinuto Napoleonskim 
ratovima, koji su sve do 1815. potresali ci- 
jelu Europu. Francuzi su 1808. ukinuli i Dub- 
rovačku Republiku te je podvrgnuli pod 
svoju upravu. Nakon Napoleonova poraza 
posjedi nekadašnje Mletačke Republike na 
istočnoj jadranskoj obali, zajedno s teritori- 
jem Dubrovačke Republike, dolaze pod 
vlast Habsburgovaca. No napoleonske re- 
forme pridonijele su rušenju staroga staleš- 
koga poretka i uvođenju građanskoga druš- 
tva, uz koje je vezan početak oblikovanja 
modernih nacija. Istina, i prije toga, još 
1790. na ugarskom sabore pokazala se tež- 
nja madžarskih staleža da se u Zemljama 
Krune sv. Stjepana stvori moderna madžar- 
ska nacija na temeljima madžarskoga naro- 
da i jezika. Tomu su se suprotstavili ostali 
narodi (Hrvati, Srbi, Slovaci i Rumunji), pa 
je tako počelo razdoblje međunacionalnih 
napetosti i sukoba. Hrvatski su staleži oču- 
vanje svoje državnopravne i narodne po- 
sebnosti zasnivali na temeljima obrane mu- 
nicipalnih (samosvojnih) prava Trojedne 
Kraljevine. Međutim, nakon propasti fran- 
cuske vlasti bečki je dvor Dalmaciju prog- 
lasio posebnom krunskom zemljom, a Is- 
tru je uključio u Kraljevinu Iliriju. Obje je 
krunske zemlje podvrgnuo izravno Beču, 
dok su Slavonija i Hrvatska pripadale Zem- 
ljama Krune sv. Stjepana. Tako će sve do 

1918. hrvatske zemlje u sklopu Monarhije 
biti podijeljene između Beča i Budimpešte. 

Početkom 1830. u Hrvatskoj se okupila 
grupa mladih intelektualaca građanskoga 
podrijetla koju je predvodio Ljudevit Gaj. 
Sebi su nadjenuli ime Iliri, pajeinjihov pok- 
Tet ostao poznat kao Ilirski pokret. Gaj i 
njegova skupina uspjeli su uvjeriti hrvatsku 
javnost da su štokavsko narječje i Gajeva 
grafija najbolje rješenje za standardizaciju 
hrvatskoga jezika. Time su omogućili nje- 
govo uvođenje u upravu i školstvo, pa je 
Hrvatski sabor 1847. proglasio hrvatski je- 
zik službenim u Trojednoj Kraljevini. Ilirci 
su potaknuli i osnivanje mnogobrojnih kul- 
turnih, znanstvenih, prosvjetnih i gospodar- 
skih institucija: 1841. osnovano je Hrvat- 
sko-slavonsko gospodarsko društvo, 1842. 
osnovana je Matica ilirska (1874. preime- 
novana u Maticu hrvatsku), 1846. uteme- 
ljen je Narodni zemaljski muzej, a osnova- 
naje i Prva hrvatska štedionica, 1839. u Sis- 
ku je praizvedbu doživjela prva hrvatska 
moderna drama Juran i Sofija, koju je napi- 
sao Ivan Kukuljević Sakcinski, 1846. u Zag- 
Tebu je odigrana prva hrvatska opera Lju- 
bav i zloba Vatroslava Lisinskoga. God. 
1831. franjevac Matija Petar Katančić u 
Budimu je objavio prvi cjeloviti prijevod 
Biblije na hrvatskom jeziku, što je cijelomu 
kulturnomu zamahu toga vremena dalo još 
jedan snažan doprinos. Toliki događaji na 
području prosvjetnoga, kulturnoga i druš- 
tvenoga života dali su tadašnjim suvreme- 
nicima osjećaj posvemašnjega buđenja u 
narodnom životu, pa je cijelo to razdoblje 
danas poznato i kao Hrvatski narodni pre- 
porod. 


Kad je Habsburšku Monarhiju 1848. za- 
hvatila revolucija, napetosti između Hrvata 
i Madžara pretvorile su se u oružani sukob. 
Hrvate je u tim ključnim trenucima predvo- 
dio ban Josip Jelačić, koji je dobio i potporu 
bečkoga Dvora. Narodna skupština u Zag- 
rebu 25. III. 1848. proglašava Zahtijeva- 
nja naroda, u kojima su definirani ciljevi 
hrvatskoga nacionalnog pokreta, a Jelačić s 
hrvatskom vojskom 11. IX. 1848. prelazi 
Dravu i kreće u oružani sukob s Madžari- 
ma. Premda je za većinu Hrvata revolucija 
1848./49. bila trenutak borbe za opstanak 

hrvatske države, bački su Hrvati bili u sas- 
vim drukčijem položaju. Srpsko-madžar- 
ski sukob oni su doživljavali kao borbu Sr- 
ba protiv svih katolika u Bačkoj, pa su osta- 
li na strani Madžara. Povijesni trag o polo- 
žaju Hrvata u Bačkoj u vrijeme revolucije 
ostavio je somborski senator Ivan Nepo- 
muk Ambrozović u svojem djelu Žalostica 
žalostna Ivana Nep. Ambrozovića u zom- 
borskoj kralj. varoši penzioniratoga sena- 
tora, bižajućeg od kuće pak do Kalacse kad 
su Raci-Serbianci u medjuboju madžar- 
skom 1848-49. progonili katholike, po nje- 
mu istom ispivana u Zomboru god. 1850. U 
kolovozu 1849. Habsburgovci su uspjeli 
poraziti Madžare uz pomoć ruskoga cara. 
Sudjelovanje Srba i Hrvata na strani Hab- 
sburgovaca nije bilo nagrađeno onako kako 
su se nadali. Premda je osnovano Vojvod- 
stvo Srbija i Tamiški Banat kao posebna 
krunska zemlja, vlast nije bila u rukama Sr- 
ba, ani Hrvati u Trojednici nisu dobili ona 
politička prava koja su očekivali. Umjesto 
toga uvedena je neoapsolutistička vlast, ko- 
jaje trajala sve do 1860. No unatoč tomu 
ban Josip Jelačić pokrenuo je 1851. uspješ- 
nu akciju za osnivanje hrvatskoga kazali- 
šta, a 1852. izborio se za uzdizanje Zagre- 
bačke biskupije na nadbiskupiju, neovisnu 
o madžarskom episkopatu. S druge strane, 
neoapsolutizam je za Hrvatsku značio i na- 
metanje mnogobrojnih modernizacijskih 
promjena, koje su stvorile pretpostavke za 
razvoj građanskoga društva. 


Nakon ukidanja apsolutizma 1860. me- 
đu Hrvatima su se oblikovala tri politička 
pravca: 1. hrvatski (Ante Starčević, Stranka 
prava), 2. jugoslavenski (Josip Juraj Stross- 
mayer, Franjo Rački, Narodna stranka), 3. 
unionisti/madžaroni (Horvatsko-vugerska 
stranka). Biskup Strossmayer svoju je ideju 
zajedništva jugoslavenskih naroda nastojao 
ostvariti na osnovi ravnopravnosti i uza- 
jamnosti, pa je zato podupirao kulturni rad 
svih južnoslavenskih naroda. Njegovom 
zaslugom ojačale su kulturne veze Hrvata 
sa sunarodnjacima na rubovima hrvatskoga 
etničkoga prostora, što je vidljivo iz njego- 
va pomaganja kulturnim nastojanjima bi- 
skupa Jurja Dobrile u Istri i Ivana Antunovi- 
ća u Bačkoj. Međutim, zbog sukoba oko 
vjerskih pitanja, etničke pripadnosti sta- 
novništva na rubovima etničkoga prostora 
(muslimana u Bosni i Hercegovini, ugar- 
skih Bunjevaca i Šokaca), problema zajed- 
ničkoga književnoga jezika i različite vizije 
političkoga ujedinjenja (federalne, unitaris- 
tičke), jugoslavenska je ideja među Hrva- 
tima sve više propadala, a hrvatska je sve 
višejačala, dok je unionistička jedinu snagu 
imala u potpori madžarskih vlasti. 

Nakon Austro-ugarske nagodbe iz 1867., 
kojom je Monarhija uređena prema duali- 
stičkomu načelu, Hrvati su već sljedeće 
1868. bili prisiljen s Madžarima sklopiti 
Hrvatsko-ugarsku nagodbu, kojom je defi- 
nirana autonomija Trojedne Kraljevine u 
sklopu Ugarske (unutarnji poslovi, sudstvo, 
školstvo i vjersko-crkveni poslovi; hrvatski 
je uveden kao isključivi službeni jezik u Hr- 
vatskoj). Nakon izbora Ivana Mažuranića 
za bana 1873. dolazi do mnogobrojnih libe- 
ralnih reforma u upravi, sudstvu i prosvjeti 
(odvajanje uprave od sudstva, donošenje 
zakona o tisku i pravu na okupljanje, osni- 
vanje akademije i sveučilišta), koje ne samo 
što su omogućile modernizaciju društva ne- 
go su bile i važni čimbenici u formiranju hr- 
vatske nacije. Međutim, zbog ugarskih pri- 
tisaka Mažuranić je 1883. odstupio, a na 
njegovo je mjesto izabran unionist (madža- 
ron) Karlo (Dragutin) Khuen Hedervary, 
koji je u dva desetljeća vladavine (1883.- 
1903.) provodio otvorenu politiku madžari- 
zacije i kršenja hrvatskih autonomnih prava. 

Ukidanje apsolutizma 1860. dovelo je 
do promjena i u Dalmaciji. U Zadru je for- 
miran Dalmatinski sabor, koji dobro ilustri- 
ra i razvoj hrvatskoga nacionalnoga pokre- 
ta: isprva su u njemu većinu imali talijanski 
autonomaši i iredentisti, as razvojem hrvat- 
ske nacionalne ideje 1870. većinu su uzeli 
narodnjaci, tj. pristaše ujedinjenja s Hrvat- 
skom i Slavonijom; službeni jezik Sabora 
do 1883. bio je talijanski, a poslije hrvatski. 
Tijekom 1860-ih sazrijevaju uvjeti i za po- 
četak nacionalnoga pokreta u Istri, koji je 
1870-ih dobio veći zamah kad ga je preuze- 
la građanska inteligencija. U isto vrijeme 
nacionalna su se gibanja počela osjećati i u 
Hrvata u Podunavlju — među Bunjevcima i 
Šokcima. 


Hrvatska je u nagodbenjačkom razdob- 
lju prolazila i kroz snažne društvene prom- 
jene. Industrijalizacija i urbanizacija do- 
vode do pojave radništva kao novoga druš- 
tvenoga sloja, pa se potkraj XIX. st. pojav- 
ljuje radnički pokret. S njime jačaju i nove 
političke ideologije — socijalizam i komuni- 
zam. Međutim, hrvatsko je društvo potkraj 
XIX. st. još uvijek bilo uglavnom agrarno- 
ga karaktera, a njegove su potrebe najbolje 
razumjela braća Antun i Stjepan Radić. Oni 
su 1904. osnovali Hrvatsku seljačku stran- 
ku, koja će u sljedećim desetljećima biti no- 
sitelj hrvatske politike. Braća Radić u to su 
vrijeme surađivala i s bačkim Hrvatima 

okupljenima oko lista Neven. God. 1905. 
hrvatske su oporbene stranke u Rijeci doni- 
jele Riječku rezoluciju, kojom je postavlje- 
nanova politika zajedničke borbe Madžara, 
Hrvata i Srba protiv njemačke dominacije u 
Monarhiji. Na temelju te politike »novoga 
kursa« Hrvatsko-srpska koalicija odnijela 
je 1906. izbornu pobjedu. 


Hrvatska je tijekom druge polovine 
XIX. st. i početkom XX. st. prolazila kroz 
razdoblje snažnoga kulturnoga i prosvjet- 
noga razvoja. God. 1874. svečano je otvo- 
reno Zagrebačko sveučilište, a 1895. u Zag- 
rebu je svečano otvorena i zgrada Hrvat- 
skoga narodnoga kazališta. Na području 
književnosti August Šenoa uvodi roman 
kao novu književnu vrstu, a kompozitor 
Ivan Zaje sklada operu Nikola Šubić Zrin- 
ski. To je i vrijeme uglednih hrvatskih slika- 
ra Ferde Quiquereza, Bele Čikoša Sesije, 
Celestina Medovića, Vlahe Bukovca i Oto- 
na Ivekovića. Potkraj XIX. i početkom XX. 
st. na hrvatsku umjetničku scenu stupaju po 
prvi putu većem broju i žene: operna pjeva- 
čica Milka Trnina, slikarica Slava Raškaj te 
književnice Ivana Brlić-Mažuranić i Marija 
Jurić Zagorka. Socijalna i politička pitanja 

toga doba u svojim su djelima promišljali 
mnogobrojni hrvatski književnici. Među 
njima se posebice isticao Antun Gustav 
Matoš, s kojim u hrvatskoj književnosti po- 
činje razdoblje moderne. Tijekom druge 
polovine XIX. i početkom XX. st. izrazito 
se razvila moderna hrvatska historiografija: 
njezini su začetnici bili Ivan Kukuljević 
Sakcinski i Franjo Rački, a na prijelazu sto- 
ljeća važne su sinteze povijesti Hrvata pisa- 
li Tadija Smičiklas, Vjekoslav Klaić i Ferdo 
Šišić. Istodobno na području arheologije 
djelovali su don Frane Bulić, Ćiro Truhel- 
ka, Šime Ljubić, Lujo Marun i drugi. 
Izbijanje Prvoga svjetskoga rata dovelo 
je gotovo do potpunoga prestanka politič- 
koga života u Trojednoj Kraljevini. Politi- 
čari u izbjeglištvu na čelu s Antom Trumbi- 
ćem i Franom Supilom osnivaju 1915. u 
Londonu Jugoslavenski odbor, kojije 1917. 
utvrdio sa srpskom vladom na Krfu (Krfska 
deklaracija) okvire stvaranja države južnih 
Slavena na čelu s dinastijom Karađorđević. 
Iste godine otkriven je i tajni ugovor sila 
Antante s Italijom (Londonski ugovor iz 
1915.), kojim je dogovoreno talijansko pre- 
uzimanje većega dijela istočne jadranske 

obale. Na zasjedanju Hrvatskoga sabora 29. 
X. 1918.,na kojem su nazočili i bački Hrva- 
ti, donesena je odluka o raskidanju državnih 
veza s Austro-Ugarskom Monarhijom i o 
pridruživanju hrvatskih zemalja Državi 
Slovenaca, Hrvata i Srba na područjima 
Austro-Ugarske pod vlašću Narodnoga vi- 
jeća Slovenaca, Hrvata i Srba u Zagrebu. Ta 
je nepriznata državna tvorevina trajala krat- 
ko, jer su već 1. XII. predstavnici Narodno- 
ga vijeća SHS proglasili ujedinjenje Države 
SHS s Kraljevinom Srbijom. Bački su Hr- 
vati na čelu s Blaškom Rajićem u isto vrije- 
me sudjelovali u radu samoproklamirane 
Velike narodne skupštine u Novom Sadu 
25. XI. 1918. 


U Kraljevini Srba, Hrvata i Slovenaca 
vladarska je dinastija Karađorđevića od- 
mah krenula u oštar obračun s onim politič- 
kim opcijama koje su ugrožavale njezinu 
vlast. Na udaru se našla posebice Radićeva 
stranka, koja je zastupala republikanizam, 
paje zato promijenila ime u Hrvatsku repub- 
likansku seljačku stranku (HRSS). Uz 
HRSS, na udaru je bila i Komunistička par- 
tija, koja je zabranjena Obznanom 1920. 
Hrvatske su se stranke suprotstavljale i no- 
vomu prijedlogu ustava, koji je 1921. prog- 
lašen na Vidovdan (Vidovdanski ustav) bez 
hrvatskih glasova. Uz HRSS među Hrvati- 
ma su važnu ulogu imale i »pučkaške« 
stranke (Hrvatska pučka stranka i Bunje- 
vačko-šokačka stranka), koje su zajedno sa 
Slovenskom ljudskom strankom bile ujedi- 
njene u Jugoslavenski klub. 


Nakon što je 1928. Puniša Račić, za- 
stupnik Narodne radikalne stranke, izveo u 
Narodnoj skupštini atentat na Stjepana Ra- 
dića, Pavla Radića i Đuru Basaričeka, koji 
su od zadobivenih rana preminuli, kralj 
Aleksandar Karađorđević uveo je diktaturu 
6.1. 1929. (Šestosiječanjska diktatura), ko- 
jom su zabranjene »plemenske« stranke i 
organizacije, a Kraljevina SHS preimeno- 
vana je u Kraljevinu Jugoslaviju. 


Nakon toga uveden je pseudoparlamen- 
tarni život, u kojem je dinastija podupirala 
dvorsku Jugoslavensku radikalnu zajedni- 
cu (JRZ). Uvođenje diktature navelo je An- 
tu Pavelića, dotadašnjega člana Hrvatske 

stranke prava i zastupnika u Narodnoj 
skupštini, na odlazak u emigraciju, gdje je 
osnovao organizaciju Ustaša — Hrvatska re- 
volucionarna organizacija. Ta je organiza- 
cija uskoro počela izvoditi terorističke na- 
pade usmjerene protiv Kraljevine Jugosla- 
vije. Ustaše su zajedno s Unutarnjom make- 
donskom revolucionarnom organizacijom 
(VMRO) izveli atentat na kralja Aleksandra 
u Marseillesu 1934. Vodeći hrvatski i srpski 
političari našli su privremeno rješenje unu- 
tarnjih političkih odnosa osnivanjem Bano- 
vine Hrvatske i sklapanjem sporazuma 
Cvetković-Maček 1939. 


Politička nestabilnost i borba Hrvata za 
rješavanje njihova položaja unutar Kralje- 
vine SHS/Jugoslavije nisu zaustavili kul- 
turni i znanstveni napredak. Na području 
književnosti međuratno je doba obilježio 
Miroslav Krleža svojim dramama, esejima 
i društvenim djelovanjem. Uz njega su dje- 
lovali i mnogi drugi književnici, među koji- 
ma su istaknutiji bili Vladimir Nazor i Tin 
Ujević. Hrvatska znanost također je uspije- 
vala postići zapažene rezultate, pa 1939. 
kemičar Lavoslav Ružička postaje prvi Hr- 
vat koji je dobio Nobelovu nagradu. 


Nakon napada sila Osovine na Jugosla- 
viju u travnju 1941. među Hrvatima su do 
izražaja došle snažne političke podjele. Ne- 
zavisna država Hrvatska proglašena je 10. 
IV. 1941., na čije su čelo nacisti 1 fašisti do- 
veli Antu Pavelića. Osnivanje NDH neki su 
oduševljeno pozdravili, dok su drugi bili iz- 
razito protivni. Posebice je veliko nezado- 

voljstvo izazvalo predavanje velikoga dije- 
la Dalmacije Talijanima i Međimurja Ma- 
džarima. Ustaše su počinili brojne zločine 
nad Srbima, Židovima i Romima, protiv 
koji su proglasili i rasne zakone, a otvorili 
su i mnoge koncentracijske logore, među 
kojima je najzloglasniji bio Jasenovac. Me- 
đutim, njihova vlast u većem dijelu države 
nije bila stvarna jer su na području NDH 
djelovale i međusobno se sukobljavale 
mnogobrojne vojske i milicije: ustaše i do- 
mobrani, talijanska i njemačka vojska, čer- 
kezi, četnici i partizani te lokalne milicije, 
poput one Huska Miljkovića u Bosanskoj 
krajini. Komunisti su tijekom rata uspjeli 
preuzeti vodstvo u antifašističkom pokretu, 
u kojem su se okupili i mnogi pristaše de- 
mokratskih političkih stranaka. U sklopu 
antifašističkoga pokreta osnovano je Ze- 
maljsko antifašističko vijeće narodnoga 
oslobođenja Hrvatske (ZAVNOH) kao vr- 
hovno političko predstavništvo antifašistič- 
ke Hrvatske. ZAVNOH je donio temeljne 
odluke koje su se odnosile na federativni 
položaj Hrvatske u novoj Jugoslaviji ina re- 
publičke granice, pa su time stvoreni teme- 
lji poslijeratne hrvatske državnosti (ZAV- 
NOH je nakon rata promijenio naziv u Na- 
rodni sabor Hrvatske). Partizanske snage 8. 
V. 1945. ulaze u Zagreb, a 15. V. 1945. kod 
Bleiburga u Austriji predaju se posljednje 
ustaške snage. Nakon sloma nacističke i 
ustaške vlasti partizanske su postrojbe nad 
zarobljenim vojnicima i civilima počinile 
mnogobrojne zločine, najviše pri njihovu 
odvođenju u zarobljeničke logore u marše- 
vima smrti poznatima pod nazivom Križni 
put. Više stotina masovnih grobnica žrtava 
partizanskih zločina u Sloveniji i Hrvatskoj 
utvrđeno je nakon demokratskih promjena 
1990-ih. 

U novoosnovanu federalnu Jugoslaviju 
Hrvatska je ušla kao jedna od šest republi- 
ka. Potkraj rata i u prvim poslijeratnim go- 
dinama komunisti su progonili sve neisto- 
mišljenike za koje su smatrali da ugrožava- 
junjihovu vlast. Na udaru su se posebno naš- 
li Katolička crkva i članovi Hrvatske se- 
ljačke stranke. Najpoznatiji takav politički 
progon bio je usmjeren protiv nadbiskupa 
Alojzija Stepinca, kojije 1946. suđen za ka- 
znena djela »protiv naroda i države«. Stepi- 

nac je osuđen na 16 godina zatvora s prisil- 
nim radom. God. 1951. pušten je iz zatvora 
i interniran u Krašić, a 1952. papa ga pro- 
glašava kardinalom. Kardinal Alojzije Ste- 
pinac umro je u Krašiću 1960. 


Ek 


Grb Socijalističke Republike Hrvatske 


Nakon dolaska na vlast komunisti su 
javno zagovarali da se nacionalni sukobi ri- 
ješe proganjanjem nacionalista i promovi- 
ranjem »bratstva i jedinstva«. U sklopu tak- 
ve politike potkraj 1940-ih i početkom 
1950-ih odvajanje Bunjevaca i Šokaca od 
Hrvata osuđivano je od strane komunistič- 
kih vlasti kao velikosrpska politika. Radi 
razgraničenja između Hrvatske i Vojvodine 
(Srbije) 1945. osnovana je komisija kojoj je 
predsjedao Milovana Đilas, u kojoj su me- 
đu mjesnim hrvatskim predstavnicima bili 
Mićo Skenderović (Bačka) i Jerko Zlatarić 
(Baranja). Unatoč pokušajima da se dijelo- 
vi zapadne i sjeverne Bačke naseljeni hrvat- 
skim stanovništvom pripoje Hrvatskoj, je- 
dino je Baranja ušla u okvir federalne Hr- 
vatske, dok je veći dio Srijema pripao Voj- 
vodini. No radi političkoga slamanja pri- 
padnika HSS-a u Bačkoj početkom 1950-ih 
dolazi do ukidanja niza hrvatskih ustanova 
u Bačkoj, u kojima su članovi HSS-a imali 
važnu ulogu. 


Tijekom prvih desetljeća nove vlasti 
trajala je gospodarska obnova Jugoslavije 
prema sovjetskomu uzoru. Izgrađivane su 
tvornice i cestovna infrastruktura, organizi- 
rale su se masovne radne akcije. Ideološka 
jestega tijekom 1960-ih popustila pa su se u 
društvu pojavile težnje prema uvođenju de- 
mokratske rasprave. Hrvatska je javnost bi- 
la nezadovoljna pokušajima centralizacije 


političke vlasti i gospodarskoga odlučiva- 
nja te pokušajima negiranja nacionalne po- 
sebnosti Hrvata. Hrvatski su jezikoslovci i 
kulturni radnici, okupljeni oko Matice hr- 
vatske i Jugoslavenske akademije znanosti 
i umjetnosti, 1967. objavili Deklaraciju o 
nazivu i položaju hrvatskoga književnoga 
jezika, kojom su nastojali zaštiti prepoznat- 
ljivost i lingvističku posebnost hrvatskoga 
jezika. Vrhunac društvenih nemira dogodio 
se 1971., kad je vodstvo Centralnoga komi- 
teta Komunističke partije Hrvatske na čelu 
sa Savkom Dabčević-Kučar i Mikom Tri- 
palom pokušalo voditi samostalniju politi- 
ku u odnosu na središnju jugoslavensku 
vlast u Beogradu. Cijeli je pokret nazvan 
Hrvatsko proljeće, a zbog masovnoga sud- 
jelovanja svih slojeva društva često se nazi- 
va i MASPOK (»masovni pokret«). Najže- 
šći dio »proljećara« činili su ljudi okupljeni 
oko Matice hrvatske, kojom je 1970.-72. 
predsjedao Ljudevit Jonke. Oni su u ča- 
sopisu Hrvatski tjednik iznosili mnogobroj- 
ne kritike gospodarske, društvene i kultur- 
ne politike tadašnjih komunističkih vlasti. 
Među njima su bila mnoga imena ljudi koji 
će i u kasnijim desetljećima igrati važnu 
ulogu: Franjo Tuđman, Vlado Gotovac, 
Igor Zidić, Stjepan Babić, Marko Veselica, 
Tonko Maroević, Petar Selem i drugi. Na 
inicijativu Josipa Broza Tita došlo je do 
oštroga obračuna sa svim vođama Hrvat- 
skoga proljeća. Mnogobrojni su pojedinci 
osuđeni u političkim sudskim procesima. 
Posebice je velik odjek imalo suđenje vođa- 
ma studentskoga pokreta Draženu Budiši i 
Ivanu Zvonimiru Cičku. Matica je hrvatska 
zabranjena, a njezini su istaknuti članovi 
zatvarani, otpuštani s posla i onemogućena 
im je javna društvena angažiranost. Hrvat- 
sko je proljeće imalo odjeka u svim krajevi- 
ma u kojima suživjeli Hrvati, paje iu Subo- 
tici postojala inicijativa osnivanja ogranka 
Matice hrvatske. Subotički Hrvati okuplje- 
ni oko te ideje bili su također zatvarani, ot- 
puštani s posla i društveno marginalizirani. 
Nakon progona »proljećara« komunističke 
su vlasti na sva vodeća mjesta u političkom, 
gospodarskom i kulturnom životu dovele 
ljude koji su bili spremni slušati zapovijedi. 
Nastupilo je doba političkoga zatišja, poz- 
nato kao vrijeme »hrvatske šutnje«. 

Miroslav Krleža 


U razdoblju 1945.-90. hrvatska su dru- 
štvena, kulturna i znanstvena gibanja bila 
pod strogom kontrolom komunističkih vla- 
sti. U takvim okvirima hrvatski su javni i 
kulturni djelatnici ipak uspijevali ostvariti 
mnogobrojne rezultate koji su pomogli raz- 
vitku društva. Miroslav Krleža osniva Ju- 
goslavenski leksikografski zavod, jedinu 
leksikografsku instituciju u tadašnjoj Jugo- 
slaviji, koja objavljuje Opću enciklopediju, 
Enciklopediju Jugoslavije i brojna druga 
važna leksikografska izdanja. Uz pomoć 
književnika Jure Kaštelana franjevci Jerko 
Fućak i Bonaventura Duda 1968. objavlju- 
ju moderni hrvatski prijevod Biblije. U isto 
vrijeme djeluju i drugi književnici: Dragu- 
tin Tadijanović, Ranko Marinković, Ivan 
Aralica i drugi, a kazališnoj umjetnosti sna- 
žan zamah daje Branko Gavella. Veliku no- 
vost na području umjetničkoga stvaralaštva 
u to je vrijeme predstavljala filmska umjet- 
nost. Filmovi Tko pjeva, zlo ne misli, Go- 
spoda Glembajevi, Kiklop te televizijske 
serije Gruntovčani, Malo misto i Velo mis- 
to, Prosjaci i sinovi proslavili su hrvatske 
glumce Relju Bašića, Franju Majetića, Bo- 
risa Dvornika, Borisa Buzančića, Martina 
Sagnera, Ivu Gregurovića, Radu Šerbedži- 
ju, Franju Šovagovića i druge. U Zagrebu se 
razvila i poznata zagrebačka škola crtanog 
filma, a film Surogat Dušana Vukotića do- 
bioje 1961.1Oskara kao prvi crtani film na- 
stao izvan Sjedinjenih Američkih Država 

koji je nagrađen tom nagradom. Za istaknu- 
te doprinose umjetnosti i znanosti i neki su 
drugi Hrvati u to vrijeme dobili najviše na- 
grade. God. 1961. Ivo Andrić, književnik 
rođen u hrvatskoj obitelji u Dolcu kod Trav- 
nika, dobio je Nobelovu nagradu za knji- 
ževnost, a Vladimir Prelog istu nagradu 
1975. za kemiju. 


Nakon smrti Josipa Broza Tita 1980. Ju- 
goslavija je ušla u razdoblje političke nesta- 
bilnosti i gospodarske propasti. Potkraj 
1980-ih znatno je smanjen društveni utjecaj 
Saveza komunista Jugoslavije zbog slablje- 
nja sovjetskoga bloka i velikih gospodar- 
skih problema u samoj Jugoslaviji. Druš- 
tvena nestabilnost otvorila je vrata zahtje- 
vima za davanje mogućnosti političkoga 
pluralizma, ali su se istodobno pojavile i na- 
cionalističke snage. Najjače nacionalistič- 
ke snage pojavile su se među Srbima kao 
najvećem narodu, a na njihovo je čelo stao 
Slobodan Miloševića, tadašnji predsjednik 
Saveza komunista Srbije. U Hrvatskoj se 
1989. osnivaju Hrvatska socijalno liberalna 
stranka (HSLS) i Hrvatska demokratska za- 
jednica (HDZ), a poslije i druge stranke. 
Komunisti 1990. dopuštaju prve višestra- 
načke izbore, na kojima pobjeđuje HDZ. U 
kolovozu iste godine, poticani i pomagani 
od režima Slobodana Miloševića, Srbi u 
Kninu i drugim mjestima u Dalmaciji i Lici 
ne žele priznati novoizabranu hrvatsku 
vlast, pa blokiraju ceste i pruge, zbog čega 
su ti događaji ostali upamćeni kao »balvan 
revolucija«. 


Usprkos političkoj krizi u Hrvatskoj se 
provode mnoge demokratske promjene. 
Razvija se politički pluralizam, potaknuto 
je djelovanje civilnoga društva, osnažuje se 
zaštita ljudskih prava i manjina. Pojedine 
institucije mijenjaju ustroj i ime: Radio-te- 
levizija Zagreb postaje Hrvatska radio-tele- 
vizija, a Jugoslavenska akademija znanosti 
i umjetnosti postaje Hrvatska akademija 
znanosti i umjetnosti. Matica hrvatska po- 
novno djeluje od 1990., a 1991. osnovan je 
Hrvatski olimpijski odbor. 


Tijekom 1991. sukob Hrvata i Srba pre- 
rasta u otvoreni rat, u Hrvatskoj nazvan Do- 
movinski rat. Hrvatske se policija 31. III. 
sukobila sa srpskim pobunjenicima na Plit- 

vičkim jezerima, što je ostalo upamćeno 
kao »krvavi Uskrs«. U tadašnjem predsjed- 
ništvu SFRJ dolazi do raskola kad je na čelo 
predsjedništva trebao sjesti hrvatski pred- 
stavnik Stjepan Mesić. Krnje predsjedni- 
štvo od četiri člana iz Srbije, Vojvodine, Cr- 
ne Gore i Kosova, koje je kontrolirao Beo- 
grad, od tada preuzima vlast i udružuje se s 
Generalštabom Jugoslavenske narodne ar- 
mije i pobunjenim Srbima u Hrvatskoj u za- 
jedničkoj namjeri rušenja hrvatske vlasti i 
osvajanja dijela teritorija. Pobunjeni Srbi 
na prostoru Dalmacije, Like, Korduna, Ba- 
nije, zapadne Slavonije, istočne Slavonije, 
Baranje i zapadnoga Srijema 1. IV. 1991. 
samoproglašavaju Republiku Srpsku Kraji- 
nu i priključuju je Srbiji. Od ljeta do kraja 
1991. traju teške borbe između JNA i srp- 
skih paravojnih postrojba s jedne strane te 
hrvatske vojske i policije na drugoj strani. 
Dana 18. X. 1991. JNA i srpske paravojne 
postrojbe osvajaju Vukovar. Nakon osvaja- 
nja grada oko 250 hrvatskih ranjenika iz vu- 
kovarske bolnice odvedeno je na poljopri- 
vredno dobro Ovčaru i pogubljeno. U napa- 
du topništvom i avionima JNA nanesene su 
velike štete i ljudski gubici mnogim grado- 
vima. Posebice su stradali Dubrovnik, Za- 
dar, Gospić, Karlovac, Slavonski Brod, 
Vinkovci i Osijek. Dana 25. VI. 1991. Re- 
publika Hrvatska proglasila je postupak 
razdruživanja s ostalim republikama Jugo- 
slavije, a 8. X. 1991. proglasila je svoju dr- 
žavnu samostalnost i raskidanje državno- 
pravnih sveza s drugim republikama. Me- 
đunarodna zajednica oklijevala je s prizna- 
njem Republike Hrvatske. Prve zemlje koje 
su priznale Hrvatsku bile su Slovenija, 
Island, Vatikan i Njemačka, a 15. I. 1992. 
priznale su je i ostale članice Europske Uni- 
je. God. 1992. u Hrvatskoj je uspostavljena 
mirovna misija UNPROFOR radi prekida 
ratnih operacija. Iste godine u Hrvatsku do- 
laze »plave kacige« raspoređuju se u četiri 
sektora. 


God. 1994. tmurnu je ratnu svakodnevi- 
cu svojim dolaskom uljepšao papa Ivan Pa- 
vao II. Bio je to prvi posjet pape Hrvatskoj 
nakon više od osam stoljeća, jer je zadnji 
put prije toga na hrvatskom tlu boravio papa 
Aleksandar III. davne 1177. godine. Papin 


posjet imao je važnu međunarodnu poruku 
jer je usmjerio pozornost svjetskih medija 
na Hrvatsku u vrijeme kad je zemlja bila 
pod pritiskom ratnih razaranja, okupiranos- 
ti velikoga djela teritorija i mnogobrojnih 
izbjeglica. Papa Ivan Pavao II. nakon toga 
još je dva puta posjetio Hrvatsku — 1998. 1 
2003. 


Papa Ivan Pavao II. na najvećoj misi u 
hrvatskoj povijesti na zagrebačkom 
hipodromu 11. 1IX. 1994. 


God. 1992. Hrvatska je bila uvučena u 
rat u Bosni i Hercegovini. Brojne hrvatske i 
bošnjačke izbjeglice (oko 400 000) u to su 
vrijeme našle privremeni smještaj u hrvat- 
skim gradovima, zajedno s hrvatskim prog- 
nanicima s područja koja su kontrolirale pa- 
ravojne srpske snage (više od 500 000) 1 s 
hrvatskim izbjeglicama iz Vojvodine (oko 
40 000). U proljeće i ljeto 1995. Hrvatska je 
vojnim akcijama Bljesak i Oluja povratila 
kontrolu nad cjelokupnim svojim teritori- 
jem, a potkraj jeseni bila je supotpisnica 
Daytonskoga sporazuma, kojim je uspostav- 
ljen mir u Bosni i Hercegovini. Erdutskim 
sporazumom iz studenoga 1995. između 
Srba u Hrvatskoj i hrvatskih vlasti dogovo- 
rena je mirna reintegracija Baranje, istočne 
Slavonije i zapadnoga Srijema, koja je u za- 
vršila početkom 1998. Tijekom Domovin- 
skog rata u Hrvatskoj je poginulo oko 15 
000 ljudi, aranjeno je više od 30 000. Mate- 
rijalna je šteta bila velika pa se procjenjuje 
da je srušeno više od 180 000 stambenih i 
drugih objekata. 


U razdoblju od 1995. do 2009. Republi- 
ka Hrvatska prešla je dug put napredovanja 
u euro-atlantskim integracijama te završila 
velik dio priprema za primanje u članstvo 

EU-a. God. 2009. postala je punopravnom 
članicom NATO-a. 


Lit.: T. Macan: Povijest hrvatskog naroda, Zagreb, 
1991; Etnogeneza Hrvata — Ethnogeny of Croats, 
ur. N. Budak, Zagreb, 1995; R. Katičić, O podrije- 
tlu Hrvata, u: Hrvatska i Europa. Kultura, znanosti 
umjetnost 1. Srednji vijek, ur. 1. Supičić, Zagreb, 
1997; R. Katičić, Etnogeneza hrvatskoga naroda. 
Ime, podrijetlo i jezik Hrvata, u: Na kroatističkim 
raskrižjima, ur. R. Katičić, Zagreb, 1999; I. Gold- 
stein, Hrvatska povijest, Zagreb, 2003; Povijest 
Hrvata 1 — Srednji vijek, ur. F. Šanjek, Zagreb, 
2003; Povijest Hrvata 2 — od kraja 15. stoljeća do 
kraja Prvog svjetskog rata, ur. M.Valentić i L. Čo- 
ralić, Zagreb, 2005; Povijest Hrvata 3— od 1918. 
do danas, ur. 1. Perić, Zagreb, 2007; B. Magaš, Cro- 
atia through History, Minneapolis, 2008. 


R. Skenderović 


Jezik. Hrvatski je južnoslavenski jezik s 
oko 5 milijuna govornika. Osim u Hrvat- 
skoj i Bosni i Hercegovini, gdje ima status 
službenoga jezika, govori se i u tradicional- 
nim manjinskim zajednicama u Austriji, 
Crnoj Gori, Italiji, Madžarskoj, Rumunj- 
skoj, Slovačkoj, Vojvodini ina Kosovu te u 
povijesno mlađem iseljeništvu u zapadnoj 
Europi, Južnoj i Sjevernoj Americi i Austra- 
liji. Suvremeni hrvatski standardni jezik iz- 
nimno je blizak bošnjačkomu, crnogorsko- 
mu i srpskomu, pa njihovi govornici među- 
sobno komuniciraju bez znatnijih jezičnih 
barijera. Zbog toga neki drže da je posrijedi 
zapravo jedan jezik, dok drugi govore o je- 
zičnom dijasistemu. Unitarističko je stajališ- 
te dominiralo jezičnom politikom tijekom 
postojanja zajedničke južnoslavenske drža- 
ve, no tijekom 1990-ih četiri su jezika i služ- 
beno odijeljena, u slučaju hrvatskoga uz 
pozivanje na višestoljetnu tradiciju vlastite 
pismenosti. Skupa sa slovenskim ti jezici 
čine zapadnu skupinu južnoslavenskih jezi- 
ka, koji su, za razliku od bugarskoga i ma- 
kedonskoga iz istočne, sačuvali sintetičko 
izražavanje padežnih značenja. 

Kao i drugi jezici, i hrvatski obuhvaća 
mnogobrojne regionalno, socijalno i funk- 
cionalno obilježene varijetete, pri čemu 
mjesni govori s ruba jezičnoga teritorija pos- 
tupno prelaze u mjesne govore susjednih 
jezika iz istoga dijalektnoga kontinuuma. 
Pripadnost tipološki znatno različitih ča- 
kavskih, kajkavskih i štokavskih govora i 

varijeteta hrvatskomu jeziku, ali i postoja- 
nje jezične granice između tipološki bliskih 
hrvatskih i slovenskih govora na zapadu te 
hrvatskih i bošnjačkih, crnogorskih ili srp- 
skih govora na istoku i jugoistoku aktualno 
su dani jezičnom sviješću govornika, a po- 
vijesno procesom u kojem su se Hrvati obli- 
kovali ne samo kao narod nego i kao diskur- 
zivna zajednica. Za takvu je zajednicu na- 
ime karakteristična znatno intenzivnija kul- 
turna komunikacija unutar vlastitih granica 
nego preko njih te potreba da se za među- 
sobno sporazumijevanje njezinih pripadni- 
karazvije stabilan i polifunkcionalan zajed- 
nički jezični kOd. Poznat kao standardni ili 
književni jezik, taj k6d ima središnje mjesto 
među varijetetima nekoga jezika — iz funk- 
cionalne perspektive zato što je dovoljno 
razvijen da se njime može komunicirati i o 
intelektualno najsloženijoj problematici na 
kulturno i civilizacijski najzahtjevnijoj ra- 
zini, a iz simboličke zato što je plod kultiva- 
cijskih napora cijelih naraštaja te se jezična 
zajednica njime i reprezentira prema unutra 
i prema van. U mnogočemu nasuprot stan- 
dardnomu jeziku stoje mjesni govori, koji 
su rezultat spontanoga jezičnoga razvoja i u 

pravilu obavljaju samo svakodnevne ko- 
munikacijske funkcije u tradicionalnim lo- 
kalnim zajednicama. S obzirom na to da su 
standardni jezik i mjesni govori po svojem 
postanku, strukturi i društvenom funkcioni- 
ranju krajnje različiti varijeteti, predmet su 
dviju posebnih jezikoslovnih disciplina — 
standardologije i dijalektologije. Mnogo- 
brojnim regionalnim, urbanim, socijalnim, 
generacijskim, profesionalnim i sličnim va- 
rijetetima, koji se nalaze u prostoru između 
mjesnih govora i standardnoga jezika, bavi 
se pak sociolingvistika. 


1. Narječja i dijalekti. Mjesni govori 
kojima se služe Hrvati tradicionalno se svr- 
stavaju u tri narječja: čakavsko, kajkavsko 1 
štokavsko. Čakavštinom i kajkavštinom 
služe se samo Hrvati, pri čemu su kajkavski 
govori tipološki vrlo bliski susjednim slo- 
venskim govorima, dok se štokavštinom, 
osim Hrvata, služe i Bošnjaci, Crnogorci i 
Srbi. Unutar triju narječja mjesni se govori 
okupljaju u dijalekte, pa se tako u okviru ča- 
kavskoga izdvajaju: buzetski, jugozapad- 
noistarski, sjevernočakavski, srednjoča- 
kavski, južnočakavski i lastovski, a u okvi- 
ru kajkavskoga: zagorsko-međimurski, kri- 

Novoštokavski ikavski dijalekt u Hrvatskoj i BiH početkom 1990-ih 

ževačko-podravski, prigorski, donjosutlan- 
ski, goranski i turopoljski. Turopoljskomu 
dijalektu pripadaju i danas gotovo izumrli 
govori Hrvata u vojvođanskom dijelu Ba- 
nata. Kajkavski se danas govori uglavnom 
u sjeverozapadnoj Hrvatskoj, a čakavski u 
priobalju i na otocima, no ta se područja sa- 
mo djelomice podudaraju s prvotnim pros- 
tiranjem dvaju narječja. Narječna se slika 
naime bitno promijenila nakon velikih mig- 
racija potaknutih prodorom Turaka, tije- 
kom kojih se štokavsko narječje znatno 
proširilo na sjeverozapad. Kajkavski i ča- 
kavski izgubili su time dio svojega dotadaš- 
njega teritorija, a na sličan se način pred 
štokavskim povuklo i torlačko narječje na 
jugoistoku Srbije, koje je tipološki blisko 
susjednim bugarskim i makedonskim go- 
vorima, a osim Srba govore njime i dvije 
rubne hrvatske skupine — oko Karaševa u 
rumunjskom Banatu te oko Janjeva na Ko- 
sovu. Izravna je posljedica spomenutih mig- 
racija i nastanak gradišćanskohrvatskoga 
jezika s elementima svih triju hrvatskih nar- 
ječja. On i danas funkcionira kao jezik pis- 
menosti u hrvatskim zajednicama u austrijs- 
kom Gradišću, zapadnoj Madžarskoj i jugo- 
istočnoj Slovačkoj, a služili su se njime i 
južnomoravski Hrvati do prisilnoga rase- 
ljavanja nakon Drugoga svjetskoga rata. 


I sama je štokavština na svojem matič- 
nom području u tom razdoblju doživjela 
korjenite promjene. Prije migracija na pod- 
ručju današnje štokavštine postojala su na- 
ime dva narječja, istočnoštokavsko i zapad- 
noštokavsko, s međusobnom granicom ko- 
jaje sa sjevera vodila Dunavom, zatim nas- 
tavljala na jug zapadno od Drine i istočno 
od Neretve te izlazila na more u Boki kotor- 
skoj. Tijekom XIV. st. na susretištu dvaju 
narječja u istočnoj Hercegovini pojavljuju 
se tzv. novoštokavske jezične inovacije, ko- 
je su se, zahvaljujući i kasnijim migracija- 
ma, proširile na golemo područje te dovele 
do konvergentnoga razvoja dviju štokavšti- 
na. Današnji najveći i najrašireniji štokav- 
ski dijalekti izravan su proizvod takva raz- 
voja: novoštokavski (i)jekavski (dubrovač- 
ko primorje, istočna Hercegovina, sjevero- 
zapadna Crna Gora, jugozapadna Srbija, 
sjeverna i zapadna Bosna, unutrašnjost sje- 
verne Dalmacije te zapadna i središnja Sla- 

vonija; govore njime Bošnjaci, Crnogorci, 
Hrvati i Srbi), novoštokavski ikavski (za- 
padna Hercegovina, srednja i zapadna Bos- 
na, srednja i sjeverna Dalmacija te sjever- 
na Bačka; govore njime Bošnjaci i Hrvati, 
uključujući i Bunjevce te Hrvate u južnota- 
lijanskom Moliseu) te novoštokavski ekav- 
ski (Vojvodina i sjeverna Srbija; govore nji- 
me Srbi i srijemski Hrvati). Četiri nenovo- 
štokavska dijalekta govore se uglavnom na 
svojim prvotnim, ali manjim teritorijima, 1 
upravo oni svojim obilježjima upućuju na 
to da su na području današnje štokavštine 
nekad postojala dva narječja. Tako su iz ne- 
kadašnjega zapadnoštokavskoga potekli 
današnji slavonski dijalekt (uglavnom Sla- 
vonija i Baranja; govore njime Hrvati, 
uključujući i Šokce u Bačkoj te rumunj- 
skom Banatu) i istočnobosanski dijalekt 
(uglavnom istočna Bosna; govore njime 
Bošnjaci i Hrvati, uključujući i Hrvate regi- 
onalnoga imena Bošnjaci iz okolice Peču- 
ha), a iz istočnoštokavskoga zetsko-san- 
džački dijalekt (jugoistočna Crna Gora 1 
Sandžak; govore njime uglavnom Crnogor- 
cii Bošnjaci te Hrvati u Boki kotorskoj i cr- 
nogorskom primorju) i kosovsko-resavski 
dijalekt (istočna i središnja Srbija; govore 
njime Srbi). Takav raspored i razvoj narječ- 
jaidijalekata odrazio se ina oblikovanje hr- 
vatskoga književnoga, odnosno standard- 
noga jezika, no ključnu ulogu u tom proce- 
su imale su ipak kulturne i političke prilike 
koje su uvjetovale nastanak i razvoj hrvat- 
ske diskurzivne zajednice. 


2. Povijest književnoga jezika. Od 
staroslavenskoga do starohrvatskoga. 
Iako je najraniji književni jezik kojim su se 
služili Hrvati bio latinski, staroslavenski je 
prvi u kojem su se u većem broju našli i do- 
maći jezični elementi. U jezik koji su pot- 
kraj IX. st. Ćirilovi i Metodovi učenici do- 
nijeli iz Moravske ubrzo naime ulaze glaso- 
vi, oblici i riječi tipični za čakavštinu, a gla- 
goljica se iz oble transformira u uglatu. Tak- 
vim je jezikom i grafijom pisana i Baščan- 
ska ploča oko 1100. Većina očuvanih spo- 
menika iz toga najranijega razdoblja hrvat- 
ske pismenosti potječe iz trokuta Istra — Za- 
dar— Pokuplje, no po jezičnim utjecajima u 
kasnijim tekstovima može se pretpostaviti 

daje bila čitana i u Bosni i južnoj Dalmaciji 
te na kajkavskom području na sjeverozapa- 


U XII. st. u hrvatske se zemlje iz Duklje 
i Zahumlja širi ćirilica, a s vremenom se u 
Bosni i Dalmaciji razvio njezin poseban tip, 
tzv. zapadna ćirilica ili bosančica. Na tom 
području čakavski su se govori susretali sa 
zapadnoštokavskima, a i jedni i drugi bili su 
ondje većinom ikavski, za razliku od uglav- 
nom ekavskih čakavskih govora u glago- 
ljičkom području na sjeveru. Zbog toga naj- 
raniji hrvatsko-staroslavenski ćirilički tek- 
stovi i odražavaju ikavske utjecaje. Supos- 
tojanje dviju književnih tradicija nakon 
XII. st., glagoljičke ekavske i ćiriličke ikav- 
ske, položit će temelje za razlikovanje sje- 
verozapadnoga i jugoistočnoga jezičnoga 
područja u kasnijim razdobljima hrvatske 
pismenosti. 


U XIV. st. pojavljuju se i prvi hrvatski 
tekstovi pisani latinicom. Nalazimo ih naj- 
prije u priobalnim gradskim središtima Zad- 
ru i Šibeniku, u kojima tradicija starosla- 
venske pismenosti nije bila jaka, i to u žen- 
skim samostanima, jer žene u pravilu nisu 
govorile latinski. Novo je pismo s vreme- 
nom potisnulo glagoljicu, koja se povukla u 
nekoliko samostanskih oaza u Istri i na Kr- 
ku te se ondje koristila sve do XIX. st., ali i 
bosančicu, koja se također do XIX. st. rabi- 
la u franjevačkim samostanima, isprva u 
Dalmaciji i Bosni, a s vremenom i u Slavo- 
niji i Ugarskoj (Bač, Baja, Budim). Glavna 
teškoća u bilježenju hrvatskih tekstova lati- 
nicom bili su nepčani glasovi (č, ć, Š, ž, đ, lj, 
nj), jer zanjih, za razliku od glagoljice i bo- 
sančice, nije imala posebna slova. U počet- 
ku su se pisci povodili za Talijanima, pa su 
npr. glas lj bilježili dvoslovom gl, a glas nj 
dvoslovom gn, a nakon širenja latinice na 

sjever pojavljuju se i njemački i madžarski 
utjecaji. Za latiničke je tekstove međutim 
karakteristično i to da su jezično posve 
emancipirani od staroslavenskoga, pa iz 
XIV. i XV. st. potječe obilje spomenika pi- 
sanih čistom čakavštinom. 

Renesansa. Dominantna je osobitost 
XVI. i XVII. st. daljnje jačanje pismenosti 
utemeljene na domaćim dijalektima. Nasta- 
nak te kvantitativan i kvalitativan porast tak- 
ve pismenosti tipičan je za gotovo sve hr- 
vatske pokrajine, iako je njihova međusob- 
na povezanost upravo u tom razdoblju doživ- 
jela kritično nisku razinu. Politička ras- 
cjepkanost dovela je do toga da je niknulo 
nekoliko regionalnih književnih jezika i ne- 
koliko regionalnih književnosti, od kojih je 
svaka imala vlastitu publiku. Jasno se ipak 
opažaju dva veća područja, sjeverozapadno 
i jugoistočno, unutar kojih je i međusobna 
povezanost pojedinih pokrajinskih književ- 
nosti bila veća. 

U jugoistočnom je području početak 
XVI. st. obilježio Marko Marulić svojom 
Juditom, pisanom razvijenim čakavskim 
izričajem. Čakavska književnost nastaje i u 
drugim književnim središtima u Dalmaciji: 
u Zadru Petar Zoranić piše prvi hrvatski ro- 
man Planine, u Hvaru Hanibal Lucić pe- 
trarkističku poeziju i dramu Robinja, a Pe- 
tar Hektorović u Starom Gradu ribarsku 
eklogu Ribanje i ribarsko prigovaranje. U 
štokavskom jekavskom Dubrovniku situa- 
cijaje ponešto drukčija. Kako se ondje u to 
vrijeme još ne govori novoštokavski, a ča- 
kavska je književnost k tomu bila omiljeno 
štivo, utjecaj čakavštine i ikavštine u najra- 
nijim je dubrovačkim tekstovima iznimno 
jak. Vidljivo je to osobito u kanconijeru 
Nikše Ranjine, u kojem je skupljena najsta- 
rija dubrovačka petrarkistička lirika, uklju- 
čujući i poeziju Džore Držića i Šiška Men- 
četića, ali i u dramama Marina Držića. S 
vremenom će se odnos čakavštine i štokav- 
štine promijeniti, pa će se zbog sve većega 
ugleda dubrovačke književnosti, ali i slo- 
bodne Dubrovačke Republike, utjecaj što- 
kavštine proširiti po cijeloj Dalmaciji. Tako 
već u drugoj polovini XVI. st. Hvaranin 
Mikša Pelegrinović svoju maskeratu Je- 
đupka stilizira u jekavskoj štokavštini. 


Iako jejezični razvoj u XVI. st. u jugois- 
točnom području obilježen ponajprije 
književnim stvaralaštvom, djelovala su on- 
dje i dvojica istaknutih lingvista. Šime Bu- 
dinić predložio je tako reformu latinice koja 
se temeljila na monografskom načelu, tj. 
zapisivanju svakoga glasa jednim slovom, 
ali njegov prijedlog nije doživio osobit od- 
jek te seu Dalmaciji latinicom 1 dalje pisalo 
prema talijanskomu uzoru. Znatno je utje- 
cajniji bio Šibenčanin Faust Vrančić, autor 
rječnika pet »najplemenitijih« europskih 
jezika: latinskoga, talijanskoga, njemačko- 
ga, »dalmatinskoga« (tj. hrvatskoga) i ma- 
džarskoga. Čakavac Vrančić uvrstio je u 
nik je popularnost doživio i u kajkavskim 
krajevima, gdje se njime jedno stoljeće po- 
slije koristio kajkavski leksikograf Juraj 
Habdelić. 

Dictionarium Fausta Vrančića, 1595. 


Na sjeverozapadu su, s druge strane, 
XVI. st. obilježili pojava pismenosti na kaj- 
kavskome narječju i protestantski pokret. 
Najstariji sačuvani kajkavski književni 
spomenici potječu iz druge polovine XVI. 
st. (Decretum Ivana Pergošića i Postila An- 
tuna Vramca), no kako je riječ o tekstovima 
razmjerno razvijenoga jezičnoga izričaja, 
filolozi pretpostavljaju daje i prije njih mo- 
ralo biti spisa u kojima se književni kajkav- 
ski postupno oblikovao. Tu pretpostavku 
potkrjepljuju podaci o danas izgubljenim 
književnim spomenicima, npr. molitvenik 

Katarine Zrinske, ali i neki glagoljički tek- 
stovi s kraja XV. st., u kojima su u veliku 
broju zastupljeni i kajkavizmi, npr. Petrisov 
i Kolunićev zbornik. Spomenuti zbornici 
pokazuju da se glagoljička književnost iz 
sjevernoga primorja postupno proširila i u 
unutrašnjost, na kajkavsko područje. To je 
širenje bilo dodatno pojačano nadiranjem 
Turaka s jugoistoka, jer su mnogobrojni iz- 
bjeglice iz glagoljaških krajeva utočište na- 
šli na samom sjeverozapadu hrvatskoga et- 
ničkoga područja. Iako glagoljica na kaj- 
kavskom području nije uhvatila korijena, 
jezični je utjecaj glagoljičkih tekstova u po- 
čecima pismenosti na kajkavskome u XVI. 
st. jednako očit kao što je bio u počecima ći- 
riličke pismenosti u Dalmaciji i Bosni u 
XII. st. 

Glagoljičku su pismenost nasljedovali i 
hrvatski protestanti, koji su u drugoj polovi- 
ni XVI. st. tim pismom, ali istodobno i za- 
padnom ćirilicom, tiskali Novi zavjet. 
Autori prijevoda i ujedno najvažniji hrvat- 
ski promicatelji protestantizma Antun Dal- 
matin i Stjepan Konzul Istranin u jeziku 
međutim ponešto odstupaju od norme koja 
je bila kanonizirana u prijašnjim glagoljič- 
kim tekstovima — staroslavenskih je eleme- 
nata u njemu iznimno malo, ali su zato zas- 
tupljeni i čakavski i kajkavski i štokavski. 
Takav jezični izbor bio je motiviran željom 
prevoditelja da se utjecaj protestantizma 
proširi u što više hrvatskih krajeva. To se 
ipak nije ostvarilo, jer je katolička reakcija 
u Hrvata bila iznimno jaka, pa je i djelova- 
nje protestanata bilo kratkotrajno i zemljo- 
pisno ograničeno. 

Barok. U jugoistočnom području u 
XVII. st. dubrovačka je književnost doživ- 
jela svoj vrhunac, a i dubrovački su ugled i 
utjecaj bili veći nego ikada. Ivan Gundulić 
svojim epom Osman i pastoralom Dubrav- 
ka, Ivan Bunić Vučić epom Mandalijena 
pokornica i ljubavnom lirikom Plandova- 
nja, Ignjat Đurđević Uzdasima Mandalije- 
ne pokornice i Pjesnima ljuvenima te drugi 
dubrovački pisci toliko su proširili ugled je- 
kavskoj štokavštini da njome sad piše i ve- 
ćina književnika iz čakavske Dalmacije. 

Ugled koji je Dubrovnik stekao očituje 
se i u radu prvoga velikoga hrvatskoga gra- 

matičara Pažanina Bartola Kašića. Taj je 
isusovac naime na samom početku XVII. 
st. sastavio prvu hrvatsku gramatiku i opi- 
sao u njoj svoj rodni čakavski, no već dese- 
tak godina poslije svoj prijevod Biblije sti- 
lizira prema dubrovačkoj jekavskoj štokav- 
štini. Riječ je o prvom hrvatskom prijevodu 
Biblije, koji je, nažalost, ostao u rukopisu 
sve do kraja XX. st. Svojim trećim djelom 
Kašić pak navješćuje i novi smjer u kojem 
će teći razvoj hrvatskoga književnoga jezi- 
ka. God. 1640. objavljuje Ritual rimski, 
knjigu kojom su se trebali služiti širitelji ka- 
toličke vjere u područjima pod turskom vla- 
šću. Zbog toga je Ritual i stiliziran jezikom 
za koji se vjerovalo da je na tom području 
najrašireniji — u znatnoj mjeri novoštokavi- 
ziranom štokavskom ikavicom. Sam Kašić 
taj jezik naziva »bosanskim«. 


A. M DOG 
IMSTITVTIONVM 
LINGVA ILETAIČA 
LIBE DVA 
arioru 


Institutionum Linguae Illyricae Bartola 
Kašića — prva hrvatska gramatika, 1604. 


U sjeverozapadnom je području u XVII. 
st. najvažnije bilo djelovanje tzv. ozaljsko- 
gaknjiževno-jezičnoga kruga, tj. književni- 
ka koji su djelovali na dvoru velikaških po- 
rodica Zrinski i Frankopan u Ozlju. Iako se 
na posjedima dviju porodica izvorno govo- 
rilo čakavski, blizina kajkavštine i velike 
migracije zbog nadiranja Turaka koje su na 
područje Ozlja dovele i golem broj štokava- 
ca (uglavnom Bunjevce) utjecale su na to da 
jezik tekstova nastalih u ozaljskom krugu 
bude hibridni, tronarječni. Napisani su nji- 

me, primjerice, ep Adrijanskoga mora sire- 
na Petra Zrinskoga i lirika Frana Krste 
Frankopana, koji pripadaju najvažnijim 
djelima hrvatske barokne književnosti. Je- 
zik ozaljskoga kruga leksički je opisao Ivan 
Belostenec u svojem latinsko-hrvatskom i 
hrvatsko-latinskom rječniku Gazophylaci- 
um, a gramatički je opis toga jezika djelo- 
mično dan u slovnici panslavista Jurja Kri- 
žanića, objavljenoj u Tobolsku u Rusiji. No 
i djelovanje je ozaljskoga kruga bilo krat- 
kotrajno — prestalo je kad su Petar Zrinski i 
Fran Krsto Frankopan pogubljeni nakon 
neuspješne protuhabsburške pobune, a nji- 
hove porodice lišene posjeda i političke 
moći. 

Na kajkavskom je dijelu sjeverozapad- 
noga područja u XVII. st. najvažnije djelo- 
vanje Jurja Habdelića. On je urječniku Dik- 
cionar ili reči slovenske te u mnogobrojnim 
drugim tekstovima također zastupao tezu 
da opći hrvatski jezik mora biti interdijalek- 
talan. Iako je sam pisao uglavnom kajkav- 
ski, koristio se ipak mnogim riječima ča- 
kavskoga i štokavskoga podrijetla. Sjeve- 
rozapadnomu području pripada i djelovanje 
Senjanina Pavla Rittera Vitezovića, koji je 
bio dobro upoznat s ozaljskim krugom, pa 
ga neki filolozi i uključuju među njegove 
članove. Autor je nekoliko književnih tek- 
stova, u kojima preteže štokavska ikavica, 
velikoga latinsko-hrvatskoga rječnika i da- 
nas izgubljenoga prvoga hrvatskoga pravo- 
pisa. Osuđivao je pretjeranu uporabu tuđi- 
ca, a po ugledu na glagoljicu predložio je i 
monografski slovni sustav za latinicu s til- 
dom (7) kao glavnim dijakritičkim znakom. 
Vitezovićeva reforma ipak nije naišla na 
velik odjek te se u sjevernoj Hrvatskoj lati- 
nicom i dalje pisalo mahom prema madžar- 
skomu uzoru (npr. glas s pisao se dvoslo- 
vom sz, glas š slovom s, glas nj dvoslovom 
ny isl.). 

Unatoč jasnoj podjeli hrvatskih pokra- 
jinskih književnosti u XVI. i XVII. st. na 
dva područja, jugoistok na sjeverozapadu 
nikad nije bio posve nepoznat, a njegov se 
utjecaj s vremenom povećavao. Štokavšti- 
na je tako zastupljena već u mnogim glago- 
ljičkim tekstovima, osobito u onima što su 
ih izdavali hrvatski protestanti. I kajkavac 

Dictionar Jurja Habdelića, 1670. 


Ivan Pergošić neke je svoje tekstove svjes- 
no stilizirao prema štokavštini, a štokav- 
ske je riječi, uz uglavnom kajkavske i u ma- 
njoj mjeri čakavske, u svoj rječnik uvrstio i 
Juraj Habdelić, posluživši se pritom kao iz- 
vorom Vrančićevim rječnikom. I u jeziku 
ozaljskoga kruga štokavština ima istaknuto 
mjesto, a Vitezović već piše gotovo posve 
štokavski. Takav razvoj pokazuje da su se 
dva područja hrvatske pismenosti postupno 
sve više približavala i da je štokavština stje- 
cala sve veću važnost. Ti će procesi biti od 
temeljne važnosti za ono što će se dogoditi 
u XVIII. st. 


Novoštokavski ikavski protostan- 
dard. Ključnu je važnost za nastanak novo- 
ga razdoblja u razvoju hrvatskoga književ- 
noga jezika imalo aktiviranje franjevaca u 
XVII. st., uzrokovano u velikoj mjeri kato- 
ličkom obnovom. Crkva je u urbanim središ- 
tima na sjeverozapadu Hrvatske i u prioba- 
lju imala razmjerno čvrst položaj, pa je 
glavninu svojih promidžbenih napora mo- 
gla usmjeriti na krajeve koji su bili pod tur- 
skom vlašću ili uz samu tursku granicu. 
Franjevci su, kao jedini katolički svećenici 
koji su ondje nastavili djelovati, u toj misiji 
zadobili središnje mjesto, a zbog nove ori- 
jentacije Katoličke crkve jezik kojim su tis- 
kane vjerske knjige namijenjene Hrvatima 
sve se više približavao razgovornomu jezi- 
ku ruralnih krajeva u Bosni i Dalmaciji. U 

svojem književnom stvaralaštvu franjevci 
su se koncentrirali na pučku i propovjednu 
književnost, koja se mogla čitati nepismenu 
puku, a u bogoslužbi su se koristili vlastitim 
prijevodima pojedinih biblijskih tekstova. 
Pisali su isprva nenovoštokavskom istoč- 
nobosanskom, a poslije uglavnom novošto- 
kavskom ikavicom, a njihova je književ- 
nost kolala po cijelom području franjevač- 
ke provincije Bosne Srebrene, koja je obuh- 
vaćala ne samo Bosnu nego i veći dio Dal- 
macije, Slavoniju te Ugarsku sve do Budi- 
ma. Knjige tiskane u tom razdoblju ostat će 
u uporabi i nakon što je Provincija u prvoj 
polovini XVIII. st. podijeljena u tri manje: 
dalmatinsku, bosansku i slavonsko-donjoug- 
arsku. Jaku jezičnu nivelizaciju među ka- 
toličkim pukom od Dalmacije do Ugarske 
neki objašnjavaju upravo njegovom izlože- 
nošću propovijedima i čitanjima iz istih 
knjiga. Novoštokavska ikavica tako, kao je- 
zik franjevačke književnosti, postupno sve 
više potiskuje nenovoštokavske (istočno- 
bosansku i slavonsku) te čakavske književ- 
ne redakcije pa će oko sredine XVIII. st. pos- 
tati jezikom pismenosti najvećega broja 
Hrvata. Franjevci će usto dotad već gotovo 
napustiti bosančicu i orijentirati se na latini- 
cu, pri čemu će upravo oni najjasnije upo- 
zoriti na potrebu da se to pismo ujednači na 
cijelom hrvatskom etničkom prostoru, jer 
su bili upoznati i s pisanjem prema talijan- 
skomu uzoru na jugu i s ugledanjem u ma- 
džarski slovopis na sjeveru. 


Oko sredine XVIII. st. novoštokavski 
ikavski književni jezik stječe niz obilježja 
koja ga u najrudimentarnijem smislu čine 
standardnim. Ponajprije, taj je jezik prihva- 
ćeniu krajevima gdje se to ne bi očekivalo s 
obzirom užu dijalektalnu pripadnost pisaca 
ili čitatelja. Pokazuje to, primjerice, velika 
proširenost i popularnost Kačićeva Razgo- 
vora ugodnoga naroda slovinskoga na cije- 
lom hrvatskom etničkom prostoru, ali i 
književno djelo Matije Antuna Relkovića, 
koji je isprva pisao na svojem slavonskom 
dijalektu, ali je poslije prešao na mladi no- 
voštokavski standard. Taj se jezik usto po- 
činje upotrebljavati u novim funkcijama. 
Nekoliko desetljeća nakon što se austrij- 
sko-turska granica 1699. ustalila na današ- 

Grammatika Matije Antuna Relkovića, 1767. 


njoj hrvatsko-bosanskoj i vojvođansko- 
srpskoj granici, u novooslobođenim pod- 
ručjima u Slavoniji i Ugarskoj postupno se 
razvija društveni život te se jezik više ne ko- 
risti samo u crkvenoj i poučnoj književnosti 
nego i na raznim drugim područjima: u ad- 
ministraciji, pri pisanju urbara i prevođenju 
zakona, u stručnim tekstovima i priručnici- 
ma, proglasima i publicistici, raznim oblici- 
ma prosvjetiteljskoga rada i književne pole- 
mike. Nastaje na njemu, osobito u Slavoni- 
ji, i poezija u duhu kasnoga baroka, roko- 
koa, klasicizma i predromantizma, a kao 
kruna svega i cjelovit prijevod Biblije Mati- 
je Petra Katančića, u Hrvata doduše drugi, 
ali zato prvi kojije objavljen. Iako su ti tek- 
stovi najčešće imali skromne intelektualne i 
umjetničke domete, bili su pisani jezikom 
koji je polako, ali sigurno stjecao obilježja 
medija prikladnoga za modernu civilizaciju. 

Norma toga novoštokavskoga ikavsko- 
ga standarda dugo je bila uporabna, bez iz- 
ričite kodifikacije, a stabilizirala se postup- 
no is kolebanjima. Ipak, već se prije ilirsko- 
ga pokreta javlja težnja za eksplicitnom ko- 
imenuju pravopisne i jezične komisije. Pri- 
ručnici nastaju najprije među franjevcima, 
na latinskome, pa tako Lovro Šitović Lju- 
buški objavljuje 1713. djelo Grammatica 
latino-illyrica, Tomo Babić 1712. Prima 
grammaticae instituti opro tyronibus illyri- 
cis accommodata, a Ardelio Della Bella 

1728. na talijanskome Dizionario italiano, 
latino, illirico. Nakon što je društveni život 
ojačao i u Slavoniji, i ondje nastaju važna 
djela: Blaž Tadijanović objavljuje 1761. 
Svašta po malo ili kratko složenje imena i 
riči u ilirski i nimački jezik, Matija Antun 
Relković 1767. Novu slavonsku i nimačku 
gramatiku, a 1778. Marijan Lanosović 1778. 
Neue Einleitung zur slavonischen Sprache. 
Filološki se rad nastavlja iu Dalmaciji, oso- 
bito nakon što je uključena u Napoleonove 
»ilirske provincije« 1805.: Dubrovčanin 
Joakim Stulli objavljuje Lexikon latino-ita- 
lico-illyricum (Rjecsosloxje slovinsko-ita- 
lijansko-latinsko) u tri sveska, a lički Bu- 
njevac Šime Starčević Novu ricsoslovnicu 
iliricsku. Napoleonov namjesnik u Zadru 
pokreće prve novine na hrvatskome Krag- 
lski Dalmatin, a osniva se i nekoliko pravo- 
pisnih i jezičnih komisija, kojima je cilj bio 
ujednačiti uporabu jezika, osobito pisma. 
Najprije je prema zapovijedi austrijskoga 
cara u Beču osnovano povjerenstvo u koje 
su ušli Slavonac Antun Mandić, lički Bu- 
njevac Joso Krmpotić i Dubrovčanin Joa- 
kim Stulli, a slična je komisija poslije osno- 
vana i u Zadru. Rezultati nisu bili spektaku- 
larni, ali se latinica postupno ipak ujednači- 
vala. Nakon nekoliko kompromisa između 
slavonske i dalmatinske grafije, iskristalizi- 
ralo se npr. da se slovom c označuje glas c, 
slovom c glas č, slovom | glas š, slovom x 
glas ž, a dvoslovom ch glas ć. 

Nova ričoslovica ilirička 
ličkoga Bunjevca Šime Starčevića, 1812. 


Ilirski pokret. Tridesetih godina XIX. 
st. vodeće mjesto u oblikovanju hrvatskoga 
književnoga jezika preuzimaju ilirci, koji 
sujednim književnim jezikom željeli ujedi- 
niti sve Južne Slavene. Prvi su uspjeh doži- 
vjeli uvevši književnu štokavštinu na hrvat- 
ski sjeverozapad. Ondje se naime i dalje sve 
vrijeme koristio kajkavski književni jezik, 
na kojem su nastale npr. i komedije Tituša 
Brezovačkoga. Taj je književni jezik bio 1 
funkcionalno i strukturno razvijeniji od no- 
voštokavskoga ikavskoga, ali je ipak bio re- 
gionalno ograničen te nije bilo mogućnosti 
da ga prihvate u drugim krajevima. Zbog 
toga su se ilirci na sjeverozapadu i zauzima- 
li za uvođenje raširenije književne novošto- 
kavštine, pri čemu im je jedan od glavnih 
argumenta bio ugled koji je imala »hrvatska 
Atena«, tj. Dubrovnik. Sve to međutim nije 
prošlo bez otpora onih koji su se zauzimali 
za očuvanje kajkavskoga književnoga jezi- 
ka. 

U ilirskom je razdoblju počela sustavna 
jezična kodifikacija. Prvi od objavljenih 
priručnika bila je Kratka osnova horvatsko- 
slavenskoga pravopisaria Ljudevita Gaja iz 
1830. On je, prema uzoru na Pavla Rittera 
Vitezovića, za nepčane suglasnike najprije 
uveo slova s tildom, no kako taj prijedlog 
nije imao nikakva odjeka, njegov ga je 
autor pet godina poslije revidirao. Iz češko- 
ga je preuzeo kvačicu (“)iuveo č, šiž,iz 
poljskoga crticu (") i uveo ć, a za ostale je 
nepčanike predložio dvoslove dj, gj, lji nj. 
Taj je prijedlog puno bolje prihvaćen, alije 1 
on poslije doživio dodatne izmjene. Osim 
grafijskih pitanja, pokrenuta su i pravopi- 
sna. Ilirci su se odlučili za morfonološki 
pravopis (u pismu se nisu bilježile glasovne 
promjene koje uzrokuje jednačenje sugla- 
snika po zvučnosti ili mjestu tvorbe, npr. 
podpis, obćina, grozdje, bratja) i za grama- 
tičku interpunkciju (zavisne su rečenice od 
glavne uvijek odvajane zarezom). Velika 
pozornost posvećena je pisanju samogla- 
sničkoga r (pisali su ga neko vrijeme s po- 
pratnim grafemom e, npr. perst) te pisanju 
odraza praslavenskoga jata (kao kompro- 
misno rješenje izabrano je €, a svi su ga mo- 
gli čitati onako kako su ga izgovarali u svo- 
jem dijalektu: ikavski, jekavski ili ekavski). 

Na pola puta između pravopisa i gramatike 
nalazio se problem pisanja —h u nastavku za 
genitiv množine (mnogo ženah, muškara- 
cah), oko kojega su se dugo vodile prepirke 
iza koje sujedni tvrdili da je dio nastavka 1 
da se mora čitati, a drugi da je samo pravo- 
pisna oznaka i da se ne čita, nego, kao u nje- 
mačkome, označuje duljinu prethodnoga 
samoglasnika. 

Kratka osnova Ljudevita Gaja, 1830. 


Prvu ilirsku gramatiku Osnova slovnice 
slavjanske narččja ilirskoga objavio je 
1835. Vjekoslav Babukić, a ubrzo nakon 
njega dvije je gramatike objavio i Antun 
Mažuranić. Najveću razliku ilirske grama- 
tičke norme u odnosu na današnju predsta- 
vljaju stari množinski nastavci za dativ (že- 
nam, jelenom), lokativ (o ženah, o jelenih) 1 
instrumental (sa ženami, s jeleni), koji su u 
novoštokavskim dijalektima svedeni na je- 
dan zajednički oblik (ženama, jelenima). 
Za ilirsku su gramatičku normu tipični bili 1 
glagolski pridjevi sadašnji i prošli (N pišući 
čovjek, G pišućega čovjeka, N došavša že- 
na, G došavše žene). U novoštokavskim di- 
jalektima ti su se oblici, doduše, prestali ko- 
jalektima i u staroj dubrovačkoj književno- 
sti, pa su ih ilirci odatle i preuzeli. 


Filološke škole. Nakon 1850. nastupa 
razdoblje filoloških škola, od kojih su naj- 
poznatije bile tri: Zadarska, Riječka i Za- 
grebačka. Ključna je osoba u Zadarskoj fi- 
lološkoj školi bio Ante Kuzmanić, koji je od 


95 


HRVATI 


1844. objavljivao novine Zora dalmatin- 
ska. Smatrao je dajenemoguće jednim jezi- 
kom ujediniti sve Južne Slavene te da veli- 
kim uspjehom treba smatrati već i ako se 
oko zajedničkoga jezika slože tada još regi- 
onalno i jezično silno rascjepkani Hrvati. 
Tvrdio je da će se takav dogovor najlakše 
postići ako svi Hrvati prihvate onu latiničku 
grafiju do koje se postupno došlo kompro- 
misima između slavonske i dalmatinske, a 
kao književni jezik novoštokavsku ikavicu, 
koja je među Hrvatima bila najraširenija i u 
to doba funkcionalno već prilično razvije- 
na. Jezičnu kodifikaciju kojoj su temelje 
postavili ilirci smatrao je umjetnom i arha- 
ičnom, a rječnik i frazeme kojima su se ko- 
ristili knjiškima. Nasuprot njemu, glavni 
predstavnik Riječke filološke škole Fran 
Kurelec tvrdio je kako jezik treba još više 
arhaizirati, a rječnik obogaćivati posuđiva- 
njem iz starih književnih tekstova i drugih 
slavenskih jezika. 

Na tragu iliraca saka je jea naju- 
tjecajnija filološka škola, pa se hrvatski 
književni jezik druge polovine XIX. st. da- 
nas po njoj najčešće i naziva jezikom Za- 
grebačke filološke škole. Njezini su najva- 
žniji predstavnici gramatičar Adolfo Veber 
Tkalčević i leksikograf Bogoslav Šulek. 
Pripadnici te škole uspjeli su proširiti svoju 
kodifikaciju na cijeli teritorij Hrvatske, pa i 
izvan nje, u Bosnu i Ugarsku. Tim su jezi- 
kom tako tiskane Bunjevačke i šokačke no- 
vine, a Ivan Antunović i krug njegovih su- 
radnika zauzimali su se i za šire prihvaćanje 
toga jezika među južnougarskim Bunjevci- 
ma, Šokcima i Bošnjacima. Postupnim pro- 
mjenama Zagrebačka je lingvistička škola 
uklonila neke nedostatke ilirske kodifikaci- 

je, pa je tako odluka definitivno pala na je- 
kavski refleks jata — dugi se jat sad bilježio 
slovima ie, a kratki je. Bogoslav Šulek za- 
služan je k tomu kao tvorac mnogih novih 
riječi koje se do danas svakodnevno rabe 
(npr. kazalište, časopis, sveučilište, olovka, 
kišobran), a predložio je i znanstveno nazi- 
vlje za nekoliko disciplina (npr. nazive po- 
lumjer, jezikoslovlje, brusnica, tlak, kisik, 
vodik i sl.). Pritom je izrijekom formulirao 
načelo koje su stariji hrvatski leksikografi i 
prije spontano poštovali: leksik književno- 
ga jezika treba obogaćivati iz svih triju nar- 
ječja. 

Polemike među pojedinim filološkim 
školama, a osobito između Zadarske i Za- 
grebačke, trajale su nekoliko desetljeća, ali 
je već tijekom 1860-ih bilo jasno tko će od- 
nijeti pobjedu. Zadranin Kuzmanić zato je i 
sam postupno popuštao. Najprije je prihva- 
tioilirsku grafiju, a naposljetku mu nije pre- 
ostalo drugo nego da prihvati i jezik. Jekav- 
ština je naime u međuvremenu ojačana ne 
samo jezičnim priručnicima nastalima u fi- 
lološki bolje potkovanoj Zagrebačkoj filo- 
loškoj školi nego i važnim književnim tek- 
stovima koji su upravo u to doba objavljeni, 
u prvom redu Mažuranićevom Smrti Smail- 
age Čengića, ali i Karadžićevim prijevo- 
dom Novoga zavjeta te Njegoševim Gor- 
skim vijencem. Polemike između zagovara- 
telja ikavice ijekavice u Hrvatskoj će tako 
postupno utihnuti, ali će zato nastaviti me- 

Šulekov Rječnik znanstvenoga nazivlja, 1874. 


đu Bunjevcima u Bačkoj. Vodit će se goto- 
vo jednakom retorikom i sličnim argumen- 
tima, a preživjet će sve do danas. 


Od vukovaca do suvremenosti. Od 
1880-ih Zagrebačka lingvistička škola sla- 
bi, a sve više jača utjecaj sljedbenika Vuka 
Karadžića: Tome Maretića, Pere Budmani- 
ja, Franje Ivekovića, Ivana Broza i Đure 
Daničića. Oni su objavili gramatiku sa stili- 
stikom, rječnik i pravopis, a glavno načelo 
kojim su se ravnali bilo je približavanje 
književnoga jezika novoštokavskim govo- 
rima. Kako su vodeći među njima bili i čla- 
novi unionističke, tj. madžaronske stranke, 
u svojim su stajalištima imali jaku potporu 
tadašnjih vlasti, pa je tijekom 1890-ih nji- 
hova jezična kodifikacija postala obvezuju- 
ća u svim hrvatskim školama. Hrvatski vu- 
kovci odbacili su participe i stare deklina- 
cijske nastavke u množini, uveli su fonolo- 
ški pravopis i logičku interpunkciju, a lek- 
sik standardnoga jezika nastojali su »očisti- 
ti« od kajkavskih i čakavskih riječi. Time je 
počelo intenzivno približavanje hrvatskoga 
i srpskoga, kojim će biti obilježeno sljede- 
ćih stotinu godina u razvoju hrvatskoga 
književnoga jezika. Ta tendencija nije bila 
oslabljena ni nakon što su Srbi definitivno 
odbacili Karadžićevu ruralnu ijekavštinu te 
svoj književni jezik utemeljili na beograd- 
sko-novosadskoj urbanoj ekavštini. Srpski 
književni kritičar Jovan Skerlić zauzimao 
se tako oko 1910. da se konačno jezično 

Hrvatski pravopis Ivana Broza, 1893. 

ujedinjenje ostvari time što bi Srbi od Hrva- 
ta preuzeli latinicu, a Hrvati od Srba ekavi- 
cu. Vodeći hrvatski pisci, među njima i Mi- 
roslav Krleža, Tin Ujević iIvo Andrić, uisti- 
nu počinju pisati ekavicom, ali se, razočara- 
ni političkim prilikama u novoosnovanoj 
Kraljevini SHS, svi osim Andrića vraćaju 
hrvatskomu jezičnomu izričaju. 


KATLIKI 

Razlike između hrvatskoga i srpskoga 
književnog jezika Guberine i Krstića, 1940. 


Jezična politika nove južnoslavenske 
države došla je do potpunoga izražaja na- 
kon što je srpski pravopis monarhističkom 
diktaturom uveden i u hrvatske škole i upra- 
vu. Ta je kodifikacija odbacila daljnje ele- 
mente hrvatske jezične tradicije koji su pre- 
živjeli u kodifikaciji »vukovaca« (npr. 
predsjednik je postao pretsednik, podatci su 
postali podaci, ne ću je postalo neću), a pra- 
tilo ju je i sustavno potiskivanje drugih hr- 
vatskih jezičnih posebnosti. Trajalo je to 
sve do 1939., kad je u novoosnovanoj Ba- 
novini Hrvatskoj u uporabu opet uveden 
pravopis Dragutina Boranića, utemeljen na 
kodifikaciji vukovca Ivana Broza. Takvo je 
rješenje međutim bilo kratka vijeka, jer je 
za Drugoga svjetskoga rata na području Ne- 
zavisne Države Hrvatske, kao reakcija na 
nasilan jezični unitarizam međuratne Jugo- 
slavije, koncipiran jednako nasilan povra- 
tak hrvatskim jezičnim tradicijama iz XIX. 
st., ponajprije uvođenjem tzv. korijensko- 
ga, odnosno morfonološkoga pravopisa. Iz 
uporabe se k tomu potiskuju mnogobrojne 

riječi koje su u hrvatski ušle preko srpsko- 
ga, intenzivno se, često i nestručno, tvore 
neologizmi, a programski se oživljuju stare, 
gotovo zaboravljene riječi. 

Odgovor na jezični radikalizam NDH 
nakon Drugoga svjetskoga rata bilo je po- 
novno potiskivanje posebnosti hrvatskoga 
književnoga jezika u sljedeća dva desetlj e- 
ća, pri čemu je njihovo isticanje nerijetko 
kao posljedicu imalo i sudske progone zbog 
»ustaštva«. God. 1954. u Novom je Sadu 
postignut dogovor o zajedničkom nazivu 
jezika (srpsko-hrvatski ili hrvatsko-srpski), 
izradi zajedničkoga pravopisa i ujednačiva- 
nju znanstvenoga nazivlja, prema kojemu 
je na hrvatskoj strani bilo puno rezervi. No- 
vi je zajednički pravopis izišao 1960. i bio 
je praćen snažnom kampanjom potiskiva- 
nja i zabranjivanja tzv. kroatizama u škola- 
ma, medijima i upravi. Matica hrvatska 1 
Matica srpska počele su k tomu zajednički 
izdavati i rječnik, ali je izlaženje u Zagrebu 
zbog nezadovoljstva kulturne javnosti nje- 
govom koncepcijom prekinuto nakon slova 
K. God. 1967. objavljena je Deklaracija o 
nazivu i položaju hrvatskoga književnoga 
jezika, koja se zauzima za pravo hrvatskoga 
jezika na vlastito ime te za njegovu ravno- 
pravnost na federalnoj razini sa srpskim, 
slovenskim i makedonskim. Potpisali su je 
vodeći hrvatski intelektualci i predstavnici 
svih najvažnijih kulturnih institucija, a Ma- 
tica hrvatska i definitivno odustaje od tzv. 
novosadskoga dogovora. Ubrzo nakon toga 
nastupa »hrvatsko proljeće«, a objavljuje se 
i novi pravopis s više obzira prema tradiciji 
hrvatske pismenosti. Nakon sloma »prolje- 

Deklaracija o nazivu i položaju hrvatskog knji- 
ževnog jezika, Telegram, 17. III. 1967., Zagreb 

ća« cijela mu je naklada uništena. Politička 
i jezična situacija u Hrvatskoj ipak je posta- 
la osjetno povoljnija nakon što je novi ustav 
iz 1974. svim jugoslavenskim republikama 
omogućio veću autonomiju. Službeni jezik 
u Hrvatskoj postaje i de iure hrvatski knji- 
ževni jezik, a pritisci sa srpske strane sma- 
njuju se. Posljedice politike jezičnoga uni- 
tarizma ostale su međutim osobito vidljive 
u Bosni i Hercegovini, u kojoj su uklonjena 
gotovo sva prijašnja hrvatska jezična obi- 
lježja (npr. svi nogometni klubovi postali su 
fudbalski), a još više u Vojvodini, gdje su 
pripadnicima hrvatske zajednice, nakon 
kratka razdoblja tijekom 1950-ih, uskraće- 
ni svi institucionalni oblici njegovanja vla- 
stitoga književnoga jezika. 

Od 1990-ih hrvatski se jezik razvija 
autonomno u odnosu na bošnjački, crno- 
gorski i srpski, a novi kodifikacijski priruč- 
nici pokušavaju iznova oživiti pojedine tra- 
dicije hrvatske pismenosti potisnute politi- 
kom jezičnoga unitarizma. Taj proces, 0so- 
bito početkom 1990-ih, nije bio vođen naj- 
racionalnije, pa su se oko problema koji su 
nastali javile mnogobrojne emocijama na- 
bijene polemike. Jezična kultura u Hrvat- 
skoj danas, međutim, i svojim neupitnim 
vrijednostima i sukobljenim stajalištima 
prema jeziku odražava u prvom redu vrijed- 
nosti i stajališta pripadnika hrvatske jezične 
zajednice, ane pojedinaca i institucija izvan 
nje, što je osnovni preduvjet za optimalan 
razvoj standardnoga jezika, utemeljen na 
realističnom jezičnom planiranju i argu- 
mentiranoj jezičnoj kritici. Nakon burne 
povijesti, u kojoj je težište jezičnoga i kul- 
turnoga razvoja u Hrvata prelazilo s jedne 
pokrajine na drugu i s jednoga narječja na 
drugo, te nakon što su sve te tradicije, ozna- 
čivane u prošlosti različitim pokrajinskim 
(npr. slavonskim, dalmatinskim, bosan- 
skim, bunjevačkim, šokačkim), ali i općim 
imenima (u prvom redu slovinskim i ilir- 
skim), ujedinjene u XIX. st. ujedan jezični i 
kulturni kompleks pod hrvatskim imenom, 
danas svjedočimo ulasku hrvatskoga u krug 
suvremenih jezika s optimalnim uvjetima 
za daljnji razvoj i funkcioniranje. 

U vrlo specifičnoj jezičnoj situaciji na- 
laze se govornici hrvatskoga izvan Hrvat- 


ske i Bosne i Hercegovine, ponajprije pri- 
padnici tradicionalnih hrvatskih manjina. 
Dvojezičnost, koja se u pravilu očekuje od 
pripadnika manjina, jer se službenim jezi- 
kom države u kojoj žive integriraju u domi- 
cilno društvo, a standardnim jezikom za- 
jednice iz koje potječu u njezinu cjelinu, 
prerasta naime u njihovu slučaju praktično 
u trojezičnost — za sve su te zajednice, nai- 
me, karakteristični i različiti mjesni govori, 
na temelju kojih su se u mnogo slučajeva 
razvili i jezici pismenosti ograničenoga 
funkcionalnoga raspona. Kako je većina tih 
govora danas praktički pred nestajanjem, 
tradicionalne hrvatske manjine suočene su 
s potrebom da se poseban napor ulaže ne sa- 
mo u usvajanje i njegovanje hrvatskoga 
standardnoga jezika nego i vlastitih mje- 
snih govora i jezika lokalne pismenosti. 
Svaka zajednica razvija pritom za te potre- 
be vlastit model jezične politike, anajspeci- 
književni jezik u Austriji te tzv. bunjevački 
jezik u Bačkoj, za koji se zauzimaju oni Bu- 
njevci koji se ne smatraju Hrvatima. Jezič- 
naje situacija međutim i u slučajevima ma- 
njinskih zajednica usko povezana s politič- 
kim i kulturnim kontekstom, pa će upravo o 
njemu ovisiti i njezin daljnji razvoj. 

3. Hrvatski jezik u Bačkoj i madžar- 
skom Podunavlju. Hrvati iz ugarskoga Po- 
dunavlja u glavnu hrvatsku jezičnu tradici- 
ju uključili su se početkom XVIII. st., raz- 
mjerno brzo nakon doseljenja velikih sku- 
pina emigranata iz Dalmacije, Hercegovine 
i Bosne. U to je doba novoštokavska ikavi- 
ca već postala glavnim medijem pisane ko- 
munikacije južnoslavenske katoličke kul- 
turne elite od Jadranskoga mora do Budi- 
ma, pa je to zacijelo olakšalo integraciju 
ugarskih Hrvata u tu nadregionalnu kultur- 
nu i diskurzivnu zajednicu. Naime, velik 
dio hrvatskoga puka u Ugarskoj — Bunjevci 
i Dalmatini —iu svakodnevnom se sporazu- 
mijevanju koristio tim dijalektom, ali i oni 
koji su govorili nenovoštokavskim dijalek- 
tima — bački i baranjski Šokci, baranjski 
Bošnjaci te Raci iz okolice Kalače — u pisa- 
nim su mu tekstovima davali prednost. 
Obrazovani sloj kojije bio nositelj novošto- 
kavske ikavske pismenosti činili su uglav- 

nom pripadnici franjevačkoga reda, a jezič- 
na kultura što se njegovala u njihovim sa- 
mostanima u Ugarskoj ni u čemu nije zao- 
stajala za onom u dalmatinskima, bosanski- 
ma i slavonskima — štoviše, za budimski se 
samostan može pouzdano tvrditi da je bio 
jedno od vodećih središta hrvatske pisme- 
nosti u XVIII. st. Jezik kojim su pisali svoje 
tekstove franjevci su najčešće nazivali slo- 
vinskim ili ilirskim, a povezivali su ga s 
kulturnom pripadnošću zajednici široj od 
pojedinačnih regija i etničkih skupina u ko- 
jima su djelovali. 


Mreža franjevačkih samostana u pro- 
vinciji Bosni Srebrenoj bila je čvrst institu- 
cionalni temelj za kulturne veze južnougar- 
skih Hrvata sa sunarodnjacima iz drugih 
krajeva, pa su zahvaljujući njoj sudjelovali i 
u osviještenoj skrbi za zajednički književni 
jezik. Glavna tema na tom području bili su 
pismo i pravopis, pa je npr. provincijal Bo- 
sne Srebrene Luka Karagić — rođen, inače, u 
Baji — franjevcima 1737. zabranio latinicu i 
naložio im da u pisanoj komunikaciji rabe 
isključivo bosančicu. Dalekovidniji od nje- 
ga bio je Lovro Bračuljević, koji je već 
1730. u Budimu latinicom objavio svoj 
Uzao serafinske ljubavi. U predgovoru, do- 
duše, iskazuje žaljenje što su bosančici dani 
odbrojeni, no usredotočuje se ponajprije na 
pismo koje će u Hrvata odnijeti konačnu 
prevagu i objašnjava vlastita slovna rješe- 
nja za bilježenje nepčanika (cs za č, ch zać, 

Nadodanje glavni događaja Razgovoru 
ugodnomu Emerika Pavića, 1768. 

glzalj,gnzanj,sszas,sczaš, gh zag, gi za 
đ,x zaž, cx za dž). Taj se Bračuljevićev tekst 
danas smatra jednim od najvažnijih priloga 
usustavljivanju hrvatske latiničke grafije u 
XVIII. st. Na čvrstu integriranost ugarskih 
Hrvata u onodobnu središnju tradiciju hr- 
vatske pismenosti osobito znakovito upu- 
ćuje budimski franjevac Emerik Pavić, koji 
je 1768. u Pešti objavio nastavak najvažni- 
jega hrvatskoga književnoga teksta iz XVI- 
II. st. - Razgovora ugodnoga naroda slo- 
vinskoga. 


Potkraj XVIII. st. opaža se slabljenje 
kulturne, a u izravnoj vezi s time i jezične 
povezanosti južnougarskih Hrvata sa suna- 
rodnjacima u pradomovini. Bila je to po- 
sljedica podjele provincije Bosne Srebrene 
na manje pokrajine, ali i opadanja franje- 
vačkoga utjecaja općenito. Naime, nakon 
što su se u posebnu provinciju 1735. izdvo- 
Jii dalmatinski franjevci, god. 1757. osno- 
vana je i provincija sv. Ivana Kapistransko- 
ga, koja je obuhvaćala samo slavonske i 
ugarske samostane, što je otežalo kulturnu 
razmjenu među pripadnicima reda i svelo je 
na znatno manji prostor. Osim toga, već 
potkraj 1730-ih franjevcima se oduzimaju 
neke župe u Bačkoj te ih unjima zamjenjuju 
svećenici Kalačko-bačke nadbiskupije. 
Kad je taj proces tijekom 1780-ih završen, 
ugarski franjevci više nisu bili odsječeni sa- 
mo od dalmatinskih i bosanskih fratara ne- 
g0 i od najširih hrvatskih slojeva u Ugar- 
skoj, na koje su dotle imali odlučujući kul- 
turni utjecaj. Ipak, jezik franjevačke pisme- 
nosti i u Ugarskoj je u međuvremenu preu- 
zeo druge funkcije te se tako mogao razvija- 
ti i izvan samostana, iako su razmjeri tih 
procesa bili znatno manji nego u Slavoniji — 
dobar je primjer za to u svakom slučaju su- 
botički gradski statut iz 1745., pisan novo- 
štokavskom ikavicom i kombiniranom gra- 
fijom. Odjeci franjevačkoga slovinstva 1 
ilirstva susretat će se, međutim, i duboko u 
XIX. st. Tako npr. Somborac Ivan Ambro- 
zović u Pešti 1808. objavljuje prijevod zbir- 
ke poslovica Jovana Muškatirovića sa srp- 
skoga na »ilirski«, a Ivan Mihalović (Janos 
Mihalovics) u Baji 1874. Gyakorlati Ilir 
Nyelvtan (Praktičnu ilirsku gramatiku). 


Tijekom XIX. st. među pismenim se 
Bunjevcima u Bačkoj sve češće opaža do- 

Treće izdanje Gramatike 
Ivana Mihalovića, Baja, 1914. 
tad nepoznato zatvaranje u vlastito pleme. 
Sukladno tomu, sve se manje ističe zajed- 
nički »slovinski« ili »ilirski « jezik, a sve 
više »bunjevačko naričje«. Kulturno izoli- 
ranje i ograničavanje na lokalno naslijeđe 
zbivalo se usporedno s prenošenjem težišta 
hrvatskoga jezičnoga i kulturnoga razvoja 
na Zagreb i ilirce te s procesom oblikovanja 
modernoga hrvatskoga naroda, u kojem su 
se prožimali ideologemi ilirstva, slovinstva 
i hrvatstva. Ugarski Hrvati, nekad važni di- 
onici glavne hrvatske kulturne i jezične tra- 
dicije, sada dospijevaju na marginu doga- 
đaja — ne samo što je njihov kulturni i jezič- 
ni identitet na području gdje su živjeli s vre- 
menom ostao gotovo bez ikakva institucio- 
nalnoga uporišta nego je i kultura u kojoj su 
prije aktivno sudjelovali sada prolazila kroz 
toliko dinamične promjene da su s njima 
sve teže držali korak. Zanimljiv je primjer 
kulturnoga i jezičnoga izoliranja od drugih 
Hrvata Franjo Bodolsky. On je, naime, nas- 
tavljajući se na Ambrozovića i tradiciju 
prevođenja sa srpskoga, god. 1873. u Subo- 
tici objavio PetGfijev ep Vitez Ivan, koji je 
»na bunjevačko naričje prilio« prema srp- 
skomu prijevodu Jovana Jovanovića Zma- 
ja. S druge strane, svojom pjesmaricom 
Vertao gizdavi Bodolsky pokazuje da za- 
tvaranje ni tada nije bilo potpuno. Dok je 
prvo izdanje te pjesmarice u Subotici 1857. 
tiskano starom latiničkom kombiniranom 


grafijom, naslijeđenom iz starije franjevač- 
ke pismenosti, drugo je 1866. u Baji obja- 
vljeno Gajevom latinicom s dijakritičkim 
znakovima. Ta knjiga, međutim, nije i naj- 
stariji zabilježeni primjer uporabe gajice u 
južnoj Ugarskoj — već polovinom XIX. st. 
njome su bilježeni zapisnici sa sjednica su- 
botičke gradske skupštine. 

Oslabljene veze s matičnom kulturom u 
drugoj polovini XIX. st. obnavlja kalački 
kanonik Ivan Antunović. U Bunjevačkim i 
šokačkim novinama, koje je pokrenuo 
1870., vodi se tako i zanimljiva polemika o 
jeziku kojim bi Društvo sv. Stjepana — ugar- 
ski pandan hrvatskomu Društvu sv. Jeroni- 
ma — trebalo tiskati knjige za »ilirske« kato- 
ličke škole u Ugarskoj. U ugarske »Ilire« 
Novine pritom ne ubrajaju samo Bunjevce, 
Šokce i Bošnjake, kojima se izravno obra- 
ćaju kao svojim čitateljima, nego i Hrvate 
kajkavce u Podravini i Pomurju te Gradi- 
šćanske Hrvate u Đurskoj biskupiji — za sve 
jenjih potrebno tiskati zajedničke knjige na 
jeziku kojim se piše u Zagrebu, smatra 
urednik Novina. U tom su duhu i jezgrovite 
formulacije Stipana Vujevića iz prvoga go- 
dišta Novina. Svoj poziv da se u bunjevačke 
škole uvede hrvatski jezik Vujević obja- 
šnjava na sljedeći način: »Hrvatski jezik u 
rodoslovnom, genetičkom smislu, provin- 
cijalnim naričjem evo kako glasi: Kajje gdo 
zasejal, to bu 1 žel. [...] Nu, kad se kaže u 
knjigi hrvatski jezik [...], to je onaj jezik 
kojeg smo dosad nazivali ilirskim, niki dal- 
matinskim, niki pako slavonskim jezi- 
kom«. Vodeći suradnici Vovina nastavljaju 
se tako svojim djelovanjem na stariju »ilir- 
sku« kulturnu tradiciju, kojoj suu Ugarskoj 
nositelji bili u prvom redu franjevci, ali na- 
stoje uhvatiti korak i s najnovijim razvojem 
u središtu koje je u međuvremenu preuzelo 
vodeću ulogu u hrvatskoj kulturi. I same su 
Novine zato pisane jezikom i pravopisom 
Zagrebačke filološke škole — jedina im je 
specifičnost veći broj ikavizama. Nije zato 
nimalo neobično što se upravo Antunović 
smatra najzaslužnijim za početak integraci- 
jejužnougarskih Hrvata u moderni hrvatski 
narod. 


Neki od suradnika Bunjevačkih i šokač- 
kih novina polazili su i s drukčijih stajališta. 

Ambrozije Šarčević npr. u drugom godištu 
piše: »Nama Srbe triba za uzor uzeti a ne 
Hrvate. Mi smo ostaci Srba i ne Hrvata, kod 
kojih se uostalom književni jezik veoma 
razlikuje od prostoga. Naš bunjevački jezik 
izvan ikavštine i nikoliko čakavskih (hrvat- 
skih) riči, taki je isti kao srpski. [...] U 
ovom su se naričju taki veliki pisci odliko- 
vali kao Kačić, Kanižlić, Relković, o kojih 
sam veliki Vuk kaže da su pisali srpski čisti- 
je od njihovih [srpskih] spisatelja«. Riječ 
je, dakako, o odjeku Karadžićeve ekspanzi- 
onističke ideologije poznate iz njegova 
članka Srbi svi i svuda, prema kojoj su svi 
štokavci — uključujući i katolike i muslima- 
ne — zapravo Srbi. Ambrozovićev se napis 
podudara s počecima one identitetske poli- 
tike među bačkim Bunjevcima koja tu za- 
jednicu određuje u prvom redu u opreci pre- 
ma Hrvatima, ali i jezične politike koja za 
tako definirane Bunjevce nastoji institucio- 
nalizirati poseban jezik. [jedna i druga odr- 
žat će se sve do danas, u prvom redu zahva- 
ljujući potpori velikosrpskih krugova. 
Entuzijazam Ivana Antunovića i njego- 
vih suradnika ubrzo se, međutim, sudario sa 
zbiljom. Politička situacija u Ugarskoj bila 
je takva da potpora manjinskim zajednica- 
ma — unatoč Zakonu o narodnostima iz 
1868. — nije mogla bila stvarna, pa su i škole 
i udžbenici o kojima se u Novinama rasprav- 
ljalo ostali manje-više nedosanjan san. I 
same Novine prestale su izlaziti već u pro- 
sincu 1872. Iako su se otada pa do raspada 
Austro-Ugarske u društvenom životu ju- 
žnougarskih Hrvata pojavile i druge tisko- 
vine te mnogobrojne kulturne ustanove, sve 
su one najčešće bile kratka daha i ograniče- 
na utjecaja. Zbog nedostatka čvrstoga i po- 
stojanoga institucionalnoga temelja, u naj- 
širim slojevima hrvatskoga puka u Ugar- 
skoj nije se mogla izgraditi koherentna sli- 
ka o vlastitoj zajednici, usporediva s nacio- 
nalnim identitetima kakvi su se inače obli- 
kovali u tom razdoblju europske povijesti. 
U skladu s time, i stavovi prema vlastitu je- 
ziku u ugarskih Hrvata nisu se razvijali kon- 
vergentno, nego su ostajali različiti, često 1 
posve proturječni. Ni stanje nakon 1920. i 
povlačenja nove državne granice nije doni- 
jelo ništa obećavajuće: Hrvati koji su ostali 

u Madžarskoj bili su izloženi jakoj jezičnoj 
asimilaciji, a u dijelu Bačke koji je pripao 
Kraljevini SHS silno se pojačala unitari- 
stička politika, koja je Bunjevce nastojala 
jezično i kulturno vezati uz Srbe. Zbog sve- 
ga toga pokušaji osviještene skrbi za jezični 
identitet tijekom toga razdoblja ostajali su 
uglavnom izolirani, a bili su nerijetko ne- 
svjesni tradicije što im prethodila i zabora- 
vljani od onih koji su slijedili nakon njih. 

Nakon Drugoga svjetskoga rata jezična 
situacija Hrvata u Madžarskoj bila je u znat- 
noj mjeri određena političkim napetostima 
s Jugoslavijom, a zatim i mjesnom inači- 
com unitarizma i pokušajima da se za sve 
Južne Slavene institucionalizira jedan kul- 
turni identitet ijedan jezik. S demokratskim 
promjenama početkom 1990-ih Hrvatima 
su priznata sva manjinska prava sukladno 
najvišim međunarodnim standardima te do- 
bivaju vlastite institucije, a s njima i mo- 
gućnost za ciljano njegovanje materinsko- 
ga jezika. Za mnoge asimilirane Hrvate u 
Bačkoj i Podunavlju to se dogodilo preka- 
sno, ali nove su prilike ipak pogodovale to- 
mu da se bačko šokačko naselje Santovo 
postupno razvije u jedno od najvažnijih sre- 
dišta hrvatskoga školstva u Madžarskoj. 
Hrvati u toj zemlji danas na vlastitu jeziku 
imaju tiskane i elektroničke medije te obra- 
zovne institucije od predškolske do visoko- 
školske razine, ali i mnogobrojne kulturne 
ustanove, među ostalima i kazalište te znan- 
stveni zavod u Pečuhu. 

U Vojvodini, s druge strane, i to ponaj- 
prije na subotičkom području, nakon Dru- 
goga svjetskoga rata hrvatski se jezik isprva 
rabio u medijima, školstvu i kazalištu, no 
sredinom 1950-ih posve je istisnut iz javne 
uporabe — nakon toga mogao se čuti još sa- 
mo u Katoličkoj crkvi. Potkraj 1960-ih na- 
staje kratkotrajno razdoblje političkoga 
otopljivanja pa se hrvatski u Subotici po- 
novno pojavljuje u javnom prostoru, iako 
ne i u službenoj uporabi, no s gašenjem Hr- 
vatskoga proljeća i s prisilnim iseljavanjem 
velikoga broja hrvatskih intelektualaca taj 
će razvoj opet biti zaustavljen. Početak 
1990-ih obilježen je ponovnim pokušajima 
Hrvata da ostvare svoja jezična i kulturna 
prava te da hrvatskomu jeziku osiguraju 


102 


J. Buljovčić, Filološki ogledi, Subotica, 1996. 


službeni status i pravo javnosti. Te se težnje 
sudaraju se sa šovinističkom politikom Mi- 
loševićeva režima, koja, s druge strane, 
podupire Bunjevce što se ne smatraju Hrva- 
tima. Hrvatski jezik postaje službenim jezi- 
kom u Subotici 1993., ali su praktične po- 
sljedice toga vidljive tek poslije pada reži- 
ma Slobodana Miloševića 2000., u Skupšti- 
ni Vojvodine u službenoj upotrebi je od 
2002., te još u nekoliko vojvođanskih sela 
(Sonta, Stara Bingula, Monoštor /Bački 
Monoštor/, Bereg /Bački Breg/) od 2006., 
na njemu se izvješćuje u tiskanim i elektro- 
ničkim medijima, a postupno se razvija i 
školstvo. U liberalnijem političkom ozračju 
i Bunjevci koji se ne smatraju Hrvatima na- 
stoje institucionalizirati tzv. bunjevački je- 
zik te on ulazi u medije i škole. Uz potporu 
pojedinih srpskih političara i kulturnih dje- 
latnika, slični se procesi nastoje potaknuti i 
u madžarskom dijelu Bačke, no tamošnje 
političke i znanstvene institucije tomu se 
suprotstavljaju. Hrvatska zajednica u Bač- 
koj i madžarskom Podunavlju u očuvanju 
materinskoga jezika i jezičnoga identiteta 
suočena je tako i danas s mnogobrojnim 
izazovima, no na raspolaganju su joj i mo- 
gućnosti kakve nikad prije nije imala. Pra- 
vac u kojem će daljnji razvoj teći zbog toga 
više ne ovisi samo o širem političkom i kul- 
turnom kontekstu, nego u velikoj mjeri i o 
sposobnostima same zajednice da na aktu- 
alne izazove odgovori. 


Lit.: D. Brozović, Standardni jezik, Zagreb, 1970; 
R. Katičić, Nekoliko napomena o postanku slože- 
noga suvremenog jezičnog standarda, Zbornik Za- 
grebačke slavističke škole II, Zagreb, 1974; D. Bro- 
zović, Hrvatski jezik i njegovo mjesto unutar ju- 
žnoslavenskih i drugih slavenskih jezika, njegove 
povijesne mijene kao jezika hrvatske pismenosti, u: 
A. Flaker i K. Pranjić (ur.), Hrvatska književnost u 
europskom kontekstu, Zagreb, 1978; D. Brozović, 
Čakavsko narječje, u: D. Brozović — P. Ivić, Jezik 
srpskohrvatski / hrvatskosrpski, hrvatski ili srpski, 
Zagreb, 1988; M. Moguš, Povijest hrvatskoga knji- 
ževnoga jezika, Zagreb, 1993; J. Buljovčić, Filolo- 
ški ogledi, Subotica, 1996; M. Lončarić, Kajkavsko 
narječje, Zagreb 1996; M. Lončarić (ur.), Hrvatski 
jezik: Najnowsze dzieje jezykow stowianskich, 
Opole, 1998; Z. Vince, Putovima hrvatskoga knji- 
ževnoga jezika, Zagreb, 2002; Josip Lisac, Hrvat- 
ska dijalektologija 1: Hrvatski dijalekti i govori 
štokavskog narječja i hrvatski govori torlačkog 
narječja. Zagreb, 2003; M. Samardžija i 1. Pranjko- 
vić (ur.), Hrvatski jezik u XX. stoljeću, Zagreb, 
2006; T. Žigmanov, Hrvati u Vojvodini danas: Tra- 
ganje za identitetom, Zagreb, 2006. 


P. Vuković 


HRVATSKA (Republika Hrvatska), drž- 
ava u jugoistočnoj Europi, matična država 
hrvatskoga naroda. Zemljopisnim je polo- 
žajem srednjoeuropska i sredozemna drža- 
va. Obuhvaća 56 542 km? i ima 4.437.460 
st. (2001.). Glavni joj je grad Zagreb. 


Grb Republike Hrvatske 


Simboli. Državnopravnu tradiciju baš- 
tini od srednjovjekovne kneževine i kralje- 
vine te razdoblja ilirskoga preporoda, što je 
vidljivo iu današnjim državnim simbolima. 
Naime, tradicionalni su simboli hrvatske 
državnosti crvena 1 bijela polja u štitu, koja 
su osnova i današnjega grba Republike Hr- 

vatske: iznad štita, koji čini 25 crvenih i bi- 
jelih polja, nalazi se kruna s pet šiljaka, u 
koju je smješteno pet manjih štitova (naj- 
stariji poznati grb Hrvatske te grbovi Dub- 
rovačke Republike, Dalmacije, Istre i Sla- 
vonije). Zastava Hrvatske sastoji se od triju 
jednako širokih vodoravnih pruga crvene, 
bijele i plave boje s grbom Republike Hr- 
vatske u sredini. Himna je Hrvatske Lijepa 
naša domovino (prve dvije riječi rabe se i 
kao sinonim za Hrvatsku kao domovinu). 
Novčana je jedinica kuna (HRK, 1 kuna = 
100 lipa). 


Zastava Republike Hrvatske 


Naselja i upravna podjela. Političko, 
gospodarsko i kulturno središte glavni je 
grad Zagreb (779.145 st.), ostali su veći 
gradovi Split (175.140 st.), Rijeka (144.043 
st.) te Osijek (104.761 st.). Tradicionalne su 
upravne jedinice županije, koje su ukinute 
tijekom jugoslavenskoga razdoblja, no žu- 
panijski je sustav ponovno uveden 1991. 
Kriterij za njihovo utemeljenje nisu bili sa- 
mo tradicionalni (povijesni) i geografski 
(regije), nego su uzimani u obzir i drugi kri- 
teriji. Hrvatska je podijeljena na 20 župani- 
jai Grad Zagreb s posebnim statusom. 

Stanovništvo. Hrvatska po broju sta- 
novnika pripada u manje europske zemlje. 
Većinski su narod Hrvati (3.997.171 st. — 
89,6%), čiji je udjel povećan tijekom XX. 
st.: 1910. — 68,5%, a u razdoblju 1948.-91. 
oko 78%. Od nacionalnih manjina najza- 
stupljeniji su Srbi (201.631 — 4,5%), koji su 
naselili nekadašnje prostore mletačke i hab- 
sburške Vojne granice iseljavajući se pred 
Osmanlijama. Nakon utemeljenja auto- 
nomne Srbije 1815. osim useljavanja u Hr- 
vatsku javljaju se i iseljavanja u Srbiju, koje 
nakon Prvoga svjetskoga rata postaje konti- 
nuirano. Nakon Drugoga svjetskoga rata 

znatan broj srpskoga stanovništva kolonizi- 
ran je u Vojvodinu u naselja u kojima je ži- 
vjelo protjerano njemačko stanovništvo, ali 
se nakon 1945. znatan broj Srba (uglavnom 
iz Bosne i Hercegovine) doseljava u Hrvat- 
sku iz gospodarskih razloga. Do znatnoga 
etnodemografskoga smanjenja srpskoga 
stanovništva dolazi u ratu 1991.-95. zbog 
iseljavanja potaknutoga raspadom Jugosla- 
vije i ratnim zbivanjima. Od ostalih manji- 
na brojčano su najvažniji Bošnjaci 
(20.755), Talijani (19.636) i Madžari 
(10.510 st.) 


Oko 87,8% stanovništvo pripada rimo- 
katoličkoj vjeri. Katolička je crkva organi- 
zirana u Hrvatsku biskupsku konferenciju i 
teritorijalno je podijeljena u 15 nadbiskupi- 
ja1 biskupija, koje su većinom dio četiriju 
metropolija (Zagrebačku, Splitsku, Đako- 
vačko-osječku i Riječka). Samostalna je 
Zadarska nadbiskupija, koja je izravno 
podređena Svetoj Stolici, te vojni ordinari- 
jat. Pravoslavnoga stanovništva ima oko 
4,4%, pripadnika islamske vjeroispovijedi 
oko 1,3%, dok pripadnika ostalih vjerskih 
zajednica ima u znatno manjem postotku. 


Politički sustav. Hrvatska je parlamen- 
tarna republika; ustavnim promjenama iz 
2000. dotadašnji polupredsjednički sustav, 
kojije postojao od donošenja Ustava Repub- 
like Hrvatske 22. XII. 1990., zamijenjen je 
parlamentarnim sustavom. Politički orga- 
nizacija vlasti temelji se na načelu diobe 
vlasti na zakonodavnu, izvršnu i sudbenu. 
Zakonodavnu vlast obavlja parlament, koji 
se u Hrvatskoj tradicionalno naziva sabo- 
rom, dok izvršnu vlast obavlja vlada. 

Prirodna obilježja. Iako i po površini 
Hrvatska pripada u manje europske zemlje, 
na dodiru je nekoliko velikih europskih cje- 
lina te je i u prirodno-geografskom smislu 
vrlo raznolika. Potkovastogaje oblika i pre- 
težito nizinska zemlja s tri cjeline: panon- 
sku i jadransku cjelinu spajaju pretežno kr- 
ški gorski krajevi. Panonska ili nizinska Hr- 
vatska najveća je regija (oko 54% teritorija) 
i pokriva središnju i istočnu Hrvatsku (Sla- 
vonija i Baranja). Gorsko-planinska regija 
zauzima 14% površine Hrvatske i u njoj se 
izdvajaju tri manje cjeline: Gorski kotar, Li- 
ka i Ogulinsko-plaščanska (Potkapelska) 

udolina. Ovdje se nalazi i najviši vrh Hrvat- 
ske — Dinara (1831 m). Sredozemna Hrvat- 
ska zauzima oko 32% površine zemlje, a 
uobičajeno se dijeli na sjeverno i južno pri- 
morje. U sjevernom dijelu izdvajaju se 
Istra, Kvarner i podvelebitsko primorje, 
dok je južno hrvatsko primorje zapravo 
Dalmacija. Njegova je glavna značajka iz- 
nimna razvedenost: premda od ušća rijeke 
Dragonje na sjevernoj strani hrvatske jad- 
ranske obale pa do rta Oštre na najjužnijoj 
točki hrvatske obale ima samo 526 km zrač- 
nom crtom, duljina hrvatske obale iznosi 
5835 km, od čegaje kopneni dio 1777 km,a 
otočna obala 4058 km. Klimaje u većem di- 
jelu umjereno kontinentalna, u višim plani- 
nama planinska, a u primorju i dijelu zaleđa 
sredozemna. Prijelaznu submediteransku 
klimu ima područje Istre, Hrvatskoga pri- 
morja i širi zagorski prostor u Dalmaciji. 
Granice. Hrvatska graniči sa Sloveni- 
jom na sjeverozapadu, s Madžarskom na 
sjeveru, sa Srbijom (Vojvodina) na sjevero- 
istoku, s Bosnom i Hercegovinom cijelom 
unutarnjom stranom kopnenoga granično- 
ga luka te s Crnom Gorom na krajnjem ju- 
gu. Današnje granice Republike Hrvatske i 
njihovu nepovredivost potvrdila je arbitraž- 
na komisija Mirovne konferencije o bivšoj 
Jugoslaviji 1991. Istovjetne su granicama 
SR Hrvatske u SFRJ, koje su utvrđene u 
međurepubličkom razgraničenju nakon 
Drugoga svjetskoga rata. Najvećim dijelom 
istovjetne su i s hrvatskim granicama od 
prije Prvoga svjetskoga rata: hrvatsko-ma- 
džarska granica uz Dravu nije se mijenjala 
od X. st. do Prvoga svjetskoga rata osim u 
Baranji i Međimurju; najveći dio hrvatsko- 
slovenske granice također potječe još iz 
srednjega vijeka, osim dijela u Istri, koji je 
određen nakon Drugoga svjetskoga rata 1 
korigiran 1956. (od 1991. ima neriješenih 
prijepora sa Slovenijom); hrvatsko-bosan- 
skohercegovačka granica nastala je u protu- 
turskim ratovima — današnjim smjerom u 
najvećem je dijelu utvrđena 1699. te dopu- 
njena 1718.1 1791; hrvatsko-crnogorska 
granica istovjetna je povijesnoj granici Dub- 
rovačke republike na tom području; središ- 
nji dio hrvatsko-vojvođanske granice utvr- 
đenje 1699.,a sjeverni i južni dio 1945., ka- 
da je Baranja priključena Hrvatskoj, a veći 


dio Srijema Vojvodini (dio ove granice spo- 
ran je: hrvatska strana smatra hrvatskim te- 
ritorijem područja hrvatskih katastarskih 
općina koja su zbog promjene toka Dunava 
sada na vojvođanskoj strani i obratno, dok 
srpska strana inzistira da je granica sredina 
dunavskoga korita). 


Povijest. O Hrvatskoj kao povijesno- 
geografsko-političkom nazivu državnoga 
prostora na kojem obitavaju Hrvati može se 
govoriti tek od početka LX. st. Pretpostavlja 
se da je franačka prisutnost pomogla držav- 
noj organizaciji u Hrvata, pa se na početku 
IX. st. spominju Ljudevit, knez (dux) Donje 
Panonije, i Borna, knez Gačana (poslije 
knez Dalmacije i Liburnije). Pretpostavlja 
se da su hrvatski vladari bili u vazalnom od- 
nosu prema franačkim vladarima i da se tek 
dinastija Trpimirovića uspjela osamostaliti 
od franačkoga patronata. U to doba granica 
Hrvatske sezala je na jugu do Neretve, a na 
zapadu do Raše u Istri, dok je granica prema 
unutrašnjosti bila nejasna. U X. st. dotadaš- 

nja kneževina postala je kraljevina, kojoj 
se granica pomiče na sjever do Drave, a na 
jug do Cetine. U doba Petra Krešimira IV. 
(XI. st.) granica se na jugu ponovno se po- 
maknula do Neretve, a i dalmatinski grado- 
vi tada su ušli u sastav kraljevine Hrvatske i 
Dalmacije. 


Na kraju XI. st. došlo je do promjene te- 
ritorija na sjeveru: ugarski kraljevi uspjeli 
su zauzeti neke krajeve južno od Drave pa 
je nastao banatus/ducatus Sclavoniae, tj. 
Slavonija. Na početku XII. st., u doba dola- 
ska Arpadovića, hrvatski državni prostor 
obuhvaćao je teritorij između Drave i Ja- 
dranskoga mora; na zapadu je granicu čini- 
la crta štajersko-kranjskoga pograničnoga 
gorja sve do Rijeke, a na istoku gornji i 
srednji tok Vrbasa sve do Neretve na jugu. 
Južna se granica ubrzo promijenila jer su 
dalmatinski gradovi potpali pod Veneciju, 
pa su u XIII. st. samo Split i Trogir ostali u 
Hrvatskoj. Istodobno je do povremenih 
promjena dolazilo na istočnim granicama, 

gdje se uzdizala Bosna. God. 1358. Zadar- 
skim mirom Venecija se odrekla prava na 
dalmatinsku obalu, ali juje već 1409. stekla 
kupnjom i njome je od 1420. vladala sve do 
1797. (osim Dubrovnika). Na početku XV. 
st. sve češćim osmanskim prodorima hrvat- 
ski državni prostor počeo se sužavati, jer su 
Osmanlije već prije Mohačke bitke (1526.) 
uspjeli oteti gotovo sav prostor južno od 
Gvozda izuzevši ostatke Jajačke banovine, 
dio Pounja, Klis i Obrovac. Iako je Hrvatski 
sabor 1527. ušao u zajednicu s habsburškim 
zemljama radi zajedničke obrane od Tura- 
ka, Hrvatska je u XVI. st. i dalje gubila svoj 
teritorij, a istočna se granica pomaknula na 
crtu Sisak-Skradin-Korenica, pa je potkraj 
XVI. st. preostali hrvatski državni teritorij 
nazivan reliquiae reliquiarum olim inclyti 
regni Croatiae (ostaci ostataka nekad veli- 
ke hrvatske kraljevine). Hrvatska se država 
u latinskim izvorima XI.-XVI. st. nazivala 
Regnum Dalmatiae et Croatiae. No za 
osmanske vladavine osvojenim hrvatskim 
područjima u zapadnoj Bosni nije se zabo- 
ravljalo da su pojedini dijelovi pripadali 
srednjovjekovnoj hrvatskoj državi te su sve 
do kraja XIX. st. nazivani Turska Hrvatska. 
Stvaranjem Vojne granice (krajine) Hrvat- 
ski sabor i ban dodatno su izgubili upravu 
nad dijelom hrvatskoga državnoga područ- 
ja. U XVII. st. nakon Zrinsko-frankapanske 
urote vlast hrvatskoga plemstva tj. sabora 
dalje je okrnjena time što su veliki posjedi 
urotnika došli pod izravnu upravu Ugarske 
dvorske komore. 


Mirom u Srijemskim Karlovcima 1699. 
hrvatska granica pomaknuta je na istok na 
crtu Slunj-Novi-Kostajnica-Dubica, a vra- 
ćenaje i Slavonija, dok je Srijem priključen 
Požarevačkim mirom 1718. U XVIII. st. 
ime Slavonija postupno se ograničava na 
Donju Slavoniju, za razliku od Hrvatske, 
koja se često, čak i u službenim spisima, na- 
ziva također Gornjom Slavonijom, pa se 
počinje javljati službeno ime Hrvatska i 
Slavonija. God. 1776. Hrvatskoj je pripoje- 
na Rijeka 1 dio Gorskoga kotara (crta Cetin- 
Bihać-Ostrovica), ali je veći dio toga pros- 
tora (dio Like i Posavine) uključen u Vojnu 
krajinu. Nakon pada Mletačke Republike 
1797. Dalmacija i Istra dolaze pod austrij- 


106 


sku vlast (do 1805.), zatim pod vlast Napo- 
leona (do 1813.) te ponovno pod austrijsku 
upravu (1815.-1918.). Većih promjena hr- 
vatskoga državnoga teritorija nije bilo sve 
do 1881., kad je Vojna krajina ponovno vra- 
ćena Kraljevini Hrvatske i Slavonije. Taj se 
naziv ustalio za zemlje pod vlašću hrvat- 
skoga sabora i bana nakon uvođenja hrvat- 
skoga jezika u javni život 1847. No uspore- 
do su korišteni i nazivi Hrvatska za cijeli 
današnji hrvatski državni prostor te različi- 
te kombinacije imena Trojednice (npr. Kra- 
ljevina Dalmacija i Hrvatska). Oblik Hrvat- 
ska i Slavonija ozakonjen je Hrvatsko- 
ugarskom nagodbom iz 1868., ali je sve do 
1918. i dalje službeno rabljen naziv Kralje- 
vina Dalmacija, Hrvatska i Slavonija kako 
bi se istaknulo pravo na sjedinjenje Dalma- 
cijes Hrvatskom i Slavonijom. 


S krajem Prvoga svjetskoga rata 1918. 
prestala je vrijediti dotadašnja Hrvatsko- 
ugarska nagodba, a Hrvatska je postala di- 
jelom nepriznate Države Slovenaca, Hrvata 
i Srba, preko koje je s Kraljevinom Srbijom 
ušla u novu državnu zajednicu: Kraljevinu 
Srba, Hrvata i Slovenaca (od 1929. Kralje- 
vina Jugoslavija). Zbog unitarističkih tež- 
nja u njoj je hrvatski državni teritorij bio 
više puta dijeljen na raznolike oblasti i ba- 
novine, no 1939. sporazumom Cvetković- 
Maček uređena je Banovina Hrvatska, ko- 
joj su granice obuhvaćale dotadašnji hrvat- 
ski teritorij (s iznimkom Zadra, Rijeke i ne- 
kih jadranskih otoka, koji su još od 1920. 
bili priključeni Italiji) te istočni dio bosan- 
ske Posavine i južni dio BiH na crti Livno- 
Travnik-Fojnica-Stolac. Stvaranjem NDH 
1941. hrvatski državni teritorij bio je nomi- 
nalan: bitno se proširio na cijeli prostor da- 
našnje BiH sve do jadranske obale, ali je 
Italiji prepušten cijeli prostor zadarskoga i 
splitskoga zaleđa te veći dio jadranskih 
otoka. ZAVNOH je 1943. odlučio da budu- 
ćoj federalnoj Hrvatskoj budu priključeni 
Istra, Rijeka, Zadar i ostali krajevi prije pri- 
pojeni Italiji. Tim političkim aktom, koji je 
realiziran vojnim akcijama na kraju rata te 
kasnijim radom tzv. Đilasove komisije, 
utvrđene su granice Hrvatske, kojima se i 
danas (uz neke manje izmjene) opisuje teri- 
torij Republike Hrvatske. 


HRVATSKA AKADEMIJA ZNANOSTI I UMJETNOSTI 


Geopolitički položaj. Određen dodi- 
Tomi utjecajem različitih etničkih, vjerskih, 
kulturnih, gospodarskih, geografskih i poli- 
tičkih čimbenika, geopolitički položaj Hr- 
vatske oduvijek je bio iznimno složen. Još 
je geografsko povijesno jezgro Hrvatske — 
trokut Nin-Knin-Šibenik — bilo opasano 
balkanskim, mediteranskim i srednjoeu- 
ropskim utjecajima, a općim pomicanjem 
gospodarskih i političkih težišta u Europi 
prema sjeveru te stupanjem Hrvatske u dr- 
žavne veze s Ugarskom i hrvatsko se poli- 
tičko težište pomaknulo na sjever, u Za- 
greb. U širem okružju hrvatskih zemalja 
razvilo se tijekom povijesti nekoliko civili- 
zacijskih, nacionalnih i političkih (staro- 
grčko, rimsko, bizantsko, mletačko, talijan- 
sko, njemačko, madžarsko, tursko, srpsko) 
te vjerskih žarišta (rimokatoličko, pravo- 
slavno, islamsko), čiji su se utjecaji na pod- 
ručju Hrvatske prožimali i sukobljavali. 

U srednjovjekovnoj podjeli Europe 
uvjetovanoj raskolom kršćanstva te dubo- 
kim islamsko-turskim prodorom u Europu 
na hrvatskom tlu, Hrvatska se, čuvajući vlas- 
tit politički i kulturni identitet, priklonila 
zapadnomu krugu, tvoreći ujedno njegov 
istočni granični položaj (u hrvatskoj tradi- 
ciji poznato kao antemurale Christianitatis 
— predziđe kršćanstva). Nestabilnost istoč- 
nih granica zbog dugotrajnoga turskoga 
prodora rezultirala je sažimanjem hrvatsko- 
ga državnog prostora, a srpski i vlaški mi- 
gracijski valovi koji su ih pratili, kao i vjers- 
ki (pravoslavni i islamski) činitelji kasnijih 
nacionalnih određenja, doveli su i do suža- 
vanja hrvatskoga narodnoga prostora u Bo- 
sni. Preko hrvatskoga državnoga i narodno- 
ga područja vodi i smjer austro-njemačkih 
interesa prema Sredozemlju i Maloj Aziji, 
madžarski izlaz prema moru te talijanski 
ekspanzionizam prema dijelu otoka i obali. 
Posljedica toga bila je i nametnuta politička 
podjela hrvatskih zemalja u novom vijeku, 
zbog čegaje hrvatska politogeneza bila ote- 
žana i usporena. 


U XX. st., ulaskom u Kraljevinu 
SHS/Jugoslaviju, Hrvatska je djelomice iz- 
dvojena iz srednjoeuropskoga konteksta i 
privučena k europskomu Istoku i Balkanu. 
Najprije je u sastavu jugoslavenske države 


bila dio nestabilnoga pojasa između Baltika 
i Jadrana kao sanitarni kordon Zapada pre- 
ma boljševičkomu SSSR-u, a nakon podje- 
le interesnih sfera na Jalti 1945. 1 raskida sa 
sovjetskim blokom 1948. dijelila je sudbi- 
nu izvanblokovske Jugoslavije. Unutar Ju- 
goslavije, međutim, Hrvatska je do izvjesne 
mjere uspjela ostvariti nacionalnu emanci- 
paciju i državnost, uz stalne pritiske nacio- 
nalne ekspanzije drugih jugoslavenskih na- 
roda. Raspad blokovskoga sustava potkraj 
1980-ih neutralizirao je ulogu Jugoslavije, 
otvorio demokratske procese i pune nacio- 
nalne emancipacije u većini jugoslavenskih 
republika, koje su konzervativne srpske eli- 
te, oslonjene na sovjetski i proruski orijenti- 
rane vojne strukture, neuspješno pokušale 
slomiti u Hrvatskoj. Od 1992. Hrvatska je 
članica Ujedinjenih naroda, od 2009. puno- 
pravna je članica NATO-a te je kandidat za 
članstvo u Europskoj Uniji. Tako je Hrvat- 
ska opet postala granična država Zapada i 
srednje Europe, ali i država dodira, proži- 
manja i suprotnosti strategija Zapada i Istoka. 


Lit.: Hrvatski leksikon, 1, Zagreb, 1996; Hrvatska 
enciklopedija, 4, 2002; Enciklopedija opća i nacio- 
nalna u 20 knjiga, 9, Zagreb, 2006. 

S. Bačić 


HRVATSKAAKADEMIJA ZNANOSTI 
IUMJETNOSTI (HAZU), najviša kultur- 
na i znanstvena institucija u Hrvatskoj, ko- 
joj je svrha znanstveno istraživanje i sves- 
trano proučavanje znanosti i umjetnosti. 
Temelji za njezin osnutak jesu, s jedne stra- 
ne, zaključak Hrvatskoga sabora iz 1836. o 
osnivanju »učenoga društva« (najprije je 
osnovana Čitaonica 1838., iz čijega se krila 
1842. razvila Matica ilirska, od 1874. Mati- 
ca hrvatska), a s druge strane Društvo za pov- 
jesnicu jugoslavensku, koje je 1850. osno- 
vao Ivan Kukuljević. Nakon ukidanja Bach- 
ova apsolutizma đakovački biskup Josip 
Juraj Strossmayer 1860. uputio je pismo ta- 
dašnjemu banu Josipu Šokčeviću o potrebi 
osnivanja akademije i priložio novčani iz- 
nos od 50 000 forinta, a sljedeće je godine 
Hrvatski sabor formirao poseban odbor za 
akademiju. Službeno je osnovana kad je 4. 
III. 1866. kralj Franjo Josip odobrio njezina 
Pravila. Prvi predsjednik Akademije bio je 
povjesničar i jezikoslovac Franjo Rački. 

Kako je bila zamišljena kao znanstveno 
središte svih Južnih Slavena, osnovana je 
pod imenom Jugoslavenska akademija zna- 
nosti i umjetnosti (JAZU). Naime, Stross- 
mayerova je želja bila da Akademija po- 
mogne znanstvenomu i kulturnomu uzdiza- 
nju svih južnoslavenskih naroda, ali kako je 
1886. osnovana Srpska kraljevska akade- 
mija (danas SANU; prvi predsjednik bio je 
primorski Bunjevac Josip Pančić), a 1911.1 
Bugarska akademija znanosti, akademija u 
Zagrebu nije mogla ostati zajednička aka- 
demija svih naroda na slavenskom jugu. 
JAZU je prema sastavu radnoga članstva i 
prema svojem djelovanju od samoga počet- 
ka bila pretežito hrvatskom akademijom, 
paje i znanstvena i nakladnička djelatnost 
ponajprije usmjerena prema istraživanjima 
hrvatske povijesti, kulture, jezika i njezine 
prirodne baštine. Nakon proglašenja NDH 
1941. JAZU mijenja naziv u HAZU, nakon 
Drugoga svjetskoga rata vraća joj se ime 
JAZU, au vrijeme raspada federalne Jugos- 
lavije 1991. opetje preimenovana u HAZU. 


Članovi Akademije, prema Statutu iz 
1974., mogu biti redoviti, dopisni i suradni- 
ci. Članovi se biraju svake druge godine na 
sjednicama Skupštine HAZU, a svoj rad 
obavljaju u akademijinim razredima (ispr- 
va ih je bilo 3, a danas ih djeluje 9: za druš- 
tvene znanosti; za matematičke, fizičke i 
kemijske znanosti; za prirodne znanosti; za 
medicinske znanosti; za filološke znanosti; 
za književnost; za likovne umjetnosti; za 
glazbenu umjetnost i muzikologiju; za teh- 
ničke znanosti). Istraživački i umjetnički 
rad organiziran je u sklopu različitih znan- 
stveno-istraživačkih i muzejsko-galerijskih 
jedinica te kabineta i centara, koji djeluju u 
desetak hrvatskih gradova. Akademijinu 
palaču na Zrinjevcu u Zagrebu dao je izgra- 
diti Strossmayer i ona predstavlja njezino 
sjedište. Unutar Akademije djeluje i Knjiž- 
nica, kao jedna od najvećih i najbogatijih 
znanstvenih knjižnica u Hrvatskoj, zatim 
Orijentalna zbirka, Arhiv Akademije, Str- 
ossmayerova galerija, Muzej Baltazara Bo- 
gišića u Dubrovniku i dr. 

Od osnivanja Akademija je najveću po- 
zornost posvećivala izdavačkoj djelatnosti, 
smatrajući to najboljim načinom prikaziva- 

nja svojega rada javnosti. U okviru nje izda- 
ju se mnogobrojni časopisi, knjige, mono- 
grafije, rječnici, katalozi izložaba. Najstari- 
jaje serija Rad JAZU (HAZU), koji je počeo 
izlaziti 1867. ido 2009. objavljeno je 500 
svezaka. Nakon nje u XIX. st. počinje izla- 
ziti desetak serija: Starine (1869.), Ljetopis 
JAZU (HAZU) (1877.), Rječnik hrvatskog 
ili srpskog jezika (1880.-1976.), Spomenici 
hrvatske Krajine (1884.-89.), Zbornik za 
narodni život i običaje južnih Slavena 
(1896.) idr., a njihov se broj u XX. st. mno- 
gostruko povećao. 


Značenje za podunavske Hrvate — 
Bunjevce i Šokce. Pojedine serije JAZU-a 
sadržavaju različite podatke vezane za pri- 
morske Bunjevce, a preko toga i za Bunjev- 
ce općenito, pa tako i za podunavske Bu- 
njevce. No do neposrednijeg uključivanja 
bačkih Hrvata u znanstveni interes Akade- 
mije dolazi tek u drugoj polovini XX. st. 


Od bačkih Hrvata članovi Akademije 
bili su Gaja Alaga (od 1968. izvanredni 
član) i Mirko Vidaković (od 1969. izvan- 
redni, a od 1981. redoviti član), a sada su 
članovi Zdenko Škrabalo (redoviti član 
Razreda za medicinske znanosti od 1992.), 
Ivan Damjanov (dopisni član Razreda za 
prirodne znanosti od 1992.) i Ante Sekulić 
(dopisni član Razreda za filološke znanosti 
od 1997.). 


Akademija je objelodanila više djela od 
značenja za Hrvate iz nekadašnjega ugar- 
skoga donjega Podunavlja: knjige i radove 
Albe Vidakovića (Vinko Jelić (1596-1636) i 
njegova zbirka duhovnih koncerata i ricer- 
cara »Parnassia militia« (1622), Odjel za 
muzičku umjetnost JAZU, 1957; Yury Kri- 
zanitch s asserta musicalia (1656) and his 
other musical works, 1967; Dubrovački za- 
pisi glazbenog folklora s početka XIX sto- 
ljeća, Zbornik za narodni život i običaje Juž- 
nih Slavena. knjiga 40, 1962), bibliografiju 
Ivana Kujundžića (Bunjevačko-šokačka 
bibliografija: Prilog kulturnoj povijesti bu- 
njevačko-šokačkih Hrvata, Rad JAZU, br. 
355, Odjel za suvremenu književnost JA- 
ZU, 1969), knjige i radove Ante Sekulića 
(knjige: Narodni život i običaji bačkih Bu- 
njevaca, Zbornik za narodni život i običaje 
južnih Slavena, knjiga 50, 1986; Bački Hr- 

A. Sekulić, Bački Hrvati, Zagreb, 1991. 


vati, Zbornik za narodni život i običaje juž- 
nih Slavena, knjiga 52, 1991; radovi: Svad- 
beni običaji bačkih Bunjevaca, Zbornik za 
narodni život i običaje Južnih Slavena, 
knjiga 48, 1980; Ambrozije Šarčević i nje- 
gova dva rječnika, Filologija: časopis Raz- 
reda za filologiju JAZU u Zagrebu, 10, 
1980-81; Stariji hrvatski podunavski pisci o 
svome jeziku i pravopisu, Filologija: časo- 
pis Razreda za filologiju JAZU u Zagrebu, 
knjiga 11, 1982-83; Značajke bunjevačkog 
narodnog života u Žedniku do sredine XX. 
stoljeća, Zbornik za narodni život i običaje 
Južnih Slavena, knjiga 49, 1983; Bački 
Šokci i njihova naselja, Radovi centra za 
znanstveni rad Vinkovci, 5, 1984; Hrvatski 
jezikoslovac Stjepan Vilov, Filologija: ča- 
sopis Razreda za filologiju JAZU u Zagre- 
bu, knjiga 14, 1986; O bunjevačko-šokač- 
koj književnosti do 1918., Forum: časopis 
Razreda za suvremenu književnost Jugosla- 
venske akademije znanosti i umjetnosti, 
god. 25 (1986), knj. 52, br. 11/12; Imena za 
konje u Žedniku, Folia onomastica Croati- 
ca,2, 1993, u: Forum: mjesečnik Razreda 
za književnost Hrvatske akademije znanosti 
i umjetnosti, god. 30 (1991), knj. 62, br. 
11/12; O djelu Ivana Antunovića »Razpra- 
va o podunavskih i potisanskih Bunjevcih i 
Šokcih« : nakon 100. obljetnice preporodi- 
telja Ivana Antunovića, Forum: mjesečnik 
Razreda za književnost Hrvatske akademije 
znanosti i umjetnosti. god. 30 (1991), knj. 

62, br. 11/12; Povijest toponima i antropo- 
nima u Baji i susjednim naseljima, Onoma- 
stica Jugoslavica, 14, 1991; Povijest topo- 
nima oko Sombora, Onomastica Jugoslavi- 
ca, 14, 1991; Budim u hrvatskoj usmenoj 
književnosti poglavito bačkih Hrvata, Rad 
HAZU, Razred za književnost, knjiga 25, 
2002; Mjestopisi u Kačićevu Razgovoru, u: 
Fra Andrija Kačić Miošić i kultura njegova 
doba, Zagreb, 2007), radove Zivka Mandi- 
ća (Obiteljski nadimci Hrvata Bošnjaka u 
Mađarskoj, Radovi Centra za znanstveni 
rad Vinkovci, 7, 1990; Nadimci bunjevač- 
kih Hrvata u Madžarskoj, Folia onomastica 
Croatica, 9, 2000; Mikrotoponimija bunje- 
vačkih Hrvata u Madžarskoj, Folia onoma- 
stica Croatica, 10, 2001; Hrvatska imena 
naseljenih mjesta u Madžarskoj, Folia ono- 
mastica Croatica, 14, 2005; Iz antroponi- 
mije i toponimije dalmatinskih Hrvata na 
sjeveru Madžarske, Folia onomastica Cro- 
atica, 15, 2006), rasprave Mije Lončarića 
(Govor Hrvata »Dalmata« u Sentandriji, 
Filologija : časopis Razreda za filološke 
znanosti HAZU, 24/25, 1995), Marijana 
Stojkovića (Narodne pripovijetke Bunjeva- 
ca, Zbornik za narodni život i običaje Ju- 
žnih Slavena, knjiga 40, 1962), Antuna 
Šimčika (Bunjevačke poslovice Blaška Ra- 
jića, Zbornik za narodni život i običaje Juž- 
nih Slavena, knjiga 42, 1964) i dr. 
Lit.: Hrvatski leksikon, 1, Zagreb, 1996; Hrvatska 
enciklopedija, 4, Zagreb, 2002; http://info.hazu.hr/ 
A. Sekulić i S. Bačić 


HRVATSKA BISKUPSKA KONFE- 
RENCIJA (HBK), nacionalni kolegij ka- 
toličkih biskupa s područja Republike Hr- 
vatske. Osnovana je 1993., nakon osamo- 
staljivanja Republike Hrvatske, sa sjedi- 
štem u Zagrebu, čime je prestala postojati 
dotadašnja Biskupska konferencija Jugo- 
slavije. HBK tvori 15 nadbiskupija i bisku- 
pija te Vojni ordinarijat. Biskupije i nadbi- 
skupije organizirane su u četiri metropolije 
(Đakovačko-osječka, Riječka, Splitska i 
Zagrebačka), a Zadarska je nadbiskupija iz- 
ravno podložna Svetoj Stolici. Najvažnija 
su tijela HBK sabor, stalno vijeće i general- 
no tajništvo. Dosadašnji su predsjednici 
Franjo Kuharić (1993.-97.), Josip Bozanić 
(1997.-2007.) 1 Marin Srakić (od 2007.) 

Za vjernike Hrvate s područja Subotič- 
ke biskupije HBK je važna jer se budući 
svećenici školuju na crkvenim učilištima u 
Republici Hrvatskoj (Katolički bogoslovni 
fakultet u Zagrebu, Katolički bogoslovni 
fakultet u Đakovu, Filozofsko-teološki in- 
stitut Družbe Isusove u Zagrebu), dok sve- 
ćenički kandidati drugih narodnosti (Ma- 
džari, Slovaci) od 1990-ih naobrazbu stječu 
u svojim matičnim zemljama. Nadalje, za 
prijevod i odobrenja glavnih liturgijskih 
knjiga na hrvatskom jeziku, koje se rabe u 
Subotičkoj biskupiji, odgovara HBK, koja 
također svojim pastoralnim smjernicama 
umnogome pomaže pastoralno djelovanje 
među Hrvatima u dijaspori. Subotički, sri- 
jemski i kotorski biskup aktivni su proma- 
trači na redovitim plenarnim zasjedanjima 
HBK te na taj način u tom tijelu predstavlja- 
ju svoje vjernike, odnosno u svojim bisku- 
pijama imaju mogućnost provoditi zaključ- 
ke HBK. , 

M. Štefković 


HRVATSKA ČITAONICA, kulturna 
udruga iz Subotice. Utemeljena je 12. II. 
2002. radi prikupljanja, čuvanja, praćenja i 
proučavanja knjiga, časopisa, novina, ar- 
hivske, filmske i druge dokumentacije i 
građe iz narodne i duhovne povijesti te su- 
vremenih zbivanja u području književnosti 
i umjetnosti Hrvata u Vojvodini. Bavi se or- 
ganiziranjem znanstvenih skupova, knji- 
ževnih večeri i javnih tribina s tematikom iz 
povijesti, života i događaja na vjerskom i 
kulturnom polju te obilježava obljetnice 
kulturnih djelatnika i književnika iz mjesne 
hrvatske povijesti. Surađuje sa sličnim 
ustanovama hrvatske zajednice u Vojvodi- 
ni, ali is institucijama drugih naroda te s 
onim znanstvenim ustanovama koje mogu 
pomoći boljemu razumijevanju i promica- 
nju ciljeva udruge. 

Od početka rada priređuje nekoliko ve- 
ćih godišnjih manifestacija od pokrajinske 1 
šire važnosti za Hrvate u Vojvodini, među 
kojima se izdvajaju: Dani Balinta Vujkova s 
podnaslovom Dani hrvatske knjige i riječi, 
susret hrvatskih pučkih pjesnika iz Vojvodi- 
ne Lira naiva te Pokrajinska smotra recita- 
tora na hrvatskom jeziku. Čitaonica ima 

razvijenu nakladnu djelatnost: do kraja 
2008. objavila je petnaestak knjiga, zborni- 
ka i hrestomatija, pri čemu dio čine knjige 
za djecu, napose slikovnice. Među prvima 
je pokrenula i izdavanje zvučne edicije — na 
desetak nosača zvuka snimljene su narodne 
pripovijetke koje je zapisao Balint Vujkov 
te radijske drame ovdašnjih hrvatskih auto- 
ra. Snimljeno je nekoliko dokumentarnih 
filmova te u bačkih Hrvata prvi animirani 
film za djecu Čukundidino zrno ora prema 
motivima bunjevačke narodne pripovijet- 
ke. 

Od osnutka je predsjednica Katarina 
Čeliković. Sjedište je udruge u spomen-ku- 
ći Bele Gabrića u Subotici. ; 

K. Čeliković 


ELI čefaanićca 
M atska 


HRVATSKA DRAMA NARODNOGA 
POZORIŠTA - NEPSZINHAZ U SU- 
BOTICI, glumački ansambl koji je djelo- 
vao 1951.-58. u sklopu subotičkoga Narod- 
noga pozorišta — Nepszinhaz. Nastao je iz 
Hrvatskoga narodnoga kazališta (HNK), 
koje je, kao i Magyar Nepszinhaz, ustano- 
vljeno 1945. te je samostalno djelovalo do 
njihova spajanja pod dvojezičnim nazivom 
1951. 

U ansamblu Hrvatske drame najčešće 
su režirali Lajčo Lendvai, Mirko Huska, 
Emil Karasek, Milan Tutorov, Slobodan 
Turlakov i Vesna Kauzlarić, a u svojim su se 
inscenacijama oslanjali poglavito na esteti- 
ku dvaju velikih redatelja: beogradskoga 
Bojana Stupice i zagrebačkoga Branka Ga- 
velle. Dužnost kazališnoga lektora za hrvat- 
ski jezik obnašao je Stjepan Bartolović, 
profesor subotičke gimnazije. U subotič- 
kom kazališnom listu Naša pozornica 
(1952./53., br. 3-4) napisao je: »Književni 
jezik treba učiti (...) kod velikih pisaca, do- 
brih stilista. (...) Kolika je odgovornost ka- 
zališta (...) kao ustanove s koje svaki dan 
govore veliki pisci — dramatičari preko glu- 
maca?! (...) Naši glumci šire živu riječ 
(...). Oni odgajaju moralne emocije, oni 


kultiviraju publiku da spozna u logičkoj 
cjelini misao pisca, čiji su oni posrednici.« 
U 1950-ima kazališna je umjetnost postup- 
no napuštala kanone socijalističkoga reali- 
zma i sve češće posezala za slobodnijim 
odabirom dramskih autora i djela te suvre- 
menijim redateljskim interpretacijama. U 
tom je razdoblju prvi put na subotičkoj sce- 
ni postavljeno djelo Williama Shakespea- 
rea: komedija Vesele žene windsorske 
(1953.) u režiji Vojmila Rabadana i tragedi- 
ja Othello (1954.) u režiji Bore Hanauske. 
Narepertoaru Hrvatske drame mahom su se 
našla klasična i suvremena europska i ame- 
rička djela: Sluga dvaju gospodara i Ribar- 
ske svađe Carla Goldonija, Moličreove 
Scapinove spletke, Umišljeni bolesnik i 
Tartuffe, zatim Dovitljiva djevojka Lope de 
Vege, Hedda Gabler Henrika Ibsena, Oluja 
i Šuma Aleksandra Nikolajeviča Ostrov- 
skoga, Ujak Vanja Antona Pavloviča Čeho- 
va, Staklena menažerija Tennesseeja Willi- 
amsa, Čežnja pod brijestovima i Anna Chri- 
stie Eugenea O"Neilla. Od hrvatskih su 
autora izvedena djela: Mande Marina Drži- 
ća, Šokica Ilije Okrugića, Ekvinocij Ive Voj- 
novića, Požar strasti Josipa Kosora, Hasa- 
naginica Milana Ogrizovića, Čvor Petra 
Petrovića Pecije, Amerikanska jahta u 
splitskoj luci Milana Begovića, Usamljeni 
Josipa Kulundžića, Dugonja, Trbonja i Vi- 
donja Mladena Širole, Klupko i Mećava Pe- 
re Budaka, Va kraju puta Marijana Matko- 
vića, a najveću je pozornost gledateljstva 
privukao Matija Poljaković svojim kome- 
dijama i pučkim igrokazima. Osim njegove 
Č'a Bonine razgale (1950.), koja se smatra 
najposjećenijom predstavom u povijesti su- 
botičkoga kazališta, na sceni Hrvatske dra- 
me praizvedeno je još nekoliko njegovih 
komedija: Niko i ništa te Vašange (1952.), 
Kuća mira (1953.) i Buckanje sa smutipu- 
kom (1955.). Srpski autori zastupljeni su 
djelima: Zla žena Jovana Sterije Popovića, 
Izbiračica Koste Trifkovića, Hajduk Stanko 
Janka Veselinovića, Svet, Dr., Vlast i Put 
oko sveta Branislava Nušića, Pop Cira i 
pop Spira Minje Dedića (prema romanu 
Stevana Sremca), Porodica Blo Ljubinke 
Bobić. 

Političkom je odlukom Hrvatsko narod- 
no kazalište 1951. pretvoreno u Hrvatsku 

dramu, ali ne zadugo, jer je 1958. preime- 
novana je u srpsko-hrvatsku. 


Ansambl Hrvatske drame1953. 


Lit.: 150 godina pozorišne zgrade : 150 godina ka- 
zališne zgrade : 150 eves a szinhdz epiilete, Suboti- 
ca, 2004; M. Miković, Navodi o subotičkom kaza- 
lištu od 1950. do 1953., Klasje naših ravni, 1-2/ 
2008, Subotica; M. Miković, Navodi o subotičkom 
kazalištu od 1953. do 1954., Klasje naših ravni, 3-4/ 
2008; M. Miković, Navodi o subotičkom kazalištu 
od 1954. do 1955., Klasje naših ravni, 5-6/2008; 
M. Miković, Navodi o subotičkom kazalištu od 
1955. do 1967., Klasje naših ravni, 7-8/2008. 


J. Ivančić 


HRVATSKA DRŽAVNA SAMOUPRA- 
VA (HDS), krovna udruga, samoupravno i 
administrativno tijelo Hrvata u Madžar- 
skoj. Utemeljena je 1995. Vodeće joj je tije- 
lo Skupština, koja je u prva tri mandata ima- 
la 51 člana, a od 2006. ima ih 39. Ima svoj 
Ured (Budimpešta VIII, Ul. L. Biroa 21), 
voditelja Ureda, predsjednika (od osnutka 
do ožujka 2007. bio je Mijo Karagić, od ta- 
da do danas Mišo Hepp), dva dopredsjedni- 
ka (Đuso Dudaš i Matija Šmatović) i pet od- 
bora: za pravna pitanja, za financije, za od- 
goj i obrazovanje, za kulturu i vjerska pita- 
nja te za šport i mladež. 


Najvažnijom zadaćom smatra zastupa- 
nje političkih i kulturnih interesa hrvatske 
manjine u Madžarskoj te postignuće parla- 
mentarnog zastupstva. Posebnu pozornost 
poklanja učinkovitosti obrazovanja na ma- 
terinskom jeziku i razvoju kulturne tradici- 
je Hrvata u Madžarskoj. Na putu usposta- 
vljanja kulturne autonomije i izgradnje in- 
stitucionalne pozadine pod svoju je upravu 
stavila santovački Hrvatski vrtić, osnovnu 
školu i učenički dom 2006., Hrvatski znan- 

stveni zavod 2006., Neprofitno poduzeće 
za informativnu, kulturnu i nakladničku 
djelatnost Croaticu (osnovala ga je 1999. 
zajedno sa Savezom Hrvata u Madžarskoj) 
i Zbirku sakralne umjetnosti Hrvata u Ma- 
džarskoj 2007., čiju uspješnu djelatnost osi- 
gurava. Provela je u djelo 2005. u Europi je- 
dinstven manjinski projekt — osnutak Kul- 
turno-prosvjetnog centra i odmarališta Hr- 
vata u Madžarskoj u Vlašićima na otoku Pa- 
gu, gdje se redovito održavaju jezični tabo- 
Ti, tečajevi i usavršavanja. 


Grb Hrvatske državne 
samouprave u Mađarskoj 


Obuhvativši političko jedinstvo osam 
hrvatskih etničkih skupina (Bunjevci, Šok- 
ci, Raci, Dalmatini, Bošnjaci, podravski, 
pomurski i gradišćanski Hrvati), njihove 
područne i mjesne samouprave (na izbori- 
ma 2006. Hrvati u Madžarskoj osnovali su 
115 manjinskih samouprava), nastavlja iz- 
građivati kulturnu autonomiju, širiti institu- 
cionalno zaleđe i jačati svekolike odnose s 
Republikom Hrvatskom. Radi snaženja za- 
jedništva pripadnika spomenutih etničkih 
skupina svake godine priređuje Dan Hrvata 
u Madžarskoj. Zajedno sa Savezom Hrvata 
u Madžarskoj izdaje tjednik Hrvatski gla- 
sniki godišnjak Hrvatski kalendar. 

Ž. Mandić 


HRVATSKA ESKOMPTNA BANKA 
D. D., PODRUŽNICA SUBOTICA, pod- 
ručna bankarska organizacija. Hrvatska 
eskomptna banka osnovana je 1868. u Za- 
grebu. Poduzetnik Guido vitez Pongratz 
kao osnovnu zadaću te banke formulirao je 
industrijalizaciju Hrvatske. Razvila se u je- 

dan od najjačih novčarskih zavoda u 
Austro-Ugarskoj i Kraljevini Jugoslaviji. 
Na njezinu čelu isprva je bio Franjo Šver- 
ljuga, a poslije njegov sin Stanko. 

U Subotici je podružnica banke registri- 
rana 7. VII. 1925. Kao članovi uprave nave- 
deni su dr. Stanko Šverljuga, Ivo Švarc, dr. 
Milan Vrbanić, Mirko Lederer, Franjo 
Lowi, akao trgovački opunomoćenik Miros- 
lav Mažgon. Imali su ispostave u Senti i 
Novom Bečeju. Banka je uzimala u zakup 
prostorije u gradskoj Muzičkoj školi, za ko- 
juje najamnina 1926. iznosila 100 000 di- 
nara. U vrijeme ekonomske i financijske 
krize nakon 1928. bit će provedeno nekoli- 
ko pretvorba i fuzija u kojima je sudjelovala 
ita banka. 


FFESTELI 
szkoaii 


NPRATCKA DTETAETA Balin 
Hresidia ilehsazisi Baska 


— =; a : li 


Zgrada Hrvatske eskomptne banke u Subotici 


Tako je provedena njezina fuzija s Pr- 
vom hrvatskom štedionicom, koja je vrije- 
dila za najveću privatnu banku u zemlji, s 
kapitalom od 136 milijuna dinara. Podru- 
žnica u Subotici nastavila je djelovati u 
Strossmayerovoj ulici br. 1. Hrvatska 
eskomptna banka pretvorena je 1928.u Ju- 
goslavensku udruženu banku, a 1941. prei- 
menovana je u Hrvatsku udruženu banku d. d. 
Njezin je predsjednik i u tom zadnjem raz- 
doblju bio Stanko Šverljuga. U jesen 1945. 
protiv njega je podignuta optužnica za špi- 
junažu i privrednu sabotažu te za djela pro- 
tiv naroda i države. Osuđen je na 5 godina 
zatvora, a Hrvatska udružena banka, kao i 
sve druge privatne banke, konfiscirana je. 


Izvor: HAS, F:86. Ct IX 738 st. 116. 


Lit.: S. Đurović, Državna intervencija u industriji 
Jugoslavije 1918-1941, Beograd, 1989; Hrvatski 
leksikon, 1, Zagreb, 1996; Istorija bankarstva u 


Vojvodini, ur. N. Gaćeša, Novi Sad, 2001; S. Mač- 
ković, Industrija i industrijalci Subotice (1918- 
1941), Subotica, 2004. 

S. Mačković 


HRVATSKA FRANJEVAČKA PRO- 
VINCIJA SVETIH ĆIRILA I METO- 
DA, franjevačka redodržava sa sjedištem u 
Zagrebu. Ime je dobila prema braći Ćirilu i 
Metodu iz Soluna, »slavenskim apostolima 
i ocima pismenosti«, koji se u Katoličkoj 
crkvi štuju kao zaštitnici slavenskih naroda. 
Prostire se po sjeverozapadnoj Hrvatskoj, 
Slavoniji, Lici, Hrvatskom primorju, Srije- 
mu i Bačkoj i ima 37 samostana. Premda 
franjevci na području koje danas zauzima 
provincija žive i djeluju bez prekida od vre- 
mena sv. Franje (1181.-1226.), osnivača 
Reda male braće (lat. Ordo Fratrum Mino- 
rum — OFM), ova je provincija službeno 
osnovana 1900. Prije njezina utemeljena na 
tom su području djelovale najprije Ugarska 
provincija (oko 1230.-1655., poslije nazva- 
na Provincijom sv. Marije) i Slavenska pro- 
vincija sv. Serafina (oko 1232.-1393., po- 
slije nazvana Dalmatinskom provincijom 
sv. Jeronima), a zatim i Bosanska vikarija 
(1340.-1517.). Od nje se odjeljuju Provin- 
cija bosansko-hrvatska Svetoga Križa 
(1517.-1708.), poslije nazvana Provinci- 
jom hrvatsko-kranjskom Svetoga Križa 
(1708.-1900.), i Provincija sv. Ivana Kapi- 
strana (1757.-1900.). Središnji dio dana- 
šnje provincije zauzimala je Ugarska pro- 
vincija sv. Marije sve dok se hrvatski fra- 
njevci nisu odvojili od Madžara u drugoj 
polovini XVII. st. u samostalnu Provinciju 
sv. Ladislava (1661.-1900.). Sve tri provin- 
cije — sv. Ivana Kapistrana, sv. Ladislava 1 
Sv. Križa — doživjele su u drugoj polovini 
XVIII. st. težak udarac jer im je car Josip II. 
zatvorio mnoge samostane. 


Na poticaj Vendelina Vošnjaka, provin- 
cijala Provincije sv. Ladislava, ta je provin- 
cija ukinuta i odlučeno je da se provede raz- 
graničenje pokrajina koje su djelovale na 
teritoriju kontinentalne Hrvatske i Primorja 
prema nacionalnomu ključu. Tako je Pro- 
vincija Sv. Križa stavljena u granice dana- 
šnje Slovenije, Provincija sv. Ivana Kapi- 
strana u granice Madžarske, dok je od hr- 
vatskih samostana dekretom Ordine nostro 

Grb Hrvatske franjevačke provincije 

sv. Cirila i Metoda 
3. VI. 1900. utemeljena Hrvatska franje- 
vačka provincija sv. Ćirila i Metoda, čiji je 
prvi provincijal postao upravo Vendelin Vo- 
šnjak. Njoj su od Provincije sv. Ivana Kapi- 
strana pripali samostani u Požegi, Našica- 
ma, Iloku, Šarengradu, Zemunu, Vukovaru, 
Cerniku, Slavonskom Brodu i Osijeku; od 
Provincije sv. Ladislava u Zagrebu, Vara- 
ždinu, Krapini, Čakovcu, Koprivnici, Viro- 
vitici, Kloštar Ivaniću i Hrvatskoj Kostajni- 
ci; a od Provincije Sv. Križa u Trsatu, Kar- 
lovcu, Jastrebarskom, Klanjcu i Samoboru. 
Nešto poslije podignuti su novi samostani u 
Bjelovaru, Kloštar Ivaniću, Čuntiću, Đur- 
đenovcu, Borovu, Špišić Bukovici, zagre- 
bačkom Kozari Boku i Sigetu, a preuzeta je 
i župa u Zapolju te još po jedna u Osijeku i 
Čakovcu. Potkraj 2008. provincija je imala 
213 članova, od kojih je 150 svećenika, 24 
braće nesvećenika, 31 bogoslov i 8 priprav- 
nika. 


Franjevački samostani u vojvođanskom 
dijelu Bačke — u Baču (uz crkvu Uznesenja 
Blažene Djevice Marije) i Subotici (uz cr- 
kvu sv. Mihaela Arkanđela) — ulaze u njezin 
sastav nakon Prvoga svjetskoga rata 1923., 
a samostan u Novom Sadu (uz crkvu sv. 
Ivana Kapistrana), koji je uspostavila Ma- 
džarska provincija sv. Ivana Kapistransko- 
ga 1943., vrhovna je uprava franjevačkoga 
reda Hrvatskoj franjevačkoj provinciji pri- 
pojila 1956. Tijekom povijesti, osim u pa- 
storalnoj i duhovnoj skrbi, djelatnost fra- 
njevaca iz tih samostana imala je veliku 
ulogu i u kulturnoj povijesti Hrvata: od zau- 
zimanja za očuvanje nacionalnoga identite- 
ta, preko širenja pismenosti i vjerske nao- 

Zvonik franjevačke crkve u Baču 


brazbe do naviještanja Evanđelja elektro- 
ničkim medijima (Radio Marija, 2003.), či- 
ji su bili osnivači. Trenutačno u tim samo- 
stanima djeluje osam redovnika (šest u Su- 
botici i po jedan u Baču i Novom Sadu). Uz 
sveje samostane razvijeno i djelovanje Fra- 
njevačkoga svjetovnoga reda (FSR — III. 
red sv. Franje), koji je izdavao i svoja glasi- 
la: Glasnik sv. Franje 1978.-81., Seraf 
1995.-2001. 1 Franjo 2002.-04. Nakon osa- 
mostaljenja Republike Hrvatske 1991. sa- 
mostani u Vojvodini najprije su, zbog rata i 
otežane komunikacije, bili odsječeni od 
ostaloga dijela Provincije, ali s normaliza- 
cijom hrvatsko-srpskih odnosa postupno 
jača i djelovanje hrvatskih franjevaca među 
vojvođanskim Hrvatima. Usto je nakon du- 
ljega vremena sve više franjevačkih bogo- 
slova i pripravnika iz Bačke. 
Lit.: Franjevačka prisutnost u Subotici : Ference- 
sek Szabadkdn, ur. A. Anišić i K. Čeliković, Suboti- 
ca, 2001; www.ofm.hr 

T. Vuković 


HRVATSKAI SLAVONIJA —>Hrvatska 


HRVATSKA IZVJEŠTAJNA NOVIN- 
SKA AGENCIJA (HINA), središnja hr- 
vatska novinska agencija. Utemeljena je 
26. VII. 1990. i do preustroja 2. XI. 2001. 
imala je status državne, a nakon toga je po- 
stala samostalna javna medijska ustanova. 
Priprema dvadesetak općih i specijalizira- 
nih servisa vijesti u kojima se svakodnevno 

na hrvatskom i engleskom jeziku objavljuje 
oko 400 tekstova s više od 150.000 riječi. 
Hinine vijesti prima oko 500 korisnika u ze- 
mlji i u svijetu. U agenciji je ukupno 160 
stalno zaposlenih, od toga 130 novinara i 
urednika, a povremeno za nju izvještava još 
šezdesetak vanjskih suradnika dopisnika iz 
zemlje i svijeta. 


Od utemeljenja je imala stalnoga dopi- 
snika iz Beograda (Sonja Badel, Tanja Tagi- 
rov, Tanja Mandić i od kraja 2008. Sead Sa- 
itović), budući da je najveću pozornost u 
Srbiji usmjeravala na događaje u Beogradu. 
Preko vanjskih dopisnika pratila je i doga- 
đaje u Vojvodini, a o položaju vojvođanskih 
Hrvata sustavno izvještava tek od 2003. 
Dopisnici iz Subotice bili su Vojislav Sekelj 
(1990.-92.), Lidija Molcer (1997.-99.) i Jo- 
sip Stantić (od 2003.), a iz Budimpešte je za 
vrijeme rata izvještavao i o prilikama u Voj- 
vodini Ivo Kujundžić (1992.-96.). 


T. Žigmanov 


HRVATSKA IZVORNA PLESNA SKU- 
PINA, kulturna udruga iz Budimpešte. U 
glavni grad Madžarske tijekom prošlih de- 
setljeća doselio se velik broj Hrvata iz svih 
naselja u toj zemlji. U tom velegradu Hrvati 
i dan-danas čuvaju i gaje svoje običaje, na- 
pose narodne pjesme i plesove. Upravo radi 
toga 1996. utemeljena je i ova plesna skupi- 
na, čiji su članovi Hrvati koji žive u Budim- 
pešti i okolici (nastavnici, društveni djelat- 
nici, radnici i dr.). Na repertoaru su im po- 
najprije plesovi bačkih Bunjevaca te bačkih 
i baranjskih Šokaca, ali skupljaju i prikazu- 
jui plesnu baštinu ostalih hrvatskih etnič- 
kih skupina u Madžarskoj (podravski, po- 
murski, gradišćanski Hrvati) te plesove iz 
Hrvatske (od Istre do Dalmacije). Često na- 
stupaju na priredbama u Budimpešti i u dru- 
gim naseljima u Madžarskoj te u Hrvatskoj 
(Vinkovci, Vukovar). Prikazivanje bogato- 
ga i šarolikoga folklornoga blaga nije ogra- 
ničeno samo na hrvatsku publiku nego se 
predstavlja i madžarskoj. God 2002. skupi- 
na je bila dobitnik priznanja Izvrsno dru- 
štvo (Kivalo egyrittes), koje dodjeljuje Dr- 
žavna pozornica narodnih plesova (N6ptan- 
cosok Orszagos Bemutato Szinpada). Pred- 
sjednica je skupine Eva Išpanović, a koreo- 


Nastup Hrvatske izvorne plesne skupine na 
Danu narodnosti u XVIII. okrugu Budimpešte 


graf Tibor Sziklai. Na priredbama ih prati 
tukuljski orkestar Prekovac pod vodstvom 
Stipana Agića. : 

Z. Mandić 


HRVATSKA KARMELSKA PROVIN- 
CIJA SVETOGA OCA JOSIPA, jedina 
karmelska redodržava u Hrvatskoj, s uprav- 
nim sjedištem u Remetama (Zagreb). Kar- 
melićani (lat. Ordo Fratrum Beatae Mariae 
Virginis de Mote Carmelo — OCD) došli su 
u Hrvatsku nakon Drugoga svjetskoga rata 
iz jedinoga karmelićanskoga samostana na 
području tadašnje Jugoslavije, u Somboru. 
Onje utemeljen 1904. i pripadao je madžar- 
skoj poluprovinciji sv. Stjepana Kralja, ko- 
ja se 1902. odijelila od austrijske redodrža- 
ve sv. Leopolda Kralja. Od osnutka u som- 
borskom je samostanu kao jedini Hrvat bo- 
ravio i sluga Božji o. Gerard Tomo Stantić. 
Stvaranjem Kraljevine Srba, Hrvata i Slo- 
venaca 1918. samostan u Somboru izdvo- 
jenje iz madžarske poluprovincije i izravno 
je podvrgnut upravi Generalne kuće karme- 
lićana u Rimu. 


God. 1926. u somborskom se samosta- 
nu osniva malo dječačko sjemenište karme- 
lićana, iz kojega su proizašli mnogobrojni 
mjesni karmelski redovnici (Hrvati, Ma- 
džari, Nijemci i Rumunji). U to vrijeme u 
somborskom samostanu boravi petnaest re- 
dovnika, mladi su na studiju u Poljskoj, na 
gori Karmelu i u Rimu. 


God. 1958. skupina od pet redovnika i 
deset sjemeništaraca iz Sombora odlazi u 
Hrvatsku, najprije u samostan sestara kar- 
melićanki Božanskoga Srca Isusova u Hr- 

vatski Leskovac, a 1959. od zagrebačkoga 
nadbiskupa Alojzija Stepinca dobivaju na 
korištenje stari pavlinski samostan u Reme- 
tama, čime red proširuje svoje djelovanje i 
u Hrvatsku. Somborski samostan ostaje i 
dalje kuća novicijata, a samostan u Remeta- 
ma postaje odgojna kuća za sjemeništarce, 
bogoslove i braću laike. God. 1963. karme- 
lićani preuzimaju upravu svetišta Najvjer- 
nije Zagovornice Hrvatske u zagrebačkom 
naselju Remete i upravu župe Majke Božje 
Remetske. God. 1969. somborski i remet- 
ski samostan dobivaju prvi stupanj samo- 
stalnosti — povjereništvo — dekretom o. Mi- 
kelanđela od sv. Josipa, generala reda. Pr- 
vim povjerenikom imenovan je o. Ante 
Stantić, a u lipnju 1990., na provincijalnom 
kapitulu, karmelićanski red u Hrvatskoj po- 
dignut je dekretom o. Filipa Sainz de Ba- 
randa, generala reda, na stupanj samostalne 
redodržave — Hrvatske karmelske provinci- 
je sv. Oca Josipa. Provincija je uzela ime po 
sv. Josipu, koji se u karmelićanskom redu 
štuje odmah nakon Blažene Djevice Marije. 
Prvi redodržavnik bio je o. Zdenko Križić. 
Danas ima 56 redovnika te samostane u 
Somboru, u Zagrebu (Remete), u Splitu 
(Kamen), u Krku (otok Krk), na Buškom je- 
zeru (Bosna i Hercegovina) te u Sofiji (Bu- 
garska). Dva Hrvata iz Bačke bili su na čelu 
Provincije: Ante Stantić u tri mandata 
(1969.-72., 1975.-84.) i Ivan Keravin u jed- 
nom mandatu (1972.-75.). 


God. 1987. hrvatski karmelićani osno- 
vali su Institut za kršćansku duhovnost pri 


Grb Hrvatske karmelske provincije 
sv. oca Josipa 

Katoličkom bogoslovnom fakultetu u Za- 
grebu. 


Karmelićanska crkva i samostan 
u Somboru početkom XX. st. 


U somborskom samostanu od 2005. 
djeluje i Duhovni centar 0. Gerarda, koji je 
otvorenoga tipa i organizira duhovne vje- 
žbe za svećenike, redovnike, redovnice i 
vjernike svih životnih dobi, a tijekom kori- 
zme i Korizmene duhovne večeri, koje se, 
radi većeg sudjelovanja vjernika, redovito 
održavaju u prostorijama Hrvatskoga doma 
u Somboru. 

Lit.: A. Stantić, Karmelićani, Zagreb, 1995; Opći 
religijski leksikon, Zagreb, 2002; Zvonik, 2/2009, 
Subotica. 


M. Miloš 


HRVATSKA KATOLIČKA ORLICA U 
SUBOTICI, mjesna katolička organizacija 
za odgoj ženske mladeži u intelektualnom, 
moralnom i tjelesnom pogledu. U Hrvat- 
skoj se orlovstvo među djevojkama razvija, 
poput onoga među mladićima, nakon veli- 
koga sveorlovskoga sleta u Mariboru 1920. 
Ubrzo je ustanovljena tjelovježbačka orga- 
nizacija Sveza gimnastičkih odsjeka, u ko- 
joj je javno istican simbol orlovske misli 
Bog živi! Imala je tri okružja — učenica, dje- 
vojaka i mladih junakinja— a od 2. III. 1922. 
njezine se članice nazivaju orlicama i biraju 
sv. Ivanu Orleansku za zaštitnicu. Kao i u 
orlova, u vanjskoj djelatnosti najviše se 
opažala gimnastička aktivnost s priredba- 
ma, sletovima i ostalim manifestacijama, 
što je preuzeto iz sokolskoga pokreta, no 

tjelesni je odgoj bio usko vezan uz vjerski 
odgoj i ostvarenje načela Katoličke akcije u 
orlovstvu. Savez hrvatskih orlica osnovan 
je7.VIlI. 1925. u Zagrebu, odakle se pokret 
širi u Sarajevo, Šibenik, Split, Đakovo i Su- 
boticu. Od 1927. predsjednica Saveza hr- 
vatskih orlica bila je Marica Stanković. 


Hrvatska katolička orlica u Subotici 
utemeljena je 1925. Predsjednice su bile 
Zlata Vrbanjac i Marija Cinderić, a tajnica 
Marija Čović, koja se poslije osobito istak- 
nula u križarskom pokretu. Vježbale su u 
istim prostorijama kao i članovi Hrvatsko- 
ga katoličkoga orla i stom su organizacijom 
usko surađivale. 


Ž e 
E LORLICA“ * 


hak = 


Pečat Hrvatske : 
katoličke orlice u Subotici 


Potkraj 1929., nakon uvođenja diktatu- 
re, ukinuto je i orlovstvo, pa je Savez hrvat- 
skih orlica sve do uspostave komunizma 
nastavio djelovati u sklopu Velikoga križar- 
skoga sestrinstva, bez tjelovježbačkih ak- 
tivnosti, ali u duhu Katoličke akcije. 


Lit.: P. Pekić, Povijest Hrvata u Vojvodini, Zagreb, 
1930; L. 1. Krmpotić, Od sokolstva do križarstva u 
Bačkoj, Glasnik Pučke kasine, br. 7-8/2005—10 /2005, 
Subotica; S. Mačković, Hrvatski katolički orao — 
Subotica kroz arhivsko gradivo, Klasje naših ravni, 


3-4/2007, Subotica. ; 
S. Bačić 


HRVATSKA KATOLIČKA ZAJEDNI- 
CA U BUDIMPEŠTI, neformalna organi- 
zacija utemeljena 1993. zauzimanjem dje- 
latnih budimpeštanskih Hrvata: Katarine 
Gubrinski-Takač, Janje Horvat, Eve i Mar- 
tina Išpanovića, Marina Mandića, Lajoša 
Škrapića, Marije Velin-Gregeš, Stipana Vu- 
jića i dr. Na čelu joj je bio vlč. Ante Kneže- 
vić, prognani svećenik iz Batine u Hrvat- 
skoj. Redovite mise na hrvatskom jeziku, 
koje su okupile mnogobrojne Hrvate iz Bu- 
dimpešte i okolice, najprije se održavaju u 
crkvi na Trgu ruža (ROzsak tere), zatim na 
Franjevačkom trgu (Ferenciek tere), sve 
dok »hrvatskom crkvom« nije određena cr- 


kva Sv. Mihajla u Vackoj ulici (Vaci u.), ko- 
ja je postupno izrasla u hrvatsko crkveno i 
kulturno središte. Zajednica organizira pu- 
tovanja u Rim i druga hodočastilišta, susre- 
te crkvenih pjevačkih zborova Hrvata u 
Mađarskoj i Hrvatskoj, nastupe poznatih 
pjevača iz Hrvatske, širi hrvatski katolički 
tisak. Nakon povratka vlč. Kneževića u Hr- 
vatsku 1999., mise na hrvatskom jeziku vo- 
di fra Vilim Tot, podrijetlom iz Hrvatske 
Kemlje (madž. Horvatkimle). 

Ž. Mandić 


HRVATSKA KULTURNA ZAJEDNI- 
CA, kulturno-prosvjetna organizacija bu- 
njevačkih Hrvata u Čantaviru. Osnovana je 
6. II. 1938. na inicijativu Lajče Matkovića, 
mladoga kapelana župe sv. Antuna Pado- 
vanskoga, koji je tu službovao od 1. VIII. 
1937.,a Čantavir mu je bio i prva župa na- 
kon završenih studija u Zagrebu i Đakovu. 
Svrha je organizacije bilo okupljanje Bu- 
njevaca iz Čantavira i okolnih salaških na- 
selja u jedno društvo, koje je trebalo skrbiti 
za njihov kulturni život. Na osnivačkoj 
skupštini za predsjednika je izabran Lošo 
Vojnić Tunić, za potpredsjednika Grgo Voj- 
nić Zelić, za tajnika velečasni Lajčo Matko- 
vić, za blagajnika Vranje Pletikosić, za knji- 
žničara Beno Stantić, a za domaćina Pajo 
Tonković. Nakon osnutka Društva u njegov 
se rad uključilo dvadeset članova. 


Čantaviru su u to doba djelomično 
upravno pripadali i gravitirali dijelovi su- 
botičkih pustara naseljeni pretežito hrvat- 
skim stanovništvom — Klisa, Verušić i Žed- 
nik. Dva su razloga potaknula organiziranje 
čantavirskih Hrvata radi zaštite kulturnoga 
i nacionalnoga identiteta: osnivanje mno- 
gobrojnih madžarskih društava u Vojvodini 
tijekom 1930-ih, pa tako i u Čantaviru, koja 
su isprva okupljala imjesne Židove i Hrvate 
koji su govorili madžarski, ali su zbog de- 
sničarskoga ekstremizma poslije bili isklju- 
čeni, ali i politika »reslavizacije« mjesnoga 
hrvatsko-bunjevačkoga stanovništva, po- 
madžarenoga u vrijeme Austro-Ugarske 
zbog radikalnoga školskoga sustava i mje- 
šovitih brakova. Ta je »reslavizacija« me- 
đutim u praksi značila i pohađanje srpske 
škole te učenje srpskoga jezika. 


HRVATSKA KULTURNA ZAJEDNICA 


Djelovanje Društva nedovoljno je istra- 
ženo, a nije poznato ni gdje se i kada član- 
stvo sastajalo. Može se osnovano pretpo- 
staviti da su se sastanci održavali u mjesnoj 
župi, kojom je upravljao vlč. Gaspar 
Takacs, ili na nekom većem imanju članova 
Zajednice. Kako je kapelan Matković pre- 
mješten već u kolovozu iste godine u obli- 
žnju župu sv. Marka u Žedniku, Zajednica 
je izgubila i tajnika i glavnoga pokretača, a 
vjerojatno je na novu župu privukao i dio 
članstva koji je bio bliži njegovoj novoj žu- 
pi. Udruga nije djelovala nakon ulaska ma- 
džarske vojske u Čantavir 13. IV. 1941. 


Lit.: Subotičke novine, 6/1938, Subotica. 
M. Bara iR. Sedlar 


HRVATSKA KULTURNA ZAJEDNI- 
CA, SAVEZ HRVATSKIH PROSVJET- 
NIH RADNIKA I DRUŠTAVA U SUBO- 
TICI, krovni savez udruga bačkih i baranj- 
skih Hrvata. U djelovanju je češće korišten 
skraćeni naziv Hrvatska kulturna zajednica 
(HKZ). Utemeljen je na inicijativu Blaška 
Rajića i Matice subotičke radi bolje organi- 
zacije rada i djelovanja društava bačkih i 
baranjskih Hrvata. Osnovana je 8. III. 
1936., uoči velike subotičke proslave 250. 
obljetnice zadnje velike seobe Bunjevaca. 
Na osnivačkoj skupštini u prostorijama 
Matice subotičke među 51 osnivačem bili 
su i biskup Lajčo Budanović, Blaško Rajić, 
Bolto Dulić, Marko Horvacki, Matej i Mili- 
voj Jankač, Mihovil Katanec, Marko Kun- 
tić, Dragan Mrljak, Ive Prćić, Petar Eveto- 
vić, Ivan Kujundžić, Antun Matarić, Petar 
Pekić, Mićo Skenderović, Ivan Tolj, Antun 
Vojnić Tunić, Grga Vuković i drugi. Kra- 
ljevska banska uprava Dunavske Banovine 
u Novom Sadu 23. I. 1937. odobrila je pra- 
vila i djelatnost HKZ-a. Predsjednik je bio 
Blaško Rajić, tajnik Mihovil Katanec, bla- 
ćić. Prema Statutu svrha Društva bilo je »ši- 
renje prosvjete utemeljene na kršćanskoj 
religioznoj i moralnoj osnovi uopće, a hr- 
vatske autohtone (samonikle) kulture napo- 
se; nadalje podizanje moralnog, materijal- 
nog i socijalnog blagostanja Hrvata uopće, 
au Subotici, Somboru i njihovoj okolici na- 
pose«. HKZ je imao više sekcija: književ- 

no-umjetničku (pročelnik je bio Ive Prćić), 
privrednu, za narodnu zaštitu i dr., a organi- 
zirao je i prela. U Zagrebu je početkom stu- 
denoga 1938. utemeljen pododbor HKZ-a, 
koji je početkom 1940. postao samostalna 
udruga Društvo bačkih Hrvata, a istodobno 
je bio i član HKZ-a. Temelji su djelovanja 
HKZ-a bili hrvatstvo i katolicizam. Utjecaj 
vjerskih čimbenika bio je jasan, što se oči- 
tovalo i 14. XI. 1939., kadje HKZ organizi- 
rao svečanu akademiju u čast Nikole Tave- 
lića. Nakon stvaranja Banovine Hrvatske 
HKZ je postao središtem hrvatskoga nacio- 
nalnoga društveno-kulturnoga rada u Bač- 
koj i Baranji. 


PRAVILA 


WEVYATEKE EIZLTUNSE ZAJEDNICE 
SAVEZA HEVATSKIH PROSVJETNIH 
EuaišHiEA i baušrava 
Ki SEEHOTACE 
ztiš 


Pravila Hrvatske kulturne zajednice u Subotici 


Nakon uspostave madžarske vlasti 
HKZ isprva nije dobio odobrenje za nasta- 
vak rada: u odgovoru na molbu za registra- 
ciju iz 29. V. 1941. dano je negativno poli- 
cijsko izvješće o radu i djelovanju HKZ-a, 
ali i poimenične karakteristike pojedinih 
dužnosnika i članova, pa se za Blaška Raji- 
ća ističe njegovo protumadžarsko djelova- 
nje 1918. pri dolasku tih područja pod srp- 
sku vlast, a za biskupa Budanovića da je 
panslavenski agitator, madžaromrzac te da 
je utjecao na posrbljivanje ovdašnjih Bu- 
njevaca. Međutim, poslije je odobrenje 
ipak dobiveno te je HKZ nastavila djelovati 
i za vrijeme rata okupljajući sva hrvatska 
društva u Bačkoj i Baranji te koordinirajući 
njihov rad u okviru Hrvatskog prosvjetnog 
doma. Predsjednik je i dalje bio Blaško Ra- 

jić, dok su njegovi zamjenici bili Ive Prćić, 
Jerko Zlatarić i Antun Matarić, tajnici Pajo 
Ivković Ivandekić, Lazo Prćić i Bela Bačli- 
ja, blagajnik Ento Ostrogonac, kontrolori 
Lajčo Dulić i Grgo Skenderović, upravitelj 
Hrvatskog prosvjetnog doma Ivo Stantić, a 


šav, 


sjednice skupštine: 7.11. 1942., 28.11. 1943. 
(nazočilo 74 člana) i 19. IX. 1943. 


KI ZAJEDANBCU 
tajuiki 


fi 
be m 


Pečat te potpisi predsjednika i tajnika 
HKZ u Subotici 


Nakon rata 10. VI. 1945. u Pučkoj kasi- 
ni održana je skupština Hrvatske kulturne 
zajednice bačkih i baranjskih Hrvata, na ko- 
joj je izabrana uprava koju su činili Matija 
Evetović kao predsjednik te Jerko Zlatarić, 
Antun Matarić i Blaško Stražarković kao 
potpredsjednici. Za tajnike su izabrani Lju- 
devit Vujković Lamić i Ivan Bošnjak, za 
blagajnika Ento Ostrogonac, za upravitelja 
Hrvatskog prosvjetnog doma Ivo Stantić, a 
skih sveučilištaraca Josipa Dulića, Josipa 
Tilija, Vojislava Pešuta, Dragutina Miloja, 
Franje Malagurskog, Milke Skenderović 1 
Mirka Vidakovića, osnovana je 9. XII. 
1945. podružnica u Zagrebu. HKZ je saku- 
pljala 1 podijelila garderobu za siromašne i 
žrtve rata. Međutim, u promijenjenim poli- 
tičkim okolnostima nije više bilo moguće 
djelovanje HKZ te je ona ubrzo prestala po- 
stojati. 
Izvori: Historijski arhiv Subotica, F: 47.1488. IV 
8299/39; F: 60.P 122/1941; Privatna pismohrana 
Ljudevita Vujkovića Lamića mlađeg iz Subotice. 
Lit.: Subotička Danica ili bunjevačko-šokački ka- 
lendar (sa slikama) za prostu godinu 1938., Suboti- 
ca, 1937; Osnovan je »Odbor Hrv. Kulturne Zajed- 
nice« u Zagrebu, Klasje naših ravni, 5, Subotica, 
1938; M. Evetović, Kulturna povijest bunjevačkih i 
Šokačkih Hrvata (rukopis); Szabadka Palicsfiirdo 
utmutatoja, b.m., 1943; I. Stantić, Hrvatska kultur- 
na zajednica u Subotici i njen značaj u kulturnom i 


društvenom životu Hrvata — Bunjevaca, Zbornik 
Ivana Antunovića, 4-5, Subotica, 1994; Lj. Vujko- 
vić Lamić, Sjećanje na Hrvatsko pjevačko društvo 
»Neven« (od 1920. do 1946. god.) Klasje naših 
ravni , 1/1999, Subotica; J. Temunović, Subotička 
matica, Subotica, 2002. 


S. Mačković i Lj. Vujković Lamić 


HRVATSKA MANJINSKA SAMOU- 
PRAVA, naziv za mjesna samoupravna ti- 
jela Hrvata u Madžarskoj. Kada su 30. IX. 
1990. u Madžarskoj održani izbori za mje- 
sne samouprave, jedan od najvažnijih do- 
gađaja u preustroju vlasti bilo je ukinuće su- 
stava vijeća koja su provodila odluke sredi- 
šnjih tijela vlasti te osnivanje samouprava s 
pravom odlučivanja o mjesnim problemi- 
ma sa širokim ovlastima. Pravo na izbore 
manjinskih samouprava osigurao je Zakon 
o pravima nacionalnih i etničkih manjina iz 
1993., a prvi izbori održani su 1994., kada 
su Hrvati u Madžarskoj, na demokratskim 
izborima, utemeljili svoje manjinske samo- 
uprave na čelu s peteročlanim vodstvom 
(predsjednik, dopredsjednik i tri člana). Te 
su godine diljem zemlje utemeljili 51, 
1998.—71,2002.— 107, ana posljednjim iz- 
borima 2006. čak 115 hrvatskih manjinskih 
samouprava. Od toga je 13 u Bačko-kiškun- 
skoj (Aljmaš, Bikić, Baja, Baćino, Baškut, 
Čavolj, Čikerija, Dušnok, Gara, Kaćmar, 
Kalača, Kečkemet, Santovo), 4 u Peštan- 
skoj (Andzabeg /madž. Erd/, Bata /madž. 
Szazhalombatta/, Senandrija, Tukulja), 3 u 
Biloj (Fejerskoj) županiji (Erčin /madž. Er- 
csi/, Pentela /madž. Dunaujvaros/ i Stolni 
Biograd /madž. Szekesfehćrvar/), 1 u Čon- 


Grb Hrvatske 
manjinske samouprave u Segedinu 


HRVATSKA MATICA ISELJENIKA 


gradskoj županiji (Segedin) i 17 u budim- 
peštanskim okruzima. Njih obuhvaćaju i 
djelatnost im usklađuju županijske, Glav- 
nogradska i Hrvatska državna samouprava. 
Svaka je hrvatska manjinska samouprava 
samostalna pravna osoba sa svojim poseb- 
nim godišnjim planovima i proračunom. 
Pri kraju svake godine na javnoj tribini vod- 
stvo izvješćuje članstvo samouprave o pro- 
teklom radu i proračunu. Međutim, za ne- 
smetano i zakonito djelovanje manjinskih 
samouprava još ni danas nisu osigurani po- 
željni pravni i materijalni uvjeti. 

Lit.: M. Karagić, Moramo biti odlučni i složni, Hr- 
vatski kalendar 1996, Budimpešta, [1995]; M. 
Mandić, Budimpeštanski Hrvati u manjinskom sa- 


moupravljanju, Hrvatski kalendar 2003, Budimpe- 
šta, [2002]; http://www.horvatok.hu 


Ž. Mandić 


HRVATSKA MATICA ISELJENIKA, 
središnja nacionalna ustanova čija je zada- 
ća održavanje veza s hrvatskim iseljenici- 
ma te s pripadnicima hrvatskih autohtonih 
manjinskih zajednica u europskim zemlja- 
ma. Utemeljena je u Zagrebu 20. II. 1951. 
kao Matica iseljenika Hrvatske, u čemu su 
sudjelovali ponajprije povratnici iz iseljeni- 
štva. Današnje je ime dobila 28. XII. 1990. 
Zakonom o Hrvatskoj matici iseljenika, ko- 
ji uređuje osnove njezina ustroja i djelova- 
nja. Statutom od 1992. definirana je kao 
središnja nacionalna ustanova za obavlja- 
nje djelatnosti koja je od važnosti za položaj 
hrvatskih iseljeničkih zajednica i za hrvat- 
ske etničke manjine u drugim državama, za 
iseljenike s teritorija Republike Hrvatske i 
za Hrvate koji žive ili rade u inozemstvu i 
članove njihovih obitelji te skrbi i promiče 
njihove odnose i veze s domovinom. 
Suradnjom s iseljeničkim udrugama i 
hrvatskim manjinskim zajednicama i orga- 
niziranjem različitih kulturnih, prosvjetnih, 
sportskih te nakladničkih i informativnih 
programa pridonosi očuvanju kulturne ba- 
štine i nacionalnoga identiteta Hrvata u ise- 
ljeništvu i hrvatskim manjinskim zajedni- 
cama u susjednim zemljama, pri čemu svo- 
je aktivnosti prilagođava njihovim specifič- 
nim potrebama u njihovim domicilnim dr- 
žavama. Sudjeluje iu humanitarnim, ekološ- 

kim, obnoviteljskim i razvojnim programi- 
ma te potiče dijalog s Hrvatima u iseljeni- 
štvu i hrvatskim manjinskim zajednicama u 
susjednim zemljama. Djelovanje ostvaruje 
preko Odjela za školstvo, znanost i sport, 
Odjela za kulturu, u sklopu kojega je i Od- 
sjek za autohtone hrvatske manjine, te dru- 
gih odjela. Osim preko središnjice u Zagre- 
bu programi se ostvaruju i preko podružni- 
ca, od kojih je za Hrvate u Vojvodini i Ma- 
džarskoj najznačajnija podružnica u Vuko- 
varu (od 2004., a prije toga postojala je po- 
družnica u Osijeku). Od utemeljenja 1951. 
izdaje knjige i razne periodičke publikacije 
s područja iseljeničke tematike na hrvat- 
skom i stranim jezicima radi promocije hr- 
vatske kulture u svijetu u svim područjima: 
od umjetnosti, znanosti, kulture i sporta do 
gospodarstva. Na godinu se objavi do 5 
knjiga, a u posljednje vrijeme pojavljuju se 
i elektronička izdanja. Nakladnička djelat- 
nost sastoji se od triju nizova: Hrvati u svi- 
jetu, Hrvatska književnost izvan domovine 
te Hrvatski znanstvenici u svijetu. Među pe- 
riodičkim publikacijama duljinom izlaže- 
nja ističu se dva časopisa: mjesečnik Mati- 
cai godišnjak Hrvatski iseljenički zbornik. 
Serijske publikacije HMI-ja redovito dono- 
se tekstove o Hrvatima iz Vojvodine, koje 
pišu autori iz Hrvatske, Madžarske i Vojvo- 
dine. 

Publikacija Hrvatske matice iseljenika 
u povodu Tjedna Hrvata iz Vojvodine 1998. 


Odjel za nakladništvo ima i razvijenu 

prikupi u prosjeku 150 novih naslova iselje- 

ničkih knjiga i 60 časopisa iz tridesetak ze- 
malja svijeta, uključujući i knjige iz Vojvo- 
dine i Republike Srbije, koje se redovito 
predstavljaju u projektu Hrvatske knjige iz- 
van Hrvatske na međunarodnom sajmu 
knjiga Interliber i pohranjuju u Nacional- 
noj i sveučilišnoj knjižnici u Zagrebu. Pro- 
jekt Hrvatske knjige izvan Hrvatske nastoji 
ubaštiniti u nacionalni knjižni fond sve hr- 
vatske knjige koje se tiskaju u inozemstvu 
ili među hrvatskim autohtonim zajednica- 
ma u europskim zemljama. 


Od 1990. ravnatelji HMI-ja bili su Boris 
Maruna (u dva mandata), Vinko Nikolić, 
Ante Beljo, Nikola Jelinčić, Danira Bilić te 
Katarina Fuček (u dva navrata). 

Osim sa zapadnoeuropskim i preko- 
morskim hrvatskim iseljeništvom, razvija i 
živu suradnju s pripadnicima hrvatskih ma- 
njinskih zajednica u Austriji, Crnoj Gori, 
Češkoj, Italiji, Madžarskoj, Makedoniji, 
Rumunjskoj, Slovačkoj, Sloveniji i Srbiji. 
Svake se godine organiziraju i aktivnosti 
koje se izravno dotiču Hrvata u Bačkoj: u 
Zagrebu su održani samostalni Tjedan Hr- 
vata iz Mađarske 1997. i Tjedan Hrvata iz 
Vojvodine 1998.; zajednički Tjedni hrvat- 
skih manjina na kojima su nastupili i Hrvati 
iz Vojvodine i Madžarske održani su tako- 
đer u Zagrebu 2001., 2002., 2004. i 2008.; 
od 1996. u Zagrebu se organizira Forum hr- 
vatskih manjina kao stručni skup na kojem 
se razmatraju status, problemi i aktualnosti 
u manjinskim zajednicama, na kojima su 
uvijek sudjelovali predstavnici iz Vojvodi- 
ne i Madžarske; na Danima pučkoga teatra 
u Hercegovcu, koje organiziraju Hrvatska 
matica iseljenika i Hrvatska čitaonica iz 
Hercegovca, sudjelovale su amaterske ka- 
zališne družine iz Bačke: HKC Bunjevačko 
kolo iz Subotice, HKPD Matija Gubec iz 
Tavankuta, HKUD Vladimir Nazor iz Som- 
bora, HKUD Ljutovo iz Ljutova, KPZH Šo- 
kadija iz Sonte; godišnju nagradu za kultu- 
ru Vajselo, koja se dodjeljuje hrvatskomu 
selu za koje se ocijeni da ju je u toj godini 
zavrijedilo zbog svojega cjelokupnoga do- 
prinosa na području kulture, očuvanja jezi- 
ka i nacionalnoga identiteta svojih stanov- 
nika, dobili su Tavankut 2002., Bački Mo- 
noštor 2004. i Novi Slankamen 2007.; u Za- 


grebu se predstavljaju književnici, pjesnici, 
kulturno-umjetnička društva iz Vojvodine i 
Madžarske; pruža financijsku potporu za 
održavanje kulturnih programa u domicil- 
noj državi (subotička Dužijanca, Tragovi 
Šokaca od Gradovrha do Bača 1688.-2008. 
i sl.), za gostovanje hrvatskih folklornih 
društava u Hrvatskoj ili nabavu instrume- 
nata i izradu narodnih nošnji; nabavlja knji- 
ge, leksikone, enciklopedije ustanovama i 
školama; organizira ljetne tečajeve hrvat- 
skoga jezika u Novom Vinodolskom te ško- 
le folklora u Crikvenici i drugdje, na kojima 
redovito sudjeluju članovi kulturno-umjet- 
ničkih društava iz Vojvodine i Madžarske; 
organizira radionice narodnih nošnji i kaza- 
lišne radionice na kojima sudjeluju članovi 
kulturnih ili kazališnih udruga iz Vojvodi- 
ne; u suradnji s Ministarstvom znanosti, 
obrazovanja i športa pomagala je pri upisu 
studenata iz Vojvodine na sveučilišta u Hr- 
vatskoj 1995.-2005. informiranjem, orga- 
niziranjem priprema za razredbene ispite i 
smještaje u studentske domove. 


Lit.: Hrvatski leksikon, 1, Zagreb, 1995; Hrvatska 
enciklopedija, 4, Zagreb, 2002. 


M. Hećimović i V. Kukavica 


HRVATSKA PRIVREDNA OMLADI- 
NA (HOP), subotička radnička udruga. Na 
osnivačkoj skupštini 18. XII. 1939. u Hr- 
vatskom prosvjetnom domu u Harambaši- 
ćevoj 4 oko 50 članova izabralo je za prvo- 
ga predsjednika frizera Aleksandra Marko- 
vića, za potpredsjednika gradskoga činov- 
nika Miloša Ljubomira, za tajnike Solu Voj- 
nića i Matiju Marušića, a u upravi su bili još 
i Dragi Kolesarić, Lajčo Gršić i Grgo Kova- 
čić. Svrha Društva, kako je navedeno u Pra- 
vilima koja su vlasti odobrile 8. III. 1940., 
bila je »pružiti svojim članovima kao budu- 
ćim privrednicima prilike i mogućnost da 
se izobraze u općoj kulturi i prosvjeti, da 
razvije među njima smisao za stručnu spre- 
mu i opći društveni saobraćaj«. Udruga je 
djelovala u Hrvatskom prosvjetnom domu. 
Nastavila je raditi i za vrijeme madžar- 
ske uprave, iako joj je prvi put odbijena re- 
gistracija. Odobrenje za ponovnu registra- 
ciju, tj. nastavak rada, dobila je 23. VI. 
1941., kad je imala 224 člana (146 muških i 

78 ženskih), koji su svi bili »Hrvati ili su se 
osjećali Hrvatima«, kako se navodi u poli- 
cijskom izvješću od 20. VI. 1941. Prema iz- 
vješću uredu gradonačelnika iz 1943., koje 
je potpisao tadašnji tajnik HOP-a Beno 
Hajduk Vojnić, Društvo je imalo 164 člana, 
koji su poimence popisani. Potkraj 1943. 
predsjednik je bio Stipan Stipić. 


Pečat Hrvatske privredne omladine u Subotici 


Sačuvani podaci o djelovanju za vrije- 
me rata upućuju na sportske i prosvjetno- 
kulturne aktivnosti udruge, a uopće ne doti- 
ču privredni život. Redovito su se održavali 
»članski sastanci« u društvenim prostorija- 
ma. Bilojeizamjeraka da neki učenici, koji 
nisu bili članovi HOP-a, ondje igraju stolni 
tenis. Na »članskom sastanku« 5. I. 1944. 
Mirko Huska čitao je svoj književni sastav 
Promašen život, a Vlado Đanić primijetio je 
da pisac miješa ikavicu i ijekavicu. Glavna 
godišnja skupština održana je 16.1. 1944.,a 
iz njezina se zapisnika doznaje da je prote- 
kle godine održana 21 odborska sjednica, 
12 članskih sastanaka, a ukupan broj člano- 
va bio je 159. Od toga ihje 19 bilo na vojnoj 
dužnosti, 47 ih je brisano, sedam je dalo 
ostavke, a troje je preminulo. Društvo je ta- 
da imalo šest sekcija: stolnotenisku (70 čla- 
nova), šahovsku (28 članova), nogometnu 
(sedam članova), tamburašku, prosvjetnu te 
»glumačko-diletantsku«. Ovu posljednju 
vodio je Blaško Stražarković, radila je bez 
ikakvih tehničkih preduvjeta, no s »ushiće- 
nim poletom i velikom voljom«, te je uspje- 
la prirediti osam igrokaza tijekom 1943. 


Među članstvom je bilo i komunistički 
orijentirane mladeži (Ivan Vuković Slikar, 
Lazo Horvacki i dr.) te su iz njihovih redova 
u svibnju 1944. u gradski komitet SKOJ-a 
izabrani Petar Horvacki, Remija Gabrić 1 
Vlado Đanić. 


Nema točnih podataka o datumu pre- 
stanka rada Društva, ali kako su se mnogi 

članovi aktivno uključili u različita područ- 
ja vlasti nakon uspostave socijalističkoga 
režima, može se pretpostaviti da se udruga 
ugasila zbog neaktivnosti. 


Fragmentarno sačuvana arhivska građa 
te udruge — samo 9 predmeta, koja je bila 
pomiješana s građom fonda F:052. Hrvat- 
sko pjevačko društvo Neven, izdvojena je u 
poseban fond Historijskoga arhiva u Subo- 
tici. 

Izvori: Historijski arhiv Subotica: F: 220 Hrvatska 
privredna omladina, F: 60. P3143/1941. 


Lit.: Subotičke novine, 29. XII. 1939, Subotica; B. 
Ištvančić, O uvođenju hrvatskog jezika 50-ih godi- 
na XX. stoljeća: Prisjećanje Marka Horvackog Pa- 
livukova, Klasje naših ravni, 9-10/2007, Subotica. 


S. Mačković 


HRVATSKA PUČKA STRANKA (HPS), 
međuratna politička stranka kršćansko-so- 
cijalne orijentacije. U parlamentarnom raz- 
doblju Kraljevine SHS djelovala je pretež- 
no u Bosni i Hercegovini, u Banskoj Hr- 
vatskoj i Slavoniji te u Dalmaciji, ali ina 
prostoru Bačke, odnosno Vojvodine. Nasta- 
nak stranke usko je povezan s djelovanjem 
Hrvatskoga katoličkoga pokreta (HKP), 
koji je pokrenuo krčki biskup Antun Mah- 
nić (1850.-1920.). Prvi politički članak 
HKP-a objavljen je u katoličkom dnevniku 
Riječke novine uoči Božića 1912. iu njemu 
je zauzeto stajalište narodnoga jedinstva 
Hrvata, Slovenaca i Srba. Dio članova Hr- 
vatskoga katoličkoga seniorata (HKS), koji 
je kao organizacija katoličkih intelektuala- 
ca djelovao u okviru HKP-a, već tijekom 
rata podupire formiranje južnoslavenske 
države i uspostavu jedinstva crkava promi- 
čući ekumenski dijalog. To je posebice za- 
stupao Petar Rogulja: u Senioratu se otvo- 
reno zauzimao za uzajamnost Bugara, Srba, 
Slovenaca i Hrvata, a svojuje političku ide- 
ologiju sintetizirao i objavio 1916. u članku 
Pred zoru, koji je utjecao na jačanje juž- 
noslavenske ideologije među članstvom 
HKS-a i HKP-a. Nakon formiranja Kralje- 
vine SHS ta je skupina seniora potaknula i 
pitanje pokretanja vlastite stranke. I prije 
njezina formalnoga pokretanja već potkraj 
1918. skupina seniora okupljena oko zagre- 
bačkoga dnevnika Narod, odnosno Narod- 

na politika, koji su poslije postali i utemelji- 
teljima stranke, uključila se u rad Narodno- 
ga vijeća SHS te su sudjelovali i pri uspo- 
stavi Države Slovenaca, Hrvata i Srba u Za- 
grebu. Oni su nakon ujedinjenja i formira- 
nja Kraljevine SHS aktivno sudjelovali u 
radu Privremenoga narodnoga predstavni- 
štva (PNP) te su s članovima sestrinske Slo- 
venske ljudske stranke (SLS) utemeljili Ju- 
goslavenski klub od 19 zastupnika, kojemu 
su se poslije priključili i predstavnici bač- 
kih Hrvata: svećenici Blaško Rajić i Ivan 
Evetović te građanski političari Martin Ma- 
tić, Stipan Vojnić Tunić i Vranje Sudarević. 


Mihovil Katanec, 
tajnik mjesne 
organizacije 
HPS-a u Subotici 


Konkretni koraci oko osnivanja HPS-a 
na području Banske Hrvatske i Slavonije 
poduzeti su na zasjedanju HKS-a u Zagrebu 
7. V. 1919. Tada su seniori na Roguljin pri- 
jedlog, a u nazočnosti nadbiskupa Bauera, 
izmijenili Statut HKS-a te donijeli posebne 
zaključke u 12 točaka, pri čemu se u po- 
sljednje dvije točke naznačuje potreba po- 
kretanja nove pučke stranke, supozorenjem 
da katolički svećenici i članovi Seniorata 
mogu djelovati samo u sklopu HPS-a. Već 
17. VII. 1919. upućivanjem Memoranduma 
o suvremenom položaju katolika u državi 
Kraljevini SHS (sastavljen 14. VII. 1919. u 
Zagrebu) katoličkomu episkopatu seniori 
su zatražili i dobili blagoslov od najviših cr- 
kvenih krugova za pokretanje rada HPS-a. 
Nakon te odluke pristupilo se formiranju 
stranačkih organizacija na cijelom prostoru 
nove države, a za čelnu osobu izabran je Pe- 
tar Rogulja. On je još potkraj travnja i po- 
četkom svibnja, bez odobrenja episkopata, 
zajedno s predsjednikom SLS-a Antonom 
Korošecom boravio u Dalmaciji i Bosni i 


Hercegovini te je s grupom tamošnjih seni- 
ora počeo organizirati prve pokrajinske 
stranačke organizacije HPS-a, a prema ka- 
snijem pisanju Subotičke Danice već se ta- 
da zanimao i za razvoj stranačke organiza- 
cije u Bačkoj. U tom početnom radu Rogu- 
lji i Korošecu u Dalmaciji je napose poma- 
gao don Stanko Banić i provincijal fra 
Frano Lulić, a u Hercegovini fra Dominik 
Mandić, fra Didak Buntić i provincijal Da- 
vid Nevistić, dok su u Bosni na organizaciji 
HPS-a radili mons. Karlo Cankar i fra Juli- 
jan Jelinić. Iako su hrvatski katolički senio- 
ri bili programski utemeljitelji HPS-a, oni 
nikada nisu poistovjećivali Seniorat sa 
strankom. Naime, ona je bila samo jedan 
oblik njihova javnoga, tj. izravnoga politič- 
koga djelovanja. HPS je zamišljen kao 
stranka »centruma«, kulturno konzervativ- 
na, usmjerena prema svim klasama, ali po- 
najprije prema seljaštvu kao najbrojnijemu 
društvenomu sloju. U pitanju unutarnjega 
državnoga uređenja zastupala je državno 
jedinstvo, uz postojanje pokrajinskih auto- 
nomija s obzirom na kulturne, povijesne i 
gospodarske osobitosti pojedinih područja. 


Na izbore za Ustavotvornu skupštinu 
(Konstituantu) 1920. izašla je samostalno 1 
osvojila 9 zastupničkih mandata (od 419), 
po tri u Dalmaciji, Banskoj Hrvatskoj i Sla- 
voniji, te u Bosni i Hercegovini. S počet- 
kom rada Ustavotvorne skupštine zastupni- 
ci SLS-a i HPS-a osnovali su ponovno Ju- 
goslavenski klub, koji je imao 24 zastupni- 
ka, od kojih je 15 pripadalo SLS-u. Ubrzo 
su mu pristupila i 4 zastupnika Bunjevačko- 
šokačke stranke (Blaško Rajić, Vranje Su- 
darević, Stipan Vojnić Tunić, Ivan Eveto- 
vić), jer se po svojem programu Bunjevač- 
ko-šokačka stranka gotovo nije razlikovala 
od HPS-a. Jugoslavenski se klub u Konsti- 
tuanti tijekom rasprave o ustavu zauzimao 
za autonomističku koncepciju državnoga 
uređenja kao kompromisno rješenje izme- 
đu oprečnoga centralizma i federalizma. 
Predložena je podjela države na šest auto- 
nomnih historijskih pokrajina: Slovenija s 
Prekomurjem; Hrvatska i Slavonija s Međi- 
murjem; Bosna i Hercegovina s Dalmaci- 
jom; Crna Gora; Vojvodina tj. Baranja, 
Bačka i Banat; te Stara Srbija s Makedoni- 
jom, a naziv Jugoslavija za ime države, što 

centralistička radikalsko-demokratska ve- 
ćina nije prihvaćala. Strankaje, skupa s dru- 
gim članicama Jugoslavenskoga kluba, na- 
pustila Ustavotvornu skupštinu uvidjevši 
da vlada nema namjeru mijenjati centrali- 
stički nacrt ustava. Donošenje centralistič- 
koga Vidovdanskoga ustava dočekano je s 
vidnim nezadovoljstvom, uz konstataciju 
da »ostvaruje velikosrpsku koncepciju«. 
Vrativši se u parlament unutar Jugoslaven- 
skoga kluba, HPS je zahtijevao reviziju 
ustava, za čije je prihvaćanje krivio Stjepa- 
na Radića i nesudjelovanje njegove stranke 
u radu Konstituante. Na parlamentarnim iz- 
borima 1923. nije osvojio nijedno zastup- 
ničko mjesto u Narodnoj skupštini, jerje u 
međusobnom nadmetanju za glasove hrvat- 
skih seljaka Stjepan Radić odnio apsolutnu 
prevagu, dok je utjecaj HPS-a u Bosni i 
Hercegovini, zbog ranijega sukoba s pro- 
gramski bliskom Hrvatskom težačkom 
strankom, ali i smrti fra Didaka Buntića, 
znatno oslabio te su već tada članovi stran- 
ke postupno prelazili u okrilje najjače hr- 
vatske stranke HRSS. Nakon primjene pro- 
tukomunističkoga Zakona o zaštiti države — 
tzv. Obznane — na Radićevu stranku, HPS je 
pokušao privući određeni broj dotadašnjih 
Radićevih glasova, no bez uspjeha. Stranka 
ni na izborima 1925. nije uspjela osvojiti 
zastupnički mandat. U rujnu 1927. održani 
su posljednji parlamentarni izbori u Kralje- 
vini SHS, na kojima je ponovno nastupila 
samostalno i osvojila jedan zastupnički 
mandat. Postavši ponovno parlamentarnom 
strankom, nastavila je suradnju s politički 
srodnim SLS-om, a sudjelovala je i u radu 
vlade. Ostajanje u vladi njezina člana i na- 
kon ubojstava hrvatskih zastupnika u Na- 
rodnoj skupštini 1928. pobudilo je veliko 
nezadovoljstvo i distanciranje njezinih do- 
tadašnjih simpatizera od stranačkoga vod- 
stva. S uvođenjem diktature 6. I. 1929. i s uki- 
danjem političkih stranaka prestao je posto- 
jati i HPS, što je samo ubrzalo nestajanje te 
stranke, koja nikad nije uspjela zadobiti ve- 
ći utjecaj u biračkom tijelu. HPS je imao ve- 
ći broj glasila, od kojih su najvažnija bila: 
Narodna politika (Zagreb), Seljačke novine 
(Zagreb), Jadran (Split), Hrvatska obrana 
(Osijek), Narodna straža (Šibenik), Narodna 
svijest (Dubrovnik) i Težačke novine (Split). 

HPS u Bačkoj. Pokretanje stranačke 
organizacije na području Bačke potaknuo 
je zagrebački senior Josip Andrić, podrije- 
tlom iz Bukina. Andrić je zauzimao visok 
položaj u stranci i HKP-u, bio je urednik ne- 
koliko katoličkih listova i izdanja HKD-a 
sv. Jeronima, a unutar Katoličke akcije 
(KA), nepolitičkoga dijela HKP-a, obnašao 
je vodeću dužnost u Hrvatskom katoličkom 
orlu, u čemu mu je kao tajnik izravno poma- 
gao Ivan Mertz. Mjesna organizacija HPS-a 
u Subotici osnovana je 12. IX. 1920., a 
predvodili su je tajnik Mihovil Katanec, 
predsjednik Ivo Kopilović i Tomo Matko- 
vić. Osnovana je i organizacija u Tavanku- 
tu, kojoj je na čelu bio Franjo Skenderović. 
Mjesne organizacije HPS-a prve su politič- 
ke organizacije koje su osnovali bunjevač- 
ko-šokački Hrvati. Iako je programom za- 
snovanim na hrvatskoj katoličkoj tradiciji 
bila bliska bačkim Hrvatima, stranka je or- 
ganizacijski ostala ograničena na subotičko 
područje. Uzrok je bio i to što je već 15. IX. 
u subotičkom službenom glasilu Jugosla- 
venske demokratske stranke (JDS) Narod 
objavljen članak Osnivanje pučke stranke u 
Subotici — klerikalizam i »neopredeljena« 
gospoda u Subotici, u kojem je osnivanje 
HPS-a proglašeno opasnom pojavom »cr- 
noga klerikalizma« te su osnivači označeni 
kao hrvatski separatisti, a i uredništvu Ne- 
vena jasno je poručeno da se ne mogu više 
zvati »neopredijeljeni Bunjevci«. Isti dan 
bunjevački politički prvaci na čelu s vlč. 
Rajićem, zbog sve napetijega međunacio- 
nalnoga stanja u Bačkoj, osnivaju Bunje- 
vačko-šokačku stranku, držeći kako istica- 
njem neutralnoga bunjevačko-šokačkoga 
imena i zauzimanjem za jugoslavensko je- 
dinstvo mogu ublažiti pritisak beogradskih 
političkih stranaka i pridruženih im prosrp- 
ski orijentiranih bunjevačkih prvaka. Ipak, 1 
ta stranka slijedi načela HKP-a i HPS-a, što 
se zorno vidi iz dokumenata i izbornoga 
programa, jer su i oni, slično kao i čelnici 
subotičkoga HPS-a, zahtijevali samoupra- 
vu za Vojvodinu, »urođenike« za činovnike 
i nastavnike, latinicu za sve katoličke opći- 
ne, slobodu crkve i vlastite narodne škole te 
poštenu agrarnu reformu. Sličnost politič- 
kih programa dviju stranaka prepoznala je i 

subotička organizacija JDS-a te su ih vođe 
demokrata opetovano nastavili napadani za 
širenje »klerikalizma i frankovštine«: u li- 
stu Narod neposredno prije izbora za Kon- 
stituantu 1920. izašao je članak pod naslo- 
vom Dolje separatiste!, u kojem se ističe da 
su vođe Bunjevačko-šokačke stranke sluge 
Pučke stranke. Stoga je u tom predizbor- 
nom vremenu HPS na sebe preuzeo ulogu 
amortiziranja velikosrpskoga političkoga 
pritiska kako bi se prvaci Bunjevačko-šo- 
kačke stranke lakše izborili za realizaciju 
gotovo istovjetnoga političkoga programa. 
O dobroj političkoj procjena svjedoče i sa- 
mi izborni rezultati: Bunjevačko-šokačka 
stranka osvojila je 4 mandata u Ustavotvor- 
noj skupštini, dok je u Bačkoj HPS izašao 
samo na subotičkom izbornom području i 
osvojio 556 (5,4%) glasova (od ukupno 10 
284 birača koja su izašla na izbore u Suboti- 
ci). U Subotici je najviše glasova osvojio 
KPJ s neznatnom prednošću ispred Bunje- 
vačko-šokačke stranke, ali je KPJ bio ukup- 
ni izborni pobjednik u cijelom izbornom 
okrugu. HPS u Subotici nastavlja djelovati 1 
nakon izbora te već tada čelnici stranke ko- 
ordiniraju svoj rad s prvacima Bunjevačko- 
šokačke stranke. Nakon što je zabranjen rad 
KPJ u Subotici te nakon što je ministar Mi- 
lorad Drašković uputio Narodnoj upravi za 
Banat, Bačku i Baranju odluku prema kojoj 
su veliki župan Pajo Dobanovački i grado- 
načelnik Andrija Pletikosić trebali popuniti 
novi senat grada Subotice, Dobanovački je 
teško oštetio Bunjevačko-šokačku stranku 
dodijelivši joj 25% mandata, dok su radika- 
li i demokrati ukupno dobili 35%, a ostalih 
40% trebali su podijeliti HPS, Zemljodilska 
stranka, obrtnici, dragovoljci i kolonisti te 
nacionalne manjine (Židovi, Nijemci i Ma- 
džari). Takvoj odluci suprotstavili su čelni- 
ci HPS-a: povjerenik stranke Josip Kratina, 
tajnik Mihovil Katanec i predsjednik Ivo 
Kopilović, koji su se založili za to da najvi- 
še mandata dobije Bunjevačko-šokačko 
stranka. Iako je HPS-u dodijeljeno 10 man- 
data, oni su se solidarizirali s vođama Bu- 
njevačko-šokačko stranke te nisu sudjelo- 
vali u radu Senata. Zato je već u siječnju 
1921. uslijedio napad u Narođu u članku 
Dole s lažni Jezuitizam! Ti i drugi članci bi- 


li suupereni u prvom redu protiv vođa BŠS- 
ainjihova otvorenoga izjašnjavanja kako 1 
Bunjevci pripadaju hrvatskomu narodu, ali 
i protiv njihove suradnje s HPS-om i SLS- 
om unutar Jugoslavenskoga kluba. Ipak, 
napadi nisu bitno utjecali na zajednički rad 
subotičkih ogranaka BŠS-a i HPS-a, što ilu- 
striraju dolasci najuglednijih prvaka slo- 
venskoga, bosansko-hercegovačkoga i hr- 
vatskoga HPS-a Antona Korošeca, Frana 
Barca, Josipa Reberskoga, Saliha Baljića, 
fra Didaka Buntića, Dominika Mazzija 1 
Marka Repca. Istodobno i u katoličkom ka- 
lendaru Subotičkoj Danici počinje izlaziti 
niz članaka u kojima se afirmiraju ideje 
HKP-a i KA. Suradnja dviju stranaka poja- 
čana je od kraja 1922., tijekom priprema za 
nove parlamentarne izbore, kad Blaško Ra- 
jić otvoreno zagovara spajanje BŠS-a i 
HPS-a, za što se zauzima i uredništvo Subo- 
tičke Danice u članku Širom svijeta — do ku- 
će Krist ili Belilal? iz 1923: »Otkako se iz- 
javila pučka stranka u Subotici da pri novim 
izborima nije rada zasebno istupiti, nego će 
zajedno raditi sa bunjevačkom i šokačkom 
strankom, našem pokretu postoji najbolji 
poziv Bunjevačka i Šokačka Pučka Stran- 
ka«. Zajednički nastup na izborima 1923. 
donio je dobre rezultate jer su bački bunje- 
vački Hrvati s tri zastupnika opet ušli u par- 
lament. 


No nakon izbora članovi HPS-a potpu- 
no prelaze u redove BŠS-a (nakon osniva- 
nja Vojvođanske pučke stranke u tu stran- 
ku). Zbog toga je u BŠS-u znatno ojačao 
pučkaški utjecaj, što se nije svidjelo dijelu 
građanskih političara koji su naginjali su- 
radnji s vodećom hrvatskom strankom 
HRSS-om, pa dolazi i do raskola u stranci. 
No i dio uglednih članova HPS-a uviđa va- 
žnost povezivanja s HRSS-om te u tom raz- 
doblju napušta redove pučkaša. Među nji- 
maje bio i najugledniji tajnik Mihovil Kata- 
nec, koji je s dijelom građanskih političara 
1925. stupio u redove HSS-a. Nakon smrti 
predsjednika BŠS-a Vranje Sudarevića 
1924. utjecaj pučkaša još više jača, jer gaje 
na položaju vođe stranke zamijenio Blaško 
Rajić, a u parlamentu Miško Prćić, zagova- 
ratelj ideja HKP-a i KA te urednik Hrvat- 
skih novina. Nakon preuzimanja stranke 

Blaško Rajić prije samih izbora 1925. mije- 
nja ime stranke u Vojvođanska pučka stran- 
ka (VPS), što je bio formalni povod za ras- 
kol, pa se nešto poslije ta podjela unutar bu- 
njevačko-hrvatskoga korpusa odrazila i na 
loše rezultate na izborima 1927. Ipak, Raji- 
ćeva je odluka bila u skladu s regionalnim 
organiziranjem unutar HPS-a, koju je on 
pokušavao provoditi u Vojvodini te u puč- 
kaške redove privući i nacionalne manjine, 
prije svega katoličke Nijemce i Madžare. 
Nakon gubitka izbora VPS sve do diktature 
1929. djeluje isključivo na lokalnoj razini te 
svoje akcije i dalje koordinira s SLS-om i 
HPS-om. Zabrana rada uslijedila je 24. I. 
1929. od strane velikog kapetana Mihaldži- 
ća, a 16. II. obustavljeno je i izlaženje blis- 
kih Hrvatskih novina. 


Lit.: Zastava, 269/1920, Novi Sad; Politika, 29. XI. 
1920, Beograd; Neven, 12,21,24,26/1921, Suboti- 
ca; Subotičke novine, 42/1922, Subotica; Narod, 
204, 235/1920, 12-14/1921, Subotica; Hrvatske 
novine, 3/1929, Subotica; Subotička Danica ili Bu- 
njevačko-šokački kalendar sa slikama, Subotica, 
1921.-1929; R. Horvat, Hrvatska na mučilištu, Za- 
greb, 1942; B. Hrabak, Stanovišta bunjevačkih po- 
litičara o centralizmu, autonomiji i federalizmu 
1918-1929, Zbornik Centra za društvena istraživa- 
nja Slavonije i Baranje, 1/1984, Slavonski Brod; 
M. Grlica i G. Vaš, Subotičko višestranačje 1919- 
1929, Pro memoria, 9, Subotica, 1990; Z. Matije- 
vić, Slom politike katoličkog jugoslavenstva: Hr- 
vatska pučka stranka u političkom životu Kraljevi- 
ne SHS (1919.-1929.), Zagreb, 1998; H. Matković, 
Povijest Jugoslavije: hrvatski pogled, Zagreb, 
1998; Z. Matijević, Hrvatska pučka stranka, Hrvat- 
ska revija, 3/2003, R. Skenderović, Bunjevačko- 
šokačka stranka 1920.-1926, Časopis za suvreme- 
nu povijest, 3/2006, Zagreb; M. Grlica, Blaško Ra- 
jić i stvaranje prve jugoslavenske države, Ex Pan- 
nonia, 5-6-7/2003, Subotica; J. Krišto, Hrvatski ka- 
tolički pokret 1903.-1945., Zagreb, 2004; K. Bušić, 
Društveno, kulturno i političko organiziranje bač- 
kih Hrvata-Bunjevaca : 1918.-1941. : uloga bunje- 
vačke elite u procesu nacionalne integracije i mo- 
dernizacije hrvatske zajednice u Bačkoj, magistar- 
ska radnja, Zagreb, 2005. 


M. Barai K. Bušić 


HRVATSKA RADIOTELEVIZIJA (HRT), 
hrvatski javni elektronički medijski servis. 
Od 1990. ustrojena je pod tim nazivom kao 
radijska i televizijska javna ustanova, a 
sljednica je Radio-televizije Zagreb. Radio 
Zagreb utemeljen je 15. V. 1926., a Televi- 

zija Zagreb 1956. i za vrijeme socijalistič- 
koga sustava, kao i drugih sedam republič- 
kih i pokrajinskih radijsko-televizijskih 
centara, bili su pod kontrolom komunistič- 
ke partije. S vremena na vrijeme u njihovim 
su produkcijama snimane radijske i televi- 
zijske emisije o bunjevačkim i šokačkim 
Hrvatima te u arhivi radijskih i televizijskih 
zapisa ima građe za povijest, etnologiju 1 
tradicijsku kulturu, ali kao takvi nisu poseb- 
no evidentirani i klasificirani. Sjedište 
HRT-a, Hrvatskoga radija (HR), Hrvatske 
televizije (HTV) i Glazbene proizvodnje 
nalazi se u modernom kompleksu zgrada na 
obali rijeke Save, južno od centra Zagreba. 
Hrvatski radio i Hrvatska televizija emitira- 
ju programe na nekoliko kanala (HRI, 
HR2, HR3, Glas domovine, HTV1 iHTV2) 
i različitoga su sadržaja (informativni, za- 
bavni, dramski, dokumentarni, glazbeni, 
obrazovni, kulturni, sportski, religijski...). 
Najslušaniji su i najgledaniji elektronički 
mediji u Hrvatskoj. 

Ekipe HTV-a već su od 1991. donosile 
izvješća o položaju Hrvata u Vojvodini, a 
vodeći čelnici Demokratskoga saveza Hr- 
vata u Vojvodini redovito su gostovali u 
udarnim političkim emisijama (Slikom na 
sliku, TV parlament, U krupnom planu i 
dr.). Odgovorni urednik informativno-poli- 
tičkoga programa 1991.-95. bioje Tomislav 
Marčinko, dotadašnji zamjenik glavnoga 
urednika novosadskoga lista Dnevnik. O si- 
tuaciji u Vojvodini u to vrijeme priloge je 
pripremao i Subotičanin Goran Rotim, no- 
vinar HTV-a, u suradnji sa snimateljem 
Zvonimirom Sudarevićem. Rotim je novi- 
nar Vanjskopolitičke redakcije HTV-a od 
1993., s prekidima, a 2003.-07. bio je za- 
mjenik glavnoga urednika Informativnoga 
programa i voditelj središnje informativne 
emisije Dnevnik. Službeno dopisništvo u 
Srbiji otvoreno je 2003. i nekoliko ga je go- 
dina vodila Ivana Dragičević, a od 2008. 
dopisnik je HRT-a iz Beograda Hrvoje Zov- 
ko. Oni, međutim, rijetko izvješćuju o do- 
gađanjima među vojvođanskim Hrvatima. 
Život Hrvata u Vojvodini HTV redovito 
prati od 1997. kroz emisije o hrvatskom ise- 
ljeništvu ili hrvatskoj manjini u susjednim 
zemljama — Korijeni iod 2005. Glas domo- 
vine, koje se emitiraju u popodnevnom ter- 

minu. Vanjski su suradnici tih emisija novi- 
nar Josip Stantić te snimatelj i montažer 
Zvonimir Sudarević iz Subotice, a urednik 
emisije Korijeni neko je vrijeme bio Ivo 
Kujundžić (1998.-2000.). Na HTV-u kao 
novinarka radi i Subotičanka Slavica Babić 
(rođ. Matković), a kao redatelj Branko 
Ištvančić, kojije u produkciji HRT-a snimio 
više od 50 dokumentarnih filmova (među 
njima i nagrađivane Plašitelj kormorana i 
Bunarman), igrani film za dramski pro- 
gram i nekoliko televizijskih serijala (Fra- 
njevci u Hrvata, Benediktinska Hrvatska 1 
Kako nastaje umjetničko djelo i dr.), a u 
koprodukciji s HRT-om snimljen je injegov 
dugometražni igrani film za djecu Duh u 
MOČVari. 


Od utemeljenja HRT-a HR ima dopisni- 
ka iz Beograda: najprije je to bio Duško 
Mandić, nakon njega Ivana Sutlić-Perić, a 
0d 2008. Hrvoje Zovko. I oni su vrlo rijetko 
izvješćivali o događajima u ovdašnjih Hr- 
vata. U programu HR-a život i problemi 
vojvođanskih Hrvata zastupljeni su od sre- 
dine 1990-ih u specijaliziranoj emisiji Hr- 
vatima u Bačkoj, Banatu i Srijemu, u kojoj 
je posebno istaknutu ulogu imala novinarka 
i urednica emisije Slavica Štefić. Prvi je o 
položaju Hrvata u Vojvodini za emisiju iz- 
vješćivao Ivo Kujundžić iz Budimpešte, a 
od 1996. vanjski je suradnik te emisije Josip 
Stantić. Potkraj 1990-ih emisija se gasi, a 
izvješća iz Vojvodine nastavljaju se obja- 
vljivati u emisiji Hrvatima izvan domovine 
na Prvom programu HR-a. God. 2001. HR 
pokreće novi kanal G/as domovine, koji je 
2003. prešao na cjelodnevno emitiranje. U 
sklopu toga programa teme iz života Hrvata 
u Vojvodini i Srbiji dobile su veći medijski 
prostor. Cijeli svoj radni vijek na Hrvat- 
skom radiju kao tonski majstor i voditelj 
tehničke službe proveo je i elektroinženjer 
Blaško Vuković iz Tavankuta. 


Lit.: www.hrt.hr . 
T. Žigmanov 


HRVATSKA REVIJA, časopis. Doživjela 
znatne koncepcijske i uređivačke promjene 
u tri tečaja. Pokrenuta 1928. u Zagrebu kao 
mjesečnik Matice Hrvatske. Prvo godište 
uređivali su Branimir Livadić i Stjepan Iv- 


šić, a od 1929. do 1941. Blaž Jurišić. Kao 
književni časopis njegovala je žanrovsku 
raznovrsnost (novele, drame, pjesme, eseji- 
stika, kritika) te se odlikovala reprezenta- 
tivnom likovnom opremom (likovni ured- 
nik Vladimir Kirin) s reprodukcijama rado- 
va istaknutih slikara (Josip Račić, Vladimir 
Becić, Jerolim Miše i dr.). Isprva su surad- 
nici bili pisci različitih političkih i estetskih 
usmjerenja, a od 1933. postupno se prikla- 
nja političkoj desnici. Među suradnicima 
bili su i Vladimir Nazor, August Cesarec, 
Miroslav Krleža, Milan Begović, Vasa 
Bogdanov, Ivan Goran Kovačić, Milan Šuf- 
flay, Mile Budak, Filip Lukas, Gustav Kr- 
klec, Tin Ujević, Dragutin Tadijanović i dr. 
Časopis je izlazio do 1945. a nakon progla- 
šenja NDH uređivao gaje 1941.-43. rođeni 
Subotičanin Marko Čović, 

Časopis pod istim imenom, s podnaslo- 
vom »kulturno-književni tromjesečnik«, 
pokrenuli su 1951. u Buenos Airesu hrvat- 
ski politički emigranti Antun Bonifačić i 
Vinko Nikolić. Od 1954. urednik je V. Ni- 
kolić, koji je uspio okupiti najistaknutije pi- 
sce među hrvatskim iseljeništvom (Milan 
Blažeković, Gojko Borić, Ante Ciliga, Vin- 
ko Grubišić, Jere Jareb, Ante Kadić, Luci- 
jan Kordić, Hrvoje Lorković, Ivan Moštro- 
vić, Jure Petričević, Bogdan Radica, Pavao 
Tijan, Viktor Vida, Dušan Žanko). Od 1966. 
izlazi u Europi, a najdulje (1978.-90.) u 
Barceloni. Osim književnih priloga Nikoli- 
ćeva je Hrvatska revija objavljivala memo- 
arsku i putopisnu prozu, publicističke prilo- 
ge te kritiku. Utemeljila je 1954. 1 Knjižni- 
cu, u čijemje ciklusu Ljudi i krajevi kao 14. 
knjiga objavljeno djelo Marka Covića Ne- 
jugoslavenska Jugoslavija i Hrvati (Miin- 
chen-Barcelona, 1975.), a sljedeće su godi- 
ne u Hrvatskoj reviji objavljeni i njegovi 
članci u kojima je pokušao objasniti zamr- 
šene povijesne nacionalno-integracijske 
procese među Bačkim Hrvatima (Hrvatska 
revija. Jubilarni zbornik 1951-1975, Bar- 
celona, 1976; Hrvatska revija br. 26, Barce- 
lona, 1976). Sa svojom knjižnicom Hrvat- 
ska revija, uz više novinski usmjerenu No- 
vu Hrvatsku u Londonu, stekla je ugled sre- 
dišnjega glasila u hrvatskom iseljeništvu te 
njegova intelektualnoga mosta prema do- 
movini. 

Nakon uspostave hrvatske neovisnosti 
Nikolić je 1991. vratio časopis u okrilje 
Matice hrvatske te ga nastavio voditi u Za- 
grebu. Od tematici bačkih Hrvata u Nikoli- 
ćevoj Reviji sporadično je pisalo uredništvo 
te Ante Sekulić i nepoznat autor (pseudo- 
nim Bunjevac), objavljivana su i pisma 
anonimnih čitatelja o položaju Hrvata u 
Vojvodini. Nakon Nikolićeve smrti 1997. 
časopis je nastavio uređivati njegov dugo- 
godišnji suradnik Boris Maruna. Iscrpna, 
znanstveno zasnovana Bibliografija Hrvat- 
ske revije 1951.-2000. objavljena je 2003. u 
suradnji s Leksikografskim zavodom Miro- 
slav Krleža (urednica Nataša Kosić-Bašić). 


Bunjevačke teme — središnja tema 
br. 3/2005 Hrvatske revije 


Od 2001. Hrvatska revija ponovno izla- 
zi u obnovljenom tečaju kao znanstveno- 
popularni, bogato ilustrirani tromjesečnik, 
od kada je urednik Mladen Klemenčić. Pri- 
loge s temama iz života bačkih Hrvata obja- 
vljivali su Krešimir Bušić, Stevo Mačko- 
vić, Robert Skenderović i Naco Zelić 
(2/2003, 3/2003/, 4/2007,2/2008), a u broju 
3/2005 prilozi S. Mačkovića, R. Skendero- 
vića, Mirka Grlice i Tomislava Žigmanova 
objavljeni su u okviru središnje teme broja 
(Bunjevačke teme). 

M. Klemenčić 


HRVATSKA RIJEČ, novine koje su izlazi- 
le u Subotici nakon Drugoga svjetskoga ra- 
ta. Nastale su iz latiničnoga izdanja glasila 

Pokrajinskoga narodnooslobodilačkoga 
odbora Vojvodine Slobodna Vojvodina, čije 
je uredništvo osnovano potkraj svibnja 
1945. u Subotici, a prvi imje broj izašao 31. 
V. 1945. Kako je istodobno izlazilo i ćirilič- 
no izdanje Slobodne Vojvodine s različitim 
sadržajem, što je u čitatelja pobuđivalo ne- 
doumice i nerazumijevanja, subotičko lati- 
nično izdanje lista 26. VIII. 1945. mijenja 
naziv u Hrvatska riječ, spodnaslovom Gl/a- 
silo narodne fronte Vojvodine, čime je na- 
stavljen kontinuitet novinstva na hrvat- 
skom jeziku u Subotici. Isprva su novine iz- 
lazile svakodnevno, osim ponedjeljka, a 
poslije i osim srijede, a od 6. XII. 1946. po- 
stale su u tjednik. Od 6. III. 1953. mijenjaju 
podnaslov u Glasilo Socijalističkog saveza 
radnog naroda Jugoslavije za Vojvodinu. 
Posljednji 29. broj lista pod tim imenom 
izašaoje 27. VII. 1956., a od sljedećega 30. 
broja preimenovan je u Subotičke novine. 
Pod tim imenom list izlazi do danas. 

Glavni i odgovorni urednik isprva je bio 
Dragutin Franković — od 1. do 83. br. (26. 
VIII. 1945.— 11. IV. 1946.), zatim Ante Voj- 
nić Purčar (koji je do tada bio zamjenik 
urednika) od 84. do 34. iz 1948. (12. IV. 
1946. — 19. VIII. 1948.). Neko vrijeme 
urednik nije označavan, poslije list uređuje 
redakcijski odbor (7.1. 1949.— 28.1. 1949.), 
zatim je odgovorni urednik Vladislav Ko- 
punović (4. II. 1949. — 6. X. 1950), pa po- 

Hrvatska riječ, 3. VII. 1946., Sibić 

novno redakcijski odbor, i na kraju Josip 
Kujundžić (3. XI. 1950. — 27. VII. 1956.). 
Kao direktor naveden je bio samo Stipan 
Marušić u razdoblju 3. XI. 1950. — 26. II. 
1954. 


List je tiskan je u Tiskarskom poduzeću 
Minerva u Subotici, izlazio je na 6, 8 ili više 
stranica u crno-bijeloj tehnici, a više je puta 
mijenjao zaglavlje i format (41 x 29 cm, 46 
x 32 cm, 49 x 34 cm, 56 x 45 cm). Uredni- 
štvo je primalo novčanu pomoć od čitatelja, 
raznih institucija i tvornica. U listu su bili 
praznični prilozi za Božić, Prvi svibnja i 
Dan Republike (29. XI.), a imao je i knji- 
ževnih priloga, poslije i književnu stranicu. 

Među suradnicima bili su mnogi tada 
najistaknutiji politički i kulturni djelatnici, 
poglavito oni iz kruga subotičkih bunjevač- 
kih Hrvata: Geza Babijanović, Balint Vuj- 
kov, Koloman Stipić, Antun Vojnić Purčar, 
Grgo Skenderović, Matija Jaramazović, 
Mato Brčić Kostić, Matija Evetović, Ladi- 
slav Levai, Ivan Milanković, Blaško Vojnić 
Hajduk, Lajčo Jaramazović, Vladimir Đa- 
nić, Milan Asić, Vladislav Kopunović, Dra- 
gutin Franković, Marko Vukov, Marko 
Skenderović, Đeno Andreković, Mirko 
Bačlija, Josip Kujundžić, Mirko Huska, Er- 
nest Tili, Marko Pejić, Blaško Ivić, Antun 
Milodanović, Albe Rudinski, Matija Polja- 
ković, Draginja Lendvai, Lazar Merković, 
Jelica Golić, Kata Budinčević, Ivan Vuko- 

vić, Josip Klarski, Geza Gulka, Pavao Ba- 
čić, Pajo Ivandekić, Kalman Petković, Ja- 
kov Orčić, Milan Martinović — Metalac, 
Estera Ivković... Mnogi suradnici potpisi- 
vali su se samo inicijalima. 


List je nastao kao izraz želje novih ko- 
munističkih vlasti da izdavanjem novina na 
hrvatskom jeziku pokažu želju za prokla- 
miranom nacionalnom ravnopravnošću Hr- 
vata u Vojvodini, što je bio dio programa 
Komunističke partije. U tom nacionalnom 
pogledu list je također slijedio partijsku po- 
litiku, koja je raskinula s prijeratnom prak- 
som beogradskih vlasti te u Bačkoj više nije 
politički priječila integraciju bačkih Bunje- 
vaca u hrvatsku naciju. Tako su tekstovi bili 
pisani uglavnom hrvatskim književnim je- 
zikom, ali je također korišten i srpski knji- 
ževni jezik. Sadržajno promatrano, uređi- 
vačka politika lista bila je na crti politike 
nove socijalističke vlasti i uklapala se u su- 
stav ograničene slobode pisanja. No 1950- 
ih u partiji u Vojvodini ojačale su antihrvat- 
ske struje te sei u novinama sve manje pisa- 
lo na hrvatskom jeziku, a na kraju, u sklopu 
sustava socijalističkoga jugoslavenstva, 
koji je podrazumijevao gašenje manjinskih 
institucija jugoslavenskih naroda izvan ma- 
tičnih republika, list je i formalno prestao 
biti hrvatski promijenivši ime. Od 2003. na- 
ziv Hrvatska riječ nosi novopokrenuti tjed- 


nik u Subotici. 
E. Bažant 


HRVATSKA RIJEČ, informativno-politič- 
ki tjednik. Izdaje ga istoimena novinsko-iz- 
davačka ustanova, osnovana Odlukom 
Skupštine AP Vojvodine od 8. V. 2002., na 
temelju inicijative koju je pokrenulo Hrvat- 
sko akademsko društvo iz Subotice godinu 
dana prije. Politički je artikulirao i operativ- 
no provodio tadašnji pokrajinski zastupnik 
Kalman Kuntić (Hrvatski narodni savez). 
Glavna joj je svrha da na institucionalan i 
profesionalan način građanima hrvatske 
nacionalnosti u Vojvodini omogući ostvari- 
vanje prava na informiranje na vlastitu jezi- 
ku u području tiskanih medija izdavanjem 
informativno-političkoga glasila. List nosi 
ime tjednika koji je izlazio 1945.-56. Po- 
krajinske su vlasti prije izbora 2004. osni- 
vačka prava nad medijima na manjinskim 

jezicima prenijele na manjinska vijeća te je 
tako i Hrvatsko nacionalno vijeće preuzelo 
osnivačka prava nad ustanovom, a time i 
tjednikom 30. VII. 2004., dok je obveza fi- 
nanciranja i dalje ostala na pokrajinskim ti- 

Novi logotip Hrvatske riječi 


Prvi je broj izašao 31.1. 2003. i otada se 
u prodaji pojavljuje svaki petak. Isprva je 
izlazio na 32 stranice, a poslije se ustalio na 
52 (desetak brojeva izašlo je i na 68 strani- 
ca). U listu se objavljuju i mjesečni dodaci — 
podlisci za djecu Hrcko i za mladež Kužiš. 
U početku je tjednik nastojao poštovati pro- 
fesionalni uređivački konceptu pristupu in- 
formiranju, zauzimajući se za istinito i 
objektivno informiranje o svim relevant- 
nim zbivanjima u široj društvenoj zajedni- 
ci. Osim toga, na stranicama Hrvatske riječi 
posebna se pozornost posvećuje životu Hr- 
vata u mjestima u Vojvodini u kojima žive 
te njihovu svakodnevnomu radu i stvara- 
nju, zatim u politici, obrazovanju i kulturi te 
vjerskom životu. U prve dvije godine izla- 
ženja u tjedniku su surađivali najvažniji no- 
vinari među vojvođanskim Hrvatima (Mir- 
ko Sebić) te ugledni novinari iz Srbije (Ivan 
Torov, Mihal Ramač i dr.) i Hrvatske (Go- 
ran Rotim, Goran Milić i dr.). Nedugo na- 
kon prenošenja osnivačkih prava tjednik 
gubi uređivačku neovisnost, koncepcijski 
sve više postaje glasilom osnivača, a s vre- 
mena na vrijeme priklanja se i otuđenim 
centrima moći. Većina sadržaja tjednika od- 
nosi se na Suboticu, dok se još uvijek traži 
način za bolje pokrivanje tema iz drugih re- 
gija u kojima Hrvati žive. No unatoč ovim 
ograničenjima, Hrvatska riječ je kroničar 
najvažnijih političkih i kulturnih događaja 
iz života hrvatske zajednice u Vojvodini te 
donosi napise iz povijesti vojvođanskih 
Hrvata. 

Listje isprva tiskan u novosadskoj ti- 
skari Dnevnika, a od rujna 2006. tiska se u 
Rotografici u Subotici. Otada se, zahvalju- 
jući visini dotacija iz pokrajinskoga prora- 
čuna, tiska u luksuznoj opremi. Funkciju 
glavnoga urednika obavljao je Zvonimir 
Perušić 2003.-07., a otada je glavna uredni- 
ca Jasminka Dulić. Od početka izlaženja 
list ima i internetsku stranicu, koja je vre- 
menom mijenjala oblik, vrstu i količinu 
predstavljanja sadržaja. 

Lit.: Hrvatska riječ, br. 100, Subotica, 2004; T. Žig- 


manov, Hrvati u Vojvodini danas : Traganje za 
identitetom, Zagreb, 2006, . 


T. Žigmanov 


HRVATSKA RIJEČ, »hrvatski vanstranač- 
ki list« koji je izlazio u Vukovaru. Prvi broj 
objavljen je 5. V. 1926. Glavni urednik 1 
vlasnik bio je Gustav Miltzer. Objavljivao 
je članke o regionalnim temama iz Vukova- 
Ta i njegove bliže okolice. Iako nominalno 
izvanstranački list, bio je izrazito kritičan 
prema Stjepanu Radiću sve do studenoga 
1927., kada se politička orijentacija lista 
mijenja nakon što je u njemu počeo obja- 
vljivati Matija Buzov iz Vajske. Razilaže- 
nje u političkim stajalištima i uređivačkoj 
politici s glavnim urednikom i vlasnikom 
Hrvatske riječi rezultirat će prekidanjem 
njezina daljnjega izlaženja 21. IV. 1928.1 
pokretanjem Nove hrvatske riječi u vlasni- 
štvu i pod uredništvom samoga Buzova. 


Hrvatska riječ, 26. XI. 1927., Vukovar 


Od 46. broja iz 12. XI. 1927. Hrvatska 
riječ počinje redovito objavljivati političke 
i kulturne vijesti iz šokačkih naselja u jugo- 
zapadnoj Bačkoj (Vajska, Plavna, Bođani, 
Bač i Sonta). Autor većine članaka bio je 
Matija Buzov. Ustanovio je redovitu rubri- 
ku Dopisi s onu stranu Dunava, koja je bila 
namijenjena vijestima iz bačkih sela. Pod 

suradničkim, a zatim i uredničkim Buzo- 
vljevim utjecajem Hrvatska će riječ iz lo- 
kalnoga vukovarskoga lista prerasti u glav- 
no glasilo susjednih srijemskim te šokačkih 
sela u Bačkoj. List će poticati kulturno i po- 
litičko povezivanja Hrvata s obiju strana 
Dunava, ali i gospodarsku i prometnu ori- 
jentaciju sela iz jugozapadne Bačke prema 
Vukovaru. Zahvaljujući izvještajima o po- 
litičkom i kulturnom životu bačkih Šokaca, 
osobito od studenoga 1927. do travnja 
1928., tjednik predstavlja važan izvor po- 
dataka o životu šokačkih sela u tom razdo- 
blju. 

M. Bara 


HRVATSKA RIJEČ —>Kalendar Hrvatska 
riječ 1952 


HRVATSKA RIJEČ—>Novinsko-izdavač- 
ka ustanova Hrvatska riječ 


HRVATSKA SELJAČKA STRANKA, 
politička stanka osnovana 22. XII. 1904. 
pod imenom Hrvatska pučka seljačka stran- 
ka (HPSS), koje je 1920. promijenila u Hr- 
vatska republikanska seljačka stranka 
(HRSS), a 1925. u Hrvatska seljačka stran- 
ka (HSS). Pripreme za osnivanje stranke 
vođene su dugo, a važnu ulogu imao je u 
njima list Dom (1899.-1904.), kojemu je 
glavna svrha bilo podizanje svijesti hrvat- 
skih seljaka i njihovo političko animiranje. 
Stranački program bio je zasnovan na uče- 
nju Antuna i Stjepana Radića o moralu, vje- 
Ti, miru, slobodi, poštenju, pravdi i napret- 
ku. Još i prije formalnoga pokretanja stran- 
ke Antun Radić posvetio je pozornost ugar- 
skim Bunjevcima i Šokcima te je o njima u 
Domu objavljivao napise, a nastavio je to 
činiti i u istoimenom stranačkom glasilu 
HSS-a od 1906. Stjepan Radić dopisivao se 
s Vranjom Sudarevićem, tadašnjim uredni- 
kom subotičkoga Nevena. Pretplatnika Do- 
ma bilo je iu Bačkoj (u današnjem madžar- 
skom i vojvođanskom dijelu), pa su tamo- 
šnji Hrvati bili upoznati sa stranačkim pro- 
gramom i političkim kretanjima u Hrvat- 
skoj. Stranka je smatrala da je ostvarenje 
hrvatske državnosti moguće u okvirima 
Austro-Ugarske uz preustroj države i prela- 


zak na trijalizam, čime bi Hrvatskoj i dru- 
gim slavenskim zemljama u Monarhiji bio 
osiguran ravnopravan položaj. Kako je iz- 
borni sustav utemeljen na imovinskom cen- 
zusu siromašnima uskraćivao izborno pra- 
vo, na izborima za Hrvatski sabor stranka je 
postizala skromne rezultate: 1906. nije 
osvojila nijedan mandat, 1908. osvojila je 
dva, a 1911. devet mandata od ukupno 88 
biranih zastupnika. 


Stjepan Radić na zboru HSS-a 
u Subotici 1926. 


Potkraj Prvoga svjetskoga rata stranka 
se izjašnjava za hrvatsku državu unutar ju- 
žnoslavenske zajednice, ali izvan Monarhi- 
je. Ideju stvaranja južnoslavenske države 
slijedila je i većina Hrvata u južnoj Ugar- 
skoj, koje su — kao predstavnici Narodnoga 
vijeća iz Subotice — zastupali Blaško Rajić, 
Mirko Ivković Ivandekić i Stjepan Vojnić 
Tunić. Njih su trojica sudjelovala na povije- 
snoj sjednici Hrvatskoga sabora 29. X. 
1918., na kojoj su se susreli sa Stjepanom 
Radićem i drugim zastupnicima i političari- 
ma. HPSS, nezadovoljna naznakama budu- 
ćega srpskoga hegemonizma, zahtijevala je 
da se ne žuri s ujedinjenjem kako bi se prije 
toga buduća država u pregovorima defini- 
rala kao zajednica ravnopravnih naroda, ali 
se u uvjetima otvorenih teritorijalnih aspi- 
racija susjednih država Italije, Srbije i Ma- 
džarske većina zastupnika opredijelila za 
brzo ujedinjenje sa Srbijom u južnoslaven- 
sku zajednicu, pri čemu bi se sporna pitanja 
sa srpskim vodstvom razriješila poslije. 


HRVATSKA SELJAČKA STRANKA 


Na izborima za Ustavotvornu skupštinu 
1920. stranka u Bačkoj iu veliku dijelu dru- 
gih područja nove države na kojima su Hr- 
vati živjeli u znatnu broju nije bila organizi- 
rana, ali je unatoč tomu, budući da više nije 
bilo imovinskog cenzusa za muške birače 
(žene nisu imale pravo glasa), dobila više 
glasova nego sve druge hrvatske stranke za- 
jedno teje osvojila 50 od 93 zastupnika, ko- 
liko ih se biralo na području Hrvatske sa 
Slavonijom (od ukupno 419 zastupnika u 
skupštini). Nakon toga stranka je promije- 
nila ime, opredijelila se za republikanstvo 1 
istaknula zahtjev za seljačku mirotvornu re- 
publiku te objavila Ustav Nezavisne Seljač- 
ke Republike Hrvatske u siječnju 1921. 
Zbog kritika upućenih Stjepanu Radiću da 
su zapostavljeni ostali hrvatski krajevi, na 
sastanku izabranih narodnih zastupnika 
HRSS-a u Zagrebu 8.-9. I. 1921. odlučeno 
je da stranka oko sebe okupi cijeli hrvatski 
narod te je predviđeno da Hrvati izvan Ban- 
ske Hrvatske o području kojemu žele pripa- 
dati odluče slobodnim plebiscitom pod me- 
đunarodnom kontrolom. Jedan od prihva- 
ćenih prijedloga bio je i ovaj: » Treba isto ta- 
ko omogućiti plebiscit i bačkim Hrvatima 
(Bunjevcima i Šokcima), koji su po svom 
govoru i po svojoj kulturi i po svojoj svijesti 
tako čisti Hrvati kao Dalmatinci i Herce- 
govci«. Tomu su sastanku nazočili Stjepan 
Vojnić Tunić i Vranje Sudarević, predstav- 
nici bačkih Hrvata, koji su vodstvo stranke 
uvjerili u potrebu da organizacije pokrene i 
u Bačkoj. U to vrijeme dio bačkih Hrvata 
već se upoznao s idejama hrvatskoga se- 
ljačkoga pokreta, i to služeći vojni rok u hr- 
vatskim krajevima, gdje su dolazili u doti- 
caj s Radićevim suradnicima i povjerenici- 
ma, ali i studirajući u Zagrebu te preko stra- 
načkih izaslanika u Bačkoj. 


Prve organizacije djelovale su nefor- 
malno, u tajnosti i često u krugu obitelji 1 
njihovih prijatelja, a jedna je od najranijih 
osnovana 1921. u Bačkom Monoštoru. Iste 
godine pokušalo se masovno pridobiti se- 
ljaštvo u okolici Subotice, koju je tada po- 
sjetio i Ivan Pernar, jedan od najbližih su- 
radnika Stjepana Radića. Međutim, jače 
stranačko organiziranje — zbog straha sta- 
novništva od represija vlasti i nacionalistič- 

kih organizacija — još nije bilo moguće. Ti- 
jekom toga razdoblja HRSS je odbijao su- 
djelovati u radu Ustavotvorne skupštine, a 
poslije i priznati centralistički Vidovdanski 
ustav iz 1921. 


Na parlamentarnim izborima u ožujku 
1923. stranka je osvojila 69 od ukupno 312 
mandata, čime je postala druga po snazi 
skupštinska stranka. HSS je istaknuo svoje 
izborne liste iu Dalmaciji, Bosni i Hercego- 
vini i Sloveniji, ali zbog pritisaka i nepri- 
premljenosti biračkoga tijela ne i u Bačkoj. 
Ipak, nakon duljih organizacijskih pripre- 
ma i čestih posjeta Radićevih izaslanika, ti- 
jekom 1923. osnovane su podružnice 
HRSS-a u Subotici, Tavankutu, Maloj Bos- 
ni, Somboru sa salaškim naseljima (Nena- 
dić, Gradina, Bezdanski Salaši, Matarići, 
Lugumerci), ali imeđu Madžarima i Nijem- 
cima u okolici. U bačkim ograncima stran- 
ke uz pripadnike navedenih naroda bilo je i 
Srba, iako malo, zbog čega je stranka izlazi- 
la iz okvira usko nacionalne partije. Osni- 
vači ogranaka bili su uglavnom seljaci, ali 1 
studenti, odvjetnici i druge osobe koje nisu 
izravno ovisile o državnoj službi i plaći 
(primjerice, Matija Evetović, jedan od osni- 
vača subotičkoga ogranka, morao je zbog 
prijetnja da će izgubiti službu napustiti 
HRSS i učlaniti se u Pašićevu Narodnu ra- 
dikalnu stranku). 

Kada je Stjepan Radić u srpnju 1923. 
primio članove Hrvatskoga pjevačkoga 
društva Neven iz Subotice, ostavio je jak 
dojam na Josipa Vukovića — Đidu i Mihovi- 
la Kataneca, članove Nevena koji su bili po- 
litički aktivni u Bunjevačko-šokačkoj 
stranci (BŠS). Od tada će utjecaj Radićevih 
ideja u BSS-u jačati i dovesti do podvajanja 
stranke na frakciju koja je simpatizirala 
HRSS i struju okupljenu oko Blaška Rajića, 
sklonijega suradnji sa strankama katoličko- 
ga usmjerenja. 

Zbog stalnoga oporbenoga držanja i kri- 
tiziranja državnoga uređenja HRSS je bio 
pod pritiskom režima, a to se odnosilo i na 
njegove simpatizere u Bačkoj. Tražeći 
oslonac u inozemstvu, stranka se 1924. 
učlanila u Seljačku internacionalu u Mo- 
skvi, što je režimu omogućilo da na nju pri- 
mijeni Obznanu, tj. zapovijed vlade Kralje- 

vine SHS o zabrani djelovanja Komunistič- 
ke partije iz 1920. No u to vrijeme jača agi- 
tacijski rad stranke u Bačkoj, predstavnici 
stranačkoga vodstva često posjećuju mje- 
sne organizacije, pa i Stjepan Radić, koji je 
u tajnosti posjetio Sombor 1924. i boravio 
na salašu Antuna Matarića, predsjednika 
somborske organizacije. 


Na parlamentarnim izborima 1925. 
stranka je namjeravala učvrstiti pozicije u 
Bačkoj pridobivanjem glasova Hrvata i ma- 
njina. No u Subotici, najjačem središtu 
stranke u Bačkoj, vlasti su primijenile Ob- 
znanu na HRSS i poništile joj listu, dok su 
prvaci kotarske organizacije s predsjedni- 
kom Tomom Matkovićem uhićeni. Mjere 
zastrašivanja primijenjene su iu Bačkom 
Monoštoru, gdje su potpisnici Radićeve li- 
ste bili zatvarani 1 fizički zlostavljani. U ta- 
kvim okolnostima stranka je dobila mini- 
malan broj glasova, ali je na državnoj razini 
ipak uspjela osvojiti 67 mandata. Uhićen je 
i Stjepan Radić, pa je stranka morala razmiš- 
ljati o promjeni političke taktike. Uspored- 
no s pritiscima na HRSS, skriveno od jav- 
nosti vođeni su pregovori uhićenoga Radi- 
ća ibeogradskoga političkoga vrha. Na mo- 
gućnost sporazuma reagirao je i BŠS, koji 
je najavio nepriznavanje političkoga dogo- 
vora kojim bi bački Hrvati ostali prepušteni 
beogradskomu centralizmu. Radićevim po- 
litičkim zaokretom, tj. priznavanjem jedin- 
stva države, dinastije Karađorđević i Vi- 
dovdanskoga ustava, izbačeno je republi- 
kanstvo iz imena i programa stranke, koja je 
nakon toga ušla u koalicijsku vladu s Na- 
rodnom radikalnom strankom Nikole Paši- 
ća. Time su se stvorili obostrani interesi za 
pristupanje BŠS-a u HSS-u: od ulaska u 
HSS bački su Hrvati očekivali ostvarenje 
nacionalne i socijalne zaštite, dok je HSS ti- 
me proširio svoje biračko tijelo i prostor 
djelovanja. Intenzivirani pregovori rezulti- 
rali su Radićevim dolaskom u Suboticu, 
gdje je 17. 1. 1926. održao veliku skupštinu 
pred 25 000 znatiželjnih građana i seljaka iz 
subotičke okolice. Izjave dvaju stranačkih 
vodstava svjedočile su o vrlo skorom stupa- 
nju većine bačkih Hrvata u redove hrvat- 
skoga seljačkoga pokreta. Ujedinjenje je 
objavljeno u Somboru 24. V. 1926. na skup- 


štini koju je posjetilo vodstvo stranke sa 
Stjepanom Radićem. Sve mjesne organiza- 
cije BŠS-a postale su organizacije HSS-a, 
dok je Neven postao »glasilo Hrvatske se- 
ljačke stranke za Srijem i Vojvodinu«. Broj- 
ni listovi Radikalne stranke, skojomje HSS 
bio u koaliciji, komentirali su taj politički 
čin kao »svečano pretvaranje Bunjevaca u 
Hrvate«. Političko opredjeljenje u javnosti 
je izjednačavano s nacionalnim, pa su pro- 
režimski orijentirani Bunjevci i Narodna 
radikalna stranka činili sve da se bački Hr- 
vati otrgnu od Radićeva utjecaja. Protiv Ra- 
dićeva angažmana u Bačkoj bila je i Vojvo- 
đanska pučka stranka Blaška Rajića, koja se 
također borila za prava Hrvata u Bačkoj, ali 
je nacionalni interes stavila u drugi plan u 
namjeri da se nametne svim katolicima u 
Vojvodini. Većina nesporazuma između 
Blaška Rajića i Stjepana Radića bila je 
uzrokovana Radićevim kritikama svećen- 
stva i klerikalnih stranaka. Iako je bilo po- 
kušaja da te dvije stranke u Bačkoj politički 
djeluju zajedno, njihova suradnja nije uspos- 
tavljena. 


Selitika Šomborrka deklaracija 


Neven, glasilo HSS-a za 
Srijem i Vojvodinu, 10. VI. 1926. 

Na oblasne izbore u siječnju 1927. u su- 
botičkom i somborskom kotaru stranka je 
izašla samostalno. Izbori su provedeni u 
ozračju nasilja, političkih makinacija 1 fi- 
zičkoga nasilja nad članovima HSS-a u Ku- 
pusini, Bačkom Monoštoru i Conoplji. U 
takvim okolnostima stranka je osvojila 3 
oblasna mandata u subotičkom kotaru i 1 
mandat u somborskom. Nakon izvješća o 
nasilju i izbornim prijevarama u Bačkoj, 
Baranji, Srijemu te Bosni i Hercegovini 
HSS je raskinuo koaliciju s Narodnom radi- 
kalnom strankom. 


Skupina nezadovoljnika sa subotičkoga 
i somborskoga područja (Tomo Matković 

iz Subotice, Mijo Ferković iz Malog Baj- 
moka i Josip Palić iz Sombora) u svibnju 
1927., zbog razmimoilaženja s nekada- 
šnjim vodstvom BŠS-a, koje je zauzelo naj- 
važnije položaje u bačkim organizacijama 
HSS-a, odlučila je osnovati Vojvođansku 
seljačku stranku, koja se nakon slabih re- 
zultata ubrzo ugasila. S druge strane, u lip- 
nju 1927. na području subotičkoga kotara 
djelovalo je 38 mjesnih ogranaka HSS-a 
(Tavankut, Mirgeš, Čikerija, Đurđin, Pa- 
vlovac, Vamtelek, Verušić, Žednik, Baj- 
mok, Mala Bosna, Mali Bajmok i dr.), na 
području somborskoga 22 (Bereg, Lemeš, 
Monoštor, Nenadić, Gradina, Bezdanski 
Salaši, Matarići, Lugumerci i dr.), veći broj 
u okolici Bača (Vajska, Plavna, Bođani te u 
okolnim njemačkim naseljima), nekoliko 
na području Bačke Topole (Stara Moravica, 
Pačir i dr.). Većina hrvatskih naselja, uklju- 
čujući i ona salaška, imala je svoje ogranke, 
a pojedina su naselja zbog disperziranosti 
imala veći broj ogranaka (npr. Tavankut: 
Skenderov šor, Donji Tavankut, Tavankut 
centrala, Serezla selo). I u Subotici je svaki 
od sedam gradskih kvartova imao svoju or- 
ganizaciju. Ogranci HSS-a postojali su i u 
nekim većinski madžarskim (Tompa, Hala- 
ški Vinogradi, Šupljak, Hajdukovo, Palić i 
dr.) ili njemačkim naseljima (Apatin, Odža- 
ci). Imeđu studentima Pravnoga fakulteta u 
Subotici djelovala je akademska organiza- 
cija stranke, koju je predvodio Mićo Sken- 
derović. Pokrenuta je i prosvjetna organiza- 
cija stranke Seljačka sloga, koja je preuzela 
ulogu u kulturnom preporodu sela i salaških 
naselja. Tijekom 1920-ih godina profilirali 
su se čelni ljudi hrvatskoga seljačkoga po- 
kreta u Bačkoj: Josip Vuković — Đido, Stje- 
pan Vojnić Tunić, Mirko Ivković Ivandekić, 
Mihovil Katanec, Ivan Tolj, Antun Matarić, 
Grga Vuković, Joso Strilić, Nikola Babić te 
mnogi drugi po manjim sredinama. 

Pred parlamentarne izbore u rujnu 
1927. donesen je nov Pravilnik stranke, 
prema kojem se HSS u Hrvatskoj i svuda 
među Hrvatima kao politička organizacija 1 
dalje nazivao HSS-om, dok je kao socijalna 
struja dobio ime Narodni seljački pokret, a 
u širenju političke djelatnosti izvan hrvat- 
skih područja Narodna seljačka stranka. 
Pokrenuta su i stranačka glasila na madžar- 

skom i njemačkom jeziku (Bdcska i Der 
Bauer u Somboru te Fold u Subotici) radi 
pridobivanja manjinskih naroda. Stjepan 
Radić pokazivao je veliko zanimanje za 
područje Bačke paje pred izbore, na kojima 
je bio nositelj liste za subotički okrug, u Lu- 
dašu 15. VIII. i Subotici 15.-16. VIII. odr- 
žao javna predavanja i političke skupštine. 
Agitaciju u Bačkoj vodili su i drugi članovi 
vodstva stranke: Juraj Krnjević, Đuro Ba- 
sariček, Pavle Radić, Ivan Krajač i dr. 
Stranka je na izborima dobila 4 107 glasova 
u subotičkom izbornom kotaru i 3 416 u 
somborskom, a na cijelom državnom pod- 
ručju stranka je osvojila 63 mandata. Nakon 
izbora HSS je sa Samostalnom demokrat- 
skom strankom Svetozara Pribićevića for- 
mirao vladajuću Seljačko-demokratsku ko- 
aliciju (SDK). 


Pečatkotarske 
organizacije HSS-a 
u Subotici 


Za općinske izbore, koji su se u Bačkoj 
prvi put trebali održati 6. XI. 1927., stranka 
je nastojala okupiti sve bačke Hrvate, čiji su 
glasovi bili rasuti između više stranaka. Na 
općinskim izborima stranka je osvojila ve- 
ćinu u Vajskoj i Kupusini, a znatan broj svo- 
jih predstavnika osigurala je i u općinskim 
skupštinama Subotice, Sombora, Bača, Be- 
rega, Bačkoga Monoštora, Lemeša, Bođa- 
na i Čantavira. Veći dio političkih aktivno- 
sti obavljan je tijekom zimskih mjeseci iz- 
van sezone poljodjelskih radova, kada su 
reorganizirani mjesni ogranci. Na takve 
skupove slani su izaslanici Stjepana Radi- 
ća, koji su članstvu davali smjernice za dje- 
lovanje. U sklopu zajedničke kampanje 
dvojica predsjednika SDK i veći broj na- 
rodnih zastupnika održali su skupštine u 
Subotici 29. V. 1928. te Somboru i Bačkom 
Monoštoru 17. VI. 1928., na kojima su kri- 
tizirali odnos vlasti prema Vojvodini, napo- 
se poreznu politiku. 

Pucnji zastupnika Radikalne stranke 
Puniše Račića 20. VI. 1928. u beogradskoj 
Narodnoj skupštini značili su formalni kraj 
jedne faze političkoga života u Kraljevini 
SHS, ali iu samom HSS-u. Ubijeni su Pavle 
Radić i Đuro Basariček, a teško su ranjeni 
Ivan Pernar, Ivan Granđa i Stjepan Radić, 
koji je od posljedica ranjavanja ubrzo i pre- 
minuo. Nakon toga vodstvo stranke pre- 
uzeo je dotadašnji dopredsjednik Vladko 
Maček, a SDK se povukao iz skupštine zah- 
tijevajući njezino raspuštanje i raspisivanje 
novih izbora. Radikalizirajući svoje stavo- 
ve, dio bačkih HSS-ovaca otvoreno je zago- 
varao podjelu Vojvodine na hrvatski (Bara- 
nja, sjeverna i zapadna Bačka) i srpski dio 
(Banat i jugoistočna Bačka). Uvođenjem 
apsolutističkoga režima kralja Aleksandra 
Karađorđevića 6. I. 1929. HSS je zabra- 
njen, a njegovi su vodeći članovi uhićivani i 
zatvarani, što je vodilo postupnomu politič- 
komu pasiviziranju. Članstvo u Bačkoj na- 
stavilo je nacionalno djelovanje u kulturno- 
prosvjetnim i katoličkim društvima, u koji- 
ma će biti izglađene nesuglasice sa simpati- 
zerima politike Blaška Rajića. 

Nakon donošenja Oktroiranoga ustava 
iz 1931. kralj Aleksandar odlučio je prove- 
sti izbore, koji su bili karikaturalni: moglo 
se glasovati samo za jednu — vladinu listu, a 
glasovanje je bilo javno. U uvjetima dikta- 
ture pojedini čelnici stranke u Subotici 
(Mirko Ivković Ivandekić, Ivan Ivković 
Ivandekić, Matija Išpanović) promijenili su 
političku orijentaciju i poduprli vladinu po- 
litiku. Politički pritisci i ekonomska kriza 
prisilili su nekadašnje vodstvo bačkoga 
HSS-a da početkom 1932. prekine izdavati 
Neven, koji je sve dotle izvješćivao u duhu 
hrvatskoga seljačkoga pokreta. 


Nakon ubojstva Aleksandra Karađorđe- 
vića 1934. kraljevsku vlast preuzima Na- 
mjesničko vijeće na čelu s knezom Pavlom 
Karađorđevićem. Rad HSS-a i dalje je bio 
zabranjen, pa je on djelovao u sklopu Udru- 
žene opozicije, koju je na izborima 1935. 
predvodio Vladko Maček. Kako je glasova- 
nje, kao i 1931., bilo javno, koalicija nije 
uspjela osvojiti vlast (oko 37% osvojenih 
glasova, ali samo 18% zastupničkih mje- 
sta), ali je svojim rezultatima ozbiljno uzdr- 


mala položaj režima. U Bjelovaru je djelo- 
vao jedan od najistaknutijih članova HSS-a 
toga kraja odvjetnik Ivša Lebović (1874.— 
1936.), podrijetlom iz obitelji koja je dose- 
lila iz Tavankuta u Vrpolje (Slavonija). U 
Subotici je nositelj Mačekove liste bio Jo- 
sip Vuković — Đido, koji je izabran za na- 
rodnoga zastupnika osvojivši gotovo 10 
000 glasova. Stranka se ubrzo ponovno or- 
ganizirala i obnovila nekadašnje ogranke i 
organizacije pod njezinim utjecajem (Se- 
ljačka sloga, Hrvatski radnički savez) te 
osnovala nove (Gospodarska sloga). Polu- 
vojne stranačke formacije Hrvatske seljač- 
ke (građanske) zaštite u Bačkoj nisu osni- 
vane, iako su se javile i takve inicijative u 
namjeri da se seljaci zaštite od nasilja žan- 
dara. Mačeka i politiku stranke poduprlo je 
isvećenstvo s Blaškom Rajićem na čelu, što 
je dovelo do političkoga i nacionalnoga ho- 
mogeniziranja bačkih Hrvata. Stranački 
predstavnici djelovali su u sportskim, kul- 
turnim i vjerskim društvima, pa je HSS pre- 
rastao u širok nacionalni pokret. 

Kako pregovori s predstavnicima reži- 
ma nisu donosili nikakve promjene u poli- 
tičkom životu zemlje, HSS i srpske oporbe- 
ne stranke 1937. u Farkašiću pokraj Zagre- 
ba dogovaraju Blok narodnoga sporazuma, 
kojim je traženo stavljanje izvan snage Ok- 
troiranoga ustava i izbor nove ustavotvorne 
skupštine, pri čemu bi u stvaranju novoga 
ustavnoga poretka — za razliku od Vidov- 
danskoga ustava — sudjelovali i Hrvati, ali 
dvor i vlada nisu bili spremni izaći u susret 
opozicijskim zahtjevima. HSS je preuređe- 
nje Jugoslavije i rješenje tzv. hrvatskoga pi- 
tanja vidio u stvaranju posebne hrvatske fe- 
deralne jedinice s nekim autonomnim po- 
slovima. 

Zbog promijenjenih međunarodnih po- 
litičkih okolnosti knez Pavle težio je sređi- 
vanju unutarnjih prilika u državi. Raspisani 
su izbori za prosinac 1938., na kojima je li- 
sta opozicije s Mačekom povećala broj 
osvojenih glasova na 44%, ali je, zbog ne- 
pravednoga izbornoga zakona, vlada sebi 
osigurala 306 mandata, a opozicija 67. Hr- 
vatski zastupnici odlučili su da neće sudje- 
lovati u radu Narodne skupštine te su obja- 
vili rezoluciju ističući pravo na samoodre- 

đenje i hrvatsko državno pravo, tj. kontinui- 
tethrvatske državnosti. Zbog daljnjega zao- 
štravanja međunarodne situacije knez Pa- 
vle odlučio je sklopiti sporazum s Mače- 
kom te je predsjednika vlade Dragišu Cvet- 
kovića ovlastio da se što prije dogovori s 
predsjednikom HSS-a. Sporazumom Cvet- 
ković-Maček odlučeno je da se utemelji hr- 
vatska teritorijalna jedinica Banovina Hr- 
vatska. U vrijeme pregovora oko teritorija 
buduće banovine više delegacija bačkih Hr- 
vata činilo je pritisak na vodstvo HSS-a da 
se Baranja i dijelovi sjeverne i zapadne 
Bačke nastanjeni pretežito Hrvatima uklju- 
če u Banovinu Hrvatsku. Zbog nemoguć- 
nosti postizanja konačnog sporazuma Cvet- 
kovića i Mačeka oko teritorija Banovine 
Hrvatske odlučeno je da se pri naknadnom, 
konačnom utvrđivanju opsega Banovine 
Hrvatske na spornim područjima održi ple- 
biscit, ali je knez Pavle to poslije odbio. 
Sporazum s Beogradom dio hrvatske jav- 
nosti nije odobrio — jedna je struja smatrala 
daje Maček u pregovorima bio popustljiv 
(tzv. desni HSS-ovci), dok je druga skupina 
nezadovoljnika stranci i Mačeku zamjerala 
što se odustalo od formiranja nezavisne hr- 
vatske države (ustaški pokret). Neuključi- 
vanje kotareva Subotica, Sombor, Apatin i 
Odžaci u granice Banovine Hrvatske bački 
su Hrvati dočekali s razočaranjem, ali su 
nastavili djelovati na priključenju matici, u 
skladu s dijelom sporazuma koji se utvrđi- 
vao da će se definitivni opseg Banovine Hr- 
vatske odrediti pri konačnom teritorijalnom 
preuređenju zemlje. Ubrzo nakon potpisi- 
vanja sporazuma stranačko vodstvo uvjera- 
valo je bačke Hrvate da nisu napušteni i da 
će se naći način za osiguravanje njihove na- 
cionalne i kulturne slobode, pa je, među 
ostalim, u prosincu 1939. na izbornoj listi 
HSS-a za Senat u Banovini Hrvatskoj izab- 
ran Josip Vuković — Đido. Manji dio bač- 
koga članstva stranke, okupljen oko Grge 
Vukovića, bio je za formiranje posebne fe- 
deralne jedinice Vojvodine, ali se veći dio 
članstva priklonio Josipu Vukoviću — Đidi i 
njegovoj namjeri da se teritorij na kojem su 
živjeli Bunjevci i Šokci pripoji Hrvatskoj, a 
podupiralo ga je i svećenstvo s Blaškom 
Rajićem na čelu. Zbog pritisaka srpskoga 

Vladko Maček s Josipom Vukovićem — Đidom i 
Blaškom Rajićem na Bunjevačko-šokačkoj 
matineji u Zagrebu 23. IV. 1939. 
stanovništva u Banovini Hrvatskoj za iz- 
dvajanjem kotareva u kojima su Srbi činili 
većinu HSS je pomagao iste težnje Hrvata u 
Bačkoj i Baranji kako bi na taj onemogućio 
pritisak srpskih nacionalističkih krugova 
(razne frakcije radikala, Srpski kulturni 
klub i dr.). Zbog čestih rezolucija, manife- 
stacija i izaslanstava Hrvata iz Bačke i Ba- 
ranje, koji su tražili konkretne korake u rje- 
šavanju svojega statusa, HSS je tijekom 
1940. pokrenuo nekoliko političkih akcija 
kojima je svrha bilo popravljanje položaja 
tamošnjih Hrvata i omogućivanje njihova 
sudjelovanja u vlasti. U suradnji s hrvat- 
skim društvima stranka je pokrenula orga- 
nizaciju Sabora kulturnih društava bačkih i 
baranjskih Hrvata, koji je najavljen za 9. III. 
1940., te Veliku manifestacijsku skupštinu 
hrvatskoga stanovništva, najavljenu za 10. 
III. 1940. u Subotici, na kojima su se očeki- 
vale povijesne odluke, no nisu održani zbog 
straha vlasti od otvorenih sukoba Hrvata i 
Srba. Dan bačko-baranjskih Hrvata održan 
je međutim u travnju 1940. u Zagrebu, a po- 
litički i kulturni predstavnici iz Bačke i Ba- 
ranje ponovili su na njemu svoje zahtjeve za 
pripajanjem Hrvatskoj. HSS je nakon toga 
činio pritisak da se održe izvanredni općin- 
ski izbori u deset bačkih i baranjskih sela u 
kojima su se poglavarstva postavljala su- 
protno od političke orijentacije stanovni- 
štva. Obje stranke (HSS i Jugoslavenska ra- 
dikalna zajednica) izborima su davale goto- 
vo plebiscitarni karakter zbog težnja Hrvata 

za izdvajanjem iz Dunavske banovine. HSS 
je na tim izborima dobio većinu u 7 općina, 
njemački Kulturbund u dvjema, a JRZ u 
jednoj općini, što je oslikavalo nacionalnu i 
političku usmjerenost tamošnjega stanov- 
ništva. Sve do pred sam rat HSS je u Bačkoj 
radio na jačanju nacionalne svijesti Bunje- 
vaca i Šokaca te poboljšanju njihova poli- 
tičkoga i kulturnoga položaja. Radi toga su 
u Bačkoj pokrenute mnogobrojne nacional- 
ne organizacije koje su svoje sjedište imale 
u Hrvatskoj, a bile su pod utjecajem stran- 
ke, poput kulturnih (Seljačka sloga), gospo- 
darskih (Gospodarska sloga), radničkih 
(Hrvatski radnički savez), sportskih (Hr- 
vatska sportska sloga) i mnogih drugih iz- 
vanstranačkih organizacija, koje su podupi- 
rale hrvatski nacionalni pokret. 

Nakon okupacije Jugoslavije i formira- 
nja NDH stranka je zabranjena, Maček in- 
terniran, a ostali prvaci zatvarani. Dio član- 
stva prišao je ustaškom pokretu, dio se pri- 
ključio partizanima, dok je glavnina ostala 
vjerna Mačekovoj politici čekanja i distan- 
ciranja od ustaša i partizana te vjerovala u 
konačnu pobjedu zapadnih saveznika i po- 
vratak na vlast. U tom je smislu Juraj Krnje- 
vić, član jugoslavenske emigrantske vlade 
u Londonu, u lipnju 1943. uputio pismo Ge- 
orgeu Williamu Rendelu, britanskomu ve- 
leposlaniku pri Ratnoj savezničkoj vladi u 
Londonu, obrazlažući teritorijalna očekiva- 
nja stranke pri formiranju federalne Jugo- 
slavije nakon rata, očekujući uključivanje 
dijelova Bačke po crti »od istočnoga ruba 
grada Subotice na sjeveru do međe kotare- 
va Bačka Palanka i Novi Sad na Dunavu«. 
U Bačkoj članstvo se tijekom rata pasivizi- 
ralo, iako su postojali povremeni kontakti 
između pojedinaca iz bačkoga HSS-a s oni- 
ma u Hrvatskoj. Još za vrijeme madžarske 
vlasti u lipnju 1944. Antun Matarić sa su- 
radnicima pozvao je nekadašnje članstvo 
na priključenje partizanima i pomaganje 
NOP-u. Potkraj 1944. general Ivan Rukavi- 
na održao je govor u oslobođenom Tavan- 
kutu, gdje je ocijenio pozitivnom početnu 
ulogu stranke među bačkim Hrvatima u ob- 
rani njihova identiteta, no kritizirao je poli- 
tiku koju je stranka vodila pod Mačekom. 
Riječi koje je Rukavina uputio bile su jasne 


naznake budućega odnosa komunista pre- 
ma Mačekovim sljedbenicima. 


Potkraj rata Maček odlazi u emigraciju, 
gdje se već otprije nalazio dio nekadašnjega 
vodstva stranke. Raslojavanje HSS-a, koje 
je počelo još u vrijeme Banovine Hrvatske, 
sa završetkom rata samo se pojačalo. Dio 
stranke koji se pridružio partizanima osno- 
vao je stranku pod starim imenom HRSS. 
Među članovima prokomunističkoga Izvr- 
šnoga odbora HRSS-a bili su i predstavnici 
iz Bačke Nikola Babić (Bajmok) i Cecilija 
Lovrić (Bač). Josip Vuković — Đido, pred- 
ratni politički lider bačkih Hrvata, ostao je 
vjeran idejama vodstva stranke u emigraci- 
ji, abioje i predstavnik HSS-a u Privreme- 
noj narodnoj skupštini Demokratske Fede- 
rativne Jugoslavije 1945. Djelovale su i 
druge stranačke grupacije oko Ivana Šuba- 
šića, zatim Augusta Košutića, Mire Košu- 
tić, Marije Radić te članstvo stranke oko 
Mačeka u emigraciji. Komunisti su onemo- 
gućivali ujedinjenje grupacija HSS-a i 
HRSS-a zahvaljujući svojim ljudima unu- 
tar HRSS-a, koji je postao svojevrsna po- 
družnica komunističkih vlasti. Na konfe- 
renciji u zagrebačkom hotelu Esplanade 
Ivan Šubašić, nekadašnji hrvatski ban, po- 
kušao je pokrenuti pitanje ujedinjenja 
HRSS-a i HSS-a, rada stranke u Narodnoj 
fronti i izlaska na izbore. Dio bačkih HSS- 
ovaca vjernih Mačeku na konferenciji je za- 
stupao Josip Vuković — Đido. Većina za- 
stupnika bila je protiv zajedničkoga izlaska 
na izbore sHRSS-om i za osudu postupaka 
novih vlasti prema stranci i njezinim simpa- 
tizerima, a od Šubašića se tražila ostavka u 
vladi. Bačkih Hrvata bilo je i u studentskoj 
organizaciji HSS-a u Zagrebu, a njezini su 
članovi potpisali predstavku u kojoj se tra- 
žila promjena stanja u državi i potpora Ma- 
čeku. Na preporuku Mačeka HSS je bojko- 
tirao poslijeratne izbore kako bi se izbjeglo 
davanje legitimiteta komunističkomu reži- 
mu. 

HRSS-ovu agitaciju po Bačkoj, uz 1o- 
kalne članove, vodili su predsjednik stran- 
ke Franjo Gaži i potpredsjednik Antun Ba- 
bić — Tuna. Kako se u to vrijeme organizira- 
la komisija o razgraničenju Hrvatske i Voj- 
vodine, a usporedno se pripremala i save- 

zna kolonizacija Vojvodine, Antun Babić — 
Tuna, Jerko Zlatarić i Franjo Gaži nastojali 
su organizirati bačke Hrvate i pokušati pri- 
ključiti Hrvatskoj bačke kotareve s većin- 
skim hrvatskim stanovništvom. Gaži, pot- 
predsjednik Narodne vlade Hrvatske, pri 
Ministarstvu za kolonizaciju DFJ bezuspje- 
šno je pokušao osigurati naseljavanje kolo- 
nista Hrvata u susjedstvu bunjevačkih i šo- 
kačkih naselja. S HRSS-om je surađivao 1 
Hrvatski prosvjetni dom (sljednik HKD-a 
Miroljub, danas HKUD Vladimir Nazor) iz 
Sombora tražeći od IO-a HRSS-a zaštitu od 
komunista zbog njihova upletanja u rad 
društva. 


I nakon izbora u studenom 1945. agita- 
cija HRSS-a u Bačkoj nastavljena je ra- 
di stigmatizacije HSS-ovaca. Na zboru 
HRSS-a u Subotici početkom 1946. Franjo 
Gaži upozorio je da će se paziti na primanje 
novih članova u stranku jer su neki u njoj 
tražili utočište zbog prijašnjega »prousta- 
škoga« držanja. Uhićenja članova vodstva 
HSS-a i uporno odbijanje Mačeka da podu- 
pre aktiviranje stranke u političkom životu 
države rezultiralo je razočaranjem nekih 
članova i njihovim pasiviziranjem, zbog 
čega je i izvanparlamentarni rad stranke u 
zemlji ubrzo zamro. Slično se događalo 1 s 
HRSS-om, koji su nezadovoljnici napuštali 
i priključivali se Komunističkoj partiji, pod 
čijim je mentorstvom stranka zapravo i bila. 
Jedina djelatnost koja je održavana bio je 
ideološki obojen kulturno-prosvjetni rad u 
ograncima Seljačke sloge. KP je ponovno 
pokrenuo HRSS pred izbore 1950. u nasto- 
janju da kanalizira nezadovoljstvo seljaštva 
u djelovanje stranke. Nakon izbora stranka 
je ponovno zamrla i počela padati u zaborav. 


U inozemstvu, pod vodstvom Vladka 
Mačeka, Jurja Krnjevića i Josipa Torbara, 
stranka je djelovala bez prekida. Zbog iz- 
vješćivanja emigrantskoga tiska da se 
1929. tajno sporazumio s madžarskim poli- 
tičarima kako će u slučaju osnutka neovisne 
Hrvatske odustati od Bačke i od bačkih Bu- 
njevaca, koje je navodno trebao uvjeriti da 
se priznaju Madžarima, Maček je 1962. re- 
agirao otvorenim pismom objavljenim u 
časopisu Studia Croatica. U njemu je zani- 
jekao te tvrdnje i istaknuo kako je Bunjevce 

smatrao Hrvatima otkako je »politički po- 
čeo misliti«. 

Obnova stranke u Hrvatskoj počela je 
1990-tih, kad je djelovalo više stranaka s 
HSS-ovskom orijentacijom. Pod vodstvom 
Drage Stipca tri takve stranke obnovile su 
HSS u Hrvatskoj 1991. U Bosni i Hercego- 
vini HSS je obnovljen 1993. Kontakti s Hr- 
vatima u Bačkoj, odnosno u Vojvodini, 
ostvareni su na hrvatskim parlamentarnim 
izborima 2003. kandidiranjem Franje Vuj- 
kova iz Subotice i Mate Groznice iz Golubi- 
naca na listama za dijasporu. 


Izvori: Hrvatski državni arhiv u Zagrebu, F: 815, 
Radić, Antun, Stjepan i Pavle; Historijski arhiv u 
Somboru; F: 97: Milenko Beljanski-Sombor, 
97/1425 (Dokumentacija korištena za pisanje knji- 
ge Sombor i bunjevački nacionalni preporod 
(1870-1945), Sombor, 1971.); F: 73: Okružni sud 
Sombor (1919.-1941.), 109/1925 207/1925, 
123/1925, F: 73. Okružni sud u Somboru, Sresko 
načelstvo u Odžacima, 438/1936.; Historijski arhiv 
u Subotici; F: 45 Okružni sud Subotica (1919.- 
1941),2350/1927; F: 47 Gradsko poglavarstvo-Su- 
botica (1919.-1941.) 1151/1928, F: 57. Sresko na- 
čelstvo-Subotica (1934.-1941.): 6311, 8637/1937, 
3772, 4291/1938, 2311, 3584, 3616, 3729, 4072, 
4928, 4929, 4930, 4932, 4935, 5278/1939 


Lit.: Zastava, Novi Sad, 1920-1921, 1926-1927; 
Dom (Seljački dom), 1921-1929; Politika, Beo- 
grad, 1923-1941; Somborska reč, Sombor, 1925- 
1927; Somborski glasnik, Sombor, 1925-1927; Hr- 
vatske novine, Subotica, 1925-1929; Ndrodnd jed- 
nota, Bački Petrovac, 1925-1929; Neven, 1925- 
1929; Bdcska, Sombor, 1926-1927; Bunjevačke 
novine, Subotica, 1926-1927; Vidovdan, Novi Sad, 
1926-1927; Der Bauer, Sombor, 1927; Fold, Subo- 
tica, 1927; Vojvodina, Sombor, 1927; Narodni val, 
Zagreb, 1927-1928; Subotičke novine, Subotica, 
1929-1941; (xxx), Dr Vlatko Maček i njegovi sa- 
radnici u Vojvodini, Sombor, 1936; Glas naroda, 
Sombor, 1936-1939; Hrvatski dnevnik, Zagreb, 
1936-1941; Bunjevačke novine, Subotica, 1940- 
1941; A. Martinović, Istina o Bunjevcima i Šokci- 
ma, Subotica, 1940; Lj. Boban, Sporazum Cvetko- 
vić — Maček, Beograd, 1965; M. Beljanski, Sombor 
i bunjevački nacionalni preporod (1870-1945), 
Sombor, 1971; Lj. Boban, Maček i politika Hrvat- 
ske seljačke stranke 1928.-1941. Zagreb, 1974; M. 
Čović, Bački Bunjevci i Šokci na hrvatskoj varijan- 
ti, Hrvatska revija, 1/1976, Miinchen; F. Jelić-Bu- 
tić, Hrvatska seljačka stranka, Zagreb, 1983; J. 
Popov, Narodni front u Vojvodini 1944-1953, Novi 
Sad, 1986; A. Sekulić, Radićevci u životu bačkih 
Hrvata od 1918. do 1928., Hrvatski iseljenički 
zbornik, 1994; Z. Radelić, Hrvatska seljačka stran- 

ka 1941.—1950., Zagreb, 1996; H. Matković, Povi- 


jest Hrvatske seljačke stranke, Zagreb, 1999; Hr- 


vatska riječ, br. 40-42, 44, Subotica, 2003; Vjesnik, 
br. 1685, Zagreb, 2003; R. Skenderović, Blaško 
Rajić i Hrvatska seljačka stranka — različiti koncep- 
ti nacionalnog identiteta bačkih Hrvata, Dijalog 
povjesničara —istoričara 8, Zagreb, 2004; R. Sken- 
derović, Hrvatska seljačka stranka u Bačkoj 1918.- 
1941., Hrvatska revija, 3/2005, Zagreb; K. Bušić, 
Odjeci uspostave Banovine Hrvatske u hrvatskoj - 
bunjevačkoj javnosti, Društvena istraživanja, 4-5/ 
2005, Zagreb; S. Mačković, Političko djelovanje i 
učinak Josipa Vukovića Đide 1926.-1941., Klasje 
naših ravni, 1-2/2005, Subotica; R. Skenderović, 
Bunjevačko-šokačka stranka 1920.-1926., Časopis 
za suvremenu povijest, 3/2006, Zagreb; M. Bara, 
Hrvatska seljačka stranka u narodnom preporodu 
bačkih Hrvata, Pro tempore, 3/2006, Zagreb; M. 
Bara, Somborska deklaracija i njezino značenje za 
bačke Hrvate, Časopis za suvremenu povijest, 
3/2006, Zagreb; M. Bara, Organiziranje i djelova- 
nje Hrvatske seljačke stranke među nacionalnim 
manjinama u Baranji, Bačkoj i Banatu do usposta- 
ve apsolutizma 6. I. 1929. (diplomska radnja obra- 
njena na Filozofskom fakultetu u Zagrebu 2007); S. 
Lebović, Dr. Ivša Lebović i HSS u Bjelovarskom 
kraju, Bjelovar, 2007. 

M. Bara 


HRVATSKA SPORTSKA SLOGA, sre- 
dišnji sportski savez Banovine Hrvatske u 
koji su bili udruženi novoosnovani hrvatski 
sportski savezi. Političke prilike u Kraljevi- 
ni Jugoslaviji i napetosti oko rješavanja 
»hrvatskoga pitanja« odrazile su se i na 
sport te su se hrvatski klubovi odvojili u po- 
sebne lige i saveze. Taj je proces potaknula 
Hrvatska seljačka stranka u sklopu politike 
stvaranja usporednih institucija i organiza- 
cija u odnosu na državne radi stvaranja pri- 
vidnih elemenata hrvatske državnosti. 
Osnivačka skupština održana je 14. V. 
1939., u vrijeme pregovora o osnivanju Ba- 
novine Hrvatske, a na njoj su sudjelovali 
predstavnici iz svih krajeva tadašnje države 
u kojima su Hrvati živjeli u znatnijem bro- 
ju. Bačke Hrvate i Hrvatski športski klub 
Bačku iz Subotice predstavljao je Marko 
Čović, koji je bio izabran za odbornika u 
upravi Hrvatske sportske sloge. Na sjednici 
je odlučeno da se osnuje Hrvatsko-sloven- 
ska liga, u kojoj su trebali nastupati hrvatski 
i slovenski nogometni klubovi. Potaknuti 
tom akcijom, članovi Bačke na posebnoj su 
sjednici u Subotici 16. V. 1939. odlučili da 


će istupiti iz Subotičkoga nogometnoga 
podsaveza i Jugoslavenskoga nogometno- 
ga saveza te nastaviti djelovati unutar Hr- 
vatske sportske sloge. Razlozi su bili ne- 
sporazumi unutar Subotičkoga nogometno- 
ga podsaveza i kulminacija nacionalnih 
osjećaja njezinih članova. Hrvatska sport- 
ska sloga potaknut će hrvatske nogometne 
klubove u Bačkoj da osnuju vlastiti nogo- 
metni savez u rujnu 1939., a svoj utjecaj na 
hrvatske klubove u Bačkoj zadržat će do 
početka Drugoga svjetskoga rata. 

Lit.: Hrvatski dnevnik, 1090, 1092, 1118, Zagreb; 
Subotičke novine, 37/1939, Subotica; Subotički 
športski list, br. 167, Subotica. 


M. Bara 


HRVATSKA STAROKATOLIČKA CR- 
KVA, kršćanska denominacija nastala odi- 
jeljivanjem od Katoličke crkve. Utemelje- 
naje 1923. i pripojena Utrechtskoj biskupi- 
ji Starokatoličke crkve u Nizozemskoj, koja 
je imala vodeću ulogu u starokatoličkom 
pokretu. Pokret je nastao na tlu Njemačke 
nakon Prvoga vatikanskoga koncila 1870. 
neprihvaćanjem dogme o papinoj nezablu- 
divosti, odbacivanjem svećeničkoga celi- 
bata, nerazrješivosti braka i tajne ispovijedi 
te organiziranjem crkve prema nacional- 
nom načelu, no institucionalno je zaživio u 
Nizozemskoj. Starokatolička crkva u Hr- 
vatskoj, radi vlastite afirmacije u javnosti, 
koristila se činjenicom da je na tom koncilu 
đakovačko-srijemski biskup Josip Juraj 
Strossmayer oštro istupao upravo protiv 
dogme o papinoj nezabludivosti. 


U Hrvatskoj se kao pokret javlja isprva 
u Dalmaciji potkraj Prvoga svjetskoga rata 
u djelovanju svećenika Nike Perića, a po- 
četkom 1920-ih prerasta u širi reformni po- 
kret rimokatoličkih svećenika u Hrvatskoj, 
koji nastoji demokratizirati i nacionalizirati 
Katoličku crkvu. Na promicanju Hrvatske 
starokatoličke crkve posebno se angažirao 
splitski kanonik Marko Kalogjera (1877.- 
1956.), koji je ranije istupio iz Katoličke cr- 
kve (politički se zauzimao za »neovisnu cr- 
kvu katolika Hrvata«, ljubavna veza, sudski 
procesi i dr.). Na Prvom hrvatskom staroka- 
toličkom koncilu u siječnju 1924. Kalogje- 
ra je izabran za biskupa, no svojim je pona- 

šanjem unio sukob i u tu crkvu, pa je tako 
nastao raskol na Hrvatsku starokatoličku 
crkvu i Hrvatsku narodnu starokatoličku cr- 
kvu. Zbog toga je na zasjedanju Biskupske 
konferencije Utrechtske unije u Miinchenu 
1933. svrgnut i isključen. Hrvatski staroka- 
tolici smatrali su se plodom tisućugodišnje 
narodne borbe za razumljiv jezik u bogo- 
služju, ali i političke emancipacije u odnosu 
prema Rimu, no hrvatski rimokatolički bi- 
skupi njihovo su djelovanje tumačili poli- 
tički znatno prozaičnije, kao protuhrvatsko 
oruđe hegemonističkih krugova u Beogra- 
du. 


j Pečat Hrvatskog 
starokatoličkog 
župnog ureda 

u Subotici iz 
1940. 


Prije Drugoga svjetskoga rata u Zagre- 
bu je djelovala starokatolička Bogoslovna 
škola, a broj vjernika u Kraljevini Jugosla- 
viji procjenjuje se na nekoliko desetina ti- 
suća. Hrvatska starokatolička crkva bila je 
zabranjena u NDH, no 1945. obnovljena je, 
a Kalogjera je ponovno bio njezin biskup. 
Dvije su crkve ujedinjenje 1974. u Hrvat- 
sku katoličku crkvu, koja od 2000. opet no- 
si prvotni naziv Hrvatska starokatolička cr- 
kva. 

Prihvaćajući načelo teritorijalne organi- 
ziranosti, nakon Drugoga svjetskoga rata 
Hrvatski starokatolički vikarijat u Srbiji ni- 
je bio registriran, a prijeratne župe u Beo- 
gradu, Petrovaradinu, Subotici i Malom 
Iđošu djelovale su od 1954. u sastavu bisku- 
pije Starokatoličke crkve Srbije i Vojvodi- 
ne. Nakon smrti biskupa Milana Dobro- 
voljca 1966. ta se biskupija počela gasiti, a 
prestala je djelovati kao vjerska organizaci- 
ja s dolaskom Ivana Divljakova, bivšega 
daktilografa u Patrijaršiji Srpske pravoslav- 
ne crkve, koji juje prvo preimenovao u Sta- 
rokatoličku-zapadnopravoslavnu, a zatim 
1985. iu Zapadnopravoslavnu crkvu. Na- 

kon 2000. župa u Petrovaradinu, s biskup- 
skim vikarom u SRJ Željkom Madijem, pri- 
šlaje Hrvatskoj starokatoličkoj crkvi, a tije- 
kom 2002. Madi je pokušao kao zastupnik 
Hrvatske starokatoličke crkve preregistri- 
rati Hrvatski starokatolički vikarijat u Hr- 
vatsku starokatoličku crkvu sa župama u 
Beogradu, Petrovaradinu, Subotici i Ma- 
lom Iđošu, no u tome nije uspio. 


U Subotici od 1929. djeluje Hrvatska 
starokatolička općina, a od 1933. i Hrvatski 
starokatolički župni ured. Bogoslužje su 
obavljali u prostoriji u iznajmljenoj kući u 
Ulici cara Lazara br. 2. Prema dekretu bi- 
skupa Hrvatske starokatoličke crkve u Zag- 
rebu br. 1829/1933 za upravitelja je postav- 
ljen vlč. Mirko Castelli, kojije ostao na tom 
mjestu sve do rata. God. 1940. on se obraća 
gradskim vlastima tražeći i za sebe dodjelu 
zemlje radi izdržavanja, na što su crkvene 
općine imale prave. Prije Drugoga svjets- 
koga rata postojala je i župa u Novom Sadu. 
Starokatolička je crkva djelovala u Subotici 
i nakon Drugoga svjetskoga rata sve do da- 
nas kao Zapadnopravoslavna crkva. Za 
svoje crkvene potrebe koristila se kapelom 
na groblju kod Dudove šume. Crkva nije 
uspjela trajnije okupiti rimokatoličke vjer- 
nike bunjevačko-hrvatske narodnosti, već 
je uglavnom obavljala pojedine crkve obre- 
de, najčešće osobama koje nisu bili aktivni 
vjernici u rimokatoličkim župama. Danas 
ima 10-ak vjernika, a bogoslužja obavlja 
svećenik iz Petrovaradina. 

Izvor: Historijski arhiv Subotica, F: 47. IV 
4904/1933 ; 283/1934; 6822/1939; Kazivanje vlč. 
Bele Stantića iz Subotice. 

Lit.: Opći religijski leksikon, Zagreb, 2002; T. 
Branković, Starokatolička crkva u Jugoslaviji, u: 
Religija & tolerancija, 2/2004, Novi Sad; Hrvatski 
biografski leksikon, 6, Zagreb, 2005; B. Kovačević, 
Vera i uteha : istraživanje religijske prakse u Subo- 
tici, Subotica, 2007; P. Rakić, Starokatolička crkva 
u Jugoslaviji do početka Drugog svetskog rata, Be- 
ograd, 2008. 


S. Mačković i T. Žigmanov 


HRVATSKA SVEOPĆA KREDITNA 
BANKAD.D., FILIJALA U SUBOTICI, 
područna bankarska organizacija. Hrvatska 
sveopća kreditna banka, d. d. (HSKB) 
osnovana je u Zagrebu 1912. pod okriljem 


140 


mađarske Hitelbanke. Radila je do Prvoga 
svjetskoga rata uglavnom sa zagrebačkim 
Židovima, a nakon rata proširila je svoje 
djelovanje posebno na području Vojvodine. 


Na sjednici ravnateljskoga vijeća 
HSKB-a u Zagrebu 27. XII. 1930. donesen 
je zaključak o osnutku filijale u Subotici s 
dvjema ispostavama, u Senti i Novom Be- 
čeju. To je realizirano 1931. nakon fuzije sa 
subotičkom Opštom kreditnom bankom, 
d.d. (inače pravnom sljednicom prijeratne 
subotičke filijale Madžarske sveopće kre- 
ditne banke — Magyar Altal4nos Hitelbank) 
i preuzimanja njezine aktive i pasive počev- 
ši od 1. siječnja. U registar trgovačkih dru- 
štvenih tvrtki ubilježena je 6. VII. 1931. To 
je značilo i da se raniji dioničari Opšte kre- 
ditne banke, d.d. nadalje nalaze kao dioni- 
čari i dužnosnici nove tvrtke. Tako su se u 
ravnateljstvu našli: Imre (Eugen) Jakobčić, 
Ljudevit Kraus, dr. Jene Engelsman, Gabor 
Bela, ravnatelj Josip Piliš, njegov zamjenik 
Leo Kepich i prokurist Slavko Murgaški. 
Adresa je ostala dotadašnja — Karađorđev 
trg 2. U 1940. godini kao prokurist ubilje- 
žen je Eugen Jakobčić. 

Nakon travnja 1941. Mađarska sveopća 
kreditna banka ( Magyar Altal4nos Hitel- 
bank) preuzela je ovu banku i tako nastavila 
raditi u ratnom razdoblju, dajući povoljne 
kredite čisto mađarskim poduzećima i oni- 
ma koja su radila za ratne potrebe ili za 
osnovnu opskrbu pučanstva. 


Izvor: Historijski arhiv Subotica, F: 086.229, Ct X 
883, str. 180. 


Lit.: S. Mačković, Industrija i industrijalci Suboti- 
ce (1918-1941), Subotica, 2004. 
S. Mačković 


HRVATSKA UDRUGA KULTURE 
LAJČO BUDANOVIĆ, kulturna udruga iz 
Male Bosne. Utemeljena je 18. III. 2002. iz- 
dvajanjem dijela članova iz mjesnoga Kul- 
turno-umjetničkoga društva Ravnica, ute- 
meljenoga godinu dana prije. Izdvajanje se 
dogodilo ubrzo nakon formalnoga prizna- 
vanja postojanja hrvatske manjine u tadaš- 
njoj SR Jugoslaviji jer se dio vodstva Druš- 
tva nije složio s isticanjem hrvatskih atri- 
buta. U Udruzi djeluju tamburaška i fol- 
klorna sekcija, koja ima tri skupine (mlađa, 


Amblem HUK Lajčo Budanović 
iz Male Bosne 

srednja i starija). Kako njeguje izvorni folk- 
lor, usko surađuje s HKPD-om Matija Gu- 
bec iz Tavankuta. Od prve godine postoja- 
nja u rujnu ili listopadu organizira godišnju 
Smotru folklora Mladost pleše (osim 
2003.), na kojoj sudjeluju folklorna društva 
iz Vojvodine, Hrvatske i BiH. Članovi 
udruge gostuju na folklornim susretima i 
drugim manifestacijama u Vojvodini (Miki- 
ni dani, Bereg; Dužijanca, Subotica; Festi- 
val marijanskoga pučkoga pjevanja, Bački 
Monoštor; Djeca su ukras svijeta, Tavan- 
kut), Hrvatskoj (Katarinska večer, Gunja; 
Vinkovačke jeseni, Vinkovci; II. dječji fol- 
klorni susreti, Zagreb; Brodsko kolo, Sla- 
vonski Brod; Đakovački vezovi, Đakovo; 
Žetvene svečanosti, Cerna kraj Vinkovaca; 
Krivi put kraj Senja i dr.) te Bosni i Herce- 
govini (rijeka Buna; Rodoč kraj Mostara). 
Proaktivno djeluje na održavanje nastave 
na hrvatskom jeziku u mjesnoj školi. Prvi je 
predsjednik bio Anđelko Skenderović, u 
njegovoj ga je odsutnosti zamjenjivao do- 
predsjednik Saša Vuković, zatim Blaženka 
Merković od 2006. a Stipan Dulić od 2009. 
Sjedište je Udruge u kući Stipana Dulića. 

S. Bačić 


HRVATSKA ZEMALJSKA BANKA 
D. D., PODRUŽNICA U SUBOTICI, 
područna bankarska organizacija. Na iz- 
vanrednoj skupštini subotičke Zemljodil- 
ske štedionice, d. d., održanoj 14. VI. 1912., 
donesena je odluka da se ta štedionica uje- 
dini s Hrvatskom zemaljskom bankom, 
d.d., iz Osijeka, osnovanom 1909. Prvi 


HRVATSKE NOVINE 


predsjednik upravnoga vijeća podružnice 
bioje Marko Dulić, dopredsjednik Pajo Ku- 
jundžić, a članovi Bogdan Dimitrijević, Er- 
nest Lendvai, Babijan Malagurski i Vranje 
Tumbas. Prvoga izvršnoga direktora Šan- 
dora Rajčića u godinama Prvoga svjetskoga 
rata zamijenio je Vojislav Stanković. U pr- 
vim godinama poslovanja podružnica je is- 
kazivala solidne rezultate: dioničarima je 
isplaćivano po 6% dividende, uz dobit od 
oko tridesetak tisuća kruna na godinu. 


Izvor: Historijski arhiv Subotica, F: 086. CT X. 


Lit.: Neven, 30/1912, 41/1912, 44/1912, 48/1912, 
47/1913, 48/1913, 7/1914, 13/1914, Subotica; Su- 
botička Danica ili bunjevačko-šokački kalendar 
(sa slikama) za prostu godinu 1914, Subotica 
[1913]. 

M. Grlica 


nič mi ram 
pm 
leša 


= = rm 


Ček Hrvatske zemaljske banke d.d., 
Podružnice u Subotici 


HRVATSKA, SLAVONIJA I DALMA- 
CIJA —>Hrvatska 


HRVATSKE NOVINE, subotičko politič- 
ko glasilo. Zapravo su nastavak Subotičkih 
novina pokrenutih 7. V. 1920., kojima su 
vlasti 27. X. 1923. zabranile izlaženje na 
šest mjeseci zbog članka Slike Svetog Save, 
u kojemje oštro kritizirana zapovijed Mini- 
stra prosvjete da se u svim školama izvjesi 
slika sv. Save. Prvi broj Hrvatskih novina 
numeriran je kao br. 43. od 1. XI. 1923. te se 
tako numeracijom nastavlja na posljednji 
izašli broj Subotičkih novina. Da su Hrvat- 
ske novine bile nastavak Subotičkih novina, 
jasno se vidi i iz članka Bog živi na prvoj 
stranici broja od 5. I. 1924.: »Evo nastaje 
već peta godina kako Hrvatske (Subotičke) 
novine vjerno stoje na braniku Roda svo- 
ga.« Isprva su bile tjednik, a od 1928. dvo- 
tjednik (tada su kao podnaslov imale »Sve 
obnoviti u Kristu«). Zadnji broj pod ime- 
nom Hrvatske novine pojavio se kao 23. 

broj 2. XI. 1929., a sljedeći 24. broj izašao 
je 16. XI. 1929. opet kao Subotičke novine. 


Blaško Rajić, potpisan kao narodni po- 
slanik, obratio se gradskim vlastima 31. X. 
1923. s izvješćem da od 1. XI. 1923. »izdaje 
politički list pod imenom Hrvatske novi- 
ne«. Kao odgovorni urednik naveden je Mi- 
ško Prćić, a kao vlasnik Društvo za izdava- 
nje knjiga i novina Alfa. Listje isprva tiskan 
u tiskari Etelke Rajčić, od 28. br. iz 1925. 
(11. VII. 1925.) tiskanje preuzima tiskara 
sv. Antuna, od 21. br. iz 1926. ponovno ga 
tiska Etelka Rajčić, a od 4. br. iz 1927. tiska- 
ra Josipa Horvata. Uredništvo se u početku 
nalazilo u Harambašićevoj 7. 


U listu su bile rubrike u kojima se osvr- 
će na zbivanja u zemlji, svijetu — Politika 
Doma i svijeta, ali su lokalne teme — s rubri- 
kama Raboš, Šta je novo, Gospodarstvo, 
Crkvene vijesti, Prosvjeta, Orlovski vjesnik 
— prevladavale. Članci redovito nisu bili 
potpisani. Novine su imale podliske Kolo 
mladeži (od 1927.) i Subotička kućanica. 
Kao priloge u 1928. donosio je Dinarsku 
knjižnicu. 

List je generalno nastavio slijediti poli- 
tičku liniju koju su zacrtale Subotičke novi- 
ne — uređivan je u katoličkom i hrvatskom 
duhu. Iako se u uredništvu nalazio Miško 
Prćić, utjecaj Crkve preko župnika Blaška 
Rajića stalan je i vidljiv. Teren na kojem se 
vodila ta bitka nije bio čisto duhovni, nego 
je imao jasne političke smjernice. List se vr- 


lo aktivno uključivao u političke borbe i 
agitaciju za izbore: religioznim sadržajima 
i pogledima na aktualne svjetske i gradske 
probleme Bunjevci i Šokci privlačeni su hr- 
vatstvu, pobožnosti i tradicionalnim obi- 
teljskim vrijednostima, a istodobno su od- 
vraćani od radikalske politike koju je pro- 
vodio režim i njegova glasila. Upravo se 
zbog toga redovito žestoko napadaju i kriti- 
ziraju radikalske Bunjevačke novine, Ze- 
mljodilac, Nova pošta, režimska politika na 
razini države, ali i grada, agrarna reforma i 
dobrovoljci i sl. Tako npr. u 1. br. iz 1924. 
Hrvatske novine konstatiraju: »Da radikal- 
ska vlada ne može, da izvede, to što je poče- 
la, da napravi Veliku Srbiju, taku, u kojoj će 
svaki berber i šuster i pijandura, biti činov- 
nik, nataroš; u kojoj će građane, 'za pra? Bo- 
ga biti, u kojoj će od ministra do pandura svi 
krasti, u kojoj će dangube i skitalice dobiti 
zemlju, a radnici umirati od gladi.« No Hr- 
vatske novine napadale su i Neven, npr. u 
članku Neven u kuferaškim rukama u broju 
od 30. V. 1925. Kao što su prije Subotičke 
novine zastupale Bunjevačko-šokačku 
stranku, nakon promijenjenih političkih 
struja u bunjevačko-hrvatskom korpusu 
Hrvatske novine djeluju kao promotori Voj- 
vođanske pučke stranke, čiji je ideolog bio 
Blaško Rajić. To je praktično značilo da su 
u vrijeme izbora 1925. Hrvatske novine bile 
protiv Radikalne stranke, ali su istodobno 
odvraćali čitatelje od toga da glasuju za Ra- 
dićevu Hrvatsku seljačku stranku. 


Šubešeu. 1. žedna EJ 
41 , 

Hrvatske novine, 7.1. 1928., Subotica 


Kao odgovor na takve napise česti su bi- 
li sudski sporovi što su ih pokretale strane 
koje su se osjetile napadnutima, poput 
Udruženja dobrovoljaca, koje u studenom 
1925. pokreće tužbu protiv urednika Miška 
Prćića jer su se njegovi članovi osjetili po- 
vrijeđeni člankom u rubrici Raboš, a nakon 
te privatne inicijative i državno tužilaštvo 
pokreće spor jer novine nisu imale istaknu- 
to ime glavnoga i odgovornoga urednika. 


Nepotpuna godišta sačuvana su u subo- 
tičkoj Gradskoj knjižnici, Nacionalnoj i 
sveučilišnoj knjižnici u Zagrebu, Biblioteci 
Matice Srpske u Novom Sadu i drugdje. 


Izvor: Historijski arhiv Subotica: F: 47. Gr. 
1442/1923 (31. 10. 1923). 


Lit.: M. Evetović, Kulturna povijest bunjevačkih i 
šokačkih Hrvata (rukopis); 1. Kujundžić, Bunje- 
vačko-šokačka bibliografija, Rad JAZU, 355, Za- 
greb, 1969; T. Kolozsi, Szabadkai sajto (1919- 
1945), Ujvidćk, 1979. 

S. Mačković 


HRVATSKE SELJAČKE ZADRUGE, 
mjesne organizacije zadružno organizira- 
nih seljaka. Prethodnika zadrugarstva u Hr- 
vatskoj, koje se razvija pod utjecajem 
europske zadružne prakse, predstavlja 
osnutak Hrvatsko-slavonskoga gospodar- 
skoga društva u Zagrebu 1841., koje je 
osnovao tadašnji zagrebački biskup Juraj 
Haulik radi unaprjeđivanja raznih grana go- 
spodarstva i gospodarske prosvjete. Počet- 
kom XX. st. zadrugarstvo je u Hrvatskoj 
preraslo u važan gospodarski sustav s više 
od 1 500 zadruga i oko 250 000 zadrugara, 
koji je imao utjecaja i na politička gibanja. 
Udruživanjem istovrsnih seljačkih gospo- 
darskih zadruga i zadružnih zajednica ute- 
meljene su središnje zadruge kao stručne i 
poslovne središnjice područnih zadruga. 


Između dvaju svjetskih ratova osnovan 
je veći broj hrvatskih seljačkih zadruga, ko- 
je su djelovale povezane u Središnji savez 
hrvatskih seljačkih zadruga — zadruge s 
ograničenim jamstvom u Zagrebu, uteme- 
ljen 1918. Dok su gospodarske zadruge dje- 
lovale u sklopu Hrvatsko-slavonskoga go- 
spodarskoga društva u Zagrebu, zadruge 
Gospodarske sloge u okviru Saveza zadru- 
ga gospodarske sloge, najveći broj zadruga 


HRVATSKE SELJAČKE ZADRUGE 


u Dalmaciji bio je povezan u Zadružni sa- 
vez u Splitu. Savez je osnovan radi potpore 
moralnih i materijalnih interesa vezanih uz 
vjeresiju i uopće gospodarstvo zadružnih 
članica. U Hrvatskom državnom arhivu po- 
daci o zadružnom organiziranju seljaka na- 
laze se u nekoliko fondova: Hrvatski zadru- 
žni savez s.o.j. (s gradivom članica Saveza) 
Zagreb, Savez zadruga gospodarske sloge 
Z.S.0.j. (s gradivom zadruga članica) Za- 
greb te Središnji savez hrvatskih seljačkih 
zadruga z.s.0.j. (s gradivom zadruga člani- 
ca) Zagreb. 

Nakon Drugoga svjetskoga rata i kolek- 
tivizacije prema sovjetskomu modelu za- 
drugarstvo je izgubilo svoja izvorna obi- 
lježja, koja nisu ponovno uspostavljena 
unatoč pokušajima njihove obnove u soci- 
jalističkom razdoblju, ali ni nakon osamo- 
staljivanja Hrvatske. 


Hrvatske seljačke zadruge u Bačkoj. 
Zadružno organiziranje među hrvatskim 
stanovništvom između dvaju svjetskih rato- 
va još nije dovoljno istraženo. U Historij- 
skom arhivu u Subotici postoje podaci o tri 
međuratne mjesne hrvatske zadruge. 


Hrvatska seljačka gospodarska zad- 
ruga s. 0. j. u Pavlovcu osnovana je na 
skupštini 6. V. 1937. na Šebešiću. Bilo je 
nazočno 16 osnivača s Pavlovca, Šebešića i 
iz Donjega Tavankuta. Izabrano je ravna- 
teljstvo, koje su činili Nikola Matković, 
Gabor Kujundžić, Luka Bukvić i Mića Mat- 
ković, dok je predsjednik zadruge bio Lajčo 
Vujković Lamić. Upis zadruge obavljen je 
18. VIII. 1937. Kao sjedište je naveden Pa- 
vlovac br. 1, a kao mjesta djelovanja Pavlo- 
vac, Šebešić i Tavankut. Prema tipiziranim, 
već unaprijed tiskanim pravilima, vidi se da 
je zadruga bila u članstvu Zadružne Sveze, 
zadruge u Zagrebu, a ujedno i Saveza hrvat- 
skih gospodarskih zadruga, preko kojih je 
pavlovačka zadruga nabavljala potrepštine. 
Prema pravilima zadatak je zadruge »da na 
temelju uzajamnosti poboljšava gospodar- 
sko stanje svojih članova, da promiče šte- 
dljivost i da svojim zadružnim sredstvima i 
kreditom pribavlja članovima sredstva po- 
trebita im za unapređenje gospodarstva« te 
»da posreduje i organizuje zajedničku pro- 


143 


HRVATSKE SELJAČKE ZADRUGE 


daju seljačkih poljoprivrednih i stočarskih 
proizvoda i njihovih prerađevina«. 


_ Hrva 
BELJAČKA EVINJOGOJEKA ZADRA 
ša ograničenen kgamstem 
ui čaornj Tir nikutu 


(EEL ice kena zač 

peer maj 

zida pi = Šoć d 
Pečat Hrvatske seljačke svinjogojske 
zadruge u Gornjem Tavankutu 

Hrvatska seljačka svinjogojska zad- 
ruga s. 0. j. u Gornjem Tavankutu uteme- 
ljena je na osnivačkoj skupštini 21. III. 
1937. Osnivači su bili Ljudevit Vuković, 
Stipan Vuković, Tome Saulić, Andrija We- 
ichand, Blaž Vuković, Jakov Vuković, An- 
tun Vuković, Marko Benčik, Martin 
Osvald, Nikola Skenderović, udova Ivana 
Gabrića i Albe Jakovetić. Za predsjednika 
je izabran Blaž Vuković, za njegova zamje- 
nika Ljudevit Vuković, a za članove ravna- 
teljstva Stipan Vuković, Tome Saulić i An- 
tun Weichand. Zadruga je osnovana »da vo- 
di brigu oko unapređenja i zastupanja inte- 
resa svinjogojstva, da poučava svoje člano- 
ve gajenju, držanju i hranjenju svinja, da ra- 
cionalnim uzgojem križanih mangalica i si- 
stematskim popravljanjem provodi selekci- 
ju pasmine mangalica, da zajedničkim ra- 
dom i svim sredstvima sprečava i suzbija 
zaraze i druge bolesti svinja, da se brine oko 
unovčavanja sviju vrsta svinja, a naročito 
putem izvoza u inostranstvo te prodajom u 
zemlji«. Upis u sudski registar obavljen je 
30. VII. 1937., a odmah nakon toga prene- 
sen je i vodio se u zadružnom registru. Za- 
družni udio svakoga zadrugara iznosio je 
50 dinara. Potkraj 1937. bilo je 49 članova 
iz Tavankuta, Čikerije, Pavlovca, Šebešića. 
Zadruga je bila s ograničenim jamstvom (s. 
0.j.),aionaje bila članica Zadružnoga sa- 
veza zadruga u Zagrebu. Brisana je iz regi- 
stra 1951. 


Hrvatska seljačka gospodarska zad- 
ruga s. 0. j. u GornjemTavankutu osno- 
vanaje na skupštini 18.1. 1936. u Gornjem- 
Tavankutu od strane 30 osnivača iz Tavan- 

kuta i okolice, koji su uplatili odio od po 50 
dinara. Za predsjednika je izabran Stipan 
Vuković, zamjenik predsjednika je bio Joso 
Rudić, a članovi ravnateljstva bili su Alojzi- 
je Vuković, Tomo Saulić, Kalman Crnko- 
vić, Andrija Stantić, Ivan Vuković i Antun 
Weichand. Do kraja 1936. okupila je čak 
121 člana, a krajem 1939. imala je 154 čla- 
na. Po tipiziranim, već unaprijed tiskanim 
Pravilima, vidi se daje i ova zadruga bila u 
članstvu Zadružne Sveze, zadruge u Zagre- 
bu, a ujedno i Saveza hrvatskih gospodar- 
skih zadruga, preko kojih je nabavljala po- 
trepštine. U Pravilima je kao zadatak zadru- 
ge naveden »da nabavlja živežne namirnice 
i potrepštine za kućanstvo svojih zadruga- 
ra, da unapređuje uopće gospodarstvo svo- 
jih članova upućivanjem u savremen i na- 
predan način gospodarenja.« Sredstva za- 
druge bila su »upisnine, zadružni udjeli, 
upravni primitci, zajmovi zadruge, prihodi 
posredovanja nabave i prodaje, pričuvna 
glavnica.« 

Izvori: Historijski arhiv Subotica, F: 086.234. Ct 
XIII 1062 st. 57; F: 086.261.253; Ct XII 1029 st. 
158; F: 086.261.277. Zadružni spisi CtSz i registar 
CtXII 101Ctsz1277 


Lit.:www.hzs.hr/o_zadruzi 1.htm; www.arhiv.hr/ 
en/hr/fondovi/fs-ovi/gospodarstvo.htm.; 
S. Mačković 


HRVATSKE SVJETSKE IGRE (Cro- 
limpijada), jednotjedno natjecanje sporta- 
ša iz Hrvatske te sportaša hrvatskoga podri- 
jetla iz drugih zemalja. Organizira ih Hrvat- 
ski svjetski kongres kao svehrvatske olim- 
pijske igre radi sportskoga povezivanja do- 
movinske i iseljene Hrvatske. Domaćini su 
igara Zadar i Zadarska županija. Prve su 
održane 15.-21. VII. 2006. a druge najavlje- 
ne za 2010. 


NaPrvim igrama među 700 sudionika iz 
25 zemalja s pet kontinenata, koji su se na- 
tjecali u 18 ljetnih sportova, sudjelovale su i 
hrvatske momčadi iz Srbije i Madžarske. 
Među osvajačima medalje bio je i Subotiča- 
nin Nebojša Gabrić, kojije u stolnom tenisu 
osvojio zlatnu medalju u pojedinačnoj kon- 
kurenciji te brončanu u paru s Ivanom Šar- 
čevićem, a brončanu medalju osvojila je 1 
odbojkaška momčad. 


Lit.: Hrvatska riječ, br. 179, 180, Subotica, 2006; 
Hrvatski glasnik, 30/2006, Budimpešta; http:// 
WWW.CrOWC.org 

S. Bačić 


HRVATSKI DAN, kulturna manifestacija 
Hrvata u Madžarskoj. Organiziraju ga Sa- 
vez Hrvata u Madžarskoj i Hrvatska držav- 
na samouprava jedanput na godinu, naiz- 
mjence u pojedinim regijama. Prvi je put 
održan 2000. u Sambotelu (madž. Szombat- 
hely), a sljedeći u Pečuhu, Budimpešti, Ba- 
ji, Kaniži (madž. Nagykanizsa)... Pokrovi- 
telji su mu predsjednik Republike Madžar- 
ske i predsjednik Republike Hrvatske. U 
nazočnosti visokih političkih dužnosnika i 
Hrvata iz svih regija, Dan je ispunjen boga- 
tim kulturnim programom (susret književ- 
nika, izložbe, folklorni program, koncert) i 
vjerskim sadržajima (sveta misa na hrvat- 
skom jeziku). Čelnici spomenutih krovnih 
organizacija izvješćuju o djelatnosti u mi- 
nulom razdoblju, a dodjeljuju se i odličja i 
priznanja najzaslužnijim pojedincima za 
osobit doprinos razvoju društvenoga i kul- 
turnoga života. 


Lit.: B. Blažetin, Dan svih Hrvata u Mađarskoj, Hr- 
vatski kalendar 2005, Budimpešta, [2004]. 


Ž. Mandić 


HRVATSKI DEMOKRATSKI FORUM 
— PREPORUKE IZ LEMEŠA, udruga 
utemeljena u Subotici početkom rujna 
2008. Proklamirani joj je cilj unaprjeđenje 
manjinskih prava Hrvata u Srbiji i ublaža- 
vanje sukoba unutar hrvatska zajednice, s 
vodstvom oko bivših dužnosnika Hrvatsko- 
ga nacionalnoga vijeća i Demokratskoga 
saveza Hrvata u Vojvodini. Predsjednica je 
Antonija Čota, a dopredsjednici Lazo Voj- 
nić Hajduk i Zvonimir Perušić. Od osnutka 
udruga nema zapaženijih aktivnosti. 

Lit.: Hrvatska riječ, br. 284, Subotica, 2008; Glas 


ravnice, br. 129, Subotica, 2008. 
S. Bačić 


HRVATSKI DNEVNIK, dnevni politički 
list Hrvatske seljačke stranke. Pokrenut je 
24. V. 1936. u Zagrebu. Kao odgovorni 
urednik isprva se navodi Oton Pupić, a od 
307. broja Franjo Leaković. Posljednji, 
1783. broj izašao je 14. TV. 1941. 


HRVATSKI DNEVNIK 


List je bio naklonjen bačkim Hrvatima, 
pa je u razdoblju 1936.-41. objavio velik 
broj članaka o političkim i kulturnim prili- 
kama Hrvata iz Bačke. Kao suradnici u listu 
su objavljivali Mihovil Katanec, Marko 
Čović, Stjepan Bartolović i dr. Hrvatski 
dnevnik od 22. IX. 1940. objavio je i Biblio- 
grafiju o Šokcima i Bunjevcima Stjepana 
Bartolovića, koja obuhvaća naslove s pod- 
ručja povijesti, folklora, filologije, kulture i 
politike te mnogobrojne članke Marka Čo- 
vića o bunjevačkim običajima. Bartolović 1 
Čović pisali su tekstove o književnosti bač- 
kih Hrvata, a objavljeni su i mnogobrojni 
članci o nacionalnom sastavu u subotičkim, 
somborskim, apatinskim i odžačkim škola- 
ma, činovništvu i institucijama. U listu su 
dokumentirane i mnoge izjave i rezolucije 
predstavnika hrvatske političke i kulturne 
elite u Bačkoj koje drugdje nisu objavljene, 
a objavljivane su i izjave ministara Bariše 
Smoljana i Josipa Torbara o bačko-baranj- 
skim Hrvatima — nakon uspostave Banovi- 
ne Hrvatske Vladko je Maček naime zadu- 
žio Smoljana i Torbara da se brinu za njiho- 
ve potrebe i interese. List je polemizirao s 
novosadskim Danom, sa subotičkim Neve- 
nom Jose Šokčića, s beogradskom Samou- 
pravom i drugim novinama koje su nijekale 
pripadnost Bunjevaca i Šokaca hrvatskomu 
narodu. Hrvatski dnevnik često je k tomu 
prenosio članke iz Subotičkih novina, koje 
su pak na svojim stranicama objavljivale 
članke iz Hrvatskog dnevnika. List predsta- 
vlja važan izvor za međuratnu političku po- 
vijest bačkih Hrvata. 


Lit.: Hrvatski dnevnik, Zagreb, 1936.-1941; A. Se- 
kulić, Književnost podunavskih Hrvata u XX. sto- 
ljeću, Zagreb, 1996. 


M. Bara 


HRVATSKI DNEVNIK 


Hrvatski dnevnik, 16. VIII. 1936., Zagreb 

HRVATSKI DOM 


Hrvatski dom u Somboru 

HRVATSKI DOM, popularni naziv kojim 
se u Somboru označuje objekt mjesne hr- 
vatske kulturne udruge. Hrvatsko kulturno 
društvo Miroljub osnovano je 1936., a već 
je sljedeće 1937. kupilo zgradu u najužem 
dijelu grada. Regulacijskim rješenjima na- 
kon Drugoga svjetskoga rata onaje srušena, 
a Društvo je 1948. u zamjenu dobilo zgradu 
na drugom mjestu, koja je početkom 1950- 
ih dograđen te je dobila današnji izgled. Po- 
pularni naziv Hrvatski dom odnosio se i na 
staru i na novu zgradu, bez obzira na naziv 
koji je nosilo društvo što je u njemu imalo 
sjedište (HKD Miroljub, HKPD Vladimir 
Nazor, KPD Vladimir Nazor, KUD Vladi- 
mir Nazor, danas HKUD Vladimir Nazor). 
I pisani pozivi te prigodne informacije o sa- 
stancima, raznim tribinama, priredbama ili 
nekim drugim skupovima upućene građan- 
stvu najčešće upućuju na Hrvatski dom, a 
tim se nazivom tradicionalno koriste i sred- 
stva javnoga informiranja (tisak, radio, tele- 
vizija). I druga dva naroda koja žive u Som- 
boru imaju slične institucije u kojima su sje- 
dišta nacionalnih udruga — Srpsku čitaonicu 


i Madžarsku kasinu. 
M. Đanić 


HRVATSKI DOM —>Hrvatski seljački 
dom 


HRVATSKI DOM —Hrvatski prosvjetni 
dom u Subotici 


HRVATSKI GLASNIK, tjednik Hrvata u 
Madžarskoj. Osnivač je lista Savez Hrvata 
u Madžarskoj, a izdavač Croatica, neprofit- 
no poduzeće za informativnu, kulturnu i na- 
kladničku djelatnost iz Budimpešte. Izlaže- 

nje lista podupire Javna zaklada za nacio- 
nalne i etničke manjine u Madžarskoj. 


Kad je nakon demokratskih promjena 
početkom studenoga 1990. utemeljena prva 
samostalna krovna udruga Hrvata u Ma- 
džarskoj — Savez Hrvata u Madžarskoj 
(SHM), došlo je i do razdvajanja dotada za- 
jedničkoga društvenoga, javnoga i kultur- 
noga života, odgojno-obrazovnih ustanova 
i medija (novina, radijskih i televizijskih 
emisija) Hrvata, Srba i Slovenaca. SHM 
među prvima je donio odluku o pokretanju 
samostalnih novina na hrvatskom jeziku. 
Tako je nakon Slobode (1945.-46., izdanje 
Antifašističkoga fronta Slavena), te Naših 
novina (1946.-57.) i Narodnih novina (od 
1957. do kraja travnja 1991., izdanja De- 
mokratskoga saveza Južnih Slavena), 2. 
svibnja 1991. u Budimpešti izašao prvi broj 
Hrvatskoga glasnika, prvoga samostalnoga 
lista Hrvata u Mađarskoj, s podnaslovom 
»Tjednik Hrvata u Mađarskoj«. 


Svojom se koncepcijom nastavlja na 
Narodne novine, a nastoji objavljivati naj- 
važnije događaje iz života hrvatske manji- 
ne, aktualne vijesti, izvješća i reportaže iz 
javnoga života, školstva, kulture i športa. 
Posebne su stranice posvećene regijama u 
kojima žive Hrvati u Madžarskoj, ponajpri- 
je Gradišću, a zatim Bačkoj i Podravini. 

Počeci rada tjednika i postavljanje nje- 
govih temelja vezani su za glavnoga ured- 
nika Marka Markovića, kojega je na toj du- 
žnosti nakon nepunih godinu dana prekinu- 
la smrt. Uređivanje lista početkom 1992. 
preuzima predsjednik SHM-a Đuro Fran- 
ković, a za glavnoga i odgovornoga uredni- 
ka iste godine bio je izabran Ladislav Gu- 
jaš. Uredništvo, koje je tada djelovalo u Bu- 
dimpešti i Kaniži, 1994. izdvojilo se iz izda- 
vačke kuće Hirlapkiado, nakon čega su se 
priprema, tiskanje, korektura i lektura lista 
obavljali u Tiskari Zrinski u Čakovcu. Na- 
kon svojega utemeljenja 1995. Hrvatska dr- 
žavna samouprava postaje suosnivačem i 
suvlasnikom lista, a od 2000. sve poslove 
oko njegova izdavanja preuzima izdavačka 
kuća Croatica iz Budimpešte. Od 1. V. 
2005. glavnaje urednica Branka Pavić-Bla- 
žetin, koja je inekoliko mjeseci već bila vr- 
šiteljica dužnosti glavnoga urednika. Osim 


novinara koji čine uredništvo, a to su: Sti- 
pan Balatinac (Bačka), Bernadeta Blažetin 
(Pomurje), Timea Horvat (Gradišće), na- 
kon umirovljenja Stipana Filakovića Bran- 
ka Pavić-Blažetin (Baranja) te Marin Man- 
dić (Budimpešta), čije mjesto nakon njego- 
ve bolesti kao honorarni suradnik preuzima 
već umirovljeni Marko Dekić, u rad se 
uključuju kao vanjski suradnici mnogo- 
brojni javni, prosvjetni i kulturni djelatnici, 
koji povremeno objavljuju i svoje književ- 
ne radove te napise iz etnologije i povijesti 
Hrvata u Mađarskoj. 

List je doživio više bitnih organizacij- 
skih i stručnih promjena, a mijenjali su se i 
format, grafički izgled i broj stranica. Od 
2002. izlazi u višebojnom tisku, a može se 
preuzimati i s Interneta. 


Hrvatski je glasnik i danas kroničar naj- 
važnijih događaja i mnogobrojnih zbivanja 
iz života hrvatske zajednice od Bačke do 
Gradišća i Budimpešte, na njegovim strani- 
cama zabilježena je bliska prošlost i sada- 
šnjost Hrvata u Madžarskoj. 


Lit.: S. Balatinac, Petnaest godina Hrvatskoga glas- 
nika, Hrvatski glasnik, 16/2006, Budimpešta; 
http://www.croatica.hu/index.php?id=4&lang=1 


Ž. Mandić 


HRVATSKIH 


Logotip Hrvatskoga glasnika 


HRVATSKI GRAD (njem. Kroatenstadt, 
lat. Suburbium croaticum), nekadašnje ime 
dijela Budima sjeverno od budimske tvrđa- 
ve, današnja Hrvatska ulica (Horvat utca) s 
okolicom. Taj je dio Budima hrvatskim bo- 
ravištem već u XII. st., kad je »bosansko- 
dalmatinske katoličke Slavene« ovamo 
preselio ugarski kralj Bela IV. vrativši se s 
juga, kamo se bio sklonio od Tatara. Više 
povjesničara slaže se da se veća seoba Hr- 
vata pod Budim zbila u vrijeme kralja Žig- 
munda na početku XV. st. God. 1602. Turci 
ovamo preseljuju i Hrvate da im obnove 
razrušene zidine. Pod okrilje kršćanske vla- 


HRVATSKI GRAD 


sti na taj se prostor slilo golemo mnoštvo 
hrvatskoga stanovništva, osobito nakon 
oslobađanja Budima 1686. Za Rakoczijeva 
ustanka 1703.-11. 1 taj je dio grada bio če- 
stim poprištem krvavih okršaja. Gradove s 
njemačkom upravom kao što su bili Budim, 
Stari Budim i Pešta kuruci su napadali če- 
šće. Labanci, tj. austrijski vojnici, smatrali 
su ih međutim madžarskim gradovima te su 
ta mjesta napadana s obiju strana. U zemalj- 
skom popisu 1720. Budim se dijeli na Tvr- 
đavu, Vodeni Grad, Taban i Hrvatski Grad 
(Suburbium croaticum). Ovaj zadnji obu- 
hvaća i četvrt zvanu Državna Cesta (Orsza- 
gut), gdje je župa utemeljena 1729., a crkva 
posvećena Sv. Stjepanu Kralju. God. 1785. 
ovamo, u napušteni augustinski samostan, 
prisiljeni su iz budimskoga Vodenoga Gra- 
da preseliti se bosanski franjevci, koji su 
svoje novo boravište razvili u svojevrsno 
hrvatsko središte. Za župnikovanja Josipa 
Jakošića tijekom 1790-ih skupljeno je se- 
dam tisuća knjiga i mnoštvo rukopisa, koji 
su pohranjeni u današnjem franjevačkom 
arhivu pokraj franjevačke župne crkve u 
Ulici mučenika (Martirok uti ferences ple- 
baniatemplom). U toj crkvi pokopani su i 
istaknuti hrvatski kulturni djelatnici Matija 
Petar Katančić, Grgur Čevapović i Marijan 
Jaić. Neko vrijeme u toj je crkvi služio i vo- 
đa madžarskoga jakobinskoga pokreta Do- 
minik (Ignacije) Martinović (1755.-95.). 
Sudeći prema zabilješkama u matičnim 
knjigama tamošnje župe, koje se vode od 
1700., Hrvati se bave ratarstvom, vinogra- 
darstvom, obrtom i trgovinom. Među mno- 
štvom njihovih prezimena izdvajaju se Ani- 
kić, Bilić, Čurbanović, Donosilović, Ešku- 
lić, Francišković, Glavadanović, Ivanović, 
Josipović, Kešić, Lesković, Makarović. 
Onodobni srpski izvori to stanovništvo naj- 
češće spominju kao Hrvate, odnosno Šok- 
ce, anjemački i madžarski dokumenti kao 
Race, eventualno kao katoličke Race. Taj 
nametnuti naziv postupno prihvaćaju i oni 
sami. Tijekom vremena hrvatski se puk po- 
stupno odnarodio; već u drugoj polovini 
XVIII. st. bio je u manjini, pa se ponijem- 
čio, au prvoj polovini XX. st. pomadžario. 
Lit.: A. Valyi, Magyarorszdgnak leirasa, 1-2, Bu- 
da, 1796-1799; G. Csevapovich, Synoptico-memo- 

rialis catalogus Observantis Minorum provinciae 
S. Joannis a Capistrano, olim Bosnae Argentinae; 
a dimidio seculi XIII. usque recentem aetatem, Bu- 
dae, 1823; J. Rupp, Buda-Pest 6s kornyekenek 
helyrajzi tortćnete, Pest, 1868; D. Csanki, Ma- 
gyarorsdg tortćnelmi foldrajza a Hunyadiak 
kordban, 3, Budapest, 1897; S. Borovszky, Pest- 
Pilis-Solt-Kiskunvdrmegye monographidja, I-II, 
Budapest, b. g.; A. Gardonyi, Pest varos ujra- 
telepitćse a torčk hodoltsag utan, u: Fold es Ember, 
2/1926, Budapest; D. Schuler, Adatok a Tabdn 
tortćnetćhez ćs rendezesćhez, Budapest, 1934; B. 
Unyi, A mohacsi ferencesek tortenete, Gy6ngyds, 
1943; D. Popović, Srbi u Budimu od 1690. do 1740, 
Beograd, 1952; Z. Fallenbiichl, E. Gal, Buda 
kornyeke a torokoktol valo visszafoglalds idejen, u: 
Tanulmdnyok Budapest Multjabol, 23, Budapest 
1991. 

Ž. Mandić 


HRVATSKI INFORMATIČKI CEN- 
TAR, udruga utemeljena u Subotici u pro- 
ljeće 2002. radi unaprjeđivanja i razvijanja 
informatičkih znanja i njihove primjene u 
ostvarivanju manjinskih prava hrvatske za- 
jednice. Osnovana je nekoliko mjeseci na- 
kon donošenja Zakona o zaštiti sloboda i 
prava nacionalnih manjina iz veljače 2002., 
a prije prvih elektorskih izbora za Hrvatsko 
nacionalno vijeće (HNV) potkraj iste godi- 
ne. Predsjednik udruge Zoran Vojnić Tunić 
bio je tada jedan od elektora, a poslije i vi- 
jećnik HNV-a. Centar svoje djelovanje nije 
uspio znatnije razviti. 

S. Bačić 


HRVATSKI INFORMATIVNI CEN- 
TAR (HIC), institucija čija je djelatnost in- 
formiranje inozemne javnosti i hrvatskoga 
iseljeništva o zbivanjima u Hrvatskoj i Bo- 
sni i Hercegovini. Utemeljen je u Zagrebu u 
lipnju 1991. Na početku rata osniva centre 
za novinare u više gradova u Hrvatskoj i 
Bosni i Hercegovini te pokreće izdavačku 
djelatnost, u sklopu koje je do danas tiskano 
oko 150 naslova. U suradnji s Hrvatskim ra- 
diom uređivao je i vodio kratkovalni pro- 
gram za područje Europe, Sjeverne Ameri- 
ke, Australije i Novoga Zelanda od 1991. do 
2001.; organizirao je HICTV — satelitski te- 
levizijski program za Sjevernu Ameriku od 
1993. do 2006.; u suradnji s Narodnim radi- 
om satelitski pokriva njihovim programom 
hrvatske zajednice u cijelom svijetu. Od po- 


148 


četka 2001. na svojem internetskom portalu 
(www.hic.hr) svakodnevno na hrvatskom, 
engleskom i španjolskom objavljuje vijesti 
iinformacije iz Hrvatske i Bosne i Hercego- 
vine te događaje vezane uz Hrvate koji žive 
izvan Hrvatske. Financira se sredstvima iz 
državnoga proračuna (do 2000.), donacija- 
ma, prodajom svojih izdanja, pretplatom te 
oglašavanjem. 

Za vojvođanske Hrvate važan je kao iz- 
davač iseljeničkoga podliska Dom i svijet, 
kojije, kao tjedni prilog inozemnomu izda- 
nju Večernjega lista, pokrenut za Božić 
1993. na poticaj tadašnjega ravnatelja Hr- 
vatske matice iseljenika Ante Belje (od 
1998. izlazilo je i elektroničko izdanje). 
List je sa svojih osam stranica bio jedan od 
rijetkih medija koji su se bavili ponajprije 
iseljeničkom tematikom te je na taj način 
spajao domovinsku i iseljenu Hrvatsku. Ta- 
ko su u listu redovito objavljivane i aktual- 
ne informacije o Hrvatima u Vojvodini i 
Madžarskoj, počevši od protjerivanja Hr- 
vata u Vojvodini tijekom 1990-ih pa sve do 
praćenja djelovanja hrvatskih udruga i in- 
stitucija. Nakon prestanka izlaska tiskov- 
noga izdanja, od 8. X. 2003. izlazio je samo 
u elektroničkom obliku još do 16. II. 2004. 
Ukupno je izašlo 440 brojeva. 


Lit.: http://www.hic.hr/dom 
A. Beljo 


HRVATSKI ISELJENIČKI ZBORNIK, 
godišnjak Hrvatske matice iseljenika iz Za- 
greba. Počeo je izlaziti 1955. kao Iseljenič- 
ki zbornik, a današnje ime dobiva nakon 
osamostaljivanja Hrvatske 1992. Analitički 
prati društvenu i kulturnu zbilju hrvatskoga 
naroda u domovini i iseljeništvu te nastoji 
poduprijeti kulturnu integraciju hrvatskoga 
iseljeništva s matičnom zemljom. Sažeci 
priloga objavljuju se i na engleskom i špa- 
njolskom jeziku, budući da je časopis nami- 
jenjen i potomcima hrvatskih iseljenika u 
prekomorske zemlje koji više ne govore hr- 
vatski. Od 1992. urednici su Vinko Nikolić 
(1992.); Boris Maruna (1993.-94; suured- 
nik Nenad Gol 1994.); Aleksander Ravlić 
(1995.-99, suurednici Ante Beljo i Diana 
Šimurina-Šoufek 1997.) te Vesna Kukavi- 
ca (od 2000.) Od 2000. ima i elektroničko 
izdanje. 


Hrvatski iseljenički zbornik 2004, 
Zagreb, 2003. 

Od 1992. u zborniku se redovito donose 
tekstovi o Hrvatima iz Vojvodine i Madžar- 
ske, čiji su autori književnici, publicisti i 
stručnjaci iz Vojvodine (Ante Sekulić, Na- 
co Zelić, Tomislav Žigmanov, Tomislav 
Vuković /»Stjepan Bunjevac«/, Jasna Ivan- 
čić...), Madžarske (Marko Dekić, Stjepan 
Blažetin, Ernest Barić, Đuro Franković i 
dr.) i Hrvatske (Sanja Vulić, Denis Derk, 
Marko Samardžija, Srećko Lipovčan, An- 
drea Sapuna, Boris Bek i dr.). Objavljuju se 
i književni prilozi Hrvata iz Bačke i Ma- 
džarske (Petar Vukov, Aleksa Kokić, Petar 
Pekić, Nikola Kujundžić, Blaž Modrošić, 
Stjepan Vujević, Stjepan Parmačević, Roza 
Vidaković, Marko Dekić, Stipan Blažetin, 
Branko Filaković i dr.) 


Lit.: http://www.matis.hr./hrv_iselj_zbornik.php 
V. Kukavica 


HRVATSKI JEZIK —>Hrvati, jezik 


HRVATSKI KALENDAR, godišnjak za 
hrvatsku narodnost u Madžarskoj, izlazi u 
Budimpešti. Osnivač mu je i prvi izdavač 
Savez Hrvata u Madžarskoj, od 1996. izda- 
je ga Hrvatska državna samouprava, a od 
2001. poduzeće Croatica. Prvi mu je broj, u 
4500 primjeraka, objavljen za 1991. godi- 
nu, nakon demokratskih promjena u zemlji 
irazdvajanja dotada zajedničkih novina, ra- 
dijskih i televizijskih emisija Hrvata, Srba i 

Slovenaca u Madžarskoj. Svojom se kon- 
cepcijom uglavnom naslanja na prijašnji, 
zajednički Narodni kalendar. Iza kalenda- 
rijskog dijela, urešenoga starim fotografija- 
ma iz pojedinih hrvatskih naselja, slijede 
napisi tridesetak suradnika, čiji najveći dio 
čine književni prilozi (pjesme i kratke no- 
vele), pučke umotvorine te radovi s područ- 
ja povijesti i etnologije. Godišnjak se riječ- 
jui fotografijama osvrće na glavne društve- 
ne i kulturne događaje hrvatske zajednice u 
Madžarskoj, objavljuje reportaže iz javno- 
ga života, školstva, kulture i športa. Najva- 
žnijom zadaćom smatra njegovanje hrvat- 
ske riječi i snaženje nacionalne svijesti. Po- 
sebna su poglavlja namijenjena djeci, uče- 
ničkim radovima, kućanstvu i humoru. Ka- 
ko u kulturnom životu Hrvata u Madžarskoj 
kalendari imaju bogatu tradiciju, ovo je iz- 
danje i dan-danas najomiljenije i najčitanije 
u hrvatskome puku. Dosadašnji urednici su 
bili: Mijo Karagić (1991.-95., zadnji sa Sti- 
panom Karagićem), Živko Mandić (1996.), 
Milica Klajić-Tarađija (1997.-2002., prvi 
zajedno s Janjom Horvat) te Branka Pavić- 
Blažetin (od 2003.). 

Lit.: M. Karagić, Štovani čitatelji, Hrvatski kalen- 


dar 1999, Budimpešta, 1998. 5 
Ž. Mandić 


KALENDAR 
1995 


Hrvatski kalendar 1995, Budimpešta, 1994. 


HRVATSKI KATOLIČKI DOM, mjesto 
društvenoga djelovanja Hrvata katolika iz 
Sonte 1930-ih. S dolaskom Zvonka Au- 
gustina Luckara za kapelana u Sonti među 

HRVATSKI KATOLIČKI DOM 


vjernicima oživljava društveni život te se 
osniva više organizacija Katoličke akcije 
(učeničke organizacije, križarska bratstva i 
sestrinstva), koje su za svoje djelovanje 
osigurale prostore u naselju. Radi razliko- 
vanja od drugih katolika u mjestu, tj. 
Madžara i Nijemaca, organizacije i dom 
mještani i tisak (Subotičke novine, Nedj- 
elja, Svijet) nazivali su hrvatskima. Naime, 
od 620 članova Katoličke akcije 1937., što 
je predstavljalo približno 10% ukupnoga 
stanovništva naselja, Hrvata je bilo 340, 
Nijemaca 190 i Madžara 90. Pripadnici 
navedenih naroda činili su posebne odjele 
unutar Katoličke akcije. Sastanci su se 
održavali uglavnom odvojeno u odjelima, 
ali djelovalo se i zajednički. Domom je 
upravljao odbor sastavljen od predstavnika 
svih katoličkih društava, kojemu je pred- 
sjedao Nikola Matin, ujedno i predsjednik 
Hrvatske katoličke akcije. U domu se obilj- 
ežavao Papin dan, održavana su duhovna 
razmatranja, poticana je duhovna obnova i 
organizirana su prigodna predavanja. 
Djelovala je i čitaonica, koja je primala 
katolički tisak, ponajviše Hrvatsku stražu, 
Subotičke novine, Nedjelju, Glasnik srca 
Isusova i dr. Nakon mnogobrojnih pritisaka 
i napada koloniziranih dobrovoljaca na 
članove katoličkih organizacija, koji su kul- 
minirali ranjavanjem mještanina Marka 
Miloša nožem, čitaonica prestaje djelovati 
početkom 1937. Rad katoličkih društava i 
doma u Sonti nedovoljno je istražen, no 
može se pretpostaviti da je djelovanje doma 
nakon spomenutih napada bilo manjega 
opsega. 

Lit.: J. Buturac, Katolički dnevnik »Hrvatska 
straža« 1929.-1941., Croatica Christiana periodica, 
23'24/1989, Zagreb; Subotičke novine, 18, 


24/1936, 2, 6/1937, Subotica. 
M. Bara 


HRVATSKI KATOLIČKI KALENDAR, 
godišnje izdanje Saveza Hrvata u Madžar- 
skoj objavljeno u Pečuhu za 1993. i 1994. 
Urednici su bili Stjepan Blažetin i Ivan Gu- 
gan ml. Na 150-ak stranica formata B/5, uz 
kalendarij, objavljeni su i astronomski i 
vremenski podaci za tekuću godinu, slike 
hrvatskih crkvenih velikodostojnika, le- 
gende, podaci iz života katoličkih svetaca te 

hrvatskih mučenika, napisi o vjerskom ži- 
votu u pojedinim hrvatskim naseljima, ho- 
dočasničkim mjestima, crkvama (franje- 
vačka u Baji), pučkim običajima i blagdani- 
ma. Predstavljeni su katolički pjesnici (An- 
te Jakšić), svećenici (Đuro Vlašić), kulturni 
djelatnici (Josip Andrić) i vjeroučitelji. Pri- 
općene su manje poznate narodne molitve i 
note nekih crkvenih pjesama. Posebno po- 
glavlje čine prozni napisi i stihovi namije- 
njeni djeci. 

Ž. Mandić 


HEVATSKI x 
KATOLICKI A 


Hrvatski katolički kalendar 1993., Pečuh, 1992. 


HRVATSKI KATOLIČKI ORAO U SU- 
BOTICI, katolička organizacija za odgoj 
mladeži u vjerskom, intelektualnom, mo- 
ralnom i tjelesnom pogledu. Djelovala je ti- 
jekom 1920-ih kao dio širega katoličkoga 
pokreta, koji je početkom XX. st. pokrenuo 
krčki biskup Antun Mahnić. Orlovstvo je 
nastalo u Češkoj kao reakcija na protukato- 
lička stajališta sokolstva, što je simbolično 
izraženo i u imenu pokreta, a u Hrvatsku se 
proširilo 1920. iz Slovenije. Tjelovježbena 
i nacionalna komponenta pokreta preuzeta 
je od sokolstva, alije orlovstvo, umjesto so- 
kolskim liberalizmom, bilo prožeto katolič- 
kim načelima. God. 1921. službeno je osno- 
vana Jugoslavenska orlovska sveza, s dvije 
podsveze i s jednim podsavezom: Orlovska 
i orliška podsveza u Ljubljani i Orlovski 
podsavez u Zagrebu, koji su se dalje dijelili 
na okružja. Orlovska društva ubrzo su pre- 
raslau najmasovniju katoličku organizaciju 


mladeži u zemlji, osobito nakon 16. XII. 
1923., kad se Hrvatski katolički omladinski 
savez ujedinio s Orlovskim podsavezom u 
Zagrebu u Hrvatski orlovski savez, u kojem 
je Ivan Merz bio tajnik i dopredsjednik, a 
predsjednik odvjetnik Ivo Protulipac (ubi- 
jen u Trstu 1946.). Osnovno geslo udruge 
bilo je: Žrtva — euharistija — apostolat, a or- 
ganizacija je imala 1 svoje glasilo Orlovska 
straža. U sklopu političkoga režima uvede- 
noga Šestosiječanjskom diktaturom 1929. 
potkraj iste godine ukinuto je orlovstvo, 
kao i Hrvatski sokol i Jugoslavenski sokol- 
ski savez, a osnovan je Savez sokola kralje- 
vine Jugoslavije. U duhu katoličke akcije 
sve do uspostave komunističke vlasti nasta- 
vlja djelovati Križarsko bratstvo, ali bez za- 
stupljenosti tjelovježbe. 

Subotičke Orlove također osnivaju biv- 
ši članovi mjesnoga sokolskoga društva, 
utemeljenoga 1919., koje su napustili zbog 
protukatoličkih ideja. Nakon velikoga sleta 
hrvatskih orlova u Đakovu u kolovozu 
1921.,nakojemje sudjelovalo i desetak bu- 
njevačkih mladića, među njima se razvilo 
oduševljenje za taj pokret. Na osnivačkoj 
skupštini održanoj 18. IX. 1921., u nazoč- 
nosti 32 člana, osnovanje Orlovski odsjek u 
Subotici, kojije bio dio Osječkoga orlov- 
skoga okružja. Od samoga početka subotič- 
ke je orlove pomagao svećenik Antun 
Skenderović. Tijekom 1921. djeluju kao 
Gimnastički odsjek pri Savezu gimnastič- 
kih odsjeka u Zagrebu, Đačko okružje. Su- 
botički odsjek vodio je Željko Vidaković. 
Prva javna orlovska akademija u Subotici 
održana je 8. XII. 1921., kad je predsjednik 
Željko Vidaković čitao referat o dr. Antunu 
Mahniću pod naslovom Vajveći orao, a taj- 
nik Grgo Tumbas referat Mens sana in cor- 
pore sano. No ovdašnje vlasti na orlove ni- 
su gledale s naklonošću: kada su 25. VI. 
1922. željeli organizirati jednu manifesta- 
ciju, subotička policija to im nije dopustila. 
Na čelu orlovske organizacije u Subotici je 
od 1924. bio Lazar Prćić, dok je dopred- 
sjednik bio Ljudevit Vujković Lamić. Sre- 
dinom 1924. Društvo je imalo 42 aktivna 
člana. Nakon formiranja Hrvatskoga orlov- 
skoga saveza u Zagrebu 1923. subotički je 
odsjek iz političkoga opreza formalno i da- 

lje bio odsjek Jugoslavenske orlovske sve- 
ze u Ljubljani, ali je de facto djelovao pod 
utjecajem Hrvatskoga orlovskoga saveza, 
što pokazuju naslovnice Subotičke Danice 
1924.-41. 1 1945.-46. sa simbolom orlom u 
letu s utegom u kandžama i sunce s upisa- 
nim orlovskim pozdravom Bog živi! U Su- 
botičkoj Danici i Subotičkim novinama ob- 
javljivani su usto redovito napisi o orlov- 
stvu, budući da su mjesni članovi orlovsko- 
ga pokreta bili u njihovim uredništvima. 
Subotički se odsjek 1925. dijeli na omladin- 
ski i đački; predsjednik omladinskoga od- 
sjeka najprije je bio Veco Čović, a poslije 
Ivo Prćić. 


Pečat Hrvatskog . 
katoličkog orla u Subotici 


God. 1927. subotički orlovi otvoreno 
stupaju u Hrvatski orlovski savez i mijenja- 
ju ime u Hrvatski katolički orao u Subotici, 
pod kojim djeluju do ukidanja orlovstva. 
Bilo je to i dalje jedino subotičko orlovsko 
okružje u Bačkoj, dok je najistočnija orga- 
nizacija bila u Zemunu, gdje je također dje- 
lovao Hrvatski katolički orao. Te godine 
dolazi do obnavljanja orlovstva u Subotici, 
oslabljenoga u prijašnjem razdoblju: ima 
104 člana, 60 odbornika i 10 starješina. 
Predsjednik je bio Lajčo Pozderović, tajnik 
pilović, a zatim Ento Ostrogonac, a vođa 
naraštaja Šime Romić, dok je za duhovnoga 
vođu izabran svećenik Andrija Moullion. 
Osim tjelovježbačke opreme, Društvo je 
imalo i knjižnicu od nekoliko stotina knji- 
ga, a poslije su osnovani tamburaški zbor i 
diletantska (glumačka) sekcija. Sastanci i 
druge aktivnosti najčešće su se održavali u 
dvorani Katoličkoga kruga (Trg Ćirila i 
Metoda 14), veće i zahtjevnije tjelovježbe u 
dvorani Katoličkoga momačkoga društva 
(Harambašićeva 7), a lakoatletske vježbe 
na otvorenom na igralištu NK Bačke kraj 

Somborske kapije, jer su članova Orla veći- 
nom bili i članovi Bačke. Na skupštini 18. 
VII. 1927. u upravu su izabrani: predsjed- 
nik Željko Vidaković, odvjetnički kandidat; 
potpredsjednici Albe Kujundžić i Ljudevit 
Pozderović, bankovni činovnici; tajnik La- 
zar Prćić, student prava; načelnik Slavko 
Dević, željezničar te blagajnik Bela Rudić, 
krojač. Kako je Željko Vidaković ubrzo 
preminuo, na skupštini u listopadu 1927. za 
novoga predsjednika izabran je bankovni 
činovnik Albe Kujundžić, a poslije je za taj- 
nika izabran Ljudevit Vujković Lamić (pot- 
kraj srpnja zamijenio gaje gradski činovnik 
Antun Radak). Pravila Hrvatskoga katolič- 
koga orla u Subotici vlasti su odobrile u trav- 
nju 1928. U tom razdoblju organizacija je 
postala prepoznatljiva i poštovana u gradu. 


Iako su nakon uvođenja Šestosiječanj- 
ske diktature činjeni pritisci na potencijalne 
članove orlova — učenike gimnazije, kojima 
su profesori prijetili isključenjem iz škole 
ako se upišu u bilo koje drugo društvo osim 
u Jugoslavensko sokolsko društvo, Društvo 
je tijekom 1929. nastavilo djelovati. Tako je 
u ovu godinu ušlo sa 105 članova, a formi- 
ran je i poseban odjel Hrvatski katolički 
đački orao. Na skupštini 23. II. 1929. za 
predsjednika je izabran student prava Lju- 
devit Vujković Lamić. Društvo se ponovno 
moralo registrirati. Prema Pravilima Dru- 
štva, članovi su redoviti (vježbači i nevje- 
žbači), starješine, potporni članovi, uteme- 
ljitelji i začasni. Zadnja sjednica uprave 
Društva održana je 13. XI. 1929. 

Nakon ukidanja orlovskih organizacija 
i subotički orlovi nastavljaju djelovati u 
sklopu Križarske organizacije, pasu pravila 
subotičkih Križara odobrena 21. V. 1930. 


Tijekom svojega djelovanja subotički 
su orlovi imali velik broj različitih aktivno- 
sti: redovite tjedne tjelovježbe i mjesečne 
sastanke, predavanja, svečane akademije, 
sudjelovanje na crkvenim procesijama i 
različitim kulturnim priredbama (npr. pro- 
slava 1000 godina Hrvatskoga kraljevstva 
1925. u Subotici), natjecanja, sudjelovanje 
na sletovima (Đakovo, Sarajevo, Vukovar, 
Prag, Zagreb i dr.), godišnja prela i dr. S pra- 
vom je istaknuto »da je velika njegova [Hr- 

Odbori vježbači omladinskoga orla u Subotici 


vatskoga katoličkoga orla u Subotici] za- 
sluga za izgradnju mnogih i mnogih ljudi, 
ne možda velikana, ali onih malih ljudi, ko- 
ji su onako ustrajni ostali i u najtežim vre- 
menima« (A. Poljaković), budući da su naj- 
veći dio članova činili siromašni učenici i 
arhivu u Subotici postoji sačuvana arhivska 
građa o djelovanju orlovstva u Subotici. 


Izvor: Historijski arhiv u Subotici, F: 48 Hrvatski 
katolički orao— Subotica (1920.-1929). 
Lit.: A. Poljaković, Orlovsko-križarski pokret me- 
đu bačkim Hrvatima, Klasje naših ravni, 1-2/1944, 
Zagreb; L. 1. Krmpotić, Od sokolstva do križarstva 
u Bačkoj, Glasnik Pučke kasine, br. 7-8/2005— 
10/2005, Subotica; S. Mačković, Hrvatski katolički 
orao — Subotica, Hrvatska revija, 4/2007, Zagreb; 
S. Mačković, Hrvatski katolički orao — Subotica 
kroz arhivsko gradivo, Klasje naših ravni, 3-4/ 
2007, Subotica. 

S. Mačković 


HRVATSKI KATOLIČKI POKRET 
(HKP), vjerski, kulturni, društveni i poli- 
tički pokret koji je djelovao 1903.-45. Pri 
osnivanju je okupljao uglavnom mladež, tj. 
srednjoškolce i studente, a poslije i radni- 
štvo, seljaštvo te sve druge društvene sloje- 
ve. Pokret nije bio hrvatska specifičnost, 
nego je nastao kao dio širega europskoga 
gibanja katoličkoga laikata nasuprot sve ja- 
čemu liberalizmu, za koji se tvrdilo da 
ugrožava tradicionalne kršćanske vrijedno- 
sti. Europski katolički pokreti nisu imali je- 
dinstvenu organizacijsku formu i svaki je 
od njih razvijao one ustrojbene oblike koji 
su najbolje odgovarali lokalnoj sredini. Na- 
stajali su neovisno o crkvenoj hijerarhiji sa- 
moorganiziranjem vjernika, laika i svećenika. 


Katoličkom pokretu u Hrvatskoj pret- 
hodili su Posveta hrvatske mladeži Srcu 
Isusovu 1900., Prvi hrvatski katolički sasta- 
nak 1900. u Zagrebu te katolički dnevnik 
Hrvatstvo (Zagreb, 1904.-10.). Istodobno, 
poticaj u organiziranju hrvatskog đaštva 
dao je krčki biskup Antun Mahnić na prije- 
lazu iz XIX.u XX. st. svojim idejama i član- 
cima objavljenim u raznim časopisima gdje 
je upozoravao na opasnosti liberalizma za 
vjeru i moralne temelje hrvatskog društva. 
Preko svojih suradnika potom započinje or- 
ganiziranje katoličkih srednjoškolaca 1 stu- 
denata koji će kasnije širiti i ostvarivati nje- 
gove ideje. Iz učeničkoga pokreta će se u 
potonjim godinama postupno razviti HKP u 
kojem će važnu ulogu imati laici. 

Stvaranjem Hrvatskoga katoličkoga 
akademskoga društva Hrvatska 1903. u Be- 
ču stvorit će se polazište i uzor daljnjega or- 
ganiziranja učeničkoga pokreta. U Zagrebu 
se 1906. osniva Hrvatsko katoličko aka- 
demsko društvo Domagoj, a ubrzo se slična 
društva pokreću i na drugim sveučilištima u 
inozemstvu, među ostalim u Budimpešti 
udruga bunjevačkih i ostalih hrvatskih stu- 
denata Akademsko društvo Antunović 
1913. U sučeljavanju Katoličke crkve i nje- 
zinih vjernika s liberalnim idejama u hrvat- 
skom društvu važnu je ulogu imao je kato- 
lički tisak, koji je produbljivao poznavanje 
vjere, poticao na društveno djelovanje te 
budio nacionalnu i vjersku svijest. Već 
1905. godine pokrenut je đački list Luč u 
Beču radi organiziranja katoličke mladeži, 
vježbanja mladih katolika u publicistici te 
promicanja kršćanskih ideja u hrvatskom 
javnom mišljenju u sklopu triju temeljnih 
odrednica pokreta: vjere, narodnosti i kr- 
šćanske demokracije. Nedugo nakon osni- 
vanja Luči i HKAD-a Domagoj učeništvo 
je pokrenulo veći broj listova (Nada, Zora, 
Jedinstvo, Ljubice u Zagrebu, Hrvatska zvi- 
jezda u Karlovcu, Slavonac u Požegi, Ne- 
ven u Splitu, Bostan u Zadru, Sinjski đak u 
Sinju, Odjek u Kotoru, Travanjsko smilje i 
Travnički đak u Travniku, Cvijet u Viso- 
kom). Na političkoj se pozornici 1906. po- 
javljuje Hrvatska  kršćansko-socijalna 
stranka prava, koja nije bila izravno pove- 
zana s HKP-om, ali su je čelni ljudi pokreta 

podupirali. Osnovala ju je skupina katolič- 
kih djelatnika okupljenih u listu Hrvatstvo, 
a zastupala je kršćanska načela, socijalna 
prava radništva i jedinstvo hrvatskih zema- 
ljau Habsburškoj Monarhiji. Kako bi HKP 
ostao odvojen od političke identifikacije 
koju mu je nastojao dati katolički dnevnik 
Hrvatstvo, Antun Mahnić osniva 1908. Pi- 
jevo društvo radi promicanja katoličkih ide- 
ja tiskom. Nakon toga se pokreće tjednik 
Jutro, štoje pobudilo stanovita razmimoila- 
ženja i polarizaciju u katoličkim krugovi- 
ma. Mladi katolički aktivisti, nezadovoljni 
strančarenjem unutar pokreta, ali i unoše- 
njem crkvenih interesa u politiku te zane- 
marivanjem socijalnih pitanja, osnivaju 
1908. Hrvatski katolički đački savez, s po- 
krajinskim ferijalnim društvima za širenje 
prosvjete među pukom (društvo Dobrila za 
Istru, Martić za Bosnu, Strossmayer za Sla- 
voniju, Pavlinović za Dalmaciju i Kačić za 
Zagreb). Iste godine inicijativom biskupa 
Mahnića osniva se u Senju Leonovo dru- 
štvo, a u Zagrebu Pijevo društvo za promi- 
canje katoličkoga tiska, suprotstavljanje li- 
beralnomu modernizmu te izdavanje apolo- 
getike i popularne filozofije, u čemu su na- 
dopunjavali rad listova Hrvatska straža i 
Vrhbosna. 

Ugarski su Bunjevci i Šokci na periferiji 
hrvatskih nacionalno-integracijskih proce- 
sa te su iu HKP uključeni posredno, preko 
osobnih kontakata pojedinaca i razmjenom 
Subotičke Danice i Nevena s izdavačima 
katoličkoga tiska iz Hrvatske i Bosne i Her- 
cegovine. Katolička crkva kao organizirana 
institucija sa sredstvima i infrastrukturom 
omogućavala je svojim ustrojem partiku- 
larno djelovanje nacionalnoga pokreta 
ugarskih Bunjevaca i Šokaca kroz katoličke 
udruge. Katolički svećenici, poput Lajče 
Budanovića, Blaška Rajića i drugih, zahva- 
ljujući društvenomu statusu lakše su se od- 
upirali pritisku vlasti pa su predvodili sve 
važnije oblike organiziranja i prosvjete 
vjernika osnivajući čitaonice i razne udruge 
pod neutralnim imenima, iznimno i s bunje- 
vačkim imenom, npr. Bunjevačka kršćan- 
ska čitaonica u Baji 1910.; Katolička čitao- 
nica sv. Đurđa 1905., Katolička čitaonica 
sv. Roke 1910.i Katoličko divojačko dru- 

štvo 1911. u Subotici; Kultura u Beregu 
1913., adjelovale su i druge katoličke udru- 
ge, osnovane još na prijelazu iz XIX. u XX. 
st. Neutralna imena društava trebala su 
svjedočiti o privrženosti ugarskih Bunjeva- 
ca i Šokaca madžarskoj državnoj misli. 

U Hrvatskoj se pokret organizacijski ši- 
rio i brojčano snažio, alije i postajao sve he- 
terogeniji, što je uzrokovalo česte nesugla- 
sice među pojedinim katoličkim društvima. 
Promjene nastale pobjedom balkanskih sa- 
veznika nad Osmanskim Carstvom, osobito 
uspjesi srpske i crnogorske vojske, pobuđi- 
vali su simpatije u veliku dijelu hrvatskoga 
društva prema tim dvjema državama, ali 1 
nesuglasice. Izravna posljedica političkih i 
teritorijalnih promjena na Balkanu bilo je 
jačanje jugoslavenske ideje u Hrvatskoj, a 
ta se ideja širila i među ugarskim Bunjevci- 
ma i Šokcima. Prema uzoru na druge kato- 
ličke zemlje, biskup Mahnić s izabranim se- 
niorima katoličkih društava tijekom 1912. 
pripremao je i osnovao, a 1913. i stvarno 
pokrenuo Hrvatski katolički seniorat, zami- 
šljen kao krovno tijelo svih katoličkih orga- 
nizacija. Jedno od prvih ostvarenja Senio- 
rata bilo je pokretanje dnevnika Riječke no- 
vine, koji će zagovarati narodno jedinstvo 
Hrvata, Slovenaca i Srba. Odnos prema Sr- 
bima i mogućnost unije s pravoslavnima bi- 
le su neke od tema Drugoga hrvatskoga ka- 
toličkoga kongresa u kolovozu 1913. u Lju- 
bljani, a prevladali su zaključci da Hrvati i 
Srbi imaju pravo na svoje vlastite države te 
da se ne smiju navesti na međusobnu borbu. 
Nakon izbijanja rata 1914. akademske or- 
ganizacije, ali i Riječke novine bile su za- 
branjene, omladinska društva nisu se mogla 
sastajati, a mnogi sveučilištarci i seniori 
unovačeni su. Tijekom rata u HKP-u i dalje 
jača jugoslavenska ideologija, utemeljena 
na težnji prema jedinstvu hrvatskoga, slo- 
venskoga i srpskoga naroda te katoličan- 
stva i pravoslavlja. Te su ideje prihvatili 1 
ugarski Bunjevci i Šokci. Seniorat je podu- 
pro Jugoslavenski klub i Svibanjsku dekla- 
raciju iz 1917. o ujedinjenju Hrvata, Slove- 
naca i Srba u jednoj državi temeljem narod- 
noga načela i hrvatskoga državnoga prava u 
okviru Monarhije, a u promijenjenim poli- 
tičkim okolnostima na kraju rata okreće se 

stvaranju južnoslavenske države izvan Mo- 
narhije. Dio katoličkih seniora aktivno je 
sudjelovao u Narodnim vijećima SHS u 
razgradnji Monarhije i stvaranju južnosla- 
venske države. U novoj državi pristupili su 
organizacijskom jačanju HKP-a na osnova- 
ma izabrane jugoslavenske ideologije te 
pokreću nove dnevne listove i tjednike (Va- 
rodna politika, Seljačke novine, Radnička 
borba u Zagrebu, Jugoslavija u Sarajevu, 
Jadran u Splitu) i Hrvatsku pučku stranku, 
blisku sestrinskoj Slovenskoj ljudskoj 
stranci. Osnovana stranka nije poistovjeći- 
vana sa Senioratom, iako su seniori bili nje- 
zini programski utemeljitelji. Ona je bila 
samo jedan oblik njihova javnoga djelova- 
nja. Pokretanje ogranaka na području Bač- 
ke (u Subotici i Tavankutu) potaknuo je je- 
dan od katoličkih seniora, agilni Josip An- 
drić, podrijetlom iz Bukina. Stranci su bili 
bliski i zastupnici Bunjevačko-šokačke 
stranke (svećenici Blaško Rajić i Ivan Eve- 
tović te laici Vranje Sudarević i Stjepan 
Vojnić Tunić), pa su s HPS i SLS u Ustavo- 
tvornoj skupštini (Konstituanti) djelovali u 
zajedničkom Jugoslavenskom klubu. Zbog 
programske sličnosti i skromnih izbornih 
rezultata, ogranci političkoga krila HKP-a u 
Bačkoj ubrzo su pristupili srodnoj BŠS-u. 
Katolička se mladež držala izvan poli- 
tičkoga djelovanja, a svoje je napore usmje- 
rila na ujedinjenje Hrvatskoga katoličkoga 


mara: 


Program proslave Omladinskog dana u 
organizaciji subotičkih orlova 1927. 


đačkoga saveza i Slovenske dijačke sveze u 
Jugoslavensku katoličku đačku ligu 1919. 
Svojevrstan odgovor Senioratu na politički 
angažman bilo je uvođenje novih organiza- 
cijskih oblika, poput orlovstva, tj. društava 
za tjelovježbu, koja će svoje djelovanje 
usklađivati kroz Hrvatski orlovski savez, 
osnovan 1923. U njima se promicala kato- 
lička ideologija, za razliku od sokolskih 
društava, u kojima je dominirala liberalna. 
U Bačkoj je također organiziran Hrvatski 
katolički orao 1924., s muškim i ženskim 
ograncima, a djelovali su u subotičkom or- 
lovskom okružju. Subotička Danica iz 
1926. navodi da su »kulturno prosvjetna or- 
ganizacija kat. mladeži, koja izključuje sva- 
ku politiku«. Prvi zapaženi nastup orlovi su 
imali tijekom proslave tisućugodišnjice hr- 
vatskoga kraljevstva u Subotici 1925. Su- 
kladno regionalnomu organiziranju unutar 
HPS-a, u Bačkoj se pokreće Vojvođanska 
pučka stranka (VPS), koja je ostvarivala 
skromne rezultate, a neuspješno je pokuša- 
la privući i druge katolike u svoje redove. 
Dio sveučilištaraca podrijetlom iz Baranje, 
Bačke i Banata na zagrebačkom se sveučili- 
štu organizirao u Jugoslavensko katoličko 
akademičko društvo Vojvodina 1926., koje 
je, uz Hrvate, okupljalo i pripadnike drugih 
naroda. 

Među vođama pokreta posebno su se is- 
ticali katolički intelektualci Ljubomir Ma- 
raković, Petar Rogulja, Rudolf Eckert, Ivan 
Protulipac, Ivan Merz, Marica Stanković i 
dr. S razvojem HKP-a članovi raznih dru- 
štava priključivali su se njegovu radu, a 
znatnu su ulogu u tom imali predstavnici 
HKD-a sv. Jeronima (osnovano 1868.), po- 
sebice laici iz njegova vodstva. Oni su se 
aktivno uključili u rad i djelovanje pokreta, 
osobito od 1921., kad urednikom izdanja 
Društva postaje Josip Andrić. 


Nesuglasice među organiziranim kato- 
licima potaknulo je pokretanje Katoličke 
akcije, nastale »odozgo«, tj. enciklikom 
(Ubi arcano) Pija XI. iz 1922. Smisao KA-a 
bilo je sudjelovanje svjetovnjaka u aposto- 
latu hijerarhije radi obnove pojedinca i cje- 
lokupnoga društva u katoličkom duhu. Se- 
niori koji su bili angažirani oko HPS-a bra- 
nili su tezu da politička stranka mora biti sa- 

stavnim dijelom KA-a, što su upravo htjeli 
izbjeći njezini pobornici u hrvatskim kraje- 
vima. Naime, oni nisu zagovarali ukinuće 
katoličke stranke, nego depolitizaciju KA-a 
i pokreta kao cjeline. Svjetovnjaci u KA-u 
trebali su voditi sav tehnički, organizacijski 
i upravni rad. Bili su ujedno uključeni u 
stvaranje ideologije pokreta i konzultiranje 
u mnogim pitanjima suvremenoga života, 
ali se za područje duhovnoga rada inzistira- 
lo da ga obavljaju svećenici, jer se laikatu 
nije priznavala mogućnost da razmišlja iz 
teoloških pozicija. Odnos katoličkih orga- 
nizacija osnovanih prije KA-a s crkvenom 
hijerarhijom i pitanje njihove autonomije u 
odnosu na Crkvu te prisutnosti svećenika u 
katoličkim organizacijama i njihova uloga 
u njima predstavljali su stalan predmet ras- 
prava. 


Nakon atentata u beogradskoj Narodnoj 
skupštini na zastupnike Hrvatske seljačke 
stranke Seniorat, inače sklon ideji jugosla- 
venske države, postupno se, u manje-više 
uskoj suradnji s klerom, okretao promica- 
nju revnijega katoličkoga života i svjetona- 
zora, ali i hrvatskoga nacionalizma. S uvo- 
đenjem diktature prestaje postojati politič- 
ko krilo HPS-a, čime je nestao izvor trzavi- 
ca među samim katolicima, u Bačkoj se 
ukida VPS, dok se katoličkim organizacija- 
ma koje ipak nisu zamrle zabranjuje rad. 
Najbrže su se u novoj situaciji snašli bivši 
orlovi, koji su početkom 1929. pokrenuli 
katolički tjednik Nedjelja te su u njegovim 
napisima branili katoličke dimenzije hrvat- 
ske kulture. Seniorat je pak pokrenuo list 
Hrvatska straža, koji je nosio podnaslov 
»nezavisni katolički informativni nestra- 
nački dnevnik«, no bio je nastavak ideolo- 
gije Seniorata i bivšeg HPS-a. Prema uzoru 
na istoimeni francuski pokret, osnivaju se 
križari u siječnju 1930. kako bi se ponovno 
okupila i organizirala katolička mladež. Za 
poučavanje Evanđelja i uputa Sv. Stolice 
najodgovorniji je bio svećenik, kojega je 
imalo svako bratstvo i sestrinstvo. Križar- 
ske organizacije temeljile su se na staleškoj 
podijeljenosti (seljačke organizacije, grad- 
ske, radničke, đačke, križarskih starješina, 
malih križara i sl.), a cilj im je bio »prepo- 
rod domovine u Kristu«. Njihova je duhov- 

nost sažeta u geslu »Žrtva-Euharistija-Apo- 
stolat«. Glasilo organizacije bio je Križ 
(1930.), koji poslije mijenja ime u Križar- 
ska straža (1934.). Među prvim organizaci- 
jama u državi osnovano je bratstvo u Subo- 
tici 1930., a ubrzo su osnivana i po drugim 
bačkim mjestima u subotičkoj i somborskoj 
okolici. Bačka biskupija izdala je program- 
sku knjižicu Katolička akcija na području 
Bačke biskupije 1938., u kojoj su iznesene 
smjernice KA-a te upute kako ih primijeniti 
na mjesne prilike. Krovne organizacije sa 
sjedištem u Zagrebu bile su Veliko križar- 
sko bratstvo i Veliko križarsko sestrinstvo. 
Osnivanje križarskih organizacija i njihov 
rad u prvim godinama djelovanja bili su pod 
budnim okom služba Ministarstva unutar- 
njih poslova. Naglašavajući i nacionalnu 
komponentu u djelovanju KA-a, bački su 
Hrvati svoje ogranke u tisku nazivali Hrvat- 
skom katoličkom akcijom, među ostalim i 
radi razlikovanja od madžarskih i njemač- 
kih katoličkih organizacija. Njihov je rad 
nerijetko bio otežavan nepotvrđivanjem 
društvenih pravila ili onemogućivanjem 
okupljanja. 

S vremenom su neslaganja između ka- 
toličkih organizacija slabila zbog vanjskih 
čimbenika. S jačanjem utjecaja komunista 
u Europi, osobito u Španjolskom građan- 
skom ratu, ali i hrvatskom društvu, katolič- 
ke organizacije usmjeravaju svoje djelova- 
nje na socijalno polje te promoviraju slobo- 
du pojedinca i Crkve kao društvene ustano- 
ve. Najveću opasnost za Katoličku crkvu i 
interese hrvatskoga naroda HK? je vidio u 
jačanju komunista i SSSR-a. Prema Hrvat- 
skom seljačkom pokretu i njegovim organi- 
zacijama HKP bio je pomirljiv te je podupi- 
rao Mačekov HSS radi rješavanja hrvatsko- 
ga pitanja u Kraljevini Jugoslaviji. Nespo- 
razumi s HSS-om povremeno su se javljali 
zbog istupa njegovih prvaka u vezi s pitanji- 
ma Katoličke crkve, njezina nauka i vjer- 
sko-kulturnoga rada. Na području Bačke 
svećenstvo i katoličke organizacije podupi- 
rale su HSS te je u godinama pred rat stran- 
ka, zahvaljujući jedinstvenomu djelovanju 
vjerske, kulturne i političke elite, imala naj- 
više uspjeha među mjesnim Hrvatima. 

[L. Budanović], Katolička akcija na području 
Bačke biskupije, Subotica, [1938]. 

Svoju zadaću u promicanju kršćanskih 
vrijednosti u međuratnom razdoblju pokret 
je među Hrvatima u Bačkoj obavljao preko 
tiska (Katolički nauk, Hrvatske novine, Su- 
botičke novine i podlisci u njima, Kolo mla- 
deži te veći broj listova tiskanih u Hrvatskoj 
i Bosni i Hercegovini), obrazovanja (mno- 
gobrojna predavanja), ali iuz pomoć ostalih 
aktivnosti (npr. tjelovježbe). Od katoličkih 
listova tiskanih izvan Bačke najviše su se 
čitali (prema izvještajima u Subotičkim no- 
vinama) Hrvatska straža, Nedjelja i Gla- 
snik srca Isusova. Primjerice, samo je u 
Sontu početkom 1937. dolazilo oko 200 
primjeraka raznih katoličkih listova. Broj 
čitatelja nesumnjivo je bio znatno veći, ka- 
ko u Sonti tako i drugim naseljima, jer se ti- 
sak čitao u katoličkim domovima i čitaoni- 
cama te razmjenjivao među mještanima. 
Nakon ukinuća orlova 1929. u Bačkoj usp- 
ješno djeluju križarske organizacije, npr. 
Đačko križarsko bratstvo, Đačko križarsko 
sestrinstvo, Radničko križarsko bratstvo, 
Križarsko sestrinstvo Bunjevka, Bačko 
okružje križara te mnoga druga križarska 
bratstva i sestrinstva, među kojima su se is- 
ticala ona u Subotici, Đurđinu, Maloj Bos- 
ni, Somboru, Monoštoru i Sonti. Inicijatori 
organiziranja bili su istaknuti svećenici, po- 
put Lajče Budanovića, Blaška Rajića, An- 
tuna Skenderovića, Augustina Luckara te 
mlađih Ivana Beneša, Ivana Kujundžića, 
Alekse Kokića i dr., među laicima intelek- 


tualcima isticao se Ladislav Vlašić, među 
radništvom Pere Novaković, a među đa- 
štvom Ante Sekulić, Vojislav Pešut i Julka 
Orčić. 

Najveće manifestacije na kojima su su- 
djelovala bačka hrvatska katolička društva 
bile su proslava 250. obljetnice doseljava- 
nja najveće skupine Bunjevaca u Bačku i 
Dan hrvatske katoličke omladine u povodu 
1300 godina veze Hrvata i Sv. Stolice, odr- 
žan u Somboru 15. IX. 1940. Za vrijeme 
madžarske vlasti križarske organizacije je- 
dva da su djelovale, aujesen 1944. komuni- 
stičke im vlasti zabranjuju rad, zapljenjuju 
spise i knjižnice. Dio istaknutih članova ka- 
toličkih organizacija nastavio je djelovati u 
Zagrebu, gdje su se našli zbog ratnih okol- 
nosti ili studija. U Hrvatskoj je Seniorat ras- 
pustio svoje organizacije jer su ustaše bili 
neprijateljski nastrojeni prema njegovoj 
ideologiji, dok su križari nastavili s djelova- 
njem do dolaska komunista na vlast 1945. 
U sklopu širega razračunavanja vlasti s 
Crkvom i ideološkim neprijateljima, u Sub- 
otici je kazneno osuđeno 27 istaknuth kato- 
ličkih aktivnista u političkim procesima 
1948. 


Izvor: Hrvatski državni arhiv u Zagrebu, tematska 
cjelina Pravila hrvatskih društava 1845.-1945. 
(1973.]: Jugoslavensko katoličko akademičko dru- 
štvo Vojvodina u Zagrebu; ZO VŽ V-17 1538/1926, 
ZP3913 


Lit.: Zlatna knjiga hrvatske katoličke omladine, 
Zagreb, 1924; Hrvatske novine, 41/1925, Subotica; 
Subotičke novine, 16, 18, 20, 24, 25/1936, 2, 6, 
17/1937, 2, 5, 19, 20, 39, 46/1938, 4, 10, 14/1939, 
Subotica; A. Poljaković, Orlovsko-križarski pokret 
među bačkim Hrvatima, Klasje naših ravni, 
1-2/1944, Zagreb; Z. Matijević, Slom politike kato- 
ličkog jugoslavenstva: Hrvatska pučka stranka u 
političkom životu Kraljevine SHS (1919.-1929.), 
Zagreb, 1998; Hrvatski katolički pokret (Zbornik 
radova s Međunarodnoga znanstvenog skupa odr- 
žanog u Zagrebu i Krku od 29. do 31. ožujka 2001.), 
ur. Z. Matijević, Zagreb, 2002; Z. Matijević, Hrvat- 
ska pučka stranka, 3/2003, Hrvatska revija, Za- 
greb; J. Krišto, Hrvatski katolički pokret 1903. — 
1945., Zagreb, 2004; http://www.ivanmerz.hr/sa- 
brana-djela/bibliografija.htm 


M. Bara 


HRVATSKI KULTURNI CENTAR BU- 
NJEVAČKO KOLO, kulturna udruga iz 


HRVATSKI KULTURNI CENTAR 


Subotice. Skupina subotičkih hrvatskih in- 
telektualaca (suci, odvjetnici, liječnici, pro- 
fesori, ekonomisti i dr.), koji su organizirali 
i vodili gradsku folklorno-turističku mani- 
festaciju Dužijanca 1968.1 1969., potkraj 
1969. uočila je potrebu za osnivanjem insti- 
tucije čiji bi cilj bio stalni rad na prikuplja- 
nju, proučavanju, njegovanju i promicanju 
kulturne baštine Hrvata Bunjevaca te osi- 
guravanju uvjeta za nove oblike i sadržaje 
kulturnoga stvaralaštva. Radi toga su 14. 
XII. 1969. osnovali inicijativni odbor od 60 
članova na čelu sa sucem Nacom Zelićem. 
Odbor je ubrzo obavio sve pripreme (te- 
meljni dokumenti, suglasnosti društveno- 
političkih organizacija i sl.) za osnivačku 
skupštinu Hrvatskoga kulturno-umjetnič- 
koga društva Bunjevačko kolo, koja je odr- 
žana 18. I. 1970. u Velikoj vijećnici Grad- 
ske kuće pred 354 člana osnivača. Bila je to 
nakon 1956. prva, a u sljedećih dvadesetak 
godina i jedina kulturna udruga Hrvata u 
Subotici. Za prvoga predsjednika izabran je 
sudac Ivo Stantić, a za dopredsjednike Josip 
Buljovčić i Pajo Pavluković. U Društvu se 
nakon toga osnivaju folklorna, muzička, li- 
kovna i literarna sekcija, obnavlja se Veliko 
prelo, organizira Dužijanca 1970.1 1971., 
akademija u povodu 100. obljetnice izlaže- 
nja Bunjevačkih i šokačkih novina te mnogi 
drugi kulturni događaji. 


Amblem HKC-a Bunjevačko kolo iz Subotice 


Potkraj 1960-ih i početkom 1970-ih us- 
poredno su tekle i pripreme za osnutak 
ogranka Matice hrvatske u Subotici. U Ma- 
ticu se učlanilo oko 200 članova iz Subotice 
i okolice, no nakon osnutka HKUD-a Bu- 
njevačko kolo aktivnosti su na tom planu 

prestale, sukladno naputku političkoga 
vodstva SR Hrvatske, a svi članovi Matice 
postali su članovima Bunjevačkoga kola. 
Nakon političke osude Hrvatskoga proljeća 
i djelovanja Matice hrvatske u Hrvatskoj, 
početkom 1972. načinjen je popis članova 
Bunjevačkoga kola koji su nekad bili u Ma- 
tici te su, na traženje Općinskoga odbora 
Socijalističkoga saveza radnoga naroda i 
aktiva članova Saveza komunista Bunje- 
vačkoga kola isključeni iz članstva — od 645 
članova Društvo ih je izgubilo 416. Na diri- 
giranoj skupštini Društva održanoj 24. VI. 
1973. iz imena je brisan pridjev hrvatsko, 
naziv je ekaviziran, a smijenjena je i cijela 
dotadašnja uprava. Društvo je i dalje imalo 
veliki broj članova, posebno djece, među 
njima i Hrvata, no u upravi do kraja 1980-ih 
nisu bili u većini. U tom razdoblju Društvo 
je radilo pod utjecajem i kontrolom SK i 
SSRN-a, kulturni program bio mu je proju- 
goslavenski, djelovale su samo folklorna i 
muzička (tamburaška) sekcija, a neko je 
vrijeme u prostorijama Društva radio i dis- 
ko klub, koji je sredinom 1980-ih bio veo- 
ma popularan među mladim Subotičanima. 


S društvenim promjenama i s demokra- 
tizacijom jugoslavenskoga društva potkraj 
1980-ih stječu se mogućnosti da se u upravu 
i članstvo vrate dotad izolirani osnivači, ali 
se primaju i novi članovi kojima je stalo do 
očuvanja i razvoja hrvatske kulture. Dru- 
štvo tako od 1990. ponovno preuzima orga- 
niziranje dviju velikih tradicionalnih kul- 
turnih manifestacija — Velikoga prela i Du- 
žijance. Na izvanrednoj skupštini 4. XI. 
1990. predloženo je vraćanje pridjeva hr- 
vatski u naziv Društva, što je izazvalo proti- 
vljenje članova folklorne i muzičke sekcije, 
te je sjednica prekinuta. U nastavku sjedni- 
ce 24.11. 1991. odlučeno je da se pridjev hr- 
vatski još neće vratiti u ime, ali je u Statut, 
unatoč protivljenju nekih članova folklorne 
i muzičke sekcije, unesena odredba da je 
zadaća Društva razvijanje i njegovanje kul- 
turne tradicije i običaja Hrvata Bunjevaca i 
drugih naroda i narodnosti. U novoj upravi, 
koja je birana iz redova članstva Društva 
(nasuprot prijašnjih, u koje su članovi dele- 
girani iz različitih partijskih struktura), hr- 
vatski orijentirani članovi postaju većina te 

se reafirmiraju aktivnosti kojima se nastoji 
ostvariti program koji su zacrtali osnivači — 
održavaju se predavanja na znanstvene te- 
me, priređuju se književne večeri, organizi- 
raju se svečanosti u vezi s pojedinim obljet- 
nicama, u folklornoj sekciji naglasak se sta- 
vlja na folklornu baštinu bunjevačkih Hrva- 
ta i dr. Od 1993. Dužijanca je jedinstvena, i 
crkvena i svjetovna, a sa sadržajem od tri- 
desetak događaja najbogatija je kulturna 
manifestacija Hrvata u Vojvodini. Na Skup- 
štini održanoj 18. VI. 1995. u naziv Društva 
ponovno se vraća pridjev hrvatski, a dota- 
dašnje Društvo postaje Hrvatski kulturni 
centar Bunjevačko kolo, ali je vraćanje hr- 
vatskih atributa rezultiralo i izlaskom dijela 
članstva. Prema Statutu cilj je Centra rad na 
očuvanju i njegovanju tradicije i običaja 
bačkih Hrvata te naroda s kojima žive. Tije- 
kom 1990-ih, kao jedina hrvatska udruga u 
Subotici, Bunjevačko kolo bilo je i središte 
hrvatskih kulturnih okupljanja u tom gradu. 

= = aj “<: ZANKI 

Zgrada HKC-a Bunjevačko kolo 


Aktivnosti Centra organizirane su po 
odjelima — folklorni; glazbeni; likovni; 
dramski; odjel za manifestacije; književni; 
znanstveno-istraživački; novinsko-naklad- 
nički; odjel za fotografiju, film i video; prav- 
ni; odjel za ugostiteljstvo; odjel za surad- 
nju i komunikacije; odjel za suradnju sa 
inozemstvom i dr. U više je navrata folklor- 
nim nastupima sudjelovao na smotrama 
folklora u Vojvodini, Srbiji, Madžarskoj, od 
1991. češća su gostovanja u Hrvatskoj (Đa- 
kovački vezovi, Vinkovačke jeseni, Među- 
narodna smotra folklora u Zagrebu itd.), a 
ostvarilo je i veliki broj gostovanja u mno- 
gim mjestima u zemlji i inozemstvu. S ka- 


zališnim komadima gostuje na Danima 
pučkoga teatra (Hercegovac). Centar je od 
36. broja (19. XI. 1995.) pa do zadnjega 
111. broja (24. III. 2002.) bio nakladnik su- 
botičkoga dvotjednika Žig, a potkraj 1990- 
ih i početkom 2000-ih nakladnik je desetak 
beletrističkih izdanja subotičkih književni- 
ka (V. Sekelj, M. Prćić) te knjiga s područja 
etnografije i društvenih znanosti (A. Stan- 
tić, Z. Šram). Likovni odjel vodio je likovni 
pedagog Stipan Šabić, koji je radio i s mla- 
dim talentima, od kojih su se mnogi nasta- 
vili obrazovati na likovnim akademijama 
(Spartak Dulić, Laura Peić, Goran Vuković, 
Lea Vidaković). Od 1997. Centar organizi- 
ra i Likovnu koloniju Bunarić, na kojoj od 
2000. sudjeluju slikari iz cijele Vojvodine 1 
susjednih zemalja te kolonija ima međuna- 
rodni karakter. Od 2001. Centar priređuje 
Festival bunjevački pisama, na kojem se iz- 
vode nove skladbe pisane na teme iz života, 
običaja i kulture bunjevačkih Hrvata. 


Danas su posebno aktivni ansambl na- 
rodnih plesova i pjesama pri folklornom 
odjelu, zatim glazbeni, likovni, dramski i 
odjel za manifestacije, a najbrojniji je an- 
sambl, koji se sastoji od reprezentativnoga i 
dječjega te ukupno ima više od 200 člano- 
va. S njim surađuje i glazbeni odjel, koji se 
sastoji od tamburaškoga orkestra i orkestra 
tradicijskih instrumenata. Folklorni odjel 
ima ogranke u Žedniku (od 1995.) i na 
Bikovu (od 2005.). HKC Bunjevačko kolo 
najbrojnije je hrvatsko društvo u Vojvodini: 
iako se broj članova mijenja iz godine u go- 
dinu, u njemu djeluje između 500 i 600 čla- 
nova različite dobi (od predškolske do umi- 
rovljeničke), naobrazbe (od članova s ni- 
žom stručnom spremom do doktora znano- 
sti) i socijalne strukture (intelektualci, po- 
ljoprivrednici, radnici i dr.). Centar je jedi- 
no hrvatsko kulturno društvo u Vojvodini 
koje ima profesionalno i honorarno zapo- 
sleno osoblje, budući da se njegov rad od 
1990-ih financira izravno iz gradskoga pro- 
računa. Također je jedino hrvatsko društvo 
s područja Subotice koje ima vlastit objekt. 
Sjedište mu je u Preradovićevoj ulici br. 4, a 
u prostorijama Centra od svojega osnutka 
sjedište imalo i Hrvatsko nacionalno vijeće 
sve do 2009. Za postignute rezultate Dru- 
štvo je dobilo pokrajinsku nagradu Iskra 
kulture 1993. 


HRVATSKI MAJUR 


Dosadašnji predsjednici Društva bili su 
Ivo Stantić, Pavle Dulić, Gavro Radnić, La- 
dislav Kovačić, Bartul Skenderović, Janos 
Rev6sz, Grgo Bašić, Petar Gršić, Istvan 
Kenyeres,Vladimir Šujić, Bela Ivković, 
Mirko Ostrogonac i Ivan Stipić. 


Lit.: Bačko klasje, br. 62, Subotica, 1991; B. Ivko- 
vić, KUD »Bunjevačko kolo«, Zbornik »Ivan Antu- 
nović«, 4-5, Subotica, 1994; Žig, br. 14, 15, 26, Su- 
botica, 1995; Tjedan Hrvata iz Vojvodine, Zagreb, 
1998; N. Zelić, »Hrvatsko proljeće« i bački Hrvati, 
u: Dani Balinta Vujkova : dani hrvatske knjige i ri- 
ječi— Zbornik radova 2002.-2005., Subotica, 2006; 
Hrvatska riječ, br. 102, 285, Subotica, 2005, 2008; 
http://www.hnv.org.rs/hkcbk.php 


B. Ivković i T. Žigmanov 


Hrvatski Majur 


HRVATSKI MAJUR, salaško naselje oko 
10 km jugozapadno od Subotice, između 
Somborske i Beogradske ceste, na nekada- 
šnjoj Pačirskoj pruzi, tj. pruzi Subotica-Cr- 
venka. Ime je dobilo nakon Prvoga svjet- 
skoga rata prema željezničkoj postaji u čijoj 
je u neposrednoj okolici bilo nastanjeno vi- 
še obitelji s prezimenom Horvacki. Naselje 
je smješteno je između dvaju atara: Bećar- 
atara na jugu Žitničkoga na sjeveru, a izme- 
đu njih je Malobošnjački atar i Verušićki 

dol. Nekada je naselje činilo oko 150 salaša, 
od kojih je danas naseljeno desetak. Geo- 
grafsko i društveno središte jest raskrižje 
Đurđinskoga puta (prostirao se uz Pačirsku 
prugu) i Malobošnjačkog atara — činili su ga 
križ, željeznička postaja, škola, cestarska 
kuća, dvije »mijane« 1 četiri šora salaša. 
Križ je, kao jedno od najstarijih obilježja 
Hrvatskog majura, podigao Ivan Gabrić 
1894., a obnovljen je i posvećen po rukama 
njegova sina svećenika Antuna Gabrića 
1994. Od 1995. svake se godine u nedjelju 
nakon spomen-dana sv. Marka Križevčani- 
na (7. rujna) kod Gabrićeva križa održava 
proštenje. 

Željeznička je pruga građena od 1907. 
do 1910., a zatvorena je za promet 1973. 
kao nerentabilna te je demontirana. Zgrada 
pučke škole izgrađena je 1912., a poslije je 
dobila ime Mijo Mandić. Znalo ju je polazi- 
ti i stotinjak učenika, među ostalima u njoj 
se školovalo pet budućih svećenika: Leo- 
pold Ivanković (1922.-2005.), Antun Ga- 
brić (1922.-2008.), Ivan Skenderović 
(1946.), Antuš Kopilović (1952.) 1 Andrija 
Anišić (1957.) te najveći bunjevački sku- 
pljač umjetnina liječnik Vinko Perčić 
(1911.-1989.). Zatvorena je 1981. Cestar- 
ska je kuća izgrađena 1922., prvi cestar bio 
je Ivan Mamužić. Dužnost cestara bila je 
pozivati ljude na »kuluk« (javne radove) i 
koordinirari radove oko popravka atarskih 
putova. Sredinom Hrvatskoga Majura pro- 
lazi Verušićki dol, čiji su najvažniji lokali- 
teti Vrtlog i Metkova bara — nekad su služili 
za napajanje stoke, a ljeti iza kupanje. 

Kad se dolazilo prugom iz Subotice, s li- 
jeve strane, između Žitničkoga atara i dola, 
bio je šor koji su činili salaši obitelji Gabrić, 
Budinčević, Bašić Palković, Bedić, Guga- 
nović, Lulić, Miković, Nimčević, Vojnić 
Hajduk, Antunović i dr. Nasuprot njima, s 
desne strane pruge, bili su salaši obitelji 
Francišković, Vidaković, Matković, Kuba- 
tović, Piuković, Kopunović, Stantić i dr. 
Usporedno s dolom prema Đurđinu prola- 
zio je Malobošnjački atar. Lijevo od pruge, 
između dola i Malobošnjačkoga atara, bili 
su Anišićevi, Tumbasovi, Budimčevićevi, 
Crnkovićevi, Nađheđešijevi i Sivićevi sala- 
ši. S desne strane pruge, između dola i Ma- 

lobošnjačkoga atara, bili su salaši obitelji 
Bukvić, Gabrić, Mujić, Skenderović, Per- 
čić i dr. Između Malobošnjačkoga i Bećar- 
atara, s lijeve strane pruge, bili su salaši obi- 
telji Šarčević, Balog-Kempec, Dekanj, 
Horvacki, Iršević, Lipozenčić i dr., a nasu- 
prot njima, s desne strane pruge, salaši obi- 
telji Ivanković, Tikvicki, Vujković Lamić i 
Kuntić. 

S već spomenutim demontiranjem pru- 
ge, zbog loše komunalne infrastrukture, 
prije svega nepostojanja asfaltne ceste, te 
zbog nepovoljnih uvjeta za poljoprivrednu 
proizvodnju, znatno je ubrzano raseljava- 
nje puka s Hrvatskoga Majura, najviše u 
Malu Bosnu i Suboticu. Danas se Hrvatski 
Majur često spominje kao simbol nestaja- 
nja jednoga načina života svojstvenoga Hr- 
vatima na sjeveru Bačke. Kao znak sjećanja 
na to od 2008. na dan proštenja na Hrvat- 
skom Majuru održava se na salašu Martina 
Gabrića i skup Hrvatski Majur Mladeži De- 
mokratskoga saveza Hrvata u Vojvodini. 
Lit.: Žig, br. 5, Subotica, 1994; A. Gabrić, Mali jen- 
dek i druge pripovitke, Subotica, 1999; Kazivanje 
Grge i Dominike Piuković iz Subotice; Kazivanje 
Josipa, Gabrijele i Martina Gabrić s Hrvatskog Ma- 
Jura. 

L. Cvijinil. Piuković 


HRVATSKI MAJUR, glasilo Mladeži De- 
mokratskoga saveza Hrvata u Vojvodini. 
Najavljen kao periodični podlistak mjeseč- 
noga glasila DSHV-a Glas ravnice, prvi mu 
je broj izašao uz siječanjski broj toga lista 
2009. Urednik mu je predsjednik Mladeži 
DSHV-a Siniša Skenderović. 


S. Bačić 


HRVATSKI has voska 


Logotip Hrvatskog majura 
HRVATSKI NARODNI MUZEJ, muzej- 


ska ustanova bačkih Hrvata čiji je osnutak 
planiran prije Drugoga svjetskoga rata. 

Uspješna Smotra bunjevačke prošlosti, or- 
ganizirana 1935. u Subotici, pokazala je po- 
trebu za muzejom te je potkraj 1936. Hrvat- 
ska kulturna zajednica pokrenula inicijati- 
vu za njegov osnutak. Namjera je bila pri- 


kupiti i čuvati predmete karakteristične za 
kulturu bačkih Hrvata te promicati domaći 
umjetnički obrt, pučku glazbu i narodne no- 
šnje. Radi pokretanja muzeja bio je uteme- 
ljen i Odbor za otvaranje Hrvatskoga na- 
rodnoga muzeja, ali ta institucija na kraju 
nije osnovana. 
Lit.: Bn [Albe Vidaković], Zašto je potrebno da se 
što prije osnuje Hrvatski narodni muzej u Subotici, 
Subotičke novine, 27/1936, Subotica; A. Sekulić, 
Bački Hrvati, Zagreb, 1991. 

M. Bara 


HRVATSKI NARODNI PREPOROD 
—Ilirski narodni pokret 


HRVATSKI NARODNI SAVEZ (HNS), 
politička stranka vojvođanskih Hrvata. 
Utemeljila ju je skupina dotadašnjih člano- 
va Demokratskoga saveza Hrvata u Vojvo- 
dini (DSHV), većinom iz Subotice, nezado- 
voljna načinom vođenja stranke i njezinim 
rezultatima. Osnivačka skupština održana 
je 6. XII. 1998.,ana njoj su izneseni i glavni 
ciljevi: priznavanje statusa nacionalne ma- 
njine Hrvatima u Jugoslaviji; uspostava su- 
radnje sa svim hrvatskim institucijama na 
ravnopravnim osnovama; decentralizacija 
vlasti te koalicijski nastup s tadašnjim opor- 
benim strankama u Srbiji. Osim predsjedni- 
ka Kalmana Kuntića na osnivačkoj je skup- 
štini izabrano i predsjedništvo te vijeće od 
dvadeset članova. Praktično-politički HNS 
je nastojao biti jedna od organizacija u sa- 
stavu Foruma hrvatskih institucija i organi- 
zacija (Forum HIOV) i njegov politički ser- 
vis, za razliku od tadašnjega vodstva 
DSHV-a, koje je insistiralo na vodećoj ulo- 
zi stranke u zaštiti interesa vojvođanskih 
Hrvata. U svojem djelovanju imao je nagla- 
šene elemente klasične pučke stranke, a is- 
ticana su i zauzimanja za socijalne proble- 
me i potrebe Hrvata. Potkraj 1990-ih aktu- 
alizirao je i pitanje osnutka »hrvatskoga na- 
rodnoga vijeća« u tadašnjoj SR Jugoslaviji 
kao najvišega predstavničkoga tijela hrvat- 
skoga naroda u zemlji. 

HNS je u lipnju 2000. postao članicom 
Vojvođanske demokratske oporbe i Demo- 
kratske oporbe Srbije (DOS) za Vojvodinu, 
na čijoj je listi izašao na rujanske izbore 


HRVATSKI NARODNI SAVEZ 


2000. Na općinskim izborima u Subotici i 
pokrajinskim izborima postigao je potpuni 
uspjeh: svih pet kandidata izabrano je za vi- 
jećnike Skupštine Općine (SO) Subotice, a 
jedini kandidat i za zastupnika u vojvođan- 
ski parlament. Na lokalnoj razini u Subotici 
surađivao je sa Savezom vojvođanskih Ma- 
đara i DSHV-om, a njegov je predstavnik 
bio dopredsjednik Izvršnoga odbora SO 
Subotica (2000.-03.). Na pokrajinskoj je ra- 
zini intenzivirana suradnja s Ligom socijal- 
demokrata Vojvodine te s ostalim stranka- 
ma članicama DOS-a za Vojvodinu. Zas- 
tupnik Kalman Kuntić bio je na čelu skup- 
štinskoga Odbora za međunacionalne od- 
nose 2000.-04. Stranka je s kandidatom 
Franjom Vujkovom sudjelovala i na izbori- 
ma za Hrvatski državni Sabor na izborima 
2003. — bio je drugi na listi Hrvatske seljač- 
ke stranke u 11. izbornoj jedinici (tzv. lista 
za dijasporu), ali lista nije osvojila nijedan 
mandat. Aktivno su sudjelovali i u pripre- 
mama za izbore prvoga saziva Hrvatskoga 
nacionalnoga vijeća (HNV) 2002. kao dio 
neformalne koalicije oko Foruma HIOV-a, 
koja je osvojila većinu vijećničkih mjesta u 
HNV-u. 


Hrvatskog narodnog saveza 


Od samoga osnutka HNS je imao pro- 
blema s vodstvom te je za nešto više od pet 
godina postojanja imao čak trojicu pred- 
sjednika: Kalman Kuntić (1998.-2000.), 
Lazo Vojnić Hajduk (2000.-01.) i Franjo 
Vujkov (2002.-04.). Osim smjene Bele 
Tonkovića s funkcije predsjednika DSHV-a 
2003., i to je bio razlog za ponovno ujedi- 
njenje HNS-a sa starijom i infrastrukturno 
razvijenijom strankom Hrvata u Vojvodini 
— DSHV-om. Tijekom druge polovine 
2003. vodstvo stranke napustili su oni koji 
su nastojali sačuvati samobitnost HNS-a te 

je ono nastavilo raditi na ujedinjenju s 
DSHV-om. Do pripojenja DSHV-u došlo je 
29.11. 2004. Iako je ono pravdano nepotreb- 
nom disperzijom glasova hrvatskih glasa- 
ča, ostaje činjenica da vojvođanski Hrvati 
nikad nisu imali veći broj vijećnika u Subo- 
tici (13) i pokrajinskih zastupnika (2) nego 
u vrijeme paralelnoga političkoga djelova- 
nja dviju političkih organizacija, istina, u 
uvjetima tadašnjeg političkog ozračja 
DOS-a, koje je bilo povoljno za djelovanje 
manjinskih političkih stranaka. 
Lit.: Hrvatska riječ, br. 54, Subotica, 2004; T. Žig- 
manov, Hrvati u Vojvodini danas: traganje za iden- 
titetom, Zagreb, 2006; Glas ravnice, br. 109, Subo- 
tica, 2007. 

K. Kuntić 


HRVATSKI NOGOMETNI SAVEZ 
(HNS), organizacija hrvatskih nogometnih 
klubova. Prvi pokušaj osnivanja Hrvatsko- 
ga nogometnoga saveza, kao sljednika no- 
gometne sekcije Hrvatskoga športskoga sa- 
veza iz 1909., bio je na Skupštini hrvatskih 
nogometnih klubova 14. TV. 1919. u zagre- 
bačkoj kavani Medulić, ali je odlučeno da 
se osnuje Jugoslavenski nogometni savez 
sa sjedištem u Zagrebu. Hrvatski je nogo- 
metni savez ipak utemeljen 6. VIII. 1939., 
nakon stvaranja Banovine Hrvatske. Prvi 
mu je predsjednik bio Ivo Kraljević. Do rata 
je imao nogometne podsaveze u Zagrebu, 
Splitu, Osijeku i kratko u Bačkoj. Za vrije- 
me rata bio je član svjetske nogometne or- 
ganizacije FIFA, a u socijalističkoj je Jugo- 
slaviji, kao Nogometni savez Hrvatske, s 
drugim republičkim i pokrajinskim nogo- 
metnim savezima bio je član Nogometnoga 
saveza Jugoslavije. HNS je ponovno postao 
član FIFA-e 1992. 


Bački nogometni podsavez Hrvatsko- 
ga nogometnoga saveza osnovan je kao 
organizacija hrvatskih nogometnih klubo- 
va iz Bačke nakon osnivanja HNS-a. Ute- 
meljen je 10. IX. 1939. u Subotici na konfe- 
renciji u uredu odvjetnika Stjepana Dolja- 
nina, na kojoj su sudjelovali predstavnici 
Hrvatskoga nogometnoga saveza predsjed- 
nik Ivo Kraljević i tajnik Marko Čović, za- 
tim predstavnici NK Građanskoga Jerko 
Šimić i Jozo Jakupić te predstavnici svih su- 

botičkih nogometnih klubova osim ŽAK-a 
i Zrinskoga. Konferencija je pretvorena u 
osnivačku skupštinu, a osnivači podsaveza 
bili su Bačka, Bunjevac, Sloga, Sloboda i 
Tavankut. Poslije su pristupili još i TANK 
(Trgovački atletski nogometni klub), 
SMTC (Subotički metalski tjelovežbački 
club) i BAK (Bajmočki atletski klub). Za 
predsjednika podsaveza izabran je Ivan 
Malagurski, a za tajnika Ljudevit Pančić. 
Podsaveznim kapetanom postao je Andrija 
Kujundžić Čiča. Sjedište podsaveza bilo je 
u Hrvatskom domu u Harambašićevoj ulici, 
a za službeno glasilo određen je Subotički 
športski list. Osim toga što je većina klubo- 
va bila hrvatska po svojemu članstvu, upra- 
viipublici, na njegovo osnivanje utjecali su 
i dugogodišnje športske, političke i nacio- 
nalističke afere u Subotičkom nogometnom 
podsavezu, koji su vodili Kosta Hadži i Ne- 
stor Segedinski. 


—_— aa 2 sa 


Šušaliiki 


Sportski Lisi 


Naslovnica Subotičkog športskog lista 
od 12. IX. 1939. 


U sklopu Bačkoga podsaveza odigrano 
je više prijateljskih i prvenstvenih utakmi- 
ca, ali je nakon dogovora predstavnika Hr- 
vatskoga nogometnoga saveza i Jugosla- 
venskoga nogometnoga saveza o nogomet- 
nom preustroju dotadašnjega Jugoslaven- 
skoga nogometnoga saveza početkom stu- 
denoga 1939. Bački podsavez HNS-a pre- 
stao postojati, a njegovi su se članovi treba- 
li uključiti u natjecanje Subotičkoga nogo- 
metnoga podsaveza, koji djelovao u sklopu 
Srpskoga loptačkoga saveza (osim Bačke, 
koja je ostala u Hrvatsko-slovenskoj ligi). 
Već pri prijemu u Subotički nogometni 
podsavez ponovila su se šikaniranja i dvo- 


struki standardi, pa su samo BAK i SMTC 
primljeni, dok je za Bunjevac i TANK upra- 
va Subotičkog podsaveza tražila ponovnu 
registraciju, sudjelovanje S/oge odbijeno je 
na godinu dana, a Sloboda i Tavankut u ta- 
kvu Subotičkom nogometnom podsavezu 
nisu se ni prijavili za natjecanje. 
Lit.: Osnovan je bački hrvatski podsavez, Subotič- 
ke novine, 37/1939, Subotica; Subotički športski 
list, br. 167-188, Subotica, 1939; Enciklopedija ju- 
goslavenskog nogometa, prir. M. Delić, Zagreb, 
[1974]; http://www.hns-cff.hr/ 

M. Bara 


HRVATSKI PAPINSKI ZAVOD SVE- 
TOGA JERONIMA (/at. Pontificium 
Collegium Croaticum Sancti Hieronymi), 
crkveno-odgojna ustanova u Rimu u kojoj 
borave hrvatski svećenici na teološkom stu- 
diju na papinskim učilištima. Skraćeni mu 
je naziv Zavod sv. Jeronima, a ime je dobio 
prema crkvenomu učitelju i svecu Katolič- 
ke crkve koji je Bibliju preveo na latinski. 
Tijekom povijesti ustanovaje mijenjala ime 
inamjenu. 

Nabožno časno društvo slavenskih pu- 
stinjaka grada sv. Petra, koje je u Rimu po- 
stojalo od početka XV. st., dobilo je 1453. 
od pape Nikole V. ruševnu crkvicu sv. Mari- 
ne, djevice i mučenice, pokraj mauzoleja 
rimskoga cara Augusta s lijeve strane Tibe- 
ra te zemljište uz nju za hodočasnike i izbje- 
glice iz Dalmacije i Slavonije. Društvo je 
crkvu obnovilo i posvetilo je sv. Jeronimu 
Dalmatincu te je uz nju izgradilo gostinjac i 
bolnicu. Od 1544. društvo se službeno nazi- 
va Zbor (Congregatio) sv. Jeronima, a iste 
mu je godine papa Pavao III. potvrdio pra- 
vila 1 odredio da ima kardinala pokrovitelja. 
Zbor je skrbio o izbjeglima i hodočasnici- 
ma, pomagao studente sakralne znanosti 1 
podupirao izdavanje nabožnih knjiga na hr- 
vatskom jeziku. 


Papa Pio V. uvrstio je 1566. crkvu sv. Je- 
ronima među one crkve koje se daju kardi- 
nalima u naslov. Vremenski treći po redu 
kardinal naslovnik postao je 1570. Felice 
Peretti iz Montalta, potomak hrvatskih do- 
seljenika na Apeninskom poluotoku, i to je 
ostao do 1585., kad je izabran za papu i 
uzeo ime Siksto V. (1585.-90.). Onje 1588.- 

89. na temeljima prijašnje dao sagraditi no- 
vu, današnju crkvu sv. Jeronima, i uz nju je 
osnovao kanonički zbor— Kaptol sv. Jeroni- 
ma. Da bi netko mogao postati član Kapto- 
la, morao je znati »ilirski« 1 potjecati iz 
»ilirske« zemlje (Dalmacija, Bosna, Hrvat- 
ska, Slavonija). Od uspostave kaptola do 
njegova ukinuća 1901. u njemu je djelovalo 
više od 120 hrvatskih svećenika. 


Nakon što je Tridentski sabor (1545.- 
63.) utemeljio sjemeništa, mnogi nacional- 
ni gostinjci i bolnice u Rimu pretvoreni su u 
odgojne zavode za izobrazbu klera, pa su se 
kratko nakon uspostave Kaptola sv. Jeroni- 
ma za pape Klementa VIII. pojavili pokuša- 
ji da se u sklopu svetojeronimskih ustano- 
va otvori zavod za izobrazbu hrvatskoga 
klera. Papa je 1598. dopustio pretvaranje 
gostinjca u crkveni zavod, ali ovaj ipak nije 
uspostavljen. Tek su 1787. odbornici i čla- 
novi Zbora sv. Jeronima ustanovili da je 
bolnica sv. Jeronima suvišna i predložili da 
se pretvori u odgojni zavod za svećeničke 
kandidate iz onih krajeva koji su dotad ima- 
li pravo na svetojeronimske ustanove, što je 
Pio VI. 1790. i prihvatio te mu je dao ime 
Hrvatski zavod sv. Jeronima (Collegium 
Chroaticum ad S. Hieronymum). Njegovo 
je djelovanje počelo 1793., ali je prekinuto 
samo pet godina poslije zbog francuske 
okupacije Rima. Zauzimanjem biskupa 
Strossmayera zavod je ponovno otvoren 
1864., ali je zbog propasti Papinske države 
zatvoren 1871. Na Strossmayerov poticaj 
1884. otvoren je Svećenički zavod sv. Ciri- 
lai Metoda za svećenike koji se usavršavaju 
na papinskim učilištima nakon svršetka bo- 
goslovnih studija u domovini, ali je zbog 
nesuglasica između zavoda, zbora i kaptola 
raspušten već 1889. 


Napokon je 1901. papa Leon XIII. apo- 
stolskim pismom Slavorum gentem doki- 
nuo kaptol i gostinjac, čiji je imetak prešao 
na novoosnovani Collegium Hieronymia- 
num pro chroatica gente (Svetojeronimski 
zavod za hrvatski narod), u kojem su mogli 
boraviti svećenici iz onih krajeva koji su 
prije imali pravo na gostinjac te i iz Barske 
nadbiskupije. No hrvatsko ime prouzročilo 
je sporove: talijanska vlada nije priznala da 
je zavod sljednik ukinutih ustanova, a Crna 

je Gora, budući da je barski nadbiskup no- 
sio titulu »primas Srbije«, tražila da se u na- 
ziv zavoda uvrsti i odrednica »za srpski na- 
rTod« ili, umjesto oba imena, pro Slavis Me- 
riodionalibus (za južne Slavene). Papa je 
zato odlučio vratiti zavodu ilirsko ime: Col- 
legium Sancti Hieronymi Illyricorum in Ur- 
be (Ilirski zavod sv. Jeronima u Rimu). lako 
su se nakon toga nastavila protivljenja Aus- 
tro-ugarskoga poslanstva, pa je zavod for- 
malno otvoren tek 1911., već od 1907. neki 
hrvatski svećenici na studijima u Rimu do- 
bivali su stipendije iz zavodskih dobara, a 
1911. uselili su se u zavod i prvi hrvatski 
svećenici studenti. Zavod je prestao raditi 
nakon izbijanja Prvoga svjetskoga rata. 


Nakon sporova između talijanske i ju- 
goslavenske vlade oko zavodske imovine, 
zavod je ponovno otvoren 1924. i otad ne- 
prekinuto djeluje. Tada u zavod dolaze za 
vodstvo domaćinstva sestre milosrdnice sv. 
Vinka Paulskoga. Kad je 1930-ih uprava 
grada Rima preuredila cjelovit prostor oko 
mauzoleja cara Augusta u povodu svečano- 
sti 2000. obljetnice njegova rođenja, sve su 
zgrade u blizini mauzoleja porušene, među 
njima i sjedište zavoda 1938., paje sljedeće 
godine zavod dobio novu zgradu na novoj 
lokaciji s istočne strane crkve sv. Jeronima. 
Papa Pavao VI. vratio je 1971. zavodu hr- 
vatsko ime i dao mu današnji naslov, koji je 
Italija priznala 1984. i dopustila da i crkva 
nosi ime Hrvatska crkva. sv. Jeronima u Rimu. 


U ovome je zavodu od njegova osnutka 
boravilo preko 300 hrvatskih teologa, bi- 
skupa i svećenika. S teritorija današnje Su- 
botičke biskupije u njemu su bili: Albe Vi- 
daković, za studija glazbe na Papinskom in- 
stitutu za crkvenu glazbu 1937.-40; Josip 
Pekanović za vrijeme studija katehetike na 
Papinskom salezijanskom sveučilištu 1985; 
Marinko Stantić dok je studirao Pastoralnu 
teologiju na Papinskom Lateranskom sveu- 
čilištu 2000.-04; Ivica Ivanković Radak 
studira crkveno pravo na Papinskom late- 
ranskom sveučilištu od 2006. 


Lit.: Enciklopedija Jugoslavije, 5, Zagreb, 1988; 
http://hr.wikipedia.org/wiki/Papinski_hrvatski_za- 
vod_svetog_Jeronima 

M. Stantić 

HRVATSKI PJEVAČKI SAVEZ, udruga 
utemeljena 1875. u Sisku. Osnivači su bili 
hrvatska pjevačka društva iz Zagreba (Ko- 
lo), Karlovca (Zora), Križevaca (Zvono), 
Bjelovara (Dvojnice), Samobora (Jeka), 
Velike Gorice (Lira), Broda (Davor), Gline 
(Sokol) i Siska (Danica). Svrha mu je bila 
promicati pučku glazbenu umjetnost, ustro- 
Jiti i potpomagati nova hrvatska pjevačka 
društva te objavljivati skladbe hrvatskih au- 
tora. Uz kulturnu imao je i jasno zacrtanu 
društveno-političku zadaću — preko glazbe 
buditi, razvijati i učvršćivati nacionalnu 
svijest i jedinstvo hrvatskoga naroda. Do 
Prvoga svjetskoga rata u rad Saveza uklju- 
čila su se mnogobrojna društva iz središnje 
Hrvatske, Dalmacije, Istre, Bosne i Herce- 
govine, ali i Madžarske (Budimpešta) i 
SAD-a (Allegheny, Cleveland). Savez je iz- 
davao glasilo Sklad, a surađivali su u njemu 
i Mihovil Katanec te Vinko Žganec, kojemu 
su objavljene skladbe bunjevačkih i šokač- 
kih pjesama. Tijekom Prvoga svjetskoga 
rata nije radio, ali nakon njegova završetka 
obnavlja i širi svoje djelovanje na nova dru- 
štva. 


Od 1923. u njegov se rad uključuju i 
bački Hrvati, koje je predstavljao Neven iz 
Subotice, u to doba jedino hrvatsko pjevač- 
ko društvo u Bačkoj. S preustrojem Saveza 
u trinaest pjevačkih župa prema regional- 
nomu načelu Neven je u ožujku 1925. dodi- 
jeljen pjevačkoj župi Klaić u Zemunu, iako 
su predstavnici Nevena očekivali da će biti 
uključeni u pjevačku župu Kuhač u Osijeku 
zbog boljih prometnih veza s tim dijelom 
Hrvatske. Savezje, na molbu Nevena, inter- 
venirao u Beogradu da Ministarstvo unutar- 
njih poslova za Baranju, Bačku i Banat po- 
tvrdi Nevenu društvena pravila, jer je posto- 
jala bojazan da to neće biti učinjeno s obzi- 
rom na srpsku »interesnu sferu u Vojvodi- 
ni.« 


Neven je, nastupajući na festivalima Sa- 
veza, na župskim natjecanjima (bili su pr- 
vaci župe Klaiću Zemunu 1929.) te turneja- 
ma po hrvatskim gradovima upoznavao hr- 
vatsku javnost s kulturnim stvaralaštvom 
bačkih Hrvata, što je rezultiralo zanima- 
njem hrvatskih pjevačkih društava za na- 
stupe po Bačkoj. U međuraću od članova 


Saveza bačke su Hrvate posjećivali: HSPD 
Sljeme iz Šestina (Subotica, Palić i Tavan- 
kut 1926.; Sombor 1938.), HPD Dunav iz 
Vukovara (Vajska 1928.), HPD Kuhač iz 
Osijeka (Subotica 1931.), HKPD Turopo- 
ljac iz Velike Gorice (Bač, Sombor i Subo- 
tica 1932.), HPD Rodoljub iz Zemuna, 
HPD Lipa i HPD Lira iz Osijeka (Sombor 
1938.), HSPD Bosiljak iz Čučerja (Suboti- 
ca i Sombor 1939.), HPD Zvonimir iz Za- 
greba (Subotica i Sombor 1939.), HPD Ko- 
lo iz Zagreba (Subotica 1940.) i dr. Sjednice 
Saveza održavane su i u Subotici (24. V. 
1931.), a od 1934. potpredsjednik mu je 
predstavnik subotičkoga Nevena Mihovil 
Katanec. 


Zbog stajališta da su Hrvati poseban na- 
Tod s vlastitom kulturnom tradicijom dola- 
ze na udar vlasti, koje ustvrđuju da se »rad 
udruženja kreće, razvija i manifestuje sa ne- 
dozvoljenom političkom tendencijom, pro- 
tivno kako cilju udruženja tako i državnom 
poretku« te mu u rujnu 1934. zabranjuju 
rad. Nakon sudskoga procesa odluka o nje- 
govu raspuštanju poništena je te je Savez 
obnovljen u studenom 1935., uz poticaj za 
suradnju sa Seljačkom slogom. U Subotici 
je tako 25. TV. 1936., na inicijativu Nevena, 
održana smotra hrvatskih seljačkih pjevač- 
kih zborova iz Bačke i Baranje. U Savez će 
se 1937. učlaniti i pjevački zbor Hrvatskoga 
kulturnoga društva Miroljub iz Sombora, 
koji će nastupati ne samo u Bačkoj nego i u 
bližim hrvatskim gradovima. Neven i Miro- 
ljub će 1939. u Savezu osnovati vlastitu pje- 
vačku župu Subotica, koja je trebala potica- 

ti osnivanje i rad hrvatskih pjevačkih dru- 
štava u Bačkoj. Tako je uz pomoć Mirolju- 
ba u Bačkom Monoštoru 1940. osnovano 
Hrvatsko seljačko pjevačko društvo Šokac, 
a iste godine u Sonti Hrvatsko pjevačko 
društvo Antunović. 


Za Drugoga svjetskoga rata na području 
Bačke Savez prestaje djelovati, a u Hrvat- 
skoj je djelovao u otežanim okolnostima. 
Prestao je raditi nakon dolaska komunista 
na vlast, a održao se samo ogranak u SAD-u. 
Izvori: Hrvatski državni arhiv u Zagrebu: F: 639 
Hrvatski pjevački savez, kut. 16, fasc. HPD Neven 
Subotica; kut. 19, fasc. Pjevačka župa Klaić Zemun 
(1925.-1929.). 

Lit.: M. Katanec, Pionirski rad subotičkog HPD 
»Neven« na izgradnji hrvatske kulturne individual- 
nosti, Sklad, 3/1936; Sklad, 3, 4 /1932, 3/1937, Zag- 
reb; Hrvatski dnevnik, 659, 1027, 1033, 1065, 
1378, 1417, 1418, 1419, 1420, Zagreb, 1938-40; 
Glas naroda, 7/1938, Sombor; N. Toth, Pohod » Tu- 
ropoljca« u Bačku godine 1932., Klasje naših rav- 
ni, 1-2/1944, Zagreb; Hrvatski leksikon, 1, Zagreb, 
1996; A. Tomašek, Hrvatski pjevački savez kao ču- 
var narodnosnog osjećaja, Riječi, 2/2000, Sisak. 

M. Bara 


HRVATSKI PROSVJETNI DOM —>Hr- 
vatsko kulturno-umjetničko društvo Vladi- 
mir Nazor 


HRVATSKI PROSVJETNI DOM U 

SUBOTICI, kulturno-prosvjetna organi- 

zacija Hrvata iz Subotice i njezine okolice. 

Inicijativu za njegovo osnivanje pokrenula 

su hrvatska društva, kojima su bile potrebne 

prostorije za nesmetano djelovanje. Osni- 
> 


Hrvatsko pjevačko društvo Neven iz Subotice 

vačka skupština Društva za izgradnju Hr- 
vatskoga prosvjetnoga doma održana je 11. 
VII. 1926. i na njoj je za predsjednika iza- 
bran Stjepan Vojnić Tunić, a za tajnika Ma- 
tija Mamužić. Pravila Društva 11. V. 1927. 
odobrilo je Ministarstvo unutarnjih poslova 
u Beogradu. 


PRAVILA 


BETSTVA HETiTEI FEETJETI 
IRN U EUBOTKI“ 


gd 
m 
. 


Pravila Hrvatskog prosvjetnog doma u Subotici 


Lokalne vlasti i prorežimski orijentirani 
Bunjevci inicijativu za podizanje hrvatsko- 
ga doma ocijenili su krajnje negativno nazi- 
vajućije »kamenom smutnje« pokrenute od 
»hrvatskih separatista«. U početku su pot- 
poru za kupnju Doma uskratili i Hrvati oku- 
pljeni oko svećenika Blaška Rajića, koji su 
u Društvu vidjeli protukatoličku organiza- 
ciju. Nesporazumi su bili političke naravi 
jer su akciju pokrenuli subotički HSS-ovci, 
pa su simpatizeri Pučke stranke Dom nazi- 
vali »radićevskim«, iako je 
on zamišljen kao nadstra- 
načko predstavništvo hr- 
vatske svijesti Bunjevaca i || 
Šokaca. Prilike su se pro- | 
mijenile nakon atentata u 
beogradskoj skupštini, kad 
su razlike između »radiće- 
vaca« i »pučkaša« prevla- 
dane te oni od tada djeluju | 
zajednički na očuvanju na- 
cionalnoga identiteta bač- 
kih Hrvata. Homogenizi- 
rani u nepovoljnim vreme- 
nima za institucije s nacio- 


166 


Posveta Hrvatskog prosvjetnog doma u Subotici 8. XII. 1930. 


nalnim predznakom, subotički Hrvati osi- 
guravaju prostorije Harambašićevoj ulici 
br. 4, kupujući kuću od Mande Sudarević, 
udovice poznatog kulturno-političkog dje- 
latnika Vranje Sudarevića. Dom je svečano 
otvoren na blagdan Bezgrješnoga začeća 
8. XII. 1930., a posvetio ga je sam Blaško 
Rajić. Za predsjednika Doma izabran je Mi- 
roslav Mažgon, za potpredsjednike Joso 
Čović i Antun Orčić, za tajnika Dragan Mr- 
ljak, a za upravitelja Matija Mamužić. Po- 
stojala je i čitaonica s hrvatskim tiskom i 
knjigama, koja je otvorena 14. XI. 1931. 
Ubrzo nakon otvaranja Doma u njemu su 
prostorije za djelovanje pronašla mnogo- 
brojna društva, a njihov su rad budno prati- 
le i vlasti, pa je u izvješću vojne službe si- 
gurnosti od 1934. Hrvatski prosvjetni dom 
ocijenjen kao »rasadnik hrvatske ideologi- 
je« među Bunjevcima. Predstavnici Doma 
sudjelovali su na svim važnijim manifesta- 
cijama bačkih Hrvata, npr. u pohodu hrvat- 
skih društava u Hercegovinu na izvor rijeke 
Bune 1933., na proslavi 250. obljetnice do- 
seljenja najveće skupine Bunjevaca u Su- 
boticu 1936. imnogobrojnim drugim hrvat- 
skim kulturnim i političkim događajima u 
Bačkoj do 1941. 

U prostorijama Doma nisu djelovala sa- 
mo kulturno-prosvjetna društva. Svoje su 
sjednice u njemu održavali i članovi obno- 
vljene Hrvatske seljačke stranke, održavana 
su ondje politička predavanja te donošene 
rezolucijekojima se zahtijevalo poboljša- 
nje kulturnoga i političkoga položaja Hrvata 
u Bačkoj i Baranji. Mogućnost za svoj rad u 


godinama prije rata u njemu su našla i novo- 
osnovana društva Hrvatska privredna 
omladina, Hrvatsko akademsko društvo 
Matija Gubec i Zbor hrvatskih kazališnih 
dobrovoljaca. Ta su društva u Domu orga- 
nizirala kazališne predstave, pjevačke na- 
stupe i javne tribine. Dom je bio 1 sjedište 
Bačkog nogometnog podsaveza Hrvatskog 
nogometnog saveza iz 1939. Na djelovanje 
Doma znatno je utjecala Hrvatska kulturna 
zajednica, koja je, kao Savez hrvatskih pro- 
svjetnih radnika i društava u Subotici, koor- 
dinirala rad svih hrvatskih društava. 


S izbijanjem rata rad Doma nije prestao, 
a njegovo vođenje u cijelosti preuzima Hr- 
vatska kulturna zajednica. lako u manjem 
opsegu, društveni i kulturni život teku do 
samoga kraja madžarske vlasti u Subotici. 
Uz priredbe i zabave, ondje su održavane i 
sjednice hrvatskih društava radi usklađiva- 
nja rada i zajedničkoga nastupa prema vla- 
stima. Za vrijeme rata upravitelj Doma bio 
je Ivo Stantić. 


Nakon rata upravljanje domom preuzi- 
ma Hrvatsko kulturno društvo. Ono je po- 
krenulo i svoj časopis za kulturu, umjetnost 
i društvena pitanja Njiva, čije se uredništvo 
nalazilo u prostorijama Doma. Književni 
odjel toga društva priređivao je promocije i 
književne večeri s raspravama. Prestanak 
rada Doma usko je povezan s politikom ko- 
munističkih vlasti, koje su 1950-tih provele 
preustroj društava s nacionalnim predzna- 
kom, dok je objekt nacionaliziran dan mjes- 
nom KUD-u (danas OKUD Mladost). 


Izvor: Privatna pismohrana Ljudevita Vujkovića 
Lamića mlađeg iz Subotice. 


Lit.: Pravila društva »Hrvatski prosvjetni dom u Su- 
botici«, Subotica, 1927; Neven, 27/1926, 5/ 1927 
,30/1929,25,27,28, 29/1930,5/1931, 1/1932, Subo- 
tica; Hrvatske novine, 9, 10/ 1927, Subotica; Bunje- 
vačke novine, 10/1927, Subotica; P. Pekić, Spome- 
nica pohoda Bunjevaca u svoju staru postojbinu, 
Subotica, [1933]; Subotičke novine, 42, 50, 
52/1939, Subotica; Szabadka Palicsfilrdo utmutato- 
ja, (b. m.), 1943; Njiva, 1/1947, Subotica; S. Mač- 
ković, Jedno izvješće o Bunjevcima iz 1934., Kla- 
sje naših ravni, 5-6/2004, Subotica. 

M. Bara 


HRVATSKI RADIŠA, gospodarsko-do- 
brotvorna organizacija. Osnovana je u Za- 

grebu 1903. pod nazivom Hrvatsko društvo 
za namještanje naučnika u obrt i trgovinu, 
no 1913. mijenja naziv u Hrvatski privred- 
nik, a 1917.-45. djeluje pod imenom Hrvat- 
ski radiša. Svrha Društva bilo je jačanje hr- 
vatskoga obrtničkoga i trgovačkoga kadra 
školovanjem i namještanjem sposobnih, a 
siromašnih mladića, koji su trebali izrasti u 
samostalne, produktivne i moralne privred- 
nike. Organizacija je širila djelovanje 1 iz- 
van državnih granica, pa je imala velik broj 
članova među iseljenicima u SAD-u. Od 
1918. Društvo će u novoj državnoj zajedni- 
ci pristupiti širenju svojega djelovanja na 
sve krajeve u kojima su živjeli Hrvati. 
Financijske donacije Srpskomu privred- 
niku i kontakti s regentom Aleksandrom 
Karađorđevićem omogućili su da se Hrvat- 
skomu radiši dopusti djelovanje i među Bu- 
njevcima i Šokcima u Bačkoj. Njih je po- 
četkom lipnja 1920. posjetio Stjepan Jobst, 
ravnatelj središnjice Hrvatskoga radiše iz 
Zagreba. Tijekom boravka u Subotici po- 
sjetio je Pučku kasinu, gdje je održao preda- 
vanje o djelovanju 1 svrsi Društva. Jobst je 
primljen srdačno, ali su mu subotički Hrva- 
ti skrenuli pozornost na to da se Zagreb ne- 
dovoljno brine za njihove teškoće. Veliki 
župan i gradonačelnik Vranje Sudarević 
omogućio je Jobstu da 3. VI. 1920. održi 
predavanje i u gradskoj vijećnici. Tom je 
prigodom u Subotici osnovan i privremeni 
odbor Društva za cijelu Bačku. O svojem 
boravku u Subotici Jobstje pisao u listu Ra- 
diša. Istaknuo je pritom da ostvarene veze 
smatra samo početnim korakom u suradnji 
s bačkim Hrvatima. Luka Senjak, glavni 
povjerenik Društva, posjetio je Plavnu i 
Baču svibnju 1922. te se uvjerio da hrvatski 
kulturni i politički djelatnici zanemaruju ta- 
mošnji puk. U Plavni je za njegova posjeta 
osnovano povjereništvo 29. V. 1922. s po- 
vjerenicima Nikolom Jerkovićem i Fra- 
njom Finkom, u Baču 31. V. 1922. radni od- 
bor s predsjednikom Antunom Azaševcem, 
u Somboru 4. VI. 1922. radni odbor u Bu- 
njevačkom kolu s predsjednikom Mijom 
Strangarićem, u Subotici 11. VI. 1922. rad- 
ni odbor s predsjednikom Ivanom Vojnićem 
Tunićem i tajnikom Matijom Evetovićem, a 
u Vajskoj 16. VI. 1922. povjereništvo s po- 

vjerenicima župnikom, Stipanom Tumba- 
som i Martinom Vukovom. U Hrvatskoga 
radišu učlanjivali su se i prorežimski ori- 
jentirani Bunjevci Andrija Pletikosić u li- 
stopadu 1923. i Marko Jurić potkraj 1923. 
Zarad u namještanju dječaka na obrte sredi- 
šnjica je u više navrata pohvaljivala radne 
odbore u Bačkoj, a Ivan Vojnić Tunić iz Su- 
botice bit će izabran i u Izvršni upravni od- 
bor središnjice Društva. Broj radnih odbora 
u Bačkoj postupno će se povećavati, pa ihje 
1925. bilo 17, au njihovo djelovanje bili su 
uključeni i pripadnici drugih naroda. 


Dio pitomaca Hrvatskoga radiše u Somboru s 
povjerenikom Ladislavom Vlašićem 


Politička situacija u zemlji, a zatim i 
svjetska gospodarska kriza početkom 
1930-ih utjecat će na smanjenje aktivnosti, 
ali i prestanak djelovanja radnih odbora u 
pojedinim mjestima. Osim u odgoju i obra- 
zovanju mladih privrednika, Društvo je va- 
žnu ulogu imalo i u jačanju hrvatske svijesti 
u krajevima u kojima je djelovalo, što će re- 
žimu u vrijeme diktature pružiti dovoljno 
razloga da mu ometa rad. No s promjenom 
političke klime u zemlji i nakon oporavka 
od gospodarske krize ostvarili su se uvjeti 
za osnivanje novih i obnovu starih radnih 
odbora. Putujućim povjerenikom »za istoč- 
ne krajeve« središnjica je tada imenovala 
Matiju Buzova iz Vajske, koji je održavao 
predavanja i osnivao nova povjerenstva i 
radne odbore. Jedna od najaktivnijih orga- 
nizacija u Bačkoj bila jeu Somboru, u čijoj 
su upravi bili ugledni i utjecajni pojedinci: 
sudac Mato Škrabalo, liječnik Ladislav 
Vlašić, veterinar Fabijan Hajduković, od- 
vjetnik Grga Vuković i Stipan Bogdan. U 
Somboru je djelovao i Privredni pomladak 
Hrvatskoga radiše s pročelnikom Zvon- 
kom Ivančićem, zatim tamburaška sekcija 
koju je vodio Karlo Domazet te istoimeni 

nogometni klub. Svojevrsni oblik priznanja 
zarad Somboraca bilo je i kumovanje Josi- 
pa Torbara, tadašnjega ministra i potpred- 
sjednika središnjice Društva u Zagrebu, za- 
stavi Privrednoga pomlatka pri njezinoj po- 
sveti 22. X. 1939. 


Dio pitomaca Hrvatskoga radiše u Subotici s 
povjerenikom Ivanom Toljom 


Početak rata zaustavio je rad organiza- 
cije i zatekao velik broj namještenika u 
Bačkoj. Središnjica Hrvatskoga radiše po- 
zvala je svoje pitomce 1942. da se vrate na 
teritorij NDH, no većina ih se o poziv oglu- 
šila zbog loše sigurnosne situacije u Hrvat- 
skoj, a neki su k tomu u Bačkoj zasnovali 
obitelj te se tu i trajno nastanili. Samo manji 
dio istaknutih članova podrijetlom iz Hr- 
vatske i Bosne i Hercegovine otići će u 
NDH, čemu će pridonijeti 1 pritisak ma- 
džarskih vlasti zbog uloge i utjecaja koju su 
imali među lokalnim Hrvatima (npr. Ivan 
Tolj iz Subotice, Ladislav Vlašić iz Sombo- 
ra, Matija Buzov iz Vajske). 


Od nastanka do svibnja 1945., kada su 
komunističke vlasti zabranile Društvo zbog 
suradnje njegova vodstva s vlastima NDH, 
Hrvatski je radiša podupro oko 28.000 mla- 
dih ljudi, od kojih su mnogi bili Hrvati iz- 
van Hrvatske. Djelovanje Društva obno- 
vljenoje 1993. 


Lit.: S. Jobst, Među našima oko Tise i Dunava, Ra- 
diša, 11-12/1920, Zagreb; Radiša, 9, 11, 18/1922, 
22, 24/1923, 2/1924, Zagreb; Subotička Danica ili 
bunjevačko-šokački kalendar za prostu godinu 
1923., Subotica, 1922; Neven, 45/1926, Subotica; 
Hrvatski radiša, 3/1934, 4, 12/1936, 20/1939, 
1/1940, Zagreb; Z. Šprajcer, Među bunjevačkom 
braćom, Hrvatski radiša, 8/1936, Zagreb; Subotič- 
ke novine, 12/1937, 44/1939, Subotica; J. Andrić, 
Kako sam skoro bio pomadžaren, Hrvatski radiša, 
19/1939, Zagreb; Hrvatski dnevnik, br. 1031, 1244, 
1250, Zagreb, 1939; P. C., 15 godina sjajnog rada 
Hrvatskog radiše u Somboru, Hrvatski dnevnik, 


1622, Zagreb, 1940; M. Kolar-Dimitrijević, Povi- 
jesno značenje Hrvatskog radiše do 1929. godine, 
Časopis za suvremenu povijest, 3/1992, Zagreb; M. 
Kolar-Dimitrijević, Osnivanje društva Hrvatski ra- 
diša 1903. godine u Hrvatskoj, Časopis za suvre- 
menu povijest, 3/2005, Zagreb. 


M. Bara 


HRVATSKI RADNIČKI SAVEZ, rad- 
nička organizacija osnovana pokraj 1920. u 
Zagrebu. Utemeljena je pod nazivom Hr- 
vatski radnički klub, no 19. II. 1921. mije- 
nja gau Hrvatski radnički savez. Pravila mu 
je potvrdila Pokrajinska uprava za Hrvat- 
sku i Slavoniju u ožujku 1923. U njegovu 
ideološku oblikovanju važnu je ulogu imao 
Stjepan Radić, koji je poticao usklađivanje 
političkih i socijalnih ciljeva radništva i 
seljaštva. Razvijajući sindikalne akcije, 
usmjerit će svoj rad na popravljanje socijal- 
noga položaja radništva i slabljenje utjecaja 
komunističkih radničkih organizacija. S 
vremenom će prerasti u najjaču radničku 
organizaciju u Hrvatskoj. Osim što je vodi- 
la socijalnu borbu za prava radništva, orga- 
nizacija je imala i jasno nacionalno obiljež- 
jeu svojemradu, pa će joj tijekom šestosije- 
čanjske diktature rad biti gotovo prekinut. 
Aktivnije organiziranje radništva po- 
krenuto je 1935. pod vodstvom predsjedni- 
ka Ivana Peštaja i pod snažnim utjecajem 
HSS-a, koji je namjeravao privući različite 
društvene slojeve te time ojačati svoju eko- 
nomsku osnovicu i cjelokupni hrvatski na- 
rodni pokret. Izaslanici središnjice upući- 
vani su u sve krajeve u kojima su Hrvati ži- 
vjeli u znatnijem broju, pa je u organizaciju 
u svega nekoliko mjeseci učlanjeno 20.000 
radnika. Kontakti su ostvareni i s hrvatskim 
radništvom u Bačkoj, posjećivali su ih Vi- 
lim Božo i Mate Čubela iz Osijeka, Alojz 
Petrović i Viktor Menges iz Vukovara te 
Franjo Kovačić i Branko Krklec iz Zagreba. 
Širenje Saveza u Bačkoj bilo je međutim 
onemogućivano odbijanjem da se njegova 
pravila potvrde u Dunavskoj banovini, ali i 
opiranjem drugih radničkih saveza (npr. 
Općega radničkoga saveza, Ujedinjenih 
radničkih sindikata i Jugoslavenskoga rad- 
ničkoga saveza), koji su radništvo nastojali 
zadržati u svojim redovima. Kako bi pred 
javnošću pokazali svoje nacionalne osjeća- 

je i privrženost Savezu, predstavnici radni- 
ka iz Bačke u studenom 1936. prepješačili 
su put od Subotice do Petrinje, gdje su polo- 
žili vijenac pred spomenik Stjepanu Radi- 
ću. Nakon toga posjetili su vodstvo Saveza 
u Zagrebu te su ondje i najavili osnivanje 
ogranaka po Bačkoj. 


Prve uspjehe u ostvarivanju povoljnih 
kolektivnih ugovora hrvatsko je radništvo 
ostvarilo u Bođanima. Radnici tamošnje 
kudjeljare stupili su 22. X. 1936. u uspješni 
šestotjedni štrajk te su time i drugim radni- 
cima dali poticaj da se organiziraju u Savez. 
Radnici u kudjeljari u Vajskoj osnovali su 
tako svoju organizaciju 14. III. 1937. U po- 
četku su organizacije u Bođanima i Vajskoj 
zbog blizine djelovale kao sekcije podru- 
žnice iz Vukovara, no sekcija iz Bođana po- 
stala je samostalnom podružnicom 13. I]. 
1938., a predvodili su je Ivan Molnar, Lju- 
devit Vazović, Mihajlo Palinkaš, Pero Gos- 
timirović, Marko Tomić, Ivan Palijan, Jak- 
ša Ivan, Josip Staklenski, Ivan Barašević, 
Josip Laki i dr. Podružnica je okupljala 1 
radnice, a Beta Tomić i Ana Palijan djelova- 
le su i u upravnom odboru. Svoje sjednice 
organizacija je održavala u prostorijama 
mjesnoga ugostitelja i trgovca Ivana Maje- 
tića, koji je radnike kudjeljare i kreditirao 
tijekom njihovih štrajkova. U više navrata 
Savez se pokušao proširiti i na radnike u 
Apatinu, Somboru i Subotici, ali bez uspjeha. 


Međuraće je bilo obilježeno nastoja- 
njem režima i različitih političkih stranaka 
da radnički sindikalni pokret ujedine i stave 
pod svoju kontrolu. Radnici su međutim i 
dalje djelovali u režimskim (Jugoslavenski 
radnički savez), reformističkim (Ujedinjeni 
radnički sindikati — pod utjecajem socijal- 
demokrata), revolucionarnih (pod utjeca- 
jem komunista) i nacionalnim sindikalnim 
organizacijama (Hrvatski radnički savez). 
Do travnja 1941. u Bačkoj su djelovale nje- 
gova sekcija u Vajskoj i podružnica u Bođa- 
nima. 


U Hrvatskoj se Savez održao do kraja 
Drugoga svjetskoga rata, nakon čega je uki- 
nut, a obnovljen je 1951. u Belgiji te je on- 
dje djelovao među iseljenicima. Djelovanje 
muje u Hrvatskoj 1999. obnovljeno kao dio 
HSS-ove političke baštine. 

Lit.: Hrvatski radnik, 1, 14/1936, 2, 10, 11/1937. 5, 
9, 14/1938, 4, 12, 19/1939, 16, 24, 27/1940, 
9/1941, Zagreb; D. Stella, Mario Iveković pred- 
sjednik HRS-a, Nedjeljni vjesnik, 363/1999, Za- 
greb; Vjesnik, 353/1999, Zagreb; http://vije- 
sti.hrt.hr/arhiv/99/10/16/KRV.html#940093765 

M. Bara 


HRVATSKI SELJAČKI DOM, društvo i 
zadruga osnovani 1921. u Zagrebu. Pod tim 
su se imenom poslije nazivali i mjesni do- 
movi osnivani pod utjecajem hrvatskoga 
seljačkoga pokreta. Svrha društva bilo je 
osnivanje središnjega Hrvatskoga seljačko- 
ga doma u Zagrebu (osnovan 1924.), zatim 
pomaganje prosvjetnih organizacija hrvat- 
skoga seljačkoga pokreta (od 1925. Seljač- 
ke sloge) te »da slične domove po hrvat- 
skim selima okuplja i čuva kao (manja, ali 
dostojna) središta hrvatske seljačke kultu- 
re«. Obnovom djelovanja Seljačke sloge 
potkraj 1935. ta će prosvjetna organizacija 
davati poticaje i upute svojim članovima da 
grade seljačke domove u kojima se trebao 
zbivati kulturno prosvjetni život sela. Osim 
društva i zadruga, tim je imenom poslije na- 
zivan i savez domova osnovanih pod utje- 
cajem Seljačke sloge. 


Prvi Hrvatski seljački dom u Bačkoj iz- 
građen je u Đurđinu i u njemu je potkraj 
1935. pokrenut ogranak obnovljene Seljač- 
ke sloge. Mještani su vlastitim sredstvima 
izgradili dom prema nacrtima Bolte Dulića 
i svečano ga otvorili 30. VIII. 1936., uz ve- 
lik broj gostiju iz okolnih mjesta. Delegati 
Seljačke sloge iz Šebešića, Žednika i Klise, 
potaknuti tom akcijom, najavili su osnutak 
sličnih domova u svojim mjestima. Pred- 
sjednik doma u Đurđinu bio je Đeno Šok- 
čić. U Šebešiću, gdje su djelovala dva 
ogranka Seljačke sloge, dom je posvećen i 
otvoren 8. V. 1938., a predsjednik mu je bio 
Nestika Francišković. Tavankut je svoj Hr- 
vatski seljački dom svečano otvorio 30. VI- 
II. 1939., uz sudjelovanje nekoliko tisuća 
gostiju. U tom domu prostorije za djelova- 
nje našla su tri tavankutska ogranka Seljač- 
ke sloge (Donji Tavankut — Ljutovo, Gornji 
Tavankut — Budanov kraj i Hajnogin kraj). 
Predsjedničku dužnost doma obnašao je Fi- 
lip Skenderović. 

Slične akcije za gradnju Hrvatskih se- 
ljačkih domova pokrenule su organizacije 
Seljačkih sloga u Bačkom Monoštoru i 
Žedniku. Ogranci Seljačke sloge u ostalim 
bačkim selima djelovali su u privatnim ku- 
ćama ili su imali zajedničke domove s dru- 
gim društvima, često s križarskim organi- 
zacijama (Katoličkom akcijom). 


Pozdravni govor Đene Šokčića na otvorenju 
Hrvatskog seljačkog doma u Đurđinu 1936. 

Vlasnici Hrvatskih seljačkih domova u 
Bačkoj bili su mjesni ogranci Seljačke slo- 
ge, a osnivani su samo po selima i salaškim 
naseljima, za razliku od imenom sličnih 
gradskih i seoskih domova (Hrvatski pro- 
svjetni dom u Subotici, Hrvatski dom u 
Somboru, Hrvatski katolički dom u Sonti i 
dr.), iako su se svi u svakodnevnoj komuni- 
kaciji nazivali »hrvatskim domovima«. Za 
razliku od ostalih, Hrvatski seljački domovi 
bili su namijenjeni isključivo seljaštvu. 
Izvor: Hrvatski državni arhiv u Zagrebu, F: 815, 
Radić, Antun, Stjepan i Pavle, kut. 14, Pravila za- 
druge Hrvatski seljački dom. 
Lit.: Subotičke novine, 13/1936, 9/1937, 6/1939, 
Subotica; S. Hefer, Hrvatski seljački domovi, Se- 
ljačka sloga 3/1937, Zagreb; Hrvatski dnevnik, 
709, 717/1938, Zagreb; Seljačka sloga, 10/1939 
Zagreb; Neven, 29/1939, Subotica. 

M. Bara 


HRVATSKI SELJAČKI POKRET, poli- 
tički, kulturni i gospodarski pokret hrvat- 
skoga seljaštva, nastao na početku XX. st. 
Ideološki je bio oblikovan pod utjecajem 
Antuna Radića, čije je ideje politički provo- 
dio njegov brat Stjepan. Političkoj organi- 


zaciji seljaštva Radići su pristupili uvjereni 
da seljačka, odnosno pučka kultura predsta- 
vlja bogatstvo za kulturu uopće, a napose da 
je ta kultura nositelj narodnoga identiteta, 
za razliku od urbane, izložene stranim utje- 
cajima. Svoje ideje učinili su pristupačnima 
širokim masama, pišući jednostavnim i ra- 
zumljivim jezikom u prosvjetno-preporod- 
nom listu Dom i pripremajući seljaštvo na 
uključivanje u politički život. Osnivanje 
Hrvatske pučke seljačke stranke 1904. 1 
pretvaranje seljaka u politički subjekt zna- 
čilo je pokretanje hrvatskoga seljačkoga 
pokreta. Od samih početaka pokreta ostva- 
Tene su veze s Hrvatima u Ugarskoj, koje su 
održavane razmjenom listova Dom i Neven 
te korespondencijom čitatelja listova, od- 
nosno predstavnika elite ugarskih Hrvata s 
Radićima. Jači utjecaj Radići su u početku 
ostvarili u Hrvatskoj i Slavoniji, ali pokret 
će se, organizacijski uobličen u stranci, na- 
kon 1918. proširiti na sve dijelove jugosla- 
venske države u kojima su živjeli Hrvati. 
Među bačkim Hrvatima, koji su u veliku 
broju živjeli ruralnim načinom života, pa iu 
gradskim središtima Subotici i Somboru, 
učenje o vrijednosti pučke kulture, selja- 
štvu kao čuvaru nacionalnoga identiteta te 
politički program stranke usmjeren na po- 
boljšanje društvenoga položaja seljaka nai- 
šao je na dobar prijam. Salaške i pojedine 
seoske sredine, u kojima su Hrvati živjeli 
odvojeno od drugih naroda, ostale su, nai- 
me, izvan asimilacijskih utjecaja gradskih 
središta, u kojima se s društvenim položa- 
jem (plemstvo, činovništvo) često prihva- 
ćala i dominantna madžarska kultura. Radi 
njegovanja narodne autohtone kulture i 
prosvjećivanja seljaštva, koje je trebalo po- 
stati subjektom kulturnoga stvaralaštva, 
osnovano je kulturno društvo Seljačka slo- 
ga kao sastavni dio pokreta. U novoj je dr- 
žavi pokret predvođen strankom koja je 
osvajala najviše glasova Hrvata prerastao u 
nacionalni, a svoje djelovanje u Bačkoj 
usmjerio je na nacionalnu integraciju i 
obranu hrvatskoga identiteta Bunjevaca i 
Šokaca pred pritiscima beogradskih vlasti. 
Nedugo nakon atentata, a zatim i smrti Stje- 
pana Radića, novim vođom stranke postao 
je Vladko Maček. Političko krilo pokreta 

ubrzo je zabranjeno (kao i ostale stranke), a 
djelovanje kratko nastavlja Seljačka sloga. 
Ideje Antuna i Stjepana Radića u Bačkoj na- 
kon zamiranja parlamentarnoga života na- 
stavio je širiti subotički Neven sve do 1932., 
kada zbog financijskih teškoće i političkih 
prilika prestaje izlaziti. S obnovom politič- 
koga djelovanja 1935. taj se pokret organi- 
zacijski brzo širio s novoosnovanim ili ob- 
novljenim organizacijama, koje su tako 
prožimale sve društvene slojeve. Osnovana 
je Gospodarska sloga 1935. radi gospodar- 
skoga emancipiranja seljaštva kroz svoje 
mnogobrojne organizacije, obnovljeni su 
Seljačka sloga i Hrvatski radnički savez, 
koji je pokretu trebao približiti radništvo. 
Okupivši u svoje redove veliku većinu svih 
slojeva hrvatskoga društva, pokret je bio 
sve manje seljački, a sve više nacionalni, te 
su najvažnije položaje u njemu zauzimali 
predstavnici inteligencije, iako je i dalje no- 
sio naziv Hrvatski seljački pokret. Slični 
procesi zbivali su se iu Bačkoj, gdje, osim 
Josipa Vukovića — Đide, na vodećim pozi- 
cijama gotovo dainije bilo predstavnika se- 
ljaštva. Primjerice, u Bačkoj su pokret 
predvodili većinom odvjetnici (Mihovil 
Katanec, Mićo Skenderović, Grga Vuković 
i dr.). Svoj najveći utjecaj tada već domi- 
nantno nacionalni pokret ostvario je potkraj 
1930-ih, koristeći se vanjskopolitičkim 
okolnostima za ostvarenje hrvatske autono- 
mije, u koju su se nastojali uključiti i dijelo- 


Proslava HSS-a u Đurđinu 1936. 

vi Bačke naseljeni Hrvatima. Međutim, 
unatoč potpori velike većine seljaštva, inte- 
ligencije, a od 1930-ih i svećenstva, u bač- 
kih Hrvata bilo je i kritičara hrvatskoga 
vodstva u Banovini Hrvatskoj zbog neza- 
dovoljstva oko Mačekova angažiranja 
spram Hrvata u Bačkoj (npr. Marko Čović). 
Iako su politički protivnici bačkim Hrvati- 
ma spočitavali da su hrvatstvo »otkrili« 
preko Radićeva seljačkoga pokreta, neovi- 
sno o evidentnosti ranijih svjedočenja hr- 
vatstva bačkih Bunjevaca i Šokaca, pokret 
je nesumnjivo ostavio trajnoga traga na iz- 
gradnju njihove nacionalne svijesti. U ju- 
goslavenskoj državi zasluga je »Seljačkog 
pokreta na pr. što je madžarizacija Bunjeva- 
ca i Šokaca ustuknula pred hrvatskim naci- 
onalizmom« (Lj. Vuković Todorović), ali 
istodobno što je stao u obranu njihova hr- 
vatskoga identiteta pred srpskim nacionali- 
zmom. 

Nakon dolaska na vlast ustaškoga reži- 
ma u Hrvatskoj, koji progoni sve neistomi- 
šljenike, pa samim time i predstavnike po- 
kreta, među njima i neke iz Bačke (npr. Jo- 
sip Vuković — Đido), kontakti tijekom rata s 
Hrvatima u Bačkoj bili su fragmentarni i na 
individualnoj razini. Nekadašnji utjecaj po- 
kušat će se obnoviti u novoj Jugoslaviji. 
Komunističke vlasti u početku su dopuštale 
djelovanje obnovljene Seljačke sloge i Hr- 
vatske republikanske seljačke stranke, koja 
se pozivala na ideje utemeljitelja pokreta. 
HRSS i Seljačka sloga bile su temeljito iz- 
mijenjene, a njihov rad i ideje prilagođeni 
su novim vlastima. Dio nekadašnjega vod- 
stva emigrirao je u europske i prekoocean- 
ske zemlje, manji dio ostao je u Jugoslaviji 
bez stvarnoga utjecaja u masama, a dio je 
prišao novim vlastima. 


Nove političke i društvene okolnosti 
(kolektivizacija, agrarna reforma, koloni- 
zacija, urbanizacija, u Bačkoj i promjena 
etničke strukture) dovele su do toga da je 
pokret u nekoliko poslijeratnih godina ne- 
stao. 

Lit.: I. Šrinić, Ideologija hrvatskog seljačkog po- 
kreta, Zagreb, 1935.; P. Preradović, Hrvatski se- 
ljački pokret gledan sa strane, Zagreb, 1939.; Lj. 
Vuković Todorović, Hrvatski seljački pokret braće 
Radić, Beograd, 1940. 

M. Bara 

HRVATSKI SOKOLSKI SAVEZ, nacio- 
nalna tjelovježbena organizacija mladeži. 
Nastala je kao dio sokolstva, tjelovježbeno- 
ga pokreta koji se drugoj polovini XIX. st. 
razvio u slavenskim zemljama, osobito u 
Austro-Ugarskoj. Osnovao ga je 1862. Mi- 
roslav Tyrš u Pragu, a njegovi su nositelji 
bili liberalni građanski slojevi koji su se su- 
protstavljali odnarođivanju i zauzimali se 
za veća prava slavenskih naroda u Monar- 
hiji. S vremenom pokret dobiva sve izraže- 
nije protukatoličke crte. Naziv pokreta na- 
dahnut je obilježjima ptice sokola. Ideja o 
centrima za tjelovježbu ima korijene u tje- 
lovježbenoj naobrazbi u antičkoj Grčkoj, 
ali je izravni uzor bio njemački Turnverein, 
masovni nacionalni gimnastički pokret ute- 
meljen 1811., u kojem se kroz tjelovježbu 
jačao nacionalni duh. Glavna načela sokol- 
skoga pokreta bila su svestranost, estetski i 
»prirodni« odgoj, dragovoljnost i bratstvo 
među članovima, a vježbe su razvrstane u 
četiri skupine: vježbe bez sprava i bez po- 
moći drugih, vježbe na spravama i s rekvi- 
zitima, vježbe u skupinama te vježbe s ot- 
porom partnera. Posebna se pozornost u po- 
kretu posvećivala masovnim manifestaci- 
jama (sokolski sletovi), na kojima su bile 
prikazivane vježbe članova. Sokolska dru- 
štva bila su povezana u župe i nacionalne 
saveze, a svi zajedno u Slavenski sokolski 
savez, utemeljen 1908. u Pragu. 

Plakat za nastup Hrvatskoga sokola 
u Subotici 1928. 


Hrvatski sokol osnovan je 1874. u Za- 
grebu, a sokolska je organizacija uskoro 
preuzela skrb za nastavu tjelovježbe u svim 
školama u gradu. Uz tjelovježbeni odjel 
djelovali su i drugi, u kojima su njegovani 


ostali športovi, ali i prosvjetni odjel, orke- 
stri, zborovi i kazališni ansambli. U vrijeme 
osnivanja Saveza hrvatskih sokolskih dru- 
štava 1904. u Sušaku (poslije nazvan Hrvat- 
ski sokolski savez) u Hrvatskoj je djelovalo 
168 sokolskih organizacija te 20 u Bosni i 
Hercegovini i 25 među iseljenicima u SAD- 
u. Savez je izdavao i svoj list Sokol, poslije 
Hrvatski sokol, a i pojedine su sokolske žu- 
pe imale vlastite listove. Tijekom Prvoga 
svjetskoga rata rad sokolskih organizacija 
bio je zabranjen. 


Nakon rata dotadašnji slovenski, hrvat- 
ski i srpski sokolski savezi ujedinili su se 
1919. u Sokolski savez Srba, Hrvata i Slo- 
venaca sa sjedištem u Ljubljani, koji je 
1920. preimenovan u Jugoslavenski sokol- 
ski savez, uz geslo »jedna država, jedan na- 
rod, jedno sokolstvo«. Zbog nezadovolj- 
stva stanjem u jedinstvenoj organizaciji Hr- 
vatski sokolski savez ponovno se osamo- 
stalio 1922. te su mjesne organizacije, pod 
imenom Hrvatski sokol, razvile mnogo- 
brojne djelatnosti, koje su dovele do III. hr- 
vatskoga svesokolskoga sleta 14.-16. VIII. 
1925. u Zagrebu. Nakon uvođenja Šestosi- 
ječanjske diktature kralja Aleksandra 1929. 
i donošenja Zakona o osnivanju Sokola 
Kraljevine Jugoslavije 5. XII. 1929., koji je 
propisao gašenje starih sokolskih saveza 
ako u roku od tri tjedna ne pristupe novoo- 
snovanomu savezu, uz imenovanje prije- 
stolonasljednika Petra za starostu, Hrvatski 
sokolski savez održao je posljednju sjedni- 
cu, na kojoj je odlučeno da neće pristupiti 
novoj državnoj organizaciji te da će se sva 
društva raspustiti. Državni sokolski pokret 
postao je privilegiranim nositeljem ideolo- 
gije integralnoga jugoslavenstva, a prestao 
je djelovati početkom Drugoga svjetskoga 
rata. 


U Subotici su još 1911. Ive Prćić i Bla- 
ško Rajić željeli osnovati sokolsko društvo 
ili postati podružnicom nekoga sokolskoga 
društva u Hrvatskoj, no kako nije bilo izgle- 
da da madžarske vlasti takvo što dopuste, 
mladež obaju spolova okupljena je oko Ka- 
toličkoga divojačkoga društva, utemeljeno- 
ga iste godine. No u novom državnom okvi- 
ru, nakon jednoga uspjeloga sokolskoga 
sleta u Subotici 1919. utemeljen je u prosto- 

rijama Pučke kasine Hrvatski sokol. Osno- 
van je na poticaj Mihovila Kataneca, Miro- 
slava Mažgona i Dragana Mrljaka (prije do- 
laska u Suboticu u rodnom Osijeku bio je 
član Hrvatskoga sokola), prvi predsjednik 
bio je Vranje Sudarević, a među oko 200 
članova dominirali su Bunjevci. No miran i 
uspješan rad trajao je kratko vrijeme jer su 
se članovi sokolskih društava iz drugih kra- 
jeva Kraljevine SHS, koji su u Suboticu do- 
selili nakon Prvoga svjetskoga rata, učlanili 
u subotički Sokol te su otvoreno očitovali 
protukatolička stajališta, nakon čega je ve- 
ćina Bunjevaca izašla iz sokolske organiza- 
cije 1 prišla hrvatskomu katoličkomu orlov- 
stvu. 


No i među subotičkim je orlovima na- 
stao raskol pa je Hrvatski sokol ponovno 
osnovan u Subotici 25. IX. 1925. na inicija- 
tivu skupine akademske omladine, nezado- 
voljne radom orlovske organizacije u Subo- 
tici. Cilj je bio prosvjetno-tjelesni odgoj 
muške i ženske omladine u hrvatskom du- 
hu. Bili su rival i takmac orlovima, no neki 
odnjih poslije su se opet učlanili u orlovsku 
organizaciju. Čini se da je razlika između 
hrvatskih sokolova i orlova bila u različi- 
tom odnosu prema religioznosti. Subotički 
hrvatski sokoli imali su oko 200 članova. 
Prvu akademiju održali su u gradskom ka- 
zalištu na obilježavanju obljetnice zrinsko- 
frankopanske urote 1927., a sudjelovali su i 
na priredbama Hrvatskoga sokola u Osije- 
ku, Vinkovcima i Vukovaru. Prvi starješina 
bio je Josip Vuković Đido, a od 3. VII. 
1927. Ivan Ivković Ivandekić. Prestali su 
raditi kad su raspuštena sva nacionalna tje- 
lovježbačka društva potkraj 1929., nakon 
uvođenja Šestosiječanjske diktature kralja 
Aleksandra Karađorđevića. 


Tijekom 1990-ih obnavlja se sokolski 
pokretu Hrvatskoj, kao i u Sloveniji i Srbiji, 
ali u izmijenjenim uvjetima, prije svega dr- 
žavne neovisnosti Hrvatske, raširenost i 
utjecaj mjesnih hrvatskih sokola danas su 
skromniji. 

Lit.: I. P. Jablanović [1. Prćić], Orlovi, Subotička 
Danica ili bunjevačko-šokački calendar za prostu 
goidnu 1926., Subotica, 1925; P. Pekić, Povijest 
Hrvata u Vojvodini, Zagreb, 1930; Naši pokojnici, 
u: Klasje naših ravni, 1/1943, Zagreb; N. Žutić, So- 

koli: ideologija u fizičkoj kulturi Kraljevine Jugos- 
lavije, Beograd, 1991; L. I. Krmpotić, Od sokol- 
stva do križarstva u Bačkoj, Glasnik Pučke kasine, 
br. 9/2005, Subotica; S. Mačković, Hrvatski kato- 
lički orao — Subotica kroz arhivsko gradivo, Klasje 
naših ravni, 3-4/2007, Subotica; Hrvatska enciklo- 
pedija, 10, Zagreb, 2008. 

S. Bačić 


HRVATSKI SVJETSKI KONGRES 
(HSK), krovna hrvatska iseljenička organi- 
zacija. Osnovana je po ugledu na slične or- 
ganizacije drugih naroda (npr. Židova i Ma- 
džara) početkom srpnja 1993. kao neprofit- 
na, nevladina i nestranačka organizacija ra- 
di okupljanja i povezivanja hrvatskih iz- 
vandomovinskih udruga i ustanova te 
uspješnijega djelovanja za interese Repu- 
blike Hrvatske i Hrvata izvan domovine, 
zatim radi promicanja i pomaganja rada iz- 
vandomovinskih udruga te promoviranja 
hrvatske baštine i kulture u svijetu. Okuplja 
30-ak nacionalnih kongresa iz jednako toli- 
ko država u kojima žive hrvatski iseljenici i 
pripadnici autohtonih hrvatskih manjina. 
HSK na svjetskoj i nacionalnim razinama 
djeluje u različitim odborima. Najviše je ti- 
jelo HSK konvencija, koju čine izaslanici 
pojedinih organizacija. Redovite sjednice 
konvencije održavaju se svake četiri godi- 
ne, au međuvremenu Kongresom upravlja 
predsjednik s Glavnim odborom. HSK je 
član Ekonomskoga i socijalnoga vijeća 
UN-a (ECOSOC) s konzultativnim statu- 
som. Organizator je Hrvatskih svjetskih 
igara. Dosadašnji su mu predsjednici fra Ši- 
mun Šito Ćorić (1993.-2007.), Boris Mik- 
šić (2007.) i Josip Ante Sovulj (od 2008.). 


Demokratski savez Hrvata u Vojvodini 
suosnivač je HSK, od 1994. punopravni je 
član, a potkraj 1990-ih i druge hrvatske in- 
stitucije i organizacije, okupljene oko Foru- 
ma hrvatskih institucija i organizacija Voj- 
vodine, postale su članicama HSK te su na 
taj način njihovi predstavnici bili redoviti 
sudionici Konvencija. Premda je organizi- 
ran po kontinentima i državama, djelovanje 
nacionalne organizacije u tadašnjoj SR Ju- 
goslaviji, a poslije u Srbiji, nikad nije for- 
malizirano zbog formalno-pravne nemo- 
gućnosti registracije. Savez Hrvata u Ma- 
džarskoj od početka je sudjelovao u radu 

HSK (u prvim godinama zastupao gaje An- 
tun Mujić, koji je bio i član Predsjedništva), 
međutim, Savez organizacijski nije pripa- 
dao Kongresu. Predsjednik DSHV-a Bela 
Tonković u jednom je mandatu obavljao 
dužnost dopredsjednika za Europu (1996.- 
2000.). Od druge polovine 1990-ih u radu 
HSK postoji i sekcija za hrvatske autohtone 
manjinske zajednice, na čijem je čelu bio 
Mijo Karagić u dva mandata (1996.-2004.). 
Glede samih aktivnosti fra Šimun Šito Ćo- 
Tić u više je navrata držao predavanja o toj 
organizaciji Hrvatima u Madžarskoj, ali 
osim toga aktivnosti HSK uglavnom nisu 
imale znatnije posljedice za ovdašnje Hrvate. 


Lit.: Glas ravnice, 68, Subotica, 1996; www.cro- 
WC.org . 
T. Žigmanov 


HRVATSKI ŠPORTSKI KLUB BAČKA 
— Bačka 


HRVATSKI UMJETNIČKI ANSAMBL 
LUČ, kulturna udruga iz Budimpešte. 
Sljednik je Centralnoga narodnosnoga an- 
sambla što ga je 1959. utemeljio Antun 
Kričković, plesač Umjetničkoga ansambla 
SZOT (Szakszervezetek Orszagos Tanacsa, 
»Državno sindikatsko vijeće«) i zagrebač- 
koga Lada, danas zaslužni umjetnik i jedan 
od najpoznatijih koreografa u Madžarskoj. 
Nakon demokratskih promjena u Madžar- 
skoj ansambl je 1991. dobio današnji naziv. 
Umjetnički je voditelj i dalje Antun Kričko- 
vić, a koreografkinja Marija Silčanov-Kr- 
ičković. Svrha je ansambla skupljanje, 
umjetnička obrada i prikaz plesne i glazbe- 


Članice Hrvatskog umj etničkog ansambla Luč 
na mimohodu u sjevernoj Španjolskoj 1995. 

ne baštine Hrvata u Madžarskoj, ali an- 
sambl njeguje i folklorno blago madžarsko- 
ga naroda te ostalih nacionalnih manjina u 
Madžarskoj. 


Tijekom prošlih desetljeća ansambl je 
postigao izvanredne rezultate i dobio mno- 
gobrojne vrhunske nagrade i umjetnička 
priznanja u zemlji i inozemstvu. Članovi su 
mu uglavnom sadašnji i bivši učenici bu- 
dimpeštanske hrvatske gimnazije — već go- 
dinama svoje članstvo pomlađuje iz Tam- 
burice, plesnoga ansambla tamošnje 
osnovne škole. Sveukupno ima 120-ak čla- 
nova. Redovito nastupa u najvećim kultur- 
nim središtima u zemlji, svake godine ima 
jednu do dvije turneje po Hrvatskoj, a su- 
djeluje ina velikim međunarodnim festiva- 
lima (Tunis, Alžir, Egipat, Turska, Finska, 
Španjolska i dr.). Djeluje na području obu- 
čavanja narodnosnih koreografa te potpo- 
maže i utemeljuje hrvatske plesne skupine 
diljem Madžarske. Poznatije točke progra- 
ma: Šokački svatovac, Bunjevački svato- 
vac, Podravski plesovi, Gradišćanski ja- 
stučni ples, Pomurski ugođaji, Žetva, Vr- 
šendski plesovi, Dalmatinske zaruke, Tri 
bijele vile, Bunjevačka svita, Satmarska 
svita, Kalački plesovi, Karčanski čardaš, 
Pastirski ples, Ciganski plesovi, Dudarski 
svatovac, Zemplenski ples i umjetničke 
produkcije Dodole, Gemma, Carmina Bu- 
rana, Laziko, Lucidum intervallum, Nebe- 
ski znak, Parisova jabuka, Ptice Sunca, Ti- 
jek osjećaja 1 dr. 

Lit.: M. Dekić, Antun Kričković: »Tanci i jačke 
gradišćanskih Hrvatov u Ugarskoj«, Godišnjak Hr- 
vatskog glasnika '97, Cakovec, 1996; M. Dekić, 
»Od salaša do Pešte...«, Hrvatski kalendar 1997, 
Budimpešta, [1996]; S. Lukač, Quo vadis, Kričko- 
viću?, Hrvatski kalendar 2004, Budimpešta, 


[2003]. E 
Z. Mandić 


HRVATSKI VRTIĆ, OSNOVNA ŠKO- 
LA I UČENIČKI DOM SANTOVO, od- 
gojno-prosvjetna okružna ustanova u ma- 
džarskom dijelu Bačke sa sjedištem u San- 
tovu. Prema kanonskoj vizitaciji 1756. San- 
tovo još nema posebnu školsku zgradu, 
iako od 1755. selo ima svojega učitelja (Ge- 
orgius Saghy), koji je djecu poučavao u 
svojem stanu. Škola je podignuta 1762., no 


već iduće godine požar ju je uništio. Najva- 
žniji nastavni predmet u mjesnoj katoličkoj 
školi 1777. jest upoznavanje Svetoga pi- 
sma, no učenici uče i čitati. U školi se do 
druge polovine XIX. st. poučavalo isključi- 
vo hrvatski, budući da učenici madžarski 
nisu znali. Od 1872. učilo se iz udžbenika 
Bajca Ivana Mihalovića (1820.-77.), profe- 
sora na učiteljskoj školi, naslovljenoga Po- 
četnica za katoličke pučke škole, kojim su 
se služili mnogobrojni naraštaji. Od 1878. 
djecu poučavaju dvojica, a 1890-ih godina 
četvorica učitelja. S bujanjem madžarskoga 
nacionalizma hrvatski se jezik od 1878. go- 
tovo posve potiskuje iz nastave: na tjedan se 
uči po jedan sat čitanje i pisanje te po dva 
sata vjeronauk. Od jeseni 1918. do ljeta 
1921., za vrijeme srpske uprave u Bajskom 
trokutu, u Santovu djeluje Hrvatska pučka 
škola, koju je utemeljio župnik Grgo Jase- 
nović, a uz njega u njoj predaju još dvojica 
učitelja. Poslije su Hrvati opet u zajednič- 
koj madžarskoj školi, osim pisanja, čitanja 1 
vjeronauka, sve predmete učili na madžar- 
skome. Na početku 1939. u madžarskoj 
školi osnovan je hrvatski odjel koji vodi ča- 
sna sestra Juvenalis Marija Gugan, podrijet- 
lom iz Baje. 


Zgrada Hrvatskoga vrtića, osnovne škole i 
učeničkoga doma u Santovu 


Santovački Hrvati potkraj 1945. uporno 
zahtijevaju da »nastavni jezik bude isklju- 
čivo šokački«. Imajući potporu seoskoga 
vodstva, učitelji Stjepan Velin (prvi ravna- 
telj) i Marko Filaković ustrojavaju hrvatsku 
državnu školu, a nastava u njoj (s 97 učeni- 
ka) otpočela je 7. XI. 1946. God. 1947. radi 
se iz novih udžbenika Hrvatski bukvar i či- 
tanka te Hrvatska čitanka, tada je stupio na 

snagu prvi nastavni program »za pučke i 
opće škole sa hrvatskim nastavnim jezi- 
kom«. Službeni nazivi ustanove bili su: Dr- 
žavna narodna škola s južnoslavenskim na- 
stavnim jezikom 1947., Državna opća škola 
s hrvatskim nastavnim jezikom 1948., a na- 
kon toga Državna hrvatska opća škola do 
1961. God. 1948. »južnoslavenska škola« 
(s 15 učenika) otvorena je i u salašarskom 
naselju Budžaku, koje administrativno pri- 
pada Santovu. Mjesna »pravoslavna vero- 
ispovedna škola« 1948. priključena je hr- 
vatskoj školi. God. 1949. utemeljen je dječ- 
ji vrtić, koji otada neprekidno radi. Nakon 
objavljivanja rezolucije Inforbiroa neki su 
nastavnici proganjani i premještani, a rav- 
natelj S. Velin smijenjen je (ponovno je iza- 
bran 1953.), a na njegovo je mjesto posta- 
vljen Aleksandar Tomić. God. 1950. broj 
učenika porastao je na 119, a poučava ih 7 
nastavnika. Rad nastavnika olakšan je 
1956., kad je objavljeno 15 udžbenika za 
hrvatske škole. 


Sukladno zahtjevu Ministarstva pro- 
svjete, od 1961. uvodi se tzv. dvojezična na- 
stava: osim hrvatskoga jezika, povijesti i 
zemljopisa, svi se predmeti predaju na ma- 
džarskom. Ravnatelj S. Velin tomu se proti- 
vio, zbog čega je smijenjen, a na njegovo 
mjesto dolazi Stipan Sabovljev. Iste godine 
Odjel za prosvjetu Bačko-kiškunske župa- 
nije naložio je da se naziv ustanove promi- 
jeni u Državna opšta škola sa srpskohrvat- 
skim nastavnim jezikom. Santovačka škola 
1967. postaje vježbaonicom budućih pro- 
svjetnih radnika. Kad se 1970-ih većina 
manjinskih samostalnih škola i vrtića utopi- 
la u madžarske ustanove, santovačka hrvat- 
ska škola i vrtić jedini su u Bačko-kiškun- 
skoj županiji uspjeli održati svoju samo- 
stalnost i prvotni manjinski značaj. Od 
1976. ravnatelj je Marin Đurić. Budući da u 
okolnim selima hrvatske škole nije bilo te 
kako bi se jedina narodnosna škola u župa- 
niji spasila od zatvaranja, 9. V. 1978. santo- 
vačka je škola proglašena okružnom. Zgra- 
daje znatno proširena 1986. 

Kada se zajednički hrvatsko-srpski 
školski sustav razdvojio, 16. VI. 1992. san- 
tovačka je škola i službeno postala Okru- 
žnom osnovnom školom s hrvatskim na- 

stavnim jezikom. Obrazovno-odgojni rad 
teče prema hrvatskomu nastavnomu pro- 
gramu za dvojezične škole u Madžarskoj: 
prirodoslovni predmeti predaju se uglav- 
nom na madžarskom, a humanistički na hr- 
vatskom jeziku. Od 1997. ravnatelj je Joso 
Šibalin. Zbog neriješenoga pitanja financi- 
ranja školi je više puta prijetilo zatvaranje. 
Zahvaljujući ravnateljevu ustrajnomu zau- 
zimanju, pomoći hrvatske krovne organiza- 
cije te političkoj potpori zainteresiranih 
mjesnih, županijskih i Vladinih tijela, škola 
je doživjela nagli uspon u svakom pogledu 
te se postupno razvila u temeljnu ustanovu 
za sve Hrvate u Madžarskoj, ali je otvorena 
i za pripadnike drugih nacionalnosti koji 
žele bolje upoznati hrvatsku kulturu i jezik. 
Odlukom seoske samouprave od školske 
1997./98. godine škola dobiva i mjesni uče- 
nički dom, čime joj se otvaraju veći izgledi 
za povećanje broja učenika (2007. ima ih 
106) i za odgoj u potrebnoj jezičnoj sredini. 
Opremljena je suvremenim tehničkim sred- 
stvima te raspolaže kadrovima s odgovara- 
jućom stručnom i jezičnom spremom. Od 
2000. održavatelj joj je Hrvatska državna 
samouprava, koja imenuje ravnatelja i fi- 
nancijski je podupire kao prvu takvu usta- 
novu u Madžarskoj. 


Kroz santovačku školu prošlo je 50-ak 
učitelja te 650-ak učenika. Kao mala seoska 
ustanova, jedinstvena je i po tome što je za 
proteklih šezdesetak godina dala najviše 
(120-ak) učenika našim gimnazijama. Po- 
znataje ipo njegovanju hrvatskoga folklora 
(zborno i pojedinačno pjevanje, narodni 
ples), po dramskoj, likovnoj, literarnoj ino- 
vinarskoj radionici. Od 1998., kada je pri- 
hvatila svoj sadašnji naziv, redoviti je do- 
maćin državnoga tabora Ljetna škola hrvat- 
skoga jezika. Škola je postala i kulturnim 
središtem santovačkih Hrvata. Nakon što je 
seoska uprava prestala financirati madžar- 
ske odgojno-obrazovne ustanove, većina 
djece prešla je iz njih u hrvatsku školu i vr- 
tić te se od školske 2008./09. godine broj 
djece u hrvatskom vrtiću gotovo udvostru- 
čio na 62, a u hrvatskoj školi porastao je na 
179. I dalje se radi prema programu dvoje- 
zičnih škola s hrvatskim nastavnim jezikom 
te svi učenici uče hrvatski. 


HRVATSKI VRTIĆ, OSNOVNA ŠKOLA, GIMNAZIJA I UČENIČKI DOM 


Lit.: M. Mandić, Santovačka hrvatska škola, Bu- 
dimpešta, 1997; M. Mandić, Iz povijesti našega 
školstva, Hrvatski kalendar 1998, Budimpešta, 
[1997]; J. Šibalin, Santovačka hrvatska osnovna 
škola, učenički dom i dječji vrtić, Hrvatski kalen- 
dar1999, Budimpešta, [2000]; S. Balatinac, Pet go- 
dina na putu izgradnje kulturne autonomije, Hrvat- 
ski kalendar2004, Budimpešta, [2005]. 


Ž. Mandić 


HRVATSKI VRTIĆ, OSNOVNA ŠKO- 
LA, GIMNAZIJA I ĐAČKI DOM U BU- 
DIMPEŠTI (HOŠIG), samostalno odgoj- 
no-obrazovno središte Hrvata u Madžar- 
skoj. Godina 1993. jedna je od najvažnijih 
prekretnica u povijesti hrvatskoga školstva 
u Madžarskoj, napose za budimpeštansku 
hrvatsku gimnaziju, koja je izrasla iz prve 
narodnosne škole — Južnoslavenskoga lice- 
ja, osnovanoga 1946. u Pečuhu. Naime, bu- 
dimpeštanska gradska samouprava svojom 
je odlukom od 1. VIII. 1993. utemeljila sa- 
mostalnu osnovnu školu i gimnaziju s hr- 
vatskim nastavnim jezikom. Hrvatski na- 
stavnički zbor za ravnateljicu škole izabrao 
je Mariju Polgar-Baronfeind, a za doravna- 
telje Valeriju Geošić-Lasztoczi, Martina 
Gregeša i Josipa Romca. Prva školska 
1993./94. godina bila je prijelazna, jer je ta- 
da obavljena podjela dotadašnje zajedničke 
hrvatsko-srpske škole, a zgrada je podije- 
ljena na dva bloka: ujednomje radila hrvat- 
ska, a u drugom srpska škola. Sljedeće 
1994./95. školske godine, zbog obnove do- 
tadašnje školske zgrade na Trgu ruža, hrvat- 
ska škola, sa 77 učenika, preseljena je u Fe- 
steticsevu ulicu, gdje se radilo prema pri- 
vremenomu nastavnomu programu. God. 
1994. madžarska je vlada donijela odluku o 
izgradnji nove hrvatske škole, samouprava 
grada Budimpešte osigurala je gradilište od 
7768 m? pokraj Trga Ors vezćr (K4ntornć 
sćtany 1-3), a Ministarstvo prosvjete iz pro- 
računa je izdvojilo 750 milijuna forinta. Iz- 
gradnja je počela u kolovozu 1995., a zavr- 
šena je ujesen iduće godine. Za utemeljenje 
dječjega vrtića najzaslužnija je odgajatelji- 
ca Katarina Gubrinski-Takač. Broj učenika 
u školskoj 1994./95. godini iznosioje 102, a 
iduće 121. Ustanova se sastoji od dviju po- 
sebnih zgrada: u jednoj je škola s dječjim 
vrtićem, a u drugoj đački dom s kuhinjom i 


Zgrada HOŠIG-a 


blagovaonicom. Vrtić radi u tri skupine, a 
škola prema ustroju 8 + 1 + 4: osnovna ško- 
la traje 8 godina, a prije gimnazijske nao- 
brazbe omogućuje se pripravni razred za 
učenike koji nedovoljno znaju hrvatski. 
Ustanova pripada u tip dvojezičnih narod- 
nosnih škola u kojima se školuju učenici iz 
cijele Madžarske. Osim obvezatnih škol- 
skih predmeta učenicima se nudi i učenje 
njemačkoga ili engleskoga jezika, a izvan- 
školske su aktivnosti na visokoj razini. Tje- 
dan hrvatskoga jezika, znanosti i kulture, 
natjecanja u kazivanju proze i poezije, bo- 
žićna proslava i druge priredbe uvelike pri- 
donose narodnosnomu odgoju učenika. Po- 
sebna se pozornost posvećuje gajenju hr- 
vatskoga folklora. Učenike osnovne škole 
okuplja kulturno društvo Tamburica, a gim- 
nazijalce ansambl Luč. Gimnazija učenike 
pripravlja za visokoškolski studij. Njeguju 
se prijateljske veze sa sličnim ustanovama 
u Hrvatskoj (Požega, Zagreb, Zadar, Dub- 
rovnik). Od 1998. do 2008. dužnost ravna- 
teljice obnašala je Marija Petrić, a zatim 
Anica Petreš-Nemeth. Ustanova ima 250- 
ak djece (dječji vrtić pedesetak, osnovna 
škola i gimnazija po stotinjak). Svojom 
klupskom prostorijom i bogatom knjižni- 
com, gdje se održavaju i međunarodni 
znanstveni skupovi, HOŠIG je prerastao u 
svojevrsno kulturno središte Hrvata koji 
obitavaju u glavnom gradu Madžarske. 

Lit.: K. Bende, Z. Csomgs, A. Bašić, M. Karagić, 
10 godina HOSIG-a (1993.-2003.), Budimpešta, 


2004. E 
Z. Mandić 


HRVATSKI VRTIĆ, OSNOVNA ŠKO- 
LA, GIMNAZIJA I UČENIČKI DOM 
MIROSLAV KRLEŽA, okružna odgojno- 
obrazovna ustanova sa sjedištem u Pečuhu. 

Osmogodišnja osnovna škola s hrvatskim 
nastavnim jezikom otvorena je 1952. i ima- 
la je sedamdesetak učenika i osam nastav- 
nika. Škola je bila smještena u zgradi dana- 
šnje gimnazije Klara Lovey na Trgu Sv. 
Stjepana, a učenički je dom bio u Kulicho- 
voj ulici. Od 1953. do 1997. djeluje u Ulici 
FiirdG, u zgradi koja je funkcionirala i kao 
učenički dom. Te godine učenički je dom 
preseljen u Ulicu Pala Heima, a škola u 
Bercsćnyijevu ulicu. Tijekom godina, u 
skladu s društvenim i političkim prilikama, 
mijenjala je svoj naziv. Ravnatelji su joj bili 
Alojzije Babić do 1974., Milan Ružin do 
1990. te Ivan Gugan do 1999. Danas je sa- 
stavnica madžarskoga odgojno-obrazovno- 
ga sustava prema pravilniku i programu ko- 
ji vrijedi za dvojezične narodnosne škole u 
Madžarskoj. 


———— 


Zgrada Hrvatskoga vrtića, osnovne škole, 
gimnazije i učeničkoga doma 
Miroslava Krleže u Pečuhu 

Od rujna 1983. u sklopu toga školskoga 
središta postoji i četverogodišnja gimnazi- 
ja, koja djeluje u Sigetskoj ulici. Prvi je raz- 
red krenuo s 23 učenika. Ravnatelji cijele 
ustanove bili su Ivan Gugan 1990.-99. i Ga- 
bor GyGrvari od 1999. Hrvatska skupina u 
sklopu madžarskoga vrtića u Koczianovoj 
ulici počela je djelovati 1976., samostalni 
hrvatski vrtić otvoren je 1982. u Ulici Lju- 
devita Velikoga, s 42 polaznika, a god. 
2000. organizacijski je pripojen višena- 
mjenskoj hrvatskoj ustanovi pod zajednič- 
kim upravljanjem. Od 2004. sve ustanove 
(vrtić, osnovna škola. gimnazija i učenički 
dom) na jednom su mjestu, u Sigetskoj uli- 
ci. God. 2008. u vrtiću ima 65 djece, u 
osnovnoj školi 170, u gimnaziji 130 učeni- 
ka, među njima i velik broj bačkih Hrvata. 
Od sveukupnoga broja njih 81 smješten je u 
učeničkom domu. Na temelju rezultata na 

zemaljskim predmetnim natjecanjima 1 je- 
zičnim ispitima te omjeru učenika primlje- 
nih na visoke škole i fakultete nalazi se na 
uglednom mjestu rang-liste gimnazija. Pro- 
gram gimnazije odgovara programima če- 
tverogodišnjih općih gimnazija, a specijal- 
nost mu je manjinska dvojezičnost. God. 
1994. proširena je pripravnim razredom za 
učenike koji ne znaju ili nedovoljno znaju 
hrvatski. 


Ustanova njeguje prijateljske odnose sa 
školama iz Osijeka, Zagreba, Splita, Bjelo- 
vara i Rijeke. Glavni joj je cilj, uz poučava- 
nje suvremenih općeobrazovnih sadržaja, 
očuvanje, njegovanje iširenje hrvatske kul- 
turne baštine, jezika i nacionalne samosvoj- 
nosti, očuvanje tradicija te bolje poveziva- 
nje hrvatskoga i madžarskoga naroda i kul- 
ture, uz oslanjanje na živu hrvatsku manjin- 
sku sredinu. 


Lit.: G. GyOrvari, Hrvatska osnovna škola, gimna- 
zijaiučenički dom Miroslava Krleže u Pečuhu, Hr- 
vatski kalendar 2000, Budimpešta, [1999]; B. Pa- 
vić-Blažetin, Velike obljetnice koje smo proslavili 
u 2002, Hrvatski kalendar 2003, Budimpešta, 
[2002]; E. Polgar, Dvadeset godina gimnazije u Pe- 
čuhu (1983. — 2003.), Hrvatski kalendar 2003, Bu- 
dimpešta, [2002]. . 

Ž. Mandić 


HRVATSKI ZNANSTVENI ZAVOD, 
institucija hrvatskih znanstvenika u Ma- 
džarskoj sa sjedištem u Pečuhu. Formalno 
je utemeljen 1995., a djelatnostje počeo tek 
s prispjećem financijskih sredstava 1996. 
Svrha mu je promicanje hrvatske kulture te 
učvršćivanje hrvatsko-madžarskih kultur- 
nih veza. Predsjednik je Ernest Barić, do- 
predsjednik Stjepan Blažetin, a čelništvo 
čine i voditelji sekcija za hrvatski jezik, za 
povijest, za književnost, za etnologiju i za 
školstvo. Radi objavljivanja znanstvenih 


Logotip 
Hrvatskoga 
znanstvenog 
zavoda 


radova 1996. pokrenuo je izdanje Bibliot- 
heca Croatica Hungariae, a 1999. Bibliote- 
ku Novu. Usporedno je 1998. pokrenuo i ča- 
sopis Hrvatski znanstveni zbornik, kojemu, 
ovisno o financijskim mogućnostima, na 
godinu izlazi 1 ili 2 broja — dosad je obja- 
vljeno 5 brojeva. Namjena mu je objavlji- 
vanje radova o hrvatsko-madžarskim kul- 
turnim vezama, o Hrvatima u Madžarskoj 
te općenito radova iz hrvatske kulture i zna- 
nosti. Zavod je i organizator Međunarodnih 
kroatističkih znanstvenih skupova (od 
2000. održano ih je 4). Izdavač je ili suizda- 
vač niza vrijednih djela o podunavskim, na- 
pose bačkim Hrvatima (Sabrana djela Ivana 
Petreša i Sabrana djela Antuna Karagića, 
djela Ivana Antunovića, Antroponimija i to- 
ponimija bunjevačkih Hrvata u Madžar- 
skoj...) — do danasje objavio 19 knjiga. Od 
2004. autonomna je ustanova Hrvatske dr- 
žavne samouprave. 

Lit.: B. Pavić-Blažetin, Knjige, Godišnjak Hrvat- 
skog glasnika '97, Čakovec, 1996; E. Barić, Stova- 
ni čitatelju!, Hrvatski znanstveni zbornik, 1/1998, 
Pečuh; S. Filaković, Skup Hrvatskog znanstvenog 
zavoda, Hrvatski znanstveni zbornik, 1/1998, Pe- 
čuh; B. Pavić-Blažetin, Godišnja skupština i pro- 
mocija novih izdanja HZZ-a, Hrvatski znanstveni 
zbornik, 1/1999, Pečuh; S. Vulić, Hrvatski znan- 
stveni zbornik, Hrvatski znanstveni zbornik, 


1/1999, Pečuh. 
Ž. Mandić 


HRVATSKI ZNANSTVENI ZBORNIK, 
stručni časopis Hrvatskoga znanstvenoga 
zavoda (HZZ) iz Pečuha. Pokrenut je 1998. 
radi objavljivanja radova o hrvatsko-ma- 
džarskim kulturnim vezama, o Hrvatima u 
Madžarskoj te općenito radova iz hrvatske 
kulture i znanosti, ali i radi pripomoći i 
usmjeravanja mlađih članova HZZ-a kako 
bi se osigurao znanstveni pomladak nužan 
za opstojnost i daljnji intelektualni prospe- 
ritet Hrvata u Madžarskoj. Uređivački od- 
bor čini Znanstveno vijeće HZZ-a, u koje su 
u različitim razdobljima ulazili: Ernest Ba- 
Tić, Stipan Blažetin, Stjepan Blažetin, Karlo 
Gadanji, Ivan Mokuter, Janja Prodan, Đuro 
Šarošac, Dinko Šokčević i Šandor Horvat. 
Časopis izlazi ovisno o financijskim 
mogućnostima, pa je dosad objavljeno pet 
brojeva: 1998. (urednica Janja Prodan), 
1999. (urednik Živko Mandić), 2000. 


HRVATSKO AKADEMSKO DRUŠTVO 


MIELEFTETCA CEDATICA 
DESTEIPI 


Pi, Kizedurarsniši 
krnačistički 


ž 
| 


Hrvatski znanstveni zbornik, br. 4, Pečuh, 2000. 


(urednik Đuro Franković) i 2001./2002. 
(dvobroj, urednik Đuro Franković). Među 
objavljenim su studijama i one koje se od- 
nose na bačke i podunavske Hrvate u Ma- 
džarskoj: Utemeljenje hrvatskoga manjin- 
skoga školstva u Mađarskoj; Kontinuitet 
bunjevačkoga življa prije i poslije Rakoczi- 
jeva ustanka; Spomenici pisane hrvatske ri- 
ječi na ugarskom prostoru; Bajski doku- 
ment iz prve polovice 19. stoljeća; Pokret 
santovačkih Hrvata potkraj 19. stoljeća; 
Santovački dušobrižnici kao širitelji hrvat- 
ske kulture i prosvjete; O Matoševim suza- 
vičajnicima u Bačkoj jučer i danas; U Budi- 
mu i okolo njega i dr. Osim studija, u Zbor- 
niku se redovito objavljuju prikazi i kritike, 
napose se predstavljaju izdanja HZZ-a. U 
posljednjem broju posebno poglavlje čine 
napisi o aktualnim metodičkim pitanjima 
nastave hrvatskoga jezika i književnosti u 
Madžarskoj. 


Lit.: E. Barić, Štovani čitatelju! Hrvatski znanstve- 
ni zbornik, 1/1, Pečuh, 1998; S. Vulić, Hrvatski 
znanstveni zbornik, Hrvatski znanstveni zbornik, 
2/1, Pečuh, 1999. 

Ž. Mandić 


HRVATSKO AKADEMSKO DRUŠ- 
TVO (HAD), udruga hrvatskih intelektua- 
laca. Sjedište joj jeu Subotici, a okuplja čla- 
nove iz Vojvodine, Beograda i Hrvatske. 
Društvo je osnovano radi razvijanja i popu- 
lariziranja društvenih i humanističkih zna- 
nosti te istraživanja povijesnih, kulturolo- 
ških, socioloških, psiholoških, političkih, 
demografskih, komunikoloških, ekonom- 

skih, prosvjetnih, književnih, religijskih 1 
drugih odrednica pripadnika hrvatske za- 
jednice na području tadašnje Savezne Re- 
publike Jugoslavije. 


Poticaj na osnivanje udruge hrvatskih 
intelektualaca došao je početkom 1998. od 
Zlatka Šrama, Josipa Ivanovića i Duje Ru- 
nje. Nakon duljih priprema osnovan je ini- 
cijativni odbor s 23 člana, a 20. X. 1998. u 
Subotici je održana i osnivačka skupština, 
na kojoj je za prvoga predsjednika izabran 
Josip Ivanović. Društvo radi u sekcijama, 
među kojima su najvažnije one za sociolo- 
giju, psihologiju i političke znanosti; za od- 
goj, obrazovanje i prosvjetnu politiku; za fi- 
lozofiju i leksikografiju; za studije religio- 
znosti; za vizualne medije; za ljudska i manj- 
inska prava i dr.. 


Društvo je organiziralo više znanstve- 
nih simpozija, stručnih skupova i javnih tri- 
bina: Religioznost i ličnost 1999.; Duševno 
zdravlje 1999.; Nacionalna svijest i njezini 
psihološki, sociološki, politički i povijesni 
korelati 2000.; Antropološke odrednice re- 
ligioznosti 2001.; Politološke, pravne, soci- 
ološke i psihološke odrednice političkoga 
života i sustava s posebnim osvrtom na hr- 
vatsku zajednicu u SR Jugoslaviji 2001.; 
Vrednote i duševni život suvremenoga čo- 
vjeka u svijetu 2004. Na njima su, osim čla- 
nova HAD-a, sudjelovali i profesori sa sve- 
učilišta u Zagrebu, Beogradu, Novom Sa- 
du, Splitu, Osijeku i Nišu te s Instituta dru- 
štvenih znanosti Žvo Pilar i Insituta za dru- 
štvena istraživanja u Zagrebu. U kontekstu 
normaliziranja odnosa između SRJ i Hrvat- 
ske HAD je organizacijom takvih skupova 
pridonio ponovnom povezivanju znanstve- 
nika iz Hrvatske i Srbije. S nekih skupova 
objavljeni su i zbornici radova (Zbornik ra- 
dova sa Znanstvenog skupa Duševno zdra- 
vlje, Subotica, 2000). Pojedini članovi 
HAD-a sudjelovali su i na međunarodnim 
znanstvenim skupovima i simpozijima te 
objavljivali svoje znanstvene i stručne ra- 
dove uz navođenje HAD-a kao afilijacije. 


Vodstvo HAD-a bilo je i nositelj nekoli- 
ko važnih inicijativa: potaknulo je proces 
uspostave i pripremilo temeljne dokumente 
(nastavne planove i programe) za obrazo- 
vanje na hrvatskom jeziku, što je bilo od od- 

lučujuće važnosti za početak njezina izvo- 
đenja na području Općine Subotice u škol- 
skoj 2002./03. godini; bilo je jedan od inici- 
jatora osnivanja prvoga vrtića na hrvat- 
skom jeziku Marija Petković u SRJ 2001. 
pri samostanu Družbe sestara Kćeri Milosr- 
đa u Subotici; bilo je nositelj inicijative 
osnivanja Novinsko-izdavačke ustanove 
Hrvatska riječ 2002.-03., koju je osnovala 
Skupština AP Vojvodine; u sklopu Društva 
ostvaruje se Leksikon podunavskih Hrvata 
— Bunjevaca i Šokaca od 2003. i u njegovoj 
izradi sudjeluju mnogobrojni članovi Dru- 
štva. 


Logotip HAD-a 


HAD djeluje i kao nakladnik više knjiga 
(M. Miković, Život i smrt u gradu, 1999. — 
sunakladnik Katolički institut za kulturu, 
povijest i duhovnost /van Antunović iz Su- 
botice; Stanka Kujundžić, Naši mladenci, 
2004.; Tomislav Žigmanov, Bez svlaka 
mraka, 2005.; Ante Vukov, Vrati vrieme, 
2005.), među kojima se osobito ističu sli- 
kovnice za djecu s narodnim pripovijestima 
iz ostavštine Balinta Vujkova (Zdribac zlat- 
ne grive, 2004.; Pripovitke za laku noć, 
2005.; Razlinkavi zec, 2006.; Pupko i druži- 
na, 2007. — sve u sunakladništvu s Hrvat- 
skom čitaonicom iz Subotice). Društvo je 
objavilo i dva nosača zvuka: DVD Bez svla- 
ka mraka Tomislava Žigmanova i Hrvoja 
Tikvickoga 2005. te glazbeni CD Minijatu- 
ra za Leksikon Hrvoja Tikvickoga 2007. 


HAD je organizirao i nekoliko desetaka 
okruglih stolova, tribina i predavanja o raz- 
ličitim temama, na kojima su izlagali istak- 
nuti hrvatski i srpski znanstvenici. Za ostva- 
rena postignuća Općina Subotica dodijelila 
je 2007. Društvu priznanje Pro urbe. Dosa- 
dašnji su predsjednici Društva: Josip Ivano- 
vić (1998.-2003.), Duje Runje (2003.-07) 1 
Slaven Bačić (od 2008.). 

Lit.: Z. Šram, Pet godina Hrvatskog akademskog 


društva : Oslonac hrvatske inteligencije, Hrvatska 
riječ, br. 58, Subotica, 2004. www.had.org.rs 


D. Runje 


HRVATSKO AKADEMSKO DRUŠTVO BUNJEVAC 


HRVATSKO AKADEMSKO DRUŠTVO 
ANTUNOVIĆ, međuratna udruga hrvat- 
sko-bunjevačke akademske mladeži u Su- 
botici. Utemeljena je potkraj 1924. pod 
utjecajem liberalne građanske inteligencije 
radi širenja hrvatske prosvjete. Predsjednik 
je bio student Pravnog fakulteta u Subotici 
Željko Vidaković. Društvo je organiziralo 
predavanja i zabave, a prihod s njih odlazio 
je na potporu studentima. Iz HAD-a Antu- 
nović potekao je 1925. pokušaj da se pri su- 
botičkom Pravnom fakultetu osnuje stu- 
dentska organizacija Udruženje hrvatskih 
sveučilištaraca Antunović, no vlasti su za- 
branile organiziranje hrvatske mladeži na 
tom fakultetu, pa je ona nastavila djelovati 
u sklopu HAD-a Antunović. Preko njega se 
aktivno uključila i u druge hrvatske organi- 
zacije, ponajprije u Hrvatski Sokol, te je 
podupirala izgradnju Hrvatskoga doma u 
Subotici. Kako je za realizaciju te ideje 
osnovano društvo Hrvatski prosvjetni dom 
u Subotici, studenti okupljeni u HAD-u An- 
tunović bili su i potpisnici letka za podiza- 
nje navedenoga doma, a sudjelovali su i u 
organizaciji proslave 1000. obljetnice Hr- 
vatskoga Kraljevstva, kojuje 1925. u Subo- 
tici organizirao HSS. Slično kao 1 student- 
ska mladež, i hrvatsko-bunjevačka je inteli- 
gencija, zbog svojih veza sa prvacima HSS- 
a, bila pod stalnom policijskom prismo- 
trom. Rad HAD-a Antunović i neformalno- 
ga studenskoga ogranka UHS-a Antunović 
prestao je nakon što je predsjednik Željko 
Vidaković diplomirao 1926. 


Izvori: Historijski arhiv u Subotici: F: 47. 2004 
/1925, Gr. 368/1926 prijepis dokumenta, 
1687/1926, Gr. 550/1926, Gr. 819/1926, 47. 
9343/1926, Gr. 2130/1926, V.Ž. 2292/1926, II 
8/1925, Gr. 1212/1925, 1148/1926. 


Lit.: Neven, br. 11-13/1918, Subotica; Subotička 
Danica ili bunjevačko-šokački kalendar za prostu 
godinu 1927., Subotica, 1926; P. Pekić, Povijest 
Hrvata u Vojvodini od najstarijih vremena do 1929. 
godine, Zagreb, 1930; M. Evetović, Kulturna povi- 
jest bunjevačkih i šokačkih Hrvata (rukopis); K. 
Kuntić, Studentske udruge i klubovi, politički život 
studenata Pravnog fakulteta u Subotici, Žig br. 50, 
Dodatak, 1996; K. Bušić; Društveno, kulturno i po- 
litičko organiziranje bačkih Hrvata-Bunjevaca 
1918.-1941. (Uloga bunjevačke elite u procesu na- 
cionalne integracije i modernizacije hrvatske za- 
jednice u Bačkoj), magistarski rad, Filozofski fa- 


kultet Sveučilišta u Zagrebu, Zagreb 2005; S. Mač- 
ković, Hrvatski katolički orao — Subotica kroz ar- 
hivsko gradivo, Klasje naših ravni, 3-4/2007, Su- 
botica. 

K. Bušić 


HRVATSKO AKADEMSKO DRUŠTVO 
BUNJEVAC, međuratna udruga bunjevač- 
ke studentske mladeži na Sveučilištu u Za- 
grebu. Utemeljeno je 26. II. 1927., kad je za 
predsjednika izabran Andrija Šokčić, a za 
tajnika Ljudevit Vujković Lamić. Kao svr- 
hu djelovanja osnivači su naveli nacio- 
nalnu, ekonomsku i prosvjetnu izobrazbu 
svojih članova kako bi se nakon povratka u 
Vojvodinu mogli posvetiti prosvjetnomu 
radu u puku. Pritom su za svoj rad postavili 
dvije temeljne zadaće: da potaknu racional- 
no obrađivanje zemlje te na taj način osigu- 
raju ekonomski napredak sela, ali i da izmi- 
re iujedine bunjevačke prvake u jednu naci- 
onalno-kulturnu zajednicu te na temelju hi- 
storijskih dokumenata dokažu hrvatsko 
podrijetlo Bunjevaca. To su izrazili iu osni- 
vačkim dokumentima: »Danas se upravo 
vodi borba oko pitanja, koje interesira svu 
našu širu javnost, da li su Bunjevci Hrvati 
ili samo Bunjevci kao poseban narod ili — 
kako je nedavno jedan član našeg parla- 
menta naglasio — da su Srbi. H. A. D. Bunje- 
vac, svjestan svojega hrvatskog podrijetla, 
nastojat će da jednom zauvijek likvidira 
ovo pitanje, i to ne pustim frazeologijama i 
demagoškim namjerama, nego historijskim 
dokumentima i po duši i osjećaju samoga 
naroda. Na taj će način biti riješen jednom 
ovaj težak problem, na koji tako lupaju svo- 
ju glavu mnogi naši neupućeni«. Već u iz- 
vješću glavnoga tajnika Ljudevita Vujkovi- 
ća Lamića od 20. IX. 1928. na godišnjoj 
skupštini primjetno je veliko zauzimanje 
članstva za što bolje povezivanje Subotice 
sa Zagrebom. Na Veliku Gospu 15. VIII. 
1928. članovi su Društva, u povodu pedese- 
te obljetnice osnutka Pučke kasine, darova- 
li hrvatsku trobojnicu s grbom i natpisom 
Za svoj rod, pod kojom su članovi Društva 
tada okupili subotičku hrvatsku sveučilišnu 
mladež i članove drugih bunjevačko-hrvat- 
skih društava te svečano prodefilirali Subo- 
ticom, o čemu je u svojem izvješću tajnik 
Vujković Lamić pisao: » Taj dan je Hrvat- 

sko Akademsko Društvo Bunjevac okupilo 
sve pod tom Zastavom, da tako združeni u 
jednu čvrstu falangu prodefiliramo gradom 
Suboticom. Bilo je to divno gledati, kako se 
ipak Bunjevačko-hrvatska omladina čvrsto 
drži, kako odvažno napreduje, odbacivši 
proteste pojedinaca, kada je zajednički inte- 
res u pitanju. Naše društvo, udruženo s osta- 
lim hrvatskim prosvjetno-kulturnim i naci- 
onalnim društvima, dostojno se afirmiralo, 
ponijelo se hrabro i svoj zadatak sa pono- 
som je ispunilo, nije se žacalo eventualnih 
posljedica. Taj datum mora ostati u analima 
Bunjevačko-hrvatskog naroda zapisan zlat- 
nim slovima; on se mora spominjati sa po- 
nosom, što svjedoči uspjeh nama, a ostali- 
ma tako milog Bunjevca«. Na inicijativu 
HAD-a Bunjevac ta je hrvatska trobojnica 
istaknuta i na sprovodu prvaka HSS-a i 
predsjednika Hrvatskoga prosvjetnoga do- 
ma Stjepana Vojnića Tunića. 


g seko akademsko = 
ki 


»Bunjevat“ 


Pečat HAD-a Bunjevac iz Zagreba 


Tih godina članovi HAD-a Bunjevac iu 
Zagrebu su razvili široku rodoljubivu dje- 
latnost te su, kao pripadnici Hrvatskoga 
bloka, izašli na studentske izbore i na njima 
se suprotstavili hegemonističko-jugosla- 
venskomu studentskomu bloku. Oni su bili 
i predlagači osnutka Hrvatskoga akadem- 
skoga potpornoga društva, utemeljenoga 
radi zaštite od unitarista. U svojem društve- 
nom, kulturnom i političkom radu surađi- 
vali su s Hrvatskom mladicom, Hrvatskom 
seljačkom sveučilišnom organizacijom i 
Hrvatskim Orlom — Mahnić. 


Kako je temeljna zadaća Društva u pr- 
vom redu bila što bolja izobrazba vlastitoga 
članstva radi budućega rada s narodom, 
vodstvo HAD-a Bunjevac početkom 1928. 
pripremalo se otputovati u Dalmaciju i Her- 
cegovinu kako bi se ondje upoznali s kultu- 
rom i povijesnim činjenicama vezanima uz 
zemlju svojih predaka. Radi toga su se po- 

vezali i s Ivanom Meštrovićem, koji se i 
osobno zauzeo te im je pripomogao da stu- 
pe u kontakt s vodećim osobama u Kninu, 
Splitu, Dubrovniku i Mostaru. Iako putova- 
nje nije ostvareno zbog akademskih obave- 
za članova, to je bio prvi pokušaj organizi- 
ranoga posjeta bunjevačke mladeži prosto- 
ru s kojega su se njihovi preci doselili u 
Bačku. Ti će kontakti sa zagrebačkim kul- 
turnim djelatnicima i u idućem razdoblju 
imati važne posljedice, jer je dio studenata 
nakon povratka u Suboticu svoje spoznaje o 
povijesno-kulturnom i etničkom podrijetlu 
Bunjevaca prenosio i u druge hrvatsko-bu- 
njevačke organizacije. Studenti povratnici 
ujedno su, kao članovi drugih subotičkih 
kulturnih društava, bili ijedni od glavnih 
organizatora kasnijega posjeta izvoru rijeke 
Bune 1933. Članovi HAD-a Bunjevac na 
svojoj godišnjoj skupštini 1928. odali su 
počast tragično preminuli prvacima HSS-a 
u atentatu u beogradskoj skupštini. Vujko- 
vić Lamić u izvješću ističe: »Od prošle go- 
dine do dana današnjega, proteklo je mnogo 
burnih časova u redovima boraca za hrvat- 
sku misao. Hrvatski nacionalizam gorko je 
povrijeđen ubitačnim i podlim gestom jed- 
noga čovjeka, koji ne zaslužuje da mu ime 
iznesem, u narodnoj skupštini 20. lipnja te- 
kuće godine, kada su ubijeni narodni za- 
stupnici Pavle Radić, dr. Đuro Basariček, a 
teško ranjeni isto tako narodni zastupnici 
Stjepan Radić, dr. Ivan Pernar i Ivan Gran- 
đa, od kojih je prvi podlegao kasnije zado- 
bivenim ranama, a druga dvojica još ni da- 
nas nisu potpuno zdravi. To je gorka sudbi- 
na majke nam Hrvatske, da gubi svoje naj- 
bolje i najzaslužnije sinove, kada su oni u 
naponu svoje moći i svoga stvaralaštva. Ve- 
like su njihove zasluge za hrvatski narod, a 
pošto je i naše društvo hrvatsko, to molim 
glavnu skupštinu, da im oda svim zasluženu 
i prirodniju počast, koju od nas nisu primili: 
Slava narodnim mučenicima i borcima za 
slobodu hrvatske i narodne jednakosti«. 


Nekoliko mjeseci poslije kralj Aleksan- 
dar ukinuo je sve demokratske institucije 1 
uveo otvorenu diktaturu, a zabranom rada 
organizacija »plemenskoga imena« Zako- 
nom o zaštiti javne sigurnosti i poretka u dr- 
žavi, izravno je utjecao i na prestanak rada 
HAD-a Bunjevac. 


HRVATSKO AKADEMSKO DRUŠTVO MATIJA GUBEC 


Izvori: Historijski arhiv u Subotici: F: 47. 2004. 
/1925, Gr. 368/1926 prijepis dokumenta, 1687/ 
1926, Gr. 550/1926, Gr. 819/1926, 9343/1926, Gr. 
2130/1926, V.Ž. 2292/1926, II 8/1925, Gr. 1212/ 
1925, 11 48/1926; Privatna pismohrana Ljudevita 
Vujkovića Lamića mlađeg iz Subotice: Osnutak 
Hrvatskoga Akademskog Društva: »Bunjevac« u 
Zagrebu, izvorni dokumenti iz travnja 1927; Izvje- 
Štaj tajnika na redovitoj glavnoj godišnjoj skupštini 
Hrvatskog Akademskog Društva »Bunjevac« odr- 
žanoj dana 20. oktobra 1928., izvorni dokument iz 
1928; Originalna pisma Ivana Meštrovića. 


Lit.: Neven, 11-13/1918, Subotica; P. Pekić, Povi- 
jest Hrvata u Vojvodini, od najstarijih vremena do 
1929. godine, Zagreb, 1930; M. Evetović, Kulturna 
povijest bunjevačkih i šokakih Hrvata (rukopis); K. 
Bušić; Društveno, kulturno i političko organizira- 
nje bačkih Hrvata-Bunjevaca 1918.-1941. (Uloga 
bunjevačke elite u procesu nacionalne integracije i 
modernizacije hrvatske zajednice u Bačkoj), magi- 
starski rad, Filozofski fakultet Sveučilišta u Zagre- 
bu, Zagreb, 2005. 

K. Bušić 


HRVATSKO AKADEMSKO DRUŠTVO 
MATIJA GUBEC, studentska organizacija 
Hrvata u Subotici. Utemeljeno je 7. VI. 
1938. kao prva studentska udruga bačkih 
Hrvata nakon uvođenja diktature kralja 
Aleksandra 6. I. 1929. i zabranom rada or- 
ganizacija »plemenskoga imena«. 


fFrariiža 


Nakon stanovite demokratizacije Kra- 
ljevine Jugoslavije u drugoj polovini 1930- 
ih, pod utjecajem bačkih studenata u Zagre- 
bu okupljenih oko Marka Čovića, Hrvatske 
katoličke akcije i biskupa Lajče Budanovi- 
ća te u Bačkoj sve prisutnije Hrvatske se- 
ljačke stranke na čelu s Josipom Vukovi- 
ćem — Đidom, nacionalno svjesna skupina 
studenata subotičkoga Pravnoga fakulteta, 
koju su vodili Marko Horvacki i Lajčo Du- 
lić, pripremala je osnivanje nove hrvatske 
studentske organizacije. Kako je Pravni fa- 
kultet bio u sklopu beogradskoga sveučili- 
šta 1 u rukama unitarističkih krugova, orga- 
niziranje Društva teklo je sporo, u potaji 1 
bez većega uključivanja tadašnjih hrvat- 
sko-bunjevačkih prvaka, pa se dio elite 
okupljene oko HSS-a i Rimokatoličke cr- 
kve u početku bojao se da je riječ o još jed- 
noj u nizu podvala režimskih krugova. Na 
stranicama Subotičkih novina izašao je tada 
i kraći članak u kojem se kritički upozorava 
na početak rada nove studenske udruge. 


Osnivačka skupština Društva bila je 7. 
VI. 1938. Prvi predsjednik je bio Marko 
Horvacki, dopredsjednik Đuro Tomić, taj- 
nik Miroslav Stemmer, blagajnik Bela Bač- 

HRVATSKO AKADEMSKO DRUŠTVO MATIJA GUBEC 


vi upravnog odbora bili su Ivo Stantić, Tere- 
zija Dulić i Ivo Tikvicki, a nadzornoga od- 
bora Franjo Kujundžić, Lazo Vukov i Sti- 
pan Filipović. Uz studente okupljalo je i 
srednjoškolce te diplomce. Do Drugoga 
svjetskoga rata organiziralo je nekoliko vr- 
lo posjećenih predavanja. U akcijama Dru- 
štva prednjačio je agilni predsjednik Marko 
Horvacki, koji je, u suradnji s Markom Čo- 
vićem, već u siječnju 1939. bio jedan od 
glavnih organizatora Dana hrvatske knjige 
u Subotici. Subotičkoj su javnosti tada 
predstavljene knjige Matice hrvatske i Hr- 
vatskoga književnoga društva sv. Jeronima. 
Pokrovitelj skupa bio je biskup Budanović, 
a promocije su se održale u prostorijama 
Subotičke matice. 


Iz Čovićeve suradnje s Horvackim tije- 
kom 1938. i početkom 1939. godine rodila 
se i zamisao da se subotičkoj javnosti pred- 
stavi rad književnika Mile Budaka, čije su 
knjige o bunjevačkom životu, napose ro- 
man Ognjišta, bile posebno tražene. Hor- 
vacki je zato uime HAD-a Matija Gubec 
Marku Čoviću predao pozivno pismo za 
Budaka, a istodobno je stupio u kontakt sa 
subotičkim kulturnim i društvenim prvaci- 
ma kako bi se njegov dolazak što bolje pri- 
premio. Sam Budak radosno je prihvatio 
poziv Subotičana, o čemu svjedoči i Marko 
Čović: »Osim drugih dogovora i razgovora 
s prijateljima za vrijeme tih zimskih blag- 
dana (razgovora ugodnih o Božiću 1938.) 
predložio mi je i to da organiziram dolazak 
hrvatskog književnika i političara Mile Bu- 
daka u Suboticu. Predsjednik samoga dru- 
štva Matija Gubec Marko Horvacki dao mi 
jeipismeni poziv za jedno takvo gostova- 
nje. Radi toga sam i ja, odmah po povratku 
u Zagreb, razgovarao s Budakom o tome. 
Budak je bez okolišanja oduševljeno pri- 
stao, jer je htio doći i u izravni dodir s bač- 
kim Bunjevcima, pa da se tako konačno “iz- 
divane* bački Bunjevci s ličkim Bunjevci- 
ma«. O dolasku Mile Budaka izvijestile su i 
Subotičke novine 17.111. 1939.: »Dr. Mile 
Budak dolazi u Suboticu. Hrvatsko aka- 
demsko društvo Matija Gubec održat će 
svoj drugi plenarni sastanak na Blagovijest 
25-og ožujka ove godine u prostorijama Su- 
botičke matice u 5 sati poslijepodne. Na 

ovom sastanku održati će predavanje Dr. 
Mile Budak iz Zagreba o temi Hrvatska svi- 
jest kod Bunjevaca«. Subotičke su novine 
31.11. 1939. izvijestile i o uspjehu njego- 
vih predavanja u Subotici, Tavankutu i Đur- 
đinu te navele njegove riječi: »Došao sam 
među vas, draga hrvatska bunjevačka bra- 
ćo, da vidim kako osjećate, govorite i živite. 
Drago mi je da kod vas svuda nailazim na 
neizmjerno jedinstvo duha. Mnogi su od 
nas mislili da se vi ne osjećate Hrvatima, ali 
ja vidim da ste vi, kao i mi lički Bunjevci is- 
pod Velebita prema plavom Jadranu, srčika 
i srce Hrvata. Vi isto mislite, osjećate i go- 
vorite lijepom ikavicom kao i mi lički Bu- 
njevci. Vaša lijepa ikavica najbolje vas oda- 
je Hrvatima. Mi Bunjevci dali smo Hrvati- 
ma najbolje rodoljube i preporoditelje, kao 
što je Dr. Ante Starčević itd. Dr. Stjepan Ra- 
dić nije bio Bunjevac, ali je zato sve vas Bu- 
njevce skupio i unio među Hrvate«. Taj po- 
sjetne samo što je bio velik uspjeh članova 
HAD-a Matija Gubec nego je imao i simbo- 
ličko značenje zbog povezivanja svih Bu- 
njevaca. Imao je međutim i politički karak- 
ter, jerje tih godina, nakon povratka iz poli- 
tičkoga iseljeništva, i sam Mile Budak jed- 
nim dijelom podupirao političku borbu 
HSS-a predvođenoga Vladkom Mačekom. 
Kontakti s bačkim HSS-om i s ostalim gra- 
đanskim prvacima imali su važnu ulogu u 
zbližavanju i jačanju suradnje svih ograna- 
ka hrvatskoga naroda, pa su prvaci HSS-a, u 
želji da Budakove poruke o hrvatskom za- 
jedništvu dopru do što većega broja ljudi, i 
organizirali predavanja u Tavankutu i Đur- 
đinu. O tome svjedoči Budak, ali i Čović, 
koji je poslije zabilježio Budakova razmi- 
šljanja i svoje dojmove: »Hrvatski su sveu- 
čilištarci iz Subotice sa svojim društvom 
Matija Gubec organizirali sve što je bilo po- 
trebno za Budakovo gostovanje u Suboti- 
ci... Glavno je predavanje održano na Bla- 
govijest 1939. u dupke punoj dvorani Mati- 
ce subotičke. Onda je glavno vodstvo subo- 
tičkoga HSS-a organiziralo još dva preda- 
vanja, zapravo političke javne skupštine, u 
subotičkoj okolici, i to u najjačim hrvat- 
skim naseljima Tavankutu i Đurđinu. Tamo 
seje i dogodilo to da su naši seljaci ne samo 
oduševljeno aklamirali samoga Budaka ne- 

go mu govorili i to da je on veći mačekovac 
od Mačeka«. Nakon uspostave Banovine 
Hrvatske, u koju tada, unatoč željama bač- 
kih Hrvata, nisu ušle i Subotica i njezina 
okolica, hrvatsko-bunjevačke organizacije 
i ugledni pojedinci, a među njima i članovi 
HAD-a Matija Gubec, nastavili su politič- 
ku borbu za pripajanje Bačke Banovini Hr- 
vatskoj. Tu je borbu prekinuo Drugi svjet- 
ski rat. 

Nakon ponovnoga priključenja Bačke 
Madžarskoj mnogi mladi bunjevački Hrva- 
ti odlaze u NDH, među njima i Marko Hor- 
vacki. Međutim, HAD Matija Gubec nasta- 
vio je djelovati i za vrijeme madžarske vla- 
sti, ali u znatno manjem opsegu. Poput veći- 
ne subotičkih hrvatskih društava djelovalo 
je u prostorijama Hrvatskog prosvjetnog 
doma. Dio članova uključio se pak u borbu 
protiv madžarskih vlasti. 


Ubrzo nakon završetka rata, u rad Dru- 
štva se uključuje 245 članova, što je bila go- 
tovo cjelokupna hrvatska akademski obra- 
zovana mladež u Subotici i okolici. Najagil- 
niji u radu Društva bio je subotički odvjet- 
nik Grgo Skenderović, kojije vodio i izvan- 
rednu skupštinu 4. VI. 1945. Na njoj je iza- 
brana nova uprava: predsjednik Lajčo Fili- 
pović, dopredsjednik Ivan Milanković, taj- 
nice Alojzija Milodanović i Krista Križano- 
vić, pročelnik za sekcije Grgo Skenderović 
i njegov zamjenik Mato Brčić Kostić; čla- 
novi upravnoga odbora bili su Albe Rudin- 
ski, Ivan Vuković, Mića Skenderović, Ma- 
tija Poljaković, Bolto Dulić i Amalija Kule- 
šević, dok su nadzorni odbor činili Vojislav 
Stipančević, Ljudevit Vujković Lamić i Gr- 
go Prćić. Društvo se sastajalo u prostorija- 
ma Pučke kasine. Poput ostalih hrvatskih 
udruga u Subotici, Društvo je djelovalo tek 
nekoliko godina poslije rata, što, među 
ostalim, koincidira i sa slabljenjem pozicija 
hrvatsko-bunjevačkih kadrova u strukutra- 
ma gradskih partijskih vlasti, ali i konfisci- 
ranjem zgrade Pučke kasine. 


Izvor: Privatna pismohrana Milke Filipović-Ljubić 
iz Subotice. 


Lit.: Subotičke novine 1938.-1939; M. Hć., Povo- 
dom osnivanja Hrvatskog akademskog ruštva 
»Matija Gubec«, Klasje naših ravni , br. 5, Suboti- 
ca, 1938; M. Evetović, Kulturna povijest bunjevač- 


kih i šokačkih Hrvata (rukopis); Szabadka Pa- 
licsfiirdo utmutatoja, b. m., 1943; Slobodna Vojvo- 
dina, Subotica, 6. VI. 1945; M. Čović: Nejugosla- 
venska Jugoslavija i Hrvati, Miinchen-Barcelona, 
1975; M. Čović, Bački Bunjevci i Šokci na hrvats- 
koj varijanti, Hrvatska revija, 26, Barcelona, 1976; 
M. Čović, Nacionalizam moje generacije: Pregršt 
malih sjećanja na velike dane, Hrvatska revija: 
Jubilarni zbornik 1951.-1975., Barcelona, 1976; K. 
Bušić, Društveno, kulturno i političko organizira- 
nje bačkih Hrvata-Bunjevaca 1918.-1941. (Uloga 
bunjevačkih elita u procesu nacionalne integracije 
i modernizacije hrvatske zajednice u Bačkoj), Filo- 
zofski fakultet Sveučilišta u Zagrebu, magistarski 
rad, Zagreb, 2005; B. Ištvančić, O uvođenju hrvat- 
skog jezika 50-ih godina XX. stoljeća : prisjećanje 
Marka Horvackog Palivukova, Klasje naših ravni, 
9-10/2007, Subotica. 

K. Bušić 


HRVATSKO CRKVENO PJEVAČKO 
DRUŠTVO SVETE CECILIJE, subotič- 
ki zbor koji je djelovao tijekom 1930-ih. 
Osnovan je pod utjecajem cecilijanskoga 
pokreta, kojije od XIX. st. nastojao obnovi- 
ti katoličku crkvenu glazbu njegovanjem 
gregorijanskoga korala, crkvenih pučkih 
pjesama, instrumentalne, a osobito orgulj- 
ske glazbe te znanstvenim istraživanjem cr- 
kvene glazbe. Ime je dobio po sv. Ceciliji, 
zaštitnici glazbe. Pokret se osobito proširio 
1870.-1920., kada je i u Hrvatskoj 1907. 
osnovano Cecilijansko društvo u Zagrebu. 
Nakon toga pokretu se priključuju mnogi 
hrvatski glazbenici i osnivaju se mnogo- 
brojne podružnice u hrvatskim župama, pri 
čemu je težište hrvatskoga cecilijanskoga 
pokreta stavljeno na nacionalne osnove te 
su se potiskivale skladbe stranoga porijekla 
i stvarale nabožne pjesme u narodnom duhu 
ina dijalektu. 


Djelovanje ovoga društva u Subotici ni- 
je dovoljno istraženo. Poznato je da je zbo- 
rovođa bio odvjetnik Matej Jankač, koji je 
još od početka 1920-ih aktivan u Hrvat- 
skom prosvjetnom društvu Veven, a kasnije 
iu Hrvatskom pjevačkom društvu Neven. 
Društvo je svojim programom crkvenih 
pjesama redovito uveličavalo različite cr- 
kvene svetkovine. Među članicama su bile: 
Ana Skenderović, Matija Skenderović, 
Klara Peić, Giza Vukov, Bela Tikvicki i dr., 
od kojih su mnogi u poslijeratnom razdo- 
blju bili aktivni u glazbenom životu u Subo- 

tici, a osobito u glazbenom ansamblu Hr- 
vatskoga narodnoga kazališta te opere, koja 
je djelovala 1951.-54. 


Izvor: Historijski arhiv Subotica: F:47. IV 3389/ 
1933. 


Lit.: Subotičke novine, 31. V. 1940, Subotica; Opći 
religijski leksikon, Zagreb, 2002. 
S. Mačković 


HRVATSKO DRUŠTVO ZA POMOĆ 
UČENICIMA BELA GABRIĆ, potporno 
društvo iz Subotice. Utemeljeno je u srpnju 
2002. radi pružanja novčane i druge pomoći 
učenicima i studentima hrvatske manjinske 
zajednice u Srbiji. Svoju djelatnost ostvaru- 
je dodjeljujući jednokratne ili višemjesečne 
pomoći učenicima srednjih škola i studenti- 
ma — pripadnicima hrvatske narodnosti — 
koji se školuju u Republici Srbiji. Društvo 
radi i na materijalnom pomaganju i pobolj- 
šanju uvjeta školovanja darovite djece 1 
omladine. Najveći dio financijskih sredsta- 
va koje Društvo dodjeljuje kao jednokratnu 
pomoć osigurava se iz gradskoga proračuna 
Subotice, dok se neznatan dio pribavi na 
druge načine. Posljednjih godina Društvo 
predlaže povjerenstvu Grada Subotice stu- 
dente hrvatske nacionalnosti za dobivanje 
gradske stipendije. Predsjednici su Društva 
Marko Sente (2002.-06.) i Tomislav Kujun- 
džić (od 2007.), a sjedište mu je pri župi sv. 
Roka. . 

K. Čeliković 


HRVATSKO FISKULTURNO DRU- 
ŠTVO GRAĐANSKI, subotički sportski 
klub. Nakon Drugoga svjetskoga rata, pre- 
ma smjernici Inicijativnoga odbora za raz- 
voj sporta Vojvodine, dotadašnja su sport- 
ska društva ukinuta i pristupilo se formal- 
nomu organiziranju novih, pri čemu su ne- 
rijetko bile sugerirane i promjene dotadaš- 
njih naziva. Tako su članovi prijeratne 
Bačke 26. V. 1945. osnovali Hrvatsko fis- 
kulturno društvo Građanski, koje je već 7. 
III. 1946., također prema nalogu vlasti, pro- 
mijenilo ime u Fiskulturno društvo S/obo- 
da. U poletnoj poslijeratnoj atmosferi Dru- 
štvo je imalo mnogobrojne sekcije: nogo- 
metna, atletska, ženski rukomet, odbojkaš- 
ka, košarkaška, teniska, kuglaška, boksač- 
kaišahovska. 

Pozivnica HFD-a Građanski za čajanku 1946. 


Nogometni je klub odigrao više prija- 
teljskih utakmica, a prva važnija bila je 
1946. protiv zagrebačkoga Metalca (1:4), a 
poslije is beogradskim Partizanom (1:1). 
Gradskoga rivala Spartaka uvjerljivo je po- 
bijedio u oba prijateljska susreta (1945. — 
3:0; 1947 — 3:1). U regionalnom razigrava- 
nju za prvo poslijeratno klupsko nogomet- 
no prvenstvo (1946./47.) klub se natjecao s 
drugim momčadima iz Subotice, Sente, 
Sombora i Bačke Topole. Sloboda je bila 
najbolja, ali je prvenstvo poništeno, a u po- 
novljenom prvenstvu mjesni rival Spartak 
bio je najuspješniji (Spartak je postao prvo- 
ligaš pobjedom nad novosadskom Slogom). 
Tako se klub te prve sezone umjesto u Prvoj 
ligi natjecao u Sjevernoj skupini Srpske li- 
ge. U njoj mu je, iako je imao odličnu ekipu, 
naslov prvaka opet izmaknula: novosadska 
Sloga (današnja Vojvodina) osvojila prvo 
mjesto, a Sloboda je dijelila drugo mjesto s 
pančevačkim Dinamom. U prvenstvu 
1947./48. klub je opet bio drugi, iza Srema 
iz Srijemske Mitrovice. Uskoro je u kvalifi- 
kacijama za novoformiranu Drugu ligu u 
Šapcu odlučujuću utakmicu s tamošnjom 
Mačvom klub izgubio u režiranoj utakmici 
(poništenje ispravnoga gola, nekažnjeno 
ozljeđivanje četiri klupska igrača i dr.). Je- 
senski dio prvenstva u novoformiranoj Je- 
dinstvenoj ligi Srbije klub je 1948. završio 
u vrhu. Međutim, svršetak natjecanja nije 
dočekao. Nakon što su gradske vlasti neu- 
spješno činile pritisak na prelazak nogome- 
taša ovoga kluba u favorizirano Sportsko 
društvo željezničara Spartak, Društvo je 
odlukom vlasti raspušteno u tijeku proljet- 
ne nogometne sezone 6. IV. 1949. Nakon 
toga veći je dio nogometaša prešao u Spar- 
tak, koji je trebao reprezentirati subotički 


nogomet, dok je manji dio nastavio igrati u 
Bratstvu i Tekstilcu. 

S ukidanjem Društva prestale su raditi i 
druge sportske sekcije, među kojima su se 
svojim rezultatima izdvajale atletska (vodi- 
li suje Jakov Kopilović i Ljudevit Vujković 
Lamić Moco) te ženska rukometna, čiji su 
članovi nastavili sportsku karijeru u Spar- 
taku. 


Lit.: Slobodna Vojvodina, br. 1, Subotica, 31. V. 
1945; »Bačka« 1901-1971 Subotica, ur. P. Dulić, 
Subotica, 1971; Fudbalski klub Bačka 1901-1991, 
ur. Ž. Inić, Subotica, 1991; Sportske subotičke novi- 
ne, br. 7, Subotica, 20. II. 1996; Fudbalski klub 
»Bačka« 2001, ur. Ž. Inić, Subotica, 2001. 

S. Bačić 


HRVATSKO IZDAVAČKO DRUŠTVO 
—>HRID 


HRVATSKO KAZALIŠTE PEČUH, je- 
dini profesionalni hrvatski teatar izvan gra- 
nica Republike Hrvatske. Suradnja dana- 
šnjega ravnatelja Antuna Vidakovića i LA- 
szla Bagossyja u pečuškome Ljetnom kaza- 
lištu, a zatim iu Malom kazalištu, rezultira- 
laje zamišlju o stvaranju hrvatskoga profe- 
sionalnoga kazališta. Presudan korak u to- 
me bilo je uprizorenje Krležina Kraljeva 
1989. Početkom 1992. osnovan je Hrvatski 
odjel unutar Maloga kazališta u Pečuhu, a 
službeno 8. V. 1992. u budimpeštanskom 
Vigszinhazu, izvedbom Brešanove Pred- 
stave Hamleta u selu Mrduša Donja, ob- 
znanjeno je kako Hrvati u Madžarskoj ima- 
ju svoje kazalište, osnovano u pravom povi- 
jesnom trenutku kao odgovor na nove dru- 
štvene i političke izazove. U daljnjim dje- 
latnostima potporu mu je davalo osječko 
Hrvatsko narodno kazalište i njegov tada- 
šnji ravnatelj Zvonimir Ivković. Od tada je 
ono, što samostalno, što koprodukcijski, 
ostvarilo pedesetak predstava, koje su redo- 
vito prikazivane u odgojno-obrazovnim 
ustanovama i naseljima gdje obitavaju Hr- 
vati u Madžarskoj. 


Od 1995., nakon ukinuća Maloga kaza- 
lišta, Hrvatsko kazalište postaje samostal- 
no. Djeluje u veoma teškim uvjetima, u sku- 
čenim prostorijama (Anina ulica 17), bez 
proračunske potpore. Oslanja se na profesi- 

onalne glumce izredova hrvatske zajednice 
u Madžarskoj (Stipan Đurić, Jozo Matorić, 
Slaven Vidaković) i na nekoliko profesio- 
nalnih glumaca iz Hrvatske te na dvadese- 
tak izvrsnih glumaca amatera. Jedan je od 
redatelja i Stipan Filaković ml. Zahvaljuju- 
ći njihovu ustrajnomu radu Hrvatsko je ka- 
zalište postalo važnom sastavnicom kultur- 
noga života grada Pečuha i Hrvata u Ma- 
džarskoj. Svojom uzornom djelatnošću 1 
privlačnom snagom 
pridobilo je mnogo- 
brojne poklonike. 
Kao ustanova od ne- 
procjenjive je va- 
žnosti za očuvanje 


nacionalne  samo- 
bitnostiinjegovanje 
materinske riječi. 


Kazalište je i na- 
kladnik više knjiga 
prijevoda. 


Zgrada Hrvatskoga 
kazališta Pečuh 


U slijedu izvedaba ističu se komadi: 
Rastatkinja i Katica A. Karagića, Dva bila 
gavrana 1. Petreša, Mujičić-Senker-Jurani- 
ćev Fritz i pjevačica, Osvajanje kazališta 
D. Jelačića Bužimskoga, Osobne stvari N. 
Cowarda, bačkim okolnostima prilagođeno 
Klupko P. Budaka, Božićna bajka M. Mati- 
šića, Čaruga I. Kušana, Vrtić kod stare koze 
P. Kovača, pasijska igra Muke Gospodina 
našega Isusa Krista, Mein Kampf G. Tabo- 
rija, Wasserman-Leigh-Darionov Čovjek iz 
Manche, Pacijent doktora Freuda M. Ga- 
vrana, Gogoljevi Luđakovi zapisi, Moličre- 
ovi Škrtac i Umišljeni bolesnik te Shake- 
speareov Macbeth. 


Lit.: A. Vidaković, Mlado kazalište u Aninoj ulici, 
Hrvatski kalendar 2000, Budimpešta, [1999]; D. 
Šokčević, Osvajanje kazališta, Pečuh, 2002; B. Pa- 
vić-Blažetin, Osvajanje kazališta, Hrvatski kalen- 
dar 2003, Budimpešta [2002]; B. Pavić-Blažetin, 
Jedna uspješna pučka komedija na pozornici Hr- 
vatskoga kazališta, Hrvatski kalendar 2005, Bu- 
dimpešta [2004]; http://horvatszinhaz.hu 

Ž. Mandić 

HRVATSKO KNJIŽEVNO DRUŠTVO 
SV. JERONIMA (Hrvatsko književno 
društvo sv. Ćirila i Metoda), katoličko 
književno društvo sa sjedištem u Zagrebu. 
Utemeljeno je 1867. pod imenom Društvo 
sv. Jeronima na inicijativu prvoga zagre- 
bačkoga nadbiskupa kardinala Jurja Hauli- 
ka (1788.-1869.) radi promicanja pučke 
prosvjete. Pravila Društva odobrilo je Nam- 
jesničko vijeće dalmatinsko-hrvatsko-sla- 
vonsko 27. III. 1868., čime je i počeo nje- 
gov rad. Iako je bilo osnovano u okrilju Ka- 
toličke crkve, Društvo je trebalo izdavati 
knjige o različitim temama važnima za op- 
će dobro. Tako je, uz nabožne knjige, objav- 
ljivalo i knjige s temama iz povijesti, gos- 
podarstva, zdravstva i prirodnih znanosti. 
Nakon Prvoga svjetskoga rata Društvo pos- 
taje glavnim okupljalištem hrvatskoga ka- 
toličkoga laikata. Prvotna mu se svrha pro- 
širuje s pučko-religioznoga i na književno- 
znanstveno područje, a svojim je gospodars- 
kim izdanjima obavljalo važnu ulogu u pros- 
vjećivanju seoskoga puka. God. 1936. mi- 
jenja ime u Hrvatsko književno društvo sv. 
Jeronima, a 1946., pod pritiskom komuni- 
stičkih vlasti, u Hrvatsko književno društvo 
sv. Ćirila i Metoda, nakon čega je i njegova 
djelatnost ograničena na vjerske sadržaje. 
Od 1990-ih izdaje vjerska, književna i povi- 
jesna djela, a 1996. ponovno vraća staro 
ime HKD sv. Jeronima (koje je, inače, još i 
u komunističko doba stavljalo na korice i 
impresume svojih izdanja). 

Isprva je Društvo okupljalo samo člano- 
ve u središnjoj Hrvatskoj i Slavoniji, no 
ubrzo se proširilo ina Dalmaciju i Istru, ana 
kraju i na Hrvate u Bosni i Hercegovini, 
Gradišću, Bačkoj i Banatu, okupljajući tako 
članove i suradnike iz svih krajeva Monar- 
hije u kojima su živjeli Hrvati. U razdoblju 
prije početka Prvoga svjetskoga rata među 
članovima i pokroviteljima Društva bilo je 
mnogo ljudi koji su bili veliki prijatelji bač- 
kih Hrvata, primjerice zagrebački nadbi- 
skup Antun Bauer te biskupi Josip Juraj 
Strossmayer i Juraj Dobrila. U Društvu su 
bili aktivni i hrvatski povjesničari Rudolf 
Horvat i Vjekoslav Klaić, koji su promicali 
povijesne veze bačkih Hrvata s Hrvatskom. 
U tome posebnu važnost ima trosveščano 

izdanje Vjekoslava Klaića Opis zemalja u 
kojima obitavaju Hrvati (1880.-83.), u ko- 
jem među Hrvatima izvan Trojedne Kralje- 
vine opisuje i bačke Bunjevce i Šokce. 

Prvi kontakti Društva s Hrvatima u 
ugarskom Podunavlju uspostavljeni su 
praktično na samom početku njegova po- 
stojanja. Već 1869. Društvo šalje knjige Bo- 
zi Šarčeviću u Suboticu i Ivanu Antunovi- 
ću, tada kanoniku, u Kalaču, a 1873. šalju se 
knjige i za nadbiskupski konvikt, tj. sjeme- 
nište, u Kalaču. Nekoliko godina poslije 
počinje organiziranje povjerenstava i čla- 
nova Društva u samoj Bačkoj. Već 1878. u 
Bačkoj je prvim povjerenikom Društva po- 
stao Đuro Balog, župnik kanonik/podarhi- 
đakon u Baču, koji je živo zagovarao hrvat- 
stvo bačkih Bunjevaca i Šokaca te ih je že- 
lio što čvršće povezati s Hrvatskom. Sljede- 
ćih godina raste broj povjerenika i članova, 
pa je 1882. Bartol Matković, gimnazijski 
vjeroučitelj u Subotici, u jeronimskoj Dani- 
ci objavio da je Društvu osigurao 30 novih 
članova te obećao da će ih »još više pribavi- 
ti, a time jače probuditi opću naobrazbu i 
narodnu svijest svoga naroda«. 


God. 1910. u Bačkoj Društvo ima 8 po- 
vjerenika i više od 200 članova: u Baču (po- 
vjerenik Gjuro Šušterić, krojač), Ruskom 
Krsturu (madž. Bacskeresztur, povj. Đuro 
Bindas, kapelan), Baji i Boršodu (povj. fra- 
njevački samostan), Fancagi (povj. Stjepan 
Grgić, poljodjelac), Bajmoku (povj. Mate 
Stantić), Budimpešti (povj. Dragutin Un- 
ger, pomoćnik ravnatelja Ureda kraljevsko- 
ga hrvatsko-slavonsko-dalmatinskoga mi- 
nistarstva) i Subotici (povj. Pavao Kujun- 
džić, gimnazijski vjeroučitelj). Najveći broj 
članova bio je iz Subotice, među njima 1 
mnogobrojni uglednici te institucije: Roko 
Budinčević, posjednik; Grgo Dulić Gje- 
min; Petar Dulić, posjednik; Marko Dulić, 
posjednik; Marko Dulić Lukin, blagajnik 
Pučke kasine; Lorija Gabrić, posjednik; 
Mate Horvacki; Marijan Jaramazović; 
Marko Jurić; Boldo Kulundžić; Jakov Kun- 
tić; Marija Križanović; Antonija Kopilović; 
fra Jesse Kujundžić; fra Silverij Lipošino- 
vić, gvardijan; Ivan Malagurski Josipov, 
predsjednik Poljodjelske banke; Đuro Ma- 
mužić; Veco Mamužić, kanonik; Nikola 


Matković, posjednik; Josip Mačković, po- 
sjednik; Mijo Mandić, učitelj; Staniša Mač- 
ković, činovnik; Pero Mačković, posjed- 
nik; Maća Malagurski, posjednik; Marija 
Malagurski, rođ. Sudarević; Joso Mamu- 
žić; Stjepan Mukić, crkveni pjevač; Felix 
Pančić, posjednik; Jakov Pančić, posjed- 
nik; Pučka kasina; Ive Prćić, posjednik i 
predsjednik Pokopnoga Društva sv. Ivana; 
Beno Poljaković, činovnik; Toma Pandžić, 
poljodjelac; Kata Prćić; Miško Prćić, po- 
sjednik; Antun Prćić Ješkov; Veco Pandžić, 
posjednik; Adam Patarić; Joso Romić; Ivan 
Skenderović Lešin, posjednik; Ivan Stan- 
tić; Grgo Stražarković, poljodjelac; Antun 
Stantić, posjednik; Stjepan Stantić, posjed- 
nik; Barna Vidaković, posjednik; Nikola 
Vujković i Ivan Zelić. 

U razdoblju 1880.-1910. među bačkim 
Hrvatima razdijeljeno je više od 10 000 iz- 
danja Društva. Knjige su darovane mnogo- 
brojnim uglednicima, za koje se znalo da će 
ih prosljeđivati dalje u prave ruke, pa je, pri- 
mjerice, samo 1911. Lajčo Budanović, tada 
kapelan u Novom Sadu, dobio 60 knjiga; 
Grga Čović, poljodjelac iz Subotice, tako- 
đer 60 knjiga; Josip Bersetić, župnik u Son- 
ti, 100; Bolto Agatić, kapelan u Somboru, 
100; Petar Evetović, kapelan u Gari, 100; 
Emil pl. Gebauer, ljekarnik u Baču, 100; 
Mate Stantić iz Bajmoka 100 i Blaško Ra- 
jić, tada kapelan u Subotici, 100 knjiga. 
Mnoge su čitaonice ugarskih Hrvata bes- 
platno dobivale knjige, primjerice 1912. 
Društvo je Čitaonici u Baji poslalo 35 knji- 
ga, Pučkoj knjižnici u Subotici 20, a Pučkoj 
knjižnici u Aljmašu 154 komada različitih 
knjiga. 

Nakon Prvoga svjetskoga rata broj pov- 
jerenika i članova Društva iz Bačke raste, 
pa se do 1920. broj članova popeo na više 
od 700. God. 1921. urednikom izdavaštva 
Društva postao je Josip Andrić, koji je tu 
dužnost obavljao sve do 1946. S njegovim 
stupanjem na tu funkciju Društvo je postalo 
središtem okupljanja bačkih Hrvata u Za- 
grebu. Uspostavio je suradnju sa Subotič- 
kom maticom odmah nakon njezina osniva- 
nja 1933. Na svečanoj sjednici 11. VII. 
1937. Subotička matica izabrala je dr. Fer- 
du Rožića, tadašnjega predsjednika Dru- 

štva sv. Jeronima, za prvoga počasnoga 
predsjednika. Društvo je i nakon Prvoga 
svjetskoga rata redovito darovalo knjige pa 
su, primjerice, 1921. knjige poslane Bunje- 
vačkoj čitaonici u Subotici, a 1923.1 Bunje- 
vačkom kolu u Somboru. 

Društvo je, uz Danicu (od 1870.) izme- 
đu dvaju svjetskih ratova izdavalo još neko- 
liko časopisa: Obitelj, Naša Gospa Lurd- 
ska, Mala mladost i Hrvatska prosvjeta. Po- 
sebice je u Obitelji, koju je pokrenuo i stal- 
no uređivao Josip Andrić, bilo puno teksto- 
va o bačkim Hrvatima. On je bio i glavni 
pokretač djelovanja Pododbora subotičke 
Hrvatske kulturne zajednice, koji je 1938. 
osnovan u Zagrebu, a 1940. preimenovan je 
u Društvo bačkih Hrvata. Djelovanje toga 
društva bilo je usko vezano uz Društvo sv. 
Jeronima, koje mu je pružalo potporu, po- 
najprije osiguravajući prostor za sastanke, 
pa su se potkraj 1930-ih mnogobrojni čla- 
novi Društva bačkih Hrvata počeli pojavlji- 
vati kao autori članaka i književnih djela u 
svetojeronimskim izdanjima, poput Marka 
Čovića, Ante Jakšića, Josipa Andrića, Alek- 
sandra Kokića, Ante Sekulića, Stipe Bešli- 
nai Marina Radičeva. 


Od bačkih Hrvata najviše je vlastitih 
djela u svetojeronimskim izdanjima obja- 
vio sam Josip Andrić (Hrvatsko uzor-selo, 
1922.; Žito u svjetskom gospodarstvu, 
1927.; U Kristovoj domovini, 1931.; Hrvati 
u Irskoj, 1932.; Na zelenom otoku, 1932.; 
Crna velevlast, 1935.; Srijemske elegije, 
1939.). Uz njegovu potporu 1939. Blaško 
Rajić objavio je zbirku pripovjedaka Bu- 
njevčice u 25 000 primjeraka. Posebice je 
važno bilo objavljivanje knjižice Marka 
Čovića i Aleksandra Kokića Bunjevci i Šok- 
ci 1939., koja je također tiskana u 25 000 
primjeraka te je pomogla da domovinski 
Hrvati upoznaju kulturni i politički život 
svojih sunarodnjaka u Bačkoj. Tijekom 
Drugoga svjetskoga rata nastavlja se surad- 
nja bačkih Hrvata i Društva: Josip Andrić 
objavio je knjige Irska 1941., Apostol Hr- 
vatske I-II 1941. i 1942. te Velika ljubav 
1942.; objavljen je roman Ante Jakšića Ša- 
na se udaje 1943. (75 000 primjeraka) te 
pjesme Aleksandra Kokića Obasjane braz- 
de 1944. (11 500 primjeraka). 


189 


HRVATSKO KNJIŽEVNO DRUŠTVO 


DETKILINIKETI 


JE ani Hui amika 


m 


T. Vereš, Razmišljanja jednog kršćanina, 
HKD sv. Jeronima, Zagreb, 2000. 


Nakon stvaranja komunističke Jugosla- 
vije rad je Društva bio otežan, ali je i tada 
nastavljena suradnja s bačkim Hrvatima, pa 
se u jeronimskoj Danici za 1946. navodi da 
je te godine Blaško Rajić bio jedini počasni 
član Društva. Nove vlasti nisu sa simpatija- 
ma gledale na djelovanje Društva, pa su se 
njegove aktivnosti sporo obnavljale. Sama 
Danica bila je vrlo popularna među bačkim 
Hrvatima, osobito u poslijeratno vrijeme, 
kad nisu imali vlastita kalendara. God. 
1968. Društvo je pokrenulo časopis Maru- 
lić, koji je označio nov zamah u djelovanju. 
U tom su časopisu objavljivali i objavljuju i 
mnogobrojni bački Hrvati: Ante Sekulić (1 
pod pseudonimom Tin Kulić), Tomo Vereš 
(i pod pseudonimom Tome Rundovčanin), 
Ante Jakšić, Lazar Ivan Krmpotić, Bela Gab- 
rić, Jakov Kopilović, Juraj Lončarević, 
Marko Vukov, Ivo Prćić ml., Josip Temuno- 
vić, Marija Zaić Kubatović, Lajčo Perušić, 
Tomislav Vuković, Slaven Bačić (i pod pse- 
udonimima Bruno Skenderović, V.H., 
V.H.B), Tomislav Žigmanov i dr. Također 
su i drugi autori pisali o Hrvatima u Bačkoj i 
Madžarskoj, poput Đure Vidmarovića, En- 
vera Čolakovića i dr. Od 1969. Društvo iz- 
daje časopis za duhovnu glazbu Sveta Ceci- 
lija, u kojem se objavljuju i prinosi bačkih 
Hrvata sakralnoj glazbi. Među novijim 
posebnim izdanjima Društva nalaze se i 
pjesme Rasuto vlaće Matije Dulić iz 1988., 

pjesme Moje tuge Marge Stipić iz 1989. te 
Razmišljanja jednog kršćanina Tome Vere- 
ša iz 2000. 
Lit.: Ljetopis i imenik književnog društva sv. Jeroni- 
ma u Zagrebu za godinu 1906., Zagreb, 1907; A. 
Poljaković, Uloga Hrvatskog književnog družtva u 
narodnom preporodu bačkih Hrvata, Klasje naših 
ravni, 1/1943, Zagreb; J. Buturac, 100 godina 
(1868.-1968.) Hrvatskog književnog društva sv. Je- 
ronima/Sv. Ćirila i Metoda, Zagreb, 1969; B. Gab- 
rić, Suradnja dra Josipa Andrića s Hrvatima u Bač- 
koj, u: Dr. Josip Andrić : 1894-1967: zbornik, Za- 
greb, 1971; Trideset godišta časopisa Marulić 
(1968.-1997.), Marulić (posebno izdanje), 1998 
(36), Zagreb. 

R. Skenderović 


HRVATSKO KULTURNO DRUŠTVO, 
poslijeratna subotička udruga utemeljena 
10. IV. 1946. Sjedište društva bilo je u Ha- 
rambašićevoj 4, a tajnik je bio Marko Hor- 
vacki. Prema izvještaju o radu za mjesec li- 
stopad 1946., koji je potpisao Ivan Cvijin, 
imalo je sekcije za književnosti znanost, za 
održavanje narodnih običaja 1 igara, literar- 
nu, diletantsku i pjevačku sekciju. Na sa- 
stanku literarne sekcije u listopadu 1946. 
održana je rasprava o dijalektima pred oko 
40 članova Društva, dok je na »tradicional- 
nom kolu« bilo nazočno 350 osoba, »veći- 
nom članova društva«. Članovi folklornog i 
glazbenog odjela imali su zapažene koncer- 
te narodnih pjesama i igara Hrvata iz Vojvo- 
dine 21. V. 1947. u Beogradu, a zatim i u 
Novom Sadu, koji su izuzetno dobro pri- 
mljeni kod publike i stručne kritike, o čemu 
je izvještavao i središnji tisak. Priredba s 
pjevačkim i kazališnim programom održa- 
najei17. VIII. 1947. u Subotici. Poznato je 
da mu je u prosincu 1946. gradski Narodni 
odbor Subotica dodijelio jedan glasovir iz 
Općenarodne imovine. Aktivan je bio i 
književni odjel koj je priređivao promocije 
i književne večeri s raspravama, a među 
gostima bio je i Ivo Andrić potkraj 1946. 
Društvo je imalo svoj mjesečni časopis Nji- 
va, čiji se prvi broj pojavio s nadnevkom 1. 
I. 1947., ali idući, unatoč pripremama, nije 
izašao. Društvo je organiziralo i veći broj 
predavanja, npr. Mato Brčić Kostić izlagao 
jeoatomskoj bombi, Julije Šoltić o književ- 
nosti bačkih Hrvata i dr. Iz sačuvane kore- 
spondencije vidljiva je suradnja Društva s 

Hrvatskim prosvjetnim domom (danas 
HKUD Vladimir Nazor) iz Sombora. Druš- 
tvo je bilo pravni sljednik Hrvatskoga pjev- 
ačkog društva Neven. 


minarini ia uind ievkiipi 
LE I4 


ISKAZNICA | 


Iskaznica Hrvatskog kulturnog 
društva u Subotici 


U sklopu partijske politike zatvaranja 
hrvatskih kulturnih udruga Društvo je uki- 
nuto rješenjem Ministarstva unutarnjih po- 
slova od 17. II. 1950. U Historijskom arhi- 
vu u Subotici nalazi se građa toga društva, 
alije sačuvano samo devet predmeta. 

Izvor: Historijski arhiv Subotica, F:225. Hrvatsko 
kulturno društvo — Subotica (1946-1950); 1946- 


1947: F:52.14/1946; F:68. GNO III 5404/1946, br. 
56348. 


Lit.: J. Popov, Narodni front u Vojvodini 1944- 
1953, Novi Sad, 1986; N. Zelić, Njiva i parlog, Hr- 
vatska revija, 2/2008, Zagreb. 

S. Mačković 


HRVATSKO KULTURNO DRUŠTVO 
—Hrvatsko kulturno društvo August Senoa 


HRVATSKO KULTURNO DRUŠTVO 
AUGUST ŠENOA, kulturna udruga iz Čo- 
noplje. Mjesna predratna kulturna udruga 
Bunjevačka kasina počela je raditi već u 
drugoj polovini 1945., ali je u početku bila 
suočena s kadrovskim problemima jer je 
Ilija Džinić, osnivač i glavni organizator 
gotovo svih aktivnosti, prisilno umirovljen 
1942. te se preselio u Sombor. U novu upra- 
vu 1945. izabrani su: Martin Lončar, pred- 
sjednik, Stipan Berleković, tajnik te devet 
članova upravnoga odbora — Antun Kuba- 
tović, Savo Kovačević, Antun Požarković, 
Stipan Probojčević — Sursum, Franjo Jozić, 
Stipan Probojčević, Ilija Berleković, Antun 
Berleković i Ivan Kubatović. Tom je prigo- 


dom promijenjen i naziv društva u Hrvat- 
sko kulturno društvo, a početkom 1950-ih 
ono je postalo Hrvatsko kulturno društvo 
August Šenoa. Društvo je nakon Drugoga 
svjetskoga rata nastavilo aktivnosti kojim 
se bavilo prije rata i koje su bile prihvaćene 
i od građana, posebno Veliko bunjevačko 
prelo te rad dramske sekcije. Obnovi prela 
poklonjena je posebna pozornost, jer je još 
od osnivanja Bunjevačke čitaonice (poslije 
Bunjevačka kasina) potkraj 1920. s uspje- 
hom organizirano svake godine, ukupno 21 
put. Prelo je prvi put nakon rata organizira- 
no na Marindan 2. II. 1946., a s uspjehom se 
organiziralo i idućih godina. Djelatnost 
dramske sekcije Društva bila je iznimno 
bogata i uspješna i tekla je cijele godine. 
Publika je s velikom pozornošću pratila 
predstave, što je dodatno motiviralo izvo- 
đače. Pripremana su i veća kazališna djela u 
dva ili tri čina, a izvodila su se više puta 
pred domaćom publikom i na gostovanji- 
ma: Dva bila gavrana (Ivan Petreš), Katica, 
Kasina, Zloba (Antun Karagić), Svet (Bra- 
nislav Nušić), Školski nadzornik, Izbiračica 
(Kosta Trifković), Šaran (Ivo Andrić) i dr. 
Društvo je u selu organiziralo i gostovanja, 
među ostalim i Hrvatskoga narodnoga ka- 
zališta iz Subotice i Narodnoga pozorišta iz 
Sombora. 


Izvođači igrokaza Dva bila gavrana 
od I. Petreša na poklade 3. III. 1946. 


Početkom 1950-ih osjećala se stagnaci- 
ja, a zatim i pad u aktivnosti Društva, a sre- 
dinom toga desetljeća prestalo je raditi. 
Uzrok prestanka bilo je iseljenje većine naj- 
aktivnijih članova Društva iz Čonoplje 
zbog ženidbe, udaje, posla, studija i sličnih 
razloga. Osim toga, osnivanje Kulturno- 
prosvjetne zajednice u Somboru donijelo je 

prijepore jer se očekivalo da će se veći dio 
kulturnih aktivnosti koncentrirati u Zajed- 
nici, što društva nisu rado prihvaćala. Una- 
toč tomu štoje Društvo prestalo raditi, prela 
su se u kontinuitetu održavala sve do počet- 
ka 1970-ih i preživjela su svoju pedeseto- 
godišnjicu. Program im je međutim bio 
znatno manje bogat. Četrdesetoj obljetnici 
prela 1961. nazočiojei Ilija Džinić, osnivač 
prijeratne Bunjevačke čitaonice, odnosno 
Bunjevačke kasine, i organizator prvoga 
bunjevačkoga prela u Čonoplji. Arhiva je 
Društva izgubljena. 

Izvor: Peticija članova Hrvatskog kulturnog dru- 
štva »A. Senoa« Glavnom izvršnom odboru Skup- 
štine Vojvodine — povereništvu za prosvetu protiv 
premještaja Stipana Berlekovića iz Conoplje u Si- 
vac od 19. VIII. 1950. g., Privatna pismohrana Đure 
Lončara iz Subotice. 


Lit.: M. Beljanski, Šest vekova Čonoplje, Sombor, 
1996; Đ. Lončar, Stipan Berleković (1914-1992), 
Subotička Danica (nova) : Kalendar za 2001. godi- 
nu, Subotica, 2000; Đ. Lončar, Ilija Džinić, Subo- 
tička Danica (nova) : Kalendar za 2002. godinu, 
Subotica, 2001; Đ. Lončar, Dramska djelatnost Bu- 
njevačke čitaonice — kasine i Hrvatsko kulturnog 
društva »August Šenoa« Čonoplja : kratak osvrt na 
osnivače Bunjevačke čitaonice (rukopis referata na 
VI. Danima Balinta Vujkova 2007.). 


Đ. Lončar 


HRVATSKO KULTURNO DRUŠTVO 
MIROLJUB —>Hrvatsko kulturno-umjet- 
ničko društvo Vladimir Nazor 


HRVATSKO KULTURNO DRUŠTVO 
NAPREDAK, kulturno društvo Hrvata iz 
Bosne i Hercegovine. Svoje korijene ima u 
Hrvatskom potpornom društvu za siroma- 
šne đake i naučnike, osnovanom 14. IX. 
1902. u Mostaru. Nedugo nakon toga u Sa- 
rajevuje 11. XI. 1902. održana utemeljitelj- 
ska sjednica Hrvatskoga društva za namje- 
štanje djece na zanate i u trgovinu. Sarajev- 
sko društvo 1904. dodaje svojemu imenu i 
naziv Napredak, a potkraj 1905. u svoj pro- 
gram uvodi i pomaganje đaka, pa mu se na- 
ziv mijenja u Hrvatsko društvo Napredak 
za potpomaganje naučnika i đaka Hrvata 
katolika. Dva su se društva ujedinila 1907. 
godine pod zajedničkim imenom Napre- 
dak. God. 1914. naziv Društva promijenjen 
je u Hrvatsko prosvjetno kulturno društvo 

Napredak, a 1922. u Hrvatsko kulturno dru- 
štvo Napredak. Još je 1912. u Sarajevu iz- 
građena palača Društva, a u njegovu sklopu 
osnovane su Zadruga s osiguravajućim za- 
vodom 1923., štedionica, mreža knjižnica 1 
učeničkih domova, a Društvo se bavilo i iz- 
davaštvom (knjige, časopisi, npr. godišnji 
kalendar od 1907., mjesečnik Napredak od 
1921. 1dr.). Svoj rad uspješno je širilo i na 
Hrvatsku i Slavoniju, posebice nakon 1918. 
godine. Isprva zamišljeno kao potporno 
društvo za pomaganje učenika, do Drugoga 
svjetskoga rata razvilo se u najvažnije hr- 
vatsko kulturno-prosvjetno društvo u Bosni 
i Hercegovini sa 150 podružnica, uglavnom 
utoj zemlji, ali iu inozemstvu, uključujući i 
prekomorske zemlje. 

Društvo je između dvaju svjetskih rata 
ostvarilo suradnju s predstavnicima bunje- 
vačkih Hrvata, pa je na poticaj subotičkih 
kulturnih djelatnika pokrenuta inicijativa 
za osnutak podružnice Društva u Subotici. 
Prvi osnutak podružnice Napretka u Subo- 
tici bio je 12. X. 1929. Osnivačka skupština 
održana je u Pučkoj kasini, a iz središnjice 
Društva nazočio joj je predsjednik Anto 
Alaupović. Za predsjednika subotičke po- 
družnice Napretka izabran je učitelj Matija 
Išpanović, koji je podružnicu zastupao na 
godišnjoj skupštini Društva. Šestosiječanj- 
ska diktatura kralja Aleksandra negativno 
je utjecala na rad Vapretka: pojačani su 
nadzor i pritisci vlasti na istaknute članove, 
također inacionalističkih režimskih organi- 
zacija, pod sumnjom da Društvu daju poli- 
tičko obilježje. Kako je većini društava s hr- 
vatskim predznakom u Subotici bio zabra- 
njen rad, podružnica Napretka predstavlja- 
la je jedno od malobrojnih društava s hrvat- 
skim predznakom koja su opstala i djelova- 
la 1929. 1 1930. No i ona je 1931. prestala 
raditi, što se poklapa s promjenom politič- 
kih stajališta njezina predsjednika Matije 
Išpanovića. Međutim, kontakti Napretka 1 
bačkih Hrvata nastavljeni su: tako je 1933. 
Hrvatsko pjevačko društvo Neven iz Subo- 
tice na njegovoj turneji po Hrvatskoj, Bo- 
sni, Hercegovini i Dalmaciji u Sarajevu 
ugostila središnjica Napretka, u Mostaru je 
podružnica Vapretka preuzela obvezu ču- 
vanja spomen-ploče postavljene na crkvi 

Presvetoga Trojstva u Blagaju u povodu po- 
hoda društava bunjevačkih Hrvata izvoru 
Bune, a u Dubrovniku ih je dočekala tamo- 
šnja podružnica Napretka. 

Plakat mostarske podružnice 
HKD-a Napredak iz 1933. 


Do intenzivnijega organiziranja rada 
Napretka izvan Bosne i Hercegovine dolazi 
nakon oživljavanja političkoga i društveno- 
ga života u državi 1935. Tako je u Bačkoj 
prva osnovana podružnica u Novom Sadu u 
travnju 1936., koja je bila jedino novosad- 
sko hrvatsko društvo i okupila je više od 
300 članova. Prvi predsjednik novosadske 
podružnice bio je Ivan Škrbelin, a poslije 
odvjetnik Pavao Mladineo. Predstavnici 
novosadske i sarajevske organizacije Na- 
pretka sudjelovali su u kolovozu 1936. na 
subotičkoj proslavi 250. obljetnice doselje- 
nja najveće skupine Bunjevaca u Bačku. 
Pomoć u kupnji Hrvatskoga doma u Som- 
boru 1937. pružila je zadruga Vapretka, u 
koju je bio učlanjen i dio hrvatskih društava 
iz Bačke. 

U subotičkom Hrvatskom domu 29. VI. 


1938. donesena je odluka da se u Subotici 
obnovi podružnica HKD-a Napredak. Na 


čelo privremenoga odbora izabran je za 
predsjednika Ive Prćić, za potpredsjednika 
kalvarijski vikar Ivan Beneš i za tajnika 
Mato Tolj. S obnavljanjem podružnice Dru- 
štva u rad se uključilo stotinjak članova. Ve- 
ći utjecaj podružnica Napretka u Subotici 
neće postići, jer je istu svrhu namještanja 
učenika na obrte uspješnije i dulje obavljao 
Hrvatski radiša, a stipendiranje učenika 
Pučka kasina. 


U časopisu Napredak i njegovu kalen- 
daru povremeno su surađivali bački Hrvati: 
Petar Pekić objavio je članak Ante Miroljub 
Evetović u kalendaru za 1932., pjesme su 
objavili Aleksa Kokić (Ljudi nizine i Orač)i 
Ante Jakšić (Magdalena na zdencu i Isus 
goni iz hrama trgovce) u kalendaru za 
1939., Josip Andrić 1943. objavljuje članak 
Hrvatska i Slovačka, a Mihovil Katanec 
članak Subotica — Sombor — Baja u kalen- 
daru za 1945. 

Na godišnjoj skupštini Napretka u Sara- 
jevu u kolovozu 1941. konstatira se da po- 
družnice iz Subotice i Novog Sada nisu po- 
slale svoja izvješća jer nisu bile u sklopu 
Hrvatske. Subotička podružnica u cijelosti 
je zamrla 1941., a novosadska je preseljena 
u susjedni Petrovaradin. U ostalim krajevi- 
ma Napredak je nastavio raditi sve do 
1945., u Bosni i Hercegovini do 1949., kada 
su ga raspustile jugoslavenske vlasti. 


Društvo je obnovljeno je u Sarajevu 
1990., pa je 1990-ih, unatoč ratu, razvilo ši- 
roku djelatnost: osnovalo je Gospodarsku 
banku, Napredak-osiguranje, radijsku po- 
staju Vrhbosna, više stručnih udruga, npr. 
Hrvatsko društvo za znanost i umjetnost, 
Odgojno-obrazovnu udrugu, pjevački zbor 
Trebević i dr., ponovno izdaje knjige (više 
od stotinu naslova), od 1993. mjesečnik 
Stećak, kalendar (od 1997. pod nazivom 
Hrvatski narodni godišnjak i dr.), a važna je 
i njegova humanitarna djelatnost, osobito 
za vrijeme rata u BiH. 


Kolekcionar Ilija Buljovčić (Subotica, 
1908. — Sarajevo, 1994.) svoju je zbirku 
umjetnina ostavio HKD-u Napredak. Od 
2005. intenzivirani su kulturni kontakti 
bačkih Hrvata s Napretkom, osobito s po- 
družnicom u Tuzli: Katedralni zbor Albe Vi- 

daković iz Subotice te Subotički tambura- 
ški orkestar održali su koncert u Tuzli 
2005.; više uzajamnih gostovanja likovno- 
ga odjela HKC-a Bunjevačko kolo iz Subo- 
tice na Likovnoj koloniji Breške i članova 
Napretka na Likovnoj koloniji Bunarić, te 
sudjelovanje dužnosnika Napretka na su- 
botičkom Velikom prelu; članovi Napretka 
sudjelovali su na manifestaciji Tragovi Šo- 
kaca od Gradovrha do Bača 1688.-2008., 
uspostavljena je i suradnja subotičke Hr- 
vatske riječi s Hrvatskim glasnikom iz Tuz- 
le, koji objavljuju vijesti o najznačajnijim 
aktivnostima Hrvata iz Vojvodine odnosno 
iz BiH itd. Također je HKD Napredak orga- 
nizirao predstavljanje Leksikona podunav- 
skih Hrvata — Bunjevaca i Šokaca u Saraje- 
vu u sklopu Festivala Sarajevska zima 
2008., iste godine Subotički tamburaški or- 
kestar održao je koncert u Beču u organiza- 
ciji tamošnjeg ogranka HKD Napredak itd. 


Lit.: Neven, 45, 47/1929, Subotica; Ml[atija]. 
I[španović]., Dvije glavne skupštine »Napretko- 
ve«, Neven, 6/1930, Subotica; P. Pekić, Spomenica 
pohoda Bunjevaca u svoju staru postojbinu, Subo- 
tica, [1933]; R. S. U Novom Sadu je osnovan »Na- 
predak«, Hrvatski dnevnik, 4/1936, Zagreb; Dan, 
190/1936, Novi Sad; Subotičke novine, 27/1938, 
Subotica; Napredak, 9/1938,9/1941, 5-6/1942, Sa- 
rajevo; Hrvatski leksikon, 2, Zagreb, 1997; Z. Diz- 
dar, Djelovanje HKD »Napredak« u Hrvatskoj 
(1902.-1941.), Časopis za suvremenu povijest, 
3/2004, Zagreb; F. Marić, Pregled Napretkovih hr- 
vatskih narodnih kalendara 1907.-2002., Saraje- 
vo, 2002; Hrvatski Glasnik : Glasilo Hrvatsko kul- 
turnog društva »Napredak« župe Soli, br. 154, Tuz- 
la, 2006; Stoljeće HKD Napredak (1902.-2002) : 
Zbornik radova znanstvenoga simpozija u povodu 
100. obljetnice osnutka HKD Napredak održanoga 
6. i 7. rujna 2002. u Sarajevu, Sarajevo — Zagreb, 
2007; http://www.napredak.com.ba 

M. Bara 


HRVATSKO KULTURNO DRUŠTVO 
U BAČKOM BREGU — Hrvatsko kultur- 
no-prosvjetno društvo Silvije Strahimir 
Kranjčević 


HRVATSKO KULTURNO-PROSVJET- 
NO DRUŠTVO ĐURĐIN, kulturna udru- 
gaiz Đurđina. Osnovanoje 2002. na inicija- 
tivu čelništva DSHV-a radi okupljanja i po- 
ticanja na kulturno djelovanje lokalnoga hr- 
vatskoga pučanstva. Tada su organizirani 

folklorni odjel pod vodstvom Ivana Kujun- 
džića (nakon njegove smrti odjel vodi nje- 
gova udovica Jasna Kujundžić), slamarski 
odjel pod vodstvom slamarke Mare Ivković 
Ivandekić (nakon njezine smrti vodi ga Ma- 
rica Vidaković, koja je u odjel uvela šlingo- 
vanje te je tako nastao jedinstveni odjel za 
slamarstvo i šling), dramsko-literarni odjel 
pod vodstvom Vere Dulić te tamburaški od- 
jel. Društvo svake godine organizira Prelo, 
Prvosvibanjsku izložbu slame i veza, skupa 
s mjesnom crkvom Dužijancu te program 
za Mikulaša (sv. Nikolu). Članovi udruge 
sudjeluju na smotrama recitatora koje orga- 
nizira Hrvatska čitaonica te na smotri fol- 
klora Mladost pleše u Maloj Bosni, na Du- 
žijanci u Subotici i u Žedniku te na folklor- 
noj manifestaciji vala, prijatelji! u Davo- 
Tu, a s tamošnjim KUD-om Matija Antun 
Reljković ostvarena je i bliža suradnja. Prvi 
predsjednik Društva je Ivan Dulić, od 2009. 
predsjednica je Verica Kujundžić, dok su se 
u radu Društva osobito istaknuli članovi 
upravnoga od- 
bora Amalija 
Stipić te Ivan 
Kujundžić. 


Lj. Vuković-Dulić 

__— Amblem HKPD-a 
urđin Đurđin 

HRVATSKO KULTURNO-PROSVJET- 
NO DRUŠTVO MATIJA GUBEC, kul- 
turna udruga iz Tavankuta. Osnovano je 
ujesen 1946., kadje grupa mladih Tavanku- 
ćana sa željom za bavljenjem glumom za- 
molila seoskoga učitelja Ivana Prćića — Go- 
spodara da im režira dramske komade. Već- 
eslav Omahen, tada učitelj u Zlatnom kraju, 
predložio je da se ta inicijativa instituciona- 
lizira te je tako utemeljeno Društvo — prema 
aktu o registraciji — »za njegovanje dram- 
ske umjetnosti« pod imenom Hrvatsko kul- 
turno-prosvjetno društvo Matija Gubec. 
Osim njih dvojice osnivači su bili i Šime 
Stantić — Politički, Lajčo Matijević, Bela 
Stipić, Anica Balažević, Kata Balažević, 
Antun Balažević — Burgo, Cilika Miluno- 

vić, Giza Bukvić, Vince Dulić, Marga Sti- 
pić, Kata Stipić i drugi. Prvi izvedeni ko- 
mad bio je Šolja čaja, a nakon toga Prosid- 
ba, Vrlo važno može, Izbiračica (Kosta Trif- 
ković), Svjetlana (Anatole France), Trnoru- 
žica (Charles Perrault), Hasanaginica, Na- 
rodni poslanik (Branislav Nušić)... Ukup- 
no je bilo 37 premijera u prvih 20 godina 
postojanja. Predstave su izvođene u Tavan- 
kutu i okolnim naseljima, ali i šire, a svaki 
je komad izveden više od deset puta. Jedna 
od najpoznatijih predstava bila je drama Tr- 
noružica, koju je priredio i na scenu posta- 
vio Ivan Prćić — Gospodar. Predstava je bila 
uvrštena i u program III. festivala djeteta u 
Šibeniku 1963., no skupina nije otputovala 
zbog materijalnih razloga. 


Društvo je osnovalo i vlastitu biblioteku 
1949., čijije začetak činilo 120 knjiga što ih 
je Zemljoradnička zadruga Tavankut daro- 
vala Društvu, a fundus se širio kupnjom no- 
vih knjiga od novca zarađenoga izvođe- 
njem priredaba. Kada je Društvo 1952. u 
novom zadružnom domu dobilo dvije pro- 
storije za rad, u jednoj su smještene knjige 
te je organizirana čitaonica, a u drugoj su se 
održavale probe, igrao šah, čitale dnevne 
novine... Čitaonica je poslije prerasla u 
knjižnicu, a s vremenom je izdvojena iz 
Društva te je postala ogranak Gradske knji- 
žnice iz Subotice. 


Folklorna sekcija počinje raditi već 
1950., a sljedeće godine u Subotici, na na- 
tjecanju folklornih skupina subotičkoga ko- 
tara, osvaja prvo mjesto s izvedbom veliko- 
ga kola. Istodobno s folklorom počinje radi- 
ti 1 glazbena sekcija s prvim tamburašima 
Antunom Balaževićem, Tomicom Prćićem 
— Satarom, Stipanom Benčikom — Modrim, 
Belom Vujićem — Ćulanom, Lozom Vuko- 
vićem, Stipanom Prćićem — Baćom... Pos- 
lije u Društvo dolazi svirati i poučavati i 
znameniti Pere Tumbas — Hajo, a brigu za 
poučavanje mladih 1952. preuzima Stipan 
Ivić te na tome radi sve do sredine 1970-ih. 


God. 1956. Društvo je bilo primorano 
promijeniti ime — tadašnja ga je vlast stavila 
pred izbor da promijeni ime ili prestane ra- 
diti. Odluku da je bolje nastaviti raditi do- 
nosi ondašnja uprava na čelu s predsjedni- 


com Anicom Balažević, a Društvo dobiva 
ime Kulturno-umetničko društvo Matija 
Gubec. 


N. Zelić, Protiv zaborava: Hrvatsko kulturno 
prosvjetno društvo »Matija Gubec« Tavankut 
(1946.-1996.), Zagreb, 2000. 


God. 1961. Tavankućanin Stipan Šabić, 
nastavnik likovnoga odgoja, dolazi na ideju 
o osnutku likovne kolonije te s Ivanom Jan- 
drićem, Lajosem Gyurcsijem, Lajčom Eve- 
tovićem, L4szlom Ludvigom i Žarkom Ra- 
fajlovćem osniva Likovnu koloniju pod na- 
zivom Grupa šestorice, koja djeluje pri 
Društvu. Nakon poziva 1962. Grupi prilaze 
i slikarice naivke Marga Stipić, Cilika Du- 
lić, Jela Cvijanov, Nina Poljaković i Ana 
Skenderović. Na prijedlog Ivana Prćića — 
Gospodara pozvane su i slamarke: prvo je 
došla Ana Milodanović, tada već poznata 
pletilja kruna i drugih simbola te ornamena- 
ta od žitne slame, koji su izrađivani za cr- 
kvene proslave dužijance. Ona je svoju pr- 
vu sliku od slame Rift izradila 1962. i poka- 
zala je javnosti. Nakon toga u rad Likovne 
kolonije uključile su se i ostale »slamarke 
divojke«: njezine sestre Teza i Đula, zatim 
poznate pletilje slamom Kata Rogić, Mara 
Ivković Ivandekić, Anica Balažević, Teza 
Vilov, Matija Dulić, Ruža Sarić ... Slijede 
skupne izložbe po Jugoslaviji i svijetu te 
mnogobrojna priznanja. O njima je Ivo 
Škrabalo 1971. snimio dokumentarni film 
Slamarke divojke. Aktivnost Likovne kolo- 
nije imala je snažan utjecaj ina mladež, me- 
đu kojom se poslije nalaze i apsolventi 

umjetničkih škola (npr. Marija Vojnić) i stu- 
denti likovnih akademija (npr. Ivan Balaže- 
vić, Josip Skenderović Ago). 

Društvo nastavlja i afirmirati folklor, a 
njegova je najveća značajka što je jedino 
koje njeguje i izvodi bunjevački folklor u 
izvornom obliku. Samo u drugoj polovini 
1960-ih folklorna je sekcija bila gost na 
mnogobrojnim festivalima i smotrama u 
Zagrebu, Kopru, Rumi, Vinkovcima i Đa- 
kovu, a nastupala je i diljem Jugoslavije te u 
Madžarskoj i Poljskoj. Društvo je sudjelo- 
valo i na prvoj Međunarodnoj smotri fol- 
klora u Zagrebu 1966. te će na toj manife- 
staciji i kasnijih godina biti jedna od najza- 
paženijih kulturnih udruga. 

U razdoblju 1965.-72. jedino je društvo 
koje djeluje na očuvanju i populariziranju 
bunjevačkoga pučkoga stvaralaštva i kultu- 
re kao dijela hrvatske kulture. U to doba, 
zbog izvornosti, folklorna je sekcija zainte- 
resirala stručnjake i medije te je omogućila 
prikupljanje i proučavanje bunjevačkoga 
pučkoga stvaralaštva različitim institucija- 
ma (npr. Institutu za folkloristiku i etnologi- 
ju, Zagreb) i pojedinim etnografima i fol- 
kloristima (npr. Tvrtko Čubelić), a snimila 
jeiviše od pet sati programa za razne televi- 
zijske emisije. Poseban folklorni program 
priređen je za više dokumentarnih filmova, 
zatim za televizijsku seriju Boltine zgode i 
nezgode 1971. za Televiziju Zagreb te u ju- 
bilarnoj predstavi subotičkoga Narodnoga 
kazališta Graničari 1970. 


Jedna od posljedica sloma Hrvatskoga 
proljeća biloje ito što su članovi tadašnjega 
vodstva Društva (Ivan Prćić — Gospodar, 
Naco Zelić, Stipan Šabić i dr.) bili primora- 
ni povući se, nakon čega u radu Društva 
pretežu folklorni sadržaji. No potkraj 1970- 
ih, na inicijativu Ane Crnković, ponovno 
oživljava rad sa slamarkama. Osniva se 
sekcija pri mjesnoj školi, organiziraju se iz- 
ložbe po Jugoslaviji, a nakon toga otvara se 
il. kolonija naive u tehnici slame 1986., ko- 
ja se bez prestanka održava do danas. Po- 
četkom 1980-ih aktivira se i rad Dramske 
sekcije: postavlja se na scenu i izvodi Kati- 
ca (Antun Karagić), Albina mijana (Ivica 
Jakočević)... Sredinom 1980-ih formira se 
Filmski okrug Amaterski ekran, koji s vre- 

menom prerasta u Diletantsku pozorišnu 
družinu Lucija. Ona na scenu postavlja i na 
ikavicu adaptira Sumnjivo lice (Branislav 
Nušić), Radovana III. (Dušan Kovačević), 
Balkanskoga špijuna (D. Kovačević). Oko 
nje se okupljaju kreativni mladi ljudi, koji 
rade na više stvaralačkih polja. Izdaju seo- 
ske fotonovine, snimaju amaterske filmo- 
ve, organiziraju kinoprojekcije u mjesnom 
Domu kulture. Sredinom 1990-ih nakratko 
djeluje i Tavankutski literarni krug TALK. 
Nova skupina mladih studenata i učenika 
1994. uključuje se u rad Društva i 1996. iz- 
vodi Kesele vešnje — na ikavicu prerađenu 
komediju Pokondirena tikva J. S. Popovića. 
God. 2000. izvode se Provodadžijske mi- 
škulancije — obrada Sterijina komada Že- 
nidba i udadba — a predstava je doživjela 16 
izvedaba, među ostalima na Danima hrvat- 
skoga pučkoga teatra u Hercegovcu (Hrvats- 
ka), u kazalištu Vidra u Zagrebu, u HOŠIG-u 
u Budimpešti, u Somboru, Bačkom Monoš- 
toru, Bajmoku, Subotici i drugim mjestima. 

Veći dio članova Društva na redovitoj 
skupštini održanoj 17. III. 1991. odlučio je 
vratiti prvotno ime Društva, čime je ono po- 
stalo prvom udrugom u Vojvodini s atribu- 
tom hrvatski u nazivu. Zbog te je odluke dio 
članova napustio Društvo te su poslije ušli u 
tavankutski ogranak Bunjevačkoga kultur- 
noga centra iz Subotice. 


Društvo je bilo glavni nositelj kulturnih 
događaja u Tavankutu, čuvar mjesne bunje- 
vačke tradicije i običaja te neformalna pro- 
svjetna ustanova koja je odgajala generaci- 
je Tavankućana. Danas ima više od 300 čla- 


nova, koji su oku- 


pljeni u pet sekcija 
MATIJA GUBEL 


(folklorna, tambu- 
raška, slamarska, 
dramska, literar- 
no-novinarska) i 
nastoje raditi na 
očuvanju, njego- 
vanju i stvaralač- 
kom razvoju kul- 
turne baštine svojih 
predaka priređiva- 
njem folklornih 


Amblem 
HKPD-a Matija Gubec 

priredaba, njegujući glazbenu baštinu, oku- 
pljanjem slamarki te predstavljanjem kul- 
turne tradicije i stvaralaštva bunjevačkih Hr- 
vata u zemlji i inozemstvu. 


Od 2005. Društvo ima internetsku stra- 
nicu, na kojoj su, osim informacija o Dru- 
štvu i njegovim aktivnostima, predstavljeni 
i mnogobrojni audio- i videozapisi o fol- 
klornom, etnoglazbenom i narodnoknjižev- 
nom naslijeđu bunjevačkih Hrvata, što je 
čini najvažnijim javnim predstavljanjem 
tradicijske kulture bunjevačkih Hrvata. 
Jedno je od rijetkih društava podunavskih 
Hrvata koje ima svoju monografiju — napi- 
sao juje Naco Zelić 2002. 


Predsjednici Društva bili su: Ivan Prćić 
— Gospodar, Lajčo Matijević — Lacko, An- 
tun Balažević — Burgo, Vince Dulić, Anica 
Balažević, Stipan Šabić, Naco Zelić, Petar 
Skenderović, Kalo Margetić, Petar Cvijin, 
Stipe Vuković — Đenko, Ivan Davčik, Velj- 
ko Živić i Branko Ištvančić, a Anica Bala- 
žević i Branko Horvat obnašali su tu du- 
žnost i više puta i dulje vrijeme. Sadašnji je 
predsjednik Ladislav Suknović 

Društvo je 1967. dobilo Listopadsku 
nagradu grada Subotice. 


Lit.: Kulturno-umjetničko društvo »Matija Gu- 
bec«, Tavankut 1946-1966, Subotica, 1966; KUD 
»Matija Gubec« — Tavankut : Naivna umjetnost, 
Tavankut, 1970; 25 godina Kulturno-umjetničkog 
društva »Matija Gubec« Tavankut, Tavankut, 
1971; Drugi susret Kolonije naive u tehnici slame, 
Tavankut, 1987; Jubilarna izložba slika i skulptura 
:Izzbirke Hrvatskog kulturno-prosvjetnog društva 
»Matija Gubec« Tavankut, Tavankut, 1996; Žig, 
broj: 46-48, 63, Subotica, 1996, 1997; N. Zelić, 
Protiv zaborava, Zagreb, 2002; www.matijagu- 
bec.org.rs 

T. Žigmanov 


HRVATSKO KULTURNO-PROSVJET- 
NO DRUŠTVO SILVIJE STRAHIMIR 
KRANJČEVIĆ, kulturna udruga iz Berega 
(Bačkoga Brega). Najstarije je aktivno hr- 
vatsko društvo u bačkom Podunavlju — dje- 
luje neprekidno od 1947., a nastalo je kao 
rezultat kulturne politike poslijeratnih vla- 
sti i višegodišnjih aktivnosti mjesnih kul- 
turnih djelatnika. Izravni je pravni sljednik 
poslijeratnoga Hrvatskoga kulturnoga dru- 
štva iz Berega, no njegovi su korijeni još u 


prijeratnoj mjesnoj organizaciji Hrvatske 
seljačke sloge. 

Seljačku slogu u Beregu utemeljilo je 
potkraj 1927. 26 osnivača na poticaj mje- 
snoga učitelja Matije Tucakova, među koji- 
ma su bila i tri Berežanina koji su već bili 
članovi središnjice Seljačke sloge: Marin 
Dekić, Martin Radičev i Antun Tucakov, 
inače otac učitelja Matije Tucakova. U 
upravno vijeće birani su za predsjednika 
Živko Ilić, za potpredsjednika Marin Kata- 
čić, za tajnika Matija Tucakov, za blagajni- 
a vijećnici su bili još Marin i Matija Dekić, 
Martin Radičev i Antun Tucakov. Izabrani 
su još i nadzorno vijeće (Živko Aljmašac, 
Bariša Nikolin i Matija Tubić), vijeće za 
pjevački zbor (Matija Dekić, Bariša Niko- 
lin i Matija Tucakov), predstavljačko vijeće 
(Živko Aljmašac i Joza Balažev), vijeće za 
predavanja (Marin Dekić i Matija Tuca- 
kov), vijeće za seljačke zadruge (Marko 
Dekić, Marko Gorjanac i Živko Ilić) te sud 
dobrih i poštenih ljudi (Marin Dekić, Mar- 
ko Gorjanac, Živko Ilić, Bariša Katačić, 
Stipan Mrvičin i Martin Radičev). Formal- 
na je aktivnost društva počela 1. 1. 1928., a 
djelovale su u njemu »diletantska«, pjevač- 
ka i folklorna sekcija: »diletantsku« je vo- 
dila i kazališne predstave pripremala učite- 
ljica Ana Cener, dirigent zbora bio je Matija 
Tucakov, a voditeljica folklora Anica Tuca- 
kov. Zbor je izvodio, osim tradicionalnih 
šokačkih pjesama, i suvremene skladbe hr- 
vatskih skladatelja (npr. Vinka Žganeca), a 
svake je godine imao više nastupa u mjestu. 
Folklorna je sekcija izvodila izvorne šokač- 
ke narodne plesove u slikovitim i bogato 
vezenim narodnim nošnjama. Glumci su iz- 
veli više dramskih djela domaćih autora 
(Dva bila goluba i Teška vrimena Ivana Pe- 
treša, Sumnjivo lice, Kijavica i Analfabeta 
Branislava Nušića, Dida Tomin jid Ante 
Jakšića i dr.). Sadržaj kulturnih priredaba 
obogaćivali su nastupi recitatora te samo- 
stalni pjevački nastupi i dueti. Najpoznatija 
interpretatorica bila je Marica Kolar, koja je 
tijekom kolovoza 1934. više puta s velikim 
uspjehom pjevala šokačke narodne pjesme 
na Radio Zagrebu uz pratnju tamburaškoga 
orkestra Mike Ivoševa iz Berega. Društvo 

je organiziralo i mnogobrojna predavanja 
na razne teme — od povijesnih i društvenih 
do poljoprivrednih i gospodarskih — radi 
narodnoga prosvjećivanja. Zimi je najva- 
žniji kulturni događaj u mjestu bilo prelo, a 
priređivani su i plesovi s čajem, tzv. čajan- 
ke, te dobrotvorne priredbe. Zapaženiji na- 
stupi bili su 22. V. 1927. u Zagrebu na II. 
smotri hrvatskih seljačkih zborova, 23.-25. 
V. 1931. u Subotici na proslavi desetogodi- 
šnjice Hrvatskoga pjevačkoga društva Ne- 
ven, 15. VIII. 1939. u Subotici na Dužijanci 
te 13.-14. IV. 1940. u Zagrebu s folklorom 
na Danima bačko-baranjskih Hrvata. Ak- 
tivnostje prestala nakon uspostave madžar- 
ske vlasti travnja 1941. 


Nakon rata predsjedništvo Glavnoga 
narodnooslobodilačkoga odbora Vojvodine 
prihvatilo je 14.11. 1945. Pravilnik o privre- 
menoj organizaciji prosvjetne službe u Voj- 
vodini, čiji je članak 23. propisao organizi- 
ranje kulturno-prosvjetnoga amaterizma u 
naseljenim mjestima. U Beregu je Mjesni 
kulturno-prosvjetni savjet izabran 22. V. 
1945. te je u sljedeće dvije godine usmjera- 
vao kulturno-prosvjetni rad u nekoliko sek- 
cija: pjevačka, diletantska, sportska, za 
dom kulture, za priredbe, za zidne novine i 
opće obrazovanje te za financijske poslove. 
Zgrada mjesnoga gostioničara Adama Hei- 
ma nakon rata nacionalizirana je za potrebe 
doma kulture pod imenom Hrvatski kultur- 
ni dom. U nju je, međutim, ubrzo nasilno 
useljen gostioničar (današnja stara zgrada 
Dobrovoljnoga vatrogasnoga društva), a 
aktivnost Društva prenesena je u nacionali- 
ziranu zgradu Adama Amberga, gostioniča- 
rai pekara, koja je adaptirana u Omladinski 
kulturni dom. Njime se Društvo koristilo do 
1965. 


Početkom 1947. pristupilo se formira- 
nju samostalnoga kulturnoga društva pod 
nazivom Hrvatsko kulturno društvo u Bač- 
kom Bregu. Inicijatori su bili Matija Tuca- 
kov, Eva Jakšić, Josip Andrašić, Matija Ko- 
lar Knez, Kata Kulišić i Marin Tomašev 
Mađenta, a osnivačka mu je skupština odr- 
žana 5. VIII. 1947. Prvi predsjednik bio je 
Matija Sitarić, a tajnik Matija Jelić. Pravila 
Društva potpisali su predlagači Šima Rica, 
Marin Dekić, Marin Radičev, Martin Bala- 


198 


žev, Antun Gorjanac, Mika Ivošev, Matija 
Mrvičin, Ivan Sudar, Matija Kolar Knez i 
Lazar Tomašev. Odjel za unutarnje poslove 
pri Kotarskom narodnom odboru u Sombo- 
ru donio je 2. X. 1947. rješenje br. 1445 ko- 
jim se odobrava, prema podnesenim pravi- 
lima i programu, osnutak i rad Društva. 
Njegova djelatnost uključivala je ponajpri- 
je dramsku i folklornu sekcije (folklorna je 
već 24. VIII. 1947. gostovala u Zagrebu na 
II. smotri Seljačke sloge), ali i predavanja, 
plesove, knjižnicu i čitaonicu. Sve do po- 
četka 1950-ih dramska je sekcija često su- 
djelovala na višednevnim gostovanjima po 
baranjskim selima. 


IA LISU LEA ESA PFBĆE LET I DRL STK 


SILNE STRAHIMIR KRAKJIČEVIĆ 
LO BAČEĆKU BREGU 


I. Kovač, M. Katačić, 
HKPD »Silvije Strahimir Kranjčević« 
u Bačkom Bregu, Bački Breg, 2004. 

Nakon nepune dvije godine uspješnoga 
rada Društvo je moralo promijeniti ime u 
Kulturno-prosvetno društvo, pod kojim je 
djelovalo do 1952., kad se moralo ponovno 
registrirati. Na redovitoj skupštini 7. II., na 
poticaj Eve Jakšić (sestre pjesnika Ante 
Jakšića), tadašnje ravnateljice škole, Dru- 
štvo je uzelo ime hrvatskoga pjesnika Silvi- 
ja Strahimira Kranjčevića, a registrirano je 
21. IV. u Povjereništvu unutarnjih poslova 
Kotara Sombor kao Kulturno-prosvetno 
društvo Silvije Kranjčević. 

Društvo je do danas najvažnija kulturna 
ustanova u selu i djeluje u više sekcija. Od 
osnutka i tijekom 1950-ih najaktivnija je bi- 
la kazališna sekcija, koja je prikazivala ve- 

lik broj predstava u selu i na gostovanjima 
(iznimno zapažena bila je izvedba Hasana- 
ginice, kojom se kvalificirala za Pokrajin- 
sko natjecanje 1953. u Baču), a česta su bila 
i gostovanja amaterskih društva iz zapadne 
Bačke (posebno je dobro primljena predsta- 
va Kulturno-prosvjetnoga društva iz Sonte 
Šana se udaje Ante Jakšića). Sekcija je pri- 
kazivala predstave sve do sredine 1970-ih 
te ponovno u razdoblju 1985.-89. U pojedi- 
nim su razdobljima djelovale još i glazbena 
irecitatorska sekcija, sekcija solo i duet pje- 
vača, poslije i predavačka, fotoamaterska, 
šahovska, tamburaška i druge sekcije te 
knjižnica i čitaonica. Pjevačka sekcija, koju 
je 1945-47. vodio Matija Tucakov, doživje- 
la je svoj nastavak 1962. u djelovanju žen- 
skoga omladinskoga zbora. Poslijeratno se- 
osko kino, koje je prikazivalo predstave 
1953.-72., od 1964. djelovalo je u sklopu 
Društva. Od 1960. do 1965. građen je Dom 
kulture u dvorištu mjesnoga ureda te je po- 
stao novim sjedištem Društva. U sklopu 
djelovanja glazbene sekcije u selu su prire- 
đivana mnogobrojna gostovanja izvođača 
narodnih pjesama, među ostalim i Nade 
Mamule, Safeta Isovića, Bebe Selimović i 
dr. Od sredine 1960-ih intenzivnije se razvi- 
ja folklorna sekcija, ponajviše zahvaljujući 
Marinu Lukačevu Furmanu. Folklorni an- 
sambl nastupao je na manifestacijama i pri- 
redbama u mnogim mjestima tadašnje Ju- 
goslavije (među ostalim i na subotičkoj Du- 
žijanci 1971., Đakovačkim vezovima 1972. 
idr.), ali iu Madžarskoj (Mohač, Santovo, 
Bikić, Baćino i dr.) i Austriji (Baden, Linz). 
Tijekom 1980-ih Društvo je surađivalo sa 
šokačkim folklornim društvima iz nekoliko 
baranjskih mjesta (Draž, Duboševica, To- 
polje, Kneževi Vinogradi) tes Mundanijom 
na otoku Rabu. Od 2000. intenzivno sura- 
đuje s više kulturno-umjetničkih društava 
iz Hrvatske. Folklorna je sekcija od 1991. 
postavila koreografiju Bereški svatovi, koja 
se s velikim uspjehom izvodi do danas. Od 
2000. pjevanjem uveličava polnoćku u 
mjesnoj crkvi sv. Mihovila. Zgrada Doma 
renoviranaje 2002. 


Društvo tradicionalno organizira Šo- 
kačko prelo, u spomen na najpoznatijega 
bereškoga glazbenika Mike Ivoševa prire- 


đuje godišnji Festival tamburaških orkesta- 
ra Mikini dani od 1998., kada je podignuta 
ljetna pozornica te spomenik Miki Ivoševu 
u prirodnoj veličini (mjesni vandali srušili 
su ga 2004.), a 2004. postavilo je spomen- 
ploču na rodnu kuću pjesnika Ante Jakšića. 


Na skupštini Društva 25. I. 2004. u nje- 
gov je naziv vraćen atribut hrvatski te otada 
nosi ime Hrvatsko kulturno-prosvjetno dru- 
štvo Silvije Strahimir Kranjčević. God. 
2004. izdana je monografija Društva. 


Od osnutka Društvo je u različitim raz- 
dobljima imalo od 50 do više od 200 aktiv- 
nih članova, a još veći broj simpatizera po- 
maže Društvu na različite načine. Jedino je 
seosko kulturno društvo u Podunavlju koje 
ima vlastite prostorije. 


Dosadašnji su predsjednici Društva 
Matija Sitarić, Marin Tomašev Mađenta (u 
više mandata), Mika Ivošev Taca (sin svira- 
ča Mike Ivoševa), Matija Kolar Knez, Niko 
Krišto, Stipan Jelić, Marko Ilić, Adam Tu- 
bić i Stipan Katačić, a počasni je predsjed- 
nik Joza Kolar. 


Lit.: 1. Kovač, M. Katačić, Hrvatsko kulturno pro- 
svetno društvo »Silvije Strahimir Kranjčević« u 
Bačkom Bregu, Bački Breg, 2004. 

I. Kovač 


HRVATSKO KULTURNO-PROSVJET- 
NO DRUŠTVO TIN UJEVIĆ, kulturna 
udruga iz Vrbasa. Utemeljilo ju je u stude- 
nom 2005. desetak članova radi okupljanja 
i očuvanja tradicije i običaja Hrvata dose- 
ljenih na područje te općine potkraj 1950-ih 
i početkom 1960-ih. Inicijativa je potekla 
od Predsjedništva Mjesne organizacije De- 
mokratskoga saveza Hrvata Vojvodine u 
Vrbasu i njezina tadašnjega predsjednika 
Dragana Jurakića. Kako je Tin Ujević veći 
dio svojega rada ostvario u Beogradu, vrba- 
ški Hrvati odabrali su njegovo ime kao do- 
bar primjer suživota Hrvata i Srba te su po 
njemu odlučili nazvati i svoje društvo. Prvi 
je predsjednik Društva Darko Vukčević, a 
dopredsjednik Dragan Jurakić. 

Društvo je organiziralo izložbu slamar- 
ki iz HKPD-a Matija Gubec iz Tavankuta u 
Gradskoj galeriji. Pripremalo je i organizi- 
ranje mješovitoga pjevačkoga zbora, no ka- 
ko nije uspjelo trajnije riješiti pitanje pro- 

storija za okupljanje (bile su predviđene 
prostorije III. mjesne zajednice, gdje je 
Društvo i osnovano), a predsjednik i do- 
predsjednik dobili su poslove izvan Vrbasa, 
rad je Društva prestao. 

Lit.: Glas ravnice, br. 102, Subotica, 2006; Hrvat- 


ska riječ, br. 164, Subotica, 2006. 
Lj. Lagundžić 


HRVATSKO KULTURNO-PROSVJET- 
NO DRUŠTVO VLADIMIR NAZOR 
—Hrvatsko kulturno-umjetničko društvo 
Vladimir Nazor 


HRVATSKO KULTURNO-UMJETNIČ- 
KO DRUŠTVO BAJMOK, kulturna udru- 
ga iz Bajmoka. Osnivačka skupština održa- 
naje 1. VIII. 2002. u Madžarskom kultur- 
no-umjetničkom društvu Dozsa Gydrgy u 
Bajmoku. Osnovni je cilj Društva očuvanje 
kulturne baštine Hrvata Bunjevaca na pod- 
ručju Bajmoka. Društvo ima oko 40 člano- 
va, koji djeluju u nekoliko sekcija. Najak- 
tivnija je slamarska, koja održava tečajeve 
umjetničkoga rada u tehnici slame i prire- 
đuje izložbe sudionika tečaja, a važna je 1 
sekcija fijakerista. Za »vodeni ponediljak« 
2003. sekcija fijakerista, mladih te foto- 1 
videosekcija sudjelovale su u snimanju do- 
kumentarnoga filma Bajmočki polivači Ve- 
drana Kuntića. Slikarska sekcija od 2004. 
svake godine organizira Likovnu koloniju i 
priređuje izložbe slika. Društvo organizira 
književne večeri i predavanja, a postoji i 
dramska sekcija. 

Najvažnija je manifestacija Društva 
mjesna dužijanca, koja se organizira u su- 
radnji sa župnim uredom sv. Petra i Pavla. 
Članovi Društva sudjeluju i na dužijanci u 
Tavankutu i Subotici te ina mjesnim mani- 
festacijama (Međunarodna izložba ruko- 
tvorina 2004., Dani Bajmoka, godišnja 
smotri folklora u Bajmoku i dr.). Društvo 
blisko surađuje s HKPD-om Matija Gubec 
iz Tavankuta, s HKUD-om Đurđin iz Đur- 
đina te HKC-om Bunjevačko kolo iz Subo- 
tice. 

Društvo je isprva imalo sjedište u pro- 
storijama MKUD-a Dozsa Gyorgy, a sada 
sjedište dijeli s Mjesnom organizacijom 
DSHV-a u Mjesnoj zajednici Bajmok. Prvi 

predsjednik Društva i najagilniji član bio je 
Petar Skenderović, a nakon njegove smrti 
predsjednice su Snežana Kopilović (2005.- 
07.) te Matilka Ollman (Šindrić) od 2007. 


Izvor: Arhiva HKUD Bajmok. 
Lit.: Hrvatska riječ, br. 117,290, Subotica, 2005, 
2008; Zvonik, br. 8/2007, 7-8/2008, Subotica. 


P. Skenderović 


HRVATSKO KULTURNO-UMJ ETNIČ- 
KO DRUŠTVO BUNJEVAČKO KOLO 
—Hrvatski kulturni centar Bunjevačko kolo 


HRVATSKO KULTURNO-UMJETNIČ- 
KO DRUŠTVO LJUTOVO, udruga osno- 
vana u Ljutovu 1994. pod imenom Amater- 
sko kulturno-umetničko društvo Bratstvo; 
od 4. XII. 2003. nosi današnje ime. U sasta- 
vu ima dramski, tamburaški i plesni odjel. 
Predsjednici Društva bili su Tugomir Petre- 
kanić, Ivan Vuković, Alojzije Patarčić, a od 
2003. Tilka Horvati Josip Mačković. 

Od 2002. Društvo s Mjesnom zajedni- 
com Ljutovo i sa župom sv. Križa u Ljutovu 
organizira Dužijancu. Od 1997. organizator 
je godišnjega Festivala amaterskoga teatra, 
koji ima međunarodni karakter. Dramski 
odjel Društva sudjelovao je na više manife- 
stacija u Hrvatskoj (Dani hrvatskoga puč- 
koga teatra u Hercegovcu, Tjedan hrvatskih 
manjina u Zagrebu 2004., Gradsko kazali- 
šte Beli Manastir, Pačetin i dr.), a s predsta- 
vama je nastupao i u Orašju (Bosna i Herce- 
govina), nekoliko puta u prostorijama 
HKC-a Bunjevačko kolo u Subotici i dr. Uz 
novije komade, prikazuje i djela Pavla Ba- 
čića, Matije Poljakovića i dr. Isprva je vodi- 
telj odjela bio Tome Baić, a nakon njega 
Antun Baić. 

Tamburaški odjel djeluje od 2004., a su- 
djeluje i u radu plesnoga odjela. Njeguje 

uglavnom tradicionalne plesove i pjesme 
bunjevačkih Hrvata. Surađuje s društvima 
iz okolnih mjesta (osobito s HKPD-om Ma- 
tija Gubec iz Tavankuta i HUK-om Lajčo 
Budanović iz Male Bosne) i gostuje na lo- 
kalnim kulturnim manifestacijama (duži- 
jance u Subotici i okolici, Djeca su ukras 
svijeta u Tavankutu, Mladost pleše u Maloj 
Bosni, Mikini dani u Beregu, program za 
umirovljenike Sunčana jesen života u Lju- 
tovu). Tamburaški odjel od 2007. sudjeluje 
na polnoćkama u Tavankutu i Ljutovu. Od 
2004. vodi ga Marinko Šimić. 


Lit.: http://www.ljutovo.netfirms.com/index_fi- 
les/Page640.htm 
Lj. Vuković-Dulić 


HRVATSKO KULTURNO-UMJETNIČ- 
KO DRUŠTVO MATIJA GUBEC —>Hr- 
vatsko kulturno-prosvjetno društvo Matija 
Gubec 


HRVATSKO KULTURNO-UMJETNIČ- 
KO DRUŠTVO STIPAN KNEZI ŠIME- 
TA, kulturna udruga iz Lemeša (srp. Sveto- 
zar Miletić). Neformalno je Društvo počelo 
raditi 2000., a formalno je utemeljeno u 
proljeće 2001. na inicijativu Mjesne orga- 
nizacije DSHV-a te je i ime dobilo po prera- 
no preminulom mjesnom profesoru i neka- 
dašnjem predsjedniku MO DSHV-a Stipa- 
nu Kneziju Simeti (1950.-1997.). Imalo je 
više odjela, od kojih su najaktivniji bili tam- 
buraški zbor, likovna sekcija, etnološka 
sekcija za očuvanje narodnih običaja i odi- 
jevanja te dizajnerska i računalna radionica. 
Društvo je bilo najaktivnije prvih godina 
rada: tamburaši su sudjelovali na Mikinim 
danima u Beregu, dužijanci u Đurđinu, go- 
stovali su u Kalači i Budimpešti; likovna 
sekcija organizirala je izložbu slika u tehni- 
ci slame slamarki iz Subotice i Tavankuta; 
etnološka sekcija pokrenula je proslavu 
250. obljetnice mjesne crkve Rođenja Bla- 
žene Djevice Marije 2002., u sklopu koje je 
Društvo organiziralo trodnevni kulturni 
program (tada je Društvo u crkvi postavilo 
spomen-ploču s grbom sela); izrađene su 
internetske stranice mjesta; organizirana je 
izložba tradicionalnih jela. Poslije je dio 
članstva i uprave izašao iz Društva i aktivi- 
rao nekadašnji KUD Bratstvo-jedinstvo 


(danas HBKUD Lemeš). Prva je predsjed- 
nica društva bila Marina Šain, dopredsjed- 
nica Antonija Čota, a tajnica Marija Bagi, a 
poslije je predsjednica Društva postala 
Manda Vidaković. Posljednjih je godina 
djelatnost Društva zamrla. 


Lit.: Hrvatska riječ, br. 58, Subotica, 2004; http:// 
www.lemes.rs/Kultura/KUD/HKUD/HKUD.htm 


S. Bačić 


HRVATSKO KULTURNO-UMJETNIČ- 
KO DRUŠTVO VLADIMIR NAZOR, 
kulturna udruga iz Sombora. Pripada među 
najstarija hrvatska društva u Bačkoj. U go- 
dinama nakon stvaranja južnoslavenske dr- 
žave 1918. utemeljene su nove nacionalne 
kulturne i političke organizacije u dijelu 
Bačke koji je pripao Kraljevini SHS, pa ta- 
ko i u Somboru. Već 1921. utemeljeno je 
Bunjevačko kolo, koje je njegovalo tradici- 
onalne bunjevačke običaje. S vremenom je 
u Kolu dolazilo do manjih ili većih neslaga- 
nja i sukoba zbog proturječnih pogleda na 
aktualna nacionalna, vjerska, kadrovska, 
politička i socijalna pitanja toga doba. 
Osnovna okosnica sukoba bili su prijepori 
oko toga jesu li Bunjevci Hrvati ili nisu. 
Formirana su dva tabora, »hrvatski« i »bu- 
njevački«. Međusobni sukobi na nacional- 
noj, ali i političkoj osnovi došli su do izraza 
osobito na redovitim izborima Društva 
1935. Nezadovoljnici, većinom siromašniji 
poljodjelci i obrtnici, nakon toga su istupili 
iz Bunjevačkoga kola te su već iste godine 


PRAVILA 
PovaTiačsć KUL TetKiaG [pOnri. Twa, 
MIROLJUB" 
td deni pičiPna 


Pravila HKD-a Miroljub iz Sombora 

utemeljili novo društvo, koje je na osnivač- 
koj skupštini 6. XII. 1936. dobilo ime Hr- 
vatsko kulturno društvo Miroljub, prema 
nadimku pjesnika i svećenika Ante Eveto- 
vića. Za predsjednika je izabran Antun Ma- 
tarić — Tuna, a za tajnika liječnik dr. Ladi- 
slav Vlašić. 


Novoosnovano HKD Miroljub već tije- 
kom veljače 1937. kupuje zgradu u naju- 
žem središtu grada u Ulici prote Kovačića. 
Kupnja doma omogućena je novčanim po- 
zajmicama i nepovratnim prilozima člano- 
va i društava, čija su imena uklesana na 
mramornoj ploči ugrađenoj u zid sadašnje- 
ga Doma. Pri Društvu se osnivaju i uspje- 
šno djeluju sljedeće sekcije: pjevački zbor, 
»diletantska«, tj. dramska, folklorna, mu- 
zička i sportska sekcija. Pravilima Društva 
politički i stranački rad u prostorijama Do- 
ma bio je zabranjen. 


Za vrijeme Drugoga svjetskoga rata 
Društvu je više puta zabranjivan rad, a 12. 
V. 1944. bilo je i raspušteno, dok mu je imo- 
vina zapečaćena. Nakon rata već 3. VI. 
1945. održana je skupština Društva te ono 
mijenja ime u Hrvatski prosvjetni dom. Pri- 
stupili su mu tada i članovi Bunjevačkoga 
kola te su dva društva praktično ujedinjena 
u okviru Hrvatskoga prosvjetnoga doma. 
Odlukom Gradskoga narodnooslobodilač- 
koga odbora iz svibnja 1948. Društvo, u za- 
mjenu za svoj prvotni dom, dobiva zgradu 
prijašnje pivovare Avala na Vijencu Rado- 
mira Putnika 6, koju već od 1949. postupno 
dograđuje te ondje otpočinje i gradnju sve- 
čane dvorane, a radovi su dovršeni 1950-ih 
godina. 


Upravni je odbor 24. IV. 1949. Društvu 
odlučio promijeniti ime u Hrvatsko kultur- 
no-prosvjetno društvo Vladimir Nazor, a u 
prosincu 1957., na zahtjev gradskih vlasti, 
iz naziva je izbrisan hrvatski atribut te je 
preimenovano u Kulturno-prosvetno dru- 
štvo Vladimir Nazor. God. 1964., kad se 
snažno razvija aktivnost njegovih odjela, 
Društvo mijenja naziv u Kulturno-umetnič- 
ko društvo Vladimir Nazor. Aktivnosti po- 
jedinih sekcija posebno su dolazile do izra- 
žaja tijekom 1970-ih i 1980-ih. Usposta- 
vljena je šira kulturna suradnja s mnogim 
mjestima iz bliže i dalje okolice, s mnogo- 

brojnim gradovima tadašnje Jugoslavije, a 
ostvarena su i gostovanja u više europskih 
zemalja (Madžarska, Italija, SR Njemačka, 
Čehoslovačka). Poseban prinos Društvo je 
dalo suradnji gradova prijatelja Sombora i 
Baje te kulturnoj povezanosti društava 
gradova prijatelja Subotice, Sombora i Osi- 
jeka. U Domu su organizirana i mnogobroj- 
na prigodna predavanja, književne večeri i 
sl., među ostalim i više sveučilišnih profe- 
sora i književnika te uglednih Somboraca. 
Prigodom obilježavanja 50. obljetnice dje- 
lovanja 1986. tiskana je knjiga Franje Ma- 
tarića Monografija Društva. 


Amblem HKUD-a Vladimir Nazor iz Sombora 


Nestabilna politička situacija u zemlji 
početkom 1990-ih te od države poticana di- 
oba jednoga naroda na Hrvate i Bunjevce 
ostavila je traga iu ovom Društvu te tradici- 
onalno Bunjevačko prelo 1992. nije ni odr- 
žano, au ratnu jesen 1991. nisu održavani ni 
sastanci upravljačkih tijela. Nakon smiriva- 
nja političke situacije uobičajena se djelat- 
nost Društva nastavlja te, uz ostalo, grupa 
autora u prigodi obilježavanja 60. obljetni- 
ce postojanja i djelovanja Društva 1996. iz- 
daje knjigu 60 godina žetvenih svečanosti. 
Od 1998. izlazi tromjesečno glasilo Dru- 
štva Miroljub. 


Premda se ukupna aktivnost članstva 
vidljivo povećala, sumnje, napetosti i po- 
djele nisu otklonjene. Kad je 20. V. 2001. 
Sabor Društva donio odluku o vraćanju hr- 
vatskoga atributa u naziv Društva, slijedila 
je definitivna podjela te su Bunjevci koji se 
ne smatraju Hrvatima napustili Društvo i 
osnovali Udruženje građana Bunjevačko 
kolo. S druge strane, mjesne policijske vla- 
sti pri registraciji novoga imena nisu dopu- 
stile da u imenu društva bude riječ »umjet- 

ničko«, nego samo njezin ekavizirani oblik, 
pod izlikom da hrvatski nije službeni jezik u 
općini. 

Unatoč tomu nakon svega pojačana je 
opća aktivnost članstva HKUD-a Vladimir 
Nazor. Kvaliteta rada osjetno se povećala, 
povezanost s drugim društvima učvršćena 
je, a suradnja s matičnom zemljom Repu- 
blikom Hrvatskom dobila je nove dimenzi- 
je. Kao ii prije, općoj aktivnosti Društva po- 
seban prinos daju mladi članovi pojedinih 
odjela (folklornoga, dramsko-recitatorsko- 
ga, tamburaškoga, likovnoga i drugih) na 
mnogobrojnim nastupima u vlastitu domu 
te na mnogobrojnim gostovanjima u zemlji 
i inozemstvu. Glavne su tradicionalne ma- 
nifestacije društva Veliko prelo (za Marin- 
dan), Dužionica i Divojački vašar (za blag- 
dan sv. Franje), u novije vrijeme božićni 
koncert i izložba božićnih kolača. Prije se 
svečano obilježavao i blagdan Presvetoga 
Trojstva, dan proštenja somborske crkve 
koja mu je posvećena. 


Društvo je objavilo i nekoliko tiskovina 
(Antonija Čota i Marija Šeremešić, Dukat 
ravnice, 2003.; Marija Šeremešić, Stopama 
nasljeđa, 2005.; Marija Šeremešić, Tragovi 
sjećanja, 2007.) te u povodu 70. obljetnice 
Društva CD Antonije Čote Od Miroljuba do 
Nazora (2006.). Više članova Društva su- 
radnici su kalendara Subotička Danica, 
Leksikona podunavskih Hrvata — Bunjeva- 
ca i Šokaca, a poetski stvaraoci sudjeluju na 
pjesničkim susretima Lira naiva. 


Dosadašnji predsjednici Društva bili su 
Antun Matarić — Tuna, Stipan Kalčan, Mato 
Škrabalo, Stipan Periškić, Antun Matarić — 
Tunča, Franja Krajninger, Mata Matarić, 
Alojzije Firanj, aod 2002. Šima Raič. 

HKUD Vladimir Nazor jedno je od naj- 
istaknutijih hrvatskih društava u Vojvodini 1 
Sombor čini kulturnim središtem podunav- 
skih Hrvata. Za svoj rad i postignute rezul- 
tate Društvo je dobilo mnogobrojna prizna- 
nja i nagrade na mnogim smotrama i natje- 
canjima, Listopadsku nagradu Sombora 
1977., Plaketu Saveza socijalističke omla- 
dine Vojvodine Heroj Pinki, Iskru kulture 
Kulturno-prosvjetne zajednice Vojvodine 
1980., priznanje Jugoslavenskoga festivala 


djece u Šibeniku 1984., Orden bratstva i je- 
dinstva sa srebrnim vijencem 1986. i dr. 


Izvori: Arhiv HKUD Vladimir Nazor, Zapisnici ti- 
jela upravljanja Društva 1986.-2007. 


Lit.: M. Beljanski, Sombor i bunjevački nacionalni 
preporod (1870-1945.), Sombor, 1971; F. Matarić, 
Monografija Društva, Sombor, 1986. 


M. Đanić 


HRVATSKO KULTURNO-UMJETNIČ- 
KO DRUŠTVO VLADIMIR NAZOR, kul- 
turno-prosvjetna udruga iz Stanišića. Ute- 
meljeno je na osnivačkoj skupštini 26. III. 
2009. u mjesnom Domu kulture u nazočno- 
sti dvadesetak osnivača te gostiju iz Suboti- 
ce, Sombora, Lemeša i samoga Stanišića. 
Prvi joj je predsjednik Ivan Karan. Cilj joj 
je obnova kulturno-prosvjetnoga djelova- 
nja među preostalih 300-tinjak mještana hr- 
vatske narodnosti. Ime je dobila prema ra- 
nijem KUD-u Vladimir Nazor, koje je u se- 
lu djelovalo 1945.-90., a 1995. preimeno- 
vano je u KUD Dositej Obradović. 


Lit.: Hrvatska riječ, br. 317, Subotica, 2009. 
S. Bačić 


HRVATSKO KULTURNO-UMJETNIČ- 
KO PROSVJETNO DRUŠTVO DUKAT 
VAJSKA-BOĐANI, kulturna udruga iz 
Vajske. Utemeljeno je 29. XI. 2002., a svo- 
jim djelovanjem pokriva i područje susjed- 
noga sela Bođani. Najvažniji su ciljevi Dru- 
štva njegovanje i promicanje šokačke ika- 
vice, čuvanje običaja i tradicije šokačkih 
Hrvata, razvijanja njihove kulture te surad- 
nja sa srodnim udrugama u zemlji i inozem- 
stvu. Društvo ima dječju folklornu skupinu 
i folklornu skupinu odraslih te literarni i 
dramski odjel. Bavi se prikupljanjem i izra- 
dom šokačkih nošnja. Društvo je djelovalo 
pri mjesnom župnom uredu Crkve sv. Jurja. 
do 2009., a nakon toga ostaje bez prostorija 
te se rad odvija po kućama članova. Za po- 
sebne prigode članovi priređuju etnografski 
postav iz šokačkoga miljea. Intenzivno su- 
rađuje s bačkim šokačkim udrugama (na- 
stupi na Mikinim danima u Beregu, Šokač- 
koj večeri u Sonti, Zavitnom danu u Mono- 
štoru, Šokačkom balu u Baču, na manifesta- 
ciji Tragovi Šokaca 1688.-2008. od Grado- 
vrha do Bača u Baču i Plavni). Također su- 

Amblem HKUPD-a Dukat Vajska-Bođani 


djeluje na somborskoj Dužionici i subotič- 
koj Dužijanci, na Festivalu dječjega folklo- 
ra Djeca su ukras svijeta u Tavankutu, Smo- 
tri folklora Mladost pleše u Maloj Bosni, 
članovi literarnoga odjela nastupaju na 
Smotri recitatora u Subotici koju organizira 
Hrvatska čitaonica, a 2006. bilo je domaćin 
susreta pučkih pjesnika Vojvodine Lira nai- 
va. Društvo je gostovalo i na više manife- 
stacija u Hrvatskoj: Dani pučkoga teatra u 
Hercegovcu, Vinkovačke jeseni, Đakovački 
vezovi, Miholjačko sijelo u Donjem Miholj- 
cu, manifestacija Divan je kićeni Srijem u 
Nijemcima 2008., smotrama folklora u 
Delnicama, Puli, Okučanima i dr. U Dru- 
štvu djeluje oko 35 članova, predsjednik mu 
je od osnutka Pavle Pejčić, a rizničar Luka 
Iličić. Tajnici su bili Josip Dumendžić, Ana 
Dumendžić, Marija Ihas i Kristina Anušić, 
dok je aktualni tajnik Željko Pakledinac. 


J. Dumendžić — Meštar 


HRVATSKO KULUTRNO-UMJETNIČ- 
KO PROSVJETNO DRUŠTVO MATOŠ, 
kulturna udruga iz Plavne. Utemeljena je 
17. 1. 2008. kao prva hrvatska kulturna 
udruga u tom mjestu. Djeluje na području 
kulture, prosvjete, umjetnosti i znanosti ra- 
di očuvanja, njegovanja i širenja duhovnih 
dobara hrvatske nacionalne zajednice. Do- 
bila je naziv prema znamenitom hrvatskom 
književniku Antunu Gustavu Matošu, čijije 
otac rođen u Plavni, a njegov djed, »me- 
štar« Grgo, bio je u Plavni dvadesetak godi- 
na učitelj i kantor. I sam književnik prigo- 
dom svojega bijega iz austro-ugarske voj- 
ske iz Petrovaradina u Srbiju 1894. boravio 

je nakratko u ovom mjestu kod svojega dje- 
da, o čemu je i pisao u tekstu Moji zatvori iz 
1912. 

Društvo je tijekom prve godine svojega 
postojanja pokrenulo rad u nekoliko odjela: 
folklorni, literarno-dramski, povijesno-is- 
traživački, komorni pjevački zbor i tambu- 
raški sastav. Više je puta nastupalo na terito- 
riju Općine Bač, a gostovalo je ina manife- 
stacijama međunarodnoga karaktera (Ku- 
curska žetva 2008., Kucura; Trojni susreti 
2008., Bezdan). Tamburaški odjel, u surad- 
njis HKUPD-om Dukat iz Vajske, nastupio 
je u Istri. Društvo je u cjelini sudjelovalo u 
godišnjoj manifestaciji Tragovima Šokaca 
od Gradovrha do Bača 16868.-2008. Jedno 
od glavnih područja djelovanja Društva jest 
rad na oživljavanju i predstavljanju glazbe- 
nih djela dr. Josipa Andrića, čija je majka 
rođena u Plavni, a i on sam često je boravio 
u tom mjestu te mu je posvetio i operetu Na 
vrbi svirala. Od 2009. Društvo organizira 
manifestaciju Dani Antuna Gustava Mato- 
ša i dr. Josipa Andrića, a otvorilo je i vlasti- 
tu knjižnicu i čitaonicu. Iako udruga još ne- 
ma svoj dom, lokalne vlasti ustupile su joj 
prostorije za nesmetani rad. 


Izvor: Pismohrana HKUPD-a Matoš. 
Z. Pelajić 


Amblem HKUPD-a Matoš iz Plavne 


HRVATSKO KULTURNO-UMJETNIČ- 
KO PROSVJETNO DRUŠTVO MOS- 
TONGA, kulturna udruga iz Bača. Naziv je 
dobilo prema Tječici koja je nekoć protjeca- 
la kroz drevni grad Bač. Utemeljeno je 16. 
XII. 2006. radi očuvanja kulture, običaja, 


povijesti i nacionalnoga identiteta Hrvata u 
Baču. U Društvu djeluje nekoliko odjela: 
folklorni, literarno-dramski, tamburaški, 
etnološki te mješovita pjevačka skupina. Za 
kratko vrijeme od osnutka sudjelovalo je na 
mnogobrojnim tuzemnim (Proslava 250. 
godina od dolaska Slovaka u Selenču 
2007.; Dani europske baštine 2007. 1 2008. 
u Baču; Prijateljski susreti s tamburaškim 
orkestrom izRavnoga Sela u Ravnom Selu 1 
Begeču 2007.; Festival Djeca su ukras svi- 
jeta u Tavankutu 2007.; Dužijanca u Subo- 
tici 2007.; Dužionica u Somboru 2008.; 
Godišnji koncert KUD-a Mladost iz Bača 
2008. i dr.) iinozemnim kulturnim manifes- 
tacijama (Divan je kićeni Srijem u Nijem- 
cima 2006., Brodsko kolo u Slavonskom 
Brodu 2007. 12008.; Humanitarni koncertu 
Donjoj Bebrini kraj Slavonskoga Broda 
2008., Drugi međunarodni festival malih 
vokalnih sastava u Velikoj Gorici 2008. 1 
dr.). Na Brodskom kolu 2007. članica Dru- 
štva Lidija Kaplar izabrana je za drugu pra- 
tilju najljepše Hrvatice u narodnoj nošnji, a 
na Festivalu u Velikoj Gorici Društvo je 
osvojilo nagradu za kostimografiju i scen- 
ski nastup. Svake godine zadnjega tjedna u 
siječnju Društvo u Baču organizira Šokački 
bal. 

Radi obilježavanja 320 godina od dola- 
ska šokačkih Hrvata iz Soli u Bačku Dru- 
štvo je s Franjevačkim samostanom iz Bača 
2008. organiziralo višemjesečnu manife- 
staciju Tragovi Šokaca — od Gradovrha do 
Bača 1688.-2008., koja je okupila Šokce iz 
bačkoga Podunavlja i obnovila ratom poki- 
dane veze s Franjevačkim samostanom i sa 
sunarodnjacima iz Tuzle i okolice. 


Ju 


HKUPD = MOSTONGA 


Amblem a 
HKUPD-a Mostonga 


HRVATSKO NACIONALNO VIJEĆE 


Sjedište je Društva u kući obitelji Marte 

i Ivice Filipovića, u kojoj je smještena i Šo- 

kačka etno-kuća. Od osnutka Društva pred- 

sjednik je Stjepan Čoban, tajnik Krešimir 
Šimudvarac, a blagajnik Marjan Penavin. 

S. Čoban 


HRVATSKO KULTURNO-UMJETNIČ- 
KO PROSVJETNO DRUŠTVO STANI- 
SLAV PREPREK, kulturna udruga iz No- 
voga Sada. Utemeljeno je 9. IX. 2005. kao 
prva hrvatska kulturna udruga u Novom Sa- 
du radi očuvanja i razvoja identiteta hrvat- 
skoga naroda u glavnom gradu Vojvodine. 
Ime je dobilo prema istaknutomu hrvatsko- 
mu piscu i skladatelju Stanislavu Prepreku 
iz Petrovaradina, a za prvu je predsjednicu 
izabrana Zdenka Popov. Društvo je rad po- 
čelo u dramskoj, recitatorskoj, literarnoj, 
glazbenoj i pjevačkoj sekciji, no nije uspje- 
lo razviti svoju javnu djelatnost, osim što je 
organiziralo nekoliko kulturnih priredaba. 
Od 2009. predsjednik je Marijan Sabljak. 


Lit.: Hrvatska riječ, br. 136, 171, 351, Subotica, 
2005, 2006, 2009. 
K. Čeliković 


HRVATSKO NACIONALNO VIJEĆE 
(HNV), najviše zastupničko tijelo Hrvata u 
Republici Srbiji. Osnovano na temelju Za- 
kona o zaštiti prava i sloboda nacionalnih 
manjina iz 2002., ono »predstavlja nacio- 
nalnu manjinu u području službene uporabe 
jezika, obrazovanja, informiranja na jeziku 
nacionalne manjine i kulture, sudjeluje u 
procesu odlučivanja ili odlučuje o pitanji- 
ma iz tih područja i osniva ustanove iz ovih 
područja«. Utemeljeno je u Subotici 23. I. 
2003., nakon održavanja elektorske skup- 
štine. Iako je u registar manjinskih vijeća 
službeno upisano kao Nacionalni savet hr- 
vatske nacionalne manjine, u hrvatskoj je- 
zičnoj praksi ustalio se naziv Hrvatsko na- 
cionalno vijeće. 


Ideja o osnutku jednoga samoupravno- 
ga tijela otprije je postojala u političkom ži- 
votu hrvatske zajednice u Vojvodini: De- 
mokratski savez Hrvata u Vojvodini na II. 
redovitoj Skupštini 6. III. 1994. u Subotici 
prihvatio je Inicijativu za osnivanje Narod- 
noga vijeća Hrvata u SRJ, ali je stranka ni- 

kada nije realizirala; početkom 1996. sku- 
pina okupljena oko Ivana Poljakovića iza- 
brala je Inicijativni odbor za osnivanje Hr- 
vatskoga narodnoga vijeća, ali također bez 
učinka; Hrvatski narodni savez je potkraj 
1990-ih u svojemu programu aktualizirao 
pitanje osnutka manjinskoga samouprav- 
noga tijela za Hrvate u tadašnjoj SR Jugos- 
laviji, koji također nije ostvaren. Tek kad je 
Zakon o zaštiti prava i sloboda nacionalnih 
manjina bio u javnoj raspravi i kad je posta- 
lo jasno da će manjinska nacionalna vijeća 
postati zakonskom kategorijom, formirana 
su dva hrvatska nacionalna vijeća: Hrvatski 
narodni savez i Forum hrvatskih institucija 
i organizacija pokrenuli su inicijativu za 
osnivanjem Privremenoga hrvatskoga na- 
cionalnog vijeća u Saveznoj Republici Ju- 
goslaviji i osnovali ga na sjednici Foruma 
HIOV 14. X. 2001., a tijelo istoga naziva 
formirao je i Demokratski savez Hrvata u 
Vojvodini 15. X. 2001. Kako nijedno nije 
imalo legalni status, prestala su postojati s 
donošenjem tadašnjega saveznoga Zakona 
o zaštiti prava i sloboda nacionalnih manji- 
na potkraj veljače 2002. 


Taj je Zakon — do donošenja posebnoga 
zakona koji će regulirati izbore za nacional- 
na vijeća — propisao posredni izborni sustav 
za manjinska vijeća preko elektora, koji je 
ubrzo razrađen Pravilnikom o izboru nacio- 
nalnih vijeća nacionalnih manjina tadašnje- 
ga Saveznoga ministarstva nacionalnih i et- 
ničkih zajednica. Pravilnik je odredio broj 
članova manjinskih vijeća u ovisnosti od 
broja pripadnika manjine (sukladno tomu 
HNV ima 35 vijećnika), koje na svojoj 
skupštini biraju elektori: zastupnici i vijeć- 
nici dotične manjine, po jedan predstavnik 
iz svake hrvatske organizacije te svaka oso- 
ba koju svojim potpisima podupre 100 pri- 
padnika te manjine. Elektorska skupština 
za HNV održana je u Subotici 15. XII. 
2002. uz sudjelovanje 198 od ukupno 204 
prijavljena elektora. Izbor članova HNV-a 
obavljen je na osnovi dviju lista: listu A 
predložio je uime Foruma HIOV-a Josip 
Ivanović, dok je listu B predložio uime 
DSHV-a Josip Gabrić: na izborima je lista 
Aosvojila 20, a lista B 15 vijećničkih mje- 
sta. Konstitutivna sjednica HNV-a održana 

je 25.1. 2003. u Subotici. Na njoj je jedno- 
glasno prihvaćen Statut HNV-a, a izabran je 
i prvi predsjednik. 

Na drugoj sjednici HNV-a 12. IV. 2003. 
u Subotici donesen je Poslovnik HNV-a, 
izabrana su 4 dopredsjednika (za Srijem, ju- 
gozapadnu Bačku, Sombor i Suboticu), 
predsjednik Izvršnoga odbora HNV-a te 4 
člana IO HNV-a (zadužena za kulturu, za 
obrazovanje, za informiranje i službenu 
uporabu jezika i pisma te za gospodarstvo), 
kao i predsjednik e-vlade te tajnik. Uz njih 
HNV ima devet stalnih odbora (za Statut, za 
odnose s državom, za suradnju s Republi- 
kom Hrvatskom i za prekograničnu surad- 
nju, za informiranje, za obrazovanje, za slu- 
žbenu uporabu jezika, za kulturu, za finan- 
cije te za predstavke i žalbe) i šest stalnih 
odjela (za obrazovanje, za informiranje, za 
službenu uporabu jezika, za kulturu, za fi- 
nancije te za gospodarstvo), ali njihov rad 
uglavnom nije uhodan. 


Grb 
hrvatske zajednice 
u Republici Srbiji 


Na VIII. sjednici HNV-a 11. VI. 2005. u 
Subotici donesena je Odluka o obilježjima 
hrvatske zajednice u Srbiji (zastava i grb) te 
su utvrđeni blagdani hrvatske zajednice u 
Srbiji (19. III. — blagdan sv. Josipa, zaštitni- 
ka hrvatskoga naroda; 19. VI. — dan rođenja 
Ivana Antunovića; 16. IX.— dan rođenja ba- 
na Josipa Jelačića; i 15. XII. — dan osnutka 
HNV-a), koji se svečano obilježavaju pri- 
godnim programima. Skupš-tina AP Vojvo- 
dine prenijela je 2004. na HNV osnivačka 
prava nad Novinsko-izdavačkom ustano- 
vom Hrvatska riječ, a od 2008. zajedno sa 
Skupštinom AP Vojvodine suosnivač je Za- 
voda za kulturu vojvođanskih Hrvata. 

Sjedište HNV-a je u Subotici, gdje se i 
najčešće održavaju sjednice, no održavane 
su iu Somboru (1X.) i Petrovaradinu (X.). 


Ured HN V-a do 2009. nalazio se u Prerado- 
vićevoj ulici br. 4 u zakupljenim prostorija- 
ma HKC-a Bunjevačkog kola, nakon čega 
su kupljene vlastite prostorije u Preradovi- 
ćevoj ulici br. 13. 


U prvom mandatu HNV-a, koji je zbog 
izostanka dogradnje pravne regulative ma- 
njinskoga zakonodavstva u Srbiji (nije do- 
nesen zakon koji regulira izbore manjinskih 
vijeća) ušao u šestu godinu postojanja, odr- 
žana je do kraja 2008. ukupno 21 sjednica 
Vijeća. S vremenom su se prvotne dvije li- 
ste podijelile na više političkih frakcija i 
struja. Dosadašnji su predsjednici HNV-a 
Josip Ivanović (2003.-05.), Josip Z. Peka- 
nović (2005.-07.) i Branko Horvat (od 
2007.), apredsjednici Izvršnoga odbora La- 
zo Vojnić Hajduk (2003.-06.) i Slavica Peić 
(od 2006.) 


Zastava hrvatske zajednice u Republici Srbiji 


Kao iu slučaju drugih manjinskih vijeća 
u Republici Srbiji (ukupno ih je 15), i za 
HNV se vezuju različite ocjene o tom koli- 
ko je ispunio očekivanja. Čini se da temelj- 
ne razloge za probleme koji su se nerijetko 
pojavljivali u njegovu djelovanju treba tra- 
žiti u nedemokratičnosti izbornoga proce- 
sa, u nedostatku demokratske prakse u ma- 
njinskim zajednicama te djelatnosti pojedi- 
nih centara moći izvan hrvatske zajednice 
(istih onih koji potiču izdvajanje Bunjevaca 
iz hrvatskoga narodnoga korpusa). lako su 
izbori za vijeće bili posredni, sam izborni 
proces nije bio transparentan jer nije bila 
propisana ovjera potpisa kojima se davala 
potpora elektorima, što vrijedi za sve druge 
izbore. Poslije su se kao problemi u radu vi- 
jeća nacionalnih manjina pojavili izostanak 
konzistentne politike financiranja njihova 
rada te nadzora procesa izgradnje instituci- 
je, razvoja kapaciteta i materijalno-finan- 
cijskoga poslovanja, što je uvjetovalo for- 


HRVATSKO NARODNO KAZALIŠTE 


malno-pravnu neizgrađenost vijeća i struč- 
nu neosposobljenost te otvaralo prostor za 
financijske zlouporabe. Jednako tako, i te- 
meljna funkcija nacionalnih vijeća — sudje- 
lovanje u procesu odlučivanja ili pak savje- 
todavna uloga u pitanjima koja su od važno- 
sti za manjine — zbog nepostojanja jasne 
manjinske politike često je znala ostati na 
razini proklamacije. 


Koncem kolovoza 2009. donesen je Za- 
kon o nacionalnim vijećima nacionalnih 
manjina, koji je podrobno uredio izbore, 
djelokrug, financiranje i druga pitanja od 
važnosti za manjinska vijeća. 


Lit.: Žig, 41-43, 45, Subotica, 1996; Glas ravnice, 
61, 62, 64, 66, Subotica, 1996; J. Ivanović, Značaj 
formiranja Hrvatskog nacionalnog vijeća u Srbiji i 
Crnoj Gori, u: CMK Informator, br. 43-44, Novi 
Sad, 2003; T. Žigmanov, Hrvati u Vojvodini danas: 
Traganje za identitetom, Zagreb, 2006; Evropeiza- 
cija Srbije: Ljudska prava, prava manjina, inkluzi- 
ja Roma, ur. Jadranka Jelinčić, Beograd, 2007; 
www.hnv.org.rs . 

T. Žigmanov 


HRVATSKO NARODNO KAZALIŠTE 
(HNK), prvi profesionalni kazališni an- 
sambl u Subotici, utemeljen 19. IX. 1945. 
odlukom Predsjedništva Narodne skupšti- 
ne AP Vojvodine u Novom Sadu. Istodobno 
s HNK osnovano je i Madžarsko narodno 
kazalište (znadž. Magyar Nepszinhaz). Za 
upravitelja hrvatskoga kazališta imenovan 
je Lajčo Lendvai, koji se u međuraću — naj- 
prije u Subotici, a zatim sedam godina u Za- 
grebu — amaterski bavio kazalištem, a pot- 
kraj 1944. utemeljio je i Kazališni odsjek 
grada Subotice, jezgru budućega kazališta. 
Uz glumce amatere (Slava Bulgakov, Ana 
Skenderović, Klara Peić, Stevan Popović, 
Geza Šabić, Miroslav Mažgon, Ljiljana 
Medaković i Dušan Medaković) ansambl 
su činili i profesionalni glumci iz Zagreba i 
Osijeka (Ivona Petri, Jelka Šokčević-Asić, 
Dubravka Deželić, Ante Kraljević, Dražen 
Griinwald i Sreto Avramović), koje je dobar 
poznavatelj tih kazališnih sredina Lendvai 
angažirao, što je zatim svakomu posebice 
potvrđeno i državnim dekretom. 


HNK je nasljedovatelj kazališne tradi- 
cije koja seže u 1747. godinu — kad je u su- 
botičkoj franjevačkoj Gramatikalnoj školi 

održana prva predstava na hrvatskom jezi- 
ku — a smješteno je bilo u kazališnoj zgradi, 
koja je sa šest korintskih stupova predsta- 
vljala jednu od najljepših gradskih veduta. 
Zgrada sagrađena 1854. u klasicističkom 
slogu prema nacrtima Janosa Skultćtija, ob- 
navljana 1904. i 1927., skladno se uklopila 
u arhitekturu secesijskoga srednjoeurop- 
skoga grada. Kazališni ansambl, počinjući 
svoj umjetnički vijek odmah nakon Drugo- 
ga svjetskoga rata, suočio se s velikim siro- 
maštvom. Bio je bez kazališnoga fundusa, 
tj. dekora, bez osnovnih scenskih rekvizita i 
kostima, jer je zgrada do tada ugošćavala 
ansamble drugih kazališnih kuća iz zemlje, 
rjeđe iz inozemstva. 


HNK je otvoren 28. X. 1945. povije- 
snom tragedijom Matija Gubec Mirka Bo- 
govića, djelom u pet činova i 11 slika, u re- 
žiji Branka Špoljara. Vrlo zahtjevnu sceno- 
grafiju izradio je Berislav Deželić, kostimi 
su posuđeni iz fundusa zagrebačkoga 
HNK, scensku je glazbu skladao Milan 
Asić, a izveo ju je zbor XVI. divizije uz 
pratnju članova orkestra buduće Subotičke 
filharmonije. Za redovitu kazališnu 
djelatnost skrbila je Uprava kazali- 
šta, u kojoj su uz upravitelja Len- 
dvaija bili glumci Dušan Medako- 
vić i Stanko Kolašinac, scenograf 
Berislav Deželić i dirigent Milan 
Asić, a za umjetničku kvalitetu 
predstava brinulo se Redateljsko 
vijeće, u kojem su osim redatelja i 
scenografa bili i glumci poput Jelke 
Šokčević-Asić, koja je obavljala i 
službu lektorice. Već je u prvoj se- 
zoni održan tečaj za glumce počet- 
nike, na koji se nakon položene 
audicije upisalo 12 kandidata, od 
kojih je četvero najuspješnijih do- 
bilo stalni angažman. 

Za pet sezona Hrvatskoga na- 
rodnoga kazališta izvedeno je oko 
pedeset dramskih i pet glazbenih 
djela. Na repertoaru su u istom po- 
stotku bila zastupljena djela ruskih i 
srpskih dramatičara, što ne začuđu- 
je s obzirom na prorusku tj. proso- 
vjetsku ideološku matricu tijekom 
1950-ih te na prijeratnu naviknu- 

tost subotičkoga gledateljstva na popularne 
komedije Branislava Nušića i Jovana Steri- 
je Popovića. Tako su, primjerice, od Valen- 
tina Petroviča Katajeva izvedena tri djela 
(Roditeljski dom, Dan odmora i Milijun 
muka), od Aleksandra Nikolajeviča Ost- 
rovskoga dva (Sirotinja nije grijeh i Bez 
krivice krivi), a s po jednim djelom zastu- 
pljeni su bili Vasilij Vasiljevič Škvarkin 
(Prosta djevojka), Konstantin Mihajlovič 
Simonov (Rusko pitanje), Aleksandr Niko- 
lajevič Afinogenov (Mašenjka) te klasik 
Nikolaj Vasiljevič Gogolj (Ženidba). 

Što se tiče srpskih dramatičara, Brani- 
slav Nušić je spet komedija najzastupljeniji 
(Gospođa ministarka, Sumnjivo lice, Po- 
kojnik, Narodni poslanik, Ožalošćena po- 
rodica), a slijedili su ga Ivan Sterija Popo- 
vić s tri (Pokondirena tikva, Tvrdica ili Kir 
janja, Ženidba i udadba), Stevan Sremac s 
dva djela (Pop Cira i pop Spira, Zona Zam- 
firova) te Borisav Stanković s Koštanom. 

Iako su hrvatski dramatičari po zastu- 
pljenosti bili tek na trećem mjestu, vrlo je 
važno u kulturno-povijesnom smislu što su 


Hrvatsko narodno kazalište u Subolici 
Kešelja £. sklakra Tid5, = Frzislana pra. 

Plakat za premijeru tragedije Matija Gubec Mirka Bogo- 
vića, kojomje 28. X. 1945. otvoreno HNK u Subotici 


HRVATSKO PJEVAČKO DRUŠTVOANTUNOVIĆ 


na subotičkoj pozornici prvi put izvedene 
dvije komedije i pastirska igra dvojice hr- 
vatskih klasika iz razdoblja renesanse i ba- 
roka: Dundo Maroje i Plakir Marina Držića 
u preradbi Marka Foteza te Dubravka Ivana 
Gundulića. Na repertoar je stavljena i ko- 
medija Ljubovnici nepoznatoga dubrovač- 
koga autora iz XVII. st. Izvedene su zatim 
povijesna drama Zlatarevo zlato Milivoja 
Dežmana prema romanu Augusta Šenoe, 
drame suvremenih dramatičara Miroslava 
Feldmana (Iz mraka) i Slavka Kolara (Sed- 
morica u podrumu), komedija Prst pred no- 
som Jože Horvata te dječji igrokaz Crven- 
kapica Vladimira Nazora. Najveći je uspjeh 
kod publike postiglo i najviše je puta izve- 
deno djelo Č'a Bonina razgala, ko-je je autor 
Matija Poljaković žanrovski odredio kao na- 
rodnu igru iz bunjevačkoga života, pa su u 
predstavi sudjelovali i tamburaši pod vod- 
stvom Pere Tumbasa Haje. Tim jeigrokazom2. 
listopada 1950. proslavljena i peta obljetni- 
ca osnutka HNK, koja je počela uvertirom 
opere Porin Vatroslava Lisinskoga u izved- 
bi Subotičke filharmonije pod ravnanjem 
Milana Asića. 


Zastupljeni su bili i slovenski dramati- 
čari s dvije drame Ivana Cankara (Kralj Be- 
tajnove i Za dobro naroda) te dramama Noć 
u Globokom Mateja Bora i Put u zločin Mi- 
ška Kranjeca. 

Od djela svjetskoga repertoara gleda- 
teljstvo je imalo priliku vidjeti komedije 
Pigmalion Georga Bernarda Shawa i Mi- 
randolina Carla Goldonija, drame Gospo- 
đa s kamelijama Aleksandra Dumasa sina i 
Spletka i ljubav Friedricha Schillera. Pot- 
kraj prve sezone 1945./46. kulturni je doga- 
đaj predstavljala izvedba Moličreove ko- 
medije baleta Umišljeni bolesnik, u kojem 
je prvi put nastupio i plesni ansambl, a bo- 
gato urešene barokne kostime prema nacrti- 
ma Berislava Deželića izradila je subotička 
Prva ženska krojačka zadruga. 


Izvedbom operete Ševa Franza Leh4ra 
7. studenoga 1946. u Hrvatskom je narod- 
nom kazalištu počela djelovati i tzv. muzič- 
ka grana, koja je poslije prerasla u Operu 
(1950.-54) pod umjetničkim vodstvom Mi- 
lana Asića i uz pratnju orkestra Subotičke 
filharmonije. Do kraja 1950. izvedene su 


još dvije operete te po jedna opera i glazbe- 
na komedija: Zemlja smiješka Franza 
Lehara i Kneginja čardaša ili Silva Imrea 
Kalmana, Tosca Giacoma Puccinija i Svad- 
ba u Malinovki Borisa Aleksandroviča 
Aleksandrova. 


Kako HNK nije imao profesionalnoga 
redatelja, nego su se režijom najčešće bavili 
glumci (Branko Špoljar, Dušan Medako- 
vić, Lajčo Lendvai i Stanko Kolašinac), u 
rujnu 1947. angažiranje zagrebački redatelj 
Emil Karasek, inače asistent Branka Gave- 
Ile, koji je svojim djelovanjem znatno pri- 
donio podizanju profesionalne i umjetničke 
razine predstava. Iste je godine postao i 
upraviteljem kazališta (do 1951.), paje već 
sljedeće 1948. preuredio gledalište, probi- 
jajući kroz sredinu dvorane prolaz, a pozor- 
nicu je opremio suvremenom scenskom 
tehnikom. 


Kolarovom dramom Sedmorica u po- 
drumu 29. XI. 1950. završen je kratkotrajni 
i mukotrpni vijek HNK, koje je živjelo od 
entuzijazma poslijeratnoga naraštaja glu- 
maca, redatelja, scenografa, kostimografa 1 
tehničkoga osoblja, a napose od publike 
željne umjetničke scenske riječi na mate- 
rinskom jeziku. Glumci su radi gledatelj- 
stva (ali i zbog pomanjkanja ogrjeva) tije- 
kom dva zimska mjeseca prve kazališne se- 
zone nastupali po seoskim zadružnim ili va- 
trogasnim domovima, primjerice u Gor- 
njem i Donjem Tavankutu, Bajmoku, Pači- 
ru, Žedniku, Bačkoj Topoli i dr. Unatoč to- 
mu ili možda upravo zbog toga, političkom 
su odlukom dva kazališta — Hrvatsko na- 
rodno kazalište i Magyar n&pszinhaz — spo- 
jena 1951. u jedno: Narodno pozorište — 
Nepszinhaz, s odsjecima za hrvatsku i ma- 
džarsku dramu te za glazbena scenska djela. 


Lit.: Hrvatsko narodno kazalište u Subotici 1945- 
46, [Subotica 1946]; I. Rackov, /z pozorišnog albu- 
ma Subotice, Subotica, 1977; Repertoar hrvatskih 
kazališta, 3, Zagreb, 2002; 150 godina pozorišne 
zgrade: 150 godina kazališne zgrade: 150 6ves a 
szinhdz eptilete, Subotica, 2004; J. Buljovčić, Su- 
botički kazališni zapisi, Zagreb 2008. 

J. Ivančić 


HRVATSKO PJEVAČKO DRUŠTVO 
ANTUNOVIĆ, kulturno društvo šokačkih 
Hrvata u Sonti, osnovano koncem 1940. Uz 

pjevačke nastupe članovi Društva organizi- 
rali su i prosvjetna predavanja, kazališne 
predstave te veliko godišnje prelo na Ma- 
rindan, tj. Svijećnicu. Kazališne komade i 
pjesme pisao je i izvodio Mata Brdarić. Ma- 
ta Vidaković, tajnik Društva, držao je pro- 
svjetna predavanja, a brigu za odgoj mlade- 
ži vodio je skrbnik Marko Miloš. Predsjed- 
nik društva bio je Vinko Turas. 


Lit.: Subotičke novine, 10/1941, Subotica. 
M. Bara 


HRVATSKO PJEVAČKO DRUŠTVO 
NEVEN, subotička pjevačka udruga. Os- 
novano je 4. XII. 1920. kao sekcija Pro- 
svjetnoga društva Neven. Zborovođa i glav- 
ni osnivač bio je Matej Jankač, sudski sa- 
vjetnik. Oko sekcije se ubrzo okupio velik 
broj članova iz svih slojeva. Prvi javni na- 
stup društvo je imalo na Veliko prelo 2. II. 
1921.,na kojemje otpjevalo pjesme Bi mir- 
na noć Vinka Novaka, Mojoj pjesmi Josipa 
Florschiitza te Kolo igra, tamburica svira 
Nikole Kujundžića. Nakon toga nastupalo 
je redovito na priredbama Prosvjetnoga 
društva Neven, a ujesen 1922. osnovan je 1 
ženski zbor. Zborovođa ženskoga i mješo- 
vitoga zbora postao je Mihovil Katanec, od- 
vjetnik, koji je tu dužnost obnašao sve do 
rata. Prvi javni koncert društvo je imalo 
1923. u Gradskom kazalištu. Uskoro je sek- 
cija postala jedan od najvažnijih protagoni- 
sta glazbene kulture u Subotici. Od 1923. 
postala je članom Hrvatskoga pjevačkoga 
saveza iz Zagreba, u kojem je do rata ubra- 
jana među najbolja aktivna hrvatska pje- 
vačka društva općenito. Tijekom svojega 
djelovanja imalo je brojna gostovanja: 
Sombor (1922.), Bosanski Novi, Bihać, 
Sisak i Slavonski Brod (1923.), Osijek 
(1924.), Kranjec i Krapina (1926.), Zemun 
(1930), Zagreb (1939. i 1940.) itd., a redo- 
vito je je nastupalo u Subotici i okolici 
(Đurđin, Bikovo, Sebešić, Tavankut, Bajmok). 


Kao samostalno društvo djeluje od 2. V. 
1925., kad je održana osnivačka skupština. 
Za predsjednika je izabran Ivan Vojnić Tu- 
nić, a za tajnika Željko Vidaković. Pravila 
društva odobrena su 4. III. 1926. Sudjelova- 
lo je u subotičkoj proslavi 1000. godišnjice 
Hrvatskoga kraljevstva 20. IX. 1925. 

Na sjednici upravnoga vijeća 30. IV. 
1933. donijelo je odluku o postavljanju 
mramorne spomen-ploče na izvoru Bune, 
što je rezultiralo velikom pjevačkom turne- 
jom po Bosni, Hercegovini, Dalmaciji, Sla- 
voniji i Zagrebu 29. IX. -13. X. 1933., uz 
sudjelovanje predstavnika svih najvažnijih 
bunjevačko-hrvatskih društava i najvažni- 
jih hrvatskih političkih i kulturnih djelatni- 
ka iz Subotice i Sombora. Tada je postavlje- 
na ploča s akrostihom na crkvi Presvetoga 
Trojstva u Blagaju, na izvorištu rijeke Bu- 
ne, koja ondje i danas stoji: 


Budi mir stobom, mila vilo Bune 
Uvijek smo bili virni tvojoj riči 
Njegve i lance slomili smo ropstvo 
Evo nas opet u tvom zagrljaju! 
Vinac slave sa plodnih nam ravni 
Cio tvoj narod šalje u znak hvale 

I naše molitve budu uslišane 
Sudari stoljeća nisu nas slomili 
Ustrajni smo bili i bit ćemo uvik 
Hvala ti, dok ovim putem tvoj izvor romori 
Rod tebe nikad zaboravit neće 
Valova šum nas hrabri u životu 

A tinam budi tišiteljka mila 

Tebe nas veže ova gruda zemlje 

I roda budućnost sve lipša izgleda 


To je putovanje imalo snažan odjek u 
subotičkoj i somborskoj sredini, ali i u gra- 
dovima koje su posjetili (Brod, Visoko, Sa- 
rajevo, Konjic, Ostrožac, Jablanica, Dre- 
žnica, Vojno, Mostar, Blagaj, Buna, Du- 
brovnik, Split, Gospić, Karlovac, Zagreb). 


Zastava HPD-a Neven 


Društvo je 25.-26. 
IV. 1936. organizi- 
ralo u Subotici veli- 
ki koncert pučke 
pjesme i smotru hr- 
vatskih seljačkih 
zborova iz Bačke i 
HPD-a Neven Baranje. Nevenovi 
zborovi bili su redoviti sudionici svih va- 
žnih hrvatskih kulturnih događaja, npr. ve- 
lika proslava 250. obljetnice doseljenja ve- 
će skupine Bunjevaca 1936., razgovori Su- 
botičke matice i dr. 


Društvo je isprva nastavilo djelovati i za 
vrijeme rata (najčešće na misama i pokopi- 
ma), ali se njegov rad prekida 1943. Nakon 
rata, na sastanku upravnoga vijeća održa- 
nom 6. III. 1945. u Državnoj muzičkoj ško- 
li, kojemu su nazočili Grgo Skenderović, 
Blaško Kulešević, Stipan Vidaković Mu- 
kić, Ana Skenderović, Jelena Barakovć, 
Solo Vojnić, Matilda Crnjaković i zborovo- 
đa Željko Straka, donesen je plan rada pre- 
ma kojem bi se osnovao zbor brojnosti 40- 
60 članova koji bi vježbao dva puta tjedno. 
Planirana su i tromjesečna teorijska preda- 
vanja koja bi držala dva nastavnika, poseb- 
ni rad s talentima i solistima, a Muzička 
škola bi stavila na raspolaganje svoj simfo- 
nijski orkestar. Društvo je registrirano 12. 1. 
1946., ali je već iste godine prestalo posto- 
jati. 

Građu o Društvu Historijski arhiv u Su- 
botici preuzima 1949. iz podruma u Haram- 
bašićevoj 4, a sastojala se od notnoga mate- 
rijala vjerskoga i svjetovnoga opusa doma- 
ćih i stranih skladatelja. Nakon osnivanja 
HKUD-a Bunjevačko kolo 1970. dio notno- 
ga materijala (partitura i dionica), oko 0,70 
dužnih metara, predanje novoutemeljnomu 
društvu na korištenje. Preuzeo ga je Bela 
Tikvicki, dirigent pjevačkoga zbora 
HKUD-a Bunjevačko kolo. Preostali dio 
građe od 3 ar. kutije (0,30 dm) čuva se u Hi- 
storijskom arhivu u Subotici. 


Hrvatsko pjevačko društvo Neven među 
najznačajnijim je međuratnim kulturnim 
udrugama subotičkih Hrvata: repertoar se 
sastojao od oko 200 pjesama, a imalo je oko 
150 javnih nastupa, uz još mnogobrojne 
izvedbe na svečanim misama, vjenčanjima 


HRVATSKO PLANINARSKO DRUŠTVO 


ipokopima. Nato ne upućuje samo brojnost 
članstva — od osnutka pa do prestanka rada 
imalo je preko 700 članova, već je ono bilo 
nositeljem hrvatskog kulturnog preporoda 
te širenja hrvatske nacionalne svijesti među 
subotičkim Bunjevcima u ovome razdo- 
blju. Poslije Drugoga svjetskog rata više 
bivših članova Društva bilo je aktivno u 
glazbenom životu grada. 


ISKAZNICA 


PETE či Pa 


aka M odana kojih, 


ao 


aLi ck: pama 


Iskaznica HPD-a Neven 


Predsjednici Društva bili su Ivan Vojnić 
Tunić, Ivan Malagurski Tanar, Ive Prćić, 
Marko Kuntić i Grgo Skenderović. 


Izvor: Historijski arhiv Subotica, F:052. — Subotica 
1925-1943; GNO 1582 11/1946; Privatna pismo- 
hrana Ljudevita Vujkovića Lamića mlađeg iz Su- 
botice. 


Lit.: P. Pekić, Povijest Hrvata u Vojvodini, Zagreb, 
1930; P. Pekić, Spomenica pohoda Bunjevaca u 
svoju staru postojbinu, Subotica, [1933]; Klasje 
naših ravni, br. 3, 5, Subotica, 1936, 1938; Szabadka 
Palicsfiirdo utmutatoja, b. m., 1943; M. Evetović, 
Kulturna povijest bunjevačkih i šokačkih Hrvata 
(rukopis); Lj. Vujković Lamić, Sjećanje na Hrvat- 
sko pjevačko društvo »Neven« (od 1920. do 1946. 
god.), Klasje Naših ravni, 1/1999, Subotica; J. Te- 
munović, Subotička matica, Subotica, 2002. 


S. Mačković i Lj. Vujković Lamić 


HRVATSKO PLANINARSKO DRU- 
ŠTVO, planinarska organizacija. Osnova- 
no je 15. X. 1874. u Zagrebu; najstarije je 
planinarsko društvo u jugoistočnoj Europi i 
jedno od najstarijih u svijetu. Od 1898. 
osniva svoje podružnice izvan Zagreba, 
najprije po Hrvatskoj (Gospić, Vrbovsko, 

Delnice i dr.), a između dvaju svjetskih ra- 
tova i drugdje gdje su živjeli Hrvati (Bosna i 
Hercegovina, Boka kotorska, Vojvodina), 
tako da je do raspuštanja Društva 1945. 
imalo više od 70 podružnica. Među člano- 
vima je bilo i 14 subotičkih Hrvata, koji se 
spominju u zapisniku sa skupštine održane 
12. X. 1929. u Zagrebu, ali nisu osnovali 
podružnicu. 


Lit.: Ž. Poljak i dr., Hrvatsko planinarstvo, Zagreb, 
1975; Hrvatski leksikon, 1, Zagreb, 1996; Hrvatska 
enciklopedija, 4, Zagreb, 2002; Z. Poljak, Zlatna 
knjiga hrvatskog planinarstva, Zagreb, 2004. 

P. Skenderović 


HRVATSKO PROLJEĆE, popularni na- 
ziv za reformsko razdoblje u političkom, 
društvenom i kulturnom životu SR Hrvat- 
ske; politički protivnici zvali su ga masovni 
pokret (maspok). U širem smislu počelo je 
Brijunskim plenumom, tj. četvrtom sjedni- 
com CK SKJ-a 1966., na kojem se Savez 
komunista politički obračunao s tajnom po- 
licijom na čelu s Aleksandrom Rankovi- 
ćem. Nakon njegove smjene potaknute su 
reformske snage u partiji, ali i društvu opće- 
nito. Reformski se pokreti tada, osim u Hr- 
vatskoj, javljaju i u Srbiji (liberalno partij- 
sko vodstvo na čelu s Markom Nikezićem i 
Latinkom Perović), Makedoniji (Krste Cr- 
venkovski i dr.) i Sloveniji (Stane Kavčič i 
dr.). U užem smislu, Hrvatsko je proljeće 
trajalo od 10. sjednice CK SKH u siječnju 
1970., na kojoj je osuđen unitarizam Miloša 
Žanka te je on smijenjen sa svih dužnosti, 
nakon čega je politički život u Hrvatskoj 
poprimio obilježje svenarodnoga demok- 
ratskoga i nacionalnoga pokreta. Hrvatsko 
komunističko vodstvo (Savka Dabčević- 
Kučar i Miko Tripalo) zatražilo je jasnije 
ustavno definiranje gospodarskih i mone- 
tarnih odnosa spram savezne vlasti u Beo- 
gradu, a slijedom toga i veću političku slo- 
bodu te reformu federacije na načelu izvor- 
noga suvereniteta naroda u republikama. 
Zahtjevi su u hrvatskom narodu plebiscitar- 
no prihvaćeni, a poduprle su ih i sve kultur- 
ne i znanstvene institucije (Matica hrvat- 
ska, Sveučilište u Zagrebu, JAZU, Katolič- 
ka crkva). 


Hrvatsko proljeće slomljeno je na sjed- 
nici Predsjedništva CK SKJ-a u Karađorđe- 

vu 2. XII. 1971., nakon čega je komunistič- 
ko vodstvo SK Hrvatske bilo prisiljeno 
podnijeti ostavku, a pokret je ugušen poli- 
tičkom represijom. Ubrzo nakon obračuna 
s hrvatskim demokratima partijski je vrh 
smijenio i liberalno vodstvo u Srbiji te nosi- 
telje demokratizacije u ostalim republika- 
ma i pokrajinama, ali je kao rezultat hrvat- 
skih gibanja ostao preustroj federalne drža- 
ve u korist republika i pokrajina. Obračun s 
Hrvatskim proljećem politički je rezultirao 
tzv. hrvatskom šutnjom, koja je prekinuta 
novim demokratskim pokretom potkraj 
1980-ih, u kojem su aktivno sudjelovali i 
nekadašnji »proljećari«. Nepuna dva dese- 
tljeća nakon sloma Hrvatskoga proljeća 
urušio se komunistički sustav, a Jugoslavija 
se raspala. 


N. Zelić, Hrvatsko proljeće i bački Hrvati, 
Subotica, 2009. 

Hrvatsko proljeće u vojvođanskih 
Hrvata. U razdoblju od 1968. do 1971.1 
bački Hrvati otvorenije nego prije izražava- 
ju svoj nacionalni identitet, pa je tako u Su- 
botici organizirana Dužijanca, prva javna 
izvancrkvena proslava žetvenoga običaja 
nakon Drugoga svjetskoga rata, KUD Ma- 
tija Gubec iz Tavankuta svoje djelovanje ja- 
snije prikazuje kao dio sveopće hrvatske 
kulture, u Zagrebu se tiska nekoliko kapi- 
talnih izdanja vezanih za bačke Hrvate (Bu- 
njevačko-šokačka bibliografija 1 Izvori za 
povijest bunjevačko-šokačkih Hrvata Ivana 
Kujundžića; Književnost bačkih Hrvata 


Ante Sekulića; Antologija proze bunjevač- 
kih Hrvata i Antologija poezije bunjevačkih 
Hrvata Geze Kikića i dr.), snima se serija za 
TV Zagreb Boltine zgode i nezgode prema 
scenariju Matije Poljakovića, a u režiji Pet- 
ra Šarčevića, zatim dokumentarni filmovi 
Slamarke divojke Ive Škrabala i Putem me- 
lografa, »Dužijanca« — emisija o žetvenim 
običajima Bunjevaca u Bačkoj, koji je sni- 
mila TV Beograd; u Subotici je postavljena 
bista Ambrozije Boze Šarčevića, koju je iz- 
radio Ivan Meštrović i dr. Politički je najva- 
žnija odluka bilo osnivanje ogranka Matice 
hrvatske u Subotici, jer se do tada u nju 
učlanilo više od 200 osoba. Vodstvo Matice 
hrvatske iz Zagreba imenovalo je početkom 
ožujka 1969. subotički inicijativni odbor 
(Bela Gabrić, Ivo Stantić, Ivan I. Tikvicki, 
Balint Vujkov, Naco Zelić), koji je o svemu 
obavijestio mjerodavna općinska tijela. 
Međutim, kad je dva mjeseca poslije pred- 
sjednik Jugoslavije Josip Broz Tito u govo- 
ru održanom u Titogradu osudio pokušaj 
osnutka ogranka u Subotici, vodstvo Mati- 
ce hrvatske odustalo je od toga čina. Subo- 
tički su Hrvati 18. I. 1970., uz suglasnost 
društveno-političkih organizacija, osnovali 
zamjensku instituciju Hrvatsko kulturno- 
umjetničko društvo Bunjevačko kolo. 
Ustrojeno u više sekcija, uz snažnu potporu 
stanovništva, razvilo je bogatu društvenu i 
kulturnu djelatnost te potaknulo pokretanje 
hrvatskih kulturno-umjetničkih društava 
diljem Bačke, a preuzelo je i organiziranje 
Dužijance te Velikoga prela 1971. God. 
1970. obnovljeno je i izdavanje kalendara 
Subotička Danica (za 1971.11972.),alije 
ubrzo i prekinuto, a časopisu Rukovet, izbo- 
rom novoga uredništva i Lazara Merkovića 
za glavnoga i odgovornoga urednika, vra- 
ćeno je djelomično i zakratko hrvatsko obi- 
lježje. Pokrajinski komitet SK Vojvodine 
na čelu s Mirkom Čanadanovićem podupi- 
rao je tadašnje aktivnosti hrvatske zajedni- 
ce te poticao njezino nacionalno samopo- 
tvrđivanje i uključivanje u društvene proce- 
se. Hrvatsko se proljeće najviše osjetilo u 
Subotici, aline iu drugim dijelovima Bačke 
i Vojvodine: održani su susreti s tadašnjim 
vodstvom HKUD Vladimir Nazor iz Som- 
bora te s nekim srijemskim Hrvatima (Ru- 

ma i dr.) radi zajedničkoga organiziranoga 
postavljanja hrvatskih kulturnih zahtjeva u 
cijeloj Vojvodini. 

lako bački, tj. vojvođanski Hrvati (veći- 
nom Bunjevci i Šokci) nisu postavljali ni- 
kakve političke zahtjeve, nego su svoje hr- 
vatstvo potvrđivali najčešće kulturnim, 
umjetničkim i folklornim manifestacijama 
te pisanom riječju, doživjeli su političku re- 
presiju. Kad je hrvatsko političko vodstvo 
nakon sjednice u Karađorđevu, pod priti- 
skom dogmatika i Tita, bilo prisiljeno pod- 
nijeti ostavke, slijedili su masovni politički 
progoni, uhićenja i zatvaranja intelektuala- 
ca i studenata, napose članova i aktivista 
Matice hrvatske. Ista je sudbina zadesila 1 
bačke Hrvate, pa su tako mnogi među inte- 
lektualcima koji su ostali bez radnih mjesta, 
tj. egzistencije — samo u Subotici više od 
110 sudaca, pravnika, profesora, liječnika, 
inženjera, pisaca, novinara, bibliotekara, 
slikara, glumaca, glazbenika — bili prisiljeni 
na iseljavanje ili na ponižavajući status dru- 
štvenih izopćenika. Kao »hrvatski naciona- 
listi i rušitelji bratstva i jedinstva« uhićeni 
su i osuđeni na višemjesečne ili višegodi- 
šnje zatvorske kazne književni povjesničar 
Ante Sekulić, profesori Bela Gabrić i Juraj 
Lončarević te pravnik Grgo Bačlija, a pro- 
tiv dramatičara Matije Poljakovića podig- 
nuta je optužnica, ali nije osuđen jer je 
umro. 

I u bačkih je Hrvata hrvatsko proljeće 
otvorilo prostor za slobodno izražavanje 
nacionalnih osjećaja i polučilo iznimna kul- 
turna postignuća u nekoliko godina, no nje- 
gov je slom ostavio još teže posljedice za 
nacionalni razvitak bačkih Hrvata: gotovo 
potpuno lišavanje te zajednice njezine kul- 
turne i intelektualne elite izravno je utjecala 
na kulturno, političko i gospodarsko stanje 
u kojem se hrvatski narod u Bačkoj i Vojvo- 
dini našao nepuna dva desetljeća poslije, na 
početku novoga političkoga razdoblja — 
autoritarnoga nacionalističkoga sustava 
kojije predvodio Slobodan Milošević. 


Lit.: M. Tripalo, Hrvatsko proljeće, Zagreb, 1990; 
Hrvatski leksikon, 1, Zagreb, 1996; Hrvatska enci- 
klopedija, 4, Zagreb, 2002; M. Miković, Iznad žita 
nebo, Subotica — Zagreb, 2003; N. Zelić, Hrvatsko 
proljeće i bački Hrvati, Subotica, 2009. 

N. Zelić 

HRVATSKO PROSVJETNO DRUŠ- 
TVO NEVEN, subotička hrvatska kulturna 
udruga. Utemeljena je pod imenom Pro- 
svjetno društvo Neven na osnivačkoj skup- 
štini 30. VIII. 1920. u Katoličkom krugu i 
okupila je svu nacionalno svjesnu inteli- 
genciju bunjevačkih Hrvata u Subotici. 
Među 67 osnivača bili su i subotički veliki 
župan Vranje Sudarević, Mijo Mandić, 
upravitelj gimnazije Ivan Vojnić Tunić, 
podgradonačelnik Joso Prćić, župnik Lajčo 
Budanović, narodni zastupnik Blaško Ra- 
jić, upraviteljica Građanske škole Kata Su- 
darević-Taupert i drugi. Osnivačku je skup- 
štinu otvorio učitelj Matija Išpanović, a na- 
kon njega govorili su još kanonik Ilija Ku- 
jundžić, Vranje Sudarević, Lajčo Budano- 
vić, Blaško Rajić, Joso Prćić, Mijo Mandić, 
Time Vojnić Tunić i Antun Bešlić. Nakon 
donošenja pravilnika u upravu su izabrani: 
Ilija Kujundžić kao predsjednik; Ivan Voj- 
nić Tunić kao dopredsjednik; Ivan Mala- 
gurski Tanar kao tajnik; Remija Miljački 
kao blagajnik; Kata Sudarević-Taupert, 
Lajčo Budanović, Joso Prćić, Mijo Mandić, 
Matija Išpanović, Ivan Kujundžić, Matija 
Evetović, Ivan Marcikić i Lazar Orčić kao 
vijećnici; u nadzorno vijeće izabrani su Ete- 
la Kujundžić, Antun Bešlić, Blaško Rajić, 
Mate Dulić i Time Vojnić Tunić. Glavna 
svrha Društva bilo je unaprjeđenje prosvje- 
te, proučavanje književnosti i bunjevačke 
prošlosti te prosvjećivanje širih narodnih 
slojeva u nacionalnom duhu. Ministarstvo 
unutarnjih poslova odobrilo je pravila Dru- 
štva tek 1922. 


Lajčo Budanović, glavni inicijator osni- 
vanja Društva, predložio je osnutak pjevač- 
koga zbora te organizirano prikupljanje na- 
rodnih umotvorina radi očuvanja kulturne 
baštine. Osnovano je i književno kolo, koje 
sučinili Lajčo Budanović, Matija Evetović, 
Lazar Orčić, Dragutin (Kalor) Šarčević i 
Ivan Malagurski Tanar, a njegova je zadaća 
bilo organiziranje sijela s nastupima pje- 
vačkoga zbora ili solista te predavanja. 
Društvo je organiziralo predavanja ugled- 
nih stručnjaka ili članova Društva, ponajvi- 
še na teme iz kulturne prošlosti i raznih gra- 
na znanosti, npr. o J.J. Strossmayeru, Ivanu 
Evetoviću Miroljubu, Bačkoj, uroti zrin- 
sko-frankopanskoj, nastanku svijeta i dr. 
Pjevačke pokuse muškoga zbora vodio je 
Matej Jankač, a ženskoga Mihovil Katanec, 
koji je uvježbavao i mješoviti zbor. Prvi 
javni nastup održan je 10. X. 1920. u grad- 
skom kazalištu, a prvi nastup izvan Suboti- 
ce 6. V. 1922. u Somboru. U okviru Društva 
osnovan je 1924. i tamburaški zbor pod rav- 
nanjem Đure Mamužića. Vrlo brzo broj čla- 
nova Društva popeo se na više od 200 aktiv- 
nih članova, a organiziranje i veliki broj ka- 
zališnih predstava, koncerata i predavanja. 
Zbog nesuglasica u upravi i među član- 
stvom Ivan Malagurski Tanar podnio je 
ostavku na funkciju tajnika, koju nije povu- 
kao unatoč nagovorima Matije Evetovića i 
vlč. Antuna Vojnića Tunića. Nekadašnja 
pjevačka sekcija od 2. V. 1925. pojavljuje se 
nakon toga kao samostalno Hrvatsko pje- 
vačko društvo Neven. Unatoč tomu i Hrvat- 

Zapisnik s osnivačke skupštine Prosvjetnog društva Neven 1920. 

HRVATSKO SELJAČKO PJEVAČKO DRUŠTVO SUDAREVIĆ 


sko prosvjetno društvo Neven i Hrvatsko 
pjevačko društvo Neven još su se neko vri- 
jeme pojavljivali na zajedničkim manife- 
stacijama, budući da je dio članstva bio ak- 
tivan u objema udrugama. 


Kako Društvo nije imalo vlastite pro- 
storije, njegovi su članovi 1926. utemeljili 
Društvo za izgradnju Hrvatskoga prosvjet- 
noga doma, kao mjesta budućega okuplja- 
nja svih hrvatskih prosvjetnih društava, ana 
njegovu je čelu bio Stjepan Vojnić Tunić. To 
je društvo svoju misiju završilo 8. XII. 
1930., kada je Dom svečano otvoren. 


Djelovanje Hrvatskoga prosvjetnoga 
društva Neven ipak je polako slabilo nakon 
izdvajanja pjevačkoga zbora te je tijekom 
1930-ih prestalo raditi. Nakon Ilije Kujun- 
džića predsjednici Društva bili su još Stje- 
pan Vojnić Tunić i Matija Išpanović. 

Izvor: Novine Neven, Privatna pismohrana Ljude- 
vita Vujkovića Lamića mlađeg iz Subotice. 


Lit.: P. Pekić, Povijest Hrvata u Vojvodini, Suboti- 
ca, 1930; M. Evetović, Kulturna povijest bunjevač- 
kih i šokačkih Hrvata (rukopis); Lj. Vujković 
Lamić, Sjećanje na Hrvatsko pjevačko društvo 
»Neven« (od 1920. do 1946. god.), Klasje Naših 
ravni, 1/1999, Subotica 

Lj. Vujković Lamić 


HRVATSKO RADNIČKO ŠPORTSKO 
DRUŠTVO SLOBODA, subotički sport- 
ski klub. Utemeljen u ljeto 1939. Kad je 10. 
IX. iste godine utemeljen Bački nogometni 
podsavez Hrvatskoga nogometnoga saveza 
(HNS), klub je bio jedan od šest članova 
osnivača. Odigrao je nekoliko utakmica u 
sklopu podsaveza. Kada je bački podsavez 
HNS-a ukinut sredinom studenoga iste go- 
dine, klub se nije prijavio za natjecanje u 
Subotičkom nogometnom podsavezu, koji 
je natjecanje organizirao u sklopu novoo- 
snovanoga Srpskoga loptačkoga saveza. 


Lit.: Subotički športski list, br. 171-188, Subotica, 
1939. 
S. Bačić 


HRVATSKO SELO (/at. Pagellum Croati- 
cum, njem. Croaten Dorff, Croatendčrfel, 
srp. Terfl, Terv1), nekadašnje naselje uz lije- 
vu obalu Dunava na području današnjega 
Novoga Sada. Podigli su ga naseljenici iz 


Hrvatske u blizini tadašnjega Petrovaradin- 
skoga Opkopa (»Racke Varoši«, iz koje se 
poslije razvio Novi Sad), nasuprot Švap- 
skomu Selu (njem. Schwabendorff) i Petro- 
varadinu, koji su se nalazili na suprotnoj 
obali Dunava. Seoce je bilo smješteno ot- 
prilike kod današnjega željezničkoga mo- 
sta, na vodoplavnom terenu ne sasvim uz 
Dunav. Imalo je dvije ulice, a cestom je bilo 
povezano s Petrovaradinskim Opkopom. 
Stanovnici su mu bili Šokci, koji su se bavi- 
li ribarstvom (zato se u izvorima nazivajoš i 
Fisherdorfel) i lađarstvom (održavanjem 
plovila). God. 1778. imalo je 361 stanovni- 
ka. Potkraj 1780-ih, budući da su stanovnici 
zbog čestih poplava kasnili s plaćanjem po- 
reza ili dobivali porezna oslobođenja, grad- 
sko je poglavarstvo naložilo njihovo prese- 
ljenje iz toga podgrađa u grad, na obližnji 
visok i suh brijeg. Na tom prostoru nalazi se 
današnja Kamenička ulica, gdje su ribarske 
obitelji živjele sve do međuraća. 


Dio se hrvatskoga stanovništva nakon 
preseljenja pomadžario, dok je drugi dio, 
skupa s ostalim tradicionalnim šokačkim 
stanovništvom u Novom Sadu, sačuvao 
identitet sve do Drugoga svjetskog rata, 
iako su u razdoblju Kraljevine Jugoslavije 
službeno svrstavani u Srbe. 


Lit.: M. Erdujhelji, Istorija Novoga Sada, Novi 
Sad, 1894; Narodna enciklopedija srpsko-hrvat- 
sko-slovenačka, 3, Zagreb, b.g; V. Stajić, Prva kato- 
lička gimnazija u Novom Sadu (1789-1823), Gla- 
snik Istoriskog društva u Novom Sadu, 2/1933, 
Sremski Karlovci; V. Mirosavljević, Novi Sad oko 
1716. godine, Glasnik Istoriskog društva u Novom 
Sadu, 3/1933, Sremski Karlovci; V. Stajić, Građa 
za kulturnu istoriju Novog Sada, Novi Sad, 1947; 
Nova Hrvatska, br. 19, London, 3. X. 1976. 


S. Bačić 


HRVATSKO SELJAČKO PJEVAČKO 
DRUŠTVO SUDAREVIĆ, društvo nasta- 
lo spajanjem mješovitih pjevačkih zborova 
u organizaciji Seljačke sloge iz Tavankuta, 
Mirgeša (Ljutova) i Čikerije. Osnovano je u 
ožujku 1927. radi upoznavanja šire hrvat- 
ske javnosti s kulturnim stvaralaštvom bu- 
njevačkih Hrvata. Zborovođa je bio Miho- 
vil Katanec, koji je predvodio Društvo na 
Smotri hrvatskih pjevačkih zborova u svib- 
nju 1927. u Zagrebu. Društvo je nastupilo s 

pjesmama Kaži pravo, ti zelena travo i Su- 
botičko ravno polje. Osim na smotri pjevač- 
kih zborova Društvo je nastupalo na zaba- 
vama ogranaka Seljačke sloge u Tavankutu, 
Mirgešu i Čikeriji. Predsjednik društva bio 
je Dančo Stipić do tragične pogibije u ožuj- 
ku 1928. Uvođenje šestosiječanjske dikta- 
ture kralja Aleksandra Karađorđevića utje- 
cat će na smanjivanje aktivnosti u organiza- 
cijama Seljačke sloge, pa će tijekom 1929. 1 
1930. Društvo postupno prestati djelovati. 
Lit.: I. Škorjač, Seljački prosvjetni danili slavlje se- 
ljačke umjetnosti, Seljačka prosvjeta, 6-7/1927, 
Zagreb; Neven, 11,22/1927, 15/1928, Subotica. 

M. Bara 


HRVATSKO SELJAČKO PJEVAČKO 
DRUŠTVO ŠOKAC, kulturna udruga iz 
Bačkoga Monoštora. Nakon priprema tije- 
kom 1939. Društvo je, pod utjecajem Hr- 
vatske seljačke stranke, utemeljeno počet- 
kom 1940. na osnivačkoj skupštini u kavani 
Antuna Dajča (danas Ulica Ivana Gorana 
Kovačića 26), kad je izabrano vodstvo i kad 
su prihvaćena pravila, koja su potpisom po- 
tvrdila desetorica članova. Najuže vodstvo 
činili su predsjednik Stipan Vakoš, potpred- 
sjednik Antun Plavšin, tajnik Antun Šere- 
mešićirizničar Joza Marijanović. Pravila je 
odobrila Kraljevska banska uprava Dunav- 
ske banovine u Novom Sadu 23. I. 1940. 
Bila je to druga mjesna hrvatska udruga, jer 
je otprije u selu djelovalo Križarsko brat- 
stvo i sestrinstvo. 


Cilj Društva bilo je širenje hrvatske na- 
rodne pjesme i jačanje moralnoga, materi- 
jalnoga i socijalnoga blagostanja hrvatsko- 
ga naroda. Prema pravilima službeni je je- 
zik u Društvu bio hrvatski. U Društvu je 
djelovao zbor i »diletantska«, tj. kazališna 
sekcija, a organizirana su i predavanja, za- 
bave s čajankama, plesovi, izleti... Društvo 
je djelovalo na socijalnom planu te je imalo 
sve karakteristike jednoga kulturno-umjet- 
ničkoga društva. Programe Društva imali 
su prilike češće čuti i vidjeti Monoštorci, ali 
i građani Sombora, Mohača, Santova i dru- 
gih mjesta. 

Žig Društva bio je okrugloga oblika 
promjera 4 cm. U krugu je pisalo: Hrvatsko 
selj. pjevačko društvo 'Šokac', a između 

zvjezdica Bački Monoštor. U sredini je bila 
lira snekoliko crno-bijelih kvadratića u do- 
njem dijelu. Zastava je Društva bila veliči- 
ne 175 x 105 cm, izrađena od bijele svile sa 
zlatnim brokatom. Na jednoj je strani zasta- 
ve bila slika svetoga Josipa s Isusom u na- 
ručju promjera 50 cm i optočena zlatnim re- 
sama. Iznad slike bio je natpis Sve za Boga, 
a ispod slike / našu domovinu. Na drugoj 
strani zastave izvezeno je sve ono što se na- 
lazi na pečatu Društva, i to na bijeloj svili 
promjera 50 cm. Na vrhu stijega bila je lira, 
a u njoj naizmjence crveni i bijeli kvadrati- 
ći. Iznad nje nalazila se baklja. Svaki član 
Društva imao je značku veličine 14 x 20 
mm na bijelom polju u obliku lire. U liri su 
kvadratići crveni, a obrub je značke plav, 
dok na dnu lire stoji H.S.P.D. “Šokac 'u Bač- 
kom Monoštoru 1940. godine. 


< 

Članovi Seljačke sloge u Subotici 1936. u 
povorci proslave 250. godina doseljenja 
Bunjevaca u Bačku 


Društvo je nastavilo djelovati i nakon 
uspostave madžarske vlasti u travnju 1941., 
unatoč čestim sputavanjima i opstrukcija- 
ma od strane vlasti. Od početka 1944. rad 
Društva više nije bio dopušten, a nakon 
Drugoga svjetskoga rata socijalističke vla- 
sti nisu imale razumijevanja za obnovu nje- 
gova djelovanja. 


Pismohrana je Društva nestala, ali se 
pojedini tragovi o njegovu djelovanju nala- 
ze kod potomaka obitelji nekadašnjih čelni- 
ka, koji ih i danas drže podalje od javnosti, 
poučeni iskustvom svojih predaka. 


Lit.: 1. Kovač, Hrvatsko seljačko pjevačko društvo 
»Sokac«, Klasje naših ravni, 3-4/2006. Subotica. 


1. Kovač 

HRVATSKO SELJAČKO PROSVJET- 
NO DRUŠTVO SELJAČKA SLOGA 
(Hrvatsko seljačko prosvjetno i dobro- 
tvorno društvo Seljačka sloga), kulturno i 
prosvjetno društvo koje je bilo sastavni dio 
širega političkoga i društvenoga pokreta 
predvođenoga Hrvatskom seljačkom stran- 
kom. Zamisao o osnutku javila se već 
1920., ali je rad počelo tek nakon političko- 
ga sporazuma u državi i ulaska Hrvatske se- 
ljačke stranke u Narodnu skupštinu 1925. 
Formalno je osnovano 11. X. 1925. u Za- 
grebu radi njegovanja autohtone narodne 
kulture i prosvjećivanja seljaštva, koje je 
trebalo postati subjekt kulturnoga stvarala- 
štva. Nastojalo je povezati kulturno pro- 
svjetni rad na selu promicanjem seljačke 
kulture, suzbijanjem nepismenosti, osniva- 
njem knjižnica i čitaonica, poticanjem rada 
kulturno-umjetničkih društava, organizira- 
njem folklornih smotri i osnivanjem sudova 
za rješavanje sporova među seljacima. 
Pripreme za osnivanje ogranaka u Bač- 
koj obavljane su potkraj 1926., a formalni 
osnutak prvoga ogranka bio je u Tavankutu 
2.1. 1927. Ubrzo nakon toga osnovani su 
novi ogranci u Ljutovu 8. II. i Čikeriji 11. 
II., iste godini u Monoštoru, Baču i Pavlov- 
cu, a 1.1. 1928. u Beregu. Organizacije su 
imale svoje pjevačke, tamburaške i glumač- 
ke sekcije, koje su skrbile za kulturni život 
seoskoga i salaškoga stanovništva. Djelo- 
vao je i Sud dobrih i poštenih ljudi, koji je 
posredovao u sporovima među članovima 
Društva, te veći broj odbora, koji su se bri- 
nuli za seljačke zadruge. Većinu aktivnosti 
organizacije su provodile u zimskim mjese- 
cima, izvan sezonskih poljodjelskih rado- 
va. Na skupovima su čitana i tumačena dje- 
la Antuna i Stjepana Radića, priređivane su 
kazališne predstave i uvježbavani pjevački 
zborovi. Nakon ukidanja političkih strana- 
ka i uvođenja diktature kralja Aleksandra u 
siječnju 1929. ogranci Seljačke sloge nasta- 
vili su djelovati, ali je njihovu aktivnost 
ometala policija zbog sumnje da se u njima 
okupljaju članovi zabranjene Hrvatske se- 
ljačke stranke. To će dovesti do postupnoga 
pasiviziranja ogranaka, u Bačkoj i do pot- 
punoga prestanka rada tijekom 1930. godine. 
Obnoviteljska skupština Seljačke sloge 
održana je 10. XI. 1935. u Zagrebu i na njoj 


je donesena odluka o obnavljanju starih 
ogranaka i osnivanju novih. Mihovil Kata- 
nec, kulturni djelatnik iz Subotice, izabran 
jeza »prosvjetnogaradnika« i glavnoga po- 
vjerenika Društva za Bačku i Baranju. Ubr- 
zo se pristupilo obnovi i osnivanju novih 
ogranaka u Bačkoj, pa je već 8. XII. 1935. 
osnovan ogranak u Đurđinu (sredinom 
1939. imao je više od 400 članova), tijekom 
1936. u Bođanima 5. I., Vajskoj 26. I., Žed- 
niku 8. III., Baču 22. III., Monoštoru 21. 
IV., a do kraja godine i na Klisi — u salašar- 
skom naselju oko Sombora — te na Šebeši- 
ću; tijekom 1937. u Beregu 17. 1. i na Šebe- 
šiću20.1., atijekom 1939. još i tri ogranka u 
Tavankutu (Donji Tavankut — Ljutovo, 
Gornji Tavankut — Budanov Kraj i Gornji 
Tavankut — Hajnogin Kraj) 29. I., u Bajmo- 
ku 12. II. i Plavnoj 25. VI. Pojedini ogranci 
imali su teškoće s vlastima oko usklađiva- 
nja društvenih pravila i dopuštenja rada, ali 
su ipak djelovali i znatno prije službenoga 
osnutka (npr. ogranak u Plavnoj). 

Pečat ogranka Seljačke sloge u Žedniku 


Društvo je imalo svoja glasila Seljačka 
prosvjeta (1926.-29.) i Seljačka sloga 
(1936.- 41.), u kojima su surađivali i člano- 
vi iz Bačke. Luka Kujundžić — Strika, pred- 
sjednik ogranka u Tavankutu, objavio je u 
Seljačkoj prosvjeti veći broj pjesama na- 
dahnutih zavičajnom tematikom. Povreme- 
no su u Seljačkoj slozi objavljivali i slali iz- 
vještaje Mihovil Katanec, Mata Augusti- 
nov iz Vajske, Stipan Dumendžić iz Plavne, 
Stjepan Bačić ml. sa Šebešića i dr. Ogranci 
iz Bačke imali su zapažene nastupe na se- 
ljačkim pjevačkim smotrama 1927., 1936.1 
1939. u Zagrebu, u Subotici 1936. na smotri 
seljačkih pjevačkih društva i obilježavanju 
250. godišnjice dolaska najveće skupine 
Bunjevaca u Bačku, na smotri seljačke kul- 
ture u Gajiću (Baranja) 1939., na Danu bač- 

ko-baranjskih Hrvata u Zagrebu 1940. i dr. 
Drugi svjetski rat prekinut će djelovanje 
Društva, a njegov rad bit će obnovljen 
1945. Obnovljeni su ogranci u Baču 1945. i 
u Subotici 1946. Osim sa skromnim brojem 
ogranaka u Bačkoj, središnjica organizacije 
iz Hrvatske surađivat će i s društvima koja 
su bila nastavljači nekadašnjih bačkih ogra- 
naka Seljačke sloge (npr. Hrvatskim kultur- 
nim društvom iz Berega i HKPD-om Mati- 
ja Gubec iz Tavankuta). Lajčo Jaramazo- 
vić, ministar u vladi Srbije, bio je »prosvjet- 
ni radnik« organizacije za cijelu Bačku. 
Ogranak u Baču okupljao je oko 300 člano- 
va, koji su bili organizirani u pjevačkoj, 
tamburaškoj i glumačkoj skupini (vodila ju 
je Marija Mihaljević). 

Obnovljena Seljačka sloga bila je teme- 
ljito izmijenjena, a njezin rad i ideje prila- 
gođene su novim prilikama. Nakon što se 
pretvorila se u organizaciju koja je bila u 
službi komunističke ideologije, rad joj je 
postupno zamro. 

Lit.: L. Kujundžić, Jedna rič roditeljima seljacima i 
seljakinjama, Seljačka prosvjeta, 3/1927, Zagreb; 
Neven, 6,11,40,42,45/1927,45/1928, Subotica; S. 
Leček, Kulturno-prosvjetni rad »Seljačke sloge« 
(1925-1929), Zagreb, 1993; M. Katanec, Seljačtvo 
kao subjekt, Seljačka sloga, 5/1936, Zagreb; Ravan 
put Seljačke sloge, Seljačka sloga, br. 2, Zagreb, 
1936; R. Herceg, Seljačka Sloga idejno čistilište hr- 
vatskog i razsadište svjetskog seljačkog pokreta, 
Zagreb, 1940; S. Leček, Organizacija i oblici djelo- 
vanja »Seljačke sloge« (1925.-29.), Casopis za su- 
vremenu povijest, 3/1996, Zagreb, 1996; K. Speh- 
njak, Hrvatsko seljačko prosvjetno društvo »Se- 
ljačka sloga« 1945.-1950. Casopis za suvremenu 
povijest, 1/1997, Zagreb. 

M. Bara 


HRVATSKO ŠPORTSKO DRUŠTVO 
TAVANKUT, nogometni klub iz Tavankuta 
u međuratnom periodu. Bio je među osni- 
vačima Bačkoga nogometnoga podsaveza 
Hrvatskoga nogometnoga saveza (HNS) 
10. IX. 1939., u kojem je te jeseni odigrao 
nekoliko prijateljskih i prvenstvenih utak- 
mica. Momčad su činili mladi igrači, koji su 
se nogometom bavili amaterski. Nakon 
ukidanja Bačkoga podsaveza HNS-a počet- 
kom studenoga 1939. klub se nije prijavio 
za sudjelovanje u Subotičkom nogomet- 
nom podsavezu, koji je tada postao dio no- 


218 


voosnovanoga Srpskoga loptačkoga save- 
ZA. 


Lit.: Subotički športski list, br. 176-188, Subotica, 
1939; Politika, 11. IX. 1939, Beograd. 


M. Bara 


HRVATSKO TRGOVAČKO DRUŠTVO 
MERKUR, profesionalna udruga hrvatskih 
trgovaca. Osnovana je 19. I. 1873. u Zagre- 
bu radi poboljšanja društvenoga i gospo- 
darskoga položaja trgovaca i privatnih na- 
mještenika te da kulturno-povijesnom dje- 
latnošću radi na buđenju nacionalne svijesti 
i omogući školovanje trgovačkih radnika. 
Ime je dobila prema rimskomu bogu Mer- 
kuru, zaštitniku trgovine. Dugo godina bilo 
je jedina ustanova u hrvatskim krajevima 
koja je trgovcima pružala prosvjetu, struč- 
nu naobrazbu, društvenu razonodu te — naj- 
važnije — pomoć u slučaju bolesti i nezapo- 
slenosti. Društvo je imalo vlastitu trgovač- 
ku školu, društvenu knjižnicu, čitaonicu, 
pjevačko-tamburaški zbor, organiziralo je 
tečajeve stranih jezika, održavalo predava- 
nja, a izdavalo je i list Merkurov vjesnik 
1900.-40. Surađivalo je sa sličnim društvi- 
ma u Pragu, Beču i Grazu. U razdoblju 
1918.-41. društvo je proširilo svoju djelat- 
nost na cijelo područje Jugoslavije i djelo- 
valo je i pod imenom Merkur — društvo tr- 
govačkih i privatnih namještenika Jugosla- 
vije sa sjedištem u Zagrebu. Radi unaprje- 
đenja zdravstvene zaštite članova društvo 
je 1929. kupilo zgradu u današnjoj Zajčevoj 
ulici u Zagrebu, gdje je sljedeće godine 
otvoren sanatorij za interne bolesti, koji je 
do rata dograđen i proširen novim odjelima. 
U socijalističkom razdoblju to je bila Bolni- 
ca Dr. Ozren Novosel, a danas opet nosi iz- 
vorno ime Klinička bolnica Merkur. 


road 
rHERKITE“ 


Brin hemiki Peinli zrče latu frpuliriu 
KoOPODELŽNILA - SUBUTICA 


Pečat podružnice Merkura u Subotici 


Povećanje članstva ilustriraju brojevi: 
od 216 članova 1888. broj se članova pove- 
ćao na 25 820 u 1938., a na području Jugo- 

slavije imalo je 32 podružnice i gotovo 100 
društvenih mjesnih zajednica. 


Jednu od podružnica Hrvatsko trgovač- 
ko društvo Merkur imalo je u Subotici. 
Osnovana je 1928. godine, ali je njezino 
djelovanje do danas neistraženo. 


Lit.:http://www32.websamba.com/testmerkur/ 
povijest.asp 
M. Bara 


HRVATSKO UREDNIŠTVO MADŽARS- 
KOGA RADIJA, redakcija radijskih emi- 
sija na hrvatskom jeziku sa sjedištem u Pe- 
čuhu. Dana 12.1. 1953. na Radio Pečuhu, 
regionalnoj postaji Madžarskoga radija, uz 
emisiju na madžarskom pokrenut je i 20- 
minutni (poslije 30-minutni) program za 
»južnoslavensku« nacionalnu manjinu, i to 
ponajprije stoga da se »poručuje« Jugosla- 
Viji. Emisije su se tada prevodile s madžar- 
skoga i obvezatno puštale s vrpce. U počet- 
ku se program mogao pratiti samo u Bara- 
nji, Bačkoj i Podravini, a emisija je imala 
jednoga suradnika koji je obavljao sve po- 
slove. Od 1986. emitirane su i na programu 
Bartok UKV Madžarskoga radija najprije 
dva puta, a poslije šest puta na tjedan, te su 
tako postale zemaljske. 


God. 1990. osim polusatnih zemaljsko- 
regionalnih emisija pokrenute su i jednosat- 
ne glazbene regionalne emisije. Nakon raz- 
dvajanja hrvatskoga i srpskoga uredništva 
1992. hrvatske emisije na pečuškoj radij- 
skoj postaji, regionalne i zemaljske, emiti- 
raju se dva puta na dan. Od 2007. hrvatske 
su emisije zemaljske i emitiraju se svakoga 
dana od 8 do 10 sati na Madžarskom radiju 
4. Te su emisije jedine koje su ostale na jav- 
nom radiju i koje jamči i financira madžar- 
ska vlada, a zadatak im je, među ostalim, in- 
formiranje Hrvata u Madžarskoj. Uvelike 
pridonose očuvanju etničke samobitnosti, 
svjesno obavljaju svoju ulogu snaženja na- 
cionalne svijesti, skrbe o čistoći i ispravno- 
sti hrvatskoga jezika. 


Za proteklih 55 godina emisije na hrvat- 
skom uređivali su i vodili: Anka Poljak, 
Marija Fekete, Stipan Filaković, Branko Fi- 
laković, Stanko Kolar, Katica Klajić, Đuro 
Franković, Antun Kričković, Milica Pa- 


vlov, Edina Piros, Marijana Balatinac, Ti- 
bor Vegh, a danas ondje rade Milica Klaić- 
Tarađija, Tomo Fiiri i Andrija Pavleković, 
koji je i voditelj Hrvatskoga uredništva pri 
Madžarskom radiju. Skupština grada Viro- 
vitice Uredništvu je dodijelila priznanje za 
čuvanje i njegovanje hrvatskoga jezika 1 
kulture izvan Hrvatske. 
Lit.: S. Filaković, Jubilej emisije na hrvatskosrp- 
skom jeziku, Narodni kalendar 1978, Budimpešta, 
1977; S. Balatinac, Hrvatski Radio Pečuh, Godi- 
šnjak Hrvatskog glasnika '97, Cakovec, 1996; S. 
Filaković, Jubilej Radio Pečuha, Hrvatski kalendar 
1998, Budimpešta, 1997; M. Klaić-Tarađija, Hr- 
vatska redakcija Mađarskog radija — hrvatski jezik i 
na radiju, Hrvatski kalendar 2000, Budimpešta, 
1999; M. Klaić-Tarađija, Naših pedeset godina, 
Hrvatski kalendar 2003, Budimpešta, 2002. 

Ž. Mandić 


HRVATSKO UREDNIŠTVO RADIO 
BAJE, redakcija radijskih informativno- 
glazbenih emisija na hrvatskom jeziku na 
mjesnoj postaji u Baji. U vlasništvu društva 
s ograničenom odgovornošću, u svibnju 
1992., snaslovom Igraj kolo, na Radio Baji 
pokrenuta je jednosatna emisija na hrvat- 
skom, dva puta na tjedan, s podnaslovima 
Hrvatski odjeci i Zeleni megaherc. Uređi- 
vala su je braća Joza i Živko Gorjanac, pod- 
rijetlom iz Santova. Želeći spriječiti daljnje 
odnarođivanje Hrvata u tom području, 
urednici su pridonijeli snaženju nacionalne 
svijesti svojih sunarodnjaka, napose prisje- 
ćanjem na istaknute rodoljube bačkih Hrva- 
ta, interpretiranjem književnih djela hrvat- 
skih pjesnika i pisaca, oživljavanjem slav- 
nih stranica povijesti Bunjevaca i Šokaca, 
prilozima o nekadašnjim pučkim običaji- 
ma. Surađivali su s vukovarskom radij- 
skom postajom. Zbog financijskih teškoća 
uredništvo je 2003. prisiljeno na prestanak 
Tada. 
Lit.: S. Balatinac, Hrvatski na Radio Baji, Godi- 
šnjak Hrvatskog glasnika '97, Cakovec, 1996. 

Ž. Mandić 


HRVATSKO UREDNIŠTVO RADIO 
SUBOTICE —>Uredništvo programa na 
hrvatskom jeziku Radio Subotice 


HRVATSKO-BUNJEVAČKO-ŠOKAČ- 
KA STRANKA, politička organizacija sa 

sjedištem u Subotici, utemeljena 20. VI. 
2004. Proklamirani joj je cilj ujedinjenje 
svih Hrvata u Vojvodini i Srbiji, a predsjed- 
nik joj je od osnutka Blaško Temunović, do- 
tadašnji član Demokratskoga saveza Hrva- 
ta u Vojvodini. Stranka djeluje neredovito i 
bez jasnoga ideologijskoga okvira. Aktivna 
je samo u Subotici, no njezini kandidati na 
izborima ni tu nisu osvajali mandate. Zbog 
toga joj je težište rada izvan predstavničkih 
institucija te se očituje u povremenim pri- 
općenjima za javnost i medijskim inicijati- 
vama, koje najčešće ostaju bez političkih 
učinaka (npr. ispred stranačkih je prostorija 
istaknuta ploča s natpisom Tražimo ista 
prava kao Srbi u Hrvatskoj; od domaćih i 
inozemnih institucijama traži potporu da 
nacionalne manjine u Srbiji ostvare pravo 
izravnoga participiranja u radu parlamenta 
uz ukidanje svih ograničenja za kandidira- 
nje izbornih lista manjinskih stranaka; pre- 
daje izborne liste bez ijednoga potpisa; po- 
kreće inicijativu za podizanje spomen-obi- 
lježja ubijenim zastupnicima HSS-a u Beo- 
gradu 1928. 1 sl.). 
Nastoji uspostaviti 
suradnju s udruga- 
ma Bunjevaca koji 
niječu pripadnost 
hrvatskomu naro- 
du. 


Lit.: http://www.hbs- 
stranka.org.rs Logotip Hrvatsko-bunje- 


M. Bara vačko-šokačke stranke 


HRVATSKO-BUNJEVAČKO KULTU- 
RNO-UMJETNIČKO DRUŠTVO LE- 
MEŠ, kulturna udruga iz Lemeša (srp. Sve- 
tozar Miletić). Sljednica je mjesnoga Kul- 
turno-umjetničkoga društva Bratstvo-je- 
dinstvo, utemeljenoga 1986. Kulturne ak- 
tivnosti u selu mogu pratiti još od 1978., 
kad počinju raditi dva odvojena odjela — 
dramski, koji pri mjesnoj osnovnoj školi 
osniva učitelj Stipan Vidaković, i folklorni, 
koji pri mjesnoj zajednici osniva bračni par 
Maca i Milovan Mandić. Na poticaj mje- 
snoga Konjičkoga kluba Vojvodina, u ko- 
jem su te skupine javno nastupale, njihovo 
se djelovanje osamostaljuje 1986. osnut- 
kom KUD-a Bratstvo-jedinstvo. On uspje- 

šno radi do 1990., kad se broj članova naglo 
smanjuje, a aktivnosti prestaju. Prvu seosku 
dužijancu KUD Bratstvo-jedinstvo organi- 
zirao je 1994., a 1995. priredili su i svečanu 
svetu misu zahvalnicu za plodove zemlje. 
Članstvo se znatno povećava 2000., kad se, 
uz folklorni i dramski, pokreću i drugi odje- 
li: etnografski, literarni te pjevački. U čast 
250. obljetnice postojanja sela Društvo 
2002. mijenja ime u Lemeš. Isprva nastupa 
kao KUD Lemeš, zatim kao BKUD Lemeš, 
aod 2006. kao HBKUD Lemeš. 


Ai Tied E 
VE TOzaR MILET 
Amblem HBKUD-a Lemeš 


Udruga u Lemešu samostalno organizi- 
Ta više manifestacija: Marinski bal, čija tra- 
dicija u selu postoji gotovo 120 godina; bla- 
goslov mladoga žita na Markovo i godišnji 
koncert udruge 25. travnja; trodnevno obi- 
lježavanje Dužijance: prvi dan etnografska 
izložba i promocija knjige pjesama Lira na- 
iva, drugi dan risarska večer, treći dan sve- 
čana sveta misa i ophodnja sela fijakerima; 
sveta misa zahvalnica za plodove zemlje u 
listopadu; koncert ususret Božiću s izlo- 
žbom rukotvorina mještanki. Udruga je su- 
djelovala na mnogobrojnim smotrama i fol- 
klornim priredbama u Srbiji i Hrvatskoj 
(Bezdan, Bereg, Novi Sad, Sombor, Suboti- 
ca, Đakovo), a najveći je uspjeh postigla, 
kada je bila proglašena najboljom u običaj- 
nom dijelu na Smotri narodnog stvaralaštva 
Vojvodine u Beškoj 2002. Bila je i jedina 
hrvatska udruga koja se probila do savezno- 
ga nivoa na završnom natjecanju Sabo- 
ra narodnog stvaralaštva Srbije u Topoli 
2002. 


Redovito sudjeluje i na Festivalu ama- 
terskog teatra u Ljutovu, na Festivalu mari- 
janskoga pučkoga pjevanja u Bačkom Mo- 
noštoru, na smotri folklora u Topolju (Hr- 
vatska) te na godišnjim susretima pučkih 
pjesnika Lira naiva. 

Blisko surađuje s HKUD-om Vladimir 
Nazor iz Sombora, HKPD-om Silvije Stra- 
himir Kranjčević iz Berega i s HKC-om Bu- 
njevačko kolo iz Subotice. Djeluje u prosto- 
rijama mjesne zajednice. Predsjednica je 
Društva od 2002. Marija Bagi. 

L. Tošaki 


HRVATSKO-MAĐARSKA KULTUR- 
NA UDRUGA ANDRIJA DUGONIĆ 
(Dugonics Andrds Horvat-Magyar Kul- 
turalis K&zhasznu Egyesiilet), kulturna 
udruga iz Segedina. Utemeljili su je 2004. 
segedinski Hrvati i Madžari i ima oko 50 
članova. Osim Hrvata rođenih u Madžar- 
skoj, hrvatsku zajednicu u Segedinu čine i 
Hrvati podrijetlom sa sjevera Vojvodine, 
odakle su se doselili tijekom ratova 1990- 
ih. Osnovni su ciljevi udruge očuvanje na- 
cionalnoga identiteta hrvatske zajednice u 
Segedinu i okolici, upoznavanje s osobito- 
stima hrvatske kulture, razvijanje multikul- 
turne svijesti i jačanje tolerancije te potica- 
nje i razvitak prekogranične suradnje, na- 
pose s Hrvatima iz Vojvodine. 


Amblem Hrvatsko-mađarske kulturne udruge 
Andrija Dugonić iz Segedina 


Stalne aktivnosti udruge jesu poučava- 
nje hrvatskoga jezika i organiziranje kultur- 
nih priredaba, promocija knjiga, izložaba, 
blagdanskih skupova i izleta te ljetnoga ta- 
bora u Hrvatskoj radi učenja jezika. Udruga 
ima i nakladničku djelatnost (roman Ladi- 


HRVATSKO-UGARSKA NAGODBA 


slava Heke Trebao sam, ali nisam u suna- 
kladništvu s Hrvatskom samoupravom iz 
Segedina, 2008; dvojezična povijesna stu- 
dija Ladislava Heke Segeđinske Dalmate, 
2009; elektronička knjiga Đure Šarošca Ti- 
sućustogodišnje veze Hrvata i Mađara, 
2009.). Udruga surađuje s drugim nevladi- 
nim organizacijama iz Čongradske župani- 
je, Vojvodine i Hrvatske, a pokretač je i ve- 
ćega broja prekograničnih kulturnih i sport- 
skih susreta s Hrvatima iz Subotice. 
Sjedište je udruge u Segedinu, Os- 
ztrovszky u. 6, u prostorijama mjesne Hr- 
vatske manjinske samouprave, s kojom 
udruga usko surađuje. Od osnutka je pred- 
sjednik udruge Dušan Marjanović, dopred- 
sjednica je Žuža Gracin, a tajnica Agnes 
M ćszaros. 
D. Marjanović 


HRVATSKO-UGARSKA NAGODBA, 
sporazum izaslanstava hrvatskoga i ugar- 
skoga sabora iz 1868. kojim je uređen polo- 
žaj Kraljevine Hrvatske, Slavonije i Dalma- 
cije u Kraljevini Ugarskoj i ustroj središnje 
vlasti u Hrvatskoj, na temelju kojega su 
ugarski i hrvatski sabor donijeli odgovara- 
juće zakone. 


Nakon krunidbe Kolomana Arpadovića 
1102. za kralja Hrvatske i Dalmacije Hrvat- 
ska je zadržala donekle poseban položaj u 
odnosu na ostale zemlje pod vlašću ugar- 
skoga kralja: poseban teritorij, vlastita dr- 
žavna tijela (sabor, ban) s autonomnim 
ovlastima, što se odrazilo i na zakonske for- 
mulacije Ugarskoga sabora, koji se za Hr- 
vatsku redovito koristio terminom pars ad- 
nexae (pridruženi dio) Ugarske. Radi užega 
povezivanja protiv apsolutizma iz Beča, hr- 
vatski je sabor 1790. dio svojih autonomnih 
ovlasti prepustio ugarskomu saboru, alije i 
dalje zadržao neke državnopravne preroga- 
tive (teritorij, sabor, samostalno rješavanje 
unutarnjih poslova, posebno sudstvo, manji 
porezi i dr.). No ugarski prijedlog uvođenja 
madžarskoga jezika kao službenoga umje- 
sto »mrtvoga« latinskoga jezika i na pod- 
ručje Hrvatske naišao je na snažan otpor hr- 
vatskih zastupnika te se iu XIX. st. nasta- 
vljaju hrvatsko-ugarski prijepori: s jedne 
strane madžarska želja za stvaranjem jedin- 


221 


HRVATSKO-UGARSKA NAGODBA 


stvene države, koja bi uključivala i Hrvat- 
sku, s druge hrvatska želja za povezivanjem 
južnih Slavena i za stvaranjem vlastite dr- 
žave. Spor pokrenut zbog uvođenja ma- 
džarskoga jezika ubrzo je prerastao u otvo- 
reni politički sukob, što je kulminiralo pr- 
vim i jedinim oružanim sukobom između 
dvaju naroda tijekom revolucije 1848./49. 
Nakon apsolutističkoga razdoblja 1851.- 
60., stvaraju se prve moderne političke 
stranke. U Hrvatskoj je većinu imala Na- 
rodna stranka, predvođena đakovačko-sri- 
jemskim biskupom Josipom Jurjem Stross- 
mayerom i zagrebačkim kanonikom Fra- 
njom Račkim, koja je smatrala da treba po- 
stići nagodbu s Ugarskom nakon što ugar- 
ski sabor prizna kako je Hrvatska Ugarskoj 
ravnopravna kraljevina. Osim nje u Hrvat- 
skoj je djelovala i Unionistička stranka, ko- 
jase zauzimala za što užu vezu s Ugarskom. 
Na prvim pregovorima u Budimpešti 1866. 
izaslanstva hrvatskoga sabora (u kojem su 
narodnjaci imali većinu) i ugarskoga sabora 
nisu uspjela sklopiti nagodbu. 


Kad je nakon poraza u ratu s Pruskom 
kod Sadove postignuta Austro-ugarska na- 
godba 1867., Hrvatska i Slavonija uvrštene 
su u ugarsku polovinu države, dok je Dal- 
macija ostala u austrijskoj. Time je »hrvat- 
sko pitanje« za dvor postalo unutarnje ma- 
džarsko pitanje te je, radi osiguravanja po- 
stizanja hrvatsko-ugarske nagodbe, Franjo 
Josip iste godine za banskoga namjesnika 
imenovao baruna Levina Raucha, raspustio 
hrvatski sabor, promijenio izborni zakon te 
raspisao saborske izbore, na kojima su uni- 
onisti ostvarili premoćnu većinu. Novi je 
sabor, među ostalim, izabrao i novi odbor 
od 12 članova radi postizanja nagodbe s 
Madžarima. U pregovorima od travnja do 
srpnja 1868. usuglašen je zakonski članak 
(izuzev pitanja Rijeke, čije je konačno rje- 
šavanje prepušteno kralju) koji su trebala 
usvojiti oba sabora. 


Hrvatski je sabor prijedlog nagodbe pri- 
hvatio 24. IX., a ugarski 25. IX. Sankcioni- 
rajući nagodbu 8. XI., kralj je prihvatio ma- 
džarsko stajalište, a prije toga je prekršen 
zakonodavni postupak u hrvatskom saboru, 
jer je na nalog ministra predsjednika ugar- 
ske vlade u Zagrebu na hrvatskom izvorni- 

ku preko članka 66., u kojem se utvrđuje da 
o Rijeci nije postignut dogovor, nalijeplje- 
na obična ceduljica (tzv. riječka krpica) na 
kojoj je napisano da su grad, luka i kotar Ri- 
jeka »zasebno tijelo priključeno Ugarskoj 
kruni«, koje će »privremeno« imati poseb- 
nu autonomiju dok se Ugarska, Hrvatska i 
grad Rijeka ne sporazumiju o konačnom 
statusu. Hrvatsko-ugarska nagodba kao za- 
konski članak I. iz 1868. stupila je na snagu 
u Hrvatskoj 18. XI. 1868., dok je u Ugar- 
skoj kao zakonski članak XXX. iz 1868. 
proglašena 19. XI. u zastupničkom domu te 
23. XI. u gornjem domu parlamenta. 


Hrvatsko-ugarska nagodba bila je kom- 
promis sklopljen između izaslanstava dvaju 
sabora, koji je napokon postavio pravne te- 
melje državne zajednice što je postojala još 
od 1102. Madžari su prihvatili želju hrvat- 
skih krugova da se Hrvatska prizna za »pri- 
druženu stranu«, a sabor više nije nazivan 
»pokrajinskim«, nego »parlamentom«. Hr- 
vatskoj je priznat status političkoga naroda, 
utvrđene su granice njezina teritorija te pot- 
puna autonomija u unutarnjim pitanjima. 
Činjenica je da su neki hrvatski krugovi tra- 
žili financijsku, pa čak i državnu samostal- 
nost, ali politička realnost za to nije davala 
temelja. 


Prema Nagodbi Ugarska te Hrvatska, 
Slavonija i Dalmacija čine državnu zajedni- 
cu, njihov se kralj kruni jednom krunom, 
jednim krunidbenim aktom, o čemu se izda- 
je zajednička krunidbena povelja na ma- 
džarskom i hrvatskom izvorniku. Temeljem 
tih odredaba Trojedna je Kraljevina dobila 
pravni status kakav nije imala nijedna ze- 
mlja u Monarhiji, ali ipak nije bila država 
jer se njezin subjektivitet manifestirao sa- 
mo u odnosu prema Ugarskoj, dok je već u 
odnosu prema Austriji, a napose prema ino- 
zemstvu, Hrvatska bila sastavni dio Ugar- 
ske, odnosno Austro-Ugarske, a Dalmacija 
je Trojednici k tomu pripadala samo virtu- 
alno. Nagodbom su propisani poslovi koji 
su zajednički za Ugarsku i Hrvatsku (kao 
zemlje Krune sv. Stjepana) i čije rješavanje 
je pripadalo u djelokrug zajedničkoga par- 
lamenta i središnje vlade. Hrvatski su se za- 
stupnici u zajedničkom parlamentu imali 
pravo koristiti svojim materinskim jezikom 


(kojije bio jedan od dvaju službenih jezi- 
ka), a tijekom zasjedanja na zgradi parla- 
menta bila je izvješena hrvatska zastava. 
Hrvatski zastupnici nisu mogli odlučivati o 
unutarnjim pitanjima Ugarske, nego su se 
nakon raspravljanja zajedničkih pitanja 
vraćali u Zagreb i ondje rješavali svoja unu- 
tarnja pitanja. 

Zajednički poslovi utvrđeni su taksativ- 
no: vojni poslovi, financije, gospodarstvo, 
trgovina, promet, državljanstvo, putne is- 
prave isl. Bila su propisana i neka ograniče- 
nja, npr. da će vojni obveznici s teritorija 
Trojedne Kraljevine služiti vojni rok na nje- 
zinu teritoriju, a da će Primorci u pravilu 
služiti u mornarici. 

Autonomnim ovlastima pripadali su svi 
ostali poslovi, što je određeno kao puna 
autonomija u unutarnjoj upravi, vjerskim 
poslovima, prosvjeti i pravosuđu. Hrvatski 
je bio isključivi službeni jezik u zakono- 
davstvu, sudstvu i u poslovima autonomne 
uprave. Ugarska se strana obvezala da će se 
zauzeti za inkorporaciju Vojne granice 1 
Dalmacije u Trojednu Kraljevinu. Prema fi- 
nancijskomu dijelu nagodbe (koji se trebao 
revidirati svakih 10 godina) za potrebe 
autonomnih poslova predviđen je paušal od 
2 200 000 forinta na godinu (nominalni 
ekvivalent od 45% od ukupnoga iznosa 
svih poreza prikupljenih na području Hr- 
vatske, dok je preostalih 55% išlo u Budim- 
peštu za zajedničke potrebe). 


Nakon donošenja nagodbe Levin Rauch 
postavljen je za hrvatskoga bana i čvrstom 
je rukom ustrojio državnu upravu, a zakon- 
skim člankom XV. iz 1870. kaznenim je 
djelom proglašena svaka radnja usmjerena 
protiv Hrvatsko-ugarske nagodbe. Nagod- 
ba je nekoliko puta doživjela stanovite ko- 
rekcije (preciziranje financijskoga dijela 
nagodbe, povećanje broja hrvatskih zastup- 
nika u ugarskom saboru i sl.), ali je unatoč 
zahtjevima za temeljitom revizijom ostala 
na snazi do 29. X. 1918. 


Hrvatsko-ugarska nagodba, kojom su 
potvrđeni elementi hrvatske državnosti, 
ima iznimnu važnost u novijoj hrvatskoj 
povijesti. Naime, iako se čini da su auto- 
nomne ovlasti malobrojne, upravo je na te- 

melju njih došlo do stvaranja moderne hr- 
vatske nacije na području hrvatsko-slavon- 
skih županija, gdje su hrvatski sabor, vlada i 
ban obavljali autonomne poslove, koji su 
po svojem sadržaju bili ključni za nacional- 
ni razvoj svakoga naroda (jezik, školstvo, 
vjerski poslovi). U tom svjetlu posebno 
značenje imaju odredbe o hrvatskom kao 
službenom jeziku, jer se i madžarska vlada 
u svojem općenju s Hrvatskom koristila hr- 
vatskim jezikom. Tako je Hrvatsko-ugarska 
nagodba, omogućivši hrvatsku nacionalnu 
afirmaciju, bila obrambeni okvir protiv ma- 
džarizatorskih nastojanja, koja su postigla 
znatne rezultate u ostalom dijelu ugarske 
polovine Monarhije. Osim toga, iz suvre- 
mene perspektive financijska su ograniče- 
nja Hrvatske manja nego ograničenja u ju- 
goslavenskim državnim zajednicama, u ko- 
jima je odlijevanje novca iz hrvatskih pod- 
ručja bilo i veće. Politički gledano, nagodba 
je bila središnje mjesto hrvatskoga politič- 
koga života u cijelom razdoblju do Prvoga 
svjetskoga rata, jer se u odnosu na nju for- 
miraju suvremene hrvatske političke insti- 
tucije te je oko nje intenzivno stvarana poli- 
tička oporba u odnosu prema Budimpešti i 
Beču. Najšire promatrano, nagodba je bila 
kulturološka i politička osnova što je tek u 
promijenjenim političkim okolnostima 
omogućila daljnji nacionalni razvoj hrvat- 
skoga naroda, koji je spletom širih povije- 
snih događaja nastavljen u novim državnim 
okvirima. 


Značenje za ugarske Hrvate. Tek so 
uvidom u položaj Hrvata koji su živjeli iz- 
van hrvatskih županija u nagodbenom raz- 
doblju može vidjeti koliko je Hrvatsko- 
ugarska nagodba važna za razvoj hrvatske 
nacije. Naime, svi Hrvati izvan djelokruga 
Hrvatskoga sabora bili su prepušteni ma- 
džarskomu nacionalizmu — provedbi ideje 
da »svi ugarski građani čine naciju u poli- 
tičkom smislu, jednu i nedjeljivu ugarsku 
naciju«, tj. zamisli o madžarskoj nacional- 
noj državi prema zapadnoeuropskomu mo- 
delu. Tu su ugarski Hrvati, koji se ovdje sre- 
ću pod različitim etnonimima (Bunjevci, 
Šokci, Dalmatinci, Raci, Bošnjaci, Toti i 
dr.), dijelili sudbini svih ostalih nemadžar- 
skih naroda, čiji su pripadnici 1851. u ugar- 

skim županijama činili oko 63% stanovni- 
štva, a 1910. oko 45%. Ugarski Zakon o na- 
rodnostima iz 1868. ostao je, osobito za do- 
njougarske Hrvate, samo mrtvo slovo na 
papiru — škole na materinskom jeziku uki- 
nute su, Katolička je crkva bila u funkciji 
madžarizacije, Bunjevci nisu mogli osno- 
vati udruge niti se javno koristiti svojim je- 
zikom čak ni pod svojim subetničkim ime- 
nom i sl. Od 1880-ih godina madžarizacija 
se poticala svim raspoloživim sredstvima, 
ali i provodila zaobilaženjem ili kršenjem 
Zakona o narodnostima. Kako politički od- 
nosi između Hrvatske i Ugarske tijekom 
dualističkoga razdoblja uglavnom nisu bili 
dobri, pri čemu je Hrvatska bila primarno 
usmjerena na vlastit nacionalno-politički 
opstanak, nije bilo moguće očekivati poli- 
tičko zauzimanje hrvatskih tijela za Hrvate 
u ugarskim županijama, no kulturni doticaji 
ipak su postojali, među ostalim i preko Dru- 
štva sv. Jeronima iz Zagreba i sl. Međutim, 
izoliranost od nacionalno-integracijskih 
procesa koji su se zaokruživali u Hrvatskoj 
utjecala je i na usporavanje istih procesa u 
ugarskih Hrvata. To se osobito odrazilo na 
jezičnu odijeljenost od Hrvatske, u kojoj se 
stvarao novi književni jezik, dok su se Hr- 
vati u Ugarskoj i dalje koristili mjesnim 
narječjima. U jezičnom pogledu pokazala 
se onodobna sličnost s položajem Hrvata u 
Dalmaciji, koji su također bili izvan djelo- 
kruga Hrvatskoga sabora, no kako je Dal- 
macija poslije ušla u hrvatski kulturni pro- 
stor, a od 1939. i u teritorijalni okvir, mo- 
derni hrvatski književni jezik u njoj je s vre- 
menom ipak prihvaćen. Tek se u godinama 
pred Prvi svjetski rat otvorenije izražava in- 
teres Hrvatske prema ugarskim Hrvatima, 
no to ipak nije smanjilo otpore i pritiske 
ugarskih vlasti, koji su domicilnomu hrvat- 
skomu stanovništvu priječili takve kontak- 
te. U svojim težnjama za očuvanjem nacio- 
nalne samobitnosti ugarski su Hrvati zahti- 
jevali upravo ono što je Hrvatsko-ugar- 
skom nagodbom suštinski zajamčeno Hr- 
vatskoj: službeno korištenje materinskim 
jezikom, osobito u obrazovanju i u Katolič- 
koj crkvi. 


Lit.: G. Jellinek, Die Lehre von den Staatenverbin- 
dunge, Wien, 1882; J. Pliverić, Das rechtliche Ver- 
haltniss Kroatiens zu Ungarn, Agram, 1885; J. Pli- 

L. Heka 


HUM (Humska zemlja, Zahumlje), sred- 
njovjekovna regija kojom su upravljale bo- 
sanske, hrvatske, crnogorske i srpske veli- 
kaške obitelji. Prvotno se prostirala u slije- 
vu lijevih pritoka Neretve, a u doba najve- 
ćega opsega obuhvaćala je područje dana- 
šnje Hercegovine te dio jadranske obale od 
Pelješca do Cetine. 


Najstarije vijesti o Humu (slav. hum: 
brdo) donosi bizantski car Konstantin VII. 
Porfirogenet u djelu O upravljanju car- 
stvom (De administrando imperio), čije sta- 
novnike naziva Zahumljanima, tj. »onima 
koji stanuju iza brda«. Sredinom X. st. Hum 
obuhvaća područje od Dubrovnika do Ne- 
retve, uključujući i pet nastanjenih gradova, 


među ostalima Ston (Stagnon) na Pelješcu 
te Hum (Khloum)i Bonu (Bona) na velikom 
brdu iza kojega protječe rijeka Bona. Prema 
Konstantinu Jirečeku, Bona i Hum nazivi 
su za isto naselje, koje sa nalazilo na mjestu 
današnjega Blagaja nad izvorom rijeke Bu- 
ne (grč. bounos: brdo, hum, brežuljak > lat. 
bonus = slav. blag: dobar) i koje je bilo sre- 
dište Humske zemlje. 


Pod knezom Mihajlom Viševićem u pr- 
voj polovini X. st. Hum je bio samostalan, a 
knez Mihajlo spominje se među sudionici- 
ma crkvenoga sabora 925. u Splitu, uz hr- 
vatskoga kralja Tomislava. U crkvenom po- 
gledu u prvoj polovini XI. st. potpadao je 
pod jurisdikciju dubrovačkoga nadbiskupa. 
Prvotna jezgra humskoga kneštva bila je 
Neretljanska kneževina, čiji su vladari pri- 
znavali vazalni položaj prema susjednim 
moćnijim vladarima. Od 1040-ih cijelim 
Humom vladali su dukljanski vladari, a za- 
tim je priznavao vlast hrvatskih vladara do 
1102. Tijekom razdoblja samostalne vlada- 
vine humskih knezova u XII. st. područje 
njihove vlasti proširilo se prema zapadu, 
gdje je obuhvatilo Imotski, ali i prema isto- 
ku, gdje je obuhvatilo krajeve na lijevoj 
obali Neretve. Od sredine XII. st. spominju 
se i raški župani kao vladari cijeloga pod- 
ručja. U to je doba, prema Ljetopisu popa 
Dukljaninu, Humska zemlja (Chelmania) 
obuhvaćala devet župa te neka područja na 
desnoj obali donje Neretve. Miroslav, brat 
srpskoga župana Stefana Nemanje, inače 
oženjen sestrom bosanskoga bana Kulina, 
kao humski knez napadao je 1184. Dubrov- 
nik i u pomorskoj je bici kraj Poljica pora- 
žen, a ratje završen mirovnim ugovorom 
1186. Hrvatski herceg i kasniji kralj Andrija 
II. zavladao je Humom 1198., ali je stvarnu 
vlast tijekom cijeloga XIII. st. obnašala do- 
maća (humska) dinastija: početkom XIII. 
st. kao vladar se spominje Petar, koji se na- 
ziva i »velikim knezom humskim«, zatim 
njegov nećak Toljen, a nakon njegove smrti 
1239. i Andrija. Od sredine XIII. st. spomi- 
nje se Andrijin sin Radoslav, ali samo s na- 
slovom župana. On se 1254. očitovao kao 
»vjeran kletvenik (vazal) gospodinu kralju 
ugarskomu« te je obećao braniti Dubrovča- 
ne od srpskoga napada »i po moru i po su- 


HUM 


hu«. Kao gospodarsko središte u XIII. st. iz- 
dvaja se Drijeva na desnoj obali Neretve 
(kod današnje Gabele), jedno od najvećih 
srednjovjekovnih trgovišta na istočnoj oba- 
li Jadrana. Na početku XIV. st. nestaje sa- 
mostalnost Huma, kada je područje osvojio 
hrvatski ban Pavao I. Šubić Bribirski, koji 
je vlast nad tom zemljom predao svojim va- 
zalima hrvatskoj plemićkoj porodici Nelip- 
čićima. Pavlov sin Mladen II. zove se 1305. 
»Hrvata i Bosne ban i vrhovni gospodin ci- 
jele Humske zemlje«. Nakon njegova pada 
1322. slabi moć bribirskih knezova, što je 
iskoristio bosanski ban Stjepan II. Kotro- 
manić te je 1326. ovladao Humom, koji je 
otad u sastavu bosanske države, a 1333. 
unesen je i u vladarski titular (»gospodin 
Humskoj zemlji«). [nakon vojnoga pohoda 
cara Dušana iz 1350. Humska je zemlja 
ostala u vlasti Kotromanića sve do 1357., 
kada je došla pod vlast ugarskoga kralja Lu- 
dovika I. Anžuvinca. Nakon njegove smrti 
1382. Hum je postupno došao pod vlast bo- 
sanskoga kralja Tvrtka I. U prvoj polovini 
XV. st. bio je pod vlašću Kosača, vojvode 
Sandalja Hranića i njegova nećaka i na- 
sljednika hercega Stjepana Vukčića, koji su 
uspjeli pokoriti humsku i trebinjsku vlaste- 
lu. U vrijeme vladavine Stjepana Vukčića 
Kosače (1435.-66.) Humska zemlja ima 
obilježje samostalnoga područja, koje je sa- 
mo nominalno vezano uz bosansku državu, 
pa se Kosača 1444. i naziva »gospodarom 
Huma«. Tada Humska zemlja postaje dio 
širega područja kojim je vladala obitelj Ko- 
sača i kojim Stjepan Vukčić od 1448. vlada 
kao herceg. Nakon pada Bosne 1463. 
Osmanlije postupno zauzimaju njegove ze- 
mlje (Hum 1865.), a taj je proces završen 
osvajanjem Herceg-Novoga 1482. Nakon 
toga gubi se iz upotrebe naziv Humska ze- 
mlja i zamjenjuje ga zemljopisno-admini- 
strativni naziv Hercegovina za područje ne- 
kadašnje vlasti Stjepana Vukčića, koji se 
očuvao do danas. 

Neki autori (Marijan Lanosović, Đuro 
Brkić, Đeno Sarić, Ivan Murgić, Istvan Iva- 
nyi, Ivan Ivanić, Đorđe Popović-Munjato- 
vić, Lajčo Budanović i dr.) smatraju da su 
Bunjevci dobili ime po predjelu oko grada i 
rijeke Bune, pa bi se imenom Bunjevac 

HUM 


označavao čovjek iz toga brdskoga kraja, tj. 
brđanin, gorštak, Humljanin (grč. buonos = 
slav. Hum). Matija Evetović čak smatra da 
je upravo Humska Zemlja kolijevka Bunje- 
vaca, a kako mnogi izvori pokazuju hrvat- 
sko obilježje tih krajeva, prije svega ikavicu 
kao obilježeno hrvatski jezični varijetet 
(npr. nadgrobni natpis kneza Radivoja Vlat- 
kovića u Dubravama, južno od Blagaja, iz 
XV. st.: »U toi vrime naiboli muž od Dubra- 
vah«), nedvojbena je i pripadnost Bunjeva- 
ca hrvatskomu narodnomu korpusu. 


Lit.: M. Evetović, Kulturna povijest bunjevačkih i 
šokačkih Hrvata (rukopis); B. Ferjančić, Vizantiski 
izvori za istoriju naroda Jugoslavije, 2, Beograd, 
1959; K. Jireček, Istorija Srba, 1, Beograd, 1990; 
Hrvatski leksikon, 1, Zagreb, 1996; Hrvatska enci- 
klopedija, 4, Zagreb, 2002. 

S. Bačić 


HUMANO-PROSVJETNI 

ODBOR KATOLIČKIH CR- 
KVENIH OPĆINA U SUBO- 
TICI, katolička prosvjetna or- 
ganizacija. Osnovana je 26. VI. 
1933. na sjednici Senata crkve- 
nih općina u Subotici, nakon 
što su prosvjetna društva prije 
toga rimokatoličkim općinama 
upućivala mnogobrojne molbe 
za suradnju. Formalno je svrha 
Odbora bilo »zastupanje inte- 
resa rimokatoličkih crkvenih 
općina i njihovih članova, raz- 


Blaško Rajić. Rad Humano-prosvjetnoga 
odbora katoličkih crkvenih općina odobrio 
je biskup Lajčo Budanović 20. VII. 1933. 
Djelovao je u prostorijama bivše Bunjevač- 
ke prosvetne matice (Ul. Paje Kujundžića 9), 
koju je za kulturne potrebe Slavena katoli- 
ka otkupio biskup Budanović 11.11. 1933. 
U zgradi je Budanović 9. IX. 1933. posve- 
tio kapelicu na čast Blaženoj Djevici Mariji, 
Majci Dobroga Savjeta, a u prostorije je 
14. 1. 1934. smještena Subotička matica. 
Odbor se financirao prilozima članova, or- 
ganizirao je godišnje razgovore i različita 
predavanja, a upravljao je i zakladama 
(»zadužbinama«) koje su mu bile povjere- 
ne. Prosvjetno i vjersko djelovanje Huma- 
no-prosvjetnoga odbora imalo je izrazito 
katolički i hrvatski biljeg, a njegov je rad 
proširen 1936., kada je s Hrvatskim pjevač- 


GRADSKOM SENATU 


vijanje karitativne djelatnosti BUEITIGA 
uz održavanje veza s ostalim EEE Doma 
X Da: Će : du pregzjelna drgliva  sgakvonai 
humanim društvima te širenje nag i ka a jednon Repna 
kokačlsh zrkvarah ogpdia opa oda mu oba o inržeka kunic: iočka ga. 


katoličke prosvjete i umjetno- 
sti«, a u biti je posrijedi bilo 
stvaranje središnje prosvjetne 
ustanove radi nadilaženja ne- 
suglasica i sukoba među člano- 
vima i vodstvima hrvatskih 
društava. 


Članovima Odbora mogli 
su postati samo katolici Slave- 
ni. U vodstvo odbora izabrana 
su tri svećenika (Blaško Rajić, 
Antun Vojnić Tunić i Nikola 
Dulić) te tri laika (Matija Eve- 
tović, Ivan Malagurski i Ive Pr- 
ćić). Za predsjednika je izabran 

upiina i iz iak Sluemni. Za. mjerni jačini 
= kala, a m jide u zli Pam Kzjediiča liz 

deki mare dlačai grhriik 

d kaili du mr mdelgvači | vjerski skredi sa dimmna 


naj rada acačitaki 
Midi mo avni Musica da: gaz poiavma aan paznje ip 
mek drek 


Lajčo Budanović 
Piska. 


Prijava osnivanja Humano-prosvjetnog 


odbora crkvenih općina 


kim društvom Neven, s Katoličkim divojač- 
kim društvom, s Pučkom kasinom i s Bu- 
njevačkim momačkim kolom osnovao Hr- 
vatsku kulturnu zajednicu u Subotici. 
Lit.: J. Temunović, Subotička matica, Subotica, 
2002; J. Temunović, Zadužbina biskupa Budanovi- 
ća, Subotica, 2002. 

M. Bara 


HUSAR, Janja (Subotica, 18. VIII. 1941.), 
inženjerka tehnologije. Kći Laze Đukića 1 
Gize, rođ. Bedić. Osnovnu školu i gimnazi- 
ju završila je u Subotici, a studij na Tehno- 
loškom fakultetu u Beogradu 1967. Iste se 
godine upisala na poslijediplomski studij 
kemije na Minnesotskom sveučilištu u 
Minneapolisu, SAD, koji je završila 1971. 
Doktorirala na istom sveučilištu 1972. Tije- 
kom poslijedoktorskoga studija radila je na 
istraživanju nuklearne magnetne rezonanci- 
je na Kalifornijskom tehnološkom institutu 
u Pasedeni. U ljeto 1969. bila je sudionica 
multidisciplinarnoga proučavanje oneči- 
šćenja zraka u Los Angelesu. Stručne rado- 
ve s područja mjerenja sumpora u atmosfer- 
skim česticama, udjela sumpora i žive u at- 
mosferi 1850.-2000. objavljivala je u časo- 
pisima Atmospheric Environment (Nor- 
wich, UK; Oxford, 1976, 1978, 1981, 1982, 
1999, 2000), Science (Washington D. C., 
1976), Journal of the Air Pollution Control 
Association (Pittsburgh, 1977), Bulletin of 
the American Meteorological Society (Bo- 
ston, 1978) i Journal of Geophysical Rese- 
arch (Sydney, 1980, 1985). Svoja je istraži- 
vanja izlagala na mnogim međunarodnim 
konferencijama i simpozijima. Od 1975. vi- 
ši je znanstveni suradnik Sveučilišta Was- 
hington u St. Louisu. Kao gostujući znan- 
stvenik radila je 1976. na Meteorološkom 
odjelu Sveučilišta u Stockholmu te se ondje 
bavila istraživanjima mjerenja sumpora u 
atmosferskim česticama, a 1977. sudjelo- 
vala je u organizaciji međunarodnoga sku- 
pa održanoga u Dubrovniku na temu Sum- 
poru atmosferi. Njezina prijašnja istraživa- 
nja uključuju čestičnu analizu sumpora ko- 
rištenjem plamene fotometrije te istraživa- 
nje količine sumpora i protjecanje sumpora 
u svjetskim rijekama. Drugi stručni interesi 
vezani su za regionalnu emisiju sumpora u 


HUSKA 


atmosferu, njegovo uklanjanje i utjecaj na 
oceane. Odnedavna njezini su stručni inte- 
resi usmjereni i na istraživanje količina žive 
te emisija stakleničnih plinova. 

N. Zelić 


HUSKA, Mirko (pseudonim Mirko Glu- 
mac) (Subotica, 7. VII. 1921.— Subotica, 1. 
V. 1986.), glumac i redatelj. Sin Josipa 1 
Emere, rođ. Suturović. Osnovnu školu i ni- 
žu gimnaziju završio u Subotici, učiteljsku 
školu u Somboru. Nakon povratka u Subo- 
ticu zaposlio se kao pisar u Sreskom sudu, a 
kadje 1938. osnovan Zbor hrvatskih kazali- 
šnih dobrovoljaca, priključio mu se nastu- 
pajući u epizodnim ulogama (Eugen Tomić, 
Pastorak; Geno Senečić, Neobičan čovjek). 
Istodobno je sudjelovao u radu Bunjevač- 
koga momačkoga kola i do 1942. bio jedan 
od čelnika društva. Od studenoga 1944. do 
travnja 1945., kao član tek osnovanoga Po- 
zorišnoga odsjeka pri Komandi grada, na- 
stupao je u dramskim odlomcima kao Vuk 
satir (Ivan Gundulić, Dubravka), Raskolj- 
nikov (Fjodor Mihajlovič Dostojevski, Zlo- 
čin i kazna), Ilija (Josip Kosor, Požar stra- 
sti). Od jeseni 1946. postao je članom pro- 
fesionalnoga ansambla subotičkoga Hrvat- 
skoga narodnoga kazališta (HNK), osnova- 
noga 19. rujna 1945. godine. Ostvario je niz 
uloga u rasponu od epizodnih do glavnih pa 
je tako u dramatizacijama romana Augusta 
Šenoe odigrao Njemaka Jerka i Biskupa de 
Dominisa (Milivoj Dežman Ivanov, Zlata- 
revo zlato i Đuro Prejac, Čuvaj se senjske 
ruke), zatim ulogu Miće (Aleksandar Niko- 
lajevič Ostrovski, Siromaštvo nije grijeh), 
Šegrta Jovana (Jovan Sterija Popović, Po- 
kondirena tikva), Joze (Ivica Ivanac, Va- 
tra), Pepija (Matija Poljaković, Par žutih 
cipela), Karaulova (Vasilij Vasiljevič 
Škvarkin, Tuđe dijete), Wenger-U garkovi- 
ća (Miroslav Krleža, Vučjak), Harpera (Jo- 
seph Kesserling, Arsenik i stare čipke). Pri 
kraju karijere nastupio je 1976. kao jedini 
partner u dramskom kolažu Stvaralaštvo 
Miroslava Krleže, kojije osmislila i režirala 
prvakinja subotičkoga kazališta Jelka Asić. 
Rano se okušao i kao redatelj kad je 1947. s 
članovima omladinske organizacije HNK 
izvanrepertoarno postavio jednočinke Ze- 

Mirko Huska 


lena grana Volodimira Oleksijoviča Suho- 
doljskoga i Naš sin V. Potemkina, što je na 
kazališnom programu označeno kolektiv- 
nom režijom. Zaslugom Emila Karaseka, 
tadašnjega ravnatelja kazališta, jednočinke 
su ipak stavljene na repertoar i doživjele 23 
izvedbe, a Huska je upućen u Beograd na 
tromjesečni redateljski tečaj koji je vodio 
redatelj i teatrolog Hugo Klajn. Komediju 
Ženidba i udadba Jovana Sterije Popovića 
postavio je 1949., što se drži njegovom pr- 
vom profesionalnom režijom. Slijedila su 
zatim uprizorenja komedija tzv. kućnoga 
dramatičara Matije Poljakovića: 1950. 1 
1961. Č'a Bonina razgala, najizvođenije 
djelo u povijesti subotičkoga kazališta; 
1952. Niko i ništa i Vašange; 1953. Kuća 
mira; 1955. Buckanje sa smutipukom; 
1960. Bolto u raju; 1962. Ludograd te Naše 
i vaše zgode i nezgode; 1967. Ode Bolto na 
ogled i Kad bog đavlu kumuje. Režirao je i 
nekoliko drama i komedija često izvođenih 
na hrvatskim i srpskim pozornicama: Hasa- 
naginicu Milana Ogrizovića (1953.), Me- 
ćavu Pere Budaka (1957.), Zajednički stan 
Dragutina Dobričanina (1954.), Put oko 
sveta Branislava Nušića (1956.), a okušao 
se i s djelima francuskoga klasicizma (Mo- 
ličre, Scapinove spletke, 1951.), ruskoga re- 
alizma (Aleksandr Nikolajevič Ostrovski, 
Bez krivice krivi, 1950. i Šuma, 1955.) te 
španjolskoga teatra XX. st. (Guilherme Fi- 
gueiredo, Lisica i grožđe, 1959.). Povreme- 
no je objavljivao članke o subotičkom ka- 
zalištu (»Hiljadu predstava Hrvatske drame 
Narodnog pozorišta«, Kalendar Hrvatska 
riječ za prestupnu 1952. godinu, Subotica, 
1951.; »Desetgodišnjica kazališnog života 

u Subotici«, Rukovet, 3-4/1955). Umiro- 
vljen je početkom 1980-ih. Dvostrukost ka- 
zališnoga, tj. scenskoga djelovanja uspje- 
šno je ostvarivao uz puno entuzijazma i kre- 
ativnosti, napose u djelima na bunjevačkoj 
ikavici prožetima folklorom, koja su osobi- 
to privlačila subotičku publiku. 


Lit.: 1. Rackov, Mirko Huska — glumac i reditelj, 
Rukovet, 3-4/1971, Subotica; I. Rackov, Pozorišna 
hronika (Vanredna predstava: Krleža, kolaž u režiji 
i opremi Jelke Asić), Rukovet, 7-8/1976, Subotica; 
150 godina pozorišne zgrade. 150 godina kazališne 
zgrade. 150 eves a szinhdz epiilete. Subotica, 2005. 


J. Ivančić 


HUTOVIĆ, Narcis (Sentivan, 17. I. 1800. 
— Ilok, 8. XII. 1836.), franjevac, pedagog. U 
Provinciju sv. Ivana Kapistranskoga stupio 
je 1824.,a već je 1826. zaređen za svećeni- 
ka, što znači da je filozofsko školovanje, a 
možda i dvije godine teološkoga, završio 
prije stupanja u franjevački red; posljednje 
dvije godine teološkoga školovanja završio 
je na bogoslovnoj školi u Vukovaru. God. 
1827. pošao je u Beč i najvjerojatnije na ta- 
mošnjem sveučilištu postigao naslov licen- 
cijata filozofije. Najprije je predavao na fi- 
lozofskom učilištu u Našicama (1828.-31.), 
a zatim dvije godine na filozofskom učilištu 
u Iloku (1834.-36), gdje je svojim studenti- 
ma bio i neposredan odgojitelj i učitelj pje- 
vanja. 

Izvor: Arhiv Hrvatske franjevačke provincije u Zag- 
rebu, Liber memorabilium conventus Valcovarien- 
sis, sv. 1,561, 584; sv. 2, 1-3. 

Lit.: Schematismus observantis ... Provinciae s. 
Ioannis a Capistrano, Budae, 1834; F. E. Hoško, 
Euzebije Fermendžin crkveni upravnik i povjesnik, 


Zagreb, 1997. 
F.E. Hoško 


HVAT (dijal. fat, kloktor; njem. Klafter; 
lat. orgia), tradicionalna mjera za dužinu i 
površinu. Po svojem je podrijetlu prirodna 
mjera nastala još u antičko doba; označava 
duljinu koja se može obuhvatiti raširenim 
rukama (Mihovil Radnić u svojem djelu 
Razmiscglagna pribogomiona od glivbavi 
Boxye iz 1683. rabi naziv »rastegljaj«). U 
ugarskom Podunavlju raširio se pod nje- 
mačkim utjecajem. Bilo je nekoliko različi- 
tih hvata, no od XVIII. st. na području Bač- 


ke naseljenom Bunjevcima i Šokcima pri- 
mjenjivan je bečki ili austrijski (njem. Klaf- 
ter, otuda u Bunjevaca riječ kloktor), dug 
1,896 m, što se u praksi zaokruživalo na 1,9 
m. Ta je mjera međutim imala još veću va- 
žnost kao osnovica za određivanje površine 
zemljišta. U uporabi je naime bio četvorni 
hvat (u izvorima i literaturi označava se i 
kao (1 hvat), površine 3,5966 m?, koji je bio 
osnovica za izračunavanje katastarskoga 


HVAT 


jutra (1600 četvornih hvati) te motike (200 
četvornih hvati) i lanca (2000 četvornih 
hvati). Te se mjerne jedinice za izračunava- 
nje površine zemljišta u bačkih Hrvata rabe 
do danas. 


Lit.: M. Vlajinac, Rečnik naših starih mera, 3-4, 
Beograd, 1968-1974; Z. Jakobović, Leksikon mjer- 
nih jedinica, Zagreb, 1981; A. Sekulić, Rječnik go- 
vora bačkih Hrvata, Zagreb, 2005; A. Stantić, Mire 
za duljinu, Subotičke novine, 18.11. 2005, Subotica. 


P. Skenderović 

I. + M., pseudonim o. Gerarda Tome Stan- 
tića. Znakom se, inače, koriste karmelićani 
u međusobnom obraćanju i zapravo je kra- 
tica od »Isus + Marija«. Nakon osnivanja 
karmelićanskoga samostana u Somboru 
1904. o. Gerard postao je priorom samosta- 
na 1905. i kao jedini redovnik u samosta- 
nu za mjesne hrvatske vjernike, odmah se 
pobrinuo da dobiju pjesmaricu na svojem 
jeziku i da na njemu mogu slaviti Boga. 
Pod tim je znakom iste godine u Sombo- 
ru, vjerojatno uz pomoć svoje rođakinje i 


karmelske trećoredice Janje Prćić, izdao na 
ikavici pjesmaricu pod naslovom Crkvena 
pismarica. 


Lit.: 1. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969. 
M. Miloš 


IBRIŠIMOVIĆ, Marin (Požega, oko 
1600. — Požega, 21. I. 1650.), franjevac, 
biskup. U novicijat Provincije Bosne Sre- 
brene stupio je 1620. u samostan u Fojnici, 
gdje mu je odgojitelj bio kasniji bosanski 
biskup Toma Mrnjavić (1640.-44.). Filo- 
zofiju je studirao u Cremoni, a teologiju u 
Mantovi, gdje je stekao kvalifikaciju pro- 
fesora i naslov propovjednika. Vrativši se 
iz Italije, bio je učitelj gramatike, logike 1 
filozofije te nedjeljni i blagdanski propo- 
vjednik u Fojnici. Bio je stric znamenito- 
mu Luki Ibrišimoviću (Požega, oko 1626. 
— Požega, 1698.), protuturskomu borcu i 
generalnomu vikaru zagrebačkoga biskupa 
za Slavoniju. 


Provincijalu Nikoli Brajkoviću bio je 
tajnik (1635.-38.), ali je osobito blizak bio 
bivšemu provincijalu Andriji Kamengra- 


đaninu. Biskup Jeronim Lučić, upravitelj 
Bosanske biskupije (1634.-39.), žalio se 
Propagandi (Congregatio de propaganda 
fidei) u Rimu na njega i Kamengrađanina 
1638. optužujući ih da ne priznaju njego- 
vu biskupsku vlast i neovisno o njemu po- 
stavljaju župnike i kapelane te protiv njega 
bune franjevce i narod. Istragu o Kamen- 
građaninovim i Ibrišimovićevim postupci- 
ma Propaganda je 1638. povjerila makar- 
skomu biskupu Bartolu Kačiću, ali njezini 
rezultati nisu poznati. Lučićev nasljednik 
u upravi Bosanske biskupije, bosanski bi- 
skup Toma Mrnjavić, kao gvardijanu u Foj- 
nici povjerio mu je 1640. dužnost biskup- 
skoga ekonoma s pravom ubirati prihode. 
U međuvremenu je Marin Ibrišimović bio 
1642. generalni vizitator vlastite provinci- 
je. Biskup Mrnjavić preporučio ga je Pro- 
pagandi za svojega pomoćnoga biskupa i 
nasljednika na stolici bosanskih biskupa, 
ali se ona privoljela provincijalu Bosne 
Srebrene Marijanu Maraviću. 


Propaganda ga je 17. VI. 1647. ime- 
novala za beogradskoga biskupa i ad- 
ministratora Smederevačke biskupije te 
apostolskoga vikara za sve biskupije u 
ugarskim zemljama koje su pod turskom 
vlašću. Obavio je 1649. kanonsku vizitaci- 
ju nekih hrvatskih naselja u Bačkoj — Sege- 
din, Martonoš, Bajmok, Jankovac (madž. 
Janoshalma), Miljkut, Santovo (u nj su do- 
lazili i vjernici iz Koluta i Berega), Som- 
bor, Gara, Bački Monoštor, Bač, Bukin 
(danas: Mladenovo), kao i sjevernije sve do 
Pešte i Gyongydsa, ali i u Srijemu, Baranji 
i Beogradu. Taj je izvještaj važan izvor za 


IBRIŠIMOVIĆ 


povijest hrvatskoga puka pod Turcima jer 
svjedoči o prisutnosti Hrvata u tim kraje- 
vima, npr. s brojem krizmanika i katolič- 
kih vjernika u pojedinim naseljima, katkad 
s usporednim podacima (s muslimanima i 
protestantima), opise crkava.... Nije izbje- 
gao sukob s bosanskim biskupom Maravi- 
ćem o granicama njihove vlasti u Slavoniji. 
Kad nije bilo rješenja, Sveta Stolica uspo- 
stavila je 1648. poseban slavonski vikarijat 
i povjerila ga upravi fra Pavla Posilovića, 
skradinskoga biskupa. Dvije godine poslije 
Ibrišimović je umro i pokopan u Velikoj. 
Izvori: Arhiv Propagande, Rim, Lettere volgari, 
vol. 16, fol. 20-21; Acta, vol. 7, fol. 35, 36, 212; 
SOoCG, vol. 93, fol. 112, 115; vol. 127, fol 173.; 
vol. 176, fol. 249. 


Lit.: B. Unyi, Sokdcok-Bunyevdcok 6s a bosnydk 
ferencesek tortćnete, Budapest, [1947]; Hrvatski 
biografski leksikon, 6, Zagreb, 2005; F. E. Hoško, 
Biskupsko djelovanje Pavla Posilovića u Slavoni- 
ji, u: Zbornik o Pavlu Posiloviću, Šibenik-Zagreb, 


2001. 
F. E. Hoško 


IDENTITET (njem. Identitat < kasno- 
lat. identitas) 1. istost, potpuna jednakost, 
odnos prema kojemu je što jednako sebi 
(A=A) bez obzira na moguće mijene u vre- 
menu; 2. istovjetnost, potpuna suglasnost 
dviju različitih pojava (A=B), jednakost 
čega s drugim. U prvom značenju jedan je 
od četiriju temeljnih zakona formalne logi- 
ke. Oba navedena filozofska značenja rabe 
se u identitetskim diskursima u društvenim 
i humanističkim znanostima, osobito u psi- 
hologiji i sociologiji, gdje se vezuju uz no- 
vovjekovni nastanak zapadnoeuropskoga 
individualizma. 


U psihologiji identitet označuje ukup- 
nu svijest o sebi jedne osobe i kao takav 
izraz je čovjekove prepoznatljivosti i nepo- 
novljivosti kao pojedinca — skup svih nje- 
govih fizičkih i psihičkih značajki koje ga 
određuju i čine istovjetnim samomu sebi. 
To je individualni identitet, čiji se sadržaj 
odnosi na nesvodivost na drugoga onoga 
»ja« te odgovora na pitanje »tko sam ja?« 


U sociologiji identitet označuje skup 
temeljnih općih značajki koje se razliku- 
ju u odnosu na druge, no subjekt značajki 

ovdje nije pojedinac, nego društvena sku- 
pina. Te su značajke zajedničke svim čla- 
novima skupine i čine temelj za uspostavu 
identiteta »mi«. U ovom se slučaju govori 
o kolektivnom identitetu, koji odgovora na 
pitanja »što sam i kamo pripadam?« Tako 
se mogu razlikovati spolni ili rodni, dobni, 
socijalni, kulturni, jezični, vjerski, etnički, 
nacionalni, regionalni, profesionalni, po- 
litički i drugi identiteti. Zato je identitet 
uvijek složen — pluralnost je njegova bit, 
a razni se identiteti međusobno prožimaju. 
No pojedini identiteti mogu biti višestru- 
ki, tj. pojedinac može istodobno pripadati 
različitim skupinama, poput jezičnih (npr. 
dvojezičnost), profesionalnih (osoba s vi- 
še zanimanja), regionalnih (Istranin, Hrvat, 
Europljanin), etničkih i nacionalnih (osobe 
čiji su roditelji različitog etničkog podrije- 
tla ili nacionalnosti; nacionalni identiteti 
koji uključuju različite etničke i subetničke 
identitete) i sl., dok su drugi isključivi. 
Identitet nije dan fenomen, nego se 
konstituira postupno i kontinuirano na te- 
melju dvaju načela identifikacije: razlike i 
sličnosti. Zato je uvijek relacijski: indivi- 
dualni se više izgrađuje u odnosu na razli- 
čitosti, a kolektivni u odnosu na sličnosti, 
no oba pretpostavljaju nekoga »drugoga«, 
kao vlastit kriterij za uspostavu bilo raz- 
like, bilo sličnosti, pri čemu odnos prema 
»drugomu« može završiti sukobom, pa čak 
i eliminacijom. No to što identitet nije dan, 
nego je uvjetovan kulturom i povijesnim 
promjenama (osobito političkim i među- 
državnim odnosima) otvara prostor za mo- 
deliranje i interveniranje onima koji imaju 
moć za njegovu izgradnju. U podunavskih 
Hrvata — Bunjevaca i Šokaca, koji su rijet- 
ko raspolagali takvom moći, to je rezultira- 
lo negativnim posljedicama: razvoj kolek- 
tivnoga identiteta s jedne je strane priječen, 
a s druge je vodio konverziji, tj. asimilaciji, 
ili pak fragmentiranju, tj. stvaranju poseb- 
nih etničkih, pa čak i nacionalnih skupina. 


Individualni i kolektivni identitet nisu 
strogo odijeljeni, nego su u interaktivnim 
odnosima: individualni aspekt identite- 
ta, kao subjektivni izraz sebstva, temelji 
se na objektivnosti socijetalne kulture, a 


kolektivni aspekt identiteta, kao objektiv- 
ne osnovice samoidentiteta, reflektira se 
subjektivno. To znači da čovjek ne može 
živjeti bez ostvarenosti obiju dimenzija 
identiteta te da on podrazumijeva i svijest 
O sebi i svijest o pripadanju širim društve- 
nim skupinama. Posljednje se regenerira 
procesima društvenoga pamćenja, smješte- 
noga u kulturnim artefaktima i društvenim 
institucijama, koji omogućuju prijenos ide- 
ja i simbola te mogućnost prepoznatljivo- 
sti kao međusobno jednakih i različitih u 
odnosu prema drugima. Društveno pamće- 
nje u Bunjevaca i Šokaca nikada nije bilo 
znatnije razvijeno, a prijenos ideja i sim- 
bola protjecao je najčešće preko obiteljskih 
naracija ili neprofesionalnih institucija, uz 
neobvezatnost uključivanja. 


Identitet se uvijek ostvaruje u nečemu 
— kulturni milje, socijalni ambijent i dru- 
štveni kontekst temeljni su okviri za nje- 
govu uspostavu, izgradnju i očuvanje. Kul- 
turni kodovi i vrijednosni sustav, religija, 
ideologija, svjetonazor i kognitivni sustav 
primarno određuju njegovu narav, što se 
odražava u svijesti članova skupine. Kul- 
turni identitet najširi je kolektivni identitet 
i predstavlja uzorak zajedničkoga načina 
života, mišljenja i iskustva na kojem se te- 
melje oblici i sadržaji spoznaje te vrijedno- 
sni referentni okvir koji pokazuje pojedin- 
cima što je poželjno, a što nije iz gledišta 
konkretne kulture. Na taj način on daje i 
smisao ljudskomu životu. Ako pak nasta- 
ne otklon od vrijednosti, uspostava nereal- 
ne slike o sebi, superiorno držanje spram 
drugih, isključujući i nasilan odnosa prema 
drugomu, može se govoriti o patologiji ko- 
lektivnoga identiteta. Podunavskih Hrvati 
u nekoliko su razdoblja u povijesti bili žr- 
tve takvih djelovanja. 


Budući da su promjenljivi, različite vr- 
ste identiteta mogu se s vremenom mijenja- 
ti u procesu socijalizacije, koji u modernoj 
državi pripada, u formalnom smislu, obra- 
zovnomu sustavu, a u neformalnom smislu 
javnosti i civilnomu društvu. Kako su u po- 
vijesti bili bez mogućnosti znatnijega su- 
djelovanja u tim segmentima, podunavski 
Bunjevci i Šokci kasnili su u modernizacij- 

skim procesima. No identitet se oblikuje i 
priznanjem, njegovom odsutnošću, pa čak 
i negativnim priznanjem od drugih. Nepri- 
znavanje ili negativno priznavanje, koje se 
proizvodi sa slikom o nositelju identiteta 
koja je ograničavajuća, ponižavajuća i pre- 
zrena, oblik je tlačenja jer se time zatvara u 
lažan, iskrivljen i reduciran način postoja- 
nja, što su podunavski Hrvati — Bunjevci i 
Šokci također iskusili. 


Od svih kolektivnih identiteta nacional- 
ni je identitet i dalje najrašireniji, a zbog 
toga što je suvremena država nacionalna 
ima znatan utjecaj. lako je u moderno doba 
postao glavnom legitimacijom društveno- 
ga poretka i solidarnosti, u postmodernom 
vremenu umjereno slabi u procesima nad- 
nacionalnih integracija i regionalizacijom 
nacionalnih država, koje prati uspostava 
kozmopolitskoga i regionalnoga identiteta. 
Oblikovanje nacionalnoga identiteta od- 
govara složenomu procesu socijalizacije, 1 
formalnomu i neformalnomu, u kojem se 
pojedinci identificiraju sa simbolima koji 
imaju moć stvaranja osjećaja zajedništva 
te stječu znanja o sadržajima nacije, čime 
se utemeljuje nacionalna svijest. Navedeni 
nedostaci u području socijalizacije ostavi- 
li su traga u slabije razvijenoj nacionalnoj 
svijesti Bunjevaca i Šokaca. 


Nacionalni identitet obuhvaća i kul- 
turni i politički identitet te ovisi o naravi 
nacionalne države koja ga određuje. Poli- 
tički nacionalni identitet podrazumijeva 
jednakost u pravima i obvezama, zajednič- 
ko državljanstvo, nesmetanu društvenu i 
prostornu mobilnost, pozivanje na aktivno 
sudjelovanje u javnim poslovima i stan- 
dardizirano javno, građansko obrazovanje 
dostupno svima. U slučaju etničkoga naci- 
onalnoga identiteta članom zajednice po- 
staje se rođenjem i narodnom kulturom, a 
nacionalna država odlučujuće intervenira 
u brojnim identitetskim pitanjima (obrazo- 
vanje, kultura, jezik, praznici...). Interesi 
naroda ispred su interesa pojedinaca, za- 
stupljeno je pozivanje naroda, a ne građa- 
na na sudjelovanje u odlučivanju, dominira 
populistička ideologija... U Bačkoj je pre- 
vladavao drugi model identiteta, iz čega su 

proizašle nacionalno štetne posljedice za 
podunavske Bunjevce i Šokce. To je rezul- 
tiralo izravnim i neizravnim asimilacijskim 
metodama u korist pripadnika onih nacija 
čija je bila država u vlasništvu. 


U tom su smislu podunavski Bunjevci 
bili objekt različitih identitetskih politika: 
ugarska politika jedinstvene i nedjeljive 
ugarske nacije iz 1868., kojom je nema- 
džarskim narodima formalno priznato sa- 
mo pravo na jezične posebnosti, u praksi 
je značila madžarizaciju jer su se jezična 
prava u školi i javnim službama stalno 
smanjivala, a Bunjevcima je dodatno prije- 
čeno povezivanje s institucijama s područ- 
ja Trojedne Kraljevine; u vrijeme Kralje- 
vine SHS/Jugoslavije vlasti su neuspješno 
nastojale spriječiti integraciju Bunjevaca 
u hrvatsku naciju aktivno podupirući ide- 
je o Bunjevcima kao posebnom narodu ili 
Srbima katoličke vjere; u Horthyjevoj Ma- 
džarskoj, opterećenoj trianonskim šokom, 
službena je politika priječila identitetsko 
priznanje Bunjevaca (i Šokaca, Raca, Bo- 
šnjaka i dr.) kao hrvatskih subetničkih sku- 
pina, što je dodatno ubrzalo snažne asimi- 
lacijske procese; iako je Titova Jugoslavija 
isprva prihvatila i poslije formalno provo- 
dila stajalište da su Bunjevci Hrvati, od 
1950-ih priječilo se afirmiranje hrvatstva; 
poslijeratnu je službenu madžarsku politi- 
ku karakteriziralo najprije načelno afirma- 
tivno stajalište spram »bratskih« socijali- 
stičkih manjinskih naroda, nakon sukoba 
Staljina i Tita dolazi do snažnih represiv- 
nih mjera (utamničenja, raseljavanja i sl.) 
spram Hrvata (i drugih južnih Slavena), a 
nakon toga identitetska se politika ograni- 
čila na manjinske južnoslavenske ustano- 
ve; od 1990-ih u Srbiji je autoritarni režim 
Slobodana Miloševića agresivno provodio 
politiku koja je Bunjevce smatrala poseb- 
nim narodom, uz istodobno nijekanje po- 
stojanja Hrvata u Bačkoj; od demokratskih 
promjena u Madžarskoj i donošenja libe- 
ralnoga manjinskoga zakona 1993. hrvat- 
ska manjina u institucionalnim enklavama 
nastoji očuvati preostale tragove identiteta 
u uvjetima poodmakle asimilacije; u Srbiji 
se od donošenja manjinskoga zakona 2002. 

etablirala politika o slobodnom postojanju 
identiteta i njihovoj promjenljivosti, koja 
u praksi dovodi do mnogobrojnih apsurda, 
npr. aktivne državne potpore stvaranju et- 
ničkih i nacionalnih skupina i novih jezi- 
ka ili pak legaliziranja višestruke potpune 
mobilnosti nacionalnoga izjašnjavanja u 
ovisnosti od situacije, čije se ishodište na- 
lazi u podupiranju fragmentiranja manjina 
na manje skupine (Bunjevci — Hrvati; Vla- 
si — Rumunji; Rusini — Ukrajinci i dr.) radi 
priječenja njihove nacionalne integracije s 
matičnim nacijama radi lakše asimilacije. 


Lit.: B. Skenderović, [S. Bačić], Formiranje naci- 
onalne svijesti kod Bunjevaca u Bačkoj, Marulić 
3/1998, Zagreb; A. D. Smit, Nacionalni identitet, 
Beograd, 1998; Leksikon migracijskog i etničkog 
nazivlja, Zagreb, 1998; Z. Golubović, Ja i drugi : 
antropološka istraživanja individualnog i kolektiv- 
nog identiteta, Beograd, 1999; Z. Šram, Latentne 
strukture nacionalne svijesti : konstrukcija ska- 
le etnocentrizma, Subotica, 2000; M. Asurmendi 
(ur.), Identitet i nasilje : ogledi o baskijskom na- 
cionalizmu, Beograd, 2002; V. Kimlika, Multikul- 
turalno građanstvo : liberalna teorija manjinskih 
prava, Novi Sad, 2002; A. Maalouf, U ime iden- 
titeta : nasilje i potreba za pripadnošću, Zagreb, 
2002; Č. Tejlor, Multikulturalizam : ispitivanje 
politike priznanja, Novi Sad, 2003; Hrvatska en- 
ciklopedija, 5, Zagreb, 2003; M. Černelić, Pristupi 
istraživanju bunjevačkih identiteta, Studia Ethno- 
logica Croatica, 17, Zagreb, 2005; F. Curetti (ur.), 
Identitet i politika, Zagreb, 2006; S. Divjak, Pro- 
blem identiteta : kulturno, etničko, nacionalno i 
individualno, Beograd, 2006; T. Žigmanov, Hrvati 
u Vojvodini danas : traganje za identitetom, Za- 
greb, 2006. 


T. Žigmanov 


IDIOM, naziv koji se u hrvatskom jezi- 
koslovlju rabi u nekoliko različitih znače- 
nja, pa ga u novije doba radi preciznosti 
često zamjenjuju drugi; 1. U osnovnom 
značenju pojavljuje se kao najopćenitija 
oznaka za posebne jezične sustave ili spe- 
cifične jezične uporabe, pa se tako može 
odnositi na standardni jezik, funkcionalni 
stil, supstandard, žargon, narječje, dija- 
lekt, mjesni govor, govor pojedinca i sl. U 
tom ga značenju danas često zamjenjuje u 
svjetskoj sociolingvistici raširen naziv va- 
rijetet; 2. U specifičnijoj uporabi odnosi se 
na prepoznatljiv govor nekoga naseljenoga 


mjesta ili kraja, rjeđe i na specifičan govor 
pojedinca. U tim ga značenjima zamjenju- 
ju termini mjesni govor i idiolekt; 3. Pod 
engleskim utjecajem idiom se rabi i radi 
označivanja ustaljenih složenih jezičnih je- 
dinica sastavljenih od nekoliko riječi i sa 
značenjem koje se ne može svesti samo na 
zbroj značenja sastavnica (npr. buljiti kao 
tele u šarena vrata). U toj se uporabi umje- 
sto njega obično rabi naziv frazem. 


P. Vuković 


IGRAČ, 1. plesač; 2. dio ženskoga sveča- 
noga bunjevačkoga ruha. S vremenom je 
postao njegovom osobitošću, koja mu je 
dala specifičnu, ukrasnu i elegantnu notu. 
Riječ je o tkanini širokoj od petnaest do 
dvadeset centimetara i dugoj oko tri me- 
tra, koja je obrađena na rubu. Vezuje se 
oko struka ponad suknje, s mašnom na lije- 
voj ili desnoj strani sprijeda. Do pred Prvi 
svjetski rat nosile su ga nevjeste na vjen- 
čanoj odjeći. Funkcija mu je prvotno bila 
štititi ruho od prljanja i oštećenja, a poslije 
je služio i za držanje ruku oko pasa tijekom 
plesa. Stoga su ga djevojke isprva nosi- 
le ponajprije kada su išle na plesove, no s 
vremenom je postao jedan od neizostavnih 
dijelova ruha. Po pravilu se usklađivao s 
vrstom ruha uz koje se nosio: uz svileno 
ruho vezivao se svileni, a uz šlingano šlin- 
gani, rjeđe svileni igrač. 

Lit.: A. Sekulić, Bački Hrvati, Zagreb, 1991; K. 
Suknović, Narodna nošnja Hrvata Bunjevaca, u: 
Narodne nošnje Hrvata u svijetu: tradicijsko odi- 
jevanje Hrvata izvan Republike Hrvatske, Zagreb, 


2006. 
K. Suknović 


IKAVICA 


IGRALA BI DERE, bunjevački narodni 
ples. Pripada u plesove panonske plesne 
zone te one koji se plešu u zatvorenom 
»kolu«. Izvodi ga neodređen broj plesača 
i plesačica, pri čemu se nikada ne događa 
da broj plesača bude veći od broja plesa- 
čica, dok je česta pojava da ima više ple- 
sačica nego plesača. Pleše se uz pjevanje 
i glazbenu pratnju. Plesači se drže za male 
prste na ruci, a pri izvođenju plesa kreću 
se prema središtu kruga, vraćaju natrag te 
se zatim kreću po krugu udesno. Tekst koji 
prati ples počinje stihom: »Igrala bi? dere, 
al' ne smim od Pere, iđi kući, pitaj Pere, on- 
da igraj dere...«, dok se nastavak teksta is- 
pjevava na nekoliko različitih načina, koji 
se razlikuju od mjesta do mjesta. Ima svoje 
inačice i po slavonskim mjestima (npr. Si- 
kirevci), uz malenu razliku u melodiji i tek- 
stu koji se uz ples pjeva: »Igrala bi? dere, 
al? ne smem od Pere, a šta meni Pero smije, 
kad moj gazda nije...«. Bunjevačka inačica 
izvođenja toga plesa ima identičan plesni 
uzorak kao baranjske Jabučice. 


Lit.: 1. Ivančan, Narodni plesni običaji u Hrvata, 
Zagreb, 1996; J. Njikoš, Županja se pružila kraj 
Save, Zagreb, 1997; L. Malagurski, Pisme i igre u 
narodnim običajima bačkih Bunjevaca, Subotica, 
1997; A. Ivančan, Narodni plesni običaji Hrvata 
Bunjevaca, u: N. Zelić, Protiv zaborava, Zagreb, 
2000; S. Tonković, Dragulji bunjevačke riznice, 
Novi Sad-Petrovaradin, 2001. 


Lj. Vuković-Dulić i P. Skenderović 
IJJAS, Jozsef > Ikotić, Josip 


IKA —> Informativna katolička agencija 


IKAVICA, skup mjesnih govora sa sredi- 
šnjega dijela južnoslavenskoga dijalektno- 
ga kontinuuma u kojima se praslavenski 
fonem /č/, tj. jat, odrazio kao /i/. Zbog ne- 
dovoljne preciznosti, u jezikoslovlju se ri- 
jetko rabi terminološki te je obično samo 
alternativna oznaka za višerječne nazive 
novoštokavski ikavski dijalekt ili pismenost 
na novoštokavskom ikavskom dijalektu. 
Znatno češće pojavljuje se u popularnom 
diskursu, nerijetko u širem i nedovoljno 
određenom značenju, uz znatnu emotivnu 
obojenost. U takvoj uporabi proteže se i 
na nenovoštokavske, čakavske, pa čak i na 

kajkavske govore u kojima je /č/ barem u 
nekim položajima dao /i/. 


Novoštokavski ikavski dijalekt jedan je 
od triju »mlađih« dijalekata štokavskoga 
narječja (uz jekavski i ekavski), u kojima 
se razvio četveronaglasni akcentuacijski 
sustav. Matično su mu područje zapadna 
Hercegovina i Dalmacija, ali se tijekom 
migracija stanovništva potaknutih nadira- 
njem Turaka proširio i u Primorje, Bosnu, 
Slavoniju i Ugarsku. Tim dijalektom tradi- 
cionalno govore uglavnom katolici i mu- 
slimani, koji su se s vremenom oblikovali 
u hrvatsku, odnosno bošnjačku naciju. Od 
ugarskih Hrvata njime se služe Bunjevci, 
a novoštokavci ikavci vjerojatno su bili i 
segedinski Dalmatini. Novoštokavska je 
ikavica do danas vitalna ponajprije u Her- 
cegovini i Dalmaciji, koje dijalektolozima 
i dalje nude obilje neistraženoga materijala 
(npr. M. Menac-Mihalić, Frazeologija no- 
voštokavskih ikavskih govora u Hrvatskoj, 
2005). U Bačkoj se ikavica od sredine XX. 
st. povlači te se danas u svakodnevnoj upo- 
rabi može čuti još samo u nekoliko sela u 
okolici Subotice, iako se mlađi naraštaji 
njome i ondje služe sve rjeđe. Bački bunje- 
vački govori glasovno i gramatički opisani 
su u radovima S. Georgijevića, I. Popovića 
i A. Sekulića, a leksički u Rečniku bačkih 
Bunjevaca M. Peića i G. Bačlije. 


Na novoštokavskom ikavskom dijalek- 
tu razvila se bogata usmena književnost, 
koja nosi osnovna žanrovska obilježja što- 
kavskoga književnoga folklora. Dominira 
u njoj deseteračka epika, ali zastupljene su 
i lirika, epsko-lirska poezija te proza. Je- 
dan je od najpoznatijih ikavskih usmeno- 
književnih tekstova Asanaginica, poema 
iz Imotske krajine, koju je u XVIII. st. za- 
pisao i na talijanski preveo Alberto Fortis. 
Danas je dijelom svoje književnosti sma- 
traju Bošnjaci i Hrvati, budući da tematizi- 
ra muslimansku tematiku te da je raširena 
ponajprije među katolicima, ali i Srbi, jer 
ju je u ijekaviziranu obliku u svojoj Maloj 
prostonarodnoj slaveno-serbskoj pjesnari- 
ci 1814. objavio Vuk Karadžić. Iz Fortiso- 
va talijanskoga prijevoda prepjevana je na 
velik broj jezika. I ikavska usmena književ- 

nost Hrvata iz ugarskoga Podunavlja dobro 
je dokumentirana. Najpoznatiji zapisivač 
usmene poezije među podunavskim Hrva- 
tima bio je Ivo Prćić st., koji je zabilježio te 
od zaborava spasio i specifičnu bunjevačku 
epsku formu groktalice, dok je najvažniji 
zapisivač proze bio Balint Vujkov. 


Pojava pismenosti na novoštokavskom 
ikavskom dijalektu označuje početak tre- 
ćega razdoblja u povijesti hrvatskoga knji- 
ževnoga jezika. Nakon starohrvatskoga, 
u kojem se pisalo hrvatskom redakcijom 
staroslavenskoga, te  srednjohrvatskoga, 
za koje je bilo karakteristično nekoliko 
regionalnih pismenosti, u novohrvatskom 
razdoblju dominira pismenost na novošto- 
kavskim dijalektima, najprije na ikavskom, 
a zatim na jekavskom. Važnost ikavice 
znatno se povećala u XVII. st., kad je taj 
dijalekt postao glavnim jezičnim medijem 
katoličke obnove — Bartol Kašić objavio je 
tako na njemu 1640. Ritual rimski, a Jakov 
Mikalja 1649. rječnik Blago jezika slovin- 
skoga. Naime, Katolička je crkva u obal- 
noj i sjeverozapadnoj Hrvatskoj u vrijeme 

SADAŠNJI I DRUGI 
SLAVINSKE KRVI DELIJAH 
SLAVA 
BAČKIM PLEMIĆEM 


S PRIGODOM 
ČUVANJA SVETE KRUNE 
I 
OKRUNJENJA 


LEOPOLDA ILga 


OD 


DOMORODCA 
U BAJI 
PRIKAZANA 


ŠTAMPANO U KALAČI 17% 


G. Peštalić, Dostojna plemenite Bačke, 
Kalača, 1790. 


protureformacije imala čvrst položaj pa je 
svoje djelovanje usmjerila ponajprije na 
područja uz tursku granicu (kontinentalna 
Dalmacija) i u unutrašnjosti Turske (Bo- 
sna, Slavonija, Ugarska). Kako je ondje 
većina katoličkoga puka govorila novošto- 
kavskom ikavicom, na tom su se dijalektu 
razvili bogata propovjedna književnost te 
drugi oblici nabožne literature, a prevedeni 
su na njega i ključni biblijski tekstovi. Nji- 
me je, međutim, i Andrija Kačić Miošić na- 
pisao svoj Razgovor ugodni naroda slovin- 
skoga, jedan od najpopularnijih tekstova u 
povijesti hrvatske književnosti, a rabili su 
ga i drugi autori u sličnim pučki intonira- 
nim književnim tekstovima. Glavni nosite- 
lji ikavske pismenosti u tom su razdoblju 
bili franjevci, jedini katolički red kojemu 
je bilo dopušteno djelovanje na područji- 
ma pod turskom vlašću. Treba, međutim, 
istaknuti da je na novoštokavskoj ikavici i 
među bosanskim muslimanima usporedno 
cvjetala tzv. alhamiado-književnost, pisana 
arapskim pismom i nadahnuta orijentalnim 
utjecajima. 


Važna prekretnica u razvoju pismeno- 
sti na novoštokavskom ikavskom dijalektu 
nastupila je 1699., kad su od Turaka oslo- 
bođene Slavonija i Ugarska. Zamah u dru- 
štvenom i kulturnom životu koji je nakon 
toga nastupio na tim područjima pogodo- 
vao je procvatu književnosti, ponajprije u 
Slavoniji, gdje se razvila zahtjevna kasno- 
barokna (npr. Antun Kanižlić) i prosvjeti- 
teljska literatura (npr. Matija Antun Rel- 
ković), ali i u Ugarskoj, gdje je npr. Grgur 
Peštalić 1790. objavio spjev Dostojna ple- 
menita Bačke starih uspomena. Ikavica je 
k tomu postala i jezikom administracije, pa 
su njome pisani mnogobrojni urbari diljem 
Slavonije, ali i subotički gradski statut iz 
1745. Osim toga, tijekom XVIII. i počet- 
kom XIX. st. objavljeno je nekoliko gra- 
matika (npr. Matija Antun Relković 1767., 
Šime Starčević 1812.) i rječnika (npr. Josip 
Voltić 1803.), koji potvrđuju svjesno njego- 
vanje novoštokavske ikavice kao jezičnoga 
koda više kulture. Na takav njezin status 
upućuje već i sama činjenica da je bila pri- 
hvaćena u Slavoniji, u kojoj se zapravo go- 


IKAVICA 


vorio nenovoštokavski slavonski dijalekt. 
Proces svjesnoga jezičnoga kultiviranja 
možda se najbolje vidi u pokušajima ujed- 
načivanja grafije na široku području od Ja- 
dranskoga mora do Budima, jer je ona na 
jugu tradicionalno bila pod talijanskim, a 
na sjeveru pod madžarskim utjecajem. Pri- 
bližavanje je bilo dugo i postupno, a va- 
žni akteri u tom procesu bili su i franjevci 
iz budimskoga samostana Stjepan Vilov, 
Emerik Pavić i Lovro Bračuljević. Budući 
da su se pojedini glasovi u pismenosti na 
novoštokavskom ikavskom dijalektu zapi- 
sivali kombinacijom slova (npr. glas č kao 
cs, ć kao ch, lj kao gl, nj kao gn i dr.), ta se 
grafija obično naziva kombiniranom. Svo- 
jevrstan vrhunac ikavske pismenosti bio 
je cjelovit prijevod Biblije, koji je, dodu- 
še, objavljen tek 1830., nekoliko desetljeća 
nakon što ga je Matija Petar Katančić zavr- 
šio. U to se vrijeme, međutim, ikavica već 
počela povlačiti pred jekavicom. 


U prvoj polovini XIX. st., naime, dolazi 
do zaokreta u jezičnoj politici nakon što je 
kulturnim životom u Hrvatskoj počeo do- 
minirati tzv. ilirski pokret. Taj je pokret bio 
nadahnut idejom slavenske uzajamnosti, 
pa je 1 jezik koji su njegovi pristaše nasto- 
jali uvesti kao općehrvatski bio obilježen 
takvom orijentacijom. Ilirci, a na njihovu 
tragu i kasnija Zagrebačka filološka ško- 
la, umjesto ikavice prihvaćaju jekavicu 
(koja je bila jezik u to doba ponovno ot- 
krivene dubrovačke književnosti, ali je k 
tomu Hrvate povezivala s drugim Južnim 
Slavenima), a umjesto kombinirane grafi- 
je dijakritičku (koja je uspostavila vezu sa 
Zapadnim Slavenima, jer su umjesto dota- 
dašnjih slovnih kombinacija preuzeli č, ši ž 
iz češkoga i ć iz poljskoga). Snažnu oporbu 
Zagrebačkoj predstavljala je Zadarska fi- 
lološka škola na čelu s Antom Kuzmani- 
ćem, koji je od 1844. izdavao časopis Zo- 
ra Dalmatinska, a u svojem se djelovanju 
zauzimao za nastavak dotadašnje tradicije 
književnoga jezika utemeljenoga na novo- 
štokavskoj ikavici i kombiniranoga pravo- 
pisa. »Ilirski« jezik i pravopis smatrao je 
umjetnim i inzistirao je na potrebi da se 
zajednički hrvatski književni jezik teme- 

lji na živoj jezičnoj praksi najvećega broja 
govornika hrvatskoga te da se zapisuje gra- 
fijom koja se organski razvijala i ujednači- 
vala tijekom prethodnih dvaju stoljeća. No 
jezična koncepcija Zagrebačke filološke 
škole u drugoj je polovini XIX. posve pre- 
vagnula te je postupno prihvaćena i izvan 
Hrvatske, u Bosni i Ugarskoj. Jezikom koji 
je ta škola uvela i Ivan Antunović objavio 
je većinu svojih tekstova te na njemu izda- 
vao Bunjevačke i šokačke novine. 


Ipak, zbog specifičnoga položaja ugar- 
skih Bunjevaca i njihove slabe povezanosti 
s hrvatskim kulturnim središtima, prihva- 
ćanje jekavice kao osnovice književnoga 
jezika u njih nikad nije bilo potpuno, nego 
se borba između pristaša jedinstvenoga hr- 
vatskoga jezika i zagovornika mjesne ika- 
vice u različitim oblicima vodila tijekom 
cijeloga XX. st., a nastavlja se do današnjih 
dana. Pritom je karakteristično da su jeka- 
vicu odbacivali i odbacuju oni Bunjevci 
koji se ne smatraju Hrvatima, dok oni ko- 
ji se Hrvatima smatraju nastoje usporedno 
rabiti i zajednički hrvatski književni jezik i 
svoj lokalni varijetet. U skladu s tim, među 
bačkim se Bunjevcima danas razvijaju dva 
modela očuvanja ikavice. Bunjevci koji se 
ne smatraju Hrvatima nastoje standardi- 
zirati bunjevački jezik na novoštokavskoj 
ikavici kao dijalektalnoj osnovici, pri če- 
mu se suočavaju s dva ozbiljna problema: 
s učinkom isključivosti, koji doživljava- 
ju korisnici čija spontana jezična uporaba 
nije u skladu s kodificiranim rješenjem, i 
s »folklorizacijom«, tj. vezanošću novo- 
standardiziranoga jezika za komunikacij- 
ske domene koje u suvremenom životu 
nisu relevantne. Bunjevci koji se smatra- 
ju Hrvatima ikavicu nastoje njegovati kao 
»meko standardiziran« jezik pismenosti s 
ograničenom funkcionalnošću, za koji po- 
kušavaju pronaći nove komunikacijske do- 
mene u novinskim feljtonima, amaterskim 
kazališnim predstavama, popularnoj glazbi 
i dijalektalnoj književnosti. 


Povlačenje ikavice pred jekavicom na 
nacionalnoj razini već je u XIX. st. bilo 
praćeno pojavom uvjerenja da je ikavska 
pismenost kao ekskluzivno hrvatska tradi- 

cija žrtvovana radi zajedničke južnoslaven- 
ske jekavske. Iako bi se moglo reći da je 
ono dobilo stanovito opravdanje nakon što 
je 1890. hrvatski književni jezik reformiran 
u skladu s idejama tzv. vukovaca, pa su iz 
morfologije uklonjeni arhaični oblici, a iz 
leksika kajkavski i čakavski elementi, to se 
uvjerenje održavalo na rubovima kolektiv- 
noga pamćenja sve do 1990-ih, kad je ikav- 
ska nostalgija oživjela u punom smislu. 
Očitovala se pritom u dva oblika, a prvi od 
njih bila je pojava novoštokavske ikavske 
dijalektalne književnosti. Dijalektalna po- 
ezija — i to kajkavska (A. G. Matoš, F. Ga- 
lović, D. Domjanić, M. Krleža) i čakavska 


Ante Sekulić 


Rječnik govora 
bačkih Hrvata 


A. Sekulić, Rječnik govora bačkih Hrvata, 
Zagreb, 2005. 


(V. Nazor, D. Gervais, M. Balota) — u hr- 
vatskoj se kulturi pojavila još 1920-ih 1 bila 
je svojevrstan simptom i posljedica razoča- 
ranja novostvorenom južnoslavenskom dr- 
žavom. Suočeni s deziluzijama, pjesnici su 
se okretali onim slojevima hrvatskih kul- 
turnih i jezičnih tradicija koje su doživlja- 
vali kao žrtvovane radi jugoslavenstva i u 
njima tražili uporište svojega uzdrmanoga 
identiteta. Novoštokavska ikavska dijalek- 
talna poezija nastala je kao reakcija na slič- 
na razočaranja potkraj XX. st., iako se do 
danas uglavnom nije uspjela nametnuti kao 
relevantna u književnom životu — zbirka 
pjesama Bunja dida moga ličkoga Bunjev- 
ca Milana Krmpotića ima tako samo lokal- 
nu važnost. Međutim, u književnosti podu- 
navskih Hrvata neki od središnjih tekstova 


pripadaju dijalektalnoj poeziji, primjerice 
pjesničke zbirke 1. Pančića, V. Sekelja, M. 
Mikovića i T. Zigmanova. 


Marka Čuljat 
RIČNIK 
ličke ikavice 


Geze o. 


M. Čuljat, Ričnik ličke ikavice, 
Gospić, 2009. 


Drugi oblik u kojem se manifestira je- 
zična nostalgija jest porast amaterskoga 
zanimanja za ikavske govore, koji rezulti- 
ra pojavom velika broja leksikografski ne 
uvijek uzorno izrađenih rječnika mjesnih 
ikavskih varijeteta. Takvi su, primjerice, 
Ričnik ličke ikavice Marka Čuljata (2004.) 
i Rječnik imotsko-bekijskoga govora Ivana 
Branka Šamije (2004.), a u znatnoj mjeri 
i Rječnik govora bačkih Hrvata Ante Se- 
kulića (2005.). Sekulićev je pristup pritom 
uvelike odraz specifične popularne upora- 
be pojma ikavica u Bačkoj, u kojoj se zna- 
čenje pojma proširuje tako da obuhvati i 
šokačke govore s lijeve strane Dunava. Ti 
govori, međutim, pripadaju slavonskomu 
dijalektu te se po svojim nenovoštokav- 
skim obilježjima znatno razlikuju od no- 
voštokavskih bunjevačkih. Dijele s njima 
tek (ne uvijek pravilan) ikavski odraz jata, 
ali to na simboličkoj razini ima jak učinak. 
Tako »reinterpretirana« ikavica, naime, 
prerasta u simbol međusobne povezanosti 
bačkih Šokaca i Bunjevaca, ali i njihove 
uključenosti u nadregionalnu hrvatsku kul- 
turnu tradiciju, pa često ima važnu ulogu u 
identitetskoj politici. 

Lit.: S. Georgijević, Bački bunjevački govor, Go- 
dišnjak Zadužbine Sare i Vase Stojanovića, 6, 


IKOTIĆ 


1938; I. Popović, O bačkim bunjevačkim govori- 
ma, Zbornik Matice srpske za književnost i jezik, 
1, 1953; M. Peić i G. Bačlija, Rečnik bačkih Bu- 
njevaca, Novi Sad-Subotica, 1990; J. Buljovčić, 
Filološki ogledi, Subotica, 1996; J. Lisac, Hrvatski 
dijalekti i jezična povijest, Zagreb, 1996; A. Se- 
kulić, Rasprave o jeziku bačkih Hrvata, Zagreb, 
1997; Z. Vince, Ikavica u hrvatskoj jezičnoj povi- 
jesti, Zagreb, 1998; Z. Vince, Putovima hrvatsko- 
ga književnog jezika, Zagreb, 2002; J. Lisac, Hr- 
vatska dijalektologija 1, Zagreb, 2003; M. Čuljat, 
Ričnik ličke ikavice, Gospić, 2004; I. B. Šamija, 
Rječnik imotsko-bekijskoga govora, Zagreb, 2004; 
M. Menac-Mihalić, Frazeologija novoštokavskih 
ikavskih govora u Hrvatskoj, Zagreb, 2005; A. Se- 
kulić, Rječnik govora bačkih Hrvata, Subotica-Za- 


b, 2005. 
Zo P. Vuković 


IKOTIĆ, Bazilije (Ikotics,-ch,-ts) (2 — 
Bereg, između 10. i 19. X. 1782.), prvi 
svjetovni župnik u Plavni. God. 1766. ime- 
novan je za kapelana u Baču, a 1769. za 
župnika u Plavni. Nakon toga bio je župnik 
u Gari 1774.-82., a poslije u Beregu, gdje 
je ubrzo i preminuo. 


Nakon obnavljanja stare župe Plavne 
1761. (matične knjige vode se od 1756.) 
ona je pripala franjevcima u Baču, iz čijih 
je redova bio i prvi župnik fra Matej Bu- 
njevac. Njega je u župničkoj službi 1769. 
naslijedio svjetovni svećenik Bazilije Iko- 
tić. U to je vrijeme župa Plavna je imala 
oko 550 vjernika, koji su govorili isključi- 
vo hrvatskim jezikom (lat. lingua illyrica, 
madž. delszlav). U uporabi je bila crkva 
izgrađena od pletena pruća još 1721., du- 
ljine 7 i širine 2,5 hvata (oko 28, odnosno 
10 m), posvećena sv. Jakovu Starijemu 
(nova i ujedno sadašnja crkva izgrađena je 
1809.-13., a i danas se sv. Jakov slavi kao 
zaštitnik Plavne). Plavanske filijale bile su 
Vajska 1761.-87. i Bođani 1761.-1936. 


Lit: S. Katona, Historia metropolitanae colo- 
censis ecclesiae, 1-2, Colocae, 1800; I. Katona, 
A kalocsai 6ćrseki egyhdz tortćnete, 1-2, Kalocsa, 
2001-2003; A. Lakatos (ur.), A Kalocsa-Bdcsi F0- 
egyhdzmegye Torteneti Sematizmusa 1777-1923, 
Kalocsa, 2002; Schematismus Dioecesis Subotica- 
nae, Subotica, 2009. 


J. Štefković 


IKOTIĆ 


IKOTIĆ, Josip (ljjas, J6zsef, Baja, 5. XI. 
1901. — Kalača, 29. IV. 1989.), nadbiskup, 
predsjednik Madžarske biskupske konfe- 
rencije. Rodio se u bunjevačkoj obitelji u 
Baji s osmero djece, od oca Lajče, kormila- 
ra na dunavskoj teglenici, i majke Marije, 
rođ. Đurkić. Školovao se u rodnom gradu i 
u isusovačkoj gimnaziji u Kalači, a teolo- 


Prigodom ustoličenja nadbiskupa J. Ikotića 
uime bačkih Hrvata pozdravlja 
Santovac Marin Mandić 


ški studij završio je u Budimpešti. Za sve- 
ćenika je zaređen 14. VI. 1925. Pastoralno 
djelovanje počeo je kao kapelan u Dušno- 
ku, zatim u Srimljanu (madž. Szeremle) 
kraj Baje, a već 1927. postao je prefektom i 
profesorom u kalačkoj bogosloviji. Nakon 
toga vratio se i studiju — god. 1928. odlazi u 
Rim, gdje se upisao na biblijske studije na 
Papinskom biblijskom institutu pri Grego- 
rijanskom sveučilištu te je postigao stupanj 
doktora. Nakon završetka studija najprije 
je bio cenzor u Kalači, a zatim od 1935. 
prefekt u budimpeštanskom Kolegiju sv. 
Emerika. Od 1937. obnaša službu ravna- 
telja hodočasničkoga doma sv. Stjepana u 
Jeruzalemu. U Budimpeštu se vratio 1939., 
kad je postao prefektom u tamošnjoj sredi- 
šnjoj bogosloviji te profesorom na Teolo- 
škom fakultetu u Budimpešti. 


Nakon ulaska madžarskih trupa u Bač- 
ku 1941. prema mandatu kalačkoga nad- 

biskupa Gyule Zichyja dolazi u Suboticu 
upoznati se sa situacijom u Bačkoj apo- 
stolskoj administraturi, a kako je dotada- 
šnji administrator biskup Lajčo Budanović 
morao napustiti vodstvo administrature 
i otići u Budimpeštu, Ikotić je u svojstvu 
nadbiskupskoga povjerenika 26. V. 1941. 
preuzeo vodstvo administrature, koju Sve- 
ta Stolica, unatoč novonastalu stanju, nije 
htjela ukinuti. Na toj je dužnosti ostao sve 
do 20. XII. 1944., kada je biskup Buda- 
nović imenovan generalnim vikarom ka- 
lačkoga nadbiskupa i nadbiskupskim po- 
vjerenikom za teritorij Bačke apostolske 
administrature. Ikotić je tada postavljen za 
župnog vikara u Dušnok te je odlikovan 
naslovom papinskoga prelata. God. 1950. 
imenovan je župnikom župe sv. Emerika 
u Kalači, 1954. župnikom u Miški (madž. 
Miske), a 1962. župnim vikarom župe sv. 
Petra i Pavla apostola u Baji. Naslovnim 
biskupom Tagarate i apostolskim admini- 
stratorom Čanadske biskupije imenovan 
je 15. IX. 1964. te je iste godine 28. X. u 
Budimpešti zaređen za biskupa. U to vri- 
jeme sudjelovao je na trećem, a 1965. i na 
četvrtom plenarnom koncilskom zasjeda- 
nju u Vatikanu. Na službi čanadskoga apo- 
stolskoga administratora ostao je do 10. I. 
1969., kada je imenovan kalačkim nadbi- 
skupom. Za vrijeme upravljanja Kalačkom 
nadbiskupijom 1970.-76. bio je predsjed- 
nik Madžarske biskupske konferencije. 
Nadbiskupiju je vodio do umirovljenja 5. 
VI. 1987. Bio je čovjek velikih diplomat- 
skih sposobnosti, a papa Pavao VI. osobno 
ga je cijenio zbog njegovih razboritih istu- 
pa. Bio je izvrstan govornik, propovjednik 
i priznat znanstvenik bibličar. Govorio je 
talijanski, francuski, njemački, odlično je 
znao latinski, temeljito je poznavao hebrej- 
ski, starogrčki i aramejski jezik. Svoj mate- 
rinski jezik nije zaboravio, uvijek se na nje- 
mu obraćao vjernicima, bačkim Hrvatima. 


Govoriti o Ikotićevu identitetu nije lako 
budući da je 1931. dao madžarizirati svoje 
hrvatsko bunjevačko prezime na ljjas. lako 
je bio bunjevačkoga podrijetla, imao je te- 
škoća u razumijevanju situacije Bunjevaca 
i Šokaca u Bačkoj kada je tijekom Drugoga 


svjetskoga rata boravio u Subotici. U svo- 
jim tadašnjim izvješćima piše kako su Bu- 
njevci i Šokci identitetski dezorijentirani. 
Stoga je, nailazeći na mnoge učitelje Srbe 
u bunjevačkim i šokačkim selima, koji su 
djecu učili čitati i pisati ćirilicu, ustvrdio 
želju srpskoga naroda da ih pripoji svoje- 
mu nacionalnomu korpusu. Zato su oni — 
kako ističe Ikotić — »tražili zaštitu, a nisu 
je nalazili u drugom nego da se izjasne Hr- 
vatima«. Tadašnja je bunjevačka i šokačka 
inteligencija, prema njegovim riječima, 
studije završavala u Hrvatskoj te se stoga 
osjećala dijelom hrvatskoga naroda. Glede 
toga s gorčinom konstatira da jedva da ima 
onih koji se izjašnjavaju Bunjevcima i Šok- 
cima te kako su takvi priklonjeni Srbima. 
No, zaključuje i sam Ikotić, jezično, kul- 
turno i vjerski Bunjevci i Šokci bliskiji su 
Hrvatima nego Srbima. Unatoč takvu za- 
ključku, Ikotić nije imao jasan stav o vlasti- 
tu nacionalnom identitetu niti o identitetu 
Bunjevaca i Šokaca općenito, pa ih je tako 
mogao bez ikakvih problema vidjeti i kao 
integralni dio madžarskoga nacionalnoga 


korpusa, s vlastitim jezikom. 


Izvori: Kalocsai F6egyhazmegyei Leveltar, 1.1.a. 
Generalia de Archidioecesi, 3546/1943. sz. (Sza- 
badka, 1943. majus 28). 


Lit.: M. Šokčević, U spomen nadbiskupu, Narod- 
ni kalendar 1990, Budimpešta, 1990; J. Viczian, 
ljjas Jozsef, u: Magyar Katolikus Lexikon, 
5/2000, Budapest; T. Toth, ljjas 6s Budanovich, u: 
B4csorszdg, br. 3 (48), Subotica, 2009. 


M. Štefković i Ž. Mandić 


ILIĆ, Josip (Bereg, 30. I. 1885. — Bereg, 
14. IV. 1963.), pučki pisac, društveni djelat- 
nik. Sin je imućnijega poljodjelca Stipana i 
Marije, rođ. Tucakov. Šest razreda osnov- 
ne škole završio je u Beregu. Kao darovita 
učenika, učitelj Marko Fucin u šestom ga je 
razredu pretplatio na subotički list Neven. 
Školovanje nije nastavio zbog obiteljskih 
razloga — »usprotivili su se djedovi i s jed- 
ne i s druge strane«. Kao privatni đak 1913. 
upisao se u gimnaziju u Našicama, ali je ni- 
je uspio završiti jer je zbog izbijanja Prvo- 
ga svjetskoga rata pozvan u vojsku. Nakon 
završetka rata, na nagovor tadašnjega be- 
reškoga župnika Lajče Budanovića, upisao 


ILIĆ 


se u Građansku školu u Subotici, koju je 
i završio. Od 1912. radio je kao općinski 
pisar u Kolutu, a od 1923. do umirovljenja 
1953. u Beregu, isprva kao zamjenik bilje- 
žnika, a poslije kao službenik. 


Još kao mlad počeo se baviti društve- 
nim radom. Zaslužan je što su u Beregu 
osnovane podružnica Bačkoga poljopri- 
vrednoga udruženja 1907., čiji je predsjed- 
nik bio više godina, te vatrogasna četa 
1912. Na Velikom prelu u Subotici 1911. 
upoznao je Franju Sudarevića, Miju Man- 
dića, Blaška Rajića, Josipa Vukovića Đidu 
i Šandora Rajčića, što će pridonijeti njego- 
vim nastojanjima na narodnosnom planu. 
Pod okriljem Podružnice organizirao je 
predavanja i pouku zemljoradnicima te pri- 
premao kulturne priredbe, za koje je pisao 
pjesme i sam ih izvodio. 


U književnosti se javio 1908. pjesmom 
na šokačkoj ikavici Aoj sejo u Subotičkoj 
Danici. Osim pjesama, većinom budnica ili 
šaljivih, pisao je crtice iz narodnoga živo- 
ta, u kojima je vjerno prikazao šokačke na- 
rodne običaje, prošlost Šokaca, svatovske i 
blagdanske običaje i dr., te članke na teme 
iz gospodarstva. Osim u Subotičkoj Danici, 
radove je objavljivao u Nevenu i Pčeli, a 
služio se pseudonimima Vatroslav, Rodo- 
ljub i V r. Rukopis vrijedne povijesno-etno- 
loške radnje Narodna nošnja i običaji kod 
Šokaca u Bačkom Bregu otkupila je 1962. 
Jugoslavenska akademija znanosti i umjet- 
nosti, u čijoj se pismohrani i danas čuva. 
Lit.: M. Validžić, Josip Ilić, Subotička Danica : ka- 
lendar 1972, Subotica, 1971. 


J. Dumendžić i 1. Kovač 

ILIRI 


ILIRI, indoeuropska etnička skupina na 
Balkanu, koja je od predantičkih vremena 
i u antičko doba nastanjivala veći dio za- 
padnoga i središnjega dijela Balkanskoga 
poluotoka te panonski prostor s obiju stra- 
na rijeke Save. Na Balkan su došli u XIII. 
st. pr. n. e. te su na istok potisnuli Tračane, 
najstarije stanovnike poluotoka. Heteroge- 
nu skupinu plemena i plemenskih saveza 
činili su Istri, Liburni, Taulantijci, Tribali, 
Ardiejci i Autariate. Nakon prodora Kelta 
(Gala) sa sjeverozapada početkom IV. st. 
pr. n. e., koji su ih pokorili i nastanili se iz- 
među Kupe, Save i Drave, a poslije doprli 
do juga i jugoistoka do mora, Iliri su se iz- 
miješali s njima ili se povukli na jug. Tako 
nastaju keltsko-ilirska plemena Ardijejci 
sa središtem najprije u Risnu, a poslije u 
Skadru; Delmati (Dalmati) između Neretve 
i Krke sa središtem u Delminiumu na Du- 
vanjskom polju; Liburni od Krke do Raše i 
na otocima sa središtem u Skradinu; Japu- 
di između Risnjaka, Kupe, Une i Velebita; 
Kolapijani na donjoj Kupi i Savi sa sredi- 
štem u Sisku; Varciani između Sutle i Lo- 
nje; Jasi od Varaždina do Daruvara; Breuci, 
istočno od njih do Osijeka i Broda te na de- 
snoj obali Save; Amantini u Srijemu uz Du- 
nav; Skordisci oko ušća Save u Dunav do 
Morave; Ditioni između gornje Krke, Une 
i Unca; Dindari istočno od njih uz Dinaru; 
Dezitiati u porječju gornje Bosne do Drine; 
Sardeati na gornjem Vrbasu i Rami; Mezeji 
od Sane do donje Drine; Narezeji na desnoj 
obali gornje i srednje Neretve, a s lijeve 
strane Daorsi; Dokleati u porječju Zete i 
Morače sa središtem u Duklji (Dioclea) 1 
dr. No širenje Kelta nije znatno izmijeni- 
lo etnički supstrat domaćega stanovništva, 
nego je tek nakon rimskih osvajanja nastu- 
pila selektivna globalizacija domorodaca i 
djelomično prihvaćanje zajedničkoga me- 
diteranskoga identiteta u procesu romani- 
zacije autohtone populacije. 


Ime. Ilir u prijevodu znači »slobodan« 
i dovodi se u vezu sa zmijom. Prema grč- 
komu mitu, rodonačelnik je ilirskoga roda 
Illyrios, sin Feničanina Kadma i njegove 
žene Harmonije. Prema nalogu svojega oca 
Agenora, kralja Feničana, Kadmo je po- 

šao u potragu za sestrom Europom, koju 
je ugrabio Zeus. Nakon mnogih lutanja, ne 
usudivši se vratiti se neobavljena posla u 
domovinu, zaustavio se u Beociji u Grčkoj 
i tu osnovao grad Tebu. Oženivši se Har- 
monijom, kćerju boga rata Aresa i božice 
Afrodite, otišao je po nalogu proročišta 
među ilirske Enhelejce te postao njihovim 
kraljem. Tu, u zemlji Ilira, rodio im se sin 
Iilyrios, po kojemu su Iliri i dobili ime. U 
starosti Kadmo i Harmonija pretvorili su 
se u zmije i u tom obliku nastavili živjeti 
na Elizejskim poljanama. Kadmov i Har- 
monijin grob pokazivan je kod Epidamna 
(današnji Drač). Sina Illyriosa odmah je 
nakon rođenja obavila zmija i prenijela mu 
svoju magičnu snagu. Zmija se pak dovo- 
di u vezu s hetitskom zmijom Ilurjankom 
(Hilluryankas), prikazanom na reljefima u 
Maloj Aziji. Zmija je igrala važnu ulogu i 
u religijskom životu Ilira. Inače, imenom 
»Iliri« (Iilyrioi) koristili su se i Heleni kako 
bi opisali svoje nehelenske susjede na sje- 
verozapadu tijekom II. i I. st. pr.n.e. 11. e. 


Jezik. Kako su ilirski jezici zabilježeni 
na malenu broju pisanih spomenika, danas 
je poznato samo pedesetak ilirskih riječi. 
Ostale su riječi hipotetički ilirske, ali one 
koje su poznate pokazuju indoeuropski 
pojmovnik. Saznanja o ilirskim jezicima 
crpe se iz ukupnosti starogrčkoga jezika, 
iz ostataka na području starovenetskoga 
jezika, koji je prijelazni između italskih i 
germanskih jezika, iz povezanosti s balto- 
slavenskim jezicima, zatim iz proučavanja 
drevne toponomastike te iz starih predrim- 
skih zapisa (Skradinski zapis iz 339. pr. n. 
e., Zapis iz Grebastice s početka II. st. pr. n. 
e., Lištanska ploča s kraja III. st. pr. n. e. 1 
dr.), koji omogućuju rekonstrukciju ilirsko- 
ga alfabeta. 


Religija. Iliri nisu imali jedinstvenu 
kulturu ni konzistentnu religiju. Neke razli- 
ke u duhovnoj i materijalnoj kulturi uočava- 
ju se između južnoilirskih i sjevernoilirskih 
plemena, primjerice, na južnim područjima 
raširen je kult zmije, a na sjevernim astral- 
ni kultovi, ponajprije kult Sunca i dr. Na 
kasniju religiju bitan su utjecaj imale grčka 
i rimska kultura. Naime, o ilirskim bogovi- 


ma zna se iz rimskoga razdoblja, kada su 
im, po rimskomu običaju, dizali spomenike 
na kojima se pojavljuju i originalna imena 
ilirskih božanstava. No tada je već došlo do 
identificiranja narodnih božanstava s bo- 
žanstvima iz rimskoga panteona, a također 
i do pojave znane kao interpretatio Roma- 
na — prevođenja autohtonih božanstava u 
rimski panteon i mijenjanje njihovih ime- 
na u latinska: kada su prvi doseljenici, ko- 
lonisti, legionari i dužnosnici uprave koji 
su došli iz Italije vidjeli da među brojnim 
domaćim božanstvima postoje 1 takva ko- 
ja odgovaraju božanstvima iz njihove re- 
ligije, a jezik domaćega stanovništva nisu 
razumjeli te su im još i imena autohtonih 
kultova zadavala teškoće pri izgovoru, te 
su kultove nazivali latinskim imenima. 


Razmještaj ilirskih plemena 
prema antičkim autorima 


ILIRI 


Iliri su imali velik broj bogova, od kojih 
su neki poznati samo lokalno, npr. kod Li- 
burna su poznate Anzotica, koja se poduda- 
ra s rimskom Venerom; božica Ica, kojoj je 
podignut spomenik u Plominu; te Tutossica, 
Latra i Sentona; glavni bog Japoda bio je 
Bindus, zaštitnik izvora i voda, a povezuje 
se s rimskim Neptunom; Armatus je bio 1o- 
kalni bog rata u Dalmaciji; na jugu ilirsko- 
ga područja poznat je božanski zmijski par 
Dracon i Draccena i dr. 


Organizacija. Bavili su se različitim 
poslovima, u prvom redu stočarstvom i po- 
ljoprivredom — bili su vješti travari, znali 
su proizvoditi razne napitke, a vinogradar- 
stvo im je bilo posebno razvijena grana, jer 
ih susjedi često opisuju kao pijance. Bili su 
i vješti lovci, ribolovci, a bavili su se i gu- 

ILIRI 


sarstvom, koje ih je na kraju 1 uništilo, te 
metalurgijom. Optužuju ih za prinošenje 
ljudskih žrtava, a sumnja se da je među nji- 
ma bilo i ljudožderstva, kao i u Skordiska, 
koji su se s njima poslije pomiješali. Trgo- 
vinu su prepustili drugim narodima — Feni- 
čanima i Grcima, koji su još razvili i obrt. 


Plemena su bila organizirana po rodovi- 
ma (dekurijama) i bratstvima, a savez brat- 
stava činilo je pleme. Dekurija ili rod veći- 
nom se sastojao od 150-200 ljudi. Zemlja 
je bila vlasništvo bratstva i nije se dijelila 
obiteljima, nego rodovima. Broj bratstava 
razlikovao se po veličini teritorija i broju 
članova plemena, a mogao je biti određen 
i organizacijskom strukturom plemena, 
npr. u Liburna je bilo 12 bratstava. Na če- 
lu bratstva stoje princepsi, ujedno i članovi 
plemenskoga vijeća, kojemu je na čelu bio 
praepositus. Među Ilirima je bilo i ropstva 
(Ardijejci i Dardanci), a u nekih plemena 
spominju se i ostaci matrijarhata (Liburni). 
Ilirska »kraljevstva« rasprostirala su se na 
malenim dijelovima teritorija koji su na- 
stanjivali Iliri te se njihove granice, čak ni 
onih najpoznatijih, ne mogu jasno odrediti. 
Zajednica Autarijata pod vodstvom Pleuri- 
asa (330. pr. n. €.) već se smatra kraljev- 
stvom u općem smislu, no najvažnija ilir- 
ska kraljevstva bila su ona kralja Bardilisa 
Dardanskoga i Agrona Ardijejskoga, koji 
su stvorili posljednje i najpoznatije ilirsko 
kraljevstvo. 


Oko 250. pr. n. e. Ardijejci su osnovali 
oveću državu, koja se protezala uz Jadran- 
sko more od rijeke Neretve na jug sve do 
rijeke Vojuše, s glavnim gradom Skadrom 
(alb.: brijeg), u kojem je stolovao ardijej- 
ski kralj Agron. Nakon njegove smrti 230. 
pr. n. e. naslijedio ga je malodobni sin Pi- 
nes, umjesto kojega je vladala njegova 
majka Teuta. Ona se pak povjerila Deme- 
triju, zapovjedniku otoka Hvara. Kako su 
Iliri nastavili uznemirivati grčke kolonije u 
Jadranskom moru gusarenjem po obalama, 
trgovina je propala, pa su Grci tražili za- 
štitu od Rimljana. Rimski izaslanici braća 
Kaj i Lucije Korunkanije zatražili su od Te- 
ute da svojim podanicima zabrani gusare- 
nje po moru, na što je ona odgovorila da to 

ne može učiniti jer je Ilirima gusarenje do- 
pušteno po običajima. Lucijev odgovor da 
će »Rimljani Ilire već prisiliti da promijene 
svoje običaje« uvrijedio je Teutu pa ga je 
ona dala na povratku ubiti. Zbog toga su joj 
Rimljani navijestili rat, koji se vodio 229. 
i 228. pr. n. e. Tijekom njega iznevjerio ju 
je njezin pouzdanik Demetrije te je pobje- 
gla u Rhizon (Risan). Morala je pristati na 
mir uz teške uvjete: ustupila je Rimljanima 
južni dio svoje države, a podanicima zabra- 
nila gusarenje; za sjeverni pak dio zemlje, 
koji je morala podijeliti s Demetrijem, pla- 
ćala je danak Rimu. Preostali dio ardijejske 
države Rimljani su osvojili 167. pr. n. e., 
kada je rimski pretor Lucije Anicije svla- 
dao zadnjega kralja Gencija. 


Strah pred Rimljanima ujedinio je ilir- 
ska plemena između Neretve i Krke. Glav- 
ni grad ovoga saveza bio je Delminium 
(alb. Delminium: pašnjak za ovce) na da- 
našnjem brdu Libu u selu Borčanima kod 
Tomislavgrada, po kojem su plemena u 
savezu dobila ime Delmati (Dalmati). Rat 
s Rimljanima započeo je 156. pr. n. e. i u 
njemu je konzul Marcije Figul vodio rim- 
sku vojsku, a sljedeće godine nastavio ga 
je glasoviti Publije Kornelije Scipio Nasi- 
ka. Iliri su pobijeđeni i Delminium je osvo- 
jen te se Scipio slavodobitno vratio u Rim. 
Ipak je Dalmate konačno pokorio 118. pr. 
n. e. konzul Cecilije Metello, koji je nakon 
toga dobio pridjev imena »Dalmaticus«. 
Ilirska plemena konačno su pokorena u Ba- 
tonskom ratu 6.-9. n. e. 


Ilirik. Iako etnonim Ilir zbog velika 
broja užih plemenskih i širih etničkih (ko- 
ja su prerasla karakter plemena) imena nije 
lako geografski definirati, on isprva ozna- 
čuje geografski naziv postojbine ilirskih 
plemena. Razlikuje se od kasnijega poli- 
tičko-administrativnoga oblika etnonima 
Illyrius, koji označuje stanovnika provin- 
cije Ilirika, s kojim ni u etnogenetskom ni 
u geografskom smislu nije sinonim, iako 
se oba pojma većim dijelom geografski 
podudaraju. Naime, od osvojenih ilirskih 
područja rimski je senat u I. st. pr. n. e. for- 
mirao svoju prvu prekojadransku provinci- 
ju Ilirik (Illyricum), koja je dobila ime po 


Ilirima (Ilyrii) i njihovoj zemlji (Illyria). 
Upravno joj je bio pripojen i teritorij Pa- 
nonije, a glavni joj je grad bio Salona (da- 
našnji Solin). Nakon konačnoga pokorava- 
nja ilirskih plemena 9. n. e., podijeljena je 
na pokrajine Pannonia superior i Provin- 
cia Illyricum (po plemenu Delmata, koje 
je pružalo najodlučniji otpor Rimljanima, 
nazvana je i Dalmacijom). Dioklecijano- 
vom reformom Ilirik je postao jednom od 
četiriju prefektura Rimskoga Carstva, ko- 
ja je obuhvaćala gotovo cijeli Balkanski 
poluotok, a upravno je bila podijeljena na 
dijeceze Illyricum Orientale i Illyricum 
Occidentale. Konstantin I. Veliki prošireno 
je područje nekadašnje provincije Ilirik po- 
dijelio na tri manje provincije: Dalmatia, 
Praevalitana i Epirus nova. Takva upravna 
podjela uglavnom se sačuvala do doselje- 
nja Slavena na Balkanski poluotok. 


Lit.: A. Benac i dr. Kulturna istorija Bosne i Her- 
cegovine od najstarijih vremena do početka turske 
vladavine, Sarajevo, 1966; Enciklopedija Jugosla- 
vije, 5, Zagreb, 1988; A. Stipčević, Iliri: povijest, 
život kultura, Zagreb, 1989?; Hrvatska enciklope- 
dija, 5, Zagreb, 2003; M. Zaninović, Ilirsko pleme 


Delmati, Šibenik, 2007. 
R. Bućan 


Novovjekovna uporaba ilirskoga 
imena. Naziv Ilirija oživili su humanisti u 
nastojanju da o suvremenom svijetu govo- 
re u kategorijama naslijeđenima iz antičke 
prošlosti. Bio je prihvaćen u znanstvenim 
i književnim tekstovima, a katkad i u ad- 
ministraciji, ali granice teritorija na koji se 
odnosio nisu bile jednoznačne: u nekih je 
autora obuhvaćao Dalmaciju (Juraj Šižgo- 
rić), u drugih južnoslavenske zemlje (Lu- 
dovik Crijević Tuberon, Juraj Križanić), 
a u trećih i sve slavenstvo (Ilija Crijević). 
Pojam je do krajnosti rastegnuo Pavao Rit- 
ter Vitezović u XVII. st. ubrajajući među 
ilirske zemlje ne samo Češku, Poljsku, Mo- 
ravsku, Šlesku i Moskvu nego i Austriju, 
Veneciju, Tursku i Ugarsku. Usporedno s 
nazivom Ilirija, u humanizmu se počeo rTa- 
biti i naziv lingua illyrica kao oznaka za 
jezik njezinih suvremenih stanovnika. Gra- 
nice njegova prostiranja bile su jednako ne- 
jasne kao i granice Ilirije, pa se tako kao 
domaći ekvivalenti latinskoga naziva po- 


ILIRI 


javljuju i hrvatski i slovinski jezik. I prva 
hrvatska gramatika — Institutionum linguae 
illyricae Bartola Kašića iz 1604. — u naslo- 
vu nosi naziv ilirski. 


Ilirija je na početku novoga vijeka bi- 
la dio kulturnoga krajobraza obrazovanoga 
Europljanina, pa je tako u nju smještena 1 
radnja Shakespeareove komedije Na Tri 
kralja ili Kako hoćete iz 1600. Zato i nije 
bilo iznenađujuće što su hrvatski humani- 
sti, u nastojanju da povijesno legitimizira- 
ju kulturnu zajednicu s kojom su se inače 
poistovjećivali, posegnuli za ilirskim kul- 
turnim kompleksom. Prisvajanje se pritom 
nije odnosilo samo na teritorij Ilirije nego 
i na cjelokupnu povijest toga teritorija te 
se teritorijalni identitet nužno isprepletao 
s etničkim i jezičnim. Zanimanje za antič- 
ku Iliriju poklopilo se k tomu sa širenjem 
slavenske ideje u dalmatinskim gradovima 
(Vinko Pribojević, De origine et successi- 
busque Slavorum, 1532.; Mavro Orbini, Il 
regno degli Slavi, 1601.). Autori koji su s 
protumletačkih pozicija veličali slaven- 
ski svijet proglasili su antičke Ilire Sla- 
venima, a povijesti Ilira pristupali su kao 
dijelu slavenske povijesti, pri čemu su na 
logički vratolomne načine povezivali te- 
zu o dolasku Slavena sa sjevera s tezom o 
autohtonosti tobože slavenskih Ilira. Borba 
ilirskih plemena s Rimljanima idealizirana 
je, a ilirski vladari, posebice kraljica Teuta, 
zauzeli su istaknuto mjesto u panteonu do- 
maće tradicije, skupa s rimskim carevima, 
kršćanskim svecima i papama čije je pod- 
rijetlo bilo vezano uz teritorij Ilirije. Ivan 
Tonko Mrnavić (Vita Iustiniani, oko 1620.) 
u tom je duhu i cara Justinijana proglasio 
Slavenom te rekonstruirao njegovo tobo- 
žnje slavensko ime — Upravda. Ilirska le- 
genda postala je tako važan dio kolektivnih 
predodžaba o podrijetlu vlastite narodne 
zajednice i od samih je početaka obilježila 
hrvatsko slavenstvo. 


U doba protureformacije ilirski je kul- 
turni kompleks postao važnim  idejno- 
propagandnim sredstvom u nastojanjima 
Katoličke crkve da na Balkanskom polu- 
otoku potakne protuturske akcije i postigne 
crkveno ujedinjenje. Ostvarenju te politi- 

ke služile su institucije koje su osnovane 
upravo s tom svrhom, primjerice Collegi- 
um Illyricum u Loretu ili Academia linguae 
illyricae. One su bile namijenjene ne samo 
katoličkim nego i pravoslavnim Slavenima 
jer je crkvena politika na područjima pod 
turskom vlašću bila usmjerena na prido- 
bivanje pravoslavnoga stanovništva. Zato 
su iz krugova bliskih kongregaciji De pro- 
paganda fide i potekli mnogi promicatelji 
ilirskoga imena i legende, a mnogi jeziko- 
slovni radovi iz toga doba imali su zada- 
ću stvoriti temelje za zajednički književni 
jezik koji bi omogućio doticaj s najširim 
masama balkanskih Slavena. Ta se težnja 
svojemu ostvarenju približila u novošto- 
kavskoj ikavskoj pismenosti franjevaca iz 
provincije Bosne Srebrene, čiji je jezik na- 
zivan naizmjence bosanskim, hrvatskim, 
slovinskim ili ilirskim. Osim toga, pojedini 
elementi ilirske legende i pojmovlja, ko- 
ji su sve dotle pripadali ponajprije elitnoj 
kulturi, upravo su nastojanjima franjevaca 
kao »potonulo dobro« ugrađivani i u popu- 
larnu književnost za puk. U njoj su i dalje 
poistovjećivani Iliri i Slaveni, a iz prijašnje 
je ilirske kulturne tradicije preuzet i kata- 
log junaka. Vrhunac je toga tipa književ- 
nosti Razgovor ugodni naroda slovinskoga 
dalmatinskoga franjevca Andrije Kačića 
Miošića iz 1759. 

U XVIII. st. naziv ilirski jezik sve se 
više širio i u tekstove koji nisu bili pisa- 
ni latinskim jezikom, a ilirska se legenda 
ustalila zahvaljujući brojnim nekritičkim 
raspravama o autohtonosti Slavena na Bal- 
kanu, o Ilirima kao njihovim precima i o 
ilirskom jeziku kao izvoru svih europskih 
jezika (npr. Matija Petar Katančić). Pojam 
ubrzo  dobi- 
va i konkret- 
ne = politič- 
ke uporabe, 
temeljene 
najčešće na 
njegovim ši- 
rokim južno- 
slavenskim 
aspiracijama, 

koje su tuđim vladarima omogućile nese- 
lektivno pristupanje etnički miješanomu 
domicilnomu stanovništvu. U administra- 
tivno nazivlje na području Habsburške Mo- 
narhije ulazi 1745., kad je Marija Tezerija 
osnovala Ilirsku dvorsku komisiju (dvije 
godine poslije preimenovana je u Hofdepu- 
tation in Transylvanicis, Banaticis et Illyri- 
cis) kao posebno tijelo za pitanja položaja 
Srba u Habsburškoj Monarhiji. Ukinuta je 
1777., a u istu svrhu Leopold II. osnovao 
je Ilirski dvorski ured (Cancellaria Illyrica 
aulica), koji je djelovao od 20. II. 1791. do 
3. VI. 1792. Početkom XIX. st. Napoleon 
je osvojene slovenske i hrvatske zemlje po- 
vezao u Ilirske pokrajine 1809.-13. U njima 
je afirmirana ideja o ilirskom jeziku, a za- 
uzimanje za slovenski i hrvatski jezik pre- 
šlo je iz kulturnoga na političko područje. 
Nakon Napoleonova poraza, Austrija je na 
području Ilirskih pokrajina osnovala Kra- 
ljevinu Iliriju kao posebnu krunsku zemlju, 
koja je postojala 1816.-48. U Ljubljani je u 
tom razdoblju izlazilo regionalno kranjsko 
glasilo //lyriches Blatt zum Nutzen und Ver- 
nugen 1819.-46. 


Nejasnost i neodređenost pojmova Ili- 
Tija 1 ilirski jezik omogućila je njihovu ra- 
znoliku uporabu u različitim ideološkim i 
političkim kontekstima te im je, pomalo 
paradoksalno, osigurala snažan performa- 
tivni potencijal. lako su u samooznačivanju 
povremeno rabljeni i izvan granica unutar 
kojih će u XIX. st. izrasti moderna hrvatska 
nacija (npr. u slovenskom protestantskom 
pokretu u XVI. st. ili u tekstovima Đurđa 
Brankovića s prijeloma XVII. i XVIII. st.), 
bili su osobito rašireni i prihvaćeni upra- 
vo na hrvatskom etničkom području. Od- 
ražavalo je 
to — posebnu 
političku i 
kulturnu  si- 
tuaciju  po- 
dijeljenih 
hrvatskih ze- 
malja, zbog 
koje su gra- 
nice  terito- 


Imenovanje jezika ilirskim u Subotičkom statutu iz 1779. 


rija koji se smatrao vlastitim bile nejasne 
i nisu se poklapale s aktualnim političkim 
jedinicama, pa je neprecizan pojam zapra- 
vo bio dobrodošao u pokušaju da se označi 
nadregionalna kulturna pripadnost. Nai- 
me, pojam hrvatski nakon turskih osvaja- 
nja sve se češće povezivao s hrvatstvom u 
političkom smislu — tj. sa sjeverozapadnim 
»ostatkom ostataka«, koji je bio izravni 
nasljednik političkih tradicija Hrvatskoga 
Kraljevstva — dok je na drugim područjima 
morao konkurirati regionalnim nazivima. 
Pojam ilirski tako je, s jedne strane, počeo 
igrati ulogu ujedinitelja hrvatskih zemalja, 
a s druge je strane, otvarajući se prema ju- 
žnom slavenstvu, otežao određivanje vla- 
stita identiteta. 


Pokazalo se to osobito od 1830-ih, kad 
su predvodnici hrvatskoga narodnoga pre- 
poroda preuzeli ilirski kulturni kompleks 
kao dio programa izgradnje južnoslaven- 
ske kulturne zajednice. Pojam Ilir pri- 
hvaćen je kao naziv za narod koji je tre- 
bao obuhvatiti sve etničke skupine Južnih 
Slavena. Smatralo se pritom da je temeljni 
uvjet za to sloga između pojedinih grana 
južnoslavenskoga stabla, pa je nekadašnja 
Ilirija funkcionirala kao retrospektivna 
utopija, smještena u zlatnom vijeku prvot- 
ne međuslavenske sloge (Ivan Mažuranić, 
Vjekovi Ilirije, 1838.), dok se njezin poraz 
u sukobu s Rimljanima interpretirao kao 
rezultat unutarnjih neslaganja, zbog kojih 
je Ilirija postala plijen stranih sila (Dimi- 
trija Demeter, Teuta, 1844; Antun Nemčić, 
Putositnice, 1845.). I prva je hrvatska po- 
litička stranka 1841. utemeljena pod nazi- 
vom Ilirska stranka, a svrha joj je bila poli- 
tička provedba ilirskoga programa. Nakon 
zabrane ilirskoga imena 1843. djelovala je 
pod imenom Narodna stranka. 


Porast povijesnoga kriticizma, poraz 
ilirizma kao ideologije s općejužnoslaven- 
skim aspiracijama te kristalizacija hrvat- 
ske nacionalne svijesti bili su razlog što je 
u drugoj polovini XIX. st. ilirsko nazivlje 
odbačeno, a ilirska legenda gurnuta u zabo- 
rav. U temelju koncepcije ilirizama ležalo 
je, naime, uvjerenje o jezičnom zajedništvu 
južnih Slavena, koje je proizlazilo iz stvar- 

ne jezične srodnosti i iz nedostatka nor- 
miranih književnih jezika, ali i iz slabosti 
ondašnjih znanstvenih teorija, povijesnih 1 
lingvističkih, te nezrele koncepcije naroda, 
prema kojoj je za nastanak naroda bilo do- 
voljno ispunjenje kriterija jezičnoga zajed- 
ništva. Izgrađena na lažnim pretpostavka- 
ma, ilirska je ideologija doživjela neuspjeh 
jer je nisu prihvatili ni Slovenci ni Srbi, no 
pokazala se uspješna kao hrvatski nacio- 
nalni integracijski program. No naziv ilir- 
ski, koji je u početku bio koristan jer nije 
davao prednost nijednoj regiji, u trenutku 
uspona integracijskih procesa odbačen je te 
je ustupio mjesto nazivu hrvatski. 


U Bačkoj te na području sjevernije od 
nje (sve do Erčina, Tukulje i drugih mjesta 
iz budimske okolice) ilirskim su imenom 
označivani katolički doseljenici iz Sla- 
vonije, banske Hrvatske, Dalmacije i Bo- 
sne. Taj je naziv bio u uporabi ponajprije 
u Crkvi, ali služile su se njime povremeno 
i svjetovne vlasti. Konkurirao mu je u toj 
uporabi kadšto i naziv Raci, koji je u Ma- 
džarskoj do danas očuvan kao naziv jedne 
od tamošnjih hrvatskih skupina, nastanjene 
u Dušnoku. No kao što je naziv Raci bio 
uobičajena oznaka za Srbe, pa mu je doda- 
van atribut katolički kad se odnosi na Hr- 
vate, tako je i naziv Ilir bio češći za Hrvate, 
pa mu je dodavana sekundarna odrednica 
pravoslavni kad se odnosio na Srbe. Ipak, 
uporaba ilirskoga imena imala je naglašenu 
službenu dimenziju, na što upućuje i to što 
je hrvatsko stanovništvo u sjevernoj Bač- 
koj sebe najčešće nazivalo Dalmatincima 
ili Dalmatama (taj su naziv rabili i mjesni 
franjevci), a od sredine XIX. st. prevlada- 
li su službeni nazivi Bunjevci (za skupine 
oko Subotice, Sombora i Baje) i Šokci (za 
podunavska sela), koje su preuzele i same 
skupine te su se održali do danas. 

Lit.: Enciklopedija Jugoslavije, 5, Zagreb, 1988; J. 
Horvat [S. Bačić], O bunjevačkom imenu, u: Do- 
datak za znanost, kulturu i umjetnost, Žig, br. 50, 
Subotica, 1996; J. Rapacka, Leksikon hrvatskih 
tradicija, Zagreb, 2002; Z. Blažević, Ilirizam prije 


ilirizma, Zagreb, 2008. 
P. Vuković 

ILIRSKI KALENDAR, kalendar podunav- 
skih Hrvata koji je s kraćim prekidom izla- 
zio u Budimu 1745.-1823. Do 1786. izda- 
vali su ga franjevci pri Budimskom krugu, 
a urednici su bili fra Jerko Lipovčić (1745.- 
54.), fra Emerik Pavić (1755.-80.) i fra Ma- 
rijan Lanosović (1781.-86.). Nakon kratka 
prekida kalendar je nastavio izlaziti, najpri- 
je u uredništvu Ivana Matkovića, odvjetni- 
ka (1792.), a nakon njega urednici su bili 
fra Aleksandar Tomiković (1793.-1813.) 1 
Antun Nađ, odvjetnik (1814.-23.). 


Lit.: M. Evetović, Kulturna povijest bunjevačkih i 
šokačkih Hrvata, Subotica, 2010; S. Bačić, Prilog 
povijesti narodnih kalendara kod Bunjevaca i Šo- 
kaca u Bačkoj, Subotička danica (nova) : Kalen- 
dar za 2003. godinu, Subotica, 2002. 

S. Bačić 


ILIRSKI POKRET, naziv za nacional- 
ni, kulturni i politički pokret u Hrvatskoj 
1835.-48., u historiografiji u uporabi i kao 
sinonim za hrvatski narodni preporod. Nik- 
nuo je kao rezultat gospodarskoga, politič- 
koga i društvenoga razvoja Hrvatske, a u 
svezi s procesom oblikovanja europskih 
nacija u XIX. st. Proces nacionalne integra- 
cije potaknula je jezgra vodećega društve- 
noga sloja, koja je nacionalno-političkim i 
kulturnim radom željela obuhvatiti sav hr- 
vatski narod. Djelujući u uvjetima njemač- 
ke i madžarske prevlasti, ilirski je pokret, 
poput pokreta ostalih slavenskih naroda u 
Habsburškoj Monarhiji, razvoj nacije sta- 
vljao u širi slavenski okvir, pri čemu je 
između slavenske i hrvatske ideje interpo- 
lirana ideja o južnoslavenskoj etničko-je- 
zičnoj cjelini nazvanoj ilirskim imenom. 
Pritom se polazilo od hrvatske kulturne 
tradicije i tadašnje povijesne predodžbe o 
južnim Slavenima kao potomcima staro- 
vjekovnih Ilira. 


Pokret je 1830-ih godina poveo jezi- 
koslovac, novinar i političar Ljudevit Gaj 
(Krapina, 1809. — Zagreb, 1872.). On je 
bio na čelu novog naraštaja mladih hrvat- 
skih intelektualaca, koji su pod utjecajem 
nacionalnoga buđenja susjednih Nijemaca, 
Madžara i Talijana željeli slične društvene 
i kulturne promjene i u vlastitu narodu. U 
kulturnom pogledu ilirci su se zauzimali za 

ideju kulturnoga približavanja svih južno- 
slavenskih naroda radi suprotstavljanja sve 
jačoj madžarizaciji i germanizaciji, dok su 
se u političkom pogledu zauzimali za hr- 
vatske državne interese — očuvanje poli- 
tičkoga suvereniteta Trojedne Kraljevine i 
njezino ujedinjenje s hrvatskim zemljama 
koje su ostale izvan nje (ponajprije s Dal- 
macijom i Vojnom krajinom). 


Pokret je dobio ime po staroj rimskoj 
provinciji Iliriji, odnosno prema antičkim 
Ilirima, koji su u njoj živjeli. Ilirci su time 
nastojali afirmirati ime koje se već stolje- 
ćima prije koristilo kao zajednička zemljo- 
pisna odrednica za krajeve između Jadran- 
skog mora i Drave, a u tom smislu i kao 
zajedničko ime za sve Južne Slavene koji 
su živjeli na tom prostoru. Afirmacija ilir- 
skoga imena bila je važna jer su se njime 
Južni Slaveni povezivali s cjelokupnim 
predslavenskim kulturno-povijesnim na- 
slijeđem. Osim toga, ilirsko je ime imalo 
neutralno značenje u pitanju političkoga 
identiteta jer su Hrvati tada bili razdirani 
vlastitim  regionalizmima  (slavonstvom, 
dalmatinstvom, »horvatstvom«), a ilirci su 
vjerovali da će takvo neutralno ime privući 
i druge južnoslavenske narode, ponajprije 
Srbe. 


Vodstvo pokreta činili su većinom pri- 
padnici građanskoga staleža, što je bila 
važna novost jer su 1830-ih pravo sudje- 
lovanja u političkom životu Trojedne Kra- 
ljevine i dalje imali samo plemići. Među- 
tim, društveno djelovanje mladih iliraca 
imalo je toliki utjecaj na tadašnje hrvatsko 
društvo da je otvorilo vrata političkoga ži- 
vota pripadnicima građanskoga staleža i 
time pripremilo Hrvatsku na ukidanje sta- 
leškoga društva. Usprkos tomu, pokret je 
imao potporu i među pripadnicima hrvat- 
skoga plemstva — najveći pobornik iliraca 
bio je grof Janko Drašković (Zagreb, 1770. 
— Radgona, 1856.), koji se od njih razliko- 
vao ne samo po staleškoj pripadnosti nego 
i generacijski. Njegovo djelo Disertacija 
iliti razgovor darovan gospodi poklisarom 
(1832.) predstavljalo je program narodno- 
ga pokreta koji se u cijelosti poklapao s te- 
žnjama iliraca. 


Pokret je dobio veliku potporu u svim 
hrvatskim krajevima i uspio je u prevlada- 
vanju sukobljenih regionalnih identiteta, 
jer je sve do tada postojala tendencija stva- 
ranja zasebnoga »horvatskoga«, dalmatin- 
skoga i slavonskoga političkog identiteta, 
uz paralelnu ideju oblikovanja posebnih 
jezičnih standarda. Ljudevit Gaj upravo 
je na području oblikovanja zajedničkoga 
književnoga jezika uspio najviše. Prvo je 
1830. u Budimu objavio Kratku osnovu 
horvatsko-slavenskoga pravopisanja, či- 
me je znatno unaprijedio hrvatski pravopis, 
a zatim je 1836. svoje Novine horvatzke, 


Ljudevit 
Gaj 


koje su od 1835. izlazile na kajkavskom, 
preimenovao u Ilirske narodne novine (od 
1843. Narodne novine, kako se i danas zo- 
vu) te ih počeo objavljivati na štokavštini. 
Prihvaćanje štokavskoga narječja kao za- 
jedničke osnovice omogućilo je standardi- 
zaciju hrvatskoga književnoga jezika, što je 
bio preduvjet za njegovo uvođenje u upra- 
vu i školstvo. Tako je 1846. na zagrebačkoj 
Kraljevskoj akademiji otvorena prva kate- 
dra hrvatskoga jezika, a već sljedeće 1847. 
hrvatski je uveden u škole i upravu Trojed- 
ne Kraljevine. Uz preporodna glasila nik- 
nule su i mnoge nove ustanove: Sabor je 
1836. donio odluku o osnivanju »učenoga 
društva« (prethodnik današnjega HAZU), 
od 1838. osnivaju se čitaonice u gradovi- 
ma (u sklopu zagrebačke 1842. osnovana 
je Matica ilirska, koja 1874. preimenova- 
na u Maticu hrvatsku), 1841. osnovano je 
Hrvatsko-slavonsko gospodarsko društvo, 
1846. utemeljeni su Narodni muzej i Prva 
hrvatska štedionica, a nastaju i književna 
djela koja su položila temelj modernoj hr- 

vatskoj kulturi. Ilirci su se 1841. politički 
organizirali u Ilirsku stranku (1843. prei- 
menovana je u Narodnu stranku). Iako je 
središte preporodnoga rada bilo u civilnoj 
sjevernoj Hrvatskoj, pokret je okupljao i 
suradnike iz Vojne krajine, Dalmacije, Is- 
tre, Bosne i Hercegovine, ali i iz zapadnih i 
južnih ugarskih županija. 

U Dalmaciji, koja je bila pod austrij- 
skom upravom i s talijanskim kao službe- 
nim i nastavnim jezikom, pokret se raširio 
osobito nakon Gajeva putovanja 1841. po 
Dalmaciji. Među brojnim pristašama napo- 
se se isticala dubrovačka skupina iliraca, a 
u tom je duhu 1845.-46. uređivana i Zora 
dalmatinska, prvi književni časopis na hr- 
vatskom jeziku u Dalmaciji, koji je 1844. u 
Zadru pokrenuo Ante Kuzmanić. On je, sa 
svoje strane, oko sebe okupio krug istomi- 
šljenika (Zadarska filološka škola) zasni- 
vajući hrvatstvo na štokavštini i ikavskom 
narječju, a njegovo djelomično neslaganje 
s ilirskom ideologijom bilo je u tom što je 
hrvatstvo stavljao izvan južnoslavenskih 
okvira. 


U Istri, pod austrijskom upravom s vla- 
dajućim talijanskim slojem, u hrvatskim 
preporodnim kretanjima u prvoj polovini 
XIX. st. sudjelovali su uglavnom pojedinci 
iz reda svećenstva. Petar Studenac (Rijeka, 
1811. — Kanfanar, 1898.), prvi hrvatski pre- 
poroditelj iz Istre, dopisivao se i surađivao 
je s Gajem, u crkvi je propovijedao hrvat- 
ski, bio je među osnivačima Matice ilirske, 
širio je Gajevu budnicu Još Horvatska ni 
propala i dr. Drugi je važan Gajev surad- 
nik iz Istre bio Juraj Dobrila (Veli Ježenj, 
1812. — Trst, 1882.), koji se za školovanja 
u Karlovcu i Gorici 1830-ih približio ide- 
jama hrvatskoga i slovenskoga narodnoga 
preporoda. 


U Bosni i Hercegovini pokret je uglav- 
nom vezan za djelovanje franjevaca koji su 
se 1830-ih i 1840-ih školovali u Hrvatskoj 
i Ugarskoj te ondje postajali vatrenim ilir- 
cima (Martin Nedić, Ivan Franjo Jukić, Gr- 
go Martić i dr.). Nakon povratka u Bosnu i 
Hercegovinu, okupljeni oko Jukića, nasto- 
jali su ostvariti ono što su ilirci, okuplje- 
ni oko Gaja, učinili u Hrvatskoj: osnovati 


19 


ILIRSKI POKRET 


književno društvo poput Matice ilirske u 
Hrvatskoj, osnovati tiskaru i muzej, pokre- 
nuti list... lako nisu dobili odobrenje vlasti 
za osnivanje tih društava, razvili su znatnu 
književnu, kulturnu, znanstvenu, prosvjet- 
nu i političku aktivnost. 


Kada je zbog Gajeva političkoga dje- 
lovanja u Bosni i Hercegovini ilirsko ime 
zabranjeno 1843., ono je zamijenjeno hr- 
vatskim, no iako je 1845. ponovno dopu- 
štena njegova uporaba (osim u političkome 
životu), pokret se uglavnom ograničava na 
matično hrvatsko područje. 


U političkom smislu pripadnici pokre- 
ta bili su glavni nositelji zbivanja 1848./49. 
u kojima je srušen staleški sustav i uspo- 
stavljeno moderno građansko društvo. Ta 
su zbivanja pokazala da su Hrvati na čelu 
s pripadnicima ilirskoga pokreta u svojim 
idejama društvenih promjena bili ravno- 
pravni ostalim europskim narodima, a ka- 
ko je ilirski pokret označio početak obliko- 
vanja modernoga hrvatskoga nacionalnoga 
identiteta, naziva se i hrvatskim narodnim 
preporodom. Tako je ostvario svoju osnov- 
nu zadaću integriranja širih društvenih 
slojeva u hrvatsku naciju i dao poticaje za 
osnivanje ustanova potrebnih društvu na 
prelasku iz feudalnih odnosa u kapitalistič- 
ke te iz staleškoga u građansko društvo. 
Međutim, u Dalmaciji i Istri, koje su bile 
gospodarski slabije razvijene i u kojima je 
bila prevlast talijanskoga i potalijančenoga 
elementa, hrvatski preporodni pokret dobio 
je pun intenzitet i završen je tek u desetlje- 
ćima nakon završetka ilirskoga pokreta. 


Izvan hrvatskoga nacionalnoga korpusa 
pokret nije naišao na šire prihvaćanje, iako 
je imao pristaša među Srbima u Hrvatskoj 
te među Slovencima u Koruškoj i Štajer- 
skoj. Vodeći srpski i slovenski intelektualci 
toga doba nisu ga prihvatili pa je ideja kul- 
turnoga i političkoga približavanja južnih 
Slavena tada ostala neostvarena. Pokret je 
imao slab odjek i u Bačkoj. Većina ugar- 
skih Srba bila je izrazito protiv ideje iliri- 
zma smatrajući da se time nastoji uništiti 
srpski identitet. Među Srbima u Bačkoj 
imao je potporu samo u krugu ljudi oku- 
pljenih oko novosadskoga almanaha Bačka 
vila 1841.-45. 

Odjeci među ugarskim Hrvatima. 
lako je pokret imao odjeka u zapadno- 
ugarskih (Gradišćanskih) Hrvata ali i među 
pečuškim Hrvatima (osnivanje Zlirske čita- 
onice 1839.), njegov je utjecaj bio znatno 
slabiji među bačkim Hrvatima, ponajprije 
zbog toga što je njihovo plemstvo i građan- 
stvo tada već u velikoj mjeri bilo madža- 
rizirano. Međutim, ilirizam je ipak i među 
bačkim Hrvatima imao pristaše, osobito 
među franjevcima hrvatske narodnosti koji 
su djelovali u Bačkoj. Jedno pismo fra Kaje 
Agjića, koje je 29. XI. 1836. uputio Ljude- 
vitu Gaju, dokazuje da je bajski franjevački 
samostan bio pretplaćen na Gajeve Ilirske 


narodne novine. Agjić je Gaju napisao da 
je bajski samostan pretplatio novine na ime 
fra Marcelina Dorića (Baja, 1806. — Bač, 
1853.), profesora i dekana bogoslovne 
škole u Baji, pa se ovaj može smatrati jed- 
nim od pobornika i širitelja ilirizma među 
bačkim Hrvatima. Pajo Kujundžić i Mijo 
Mandić spominju da su sudionici ilirskoga 
pokreta među bačkim Hrvatima bili i bra- 
ća Vranje i Vince Zomborčević, koji su ta- 
kođer primali Ilirske narodne novine. Iako 
Mandić navodi da su braća Zomborčević 
bili jedini bunjevački ilirci u Bačkoj, pismo 
fra Kaje Agjića odaje da je ilirizam imao 
pristaša i u Baji, odnosno da je tamošnji 
franjevački samostan već tada igrao važnu 
ulogu u nacionalnom preporodu bačkih Hr- 
vata. No slično kao i u Istri, do pravoga (u 
ovom slučaju i tzv. zakasnjeloga) narodno- 
ga preporoda među bačkim i drugim ugar- 
skim Hrvatima došlo je tek u drugoj polo- 
vini XIX. st. pod vodstvom biskupa Ivana 


Antunovića i njegovih sljedbenika, koji je 
prihvatio lingvističke i političke sljedbeni- 
ke iliraca — jezik Zagrebačke filološke ško- 
le i Strossmayerovo jugoslavenstvo, ali je, 
za razliku od Dalmacije i Istre, preporod 
ugarskih Hrvata ostao nezavršen do raspa- 
da Austro-Ugarske. 


Lit.: Književni sever, 3-4/21927, Subotica; 1. Ma- 
muzić, Ilirizam i Srbi, Rad JAZU, knj. 247. Zagreb, 
1933; Ilirski pokret i Hrvati u zapadnoj Ugarskoj 
: Zemaljski muzej Gradišća, Željezno, od 4. lipnja 
do 27. rujna 1987 / Die Illirysche Bewegung und 
die Kroaten in Westungen : Burgenlaendisches 
Landesmuseum, Eisenstadt, vom 4. Juni bis zum 
27. September 1987, Katalog izložbe, Zagreb, 
1987; Enciklopedija Jugoslavije, 5, Zagreb, 1988; 
T. Macan, Povijest hrvatskog naroda, Zagreb, 
1992; Hrvatski leksikon, 1-2, Zagreb, 1995-1997; 
Hrvatska enciklopedija, 4, Zagreb, 2002; R. Sken- 
derović, Sudjelovanje slavonskih franjevaca u na- 
cionalnom pokretu podunavskih Hrvata tijekom 
19. i početkom 20. stoljeća, Scrinia slavonica, 6, 
Slavonski Brod, 2006; Istarska enciklopedija, Za- 


greb, 2005. : 
R. Skenderović 


ILKIĆ, Stefan (Sombor, 15. VI. 1875. — 


Sombor, 9. V. 1963.), pravoslavni sveće- 
nik, učitelj, publicist, kulturni djelatnik. U 
rodnom mjestu završio je osnovnu školu, 
gimnaziju i učiteljsku školu 1893., gdje je 
nakon toga bio učitelj i kateheta u Srpskoj 
pravoslavnoj školi s prekidima do 1908. 
Tad je napustio učiteljski poziv i zamo- 
našio se u manastiru u Đali. U Kikindi je 
bio skrbnik manastira i kateheta u držav- 
noj gimnaziji 1908.-14. Za vrijeme rata bio 
je vjeroučitelj u somborskoj gimnaziji do 
1917., kada je postavljen za administratora 
eparhije u Aradu i Temišvaru. Ondje je pre- 
davao u pijarističkoj gimnaziji i višoj trgo- 
vačkoj školi. Nakon povlačenja njemačke 
vojske iz Arada 15. XI. 1918. organizirao 
je svečani doček srpske vojske, a još prije 
njezina ulaska bio je predsjednik mjesno- 
ga srpskoga Narodnoga vijeća, koje je dje- 
lovalo do ulaska rumunjske vojske u grad 
19. V. 1919. Nakon povlačenja srpske voj- 
ske ostao je u Temišvaru kao administrator 
temišvarske eparhije i nadzornik Srpske 
pravoslavne osnovne škole. U njoj je, me- 
đu ostalim, u ljeto 1920. organizirao prvi 
tromjesečni tečaj za učitelje koji su posli- 


ILKIĆ 


je radili u srpskim školama u Rumunjskoj. 
U Sombor se vratio 1920. te je ondje po- 
stavljen za nastojatelja Zadužbine Stevana 
Konjevića (današnji manastir sv. Stefana). 
Bio je upravnik Gradske knjižnice 1921.- 
41.,a istodobno je radio i u učiteljskoj ško- 
li te poslije u gimnaziji, gdje je predavao 
vjeronauk te u madžarskim odjelima srp- 
ski jezik. Pred izbijanje Drugoga svjetsko- 
ga rata zauzimao se za ekumenski dijalog, 
a njegov referat na tu temu Matica srpska 
nije htjela tiskati. Nakon rata Zadužbina 
je prestala postojati jer je njezina imovina 
potpala pod udar agrarne reforme. On je 
otada do kraja života bio paroh u tzv. Ma- 
loj pravoslavnoj crkvi u Somboru. 


Bio je aktivan u mnogim somborskim 
udrugama: predsjednik udruge mladeži 
Napredak, tajnik Srpske čitaonice i Do- 
brotvorne zadruge Srpkinja Somborkinja, 
predsjednik Srpske pjevačke družine, Srp- 
skoga omladinskoga kola i Povijesnoga 
društva u Somboru. Prije Prvoga svjetsko- 
ga rata surađivao je u somborskom Škol- 
skom listu i Slogi, poslije je suradnik novo- 
sadskoga Branika i srijemskokarlovačkoga 
Srpskoga Siona. Pokrenuo je i izdavao ča- 
sopis Duhovna straža 1928.-41., uredio je 
kalendar Sinoda Srpske pravoslavne crkve 
Crkva za 1934. i 1935. Kao predsjednik 
Povijesnog društva u Somboru sa suradni- 
cima izdao je 1937. Godišnjak Istoriskog 
društva u Somboru, a u Spomenici Učitelj- 
ske škole u Somboru 1778-1953 objavio je 
nekoliko članaka iz gradske povijesti. 


Izravno se u povijesti podunavskih Hr- 
vata pojavljuje najprije u vrijeme tzv. san- 
tovačkoga slučaja, kada je 1899. upućen u 
Santovo kao ispomoć parohu Milutinu Ga- 
vriloviću radi prelaska santovačkih Šoka- 
ca na pravoslavlje. Organizirao je za njih 
prethodnu vjersku pripremu — poučavao 
ih osnovama pravoslavne vjere, pjevanju i 
molitvama na crkvenoslavenskom jeziku, 
vodio ih u obilazak srpskih manastira u ju- 
žnoj Ugarskoj i sl. Poslije se veći dio Šoka- 
ca vratio u Katoličku crkvu, ali se o tom u 
historiografiji malo pisalo. 


Također se između dvaju svjetskih rato- 
va pojavio kao jedan od autora priloga u te- 


21 


ILKIĆ 


matskom broju unitarističkoga subotičkoga 
Književnoga severa naslovljenoga O Bu- 
njevcima (ur. Milivoje Knežević) svojom 
raspravom Bunjevci i mađarizacija. U njoj 
je iznio čimbenike madžarizacije Bunjeva- 
ca u Ugarskoj: nerazvijena nacionalna svi- 
jest i slaba tradicija; rimokatolička crkva 
s odnarođenim bunjevačkim svećenicima; 
nepostojanje autonomnih škola s vlasti- 
tim nastavnim jezikom; nedostatak vlastite 
kulture i ustanova s bunjevačkim obilježji- 
ma; slaba bunjevačka inteligencija, koja se 
zarad osobnoga napretka madžarizirala. U 
članku navodi i zanimljive napise iz neko- 
liko srpskih novina iz 1860-ih o Bunjevci- 
ma: »Položaj njihov čini, da ostavivši svo- 
je, prigrliti moraju mađarske interese, ako 
hoće, da se pokažu, da su u životu; a to oni 
čine s takvom vatrom i dušmanstvom pre- 
ma svom rođenom, da kadgod na njih po- 
mislimo, odmah se setimo naše poslovice, 
da je poturica gori od Turčina«, ili pak za 
slučaj u somborskoj gradskoj upravi: »Za 
sada se u varoškim zvanijama po jesena- 
šnjem zaključenju obštinskom svi poslovi 
vode na srpskom jeziku s latinicom. Srblji 
su na ovo pristali samo iz ljubavi prema 
svojoj braći Bunjevcima, u toj nadeždi, da 
će ovi toga radi skloniti na to, da svojim 
jezikom pišu; ali na veliku žalost našu ču- 
jemo, da zvaničnici i obštinari rimske vere 
s ovim nisu zadovoljni, nego žele i nasto- 
javaju svom snagom, da ovde mađarski 
jezik zvaničnim postane«. U članku on 
još zagovara ekumenizam između katoli- 
ka i pravoslavnih, kao i da Bunjevci svoj 
»provincijalni i neumesni nacionalni sepa- 
ratizam svakako treba da žrtvuju državnoj 
ideji narodnog jedinstva« te da nepotrebno 
»demonstruju protiv svetkovanja uspome- 
ne Sv. Save«. 


Lit: O Bunjevcima, Književni sever, 3-4/1927, 
Subotica; Raspeće srpskog naroda u Sremu 1914 
godine i Madžari : Sa madžarske granice : Baj- 
ski trokut : Sent-Andrija, Novi Sad, 1936; S. Va- 
siljević, Znameniti Somborci, Novi Sad, 1989; M. 
Vojnović, Sombor : Ilustrovana hronika, Sombor, 
1999; L. Kljajić, Arhimandrit Stefan Ilkić 1875- 
1963, Zbornik Matice srpske za istoriju, br. 69-70, 


Novi Sad, 2004. 
S. Bačić 

ILOVAC — Rajić, Blaško 
ILOVAC, Mil. > Knežević, Milivoje 


ILOVAČA (dij. žuta zemlja, madž. agyag, 
sargafold), pjeskovita glina, građevni ma- 
terijal. Sadržava veći dio kvarenoga pije- 
ska različite krupnoće, ali i druge primjese, 
osobito oksida željeza (30-70%). Različi- 
te je boje, no najčešće žute i crvenkaste. 
Pripada u tzv. masnu zemlju, koja se lako 
vlaži i mijesi te se od nje izrađuje i zemlja- 
no posuđe, kalupi i figure. Zbog iznimno 
povoljnih svojstava za graditeljstvo, za- 
stupljena je u svim civilizacijama kao ne- 
zamjenjiv građevni materijal, počevši od 
prahistorije i antičkih kultura sve do danas. 
Posljednjih desetljeća XX. st. gubi svoj pri- 
mat s promjenom materijala i tehnologija u 
građenju. 


Za područje sjeverne Bačke, odnosno 
Telečke visoravni, bila je i ostala glavni 
građevni materijal. Iznimno je povoljna za 
gradnju kuća i pomoćnih objekata od nabo- 
ja. Dobar je i toplinski izolator. Tlo od ve- 
zivnih materijala koje čini pjeskovita glina 
nesigurno je ako sadržava podzemne vode 
— nepostojana je na vlazi i mrazu te se la- 
ko raspada. Stoga se građevinskim pravil- 
nicima počevši od XIX. st. propisuje da se 
temeljni zidovi za kuće od naboja grade od 
opeke do visine »sokle«, kao i pododžak, 
centralno ložište u panonskoj kući, budući 
da se dimnjak do tada gradio od drveta, pa 
su zbog krovnoga pokrivača od trske po- 
žari bili česti. Isprva su i zabati građeni od 
trske i obljepljivani žutom zemljom s vanj- 
ske i unutarnje strane te ličeni vapnom. 


Osim kao sirovina za naboj, koristila 
se još u dvama oblicima. Jedan je opeka ili 
pečena ilovača, a drugi čerpić ili nepečena 
ilovača, tj. »valjak«. Opeka se izrađuje od 
ilovače, koja je umjerene masnoće i peče se 
u posebnim pećima, dok se čerpić izrađuje 
od posne ilovače, s dodatkom slame kako 
bi se povećala unutarnja veza i čvrstoća, te 
se suši na suncu. Tehnologija proizvodnje 
opeke nije se bitno mijenjala jer se dobi- 
va pečenjem u pećima. Mijenjale su se sa- 
mo dimenzije — u ovom podneblju sve do 
1932. bila je u primjeni tzv. austro-ugarska 


opeka ili opeka starog formata (29 x 14 
x 6,5 cm), i tek su tada uvedene nove di- 
menzije (25 x 12 x 6,5 cm). Po vrstama se 
razlikuju puna, šuplja, fasadna, radijalna, 
šamotna, klinker-kolovozna i dr. 


U graditeljskom smislu važno je istak- 
nuti da je tzv. panonska kuća građena od 
autohtonoga materijala: nabijala se žuta 
zemlja, uz dodatak veziva — biljnih vlak- 
nastih materijala (rezana slama, pljeva i 
sl.), dok je krovni pokrivač bio od trske iz 
okolnih ritova. U potpunosti je zadovolja- 
vala klimatske uvjete: u vruća ljeta u kući 
je bilo hladno, a u hladne zime — toplo, za- 
hvaljući »pododžaku« i banja-pećima (koje 
se u somborskom kraju nazivaju paorskim 
pećima). I okućnica, tj. prateći objekti u 


; 4 t2 a 
Ostaci zgrade od ilovače (Tavankut, 2007.) 


njoj, također su građeni od ilovače, od ko- 
jih vrijedi istaknuti »krušnu peć« u dvori- 
štu (»avliji«), koja se koristila samo ljeti 
za pečenje kruha, a građena je na jednak 
način kao i banja-peć: od bubalja sačinje- 
nih od ilovače, bila je stožasto oblikovana 1 
oličena zagašenim vapnom, kao i svi drugi 
objekti na salašima, zbog kemijske reakci- 
je tih dvaju materijala, ali jednako tako i 
iz higijenskih razloga. Drugi je kokošinjac 
— također je građen u obliku stošca, uz pri- 
mjenu trske oblijepljene žutom zemljom. 
Polovicom XIX. st. trsku je zamijenila 
opeka staroga formata, ali je oblik zadržan, 
kao i primjena materijala. Treći je ambar 
pravokutnoga oblika za čuvanje pšenice. 
Gradi se od pletera — vrbova pruća, sa za- 
obljenim kutovima. S unutarnje i vanjske 
strane oblijepljivao se ilovačom i ličio za- 
gašenim vapnom. Sastavni dio konstrukci- 
je su saonike od drveta u donjem dijelu, a 


ILOVAČA 


pokrivan je dvovodnim krovom, u početku 
trščan, u novije doba od crijepa. 


S obzirom na prirodne danosti i konfi- 
guraciju terena te fizičke, geografske, geo- 
morfološke i pedološke karakteristike tla, 
između mnogobrojnih vodotokova Telečke 
visoravni postojali su tzv. dolovi — korita 
prirodnih vodotokova, i tzv. grede — uzvisi- 
ne koje su činile obalu ili korito vodotoka. 
Upravo su oni postali »majdani« za iskop 
žute zemlje tako da su gotovo sve te uzvisi- 
ne, zbog eksploatacije, s vremenom nesta- 
le. Nakon isteka eksploatacije »majdana« 
ciglane su se ugasile tijekom XIX. i počet- 
kom XX. st., s obzirom na to da je proces 
graditeljstva u tom razdoblju bio iznimno 
intenzivan. Analizom rukopisnih karata iz 
prve polovine XVIII. st. može se utvrditi 
da su na svim tim uzvisinama ubilježene 
crkve, a oko njih groblja. Umjesto bivših 
ciglana u preostalim depresijama nastala 
su smetlišta, tzv. divlji deponiji. Tako su, 
primjerice, sva subotička groblja raznim 
odlukama s prijeloma XVIII. i XIX. st. 
premještana izvan planski zacrtanih grani- 
ca grada upravo na te »grede«, pokraj kojih 
su naknadno nastale i ciglane, zbog čega je 
širenje groblja postalo nemoguće. 


Prema narodnom kazivanju, žuta se ze- 
mlja nekoć koristila i umjesto gipsa, i to 
nakon prijeloma kostiju ili posjekline te na- 
kon namještanja kostiju u funkciji prirodne 
imobilizacije. Zavojem koji je natopljen 
u rakiji i s dodatkom biljke »gavez« (lat. 
symphytum officinale, narodni naziv »crni 
gavez«, »kilnjak«) ozljeda se obljepljivala 
žutom zemljom, koja je nakon stvrdnjava- 
nja stabilizirala ozlijeđeni dio tijela. 


Lit.: P. Krstić, Arhitektktonske konstrukcije, 1, Be- 
ograd 1963; V. Tufegdžić, Građevinski materijali, 
poznavanje i ispitivanje, Beograd, 1966; A. Rudin- 
ski, Panonska kuća, pojavni oblici u Severnoj Bač- 
koj, Zbornik Matice srpske za društvene nauke, br. 
79, Novi Sad, 1985; A. Rudinski, O nastanku i raz- 
voju panonske kuće, u: Paorske kuće, Novi Sad, 
1993; Žig, br. 38, Subotica, 1995; V. Beszedes, 
Ćorsokak Čikerija : arhitektonska baština sa- 
lašarskog šora : A csikćriai vakkoz : a tanyasor 
6pitćszeti oroksćge, Subotica, 2007. 

A. Rudinski 

ILUSTROVANI SUBOTIČKI VJESNIK 


ILUSTROVANI SUBOTIČKI VJESNIK, 
tjednik na hrvatskom jeziku pokrenut u Za- 
grebu 29. XI. 1931. Riječ je, zapravo, 0 iz- 
danju zagrebačkoga Ilustrovanoga tjednika 
koje je bilo donekle prilagođeno Subotici, 


a = 
(O plusvungnk 

ouboli 

Gan = “ s 

Potresni prizori u sudbenoj dvorani 


m 


Ilustrovani subotički vjesnik, 
9.1. 1932., Zagreb. 

a imalo je i posebnu naslovnicu. Vlasnik 
i izdavač tjednika bio je Franjo Beker, a 
urednici Ivan Boranić i Milan Ljeskovac. 
Sa subotičkoga područja tjednik je donosio 
vijesti u povremenoj rubrici Domaće vije- 
sti. U 2. broju od 16. II. 1932. objavljena je 
pjesma Ante Jakšića U osami. Istodobno sa 
subotičkim pokrenuti su još i banjolučko, 
karlovačko, mostarsko, novosadsko, osječ- 
ko, sarajevsko, splitsko, koprivničko-bje- 
lovarsko-križevačko i vinkovačko izdanje, 
s time što je u njihovim nazivima umjesto 
vjesnik stajalo tjednik, ali i brodsko, kikind- 
sko i varaždinsko izdanje, koja su u nazivu 
nosila glasnik. Izdanja su se razlikovala sa- 
mo po tekstovima u rubrici Domaće vijesti. 
Tjednik nije naišao na velik odaziv čitatelja 
budući da nije posvećivao više pozornosti 
lokalnim prilikama, a uz to je bio prore- 
žimski orijentiran. Prestanak izlaženja bio 
je različit za neka od regionalnih izdanja, 
počevši od siječnja do ožujka 1932. Najdu- 
že je izlazilo zagrebačko izdanje, do 3. IX. 
1932., s posljednjim 35. brojem. Izašlo je 
ukupno 11 brojeva subotičkoga izdanja (5 
u 1931. 1 6 u 1932.), a posljednji nosi na- 
dnevak 13. II. 1932. 


Lit: T. Kolozsi, Szabadkai sajto (1919-1945), 


Ujvidćk, 1979. 
M. Bara 

IMRIĆ, Lajčo (Subotica, 30. VII. 1932.), 
esperantist, prevoditelj. Sin je Matije i Ma- 
rije, rođ. Buljovčić. U rodnom gradu pola- 
zio je osnovnu i srednju učiteljsku školu. 
Kao učitelj službovao je u Sotu kraj Šida, 
na Madarašu kraj Bajmoka i u Subotici. Uz 
rad je diplomirao 1970. na Višoj pedago- 
škoj školi u Zrenjaninu engleski jezik, a 
1979. na Filozofskom fakultetu u Sarajevu 
engleski jezik i književnost. Od 1959. radi 
na Radničkom sveučilištu u Subotici kao 
organizator osnovnoga i općega obrazova- 
nja odraslih, urednik fotonovina te organi- 
zator raznovrsnih glazbenih i dramskih pri- 
redaba. Od 1966. bio je suradnik, a zatim 
i voditelj Centra za izvanredno studiranje 
zaposlenih, god. 1980. postao je voditeljem 
Centra za usmjereno obrazovanje te Andra- 
goške službe. 


Od 1954. sudionik je pokreta za me- 
đunarodni jezik esperanto. U Društvu za 
esperanto u Subotici vodio je tečajeve, a 
tijekom 1970-ih bio je i njegov predsjed- 
nik. Sudionik je nekoliko godišnjih Svjet- 
skih kongresa esperantista (Meinz, 1958.; 
Budimpešta, 1966.; Augsburg, 1985.; Za- 
greb, 2001.) te nekoliko kongresa održanih 
u SFRJ. Prijevode suvremene umjetničke 
proze s madžarskoga i engleskoga jezi- 
ka (Istvan Brasnyo, Larry McMurtry, Ian 
McEwan, Kazuo Ishiguro) objavljivao je 
u subotičkoj Rukoveti (5-6/1979; 4/1987; 
3/1988; 3/1989) i osječkoj Reviji (5/1988). 


U mirovini je od 1990. Živi u Subotici. 


P. Skenderović 


INFORMATIVNA KATOLIČKA AGE- 
NCIJA (IKA), hrvatska katolička novinska 
agencija. Ustanovila ju je Hrvatska biskup- 
ska konferencija 22. IV. 1993. sa sjedištem 
u Zagrebu, a raditi je počela 1. XI. 1993. 
Prva vijest emitirana je 10. X. iste godine, 
a prvi bilten objavljen je 13. 1. 1994. Ute- 
meljena je radi prikupljanja i posredovanja 
informacija o crkvenom i vjerskom životu 
u Katoličkoj crkvi na hrvatskom jezičnom 
području i odgovarajućih informacija o Cr- 
kvi u svijetu te o svim javnim događajima. 
Zaštitnik je agencije sv. Luka evanđelist, 
koji se slavi 18. listopada. 


Prvi je ravnatelj bio Ivica Domaćino- 
vić, a prvi glavni urednik Živko Kustić 
(1993.-99.). Službu ravnatelja 1995.-99. 
obnašao je Ilija Živković. Anton Šuljić slu- 
žbu glavnoga urednika preuzeo je 1. IX. 
1999., a nedugo zatim imenovan je i ravna- 
teljem. Od 1. VII. 2006. ravnatelj je Enco 
Rodinis, a glavna je urednica Suzana Pe- 
ran. Prikupljene informacije Agencija pro- 
sljeđuje uglavnom domaćim dnevnim li- 
stovima i elektroničkim medijima, ostalim 
crkvenim i društvenim listovima i publika- 
cijama te crkvenim, kulturnim i društve- 
nim ustanovama. Osim toga, ima ugovore 
s vodećim katoličkim agencijama diljem 
svijeta, s kojima razmjenjuje vijesti. A gen- 
cija redovito prevodi Papine nagovore uz 
molitvu Anđelova pozdravljenja nedjeljom 
te njegove nagovore na općim audijenci- 
jama srijedom, zatim dokumente HBK te 
mnogobrojne kraće dokumente crkvenoga 
učiteljstva, koje objavljuje u tjednome bil- 
tenu, ali i na vlastitim internetskim strani- 
cama (www.ika.hr). Od njezina osnutka s 
agencijom surađuje četrdesetak honorarnih 
novinara, uglavnom iz hrvatskih biskupija 
te s hrvatskoga jezičnoga područja. 


Za podunavske Hrvate važno je napo- 
menuti kako od samoga osnutka s IKA-om 
surađuje tadašnji tajnik Subotičke bisku- 
pije Andrija Anišić, koji je s ovih prostora 
bio i prvi član Hrvatskoga društva kato- 
ličkih novinara iz Zagreba. Tako se među 
vijestima te agencije redovito mogu naći 
one o proslavi Dužijance/Dužionice, razli- 
čitim manifestacijama podunavskih Hrvata 
koje su vezane za crkvene događaje, vije- 
sti o predstavljenim knjigama i časopisima 
ili pak o Hrvatima koji žive na području 
Republike Srbije. Dopisnici iz Subotičke 
biskupije još su Andrija Kopilović, Želj- 
ka Zelić i Csaba Kovacs, dok iz Srijemske 
biskupije izvještavaju Danijela Lukinović i 
Tomislav Mađarević. 


Lit.: www.ika.hr , 
Z. Zelić 


INICIJATIVA MLADEŽI, neformalna 
organizacija hrvatske mladeži iz Subotice 
s početka XXI. st. Glavni su joj ciljevi bili 
popraviti status mladih u hrvatskoj zajed- 


INKULTURACIJA 


nici te konsolidirati narušene odnose među 
hrvatskim političkim strankama. Ideju su 
počeli ostvarivati Nikola Perušić, šef ko- 
ordinacijskoga tima, Zoran Vojnić Tunić i 
Slaven Dulić, članovi, koji su ubrzo okupi- 
li 30-ak mladih koji su prihvatili ideju su- 
radnje, uključivanja u suvremene tokove te 
formalni osnutak nevladine udruge Hrvat- 
ske udruge mladeži. Ujesen 2003. organizi- 
rali su prvu aktivnost — radionicu o uspje- 
šnoj komunikaciji, a slijedilo je održavanje 
više edukativnih radionica radi svladavanja 
raznih vještina (pisanje životopisa, projekt- 
no planiranje, osnove novinarstva). Djelo- 
vanje je znatnije poduprla samo Hrvatska 
matica iseljenika kupnjom računala. 


Inicijativa mladeži ponajviše je ostala 
upamćena kao organizator prvoga javnoga 
susreta tadašnjih rivalskih stranaka — De- 
mokratskoga saveza Hrvata u Vojvodini 
i Hrvatskoga narodnoga saveza — 13. X. 
2003. s temom Perspektive hrvatske zajed- 
nice: DSHV i HNS, na kojem je otvoreno 
pitanje suradnje i ujedinjenja tih dviju stra- 
naka. Sudionici iz DSHV-a Petar Kuntić i 
Martin Bačić te iz HNS-a Franjo Vujkov i 
Branko Horvat obećali su okupljenoj mla- 
deži suradnju, što je rezultiralo njihovim 
ujedinjenjem sljedeće godine. Udruga, 
međutim, nikad nije službeno registrira- 
na, dok se većina članova 2004. uključila u 
rad udruge hrvatske mladeži iz Vojvodine 
Crov. 


Lit.: Hrvatska riječ, 36, 37, 38, Subotica, 2003. 


N. Perušić 


INKULTURACIJA (lat. inculturatio: uk- 
lapanje u kulturu), ukorjenjivanje kršćan- 
stva u narodne kulture i integracija tih 
kultura u kršćanstvo. Pojam se pojavio u 
1930-ima, a češće se rabi od 1970-ih radi 
upozoravanja na fenomen međusobnoga 
prožimanja kršćanstva i narodnih kultura. 
Do tada su u crkvenom naučavanju rablje- 
ni pojmovi uključivanje, utjelovljivanje, 
puštanje korijena u kulturu, aktualiziranje 
Evanđelja 1 sl. U djelovanju katoličkih mi- 
sionara XVI.-XVIII. st., osobito isusovaca, 
razvila se akomodacija (lat. accommoda- 
tio: prilagodba), kojom se naviještanje kr- 

šćanstva prilagođivalo kulturi, običajima, 
mentalitetu i obredima neeuropskih naro- 
da, dok je iz novije američke antropologije 
preuzet izraz akulturacija (lat. acculturatio: 
prilagodba kulturi) kao oznaka za proces u 
kojem neka religijska zajednica, obilježena 
određenom kulturom, djelomice ili u cije- 
losti asimilira drugu kulturu s kojom dola- 
zi u doticaj. Nakon Drugoga vatikanskoga 
koncila (1962.-65.), koji je, među ostalim, 
uveo žive jezike u liturgiju, kršćanska se 
poruka prenosi jezikom pojedinih kultu- 
ra, tj. inkulturacijom. Prema dokumentu 
Međunarodne teološke komisije O vjeri 
i inkulturaciji iz 1988., riječ je o nastoja- 
njima Katoličke crkve »da unese Kristovu 
poruku u jednu određenu društveno-kultur- 
nu sredinu, potičući je da raste prema svim 
vrednotama koje su u suglasnosti s Evan- 
đeljem«. 


Inkulturacija se pojavljuje s prilagod- 
bom nauka Katoličke crkve mnogobrojnim 
lokalnim kulturama, budući da se naviješta- 
nje Evanđelja zbivalo prihvaćanjem i kri- 
stijanizacijom postojećih kulturnih danosti. 
Naime, od početka Crkva je naviještanjem 
Evanđelja djelovala na zatečene kulture 
naroda suobličujući ih vlastitim vrednota- 
ma i značenjima. Crkva i kršćanstvo nasta- 
li su i razvijali se u ozračju grčko-rimske i 
helenističke kulture, u koju su unijeli neke 
sastojke židovske kulture, omogućujući ta- 
ko razvoj europske kulture. No iako Kato- 
lička crkva u svojem djelovanju polazi od 
klasične europske kulture, u misionarskom 
djelovanju, posebno nakon otkrića Novoga 
svijeta, a poslije i u Africi i Aziji, susreće 
i druge kulture, prema kojima je u povije- 
sti zauzimala ambivalentna stajališta (npr. 
osuda akomodacije isusovačkih misionara 
kineskoj i indijskoj kulturi u XVIII. st., što 
je onemogućilo ukorjenjivanje kršćanstva 
na Dalekom istoku), nakon Drugoga vati- 
kanskoga koncila Katolička crkva otvore- 
nije govori o pluralizmu kultura i važno- 
sti autohtonih kultura tzv. Trećega svijeta. 
Primjer inkulturacije u hrvatskoj crkvenoj 
povijesti jest i tisućljetna tradicija glago- 
ljaškoga bogoslužja (IX.-XX. st.), koje se 
služilo knjigama tiskanima glagoljicom 


26 


na staroslavenskom (starohrvatskom) jezi- 
ku ili pak hrvatski prijevod Rimskoga ob- 
rednika (lat. Rituale Romanum) iz 1614., 
kojega je 1640. preveo Bartol Kašić, što je 
bio prvi prijevod ovog rituala na neki živi 
jezik. U bačkih Hrvata, pak, primjer prete- 
če inkulturacije jest četverojezični Kalački 
obrednik (lat. Rituale Romano-Colocense) 
kojega je 1738. izdao kalačko-bački nad- 
biskup Gabrijel Patačić i na hrvatskome 
jeziku (uz latinski, madžarski i njemački), 
u koji je unio mnoge uvriježene liturgijske 
običaje hrvatskih i bosanskih krajeva. 


BRiumale Coleceac. 


ifelčfedre , 
pm 
Amen. 


bć- mutattsthalsćk. 


DADO ROPRODBOPOPPROBGPTNJODONOBODOGG 
Duhovno Naredenye 
Koje fze ima od Zdavoga, y betesnoga ucfiniti 
govoree 
Vu Ime Otcza s y Szina se y Duha se fevetoga. Amen, 
frirota prifinik, koj femart moju znam, vuru pako nje 
neznam, hocsu fzada , dog izam pri dobre pameti, z-to- 
bum 6 Bose! iz glubine izarcra moga fre pogoditi, y pred 
tobum ize odpriti, kak ja fiveti y umarti felim. y ov veliki 
pofzal, profrim, da ucfinim z-jakoftjum fzarcra JEfulia Kri 
ftullž, y z-tak odpertem nakanyenjem, y uzdajenyem, 2 
kakvum koy naimirovnelši chlovik na zemlyi fvoje duhov- 
no y karfxtessnyfzko naređenje jefrt vucfinil. Koje ti Bo 
se onako milot;tivno primi, kak fri molitbe tvoga dragoga 
y jedinoga Szina na gori molecfeya prici, Amen. 

0 Predizveto Troiiztvo, Bog Otacz, Szin, y Duh fzve- 
ti, u naibolyem nacfinu, y jakolzti pravoga frk: Ne 
redenya ja tebi ofrtavlvam , y zapillujem tilo, y duliu moju, 
zavizim onim, koje fzem od tvoje Bosanizie ruke prie Y 
odfad Kelim tvoi podlosnik tak biti, da vize moje cfinenje 
ma tvoju vekfšu bvalu y diku ravna] budem. 

Ja zpoznavam, y valojem , da fži mi moje five dneve 
vnoga dobra ucfinil, y vnogo jezčr puta ville dobrothe tvo- 
je 


Hrvatski tekst Kalačkoga rituala 
Gabrijela Patačića iz 1738. 


No inkulturacijom se ne ostvaruje samo 
utjelovljenje kršćanskoga učenja u autoh- 
tone narodne kulture i njihovo uvođenje u 
život Crkve nego ona dovodi i do transfor- 
macije izvornih kulturnih vrijednosti i zna- 
čenja. Naime, inkulturacija je kroz povijest 
vjere ostavila dubok trag u životu i narod- 
nim običajima Hrvata u Bačkoj, u kojih je 
postupno, kroz naraštaje, razrađen cijeli 
jedan način shvaćanja i življenja vjere, ko- 
jije s vremenom završio kreativnim proži- 
manjem kršćanskih vrednota egzistencije 1 
kulturnih kodova zajedničkoga života lju- 
di, čega su najvidljivije posljedice mjesne 
proslave, razne svetkovine, kršćanski oboli 
običaja i dr. Tako se kroz povijest obliko- 


vala i narodna kultura bačkih Bunjevaca i 
Šokaca, kojoj je vjera sastavni dio. 


Kao rezultat toga procesa u mnogim 
narodnim običajima bačkih Hrvata kršćan- 
ski je kontekst gotovo nerazdvojiv od kul- 
turnih aktivnosti i kodova, jer su gotovo svi 
veći kršćanski blagdani dobivali narodne 
pridjeve (npr. u Bunjevaca se u pokladno 
vrijeme održava Veliko prelo, na uskrsni je 
ponedjeljak karakterističan običaj polivača 
i sl.). Jednako tako, vjeri se duguje raskoš i 
očuvanost blaga u mnogobrojnim segmen- 
tima kulturne baštine i prakse, pa su i mno- 
gi tradicionalni narodni običaji Bunjevaca 
i Šokaca povezani s crkvenim proslavama 
(dužijanca, prelo, kraljice, vašange...). 
Čak su i nošnje postale nerazdvojno pove- 
zan element uz svečane obrede i blagdane 
Crkve, pa su tako npr. bunjevačke majke 
u korizmeno vrijeme uvijek u crnoj nošnji. 
Jednako tako u bunjevačkoj i šokačkoj na- 
rodnoj tradicije vrijeme se računalo prema 
blagdanima (npr. Prvo čelo Božića — blag- 
dan Bezgrešnoga začeća Blažene Djevice 
Marije; žito se sijalo uvijek oko blagdana 
sv. Marka 25. travnja) kao posljedica toga 
što je utjecaj crkvenih blagdana imao ve- 
liku važnost u njihovu životu. Najveći su 
inkulturatori bunjevačkih Hrvata biskupi 
Ivan Antunović i Lajčo Budanović, sveće- 
nici Pajo Kujundžić, Blaško Rajić i dr., jer 
su cijeli svoj život usmjerili prema očuva- 
nju kulturnoga narodnoga identiteta Hrvata 
u Bačkoj, te u nastojanju da u gotovo sva- 
ki narodni običaj upletu i poneku duhov- 
nu vrijednost. Ako je bilo nekoga slavlja 
u narodu, a da ono nije poprimilo vjerske 
konotacije, navedeni bi ih bački inkultura- 
tori unijeli. To se u prvom redu odnosi na 
Blaška Rajića, koji je svjetovnu svečanost 
završetka žetve dužijancu uveo i u crkveni 
život. 

Lit.: 1. Antunović, Poučne iskrice; koristnoj puč- 
koj zabavi putem po Italiji godine 1869-te, Temi- 
švar, 1872; 1. Antunović, Odmetnik, Zagreb, 1875; 
1. Antunović, Slavjan, Kalača, 1875; 1. Antunović, 
Bog s 'čoviekom, Vac, 1879; IL. Antunović, Razpra- 
va o podunavskih i potisanskih Bunjevcih i Šokcih, 
Beč, 1882; I. Antunović, Čovik s *Bogom, Kalača, 
1884; I. Evetović, Kratak životopis pokojnog bi- 
skupa Ivana pl. Antunovića, Neven, 2/1888, Su- 


INSTITUT 


botica; I. Evetović, Štogod iz prošlosti Bunjeva- 
ca, Neven, 7/1888, Subotica; M. Evetović, Nešto 
o Bunjevcima, Književni sever, 1/1925, Subotica; 
M. Evetović, Život i rad biskupa Ivana Antunovića 
narodnog preporoditelja, Subotica, 1935; 1. Prćić, 
Subotica i Bunjevci, Subotica, 1936; Lj. L. Vujko- 
vić, Bunjevački narodni običaji, Subotičke novine, 
br. 30/1938, Subotica; Gaudium et spes : dokumen- 
ti Drugog vatikanskog koncila, Zagreb, 1970; I. 
Prćić, Ljudevit (Lajčo) Budanović (1873.—1958.), 
Subotička Danica — kalendar za 1984. god., Bač, 
1983; L. 1. Krmpotić, Odnos Crkve i kulture, Su- 
botička Danica — kalendar za 1984. god., Bač, 
1983; A. Sekulić, Bački Hrvati, Zagreb, 1991; B. 
Gabrić i L. 1. Krmpotić, Prelo, Subotica, 1992; B. 
Gabrić, 25. obljetnica smrti Ivana Kujundžića, Su- 
botička Danica (nova) : Kalendar za 1995. godinu, 
Subotica, 1994; B. Gabrić, Osamdeseta obljetnica 
smrti Paje Kujundžića, Subotička Danica (nova) : 
Kalendar za 1996. godinu, Subotica, 1995; B. Ga- 
brić, Dr. Josip Andrić (1894-1967), Subotička Da- 
nica (nova) : Kalendar za 1998. godinu, Suboti- 
ca, 1997; B. Gabrić, Da ih ne zaboravimo: Biskup 
Lajčo Budanović (40. obljetnica smrti) : Blaško 
Rajić (120. obljetnica rođenja), Subotička Dani- 
ca (nova) : Kalendar za 1999. godinu, Subotica, 
1998; L. 1. Krmpotić, Sto godina poslije, u: M. 
Evetović, Život i rad biskupa Ivana Antunovića, 
narodnog preporoditelja, Pečuh 20027; L. Nemet, 
Inkulturacija u suvremenoj evangelizaciji, Obno- 
vljeni život, 6/1997, Zagreb; L. I. Krmpotić, Litur- 
gijski i paraliturgijski običaji podunavskih Hrvata 
u djelima biskupa Ivana Antunovića, Pasionska 
baština, 1, Zagreb, 1998; Opći religijski leksikon, 
Zagreb, 2002; M. Evetović, L. I. Krmpotić, Život i 
rad biskupa Ivana Antunovića, narodnog preporo- 
ditelja, Pečuh, 2002; M. Evetović, Život i rad Paje 
Kujundžića, Subotica, 2005; J. Šimić, Kultura i in- 
kulturacija u učenju i djelovanju Katoličke crkve 
od II. vatikanskog sabora, Filozofska istraživanja, 
br. 112, Zagreb, 2008; M. Stantić, Inkulturacija 
vjere kroz pučku pobožnost bunjevačkih Hrvata, 
Subotica, 2010; A. Hegedis, Patachich Gabor 
kalocsai ćrsek elete 6s restaurdcićs tevćkenysege, 
Budapest-Kalocsa, 2010; S. Majdandžić-Gladić, 
Negdašnji obrednici korišteni na području dana- 
šnje istočne Hrvatske i Srijema, http://www.scribd. 
com/doc/31841758/Snježana-Majdandžić-Gladić- 
Negdašnji-obrednici-korišteni-na-području-dana- 
šnje-istočne-Hrvatske-i-Srijema (26. IX. 2010.) 


M. Stantić 


INSTITUT IVAN ANTUNOVIĆ — Kato- 
lički institut za kulturu, povijest i duhov- 
nost Ivan Antunović 


INTEGRACIJA 


INTEGRACIJA (novolat. integrare: uči- 
niti cjelinom), izvorno označuje spajanje, 
okupljanje odijeljenih elemenata u jedin- 
stven sustav, primjerice predmeta, ideja, 
naroda i sl. Rabi se učestalo i suprotni po- 
jam dezintegracija u smislu »raspad cjeli- 
ne« te reintegracija u značenju »ponovno 
uključivanje u cjelinu«. U znanosti ima po- 
najprije značenje cjelovitosti, ali i nepomi- 
ješanosti. U sociologiji najčešće označuje 
stvaranje većih društvenih cjelina ili skupi- 
na iz više izvorno nepovezanih ili slabo po- 
vezanih dijelova ili pak zbijanje takvih sku- 
pina u uže povezane cjeline. U tom smislu 
može se govoriti o nacionalnoj, svjetskoj, 
euroantlantskoj, društvenoj, državnoj i sl. 
integraciji, što onda ima izravnu važnost i 
za podunavske Hrvate — Bunjevce i Šokce. 
Označuje i oblik ujediniteljskih etničkih 
procesa, obično u sklopu višenacionalnih 
država (npr. Švicarska, Indija). U imigra- 
cijskoj se pak politici zapadnih zemalja 
potkraj 1970-ih i 1980-ih pojavljuje inte- 
gracijska politika prema stranim imigran- 
tima kao pokušaj prevladavanja negativnih 


posljedica asimilacije i segregacije te radi 
povezivanja imigranata iz drugih kultura, 
uključujući i drukčiju vjersku 1 jezičnu pri- 
padnost, u društvenu cjelinu, uz uzajamnu 
prilagodbu i prihvaćanje manjine od većin- 
skoga domicilnoga stanovništva. 


Kao suvremeni društveni fenomen pret- 
postavlja mnogobrojne socijalne, ekonom- 
ske i političke mjere i procese preko kojih 
se posebni identiteti različitih kulturnih, et- 
ničkih ili vjerskih grupa od strane većine i 
države prihvaćaju, čuvaju i poštuju te kao 
takvi uvode u glavne društvene tokove. Na 
taj se način bitno razlikuje od drugih vrsta 
politika odnosa prema etnokulturnim razli- 
kama — segregacije, akulturacije ili asimi- 
lacije, a glavne su joj posljedice skladnost 
međunacionalnih odnosa te lojalnost prema 
državi pripadnika etnokulturnih manjin- 
skih zajednica. S razvojem zaštite manjina 
u Europi tijekom posljednjih nekoliko de- 
setljeća, a kao odgovor na diskriminaciju u 
etnocentričnim društvima, pojavljuje se u 
sferi manjinskih prava kao politički zahtjev 
nacionalnih manjina radi njihove integra- 

cije u institucije države i društva, pretpo- 
stavljajući najčešće postojanje institucija 
očuvanja vlastite posebnosti i razmjernu 
zastupljenost manjina u državnim tijelima 
i javnim ustanovama, što se nastoji norma- 
tivno regulirati. 


Normativni sustav s tim značajkama 
postao je politički model odnosa prema 
etnokulturnim razlikama koje trebaju pri- 
mjenjivati bivše socijalističke države u 
procesu europskih integracija. Također se 
pojavljuje i na kulturnom planu u politič- 
koj koncepciji integrativnoga multikultu- 
ralizma (nasuprot konceptima segregativ- 
noga multikulturalizma ili pak zadržavanja 
manjinskih identiteta isključivo u privatnoj 
sferi u društvima klasične liberalne demo- 
kracije), kojemu je svrha uključivanje oso- 
bitosti, vrjednote i identiteta manjinskih 
zajednica u sva područja javnosti i društva. 
Pripadnici manjina u takvu pristupu do- 
življavaju se kao integrativni, supripadni 
dijelovi i sastavnice cjelokupnoga društva 
i nisu ograničeni na boravak u »etničkim 
rezervatima«. 

Lit.: Leksikon migracijskoga i etničkog nazivlja, 
Zagreb, 1998; G. Bašić, Iskušenja demokratije u 
multietničkom društvu, Beograd, 2006. 


T. Žigmanov 


INTERKULTURALIZAM (engl. inter- 
culturalism < inter /lat: između/ + kultu- 
ra), međukulturnost, suvremeni društveni 
fenomen koji se odnosi na međusobno po- 
vezivanje raznih etničkih kultura u nekom 
društvu. U osnovi predstavlja složenu kon- 
cepciju političkoga djelovanja javnih vla- 
sti, ponajprije u području obrazovne i kul- 
turne politike, u liberalnim demokracijama 
s višeetničkim stanovništvom. Pojavljuje 
se s postmodernom kao odgovor na to što 
su, u etnokulturnom smislu, suvremene de- 
mokratske države s jedne strane jednokul- 
turne i samodovoljne, a s druge strane ne- 
pravedne prema kulturama i pripadnicima 
brojčano manjih etničkih zajednica. Kako 
bi se ti nedostaci uklonili, u zapadnim se 
liberalnim demokracijama potkraj XX. st. 
stvaraju i provode politike višekulturno- 
sti ili multikulturalizma i međukulturnosti 


ili interkulturalizma. I dok višekulturnost 
predstavlja politički i normativni ideal ko- 
jemu je cilj slobodan razvoj više posebnih 
etničkih kultura koje žive jedna uz drugu, 
međukulturnost smjera na međukulturnu 
komunikaciju i razmjenu među kulturama 
različitih etničkih i nacionalnih kolekti- 
viteta te njihovo zajedničko sudjelovanje 
u stvaranju novih kulturnih vrijednosti, a 
da se pritom ni jedna od njih ne umanji u 
vlastitu opsegu i značenju, čime se omogu- 
ćuje bolje razumijevanje i suradnja među 
pripadnicima različitih kultura i naroda te 
smanjenje međusobnih predrasuda i ste- 
reotipa. Budući da joj je glavno polazište 
uvjerenje da se vrijednosti drugih kultura 
ne smiju ocjenjivati prema mjerilima vla- 
stite_ kulture, međukulturnost ograničava 
uporabu nacionalnih sastavnica jedne kul- 
ture, najčešće one najbrojnije zajednice, 
kao instrumenta za političku mobilizaciju 
građana, uz dominaciju kolektivističkih 
predodžaba o identitetu, apsolutiziranjem 
etničkih kriterija identifikacije, manipuli- 
ranjem idejom identiteta kao mehanizmom 
izoliranja, autoreferencijskim samopotvr- 
đivanjem, samodovoljnošću, samodopad- 
nošću i homogenošću. Suprotna su mu 
shvaćanja kulturnoga  asimilacionizma, 
prema kojemu je stapanje kultura jamstvo 
društvene kohezije i političke demokracije, 
npr. nekadašnji američki pojam »lonca za 
taljenje«, prema kojemu je SAD simbolič- 
ki golem lonac koji stapa doseljenike iz ra- 
znih zemalja u novu i jedinstvenu američku 
naciju. 

Normativni se ideali međukulturnosti — 
međusobno povezivanje, prožimanje i dru- 
ge interakcije među kulturama različitih 
naroda — ostvaruju ne samo kroz stavove 
ili projekciju želja pojedinaca nego moraju 
biti pretočeni u konkretne politike od strane 
javnih vlasti. One podrazumijevaju primje- 
ren pravni okvir, sukladne institucionalne 
mehanizme i za druge kulture inkluzivne 
programe djelovanja državnih tijela, po- 
litičkih aktera i civilnih organizacija. Nji- 
hovim se ostvarivanjem pomiču statične 
granice kulturnih paradigma u pravcu po- 
zitivnoga međusobnoga doticaja, što pod- 

razumijeva otvaranje prema različitostima 
i njihovu afirmaciju. Ako u praksi postoji 
samo aktivna interakcija i razmjena, a ne 
vanjsko susretanje — na razini simulativne 
interakcije, uz razmjenu folklornih te sadr- 
žaja iz tradicijske kulture, na što se među- 
kulturnost u Srbiji najčešće svodi, ona iz- 
iskuje napor upoznavanja i razumijevanja 
drugih kultura, što se zbiva u strukturama 
i kroz sadržaje formalne socijalizacije u 
prosvjetnom sustavu država te programi- 
ma kulturnih institucija i kao takvo zastu- 
pljeno je u javnosti kao poželjan model 
odnosa među kulturama različitih naroda. 
Na afirmiranju interkulturalizma u Europi 
nakon 2000. sustavno djeluje Vijeće Euro- 
pe donoseći niz deklaracija (npr. Deklara- 
ciju o kulturnoj raznolikosti iz 2000.; De- 
klaraciju europskih ministara obrazovanja 
o međukulturnom obrazovanju u novom 
europskom kontekstu iz 2003.; Deklaraciju 
Vijeća o europskoj strategiji za razvoj me- 
đukulturnoga dijaloga iz 2005.) te radeći 
na njihovoj provedbi u državama članica- 
ma. 


Premda se o međukulturnosti kao mo- 
delu političkoga djelovanja demokratskih 
država ne može govoriti do kraja XX. st., 
u povijesti se mogu susresti neke međukul- 
turne prakse među pojedincima i u civil- 
nom društvu. Kad je riječ u podunavskim 
Hrvatima — Bunjevcima i Šokcima u XIX. 
st. i početkom XX st., broj je takvih pri- 
mjera ograničen jer je to vrijeme izgradnje 
suvremene madžarske nacije i snažne asi- 
milacijske politike prema nemadžarskomu 
stanovništvu. Pa ipak, prve znakove među- 
kulturnosti uočavamo sredinom XIX. st. 
kada se Ludwig Friedrich Krause (rođen 
u Santovu 1824.) javlja s prijevodima hr- 
vatskih lirskih i epskih narodnih pjesama. 
Među inim, na madžarski je preveo i 1857. 
izdao Mažuranićev ep »Smrt Smail-age 
Čengića«, što je bio prvi prijevod toga kla- 
sičnog djela. Isto tako, pojedinci izrađuju 
prve madžarsko-hrvatske rječnike (Am- 
brozije Šarčević) i prijevode s madžarsko- 
ga ili na madžarski (molitvenici i crkvene 
pjesmarice Stipana Grgića, Franje Bodol- 
skoga 1 dr.), što će se napose razviti nakon 

Drugoga svjetskoga rata u Subotici (Lazar 
Merković, Josip Buljovčić, Matija Molzer, 
Robert Tilly). U prvoj polovici XX. st. ma- 
džarske pjesnike, napose Sandora Petofia i 
Janosa Aranya, prevodi svećenik Bela Hor- 
vat. Mišo Jelić u to doba prevodi s madžar- 
skoga onodobne omiljene kazališne koma- 
de. Takvu djelatnost uoči II. svjetskog rata 
u Madžarskoj nastavljaju Stjepan Velin i 
Bariša Mandić, koji »ponašuju« (zavičaj- 
nom jeziku prilagođuju) i neke Nušićeve 

Hrvati i Mađari u svjetlu prožimanja 
kultura i jezika, Pečuh, 1997. 


komedije. U drugoj polovici 20. st. u Ma- 
džarskoj se objelodanjuje cijeli niz prijevo- 
da djela hrvatske književnosti na madžar- 
ski jezik, među kojima se ističu prijevodi 
Zoltana Csuke proznih ostvaraja Miroslava 
Krleže i Ive Andrića. Hrvatsko-madžarske 
i srpsko-madžarske kazališne veze obra- 
đuje Istvan Poth (Stazama prijateljstva, 
Budimpešta, 1994). Kad je pak riječ o hr- 
vatsko-srpskim međukulturnim odnosima, 
tijekom povijesti postojali su različiti ob- 
lici 1 rezultati tih procesa. U podunavskih 
je Bunjevaca također već u XIX. st. bilo 
pojedinaca koji su prevodili sa srpskoga 
na mjesno hrvatsko (bunjevačko) narječje 
(Ivan Ambrozović, Franjo Bodolsky, Pajo 
Kujundžić i dr.), a kad je riječ o širem pla- 
nu, oni su se kretali od kreativnoga proži- 
manja i suradnje, prije svega među istak- 
nutim kulturnim stvarateljima, što napose 
vrijedi za svršetak XIX. i prva desetljeća 
XX. st. (Josip Pančić, Antun Gustav Ma- 

toš i Tin Ujević s hrvatske strane ili Marko 
Ristić sa srpske) te u vrijeme socijalizma 
i postojanja zajedničkoga jugoslavensko- 
ga kulturnoga prostora i politike »bratstva 
i jedinstva« preko koegzistencije s veoma 
malo dodira, kakva je situacija na početku 
XXI. st., pa gotovo do potpunoga izostan- 
ka pozitivnih momenata u komunikaciji i 
kulturnoj razmjeni za vrijeme ratnih suko- 
ba 1990-ih. 


Kada je riječ o međukulturnosti u su- 
vremenoj Srbiji, reafirmacija nacionalne 
ideje pod autoritarnim Miloševićevim re- 
žimom 1990-ih bila je ekstreman primjer 
normativnoga i praktičnoga negiranja in- 
terkulturalizma i snažnih institucionalnih i 
izvaninstitucionalnih pritisaka na manjin- 
ske zajednice. Iako je prvo desetljeće XX. 
st. donijelo normativne i praktične novosti 
u vezi s odnosom prema manjinama, one 
gotovo da i nemaju međukulturnih eleme- 
nata jer je, kao i u većini bivših komuni- 
stičkih zemalja, prihvaćena koncepcija 
segregacijske ili izolacionističke višekul- 
turnosti, tj. politike supostojanja uspored- 


nih svjetova koji se međusobno toleriraju, 
ali se ne prožimaju. 


Ako se govori o međukulturnosti iz 
gledišta hrvatske manjinske zajednice u 
Vojvodini, državne vlasti nisu postavljale 
takve programske okvire aktivnosti. Osim 
toga, Hrvati su u većinskoj srpskoj javno- 
sti uvelike nevidljiva manjina, što je po- 
sljedica činjenice da je ovdašnja javnost u 
etničkom smislu monolitno i ekskluzivno 
ustrojena te kao takva isključujuća prema 
onomu što je mjesno hrvatsko, osim kada 
se piše o incidentima ili negativno, što je 
u funkciji (re)afirmacije Hrvata kao »ne- 
prijatelja« u srpskom društvu i vladajućih 
ideologija, koje se potiču i sadržajima o 
Hrvatima u udžbenicima povijesti. Njihova 
odsutnost iz međukulturne komunikacije i 
razmjene vidljiva je i u drugim područjima 
društvenoga života, napose u segmentima 
visoke kulture i znanosti, gdje hrvatski sa- 
držaji izostaju, uz istodobnu zastupljenost 
onih aktivnosti koje su usmjerene na ni- 
jekanje hrvatskoga podrijetla Bunjevaca. 
Istina, hrvatskih je sadržaja katkad bilo u 


tim područjima društvenoga života, no nji- 
hovi su autori ili subjekti međukulturnih 
odnosa Hrvati iz Hrvatske. 


Lit.: V. Katunarić, Jedan uvod u interkulturalizam, 
u: Theleme, 2/1991, Zagreb; Interkulturalnost u 
multietničkim društvima (prir. B. Jakšić), Beograd- 
Celovec, 1995.; J. Komšić, Šanse interkulturali- 
zma i iskušenja etnodemokratije, Subotica, 1997; 
Leksikon migracijskog i etničkog nazivlja, Zagreb, 
1998; M. Mikeš, Jezički snobizam ili nemoć pre- 
vodioca, u: Jezik danas, br. 8, Novi Sad, 1998; Z. 
Golubović, Ja i drugi : antropološka istraživanja 
individualnog i kolektivnog identiteta, Beograd 
1999; S. Bosto, Evropski kulturni identitet izme- 
đu univerzalizma i partikularizma, u: Zarez, br. 
65, Zagreb, 2001; Različitost na delu : lokalna 
javna uprava multietničkih zajednica u centralnoj 
i istočnoj Evropi, Novi Sad, 2002; Hrvatska enci- 
klopedija, 5, Zagreb, 2003; G. Bašić, Iskušenja de- 
mokratije u multietničkom društvu, Beograd, 2006; 
Multietnički identitet Vojvodine (prir. P. Domonji), 
Beograd, 2008; S. Bačić, Udžbenici povijesti : ide- 
ologija umjesto znanosti, Glas ravnice, br. 134, 
Subotica, 2009; S. Ilić, Srbija između multietnič- 
nosti i multikulturnosti, Migracijske i etničke teme, 
4/2009, Zagreb; www.coe.int 


T. Žigmanov i Ž. Mandić 


ISKRULJEV, Toša (Jasenovo, Banat, 5. 
IX. 1885. — Beograd 12. IV. 1974.) učitelj, 
bilježnik, publicist, politički i kulturni dje- 
latnik. Učiteljsku školu u Temišvaru zavr- 
šio je uz potporu vršačkoga vladike. Isprva 
je radio kao učitelj, a poslije se opredije- 
lio za činovnički posao. Bio je bilježnik u 
Čantaviru, Bačkoj Topoli, Gložanu, Izbi- 
štu, Riđici, Bačkom Petrovom Selu, Leme- 
šu i Kolutu. Postavljen je za člana subotič- 
ke gradske skupštine — Proširenoga senata 
— 1921. Za vrijeme Drugoga svjetskoga 
rata izbjegao je u Srbiju, a nakon rata opet 
je radio kao bilježnik u Kolutu i Stanišiću. 


Bio je član Radikalne stranke i poli- 
tički sljedbenik Jaše Tomića, a zatim bli- 
ži strankama socijalističke orijentacije. 
Na početku izlaženja subotičkoga lista 
Bačvanin 1922. bio je njegov urednik. U 
slobodno vrijeme bavio se publicistikom i 
poviješću. Pisao je članke s nacionalnim, 
socijalnim, kulturnim, demografskim i po- 
vijesnim predznakom, za listove Bačvanin, 
Novi glasnik, Jugoslovenski dnevnik, Dan 

i druge. Posebno se bavio južnobanatskom 
regijom, odakle i potječe. Često je polemi- 
zirao s neistomišljenicima, pa i onima pro- 
hrvatske orijentacije. 


U drugom dijelu opsežne knjige Raspe- 
će srpskog naroda u Sremu 1914. godine i 
Madžari : Sa madžarske granice : Bajski 
trokut : Sent Andrija, osim prikaza položa- 
ja južnoslavenskoga stanovništva na pod- 
ručju trijanonske Madžarske, doneseni su i 
dragocjeni podaci o događajima vezanima 
za samo razgraničenje. Subotički je senat 
na prijedlog Lazara Stipića i kupio tu nje- 
govu knjigu za cijenu od 150 dinara. 


Autor je članka Radikalna stranka me- 
đu Bunjevcima, koji je objavio u Ilustrova- 
nom radikalnom almanahu Pašić iz 1924. 
U njemu je osporio službenu madžarsku 
statistiku iz 1910. o stanovništvu u subotič- 
kom okrugu te je ilustrirao putove madžari- 
zacije: »Bunjevci nigde nisu imali ni svoga 
zabavišta, ni svoje osnovne škole, a o sred- 
njim školama ni reči nije mogo biti. Pre- 
davalo im se samo na mađarskom jeziku i 
u glavu ime se ulivalo da su oni Mađari. 
Bunjevac je jedno činovničko mesto samo 
tako mogao dobiti ako se istakao i lupao 
u prsa kao vatreni Mađar«. No u drugom 
dijelu članka, u kojem piše o prvim posli- 
jeratnim godinama, zagovara političku su- 
radnju Bunjevaca s Radikalnom strankom 
u okviru tada osnovane Zemljodilske kasi- 
ne (Ivana Crnkovića, Marka Jurića, Antuna 
Vidakovića — Božana, Stanišu Neorčića, 
Šimu Rudića i Andriju Pletikosića apo- 
strofira kao »poštene građane« i »čestite«), 
dok ostale (zapravo dominantne) političke 
struje među Bunjevcima, kao i Pučku ka- 
sinu, naziva »klerikalcima«, smatrajući da 
su nakon rata »subotičku bunjevačku braću 
počeli posećivati frankovački agenti iz Za- 
greba propagiranjem ideje Hrvatstva«. 
Djela: O Vojvodini i njenoj kolonizaciji, Novi Sad, 
1925; Raspeće srpskog naroda u Sremu 1914 go- 
dine i Madžari : Sa madžarske granice : Bajski 
trokut : Sent-Andrija, Novi Sad, 1936; Srbobran i 
Srbobranci, Novi Sad, 1938. 

Izvori: Historijski arhiv Subotica, Zapisnik pro- 
širenog Senata 1921, F:47. IV 5847/1935, F:47. 1 
91/1921. 

Lit.: D. Popov, Srpska štampa u Vojvodini 1918- 
1941, Novi Sad, 1983; T. Kolozsi, Szabadkai sajt6 
(1919-1945), Ujvidćk, 1979; D. Njegovan, S. Jo- 
kić, Toša Iskruljev o Bunjevcima 1924. godine, u: 
Etnolingvistička istorijska istraživanja o Bunjevci- 
ma : Zbornik radova sa naučnog skupa održanog 
25. oktobra 2008. godine u Subotici, Novi Sad, 


2008. 
S. Mačković 


ISTINA, politički list koji je izlazio u Su- 
botici nakon Prvoga svjetskoga rata. Glav- 
ni i odgovorni urednik bio je subotički no- 
vinar Lazar Stipić. Prvi se broj pojavio na 
samo četiri stranice 12. XII. 1922., a zad- 
nji 15. IV. 1923. Tiskan je u tiskari Etelke 
Rajčić. Izlazio je dvaput na tjedan, najpri- 
je srijedom i subotom, a zatim nedjeljom 
i četvrtkom. Kako je početkom 1923. po- 
čeo objavljivati i tekstove na madžarskom, 
do kraja veljače imao je dvojezičan naslov 
Istina — Igazsdg. 


wornl urednik: LAZAR STIPIĆ 
12. decembar 1022. 


ETENKT OK EKOE 2 
a aj 


Moj program = 3 
Zaglavlje prvoga broja lista Istina 


Iz urednikova članka pod naslovom 
Moj program u prvom broju vidi se misi- 
ja koju su novine trebale slijediti: raditi na 
snaženju »čistoga, poštenoga i iskrenoga« 
jugoslavenskoga nacionalizma, na prevla- 
davanju sve očitijih i većih političkih raz- 
mimoilaženja između Bunjevaca i Srba, 
ali, jednako tako, i na zastupanju socijalnih 
interesa najširih slojeva, osobito u agrarnoj 
reformi. 


Istina je oslikavala lutanja idealista 
Lazara Stipića u tim godinama, koji je od 
bivšega urednika Nevena postao izdavač i 
vlasnik lista s ambicijama širenja jugosla- 
venstva, a od pristaše Socijalističke partije 
završio kao član radikalske Zemljodilske 
kasine i urednik njihovih novina Zemljo- 
dilac. Bilo je to slično njegovu prijašnjem 
pokušaju s listom Narod, koji je zastupao 
Demokratsku stranku. U zadnjem broju 
Istine pozdravlja tako tzv. Markov protokol 
izražavajući nadu da je to pravo rješenje za 

državno uređenje — riječ je o zapisniku o 
sporazumu Radikalne stranke s federa- 
lističkim blokom (HRSS, Jugoslavenski 
klub, Jugoslavenska muslimanska organi- 
zacija) iz travnja 1923. u Zagrebu, nazva- 
nom po radikalu Marku Đuričiću, koji je 
pregovarao sa Stjepanom Radićem. 


Izvor: Historijski arhiv Subotica, F:47. Gradona- 
čelnik 1592/1922. 


Lit: T. Kolozsi, Szabadkai sajto (1919-1945), 
Ujvidćk, 1979; D. Popov, Srpska štampa u Vojvo- 
dini 1918-1941, Novi Sad, 1983. 

S. Mačković 


ISTRA (tal. Istria, njem. Istrien), najve- 
ći poluotok na istočnoj obali Jadranskoga 
mora. Obuhvaća 3556 km?, od čega 3132 
km? u Hrvatskoj, 386 km? u Sloveniji, a 38 
km? u Italiji. Zemljopisna kopnena granica 
proteže se crtom od malena Miljskoga po- 
luotoka u Italiji sjevernim rubom Ćićarije 
do Klane, Kastva i uvale Preluke kraj Volo- 
skoga na krajnjem sjevernom dijelu Riječ- 
koga zaljeva. Najveći dio hrvatskoga dije- 
la poluotoka zauzima Istarska županija na 
2813 km? s 206.344 st. (2001.), a manji dio 
Primorsko-goranska županija na 319 km? 
s 37.782 stanovnika st. (2001.). U sloven- 
skom dijelu Istre živi 78.846 st. (2002.), au 
talijanskom dijelu 19.233 st. (2004.). 


Ime. Prema većini izvora naziv potječe 
od indoeuropskoga naroda Histri (ili Istri), 
koji je poluotok naseljavao od početka že- 
ljeznoga doba (XI. st. pr. Kr.). Prema dru- 
gomu mišljenju, poluotok je dobio naziv 
prema rijeci Histar (Dunav), za koju se u 
starim vremenima mislilo da se u more uli- 
jeva u Istri. 


Naselja. Veća naselja smještena su duž 
zapadne obale. Najveći su obalni grado- 
vi, odnosno općine, Pula (58.594) i Ko- 
par (slov. Koper, 49.206), a slijede Poreč 
(17.460), Piran (16.758), Izola (14.549), 
Rovinj (14.234), Milje (tal. Muggia, 
13.208) i Umag (12.901), dok su najve- 
ći gradovi i općine u unutrašnjosti Labin 
(12.426) i Pazin (9227). Slikoviti gradići u 
unutrašnjosti nastali su kao srednjovjekov- 
na naselja na vrhovima brežuljaka ili dru- 
gim sličnim položajima (Žminj, Bale, Gra- 


čišće, Pićan, Draguć, Hum, Roč, Kaštelir, 
Motovun, Grožnjan i dr.). U dolinama rije- 
ka nema većih naselja. Planinsko područje 
Ćićarije i Učke vrlo je slabo naseljeno. 


Prirodni uvjeti. Od niske vapnenač- 
ke zaravni zapadnoga i južnoga dijela po- 
luotoka (Crvena Istra) uzdiže se područje 
flišnoga pobrđa bogato vodom (Siva Istra) 
te dalje prema sjeveroistoku brdsko-pla- 
ninsko područje Cićarije (Bijela Istra). 
Hidrografija i hidrogeologija uvjetovane 
su geološkom građom, mnogobrojnim tek- 
tonskim pokretima i rasjedima. Nekoliko 
važnijih rijeka od izvora do ušća teče po- 
vršinom, dok dio vodotoka ponire. Pedos- 
fera se sastoji pretežno od tanka pokrivača 
rahloga tla, manje ili više prošarana skele- 
tom. Spora i dugotrajna pedogeneza uvje- 
tovala je heterogenost tipova tala (polovinu 
površine čine crvenica i smeđe tlo na vap- 
nencu i dolomitu). U obalnom pojasu kli- 
ma je umjereno sredozemna, a u srednjoj i 
sjevernoj Istri prelazi u umjerenu kontinen- 
talnu. 


Bogatstvo i raznolikost biljnoga pokro- 
va odraz je zemljopisnoga smještaja i polo- 
žaja, reljefa, tla i klime. Zastupljen je biljni 
svijet (vegetacija) dinarskoga, alpskoga 1 
sredozemnoga područja s vazdazelenim 
šumama hrasta crnike i makije te listopad- 
nim šumama hrasta medunca, graba i bu- 
kve. Kopnena fauna pripada mediteranskoj 
podoblasti. Mnogobrojne su životinjske vr- 
ste sisavaca, ptica, gmazova, vodozemaca i 
kukaca, od kojih su neke zbog rijetkosti i 
ugroženosti zaštićene. Fauna kopnenih vo- 
da siromašnija je i ugroženija zbog malena 
broja vodotoka i ljudskih zahvata u okoli- 
šu. Morska flora i fauna uz istarsku obalu 
imaju zajednička jadranska obilježja. 


Stanovništvo. Tradicionalno je nasta- 
njena višeetničkim stanovništvom, u ve- 
ćem broju danas ovdje žive Hrvati, Talijani 
i Slovenci. U hrvatskom dijelu, koji obu- 
hvaća oko 90% poluotoka, žive većinom 
Hrvati (75%), zatim Talijani (7%), Srbi 
(3%), Bošnjaci (2%) i dr. Na istoku Istre, 
podno Ćićarije, u nekoliko manjih sela ži- 
ve Istrorumunji ili Ćići, stanovništvo ru- 
munjskoga podrijetla koje govori vlastitim 

(istrorumunjskim) jezikom, svojevrsnom 
mješavinom rumunjskoga i hrvatskoga. 
Danas se većinom identificiraju kao Hrvati. 


U slovenskom dijelu, koji obuhvaća 
oko 9% poluotoka, Slovenci su većinsko 
stanovništvo. Zbog velika gospodarsko- 
ga rasta slovenske obale nakon osamosta- 
ljivanja Slovenije, mnogi su se pripadnici 
južnoslavenskih naroda tamo odlučili na- 
staniti tako da je pri popisu stanovništva 
Kopra 2002. gotovo 18% stanovnika kao 
svoj materinski jezik navelo neki od ostalih 
južnoslavenskih jezika, dok se za talijanski 
izjasnilo 2,2%. Talijanski dio obuhvaća 
dvije općine: u općini Muggia većinu čine 
Talijani, a u San Dorligo della Valle (slov. 
Dolina) Slovenci. 


Višejezičnost je zastupljena u znatnoj 
mjeri, a talijanski je mnogo rašireniji nego 
što bi se moglo suditi prema udjelu Talijana 
u ukupnom broju stanovnika — posljedica 
je to višestoljetne prevlasti talijanske viso- 
ke kulture i velike gospodarske moći Itali- 
je, koja privlači radnike, obrtnike i intelek- 
tualce iz cijele Istre. U Istarskoj županiji i 
u slovenskoj Istri ravnopravna je službena 
upotreba hrvatskoga i talijanskoga, odno- 
sno slovenskoga i talijanskoga jezika. 


U Istarskoj županiji snažan je osjećaj 
pripadnosti nadnacionalnomu regionalno- 
mu identitetu, otuda tzv. istrijanstvo kao 
specifičan fenomen hrvatske političke si- 
tuacije i autonomne županijske politike: u 
Statutu Istarske županije iz 2003. istaknuto 
je da »Istarska županija njeguje istrijanstvo 
kao tradicionalni izraz regionalne pripad- 
nosti istarskoga plurietnosa« te da župa- 
nija »promiče očuvanje lokalnih govora 
(čakavski, cakavski, cokavski, cekavski, 
kajkavski, istriotski, istrovenetski i istroru- 
munjski)«. 


Gospodarstvo. Još u antičko doba sta- 
novništvo Istre bavilo se ratarstvom, vino- 
gradarstvom, maslinarstvom i ribarstvom. 
Za obalne gradove od ključne je važnosti 
trgovina. God. 1807. otvaraju se prvi uglje- 
nokopi kamenoga ugljena u Raši i niz ka- 
menoloma za vađenje ukrasnoga kamena. 
Nakon uspostave austrijske vlasti 1814. 

ukida se kmetstvo. Pula 1853. postaje glav- 
nom ratnom lukom Monarhije i u njoj se 
1856. postavljaju temelji pomorskoga ar- 
senala. Željeznička pruga Divača — Pula, 
izgrađena 1876., znatno je potaknula raz- 
vitak istarskoga gospodarstva. Podižu se 
tvornice duhana i prerade ribe u Rovinju te 
uređuje europsko mondeno ljetovalište na 
Brijunima. Nakon priključena Italiji 1918. 
Istra gubi dotadašnju stratešku važnost te 
znatno opada zaposlenost i općenito se 
smanjuje gospodarska djelatnost, osim u 
eksploataciji raškoga ugljena, boksita i 
kremenoga pijeska, čija se proizvodnja po- 
većala zbog potreba talijanske vojne indu- 
strije. 

Istra je pretrpjela teška razaranja u vri- 
jeme Drugoga svjetskoga rata te se go- 
spodarski oporavlja tek 1960-ih godina. 
Najsnažnije su se razvili prerađivačka in- 
dustrija i turizam. Poreč, Rovinj i Umag, 
nakon velikih ulaganja u smještajne kapa- 
citete i prateću infrastrukturu, postaju po- 
kretačima hrvatskoga turizma. God. 1986. 
BDP Istre bio je 30% viši od hrvatskoga 
prosjeka. Iako je u ratnim 1990-ima i Istra 
stagnirala (u mnogo manjoj mjeri nego ve- 
ći dio Hrvatske), već početkom novoga ti- 
sučljeća taj je BDP nadmašen i u Istri se 
velika pozornost posvećuje oživljavanju 
poljoprivrede, poglavito vinogradarstva, 
maslinarstva, sustava ekološke proizvod- 
nje hrane i agroturizma. Slovenska obala 
s osamostaljivanjem Slovenije doživljava 
velik gospodarski rast, osobito Kopar kao 
luka koja postaje konkurentna Rijeci i Tr- 
stu. 


Povijest. U XI. st. pr. Kr. indoeuropski 
Histri naseljavaju zapadni i središnji dio 
poluotoka. Srodno ilirsko pleme Liburni 
živjelo je od rijeke Raše na istok i prote- 
zalo se današnjim Hrvatskim primorjem 
do Krke u Dalmaciji. Taj je dio Istre nosio 
naziv Liburnija, pod kojim je danas poznat 
kraj od Plomina do Rječine. Na sjevernim 
rubnim dijelovima Istre, na Krasu, bili su 
Japodi, narod ilirsko-keltskoga podrijetla. 


Rimljani su s Histrima, počevši od 221. 
pr. Kr., ratovali nekoliko puta i do 129. pr. 
Kr. potpuno su ih pokorili, a nakon što su 

50. pr. Kr. pokorili i Liburne, ovladali su 
cijelom današnjom Istrom. Znatan je dio 
stanovništva raseljen, a u Istru se doselilo 
oko 15.000 Latina iz Italije. Prvi rimski car 
Oktavijan August (63. pr. Kr. — 14.) pomak- 
nuo je granicu Rimskoga Carstva s rijeke 
Rižane na rijeku Rašu te tako pripojio veći 
dio istarskoga poluotoka sjevernoitalskoj 
pokrajini Veneciji pod nazivom Venetia et 
Histria kao X. regiji Rimskoga Carstva. Is- 
točna je Istra, tj. Liburnija, ostala u sasta- 
vu rimske pokrajine Dalmacije. S propašću 
Zapadnoga Rimskoga Carstva 476. Istrom 
su najprije zavladali Goti (476.-539.), a 
zatim Bizant, čija će vlast potrajati sve do 
788. 


Veća kolonizacija Slavena nastupa na- 
kon 788., kada su većim dijelom Istre za- 
vladali Franci, koji kao kmetove u većem 
broju dovode Slavene. Činjenica da je Istra 
od Raše i Učke na istok pripala Franačko- 
mu Carstvu pospješila je priljev slavensko- 
ga stanovništva u unutrašnjost Istre. U to 
je vrijeme sasvim pohrvaćeno kvarnersko 
primorje sve do Učke i dalje do Labina. 


Pri podjeli Franačke između unuka 
Karla Velikoga u Verdunu 843. Istru je u 
sklopu Italije dobio rimsko-njemački car 
Lotar 1. Sredinom XI. st. car Henrik III. iz- 
dvaja je u posebnu Istarsku markgrofoviju 
(poslije joj je priključena i hrvatska istoč- 
na Istra), koju carevi daju u nasljedni feud 
raznim velikaškim obiteljima, a 1209. do- 
dijelili su je akvilejskom patrijarhu, pod či- 
jom je vlašću ostala do osvajanja Venecije 
1420. No Pazinska je grofovija ostala kao 
izdvojeni teritorij. 

Jačanje istarskih gradova dovodi do 
sukoba s Venecijom: Kopar, Izola i Pula 
ustaju 1145. protiv Venecije, ali su nakon 
poraza prisegnuli na vjernost duždu. Kad 
je u XIII. st. vlast akvilejskoga patrijarha 
oslabjela, gradovi su se, smatrajući Mle- 
čane manjom opasnošću, redom predavali 
Veneciji, koja je, kao saveznik i zaštitnik 
primorskih gradova ili ratni pobjednik, po- 
stupno zavladala cijelim obalnim pojasom 
zapadne Istre i prostorom do Plomina na is- 
točnoj obali. 


S prestankom vlasti akvilejskoga pa- 
trijarha sredinom XV. st. Istra, izuzev Pa- 
zinske grofovije i Kvarnerskoga primorja, 
dolazi pod vlast Venecije. U međuvreme- 
nu su Pazinsku grofoviju 1374. naslijedi- 
li Habsburgovci, pod čiju je vlast došla i 
istočna obala Istre. Na taj je način uspo- 
stavljena trostoljetna podjela Istre između 
austrijsko-germanske i mletačko-romanske 
vlasti, što je poslije dovodilo do ratnih su- 
koba između Kraljevaca (podanika austrij- 
ske vlasti) i Benečana (podanika mletačke 
vlasti). Upravno središte mletačke Istre bio 
je Kopar. Kako pak habsburška vlast nije 
imala prejak utjecaj, položaj hrvatskoga 
stanovništva na tom području bio nešto po- 
voljniji, pa u Pazinskoj grofoviji nastaju 
mnogobrojni primjeri hrvatske pismenosti 
pod snažnim glagoljaškim utjecajem. Iz 
glagoljaških redova potekli su mnogi istar- 
ski protestanti, npr. Stjepan Konzul Istranin 
(Buzet, 1521.), čijom je zaslugom tiskara u 
njemačkom Urachu objavila 37 naslova na 
hrvatskom, te Matija Vlačić Ilirik (Labin, 
1520.), jedan od najvećih europskih huma- 


nista XVI. st. Katolička protureformacija u 
Istri pobjeđuje tek početkom XVII. st., što 
dovodi do uzmicanja glagoljaštva. 


S turskim prodorom na Balkan nastaju 
velike migracije stanovnika, koji iz osvoje- 
nih područja bježe u austrijske i mletačke 
zemlje. No glavna pošast nisu bili Turci, 
koji su provaljivali u Istru do 1511., nego 
velike i česte epidemije kuge, kolere, gro- 
znice i — najpogubnije — malarije (od XIII. 
do XVII. st.), koje su gotovo desetkovale 
stanovništvo Istre te su opustjeli cijeli kra- 
jevi. Rat između Venecije i Austrije 1508.- 
23. te Uskočki rat od 1615.-18. donose u 
Istri daljnja razaranja. Na opustjela su pod- 
ručja i Venecija i Pazinska grofovija na- 
stojale privući nove stanovnike. Venecija 
je kolonistima iz okolice Padove, Trevisa, 
Furlanije 1 Karnije nastojala naseliti opu- 
stjelu Puljštinu, no najbrojnije je bilo nase- 
ljavanje stanovništva koje se, bježeći pred 
Turcima, sklanjalo na mletačko područje 
u Dalmaciji i otuda se prebacivalo u Istru. 
Novi su stanovnici bili Crnogorci, Arbana- 
si i Rumunji. S vremenom su se Arbanasi 

pohrvatili, dok su Crnogorci sačuvali svoju 
vjeru samo u Peroju. U Pazinskoj je gro- 
foviji car Ferdinand I. zapovjedio 1532. 
posebnim povjerenicima da na opustjele 
zemlje nasele bosanske prebjege i usko- 
ke. Konačnim padom Turaka pod Bečom 
1683. prestaje iseljavanje pred Turcima. 


Najvažnija je novovjekovna djelatnost 
u Istri trgovina, osobito pomorska, koja se 
razvija zahvaljujući kapitalu Židova i Fi- 
rentinaca. Trst 1719. dobiva status slobod- 
ne luke pa sada cijeli sjeverozapadni dio 
Istre gravitira prema Trstu, koji uskoro po- 
staje najvažnijom lukom srednje Europe. 
Nakon kratkotrajnoga Napoleonova razdo- 
blja (1797.-1814.) — kada Istra s ukidanjem 
Mletačke Republike 1797. prelazi najprije 
u austrijske pa u talijanske ruke, a od 1809. 
u sastavu je Napoleonovih Ilirskih provin- 
cija — Habsburgovci 1814. zauzimaju cije- 
lu Istru te je priključuju austrijskomu pri- 
morju s Trstom kao glavnim gradom. Ono 
je 1816.-49. uključeno u novoosnovanu 
Kraljevinu Iliriju. Istra je u tim okvirima 
najprije 1822.-25. organizirana u poseban 
Pazinski okrug, a 1825.-60. čini jedinstve- 
no Istarsko okružje sa sjedištem u Pazinu. 
Ustavnim reformama austrijskoga carstva 
1861. to područje postaje austrijska pokra- 
jina Markogrofovija Istra, kojom upravlja- 
ju carski namjesnik u Trstu i Istarski sabor 
u Poreču. Od 1866. Pula postaje glavnom 
lukom austrijske mornarice, što pridonosi 
njezinu naglom urbanom razvitku. 


Druga polovina XIX. i početak XX. 
st. protekli su u znaku borbe za nacional- 
nu i političku jednakopravnost hrvatskoga 
i slovenskoga stanovništva u odnosu na ta- 
lijansko. Austrijskoj je upravi odgovarao 


Biskup 
Juraj 
Dobrila 

takav razvoj događaja, jer su se na taj na- 
čin zamagljivali problemi i prikrivala prava 
slika germanske dominacije. Hrvatsko je 
stanovništvo bilo pretežno ruralno i, osim 
dijela svećenstva hrvatske nacionalnosti, 
slabo obrazovano. Istarsko je gradsko sta- 
novništvo bilo pretežno talijansko. Odnosi 
u Istarskom saboru, zahvaljujući izbornom 
zakonu, pogodovali su Talijanima. Pred- 
vodnik hrvatskoga nacionalnoga pokreta u 
Istri bio je biskup Juraj Dobrila (1812.-82.) 
od 1850-ih, no širenje hrvatske nacionalne 
svijesti bit će mukotrpno i sporo. Hrvatski 
intelektualci u Istri najčešće djeluju zajed- 


no sa slovenskom nacionalnom inteligen- 
cijom. Prijelomna je 1884., kada se osniva 
Hrvatsko-slovenski klub, na čije čelo 1889. 
dolazi Starčevićev sljedbenik Matko Lagi- 
nja. On je znatno kroatizirao Dobrilin ju- 
žnoslavenski panslavizam, koji se razvio 
pod Strossmayerovim utjecajem. Osnivaju 
se hrvatske čitaonice i narodni domovi (prvi 
u Kastvu 1866.), kulturna društva (Družba 
sv. Ćirila i Metoda za Istru 1893., Hrvat- 
ski sokol 1903. i dr.), Matica hrvatska ima 
svoje članove, povjereništva i pododbore u 
svim važnijim istarskim mjestima, razvija 
se novinska i izdavačka djelatnost (kalen- 
dar Istran, 1869; list 


Q KLAGENFURT 


SLOVENIJA 


VIPAVA % 
NPOSTONAS NR 


o... g 


Naša sloga, 1870; pul- 
ski Hrvatski list, 1915, 
ur. Mario Krmpotić, kao 
prve hrvatske dnevne 
KS novine u Istri), nastaje 
zadrugarstvo (Istarska 
posujilnica, 1891. i dr.). 
Međutim, talijanski po- 
litičari u Istri utjecajniji 
e su i bolje organizirani te 
se gotovo konsenzualno 
bore na polju sprječava- 
nja slavenizacije Istre. 
Budući da su im preteži- 
to pripadala gradska za- 
nimanja, u njihovim je 
rukama bila sva finan- 
cijska i politička moć. 
Industrijalizacija, koja 
uzima maha potkraj sto- 
ljeća, iz temelja mijenja 
društvenu strukturu hr- 
vatskoga sela; mnoštvo 
mladih odlazi u Trst kao 
nekvalificirana radna 
snaga. 

Prvoga 


AUST.TAL. GRANICA 

MORGANOVA CRTA 1945 

omogućuje Kraljevini 
Italiji da oko Istre pre- 
govara s Antantom i 
Centralnim silama te na 
kraju sklapa tajni ugo- 
vor u Londonu u travnju 
1915., prema kojem je 


+ ENGLESKA CRTA 
FRANCUSKA CRTA 
SOVJETSKA CRTA 
TALIJ. CRTA 
JUGOSL. PRIJEDLOG 


Prijedlozi za razgraničenje poslije Prvog svjetskog rata 


Italiji za ulazak u rat na strani Saveznika 
obećan austrijski teritorij: južni Tirol, Istra 
s Trstom i Goricom te dio Dalmacije. Ugo- 
vorom zaključenim u Rapallu kraj Genove 
1920. Kraljevina SHS prepustila je Itali- 
ji Istru s još nekim područjima. Kako je 
uskoro u Italiji zavladao fašizam, talijanska 
je vlast odmah nakon dolaska u Istru poče- 
la sustavno zatirati sve oblike hrvatskoga i 
slovenskoga javnoga i nacionalnoga života 
te je slijedio masovni egzodus hrvatskoga 
stanovništva u Kraljevinu SHS, odnosno 
Jugoslaviju, od čega jedan dio dolazi i u 
Bačku. Uoči Drugoga svjetskoga rata u Ju- 
goslaviji je bilo oko 70.000 Hrvata i Slove- 
naca koji su emigrirali iz krajeva pod Itali- 
jom, dok se dobar dio Hrvata koji su ostali 
asimilirao zbog niza mjera: hrvatski i slo- 
venski toponimi talijanizirani su 1918.-23., 
do 1923. zatvorene su sve hrvatske škole, 
hrvatski i slovenski jezik zabranjeni su u 
upravi 1923., a u sudstvu 1925, raspuštena 
su sva hrvatska i slovenska društva i čitao- 
nice, od 1927. talijaniziraju se prezimena, 
a od 1928. i imena, zabranjene su hrvatske 


i slovenske novine, vlastima nepoćudni 
Hrvati i Slovenci prognani su u udaljene 
dijelove Italije, unovačeni Hrvati bili su u 
vojsci bez oružja, doseljeno je oko 29.000 
Talijana, od kojih je najveći dio radio u dr- 
žavnim i javnim službama. 


Kapitulacija Italije u Drugom  svjet- 
skom ratu 8. IX. 1943. uzrokovala je sve- 
opći narodni ustanak. Protjerana je faši- 
stička vlast, osnovani su jači partizanski 
odredi i oslobođena je gotovo cijela Istra, 
osim Pule, Vodnjana, Fažane i Brijuna. Po- 
kret pod vodstvom Komunističke partije 
nosio je jak nacionalni naboj pa NOO Istre 
donosi 13. IX. 1943. proglas o oslobođe- 
nju Istre i njezinu pripojenju Hrvatskoj, što 
je 20. XI. potvrdio i ZAVNOH. No ubrzo 
je u njemačkoj ofenzivi Istra uključena u 
njemačko Jadransko primorje kao dio Tre- 
ćega Reicha, a središte otpora premješteno 
je u Gorski kotar. U završnim operacijama 
jugoslavenski su partizani oslobodili cijelu 
Istru s Trstom 20. IV. — 7. V. 1945. Istra je 
dala velik doprinos pobjedi antifašističkih 
snaga 1945. 

U burnom razdoblju nakon Drugoga 
svjetskoga rata došlo je do egzodusa veli- 
ka dijela autohtonoga talijanskoga stanov- 
ništva: osim pomicanjem državne granice, 
iseljavanje je bilo potaknuto postupcima 
jugoslavenskih vlasti i tajne policije, kom- 
pleksom revolucionarnih mjera te pozivi- 
ma na iseljavanje koji su stizali iz Italije. 
Talijanske i hrvatske procjene o broju ise- 
ljenih osoba ne podudaraju se: udruge ezu- 
la (tal. esule: izgnanik > lat. exillium: iz- 
gon) spominju brojku od 300.000, Centar 
za povijesna istraživanja u Rovinju (osno- 
vala ga je Talijanska unija 1968.) došao je 
do podatka od 201.440 emigranata, a Vla- 
dimir Žerjavić govori o 163.000 Talijana 
i 25.000 Hrvata. Drugi osjetljivi moment 
koji današnja talijanska politika povezuje 
s egzodusom broj je stradalih u kraškim ja- 
mama (tal. fojbe — za vrijeme i neposred- 
no nakon Drugoga svjetskoga rata u fojbe 
su bacane žrtve egzekucija) u Istri, Trstu i 
njihovu kraškom zaleđu nakon kapitulaci- 
je Italije. Objektivniji talijanski istraživači 
govore o broju od 4500 do 6000 žrtava. U 
današnjim političkim manipulacijama tom 
činjenicom često se zaboravlja da se pre- 
ma današnjim istraživanjima tek četvrtina 
od navedenoga broja odnosi na žrtve par- 
tizanskih »prijekih sudova«, odnosno da se 
u fojbama nalaze žrtve različitih ilegalnih 
egzekucija. Talijanski je parlament 2004. 
proglasio 10. veljače Danom sjećanja na 
egzodus i stradanja u fojbama. Do danas se 
svake godine na taj datum vode vrlo oštre 
polemike između talijanske desnice s jedne 
strane i hrvatskih i slovenskih dužnosnika, 
pa i predstavnika talijanske ljevice s druge 
strane. 


Nakon rata područje Istre sporazumi- 
ma potpisanima u Beogradu 9. VI. 1945. 
i Devinu kraj Trsta 20. VI. 1945. podije- 
ljeno je u zonu »A«, pod anglo-američkom 
upravom i s talijanskim zakonodavstvom, 
i zonu »B«, pod jugoslavenskom vojnom 
upravom. Demarkacijska je linija išla od ta- 
lijansko-austrijske granice prema Tarvisiju, 
odatle je slijedila rijeku Soču i zatim kre- 
nula na istok prema Gorici te poslije širo- 
ka zaobilaženja Trsta ulazila u more južno 


37 


ISTRA 


od Milja. Zoni »A« je pripala Pula, s vrlo 
uskim kružnim pojasom. Sav je ostali teri- 
torij činio zonu »B«, pa je grad Pula činio 
malu zatvorenu enklavu koju je s ostalim 
dijelom zone »A« povezivala samo cesta 
Pula-Trst. Mirovnim ugovorom u Parizu 
u veljači 1947., koji je stupio na snagu u 
rujnu, Pula je kao dio zone »A« pripala Ju- 
goslaviji, dok je od spornoga teritorija sje- 
verno od rijeke Mirne do Milja i bivše zo- 
ne »A« formiran »Slobodni teritorij Trsta« 
(STT), tako da je zona »A« ostala netaknu- 
ta, a zona sjeverno od Mirne, tj. Bujština i 


Koparština, činile su zonu »B« STT-a. Taj 
teritorij nikad nije profunkcionirao onako 
kako su to bile zamislile zapadne sile te 
je graničnim sporazumom koji su Italija i 
Jugoslavija potpisale 5. X. 1954. u Londo- 
nu, granica između zone »A« i zone »B« te 
ostaloga slovenskoga teritorija postala pri- 
vremena državna talijansko-jugoslavenska 
granica. Konačna državna granica utanače- 
na je sporazumom u talijanskom gradiću 
Osimu 1975. 


Otvaranje Jugoslavije prema  svije- 
tu sredinom 1950-ih, a posebice 1960-ih, 
za Istru je imalo vrlo 
povoljan gospodarski 
učinak: ubrzano se raz- 
vijala i postala je jako 
turističko odredište, a 
turizam njezina najra- 
zvijenija = gospodarska 
grana. S povećanjem 
slobode kretanja tije- 
kom 1960-ih Istrani su 
odlazili kupovati u Ita- 
liju, prije svega u Trst, 
te na rad u sezonskim ili 
dnevnim migracijama. 
U posijeratnim desetlje- 
ćima u Istri su se, kao 
jednoj od najrazvijeni- 
jih regija jugoslavenske 
federacije, nastanjivali 
pripadnici svih jugosla- 
venskih naroda iz razli- 
čitih dijelova zemlje. 


Hrvatsko = proljeće 
1971. u Istri vodili su 
uglavnom članovi Mati- 
ce hrvatske, Čakavsko- 
ga sabora i intelektualci, 
a zbog posve drugačijih 
povijesnih i nacionalnih 
uvjeta ostao je zatvo- 
ren unutar malobrojnih 
grupica. Čakavski sabor 
osnovan je 5. II. 1970., 
u doba burnoga dijalo- 
ga o kulturnim prilika- 
ma u hrvatskom društvu 

OPĆINSKE GRANICE 


Slobodni teritorij Trsta — zone A i B 


te obilježavanja 25. obljetnice sjedinjenja 
Istre s Hrvatskom. Kao svojevrstan mo- 
del samoupravnoga kulturnoga projekta s 
elementima i obilježjima udruge građana, 
znanstveno valorizira prinos Hrvata i Tali- 
jana razvoju kulture i civilizacije na istar- 
skom području, vodeći se načelima više- 
kulturnosti i zavičajne kulturne svijesti. 


Kako je istarski poluotok u sastavu 
Jugoslavije, sukladno etničkom sastavu 
stanovništva, bio podijeljen između Hr- 
vatske i Slovenije, s raspadom Jugoslavi- 
je federalne granice postale su državne. U 
Hrvatskoj je, pri unutarnjem županijskom 
uređenju, formirana potkraj 1992. Istarska 
županija, čiji politički identitet gradi po- 
najviše regionalna stranka lijevoga centra 
Istarski demokratski sabor (IDS, osnovana 
1990.) kao najjača lokalna stranka od pr- 
vih demokratskih izbora. Istarska se župa- 
nija u suvremenoj Hrvatskoj ističe očuva- 
njem antifašističke tradicije i promicanjem 
europskih, višekulturalnih vrijednosti, a po 
tome se od nje ne razlikuje ni slovenski dio 
Istre. 


Istarska samosvojnost možda je danas 
najočitija na kulturnom polju i u hrvatskom 
je dijelu Istre vidljiva i u području kulturne 
politike: Istarska županija jedina je župa- 
nija u Republici Hrvatskoj koja od 2009. 
ima nacrt kulturne strategije, koji ne po- 
stoji ni na državnoj razini. Tim su nacrtom 
obuhvaćena sva važnija kulturna polja, od 
kulturnoga amaterizma do novih medijskih 
kultura, pa čak i ona područja koja izravno 
ne pripadaju kulturnom djelovanju, ali sva- 
kako imaju velik utjecaj na njega: među- 
narodna suradnja, sponzorstva i medijska 
promocija. Glavne kulturne manifestacije 
u Istri, koje privlače pozornost međuna- 
rodne kulturne javnosti, jesu: Pulski film- 
ski festival (postoji od 1954. kao najveća 
manifestacija domaćega, tada jugoslaven- 
skoga, od 1993. samo hrvatskoga filma), 
Motovunski filmski festival (od 1999., 
međunarodni festival inovativnoga filma 
nastaloga u malim kinematografijama i ne- 
zavisnim produkcijama), Sa(n)jam knjige 
u Istri (Pula, od 1995., sajamsko-književ- 
na priredba hrvatskih i inozemnih pisaca, 

programski najbogatija priredba toga tipa u 
Hrvatskoj), Međunarodna glazbena tribina 
(manifestacija utemeljena 1963. u Opatiji, 
1999. preseljena u Pulu; posvećena suvre- 
menoj glazbi hrvatskih skladatelja i sklada- 
telja iz susjednih zemalja), Grisia (Rovinj, 
od 1967., jednodnevna natjecateljska li- 
kovna manifestacija, izložbenog karaktera, 
ali na otvorenom prostoru), Međunarodni 
kazališni festival PUF (Pula, od 1994., fe- 
stival alternativnog kazališta)... 


Dobar je pokazatelj razvoja današnje 
Istre formiranje sveučilišta u Puli i Kopru. 
Sveučilište Jurja Dobrile u Puli osnovano 
je 2006.; prerastanje visokoškolskih insti- 
tucija u samostalno sveučilište dugotrajan 
je pothvat i rezultat kontinuiranoga nasto- 
janja prema institucionaliziranju visoko- 
ga obrazovanja u hrvatskoj Istri, koje ima 
svoje korijene u 1960-im godinama, kada 
je, zahvaljujući zauzimanju Mije Mirkovi- 
ća, otvoren prvi dvogodišnji visokoškolski 
studij ekonomije 1960./61. (Viša ekonom- 
ska škola), odnosno Pedagoška akademija 
u Puli 1961./62., za koju je pak bio zaslu- 
žan Tone Peruško. Sveučilište danas čini 
pet odjela: Odjel za ekonomiju i turizam 
Dr. Mijo Mirković, Odjel za humanističke 
znanosti, Odjel za glazbu, Odjel za obrazo- 
vanje učitelja i odgajatelja i Odjel za studij 
na talijanskom jeziku. 


Univerza na Primorskem formirana je 
2003. u Kopru. Njezina je osobitost dina- 
mičnost i otvorenost prema suvremenim 
interdisciplinarnim studijima: Fakulteta za 
humanistične študije tako, među ostalim, 
ima i Odjel za antropologiju, Odjel za kul- 
turalne studije i Odjel za medijske studije; 
a jedna od katedara Fakulteta za manage- 
ment jest i Katedra za sociologiju, polito- 
logiju i psihologiju u menadžmentu, čiji je 
predstojnik ugledni znanstvenik i aktivist 
hrvatskoga podrijetla Tonči Kuzmanić. 


Lit.: Hrvatska enciklopedija, 5, Zagreb, 2002; D. 
Dukovski, Istra — kratka povijest dugoga trajanja, 
Pula, 2004; Istarska enciklopedija, Zagreb, 2005; 
B. Crljenko, Zanemareno djelovanje, Vijenac, br. 
333-335, Zagreb, 21. XII. 1996; D. Kraljević, Ita- 
lija — naš najveći i najmoćniji susjed, Rijeka, 2009; 
Nacrt Istarske kulturne strategije, Pula, 2009; 

www.istrapedia.hr; = www.istra-istria.hr; www. 
kulturistra.hr; hr.wikipedia.org; it.wikipedia.org; 
sl.wikipedia.org; www.upr.si 

N. Ušumović 


Značenje Istre za podunavske Hr- 
vate. Povijest Istre s jedne strane ima ne- 
koliko izravnih poveznica s Podunavljem 
i tamošnjim hrvatskim pukom, a s druge 
strane integracija dijela njezinih stanovni- 
ka s krajnjega zapada u modernu hrvatsku 
naciju pruža niz komparativnih mogućno- 
sti za bolje razumijevanje povijesti hrvat- 
skih etničkih skupina na istoku — u Podu- 
navlju. 


Bertošin opis preslagivanja društvene 
moći koju je posljedično prouzročio sva- 
ki migracijski val u Istri uporabljiv je i za 
podunavske, odnosno vojvođanske prilike: 
»Etnocentristička je napetost osobito ra- 
sla u razdobljima kada su se migracijama 
(najčešće organiziranim) popunjavale ti- 
pične istarske povijesne “praznine* nastale 
u ratovima, gospodarskim i demografskim 
krizama, > društveno-političkim — lomovi- 
ma«. Mletački organizatori kolonizacije 
Istre (XVI.-XVII. st.) u nizu dokumena- 
ta opisuju svoju nemoć u zavođenju reda 
između starosjedilaca i novih stanovnika. 
Naime, »kada su se “novi stanovnici? inte- 
grirali u istarsko društvo mletačkoga doba 
te formalno-pravno i “mentalno" postajali 
*starosjedioci', zadržavali su stare povla- 
stice i negativno se odnosili jednako prema 
*starome' žiteljstvu kao i prema onome ko- 
je se naselilo nakon njih (...) s gorčinom i 
ironijom govorili su o konfuznom statusu 
istarskih podanika podijeljenih na “staro'", 
*staro-staro', “novo-staro*, “novo', “staro- 
novo? i “novo-novo' stanovništvo!« Iako 
Miroslav Bertoša (Beograd, 1938.), inače 
sin istarskoga emigranta, inzistira na etno- 
centrističkoj napetosti, u nekoliko povije- 
snih razdoblja može se govoriti i o unuta- 
retničkim sukobima između starosjedilaca 
i furešta, odnosno dođoša. Ovo stanje vi- 
šestruke sukobljenosti dobro je poznato 
podunavskom stanovništvu, ali jednako se 
tako može reći da vrijednost multinacio- 
nalnog suživota (tal. convivenza) nije tek 


40 


dio retorike lokalnih političara, barem ne u 
sveobuhvatnoj povijesnoj perspektivi. 


Zanimljivo tematsko područje jest i 
komparacija naklonosti nezanemariva di- 
jela stanovnika Istre i Vojvodine prema 
nadnacionalnomu (jugoslavenstvu), regio- 
nalnomu (istrijanstvo i vojvođansko »auto- 
nomaštvo«), odnosno etničkomu identitetu 
(u Bunjevaca) nasuprot nacionalnomu (hr- 
vatskomu, odnosno srpskomu) identificira- 
nju. Složena dijalektika tih antagonizama 
pokazuje visok stupanj nepovjerenja prema 
nacionalnim integrativnim procesima u od- 
ređenim povijesnim razdobljima, a s druge 
strane, u veliku broju slučajeva, razotkriva 
jednostavno puke taktike preživljavanja u 
nepovoljnim političkim uvjetima. Jednaki 
uvjeti često su onemogućivali prihvaćanje 
supostojanja različitih identitetskih sastav- 
nica i izgradnju složenih, a opet uravno- 
teženih i dinamičnih društvenih i osobnih 
identiteta. 


Od početka XIX. st. istarski i bački Hr- 
vati žive u zajedničkoj državi pod dinasti- 
jom Habsburgovaca. Istra je u tim okviri- 
ma bila krajnji zapadni rub kontinuiranoga 
hrvatskoga etničkoga prostora, dok su Bu- 
njevci i Šokci činili njegov sjeveroistočni 
dio. Međutim, zbog unutarnjih političkih 
granica očitovale su se društveno-gospo- 
darske razlike naslijeđene iz prijašnjih raz- 
doblja između Hrvata u Banskoj Hrvatskoj 
i onih na rubnim etničkim područjima. Na- 
glašeno agrarna struktura istarskih i bačkih 
Hrvata bit će jedan od presudnih čimbenika 
kasnijega pojavljivanja njihovih preporod- 
nih pokreta, jednako kao i veća uloga nekih 
društvenih segmenata, poput svećenstva, u 
njima. Osim toga, te dvije hrvatske zajed- 
nice imale su i druge sličnosti. Političkim 
životom u Istri dominirali su Talijani, u 
Bačkoj Madžari. Visokim obrazovanjem 
te usponom u društvenoj hijerarhiji nerijet- 
ko se poprimao jezik i kultura dominant- 
noga naroda, talijanskoga, odnosno ma- 
džarskoga. Socijalna raslojenost znatnim 
se dijelom preklapala s nacionalnom. Uz 
pripadnike dominantnih naroda vezivala 
se visoka kultura, gospodstvo, a uz hrvat- 
ski jezik seljaštvo i niža kultura. Hrvatski 


jezik i bogata pučka kultura mogli su se 
očuvati zbog svojevrsnoga patrijarhalnoga 
statičnoga društva hrvatskoga sela, u Bač- 
koj i salaša, gdje majke gotovo u pravilu 
nisu govorile jezik dominantnoga naroda. 
Upravo je jezik, temeljna odrednica hrvat- 
ske posebnosti u odnosu na dominantne 
narode u Istri i Bačkoj, bio osnovica oko 
koje su svećenici preporoditelji organizi- 
rali svoju djelatnost. Vezanost istarskoga i 
bačkoga seljaka uz vjeru i Crkvu bila je ve- 
lika i značila je znatno više od pučke pobo- 
žnosti. Crkva i svećenstvo bili su sastavni 
dio života tih hrvatskih zajednica, a imati 
svećenika u obitelji bila je čast i društveni 
prestiž. Svećenici će biti prva domaća inte- 
ligencija koji će od vjerskih prosvjetitelja 
postati prvi organizatori preporodnih po- 
kreta u Istri i Bačkoj. 


I prvo intenzivnije povezivanje na kul- 
turnom planu u tom je nadnacionalnom du- 
hu; riječ je o vodećim narodnim preporodi- 
teljima — Jurju Dobrili i (1812.-82.) Ivanu 
Antunoviću (1815.-88.), koje spaja niz bi- 
ografskih podudarnosti. Obojica su prije 
svega svećenici koji djeluju kao narodni 
preporoditelji među narodom bez građan- 
skoga sloja i kulture; u izravnoj je vezi s 
tim i njihovo kašnjenje za Zagrebom, ali 
i drugim imućnijim hrvatskim sredinama; 
obojica djeluju i doslovno se susreću pod 
idejnim okriljem liberalnoga i južnosla- 
venski usmjerenoga đakovačkoga biskupa 
Josipa Jurja Strossmayera (1815.-1905.). 
Njihovu upoznavanju posredovao je Stros- 
smayer. lako ne postoje izravni dokazi, 
može se pretpostaviti da su se osobno su- 
sreli i zbližili na nekom od Antunovićevih 
putovanja. Postojala je i prepiska između 

njih, koju spominje Matija Evetović, ali ne 
i njezin sadržaj. 

Antunović zbog bolesti nije mogao na- 
staviti studij bogoslovije u Beču, dok je 
Dobrila u tom gradu svoj bogoslovni studij 
doveo do doktorata 1842. i već je tada upo- 
znao Strossmayera, koji je doktorirao iste 
godine te postao profesorom kanonskoga 
prava na bečkom Sveučilištu. Kao i Antu- 
nović, Dobrila je u svojem napredovanju 
došao do biskupske stolice, iako je važnost 
Dobrilina položaja bila veća, on je prvi 
istarski Hrvat novijega doba koji je nosio 
tu čast (od 1858. bio je porečko-pulski bi- 
skup, a od 1875. tršćansko-koparski). Obo- 
jica gotovo istodobno pokreću hrvatsku 
preporodnu publicističku djelatnost potkraj 
1860-ih: prvi broj istarske Naše sloge izlazi 
iste godine kad i prvi broj Antunovićevih 
Bunjevačkih i šokačkih novina — 1870. I 
jedne i druge namijenjene su u prvom redu 
hrvatskomu seljaku. Zbog toga su imale i 
sličnu uređivačku politiku u prosvjećivanju 
puka u svim segmentima života. Usmjere- 
nost tih dvaju rubnih preporodnih pokreta 
jedan na drugi i snažnu empatiju možda 
ponajbolje oslikavaju stihovi upućeni Na- 
šoj slozi od uredništva Bunjevačkih i šo- 
kačkih novina, objavljeni 16. II. 1872. u 
broju 4: 


Ti na kršnoj obali Adrie, 
a one u magjarskom leglu ravne Bačke! 


Ti u braniku primorskom stiegom u ruci 
proti silnoj talijanštini, 

one na Ugaru željne roda prosvjetu 
proti bezdušnoj Magjarštini. 


Ti u svojem proć tudjega, 
one u tudjem kraj svojega! 


Međutim, Dobrila ima mnogo širi broj 
suradnika i djeluje u znatno povoljnijem 
kontekstu: dok su Antunovićeve novine bi- 
le kratka daha, Naša sloga izlazila je sve 
do 1915. i imala je široku recepciju kod 
slavenskoga seoskoga stanovništva Istre, 
kojemu je ponajprije i bila namijenjena. 
NO treba reći i da je Dobrilino djelovanje 
bilo bliže Strossmayeru prema sklonosti 
liberalnim idejama, za razliku od konzer- 

vativnijega Antunovića. Što se tiče jezične 
kulture, obojica šire tadašnji hrvatski knji- 
ževni standard ugledajući se na Zagreb i u 
tome je jedan od njihovih najvećih prinosa 
u hrvatskim integrativnim procesima. Ti su 
procesi već sredinom sedamdesetih u Istri 
mnogo intenzivniji zahvaljujući utjecaju 
pravaša Matka Laginje i njegovih istomi- 
šljenika, koji preporodnim aktivnostima 
daju ključnu hrvatsku crtu, pri čemu su 
istarski pravaši pokazali mnogo veću po- 
litičku taktičnost prema svojem vođi Anti 
Starčeviću, jer slovensku naciju nisu do- 
vodili u pitanje, a anakrono inzistiranje na 
povijesnom državnom pravu u sjeni je isti- 
canja tzv. prirodnoga prava, odnosno prava 
narodnosti. Takvi političari nedostajali su 
podunavskim Hrvatima nakon Antunovi- 
ća, što je, među ostalim, bilo posljedica ne 
samo znatno jače integriranosti etničkoga 
hrvatskoga puka u madžarsko društvo ne- 
go prije svega oštrijega državnoga susta- 
va u ugarskome dijelu države od onoga u 
austrijskom primorju, u kojem je državo- 
tvorni njemački element k tomu bio broj- 
čano inferioran. 


I nakon prestanka izlaženja Bunjevač- 
kih i šokačkih novina Naša sloga na svojim 
je stranicama pratila izlaženje dvotjednika 
Bunjevačke i šokačke vile. Njezino uredni- 
štvo u 15. broju od 1. VIII. 1873. pozdravi- 
lo je nove bunjevačke novine jer su, kako 
ističe, one bile dokaz narodne svijesti Bu- 
njevaca koja se sve više budila te zaklju- 
čuju: »Doista je i vrieme, jer su Magjari 
ovaj ogranak hrvatskoga naroda jur sma- 
trali svojim neizbježnim plienom. Nadamo 
se da će novi list naći u Hrvatskoj bolju 
podporu od bivših Bunjevačkih i Šokač- 
kih novinah.« Naša sloga tijekom svojega 
izlaženja pratila je i sadržaj Subotičkoga 
glasnika, a svoje je čitateljstvo u kratkim 
vijestima upozoravala na Hrvate u južnoj 
Ugarskoj. Donoseći sredinom 1876. vijest 
iz Bajmoka kako se hrvatskomu stanovni- 
štvu nameću propovijedi na madžarskom 
jeziku, uredništvo povlači usporedbu s 
Istrom i ističe da »i kod nas u Istri ima po 
koje gnjezdašce gdje se hrvatskom puku 
drži blagoslov i ostale pobožnosti u talijan- 

skom jeziku.« Objave Antunovićevih dje- 
la (Slavjan, Kalača, 1875, Odmetnik, Za- 
greb, 1875, Bog s čoviekom na zemlji, Vac, 
1879) popraćene su riječima pohvale, na- 
pose Razprava o podunavskih i potisanskih 
Bunjevcih i Šokcih (Beč, 1882). Priznanje 
domoljubnomu radu Antunovića i Dobrile 
bilo je njihovo primanje za počasne člano- 
ve zagrebačkoga đačkoga društva Hrvatski 
dom početkom 1878. godine. Osim njih, u 
članstvo su primljeni u isto vrijeme Josip 
Juraj Strossmayer, Mihovil Pavlinović i fra 
Grga Martić, čime je društvo htjelo širiti 
svoju djelatnost na cijelo etnički hrvatsko 
područje preko izabranih rodoljuba. Surad- 
nja Antunovića i Dobrile završila je Dobri- 
linom smrću početkom 1882., u povodu 
koje je Antunović poslao brzojav sućuti, 
poslije objavljen u Našoj slozi. Nekoliko 
godina poslije (1888.) umro je i Antunović, 
što utječe na slabljenje veza između Istre i 
Bačke. 


U doba zakasnjela hrvatskoga narod- 
noga preporoda od druge polovine XIX. st. 
u Istri Matica Hrvatska razvija živu aktiv- 
nost, u kojoj se najviše ističu narodni sve- 
ćenici i učitelji, koji su na čelu kulturnih, 
prosvjetnih i gospodarskih društava radi 
uzdizanja siromašna i slabo obrazovana 
puka pod vladajućom talijanštinom. Ta je 
situacija gotovo identična onoj među do- 
njougarskim Hrvatima. Radi usporedbe, 
znakovit je članak »Matica hrvatska u Is- 
tri«, koji je 1913. obavila Naša sloga. U 
njemu se govori o tome kako u Istri djeluje 
razmjerno najmanje povjerenika i članova 
pa bi trebalo »raditi oko osvješćivanja na- 
rodnih sila«. 


U godinama prije Prvoga svjetskoga ra- 
ta u istarskih, a dijelom 1 u bačkih Hrvata 
(osobito u inteligencije i krugovima oko 
Nevena), svijest o pripadnosti hrvatskomu 
narodu u stalnu je usponu, a tijekom rata 
sve više jača jugoslavenska ideja. Naime, 
suočeni s jedne strane talijanskim namje- 
rama uključenja Istre u Kraljevinu Italiju 
prema odredbama Londonskoga ugovora 
(1915.), a s druge željama Madžara da u 
vrijeme raspada Monarhije u nacionalnoj 
madžarskoj državi zadrže što veća područ- 


ja nekadašnje Kraljevine Ugarske, istarski 
i bački Hrvati očekivali su da na temelju 
prava naroda na samoodređenje, suklad- 
no Wilsonovim načelima, cijeli teritorij na 
kojem je u neprekinutu kontinuitetu živio 
»troimeni narod« bude uključen u jugosla- 
vensku državu. 


Međutim, sa stvaranjem južnoslaven- 
ske države 1918. područje Istre i Bačke, 
kao i neki drugi krajevi, postali su predmet 
spora između Kraljevstva SHS i susjed- 
nih zemalja. O njihovoj se sudbini, među 
ostalim, odlučivalo na Mirovnoj konferen- 
ciji u Parizu, gdje su se zatekli izaslanici 
bačkih i istarskih Hrvata. Tu su ostvareni 
kontakti, primjerice, između Lovre (Scali- 
era) Škaljera, odvjetnika iz Pule, koji će se 
poslije preseliti u Suboticu, i Blaška Raji- 
ća. Nastojanja hrvatskih izaslanstava Istre i 
Bačke nisu se ispunila. Istra nije ušla u sa- 
stav jugoslavenske države, kao ni dio Bač- 
ke (Bajski trokut) naseljen hrvatskim sta- 
novništvom. Naime, u talijanskom gradiću 
Rapallu 12. IX. 1920. Istra, Trst, Gorica, 
Zadar i otoci Cres, Lošinj, Lastovo i Pala- 
gruža pripojeni su Italiji ugovorom između 
Kraljevine Italije i Kraljevstva Srba, Hrva- 
ta i Slovenaca, što će potaknuti iseljavanje 
dijela slavenskoga stanovništva. O politici 
talijanskih vlasti prema hrvatskomu i slo- 
venskomu stanovništvu u krajevima pripo- 
jenima Italiji redovito je izvještavao i subo- 
tički Neven. 


Nekoliko tisuća izbjeglih raspršilo se i 
po raznim općinama današnje Vojvodine s 
većom koncentracijom u urbanim središti- 
ma i bližim naseljima iz njihove okolice, 
poput Novog Sada, Sombora i Subotice. 
Fašistička politika Italije to je i poticala, 
pa je Mussolini 1922. jezgrovito formuli- 
rao svoj ideal homogene nacionalne drža- 
ve: »Kada se zemljopis ne može uskladiti s 
etničkim kriterijima, tada se moraju pokre- 
nuti etničke zajednice«. Teško je razlučiti 
ekonomske od političkih emigranata, oso- 
bito u agrarnoga stanovništva, a najčešće 
je u pitanju bila kombinacija dvaju tipova 
migracija. Mnogi istarski seljaci nastavi- 
li su se baviti poljodjelstvom u krajevima 
koje su naselili, no mnogi su živjeli u te- 

škim uvjetima kao nadničari. Većina od tih 
osoba pokrenula je postupak optiranja za 
Kraljevinu SHS 1 dobila traženo državljan- 
stvo. Sačuvani su podaci za dio istarskih 
emigranata u Subotici, od kojih su neki u 
idućim godinama aktivno sudjelovali u 
javnom životu grada: Ivan Žigante, Antun 
Grebl, Lovro Škaljer (Pula), Viktor Škaljer 
(Pula), Josip Hološi (Buzet), Jakov Lirič 
(Žminj), Josip Gomboc (Trst), Branislav 
Pavlović (Trst), Josip Vivoda (Trst), Antun 
Flego (Buzet), Franjo Flego (Buzet), Dra- 
go Flego (Buzet), Antun Laginja (Žminj), 
Josip Rakić (Pomer), Josip Zidarić (Sovi- 
njak), Milan Viličić (Trst), Ćirič Žigante 
(Sovinjak) i dr. Mnogi od njih, poput Lovre 
Škaljera, čije su imanje u Puli zapalili tali- 
janski fašisti, našli su se u teškoj i nezavid- 
noj materijalnoj situaciji. Obrazovaniji sloj 
lakše se uključivao u nove sredine, dobiva- 
jući namještenja u državnim službama ili 
gradeći karijere u slobodnim profesijama, 
npr. odvjetnici, novinari i dr. Najpoznatiji 
hrvatski imigrant iz Istre bio je jedan od 
najvećih hrvatskih ekonomista Mijo Mir- 
ković (1898.-1963.), u književnosti poznat 
pod pseudonimom Mate Balota. Na pod- 


Mijo 
Mirković 


ručju Vojvodine aktivan je od 1926., kad je 
postao tajnik Trgovinske komore u Novom 
Sadu. Na Pravni fakultet u Subotici prešao 
je 1928., kada je izabran za docenta, a kad 
je 1939. izabran za redovitoga profesora 
prešao je u Beograd, gdje je predavao u 
novoosnovanoj Ekonomsko-komercijalnoj 
školi te je sljedeće godine postao dekan. 
Već 1941. vratio se u Hrvatsku te nakon ra- 
ta do kraja svojega života presudno utječe 
na profiliranje ekonomskoga studija u Za- 
grebu. Kao sudionik Pariške mirovne kon- 
ferencije zaslužan je za pripojenje Istre Ju- 

goslaviji nakon Drugoga svjetskoga rata. U 
Subotici je materijalno pomagao ljevičar- 
sku studentsku udrugu Svetlost, a istaknu- 
ti subotički antifašist Jovan Mikić Spartak 
(1914.-44.) bio je pod snažnim znanstve- 
nim utjecajem Mije Mirkovića. I Spartak je 
iz Subotice prešao u Beograd 1939., gdje je 
u Mirkovićevoj Ekonomsko-komercijalnoj 
školi dobio mjesto asistenta te se natjecao 
za mjesto docenta. Istarski je emigrant i Ivo 
Milić (1881.-1957.), inače rodom s Brača, 
ali je na poziv Matka Laginje došao u Istru, 
gdje je bio sudac i gdje se uključio u poli- 
tički život te je 1914. izabran za zastupnika 
u Istarskom saboru u Poreču. Poslije rata 
bio je načelnik Okružnoga suda u Subotici 
do 1923., na Pravnom fakultetu u Suboti- 
ci predavao je više predmeta 1919.-41., bio 
je prvi predsjednik kratkotrajne Subotičke 
matice iz 1921. i predsjednik subotičkoga 
odbora Jadranske straže, koje nisu uspje- 
le pridobiti veće sudjelovanje Bunjevca u 
njima. Surađivao je u subotičkoj Severnoj 
pošti i Književnom severu te u stručnim 
pravnim časopisima iz cijele države. Pod 
pseudonimom Zvane Kastavac objavljivao 
je 1930-ih čakavske kozerije i uspomene u 
zagrebačkom časopisu istarskih emigrana- 
ta Istra. Pisao je o bačkim Bunjevcima u 
Književnom severu (1927) i Glasniku Ju- 
goslovenskog profesorskog društva (1938) 
O njihovu podrijetlu, imenu, običajima i 
identitetu. Ime Bunjevac, prema Miliću, 
označavalo je katolika za razliku od pravo- 
slavnih »Rkaća«, kako su katolici nazivali 
pravoslavne. Zato značenje imena Bunje- 
vac traži u pejorativnom i porugljivom zna- 
čenju riječi, s time da se ono s vremenom 
odomaćilo i izgubilo prvotnu negativnu 
konotaciju. Smatrao je da bački Bunjevci 
ne potječu s područja oko rijeke Bune, jer 
tamošnji stanovnici ne govore istim govo- 
rom niti imaju kompaktna prezimena kao 
bački Bunjevci. Njihovu postojbinom pri- 
je Bačke smatrao je krajeve ispod Dinare 
i njezinu okolicu (drniško, kninsko i imot- 
sko područje) te dijelove zapadne Bosne. 
Na području Istre i drugih krajeva priklju- 
čenih Italiji stanje se dodatno pogoršalo 
s kraja dvadesetih godina. Kao reakcija 
i posljedica nakon nasilnoga plebiscita u 

Istri 24. III. 1929. te dodatne nasilne tali- 
janizacije slijedio je nov val iseljavanja. 
Istarski su se emigranti društveno organi- 
zirali u svim onim sredinama gdje ih se za- 
tekao veći broj. Tako su osnovani ogranci 
Prosvjetnoga i potpornoga društva Istra — 
Trst — Gorica po cijeloj državi, u Bačkoj u 
Subotici, u Novom Sadu emigrantsko dru- 
štvo s nazivom Istra, a istarski emigranti 
svoju su organizaciju imali i u Somboru. 
Društvena pravila subotičkom ogranku po- 
tvrđena su 1932. godine, no Društvo, koje 
je brojilo oko 60 članova, djelovalo je vje- 
rojatno i prije potvrde Pravila. Poznati nje- 
govi predsjednici bili su Ivo Milić te Lovro 
Škaljer, koji je primjer stručnjaka koji se 
uspješno prilagodio novoj sredini te je i u 
Subotici izgradio uspješnu odvjetničku ka- 
rijeru. Od 1928. u Novome Sadu djelovalo 
je Udruženje istarskih izbjeglica Istra s oko 
300 članova na čelu s dr. Ivanom Pruda- 
nom. Također, emigranti iz Istre okupljali 
su se i u bačkim pododborima društva Ja- 
dranska straža, koje je radilo na razvija- 
nju svijesti o značenju i vrijednosti istočne 
obale Jadrana za jugoslavensku državu. Pr- 
vih godina nakon naseljavanja su se istar- 
ski Hrvati uključivali u rad Demokratske 
stranke, osobito predstavnici intelektual- 
ne elite (npr. Ivo Milić), što je odgovara- 
lo njihovoj navezanosti na državne službe 
i općemu jugoslavenskomu raspoloženju 
istarskih emigranata u poslijeratnim godi- 
nama. Istarske emigrantske udruge iz svih 
krajeva Kraljevine Jugoslavije djelovale 
su pod okriljem prorežimskoga krovnoga 
Saveza jugoslavenskih emigrantskih udru- 
ga u Jugoslaviji sa sjedištem u Beogradu 
(1931.-40., poslije je promijenio ime u Sa- 
vez jugoslavenskih emigranata iz Julijske 
krajine), kojemu je čelnik bio dr. Ivan Ma- 
rija Čok (1886.-1948.), slovenski odvjetnik 
i političar iz Trsta. Savez je u vrijeme osni- 
vanja 1931. okupio 23 emigranstka društva 
iz svih krajeva Kraljevine Jugoslavije, a 
poslije se taj broj povećao do 45. Prema 
podacima Saveza, sredinom 1930-ih go- 
dina u Kraljevini Jugoslaviji bilo je preko 
70.000 istarskih emigranata. 


Zanimljive su sličnosti i usporedbe 
istarskih i bačkih Hrvata u razdoblju od za- 
vršetka Prvoga svjetskoga rata do vremena 
nakon Drugoga svjetskoga rata. Naime, u 
vrijeme razgraničenja Kraljevine SHS, po- 
put istarskih Hrvata, mnogi su se Hrvati 
iz Bajskoga trokuta preselili u Kraljevinu 
SHS, iako u neusporedivo manjem broju 
zbog manjega ukupnoga broja Hrvata u 
Bajskom trokutu. Oni koji su ostali u tri- 
anonskoj Madžarskoj, jednako kao i istar- 
ski Hrvati koji su ostali pod talijanskom 
vlašću, bili su izloženi snažnoj državnoj 
represiji usmjerenoj na denacionalizira- 
nje. Takvu sličnosti ističu Marko Čović i 
Aleksa Kokić u svojoj brošuri Bunjevci i 
Šokci (Zagreb, 1939.) nazivajući Bajski 
trokut »našom drugom Istrom«. Za obje 
skupine Drugi svjetski rat imao je izrazito 
naglašen nacionalni karakter, a mnogo ma- 
nje ide-ološki karakter. Madžarske su vlasti 
tada u Bačkoj iseljavale sve pripadnike ju- 
žnoslavenskih naroda naseljene u međurat- 
nom razdoblju, uključujući i istarske Hrva- 
te. Nakon rata i Hrvati iz Bajskoga trokuta 
pokušali su revidirati prijeratnu granicu 
i pripojiti se Jugoslaviji, ali su, za razliku 
od Istre, takvi pokušaji u slučaju Bajskoga 
trokuta ostali neuspješni jer ga nije zauzela 
jugoslavenska armija. 


_ uz o ma 


Parole u Istri poslije 
Drugog svjetskog rata 


Nakon pripojenja Istre Jugoslaviji mi- 
gracijski se putovi otvaraju u oba smje- 
ra. Šezdesetih godina Istra postaje i turi- 
stičkim odredištem mnogih podunavskih 
Hrvata, čime prvi put dolazi do »širega« 


ISTRA 


upoznavanja. Istrani su, nažalost, povrat- 
no iskustvo u većem broju stjecali samo 
kao vojnici JNA. Još jedan segment novo- 
ga modernoga društva nezaobilazan je u 
ocrtavanju te interakcije, a to je popularna 
glazbena kultura, koja je u Istri do danas 
izrazito kreativna i inventivna. Osobito su 
bitne rock-skupine koje djeluju od osamde- 
setih godina, kao što su punk-rock-skupina 
KUD Idijoti, koju na Omladinskom festi- 
valu u Subotici 1987. publika proglašava 
najboljima, čime taj sastav dobiva istaknu- 
to mjesto na festivalskom albumu Najbolji 
uživo objavljenome iste godine — upravo je 
ta pobjeda spasila bend od raspada. 


Književna recepcija i stvaranje, među- 
tim, kao da idu u obratnom smjeru. Dok 
potkraj 1960-ih Istra postaje gotovo sre- 
dišnjim poetičkim, pa čak neko vrijeme i 
životnim toposom predvodnika vrlo utje- 
cajne neoavangardne, postmodernističke 
obnove književnosti Madžara u Vojvodini 
(Domonkos, Tolnai, V €gel), u prvom dese- 
tljeću novoga milenija nezanemariva je pri- 
sutnost hrvatskih književnika iz Vojvodine 
na istarskoj književnoj sceni. Novinar su- 
botičkoga tjednika Hrvatska riječ Dražen 
Prćić (1967.) objavio je u Subotici sport- 
ski roman Wild Card (2006.), čija se radnja 
zbiva na umaškim teniskim terenima. Riječ 
je o romanu bez većih književnih pretenzi- 
ja, koji je u Istri recepciju imao u sportskim 
krugovima. Tomislav Žigmanov (1967.) 
privlači prvi put veću pozornost književne 
javnosti u Istri svojim dvostrukim nastu- 
pom na književno-znanstvenoj manifesta- 
ciji Forum Tomizza u Umagu 2004. Zahva- 
ljujući novim kontaktima razvija suradnju 
s Istarskim ogrankom Društva hrvatskih 
književnika te objavljuje knjigu Bibliogra- 
fija Hrvata u Vojvodini 1990.-2002. (pri- 
nosi) (Pula, 2005.). Za knjigu Minimum in 
maximis — zapisi s ruba o nerubnome (Za- 
greb, 2007.) dobiva nagradu Zvane Črnja 
za najbolju knjigu eseja objavljenu u Hr- 
vatskoj od rujna 2006. do rujna 2007., koja 
mu je dodijeljena na Pulskim danima eseja 
2007. Neven Ušumović (1972.), književ- 
nik bunjevačkoga podrijetla koji od 1991. 
živi u Hrvatskoj, a od 2002. u Istri, ostavio 

je najviše traga kao organizator književno- 
ga života u Istri. Zaposlen je u Gradskoj 
knjižnici Umag (2005. postao je vodite- 
ljem), koja je glavni hrvatski suorganizator 
manifestacije Forum Tomizza (pokrenuta 
2000.), posvećene književnomu opusu i 
idejama Fulvija Tomizze (1935.-99.), ve- 
likoga talijanskoga književnika rođenoga 
u umaškom kraju. Zahvaljujući njegovu 
zauzimanju, na manifestaciji, osim Žigma- 
nova, sudjeluje nekoliko uglednih intelek- 
tualaca iz Vojvodine: Laszlo Vegel, Rudolf 
Weiss i Srđan V. Tešin. 


Politička suradnja između Istarske žu- 
panije i AP Vojvodine postoji od 2001. i 
kulminirala je Sporazumom o suradnji iz 
2006., ali ni izdaleka nije pokazale sve svo- 
je potencijale. Pri potpisivanju Sporazuma 
zabilježena je izjava tadašnjega predsjedni- 
ka vojvođanske skupštine Bojana Kostreša: 
»Iskustva Istarske županije dobro će nam 
doći, osobito na području europskih inte- 
gracija, gdje ćemo slijediti istarski primjer 
u otvaranju vojvođanskoga predstavništva 
u Bruxellesu«. Sporazumom se najviše po- 
tiče suradnja na području turizma i kulture, 
poljoprivrede i ruralnoga razvitka te održi- 
voga razvoja i zaštite okoliša. Međutim, sa- 
držaj programa kulturne manifestacije koja 
se održava od 2001. naizmjenično svake 
godine u drugoj regiji — kao Dani Istre u 
Vojvodini i Dani Vojvodine u Istri — svodi 
se većinom na kulturni turizam i samopro- 
mociju, u čemu ni na koji način ne sudjelu- 
ju Hrvati iz Vojvodine. 


Promidžbeni materijal za Dane Istre 
u Vojvodini 2010. 


Za vrijeme rata u Hrvatskoj u prvoj po- 
lovini 1990-ih jedan broj istaknutih Hrva- 
ta koji su napustili Vojvodinu za drugi je 
zavičaj izabrao Istru (tajnik DSHV-a Juli- 
je Skenderović, subotički oftalmolog Ivan 
Dulić, plavljanski župnik Stipan Bošnjak 
2005. prešao je u Porečko-pulsku biskupiju 
te je postao župnikom u Baderni). Nekoli- 
ko mladih Hrvata iz Vojvodine studiralo je 
nakon 2000. na istarskim fakultetima. 


Izvori: Historijski arhiv Subotica, F:47. 1 45/1926, 
VI 1449/1938, IV 1158/1939. 


Lit.: T. Peruško, Mate Balota, u: Mate Balota : 
Poezija i proza, Rijeka, 1959; K. Kuntić, Pravni 


fakultet u Subotici (1919-1941), diplomski rad; 


P. Janjatović, Ilustrovana Yu rock enciklopedija 
1960-2000, Novi Sad, 2001; M. Bertoša, Istra, 
Jadran, Sredozemlje, Zagreb, 2003; M. Manin, N. 
Šetić: Prilike u Istri tijekom i uoči objavljivanja 
»Naše sloge«, u: Časopis za suvremenu povijest, 
br. 3/2007, Zagreb; D. Džeko: Uloga »Naše slo- 
ge« i »Bunjevačkih i šokačkih novina« u narodnom 
preporodu istarskih i bačkih Hrvata (1870-1873.), 
Zagreb, 1990., diplomska radnja obranjena na fi- 
lozofskom fakultetu u Zagrebu; N. Šetić: O pove- 
zanosti Istre s ostalim hrvatskim zemljama : Naša 
sloga 1870.-1915. Zagreb, 2005; D. Tumpić: Istar- 
ska emigracija : svjedočanstva, Zagreb, 1991; E. 
Radetić: Istarski zapisi, Zagreb, 1969; O. Tolnai, 
Pjesnik od svinjske masti, Zrenjanin, 2007; Đ. Mi- 
lanović, O udruženjima istarskih izbeglica u No- 
vom Sadu i Subotici (rukopis); www.istrapedia.hr; 
www.istra-istria.hr; sr.wikipedia.org. 


N. Ušumović i M. Bara 


ISTRA, udruga iz Novoga Sada koja je iz- 
među dvaju svjetskih ratova okupljala emi- 
grante s područja Istre, Rijeke i Julijske 
krajine (Trsta i Gorice). Ciljevi Udruženja 
istarskih izbjeglica Istra, kako je bio službe- 
nih naziv društva, osnovanog ožujka 1928., 
bili su pomaganje nezaposlenim i siroma- 
šnim emigrantima iz spomenutih krajeva, 
podupiranje i širenje jugoslavenske narod- 
ne svijesti te širenje prosvjete i kulture. U 
kasnijem razdoblju, nakon jačanja fašizma 
u Italiji, Udruga je poprimila i snažan anti- 
fašistički karakter, iako antifašizam nikada 
nije bilo službeni dio njezina programa. Za 
potrebe svojih članova Udruga je izdavala 
potvrde, preporuke, svjedodžbe, molbe, pre- 
vodila dokumente, pribavljala potvrde o za- 


vičajnosti i sl. Nije imala vlastitu imovinu, 
a financirala se iz članarina te povremene fi- 
nancijske pomoći koju je dobivala od grad- 
skih vlasti. Članovi Društva bili su istarski 
emigranti koji su u Novi Sad dospjeli u više 
valova, a najmasovniji su bili odmah nakon 
potpisivanja Rapallskoga ugovora 12. XI. 
1920. te nakon plebiscitarne potpore Mus- 
solinijevoj fašističkoj stranci na parlamen- 
tarnim izborima 24. III. 1929. 

Pečat novosadskoga društva Istra 


God. 1932./33. na čelu Udruge, koja 
je brojala oko 300 članova, bili su dr. Ivan 
Prudan, sudac Apelacijskoga suda u No- 
vom Sadu, dopredsjednik Laza Ljubotina, 
upravnik Burze rada, tajnik Lujo Juričić, 
blagajnik Jakov Pečar, dok je od članova 
nadzornog odbora poznat jedino Ante Mo- 
horović. Među emigrantima čija je djelat- 
nost dulje ili kraće vrijeme bila vezana za 
Novi Sad najpoznati su Marin Glavina, 
upravnik Saveza agrarnih zajednica iz No- 
voga Sada, Vjekoslav Karlavaris, osnivač i 
prvi upravitelj Novosadske gradske štedi- 
onice (1927.), te Bogomil Karlavaris, po- 
tomak emigranata, koji je nakon Drugoga 
svjetskoga rata ostvario uspješnu umjetnič- 
ku i profesorsku karijeru. 


Društvo je prestalo djelovati s dola- 
skom madžarskih vlasti u travnju 1941. 


Izvor: Istorijski arhiv Grada Novog Sada: Fond 
Gradsko načelstvo Novog Sada (F.150). 


Lit.: Neoslobođena braća : teška hronika našeg 
življa pod Italijom, Beograd, 1934; Primorski slo- 
venski biografski leksikon, 3, Gorica, 1976; Istar- 
ska enciklopedija, Zagreb, 2005; Đ. Milanović, O 
udruženjima istarskih izbeglica u Novom Sadu i 
Subotici (rukopis). 

M. Cvetanović i Đ. Milanović 
ISTRA-TRST-GORICA, prosvjetno i pot- 
porno društvo u Subotici koje je okupljalo 
emigrante iz područja pripojenih Kralje- 


ISTRA-TRST-GORICA 


vini Italiji nakon Rapallskoga mirovnoga 
ugovora. Istarski i drugi emigranti društve- 
no su se organizirali u svim onim sredina- 
ma gdje ih se zatekao veći broj. Tako je 
među ograncima društva /stra-Trst-Gorica 
po cijeloj jugoslavenskoj državi bio i onaj 
u Subotici. Društvena pravila subotičkomu 
ogranku potvrđena su 1932., no on je vjero- 
jatno djelovao i prije toga. Društvo je imalo 
prosvjetni i potporni karakter, a glavni mu 
je cilj bio prikupljanje materijalnih sred- 
stava namijenjenih pomaganju siromašnim 
osobama s područja pripojenih Italiji. Dje- 
latnost društva manifestirala se kroz do- 
brotvorne priredbe i koncerte: organizirane 
su istarske zabave, izvođeni su Franina i 
Jurina na žminjskom čakavskom dijalek- 
tu, istarske narodne pjesme i sl. Radilo je 1 
na promidžbenom polju, informiranju jav- 
nosti o stanju sunarodnjaka na područjima 
pripojenima Italiji, održavanju predavanja 
i raspačavanju emigrantske literature. Bro- 
jilo je oko 60 članova, no nije imalo svoje 
prostorije. Država nije imala posebne mje- 
re kojima bi im pomagala te se nada za njih 
iscrpljivala upravo u radu privatnih društa- 
va ili pojedinaca. Lokalna vlast odvajala je 
minimalne sume za pomoć. 


J=»STRA-TRST-GORICA“ : 
SyB0OT 


Pečat subotičkog društva 
Istra-Trst-Gorica 


Jedan od najistaknutijih članova bio je 
Lovro Škaljer, emigrant koji se uspješno 
prilagodio novonastaloj situaciji i izgradio 
zavidnu odvjetničku karijeru i u Subotici. 
Na skupštini 1934. izabran je za predsjed- 
nika Društva, kada su još izabrani dopred- 
sjednik Albert Rubeša, tajnik Julije Ukmar, 
blagajnik Matko Žmak, članovi uprave 
Ivan Skala, Ivan Maurić i Antun Grbac, te 
članovi nadzornog odbora Kazimir Žigan- 
te, Josip Vivoda i Ivan Mohorić. Za pred- 
sjednika udruge 1939. izabran je Ivo Milić, 
profesor Pravnoga fakulteta u Subotici. 


ISUSOVCI 


Društvo je u Bačkoj prestalo raditi na- 
kon povratka madžarskih vlasti 1941., ko- 
je su iseljavale pripadnike južnoslavenskih 
naroda naseljenih u međuratnom razdoblju. 


Izvor: Historijski arhiv u Subotici, F:47. IV 
1438/1938 


Lit.: E. Radetić, Istarski zapisi, Zagreb, 1969; Đ. 
Milanović, O udruženjima istarskih izbeglica u 


Novom Sadu i Subotici (rukopis). : 
S. Mačković 


ISUSOVCI (jezuiti < novolat. lesuita: isu- 
sovac), naziv za redovnike, članove Dru- 
žbe Isusove — DI (lat. Societas Jesu, JS), 
najbrojnijega muškoga reda u Katoličkoj 
crkvi. Geslo Družbe glasi Ad Maiorem Dei 
Gloriam (AMDG) — Na veću slavu Bož- 
ju (NVSB). Glavninu reda čine svećenici 
»profesi« s četirima svečanim zavjetima 
(uz tri klasična redovnička zavjeta — siro- 
maštvo, čistoća i poslušnost — još i poseban 
zavjet papi da ih pošalje kamo god zatre- 
ba), zatim svećenici s trima jednostavnim 
zavjetima koji djeluju kao duhovni pomoć- 
nici te braća pomoćnici također s trima 
jednostavnim zavjetima, koji su odgovorni 
za kućne i tehničke poslove. Svrha je reda 
»na veću slavu Božju i spas besmrtnih du- 
ša« braniti i promicati vjeru, raditi na du- 
hovnom napretku vjernika uz pomoć svih 
oblika »službe Božje riječi« — propovijeda- 
njem, katehiziranjem i poučavanjem; zatim 
s pomoću duhovnih vježbi, dijeljenja sa- 
kramenata, raznih aktivnosti duhovne i ma- 
terijalne pomoći u zatvorima i bolnicama 
te kroz djela milosrđa, sukladno evanđelju, 
brinuti se za siromahe i za socijalnu prav- 
du. Red nema žensku granu, ali su formal- 
no neovisno o njemu u vrijeme katoličke 
obnove u XVI.-XVII. st. nastale zajednice 
isusovki. 


Osnutak. Osnivač je reda je sv. Ig- 
nacije Loyolski (1491.-1556.). Od 1517. 
bio je u službi potkralja Navare, kada je 
1521. teško ranjen vodeći obranu tvrđave 
Pamplone od Francuza, nakon čega su ga 
Francuzi prenijeli u rodni dvorac Loyolu u 
Baskiji. Za dugotrajnoga liječenja zapazio 
je da ga maštanja o svjetovnim stvarima 
ostavljaju praznim i žalosnim, a dok je či- 
tao Život Isusov Ludolfa Saskoga i Živote 

svetaca Jakova de Voragine ustanovio je 
da ga razmišljanje o duhovnim stvarima 
ispunjava radošću te je doživio obraćenje 
i odlučio služiti Bogu. Ozdravivši, hodoča- 
stio je na Monserrat u svetište Crne Gospe 
i ondje obavio veliku životnu ispovijed te 
odložio viteško odijelo i mač. Godinu dana 
posvetio se molitvi i razmatranju vlastite 
grješnosti i veličine milosti Božje pa je tu 
proživljavao duhovni razvoj, koji je poslije 


žbe. Pun revnosti počeo je obraćati druge, 
ali je postao sumnjiv inkviziciji, koja ga je 
nekoliko puta zatvarala 1 ispitivala te mu 
zabranila djelovanje dok ne završi studij 
teologije. Počeo je studirati 1524. u nekoli- 
ko španjolskih gradova, a 1528. nastavio je 
studij u Parizu te ga dovršio 1534. 


Grb isusovačkoga reda 


Okupio je prve sudrugove — njih sed- 
moricu — i uveo ih u svoje bogato duhovno 
iskustvo našavši ideal svojega života u Isu- 
su. Oni su na Montmartreu u Parizu 1534. 
položili zavjete da će u siromaštvu i čistoći 
slijediti Isusa, 1537. u Veneciji zaređeni su 
za svećenike, a među sobom su se počeli 
nazivati Družbom Isusovom. Papa Pavao 
II. 1540. bulom Regimini militantis Ec- 
clesiae — Upravi vojujuće Crkve odobrio 
je Formulu instituta, u kojoj je opisana re- 
volucionarna struktura novoga crkvenoga 
reda: nije se zvao, kao ostali redovi, po 
utemeljitelju Ignaciju, nego je sam Ignaci- 
je zahtijevao da dobiju ime Družba Isusova 
jer su članovi željeli živjeti kao »prijatelji u 
Gospodinu«. Novi je red imao uobičajene 
»svečane zavjete«, ali je Ignacije prekinuo 
redovnničku tradiciju »stalnosti mjesta«, 
tj. redovnici nisu imali ni stalnost boravka 
u istom samostanu ni dnevnu sedmokrat- 
nu molitvu u koru ni posebno redovničko 


odijelo. Tradicionalne samostane izvan na- 
selja zamjenjuju tzv. rezidencije, sjedišta 
unutar gradova, namijenjene za boravak 
isusovaca i njihov pastoralni rad u crkvi i 
izvan nje. 


Premda nisu osnovani kao »školski 
red«, razvili su kolegije za odgojno-pro- 
svjetno djelovanje budući da je sv. Ignaci- 
je u Formuli instituta predvidio kolegije za 
mlade isusovce studente (tzv. skolastike), 
koji su predavanja polazili na vanjskim 
sveučilištima (1544. bilo je 7 takvih kole- 
gija). Na njima su isusovački profesori po- 
čeli držati predavanja za svoje studente, a 
poslije je dopušteno da na predavanja do- 
laze i vanjski studenti, pa je 1548. u Mess- 
ini (Italija) sagrađen kolegij za isusovačke 
i za vanjske studente, koji je postao model 
prema kojemu su mnogi europski gradovi 
osnivali kolegije. Kako je sv. Ignacije zah- 
tijevao da uzdržavanje i školovanje siroma- 
šnih studenata bude besplatno, tražio je da 
se prije otvaranja kolegija osiguraju dovolj- 
ne zaklade za uzdržavanje te su gradovi, 
natječući se u pribavljanju zaklada, pomo- 
gli naglu širenju isusovačkih kolegija. Do 
kraja života sv. Ignacija 1556. broj je isuso- 
vaca narastao do 1000, osnovano je 13 po- 
krajina u pet europskih država te u Brazilu, 
Indiji i Japanu sa 79 kuća, od čega je bilo 
40 kolegija. God. 1608. bilo je oko 12.000 
isusovaca koji su djelovanje proširili na is- 
točnu Europu, Englesku, Srednju i Južnu 
Ameriku, a broj kolegija popeo se na 306. 
Među njima je bio i zagrebački kolegij. 


Znanstvenici raznih struka djelovali su 
od osnutka reda u isusovačkim kolegijima. 
Najpoznatiji je rimski kolegij (današnje 
sveučilište Gregoriana), koji je osnovao 
sv. Ignacije, gdje su filozofiju i teologiju 
predavali sv. Robert Bellarmino (1542.- 
1621.) i Francisco Suarez (1548.-1617.), 
matematiku Christophor_Clavius (1538.- 
1612.), koji je proveo gregorijansku re- 
formu kalendara, filozofiju i matematiku 
Ruđer Josip Bošković (1711.-87.), koji je 
od pucanja spasio kupolu bazilike sv. Pe- 
tra u Rimu, te astronomiju Angelo Secchi 
(1818.-78.). 


ISUSOVCI 


Barok ili isusovački stil razvio se sredi- 
nom XVI. st. u arhitekturi, likovnim umjet- 
nostima, glazbi, književnosti i propovjed- 
ništvu, a rasprostranjen je bio po Europi 
i po misijama u Aziji i Americi. Razvijao 
se istodobno s katoličkom obnovom (pod 
utjecajem protestantske historiografije po- 
znata je i kao protureformacija) i s isusov- 
cima kao njezinim najvažnijim nositeljem, 
budući da je barokna umjetnost najviše 
odgovarala isusovačkoj duhovnosti. Prva 
je barokna građevina isusovačka crkva Il 
Gesu u Rimu iz 1568. Biseri su barokne 
umjetnosti u Hrvatskoj crkve isusovačkih 
kolegija u Zagrebu sv. Katarine i sv. Franje 
Ksavera, u Varaždinu crkva Uznesenja Ma- 
rijina i u Rijeci sv. Vida. I u Bačkoj u mje- 
stima u kojima žive Bunjevci i Šokci posto- 
jinekoliko crkava koje su nastale u vrijeme 
kasnoga baroka — potkraj XVII. i početkom 
XVIII. st: u Subotici crkva sv. Terezije 
Avilske, u Somboru Presvetoga Trojstva, 
u Baču sv. Pavla apostola, u Bajmoku sv. 
apostola Petra i Pavla, u Sonti sv. Lovre, 
u Bačkom Monoštoru sv. Petra i Pavla, u 
Beregu sv. Mihaela Arkanđela, u Plav- 
ni sv. Jakova apostola, u Aljmašu (madž. 
Bacsalm4s) Uzvišenja sv. Križa, u Baji sv. 
Antuna, u Bikiću (madž. Bacsbokod) sv. 
Elizabeta, u Santovu (madž. Hercegszanto) 
Uznesenja Blažene Djevice Marije i dr. 


Kako su vjeronauk djece i odraslih isu- 
sovci smatrali jednom od svojih glavnih za- 


a među najuspješnijima je bio talijanski 
Dottrina cristiana breve (Kratak kršćanski 
nauk) Roberta Bellarmina iz 1597., koji je 
doživio oko 400 izdanja na 60-ak jezika. 
Među njima je i hrvatski prijevod Bartola 
Kašića, objavljen 1617. i 1633. Među isu- 
sovačkim su apostolatom duhovnih vježbi 
i pučke misije — reducirane duhovne vježbe 
namijenjene cijeloj župi ili pojedinim sta- 
ležima, uz masovno sudjelovanje vjernika, 
na kojima se iznose osnovne istine o smislu 
života, grijehu, ispovijedi i novom usmje- 
renju života i prakticiranju vjere. 


Vanjske misije. Prvi isusovac kojega 
je prema papinoj želji sv. Ignacije poslao u 
misije bio je Franjo Ksaverski. On je 1541. 

otplovio u misije i postao apostol Indije i 
Japana, a čekajući na ulazak u Kinu, umro 
je na otoku Sancianu 1552. U doba smrti 
sv. Ignacija isusovci su već djelovali u mi- 
sijama u Indiji, Japanu, Brazilu i Etiopiji 
te među pravoslavcima u Grčkoj, Istanbu- 
lu, na Cipru i u Palestini. Među glasovitim 
isusovačkim misionarima bili su astronom 
i matematičar Matteo Ricci (1552.-1610.), 
koji je bio poslan u Kinu, te od 1622. nje- 
gov nasljednik Adam Schall (1591.-1666.), 
vrstan matematičar koji je reformirao kine- 
ski kalendar — rezultat njihova djelovanja 
bilo je 250.000 novih kršćana. 


Od hrvatskih misionara ističu su dvoji- 
ca članova obitelji Ratkaj iz Velikoga Ta- 
bora: prvije Nikola (1601.-62.), koji je dje- 
lovao u Indiji, a drugi njegov sinovac Ivan 
(1647.-83.), koji je boravio u Meksiku, u 
pokrajini Tarahumara. Tu je pokrajinu pr- 
vi etnografsko-geografski opisao te za nju 
izradio zemljovid. Varaždinac Ferdinand 
Konšćak (1703.-59.) kao misionar 1 istra- 
živač djelovao je u Kaliforniji, gdje je do- 
kazao da je Kalifornija poluotok i izradio 
prve točne karte Kalifornijskoga zaljeva i 
poluotoka, pa je po njemu jedan otok na- 
zvan Consag Rocas (Konšćakove stijene). 
U Paragvajskim redukcijama, koje su po- 
čele 1609., isusovački misionari pomagali 
su Indijancima da umjesto selilačkoga ži- 
vota lovačkih plemena prihvate poljopri- 
vredni u stalnim selima, tzv. redukcijama, 
zajednicama organiziranim prema kršćan- 
skim načelima. Među njima je djelovao i 
Riječanin Ivan Marchesetti (1704.-67.). 
Zagrepčanin Nikola Plantić (1720.-77.) 
djelovao je u Paragvaju kao profesor u ko- 
legiju. U Brazilu su misionarili i istraživali 
Amazonu Varaždinac Franjo Ksaver Haller 
(1716.-55.) i Ignacije Szentmartony iz Ko- 
toribe (1718.-93.). Glasoviti misionar Ante 
Gabrić (1915.-88.) iz Metkovića djelovao 
je u Indiji i surađivao s Majkom Terezom. 


Ukinuće i obnova. Isusovci su vodili 
mnoga sveučilišta, bili su istaknuti misio- 
nari, savjetnici i ispovjednici na vladarskim 
dvorovima, propovjednici i znanstvenici. 
Zbog njihova velikoga utjecaja u Crkvi, ali 
i zbog kontrole nad misijskim područjima 

te nekih teoloških kontroverzija, pojedini 
europski vladari zahtijevaju ukidanje reda. 
Početak ukidanja zbio se 1700. u Portugalu 
i 1764. u Francuskoj. Španjolski kralj uki- 
da red u Španjolskoj i svim njezinim kolo- 
nijama 1767. te protjeruje oko 5000 isuso- 
vaca. Oni su morali napustiti 232 kolegija 
i 470.000 Indijanaca, koji su se oružjem 
neuspješno pokušali obraniti od španjol- 
ske vojske. Ukinuće reda tražili su od pa- 
pe Klementa XIII. Francuska, Španjolska 
i Napulj, i to pod prijetnjom shizme, tj. 
prekida veze s papom, ali su ga isposlovale 
tek od njegova nasljednika Klementa XIV., 
koji je red ukinuo svojim pismom Domi- 
nus ac Redemtor — Gospodin i Otkupitelj 
1773. U to je vrijeme bilo oko 23.000 isu- 
sovaca, od kojih je 15.000 djelovalo u 869 
instituta za odgoj i obrazovanje. Oni su bez 
kvalificiranoga vodstva i osoblja propadali 
i zatvarali se. 


Red nije bio dokinut samo u zemljama 
u kojima vladari, da bi sačuvali dobro or- 
ganizirane kolegije, nisu dopustili da se pa- 
pino pismo o ukinuću javno proglasi. Tako 
je protestant Friedrich II. Veliki (1712.-86.) 
zabranio objavljivanje papinskoga pisma te 
je odobrio isusovcima da pod drugim ime- 
nom nastave zajednički život i rad u šle- 
skim kolegijima do 1800. Ni Katarina II. 
Velika (1729.-96.) u pravoslavnoj Rusiji i 
Bjelorusiji nije dopustila objavljivanje to- 
ga papinskoga pisma te je spasila jedine 
dobro organizirane škole, a red je ostao na 
životu. Preživljavanje reda odobrio je Papa 
Pio VI. privatno (1783. i 1798.), a papa Pio 
VII. službeno (1801.) papinskim pismom 
Catholicae fidei — Katoličke vjere. U me- 
đuvremenu nastaju zajednice koje nastoje 
pripremiti ponovno osnivanje isusovaca, 
npr. Zajednica otaca presvetoga Srca Isu- 
sova (1794.). 


Obnovljena Družba Isusova (lat. So- 
cietas Jesu restituta) ponovno je službeno 
uspostavljena 1814. bulom pape Pija VII. 
Sollicitudo omnium ecclesiarum — Briga za 
sve Crkve, uz uvjet da isusovci ne potražu- 
ju povrat svojih bivših nepokretnih dobara 
(rezidencije, crkve, kolegiji i sveučilišta). 
Međutim, već 1820. protjerani su iz Rusije, 


a u miru su mogli djelovati do 1914. sa- 
mo u SAD-u i Kanadi te u Engleskoj, Ir- 
skoj i Belgiji (poslije 1830.), dok su ostalih 
20-ak zemalja Europe i Latinske Amerike 
često proganjani. No progoni članova re- 
da u Meksiku i Španjolskoj pojačali su se 
1914.-64., a još strašnije progone vodili su 
boljševici u Sovjetskom Savezu i nakon 
Drugoga svjetskoga rata u veliku broju ko- 
munističkih zemalja, kao i nacisti u vrije- 
me svoje strahovlade, posebice u Poljskoj. 


U parlamentu Kraljevine Jugoslavije 
hajka na isusovce digla se 1933. Predlagao 
se izgon isusovaca iz Kraljevine ili da ih se 
iz svih mjesta gdje su djelovali progna na 
otok Vis, ali je nakon prosvjeda katoličke 
javnosti to spriječeno. U komunističkoj Ju- 
goslaviji nekoliko je isusovaca bilo ubije- 
no, poput Petra Perice, autora pjesama Do 
nebesa i Zdravo Djevo, kojega su partizani 
strijeljali 25. X. 1944. na otočiću Daksi kod 
Dubrovnika s još 6 svećenika i 30 drugih 
»dubrovačkih žrtava«, a velik broj isusova- 
ca bio je osuđen na logor, gdje su neki i 
umrli. 


Unatoč svim nevoljama i progonima, 
Družba je doživjela ponovni procvat i po- 
stigla još veći broj članova, pa je 1965. bilo 
čak 36.036 isusovaca, od čega ih je u mi- 
sijama djelovalo 7450. Danas upravljaju sa 
710 instituta (uključujući 53 sveučilišta i 
45 sveučilišnih internata) s velikim brojem 
studenata te s 4000 osnovnih škola s više 
od 800.000 učenika. Vode i 145 domova 
za duhovne vježbe, u kojima se na godinu 
održi oko 2600 tečajeva s više od 215.000 
sudionika. U 2009. Družba ima 19.216 čla- 
nova, od kojih je 13.491 svećenik, te 1758 
rezidencija i kolegija, kao i kuća s raznim 
namjenama. 


Isusovci i Hrvati. Isusovci su došli u 
Hrvatsku još za života sv. Ignacija. Otvori- 
li su mnogobrojne škole po hrvatskim gra- 
dovima te rezidencije u kojima su razvijali 
svoj apostolat. U Zagreb prvi put dolaze 
1606., gdje već sljedeće godine otvaraju 
gimnaziju, uz koju grade crkvu sv. Kata- 
rine, kolegij i konvikt, što danas tvori ba- 
rokni gornjogradski Jezuitski trg. Studij 
filozofije u zagrebačkoj gimnaziji 1662. 

uzdignut je na rang akademije, kojoj je car 
Leopold I. dodijelio sveučilišna prava i po- 
vlastice 1699., što je početak zagrebačkoga 
sveučilišta. Gimnaziju u Rijeci isusovci su 
otvorili 1627., u Varaždinu 1636., u Du- 
brovniku 1658., a kolegij (školsku zgra- 
du) izgradili 1662., u Osijek dolaze 1687.. 
u Petrovaradin 1693., u Požegu 1698., a u 
Split 1722. 


Poznati isusovci stare Družbe bili su 
Bartol Kašić (1575.-1650.), pisac prve 
hrvatske gramatike, prevoditelj Biblije i 
Rituala rimskoga; zatim Jakov Mikalja 
(1601.-54.), autor velikoga hrvatsko-ta- 
lijansko-latinskoga rječnika Blago jezika 
slovinskoga; filozof, matematičar, fizičar 
i astronom Ruđer Bošković (1711.-87.); 
Ivan Vreman (1583.-1620.), matematičar 
i astronom; Stjepan Glavač (1627.-80.), 
profesor filozofije, slikar i autor prvoga ze- 
mljovida Hrvatske. 


< f | Ruđer 
| Josip 
(| Bošković 


Obnovljeni isusovci preuzeli su od pija- 
rista svoj dubrovački kolegij 1854., sjeme- 
nište u Zadru 1865., au Travniku su otvorili 
rezidenciju i gimnaziju 1882. Administra- 
tor Bačke apostolske administrature biskup 
Lajčo Budanović svećeničke kandidate 
između dvaju svjetskih ratova slao je u 
Travnik. Mnogi od njih postali su svećeni- 
ci (Tomo Bukvić, Gavro Crnković, Nikola 
Dulić, Ivan Kujundžić, Aleksa Kokić, Josip 
Pašić, Ivan Topalić, Franjo Vujković, Mati- 
ša Zvekanović i dr.), a neki poznati intelek- 
tualci (Marko Čović, Ante Jakšić, Stjepan 
Bartolović, Albe Vidaković, Bela Gabrić i 
dr., a tamo je još u Monarhiji svoju srednju 
naobrazbu završio i Matija Evetović). U 
Zagreb u Palmotićevu ulicu došli su 1902. 
u novosagrađen veliki samostan i velebno 

svetište Srca Isusova, koje je 1941. dobi- 
lo naziv bazilika. U njoj se nalazi grob bl. 
Ivana Merza (1896.-1928.). Tu je uredni- 
štvo Glasnika Srca Isusova, koji se distri- 
buira i među bačke Hrvate, te drugih ča- 
sopisa i izdanja (Obnovljeni život, Vrela i 
prinosi), zatim sjedište apostolata molitve, 
djevojačkih društava Srca Isusova i brojnih 
Marijinih kongregacija, a zastupljena je i 
karitativna djelatnost — tu su osnovane Kap 
dobrote i Zaklada biskupa Josipa Langa, 
1990-ih pomagani su izbjeglice, prognani- 
ci i potrebiti. 

Nadbiskup Antun Bauer darovao im 
je veliko gradilište na Jordanovcu, gdje 
je 1930. sagrađen velik kolegij s novici- 
jatom i domom duhovnih vježbi, a 1937. 
tu je smješten i Filozofski institut (posli- 
je: Filozofsko-teološki institut). Pokraj 
kolegija sagrađena je 1995. župna crkva 
Bezgrješnoga Srca Marijina, zatim 1999. 
Knjižnica Juraj Habdelić, a 2000. zgrada 
Filozofskoga fakulteta Družbe Isusove, ko- 
Ji pohađa petstotinjak studenata filozofije i 
religijskih znanosti. Filozofske i teološke 
studije kod isusovaca završio je i jedan 
broj svećenika Subotičke biskupije (Franjo 
Lulić, Andrija Anišić, Tibor Dob6, Arp&d 
Pasztor, Gergely Beer, Illes Csuzdi, Franjo 
Ivanković, Miroslav Orčić, Oszkar Szeles, 
Robert Erhard, Josip Kujundžić, Karoly 
Vajda, Fehćr Tivadar, Željko Šipek, Ma- 
rinko Stantić, Josip Štefković, Goran Vi- 


Filozofski fakultet Družbe Isusove u Zagrebu 


lov, Goran Jovičić, Ivica Ivanković Radak, 
Marijan Vukov itd.), a jedan od predava- 
ča na Institutu, odnosno Fakultetu, bio je i 

Tomo Vereš. Isusovci su upravljali Dječač- 
kim sjemeništem na Šalati te Nadbiskup- 
skom klasičnom gimnazijom 1937.-98., a u 
Osijeku od 1998. vode klasičnu gimnaziju. 
Brojni hrvatski isusovci djeluju u sveučili- 
šnoj nastavi, rade u izdavačkoj djelatnosti, 
na televiziji i radiju, vode župe i katehizi- 
raju. 


Članovi Obnovljene Družbe  Isuso- 
ve, uz obilan dušobrižnički rad, bavili su 
se i znanošću i pisanjem. Miroslav Vanin 
(1879.-1965.) povjesničar je, čije je život- 
no djelo Isusovci i hrvatski narod objavlje- 
no U tri opsežna sveska. Poznati su filozo- 
fi iz XX. st. Karlo Grimm (1898.-1952.), 
Ivan Kozelj (1896.-1922.), Franjo Šanc 
(1882.-1953.), Miljenko Belić (1921.- 
2008.), Josip Ćurić (1926.), te Ivan Koprek 
(1954.), Anto Mišić (1953.), Nikola Stan- 
ković (1946.) i Ivan Šestak (1960.). 


Hrvatska pokrajina Družbe Isusove 
osnovana je 1963., a početak joj je u Hrvat- 
skoj misiji Družbe Isusove iz 1909. i Jugo- 
slavenskoj misiji Družbe Isusove iz 1918. 
Danas ima oko 150 redovnika i obuhvaća 
teritorij Hrvatske, Bosne i Hercegovine, 
Srbije, Crne Gore, Makedonije, Bugarske 
te Kosova, gdje u Prištini djeluje Loyola- 
Gymnasium i konvikt s 43 profesora i od- 
gojitelja te 560 učenika. Nekoliko članova 
djeluje u misiji u Zambijsko-malawijskoj 
provinciji, među kojima je i brat pomoćnik 
Ilija Dilber, koji je ondje, vodeći grupu gra- 
ditelja 26 godina, sagradio 20 crkava. 


Djelovanje u Podunavlju. Nekoliko je 
centara isusovačkoga djelovanja u Poduna- 
vlju važno za Hrvate. Prvi isusovac koji je 
djelovao na tom području bio je Dubrov- 
čanin Bartol Sfondrati, koji je 1580. pratio 
apostolskoga vizitatora stonskoga biskupa 
fra Bonifacija de Stephanisa. Aleksandar 
Komulović (1548.-1608.) pratio je apostol- 
skoga vizitatora na Balkanu isusovca Tomu 
Raggio 1584.-87., a i sam je postao isusov- 
cem 1599. Nakane, osjećaje i širinu dušo- 
brižničke djelatnosti isusovaca u Poduna- 
vlju ponajbolje izražavaju riječi isusovca 
Jurja Muliha u Pridgovoru Bogolyubnim 
Sctioczem u Duhovnoj pisanici (Zagreb, 
1754.): »Plemenita, poglavita, svake ča- 


sti, ljubavi i pozdravljenja dostojna pri- 

Moguvam doista kazati, i 
sada, kaono moje srce otvoriti: dasam vas 
vazda, tere veoma milovao, kako sam vas 
prie dvadeset i osam godinah najprije kod 
Požege poznao: a poslie toga oko Pećuha, 
Osika, Petrovaradina, Đakova, Baje, Baća, 
Segedina, Sombora i Budima, vidio i po- 
zdravio«. 


Beograd. Papin vizitator Bartol Kašić 
sa Stjepanom Szinijem u Beograd je do- 
šao potkraj jeseni 1612. radi pastoralnoga 
djelovanja među dubrovačkim trgovcima, 
o čemu opširno piše sam Kašić u svo- 
joj Autobiografiji. God. 1613. priredio je 
sve potrebno za osnivanje latinske škole 
za katoličku mladež, koju je vodio Szini. 
Ponovno je poslan kao vizitator 1619.-20. 
Gimnazija je djelovala do 1623., a otada 
se spominje kao škola kršćanskoga nau- 
ka u isusovačkoj rezidenciji. Zadnji u tom 
razdoblju bio je Jakov Tugolin, kojega su 
1632. Turci protjerali iz Beograda. 


Tijekom Velikoga bečkoga rata s 
austrijskom su vojskom u Beograd 1689. 
došla 1 četiri isusovca: Ignacij Pezizhoff 
i Filip Sumatinger, propovjednici za nje- 
mačke vojnike, te Martin Darasoczi i Tomo 
Glavinić, koji su propovijedali hrvatskim 
vjernicima, ali su već sljedeće godine Tur- 
ci osvojili grad. Kada je Eugen Savojski 
1716. ponovno oslobodio Beograd, u nje- 
govoj su vojsci bila 94 vojna kapelana, od 
kojih 27 isusovaca. Nakon Požarevačkoga 
mira 1718. obnovljena je isusovačka rezi- 
dencija na molbu austrijskoga provincijala 
Stjepana Dinarića. Dopuštenje za podiza- 
nje latinske škole dobiveno je 1724., prva 
dva razreda otvorena su 1726., a druga dva 
1727., kada je počela izgradnja nove škole. 
Svoju crkvu isusovci počinju graditi 1732., 
ali su 1739. Turci ponovno zauzeli Beo- 
grad. 


U Kraljevini Jugoslaviji beogradski 
nadbiskup fra Rafel Rodić (1870.-1954.) 
pozvao je isusovce u Beograd te je potkraj 
srpnja 1929. došao Ivan Nepomuk Zorč, 
koji je pomagao župniku Krista Kralja u 
katehizaciji 1200 katoličkih učenika i pri- 
premao teren za dolazak isusovaca. Kada 

je 1930. ustanovljena župa sv. Petra apo- 
stola, predana je na upravu isusovcima, a 
za sjedište župe i urede nadbiskupija je ku- 
pila i predala u vlasništvo družbi reziden- 
cijalnu kuću u Poincarevoj (danas Make- 
donskoj) br. 23. U dvorišnom dijelu kuće 
adaptirana je privremena kapela sv. Petra. 
Kada je za novoga župnika 1933. došao 
Franjo Jambreković, u produžetku dvorišta 
sagrađena je moderna crkva prema nacrti- 
ma zagrebačkoga arhitekta Jurja Denzlera, 
dok je bivša kapela pretvorena u dvoranu. 
Izgrađena je za samo 71 dan, unatoč mno- 
gobrojnim teškoćama, koje su potanko 
opisane u brošuri Crkva sv. Petra u Beo- 
gradu iz 1933. Glavni oltar krasila je slika 
Isus predaje ključeve crkve sv. Petru, koju 
je u Rimu naslikao ruski slikar Maljčev. U 
pobočnoj lađi nalaze se tri oltara: sv. Josi- 
pa, Srca Isusova i Bogorodice beogradske 
(prenesena iz Tekija 1934.). Za Drugoga 
svjetskoga rata isusovci su na tavanu ku- 
će sakrivali više Židova, unatoč opasnosti 
jer su u crkvu dolazili mnogi Nijemci i nje- 
mački vojnici. 

U razdoblju 1960.-64. crkva je oblo- 
žena mramorom i postavljena je nova pri- 
česna ograda, a na glavni oltar postavljen 
je kip Isusa i sv. Petra u terakoti te 14 re- 
ljefnih postaja Križnoga puta. Nakon prva 
dva župnika, Zorča i Jambrekovića, djelo- 
vali su Ferdinand Kobi, Petar Hess, Janez 
Koncilja, Andrija Glavaš, Anton Zupančič, 
Zvonko Gutal, Srećko Cetinić, Mirko Pol- 
gar, Ivan Cindori, Vladimir Horvat, Igna- 
cije Belak, Lorand Kilbertus, a u najnovije 
vrijeme Mato Anić, Vinko Maslać i Ivan 
Vinkov. U župi su od osnutka djelova- 
le laičke udruge Marijine kongregacije za 
djevojke i za žene, Apostolat molitve te 
Bratovština kršćanskog nauka. Pastoral je 
tijekom vremena bio raznolik: mise na vi- 
še jezika, krunica, križni put, kateheze za 
učenike i studente, procesije, duhovne vje- 
žbe, susreti i duhovne obnove te liturgijski 
obredi. Broj krštenja između dvaju svjet- 
skih ratova kretao se 100-200 godišnje, a 
od 1990-ih zbog raseljavanja ima ih tek 
10-ak. Kada je Zvonko Gutal bio vjerouči- 
telj i kapelan 1962.-70., a zatim i župnik do 

1977., svojim je zanimljivim propovijedi- 
ma, predavanjima, predstavama te raznim 
programima i aktivnostima privlačio velik 
broj mladih. Kako se s druge strane ceste 
nalazi Dom omladine, koji ima mnogo veći 
prostor, ali nije privlačio mlade, snimljen 
je duhovit kratki dokumentarni film Pre- 
ko puta (1973.), u režiji Nikole Jovičevi- 
ća prema scenariju Svetozara Đonovića, u 
kojemu je konfrontiran kulturni i zabavni 
život mladih koji su organizirale obje usta- 
nove. 


Nakon petogodišnjih problema s dobi- 
vanjem dokumentacije radi obnove dotra- 
jale kuće, njezina temeljita obnova izvršena 
je 1985.-87., kada su proširene vjeronauč- 
ne prostorije nazvane Dvorana Bartol Ka- 
šić, u kojoj su poslije organizirane tribine 
i javne rasprave o religijskoj kulturi i eku- 
menizmu, a u crkvi mnogobrojni koncer- 
ti. Cijela je kuća s crkvom spomenik kul- 
ture, a isusovci su svojim djelovanjem od 
nje stvorili svojevrstan beogradski centar 
vjerskoga i kulturnoga zbivanja i okuplja- 
lište za mlade. Nakon dolaska Vladimira 
Horvata u Beograd 1986., gdje je 1970. di- 
plomirao na Filološkom fakultetu, bivši su 
kolege posjećivali župu, pokazujući veliko 
zanimanje za religijske teme. Organizirao 
je posjećene tribine s religijskom temati- 
kom, čak i od studenata i profesora Pravo- 
slavnoga teološkoga fakulteta. Na zamolbu 
urednika Mladosti, izdavačke kuće Saveza 
socijalističke omladine Jugoslavije, pri- 
redio je knjigu Vačela jezuita, s autobio- 
grafijom, duhovnim vježbama i izborom 
iz ostalih spisa Ignacija Loyole (Beograd, 
1987, 19902). Na simpoziju Dva veka Vuka 
1987. iznio je svoje otkriće da je Bartol Ka- 
šić prvi Hrvatsko-talijanski rječnik napisao 
1599., a Gramatiku 1604., više od dva sto- 
ljeća prije Vuka. Beogradski nadbiskup 
Franc Perko, potaknut plodnim iskustvom 
isusovačkih tribina, osnovao je 1990. In- 
stitut za religioznu kulturu beogradske me- 
tropolije, u kojemu su radili isusovci Josip 
Jelenić i Josip Antolović. Njihovim zauzi- 
manjem drugo izdanje Enciklopedije živih 
religija (Nolit, Beograd, 1990.) dopunjeno 
je poglavljima Katolicizam na Balkanu i 

Paralelni registar pravoslavne i katolič- 
ke terminologije. Svojevrstan nastavak tih 
dijaloga bila je i Interkonfesionalna peti- 
cija za vjerske slobode, koja je imala zna- 
tan medijski odjek i pridonijela popuštanju 
krutih komunističkih i protureligijskih sta- 
jališta. 

Temišvar. Prvi isusovac koji je boravio 
u Podunavlju Bartol Sfondrati djelovao je i 
u Temišvaru, gdje je i umro 1583. U Temi- 
švaru je najdulje radio Jakov Tugolin, koji 
je rođen u Bosni oko 1576., a umro u Te- 
mišvaru 1636. U više navrata u Temišvar 
je nailazio i Bartol Kašić. I drugi poznati 
jezikoslovac Jakov Mikalja boravio je u 
Temišvaru 1637.-44., gdje je ispovijedao 1 
radio na svojem rječniku Blago jezika slo- 
vinskoga. Iz Temišvara je poslan u Loreto, 
gdje je počeo tiskati rječnik 1649., a dovr- 
šio je s tiskanjem 1651. u Anconi. 


Petrovaradin. Nakon oslobođenja 
od Turaka 1687. Petrovaradin i tamošnja 
tvrđava bili su puni austrijske vojske. Na- 
stojanjem kardinala Leopolda Kolonića 
isusovci su se nastanili u Petrovaradinu 
1693. Njihova zadaća najprije je bila du- 
šobrižnička, osobito za vojnike, a zatim i 
za puk, kojem se propovijedalo hrvatski, 
madžarski i njemački. Napuštenu džami- 
ju pretvorili su u crkvu posvećenu Bezgr- 
ješnom začeću Blažene Djevice Marije, a 
obavljali su i župničke poslove pa je 1701. 
u Tvrđi osnovana župa. Iste je godine po- 
čela gradnja nove crkve, koja je dovršena 
1714. Isusovci su 1713. osnovali Bratov- 
štinu Muke i Smrti Isusove, po značenju 
sličnu pobožnosti Srcu Isusovu, s više od 
600 članova, Hrvata i Nijemaca. Kad je na 
blagdan Snježne Gospe 1716. austrijska 
vojska pod zapovjedništvom Eugena Sa- 
vojskoga potukla Turke kraj Petrovaradi- 
na, razvila se pobožnost Gospi Snježnoj na 
petrovaradinskim Tekijama. Prvu osnovnu 
katoličku školu u Srijemu otvorili su isu- 
sovci u Petrovaradinu 1729. u kući koja im 
je darovana. 


Kad se 1739. austrijska vojska povla- 
čila iz Beograda, isusovci su ponijeli ču- 
dotvornu sliku Majke Božje, pomoćnice 
kršćana, i postavili je u obližnjem marijan- 


skom svetištu Tekije, a nad slikom su dali 
urezati latinski natpis koji u hrvatskom pri- 
jevodu glasi: »Djevice, izgnana iz Beogra- 
da, svojom zaštitom neprestano čuvaj Pe- 
trovaradince«. Kada su se Isusovci vratili u 
Beograd 1933. i izgradili crkvu, na pobočni 
oltar vratili su sliku Majke Božje, koja se 
otada štuje kao Beogradska Gospa. God. 
1765. isusovci su u Petrovaradinu otvorili 
i gimnaziju s 30 učenika, koju 1767. udo- 
mljuje isusovačka rezidencija. U vrijeme 
ukinuća reda 1773. u Petrovaradinu je dje- 
lovalo 11 isusovaca, 9 svećenika i dvojica 
braće, a gimnazija je prešla u svjetovne ru- 
ke. 


Trnava. Isusovci su sveučilište osno- 
vali 1635., koje je 1779. premješteno u 
Budim (Madžari ga drže pretečom dana- 
šnjega najprestižnijega madžarskoga sve- 
učilišta Ečtvos Lorđnd). U vrijeme kul- 
turno-crkvenoga procvata Trnava (madž. 
Nagyszombat) je bila vrlo važan tiskarski 
centar, kojega je utemeljio kardinal Leo- 
pold Kolonić — u njemu je izdano više od 
5000 naslova, među kojima je bilo i knji- 
ga na hrvatskom jeziku (primjerice, Kratka 
azbukvica i kratak kerstianski katoličan- 
ski nauk P._ O. Petra Kanzia društva Ime- 
na Isusova složen u Slavinski jezik /1696/ 
i Kratka abekavica i kratak kerstianski ka- 
tolicsanski nauk Posctovanoga Otca Petra 
Kanisia Drusctua Imena Isusova Sloxen u 
Slavinski Jezik /1697/, od Ivana Gabelića) 
te djela hrvatskih pisaca na latinskom jezi- 
ku. 


Kalača. Djelatnost isusovaca u Kalači 
počinje 1760., kada su na poziv nadbisku- 
pa Jozsefa Batthyanya (1727.-99.) stigla 
trojica isusovaca kako bi pomogla u du- 
šobrižničkoj djelatnosti. Snažno su se doj- 
mile njihove propovijedi, među inima, i u 
bačkim hrvatskim mjestima, npr. u Santo- 
vu. Poslije raspuštanja njihova reda potkraj 
XVIII. st., više je isusovaca našlo svoj dom 
u Kalači. 


Isusovce, kao učiteljski red, u Kalaču 
je pozvao nadbiskup Jozsef Kunszt (1790.- 
1866.) kada je 1852. ustoličen, jer je vidio 
da pijaristi nisu sposobni razviti školstvo u 
Kalačko-bačkoj nadbiskupiji. Do 1866. na- 

rečeni je nadbiskup Kalaču razvio u školski 
grad državnoga ranga, i to u znatnoj mjeri 
zahvaljujući isusovcima čija je Gimnazija 
»Sveti Stjepan« djelovala 1860.-1948., i 
spadala među najistaknutije srednjoškol- 
ske ustanove u zemlji. U njoj su predavali 
poznati profesori, glasoviti znanstvenici, a 
imala je bogato opskrbljene kabinete i zbir- 
ke. Isusovci su vodili i sjemenište, koje je 
1866. imalo već 412 đaka. U isusovačkoj 
tiskari objavljeno je mnoštvo knjiga. Među 
znamenitosti grada Kalače spada i isuso- 
vačka crkva sv. Stjepana, posvećena 1860. 
Za Drugoga svjetskog rata kalački isusovci 
spašavali su izbjeglice, Židove i vojne bje- 
gunce. Red su raspustile komunističke vla- 
sti 1950. Redovnički život u gradu je opet 
zaživio 1989. 


Isusovačka crkva u Kalači 


U Kalaču su izobrazbu stekli dva bač- 
ka Hrvata isusovca, koji su djelovali na hr- 
vatskome jeziku u Monarhiji: Petar Pančić 
(Čavolj, 28. VI. 1853. — Szatmar, 2, 1905.) 
i Matija Kulunčić (Subotica, 15. II. 1855. — 
Zagreb, 24. VI. 1945.). Osim toga, za bač- 
ke Hrvate je značajno što su svi velikani 
bačkih Hrvata do 1918. primili svećeničku 
naobrazbu upravo od isusovaca u Kalači: 
Ivan Antunović, Lajčo Budanović, Pajo 
Kujundžić, Ivan Petreš, Ante Miroljub Eve- 
tović, Petar Evetović, Tomo Gerard Stantić 
itd., pri čemu se bit isusovačkoga utjecaja 

nije ogledala na nacionalnome planu, već 
u temeljitoj izobrazbi, snažnoj duhovnosti 
prožetom isusovačkim značajkama te smi- 
slu za red i rad. : 
Ž. Mandić 
Subotica. Kada je 1734. isusovački mi- 
sionar Juraj Mulih s njemačkim i madžar- 
skim pratiocem održavao misije u Subotici, 
na kojima su sudjelovale tisuće hrvatskih, 
madžarskih i njemačkih vjernika, došlo je 1 
izaslanstvo iz Segedina da izmoli misiju za 
svoj grad. Misionari su pristali i u Segedi- 
nu su bili najsvečanije dočekani, narod im 
je izašao u susret u organiziranoj procesiji, 
a jedan ih je propovjednik pozdravio vatre- 
nim riječima na tri jezika, na svakom po 
četvrt sata. Najprije je govorio njemački, 
zatim madžarski, a onda hrvatski. 


Vrijedi spomenuti još i neuspješni po- 
kušaj gradskoga poglavarstva u Subotici 
1891. da gimnaziju u gradu preuzmu isu- 
sovci te katoličke misije koje su potkraj 
1895. i početkom 1896. držala četvorica 
redovnika Družbe Isusova, dvojica na ma- 
džarskom i dvojica na hrvatskom jeziku. 
Od Hrvata to su bili Petar Pančić i Matija 
Kulunčić. Te je misije organizirao župnik 
sv. Terezije Matija Mamužić, a na njima su 
sudjelovale tisuće subotičkih vjernika. Pe- 
tar Pančić također je držao misije u Budim- 
pešti i po Stolno-biogradskoj županji 1903. 
na hrvatskom, njemačkom i madžarskom 
jeziku te u Baču i po Baranji 1904., a pre- 
minuo je pred misije u Dušnoku 1905. 


Novi Sad. Župu sv. Elizabete Ugarske 
u Novome Sadu, koja je utemeljena 1956., 
prvih su godina (1956.-60.) vodili isusovci. 


Hrvatski isusovci iz Podunavlja. U 
vrijeme Monarhije više je bačkih Hrvata 
bilo članova isusovačkoga reda: Emerik 
Vujković (oko 1740. — Kalača, 1798.), Pe- 
tar Pančić (1853.-1905.), Ivan Kujundžić 
(1872.-1933.), Matija Kulunčić (1855.- 
1945.), Tomo Omerović (1884.-1957.), 
Ivan Vukov (Subotica, 27. XII. 1887. — 
Budimpešta, 11. VIII. 1933.), Grgo Knezi 
(Lemeš, 18. II. 1892. — Budimpešta, 12. V. 
1944.) i dr. 

Nadbiskupska gimnazija i sjemenište u 
Travniku (danas: Nadbiskupsko sjemenište i 
Katolički školski centar Petar Barbarić) 

Brojni su članovi Hrvatske pokrajine 
Družbe Isusove rođeni u Podunavlju: Ro- 
bert Bacsvary (Budimpešta, 10. XI. 1922. 
— Miinchen, 13. IX. 2000.), Edomir Ciko 
(Subotica, 12. TV. 1925. — Zagreb, 21. IV. 
1977.), Stjepan Krizin Flodin (Ruma, 6. I. 
1894. — Zagreb, 27. VII. 1974.), Wendelin 
Gruber (Filipovo, danas: Bački Gračac, 13. 
II. 1914. — Zagreb, 14. VIII. 2002.), Ivan 
Hang (Novi Sad, 3. VII. 1940.), Petar Hess 
(St. Hubert, danas: Banatsko Veliko Selo, 
25. VIII. 1910. — 2, SAD, 7. II. 1985.), Fi- 
lip Johler (Filipovo, 3. X. 1919. — Bad Ni- 
edernau am Neckar, 21. V. 1995.), Lorand 
Kilbertus (Sečenovo, danas: Dužine, 25. 
IX. 1928. — Beograd, 28. IX. 2005.), Antun 
Kšnig (Apatin, 8. V. 1915. — Ravensburg, 
8. XI. 1996.); Marin Kovačev (Bereg, 12. 
III. 1912. — Cochabamba, Bolivija, 30. III. 
1998.), Ivan Kujundžić (Subotica, 15. IX. 
1872. — 2, 1933.), Matija Kulunčić (Subo- 
tica, 15. II. 1855. — Zagreb, 24. VI. 1945.), 
Josip Miller (Filipovo, 9. VII. 1915. — Za- 
greb, 30. X. 1988.), Tomo Omerović (Su- 
botica, 19. VIII. 1884. — Pannonhalma, 
Madžarska, 7. V. 1957.), Adam Periškić 
(Bački Monoštor, 2. VI. 1918. — Zagreb, 
20. X. 1991.), Ivan Pal Sztrilich (Sombor, 
26. VI. 1927.), Mihaly Szentmartony (Novi 
Sad, 22. II. 1945.), Stjepan Tumbas (Subo- 
tica, 11. VIII. 1916. — Messina, Italija, 1. 
XII. 2000.), Ivan Vinkov (Bački Breg, 25. 
VI. 1962.). 


Lit.: Neven, 1/1895, 2/1906, Subotica; I. Ivanić, 
Bunjevci i Šokci u Bačkoj, Baranji i Lici, Beo- 
grad, 1899; Schematismus cleri archidoecesis 
Colocensis et Bacsiensis ad annum Christi 1942, 
Coloczaae, b.g.; A. Sekulić, Isusovačko prožima- 
nje duhovnog i kulturnog života bačkih Hrvata, u: 
Isusovci u Hrvata, Zagreb-Beč, 1992; L. 1. Krmpo- 
tić, 25. obljetnica osamostaljenja Subotičke bisku- 
pije (1968.-1993.), Subotička Danica : kalendar 
za 1993., Subotica, 1992; Opći religijski leksikon, 


Zagreb, 2002. 
V. Horvat 


IŠPAN (madž. ispan> slav. župan), u po- 
dunavskih Hrvata u značenjima: 1. nad- 
stojnik, upravitelj velikih imanja; 2. žu- 
pan, upravitelj županije (znadž. varmegye, 
megye > slav. međa; lat. comitatus). Iako 
je posrijedi izvorno slavenska riječ koju 
su Madžari preuzeli nakon što su u X. st. 
zauzeli Panonski bazen, u podunavske hr- 
vatske (i srpske) govore vratila se iz ma- 
džarskoga jezika u izmijenjenu obliku, koji 
je, međutim, u značenju upravitelja župani- 
je poslije zamijenjen izvornim slavenskim 
nazivom. 


Od riječi išpan izvedeno je bunjevačko 
prezime Išpanović (Išpančević, Išpanov, 
Išpanjev, Išpanjević), u srijemskih Hrvata 
Španović i sl. Išpan, odnosno župan, za- 
pravo je skraćeni naziv za velikoga župa- 
na (madž. foispan, njem. Obergeschpan), 
kojemu su od kraja XVII. st. pa do 1870. 
pomagali dožupani (madž. alispan, njem. 
Vicegeschpan). 


Župan je u ugarskom Podunavlju od 
XVIII. st. do 1848., kao kraljev predstav- 
nik, bio nositelj vlasti u županijama, u koji- 
maje plemstvo preko županijskih skupština 
obavljalo upravnu i sudbenu vlast. U raz- 
doblju apsolutizma 1849.-60. županijski je 
sustav bio ukinut, a nakon Austro-ugarske 
nagodbe 1867. županije su postale samo 
upravna tijela podređena središnjoj vlasti, 
dok je župan postao državnim činovnikom 
koji je odgovarao vladi u Budimpešti. 


Od podunavskih Hrvata titularni na- 
slov bodroškoga velikoga župana nosi- 
li su grof Leopold Drašković 1746.-59. 1 
Antun Grašalković ml. 1759.-94.; bački, 
odnosno bačko-bodroški veliki župani bi- 

li su nadbiskup Gabrijel Patačić 1733.- 
45., barun Josip Rudić Almaški 1837.-48., 
1861. te 1865.-67., barun dr. Stipan Vojnić 
Bajšanski 1895.-1901., Pavle Latinović 
1901.-06. i Stipan Vojnić Bajšanski ml. 
1912.-13. Više ih je obnašalo dožupansku 
čast: bodroški dožupan bio je barun Đuro 
Pejačević 1717.-18., dok su bački, poslije 
bačko-bodroški dožupani bili Đuro Peja- 
čević 1712.-16., Petar Latinović 1748.- 
73., Antun Piuković 1781.-85. i 1790.-91., 
Ivan Latinović 1786.-89., Tadej Latinović 
1797.-1801., Fabijan Vojnić 1801.-19, Jo- 
sip Sučić 1819.-23. i 1825.-29., Albert 
Antunović 1825.-30., Antun Vojnić Pačir- 
ski 1830.-32., barun Josip Rudić Almaški 
1832.-37., Daniel Rudić 1838.-41., Antun 
Knezi 1841.-49., Karlo Latinović 1845.- 
48., Ago Piuković 1848.-49., Sigismund 
Latinović 1849., Antun Kovačić 1861.-63., 
Moric Latinović 1863.-67. i Stipan Voj- 
nić Bajšanski ml. 1906.-09. Osim toga, u 
građanskom razdoblju uvedena je i funk- 
cija gradskoga župana, na koju je vlada 
imenovala Feliksa Parčetića za Novi Sad 
1882.-89. i Baju 1887.-89., zatim baruna 
dr. Stipana Vojnića Bajšanskoga za Subo- 
ticu 1893., za Baju i Sombor 1896.-98. te 
za Sombor 1899.-1901., a Stipana Vojnića 
Bajšanskoga ml. za Sombor 1912.-13. 


U vrijeme Kraljevine SHS imenovani 
subotički gradonačelnici, koji su ujedno 
imali i (uglavnom protokolarne) ovlasti ve- 
likoga župana bili su, među ostalim, Stipan 
Matijević 1918.-.20., dr. Vranje Sudarević 
1920.-22., Mirko Ivković Ivandekić 1924. 
i dr. Karlo Stipić 1927., a dok je u bajskom 
trokutu i cijeloj Baranji bila srpska vojska, 
za velikoga župana u Baji i Pečuhu 4. XII. 
1918. nominalno je postavljen dr. Stipan 
Vojnić Tunić, ali je uskoro podnio ostavku, 
a Martin Matić tu je dužnost obavljao u Ba- 
Ji 5. XL. 1919. — 1.V.1921. Oni su odgova- 
rali provizornoj Narodnoj upravi u Novom 
Sadu, a nakon njezina ukidanja početkom 
1919. vladi u Beogradu. Funkcija velikoga 
župana u Subotici ukinuta je 17. 1. 1929., 
a ujesen iste godine ukinut je i naslijeđeni 
županijski sustav te su uspostavljene bano- 
vine. 

Izvor: Historijski arhiv Subotica, F:47. Gr. 


387/1929. 


Lit.: Bacs-Bodrogh vdrmegye egyetemes mono- 
grafidja, 2, Zombor, 1896; V. Mažuranić, Prinosi 
za hrvatski pravno-povijesni rječnik, 2, pretisak, 
Zagreb, 1975; Ž. Mandić, Povijesna antroponimi- 
ja bunjevačkih Hrvata u Madžarskoj, Budimpešta, 
1987; A. Kuntić, Iz istorije bačkih Bunjevaca, Spo- 
menik SANU, CXXXII, Odeljenje istorijskih nauka 
8, Beograd, 1991; S. Mačković, Sresko načelstvo 
Subotica (1934-1941), Ex Pannonia, 3-4, Suboti- 
ca, 2000; M. Szluha, B4cs-Bodrog vćrmegye ne- 
mes csalćdjai, Budapest, 2002; A. Sekulić, Rječnik 
govora bačkih Hrvata, Zagreb, 2005; I. Žarković, 
Zaboravljeni rječnik : govor golubinačkog kraja, 
Subotica, 2009; E. Apr6, B4cs-Bodrog vdrmegye 
kozigazgatdsa 6s hivataltortenete a polgdri korban 
: A vdrmegye tisztsćgviseloi (http://www.pestmlev. 
hu/data/files/166339000.pdf). 


S. Bačić i S. Mačković 


IŠPANOVIĆ, Alojzije Stipan (Ispano- 
vits, Alajos Istvan, Bajmok, 1. X. 1906. 
— Budimpešta, 13. XII. 1972.), cistercit, 
gimnazijski profesor. Sin je Stipana i Te- 
rez, rođ. Gyorfi. U Red je stupio 1924., 
svečane zavjete položio je 27. VI. 1931., 
za svećenika je posvećen iste godine. Od 
1931. studirao je matematiku 1 fiziku na 
Sveučilištu Pćter P4zmćny u Budimpošti, 
gdje je 1934. diplomirao. Doktorirao je 
1936. Od 1934. predaje u stolnobiograd- 
skoj (Szekesfehervar), a od 1939. u peču- 
škoj gimnaziji. Stekao je habilitaciju za 
sveučilišnoga privatnoga docenta, ali ga je 
njegov red spriječio da zauzme takvo rad- 
no mjesto. Od 1958. do smrti predavao je 
fiziku u Budimpešti u Ekonomskoj tehnič- 
koj školi Stjepan I. u Mester ulici, a neko 
vrijeme i u Tehničkoj školi Jdzsef Attila 
(Gepirari Technikum). U radu je pokazivao 
iznimnu pedantnost i ljubav prema svoje- 
mu predmetu. Komunističke vlasti nudile 
su mu radno mjesto na sveučilištu, ali ga 
je odbio jer su od njega tražili protuuslugu. 
Djela: A fizika oksdgfogalma filozofiai megvild- 
gitdsban (Pojam uzročnosti fizike u filozofskom 
svjetlu), Budapest, 1936; A fizika tanitasa (Podu- 
čavanje fizike), Pecs, 1941. 


Lit.: Schematismus Congregationis de Zirc S. Or- 
dinis Cisterciensis ad annum scholarem 1942/43, 

Budapest, 1942; http://lexikon.katolikus. hu/l/Is- 
panovits.html. ' 
Z. Mandić 
IŠPANOVIĆ, Ivan (Kaćmar, 14. V. 1935.), 
veterinar, skulptor amater. Sin Ivana, pod- 
rijetlom iz Bikića, i Katice, rođ. Petreš. 
Rano je morao napustiti kaćmarski salaš, 
gdje je rođen i na kojem je proveo »najlip- 
še godine«. S deset je godina pošao u Ba- 
ju u školu, gdje je isprva teško napredovao 
jer je jedva znao madžarski. Kada su u tom 
gradiću čistili korito dunavskoga rukavca 
Šugavice, privuklo ga je izvađeno blato te 
je osjetio neodoljivu želju da od toga obli- 
kuje nešto lijepo. Nakon završene osnovne 
i građanske škole polazio je bajsku Gim- 
naziju Bela III., gdje je i maturirao. Za 
daljnje školovanje trebao je naznačiti dvije 
sveučilišne ustanove, što nije bilo lako jer 
tadašnje vlasti o njemu nisu dale povoljno 
kadrovsko mišljenje. Opredijelio se za Ve- 
terinarsko sveučilište u Budimpešti, gdje je 
otpočeo studij 1954., a diplomirao je 1959. 
Nakon odsluženja vojnoga roka kao prak- 
tikant bio je zaposlen u Gari, pet je godina 


Ivan 
Išpanović 


radio na Kelebiji, a zatim je sve do umiro- 
vljenja bio mjesni veterinar u bačvanskom 
Kiskorosu, gdje i danas živi. 


»Nisam “tio bit veterinar, već učit 
umjetnost, al? otac nije “tio ni čut za to. 
Nisu poštivali umjetnički rad. Oni su ga- 
zdovali, bili ratari, njima to nije bilo ništa«, 
govorio je o sebi. Na pitanje koje teme ob- 
rađuje odgovara: »Sve je na sokaku, samo 
triba gledat, odem kući, skiciram i zatim ra- 
dim.« Rado uzima likove i prizore iz »sta- 
rovinskoga« bunjevačkoga života, a svoje 
uratke imenuje: Sidu na sokaku, Majka sa 
sinom, Iđu na zornicu s fenjerom, Orač s 


plugom, Kočijaš s konjskom zapregom, 
Žena s preslicom, Osoba s tragljama, Mo- 
mačko kolo, Krčmar s društvom i dr. Rado 
oblikuje i domaće životinje. Imao je više 
izložaba, u Baji, Budimpešti, Kečkemetu te 
Kiskorosu. Stvara i tzv. terakote — umjet- 
ničke predmete od pečene, caklinom još 
nepresvučene, lončarske gline. Ne koristi 
se nikakvim tehničkim pomagalima — sa- 
mo prstima oblikuje svježu glinenu masu. 
Na kipovima su primjetne i etničke speci- 
fičnosti, koje se ogledaju u životnim sli- 
kama pojedinih prepoznatljivih hrvatskih, 
slovačkih, madžarskih i romskih figurativ- 
nih osoba, odnosno u njihovim odjevnim 
oznakama. 


Uspio je iskoristiti dane mogućnosti 
sirovosti glinenoga oblikovanja svojih ra- 
znolikih figura i minijaturnih kiparskih 
ostvaraja, koji karikativno predstavljaju 
svijet što ga je u mladosti doživio. Temat- 
ska raznolikost njegovih radova otkriva 
emotivnoga čovjeka koji je odmalena žu- 
dio za oblikovanjem svoje okoline i šaro- 
like okolice. Nema s kim »divanit bunje- 
vački«, stoga utjehu traži u uspomenama i 
posvećuje se radu. Pritom sluša »naše pi- 
sme«, od kojih mu je najdraža Ej, salaši na 
sjeveru Bačke. 


Lit.: Hrvatski glasnik, br. 3/2008, Budimpešta. 
Ž. Mandić 


IŠPAN OVIĆ, Josip — Đano (Subotica, 15. 
III. 1926. — Baranjsko Petrovo Selo, ?, III. 
1945.), sudionik pokreta otpora u Drugom 
svjetskom ratu. Sin je gostioničara Laze 
i Antonije, rođ. Gabrić. Nakon završene 
pučke škole učio je vodoinstalaterski obrt. 
S pokretom otpora upoznao se u krugu no- 
gometaša Bačke, koji su se okupljali u oče- 
voj gostionici kraj stadiona NK Bačke. U 
pokret se uključio 1943. rasturanjem letaka 
i pisanjem antifašističkih parola u Subotici. 
Nakon ulaska jugoslavenske vojske u Su- 
boticu 10. X. 1944. postao je borac VIII. 
vojvođanske udarne brigade. Bio je pripad- 
nik postrojbe Intendantura, u kojoj je bio 
zadužen za skrb o konjima angažiranima 
u brigadi. Sudjelovao je u bitki kod Bati- 
ne u studenom 1944., s brigadom je prošao 

kroz Baranju te je sudjelovao u bitki kod 
Bolmanskoga mostobrana u ožujku 1945. 
U kaosu nastalom nakon te bitke poginuo 
je nesretnim slučajem od zalutaloga met- 
ka koji je na njemačke zarobljenike ispalio 
pripadnik sovjetske Crvene armije. Poko- 
pan je u obiteljskoj grobnici na Kerskom 
groblju u Subotici. 


Lit.: 1. Bašić, Spomenica palim borcima i žrtvama 


fašističkog terora 1941-1945., Subotica, 1988. 


T. Žigmanov 


IŠPANOVIĆ, Marko (Lemeš, 28. XII. 
1872. — Subotica, 28. X. 1959.), obrtnik, 
vlasnik prve kemijske čistionice i boja- 
onice Subotici. Sin je Maksimilijana i Ka- 
te, rođ. Bešlić. Osnovnu školu polazio je u 
rodnom mjestu, a nakon nje za farbača tka- 
nine učio je kod jednoga Nijemca u Som- 
boru. Kratko je živio u Somboru, a 1893. 
preselio se u Suboticu, gdje je otvorio pr- 


Marko 
Išpanović 


vu kemijsku čistionicu odijela u tadašnjoj 
Kazinczyjevoj ulici, u narodu poznatoj i 
kao Gomboški ili Gomborski sokak (ime je 
dobila po izrađivaču pucadi Antunu Hor- 
vatoviću, madž. gomb: puce). Osim parne 
kupelji, privatnoga lječilišta i rodilišta, u 
njoj su se nalazile i mnogobrojne obrtničke 
radionice, zgrada Pučke kasine, a od po- 
znatih osoba svoje su kuće ondje imali i dr. 
Stipan Matijević te Ico Malagurski. 


Čistionica /španović bila je jedna od ri- 
jetkih u zemlji u kojoj se vuna prala i bojila 
u velikim količinama. Svoju trojicu sino- 
va Marka, Ladislava i Josipa postupno je 
uvodio u posao tako da su potkraj 1930-ih 
počeli preuzimati rad u radionici. U to vri- 

jeme uvezli su iz Danske najsuvremeniju 
opremu za čišćenje odijela poznate tvrtke 
Gem, kakva je u tadašnjoj državi postoja- 
la još samo u Zagrebu i Beogradu. Među 
prvima se počela reklamirati ne samo u 
novinama nego i u kinima, u kojima se na 
dijapozitivu se prikazivala osnovna djelat- 
nost tvrtke uz slogan »Najljepše farba, či- 
sti i pegla odijela«. Isti taj natpis stajao je i 
na prvoj svjetlećoj reklami u gradu, koja je 
bila obješena iznad prozora čistionice. Obi- 
teljska radnja zatvorena je 1970. 


Izvor: Kazivanje Marka Išpanovića, unuka vlasni- 
ka čistionice Marka Išpanovića, iz Subotice. 


Lit.: Subotičke novine, 2. VII. 2004, Subotica. 


P. Skenderović 


IŠPANOVIĆ, Martin (Marco) (Kaćmar, 
19. VI. 1951.), inženjer, društveni djelat- 
nik. Sin Vece i Teze, rođ. Vujkov. Osnovno 
školovanje završio je u rodnom selu, u ta- 
dašnjoj Bunjevačkoj školi. U pečuškoj Teh- 
ničkoj školi maturirao je 1969., a na Teh- 
ničkom fakultetu u Budimpešti diplomirao 
je 1975. Kao elektroinženjer zaposlio se u 
budimpeštanskom Uredu za projektiranje 
Mećlyćpterv. U javnu službu stupio je 1995. 
te je postao pročelnikom Odjela za hrvat- 
sku i slovensku manjinu u Uredu za naci- 
onalne i etničke manjine madžarske vlade. 
Od 2007. savjetnik je u Uredu predsjednika 
Vlade Republike Madžarske. 


U politička i društvena zbivanja hrvat- 
ske zajednice u Madžarskoj uključio se 
1993. Kao predsjednik Roditeljske zajed- 
nice hrvatsko-srpske osnovne škole i gim- 
nazije u Budimpešti imao je važnu ulogu 
u odvajanju i utemeljenju samostalne hr- 
vatske obrazovne ustanove. Od 1993. član 
je Saveza Hrvata u Madžarskoj, a iste je 
godine izabran za predsjednika Zemalj- 
skoga odbora Saveza. Tu dužnost obnaša 
do danas. Uoči manjinskih izbora 1994. s 
Matom Filipovićem organizirao je Hrvat- 
sku manjinsku samoupravu u X. okrugu 
(zvanom Majdan) Budimpešte i u prvom 
je mandatu bio njezin predsjednik (1994.- 
98.). 


Kao djelatnik u Uredu za nacionalne 
i etničke manjine poticao je i podupirao 


60 


izgradnju kulturne autonomije hrvatske 
manjinske zajednice u Madžarskoj te pre- 
uzimanje i utemeljenje hrvatskih ustanova 
od strane državne samouprave. U javnoj 
službi imao je ulogu u oblikovanju držav- 
ne manjinske politike, sudjelovao je u iz- 
mjeni manjinskoga zakona i u određivanju 
godišnjega proračuna za manjine. U više 
navrata je sastavio ili uređivao Vladino 
dvogodišnje izvješće o položaju nacional- 
nih i etničkih manjina u Madžarskoj. Za 
madžarsku stranu pripremao je izvješća za 
međuvladin Mješoviti odbor za praćenje 
provedbe međudržavnoga sporazuma iz- 
među Hrvatske i Madžarske o zaštiti ma- 
njina 1995.-2007. 


God. 2006. odlučno se suprotstavio ma- 
nipulacijama radi priznavanja samostalne 
bunjevačke narodnosti smatrajući to poku- 
šajem dijeljenja hrvatskoga nacionalnoga 
korpusa u Madžarskoj. U svojem govoru 
pred parlamentarnim Odborom za humani- 
tarna prava te manjinske, civilne i vjerske 
poslove zauzeo se za pripadanje Bunjevaca 
hrvatskomu narodu, što je na kraju madžar- 
ski parlament golemom većinom zastup- 
ničkih glasova (334 za, 18 protiv i 7 suzdr- 
žanih) potvrdio svojom odlukom 18. XII. 
2006. prihvativši stajališta Vlade Republi- 
ke Madžarske, njezina Ureda za manjine te 
Madžarske akademije znanosti. 


Djela: Kisebbsćgek Magyarorszagon 2002-2003, 
ur. E. Mayer [sastavio: Martin Išpanović], Bu- 
dapest 2004;  Ketnyelviseg  fejlesztesi  lehe- 
tosćgei Magyarorszigon, ur. M. Išpanović i 
M. Braunsteiner, Budapest, 2004; Kisebbsćgek 
Magyarorszdgon 2004-2005, ur. E. Mayer, [sa- 
stavio: Martin Išpanović|, Budapest, 2005; Ki- 
sebbsegek Magyarorszagon 2006-2007, [sastavio: 
Martin Išpanović], Budapest, 2008; Kisebbsćgek 
Magyarorszagon 2007-2009, [sastavio: Martin 
Išpanović], Budapest, 2010. . 

2. Mandić 


IŠPANOVIĆ, Matija (Subotica, 11. II. 
1874. — Subotica, 30. IV. 1935.), učitelj, 
kulturni i politički djelatnik. Sin Vince i 
Barbare, rođ. Baginyi. Pet razreda gimna- 
zije završio je u Subotici, a učiteljsku školu 
u Kalači. God. 1894. postavljen je za učite- 
lja na Bikovu, nakon čega je premješten na 


Pavlovac. Odatle je 1897. prešao u Suboti- 
cu, gdje je bio ravnatelj osnovne škole sv. 
Đurđa (II. kvart). Kao učitelj bio je veoma 
popularan, a djeca su širila glas o njemu 
»da je dobar kao ni jedan do sada«. Me- 
đutim, kad se na hrvatskom jeziku vjenčao 
s učiteljicom Antonijom Mačković 1900. 
u crkvi sv. Terezije Avilske, unatoč zauzi- 
manju Paje Kujundžića i Mije Mandića, 
smijenjen je s položaja ravnatelja — protiv 
njega je poveden stegovni postupak, u ti- 
sku su protiv njega objavljivani članci, bio 
je izvrgnut prijeziru i progonima vlasti. Na 
neko je vrijeme morao napustiti učiteljski 


Matija 
Išpanović 


poziv te je bio bankarski činovnik. God. 
1901. izabran je za bilježnika Školskoga 
odbora Zanatsko-trgovačke škole, čiji je 
rad znatno unaprijedio. Ipak, u svojem na- 
cionalnom radu nije popustio te je nasta- 
vio sudjelovati u radu bunjevačkih društa- 
va, pratio je kulturne događaje, a imao je i 
bogatu osobnu knjižnicu. Bio je jedan od 
najboljih prijatelja Mije Mandića, s kojim 
je surađivao u tisku i na polju javnoga dje- 
lovanja. Uz to je bio tamburaš u Dobrovolj- 
noj tamburaškoj družini, jedan od osnivača 
Potrošačke zadruge subotičkih državnih či- 
novnika i namještenika u državnoj i zako- 
nodavnoj službi (1906.-08.) te više godina 
predsjednik Dobrovoljnoga vatrogasnoga 
društva u Subotici. 


Odmah nakon svrgavanja madžarske 
vlasti ujesen 1918. postao je upravnikom 
Gradske ekonomije na Paliću, a zatim je s 
Mijom Mandićem agilno radio na slaveni- 
ziranju škola u Subotici i na salašima te se 
borio za ravnopravnu uporabu latinice. Za 

ravnatelja pučkih škola postavljen je 1919., 
poslije je bio upravnik obrtničkih škola, a 
na kraju je preuzeo položaj upravitelja Tr- 
govačko-šegrtske škole. Na tom je mjestu 
ostao do 1921., kad je podnio ostavku. U 
prosvjeti je proveo najveći dio radnoga vi- 
jeka. Odlukom ministra trgovine i industri- 
je od 15. X. 1925. postavljen za upravitelja 
Opće obrtničke škole, a 1926. za školskoga 
nadzornika. S te je dužnosti prisilno umiro- 
vljen 1927. 


I nakon Prvoga svjetskoga rata bio je me- 
đu kulturno i politički najangažiranijim bu- 
njevačko-hrvatskim intelektualacima. Bio je 
među subotičkim predstavnicima na samo- 
proklamiranoj Velikoj narodnoj skupštini u 
Novom Sadu 25. XI. 1918., koja je progla- 
sila raskid veza s Austro-Ugarskom. Jedan 
je od osnivača Prosvjetnoga društva Neven 
(poslije Hrvatskoga prosvjetnoga društva 
Neven), čiju je osnivačku skupštinu osob- 
no otvorio 30. VIII. 1920. te je od 1927. 
bio i njegov predsjednik. Sudjelovao je u 
pripremanju i organiziranju lokalne mani- 
festacije obilježavanja tisućugodišnjice Hr- 
vatskoga Kraljevstva 1925., koja se slavila 
na razini cijele zemlje. Bio je na čelu Prire- 
đivačkoga odbora za proslavu tisućugodi- 
šnjice Hrvatskoga Kraljevstva 1925., koji 
je osnovala jedna struja, uz pomoć BŠS-a 
i hrvatskih kulturnih društava, u prvom re- 
du Hrvatskoga prosvjetnoga društva Neven 
iz Subotice. Iako je druga struja uz pomoć 
gradskih vlasti, senata, sokolskoga društva 
i Vojvođanske pučke stranke već organizi- 
rala proslavu 8. rujna, i oni su priredili vla- 
stitu te su, uz sudjelovanje mnogobrojnih 
gostiju iz Hrvatske, na Trgu kralja Tomi- 
slava 20. IX. 1925. postavili spomen-plo- 
ču na kojoj je izrekom stajalo da je podižu 
bunjevački Hrvati. Kada je 12. X. 1929. 
osnovana subotička podružnica Hrvatsko- 
ga kulturnoga društva Napredak iz Saraje- 
va, izabran je za njezina predsjednika. Bio 
je i dopredsjednik subotičke podružnice 
Hrvatskoga radiše, odbornik Hrvatskoga 
prosvjetnoga doma u Subotici, počasni bi- 
lježnik Pučke kasine i dr. 


Politički je najprije bio aktivan u Bu- 
njevačko-šokačkoj stranci (BSS), a u po- 

djelama 1925. priklonio se liberalnoj stru- 
ji, koju su činili Mirko Ivković Ivandekić, 
Stjepan Vojnić Tunić i drugi, uglavnom 
profesori i odvjetnici, nasuprot pučkoj, ko- 
ju su činili Vranje Sudarević, Blaško Rajić 
i drugi, uglavnom svećenici, a podupirao ju 
je i Lajčo Budanović. S približavanjem, a 
zatim i ujedinjenjem BŠS-a i HSS-a, pre- 
lazi s ostalim članstvom u redove Hrvatske 
seljačke stranke Stjepana Radića. On ga 
je, kao ministar prosvjete, u veljači 1926. 
u Subotici postavio za školskoga nadzor- 
nika na mjesto smijenjenoga Aleksandra 
Mikića. Do prosinca 1927. u subotičkoj 
kotarskoj organizaciji HSS-a bio je drugi 
tajnik, a nakon ostavke Stjepana Doljanina 
na tajničku funkciju postao je prvim tajni- 
kom kotarske organizacije. Organizirao je 
i pratio rad ogranaka u Subotici s okoli- 
com, zatim u okolici Bačke Topole, te je 
priredio niz skupština u vrijeme priprema 
za izbore. Budući da je na lokalnim izbo- 
rima 1927. izabran na listi HSS-a, bio je i 
član Kluba gradskih odbornika Hrvatske 
seljačke stranke u Subotici. Osnovan je 25. 
III. 1928., a činili su ga odbornici HSS-a 
izabrani na prvim općinskim izborima u 
Vojvodini u studenom 1927.: Stipan Vojnić 
Tunić, Josip Vuković Đido, Mirko Ivković 
Ivandekić, Nikola Matković, Matija Išpa- 
nović i dr. 

U vrijeme obnove stranačkoga živo- 
ta 1931. nakon Šestosiječanjske diktature 
kralja Aleksandra, s još nekoliko istaknutih 
bunjevačkih političara (braća Mirko i Ivan 
Ivković Ivandekić) podupirao je vladinu 
politiku integralnoga jugoslavenstva djelu- 
jući u Jugoslavenskoj radikalnoj seljačkoj 
demokraciji (JRSD, poslije je promijenila 
ime u Jugoslavenska nacionalna stranka). 
Bio je tajnik subotičke podružnice JRSD-a 
1933. Sudjelovao je na osnivačkom skupu 
Matice subotičke 14. I. 1934. 


Književnu zaostavštinu i bogata osob- 
na knjižnica nestale su nakon njegove smr- 
ti. U subotičkom Nevenu objavljivao je 
1890.-1929. realistične pripovijetke i crtice 
iz svakodnevice, a nakon 1918. i političke 
uvodnike te članke o prosvjeti, školstvu i 
društvenim pitanjima. Surađivao je i u dru- 

gim subotičkim časopisima i novinama 
(Subotička Danica, Hrvatske novine, Subo- 
tički glasnik, Narodna sloga, Glas naroda). 
Potpisivao se s I., Dizdar, D. 


Imao je jedanaestero djece, od kojih 
je petero ostalo živo: Irenu (1907.), Len- 
ku (1912.), Tonku (1908.), Tošu (1914.) i 
Mirka (1919.). Njegova je unuka Veronika 
Išpanović-Radojković. 

Izvori: Historijski arhiv Subotica, F:47. 11 19/1921; 
F:47, 11 132/1925. 


Lit.: Neven, Subotica, 9/1900, 8/1926, 44, 49/1926, 
33, 37, 47, 50, 51/1927, 15/1928; Glas naroda, 
Subotica, br. 19/1935; Subotička Danica ili bu- 
njevačko-šokački kalendar za prestupnu godinu 
1936, Subotica, 1935; G. Kikić, Antologija proze 
bunjevačkih Hrvata, Zagreb, 1971; J. Temunović, 
Subotička matica, Subotica, 2002; R. Skenderović, 
Blaško Rajić i Hrvatska seljačka stranka — različiti 
koncepti nacionalnog identiteta bačkih Hrvata, u: 
Dijalog povjesničara — istoričara 8, Zadar 26.-28. 
rujna 2003., Zagreb, 2004; S. Mačković, Obilježa- 
vanje tisućgodišnjice hrvatskog kraljevstva u Su- 
botici, u: Klasje naših ravni, 3-4/2005, Subotica; 
Hrvatski biografski leksikon, 6, Zagreb, 2005; M. 
Cindori-Šinković, E. Bažant, Neven: Zabavno-po- 
učni misečnik za Bunjevce i Šokce (1884-1914): 
Bibliografija, Beograd — Subotica, 2008; M. Eve- 
tović, Kulturna povijest bunjevačkih i šokačkih 
Hrvata, Subotica, 2010. 

S. Mačković i E. Bažant 


IŠPANOVIĆ, Mirko (Subotica, 6. III. 
1919. — kraj Bačke Palanke, 29. IV. 1944.), 
sudionik antifašističkoga pokreta otpo- 
ra. Sin je učitelja i društvenoga djelatnika 
Matije te Antonije, rođ. Mačković, brat od- 
vjetnika Toše. Osnovnu školu i Državnu 
mušku gimnaziju završio je u rodnom gra- 
du. Na Pravni fakultet u Subotici upisao se 
1937., ali ga, iako je bio izvrstan student, 
nije uspio završiti jer fakultet prestao raditi 
prije izbijanja rata početkom travnja 1941. 


Još u gimnazijskim danima postao je 
članom SKOJ-a. Za vrijeme studija bio je 
aktivan u fakultetskoj studentskoj udru- 
zi Sever, koja je bila pod komunističkim 
utjecajem. Surađivao je u subotičkom lje- 
vičarskom listu Hid, za koji je 1939. na- 
pisao raspravu Vojvođanska industrija. U 
rujnu 1941. uhitila ga je madžarska policija 


te je upućen u istražni zatvor u Žutu ku- 
ću, gdje je bio podvrgnut torturi. Osuđen je 
19. III. 1942. na 5 mjeseci zatvora, a kaznu 
je odslužio segedinskom zatvoru Csillag. 
Ubrzo je mobiliziran u madžarsku vojsku 
u postrojbu Pogranični lovci, koja je posli- 
je premještena u Bačku Topolu, a zatim u 
Bačku Palanku. I u odori je djelovao na or- 
ganiziranju i povezivanju komunista te na 
njihovu prebacivanju u Srijem. Stradao je 
u pokušaju prelaska preko Dunava u Sri- 
jem, dok su druga dvojica vojnika koja su 
sudjelovala u akciji, Albe Francišković 1 
Dančo Bartuš, uhićena, osuđena na smrt te 
obješena. 


Mirko 
Išpanović 


Pokopan je na bačkopalanačkom gro- 
blju, a 1945. obitelj je njegove ostatke pre- 
nijela u obiteljsku grobnicu na Bajskom 
groblju u Subotici. 


Izvor: Historijski arhiv Subotica, F:176. Zbirka 
materijala o radničkom i narodnooslobodilačkom 
pokretu — Subotica, 1903.-89. 


Lit: M. Dubajić, Mirko Išpanović, Rukovet, 
6/1984, Subotica. 
S. Mačković 


IŠPANOVIĆ, Pajo (Kaćmar?, 1886. — 
Kaćmar, 20. IV. 1941.), ratar, politički ak- 
tivist. U njegovu je rodnom selu, prema 
službenoj statistici, 1890. bilo je 4884 sta- 
novnika, od kojih su Nijemci činili 52%, 
Hrvati (Bunjevci) 25%, a Madžari 21% 
stanovnika. U svojoj je zajednici slovio za 
rodoljuba i ljubitelja pisane hrvatske riječi. 
Nacionalnu svijest još mu je više osnažio 
aljmaški župnik Lajčo Poljaković, koji je 
ondje službovao 1905.-23. Stekao je zavid- 
no imanje, a prije Prvoga svjetskoga rata 
imao i krčmu u Ajzibanskom sokaku. Bio 
je i »ordinacoš«, tj. službeni seoski koči- 
jaš, čija je zadaća bila vlastitim karucama 


IŠPANOVIĆ 


voziti seoske čelnike i obavljati druge za- 
daće. To se zvanje moglo dobiti samo pre- 
ko natječaja. Od siječnja 1913. bio je član 
seoskoga zastupničkoga tijela s 40 članova. 
U Prvom svjetskom ratu bio je vojnik na 
talijanskoj i na ruskoj bojišnici. 

Nakon što je srpska vojska 13. XI. 
1918. zaposjela Bajski trokut, umjesto do- 
tadašnjih kaćmarskih čelnika uime Narod- 
noga odbora u Kaćmaru je izabrano novo 
seosko vodstvo s 19 hrvatskih i 7 njemač- 
kih članova. Pajo Išpanović izabran je za 
kneza, a za potkneza Ferenc Schnobl. U 
suglasnosti s beogradskom vladom i Na- 
rodnom upravom u Novom Sadu, nove 
su vlasti s velikom nadom u Pariz posla- 
le bačvansko izaslanstvo s 25 članova ka- 
ko bi ondje od pobjedničkih sila zatražili 
priključenje Bajskoga trokuta novonastaloj 
jugoslavenskoj državi. Na čelu izaslanstva 
bio je bajski veliki župan Vaso Dolinka, a 
članovi su mu bili Šimun Rudić, dr. Ivan 
Abramović i Stefan Nitsch iz Aljmaša, Jo- 
sip Vuković Đido iz Bikića, Joza Velin iz 
Santova, Petar Pekić iz Sentivana, Pajo 
Išpanović i Ferenc Schnobl iz Kaćmara, 
iz Baje Sandor Schwarzinger, bivši grad- 
ski porezni činovnik, i Rado Mirosavlje- 
vić, zatim Blaško Rajić, subotički župnik, 
Franjo Pijuković, tadašnji somborski, od- 
nosno monoštorski župnik rodom iz Alj- 
maša, i drugi. Ulogu prevoditelja imao je 
dr. Martin Matić, somborski pravnik i po- 
rezni povjerenik beogradske vlade u Baji. 
Izaslanstvo je iz Baje krenulo brodom u 
Beograd, a odande 22. IX. 1919. vlakom 
u Pariz. Primio ih je pukovnik Polk, povje- 
renik američkoga predsjednika Woodrowa 
Wilsona. Iako su u Parizu pregovori tekli 
na engleskom i francuskom jeziku, koje 
većina članova izaslanstva nije razumjela, 
svi su potpisali zapisnik o tome da preteži- 
tu većinu stanovništva naselja koja oni za- 
stupaju čine Slaveni, koji se žele priključiti 
jugoslavenskoj državi. 

Nakon povratka na sjednici mjesne 
skupštine održanoj 13. XI. 1919. Išpanović 
i Schnobl tražili su po 8000 kruna za pod- 
mirivanje troškova putovanja u Pariz, koje 
su i dobili, budući da se 12.000 kruna dobi- 


63 


IŠPANOVIĆ 


venih od beogradske vlade pokazalo nedo- 
voljnim. 


Nakon što su sile Antante na zasjedanju 
u San Remu 24. IV. 1920. donijele odluku 
o tome da će Baja i Bajski trokut ostati u 
sklopu Madžarske, pripadnici srpske voj- 
ske 21. VIII. 1921. napustili su to područje. 
S njima su otišli i njihovi pristaše, kojima 
su beogradske vlasti osigurale politički 
azil, među njima i Pajo Išpanović i Ferenc 
Schnobl. Išpanović je u Kaćmaru ostavio 
tri velike kuće i zemlju, koju su madžarske 
vlasti stavile pod sekvestar, a u njegovu go- 
stionicu na željezničkoj postaji smjestili su 
pograničnu vojsku, koja je sve devastirala. 
U Bajmoku su obojica dobili po 50 jutara 
zemlje i kuću. Ondje su živjeli i gospodarili 
gotovo 20 godina. 


Nekoliko dana nakon što su madžarske 
vojne snage ušle u Bačku 13. IV. 1941., u 
Bajmoku su uhićeni Pajo Išpanović i Fe- 
renc Schnobl te su vraćeni u Kaćmar, gdje 
su zatvoreni u podrum. Sutradan su ih 
dvojica madžarskih pričuvnih domobrana 
Sandor Hornyak i Janos Keseru (Krekić) 


trebala otpratiti pješice u Baju, no u kać- 
marskom su ih polju ubili hicem u potiljak. 
Ubrzo su ih pokopali u kaćmarskom Sen- 
ćanskom groblju, bez ikakva obilježja. U 
službenu matičnu knjigu umrlih upisani su 
kao »nepoznati«. 


Nekoliko mjeseci nakon što su u Kać- 
mar 21. X. 1944. stigle sovjetske postrojbe, 
a s njima i mladi kaćmarski Bunjevci koji 
su prije toga otišli u partizane, u proljeće 
1945. Pajo Išpanović i Ferenc Schnobl eks- 
humirani su i svečano pokopani. Njihovi su 
ubojice uhićeni 1946., a 1948. i osuđeni na 
6, odnosno 5 godina prisilnoga rada. 


Izvori: Szegedi Nćpbirosag 7/14/48. sz. periratok; 
Usmjeno kazivanje pok. Jozsefa Zorna iz Kaćmara. 


Lit.: P. Pekić, Bunjevci na Mirovnoj konferenci- 
ji u Parizu, Klasje naših ravni, 1, Subotica, 1935; 
T. Iskruljev, Raspeće srpskog naroda u Sremu 
1914 godine i Madžari : Sa madžarske granice 
: Bajski trokut : Sent-Andrija, Novi Sad, 1936; 
M. Hellenbarth, Katymar : Ein ungarndeutsches 
Dorf in Nord-Bacska, Schw&bisch-Gmiind, 1980; 
A. Schmidt, Erinnerung (rukopis u Muzeju Tiirr 
Istvan u Baji); A. Zorn, Ispdnovity Pdl (rukopis). 


Ž. Mandić 


IŠPANOVIĆ, Petar Dušan (Budimpešta, 
24. X. 1980.), fizičar, matematičar, pro- 
gramer. Sin Martina i Eve, rođ. Kozma. 
Osnovno školovanje završio je u Budimpe- 
šti, u tadašnjoj Hrvatsko-srpskoj osnovnoj 
školi. God. 1998. maturirao je u budim- 
peštanskoj Gimnaziji Mikl6s Radnđti. Di- 
plomirao je na Prirodoslovnom fakultetu 
Sveučilišta Lordnd Eotvos u Budimpešti 
2005., gdje je 2009. 1 doktorirao obraniv- 
ši disertaciju Statističke metode u dina- 
mici dislokacije (Statisztikus mćdszerek a 
diszlok4cić dinamikđban). 


Od 1. VIII. 2009. kao znanstveni surad- 
nik radi u Institutu Paul Scherrer (PSI) u 
Švicarskoj. Bavi se istraživanjem svojstava 
tvari, proučavanjem dislokacije kristalnih 
struktura. Radove je objavljivao u Physical 
Review B (New York, 2007, 2008), Jour- 
nal of Statistical Mechanics (Bristol, UK, 
2008) i Philosophical Magazine (London, 


2010). : 
Z. Mandić 


IŠPANOVIĆ-RADOJKOVIĆ, Veronika 
(Subotica, 24. X. 1944.), sveučilišna profe- 
sorica, neuropsihijatrica. Kći je Toše Išpa- 
novića, odvjetnika, i Viktorije, rođ. Čelju- 
ska, unuka Matije Išpanovića. Osnovnu 
školu i gimnaziju završila je u Subotici, a 
diplomirala je 1969. na Medicinskom fa- 
kultetu u Beogradu. Isprva je radila kao 
liječnica opće prakse u ambulantama Do- 
ma zdravlja u Subotici 1969.-72. Bila je 
specijalizantica na Klinici za neuropsihi- 
jatriju i na Institutu za mentalno zdravlje 
u Beogradu 1973.-75., a specijalistički is- 
pit položila je 1976. Nakon toga radila je 
kao specijalistica, odnosno kao šefica Od- 
sjeka za kliničku neurofiziologiju na Neu- 
rološkom odjelu Opće bolnice u Subotici 
1976.-77. Otada radi u Beogradu, isprva na 
Klinici za dječju neurologiju i psihijatriju 
1977.-82., a zatim u Institutu za mentalno 
zdravlje, gdje je bila šefica Odsjeka za ne- 
uropsihologiju 1982.-91., načelnica Odjela 
za znanstveno-istraživački rad i edukaciju 
1991.-2001., šefica Odsjeka za istraživanje 
u dječjoj psihijatriji 2002.-05. te vršitelji- 
ca dužnosti pomoćnice direktora Instituta 
2000.-01. i 2004.-05. U razdoblju 2005.- 


06. obnašala je dužnost pomoćnice mini- 
stra rada, zapošljavanje i socijalne politike 
u Sektoru za harmonizaciju propisa s prav- 
nom stečevinom Europske Unije, međuna- 
rodnu suradnju i upravljanje projektima. 


Na poslijediplomskom studiju iz Kli- 
ničke neurofiziologije i epileptologije na 
Medicinskom fakultetu u Beogradu obra- 
nila je magistarsku rad Klinički aspekti psi- 
homotornih napada 1978., a na istom je fa- 
kultetu 1983. obranila 1 disertaciju iz dječje 
neuropsihologije pod nazivom Tonično-po- 
sturalna, psihomotorna i saznajna organi- 
zovanost dece sa razvojnom konstruktiv- 
nom dispraksijom. Polazila je doktorski 
studij i na Sveučilištu Paris Descartes (Pa- 
ris V), a u bolnici Henri Rousselle radila je 
kao strana asistentica na Katedri za dječju 
neuropsihijatriju istoga sveučilišta 1979.- 
80. Radi stručnoga usavršavanja boravila 
je 1985. na Nacionalnom institutu za is- 
traživanje hendikepa u Washingtonu te 
1989. na studijskom boravku na Neurolo- 
škom institutu u Bristolu, Velika Britanija. 
Na Defektološkom fakultetu u Beogradu 
na predmetima Neurologija i psihijatrija 1 
Neuropsihologija s reedukativnim metoda- 
ma bila je asistentica 1982.-86., docentica 
1986.-90., izvanredna profesorica 1990.- 
95. te redovita profesorica od 1995. 


Kao svjetski priznata stručnjakinja za 
mentalno zdravlje djece, sudjelovala je u 
izvedbi ili je bila glavna istraživačica ve- 
ćega broja domaćih i međunarodnih znan- 
stveno-istraživačkih projekata te koordina- 
torica psihosocijalnih projekata podržanih 
od međunarodnih organizacija (UNICEF, 
Save the Children, Handicap Internatio- 
nal), koji su namijenjeni očuvanju mental- 
noga zdravlja i zaštiti prava djece i mladih 
izloženih stresovima rata, izbjeglištva, ne- 
povoljnim društvenim okolnostima i nasi- 
lju u obitelji. 

Sudjelovala je u radu većega broja vla- 
dinih tijela te nacionalnih i međunarodnih 
ekspertnih skupina: Vijeća za prava djeteta 
Vlade Srbije (od 2002.); ekspertne skupine 
Ministarstva za socijalnu politiku (2002.- 
03.); Upravnoga odbora projekta Pakta za 
stabilnost jugoistočne Evrope SEE Mental 

Health Network (predsjednica 2003.-08.), 
Nacionalne komisije za mentalno zdravlje 
Ministarstva zdravlja (od 2003.); ekspertne 
skupine Ministarstva rada i socijalne poli- 
tike za izradu Nacionalne strategije i Akcij- 
skoga plana za prevenciju i zaštitu djece od 
nasilja (2007.-09.), kojoj je bila predsjedni- 
ca; ekspertne skupine projekta UNICEF-a 
Škola bez nasilja (od 2005.); ekspertne 
skupine Vijeća Europe za izradu Konven- 
cije o zaštiti djece od seksualne zloporabe 
i seksualnoga iskorištavanja (2006.-07.); 
ekspertne skupine Svjetske zdravstvene 
organizacije (WHO) za izradu Europske 
deklaracije o djeci i mladima s intelektu- 
alnim teškoćama (od 2008.); regionalnoga 
projekta WHO-a Zdravstvena mreža jugo- 
istočne Europe za unapređenje položaja 
djece sa smetnjama u razvoju (regionalna 
koordinatorica od 2009.). 


NESPRETNO DETE 


V. Radojković-Išpanović, 
Nespretno dete : poremećaji proksije u 
detinjstvu, Beograd, 1986. 


Bila je tajnica Psihijatrijske sekcije 
(1982.-86.) i Sekcije za dječju neuropsi- 
hijatriju (1985.-90.) Srpskoga liječničko- 
ga društva i jedna od osnivača Društva za 
dječju i adolescentnu psihijatriju i srodne 
struke Srbije (dopredsjednica 2004.-09., 
predsjednica od 2010.). Članica je Izvršno- 
ga odbora Odsjeka za dječju i adolescent- 
sku psihijatriju Svjetske psihijatrijske aso- 
cijacije od 2006., Europskoga društva za 
dječju i adolescentsku psihijatriju (Escap), 
Međunarodne asocijacije za dječju i ado- 
lescentsku psihijatriju i stručne struke 

(IACAPAP), Svjetske asocijacije za men- 
talno zdravlje djece (Waimh), Međunarod- 
noga društva za prevenciju zlostavljanja i 
zanemarivanja djece (ISPCAN), Britan- 
ske asocijacije za proučavanje i prevenciju 
zlostavljanja i zanemarivanja djece (BA- 
SPCAN) i dr. 


Samostalno i u suautorstvu objavila je 
velik broj radova u stručnoj domaćoj perio- 
dici (Rukovet, Subotica, 1964; Psihijatrija 
danas, Beograd, 1981, 1982, 1984, 1985, 
1987, 1989, 1990, 1993, 1994, 1995, 1996, 
1997, 1999, 2001, 2002, 2005, 2006; Uči- 
telj, Beograd, 1983; Defektologija, Zagreb, 
1983; Glasnik Zavoda za zaštitu zdravlja 
Srbije, Beograd, 1995; Defektološka teori- 
ja ipraksa, Beograd, 1982, 1996; Istraživa- 
nja u defektologiji, Beograd, 2002; Zbornik 
radova Simpozijuma razvojne neurologije 
i psihijatrije, Beograd, 2002, 2003, 2004, 
2005; Socijalna misao, Beograd, 2003; 
Beogradska defektološka škola, Beograd, 
2003; Zbornik Pedijatrijske škole Srbije, 
Beograd, 2009) i u mnogim inozemnim pu- 
blikacijama (Veuropsychiatrie de I'enfan- 
ce et de l*adolescence, Paris, 1982, 1990; 
Žurnal nevropatologii i psihiatrii, Moskva, 
1991; Pediatric and Perinatal Epidemi- 
ology, Bristol, 1996; Pediater, Budapest, 
1997; Infant Mental Health Journal, East 
Lansing, MI, 2002; Intervention: Interna- 
tional Journal of Mental Health, Psycho- 
social Work and Counselling in Areas of 
Armed Conflict, Amstelveen, 2003; Child: 
Care, Health and Development, Oxford, 
2003; The International Journal of Mental 
Health Promotion, Stafford, 2005). 


Djela: Priručnik za procenu pishomotornog razvo- 
ja predškolske dece (suautorica), Beograd, 1984; 
Nespretno dete: poremećaji praksije u detinjstvu 
(autorica), Beograd, 1986; Stresovi rata (urednica, 
suautorica), Beograd, 1994; Zdravlje pod sankci- 
jama (urednica, suautorica), Beograd, 1994; Psi- 
hosocijalna pomoć u školi (suautorica), Banja Lu- 
ka, 1996; Primary Health Care Worker Training 
Manual (suautorica), Beograd, 2000; Priručnik za 
primenu opšteg protokola za zaštitu dece od zlo- 
stavljanja i zanemarivanja (urednica, suautorica), 


Beograd, 2006. 
E. Libman 

IŠTVANČIĆ, Branko (Subotica, 5. IV. 
1967.), filmski i televizijski redatelj. Uz 
oca Stipana, zemljoradnika, i majku Gizu, 
rođ. Vujić, kućanicu, djetinjstvo je proveo 
na Čikeriji i u Tavankutu. U Tavankutu je 
završio osnovnu školu, dok je srednju pro- 
metnu školu završio u Subotici. Od 1986. 
do odlaska na studij bio je otpravnik vla- 
kova na željezničkoj postaji u Tavankutu. 
Od svoje petnaeste godine amaterski se 
bavio filmom, učeći od nastavnika i film- 
skoga pedagoga Zoltana Siflisa. Nakon što 
je u dva navrata bio odbijen na prijamnim 
ispitima u Novom Sadu i Beogradu, 1991. 
upisao se na studij filmske režije na Akade- 
miji dramske umjetnosti u Zagrebu, gdje je 
1999. 1 diplomirao. 


Prvih godina studija započeo je hono- 
rarno raditi dokumentarne filmove i emisije 
na Hrvatskoj televiziji, isprva kao vanjski 
suradnik u svojstvu samostalnog umjetni- 
ka, a od 2003. u stalnom radnom odnosu 
kao redatelj. Njegov studentski film Rasta- 
nak (1993.) nagrađen je na međunarodnoj 
smotri filmskih škola u Miinchenu, a zakla- 
da First Film Foundation iz Londona i Los 
Angelesa uvrstila ga je u izbor New Direc- 


ENA IKICA MARKO PAVLOV ROBERT VASS 


IVO GREGUREVIĆ DEJAN AĆIMOVIĆ MLADEN VULIĆ 


Plakat filma Duh u močvari, 2006. 


tion, sastavljen od filmova šest najperspek- 
tivnijih mladih europskih redatelja. 


U njegovoj filmografiji posebno se is- 
tiču rani amaterski 8-milimetarski filmovi 
iz obiteljskoga i zavičajnoga života Po- 
kretne slike moga dide (1982.) i Berber na 
biciklu (1983.). Njegujući stil tzv. čistoga 
dokumentarizma, u kojem se nađe mjesta 
i za humor i za emocije, već s ranim dje- 
lima osvajao je razne prestižne nagrade i 
uvrstio se među vodeće autore hrvatsko- 
ga dokumentarnoga filma na prelasku iz 
XX. u XXI. st. Za Slavonske žetvene obi- 
čaje (1995.) dobio je Zlatnu uljanicu, na- 
gradu katoličkoga tjednika Glas Koncila 
za promicanje etičkih vrijednosti na filmu. 
Najboljim filmom na 7. danima hrvatsko- 
ga filma u Zagrebu proglašen je Plašitelj 
kormorana (1998.), a pripala mu je i ugled- 
na nagrada filmskih kritičara Oktavijan za 
najbolji dokumentarni film. Još veći festi- 
valski odjek izazvao je Bunarman (2003.), 
koji je, osim nagrade Oktavijan i nagrade 
za najbolju režiju na 12. danima hrvatsko- 
ga filma, dobio niz nagrada na festivalima 


u Rumunjskoj (Bukurešt, 2003.) i Italiji 
(Siena i Imola, 2003.). Nagrađivani su i 
njegovi dokumentarni filmovi Željeznicu 
guta već daljina (2000.), Izgubljeno blago 
(2005.) i Berač kamena (2006.). 


Nakon što se okušao kao redatelj TV 
drame Zamrznuti kadar (1999.), snimio 
je svoj prvi igrani film Duh u močvari 
(2006.), prema romanu za djecu osječkoga 
pisca Ante Gardaša. Bi0 je to najgledaniji 
domaći film u Hrvatskoj te godine i dru- 
gi po broju gledatelja u posljednjih deset 
godina. Film je nagrađen za najbolju režiju 
na filmskom festivalu Sila u Italiji 2009., a 
sudjelovao je i na još tridesetak filmskih fe- 
stivala, ponajviše specijaliziranih za dječji 
film. Zapažena je bila i njegova 15-minutna 
epizoda Recikliranje u igranom omnibusu 
Zagrebačke priče (2009.), koji je zajed- 
ničko djelo deset mladih hrvatskih autora. 
Nakon toga pristupio je dvogodišnjoj reali- 
zaciji zahtjevnog projekta dugometražnoga 
dokumentarnoga filma u hrvatsko-srpskoj 
koprodukciji Od zrna do slike (2010.) s na- 
mjerom da otme zaboravu likovnu umjet- 

nost žena »slamarki«, taj dragocjen ele- 
ment kulturne baštine i prepoznatljiv znak 
identiteta bunjevačko-hrvatske manjinske 
zajednice u Vojvodini. Za taj film, kao i za 
nekoliko prethodnih, glazbu mu je skladao 
brat Pere Ištvančić. 


Lit.: T. Kurelec, Novi uzlet dokumentarizma, Vije- 
nac, br. 110, Zagreb, 1998; J. Pavičić, Hrvatski do- 
kumentarac devedesetih, Hrvatski filmski ljetopis, 
br. 33, Zagreb, 2003; I. Škrabalo, Hrvatska filmska 
povijest ukratko, Zagreb, 2008; www.istvancic.com. 


I. Škrabalo 


IŠTVANČIĆ, Pere (Subotica, 8. IX. 
1975.), glazbenik, skladatelj. Sin je Stipa- 
na i Gize, rođ. Vujić, s Čikerije, brat Bran- 
ka Ištvančića. Osnovnu je školu završio u 
Tavankutu, a srednju glazbenu u Subotici. 
God. 1995. upisao se na Muzičku akademi- 
ju u Zagrebu, smjer profesor glazbene kul- 
ture, na kojoj je diplomirao 2006. 


Za vrijeme osnovne i srednje škole svi- 
rao basprim u Subotičkom tamburaškom 
orkestru, koji vodi Stipan Jaramazović, te 
je često nastupao na koncertima toga orke- 
stra pod ravnanjem Zorana Mulića. God. 
1998. zaposlio se u Ansamblu narodnih 
plesova i pjesama Hrvatske Lado na mjestu 
glazbenika svirača, svirajući kontrabas i 
srijemski A-brač, te je bio voditelj orkestra 
u ansamblu 2003.-08. Od 2008. zaposlen je 
u Tamburaškom orkestru HRT-a na mjestu 
kontrabasista. S obama orkestrima nastu- 
pao je na brojnim koncertima u Hrvatskoj 
i svijetu te je sudjelovao u snimanju više 
od 20 nosača zvuka. Stalni je član benda 
Kužiš, stari moj te Tamburaškoga orkestra 
Zvonari. 


Bavi se i komponiranjem i programi- 
ranjem filmske glazbe, aranžiranjem te 
komponiranjem za tamburaške orkestre. 
Komponirao je glazbu za više od 30 doku- 
mentarnih filmova poznatih hrvatskih reda- 
telja: Silvija Mirošničenka (Snovi na pero- 
nu djetinjstva, Lica obilježena vremenom, 
Ophodar pruge, Božje pijanice...), Branka 
Ištvančića (Plašitelj kormorana, Lovac na 
puhove, U potrazi za Džambasima, Doba 
veselog stroja...), Irene Škorić (On Off, 
PM., Rastanak...), Nenada Puhovskoga 


67 


IŠTVANČIĆ 


(Lora — Svjedočanstva), Mire Brankovića 
(Vedran), Ante Marića (Potopljeni zavičaj, 
Lički sportaš stoljeća...), Gordana Stojića 
(Tajanstvena Hrvatska : serijal, Palatucci 
IilIl, Odlučili su Hitler i Tito...), Dražena 
Piškorića (Lovište br. 25). Obrađuje tradi- 
cijsku glazbu te piše aranžmane za tambu- 
raške orkestre Ansambla narodnih plesova 
i pjesama Hrvatske Lado, HRT-a te Zvona- 
re. Najpoznatije su mu tamburaške skladbe 
Bunjevačka sićanja, Slavonija i Tambura 


je sve što imam. : 
T. Zigmanov 


IVANČEVIĆ, Irina, rođ. Budimac (Som- 
bor, 16. III. 1920. — Sombor, 27. VI. 2004.), 
profesorica engleskoga jezika, gimnasti- 
čarka, trenerica, međunarodna gimnastička 
sutkinja. Kći je Antuna i Marije, rođ. Par- 
četić. Osnovnu školu i gimnaziju završila 
je u Somboru, a engleski je jezik diplomi- 
rala na Filozofskom fakultetu u Beogra- 
du. Počela je vježbati 1931. u Sokolskom 
društvu u Somboru, isprva ritmiku, a zatim 
i na gimnastičkim spravama. Ubrzo je po- 
stala članicom župske vrste, reprezentacije 
Sokolske župe Novi Sad, te je sudjelova- 
la na saveznom natjecanju. U perspektiv- 
nom gimnastičkom razvoju u najboljoj ju 
je dobi omeo Drugi svjetski rat. God. 1948. 
postala je gimnastičkom prvakinjom Voj- 
vodine. 


Irina 
Ivančević 


U to vrijeme Vojvodina je bila središte 
jugoslavenske ženske gimnastike, a Irina se 
tada posvetila pedagoškomu radu i postala 
njihovom trenericom. Nakon što se udala 
za Ivana Ivančevića, jednoga od najboljih 
jugoslavenskih gimnastičara u međurat- 
nom razdoblju, počeli su skupa stvarati 

buduće asove u ženskoj i muškoj gimna- 
stici. Kao priznata stručnjakinja, autorica 
je brojnih vježba i trenerica reprezentacije 
Jugoslavije na Olimpijskim igrama Helsin- 
kiju 1952. i Svjetskom prvenstvu u Baselu 
1954. Kao međunarodna gimnastička sut- 
kinja na Olimpijskim igrama u Miinchenu 
1972. sudila je obvezne i slobodne sastave 
gimnastičarki na gredi. Obavljala je uspje- 
šno, potpuno amaterski i volonterski, mno- 
ge dužnosti u gimnastičkom sportu. Među 
ostalim bila je predsjednica ženske tehnič- 
ke komisije Gimnastičkoga saveza Vojvo- 
dine i Jugoslavije te predsjednica Gimna- 
stičkoga saveza Vojvodine. 


Svoj radni vijek počela je kao nastavni- 
ca tjelesnoga odgoja, zatim je bila školska 
inspektorica za to područje, a studirajući uz 
rad, stekla je i diplomu profesorice engle- 
skoga jezika. Kao prosvjetna savjetnica za 
strane jezike u Međuopćinskom prosvjet- 
no-pedagoškom zavodu u Somboru radila 
je od 1960. do odlaska u mirovinu 1977. 


Izvor: Historijski arhiv u Somboru: Kazivanja Iri- 
ne Ivančević. 


Lit.: D. Kolundžija, Somborski olimpijci, Sombor, 
1984; D. Kolundžija, Leksikon somborskog sporta, 
Sombor, 1990; D. Kolundžija, 4/ somborski olim- 
pijac (rukopis). : 

Z. Cota 


IVANČEVIĆ, Ivan (Sombor, 12. X. 1913. 
— Sombor, 11. VIII. 1990.), gimnastičar, 
sportski dužnosnik, šumarski inženjer, gla- 
zbenik. Sin je Mihajla i Etelke, rođ. Jarasi. 
Osnovnu školu i realnu gimnaziju završio 
je u Somboru, a na Poljoprivredno-šumar- 
skom fakultetu u Zemunu diplomirao je 
1937. U osnovnoj školi počeo je učiti svi- 
rati violinu, a s 12 godina postao je članom 
Somborske filharmonije, u kojoj je svirao 
drugu violinu 1927.-40. te prvu violinu 
1950.-65. 


Prvi posao dobio je na poljoprivrednom 
dobru Belje u šumskoj upravi na Batini. 
Pred Drugi svjetski rat mobiliziran je te je 
u borbi s Nijemcima kod Klenaka kraj Ru- 
me bio ranjen, a zatim zarobljen, no ubrzo 
je pušten kući budući da je bio iz krajeva 
koji su bili pod madžarskom vlašću. Nakon 


oporavka u Somboru vratio se u Baranju te 
je ondje radio kao upravnik šumske uprave 
u Zmajevcu (madž. Vorosmart). 


Nakon Batinske bitke bio je tajnik Mje- 
snoga narodnooslobodilačkoga odbora, a u 
poljoprivrednom dobru Belje upravnik šu- 
ma Baranje do 1950., kada se trajno vra- 
tio u Sombor. Ondje je radio kao profesor 
biologije u Učiteljskoj školi i Gimnaziji. 
Bio je šumarski inspektor Kotara Subo- 
tica 1955.-65., a nakon ukidanja kotara u 
Vojvodini i uvođenja komunalnoga sustava 
postavljen je 1965. za općinskoga lovno- 
šumskoga inspektora u Podunavlju u Šum- 
skom gazdinstvu Sombor za sve pošumlje- 
ne dijelove, uključujući i parkove, sve do 
odlaska u invalidsku mirovinu 1971. 


Sportom se počeo baviti 1919. kao še- 
stogodišnjak u Sokolskom društvu, gdje je 
pokazao sportsku svestranost, no najviše je 
uspjeha postigao u gimnastici. Državni re- 
prezentativac bio je 1932.-40. Zbog spleta 
okolnosti nije sudjelovao na Olimpijskim 
igrama u Los Angelesu 1932., kada je ot- 
kazano sudjelovanje reprezentacije Jugo- 
slavije, ni na svjetskom prvenstvu 1934. 
u Budimpešti, kad je jugoslavenska vrsta 
u posljednji čas odustala zbog političkih 
razmirica s Madžarskom. Kao zamjenu za 
neodlazak na Olimpijske igre 1932. nastu- 
pio je iste godine na Sveslavenskom prven- 
stvu u Pragu i u ekipnom višeboju pomo- 
gao u osvajanju drugoga mjesta, a najbolji 
pojedinačni plasman bio mu je 6. mjesto na 
krugovima. Bio je državni prvak u višeboju 
1934. u Ljubljani uoči odlaska na Svjetsko 
prvenstvo u Budimpešti. Nakon otkaziva- 
nja odlaska na Svjetsko prvenstvo, Jugo- 
slavenski sportski savez (JSS) organizirao 
je turneju po Čehoslovačkoj, gdje je na 
dva međudržavna susreta protiv domaćina 
pobijedio na krugovima tadašnjega svjet- 
skoga prvaka Aloisa Hudeca. Nastup na 
Olimpijskim igrama 1936. u Berlinu sam 
je otkazao zbog obveza na fakultetu, iako 
je bio u životnoj formi. Na Sveslavenskom 
prvenstvu u Sofiji 1939. osvojio je četi- 
ri odličja pojedinačno: zlatno u cjelokup- 
nom plasmanu i na krugovima, srebrno na 
ručama, brončano na preči, a treće zlatno 


IVANČEVIĆ 


odličje kao član pobjedničke vrste. Tada je 
dobio nadimak »Sveslavenski Car«. 


Nakon Drugoga svjetskoga rata po- 
svetio se pedagoškomu radu te je postao 
vodnikom i trenerom muške reprezentacije 
Jugoslavije 1950.-58. Vodio je Jugoslaviju 
na svjetskim prvenstvima 1950. u Baselu 
(četvrto mjesto), 1954. u Rimu (11. mjesto) 


i 1958. u Moskvi, kada je Miroslav Cerar 
osvojio prvo odličje nakon rata za mušku 
izabranu vrstu (u ukupnom plasmanu šesto 
mjesto). Na Kongresu Svjetske gimnastič- 
ke federacije (FIG) u Rimu 1960. izabran 
je za člana Tehničkoga komiteta, najvažni- 
jega tijela svjetske gimnastike. Za 16 godi- 
na, koliko je proveo u tom tijelu, napisao 
je Pravila suđenja, postao je prvi međuna- 
rodni gimnastički sudac u svijetu, organi- 
zirao natjecanja gimnastičara na Olimpij- 
skim igrama u Mexicu 1968. i Miinchenu 
1972. Autor je obveznih vježba na ručama 
na Svjetskom prvenstvu 1966. u Dortmun- 
du, na tlu na Svjetskom prvenstvu 1970. u 
Ljubljani, na konju s hvataljkama na Olim- 
pijskim igrama 1964. u Tokiju i na krugo- 
vima za Olimpijske igre 1968. u Mexicu. 
Dobitnik je mnogobrojnih priznanja u ze- 
mlji i svijetu, među ostalim i Listopadske 
nagrade Sombora 1963. 


Izvor: Gradski muzej Sombor: Kazivanja Ivana 
Ivančevića, audiovrpce I-VI. 


Lit.: D. Kolundžija, Somborski olimpijci, Sombor, 
1984; D. Kolundžija, Leksikon somborskog sporta, 
Sombor, 1990; D. Kolundžija, 1. Ivančević, Virtuoz 
na krugovima, Sombor, 2005; Bunjevačke novine, 
br. 48, Subotica, 2009; Rič Bunjevačke matice, br. 
35-36, Subotica, 2009; D. Kolundžija, 41 sombor- 
ski olimpijac (rukopis). , 

Z. Cota i E. Hemar 

IVANČIĆ, Ivan (Iv&ncsics, Ivanchich, 
Janos) (Komoran, madž. Komarom, 25. 
XI. 1722. — Trnava, madž. Nagyszombat, 
17. VII. 1784.), isusovac, filozofski i te- 
ološki pisac. U Družbu Isusovu stupio je 
1740. u Stolnom Biogradu (madž. Szekes- 
fehćrvar). Nakon završetka školovanja 
proveo je jednu godinu kao propovjednik 
u rodnom gradu, a zatim je šest godina pro- 
fesor na isusovačkom sveučilištu u Trnavi. 
Prema J. Szinnyeiju, predavao je pedago- 
giju, tj. filozofiju, i jednu godinu povijest, 
dok je prema Madžarskomu katoličkomu 
leksikonu predavao matematiku i fiziku, 
što se čini točnijim, jer jedan njegov udž- 
benik matematike bio dugo rabljen u nasta- 
vi. Funkciju duhovnoga ravnatelja madžar- 
skoga bogoslovnoga zavoda Pazmaneum u 
Beču obnašao je od 1761. (po Szinnyeiju 
1760.) do 1762., poslije je bio profesor 
dogmatike na bečkom sveučilištu, a nad- 
zornik nastave (Praefectus generalis stu- 
diorum) na Sveučilištu u Trnavi 1770.-73. 
Nakon raspuštanja isusovačkoga reda po- 
stao je kanonikom ostrogonskoga kaptola i 


naslovni opat u Siklosu. Bio je rektor Bo- 
goslovnoga fakulteta u Trnavi 1775.-77.,a 
poslije arhiđakon u Hontu, sjeverno od Bu- 
dima. Napisao je više filozofskih knjiga te 
djela iz matematike i fizike. 


Djela: Prosopopejae ex sacris literis desumptae, 
honori... duorum neobaccalaureorum, dum i... uni- 
versitate Cassoviensi, prima aa. Il. et philosophiae 
laureae insignirentur, promotore Franc. Xav. Ex- 
terreicher, a poetis Cassoviensibus dicatae, Cas- 
soviae, 1747; Elementa opticae, Tyrnaviae, 1750; 
Oratio de Sanctissimae Virginis intaminato con- 
ceptu..., Tyrnaviae, 1752; Universae matheseos 
brevis institutio theoretico practica ex operibus P. 
P Soc. Jesu collecta, complectens hac prima parte 
arithmeticam, geometriam, trigonometriam, mec- 
hanicam, staticam, hydrostaticam, hydraulicam, 
aerometriam, Tyrnaviae, 1752; Pars II. Complec- 
tens opticam, catoptricam, dioptricam, astronomi- 
am, Tyrnaviae, 1753; Pars III. Complectens archi- 
tecturam militarem, algebram et horographiam, 
Tyrnaviae, 1755; Panegyricus D. Ignatio dictus, 
Tyrnaviae, 1753; Institutiones Logicae in usum di- 
scipulorum conscriptae, Tyrnaviae, 1757; Instituti- 
ones Metaphysicae, Tyrnaviae, 1758; Institutiones 
Physicae, Tyrnaviae, 1759; Assertoines ex Uni- 
versa Philosophia.., Tyrnaviae, 1759; Assertiones 

Theologicae de Deo Uno et Trino, de legibus, de 
peccatis et peccatorum poenis..., Viennae, 1765. 


Lit.: E. Hor&nyi, Memoria Hungarorum et Pro- 
vincialium scriptis editis notorum, I-IIl, Viennae, 
1775—77; 1. Katona, Historia critica regnum Hun- 
garide, IX, Buda, 1794; G. Fejćr: Historia acade- 
miae scientiarum Pazmanianae archi-episcopalis 
ac. M. Thersenianae regiae literaria, Budae, 1835; 
P. Sedlak, Likovi hrvatskog podrijetla u crkvenoj 
povijesti Slovačke, Scrinia Slavonica, 4/2004, Sla- 


vonski Brod. 
L. Heka 


IVANČIĆ, Jasna, rođ. Kulešević (Suboti- 
ca, 20. V. 1947.), leksikografkinja, biblio- 
grafkinja. Kći je Blaška, dipl. ing. geodezi- 
je, i Amalije, rođ. Vidaković, gimnazijske 
profesorice. Osnovnu školu i nižu glazbenu 
školu (klavir) završila je u Subotici, gdje 
je 1966. stekla i gimnazijsku maturalnu 
svjedodžbu. Komparativnu književnost i 
ruski jezik diplomirala je 1974. na Filozof- 
skom fakultetu u Zagrebu. Bila je biblio- 
tekarka Sveučilišne knjižnice u Mariboru 
(1974.-78.), srednjoškolska profesorica u 
Slavonskom Brodu (1978.-80.), a od 1980. 
zaposlena je u Leksikografskom zavodu 
Miroslav Krleža u Zagrebu. 


Sudjelovala je u radu na više zavodskih 
bibliografskih i leksikografskih izdanja. 
Najprije na bibliografskim dvosveščanim 
izdanjima: Bibliografija rasprava i člana- 
ka : Muzika (Zagreb, 1984. i 1986.) i Bi- 
bliografija rasprava i članaka : Kazalište 
u Hrvatskoj i Bosni i Hercegovini 1826.- 
1945. (Zagreb, 2004.), a zatim na jedno- 
sveščanoj Bibliografiji »Hrvatske revije« 
1951.-2000. (Zagreb, 2003.). Od 1993. ob- 
javljuje članke u Hrvatskom biografskom 
leksikonu (Zagreb 1983.- ) iz područja ka- 
zališta i književnosti, uključujući i biogra- 
fije bačkih Hrvata (npr. Vlatko Dulić, An- 
tun Karagić, Jakov Kopilović). Surađivala 
je i na ostalim zavodskim izdanjima: Kr- 
ležijani (Zagreb, 1993. i 1999.), Hrvatskoj 
enciklopediji (Zagreb, 1999.-2009.), gdje 
je, primjerice, napisala članke o Matiji Po- 
ljakoviću i Anti Sekuliću, Hrvatskoj knji- 
ževnoj enciklopediji (u pripremi). Izvršna 
je urednica Kazališnoga leksikona (u pri- 
premi). 


Izvan matične kuće, u suradnji sa Sa- 
njom Kreković-Štefanović, prikupila je bi- 
bliografsku građu i uredila knjigu Građa 
za bibliografiju Ivana Meštrovića od 1899. 
do 1993. (Zagreb, 1993.). Nakon smrti Jo- 
sipa Buljovčića priredila je knjigu njego- 
vih teatroloških tekstova Subotički kazali- 
šni zapisi (Zagreb, 2008.). Stručne članke 
objavila je u periodici Hrvatski iseljenički 
zbornik (2005. i 2007.), Kolo (3/2005), Stu- 
dia lexicographica (br. 1, 2007) te u zbor- 
nicima (npr. Zbornik radova s II. znanstve- 
nog skupa »Dani Ilije Okrugića«, Zagreb 
— Zemun, 2007.), a prozne crtice i kratke 
književne osvrte sporadično objavljuje u 
subotičkom časopisu Klasje naših ravni i 


kalendaru Subotička Danica. 
N. Zelić 


IVANČIĆ, Viktor (Ivanchich) (Pešta, 
20. II. 1812. — Beč, 9. III. 1892.), doktor 
medicine. Nakon završetka medicinskoga 
fakulteta 1834. proveo je godinu dana na 
stažiranju kao pomoćni liječnik u bolnici 
sv. Roka u Pešti, a zatim je radi učenja i 
napredovanja u struci pošao u Pariz. Oda- 
tle se 1836. vratio u rodni grad, ali se 1838. 
trajno nastanio u Beču, gdje je postao je- 
dan od najvrsnijih liječnika i znanstvenika. 
Odlikovan je redom viteza Željezne krune 
III. reda, bio je nositelj ruskoga carskoga 
odličja Stanislavove krune te dobitnik ru- 
munjskoga odličja Kraljevskoga zvjezda- 
noga reda. Bio je član više znanstvenih 
udruga. U mirovinu se povukao 1881. S 
rodnim je gradom kontinuirano održavao 
kontakte te je pri Budimpeštanskoj udruzi 
liječnika osnovao fond za liječnike u nevo- 
lji, za njihove udovice i siročad, s fondom 
od 15.000 forinta, dok je za zgradu liječ- 
ničke udruge darivao tisuću forinta. 


Bio je jedan od pionira na polju urolo- 
gije, napose se istaknuo na polju istraži- 
vanja kamenca na mokraćnim putovima. 
Budući da je bio i kirurg, nakon dolaska u 
Beč bio je među prvima koji su se bavili 
operiranjem kamena u mokraćnim putovi- 
ma. Tomu je pitanju posvetio mnoge studi- 
je, koje je objavljivao u Orvosi Tdr (Pest), 
Neue Zeitschrift fir Natur- und Heilkun- 
de (Dresden), Wiener medizinische Woc- 

henschrifi (Wien) i Mitteilungen der. k.k. 
Gesellschaft der Arzte (Wien) 


Djela: Dissertatio inaug. Medica : Musica medica, 
Pestini, 1834; Kritische Beleuchtung der Blasen- 
steinzertriimmerung, wie sie heute dasteht, gestiitzt 
auf eine Erfahrung von 23 gelungenen Fćillen, Wi- 
en, 1842; Uber die organische Verengerung der 
Harnrohre und ihre auf pathologische Anatomie 
und zahlreiche Erfahrung gegriindete vollkom- 
menste Heilung, Wien, 1846; Einundzwanzig ne- 
ue Fćille von Blasensteinzertriimmerung. Aus der 
Praxis, Wien, 1846; Neuer Bericht iiber 19 Fdille 
ausgefiihrter_ Blasensteinzertriimmerung.  Nebst 
einem Anhange: Uber den Fortschritt in der Litho- 
tripsie durch Beziehung der Ather-Narkose, Wien, 
1851; 26 Neue Ftille vollfiihrter Blasenstein-Zer- 
triimmerung; zuweilen mit Beihilfe der Chloro- 
form-Narkose, Wien, 1854; Mein Epilog, Wien, 
1881; A komorzsoldsrol : Valogatott fejezetek dr. 
Ivanchich munkdibol, Budapest, 1892. 


Lit.: L. Eisenberg, Das Geistige Wien, 2, Wien, 
1893; B. Pitrolffy-Szab6, A magyar szarmazasu 
Ivanchich Viktor az els6 urologiai magantanar, 
Orvostčrteneti k&zlemenyek, 27, Budapest, 1963; 
L Včrtes, Dr. Ivanchich Viktor, Orvosi hetilap, 
125, Budapet, 1984; L. Mercz, Ivanchich Viktor 
6letmuve (1812-1892), Orvosi hetilap, 133, Buda- 


pest, 1992. 
L. Heka 


IVANDEKIĆ BELA I MARICA, me- 
morijalni turnir u gimnastici za pioni- 
re i pionirke. Održavao se u organizaciji 
Gimnastičkoga saveza Vojvodine u čast 
gimnastičkomu treneru Beli Ivkoviću Ivan- 
dekiću i njegovoj kćeri gimnastičarki Ma- 
rici (Mariji) Ivković Ivandekić, koji su tra- 
gično preminuli 16. IX. 1967. 


Početna je ideja bila da se turnir svake 
godine održava u drugom vojvođanskom 
gradu radi popularizacije gimnastike. Pr- 
vi je turnir održan 1969. u Subotici, a do 
1973. domaćini turnira bili su dvaput No- 
vi Sad i jedanput Srijemska Mitrovica. Od 
1973. grad u kojem su živjeli i radili Bela i 
Marica Ivković Ivandekić — Subotica — po- 
stao je stalnim domaćinom natjecanja. Po- 
sljednji turnir održan je u Subotici 16. XII. 
1990., a nakon raspada SFRJ više se nije 
održavao. 


Lit.: Fizička kultura i sport u Vojvodini 1945-1975, 
ur. M. Vranić, Novi Sad, 1975. 
P. Skenderović 

IVANDEKIĆ 


IVANDEKIĆ, Marica > Ivković Ivande- 
kić, Marija 


IVANFALVA — Lenija 


IVANIĆ (Ivanich, Ivanyich, Ivanics), 
plemićka porodica. Kralj Ferdinand III. 
dodijelio je 20. I. 1656. plemićki naslov 
Andrasu Kalapatyju i njegovoj porodici, 
šurjaku Ivanu Ivaniću (Janos Ivanych), 
njegovoj supruzi Ani Kalapaty i sinu Al- 
bertu. Plemstvo je proglašeno iste godine 
u Heveškoj županiji. Na temelju potvrde 
te županije među plemiće Bačko-bodroške 
županije primljeni su Josip, Ivan i Emerik 


plemićke 
porodice 
Ivanić 


(Mirko) Ivanić 1780. godine, zatim Jakov 
i Tomo 1790. te Josip, Đuro i Ivan 1799. 
godine. Iz te je porodice Đuro Ivanić 9. 
XII. 1803. dobio donaciju na 6/24 posje- 
da u Lemešu (madž. Nemesmilitics, srp. 
Svetozar Miletić). Pri popisu županijskoga 
pučanstva 1841. u Subotici je popisano de- 
set članova te porodice, u Molu jedan, a u 
Lemešu 23. 


Opis grba (1656.): Na plavom polju na 
zelenoj zemlji iz srebrne se rijeke uzdiže 
dvorepi zlatni lav sa sabljom u desnoj šapi. 
Iznad njega je srebrni polumjesec s desne 
strane, a zlatna zvijezda s lijeve strane. Ka- 
ciga: na kruni stoji bijeli golub sa zelenom 
maslinovom grančicom u kljunu. Plašt: 
plavo-zlatan, crveno-srebrn. 


Lit.: E. Reiszig, A varmegye nemes csaladai, B4cs- 
Bodrog vćrmegye, 2, Budapest [1909]; V. Duišin, 
Plemićke porodice II, Vojvodina, 2, Novi Sad, 
[1941]; M. Szluha, B4cs-Bodrog vdrmegye nemes 


csal4djai, Budapest, 2002. 
L. Heka 


72 


IVANIĆ, Aleksandar (Lemeš, 15. III. 
1915. — Sombor, 7. I. 2000.), hrvač. Sin 
Matije i Julijane, rođ. Kolar. Nakon što 
je 1930. kao petnaestogodišnjak došao u 
Sombor na izučavanje kovačkoga obrta, 
počeo se baviti hrvanjem u Hrvačkom klu- 
bu Radnički. Na prvenstvu Dunavske ba- 
novine 1932. bio je drugi, a prvak Dravske 
banovine postao je 1936. Radi posla otišao 
je najprije u Maribor, gdje je nastupao za 
tamošnji ŠK Marathon, zatim se vratio u 
Sombor, a 1939. otišao je u Sarajevo, gdje 
je postao član HK Hajduk. Neko vrijeme 
bio je i član ŠK Croatia (Zagreb). Na dr- 
žavnim prvenstvima Kraljevine Jugosla- 
vije triput je osvajao drugo mjesto: 1936. 
u kategoriji do 79 kg kao član Maratho- 
na, 1938. do 72 kg kao član Radničkoga 
i 1939. do 72 kg kao član Hajduka. Naj- 
veći uspjeh postigao je nastupom za repre- 
zentaciju Jugoslavije 1940. na prvenstvu 
Balkana u Istanbulu, no nije uspio osvojiti 
odličje. 

God. 1943. u Budimpešti je završio te- 
čaj za trenera hrvanja slobodnim stilom i 
nakon povratka u Sombor osnovao je Hr- 


= 


Aleksandar 
Ivanić 


vački klub slobodnoga stila Levente, u ko- 
jem je bio trener. U sportskoj karijeri, koja 
je trajala više od 20 godina, posljednji je 
nastup imao 1951. u Somboru u prijatelj- 
skom susretu reprezentacija Jugoslavije i 
Rumunjske. 

Lit.: D. Kolundžija, Rvanje u Jugoslaviji, Beograd, 
1998; D. Kolundžija, RK »Radnički« 1912-2012 


(rukopis). : 
Z. Cota i E. Hemar 


IVANIĆ, Ivan (Tiszaf6ldv&r, srp. Bač- 
ko Gradište, 6. VII. 1867. — Beograd, 31. 
1. 1935.), diplomat, novinar, književnik. 
Osnovnu i srednju školu polazio je u No- 
vom Sadu, Vrbasu i Srijemskim Karlovci- 
ma, a pravo je izvanredno studirao u Bu- 
dimpešti. Zbog nacionalne aktivnosti bio 
je proganjan 1 interniran. Iz Budimpešte je 
najprije pobjegao u Rumunjsku, a u Srbiju 
(1888.), odakle je opet protjeran u Rumunj- 
sku. U Srbiju se tajno vratio nakon abdika- 
cije kralja Milana Obrenovića 1889. te je 
počeo raditi kao činovnik u Ministarstvu 
vanjskih poslova Srbije. Kao konzularni či- 
novnik (pisar, vicekonzul, tajnik) služio je 
u susjednim zemljama — Austro-Ugarskoj 
(Budimpešta, 1893.-94., 1905.-08.) i Tur- 
skoj (Priština, 1894.-95., 1898.-99.; Solun, 
1895.-98.; Bitolj, 1899.-1900.; Skoplje, 
1900.-03., Carigrad, 1904.-05.). Obnašao 
je dužnost šefa presbiroa Ministarstva vanj- 
skih poslova 1908.-12. Nakon rata 1918. 
bio je državni povjerenik u Vršcu, a po- 
sljednjih deset godina šef Središnjega pres- 
biroa u Rijeci, Trstu i Frankfurtu na Maj- 
ni. Bio je urednik više listova i časopisa te 
dopisnik više inozemnih listova. Bavio se i 
književnošću, pisanjem povijesnih radova i 
publicistikom. U povijesnim djelima bavio 
se Srbima u Ugarskoj i Turskoj. Objavlji- 
vao je pod pseudonimima Srbin, Srbinović, 
Srbin Srbinović — Vojvođanin, I.I-ć. 


Za podunavske Bunjevce značajan je 
kao autor povijesno-etnografske rasprave 
O Bunjevcima, koja je 1893., kao jedini 
prispjeli rad, nagrađena sa 100 forinta na 
natječaju Matice srpske koji je na tu temu 
već nekoliko puta prije toga bio neuspješno 
raspisivan. Rasprava je iste godine pod tim 
naslovom tiskana u Letopisu Matice srpske 
(br. 3 1 4), a nakon toga i kao dopunjeno i 
ispravljeno posebno izdanje 1894. u Subo- 
tici u štampariji Dušana Petrovića. Novo, 
izmijenjeno i dopunjeno izdanje pod naslo- 
vom Bunjevci i Šokci u Bačkoj, Baranji i 
Lici (istorija, etnografija, kultura, društvo, 
brojno i privredno stanje, etničke osobine) 
tiskano je 1899. za srpske čitatelje na ćiri- 
lici u Beogradu. 


IVANIĆ 


U njoj izražava mišljenje da ime Bu- 
njevac ne može označavati nečiju »narod- 
nost«, već »imenom Bunjevca označava se 
više zemljak (kao na pr. Bačvanin, Sremac, 
Ličanin, Krajišnik itd.)«. No kategorički 
zastupa stajalište da su »Bunjevci po na- 
rodnosti Srbi« zato što »stara njihova po- 
stojbina, otkuda se ovamo doseliše, nije 


. e 
o... 


ši rad 


9 BMIJEVENJA 
POVESNĆKO-KUHNDIPNON RUGPANA 


IYAK IVANIĆ, 


Ubva rapravu je Matica Srgaka“ nagradila 
Prog 


) 


bn. : 
*, Tada 
1. Ivanić, O Bunjevcima, 
Subotica, 1894. 
zemlja, više naroda u njoj je samo jedan 
narod i to srpski, koji ispoveda tri vere, a 
pripada samo jednoj srpskoj narodnosti«, a 


isto je smatrao i za bačke Šokce. Tvrdio je 
da je jezik kojim govore Bunjevci i Šokci 


su bački Bunjevci postali ikavci, ali nisu 
postali Hrvati »u prvom redu zato što su 
štokavci te osim toga što govore čisto srp- 
skim jezikom«. Iako je u raspravi prikupio 
mnoge važne podatke za bačke Bunjevce 
i Šokce, ona je imala naglašenu ideološku 
funkciju, koja, primjerice, dolazi do izra- 
žaja kad govori o prapostojbini Bunjevaca: 
»Hercegovina kao pokrajina bila je sastav- 
ni deo velikog srpskog carstva koje zauzi- 
maše celo balkansko tropolje i koje zaplju- 
skivahu četiri mora. Za vreme Turaka beše 
u njoj samo jedan narod, srpski, a i danas 


potvrđuju i njegova stajališta u drugim dje- 
lima, npr. u knjizi Maćedonija i Maćedonci 
piše da je »sve bilo srpsko« od Tesalije i 
Epira do Save i Dunava, »do zemalja ugar- 
skih na Severu i mletačkih na Zapadu«. 


IVANIĆ 


Djela: O Bunjevcima : povesničko-narodopisna 
rasprava, Subotica, 1894; Bunjevci i Šokci u Bač- 
koj, Baranji i Lici (istorija, etnografija, kultura, 
društvo, brojno i privredno stanje, etničke osobi- 
ne), Beograd, 1899; Iz Maćedonije o Maćedoniji, 
Novi Sad, 1901; /z crkvene istorije Srba u Turskoj 
u XVIII. i XIX. veku, Beograd-Novi Sad, 1902; 
Na Kosovu : Sa Šara, po Kosovu, na Zvečan, Be- 
ograd, 1903; Maćedonija i Maćedonci, 1-2, Beo- 
grad, 1906-08; Rumuni u Maćedoniji i Epiru, Novi 
Sad, 1909. 

Lit.: Subotičke novine, 6. 1. 1894, 14. X. 1894, 17. 
VIL. 1897; Neven, 3/1894, 8/1901, 4/1904, Subo- 
tica; Narodna enciklopedija srpsko-hrvatska-slo- 
venačka, 2, ur. S. Stanojević, Zagreb, b.g.; Lek- 
sikon pisaca Jugoslavije, 2, Novi Sad, 1979; A. 
Sekulić, Bački Bunjevci i Šokci, Zagreb 1989; I. 
Szentgyčrgyi, E. Bažant, Subotička bibliografija : 
A szabadkai kiadvdnyok bibliogrdfiaja 1871-1918, 
Subotica, 1993; O. Milosavljević, U tradiciji naci- 
onalizma ili stereotipi srpskih intlektualaca XX ve- 
ka o »nama« i »drugima«, Beograd, 2002; Srpski 
biografski rečnik, 4, Novi Sad, 2009. 


M. Grlica i S. Bačić 


IVANIĆ, Juraj (slovač., Juraj Ivanič, 
madž., Gy6rgy Ivanics) (Binoc, slovač. 
Bihovce, ili Kinorany, slovač. Chynorany, 
3. V. 1656. — Budim, 3. IV. 1723.), isuso- 
vac, profesor, rektor sjemeništa, vjerski 
pisac. U Družbu Isusovu ušao je 1675. u 
Trnavi. Nakon studija u Trnavi, Varaždinu 
i Zagrebu bio je učitelj u Trenčinu (madž. 
Trencsćn) i Levoči (zmadž. LOcse). Profesor 
retorike bio je na sveučilištu u Košicama 
1700.-12., gdje je radio kao ispovjednik i 
predsjednik kongregacije studenata i su- 
radnik orguljaša u košičkom sjemeništu 
Kišidianum. Poslije je bio ravnatelj isuso- 
vačkoga sjemeništa u Budimu. Budući da 
je bio hrvatskoga podrijetla, a k tomu ro- 
đen na području današnje Slovačke, bio je 
poznat i kao »totski« (slovački i općenito 
slavenski) propovjednik u Budimu. Upra- 
vljao je i usmjeravao poslove vezane uz 
izgradnju i unutarnje uređenje zgrade bu- 
dimskoga isusovačkoga sjemeništa, pa se u 
Madžarskom katoličkom leksikonu spomi- 
nje i kao graditelj. Autor je više radova koji 
su ostali u rukopisu. 


Djela: Septem Allocutiones Militares Belli-Ducum 
nostri Temporis, Leutschoviae, 1694; Virgo Dei- 

para ex praeviis Christi meritis ab originali labe 
praeservata, Cassoviae, 1696; Pentas Questionum 
Curiosorum, Leutschoviae, 1697. 


Lit: K. Szabo, Rćgi magyar kčnyvtdr II. Az 
1473—1711-ig megjelent nem magyar nyelvil ha- 
zai nyomtatvdnyok jegyzćke, Budapest, 1885.; C. 
Sommervogel-Augustin et A. de Backer, Bibli- 
otheque de la Compagnie de Jesus, 1-10, Bruxel- 
les-Paris, 1890-1909; J. Szinnyei, Magyar ir6k 
6lete 6s munkđi, 5, Budapest, 1980; Katolicke no- 
viny, Bratislava, 29. IV. 2001; P. Sedlak, Likovi hr- 
vatskog podrijetla u crkvenoj povijesti Slovačke, 
Scrinia Slavonica, 4/2004, Slavonski Brod. 


L. Heka 


IVANIĆ, Karlo (Subotica, 9. X. 1928. — 
Subotica, 28. VII. 1985.), atletičar. Sin je 
Franje i Tereze, rođ. Pletl. Osnovnu i sred- 
nju ekonomsku školu te Ekonomski fa- 
kultet završio je Subotici. Kao ekonomist 
radio je u nekoliko subotičkih poduzeća. 
Atletikom se počeo baviti nakon Drugo- 
ga svjetskoga rata u subotičkom Atlet- 
skom klubu Spartak. Nastupao je u trima 
disciplinama: 110 m prepone, skok uvis i 
troskok. Najveći uspjeh ostvario je na dr- 
žavnom prvenstvu Jugoslavije 1952. u Su- 
botici, kad je bio peti u troskoku i sedmi u 
skoku uvis. Zapažene rezultate ostvario je i 
na pokrajinskoj razini: prvo mjesto u skoku 
uvis na lakoatletskom prvenstvu Vojvodine 
u Novom Sadu 1947.; drugo mjesto u sko- 
ku uvis te u utrci na 110 m s preponama 
na prvenstvu Vojvodine u Subotici 1948.; 
treća mjesta u skoku uvis i u utrci na 110 
m s preponama na natjecanju reprezentaci- 
ja Vojvodine i rumunjskoga dijela Banata 
u Temišvaru 1948.; druga mjesta u skoku 
uvis te skoku udalj na turniru željezničkih 
klubova u Subotici 1948.; drugo mjesto u 
utrci na 110 m s preponama na atletskom 
mitingu SD Mladost u Sarajevu 1949.; pr- 
vo mjesto u utrci na 110 m s preponama 
na svearmijskom prvenstvu u atletici u 
Novom Sadu 1949.; druga mjesta u sko- 
ku uvis i u utrci na 110 m s preponama 
na atletskom prvenstvu Vojvodine u Senti 
1953.; prvo mjesto u skoku uvis na atlet- 
skom prvenstvu Vojvodine u Novom Sadu 
1955. Najveći su mu uspjesi u utrci na 110 
m s preponama 16,2 s (1953.), u skoku uvis 
180 cm tehnikom »horajn« (1954.), a u tro- 


skoku 12,67 m (1954.) Atletikom se pre- 
stao baviti 1960. 


Lit.: E. Tili, Atletika u Subotici 1945-1963, Subo- 
tica, 1963; Lj. Gajić, Seniorska prvenstva Jugosla- 
vije, Jagodina, 2007. P. Skenderović 
IVANIĆ, Pavao (Ivanich, Ivanics, Pal, 
Paulus de Iwanich, Pavao iz Ivanića) (? 
— 2), svećenik, kroničar i kraljevski pisar 
iz XV. st. Sin je Dimitrija (Demetra) Iva- 
nića. Kad je hrvatski humanist, diplomat, 
odgojitelj i kancelar hrvatskoga i ugar- 
skoga kralja Matije Korvina Ivan Vitez od 
Sredne (u madžarskoj povijesti poznat kao 
Janos Vitez), izabran za varadinskoga bi- 
skupa (madž. Nagyvarad, rum. Oradea) 
1445., poveo ga je sa sobom iz zagrebačke 
biskupije u Varadin kao svojega prijatelja i 
pouzdanika, gdje je bio dvorski svećenik. 
Zahvaljujući Vitezovoj potpori imenovan 
je nositeljem počasnoga naslova upravite- 
lja oltara sv. Pavla Apostola u Varadinu, a 
bio je i član varadinskoga kaptola. Tako- 
đer je uz Vitezovu potporu imenovan 1445. 
notarom, a 1448. protonotarom Ugarske 
kraljevske dvorske kancelarije u Budimu. 
Pripadao je u dvorski intelektualni huma- 
nistički krug oko Ivana Viteza od Sredne, 
koji su činili znanstvenici i pisci na vara- 
dinskom dvoru. U siječnju 1447. bio je 
član ugarskoga izaslanstva u Beču radi 
smirivanja sukoba s Habsburgovcem Fri- 
edrichom III. Štajerskim. Napustivši Vite- 
zovu službu, prodao je roditeljsko imanje 
i otišao Rim, gdje se 1451. spominje kao 


EPISTOL; 


STATVM PVELICVM KRONI 


P. Ivanić, /ohannis de Zredna Epistolae, 
Beč, 1746. 


IVANIĆ 


prevoditelj za turski jezik na papinskom 
dvoru. Vitezovom potporom imenovan je 
potkraj života čazmanskim kanonikom. 


Premda je i sam, kao solidno humani- 
stički naobražen, bio dobar pisac (rukopisi 
mu se čuvaju u bečkoj Dvorskoj knjižnici), 
u povijesti je ostao zabilježen po tome što 
je skupio službenu korespondenciju Ivana 
Viteza od Sredne, koju je vodio kao pisar 
budimske kraljevske kancelarije 1445.-51., 
i uobličio je u knjigu koju je sam uredio 
(1451.), napisao zabilješke i objašnjenja. 
Ona sadržava osamdesetak pisama Ivana 
Viteza od Sredne i smatra se važnim djelom 
mađarske književnosti iz razdoblja huma- 
nizma. Pisma su prvi put objavljena 1746. u 
Beču (J. G. Schwandter, Iohannis de Zred- 
na Epistolae,... per Paulum de Iwanich, 
Srciptores rerum Hungaricarum veteres, 
ac genuini, 2. Bibliopolae Vindobonensis, 
1746), a 1980. kao kritičko izdanje u Bu- 
dimpešti (lohannes Vitez de Zredna, Opera 
quae supersunt, ur. 1. Boronkai, Budapest, 
1980). Knjiga je važno vrelo proučavanja 
madžarske književnosti i lingvistike. 


Lit.: A. Barits, Scriptorum ex regno Slavoniae a 
saeculo XIV. usque ad XVII. inclusive collectio, 
Varasdini, 1774; J. Pauer, Az egyhdzi rend ćrde- 
mei, Szekesfejervar, 1847; V. Bunyitay, A varadi 
piispoksćg tčrtenete, I-IIL, Nagyvarad, 1883-84; 
Hrvatska enciklopedija, 5, Zagreb, 2003; Hrvatski 
biografski leksikon, 6, Zagreb, 2005. 

L. Heka 


IVANIĆ, Stipan (Subotica, 21. XI. 1862. 
— Subotica, 9. IV. 1897.), glavni gradski 
računovođa. Završio je gimnaziju u rod- 
nom gradu i državni knjigovodstveni ispit. 
Činovničku karijeru počeo je 1. I. 1893. 
kao podračunovođa, od 1. XI. 1884. bio je 
računopolagač, a od 1. XI. 1887. računo- 
vođa. Za glavnoga računovođu u Subotici 
postavljen je 1888. i obnašao je tu dužnost 
do kraja života. Bio je reformističke vjero- 
ispovijedi, a govorio je madžarski i hrvat- 
ski (»dalmatinski«) jezik. 


Lit.: M. Grlica, Svetlopisom među činovnike: či- 
novnici gradske uprave u albumu nastalom po- 
vodom proslave decenije upravljanja Suboticom 
gradonačelnika Lazara Mamužića, Museion, 8, 


Subotica, 2009. 
M. Grlica 

IVANIŠEVIĆ 


IVANIŠEVIĆ, Mate (Mato, Matija) 
(Valpovo, 9. TV. 1870. — Vođinci, 26. IV. 
1925.), franjevac, svećenik, pisac. Gimna- 
ziju je polazio u Osijeku, filozofiju je studi- 
rao u Beču, a bogosloviju u Baji. Zaređen 
je u Kalači 1894. Objavljivati je počeo kao 
franjevački bogoslov u Baji u krugu pre- 
poroditelja bačkih Hrvata. Pod svojim se 
imenom javio književnim radovima 1893. 
u Hrvatskom braniku. Iste godine bio je 
urednik spomen-knjige /brišimoviću 1893. 
franjevački bogoslovi (Zagreb, 1893.). Me- 
đu bogoslovima i učiteljima franjevačkoga 
učilišta u Baji koji su sudjelovali u izdava- 
nju te knjige bili su i fra Ante Evetović Mi- 
roljub, fra Ivan Rafael Rodić i fra Mladen 
Barbarić. Prema članku Fratri spram Bu- 
njevaca (Neven, 2/1909.), zajedno s nave- 
denom trojicom redovnika bio je i suradnik 
subotičkoga lista Neven. 


Iz franjevačkog reda istupio je 1897. te 
je postao svjetovnim svećenikom. Od ta- 
da kao kapelan i župnik djeluje u Vrpolju, 
Ivankovu, Nikincima, Nijemcima, Osije- 
ku, Vinkovcima, Hrkanovcima, Bošnjaci- 
ma, Piškorevcima i Vođincima. Zajedno 
s Anton Evetovićem Miroljubom bio je 
1909. jedan od suosnivača Kluba hrvatskih 
književnika u Osijeku, čiji je glavni cilj bi- 
lo promicanje hrvatske književnosti, jezika 
i kulture. Objavljivao je u brojnim hrvat- 
skim časopisima i listovima: Franjevač- 
kom glasniku, Glasniku biskupija bosanske 
i sriemske, zagrebačkom Obzoru, Hrvat- 
skom braniku, Narodnoj obrani i drugi- 
ma. U javnim istupima i člancima suprot- 
stavljao se režimu Khuena Hedervaryja i 
madžarizaciji, pa ga je Mladen Barbarić 
ocijenio »čistim starčevićancem«. U tisku 
se pojavljivao pod pseudonimima Ivaniše- 
vić-Zdenčić Daroljub Matej, Kir-Milek i 
okresivač Đurkovečki. 


Djela: Pripovijetke za hrvatski narod, Zadar, 1893; 
Zrcalo ćudorednog života, Zadar, 1894. 


Lit.: Fratri spram Bunjevaca, Neven, Subotica, br. 
1, 2/1909; M. Barbarić, Prijatelju Mati Ivaniše- 
viću, Hrvatski branik, br. 33, Mitrovica, 1896; S. 
Marijanović: Spomen-knjiga fra Luki Ibrišimoviću 
franjevačkih bogoslova redodržave Kapistranske 
(1893.), u: Fra Luka Ibrišimović i njegovo doba, 

ur. Filip Potrebica, Jastrebarsko, 2001; Hrvatski 
biografski leksikon, 5, Zagreb, 2005; R. Skende- 
rović, Sudjelovanje slavonskih franjevaca u naci- 
onalnom pokretu podunavskih Hrvata tijekom 19. 
i početkom 20. stoljeća, Scrinia slavonica, br. 6, 


Slavonski Brod, 2006. : 
R. Skenderović 


IVANKOVIĆ, nekadašnji željeznički ko- 
lodvor sjeveroistočno od Lemeša (srp. 
Svetozar Miletić) na 7. kilometru pruge 
prema Bajmoku. Bio je okružen gusto na- 
seljenim Knezovačkim Salašima te mu je 
gravitiralo oko 100 salaša. Željeznička pru- 
ga Segedin-Subotica-Sombor puštena je u 
promet u studenom 1869., a kolodvor otada 
služi za putnički i teretni promet. Na kolo- 
dvoru su tovareni robni viškovi kukuruza, 
pšenice i zobi. Pruga je bila iznimno važna 
za okolne salaše jer je asfaltni put izgrađen 
tek u XX. st. Za novčanu naknadu kolo- 
dvor je nazvan po Zoltanu Ivankoviću, ko- 
jije s njega putovao u Sombor na posao u 
gradsku upravu. Uz kolodvor je bila čarda, 
a između dvaju svjetskih ratova pokrenuto 
je i osnivanje škole na okolnim salašima, 


ali bez uspjeha. Ujesen 1944. na kolodvoru 
je istovarano oružje i streljivo za Batinsku 
bitku. Kolodvor je zatvoren u studenom 
1977. Danas su kolodvor i nekadašnje sala- 
ško naselje u potpunosti opustošeni. 

L. Tošaki 


IVANKOVIĆ, plemićka porodica. Kralj 
Ferdinand III. darovao je u Beču 31. X. 
1643. plemićki naslov Blažu Ivankoviću, 
njegovoj supruzi Ursuli Sevetić te djeci 
Ivanu, Davidu, Jeleni, Ani i Katarini. Ple- 
mićki naslov proglašen je iste godine u Že- 
ljeznoj županiji (Vas megye). Pri naselja- 
vanju Lemeša onamo su se doselili Antun i 
Nikola te je 28. IV. 1744. proglašeno njiho- 
vo plemstvo u Bačko-bodroškoj županiji. 
U županijskom popisu plemića 1798. ubi- 
lježeni su Albert, Tadej, Martin i Mihovil 
kao plemići u Lemešu, a 1808. još i Đuro. 
Porodica je 3. XII. 1803. dobila darovni- 
cu za posjed u Lemešu. Potomci porodice i 
danas žive u tom mjestu. 


Opis grba (1643.): Na plavoj površini 
na zelenoj zemlji nalazi se vitez na bijelu 
konju, odjeven u crvenu odjeću sa žutim 


Grb 
plemićke 
porodice 
Ivanković 


čizmama, koji u desnici drži sablju, a u lije- 
voj ruci vagu. Kaciga: u gnijezdu sjedi peli- 
kan, koji svoje mlade ptiće hrani vlastitom 
krvlju. Plašt: plavo-zlatan, crveno-srebrn. 
Lit: V. Duišin, Plemićke porodice Il, Vojvodi- 
na, 2, Novi Sad, [1941]; M. Szluha, B4cs-bodrog 
vđrmegye nemes csal4djai, Budapest, 2002. 

L. Heka 


IVANKOVIĆ, Ivan (Iv4nkovits, J4nos) 
(Segedin, 24. XII. 1846. — Alag kraj Bu- 
dimpešte, 31. III. 1910.), biskup, naslovni 
opat, zastupnik u Ugarskom saboru. Ro- 
đen je kao prvo dijete u obitelji staklara 
Janosa Ivankovitsa (1818.-93.) i Rozalije, 
rođ. Mikula. Imao je tri brata: Aleksandra 
(Sandor), Oskara (Oszkar) i Kolomana 
(Kalman) te dvije sestre: Tereziju (Terezia) 
i Ljudmilu (Ludmilla). Osnovnu školu i 
gimnaziju kod pijarista završio je 1864. u 
rodnom gradu. Išao je u isti razred s Anta- 
lom Bercezyjem, sinom gradskoga kapeta- 
na Antala Bćrczyja, s Dimitrijem Vukovi- 
ćem (Dč&me Vukovics), sinom Aleksandra 
Vukovića (Sandor Vukovics), srpskoga 
pravoslavnoga župnika u Segedinu, te sa 
Samuelom L6&wom (Samuel L6w), sinom 
učenoga segedinskoga rabina Leopolda 
(Lipot) L6&wa. Nakon mature pošao je u 
Temišvar na studij teologije, koji je zavr- 
šio 1868. Budući da još nije bio sazrio do 
kanonske dobi, dvije je godine radio kao 
kućni odgojitelj kod Lajosa Muraya, vele- 
posjednika u Tolnanskoj županiji. 

Za svećenika ga je zaredio Janos Nehi- 


ba, naslovni biskup kninski u Kalači 5. V. 
1870., a od 1871. bio je kapelan u Novom 

Bečeju, odakle se 1873. vratio u Segedin. 
Ondje je obavljao službu kapelana, a od 
1877. vjeroučitelj je u središnjoj gradskoj 
župi (Belvarosi plebania). Kao kateheta 
imao je 75 sati na tjedan (u Glavnoj real- 
noj školi, u Učiteljskoj školi te u građan- 
skoj školi za dječake i u građanskoj školi 
za djevojčice, odnosno u osnovnoj školi za 
dječake), pa je u nemogućnosti održavanja 
tolikoga broja sati predložio reformu vje- 
roučiteljske službe. Ona je prihvaćena te je 
poslije podučavao vjeronauk samo u Glav- 
noj realnoj školi i u pučkoj školi. Nakon 
što je 1885. oslobođeno mjesto župnika u 
Župi svetoga Roka u tada još novom dijelu 
Segedina, imenovan je za tamošnjega žup- 
nika. Budući da je zbog katastrofalne po- 
plave 1879. crkva bila poprilično oštećena, 
dao ju je obnoviti te sagraditi novi glavni 
oltar. U to je vrijeme bio važan sudionik 
društvenoga života Segedina, kao stalni 
suradnik više listova i časopisa, ravnatelj 
obrtničke škole, član i predsjednik pro- 
svjetnih udruga te osnivač Udruge Dugo- 
nics (Dugonics-Tarsasag), koja do danas 
njeguje uspomenu na Andriju Dugonića. 
Od 1. X. 1888. obnašao je dužnost dekana 
segedinskoga dekanata. Franjo Josip ime- 
novao ga je 4. VI. 1891. za naslovnog opa- 
ta u obližnjem Hodmezovasarhelyu. 


Aktivno se uključio u politiku 1887. ina 
izborima održanima 17. lipnja kao kandidat 
Slobodarske stranke (Szabadelvu Part, na- 
stala 1875. ujedinjavanjem stranke Ferenca 
Deaka i stranke lijevoga centra Kalmana 
Tisze, vladala je u Ugarskoj 30 godina, sve 
do 1905.) pobijedio na izborima u segedin- 
skom drugom izbornom okrugu dobivši 
1148 glasova, dok je njegov protukandi- 
dat Otto Herman dobio 770 glasova. Her- 
mana često nazivaju posljednjim madžar- 
skim polihistorom, pa je nezadovoljstvo 
zbog njegovih izbornih rezultata izrazio i 
jedan od najvažnijih madžarskih političara 
Lajos Kossuth, koji je rekao kako »u par- 
lament nije ušao jedan od najgenijalnijih 1 
najmadžarskijih naših znanstvenika«. Tije- 
kom obnašanja zastupničke dužnosti bio je 
izabran za člana Parlamentarnoga odbora 
za javnu prosvjetu. No političke prilike u 

zemlji donekle su se izmijenile te je zbog 
nezadovoljstva politikom Tiszine vlade 28. 
I. 1889. u Segedinu skupina oporbenjaka 
razbila prozore uredništva mjesnoga libe- 
ralnoga glasila Szegedi Hiradć te prozore 
na njegovoj kući. Na izborima održanima 
28.1. 1892. dobio je 703 glasa te je izgubio 
od Emila Baboa, kandidata Neovisne stran- 
ke, za kojega je glasovalo 1798 birača. 


Unatoč izbornomu porazu, nastavio je 
političku djelatnost jer ga je Franjo Josip 
1892. imenovao savjetnikom u Ministar- 
stvu vjera i obrazovanja odgovornoga za 
katolička pitanja. Novu je dužnost u Bu- 
dimpešti preuzeo 1. 1. 1893. te je 12. II. 
1893. odstupio s funkcije župnika Župe 
svetoga Roka u Segedinu. Tijekom refor- 
ma u crkvenoj politici koju je provela vla- 
da Sandora Wekerlea zastupao je katoličke 
interese u Ministarstvu te ga je za zasluge 
u tim poslovima Franjo Josip 1895. ime- 


Biskup 
Ivan 
Ivanković 


novao za izbornoga naslovnoga biskupa 
Ulcinja (electus episcopus Dulcignoensis), 
a sljedeće godine za biskupa u Rožhavi 
(madž. Rozsnyo, njem. Rosenau, lat. Ro- 
snavia), u današnjoj Slovačkoj. Pod nje- 
govom se jurisdikcijom nalazilo 182.785 
rimokatolika i 10.165 grkokatolika. Kao 
biskup nastojao je unaprijediti prosvjetnu 
djelatnost, no zbog loše i složene materijal- 
ne situacije 1904. odstupio je s dužnosti te 
se povukao u Alag kraj Budimpešte, gdje je 
i preminuo. 


Važna je njegova književno-publici- 
stička djelatnost, u sklopu koje je objavio 
mnogobrojne teološke napise, ali i član- 
ke iz područja povijesti, crkvene politike 
i politike. Bio je suradnik stručnih listova 

Ipariigyek i Havi Kozl&ny (1887.), a pet 
je godina (1882.-86.) uređivao segedinski 
Ilustrirani kalendar (Kćpes Naptđr) u čast 
Srca Isusova i Blažene Djevice Marije. 


Djela: A rdmai katholikus egyhdz szertartasainak 
6s iinnepeinek rovid ć6rtelmezese, Szeged, 1881 
(18832, 18883, 18954); Emlekbeszćd Cserndk 
Jdnos polgđri iskolai tandr felett, Szeged, 1882; 
A katholikus egyhdz tortenelme, Szeged, 1884; A 
szeged-als6vdrosi Havi Boldogasszonyr6l cimzett 
fejedelmi templom  tortćnete, Szeged, 1884; 
Unnepi beszćd a kirdlyhalmi szobor leleplezćse 
alkalmđval, Szeged, 1884; Egyhaztortenelem, 1-3, 
Szeged, 1885; A szeged-alsćvđrosi Mdtyds-tem- 
plom tčrtćnete, Szeged, 1883; Imakonyv a kozepi- 
skolai ifjusdg szdmđra, Szeged, 1884; Katholikus 
ekolcstan, Szeged, 1885; Felolvasđs a szegedi ipa- 
ros ifjusdg kepzo- 6s segelyegylet negyedszdzados 
iinnepćlyćn, Szeged, 1890; Egyhdzi beszedei, Sze- 
ged, 1891. 

Lit.: J. Szinnyei, Magyar ir6k ćlete 6s munkći, 5, 
Budapest, 1897; G. Habermann, Szemelyi adattdr 
a szegedi polgdrcsalddok tortenetehez, Szeged, 
1992; L. Heka, A szegedi dalmatdk, Szeged, 2000; 
P. Mikl6s, Ivankovits Janos rozsnyći piispčk sze- 
gedi ćvei, Magyar Egyhdztorteneti  Vdzlatok, 
3-4/2001, Budapest; L. Heka, Povijest Hrvata Dal- 
matina u Segedinu, Budimpešta-Pečuh, 2004; L. 
Heka, A szegedi dalmatak (bunyevdcok) tortenete 
: Povijesna uloga i značenje Hrvata Dalmatina u 


životu Segedina, Szeged, 2009. 
L. Heka 


IVANKOVIĆ, Kata (Tavankut, 18. VIII. 
1925.), pučka pjesnikinja. Rođena je kao 
prvo od trinaestero djece Pere Stantića i 
Dominike, rođ. Jozić. Završila je četiri raz- 
reda osnovne škole u Tavankutu, nakon če- 
ga je privatno pohađala Građansku školu u 
Subotici. Završivši prvi razred, prekinula 
je školovanje zbog materijalnih razloga, 
no nastavila je osobnu izobrazbu čitajući 
vjersku i nabožnu literature. Iako je željela 
postati redovnica karmelićanka, na nago- 
vor biskupa Lajče Budanovića, a zbog ne- 
povoljnih prilika koje su za Crkvu nastale 
nakon Drugoga svjetskoga rata, od toga je 
odustala te je sklopila brak s Grgom Ivan- 
kovićem, s kojim je imala desetero djece. 
Svećeničko i redovničko zvanje, koje je 
bilo zastupljeno u objema njezinim poro- 
dičnim granama, potvrdilo se i u njihovoj 
obitelji: sin Franjo postao je svećenik, a kći 


Bernardica redovnica dominikanka (s. Na- 
da). Prije dolaska u Suboticu živjeli su četr- 
deset godina na svojem žedničkom salašu. 


Kata hranković 
RUKU MIRA PRUŽAM SVIMA 


pina 


K. Ivanković, Ruku mira pružam svima, 
Subotica, 1995. 


Poeziju je počela pisati kao plod duhov- 
nih traganja i angažiranoga vjerničkoga ži- 
vota. Osim pjesama religijskoga karaktera, 
pisala je i romantičarski intonirane stihove 
posvećene životu i običajima bunjevačkih 
Hrvata, zatim zavičajnim, vjerskim i kul- 
turnim velikanima te rodoljubnoj tematici, 
s jasnim stavom o pripadnosti Bunjevaca 
hrvatskomu narodu. Pjesme su joj čitane na 
mnogim prigodnim svečanostima u crkva- 
ma i svetištima u Subotici i okolici. Jedna 
je od rijetkih pučkih bunjevačkih pjesniki- 
nja koja njeguje pisanje kraljičkih pjesama. 


Pjesme su joj objavljivane u katoličkoj 
periodici u Bačkoj: u kalendaru Subotička 
Danica, vjersko-informativnom listu Bač- 
ko klasje te katoličkom mjesečniku Zvonik. 
Zastupljena je i u knjizi Bunjevačke kra- 
ljičke pisme (Subotica, 1996.). Za 70. ro- 
đendan njezina djeca objavila su joj zbirku 
pjesama Ruku mira pružam svima. Sudje- 
lovala je na svim pokrajinskim susretima 
pučkih pjesnika pod nazivom Lira naiva, a 
u istoimenim zbirkama nalaze se i njezine 
pjesme. 


Djela: Ruku mira pružam svima, Subotica, 1995. 


Lit.: Zvonik, br. 154, Subotica, 2007; Lira naiva 


2009., Subotica, 2009. : 
K. Čeliković 


IVANKOVIĆ, Tereza — Cuca, ud. Rafaj- 
lović (Subotica, 21. XI. 1931.), atletičarka, 

rukometašica. Rođena je u bunjevačkoj po- 
rodici Antuna i Julije, rođ. Vojnić Hajduk. 
Osnovnu školu i malu maturu završila je u 
Subotici, nakon čega se zaposlila kao slu- 
žbenica u trgovačkom poduzeću Namateks. 
Sportom se počela baviti 1946., uspored- 
no trenirajući atletiku i veliki rukomet u 
Fiskulturnom društvu Sloboda (današnja 
Bačka), sve do njegova ukidanja 1949., 
kad je prešla u Rukometni klub Spartak. 


Na atletskim natjecanjima osvojila je 
nekoliko prvih mjesta na republičkim i dr- 
žavnim prvenstvima u disciplinama kros 
te utrkama na 200 m i 800 m. God. 1947. 
osvojila je prva mjesta na republičkom na- 
tjecanju u krosu u Beogradu na 1800 m te 
na prvenstvu Jugoslavije u Osijeku u kro- 
su na 2000 m rezultatom 6:58,2 minute. 
Sljedeće godine osvojila je prva mjesta na 
državnom prvenstvu u Skoplju u krosu na 
1000 m rezultatom 3,54 minute, na pokra- 
jinskom prvenstvu u Somboru u utrci na 
800 m s rezultatom 2,42 minute te u utrci 
na 200 m rezultatom 29,00 s, dok je na sa- 
veznom natjecanju u Zagrebu u utrci na 200 
m osvojila drugo mjesto. Nastupivši za AK 
Spartak 1950., na republičkom prvenstvu 
u Subotici 1950. u utrci na 200 m osvoji- 
la je drugo mjesto s rezultatom 29,02 s, a 
na državnom prvenstvu u Zagrebu Sparta- 
kova štafeta 3x 800 m u sastavu Ivanković 
— Csanadi — Kolar osvojila je prvo mjesto 
rezultatom 7:29,8 minuta što je ujedno bio 
i državni rekord. God. 1951. na državnom 
prvenstvu u Varaždinu kao seniorka osvo- 
jila je treće mjesto na 800 m rezultatom 
2:20,4. Iste godine na stazi od 100 m po- 
stigla je rezultat 13,2 s, što joj je najbolji 
rezultat u karijeri. God. 1952. u Borovu na 
prvenstvu države u krosu na 2.000 m osvo- 
jila je prvo mjesto rezultatom 6:01.0, a na 
pojedinačnom prvenstvu države održanom 
u Subotici na stazi od 800 m drugo mjesto 
s rezultatom 2:20,1. Iste godine na stazi od 
200 m postigla je rezultat 27,1, što joj je 
najbolji rezultat u karijeri u toj disciplini. 
Imala je jedan nastup za državnu reprezen- 
taciju — na tromeču Jugoslavija-Austrija- 
SR Njemačka 7. IX. 1952. u Ljubljani na 

utrci na 800 m osvojila je drugo mjesto re- 
zultatom 2:20,4. 


Jednako je uspješna bila i u velikom ru- 
kometu. Počela je trenirati u FD Sloboda 
1946. i igrala je na mjestu desnoga krila. 
Igru joj je odlikovala brzina, oštar i preci- 
zan udarac te požrtvovnost. Vrijedila je za 
najbrže krilo u Jugoslaviji. Bila je u ekipi 
koja je 1946. odigrala prvu javnu rukomet- 
nu utakmicu nakon Drugoga svjetskoga 
rata između subotičkih klubova Slobode 
i Jedinstva (4:2). Iste godine u Staroj Ka- 
njiži (danas Kanjiža) održano je prvo ne- 
službeno prvenstvo Vojvodine u ženskom 
rukometu, na kojem je prvo mjesto osvoji- 
la ekipa Slobode. Nakon ukidanja FD Slo- 
boda 1949. većina sportaša iz svih sekcija 
društva (nogomet, atletika, rukomet) prešla 
je u Sportsko društvo željezničara Spartak, 
te je i ona u Rukometnom klubu nastavila 
igrati do kraja sportske karijere 1956. Kao 
članica reprezentacije Subotice osvojila je 
prvo prvenstvo Jugoslavije u velikom ru- 
kometu 1948. u Subotici. Sa Spartakom 
je osvajala naslov prvaka Jugoslavije u 
velikom rukometu 1953., 1954. i 1956. te 
druga mjesta 1950., 1951. 1 1955. Imala je 
jedan nastup za rukometnu reprezentaciju 
Jugoslavije u Grazu protiv Austrije 23. V. 
1953. 


Kao umirovljenica živi u Subotici. 


Izvor: Osobna arhiva i kazivanje Tereze Ivanković, 
ud. Rafajlović. 


Lit.: E. Tili, Atletika u Subotici 1945-1963, Subo- 
tica, 1963; Četvrt veka u službi sportske kulture: 
Negyed evszdzad a sportkultura szolgdlataban; 
Sportsko društvo železničara »Jovan Mikić — Spar- 
tak«, Subotica, 1970; Sport u Subotici 1944-1984, 
Subotica, 1984; Almanah Rukometnog saveza Ju- 
goslavije 1949-1989, Beograd, 1991; F. Mikić, D. 
Vukić, V. Ilić, Pedeset godina atletike Spartaka 
1945-1995, Subotica, 1995; Sportsko društvo žele- 
zničara »Jovan Mikić — Spartak«, Subotica, 1995; 
Ž. Rafajlović, Veteranke subotičkog rukometa, Su- 
botica, 1997; Lj. Gajić, Prvenstva Jugoslavije u 
atletici, Jagodina, 2003. 

P. Skenderović i E. Hemar 


IVANOVIĆ, Adela, ud. Fehćr (Sombor, 
9. X. 1961.), gimnastičarka. Kći je Josipa 
i Julijane, rođ. Periškić. Osnovnu i srednju 

medicinsku školu završila je u Novom Sa- 
du. Gimnastikom se počela baviti 1970. u 
gimnastičkom društvu Partizan iz Novoga 
Sada, a treneri su joj bili otac Josip i majka 
Julijana. Imala je uspjeha u sve četiri žen- 
ske gimnastičke discipline na preskoku, 
ručama, gredi i tlu. Na svom prvom senior- 
skom prvenstvu Jugoslavije 1976. u Kopru 
u pojedinačnom višeboju podijelila je 7.18. 
mjesto. Na seniorskom prvenstvu Jugosla- 
vije 1977. u Banja Luci bila je šesta u poje- 
dinačnom višeboju, a iste godine nastupila 
je za juniorsku reprezentaciju Jugoslavije 
na Balkanskom prvenstvu u Ateni gdje je 
ekipno osvojila brončanu medalju. Na se- 
niorskom Prvenstvu Jugoslavije u Prištini 
1978. u pojedinačnom višeboju osvojila 
treće mjesto te na razboju, gredi i parteru 
drugo mjesto. Na Turniru gradova SFRJ 
u Novom Sadu osvojila je prvo mjesto u 
pojedinačnom i ekipnom višeboju. Iste je 
godine nastupala za reprezentaciju Jugo- 
slavije na Balkanskom prvenstvu u Cluju, 
gdje je u ekipnom plasmanu seniorki osvo- 
jila treće mjesto i u pojedinačnom višebo- 
ju 15 mjesto. Na III. sportskoj olimpijadi 
školske mladeži Vojvodine (SOŠOV) u 
Subotici 1978. osvojila je pet zlatnih odlič- 
ja (sve sprave i u ukupnom plasmanu). Na 
prvenstvu Jugoslavije u Paraćinu 1979. bi- 
la je druga u pojedinačnom višeboju i prva 
u ekipnom višeboju te na spravama druga 
na razboju i parteru i treća na preskoku i 
gredi. Za jugoslavensku reprezentaciju na- 
stupala je na Mediteranskim igrama u Spli- 
tu 1979., kada je bila 20. u pojedinačnom 
višeboju i finalistica na tlu (među prvih 6). 
Na Balkanskom prvenstvu u Ljubljani iste 
godine bila je 13. u pojedinačnom višeboju 
i osvojila je brončanu medalju u ekipnom 
višeboju te finalistica na gredi i ručama 
(među prvih šest). Na prvenstvu Jugosla- 
vije 1980. u Subotici osvojila je treće mje- 
sto u pojedinačnom višeboju te prvo mjesto 
gredi. Ujesen 1980. povlači se iz aktivnog 
sporta. Neko vrijeme bila je gimnastička 
savezna sutkinja, a kratko je trenirala i pio- 
nirke. Početkom 1980-ih surađivala je kao 
sportska novinarka u Dnevniku. 


U razdoblju 1985.-91. radila je na Insti- 
tutu za kardiovaskularne bolesti u Srijem- 
skoj Kamenici. Nakon izbijanja rata odlazi 
s obitelji najprije u Madžarsku, a od 1994. 
živi i radi u Vancouveru u Kanadi. 


Lit.: Almanah jugoslovenskog sporta 1973-1976, 
Beograd, 1977; Almanah jugoslovenskog sporta 
1977, Beograd, 1979; Almanah jugoslovenskog 
sporta 1978, Beograd, 1979; Almanah jugosloven- 
skog sporta 1979, Beograd, 1980; Almanah jugo- 
slovenskog sporta 1980, Beograd, 1981. 

E. Hemar 


IVANOVIĆ, Josip (Baškut, 30. VIII. 1862. 
— 2), novinar, književnik. Školovao se u 
Baji i Budimpešti. Od 1879. do 1883. radio 
je u budimpeštanskom dioničkom društvu 
Athenaeum 1879.-83., a 1884. imenovan je 
željezničkim činovnikom u Zemunu, oda- 
kle je svakodnevno prelazio u Beograd, 
u tamošnji tiskovni ured, u ministarstva i 
uredništva, pa je prikupljene vijesti slao 
listovima Budapesti Hirlap, Egyetćrtćs, 
Nemzet, Budapest i Pester Lloyd, a u njima 
je objavljivao i svoje političke članke i felj- 
tone, najčešće bezimeno ili potpisavši se s 
-cs. Željeznicu je napustio 1888. i posvetio 
se isključivo novinarstvu te je u Beogradu 
zastupao samo Budapesti Hirlap. Prema 
nalogu toga lista potkraj srpnja 1889., pri- 
godom kosovskih svečanosti i stupanja na 
prijestolje kralja Aleksandra Obrenovića, 
proputovao je Srbiju. Srpska ga je vlada 
protjerala 1890. Otada je naizmjence pisao 
za Budapesti Hirlap i Egyetćrtćs, a s po- 
kretanjem Magyar Hfrlapa 21. III. 1891. 
postao je njegovim stalnim suradnikom. 
Bavio se i književnim radom, od 1883. 
pisao je pjesme, popularne novele, ogle- 
de i crtice, koje su mu objavljivali listovi 
Kćpes Csal4di Lap, Bajai Kozlony, Pan- 
csova 6s Vidćke, Halas 6s Vidćke, Magyar 
Nok Lapja, pančevački Hatdror (1892.- 
93.) i vršački Delvidćk (1895.), a članke 1 
feljtone i dalje je objavljivao u listovima 
Egyetćrtćs, Budapesti Hirlap, Magyar 
Hirlap, Vasdrnapi Ujsdg, Budapest i Poli- 
tikai Ujdonsdgok. U listu Magyar Salon i 
Budapest tiskano mu je više narodnih pje- 
sama pod pseudonimom Zimonyi. Preveo 
je na mađarski (1884.) knjigu Despot Đu- 

rađ Branković, opsežno, dvosveščano dje- 
lo srpskoga povjesničara Čedomilja Mija- 
tovića, bivšega predsjednika vlade Srbije. 
Prijevod je poslao Madžarskoj akademiji 
znanosti, ali nije odobren te ga je potpuno 
preradio i namjeravao ga izdati pod naslo- 
vom Brankovics €6s kora (Branković i nje- 
govo doba). 
Lit.: Bdcs-Bodrog vdrmegye monographidja, 2, ur. 
S Borovszky, Budapest, [1909]. 

Ž. Mandić 


IVANOVIĆ, Josip — Vanjica (Josif, Som- 
bor, 25. VII. 1926.), gimnastičar, profesor, 
sportski djelatnik. Sin je Matije i Etelke, 
rođ. Laczko. Otac mu je kao austro-ugar- 
ski vojnik zarobljen u Galiciji 1916. te je 
bio zatočen u Sibiru do 1921. U maticu ro- 
đenih samovoljom matičara upisan je kao 
Josif. Osnovnu i građansku školu te trgo- 
vačku akademiju završio je u Somboru. 
Poslije ulaska jugoslavenskih partizana u 
Sombor 1944. mobiliziran je u 36. vojvo- 
đansku diviziju III. jugoslavenske armije. 
Nakon rada u gradskom uredu upisao se na 
Državni institut za fiskulturu u Beogradu, 
na kojem je diplomirao 1953. Specijalizi- 
rao je vježbe na spravama. Bio je savezni 
prvak na krugovima među članovima prvo- 
ga razreda na Prvenstvu Jugoslavije u gim- 
nastici 1949. u Beogradu. Isprva je radio 
kao profesor tjelesnoga odgoja u Gimnazi- 
jiiu Učiteljskoj školi u Somboru (1950.- 
63.), gdje je još predavao i metodiku tjele- 
snoga odgoja, a poslije je bio pokrajinski 
savjetnik za tjelesni i zdravstveni odgoj za 
osnovne i srednje škole u Prosvjetno-peda- 
goškom zavodu Vojvodine u Novom Sadu 
(1963.-90.). 


Autor je mnogobrojnih vježba za sleto- 
ve i sportske priredbe (npr. za zadnji slet za 
Titov rođendan, za godišnje proslave Uči- 
teljske škole u Somboru i dr.). Bio je trener 
gimnastičkih društava Partizan iz Sombo- 
ra i Partizan iz Novoga Sada, trenirao je 
za prvi razred omladinsku ekipu Partizana 
iz Sombora koja je osvojila prvo mjesto na 
Prvenstvu Jugoslavije u Kragujevcu 1965. 
te sa suprugom Julijanom žensku gimna- 
stičku reprezentaciju Vojvodine. Kao me- 
đunarodni sudac gimnastike za vježbe na 

spravama sudio je na mnogobrojnim me- 
đunarodnim natjecanjima tijekom 1950-ih 
i 1960-ih. U gimnastičkom sportu surađi- 
vao je s Ivanom Ivančevićem. Autor je vi- 
še knjiga o gimnastici i tjelesnom odgoju u 
školama. Među ostalim, izradio je nastav- 
ne planove za tjelesni odgoj za osnovne i 
srednje škole u Vojvodini 1970-ih, koje su 
poslije preuzele i prosvjetne vlasti Srbije, 
Kosova i Crne Gore. Jedan je inicijato- 
ra četvrogodišnjega natjecanja SOŠOV-a 
(Sportske olimpijade školske omladine 
Vojvodine), kojime je bila obuhvaćena 
osnovnoškolska i srednjoškolska omladina 
1970-ih i 1980-ih godina, s velikim zavr- 
šnim natjecanjima u nekom od vojvođan- 
skih gradova. 


Za uspješan rad više su ga puta nagra- 
đivali SSRNJ te sportski savezi i klubovi, 
dobitnik je povelje Gimnastičkog saveza 
Jugoslavije 1978., medalje Saveza za fi- 
zičku kulturu Vojvodine 1978, Svibanjske 
nagrade Saveza za fizičku kulturu Srbije 
1983., a za pokrajinski nastavni plan za tje- 
lesni odgoj dobio je i republičku nagradu. 


Kao umirovljenik od 1990. živi u Som- 
boru. 


Izvor: Osobni dosje iz Prosvjetno-pedagoškog za- 
voda Vojvodine; kazivanje Josipa Ivanovića — Va- 
njice. 
Djela: Planovi i programi vaspitno-obrazovnog 
rada za obrazovanje stručnih radnika tehničara 
zdravstvene struke,  Savremeno obrazovanje, 7, 
Novi Sad, 1977 (suautor s B. Vuleković); Gim- 
nastička sportska škola za muškarce, Novi Sad, 
1980; Realizacija stavova i odluka KPJ/SKJ o fi- 
zičkom vaspitanju i sportu u SAP Vojvodini, Peda- 
goška stvarnost, 3-5/1980, Novi Sad; Marksističko 
obrazovanje u funkciji ideološke borbe KPJ/SKJ, 
Pedagoška stvarnost, 3-5/1980, Novi Sad. 

S. Jukić 


IVANOVIĆ, Josip (Sombor, 16. III. 
1954.), sveučilišni profesor, društveni dje- 
latnik. Sin je Đure i Marije, rođ. Palić. 
Osnovnu školu i klasičnu gimnaziju zavr- 
šio je u Subotici. Na Filozofskom fakul- 
tetu u Zagrebu diplomirao je pedagogiju i 
sociologiju 1981., obranivši diplomski rad 
Povijest subotičke gimnazije. Na istom je 

fakultetu 1989. obranio magistarsku rad- 
nju Djelovanje subotičke gimnazije u od- 
goju i obrazovanju mladih generacija 
(1747.-1977.), a na Filozofskom fakultetu 
u Novom Sadu 2007. obranio je doktorsku 
disertaciju Povezanost religioznosti i reli- 
gijskoga znanja s osobinama ličnosti sred- 
njoškolske mladeži. 


Radio je u nekoliko subotičkih osnov- 
nih 1 srednjih škola 1982.-99., na Učitelj- 
skom fakultetu u Somboru bio je asistent 
za uže znanstveno područje Pedagogijske 
znanosti 1999.-2006., a od 2007. docent 
je na Učiteljskom fakultetu na madžar- 
skom nastavnom jeziku u Subotici. Ondje 
je 2008. izabran je za predstojnika Katedre 
za društvene znanosti, a od 2009. prode- 
kan je za nastavu i znanost. Kao gostuju- 
ći profesor predaje na madžarskom jeziku 
pedagogijske kolegije na Filozofskom i 
na Prirodoslovno-matematičkom fakulte- 
tu u Novom Sadu, a gostujući je profesor 
i na Učiteljskom fakultetu u Osijeku. Na 
Teološko-katehetskom institutu Subotičke 
biskupije predavač je od njegova osnutka 
1994. 


Stručne i znanstvene radove na srp- 
skom, hrvatskom i madžarskom jeziku 
iz povijesti školstva i prosvjete, sustava 
stručnoga usavršavanja nastavnika, vrijed- 
nosnoga sustava mladih (posebno religio- 
znosti), obrazovanja na jezicima manjina 
te rada s darovitim učenicima u višekul- 
turnoj sredini objavljivao je u Zborniku za 
historiju školstva i prosvjete (Zagreb-Beo- 
grad-Ljubljana, 1981), Oktatđs 6s Nevelćs 
(Szabadka, 1988), Subotička Danica (za 
1997., 2000. i 2003.), Nastava i vaspita- 
nje (Beograd, 1998), Uj Kćp (Szabadka, 
1999, 2001, 2003), CMK Informator o 
manjinskim zajednicama u Vojvodini (No- 
vi Sad, 2002, 2003), časopisu Hrvatske 
kulturne zajednice u Švicarskoj Društve- 
ne obavijesti (Ziirich, 2003), Misao (No- 
vi Sad, 2003, 2006, 2007), Az Ujvidćki 
Tudomdnyegyetem Magyar  Tannyelvu 
Tanitokćpz6 Kar Evkčnyve (Szabadka, 
2006, 2007, 2008), Pedagogijska istraži- 
vanja (Zagreb, 2006), Odgojne znanosti 
(Zagreb, 2009) te u više zbornika (Gymna- 


sium 1747-1997, Szabadka, 1997; Zbor- 
nik radova sa znanstvenog skupa »Dušev- 
no zdravlje«, Subotica, 2000; Tiz eves a 
Vajdasdgi Pax Romana 1993-2003 Jubile- 
um, Ujvidćk, 2003; Uvažavanje različitosti 
i obrazovanje, Beograd, 2003; Multietnič- 
ki identitet Vojvodine : izazovi u 2007-08., 
Beograd, 2008. i dr.). Kraće i dulje napise 
objavljivao je u subotičkom Žigu, Zvoniku, 
Hrvatskoj riječi i drugdje. 


Josip Ivanović 
A KOZEPISKOLASOK 


VALLASOSSAGANAK 
MODELLJE! 


J. Ivanović, A kozepiskolasok 
vall4sossćgdnak modelljei, 
Ujvidćk-Szabadka, 2008. 


Bio je član izdavačkoga vijeća peda- 
gogijskoga časopisa Oktat4s ć6s Nevelćs 
1984.-88. u Subotici, a od 2010. član je 
uredništva pedagoškoga časopisa Norma, 
koji izdaje Pedagoški fakultet u Somboru. 


Obnašao je nekoliko visokih društve- 
nih funkcija (član Vladine Komisije za or- 
ganiziranje i ostvarivanje vjerske nastave 
u školama Republike Srbije, tajnik Savjeta 
Ministarstva vjera Republike Srbije, član 
Komisije za razvoj školskoga programa 
Ministarstva prosvjete i sporta Republike 
Srbije), a bio je i prvi predsjednik Hrvat- 
skoga nacionalnoga vijeća u Srbiji i Crnoj 
Gori. Bio je dužnosnik i član više struč- 
nih i znanstvenih asocijacija (predsjednik 
Međuopćinskoga aktiva školskih pedago- 
ga, psihologa i socijalnih radnika subotič- 
ke regije, predsjednik Društva pedagoga 
u Subotici, član Znanstvenoga društva za 
hungarološka istraživanja i Hrvatskoga 
pedagogijskoga društva). God. 2007. pri- 
mljen je za člana općega znanstvenoga jav- 
noga tijela Madžarske akademije znanosti 

u Budimpešti. Bio je među osnivačima 
više hrvatskih institucija i organizacija u 
Vojvodini: Katoličkoga instituta za kultu- 
ru, povijest i duhovnost /van Antunović, 
Hrvatskoga akademskoga društva, Hrvat- 
skoga informatičkog centra, Hrvatskoga 
društva za pomoć učenicima i studentima 
Bela Gabrić, Hrvatske čitaonice i Društva 
hrvatsko-srpskoga prijateljstva. 


Dobitnik je Priznanja Ministarstva pro- 
svjete i Ministarstva za znanost i tehnologi- 
ju Republike Srbije te Republičkoga centra 
za talente iz prirodnih i tehničkih znanosti 
za postignute rezultate u mentorskom radu 
s učenicima na 40. smotri znanstveno-istra- 
živačkoga stvaralaštva mladih Srbije u Ni- 
šu 2001. 


Djelo: A kozćpiskoldsok vallisossigdnak model- 
ljei, Ujvidćk-Szabadka, 2008. 
Uredništvo 


IVANOVIĆ, Julijana (Sombor, 26. IX. 
1934.), gimnastičarka, gimnastička trene- 
rica i sutkinja. Kći je Stipana Periškića, 
predsjednika Hrvatskoga doma u Sombo- 
ru, i Marte, rođ. Kovač, oboje rodom iz 
Bačkoga Monoštora. Osnovnu i srednju 
medicinsku školu završila je u Somboru, 
a Višu medicinsku školu u Beogradu. Pre- 
davala je u srednjim medicinskim školama 
u Somboru i Novom Sadu do umirovljenja 
1988. 


Gimnastiku je počela trenirati u trećem 
razredu srednje škole kod Ivana i Irene 
Ivančević u somborskom Gimnastičkom 
društvu Partizan, a u vrijeme studija tre- 
nirala je u beogradskom Željezničaru. Na- 
stupala je u svim četirima ženskim disci- 
plinama (preskok, dvovisinske ruče, greda 
i tlo). Za reprezentaciju je nastupala triput 
tijekom 1950-ih. 


Bila je trenerica gimnastičkih društava 
Partizan iz Sombora i Partizan iz Novoga 
Sada. Na početku svoje trenerske karijere 
trenirala je viceprvakinju u saveznom raz- 
redu seniorki Radojku Galetin iz Sombo- 
ra početkom 1960-ih. S ekipom seniorki 
novosadskoga Partizana bila je prva na 
Prvenstvu Jugoslavije u Banjoj Luci sredi- 
nom 1970-ih. Sa suprugom Josipom bila je 

trenerica svojih kćeri Adele, državne prva- 
kinje i reprezentativke, te Lidije. 


Bila je i trenerica ženske gimnastičke 
reprezentacije Vojvodine 1970-ih te žen- 
ske reprezentacije Jugoslavije na Medite- 
ranskim igrama u Splitu 1979. Djelovala 
je i kao savezna te međunarodna sutkinja 
za žensku gimnastiku. Dobitnica je povelje 
Gimnastičkog saveza Jugoslavije 1978. 


Kao umirovljenica živi u Somboru. 
S. Bačić 


IVANOVIĆ, Marko — Ćiro (2 — ?), nepo- 
znati autor dvaju spjevova koji su tiskani u 
Subotici nakon Prvoga svjetskog rata. 
Djela: Pesma o Franji Marjanušiću, koji je ubio 
četvero lica kod Žednka na salašu Janoša Vege- 
lja 1919. god. i prebegao u Madjarsku. Vrativši se 
1921. god. u Subotici bude uhvaćen i zbog toga 
zločina streljan, Subotica, 1922; Život : Devojačko 
i momačko udruženje, Subotica, [1926]. 


Lit.: G. Kiss, E. Bažant, K. Čeliković, Subotička 
bibliografija III/1, Subotica, 2003; N. Zelić, Publi- 
kacije bačkih Hrvata, Zagreb, 2009. 

S. Bačić 
IVANOVIĆ, Pavao (Ivanovics, P4l) (Za- 
greb, ? — Lepoglava, 2, 1672.), pavlin, po- 
glavar reda, biskup. Školovanje je počeo 
u konviktu Ferdinandeum u Grazu, a za- 
tim je položio zavjet u lepoglavskom pa- 
vlinskom samostanu, gdje je bio novicijat. 
Studirao je filozofiju i teologiju u Beču, 
nakon čega je bio prior samostana sv. Jele- 
ne u Čakovcu. Na poziv baruna Menyhćrta 
Alaghyja službovao je na bečkom dvoru, a 
nakon barunove smrti vratio se u Ugarsku, 
u samostan Mariavolgy (slovač. Marianka) 
u požunskom kraju, koji je kralj Ludovik I. 
darovao pavlinima (na tom hodočasničkom 
mjestu nalazilo se sjedište pavlinskoga re- 
da od sredine XVI. st. pa do ukidanja reda 
1786.). Nakon 1526. u naselje i okolicu u 
veliku su se broju naselili Hrvati bježeći od 
Turaka i tada je nastalo današnje naselje. 


Obnašao je dužnosti vikara u pavlin- 
skom samostanu u mjestu Horne Lefan- 
tovce (madž. Felsćelefant), a 1651. u 
Mariavolgyu izabran je za generala pavlin- 
skoga reda. U Trnavi je 1653. utemeljio 

sjemenište, a 1659. postao je skradinskim 
naslovnim biskupom te ostrogonskim ka- 
nonikom i prepoštem u Szenttamasu (da- 
nas srp. Srbobran). Zaređen je za kninsko- 
ga biskupa 1661., no 1663. odstupio je sa 
svih funkcija te se vratio u pavlinski red, 
čiji ga je veliki kaptol izabrao za pogla- 
vara reda. Iste je godine iz samostana u 
Mariavčlgyu izbjegao pred Turcima noseći 
sa sobom sliku Čudotvorne Blažene Dje- 
vice Marije. Sklonio se najprije u Požun, a 
zatim u Lepoglavu. 


Kada su na hrvatskom saboru u Zagre- 
bu 5. IV. 1646. izabrani hrvatski nunciji 
za ugarski sabor u Požunu sazvan za 1. V. 
1646., bio je, kao zastupnik redovnika pa- 
vlinskoga reda, član odbora koji je nunci- 
jima sastavio naputak za rad na ugarskom 
saboru. U vrijeme dok je bio vikar pavlin- 
skoga samostana u Lepoglavi dao je 1649. 
izraditi orgulje u crkvi Bezgrešnoga začeća 
Blažene Djevice Marije u Lepoglavi (1737. 
restaurirane), koje i danas predstavljaju 
jednu od znamenitosti te crkve. 


Lit: F. Kollanyi, Esztergomi kanonokok 1100- 
1900, Esztergom, 1900; E. Kisban, A magyar 
pdlosrend tčrtćnete, 1-2, Budapest, 1940. 

L. Heka 


IVANOVO SELO, naziv za nekadašnje 
naselje u okolici Sombora. Na prostoru is- 
točno od Sombora, a zapadno od Čonoplje 
i Kljajićeva te između putova koji povezu- 
ju Sombor s navedenim mjestima nalaze se 
danas Lenija Salaši, naselje koje je do kra- 
ja XIX. st. bilo poznato kao Ivanovo Selo. 
God. 1411. na navedenom području udalje- 
nom 6 do 8 km istočno od tadašnjega Co- 
bor Szentmihalya (današnjega Sombora) 
nalazilo se naselje Ivanfalva (hrv. Ivano- 
vo Selo). Isprva je bilo u posjedu porodice 
Czobor, koja ga je 1481. darovala domini- 
kancima. Kako se ovdje u XVI. st. spomi- 
nje i toponim Ivanija, postoji vjerojatnost 
da je u pitanju isto naselje. 


Tijekom turske vladavine, već u XVI. 
st., u arhivskim dokumentima na područ- 
ju istočno od Sombora i ceste što povezuje 
grad s Čonopljom spominje se i Ivanovo 
Selo. Sam naziv upućuje na to da su sta- 


novnici toga naselja bili Slaveni te da su 
Turci taj toponim preuzeli od njih i da su 
se koristili njime sve vrijeme svoje vlada- 
vine. Broj kućanstava toga staništa tijekom 
vremena mijenjao se — 1554. popisano je 
devet, a 1590. četrnaest kućanstava. 


Ivanovo selo 1717. 


Nakon turske vladavine vođeno je kao 
pustara kod Sombora, koja je 1740. pripala 
somborskomu vojnomu opkopu, a naselili 
su je vojni graničari. Prema Povelji Marije 
Terezije iz 1749. kojom je Sombor postao 
slobodnim kraljevskim gradom, Ivano- 
vo Selo skupa s još 10 pustara pripalo je 
Somboru. Dokumenti i katastarski zemljo- 
Vidi iz toga vremena lociraju ga na područ- 
je sadašnjih Lenija Salaša. Naziv Ivanovo 
Selo, koji je korišten više od 300 godina 
(Ivanovoszelo i sl.), nakon 1884. više nije 
bio u uporabi, a salaši što su podizani duž 
tamošnjega uskoga kolskoga puta ili lenije, 
kako se to ondje kaže, nazvani su Lenija 
Salaši. 

Lit: M. Beljanski, Somborski salaši, Sombor, 
1970; A. Sekulić, Hrvatski bački mjestopisi, Za- 


greb, 1994. M. Đanić 


IVANYI, Istvan (rođ. Ivanovszky, Lu- 
goš, Erdelj, danas rum. Lugoj, 17. XII. 
1845. — Subotica, 17. VII. 1917.), povje- 


pisac. Gimnaziju je polazio u Temišvaru, 
Kečkemetu i Segedinu. Teologiju je zavr- 
šio u Požunu (danas Bratislava). Od 1866., 

kao član pijarističkoga reda, predavao je u 
Pešti, Kanjiži (madž. Nagykanizsa, Zalska 
županija), Nitri, Temišvaru i Segedinu, a 
1867. promijenio je rođeno prezime Iva- 
novszky u Ivanyi. God. 1875. nastanio se 
u Subotici, gdje je u gimnaziji predavao 
klasičnu filologiju. Od 1880. surađivao je 
na stvaranju unije protestantskih crkvenih 
organizacija u Subotici. Jedan je od inici- 
jatora stvaranja gradskoga muzeja i osni- 
vač je javne knjižnice u Subotici te Povi- 
jesnoga društva Bačko-bodroške županije 


bio. Bavio se radom na sređivanju arhivske 
građe Magistrata Subotice i time postavio 
temelje za kasniji ustroj gradskoga povije- 
snoga arhiva. 


Opsežnu publicističku djelatnost po- 
čeo je 1865. Objavljivao na madžarskom 
i njemačkom jeziku studije, članke i kra- 
će priloge iz područja pedagogije, povijesti 
i etnografije. U povijesnim istraživanjima 
bavio se uglavnom Bačkom. Više njegovih 
djela važno je i za bačke Bunjevce. Najva- 
žnija mu je dvosveščana povijest Subotice 
(Szabadka szabad kirdlyi vdros tortenete, 
I-Il, Szabadka, 1886.-1892.), u kojoj je 
temeljito, na osnovi izvora, obradio po- 
litičku, gospodarsku i kulturnu povijest 
grada. Osim što je knjiga od prvorazredne 
važnosti za povijest bačkih Bunjevaca na- 
kon doseljenja u ugarsko Podunavlje, koja 
je neodvojiva od razvoja Subotice osobito 
do sredine XIX. st., u drugom dijelu knji- 
ge u posebnom je poglavlju posvećenom 
Bunjevcima i njihovim običajima pisao 
o imenu i prapostojbini Bunjevaca te dao 
dragocjene etnografske opise subotičkih 
Bunjevaca i njihovih običaja (odjeća, ku- 
će, obiteljski život, domaća radinost i dr.). 
O dvadesetak bunjevačkih plemićkih po- 
rodica (Bunyevdc nemessćgiink) i audijen- 
ciji Petra Josića kod Marije Terezije 1776. 
(A Josics Peter audiencidja MdriaTerezia 
kiralynonel) pisao je u godišnjaku Povi- 
jesnoga društva Bačko-bodroške župani- 
je (Bacs-bodrogh vdrmegyei tortćnelmi 
tdrsulat ćvkonyve, 1/1896). Također je 
važan i njegov petosveščani geografsko- 
povijesni imenik Bačko-bodroške župa- 

nije (B4cs-Bodrog vćrmegye foldrajzi 6s 
tortćnelmi helynevtdra, 1889.-1907.), u ko- 
jem se u opisima pojedinih mjesta nalaze i 
važni podaci o bačkim Hrvatima, premda 
su oni skriveni pod različitim narodnosnim 
imenima (Bunjevci, Šokci, katolički Raci, 
ostali i dr.) te nazivima jezika (bunjevački, 
šokački, srpski, dalmatinski, ilirski i sl.). 
Djela: B4cs-Bodrog vđdrmegye tortćnelmi irodal- 
ma, Budapest, 1887; Szabadka es kornyeke 1848- 
1849-ben, Szabadka, 1888; Szabadka szabad 
kirđlyi vdros tortenete, 1-2, Szabadka, 1886-1892; 
BaAcs-Bodrog varmegye kozsegei (suautor s F. Vir- 
ter); Szabadka; Magyarkanizsa, u: Bđcs-Bodrog 
vdrmegye, 1, ur. S. Borovszky, Budapest, [1909]; 
B4cs-Bodrog vćrmegye foldrajzi es tortćnelmi 
helynćvtdra, 1-5, Szabadka, 1889-1907. 
Lit.: Enciklopedija Jugoslavije, 5, Zagreb, 1988; 
Bunjevačke novine, br. 14, Subotica, 2006; Srpski 
biografski rečnik, 4, Novi Sad, 2009. 

S. Mačković 


IVANJE, (sveti) Ivan Cvitnjak, naziv za 
blagdan sv. Ivana Krstitelja koji se slavi 24. 
lipnja. To je dan ljetnoga solsticija uz ko- 
ji se stoga vezuju običaji kojima se potiče 
magijska snaga prirode te otuda i u bačkih 
Bunjevaca postoje brojna vjerovanja. Ob- 
jašnjenja značenja toga dana razlikuju se 
od mjesta do mjesta. Ponegdje mu se ne 
pridaje posebno značenje (Lemeš, Lugovo, 
Tavankut), dok se drugdje vjeruje da će sv. 


požara (Nenadić Salaši) ili će se popeći ži- 
le na žitu, pa će ranije sazreti (Bajmok). U 
Žedniku se vjeruje da je taj dan blagoslov 
za žito, da se žrtvuje slama da bi žito ranije 
sazrelo, a u Đurđinu da se slavljenjem sv. 
Ivana obilježava početak ljeta. 


Karakterističan običaj na Ivanje u bač- 
kih Bunjevaca jest paljenje ivanjskih vatra, 
kao i u gotovo svim hrvatskim krajevima. 
Za ivanjske vatre, kao i za sam dan sv. Iva- 
na, postoji i specifičan naziv cvitnjak, koji 
može imati različita značenja. Zanimljivo 
je istaknuti primjer Žednika, gdje se obje- 
dinjuju sva moguća značenja: (sveti) Ivan 
Cvitnjak ili samo cvitnjak naziv je za va- 
tru, za dan sv. Ivana, za cvijeće od kojega 
se pletu ivanjski vijenci i za baklje koje se 
uz vatru pale. Ta su značenja (osim naziva 

za baklje) moguća i u drugim mjestima, ali 
pokrivaju jedan do dva od navedenih feno- 
mena, to jest stvari. 


Ivanjske vatre palile su se u većini bu- 
njevačkih naselja u sumrak uoči sv. Ivana 
približno do 1940-ih i 1950-ih. Većinom se 
pale vatre tri večeri zaredom, dok se u som- 
borskom kraju pretežno pali samo jedna 
vatra. Gorivo za vatru slagalo se u hrpu, a 
sastojalo se najčešće od slame, kukuruzovi- 
nei granja. U pojedinim mjestima (Nenadić 
Salaši, Lugovo, Žednik, Tavankut) uz vatre 
su se palile i baklje, koje su se izrađivale 
od stare metle ili od trske, ponegdje su bile 
ukrašene buketima cvijeća (Bajmok) ili vi- 
jencem od cvijeća (Žednik). Najvažniji je 
običaj bilo preskakanje vatre na nekoliko 
načina: pojedinačno ili u paru, s bakljama 
ili s vijencima u ruci, s vijencima na glavi. 
Vijenci od poljskoga cvijeća pleli su se sa- 
mo u subotičkom kraju, a preskakanje vatre 
i pletenje vijenaca od cvijeća poznato je i u 
Čavolju u Bunjevaca u mađarskom dijelu 
Bačke. U pojedinim mjestima (Nenadić Sa- 
laši, Lugovo, Bajmok i Žednik) plele su se 
i narukvice od raznobojnoga konca, koje su 
se pri preskakanju vatre stavljale na ruke. 


Mnogi različiti postupci vezani uz va- 
tru praćeni su vjerovanjima koja su imala 
preventivnu i zaštitnu funkciju, usmjere- 
nu ponajprije prema zdravlju. Riječ je o 
različitim vjerovanjima koja se razlikuju 
u pojedinostima od mjesta do mjesta. U 
Lemešu se vjerovalo da onaj tko preskače 


Preskakanje ivanjske vatre, 
sekvenca iz filma Jeka mog ditinjstva 
(2004.) 


ivanjsku vatru neće biti krastav. U Žedniku 
je skakanje preko vatre višeznačno: tko je 
preskoči, neće se upišati ili će mu se istre- 
sti bube ili će se žile od žita popeći, što je 
značilo da će žito prije sazreti. U Čavolju 
su preskakali vatru da bi se obranili od bo- 
lesti, a posebno je bilo važno uspješno pre- 
skočiti vatru za djevojku, jer je to značilo 
da će se ona idućih poklada udati, dok će 
pjegava djevojka izgubiti pjege. Djevojke 
su preskakale vatru zajedno s momcima ne 
bi li imale uspješan porod. Žeravicu su ga- 
sili prstima da nemaju zanoktica (Bajmok, 
Žednik), a po ostacima žeravice hodalo se 
da ne bude nabolja na nogama (Žednik, Ta- 
vankut) ili da se noge ne znoje (Bajmok). 


U Nenadiću i Lugovu trebalo je sačuva- 
ti narukvicu s kojom se preskakala vatra da 
bi se kroz nju prvi put popilo mlado vino; 
u Lugovu tumače da se to činilo kako bi 
se spriječila groznica. U Žedniku se vjero- 
valo da narukvica štiti od upale zglobova, 
dok se u Bajmoku narukvica nastojala iz- 
gubiti, jer bi to značilo da će se izgubiti i 
bube koje izjedaju žito. U Žedniku su se 
natjecali u trčanju s bakljama od vatre do 
vatre s uvjerenjem da će onaj tko prvi stig- 
ne i udari bakljom po vatri prvi kositi ili da 
će se sačuvati žito od požara. U Tavankutu 
se trčalo s bakljama kroz kupus ne bi li se 
spriječilo da bude crvljiv. 


Ponegdje se pepeo od ivanjske vatre 
nosio kući i bacao po polju da se zaštiti od 
štetnika (Bajmok) ili se bacao u vrt da se 
ljetina zaštiti od munje, groma, leda i po- 
žara (Žednik). U Čavolju se nešto ostataka 
žari od ivanjske vatre stavljalo u hranu svi- 
njama da ne budu bolesne. U Tavankutu se 
ivanjski vijenac bacao na krov salaša jer se 
vjerovalo da će se na taj način zaštititi kuća 
od požara, kao i u Čavolju, gdje se s istom 
svrhom vijenac mogao objesiti i na proče- 
lje kuće. 


U bačkih Bunjevaca sačuvano je i dje- 
vojačko gatanje o udaji. U Žedniku je po- 
tvrđeno da su djevojke bacale ivanjski vije- 
nac na dudovo drvo ili u vodu pa se, prema 
tome na koju je stranu vijenac pao ili kamo 
ga je voda odnijela, tumačilo na koju će se 
stranu djevojka udati. Bacanje vijenaca u 

vodu sa svrhom gatanja o udaji važna je 
potvrda običaja koji je u Hrvata gotovo po- 
sve iščeznuo, ali mu traga ima u narodnim 
pjesmama, a poznat je i u nekih slavenskih 
naroda, osobito u Poljaka i Rusa. 


Lit.: M. Mandić, /z osamstoljetne kronike Čavolja, 
Budimpešta, 1984; M. Gavazzi, Godina dana hr- 
vatskih narodnih običaja, Zagreb, 1988; M. Černe- 
lić, Bunjevačke studije, Zagreb, 2006. 

M. Černelić 


IVEZIĆ, Zvonko (Labudnjača, kraj Vaj- 
ske, 17. II. 1949.), nogometaš, nogomet- 
ni trener. Sin je Mile i Anice, rođ. Vorgić. 
Niže razrede osnovne škole završio je u 
Karađorđevu, a više u Baču i Novom Sa- 
du, gdje je završio i srednju građevinsku 
školu. Nogomet je početo igrati 1963. u 
FK Vojvodini (Novi Sad), za čiju je prvu 
ekipu profesionalno nastupao 1967.-76., 
a bio je i kapetan momčadi. Odmah na- 
kon odsluženja vojnoga roka prešao je u 
FC Sochaux (Francuska), za koji je nastu- 
pao 1976.-82., a poslije u Paris — Racing 
Club Paris (Francuska) 1982.-83. Igrao je 
na mjestu stražnjega veznoga igrača. Od- 
bio je primiti francusko državljanstvo ra- 
di nastupa za francusku reprezentaciju na 
Svjetskom nogometnom prvenstvu 1978. 
u Argentini. U Vojvodinu se vratio 1983., 
gdje je poslije bio tajnik i tehnički direktor. 
Jedan je od najboljih klupskih strijelaca u 
povijesti Vojvodine: na 458 službenih utak- 
mica postigao je 170 pogodaka, od čega je 
četiri puta postigao hat trick (protiv Parti- 
zana, Dinama i Troisa, te na sparing utak- 
mici s reprezentacijom Madžarske), a do 
danas je zadržao naslov najučinkovitijega 
francuskoga stražnjega veznoga igrača. S 
momčadi Vojvodine osvojio je drugo mje- 
sto na prvenstvu Jugoslavije 1974./75., te s 
ekipom Sochauxa na prvenstvu Francuske 
1979./80. S njome je 1981. stigao i do po- 
lufinala Kupa UEFA-e. Odigrao je ukupno 
413 utakmica u jugoslavenskoj i francuskoj 
prvoj ligi te postigao 113 pogodaka. Za 
mladu reprezentaciju Jugoslavije odigrao 
je 5 utakmica, a za seniorsku reprezenta- 
ciju 4 utakmice te postigao 2 pogotka. De- 
bitirao je 31. V. 1975. protiv Nizozemske u 

Beogradu (3:0), a zadnju utakmicu odigrao 
je 25. IX. 1976. protiv Italije u Rimu (0:3). 


Kao trener djelovao je u Vojvodini (pr- 
vak Jugoslavije s juniorima 1987.), FK Sla- 
viji (Novi Sad), ČSK Pivari (Čelarevo), FK 
Šajkašu (Kovilj), FK Bečeju (Bečej), FK 
Inđiji (Inđija), FK Radničkom (Stara Pa- 
zova), FK Mladosti (Bački Petrovac), FK 
Mladosti (Bački Jarak), FK Rudaru (Uglje- 
vik, BiH) i FK Kulpinu (Kulpin). Najve- 
će uspjehe postigao je s ČSK Pivarom, s 
kojom se uspeo 5 rangova, od zonske do 
Druge srpske lige, i do četvrtfinala kupa 
SR Jugoslavije, s FK /nđijom, koju je pr- 
vi put kao bodovne prvake uveo u Drugu 
ligu 1992. i došao do četvrtfinala kupa SR 
Jugoslavije, s FK Bečejom s kojim 1995. je 
izborio četvrtfinale Intertoto kupa i 1996. 
sudjelovanje u UEFA kupu, te s Rudarom, 
koji je bio dvaput drugi u Drugoj ligi Re- 
publike Srpske. Bio je izbornik Republike 
Srpske 2000. godine. 


Živi u Novom Sadu. 


Lit.: V. Stojković, Legende fudbala, Beograd, 
1985; L. Đukić, 80 godina fudbala u Čelare- 
vu, Čelarevo, 2005; http://www.reprezentacija. 
rs/index.php?option=com_content&view=artic- 
le&id=1106&ltemid=12 (26. LX. 2010.). 

E. Hemar 


IVIĆ, Aleksa (Buđanovci, Srijem, 23. XII. 
1881. — Beograd, 23. XI. 1948.), povjesni- 
čar, sveučilišni profesor. Otac je lingvista 
Pavla Ivića. Nakon školovanja u rodnom 
mjestu i Novom Sadu, na Sveučilištu u Be- 
ču studirao je slavistiku i povijest, a ondje 
je i doktorirao 1905. Odlučujući je znan- 
stveni utjecaj na njega imao češki povje- 
sničar Konstatntin Jireček. Isprva se bavio 
srednjovjekovnom poviješću, ali je poslije 
istraživao i novovjekovnu. Posebno ga je 
zanimala povijest Srba u Monarhiji (južnoj 
Ugarskoj, Hrvatskoj i Slavoniji). Nakon 
povratka iz Beča uključio se aktivno u poli- 
tički život te je 1910. izabran za zastupnika 
u Hrvatskom saboru. Preselio se u Zagreb, 
gdje je, službujući u Zemaljskom arhivu 
1912.-20., nastavio istraživanja i pisanje te 
1914. nastaje njegova studija Istorija Sr- 
ba u Ugarskoj od pada Smedereva do se- 

obe pod Čarnojevićem. Iz nje je petnaest 
godina poslije nastala velika sinteza povi- 
jesti Srba u južnoj Ugarskoj od kraja XV. 
do početka XVIII. st. Nakon Prvoga svjet- 
skoga rata doselio se u Suboticu, gdje je na 
novosnovanom Pravnom fakultetu 7. XII. 
1920. postavljen za izvanrednoga profeso- 
ra na predmetu Povijest Srba, a u prosincu 
1923. za redovitoga profesora. Nakon ras- 
pada Kraljevine Jugoslavije 1941. izbjegao 
je u Rumu, a zatim u Beograd. Umirovljen 
je 1945. 


Bio je redovit suradnik subotičkoga 
časopisa Književni sever, u kojem je ob- 
javljivao i radove s temama iz prošlosti 
Bunjevaca i Subotice (Četiristogodišnjica 
osnivanja grada Subotice, 8/1925; Bunjev- 
ci, Srbi i Hrvati, 7/1925; Iz prošlosti Bu- 
njevaca, 3-4/1927; Kako su govorili i pisali 
Bunjevci u XVIII. veku ?, 3-4/1927). U nji- 
ma, kao i u svojim ostalim radovima, Bu- 
njevce naziva »Srbima katolicima« i pro- 
pagira njihovu suradnju s »pravoslavnom 
braćom«. No u studiji O srpskom i hrvat- 
skom imenu (Beograd, 1922.) on točno ob- 
jašnjava »zašto Šokci u Baranji i Bunjevci 
u Bačkoj ne prihvatiše kao slavonski i bo- 
sanski katolici ime hrvatsko: ...silan uticaj 
pri širenju hrvatskog i srpskog imena vršile 
su škola i crkva, učitelji i popovi i ostala 
inteligencija narodna. Inteligencija bačkih 
Bunjevaca i bosanskih Šokaca školovana 
je u madžarskim školama i zadojena bila 
madžarskim duhom. Rodoljubivi pojedin- 
ci, koji su individualno bili jaki nisu pod- 
legli uticaju Madžarstva, nisu ipak bili u 
stanju da parališu uticaj države, koja je po- 
moću škole i crkve, vojske i administraci- 
je i svih drugih oblasti suzbijala u narodu 
i srpsko i hrvatsko ime. Da su bunjevački 
učitelji i popovi, kao što su oni po Slavoni- 
ji, školovani bili u Zagrebu, davno bi Bu- 
njevci prihvatili ime hrvatsko«. Bavio se i 
istraživanjima o samozvanom caru Jovanu 
Nenadu te je bio član akcijskoga odbora za 
proslavu četiristote obljetnice njegove smr- 
ti i podizanje spomenika 1927., kojemu je 
predsjednik bio Mijo Mandić. Spomenik 


veliku pompu i u nazočnosti prorežimskih 


lokalnih i državnih dužnosnika, a izdana 
je i brošurica Spomenica na Cara Jovana 
Nenada subotičkog 1527-1927., kojoj je 
doprinos dao i Ivić. Spomenik je srušen 
1941. nakon ulaska madžarskih postrojba 
u Suboticu, a ponovno je, uz protivljenje 
gradskih vlasti, postavljen na središnjem 
gradskom trgu u vrijeme rata u Hrvatskoj 
ujesen 1991. 


Na političkom planu bio je jedan od 
vođa Narodne radikalne stranke u Suboti- 
ci. Pripadao tzv. protićevcima, političkoj 
struji radikala koja je kritizirala Nikolu Pa- 
šića. Na lokalnoj političkoj pozornici oštri- 
ca njegove političke nesnošljivosti bila je 
usmjerena prema Bunjevcima koji nisu 
slijedili smjernice iz Beograda, ponajprije 
onima vezanima uz Neven, klerikalcima te 
svima koji su bili prohrvatski orijentirani. 
Bio je inicijator za pokretanje subotičko- 
ga radikalskoga lista Bačvanin 1921. kao 
zajedničkoga organa Narodne radikalne i 
Zemljodilske stranke u Subotici. Taj je list 
djelovao na agitaciji do parlamentarnih iz- 
bora 1923., kad je prestao izlaziti. Bio je 


i jedan je od osnivača »patriotske udruge 
nacionalnih i kulturnih radnika« Severna 
zvezda 1928., iz čijeg je miljea pokrenut i 
subotički dnevni list Jugoslovenski dnev- 
nik. Surađivao se i s novosadskim listom 
Dan, koji je od 1935. bio nastavak Jugoslo- 
venskog dnevnika. 


Odabrana djela: Seoba Srba u Hrvatsku i Slavoni- 
ju, prilog ispitivanju srpske prošlosti tokom 18. i 
17. veka, Sremski Karlovci, 1909; Austrija prema 
ustanku Srba pod Milošem Obrenovićem, Zagreb, 
1917; O srpskom i hrvatskom imenu, Beograd, 
1922; Kratka istorija Vojvodine, 1-2, u: Književni 
sever, 1,2/1925, Subotica; Istorija Srba u Vojvodi- 
ni. Od najstarijih vremena do osnivanja potiško- 
pomoriške granice (1703), Novi Sad 1929; Spisi 
bečkih arhiva o Prvom srpskom ustanku, 1-11, 
Beograd, 1935-1977; Potpuna bibliografija u: A. 
Vasić, Bibliografija radova dr Alekse Ivića, /straži- 
vanja, 10, Novi Sad, 1983. 


Lit.: Mala Enciklopedija Prosveta — Opšta Enci- 
klopedija, 1, Beograd 1959; Enciklopedija Jugo- 
slavije, 4, Zagreb, 1960; B. Duranci, V. Gabrić Po- 
čuča, Javni spomenici Opštine Subotica, Subotica, 
2001; G. Kiss, E. Bažan, K. Čeliković, Subotička 
bibliografija 1918-1944, HL/1, Subotica, 2003; E. 

Bažant, N. Bašić Palković, Književni sever (1925- 
1935) : Bibliografija, Beograd, 1999; Srpski bio- 
grafski rečnik, 4, Novi Sad, 2009. 

S. Mačković 


IVIĆ, Blaško (Subotica, 9. II. 1920. — Za- 
greb, 17. IX. 1994.), agronom, pisac. Sin 
je Stipana, gradskoga bilježnika, poslije 
ravnatelja staračkoga doma, i Jelene, rođ. 
Moravčik. Osnovnu školu i gimnaziju za- 
vršio je u rodnom gradu. U književnosti se 
javio kao srednjoškolac pišući novele, cr- 
tice i pučke igrokaze, priloge o narodnim 
običajima i plesovima te pjesme na bunje- 
vačkoj ikavici, koje je objavljivao u Obite- 
lji, Klasju naših ravni, Redarstvu, Subotič- 
koj Danici i Bunjevačkom žackalu. Nakon 
gimnazije 1939. odlazi na studij u Zagreb, 
gdje je diplomirao 1947. na Poljoprivred- 


Blaško 
Ivić 


no-šumarskom fakultetu. Za vrijeme studi- 
ja bio je aktivan u Društvu bačkih Hrvata. 


Nakon rata zaposlio se na Paliću u 
Gradskoj ekonomiji, a početkom 1946. oti- 
šao je u Zagreb na specijalizaciju i usavr- 
šavanje. Ujesen 1947. premješten je u Za- 
vod za voćarstvo i preradu voća u Čačku. 
Zbog izvrsnoga poznavanje madžarskoga 
jezika ujesen 1948. vratio se u Suboticu te 
je postao najprije nastavnikom, a poslije i 
profesorom u srednjoj poljoprivrednoj ško- 
li. God. 1950. imenovan je njezinim ravna- 
teljem. Kad je 1951. škola premještena u 
Sombor, postavljen je za direktora Poljo- 
privredne škole u Rumi, ali kako nije pri- 
hvatio postavljenje, premješten je za upra- 
vitelja seljačke radne zadruge na Paliću. 
Nakon šest mjeseci prešao je u Povjeren- 
stvo za poljoprivredu i šumarstvo u Subo- 
tici, a 1957. postao je republički inspektor 
za kontrolu voćnoga i sadnoga materijala 
i sjemenske robe u Subotici. God. 1958. 
postao je načelnikom Tajništva za poljopri- 
vredu i šumarstvo kotara Subotica, a 1961. 

generalnim direktorom Poljoprivrednoga 
kombinata Palić. U Privrednoj komori u 
Subotici radio je od 1963., a nakon njezi- 
na ukidanja 1967. bio je stručni suradnik 
Zavoda za ekonomiku i privredni razvoj u 
Subotici, poslije savjetnik Ekonomskoga 
instituta pri Ekonomskom fakultetu u Su- 
botici do umirovljenja 1981. 


Cijeli je život radio u poljoprivredi. Od 
1945. do 1986. održao je oko 1450 preda- 
vanja s područja voćarstva, vinogradarstva 
i prerade voća i grožđa, a oko 300 ih se od- 
nosilo na ratarstvo i vrtlarstvo. Predavanja 
su bila na hrvatskom i madžarskom jeziku 
u Subotici i okolici, u Zagrebu, Splitu, Ma- 
riboru, Peći, na otoku Braču i drugdje. Kao 
predavač i izlagač sudjelovao je na Svjet- 
skom savjetovanju Organizacije Ujedi- 
njenih naroda za prehranu i poljoprivredu 
(FAO) 1964. u Budimpešti s temom Voćar- 
stvo u Jugoslaviji. Također u organizaciji 
FAO-a održao je predavanje u Bratislavi na 
temu Apopleksija marelice 1966., a 1968. u 
Subotici je bio glavni organizator Međuna- 
rodnoga simpozija o marelici te predavač s 
temom Zstraživanja uzročnika i ekonomska 
šteta od prijevremenog izumiranja stabla 
marelice na Subotičko-horgoškoj pješčari 
1950.-68.. Objavio je više od 800 članaka 
i stručnih radova u novinama i časopisima 
(Hrvatska riječ, Subotičke novine, Agro- 
nomski glasnik, Novi privrednik, Bilten Po- 
ljodobra, Magyar szć, F&ld Nćpe, 7 Nap, 
Gospodarski list, Agrotehničar, Vojvođan- 
ski poljoprivrednik, Žig i dr.). Podigao je 
više od 40 rasadnika i voćnjaka te provodio 
eksperimente s kemijskim sredstvima. 


U mladosti je bio nogometaš NK Bačka 
1936.-39, a 1971.1 1972. član Izvršnoga vi- 
jeća NK Bačka te glavni i odgovorni ured- 
nik Sportskog lista FK Bačke 1970.-72. Za 
zasluge za razvoj kluba dobio je Zlatnu pla- 
ketu u povodu 70. obljetnice njegova po- 
stojanja 1971. Važan je i njegov sakupljač- 
ki rad na području bunjevačke onomastike 
Prezimena bačkih Hrvata Bunjevaca u Su- 
botici i okolini (Subotička Danica : Kalen- 
dar za 1993., Subotica, 1992, 138-145.). 


S Martinom Bruckom dobio je novčanu 
nagradu za patentiranje kemijskih sredstva 

za suzbijanje peronospore na vinovoj lozi 
Brumacin 1961. Dobitnik je Listopadske 
nagrade grada Subotice za područje poljo- 
privrede za 1968. i Povelje Savezne skup- 
štine inženjera i tehničara 1981. Iako nikad 
nije bio član Saveza komunista, odlikovan 
je Ordenom rada sa srebrnim vijencem za 
postignute uspjehe u radu od važnosti za 
napredak Jugoslavije 1986. 


Iz obiteljskih razloga preselio se u Za- 
greb 1989. Pokopan je u obiteljskoj grobni- 
ci u Bjelovaru. 

Djela: Priručnik zaštite bilja (suautor S. Mihajlo- 
vić), Subotica, 1954; Zaštita voćaka i vinove loze 
(suautori S. Mihajlović i T. Tili), Subotica, 1968; 
Opasnosti i zaštita zdravlja u poljoprivredi (sua- 
utor I. Rudinski i dr.), Zagreb — Novi Sad, 1984. 

Lit.: M. Evetović, Kulturna povijest bunjevačkih 
i šokačkih Hrvata (rukopis); J. Andrić, Društvo 
bačkih Hrvata, u: Klasje naših ravni, 1/1942, Za- 
greb; Naši suradnici, u: Klasje naših ravni, Zagreb, 
1944; Hrvatski biografski leksikon, 6, Zagreb, 


2005. : 
M. Ivić 


IVIĆ, Pavle (Beograd, 1. XI. 1924. — Be- 
ograd, 19. IX. 1999.), srpski jezikoslovac. 
Sin je povjesničara Alekse Ivića te je ti- 
jekom 1930-ih, u vrijeme dok mu je otac 
predavao na mjesnom Pravnom fakultetu, 
živio u Subotici. Na beogradskom Filolo- 
škom fakultetu diplomirao je 1949., a dok- 
torirao 1953. Od 1949. radio je u Institutu 
za srpski jezik u Beogradu, od 1954. na 
Filozofskom fakultetu u Novom Sadu, a 
1972.-75. na Filološkom fakultetu u Beo- 
gradu. Bio je član Srpske akademije znano- 
sti i umjetnosti (dopisni od 1972., redoviti 
od 1978.) te još sedam akademija: ruske, 
američke, austrijske, poljske, makedon- 
ske, slovenske i norveške. Držao je preda- 
vanja na šezdesetak sveučilišta u Europi, 
Americi, Aziji i Australiji te sudjelovao 
u radu mnogih međunarodnih jezikoslov- 
nih društava. Bio je glavni urednik časo- 
pisa Zbornik Matice srpske za filologiju i 
lingvistiku, Onomatološki prilozi i Srpski 
dijalektološki zbornik te osnivač i urednik 
časopisa Prilozi proučavanju jezika. Bavio 
se slavenskom, srednjojužnoslavenskom i 
srpskom dijalektologijom, srpskom jezič- 


nom poviješću i poredbenom slavenskom 
gramatikom. Kao jedan od najcjenjenijih 
svjetskih slavista, obilježio je srpsko jezi- 
koslovlje druge polovine XX. st., a njegov 
je prinos bio osobito važan na području 
dijalektologije. U srednjojužnoslavensku 
dijalektologiju uveo je strukturalističku 
metodologiju i isticao važnost terenskoga 
rada, a sudjelovao je 1 u izradi općeslaven- 
skoga i europskoga lingvističkoga atlasa. 


Isprva je imao umjerena stajališta o 
srpsko-hrvatskim jezičnim odnosima, no 
od kraja 1960-ih postupno je prihvaćao 
ideje bliske Karadžićevu »jezičnomu srp- 
stvu«. U njegovim radovima to se ogleda 
ponajprije u načinu na koji relativnu krono- 
logiju fonoloških i morfoloških promjena 
te strukturna obilježja narječja i dijalekata 
povezuje sa suvremenim etničkim i nacio- 
nalnim afilijacijama, prenaglašavajući, pri- 
mjerice, strukturnu i genetsku povezanost 
kajkavskoga sa slovenskim dijalektima, a 
umanjujući povezanost torlačkoga s bugar- 
skima i makedonskima. Izbjegavao je uz 
to uporabu etnonima Hrvat za »štokavce 
katolike«. Početkom 1990-ih bio je jedan 
od osnivača udruge Srpski sabor »za šire- 
nje istine o Srbima u odcepljenim krajevi- 
ma«, no potkraj života svoja je radikalna 
stajališta revidirao. Primjerice, u posmrtno 
objavljenom radu Srpski dijalekti i njihova 
klasifikacija (2009.) ističe kako se srpskim 
dijalektima mogu smatrati samo oni koji- 
ma govore »populacije koje svoj govor na- 
zivaju srpskim«. 


Iz perspektive podunavskih Hrvata Ivić 
je zanimljiv ponajprije zbog svojega član- 
ka »Trag promene 1 na kraju sloga u a u go- 
voru bačkih Bunjevaca« (Zbornik razprav 
iz slovanskega jezikoslovja. Tinetu Logarju 
ob sedamdesettletnici, Ljubljana, 1989), u 
kojem se bavi imenicom dužijanca. Navodi 
kako je ona nastala od oblika dožel+nica, 
pri čemu je zapravo rijetka potvrda toga da 
1 na kraju sloga u bunjevačkim govorima 
nije davalo samo o (radio, radila), nego 
i a (radija, radila), što je inače karakteri- 
stično za štokavske, ali i čakavske govore 
u Dalmaciji. Polazeći od te interpretacije, 
Sekulić je poslije na jednak način tumačio i 

imenice uzlivanca i pridikanca. Ivić je k to- 
mu, skupa s Aleksandrom Mladenovićem, 
u Zborniku Matice srpske za filologiju i 
lingvistiku (3/1960) objavio dijalektalni 
zapis »Vinčanje« prema snimci načinjenoj 
u Subotici, s označenim naglascima i spe- 
cifičnom fonetskom vrijednošću pojedinih 
glasova. 

Djela: O govoru Galipoljskih Srba (Beograd, 
1957), Die serbokroatische Dialekte: Ihre Struk- 
tur und Entwiklung. I. Allgemeines und die što- 
kavische Dialektgruppe, (Hague-Paris, 1958, srp- 
ski prijevod: Sremski Karlovci-Novi Sad, 1994), 
O Vukovom Rječniku iz 1818. godine (Beograd, 
1966), Srpski narod i njegov jezik (Beograd, 1971, 
2001), Word and Sentence Prosody in Serbocro- 
atian, (Cambridge MA, 1986, suautor 1. Lehiste, 
srpski prijevod: Srijemski Karlovci-Novi Sad, 
1996), O jeziku nekadašnjem i sadašnjem (Beo- 
grad, 1990), O Vuku Karadžiću (Beograd, 1991), 
Pregled istorije srpskog jezika (Beograd, 1998), 
Srpski dijalekti i njihova klasifikacija (Sremski 
Karlovci-Novi Sad, 2009). 


Lit.: S. Remetić, Academician Pavle Ivić, Fac- 
ta Universitatis: Linguistics and Literature, 2 
(6), Niš, 1999; Hrvatska enciklopedija 5, Zagreb, 
2003; Srpska porodična enciklopedija 10, Beo- 


2007. 
grad, ć P. Vuković 


IVIĆ, Šime (Subotica, 9. VIII. 1834. — Su- 
botica, 28. II. 1903.), pučki pjesnik. Sin je 
Ivana i Klare, rođ. Nimčević. Radio je ispr- 
va kao podvornik u Pučkoj kasini, a poslije 
je bio cestar. Seljačkoga je podrijetla, nije 
bio školovan i jedva je naučio pisati, ali je 
znao sročiti vesele i šaljive pjesme o narod- 
nim prilikama u gradu i na selu. Bio je vr- 


Ne nis 
PISMA GOSPI JUDSKOJ. 


(Uglasu 0 MI 


Pisma Gospi Judskoj, 
Subotica, 1877. 

stan pjevač bunjevačkih groktalica. Utkao 
je u svoje deseterce ljude i događaje iz po- 
litičkoga života Subotice (Vesele pisme i 
događaji), a pisao je i pjesme nabožnoga 
karaktera (Pisma Gospi Judskoj, Pisma na 
slavu Božiju od Svetog Gjurgja mučenika 
i patrona vire krstjanske katholičanske). 
Dobro je osjećao duh naroda budući da je 
»uvijek bio u društvu naroda«. Autor je ša- 
ljivoga igrokaza Skupština na ćoši. Surađi- 
vao je u somborskom listu Bunjevac (10. 
II. 1882.), u Nevenu (1/1890.), Subotičkim 
novinama, Danici ili bunjevačko-šokač- 
kom kalendaru (1889.). Pjesme je izdavao 
i kao zbirke u obliku brošura te kao pojedi- 
načna izdanja od jednoga lista. 


Djela: Narodne pisme, Subotica, 1885; Vesele pi- 
sme i događaji, Subotica, 1891. 


Lit.: P. Pekić, Povijest Hrvata u Vojvodini, Zagreb, 
1930; I. Kujundžić, Bunjevačko-šokačka bibli- 
ografija : Prilog kulturnoj povijesti bunjevačko- 
šokačkih Hrvata, Rad JAZU, 355, Zagreb, 1969; 
G. Kikić, Antologija poezije bunjevačkih Hrvata, 
Zagreb, 1971; I. Szentgyčrgyi, E. Bažant, Subo- 
tička bibliografija 1870-1918, Novi Sad-Subotica, 
1993; M. Cindori-Šinković, E. Bažant, Neven : Za- 
bavno-poučni misečnik za Bunjevce i Šokce 1884- 
1914 : Bibliografija, Beograd-Subotica, 2008; M. 
Evetović, Kulturna povijest Bunjevaca i Šokaca, 


Subotica, 2010. 
E. Bažant 


IVKOVIĆ, Bela (Subotica, 14. X. 1939.), 
odvjetnik, društveni djelatnik. Sin je Pe- 
tra i Justine, rođ. Matković. Osnovnu ško- 
lu završio je u rodnom gradu, a Klasičnu 
nadbiskupsku gimnaziju u Zagrebu. God. 
1963. zaposlio se u subotičkom Zavodu 
za socijalno osiguranje, a od 1973. radi u 
SIZ-u za komunalne djelatnosti. Uz rad je 
završio Višu upravnu školu u Novom Sa- 
du 1965., a na dislociranom odjelu niškoga 
Pravnoga fakulteta u Subotici diplomirao 
je 1972. Odvjetnički ured u Subotici otvo- 
rio je 1978. i u njemu je radio do odlaska u 
mirovinu 2008. 


Osim što je radio u struci, angažirao 
se u radu kulturnih institucija i političkom 
djelovanju. Bio je član Inicijativnoga od- 
bora za osnivanje HKUD-a Bunjevačko 
kolo 1969. i poslije jedan od osnivača Dru- 

štva. Bio je predsjednik Bunjevačkoga kola 
1991.-2003. te je dao velik prinos širenju 
aktivnosti Društva, obnovi rada i osnivanju 
novih sekcija. Obavljao je tu dužnost u iz- 
nimno teškim vremenima za vojvođanske 
Hrvate, a osobito je važna njegova uloga u 
vraćanju hrvatskoga karaktera Društvu, što 
je 1995. rezultiralo njegovim preimenova- 
njem u Hrvatski kulturni centar. Bio je po- 
sebno angažiran u organiziranju Velikoga 
prela i Dužijance kao manifestacija HKC-a 
Bunjevačkoga kola koje su prerasle u naj- 
masovnije kulturne priredbe Hrvata u Bač- 
koj. 


Jedan je od osnivača Demokratsko- 
ga saveza Hrvata u Vojvodini i Hrvatsko- 
ga narodnoga saveza. U nekoliko navrata 
bio vijećnik u Skupštini Općine Subotica 
(1969.-74., 2000.-04. ispred HNS-a) te vi- 
jećnik prvoga saziva Hrvatskoga nacional- 
noga vijeća. 


Osnivač je i Hrvatskoga akademskoga 
društva te Katoličkoga instituta za kulturu, 
povijest i duhovnost Ivan Antunović. Bio 
je član Hrvatskoga svjetskoga kongresa 
1992.-2004. Za svoj je rad 2008. dobio pri- 
znanje Pro Urbe Skupštine Grada Suboti- 
ce. 


Lit.: Žig, br. 14, Subotica, 1995; Hrvatska riječ, 
br. 285, Subotica, 2008; Dodjela zvanja Počasni 
građanin Grada Subotica i Priznanja »Pro Urbe«, 


brošura, Subotica, 2008. : 
T. Zigmanov 


IVKOVIĆ, Gustav — Gustika (Suboti- 
ca, 5. XI. 1910. — Ljubljana, 23. II. 2003.), 
atletski trener i sportski djelatnik. Sin je 
Mije i Kolete, rođ. Vizin. Bio je član Su- 
botičkoga lakoatletskoga kluba (SLAK). 
Na prvenstvu Srbije 1939. osvojio je prvo 
mjesto na 1500 m. Nakon rata djelovao je 
kao atletski trener i sportski i društveni dje- 
latnik. Jedan je od osnivača Fiskulturnoga 
omladinskoga sportskoga društva Spartak 
u Subotici 1945., koje je odmah imalo i la- 
koatletsku sekciju. Kao trener djelovao je 
u AK Spartak, AK Sloga-Vojvodina (Novi 
Sad), AK Zrinski (Petrovaradin), AK Ma- 
rathon (Sombor), AK Mladost (Odžaci), 
AK Branik (Maribor), AK Drava (Ptuj), 
AK Olimpija (Ljubljana) i AK Slovan 


(Ljubljana). Kao velik propagator atletike 
u sredinama u kojima je djelovao, zaslu- 
žan je za razvoj mnogih klubova i stvaranje 
vrhunskih atletičara. Kroz njegovu ško- 
lu atletike prošlo je više od 100.000 dje- 
ce. Oko 150 atletičara i atletičarki koje je 
trenirao osvojilo je odličja na prvenstvima 
Jugoslavije i Balkana, njih više od 50 osvo- 
jilo je naslov državnog prvaka, a srušili su 
24 državna rekorda. Odgojio je 25 držav- 
nih reprezentativaca, a među najistaknuti- 
jim sportašima koje je trenirao izdvajaju se 
Marga Šandorkić (Subotica), Ana Sunarić 
(Sombor), Stevan Gromilović (Sombor), 
Franc Gluk (Maribor), Miloš Mele (Lju- 
bljana) i dr. 


id 

Gustav 
Ivković 


Kao atletski i društveni djelatnik oba- 
vljao je mnoge istaknute dužnosti. Bio je 
dopredsjednik Atletskoga saveza Srbije, 
prvi predsjednik Atletskoga odbora AP 
Vojvodine, dopredsjednik gimnastičke or- 
ganizacije AP Vojvodine, prvi predsjednik 
Pokrajinskoga odbora narodne tehnike, 
dopredsjednik Saveza sportova Vojvodi- 
ne, član Komisije za tjelesni odgoj pri Iz- 
vršnom vijeću Vojvodine, prvi predsjednik 
AK Sloga-Vojvodina i dr. Bavio se sa atlet- 
skom statistikom, a svoje je radove objavio 
u nekoliko prigodnih publikacija. 


Dobitnik je Zlatnih plaketa Atletskog 
saveza Jugoslavije i Atletskog saveza Sr- 
bije. Nakon odlaska u mirovinu ostao je 
živjeti u Ljubljani, nedaleko od stadiona 
Šiška. 

Izvori: Osobna arhiva povjesničara atletike Ljubi- 
še Gajića iz Jagodine. 

Lit.: Jugoslavenska atletika 1921-1971, Beograd 
1971, Sportski leksikon, Zagreb, 1984; M. Brustu- 
lov, Sport u Subotici 1944-1984, Subotica, 1984. 


E. Hemar 


IVKOVIĆ 


IVKOVIĆ, Josip (Subotica, 6. II. 1950.), 
hokejaš na travi, trener u hokeju na travi i 
tenisu. Sin je Petra, zaslužnoga sportsko- 
ga djelatnika, i majke Rozalije, rođ. DOzsa. 
Osnovnu školu te srednju i višu ugostitelj- 
sku završio je u Subotici. Sportom se po- 
čeo baviti 1963. u Sportskom društvu Elek- 
trovojvodina iz Subotice kao nogometaš i 
hokejaš na travi. Bio je član HK Elektro- 
vojvodina, koji je 1972. osvojio dvostruki 
trofej — prvenstvo države i Kup Jugoslavi- 
je, zbog čega je klub te godine proglašen 
najboljim sportskim kolektivom u Suboti- 
ci. Nakon povratka s vojne službe kratko 
vrijeme nastupa za HK Elektrovojvodina iz 
Novog Sada, a 1974. prelazi u HK Suboti- 
čanka u Subotici, gdje je istodobno igrač i 
trener. Republički sudac u hokeju na travi 
postao je 1975. God. 1980. otišao je u SR 
Njemačku, gdje je do 1990. igrao za Ho- 
kejski klub Horn iz Bremena. U međuvre- 
menu je u Njemačkoj završio i trenersku 
školu, stekao je međunarodnu licenciju tre- 
nera te je radio kao trener u hokeju na travi 
i tenisu. Od 1990. do 2006. trenirao je klub 
za koji je prije nastupao. 


Igrajući za najbolje hokejske klubove 
u tadašnjoj državi — Elektrovojvodinu i Su- 
botičanku iz Subotice — osvojio je nekoli- 
ko puta naslov državnoga prvaka te je bio 
pobjednik Kupa Jugoslavije. Već kao mlad 
igrač s HK Elektrovojvodina na međurepu- 
bličkom prvenstvu dva je puta osvajao na- 
slov juniorskoga prvaka Jugoslavije— 1968. 
u Zagrebu i 1969. u Subotici, a 1970. dru- 
go mjesto iza zagrebačkoga HK Trešnjev- 
ka. Kao član iste momčadi bio je sudionik 
mnogih međunarodnih turnira — 1968. na 
međunarodnom turniru u Bad Homburgu 
(SR Njemačka) osvojili su drugo mjesto, 
1969. u Pieštanyma (Čehoslovačka) igrali 
su neodlučeno s reprezentacijom Čehoslo- 
vačke, a na međunarodnom turniru u Jele- 
nioj Gori (Poljska) iste godine nadmoćno 
su osvojili prvo mjesto. U domaćem prven- 
stvu u sezoni 1971./72., kada je Elektro- 
vojvodina osvojila dvostruku krunu, bio je 
najbolji strijelac prvenstva s 11 pogodaka. 
Kao igrač i trener u HK Subotičanka osvo- 
jio je prvenstvo države 1974., 1976., 1978., 

1980., a Kup Jugoslavije zaredom 1974.- 
80. U vrijeme aktivnoga igranja hokeja bio 
je među najboljim europskim igračima. 


Josip 
Ivković 


Nastupao je za omladinsku reprezenta- 
ciju Jugoslavije 9 puta, a za seniorsku 110. 
Bio je član reprezentacije Jugoslavije koja 
je 1979. osvojila zlatnu medalju na VIII. 
mediteranskim igrama u Splitu. Kao vr- 
hunski i zaslužni sportaš izabran je 2000. 
među 100 najboljih sportaša grada Subo- 
tice u sklopu manifestacije /00 sportova 
u 100 godina. Nakon završetka sportske 
karijere u SR Njemačkoj 2006. vratio se u 
Suboticu, gdje je u Srpskom šoru izgradio 
Park sportova, koji vodi kao privatni podu- 
zetnik. 


Lit.: 1876-1971 Elektrovojvodina : Suboticatrans 
: 95, Subotica, 1972; Sport u Subotici 1944-1984, 
Subotica, 1984; Klub hokeja na travi Elektrovojvo- 
dina Subotica 1949-1999 : 50 godina postojanja, 


Subotica, 1999. : 
P. Skenderović 


IVKOVIĆ, Luka (Ivković Ivandekić) 
(Subotica, 1. IX. 1935. — Subotica, 30. III. 
1998.), novinar. Sin je Antuna 1 Antonije, 
rođ. Šarčević. Osnovnu školu i gimnaziju 
završio je u Subotici. Prije nego što se po- 
čeo baviti novinarstvom, radio je neko vri- 
jeme u Službi državne sigurnosti u Suboti- 
ci. Isprva je počeo pisati novinske članke 
za Subotičke novine, a pokraj 1960-ih go- 
dina angažiran je za beogradski dnevni list 
Politika kao stalni dopisnik iz Subotice, što 
je radio sve do sredine 1990-ih godina. U 
novinskim izvješćima zastupao je tezu da 
Bunjevci ne pripadaju hrvatskomu narod- 
nomu korpusu. 
Lit.: N. Zelić, Hrvatsko proljeće i bački Hrvati, Su- 
botica, 2009. 

G. Bačlija 


IVKOVIĆ, Petar (Subotica, 17. VI. 1924. 
— Subotica, 18. IV. 1998.), sportaš, trener 
za hokej na travi, sportski djelatnik. Sin je 
Josipa i Kriste, rođ. Gaković. Osnovnu i 
srednju obrtničku školu završio je u Subo- 
tici. Kao mladić uključio se u politički ži- 
vot u travnju 1944. sudjelujući u osnivanju 
Gradskoga komiteta SKOJ-a u Subotici. 
Nakon Drugoga svjetskoga rata zaposlio 
se u subotičkoj električnoj centrali, gdje je 
radio kao šef općega sektora. Uz rad je za- 
vršio Višu upravnu školu i Pravni fakultet 
u Novom Sadu. 


S nekolicinom mladih kolega 1948. or- 
ganizirao je sportski život u poduzeću te je 
osnovao Sportsko društvo Dinamo, koje 
je već sljedeće godine promijenilo naziv u 
SD Električna centrala Subotica. Bio je pr- 
vi tajnik kluba, a predsjednik je bio Janos 
Franzer. U to je vrijeme kao nogometaš bio 
standardni prvotimac NK Električna cen- 
trala. Ujesen 1949. bio je glavni inicijator 
osnivanja prvoga subotičkoga kluba u ho- 
keju na travi Električna centrala. Od tada 
pa do 1966. aktivno igra hokej na travi u 
Električnoj centrali (poslije Elektrovojvo- 
dini) i član je momčadi koje su osvajale 
prvenstva Srbije 1950-ih godina te 1963.- 
66., te drugo mjesto na saveznom natjeca- 
nju 1952. God. 1953. imao je dva nastupa 
za reprezentaciju Jugoslavije. Kada je zbog 
masovnosti toga sporta utemeljen (1950.) 
Savez hokejskih klubova na travi Srbi- 
je, izabran je za prvoga predsjednika. Za 
predsjednika jugoslavenskoga hokejskoga 
saveza izabran je 1963., obnašajući tu du- 
žnost nekoliko mandata. 


Od 1966. posvećuje se trenerskomu 
pozivu te je kao stručni voditelj u Elektro- 
vojvodini ostao do 1972., kad je momčad 
osvojila naslov državnoga prvaka i Kup Ju- 
goslavije, za što je bio jedan od najzaslužni- 
jih. U HK Subotičanka prešao je 1973. i do 
1980. radio je u njemu kao trener i mena- 
džer. Osvojio se s njim nekoliko puta naslov 
jugoslavenskih prvaka — 1974., 1976., 1978. 
i 1980., a Kup Jugoslavije 1973.-80. U to 
je vrijeme u Kupu europskih prvaka HK 
Subotičanka bio sudionik finalnih turnira u 
Frankfurtu 1975. i Londonu 1977. te doma- 
ćin kvalifikacijskih turnira 1975. i 1979. 


Imao je licenciju republičkoga, save- 
znoga i međunarodnoga suca za hokej na 
travi. Bio je i izbornik seniorske reprezen- 


Petar 
Ivković 


tacije Jugoslavije 1977.-81., s kojom je 
osvojio zlatno odličje na Mediteranskim 
igrama u Splitu 1979. Pokopan je na subo- 
tičkom Bajskom groblju. 

Lit.: 1876-1971 Elektrovojvodina : Suboticatrans 
: 75, Subotica, 1972; Sport u Subotici 1944-1984, 
Subotica, 1984; Fudbalski klub »Elektrovojvodi- 
na« 1925-1995., ur. M. Brustulov, Subotica, 1995: 
Klub hokeja na travi Elektrovojvodina Subotica 
1949-1999 : 50 godina postojanja, Subotica, 1999. 


P. Skenderović 


IVKOVIĆ IVANDEKIĆ, Ivan (Subotica, 
26. V. 1882. — Subotica, 6. XI. 1968.), ge- 
odetski inženjer, političar. Sin Ambrozija 
— Boze i Marije, rođ. Pertić, brat političa- 
ra Mirka. Nakon završene gimnazije 1901. 
upisao se na Tehnički fakultet u Budimpe- 
šti. Diplomirao je u rujnu 1905. te je postao 
inženjerom geodezije i arhitekture. Bio je 
aktivan u javnom kulturnom životu i prije 
Prvoga svjetskoga rata pa je pri osnivanju 
Pjevačkoga i tamburaškoga društva 1912. 
izabran za dopredsjednika. Kao vojnik 
honvedskoga puka iz Osijeka zarobljen je 
1915. na ruskom bojištu. 


U vrijeme raspada Austro-Ugarske 
s bratom Mirkom bio je član Bunjevač- 
ko-srpskoga narodnoga odbora u Subo- 
tici, osnovanoga 10. XI. 1918. u kavani 
Hungaria (donedavno zgrada kina Lifka), 
a bio je i član subotičkoga izlasanstva na 
samoproklamiranoj Velikoj narodnoj skup- 
štini u Novom Sadu 25. XI. 1918., koja 
je proglasila odcjepljenje od Ugarske. Od 
studenoga 1918., s potiskivanjem Madžara 
s vlasti u Subotici, počinje i njegov uspon 

kao političara. U prvom sastavu civilne 
gradske izvršne vlasti — senatu, osnovanom 
19. XI. 1918. godine, kratkotrajno (četiri 
dana) bio je na položaju velikoga kapeta- 
na (prvi čovjek gradske policije), a od 24. 
XI. nastavio je raditi na mjestima koja su 
odgovarala njegovoj struci — kao tehnič- 
ki savjetnik, a od 20. III. 1920. kao glavni 
gradski mjernik. Tu je funkciju obnašao do 
30. IV. 1920. S tih pozicija, na koje je mo- 
gao doći samo zahvaljujući snažnoj politič- 
koj potpori koju je uživao, sudjelovao je u 
ključnom procesu koji je bio osmišljen u 
Beogradu radi promjene gospodarske slike 
novostečenih područja — u agrarnoj reformi 
i kolonizaciji, pa je tako od 1919. član Ko- 
misije za pripremu agrarne reforme. 


Politički angažman počeo je u Bunje- 
vačko-šokačkoj stranci (BŠS), a poslije 
je djelovao u Hrvatskoj seljačkoj stranci 
(HSS). U kotarskom ogranku subotičko- 
ga HSS-a obnašao je više dužnosti. Bio je 
potpredsjednik organizacije za subotički 
I. gradski krug, pokretao je ogranke u Su- 
botici i okolici te održavao mnogobrojne 
agitacijske skupštine. Na parlamentarnim 
izborima u rujnu 1927. bio je nositelj liste 
za kotar Kanjižu. Nakon popuštanja stega 
Šestosiječanjske diktature i obnove parla- 
mentarnoga života oktroiranjem Ustava iz 
1931. s bratom Ivanom djelovao je u vla- 
dinoj Jugoslavenskoj radikalnoj seljačkoj 
demokraciji (poslije preimenovanoj u Ju- 
goslovensku nacionalnu stranku), a zatim 
i u Jugoslavenskoj radikalnoj zajednici. 


To je bio preduvjet da dospije na po- 
ložaj prvoga čovjeka u gradu, pa je du- 
žnost gradonačelnika obnašao 1933.-34., 
odnosno, kako se funkcija poslije zvala, 
predsjednika općine 1934.-38. Time je taj 
položaj uspio zadržati najduže od svih gra- 
donačelnika u međuraću, budući da je sve 
gradske dužnosnike tada postavljala sre- 
dišnja vlast. Iznimka se zbila samo 1927., 
kada su održani jedini lokalni izbori za 
gradske predstavnike. Funkciju je predao 
18. XI. 1938. Marku Juriću, a za pokazanu 
lojalnost beogradske su ga vlasti iste godi- 
ne imenovale za vijećnika u Banovinskom 
vijeću Dunavske banovine i senatora, tj. 

člana gornjega doma jugoslavenskoga par- 
lamenta. 


Bio je urednik tjednika Sloga (poslije 
Narodna sloga), koji je pokrenut 17. XI. 
1932. kao sredstvo propagande u svrhu 
snaženja političkoga položaja braće Ivana 
i Mirka Ivkovića Ivandekića, ali je list pre- 
stao izlaziti već sljedeće godine. 


Kao pripremu predizbornih političkih 
borba, koje su dovele do petosvibanjskih 
parlamentarnih izbora 1935., braća Ivande- 
kić sudjeluju u pokretanju i aktivnom ure- 
đivanju subotičkog tjednika Glas naroda, 
stranačkoga glasila desničarske dvorske 
Jugoslavenske nacionalne stranke (JNS). 
U njemu su tekstovi pisani latinicom, eka- 


ne 


Ivan Ivković Ivandekić (desno) 
s Milanom Stojadinovićem 


vicom, ikavicom, katkad i jekavicom, či- 
me se, kao i pojavljivanjem prvoga broja 
upravo na Badnju večer u petak 24. XII. 
1933. godine — demonstrirala jasna orijen- 
tacija na domaće bunjevačko stanovništvo. 
Zadnji se broj pojavio 3. V. 1935. Braća 
Ivandekić stavila su ga u funkciju propa- 
gande i agitacije ne bi li zadržali i učvr- 
stili vlast i ključne političke pozicije koje 
su tada držali — Ivan kao gradonačelnik, a 
Mirko kao zastupnik u narodnoj skupštini 
(donjem domu jugoslavenskoga parlamen- 
ta). Uspjeh je bio djelomičan: Ivan se odr- 

žao na funkciji gradonačelnika (poslije kao 
predsjednik općine), na koju ga je postavila 
središnja vlast, dok je Mirka na glasovanju 
za narodne zastupnike 5. V. 1935. pobije- 
dio protukandidat Josip Vuković Đido. 


Bio je nazočan na osnivačkom skupu 
Matice subotičke 14. 1. 1934. Obnašao je 
više vodećih funkcija u gradskim stručnim 
i kulturnim udrugama, primjerice 1922. 
bio je na čelu subotičke podružnice Udru- 
ženja jugoslavenskih inženjera i arhiteka- 
ta, 1927. starješina Hrvatskoga sokola, a 
1933. počasni predsjednik Dobrotvornoga 
vatrogasnoga društva. 


Vrijedio je za dobro situiranoga građa- 
nina, budući da je bio vlasnik nekretnina, 
kuće, zemlje, ali i dionica u nekoliko subo- 
tičkih tvrtki (Hrvatska štedionica d.d., In- 
dustrija željeznog namještaja i metala d.d., 
Korzo bioskop d.d.). 


Izvori: Historijski arhiv Subotica, F:047. F:47 1 
65/1919, F:47. III 138/1923. 


Lit.: Neven, Subotica, 36, 48, 50/1926, 35, 47, 
50/1927; P. Pekić, Povijest Hrvata u Vojvodini od 
najstarijih vremena do 1929. godine, Zagreb, 1930; 
T. Kolozsi, Szabadkai sajto (1919-1945), Ujvidćk, 
1979; D. Popov, Srpska štampa u Vojvodini 1918- 
1941, Novi Sad, 1983; S. Mačković, Subotica i bu- 
njevački gradonačelnici (1918-1941), 1-2, Bunje- 
vačke novine, 5, 6, Subotica, 1999; J. Temunović, 
Subotička matica, Subotica, 2002; R. Skenderović, 
Blaško Rajić i Hrvatska seljačka stranka — različi- 
ti koncepti nacionalnog identiteta bačkih Hrvata, 
Dijalog povjesničara - istoričara 8, Zadar 26.-28. 
rujna 2003., Zagreb, 2004; K. Bušić, Odjeci uspo- 
stave Banovine Hrvatske u hrvatsko-bunjevačkoj 
javnosti, Društvena istraživanja: časopis za op- 
ća društvena pitanja, Zagreb, 4-5/2005; M. Bara, 
Somborska deklaracija i njezino značenje za bačke 
Hrvate, Časopis za suvremenu povijest, 3/2006; M. 
Bara, T. Žigmanov, Hrvati u Vojvodini u povijesti i 
sadašnjosti: osnovne činjenice, Subotica, 2009; M. 
Evetović, Kulturna povijest bunjevačkih i šokačkih 


Hrvata, Subotica, 2010. : 
S. Mačković 


IVKOVIĆ IVANDEKIĆ, Ivan (Bajmok, 
20. VII. 1965.), filmski i fotoamater. Sin je 
Marka i Jelene, rođ. Buljovčić. Osnovnu 
školu završio je u Bajmoku, a srednju stro- 
jarsku školu u Subotici. Među osnivačima 
je Demokratskoga saveza Hrvata u Vojvo- 


dini 1990. Snimanjem amaterskih igranih i 
dokumentarnih filmova i videa te fotografi- 
ja počeo se intenzivnije baviti nakon 2000. 
Snimio je šest kratkih igranih filmova (Kla- 
pim 2003., Bubuš 2004., Kanikula 2005., 
Jazz pod Dudom 2005., Steščano vrime 
2007. i Molitva za Magdalenu 2007.) te 
devet dokumentarnih filmova (Klapljenja 
tavankucki klapljenja 2005., U magli kla- 
pljenja 2005., Zlatne papuče 2006., Zbo- 
gom, bili salaši 2007., Ivanova klapljenja 
2007., Zvečke u srcu 2007., Od pera do 
svirke 2007., Mekane sare 2007. i Duži- 
janca u pisku 2009.). Teme i motive crpi 
iz bunjevačke tradicije i krajolika zavičaja, 
a traganje za vlastitom sudbinom i zapita- 
nost nad njom često je polazište u filmskim 
naracijama. Folklornu tradiciju i običaje 
bunjevačkih Hrvata obrađuje autoportret- 
nim pristupom, a kroz sudbinu pojedinca 
pokušava reflektirati kolektivnu sudbinu i 
tragiku bunjevačkoga svijeta osuđenoga na 
neizvjesnost i izumiranje. 


Najnagrađivaniji i jedan od njegovih 
najzapaženijih filmova jest kratki igrani 
film Klapim, koji je na Međunarodnom 
festivalu amaterskog filma ŽISEL u Omo- 
ljici 2004. osvojio Grand Prix za najbolji 
film te nagrade za najbolju režiju, scena- 
rij, montažu i nagradu za najbolju žensku 
ulogu Zlatni prsten (Biserka Jaramazović). 
Drugi kratki igrani film Bubuš na istom je 
festivalu 2005. osvojio nagradu za najbo- 
lju kameru (Zvonimir Sudarević) i nagra- 
du za najbolju žensku ulogu Zlatni prsten 
(Tanja Dulić). Na Festivalu kratkoga filma 


Klapim 


Kratki film 
Ivana 
IoKovića | 9 
Ivandekića 


ss 
g 


Naslovnica filma Klapim, 2003. 

u Dugom Selu u Hrvatskoj film Bubuš do- 
bio je nagradu za najbolju sporednu mušku 
ulogu (Ivan Ivković Ivandekić). Idući krat- 
ki igrani film Kanikula na festivalu ŽISEL 
u Omoljici 2006. dobio je nagradu Zlatni 
prsten za najbolju žensku ulogu (Dejana 
Balažević), a dokumentarni film Zbogom, 
bili salaši na istom je festivalu dobio prvu 
nagradu festivala — Plaketu Zlatni sunco- 
kret 2007. Filmovi su mu bili prikazivani 
i na Reviji amaterskog filma — RAF u Za- 
grebu (2004., 2005.). Autorsku filmsku ve- 
čer imao je u Subotici i Zagrebu 2007., a 
samostalne izložbe fotografija u Tavankutu 
2003., Subotici 2003. i Vinkovcima 2006. 


Lit.: Hrvatska riječ, br. 80, 131, 215, 233, Suboti- 
ca, 2004, 2005, 2007. : 

B. Ištvančić 
IVKOVIĆ IVANDEKIĆ, Marija — Ma- 
ra (Đurđin, 10. IX. 1919. — Đurđin, 5. XII. 
2006.), zemljoradnica, slamarka, jedna od 
utemeljiteljica likovne umjetnosti u tehnici 
slame. Deveto je, najmlađe dijete Franje 1 
Marte, rođ. Skenderović. Završila je četi- 
ri razreda pučke škole. Nakon očeve smr- 
ti 1948. preuzela je brigu za gazdinstvo, 
osiguravajući teškim poljodjelskim radom 
u obiteljskom gospodarstvu sebi i svojim 
sestrama svagdanji kruh. Sve do smrti osta- 
la je na obiteljskom salašu na »gredi« nad 
velikim đurđinskim dolom. 


U najranijoj mladosti počela je plesti 
ukrase od žitne slame — prstenje, perlice 1 
dijademe, a družeći se poslije s nešto stari- 
jom Katom Rogić od 1959. plela je od žitne 
slame i klasja vijence, krune, vjerske sim- 
bole i druge ukrase za proslave žetvenih 
svečanosti u svojoj župi sv. Josipa Radnika 
u Đurđinu i u katedralnoj crkvi sv. Terezi- 
je Avilske u Subotici, ali i za tzv. gradsku 
dužijancu, koja je organizirana u Subotici 
od 1968. God. 1965. pristupila je Likovnoj 
koloniji HKPD-a Matija Gubec u Tavanku- 
tu, u kojoj se već afirmirala grupa slikarica 
slamarki na čelu s Anom Milodanović. Već 
sljedeće godine izlagala je na izložbi Tra- 
žimo najljepši suvenir, održanoj u galeriji 
LIKUM u Zagrebu (23.-30. VII. 1966.), a 
prvu sliku od slame izradila je 1969. Od 
tada su učestala njezina sudjelovanja na 

izložbama Tavankutske likovne kolonije i 
HKPD-a Matija Gubec, čija je bila članica. 
Od osnutka do smrti bila je sudionica 21 
saziva Likovne kolonije naive u tehnici sla- 
me u Tavankutu (1986.-2006.). Izlagala je 
na više od 200 izložaba, od kojih su mno- 
gobrojne priređene u inozemstvu (Italija, 
SSSR, Madžarska, Njemačka, Rumunjska, 
Hrvatska i dr.). Imala je samostalne izložbe 
u Đurđinu (1986.), Borovu (1987.), Subo- 
tici (1987.) i Zagrebu (1998.). 


Mara 
Ivković 
Ivandekić 


Mnogobrojna njezina pletiva za pro- 
slave žetvenih svečanosti čuvaju se u Bi- 
skupijskom muzeju u Subotici te u Pasto- 
ralnom centru župe u Đurđinu, a sakralni 
predmeti i vjerski simboli izrađeni u teh- 
nici slame nalaze se u nuncijaturama, bi- 
skupijama i kardinalskim kurijama diljem 
svijeta. Jedna je njezina slika darovana ju- 
goslavenskomu predsjedniku Josipu Bro- 
zu Titu tijekom njegova posjeta Subotici 
(1969.). Slike izrađene u tehnici žitne sla- 
me čuvaju joj se u stalnoj postavci zbirke 
Likovne kolonije HKPD-a Matija Gubec u 
Tavankutu, u župnom dvoru u Tavankutu, 
u Gradskom muzeju u Subotici i u privat- 
nim zbirkama. Najpoznatije joj je sakralno 
djelo Križni put u 14 postaja, čiju je izradu 
počela 1990. s Katom Rogić, a kao stalna 


Postaja Križnoga puta od slame 
Mare Ivković Ivandekić u crkvi u Đurđinu 


98 


izložba postavljen je 1997. u crkvi sv. Jo- 
sipa Radnika u Đurđinu. Dobitnica je Li- 
stopadske nagrade SO Subotica (1987.), 
Priznanja Rad-mir-sloboda (1988.), Antu- 
šove nagrade Katoličkoga instituta za kul- 
turu, povijest i duhovnost Zvan Antunović 
(1996.) i priznanja Pro urbe, što ga dodje- 
ljuje Skupština Općine Subotica (2004.) 


Izvor: Privatna arhiva Stipana Šabića, Subotica. 


Lit.: KUD »Matija Gubec« : Likovna kolonija — 
Tavankut, Subotica, 1967; B. Duranci, S. Torok, 
Likovno stvaralaštvo : Kepzomuiveszeti alkotasok 
: Subotica — Szabadka 1945-1970, Subotica, 1970; 
Subotičke novine, 19. VI. 1987, Subotica; Tavan- 
kut '96 : XI. saziv Kolonije naive u tehnici slame, 
Tavankut, 1996; Žig, br. 67, Subotica, 1997; A. 
Sekulić, Umjetnost i graditeljstvo bačkih Hrvata, 
Zagreb, 1998; N. Zelić, Protiv zaborava : Hrvat- 
sko kulturno prosvjetno društvo »Matija Gubec« 
Tavankut 1945-1996, Zagreb, 2000; B. Duranci, 
Kreativnost slamarki, u: Krhka ljepota — trajna 
vrijednost, Subotica, 2003; L. 1. Krmpotić, Umjet- 
nost u tehnici slame, Subotica, 2004; Dodela zva- 
nja Počasni građanin Opštine Subotica i Prizna- 
nja Pro Urbe [katalog], Subotica, 2004; Zvonik, 


12/2006, Subotica. : 
N. Zelić 


IVKOVIĆ IVANDEKIĆ, Marija (Ivan- 
dekić, Marica), ud. Aradski (Subotica, 
20. VIII. 1925. — Srbobran, 16. IX. 1967.), 
gimnastičarka, trenerica. Kći je gimnastič- 
koga trenera Bele i majke Roze, rođ. Kiš. 
Gimnastikom se počela baviti nakon Dru- 
goga svjetskoga rata u gimnastičkoj školi i 
pod stručnim nadzorom Josipa Kujundži- 
ća — Keje. Na prvenstvu Jugoslavije 1951. 
osvojila je drugo mjesto u pojedinačnom 
višeboju. Za reprezentaciju Srbije nastupa- 
la je triput, a za reprezentaciju Jugoslavije 
šest puta. Sudjelovala je na Olimpijskim 
igrama u Helsinkiju 1952., gdje je osvojila 
96. mjesto u pojedinačnom višeboju. 


Početkom 1960-ih počela se baviti tre- 
nerskim pozivom te je skupa s ocem Belom 
vodila žensku sportsku gimnastiku u Gim- 
nastičkom društvu Partizan — Železničar u 
Subotici sve do 1967., kad je tragično stra- 
dala u prometnoj nesreći u okolici Srbro- 
brana. Bila je veoma inventivna u kreiranju 
novih sastava i teških elemenata. Gimnasti- 
čarke koje je trenirala osvojile su 1967. na 


državnom prvenstvu prvo mjesto u omla- 
dinskoj konkurenciji. Njezina skupina od 
16 djevojčica pobudila je veliku pozornost 
na IV. Gymnaestradi u Beču 1965. Imala je 
znatnu stručno-pedagošku ulogu u ženskoj 
sekciji Gimnastičkoga saveza Vojvodine i 
Jugoslavije. 


Lit.: Subotičke novine, 22. IX. 1967, Subotica; Fi- 
zička kultura i sport u Vojvodini 1945-1975, ur. M. 
Vranić, Subotica, 1975; Enciklopedija fizičke kul- 
ture, 2, Zagreb, 1977; Sport u Subotici 1944-1984 
: Sportelet Szabadkđn, ur. M. Brustulov, Subotica, 
[1984]. me 

P. Skenderović i E. Hemar 
IVKOVIĆ IVANDEKIĆ, Mirko (Suboti- 
ca, 12.11. 1884. — Subotica, 13. XII 1974.), 
odvjetnik, političar. Sin je Ambrozija — Bo- 
ze i Marije, rođ. Pertić, brat geodeta Ivana. 
Studij prava završio je u Budimpešti 1909., 
gdje je i položio odvjetnički ispit 1911. U 
kući Vece Mamužića iste je godine otvorio 
odvjetnički ured. Bio je aktivan i na dru- 
štvenom polju: tajnik je Pogrebnoga dru- 
štva Sv. Križa 1908. i jedan od osnivača 
Bunjevačke školske zadruge 1913. te glav- 
ni i odgovorni urednik lista Neven 1913.- 
14. U Prvom svjetskom ratu bio je uvoja- 
čen u topničku postrojbu u Temišvaru, u 
kojoj je inače 1905. služio vojni rok. Kao 
topnički zapovjednik, s njome je služio na 
srpskom i ruskom bojištu te u Albaniji, 
a kraj rata dočekao je s činom poručnika 
(madž. f&hadnagy). Za vrijeme rata njegov 
otac Ambrozije bio je 11.1. 1915. osuđen 
na jednu godinu zatvora u segedinskom za- 
tvoru Csillag samo zato što je u brijačnici 
»divanio racki«. 


U prijelomnim trenucima završetka ra- 
ta 1918. djelovao je u skupini mladih hrvat- 
skih intelektualaca koji su se pojavili kao 
jasna politička snaga, spremna odgovoriti 
na tadašnju kriznu situaciju. Vodeću riječ u 
skupini preuzeli su liječnik Vranje Sudare- 
vić i svećenik Blaško Rajić, ali su vrlo va- 
žnu ulogu igrali i mnogi drugi, ponajprije 
pravnici Mirko Ivković Ivandekić i Stipan 
Vojnić Tunić, svećenici Lajčo Budanović 
i Ivan Evetović te učitelji Mijo Mandić i 
Matija Išpanović. 


IVKOVIĆ IVANDEKIĆ 


Kao član Južnougarskoga kluba Ugar- 
skoga sabora i subotički predstavnik Na- 
rodnoga vijeća Slovenaca, Hrvata i Srba, 
s Blaškom Rajićem i Stipanom Vojnićem 
Tunićem sudjelovao je na povijesnoj sjed- 
nici Hrvatskoga sabora 29. X. 1918., na 
kojoj je proglašen raskid državnopravnih 
veza s Austro-Ugarskom i uspostava Drža- 
ve Slovenaca, Hrvata i Srba. Sa Stjepanom 
Vojnićem Tunićem ostao je u Zagrebu do 
13. XL, dok se Blaško Rajić vratio u Su- 
boticu, gdje je 5. XI. organizirao susret 
mjesnih hrvatskih i srpskih narodnih vođa. 
Na tom je susretu odlučeno da se u gradu 
ustroji bunjevačko-srpska narodna garda, 
koja je trebala održavati red u gradu, te bu- 
njevačko-srpski narodni odbor. Bio je član 
subotičkoga izaslanstva na samoproklami- 
ranoj Velikoj narodnoj skupštini u Novom 
Sadu 25. XI. 1918., koja je donijela odluku 
o odcjepljenju Baranje, Bačke i Banata od 
Ugarske, te, u očekivanom skorom južno- 
slavenskome ujedinjenju, o prethodnom 
pripajanju Kraljevini Srbiji. Takva odluka 
bila je plod utjecaja radikala Jaše Tomića 
i krugova oko njega, iako su na pretkon- 
ferenciji održanoj u Matici srpskoj prije 
skupštine neslaganje s ponuđenim rješe- 
njem izrazili Mirko Ivković Ivandekić, Ba- 
bijan Malagurski i Blaško Rajić. Sudjelo- 
vao je u i radu Velikoga narodnoga savjeta 
— svojevrsnoj vladi odcijepljenih područja 
Baranje, Bačke i Banata 1918.-19. 


Nakon rata obnašao je dužnost glav- 
noga gradskoga odvjetnika 24. XI. 1918. 
— 30. V. 1921. Bio je jedan od čelnika Bu- 
njevačko-šokačke stranke (BŠS) i vođa 
njezine liberalne frakcije, koja je okupljala 
uglavnom odvjetnike i profesore na čelu sa 
Stjepanom Vojnićem Tunićem i Matijom 
Išpanovićem, nasuprot pučkoj, okupljenoj 
oko crkvenih krugova na čelu s Blaškom 
Rajićem i Vranjom Sudarevićem, koje je 
podupirao Lajčo Budanović. Potkraj 1924., 
nakon političkoga razlaza s vođom BŠS-a 
Blaškom Rajićem, koji je izašao iz stran- 
ke i osnovao Vojvođansku pučku stranku, 
postao je njezinim predsjednikom. Iste je 
godine ponovno pokrenuo Neven, kojemu 
je bio glavni i odgovorni urednik do 1929., 

a list je postao glasilom BŠS-a. U njemu 
je objavljivao nepotpisane uvodnike i prav- 
no-gospodarske članke. 


Kao plod dogovora BŠS-a s novom 
vladom, koju je predvodila Demokratska 
stranka Ljube Davidovića, Mirko Ivković 
Ivandekić bio je veliki župan i gradona- 
čelnik Subotice 12. X. — 11. XI. 1924., ali 
kako je kralj već 6. XI. 1924. vratio Pašić- 
Pribićevićevu vladu, koja je odmah počela 
uklanjati članove BŠS-a s gradskih i kotar- 
skih funkcija, 12. XI. i on je smijenjen. 


Nakon toga nastavio je politički dje- 
lovati u oporbi, a sudjelovao je i u dogo- 
vorima oko ujedinjenja BŠS-a i Hrvatske 
seljačke stranke (HSS). Kao predsjednik 
BŠS-a govorio je na Narodnom zboru koji 
su organizirali članovi subotičkoga HSS-a 
pri dolasku Stjepana Radića u Suboticu 17. 
I. 1926. Zbor je u potpunosti uspio jer je na 
njemu sudjelovalo više od 25.000 ljudi, a 
u govorima dvojice predsjednika stranaka 
dalo se naslutiti njihovo skoro ujedinjenje, 
koje je provedeno u Somboru 24. V. 1926. 
Prije same javne skupštine HSS-a na som- 
borskom Trgu Presvetoga Trojstva Stjepan 
Radić i njegova pratnja uputili su se do ku- 
će Josipa Palića, člana vodstva somborsko- 
ga HSS-a, gdje je Ivandekić s izaslanstvom 
BŠS-a pročitao Somborsku deklaraciju o 
stupanju BŠS-a u HSS. Sadržaj deklara- 
cije u ime vodstva BŠS-a ponovio je pred 
okupljenim mnoštvom na skupštini te iz- 
javio da su »Bunjevci i Šokci Hrvati i da 
Hrvatima žele ostati«. Istaknuo je da izme- 
đu BŠS-a i HSS-a nema nikakve razlike i 
pročitao deklaraciju prema kojoj BŠS kao 
takav prestaje postojati, sve njegove mje- 
sne organizacije postaju organizacijama 
HSS-a, a Neven, dotadašnje glasilo BŠS-a, 
postaje glasilom HSS-a za Srijem, Banat, 
Bačku i Baranju. 


I u HSS-u je imao političkih uspjeha: 
bio je jedan od vodećih ljudi u kotarskoj 
organizaciji za Suboticu, sudjelovao je u 
sjednicama Glavnoga odbora HSS-a kao 
zastupnik iz subotičkoga kotara, Stjepana 
Radića dočekivao je i pratio na njegovim 
skupštinama u Subotici, a pomagao mu je 
i u komunikaciji s madžarskim članstvom 

(npr. okupljenomu madžarskomu stanov- 
ništvu tumačio je Radićev govor sredinom 
kolovoza 1927. u Ludašu). Na parlamen- 
tarnim izborima u rujnu 1927. bio je no- 
sitelj liste HSS-a za grad Suboticu. Nakon 
što je izabran na listi HSS-a na lokalnim 
izborima u studenom 1927., bio je član i 
predsjednik Kluba gradskih odbornika Hr- 
vatske seljačke stranke u Subotici. To je ti- 
jelo osnovano 25. III. 1928., a činili su ga 
odbornici HSS-a izabrani na prvim općin- 
skim izborima u Vojvodini 1927.: Stipan 
Vojnić Tunić, Josip Vuković Đido, Mirko 
Ivković Ivandekić i dr. No na unutarsta- 
načkim izborima za kotarsku organizaciju 
HSS-a 27. HI. 1927. nije izabran ni on ni 
tko drugi iz njegove skupine, nego Toma 
Matković. 


Kad je kralj Aleksandar nakon Šestosi- 
ječanjske diktature donio nov ustav 1931., 
dio nekadašnjih subotičkih HSS-ovaca, 
okupljen oko Mirka Ivkovića Ivandekića, 
Ivana Ivkovića Ivandekića i Matije Išpa- 
novića, uključio se u rad vladine Jugo- 
slavenske radikalne seljačke demokracije 
(poslije Jugoslavenska nacionalna stranka) 
te poslije Jugoslavenske radikalne zajedni- 
ce (JRZ). Tako je nekadašnji prvi čovjek 
subotičkoga HSS-a, koji se deklarativno 
nacionalno i politički preobratio nakon 
ukidanja diktature 1931., u predizbornoj 
kampanji iste godine izjavio: »Napustio 
sam hrvatsku liniju i postao Jugoslaven«, 
što ilustrira tadašnje vladajuće prilike u ze- 
mlji. Slična je i njegova izjava na jednoj 
sjednici JRZ-a: »Jugoslovenstvo je najsreć- 
nije rešenje za nas Bunjevce, jer smo ovako 
izjednačeni sa Srbima, Hrvatima i Sloven- 
cima, jer smo ovako svi Jugosloveni!« Na 
izborima 8. XI. 1931., koje su karakterizi- 
rali samo jedna, vladina zemaljska lista ge- 
nerala Petra Živkovića i javno glasovanje, 
bio je njezin nositelj u Subotici. Na njima 
je dobio 11.147 glasova (od 18.416 izašlih, 
odnosno ukupno upisanih 28.861 birača) i 
time zastupnički mandat u Narodnoj skup- 
štini, tj. donjem domu parlamenta. No na 
petosvibanjskim izborima 1935. godine si- 
tuacija se promijenila — režim je rezultati- 
ma izbora bio ozbiljno uzdrman i prisiljen 


prilagođavati se, što će u krajnjoj instanciji 
dovesti i do promjene pristupa inicijativa- 
ma iz Zagreba. U subotičkoj izbornoj je- 
dinici, gdje je bilo 32.475 upisanih birača, 
na izborima, koji su također bili javni, su- 
djelovalo je njih 17.941. Za listu udružene 


Mirko 
Ivković 
Ivandekić 


oporbe, koju je predvodio Vladko Maček, a 
nositelj u Subotici bio joj je Josip Vuković 
Đido, glasovalo je 9818 birača (54,72%), 
pa je on i izabran za zastupnika u Narodnoj 
skupštini, dok je protukandidat Mirko Iv- 
ković Ivandekić dobio samo 2019 glasova 
(11,25%). 


S bratom Ivanom usmjeravao je i ob- 
likovao profil lista Glas naroda 1933.-35., 
koji je pokrenut kao glasilo JNS-a, a kroz 
svoje glasilo Sloga promicao je ideologiju 
integralnog jugoslavenstva 1932.-33. 


Bio je dioničar u subotičkoj tvrtki Kor- 
zo bioskop, d.d. Kao član Odvjetničke ko- 
more Vojvodine bio je član Odbora komore 
1929.-35. te advokatski sudac pri Kacij- 
skom sudu u Novom Sadu 1935.-41. I na- 
kon rata bavio se odvjetništvom 1951.-56. 


Izvori: Historijski arhiv Subotica, F:47. Gr. 
1985/1924; F: 57.5329/938; F: 68. XVIII 94/950; 
F: 176.15 


Lit.: Neven, Subotica, 36, 48, 49/ 1926, 20, 21, 
35, 50/1927, 38/1937; Subotički glasnik, 27. HI. 
1927, Subotica; M. Protić, Zlatni dani Suboti- 
ce, Subotica, 1930; P. Pekić, Povijest Hrvata u 
Vojvodini, Zagreb, 1930; J. Šokčić, Subotica pre 
i posle oslobođenja, Subotica, 1934; A Magyar 
katona: szdzadunk legszebb magyar csatđi, ur. 
E. Ajtay, Budapest, 1942; Stanovišta bunjevačkih 
političara o centralizmu, autonomiji i federalizmu 

1918-1929, Zbornik Centra za društvena istraživa- 
nja Slavonije i Baranje, 1/1984, Slavonski Brod; 
75 godina Advokatske komore Vojvodine (1921- 
1996), ur. S. Beljanski, Novi Sad, 1996; Istorija 
jugoslovenske advokature, 1, Beograd, 1998; J. Te- 
munović, Subotička matica, Subotica, 2002; A. Se- 
kulić, Hrvati iz južnougarskih područja u godina- 
ma od 1918. do 1920., u: Zbornik uz 70. godišnjicu 
života Dragutina Pavličevića, Zagreb, 2002; R. 
Skenderović, Blaško Rajić i Hrvatska seljačka 
stranka — različiti koncepti nacionalnog identiteta 
bačkih Hrvata, Dijalog povjesničara - istoričara 8, 
Zadar 26.-28. rujna 2003., Zagreb, 2004; S. Mač- 
ković, Jedno izvješće o Bunjevcima iz 1934., Kla- 
sje naših ravni, 5-6/2004, Subotica; S. Mačković, 
Proslava 250. obljetnice doseljavanja veće skupine 
Bunjevaca (1686-1936), Hrvatska revija, 3/2005, 
Zagreb, 2005; R. Skenderović, Hrvatska seljač- 
ka stranka u Bačkoj 1918-1941., Hrvatska revija, 
5/2005, Zagreb; Hrvatski biografski leksikon, 6, 
Zagreb, 2005; M. Bara, Somborska deklaracija i 
njezino značenje za bačke Hrvate, Časopis za su- 
vremenu povijest, 3/2006, Zagreb; R. Skenderović, 
Bunjevačko-šokačka stranka 1920.-1926., Časopis 
za suvremenu povijest, 3/2006, Zagreb; S. Mačko- 
vić, Bunjevci Subotice između dva svjetska rata, 
u: Urbani Šokci: zbornik radova s međunarodnog 
okruglog stola 28. travnja 2006., Osijek, 2006; 
M. Bara, Drugi narodni preporod bačkih Hrva- 
ta (1918.-1941.), rukopis; M. Evetović, Kulturna 
povijest bunjevačkih i šokačkih Hrvata, Subotica, 
a. S. Mačković 
IVKOVIĆ IVANDEKIĆ, Pajo (Suboti- 
ca, 22. X. 1890. — Subotica, 12. I. 1973.), 
liječnik, zdravstveni djelatnik. Sin je Josi- 
pa i Kolete, rođ. Dulić. Nakon osnovnoga 
i srednjega školovanja u Subotici upisao se 
na Medicinski fakultet u Budimpošti, gdje 
je diplomirao 1913. Nakon studija stažirao 
je i bio sekundarni liječnik u subotičkoj 
bolnici. Tijekom Prvoga svjetskoga rata 
bio je postavljen za vršitelja dužnosti še- 
fa Odjela za kirurške i ženske bolesti Op- 
će bolnice u Subotici, a u siječnju 1919. 
postao je upravitelj bolnice. Tu je dužnost 
obnašao do travnja 1941. i dolaska madžar- 
skih vlasti, kada je jedno vrijeme bio i za- 
tvoren. Nakon listopada 1944. vraćen je na 
mjesto upravitelja bolnice. Na tom je po- 
ložaju ostao do odlaska u mirovinu 1953. 


Između dvaju svjetskih ratova vodio je 
i Odjel za kožno-venerične bolesti te Odjel 

za umobolne bolesnike. Za vrijeme njegova 
mandata kao upravitelja izgrađen je 1937. 
nov paviljon Odjela za ginekologiju i aku- 
šerstvo, a potkraj 1939. osnovan je i pose- 
ban Odjel za bolesti uha, nosa i grla, čiji je 
prvi načelnik bio Ante Šokčić. U liječenju 
psihijatarskih bolesnika, koji su pripadali 
shizofrenoj skupini, odnosno koji su obo- 
ljeli od luetičnih promjena središnjega živ- 
čanoga sustava, uveo je terapiju hipertermi- 
jom (malarijom), a u bolesnika s endogenim 
psihozama primjenjivao je konvulzivnu 
(kardiazol) terapiju i terapiju inzulinom, od- 
nosno nativnu elektro-šok terapiju. 


Pajo 
Ivković 
Ivandekić 


Tijekom svojega dugogodišnjega vođe- 
nja, unatoč teškim materijalnim uvjetima u 
kojima se nalazila subotička bolnica, na- 
stojao je poboljšati njezin rad i uskladiti ga 
sa suvremenim načelima medicinske stru- 
ke — obilazio je mnoge klinike u inozem- 
stvu i upoznavao nove trendove u tretmanu 
bolesnika i organizaciji bolničke službe. 
Bio je ugledan član liječničkih društava u 
Subotici, član prvoga upravnoga odbora 
Društva liječnika Banata, Bačke i Baranje, 
član i liječnik Jugoslavenskoga atletskoga 
kluba Bačka, dugogodišnji dopredsjednik 
Društva za pomaganje bijednih i nevoljnih 
Dobro djelo. Odlikovan je Ordenom sv. 
Save IV. reda 1930. godine. 


Izvori: Historijski arhiv u Subotici, F:047, pred. br. 
333/eln. 1919; F:047, inv. br. 1003; Imenik zubnih 
lekara, zubnih tehničara, babica, privatnih i grad- 
skih lekara 1922-1937. i neki podaci o lekarima od 
1887. godine. — Szabadka, szabad kir. varos »Ma- 
ria Valeria« kozkorhazanak Alapszabalyzata 1896. 
u: F:002, pred. br. X-318/1897; F:047, zapisnik 
Gradskog veća Subotica od 14. marta 1935. br. 35 
G.V./IV-797-1935. 


Lit.: Pravilnik Gradske bolnice grada Subotice, 
Subotica, 1934; M. Sente, Prof. dr. Ante Šokčić : u 

povodu 55-ogodišnjice osnivanja ORL odeljenja u 
Subotici, Medicinski pregled, 7-8/1994, Novi Sad; 
E. Libman, Istaknuti lekari Subotice (1792-1992), 
Subotica, 2003; E. Libman, Lekarska društva u Su- 
botici (1880-2005), Subotica, 2005. 

E. Libman 


IVKOVIĆ IVANDEKIĆ, Pajo (Subotica, 
3. V. 1918. — Beograd, 5. IX. 1971.), viši 
znanstveni savjetnik, društveni djelatnik. 
Sin je Mirka i Verone, rođ. Odri. Osnov- 
nu i srednju školu završio je u Subotici. 
Diplomirao je na Pravnom fakultetu na 
Sveučilištu u Parizu 1939. Na Sveučilištu 
u Kolozsvaru (rum. Cluj) doktorirao je iz 
područja pravnih znanosti 1942., a sljedeće 
godine na istom je sveučilištu doktorirao i 
iz političkih znanosti. 


Nakon Drugoga svjetskoga rata bio 
je načelnik uprave za komunalne poslove 
Narodne Republike Srbije 1947.-52., za- 
tim savjetnik predsjednika Vlade SFRJ u 
Dunavskoj komisiji 1964.-66., član Save- 
zne komisije za urbanizam i prostorno pla- 
niranje 1968., a radni je vijek završio kao 
znanstveni savjetnik u Ekonomskom insti- 
tutu u Beogradu. Objavio je više od stotinu 
znanstvenih i stručnih radova u domaćim 
i inozemnim časopisima i zbornicima iz 
područja urbanizma, stambeno-komunalne 
problematike, opće i zajedničke potrošnje, 
ekonomske problematike javnih služba i 
društvenoga standarda. Za prvi i jedini broj 
časopisa Njiva, koji je 1947. izdalo Hrvat- 
sko kulturno društvo iz Subotice, napisao 
je esej o francuskom skladatelju Claudeu 
Debussyju te tekst o umjetnosti violinista 
Zlatka Balokovića. Dobitnik je Sedmosr- 
panjske nagrade SR Srbije za znanstveni 
rad 1963. Živio je i umro u Beogradu. 

Lit.: Ko je ko u Jugoslaviji, Beograd, 1970; L. 
Merković, Njiva i Rukovet dva poratna književ- 
na časopisa u Subotici, Klasje naših ravni, 11- 


12/2009, Subotica. 2 
G. Bačlija 


IVOŠEV, Marin (Bereg, 16. II 1946.), 
strojarski inženjer, doktor tehničkih znano- 
sti, energetičar. Sin je Aleksandra Lebede- 
va Pavloviča i Anice, rođ. Ivošev. Osnovnu 
školu završio je u Beregu, a srednju tehnič- 
ku školu i strojarski fakultet, odsjek termo- 


energetike, u Novom Sadu. Magistrirao je 
na Strojarskom fakultetu u Kragujevcu rad- 
njom Ekološki aspekti izgaranja energena- 
ta u tvornici Zastava 1990. Doktorirao je 
na Fakultetu tehničkih znanosti u Novom 
Sadu disertacijom Energetska učinkovitost 
parnih kotlova na ugljen uz ekološka ogra- 
ničenja 2005. 


Na početku profesionalne karijere ra- 
dio je u Novom Sadu na projektiranju gri- 
janja (Projektno poduzeće Konstruktor), a 
zatim je prešao u tvornicu Zastava u Kra- 
gujevcu 1975. Počeo je raditi kao inženjer 
vježbenik, a bio je i generalni direktor Za- 
stava energetike 1991.-92. Sudjelovao je 
s izlaganjima na tridesetak domaćih i me- 
đunarodnih znanstvenih skupova s pod- 
ručja energetske i ekološke učinkovitosti 
proizvodnje i konverzije energije. Struč- 
ne i znanstvene radove objavljivao je u 
Energetsko-tehničkom glasniku (Beograd, 
1984.) i Energija (Beograd, 1997. i 1998.). 
Obnašao je više dužnosti u tijelima Saveza 
energetičara Srbije i Jugoslavije, Privred- 
noj komori Jugoslavije i Konferenciji gra- 
dova i općina Jugoslavije (član upravnog 
odbora, organizacijski odbori susreta to- 
plana Jugoslavije, član ekspertne skupine 
Privredne komore Jugoslavije za obnovu 
energetskih postrojenja nakon bombardira- 
nja 1999. i dr.). Od 2007. stručni je savjet- 
nik direktora međunarodne tvrtke Concor- 
de Water Supplies iz Dublina za tretmane 
svih vrsta voda. Zbog svojih stručnih refe- 
rencija i zbog sudjelovanja u radu nevla- 
dinih ekoloških organizacija imenovan je 
za Lidera održivoga razvoja i životne sre- 
dine (Ambassade van het Koninkrijk der 
Nederlanden, Enviromental Ambassadors, 
Beograd, svibanj 2007., u sklopu projek- 
ta Indentification of Sustainable Develop- 
ment and Environmental Leaders for To- 
morrow). 


Bio je dužnosnik u više košarkaških 
klubova i u sportskim forumima grada 
Kragujevca (predsjednik KK 2]. oktobar, 
član Upravnoga odbora KK Radnički i KK 
Zastava, član Skupštine familije klubova 
SD Radnički, predsjednik Skupštine ŽKK 
Radnički). Predsjednik je nevladine orga- 


IVOŠEV 


nizacije Ekološki pokret grada Kragujevca. 
Živi i radi u Kragujevcu. 


1. Gutman 


IVOŠEV, Mika (Nikola), Bereg, 30. V. 
1901. — Bereg, 6. X. 1959.), narodni svirač. 
Rođen je u brojnoj siromašnoj biroškoj obi- 
telji od oca Matije i majke Teze, rođ. Man- 
dić. U rodnom mjestu završio je šest raz- 
reda osnovne škole na madžarskom jeziku. 
Violinu je naučio svirati za vrijeme Prvoga 
svjetskoga rata od ruskoga zarobljenika na 
jednom njemačkom salašu u kolutskom 
ataru, gdje je njegova obitelj nadničarila. 
Pokazao se veoma talentiranim za glazbu 
te je melodije lako pamtio. Imao je i jezič- 
ni dar — od svojega glazbenoga učitelja na- 
učio je ruski, a od vlasnika salaša njemač- 
ki. Svladavši kao samouk osnove sviranja, 
uspio se uključiti u orkestar koji je u Bere- 
gu vodio Mata Balatinac, a poslije Marin 
Stipankov Ćerasko, s kojima je svirao ti- 
jekom Prvoga svjetskoga rata i odmah na- 
kon njega. Njegovo je zanimanje za glazbu 
raslo, a želja za učenjem vodila ga je dalje. 
Dirigent bereškoga puhačkoga orkestra Ni- 
jemac Franjo Trakser naučio ga je notama, 
što mu je omogućilo daljnje napredovanje. 


U dvadesetoj godini života osnovao 
je svoj orkestar — Mikino šokačko tam- 
buraško društvo, koji je vodio do smrti. 
Kako je poznavao note, upoznao je s nji- 
ma i članove orkestra, a skladbe je pjevao 
na hrvatskom, njemačkom i madžarskom. 


Mika 
Ivošev 


U vrijeme između dvaju svjetskih ratova 
Mikin je orkestar bio jedan od najboljih u 
širem okružju. Osim na plesovima, svad- 
bama, prelima i drugim proslavama, svirali 

su i uz nijeme filmove u privatnom kinu u 
Beregu u kući Marina Aljmašca 1929.-31. 
Uvijek su nastupali u šokačkim narodnim 
nošnjama, a povremeno su s njima nastu- 
pale i bereške pjevačice narodnih pjesama 
Maca Peić Arjanova i Marica Kolar. Osim 
u Beregu i u susjednim selima, u to vrijeme 
svirali su i u somborskom hotelu Sloboda, 
na priredbama somborskoga HKD-a Miro- 
ljub, preko ljeta u Makarskoj, na Paliću, u 
Beogradu u restoranu Mostar i u drugdje. 
God. 1936. Mika i drugi članovi orkestara 
živjeli su i svirali u Zagrebu, družeći se sa 
suzavičajnikom književnikom Antom Jak- 
šićem, a svirali su i za nastup Marice Kolar 
na Radio Zagrebu, koja je pjevala izvorne 
šokačke narodne pjesme iz Berega. Sa svo- 
jim orkestrom u Zagrebu snimio je i gra- 
mofonsku ploču. Okušao se i kao skladatelj 
— skladao je Mikino kolo i Svatovi uranili. 


Za vrijeme Drugoga svjetskoga rata 
svirao je manje jer su ga madžarske vlasti 
sprječavale u tome. Na kraju rata odveden 
je na prisilni rad u sjevernu Madžarsku i 
Njemačku. Nakon rata vratio se kući na- 
rušena zdravlja, koje se nikad nije popra- 
vilo. Bio je među osnivačima Hrvatskoga 
kulturnoga društva u Beregu 1947., a svi 
članovi orkestra bili su njegovi članovi. S 
malo zemlje, i nakon rata teško je uzdrža- 
vao brojnu obitelj. Nastavio je svirati po 
svadbama, plesovima, na proslavama i u 
nekim kavanama, no ne zadugo, jer su ga 
težak tjelesni rad u mladosti i za vrijeme 
zarobljeništva, siromaštvo te noćni rad u 
zadimljenim kavanama iscrpli. Preminuo 
je u 58. godini. U povodu njegove smrti 
Somborske novine objavile su članak s na- 
slovom Pevao je i svirao od Beograda do 
Zagreba. 


U znak sjećanja na njega mještani 1 
HKPD Silvije Strahimir Kranjčević podigli 
su mu 1998. spomenik u prirodnoj veličini 
u centru sela (mjesni vandali srušili su ga 
2004.) te utemeljili kulturnu manifestaciju 
Mikini dani — susret tamburaških orkesta- 
ra, koja se od tada održava svake godine. 
Pjevač i skladatelj Zvonko Bogdan podi- 
gao mu je svojevrstan spomenik kada ga je 
spomenuo u svojoj pjesmi Ve mogu se tač- 

no setit leta, u kojoj kaže: »Biće vina, šatri 
i dvoprega, a sviraće Mika iz Berega. Mika 
svira sve se zaboravi, ne znaš da 1? si u snu 
il* na javi!« 

Lit.: S. S. Matić i S. Matić, Zvonkovo pripoveda- 
nje o pesmi »Ne mogu se tačno setit' leta«, u: Ci- 
gane moj! (Romi u Vojvodini), ur. V. Lazić, Novi 
Sad, 1997; I. Kovač, Mika iz Berega i njegovi dani, 
Bački Breg, 1999; I. Kovač i M. Katačić, Hrvat- 
sko kulturno prosvetno društvo »Silvije Strahimir 
Kranjčević« u Bačkom Bregu, Bački Breg, 2004. 


I. Kovač 


IZ NAŠE PROŠLOSTI, časopis za povi- 
jest. Izdavao ga je Demokratski savez Ju- 
žnih Slavena, krovna organizacija Hrvata, 
Srba i Slovenaca u Madžarskoj, a objavlje- 
na su samo tri broja (1979., 1980., 1981.) 
u formatu B5. Urednici su mu bili Marin 
Mandić i Mišo Mandić. Tiskan je u budim- 
peštanskom Poduzeću za izdavanje udžbe- 
nika — Tankčnyvkiado. Pod naslovom U 
znaku jubileja, prvi broj (186 stranica tek- 


IZ NAŠE 
PROŠLOSTI 


Naslovnica časopisa Iz naše prošlosti 


sta, 12 stranica fotopriloga i karta južnosla- 
venskih obrazovnih i prosvjetnih ustanova) 
obuhvaća četiri studije: G. Kemćny — Ma- 
rin Mandić: Mocsdry i Šarčević; S. Velin: I 
oni su dali svoj udio (Bačvani u NOV Jugo- 
slavije); Marin Mandić: Neke svojstvenosti 
našega školstva od oslobođenja do godine 
preokreta; Mišo Mandić: Poglavlja uz kro- 
niku DSJS-a; drugi broj (200 str.) obrađu- 
je povijest Demokratskoga saveza Južnih 
Slavena od osnivačke sjednice Antifaši- 
stičkoga fronta Slavena u Mađarskoj 18. 
II. 1945. do ukidanja autonomije Saveza u 
proljeće 1948. (autor: Ljubomir S. Lastić), 


a treći (196 str.) obuhvaća studije iz povi- 
jesti školstva Hrvata, Srba i Slovenaca u 
Madžarskoj, od kojih se izdvajaju studije 
Marina Mandića Osnivanje i prve godine 
rada naše gimnazije i Miše Mandića Poda- 
ci o školstvu u županiji B4cs-Kiskun. 

Ž. Mandić 


IZBORI, 1. u širem, tehničkom, smislu 
različiti institucionalni postupci i sredstva 
uspostave predstavničkih političkih tijela i 
postavljanja pojedinaca na javne poslove te 
u čelništva različitih nedržavnih organiza- 
cija. U povijesne primjere institucionalizi- 
ranih postavljanja ulaze ždrijeb ili kocka, 
nasljedno pravo, aklamacija, investitura, 
imenovanje (npr. parlamentarni virilisti 
koje je u Austro-Ugarskoj postavljao vla- 
dar ili su to bili po svojem položaju, kao 
što su najviši crkveni i državni dužnosnici), 
koji se razlikuju od neinstitucionaliziranih 
načina uspostave, poput ratova, revolucija, 
uzurpacija vlasti i sl.; 2. u užem, sadržaj- 
nom, smislu, proces tvorbe političke volje 
koji se temelji na mogućnosti birača da se 


odluče za jednu od više ponuđenih opcija 
te na slobodi izbora birača među tim opci- 
jama — mogućnost biranja i sloboda izbora 
aksiomatske su sastavnice pojma izbora, 
zbog čega su oni osnova suvremenoga de- 
mokratskoga poretka i predstavništva. 


Osnovicu izbora čini biračko pravo. 
Ono može biti: a) aktivno (pravo bira- 
ti predstavnike) i pasivno (biti biran kao 
predstavnik); b) opće (svi građani imaju 
pravo birati i biti birani neovisno o svo- 
jim posebnim obilježjima) i ograničeno 
ili posebno (imovinski cenzus /posjedo- 
vanje nekretnina, visina porezne obveze, 
visina ostvarenoga prihoda/, obrazovni 
cenzus /pismenost, stupanj obrazovanja/, 
rezidencijalni cenzus /određeno razdoblje 
nastanjenosti/, spol, rasa, vjera, nacija...); 
c) jednako (glas svakoga birača jednako 
vrijedi) i nejednako (kurijski glas /glasova- 
nje prema staležima u feudalnim skupšti- 
nama/; podjela biračkoga tijela na jednake 
kurije koje nemaju jednak broj birača, npr. 
u ovisnosti o visini porezne obveze /Pruska 
1849.-1919./ili prema staležima /Habsbur- 
ška Monarhija 1849.-1907.: veleposjedni- 


IZBORI 


ci, veći gradovi, trgovačke komore i seoske 
općine/, umnoženi glas /npr. glas oženje- 
nih, fakultetski obrazovanih, zaposlenih 
u državnim službama, članova vladajućih 
partija /npr. SKJ 1 satelitskih organizacija 
u SFRJ/; dvostruko pravo glasa manjina, 
koje glasuju i za predstavnike svoje ma- 
njinske zajednice i za općega političkoga 
predstavnika); d) neposredno (predstavnici 
se biraju izravno) ili posredno (predstavni- 
ci se biraju putem posredničkih izbornič- 
kih tijela /predsjednika SAD-a bira izborni 
kolegij koji čine izbornici, engl. electors, 
izabrani prema pojedinim državama; de- 
legacije u delegatskom sustavu SFRJ, ko- 
je su činili izabrani delegati; elektori na 
izborima za manjinska nacionalna vijeća 
u Republici Srbiji te za područna vijeća 
(županijska i glavnogradsko) i Hrvatsku 
državnu samoupravu u Republici Madžar- 
skoj); e) javno ili tajno (izborna odluka 
svakoga pojedinca jamči se različitim me- 
hanizmima, npr. zatvorenim glasačkim ka- 
binama, zapečaćenim glasačkim kutijama i 
dr.); f) slobodno (biračko pravo shvaća se 
samo kao građanska dužnost) ili obvezat- 
no (neizlazak na izbore pravno se kažnjava 
— teškoćama u dobivanju putovnica i vo- 
začkih dozvola, novčano, čak i zatvorski i 
sl., primjerice u Grčkoj, Belgiji, Australiji, 
Singapuru...). Unatoč različitim modalite- 
tima, suvremeno demokratsko biračko pra- 
vo u pravilu je opće, jednako, neposredno i 
tajno, a ograničeno je državljanstvom, pre- 
bivalištem, donjom dobnom granicom, du- 
ševnim zdravljem i upisom u popis birača, 
dok je pasivno biračko pravo ograničeno 
još i višom dobnom granicom, nespojivo- 
šću s nekim funkcijama, dužinom nastanje- 
nosti i sl. 


Pretpostavka korištenja biračkim pra- 
vom jest upis u popis birača — pravni doku- 
ment koji sadržava imena svih osoba s bi- 
račkim pravom: tek upisom u popis birača 
osobe stječu biračko pravo. Popisi birača 
razlikuju se po tome je li registracija birača 
dragovoljna ili prisilna, opća ili posebna, 
državna ili osobna, a razlikuje se i privre- 
meni ili stalni popis birača. U većini suvre- 
menih demokracija popis je birača opći, a 


105 


IZBORI 


državna tijela automatski upisuju svakoga 
državljanina kad navrši zakonski propisa- 
nu dob za stjecanje biračkoga prava i ako 
za to nema drugih zakonskih zapreka (npr. 
duševno zdravlje), dok je za izravne izbore 
za manjinska vijeća u Republici Srbiji i Re- 
publici Madžarskoj uveden poseban popis 
birača za svaku nacionalnu manjinu, koji 
se temelji na načelu dobrovoljnosti, pri če- 
mu je u Srbiji popis birača stalan, dok se u 
Madžarskoj registracija birača vrši iznova 
pred svake izbore. Popisu birača na držav- 
nim izborima ekvivalent je na nedržavnim 
izborima članstvo u odnosnoj organizaciji 
(udruzi, političkoj stranci i sl.). 


S obzirom na vrstu institucija koje se 
uspostavljaju, izbori mogu biti parlamen- 
tarni i predsjednički (postoji i rjeđi slučaj 
premijerskih izbora), a u ovisnosti o razini 
na kojoj se provode razlikuju se nadnaci- 
onalni (europski), nacionalni, regionalni i 
komunalni izbori. Osim izbora za državna 
tijela, izbori se provode i za čelništva raz- 
ličitih nedržavnih organizacija (političke 
stranke, civilne /nevladine/ organizacije, 
crkvena tijela, korporacije, samoupravna 
tijela i dr.). No najvažnije je razlikovanje: 
a) kompetitivnih izbora, koji se temelje na 
neograničenoj mogućnosti biranja među 
različitim političkim opcijama i potpunoj 
slobodi između jedne od njih (samo su to 
izbori u užem, pojmovnom, smislu); b) po- 
lukompetitivnih izbora, gdje je ograničena 
mogućnost biranja političkih opcija i djelo- 
mična sloboda izbora, a karakteristični su 
za autoritarne režime (npr. izbori u Fran- 
covoj Španjolskoj, izbori u nekim latin- 
skoameričkim zemljama, režim Slobodana 
Miloševića); c) nekompetitivnih izbora, u 
kojima nema ni mogućnosti ni slobode bi- 
ranja među različitim političkim opcijama, 
što je značajka totalitarnih diktatura (npr. u 
socijalističkim zemljama). 


Izborni je sustav institucionalni modus 
unutar kojega birači izražavaju svoje po- 
litičke preferencije u obliku glasova, unu- 
tar kojega se ti glasovi pretvaraju u man- 
date prema nizu matematičkih postupaka. 
Prema pravilima odlučivanja i načelima 
predstavništva, izborni se sustavi dijele 

na većinske i razmjerne: prvi se temelje 
na pravilu većine i načelu tvorbe stabilne 
parlamentarne većine, a drugi na pravilu 
razmjernosti i načelu pravednoga predsta- 
vljanja cijeloga biračkoga tijela. 


Bitan su strukturni element izborno- 
ga sustava izborne liste — popis kandidata 
nominiranih za izborno natjecanje. Liste 
mogu nominirati političke stranke, neo- 
visni kandidati, građanske udruge, pokre- 
ti i inicijative, a postoje i zajedničke liste 
izbornih koalicija. Najčešće se razlikuju 
zatvorene i otvorene liste. Zatvorena lista 
omogućuje glasovanje za listu i kandidate 
samo jedne stranke, pri čemu postoji zatvo- 
rena blokirana lista (redoslijed na listi sa- 
stavlja predlagač liste, a mandati se dodje- 
ljuju prema ranije utvrđenom redoslijedu 
na listi) i zatvorena neblokirana lista (birači 
mogu glasovati za različite kandidate unu- 
tar jedne liste, pa o konačnom redoslijedu 
odlučuju birači). Otvorene liste omogućuju 
glasovanje za kandidate s različitih lista, a 
pretpostavljaju složene izborne mehanizme 
u kojima birači imaju više glasova te su u 
praksi znatno rjeđi. 


Izbore provodi izborna administracija, 
koja se strukturira prema dvama osnovnim 
modelima: 1. izvršna vlast i njezina admi- 
nistrativna tijela preuzimaju sve poslove 
izborne administracije, posebno lokalne 
vlasti; 2. stalna izborna administrativna 
tijela, koja su neovisna o izvršnoj vlasti i 
podložna pravosudnomu nadzoru. Izborna 
administracija mora biti učinkovita, poli- 
tički neutralna i javno odgovorna jer je nje- 
zina pristranost institucionalni preduvjet 
izbornih prijevara i krivotvorenja izbornih 
rezultata, čemu su najbolji primjer bili iz- 
bori u vrijeme vladavine Slobodana Milo- 
ševića tijekom 1990-ih godina. 


Politički je ideal cjelokupnoga izborno- 
ga procesa ostvarenje slobodnih i pravičnih 
(eng. free and fair) izbora. Zato su i suvre- 
meni masovni mediji aktivni akter izbor- 
noga procesa jer njihova uloga nije samo 
predstavljanje kandidata i programa nego 
i oblikovanje javnoga mišljenja (što može 
imati posebno negativne posljedice kada 
mediji nisu slobodni, za što je ilustrativan 


primjer također bio Miloševićev režim). 
Zbog toga se propisuje izborna šutnja — krat- 
ko razdoblje neposredno prije glasovanja u 
kojem je zabranjena svaka izborna promidž- 
ba, objavljivanje procjena izbornih rezultata 
ili neslužbenih rezultata izbora, objavljiva- 
nje fotografija u sredstvima javnoga infor- 
miranja — najčešće počinje 24 sata prije dana 
održavanja izbora, a traje do zatvaranja bi- 
račkih mjesta. No mediji mogu imati važnu 
ulogu u kontroli izbornoga procesa. 


Matematičke metode pretvaranja gla- 
sova u mandate svrstavaju se u metode iz- 
bornoga broja i metode najvišega broja. 
U prvoj skupini broj mandata svake liste 
utvrđuje se kao količnik ukupnoga broja 
glasova neke liste i izbornoga broja, koji 
se dobiva dijeljenjem ukupnoga broja gla- 
sova brojem mandata što se raspodjeljuju 
u izbornom okrugu (npr. Hareova meto- 
da u izbornom zakonu Kraljevine SHS iz 
1920.). U drugoj skupini postupaka man- 
dati se utvrđuju dijeljenjem ukupnoga bro- 
ja glasova svake stranke određenim nizom 
djelitelja (npr. d'Hondtova metoda, usvo- 
jena u suvremenom srpskom, hrvatskom i 
madžarskome izbornom zakonodavstvu). 
U bitne elemente izbornoga sustava ubraja 
se i izborni prag, kojim se pravo sudjelo- 
vanja u raspodjeli mandata uvjetuje osva- 
janjem određenoga broja postotka glasova 
ili broja izravnih mandata, koji može biti 
zakonski prag (zakonom propisan postotak 
glasova ili izravnih mandata što ih stran- 
ka mora osvojiti da bi stekla pravo sudje- 
lovanja u raspodjeli mandata) ili prirodni 
(minimalni postotak glasova što ih stranka 
mora osvojiti u najpovoljnijim uvjetima za 
jedan mandat). 


Nakon prebrojavanja glasova (u sluča- 
ju parlamentarnih izbora i utvrđivanja bro- 
ja mandata, tj. predstavnika svake izborne 
opcije), izbori završavaju proglašavanjem 
izbornih rezultata od strane izborne admi- 
nistracije te formalnim konstituiranjem no- 
vih predstavničkih tijela. 


Mjere afirmativne akcije (pozitivne 
diskriminacije) manjina. U drugoj po- 
lovini XX. st. u zemljama sa složenim et- 
ničkim ili vjerskim sastavom stanovništva 


IZBORI 


uvode se različite mjere kojima se nastoji 
osigurati da u parlamentu budu predsta- 
vljene i one manjinske zajednice ili sku- 
pine koje primjenom općih mjerila za ras- 
podjelu mandata ne bi ispunile uvjete za 
osvajanje zastupničkoga mandata: unapri- 
jed rezerviran zastupnički mandat za pred- 
stavnike manjina (Slovenija, Hrvatska, 
Kosovo), propisivanje prirodnoga praga 
za manjinske liste, posebne zemljopisne 
ili nezemljopisne izborne jedinice za izbor 
manjinskih zastupnika i dr. 


U Madžarskoj se ne primjenjuju mjere 
afirmativne akcije na izborima u odnosu na 
pripadnike manjinskih zajednica te je pi- 
tanje parlamentarnoga zastupstva manjina 
predmet dugogodišnjih manjinskih politič- 
kih zahtjeva. 


U Srbiji je posljednjih godina na repu- 
bličkoj, pokrajinskoj i lokalnoj razini sni- 
žen izborni prag za manjinske liste sa za- 
konskoga na prirodni, ali to na republičkoj 
razini nije pratilo snižavanje broja birača 
koji podupiru kandidatske liste, za razli- 
ku od vojvođanske i lokalnih razina, gdje 
je to učinjeno. Metoda prirodnoga praga na 
republičkoj razini važna je samo za najve- 
će manjine (madžarsku i bošnjačku), dok 
hrvatska manjinska zajednica, osim na re- 
ciprocitetu, inzistira na provođenju članka 
9. Sporazuma o zaštiti manjina između Sr- 
bije i Hrvatske, kojim se Srbija obvezala 
»osigurati zastupljenost hrvatske manjine 
u predstavničkim tijelima«. 


Izbori za manjinske samouprave. 
Madžarska. Zakonski članak LXXVII. 
iz 1993. o pravima nacionalnih i etničkih 
manjina, s izmjenama iz 2005. i 2010., 


Izbori za HNV, Subotica, 2002. 

propisao je mogućnost osnivanja mjesnih, 
općinskih i županijskih manjinskih samo- 
uprava, a postoji i mogućnost (ne i obveza) 
izbora državnih manjinskih samouprava. 
Osim općih uvjeta, poseban uvjet za stjeca- 
nje aktivnoga i pasivnoga biračkoga prava 
za manjinske samouprave jest upis u popis 
birača hrvatske manjine, koji se vrši iznova 
pred svake izbore. Od 1994. izbori se odr- 
žavaju svake četvrte godine. 


Mjesne i općinske samouprave biraju 
se neposredno. Mjesni izborni stožer ma- 
njinske samoupravne izbore raspisuje ako 
u danom naselju ili okrugu (Budimpešta) 
na popisu birača ima najmanje 30 osoba. 
Kandidat može biti osoba koja je upisana u 
popis i čiju kandidaturu podupire neka gra- 
đanska organizacija. Birač se, neovisno o 
mjestu stanovanja, može kandidirati u bi- 
lo kojem naselju. Kandidat se treba javno 
izjasniti o tome da prihvaća zastupništvo 
dane manjine te da poznaje njezin jezik, 
kulturu i tradicije. Zastupnicima postaju 
oni koji dobiju natpolovičnu većinu glaso- 
va (većinski izborni sustav). Zastupničko 


tijelo mjesne manjinske samouprave ima 
4 člana (do 2010. — 5). Na prvim izbori- 
ma 1994. izabrana je 51 hrvatska mjesna 
samouprava, a na izborima 2010. birano je 
127 samouprava (u naseljima, gradovima 
ili četvrtima grada Budimpešte). 


Izbori za županijske, glavnogradsku i 
državnu samoupravu posredni su: svi iza- 
brani zastupnici mjesnih manjinskih samo- 
uprava (tzv. elektori) biraju područno vijeće 
u danoj županiji i Budimpešti te Hrvatsku 
državnu samoupravu prema razmjernome 
sustavu, a raspodjela mandata vrši se pre- 
ma d'Hondtovome pravilu. Svoj glas mo- 
gu dati za liste, pri čemu je na izborima za 
državnu samoupravu do 2006. uvijek bila 
jedna lista — Saveza Hrvata u Madžarskoj, 
jer je jedino on ispunjavao uvjete za kandi- 
diranje liste (10% od ukupnog broja elek- 
tora), a 2011. svoju listu imat će i Društvo 
gradišćanskih Hrvata. Od 2011. županijske 
i glavnogradska manjinska skupština imat 
će 7 (prije 9) članova, a Hrvatska državna 
samouprava 29 vijećnika (u prva tri man- 
data imala je 51 člana, a 2006. bilo ih je 

39). Za predsjednika glavnogradske i žu- 
panijskih samouprava te Hrvatske državne 
samouprave može biti izabran samo neki 
od elektora. 


Srbija. Prvo Hrvatsko nacionalno vi- 
jeće od 35 članova izabrano je 2002. po- 
srednim (elektorskim) izborima u Subotici. 
Izborni proces bio je uređen saveznim Za- 
konom o zaštiti prava i sloboda nacionalnih 
manjina iz 2002. i Pravilnikom o načinu 
rada skupština elektora za izbor vijeća na- 
cionalnih manjina, koji je donijela savezna 
vlada. Elektori su bili zastupnici i vijećni- 
ci hrvatske manjine, po jedan predstavnik 
svake hrvatske organizacije te svaka osoba 
koju je svojim potpisima poduprlo 100 Hr- 
vata. Tajnim glasovanjem, prema razmjer- 
nom izbornom sustavu, ukupno 198 izašlih 
elektora biralo je između liste A, koju je 
predložio Forum HIOV, te liste B, koju je 
predložio DSHV. Primjenom d'Hondtove 
metode, lista A osvojila je 20, a lista B 15 
mandata. Mjerodavno tijelo za provedbu 
izbora bilo je Savezno ministarstvo za ljud- 
ska i manjinska prava. Osnovni problem 
legalnosti i legitimnosti tih izbora proiza- 
šao je iz toga što potpisi potpore elektorima 
nisu morali biti ovjereni od strane državnih 
tijela, a to je otvorilo prostor za zloporabu. 


Drugo Hrvatsko nacionalno vijeće od 
29 članova izabrano je također posrednim 
putem, budući da u poseban popis birača 
hrvatske manjine nije bio upisan zakonom 
potreban broj pripadnika zajednice da bi 
se moglo pristupiti neposrednim izborima. 
Izborni postupak uređen je Zakonom o na- 
cionalnim vijećima nacionalnih manjina 
iz 2009. Na elektorskoj skupštini 2010. u 
Subotici elektori su bili osobe koje je pod- 
uprlo 100 osoba koje su se deklarirale kao 
Hrvati i čiji su potpisi potpore bili ovjereni 
u sudu ili drugim državnim tijelima. Ukup- 
no 134 izašla elektora birala su tajnim gla- 
sovanjem prema razmjernom izbornom 
sustavu između liste br. 1 Hrvatska lista 
za europsku Srbiju, koju su činili udruge 
i pojedinci okupljeni oko beogradske De- 
mokratske stranke, te liste br. 2 DSHV 1 
hrvatske udruge, s udrugama i neovisnim 
elektorima okupljenima oko Demokratsko- 


ga saveza Hrvata u Vojvodini. Primjenom 
d'Hondtove metode, lista okupljena oko 
DS-a osvojila je 11 mandata, a lista koju je 
predvodio DSHV 18 mandata. Mjerodavno 
tijelo za provedbu izbora bilo je Ministar- 
stvo za ljudska i manjinska prava. Pitanje 
legitimnosti posrednoga izbornoga susta- 
va ublaženo je jamstvom legalnosti koje je 
pružila ovjera potpisa potpore elektorima. 


Lit: M. Kasapović, Izborni leksikon, Zagreb, 
2003; S. Bačić, Osvrt na probleme i perspektive 
političke reprezentacije manjina u Srbiji, Habitus, 
br. 9-10, Novi Sad, 2003-2004; G. Bašić, K. Cr- 
njanski, Politička participacija i kulturna autono- 
mija nacionalnih manjina u Srbiji, Beograd, 2006; 
M. Pajvančić, Izborni sistem i pravo nacionalnih 
manjina na reprezentovanje, Glasnik Advokatske 
komore Vojvodine, 3-4/2007, Novi Sad; S. Bačić, 
Makinacije izvan očiju javnosti, Hrvatska riječ, 
br. 375, Subotica, 2010; Hrvatska riječ, br. 1, 378, 
Subotica, 2003, 2010; Hrvatski glasnik, br. 34, 39, 
40, 41, 42/2010, Budimpešta. 

S. Bačić i Ž. Mandić 


IZLOŽBA SUBOTIČKIH BUNJEVAČ- 
KIH SLIKARA, prva skupna izložba bu- 
njevačkih slikara, otvorena u subotu 26. 
XI. 1927. u vestibilu Gradske kuće u Su- 
botici. Otvorenje je održano u sklopu pro- 
grama u povodu otkrivanja spomenika caru 
Jovanu Nenadu na gradskom trgu, odnosno 
obilježavanja 400. obljetnice njegove smr- 
ti. Uz sudjelovanje odbora za proslavu te 
obljetnice, Izložbu subotičkih bunjevačkih 
slikara otvorila je Tasa Manojlović, supru- 
ga velikoga župana Dušana Manojlovića, 
koja je bila i njezina pokroviteljica. 


Izložba je bila prodajna, a svoje su ra- 
dove prikazali subotički slikari Martin 
Džavić, Jelena Čović i Angelina Mačko- 
vić. Veći dio izložbe činile su slike Martina 
Džavića, tadašnjega stipendista grada Su- 
botice, koji je izložio pedeset svojih rado- 
va: akvarele, uljene slike i crteže, i to one 
koji su nastali u Subotici prije školovanja 
te one iz razdoblja školovanja u Beogra- 
du od 1927. Jelena Čović izložila je tri- 
deset šest, a Angelina Mačković četrnaest 
radova. Kataloški popis izloženih radova 
ujedno je i prikaz tematskoga područja ko- 
jega su se autori do toga vremena najče- 


IZLOŽBA 


šće držali. Tako Martin Džavić na izložbi 
prikazuje nekoliko portreta (Moja majka, 
Moj otac, Autoportret...), zavičajne pejza- 
že etnološkoga prizvuka (Bunjevački kraj, 
Salaš sa Čikerije, S večeri na salašu, Zim- 
ska noć...), studije aktova, studije portreta, 
motive gradskih ulica (Terazije, Skadarska 
ulica, Ulica iz Prištine...) te teme poput 
Motiv s Kosova — Muratovo turbe. Među 
četrnaest izloženih radova Angeline Mač- 
ković našle su se kopije starih majstora i 
pejzaži, dok je Jelena Čović izložila neko- 
liko kopija religijske tematike (Marija s 

Isusom, Isus među anđelima, Christus...), 
nekoliko aktova, lokalnih pejzaža (Palić, 
Predio iz subotičke okolice...), pejzažne 
prikaze godišnjih doba (Jesen, Ljeto, Zima) 
te slike mitološke tematike. 


Subotički kolekcionar dr. Jovan Mile- 
kić, osnivač nekadašnjega Bačkoga mu- 
zeja, otvorenoga u ljeto 1927. u Manojlo- 
vić-palači u Subotici, otkupio je nekoliko 
radova s te izložbe za svoju kolekciju. Ona 
je nakon Drugoga svjetskoga rata većim di- 
jelom ušla u sastav Galerije Matice srpske 
u Novom Sadu, a manji dio, koji se odno- 
sio na slike »bunjevačkih slikara«, nalazi 
se u likovnoj zbirci Gradskoga muzeja u 
Subotici. 


Lit.: Izložba subotičkih bunjevačkih slikara (kata- 
log), Subotica, 1927; Neven, 3. XI. 1927, 10. XI. 
1927, Subotica; Car Jovan Nenad, u: Zemljodilski 
kalendar za prestupnu 1928, Subotica, 1927; Po- 
laganje temelja spomeniku Cara Jovana Nenada, 
u: Zemljodilski kalendar za prestupnu 1928, Subo- 
tica, 1927; O. K. Ninkov, Martin Džavić (1900.- 
1957.), Subotica, 2001. 

Lj. Vuković-Dulić 


109 


TISKANJE OVOG SVESKA POMOGLI SU: 


Ministarstvo kulture Republike Srbije 
Pokrajinsko tajništvo za kulturu 
Ministarstvo znanosti, obrazovanja i športa Republike Hrvatske 
Generalni konzulat Republike Hrvatske u Subotici 
JKP Suboticaplin, Subotica 
Samostalni sindikat radnika u komunalnim i srodnim djelatnostima Hrvatske, Zagreb 


TISAK 
Printex 
Subotica 


NAKLADA 
1500 


LEKSIKON 


PODUNAVSKIH HRVATA - BUNJEVACA I ŠOKACA 


TI 


[Ua h) 
[nio 
HRVATSKO AKADEMSKO DRUŠTVO 
Subotica, 2011. 


UREDNIŠTVO 
Slaven Bačić, Mario Bara, Stevan Mačković, 
Petar Vuković, Tomislav Žigmanov 


GLAVNI UREDNIK 
Slaven Bačić 


IZVRŠNI UREDNIK 
Tomislav Žigmanov 


LEKTURA 
Petar Vuković 


KOREKTURA 
Mirko Kopunović, Marta Mačković-Papp 


GRAFIČKA PRIPREMA 
Printex 


CIP — Katalogizacija u publikaciji 
Biblioteka Matice srpske, Novi Sad 


929(=163.42) (497.113) (031) 
930.85(=163.42) (497.113) (031) 


LEKSIKON podunavskih Hrvata — Bunjevaca i Šokaca. [knj.] 11, 7 / 
[glavni urednik Slaven Bačić]. — Subotica : Hrvatsko akademsko 
društvo, 2011 (Subotica : Printex). — IV, 121 str. : ilustr. ; 24 cm 


Tekst štampan dvostubačno. — Tiraž 1.500. 


ISBN 978-86-85103-19-3 
ISBN 978-86-85103-03-2 (za izdavačku celinu) 


a) Bunjevci — Leksikoni b) Šokci — Leksikoni 


COBISS.SR-ID 272407047 


ISBN 978-86-85103-19-3 


SURADNICI NA JEDANAESTOM SVESKU 


Bačić, dr. sc. Slaven, odvjetnik, Subotica 

Bačlija, Grgo, odvjetnik u mirovini, Subotica 

Balažev, Marina, prof. hrvatskog jezika i književnosti i diplomirani književni 
komparatist, Bereg 

Bara, Mario, prof. povijesti i sociologije, asistent, Institut za migracije i narodnosti, 
Zagreb 

Belamarić, Ivica, povjesničar umjetnosti, Gradski muzej Vinkovci 

Beretić, mons. Stjepan, župnik Katedralne župe sv. Terezije Avilske, Subotica 

Borkov, Vanda, dipl. ing. šumarstva, Subotica 

Cvetanović, Milovan, arhivist, Historijski arhiv grada Novog Sada, Novi Sad 

Čeliković, Katarina, prof. komparativne književnosti, Zavod za kulturu vojvođanskih 
Hrvata, Subotica 

Čota, Zoran, dipl. iur., Sombor 

Čović, Katarina, dipl. oec., Gradska uprava, Subotica 

Deman, mr. sc. Dominik, prof. povijesti, Kemijsko-tehnološka srednja škola Lazar 
Nešić, Subotica 

Dumendžić, Josip, Bođani 

Đanić, mr. sc. Matija, prof. geografije u mirovini, Sombor 

Firanj, Alojzije, Sombor 

Grlica, Mirko, prof. povijesti, viši kustos, Gradski muzej Subotica 

Heka, dr. sc. Ladislav, docent, Pravni fakultet, Institut za komparativno pravo, Segedin 

Hemar, Eduard, publicist i nakladnik, Zagreb 

Hoško, dr. sc. Franjo Emanuel, red. prof. u mirovini, Katolički bogoslovni fakultet u 
Zagrebu, Teologija u Rijeci 

Ivančić, Jasna, viši leksikograf, Leksikografski zavod Miroslav Krleža u Zagrebu 

Kopunović, Mirko, Subotica 

Libman, dr. Emil, liječnik u mirovini, Subotica 

Lončar, mr. sc. Đuro, stručni savjetnik Ekonomskog fakulteta u Subotici u mirovini, 
Subotica 

Ljubić, mr. sc. Tatjana, Subotica 

Mačković, Stevan, prof. povijesti, ravnatelj Historijskog arhiva Subotica 

Mandić, Živko, prof. hrvatskoga, ruskoga i bugarskoga jezika u mirovini, Budimpešta 

Ostrogonac, Mirko, dipl. agr., Žednik 

Pelajić, Zvonimir, nastavnik glazbene nastave u mirovini, Plavna 


II 


Rudinski, mr. sc. Ante, arhitekt, Zavod za urbanizam, Subotica 

Skenderović, Petar, Subotica 

Skenderović, dr. sc. Robert, znanstveni suradnik, Hrvatski institut za povijest, 
Podružnica za povijest Slavonije, Srijema i Baranje, Slavonski Brod 

Suknović, Kata, dipl. ing. za tekstilno inženjerstvo tekstilno-strojarske struke, Subotica 

Šram, Olga, povjesničar umjetnosti, ravnateljica Moderne galerije Likovni susret, 
Subotica 

Štefković, Josip, župnik Župe sv. Pavla apostola, Bač 

Štefković, mr. th. Mirko, tajnik Subotičke biskupije, Subotica 

Ušumović, Neven, prof. filozofije i dipl. komparatist književnosti, Umag 

Vujković Lamić, Ljudevit, službenik u mirovini, Subotica 

Vuković, dr. sc. Petar, docent, Filozofski fakultet, Zagreb 

Vuković-Dulić, Ljubica, prof. povijesti i povijesti umjetnosti, Gradski muzej Subotica 

Zelić, Naco, dipl. iur. u mirovini, Zagreb 

Žigmanov, Tomislav, prof. filozofije, Zavod za kulturu vojvođanskih Hrvata, Subotica 

Žunar, Suzana, Subotica 


IV 


JABLAN (lat. Populus nigra var. italica 
Sp.), vrsta listopadnoga stabla. Pripada 
porodici Salicaceae (vrbovke), rodu Popu- 
lus (topole). Iz zapadne se Azije raširio 
po cijelom sjevernom umjerenom pojasu. 
Dvodomno je, brzorastuće listopadno drvo. 
Pupovi su mirisni, čunjasti, žuti i prekrive- 
ni s više ljusaka. Izbojci su često bridasti, 
lišće je zeleno, romboidno ili trokutasto, na 
bazi većinom klinoliko, ušiljena vrha, 5-8 
cm dugo, 3-6 em široko s dugom peteljkom. 
Listovi su pred opadanje žuti. Cvjetovi su 
u visećim crvenim resama, cvjetni su pri- 
perci gola ruba, a cvjetište zdjeličasto. Plod 
je tobolac svilenkasto dlakav. Razmnožava 
se sjemenom, a najčešće vegetativno rezni- 
cama. Veoma je prilagodljiv, otporan je na 
gradske uvjete, koristi se za pojedinačnu, 
rjeđe grupnu sadnju, drvorede i pojaseve. 
Pogodan je za orezivanje pa se može naći i 
u manjim vrtovima. 


Prema grčkim legendama, posvećen je 
Heraklu, koji je pri silasku u podzemni svi- 
jet sebi spleo vijenac od jablanovih grana. 
Unutarnja strana listova, okrenuta prema 
njemu, ostala je svijetla, a vanjska je strana 
dobila tamniju boju. Otuda dvostruka boja 
njegova lišća predstavlja simboliku jabla- 
na: dvojnost svakoga bića. Također je Had 
pretvorio Leukeja u jablan i postavio ga na 
ulaz u podzemni svijet. Općenito, jablan je 
vezan uz podzemni svijet, bol i žrtvu, sim- 
bolizira regresivne sile — prošlost i sjećanje. 


Početkom XX. st. sadio se u Bačkoj uz 
ceste kako se u vrijeme debljega snježnoga 
pokrivača ne bi sišlo s kolnika, a u prolje- 
će, nakon topljenja snijega i obilja oborina, 


služio je za brže isušivanje tla i zemljanih 
putova. Vrlo je često sađen kraj salaša, naj- 
češće jedan, jer se vjerovalo da privlači 
oblake i kišu. S obzirom na to da je bio naj- 
viši, služio je i kao svojevrstan gromobran. 
Zbog svojega meka drveta i niske kalorijske 
vrijednosti, nije imao važniju uporabu u ku- 
ćanstvima. U djelima likovnih umjetnosti 
i književnosti bačkih Hrvata često se po- 
javljuje kao motiv u zavičajnom krajoliku. 


Stipan Kopilović, Dva jablana, 1909. 


Lit.: Šumarski priručnik, 1, Zagreb, 1946; Šumar- 
ska enciklopedija, 1-3, Zagreb, 1980-87; Velika 
ilustrovana enciklopedija »Bašta«, Beograd, 
2006; www.wikipedia.org 


V. Borkov 


JACINT (lat. Hyacintus), cvjetna biljka iz 
porodice ljiljana, zumbul. Stariji naraštaji 
Bunjevaca nazivali su ga isključivo hunga- 
rizmom jacint (madž. jacint). Cvate u rano 
proljeće i Bunjevke su ga rado sadile u vr- 
tovima jer se odlikuje lijepim mirisom. Ko- 
ristio se u uskrsnim običajima bačkih Hr- 
vata, točnije na »vodeni ponediljak«, kad 


JACINT 


momci, uz pratnju tamburaša, 
obilaze djevojke i polijevaju ih. 
Zauzvrat djevojka kiti momka 
cvijećem, najčešće jacintom, tj. 
obično ga pribadačom pričvr- 
šćuje na ovratnik kaputa. Što 
bi momak imao više jacinta, 
bio bi viđeniji u društvu jer je 
značilo da je »polio« više dje- 
vojaka. 


P. Skenderović 


Jacint 


JADRANSKA STRAŽA, međuratno uni- 
taristički orijentirano društvo kojemu je 
cilj bilo »čuvanje nacionalnoga obilježja i 
tradicije jugoslavenskoga mora i primorja«. 
Djelovanjem među mladima težila je izgra- 
diti ih u »moralno jake i nacionalno svje- 
sne državljane«. Sjedište joj je bilo u Splitu. 
Društvena pravila odobrena su 4. II. 1922., 
nakon čega je održan javni osnivački zbor 
19. II. 1922. Nastala je radi suprotstavlja- 
nja namjeri Kraljevine Italije da preuzme 
što veći dio istočnoga Jadrana. U početku 
je bila usmjerena na obranu zemlje (naba- 
va pomorsko-ratne opreme i hidroaviona) 
i zaštitu nacionalnoga interesa na moru, a 
poslije se okrenula očuvanju nacionalnih 
obilježja i pomorske tradicije zemlje, šire- 
nju narodne svijesti o važnosti Jadransko- 
ga mora, unaprjeđenju njegova iskorišta- 
vanja i razvoju jadranske orijentacije. Kao 
vrhovno tijelo uprave u Splitu je djelovao 
Centralni odbor (od 1932. Glavni odbor), u 
gradovima i većim mjestima postojali su 
glavni odbori (od 1932. oblasni, odnosno 
mjesni odbori), a djelovalo je i nekoliko 
odbora u europskim zemljama i Americi. 
Imala je složenu strukturu s mnogobroj- 
nim tijelima: opći odjel, propagandni odjel, 
odjel društvenih izdanja, ekonomski odjel, 
financijski odjel, odjel pomlatka. Organi- 
zacija je bila centralistički ustrojena te su 
organizacije nižih razina bile odgovorne 
organizacijama viših razina i provodile su 
njihove odluke. Imala je bogatu nakladnič- 
ku djelatnost: tiskani su mnogobrojni leci, 
plakati, brošure, posebna izdanja; pokre- 
nuta je Pomorska knjižnica i objavljivana 

su izdanja u ediciji Pomorska biblioteka; 

mjesečno glasilo Jadranska straža izlazi- 
lo je redovito od siječnja 1923. do ožujka 

1941., a tekstovi su objavljivani latinicom 

i ćirilicom, više hrvatskim, manje srpskim 

jezikom; izdavani su kalendari Naš mornar 
(1928.-39.), Ribarski kalendar (1930.-39.); 

Narodni kalendar Jadranske straže (1935.- 
36.) i Mornarsko-ribarski kalendar (1940.- 
41.); objavljivani su i Almanah Jadranske 

straže (1925.-1928./1929.), Naše more 

(1935.-39.), More (1940.-41.); također i ča- 
sopisi za mladež Mladi stražar (1929.-32.) 

i Podmladak Jadranske straže (1933.-41.). 
Veći broj članova društva iz raznih dijelo- 
va države surađivao je u subotičkom Knji- 
ževnom severu (Rikard Katalinić Jeretov, 
Ivo Milić i dr.). Društvo je uživalo snažnu 

državnu potporu na svim razinama vlasti 

pa je npr. Jadranska straža, kao patriotsko 

i propagandističko djelo, redovito prepo- 
ručivana za pretplatu lokalnim tijelima od 

strane Ministarstva unutarnjih poslova, a 

djelovala je pod pokroviteljstvom prijesto- 
lonasljednika Petra Karađorđevića. 


S povećanjem broja članova osnivaju se 
odbori u Osijeku, Prištini i Skoplju, zatim 
u Novom Sadu 10. VI. 1923., Srijemskoj 
Kamenici 30. I. 1923., Zemunu 18. II. 1923., 
Beogradu 24. X. 1923. i dr. U Subotici je 
odbor osnovan 1925. zauzimanjem Fer- 
de Čulinovića, koji je u to vrijeme radio 
u pravosuđu u Subotici. Za predsjednika 
subotičkoga odbora izabran je Ivo Milić, 
emigrant iz Istre, profesor na Pravnom fa- 
kultetu u Subotici, a za tajnika Stipan Ko- 
pilović, gradski činovnik. Sjedište mu je 
bilo prijavljeno na subotički Okružni sud, 
u kojem je Milić prije toga bio načelnik, ali 
su se sastanci održavali i u Gradskoj kući. 
Odbor je imao oko 300 članova u dvjema 
sekcijama, uglavnom studente Pravnog fa- 
kulteta i srednjoškolce. Organizacija među 
studentima Pravnog fakulteta djelovala je 
od 1925. pod imenom Akademska jadran- 
ska straža, ali je imala svega desetak čla- 
nova. Već 1927. odbor je ukinut te se pri- 
družio glavnom odboru u Novom Sadu. 
Odbor Novi Sad zastupao je mjesne odbo- 
re iz Bačke na kongresu u Sarajevu 1929. 


U to vrijeme društvo je imalo oko 40.000 
članova u 374 ogranka. Glavni odbor u No- 
vom Sadu okupljao je te godine 2231 člana, 
dok je 1940. imao 10.795 odraslih članova 
i pomlatka u 54 mjesna odbora (među osta- 
lim u Subotici, Somboru, Sonti, Čonoplji, 
Lemešu, Bajmoku, Srijemskoj Kamenici, 
Srijemskim Karlovcima itd.). Društvo je, 
uz naklonost države prema njegovu dje- 
lovanju, brzo postalo najmasovnijom dr- 
žavnom i školskom organizacijom — pred 
rat je imalo oko 180.000 članova. Po svim 
većim naseljima i školama u državi posto- 
jale su njezine organizacije, a zastupnici su 
bili učitelji, koji su obvezatno uključivali 
školsku djecu u organizaciju. I među Hrva- 
tima u Bačkoj njezini predstavnici bili su 
mjesni učitelji u školama, npr. Ilija Džinić 
u Čonoplji, Franja Žujević u Lemešu i dr., 
ili općinski i gradski činovnici kao Josip 
Kajić u Bajmoku, Stipan Kopilović u Subo- 
tici i dr. Među mladima organizacija je bila 
popularna jer je organizirala jeftina puto- 
vanja i izlete, pri čemu je oblasni odbor u 
Novom Sadu od 1939. imao i odmaralište u 
Dobroti kraj Kotora. Međutim, izvan škola 
u bačkih Bunjevaca i Šokaca nije naišla na 
veći odaziv, osobito u Somboru. S druge 
strane, izbjeglice i optanti Hrvati iz Istre 
i Dalmacije aktivno su sudjelovali u radu 
bačkih pododbora društva. 


Nipujanayjem ce OzGopy za uaama Jaapancke Crpame 
pezomnos ca lu MECENNOF yaora 
nomarana 
aodpornopa 
IKeze za ce ynuuy aa snanose: | 
: Aapeca: Kao «aan: 


Aapeca: 


Ko Kao uaan: 


Pristupnica Jadranskoj straži 


Društvu je 1941. postavljen povjerenik 
za područje NDH, a njegov je rad preki- 
nut. I u ostalim područjima nekadašnje 
države društvo prestaje djelovati. Od 1942. 
društvo je u NDH bilo u pravnom statusu 
likvidacije, ali ona tijekom rata nije pro- 


JADRIJEVIĆ 


vedena. Službeno je ukinuto tek 1945. pod 
novom vlašću, a pokušaj obnove rada u Ri- 
jeci 1954. završio je neuspjehom. 


Izvori: Historijski arhiv Subotica, F: 57.5185/1937; 
F: 47. 1227/1925; F: 47. 1144/1924; F: 47.1463/ 
1933; Historijski arhiv Novi Sad, F. 150, sign. 
25017/1925; F. 228, sign. 24691/1941. 


Lit.: K. Petrović, Subotica i kupalište Palić, Subo- 
tica, 1928; Narodna reč, 5. V. 1935, Subotica; K. 
Kuntić, Pravni fakultet u Subotici (1920-1941), di- 
plomski rad (rukopis), Filozofski fakultet u Beo- 
gradu, [1990]; Hrvatska enciklopedija, 5, Zagreb, 
2003; N. Machiedo Mladinić, Jadranska straža 
1922.-1941., Zagreb, 2005; M. Lovrić, Prilog po- 
znavanju izdavačke djelatnosti Jadranske straže — 
1z fonda Knjižnice Hrvatskog pomorskog muzeja 
Split, Kulturna baština, 35, Split, 2009. 


M. Bara, M. Cvetanović i S. Mačković 


JADRIJEVIĆ, Ante (Glavice kraj Sinja, 
14. V. 1896. — Makarska, 13. II. 1974.), teo- 
log i povjesničar. Osnovnu školu i Franje- 
vačku klasičnu gimnaziju završio je u Si- 
nju 1913., filozofiju je studirao u Zaostrogu 

1914.-16., a teologiju u Makarskoj 1916.-20. 
Za svećenika je zaređen 1920. U razdoblju 

1923.-25. na Papinskom biblijskom institutu 

u Rimu izučavao je hebrejski, grčki i sirski, 
a 1925.-27. studirao je na Franjevačkoj bi- 
blijskoj školi u Jeruzalemu, gdje i postigao 

doktorat teologije. Predavao je klasične je- 
zike, biblijske predmete i starokršćansku 

arheologiju u nekoliko srednjih i visokih 
učilišta te obnašao mnogobrojne funkcije 

u franjevačkom redu. U svojim radovima 
o Bibliji postavio je originalnu teoriju o tu- 
mačenju nekih dvojbenih mjesta, a objavio 

je i nekoliko radova iz antičke i hrvatske 

arheologije te ranosrednjovjekovne hrvat- 
ske povijesti. 


Za bačke je Hrvate zanimljiv zbog 
kratka napisa Značenje imena Bunjevac, 
objavljenoga u makarskom časopisu No- 
va revija (2/1936). U njemu ističe kako je 
uglavnom općeprihvaćeno da je etnonim 
Bunjevac izveden od imena rječice Bu- 
ne, no podrijetlo toga hidronima i dalje je 
prijeporno. Petar Skok smatra da mu je u 
korijenu latinska riječ bona, što bi značilo 
»dobra (voda)«, no Jadrijević u to sumnja 
jer su Rimljani vodi rijetko davali naziv 

JADRIJEVIĆ 


bona — radije su je nazivali dulcis, frigida i 
sl. — a k tomu je sastavnica rimskih hidro- 
nima u pravilu bila i imenica aqua. Osim 
toga, u ilirskim krajevima rimski su nazivi 
uglavnom nepoznati. Tvrdi zbog toga kako 
je imenu Buna u osnovi vjerojatno ilirsko- 
keltska riječ bona sa značenjem »rječica, 
vrelo«, koja je očuvana i u hidronimima u 
drugim dijelovima Europe gdje su živjeli 
Kelti. Sukladno tomu tumačenju, i Bunje- 
vac znači »čovjek s rječice, s vrela«. 


Lit.: Hrvatski biografski leksikon, 6, Zagreb, 2005. 
P. Vuković 


JAGIĆ, Marcela (Subotica, 24. VIII. 1901. 
— Rovinj, 26. VIII. 1990.), liječnica, radio- 
loginja, sufražetkinja. Kći je Bele, ugled- 
noga zemljoposjednika, i Marije, rođ. Ma- 
mužić. Osnovnu školu i gimnaziju završila 
je u Subotici. Medicinu je počela studirati 
1920. na Medicinskom fakultetu u Grazu, 
a diplomirala 1925. u Beču. Nakon studija 
otvorila je privatnu liječničku ordinaciju u 
obiteljskoj kući u Subotici (Harambašiće- 
va 10), koja je radila do 1947. Stažirala je u 
Gradskoj javnoj bolnici u Subotici i radila 
u ambulantama Doma zdravlja u Subotici 
i Splitu. Predavala je higijenu 1934./35. u 
Državnoj muškoj gimnaziji u Subotici. Va- 
žna je i za mjesni pokret sufražizma, jer je 
1935., skupa s Katom Poljaković, osnovala 
Ženski pokret za pravo glasa i pravo kandi- 
diranja žena na izborima i obavljanja svih 
služba u javnom životu. 


Specijalizaciju iz rendgenologije oba- 
vljala je u Gradskoj bolnici u Dresdenu, u 
Zavodu za liječenje tuberkuloze kostiju u 
Nordeneyu (Njemačka), u Općoj bolnici u 
Beču, kod jednoga od tada najboljih svjet- 
skih rendgenologa Guide Holzknechta, i 
u Općoj bolnici u Beogradu. Specijalistič- 
ki ispit položila je 1936. u Beču. Na poziv 
subotičke bolničke uprave da organizira 
rendgenološku službu otvara Odjel za ra- 
diološku dijagnostiku 1947. Njezinim za- 
uzimanjem izgrađen je 1957.-58. moderni 
paviljon u krugu subotičke bolnice, u ko- 
jem je, osim rendgenološke dijagnostike, 
bila i radioterapija. God. 1960. osnovala 

je Dispanzer za onkologiju u sklopu Odje- 
la za rendgenologiju i Patronažnu službu 

pri Dispanzeru. U subotičku je bolnicu 

1964./65. uvela nove dijagnostičke metode: 

angiografiju cerebralnih i perifernih krv- 
nih žila. God. 1964. stekla je zvanje pri- 
marijusa. Osposobila je mnoge liječnike i 

medicinski kadar srednje stručne spreme 

za radiološku službu na području Subotice 

i sjeverne Bačke. Nakon odlaska u mirovi- 
nu 1965., do 1975. radila je u Bottropu (SR 
Njemačka). 


Marcela 
Jagić 


Bila je prva žena educirani rendgeno- 
log u Subotici i u Vojvodini i među prvi- 
ma u Kraljevini Jugoslaviji, izvanredna 
dijagnostičarka i radioterapeutkinja. Svoja 
iskustva i radove iznosila je na stručnim 
sastancima, a rijetko se javljala s radovi- 
ma u stručnim časopisima (Srpski arhiv za 
celokupno lekarstvo, Beograd, 4-6/1939, 
zbornici predavanja s internističkih dana 
u Subotici 1964.-65.). Nagrađena je Listo- 
padskom nagradom grada Subotice 1964., 
a dobitnica je i diplome Srpskoga liječ- 
ničkoga društva u Subotici. Pokopana je u 
obiteljskoj grobnici na Bajskom groblju u 
Subotici. 


Izvori: Historijski arhiv Subotica, F: 185, inv. br. 
97, pred. br. 30; Arhivski podaci Zdravstvenoga 
centra u Subotici. 


Lit.: Subotičke novine, 21. XII. 1935, Subotica; L. 
Bosnić, Dr. Marcela Jagić : in memoriam, Subo- 
tičke novine, 7. IX. 1990, Subotica; E. Libman, 
Istaknuti lekari Subotice (1792-1992), Subotica, 
2003; Hrvatski biografski leksikon, 6, Zagreb, 
2005; K. Korponaić, Subotičanke koje su zadužile 
ovaj grad: dr Marcela Jagić, Subotičke, 28. III. i 4. 
IV. 2008, Novi Sad; E. Libman, Građa za medi- 


cinsku bibliografiju Subotice : (1828-2005), Subo- 
tica, 2008; E. Libman, Građa za medicinsku bibli- 
ografiju Subotice : (1828-2009), 2, Subotica, 2011. 


E. Libman 


JAGODIĆ, Stjepan (Kaptol kraj Požege, 
Hrvatska, ?, 1717. — Sombor, 18. VII. 1784.), 
prvi somborski svjetovni župnik. Odrastao 
je pod zidinama staroga kaštela i crkve sv. 
Jurja u rodnom mjestu. Za svećenika je 
zaređen 1747. Isprva je djelovao u Baji, a 
od 1749. u Kalači. Od 1750. bio je santo- 
vački, a od 1752. dušnočki kapelan. Prvi je 
svjetovni svećenik i upravitelj župe u Ko- 
lutu od 1754., od 1771. župnik je ponovno 
u Dušnoku, a iste godine od franjevaca je 
preuzeo i sonćansku župu. Na Sve svete 
1781. od fra Jerka Jakočevića, posljednje- 
ga somborskoga upravitelja župe iz franje- 
vačkoga reda, preuzeo je i somborsku župu 
kao prvi svjetovni svećenik. Vodio je župu 
do kraja života. Prema Ljetopisu fra Bone 
Mihalovića, preminuo je 18. VII. 1784., što 
potvrđuje i Katona u svojoj Povijesti, ali 
ujedno i dvoji jer je prema drugim izvori- 
ma umro 29. VII. 


Somborski ljetopisac fra Bono Mihalo- 

vić spominje Jagodića kao časnoga starčića 
— »Seniculus venerabili«. Bio je blag, pobo- 
žan, ponizan i uzoran svećenik. Pokopan je 
u kripti današnje župne crkve Presvetoga 
trojstva. Kako su franjevci i nakon primo- 
predaje župe ostali u svojem samostanu i 
crkvi Presvetoga trojstva, za privremenu 
župnu crkvu u Somboru određena je kapela 
sv. Roka na istoimenom somborskom gro- 
blju. U toj će kapeli misiti i Jagodićev na- 
sljednik, Zagrepčanin Matej Slatković. Na 
početku su Somborci namjeravali graditi 
novu župnu crkvu, ali se od toga odustalo 
kad su franjevcima 9. VII. 1786. kraljev- 
skom naredbom oduzeti i samostan i crkva. 
Tako je nekadašnja franjevačka crkva osta- 
la župnom crkvom, dok se u dio nekada- 
šnjega franjevačkoga samostana smjestilo 

župno svećenstvo, a u drugi dio županija. 


Lit.: B. Mihalović, Extractus Conventus L. R. Ci- 
vitatis Zomboriensis P. P. Ordinis minorum Ob- 
servantiae Provintiae olim Bosnae Argentinae S. 
Crucis nunc vero Divi Ioannis a Capistrano ab 


JAIĆ 


Anno 1717. usque ad Annum 1787. Zomborini a P. 
Bono Mihalovich concionatore generali conscrip- 
tum (rukopis u Franjevačkom samostanu u Budi- 
mu); S. Beretić, Povijest župe Presvetog Trojstva 
u Somboru do XX. stoljeća, diplomski rad (ruko- 
pis), Bogoslovni fakultet u Zagrebu, 1973; A La- 
katos (ur.), A Kalocsa-bdcsi f0egyhazmegye 
tortćneti sematizmusa 1777-1923, Kalocsa, 2002; 
I. Katona, A kalocsai 6rseki egyhaz tortenete, 1-2, 
Kalocsa, 2003; S. Beretić, Svjetovni svećenici — 
župnici u Somboru, Zvonik, 4/2011, Subotica. 


S. Beretić 


JAIĆ, Marijan (Brod na Savi /danas: Sla- 
vonski Brod/, 4. VII. 1795. — Budim, 19. TX. 
1866.) franjevac, muzikolog, pisac, provin- 
cijal. Nakon što je završio gimnaziju u rod- 
nom gradu, pristupio je 1812. Provinciji sv. 
Ivana Kapistranskoga, zahvaljujući Mari- 
janu Lanosoviću. Filozofiju je slušao u Na- 
šicama (1813.-15.), a teologiju u Vukovaru 

(1815./16., 1818./19.) i Mohaču (1816.-18.). 
Postavši 1818. svećenikom, bio je u Vuko- 
varu najprije učitelj pučke škole (1819./20.), 
a nakon što je stekao zvanje profesora teo- 
logije na sveučilištu u Budimu (1823.), pre- 
uzeo je katedru dogmatskoga, moralnoga i 

pastoralnoga bogoslovlja na franjevačkim 

učilištima u Vukovaru (1821./22., 1823.-31.) 

i Aradu (1822./23.). U Vukovaru je bio i de- 
kan bogoslovne škole, samostanski starje- 
šina i župnik (1830.-33., 1848.-51.), a upra- 
vljao je i samostanima u Osijeku (1837.-45.) 

iu Budimu (1850.-54.). Vodio je Provinciju 

sv. Ivana Kapistranskoga kao provincijal 

(1833.-36.; 1845.-48.) i kustod (1854.-57.). 
Dok je bio ravnatelj osječke gimnazije, bio 

je i državni cenzor knjiga. 


Istaknuo se kao melodiograf i sklada- 
telj. Sabrao je pučke popijevke i priredio 
zbirku Napivi bogoljubnih pisama (1821.), 
koja je doživjela dvadeset izdanja; sam je 
pak priredio zbirku Vinac bogoljubnih pi- 
sama (1827.), koja je izašla u dvadeset iz- 
danja. Napjeve pučkih crkvenih popjevaka 
skupljao je, kako sam navodi, po Slavoniji, 
Bačkoj, Banatu, Gradišću i Bosni. Sabrao 
jei objavio i zbirku njemačkih crkvenih 
pjesama Sammlung von frommen Kirchen- 
liedern (Pest, 1856.). Objelodanio je više 
prijevoda: od Martina Pustaića Indijanski 
mudroznanac (Budim, 1825.) te Nauk pre- 


9 


JAIĆ 


mudrog Katona (Budim, 1825.), spis Če- 
tiri knjige Tome od Kempisa... o naslido- 
vanju Isukrsta (Budim, 1836.), katekizam 
za srednje škole pijarista Petoya Kerstjan- 
ski i katoličanski nauk od vire i zakona... 
za ... druge latinske škole (Budim, 1837.). 
Doradio je pastoralne priručnike Emeri- 
ka Pavića Ručna knjižica (Budim, 1837.) 1 
Grge Peštalića Utišenje ožalošćenih (Bu- 
dim, 1797.) uz pomoć K. Agjića i objavio 
u dva sveska pod naslovom Ručna knji- 
žica za narediti i na sritno priminutje sa 
svetima sakramentih dostojno pripraviti 
bolestnike (Budim, 1837.). Napisao je po- 
vijest marijanskoga svetišta u Radni (rum. 
Maria Radna) i objavio je na hrvatskom i 
njemačkom jeziku. U rukopisu su ostale 
njegove bilješke kojima je upotpunio spis 
Josipa Jakošića Scroiptores Interamniae 
te njegovi prijevodi filozofskih i teoloških 
spisa Vernerova logika, Krugova metafisi- 
ka, Istine katoličanske, Uprave svitovno- 
ćudoredne za druževno življenje, San sve- 
tog opata Klarevalenskog svrhu odsuđene 
duše za svojim bogato razkošnim tilom i 
Život svetih. 


NAPETE 


BOGOLJUBNIH CERKVENIH PISAMAH 
PONAJVIŠE U POZNATOJ PISMARICI, 


VINCU 


2 NAENENOVANOJ. ZADERŽANI HH. 


NAŠTOJANIKU 


sk t i oš KAR S 
M. Jaić, Napivi bogoljubnih cćrkvenih 
pisamah, Budim, 1850. 


Kao pisac, prevoditelj i glazbenik bio 
je iznimno važan u pretpreporodnom i 
preporodnom razdoblju. Svoje je kulturno 
djelovanje usmjerio buđenju i utvrđivanju 
vjerskoga života hrvatskoga puka u Slavo- 
niji i u dijaspori po ugarskom Podunavlju, 
uvjeren da će tako pomoći i ostvarenju 
programa hrvatskoga narodnoga prepo- 
roda. Prevodeći filozofska djela, svojim je 
mnogobrojnim novostvorenim izrazima 
dao prinos i poticaj stvaranju hrvatskoga 
filozofskoga nazivlja. 

Pokopan je u Franjevačkoj crkvi u Bu- 
dimu. O njegovu životu i djelovanju održan 
je 1995. u Slavonskom Brodu znanstveni 
skup pod pokroviteljstvom HAZU. 


Djela: Napivi bogoljubnih pisama, Budim, 1821; 
Vinac bogoljubnih pisama, Budim, 1827; Sam- 
mlung von frommen Kirchenliedern, Pest, 1856; 
Izvorna povestnica milostivo čudotvorne prilike 
Gospe Radnanske, Budim, 1856; Ausfiihrliche 
Geschichte des Gnadenbildes der seligsten Jun- 
gfrau von Radna, Ofen, 1857. 


Lit.: O. Babulak, Elegia honoribus... Mariani Ja- 
ich... oblata, Eszekini, 1834; E. Fermendžin, Bre- 
vis catalogus patrum ac fratrum scriptorum Pro- 
vinciae s. Joannis a Capistrano. Schematismus 
almae Provinciae s. Joannis a Capistrano, Teme- 
svarini, 1887; V. Rudolf, O. M. Jaić, sastavljač pr- 
vog hrvatskog kancionala, Obzor, 217, Zagreb, 
1930; Muzička enciklopedija, 2, Zagreb, 1974; F. E. 
Hoško, Euzebije Fermendžin i ostaci jozefinizma 
kod franjevaca u kontinentalnoj Hrvatskoj potkraj 
19. stoljeća, Croatia christiana periodica, 22, Za- 
greb, 1988; F. E. Hoško, Marijan Jaić, obnovitelj 
među preporoditeljima, Zagreb, 1996; Jaićev 
zbornik : zbornik radova sa Znanstvenoga skupa 
o Marijanu Jaiću u Slavonskom Brodu 9. i 10. stu- 
denog 1995., Zagreb-Slavonski Brod, 1998; Hrvat- 
ski biografski leksikon, 6, Zagreb, 2005; Hrvatski 
franjevački biografski leksikon, Zagreb, 2010. 


F. E. Hoško 


JAKIĆ, Ivan Tomaš (Bač, 26. VI. 1943.), 
dizač utega. Sin je Antuna i Marije, rođ. 
Kovačević. Osnovnu školu završio je u 
Baču, a srednju ugostiteljsku u Odžacima. 
Dizanje utega počeo je trenirati u bačkom 
Klubu dizača utega Herkules 1961. i cije- 
lu sportsku karijeru proveo je u tom klu- 
bu. Najveći sportski uspjeh postigao je kao 
član seniorske momčadi, koja je na ekip- 
nom prvenstvu Jugoslavije 1967. u Rijeci i 
1968. u Sarajevu osvojila naslov viceprva- 
ka države. U Kupu Jugoslavije, koji je odr- 
žan 1968. u Baču, njegov je klub također 
osvojio drugo mjesto. Aktivnim sportom 
prestao se baviti 1971. Živi u Baču kao 
umirovljenik. 


Izvor: Osobno kazivanje Ivana Tomaša Jakića. 


Lit.: Almanah jugoslovenskog sporta 1964-1968, 
Beograd, 1970; Klub dizača tegova Herkules u Ba- 
ču — pedeset godina rada, Bač, 2003. 


P. Skenderović i E. Hemar 


JAKOBČIĆ, plemićka porodica. U XVIII. 
st. imala je posjed Hum (danas Breznički 
Hum) u Varaždinskoj županiji. Šime, unuk 
Mihovila, dobio je 18. V. 1815. u Zagrebu 
plemićku diplomu, koja je 29. VIII. 1815. 
proglašena u Segedinu, u Čongradskoj žu- 
paniji. Tom su prigodom Šimini sinovi Jo- 
sip i Stjepan dobili plemićke diplome, koje 
su proglašene u Bačkoj županiji 15. I. 1816. 
Prema županijskomu popisu 1841. Josip i 
njegovi sinovi Mirko i Josip živjeli su u Su- 
botici. Izravni su Mirkovi potomci sin Be- 
la, zemljoposjednik i obrtnik (1843.-1899.), 
unuk Mirko, bankar (1871.-1953.), praunuk 
Eugen, mačevalac (1898.-1980.) te čukunu- 
nuk Andras, mačevalac (1934.-1989.). 


Lit.: Gy. Dudas, A bacskai nemes csaladok, Bdcs- 
Bodrogh Megyei Tortćnelmi Tdrsulat Evkonyve, 
4/1893, Zombor; B. Kempelen, Magyar nemesi 
almanach, Budapest, 1910; A. Sekulić, Bački Hr- 
vati, Zagreb, 1991; M. Szluha, B4cs-bodrog vdr- 
megye nemes csalddjai, Budapest, 2002. 


M. Grlica 


JAKOBČIĆ, Bela Florijan (Subotica, 21. 
III. 1843. — Subotica, 15. V. 1899.), zemljo- 
posjednik, obrtnik, virilist (član gradske 
skupštine koji nije birani, nego je u nju 
ulazio po funkciji, poreznom cenzusu i sl.), 
član upravnih odbora subotičkih banaka. 
Sin je Mirka i Terezije, rođ. Černetić. Nje- 
gov je sin bankar Mirko Jakobčić, a unuk 
mačevalac Eugen. 


Kapital stečen u očevoj, a poslije njego- 
voj trgovini staklom uložio je u izgradnju 
zgrade trećega subotičkoga hotela Hun- 
gdria, koji je počeo raditi 23. XII. 1881. Od- 
mah ga je izdao u zakup, a tu su praksu za- 
držali i njegovi nasljednici. Kad je tijekom 
1906. zakupnik postao Šime Budimčević, 
Hungaria je postala jedno od najvažnijih 
mjesta za masovnija okupljanja Bunjevaca 
u Subotici (Bunjevačko kolo, Litnja zabava 
Pučke kasine...). U hotelu je 10. XI. 1918. 
osnovan Bunjevačko-srpski narodni odbor, 
koji je 24. XI. ondje izabrao izaslanstvo od 
75 članova za samoproklamiranu Veliku 
narodnu skupštinu u Novom Sadu, koja će 
sljedećega dana proglasiti kidanje veza Ba- 
ranje, Bačke i Banata s Ugarskom. 


JAKOBČIĆ 


Zgrada nekadašnjega hotela Hungdria 
(poslije zgrada kina Lifka) 


U toj se zgradi od 1. X. 1911. nalazilo 
kino Lifka, nazvano po Alexanderu Lifki, 
jednom od pionira srednjoeuropskoga fil- 
ma. Kino je radilo do sredine 1930-ih te 
ponovno nakon Drugoga svjetskoga rata 
do 1990-ih. Nakon temeljite rekonstrukcije 
2009. u zgradi su danas Art-kino Alexan- 
der Lifka i Kazalište Dezso Kosztoldnyi. 


Izvori: Historijski arhiv Subotica, F: 451.155.114. 


Lit.: Bdcskai Ellenor, 15. VIII. 1881, 18. V. 1899, 
Szabadka; Szabadkai Kozlony, 21. V. 1899, Sza- 
badka; Neven, 15. IX. 1906, 15. VI. 1912, Suboti- 
ca; Subotičke novine, 26. IX. 2002, Subotica; M. 
Grlica, Subotica nekad i sad : Subotica then and 
now, Novi Sad, 2009. 


M. Grlica 


JAKOBČIĆ, Eugen (Jakobscich) (Suboti- 
ca, 23. III. 1898. — Subotica, 30. VI. 1980.), 
bankarski službenik, mačevalac. Sin je 

bankara Mirka i Paule, rođ. Stagelschmidt. 
Obitelj mu je bila dobro situirana i utjecaj- 
na s razgranatim rodbinskim vezama. Tije- 
kom 1930-ih bio je dioničar u tvrtki Hart- 
mann & Conen. 


Kao član Subotičkoga društva za mače- 
vanje na prvenstvu Kraljevine Jugoslavije 
1931. osvojio je naslov prvaka u floretu. Na 
Olimpijskim igrama 1936. u Berlinu bio je 
član reprezentacije Jugoslavije u borbi sa- 
bljom, no momčad u čijem su sastavu bili 
još i Krešimir Tretinjak, Milivoj Radović, 
Edo Marion i Pavao Pintarić ispala je u 

JAKOBČIĆ 


prednatjecanju. Ni u pojedinačnoj konku- 
renciji nije prošao prednatjecanje. 


Eugen 
Jakobčić 


Nakon Drugoga svjetskoga rata u Su- 
botici je bio sportski pedagog i učitelj ma- 
čevanja. Ujesen 1945. sa skupinom pred- 
ratnih mačevalaca osnovao je klub koji je 
uspješno djelovao do 1954., kada je zbog 
financijskih teškoća prestao raditi. Ujesen 
1959. sa svojim sinom Andrasem (Subotica, 
8. V. 1934. — Subotica, 13. XII. 1989.), ta- 
kođer uspješnim mačevaocem (višestruki 
reprezentativac Jugoslavije, osvajač bron- 
čane medalje u borbi sabljom na Balkan- 
skim igrama u Zagrebu 1969.) i trenerom, 
ponovno pokreće klub i mačevalačku školu. 
Klub je najprije djelovao pod imenom Teh- 
ničar, zatim se pridružuje sastavu Partiza- 
na, a od 1962. djeluje u sklopu SDŽ Spar- 
tak. Zaslužan je za razvoj više državnih 
prvaka i reprezentativaca u borbi sabljom i 
floretom. Dobitnik je najvećega vojvođan- 
skoga sportskoga priznanja Nagrade Jovan 
Mikić — Spartak za 1972. 


Izvor: Historijski arhiv Subotica, F: 47. IV 
2103/939. 


Lit.: Jugoslavenski sport, Zagreb, 1933; B. Krstić 
(ur.), Sport u Subotici 1944-1984 Sportelet Sza- 
badkdn, Subotica, 1984; S. Mačković, Industrija i 
industrijalci Subotice (1918-1941), Subotica, 2004; 
Z. Jajčević, Olimpizam u Hrvatskoj, Zagreb, 2007; 
http://web.archive.org/web/20080408021336/ 
http://www.susport.org.yu/100.php. 


S. Mačković i E. Hemar 


JAKOBŠČIĆ, Ivan (Sombor, 14. V. 1912. — 
Sombor, 24. III. 1997.), akademski slikar, 
likovni pedagog. Sin je Ivana 1 Sofije, rođ. 

Jakobb. Osnovnu školu i realnu gimnaziju 
završio je u Somboru. Djetinjstvo i veći dio 
mladosti proveo je na salašu, pokraj ceste 
za Apatin. Počeo je crtati veoma rano. U 
petnaestoj godini upoznao je somborsko- 
ga slikara Lajosa Husvćta, koji je često sli- 
kao u prirodi, te je izrađivao slike prema 
njegovim savjetima. Odlazi u Peštu 1930. 
sa željom da postane slikar. Polazi privat- 
ne tečajeve slikara Vilmosa Aba-Novaka 
i Istvana Szonyija. Nakon dvogodišnjega 
boravka napustio je Peštu, a zatim se 1933. 
upisao na Akademiju likovnih umjetnosti u 
Zagrebu, gdje je diplomirao na slikarskom 
odjelu u klasi prof. Ljube Babića i završio 
specijalni tečaj grafike kod prof. Tomislava 
Krizmana 1939. i tako postao prvim aka- 
demskim slikarom iz Sombora. 


Nakon povratka u Sombor 1939. odla- 
zi na odsluženje vojnoga roka. Za vrijeme 
Drugoga svjetskog rata drži privatne sato- 
ve i mnogo vremena provodi slikajući, pra- 
veći skice i studije ljudskih figura. Više ti- 
suća crteža svjedoči o njegovoj ustrajnosti 
i vještini ruke. Nakon rata radi neko vrije- 
me u Propagandnom odjelu Zapovjedništva 
mjesta, zatim kao likovni pedagog u Uči- 
teljskoj školi i Gimnaziji. Stekao je zvanje 
pedagoškoga savjetnika i izradio velik broj 
didaktičkih sredstava. U tijeku 1946. i 1947. 
scenograf jeu Narodnom kazalištu u Som- 
boru. Osnovao je 1956. likovnu skupinu 
Ideja, koja je djelovala do 1962., a pripadao 
je i Somborskoj likovnoj grupi, osnovanoj 
1961. U svojoj kući na kraju Pariške ulice 
u Somboru otvorio je 1958. Malu galeri- 
ju, gdje je posjetitelje upoznavao s tajnama 
umjetnosti i slikarskoga umijeća. Dugo go- 
dina vodio je Likovnu sekciju somborskih 
amatera. Od 1940. s prekidima je djelovao 
kao slobodni likovni umjetnik. 


Najkvalitetnija djela ostvario je u ranim 
godinama. Posebnu pozornost pridavao je 
crtežu, zatim akvarelu i grafici. Sombor 
mu je stalna inspiracija — slika motive gra- 
da, ljude i prizore na ulici, tržnici, sombor- 
ske vodare. Slikao je i pejsaže, crtao mrtve 
prirode, aktove i predstave životinja. Na- 
kon prelaska u slobodne umjetnike dosta 
je radio po narudžbi, osobito portrete. U 


Somboru je imao retrospektivnu izložbu 
1968. te više samostalnih izložaba. Skup- 
no je izlagao kao član Udruženja likovnih 
umjetnika Srbije (ULUS) i Udruženja li- 
kovnih umjetnika Vojvodine (ULUV), naj- 
češće u Novom Sadu, Beogradu i drugim 
mjestima u zemlji te u Budimpešti, Sege- 
dinu i Baji. Izlagao je s članovima grupe 
Ideja i sa somborskim slikarima. Bio je po- 
liglot — govorio je 12 jezika. Uz mnogobroj- 
ne druge nagrade i priznanja, dobitnik je i 
Oktobarske nagrade grada Sombora 1963. 


Ivan Jakobčić, 
Autoportret, 1929. 


Lit.: B. Petrović, Treća izložba vojvođanskih sli- 
kara, Letopis Matice srpske, Novi Sad, 1949; Đ. 
Jović, Savremeni likovni umetnici Vojvodine, Novi 
Sad, 1969; D. Škorić, Jubilej Ivana Jakobčića, Do- 
meti, 15, Sombor, 1978; B. Danilović, D. Lukić, 
Oktobarska nagrada Sombora — dobitnici i njiho- 
vo vreme 1962-1996, Sombor, 2010. 


Z. Čota 


JAKOBŠČIĆ, Mirko (Imre), Subotica, 10. 
IX. 1871. — Subotica, 18. III. 1953.), ban- 
kar. Sin je veleposjednika i gradskoga vi- 
rilista Bele i Cristine, rođ. Pfan. Imao je 
sestre Mariju (rođ. 1874.), Lujzu, Irenu (rođ. 
1875.) i Jelenu (Ilona, rođ. 1877.) i brata 
Eleka (rođ. 1873.). Obitelj je bila rodbin- 
ski povezana s najutjecajnijim subotičkim 
krugovima. Belina sestra Erzsćbet bila je 
supruga gradonačelnika Lazara Mamuži- 
ća, a kći Jelena veletrgovca Vilima Cone- 
na starijega. Mirko je sa suprugom Paulom, 
rođ. Stagelschmidt, imao sina Eugena, po- 
znatoga mačevaoca, i Mirka (Imre), koji je 
od 1925. bio nastanjen u Zagrebu. 


JAKOBČIĆ 


Poslovnu karijeru počeo je prije Prvo- 
ga svjetskoga rata u subotičkoj podružnici 
Madžarske sveopće kreditne banke (madž. 
Magyar Altal4nos Hitelbank). God. 1894. 
vodio je podružnicu te banke u Velikom 
Bečkereku, od 1901. u Pančevu, a 1905. 
došao je na čelo subotičke podružnice. I 
nakon 1918. pa sve do 1926. nastavlja oba- 
vljati vodeće funkcije, ali sad kao ravnatelj 
Opšte kreditne banke d. d., pravne sljedni- 
ce Madžarske sveopće kreditne banke. Na- 
kon toga bio je samo član njezina Upravno- 
ga odbora i dioničar. Potkraj 1930. došlo je 
do fuzije s Hrvatskom sveopćom kredit- 
nom bankom d. d. iz Zagreba, koja je preu- 
zela svu aktivu i pasivu te subotičke banke. 


God. 1923. uz Gezu Komora bio je do- 
predsjednik Udruženja trgovaca i industri- 
jalaca u Subotici, koje je imalo 750 članova 
iz redova trgovaca, industrijalaca i obrtni- 
ka, ali i posjednika, odvjetnika, liječnika i 
drugih profesija. Bio je i dioničar subotič- 
kih tvrtki Hartman i Conen d. d., Bačvan- 
ske tvornice cementne robe i građevnog d. 
d., Jugomauntner, proizvodnja i trgovina 
sjemena d. d., Central-radio, elektroteh- 
ničko poduzeće d. d., kao i tvrtkama koja 
su se bavila kinematografskom djelatnošću 

— Orient. d.d. i Korzo, bioskop d. d., gdje je 
1931. bio najveći dioničar. 


U izvješću Ministarstvu unutarnjih 
poslova iz 1925., u kojem je navedena i 
narodnost dioničara Bačvanske tvornice 
cementne robe i građevnog d. d., katego- 
riziran je kao Bunjevac. U nekim drugim 
sličnim evidencijama navedeno je pak da 
je po narodnosti Madžar. 

Potječući iz imućne obitelji, uspješno je 
uvećao naslijeđeni kapital, što mu je osigu- 
ralo pripadnost najvišem sloju subotičkoga 
društva. U međuratnom je razdoblju živio 
na adresi Trg Ćirila i Metoda 19 — u toj 


h, 


, direktvr-baske u m 
otica,Ciril letod trg.ISv 


Potpis Mirka Jakobčića 

JAKOBČIĆ 


zgradi bio je poznati Hotel Hungdria, koji 
je dao sagraditi njegov otac, a poslije i kino 
Lifka. Zgrada je poslije Drugoga svjetskog 
rata nacionalizirana, a agrarnom reformom 
obitelji je oduzeta i sva zemlja koju je po- 
sjedovala. 


Izvori: Historijski arhiv Subotica, F: 43; F: 57. 
2359/1939; F: 86.Ct IX; F: 68. XII 1104/1947. 


Lit.: S. Mačković, Industrija i industrijalci Subo- 
tice (1918-1941), Subotica, 2004. 


S. Mačković 


JAKOBČIĆ CONEN, Vilim —> Conen- 
Jakobčić, Vilim 


JAKOBČIĆ-SELO, toponim, nekadašnji 
naziv za naselje istočno od Subotice. Pod- 
ručje iza međuratne konjičke vojarne (da- 
nas poznata kao bivša tzv. prva kasarna) 
na Palićkom putu tim je toponimom ozna- 
čivano vjerojatno po nekadašnjem vlasni- 
ku zemljišta. Nakon Prvoga svjetskoga rata 
gradske su vlasti ovo područje parcelizirale 
te zemljište dale u zakup radi nastanjivanja 
i podizanja kuća. Stranke, mahom iz siro- 
mašnijega staleža, koje se obraćaju grad- 
skim građevinskim vlastima, lokaciju vrlo 
često označuju nazivima Jakobčić-telep, 
fundus, naseobina ili selo. Zgrade koje su 


Jakobčić-selo 1925. 

ondje u međuraću podignute bile su skrom- 
nih karakteristika, često nabijanice. God. 
1925. bilo ih je oko 90. U kasnijem razdo- 
blju stari se toponim izgubio jer je područ- 
je postalo dio većega gradskoga naselja, 
koje je danas poznato kao Mali Radanovac. 


Izvori: Historijski arhiv Subotica, F: 47 III 141/ 
1919; III 155/1919; 111 272/1921; III 344/1925. 


S. Mačković 


JAKOBČIĆEV KRIŽ, toponim na oko 

2 km zapadno od Male Bosne, sa sjever- 
ne strane ceste za Sombor. Kameni križ 

su 1864. podigli Josip Jakobčić i njegova 
supruga Katarina, rođ. Horvatović. Neu- 
običajen je budući da se na njemu nalazi 

uklesan zapis: Isten dicsćretćre emeltek 
ezen korosztot idosb Jakobcsics Jozsef 6s 

neje Horvdtovics Katalin hozzaadvdn tiz 

lancz foldet az rajta levo hazzal melynek 
jovedelmebol elvdrodnak evenkćnt az Gyii- 
di bucsurol koroszttel vissza jovo djtatos 

lelkek (»Na slavu Božju podigli su ovaj 

križ Josip Jakobčić stariji i njegova supru- 
ga Katarina Horvatović dodajući da se iz 

prihoda od 10 lanaca zemlje i na njemu po- 
dignute kuće ugoste okajane duše koje se 

vraćaju s križem iz judskoga prošteništa«). 
Tako je on svojevrsno svjedočanstvo da je 

to bila postaja subotičkih hodočasnika u 

Jud, koji su ondje ugošćivani na povratku 

iz prošteništa. Kraj zavjetnoga križa, na 

ledini Jakobčićeva salaša kod Male Bosne, 
nalazilo i »zvonce«, gdje su se hodočasnici 

obvezno krijepili paprikašem, nakon čega 

su se razilazili svojim domovima. Drveni 

stalak za zvono istrunuo je i nije obnovljen, 
a križ i dalje postoji. 

Lit.: A. Stantić, Kreposti naših predaka: Hodoča- 
šće, Zvonik, 6/2000, Subotica; D. Csuszo, K&nyor- 
gestink szinhelyei, 2, Szabadka, 2004. 


S. Bačić 


JAKOBOVIĆ (Jacobovics, Jakobovics), 
Antun (Pešta, 2, 1811. — 2), doktor prirod- 
nih znanosti. Doktorirao je na peštanskom 
sveučilištu 1835. i bio praktikant medicine 
u rodnom gradu. 


Djelo: Elenchus Plantarum officinalium Hungari- 
ae indigenarum phanerogamarum. Dissertatio 
botanico-pharmacologico-medica, Pestini, 1835. 


Lit.: J. Szinnyei, Magyar trok elete es munkdi, 5, 
Budapest, 1897; 1. Kujundžić, Bunjevačko-šokač- 
ka bibliografija, Rad JAZU, 355, Zagreb, 1969. 


Ž. Mandić 


JAKOBOVIĆ (Jacobovics, Jakobovics), 
Maksimilijan (Pešta, ? — 2), praktikant 
medicine. U svojem zvanju radio je u Be- 
ču. God. 1842. peštanska liječnička udruga 
izabrala ga je za svojega dopisnoga člana. 
Članke je objavljivao u peštanskome struč- 
nom časopisu Orvosi Tdr 1848. 


Djela: Morbus csomor, critice illustratus, speci- 
men inauguralis, Pestini, 1837; Note sur I 'anthra- 
kokali et sur Il 'emploi de ce nouveau medicament 
du docteur Polya dans les affections herpetiques, 
Paris, 1840; Du molluscum : Recherches critiques 
sur les formes, la nature et le traitement des affec- 
tions cutanees de ce nom, suivies de la Descrip- 
tion detaillee d 'une nouvelle variete presentće d 
l'Academie royale des Sciences de Paris, Paris, 
1840. 


Lit.: J. Szinnyei, Magyar irok elete es munkdi, 5, 
Budapest, 1897; 1. Recsey, A budapesti kirdlyi or- 
vosegylet 1880. evk&nyve, 2, Budapest, 1880. 


Ž. Mandić 


JAKOČEVIĆ, Ivan — Ivica (Subotica, 30. 
V. 1939. — Risan, Crna Gora, 23. VII. 1987.), 
glumac, kulturni djelatnik. Sin je Lajče i 
Klare, rođ. Stantić. Osnovnu školu i gim- 
naziju završio je u rodnom gradu. Nakon 
toga u jednoj subotičkoj drvari radio je kao 
službenik do odlaska na odsluženje vojnog 
roka. Nakon povratka iz vojske 1961. poči- 
nje se amaterski baviti glumom te pohađa 
tečaj glume koji su pri Narodnom kazali- 
štu u Subotici vodili ravnatelj drame Lajčo 
Lendvai te Jelka i Milan Asić. 


Prvi nastup imao je pred subotičkom 
publikom 21. X 1961. u predstavi Skup Ma- 
rina Držića. U subotičkom kazalištu radio 
je do 1965., kad je prešao u leskovačko Na- 
rodno kazalište, u kojem je ostao do 1966. 
Nakon toga, godinu dana radi u Narodnom 
kazalištu u Vršcu, a 1967. vratio se u Na- 
rodno kazalište u Subotici. Rijetko je igrao 
glavne uloge, ali je za svoje nastupe dobi- 


JAKOČEVIĆ 


vao pozitivne kritike. Posebno se isticao 

glumeći likove u pučkim komedijama na 

bunjevačkoj ikavici Matije Poljakovića (Č'a 

Bonina razgala, Bolto na fronti, Naše i va- 
še zgode i nezgode). 


Ivica 
Jakočević 


Pisao je skečeve, radijske drame i hu- 
moreske. Poznata mu je komedija iz bunje- 
vačkoga pučkoga života Albina mijana, čija 
je premijera bila u subotičkom kazalištu 1. 
III. 1973. Izvodili su je i kazališni amateri 
iz hrvatskih kulturnih udruga (KUD Mati- 
ja Gubec iz Tavankut 1980-ih i 1990-ih go- 
dina, Urbani Šokci iz Sombora 2003.-05.), 
a od 2010. je i na repertoaru Hrvatskoga 
kazališta u Pečuhu kao Albin bircuz. Autor 
je i radijske komedije Kaplari i papagaji, 
koja je objavljena kao dodatak u časopisu 
Rukovet (7-8/1970), čiji je član uredništva 
bio 1972.-77. 


Prerana smrt zatekla ga je na turneji u 
Budvi, gdje je subotički ansambl gostovao 
na festivalu Grad teatra. Zadnju predstavu 
odigrao je 17. VII. 1987., glumio je Prosja- 
ka u Don Juanu. Tijekom gostovanja iz- 
nenada mu je pozlilo te je prevezen Risan, 
gdje je i umro. Pokopan je na subotičkom 
Kerskom groblju. 


Djelo: Kaplari i papagaji, Subotica, 1973. 
Izvor: Kazivanje sina Roberta Jakočevića. 


Lit.: 1. Rackov, /z pozorišnog albuma Subotice, 
Subotica, 1977; L. Merković, Bibliografija časopi- 
sa »Rukovet« maj 1955 — april 1990, Rukovet, 
5/1990, Subotica; M. Miković, Navodi o subotič- 
kom kazalištu od 1955. do 1967., Klasje naših rav- 
ni, 7-8/2008, Subotica; M. Miković, Navodi o su- 

botičkom kazalištu od 1967. do 1968., Klasje 
naših ravni, 9-10/2008, Subotica; M. Miković, 
Navodi o kazalištu, Klasje naših ravni, 5-6/2009, 
Subotica; M. Miković, Navodi o kazalištu, Klasje 
naših ravni, 9-10/2009, Subotica; M. Miković, Na- 
vodi o kazalištu od 1747. godine, Klasje naših rav- 
ni, 1-2/2010, Subotica. 


P. Skenderović 


JAKOČEVIĆ, Jerolim (Jakošević, Jero- 
nim) (Budim, 23. IV. 1739. — Novi Sad, 16. 
IV. 1790.), franjevac, filozofski i teološki 
pisac, pedagog. Filozofsko školovanje zavr- 
šio je u rodnom gradu 1756.-59., a teološko 
je počeo u Temišvaru 1759.-62. i zaključio 
opet u Budimu 1762./63. Nakon što je 1763. 
u Osijeku položio ispit za profesora filozo- 
fije, preuzeo je katedru filozofske škole Ge- 
neralnoga učilišta u rodnom gradu 1763.-66. 
Nakon druge i treće nastavne godine odr- 
žao je sa svojim studentima javne rasprave. 
Tezariji nisu sačuvani, ali rukopisi čuva- 
ju njegova predavanja iz logike i iz fizike: 
Cursus philosophicus (Budae, 1763., ruko- 
pis u Franjevačkom samostanu u Budimu) 
i Tractatus in Physicam generalem Aristo- 
telico-Scotisticam (Budae, 1766., rukopis u 
Franjevačkom samostanu u Budimu). Jed- 
no je vrijeme nakon toga djelovao kao od- 
gojitelj franjevačkih pripravnika u Požegi 
(1766.), a u Petrovaradinu je 1768. stekao 
kvalifikaciju profesora dogmatskoga bogo- 
slovlja. Ujesen 1769. dolazi u Petrovaradin 
za profesora bogoslovne škole, gdje zatim 
djeluje punih šest godina, dok nije postigao 
naslov šestogodišnjega profesora teologije. 
Sam je zabilježio svoja predavanja u četi- 
ri sveska, i to iz moralnoga bogoslovlja, o 
dogmatskom učenju o utjelovljenju, iz cr- 
kvenoga prava, uvodnih dijelova nauke o 
sakramentima: Trifolion seu tractatus de 
actibus humanis. legibus et virtutibus theo- 
logicis (Petrovaradini, 1769.-1771.; rukopis 
u franjevačkim samostanima u Budimu i 
Iloku), Homo reparatus seu tractatus de in- 
carnationis mysterio (Petrovaradini, 1769.; 
rukopis u Franjevačkom samostanu u Bu- 
dimu), Tractatus aequi et boni seu de jure 
et justitia (Petrovaradini, 1771.-1773.; ruko- 
pis u Franjevačkom samostanu u Budimu) i 
Columnae sapientiae divinae seu tractatus 
de sacramentis (Petrovaradini, 1773.-1775.; 

rukopis u Franjevačkom samostanu u Budi- 
mu). S tim četirima svescima najplodniji je 

pisac teoloških priručnika za potrebe stu- 
denata petrovaradinske bogoslovne škole. 
U tom je mjestu ostao nakon isteka uči- 
teljske službe kao samostanski starješina 

1775.-77., a istu je službu obavljao i u rod- 
nom Budimu 1777.-78. Pedagoškim zadu- 
ženjima vratio se 1783. obavljajući službu 

ravnatelja gimnazija u Somboru (1783.-84.) 

iu Osijeku (1784.-88.). U to vrijeme bio je i 

član upravnoga vodstva Provincije sv. Iva- 
na Kapistranskoga (1783.-85.). Posljednje 

godine života proveo je u Novom Sadu kao 

kapelan vojne bolnice. 


Djelo: Diatribe de legum omnium fine laconice 
pertractata et per... Paulum Lucam Perghold... 
edita..., quam... propugnarunt... Marianus Lanos- 
sovich, Martinus Pereczky et Cajetanus Haraszty... 
anno 1765., Budae, b.g. 


Izvor: Arhiv Hrvatske franjevačke provincije u 
Zagrebu, Protocolum conventus Petrovaradini. 


Lit.: F. E. Hoško, Prosvjetno i kulturno djelovanje 
bosanskih i hrvatskih franjevaca u Budimu tije- 
kom 18. stoljeća, Nova et vetera, 1-2/1978, Saraje- 
vo; S. Sršan, Osječki ljetopisi 1686-1945., Osijek, 
1993; F. E. Hoško, Franjevačke visoke škole u kon- 
tinentalnoj Hrvatskoj, Zagreb, 2002; Hrvatski bi- 
ografski leksikon, 6, Zagreb, 2005; Hrvatski fra- 
njevački biografski leksikon, Zagreb, 2010. 


F. E. Hoško 


JAKOŠEVIĆ, Anica > Jozić-Prodan, 
Anica 


JAKOŠIĆ, Josip (Budim, 2. VII. 1738. — 
Budim, 13. II. 1804.), franjevac, filozofski 
pisac, povjesničar književnosti, arhivist, la- 
tinist, provincijal. Gimnaziju je učio u rod- 
nom gradu i u Gyongyosu. Franjevac Pro- 
vincije sv. Ivana Kapistranskoga postao je 
1756. u Baču. Filozofiju i teologiju pohađao 
je u školama Generalnoga učilišta prvoga 
razreda u Budimu (1758.-63.), a teologiju je 
neko vrijeme studirao i u Rimu. Prije nego 
što je nastupio kao profesor na Filozofskom 
učilištu u Baji (1767.-70.), bio je zamjenik 
samostanskoga starješine u Budimu (1767.). 
Obrazovnim i odgojnim zadaćama bavio 
se još kao profesor Učilišta moralnoga bo- 
goslovlja u Radni (1770.-73.) i organizator 


školovanja mladih franjevaca, koji su posli- 
je 1777. studirali na peštanskom sveučilištu. 
Obavljao je niz upravnih služba u samosta- 
nima i u Provinciji: bio je tajnik Provinci- 
je (1770.-73.), gvardijan u Tolni (1773.-75.), 
Temišvaru (1775.-77.) i Budimu (1785.-91.), 
definitor (1777.-80.), savjetnik provincijala 
Josipa Paviševića (1797.-1800.) 1 u tri navra- 
ta provincijal (1780.-83., 1800.-03., 1803.- 
04.). Primas J. Batthyany proglasio ga je 
1789. prisjednikom Ostrogonske nadbisku- 
pije, a boravio je i u Višegradu kao teolog 
biskupa Nikole Milašina (1791.-97.). 


U rukopisu su sačuvani njegovi filozof- 
ski, teološki i povijesni spisi: /nstitutiones 
philosophicae (Bajae, 1767.-1770.; Budim, 
1767.-1770.; rukopis u Franjevačkom samo- 
stanu u Budimu), De gratia et alii tractatus 
theologici (b.g., b.m.; rukopis u Franjevač- 
kom samostanu u Budimu) i Zntroductio 
praevia in historiam ecclesiasticam : Rudi- 
menta seu fundamenta praecipua instituti 
nationalis (b.g., b.m.; rukopis u Franjevač- 
kom samostanu u Budimu). Organizirao 
je u budimskom franjevačkom samostanu 
arhivsku zbirku i u nju sabrao mnogobroj- 
ne spise i rukopise. Njegov spis Scriptores 
Interamniae vel Pannoniae Saviae, nunc 
Slavoniae dictae (1795.) objavio je 1899. 
Milivoj Šrepel u Građi za povijest književ- 
nosti hrvatske, ana hrvatski ga je preveo i 
objavio 1998. Stjepan Sršan pod naslovom 
Slavonski pisci (1795.-1830.). 


Djelo: Scriptores Interamniae vel Pannoniae Sa- 
viae, nunc Slavoniae dictae, 1795, u: M. Šrepel, 
Jakošićev spis: Scriptores Interamniae, Građa za 
povijest književnosti hrvatske, JAZU, 2, Zagreb, 
1899. (hrvatski prijevod u: S. Sršan, Slavonski pi- 
sci (1795.-1830.), Revija, 1/1988, Osijek). 


Lit.: G. Csevapovich, Synoptico-memorialis cata- 
logus... provinciae s. Joannis a Capistrano, Budae, 
1823; G. Csevapovich, Recensio observantis Mi- 
norum Provinciae S. loannis a Capistrano, Budae, 
1829; T. Matić, Prosvjetni i književni rad u Slavo- 
niji prije Preporoda, Zagreb, 1945; V. Gortan, Hr- 
vatski latinisti iz Slavonije. Josip Jakošić (1734- 
1804), Doprinos Slavonije hrvatskoj književnosti 
: zbornik referata : Vinkovci, 20-22 septembar 
1966., Vinkovci-Zagreb, 1968; Historia Domus 
Bajensis, 1, Baja, 1991; S. Sršan, Osječki ljetopisi 
1686-1945., Osijek, 1993; F. E. Hoško, Franjevač- 
ke visoke škole u kontinentalnoj Hrvatskoj, Za- 

greb, 2002; Hrvatski biografski leksikon, 6, Za- 
greb, 2005; Hrvatski franjevački biografski 
leksikon, Zagreb, 2010. 

F. E. Hoško 


JAKOV Markijski (Monteprandone, Ita- 
lija, 1. IX. 1393. — Napulj, Italija, 28. XI. 
1476.), franjevac, papinski legat, inkvizitor, 
propovjednik, misionar, pisac teoloških 
djela, karitativni djelatnik, svetac. Dje- 
tinjstvo i mladost proveo je u talijanskim 
pokrajinama Jakinskoj Marki i Umbriji, u 
gradovima Offidi, Ascoliju i Perugi. Di- 
plomirao je pravo, god. 1416. u Asizu je 
stupio u franjevački red, a nakon studija 
teologije 1420. zaređen je za svećenika. Ti- 
jekom svoje misionarsko-propovjedničke 
djelatnosti obišao je mnoga područja na 
Apeninskom i Balkanskom poluotoku te 
Ugarsku i Češku. Oživljavao je vjeru i po- 
božnost u narodu, borio se protiv učenja 
koja je Katolička crkva smatrala heretički- 
ma, najviše protiv bogumila u Bosni i husi- 
ta u Ugarskoj, ali i protiv pokreta fratičela 
i patarena u Italiji. Propovijedao je u korist 
križarske vojne protiv Turaka, zauzimao 
se za ujedinjenje s Istočnom crkvom, po- 
dizao je zalagaonice i financijske ustanove 
za pomoć običnom puku. Djelovao je kao 
mirotvorac u sukobima talijanskih gradova 


_ 4 dacobus.dr Marchra Conde) 
Zelorns per /bačon. u Jasnu Praedicolor, 


Portret Jakova Markijskoga u 
Franjevačkome samostanu u Baču 

i općina, a posredovao je i u sporu između 
dvaju ogranka franjevačkoga reda, kon- 
ventualaca i strožih opservanata, kojima 
je isam pripadao. Njegova je knjižnica s 
mnogobrojnim rukopisima sačuvana u fra- 
njevačkom samostanu u Monteprandoneu, 
koji je sam podigao. Proglašen je svetim 
1726., a spomendan mu se slavi 28. XI., na 
dan njegove smrti. 


Veći dio četvrtog desetljeća u XV. st. 
proveo je na Balkanskom poluotoku i u 
Ugarskoj, gdje je dolazio u dodir s mje- 
snim hrvatskim pukom. God. 1432. do- 
šao je u Slavoniju i Srijem, a vjerojatno je 
prvi put boravio i u ugarskoj prijestolnici 
Budimu, gdje je njegova djelatnost bila 
usmjerena na jačanje vjerskoga i ćudored- 
noga života pučanstva. God. 1435., pred 
kraj husitskih ratova (1419.-36.), bio je 
član izaslanstva što ga je rimsko-njemač- 
ki car Žigmund Luksemburški uputio na 
pregovore izaslanika Baselskoga koncila, 
koji je raspravljao o odnosima s husitima, 
i predstavnika čeških husita u Tati. Tije- 
kom 1436. i 1437. poduzeo je kružno mi- 
sijsko putovanje po Ugarskoj od Erdelja do 
Pečuha, tijekom kojega je posjetio mnoge 
biskupije i župe. Zahvaljujući svojoj rje- 
čitosti, ali i potpori biskupskih banderija, 
postigao je velik uspjeh u obraćanju na ka- 
toličanstvo. 


Papa Eugen IV. imenovao ga je 1436. 
inkvizitorom za Ugarsku i Austriju te mu 
je dopustio da podiže samostane u Češkoj, 
Austriji i Ugarskoj, a sigurno je da je sudje- 
lovao u gradnji samostana u Segedinu i Ba- 
ia Mareu. U tom je razdoblju, kao istražitelj 
husita i njihova učenja, boravio i u Baču te 
djelovao na teritoriju Bačke, ali kao vikar 
Provincije Bosne Srebrene nije imao nika- 
kve vlasti nad franjevcima u Baču, koji su 
pripadali Ugarskoj provinciji. No, bački je 
generalni vikar u pismu iz 1437. zapovje- 
dio mjesnomu kleru i vjernicima da Jakova 
svuda lijepo primaju i budu mu na pomoći 
u njegovoj inkvizitorskoj djelatnosti. Me- 
đutim, njegova je djelatnost, katkad fana- 
tična i ekstremna, nailazila na protivljenje 
domaćega svećenstva i puka: erdeljsko 
plemstvo odbilo je snositi troškove njegove 

misije, svećenstvo pečuške biskupije pro- 
tjeralo ga je, bački arhiđakon Šimun eksko- 
municirao ga je, a pečuški biskup Heinrich 

Albenski zabranio mu je djelovanje. No na 

intervenciju kralja Alberta i njegove supru- 
ge Elizabete spor je izglađen te je nastavio 

svoju misiju. O njegovoj djelatnosti u Sri- 
jemu i Slavoniji svjedoče pisma požeškoga 

župana Ladislava te Ladislava Morovićko- 
ga iz Valpova, srijemskoga biskupa Jakova 

i bosanskoga biskupa Josipa iz Đakova, sva 

iz 1437. Tijekom ljeta 1439. svoje je djelova- 
nje usmjerio na okolicu Fruške gore, gdje je 

progonio mjesne husite. U Srijemskoj Ka- 
menici, husitskom središtu u južnoj Ugar- 
skoj, dao je zatvoriti beočinskoga svećeni- 
ka Valentina i još neke husite, zbog čega je 

izbila pobuna Kamenčana. Napali su tom 

prigodom mjesnoga suca, provalili u zatvor 
i oslobodili svećenika Valentina, ali su po- 
bunjenici na kraju osuđeni. 


U ljeto 1457. zadnji je puta boravio u 
Ugarskoj. Papinska mu je kurija tada iz- 
dala pet pisama, davši mu i njima ovlasti 
za djelovanje i preporučivši ga ovdašnjim 
crkvenim i svjetovnim vlastima. Glavni ci- 
ljevi njegova novoga posjeta Ugarskoj bili 
su prikupljanje materijala za kanonizaciju 
njegova subrata i prijatelja Ivana Kapistra- 
na, koji je godinu dana prije toga, nakon 
pobjede ugarske vojske nad Turcima pod 
zidinama Beograda, preminuo u Iloku, te 
nastavak njegove misije. Tom je prigodom 
posjetio Ilok i prikupljao svjedočanstva od 
mjesnoga puka o ozdravljenjima i čudima 
koja su se zbila kao posljedica zagovora 
Ivana Kapistrana. Prigodom posljednjega 
boravka u Ugarskoj imao je ovlast da djelu- 
jeikao inkvizitor i propovjednik križarske 
vojne protiv Osmanlija. 


Kao svetac, uživa velik ugled u franje- 
vačkom redu, a samostan u Baču čuva nje- 
gov portret, koji je oko 1794. izradio Mat- 
hias Hanich. 


Lit.: A. Sekulić, Drevni Bač, Split, 1978; P. Rokai 
i dr., Istorija Mađara, Beograd, 2002; S. Beretić, 
Božji prijatelji snama na putu, Subotica, 2002; D. 
Deman, Jakov Markijski, magistarska radnja (ru- 
kopis), Filozofski fakultet u Novom Sadu, 2009; D. 
Deman, Jakov Markijski u srednovjekovnoj Ugar- 


skoj, Godišnjak za znanstvena istraživanja Zavoda 
za kulturu vojvođanskih Hrvata, 2, Subotica, 2010. 


D. Deman 


JAKOVČEVIĆ, Klara (Subotica, 4. IV. 
1945.), sveučilišna profesorica, ekonomisti- 
ca. Kći je Stevana i Cecilije, rođ. Andrašić. 
Sestra je Marije Grasl. Osnovnu i srednju 
ekonomsku školu završila je u Subotici kao 
učenica generacije. Nakon toga upisala se 
na Ekonomski fakultet, na kojem je diplo- 
mirala 1968. s prosječnom ocjenom 10 kao 
najbolji student Sveučilišta u Novom Sadu. 
Na istom je fakultetu obranila magistarsku 
radnju Primena teorije graničnih troško- 
va u poslovnoj politici preduzeća 1972. te 
doktorsku disertaciju Problem dinamike i 
Jaktora produktivnosti rada u industriji i 
industrijskim organizacijama udruženoga 
rada SAP Vojvodine 1981. 


U Kreditnoj banci u Subotici radila 
je 1968.-71. Na Ekonomskom fakultetu 
u Subotici izabrana je za asistenticu na 
predmetu Ekonomika poduzeća 1971., za 
docenticu na predmetu Ekonomika i orga- 
nizacija udruženoga rada 1981., u zvanje 
izvanredne profesorice na istom predmetu 
1985., a za redovitu profesoricu na pred- 
metu Ekonomika OUR-a 1990. (poslije: 
Ekonomika poduzeća). Osim na matičnom 
fakultetu, predavala je i na Poslovno-prav- 
nom smjeru Pravnoga fakulteta u Novom 
Sadu, na Odjelu Ekonomskoga fakulteta 
u Novom Sadu i na svim centrima pri rad- 
ničkim sveučilištima u bivšoj Jugoslaviji 
na kojima je subotički Ekonomski fakultet 
organizirao nastavu za izvanredne studen- 
te. Dvije godine predavala je u Višoj eko- 
nomskoj komercijalnoj školi u Novom Sa- 
du. Na poslijediplomskom studiju predaje 
dijelove nastave iz predmeta Ekonomska 
teorija efikasnosti poduzeća. Nakon akre- 
ditacije studijskoga plana i programa 2005., 
na matičnome fakultetu predaje Ekonomi- 
ku po-duzeća na osnovnome studiju, Teo- 
rije troškova na master studiju i Ekonomiju 
resursa i korporativnu efikasnost na dok- 
torskome studiju. 


Osim u nastavne i znanstveno-istraži- 
vačke aktivnosti, bila je uključena i u rad 


JAKOVČEVIĆ 


više desetaka stručnih tijela i organizaci- 
ja (predsjednica Nastavno-znanstvenoga 

vijeća Ekonomskoga fakulteta u Suboti- 
ci 1982.-84., predsjednica Znanstvenoga 

savjeta i Znanstveno-nastavnog vijeća 

te pomoćnica direktora za obrazovanje i 

znanstveno-istraživački rad Instituta za 

informatiku i organizaciju pri Ekonom- 
skom fakultetu Subotica 1987.-90., članica 

redakcije časopisa ekonomista Vojvodine 

Privredna izgradnja 1984.-89., sutkinja po- 
rotnica Višega privrednoga suda u Beogra- 
du 1998.-2000., članica Upravnoga odbora 

Jugoslavenskoga udruženja za upravljanje 

projektima od 2005.). Članica je Društva 

ekonomista Srbije, dopisni član Znanstve- 
noga društva ekonomista Jugoslavije (da- 
nas Srbije) te Hrvatskoga akademskoga 

društva iz Subotice. 


Ekonomika preduzeća 


Ekonomska efikasnost angažovanja kapitala u reprodukcij 


#29 4 


K. Jakovčević, Ekonomika preduzeća, 
Subotica, 2010. 


Autorica je sedam monografija i suau- 
torica osam sveučilišnih udžbenika, koji 
su objavljivani u više izdanja. Sudjelovala 
je na mnogobrojnim domaćim i međuna- 
rodnim znanstvenim skupovima i objavi- 
la je više od stotinu znanstvenih i struč- 
nih radova u časopisima Novi privrednik 
(Subotica, 1969.-71., 1973.), Savremena 
praksa (Beograd, 1970.-71.), Ekonomika 
preduzeća (Beograd, 1972.-73.), Bilten 
(Ekonomski fakultet Subotica, 1972.), Ana- 
li Ekonomskog fakulteta u Subotici (1973., 
1981., 2000.-01., 2010.), Planiranje i anali- 
za poslovanja (Beograd, 1977.-78., 1986.), 
Časopis za društveno-ekonomska pitanja 

(Subotica, 1977.), Organizacija samoupra- 
vljanja (Beograd, 1978., 1980.), Ekonomika 
udruženog rada (Beograd, 1978.), Produk- 
tivnost (Beograd, 1979., 1985.), Privredna 
izgradnja (Novi Sad, 1980., 1982., 1984.- 
85., 1988.-89., 1994., 2002.), Aktivnost 
(Subotica, 1983.), Revija rada (Beograd, 
1984.), Udruženi rad za društveno-eko- 
nomska pitanja (Subotica, 1985., 1987.), 
Organizacija i razvoj poslovanja (Beograd, 
1985.-86.), Ekonomika (Beograd, 1985., 
1989.), Bulletin Scientifique (Novi Sad, 
1986.); Financing (Novi Sad, 1996.-2000.), 
zbornici simpozija YUPMA na Zlatiboru 
(1997., 2000.-11.), Strategijski menadžment 
(Subotica, 2002., 2004.-05.), Zbornik na- 
učno-stručnih radova Više poslovne škole 
u Novom Sadu (2003.), Ekonomske teme 
(Niš, 2002.-05.), Ekonomika poljoprivrede 
(Beograd, 2009.-10.), Industrija (Beograd, 
2010.-11.) i dr. 


Djela: Osnovi ekonomike preduzeća, Subotica, 
1972; Ekonomika organizacija udruženog rada 1 
(suautorica), Beograd, 1982 (19857, 1986%, 1988“); 
Ekonomika organizacija udruženog rada : prak- 
tikum, Beograd, 1983; Priručnik za primenu dru- 
štvenog dogovora o zajedničkim osnovama i me- 
rilima za samoupravno uređivanje odnosa u 
oblasti dohotka u SAP Vojvodini (suautorica), Su- 
botica, 1985; Industrijska strategija Vojvodine 
(suautorica), Subotica-Novi Sad, 1986; Troškovi 
kao faktor odlučivanja u poslovnoj politici, Subo- 
tica, 1987; Ekonomika preduzeća (suautorica), 
Beograd, 1991; Troškovi u menadžmentu, Suboti- 
ca, 1993 (1995); Struktura i vrednovanje kapita- 
la, Subotica, 2000; Ekonomika preduzeća (suato- 
rica), Subotica, 2000 (20032, 20102, 2011“); 
Ekonomika preduzeća : ekonomska efikasnost 
angažovanja kapitala u reprodukciji, Subotica, 
2006 (20072, 2008, 2009“, 20105, 2011*); Ekono- 
mika preduzeća : praktikum (suautorica), Suboti- 
ca, 2007 (20072, 20083, 2009“, 2010*, 2011*); 
Upravljanje troškovima, Subotica, 2008; Ekono- 
mika preduzeća (suautorica), Subotica, 2009 
(20092, 2010%). 


Izvor: Kazivanje Klare Jakovčević. 


Lit.: http://apv-nauka.ns.ac.rs/vece/dokumenti/ 
kartoni/JAKOVCEVIC%20Klara.doc. 


Đ. Lončar 


JAKOVETIĆ, Lajoš — Lajčo (Subotica, 
15. XI. 1922. — Subotica, 27. I. 2003.), no- 
gometaš. Sin je Pere i Matilde, rođ. Csajkas. 

Osnovnu i srednju trgovačku školu zavr- 
šio je u Subotici. Nogomet je počeo igrati 
u subotičkoj Bačkoj, za koju je nastupao 
u pionirskoj i juniorskoj momčadi. Nakon 
1944. najprije je nastupao za Železničar- 
ski atletski klub (ŽAK), a 1945. pristupio 
je novoosnovanomu Sportskomu društvu 
željezničara Spartak. Kao član Spartaka uz 
Ivana Bogešića nastupao za reprezentaciju 
Vojvodine na prvome državnom prvenstvu 
Federativne Narodne Republike Jugoslavi- 
je 3.-9. IX. 1945. Nakon pobjede u četvrt- 
finalu nad reprezentacijom Makedonije s 
3:1 i poraza u polufinalu od Jugoslavenske 
armije 3:4, Vojvodina je zauzela 4. mjesto. 


Lajčo 
Jakovetić 


Kao odličan obrambeni igrač nastupao 
je za Spartak 1945.-48. i 1952.-57., a vrhu- 
nac karijere ostvario je kao član beograd- 
skoga Centralnog doma Jugoslovenske ar- 
mije (CDJA, danas: FK) Partizan 1948.-52. 


Za subotički Spartak odigrao je 106 pr- 
venstvenih utakmica i postigao 6 golova. 
Igrao je u momčadi Spartaka kad je taj klub 
u prvoj prvenstvenoj sezoni 1946./47. osvo- 
jio 6. mjesto u I. saveznoj ligi. Uz Stipana 
Kopilovića i Janka Zvekanovića, jedini je 
odigrao svih 26 utakmica. Jednak uspjeh 
ostvario je nakon povratka u Suboticu u 
sezoni 1953./54., kada je Spartak ponovno 
osvojio 6. mjesto, a on je jedini u momčadi 
odigrao svih 26 prvenstvenih utakmica. Do 
raspada jedinstvene I. savezne lige 1991. to 
su bila dva najbolja plasmana Spartaka u 
najelitnijem državnom prvenstvu. 


Kao član beogradskoga Partizana 
osvojio je naslov prvaka Jugoslavije u se- 
zoni 1948./49., kada je nastupio na 15 pr- 
venstvenih susreta, te treće mjesto u pr- 


venstvu 1949./50. Za Partizan je odigrao 
ukupno 186 utakmica (52 prvenstvenih, 29 
međunarodnih, 93 prijateljske i 12 u Kupu 
Jugoslavije) te je postigao 4 pogotka. 


Za reprezentaciju Jugoslavije nastu- 
pio je 4 puta. Debitirao je 21. VIII. 1949. 
u Beogradu na kvalifikacijskoj utakmici 
za svjetsko prvenstvo protiv reprezentaci- 
je Izraela (6:0). Drugu utakmicu odigrao 
je 18. LX. 1949. u Tel Avivu na uzvratnoj 
utakmici Izrael — Jugoslavija (2:5). Treću 
također kvalifikacijsku utakmicu za svjet- 
sko prvenstvo odigrao je 9. X. 1949. u Be- 
ogradu protiv Francuske (1:1), a četvrta je 
bila prijateljska utakmica 13. XI. 1949. u 
Beogradu protiv Austrije (2:5). Jedanput 
je nastupio i za B-reprezentaciju Jugosla- 
vije 1951. Prvi je igrač iz Subotice koji je 
nakon Drugoga svjetskoga rata zaigrao za 
A-reprezentaciju Jugoslavije. 


Sredinom 1950-ih posvetio se trener- 
skom pozivu. Najveći uspjeh postigao je 
kao trener subotičkoga Spartaka u sezoni 
1961./62. došao do finala kupa Jugoslavije, 
u kojem je taj klub poražen od OFK Beo- 
grada (1:4). 


Kao trgovac radio je u subotičkoj tr- 
govini Meteor do odlaska u mirovinu. Po- 
sljednje godine života proveo je u Geron- 
tološkom centru u Subotici, gdje je i umro. 
Pokopan je na Senćanskom groblju u Su- 
botici. 


Lit.: Ž. Inić, Knjiga o »Spartaku« 1945 — 1997 
1947 — 1997, Subotica, 1997; Fudbalska reprezen- 
tacija Jugoslavije 1920-1999., Beograd, 1999; Su- 
botičke novine, 7, 11. 2003, Subotica; http://www. 
partizan.rs/istorija-kluba. 


P. Skenderović i E. Hemar 


JAKOVETIĆ, Marija, udana Čolaković 
(Subotica, 16. I. 1941.), rukometašica. Kći 
Antuna i Jelisavete, rođ. Nagy Zedi. Izučila 
je obućarski zanat u Subotici i bila zaposle- 
na u subotičkoj tvornici obuće Solid. Veliki 
i mali rukomet počela je igrati 1957. u SDŽ 
Jovan Mikić — Spartak (Subotica) na pozici- 
ji lijeve vanjske igračice. Odlikovala se ja- 
kim šutom i velikom pokretljivošću. Punu 
afirmaciju stekla je igrajući mali rukomet. 

Bila je članica RK Spartak 1957.-69. i cijelo 
vrijeme dok je igrala za matični klub nastu- 
pala je u Saveznoj rukometnoj ligi. Igrala 
je u jednoj od najuspješnijih generacija u 
povijesti ženskoga rukometa u Subotici i 
kao stalna članica prvoga sastava postala 
je državna prvakinja Jugoslavije u sezoni 
1959./60. i 1962./63., drugo mjesto osvojila 
je 1957./58., 1960./61. i 1963./64., a treće 
mjesto 1958./59. i 1961./62. Kao izvrsna 
navalna igračica bila je najbolji strijelac 
Savezne rukometne lige u sezoni 1963/64. 


Marija 
Jakovetić 


S ekipom Spartaka osvojila je Kup Jugosla- 
vije 1961. u Subotici nakon pobjede u finalu 
protiv momčadi RK Lokomotiva (Zagreb). 
U finalu Kupa nastupila je još 1962., 1963. 
i 1968. i sva tri puta RK Spartak bio je po- 
ražen od strane ORK Beograd. Nastupila 
je u prvom Kupu europskih prvakinja 1961., 
kad je RK Spartak kao prva ženska mom- 
čad iz Jugoslavije izborio pravo sudjelova- 
nja u tom natjecanju te ponovno 1964. Od 
1970. nastupala je za RK DIN (Niš) te je, 
kao jedna od najboljih igračica, imale ve- 
like zasluge za to što je ušao u I. saveznu 
rukometnu ligu u sezoni 1972./73. Igračku 
karijeru završila je 1975. u Nišu. Za repre- 
zentaciju Jugoslavije nastupila je 17 puta i 
postigla 19 pogodaka. Debitirala je 24. IX. 
1961. u Budimpešti protiv Madžarske 6:5, a 
zadnji nastup imala je 1964. Nastupila je na 
Svjetskom prvenstvu 1962. u Rumunjskoj 
s još dvjema rukometašicama Spartaka — 
Jovankom Jurčak i Anom Zemko, kada je 
Jugoslavija osvojila četvrto mjesto, a ona 
igrala na svih pet susreta i postigla sedam 
pogodaka. Nastupala je i za reprezentaciju 
Vojvodine na međunarodnim prijateljskim 
susretima. Dobitnica je medalje Saveza za 
fizičku kulturu Subotice 1964., medalje Ru- 

kometnoga saveza Vojvodine za doprinos 
razvoju rukometa, medalje Rukometnoga 
saveza Jugoslavije za nastup na Svjetskom 
prvenstvu 1962. i zahvalnice Rukometno- 
ga saveza Niša za ulazak u 1. saveznu ligu 
1972. Živi kao umirovljenica u Nišu. 


Izvor: Osobna arhiva Marije Jakovetić (Čolaković). 


Lit.: B. Krstić (ur.), Sport u Subotici 1944-1984 
Sportćlet Szabadkdn, Subotica, 1984; Almanah 
Rukometnog saveza Jugoslavije 1949-1989, Beo- 
grad, 1991; Ž. Rafajlović, Veteranke subotičkog 
rukometa, Subotica, 1997. 


E. Hemar 


JAKŠIĆ, Ante (Bereg, 22. IV. 1912. — Za- 
greb, 30. XI. 1987.), pjesnik, pripovjedač, 
romanopisac, novelist. Sin je Antuna i Ma- 
rije, rođ. Pivar. U rodnom je mjestu završio 
šestogodišnju osnovnu školu 1920.-25. Na- 
kon što je napustio školovanje za bravarski 
obrt, upisao se u sjemenište u Baču. Ispi- 
te je, s ostalim sjemeništarcima, polagao 
privatno u državnoj gimnaziji u Subotici 
1925.-28. Gimnazijsko školovanje nasta- 
vio je u Nadbiskupskoj klasičnoj gimnaziji 
u Travniku 1929. te u Somboru 1930.-32., 
gdje ga je i završio. Studirao je hrvatski je- 
zik i romanistiku na Filozofskom fakultetu 
u Zagrebu, a nakon završetka studija 1937. 
radio je kao profesor hrvatskoga jezika u 
Nadbiskupskoj klasičnoj gimnaziji u Trav- 
niku 1937.-38., u Franjevačkoj gimnaziji na 
Badiji na Korčuli 1939., u državnoj gimna- 
zijiu Tuzli 1939.-44., u Osijeku 1944.-45., u 
Belom Manastiru 1945.-46., u Slavonskom 
Brodu 1946.-52., u Gospiću 1952.-53., u 
mješovitoj gimnaziji u Subotici 1953.-56., 
u osnovnoj školi u Karlovcu 1956.-57. i u 
srednjoj ekonomskoj školi u istom gradu 
1957.-62. te u Zagrebu od 1962. kao odgo- 
jitelj u Omladinskom muškom prihvatilištu, 
odakle je otišao u mirovinu 1970. Posljed- 
nje dvije godine života proveo je u zagre- 
bačkom domu za ostarjele osobe Božidar 
Adžija. Preminuo je u bolnici Sestara milo- 
srdnica u Zagrebu. Pokopan je na groblju u 
rodnom Beregu. 


U književnosti se javlja još u gimna- 
zijskoj dobi. Svoju je prvu pjesmu obja- 
vio 1929. u gimnazijskom listu Zravničko 

smilje. Ubrzo nakon toga, 1930-ih godina 
priključuje se krugu književnika bliskih 
Katoličkoj crkvi, okupljenih oko časopisa 
s kojima tada i sam uspostavlja suradnju: 
Hrvatska prosvjeta (1933.-37.) i Hrvatska 

straža (1933.-37.). Do kraja života surađu- 
je u mnogobrojnim, uglavnom katoličkim 
časopisima i periodičkim publikacijama 
kao što su Mladost (1930.-33.), Omladina 

(1930.-34.), Hrvatski list (1934.), Ilustrova- 
ni glasnik (1932.-33.), Luč (1932.-39.), Kri- 
jes (1932.-33.), Hrvatska revija (1940.-43.), 
Obitelj (1934.-44.), Glasnik sv. Ante (1936.- 
45.), Kalendar Gospine krunice (1937.-43.), 
Marulić (1968.-87.), Marija (1969-.84.), Da- 
nica (1967.-86.) i dr. U zavičajnoj periodici 
u Bačkoj suradnik je u gotovo svim časo- 
pisima: Bunjevačko kolo (1933.-34.), Klasje 

naših ravni (1935.-44.), Subotičke novine 

(1936., 1939., 1941.), Subotička Danica 

(1933.-41., 1946., 1971.-72., 1984.-87.), Ru- 
kovet (1960., 1963.) i Bačko klasje (1982.). 


ie 
PREMA 
DRUGOJ 
OBALI 


A. Jakšić, Prema drugoj obali, 
Đakovački selci, 1987. 


Njegov pjesnički opus obuhvaća više 
od tisuću pjesama razasutih u periodici i 
objavljenih u 12 zbirka, od kojih je većina 
izdana u vlastitoj nakladi. Bio je jedan od 
»istaknutijih pjesnika katoličke usmjereno- 
sti«u XX. st. u hrvatskoj književnosti, a uz 
Aleksu Kokića bio je jedan od najvažnijih 
pjesnika bačkih Hrvata. Slovi za pjesni- 
ka platonske ljubavi, romantičnih čežnja 
i elegičnoga svijeta zavičaja. Oblikuje i 
često u formu soneta, iz kojih isijava no- 


stalgija, odanost i privrženost bereškomu 
te općenito bačkomu zavičaju. Snažni su 
u njegovoj poetici i nanosi socijalnih i do- 
moljubnih elemenata. Ipak, književna ga je 
kritika prije svega označivala za pjesnika 
autentične religioznosti, čija je lirika pro- 
žeta »dubokom kršćanskom inspiracijom«. 
Na taj način pjesnički usmjeren, literarno 
se formirao i nastavio djelovati izvan mo- 
dernističkih struja hrvatske književnosti, 
napose onih dominantnih nakon Drugoga 
svjetskoga rata, zbog čega je izostajala i 
književno-znanstvena interpretacija i va- 
lorizacija. Pjesme su mu prevođene na nje- 
mački, španjolski, slovenski i češki. 


U prozi se pojavljuje 1937. sa zbir- 
kom pripovjedaka Marija : lirska novela. 
Nakon toga slijedila je objava nekoliko 
romana, koji su bili iznimno popularni i 
omiljeni kod čitatelja. Prvi mu je roman 
Šana se udaje, koji je izlazio u nastavcima 
u Subotičkim novinama 1939. (br. 22-52) 
i 1940. (br. 1-5). Roman, koji donosi sli- 
ke iz šokačkoga života i neslomivu ljubav, 
dočekao je još dva izdanja (1943. i 1980.), 
ali i dramatizaciju i scensko izvođenje. U 
svojim proznim djelima tematizira uglav- 
nom događaje i motive iz narodnoga života 
rodnoga kraja, snažno se naslanjajući na 
tradiciju kršćanske moralne proze. Za živo- 
ta je objavio četiri romana, a u rukopisu su 
mu ostala još tri: Niz tamne stube iz 1940., 
Pod bičem spoznaje iz 1943. i Kći sunčanih 
žala iz 1944. Njegovo djelo Dječak sa žito- 
rodnih ravni također je ostalo neobjavljeno. 


Autor je i epske pjesme Marin i Stana, 
koja je u nastavcima izlazila u Subotičkim 
novinama (br. 8-14/1941.) sve dok Drugi 
svjetski rat nije prekinuo izlaženje toga li- 
sta te nije objavljena do kraja. Osim toga, 
prema zapisima Josipa Andrića, autor je 
i dviju drama, od kojih je jednočinka Di- 
da Tomin jid izašla u Subotičkoj Danici za 
1936., a druga je ostala u rukopisu. Preveo 
je roman ruske katoličke književnice Na- 
dežde Lappo-Danilevske K sreći, koji je 
objavljen 1936. 

Religiozno nadahnuće i uvelike religio- 


zna tematika njegova pjesništva i proznoga 
stvaralaštva bili su glavni uzrok dugogo- 

dišnjega prešućivanja Jakšićeva opusa u 
hrvatskoj službenoj književnoj povijesti 
sve do kraja XX. st. Ako bi ga se do tada 
povremeno kao književnoga stvaratelja 1 
spomenulo, bilo bi to isključivo u katolič- 
koj periodici. Iako je uvršten u Leksikon 
pisaca Jugoslavije, u natuknici se navodi 
samo literatura za razdoblje 1934.-54., a za 
vrijeme nakon 1945. samo dva bibliograf- 
ska podatka. 


Pjesme su mu uvrštene u desetak an- 
tologija — Hrvatska duhovna lirika (Rim, 
1968.), Iz hrvatske marijanske lirike (Za- 
greb, 1971.), Duša duše hrvatske (Mostar, 
1988.), Linda patria nuestra (Buenos Aires, 
1996.), U sjeni transcendencije (Zagreb, 
1999.), Hrvatska božićna lirika (Zagreb, 
2000.), Hrvatska uskrsna lirika (Zagreb, 
2001.), Zabreg : antologija suvremenog 
hrvatskog pjesništva o Zagrebu (Zagreb, 
1996.; 2001?) Kip domovine : antologija hr- 
vatske rodoljubne poezije (Zagreb, 2001.), 
Antologija hrvatske dječje poezije (Zagreb, 
2007.) i dr. U knjizi Poezija i pjesnička 
proza iz 2007., koju je priredio Nedjeljko 
Mihanović za ediciju Matice hrvatske Sto- 
ljeća hrvatske književnosti, zastupljen je, 
uz Srećka Karamana i Jakšu Ercegovića, s 
pjesmama iz nekoliko svojih zbirka. 


Bio je član Hrvatskoga književnoga 
društva sv. Ćirila i Metoda, Društva hr- 
vatskih književnika i član uredništva Hr- 
vatske književne revije Marulić od osnutka 
1968. U Zagrebu jedna ulica nosi njegovo 


me 
4 = 


s; 


U OVOJ KUĆI JE 
ROĐEN KNJIŽEVNIK 


ANTE JAKŠIĆ 


1912 - 1987 


Ploča na rodnoj kući 
Ante Jakšića u Beregu 

ime, a u rodnom je Beregu 4. VII. 2004. na 
njegovu rodnu kuću u ulici Ive Lole Ribara 
23 postavljena spomen-ploča. Bilo kakvi 
daljnji koraci u očuvanju same kuće izo- 
stali su te je polako nagriza zub vremena. 
U povodu 70. obljetnice života i 50. obljet- 
nice stvaralaštva 1982. u rodnom Beregu 
uručena mu je povelja pape Ivana Pavla II. 
kojom mu se odaje priznanje kao ugledno- 
me katoličkom djelatniku. 


Djela: Pjesničke zbirke: Biserni đerdan, Sombor, 
1931; U dolini zaborava, Zagreb, 1936; Zov prolje- 
ća i mladosti, Travnik, 1938; Pod sapetim krilima, 
Tuzla, 1941; Elegije, Subotica, 1954; Hod pod zvi- 
jezdama, Subotica, 1955; Osamljeni mostovi, Za- 
greb, 1962; Pred vratima tišine, Zagreb, 1963; 
Pjesme o Sinu čovječjemu, Zagreb, 1965; Pod pje- 
ščanim satom, Zagreb, 1975; Molitve pod zvijezda- 
ma, Zagreb, 1979; Prema drugoj obali, Đakovački 
selci, 1987; Pripovijetke: Marija : lirska novela, 
Zagreb, 1937; Povratak u djetinjstvo, Zagreb, 
1968; Romani: Šana se udaje, Subotica, 1939 (Za- 
greb, 19437, 1980*); Maturant : roman samoprije- 
gora i ljubavi, Osijek, 1944; Pod teretom ljubavi : 
roman iz života bačkih Hrvata, Osijek, 1944; Ne- 
ugasivi plamen, Zagreb, 1969; Uredio: Za blag- 
danskim stolom : pjesnički susreti, Zagreb, 1970. 
Potpuna bibliografija do 1979. u: Molitve pod zvi- 
jezdama, Zagreb, 1979. 


Lit.: J. Andrić, Pogovor, u: A. Jakšić, Šana se uda- 
je, Zagreb, 1943; J. Lončarević, Poezija Ante Jak- 
šića, u: Marulić : Hrvatski književni zbornik, Za- 
greb, 1968; Leksikon pisaca Jugoslavije, 2, Novi 
Sad, 1979; I. Sabatkai, Ljubav Ante Jakšića prema 
rodnom kraju, Subotička Danica kalendar za 1984. 
god., Bač, 1983; A. Jakšić, Prve pjesme, Subotička 
Danica kalendar za 1985. god., Bač, 1984; B. Ga- 
brić, Ante Jakšić (1912-1987.) (život i djela), Zbor- 
nik »Ivan Antunović«, 2-3, Subotica, 1992; A. Se- 
kulić, Književnost podunavskih Hrvata u XX. 
stoljeću, Zagreb, 1996; B. Gabrić, Ante Jakšić : 
1912.-1987., Subotička Danica (nova) : kalendar 
1998., Subotica, 1997; M. Babić, Prinos poznava- 
nju života i opusa pjesnika Ante Jakšića, Croatica, 
47-48, Zagreb, 1998-99; M. Miković, Život i smrt 
u gradu, Subotica, 1999; M. Miković, Iznad žita 
nebo, Subotica-Zagreb, 2003; Hrvatski biografski 
leksikon, 6, Zagreb, 2005; N. Mihanović, Poezija 
i pjesnička proza, Zagreb, 2007; Hrvatska riječ, 
337, Subotica, 2009. 

M. Balažev 


JAKŠIĆ, Ivan (Subotica, 14. VI. 1927. — 
Batina, 19. XI. 1944.), sudionik pokreta 
otpora. Sin je Andrije, stolarskoga radni- 
ka, i Janje, rođ. Perčić, kućanice. Odrastao 

je u sedmeročlanoj obitelji. Osnovnu ško- 
lu završio je u Subotici. Urarski i zlatarski 

obrt učio je kod subotičkoga urara i zlatara 

Adama Imrea, a u sedamnaestoj je godini 

postao šegrt. Otac mu je bio pristaša ko- 
munista, zbog čega je 1941. priveden te iz- 
ložen torturi madžarske policije u »žutoj 

kući«. Nakon toga otac se skrivao na rodi- 
teljskom salašu na Pavlovcu, a suradnju s 

pokretom otpora dijelom je na sebe preu- 
zeo Ivan, koji je kao ilegalni kurir raznosio 

informativne materijale po partizanskim 

bazama na Šebešiću i Skenderovu. Postao 

je i član SKOJ-a. Nekoliko dana prije ula- 
ska jugoslavenskih i sovjetskih snaga u Su- 
boticu s drugim članovima pokreta otpora 

čuvao je najvažnije objekte u gradu (želje- 
znički kolodvor, nadvožnjak prema Paliću 

i teretni kolodvor) kako ih madžarske vojne 

snage pri povlačenju ne bi uništile. S dola- 
skom VIII. vojvođanske udarne brigade u 

Subotici postao je jedan od njezinih naj- 
mlađih boraca i odlazi na ratni put prema 

Dunavu, gdje je i poginuo u borbama oko 

nasipa na Kazuku, posljednje vojne zapre- 
ke pred mostobranom na Batini. 


Lit.: Spomenica palim borcima i žrtvama fašistič- 
kog terora 1941-1945., Subotica, 1988. 


T. Žigmanov 


JAKŠIĆ, Ivan (Tornja /madž. Tornya, rum. 
Turnu/, Aradska županija, 14. VII. 1909. — 
Budimpešta, 21. IV. 2000.), svećenik Srp- 
ske pravoslavne crkve, povjesničar. Završio 
je Bogosloviju u Srijemskim Karlovcima, 
a poslije je službovao u parohijama Bu- 
dimske eparhije u Madžarskoj, u mjesti- 
ma gdje žive pripadnici srpske zajednice: 
Batanji (zmnadž. Battonya), Panteliji (;madž. 
DunaWjv4ros), Čobancu (madž. Csob4n- 
ka), Budimpešti, Stolnom Biogradu (madž. 
Szekesfehćrvar), a posljednjih trideset go- 
dina života u Pomazu, gdje je i pokopan. 
Neumorno se bavio istraživanjima prošlo- 
sti Srba u Ugarskoj, služeći se građom iz 
javnih arhiva te crkvenim pismohranama. 
Više knjiga izvora objavili su mu Matica 
srpska i SANU. U njima se susreću i va- 
žni podaci o Hrvatima u Ugarskoj s kraja 
XVII. i početka XVIII. st. 


U tumačenju objavljenih izvora, među- 
tim, pojednostavnjuje način na koji su hab- 
sburška uprava i vojni časnici označivali 
hrvatsko stanovništvo u Podunavlju prevo- 
deći nazive »Catholische Ratzen«, »Ras- 
ciani Catholici« i »Rasciani Ritus Catholi- 
corum« kao Srbi katolici ili katolički Srbi 
(npr. u Zzvorima o Srbima u Ugarskoj s kra- 
ja XVII. i početka XVIII veka, knj. 1). Na 
taj se način zanemaruje povijesni kontekst, 
jer se hrvatske etničke skupine u Poduna- 
vlju navedenim nazivima nisu imenovale 
spontano radi samooznačivanja. Naime, pri 
klasifikaciji južnoslavenskoga stanovništva 
u ugarskom Podunavlju predstavnicima dr- 
žavne administracije jezične razlike nisu 
bile dovoljno razlikovne pa su se koristili 
konfesionalnim obilježjem — Catholici. S 
vremenom je habsburška administracija 
uočila i druge etničke oznake, u prvom re- 
du jezik i običaje, te jasne granice prema 
pravoslavnim Srbima, zbog čega je napu- 
šten klasifikacijski pojam »Rasciani Cat- 
holici«. Zato je načinom prezentacije izvo- 
ra stvorena kvaziznanstvena osnova da se 
pojedine hrvatske etničke skupine, najčešće 
Bunjevci, prikažu kao katolički Srbi, što je 
od 1980-ih otvoreno zastupao i povjesničar 
Slavko Gavrilović, koji je kao suautor s Jak- 
šićem objavio više knjiga povijesne građe. 


Djela: Srbi u Stolnom Beogradu : od 1543. do 1947. 
godine, Novi Sad, 1962; Iz popisa stanovništva 
Ugarske početkom XVIII veka, 1-3, Novi Sad, 1966, 
1968, 1974; Građa o pravoslavnim crkvama Kar- 
lovačke mitropolije XVIII veka (suautor), Beograd, 
1981; Građa o balkanskim trgovcima u Ugarskoj 
XVIII veka, 1 (suautor), Beograd, 1985; Građa za 
privrednu i društvenu istoriju Bačke u XVIII veku 
(suautor), Beograd, 1986; Izvori o Srbima u Ugar- 
skoj s kraja XVII i početkom XVIII veka, 1 (suau- 
tor), Beograd, 1987; Kratka istorija Pomaških Sr- 
ba : A Pomdzi Szerbek rovid tortenete, b. m., 1993; 
Srpska pravoslavna crkva u Stolnom Beogradu : 
Istorija i ikonografija, Pančevo, 2008. 


Lit.: Enciklopedija srpske istoriografije, Beograd, 
1997. 
S. Mačković i M. Bara 


JALOŠIĆ, Andrija Ivan (Jallosics, Jal- 
losits, Andras Janos, Endre) (Tata, Ko- 
maromska županija, 30. XI. 1791. — Budim, 
19. VI. 1862.), pjesnik latinist, zamjenik 


JALOŠIĆ 


provincijala pijarističkoga reda, ravnatelj 
nacionalne gimnazije. Rođen u građanskoj 
obitelji, osnovnu školu i gimnaziju pola- 
zio je u rodnom gradu. Nakon završetka 
srednje škole 1808. u Kecskemćtu je stu- 
Pio u pijaristički red, koji je u Madžarskoj 
napose poznat po nastavno-obrazovnoj 
djelatnosti. Tako je već 1810.-12. preda- 
vao u Maramaros-Szigetu (rum. Sighetu 
Marmatiei, skraćeno Sighet, srp. Mara- 
mureški Siget), tadašnjem sjedištu Mara- 
mureške županije 1 središtu trgovine soli 
i drvne industrije u Ugarskoj. God. 1813. 
bio je nastavnik u Ovaru, također u raz- 
redima specijaliziranima za učenje gra- 
matike. Zaređen je 1815. u Vacu. Tadašnji 
provincijal reda hrabrio ga je na pisanje 
elegija na latinskom jeziku pa je, osoko- 
ljen uracima madžarskih pjesnika, počeo 
pisati pjesme na madžarskom i latinskom. 
Fakultet je polazio 1814.-17. u Vacu, Nitri i 
Szent-Gyčrgyu (slovač. Svaty Jur, prije Jur 
pri Bratislave). Nakon završetka školovanja 
bio je profesor u gramatičkim razredima u 
prestižnoj pijarističkoj gimnaziji u Sege- 
dinu 1818.-20., zatim je 1821. predavao u 
Tati, a 1821.-22. u Selmecu (Selmecbanya, 
slovač. Banska Štiavnica). Profesor u Ka- 
lači bio je 1826.-31., a 1832.-41. u Pešti u 
razredima koji su naglašeno učili govorni- 
štvo i poeziju. Jalošićevo djelo Az dldozo 
pdsztorok (Pričest pastira), objavljeno u 
prilogu časopisa Koszoru 1828., izveli su 
iste godine učenici njegova pjesničkoga 
razreda na imendan kalačkoga nadbisku- 


E L'EG IA " 
MONORIKUS 
KAOELLKNTISSOM, ILLASTRIJSČMI, se MOVIEKEEM 
DOMINE DOMIKI 


PETRI HKLOBUSITZK! 


DE EADEM 


A. Jallosits, Elegia Honoribus 
Excellentissimi... Petri Klobusitzky... 
Archi-Episcopi, Peshtini, 1827. 

pa Petra Klobusiczkoga u Kalači. U Kaniži 
(madž. Nagykanizsa) bio je ravnatelj samo- 
stana i srednje škole 1842.-44., a 1845.-47. 
tajnik pijarističkoga reda. God. 1848. po- 
stao je savjetnik reda i ravnatelj Kraljevske 
učiteljske škole, 1849. u Pešti je ravnatelj 
gimnazije, 1851.-52. zamjenik je provin- 
cijala pijarističkoga reda, čast pomoćnika 
provincijala i ravnatelja obnašao je i 1853.- 
58., a 1859.-62. u Budimu je pomoćnik pro- 
vincijala i opat. Zaslužan je za pokretanje, 
promicanje i populariziranje madžarskih 
retoričkih vježba u peštanskim srednjim 
školama i učinio ih je općeprihvaćenima. 
Njegova poezija bila je cijenjena i izvan 
granica Ugarske, pa su mu pjesme na latin- 
skom osigurale priznanje i u Rimu. Zahva- 
ljujući tomu izabran je za dopisnog člana 
papinske Tiberijske akademije u Rimu. 


Odabrana djela: Elegia honoribus exc., ill. ac. rev. 
dni Petri Klobuschitzky...dum insignis ord. Leo- 
poldi imperatoris magnae crucis eques recenter 
creatus, ejusque ordinis insignibus ornatus ad 
munus cojudicis penes excelsam tabulam septem- 
biralem capessendum induceretur, a sch. piis di- 
cata 1827, Pesthini, 1827; Honoribus exc., ill. ac. 
rev dnorum Petri Klobusiczky archiepiscopi Co- 
locensis et Alexandri Alagovich episcopi zagrabi- 
ensis, dum suffraganeus hic a suo metropolite, 
adsistentibus dnis exc., ill. ac rev. Josepho Vurum 
Nittriensi, et ill. ac rev. Paulo Mathia Szuszits Al- 
ba-Regalensi praesulibus in suae dioecesis anti- 
stitem 30. Maji 1830. ritu solenni consecraretur, a 
scholis piis Colocensibus dicatum, Pesthini, 1830; 
Onomasticon reverendo ac eximio ... patri Micha- 
eli Rotth, consultori et secretario provincialis 
Scholarum Piarum III. Kal. Octobr. 1831 oblatum, 
Pestini, 1831; Elegia ad spect. atque clar. virum 
Alexandrum Koppy... dum uxor ejusdem carissima 
Anna Sdndor filiusque Alexander philosophiae 
candidatus Pestini die 6. Oct. 1834. eodem funere 
efferentur, scripta per Andream Jallosics ... 1834., 
b.g., b.m.; Elegia honoribus adm. rev. patris Jo- 
annis Grosser ... dum exacto muneris triennio no- 
vis iisque concordibus suffragiis ad prosequen- 
dum munus eligeretu oblata, Pestini, 1835; Elegia 
gloriosae memoriae et piis manibus augusti Fran- 
cisci 1. imperatoris Austriae regis Hungariae... 
devota a scholis piis prov. Hung., Budae, 1835. 


Lit.: J. Danielik, Magyar irok : Eletrajzi gytlj- 
temćny, 1, Pesten, 1858; Magyar Tudomdnyos 
Ertekezd, 2/1862, Esztergom; G. Petrik, Magya- 
rorszdg bibliographidja 1712—1860, 2-4, Budapest, 
1890-1892; S. Takats, A fovdros alapitotta buda- 
pesti piarista kollegium tortenete, Budapest, 1895; 

Opera scriptorum latinorum natione Croatarum 
usque ad annum MDCCCXLVIII typis edita : bi- 
bliographiae fundamenta, 1, collegit et digessit Š. 
Jurić, Zagrabiae, 1968 (Index alphabeticus, 1971; 
Index systematicus, 1982); M. Evetović, Kulturna 
povijest bunjevačkih i šokačkih Hrvata, Subotica, 


2010. 
L. Heka 


JANČOVIĆ, plemićka porodica. Plemićki 
list i grbovnica dodijeljeni su u Beču 26. 
VII. 1673. Nikoli, njegovu sinu Martinu 
i snahi Uršuli Krajčović te njihovoj djeci 
Mihajlu, Janku, Heleni, Sofiji i Katarini. U 
plemstvo Bačke županije ubilježen je Đuro 
4. X. 1752. Potvrdu plemstva Bačka župa- 
nija izdala je 27. IV. 1767. 


Lit.: V. Duišin, Plemićke porodice II, Vojvodina, 2, 
[Novi Sad, 1941]; A. Sekulić, Bački Hrvati, Za- 
greb, 1991. 

S. Bačić 


JANDRIĆ, Ivan (Velika Trnovitica kraj 
Bjelovara, 12. V. 1931. — Subotica, 6. V. 
2011.), keramičar. Roditelji su mu se, dok 
je bio dječak, doselili iz Hrvatske u Subo- 
ticu. Školu za primijenjenu umjetnost, ke- 
ramički odsjek, završio je u Novom Sadu 
1954. Radio je u školi kao likovni pedagog, 
a zatim do odlaska u mirovinu kao surad- 
nik za kulturu na Radničkom sveučilištu u 
Subotici. Bio je član Grupe šestorice, koju 
je 1961. u Tavankutu osnovao Stipan Šabić. 
U početku je pretežito slikao, ali se od sre- 
dine 1960-ih trajno posvetio keramici. 


Ivan 
Jandrić 


Već je u ranim figurativnim i anima- 
lističkim keramičkim formama došlo do 
izražaja njegovo skulptorsko razmišljanje 


prožeto diskretnim humorom. Od 1968., 
kad je nastupio na Prvom trijenalu kera- 
mike u Subotici, promijenio je svoj izričaj 
i tematiku te se istaknuo kao suvremen au- 
tor izrazite osobnosti, originalnoga stila 1 
smjelih tehnoloških realizacija. Na toj je 
manifestaciji izlagao više od tri desetljeća 
i primio nekoliko nagrada. 


Od sredine 1970-ih idućih je desetak 
godina stvarao djela s kojima je postizao 
uspjehe i koja su ostala njegova trajna pre- 
poznatljivost u svijetu suvremene keramike. 
Isprva su imala hiperrealističke, a zatim u 
opsežnom ciklusu Vrt čudnog raslinja nad- 
realističke odlike s motivima čudnovatih 
plodova u konstantnim transformacijama. 
U maštovitim keramikama dinamičnih 
oblika i samo Jandriću specifičnih glazura 
metaforički je opredmetio cikluse rađanja, 
sazrijevanja i umiranja kao iskonskih ne- 
dokučivosti života. Likovna je kritika tada 
pravodobno prepoznala Jandrićevo djelo 
kao vrhunac njegova umjetničkoga rada. 
Sredinom 1980-tih počeo je izgrađivati ci- 
klus Svijet raslinja, keramike svojevrsnih 
okamenjenih plodova monumentalnih for- 
mata i rustičnih površina, koje je početkom 
1990-ih u Posljedicama razvoja nadopunja- 
vao ekološkim sadržajima. 


Sudjelovao je na brojnim skupnim iz- 
ložbama koje su predstavljale vojvođansku 
primijenjenu umjetnost u Srbiji, Madžar- 
skoj, Austriji i Hrvatskoj. Samostalne izlo- 
žbe priređene su mu u Novom Sadu, Subo- 
tici, Segedinu, Zagrebu, Bjelovaru, Osijeku 
i Beogradu, a retrospektiva mu je održana 
2004. u Modernoj galeriji Likovni susret u 
Subotici, kad je toj ustanovi donirao veći 
broj svojih djela. 


Na poziv je izlagao na velikim svjet- 
skim izložbama suvremene keramike: u 
talijanskoj Faenzi 1972., u francuskom 
Vallauriseu 1978., u Zagrebu 1984. i u por- 
tugalskom Obidosu 1987. Stvarao je u kera- 
mičkim kolonijama i simpozijima u Malom 
Iđošu, Resenu, Aranđelovcu, Našicama, 
Cazinu, Zagrebu, Obidosu i Kecskemćtu. 


Veliku zidnu keramičku kompoziciju i 
dvije manje postavio je 1978. u auli i pro- 


JANIĆ 


storijama Otvorenoga sveučilišta u Subo- 
tici. U Subotici je, među ostalim, primio 
nagradu Dr. Ferenc Bodrogvdri 1982. i 
Listopadsku nagradu 1987. 


Lit.: O. Šram, Zvan Jandrić, katalog, Subotica, 
1987; S. Isaković, Savremena keramika u Srbiji, 
Beograd, 1988; S. Stepanov: Zvan Jandrić, katalog, 
Subotica, 1992 (20042); O. Šram, Keramičar Ivan 
Jandrić, Klasje naših ravni, 3-4/2004, Subotica; O. 
Šram, In memoriam : Ivan Jandrić : Autor izrazite 
osobnosti i originalnog stila, Hrvatska riječ, 426, 
Subotica, 20. V. 2011. 


O. Šram 


JANIĆ, Mićo (Bačka Palanka, 28. V. 
1979.), kajakaš. Sin Milana, kajakaša, i 
Štefice, rođ. Pucko. Brat Stjepana i Nataše 
Janić. Osnovnu i srednju trgovačku školu 
završio je u rodnom mjestu, a Višu trener- 
sku školu u Beogradu. Kao najstarije dijete 
u obitelji, prvi se počeo baviti kajakaštvom 
nakon što se oprobao u više sportova. Član 
Kajakaškoga kluba Sintelon iz Bačke Pa- 
lanke postao je 1993., gdje je trenirao pod 
vodstvom svojega oca, a uz njega su člano- 
vi kuba postali i mlađi brat i sestra. Prve 
uspjehe postigao je 1993. na prvenstvu SR 
Jugoslavije u kadetskoj konkurenciji, kad je 
osvojio naslov državnoga prvaka u kajaku 
jednosjedu na 300 m i kajaku dvosjedu na 
500 m. Na ekipnom prvenstvu SRJ 1994. 
u Apatinu osvaja prvo mjesto sa svojim 
klubom, a u juniorskoj konkurenciji prvo 
mjesto u svim disciplinama. U sljedećim 
godinama nekoliko je puta bio seniorski 
prvak SRJ. Na međunarodnoj regati 1996. 
u Segedinu osvojio je prvo mjesto u jedno- 
sjedu na 500 m, drugo mjesto u jednosjedu 
na 1000 m i prvo mjesto s bratom u dvo- 
sjedu na 500 m. God. 1996. proglašen je 
najboljim sportašem Bačke Palanke i naj- 
boljim kajakašem SRJ. S članovima obitelji, 
u Bačkoj Palanci osnovao je Kajak-kanu 
klub Elit 1997. Iste godine s bratom na- 
stupa na seniorskom Svjetskom prvenstvu 
(SP) u Darmouthu (Kanada) i na Medite- 
ranskim igrama (MI) u Bariju (Italija), gdje 
su se plasirali u tri finala, a na Svjetskom 
juniorskom prvenstvu u Lahtiju (Finska) 
u disciplini dvosjed na 1000 m s bratom 
osvaja brončanu medalju. Na SP 1998. u 

Segedinu, u dvosjedu na 1000 m osvaja s 

bratom srebrnu medalju, što je ujedno bila 

i prva kajakaška medalja u tom rangu na- 
tjecanja za SRJ. Na Europskom prvenstvu 

(EP) 2000. u Poznanu (Poljska) i 2001. u 

Milanu s bratom je u dvosjedu na 1000 m 

osvojio oba puta 8. mjesto. Nakon toga je, 
revoltiran tadašnjom teškom financijskom 

situacijom i lošim uvjetima za bavljenje vr- 
hunskim sportom, prekinuo karijeru. 


U prometnoj nesreći potkraj 2002. kod 
Beograda lakše je ozlijeđen, brat Stjepan 
zadobio je teže ozljede, a otac Milan pre- 
minuo je od posljedica ozljeda. Nakon smr- 
ti oca počeo se baviti obrtom i trgovinom 
kako bi financijski pomogao obitelji. Zbog 
nemogućnosti da za sebe i brata u Srbiji 
i Crnoj Gori osigura kvalitetne uvjete za 
nastavak karijere, ušao je u pregovore s Hr- 
vatskim kajakaškim savezom, s kojim je 
njegova obitelj otprije imala kontakte. Po- 
nuđeno mu je mjesto trenera u Hrvatskoj, 
ali se odlučio za nastavak natjecateljske 
karijere i prelazak s bratom u reprezen- 
taciju Hrvatske, za koju od 2005. počinju 
nastupati kao prvi sportaši nakon raspada 
SFR Jugoslavije. Postaju članovi Kajaka- 
ško-kanuističkoga kluba Belišće iz Belišća, 
odakle je njihova majka. Za KKK Belišće 
nastupaju do 2007., kada prelaze u KKK 
Jarun (Zagreb). Kao član hrvatske repre- 
zentacije najveće uspjehe postigao je u ka- 
jaku dvosjedu s bratom: 6. mjesto na SP 
2006. u Segedinu (1000 m), 7. mjesto na SP 
2009. u Darmouthu (500 m), 4. mjesto na 
EP 2007. u Pontevedri (Španjolska) (1000 
m), 7. mjesto na EP 2008. u Milanu (1000 
m) te zlatna medalja na Mi 2005. u Alme- 
riji (Španjolska) (1000 m). 


Za postignute rezultate on i brat Stje- 
pan dobili su najviše sportsko priznanje u 
Vojvodini — nagradu Jovan Mikić — Spar- 
tak za 1998. 


Izvor: Arhiva Stjepana Janića iz Kopra. 


Lit.: Nacional, 463, Zagreb, 28. IX. 2004; Hrvat- 
ski športski almanah 2005-2006., Velika Gorica, 
2006; Hrvatski športski almanah 2006-2007. Ve- 
lika Gorica, 2007; Hrvatski športski almanah 
2007-2008., Velika Gorica, 2008; D. Kostelac, 
Kroz talase do zvezda, Bačka Palanka, 2008; Hr- 

vatski športski almanah 2008-2009., Velika Gori- 
ca, 2009; Hrvatski športski almanah 2009-2010., 
Velika Gorica, 2010; http://www.sportskisavezvoj- 
vodine.com/jms/view/dobitniciview.php?rbr=663. 

JANIĆ, Milan (Bačka Palanka, 14. VI. 
1957. — Beograd, 1. 1. 2003.), kajakaš, ka- 
jakaški trener. Sin Živana i Dragice, rođ. 
Zarač, nacionalno se izjašnjavao kao Jugo- 
slaven. Osnovnu školu završio je u Bačkoj 
Palanci, a srednju poljoprivrednu u Iloku. 
Kajakaštvom se počeo baviti 1970. u kaja- 
kaškoj sekciji Društva za tjelesni odgoj Par- 
tizan u Bačkoj Palanci, a nakon registracije 
Kajakaškoga kluba Partizan iz Bačke Pa- 
lanke nastupao je za njega 1973.-76. Zbog 
boljih uvjeta u ljeto 1976. prelazi u Kajak- 
kanu klub Belišće iz Belišća, gdje mu je tre- 
ner bio Laszlo Kovacs. Ponovo je nastupao 
za KK Partizan 1979.-81., a 1981.-88. bio 
je član KKK Vuteks iz Vukovara. Aktivnu 
karijeru završio je u Bačkoj Palanci nastu- 
pajući za matični klub 1989.-93., koji je tada 
nosio imena KK /LP Jedinstvo (do 1989.) 
i KK Sintelon (od 1990. do danas). Naju- 
spješniji je kajakaš na mirnim vodama u 
povijesti Jugoslavije. 


Prve veće uspjehe ostvario je kao pionir 
i junior na prvenstvu Srbije i Jugoslavije 
1971. i 1972., kada je pobijedio u svim di- 
sciplinama u kojima je nastupio. Prvi na- 
slov seniorskoga prvaka Jugoslavije osvojio 
je 1974. na Savskom jezeru kod Beograda 
u jednosjedu na 500 m. Ukupno je osvojio 
37 naslova seniorskoga prvaka Jugoslavije 
1974.-93. Bio je državni prvak u jednosjedu, 
i to na 500 m (1974.-77., 1979.-81, 1984.- 
88., 1990), na 1000 m (1979.-80, 1983.- 
87., 1990.) i na 10.000 m (1977.-80., 1985., 
1989.-90.), u dvosjedu na 500 m (1991.), na 
1000 m (1983.) i na 10.000 m (1987.-88.) i u 
četverosjedu na 1000 m (1982., 1984., 1991., 
1993.). S KK Partizan osvojio je ekipno pr- 
venstvo Jugoslavije 1981. 


Na Europskom juniorskom prvenstvu 
(EJP) 1974. u Walezu (Poljska) osvojio je 
5. mjesto u jednosjedu na 1500 m, a na EJP 
1975. u Rimu brončano odličje u istoj disci- 
plini. Na Olimpijskim igrama (OI) u Mo- 


skvi 1980. osvojio je 4. mjesto u jednosjedu 

na 500 m i 7. mjesto u jednosjedu na 1000 

m; na OI u Los Angelesu 1984. srebrno 

odličje u jednosjedu na 1000 m i plasirao 

se u finale u jednosjedu na 500 m, gdje je 

bio deveti. Na SP 1977. u Sofiji osvojio je 5. 
mjesto u jednosjedu na 1000 m i 6. mjesto 

u jednosjedu na 10.000 m; na SP 1978. u 

Beogradu osvojio je zlatno odličje u jedno- 
sjedu na 10.000 m i srebrnu odličje u jedno- 
sjedu na 1000 m; na SP 1979. u Duisburgu 
osvojio je zlatno odličje u jednosjedu na 

10.000 m 1 7. mjesto u jednosjedu na 1000 

m; na SP 1981. u Nottinghamu osvojio je 

srebrno odličje u jednosjedu na 10.000 m; 

8. mjesto u jednosjedu na 500 m i 9. mjesto 

u jednosjedu na 1000 m; na SP 1982. u Be- 
ogradu osvojio je zlatno odličje u jednosje- 
du na 10.000 m i 5. mjesto u jednosjedu na 

1000 m; na SP 1983. u Tampereu (Finska) 

osvojio je srebrno odličje u jednosjedu na 

10.000 m, 7. mjesto u jednosjedu na 500 

m i 8. mjesto u jednosjedu na 1000 m; na 
SP 1985. u Mechelenu (Belgija) osvojio je 5. 
mjesto u jednosjedu na 10.000 m 1 8. mje- 
sto u jednosjedu na 1000 m; na SP 1986. u 
Montrealu osvojio je 5. mjesto u jednosjedu 
na na 10.000 m; na SP 1987. u Duisburgu 
osvojio je 6. mjesto u jednosjedu na 10.000 

m; na SP 1990. u Poznanu (Poljska) osvo- 
jio je 8. mjesto u dvosjedu na 10.000 m i na 
svom posljednjem SP 1991. u Parizu nastu- 
pio je u jednosjedu na 10.000 m, ali se nije 

uspio plasirati u finale. Na Mediteranskim 
igrama 1979. u Splitu osvojio je srebrne 

medalje u jednosjedu na 500 i na 1000 m 
te u dvosjedu na 1000 m. Na Balkanskim 
prvenstvima osvojio je više od 20 meda- 
lja, a zlatnu medalju 6 puta. Pobijedio je na 
supermaratonu Beč-Budimpešta u dužini 

od 300 km 1990. i 1991. i na međunarod- 
nim regatama u Sofiji, Beogradu, Segedinu, 
Moskvi, Nottinghamu i Brandenburgu. 


Proglašen je najboljim sportašem Hr- 
vatske 1978. u izboru lista Sportske novosti 
i Vojvodine 1979. u izboru lista Dnevnik. 


Nakon završetka aktivne sportske ka- 
rijere postao je šefom stručnoga štaba KK 
Sintelon. Istodobno je počeo trenirati svoju 
djecu Miću, Stjepana i Natašu. Nezadovo- 

ljan uvjetima i sa željom da im omogući 
bolji sportski razvoj, god. 1997. osniva Ka- 
jak kanu klub Elit u Bačkoj Palanci, gdje 


Milan 
Janić 


je obnašao dužnost predsjednika, trenera 

i fizioterapeuta. Tada je počeo sportski 

uspjeh njegove djece, koja sva postaju ka- 
jakaški reprezentativci SR Jugoslavije 1 

počinju ostvarivati međunarodne rezulta- 
te. Od predsjednika Hrvatskoga kajakaškog 

saveza Matije Ljubeka dobio je ponudu za 

prelazak djece u hrvatsku reprezentaciju, 
ali se na to nije odlučio zbog nestabilne po- 
litičke situacije nakon rata. Nezadovoljan 

odnosom Kajakaškoga saveza Jugoslavije 1 

nemogućnosti osiguravanja financijske pot- 
pore, potaknuo je kćer Natašu da 2001. ode 

u Madžarsku te je ubrzo postala najboljom 

svjetskom kajakašicom. Istodobno odlazi 

sa sinovima u Crnu Goru, gdje pokušava 
osnovati Kajakaški savez Crne Gore. Na- 
kon neuspjeha u Crnoj Gori i teške financij- 
ske situacije 2002. pregovara oko angažma- 
na sinova Miće i Stjepana s madžarskim 

klubom Demadsz iz Segedina, gdje je već 
nastupala njegova kći Nataša. Potkraj iste 

godine sa sinovima kreće na put u Crnu 

Goru radi pribavljanja dokumenata, ali je 

na povratku kod Beograda stradao u pro- 
metnoj nesreći. Preminuo je desetak dana 

poslije od zadobivenih ozljeda. 


Izvor: Arhiva Stjepana Janića iz Kopra. 


Lit.: Sedamdeset godina kajakaštva u Hrvatskoj, 
Zagreb, 1989; Nacional, 463, Zagreb, 28. IX. 
2004; Z. Jajčević, Olimpizam u hrvatskoj, Zagreb, 
2007; D. Kostelac, Kroz talase do zvezda, Bačka 
Palanka, 2008. 

JANIĆ, Nataša, udana Dušev-Janić (Ja- 
nics, Dusev-Janics) (Bačka Palanka, 24. 
VI. 1982.), kajakašica. Kći Milana, kajaka- 
ša i Štefice, rođ. Pucko, rodom iz Belišća. 
Osnovnu i srednju trgovačku školu završila 
je u Bačkoj Palanci. Otac Milan i starija 
braća Mićo i Stjepan bavili su se kajaka- 
štvom, što ju je potaknulo da 1993. posta- 
ne članicom Kajakaškoga kluba Sintelon 
iz Bačke Palanke. Prve uspjehe ostvarila 
je 1994., kada s KK Sintelon osvaja ekipno 
prvenstvo Jugoslavije, a ona kao pionirka 
pobjeđuje u svim disciplinama i svim na- 
tjecanjima na kojima je sudjelovala. S 14 
godina postaje seniorskom prvakinjom Ju- 
goslavije i najuspješnijom kajakašicom u 
SR Jugoslaviji. Prvi važniji međunarodni 
nastup imala je 1997. na Svjetskom juni- 
orskom prvenstvu (SJP) u Lahtiju (Finska), 
kada se plasirala u polufinale u utrci jed- 
nosjeda na 1500 m iako je po godinama 
još bila pionirka. Iste godine prešla je u 
novoosnovani Kajakaški klub Elit iz Bač- 
ke Palanke, koji je osnovao njezin otac ka- 
ko bi njoj i braći omogućio bolji sportski 
razvoj. Nastupila je na Europskom junior- 
skom prvenstvu (EJP) 1998. u Norrkopin- 
gu (Švedska), kad se prvi put plasirala u 
finale jednoga službenoga međunarodnoga 
prvenstva i osvojila 9. mjesto u jednosjedu 
na 500 m. Na SJP 1999. u Zagrebu osvojila 
je srebrno odličje u jednosjedu na 500 m, 
što je ujedno bila prva ženska medalja za 
SRJ u kajakaštvu na mirnim vodama na 
službenim međunarodnim prvenstvima. 
Iste godine nastupila je i na seniorskom SP 
u Parizu i sa 17 godina osvojila 7. mjesto u 
jednosjedu na 500 m te time osigurala na- 
stup na olimpijskim igrama. Na EJP 2000. 
u Boulogne-sur-Meru (Francuska) osvojila 
je zlatno odličje u jednosjedu na 500 m. Na 
Olimpijskim igrama (OI) 2000. u Sydneyu 
osvojila je 4. mjesto u jednosjedu na 500 
m. Potkraj godine list Sport proglasio ju 
je najboljim mladim sportašem SRJ 2000. 
Nakon uspjeha u Sydneyu i nemogućnosti 
da joj Kajakaški savez Jugoslavije osigu- 
ra potrebna sredstva za uspješni nastavak 
karijere u dogovoru s obitelji 2001. odlazi 
u Madžarsku te pristupa jednomu od naj- 
uspješnijih svjetskih kajakaških klubova 

Dćmdsz iz Segedina, gdje brigu za nju pre- 
uzima trener Laszlo Kovacs. Od 2002. na- 
stupa za reprezentaciju Madžarske. 


Nastupajući za Madžarsku kao senior- 
ka u kajaku jednosjedu, dvosjedu i četve- 
rosjedu na olimpijskim igrama, svjetskim 
i europskim prvenstvima osvojila je za- 
ključno s 2010. ukupno 44 odličja, od če- 
ga 36 zlatnih. Na OI 2004. u Ateni osvojila 
je zlatna odličja u jednosjedu na 500 m i 
dvosjedu na 500 m sa stalnom partnericom 
Katalin Kovacs, a na OI 2008. u Pekingu 
zlatno odličje u dvosjedu na 500 m i sre- 
brno odličje u četverosjedu na 500 m. Na 
svjetskim prvenstvima osvojila je 18 zlat- 
nih i 2 srebrna odličja: bila je prvakinja na 
SP 2002. u Sevilli (Španjolska) u četvero- 
sjedu na 200 m, na SP 2003. u Gainesvil- 
leu (SAD) u četverosjedu na 1000 m, na SP 
2005. u Zagrebu u jednosjedu na 1000 m 
i dvosjedu na 200 m 1 500 m, na SP 2006. 
u Segedinu u dvosjedu na 200m, 500 mi 
1000 m, na SP 2007. u Duisburgu u jedno- 
sjedu na 200 m, na SP 2009. u Dartmouthu 
(Kanada) u jednosjedu na 200 m, u dvosje- 
du na 200 m i četverosjedu na 500 m i na 
SP 2010. u Poznanu (Poljska) u jednosjedu 
na 200 m, u dvosjedu na 200 i četverosjedu 
na 500 m. Srebrno odličje na SP osvojila je 
2009. u jednosjedu 4 x 200 m i četverosjedu 
na 200 m i 2010. u jednosjedu na 500 m i 4 
x 200 m. Na europskim prvenstvima osvo- 
jila je 15 zlatnih i 4 srebrna odličja. Bila je 
europska prvakinja 2005. na EP u Poznanu 
u jednosjedu na 500 m, dvosjedu na 200 
m, 500 m i 1000 m, na EP 2006. u Račica- 
ma (Češka) u dvosjedu na 200 m, 500 m i 
1000 m i četverosjedu 200 m, 500 m i 1000 
m, na EP 2007. u Pontevedri (Španjolska) u 
jednosjedu na 200 m, na EP 2009. u Bran- 
denburgu u četverosjedu na 200 m i na EP 
2010. u Trasoni (Španjolska) u jednosjedu 
na 200, dvosjedu na 200 m i 500 m. Srebr- 
no odličje osvojila jena EP 2002. u Segedi- 
nu u četverosjedu na 200 m i na EP 2009. u 
jednosjedu 4 x 200 m, u dvosjedu na 200 m 
i u četverosjedu na 500 m. Prvakinja Ma- 
džarske u 8 disciplina bila je 25 puta u 9 go- 
dina. Proglašena je najboljom sportašicom 
Madžarske 2004. i 2010., a zajedno s Kata- 


lin Kovacs i najboljom sportskom ekipom 
Madžarske 2005., 2006. i 2010. Dobitnica 
je najvažnijih madžarskih društvenih pri- 
znanja. Za najbolju kajakašicu Madžarske 
proglašena je 2004., 2005., 2006. 1 2010. U 
braku je s bugarskim kajakašem i trenerom 
Adrijanom Duševom. 


Izvor: Arhiva Stjepana Janića iz Kopra. 


Lit.: Nacional, 463, Zagreb, 28. IX. 2004; D. Ko- 
stelac, Kroz talase do zvezda, Bačka Palanka, 
2008; http://hu wikipedia.org/wiki/Dusev-Janics_ 
Natasa; http:/www.atastars.rs/vodeni-sporto- 
vi/47053-veslanje-nataa-jani-dobila-devojicu. 

JANIĆ, Stjepan (Bačka Palanka, 24. XI. 
1980.), kajakaš, kajakaški trener. Sin je ka- 
jakaša Milana i Štefice, rođ. Pucko, brat 
kajakaša Miće i kajakašice Nataše. Osnov- 
nu i srednju ugostiteljsku školu završio je 
u Bačkoj Palanci, a Višu trenersku školu 
u Beogradu. U ranoj mladosti bavio se s 
više sportova, a u kajak je prvi put sjeo s 
9 godina. Član Kajakaškoga kluba Sinte- 
lon iz Bačke Palanke postao je 1993., gdje 
je trener bio njegov otac, a članovi i brat 
i sestra. Prvi uspjeh ostvario je na ekip- 
nom prvenstvu SR Jugoslavije 1994. u 
Apatinu, gdje je njegov klub osvojio prvo 
mjesto. Na međunarodnoj regati 1996. u 
Segedinu osvojio je s bratom 1. mjesto u 
dvosjedu na 500 m. S članovima obitelji 
osnovao je 1997. Kajak kanu klub Elit u 
Bačkoj Palanci. Iste godine s bratom na- 
stupa na Svjetskom juniorskom prvenstvu 
u Lahtiju i u disciplini dvosjed na 1000 m 
osvaja brončanu medalju, a na Mediteran- 
skim igrama (MI) 1997. u Bariju nastupa 
u finalu 3 discipline, ali ne osvaja ni jednu 
medalju. Na Europskom juniorskom prven- 
stvu 1998. u Norrkčpingu (Švedska) osvaja 
srebrnu medalju u jednosjedu na 1000 m i 
brončanu medalju u jednosjedu na 500 m. 
Iste godine još kao junior nastupa s bratom 
na Svjetskom prvenstvu (SP) u Segedinu i 
osvaja srebrnu medalju u dvosjedu na 1000 
m. Na europskim prvenstvima 2000. u Po- 
znanu (Poljska) i 2001. u Milanu s bratom 
je u dvosjedu na 1000 m osvojio 8. mje- 
sto, a 2002. u Segedinu u jednosjedu na 

1000 m također 8. mjesto. Iste godine na 
Europskom prvenstvu (EP) do 23 godine 
u Zagrebu u jednosjedu na 1000 m osvaja 
brončanu medalju. 


U prometnoj nesreći potkraj 2002. kod 
Beograda slomio je nogu, ruku i vilicu, 
brat Mićo bio je lakše ozlijeđen, a otac Mi- 
lan od posljedica je ozljeda preminuo. Na- 
kon smrti oca i nemogućnosti da u Srbiji i 
Crnoj Gori osiguraju kvalitetne uvjete za 
rad, od 2005. s bratom počinje nastupati 
za reprezentaciju Hrvatske. Postaju članovi 
Kajakaško-kanuističkoga kluba Belišće iz 
Belišća, mjesta odakle je njihova majka. Za 
KKK Belišće nastupaju do 2007., a onda 
prelaze u KKK Jarun iz Zagreba. Odmah 
nakon dolaska u Hrvatsku 2005. nastupa 
na EP u Poznanu, gdje u jednosjedu na 
1500 m osvaja brončanu medalju. Bila je to 
prva seniorska medalja za hrvatsko kaja- 
kaštvo na mirnim vodama od 1987. Poslije 
više ne uspijeva osvojiti medalju na službe- 
nim međunarodnim prvenstvima, ali ostva- 
ruje zapažene rezultate u jednosjedu te s 
bratom u dvosjedu. Nastupao je na Olim- 
pijskim igrama 2008. u Pekingu, gdje se 
plasirao u finale jednosjeda i dvosjeda na 
na 1000 m i u oba je natjecanja osvojio 9. 
mjesto. Na SP 2006. u Segedinu na 500 m 
osvojio je 5. mjesto i 6. mjesto u dvosjedu 
na 1000 m, 7. mjesto u jednosjedu na 500 
m na SP u Duisburgu 2007, a na SP u Dart- 
mouthu (Kanada) 2009. osvojio je 4. mjesto 
u jednosjedu na 1000 m i 7. mjesto u dvo- 
sjedu na 500 m. Na EP 2006. u Račicama 
(Češka) osvojio je 4. mjesto u jednosjedu 
na 1000 m, na EP 2007. u Pontevedri (Špa- 
njolska) 8. mjesto u jednosjedu na 500 m 
18. mjesto i 4. mjesto u dvosjedu na 1000 
m, 7. mjesto u dvosjedu na 1000 m na EP 
2008. u Milanu te 4. mjesto u jednosjedu 
na 1000 m na EP 2009. u Brandenburgu. 
Na MI u Almeriji (Španjolska) 2005. osvo- 
jio je zlatne medalje u jednosjedu na 1000 
m i dvosjedu na 1000 m, a na MI 2009. u 
Pescari (Italija) osvojio je zlatnu medalju u 
jednosjedu na 500 m i srebrnu medalju u 
jednosjedu na 1000 m. 


Na Prvenstvu Hrvatske osvojio je 11 
naslova prvaka pojedinačno i ekipno. Zbog 

zdravstvenih problema natjecateljsku je ka- 
rijeru završio 2010. U izboru Hrvatskoga 
kajakaškoga saveza proglašen je najboljim 
kajakašem Hrvatske 2005., 2007., 2008. 1 
2009. U braku je s najuspješnijom sloven- 
skom kajakašicom na mirnim vodama Špe- 
lom Ponomarenko-Janić. Od 2011. njezin je 
službeni trener. Živi u Kopru. 


Izvor: Arhiva Stjepana Janića iz Kopra. 


Lit.: Nacional, 463, Zagreb, 28. IX. 2004; Hrvat- 
ski športski almanah 2005-2006., Velika Gorica, 
2006; Hrvatski športski almanah 2006-2007., Ve- 
lika Gorica, 2007; Hrvatski športski almanah 
2007-2008., Velika Gorica, 2008; D. Kostelac, 
Kroz talase do zvezda, Bačka Palanka, 2008; Hr- 
vatski športski almanah 2008-2009., Velika Gori- 
ca, 2009; Hrvatski športski almanah 2009-2010., 


Velika Gorica, 2010. 
E. Hemar 


JANKAČ, Matej (Bistra kraj Zagreba, 21. 
IX. 1880. — Zagreb, 10. IV. 1968.), odvjet- 
nik, kulturni djelatnik, zborovođa, pjevač. 
Već u pučkoj školi i gimnaziji pokazao je 

naklonost prema glazbi, napose pjevanju. 
Tijekom školovanja na zagrebačkoj bogo- 
sloviji postao je predsjednikom i zborovo- 
đom najstarijega hrvatskoga pjevačkoga 

društva Vijenac, a regens chori zagrebačke 

katedrale postavio ga je za koralista. Na- 
kon upisa na Pravni fakultet postao je pje- 
vačem u studentskom zboru Kolo, a poslije 

umjetničkim zborovođom akademskoga 

zbora Varaždinski klub. 


Nakon što je diplomirao 1907., prvi po- 
sao dobio je u Osijeku, gdje je djelovao u 
HPD Kuhač. Ubrzo je upućen na rad u sud- 
beni stol u Banju Luku, gdje je bio zboro- 
vođa HPD Nada, a pjevao je bas i bariton. 
Nešto poslije kao sudski savjetnik premje- 
šten je u Bihać, gdje je za vrijeme kratko- 
trajnoga službovanja obnovio djelovanje 
tamošnjega HPD Krajišnik. 


Skupa s nekolicinom mladih hrvatskih 
intelektualaca (Mihovil Katanec, Marin 
Juras, Ivo Šercer, Ladislav Vlašić, Vinko 
Žganec i dr), uz preporuku Radićeve Hr- 


Tako u rujnu 1920. iz Bihaća dolazi u Su- 
boticu, gdje kao gradski bilježnik radi do 
1929., a poslije kao odvjetnik. Usporedno 
je bio iznimno aktivan na području kulture 
te je bio jedan od nositelja integracije bač- 
kih Bunjevaca u hrvatski kulturni prostor. 
Bio je prvi pročelnik Odjela za glazbu i pr- 
vi zborovođa Muškoga zbora Prosvjetnoga 
društva Neven (poslije Hrvatsko prosvjetno 
društvo Neven), osnovanoga 31. XII. 1920. 
Skupa s Mihovilom Katanecom nakon ne- 


Matej 
Jankač 


koliko mjeseci bio je osnivač Hrvatskoga 
pjevačkoga društva Veven 4. XII. 1920. 
(isprva kao sekcija Prosvjetnoga društva 
Neven, a od 1925. kao samostalno društvo), 
gdje su najprije ustrojili muški, nakon toga 
ženski, a na kraju i mješoviti zbor. Sudje- 
lujući na mnogim natjecanjima i priređu- 
jući velik broj javnih nastupa, postigli su 
mnogobrojne uspjehe i zadobili renome 
u gradu i cijeloj tadašnjoj Jugoslaviji. Od 
osnutka Hrvatskoga pjevačkoga društva 
Neven bio je zborovođa Muškoga zbora, a 
često je nastupao i kao solo-pjevač dionica 
basa i baritona. Kao sposoban organizator 
bio je poslovođa (1925.-30.) i dugogodišnji 
dopredsjednik Društva (1930.-41.). Zbog 
neslaganja sa snažnom prorežimskom ide- 
ološkom protkanošću Odbora za proslavu 
četiristote obljetnice Cara Jovana Nenada, u 
koji je imenovan, odbio je sudjelovati u nje- 
govu radu i službenoj proslavi 27. XI. 1927. 
Njegovi sinovi Zvonimir (Banja Luka, 1909. 


vatske pučke seljačke stranke te nakon po- — 2) i Milivoj (Banja Luka, 1910. — 2), tako- 


ziva tadašnjega subotičkoga gradonačelni- 
ka Franje Sudarevića, javio se na natječaj 
za mjesto gradskoga bilježnika u Subotici. 

đer odvjetnici, i sami su bili aktivni u Neve- 
nu. U Subotici je stanovao u I. krugu, Agina 
8. Bio je na glasu kao skroman i samoza- 


tajan čovjek. Za svoj tridesetogodišnji rad 
kao pjevač i zborovođa nagrađen je 1930. 
jednim od najvećih glazbenih priznanja u 
Kraljevini Jugoslaviji — Srebrnom lovoro- 
vom zvijezdom Saveza pjevačkih društava. 


Pod pritiskom madžarskih vlasti, koje 
su protjerivale sve međuratne doseljenike 
bez obzira na nacionalnost, napustio je Su- 
boticu 1941. i trajno se nastanio u Zagrebu, 
gdje je nastavio pjevati u Crkvenom pje- 
vačkom zboru Hosanna pri crkvi sv. Petra. 
God. 1961. teško je obolio. Pokopan je na 
zagrebačkom groblju Mirogoj. 


Izvori: Historijski arhiv Subotica, F: 47. XII 1368/ 
921; F: 47. XI 35/928; F: 57. 867/1934. 


Lit.: A. Sekulić, Radićevci u životu bačkih Hrvata 
od 1918. do 1928., Hrvatski iseljenički zbornik 
1994., Zagreb, 1994; S. Beljanski (ur.), 75 godina 
Advokatske komore Vojvodine, Novi Sad, 1996; Lj. 
Vujković Lamić, Sjećanje na Hrvatsko pjevačko 
društvo »Neven« (od 1920. do 1946. god.), Klasje 
naših ravni, 1/1999, Subotica; T. Žigmanov, Dje- 
latnost dr. Mihovila Kataneca i Mateja Jankača, 
Klasje naših ravni, 1/1999, Subotica. 


S. Mačković i Lj. Vujković Lamić 


JANKO, Janos (Budimpešta, 13. III. 
1868. — Borszćk, rum. Borsec, Erdelj, 28. 
VII. 1902.), doktor geografije, antropo- 
logije i botanike, etnograf. Sin je Janosa, 
poznatoga slikara i karikaturista (1833.- 
1896.) i Gizelle, rođ. Bajay. Školovao se u 
Budimpešti, gdje je i doktorirao 1890. Iste 
je godine izabran za tajnika Madžarskoga 
geografskoga društva. Razvio je bogatu 
istraživačku i znanstvenu djelatnost. U tu 
je svrhu proputovao mnoge zemlje na raz- 
ličitim kontinentima, istraživao po etno- 
grafskim muzejima te na terenu prikupljao 
građu za svoje članke i knjige. Uz potporu 
budimpeštanske Trgovačke i obrtničke ko- 
more 1888. putuje u Egipat, a 1889. u Alžir, 
Tunis i Tripoli. God. 1890. i 1891. Mini- 
starstvo obrazovanja šalje ga u Englesku i 
Francusku. Asistent na katedri za geografi- 
ju na budimpeštanskom sveučilištu postao 
je 1892. Od 1894. direktor je etnografsko- 
ga odjela Narodnoga muzeja. U Helsinki i 
Rusiju putovao je 1896. Bio je član treće 
ekspedicije Jenda Zichyja, poznatoga ma- 
džarskoga političara i istraživača Azije, 


JANKO 


koji je ondje istraživao jezične, povijesne, 
arheološke, antropološke i etnografske po- 
veznice s Madžarima. Proputovao je predio 
od Kavkaza do delte Volge, a odatle do si- 
birskoga Tobolska i Osetije. Proučavao je i 
Etnološki muzej u Berlinu. Proputovao je 
cijelu tadašnju Madžarsku. Surađivao je sa 
zemljopisnim i etnografskim društvima te 
sudjelovao u organizaciji etnografskoga di- 
jela monumentalne Tisućljetne izložbe, pri- 
ređene 1896. u sklopu proslave tisućite ob- 
ljetnice doseljenja Madžara. Bio je urednik 
budimpeštanskoga časopisa Etnogrdphia. 
Pisac je brojnih samostalnih djela i surad- 
nik u još većem broju stručnih publikacija 
na madžarskom, njemačkom i engleskom 
jeziku. Cilj mu je bio za buduće narašta- 
je i istraživanja prikupiti dovoljno građe o 
Madžarima jezično srodnim ugrofinskim 
narodima, etnički i antropološki srodnim 
tursko-tatarskim narodima te slavenskim 
narodima, koji žive u susjedstvu dviju spo- 
menutih skupina te na Madžare imaju velik 
utjecaj. Preminuo je mlad prigodom jedno- 
ga istraživačkoga putovanja u Erdelj. U nje- 
govu čast Madžarsko etnografsko društvo 
od 1969. dodjeljuje nagradu »Jank6 Janos« 
mladim etnografima kao priznanje za iz- 
vanredna znanstvena dostignuća. 


O Šokcima je pisao 1896. u časopisu 
Etnogrdphia, koji je tiskan i kao posebni 
separat. Iste je godine prerađeni i skraćeni 
članak objavljen i u 2. svesku monografije 
Bačko-bodroške županije, koju je uredio 
Gyula Dudćs. U njemu opisuje lokaciju Šo- 
kaca u toj županiji, naglašavajući kako je 
riječ o 8 naselja u zapadnom dijelu župani- 
je, uz dunavske močvare i u njima, gdje su 
nekad živjeli Madžari, što dokazuju i na- 
zivi tih naselja i pustara oko njih madžar- 
skoga podrijetla. Nije načisto tko su Šokci i 
Bunjevci — pišući o doseljavanju Bunjevca, 
naziva ih rimokatoličkim Srbima, dok go- 
voreći da djevojke u Šokaca vrlo rijetko sa- 
me biraju muža, a da ni momci u tom nisu 
posve slobodni, već to obično dogovaraju 
stariji, zaključuje da je to tako u svih Srba. 
Na više mjesta iznosi slične teze, ali na kra- 
ju članka kao da mijenja mišljenje te tvrdi 
da su Šokci posebna etnička skupina unutar 

južnoslavenske skupine naroda, različita 
od Bunjevaca i Srba. U članku se nabrajaju 
naselja iz kojih su Šokci iz Sonte, Bođa- 
na, Vajske i Plavne birali bračne drugove 
u XVIII. i XIX. st.: Monoštor (srp. Bački 
Monoštor), Sombor, Aljmaš, Karlovac, Bo- 
đani, Požega, Erdut, Plavna, Valpovo, Be- 
čej, Lovas, Vajska, Sonta, Bač, Vukovar, 
Dalj, Bapska, Bukin (danas: Mladenovo), 
Selenča, Novo Selo (danas: Bačko Novo 
Selo), Nuštar, Doroslovo, Madaraš, Tovar- 
nik, Đeletovci. Popis naselja, iako to on ne 
vidi, jasno govori tko su Šokci Bačko-bo- 
droške županije i kamo pripadaju: da su 
jedno sa Šokcima u Hrvatskoj, tj. da pripa- 
daju hrvatskomu narodu. Osim ovoga, on u 
članku piše o običajima, ponajviše ženidbe- 
nim i onima vezanima uz vjerske blagdane, 
o gospodarskim prilikama, o praznovjerju, 
o imenima i nadimcima. 


Ranije se pogrešno mislilo da je Janko 
Janos pseudonim Ivana Evetovića. Iako su 
o Šokcima pisali i jedan i drugi, njihovi se 
članci umnogome razlikuju. Janko piše kao 
madžarski etnograf, koji sam naglašava da 
ne zna dobro jezik Šokaca. Iz njegova se 
članka vidi da je kraće vrijeme boravio 
među Šokcima te da ih ne poznaje dovolj- 
no. Kao vrstan etnograf, svjestan je nedo- 
stataka svojega istraživanja o Šokcima te 
naglašava da je njegov članak samo skica 
i zrno pijeska u odnosu na ono što još stoji 
pred etnografima kada su Šokci u pitanju. S 
druge strane, Ivan Evetović dobro poznaje 
jezik Šokaca i same Šokce i poznata mu 
je i povijest i pripadnost Šokaca. Njegov 
članak o Šokcima, objavljen 13 godina na- 
kon Jankova u 2. svesku monografije Bač- 
ko-bodroške županije, koju je uredio Samu 
Borovszky, puno je kvalitetniji i precizniji 
te predstavlja iskorak u tadašnjem prouča- 
vanju Šokaca u Bačkoj. 


Značajnija djela: T0t-Komlos magdnrajza, Bekes- 
Gyula, 1887; Erkldirung des Namens Kongo, Got- 
ha, 1888; The Welle-Problem, Edinburgh, 1888; 
Equisetum albo-marginatum Kit, Cassel, 1888; 
Grof Benyovszky Moricz ć6letrajza, Budapest, 
1889; Grof Benyovszky Moricz mint foldrajzi ku- 
tato. Kritikai megjegyzesek Kamcsatkatol Maca- 
oig tett utjara, Budapest, 1890; A Nilus Deltdja. A 
Delta foldtani 6s foldrajzi felćpiilese, Budapest, 

1890; Abstammung der Planeten, Berlin, 1891; 
Stanley utazdsa, kalandjai es felfedezesei Afrika- 
ban, Budapest, 1891; Magyarorszdg hegyvidćkei- 
nek csoportositasa, Budapest, 1891; Javaslat a 
neprajzi kidllitds iigyeben, Budapest, 1891; A 
Benyovszky-irodalom anyagdrol, Budapest, 1891; 
A magyar foldrajzi tarsulat konyv- #6s tećr- 
keptdrdnak Czimjegyzeke 1873-1889, Budapest, 
1891; Map of the Crownlands of the Kingdom of St. 
Stephans, London, 1892; A szinganfui nestorianus 
emlektabla (prijevod), Budapest, 1892; Kalotaszeg 
magyar nepe. Nćprajzi tanulmćny, Budapest, 
1892; A kalotaszegi 6s erdelyi magyarsdgrol, Ko- 
lozsvar, 1893; A toroczkoi vasbdanydszat es kohd- 
szat, Budapest, 1893; Torda, Aranyosszek es To- 
rocko magyar (szekely) nepe, Budapest, 1893; 
Regi hazai Ioportartok szarvasagancsbdl, Buda- 
pest, 1895; Adatok a bdcs-bodrogmegyei sokdczok 
neprajzdhoz, Budapest, 1896; Tuizzel vassal a 
Szuddnban. Szlatin Rudolf pasa utan ford, Buda- 
pest, 1896; Kalauz a neprajzi missio-kidllitasban, 
Budapest, 1896; Az ezredeves orszagos kiallitas 
neprajzi faluja, Budapest, 1897; A nć6prajzi gytj- 
temeny leirasa (Zichy Jend gr. kaukdzusi es 
kozepdzsiai utazdsai, I-11.), Budapest, 1897; A ma- 
gyar halaszat eredete, Budapest-Leipzig, 1900; A 
Balaton mellćki lakossdg neprajza, Budapest, 
1902; Utazds Osztjakfoldre 1898., Budapest 2000; 
Uton a szibćriai atyafiakhoz, Janko Jdnos oro- 
szorszdgi levelei, Budapest, 2001; Kalauz a Ma- 
gyar Nemzeti Muzeum Neprajzi Osztdlydnak 
kiallitasdhoz 1898., Budapest 2002. 


Lit.: A Pallas Nagy Lexikona, 9, Budapest, 1895; 
Gy. Dudas (ur.), Bdcs-Bodrogh vdrmegye egyete- 
mes monografidja, 2, Zombor, 1896; J. Szinnyei, 
Magyar irok elete es munkdđi, 5, Budapest, 1897; S. 
Borovszky (ur.), Magyarorszdg vdrmegyei es 
vdrosai : B4cs-Bodrog vdrmegye, Budapest, 1909; 
Magyar neprajzi lexikon, 2, Budapest, 1979; A. 
Sekulić, Bački Hrvati, Zagreb, 1991; Magyar 
utazok lexikona, Budapest, 1993; http://hu.wikipe- 
dia.org/wiki/Jank6_Janos_(neprajzkutato). 


J. Štefković 


JANKOVAC (madž. Janoshalma), selo u 
južnom dijelu Bačko-kiškunske županije. 
Nekadašnja službena imena: 1416. Janus- 
halma, 1580. Jankoszallas, 1583. Janoshal- 
ma, 1626. Jankovac, 1676. Janko, 1699. Jan- 
kova, 1718. Jankovacz, 1783. lankovacz, do 
1904. Jankovacz, otada Janoshalma. 


Arheološka iskopavanja potvrđuju da 
su na tom mjestu živjeli nomadski pastir- 
ski narodi Sarmati, Huni i Avari. Nakon 
tatarske najezde tu su se, među preosta- 
le Madžare, nastanili Kumani, a svoje su 
prebivalište zvali Cs6szapa. To je područje 


1439. postalo posjedom Janka Sibinjanina 
(madž. Janos Hunyadi), kada je i nazvano 
Janko, Jankoszallas. God. 1580. imalo je 
47 poreznih obveznika. Bunjevački Hrvati 
nastanili su ga u razdoblju 1630.-1730. God. 
1649. beogradski biskup Marin Ibrišimo- 
vić ovdje je krizmao 325 katolika, jamačno 
Hrvata. Jankovačka obitelj Mamužić dobi- 
la je plemstvo 1678. God. 1699. imao je 16 
poreznih obveznika. Katoličko je mjesto 
1701. Za Rakoczijeva ustanka (1703.-11.) 
naselje je uništeno. Nakon obnove, 1712. 
navode ga kao hrvatsko (»ilirsko«) selo. 
Najprije je kmetski posjed Ugarske dvor- 
ske komore, a od 1799. obitelji Orczy. Popis 
1714. bilježi 10 hrvatskih poreznih obve- 
znika, a u mjestu je zabilježeno 30-ak hr- 
vatskih prezimena: Bedžula, Bundić, Ivan- 
ković, Kujundžić, Kulić, Mamužić, Pančić, 
Peršić i dr. Madžari i Slovaci doseljavaju se 
»iz udaljenih županija« 1731. Župa je osno- 
vana 1733., a 1788. podignuta je crkva Sv. 
Ane. Župom su najprije upravljali subotički 

franjevci, a poslije 1748. svjetovni svećeni- 
ci. God. 1777. u mjestu je živjelo 264 prete- 
žito madžarske obitelji. Trgovištem je po- 
stao 1807.; cehovske isprave tkalci su dobili 
1822., a ostali obrtnici 1841. God. 1881. ima 

8625 stanovnika, od toga svega 2 Hrvata. 


Gradom je proglašen 1989. Današnje 
jankovačko područje (atar) prostire na 13 


JANKOVIĆ 


gradarstvu i voćarstvu. Do pak su osta- 

Dragićova, Hrđavica, Kiseljak, Požarevi- 
na, Rastik. 


Lit.: 1. Katona, Historia metropolitanae Colocen- 
sis ecclesiae, Colocae, 1800; I. Ivanyi, Bdcs-Bo- 
drog vdrmegye helynevtira, 1, Szabadka, 1895; 
Gy. Dudas (ur.), Bdcs-Bodrog vdrmegye egyete- 
mes monografidja, 1-2, Zombor, 1896; I. Ivanić, 
Istorijsko-etnografska rasprava : Bunjevci i Šokci 
u Bačkoj, Baranji i Lici, Beograd, 1899; S. Bo- 
rovszky (ur.), B4cs-Bodrog vdrmegye monogrd- 
fidja, 1, Budapest, 1909; P. Pekić, Povijest Hrvata 
u Vojvodini od najstarijih vremena do 1929. godi- 
ne, Zagreb, 1930; J. Rapcsanyi, Magyar vdrosok 
monogrdfidja : Baja 6s B4cs-Bodrog vdrmegye 
kozsegei, Budapest, 1934; A. Hegediis, Bacskai 6s 
bdndti jobbdgylevelek (1676-1848), Ujvidćk, 1984; 
L. Kiss, Foldrajzi nevek etimologiai szotdra, Bu- 
dapest, 1980; A. Sekulić, Hrvatski bački mjesto- 
pisi, Zagreb, 1994. 

Ž. Mandić 


JANKOVIĆ, plemićka porodica. U Bačkoj 

županiji plemstvo joj je proglašeno 1772. 
za Antuna i Leopolda, prema potvrdi Ni- 
transke županije. Nisu rodbinski povezani 

s Jankovićima koji su imali posjede u Pože- 
škoj, Srijemskoj i Baranjskoj županiji. 

Lit.: Gy. Dudas, A bacskai nemes esaladok, Bdcs- 
Bodrogh Megyei Tortenelmi Tdrsulat Evkonyve, 
4/1893, Zombor; V. Duišin, Plemićke porodice II, 
Vojvodina, 2, [Novi Sad, 1941]; Hrvatski biograf- 
ski leksikon, 6, Zagreb, 2005. 

JANKOVIĆ, Josip (Jankovics, J6zsef) 
(Vukovar, oko 1708. — Rim, 25. III. 1757), 
franjevac, profesor, filozofski i teološki 
pisac, provincijal. Nakon stupanja u fra- 
njevački red, filozofski i teološki studij 
završio je u Rimu. Najprije je predavao 
filozofiju u Rimu i Mantovi, zatim u Vu- 
kovaru 1738.-39., pa teologiju u bogoslov- 
noj školi Generalnoga učilišta u Budimu 
1739.-49. Kao vrsnu crkvenomu pravniku 
i liturgičaru, provincijal Filip Lastrić po- 
vjerio mu je 1741. da s Petrom Lipovcem 
zastupa poslove franjevačke provincije Bo- 
sne Srebrene pred crkvenim nadleštvima u 
Požunu, a 1749. branio je u Beču interese 
franjevačkoga samostana u Budimu. Kao 
povjerenik vrhovne uprave franjevačkoga 
reda, obavio je kanonski pohod u Provinciji 
sv. Ladislava u središnjoj Hrvatskoj 1739., 
Provinciji Presvetoga Otkupitelja u Dal- 
maciji 1751. iu Bugarskoj. U upravi Bosne 
Srebrene bio je kustod 1748.-51. i provin- 
cijal 1751.-54. te generalni definitor 1750. 
Pri diobi Bosne Srebrene 1735. zauzimao 
se za uspostavu podunavske provincije sa 
samostanima u Srijemu, Bačkoj i Ugarskoj, 
što je naišlo na otpor franjevaca u Bosni i 
Slavoniji, a i kasnija je razdioba slijedila 
političke, a ne regionalne granice, koje je 
on promicao. U rukopisu je ostavio spise 
Philosophia universa (Vukovar, 1739.) i De 
Deo uno (Budim, 1745.-50.), koji se čuva- 
ju u franjevačkoj samostanskoj knjižnici u 
Budimpešti. Na poziv je otputovao u Rim, 
gdje je i umro. 


Djela: Promtuarium commissarii visitatoris ex 
sacris scripturis, ss. patribus, optimis quibusque 
religionis nostrae authoribus studiose collectum, 
bullisque pontificiis, sacrorum canonum mandatis. 
& nostri sacri instituti constitutionibus accomo- 
datum, modis, sermonibus quoque, circularibus 
litteris,motivis, norma concurrendi, pro lecturis 
generalibus, practica criminali, praecautionibus 
commissarii, & observationibus adornatum,si- 
mulque authore J.J. a Valcovarino... stylo plano 
compositum atque in tesseram perennis gratitudi- 
nis, ac filialis observantiae Rev. P. F. Cajetano de 
Laurino dicatum, oblatum sacratumque..., Raven- 
nae, 1742; Compendium sacrarum caeremonia- 
rum pro alma et antiquissima provincia Bosnae- 
Argentinae, Venetiis, 1751. 

Lit.: A. Hor4nyi, Memoria Hungarorum et Provin- 
cialium scriptis editis notorum, 2, Viennae, 1776; 
Hrvatski biografski leksikon, 6, Zagreb, 2005. 


L. Heka 


JANKOVIĆ, Martin (Jankovich, Janko- 
vits, Marton, Martinus) (2, 25. X. 1786. 
— Jankovac, 26. XII. 1847.), svećenik, pisac. 

Osim datuma rođenja (ali ne i mjesta) iz 

njegova najranijega razdoblja života pozna- 
to je tek da je u školskoj godini 1804./05. 
bio student druge godine mudroslovlja na 

Bogoslovnom fakultetu u Egeru te da je 

1809. zaređen za svećenika. Bio je kapelan 

u Čonoplji 1810., u Kuli 1811.-I4., u nje- 
mačkom naselju Gajdobri (njem. Schonau, 
madž. Szepliget) 1815.-16. teu Novom Sadu 
1817.-20., a nakon toga župnik u Jankovcu 

(madž. Janoshalma) 1821.-47. Bio je deka- 
nantski bilježnik 1842., a dužnost dekana 

Gornjotisanskoga dekanata Potiskoga ar- 
hiprezbirata obnašao je 1843.-47. Autor je 

dvaju djela na latinskome jeziku. 


Djela: Rev. dno Stephano Katona, abbati S. Petri 
de Bodrogh-Monostor... Rectori suo clerus junior 
approplante sancti Stephani regis nostri sacra Die 
Dedicat, Coloczae, 1807; Applausus pastoritius 
metropolitanae Coloczensis ecclesiae archiepi- 
scopo... Petro Klobusitzky de Eadem ex cathedr. 
ecclesia Szathmariensi in sedem metropolitanam 
translato, Pesthini, 1822. 


Lit.: G. Petrik, Magyarorszdg bibliographidja, 
1712-1860, 1-4, Budapest, 1888-1892; I. Kujundžić, 
Bunjevačko-šokačka bibliografija, Rad JAZU, 355, 
Zagreb, 1969; A. Lakatos (ur.), A Kalocsa-bdesi 
foegyhazmegye torteneti sematizmusa 1777-1923, 
Kalocsa, 2002. 


L. Heka 
JANOSHALMA — Jankovac 
JANUS, Pannonius > Česmički, Ivan 
JARAK — Jendek 


JARAMAZOVIĆ, Antun (Subotica, 18. 
IV. 1915. — Virovitica, 224. IV. 1945.), sudi- 
onik pokreta otpora. Sin je trgovca i vino- 
gradara Antuna i Terezije, rođ. Budinčević. 
Osnovnu školu završio je u Subotici, nakon 
čega se upisao u gimnaziju, a 1934. položio 
je veliku maturu. Najprije je radio kao či- 
novnik u subotičkoj gradskoj upravi. Kao 


pričuvni časnik jugoslavenske kraljevske 

vojske u činu potporučnika na jednoj je 

vojnoj vježbi netom prije Drugoga svjet- 
skoga rata osumnjičen za neprijateljsko 

djelovanje te je osuđen na zatvorsku kaznu, 
koju je izdržao u Osijeku. Nakon kapitu- 
lacije jugoslavenske vojske u travanjskom 
ratu 1941. vratio se u Suboticu, gdje je pod 
sumnjom da je pristaša komunističkoga 

pokreta triput uhićivan. Isprva se izdrža- 
vao obradom vinograda, a poslije je otvo- 
rio trgovinu zubarskih potrepština. Nakon 

povlačenja madžarskih snaga iz Subotice 

pristupio je VIII. vojvođanskoj udarnoj 

brigadi. U siječnju 1945. postao je članom 

KPJ. Postavljen je za komesara čete te je 

dobio čin poručnika. U završnim ratnim 

akcijama 24. IV. 1945. u okolici Donjega 
Miholjca, u šumi u blizini ciglane, teško je 

ranjen te je prenesen u Viroviticu, gdje mu 

se gubi svaki trag. 


Lit.: Spomenica palim borcima i žrtvama fašistič- 
kog terora 1941-1945., Subotica, 1988. 


T. Žigmanov 


JARAMAZOVIĆ, Ivan — Ico (Subotica, 
18. IV. 1932. — Pula, 3. IV. 2001.), boksački 

trener. Sin Antuna i Marije, rođ. Bačić. Iz- 
učio je strojobravarski obrt u Subotici. Od- 
rastao je u siromašnoj obitelji s dvojicom 

braće i jednom sestrom. Majka mu je umrla 

kad je imao četiri godine, a otac željezničar 
nakon nesreće na poslu ostao je invalid bez 

noge. U mladosti se bavio s više sportova, 
a na kraju je prevagnula ljubav prema bok- 
su, koji je nakon rata u Subotici bio iznim- 
no popularan. 


Sa 16 godina napustio je rodni grad i 
najprije je kraće vrijeme proveo u Senti, 
gdje se okušao kao boksač, a zatim se na- 
stanio u Osijeku, gdje je boksao kod trenera 
Juliusa Schwickera. Svoj prvi nastup imao 
je 1948. u susretu Osijeka protiv Subotice. 
Aktivni boksač bio je četiri godine bez za- 
paženih rezultata. Dobrovoljno se javio u 
Jugoslavensku ratnu mornaricu 1952. Ubr- 
zo nakon dolaska u pulski garnizon odre- 
đen je za boksačkoga trenera, gdje je radio 
s već afirmiranim boksačima koji su bili na 
služenju vojnoga roka. Momčad garnizo- 


JARAMAZOVIĆ 


na udružuje se s Boksačkim klubom Pula 

i pod imenom BK Jadran nastupaju u Hr- 
vatsko-slovenskoj ligi, koju osvajaju 1953. 
Na temelju toga 1954. stekli su pravo na- 
stupa u I. saveznoj boksačkoj ligi, no kako 

momčad nije bila sastavljena samo od civi- 
la, morali su se pokoriti odluci vojnih vlasti 

i odustati od nastupa. Pri Zavodu za odgoj 

u Zagrebu u sezoni 1953./54. školovao se i 

postao kvalificiranim boksačkim trenerom 

u prvoj klasi profesora Zlatka Hrbića, biv- 
šega državnoga prvaka i reprezentativca. 


Ivan 
Jaramazović 


Nakon izlaska iz vojske 1955. zaposlio 
se u Brodogradilištu Uljanik, a kao ama- 
terski trener djelovao je u BK Pula do 1963. 
Najveći uspjeh ostvario je s Vladom Vra- 
nješevićem, koji je postao državni prvak 
1961. i reprezentativac na Europskom pr- 
venstvu u Beogradu 1961. i Moskvi 1963. 
U stručnome stožeru reprezentacije bio 
je pomoćnim trenerom na pripremama za 
Olimpijske igre u Rimu 1960. Bio je pro- 
fesionalni trener BK Metalac iz Zagreba 
1963.-65., s kojim je nastupao u I. saveznoj 
boksačkoj ligi, i usporedno studirao na Fa- 
kultetu za fizičku kulturu. Zbog teška fi- 
nancijskoga stanja u zagrebačkom boksu 
dobio je otkaz i u nemogućnosti da financi- 
ra nastavak studija, vratio se u Pulu. Zapo- 
slio se u Brodogradilištu Crvena zvijezda i 
usporedno se školovao za visokokvalifici- 
ranoga strojobravara. 


Poslije 15 godina odsustva iz boksač- 
koga sporta na javnom je natječaju 1981. 
izabran za šefa stručnoga stožera i pro- 
fesionalnoga trenera u BK Pula. Pod nje- 
govim vodstvom pulski boksači u sezoni 
1981./82. osvajaju prvo mjestu u II. boksač- 

koj ligi zapad, a u sezoni 1982./83. postaju 
pobjednici I. savezne boksačke lige, što je 
bio jedini naslov ekipnoga boksačkoga pr- 
vaka Jugoslavije za jedan hrvatski klub u 
razdoblju 1946.-91. Na pojedinačnom se- 
niorskom prvenstvu Jugoslavije 1982. u 
Borovu i 1983. u Prištini boksači BK Pula 
Srboljub Stanković, Pero Tadić i Zvonko 
Miličević postaju državni prvaci, Damir 
Škaro osvaja drugo mjesto, a Naser Rušidi 
i Dorijan Čalić treće. BK Pula tada daje i 
veći broj reprezentativaca. Za navedene je 
rezultate iste godine proglašen najboljim 
boksačkim trenerom Jugoslavije i Hrvatske. 
No, samo četiri dana nakon osvojenoga na- 
slova ekipnoga prvaka države uprava BK 
Pula smjenjuje ga bez jasna obrazloženja. 
Ponuđeno mu je mjesto trenera u klubu, 
ali bez mogućnosti da vodi prvu momčad, 
pa razočaran napušta karijeru boksačkoga 
trenera. Ostatak radnoga vijeka proveo je 
u poduzeću /ndustrokem, gdje je radio na 
održavanju strojeva. Nakon što je Društvo 
osoba s tjelesnim invaliditetom u Puli 1986. 
dobilo prostorije u neposrednoj blizini nje- 
gove kuće, članovima je pomagao kao ser- 
viser ortopedskih pomagala, majstor za 
popravke, pratilac, trener u sportskim ak- 
tivnostima itd. Dobitnik je mnogobrojnih 
društvenih nagrada i priznanja. 


Izvor: Arhiva obitelji Vide Jaramazović u Puli. 


Lit.: P. Ladavac, Trideset godina Pulskog boksa 
(1946.-1976.), Pula, 1976; In memoriam, u: Glas 
Istre, Rijeka, 6. IV. 2001; Informator : Društvo 
tjelesnih invalida Pula, 13, Pula, 2001; Z. Bušić, 
Šampioni hrvatskog i svjetskog boksa, Zagreb, 
2002; Istarska enciklopedija, Zagreb, 2005. 


E. Hemar 


JARAMAZOVIĆ, Lajčo (Đurđin, 9. IX. 
1905. — Subotica, 18. IV. 1963.), sudionik 
pokreta otpora, državni dužnosnik. Rođen 
je u srednje imućnoj zemljoradničkoj obi- 
telji Marijana i Magdalene, rođ. Crnković. 
Pučku školu završio je u salaškoj školi u 
Gornjem Tavankutu, a pet razreda gimna- 
zije u Subotici. Nakon odsluženja vojnoga 
roka posvetio se poljoprivredi na salašu 
kod svojih roditelja u Gornjem Tavanku- 
tu (Skenderovo). Između dvaju svjetskih 

ratova bio je simpatizer i član Hrvatske se- 
ljačke strane te organizator boravka Ljude- 
vita Tomašića, izaslanika Vladka Mačeka, 
u Tavankutu u sklopu aktivnosti HSS-a u 
tom mjestu tijekom pregovora Cvetković — 
Maček o formiranju granica Banovine Hr- 
vatske 1939. Nisu mu bile strane ni ideje 
komunističkoga pokreta te se učlanio i u 
Komunističku partiju Jugoslavije. 


Nakon ulaska madžarskih postrojba u 
Bačku u travnju 1941. aktivno se pridružio 
ilegalnom radu Okružnoga komiteta KPJ u 
Subotici, odnosno njegove ćelije u Tavan- 
kutu. U zemunicama iskopanima na njego- 
vim salašima u Skenderovu (partizanska 
baza Alkazar, najveća na području Tavan- 
kuta) i Đurđinu, na gospodarskim zgrada- 
ma oko salaša i u svojoj kući u Subotici u 
Palmotićevoj ulici skrivao je članove po- 
kreta otpora te cijele židovske obitelji. Kad 
je Subotički partizanski odred početkom 
rujna 1944. došao na područje Subotice, 
smješten je na njegovu salašu u Skenderovu, 
gdje je imao zapovjedništvo. Kao imućan 
posjednik s oko 180 jutara zemlje, obilno je 
materijalno i novčano pomogao partizanski 
pokret te se po uzoru na njega u pokret pri- 
ključio znatan broj subotičkih Bunjevaca. 

Jedan je od najvažnijih bunjevačkih 
partijskih dužnosnika u godinama nakon 
Drugoga svjetskoga rata: Vojna uprava za 
Banat, Bačku i Baranju 30. XI. 1944. ime- 
novala ga je u privremeni Upravni odbor 
Saveza zemljoradničkih zadruga u Novom 
Sadu, bio je prvi poslijeratni predsjednik 
Gradskoga narodnooslobodilačkoga od- 
bora (NOO) Subotice (što odgovara da- 


Lajčo 
Jaramazović 


našnjoj funkciji gradonačelnika) 1944.- 
45., kao predsjednik Okružnoga NOO-a 
siječnja 1945. kooptiran je u najviše tije- 
lo u Vojvodini — Glavni NOO Vojvodine 
u Novom Sadu (koje je, među ostalim, na 
plenarnoj sjednici 6. IV. 1945. donio od- 
luku da se Vojvodina priključi federalnoj 
Srbiji kao autonomna pokrajina) i odmah 
postao jedan od tri dopredsjednika, na 
Skupšitni izaslanika naroda Vojvodine u 
Novom Sadu srpnja 1945. biran je za vi- 
jećnika AV NOJ-a, na čijem je III. zasjeda- 
nju u Beogradu 7.-10. VIII. 1945. izabran 
za člana njegova Zakonodavnoga odbora. 
Bio je zastupnik (za izborni kotar odžač- 
ki II.) Privremene skupštine Demokratske 
Federativne Jugoslavije (DFJ), Ustavo- 
tvorne skupštine koja je 1945. donijela pr- 
vi poslijeratni Ustav Federativne Narodne 
Republike Jugoslavije (FNRJ) i Narodne 
skupštine FNRJ 1946.-53. te savjetnik Mi- 
nistarstva poljoprivrede Vlade Narodne 
Republike (NR) Srbije. Bio je zastupnik i 
u Narodnoj skupštini NR Srbije i Narod- 
noj skupštini AP Vojvodine. U Vladi NR 
Srbije bio je ministar bez lisnice 1945.-47. 
i ministar komunalnih poslova od ožujka 
1947. do svibnja 1948. Poslije je obavljao 
dužnost ravnatelja i pomoćnika ravnate- 
lja Biroa za izradu plana za organizaciju i 
uređenje seljačkih radnih zadruga i poljo- 
privrednih izložbi (1951.-54.) i četiri godi- 
ne bio zastupnik Republičkoga vijeća NR 
Srbije za izborni kotar Bačka Palanka. Za 
člana Fakultetskoga vijeća Poljoprivredno- 
ga fakulteta u Beogradu imenovan je 1956. 


Bio je i član Glavnoga odbora Narod- 
noga fronta Srbije (kasniji Socijalistički 
savez radnoga naroda — SSRN), kao i Sa- 
veza udruženja boraca narodnooslobodi- 
lačkoga rata (SUBNOR) Srbije. Aktivan je 
bio i u mnogim drugim područjima: prvi 
predsjednik novoosnovanoga Fiskulturno- 
ga omladinskoga sportskoga društva Jovan 
Mikić — Spartak (1945.), »prosvjetni povje- 
renik«, tj. organizator aktivnosti obnovlje- 
ne organizacije Hrvatskoga seljačkoga pro- 
svjetnoga društva Seljačka sloga za cijelu 
Bačku. Pomogao je obnavljanje ogranka 
toga društva u Baču 8. II. 1947. te se zauzi- 


JARAMAZOVIĆ 


mao za organiziranja smotre hrvatskih dru- 
štava, pjesme, plesa i običaja bačkih Hrvata 
tijekom travnja 1947. u Subotici. 


Pomagao je težnje sunarodnjaka u Baj- 
skom trokutu za pripajanjem toga područja 
Jugoslaviji u proljeće 1945. Na jednom na- 
rodnom zboru u Gari, na kojem su glavni 
govornici bili Lajčo Jaramazović i Antun 
Karagić iz Gare, istaknuto je pitanje bu- 
duće pripadnosti Bajskoga trokuta. Radi 
prikupljanja podataka za razgraničenje s 
Madžarskom koji bi mogli pomoći uklju- 
čenju Bajskog trokuta u sastav buduće 
Jugoslavije na osnovi gospodarskoga, pro- 
metnoga i etničkoga interesa federalna 
Hrvatska izaslala je Jurja Andrassyja u 
Bajski trokut, kojemu je Jaramazović svo- 
jim utjecajem omogućio pristup vođama 
tamošnjih Hrvata. Bio je među skupinom 
istaknutih subotičkih Hrvata i Srba koje je 
u ljeto 1945. konzultirala Đilasova komi- 
sija glede razgraničenja Srbije i Hrvatske, 
kada se, za razliku od Grge Skenderovića, 
zauzimao za to da subotički okrug u cije- 
losti pripadne Vojvodini, a za priključenje 
Hrvatskoj bio je pod uvjetom da se Bajski 
trokut pripoji Jugoslaviji i ako bi na sjever 
Vojvodine bili kolonizirani i Hrvati. 


Sredinom 1950-ih iz ideoloških se raz- 
loga razišao s komunističkom vlašću zbog 
mjera i metoda nasilnog otkupa i utjerivanja 
poljoprivrednika u seljačke i zemljoradnič- 
ke zadruge te je 1958. umirovljen na vlastiti 
zahtjev. Nakon toga posvetio isključivo po- 
ljoprivredi na svojem imanju. 


Lit.: Subotičke novine, 3. XI. 1939, Subotica; A. 
Vojnić-Purčar, Oslobođenje Subotice, Subotica, 
1945; Seljačka sloga, 12/1946, 2/1947, 3/1947, Za- 
greb; Hrvatska riječ, 23. IX., 30. IX., 15. X. 1945., 
Subotica; A. Sam (ur.), Sećanja učesnika radnič- 
kog pokreta i NOR-a Subotica 1920-1944, Suboti- 
ca, 1985; G. Tikvicki, Slike iz ustanka u Bačkoj, 
Beograd, 1989; Enciklopedija Jugoslavije, 6, Za- 
greb, 1990; Č. Popov, J. Popov, Autonomija Vojvo- 
dine — srpsko pitanje, Sremski Karlovci, 1993; 
Sportsko društvo železničara »Jovan Mikić — 
Spartak«, ur. M. Brustulov, Subotica, 1995; M. 
Štambuk-Škalić, Hrvatska istočna granica u doku- 
mentima 1945.-1947., Fontes : izvori za hrvatsku 
povijest, 1, Zagreb, 1995; Srpski biografski rečnik, 
4, Novi Sad, 2009. 


G. Bačlija iM. Bara 

JARAMAZOVIĆ, Lazar — Lazo (Subo- 
tica, 28. X. 1947.), mačevalac, trener. Sin 
je Ivana i Mare, rođ. Bajić. Radni je vijek 
proveo kao VKV elektroničar i elektro- 
mehaničar u subotičkoj Sigmi. Mačevanje 
je počeo trenirati 1963. u Mačevalačkom 
klubu Spartak iz Subotice kod trenera 
Eugena Jakobčića. Natjecao se u disciplini 
sablja. Već 1966. postao je seniorskim re- 
prezentativcem Jugoslavije, za koju je do 
1982. nastupio 46 puta. Sudjelovao je na 
svjetskom prvenstvu u Budimpešti 1975. 
Na Balkanskim prvenstvima 1978. u Kla- 
dovu i 1979. u Sofiji osvojio je 3. mjesto u 
ekipnoj konkurenciji, a najveći pojedinačni 
uspjeh ostvario je 1981. u Ateni osvajanjem 
6. mjesta. Pobijedio je na međunarodnom 
turniru u Skoplju 1973., na međunarodnom 
Kupu Subotice 1975. i 1986. te na međuna- 
rodnom Memorijalu Dušana Božića u Be- 
ogradu 1981. Bio je nositelj olimpijskoga 
plamena u Subotici za Olimpijske igre u 
Miinchenu 1972. Sa svojim učenikom Ra- 
domirom Drndarskim bio je i sudionik Me- 
diteranskih igara u Splitu 1979. 


Na seniorskim prvenstvima Jugoslavije 
bio je prvak u pojedinačnoj konkurenciji 
1976. u Beogradu i 1980. u Mariboru, 2. po- 
jedinačno 1967. u Zrenjaninu, 4. pojedinač- 
no 1969. u Zrenjaninu, 2. pojedinačno i 3. 
ekipno 1971. u Zagrebu, 6. pojedinačno 1 3. 
ekipno 1972. u Beogradu, 2. ekipno 1973. 
u Subotici, 3. ekipno 1974. u Zrenjaninu, 
2. ekipno 1975. u Zagrebu, 2. ekipno 1976. 
u Beogradu, 2. pojedinačno i ekipno 1979. 
u Beogradu i 2. ekipno 1981. u Beogradu. 
Na prvenstvima Vojvodine, u kojoj je kon- 
kurencija u sablji bila najjača među svih 
8 tadašnjih federalnih jedinica, osvajao je 
prva mjesta u pojedinačnoj konkurenciji 
1971.-72., 1975.-76. i 1978. 


Usporedno s natjecanjem bavio se i 
trenerskim radom, a nakon povlačenja iz 
natjecanja 1986. potpuno mu se posvećuje. 
Kao trener mladih u Spartaku postigao je 
najveće uspjehe: juniorske momčadi bile su 
sedam puta ekipni prvaci Jugoslavije u sa- 
blji — 1973.-75. (Radomir Drndarski, Gabor 
Gonc3ol, Zoltan Kolarik), 1977.-79. (Vla- 
dimir Brajkov, Branislav Bukvić, Gabor 

Besenyei) 1 1987. (Gabor Simonyi, Gabor 
Szorad, Laszlo Varga), a u pojedinačnoj 

konkurenciji juniori su mu bili prvaci Jugo- 
slavije u sablji 1974. (Gabor Goncol), 1975. 
(Geza Bašić Palković) i 1990.-91. (Gabor 
Simonyi). U seniorskoj konkurenciji u sa- 
blji, kao natjecatelj i trener, s ekipom Spar- 
taka osvaja ekipno prvenstvo Jugoslavije 

1985. a kao trener ekipno prvenstvo Jugo- 
slavije u 1987. u Subotici te sudjeluje u Ku- 
pu europskih prvaka 1986. u Budimpešti. U 

disciplini sablja njegov najuspješniji učenik 

Radomir Drndarski bio je državni prvak 
u pojedinačnoj konkurenciji 1983., 1984. 1 

1989., dok su viceprvaci države bili Zoltan 

Kolarik 1985. i Vladimir Brajkov 1989. 


Na prvenstvima Vojvodine 1973.-89. 
njegove juniorske ekipe bile su devet puta 
prvaci u sablji, a njegovi su juniori poje- 
dinačno u istoj disciplini bili prvaci 1973. 
(Gabor Gonc3l), 1974. (Radomir Drndar- 
ski), 1975. (Zoltan Kolarik), 1977. i 1980. 
(Vladimir Brajkov) te 1987.-89. (Gabor Si- 
monyi). U seniorskoj konkurenciji ekipno 
je Spartak bio vojvođanski prvak u sablji 
1973., 1983., 1985. i 1986., a pojedinačno 
1985. (Radomir Drndarski). 


Nakon što je Mačevalački klub Spartak 
prestao raditi 1991., obnavlja ga 2010. uz 
pomoć Vladimira Brajkova i roditelja dje- 
ce, kada postaje predsjednikom i ponovno 
trenira najmlađe kategorije u maču i sablji. 
Kako klub ima slabu materijalnu potporu i 
nema vlastite prostorije, financira ga osob- 
no uz pomoć roditelja natjecatelja. Unatoč 
tomu, postiže zapažene rezultate već u se- 
zoni 2010./11.: na prvenstvu Srbije pioniri 
osvajaju tri prva mjesta (Martin Nimčević, 
Marko Kljajić, Luka Tikvicki), isti natje- 
catelji i u juniorskoj konkurenciji osvajaju 
ekipno 1. mjesto, a pojedinačno 2. (Martin 
Nimčević), 3. (Marko Kljajić) i 5. mjesto 
(Luka Tikvicki), a u seniorskoj konkuren- 
ciji 3. (Marko Kljajić) i 5. mjesto (Luka Ti- 
kvicki); momčad je u maču osvojila bron- 
cu na europskom Grand prixu za kadete u 
Mariboru. U ženskoj konkurenciji mlađa 
kadetkinja Bojana Kljajić u maču osvojila 
je na Kupu Rapira u Zagrebu pojedinačnu 
brončanu medalju, dok je na Kupu pobjed- 


nika u Beogradu u seniorskoj konkuren- 
ciji pojedinačno Marko Kljajić osvojio 1. 
mjesto, Luka Tikvicki 2. mjesto, a Bojana 
Kljajić 1. mjesto. Bojana i Marko Kljajić te 
Luka Tikvicki kadetski su reprezentativci 
Srbije za Mediteranske igre u Poreču 2012. 


Trenirao je reprezentaciju Srbije 2010.- 
11. 


Lazar 
Jaramazović 


LK 


Pokušao je u Subotici ustrojiti olimpijski 
petoboj (mačevanje, streljaštvo, jahanje, pli- 
vanje i trčanje) 1989./90., ali bez uspjeha jer 
je na dolazećim Olimpijskim igrama 1992. 
taj sport isključen iz programa igara. Bavi 
se i sportskim ribolovom — član je Izvršno- 
ga odbora i Upravnoga odbora Ribolovačko- 
ga saveza Vojvodine te predsjednik Udruže- 
nja sportskih ribolovaca Sigma iz Subotice. 


Dobitnik je mnogobrojnih priznanja i 
nagrada — tri puta uzastopce bio je sportaš 
grada Subotice 1972.-74., dobio je nagradu 
sportaš grada SDŽ Spartak Subotica 1979., 
zlatnu plaketu Spartaka u povodu 30 i 35 
godina postojanja toga kluba 1975. i 1980., 
zlatnu plaketu SOFK-e Subotica 1980., 
zlatnu plaketu Mačevalačkoga saveza Ju- 
goslavije 1988., zlatnu plaketu SOFK-e i 
grada Subotice za ekipni uspjeh 1985. i dr. 


Izvor: Kazivanje i osobna arhiva Lazara Jarama- 
zovića. 


Lit.: Almanah jugoslovenskog sporta, Beograd, 
1964-1988; Enciklopedija fizičke kulture, 2, Za- 
greb, 1977; B. Krstić, (ur.), Sport u Subotici 1944- 
1984 : Sportćlet Szabadkćn, Subotica, 1984; M. 
Brustulov (ur.), Sportsko društvo železničara »Jo- 
van Mikić — Spartak«, Subotica, 1995; D. Vukić, 
Mačevanje u Jugoslavijama 1928.-2002., Beograd, 
2004; http:/mkspartak.blogspot.com. 


Lj. Vujković Lamić i E. Hemar 


JARAMAZOVIĆ 


JARAMAZOVIĆ, Marija (Subotica, 3. II. 
1986.), pjevačica, modna dizajnerica. Kći je 

Laze i Mirjane, rođ. Stantić. Nakon zavr- 
šetka osnovne i srednje medicinske škole 

u Subotici, završila je prvostupnički stu- 
dij modnoga dizajna na Tekstilno-tehnolo- 
škom fakultetu u Zagrebu 2010. Završila je 

nižu Muzičku školu u Subotici i rano je po- 
čela pjevati kao solistica. Nastupala je na 

mnogim koncertima i festivalima: Festival 

bunjevački" pisama (na svim festivalima od 

početka održavanja 2001.; 2004. osvojila je 

nagradu za interpretaciju i nagradu publike, 
2006. nagradu publike, 2009. za najbolju 

kompoziciju), Zonkafest (Ogulin, 2008., pr- 
vo mjesto stručnoga povjerenstva i nagra- 
du publike), Hosanafest (Subotica, 2010., 
nagrada stručnoga povjerenstva), Uskrs- 
fest (Zagreb 2005., treća nagrada stručno- 
ga povjerenstva), Dani kršćanske kulture 

(Split, 2010.), Bonofest (Vukovar, 2009.), 
Don Bosco fest (Zagreb, 2009.), Stepinčeve 

note (Koprivnica, 2009., 2010.), Marijafest 
(Molve, 2008., 2009.). Izvedene su joj pje- 
sme snimljene na nosačima zvuka na svim 

festivalima duhovne glazbe te na Festivalu 

bunjevački" pisama. Prvi samostalni no- 
sač zvuka Hajdemo zajedno s 11 pjesama 

duhovne glazbe na tekstove njezine majke 

Mirjane Jaramazović iz istoimene zbirke 

poezije izdala je 2010. 


Diskografija: Hajdemo zajedno, Laudato, Zagreb, 
2010. 


Lit.: Hrvatska riječ, 373, Subotica, 2010; Zvonik, 
5/2010, Subotica. 


K. Čeliković 


JARAMAZOVIĆ, Mirjana (Subotica, 
13. IX. 1960.), pjesnikinja. Kći je Antuna 
i Marge Stantić, rođ. Mačković. U Subo- 
tici je završila osnovnu i srednju prevodi- 
lačku školu. Poeziju je počela pisati počet- 
kom XXI. st., a pjesme su joj objavljivane 
u zbirci Lira naiva (2008., 2009., 2010.), 
katoličkom mjesečniku Zvonik i kalenda- 
ru Subotička Danica (2008., 2009., 2010.). 
Prva samostalna knjiga poezije Hajdemo 
zajedno objavljena joj je 2010. i sadrži 105 
pjesama i Križni put u prozi. Prevladava- 
ju duhovne pjesme, u kojima autorica na 

bunjevačkoj ikavici i na književnom hrvat- 
skom jeziku pjeva o Bogu, Majci Božjoj, 
ljudskoj patnji. Piše i pjesme sa zavičajnim 
motivima. Neke su joj pjesme uglazbljene i 
izvedene na Festivalu bunjevački pisama u 
Subotici i na više festivala duhovne glazbe 
u Zagrebu, Subotici, Ogulinu, Vukovaru, 
Koprivnici, Molvama i drugdje, a snimljene 
su i na nosačima zvuka s tih festivala. Pje- 
sme na festivalima pjeva njezina kći Marija, 
koja je snimila i nosač zvuka Hajdemo za- 
jedno s pjesmama iz istoimene knjige. 


Djelo: Hajdemo zajedno, Subotica, 2010. 


Lit.: Hrvatska riječ, 373, Subotica, 2010; Lira na- 
iva, Subotica, 2010; Zvonik, 5/2010, Subotica. 


K. Čeliković 


JARAMAZOVIĆ, Stipan (Subotica, 13. 
VIII. 1947.), primaš, glazbenik, glazbeni 
pedagog. Rodio se u poljodjelskoj obitelji 
Josipa i Ane, rođ. Stantić. Osnovnu školu 
i gimnaziju završio je u Subotici. Od naj- 
ranijega djetinjstva pokazivao je sklonost 
prema glazbi, a kako je živio na salašu, do- 
bro je upoznao tradicijske pjesme i plesove. 
Tamburu je počeo svirati 1959. u OKUD-u 
Mladost u Subotici kod Lazara Malagur- 
skoga. Nakon što je u subotičkoj Muzičkoj 
školi 1962. otvoren odsjek za tamburu, kod 
nastavnika Malagurskoga za tri je godine 
završio četvorogodišnju naobrazbu. Sljede- 
će se godine upisao na odsjek za klarinet te 
je završio prvi razred. 


Studirao je na Prometnom fakultetu u 
Beogradu te diplomirao 1972. Tijekom bo- 
ravka u Beogradu isprva je bio član tam- 
buraškoga orkestra KUD-a Branko Cvet- 
ković, koji je vodio poznati stručnjak za 
tamburu Maksa Popov, a zatim je svirao 
u narodnom orkestru OKUD-a Ivo Lola 
Ribar, koji je vodio Rade Jaršević. Nakon 
povratka u Suboticu osnovao je Subotič- 
ki tamburaški orkestar 1976. te je postao 
njegovim prvim koncertnim majstorom. 
Umjetnički je voditelj orkestra od njegova 
osnutka, a repertoar mu je tijekom godina 
obogatio različitim glazbenim žanrovima. 
Osim kompozicija pisanih za tamburaški 
sastav, orkestar je svirao i djela iz klasične 

glazbene literature, evergreen-melodije te 
narodnu glazbu, posebno vojvođanske me- 
lodije. Mnogobrojnim nastupima u zemlji 
i inozemstvu iznimno je pridonio popula- 
riziranju tambure. Kako bi osigurao stalni 
rad orkestra, organizirao je niz glazbenih 
tečajeva za nove članove. Zahvaljujući to- 
mu obrazovani su mnogobrojni tamburaši u 
Subotici — u orkestru je od njegova osnutka 
sviralo više od 1000 tamburaša. Suautor 
je monografije orkestra, koja je objavljena 
2001. u povodu 25. obljetnice njegova rada. 
Pod njegovim ravnanjem orkestar je osvo- 
jio mnogobrojne nagrade. 


Skupa s ravnateljem Muzičke škole u 
Subotici Istvanom Balazs Pirijem 1993. ra- 
dio je na otvorenju tamburaškoga smjera 
za prim i A-basprim, na kojem su se ostali 
tamburaški instrumenti učili informativ- 
no. U Muzičkoj školi u Subotici 1998.- 
2004. honorarno je predavao glavni pred- 
met tamburu u osnovnoj školi te predmete 
komorna glazba i tambura u srednjoj školi. 
Istodobno je bio i organizator tamburaškog 
orkestra u osnovnoj muzičkoj školi, koji je 
osvojio prvo mjesto na natjecanju orkestara 
muzičkih škola Srbije u Kragujevcu 2001., 
dok je komorni tamburaški sastav srednje 
škole, koji je također vodio, osvojio prvo 
mjesto na natjecanju komornih sastava mu- 
zičkih škola Srbije u Subotici 2001. 


Dobitnik je mnogobrojnih prizna- 
nja, među kojima i nagrade Dr. Ferenc 
Bodrogvdri 1987., Listopadske nagrade 
Subotice 1989., Zlatne značke Kulturno- 
prosvjetne zajednice Srbije 2003. i Počasni 
građanin Subotice 2003. 


Djelo: S tamburicom četvrt veka : jubilej Subotič- 
kog tamburaškog orkestra (suautor), Subotica, 
2001. 


Lit.: L. Horvath (ur.), Dodela zvanja Počasni gra- 
đanin opštine Subotica i Priznanja Pro Urbe, Su- 
botica, 2003; Leksikon umetnika Vojvodine, 1, No- 
vi Sad, 2001. 


K. Čović 
JARČIN — Erčin 


JARDA (madž. jarda: pločnik), ciglama 
popločena staza. U prvom redu izrazom su 


se koristili Bunjevci u naseljenim mjesti- 
ma i u gradu, rjeđe na salašima. Za razliku 
od običnih dvorišnih staza na salašima i u 
gradu, koje su vodile prema gospodarskim 
ili pomoćnim objektima i koje su najčešće 
bile od ugažene zemlje, postojale su i staze 
koje su vodile prema važnijim pješačkim 
putnim pravcima, kao što su ulaz u kuću, 
izlaz iz dvorišta, staza na ulici u gradu isl, 
koji su bili popločeni ciglama radi zaštite 
od blata. Sa širenjem asfaltiranih pločnika 
u drugoj polovini XX. st. i taj je narodni 
naziv nestao iz upotrebe. 

A. Rudinski 


JARGANJ (madž. jargany), 1. mehanička 
naprava; pogonski uređaj za suvaje (tj. mli- 
nove, krupare), vršalice i sl. Nastao je u XV. 
st. za potrebe rada u rudnicima, a poslije 
se njegova uporaba proširila i na vodenice, 
vjetrenjače i suvaje. Za razliku od vodenica 
i vjetrenjača, suvaje su bile jednostavnije i 
jeftinije za gradnju jer su mogle biti podig- 
nute i na mjestima gdje nije bilo prirodnih 


Vršalica na jarganj 
(Francuska, druga polovica XIX. st.) 


uvjeta nužnih za rad vjetrenjača i vodeni- 
ca, a izvor energije potrebne za mljevenje 
poljoprivrednih kultura (najčešće pšenice 
i kukuruza) bili su ljudska ili životinjska 
snaga. Vršilice su najprije bile ručne, pri 
čemu ih je okretala jedna ili dvije osobe, no 
u posljednjim desetljećima XIX. st. pojavi- 
le su se složenije vrste, koje su okretali ko- 
nji preko jarganja. Konj ili magarac (rjeđe 
mula ili mazga) okretanjem drvenih trupa- 
ca preko nekoliko zupčanika uzrokovali su 
obrtanje i trenje kamena, koje je usitnjava- 
lo žitarice. Postojale su dvije osnovne vrste 
jarganja: okomiti i vodoravni, pri čemu je 


JASENOVIĆ 


uporaba ovoga drugoga bila je raširenija 
u Bačkoj. U drugoj polovini XIX. st. raz- 
vila se njihova industrijska proizvodnja u 
Madžarskoj te je pojačan uvoz iz Austrije. 
Izrađivani su u više veličina, a najveći su 
mogli biti pokretani s pomoću osam konja. 
Na njihovu proširenost u tadašnjem poljo- 
djelstvu upućuje podatak da je 1895. bu- 
dimpeštanska tvornica EMAG izrađivala 
čak 12 vrsta jarganja. Početkom XX. st. u 
vršalicama na veleposjedima uporabu jar- 
ganja potisnuo je parni pogon, ali je ostao 
u uporabi na manjim, siromašnijim gospo- 
darstvima i salašima sve do sredine XX. 
st.; 2. kružni trag koji su ostavljali konji 
pomičući ukrug oko suvaje drvene grede 
s pomoću kojih je pokretan mlinski žrvanj. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; J. Estok, A mezdgaz- 
dasdgi gćpgydrtds tortćnete Magyarorszdgon a 
kezdetektol 1944-ig, Budapest, 1996; A. Sekulić, 
Rječnik govora bačkih Hrvata, Zagreb, 2005; A. 
Stantić, Vršidba kroz milenije, u: Glasnik Pučke 
kasine, 79, Subotica, 2009. 


N. Ušumović i P. Skenderović 


JAROŠ (madž. jaras: kotar; pašnjak), u 

bačkih Bunjevaca naziv za velik komad 

neparceliranoga državnoga zemljišta na 

kojem je bila trava te je služilo za ispašu 

stoke, dok je u bačkih Šokaca to naziv za 
zemljišnu česticu općenito. U Bunjevaca se 

od proljeća do jeseni na takvoj zemlji sku- 
pljala salaška mladež radi igranja, druženja 

i zabave, najčešće poslijepodne nedjeljom i 
u vrijeme velikih blagdana. Za većinu mla- 
dih salašara bila su to mjesta prvih izlazaka 
izvan širih obiteljskih krugova te su imala 
važnu ulogu u organiziranju slobodnoga 
vremena i za početak njihova društvenoga 
života. Često se takvo zemljište nalazilo na 
raskrižjima atarskih putova i šorova. 


A. Rudinski 


JASENOVIĆ, Grgo (Čavolj, 15. XI. 1862. 
— Baja, 7. III. 1923.), svećenik, kulturni dje- 
latnik, rodoljub. Sin je poljodjelca Martina i 
Bare, rođ. Ikotić. Osnovnu je školu pohađao 
u rodnome mjestu, a gimnaziju u Kalači. 
Teologiju je završio u Kalači, nakon čega je 
1889. zaređen za svećenika. Bio je kapelan 


43 


JASENOVIĆ 


u Dušnoku, Bajmoku, Santovu (madž. Her- 
czegszanto), Aljmašu (znadž. Bacsalmas), 
Monoštoru (srp. Bački Monoštor), Kaćma- 
ru, Čonoplji, Baji i Subotici (u župama sv. 
Roka i sv. Jurja). Župni administrator bio je 
u Sentivanu (mzmadž. Fels6szentivan) i dvaput 
u Santovu. »Gdigod je bio, narod ga oblju- 
bio u crkvi i škuli« (Veven, 11/1912). God. 
1911. imenovan je župnikom u Sentivanu. 


No, nakon što je 7. IV. 1911. za vrije- 
me mise preminuo 55-godišnji santovački 
župnik Andrija Carev (Sombor, 1857.), pe- 
teročlano izaslanstvo santovačkih Hrva- 
ta osobno je pohodilo kalačkoga biskupa 
Janosa Csernoha s molbom da im za sveće- 
nika pošalje Grgu Jasenovića, koji je prije 
20-ak godina bio kapelan u njihovu selu. 
Molba je prihvaćena i u Santovu počinje 
»cvitno doba« vjerskoga i kulturnoga ži- 
vota te se nastavlja djelo bivšega kapelana 
Blaška Rajića. 

Kako je bio vrstan propovjednik, a 
uz to izvanredno srdačan i neposredan 
čovjek, »naš Grga«, kako su ga Santovci 
odmila zvali, oko sebe je okupio sve žu- 
pljane. Nakon njegova dolaska aktivirao se 
Katolički krug, kamo su ponovno počele 
stizati hrvatske novine, subotički i zagre- 
bački kalendari te svesci Pučke knjižice 
Društva sv. Jeronima iz Zagreba. Puk su 
u Krug privlačila i župnikova zanimljiva 
i korisna predavanja, primjerice o Svetom 
pismu, Hrvatskoj, poljodjelstvu, pčelarstvu, 
narodnom pjesništvu. Spoznavši važnost 
materinske riječi u snaženju rodoljublja 
i jačanju vjerskoga života, uz djelatno je 
sudioništvo djece i mladeži prikazivao 
igrokaze, koje je sam uvježbavao, reži- 
rao i postavljao na scenu. Vjerski su igro- 
kazi prikazivani u svibnju kod mjesnoga 
svetišta Vodice (»svibanjsko slavlje«) i o 
Božiću u crkvi. Uz njegovo se ime veže i 
organiziranje glasovitih santovačkih prela 
u siječnju i veljači. Zahvaljujući njegovu 
zauzimanju te su prelske zabave redovito 
počinjale kraćim kazališnim komadima — 
1912. prikazana je Šokica Ilije Okrugića, a 
iduće godine Dva bila gavrana Ivana Pe- 
treša. Posebnu pozornost zavrjeđuje njegov 
rad na osnivanju »dalarde«, tj. crkvenoga 

pjevačkoga zbora. Uz pomoć kantora i uči- 
telja Franje Valke, rodom iz Sombora, taj 
je zbor stekao ugled u široj okolici. Najsta- 
riji Santovci rado su se sjećali i hodočašća 
na Jud, kada je »gospodin Grga« pješačio 
zajedno sa svojim pukom, a na tom su se 
marijanskom svetištu čule i njegove rije- 
či: »Nema spasenja onomu koji zataji maj- 
ku svoju! Vaša je nebeska majka Gospa, a 
zemaljska je, eno tamo, priko Drave, ona 
se zove Hrvatska. To upamtite dobro, mili 
moji Šokci i Bunjevci!« 

Budući je bio jedan od najznačajnijih 
nacionalno svjesnih bunjevačkih Hrvata 
u Ugarskoj, u pismohrani Kalačke nadbi- 
skupije nazalaze se podatci da je bio op- 
tužen zbog »panslavizma«, zbog čega je 
protiv njega iniciran stegovni postupak 
1890-ih godina. Uz prijavu (i kritičke opa- 
ske Menyhćrta Erdujhelyija) priložena je i 
Danica ili Bunjevačko-šokački kalendar 
za 1891. Ovaj postupak protiv njega je ob- 
novljen 1900., kada je opet bio pod pri- 
smotrom, čak i uhićen. Kada je službovao 
u Santovu, crkveni je sud tražio da ga se 
odande premjesti. 


Za trajanja Prvoga svjetskoga rata kul- 
turni je život jenjavao, slabio. Jedino je »da- 
larda« bila i nadalje djelatna jer su ljudi u 
pjevanju bogoljubnih pjesama nalazili utje- 
hu. Valja navesti da je za njegova župniko- 
vanja neslužbena hrvatska crkvena himna 
opet odjekivala u izvornom obliku: »Rajska 
Divo, kraljice Hrvata«. Santovci su se ra- 
do sjećali i dojmljivih odlazaka sa svojim 
duhovnim pastirom santovačkoj Gospi, na 
Vodicu, gdje se molilo za vojnike na bojištu. 
Koliko je suosjećao s ljudima koje je ratni 
vihor otrgnuo iz svojega zavičaja govori i to 
što je u plebaniji (župnom dvoru) više pu- 
ta ugostio 30-ak ruskih zatočenika koji su 
se nalazili na radu kod santovačkih obitelji. 


Kada je u studenom 1918. u sjevernu 
Bačku ušla srpska vojska, utemeljio je po- 
sebnu hrvatsku školu, kojoj je bio ne samo 
ravnatelj nego i učitelj. Njegovi se bivši 
učenici sjećaju da se tada učilo iz »pravi? 
hrvatski? knjiga« i da je svaki dan počinjao 
Očenašem, kojemu se dodavala i ova moli- 
tvica: »Daj, Bože, da sveta hrvatska Bačka 


dođe u toplo krilo zemlje naših praotaca, 
u zagrljaj naše slavne Hrvatske«. Za tra- 
janja srpske okupacije u župnom je dvoru 
skrivao hrvatske rodoljube, među njima i 
Mišu Jelića. U dokumentu iz 1919. čitamo 
da »neblagodarnik Jasenović, katolički pop, 
uprskos kazni i pretnji zatvorom, nije pri- 
stao da se u crkvi i Hrvatskoj verois. školi 
slave srpski praznici: godišnjica bitke na 
Kosovu i dan Sv. Save«. 


Župnik Grgo Jasenović te kantor i učitelj 
Franjo Valka s učenicima prvoga i drugoga 
razreda Hrvatske škole (Santovo, 1919.) 


Kad je srpska vojska bila prisiljena na- 
pustiti Bačku, madžarske su vlasti, kako 
bi što lakše mogle provoditi madžarizaci- 
ju, nastojale zaplašiti narod, i to ponajprije 
zlostavljanjem njegovih čelnih ljudi. Tada 
i za njega počinju dani kušnje, poniženja i 
patnje. Protjeran je iz župnoga dvora, ime- 
tak mu je zaplijenjen, svoje zvanje u San- 
tovu više nije mogao obnašati. Privreme- 
no se sklonio u Katolički krug, a poslije je 
stanovao kod jedne obitelji. Na proštenje, 
15. VIII. 1922., praćen od nekolicine žan- 
dara, javno je ponižen, bos i u iznošenoj 
reverendi, prognan je u selce Đurić (madž. 
Bacsszentgyorgy), gdje su mu već otprije 
stanovali roditelji. Ondje mu je dopušteno 
obavljanje svećeničke dužnosti, no već je 
potkraj siječnja 1923. uhićen. Zbog svoje- 
ga hrvatstva u zatvoru je nesmiljeno mu- 
čen, a zatim je, prema kazivanju njegove 
rodbine, prebačen preko granice. Srpske 
vlasti, također zbog hrvatstva, mučile su 
ga i polumrtvoga vratile u Madžarsku. U 
bajskoj matičnoj knjizi umrlih na madžar- 

skom jeziku kratko piše: »Grgur Jasenović, 
umirovljeni svećenik, u 60. godini svoje- 
ga života, zbog srčanih tegoba preminuo 
7. ožujka 1923., pokopan je 9. ožujka u 
nazočnosti kapelana Karolya Uteresena«. 
Pokopan je na bajskom groblju sv. Roka, 
uz kratak pogrebni obred na madžarskom 
jeziku. Nakon što su ostali sami, tamošnji 
su Hrvati na hrvatskome izmolili Očenaš, 
otpjevali nekoliko prigodnih pjesama i po- 
ložili cvijeće na svježi humak »sluge Boga 
i naroda svoga«. Naš je puk shvatio pravi 
razlog Jasenovićeva uhićenja i mučenja te 
veličinu njegove žrtve, o čemu, uostalom, 
svjedoči i ova narodna pjesma: 

Grgo za nas muke pripatio, 

za svoj narod dušu izda'nio, 

al' Bog njega u raj uzdignio, 

kraj rio a svojeg postavio. 


Sad u raju za svoj puk se moli, 
i ko pastir svoje stado voli. 


Lit.: Ž. Mandić, Sveta hrvatska Bačka : Uza lik 
svećenika Grge Jasenovića, Zornica, 3/1997, Pe- 
čuh; Ž. Mandić, Gospodin Grgica, Zornica, 
2-3/1998, Pečuh; M. Jelić, Svećenik Grgo: Slavno- 
mu mučeniku, u: Ž. Mandić (prir), Hrvatski knji- 
ževnici u Mađarskoj : Mišo Jelić, Budimpešta, 
2000; Ž. Mandić, Santovački dušobrižnici kao 
Širitelji hrvatske kulture i prosvjete, Hrvatski 
znanstveni zbornik, 1/2000, Pečuh; A. Lakatos 
(ur.), A Kalocsa-bdcsi foegyhizmegye torteneti 
sematizmusa 1777-1923, Kalocsa, 2002; Ž. Mandić, 
Mučenik Grgo Jasenović, Hrvatski kalendar 2004, 
Budimpešta, 2004; http://archivum.asztrik.hu/ 
?Yq=oldal/jaszenovich-gregorius. 


Ž. Mandić i L. Heka 


JASENOVIĆ, Josip — Žiga (Sombor, 9. II. 
1915. — Sombor, 18. I. 1997.), učitelj, kul- 
turni djelatnik. Sin je Ivana i Viktorije, rođ. 
Matarić. Nakon završetka građanske škole 
u Somboru upisao se u učiteljsku školu. Iz 
nje je isključen zbog ljevičarskih ideja pa 
ju je završio u Pakracu. Prvi posao učitelja 
dobio je u Makedoniji, u selu Zli Dol na 
bugarskoj granici. Ondje je ostao godinu 
dana, a zatim je premješten u baranjsko se- 
lo Kotlina na upražnjeno mjesto učitelja na 
madžarskome. Tu ga zatiče i Drugi svjet- 
ski rat, kada su ga madžarske vlasti uhitile. 
Na traženje seljana pušten je te premješten 
u baranjsko selo Topolje (madž. Izs€6p) na- 
seljeno Šokcima. Nakon Batinske bitke 

ujesen 1944. postao je zamjenikom zapo- 
vjednika Baranjske vojne oblasti u Belom 
Manastiru, a zatim zapovjednik mjesta u 
Zmajevcu. Nakon što je u međurepublič- 
kom razgraničenju jugoslavenski dio Ba- 
ranje ušao u sastav Hrvatske, prešao je u 
Apatin u vrijeme početka savezne koloniza- 
cije. Postavljen je za člana Biroa partijsko- 
ga komiteta i upravnika industrijske škole 
s oko dvije tisuće učenika. Nakon godinu 
dana izabran je za sekretara Sreskog komi- 
teta KPJ, a zatim za sekretara Gradskoga 
odbora KPJ u Somboru. 


God. 1950. premješten je u Novi Sad, 
gdje je kratko radio kao načelnik Pokra- 
Jinskoga tajništva za kulturu. Iste godine, 
na poziv sekretara Gradskoga komiteta 
KPJ u Subotici Milana Martinovića — Me- 
talca, došao je u Suboticu za upravitelja 
kazališta, koje je nastalo 1951. ujedinje- 
njem Hrvatskoga narodnoga kazališta i 
Magyar Nćpszinhaz u Narodno pozorište 
— Nepszinhaz, s odsjecima za hrvatsku i 
madžarsku dramu te s granom za glazbe- 
no-scenska djela. Iste godine, uz pomoć 
Milana i Jelke Asić, radi na prerastanju 
glazbene grane u operu s baletom. U vri- 
jeme postojanja opere s baletom 1951.-54. 
izvedena je 21 premijera s oko 300 pred- 
stava. Uz njegovu potporu Sindikalna po- 
družnica izdaje prvi subotički kazališni list 
Naša pozornica — A mi szinpadunk 1951.- 
54. (prvi urednik Mirko Huska, od 1952. 
Antun Kujavec), koji je ne samo informirao 
gledateljstvo o repertoaru i glumcima nego 
i objavljivao teorijske rasprave o kazalištu. 
Kvalitetom priloga i tehničkim izgledom 
nije zaostajao za sličnim listovima u zemlji. 


U Sombor se vratio 1954., kad je postao 
upravnik Narodnoga kazališta. Na tom je 
položaju ostao sve do 1970. Bio je izvrstan 
menadžer i redatelj. Shvatio je da za vođe- 
nje kazališta nije dovoljna samo uobičajena 
pomoć vlasti nego je oko kazališta potreb- 
no okupiti ugledne osobe kako bi se upo- 
znale s kazališnim potrebama. Zbog toga 
je osnovao kazališni klub. Umio je spojiti 
želje i potrebe publike s repertoarskom po- 
litikom pa su postavljana atraktivna djela, 
koja ipak nisu bila bez književnih vrijedno- 

sti, humanosti i humora. Tijekom kazališne 
godine somborsko je kazalište imalo i 50- 
60.000 gledatelja. 


Bio je prvi predsjednik Zajednice pro- 
fesionalnih kazališta Vojvodine (1969.) i 
član glavnoga odbora Sterijina pozorja u 
Novom Sadu u nekoliko navrata. Angaži- 
rao se oko osnivanja Gradske biblioteke i 
Povijesnoga arhiva u Somboru; pokretač 
je manifestacije Likovna jesen skupa sa 
slikarom Milanom Konjovićem; osnivač 
je Somborskih muzičkih večeri, skupa s 
pijanistom Dušanom Trbojevićem i Dra- 
goslavom Mitrovićem. Bio je glavni orga- 
nizator sportskoga života u općini, a 1956. 
organizirao je šahovsko prvenstvo Jugo- 
slavije za žene. 


Iz kazališta je otišao razočaran jer su 
neki općinskih politički dužnosnici imali 
zamjerke na njegov rad. Mirovina mu nije 
bila dovoljna za pristojan život pa je dio bi- 
blioteke i namještaja morao prodati. Kada 
je onemoćao, smješten je u starački dom, 
gdje je i preminuo. Komemoraciji i posljed- 
njem ispraćaju bilo je nazočno vrlo malo 
ljudi, unatoč mnogim zaslugama. 


Dobitnik je priznanja Iskra kulture Kul- 
turno-prosvjetne zajednice Vojvodine, za- 
tim Listopadske nagrade grada Sombora, 
Sterijine nagrade za doprinos Sterijinom po- 
zorju te Ordena rada sa srebrnim vijencem. 


Izvor: Snimka razgovora Josipa Jasenovića s Mi- 
odragom Kujundžićem od 25. XI. 1994. (Pozorišni 
muzej Vojvodine). 


Lit.: 1. Rackov, /z pozorišnog albuma Subotice, 
Subotica, 1977; M. Kujundžić, Pola veka sombor- 
skog pozorišta. Josip Jasenović Žiga: mali an- 
sambl kao veliki teatar, Dometi, 90-91, Sombor, 
1997; M. Miković, Navodi o subotičkom kazalištu 
od 1950. do 1953., Klasje naših ravni, 1-2/2008, 
Subotica; M. Miković, Navodi o subotičkom ka- 
zalištu od 1953. do 1954., Klasje naših ravni, 
3-4/2008, Subotica; B. Danilović, D. Lukić, Okto- 
barska nagrada Sombora — dobitnici i njihovo 
vreme 1962-1996, Sombor, 2010; www.kultura. 
vojvodina.gov.rs/Ustanove/nepszinhaz.htm 


Z. Čota 


JASIBARA, nekadašnja bara, danas to- 
ponim u sjevernom dijelu Subotice. Na 


području Subotice do kraja XVIII. st. bile 
su, uz brojne manje, i četiri velike bare — 
Rogina, Ciganska, Gat i Jasibara, uz cijeli 
niz otvorenih kanala. Jasibara je bila naj- 
veća — zauzimala je površinu od oko 12,5 
ha unutar tadašnje gradske površine, koja 
je bila omeđena tzv. šancima. Jedina je bi- 
la protočna — primala je vodu sa sjevera iz 
staroga Kelebijskoga jezera, a voda je da- 
lje otjecala prirodnim padom vijugavim 
tokom gotovo po sredini grada od sjevero- 
zapada na jugoistok, prema Malom Paliću, 
a iz njega u Palićko jezero. 


Tijekom XIX. st. sve su bare u Suboti- 
ci isušene i nasute zemljom te pretvorene 
u građevinsko zemljište, a hidromeliora- 
cijska aktivnost bila je osobito razvijena 
sredinom XIX. st. Na užem gradskom te- 
ritoriju bivši vijugavi vodotoci, prirodni i 
planirani, bili su regulirani zidanim kana- 
lima kolektorima. Vodotoci su planski re- 
gulirani tzv. vokovima, kopanim kanalima 
koji su bili otvoreni tako da su prikupljali 
i atmosfersku i otpadnu vodu. Najdulji vok 
bio je onaj koji je protjecao Mlakom (da- 
nas Prvomajska ulica), dijelom Subotice 
koji je tada bio naseljen poglavito Bunjev- 
cima. Preko njega je prelazila i znamenita 
Gabrić-ćuprija, koja je premošćivala vok 
na tadašnjem Petrovaradinskom putu na 
južnom ulazu u grad. 


Prvi regulacijski plan za isušenje Jasi- 
bare potječe iz 1816. i izradio ga je Gabriel 
Vlašić, a drugi, znatno važniji, izradio je 
1841. Sandor Totth »za odvod kiše iz tzv. 
Jasibare i ostalih ulica«. Bio je to plan za 
izgradnju zidanoga kanala, zatvorene ka- 
nalizacije dug 108 hvati i promjera 3 stope 

— od ostatka Jasibare i njezinih prirodnih 
otoka preko otvorenih kanala. Kanal je po- 
činjao od današnje ulice Jenća Kalmara i 
išao je do ulice Zrinskoga i Frankopana iz 
već gotovo isušene Jasibare, čija se površi- 
na smanjila na četvrtinu u odnosu na 1778. 


Na katastarskom planu grada iz 1868. 
Jasibara više uopće ne postoji, samo jedan 
mali vijugavi »jendek«, tj. jarak. Na pla- 
nu iz 1841. vidi se da na njezinu isušenom 
dijelu postoje već i kuće, a na planu grada 
iz 1868. cijeli je prostor izgrađen, s formi- 

ranim ulicama. Danas, kao posljednji trag 
Jasibare, u središtu toga prostora planski je 
i pravolinijski izveden jarak, izgrađen vje- 
rojatno u prvoj polovini XX. st., kojim do 
danas protječe voda iz okolnih otvorenih 
jaraka za prihvat atmosferske vode. God. 
2011. pristupilo se izradi urbanističkoga 
rješenja za uređenje preostaloga prostora 
Jasibare, koji je postao i ekološki problem 
jer se jarak rabi i kao divlje odlagalište 
otpada iako se nalazi svega dvjestotinjak 
metara od Mliječne tržnice, dakle gotovo 
u središtu grada. 


Urbanističko naslijeđe Jasibare čini još 

i Sveti izvor sjeverno od današnje Trav- 

ničke ulice i loma Požarevačke ulice, koji 

je označen na jednom geodetskom planu, 
a pripadao je sjevernom jezičku Jasibare. 

Iz njega i danas izvire potočić. Osim toga, 

postoje i dvije ulice u obliku »kifle«, neu- 

običajene po svojem obliku — nekad su išle 

uz rub obale. Jedna, Praška ulica, bivša 

je sjeverna obilaznica obale Jasibare, dok 
je južna bila današnja ulica Braće Majera. 
Posljednja se križa s Halaškim putom, koji 

je vodio prema sjeveru i koji je nekoć bio 
zapadna obala Jasibare. Na tom raskrižju 

— preko puta od nekadašnjega Obilić-mli- 
na — nalazi se u narodu zvani »Bili križ«. 

Također, na planu Subotice iz 1810. upisa- 

no je »staro groblje«, a jedan izvor iz 1883. 

Rekonstrukcija bara i vodotokova 
u Subotici 1778. 

navodi »da je izvan grada postojalo gro- 
blje još prije Mohačke bitke 1526.«, što bi 
mogla biti upravo lokacija oko toga križa 
jer su stanovnici nalazili ljudske skelete pri 
kopanju temelja za kuće. 


Izvori: Historijski arhiv Subotica: F: 12.a.50/1816 
pol; F: 13.a.12/1841 aec. 


Lit.: A. Rudinski, Subotička groblja, magistarska 
radnja (rukopis), Arhitektonski fakultet u Beogra- 
du, 1984; A. Rudinski, Tri nepoznate rukopisne 
karte grada iz XVIII veka, Rukovet, 2/1984, Su- 
botica; Žig, 3, 4, Subotica, 1994; S. Bačić, Povelje 
slobodnih kraljevskih gradova Novog Sada, Som- 
bora i Subotice, Subotica, 1995. 


A. Rudinski 


JASTUK-TANAC, narodni ples. Omiljen 

je među bunjevačkim Hrvatima, a prihva- 
ćen je iz drugih kulturnih krugova. Pripa- 
da u skupinu plesova u zatvorenom »kolu«. 
U njemu sudjeluje neograničen broj sudio- 
nika, a mješovitoga je tipa. Šetano je i bi- 
račko kolo jednostavnoga plesnoga uzorka 

s plesačem u sredini. Izvodi se uz pjesmu, 
dok glazbena pratnja nije nužna. Omiljen 

je u djece, ali ga rado plešu i mladi. Plesa- 
či u kolu pjevaju držeći se za prema dolje 

ispružene ruke i koračaju ulijevo, a jedan 

plesač u središtu kola u rukama nosi jastuk 
te se kreće suprotno od kola, dok se ne za- 
ustavi ispred izabranoga plesača (obično 

suprotnoga spola) te njih dvoje dođu u sre- 
dište kola, kleknu na jastuk i poljube se u 

obraz. U Bunjevaca se sve to odigrava uz 

pjevanje stihova poput: »Jastuk tanca, ja- 
stuk tanca, ljubi baba starca, a divojka, a 

divojka najlipčega momka...«. 


Kolo se pleše u gotovo svim dijelovima 
Hrvatske, Slovenije, u Bosni i Hercegovini 
te Madžarskoj. Poznato je pod različitim 
nazivima: Jastuk-tanac, Kolo, Vankuše- 
ka, Igra kolo u dvadeset i dva, Vajnkištanc, 
Puštertanc. Postoje i brojne inačice stihova 
koji se pjevaju uz ples. 


Lit.: M. Peić, G. Bačlija, Rečnik bačkih Bunjevaca, 
Novi Sad-Subotica, 1990; G. Knežević, Naše kolo 
veliko : hrvatski dječji folklor, Zagreb, 2000; A. 
Ivančan, Narodni plesni običaji Hrvata Bunjevaca, 
u: N. Zelić, Protiv zaborava, Zagreb, 2000; A. Se- 
kulić, Rječnik govora bačkih Hrvata, Zagreb, 
2005; M. Ramovš, Metamorphoses of Slovenian 


48 


folk dance, Traditiones, 34/1, Ljubljana, 2005 (do- 
stupno na: http://www.dlib.si/details/URN:NB- 
N:SI:DOC-UMOKQ48N/). 


Lj. Vuković-Dulić 


JASZI, Oszkar (Nagyk4roly, rum. Carei, 
2. 11. 1875. — Oberlin, SAD, 13. II. 1957), 
sociolog, teoretičar madžarskoga građan- 
skoga radikalizma, sveučilišni profesor. 
Rođen je u židovskoj obitelji, no otac Fe- 
rencz 1881. prešao je u kalvinsku vjeroi- 
spovijed te je promijenio prijašnje prezime 
Jakubovits. Sveučilišnu naobrazbu stekao 
je u Madžarskoj, Francuskoj i Engleskoj. 
God. 1900. jedan je od osnivača, a 1906.-19. 
glavni urednik časopisa Dvadeseto stolje- 
će (Huszadik Szazad), koje se bavilo soci- 
ološkim istraživanjima. S istomišljenicima 
1901. osniva Društvo za socijalne znanosti 
(madž. Tarsadalomtudomanyi Tarsasag). 
Od 1911. bio je privatni profesor ustavno- 
ga prava na Sveučilištu u Kolozsvaru (rum. 
Cluj-Napoca). Svjestan političkih problema 
s kojima je bila suočena Austro-Ugarska 
Monarhija, god. 1914. osnovao je Zemalj- 
sku građansku radikalnu stranku (madž. 
Orszagos Polgari Radikalis Part), koja se 
zauzimala za temeljnu rekonstrukciju svih 
segmenata društva, među ostalim i za se- 
kularizaciju crkvenih imanja i za poštova- 
nje ljudskih prava i sloboda, ali je ostala 
izvanparlamentarna. U završnoj godini 
rata zauzimao se za uspostavu Dunavske 
konfederacije, po uzoru Švicarsku, kao sa- 
vez pet državnih jedinica — Austrije, Ma- 
džarske, Poljske, Češke i Ilirije. Iako je bio 
ogorčeni protivnik asimilacije manjina te 
je spram nemadžarskih naroda imao ra- 
dikalno drukčija stajališta od u ono doba 
dominantnih, nije podupirao javnopravne 
i teritorijalne aspekte manjinskih političkih 
težnja, nego je manjinska prava dovodio u 
korelaciju s općom demokratizacijom. U 
vladi Mihalya Karolyija bio je ministar bez 
lisnice zadužen za pitanja nacionalnih ma- 
njina od građanske demokratske revolucije 
31. X. 1918. do 19. I. 1919, kada je podnio 
ostavku nakon neuspješnih nastojanja da 
pripadnike slavenskih naroda i Rumunje 
privoli za ostanak u reformiranoj neovisnoj 
Madžarskoj, ali i zbog otpora koji su njego- 


vim idejama pružali madžarski nacionalisti. 
U studenom 1918. sudjelovao je na neuspje- 
šnim pregovorima o prekidu vatre u Beo- 
gradu, a bio je i šef izaslanstva koje je, ta- 
kođer bez uspjeha, pregovaralo o primirju 

s rumunjskom stranom u Aradu. Poslije je 

bio ministar vanjskih poslova, a u siječnju 
1919. imenovan je i profesorom sociologije 

na budimpeštanskome sveučilištu, za ko- 
jeje bio i vladin povjerenik. Ubrzo nakon 
što su komunisti preuzeli vlast 21. III. 1919. 
emigrirao je u Beč. Ondje je, skupa s Karo- 
lyijem, zagovarao demokratsku Dunavsku 
federaciju pregovarajući, među ostalim, s 

političarima Čehoslovačke, Rumunjske i 

Kraljevine SHS o izoliranju i svrgavanju 
Horthyjeva režima. U SAD odlazi 1924., 
gdje je poslije do umirovljenja predavao 

političke znanosti na Oberlin Colledgeu u 

Ohiju. Pepeo mu je prenesen u obiteljsku 
grobnicu u Budimpeštu 1991. 


Bio je suradnik sedamdesetak novina 
i časopisa na madžarskom, njemačkom, 
engleskom, rumunjskom, hrvatskom, srp- 
skom, slovačkom, češkom i drugim jezici- 
ma. Među ostalim, objavljivao je u osječ- 
kom listu Magyar ujsag, u subotičkom 
Bacsmegyei Naplo, u velikobečkerečkim 
novinama Fdklya, zagrebačkoj Novoj Evro- 
Di te beogradskoj Tribuni. O svoja tri su- 
sreta s Nikolom Pašićem 1920. i 1921. ob- 
javio je nekoliko članaka u Becsi Magyar 
Ujsdgu, a o problematici Balkanskih rato- 
va i austro-ugarskoj okupaciji Srbije i Cr- 
ne Gore seriju članaka u bečkom listu na 
madžarskom Vilag. 


U godinama pred Prvi svjetski rat mno- 
gi nemadžarski narodi u Austro-Ugarskoj 
pozorno su pratili njegova nastojanja da 
ponudi rješenje nagomilanih problema 
u odnosima nacionalnih zajednica. Tako 
mu je u subotičkom Nevenu od 15. II. 1911. 
bila posvećena cijela prva strana, gdje je 
nepotpisani autor u članku O narodno- 
snom pitanju opširno izvijestio o Jaszijevu 
predavanju 28. I. 1912. u budimpeštanskoj 
gradskoj kući u okviru javne sjednice Ga- 
lileijeva kruga (madž. Galilei Kor), koji je 
okupljao liberalne studente. Neven je po- 
slije u nastavcima objavio cijelo predava- 


JASZI 


nje, a pratio je i Jaszijev izborni program. 
U Subotici je pred rat Pajo Kujundžić (pod 
pseudonimom Stari rodoljub) objavio cje- 
loviti »hrvatski privod« toga predavanja s 
komentarima pod naslovom Narodnosno 
pitanje i budućnost Ugarske. U predgovo- 
Tu je priznao da ga je upravo on predstavio 
i u Vevenu, a zaključuje ga oduševljeno: 
»dajemo na ruke našem narodu ovo suho 
zlato od kojeg možeš praviti take dukate 
kaki ti tribaju... Uzmi pa čitaj! Uzmi pa 
nauči na izust!!!« Prema Jasziju, minimum 
manjinskih zahtjeva jesu školstvo, uprava i 


ŽA KNJIGA 


I Narodnosno pitanje 
i budućnost Ugarske. 

O. Jaszi, VNarodnosno pitanje i budućnost 
Ugarske, Subotica, 1914. 


2 


sudstvo na materinskom jeziku, u temelju 
čega je slobodan razvoj manjinskih kultu- 
ra (jezika, povijesti, umjetnosti), pri čemu 
oštro osuđuje tadašnju represivnu manjin- 
sku politiku madžarskih vlasti, koje k tomu 
farizejski tvrde kako imaju najliberalniji 
manjinski zakon u Europi. 


Djela: Miivćszet 6s erkolcs, Budapest, 1904; Uj 
Magyarorszdg felć : Beszelgetesek a szocializmus- 
roćl, Budapest, 1907; A tortenelmi materializmus 
dllambolcselete, Budapest, 1908; Mi a szociolo- 
gia?, Budapest, 1908; A nemzetisćgi kerdes es 
Magyarorszdg jovoje, Budapest, 1911. (srp. prije- 
vod: Narodnosno pitanje i budućnost Ugarske, 
Novi Sad, 1912; hrv. prijevod: Varodnosno pitanje 
i budućnost Ugarske, Subotica, 1914); A nemzeti 
dllamok kialakulasa es a nemzetisćgi kerdes, Bu- 
dapest, 1912; A Magyar valsdg okai es kovetkez- 
menyei, Budapest, 1912 (srp. prijevod: Uzroci i 
posledice krize u Ugarskoj, Velika Kikinda, 1912); 
Mi a radikalizmus?, Budapest, 1918; A monarchia 
jovoje, Budapest, 1918. (srp. prijevod: Budućnost 
Monarhije, Sremski Karlovci-Novi Sad, 1996); 
Mult 6s jovć hatdrdn, Budapest, 1918; Magyaror- 

szdg jovdje ćs a Dunai Egyesiilt Allamok, Buda- 
post, 1918; Magyar kdlvdria — magyar feltamadds, 
Wien, 1920; The Dissolution of the Habsburg Mo- 
narchy, Chicago, 1929. 


Lit.: Neven, 2/1911, Subotica; L. Nagy Zsuzsa, Ja- 
szi 6s a hazai polgari radikalisok kapcsolata, 
Torteneti Szemle, 4/1974, Budapest; P. Hanak, Ja- 
szi Oszkar dunai patriotizmusa, Budapest, 1985; 
O. Jasi, Budućnost Monarhije, Sremski Karlovci- 
Novi Sad, 1996. 

M. Grlica 


JAŠIN KRIŽ, toponim u Santovu. Križ 
je 1935. podigao Jakob Ćatić, zvan Jaša, 
trgovac i gostioničar, onodobno jedan od 
najimućnijih Santovaca. Križevi krajpu- 
taši u Santovu se prvi put spominju 1830. 
Na mjestu Jašina križa prije je stajao drve- 
ni Pašin križ što ga je 1876. dao postaviti 
Jakobov djed Pava Ćatić. Nalazi se na ru- 
bu nekadašnje bare Raslice, u čestici koju 
danas zovu Rit ili Ritina, pokraj tzv. Bu- 
džakanskoga puta. Izrađen je u kamenu i 
na njemu je ispod ploče s natpisom INRI 
prikazan raspeti Isus. Na postolju je križa 
bijela mramorna ploča s dvojezičnim natpi- 
som: »Isten dicsosegere / emeltettek / TYA- 
TITY JAKAB 6s neje / Zetovics Agnes / 6s 
gyermekei M.K.A.M / Ovaj križ podiže na 
slavu / Božiju za uspomen / Tyatity Jakob i 
žena / Zetovits Janya / sa svojima dicama / 
Marin Kata Anica i / Marija 1935. aug. 26.« 
Križ štiti žičana ograda i živica. Spomenuti 
Jakob znao je govoriti: »Zapovidili su mi 
da prvo bude madžarski pisano na križu.« 
Bilo je to razdoblje bujanja madžarskoga 
nacionalizma. 


Kod križa se između dvaju svjetskih ra- 
tova redovito na Markovo 25. IV. izlazilo s 
crkvenom procesijom »na žita« radi blago- 
slova pšenice; dovde je puk ispratio i za če- 
tiri dana ovdje čekao »juce«, one koji su iz 
Santova na Sv. Trojstvo hodočastili Gospi 
u Judu (madž. Mariagyud). Kod ovoga ili 
kod Čižmina križa na istočnom rubu sela 
1930-ih priređivala se »dožonica«, žetvena 
svečanost. 


Izvor: Inventarium pro Parochiae Ecclesiae Szan- 
tovensis (pismohrana Santovačke župe). 


Ž. Mandić 

JAVOR, pjevačko društvo šokačkih Hr- 
vata u Sonti. Osnovano je 16. I. 1928. na 
poticaj Matije Buzova iz Vajske i Stipana 
Dekana iz Sonte. Dekan je okupio mladež 
iz Sonte, kojoj je Buzov održao prosvjet- 
no predavanje o potrebi kulturnoga rada 
i osnivanja društva. Na osnivačkoj skup- 
štini Javora Buzov je članovima poklonio 
dio svojih pjesama, a poslije im je poma- 
gao u radu. U vrijeme osnivanja Društvo 
je imalo sedamdesetak članova. Za njego- 
va je predsjednika izabran Mato Miloš, a 
za potpredsjednika Marko Nimak. Osim 
pjevačkih nastupa, društvo je priređivalo i 
kazališne predstave. Njegovo je djelovanje 
neistraženo, ali se može pretpostaviti da 
nije djelovalo dugo jer njemu nema saču- 
vanih pisanih izvora ni novinskih napisa. 


Lit.: Hrvatska riječ, 3/1928, Vukovar. 
M. Bara 


JEČAM (lat. Hordeum vulgare L., fam Po- 
ace-trave), jedna od najstarijih vrsta žitari- 
ca. Uzgajali su je još Asirci, Mezopotamci, 
Babilonci, Kinezi, Indijci, Eritrejci i dr. U 
arheološkim iskopinama pronađena su zr- 
na stara više od pet tisuća godina. Slaveni 
su ga uzgajali još u svojoj prapostojbini, o 
čemu danas svjedoče posve slični nazivi u 
svih slavenskih naroda. Iz Italije se proši- 
rio u druge europske zemlje, a u Ameriku 
i Australiju nakon otkrića tih kontinenata. 


Najrasprostranjenija je među svim ži- 
taricama — uzgaja se između 10 i 70" sje- 
verne geografske širine, te 10 1 58* južne 
geografske širine. Raširen je i na velikim 
visinama: na Himalajima na 4800 m nad- 
morske visine, u Afganistanu na 3400 m, a 
u drugim dijelovima svijeta od 2-3000 m. 
U ekstremno nepovoljnim uvjetima uro- 
dom uvjerljivo nadmašuje pšenicu, koju on- 
dje zamjenjuje i u pripremi kruha. Ječmeni 
kruh znatno je lošiji od pšeničnoga — ne 
narasta, brzo se suši i teže je probavljiv. Ve- 
lika rasprostranjenost ječma objašnjava se 
njegovim visokim stupnjem prilagodbe na 
različite zemljišno-klimatske uvjete, a od- 
likuje se i velikim polimorfizmom, što se 
očituje u postojanju triju podvrsta: dvored- 
ni, višeredni i prijelazni. Postoji jesenski 1 


proljetni ječam, s velikim brojem varijeteta 
i sorata. U vlažnim i prohladnim predjeli- 
ma pretežito se koristi za proizvodnju slada, 
koji služi u pivarstvu, pekarstvu, slastičar- 
stvu, farmaciji i proizvodnji kvasca. U su- 
him i toplijim predjelima služi prije svega 
za stočnu hranu. U Bačkoj je bio raširen pri 
uzgoju domaće svinje mangalice i slanini 
je davao poželjnu sitnozrnastu strukturu. U 
novije doba ima važnu ulogu u posebnom 
načinu uzgoja svinja, tzv. bekon-tovu. 


U godinama kada podbaci urod ku- 
kuruza poljoprivrednici su s jeseni sijali 
veće površine ječma jer je on osiguravao 
prvu hranu za stoku, već u lipnju. U vri- 
jeme nestašice hrane, npr. u doba ratova 
ili prirodnih nepogoda, oguljeno se zrno 
rabilo i u prehrani ljudi kao kaša-geršla, a 
prženo je zrno služilo kao zamjena za kavu. 
U Bačkoj se k tomu pri vršidbi s pomoću 
stacioniranih vršalica posebno prikupljala 
ječmena pljeva, koja se miješala sa žutom 
zemljom (les) pri izradi blata za žbukanje 
salaša i drugih zgrada od zemljanoga na- 
boja, tzv. nabijanica. Nakon sušenja ti su 
zidovi premazivani zagašenim vapnom, tj. 
krečom, koje je imalo zaštitnu i ukrasnu 
ulogu. Ječmena slama miješana sa sijenom 
nekoć je u ekstenzivnim uvjetima proiz- 
vodnje korištena u hranidbi preživača, po- 
sebice u nerodnim godinama. 


U Vojvodini su 
povoljni prirod- 
ni uvjeti za uzgoj 
jesenskih stočnih 
ječmova, koji su vi- 
šeredni, te za uzgoj 
proljetnih pivovar- 
skih ječmova dvo- 
redaca. U novije 
su doba stvorene i 
jesenske sorte dvo- 
rednoga pivovarsko- 
ga ječma. Jesenski 
se sije posljednjih 
dana rujna pa do 
sredine listopada. 
Samo u ranoj sjetvi biljčice ječma mogu se 
dobro razviti prije zime, tj. dostići poželjnu 
fenološku fazu — busanje (bokorenje) — i iz- 

JEGARSKI PAŠALUK 


držati zimsku hladnoću bez promrzavanja. 
Proljetni se sije u prvom tjednu proljetnih 

radova, po mogućnosti u veljači, a najka- 
snije do 10. ožujka. Tijekom vegetacije 

primjenjuju se uobičajene mjere njege usje- 
va kao i za ostale strne žitarice: brananje 

(drljanje), prihrana mineralnim gnojivima 

(dio gnojiva zaorava se prije sjetve), zaštita 

od korova primjenom herbicida, a prema 

potrebi primjenjuje se i suzbijanje bolesti 

i štetnika koji ga napadaju. Žetvu ječma 

valja započeti kada je posve dozrio, jer sa- 
mo takav daje dobru kakvoću zrna, što je 

posebice važno u pivovarskoj industriji. No 

sa žetvom se ne smije ni kasniti jer tada 

nastaju veliki gubici uroda zbog lomljenja 

i otpadanja prezrela klasja. Sadašnji sorti- 
ment postiže visoke urode zrna, u povolj- 
nim godinama 4-5 tona po katastarskom 

jutru (6-8 tona po hektaru), što je 5-7 puta 

više od uroda zrna koji je postizan prije 50 

i više godina. 

Unatoč tomu, u sjevernoj je Bačkoj u 
zasijan na deset puta manjim površinama 
u odnosu na površine pod pšenicom, a tako 
je bilo i u prošlosti — uzgaja se, naime, pre- 
težito za vlastite potrebe. Nešto je raspro- 
stranjeniji u Podunavlju u Šokaca, zbog bli- 
zine pivovara i uzgoja pivovarskih sorata. 
Unatoč izvanredno velikoj važnosti koju 
je imao u povijesti poljoprivrede, uvijek je 
bio u sjeni svoje mnogo poznatije sestrin- 
ske biljne vrste — pšenice. 


Lit.: V. Mandekić, Naše žitarice, Zagreb, 1918; P. 
Drezgić, Posebno ratarstvo, Novi Sad, 1974; N. 
Pržulj i dr., Značaj i oplemenjivanje ječma i ovsa, 
Ratarstvo i povrtarstvo, 1/2010, Novi Sad. 


M. Ostrogonac 


JEGARSKI PAŠALUK, osmansko-tur- 
ska vojno-upravna jedinica u srednjem Po- 
dunavlju. Utemeljen je nakon zauzimanja 
Jegre (madž. Eger, srp. Jegar) 1596., koja je 
postala središtem pašaluka. Tada mu je pri- 
pojeno i nekoliko sandžaka iz porječja Tise 
(Fiilek, Hatvan, Szolnok i Segedin), koji su 
dotle bili u Budimskom pašaluku. Obuhva- 
ćao je područje od sjeverne granice turskih 
osvajanja do južnoga međuriječja Dunava 
i Tise. Ruralna područja na sjeveru nasta- 

njivali su ponajviše Madžari i Slovaci, a na 
jugu južnoslavensko stanovništvo (Hrvati 
i Srbi), dok je gradove nastanjivalo musli- 
mansko stanovništvo. Činilo ga je više san- 
džaka, od kojih je za hrvatsko stanovništvo 
najvažniji Segedinski sandžak (obuhvaćao 
je Bačku), koji je, prije nego što je uključen 
u Jegarski pašaluk, bio dio Budimskoga pa- 
šaluka. Prestao je postojati s krajem turske 
vladavine u Ugarskoj u Velikom bečkom 
ratu, koji je završio mirom zaključenim u 
Srijemskim Karlovcima 1699. 


Lit.: O. Zirojević, Upravna podela današnje Voj- 
vodine i Slavonije u vreme Turaka, Zbornik za 
istoriju, 1, Novi Sad, 1970; Enciklopedija Jugosla- 
vije, 2, Zagreb, 1982; D. Popović, Srbi u Vojvodini, 
1, Novi Sad, 1990. 

S. Bačić 


JEGIĆ, Branko (Subotica, 13. IV. 1944. — 
Subotica, 19. III. 2002.), pjesnik, kulturni 
djelatnik. Sin je Marka i Lize, rođ. Vojnić 
Mijatov. Nakon završetka osnovne škole 
u rodnom gradu dvije godine polazi Me- 
đubiskupijsku klasičnu gimnaziju na Ša- 
lati u Zagrebu. Maturirao je 1964. u gim- 


52 


(ejalet) 


naziji Josip Juraj Strossmayer u Đakovu. 
Nakon odsluženja vojnoga roka, od 1966. 
na Visokoj bogoslovnoj školi u Đakovu 
studira filozofiju i teologiju. Studij je za- 
vršio 1970., no nije se zaredio za svećeni- 
ka. Radni vijek proveo je kao službenik u 
tvrtki za špediciju u Subotici. Jedan je od 
osnivača Demokratskoga saveza Hrvata u 
Vojvodini (DSHV) i član Predsjedništva 
subotičke podružnice DSHV-a 1993.-97., 
član Katoličkoga instituta za kulturu, povi- 
jest i duhovnost Zvan Antunović iz Subotice 
od osnutka (1989.) te aktivan član njegova 
Književnoga kluba Miroljub. 


Prve pjesme objavljuje u školskim li- 
stovima, a 1970. i 1971. i u Rukoveti (9- 
10/1970 i 3-4/1971). Budući da je bio su- 
dionik Hrvatskoga proljeća te da je pisao 
na hrvatskome, a k tomu je tematski bio 
uvelike vezan za kršćansku sliku svijeta 
i gdjekad za rodoljublje, nakon toga nije 
mogao objavljivati u periodici izvan Ka- 
toličke crkve. Štoviše, ni zbirka Pjesme, 
koju je u proljeće 1972. za tisak prihva- 
tio subotički nakladnik Osvit, nikada nije 


objavljena. Znatno poslije surađuje u ve- 
ćini katoličkih tiskovina na hrvatskome u 
Bačkoj: u Bačkom klasju (69, 1992), Zbor- 
niku »Ivan Antunović« (1994) i Subotič- 
koj danici (1971, 1984.-93.). Nakon 1990. 
pjesme, članke iz kulturne povijesti (npr. 
o dužijanci) i prikaze knjiga suvremenih 
hrvatskih književnika iz Subotice (L. Mer- 
ković, I. Pančić) objavljuje povremeno i u 
ovdašnjim svjetovnim publikacijama na hr- 
vatskome — Glasu ravnice (4, 1990; 27, 28, 
1993), Klasju naših ravni (2/1996, 2/2000, 
3-4/2002), Godišnjaku KUD »Bunjevačko 
kolo« : Dužijanca '93 (1, 1994), gdje je bio 
i član uredništva, te Žigu (21, 1995). Slu- 
žio se i pseudonimima Branimir, Branislav, 
Stjepan Filipović i Krešimir Vranjić. 


Branko 
Jegić 


Za života nije objavio samostalnu zbir- 
ku pjesama, no objavljena mu je pet godi- 
na nakon smrti. Poetika njegova pjesništva 
snažna je meditativnoga i refieksivnoga 
prosedea, melankolija joj je čest obol, for- 
ma slobodni stih, a raznoliki egzistenci- 
jalni i religijski motivi lirskoga subjekta u 
pjesmama uklopljeni su u slike zavičajnoga 
svijeta Subotice, okolne ravnice i krajolika. 
Zapitan i nesiguran, tragalački je usmjeren 
izbavljenju. Teško životno iskustvo, koje je 
bilo posljedica nesretnih događaja, i osjećaj 
tuge zbog neostvarenih htijenja i želja autor 
nadilazi kršćanskim osmišljavanjem patnje, 
a implicitnim vezivanjem na Onostranost 
i uzdanjem u Boga izgrađuje sliku svijeta 
koja ga vodi pozitivnom aktivitetu, uokvi- 
renomu ljubavlju. 


JELAČIĆ 


Djela: Jeka sa ravnice, Književni prilog br. 6, 
Bačko klasje, 69, Subotica, 1992; Ja, hodočasnik, 
Subotica, 2007. 


Lit.: Glas ravnice, 27, 35, 36, Subotica, 1993; B. 
Gabrić, Bilješka o pjesniku, u: Književni prilog br. 
6, Bačko klasje, 69, Subotica 1992; A. Sekulić, 
Književnost podunavskih Hrvata u XX. stoljeću, 
Zagreb, 1996; Zvonik, 4/2002, Subotica; Đ. Lončar, 
Pseudonimi i inicijali autora koji su pisali o bunje- 
vačkim i šokačkim Hrvatima, Klasje naših ravni, 
11-12/2006, Subotica; L. Merković, Traganja Bran- 
ka Jegića za silinom čistote, mekote, mita, ljuba- 
vi..., u: B. Jegić, Ja, hodočasnik, Subotica, 2007. 


T. Žigmanov 


JELAČIĆ, Anka (Sentivan, madž. Fels6- 
szentivan, 27. 1. 1909. — Zagreb, 9. I. 1968.), 
operna pjevačica, mezzosopranistica. Kći 
Mere (Melkiora) i Marije, rođ. Vidaković. 
God. 1931. završila je učiteljsku školu u 
Osijeku, 1931.-33. polazila je srednju gla- 
zbenu školu u Zagrebu, gdje je pjevanje 
učila kod Marka Vuškovića. Od 1931. čla- 
nica je opernoga zbora Hrvatskoga narod- 
noga kazališta u Zagrebu. Nakon nastupa u 
epizodnoj ulozi Philine u opereti Dubarry 
(K. Millčcker — T. Mackeben), god. 1933. 
pjeva ulogu Ivanice na hrvatskoj praizved- 
bi opere Adel i Mara (J. Hatze). God. 1934.- 
37. solistica je beogradske Opere, 1937.-41. 
Opere HNK u Zagrebu, a 1941.-45. anga- 
žirana je u Narodnoj operi u Beču, odakle 
je dolazila redovito na nastupe u Zagreb. 
U bečkoj je Narodnoj operi bila zvijezda, 
jedna od najzapaženijih solistica, ljubimi- 
ca publike, idealna interpretkinja Bizetove 
junakinje Carmen. Od rujna 1945. do umi- 
rovljenja potkraj 1965. bila je solistica za- 
grebačke Opere, s prekidom 1948.-50., kad 
je ponovno nastupala u beogradskoj Operi. 
Gostovala je u Salzburgu, Grazu, Stuttgar- 
tu, Pragu, Bratislavi. 


Tijekom karijere razvila se u vrsnu gla- 
zbeno-scensku osobnost, svojim glasom i 
izgledom bila je jedna od najatraktivnijih 
hrvatskih glazbenoscenskih umjetnica. Za- 
hvaljujući tamno obojenom glasu u rasponu 
od dubokih, altovskih registara do zvonkih, 
gotovo sopranskih visina, pjevala je altov- 
ski i mezzosopranski repertoar. Proslavila 
se u inozemstvu i u Hrvatskoj ulogom Car- 
men (G. Bizet), pretočivši u scenski jedin- 

stvenu kreaciju svoje pjevačko, glumačko 
i plesno umijeće. Cijenjena i kao Princeza 
Eboli, Amneris, Azucenta, Ulrica i Mad- 
dalena (G. Verdi, Don Carlos, Aida, Tru- 
badur, Krabuljni ples i Rigoletto), Doma 
(J. Gotovac, Ero s onoga svijeta), Olga te 
Paulina i Grofica (P. I. Čajkovski, Evgenij 
Onjegin i Pikova dama), Hivrja i Marina 
(M. P. Musorgski, Soročinski sajam i Boris 
Godunov), Končakovna (A. Borodin, Knez 
Igor), Fricka (R. Wagner, Walkiire), Dalila 
(C. Saint-Sačns, Samson i Dalila), Hero- 
dijada (R. Strauss, Saloma), Miss Bagott 
i Udovica (B. Britten, Stvaramo operu i 
Petar Grimes). 


Anka Jelačić kao Amneris 
u Aidi G. Verdija 


Lit.: M. Barbieri, Hrvatski operni pjevači 1945- 
2002., Vijenac, 219, Zagreb, 25. VII. 2002; J. Mar- 
tinčević, Hrvatski vokalni umjetnici XX. stoljeća 
u svijetu, Hrvatski iseljenički zbornik 2004., Za- 
greb, 2003; M. Barbieri, Deset opera, Vijenac, 273, 
Zagreb, 22. VII. 2004; Hrvatski biografski leksi- 
kon, 6, Zagreb, 2005. , 

Ž. Mandić 


JELAČIĆ (Jelačić Bužimski), Josip (Pe- 
trovaradin, 16. X. 1801. — Zagreb, 20. V. 
1859.), hrvatski ban, austrijski general, na- 
cionalni junak. Potječe iz plemićkoga roda 
čije se ime prvi put spominje 1381. Otad, 
naime, potječe spomen Stanoja Jelačića, 
službenika bosanskoga kralja Tvrtka, ali 

nema dokaza da je on u vezi s plemićkom 
porodicom. U XVI. st. Jelačići se poja- 
vljuju u Pounju, a odatle se s prodiranjem 
Osmanlija sele u Liku, Turopolje i dalje. 
Među mnogobrojnim i znamenitim člano- 
vima porodice, koja je imala više loza, bio 
je i Josipov pradjed Stjepan, dožupan Za- 
grebačke županije, podban i dozapovjednik 
Banske krajine, koji je prvi počeo upotre- 
bljavati plemićki pridjevak Bužimski, iz- 
veden od naziva utvrde Bužim u Lici kod 
Gospića. Naime, prvi je Jelačić početkom 
XVI. st. spomenut u vezi s tom utvrdom, 
no posrijedi je bila pogreška jer utvrda ni- 
kada nije bila u njihovu vlasništvu. 


Sin je zapovjednika divizije Franje i 
Ane, rođ. Portner. Na dan rođenja u petro- 
varadinskoj župnoj crkvi sv. Jurja krstio ga 
je upravitelj župe Damianus Niitzl. Rano 
djetinjstvo proveo je u Petrovaradinu, a 
1809. stupio je u Theresianum, akademi- 
ju za upravna i vojna zvanja u Beču, gdje 
su se školovali sinovi plemića i velikaša. 
Tijekom deset godina školovanja, osim in- 
teresa za vojničke vještine, pokazao je i 
zanimanje za zemljopis, povijest, govorni- 
štvo i jezike. Bio je jedan od najboljih pito- 
maca Theresianuma. Završivši akademiju, 
u ožujku 1819. stupio je kao potporučnik 
u Treću konjaničku pukovniju u Galiciji. 
Bavio se i pjesništvom te je u trenucima 
bolesti kao mladić spjevao svoje najbolje 
pjesme na njemačkom jeziku. Objavljene 
su 1825. u Zagrebu pod nazivom Fine Stun- 
de der Erinnerung (Trenutak uspomene). 


Njegova vojnička i politička karijera 
išla je uzlaznom putanjom, a kulminira- 
la je u revoluciji 1848.-49. Nakon početka 
službovanja u svibnju 1825. imenovan je 
natporučnikom, zatim potkapetanom Tre- 
će graničarske pukovnije u Ogulinu i za- 
povjednikom 7. satnije u Drežnici, a 1831. 
imenovan je kapetanom. Na tom položaju 
bio je s pukovnijom u Italiji 1831.-35., a za- 
tim u Ogulinu još dvije godine. Postao je 
major 48. pješačke pukovnije 1837., a iduće 
četiri godine proveo je obilazeći Dalmaciju, 
Crnu Goru i Hercegovinu. Nakon toga ime- 
novan je potpukovnikom Prve banske pu- 
kovnije u Glini. Tijekom 1840-ih angažirao 


se kao djelatnik hrvatske kulture i postao 
članom hrvatskih gospodarskih, književnih 
i muzičkih društava. Prijateljevao je s pred- 
stavnicima Ilirskoga pokreta i s mnogim 
intelektualcima i hrvatskim domoljubima. 
Osim materinskoga hrvatskoga, govorio je 
i pisao njemački, madžarski, francuski, a 
koristio se i talijanskim i latinskim jezikom. 
Svoju hrabrost i vojničko umijeće više je 
puta dokazao boreći se protiv turskih kra- 
jišnika u graničnim sukobima u bosanskoj 
Posavini i šire, napose 1845. 1 1846. S ne- 
kim je turskim krajišnicima i prijateljevao, 
npr. s Mahmud-begom Bašićem iz Bihaća. 


U predvečerje revolucije 1848. car Fer- 
dinand Habsburški imenovao ga je 23. III. 
bez znanja ugarske vlade generalom i ba- 
nom Hrvatske, zapovjednikom Prve i Dru- 
ge banske graničarske pukovnije. Neovisno 
o tom imenovanju, njegova je kandidatura 
za bana istaknuta u pripremama za Narod- 
nu skupštinu u Zagrebu 25. III., gdje su naj- 
važniji zahtjevi bili: uvođenje narodnoga 
jezika, ukidanje kmetstva, saziv Hrvatskog 
sabora, osnivanje narodne vojske, opće pra- 
vo glasa i sloboda tiska. Proglasom je uki- 
nuo kmetstvo, hrvatski jezik proglašen je 
službenim, a osnovano je i Bansko vijeće 
kao svojevrsna vlada Trojedne Kraljevine. 
Budući da ugarska vlada nije priznavala 
ustupke Hrvatskoj te se smatrala jedinom 
zakonitom vlašću nad Hrvatskom, preki- 
nuo je sve odnose Hrvatske i Slavonije s 
Peštom. Ferdinand I. u kraljevskoj diplomi 
od 23. III. 1848., kojom je Josipa Jelačića 
imenovao banom, izrijekom određuje da 
za bana »umeštjenje (instalaciju) u nazoč- 
nosti vaših vernostih osobito smo odredili 
našega takodjer vernoga, nam iskreno mi- 
loga, častnoga Jurja Haulika, zagrebačkoga 
biskupa, za pravog i zakonitog rečenih kra- 
ljevinah bana priznati«. No zbog političkih 
okolnosti Juraj Haulik odbija povratak iz 
Beča u Zagreb do kraja Sabora zbog bo- 
jazni da će izazvati nemire, ali i zbog to- 
ga što je pravoslavni karlovački mitropolit 
dobio prvo mjesto do bana u Saboru, čime 
je zagrebačkomu biskupu nanesena uvreda. 
Zbog toga je Haulika Hrvatski sabor htio 
»pozvati na odgovornost«. U novonastalim 

okolnostima ban Jelačić obratio se mitropo- 
litu Karlovačke mitropolije Josifu Rajačiću, 
koji se 1. V. 1848. proglasio srpskim patri- 
jarhom na Svibanjskoj skupštini u Srijem- 
skim Karlovcima, kada je i proglašen savez 
samoproklamirane Srpske Vojvodine s Tro- 
jednom Kraljevinom Hrvatskom, Slavoni- 
jom i Dalmacijom. Takva odluka imala je 
političko značenje u skladu s preporodnom 
idejom o južnoslavenskoj solidarnosti, ali i 
zbog raspoloženja srpskoga pravoslavnoga 
stanovništva u Vojnoj krajini. Tim činom je 
za hrvatsku stvar htio pridobiti i Srbe u Hr- 
vatskoj i južnoj Ugarskoj. U tom kontekstu 
treba promatrati i to što je obavijest o ime- 
novanju za bana dao tiskati ne samo na la- 
tinici nego i na ćirilici crkvenoslavenskim 
jezikom. Na Trgu sv. Katarine u Zagrebu 5. 
VI. 1848. ban Jelačić svečano je ustoličen. 
Zakleo se pred raspelom i dvjema svijeća- 
ma pred patrijarhom Srpske pravoslavne cr- 
kve Josifom Rajačićem. Zbog položaja Srba 
u južnoj Ugarskoj i započetih većih borba 
kod Szent-Tamasa (današnji Srbobran) 14. 
VII. 1848. Rajačić je činio pritisak na Jela- 
čića te ga je 31. VII. 1848. pozvao da smje- 
sta krene na Madžare jer će u protivnome 
raskinuti savez s Hrvatima. 


Jelačić je u rujnu 1848. pokrenuo rat 
protiv ugarske vlade, tijekom kojega je 
pripojio Međimurje Hrvatskoj. Kao ča- 
snik Monarhije i Bečkoga dvora, uime 
hrvatskih nacionalnih i narodnih interesa 
te uime interesa ostalih Slavena, diljem 
Slavonije, Vojvodine i Madžarske borio 
se hrabro i odlučno protiv madžarske re- 
volucije s promjenljivom ratnom srećom i 
uspjehom. Vojno je pomagao srpski pokret 
u južnoj Ugarskoj protiv ugarske vlade, no 
poslije će se pojaviti razmimoilaženja Hr- 
vata i Srba oko djelokruga civilnih i vojnih 
vlasti u Srijemskoj županiji i Petrovaradin- 
skoj regimenti. Trzavice je stišavao radi 
suradnje sa Srpskom Vojvodinom u borbi 
protiv ugarske vlade. Ipak, usprotivio se 
Rajačićevu zahtjevu da se Srijem proglasi 
dijelom Srpske Vojvodine pa se na terenu 
uspostavlja svojevrsni kondominij sa srp- 
skim vojvođanskim pokretom. Zbog rat- 
nih zasluga Franjo Josip, novi car i kralj, 

imenovao je Jelačića namjesnikom Rijeke, 
građanskim i vojnim namjesnikom Dalma- 
cije, a kako je istodobno bio i zapovjednik 
u banskoj Hrvatskoj te vojni zapovjednik 
Hrvatsko-slavonske vojne krajine, činilo 
se da je došlo do ujedinjenja hrvatskih ze- 
malja pod vlašću jedne osobe. Kao ban koji 
je nakon više stoljeća okupio većinu hrvat- 
skih zemalja postao je simbolom obrane 
hrvatske državnosti i nacionalnih interesa. 


Ban Josip Jelačić 


Bački su Hrvati tijekom revolucije 
1848.-49. uglavnom bili na strani ugarske 
vlade, zbog tradicionalne lojalnosti ugled- 
nih bunjevačkih Hrvata ugarskoj državi i 
zbog suprotstavljenosti srpskomu pokretu 

— istaknuti je primjer za to Karlo Latinović, 
veleposjednik i bački podžupan. Naime, 
tijekom 1848. našli su se bez političkoga 
vodstva i nespremni za događaje koji su 
slijedili. Pojedini bački Hrvati ipak su bili 
Jelačićevi simpatizeri: biskup Ivan Antuno- 
vić, župan Josip Rudić, Vince Zomborče- 
vić, Ambrozije Boza Šarčević. Malobrojni 
predstavnici bunjevačke inteligencije koji 
su imali kontakte s Ilirskim pokretom i koji 
su se bavili mišlju da Bunjevce povežu s 
Hrvatskom i sa srpskim ustanicima bili su 
bez stvarna utjecaja među širim slojevima 
hrvatskoga stanovništva. Primjerice, Josip 
Rudić Aljmaški bio je među rijetkim pred- 

stavnicima bunjevačke inteligencije koji su 

bili rezervirani prema madžarskomu revo- 
lucionarnomu pokretu. Njegova smjena s 

položaja bačkoga velikoga župana u revo- 
lucionarnoj 1848. tumačila se njegovom 

prijašnjom povezanošću s bečkim dvorom, 
ali i vezama s Hrvatskom — zahvaljujući 

lojalnosti dvoru stekao je naslov austrij- 
skoga baruna 1854. Madžarska revolucija 

1848. zatekla je Ivana Antunovića na polo- 
žaju aljmaškoga župnika, a iste je godine 

postao bilježnikom aljmaškoga dekanata. 
Madžarski povjesničar Jozsef Thim tvrdi 

da je Antunović bio utamničen kao protiv- 
nik Kossutha, a pristaša bana Jelačića, što 

autor Antunovićeve biografije Matija Eve- 
tović nastoji osporiti jer je Antunović 1869. 
posjetio Kossutha u Torinu. Da je Antuno- 
vić simpatizirao Jelačića, ako ne otvoreno 

tijekom revolucije, onda u poslijerevoluci- 
onarnim desetljećima, potvrđuje njegova 

Razprava (1882., 44), u kojoj ga naziva 

»neumrlim banom Jelačićem«. 


Srbi su za svoj pokret tijekom srpnja 
1848. nastojali pridobiti »Rumune, Bunjev- 
ce i ostale zapadne veroispovesti u Vojvo- 
dini«. Svakako da su pri opredjeljenju za 
stranu u sukobu važnu ulogu imale nasli- 
jeđene suprotstavljenosti između katolika 
i pravoslavaca te prijetnje bačkim Bunjev- 
cima da će im u slučaju svrstavanja na ma- 
džarsku stranu biti oduzeti posjedi i druga 
imovina, a neki motivi korijene vuku i iz 
XVIII. stoljeća. Svrstavanje Bunjevaca u 
tim događajima na stranu madžarske revo- 
lucije srpski povjesničari ocjenjivali su u 
pravilu negativno (Ivan Ivanić, Aleksa Ivić, 
Stefan Ilkić, Fedor Nikić i dr.), a razloge 
distanciranosti od Srba nalazili su u konfe- 
sionalnoj pripadnosti i inteligenciji Bunje- 
vaca, koja je tradicionalno bila usmjerena 
na Ugarsku. Staleški interesi također su 
mogli utjecati na usmjeravanje prema ma- 
džarskoj revoluciji. Takav je slučaj bio kod 
banatskih Hrvata, plemića u Hrvatskoj Bo- 
ki, Hrvatskoj Neuzini i Hrvatskoj Klariji. 
Među njima su prevagnuli staleški interesi 
te su pristali uz Lajosa Kossutha nadajući 
se da će ih razriješiti vazalskoga odnosa 
prema zagrebačkim biskupima, ali i da ne- 


će provesti ukidanje kmetstva u Ugarskoj, 
što je naložio car iz Beča. S druge strane, 
Hrvati u Novom Sadu te južnoj Bačkoj (Ti- 
tel, Žabalj, Šajkaš), koji su bili uključeni u 
Šajkaški bataljun, bili su na strani Srba, a 
jednako je tako bilo i s Hrvatima u Perlezu 
te s onima iz južnoga Banata u Banatskoj 
vojnoj granici (Starčevo, Opovo i dr.). Hr- 
vati u šokačkim naseljima uz Dunav prema 
dostupnim izvorima najvećim su dijelom 
tijekom revolucije bili pasivni te se nisu 
otvoreno svrstavali ni uz jednu od suko- 
bljenih strana. 


Nakon pristizanja pomoći u opremi i 
ljudstvu iz Kneževine Srbije srpske snage 
počele su postizati znatnije vojne uspjehe. 
Postrojbe sa srbijanskim dobrovoljcima, 
koje je predvodio Stevan Knićanin, zauze- 
le su 29. I. 1849. Sombor. Bunjevci, napose 
oni u Somboru i njegovoj okolici, nakon 
borba bili su izloženi nasilju i pljački srp- 
skih dobrovoljačkih postrojba, ali i mjesnih 
Srba, što će loše utjecati na buduće bunje- 
vačko-srpske odnose. Stradanja za revolu- 
cije opisao je somborski senator Ivan Nepo- 
muk Ambrozović (Sombor, 1789. — Sombor, 
1869.) u djelu Žalostica žalostna Ivana Nep. 

Ambrozovića, u zomborskoj kralj. varoši 
penzioniratog senatora, bižajućeg od ku- 
će pak do Kalacse, kad su raci-serbianci u 
medjuboju madžarskom 1848-49. progonili 
katholike, po njemu istom ispivana u Zom- 
boru god. 1850. Ti su događaji Bunjevce 
još čvršće vezali uz madžarsku revoluciju. 


Preokret se događa s napredovanjem 
madžarskih snaga tijekom ožujka i travnja 
1849. pod zapovjedništvom Mora Perczela. 
Bunjevci su sudjelovali u bici kod Kaponje 
(između Tavankuta i Bajmoka) 4. III. 1849., 
nakon čega su se poražene srpske postrojbe 
povukle do Titelske visoravni. Sa subotič- 
koga područja Bunjevci su sudjelovali u na- 
padu na srpske snage iz Stare Kanjiže (da- 
nas: Kanjiža) i Sente 23. III. 1849. Promjene 
na terenu pratio je i veliki broj srpskih iz- 
bjeglica. Oslabljeni vojni položaj Srba Jela- 
čić je popravio operacijama svoje vojske u 
Bačkoj u ljeto iste godine. U početku lipnja 
1849. prešao je s vojskom iz Srijema kod 
Slankamena u Bačku, a vojsku je raspo- 

redio u Titelu, Mošorinu, Loku i Vilovu. 
Glavni stan je postavio u Titelu. Nizao je 
pobjede kod Kaća 7. VI. 1849. i kod Starog 
Bečeja 24. VI. 1849., gdje je pobijedio ma- 
džarske postrojbe pod vodstvom generala 
Perczela. Tijekom tih borba zauzeti su No- 
vi Sad, Sombor i najveći dio Bačke. Vijest 
o veliku madžarskom porazu kod Kaća u 
dijela Bunjevaca potaknula je promjenu ras- 
položenja, na što su Madžari radi zastraši- 
vanja poslali dvije konjičke postrojbe u Sen- 
tivan (madž. Felsoszentivan). Selo je bilo 
opljačkano, strijeljan je brijački pomoćnik 
Ivan Radić kao vođa tamošnjih Hrvata, a 
svi su sumnjivci internirani u Segedin. 


Hrvatske i srpske snage povukle su se 
iz Bačke oslabljene epidemijom kolere i 
pred brojnijom madžarskom vojskom. Je- 
lačić iz Srijema ponovno prelazi Dunav 31. 
VII. 1849., nakon početka opće ofenzive 
austrijskih i ruskih postrojba, te sa svojim 
snagama sudjeluje u bitkama koje su zavr- 
šile predajom madžarske vojske 13. VIII. 
1849. kraj Vilagosa (rum. Siria). 


Slom revolucije 1849. i nastupajući 
Bachov apsolutizam iznevjerili su očeki- 
vanja slavenskih naroda, a donekle fizički 
i duhovno slomile banovu ličnost. Tije- 
kom života bio je osjetljiva zdravlja. Više 
je godina patio od bolesti grla, a u kasnoj 
životnoj dobi i od bolova u želucu, grčeva, 
nesanice, paralize, živčanoga, a donekle i 
duševnoga rastrojstva. Liječio se po cijeloj 
Europi, od Londona, Pariza i Ostendea do 
Beča i Zagreba. Zanimljiva je njegova iz- 
java: »Ja sam zdrav, imam potpunu snagu 
tijela, a opet umirem. Austrija, kojoj sam 
vjerovao, ubila me je!«. Svečan sprovod 
obavljen je 26. V. u nazočnosti zagrebač- 
koga nadbiskupa Jurja Haulika i hrvatskih 
grofova Dragutina Erdodyja i Stjepana 
Draškovića. Posljednje počivalište nala- 
zi se na njegovu obiteljskom imanju Novi 
Dvori u Zaprešiću, gdje je pokopan u ka- 
pelici sv. Josipa. 

Poslijerevolucionarno razdoblje za 
Hrvate u Bačkoj donijelo je neke promje- 
ne. Nakratko su odgođeni madžarizacij- 
ski pritisci zbog političkih promjena te 
promjena u gradskim upravnim tijelima. 

U hrvatskim bačkim naseljima zapisnici 

su vođeni na mjesnoj hrvatskoj ikavici, a 
umjesto naziva Dalmatinac ili Ilir sve je 

češća službena uporaba imena Bunjevac. 
Kao posljedica revolucije u Ugarskoj, napo- 
se vojne i političke pomoći bana Jelačića i 
Hrvatske Srbima, nakon početne konfron- 
tacije i suprotstavljenosti slijedilo je po- 
stupno zbližavanje Hrvata i Srba u južnoj 

Ugarskoj. Tako biskup Antunović u prepo- 
rodnom razdoblju veliča »neumrloga« bana 

Jelačića, kojemu se posvećuje prostor i u 

Bunjevačkim i šokačkim novinama. Neki 

somborski Bunjevci to su odbijali prihva- 
titi te su bojkotirali i Vovine i Antunovića. 
Na somborskom području u to vrijeme još 

su bila svježa sjećanja na progon katolika 

u doba revolucije, a s time se povezivao i 

ban Jelačić kao saveznik Srba. Madžarska 

historiografija prenaglašeno je potencirala 

ulogu bana Jelačića kao gušitelja madžar- 
skih snova o samostalnoj državi, a tu je in- 
terpretaciju prihvatio i dio bačkih Bunjeva- 
ca. Marksisti su ga također prikazivali kao 

reakcionara, što će se odraziti i na odnos 

jugoslavenskih vlasti nakon 1945. prema 

njegovoj ulozi u povijesti. 


Hrvatski ban Josip Jelačić bio je jed- 
na od najvažnijih osoba hrvatske povijesti. 
Hrvat — Ilirac — narodnjak, koji je interese 
habsburške dinastije znao spojiti s interesi- 
ma slavenstva. Među hrvatskim pukom bio 
je omiljen zbog svojega domoljublja i po- 
štivanja svega narodnoga, a osobito među 
seljaštvom zbog proglasa o ukidanju kmet- 
stva. Već u XIX. st. narod je spoznao i osje- 
tio njegovu povijesnu veličinu. Posmrtne 
počasti i popularnost nakon smrti najbolje 
se zrcale u pokliču »Ustani, bane, Hrvatska 
te zove!«, koji je prvi put zabilježen 1867. 
godine, a sastavni je dio pjesme Ustaj, bane 
iz 1906. Skladatelji Vatroslav Lisinski, Ivan 
Zajc i Ferdo Livadić stvarali su mnoga gla- 
zbena djela nadahnuta Jelačićem. Uspome- 
na na njega sačuvana je i u brojnim djelima 
hrvatskih slikara. U zagrebačkoj katedrali 
1985. postavljen je brončani stojeći kip Jo- 
sipa Jelačića, a u zgradi Hrvatskoga sabora 
1997. postavljeno je banovo brončano po- 
prsje. Lik bana našao se i na poštanskim 


58 


markama 1992. i 2001. te na novčanici od 
20 kuna, koja je puštena u optjecaj 1993. 
Njegovo ime od 1998. nosi i Ratna škola 
Oružanih snaga Republike Hrvatske. 


Na glavnom zagrebačkom trgu posta- 
vljen mu je spomenik potkraj 1866., djelo 
Antona Dominika Frenkorna. Za komuni- 
stičkoga režima 1947. spomenik je demon- 
tiran, a trg je preimenovan u Trg republike. 
Spomenik je 1990. vraćen na staro mjesto, 
no okrenut prema jugu umjesto — kao prije 

— prema sjeveru, a trgu je vraćen stari naziv. 


U Petrovaradinu su još za Austro-Ugar- 
ske, središnja ulica i jedan trg uz Dunav 
nosili njegovo ime sve do 1948., kada su 
socijalističke vlasti preimenovale ulicu u 
Matije Gupca, a trg u Tomislavov. Od vre- 
mena režima Slobodana Miloševića ulica 
nosi ime Beogradska, a trg Vladike Ni- 
kolaja (Velimirovića). U Subotici je jedna 
od središnjih gradskih ulica između dvaju 
svjetskih ratova nosila naziv Jelačićeva uli- 
ca. Socijalističke su je vlasti preimenovale 
u Ulicu Matka Vukovića, ali su u postsoci- 
jalističkome preimenovanju subotičkih uli- 
ca madžarski članovi gradskoga Povjeren- 
stva za davanje naziva ulica i trgova odbili 
mogućnost da ulica ponovno nosi Jelačiće- 
vo ime. Na 200. obljetnicu rođenja bana Jo- 
sipa Jelačića 16. X. 2001. u Petrovaradinu, 
Odbor za proslavu organizirao je svečanu 
misu za bana Jelačića, izdao prigodnu pu- 
blikaciju i obnovio spomen-ploču na njego- 
voj rodnoj kući postavljenu 1901., koja je 
prefarbana početkom 1990-ih. Proslavi su 
nazočili mnogobrojni Petrovaradinci, dru- 


Rodna kuća bana Jelačića 


gi Srijemci, mjesne vlasti, Hrvati iz Bačke 
i gosti iz Hrvatske. Odlukom Hrvatskoga 
nacionalnoga vijeća u Republici Srbiji iz 
2005. njegov dan rođenja obilježava se kao 
jedan od četiriju službenih praznika hrvat- 
ske zajednice u Republici Srbiji. Proslava 
se održava u crkvi sv. Jurja u Petrovaradi- 
nu, gdje je Josip Jelačić kršten. U spomen 
na njega u Petrovaradinu je 25. XI. 2003. 
obnovljeno Hrvatsko kulturno-prosvjetno 
društvo Jelačić. 


Lit.: M. Cepelić, M. Pavić, Josip Juraj Stross- 
mayer biskup Bosansko-Djakovački i Sriemski 
god. 1850.-1900., Zagreb, 1900-1904; F. Nikić, Bu- 
njevci i srpska Vojvodina 1860., Književni sever, 
3-4/1927, Subotica; S. IIkić, Bunjevci i mađariza- 
cija, Književni sever, 3-4/1927, Subotica; F. Nikić, 
Rumuni banatski i Bunjevci prema Srpskoj Vojvo- 
dini god. 1848-1849., Letopis Matice srpske, sv. 
313, Novi Sad, 1927; P. Pekić, Povijest Hrvata u 
Vojvodini od najstarijih vremena do 1929. godine, 
Zagreb, 1930; M. Evetović, Život i rad biskupa 
Ivana Antunovića narodnog preporoditelja, Subo- 
tica, 1935; M. Beljanski, Sombor i bunjevački na- 
cionalni preporod (1870-1945.), Sombor, 1971; A. 
Mijatović, Ban Jelačić: u povodu vraćanja Jelači- 
ćevoga spomenika na prvotno mjesto u Zagrebu, 
Zagreb, 1990; A. Sekulić, Bački Hrvati, Zagreb, 
1991; J. Kolanović, Zagrebački biskup Juraj Hau- 
lik i ustoličenje bana Josipa Jelačića, Fontes : iz- 
vori za hrvatsku povijest, 3, Zagreb, 1997; J. Neu- 
stadter, Ban Jelačić i događaji u Hrvatskoj od 
godine 1848, 2, Zagreb, 1998; 200. obljetnica ro- 
đenja bana Josipa Jelačića: 1801-2001, Petrovara- 
din, 2001; D. Šokčević, Hrvati u očima Mađara, 
Mađari u očima Hrvata : kako se u pogledu preko 
Drave mijenjala slika drugoga, Zagreb, 2006; H. 
Gračanin, Josip Jelačić Bužimski, Meridijani, 110, 
Zagreb, 2006; M. Bara i T. Žigmanov, Hrvati u 
Vojvodini u povijesti i sadašnjosti : osnovne činje- 
nice, Subotica, 2009; Enciklopedija Novog Sada, 
30, Novi Sad, 2009., S. Gavrilović, Hrvatski ban 
Josip Jelačić i Srpska Vojvodina 1848/49, Zbornik 
Matice srpske za istoriju, 63-64, Novi Sad, 2011. 


D. Deman i M. Bara 


JELAŠIĆ, Stipan (Aljmaš, madž. B4- 
csalmas, 13. 1. 1946.), odvjetnik, vrhunski 
sportaš. Sin Kaćmarca Laze i Kaćmarkinje 
Dominike (Doke), rođ. Mamužić. Osnov- 
nu je školu pohađao u Kaćmaru, a u Baji 
Ekonomski tehnikum, na kojem je 1964. i 
maturirao. U srednjoj se školi počeo bavi- 
ti košarkom i brzo je postao registriranim 
članom prvoligaške košarkaške momčadi 


JELEN 


bajske Bacske te državnim omladinskim 
prvakom 1963. Iste godine sudjeluje na 
kvalifikacijama za Europsku ligu u San 
Sebastianu. Nakon odsluženja vojnoga ro- 
ka studira na Pečuškome pravnom sveučili- 
štu. U tom razdoblju igra u drugoligaškome 
košarkaškom timu PEAC. Diplomirao je i 
doktorirao 1970. Do 1975. radi i igra ko- 
šarku u stolnobiogradskom prvoligaškom 
Videotonu, a zatim do 1985. u tamošnjem 
GEO-u. God. 1974. položio je ispit za po- 
reznoga savjetnika i strukovnoga pravnika 
za ratarstvo. U odvjetničkom zvanju bavi 
se obiteljskim, nasljednim, zemljišnim 1 so- 
cijalnim pravom. God. 2003. kao tenisač 
osvojio je naslov državnoga prvaka u svojoj 
dobnoj kategoriji. Od 1998. u Stolnom Bi- 
ogradu (madž. Szekesfehćrvar) sudjeluje u 
utemeljenju hrvatske samouprave, kojoj je 


vodeći član do 2010. 
Ž. Mandić 


JELEN (lat. Cervidae), divlja životinja iz 
porodice dvopapkara. Vitka je tijela, sme- 
đih dlaka, preživač. Rasprostranjeni su u 
Europi, Africi i Americi, a danas ih imai 
u Australiji, Novom Zelandu, Gvineji i na 
Karipskim otocima. Porodica obuhvaća 45 
vrsta, među ostalima jelene, srne, sobove i 
losove. Najuočljivije im je obilježje rogovlje, 
koje uglavnom imaju mužjaci, a u različitih 
vrsta ima različite oblike. Veličina jelena 
vrlo je različita — duljina se kreće od 0,7 do 
2,9 m, visina u ramenima od 0,3 do 1,9m, a 
težina od 7 do 800 kg. Nastanjuju mnogo- 
brojna različita staništa i mogu se naći u pu- 
stinjama, stepama, tundrama, ali i močvara- 
ma i šumama, kao što je slučaj u Podunavlju. 


Imaju važnu ulogu u mitologiji i kulturi 
mnogih naroda. Još u razdoblju paleolitika 
nastali su špiljski crteži ljudi i životinja s 
jelenjim rogovima. Sve stare kulture po- 
znaju neki oblik njihova štovanja te se su- 
sreću u keltskoj, u starogrčkoj i nordijskoj 
mitologiji, a poznati su i u izvaneuropskim 
kulturama. U kršćanstvu pobuđuju divlje- 
nje zbog ljepote i elegancije (2 Sam 22,34; 
Ps 18,34), a Jeremija navodi košutu kao 
simbol majčinske ljubavi (Jr 14,5). Košuta 
simbolizira i pravednika žedna izvor-vode, 
tj. Božje riječi (Ps 42,2). 

Kao jedan od najatraktivnijih predstav- 
nika europske faune, stoljećima opstaje i 
u šumama i ritovima u Podunavlja, uz na- 
selja u kojima žive Šokci. Spominje se i u 
ekspediciji podunavskim ritovima što ju 
je potkraj XIX. st. organizirao austrijski 
prijestolonasljednik Franz Ferdinand. U 
njoj je sudjelovao i znameniti njemački 
zoolog i pisac Alfred Brehm. Gotovo je 
nemoguće zamisliti prostrane ritove bez 
mnogobrojnih jelenjih krda, a poznata je 
prodorna rika jelena u rujnu, kad odrasli 
jeleni okupljaju hareme košuta radi parenja. 
Zastupljenost jelena u okolišu uzrokovalo 
je ulazak njegova mesa u prehranu među 
Šokcima te je pridonijelo razvoju lova i 
lovnoga turizma u nekim naseljima (Plav- 
na, Monoštor). 

U jednoj svojoj knjizi spominje ih i 
književnik Antun Gustav Matoš: »Odlu- 
čio sam se za Srbiju, i kako nisam imao 
putnog troška, prijeđem iz Vukovara pre- 
ko Dunava k mom djedu, vascijeloj Bačkoj 
poznatom "meštru? (učitelju) Grgi, koji je 
tada ljetovao u ubavom selu Plavni, kraj 
dunavskog rita bogatog jelenima i pticama 
močvaricama...«. 


Grb AP Vojvodine 


Često se susreće u heraldici, kao živi 
simbol, i to u različitim položajima: u ho- 
du, u napadu, u skoku ili je pak prikazana 
jelenja glava i jelenji rogovi u različitim 
oblicima. U grbovima simbolizira politi- 
ku, mir, harmoniju, napredak. Upravo zbog 
toga nalazi se u amblemima raznih društa- 
va, organizacija i udruga, te se tako našao, 
primjerice, i u amblemu HKUPD-a Matoš 
iz Plavne. Nalazi se i u grbu Autonomne 
Pokrajine Vojvodine iz 2002., na štitu slo- 

ženom od dvaju uspravnih polja (grbovi 
Bačke i Banata) i jednoga položenoga (grb 
Srijema). U grbu Srijema — u modrom, kra- 
ljevski plavom polju s tri srebrne vrpce, ko- 
je simboliziraju Bosut, Savu i Dunav, ispod 
druge vrpce, na zelenu polju, odmara se 
jelen sa zlatnom ogrlicom oko vrata, a iza 
njega raste čempres. U sličnu heraldičkom 
obliku nalazi se i na starom grbu Srijemske 
županije te na današnjemu grbu Vukovar- 
sko-srijemske županije. 


Lit.: A. G. Matoš, Moji zatvori, Pečalba, kaprisi i 


feljtoni, Zagreb, 1939; Popularna enciklopedija, 


Beograd, 1976; Rječnik biblijske kulture, Zagreb, 
1999; Službeni list AP Vojvodine, 10/2002, 
18/2009, Novi Sad; www.gornjepodunavlje.info. 


Z. Pelajić 


JELIĆ, Mišo (Santovo, 17. XII. 1881. — Ba- 
ja, 13. 11. 1961.), odvjetnik, kulturni djelat- 
nik, književnik, rodoljub. Deveto je i naj- 
mlađe dijete svojih roditelja Miše i Marte, 
rođ. Filaković. Pučku je školu pohađao u 

rodnome mjestu. Poput većine ondašnje 

santovačke djece, i on bi vjerojatno ostao 

kod kuće i nastavio poljodjelski posao 

svojih roditelja da učitelj Mijo Matković 

njegova oca nije nagovorio da ga dade na 
daljnje školovanje. Budući da im se obitelj 

ubrajala među imućnije, to im nije činilo 

nepremostive teškoće pa je srednjoškolsku 

naobrazbu stekao u Somboru. Za seljačko- 
ga je sina jedina mogućnost da se uzdigne 

bila svećenička, učiteljska ili odvjetnička 

karijera. Jelić je izabrao odvjetničku, ali 

je poslije često znao reći: »Šteta što ni- 
sam ošo za svećenika, onda bi istom mo- 
go budit naše Hrvate«. Pravo je svršio u 
Kolozsvaru (rum. Cluj-Napoca) 1907., od 
1912. ima svoj ured u Baji, a odvjetnički 

ispit položio je 1913. u Marosvasarhelyu 
(rum. Targu Mures). 


Još prije konačnoga dolaska u Baju su- 
djeluje u tamošnjem prosvjetiteljskom ra- 
du te postaje »desnom rukom« svećenika 
Lajče Budanovića, napose pri sastavljanju 
pravila i utemeljenja Bunjevačke čitaonice, 
koja će postati rasadištem narodne svijesti 
i uporištem protiv asimilacijskih nasrtaja 
na podunavske Hrvate. Pravila rada Mi- 


nistarstvo prosvjete i vjere dugo nije htje- 
lo odobriti, tvrdeći da su panslavistička, 
no na kraju su odobrena, ali pod imenom 
Bajska kršćanska čitaonica. Zahvaljujući 

Jelićevu usrdnom zauzimanju te njegovoj 

organizatorskoj i redateljskoj sposobnosti, 
u Baji se intezivirao hrvatski kulturni život. 
Utemeljio je kazališnu družinu, koja je pri- 
godom prvoga Velikoga prela, održanoga 
u hotelu Zlatno janje 2. II. 1910., s velikim 

uspjehom prikazala kazališni komad Ivana 

Petreša Dva bila gavrana. Brzo napreduje i 

u profesionalnoj karijeri: postao je članom 

sudbenoga stola, počasnim županijskim 

javnim tužiteljem, a uz to i pravnim za- 
stupnikom i članom predsjedništva Udruge 

Ferencova kanala. 


Na početku Prvoga svjetskoga rata 
kao austro-ugarski vojnik bio je na ruskoj 
fronti u Galiciji, a poslije je premješten na 
srpsko bojište, gdje je promaknut u časni- 
ka. Imenovan je vojnim zapovjednikom u 
Žablju, a zatim načelnikom vojne policije u 
Beogradu te pročelnikom tamošnjega odje- 
la za gospodarstvo i trgovinu. Razvojačen 
je ujesen 1918. u činu satnika. 


Žarko je želio ujedinjenje svih Hrva- 
ta, a ostvarivim ga je zamišljao u okviru 
Austro-Ugarske Monarhije. Vidjevši u Sr- 
biji i pravoslavlju protivnike bačkih Hrvata, 
na povratku iz vojske 4. XI. 1918., zajedno 
sa somborskim pravnikom Ivanom Paštro- 
vićem i s dijelom tamošnjih Hrvata, u Som- 
boru osniva Bunjevačko vijeće sa željom 
da spriječi odcjepljenje Vojvodine od Mo- 
narhije, no to mu nije pošlo za rukom. Za 
trajanja srpske okupacije Bačkoga trokuta 
zbog spomenute djelatnosti i rodoljublja 
bio je prisiljen na skrivanje. 


Već u prvoj polovini 1920-ih pokretač- 
ka je snaga hrvatskoga nacionalnoga giba- 
nja u Baji i njezinoj okolici te istinski vođa 
Hrvata u madžarskom dijelu Bačke. God. 
1924. budimpeštanske Bunjevačke i šokač- 
ke novine priopćuju: »U Santovu je rodjen 
dr. Mišo Jelić, bajski odvitnik, veliki rodo- 
ljub i šokački podpridsidnik Bunjevačkog 
i šokačkog narodnog odbora«, a 1931. je 
postao njegovim predsjednikom. 


JELIĆ 


Uz Jelićeve korisne savjete i djelatno 
sudjelovanje, opet je aktivirana bajska Či- 
taonica, kojoj je bio ne samo čelnik nego i 
službeni pravnik. Najviše se zauzimao za 
kazališni odjel, smatrajući najvažnijom za- 
daćom upravo čuvanje materinskoga jezi- 
ka. U Baji i obližnjim selima organizirao je 
amaterske kazališne družine, s madžarsko- 
ga je prevodio onodobne omiljene igrokaze 
(ponajviše komade Edea Szigligetia, Feren- 
ca Csepreghya, Edea Totha), uvježbavao ih 
i režirao te organizirao njihovo prikaziva- 
nje na Fancagi, u Baškutu, Čavolju, Senti- 
vanu, Bikiću, Kaćmaru i Gari. Osim toga, 
glavni je organizator bajskih marindanskih 
veselja, tzv. prela (prvi je predložio da im 
naziv bude Hrvatsko prelo), na kojima je 
nastojao okupiti Hrvate iz svih dijelova sje- 
verne Bačke. 

Bio je i širitelj hrvatske pisane riječi. 
Osobno se pretplatio na više subotičkih i 
zagrebačkih novina te na travnički Gla- 
snik, a na njegovu su adresu redovito sti- 
zali i svesci Pučke knjižnice Društva sv. 
Jeronima iz Zagreba. Sve je to zatim išlo iz 
ruke u ruku te bivalo izvorom razonode i 
znanja. Kao odvjetnik našemu je puku bio 
od iznimne pomoći. Među bačkim Hrvati- 
ma slovio je kao »naš fiškal«, koji svakomu 
rado pomaže. 


S bujanjem madžarskoga nacionaliz- 
ma njegova je djelatnost otežana te je i on, 
»kojim je naša mladež bila oduševljena«, 
potkraj 1930-ih potisnut iz vodstva Čita- 
onice. Koliko je zbog svoje nepokolebljive 
hrvatske svijesti bio trn u oku ondašnjim 
vlastima pokazuje i pismo iz ureda baj- 
skoga gradonačelnikova upućeno 1935. 
santovačkomu župniku, u kojem se traže 
informacije o podrijetlu Miše Jelića »koji 
je ovdje na čelu Bunjevaca i koči njihovu 
madžarizaciju«. 


»U novoj, slobodnoj Madžarskoj« po- 
staje »nepoćudnom osobom«. Zbog »sum- 
njive djelatnosti« 1948. najprije mu je za- 
branjen odvjetnički rad, sav mu je imetak 
(među ostalim i znatan dio njegovih knji- 
ževnih radova) zaplijenjen, a zatim je pod 
lažnom optužbom zatvoren, nemilosrdno 
mučen i osuđen na doživotnu robiju. Kada 

je 1954. dobio oprost, iz zatvora je izišao 
krajnje narušena zdravlja. Budući da mu je 
kuća u međuvremenu spaljena, bio je pri- 
siljen živjeti u podstanarstvu uz nisku mi- 
rovinu. Najveći dio svojega preostaloga ži- 
vota proveo je u bolnici, gdje je i preminuo. 
Pokopan je na bajskom groblju sv. Roka. 


Kao ljubitelj narodnoga pjesništva otrg- 
nuo je od zaborava nekoliko pučkih umo- 
tvorina (Procvala je turum šeptelija, Zlo- 
tvoruša vila, Zaspo Marko, Vrane tice...), a 
i sam se okušao u pisanju umjetničke ba- 
lade (Smrt Anice Lukine). Od književnih 
djela pronađene su 32 njegove pjesme i 25 
proznih napisa. Razmjerno dugo vremen- 
sko razdoblje od prvoga djela, pisanoga još 
potkraj XIX. st., i posljednjega, pisanoga 
pred smrt, te njihova tematska raznolikost 
daju naslutiti da je tih djela moglo biti znat- 
no više, ali su uništena ili izgubljena. Me- 
đu pjesmama nalazimo dječje (Santovačkoj 
ditci, Vinčanje), ljubavne (Čeka me, Zov iz 
neba, Cvit mi tugu blaži), proturatne (Za- 
dušnica, Molitva santovačkoj Gospi, Osvi- 
šćenje), a najviše rodoljubnih (Do groba 
Hrvati, Smrt roda mojega, Sunce u noći). 
Jedna je njegova budnica (Svi na Prelo!) 
1946. i uglazbljena. 


U madžarskom dijelu Bačke jamačno 
je bio prvi koji je svoj jezik nazivao hr- 
vatskim imenom, a svoje sunarodnjake 
Hrvatima te ih je držao neodvojivim di- 
jelom hrvatskoga narodnog bića (Sloboda 

sviće). Laganim stilom, primjerenim širo- 
ku sloju publike, živim i jednostavnim je- 
zikom te okom vješta promatrača, nižući 
slike idiličnoga krajolika, izražava čežnju 
za rodnim selom (Kući, kući!), ljepotom i 
dražešću njegove okolice. Ponosi se svo- 
jim zavičajnim govorom, »milozvučnom 
bačvanskom ikavicom, koju sam s maj- 
činim mlikom usisao u sebe, i koja mi je 
milija od svih jezika ovoga svita« (U čast 
ikavici). I njegova prozna djela, tematski 
jednako tako raznovrsna, nastala su ponaj- 
više iz nužde danoga trenutka: da opskrbi 
pučkim prosvjetnim štivom svoje sunarod- 
njake i da nađe izraz za svoja nagnuća i 
težnje. Vodeći se mišlju »Sve što biše, ne 
vraća se više«, nastojao je staviti na papiri 
tako pokušati otrgnuti zaboravu neke svoje 
dojmove i uspomene iz djetinjstva i mla- 
dosti (ciklus Sićanja), koji nisu samo puko 
bilježenje onodobnih događaja nego su i 
bogati vrijednim podacima te imaju gole- 
mu vrijednost pogotovu za lokalnu povijest, 
etnologiju i proučavanje mjesnoga govora. 


Zahvaljujući njemu, danas imamo cjelo- 
vitiju sliku i o nekim istaknutim kulturnim 
djelatnicima i glasovitim rodoljubima poput 
učitelja Mije Matkovića, svećenika Grge 
Jasenovića i Ivana Petreša. Jezik je njego- 
vih djela uglavnom onodobna standardna 
bačka ikavica, s čestim primjesama santo- 
vačkoga govora, navlastito u leksičkoj građi. 
Pjesma Na majčinom grobu pisana je tako- 
reći posve na zavičajnome govoru, a Slo- 
mljena nada gotovo dosljedno ijekavicom. 


Lit.: S. Borovszky (ur.), B4cs-Bodrog vdrmegye 
monographidja, 1, Budapest, 1909; J. Rapcsanyi, 
Magyar vdrosok monografidja : Baja 6s Bdcs-Bo- 
drog vdrmegye kozsćgei, Budapest, 1934; S. Velin, 
Bunjevačke i šokačke novine (rukopis), 1969; M. 
Beljanski, Sombor i bunjevački nacionalni prepo- 
rod (1870-1945), Sombor, 1971; M. Mandics, A 
magyarorszagi bunyevdc-horvatok tortenete : Po- 
vijest bunjevačkih Hrvata u Mađarskoj, Kecs- 
kemćt, 1989; A. Sekulić, Bački Bunjevci i Šokci, 
Zagreb, 1989; A. Mujić, Bajska Bunjevačka čitao- 
nica, Subotička Danica : kalendar za 1992. god., 
Subotica, 1992; J. Žužić, Mišo Jelić, Hrvatski gla- 
snik, 18/1994, Budimpešta; Ž. Mandić, Grijeh bi 
bio zaboraviti ga, Hrvatski kalendar 1995, Budim- 
pešta, 1995; M. Mandics, Petres Jdnos — csdvolyi 
esperesplebdnos, iro es kolto eletutja, Csavoly, 
1997; S. Blažetin, Književnost Hrvata u Mađar- 


skoj od 1918. do danas, Osijek, 1998; M. Mandić 
(prir.), Hrvatski književnici u Mađarskoj : Ivan 
Petreš, Budimpešta, 1999; Ž. Mandić, »Zaboravi 
da si Šokac bio«, Hrvatski kalendar 1999, Budim- 
pešta, 1999; Ž. Mandić (prir.), Hrvatski književni- 
ci u Mađarskoj : Mišo Jelić, Budimpešta, 2000; 
Hrvatski biografski leksikon, 6, Zagreb, 2005. 


Ž. Mandić 


JENDEK (tur. hendek: prokop, kanal, rov), 
kopani usjek u zemlji, hidromelioracijsko 

sredstvo s ulogom površinskoga odvođenja 

vode. Poznaje ga većina starih civilizacija. 
Nastao je radi natapanja poljoprivredno- 
ga zemljišta ili odvođenja suvišne vode, ali 

osim u poljoprivredi svoju ulogu ima i u 

stanogradnji jer omogućuje smanjenje ne- 
gativnih utjecaja vode i prateće vlage na 
građevinske objekte. 


Njegova je uporaba česta i u poljopri- 
vredi i u stanogradnji bačkih Bunjevaca i 
Šokaca, budući da su na području koje na- 
seljavaju bile raširene nadzemne vode te ih 
je trebalo regulirati. Na taj su način pove- 
ćane površine obradive zemlje, poboljšana 
je njezina kvaliteta, a objektima od naboja 
produljen je vijek trajanja. 


Kopali su se oštrim alatima za obradu 
zemlje, kao što su ašov, tj. štihača, lopata i 
plug s konjskom vučom. U ovisnosti o na- 
mjeni, bili su različitih dimenzija i popreč- 
nih profila, tj. širine, dubine i oblika. Na 
poljoprivrednom zemljištu voda je odvođe- 
na u dolove, a poslije i u planski prokopane 
kanale koji su se najčešće nalazili uz rje- 
čice (npr. Čik, Krivaja, Mostonga). Za Su- 
boticu je osobito važan Vok, kanal proko- 
pan uz potok radi odvoda vode iz nekoliko 
okolnih bara, ali i oborinskih voda u Palić. 
U naseljenim mjestima u plavnim područji- 
ma te u područjima gdje su podzemne vode 
visoke planski su kopani u prvoj polovini 
XX. st. ispred kuća između ceste i pločni- 
ka kako bi prikupljali i odvodili oborinske 
vode prema kanalima radi zaštite objekata. 


A. Rudinski 


JENDEK-MAJKE, dječja igra. Igrala se 
na otvorenome, i to u jendeku, tj. kanalu. 
Skupina od 6-7 djece najprije među sobom 
bira tko će biti »jendek-majka«, zatim se 


JEREMIĆ 


određuje teritorij za igru tako da dio jen- 
deka u duljini od oko 4-5 m na oba kraja 
označi grančicom ili odjevnim predme- 
tom. »Jendek-majka« tada silazi u jendek, 
a ostala se djeca rasprše do granica ozna- 
čenoga teritorija za igru te trče i preskaču 
kanal. Cilj je igrača preskočiti kanal i ne 
dopustiti »jendek-majci« da ih uhvati, a 
»jendek-majke« da uhvati jednoga od igra- 
ča, nakon čega on preuzima njezinu ulogu. 
Igrači koji kanal preskaču ne smiju to uči- 
niti izvan utvrđenih granica. Ako skupinu 
čini više od 10-12 djece, igra se može igrati 
i s dvjema »jendek-majkama«, ali se tada 
i duljina kanala na kojoj je dopušteno pre- 
skakanje povećava na 9-10 m. 


P. Skenderović 


JEREMIĆ, Risto (Foča, 18. V. 1869. — 
Mostar, 16. IX. 1952.), liječnik, povjesničar 
zdravstvene kulture, publicist. Školovao 
se u rodnome mjestu, Sarajevu, Dubrov- 
niku, Beču i Grazu, gdje je doktorirao 
1897. Isprva je radio u Zemaljskoj bolnici 
u Sarajevu. Poslije je, kao prvi bosansko- 
hercegovački kirurg, bio šef kirurgije u 
tuzlanskoj bolnici, a u Prvom balkanskom 
ratu 1912. bio je dobrovoljni kirurg u Kra- 
gujevcu. Kako je bio član udruga Srpski 
sokol i Pobratimstvo koje su surađivale s 
beogradskom Narodnom odbranom, koja je 
poslije austro-ugarske aneksije BIH (1908.) 
slala paravojne snage iz Srbije u Bosnu radi 
borbe protiv Austro-Ugarske i vršila na- 
cionalističku propagandu, poslije atentata 
na prijestolonasljednika Franju Ferdinan- 
da, na veleizdajničkom procesu u Banjoj 
Luci 1915.-16. osuđen je na 3 godine robije, 
ali je 1917. amnestiran i pušten na slobodu. 
Nakon 1918. radio kao upravitelj bolnice 
u Sarajevu. 


U Suboticu je došao 1923. na mjesto 
šefa ambulante Direkcije državnih želje- 
znica, a za docenta i honorarnoga profeso- 
ra sudske medicine na Pravnom fakultetu 
izabran je 1926. Držao je predavanja iz to- 
ga predmeta na trećoj godini, a otvorio je 
i ambulantu u sklopu studentskoga doma. 
Za honorarnoga profesora ponovno je iza- 
bran 1932., a u mirovinu je otišao 1934. Za 

počasnoga doktora Sveučilišta u Beogradu 
izabran je 1937. 


Angažiran u nacionalnom radu, bio je 
među osnivačima Srpskoga kulturnoga 
društva Prosvjeta u Sarajevu 1902. i Srp- 
skoga kulturnoga kluba u Beogradu 1936. 
Na njegovu karijeru velik je utjecaj ima- 
lo poznanstvo s Jovanom Cvijićem 1911. 
Pod njegovim utjecajem počeo se baviti 
i društvenim znanostima, u prvom redu 
proučavanjem povijesti zdravstvene kul- 
ture, zatim nacionalne povijesti, etnologi- 
je, antropologije i drugih disciplina. Među 
ostalim, pisao je i o povijesti zdravstva u 
Dubrovniku, Zemunu, Srijemskim Karlov- 
cima, Petrovaradinu i Boki Kotorskoj. 


Autor je i dvaju radova u tematskim 
brojevima subotičkoga časopisa Književ- 
ni sever koji su bili posvećeni bačkim 
Bunjevcima. Najprije je u br. 3-4/1927 u 
rubrici Podaci i dokumenta autor članka 
Beleške o Bunjevcima, koji je podijeljen u 
tri poglavlja: O bunjevačkim prezimenima, 
Bunjevačke narodne pesme i O nazivu Bu- 
njevac (str. 158-165). Služio se literaturom 
Jovana Cvijića, Alekse Ivića, Radivoja Si- 
monovića, Mije Mandića, Blaška Rajića 
i drugih autora. U prvom dijelu analizira 
90 bunjevačkih prezimena i daje podatke 
o tome kad se mogu datirati, na kojim su 
teritorijima rasprostranjena i kojim vjero- 
ispovijedima pripadaju njihovi nositelji. U 
drugom, kraćem dijelu, zasnovanom na ra- 
dovima Blaška Rajića, ocrtava bunjevačke 
narodne pjesme i pronalazi u njima dublje 
konture bunjevačkih migracijskih kretanja. 
U trećem dijelu rada izlaže rane sačuvane 
spomene etnonima Bunjevac i osporava 
da je ono izvedeno od imena rijeke Bu- 
ne. U članku Bunjevačka prezimena, u br. 
7-10/1930 (str. 252-259), na temelju vlastitih 
bilježaka, koje je dopunjavao podacima iz 
Subotičke Danice i Ivanyijeve monografi- 
je Subotice, te uz pomoć Mije Mandića i 
Kate Prćić popisao je izvorna bunjevačka 
prezimena i mjesta u kojima se ona susreću. 
Autor je i članka Bukin (jedno šokačko na- 
selje u Bačkom Podunavlju), objavljenoga 
u Glasniku Geografskog društva (Beograd, 
12/1926, str. 95-102). U tom su nekad hrvat- 

skome mjestu većinsko stanovništvo tada 
već bili Nijemci, no nakon Drugoga svjet- 
skoga rata i Nijemci i Hrvati iz njega su ise- 
ljeni, a selo je preimenovano u Mladenovo. 


Lit.: K. Kuntić, Pravni fakultet u Subotici, diplom- 
ski rad (rukopis), Filozofski fakultet u Beogradu, 
[1990]; Enciklopedija Jugoslavije, 6, Zagreb, 
1990; V. Maksimović (prir.), Odabrani radovi : 
Risto Jeremić, Srbinje, 1998; E. Libman, Građa za 
medicinsku bibliografiju Subotice (1828 - 2005), 
Subotica, 2008; Srpski biografski rečnik, 4, Novi 
Sad, 2009. 

S. Mačković 


JESENOVIĆ, Feliks (Subotica, 20. VI. 
1854. — Baćino, 1. IX. 1939.), svećenik, pro- 
micatelj bunjevačke kulture i običaja. Sin je 
Nikole i Julijane, rođ. Horvatović. Za sve- 
ćenika je zaređen 1879. Službovao je kao 
kapelan u Santovu (madž. Hercegszanto) 
1880.-82., Čantaviru 1883.-84. i u župi sv. 
Roka u Subotici 1885. U Subotici je katehe- 
ta u osnovnim školama 1886.-93., a od 1894. 
župnik je u Baćinu (madž. Batya), gdje je 
ostao živjeti do kraja života i ostavio dubo- 
ki trag kao nacionalno svjestan Bunjevac. 


Etnomuzikologinja Aniko Feher piše 
kako se za njegova župnikovanja promi- 
jenila baćinska ženska narodna nošnja i 
postala poput onih u Bačkoj — do njegova 
dolaska u ovo naselje bila je slična širokoj 
nošnji iz Južnoga Alfolda. Dodaje i kako 
su mještani vjerojatno od ovoga subotič- 
kog Bunjevca naučili nekoliko bunjevačkih 
pjesama kada su ga pozvali u svatove, a on 
im je otpjevao neke od omiljenih pjesama 
iz svoga zavičaja. Tadašnji je običaj bio da 
onaj tko želi otpjevati koju pjesmu ustane i 
zatraži dopuštenje od nazočnih da zapjeva. 


Njegov brat Ivan Jesenović (Subotica, 
12. 1I. 1836. — Subotica, 24. II. 1909.) ta- 
kođer je bio svećenik, koji je službovao 
u Bajmoku, Gari, Baćinu, Bačkoj Topoli, 
Lemešu (znadž. Nemesmilitics), Adi, Kać- 
maru, Subotici, Dušnoku, Sonti, Ludašu i 
Subotici. 


Lit.: Z. Fehćr, A. Fehćr, Bdtya nepzeneje, Kecs- 
kemćt, 1993; Z. Fehćr, Bdtya eletrajza, Batya, 
1996; A. Lakatos (ur.), A Kalocsa-bdesi f0- 
egyhdzmegye torteneti sematizmusa 1777-1923, 
Kalocsa, 2002; Z. Fehćr, »Ki kell, hogy sorsomat 


kidltsam«, Batya, 2005; A. Fehćr, Batya n&pzene- 
je (dostupno na: http://www.folkradio.hu/folksze- 
mle/feher_batya/). 

L. Heka 


JEZIK, složen znakovni sustav namijenjen 
zahtjevnijoj komunikaciji o širem spektru 
tema. U osnovnom se značenju odnosi na 
prirodne ljudske jezike, tj. na komunikacij- 
ske sustave koji su se u ljudskim zajedni- 
cama razvili spontano te se rabe primarno 
u govorenu, a sekundarno i u pisanu spo- 
razumijevanju; u širem značenju u jezike 
se, međutim, ubrajaju i umjetni kodovi, npr. 
znakovni jezik gluhih, ali i oni kojima ne 
komuniciraju ljudi, bez obzira na to jesu li 
umjetni ili prirodni, npr. računalni i živo- 
tinjski sustavi sporazumijevanja. 


U svijetu se govori između 3000 i 
6000 prirodnih ljudskih jezika, pri čemu 
je točan broj teško odrediti, među ostalim 
i zbog toga što je katkad nemoguće sa si- 
gurnošću utvrditi govori li neka zajednica 
samostalnim jezikom ili samo specifičnim 
dijalektom jezika koji je proširen na znatno 
širi krug broj govornika. Naime, jezici se 
spontano raslojavaju na više ili manje raz- 
ličite varijetete u skladu sa zemljopisnom i 
društvenom distribucijom svojih govornika, 
pri čemu iz čisto jezikoslovne perspektive 
nije moguće odrediti točku u kojoj neki va- 
rijetet prestaje biti dijalektom jezika majke 
i postaje samostalnim jezikom kćeri. Poče- 
ci modernoga shvaćanja jezika sežu u XIX. 
st., kad su širenje nacionalizma i društvena 
modernizacija postavili temelje za nasta- 
nak nacionalnih kultura u današnjem smi- 
slu riječi i standardnih 
jezika kao njihova bitna 
segmenta. U skladu s tim 
shvaćanjem, lingvistički 
se varijetet smatra jezi- 
kom kad je standardizi- 
ran u osnovnim jezičnim 

javnoj upravi, sudstvu i dr. U postmoder- 
no doba uviđa se, međutim, da je jezična 
zbilja znatno složenija te da modernistički 
model ne može obuhvatiti mnoge nestan- 
dardizirane varijetete koji su bez sumnje 
samostalni jezici jer nisu genetski povezani 
ni sjednim drugim varijetetom, ali ni vari- 
jetete koji su u nekoj mjeri standardizirani, 
ali ih njihovi govornici ipak ne smatraju 
samostalnim jezikom u uobičajenom smi- 
slu te riječi (npr. gradišćanskohrvatski). U 
skladu s tim, i za modeliranje sociolingvi- 
stičke zbilje traži se primjereniji pojmovni 
instrumentarij. 

Kad je riječ o jezičnim varijetetima vi- 
šega sociolingvističkoga statusa kojima se 
služe bački Hrvati i kojima su se u prošlo- 
sti služili njihovi preci, njihov je reperto- 
ar u velikoj mjeri uvjetovan nacionalnim i 
modernizacijskim procesima kojima je ta 
zajednica bila izložena te suvremenim je- 
zičnim i društvenim tendencijama koje su 
za nju karakteristične. U vrijeme svojega 
doseljenja u ugarsko Podunavlje te stoljeće 
i pol nakon njega bački su Hrvati sudjelo- 
vali u nadregionalnoj tradiciji pismenosti 
čiji su nositelji bili franjevci, a bila je proši- 
rena od Dalmacije, preko Bosne i Slavonije, 
do Ugarske. Dijalektalnu osnovicu jezika 
te pismenosti činila je novoštokavska ika- 
vica, a odlikovala ga je razmjerna leksička, 
sintaktička i stilska razvijenost te velika 
ujednačenost uporabe. Njegovi su ga ko- 
risnici diljem područja na kojem se njime 
pisalo nazivali ilirskim i slovinskim (ta su 
se dva imena rabila i u Bačkoj), povreme- 


O, 
bok Gita Skovao 


priručnicima (tj. grama- LA y, g OR ) Župe dio, 
tika, rječnik, pravopis) i moo, 14, ge bira SAA. 
kad se rabi u društveno dog os Ipe 7 S4 
prestižnim komunika- pra 1 fon, fa; fo) 
cijskim domenama, npr. ZLA ZL 
školstvu, sredstvima Pt ova S 0% 6 HO mvVonNL 42 


javnoga priopćivanja, 


Subotički statut iz 1745. 

no bosanskim i dalmatinskim, a u kasnijim 
razdobljima i slavonskim. Rabio se najprije 
u vjerskoj pismenosti, no u XVIII. st. ušao 
jeiu visoku književnost i upravne tekstove. 
Iako u manjoj mjeri nego u Slavoniji, doga- 
đalo se to i u Ugarskoj, gdje je najbolji pri- 
mjer upravnih tekstova subotički gradski 
statut iz 1745., a ambicioznije književnosti 
Utišenje ožalošćenih Grgura Peštalića iz 
1797. S vremenom su se bački Hrvati uklju- 
čili i u sporazumijevanje na njemačkom i 
madžarskom, pri čemu su mnogi od njih, 
usporedno s čvršćom integracijom u ugar- 
sko društvo, upravo madžarski jezik pri- 
hvatili kao svoj. Taj je proces bio izražen 
osobito u XIX. st., nakon što je u XVIII. st. 
oslabio utjecaj franjevačke pismenosti te 
općenito povezanost bačkih Hrvata s Hr- 
vatima iz drugih krajeva — domaća novo- 
štokavska ikavica u višim se društvenim 
krugovima tada često nazivala »kuhinj- 
skim jezikom«, kojim se komuniciralo još 
samo sa slugama. 


Potkraj XIX. st. Ivan Antunović nastoji 
obnoviti prekinute veze sa sunarodnjacima 
iz drugih krajeva te se, među ostalim, u 


Broj 


Pa, tašte (eudlumnacije) 
DTI Er 
Urednittvo NEVENA 


U Subotici, 15. Ožujak 1908. 
Sabođca, (Šrabadka) IV. &. 
o 
Rukopisi se ne vraćaju. 


' 
NEVENE 


ZABAVNO-POUČNI MISEČNIK ZA BUNJEVCE I ŠOKCE. 


Hrvatski jezik. 


Bonjevče, brale! Po njemu, brate, 
Kraj Jadranskog mora Jedna smo duša, 
Zuaš U gije soji Koja srdaca 
Udebit gora? Kucaje sola. 
| Vrleć. sine Ti sada ded 
K nebu se dižu, Na ogarskih ravni [ 
v Srebrni vali Gdje brižno čuvaš 
\ Temelj im žu. Jezik svoj slavni / 
Velebit gora Najveće svoje | 
I Poses Hrvala, Blago na setetu, 
| Milo nas njeća Djedova svojih 
j Banjevca brala Baština voćtu. \ 
VA Pod njim bo zdravo 1 dokle bude 
ta\ Nile je njene, Bunjevačke krvi, 
le kog se razu Hrvelski jesi 
Bonjevačko pleme, Bio ti prv! 
Zalo nam isti Vazda ga njeguj \ 
Jezik je bratski, Čuvaj | brani, 
Sladki | krasni Jezik nađem 
Jezik. devatski. Vjeran ostani! 
arija Kami. | 


> ne 
Neven, 15. III. 1908., Subotica. 

Bunjevačkim i šokačkim novima zauzima 
za to da se u bunjevačke i šokačke škole 

uvede hrvatski jezik — objašnjava pritom 

kako je to »onaj jezik kojeg smo dosad 
nazivali ilirskim, niki dalmatinskim, ni- 
ki pako slavonskim«. No Antunovićev je 

utjecaj na šire slojeve bio ograničen, i to 

ne samo zbog otpora Madžara i onih koji 

su Madžarima bili skloni, nego i zbog poja- 
ve alternativne ideologije koja je štokavsko 

narječje izjednačila sa srpskim jezikom te 

iz toga izvela zaključak da su svi štokav- 
ci Srbi. Tu je ideologiju među Bunjevcima 

zastupao npr. Ambrozije Šarčević, a njezin 
je utjecaj dosegnuo vrhunac nakon 1918., 
kad je bila provođena u školama i javnom 

životu u onom dijelu Bačke koji je pripadao 

Kraljevini SHS. S druge strane, u razdoblju 

između dvaju svjetskih ratova Katolička 

je crkva postala glavnim uporištem upora- 
be hrvatskoga jezika u Bačkoj, što je bila 

golema promjena jer je desetljećima prije 

toga često bila oruđe madžarizacije. Na- 
kon Drugoga svjetskoga rata hrvatski je u 

Bačkoj ponovno u javnoj uporabi, u prvom 

redu u Subotici, u kojoj se izdaju novine i 

održava školska nastava na hrvatskom, a 

djeluje i Hrvatsko narodno kazalište. Bilo 

je to posljedica nastojanja Komunističke 

partije da se distancira od prijeratne slu- 
žbene politike prema bačkim Hrvatima, no 

trajalo je svega desetak godina. Naime, u 

sklopu tzv. Novosadskoga dogovora 1954., 
na kojem su srpski, hrvatski, bosansko-her- 
cegovački i crnogorski jezikoslovci treba- 
li postaviti temelje za jedinstvenu jezičnu 

politiku na području na kojem se govori- 
lo »srpsko-hrvatski«, u Srbiji je za javnu 

uporabu propisan isključivo »ekavski iz- 
govor«. Nakon toga sve veći broj bačkih 

Hrvata prihvaća srpski kao jezik javne, ali 

i privatne komunikacije, slično kao što su 

stoljeće i pol prije prihvatili madžarski, a 

taj je proces k tomu praćen intenzivnim po- 
vlačenjem hrvatskih mjesnih govora. 


Tijekom 1990-ih, nakon raspada Jugo- 
slavije, ali i jezične politike koja se zauzi- 
mala za jedinstveni, iako policentrični srp- 
sko-hrvatski jezik, bački Hrvati postavljaju 
zahtjeve za ponovno uvođenje hrvatskoga 

Bri talizmu — Blebeda narode! 


Mrvatska rijo 


RODNE FRONTE VOJVODINE 


Božični broj — 4 dinara\ 
Tuka vola + vor 


.axzrnin 


Mir u svi ijetu jadima dobre volje 


Božićni broj Hrvatske riječi 1945., Subotica. 


u neke domene javne uporabe. U slijedu to- 
ga, hrvatski postupno ulazi u medije, javnu 
upravu i škole. Na hrvatskom u Subotici 
tako izlazi tjednik Hrvatska riječ od 2003. 
(nakon što je u 1990-ima izlazio Žig), kato- 
lički mjesečnik Zvonik od 1994. (nakon što 
je od 1978. izlazilo Bačko klasje) te glasilo 
Demokratskoga saveza Hrvata u Vojvodini 
Glas ravnice od 1990. Subotički ogranak 
Matice hrvatske objavljuje k tomu časopis 
Klasje naših ravni od 1996., a Zavod za 
kulturu vojvođanskih Hrvata Godišnjak za 
znanstvena istraživanja od 2009. Na Radi- 
ju Subotica od 1998. postoji uredništvo na 
hrvatskom jeziku, koje danas svakodnevno 
emitira trosatni program, a tjedne jednosat- 
ne emisije na hrvatskom nastale u vanjskoj 
produkciji emitiraju se ina Radiju Bačka iz 
Bača (od 2011. dvosatna) te na Radiju Som- 
bor od 2009. Hrvatskojezični program emi- 
tira se i na katoličkom Radiju Marija. Od 
2010. na Televiziji Vojvodine od ponedjelj- 
ka do subote emitiraju se desetominutne vi- 
jesti na hrvatskom te dvije tjedne polusatne 
emisije iz kulture, a emisije na hrvatskom 
nastale u vanjskoj produkciji emitiraju se 
povremeno i na lokalnim subotičkim i 
somborskim televizijama. Predškolski od- 
goj na hrvatskom organiziran je u Subotici, 
Tavankutu i Maloj Bosni; osnovnoškolska 
nastava u cijelosti se izvodi na hrvatskom 
u nekoliko osnovnih škola u Subotici (OŠ 
Matko Vuković, OŠ Ivan Milutinović i OŠ 
Sveti Sava) i okolici (OŠ Matija Gubec u 
Tavankutu, OŠ Vladimir Nazor u Đurđin, 
istureni odjel OŠ Zvan Milutinović u Ma- 
loj Bosni), a srednjoškolska u subotičkoj 
Gimnaziji i Tehničkoj školi. Osim toga, 
kao izborni predmet hrvatski se predaje 
u i osnovnim školama u Žedniku, Mono- 


JEZIK 


štoru i Sonti. Od 1993. hrvatski je u slu- 
žbenoj uporabi na cijelom području grada 
Subotice, od 2006. u naselju Sonta u općini 
Apatin, od 2008. u naseljima Monoštor (srp. 
Bački Monoštor) i Bereg (srp. Bački Breg) 
u općini Sombor. Poslovnikom Skupštine 
AP Vojvodine od 2002. u njezin rad uveden 
je u službenu uporabu i hrvatski jezik, a 
Statutom AP Vojvodine od 2009. proglašen 
je jednim od šest službenih jezika u pokra- 
Jinskim tijelima i organizacijama. 
Sredinom 2000.-ih godina predstavni- 
ci Bunjevaca koji se na smatraju Hrvatima 
službeno su od srpskih državnih tijela za- 
tražili da se i bunjevački jezik prizna kao 
samostalan i uvede u neka područja javno- 
ga sporazumijevanja. Pokrenuli su uspo- 
redno s tim i aktivnosti na njegovoj stan- 
dardizaciji, koja se provodi prema načelima 
svojstvenima standardnomu srpskomu i uz 
potporu srpskih jezikoslovaca i ustanova 
kao što su Matica srpska i Srpska akade- 
mija znanosti i umjetnosti. Iako se varijetet 
koji nazivaju bunjevačkim jezikom danas 
rabi u nekim tiskanim i elektroničkim me- 
dijima, dok se »bunjevački govor« poučava 
se u desetak škola u Subotici i Somboru, 
njegova je uporaba suočena s mnogim iza- 
zovima. Najveći je od njih folklorizacija, tj. 
isključiva vezanost uz petrificirane tradi- 
cionalne kulturne oblike, koji njegove (po- 
tencijalne) korisnike čini orijentiranima 
na prošlost, te artificijelnost, tj. udaljenost 
varijeteta koji se nastoji standardizirati i od 
suvremene i od nekadašnje jezične uporabe 
bačkih Bunjevaca. Za očuvanje ikavskoga 
govora zainteresirani su, međutim, i Bu- 
njevci koji se smatraju Hrvatima, no oni u 
postmodernom duhu tragaju za modelima 
javnoga sporazumijevanja koji bi u nekim 
domenama, usporedno s hrvatskim stan- 
dardnim jezikom, osigurali i uporabu mje- 
sne novoštokavske ikavice, npr. u dijalek- 
talnoj književnosti, novinskoj feljtonistici, 
popularnoj tamburaškoj glazbi i sl. 


Lit.: H. Kloss, Abstand languages and Ausbau lan- 
guages, Anthropological Linguistics, 9, Blooming- 
ton, 1967; P. Trudgill, Glocalisation and the Aus- 
bau sociolinguistics of modern Europe, u: A. 
Duszak i U. Okulska (ur.), Speaking from the mar- 
gin: global English from a European perspective, 

Frankfurt, 2004; S. Gal, Contradictions of stan- 
dard language in Europe, Social Anthropology, 14, 
London, 2006 ; P. Vuković, »Bunjevački jezik« — 
korijeni, varijeteti, perspektive, Godišnjak za 
znanstvena istraživanja Zavoda za kulturu vojvo- 
đanskih Hrvata, 1, Subotica, 2009; P. Vuković, 
Ekolingvistička nastojanja u bačkih Bunjevaca, u: 
B. Kryžan-Stanojević (ur.), Lice i naličje jezične 
globalizacije, Zagreb, 2009; P. Vuković, Kako skr- 
biti za hrvatski u Vojvodini?, Godišnjak za znan- 
stvena istraživanja Zavoda za kulturu vojvođan- 
Skih Hrvata, 2, Subotica, 2010; P. Vuković, 
Jednojezičnost ili višejezičnost — slučaj bačkih 
Bunjevaca, u: K. Čeliković (ur.), Dani Balinta Vuj- 
kova : Zbornik radova sa znanstvenih skupova 
2006.-2010., Subotica, 2011. 

P. Vuković 


JEZIK, Ladislav (Ježik) (Berkuš /madž. 
Berkesd/ kraj Pečuha, 17. IX. 1733. — Osi- 
jek, 13. XI. 1793.), franjevac, filozofski 1 

teološki pisac. Otac mu je bio Hrvat, mati 

Madžarica. Govorio je hrvatski, madžar- 
ski, njemački i talijanski. Nakon što je 1753. 
stupio u franjevačku provinciju Bosnu Sre- 
brenu, studirao je najprije filozofiju (1754.- 
57.) i zatim teologiju (1757.-61.) na Gene- 
ralnom učilištu prvoga razreda u Osijeku. 
Odmah nakon završetka studija pristupio je 

natječajnomu ispitu za profesora filozofije 

i uspješno ga položio. Predavao je na filo- 
zofskom učilištu u Vukovaru 1761.-64. Pro- 
vincijal Josip Blagoje uzeo ga je 1764. za 
tajnika Provincije sv. Ivana Kapistranskoga, 
ali je tu službu već 1765. prepustio Blažu 

Tadijanoviću, jer je početkom 1765. položio 

ispit za profesora teologije i postao profeso- 
rom bogoslovne škole na Generalnom učili- 
štu u Osijeku. Nakon desetljeća profesorske 

službe postigao je naslov /ector jubilatus i 

preuzeo dužnost samostanskoga starješine 

u osječkom samostanu (1774.-77.); istu slu- 
žbu ondje je obavljao i poslije (1780.-83.). 
Provincijalu Blažu Tadijanoviću bio je za- 
mjenik, kustod 1777.-80. U međuvremenu 

je boravio u Mohaču (1777.-80., 1783.-91.). 
Umro je obavljajući od 1791. službu provin- 
cijala u vremenu radikalnoga jozefinizma 

za cara Leopolda II. (1790.-92.). Ostavio je 

uspomenu redovnika »jedinstvene pobo- 
žnosti, izvanredne učenosti, sveobuhvatne 

ljubavi, napose prema bolesnicima, i pra- 
vednog upravnika« (L. Spaić). 

Kao rezultat svojega školskoga djelo- 
vanja tiskao je popise postavaka za javnu 
raspravu iz bogoslovlja u Osijeku, a u ru- 
kopisu je ostavio osam filozofskih i teolo- 
ških priručnika: Physica generalis (1763.), 
Psychologia (1764.; oba spisa u istom 
svesku, rukopis u Franjevačkom samosta- 
nu u Baču), De sacramentis in genere et 
specie; De indulgentiis (Essekini, 1767.- 
1769.; rukopis u franjevačkom samostanu 
u Našicama), Compendium trium tracta- 
tuum scilicet de actibus humanis, legibus 
et virtutibus theologicis (Mursae, 1769), 
De Ecclesia, Romano Ponitific e et conci- 
liis; Tractatus de reliquis locis theologicis 
(1769.-1770.; rukopis u franjevačkom samo- 
stanu u Našicama); Tractatus de jure et ju- 
stitia; Tractatus de contractibus (Essekini, 
1771.-1772.; rukopis u franjevačkom samo- 
stanu u Iloku); Tractatus de Deo Creatore; 
Tractatus de statu mortuorum et resurgen- 
tium (Essekini, 1771.-1772.; rukopis u fra- 
njevačkom samostanu u Iloku); Tractatus 
de divina gratia; De Angelis (Essekini, 
1772.-1773.; rukopis u franjevačkom samo- 
stanu u Iloku) te Tractatus de divini Verbi 
incarnationis (Essekini, 1774.; rukopis u 
franjevačkom samostanu u Iloku). 


Djela: Dum conclusiones ex tractatu de sacramen- 
tis in genere, Essekini, 1768; Conclusiones theo- 
logicae, Essekini, 1769; Dum theses theologicas, 
Essekini, 1769. 


Lit.: [E. Fermendžin|, Schematismus almae Pro- 
vinciae S. Joannis a Capistrano, Temesvarini, 
1887; F. E. Hoško, Dvije osječke visoke škole u 18. 
stoljeću, Kačić, 10, Split, 1978; F. E. Hoško, Do- 
prinos franjevačkih visokih škola skotističkoj fi- 
lozofiji i teologiji, Franjevci Hrvatske provincije 
sv. Čirila i Metoda, Zagreb, 1992; Hrvatski bio- 
grafski leksikon, 6, Zagreb, 2005; Hrvatski franje- 
vački biografski leksikon, Zagreb, 2010. 


F. E. Hoško 


JEŽALO, DRAGALO, pučka dječja igra 
u bačkih Bunjevaca. Igra se tako da djeca 
stanu u krug licem okrenuta prema sredi- 
štu, dok jedno dijete leži u središtu kruga i 
prevrće se zdesna nalijevo. Djeca koja stoje 
oko njega pjevaju: 


Šta se valjaš po oranju, 
ježalo, dragalo, 
dragi brate moj! 
Ustani gori s oranja! 
Tada dijete koje se valjalo ustane, a 
ostali pjevaju: 
Ježalo, dragalo, 


dragi brate moj, 
otresi se od oranja! 


Dijete se čisti od prašine, nakon čega 
se vraća u krug, a na njegovo mjesto dolazi 
drugo dijete. 


Lit.: A. Sekulić, Bački Hrvati, Zagreb, 1991. 


P. Skenderović 


JEŽONJA, pučka dječja igra u bačkih Hr- 
vata. Igrači odrede tko će biti »ježonja«, a 
zatim se uhvate u kolo, dok se »ježonja« 
šćućuri u sredini kao jež i čeka. Igrači u 
kolu — koje se u Bunjevaca kreće nalijevo, 
a u Šokaca nadesno — pjevaju pjesmu: 

Ježonja, dragonja, slatki bratac moj! 

Siđi, ježe, u oranje! 

Ježonja, dragonja, slatki bratac moj! 

Lezi, ježe, u oranje! 

Ježonja, dragonja, slatki bratac moj! 

Diž' se, ježe, iz oranja! 

Ježonja, dragonja, slatki bratac moj! 

Sto se valjaš po toj travi! 

Ježonja, dragonja, slatki bratac moj! 

Već ti iđi u šumicu! 

Ježonja, dragonja, slatki bratac moj 

Lati seku za nožicu! 

Čim pjevanje završi, »ježonja« skače i 

hvata nekoga iz kola, tko nakon toga zauzi- 
ma njegovo mjesto te se igra ponavlja. 


Lit.: I. Prćić, st., Bunjevačke pučke sigre : II. dio 
mladenačke sigre, Subotička Danica (nova) kalen- 
dar 1998., Subotica, 1997. 


P. Skenderović 


JOG (njem. Joch: jutro), mjerna jedinica 
za obradivo zemljište. Rabili su je Hrvati 
i Madžari u okolici Bajmoka i Pačira, gdje 
je iznosila %& katastarskoga jutra, odnosno 
1200 četvornih hvati (0,4316 ha). Ono se 
u literaturi naziva i ugarskim jutrom, na- 
suprot austrijskom ili katastarskim jutrom. 
Bunjevci su ga koristili pod utjecajem nje- 
mačkoga i madžarskoga stanovništva u 
Bajmoku, te u susjednome Pačiru, koji mu 


JORGOVAN 


je gravitirao. Postojao je i mali jog, koji je 
iznosio 1000 četvornih hvati. Danas više 
nije u upotrebi, iako je u bačkih Bunjevaca 
nekad bio raširen kao pučka mjera. 


Lit.: M. Vlajinac, Rečnik naših starih mera u toku 
vekova, 2, Beograd, 1964. 


P. Skenderović 


JOPKA (njem. Joppe: haljetak, kaputić), 
bunjevačka ženska zimska odjeća, kratak 
kaput s krznom. Nosile su je imućnije Bu- 
njevke zimi u vrijeme blagdana i u sveča- 
nim prigodama. Kraća je od ćurdije. Izra- 
đivala se od kumaše (tj. samta). Ravna je 
kroja, obrubljena i postavljena kuninim kr- 
znom. Na jopki je bilo manje gajtanskih ša- 
ra, ispod grla kopčala se srebrnom kopčom. 


K. Suknović 


JORGAN (tur. yorgan: deblji posteljni po- 
krivač), napunjen i prošiven zimski pokri- 
vač za spavanje. Jorgandžije su ih izrađiva- 
li od različitih materijala. Za svakodnevnu 
uporabu i u siromašnijim obiteljima izrađi- 
vani su od tkanine zvane »klot« i s gornje i 
s donje strane, a punjeni su »kučinom«, tj. 
kratkom otpadnom konopljinom ili lane- 
nim vlaknima. Bogatiji su s gornje strane 
imali svilu, vrlo često jarke boje, kako bi 
do izražaja došla bijela šlingovana navlaka. 
Svileni su jorgani najčešće punjeni gušč- 
Jim ili pačjim perjem, ali katkad i vunenim 
vlaknima. S ostalim posteljnim rubljem i 
pokrivačima bili su odlagani u »čistu so- 
bu« na drvenice kako bi krasili kućanstvo 
i odavali njegovo bogatstvo. Pernati jorgani 
najmanje su se jednom na godinu, obično u 
ljetno vrijeme, iznošeni van na zračenje s 
ostalom posteljinom punjenom perjem. 


K. Suknović 


JORGOVAN (lat. Syringa vulgaris L.), 
cvjetni grm. Pripada porodici Oleaceae 
(masline), rodu Syringa (jorgovani). Po- 
tječe iz jugoistočne Europe i Male Azije. 
Obični je jorgovan jači grm, rjeđe stablo, 
do 7 m visine. Pupovi su mu jajoliki i ze- 
leni. Lišće mu je naspramno postavljeno, 
jednostavno je i oko 8 cm dugo, na dugač- 
koj peteljci. Široka je jajolika oblika, na ba- 

zi je zaobljeno, ušiljeno, golo, cijela ruba. 
Cvjetovi mu rastu na lanjskim izbojcima, 
dvospolni su, mirisni i raznobojni, najče- 
šće ljubičasti (ali i bijeli, ružičasti, krema- 
sti, purpurni, žuti). Čine gustu metlicu, pri 
čemu je svaki cvijet promjera 5-10 mm. 
Čaška i vjenčić su četverodijelni. Cvate 
potkraj travnja i početkom svibnja. Plod 
je šiljast, do 2 cm dug tobolac, koji puca na 
dva dijela, s dva krilata sjemena. Entomo- 
filna je vrsta, tj. privlači kukce, s mirisnim 
metličastim cvatovima punima nektara. 
Često se uzgaja u parkovima i vrtovima. 
Voli propusno tlo s nešto vapna, osunča- 
no ili polusjenovito mjesto. Orezuje se ljeti 
nakon cvatnje uklanjanjem svih tankih 1 
zakržljalih izboja. Dobro je ukloniti ocvale 
cvatove prije stvaranja sjemena kako bi se 
sva energija usmjerila na cvjetne pupove 
za sljedeće proljeće. Drvo ima uske godove, 
difuzno je, porozno i ekstremno teško, te 
se rabi za graviranje, glazbene instrumen- 
te, drške noževa i dr. Od lista se spravlja 
tinktura koja liječi malariju, groznicu, ko- 
stobolju i reumatizam. Također se rabi kao 
hrana ličinaka nekih leptira. Simbolizira 
ljubav — ljubičasti prvu ljubav, a bijeli mla- 
denačku nevinost. 


U Bačkoj je svaka kuća s dvorištem — u 
gradu, a još više na selu i salašima — ne- 
kad imala vrt s nekoliko grmova jorgovana, 
najčešće ljubičasta, ali i bijela cvata. Slu- 
žio je za ukrašavanje u raznim blagdan- 

skim i svečanim 
prigodama. Kada 
Uskrs pada kasni- 
je, »polivači« su 
znali biti zakićeni 
i tim cvijetom. Kao 
sastavni dio krajo- 
lika, čest je motiv 
u bunjevačkim na- 
rodnim pjesmama, 
ali i u suvremenom 
književnom stvara- 
laštvu (A. Evetović 
— Miroljub, A. Ko- 
kić, J. Kopilović, V. 
Sekelj, T. Žigmanov 
idr). 


Cvijet jorgovana 

Lit.: Šumarski priručnik, 1, Zagreb, 1946; Šumar- 
ska enciklopedija, Zagreb, 1980-87; Velika ilustro- 
vana enciklopedija »Bašta«, Beograd, 2006; www. 
wikipedia.org 

V. Borkov 


JOSEPHINUM (Svećenički dom Joze- 
finum), dom za stare i bolesne svećenike 
Subotičke biskupije te druge svećenike koji 
su na različitim dužnostima u Biskupiji, a 
nemaju gdje stanovati. Na sjednici Sveće- 
ničkoga vijeća Subotičke biskupije 18. I. 
1968. tadašnji subotički biskup Matija Zve- 
kanović predložio je da se u dvorištu Župe 
sv. Terezije Avilske u subotičkoj Haram- 
bašićevoj ulici br. 7 podigne dom u kojem 
će živjeti svećenici koji ne mogu obavljati 
svoje dužnosti te oni svećenici koji nemaju 
drugoga stana. Zgrada doma Josephinum 
podignuta je 1970.-71. prema projektima 
Bolte Dulića iz darova svećenika, crkve- 
nih općina i njemačkoga Caritasa, a gra- 
đevinske radove izvelo je poduzeće Prvi 
maj iz Bačke Topole. Biskup Matija Zveka- 
nović blagoslovio je dom 13. X. 1971. Ime 
je dobio po sv. Josipu, kojemu je u domu 
posvećena polujavna kapelica. U svečanom 
predvorju doma nalazi se drveni kip zaštit- 
nika doma sv. Josipa te mramorna spomen 
ploča s natpisom na latinskom jeziku, koji 
u hrvatskom prijevodu glasi: »Josipe, uresu 
neba i sigurna nado našega života, stupe 
svijeta, budi uz svoje pobožne sluge, ko- 
Ji su se umorili u Gospodnjem vinogradu. 
Jozefinum podignut 1970.-1971. godine«. 


U zgradi su danas stanovi za 14 sveće- 
nika (isprva ih je bilo 15) te prostorije za 
osoblje. Ispočetka su svu skrb za svećeni- 
ke u domu vodile redovnice Družbe sesta- 
ra Naše Gospe sa sjedištem u Zagrebu. S 
vremenom su im u pomoć sve više priska- 
kali laici iz grada kao medicinske sestre, 
kuharice i spremačice, a 20. VI. 1999. oni 
su u domu jedino osoblje. Do sada je on- 
dje živjelo pedesetak svećenika Subotičke 
biskupije te umirovljeni subotički biskup 
Matija Zvekanović, ali i nekoliko svećenika 
Zrenjaninske biskupije te po jedan sveće- 
nik Đakovačke i Vrhbosanske nadbiskupije. 


Spomenploča i kip sv. Josipa 
u Josephinumu 


Izvori: Arhiva Župnog ureda sv. Terezije Avilske: 
Imenik Doma Josephinum; Kronika doma Josep- 
hinum od 1971. 


Lit.: Schematismus Dioecesis Suboticanae : 25 : 
editio iubilaris, Suboticae, 1993; Schematismus 
Dioecesis Suboticanae, Suboticae, 2009; S. Bere- 
tić, Svećenički dom Josephinum u Subotici, Zvo- 
nik, 2/2010, Subotica; S. Beretić, 40 godina sveće- 
ničkog doma u Subotici, Subotička danica : 
Kalendar za 2012. godinu, Subotica, 2011. 


S. Beretić 


JOSIĆ, plemićka porodica. Franjo I. dao 
je 1804. plemićki list i grbovnicu Balta- 
zaru Josiću, bojniku (majoru) 53. ugarske 
linijske pješačke pukovnije generala Ivana 
(Janka) Jelačića. U vojnoj službi proveo je 
27 godina i jedini je od trojice sinova Petra 
(1717.-1789.), senatora slobodnoga kraljev- 
skoga grada Subotice, dobio plemstvo. Pro- 
glašeno je na zasjedanju županijske skup- 
štine 1805. u Somboru. 


Na grbu iz 1804. štit je podijeljen na 
četiri polja: na prvom i četvrtom, koje je 
plave boje, zlatni lav prednjim nogama dr- 
ži zlatnu šestokraku zvijezdu; osnova dru- 
goga i trećega polja srebrna je sa zelenim 
brežuljkom, gdje je na zlatnoj kruni lakat 
ruke u crvenom ruhu, koja drži mač. Na 
svečanoj su kacigi dva raširena orlovska 


JOSIĆ 


krila i između njih ruka sa štita. Plaštevi su 
plavo-zlatne i crveno-srebrne boje. 


Lit.: Gy. Dudas, A bacskai nemes csaladok, Bdcs- 
Bodrogh Megyei T&rtenelmi Tdrsulat Evkonyve, 
4/1893, Zombor; A. Sekulić, Bački Hrvati, Zagreb, 
1991; M. Szluha, Bdcs-bodrog vdrmegye nemes 
csalddjai, Budapest, 2002; Hrvatski biografski 
leksikon, 6, Zagreb, 2005. 


M. Grlica 


JOSIĆ, Baltazar (Subotica 5. I. 1806. — 
Subotica, 1. II. 1850.), visoki dužnosnik su- 
botičke gradske uprave u predgrađanskom 
razdoblju. Sin je Karla i Eve, rođ. Sučić. Na 
mjesto gradskoga podbilježnika izabran je 
23. VI. 1828. i tu je dužnost obnašao do 
početka 1834. Za senatora je izabran 1839. 
Kada je 14. I. 1845. glavni sudac Josip An- 
tunović podnio ostavku, njegovo mjesto 
zauzeo je dotadašnji gradonačelnik Josip 
Sarić, dok je na funkciju gradonačelnika 
prisegnuo Baltazar Josić. Na idućim izbo- 
rima 30. X. 1847. izabran za velikog kape- 
tana (čelnik gradskoga redarstva), kao i na 
izborima 23. V. 1848., ali je 13. XII. 1848. 
podnio ostavku. 


Izvori: Historijski arhiv Subotica, F: 451.151. i 169. 


Lit.: 1. Ivanyi, Szabadka szabad kirdlyi varos 
tortenete, 1-2, Szabadka, 1886-1892. 


M. Grlica 


JOSIĆ, Petar (Jozić, Josics, Joszity) (Bu- 
dim, 15. V. 1717. — Subotica, 16. VI. 1789), 
visoki subotički gradski dužnosnik, sena- 
tor. Gimnaziju i studij prava završio je u 
Pešti. U Suboticu je došao 1740. Tu je od 
1741. bio pomoćnik bilježnik, zatim glavni 

gradski bilježnik 1743.-74. te gradski sudac 

1774.-76. Bio je jedan od ključnih aktera u 

dvama najvažnijim trenucima u povijesti 

Subotice u XVIII. st.: pri izuzeću Subotice 

iz Potiske vojne granice i njezinu uzdizanju 

u povlašteno komorsko trgovište 1743. te 

pri stjecanju statusa slobodnoga kraljev- 
skoga grada 1779. 


U vrijeme ukidanja Potiske vojne grani- 
ce izaslanstvo koje je predvodio uvjerilo je 
1743. Mariju Tereziju da Subotica dodijeli 
status povlaštenoga komorskoga trgovišta 


71 


JOSIĆ 


po novim imenom Szent Maria te velik 
gradski teritorij s 12 pustara. Poslije je svo- 
jim znanjem pridonio organiziranju grad- 
ske uprave i urbanističkomu uređenju grada. 
Nakon njegova višegodišnjega zauzimanja 
na bečkom dvoru Subotica je 1779. dobila 
status slobodnoga kraljevskoga grada, uz 
novo ime Maria Theresiopolis. Gradski hi- 
storičar Istvan Ivanyi navodi da je ključnu 
ulogu u tome imao upravo Petar Josić, koji 
je, unatoč veliku protivljenju Bačko-bodro- 
ške županije, na audijenciji kod Marije Te- 
rezije u povodu gradske molbe uspio caricu 
zainteresirati za grad te je ona na njegov 
opis grada navodno rekla: Das ist schon, 
dass Szent-Mdria als in einem Paradies li- 
egt. Ob auch da schone Hdćuser sind? (Li- 
jepo je to što Szent Maria kao da leži u raju. 
Ima li tamo i lijepih kuća?). 


Lit.: 1. Ivanyi, Szabadka szabad kirdlyi vdros 
tortćnete, 1-2, Szabadka, 1886-1892; B. Hlajduk]. 
Vojnić, Moj grad u davnini, Subotica, 1971; Hrvat- 
ski biografski leksikon, 6, Zagreb, 2005. 


J. Ivančić 


JOSIP (hebr. neka Bog pridoda), tesar iz 

Nazareta (I. st. pr. Krista — I. st.), zaruč- 
nik Blažene Djevice Marije, poočim Isusov, 
svetac, zaštitnik Hrvatske i Hrvata. Njegov 
se blagdan od 1961. u Katoličkoj crkvi slavi 

19. ožujka. God 2005. Hrvatsko nacionalno 

vijeće taj je dan proglasilo i jednim od pra- 
znika hrvatske zajednice u Srbiji. 


Isusov je otac po zakonu, a ne po naravi, 
budući da je Isus, prema vjerovanju, začet 
po Duhu Svetomu. Prema evanđelju, Josip 
je priznao očinstvo nakon što mu je anđeo 
u snu rekao da je ono dio Božjega plana. 
Prema Novomu zavjetu, potomak je izra- 
elskoga kralja Davida pa je po njemu Isus 
nazvan sinom Davidovim. U evanđeljima 
se spominje malo, uglavnom za vrijeme 
Isusova djetinjstva. Poznat je pod nazivom 
šutljivi svetac jer evanđelja ne prenose ni 
jednu riječ koju je izgovorio. Nakon Isuso- 
va rođenja s Marijom je pobjegao u Egipat, 
čime je spriječen Herodov plan da se Isus 
ubije. Nakon Herodove smrti vratio se s 
obitelji u Nazaret, gdje je živio kao praved- 
nik, tj. kao krepostan i vjeran muž i otac 

dobra srca. Bio je posvećen obitelji, koju je 
izdržavao radeći kao tesar. U kršćanstvu 
se smatra uzorom otvorenosti Bogu, vjere 
u Boga i poslušnosti Bogu. 


Na kršćanskom Zapadu osobito se štu- 
je od XV. st. zaslugom sv. Bernarda Sien- 
skoga (1380.-1444.). Zaštitnik je Katoličke 
crkve općenito, Vatikana, grada Rima, ne- 
koliko država (Češke, Austrije, Kine). Kao 
svetac štiti tesare, stolare, krovopokrivače, 
kolare i obrtnike općenito. Štuje se i kao 
zaštitnik beskućnika, kršćanskih obitelji, 
supružnika, mladeži, momačkih društava, 
djece i siročadi te putnika i prognanika, a 
od 1955. zaštitnik je i radnika pa se 1. V. u 
Katoličkoj crkvi slavi kao blagdan sv. Josi- 
pa radnika. Zaštitnik je i »dobre smrti«. Na 
kipovima i slikama prikazuje se uglavnom 
kao čovjek u zrelim godinama, s bradom, 
sa štapom na čijem su kraju ljiljani u ruci i s 
Isusom u naručju. Prikazan je katkad i u ra- 
dionici, sa stolarskim ili tesarskim alatom. 


Na temelju odluka Hrvatskoga sabora 
od 9. i 10. VI. 1687. postao je zaštitnikom 
Kraljevine Hrvatske. Za širenje štovanja 
sv. Josipa u sjevernoj Hrvatskoj zaslužni 
su bili ponajprije isusovci, no s vremenom 
ono je i ondje slabjelo. Odlukom Biskupske 
konferencije Jugoslavije iz 1972. i tumače- 
njem da Hrvatski sabor 1687. nije imao u 
vidu apstraktno hrvatsko kraljevstvo, nego 
hrvatski narod, nanovo se proširilo njegovo 
štovanje kao zaštitnika hrvatskoga naroda. 
Nacionalno svetište sv. Josipa u Hrvata na- 
lazi se na Dubovcu (dio Karlovca). 


Crkva sv. Josipa radnika u Đurđinu 


I Bunjevci i Šokci u Podunavlju štuju 
sv. Josipa. U većini molitvenika ovdašnjih 
autora iz XIX. i XX. st. (F. Vujković La- 
mić, I. Antunović, L. Budanović, B. Rajić, 
S. Beretić) zastupljen je cijeli niz molitava 
(litanije, uzdasi u svakoj nuždi i dr.) u čast 
sv. Josipu. Među pukom je osobito rašireno 
molitveno utjecanje za »sritnu smrt«. Cr- 
kva u Đurđinu, izgrađena 1935., posvećena 
je Josipu radniku pa je 1. V. ondje »prošte- 
nje«. God. 1968. Subotički biskup Matiša 
Zvekanović dao je sagraditi Josephinum, 
dom za stare i nemoćne svećenike, i posve- 
tio ga sv. Josipu. Od 1930-ih zauzimanjem 
svećenika Blaška Rajića u župi sv. Roka u 
Subotici od 10. do 18. ožujka održava se 
devetnica s propovijedima u njegovu čast, 
koja završava 19. ožujka svečanom svetom 
misom, uz sudjelovanje većega broja hrvat- 
skih svećenika Subotičke biskupije. Zaštit- 
nik je HKUD-a Vladimir Nazor iz Sombo- 
ra, te se njegov izvezen lik nalazi na jednoj 
strani svečane zastave društva. 


4 


Dj 


[ada 


Sv. Josip na svečanoj zastavi HKUD-a 
Vladimir Nazor iz Sombora 


Odlukom Hrvatskoga nacionalnoga vi- 
jeća iz 2005. blagdan sv. Josipa jedan je od 
četiriju praznika hrvatske manjinske zajed- 
nice u Srbiji. S vremenom se ustalio i pro- 
gram proslave: vodstvo hrvatske zajednice 
i predstavnici hrvatskih institucija i orga- 
nizacija u Srbiji te vjernici nazoče misi u 
crkvi sv. Roka u Subotici, nakon koje slije- 
di prijam popraćen kratkim kulturnim pro- 
gramom i obraćanjem čelnih ljudi HN V-a 
te domjenkom u vjeronaučnoj dvorani. 


JOVAN NENAD 


U podunavskih Bunjevaca i Šokaca Jo- 
sip je često ime, a postoje i u mnogobroj- 
nim muškim i ženskim inačicama: Josip, 
Joso, Josa, Josica, Joško, Joškica, Joza, Jo- 
zo, Jožika, Joža, te Josipa, Jozefa, Joca, Jo- 
zefina i Pepika. Od prezimena kojemu je to 
ime u korijenu zabilježeni su Josić i Jozić. 
Lit.: Z. K., Štovanje svetog Josipa u Bačkoj, Subo- 
tička Danica : kalendar za 1988., Subotica, 1987; 
Biblija : stari i novi zavjet, Zagreb, 1990; Praktič- 
ni biblijski leksikon, Zagreb, 1997; Rječnik biblij- 
ske kulture, Zagreb, 1999; S. Beretić, Božji prija- 
telji s nama na putu, Subotica, 2002; Opći 
religijski leksikon, Zagreb, 2002; Suvremena ka- 
tolička enciklopedija, 2, Split, 2005; A. Sekulić, 
Osobna imena, prezimena i nadimci bačkih Hrva- 
ta, Subotica, 2006; www.tolisa.info. 


T. Žigmanov 


JOVAN NENAD (? — Tornjoš, 26. VI. 
1527.), car samozvanac, vođa pučkoga, 
pretežito srpskoga pokreta na području 
Banata, Bačke i Srijema nakon Mohačke 
bitke. Rasulo nastalo u južnim krajevima 
Madžarske nakon poraza na Mohačkom 
polju izbacilo je ujesen 1526. na povijesnu 
pozornicu Jovana Nenada, zvanoga i Cr- 
ni Čovjek (madž. Fekete ember). Za vrlo 
kratko vrijeme taj je neznanac okupio voj- 
sku koja imala između 10 i 25 tisuća ljudi. 
lako je za svoj osnovni cilj proglasio borbu 
protiv Turaka, vrlo se brzo uključio u bit- 
ku za madžarsko prijestolje između Ferdi- 
nanda Habsburškoga i Ivana Zapolje, po 
čemu vrlo sliči onodobnim kondotjerima 
(vođama najamnika). Vrlo se brzo okružio 
»izabranim ljudstvom«, u koje su pripadali 
njegov palatin i rizničar Subota Vrlić, ka- 
petan Radoslav Čelnik, zapovjednik tvr- 
đave Bač Ivan Dolić, hrvatski franjevac iz 
Iloka Fabijan Literata... Od madžarskoga 
feudalca Balinta T&roka nakratko je pre- 
uzeo tvrđavu Zabatku, na temelju čega je 
poslije nekritički stvoren mit o Subotici 
kao prijestolnici Jovana Nenada i Suboti 
Vrliću kao osnivaču grada. Početkom velja- 
če 1527. otvoreno se stavio na stranu Ferdi- 
nanda Habsburškoga te se do ljeta te godi- 
ne u nizu okršaja sukobljavao s feudalcima 
odanima Zapolji. U pokušaju da se njegove 
trupe kod Budima spoje s Ferdinandovima, 

JOVAN NENAD 


Jovan Nenad ranjen je iz vatrenoga oružja 
u Segedinu. Napuštena od većine njegovih 
ljudi, u selu Tornjoš pronašao ga je Balint 
Torčk te mu je odrubio glavu. 


Kako se u srpskoj tradiciji njegovo dje- 
lovanje shvaćalo kao potvrda srpske, pa ta- 
ko i slavenske prisutnosti u južnoj Ugarskoj, 
međuratne su mu subotičke vlasti na 400. 
obljetnicu pogibije podigle spomenik. Cije- 
la akcija bila je izrazito prorežimska te po- 
litički i društveno temeljito pripremana. Na 
konferenciji 12. II. 1927. osnovan je Akcij- 
ski odbor za proslavu 400. obljetnice cara 
Jovana Nenada (nazivao se još i Odborom 
za proslavu cara Jovana Nenada), koji je na 
sjednici u profesorskoj dvorani Pravnoga 
fakulteta u Subotici 23. II. za predsjednika 
jednoglasno izabrao Miju Mandića, dok su 
tajnici bili učitelji Žejko Vidaković i Vlada 
Milovanov. Među ostalim, za člana Odbo- 
ra imenovan je i Matej Jankač, ali je odbio 
sudjelovati u njegovu radu. Na inicijativu 
Alekse Ivića, profesora Pravnoga fakulteta 
u Subotici, osnovan je i Odbor za podizanje 
spomenika, za čijega je predsjednika iza- 
bran Miodrag Aćimović, dekan Pravnoga 
fakulteta. Prvotno je podizanje spomenika 
bilo predviđeno za 4. IX. 1927. Radi priba- 
vljanja sredstava za spomenik Odbor je ti- 
skao Spomenicu o životu i radu Jovana Ne- 
nada u 25.000 primjeraka, od čega 19.000 
ćirilicom i 6.000 latinicom, koja se poslije 
prodavala po cijeloj zemlji i dijelila učeni- 
cima, studentima, vojsci, ministarstvima i 
dr. Izrada spomenika povjerena je profe- 
soru Umjetničke škole u Beogradu Petru 
Pallaviciniju (Korčula, 1886. — Dubrovnik, 
1958.). Na sjednici Odbora 30. VII. od Petra 
Pekića, koji je Odboru uputio molbu da mu 
se odobri tiskanje epopeje o caru Jovanu 
Nenadu, zatraženo je da je završi te pre- 
pravi sukladno tekstu u Spomenici, a usto 
je Odbor odbio preuzeti bilo kakvu finacij- 
sku obvezu prema njemu. Gradski je senat 
odredio da se spomenik podigne na Trgu 
slobode, između istočnoga ugla gradske 
kuće i gradskoga kazališta. Kada je Mijo 
Mandić vidio da će natpis na postamentu 
biti isključivo ćirilični, 19. XI. zaprijetio 
je ostavkom ako ne bude održan dogovor 

da predviđeni natpis Car Jovan — Ivan — 
Nenad bude latinični. Spor je razriješen 

novim dogovorom da će u vrhu postolja 
latinicom pisati Jovan Nenad, niger homo, 
1527-1927, a ispod toga ćirilicom Tvoja je 

misao pobedila. Nakon što je s Trga slo- 
bode trajno uklonjen spomenik bitki kod 

Kaponje iz Revolucije 1848./49., temeljni 

kamen položen je 5. X. uz blagoslov dvo- 
Jice svećenika — katoličkoga Blaška Rajića 

i pravoslavnoga Marka Protića, a u posta- 
ment budućega kipa postavljen je i umjet- 
nički memorandum s datumima i imenima 

angažiranih na podizanju spomenika. 


PETAR PEMIČ 


Cak JOVAN 


EPSKA PESMA U DESET PEVANJA 


VAKAR mABIC 4 


P. Pekić, Car Jovan : epska pesma 
u deset pevanja, Subotica, 1927. 


Svečanost otkrivanja spomenika počela 
je navečer 26. XI. 1927., kad je svečana 
povorka, s velikim županom Dušanom 
Manojlovićem, gradonačelnikom Dragu- 
tinom Stipićem i komandantom divizije 
generalom Milivojem Dimitrijevićem na 
čelu, obišla grad u pratnji vojne muzike i 
bakljade, nakon čega je u gradskom kaza- 
lištu izvedena svečana predstava. Sutradan 
je, nakon bogoslužja u katoličkoj crkvi sv. 
Terezije Avilske te poslije u pravoslavnoj 
crkvi Vaznesenja Gospodnjega, svečanu 
sjednicu u gradskoj vijećnici otvorio Mijo 
Mandić, u nazočnosti više članova kraljev- 
ske vlade te gradskih i vojnih vlasti. Me- 
đu visokim uzvanicima bio je i izaslanik 
kralja Aleksandra princ Pavle Karađor- 


đević, kojemu je darovana naručena slika 
Bele Farkasa Jovan Nenad Crni. Princ ju 
je odmah darovao Bačkomu muzeju dr. 
Jovana Milekića. O Jovanu Nenadu govo- 
rio je Miodrag Aćimović, koji je potvrdio 
kako se postavljanjem spomenika manife- 
stira povijesna prisutnost Slavena u ovim 
krajevima. Poslije je na samom Trgu slo- 
bode Mijo Mandić nakon održanoga govo- 
ra svečano otkrio nov spomenik s jasnim 
političkim i nacionalnim (jugoslavenskim) 
obilježjima, što su ilustrirali ćirilični i la- 
tinični natpisi ispod skulptura. Svečanost 
je završena velikim banketom u koncert- 
noj dvorani gradskoga kazališta. Najoštriji 
protivnik cijeloga projekta bila je kulturna 
i politička elita bunjevačkih Hrvata, koja 
ga je smatrala izrazito režimskim i prosrp- 
skim, zbog čega je Odbor često bio izlo- 
žen oštrim napadima i porugama. Nakon 
ulaska madžarskih postrojba u Suboticu 12. 
IV. 1941. skulpture su dekapitirane, a spo- 
menik je uklonjen s trga. 


Unatoč protivljenjima gradskih vlasti, 
na krilima nacionalističke euforije Srp- 
ski kulturni centar Sveti Sava iz Subotice 
uspio je, uz potporu republičkih i pokra- 
jinskih vlasti, u tijeku ratne 1991. dobiti 
odobrenje Pokrajinskoga zavoda za zašti- 
tu spomenika kulture da se restaurirane 
skulpture vrate na Trg slobode u blizini pr- 
votnoga mjesta, budući da je na izvornom 
mjestu u međuvremenu podignuta Zelena 
fontana. Svečano otkrivanje obnovljenoga 
spomenika obavljeno je 9. XI. 1991., pri če- 
mu su ovaj put na postamente postavljeni 
isključivo ćirilični natpisi. Uz originalni 
tekst na poleđinu spomenika uklesani su i 
podaci o godini podizanja i rušenja prvoga 
spomenika te ponovnoga postavljanja. 


Izvor: Historijski arhiv Subotica, F: 47. 1226. II 
23/1927. 


Lit.: Spomenica na proslavu četiristogodišnjice 
smrti Cara Jovana Nenada koja će se održati 4. 
septembra 1927. u Subotici, Subotica, 1927; M. 
Aćimović, Car Jovan Nenad : povodom proslave 
četiristogodišnjice njegove smrti, Novi Sad, 
[1927]; P. Pekić, Car Jovan : epska pesma u deset 
pevanja, Subotica, 1927; Polaganje temelja spome- 
niku Cara Jovana Nenada, Zemljodilski kalendar 
za prestupnu godinu 1928, Subotica, 1927; P. Pe- 

kić, Povijest Hrvata u Vojvodini od najstarijih 
vremena do 1929. godine, Zagreb, 1930; S. Ćirko- 
vić, Poslednji despoti, Istorija srpskog naroda, 2, 
Beograd, 1982; D. Dinić-Knežević, Prilog prouča- 
vanju pokreta Jovana Nenada, Godišnjak Filozof- 
skog fakulteta u Novom Sadu, 7, Novi Sad, 1962- 
1963; D. Popović, Vojvodina u tursko doba, u: 
Vojvodina, 1, Novi Sad, 1939; M. S. Vlučinić]., 
Kako su spomenici — smenjivali spomenike, Pro 
memoria, 8, Subotica, 1990; M. Grlica, Zarad već 
dostignutog, Rukovet, 7-8/1991, Subotica; B. Du- 
ranci, V. Gabrić Počuča, Javni spomenici opštine 
Subotica, Subotica, 2001. 


M. Grlica i S. Mačković 


JOVANČIĆ-VIDAKOVIĆ, Jasmina, (Su- 
botica, 3. VIII. 1965.), akademska grafičar- 
ka. Kći je Alojzija Vidakovića i Jovanke, 
rođ. Vuković. Osnovnu i srednju kulturo- 
lošku školu završila je u Subotici. Diplo- 
mirala je najprije na Višoj školi likovnih 

i primijenjenih umjetnosti u Beogradu, a 

1992. i na Akademiji umjetnosti u Novom 

Sadu, na Odsjeku za umjetničku grafiku u 

klasi prof. Milana Stanojeva. Radila je kao 

profesorica likovne kulture u Ekonomskoj 

školi u Subotici, od 2001. kustosica je u 

Modernoj galeriji Likovni susret u Subo- 
tici. Članica je Udruge likovnih umjetnika 

primijenjenih umjetnosti i dizajnera Voj- 
vodine od 2003. 


Na ranim grafikama, jasnih i skladnih 
oblika, provodi postupak redukcije i spe- 
cifične osobne rekonstrukcije vizualnoga 
sadržaja. U jedinstvenom, opsežnom ci- 
klusu linogravura Sinagoga slobodnim 
rukopisom uspostavlja kreativan dijalog s 
naslijeđem, ostvarujući raskošne kompo- 
zicije reljefne fakture. Ekspresivni otisci 
iz ciklusa Putovanje na temu pruga i vla- 
kova, prepuni simbolike, odaju sigurnost 
i umjetničku zrelost. Slike u ulju i akrilu 
ostvaruje u intimističkom i vedrom ugođa- 
ju punim i zvučnim bojama. Novija djela 
većega formata u kombiniranoj tehnici sa- 
žimaju karakteristike autoričina specifično- 
ga slobodnoga suvremenoga izričaja — sna- 
žan potez, definiranu formu, razvedenu, ali 
čvrstu konstrukciju slike, u koju ugrađuje 
vlastit lik i portret. 


Samostalne izložbe ostvarila je u Su- 
botici, Osijeku, Zrenjaninu, Novom Sadu 

i Beogradu. Sudjelovala je na važnijim 
skupnim izložbama i manifestacijama u 
Srbiji, Hrvatskoj, Madžarskoj i Crnoj Gori. 
Djela su joj bila uvrštena u velike projekte: 
Suvremena umjetnost Hrvata u Vojvodini, 
Umjetnost u Vojvodini danas, Umjetnička 
grafika i suvremeni mediji, Srpska grafika 


J. Jovančić- Vidaković, Rozeta, 
linogravura u boji, 1997. 


danas. Sudjelovala je u radu više umjetnič- 
kih kolonija i grafičkih radionica u Vojvo- 
dini i Madžarskoj. Izradila je ilustracije za 
nekoliko publikacija, bajki i pripovjedaka 
(među ostalim, i za knjigu bajki B. Vujkova 
Razlinkavi zec, Subotica, 2006.), a izradi- 
la je i likovnu nagradu za životno djelo u 
području književnosti, koje je na VII. da- 
nima Balinta Vujkova (2008.) primio Lazar 
Merković. Kao kustosica ostvarila je više 
autorskih projekata. Dobitnica je priznanja 
Općine Subotice Pro urbe (2007.). 


Lit.: O. Šram, Jasmina Jovančić Vidaković, kata- 
log, Osijek, 2001; B. Duranci, Jasmina Jovančić 
Vidaković : Sinagoga, katalog, Subotica, 2002; O. 
Šram, Osobna rekonstrukcija vizualnog svijeta, 
Klasje naših ravni, 1-2/2005, Subotica; I. Lovaš, 
Jasmina Jovančić Vidaković : Putovanje : Utazds, 
katalog, Subotica, 2006; Dodela zvanja počasni 
građanin Opštine Subotica i pirznanja Pro urbe 
Subotica, 2007. : Szabadka Kozseg diszpolgdri 
cimenek es Pro urbe — dijanak adomdnyozdsa Sza- 
badka, 2007. : Dodjela zvanja počasni građanin 
općine Subotica i priznanja Pro urbe Subotica, 
2007., brošura [Subotica, 2007]. 


O. Šram 


JOVANOVIĆ, Jovan — Zmaj (Novi Sad, 
24. XI. 1833. — Srijemska Kamenica, 3. VI. 
1904.), književnik, prevoditelj, kulturni i 
politički djelatnik. Gimnaziju je pohađao 
u Halašu (madž. Kiskunhalas) i Požunu 

(slovač. Bratislava), a pravne je znanosti 
studirao u Pragu, Beču i Pešti, gdje je i 
diplomirao 1860. Kad je Svetozar Miletić 
postao gradonačelnik Novoga Sada 1861., 
kao jedan od njegovih najbližih suradnika, 
imenovan je za podbilježnika u gradskom 
poglavarstvu (magistratu). God. 1863. po- 
stao je upravitelj srpske zaklade Tekelija- 
num u Pešti, gdje je usporedno studirao i 
medicinu, koju je diplomirao 1870. Radio 
je kao liječnik opće prakse u Novom Sadu, 
Pančevu, Srijemskim Karlovcima, Futo- 
gu, Srijemskoj Kamenici, Beogradu, Beču 
i Zagrebu, a bio je i dramaturg Narodnoga 
kazalište u Beogradu 1890.-98. Pokrenuo 
je i uređivao srpske književne, satiričke 1 
dječje časopise Javor, Zmaj (po njemu je 
i dobio nadimak), Veven i dr. te almanahe 
i kalendare. Ustrajno se bavio književnim 
radom i sudjelovao u političkim borbama. 
Pod utjecajem Branka Radičevića pisao 
je pjesme ljubavne tematike, a budući da 
mu se pjesništvo često prožima s politič- 
kim angažmanom, začetnik je satiričko- 
ga i društveno angažiranoga pjesništva u 
srpskoj književnosti. Posebno se istaknuo 
kao dječji pjesnik. Prevodio je s madžar- 
skoga, njemačkoga, ruskoga i engleskoga 
(Janos Arany, Sandor PetGfi, Johann Wol- 
fgang Goethe, Mihail Jurjevič Ljermontov, 
Aleksandar Puškin, Alfred Tennyson i dr.). 
Kao pripadnik Srpske narodne slobodoum- 
ne stranke Svetozara Miletića, aktivno je 
sudjelovao u borbi srpskoga građanstva u 
Ugarskoj za očuvanje nacionalne samobit- 
nosti i prava, suprotstavljajući se madžari- 
zaciji. Bio je izrazit liberal i republikanac. 
S romantičarskim oduševljenjem uzdizao 
je prošlost srpskoga naroda, ali je ujedno 
bio i zagovornik suradnje Hrvata i Srba u 
borbi protiv madžarizacije, ismijavao sla- 
biće rastočene tuđinskim odgojem, mlake 
oportuniste, despote i tirane. Bio je najpo- 
pularniji srpski pjesnik svojega vremena. 
Njemu u čast Srijemska se Kamenica neko 
vrijeme službeno zvala Zmajeva Kameni- 
ca, a veliki festival za djecu u Novom Sadu, 
koji je 1958. pokrenut pod imenom Festival 
dječje poezije, drame i lutkarskoga kazali- 
šte, od 1969. nosi ime Zmajeve dječje igre. 


Zmajev su književni i javni rad pratili i 
južnougarski Hrvati. Njegov prijevod epa 
Vitez Ivan od Sanodra Petofija, bio je osno- 
va Franji Bodolskome za prepjev epa na 
»bunjevačko naričje« početkom preporod- 
noga razdoblja južnougarskih Hrvata 1873., 
u čemu ga je Zmaj i podupirao. Njegov je 
prijevod pjesme madžarskoga pjesnika 
Emila Abranyija ml. (1850.-1920.) Materinji 
jezik preuzet iz lista Javor te tiskan na na- 
slovnici Vevena br. 4/1889. te još dva puta 
u Subotičkoj danici (za 1890. i 1908.), koja 
mu je objavljivala i pjesme. Subotički srp- 
ski književnik Antonije Hadžić zabilježio je 
prigodnim člankom njegovih 40 godina ra- 
da u Subotičkoj danici za 1890., a Neven je 
objavljivao i različite kraće prigodne vijesti 
o njemu: o dodjeli odlikovanja crnogorsko- 
ga knjaza Nikole iz 1887. i srpske vlade iz 
1890., zabilježen je njegov 70. rođendan, a 
znakovita je i vijest u povodu proslave 50. 
obljetnice Zmajeva rada u Zagrebu 25. VI. 
1899. pod naslovom Hrvacki Srbi pritirava- 
ju poso: unatoč tomu što se Zmaj »zaljubio 
u hrvatsku pristolnicu, nastanio se u Zagre- 
bu i sa svojim doktorskim zvanjem služio 
je hrvacku domovinu... Neki pretirani Sr- 
bi ovu zgodu upotribiše da u srcu hrvatcke 


ALEKSANDRA PETGFIJA 


WITEZ IVAN: 


NA SIKI PRIVRO 
JOVAN JOVANOVIC: 
A DOZVOLOM PRIVOMOCA NA DUNJE 
VAČKOM KANIČJU IZDAO 
FRANJE pop 


> fajla 
a 
| Ždiar sonaTia, wa | 
TALA doš Wama PITTEZNISKI. reoseau 1. 
| PAVAOĆA. PRAVO PRIŠTAMTA VANJA KEDaVacca 
aaa zavedaJE. 


> > 


A. Petčfi, Vitez Ivan, prepjev na 
bunjevačkome narječju Zmajeva 
srpskoga prijevoda, Subotica, 1873. 


domovine nijekaju hrvatstvo i hrvacku, da 
govore o "srpskim plitivičkim jezerima, o 
Zagrebu kao središtu srpstva.« Nekrologe 
su u povodu njegove smrti objavili Veven 
i Subotička danica. U onom objavljenom 
u Nevenu Šandor Rajčić napisao je da zbog 

Zmajeve smrti »tuguje slavenska vila«, a da 
je, iako je on »pisnik srpski«, njegova smrt 
»gubitak i za nas. I mi smo donosili njego- 
vih pisama, i mi smo mogli učiti se od njega 
lipih riči i izraza jezika zajedničkoga«. 


Lit.: Neven, 9/1887, 4/1889, 8/1890, 7/1899, 1/1904, 
7/1904, 22/1914, Subotica; S. Parmačević, Zmaj i 
Hrvati, Novi Sad, 1934; V. Krestić, Zmaj i Hrvati, 
Novi Sad, 1987; Enciklopedija Jugoslavije, 6, Za- 
greb, 1990; J. Buljovčić, Subotičko izdanje »Vite- 
za Ivana«: O jednoj bunjevačkoj adaptaciji Zma- 
jevog prevoda »Viteza Ivana«, u: isti, Filološki 
ogledi, Subotica, 1996; Hrvatska enciklopedija, 5, 
Zagreb, 2003; M. Cindori Šinković, E. Bažant, N. 
Bašić Palković, Bunjevačko-šokački kalendari: 
1868-1914: Bibliografija, Subotica, 2011. 


S. Bačić 


JOVANOVIĆ, Milan (Vukovar, 2, 1849. 
— Vukovar, 8. ili 9. XI. 1915.), odvjetnik, 
društveni djelatnik, suradnik bunjevačkih 
preporodnih glasila. Sin je uglednoga vu- 
kovarskoga odvjetnika, književnika i po- 
litičara Pavla. Pravo je završio u Eperjesu 
(slovač. Prešov). Vukovarske ga Sriemske 
novine, vezano uz razna društvena doga- 
đanja, spominju kao »viteza-akademika« 
— bio je član pravnih akademija i instituta 
u Bruxellesu, Rimu i Parizu, a nekoliko je 
stručnih radova objavio u raznim europ- 
skim pravnim časopisima. Darivao je knji- 
ge vukovarskoj Gimnaziji, od kojih su neke 
do danas, s njegovim posvetama, sačuvane 
u knjižnici Gradskoga muzeja u Vukovaru. 


Poput oca, koji se se zauzimao za poli- 
tičku i kulturnu suradnju Hrvata i Srba, 1 
on je još kao student bio jedan od nekoliko 
Srba sudionika preporodnih gibanja južno- 
ugarskih Hrvata tijekom 1870-ih: redovito 
je surađivao s Antunovićevim Bunjevač- 
kim i šokačkim novinama te Bunjevačkom 
i šokačkom vilom, a poslije i s Kalorom 
Milodanovićem, za čiji je Subatički (po- 
slije: Subotički) glasnik pisao književne i 
gospodarske priloge. 


Lit.: Bunjevačka i šokačka vila, u: Bunjevačke i 
šokačke novine, 2/1871, Kalača; Neven, 18/1913, 
Subotica; Sriemske novine, 10. XI. 1915, Vukovar; 
Srpska bibliografija, 7, Beograd, 1991; Srpski bi- 
ografski rečnik, 4, Novi Sad, 2009. 

S. Bačić 

JOZEFINIZAM, naziv za prosvjetitelj- 
sko-apsolutističku vladavinu Josipa II. 
Habsburgovca, rimsko-njemačkoga cara 
(1765.-90.) te hrvatskoga i ugarskoga kralja 
(1780.-90.), najstarijega sina Marije Tere- 
zije. Od 1765. do 1780. bio suvladar Ma- 
rije Terezije, koja nije čvrsto vjerovala u 
prosvjetiteljske ideje. Nakon njezine smr- 
ti postao je samovladarom s despotskim 
značajkama, koji je htio »svojim narodima 
činiti dobro i protiv njihove volje«. Bio je 
uvjeren da naobrazba može popraviti svi- 
jet, zbog čega je uveo program povećanja 
pismenosti u Habsburškoj Monarhiji, te da 
on kao »prosvijećeni« vladar ili prosvije- 
ćeni apsolutist može provesti u djelo na- 
čela francuskih prosvjetiteljskih filozofa. 
No povijest ga je ocijenila kao vladara bez 
osobitih vladalačkih vrlina. 


Jozefinizmom se u širem smislu nazi- 
va sustavno provođena reformska politika 
Bečkoga dvora u drugoj polovini XVIII. st., 
koja je obrise dobila za vladavine Marije 
Terezije, a odlučno ju je provodio Josip II., 
osobito na teritoriju Ugarske. Pojedina rje- 
šenja, prakse ili posljedice te politike trajali 
sve do kraja XIX. st. Pretpostavljala je re- 
formu državne organizacije i uprave te nje- 
zinu centralizaciju, s policijskim i sudskim 
tijelima podređenima središnjoj vlasti te uz 
ukidanje županijskoga sustava u Hrvatskoj 
i Ugarskoj; preustroj Vojne granice, što je 
uvjetovalo migraciju hrvatskih plemićkih 
obitelji iz Pokuplja i okolice Turopolja u 
Banat; djelomično ukidanje vezanosti se- 
ljaka za zemlju; približavanje Rusiji u vanj- 
skoj politici, a snažnu germanizaciju u unu- 
tarnjoj — njemački jezik trebao je postati 
službeni umjesto latinskoga, što je pobu- 
dilo madžarsko nezadovoljstvo. Pred kraj 
života, zbog neuspjeha u Austro-turskom 
ratu 1788.-90. te zbog otpora ugarskoga i 
hrvatskoga plemstva, Josip II. povukao je 
glavninu upravnih reforma u ugarskom i 
hrvatskom dijelu zemlje. 


U užem smislu, jozefinizam obuhvaća 
politiku Josipa II. prema Katoličkoj crkvi 
radi njezina podvrgavanja državnoj vlasti 
(cezaropapizam). Crkvene reforme, kao bit 
jozefinskoga zakonodavstva, temeljile su 

se na pokušaju pomirenja vjerovanja Ka- 
toličke crkve s idejama prosvjetiteljstva, 
prema kojima je crkva trebala biti moral- 
no-odgojna ustanova puka pod kontrolom i 
u službi konsolidacije države. Tako je 1781. 


Josip II. 


uvedena kontrola nad papinskim bulama 

te ih je prije njihove provedbe u Monarhiji 

morao odobriti vladar (regium placet). Iste 

je godine ustanovljena vjerska tolerancija i 

ukinut status državne religije (religio do- 
minans) Katoličkoj crkvi; dokinuti su kon- 
templativni crkveni redovi 1782. jer nisu 

služili naobrazbi mladih, njegovanju bo- 
lesnih i dušobrižništvu, a oduzeta su im i 

imanja — za Josipa II. zatvoreno je oko 700 

samostana, prije svega, pavlinskih, bene- 
diktinskih, isusovačkih i franjevačkih; pod 

idejom izjednačavanja crkvenih s teritori- 
jalnim granicama ukinuta je podređenost 

pojedinih područja stranim biskupijama te 

crkvenih redova središnjim upravama koje 

su se nalazile izvan Monarhije; proveden 

je preustroj župa i izgrađene su nove crkve 

nakon što su velike župe podijeljene na ma- 
nje zbog novoga propisa da nitko ne smije 

pješačiti do crkve dulje od jednoga sata; 

reformirane su državne škole za svećeni- 
ke i uveden je državni nadzor nad Crkvom 

preko svećenstva podložnoga biskupskoj 

vlasti, budući da se od svećenika očekivalo 

da na vjernike ne utječu samo vjerski nego 

i da ih vode u smjeru pouzdanoga državno- 
građanskoga stajališta. 


U provedbi takve politike dvoru su 
glavni saveznici bili dijecezanski biskupi, 
koji su, zbog jačanja vlastitih pozicija, bili 


zainteresirani za preustroj biskupija i po- 
većanje njihovih crkvenih ovlasti, osobito 

u Ugarskoj na područjima što su prije bi- 
la pod osmanskom vlašću — u rukama bi- 
skupa koncentriraju su ovlasti koje su prije 

imali različiti crkveni dužnosnici jer su po- 
stali i predstavnici središnjih civilnih vlasti. 
S druge strane, crkveni redovi, zbog svoje 

samostalnosti i upravljačke navezanosti na 

središta izvan Habsburške Monarhije, nisu 

se uklapali u sustav centralizacije i protu- 
turske katoličke restauracije u Monarhiji te 

su bili izloženi različitim negativnim mje- 
rama, kao što su oduzimanje samostana i 

župa (naredbom Marije Terezije iz 1754. 
franjevačke župe predane su dijecezanskim 
svećenicima), zabranjivanje povezanosti s 

upravama redova i stavljanje njihova života 

i djelovanja pod nadzor mjesnih biskupa i 

državnih vlasti (nexus passivus), određi- 
vanje uvjeta za primanje novih članova, tj. 
zabranjivanje porasta ili povećanja broja 

redovnika (numerus clausus) i odobrava- 
nje programa obrazovanja od strane države. 
Drugim riječima, s redovništvom se raču- 
nalo »samo kao s rezervnim radnicima u 

izvršavanju pastoralnih i socijalnih zada- 
taka« (F. E. Hoško). U duhu tih načela, a 

zbog nedostatka dijecezanskih svećenika, 
Marija Terezija donijela je 1774. naredbu 

o uključivanju franjevaca kao svjetovnih 

svećenika u župni pastoral, što je ubrzo 

provedeno na teritoriju Provincije sv. Iva- 
na Kapistrana, koja je obuhvaćala samosta- 
ne u Slavoniji, Srijemu i Bačkoj, u okolici 

Budimpešte, Banatu i Sedmogradskoj, tj. 
Transilvaniji, a samo 1785. svjetovnim je 

svećenicima postalo 150 franjevaca. 


Sve su te su mjere, osim na smanjenje 
broja franjevaca u Monarhiji, utjecale i na 
osiromašenje njihova pastoralnoga djelova- 
nja te na napuštanje redovničke stege, što 
je rezultiralo otklonom od života u duhu 
sv. Franje Asiškoga. Najpoznatiji je primjer 
za to franjevac Ignjat Dominik Martinović 
(1755.-1795.), koji je nakon izlaska iz Reda 
postao najprije svećenikom, zatim ateistom 
i vođom hrvatskih i ugarskih jakobinaca, 
a na kraju je pogubljen kao urotnik. Za 30 
godina jozefinističkih reforma broj redov- 

nika Provincije sv. Ivana Kapistrana više je 
nego prepolovljen — 1770. bilo 455 franje- 
vaca, a 1800. samo 191, od kojih su mnogi 
bili starije dobi. Negativna posljedica jo- 
zefinističkih reforma bilo je i zatvaranje 
nekih samostana — u razdoblju od desetak 
godina ukinuto je desetak franjevačkih sa- 
mostana u Kapistranskoj provinciji: u Čun- 
tiću 1779., Petrovaradinu 1786., Somboru 
1786., Pakšu 1787., Rumi 1787., (Slavon- 
skom) Brodu 1787., (Staroj) Gradiški 1787., 
Tolni 1787., Požegi 1789., Temišvaru 1789. 
i Velikoj 1795., a Provincija je ostala i bez 
dva svoja najveća i najvažnija samostana 
— u Osijeku i Budimu, koje su franjevci mo- 
rali napustiti i zamijeniti za manje. 


God. 1783. zatvoren je i jedan broj fra- 
njevačkih visokih filozofskih i teoloških 
učilišta: u Budimu, Mohaču, (Slavonskom) 
Brodu, Osijeku, Požegi... Ona na samo što 
su imala veliku važnost za izobrazbu no- 
vih naraštaja redovnika u Provinciji nego 
su presudno utjecala i na ostale segmente 
kulture podunavskih Hrvata tijekom XVIII. 
i u prvoj polovini XIX. st., prije svega u 
jezikoslovlju te nabožnoj i vjerskosapijen- 
cijalnoj književnosti. Zabranjena je k to- 
mu i većina bratovština koje su djelovale 
uz pomoć franjevaca pri samostanima (npr. 
Bratovština pojasa sv. Franje, Bratovština 
Bezgrešnoga začeća Blažene Djevice Ma- 
rije, Bratovština Presvetoga oltarskoga sa- 
kramenta) te Svjetovni franjevački red, a 
zabranjeni su i mnogi blagdani i procesije 
te su ograničena hodočašća, čime je uve- 
like narušen i zaustavljen program posli- 
jetridentske obnove u Katoličkoj crkvi na 
ovim područjima. Pa ipak, štovanje tzv. 
franjevačkih svetaca, prije svega sv. An- 
tuna i Blažene Djevice Marije, među po- 
dunavskim je Hrvatima do danas rašireno. 
S druge strane, smanjivanje pastoralnih 
aktivnosti franjevaca među hrvatskim pu- 
kom izravno je povezano s njihovom ma- 
džarizacijom, napose u područjima gdje su 
Hrvati činili znatnu manjinu (Budim i oko- 
lica, Temišvar i dr.) te u novoustanovljenim 
manjim župama, budući da su franjevci bili 
jedini nositelji očuvanja nacionalne svijesti 
među etnički hrvatskim stanovništvom. 

Najjači otpor spram miješanja državne 
vlasti u crkvene poslove pružali su upravo 
franjevci. U Provinciji sv. Ivana Kapistra- 
na njegovi su predvodnici bili provincijali 
Josip Pavišević (1734.-1803.) i Grgur Čeva- 
pović (1786.-1830.). Njihova su nastojanja 
spriječila rasap franjevačkoga života i dalj- 
nje uništavanje temelja njihova redovnič- 
koga poslanja. Posjedovali su moralni i in- 
telektualni integritet, a svoje su najvažnije 
aktivnosti usmjerili na obnovu redovništva 
te reafirmaciju autentičnoga idejnoga i po- 
vijesnoga franjevačkoga identiteta. Čeva- 
povićev spis Statuta municipalia, koji je od 
1829. postao i zakonik Provincije sv. Ivana 
Kapistrana, omogućio je restauraciju fra- 
njevačkoga zakonodavstva iz predjozefin- 
skoga razdoblja te je odigrao ključnu ulogu 
u obnovi franjevačkoga reda u Provinciji i 
vraćanju na franjevački način života u du- 
hu načela njegova utemeljitelja sv. Franje. 
Djelovanje prema tomu programskomu do- 
kumentu slijedili su i budući provincijali, 
osobito Kajo Agjić (1805.-1892.) i Marijan 
Jaić (1795.-1858.). 


Iako je car kratko prije svoje smrti bio 
prisiljen povući neke od svojih crkveno- 
političkih reforma, promjene u crkvenom 
sustavu bile su skromne, pa npr. samosta- 
ni više nisu ukidani, ali nisu ni obnavlja- 
ni. Budući da je sustav državne vlasti nad 
crkvom održan sve do 1848., jozefinizam 
je stvorio crkvene mehanizme za kasniju 
madžarizaciju pa je s obzirom na nacio- 
nalno-integracijske procese podunavskih 
Hrvata ostavio trajne negativne posljedice. 


Lit.: F. E. Hoško, Jozefinističko zakonodavstvo u 
Čevapovićevim »Statuta municipialia«, Croatica 
Christiana periodica, 28, Zagreb, 1991; E. Zčllner, 
Th. Schiissel, Povijest Austrije, Zagreb, 1997; F. E. 
Hoško, Uvođenje jozefinističkog pastoralnog 
ustrojstva i slavonsko-podunavski franjevci, Bogo- 
slovska smotra, 1/2001, Zagreb; N. Budak, M. 
Strecha, Ž. Krušelj, Habzburzi i Hrvati, Zagreb, 
2003; F. E. Hoško, Franjevci u Slavoniji i Poduna- 
vlju u vremenu kasnog jozefinizma, Croatica Chri- 
stiana periodica, 55, Zagreb, 2005; www.ofm.hr. 


T. Žigmanov 


JOZIĆ, Đuka (Nenadić kraj Sombora, 23. 
IV. 1850. — 2, 1915.), veleposjednik, som- 

borski virilist — član gradske skupštine u 
koju je ušao temeljem poreznoga cenzusa. 
Sin je Mate, najimućnijega Nenadićanina 
iz druge polovine XIX. st., koji je imao 
oko 400 jutara zemlje i velika stada ovaca, 
i majke Klare, rođ. Fratrić. Sa suprugom 
Rozom, rođ. Đinić, imao je dva sina — Ši- 
mu i Peru. 


Jozići su se na prostore u okolici Som- 
bora naselili 1689.-90. Prvi je došao Da- 
vid s 11 sinova, živjeli su u »bunji« i ima- 
li svoju »suvaju«, a odatle su se poslije i 
raseljavali. Izravna loza od prvih Jozića 
presahnula je jer poslije nisu imali muških 
potomaka. Danas u Nenadiću ima 8 obitelji 
koje nose prezime Jozić i imaju ukupno tri- 
desetak članova. Neke su u dalekom srod- 
stvu s prvim doseljenicima. Danas među 
najimućnije obitelji u Nenadiću spadaju 
obitelji Đene (Cakanovi) i Josipa Jozića. 


Lit.: M. Beljanski Somborski salaši, Sombor, 1970. 
A. Firanj 


JOZIĆ, Josip (J6zich, J6zsef) (Sombor, 
10. VIII. 1863. — Valpovo, 21. VI. 1924), 
svećenik, pisac. Potječe iz zemljoradnič- 
ke obitelji Ivana i Marije, rođ. Kalčanj. U 
pečuško sjemenište stupio je 1882., a 1888. 
postao je svećenikom Pečuške biskupije, 
koja je sve do 1972. obuhvaćala i 13 župa 
u sjevernoj Slavoniji i hrvatskom dijelu Ba- 
ranje. Nakon deset godina službe kao ka- 
pelan bio je župnik u Valpovu 1899.-1911. 
Ondje mu je Ante Evetović — Miroljub bio 

J. Jozich, Ubojstvo Franje Ferdinanda, 
Subotica, 1915. 


kapelan 1902.-04., a poslije ga je i naslije- 
dio kao župnik. Umirovljen je 1916. 


Dok je kratko bio na službi u Sombo- 
ru (2. V. 1914. — 30. IV. 1915.), napisao je 
22. HI. 1915. spjev Ubojstvo Franje Ferdi- 
nanda i u vlastitoj ga nakladi dao tiskati 
na 13 stranica maloga formata (18 x 11,25 
cm) u Tiskari sv. Antuna u Subotici. Pri- 
hod od prodaje po cijeni od 20 filira bio je 
namijenjen za potporu slijepim vojnicima. 
U svojem djelu pjeva o ubojstvu prijestolo- 
nasljednika Franje Ferdinanda u Sarajevu 
kao o silnom zločinu. Predstavio ga je kao 
velikoga junaka te je iznio svoje viđenje 
razloga atentata i okružje u kojem se zbio. 


Djelo: Ubojstvo Franje Ferdinanda, Subotica, 1915. 


M. Štefković 


JOZIĆ, Stjepan (Monoštor, 24. V. 1951. — 
Zagreb, 21. VII. 2011.), akademski slikar. 
Sin je Stjepana i Mande, rođ. Kusturin. U 
godini rođenja roditelji su mu se doselili u 
Vinkovce, grad u kojem je završio osnov- 
nu i srednju školu. Upisao se na studij sli- 
karstva na Akademiji likovnih umjetnosti 
u Zagrebu 1979., a diplomirao je 1983. u 
klasi profesora Vasilija Josipa Jordana. Na- 
kon završetka studija vratio se u Vinkovce, 
gdje se isprva zaposlio u gospodarstvu, a 
onda je neko vrijeme radio kao srednjoškol- 
ski profesor likovne umjetnosti. Neposred- 
no prije Domovinskoga rata zaposlio se u 
Gradskome muzeju u Vinkovcima, u kojem 
je 1991. izabran za ravnatelja ustanove i vo- 
ditelja kustosa Galerijskoga odjela. Dužnost 
ravnatelja obnašao je do 2011. Za njegova 
mandata Muzej je postupno proširen, a dje- 
latnost i stručnost znatno su obogaćene. 


Već na samom početku svojega slikar- 
skoga puta u osobni izričaj otrgnuo se od 
utjecaja profesora Jordana. Bio je neobič- 
no vješt i priznat kao akvarelist u ranim 
godinama, neposredno nakon završene 
akademije. Kritika ga je označila kao nje- 
žnu i suptilnu slikarsku dušu, slikara »za 
Slavoniju nesvakidašnjeg kolorističkog bo- 
gatstva«. Prvi važniji ciklus Čovjek i sport 
definirao je 1983. Iako je bio vezan za figu- 
rativni izričaj većim dijelom svojega stva- 


JOZIĆ 


ralaštva, za Jozića je uvijek bila karakteri- 
stična redukcija i sažimanje prostora u slici 

te razdvajanje slikarski bitnoga od onoga 

što nije. Čist i posebno senzibiliziran glede 

boje, koja je od početka bila njegov likov- 
ni odabir, uz prevođenje motiva i prepo- 
znatljiv duktus, ostvario je mnogobrojne 

karakteristične ambijentalnosti zavičaja u 

šumskim krajolicima i vedutama gradova. 
Bili su to suvremeni zvuci kobalta, rubina, 
safira i smaragda, bez primjesa lokalnoga 

tona. Od 2000. do 2011. postupno je gra- 
dio nefigurativni opus. Za te slike vezana 

je drukčija, »tvrđa« paleta i oštri kontrasti 

boja te posebni ritmovi od centra prema 

rubnim dijelovima na slici u svim smjero- 
vima. Rukopis je ostao isti, dok se način 

konstrukcije promijenio. To su djela vrlo 

čvrste arhitektonike i nisu poetizirana kao 

figurativni uradci u proteklom razdoblju. 


S. Jozić, Slavonski krajolik, 2007. 


Uz slikarstvo, bavio se računalnom gra- 
fikom, grafičkim dizajnom, ilustriranjem 
knjiga i organizacijom izložaba. Kao dra- 
govoljac bio je aktivni sudionik Domovin- 
skoga rata. Od 1967. samostalno je izlagao 
u Hrvatskoj i inozemstvu više od četrdeset 
puta (Ohrid, Kumanovo, Zagreb, Osijek, 
Vukovar, Slavonski Brod, Split, Makarska, 
Trilj, Široki Brijeg, Berlin, Freiburg, Re- 
gensberg, Bonn, Stuttgart i dr.) i više od 
sto puta skupno na revijalnim i žiriranim 
izložbama. Uz redovite obveze i kontinu- 
irano bavljenje slikarstvom, bio je voditelj 
Likovne radionice Dječjega doma sv. Ana u 
Vinkovcima te umjetničkih kolonija u Selcu 
i Lovranu. Bio je nezaobilazan i poznat kao 

velik humanist. Darovao je više od 120 svo- 
Jih djela za pomoć djeci, udrugama, branite- 
ljima i invalidima. Za svoj rad više je puta 
nagrađivan i odlikovan, među ostalim i Re- 
dom Danice hrvatske s likom Marka Ma- 
rulića za osobite zasluge u kulturi (1996.). 


Pokopan je uz visoke vojne počasti na 
vinkovačkome Gradskom groblju. 


Lit.: Enciklopedija hrvatske umjetnosti, Zagreb, 
1995; T. Šalić, Vinkovački leksikon, Vinkovci, 
2007; I. Belamarić, Stjepan Jozić, katalog, Zagreb, 
2009; M. Bešlić, Stjepan Jozić, katalog, Vinkovci, 
2009; Z. Dvojković, Stjepan Jozić, katalog, Vuko- 
var, 2010. 

1. Belamarić 


JOZIĆ-PRODAN, Anica (Jakošević) 
(Santovo, 31. X. 1889. — Santovo, 27. IV. 
1977.), kazivačica usmene književnosti. 
Kći je poljodjelca Joze Jozića i Marice, rođ. 
Arijanov. Koristila se i očuhovim prezime- 
nom Jakošević. Budući da je bila iznimno 
darovita učenica, učitelji su željeli da na- 
stavi školovanje, ali zbog siromaštva to nije 
bilo moguće. Završivši šest razreda pučke 
škole, služila je kod imućnijih obitelji. Kao 
djevojka isticala se u ondašnjoj glasovitoj 
santovačkoj »dalardi«, crkvenom pjevač- 
kom zboru. Budući da je bila uzorna vjerni- 
ca, mnogo je godina bila »počimalja«, koja 
u crkvi počinje pjevati ili moliti, te glavna 
organizatorica judskih hodočašća. Radni 
je vijek provela kao obična seljanka obra- 


Anica Jozić-Prodan 

đujući nekoliko jutara zemlje, a poslije je 
bila članica mjesne poljoprivredne zadruge. 


Među mnogobrojnim santovačkim ka- 
zivačima usmene književnosti zauzima po- 
sebno mjesto jer pripada u red onih koji su 
spoznali važnost spašavanja hrvatske kul- 
turne baštine. U svojem je pamćenju ušču- 
vala narodne pripovijetke, balade, šaljive, 
svatovske pjesme, bećarce, brojilice, dječje 
pjesme i igre, uspavanke, naricaljke, zago- 
netke, poslovice, pučke prispodobe, izreke... 
Prema njezinim riječima, za to može zahva- 
liti svojim precima: baki Mandi Lukačev (r. 
1842.), koja je u Beregu bila »jaukača« te su 
je mnogi zvali da predvodi oplakivanje po- 
kojnika; djedu Stipi Joziću, glasovitu gajda- 
šu koji je »svaku pismu zno«; mami Marici 
Arijanov (1870.-1924.), koja je u mladosti 
mnogo »risarila u Šlavonije« (sudjelovala 
na sezonskim ratarskim poslovima), gdje 
je također naučila više narodnih pjesama; 
te krsnoj kumi Mariji Ricin Vakošev, koja 
je znala »sijaset pripovićaka«. 


Sve te ostvaraje uma i duha naših puča- 
na, priprostih seljana, slušajući ih mnogo 
puta, snaš* Anica je upila u sebe, a u sta- 
rosti kazivala mlađima jer, kako je isticala, 
»šteta bi bila da se zaboravi to šta su naši 
stari tako voljili i čim su ulipšavali divane, 
mobe i prela«. 


Lit.: Ž. Mandić, Tragom jedne balade, Hrvatski 
kalendar 2004, Budimpešta, 2004; Ž. Mandić, 
Santovačka sveznadarica, Hrvatski kalendar 2009, 
Budimpešta, 2009; Ž. Mandić, Šokica sam i bit ću 
dovika, Budimpešta, 2009; Ž. Mandić, Pismu piva 
prilipa divojka (rukopis); Ž. Mandić, Biser po bi- 
ser — ogrlica (rukopis); Ž. Mandić, Na izvoru bi- 
strom (rukopis); Ž. Mandić, Pučke pripovijetke po 
kazivanju A. Jozić Prodan (rukopis). 


Ž. Mandić 


JOŽINO SELO, zaselak oko 4,5 km sje- 
veroistočno od Đurđina. Nalazi se na 14,7 
km Pačirskoga puta u smjeru od Subotice, 
na križanju s Moravičkim putom, koji vodi 
prema Đurđinu. Nije poznato kad je nase- 
lje nastalo, ali je, prema kazivanju starijih 
ljudi, postojalo i u XIX. st. kao »Jozsi fa- 
lu« (hrv. Jožino selo). Ime je dobilo prema 
Josipu Pijukoviću, zvanomu bać Joža, koji 
je na raskrižju putova imao kuću, u sklopu 

nje krčmu, tj. mijanu, a poslije i prodava- 
onicu, tj. dućan. Bio je časnik u Austro- 
ugarskoj vojsci. Naselje se postupno širilo 
i na kraju je imalo petnaestak kuća. Nasta- 
njivali su ga obrtnici te su ljudi s obližnjih 
salaša, iz okolnih šorova te iz Pavlovca i 
Đurđina bili upućeni na njega. Osim krčme 
čizmar i šuster (Stipan Bajić), zatim kru- 
par i strugar (Nikola Poljaković — Puvalo), 
brijač (Roko Gršić), krovopokrivač i trščar 
(Bela Orčić — Garin), bognar i stolar (Ivan 
Poljaković — Puvalo) te krojačica (Karolina 
Orčić, rođ. Vojnić Hajduk — Lugarovi). Na 
Moravičkom putu na Kujundžićevu salašu 
(Garaševi) nalazi se križ krajputaš, koji su 
podigli Joso Kujundžić i njegova supruga 
Marga Vuković 1912. U Jožinu Selu odr- 
žavalo se proštenje na Spasovo, kada su se 
postavljale šatre sa »šećerošima« u centru, 
tj. na raskrižju putova. Električna energija 
u selo je dovedena 1970-ih, ali kako asfal- 
tiranom cestom nije povezano s najbližim 
Đurđinom, stanovništvo se postupno po- 
čelo raseljavati. Na kraju XX. st. ondje vi- 
še nije stanovao nitko, a kuće su jedna po 
jedna srušene. 


Izvor: kazivanje Albe Skenderovića iz Male Bo- 
sne (Kujundžićev šor) i Marije Skenderović, rođ. 
Čović (1913.-1991.), iz Jožinog sela. 


JUD 


Lit.: O. Penavin, L. Matijevics, Szabadka 6s kor- 
nyćke f6ldrajzi neveinek adattdra, Ujvidćk, 1976; 
D. Csuszo, Konyorgestink szinhelyei, 2, Szabad- 
ka, 2004. 


P. Skenderović 


JUD (madž. Mariagyud), naselje i najstari- 
je marijansko svetište u Baranjskoj župani- 
ji, Madžarska. God. 2001. naselje je imalo 
oko 1500 stanovnika. Bački ga Hrvati zovu 
Jud, a baranjski Đud. Do 1934. službeno 
mu je ime bilo Gyud, a tada je promije- 
njeno u Mariagyud. God. 1977. pripojen 
je gradu Šiklošu. Danas je posve madžar- 
sko reformatsko mjesto — njegovi su sta- 
novnici katoličku vjeru napustili 1537. U 
neposrednoj okolici žive Madžari katolici 
(Nagyharsany, Siklos, Harkany, Csarno- 
ta, Nagytotfalu, Egyhazasharaszti, Ipacsfa, 
Dravaszabolcs), ali podalje se nalazi i velik 
broj naselja u kojima već stoljećima obi- 
tavaju i Hrvati: na jugu Kašad (Kasad), 
Breme (Beremend), Starin (Dravasztara), 
odnedavna i Šikloš (Sikl6s), na sjeveru Ata 
(Ata), Salanta (Szalanta), Nijemet (Ne€me- 
ti), Sukit (Szoked), Pogan (Pogany), Suka 
(Szoke), Kukinj (K&kćny), Udvar (Pećcsu- 
dvard) i Semelj (Szemely). 


Izvor vode u podnožju judskoga brda 
već je u rimsko doba — kada je tuda vodila 
cesta između Sopiane (današnjega Peču- 
ha) i Murse (današnjega Osijeka) — služio 
kao prirodno odmorište. Poslije su tu ži- 
vjeli Huni, Longobardi, Avari, a zatim is- 
točnoslavensko pleme Anti. Pretpostavlja 
se da su kršćani Slaveni još prije dolaska 
Madžara 896. tu postavili kip Djevice Ma- 
rije. Prema predaji, naselje je nazvano po 
madžarskom vođi Gyodu, sinu kumansko- 
ga vojvode Etua, koji je ovamo došao u vri- 
jeme madžarskoga osvajanja Panonije. Taj 
je predio kralj sv. Stjepan oko 1000. pre- 
dao benediktincima iz Pečvara (Pecsvarad), 
koji su 1006. iznad Marijina kipa podigli 
kapelicu. God. 1148. kralj Geza II. ovdje 
je zatražio pomoć od Bogorodice za vojnu 
protiv Bizanta i kapelicu je dao proširiti. 
Nju su u XV. st. obnovili u gotičkom stilu. 


Nakon Mohačke bitke 1526. Turci kape- 
lu nisu srušili, nego su je pretvorili u dža- 
miju. To je hodočasničko mjesto prebrodilo 

turska vremena, ali je Gospin kip nestao. 
Prema predaji, Blažena se Djevica ukazala 
šikloškim županima Matiji i Ivanu Kopiću, 
koji su se s posla vraćali doma, te je od 
njih zatražila da crkva opet bude katolička. 
God. 1687. kršćanska je vojska nedaleko 
odatle u Haršanjskoj bici izvojevala veliku 
pobjedu nad Turcima. Crkvu su, međutim, 
najprije zauzeli pravoslavci, a zatim kalvi- 
nisti. Franjevački gvardijan Tomo Kraljević 
osobno se obratio gospodaru sigetske tvr- 
đave generalu grofu Vecchiju, koji je na- 
ložio da se crkva vrati katolicima. Judska 
crkva 1698. iz Koprivnice dobiva novi kip, 
donosi ga spomenuti gvardijan, što vjernici 
s velikim poštovanjem primaju — od tada je 
»jatomice grnio svit u Jud« (I. Petreš). 


Za Rakoczijeva ustanka 1703.-11. Go- 
spin kip najprije odnose Šikloš, a zatim u 
Osijek, gdje je ostao do danas — u franje- 
vačkoj crkvi sv. Križa. Nakon Satmarskoga 
mira 1711. stanovnici iz okolice Juda zah- 
tijevaju da im se Gospin kip vrati, ali ga 
nisu dobili iako su se obratili i Svetoj sto- 

lici. Pečuški biskup Franz Nesselrod 1713. 
svetištu daruje novi kip, koji se u crkvi i 
sada nalazi na glavnom oltaru. God. 1739. 
franjevci ondje grade samostan. Uz pomoć 
vjernika i zahvaljujući daru hrvatskoga 
bana Kazimira Batthyanya, između 1739. 
i 1742. crkvu obnavljaju u baroknom stilu 
te je proširuju i posvećuju Gospi od Srpa. 
Iako je Josip II. 1788. svetište zatvorio, i 
dalje se šire vijesti o ozdravljenjima, kojih 
je u godišnjacima samostana 1723.-99. za- 
bilježeno 302. Zbog toga je papa Pio VII. 
Jud proglasio svetištem 1805. 


Od 1860. omiljeno je mjesto hodoča- 
snika kip Bolne Gospe. Od njega put vodi 
uzbrdo do križa, što ga je 1900. dao posta- 
viti pečuški biskup Samuel Hettyei u povo- 
du 900. obljetnice katoličke Madžarske. U 
ljetno doba crkva postaje pretijesnom zbog 
mnoštva hodočasnika te je zato 1937.-38. 
pokraj crkve, pod vedrim nebom, sagrađen 
oltar. Do 1918. ovamo su hodočastili i Hr- 
vati iz udaljenijih naselja (Subotica i okolna 
naselja, zatim Petrovaradin, Županja, Sla- 
vonski Brod, Bjelovar i dr.), i to najviše na 
Duhove, Presveto Trojstvo 10. VI. te Ve- 
liku Gospu 15. VIII. i Malu Gospu 8. IX. 


Santovci su na hodočašće Judskoj Go- 
spi uvijek išli na Duhove, a polazili su u če- 
tvrtak nakon jutarnje pjevane mise. Praćeni 
zvonjavom i mnoštvom suseljana, »Juci« 
(tj. hodočasnici na Jud) u povorci su odla- 
zili do kraja sela. Hranu su im do Dunava 
nosila zaprežna kola. Do 1918. Dunav se 
prelazio kod Batine, a otada kod Mohača. 
Išlo se pješice, sprijeda je bio križonoša, a 
za njim dva barjaktara. Kad bi se na pu- 
tu susrele dvije povorke, pozdravljale se 
klanjanjem crkvenih barjaka. Išlo se pre- 
ko Naroda (Nagynyarad), Titoša (Tottos) 
i Viljana (Villany), a noćilo se u Haršanju 
(Nagyharsany) u privatnim kućama ili u 
gostionici. U petak nedaleko od judske cr- 
kve umivali su se, čistili odjeću, a mlađe 
žene odijevale su šljokane oplećke. Pjeva- 
jući su obilazili crkvu. Oni koji su se za- 
vjetovali činili su to »na golim kolinima«. 
Ostavivši na konačištu prtljagu, hitali su na 
misu. U subotu su kretali natrag, prespava- 
li suu Mohaču, a u nedjelju su stizali doma. 


Za Hrvate u vojvođanskom dijelu Bač- 
ke do 1918. to je bilo najvažnije marijansko 
svetište, a nakon toga to je postao Bili Alj- 
maš (Aljmaš u Hrvatskoj). Za Bunjevce iz 
Subotice i okolice nekada je bio običaj da 
najmanje jednom u životu hodočaste u Jud, 
osobito prije stupanja u brak. Išlo se pot- 
kraj svibnja i početkom lipnja, kada je bilo 
najmanje poslova na njivama. U obiteljima 
se barem godinu dana unaprijed znalo tko 
će hodočastit sljedeće godine, a pripreme 
za put, koji je trajao oko dva tjedna, bile su 
temeljite. Žene su spremale odijelo i obuću 
(pješačilo se u papučama), a svečano ruho, 
cipele i čizme bili su u torbama — njih su 
odijevali i obuvali tek na odredištu. Imuć- 
niji su išli uz pratnju konja s kolima. Na 
put se kretalo poslije mise, na čelu proce- 
sije nošeni su križ i crkvene zastave, pu- 
tem se molila krunica i pjevale su se svete 
pjesme, na usputnim križevima svećenik 
je predvodio molitvu i održao kratku pro- 
povijed. Noćilo se po kućama u usputnim 
selima. Hodočasnici iz Subotice i okolice 
išli su putem preko Sombora i Berega do 
Vodica kod Baje, gdje su imali stanku, a 
kod Mohača su na splavi prelazili Dunav. 
U samom prošteništu hodočasnici su se za- 
državali dva do tri dana, a smješteni su bili 
kod mještana, uz skromne naknade. Povra- 
tak je bio istim putem, a posljednja posta- 
ja pred Suboticom bila je »kod zvonceta«, 
smještenoga na ledini Jakobčićeva salaša 
kod Male Bosne, kraj kojega se nalazi Ja- 
kobčićev zavjetni križ s testamentom iz 
1864. Nakon obvezatnoga gošćenja papri- 
kašem, odatle su se hodočasnici razilazili 
svojim domovima. 


God. 1950. u Madžarskoj se nacionali- 
ziraju škole te raspuštaju redovnici, pa su 
tako i franjevci morali napusti Jud. Otada 
se za crkvu brinu svjetovnjaci. God. 1964. 
obnovljena je iznutra, a 1972. izvana. Ob- 
nova oltara počela je 1981. God. 1991. cr- 
kva je dobila novi krov, 1993. obojena je 
izvana, 1994. iznutra, a 1996. obnovljen je 
pod. Za župnikovanja Franje Pavlekovića 
1995.-96. obnovljeni su svi umjetnički spo- 
menici. Tada su rađene i unutarnje freske, 


JUD 


Crkva Gospe Judske 


djela braće Andrasa i Domokosa Szilagyija, 
čime je crkva zadobila sadašnji izgled. 


Papa Benedikt XVI. na blagdan sv. Iva- 
na Krstitelja 24. VI. 2008. donio je odluku 
o uzdizanju judske crkve u razinu manje 
bazilike. Na svetoj misi u Judu 14. IX., na 
blagdan Male Gospe, papinski nuncij Ju- 
lius Janus pročitao je papin dekret pred 
mnoštvom vjernika i hodočasnika. Svako- 
ga Marijina dana i za većih blagdana ovdje 
se održava proštenje, na godinu 25 do 27 
puta. Svake godine Jud obiđe oko 500.000 
hodočasnika. Istočno od judske crkve na- 
lazi se Sveti zdenac, a vodu s njega hodo- 
časnici nose doma. 


Izvor: Župna spomenica, Ma4riagylid. 


Lit.: Neven, 6/1902, Subotica; I. Petreš, Sveto mi- 
sto: Jud (Gyud), Danica ili kalendar za u Ugarskoj 
živeće Bunjevce, Šokce, Hrvate, Bošnjake, Race i 
Dalmatince : prosta god. 1925., Budapest, 1924; 
B. Unyi, A mohdcsi ferencesek tortenete, Gy6n- 
gydos, 1943; A. Sekulić, Marijanske pobožnosti 
podunavskih Hrvata, Zagreb, 1985; Ž. Mandić, 
Najradosnije putovanje roda moga, Hrvatski ka- 
lendar 1991: Godišnjak za Hrvatsku narodnost u 
Mađarskoj, Budimpešta, 1991; S. Balatinac, Jud- 
ska crkva postala bazilika, Hrvatski kalendar 
1999, Budimpešta, 1998; A. Stantić, Kreposti na- 
ših predaka: Hodočašće, Zvonik, 6/2000, Subotica. 


Ž. Mandić 

JUGOSLAVENI, 1. sinonim za južne 
Slavene; 2. državljani nekoliko državnih 
zajednica koje su se u XX. st. nazivale 
Jugoslavijom; 3. oznaka za nadnacional- 
ni identitet južnih Slavena u sklopu dviju 
južnoslavenskih državnih zajednica (kra- 
ljevine te socijalističke Jugoslavije). Taj 
se identitet temeljio primarno na drža- 
vljanstvu, a ne na etničkim odrednicama. 
S različitom su ga uspješnošću poticala i 
izgrađivala dva jugoslavenska režima, kra- 
ljevski i socijalistički, a posljedica je ide- 
ologija što su se zauzimale za (južno)sla- 
vensku uzajamnost. Za vrijeme Kraljevine 
Jugoslavije bio je rezultat jugoslavenskog 
integralizma i unitarizma što ga je provo- 
dio dvor kralja Aleksandra Karađorđevića 
radi suzbijanja međunacionalnih napetosti, 
nastalih kao posljedica srpske hegemonije 
i centralističkoga državnoga ustroja. Pro- 
glašavajući Kraljevinu Jugoslaviju 1929., 
kralj Aleksandar prvi je službeno označio 
Jugoslavene jednom nacijom s trima ple- 
menima — srpskim, hrvatskim i slovenskim. 
Međutim, unatoč favoriziranju, osobito 
početkom 1930-ih, ta je identitetska poli- 
tika ostala bez znatnijih rezultata. Nakon 
Drugoga svjetskoga rata jugoslavenska je 
identifikacija razvijana i podržavana po- 
litikom jugoslavenskoga socijalizma kao 
jedan od poželjnih ishoda službene među- 
nacionalne politike nazvane »bratstvom i 
jedinstvom« jugoslavenskih naroda. Ovaj 
put uspjeh je bio veći — osim u dijelu vlada- 
juće komunističke nomenklature, jugosla- 
venstvo je prihvatio i dio liberalne urbane 
elite mlađih naraštaja. Jugoslavenima su 
se smatrala u osobito veliku broju djeca iz 
nacionalno miješanih brakova, čije se broj 
znatno povećao tijekom 1970-ih i 1980- 
ih; 4. popisna kategorija stanovništva. Pr- 
vi se put pojavila na popisu stanovništva 
Kraljevine Jugoslavije iz 1931., kad je uz 
pitanje o materinskom jeziku i vjeroispo- 
vijedi postavljeno i pitanje o narodnosnoj 
pripadnosti. Na popisu iz 1921. pitanje o 
narodnosti nije bilo postavljeno, nego samo 
o materinskim jeziku — za koje je Srbima 
i Hrvatima ponuđen jedan zajednički od- 
govor — te o vjeroispovijedi. U uputama za 
popis bilo je predviđeno da se Srbi, Hrvati 


80 


i Slovenci (tzv. troimeni narod) popisuju 
kao Jugoslaveni po narodnosti, što je bilo 
u skladu s tadašnjom državnom politikom, 
budući da je i Kraljevina SHS 1929. promi- 
jenila naziv u Kraljevina Jugoslavija te su 
i sve tri priznate jugoslavenske narodnosti 
u popisnim rezultatima grupirane zajedno. 
Državna statistika i službene vlasti u to vri- 
jeme nisu priznavale druge južnoslavenske 
narode, uz iznimku Bugara, koji su imali 
vlastitu nacionalnu državu — Makedonci, 
Crnogorci i Bošnjaci u to doba zbog mno- 
gobrojnih povijesnih, političkih i kulturnih 
okolnosti nisu završili formiranje u naciju. 


U socijalističkoj Jugoslaviji popisna ka- 
tegorija »Jugoslaveni« ponovno je uvede- 
na na popisu stanovništva iz 1953. Osoba 
jugoslavenskoga podrijetla koja nije bila 
bliže nacionalno opredijeljena u popisu je 
bilježena kao »Jugoslaven — neopredije- 
ljen«. Ta popisna kategorija bila je najza- 
stupljenija u Bosni i Hercegovini do 1971., 
kad je broj Jugoslavena pao zbog prelaska 
Muslimana iz kategorije Jugoslaven — neo- 
predijeljen u kategoriju Musliman u smislu 
nacionalnosti. U drugim dijelovima SFRJ 
broj neopredijeljenih Jugoslavena do 1971. 
bio je malen. Promjena deklariranja gra- 
đana od popisa do popisa bila je moguća 
jer je Ustav SFRJ iz 1963. jamčio slobodu 
izjašnjavanja, a narodnost k tomu nije bila 
upisivana u sve osobne dokumente. 


Na popisu stanovništva 1971. uz ter- 
min narodnost prvi se put se put pojavlju- 
je termin etnička pripadnost, a na popisu 
stanovništva iz 1981. u popisnim uputama 
termini narodnost i etnička pripadnost 
prošireni su terminima pripadnost narodu, 
narodnosti ili etničkoj grupi. Popisom 1971. 
stanovništvo je podijeljeno u dvije skupine: 
oni koji su se nacionalno izjasnili i oni ko- 
Ji nisu. Kategorija Jugoslaveni našla se u 
drugoj skupini te je građanima ostavljena 
mogućnost da se deklariraju neopredije- 
ljenim Jugoslavenima, iako se takva izja- 
va nije smatrala izjašnjavanjem u pogledu 
narodnosti ili etničke pripadnosti. Već je u 
međupopisnom razdoblju 1961.-71. uočen 
pad broja Hrvata u Vojvodini za oko 7000 
osoba, koje je najvećim dijelom apsorbira- 


la nova popisna kategorija neopredijeljeni 
Jugoslaveni. Taj je oblik izjašnjavanja na 

popisima stanovništva dijelom bio motivi- 
ran prilagodbom promoviranim političkim 

i socijalnim vrijednostima jugoslavensko- 
ga društva. Porast broja deklariranih Ju- 
goslavena u Vojvodini (i ostatku države) 
vremenski se podudara s početkom kritike, 
zatim raznih pritisaka i na kraju sa slomom 

Hrvatskoga proljeća i liberalnih nastoja- 
nja u drugim dijelovima tadašnje države. 
Skrivanjem hrvatskoga podrijetla u javnom 
životu pojedinci su pokušavali osigurati si- 
gurnost zaposlenja i položaj u društvu. S 

predstavljalo izlaz u dvojbi oko nacionalne 

pripadnosti te su svoj identitet poistovjeći- 
vali s proklamiranim državnim i nacional- 
nim jedinstvom i državnim institucijama, 
napose s Jugoslavenskom narodnom armi- 
jom (oblik patriotizma, socijalne promocije 

i sl.). Najvećim se dijelom to ticalo mlađih 

naraštaja i urbanoga stanovništva. Prema 

rezultatima popisa stanovništva iz 1981. 
udio Jugoslavena u ukupnoj populaciji Voj- 
vodine bio je 8,2% , što je, nakon Hrvatske, 
bilo najviše u Jugoslaviji — u Hrvatskoj ih 

je bilo 8,2%, a u BiH 7,9%. 


1961. 3174 
1971. 46 928 
1981. 167 215 
1991. 170 430 
2002. 49 881 


Kretanje broja Jugoslavena 
u Vojvodini 


Statistička analiza popisa stanovništva 
iz 1971.1 1981. upućuje na to da su od na- 
cionalnoga izjašnjavanja u najvećoj mjeri 
odustajali Hrvati, a nešto manje od njih i 
Srbi (A. Raič). God. 1981. u Vojvodini je 
među onima koji su se izjasnili kao Jugo- 
slaveni oko 90% navelo da im je materinski 
jezik srpsko-hrvatski, dok ih je madžarski 
navelo 7,3%. Od vojvođanskih je Hrvata 
60,78% bilo koncentrirano u naseljima u 
kojima je zabilježen veći postotak izja- 
šnjenih Jugoslavena u odnosu na državni 

i pokrajinski prosjek. Riječ je o naseljima 
i općinama u sjevernoj i zapadnoj Bačkoj 
te dijelovima Srijema. Statističke procjene 
očekivana broja Hrvata (tj. broj Hrvata s 
popisa 1971. uvećan za prirodni prirast i 
migracijski saldo hrvatskoga stanovništva 
s drugim republikama i inozemstvom) za 
razdoblje 1971.-81. iznosio je 142.718 oso- 
ba. Budući da je popis 1981. evidentirao 
109.203 Hrvata u Vojvodini, pretpostavlja 
se da ih se oko 34.000 izjasnilo drukčije. 
U tom su razdoblju neka naselja u Bačkoj s 
tradicionalno brojnim hrvatskim stanovni- 
štvom izgubila hrvatsku većinu. Objašnje- 
nje da je naglo povećanje neopredijeljenih 
Jugoslavena bilo rezultat nacionalno mije- 
šanih brakova nije zadovoljavajuće jer se 
broj Jugoslavena povećavao brže od broja 
miješanih brakova. To se objašnjenje k to- 
mu ne može odnositi na razmjerno brz rast 
broja Jugoslavena u nacionalno homoge- 
nim naseljima. 


S političkoga stajališta, korištenje usta- 
vnim pravom na izjašnjavanje kao nacio- 
nalno neopredijeljeni Jugoslaven bilo je 
poticano kako bi se marginaliziranim ili 
nacionalno prikraćenim etničkim skupina- 
ma dao izlaz pred rastućim nacionalizmi- 
ma konstitutivnih naroda. To objašnjenje 
nudi samo djelomičan odgovor na znatno 
povećanje broja neopredijeljenih Jugosla- 
vena u općinama i naseljima u kojima su 
bački Bunjevci i Šokci tradicionalno ži- 
vjeli. Slično povećanje broja neopredije- 
ljenih Jugoslavena bilo je karakteristično 
za srijemske općine sa znatnim udjelom 
Hrvata, ali i u Hrvatskoj i BiH, gdje na- 
cionalna identifikacija hrvatskih etničkih 
grupa (Bunjevci u Hrvatskom primorju i 
Lici, Šokci u Slavoniji, Srijemu i dijelovi- 
ma Bosne) u prošlim razdobljima nije bila 
upitna. Tijekom popisa stanovništva 1981., 
u vrijeme naznaka jačanja antihrvatskoga 
ozračja u Vojvodini, dio Hrvata promijenio 
je svoj identitet opredjeljenjem za pripad- 
nost etničkoj grupi: Bunjevaca je bilo 9755, 
a Šokaca 199. 


U ozračju etnopolitičke mobilizacije u 
Srbiji 1980-ih i negiranja kulturnoga, povi- 
jesnoga i nacionalnoga identiteta Hrvata u 

Vojvodini, u pojedinim se političkim kru- 
govima potiče ideja o tom da su Bunjevci 
i Šokci posebni narodi. To se odrazilo na 
metodologiju popisa stanovništva iz 1991. 
u Srbiji, u kojem je tim dvjema etničkim 
skupinama dodijeljen status naroda. U 
nepovoljnim prilikama pred sam rat 1991. 
znatan se broj Hrvata izjašnjava drukčije, 
tj. kao Jugoslaveni, kao Bunjevci (21.552), 
kao Šokci (1865), regionalno ili neopredi- 
jeljeno. Ilustrativan je primjer Monoštora 
(srp. Bački Monoštor), u kojem 1991. rela- 
tivnu većinu čine Jugoslaveni, iako su pre- 
ma prijašnjim popisima Hrvati uvijek činili 
većinsko stanovništvo, a tako je bilo i 2002. 

S druge strane, u Vojvodini u istom 
razdoblju 1971.-91. raste broj Jugoslavena 
i Srba, ali se smanjuje broj drugih naro- 
da: Hrvata, Madžara, Slovaka i Rumunja. 
Broj Jugoslavena 1991. u nekim se nase- 
ljima udvostručio ili utrostručio u odno- 
su na 1981. Udio Jugoslavena u ukupnom 
stanovništvu subotičke općine povećao se 
na 15,11%, u somborskoj općini na 15,95%, 
dok se istodobno najviše smanjio broj Ma- 
džara i Hrvata. U Hrvata je to smanjenje 
na razini pokrajine u razdoblju 1971.-81. 
iznosilo 29.000, a 1981.-91. daljnjih 37.000. 
Na smanjenje broja i udjela Hrvata samo 
su manjim dijelom utjecali negativni de- 
mografski trendovi iz prijašnjih razdoblja, 
tj. niski prirodni prirast stanovništva, a 
mjestimice i prirodni pad. Iako na područ- 
ju Vojvodine i Srbije nije bilo ratnih suko- 
ba, ratno okruženje i razni pritisci 1990-ih 
uvjetovali su daljnje smanjenje broja Hr- 
vata, dijelom zbog iseljavanja u Hrvatsku 
i druge zemlje, dijelom zbog izjašnjavanja 
pod drugim popisnim kategorijama. Dio 
Hrvata koji su se 1990-ih iselili iz Vojvo- 
dine u popisu 1991. izjasnio se kao Jugo- 
slaveni, Bunjevci, Šokci ili se nisu etnički 
i nacionalno izjasnili. 


Popis stanovništva 2002. ustanovio je 
daljnji demografski pad hrvatskoga stanov- 
ništva, ali 1 izjašnjenih Jugoslavena i dru- 
goga nesrpskoga stanovništva u Vojvodini. 
Istodobno je zabilježen demografski rast 
Srba, prije svega zbog ratnih i poslijerat- 
nih migracija iz Hrvatske i BiH. Pad broja 

izjašnjenih Jugoslavena može se objasniti 
raspadom SFRJ, urušavanjem vrijednosti 
jugoslavenskoga društva i etnomobiliza- 
cijom u ratnom ozračju, što je rezultiralo 
time da su se mnogi koji su se dotad izja- 
šnjavali kao Jugoslaveni počeli izjašnjavati 
prema etničkom podrijetlu ili prema pod- 
rijetlu jednoga od roditelja. S prestankom 
postojanja federacije Srbije i Crne Gore 
pod imenom Savezna Republika Jugosla- 
vija (1992.-2003.) građani koji su se izja- 
snili kao Jugoslaveni ostali su bez države s 
kojom su se identificirali. Budući da Jugo- 
slaveni u Srbiji nisu postali institucionalno 
izgrađena manjina, ali i zbog nepostojanja 
nekih manjinskih atributa (npr. vlastit jezik, 
ustanove koje bi njegovale jugoslavenstvo 
i dr.), može se očekivati da će takva iden- 
tifikacija stanovništva s vremenom nestati. 
To teško da mogu spriječiti i pokušaji da se 
Jugoslaveni institucionaliziraju kao nacio- 
nalna manjina, poput inicijative za osniva- 
nje manjinskoga vijeća Jugoslavena iz 2009. 


Nacionalna mimikrija dijela vojvođa- 
nskih Hrvata tijekom 1970-ih i 1980-ih, 
kad su se mnogi od njih izjašnjavali kao 
Jugoslaveni, od 2000. ima posljedice i pri 
njihovu pokušaju da steknu hrvatsko drža- 
vljanstvo. Otada se, naime, izjašnjavanje 
kao Jugoslaven tijekom socijalističkoga 
razdoblja smatra apsolutnim razlogom za 
odbijanje zahtjeva za primitak u hrvatsko 
državljanstvo, unatoč liberalnim odredba- 
ma Zakona o hrvatskom državljanstvu iz 
1991. Osim što takvo stajalište ne priznaje 
općeprihvaćeni liberalni princip promjen- 
ljivosti nacionalnoga identiteta, ono poka- 
zuje nepoznavanje prilika u kojima vojvo- 
đanski Hrvati žive od sloma Hrvatskoga 
proljeća 1970-ih pa do danas. Rezultat je 
takve politike rasprostranjena rezignaci- 
ja među ovdašnjim Hrvatima, od kojih se 
mnogi osjećaju napuštenima od Republike 
Hrvatske. Dio njih zato i dalje bira druge 
identitetske okvire, pa to negativno utječe 
na integraciju vojvođanskih Hrvata u cje- 
linu hrvatskoga naroda. 


Izvori: Popis stanovništva i stanova 1971., Nacio- 
nalni sastav stanovništva po opštinama, Statistič- 
ki bilten 727, Beograd, 1972; Popis stanovništva, 


domaćinstava i stanova 1981. godine, nacionalni 
sastav stanovništva po opštinama, Statistički bil- 
ten 1295, Beograd, 1982; Prvi rezultati popisa 
stanovništva, domaćinstava, stanova i poljopri- 
vrednih gazdinstava 1991. godine, nacionalni sa- 
stav stanovništva po opštinama, Statistički bilten 
1934, Beograd, 1991; Popis stanovništva, doma- 
ćinstava i stanova u 2002., Stanovništvo, Nacio- 
nalna ili etnička pripadnost, Podaci po naseljima, 
1, Beograd, 2003; Popis stanovništva, domaćinsta- 
va i stanova u 2002., Stanovništvo, Veroispovest, 
maternji jezik, nacionalna ili etnička pripadnost 
prema starosti i polu, Podaci po opštinama, 3, Be- 
ograd, 2003. 


Lit.: B. Vušković, Tko su Jugoslaveni?, Naše teme, 
10/1982, Zagreb; A. Raič, Jugosloveni u Vojvodini, 
Naše teme, 10/1982, Zagreb; D. Sekulic, R. Hod- 
son, G. Massey, Who Were the Yugoslavs?, Ame- 
rican Sociological Review, 1/1994, Washington, 
DC; M. Samardžić, Tranzicija i manjine u Vojvo- 
dini, Zrenjanin, 2002 (dostupno na: http://www. 
kezr.org/download/tekstovi/miroslav_samardzic_ 
tranzicija_i_manjine_u vojvodini.pdf); S. Mrdjen, 
Narodnost u popisima promjenjiva i nestalna ka- 
tegorija, Stanovništvo, 1-4/2002, Beograd; D. Ži- 
vić, Depopulacija Hrvata u Vojvodini (1953-2002), 
Republika Hrvatska, 217, Zagreb, 2003; M. Bara, 
I. Lajić, Kretanje broja Srba u Slavoniji i Hrvata u 
Vojvodini tijekom dvadesetog stoljeća, u: D. Babić, 
D. Župarić-Iljić (ur). Nacionalne manjine kao fak- 
tor stabilnosti u međunarodnim odnosima Hrvat- 
ske i Srbije, Zagreb, 2009; M. Bara, Popisi stanov- 
ništva i njegova klasifikacija — slučaj bačkih 
Hrvata, 1-2, Hrvatska riječ, 419 i 420, Subotica, 1. 


IV. i 8. IV. 2011. 
M. Bara 


JUGOSLAVENSKA AKADEMIJA 
ZNANOSTI I UMJETNOSTI — Hrvat- 
ska akademija znanosti i umjetnosti 


JUGOSLAVENSKA BANKA D.D., 
PODRUŽNICA U SUBOTICI, područ- 
na bankovna organizacija. Osnovana je 
1909. kao Hrvatska zemaljska banka d. d. 
u Osijeku, pod patronatom Živnostenske 
banke iz Praga. Nakon Prvoga svjetskoga 
rata dobiva naziv Jugoslavenska banka s 
centralom u Zagrebu, kad postaje vrlo sna- 
žna novčarska ustanova. Predsjednik je bio 
Oskar Weissmayer, a generalni direktor dr. 
Nikola Kostrenčić, prijeratni tajnik Kra- 
ljevske hrvatsko-slavonske-dalmatinske 
zemaljske vlade u Zagrebu. Kapital joj je 
najprije iznosio 50 milijuna dinara, a 1924. 
je povećan na 100 milijuna dinara. Imala 


JUGOSLAVENSKI KLUB 


je više podružnica u državi, najviše u Hr- 
vatskoj (Brod /Slavonski/, Osijek, Varaždin, 
Sušak, Karlovac, Vukovar, Novi /Vinodol- 
ski/, Crikvenica), u Beogradu i Ljubljani 
te dvije u Vojvodini, među kojima je bila 
i ona u Subotici (druga vojvođanska po- 
družnica bila je u Novom Sadu). Subotička 
podružnica nalazila se na adresi Jelačiće- 
va 1 (danas Matka Vukovića). Tu je zgradu 
adaptirala za svoje potrebe 1925. Ravna- 
telj subotičke podružnice 1927. bio je Ervin 
Gedicke, a 1929. dr. David Furman. 


Havarska ZemaLJsSKA BANKA D.D. 
CenrnaLa: Zaonca os 
i pris 


glavi 
oni“ 6 
Subotica, dne £4. aprila 1928. 


Zaglavlje memoranduma subotičke 
podružnice Jugoslavenske banke 


Izvori: Historijski arhiv Subotica, F: 47. III 630/ 
1925; Arhiv Jugoslavije, F: 65.1425. 


Lit.: Narodna enciklopedija srpsko-hrvatsko-slo- 
venačka, 2, Zagreb, [1927]; P. Strčić, Oporuka 
Tadije Smičiklasa (1913.), u: Zbornik Odsjeka za 
povijesne znanosti Zavoda za povijesne i društve- 
ne znanosti Hrvatske akademije znanosti i umjet- 
nosti, 18, Zagreb, 2000; N. Gaćeša (ur.), Istorija 
bankarstva u Vojvodini, Novi Sad, 2001; S. Mač- 
ković, /ndustrija i industrijalci Subotice (1918- 
1941), Subotica, 2004. 

S. Mačković 


JUGOSLAVENSKA ČITAONICA BAJ- 
MAK, međuratna kulturna udruga u Baj- 
moku. Osnovana je radi prosvjećivanja 

bajmočkih Bunjevaca u provladinu jugo- 
slavenskom duhu. Održavala je godišnja 

bunjevačka prela, na kojima su se okupljali 

Bunjevci iz Bajmoka i okolnih sela i sala- 
ša. Prvi predsjednik bio joj je Nikola Babić. 
Njezino je djelovanje neistraženo. 


Lit.: Pravi bunjevački kalendar za prostu godinu 
1935 (sa slikama), Subotica, b.g. 


S. Bačić 


JUGOSLAVENSKA (JUŽNOSLAVEN- 
SKA) IDEJA — Jugoslavenstvo 


JUGOSLAVENSKI KLUB, zastupnički 
klub Slovenske ljudske stranke, Hrvatske 

JUGOSLAVENSKI KLUB 


pučke stranke i Bunjevačko-šokačke stran- 
ke u jugoslavenskom parlamentu 1919.-23. 
Njegovo osnivanje vezano je uz početke 
parlamentarnoga života u novoosnova- 
nom Kraljevstvu (kasnije Kraljevini) Srba, 
Hrvata i Slovenaca. Samoproklamirana 
novosadska Velika narodna skupština na 
svojoj je sjednici 27. II. 1919. odlučila je da 
u Privremenom narodnom predstavništvu 
(PNP), prvom parlamentu u novoj državi, 
među 24 zastupnika iz Vojvodine bačke 
Bunjevce i Šokce zastupaju Blaško Rajić, 
Martin Matić, Ivan Evetović i Stipan Voj- 
nić Tunić. S osnivanjem PNP-a, čijih je 290 
zastupnika djelovalo 1. III. 1919. — 22. XI. 
1920., počeo je u novoj državi i stranački 
život pa su tijekom 1919. u njemu osnovani 
stranački klubovi. Tako je već 4. III. 1919. 
osnovan Jugoslavenski klub (JK), sasta- 
vljen od 19 zastupnika Slovenske ljudske 
stranke (SLS) i Hrvatske pučke stranke 
(HPS). Njemu su potkraj 1919. pristupili 
i bunjevački zastupnici pa je klub imao 
ukupno 23 zastupnika. Pristupanjem u 
JK predstavnici bunjevačkih Hrvata, prije 
nego što su uspjeli osnovati svoju stranku, 
pokazali su da je njihovo političko opre- 
djeljenje najbliže hrvatskim i slovenskim 
»pučkašima«, što je bio rezultat prijeratnih 
veza bačkih Hrvata, posebice Blaška Raji- 
ća, s Hrvatskim katoličkim senioratom, iz 
čijega je kruga izniknuo HPS. 


Zakon o izborima narodnih zastupni- 
ka za Ustavotvornu skupštinu, koji je PNP 
donio 3. IX. 1920., potaknuo je političko 
organiziranje u cijeloj državi, pa i u Bačkoj, 
te je 15. IX. 1920. osnovana Bunjevačko- 
šokačka stranka (BŠS). S njezine su liste 
na izborima za Konstituantu 28. XI. 1920. 
izabrani Blaško Rajić, Stipan Vojnić Tunić, 
Vranje Sudarević i Ivan Evetović. I u Usta- 
votvornoj skupštini, čijih je 419 zastupnika 
počelo zasjedati 12. XI. 1920., BŠS je za- 
jedno s HPS-om i SLS-om u prosincu 1920. 
ponovno osnovao JK. Već pri izglasavanju 
poslovnika 28. I. 1921. te su tri stranke, ne- 
zadovoljne zbog ignoriranja njihovih pri- 
mjedaba, istupile iz Konstituante, ali su se 
nakon što je poslovnik donesen ponovno 
uključile u njezin rad. Tijekom rada Kon- 

stituante BŠS je skupa s HPS-om i SLS- 
om izradio Nacrt ustava Jugoslavenskog 
kluba, u kojem su se te stranke zauzimale 

za pokrajinsku autonomiju. Međutim, radi- 
kalsko-demokratska većina nije prihvatila 

njihova stajališta pa su članice JK 15. VI. 
1921. još jednom istupile iz Konstituante. 
Tom su prilikom objavili Poruku Hrvati- 
ma i Slovencima, koju je prenio i subotički 

Neven od 17. VI., navodeći da zbog poli- 
tike vlade Nikole Pašića neće poduprijeti 

Ustav koji se želi nametnuti nadglasava- 
njem i majorizacijom i bez stvarne namjere 

da se u njemu zajamči ravnopravnost Srba, 
Hrvata i Slovenaca. Među potpisnicima 

Poruke nalazila su se i imena četvorice za- 
stupnika BŠS-a. Nakon što je 223 zastupni- 
ka 28. VI. 1921. donijelo tzv. Vidovdanski 

ustav, Ustavotvorna skupština nastavila je 

svoj rad kao Narodna skupština, u kojoj je 

djelovao i JK. 


Na prvim parlamentarnim izborima po- 
slije donošenja Ustava 18. III. 1923. BŠS 
je osvojio tri mandata, ali kako HPS nije 
uspio osvojiti nijedan, SLS i BŠS tražili su 
nove partnere u parlamentarnom i politič- 
kom životu te nije došlo do obnavljanja JK 
u Narodnoj skupštini Kraljevine SHS. 


Lit.: N. Engelsfeld, Prvi parlament Kraljevstva 
Srba, Hrvata i Slovenaca — Privremeno narodno 
predstavništvo, Zagreb, 1989; Z. Matijević, Slom 
politike katoličkog jugoslavenstva, Zagreb, 1998; 
R. Skenderović, Bunjevačko-šokačka stranka 
1920.-1926., Časopis za suvremenu povijest, 
2/2006, Zagreb. 

R. Skenderović 


JUGOSLAVENSKI LLOYD U SUBO- 
TICI, međuratna subotička udruga obrt- 
nika i trgovaca »jugoslavenske narodnosti«. 
Pripreme za njegovo osnivanje počele su 
sredinom 1920-ih, a pripremni odbor či- 
nile su osobe već angažirane i potvrđene 
u novim društvenim okolnostima: Vaso 


Pečat Jugoslavenskoga 
Lloyda u Subotici 


Dolinka, Miloš Gavanski, Marko Jurić, 
Ilija Lepedat, dr. Joca Manojlović, Miro- 
slav Nićin, Đura Pendžić, Šandor Rajčić, 
Marko Stipić i Felo Vidaković. Osnivačka 
skupština održana je 19. IX. 1920. resta- 
uaciji Zlatno jagnje. Pod predsjedanjem 
najstarijega člana subotičkoga Srbina Mi- 
loša Gavanskoga upisano je 116 osnivača 
»jugoslavenske narodnosti«, što je u prvim 
poslijeratnim godinama, kada je vladalo 
snažno marginaliziranje Madžara, Židova 
i Nijemaca, bilo samo po sebi razumljivo. 
U idućem su se razdoblju na dopredsjed- 
ničkim funkcijama nalazili i Bunjevci, npr. 
Mirko Stipić i Marko Jurić. 

Prijeratno Udruženje trgovaca, tvor- 
ničara i velikih obrtnika — industrijalaca 
iz Subotice i Bačko-bodroške županije 
(madž. A szabadkai €s Bacs-Bodrogh — 
megyei kereskedčk, gyarosok 6s nagyipa- 
rosok tarsulata — Szabadkai Kereskedelmi 
Egyesiilet), osnovano 1899., nastavilo je na- 
kon 1918. raditi kao Subotičko trgovačko 
udruženje. God. 1922., u vrijeme kad mu 
je predsjednik bio Antun Bošlić, direktor 
banke, ono je spojeno s Jugoslavenskim 
Lloydom, koji je tek bio u osnivanju, te je 
tako nastalo Udruženje trgovaca i industri- 
jalaca u Subotici. Ono je 1923. imalo 750 
članova iz kruga najuglednijih predstavni- 
ka trgovine, industrije i novčanih zavoda, 
1928. — 332 člana, a 1929. — 626 (od čega 
430 trgovaca, 60 industrijalaca i obrtnika te 
136 posjednika, odvjetnika, liječnika i dru- 
gih profesija). God. 1929. predsjednik je bio 
dr. Vladislav Manojlović, dopredsjednici 
Mirko Jakobčić i Geza Komor, a direktori 
Dušan Manojlović i Lajčo Šreger. Nalazilo 
se na adresi 8. pješačkoga puka br. 5, gdje 
je imalo i svoju Kasinu. Udruženje trgova- 
ca i industrijalaca u Subotici je sudjelovalo 
na jedinim međuratnim lokalnim izborima, 
održanima 6. XI. 1927., kada su organizi- 
rani gospodarstvenici istupili s posebnom 
listom Privrednički blok, Lloyd, čiji nositelj 
bio dr. Vladislav Manojlović. Dobili su 668 
glasova i pravo imenovati 5 gradskih vijeć- 
nika. Udruga je djelovala do 1934. 


JUGOSLAVENSKI ŠPORT KLUB BUNJEVAC 


Izvori: Historijski arhiv Subotica, F: 235. Udruže- 
nje trgovaca i industrijalaca — Subotica (1899- 
1932); F: 47. Senat grada Subotice. 


Lit.: S. Mačković, Industrija i industrijalci Subo- 
tice (1918-1941), Subotica, 2004. 
S. Mačković 


JUGOSLAVENSKI ŠPORT KLUB BU- 
NJEVAC, naziv sportske udruge koji je od 
početka 1930-ih nosio dotadašnji Bunje- 
vački šport klub, osnovan 1927. Prvih devet 
godina klub je nastupao u najnižem, 2. raz- 
redu Subotičkoga nogometnoga podsaveza 
i tek je 1936. uspio ući u 1. razred. U vrije- 
me osnivanja bio je to, nakon Bačke, drugi 
bunjevački klub u Subotici, premda igrači 
nisu bili isključivo bunjevački Hrvati. 


Nakon stapanja sa Sport-klubom Jugo- 
slavija 1929., odlukom glavne skupštine 
kluba od 17. XII. 1931. klub je promijenio 
ime u Jugoslavenski šport klub Bunjevac, 
što je potvrdila Kraljevska banska uprava 
Dunavske banovine svojim dopisom br. II 
17752 od 28. IV. 1933. Klub se nakon toga 
udružio sa Šport klubom Hajduk iz Subo- 
tice 24. VIII. 1936., preuzevši sve njegove 
igrače, članstvo i opremu, ali zadržavajući 
svoje ime. Prestao je djelovati pred ulazak 
madžarske vojske u Suboticu u travnju 1941. 


Značka JŠK-a 
Bunjevac 


Najvažniji igrač bio mu je Veco Tikvic- 
ki, koji je više od deset godina bio kape- 
tan momčadi. Osim njega, standardni su 
igrači dugo bili i Sandor Rozsa, Stevan Ši- 
moković, Velibor Prohaska, Istvan Nagy, 
Arp4d Šogor, Stipan Futo, Ištvan Zedi, Be- 
no Stipić, Bela Vuković, Grgo Pertić, Geza 
Čović, Istvan Macanko, Bela Pletl i drugi. 
Predsjednici kluba bili su Petar Bajić (22. 
V. 1927. — 22. 11. 1931.), Geza Sekelj (22. II. 
1931. — 22. II. 1932.), dr. Lazar Matijević 
(22. 1. 1932. — 22. 1. 1933.), Geza Sekelj 
(22. 1. 1933. — 11.11. 1934.), Josip Stantić 
(11. II. 1934. — 27. 11. 1936.) 1 Antun Mi- 

JUGOSLAVENSKI ŠPORT KLUB BUNJEVAC 


lanković (27. II. 1936. — 1941.). Posebno 
važnu ulogu u klupskom životu imali su 
tajnici kluba, koji su bili »duša i osovina 
društvenoga života«: Veco Mihaljčin, Mi- 
ško Prćić, Antun Radak i Joso Horvacki. 
U posljednjoj klupskoj upravi, na čijem je 
čelu bio Antun Milanković, dopredsjednici 
su bili Tome Kujundžić, Josip Sege i i Josip 
Ivković Ivandekić, tajnici Vojislav Matko- 
vić i Vojislav Cvijin, poslovni predsjednik 
Lazar Ivković Ivandekić, blagajnici Jakov 
Vojnić Purčar i Ladislav Copko, referent 
nogometne sekcije i skrbnik Gavro Tumbas, 
liječnici dr. Ivo Crnković, dr. Jašo Vujić i 
dr. Boško Stojanović, fiškal Gustav Taupert, 
a nadzornici Franjo Kujundžić, Josip Stan- 
tić i Lajčo Šaroši. 

Osim nogometaša, u klubu je djelovala 
i jaka kuglačka sekcija, a postojale su još i 
lovačka, tamburaška i diletantska (kazali- 
šna) sekcija. lako momčad nije nastupala u 
višim razredima, klub je upamćen po svo- 
joj postojanoj poštenoj borbi na zelenom 
polju te je, skupa s Bačkom, ostao uzor 
sportskoga kluba. 


Izvori: Privatne arhive Ljudevita Vujkovića Lami- 
ća i Petra Skenderovića iz Subotice. 


Lit.: Subotički športski list, 45, 89, Subotica, 4. V. 
1936, 10. V. 1937; Sportske subotičke novine, 6, 10, 
Subotica, 13. II. 1996, 12. III. 1996; Bunjevačke 
novine, 11, Subotica, 2006. 


Lj. Vujković Lamić i P. Skenderović 


JUGOSLAVENSKI ŠPORT KLUB 
ZRINJSKI, sportska udruga hrvatske mla- 
deži u Subotici u razdoblju između dvaju 
svjetskih ratova. Osnovan je 1. 1. 1932. u 
gostionici Letić u blizini nogometnoga 
igrališta Bačke pod imenom Šport klub 
Zrinjski. Tomu je nazivu sljedeće godine 
dodan atribut »jugoslavenski«. Začetnik 1 
idejni tvorac trećega po redu bunjevačko- 
hrvatskoga kluba (uz Bačku i Bunjevac) 
bio je Luka Božaković, kojemu je poslije 
najviše pomagao Aleksandar Kopilović. 
Upravni odbor Subotičkoga nogometnoga 
podsaveza isprva je odbio njegov prijam 
u Jugoslavenski nogometni savez pod izli- 
kom da su na prikaznim utakmicama boje 
kluba branili igrači registrirani u drugim 

momčadima, no smetnje su ubrzo prevla- 
dane te je klub postao standardnim sudi- 
onikom 2. razreda Subotičkoga nogomet- 
noga podsaveza. Sredinom 1934. imao je 
gotovo 200 članova, a igrački kadar činilo 
je pedesetak nogometaša, što je u to do- 
ba bio primjer masovnosti. Nogometna 
momčad njegovala je borbenu i fer igru. 
Od 1935. igrao je u I. razredu Subotičkoga 
nogometnoga podsaveza. Osim nogometne, 
klub je imao i atletsku sekciju. Klupska bo- 
ja bila je plavo-bijela, a sjedište je imao u 
ulici Prijestolonasljednika Petra br. 55. 


Sve do 1939. klupska uprava bila je u 
potpunosti nacionalno i politički bunjevač- 
ko-hrvatska. Od početka pa sve do 1939. 
predsjednik kluba bio je Ivan Hatvani (Sa- 
banov), a mnogi članovi klupske uprave 
obnašali su različite dužnosti u različitim 
mandatima. Tako su dopredsjednici u po- 
jedinim razdobljima bili Joca Letić, Antun 
Kovačić i Barnaba Mandić, počasni pred- 
sjednici dr. Stjepan Doljanin, dr. Lazar 
Matijević, Luka Božaković i Josip Sudare- 
vić, tajnik i predsjednik nogometne sekcije 
Aleksandar Kopilović, predsjednici atletske 
sekcije Gavro Bačić i Luka Božaković, li- 
ječnici dr. Ivan Poljaković i dr. Đeno Pančić, 
odvjetnici dr. Stjepan Matijević i Ivan (Ico) 
Malagurski i dr. Od 1939. politička orijen- 
tacija uprave postaje izrazito prorežimska, 
a nacionalni sastav mješovit: počasni je 
predsjednik bio Ladislav Lipozenčić, pred- 
sjednik Ico Malagurski, poslovni predsjed- 
nik dr. Ivan Poljaković, dopredsjednici Mla- 
den Prodanović i Jovan Đorđević, odvjetnik 
Lazar Tešić, liječnici dr. Artur Munk i dr. 
Aleksandar Hill, a u upravi su bili Marko 


JUGOSLAVENSKO KATOLIČKO AKADEMIČKO DRUŠTVO VOJVODINA 


Jurić, dr. Veljko Momirović, Babijan Hor- 
vacki i drugi prorežimski mjesni uglednici. 


Klub je prestao djelovati s raspadom 
Kraljevine Jugoslavije, a pokušaj njegove 
obnove 1945. nije uspio. Na njegovim je tra- 
dicijama u velikoj dvorani HKC-a Bunje- 
vačko kolo u Subotici 6. V. 2011. osnovan 
Hrvatski amaterski športski klub Zrinjski. 


Značka JŠK-a 
Zrinjski 


Lit.: Naplo, 31. XII. 1931, 5. 1. 1932, 3. VIII. 1939, 
Szabadka; Jugoslovenski dnevnik, 14. VI. — 14. 
VIII. 1932, 29. VIII. 1933, Subotica; Pravi bunje- 
vački kalendar za prostu godinu 1935 (sa slikama), 
Subotica, b. g.; Subotički športski list, 27. V. i 30. 
IX. 1935, Subotica; Sportske subotičke novine, 16, 
Subotica, 23. IV. 1996; Glasnik Pučke kasine, 
5-6/2010, 6/2011, Subotica; Hrvatska riječ, 425, 
Subotica, 13. V. 2011. 


Lj. Vujković Lamić i P. Skenderović 


JUGOSLAVENSKO ATLETIČKO 
DRUŠTVO BAČKA — Bačka, sportsko 
društvo 


JUGOSLAVENSKO KATOLIČKO 
AKADEMIČKO DRUŠTVO VOJVODI- 
NA, međuratna akademska organizacija 
katoličkih studenata podrijetlom iz Vojvo- 
dine (Baranje, Bačke i Banata) na Sveučili- 
štu u Zagrebu. Pravila mu je odobrio veliki 
župan Zagrebačke oblasti 9. II. 1926., no i 
bez odobrenih pravila djelovalo je već po- 
četkom 1920-ih. 


U vrijeme početka organiziranja stude- 
nata katolika podrijetlom iz Vojvodine na 
zagrebačkom sveučilištu postojali su, osim 
političkih klubova na svim fakultetima, i 
razni stručni klubovi, koji su uglavnom da- 
tirali iz predratnih vremena. Na Sveučilištu 
u Zagrebu 1920-ih vladali su zaoštreni od- 
nosi između hrvatskih akademskih klubo- 
va, predvođenih Hrvatskom nacionalnom 
omladinom (HANAO) i Organizacijom ju- 
goslavenskih nacionalista (ORJUN-a), te 


jugoslavenski orijentiranih udruga, poput 
Jugoslavenskoga akademskoga kluba ABC 
i Udruženja jugoslavenskih komunista. U 
to vrijeme klub Eugen Kvaternik, sveuči- 
lišni ogranak Hrvatske stranke prava, s 
predsjednikom Brankom Jelićem, održava 
dobre veze s klubom Vojvodina, kojemu je 
na čelu bio Madžar Ivan Nagy. Usporedno 
s jačanjem HRSS-a Stjepana Radića jačao 
jeiutjecaj akademskih organizacija bli- 
skih toj stranci (npr. klub Matija Gubec), a 
njima se postupno približavalo i članstvo 
društva Vojvodina. Bila je to posljedica po- 
litičkih procesa u zemlji, tj. svojevrstan od- 
govor na nasilno nametanje unitarističkoga 
i centralističkoga uređenja. U sveučilišnim 
izborima za Jugoslavensko akademsko 
potporno društvo (osnovano 1919.), koje je 
pomagalo siromašnim studentima, a koje 
je kontrolirao klub Jugoslavija, članstvo 
društva Vojvodina podupiralo je hrvatsku 
borbu te je glasovalo skupa s hrvatskim 
akademskim klubovima. 


Predsjednikom društva 1926. postao 
je Franjo Gauss, a tajnikom Ivan Janović. 
Osim Madžara i Nijemaca, u upravi su dje- 
lovali i bunjevački Hrvati Antun Marković, 
Ivan Hornjak i Stjepan Piuković. Cilj dru- 
štva, prema odobrenim pravilima, bio je 

»njegovanje vjerskoga čuvstva, znanosti i 
umjetnosti te zadružnoga života među čla- 
novima«. Svoju svrhu društvo je ostvariva- 
lo kroz društvene sastanke, sudjelovanjem 
na crkvenim svečanostima, pjevačkim i 
glazbenim nastupima te javnim predava- 
njima. Društvo je imalo svoju podružnicu 
Terezianum, koja se ugasila 1931. Članovi 
Madžari osnovali su vlastitu udrugu te je, 
zbog rasipanja članstva prema nacionalno- 
mu ključu, društvo je prestalo djelovati po- 

četkom 1930-ih. Prema njegovim pravili- 
ma imetak je nakon toga trebao biti predan 
»Socijalnom missionskom društvu u Som- 
boru«. Lijevo orijentirani studenti podrije- 
tlom iz Vojvodine osnovali su 1936. Kul- 
turni akademski omladinski klub Mihailo 
Polit-Desančić, koji je okupljao studente 
svih nacionalnosti iz Vojvodine. Većina 
hrvatske akademske mladeži podrijetlom 
iz Bačke i Baranje u godinama prije Dru- 
goga svjetskoga rata djelovala je u Društvu 
bačkih Hrvata u Zagrebu. 


Izvori: Hrvatski državni arhiv, Zagreb, Tematska 
zbirka: Pravila društava, Jugoslavensko katoličko 
akademičko društvo Vojvodina u Zagrebu, ZO VŽ 
V-17 1538/1926, ZP 3913. 


Lit.: M. Kovačić, Od Radića do Pavelića : Hrvat- 
ska u borbi za svoju samostalnost : Uspomene jed- 
noga novinara, Miinchen-Barcelona, 1970. 


M. Bara 


JUGOSLAVENSTVO, društvena i poli- 
tička ideologija koja je u pojedinim povi- 
jesnim razdobljima imala različit sadržaj. 


1. Prije stvaranja jugoslavenske držav- 
ne zajednice razvilo se kao politička ideja 
zbližavanja južnoslavenskih naroda i njiho- 
va okupljanja u samostalnoj državi ili široj 
političkoj organizaciji. Niknulo je iz hrvat- 
skoga narodnoga preporoda, tj. Ilirskoga 
pokreta, sredinom XIX. st. kao svojevrstan 
ogranak panslavenstva, kad je, slično kao u 
nacionalnim pokretima drugih slavenskih 
naroda u Habsburškoj monarhiji, razvoj 
nacije stavljen u širi slavenski okvir. Pri- 
tom je između slavenske i hrvatske ideje 
interpolirana ideja o južnoslavenskoj etno- 
jezičnoj cjelini nazvanoj ilirskim imenom, 
pod utjecajem tada raširena shvaćanja da 
su Južni Slaveni potomci starovjekovnih 
Ilira. Ime Ilir do tada je rabljeno kao zajed- 
ničko ime za sve Južne Slavene u Habsbur- 
škoj Monarhiji, a Ilirci su oko njega htjeli 
okupiti sve hrvatske regionalne identitete 
(slavonstvo, dalmatinstvo, »horvatstvo«) 
te ujedno privući druge južnoslavenske na- 
rode, ponajprije Srbe — drugi cilj, za razli- 
ku od prvoga, nije ostvaren. Uobličilo se u 
drugoj polovini XIX. st. oko svećenika i 
povjesničara Franje Račkoga i đakovačko- 

ga biskupa Josipa Jurja Strossmayera tije- 
kom njihova djelovanja u Narodnoj stranci. 
Zauzimali su se za suradnju Hrvata i Srba 
te da se oko Hrvata okupe južnoslavenski 
i drugi slavenski narodi u Monarhiji radi 
njezina federativnoga preustroja (austro- 
slavizam, trijalizam) ili radi eventualnoga 
stvaranja posebne savezne države svih Ju- 
žnih Slavena uz potporu ostalih slavenskih 
naroda. Za razliku od Ilirskoga pokreta, 
koji je imao slaba odjeka među ugarskim 
Bunjevcima i Šokcima, Strossmayerove 
ideje, u prvom redu one koje su se odno- 
sile na kulturne veze, imale su više utje- 
caja — prihvatio ih je već Ivan Antunović, 
a zatim i njegovi sljedbenici u preporod- 
nom pokretu južnougarskih Hrvata. Iako 
je jugoslavenstvo bilo jedna od hrvatskih 
nacionalnih ideja, njegov je politički utje- 


Josip Juraj 
Strossmayer 


caj u Hrvatskoj do Prvoga svjetskoga rata 
ipak bio skroman (elementi te ideologije 
mogu se naći npr. u djelovanju Neodvisne 
narodne stranke i Hrvatsko-srpske koalici- 
je), za razliku od druge, raširenije hrvatske 
nacionalnointegracijske ideologije — pra- 
vaštva, koju su zastupali Ante Starčević i 
Eugen Kvaternik u Stranci prava. S druge 
pak strane, za jugoslavensku se ideju zau- 
zimao i srpski knez Mihailo Obrenović, no 
on je nije vidio kao ravnopravnu suradnju 
Hrvata i Srba, nego kao sredstvo za ostva- 
rivanje imperijalnih pretenzija Srbije na 
područja u Habsburškoj Monarhiji koja su 
bila naseljena južnim Slavenima. Ideolo- 
gija jugoslavenstva do kraja Prvoga svjet- 
skoga rata u Srbiji nije imala pristaša zbog 
dominacije integralističke ideje okupljanja 
Srba u jednoj državi. Osobito je to bilo 
izraženo u vrijeme raspada Austro-Ugar- 


ske i djelovanja skupine južnoslavenskih 

emigranata iz Austro-Ugarske okupljene 

oko Jugoslavenskoga odbora, čije su ideje 

srbijanska strana i Nikola Pašić teško pri- 
hvaćali. Potkraj rata jugoslavensku su ideju 

otvoreno prigrlili bački Bunjevci i Šokci te 

su, vođeni njome, oduševljeno kidali poli- 
tičke veze s Austro-Ugarskom u očekivanju 

stvaranja jugoslavenske državne zajednice. 
Vidjeli su je kao politički oblik nacional- 
noga oslobođenja, a ne kao priključenje 

Kraljevini Srbiji, kako se često prikazuje 

u srpskoj historiografiji. 


2. U Kraljevini Jugoslaviji kralj Alek- 
sandar Karađorđević nakon uvođenja Še- 
stosiječanjske diktature 1929. i preimeno- 
vanja države iz Kraljevine Srba, Hrvata i 
Slovenaca u Kraljevinu Jugoslaviju poku- 
šao je razviti unitarno ili integralno jugo- 
slavenstvo. U nastojanju da se prevladaju 
srpsko-hrvatski sukobi i ojača jedinstvena 
država, ono je predstavljalo negaciju po- 
stojanja posebnih južnoslavenskih naroda, 
koji su smatrani »plemenima«, odnosno 
integralnim dijelovima jedinstvene naci- 
je pod nazivom Jugoslaveni. Kao izrazito 
režimski projekt kojemu je cilj bio zamije- 
niti hrvatski i srpski nacionalizam jugosla- 
venskim, službeno je poticano, a oni koji 
su ga podupirali nagrađivani su političkim 
položajima. Tako su 1929. ukinuta sva na- 
cionalna tjelovježbačka društva (Hrvat- 
ski sokol, Srpski soko, Hrvatski katolički 
orao i sl.) te je osnovan Soko Kraljevine 
Jugoslavije, koji je dobio ključnu ulogu u 
provedbi unitarne jugoslavenske ideologi- 
je među mladima. Dvorske stranke Jugo- 
slavenska radikalna seljačka demokracija 
(JRSD), osnovana 1931. (od 1933. Jugosla- 
venska nacionalna stranka) i Jugoslavenska 
radikalna zajednica, osnovana 1935., bile 
su otvoreno favorizirane pa je npr. JRSD 
bio jedina stranka koja je na izborima 1931. 
mogla istaknuti zemaljsku kandidacijsku 
listu na čelu s generalom Petrom Živkovi- 
ćem. I braća Mirko i Ivan Ivković Ivande- 
kić, dotadašnji istaknuti subotički članovi 
Hrvatske seljačke stranke, uključila su se 
u rad vladine stranke nakon njezina osnut- 
ka. Zahvaljujući tomu Ivan je bio gradona- 

čelnik 1933.-38., a zbog lojalnosti poslije 
je imenovan vijećnikom u Banovinskom 
vijeću Dunavske banovine te senatorom, 
tj. članom gornjega doma jugoslavensko- 
ga parlamenta. Njegov brat Mirko na jed- 
nom je stranačkom sastanku izjavio: »Ju- 
goslavenstvo je najsretnije rešenje za nas 


Kralj Aleksandar Karađorđević 


Bunjevce jer smo ovako izjednačeni sa 

Srbima, Hrvatima i Slovencima, jer smo 

ovako svi Jugoslaveni!« Jugoslavenstvo je, 
međutim, u praksi bilo samo drugi način 

za osiguravanje prevlasti srbijanskih elita 

u zajedničkoj državi Južnih Slavena. Uni- 
tarno je jugoslavenstvo oslabjelo nakon 

ubojstva kralja Aleksandra Karađorđevića 

u Marseilleu 1934., a službeno je napušte- 
no nakon formiranja Banovine Hrvatske 

1939. i očekivanoga daljnjega preustroja 

državnoga uređenja. Pod njegovim su se 

utjecajem neki međuratni bunjevački poli- 
tičari zauzimali za ideju o Bunjevcima kao 

posebnom, četvrtom jugoslavenskom naro- 
du ili plemenu, kao mostu između Hrvata 

i Srba, ističući pritom srodnost Bunjevaca 

i sa Srbima i s Hrvatima, zbog koje mogu 

biti i Srbi i Hrvati te je na svakom da oda- 
bere vlastit identitet (dr. Ivan Poljaković, u 

pojedinim fazama Alba M. Kuntić, Mirko 

i Ivan Ivandekić, Lazar Stipić, subotički li- 
stovi Glas naroda i Istina, somborska Da- 
nica, Neven sredinom 1930-ih, Bunjevačke 

novine 1940.-41. i dr.). No unatoč potpori 

režimskih institucija, takve ideje nisu ima- 
le znatniji utjecaj na šire slojeve bunjevač- 
koga stanovništva. 

3. U socijalističkoj Jugoslaviji komu- 
nistička je diktatura poticala socijalistički 
oblik jugoslavenstva. Kao pokušaj prevla- 
davanja međunacionalnih trenja, osobito 
radi onemogućavanja prevlasti relativno 
najbrojnijega naroda u državi — Srba, Ko- 
munistička partija utemeljila ju je na pro- 
klamiranoj nacionalnoj ravnopravnosti, 
koja se prikazivala kao bratstvo i jedin- 
stvo jugoslavenskih naroda i narodnosti. 
Nekoliko je vrsta ili izvora jugoslaven- 
stva: a) službeno jugoslavenstvo, kojemu 
je naginjao dio komunističke nomenklature, 
proizlazilo je iz internacionalističkoga sta- 
jališta jugoslavenskih komunista; b) spon- 
tano jugoslavenstvo, kojemu su najčešće 
naginjale nacionalno miješane obitelji 1 
mlađi urbani naraštaji; c) shvaćanje jugo- 
slavenstva kao proširenoga srpstva, koje 
je bilo zastupljeno u nekim srbijanskim 
krugovima; d) oportunost pripadnika ma- 
njinskih naroda izvan matičnih republika 
te nacionalnih manjina i etničkih skupina. 
Poput unitarnoga, i socijalističko je jugo- 
slavenstvo donosilo stanovite društvene 
povlastice, a najraširenije je bilo u Vojvo- 
dini, Bosni i Hercegovini, Hrvatskoj i Be- 
ogradu, gdje se broj osoba koje su se na 
popisu izjasnile kao Jugoslaveni osjetno 
povećao tijekom 1970-ih i 1980-ih. Kod 
socijalističkoga jugoslavenstva, međutim, 
nije dominirao nadnacionalni osjećaj kao 
oblik prevladavanja nacionalnih ideologi- 
ja 1 kultura te njihova sjedinjavanja u novu 
jedinstvenu nadnacionalnu kulturu, nego je 
bilo priznato postojanje nacionalnih kultu- 
ra unutar jugoslavenske cjeline. Nacionalne 
ideologije unutar jugoslavenstva nisu ipak 
imale jednak status jer je komunistička 
partija smatrala kako je hrvatstvo politič- 
ki najnepoćudnije, osobito izvan granica 
Hrvatske, tj. u Vojvodini i BiH. Usto, osim 
nacionalne, ideologija socijalističkoga ju- 
goslavenstva imala je i marksističku kom- 
ponentu, tj. osjećaj pripadnosti socijalistič- 
komu režimu koji je uspostavio Tito, pa se 
ono smatra »nacionalnim komunizmom«, 
poput sovjetizma, koji mu je poslužio kao 
nadahnuće. Iako je ta ideologija doživje- 
la krah s bujanjem srpskoga nacionalizma 
potkraj 1980-ih, koji je uzrokovao i jača- 

nje nacionalnih ideologija drugih južnosla- 
venskih naroda, te s raspadom Jugoslavije 
početkom 1990-ih, do danas se održala u 
manjem dijelu stanovništva, uglavnom na 
području Vojvodine. Protuhrvatska repre- 
sija nakon sloma Hrvatskoga proljeća, koja 
je bila izražena i u Bačkoj, sekularizacija 
društva te slabljenje veza s hrvatskom kul- 
turom i jezikom, na koje je osobito utjecala 


obrazovna i jezična politika, prouzročili su 

u bačkih Hrvata slabljenje hrvatskoga na- 
cionalnoga osjećaja te ih je socijalističko 

jugoslavenstvo tijekom 1970-ih i 1980-ih 

prihvatilo znatno više nego svojedobno 

međuratno unitarno jugoslavenstvo. Na- 
kon raspada Jugoslavije znatan dio njih, iz 

oportunosti ili zbog nerazvijenosti hrvat- 
skoga nacionalnoga osjećaja, odlučio se za 

bunjevački identitetski okvir kao svojevr- 
snu negaciju hrvatskoga. Potporu im pru- 
žaju konzervativne srpske političke, znan- 
stvene i kulturne elite. 


Lit.: K. Milutinović, Štrosmajer i jugoslovensko 
pitanje, Novi Sad, 1976; M. Gjidara, Državljan- 
stvo i nacionalnost u federativnoj Jugoslaviji, Hr- 
vaska revija, 1/2001, Zagreb; M. Černelić, Nasto- 
janja da se bačkim Bunjevcima ospori pripadnost 
hrvatskome narodu, u: Bunjevačke studije, Zagreb, 
2006; S. Bačić, Nacionalno-integracijski procesi 
Bunjevaca u Bačkoj i ugarskom Podunavlju, Go- 
dišnjak za znanstvena istraživanja Zavoda za kul- 
turu vojvođanskih Hrvata, 2, Subotica, 2010. 


S. Bačić 
JUGOSLAVIJA, kraći naziv nekoliko dr- 


žavnih tvorevina južnoslavenskih naroda u 
XX. st. koje su nosile različite pune nazive i 


bile različita društvenoga i državnoga ustro- 
ja. U njima je živjela i većina bačkih Hrvata. 


Monarhijsko razdoblje (tzv. prva Ju- 
goslavija, stara Jugoslavija, Kraljevina 
Jugoslavija). Poput ostalih nemadžarskih 
naroda u Ugarskoj, i bački su Hrvati (Bu- 
njevci i Šokci) bili izloženi snažnoj madža- 
rizaciji nakon sklapanja Austro-ugarske 
nagodbe 1867. Zbog toga potkraj XIX. st. 
njihova kulturna elita intenzivira dodire s 
Hrvatskom (Društvo sv. Jeronima, Matica 
hrvatska, novine Dom i dr.), ali i s južno- 
ugarskim Srbima na načelima slavenske, 
odnosno južnoslavenske uzajamnosti i 
strossmayerovskoga jugoslavenstva, koje 
je bilo poznato malenu krugu nositelja pre- 
porodnih aktivnosti među južnougarskim 
Hrvatima. No tek je slom Austro-Ugarske 
u Prvom svjetskom ratu stvorio uvjete za 
artikuliranje političkih ideja o odvajanju 
bačkih Hrvata od Ugarske i njihovo ostva- 
rivanje. Zbivalo se to u ozračju doktrine za- 
padnih zemalja o stvaranju »sanitarnoga 
kordona« u obliku nacionalnih država na 
ruševinama Austro-Ugarske, čime je naci- 
onalizam stavljen u funkciju sprječavanja 
prodora boljševizma iz Rusije, ali i šire- 
nja njemačkoga utjecaja na istok (»Drang 
nach Osten«). Tako su, na tragu prava na 
nacionalno samoodređenje, koje je pro- 
klamirao tadašnji američki predsjednik 
Woodrow Wilson, nemadžarski narodi u 
Austro-Ugarskoj potkraj rata proglasili od- 
cjepljenje od Monarhije. Deset mladih Bu- 

P. Pekić, Povijest oslobođenja Vojvodine, 
Subotica, 1939. 


JUGOSLAVIJA 


njevaca pronijelo je u povodu toga 10. XI. 
1918. Suboticom hrvatsku zastavu, skupa 
sa srpskim mladićima, koji su nosili srpsku 
zastavu, a 25. XI. 1918. na samoproklami- 
ranoj Velikoj narodnoj skupštini u Novom 
Sadu južnoslavenski narodi u južnoj Ugar- 
skoj predvođeni Srbima (među 757 izasla- 
nika bilo je 89 Hrvata) proglasili su kidanje 
svih veza s Ugarskom u očekivanju stvara- 
nja južnoslavenske države u granicama ko- 


je povuku sile Antante. 
ska državna zajedni- KAI 
ca formirana je 1. XII. dla 
1918. na audijenciji kod = 
prijestolonasljednika 
Aleksandra Karađorđe- 
vića u Beogradu ujedi- 
njenjem međunarodno 
nepriznate Države Slo- 
venaca, Hrvata i Srba 
(koja je obuhvaćala 
područja Austro-Ugar- 
ske pretežito naseljena 
Južnim Slavenima) s 
Kraljevinom Srbijom (koja je prije toga 
anektirala Vojvodinu i Crnu Goru) pod 
imenom Kraljevstvo Srba, Hrvata i Slove- 
naca. Konačne su granice jugoslavenske 
države utvrđene mirovnim sporazumima 
sa susjednim zemljama 1919.-20. Među 
njima je bio i Trianonski ugovor s Madžar- 
skom, prema kojem je sjeverozapadni dio 
Bačke, tzv. Bajski trokut, ostao u granica- 
ma novoformirane Madžarske, a time i više 
od 26.000 tamošnjih Bunjevaca i Šokaca 
(bilo ih je više nego Madžara, ali ipak ma- 
nje nego Nijemaca), koji su ubrzo izloženi 
represiji i asimilaciji. 


Prva južnoslaven- 


Grb Kraljevine 
SHS/Jugoslavije 


Prva jugoslavenska država imala je oko 
247.700 km? i oko 12 milijuna stanovnika 
(1921.), od kojih je Srba (s Crnogorcima) 
bilo 38,8%, Hrvata 23,7%, Slovenaca 8,5%, 
Bošnjaka Muslimana 6,1%, Makedonaca 
4,9%, Nijemaca 4,3%, Madžara 3,9%, Al- 
banaca 3,7%, dok ju je prema vjerskom sa- 
stavu činilo 46,6% pravoslavaca (Srbi, Ma- 
kedonci, Crnogorci, Rumunji/Vlasi), 41,2% 
rimo- i grkokatolika (Hrvati, Slovenci, Ni- 
jemci, Madžari, Ukrajinci/Rusini), 11,1% 

sunitskih muslimana (Bošnjaci Muslimani, 
Albanci, Turci), 1,8% protestanata (Nijemci, 
Madžari, Slovaci), 0,5% Židova i dr. Drža- 
va je bila ekonomski i kulturno heterogena, 
pri čemu su područja koja su prije pripa- 
dala Austro-Ugarskoj bila gospodarski 1 

kulturno znatno razvijenija. Po uređenju 

je bila parlamentarna monarhija na čelu sa 

srpskom dinastijom Karađorđević, uz izra- 
ženu srpsku prevlast u državnim struktura- 
ma i administraciji, koje su bile utemeljene 

na centralizmu i shvaćanju Jugoslavije kao 

proširene Srbije i sljednice prijeratne srp- 
ske državnosti. Tako je, među ostalim, u 

Subotici i drugim mjestima ubrzo nakon 

potpisivanja Trianonskoga mirovnoga 

sporazuma 4. VI. 1920. došlo do masov- 
ne smjene bunjevačkih gradskih činovnika, 
umjesto kojih su postavljani Srbi. Katolički 

su svećenici maltretirani, u crkvama su za 

vrijeme službe inscenirani skandali i dr. 


Ustavom iz 1921., koji je donesen tije- 
snom većinom bez sudjelovanja hrvatskih 
zastupnika, komunista i Jugoslavenskoga 
kluba (u kojem su bila i 4 zastupnika Bunje- 
vačko-šokačke stranke), država je promije- 
nila naziv u Kraljevina Srba, Hrvata i Slo- 
venaca, a 1922. podijeljena je na 33 oblasti 
kako bi tradicije državnosti pojedinih povi- 
jesnih zemalja bile oslabljene. Nijekano je 
postojanje posebnih slavenskih zajednica 
Bošnjaka Muslimana, Makedonaca i Crno- 
goraca, koje su Srbi smatrali podložnima 
asimilaciji (tj. srbizaciji), dok su istodobno 
ometani nacionalno-integracijski procesi u 
dijelovima populacije drugih naroda (Bu- 
njevci-Hrvati, Vlasi-Rumunji) poticanjem 
subetničke samosvojnosti. U tom su smislu 
u Subotici i Somboru formirane i snažno 
podupirane režimske udruge (Zemljodil- 
ska kasina, Bunjevačka prosvetna matica, 
rascjep u somborskome Bunjevačkom kolu 
i dr), politički su favorizirani prorežimski 
orijentirani Bunjevci (Ivan Crnković, Mar- 
ko Jurić, Mara Đorđević Malagurska, Albe 
Kuntić, dr. Ivan Poljaković, Antun Bošnjak, 
Martin Matić i dr.), srpske političke stranke 
osporavale su hrvatsko bačkih Bunjevaca 
kako bi spriječile završetak njihove naci- 
onalne integracije u hrvatski narod (najče- 

šće naglašavajući njihovu nacionalnu sa- 
mosvojnost, a rjeđe tvrdeći da su Bunjevci 
pokatoličeni Srbi), prosvjetna politika na- 
metala je ćirilično pismo i srpski jezik 1 dr. 
Ipak, ta su velikosrpska nastojanja među 
bačkim Hrvatima u međuraću imala vrlo 
slab učinak prije svega zahvaljujući Kato- 
ličkoj crkvi, koja je u jugoslavenskoj državi 
imala ključnu ulogu u nacionalnointegra- 
cijskim procesima među bačkim Hrvatima, 
ali i političkom djelovanju Hrvatske seljač- 
ke stranke (HSS). To je rezultiralo jasnom 
hrvatskom orijentiranošću goleme većine 
bačkih Bunjevaca, a osobito Šokaca, budu- 
ći da su obje skupine u ono vrijeme bile i 
izrazito agrarne strukture. 


Zaglavlje Hrvatskih novina, 
Subotica, 4. II. 1928. 


Nakon teške političke krize i nemira 
koje je prouzročilo ubojstvo vodećih za- 
stupnika HSS-a u Narodnoj skupštini Kra- 
ljevine SHS 20. VI. 1928. (ubijeni su Đu- 
TO Basariček i Pavle Radić, a ranjeni Ivan 
Pernar, Ivan Granđa i Stjepan Radić, koji 
je ubrzo podlegao ranama), kralj Aleksan- 
dar Karađorđević 6. I. 1929. suspendirao 
je Ustav, raspustio skupštinu, zabranio 
političke stranke, zaveo osobnu diktaturu, 
a državu iste godine preimenovao u Kra- 
ljevinu Jugoslaviju. Zabranivši uporabu 
»plemenskih« imena (tj. srpskoga, hrvat- 
skoga 1 slovenskoga), zemlju je podijelio na 
9 banovina, ponovno ne poštujući etničke 
i povijesne granice, te nametnuo ideolo- 
giju jugoslavenskoga unitarizma, koja je 
najčešće odražavala velikosrpske interese. 
Formalno je ustavna monarhija obnovljena 
oktroiranim ustavom iz 1931., a izborna je 
pobjeda iste godine osigurana režimskoj 
Jugoslavenskoj nacionalnoj stranci. Njoj su, 

se administrativno- 
teritorijalne podjele 
ne ravnaju nacional- 
nim načelom, ali su i 
potaknuta nastojanja 
srpskih krugova da 
se na cijelom preo- 
stalom dijelu drža- 
ve (osim Slovenije) 
stvori srpska jedi- 
nica. Kako granice 
Banovine Hrvatske 
nisu bile konačne, 
bački Bunjevci i 
Šokci, koji su prije 
Drugoga svjetskoga 
rata gotovo u pot- 
punosti integrirani 
u hrvatsku naciju, 
nastojali su pri raz- 


VARDARSKA 
BANOVINA 


fo) 
Siče 


Kraljevina Jugoslavija — podjela na banovine 1931. 


među ostalima, pristupili i prijašnji člano- 
vi HSS-a među bačkim Hrvatima, poput 
braće Ivana i Mirka Ivkovića Ivandekića, 
koji su do rata zauzimali važne položaje u 
Subotici. Budući da su izbori 1935. i 1938. 
bili neslobodni, a diktatura samo prikri- 
vena, oporbene su stranke i skupine jačale, 
obuhvaćajući pritom širok spektar od zago- 
vornika federalizma do separatista. Tako 
su pristaše hrvatske ustaške organizaci- 
je, u suradnji s radikalnim makedonskim 
nacionalistima (VMRO), izveli atentat na 
kralja Aleksandra u francuskome gradu 
Marseilleu 1934. Vlast je preuzeo knez Pa- 
vle Karađorđević, na čelu kraljevskoga na- 
mjesništva, stvorenoga u ime maloljetnoga 
prijestolonasljednika Petra II. 


Svjestan unutarnjih slabosti države i 
njezine ranjivosti u slučaju rata, knez Pa- 
vle je pokušavao riješiti hrvatsko-srpske 
odnose, što je rezultiralo dogovorom iz- 
među tadašnjega predsjednika vlade Dra- 
giše Cvetkovića i vođe HSS-a, Radićeva 
nasljednika Vladka Mačeka. Tako je 1939. 
stvorena Banovina Hrvatska, čime je na- 
rušeno dotadašnje unitarističko načelo da 


graničenju dviju je- 
dinica ući u okvir 
Banovine Hrvatske 
(jednako kao što su dijelovi Banovine 
Hrvatske s većinskim srpskim stanovni- 
štvom nastojali izaći iz njezinih granica), 
ali su lokalne velikosrpske organizacije u 
Somboru i Subotici, poput Srpskoga kluba, 
čak i prijetnjama oružjem onemogućivale 
održavanje političkih skupova (npr. otka- 
zivanje Sabora kulturnih društava bačkih i 
baranjskih Hrvata i Velike manifestacijske 
skupštine 9.-10. III. 1940. u Subotici). 


PROGRAM 


IV 
Hrvatskog Bunjevačkog 


Velikog Prela 


| u Somboru, koje se priredjuje 


dne 4 veljače 1940 godine 
(na prvi dan poklada) 


u prostorijama ,Hotel Slobode“ 


Program IV. Hrvatskog Bunjevačkog 
Velikog Prela u Somboru 1940. 

U međunarodnim odnosima zemlja 
se isprva oslanjala na Francusku i Veliku 
Britaniju, nastavljajući prijeratnu politiku 
Kraljevine Srbije, a sklopila je i obram- 
bene saveze — tzv. Malu Antantu 1920. s 
Čehoslovačkom i Rumunjskom, a Balkan- 
ski pakt 1934. s Grčkom, Rumunjskom i 
Turskom. Nakon što su 1930-ih temeljito 
promijenjeni odnosi snaga u Europi, knez 
Pavle, pokušavajući održati neutralnost 
u sve složenijim okolnostima, provodio 
je politiku otklona od Francuske i Velike 
Britanije i postupnoga priklanjanja Italiji i 
Njemačkoj, što je rezultiralo pristupanjem 
Jugoslavije Trojnomu paktu u 25. III. 1941. 
Zbog toga je vlada Cvetković-Maček svrg- 
nuta u vojnom udaru 27. III., na što su Nje- 
mačka i Italija, uz sudjelovanje madžarskih 
i bugarskih snaga, odgovorile napadom na 
Jugoslaviju te se ona raspala u kratkotraj- 
nom travanjskom ratu 6.-17. IV. 1941. 


Nakon kapitulacije jugoslavenske voj- 
ske, zemlja je podijeljena na njemačka i ta- 
lijanska interesna područja (neka od njih 
izravno su i anektirana), a pojedini su dije- 
lovi pripojeni susjednim zemljama (među 
njima i Bačka, koja je vraćena Madžarskoj). 
Pod ustaškim režimom formirana je Ne- 
zavisna Država Hrvatska na čelu s Antom 
Pavelićem, u koju je nakon ulaska madžar- 
skih snaga u Bačku emigrirao dio inteli- 
gencije bačkih Hrvata, dok je Njemačka u 
Srbiji uspostavila komesarijat, koji je posli- 
je zamijenila kvislinška vlada Milana Ne- 
dića. Dio inteligencije bačkih Hrvata emi- 
grirao je u NDH, dok su u Srbiju prebjegli 
izrazito prosrpski orijentirani bunjevački 
političari (Martin Matić iz Sombora, Albe 
Kuntić iz Subotice i dr.), poput ostalih is- 
taknutih probeogradskih dužnosnika. Jugo- 
slavenski kralj Petar II. i vlada izbjegli su u 
inozemstvo te su ondje nastavili djelovati. 


Socijalistička Jugoslavija (tzv. druga 
Jugoslavija, nova Jugoslavija, Titova Jugo- 
slavija). Emigrantska jugoslavenska vlada i 
kralj Petar II. iz Londona su nastavili vodi- 
ti rat preko ostataka kraljevske vojske (čet- 
nici) na čelu s Dražom Mihailovićem. Te su 
postrojbe, međutim, na terenu kolaborirale 
s njemačkim i talijanskim snagama protiv 

komunističkoga pokreta na čelu s Josipom 
Brozom Titom, a zbog nasilja kraljevske 
vojske nad Hrvatima i Muslimanima u 
Hrvatskoj i BiH, nesrpski narodi nisu pri- 
hvatili izbjegličku vladu kao svoju. Tako 
je kralj zadržao potporu samo u Srbiji, dok 
je Komunistička partija Jugoslavije (KPJ) 
s jedinstvenim i militantnim vodstvom na 
terenu širila vlast: Tito je uspješno orga- 
nizirao oružani otpor protiv okupacijskih 
snaga i marionetskih režima M. Nedića 
i A. Pavelića, a KPJ je od kraja 1942. na 
ruralnim područjima koje je kontrolirala 
formirala političko-predstavničke organe 
vlasti kao temelje buduće federalne organi- 
zacije zemlje (Antifašističko vijeće narod- 
noga oslobođenja Jugoslavije — AVNOJ). 
Na ll. zasjedanju AVNOJ-a 29. ITX. 1943. u 
Jajcu zabranjen je povratak kralju Petru II. 
u zemlju te su postavljena načela buduće- 
ga federalnoga ustroja države kao jamstvo 
nacionalne ravnopravnosti. Titova naci- 
onalna ideologija temeljila se na praved- 
nom rješenju nacionalnoga pitanja u duhu 
socijalističkoga drušvenog uređenja te je 
— nasuprot srpskoj hegemoniji i jugoslaven- 
skom unitarizmu — kao stupove Jugoslavije 
naglašavala jednakost i posebnost južnosla- 
venskih naroda. Među bačkim Bunjevcima 
pokret otpora imao je izrazitu nacionalnu 
(protumadžarsku), a znatno manje ideolo- 
šku obojenost. 


Sprovod Jovana Mikića-Spartaka 
u Subotici 13. X. 1944. 


Budući da su vlade Velike Britanije, 
SAD-a i SSSR-a priznavale izbjegličku 
vladu u Londonu kao legalnu vlast koja ne 
kontrolira teritorij, Tito je u borbi za di- 


plomatsko priznanje 1944. pristao na su- 
djelovanje dijela građanskih stranaka u 
prijelaznoj vlasti i izborima (sporazum s 
prijeratnim hrvatskim banom i tadašnjim 
predsjednikom jugoslavenske izbjegličke 
vlade Ivanom Šubašićem na Visu 16. VI. 
1944.), ali je istodobno na terenu blokirao 
njihov utjecaj. Privremena vlada Demo- 
kratske Federativne Jugoslavije (DFJ), u 
koju su, osim komunista, ušli i nekompro- 
mitirani članovi izbjegličke vlade, formi- 
rana je u Beogradu 7. III. 1945. i priznata 
od velikih sila, a DF] je službeno progla- 
šena 10. III. 1945. na Trećem zasjedanju 
AVNOJ-a u Beogradu. Kako su komunisti 
uspostavili apsolutnu moć i politički teror, 
nekomunistički članovi vlade ubrzo su iza- 
šli iz nje, a nakon prvih poslijeratnih izbora 
11. XI. 1945., koje su karakterizirali zastra- 
šivanje i izborne prijevare, KPJ je usposta- 
vila jednopartijsku saveznu državu sovjet- 
skoga tipa. Na Ustavotvornoj skupštini 29. 
XI. 1945. dokinuta je monarhija i progla- 
šena je Federativna Narodna Republika 
Jugoslavija (FNRJ), Tito je imenovan za 
premijera, a 1953. postao je predsjednikom 
države. Ustav FNRJ donesen je 30. I. 1946., 
a do početka 1947. doneseni su ustavi svih 
šest republika. Iako je država imala ustroj 
federacije, njome je vladala centralizirana 
KPJ, ali je postojanje šest republika i dviju 
autonomnih jedinica u Srbiji stvorilo okvir 
za buduću afirmaciju republičkih državno- 
sti nakon slabljenja centralističkih snaga. 
Međurepubličke su granice u odnosu na 
stanje prije Prvoga svjetskoga rata formira- 
ne tako da su granice BiH uglavnom osta- 
le nepromijenjene (osim izlaska na more u 
Bokokotorski zaljev na području Sutorine, 
koji je ustupljen Crnoj Gori), Sandžak je 
podijeljen između Srbije i Crne Gore, od 
nekadašnje južne Srbije stvorena je Ma- 
kedonija, Hrvatskoj je od Italije pripojeno 
područje Rijeke i veći dio Istre, a dobila je 
i Međimurje i Baranju (ustupila je istoč- 
ni Srijem Srbiji te Boku i južno primorje 
Crnoj Gori, koja je Srbiji ustupila Metohi- 
ju), u Srbiji su 1945. formirane Autonomna 
Pokrajina Vojvodina i Autonomna Kosov- 
sko-Metohijska Oblast (od 1964. AP Koso- 
vo), dok su Sloveniji pripojeni Prekomurje 

i manji dio Istre. Zahtjeve Hrvata u Sombo- 
ru i Subotici da budu pripojeni federalnoj 

Hrvatskoj tzv. Đilasova komisija za razgra- 
ničenje nije prihvatila. Ponovnim razgrani- 
čenjem s okolnim zemljama ustanovljena je 

i prijeratna trianonska granica prema Ma- 
džarskoj, iako je bilo pokušaja Hrvata iz 

Bajskoga trokuta (Antun Karagić) da pri- 
vole jugoslavensko komunističko vodstvo 

da se zauzme za priključenje toga područja 
Jugoslaviji. Ni ti zahtjevi nisu prihvaćeni 
jer su smatrani nepotrebnima zbog bliskih 
odnosa dviju socijalističkih zemalja. 


Mnogi su se bački Hrvati, osobito lje- 
vičari i oni koji prije rata nisu bili bliski 
crkvenim krugovima, odmah uključili u 
novu vlast, ponajviše iz nacionalnih razlo- 
ga — ponovna oduševljenost zbog nestan- 
ka madžarske vlasti. Vodeću ulogu među 
Hrvatima imali su uglavnom pojedinci iz 
prijeratne lijevo i projugoslavenski orijen- 
tirane mladeži (npr. Balint Vujkov, Matija 
Poljaković, Antun Vojnić Purčar, Blaško 
Vojnić Hajduk i dr.) te pripadnici i simpati- 
zeri partizanskoga pokreta poput Geze Ti- 
kvickoga, Lajče Jaramazovića i drugih. To 
vrijedi osobito za sudjelovanje na lokalnim 
razinama vlasti (do kraja 1960-ih gotovo 
svi gradonačelnici Subotice bili su Hrvati), 
ali su neki sudjelovali i u najvišim razina- 
ma vlasti (npr. Lajčo Jaramazović, Milan 
Martinović-Metalac, Geza Tikvicki, prav- 
nik Ivan Vuković, poslije general Đuro Du- 
lić, Vladimir Đanić i dr.). Nova nacionalna 
politika ravnopravnosti u odnosu na bačke 
Bunjevce značila je raskid s prijeratnom 


ma 


*ROGRA M 


MRVATSKOG NAROONOG KAZALISTA 
u susorie! 


Program Hrvatskog narodnog kazališta 
u Subotici za sezonu 1945./46. 

praksom velikosrpskoga nijekanja hrvat- 
stva bačkih Bunjevaca i njihovo slobodno 
i afirmativno izjašnjavanje kao Hrvata, a 
osnivaju se mnoga hrvatska kulturna dru- 
štva u Subotici, Somboru, Beregu, Čonoplji 
i Tavankutu. U Subotici su utemeljene i no- 
vine Hrvatska riječ te Hrvatsko kazalište, 
a organizirana je i školska nastava na hr- 
vatskom jeziku. 


| Balint pov 
d koi 


B. Vujkov, Hrvatske narodne pripovijetke 
(bunjevačke), Subotica, 1953. 


Prvih je godina komunistička vlast od- 
lučno provodila konfiskaciju i nacionaliza- 
ciju imovine, agrarnu reformu i koloniza- 
ciju te prisilnu kolektivizaciju. Uz suđenja 
ratnim zločincima organizirana su i mno- 
gobrojna politička suđenja i smaknuća, a na 
tragu odluke savezničkih sila u Potsdamu 
1945. njemačka je manjina, kao i iz drugih 
socijalističkih zemalja, protjerana. Imanja 
protjeranih Nijemaca u Vojvodini, Baranji 
i Slavoniji dodjeljivana su kolonistima iz 
»nerazvijenih krajeva« — u Bačkoj su veći- 
na kolonisti bili Srbi, a tek izuzetno Hrvati 
(Stanišić, Riđica, Sivac, Lemeš). Odbijanje 
Tita da se podredi Staljinu 1948. izazva- 
lo je podjele u KPJ-u i političke progone, i 
to ne samo u Jugoslaviji (Goli otok) nego 
i u Madžarskoj kao satelitu SSSR-a, gdje 
su vodeći hrvatski i ostali južnoslavenski 
politički i kulturni djelatnici brutalno pro- 
ganjani kao titoisti, među kojima je bilo i 
bačkih Hrvata. Tijekom sukoba sa Stalji- 
nom otpočeo je prvi val decentralizacije u 
obliku uvođenja radničkoga samoupravlja- 
nja u poduzećima 1950., a KPJ je 1953. pre- 

imenovana u Savez komunista Jugoslavije 
(SKJ), koji se sastojao od saveza komunista 
pojedinih republika (poslije i pokrajina). 


Slično kao i nakon Prvoga svjetskoga 
rata, među bačkim je Hrvatima i sad na- 
stupilo razočaranje. Mjesne hrvatske du- 
žnosnike ubrzo su potisnuli srpski politič- 
ki kadrovi, dolazi do političkih progona i 
suđenja istaknutoj katoličkoj inteligenciji 
(subotički procesi križarima 1947.-48.) i is- 
ključivanja crkve iz kulturnoga i političkog 
života. Nacionalizacija imovine osobito je 
pogodila upravo Bunjevce, čiji su se zemlji- 
šni posjedi našli na udaru agrarne reforme, 
jednako kako i prisilna kolektivizacija na 
selu, jer su Bunjevci bili dominantno agrar- 
ne strukture. Ipak, istodobno je i dio dota- 
dašnje seoske sirotinje i bezemljaša među 
Hrvatima prvi put došao u posjed zemlje. 
Sredinom 1950-ih u Subotici prestaju dje- 
lovati institucije s hrvatskim predznakom 
te se gasi nastava na hrvatskom. Velike 
promjene na selu, socijalistička industri- 
jalizacija u urbanim sredinama i svima do- 
stupan obrazovani sustav prouzročili su i 
velike migracije hrvatskoga salašarskoga 
i seoskoga stanovništva u grad te razvoj 
srednjega sloja. Socijalizam je tako bio ide- 
ološki, a Jugoslavija državni okvir u kojima 
je došlo do najznatnijega prodora moderni- 
zacijskih procesa među bačke Hrvate. 


Kad je sukob između reformista (Ed- 
vard Kardelj) i dogmatičara (Aleksandar 


Tito i gradonačelnik Subotice 
Marko Poljaković, 16. IX. 1968. 


Ranković) 1962. zaprijetio jedinstvu jugo- 
slavenskoga komunističkoga vodstva, Tito 
je stao na stranu prvih te je novi val de- 
centralizacije otpočeo donošenjem novoga 
ustava 1963., kojim je ojačan ideološki su- 
stav društvenoga samoupravljanja, a država 
preimenovana u Socijalističku Federativnu 
Republiku Jugoslaviju (SFRJ). Nedovoljno 
produktivno socijalističko gospodarstvo 
nastojalo se ojačati uvođenjem tržišnih 
elemenata 1965., a 1966. Tito je uklonio 
vodećega srpskoga dužnosnika Rankovića, 
šefa jugoslavenske tajne službe (Uprava dr- 
žavne bezbjednosti — UDBA). To je dovelo 
do stanovite političke liberalizacije i otva- 
ranja državnih granica (Jugoslavija je bila 
jedina socijalistička zemlja čiji su građani 
mogli slobodno putovati), pa je višak radne 
snage (nekoliko stotina tisuća osoba) otišao 
na rad u zapadnoeuropske zemlje, najviše u 
SR Njemačku (tzv. Gastarbeiteri). Potkraj 
1960-ih ustavnim je promjenama započet 
prijenos znatnih političkih i gospodarskih 
ovlasti na republike i pokrajine, a unatoč 
političkim obratima (čistka hrvatskih ko- 
munista 1971. tijekom tzv. hrvatskoga pro- 
ljeća; čistka srpskih, vojvođanskih /među 
njima i Geza Tikvicki/, slovenskih i ma- 
kedonskih liberala 1972.), decentralizaci- 
ja je završena Ustavom iz 1974., kojim je 
uveden sustav pariteta i proporcionalnosti 
republika i pokrajina u saveznim tijelima, 
Vojvodina i Kosovo uzdignuti su gotovo na 
razinu republika, uz jamstvo da se Ustav 
mogao mijenjati isključivo konsenzusom. 
No kako je sječa hrvatskih proljećara ob- 
uhvatila i subotičke Hrvate, čije djelovanje 
nije bilo političko, već isključivo kulturno 
(osnutak HKUD-a Bunjevačko kolo 1970., 
obnova kalendara Subotička danica 1971), 
njezin je rezultat, unatoč proklamiranomu 
»nacionalnomu ključu« i zastupljenosti 
vojvođanskih Hrvata u strukturama vla- 
sti (npr. Marko Horvacki, sudac Ustavnoga 
suda Vojvodine; Antun Milodanović-Dela, 
subotički partijski sekretar i dr.), bilo obez- 
glavljivanje inteligencije bačkih Hrvata te, 
kao i u Hrvatskoj, posvemašnja »hrvatska 
šutnja«. Formalno se međunacionalna rav- 
nopravnost na svim razinama vlasti održa- 
vala primjenom »nacionalnoga ključa«, tj. 

razmjernim sudjelovanjem pripadnika svih 
nacionalnosti u političkim tijelima, što je 
na ideološkom planu formulirano parolom 
o bratstvu i jedinstvu jugoslavenskih na- 
roda i narodnosti. Gospodarska i izvjesna 
politička liberalizacija od sredine 1960-ih 
odrazila se i u kulturi i umjetnosti, koje su 
otvorene za suvremene oblike sa Zapada. 
Jugoslavija se po tom razlikovala od osta- 
lih komunističkih zemalja, u kojima je i na 
tom području vladala čvrsta partijska stega. 


Pozivnica HKUD-a Bunjevačko kolo 
za Veliko prelo u Subotici 1971. 


Vodeća uloga KPJ (SKJ) bila je zajam- 
čena svim jugoslavenskim ustavima, a voj- 
ska (isprva Jugoslavenska armija, od 1953. 
Jugoslavenska narodna armija, JNA), bila 
je pod strogim partijskim nadzorom i ima- 
la je poseban položaj u političkom sustavu, 
koji je do izražaja došao u vrijeme raspa- 
da države. Tito, kojega je Ustav iz 1974. 
proglasio doživotnim predsjednikom, bio 
je neupitni autoritet i koncentrirao je oko 
sebe svu moć sve do smrti 1980. Nakon 
njega, najviše je tijelo postalo kolektivno 
Predsjedništvo SFRJ (po jedan član iz sva- 
ke republike i pokrajine, a do 1988. još i 
predsjednik Predsjedništva CK SKJ), koji 
su se jednom na godinu rotirali na mjestu 
predsjedatelja. Stvarna je politička moć, 
međutim, bila koncentrirana ponajviše na 
razini republika i pokrajina, u rukama re- 
publičkih i pokrajinskih saveza komunista. 
Usto, JNA je ostala jedinstvena i »nadna- 
cionalna«, a uloga savezne vlade (Savezno 

izvršno vijeće, SIV) ograničena je uglav- 
nom na ekonomska pitanja. 


Ubrzo nakon Titove smrti srpski su ko- 
munisti i SANU (Srpka akademija nauka i 
umjetnosti) otpočeli kampanju protiv Usta- 
va iz 1974. Povod su bile demonstracije na 
Kosovu 1981., kojima su Albanci tražili 
da ih se prizna kao konstitutivni narod te 
da Kosovo postane republika izvan Srbije. 
Pokušaji savezne vlade Milke Planinc da 
poboljšaju stanje u gospodarstvu (tzv. Du- 
goročni program ekonomske stabilizacije 
1983.-86.) propali su, a nezaposlenost, vanj- 
ski dug, inflacija i štrajkovi bili su u stalnu 
porastu. U sklopu SANU 1986. nastao je 
memorandum u kojem je iznesen pogled 
na stanje srpskoga naroda u Jugoslaviji i 
određen osnovni smjer rješavanja srpskoga 
pitanja: centralizacija federacije i prevlast 
u saveznim tijelima, promjene unutarnjih 
granica te ukidanje autonomija Vojvodine 
i Kosova. Srpski su se komunisti prikloni- 
li nacionalistima na VIII. sjednici CK SK 
Srbije 1987., kad je vlast preuzeo Slobodan 
Milošević, koji je čistkama (»diferencija- 
cija«) uspostavio lojalni državni aparat te 
preuzeo potpunu kontrolu nad medijima 
u Srbiji. Inscenirajući spontane masovne 
prosvjede protiv političkih rukovodsta- 
va u pokrajinama i drugim republikama 
(»događanje naroda« ili »antibirokratska 
revolucija«), srušio je autonomnu vlast u 
Vojvodini (»jogurt-revolucija«) 5. X. 1988., 
u Crnoj Gori 11. X. 1989. i na Kosovu 3. III. 
1989., dok su pokušaji slamanja vodstava 
Slovenije, Hrvatske te Bosne i Hercegovi- 
ne prema istom uzorku doživjeli neuspjeh. 
Osim smjene hrvatskih kadrova na po- 
krajinskoj (npr. pokrajinski ministar Fra- 
njo Gabrić) i lokalnim razinama te otkaza 
uposlenicima iz državne uprave i službe 
(policija itd.), buđenje srpskoga nacionali- 
zma potkraj 1980-ih za 
bačke je Hrvate znači- 
lo i obnavljanje politike 
osporavanja hrvatstva 
Bunjevaca u obliku na- 
glašavanja njihova na- 
cionalne samosvojnosti. 
Ona je ovaj put, za raz- 

liku od međuratnoga razdoblja, uz antihr- 
vatsku propagandu srpskih medija, otprije 
sekularizirano društvo te već desetljećima 
prihvaćeni srpski jezični standard, postigla 
znatne rezultate. 


REČNIK 
BAČKIH BUNJEVACA 


M. Peić, G. Bačlija, Rečnik bačkih Bunjevaca, 
Matica srpska, Novi Sad-Subotica, 1990. 


Usporedo s političkim promjenama u 
Jugoslaviji, na međunarodnom je planu u 
razdoblju 1989.-91. došlo do sloma komu- 
nizma u istočnoeuropskim zemljama i nji- 
hove demokratizacije, raspušten je vojni 
savez socijalističkih zemalja — Varšavski 
pakt, SSSR se raspao, a Rusija je zapala 
u političku i gospodarsku krizu. Za to je 
vrijeme Miloševićev pokušaj da ovlada 
SKJ na XIV. izvanrednom kongresu 22. I. 
1990. u Beogradu doveo do raspada partije. 
Nekoliko mjeseci poslije, na prvim demo- 
kratskim i slobodnim izborima u Sloveniji 
i Hrvatskoj, a nešto poslije i u Makedoniji 
i BiH, pobjeđuju antikomunističke snage, 
dok potkraj 1990. u Srbiji i Crnoj Gori ple- 
biscitarnu potporu dobivaju Miloševićevi 
preimenovani komunisti — Socijalistička 
partija Srbije (SPS) te njegovi sateliti u Cr- 
noj Gori. Suočen s »antisocijalističkim« 
i »nacionalističkim« pokretima, vrh JNA 
povezuje se sa srpskim vodstvom, koje ve- 
likosrpsku poziciju maskira pozivom na 
jugoslavensko jedinstvo. Iako je potkraj 
1989. savezna vlada Ante Markovića uspje- 
la znatno poboljšati ekonomsku situaciju 
(konvertibilnost jugoslavenskoga dinara, 
zaustavljanje inflacije), politički je raskol 


taj uspjeh učinio uzaludnim te je do kraja 
1990. ona izgubila stvarnu moć. 


Rad Predsjedništva SFRJ, u kojem je 
Srbija kontrolirala 4 glasa, te Skupštine 
SFRJ, koja je odlučivala konsenzusom, 
bio je blokiran, a nakon višemjesečnih ne- 
uspjelih pregovora republičkih predsjedni- 
ka o preuređenju Jugoslavije (konfederalni 
model zastupali su Slovenija i Hrvatska, a 
centralistički Srbija), Srbija je u svibnju 
1991. izazvala ustavnu krizu pokušavajući 
spriječiti Sjepana Mesića, hrvatskoga člana 
Predsjedništva SFRJ, da zauzme funkciju 
predsjedatelja. Slovenija i Hrvatska su na- 
kon referenduma proglasile neovisnost 25. 
VI. 1991. No još sredinom 1990-ih Srbija i 
Crna Gora uz pomoć JNA potiču pobunu 
srpskoga stanovništva u Hrvatskoj (»bal- 
van-revolucija«) i BiH, što je bio uvod u 
ratove. Najprije je vođen ograničeni dese- 
todnevni rat u Sloveniji 27. VI. — 6. VII, 
nakon čega se snage JNA povlače u Hrvat- 
sku. Od rujna 1991. u njoj se vodi posvema- 
šnji rat, uz golema razaranja (što simboli- 
zira do temelja srušeni Vukovar) i desetke 
tisuća ubijenih. Do tada je JNA već ostala 

bez nesrpskih časnika i popunjavala se ne- 
regularnim srpskim postrojbama, uz prisil- 
nu mobilizaciju pričuvnoga sastava, među 
ostalim i hrvatskoga stanovništva u Bačkoj 
— mnogi od njih nisu se odazivali vojnim 
pozivima za »vojne vježbe« u Hrvatskoj ili 
su bili šikanirani u postrojbama, a nekoli- 
ko ih je desetaka ujesen 1991. poginulo u 
Hrvatskoj, u ratu u kojem je Srbija nijeka- 
la sudjelovanje. Nakon okupacije gotovo 
trećine teritorija Hrvatske, s kojega je pro- 
tjerano nesrpsko stanovništvo i na kojem 
je proglašena Republika Srpska Krajina, 
koju je kontrolirala Srbija, rat u Hrvatskoj 
zaustavljen je Sarajevskim primirjem 2. I. 
1992. kao dio Vance-Owenova mirovnoga 
plana. Nepuna dva tjedna poslije počeo je 
proces međunarodnoga priznanja neovi- 
snosti Slovenije i Hrvatske, koje su postale 
članicama Ujedinjenih naroda 22. V. 1992. 
Samoproklamirana Republika Srpska Kra- 
Jina nestala je u hrvatskim vojnim akcijama 
Bljesak i Oluja 1995. te tijekom mirne rein- 
tegracije hrvatskoga Podunavlja 1995.-98. 


Na većem dijelu BiH još su za vrijeme 
rata u Hrvatskoj stvorene paralelne srpske 
strukture vlasti, a 


većina snaga JNA iz 
Hrvatske povukla se 
u BiH, kamo su po- 
slani i svi srpski ča- 
snici podrijetlom iz te 
zemlje. Nakon što se 
većina stanovništva 
BiH na referendumu 
izjasnila za neovi- 
snost (uglavnom Bo- 
šnjaci i Hrvati, dok 
je većina Srba bojko- 
tirala referendum) te 
sporadičnih oruža- 
nih sukoba, koji su 
trajali još od jeseni 
1991. (do prvoga je 
došlo u studenom 
kad je JNA, u sklopu 
vojnih operacija na 
dubrovačkoj bojišni- 

ci, do temelja srušila 
hrvatsko selo Ravno 

u istočnoj Hercegovini), a intenzivirani su 
nakon prestanka rata u Hrvatskoj, počet- 
kom travnja JNA i Srbija počele su posve- 
mašnju brutalnu agresiju na BiH, praćenu 
masovnim »etničkim čišćenjem« (simbol 
čega je genocid na Bošnjacima u Srebreni- 
ci) i gubitkom stotine tisuća života. Bosnu 
i Hercegovinu priznale su zemlje Europske 
zajednice 6. IV. 1992., au UN je primljena 
istog dana kad i Hrvatska i Slovenija. Rat je 
završen sklapanjem mirovnoga sporazuma 
u Daytonu 21. XI. 1995., kojim je BiH podi- 
jeljena na dva entiteta (Republika Srpska i 
Federacija BiH) te Distrikt Brčko. 


Makedonija je nezavisnost proglasila 
na referendumu 8. 1X. 1991., a proces me- 
đunarodnoga priznanja počeo je 1992. Čla- 
nica UN-a postala je 8. IV. 1993. 


U međunarodnim odnosima Titova 
je Jugoslavija bila prirodno priklonjena 
ostalim socijalističkim zemljama, ali je 
odbijanje jugoslavenskoga vodstva da se 
podredi SSSR-u 1948. uzrokovalo sovjet- 
sku blokadu Jugoslavije. Nakon Staljinove 
smrti 1953. odnosi s SSSR-om poboljšani 
su, s povremenim krizama zbog jugosla- 
venskih osuda sovjetskih vojnih interven- 
cijau Madžarskoj 1956. i Čehoslovačkoj 
1968. Odnosi sa SAD-om i Velikom Brita- 
nijom isprva su bili zategnuti zbog ulaska 
Jugoslavenske armije u Julijsku krajinu i 
Korušku 1945. (jer je na te dijelove Itali- 
je i Austrije Jugoslavija polagala pravo 
pozivajući se na njihov etnički sastav) te 
zbog sukoba oko Slobodnoga Teritorija Tr- 
sta 1947.-54. Za vrijeme sovjetske blokade 
Tito je primao gospodarsku pomoć zapad- 
nih zemalja, a od sredine 1960-ih održa- 
vao je s njima dobre odnose, uspijevajući 
ih ekonomski kapitalizirati kroz zajmove 
koji su omogućivali funkcioniranje nekon- 
kurentnoga jugoslavenskoga gospodarstva. 
U drugoj polovini 1950-ih Jugoslavija je 
bila među osnivačima pokreta nesvrstanih 
zemalja, koji se zauzimao protiv domina- 
cije velikih sila na svjetskoj političkoj po- 
zornici, a u blokovski podijeljenoj Europi 
jugoslavenska politika nesvrstanosti i neu- 
tralnosti bila je čimbenik sigurnosti i imala 
je međunarodni ugled. Usto, zahvaljujući 

neutralnosti Jugoslavije i vodećoj ulozi 
u Pokretu nesvrstanih, jugoslavenska su 
poduzeća izvozila i na zapadna i na istoč- 
na tržišta te izvodila građevinske radove u 
mnogobrojnim velikim infrastrukturnim 
i industrijskim projektima u Africi i Aziji. 

Nakon konačnoga razgraničenja s Itali- 
jom u Istri (1947. i 1954.) Jugoslavija je ob- 
uhvaćala oko 255.800 km?. Prema posljed- 
njem popisu stanovništva (1991.) imala je 
oko 23,5 milijuna stanovnika, od čega Sr- 
ba 36,2%, Hrvata 19,7%, Muslimana (Bo- 
šnjaka) 9,8% , Albanaca 9,2% (procjena), 
Slovenaca 7,4%, Makedonaca 5,8%, Crno- 
goraca 2,3%, Madžara 1,6% i dr., a prema 
vjerskoj pripadnosti pravoslavaca 45,4%, 
katolika 30,8% i sunitskih muslimana 17%. 


Srpsko-crnogorska zajednica (tzv. 
treća Jugoslavija, krnja Jugoslavija, najno- 
vija Jugoslavija). Dok je osamostaljivanje 
Slovenije i Hrvatske 1991. te BiH i Make- 
donije 1992. međunarodna zajednica pri- 
hvatila kao dezintegraciju SFRJ, vodstvo 
je Srbije, želeći opravdati rat za teritorije 
i etničko čišćenje u Hrvatskoj i BiH, inzi- 
stiralo na tome da su novonastale države 
odcijepljeni dijelovi prijašnje države te da 
njezini preostali dijelovi — Srbija (s Vojvo- 
dinom i Kosovom, čija su vodstva srušena 
1988.-89.) i Crna Gora zadržavaju pravni 
kontinuitet sa SFRJ. Na tragu toga 27. IV. 
1992. proglašena je Savezna Republika 
Jugoslavija (SRJ), koju su činile dvije fe- 
deralne jedinice — Srbija i Crna Gora. Ob- 
uhvaćala je oko 102.000 km? i imala 10,4 
milijuna stanovnika, od čega Srba 62%, 
Albanaca 17% (procjena), Crnogoraca 
5% 1 dr. SRJ je zbog sudjelovanja u ratu u 
BiH bila pod međunarodnim trgovinskim 
embargom 1992.-95. te politički izolira- 
na. Vlast je čvrsto držao Slobodan Milo- 
šević i njegova SPS sa 
satelitskim partijama 
(među kojima je bila i 
Bunjevačka i šokačka 
stranka), a nominalno 
demokratske instituci- 
je bile su za autoritarni 
režim tek fasada. Ka- 
ko je u unutarnjim od- 

nosima dominirala Srbija, crnogorsko se 
vodstvo od 1997. postupno osamostaljuje 
— uvodi vlastit financijski sustav, usposta- 
vlja vlastitu policiju i graničnu kontrolu 
te je zajednička država praktički prestala 
funkcionirati. U oružanim sukobima Voj- 
ske Jugoslavije protiv albanskih pobunje- 
nika u drugoj polovini 1990-ih ginuli su i 
ročnici bački Hrvati. Zbog organizirano- 
ga etničkoga čišćenja i eskalacije nasilja 
nad albanskim civilima koje su na Kosovu 
provodile srpske vojne, policijske i para- 
vojne snage tijekom sukoba sa albanskom 
Oslobodilačkom vojskom Kosova (OVK) 
1998.-99., snage NATO-a tijekom tri mjese- 
ca 1999. bombardirale su strateške ciljeve u 
SRJ, nakon čega su se jugoslavenske vlasti 
povukle s Kosova, na kojem je usposta- 
vljena međunarodna uprava UN-a. Nakon 
rušenja Miloševićeva režima ujesen 2000. 
i demokratizacije zemlje, SRJ je primlje- 
na u međunarodne organizacije, a sljedeće 
su se godine sve države bivše Jugoslavije 
složile da su ravnopravne sljednice SFRJ. 
SRJ je 4. II. 2003. preuređena u državnu 
zajednicu pod imenom Srbija i Crna Gora, 
koja je pak prestala postojati nakon što se 
Crna Gora na referendumu 2006. opredi- 
jelila za neovisnost. Kako od 1999. Srbija 
više nema ovlasti na Kosovu, i Skupština 

Kosova je proglasila neovisnost 2008., što 
je ujedno i posljednji element jugoslaven- 
skoga dezintegracijskoga mozaika. 


Budući da se postojanje SRJ uglavnom 
podudara s Miloševićevevim režimom, vla- 
sti su u njoj nijekale postojanje Hrvata u 
Bačkoj i snažno su podupirale subetnički 
identitet Bunjevaca pružajući tomu politič- 
komu projektu punu institucionalnu, mate- 
rijalnu i medijsku potporu. Dionici Miloše- 
vićeve vlasti bili su i neki bački Bunjevci 

— u prvoj polovini 1990-ih najpoznatija je 
bila Ana Prčić, predsjednica Općinskoga 
odbora SPS-a u Subotici, članica Glavno- 
ga odbora te Izvršnoga odbora Glavnoga 
odbora SPS-a 1990.-96 te zastupnica u 
Vijeću građana Savezne skupštine 1992.- 
93., dok je u drugoj polovini 1990-ih to bio 
Ivan Sedlak, koji je, kao član Jugoslaven- 
ske udružene ljevice (JUL), u Vladi Srbije 
bio ministar bez lisnice zadužen za ljudska 
i manjinska prava 1997.-2000., u vrijeme 
najteže represije nad kosovskim Albanci- 
ma. Demokratizacija društva tijekom po- 
sljednjih godina postojanja SRJ, kojoj su 
i bački Hrvati dali prinos, obuhvatila je 1 
poboljšanje položaja manjina pa je 26. II. 
2002. donesen savezni Zakon o zaštiti pra- 
va i sloboda nacionalnih manjina, nakon 
kojega Hrvati postaju priznatom manjinom 
i izgrađuju vlastite manjinske institucije. 


SVANE 


Feljton beogradskih Večernjih novosti 
o Bunjevcima, 1996. 


Iako SRJ, osim imena, nije imala ni- 
šta s jugoslavenstvom, već je funkcioni- 
rala kao srpska država, ona je zadržavala 
privid jugoslavenstva i u međunarodnim 

okvirima i na unutarnjem planu. Tek su 
pad Miloševića ujesen 2000. i demokrati- 
zacija zemlje značili potpuno napuštanje 
jugoslavenske ideje i od znatna dijela ne- 
srpskoga stanovništva. Tako su se i mnogi 
bački Bunjevci koji su se dotad izjašnjavali 
kao Jugoslaveni na popisu 2002. izjasnili 
ili kao Hrvati ili kao Bunjevci, pri čemu je 
ovo drugo ili nastavak nacionalne mimi- 
krije ili posljedica neizgrađenosti hrvatsko- 
ga nacionalnoga osjećaja. Tek su formalni 
prestanak postojanja SRJ 1 brisanje njezina 
imena s političke karte svijeta 2003. raspr- 
šili i posljednje iluzije jugoslavenstva te je 
ono marginalizirano u svih južnoslaven- 
skih naroda, pa tako i među Bunjevcima u 
Bačkoj, koji se od tada jasno profiliraju kao 
Hrvati ili kao Bunjevci nehrvati. 


Značenje Jugoslavije i njezino mjesto 
u povijesti bačkih Hrvata. Poput ostalih 
rubnih Hrvata, napose onih u Dalmaciji 1 
Istri, i bački su Hrvati u zanosu kidali veze 
s Austro-Ugarskom 1918. i oduševljeno pri- 
hvatili stvaranje jugoslavenske države, vje- 
rujući da time postižu nacionalno oslobo- 
đenje. Njihova su očekivanja bila drukčija 
od očekivanja većine Hrvata iz nepriznate 
Države Slovenaca, Hrvata i Srba, koji su, 
ugroženi neskrivenim teritorijalnim pre- 
tenzijama Italije, Madžarske i Srbije, pri- 
stali na nedefinirane uvjete ujedinjenja s 
Kraljevinom Srbijom. 


Nakon što su Trianonskim mirovnim 
ugovorom bački Hrvati podijeljeni u dvije 
države, granična je crta razvoj dotad je- 
dinstvene zajednice usmjerila u različitim 
pravcima jer je za Hrvate u Bajskom troku- 
tu stvaranje jugoslavenske države i oklja- 
štrene Madžarske značilo nesmiljeni i bru- 
talniji nastavak prijeratne madžarizacije. 


U prvoj je jugoslavenskoj državi, me- 
đutim, među bačkim Hrvatima »poslije 
prvoga oduševljenja i idealizma nastupilo 
razočaranje« (B. Gabrić), jer je Beograd 
promatrao Bačku (koja je s Baranjom i 
Banatom činila tadašnju Vojvodinu) kao 
isključivo srpsku zonu interesa u monarhij- 
skoj Jugoslaviji. Poput Madžara, i Srbi su 
se protivili integraciji bačkih Bunjevaca u 
hrvatsku naciju, a metode vladanja i ciljevi 

BUNJEVCI | ŠOKCI! KATOLICI! 


ČITAJTE. ŠIRITE | PRETPLAĆUJTE 
VAŠ JEDINI LIST U VOJVODINI 


.HRVATSKE NOVINE 


Reklama za Hrvatske novine, 1926. 


srbijanskih vlasti u Bačkoj vrlo su se malo 
razlikovali od prijeratnih madžarskih, pa 
su praktično madžarizacijski nasrtaji zami- 
jenjeni srbizacijskima. No kako su Hrvati 
u monarhijskoj Jugoslaviji bili konstitutiv- 
ni i drugi po brojnosti narod, asimilacijske 
je ciljeve beogradskim vlastodršcima bilo 
teže ostvariti te su nove političke prilike 
omogućile da se u svega nekoliko godi- 
na u Bačkoj osnuje veći broj bunjevačkih 
i šokačkih društava i institucija, koje su 
djelovale u hrvatskom duhu ili su u svo- 
jem nazivu imale i hrvatski atribut, kao 1 
veći broj podružnica hrvatskih društava 
i političkih stranaka iz Hrvatske i Bosne 
i Hercegovine (Hrvatska pučka stranka, 
Hrvatska seljačka stranka, Hrvatsko kul- 
turno društvo Napredak, Hrvatski radiša 
itd.). Odgovor vlasti bio je postavljanje bi- 
rokratskih zapreka kako bi se otežalo nji- 
hovo osnivanje i djelovanje te istodobno ja- 
čanje bunjevačkoga subetničkoga identiteta 
osnivanjem paralelnih institucija. Međutim, 
unatoč raznim oblicima institucionalne an- 
gažiranosti u razbijanju identitetske jezgre 
bačkih Hrvata, život u zajedničkoj južno- 
slavenskoj državi, Katolička crkva te, od 
druge polovice 1920-ih, djelovanje HSS-a 
omogućili su političko, kulturno i nacio- 
nalno povezivanje bačkih Hrvata s ostalim 
Hrvatima u tadašnjoj Jugoslaviji. Tako se 
bački Bunjevci, nakon poslijeratnoga raz- 
doblja jugoslavenstva, u golemoj većini 
1930-ih godina čvrsto nacionalno integri- 
raju u hrvatsku naciju (u bačkih Šokaca 
hrvatska nacionalna integracija nikad nije 
bila prijeporna), prihvaćajući općehrvatska 


protivljenja posvemašnjoj dominaciji srp- 
skoga kao relativno najbrojnijega naroda 

u Jugoslaviji i zauzimanje za ravnopravan 
položaj hrvatskoga naroda u državi. Tako 

je monarhijska Jugoslavija bila državni 

okvir koji je omogućio punu integraciju 

bačkih Hrvata u hrvatsku naciju, a vrhunac 

njihove nacionalne svijesti u cjelokupnoj 

povijesti hrvatstva u Bačkoj jesu posljed- 
nje godine postojanja Kraljevine Jugosla- 
vije. Tek malen broj bačkih Bunjevaca nije 

prihvatio hrvatstvo kao nacionalni okvir, 
već je zadržao jugoslavenski, ali u dva ob- 
lika: u prvom slučaju riječ je o uglavnom 
o osobama koje su na različite načine bile 

vezane za kraljevski režim i njegovo shva- 
ćanje Jugoslavije kao proširene Srbije, dok 
je druga skupina, koju su činili neki pri- 
jeratni nacionalni radnici (Mijo Mandić, 
Matija Išpanović i dr.) te mlađa ljevičarski 

i antiklerikalno orijentirana inteligencija, 
prihvatila Jugoslaviju kao svoj glavni na- 
cionalno-identifikacijski okvir (Barnaba 

Mandić, Balint Vujkov, Blaško Vojnić Haj- 
duk, Marko Peić /Tukuljac/, Antun Vojnić 
Purčar i dr.). 


Povratak u madžarski državni okvir za 
vrijeme Drugoga svjetskoga rata značio je 
za bačke Hrvate tuđinsku vlast te su s ve- 
likim oduševljenjem prihvatili obnavljanje 
Jugoslavije. Kako su komunisti u nacional- 
nom pogledu proklamirali politiku bratstva 
i jedinstva, dokinuli su prakse prijašnjih 
država i njihovih politika u denacionaliza- 
ciji Bunjevaca i Šokaca, priznali su njihovu 
pripadnost hrvatskomu narodu i osnovali 
više hrvatskih društava i institucija. Me- 
đutim, otvoreno priznavanje hrvatstva za 
bačke je Hrvate trajalo do sredine 1950-ih, 
kad se, kao rezultat socijalističkoga jugo- 
slavenstva, hrvatske institucije u Vojvodini 
gase, poput institucija ostalih južnoslaven- 
skih naroda izvan matičnih republika. 


Socijalističko uređenje Jugoslavije re- 
zultiralo je afirmacijom hrvatstva u prvim 
poslijeratnim godinama u socijalističkoj 
Madžarskoj te, kao u Jugoslaviji, presta- 
nak prakse identitetskoga razbijanja Hrva- 
ta kroz subetničke forme, u ovome sluča- 
ju bunjevačke i šokačke. Međutim, sukob 

jugoslavenskoga komunističkoga vodstva 

s SSSR-om 1948. rezultirao je brutalnom 

represijom, političkim progonom i zatvara- 
njem vodećih hrvatskih (i srpskih) kultur- 
nih i političkih djelatnika u južnoj Madžar- 
skoj, koji je trajao do kraja staljinističke ere 

Matyasa Rakosija 1956. Nakon toga razvoj 

Hrvata u Bajskom trokutu određen je ukup- 
nim jugoslavensko-madžarskim državnim 

odnosima, ali se pod krinkom srpsko-hrvat- 
skoga jezičnoga unitarizma u jugoslaven- 
skim manjinskim školama u Madžarskoj, u 

kojima je prevladavao srpski nastavni ka- 
dar, nastojala oslabiti hrvatska nacionalna 

svijest, prije svega njezin jezični element. 


Folklorna sekcija OŠ Matko Vuković 
u Subotici 1960-ih 


U daljnjem razvoju bačkih Hrvata u 
socijalističkoj Jugoslaviji brojni čimbeni- 
ci utjecali su na smanjenje ukupnoga bro- 
ja Hrvata i slabljenje hrvatske nacionalne 
svijesti: sekularizacija društva i margina- 
lizacija Katoličke crkve; politički progoni, 
osobito početkom 1970-ih, kad je inteli- 
gencija bačkih Hrvata desetkovana; jedin- 
stvena jezična srpsko-hrvatska politika, u 
kojoj je u Vojvodini primjenjivana isključi- 
vo »istočna«, tj. srpska standardnojezična 
varijanta; političko, gospodarsko i kulturno 
zatvaranje u republičke okvire oslabilo je 
veze s Hrvatima izvan Hrvatske; izrazito 
mješovit nacionalni sastav stanovništva u 
Vojvodini i povećanje broja etnički mije- 
šanih brakova; ideologija jugoslavenstva, 
koja je 1980-ih naišla na pogodno tlo u na- 
cionalno nehomogenim sredinama, osobito 
ondje gdje su Hrvati bili u brojčanom sla- 
bijem položaju i dr. Zbog toga je došlo do 

znatnoga smanjenja broja Hrvata u Bačkoj 
te je njihov broj do 1981. u odnosu na po- 
slijeratno vrijeme prepolovljen. 


Reafirmacijom politike bunjevačke sa- 
mosvojnosti, koju je provodio Slobodan 
Milošević tijekom 1980-ih, državna je pot- 
pora denacionalizaciji Bunjevaca ponovno 
kulminirala tijekom raspada SFRJ. Protu- 
hrvatska medijska propaganda tijekom po- 
sljednjih godina socijalističke Jugoslavije 
i rat u Hrvatskoj bili su čimbenici koji su 
snažno utjecali na daljnje smanjenje broja 
Hrvata, uz prisilnu mobilizaciju i egzisten- 
cijalni strah (gubitak zaposlenja, fizičko i 
verbalno zlostavljanje, bombe postavljane 
pred katoličke crkve i sl.). 


S raspadom SFRJ 1991., Hrvati u Bač- 
koj postaju nepriznata manjina bez defini- 
ranoga statusa i institucionalnoga ustroja 
sve do 2002. Zbog ratnoga okruženja i 
položaja u kojem se našla Republika Hr- 
vatska u prvim godinama nakon raspada 
SFRJ te potpune odsječenosti od nje, ostali 
su i bez mogućnosti zaštite od strane ma- 
tične domovine. Tada se afirmiraju modeli 
koji su postojali i u razdoblju Kraljevine 
Jugoslavije u osnivanju paralelnih, bunje- 
vačkih nehrvatskih društava i institucija 
financiranih od strane države. Istodobno 
se prema Hrvatima postupalo destruktivno 
gotovo u svakom društvenom segmentu, a 
postaju i predmetom etnički motiviranoga, 
verbalnoga i fizičkoga nasilja, napose u pr- 
voj polovini 1990-ih. 


Prestanak postojanja Jugoslavije i ko- 
načno formiranje hrvatske i srpske nacio- 


bini 


Dužijanca u Subotici 1968. 

nalne države potkraj XX. i početkom XXI. 
st. doveli su bačke Hrvate u neželjeni po- 
ložaj nacionalne manjine, što im u vrijeme 
stvaranja jugoslavenske države nije bilo ni 
u primislima, kada je primarni identifika- 
cijski okvir bila nastajuća zajednica južno- 
slavenskih naroda, a ne vjerski i kulturno 
posve različita Srbija. Zasigurno je i to je- 
dan od razloga duljega zadržavanja jugo- 
slavenstva i žali za Jugoslavijom u znatna 
broja bačkih Hrvata, jer su kao nacionalna 
manjina u Srbiji postali objektom asimilacij- 
ske politike različitih oblika. Nakon dezinte- 
gracije Jugoslavije 1991. dolazi do daljnjega 
smanjenja broja Hrvata u Bačkoj te su se na- 
šli u položaju sličnom onomu u kojem su bili 
njihovi sunarodnjaci u Bajskom trokutu u 
vrijeme stvaranja neovisne, ali teritorijalno 
smanjene i u ratu poražene Madžarske 1920. 
— postali su predmet revanšističke politike 
većinskoga naroda. To ne mogu znatno 
ublažiti ni mehanizmi međunarodnoprav- 
ne i bilateralne zaštite od strane Republike 
Hrvatske od sredine 2000-ih godina, koji 
ostaju ograničenoga dosega. 


Lit.: P. Pekić, Povijest Hrvata u Vojvodini od naj- 
starijih vremena do 1929. godine, Zagreb, 1930; A. 
Mitrović, Razgraničenje Jugoslavije sa Mađar- 
skom i Rumunijom 1919-1920, Novi Sad, 1975; 
Hrvatski leksikon, 1, Zagreb, 1996; D. Bilandžić, 
Hrvatska moderna povijest, Zagreb, 1999; Hrvat- 
ska enciklopedija, 5, Zagreb, 2003; Z. Radelić, Hr- 
vatska u Jugoslaviji 1945.-1991., Zagreb, 2006; M. 
Bara, T. Žigmanov, Hrvati u Vojvodini u povijesti 
i sadašnjosti — osnovne činjenice, Subotica, 2009; 
D. Bogdanović, B. Kovačević-Vučo, Zloupotre- 
bljene institucije : ko je bio ko u Srbiji 1987-2000. 
godine, Beograd, 2011; T. Žigmanov, Osvajanje 
slobode : Hrvati u Vojvodini deset godina nakon 
listopadskog prevrata 2000., Subotica, 2011. 


S. Bačić 


JUGOSLOVENSKI NACIONALNI LIST, 
provladino informativno političko-eko- 
nomsko glasilo koje je izlazilo u Subotici 
potkraj 1930-ih. Prvi se broj pojavio 1. X. 
1937., a zadnji nosi datum 10. XII. 1939. 
Nije izlazio redovito pa je 1938. objavljen 
samo 21 broj, a u 1939. tek 9 brojeva. Od- 
govorni urednik bio je Vojislav Tot, a izda- 
vač Đorđe Petreš. Adresa uredništva bila 
je u Manojlovićevoj ulici br. 7. Izlazio je 
na 8 strana, a tiskan je u subotičkoj tiska- 


ri Braća Fišer. Prenosio je stajališta vlade, 
tj. predsjednika Milana Stojadinovića, pa 
je financiran iz državnih izvora. Propagi- 
rao je političke akcije Jugoslavenske radi- 
kalne zajednice (JRZ) i Jugoslavenskoga 
radničkoga saveza (JUGORAS), agitirajući 
prema radništvu u težnji da ga udalji od 
utjecaja komunista. Kako je tiskan latini- 
com, ciljna su mu skupina bili bunjevački 
Hrvati u Subotici. List je ubrzo prestao iz- 
laziti nakon sporazuma Cvetković-Maček 
i formiranja Banovine Hrvatske 26. VIII. 
1939., jer je tada konačno napuštena ideo- 
logije unitarnoga jugoslavenstva te je zapo- 
četa federalizacija zemlje. 


Lit.: T. Kolozsi, Szabadkai sajto (1919-1945), Uj- 
vidćk, 1979; D. Popov, Srpska štampa u Vojvodini 
1918-1941, Novi Sad, 1983. 

S. Mačković 


JUGOSLOVENSKI NAROD, međuratni 

list unitarističke jugoslavenske orijentacije. 
Pokrenut je u Subotici 27. III 1934., ali se, 
unatoč podnaslovu »nezavisni nacionalno- 
politički list«, brzo kompromitirao kao po- 
litikantsko i potkupljivo glasilo. Osnivač i 

glavni urednik bio je Đura Dragović, koji je, 
prije nego što je došao u Suboticu, osuđivan 

u Vrbovskom, Ogulinu, Zagrebu i Sarajevu 

zbog prijevara i ucjena građana da se pret- 
plaćuju na listove koje je izdavao. Primjeri- 
ce, u Sarajevu je ucjenjivao građane da se 

pretplate na njegov list Jugoslovensko brat- 
stvo, koji je objavljivao pod okriljem Jugo- 
slavenske nacionalne omladine (JUNAO). 
S njim je surađivao i brat Marko Dragović. 
List je 15. II. 1935. iz Subotice preseljen u 

Novi Sad, gdje se povremeno pojavljivao do 

15. IX. 1938., jedno je vrijeme izlazio i kao 

Vojvođanski glasnik, a zadnji je broj izašao 

14. 1. 1941. Bavio se aktualnim lokalnim 

temama, čvrsto stojeći na pozicijama uni- 
tarnoga jugoslavenstva. U tom je duhu i čla- 
nak Snovi Jose Šokčića o podeli Vojvodine 

(br. 34, 4. VII. 1935.), u kojem stoji da se 

jugoslavenski »nacionalisti« najoštrije pro- 
tive želji subotičkih Hrvata da se Subotica 

i Sombor pripoje Hrvatskoj. 


JUGOSLOVENSKI ŽIVOT 


Lit.: T. Kolozsi, Szabadkai sajto (1919-1945), Uj- 
vidćk, 1979; D. Popov, Srpska štampa u Vojvodini 


1918-1941, Novi Sad, 1983. 
S. Mačković 


JUGOSLOVENSKI ŽI VOT, međuratni su- 
botički tjednik, koji je izlazio 29. III. — 16. 
VIII. 1936. Izdavalo ga je Subotičko sokol- 
sko društvo, a bio je posvećen Vidovdan- 
skomu sokolskomu sletu u Subotici, koji je 
priređen 27. — 29. VI. 1936. Objavljeno je 
ukupno 16 brojeva, koji su besplatno slani 
sokolskim društvima u zemlji. Glavni i od- 
govorni urednik bio je Vasa Jović, a vlasnik 
Nenad Rajić Nestor. Tiskala ga je Gradska 
štamparija Subotice. Uz informacije o tije- 
ku priprema za održavanje sleta, donosio 
je i druge kraće priloge o gospodarstvu, o 
životu na salašima, ali i davao ocjene cje- 
lokupnoga stanja društva. List je nastupao 
s izrazito režimskih i nacionalističkih pozi- 
cija jugoslavenskoga unitarizma, sukladno 
zadaći Sokola u širenju tjelovježbe i nacio- 
nalne kulture. O Bunjevcima je pisao u ne- 
koliko navrata, pri čemu je posebno karak- 
terističan članak Bunjevci su Jugosloveni 
u zadnjem broju lista, u kojem naglašava 


=. Primarak 1 4 

Raspored i uputstva 
ovetanosi glavnih sieiskih dana IV Polnoinskkog soltolskog slama spelenog 
da saveznim lakmićenjem članstva od 20-30 jena NIŠ godine 


Jugoslovenski život, 21. VI. 1936., Subotica 


da su Bunjevci »Jugosloveni«, a ne Hrvati, 
»jer kao takvi i nisu došli u ovu ravnicu«. 
List je bio pokušaj režimske propagande u 
vrijeme pripreme i održavanja velike na- 
rodne proslave 250 godina od glavne se- 
obe bunjevačkih Hrvata u Bačku, koja je 
organizirana 14.-16. VIII. 1936. u Subotici. 


Izvori: Historijski arhiv Subotica, F:47. 14224/936. 


Lit.: D. Popov, Srpska štampa u Vojvodini 1918- 
1941, Novi Sad, 1983. 
S. Mačković 

JUGOSLOVENSKO NACIONALNO DRUŠTVO BISKUP IVAN ANTUNOVIĆ 


JUGOSLOVENSKO NACIONALNO 
DRUŠTVO BISKUP IVAN ANTUNO- 
VIĆ, subotička udruga bunjevačke mlade- 
Ži iz sredine 1930-ih. Pokrenuli su je stu- 
denti Pravnoga fakulteta u Subotici. Od 
1934. financijski je podupiralo mjesečnik 
za književnost i kulturu Bunjevačko kolo 
(izlazi 1933.-36.) i njegov je izdavač. Dru- 
štvo je te godine od gradskoga vijeća zatra- 
žilo potporu za jedini bunjevački časopis, 
ali ne financijsku, nego u obliku lokala u 
nekoj zgradi u vlasništvu grada te lokala 
ili dviju prostorija za uredništvo lista. Po- 
glavarstvo grada odbilo je molbu, ali je 
dopustilo Društvu da sjednice održava u 
prostorijama Gradske činovničke udruge 
u zgradi Gradske muzičke škole. Društvo 
je objavilo i jedino godište (za 1935. god.) 
Biskupa Ivana Antunovića kalendara (Su- 
botica, 1934.), koji je uredio Balint Vujkov. 


KO MIKOLA) os 
KAO AA 
£S*SpBISKUP 6 
IVAN ANTUNOVIĆ 47 


Pečat Jugoslovenskog nacionalnog 
društva Biskup Ivan Antunović 


Članovi Društva bili su Mate Brčić Kostić, 
Barnaba Mandić, Jovan Mikić, Lazar Ma- 
tijević, Marko Peić Tukuljac, Josip Puzić, 
Stipan Prčić, Albe Rudinski, Pavle Rudin- 
ski, Joso Šokčić, Stipan Tikvicki, Julije 

Tumbas, Balint Vujkov i dr. Većina njih 
u to je vrijeme bila projugoslavenski ori- 
jentirana, ali ne unitarno, nego u skladu sa 
shvaćanjima Ivana Antunovića, a k tomu 
nisu bili bliski hrvatskim crkvenim krugo- 
vima u Subotici. No mnogi od njih već su 
tada, a osobito u poslijeratnim godinama, 
bili važni kao hrvatski kulturni djelatnici. 


Izvor: Privatna arhiva Lj. Vujkovića Lamića. 


Lit.: Bunjevačko kolo, 1933-1936, Subotica; »Bi- 
skupa Ivana Antunovića« kalendar za prostu go- 
dinu 1935, Subotica, 1934. 


Lj. Vujković Lamić 

JUKIĆ, plemićka porodica. Plemićka da- 
rovnica Lazara Jukića proglašena je u Bač- 
koj županiji 1775. god. 


Lit.: Gy. Dudas, A bacskai nemes csaladok, B4cs- 
Bodrogh megyei Tortenelmi Tarsulat ćvkonyve, 
4/1893, Zombor. 


S. Bačić 
JUKIĆ, Stipan (Donji Bitelić kraj Sinja, 
30. IV. 1939.), sveučilišni profesor, pedagog. 
U vrijeme kolonizacije iz Dalmacije u Voj- 
vodinu 1946. doselio se u Sivac s obitelji 
svojega strica Ivana Jukića, koji je preuzeo 
brigu za njegov odgoj i školovanje. Osnov- 
nu školu završio je u Sivcu, a učiteljsku u 
Somboru. Nakon toga godinu je dana radio 
u OŠ Vladimir Nazor u Đurđinu, u izdvo- 
jenom nepodijeljenom odjelu na salašu u 
Kopilovoj školi. Nakon studija pedagogije 
na Filozofskom fakultetu u Beogradu bio je 
profesor učiteljske škole u Prijedoru, radio 
je iu tamošnjoj gimnaziji, a 1966. prešao 
je u učiteljsku školu u Somboru. Tamo je 
inicirao opremanje učiteljske škole koja je 
u to vrijeme bila tehnički najsuvremenije 
opremljena škola u Jugoslaviji (elektronič- 
ke učionice za programiranu nastavu, fono- 
laboratorij za strane jezike, interna televi- 
zija koja je povezivala sve učionice, sustav 
respondera i AV katedre u svim učionica- 
ma s grafoskopom, episkopom, magneto- 
fonom i dijaprojektorom). Bio je prosvjetni 
savjetnik razredne nastave u Međuopćin- 
skom prosvjetno-pedagoškom zavodu u 
Somboru 1970.-73. 


S otvorenjem Pedagoške akademije u 
Somboru 1973. izabran je za predavača, a 
zatim i za profesora. Istodobno se u Be- 
ogradu upisao na poslijediplomski studij, 
koji je završio obranom magistarske teze 
Pedagoški i ekonomski aspekti uvođenja 
moderne obrazovne tehnologije u nasta- 
vi pedagoških nauka (1977.). Na istom je 
fakultetu obranio i doktorsku disertaciju 
Jedinstvo i zajedništvo u sistemu i politi- 
ci odgoja i obrazovanja u SFR Jugoslaviji 
(1986.). Bio je savjetnik u sektoru za obra- 
zovanje, znanosti i kulturu u Predsjedni- 
štvu Centralnoga komiteta Saveza komu- 
nista Jugoslavije 1980.-87. Istodobno je bio 
vanjski suradnik na Pedagoškoj akademi- 


ji u Somboru, a zatim i u Beogradu. Od 
1987. je zamjenik predsjednika Prosvjetnog 
savjeta SAP Vojvodine, i kao vanjski su- 
radnik predaje na Filozofskom fakultetu u 
Novom Sadu. Nakon godinu dana na tom 
je fakultetu zasnovao radni odnos, isprva u 
zvanju docenta, a poslije i kao izvanredni i 
redoviti profesor. Predavao je i na Učitelj- 
skom fakultetu u Jagodini 1983.-2001. Bio 
je predavač na poslijediplomskim studijima 
na sveučilištima u Novom Sadu i Beogradu. 
U mirovinu je otišao 2004. 


Posebno je zapažen njegov rad s mladi- 
ma, nastavnicima i roditeljima. Održao je 
mnoga predavanja na znanstvenim i struč- 
nim skupovima u zemlji i inozemstvu. Ob- 
javio je desetak knjiga i više od 200 struč- 
nih i znanstvenih radova u zbornicima i 
stručnoj periodici: Pedagoška stvarnost 
(Novi Sad, 1978., 1983.-84, 1986, 1988.- 
90., 1992., 1995., 1997.-2000., 2002.-04.), 
Dometi (Sombor, 1980., 1982.), Ekonomika 
obrazovanja (Beograd, 1985.), Zbornik In- 
stituta za pedagoška istraživanja (Beograd, 
1987.), Norma (Sombor, 1990.), Misao (No- 
vi Sad, 1991.), Nastava i vaspitanje (Beo- 
grad, 1992., 1995.), Pedagogija (Beograd, 
1997., 1999.-2001.), Godišnjak Filozofskog 
Jakulteta u Novom Sadu (1998.-99., 2002.) 


Tijekom rada dvaput je nagrađivan za 

postignute rezultate: za ukupni stručni i 
društveni rad nagrađen je Ordenom rada 
sa srebrnim vijencem 1971., a dobitnik je 1 
diplome za životno djelo Društva pedagoga 
Srbije Vojislav Bakić 1999. Kao umirovlje- 
nik živi u Splitu. 
Djela: Savremena nastavna tehnologija u obrazo- 
vanju nastavnika, Novi Sad, 1984; Jedinstvo i za- 
jedništvo u sistemu vaspitanja i obrazovanja u 
Jugoslaviji, Novi Sad, 1989; Učenje učenja u na- 
stavi, Beograd, 1995; Učenje učenja : šta nastavnik 
treba da zna i da radi da bi učenje učenika bilo 
uspešno : edukativna radionica za nastavnike, No- 
vi Sad, 1998; Učenje učenja : edukativne radionice 
za roditelje, Novi Sad, 1999; Didaktika : izbor tek- 
stova, Jagodina, 1998; Nastava u kojoj učenik misli, 
Vršac, 2001; Pedagogija, Novi Sad, 2005; Didak- 
tičko-metodički fragmenti, Vršac, 2005; Didaktič- 
ko-metodički aspekti organizacije nastave u kom- 
binovanim odelenjima, Novi Sad, 2006. 


Lit.: http://www.sivac.net/doktorinauka.htm. 


M. Đanić 


JUKIĆ MANIĆ 


JUKIĆ MANIĆ, Josip (Manić, Jukić, Jo- 
so, Josica) (Subotica, 2. VII. 1841. — Suboti- 
ca, 19. IV. 1881.), svećenik, pjesnik, narod- 
ni preporoditelj. Plemićkoga je podrijetla, 
sin Albe Manića i Ane, rođ. Budanov. Za 
svećenika je zaređen 1867. Bio je kapelan 

u Miški (madž. Miske), Aljmašu (madž. Ba- 
csalmas), Baškutu, Dušnoku, Lemešu (srp. 
Svetozar Miletić) i Horgošu. Razriješen 

je svećeničkih dužnosti 1875. Sudionik je 

preporodnoga pokreta Ivana Antunovića od 

njegova početka te suradnik Bunjevačkih i 

šokačkih novina i Bunjevačke i šokačke vile, 
u kojima je objavljivao pjesme, a surađivao 

je iu Subotičkom glasniku Kalora Miloda- 
novića. Pjesme budničarske naravi nadah- 
nute su mu preporodnim idejama i nacio- 
nalnim zanosom, dok mu je u ljubavnim 

i šaljivim pjesmama prepoznatljiv utjecaj 

usmenoga narodnoga pjesništva. Kao gim- 
nazijalcu, u knjizi radova učenika subotič- 
ke gimnazije (Bimbok a szabadkai felsobb 

osztalyu tanulo ifjusagtol, Szabadka, 1863) 

objavljena mu je na madžarskome balada o 

Titusu Dugoviću, branitelju kršćanstva ko- 
Ji je poginuo pod zidinama Beograda 1456. 
Prevodio je i pjesme Sandora Petčfija. Au- 
tor je prvih bunjevačkih epigrama. 


Kao lemeški kapelan javio se 1874. u 
Subatičkom glasniku člankom u kojem bra- 
ni pravo da Bunjevci i Šokci čitaju i pišu na 
materinjem jeziku. Prema kasnijem pisanju 
Nevena (2/1908) i Mije Mandića (Pravi bu- 
njevački kalendar za prostu godinu 1934.), 
uredio je Bunjevačko-šokački kalendar za 
1876., 1881. i 1882. (sačuvano je samo 1881. 
godište). Jedan je od osnivača Pučke kasi- 
ne 1878., središta društvenoga okupljanja i 
očuvanja identiteta subotičkih Bunjevaca 
do Prvoga svjetskoga rata. Na izborima za 
Ugarski sabor 1878. podupirao je kandida- 
turu Age Mamužića, ali su u sabor izabrani 
Ernest Mukić i Karoly Varga. 


Lit.: Subatički glasnik, 30, Subatica, 25. VII. 1874; 
Neven, 2/1908, 16/1913, Subotica; P. Pekić, Povijest 
Hrvata u Vojvodini od najstarijih vremena do 1929. 
godine, Zagreb, 1930; Pravi bunjevački kalendar 
za prostu godinu 1934. sa slikama, Subotica, 
[1933]; G. Kikić, Antologija poezije bunjevačkih 
Hrvata, Zagreb, 1971; 1. Szentgyčrgyi, E. Bažant, 
N. Bašić Palković, Subotička bibliografija 1764- 

1869, 1, Subotica, 1988; M. Mandics, A magyaror- 
szdgi bunyevdc-horvdtok tortenete : Povijest bu- 
njevačkih Hrvata u Mađarskoj, Kecs-kemćt, 1989; 
A. Sekulić, Hrvatska preporodna književnost u 
ugarskom Podunavlju do 1918., Zagreb, 1994; A. 
Lakatos (ur.), A kalocsa-bdcsi foegyhdzmegye 
torteneti sematizmusa 1777-1923, Kalocsa, 2002; 
M. Evetović, Kulturna povijest bunjevačkih i šo- 
kačkih Hrvata, Subotica, 2010; http://archivum. 
asztrik.hu/?q=oldal/manich-josephus. 


S. Bačić 


JURAKIĆ, Dragan (Vrbas, 2. XII. 1960.), 
novinar. Sin je Marka, bosanskoga Hrva- 
ta iz Dervente, i Bosiljke, rođ. Ćorović. 
Osnovnu školu i gimnaziju završio je u 
Vrbasu, a diplomirao je na Fakultetu poli- 
tičkih znanosti u Beogradu 1983. na odjelu 
za međunarodne odnose. Novinarstvom se 
bavi od početka radnoga angažiranja (In- 
formativni centar Vrbas) do početka 1992., 
kad je ostao bez novinarskoga angažmana 
jer je bio odgovoran za vraćanje topničke 
baterije s granice prema Republici Hrvat- 
skoj. Nakon toga radio je u Vrbaskomercu. 
Od 2005. angažirao se u Demokratskom 
savezu Hrvata u Vojvodini — osnovao je 
Mjesni odbor u Vrbasu te uređuje ponovno 
pokrenuto stranačko glasilo Glas ravnice 
2006.-07. Potkraj 2006. postao je uredni- 
kom emisije na hrvatskom jeziku Prizma, 
koja se prikazivala na Radio televiziji 
Vojvodine (RTV) od studenoga 2006. do 
ožujka 2010., kada je prerasla u program na 
hrvatskom jeziku. Otad je urednik deseto- 
minutnoga dnevnika na hrvatskom jeziku, 
koji se emitira od ponedjeljka do subote, te 
dviju polusatnih emisija iz kulture Izrav- 
no i Svjetionik, koje se emitiraju nedjeljom 
poslijepodne. Unatoč tomu što je statusno 
i kadrovsko pitanje uredništva na hrvat- 
skom jeziku na RTV-u i dalje neriješeno, 
zaslužan je za održavanje kontinuiteta hr- 
vatskoga programa na pokrajinskom televi- 
zijskom servisu, u čemu su mu pomoć pru- 
žale hrvatske manjinske institucije (HNV, 
DSH V). U hrvatskim manjinskim medi- 
jima u Vojvodini, prvi je 2007. ukazao na 
negativnosti tadašnje uređivačke politike 
Hrvatske riječi, potaknuvši proces promje- 
na tadašnjih autoritarnih vodećih struktura 
u NIU Arvatska riječi u Hrvatskom na- 

cionalnom vijeću. Na pokrajinskim parla- 
mentarnim izborima 2008. kao predstavnik 
DSHV-a kandidiran je na koalicijskoj listi 
Zajedno za europsku Vojvodinu, a nakon 
smrti Duje Runje 2011. umjesto njega je 
postao pokrajinskim zastupnikom. 


S. Bačić 


JURČAK, Jovanka, udana Popov (Suboti- 
ca, 16. V. 1938.), rukometašica, službenica. 
Kći je Marka i Rozalije, rođ. Kopilović, se- 
stra rukometašica Justine, udane Semnic, i 
Jelisavete. Srednju ekonomsku školu zavr- 
šila je u Subotici. Isprva se u mladosti ba- 
vila gimnastikom, u kojoj je na saveznom 
natjecanju za omladinke u Skoplju osvojila 
četvrto mjesto u II. razredu na svim spra- 
vama. Rukometom se počela baviti 1953. 
u Subotici. Nastupala je za RK Spartak iz 
Subotice 1953.-64. na poziciji desnoga kri- 


Jovanka 
Jurčak 


la, a u velikom rukometu bila je obrambena 
igračica i desno krilo. Igrala je za rukomet- 
nu reprezentaciju Vojvodine, a za repre- 
zentaciju Jugoslavije nastupala je 19 puta 
u razdoblju 1959.-63. i postigla 4 pogotka. 
S reprezentacijom Jugoslavije osvojila je 4. 
mjesto na Svjetskom prvenstvu u Rumunj- 
skoj 1962. U velikom rukometu s ekipom 
RK Spartaka bila je prvakinja Saveznoga 
turnira 1954. i 1956. i viceprvakinja 1955., 
au rukometu bila je prvakinja Savezne lige 
1956./57., 1959./60. i 1962./63., viceprvaki- 
nja Saveznoga turnira 1955., viceprvakinja 
Savezne lige 1955./56., 1957./58., 1960./61. 
i 1963./64., treća u Saveznoj ligi 1958./59. 1 
1961./62., pobjednica Jugoslavenskoga ku- 
pa 1961., a plasirala se u finale Jugoslaven- 
skoga kupa 1956., 1957., 1962. i 1963. Pre- 


stala je aktivno igrati rukomet 1964. Kao 
službenica radila je u subotičkoj tiskari 
Minerva do umirovljenja. Zivi u Subotici. 


Lit.: Almanah Rukometnog saveza Jugoslavije 
1949-1989, Beograd, 1991; Z. Rafajlović, Veteran- 
ke subotičkog rukometa, Subotica, 1997. 


E. Hemar 


JURČAK, Justina, udana Semnic (Su- 
botica, 23. VII. 1936.), rukometašica. Kći 
je Marka i Rozalije, rođ. Kopilović, sestra 
rukometašica Jovanke, udane Popov, i Je- 
lisavete. Završila je Srednju ekonomsku 
školu u Subotici. Bila je zaposlena kao slu- 
žbenica Zavoda za socijalno osiguranje u 
Subotici do 1991., kada je umirovljena. U 
mladosti se bavila gimnastikom. Zajed- 
no s mlađom sestrom Jovankom počela je 
igrati veliki rukomet 1953. u SDŽ Jovan 
Mikić — Spartak (Subotica), a godinu dana 
poslije pridružila im se i najmlađa sestra 
Jelisaveta. U velikom rukometu igrala je 
na poziciji obrambene igračice, a u malom 
rukometu kao lijeva vanjska igračica. Bila 
je izvrsna obrambena igračica, koja je od- 
lično štitila vratarsku zonu i surađivala s 
navalnim redom u napadačkim akcijama. 
Za RK Spartak nastupala je 1953.-59., ka- 
da je završila igračku karijeru. Kao članica 
najuspješnije generacije u povijesti subo- 
tičkoga ženskoga rukometa, na Saveznom 
turniru u Subotici 1954. i 1956. postala je 
prvakinja Jugoslavije u velikom rukometu, 
a drugo je mjesto osvojila 1955. u Zagre- 
bu, dok je u malom rukometu bila držav- 
na prvakinja u Saveznoj rukometnoj ligi u 
sezoni 1956./57., osvojila drugo mjesto na 
Saveznom turniru 1955. u Virovitici i u Sa- 
veznoj rukometnoj ligi 1955./56. i 1957./58. 
te treće mjesto 1958./59. Nastupila je u fi- 
nalu prvih dvaju Kupova Jugoslavije 1956. 
i 1957. u Zagrebu, kada je RK Spartak oba 
puta izgubio od RK Lokomotive. Za repre- 
zentaciju Jugoslavije nastupila je na turne- 
ji po Čehoslovačkoj 1957., ali se poslije te 
utakmice nisu vodile kao službene utakmi- 
ce A-reprezentacije. 


Njezina sestra Jelisaveta (Subotica, 17. 
XI. 1940.) bila je rukometni vratar — veliki 
rukomet počela igrati u SDŽ Jovan Mikić — 


JURIĆ 


Spartak 1954., a sljedeće godine mali ruko- 
met. Do kraja aktivne igračke karijere 1960. 
najčešće je branila za drugi tim, u vrijeme 
»vladavine« Anke Sekulić Evetović. Zavr- 
šila je Ekonomski fakultet u Subotici i do 
umirovljena radila kao profesorica matema- 
tike u Srednjoj ekonomskoj školi u Subotici. 


Izvor: Osobna arhiva Justine Jurčak (Semnic). 


Lit.: B. Krstić (ur.), Sport u Subotici 1944-1984 
Sportelet Szabadkdn, Subotica, 1984; Almanah 
Rukometnog saveza Jugoslavije 1949-1989, Beo- 
grad, 1991; Ž. Rafajlović, Veteranke subotičkog 
rukometa, Subotica, 1997. 

E. Hemar i S. Žunar 


JURIĆ, Dušica, udana Dulić (Subotica, 24. 
IX. 1976.), novinarka. Kći je Lazara i Ru- 
že, rođ. Mujić. Osnovnu je školu završila u 
Maloj Bosni, gimnaziju u Subotici, a studij 
novinarstva 2007. na Fakultetu političkih 
znanosti u Zagrebu. Od 1995. aktivna je 
članica Dramskoga odjela HKC Bunjevač- 
ko kolo, gdje je tumačila niz zapaženih žen- 
skih uloga na ikavici, koje su prikazivane 
u Srbiji, Hrvatskoj, Madžarskoj te BiH. Za 
glavne ženske uloge u kratkim filmovima 
Zemlja i Čipka Zvonimira Sudarevića na 
Filmskom festivalu Život sela (ŽISEL) u 
Omoljici 1999. 1 2000. dobila je nagrade za 
najbolju žensku ulogu Zlatni prsten. 


U prosincu 1998. počela je raditi kao 
novinarka u novoformiranom Uredništvu 
na hrvatskom jeziku Radija Subotica, gdje 
je bila v. d. glavne i odgovorne urednice 
2000.-01. Kao novinarka je radila u prvoj 
televizijskoj emisiji na hrvatskom jeziku u 
Srbiji TV tjednik, koja je emitirana na Su- 
botičkoj televiziji od veljače do lipnja 2001. 
Od srpnja 2001. do srpnja 2004. novinarka 
je u emisiji TV divani, snimanoj u produk- 
ciji Udruge građana Klub 21, a emitiranoj 
na TV Novi Sad (danas Radio-televizija 
Vojvodine), u kojoj je ubrzo postala glavna 
i odgovorna urednica. Od 2003. radi kao 
novinarka u NIU Hrvatska riječ, gdje je 
bila zamjenica i pomoćnica odgovornoga 
urednika 2004.-07. Bila je urednica tjedne 
emisije na hrvatskom TV tjednik 2004.-06., 
koju je producirala NIU Hrvatska riječ, a 
emitirana je na subotičkoj YU Eco televizi- 

ji. Protiv nje i tadašnjega ravnatelja Hrvat- 
ske riječi Zvonimira Perušića Radio-tele- 
vizija Novi Sad (RTNS) podnijela je 2004. 
tužbu zbog navodnoga govora mržnje zbog 

toga što su na konferenciji za tisak u Su- 
botici izjavili kako je hrvatska zajednica 

na RTNS-u diskriminirana jer jedina od 

manjinskih zajednica u Vojvodini nema 

svoju redakciju, a RTNS je poslije tužbu 

povukao. 


Lit.: Slobodna Dalmacija, 27. 1. 2005, Split; T. 
Žigmanov, Osvajanje slobode : Hrvati u Vojvodi- 
ni deset godina nakon listopadskog prevrata 
2000., Subotica, 2011. 

M. Kopunović 


JURIĆ, Marko (Subotica, 25. IV. 1880. — 
Subotica, 24. X. 1949.), zemljoposjednik 1 
političar. Sin je Stipana i Mande, rođ. Ha- 
lasević. Nakon školovanja u Subotici vodio 
je obiteljski posjed na Žedniku. Baveći se 
stočarstvom i trgovinom stokom te izvo- 
zom svinja, kao vojni dobavljač u vrijeme 
Prvoga svjetskog rata stekao je velik ime- 
tak. Potkraj 1920-ih posjedovao je kuću u 
Strossmayerovoj ulici br. 1 te 293 jutra ze- 
mlje na Žedniku. Imao je dva sina, Stipana 
(1902.-1928.) i Marka (1906.-1943.) 


Sudjelovao je u prijelomnim društve- 
nim događajima ujesen 1918.: bio je član 
subotičkoga Bunjevačko-srpskoga narod- 
noga odbora, osnovanoga 10. XI. 1918. u 
velikoj dvorani kavane Hungaria, te član 
subotičkoga izaslanstva na samoprokla- 
miranoj Velikoj narodnoj skupštini 25. XI. 
1918. u Novom Sadu, na kojoj je proglaše- 
no odcjepljenje Banata, Bačke i Baranje od 
Ugarske. Kao pristaša međuratnih srpskih 
režimskih političkih struja, isprva Narodne 
radikalne stranke (NRS), čijega je subo- 
tičkoga ogranka neko vrijeme bio pred- 
sjednik, a zatim Jugoslavenske radikalne 
zajednice (JRZ), biran je na parlamentar- 
nim izborima za zastupnika u Narodnu 
skupštinu Kraljevine SHS, odnosno Jugo- 
slavije, 1923., 1924., 1927. i 1938. Banski 
vijećnik Dunavske banovine bio je 1930.- 
38., a u tom je razdoblju obnašao i visoke 
stranačke dužnosti u JRZ-u. Imenovan je 
za i gradonačelnika Subotice, ali je na tom 

položaju ostao razmjerno kratko — od 18. 
XI. 1938. do 24. VI.1939., kad ga je nasli- 
jedio Ladislav Lipozenčić. U više navrata 
od 1919. imenovan je i u gradski parlament 
— Prošireni senat. Obavljao je i mnoge dru- 
ge visoke funkcije u različitim udrugama i 
organizacijama, poput potpredsjedničke u 
Jugoslavenskom Lloydu, subotičkoj udruzi 
trgovaca i obrtnika Slavena. 


U svojom cjelokupnom društvenom i 
političkom radu pokazao se kao ogorčeni 
protivnik hrvatstva među Bunjevcima. Po- 
sebice je ostao zapamćen po govoru u Na- 
rodnoj skupštini 1925., u kojem je istaknuo 
da ima spoznaja o »nasilnom pohrvaćiva- 
nju Bunjevaca i Šokaca od strane hrvatskih 
separatista, i to od dana oslobođenja, kada 
su bili izaslani iz Zagreba«. Otvoreno se 
zauzimao za širenje prosrpske političke 
orijentacije među subotičkim Bunjevcima, 
u čemu je bio razmjerno uspješan. Time je 
bio motiviran i njegov angažman na oku- 
pljanju bunjevačkih zemljoposjednika oko 
Zemljodilske kasine te Zemljodilske stran- 
ke. No ta se stranka, kojoj je na čelu bio 
Ivan Crnković, ubrzo utopila u NRS. Ka- 
da je na skupštini Zemljodilske kasine 5. 
IV. 1925., nakon ostavke Marka Jurića, za 
predsjednika izabran Ivan Crnković, Jurić 
je imenovan doživotnim počasnim pred- 
sjednikom, a njegova je slika trebala trajno 
krasiti prostorije Kasine. 


Zastupao je stajalište da Bunjevci nisu 
ni Srbi ni Hrvati, nego poseban narod. To 
je stajalište zastupao i subotički veliki žu- 
pan, Jurićev partijski kolega radikal Drago- 
slav Đorđević. Ono se ogleda i u pisanju lo- 
kalnih listova koji su bili pod utjecajem te 
skupine, ponajprije Subotičkoga glasnika 


(1925.-27.) i Bunjevačkih novina (1924.-27.). 
Jurić i Đorđević imali su presudnu ulogu 
pri osnutku Bunjevačke prosvetne matice 
1925., koja je imala zadaću širiti kulturu 
»bunjevačkoga naroda«. Ta ustanova, koju 
su u tisku nazivali i »birtaškom maticom«, 
prestala je djelovati već početkom 1930-ih, 
a Jurić je zgradu u kojoj je imala sjedište 
1933. prodao Rimokatoličkoj crkvi u Su- 
botici. Ondje je uskoro osnovana Subotič- 
ka matica, koja je bila hrvatski i katolički 
orijentirana. Sa smijenjenim gradonačel- 
nikom Dragoslavom Đorđevićem politički 
se razišao i sukobio u vrijeme izbora 1927. 


Subotički prohrvatski tisak nazivao ga 
je »radikalskim harambašom«. Žestoko je 
negirao hrvatstvo Bunjevaca, ističući, pri- 
mjerice, kako to prenosi Subotički glasnik 
od 20. I. 1927. da »u Subotici žive Bunjevci, 
Srbi, Mađari i Jevreji, ali Hrvata nema, ni- 
kad ih nije bilo i neće ih biti«. 

Izvori: Historijski arhiv Subotica, F: 43.12; F: 47. 
Gr. 878/931; F: 68 V 409/950. 


Lit.: Govor našeg narodnog poslanika g. Marka 
Jurića u parlamentu, Bunjevačke novine, 4. III. 
1927, Subotica; Jedan naručeni govor, Neven, 3. 
III. 1927, Subotica; M. Protić, Zlatni dani Suboti- 
ce, Subotica, 1930; P. Pekić, Povijest Hrvata u Voj- 
vodini od najstarijih vremena do 1929. godine, 
Zagreb, 1930; M. Grlica, G. Vaš, Subotičko više- 
stranačje, Pro memoria, 9, Subotica, 1990; K. 
Kuntić, Uticaj političkih promena na položaj i na- 
cionalno izjašnjavanje Hrvata-Bunjevaca u Bačkoj 
tokom 20. veka, u: Dijalog povjesničara — istori- 
čara, 5, Zagreb, 2002; S. Mačković; Proslava 250. 
obljetnice doseljavanja veće skupine Bunjevaca 
(1686.-1936.), Hrvatska revija, 3, Zagreb, 2005; 
Hrvatski biografski leksikon, 6, Zagreb, 2005; M. 
Bara, Somborska deklaracija i njezino značenje za 
bačke Hrvate, Časopis za suvremenu povijest, 3, 
Zagreb, 2006; Srpski biografski rečnik, 4, Novi 
Sad, 2009; M. Bara, Stjepan Radić i bački Hrvati, 
u: Identitet bačkih Hrvata, Zagreb-Subotica, 2010. 


S. Mačković 


JURIGA, Augustin (Subotica, 22. V. 
1947.), fotograf. Sin je Mihajla i Julke, rođ. 
Pinter. Osnovnu i srednju strojarsku ško- 
lu završio je u Suboticu, a Višu školu za 
fotografiju na Jugoslavenskom institutu za 
novinarstvo u Beogradu. Radio je kao fo- 
tograf u Međuopćinskom zavodu za zaštitu 
spomenika kulture u Subotici od njegova 


JURIGA 


osnutka 1980. do 1996., a nakon toga dje- 
luje samostalno. Član je Udruge likovnih 
umjetnika primijenjenih umjetnosti 1 di- 
zajnera Vojvodine. 


Snimanjem se bavi od 1972. Dragocje- 
no iskustvo i prepoznatljiv izričaj stječe 
snimajući subotičku i vojvođansku arhi- 
tekturu, djela zaštićene kulturne baštine, 
etnografsku građu, napose vezanu uz Du- 
žijancu, te motive iz zavičaja. Tehnički 
kvalitetne fotografije, uz dokumentarne, 
već rano očituju izrazitu umjetničku di- 
menziju. Oplemenjene su autorovim osob- 
nim senzibilitetom za prošlost, ljude i nji- 
hove sudbine, tragove protoka vremena i 
neponovljive trenutke sadašnjosti. Snima 
i kazališne predstave, a posebno uspješno 
predstave Dječjega kazališta i Međunarod- 
noga festivala dječjih kazališta Subotica. 
Zanimljive su mu realizacije iz ciklusa Ur- 
bana Amerika, Lica Lahorea i Lica Bačke. 
Više je puta samostalno izlagao u Subotici, 
a predstavio se iu Hrvatskoj, Madžarskoj, 
Njemačkoj, Rusiji i Estoniji. Sudjelovao je 
na skupnim izložbama primijenjene umjet- 
nosti u Vojvodini. Ostvario je više kalen- 
dara s različitim tematskim cjelinama iz 
Subotice i s etnografskim motivima, a za 
pojedine je bio nagrađen. 


A. Juriga, Na pragu (diptih), 1979. 


Njegove su fotografije važan umjetnič- 
ki element monografije Subotica (izdanje 
B. Krstić, Subotica, 1995. i 1996.), zatim 
knjige Arhitektura secesije u Vojvodini (au- 
tor B. Duranci, Novi Sad 1983.), kataloga 
madžarskih običaja Zaostavština predaka 
(2000.) i kataloga mnogobrojnih izložaba. 
Za fotomonografiju Salaši dobio je nagra- 

JURIGA 


du Kulturno-prosvjetne zajednice Subotice 
Dr. Ferenc Bodrogvdri za 1997.; za ciklus 
fotografija o seoskim grobljima dobio je na- 
gradu Zlatno paunovo pero (Gospođinci, 
2002.); dobitnik je priznanja Općine Subo- 
tica Pro urbe (2005.). 


Djela: Salaši (tekst B. Duranci, pjesme L. Franci- 
šković), Subotica, 1997; Ris (tekst Z. Romić i gru- 
pa autora), Subotica, 2003. 


Lit.: Augustin Juriga, katalog, Subotica, 1997; Do- 
dela zvanja počasni građanin Opštine Subotica i 
priznanja Pro urbe Subotica, 2005., brošura [Su- 
botica, 20051; Augustin, laporel, Subotica, 2010. 


O. Šram 


JURIŠIĆ, Dezider (Sombor, 17. X. 1932.), 
sveučilišni profesor. Sin je Ivana i Kati- 
ce, rođ. Fiir, koja je rodom iz Bogojeva. 
Osnovnu školu, nižu gimnaziju i ekonom- 
sku srednju školu završio je u Somboru, 
gdje je maturirao 1951. Na Ekonomski 
fakultet u Sarajevu upisao se 1952., a di- 
plomirao je 1958. Tijekom studija radio 
je u privredi, a bio je i demonstrator na 
predmetu Specijalno knjigovodstvo. God. 
1959. izabran je za asistenta na predmetu 
Knjigovodstvo, a 1965. obranio je doktor- 
sku disertaciju Sekundarni troškovi kao 
izraz međusobnih odnosa proizvođača u 
uvjetima međusobnoga internoga obraču- 
na. Na Ekonomskom fakultetu u Sarajevu 
izabran je u zvanje docenta 1967., izvan- 
rednoga profesora 1976. te redovitoga pro- 
fesora 1982. Predavao je predmet Osnove 
knjigovodstva 1967.-69. te nove predmete 
koje je sam uveo: Planiranje suvremene 
metode obračuna proizvodnje 1968.-76., 
Sistem informacija 1972-.81., Poslovna po- 
litika 1975.-77. te Planiranje i poslovna po- 
litika 1976.-95. Na Ekonomskom fakultetu 
u Zagrebu izabran je u zvanje docenta na 
predmetu Računovodstvo 1997. i do umi- 
rovljenja 2000. predavao je na Fakultetu za 
turizam i vanjsku trgovinu u Dubrovniku 
te na njegovu odjelu u Splitu, a ujedno i na 
Ekonomskom fakultetu u Mostaru. Bio je 
i predavač na poslijediplomskom studiju 
Ekonomskoga fakulteta u Sarajevu. Autor 
je i suautor 12 udžbenika. Kao umirovlje- 
nik živi u Cavtatu. 

Izvor: Kazivanje Dezidera Jurišića. 


Odabrana djela: Planiranje i razvojna politika sa- 
moupravnog preduzeća (suautor), Beograd, 1977 
(19792, 1980%, 1982“); Sistem informacija, 1, skrip- 
ta, Sarajevo, 1975; Uvod u ekonomiju organizaci- 


ja udruženog rada (suautor), skripta, Sarajevo, 


1975; Godišnji planovi poslovanja radne organi- 
zacije (suautor), Sarajevo, 1976; Sistem informaci- 


ja (suautor), skripta, Sarajevo, 1977, (1979?); Or- 


ganizacija i postupak planiranja u organizacijama 
udruženog rada, Beograd, 1978; Informacijski 
sistemi (suautor), Beograd, 1981. 


Lit.: Ko je ko u Jugoslaviji : jugoslovenski savre- 
menici, Beograd, 1970; Trideset godina Ekonom- 
skog fakulteta u Sarajevu 1952-1982, Sarajevo, 
1982. 


T. Ljubić 


JURJEVIĆ, Josip (Jurjevich, J6zsef) 
(Jablanac, Slavonija, 5. II. 1785. — Beč. 21. 
XI. 1875.), pravnik, sveučilišni profesor, de- 
kan Pravnoga fakulteta u Pešti. Niže, gra- 
matikalne razrede gimnazije završio je u 
Karlovcu, a više, humanističke u Zagrebu. 
Studij filozofije polazio je u Segedinu, dok 
je pravo završio u Jegri (madž. Eger), gdje 
je i doktorirao iz rudnoga prava i statisti- 
ke. Odvjetničku diplomu stekao je 1810. Na 
novoosnovanoj katedri za statistiku i rud- 
no pravo na Pravnom fakultetu Kraljevske 
akademije znanosti u Zagrebu predavao je 
statistiku i rudno pravo kao suplent (profe- 
sorski vježbenik) od 1811., a kao profesor 
1811.-34. Od ožujka 1834. pa do umirovlje- 
nja 1843. bio je profesor na Sveučilištu u 
Pešti, gdje je također predavao rudno pravo 
i statistiku, a 1838., 1842. i 1843. bio je de- 
kan Pravnoga fakulteta u Pešti. Umirovljen 
je s naslovom kraljevskog savjetnika. Au- 
tor je udžbenika ugarskoga rudnog prava 
te rasprave o teoriji statistike, tada rijetka 
djela takve vrste. 


Djela: Institutiones juris metallici Hungarici, Za- 
grabiae, 1822; Theoria statisticae, Zagrabiae, 
1825. 


Lit.: J. Szinnyei, Magyar irok elete es munkdi, 5, 
Budapest, 1897; Hrvatski biografski leksikon, 6, 
Zagreb, 2005. 

L. Heka 


JURKOVIĆ, plemićka porodica. Prema 
potvrdi Somogyske županije, plemstvo Iva- 
na Jurkovića proglašeno je u Bačkoj župa- 
niji 1784. 

Lit.: Gy. Dudas, A bacskai nemes csaladok, Bdcs- 
Bodrogh megyei Tortenelmi Tdrsulat ćvkonyve, 


4/1893, Zombor. 
S. Bačić 


JURKOVIĆ, Bartol (Budim, prije 1710. 
— Taban, kraj Budima, 15. V. 1739), filozof- 
ski pisac, franjevac, profesor filozofije. Nije 
poznato kad je stupio među članove Pro- 
vincije Bosne Srebrene ni gdje je završio 
filozofsko i teološko školovanje. God. 1733. 
nastupio je kao profesor filozofskoga učili- 
šta u sastavu Generalnoga učilišta prvoga 
razreda u Budimu. Pristupio je 1736. ispitu 
za profesore teologije, ali nije zadovoljio na 
natječaju pa nije dobio učiteljsku stolicu na 
bogoslovnoj školi u Petrovaradinu. Posve- 
tio se pastoralnoj službi i preuzeo vođenje 
župe u budimskom predgrađu Tabanu, gdje 
ga je pokosila kuga. O njegovu učiteljskom 
djelovanju svjedoči popis teza koje su u 
javnoj raspravi branili njegovi studenti i 
rukopis Tractatus in artis (Budae, 1735.; 
rukopis u franjevačkom samostanu u Bu- 
dimu). Objavio je popis filozofskih posta- 
vaka za javnu raspravu Theses ex universa 
Philosophia. 


Djelo: Theses ex universa Philosophia, Budae, 
1735. 


Lit.: F. E. Hoško, Prosvjetno i kulturno djelovanje 
bosanskih i hrvatskih franjevaca u Budimu tijekom 
18. stoljeća, Nova et vetera, 1-2/1978, Sarajevo; Hr- 
vatski biografski leksikon, 6, Zagreb, 2005; Hrvat- 
ski franjevački biografski leksikon, Zagreb, 2010. 


F. E. Hoško 


JURKOVIĆ, Ivan (Holics, slovač. Holič, 
kraj Trnave, 7. VI. 1657. — Beč, 19. VIII. 
1724.), isusovac, profesor. U isusovački je 

red stupio 18. X. 1675. Nakon studija filo- 
zofije u Zagrebu i Grazu poučavao je gra- 
matiku u Varaždinu 1683.-84. Bio je profe- 
sor logike, akademski katehet, povjesničar 
isusovačkoga kolegija, ispovjednik u isu- 
sovačkoj crkvi te rektor isusovačkoga ko- 
legija i sveučilišta u Košicama 1691.-1701. 


JURKOVIĆ 


Predavao je biblikum (teološke znanstvene 
discipline koje proučavaju Sveto pismo) na 
isusovačkom sveučilištu u Trnavi te bio 
duhovnik tamošnjega sjemeništa 1702.-07. 
Poslije je djelovao u isusovačkim školama 
u Komoranu (madž. Komarom), Varaždinu 
i Beču. Bio rektor bečkog bogoslovnog sje- 
meništa Pazmaneum. Autor je dvaju nabo- 
žnih djela. Pisma su mu među rukopisima 
budimpeštanske Sveučilišne knjižnice. 


Djela: Septem Hungariae Heroes, Cassoviae, 
1692; Duo Sanctioris Vitae Magistri S. Franciscus 
Borgia Et B. Mauritius Csaky Reverendis, Le- 
utschoviae, 1693. 


Lit.: J. Szinnyei, Magyar itrok elete 6s munkdi, 5, 
Budapest, 1897; P. Sedlak, Likovi hrvatskog pod- 
rijetla u crkvenoj povijesti Slovačke, Scrinia Sla- 
vonica, 4, Slavonski Brod, 2004. 


Ž. Mandić 


J URKOVIĆ, Pava — Katanov (Bač, 20. X. 
1922. — Zagreb, 8. V. 2010.), prosvjetni rad- 
nik, putopisac. Rođen je u imućnoj šokač- 
koj obitelji Stipe i Marte, rođ. Šimudvarac. 
Osnovnu školu završio je u Baču. U gim- 
naziju je krenuo u Novom Sadu, početkom 
Drugoga svjetskoga rata nastavio ju je u 
Zagrebu i Križevcima, a završio u Vuko- 
varu 1944. U Zrakoplovnoj školi u Borovu 
položio je letački ispit 1942. kao pitomac 
Hrvatskoga zrakoplovstva, čiji je pripad- 
nik nakon toga i postao. Tzv. križni put, tj. 
marš domobrana i ustaša što su ih komu- 
nistički partizani zarobili kraj Bleiburga, 
prošao je od Klagenfurta preko Zagreba, 
Križevaca, Bjelovara, Osijeka, Rume, Iriga, 
Petrovaradina, Novoga Sada, Bačkoga Jar- 
ka i Vršca do logora u Kovinu. Na temelju 


Pava 
Jurković-Katanov 

JURKOVIĆ 


opće amnestije zarobljenih časnika i doča- 
snika oslobođen je na Veliku Gospu 1945. 
te se vratio u rodni Bač. 


Nakon povratka u Zagreb nastavio je 
školovanje te je 1953. diplomirao filozo- 
fiju na Filozofskom fakultetu u Zagrebu. 
Predavao je najprije u Dubrovniku, zatim 
u Zagrebu u Eksperimentalnoj osnovnoj 
školi Jordanovac i Eksperimentalnoj školi 
na Trešnjevci, a od 1966. do umirovljenja 
u Klasičnoj gimnaziji u Zagrebu. 


Svoju prvu knjigu, roman Od bačkih 
ravni do zračnih visina, s osobito dirljivim 
opisima »križnoga puta«, objavio je u iz- 
danju Nakladnoga zavoda Matice hrvat- 
ske. Riječ je o romansiranoj autobiografiji 
ispripovijedanoj u trećem licu. Djelo ima 
i memoarsko-dokumentarnu vrijednost, 
napose s obzirom na događaje iz Drugo- 
ga svjetskog rada i poraća. Mnogobrojna 
putovanja sa svojim učenicima i putovanja 
na kojima je bio kao ribolovac i turistički 
vodič slikovito i s puno ljubavi te s osjeća- 
jem za specifičnosti mjesta, krajolik i ljude 
opisao je u knjizi Putositnicama Gackom, 
Grčkom, Aljaskom, u kojoj su putopisi do- 
punjeni mudrim sentencijama i motivima 
rodnoga Bača. 


Pokopan je na katoličkom groblju u Baču. 


Djela: Letač : od bačkih ravni do zračnih visina, 
Zagreb, 2001; Putositnicama Gackom, Grčkom, 
Aljaskom : putopisi, Otočac, 2005. 


Lit.: K. Petrinović, Prvo roman u osamdesetoj : 
Let u literarne visine, Gloria, 363, Zagreb, 21. XII. 
2001; N. Zelić, Pisana hrvatska riječ u Bačkoj da- 
nas, Klasje naših ravni, 1-2/2003, Subotica; N. Ne- 
kić, Putopisi Pave Jurkovića Katanova, Klasje 
naših ravni, 5-6/2006, Subotica; N. Nekić, Knji- 
ževni ogledi, Zagreb, 2010. 


J. Dumendžić i N. Zelić 


JUTA (njem. Jute, lat. Corchorus), jedno- 
godišnja biljka iz porodice lipa, rabi se u 
tekstilnoj industriji. Raste u toplim krajevi- 
ma, najviše u Pakistanu i Indiji, ali iu Kini, 
Japanu, Brazilu i sjevernoj Americi. Samo- 
nikla je, ali se i uzgaja. Vlakna jute nalaze 
se u kori stabljike. Slična su konoplji, zbog 
čega se negdje naziva i kalkutskom kono- 

pljom. Od vlakana jute izrađuje se gruba 
pređa za vreće i užarsku robu, a finija vlak- 
na služe za izradu prekrivača 1 ćilima te 
podloga u proizvodnji podnih prostirača 
i sagova. U podunavskih Bunjevaca i Šo- 
kaca od nje su se izrađivale vreće, koje su 
bile nazivane »jutenim džakovima«. Zbog 
dugotrajnosti njihova je uporaba tijekom 
XX. st. bila iznimno raširena. 


Lit.: Hrvatska enciklopedija, 5, Zagreb, 2003. 


P. Skenderović 


JUTRO (arh. holt < madž. hold; njem. 
Morgen, Joch, Juchart; lat. jugerum), 
mjerna jedinica za površinu obradivoga 
zemljišta. Naziv jutro objašnjava se time 
što označuje površinu koju se može uzo- 
rati jednim jarmom volova za jedan dan 
počevši od jutra. Nastao je kao prijevod 
njemačkoga Morgen. U hrvatskim zemlja- 
ma ista se površina označivala i mjerom ral, 
što je bio naziv sprave za oranje, tj. pluga, 
ali i oznaka samoga oranja. Od srednjega 
vijeka, kad se jutro kao mjerna jedinica za 
površinu pojavilo, u različitim krajevima 
imalo je često različitu vrijednost. U Sla- 
voniji i Srijemu postojalo je slavonsko jutro, 
koje je obuhvaćalo 2000 četvornih hvati, u 
Ugarskoj je u uporabi bilo madžarsko jutro 
s 1200 četvornih hvati, u okolici Novoga 
Sada imalo je 2500 četvornih hvati, u mno- 
gim mjestima pokraj Tise 2200 hvati, no 
nijedna od tih vrijednosti nije bila uobiča- 
jena u predjelima koje su naseljavali bački 
Hrvati. Prvi je put kao opća službena mjera 
propisano austrijskim poreznim zakonom 
iz 1785. pod nazivom donjoaustrijsko, beč- 
ko ili katastarsko jutro (skraćeno kj). Slu- 
žilo je kao mjerilo za zemljišni katastar, 
a imalo je vrijednost od 1600 četvornih 
hvati (0,575464 ha). Od početka XIX. st. 
postupno je postajalo glavnom mjerom za 
površinu obradivoga zemljišta. Austrijski 
Zakon o mjerama iz 1871. propisao je da 
iznosi 0,575442 ha, ugarski Zakon o me- 
tričkoj mjeri iz 1874. ustanovio je veličinu 
od 0,5755 ha, a nju je prihvatila i Uredba o 
odnosu mjera u Jugoslaviji iz 1933. U prak- 
si je jutro bilo zaokruženo na 57,5 ara. Iako 
je službeno napušteno s uvođenjem metrič- 


koga sustava početkom 1870-ih, u praksi je 
zadržano, među ostalim i kao opća mjerna 
jedinica u zemljišnim knjigama te u seo- 
skoj svakodnevici. Mjerenje obradivih 
površina u jutrima uobičajeno je i danas 
među bačkim Hrvatima, pri čemu se jedno 
jutro sastoji od 8 motika, dok 1,25 jutara (tj. 
10 motika) čini jedan lanac. 


Lit.: M. Vlajinac, Rečnik naših starih mera, 2, Be- 
ograd, 1964; S. Bačić, Crtice iz agrarno-pravnog 
nazivlja bačkih Bunjevaca, Pravni vjesnik, 1-2/1997, 
Osijek; Hrvatska enciklopedija, 5, Zagreb, 2003. 


S. Bačić 


JUŽNA UGARSKA (DEL-MAGYAROR- 
SZAG), gospodarski i društveni list (»Go- 
spodarstveno i družtveno ravnalo«), koji je 

izlazio 1902.-06. Nosio je podnaslov »Do- 
moljublju i kršćanskoj prosviti«. Glavni 

urednik i izdavač bio je dr. Stipan Tumbas, 
tadašnji župnik u Vajskoj. List je izlazio 

dvojezično hrvatsko-madžarski, pa su tek- 
stovi objavljivani dvostupačno. Isprva je 

tiskan u tiskari Janosa Raaba u Odžacima 

(19. I. — 6. IV. 1902.), a zatim u Subotici u 
tiskari JOzsefa Bittermanna (13. IV. 1902., 
27. IV. 1902. — 31. X. 1906.), osim jednoga 

broja, koji je tiskan u Novom Sadu u tiska- 
ri Đure Ivkovića (20. TV. 1902.). Imao je 

različitu dinamiku izlaženja: najprije je bio 

tjednik koji je izlazio svake nedjelje (19. I. 
— 28. XII. 1902.), zatim dvomjesečnik, ka- 

da je izlazio 10. i 25. u mjesecu (10. 1. — 31. 
XII. 1903.), a na kraju mjesečnik koji je 

izlazio na kraju mjeseca (31. 1. 1904. - 31. 
X. 1906.). U prvom je godištu izdano 50 

brojeva, u drugom 15, u trećem 12, u četvr- 
tom 12 i u petom 9. Izlazio je na 4 stranice, 
veličine 42 x 29 em. 


JUŽNA UGARSKA 


Svećenik i bibliograf Ivan Kujundžić 
imao je 1947. u rukama cijelo jedno godište, 
ali je poslije doznao od rodbine župnika 
Tumbasa da je ono spaljeno. Sačuvani pri- 
mjerci lista nalaze se u Nacionalnoj knji- 
žnici Szechenyi u Budimpešti, Knjižnici 
Somogyi u Segedinu te djelomično u Bibli- 
oteci Matice srpske u Novom Sadu i Grad- 
skoj biblioteci u Subotici. 


Tajla, INE. jesu L M. ula 


 piLmacvAROnSEE. 


JUŽNA UGARSKA. 


Drasijetja | krdtasstoj prave 


Nask i poniznost 
Bernardino Zendrini (1 1879). nšjeseli plasi, ima 


A tuđomdnj ds liza 
Goodrini Marsariao (1 1KT9) slam Miles. maa 


Koa nim 
tivut slini. aely 


Teda rr ra" 
Rd o daka. Nade, | ui, eri kostliokee zem MlaJa a lok di enii 


Del-Magyorszdg — Južna Ugarska, 
1. VI. 1902., Vajska 


M. Evetović ističe kako je list bio krat- 
koga vijeka, jer nije donosio vijesti iz na- 
rodnoga života, već mu je cilj bio pobuditi 
ljubav prema madžarskoj domovini i kr- 
šćanskoj prosvjeti, zbog čega ga bački Bu- 
njevci i Šokci nisu prihvatili. 


Lit.: 1. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969; T. Kolozsi, Sza- 
badkai sajto : (1848-1919), Szabadka, 1973; I. 
Szentgyorgyi, E. Bažant, Subotička bibliografija 
(1870-1918), 2, Subotica, 1993; M. Evetović, Kul- 
turna povijest bunjevačkih i šokačkih Hrvata, Su- 
botica, 2010. 


E. Bažant 

Neočekivano povećanje opsega i složenosti leksikografske obrade priloga te druge 
objektivne okolnosti rezultirale su povećanjem vremena potrebnoga za prikupljanje i 
obradu materijala za Leksikon podunavskih Hrvata — Bunjevaca i Šokaca. Zbog toga će 
od ovoga sveska, kao dopuna, biti objavljivan i stanovit broj članaka koji su iz različitih 
razloga izostali iz prijašnjih svezaka. Unatoč metodološkim dvojbama, uredništvo se od- 
lučilo za ovakav pristup budući da nije nepoznat u leksikografskoj praksi, a usto bi trebao 
olakšati izradu drugoga cjelovitoga te dopunjenoga i izmijenjenoga izdanja Leksikona 
podunavskih Hrvata — Bunjevaca i Šokaca. 


Uredništvo 


KABATULJA (tur. kabahat: krivnja), 
dječja igra u šokačkih Hrvata u Bačkoj. 
Igrala se na otvorenome, na čistoj površi- 
ni, uz sudjelovanje 5-6 djece. Gledalo se 

da u igri bude i dječaka i djevojčica. Ako 

dječak igra žensku ulogu, poveže se rup- 
cem, u obratnom slučaju djevojčica stavi 

mušku kapu. S nekom brojalicom najprije 

među sobom biraju kabatulju i »sužnja«. 
Na zemlji nacrtaju četvorinu (to je kuća), 
koju podijele na dva dijela — jedan je soba, 
drugi gator. U sobu stane kabatulja (pogr- 
bljena starica s prutom u ruci), a u »gator« 

»sužanj«. 


Ostala djeca: Kabatuljo, stara majko, 
/ jer kod tebe mali brajko? 


Kabatulja: Zatvorit je u gatoru, / do- 
čekat će tu i zoru. / Šta mu iđe, nek 
dobije /— ukro mi je šeptelije. 

Djeca: Pušći njega kući doć, / kaži 
njemu Laku noć. 


Kabatulja: Najpri dajte pet dukata / 
ako bi vi vidli Dala 


Djeca: Dat ćemo, dat ćemo! 


Kasir od ostalih primi 3-4 »dukata« 
(crepića) i nosi ih kabatulji, ona pušta 
dječaka i tek zatim shvati da su joj platili 
manje. 

Kabatulja: Upuj, varalice! Upuj, 
varalice! 

Kabatulja baca za njima nisko prut što 
je držala u ruci. Čiju nogu prut pogodi, taj 
će biti nova kabatulja, a ostale biraju s bro- 
jalicom. 

To su još igrala djeca rođena 1910-ih 
godina, poslije se ta igra izobičajila. Gla- 


gol: kabatuljat se; gl. imenica: kabatuljanje. 
S istim imenom bila je poznata i u Beregu, 
a Monoštorci su je zvali kabajatluja (tur. 
kabahatlija: krivac). 

Ž. Mandić 


KACZIBA, Agnes (Hodmezćv4s&rhely, 8. 
V. 1956.), slavistica. Kći je Mihalya i Ilo- 
ne Irme, rođ. Fehćr. Majka joj je rođena u 
Novom Sadu. Nakon školovanja u rodnom 
mjestu, u Segedinu je 1980. diplomirala 
njemački i ruski jezik i književnost, a na 
Sveučilištu Loranda EGtvč&sa u Budimpeš- 
ti srpsko-hrvatski jezik i književnost. Od 
1980. zaposlena je na katedri za ruski jezik, 
odnosno njezinu sljedniku Institutu za sla- 
vistiku Sveučilišta Jozsefa Attile u Segedi- 
nu. Ondje je 1998. doktorirala iz područja 
znanosti o jeziku, a za docenticu je izabra- 
na 1999. Predaje predmete poredbeno jezi- 
koslovlje, povijest srpskoga jezika, opisnu 
gramatiku te vodi prevodilačke vježbe. 


Među inim se bavila i proučavanjem 
utjecaja madžarskoga jezika na leksik bač- 
kih Bunjevaca. U radnji »Madžarski ele- 
menti u rječniku bačkih Bunjevaca« (»A 
bacskai bunyevacok szotaranak magyar 
elemei«, u: Otvenćves a szegedi szlaviszti- 
ka, Szeged, 1999.) na temelju Rečnika bač- 
kih Bunjevaca Marka Peića i Grge Bačlije 
provela je istraživanje riječi madžarskoga 
podrijetla te riječi iz drugih jezika koje su 
u bunjevački govor ušle preko madžarsko- 
ga. Uspoređujući taj rječnik s radovima 
madžarskih znanstvenika, napose Laszla 
Hadrovicsa, drži da se u bunjevačkom 
govoru ne koristi 280 riječi madžarskoga 


KACZIBA 


podrijetla, nego oko 400, pri čemu, subli- 
mirajući riječi prema morfološkoj adap- 
taciji, uzima u obzir i one koje su bački 
Bunjevci preko madžarskoga preuzeli iz 
drugih jezika, napose iz njemačkoga. 


Tako upozorava na to da su u pravno 
nazivlje iz madžarskoga jezika preuzete 
riječi birov, bistoš, jaroš, latov, pandur, 
render, varmeđa, varoš, vokšovati; za čo- 
vjeka Bunjevci rabe pojmove maflo, nem- 
tutko, murcula, orgazda; za jela pusedla, 
palačinta, čipetak, tašak, teja, dunc, dun- 
coška (boca), s time da su ove posljednje 
izvorno njemačkoga podrijetla; u trgovini 
se rabe riječi buđelar, filer, forinta, hetija, 
marijaš, mereš, radas, rif, refeš, vašarfija; 
u prometu i komunikacijama almaš, bile- 
ta, biljeg, fijakeraš, kalauz, širgenj, vilanj; 
imajući u vidu ruralni karakter nekadaš- 
njega života, puno madžarskih riječi rabi 
se u poljodjelstvu, primjerice, ašov, alaš, 
bikačik, čapov, čorda, gazda, gazdašag, 
josag, lovas, majur, marva, mitrad, palan- 
ta, prasnik, parlog, renda, rit, salaš, va- 
gov. Iz madžarskoga su preuzeti pridjevi 
avaški, bandžav, bengav, bolondoš, bo(1)- 
toški, denga, durcoš, sodaš, ili pak glagoli 
abriktovati, čapovati, čutakovati, flanco- 
vati, partovati, pišlogovati, šurovati, taši- 
kovati. Naglašava da se u Bunjevaca riječ 
leveš ne koristi za juhu (madž. leves: juha), 
nego označuje bluzu, ženski odjevni pred- 
met, koja u bunjevačkom govoru potječe od 
riječi levesrekli, koja se u okolici Segedina 
te u Komoranu (:madž. Komarom) i Orman- 
sagu rabila za gornji dio odjeće. 


Djelo: Budimpeštanski rukopis Hristofora Raša- 
nina, Segedin, 1999. 
L. Heka 


KAĆMAR (madž. Katymd4r), mjesto ju- 
goistočno od Baje, 2401 st., od toga 209 
bunjevačkih Hrvata (2001.). Ime mu po- 
tječe od kumanskog osobnog imena s ko- 
rijenom gač. U izvorima se susreće kao 
Kachmar (1388., 1406.), a poslije kao Kat- 
hmar (1466.), Kathymar (1494.), Kacsmar 
(1543.), Kaczmar (1724.), Kattymar (1726.), 
Katymar (1733.), Kagmar (1744.), Kattimar 
(1785.). 

God. 1388. zabilježen je kao pustara, 
posjed batmonoštorskog Laszla Tottosa, a 
dvije godine poslije kao selo; nalazi se i u 
popisu desetine u Bodroškoj županiji 1520., 
stanovnici su mu Madžari (po nekim pret- 
postavkama Kumani); god. 1543. Kalačkoj 
je nadbiskupiji platio 26 (1678. — 4, 1700. 

— 12) forinta i jedan par čizama crkvene de- 
setine. U turskom razdoblju u sastavu je 
Somborske nahije — na mjesto pobijenoga i 
izbjegloga stanovništva sredinom XVI. st. 
doselili su Srbi pa su 1590. popisane 22 ku- 
će, no srpsko je stanovništvo 1598. napusti- 
lo Bačku i preselilo se u okolicu Ostrogona 
(madž. Esztergom) na nagovor tamošnjega 
kapetana Miklosa Palffya. 


Poslije oslobođenja od Turaka područje 
je pod vlašću Ugarske komore, ali ga župa- 
nijski popis iz 1699. uopće ne spominje, a 
iz 1700. pustara je bez stanovnika. No 1711. 
spominje se kao hrvatsko naselje, koje 1714. 
ima svojega kneza i 17 kmetova, svi su Hr- 
vati. Popis iz 1715. bilježi 14, 1720. — 4, 
1724. — 8,a 1727. — 14 hrvatskih poreznih 
obveznika. Za vrijeme austro-turskoga rata 
1716.-18. Kaćmarci su se sklonili u Suboti- 
cu. Prvi pečat potječe iz 1744. i nosi natpis 
»Selo Kagmar«. God. 1734. 1 1768. svi su 
mu stanovnici Hrvati, koji nose prezimena 
Alaga, Barišin, Carić, Čilić, Ćerušić, Di- 
zdarić, Đuraković, Filipović, Govedarović, 
Horvat, Išpanović, Jasenović, Krekić, Lu- 
kačević, Mamužić, Opančarović, Pančić, 
Romić, Stipanović i dr. Prvu crkvu podigli 
su bunjevački Hrvati 1736., posvećena je 
sv. Jakovu Starijemu. Dušobrižnici su im 
franjevci redodržave Bosne Srebrene, ko- 
Ji ih posjećuju iz bajskog samostana. Sa- 
mostalnom je župom postao 1748. (prije 
je pripadao Baji, a od 1735. Gari), matična 
knjiga vjenčanih vodi se od 1747. (još dok 
je pripadao Gari kaćmarska su vjenčanja 
posebno bilježena), a ostale od 1748. Nakon 
bajskih franjevaca prvi župnici uglavnom 
su bili Hrvati: Nikola Pastorčić (1748.), Đu- 
ro Mihalović (1759.), Bonaventura Mandić 
(1763.), Ivan Pijuković (1799.), Mihajlo Vr- 
tolić (1802.) i Antun Marković (1819.), dok 
se poslije Hrvati nalaze među kapelanima. 
Nijemci se počinju doseljavati iz okolnih 


sela od 1786. pa su 1828. od 485 obitelji 
325 hrvatske. Sredinom XIX. st. Nijemci 
su činili već polovicu stanovništva. Jezik 
jeu crkvi i 1880. i 1940. njemački, hrvatski 
(»horvat«) i madžarski. Kod Eleka Fćnyesa 
je (1851.) »dalmatinsko«-njemačko selo, s 
3549 stanovnika, od toga 3523 katolika. 


Od Ugarske su ga komore 1800. kupi- 
li sinovi Petra Latinovića, Ivan i Josip, i 
dobili naslov »kaćmarski« (uz raniji »bor- 
šodski«) — crkvu su dali obnoviti 1807. (od 
1822. posvećena je sv. Ivanu Nepomuku), 
sagradili su dvorac, a 1821. učiteljski dom, 
veću školu i privatnu kapelu. Selo je 1846. 
dobilo dozvolu za godišnje održavanje 
dvaju zemaljskih sajmova. Ilija Latinović 
spominje se 1865. kao uzorni vlastelin koji 
mnogo polaže na izgled svog posjeda, koji 
se proteže i u Madaraš i Boršot (3000 juta- 
ra). Kod kaćmarskog hodočastilišta Vodice 
1884. sagrađena je kapelica posvećena Uz- 
nesenju Marijinu. God. 1876. škola ima već 
4 učionice. Tada je u selu počela rad i nje- 
mačka i židovska škola. God. 1890. spomi- 
nje se njemačko-»dalmatinska« škola, koja 
je proširena s dvije učionice. Iste se godine 
(po nekim autorima već 1887.) uvodi ob- 
vezatna nastava na madžarskom jeziku, a 
na narodnosnom se jeziku uči samo čitanje 
i pisanje te vjeronauk. Sveukupni je broj 
učenika oko 700. Kako su u drugoj polo- 
vici XIX. st. Nijemci potiskivali Bunjevce 
u kaćmarskoj crkvi, sukobi su kulminirali 
na Božić 1881., nakon čega su bunjevački 
i njemački mladići odijeljeni pred oltarom, 
te 1902.-04., nakon što su njemački mladići 
zauzeli mjesta bunjevačkih djevojaka, pa 
su Bunjevci djecu krstili i vjenčavali se u 

okolnim mjestima. Sukob je završen do- 
laskom Ivana Petreša za kapelana, koji je 
pregradio crkvu na dio za Bunjevce i dio 
za Nijemce. 


Prema popisu iz 1890. u selu je bilo 805 
kuća s 4684 žitelja, od čega su 2547 Nijem- 
ci, 1733 Bunjevci, a preostali su uglavnom 
Madžari, u koje su uvršteni i Židovi, dok je 
popis iz 1900. zabilježio 850 kuća u koji- 
ma živi 4654 osobe, od toga 2562 Nijemca, 
1705 bunjevačkih Hrvata, 368 Madžara i 
19 ostalih, a među Madžare je uvršteno i 
75 Židova. Kaćmarski Bunjevci osovali su 
Katolički krug 1895. God. 1902. crkva je 
proširena, a 1912. sagrađena je nova, su- 
vremena škola; u sklopu nje djeluje i nepo- 
dijeljen bunjevački odjel. Za trajanja svjet- 
skih ratova poginuli su i mnogi Kaćmarci. 


U vrijeme srpske okupacije 1919.-21. 
Latinovićev je dvorac opljačkan i razoren. 
Na mirovnim pregovorima u Parizu oko 
uspostavljanja nove granice (1919.) sudje- 
lovao je i Pajo Išpanović, kaćmarski knez. 
Zbog političkih razloga neki su bunjevački 
Hrvati nakon državnoga razgraničenja op- 
tirali za jugoslavensku državu te su nase- 
ljeni u Bajmok, Stanišić i Riđicu. 

God. 1941. u selu je bilo 48,6% Nijema- 
ca, 24,7% Madžara i 26,7% bunjevačkih 
Hrvata. God. 1942. posvećene su prostorije 
Bunjevačkoga katoličkog kruga, na čijem 
je čelu bio mjesni župnik. Djelatnost mu 
se ograničila na učenje i prikazivanje vjer- 
skih igrokaza (ukinut je 1946.). U listopa- 
du 1944. dio kaćmarskih Nijemaca napušta 
selo, a 1946. u Njemačku ih je prognano 
1340, pa je njihovih 6200 jutara zemlje 

(oko polovice kaćmarskoga atara) podije- 
ljeno među 700 osoba. 


Od 1951. djeluje Bunjevačka kulturna 
grupa, na čijem su repertoaru narodni ple- 
sovi i pjesme, od 1956. službeno joj ime 
Bunjevački amaterski folklorni ansambl, 
koji djeluje do 1966. God. 1970. utemeljen 
je Bunjevački krug, koji od 1972. popri- 
ma naziv Bunjevački kulturni krug Neven 
(1976. naziv mijenja u Bunjevačko kultur- 
no udruženje Neven), u čijoj se organizaciji 
održavaju redovita kulturna predavanja s 
područja hrvatske književnosti, povijesti 
i etnologije. Godišnje se prikazuju pučki 
igrokazi. Dugogodišnji predsjednik Kru- 
ga bio je Mato Dujmov, a naslijedio ga je 
Rajko Tumbas. Plesnu je sekciju vodila 
Ana Vujkov, a dramsku Ljubinko Man- 
dić. God. 1970. spojene su »južnoslaven- 
ska« i madžarska škola, učenici tjedno 5 
sati uče hrvatski, odnosno njemački jezik, 
ostali predmeti izvode se na madžarskom. 
Stanovništvo je u cijelosti zaposleno u po- 
ljoprivrednoj zadruzi, odnosno u raznim 
poduzećima, industrijskim pogonima, 
obrtničkim udrugama. Zbog negativnih 
promjena u gospodarstvu potkraj 1980-ih 
godina broj nezaposlenih postupno raste, 
poljoprivredna je zadruga ukinuta, a indu- 
strijski su pogoni zatvoreni. 


Grb i zastava sela Kaćmara te spomen- 
ploča palima u svjetskim ratovima posve- 
ćeni su 1993. Osim Hrvata, kojih ima 5,5%, 
u selu ima i Nijemaca 1,6%, koji imaju svo- 
ju njemačku samoupravu, te Roma 0,6%, 
kao i nekoliko pripadnika srpsko-pravo- 
slavne zajednice. 


Hrvatska manjinska samouprava osno- 
vana je 1994. i godišnje organizira razne 
manifestacije: Bunjevački dan, Dužijancu, 
Susret hrvatskih crkvenih zborova, hodo- 
čašća, Prelo, Oce i Materice i dr. 


U Kaćmaru su rođeni narodni preporo- 
ditelj Mijo Mandić (1857.-1945.), preporo- 
ditelj i svećenik Ivan Petreš (1876.-1937.), 
učitelj Matija Išpanović (1874.-1935.), baj- 
ski kulturni i politički djelatnik Ivan Vacić 
(1930.-2011.), prosvjetni djelatnik Stipan 
Vujić (1933.), državni dužnosnik Martin 

Išpanović (1951.) i dr. Prema tradiciji, tu 
je rođen i Grgo Matoš (1813.-1899.), djed 
pjesnika Antuna Gustava Matoša, u čiju 
je čast 2003. podignuta spomen-ploča na 
Narodnosnoj kući u Kaćmaru i organiziran 
znanstveni skup. 


Lit.: A. Valyi, Magyar orszagnak leitrasa, Buda, 
1796; E. Fćnyes, Magyarorszdg geographiai 
szotdra, Pest, 1851; E. F&nyes, Magyarorszdg ge- 
ographiai szotara, Pest, 1851; Gy. Dudas (ur.), 
Bdcs-Bodrog vdrmegye egyetemes monografidja, 
Zombor, 1896; I. Ivanić, Istorijsko-etnografska 
rasprava: Bunjevci i Šokci u Bačkoj, Baranji i Li- 
ci, Beograd, 1899; M. Erdujhelyi, A kalocsai ćr- 
seksćg a renaissance-korban, Zenta, 1899; S. Bo- 
rovszky (ur.) Bdcs-Bodrog vdrmegye monogrdfidja, 
1, Budapest, b. g.; 1. Ivanyi, Bacs-Bodrog vdr- 
megye foldrajzi es tortenelmi helynevtdra, 3, Sza- 
badka, 1906; A. Ivić, Seoba Srba iz Bačke u oko- 
linu Ostrogona 1598. godine, Letopis Matice 
srpske, knj. 313, sv. 1-3, Novi Sad, 1927; P. Pekić, 
Povijest Hrvata u Vojvodini od najstarijih vreme- 
na do 1929. godine, Zagreb, 1930; J. Rapcsanyi, 
Magyar vdrosok monogrdfidja : Baja es Bdcs-Bo- 
drog vdrmegye kozsegei, Budapest, 1934; K. Cse- 
tri, Bdcska lakossaga a legregibb idoktol a XLX. 
sz. v6ćgćig, Budapest, 1939; L. Kiss, Foldrajzi ne- 
vek etimologiai szotara, Budapest, 1980; A. Zorn, 
Adatok a katolikus nepoktatas helyzetćhez a ka- 
locsai ćrseksćg teriiletćn 1848-ig, B4cs-Kiskun 
Megye Multjabol, 5, Kecskemćt, 1983; Magyar 
Katolikus Lexikon, Budapest, 1993; A. Sekulić, 
Hrvatski bački mjestopisi, Zagreb, 1994; Zvonik, 
12/2003, Subotica; Hrvatski glasnik, 29. XII. 2005, 
Budimpešta; A. Hegedus, Patachich Gdbor kalo- 
csai ersek 6lete 6s restaurdcićs tevćkenysćge, Bu- 
dapest-Kalocsa, 2010. 

Ž. Mandić 


KAĆMARSKI SALAŠI, nekadašnje na- 
selje salaškog tipa. Pružalo se južno od 
Kaćmara uz samu jugoslavensko-madžar- 
sku granicu u smjeru Stanišića, Alekse 
Šantića i Bajmoka 1-2 kilometra u dubinu 
jugoslavenskoga teritorija u pravcu zapad- 
istok dužinom 5-6 kilometara. Naselje nije 
bilo urbanistički uređeno. Počelo se formi- 
rati nakon 1905. i komasacije kaćmarskoga 
atara. S Kaćmarom, Stanišićem, Aleksom 
Šantićem i Bajmokom bilo je povezano 
zemljanim cestama, tzv. litnjim putovima. 
Stanovnici su bili većinom Hrvati Bunjevci 
podrijetlom iz Kaćmara te Nijemci, veći- 
nom iz Stanišića, koji su nakon Drugoga 
svjetskoga rata protjerani. Granica povuče- 


na 1921. nakon Trianonskoga mira odijelila 

je naselje od Kaćmara pa se najbliža župa 

nalazila u Stanišiću, kojemu je naselje ad- 
ministrativno i pripadalo. U nekadašnjem 

dijelu kaćmarskoga atara uz granicu s Ma- 
džarskom na jugoslavenskoj je strani 1930- 
ih na salašima živjelo oko 180 Bunjevaca. 
Većinom su bili nastanjeni na Kaćmarskim 

Salašima, manjim dijelom u Stanišiću i Ri- 
đici, gdje njihov broj raste tek nakon 1921., 
a napose 1930. i 1931. s doseljavanjem 

izbjeglica i optanata iz Bajskoga trokuta. 
Prije Drugoga svjetskoga rata Bunjevci su 

činili 2,4% stanovništva Stanišića (koji je 

1931. imao 7588 stanovnika), a posjedovali 

su 1600 jutara ili 7,3% ukupnih poljopri- 
vrednih površina u ataru. 


Kaćmarski Salaši 


Zbog izoliranosti vjerski i društveni 
život vodio se u obiteljskim domovima. U 
vrijeme blagdana vjernici su se na zajed- 
ničke molitve okupljali na posjedu obitelji 
Petreš, gdje je vlasnik podigao kameni križ. 
Osnovne gospodarske djelatnosti bile su 
poljodjelstvo i stočarstvo, dok su vinogra- 
darstvo i voćarstvo bile dopunske. Naselje 
je imalo svoju pučku školu, koja je djelova- 
la na salašu Nikole Petreša od rujna 1933. U 
travnju 1941. škola je prestala raditi, a dje- 
ca su na nastavu odlazila u Kaćmar. Nakon 
rata obnovljena je kao područni odjel škole 
iz Stanišića te je djelovala do 1948., kada 
je ukinuta zbog smanjenja broja učenika. 
Prema popisu iz 1948. Kaćmarski Salaši 
imali su 36 obitelji sa 121 članom. Teški 
životni uvjeti i prometna izoliranost prisi- 
lili su stanovnike u poslijeratnim godinama 
na preseljenje u obližnja naselja. Nekadaš- 
nji stanovnici i njihovi potomci uglavnom 

žive u Stanišiću, Bajmoku, Aleksi Šantiću 
i Somboru. U kratkoj povijesti ovoga nase- 
lja zabilježena su prezimena bunjevačkih 
Hrvata: Alaga, Gojtan, Horvat, Išpanović, 
Krekić, Matoš, Miljački, Patarčić, Petreš, 
Vujić, Vujkov i Zelić. 

Lit.: M. Beljanski, Šara, Baba Pusta, Kaćmarski 
salaši, Aleksa Santić, Sombor, 1978; M. Beljanski, 


Stanišić, Senta, 1985. 
M. Bara 


KADARKA (skadarka, braničevka, 
četereška, gemza, negru moale, mekiš, 
kugojana, kćk kadarka), sorta grožđa. 
Osim crne, postoji i siva kadarka, a bijela 
ne spada u ovu skupinu sorata. Kao stara 
sorta, ima brojne varijetete, a poslužila je 
kao jedan od roditelja pri stvaranju sorata 
bibor kadarka (kadarka i muscat boushet), 
karmin (petit bouschet i kadarka), probus 
(kadarka i cabernet sauvignon), rubinka 
(frankovka i kadarka) i rumenika (kadarka 
i teran). Većina autora smatra da potječe 
iz okolice Skadra, dok neki tvrde da je iz 
Male Azije. U predjele s ove strane Duna- 
va i Tise donijeli su je Srbi povlačeći se 
pred Turcima, osobito tijekom naseljava- 
nja opustjelih dijelova južne Ugarske nakon 
osmanlijske vlasti. Pretpostavlja se da je na 
Subotičku pješčaru dospjela sredinom XVI. 
st. Danas se gaji u Srbiji, Madžarskoj, Bu- 
garskoj, Moldaviji, Rumunjskoj i Slovačkoj. 


Ima bujan čokot koji zahtijeva naslon. 
Vrh lastara bjeličasto je vunast, žutozeleno 
do ljubičastosmeđe boje. List je velik, cio 
ili trodijelan, dosta nesimetričan. Cvijet je 
morfološki funkcionalno hermafroditan. 
Postoje i funkcionalno muški cvjetovi, kao 
i ostali prijelazni tipovi cvjetova. Bobice 
su srednje veličine ili velike, okrugle od 
crvenkaste do plavocrne boje. Pokožica je 
tanka s obilnim pepeljkom. Sok je bezbo- 
jan, meso sočno. Grozd je srednje veliči- 
ne ili velik, stožast ili cilindrično-stožast, 
obično s jednim krilcem, dosta zbijen. Te- 
žina je grozda 150 — 250 g. Gdje su zastu- 
pljeni prijelazni tipovi cvjetova, oplodnja je 
loša jer dolazi do opadanja cvjetova. 


Kasna je sorta, na Subotičkoj pješčari 
bere se u listopadu. Koeficijent je rodnosti 

1,4 — 1,8. Odlično podnosi kratku rezidbu. 
Srednje je otporna na plamenjaču i pepel- 
nicu, ali je zbog tanke pokožice osjetljiva 
na sivu plijesan, truljenje, što joj je najveći 
nedostatak. Čokot je razmjerno otporan na 
niske zimske temperature. Sadržaj šećera 
U širi kreće se od 18% do 24%, alkohola 
u vinu od 11% do 14%, kiselina od 4% do 
5%. Daje dobra crna vina, koja su srednje 
obojena, pitka i harmonična. Suhih i toplih 
jeseni daje i visoko kvalitetna vina, koja 
podsjećaju na burgundska. Brzom prera- 
dom daje bijela vina, koja imaju zlatno žutu 
boju i veoma ugodan okus. Držanjem pre- 
rađenoga grožđa na kljuku nekoliko dana 
dobiva se tzv. šiler (roze), a ostavljanjem 
prerađenoga grožđa na kljuku 5-8 dana 
dobiva se kvalitetno crno vino. Intenzitet 
boje vina ovisi ponajprije o klimatskim pri- 
likama, premda se ne može zanemariti ni 
tehnologija prerade. Osim za vino, pogod- 
na je i za pekmez. U Srijemu se od te sorte 
spravljalo i specijalno vino, tzv. suvarak, 
za koje nema podataka da se proizvodilo i 
na Subotičkoj pješčari. 

Iznimno se dobro prilagodila kako 
edafskim tako i klimatskim uvjetima pješ- 
čare. Kao rodna sorta podesna za rezidbu 
»u glavu« i bez nekih većih zahtjeva, po- 
stala je veoma omiljena sorta među pro- 
izvođačima i potrošačima. Na Subotičkoj 
se pješčari do pojave filoksere od 75-80% 
ukupno proizvedenoga grožđa spravljao 
šiler, što govori o važnosti kadarke. Tu se 
zadržala kao vodeća sorta sve do sredine 
XX. st. Postotak u sortimentu postupno se 
smanjuje nakon pojave filoksere, od kada 
se masovno širi kevedinka. U razdoblju 
1944.-54. na privatnom sektoru i dalje je 
bila vodeća sorta (45%), a prema jednoj an- 
keti provedenoj 1978.-79. udio joj je svega 
11,9%. Na području istočnoga i zapadnoga 
dijela pješčare, Subotice, Nose i Tavankuta, 
nalaze se manji vinogradi (1-2 motike) ka- 
darke stare 80 i više godina. Kao autohtona 
sorta Subotičke pješčare gotovo se prestala 
gajiti, ali posljednjih godina ljubitelji tra- 
dicije i njezini poznavatelji poklanjaju joj 
sve veću pozornost. U zasadima na pijesku 

bolje rezultate daje na vlastitom korijenu 
nego kalemljena. 


U Bunjevaca je od pamtivijeka običaj 
da se na Blagovist (25. ožujka) vaća krv, 
tj. pije crveno vino. Vjeruje se da se svaka 
kap crvenog vina toga dana u tijelu pretva- 
ra u krv, čime se jača organizam te postaje 
otporniji na bolesti. Toga dana ni na jed- 
nom bunjevačkom astalu nije mogla faliti 
boca crvenoga vina, nadasve kadarke. 


Lit.: L. Avramov, K. Briza, Posebno vinogradar- 
stvo : Ampelografija, Novi Sad, 1965; K. Slavić, 
Kratak istorijat vinogradarstva subotičke peščare 
(rukopis). 

K. Slavić 


KAIĆ (Kajić, Kaich, K4ity), plemićka 
porodica. Podrijetlom je iz Livna (BiH), 
odakle su se pojedini ogranci doselili u ju- 
žnu Ugarsku kao graničari zajedno s osta- 
lim Bunjevcima 1687. Prezime bi moglo 
potjecati od riječi kaić, kako u Dalmaciji 
zovu brodicu, barku. Zabilježena je nepo- 
tvrđena tradicija da Kaići, zajedno sa Su- 
čićima, potječu od izumrle južnodalmatin- 
ske obitelji Španja. Iako je u južnougarskim 
naseljima prezime zabilježeno u različitim 
oblicima (Caity, Kaiz, Kaics, Kait, Kdity, 
Kajo, Caicsevics itd.), do 1918. najčešće se 
pisalo kao Kaich, a u Kraljevini SHS po- 
novno je slavenizirano u Kaić. 


Prvi je spomen prezimena u južnoj 
Ugarskoj iz 1522. u Plavni, gdje se u pore- 
znom popisu spominje Tomo Kaić. Poslije 
se članovi porodice spominju u Subotici 
kao dvije grane plemićke porodice, ali nije 
jasno u kakvoj su rodbinskoj vezi Jakov, s 
jedne strane, te Tomo, Ivan, Franjo i Bartul, 
s druge strane. No kako im je grb sličan, 
vjerojatno su svi članovi iste porodice. 


U Subotici se članovi porodice prvi 
puta spominju u franjevačkoj matici kršte- 
nih, u kojoj je 9. LX. 1689. upisano rođenje 
Lovre Kaicha, sina Tome. Subotičkomu 
poručniku Tomi Kaichu i njegovoj obitelji 

— supruzi Jakovi, rođ. Dulin, djeci Lovri i 

Josipu te braći Franji (sa suprugom Jako- 
vom, rođ. Beretinović, i njihovim kćerima 
Stanom i Uršulom), Ivanu (sa suprugom Ja- 


njom, rođ. Guganović, i kćeri Marijom) te 

sinu Tomina pokojnoga brata Bartula Ma- 
tiji dodijelio je Lepold I. plemstvo u Be- 
ču 22. XI. 1698. Plemstvo je proglašeno u 

Bačkoj županiji na skupštini u Baji 18. XI. 
1699. (ponovno potvrđeno 1771.). Ne želeći 

snositi civilne poreze nakon ukidanja voj- 
nograničarskoga sustava u Subotici, sma- 
trajući to krnjenjem plemićkih povlastica 

stečenih na zemljišnim posjedima dobive- 
nima za zasluge u vojnoj službi, Kaići su 

bili među skupinom subotičkih plemićkih 

porodica koje su se 1748. preselile na pu- 
staru Militić kraj Sombora i ondje osnovale 

naselje Lemeš (madž. Nemes-Militics; od 

1925. srp. Svetozar Miletić). Tu su na župa- 
nijskom popisu plemića 1754.-55. ubilježeni 

Jakov, Nikola, Marko, Josip i Petar. Plemić- 
ki je list Jakovljevim potomcima u Lemešu 

Josipu, Luki, Adamu i Davidu proglašen u 

Bačkoj županiji 1798., a Franjo I. darovni- 
com od 9. XII. 1803., među 36 plemićkih 

porodica, i njima je dodijelio posjede u Le- 
mešu. Na popisu plemstva Bačke županije 

1841. u Lemešu je popisano 26, Bajmoku 

12, u Topoli dva i u Subotici jedan član ove 

grane. 


U franjevačkoj matici krštenih u Subo- 
tici, upisano 7. IX. 1691. rođenje Marka Ka- 
itya, sina Jakova. Subotičkom zastavniku 
Jakovu Kaityu, njegovoj supruzi Juliji, rođ. 
Gavranović, i njihovoj djeci Luki, Marku, 
Josipu i Jeleni plemićki listi grbovnicu 
izdao je Leopold I. u Beču 3. VIII. 1697. 
Plemstvo je Bačkoj županiji proglašeno 
na županijskoj skupštini u Baji 28. I. 1717. 
Luka je bio među 42 katolička člana (po 
narodnosti svi Hrvati) prvoga Izabranoga 
građanstva (lat. Selecta Communitas) od 
60 članova, koje je izabrao gradski magi- 
strat 2. VIII. 1743. na svojoj prvoj sjednici 
nakon ukidanja Vojne granice u Subotici. 
Na popisu županijskoga plemstva 1841., u 
Lemešu je zabilježeno 12 članova te poro- 
dične grane, a u Baji jedan. 


U Segedinu se prezime prvi put poja- 
vilo 1705. u osobi Mate Caitya. Dobrosto- 
jeći građanin bio je Gregorius, Georgius 
ili Gergo, koji je 1724. imao dvije kuće, 
dvije krave, dva konja, jedan vinograd, 

šest bačava vina te dvojicu sluga; njegov 
nasljednik bio je Martin, kojega zadnji put 

isprave spominju 1757.; njega je naslije- 
dio Grgo, čiji je zadnji spomen u izvorima 

1767./68. Dio se porodice 1736. preselio u 

Sirig (madž. Szoreg, danas dio Segedina, 
madž. Szeged-Szoreg), ali je zadržao u vla- 
sništvu kuću u Palanku. Crkvene matice 

u Sirigu iz 1750-ih među tridesetak prezi- 
mena spominju i obitelj Kaity kao catholi- 
cus Dalmata, koje je danas karakteristično 

siriško madžarsko prezime. Zarana su se 

članovi porodice pojavili i u Desku (madž. 
Deszk), segedinskom prigradskom naselju, 
u kojemu su, iako je ono jedno od središta 

srpske zajednice u Madžarskoj, već stariji 

madžarski autori razlikovali Srbe i »kato- 
ličke južne Slavene«, među koje ubrajaju 

obitelji Kaić, Popić, Franjo i Sirovica (KAa- 
ity, POpity, Franyo, Szirovicza). 


Iz ove je porodice Josip Kaić (Boršot, 
madž. Bacsborsod, 18. III. 1871. — Selenča, 
13. V. 1962.), koji je bio župnik u slovač- 
kom selu Selenča od 1909. do smrti, a prije 
toga je službovao u Bikiću (madž. Bacsbo- 
kod), u župi sv. Roka i župi sv. Terezije u 
Subotici, Kaćmaru i Aljmašu. 


Grb porodice Kaić 


Opis porodičnoga grba: dvorepi zlatni 
lav na plavom štitu propinje se nadesno, dr- 
žeći palmovu granu u desnoj šapi; kaciga: 
u obliku štita; plaštevi: zlatno-plavi i sre- 
brno-crveni. 

Lit.: 1. Ivanyi, Bunjevac nemessegiink, A Bdcs-bo- 


drogh vdrmegyei tortenelmi tarsulat evkonyve, 
1/1896, Zombor; E. Reiszig, B4cs-Bodrog var- 

megye nemes csaladai, u: S. Borovszky (ur.) Bdcs- 
Bodrog vdrmegye monogrdfidja, 1, Budapest, b. g.; 
Schematismus cleri Archidioecesis Colocensis et 
Bacsiensis ad annum Christi 1942, Coloczae, b. g.; 
Ž. Mandić, Povijesna antroponimija bunjevačkih 
Hrvata u Madžarskoj, Budimpešta, 1987; M. Szlu- 
ha, B4cs-bodrog vdrmegye nemes csaladjai, Bu- 
dapest, 2002; L. Heka, Povijesna uloga i značenje 
Hrvata Dalmatina u životu Segedina, Segedin, 
2009; http://kaich.org/index_s.html#Surname; 
http:/archivum.asztrik.hu/?q=oldal/kaich-josep- 
hus 

L. Heka 


KAIĆ, Bela (Lemeš, 10. II. 1900. — Som- 
bor, 10. IV. 1981.), nogometaš, činovnik. 
Sin Ivana, krojača, i majke Marije, rođ. 
Kčrmdčndi. Osnovnu školu do trećega raz- 
reda pohađao je u Lemešu, a završio ju je u 

Somboru. Tu je završio i trgovačku akade- 
miju. Iz Lemeša do škole u Somboru i na- 
trag išao je pješice. Natjecao se za momčad 

Somborskoga sportskoga udruženja, po- 
pularno zvanu Sport, 1925.-35. Momčad je 

bila prvak Subotičkoga nogometnoga pod- 
saveza u sezoni 1923./24. te je na završnom 

turniru osvojila treće mjesto u državi. Od- 
likovao se brzinom, igrom objema nogama 

i glavom. Kada je dobivao ulogu u naval- 
nom redu, bio je golgeter, a poslije je igrao 

u obrani na mjestu desnoga braniča. Čita- 
telji lokalnoga lista Sombori Ujsdg na kra- 
ju godine izabrali su ga s najviše glasova 

(299) za najboljega nogometaša u Somboru 

1927. Višestruki je reprezentativac grada 

Sombora i Subotičkoga nogometnoga pod- 
saveza. Radio je kao činovnik u Zavodu za 

socijalno osiguranje u Somboru, a 1955. je 

umirovljen. 


Izvori: Arhiva Dušana Kolundžije iz Sombora; 
Kazivanje snahe Dušanke Kaić iz Sombora; 
Dnevnik Matije Bogdana iz Sombora. 

Z. Čota 


KAJAČICA, crni ženski rubac za glavu 
koji se nosio u žalosti, obično dimenzija 
80 cm x 80 cm. Prema narodnom običaju, 
kada bi u obitelji ili rodbini tko preminuo, 
članovi obitelji neko bi vrijeme nosili crnu 
odjeću (crninu). Ako je pokojna osoba bila 
iz bliže obitelji, crnina se nosila jednu go- 
dinu, a starije udovice katkad su je nosile i 
doživotno. Nakon smrti osobe iz šire poro- 

dice crnina se nosila 6 mjeseci, 3 mjeseca 
ili 6 tjedana. Žene bi tada glavu povezivale 
i crnom maramom, a ako u nekim slučaje- 
vima ne bi nosile crninu, nego odjeću dru- 
ge tamnije boje, na glavi bi imale povezanu 
kajačicu. 

Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005. 


P. Skenderović 


KAKONJ (madž. Kakony), nekadašnje se- 
lo 2 km sjeverno od današnjega bajskoga 
predgrađa Fancage (madž. Bajaszentistvan), 
pokraj dunavskoga rukavca Voša (madž. 
Vajas). Prvi se put spominje 1488., vlasnik 
mu je Kalačka nadbiskupija. Ime mu se bi- 
lježi u oblicima Kakogn, Cakon, Cacogn. 
God. 1543. Kalačkoj je nadbiskupiji platio 
3 forinte crkvene desetine. God. 1580. ima 
17, a 1590. — 22 kuće. Do 1722. filijala je 
bajske »ilirske« župe sv. Antuna Padovan- 
skoga (matične se knjige vode od 1717.), a 
poslije, sve do 1805. pripada bajskoj župi 
sv. Petra i Pavla (matične knjige vode se 
od 1728.). Popisi iz 1715. 1 1720. navode 23 
hrvatska i dva madžarska porezna obve- 
znika. U prvoj polovici XVIII. st. najčešća 
su kakonjska prezimena: Agatić, Antolo- 
vić, Balić, Bertić, Dalašović, Dražinčević, 


Kakonj (Kakony) 


Pejinovac, Strikinac, Šimunović, Šokčević. 
God. 1760. ima 46 poreznih obveznika, a 
1769. — 60 hrvatskih i dvije madžarske obi- 
telji. Prvi dokument o kakonjskoj školi po- 
tječe iz 1774. Osim vjeronauka, mlađi uče- 
nici uče samo čitati, dok oni veći i pisati, a 
nastave ima od studenoga do sredine ožuj- 
ka. I potkraj XVIII. st. Kakonj je colonia 
Dalmatica, tj. hrvatsko selo, što crkvene 
matične knjige bjelodano potvrđuju. 


Zbog čestih poplava, pretežito hrvatsko 
(bunjevačko) stanovništvo Kakonja, koje 
se bavilo ribarstvom, vlasti preseljavaju 
1805. na rub vodoplavnoga područja, na 
mjesto nekadašnjega naselja Sentištvana 
(madž. Szentistvan), današnje Fancage. Na- 
stanili su se na području zapadno od da- 
našnje Dozsine ulice, koje puk isprva zove 
Novi Kakonj. Spomen na nekadašnje se- 
lo Kakonj čuva današnja Kakonjska ulica 
(madž. Kakony utca). God. 1807. kalački 
biskup navodi već 1861 katoličkoga vjerni- 
ka; 1809., kada su, osim četiri obitelji, svi 
bunjevački Hrvati, postaje samostalnom 
župom sa službenim imenom Szentistvan. 


Lit.: A. Valyi, Magyar orszdgnak leirasa, Buda, 
1796; E. Fćnyes, Magyarorszagnak s a hozzd kap- 
csolt tartomdnyoknak mostani dllapotja statiszti- 
kai ćs geographiai tekintetben, Pest, 1836; Gy. 
Dudas (ur.), B4cs-Bodrog vdrmegye egyetemes 
monografidja, 1-2, Zombor, 1896; S. Borovszky 
(ur.), Pest-Pilis-Solt-Kiskun vdrmegye monogrd- 
phidja, 1, Budapest, b. g.; J. Rapcsanyi, Magyar 
vdrosok monogrdfidja : Baja 6s Bdcs-Bodrog vdr- 
megye kozsegei, Budapest, 1934; J. Barth, Fajsz 
n&pessege a XVIII. szazad kozepćn, Bdcs-Kiskun 
Megye Multjabol, 1, Kecskemet, 1975; Ž. Mandić, 
Povijesna antroponimija bunjevačkih Hrvata u 
Madžarskoj, Budimpešta, 1987; M. Kćhegyi (ur.), 
Baja tortenete a kezdetektol 1944-ig, Budapest, 
1989. 

Ž. Mandić 


KALAČA (madž. Kalocsa), gradić u za- 
padnom dijelu Bačko-kiškunske župani- 
je (Madžarska), 6 km istočno od Dunava, 
17.359 st. (2010.), od čega oko 95% Madža- 
ri, 3% Romi, 1% Nijemci, 1% ostali (2001.). 
Upravno, kulturno i gospodarsko središte 
prostrane Kalačke regije. Od utemeljenja 
madžarske države drugo je središte ma- 
džarskoga katolicizma, a danas je jedno 


KALAČA 


od četiriju rimokatoličkih nadbiskupskih 
sjedišta u Madžarskoj. 


Prastaro je naselje, koje su utemeljili 
Slaveni što su ovdje živjeli i prije dolaska 
Madžara, na što upućuje i slavensko ime 
grada (kalno, močvarno mjesto). Neki mu 
ime izvode iz staroturske riječi galač (osta- 
tak), što je manje vjerojatno. Najstariji ga 
dokumenti navode u oblicima Colocensis 
(1009. i 1113.) i Kolocha (1273.), za vrijeme 
Turaka je Kalokia, od čega 1750-ih godina 
postaje službeno ime Kalocsa. 


Prema nekim istraživačima, do 972. 
bila je vladarsko središte, koje je tek po- 
slije premješteno u Biograd (madž. Fehćr- 
var) i Ostrogon (madž. Esztergom). Pošto 
se ugarski kralj Arpad nakon osvajačkih 
pohoda skrasio u Kalači, kralj sv. Stjepan 
(997.-1038.) izabrao ju je za biskupijsko sre- 
dište, a već za života biskupiju je podignuo 
na razinu nadbiskupije. Već 1009. spomi- 
nje se kao civitas (grad). Prema tradiciji, 
katedralu, koja je služila i kao utvrda, dao 
je podignuti nadbiskup sv. Astrik u razdo- 
blju 1002.-12., dok je u XIII. st. obnovljena 
i proširena. U XV. st. spominje se kao ma- 
džarski grad i poznata je po stočnim saj- 
movima, a stanovništvo joj čine ponajviše 
slobodni kmetovi. 


Turci je osvajaju 1529. i potpuno raza- 
raju, a stanovništvo se sklanja na sjever. 
Kao sjedište nahije, uvrštena je najprije u 
Hatvanski, a poslije u Segedinski sandžak. 
U tvrđavi je stalno postavljeno 60 — 200 
turskih konjanika i srpskih martologa (po- 
graničnih i gradskih vojnih plaćenika). 
Za vrijeme turske vladavine nadbiskupija 
jedva da je postojala, a nadbiskup je sve 
do protjerivanja Turaka, zajedno s kapto- 
lom, živio u progonstvu u Trnavi. Među- 
tim, kad god su to ratni vihori dopuštali 
(između 1526. i 1620. u okolici Kalače bilo 
je 12 vojnih pohoda), njegovi povjerenici 
(budući da su Turci živjeli samo u većim i 
utvrđenim mjestima) i na osvojenome pod- 
ručju naplaćivali su od kmetova crkvenu 
desetinu. To su činili i 1543., 1650., 1665. i 
1678. U popisu poreznih obveznika iz 1548. 
nalazimo madžarska prezimena (dvojica se 
prezivaju Tot, što upućuje na Hrvate). Za 

vrijeme turske vlasti imala je i hrvatskih 
stanovnika: 1581. kalački je knez Vraneš 
Ivanović, a u njoj je 1636. rođen pisac Mi- 
hajlo Radnić. Kalvinistički hajduci opljač- 
kali su je 1 spalili 1602. 


Nakon što je oslobođena od Turaka 
1686., prvi su je nastanili Hrvati. God. 
1691., kada ima 500-600 stanovnika, Ka- 
lača već ima svoje gradsko ustrojstvo. Fra- 
njevački se samostan spominje 1686., a 
bosanski franjevci 1693. Prema matičnim 
knjigama, koje se vode od 1700., polovicu 
stanovništva čine Madžari, a među mno- 
gim hrvatskim prezimenima nalaze se: 
Andrić, Barbarić, Bartolović, Čičak, Dom- 
ković, Đuriković, Fabić, Grgeta, Ilić, Jagi- 
čić, Katušić, Lacković... Nadbiskup Imre 
Csaky, dajući velike povlastice, naseljava 
Madžare iz okolice pa je već 1713. službeni 
jezik gradske uprave madžarski. Iste godi- 
ne grad ima pučku školu. God. 1730. kri- 
zmalo se 800 osoba. Poslije tri godine grad 
je čisto katolički, dvije su trećine Kalačana 
Madžari, uglavnom doseljenici iz Šomođ- 
ske županije, šestinu čine Bunjevci, a jed- 
nako toliko Nijemci. Zbog pomadžarivanja 
kalačkih Hrvata, koju je prema tradiciji na- 
silno provodio nadbiskup Gabrijel Patačić 
(1733.-45.), broj Hrvata znatno se smanjio 
pa je prema popisu iz 1772. od 554 kmetske 
obitelji samo 31 hrvatska. Te godine Kala- 
ča ima 3555, 1816. — 4392, a 1829. — 6043 
stanovnika. Hrvatski se jezik zadržao do 
1780-ih godina, danas pak spomen na mje- 
sne Hrvate čuva glasovita kalačka narodna 
nošnja, koju su Madžari preuzeli od Hrva- 
ta. Nadbiskup Gabrijel Patačić 1733. počeo 
je izgradnju sjemeništa; današnje zdanje 
potječe iz 1764. Nova katedrala izgrađe- 
na je 1735.-54. Od 1768. nadbiskupija ima 
svoju tiskaru, u kojoj se tiskaju i molitve- 
nici za bačke Hrvate (Dillo od vire : Dilo 
od ufanja : Dilo od Ljubavi, 1804; S. Gr- 
gić, Živa ružica, 1858; I. Antunović, Čovik 
s Bogom u svojih molba i prošnja, 1884). 
Nadbiskupsku palaču dao je izgraditi nad- 
biskup Adam Patačić 1776. Za njegovo se 
ime veže i gradnja glasovite knjižnice, či- 
jije knjižni fond znatno povećao i njegov 
nasljednik Ladislav Kolonić (1787.-1817.) 

te danas ima oko 260.000 knjiga. Od 1764. 
u mjestu djeluje gimnazija, koju do 1859. 
vode pijaristi, a poslije njih Družba Isusova 
sve do 1948. 


g 


emouskdvavar 


Kalača (Kalocsa) 


God. 1828. i 1850. buknuli su veliki 
požari, potonji je uništio 124 kuće. Požar 
je harao i 1875. Čitateljsko društvo (madž. 
Olvaso-Egylet) osnovano je 1848.; učitelj- 
ska škola otvorena je 1854. U Kalači su 
izlazile Antunovićeve Bunjevačke i šo- 
kačke novine 1870.-72., a kao samostalan 
list i Bunjevačka i šokačka vila 1873.-75. 
(posljednje 1876. godište izašlo je u Baji). 
Prve novine na madžarskom jeziku Kalo- 
csai Lapok objavljene su 1871., a Katolič- 
ki krug (madž. Katolikus Kor) osnovan je 
1895. Tijekom više stoljeća bila je trgovište 
pod nadbiskupovom vlastelinskom vlasti, 
od 1871. je veleopćina, a 1921. i službeno 
postaje gradom. Razvoj industrije počinje 
1960-ih godina. Od početka XX. st. pozna- 
ta je po uzgoju paprike, a u naše vrijeme i 
po Danu paprike. Danas ima više osnovnih 
i srednjih te jednu visoku školu. 


Ivan Antunović, biskup i preporodi- 
telj podunavskih Hrvata, živio je i službo- 
vao u Kalači od 1859. do smrti. Tu je kao 
nadbiskup stolovao Adam Patačić, autor 


rječnika Dictionarium latino-illyricum et 

germanicum. Na tek otvorenom sjemeniš- 
tu predavao je i fra Petar Lipovac (1733.- 
35.), a prisjednik duhovnoga stola kalač- 
koga nadbiskupa Gabrijela Patačića bio je 

Stipan Vilov. U Kalači je 1790. fra Grgur 
Peštalić izdao svoj spjev Dostojna pleme- 
nite Bačke starih uspomena na sadašnji i 

drugi slavenske krvi delijah slave. Srednje 

bogoslovske škole i studije ovdje su poha- 
đali hrvatski svećenici iz Kalačko-bačke 

nadbiskupije sve do kraja Prvoga svjetskog 

rata, među ostalim i stolnobiogradski i đa- 
kovački biskup Pavao Sučić (1767.-1834.), 
bački isusovci Petar Pančić (1853.-1905.) 1 

Matija Kulunčić (1855.-1945.), sluga Božji 
karmelićanin Tomo Gerard Stantić (1876.- 
1956.), franjevački spisatelj iz Livna Bo- 
nifac Badrov (1896.-1974.) i dr. No iako 

su odgajani u madžarskome nacionalnom 

duhu, neki su od svećenika, pod izravnim 

ili posrednim Antunovićevim utjecajem, 
kao književnici, kulturni i politički djelat- 
nici postali nositelji narodnoga i kulturno- 
ga preporoda južnougarskih Hrvata: Ante 

Evetović Miroljub, Ivan Palić, Ivan Petreš, 
Pajo i Ilija Kujundžić, Blaško Rajić, Lajčo 

Budanović, Franjo Piuković, Grgo Crnko- 
vić i mnogi drugi. U Kalači je za sveće- 
nika zaređen i međimurski preporoditelj 1 

publicist fra Kapistran Geci (1871.-1951.). 
Osim Mihajla Radnića (1636.-1707.), u Ka- 
lači su rođeni i profesor filozofije fra Ma- 
karije Balog (1804.-1851.) i kipar Mihajlo 

Bartalić (1808.-1879.). Profesor učiteljske 

škole bio je i Antunovićev sljedbenik Alek- 
sandro Sučić (1890.-91.), a ovu je školu, uz 
pomoć Ivana Antunovića, svršio i santovac 

Marko Fucin (1861.-1910.). Slikar Marko 

Horvacki (1883.-1966.) je bio učitelj u Ka- 
lači 1908.-12. 


Današnji kalački Hrvati pripadaju sku- 
pini rackih Hrvata, koji su se pretežito do- 
selili iz obližnjih naselja Baćina i Dušnoka, 
koja gravitiraju Kalači. Oni su 2006. ute- 
meljili Hrvatsku manjinsku samoupravu, 
koja promiče hrvatsku kulturu i godišnje 
priređuje Spomen-dan Ivana Antunovića. 
Slavi se od 2001., kada je u predvorju neka- 
dašnje kanoničke kurije, domu gdje je živio 


KALAČA 


iradio Antunović, postavljena spomen-plo- 
ča u povodu 125. obljetnice njegova ime- 
novanja za biskupa. Proslava se sastoji od 
mise zadušnice na hrvatskom jeziku (koju 
služe i svećenici Subotičke biskupije), pri- 
godne svečanosti i polaganja cvijeća kod 
spomen-ploče te druženja hrvatskih vjerni- 
ka. Posljednjih godina svečanost se održa- 
va u okviru Hrvatskog dana, koji priređuje 
Županijska hrvatska samouprava, a okuplja 
velik broj hrvatskih vjernika i štovatelja bi- 
skupa Ivana Antunovića. Od 2008. u odgoj- 
no-obrazovnoj Katoličkoj ustanovi Velike 
Gospe, koju vodi Družba sestara Naše Go- 
spe, održava se i nastava hrvatskog jezika 
za djecu i učenike od vrtića do gimnazije. 


Lit.: S. Katona, Historia metropolitanae colocen- 
sis ecclesiae, 1, Colocae, 1800; E. Fenyes, Magya- 
rorszdg geographiai szotara, Pest, 1851; K. Gal- 
goczy, Pest, Pilis 6s Solt t&rvćnyesen egyesiilt 
megye monographidja, Budapest, 1876; A. Velics, 
E. Kammerer, Magyarorszdgi kincstdri defterek, 
1, Budapest, 1886; E. Fermendžin, Acta Bosnae 
potissimum ecclesiastica..., Zagrabiae, 1892; L. 
Ratanski [L. Budanović], O nigdašnjim kalačkim 
Bunjevcima, Neven, 6/1896, Subotica; I. Ivanyi, 
Bdcs-Bodrog vdrmegye foldrajzi es tortenelmi 
helynćvtdra, 1-4, Szabadka, 1889-1907; M. Erduj- 
helyi, A kalocsai ćrseksćg a renaissance-korban, 
Zenta, 1899; I. Ivanić, Istorijsko-etnografska ras- 
prava : Bunjevci i Šokci u Bačkoj, Baranji i Lici, 
Beograd, 1899; J. Kar&acsonyi, Szent Ferenc ren- 
djenek tortenete Magyarorszdgon 1711-ig, Buda- 
pest, 1924; R. Simonović, O katolicima i katolič- 
koj crkvi pod Turcima na zemljištu Vojvodine, 
Glasnik istorijskog društva, 2/1929, Novi Sad; P. 
Pekić, Povijest Hrvata u Vojvodini od najstarijih 
vremena do 1929. godine, Zagreb, 1930; K. Csetri, 
Bacska lakossdga a legregibb idoktol a XIX. sz. 
vćgćig, Budapest, 1939; M. Beljanski, Bački Breg 
i njegovi žitelji, Sombor, 1976; E. Vass, A kalocsai 
nahije 1548. ćvi t&r&k ad6osszeirasa, Cumania : 
VI : Historia, Kecskemćt, 1979; L. Kiss, Foldrajzi 
nevek etimologiai szotara, Budapest, 1980; A. 
Zorn, Adatok a katolikus n&poktatas helyzetćhez 
a kalocsai ćrsekseg teriiletćn 1848-ig, Bacs- 
Kiskun Megye Multjabol, 5, Kecskemćt, 1983; A. 
Hegediš, Dvovlašće i poreski dvoplatnici u Bačkoj 
XVII veka, Zbornik Matice srpske za istoriju, 29, 
Novi Sad, 1984; K. Čeliković (prir.), Molitvom i 
prilikom prid Bogom, katalog, Subotica, 2007; 
Hrvatski glasnik, 35, Budimpešta 28. VIII. 2008; 
Hrvatski glasnik, 14, Budimpešta, 2. IV. 2009; 
Hrvatski franjevački biografski leksikon, Zagreb, 
2010; A. Hegedis, Patachich Gdbor kalocsai 
6rsek ćlete 6s restaurdcios tevekenysege, Buda- 
pest — Kalocsa, 2010. 

Ž. Mandić 

KALAČKO-BAČKA NADBISKUPIJA 


KALAČKO-BAČKA NADBISKUPIJA, 
povijesna crkvena pokrajina. Nastala je 

ujedinjavanjem Kalačke i Bačke nadbisku- 
pije 1135., ali o njihovu nastanku te uzdig- 
nuću na rang nadbiskupija nema pouzdanih 

podataka. Neki autori smatraju da je Bač- 
ka biskupija starija od Kalačke — crkveni 

povjesničar Daniele Farlatti (1690.-1773.) 

tvrdi da je Bačku biskupiju u V. st. osno- 
vao splitski nadbiskup Honorije II. nakon 

što je razoren Sirmium; car Justinijan u VI. 
st. također spominje biskupiju u Baču, koja 

je podvrgnuta nadbiskupu u Prvoj Justini- 
jani (danas Caričin Grad kraj Lebana); a 

subotički biskup Matija Zvekanović drži da 

nadbiskupija u Baču izravno ili neizravno 

potječe od sv. Metoda. Kao nadbiskupija 

spominje se za kralja sv. Ladislava (1077.- 
95.), a o njezinu ugledu govori to što se bač- 
ki nadbiskup Fabijan spominje kao prvi u 

ispravi o osnutku Zagrebačke biskupije iz 

1094. 


Kalačku je biskupiju, zajedno s devet 
drugih, osnovao kralj sv. Stjepan 1002., a 
za prvoga biskupa imenovao je benedik- 
tinca Anastazija Astrika, koji mu je 1000. 
donio kraljevsku krunu od pape Silvestra 
II. Nepouzdan je tradicionalni podatak da 
je 1009. uzdignuta na rang nadbiskupije, ali 
je nesumnjivo da je to postala već za vla- 
davine sv. Stjepana (997.-1038.), kao druga 
madžarska nadbiskupija, nakon Ostrogon- 
ske. Ima i mišljenja da se dualizam razvio 
tako što je nadbiskupija samo mijenjala 
svoje sjedište te da je Bač postao drugim 
središtem Kalačke nadbiskupije zbog blizi- 
ne Srijema, koji je kralj Ladislav podložio 
kalačkomu nadbiskupu oko 1073. 


I nakon ujedinjenja dviju nadbiskupija 
kalačko-bački nadbiskupi sve do Mohač- 
ke bitke i dalje su imali dvije katedrale 1 
dva kaptola: veći u Baču i manji u Kalači, 
pa je odatle nastao naziv Kalačko-bačka 
nadbiskupija, ali su se nadbiskupija, kao 
i nadbiskupi, često nazivali i bačkim, ka- 
lačkim i bačko-kalačkim. Članovi obaju 
kaptola zajedno su birali nadbiskupe, koji 
su u srednjem vijeku živjeli čas u Baču, čas 
u Kalači, premda su od XII. st. stolovali 
većinom u Baču. Stolne su crkve bile po- 

svećene sv. Pavlu apostolu, zaštitniku nad- 
biskupije i cijele Bačke. 

U srednjem vijeku nadbiskupija je ima- 
la četiri zborna kaptola, pet arhiđakonata i 
oko 300 župa, a u njoj su bili zastupljeni i 
brojni redovi: pavlini, franjevci, domini- 
kanci, benediktinci, cistersciti... Posebna 
zadaća bila joj je borba protiv bogumilske 
hereze, koja je s juga dolazila iz Bosne, te 
protiv husita, koji su se sa sjevera, iz Češke, 
širili osobito u madžarske sredine. Misio- 
narski je djelovala u Moldaviji, Vlaškoj i 
Bugarskoj. Obuhvaćala je prostrano pod- 
ručje južnih madžarskih te sjevernih hrvat- 
skih županija: sufraganske su joj biskupije 
bile Čanadska, Pečuška (koja je od XI. do 
XX. st. obuhvaćala i dijelove Slavonije i 
hrvatsku Baranju), Velikovaradinska, Za- 
grebačka (od 1180. do osnutka Zagrebač- 
ke nadbiskupije 1852.), zatim Srijemska 
(od ponovnoga osnutka 1229.) i Bosanska 
(nakon pripojenja Srijemskoj 1247.) sve do 
njihova podvrgavanja Zagrebačkoj nadbi- 
skupiji 1852. kao sjedinjenih (od 1773.) u 
Srijemsku i Đakovačku ili Bosansku bisku- 
piju. Sufraganska joj je bila i Beogradsko- 
smederevska biskupija (od 1290. do turskih 
osvajanja), a naslovno i Kninska biskupija 
(od XVIII. st. do 1923., iako je ukinuta po 
oslobođenju od Turaka 1688. i pridružena 
Šibenskoj biskupiji). 

Zemljovid Kalačko-bačke nadbiskupije 


Nadbiskupija je 1541. pala pod tursku 
vlast, zemlja je opustjela, razoreni su krš- 
ćanski objekti, a stanovništvo izbjeglo, što 
je bio i kraj uređenoga crkvenoga života. 
Mjesto je nadbiskupa tijekom turske vla- 
sti više puta bila nepopunjeno, a kada su 
nadbiskupi i bili izabrani, sjedišta su ima- 
li izvan područja svoje nadbiskupije kao 
naslovni nadbiskupi. Ono malo preostalih 
vjernika bilo je u nadležnosti Rimske kon- 
gregacije za širenje vjere, koja je okupirana 
područja Madžarske povjerila franjevcima 
Bosne Srebrene. No istodobno su u sustavu 
poreznih dvoplataca nadbiskupi zadržali 
pravo prikupljanja crkvene desetine s nad- 
biskupskih imanja u Bačkoj. Za vrijeme 
turske vlasti, a pogotovo nakon oslobođe- 
nja od Turaka, opustošenu su Bačku nase- 
lili pravoslavni Srbi i Hrvati katolici, dok 
jeu to vrijeme bilo malo vjernika Madžara. 


Nakon oslobođenja od Turaka 1686. 
ponovna uspostava crkvenog života vrlo 
je teško napredovala: više nisu obnovljeni 
bački kaptol i katedrala, nego samo kaptol 
u Kalači, koja je postala isključivim nadbi- 
skupskim sjedištem, a pastoral na gotovo 
cijelom nadbiskupijskom području vodili 
su franjevci iz četiriju samostana (Bač, Ba- 
ja, Sombor, Subotica). Prvi nadbiskup koji 
se ponovno nastanio u nadbiskupiji bio je 
Gabrijel Patačić (1733.-45.), koji u sklopu 
obnove crkvenoga života počeo osnivanje 
novih župa te dodjeljivanje župa dijecezan- 
skomu svećenstvu. To su nastavili i njegovi 
nasljednici pa do kraja XVIII. st. franjev- 
ci više nisu upravljali ni jednom župom. U 
ovom se stoljeću u Bačkoj nastanilo ma- 
džarsko, njemačko i slovačko stanovništvo, 
a nadbiskup Jozsef Batthyany (1760.-76.) 
za hrvatske i njemačke doseljenike organi- 
zirao je pastoral na njihovu materinskom 
jeziku. God. 1800. u nadbiskupiji su bile 54 
župe u kojima se propovijedalo na mađar- 
skom jeziku, u 30 župa njemački, a u 21 žu- 
Pi hrvatski. Usto, slovački se propovijedalo 
u Selenči, francuski u Bačkom Brestovcu, 
au Novom Sadu i armenski. U XVIII. st. u 
Kalači su podignuti katedrala, nadbiskup- 
ski dom i bogoslovsko sjemenište — središte 
izobrazbe svećenika u nadbiskupiji. Iako se 

nadbiskupija i dalje zvala Kalačko-bačka, 
nadbiskup se potpisuje češće kao kalački 
nego kao kalačko-bački. U XIX. st. izgra- 
đene su u nadbiskupiji mnoge škole i osno- 
vani su samostani časnih sestara. 


Trianonskim mirovnim ugovorom iz 
1920. nadbiskupija je s gubitkom većega 
dijela Bačke izgubila i oko dvije trećine 
svojega teritorija, na kojem je bilo 89 župa 
s oko 720.000 vjernika. To je područje pri- 
pojeno Kraljevini Srba, Hrvata i Slovenaca 
te je ondje 1923. osnovana Bačka apostol- 
ska administratura sa sjedištem u Subotici. 
Sama se nadbiskupija otad nazivala Ka- 
lačkom. Agrarnom reformom u Kraljevini 
SHS oduzeto je 1919. nadbiskupiji više od 
15.000 kj obradivoga i šumskoga zemljišta 
u općinama Bač i Deronje (istodobno, Srp- 
ska pravoslavna crkva uspjela je u znat- 
noj mjeri izuzeti svoja imanja od tadašnje 
agrarne reforme). To je ne samo jako osiro- 
mašilo Katoličku crkvu u vojvođanskome 
dijelu Bačke, nego je ostavilo bez izvora 
prihoda mnoge šokačke obitelji na tom 
području, koje su zemlju držale u zakupu i 
nisu bile korisnici agrarne reforme. 


Za ponovne uspostave madžarske vlasti 
u Bačkoj 1941.-44. područje Administra- 
ture pripojeno je Kalačko-bačkoj nadbi- 
skupiji, a apostolski administrator Lajčo 
Budanović interniran je najprije u domi- 
nikanski samostan u Budimpešti, a poslije 
u franjevački samostan u Matraverebćlyu 
u Karpatima. Odakle se vratio 1943. Na- 
kon povratka jugoslavenskih vlasti potkraj 
1944. opet je uspostavljena Bačka apostol- 
ska administratura, koja je 1968. uzdignuta 
na razinu biskupije pod imenom Subotič- 
ka biskupija. Poslijeratne jugoslavenske i 
madžarske komunističke vlasti oduzele su 
nadbiskupiji gotovo sve zemljišne posje- 
de i objekte, što je, uz političke progone, 
pridonijelo njezinu slabljenju. Kalačka je 
nadbiskupija 1993., nakon što joj je priklju- 
čen južni dio Vacke biskupije, dobila ime 
Kalačko-kečkemetska nadbiskupija, a keč- 
kemetska je crkva dobila naslov konkate- 
dralne crkve. Sufraganske su joj biskupije 
Pečuška i Segedinsko-čanadska. 

Znamenitiji nadbiskupi. Od 1457. do 
1760. kalačko-bački nadbiskupi bili su 
ujedno i župani Bačke, poslije Bačko-bo- 
droške županije. Neki su od njih tijekom 
povijesti igrali važnu ulogu i u političkom 
životu madžarskoga kraljevstva. Njih je- 
danaestorica postala su ostrogonskim 
nadbiskupima, a šestorica su bila kardi- 
nali. Istaknuti su kardinali bili humanist i 
vojskovođa Stephanus de Varda (1457.-71.), 
Imre Csaky (1711.-32.) te osnivač mno- 
gobrojnih škola u Bačkoj Lajos Haynald 
(1867.-91.). Među nadbiskupima neki su 
bili hrvatskoga podrijetla: Grgur Fran- 
kapan (1503.-20), franjevac i vojskovođa 
Pavao Tomori (1523.-26.), koji za sebe piše 
da je podrijetlom iz Bosne, a poginuo je u 
Mohačkoj bici; franjevac Franjo Frankapan 
(1530.-43.), Pavao Gregorijanac (1565.-66.), 
Juraj Drašković (1573.-87.), Petar Petretić 
(1667.), pavlin Martin Borković (1686.-87.), 
izdavač katekizama za Bunjevce i Šokce 
Leopold Kolonić (1691.-95.), obnovitelj Ka- 
lačko-bačke nadbiskupije Gabriel Patačić 
(1733.-45.), osnivač nadbiskupske knjižnice 
Adam Patačić (1776.-84.), Josip Ikotić, ko- 
jije promijenio prezime u Ljjas (1969.-87.). 


Višejezičnost i nacionalno pitanje. 
Osobitost nadbiskupije, koja se do danas 
zadržala na području Subotičke biskupije, 
jest njezina multijezičnost i višenacionalni 
sastav katoličke zajednice, koju su uglav- 
nom činili Madžari, Nijemci (do njihova 
progona 1945.) i Hrvati (u nekoliko župa 
još i Slovaci, a u prošlosti se propovije- 


dalo i na armenskom u Novom Sadu i fran- 
cuskom u Brestovcu), zbog čega su mnoge 
župe višejezične. Gotovo svi južnougarski 
Hrvati bili su pod crkvenom jurisdikcijom 
Kalačko-bačke nadbiskupije nakon njezine 
obnove u XVIII. st., osim Hrvata iz Sege- 
dina i okolice te Hrvata u Banatu (u današ- 
njoj Vojvodini i Rumunjskoj). Iako su se 
crkvene vlasti načelno trudile da u župama 
u kojima živi hrvatsko stanovništvo župnik 
bude Hrvat, odnosno da zna hrvatski, s for- 
miranjem građanskoga društva i moderne 
madžarske nacije u drugoj polovini XIX. st. 
Katolička je crkva postajala važnim instru- 
mentom madžarizacije. Tako ni Crkva ni- 
je ostala pošteđena općega osjećaja straha 
od panslavizma u madžarskim krugovima, 
potaknutoga svježim sjećanjima na sudjelo- 
vanje ruskih trupa u suzbijanju madžarsko- 
ga pokreta 1849. i ruske okupacije madžar- 
ske prijestolnice. Najrazvidnije je to bilo 
u odgoju svećenika, jer su crkvene vlasti 
tijekom izobrazbe svećenika u Kalači na- 
stojale ojačati madžarsku nacionalnu ideju 
u svećenika, jednako kao što su to činile 
i civilne školske vlasti. Zbog toga mnogi 
hrvatski i srpski autori drže da je Kalačka 
nadbiskupija imala izrazito negativnu ulo- 
gu u procesu madžarizacije bačkih Hrvata. 
Paradigmatičan je slučaj biskupa Ivana An- 
tunovića, koji je zbog svojega preporodno- 
ga rada veoma mnogo trpio od crkvenih 
vlasti. To pokazuje i činjenica da je njegov 
grob u Kalači, koji su često pohodili bačkih 
Hrvati, bez traga uništen za vrijeme Dru- 
goga svjetskoga rata te se danas ne zna gdje 


Katedrala i nadbiskupska palača u Kalači 

je pokopan. Međutim, to pitanje bilo još iz- 
raženije zbog smanjivanja jezičnih prava u 

župama u kojima su živjeli Hrvati, jer je od 

1870-ih godina hrvatski jezik te red misa za 

hrvatski puk bio često potiskivan u korist 
madžarskih i njemačkih vjernika, poseb- 
no od strane madžarskih župnika. U mno- 
gim mjestima zabilježeni su incidenti, čak 
i fizički, zbog ograničenja jezičnih prava, 
primjerice favoriziranje Nijemaca u Sen- 
tivanu za župnika Josefa Freya (1869.-76.), 
za župnika Eduarda Navratila u Kaćmaru 

1881. i Gari, ili povlašćivanje mjesnih Ma- 
džara u Bajmoku 1876., koje je potaknuo 

kapelan Jozsef Garay. Najpoznatiji je slu- 
čaj iz Santova 1896.-97. za župnika Janosa 

Batorija (rođen kao Ivan Burnać), koji je 

čak rezultirao prelaskom dijela santovač- 
kih Hrvata u pravoslavnu vjeru. No unatoč 
tomu valja istaknuti da su ključnu ulogu u 
narodnom preporodu južnougarskih Hrva- 
ta imali mnogi svećenici, počevši od Ivana 

Antunovića, preko braće Paje i Ilije Kujun- 
džića te Ante Miroljuba i Ivana Nepomuka 

Evetovića, Stipana Tumbasa, Ivana Palića, 
Ivana Petreša i drugih, pa sve do Blaška 
Rajića. 

Nakon rata, u okvirima teritorijalno 
smanjene i revanšistički raspoložene tri- 
anonske Madžarske, mali je broj hrvat- 
skih svećenika skrbio za preostale Hrvate. 
Nacionalno najagilniji među njima bili su 
Ivan Petreš te mladi Grgo Crnković, koji je 
promijenio ime u Cserhati Grgur. Manjak 
hrvatskih svećenika u nadbiskupiji postao 
jejoš izraženiji u razdoblju nakon Drugoga 
svjetskoga rata, što je dodatno pridonosilo 
rapidnoj madžarizaciji. Od 1990-ih godi- 
na na području nadbiskupije djelovali su i 
poneki hrvatski svećenici izbjegli tijekom 
rata u Hrvatskoj, a do danas franjevci iz 
subotičkoga samostana povremeno drže 
mise na hrvatskom za malobrojne preosta- 
le Hrvate. 


Za vrijeme obiju jugoslavenskih dr- 
žavnih zajednica školovanje svećenika s 
područja Bačke apostolske administrature, 
odnosno Subotičke biskupije, obavljalo se 
na bogoslovijama u Hrvatskoj. To je tre- 
balo nadoknaditi povijesne deficite Hrvata 

u Bačkoj, ali je izazivalo nezadovoljstvo 
drugih nacionalnih zajednica. Nakon ras- 
pada Jugoslavije svećenici različitih na- 
rodnosti školuju se u državama matičnoga 
naroda jer na području Republike Srbije 
nema visokoškolske ustanove za izobrazbu 
svećenika. 


Lit.: P. Pekić, Povijest Hrvata u Vojvodini od naj- 
starijih vremena do 1929. godine, Zagreb, 1930; 
Schematismus cleri Archidioecesis Colocensis et 
Bacsiensis ad annum Christi 1942., Coloczae, 
[1942]; M. Zvekanović, Nova et vetera de Ecclesia 
Bačiensi — Suboticana, Schematismus primus di- 
oecesis suboticanae ad annum Domini 1968 qui 
est annus fundationis Dioecesis, Subotica, 1968; 
N. Gaćeša, Agrarna reforma i kolonizacija u Bač- 
koj 1918-1941, Novi Sad, 1968; M. Zvekanović, 
Subotička biskupija, Opći šematizam Katoličke 
crkve u Jugoslaviji, Zagreb, 1974; A. Hegediš, 
Dvovlašće i poreski dvoplatnici u Bačkoj XVII 
veka, Zbornik Matice srpske za istoriju, 29, Novi 
Sad, 1984; Enciklopedija Jugoslavije, 6, Zagreb, 
1990; A. Kuntić, Iz istorije bačkih Bunjevaca, Spo- 
menik SANU, CXXXII, Odeljenje istorijskih nau- 
ka, 8, Beograd, 1991; Lexikon fiir Theologie und 
Kirche, 5, Freiburg, 1996; Magyar Katolikus Lexi- 
kon, 6, Budapest, 2001; I. Katona, A kalocsai 6rse- 
ki egyhdz tortenete, 1, Kalocsa, 2001; E. Hoško, 
Trostoljetno pastoralno djelovanje subotičkih fra- 
njevaca, u: Franjevačka prisutnost u Subotici : 
Ferencesek Szabadkdn, Subotica, 2001; Opći reli- 
gijski leksikon, Zagreb, 2002; A. Hegedis, Pata- 
chich Gdbor kalocsai ersek elete 6s restaurdcios 
tevćkenysćge, Kalocsa — Budapest, 2010. 


S. Beretić i S. Bačić 


KALANČOV (kalanćov, madž. kolone < 
njem. Klotz: klada), 1. ukrasno remenje na 
konjskoj opremi, kožna kićanka, resa na 
hamovima i biču; 2. vrsta šaljive podvale. 
Česta je bila u pokladno doba ili radi razo- 
node nakon završetaka naporna posla žetve 
i sadijevanja kamare. Neku, najčešće neu- 
pućenu osobu koju žele nasamariti pošalju 
k susjedu da donese kalančove. Kada bi ta 
osoba došla susjedu, on bi odmah razumio 
o čemu je riječ te je neupućenomu, dok je 
čekao, u vreću natrpao cigala, kamenja, 
manjih komada željeza i drugih nepotreb- 
nih stvari. Dao bi mu je svezanu da je smje- 
sta nosi te mu je zaprijetio da je ne otva- 
ra. Nakon što bi dotični predao kalančove, 
koje je s mukom nosio, osoba koja ga je 
uputila razvezala bi vreću, istresla sadržaj 
pred dotičnoga i podrugljivo mu prigovo- 

rila što mu je donio te drangulije, na što bi 
se svi nazočni nasmijali i počeli ismijavati 
nasamarenoga; 3. vreća napunjena ciglama, 
kamenjem i drugim teškim i nepotrebnim 
predmetima. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005; A. Stantić, 
Ris i obiteljska dužijanca u subatičkom ataru, Su- 
botica, 2011. 

P. Skenderović 


KALČAN, Ivan (Sombor, 23. VIII. 1870. 
— Sombor, 3. 1. 1939.), učitelj, društveni i 

kulturni djelatnik. Rođen je u siromaš- 
noj poljodjelskoj obitelji Mate i Franciške 
(Vranke, France), rođ. Jurišić. Nakon za- 
vršetka četverorazredne osnovne škole i 
tadašnje gimnazijske male mature u Som- 
boru naobrazbu je nastavio u rimokatolič- 
koj učiteljskoj školi u Kalači 1892.-96., gdje 
je stekao diplomu učitelja. Prve tri godi- 
ne učiteljskog poziva proveo je u Dautovu 
(madž. Davod), selu nastanjenom šokač- 
ko-hrvatskim i mađarskim pučanstvom, 
a zatim sedam godina radi na salašima u 
Gradini kraj Sombora, kraju nastanjenom 
Bunjevcima. God. 1905. prelazi u Sombor, 
gdje radi sve do odlaska u mirovinu 1932. 


Ivan Kalčan sa suprugom Marijom 


Imao je važnu ulogu u njegovanju na- 
cionalne svesti somborskih Bunjevaca pot- 
kraj XIX. i početkom XX. st. Naime, iako 
je do 1918. u tada konfesionalnim školama 
nastava bila organizirana na državnom — 
madžarskom jeziku, on je, radeći među 
Bunjevcima na salašima Gradine i u Som- 
boru, poticao buđenje i razvijanje nacio- 
nalne svijesti učenika i njihovih roditelja. 

Osobitu pozornost posvećivao je njegova- 
nju materinskoga jezika pa je izvan nastave 
s djecom i s roditeljima razgovarao na ma- 
terinskoj, bunjevačkoj ikavici. Organizirao 
je bunjevačka prela, na kojima su se plesali 
bunjevački narodni plesovi i pjevale bunje- 
vačke narodne pjesme. Posebno područje 
njegova rada bio je kazališni amaterizam 
— radeći u Gradini salašima, s učenicima je 
isključivo na ikavici pripremao manje ka- 
zališne komade bunjevačkoga folklornoga 
sadržaja i na ikavici, osobito za božićnih 
i uskrsnih blagdana. Napisao je kazališnu 
tročinku iz bunjevačkoga života Divojačka 
prosidba, koju je sa svojim amaterima iz- 
veo 1921. Surađivao je u somborskom Bu- 
njevačkom kolu i ženskim dobrotvornim 
društvima. 


Imao je dvoje djece: Mariju, kasnije 
profesoricu Gimnazije u ovom gradu, i 
Aleksandra, koji se prvo opredijelio za voj- 
nički, a zatim za pravnički poziv. 


Lit.: Neven, 2/1905, Subotica; Miroljub, 2-3/2003, 
Sombor. 
M. Đanić 


KALČAN, Marija — Maca (Sombor, 25. 
VI. 1910. — Sombor, 7. XI. 2002.), profesori- 
ca fizike. Rođena u obitelji prosvjetnih dje- 
latnika Ivana, učitelja, i Marije, rođ. Parče- 
tić, nastavnice Građanske škole u Somboru, 
i sama je svoj životni put usmjerila na obra- 
zovanje i odgoj mladih naraštaja. Osnovnu 
školu i gimnaziju završila je u Somboru. 
Studirala je, a 1933. i diplomirala na Fi- 
lozofskom fakulteta u Zagrebu, na odjelu 
za matematiku, fiziku i deskriptivnu ge- 
ometriju. Prve dvije školske godine radila 
je kao profesorica pripravnica u Ćupriji, a 
od 1936. do odlaska u mirovinu 1964. kao 
profesorica u Gimnaziji u Somboru. U ovi- 
snosti o organizaciji škole i nastavnim po- 
trebama, podjednako je uspješno izvodila 
nastavu na srpsko-hrvatskom i mađarskom 
nastavnom jeziku, a najčešće usporedno na 
oba. Služila se još i francuskim i njemač- 
kim jezikom. 


Nastavu fizike organizirala i izvodila je 
na visokoj razini — njezina stručnost, prin- 
cipijelnost, točnost i dosljednost, uz kabi- 


netski rad, vizualnost i eksperimentalnost, 
koji su sa svoje strane osuvremenjivali 
nastavu, omogućavali su uvjerljivije uoča- 
vanje bitnih zakonitosti i temeljitost uče- 


Marija — Maca Kalčan 


ničkog znanja. Svrstava se među najbolje 
profesore somborske Gimnazije. Od kolega 
i suradnika uvijek je bila cijenjena, visoko 
vrednovana od pedagoške službe i ruko- 
voditelja škole, istinski poštovana od uče- 
nika, a uvažavana od đačkih roditelja i su- 
građana. Njezini su učenici, među ostalima, 
bili i akademici Gaja Alaga (1924.-1988.), 
Bogdan Maglić (1928.), Tihomir Novakov 
(1929.), Stevan Koički (1929.-2007.), Ivan 
Gutman (1947.) i dr. 


Za iznimne zasluge na poslu i postignu- 
te rezultate dodijeljena joj je Listopadska 
nagrada Sombora 1963. Bila je prva žena 
koja je dobila tu gradsku nagradu. 


Lit.: Miroljub, 3-4/2002, Sombor; D. Prodanović, 
Sombor u prohujalom vremenu : U potrazi za 
decom Zombara, 2, Novi Sad, 2004. 

M. Đanić 


KALČAN, Stipan (Sombor, 11. X. 1911. 
— Sombor, 30. VII. 1971.), poljoprivrednik, 
kulturni djelatnik. Sin je Ivana i Kate, rođ. 
Dorotić. Odrastao je u siromašnoj zemljo- 
radničkoj obitelji. Osnovnu školu završio 
je u Somboru. U braku s Arankom Jozić 
imao je dvoje djece: sina Aleksandra An- 
tuna i kćer Irenu. Bio je uspješan zemljo- 
radnik, ostvarivao je velike prinose u po- 


KALČAN 


ljoprivrednoj proizvodnji pa je s vremenom 
uvećao gazdinstvo. 


Član HKD-a Miroljub bio je od osnut- 
ka — 1936., a predsjednik 1945.-60., u vri- 
jeme velikih političkih prijeloma, koji su 
donosili probleme u rad Društva. Nakon 
što su madžarske vlasti u svibnju 1944. za- 
branile rad HKD-a Miroljub u Somboru i 
brisale ga iz registra kulturnih društava, to 
nije značilo i kraj njegova postojanja, jer 
je postojala imovina u obliku zgrade i po- 
kretnoga inventara te članstvo koje je če- 
kalo da nastavi svoje aktivnosti. Kada je 
3. VI. 1945. Društvo obnovilo djelovanje, 
na skupštini su prihvaćena nova Pravila, 
Društvo je promijenilo ime u Hrvatski pro- 
svjetni dom, a on je jednoglasno izabran za 
predsjednika. Budući da su društvu pristu- 
pili i članovi Bunjevačkoga kola iz Som- 
bora, tom je prigodom izrazio zadovolj- 
stvo što je došlo vrijeme ujedinjenja svih 
bunjevačko-šokačkih Hrvata u Somboru. 
Kada je 10. VI. 1945. u Subotici održana 
skupština Hrvatske kulturne zajednice 
bačkih i baranjskih Hrvata, predvodio je 
somborsko izaslanstvo. Osim obnovi rada 
u Društvu, tijekom 1950-ih posvetio se i 
izgradnji nove zgrade Doma. 


Stipan Kalčan 


Lit.: HKUD »Vladimir Nazor« Sombor 1936.-2011., 
Sombor, 2011. 
A. Firanj 

KALDRMA 


KALDRMA (tur. kaldirim < grč. kalos 
dromos: lijep put) 1. kolnik popločen nek 
ravnim kamenom; 2. bazaltna kocka di- 
menzije oko 20 x 20 cm za popločivanje 
trgova, kolnika 1 sl. Kolnik se gradi od pra- 
vilno složenih kocaka položenih na podloi 
gu. Kaldrma je bila česta u gradovima pod 
osmanskom vlašću, a koristila se, s obzia 
rom na tvrdoću materijala, kao kolnički za; 
stor u ulicama i na trgovima u gradovima 
u ugarskom Podunavlju. Bila je u uporabi 
početkom XX. st. skupa s tzv. žutom klin- 
ker-kockom, koja je izrađivana u tvornici 
keramike u Pečuhu. Tijekom druge poloe 
vice XX. st. kaldrma je, poput žute kocke, 
mahom povađena ili presvučena asfaltom. 
Kao autohtoni i prvotni kolnički zastor sa- 
čuvana je u dijelovima povijesnih gradskih 
jezgara: na trgovima ispred gradskih kuća 
u Somboru i Baji, u Subotici u Harambaši$ 
ćevoj ulici, Gomborskom sokaku (ul. Petra 
Drapšina), ulici Age Mamužića itd. 

A. Rudinski 


Kaldrma ispred Gradske kuće u Baji 


KALEMA (tur. kalem, kalam < arap. 
kalim < grč. kalamos: cijev, cjevčica za na- 
matanje prediva), dječja igra u Bunjevaka. 
Djevojčice se u nizu u parovima uhvate za 
ruke te, licem okrenute jedna prema drugoj 
i njišući rukama lijevo-desno kao da uspa- 
vljuju dijete, pjevaju: 


Kalema, kalema! 
Iz kalema teče voda, 
sjajna, zelena, 
čisto pere crvena. 
Nakon što izgovore posljednju riječ, 
obje djevojčice iz para istodobno poklek- 
nu na zemlju ne razdvajajući ruke. To se 

ponavlja više puta, prema broju djevojčica 
koje sudjeluju u igri, sve dok se svi parovi 
ne izredaju. 


Lit.: A. Sekulić, Bački Hrvati, Zagreb, 1991. 


P. Skenderović 


KALENDAR (kasnolat. calendarium: 
knjiga rokova, dospijeća < lat. Kalendae: 
prvi dan u mjesecu na koji su se morale 
plaćati dažbine) 1. Skup pravila kojima 
se određuje odnos između različitih vre- 
menskih razdoblja: dana, tjedna, mjeseca 
i godine; popis dana, tjedana i mjeseci u 
pojedinoj godini, odnosno tablica raspore- 
da dana u godini. 


Teškoća u sastavljanju kalendara do 
danas je u tom što se međusobni odnosi 
osnovnih prirodnih jedinica za računanje 
vremena — dana, mjeseca i godine — ne 
mogu izraziti u cijelim brojevima. Osnov- 
ni vremenski razmak u svih naroda bio je 
uvijek dan (u širem smislu), tj. razdoblje 
jedne smjene svjetlosti (dana u užem smi- 
slu) i tame (noći), ali početak dana nije bio 
svagdje jednak (u Egipćana i Slavena Sun- 
ce ima glavnu ulogu pa je kalendar solarni 
i dan se računao od jutra; kalendar Babilo- 
naca, Židova i Arapa lunarni je pa se dan 
računa od večeri; Rimljani su računali dan 
od ponoći, što je poslije preuzeto s julijan- 
skim kalendarom). Tjedan od sedam dana 
poznavali su Babilonci, dok je egipatski 
tjedan imao deset, a rimski osam dana. Za 
dulja razdoblja služio je i u najstarije doba 
slijed Mjesečevih mijena. Vrijeme koje je 
potrebno Mjesecu da ponovno dođe u istu 
fazu (mijenu), odnosno razdoblje u kojem 
prođe kroz sve svoje mijene (traje prosječ- 
no 29 dana 12 sati 44 minuta 2,98 sekundi), 
naziva se sinodičkim mjesecom, koji izno- 
si 29,53059 dana. Kako je ravnanje prema 
danima bilo uvijek osnovno u praktičnoj 
vremenskoj orijentaciji, a sinodički mjesec 
ima više od pola dana više od 29 cijelih 
dana, trebalo je uskladiti te dvije veličine, 
i to je osnova mjesečeva ili lunarnoga ka- 
lendara. Usklađivanje se postizalo mijenja- 
njem broja dana u mjesecu. Za praktičnu 
vremensku orijentaciju važna je i izmjena 
godišnjih doba, koja su u vezi s položajem 


Sunca — Zemlja obiđe Sunce za jednu tzv. 
tropsku (solarnu, sunčanu) godinu, koja 
traje 365 dana, 5 sati, 48 minuta i 46,98 
sekundi. Kako ni tropska godina ne iznosi 
cijeli broj dana, i građanska (civilna) go- 
dina morala se s cijelim brojem dana što 
bolje prilagoditi duljini tropske (sunčani 
ili solarni kalendar). To se postiglo mije- 
njanjem cijeloga broja dana u građanskoj 
godini prema različitim pravilima pa otuda 
razni kalendari. 


Najstariji je egipatski kalendar bio lu- 
narni, a grčki lunisolarni. Poslije su preuze- 
li i nadogradili Rimljani. Isprva se rimska 
godina sastojala od deset mjeseci (Martius, 
Aprilis, Maius, Junius, Quintilius, Sexti- 
lis, Septemeber, October, November, De- 
cember), pa joj je nedostajalo oko 60 dana 
(što je u starih naroda bilo često jer su u 
doba najveće zime dva mjeseca »mrtva«). 
Poslije su joj zato dodana još dva mjeseca 
(Januarius, Februarius). Umetanje dana u 
lunarnoj godini dugoj 355 dana rezultiralo 
je time što je civilna godina za jedan dan 
dulja od tropske godine. 


Prema zamisli aleksandrijskoga astro- 
noma Sosigena, Gaj Julije Cezar prilagodio 
je 46. g. prije Krista civilnu godinu trop- 
skoj, no po njemu nazvan julijanski kalen- 
dar u službenu je uporabu uveo tek 48 go- 
dina poslije car Oktavijan August. Nešto 
poslije mjeseci Quintilius i Sextilis nazvani 
su Julius i Augustus. Martius, Maius, Qu- 
intilis i October imali su po 31 dan, Febru- 
aris 28 dana, a ostali mjeseci 30 dana. Na 
prvom ekumenskom koncilu u Niceji 325. 
kršćanska je crkva prihvatila julijanski ka- 
lendar. No, ni taj kalendar nije bio posve 
točan jer se temeljio na pretpostavci da go- 
dina ima 365 dana i 6 sati (zbog toga je na- 
kon tri godine od 365 dana slijedila četvrta 
prijestupna od 366 dana) te da 235 lunarnih 
mjeseci čini točno 19 solarnih godina, dok 
sunčana godina zapravo iznosi 365 dana, 5 
sati, 48 minuta i 46 sekunda, zbog čega je 
julijanska godina bila duža od sunčane za 
11 minuta i 14 sekunda. To je prouzročilo 
da se u 128 godina sakupi jedan dan razli- 
ke između sunčane i julijanske godine. 


KALENDAR 


U želji da ispravi kalendar, papa Grgur 
XIII. uveo je 1582. u Papinskoj Državi nov 
kalendar, koji su izradila braća Antonio i 
Luigi Lilio Ghiraldi iz Napulja. Osim što 
je nadoknadio zaostatak iz prošlih stoljeća, 
određeno je da sunčana godina traje 365 
dana, 5 sati, 48 minuta i 46 sekundi, a sve 
stoljetne godine, koje su prema julijanskom 
kalendaru bile prijestupne, pretvaraju se u 
obične. Prijestupnima ostaju samo one ko- 
je su djeljive bez ostatka s 400 (npr. 1600., 
2000., 2400. itd.). Kako je do reforme došlo 
na papin poticaj, prema njemu nazvan gre- 
gorijanski kalendar prihvaćen je najprije 
samo u katoličkim zemljama: iste godine 
prihvatile su ga Francuska, Španjolska i 
Portugal; 1584. Austrija; 1587. Ugarska, a 
s njome i Hrvatska; protestantske zemlje 
uvode ga od 1700.; a pravoslavne zemlje 
teku XX. st. (npr. u Srbiji i Crnoj Gori uve- 
den je tek nakon stvaranja Kraljevstva SHS 
u siječnju 1919.). Neke pravoslavne crkve 
(Srpska, Ruska, Makedonska, Gruzijska 
i još neke zajednice) i danas se ravnaju 
prema julijanskom kalendaru. Razlika iz- 
među staroga (julijanskoga) i novoga (gre- 
gorijanskoga) kalendara od 1900. do 2100. 
iznosi trinaest dana. Iako je gregorijanski 
kalendar prilično precizno regulirao odnos 
između civilne i tropske godine, ostala je 
malena razlika pa postoji više prijedloga za 
novu reformu. 


Stari su se Slaveni u računanju vreme- 
na držali solarnih i lunarnih pravila. Lu- 
narni se kalendar ravnao prema mjeseče- 
vim mijenama, a solarni prema godišnjemu 
dobu, od ljeta do ljeta. Odatle potječe ime 
za godinu — ljeto, a ostatak lunarnoga ka- 
lendara očituje se u imenu dvanaestoga di- 
jela godine, koji se i danas zove jednako 
kao i zemljin satelit, tj. mjesec. Godinu od 
dvanaest mjeseci Slaveni su prihvatili za- 
jedno s kršćanstvom, pri čemu su neki sla- 
venski narodi poslije preuzeli nazive latin- 
sko-bizantskoga podrijetla (npr. Srbi), dok 
su drugi zadržali stara slavenska imena, 
kojima su u osnovi važne pojave u prirodi 
ili poljski radovi. Pri tome su razlike u pod- 
neblju stvorile i razlike u imenima mjeseci: 
travanj (od: trava) u hrvatskom je četvrti 

KALENDAR 


mjesec, a u ukrajinskom (traven') i bjelo- 
ruskom (travien') peti mjesec jer proljeće u 
njih dolazi poslije; lipanj (kada cvate lipa) 
u Hrvata je šesti mjesec, a u Poljaka (lipi- 
ec), Ukrajinaca (lipen') i Bjelorusa (lipien') 
sedmi mjesec, jer u njih lipa cvate mjesec 
dana poslije. U Hrvata je srpanj sedmi mje- 
sec, a u Čeha (srpen), Poljaka (sierpien) i 
Ukrajinaca (serpen') osmi jer je u tih na- 
roda žetva poslije i dr. Najstariji sačuvani 
tiskani kalendari iz ugarskoga Podunavlja 
potvrđuju da su se i Hrvati na tom područ- 
ju neprekidno koristili hrvatskim nazivi- 
ma mjeseci u ikavskom obliku (sičanj) sve 
do kraja Prvoga svjetskoga rata, kada, pod 
utjecajem srpskoga jezika, u uporabu ulaze 
i međunarodni nazivi. 


2. Serijska publikacija, najčešće godiš- 
njak, koja, uz podatke o tekućoj kalendar- 
skoj godini (pregled dana, tjedana i mjese- 
ci u godini), sadržava i različite tekstove 
informativnoga, poučnoga i zabavnoga 
karaktera. Prema namjeni i sadržaju mo- 
gu se izdvojiti narodni (pučki, tzv. kućnici 
ili praktike), stoljetni te različiti strukovni 
kalendari. Također se razlikuju kalendari 
izdani kao samostalne publikacije, koji su 
bili najčešće jednogodišnji, te oni objavlje- 
ni u sklopu druge knjige, kao višegodišnji 
kalendari. U razvoju kalendara među Hr- 
vatima u međuriječju Dunava i Tise uočava 
se nekoliko razdoblja. 


Prvo razdoblje čine kalendari iz XVIII. 
i prve polovine XIX. st. Njihovo izdavanje 
započeli su franjevci, i to 1734. u Budimu 
fra Stjepan Vilov, na čiji su se rad nastavili 
fra Emerik Pavić 1747.-80. te fra činilo 


" JANUARIUS, SIGSANJ, 
Imade Dansh XXXI. 


Lanosović 1778.-86. Osim slučaja kada su 
Pavić i Lanosović istodobno kratko uređi- 
vali dva kalendara, usporedno su izašla još 
dva franjevačka kalendara: fra Emerik Pa- 
vić dovršio je 1740. i objavio višegodišnji 
kalendar fra Nikole Kesića, kao dio Kesi- 
ćeva lekcionara Epistole i Evangjela priko 
sviju nedilja i blagi dneva svetih godišnji, 
a fra Đuro Rapić objavio je Kolendar za 
1743. i 1744., koji je nastavio uređivati fra 
Jerolim Lipovčić 1745.-55. Ti se kalendari 
često skupno nazivaju Ilirskim ili Iliričkim 
kalendarom. Sačuvano je svega nekoliko 
godišta Pavićeva (1766., 1769. i 1778) i 
Lanosovićeva kalendara (1781. i 1785.) te 
višegodišnji Kesićev kalendar. Poslije su 
u Osijeku kalendar tiskali odvjetnik Ivan 
Matković za 1792. i fra Aleksandar Tomi- 
ković za godine 1793.-1817. (Novi i stari 
svetodanik iliti kalendar ilirički) te sveće- 
nik Adam Filipović Heldentalski od 1822. 
do 1867. ili 1871. (Novi i stari svetodanik, 
poslije Novi i stari kalendar slavonski, u 
razdoblju 1843.-48. u nazivu je bio i atribut 
bosanski), koji je u njemu objavljivao i svo- 
je satirične i humoristične pjesme i basne, 
dok su ih u Budimu izdavali požeški od- 
vjetnik tada cenzor u Budimu Antun Nagy 
1813.-23. (Novi i stari kalendar ilirički) te 
jezikoslovac iz Broda Ignjat Alojzije Brlić 
1836.-55., a nakon njegove smrti još dvije 
godine njegov sin Andrija Torkvat (Novo- 
uređeni ilirski /1845. — naški, a 1846. — hr- 
vatsko slavonski/ kalendar iliti Svetodanik). 
U Budimu je još tiskan i Obchenski ilirski 
kalendar za 1837. 

U preporodnome razdoblju prvi je Bu- 
nja kalendar, koji je izašao za 1868. 
i 1869. Uredio ga je 
srpski književnik i pu- 


jeni Kalendar 

Hrvatski nazivi mjeseca u Kalendaru Slovinskom (Budim, 1778.) 

djelovanja biskupa Ivana Antunovića, u 
Subotici je izlazio Bunjevački i šokački ka- 
lendar 1870.-82., ali je nejasno je li izlazio 
neprekidno — sačuvani su samo kalendari 
za 1870., 1871., 1879. i 1881. (zadnja dva 
godišta naslovljena su Bunjevačko-šokački 
kalendar), a o godištima 1876. i 1882. za- 
ključuje se posredno. Ambrozije Boza Šar- 
čević bio je urednik za 1870. (vjerojatno i 
za 1871.), a pjesnik Josip Jukić Manić za 
ostale godine. Sva godišta tiskana su u Su- 
botici. Svećenik Ivan Burnać (Ivan Batori) 
objavio je 1874. u Bunjevačkoj i šokačkoj 
vili da će 1875. u Baji tiskati kalendar Bu- 
njevačka i šokačka Danica, ali nema traga 
da je doista i tiskan. U Somboru je 1882. 
učitelj Ljudevit Kuzmić tiskao jedino go- 
dište Zomborskoga pravoga bunjevačko- 
šokačkoga kalendara. Najvažniji kalendar, 
koji pod imenom Subotička Danica izla- 
zi i danas, počeo je izlaziti za 1884. pod 
imenom Bunjevačko-šokačka Danica ili 
subotički kalendar, zatim kao Nova Danica 
ili bunjevačko-šokački kalendar 1887.-88., 
kao Danica ili bunjevačko-šokački kalen- 
dar 1889.-92., dalje kao Subotička Danica 
bunjevačko-šokački kalendar 1893.-95. te 
kao Subotička Danica ili bunjevačko-šo- 
kački kalendar 1896.-1914. Stvarni pokre- 
tač i urednik kalendara bio je svećenik Pajo 
Kujundžić. U ovom razdoblju izlazila je još 
Danica kalendar Katoličkog pučkog save- 
za (od drugoga godišta izlazi kao Kalendar 
Katoličkog pučkog saveza), kojega je za hr- 
vatsko čitateljstvo izdavao Katolički pučki 
savez iz Budimpešte. Objavljena je za go- 
dišta 1909.-12., 1914.-15. i 1917., do rata je 
tiskana u Subotici, a za rata u Budimpešti. 


U međuratnom jugoslavenskom razdo- 
blju, nakon ratne stanke nastavila je izlaziti 
Subotička Danica ili bunjevačko-šokački 
kalendar (samo prvo godište, 1919., naziva 
se Subotička Danica — kalendar Bunjevaca 
i Šokaca). Taj kalendar, koji je redovito iz- 
lazio do 1941., ustrajno je nastavio tradici- 
ju borbe za očuvanje narodnoga identiteta, 
sada osporavanoga iz Beograda, i imao je 
jaku potporu među bunjevačkim i šokač- 
kim pukom, među kojima je uspješno širio 
hrvatsku svijest. Nakladnik za 1919. bila 

ZA PRISTUPNU GODINU 


1912. 


Subotička Danica za 1912. 


je Nadbiskupska tiskara u Zagrebu, gdje 
je to godište i tiskano, dok su sva ostala 
godišta tiskana u Subotici. Tiskovno (knji- 
ževno) društvo Alfa nakladnik je 1924.-31., 
a od 1932. stoji da za uredništvo i izdavače 
odgovara Blaško Rajić. No stvarni je ured- 
nik bio Ivo Prćić. Samo za 1920. uredništvo 
Nevena izdalo je Danicu — bunjevačko-šo- 
kački kalendar. Pod uredništvom Miška Pr- 
ćića, Blaško Rajić je samo za 1931. izdao 
Naša kuća — veliki narodni kalendar. 


No protiv hrvatske orijentacije Subotič- 
ke Danice u ovom su razdoblju pokretani 
i režimski ili projugoslavenski kalenda- 
Ti, koji su bili listom kratka daha: prora- 
dikalska Zemljodilska kasina izdavala je 
Zemljodilski kalendar za 1924., 1926.-29. 
i 1931.; Bunjevačko omladinsko društvo 
pod uredništvom Mije Mandića izdavalo je 
1934.-36. projugoslavenski Pravi bunjevač- 
ki kalendar, pri čemu su prva dva godišta 
tiskana u Beogradu, a zadnje u Subotici; 
pod uredništvom Balinta Vujkova, Jugo- 
slavensko nacionalno društvo Biskup Ivan 
Antunović izdalo je za 1935. Biskupa Iva- 
na Antunovića kalendar; Prva bunjevačka 
čitaonica u Subotici, pod uredništvom dr. 
Ivana Poljakovića, izdavala je unitaristički 
orijentiran Bunjevački kalendar 1939.-41., 
koji je propagirao samosvojnost Bunjevaca; 
Mara Đorđević-Malagurska uredila je iz- 

razito antihrvatski i prokarađorđevićevski 
Bunjevački kalendar za 1941. 


Za Bunjevce i Šokce koji su u ostali u 
Horthyjevoj Madžarskoj nakon uspostave 
trianonske granice Bunjevački i šokački 
odbor najprije je za 1923. i 1924. uredio 
Kalendar za bunjevački i šokački narod, 
koji je bio pod strogom cenzurom vlasti. 
Taj je odbor 1925. počeo izdavati Danicu 
ili kalendar za u Ugarskoj živeće Bunjevce, 
Šokce, Hrvate, Bošnjake, Race i Dalmatin- 
ce (1926. — za u Madžarskoj živeće Bunjev- 
ce, Šokce i Hrvate; 1928. umjesto živeće 
— koji žive; zadnja tri godišta imaju podna- 
slov Kalendar za Bunjevce, Šokce i Hrvate). 
Još drugo godište izdao je Bunjevački i šo- 
kački odbor, zatim Ivan Paštrović do 1930., 
a poslije je navođena tiskara. Ostavljajući 
po strani nametnute prorežimske tekstove, 
najvažniji su bili prilozi Ivana Petreša, ali 
je zbog cenzure hrvatstvo Bunjevaca i Šo- 
kaca prešućivano. Sva su godišta tiskana 
u Budimpešti, a zadnje je godište bilo za 
1944. Za vrijeme Drugoga svjetskoga ra- 
ta u Somboru je dr. Grga Vuković izdao 
Naš kalendar za Bunjevce-Šokce-Hrvate 
za 1944. 


Kako su komunistički režimi proklami- 
rali, među ostalim, i nacionalne slobode i 
ravnopravnost, u socijalističkoj Jugoslaviji 
najprije se obnavlja tradicionalni hrvatski 
kalendar, pa već za 1945. i 1946. u Subotici 
izlazi Subotička Danica ili kalendar bunje- 
vačko-šokačkih Hrvata. Za 1945. navodi 
se da za uredništvo i izdavače odgovara 
Blaško Rajić. Za 1946. kalendar je izdala 
Subotička matica, a za uredništvo i izda- 
vača odgovarao je Franjo Vujković. Nakon 
što je Subotička Danica zabranjena, vla- 
sti su je neuspješno pokušale supstituira- 
ti socrealističkim kalendarom: Hrvatska 
riječ iz Subotice tiskala je za 1947. i 1948. 
Narodni kalendar, s petokrakom zvijezdom 
na naslovnici i socrealističkim prilozima, 
te Kalendar »Hrvatska riječ« za 1952., ali 
ih narod nije prihvatio. Nakon toga nasta- 
je prekid u autohtonim kalendarskim iz- 
danjima u ovom dijelu Bačke pa su među 
hrvatskim vjernicima najrašireniji bili za- 
grebačka svetojeronimska Danica (koja je 

u Bačkoj bila prisutna još za Austro-Ugar- 
ske) i sarajevski Dobri pastir, a katkada su 
se nalazili i stručni poljoprivredni kalen- 
dari, npr. Poljoprivredni kalendar Poljo- 
privrednoga nakladnoga zavoda iz Zagre- 
ba. Za vrijeme prodemokratskih pokreta u 
Jugoslaviji početkom sedamdesetih godina 
opet je nakratko revitalizirana Subotička 
Danica (1971. i 1972.), ali je drugo godiš- 
te sudski zabranjeno. Izdavao ju je Župni 
ured sv. Roka u Subotici, a odgovorni ured- 
nik bio je Blaško Dekanj. Tadašnji župnik 
u Baču Ivo Topalić objavio je Katolički ka- 
lendar za 1979. Nakon smrti Tita i postup- 
noga labavljenja nacionalnih stega, novi 
tečaj Subotičke Danice pokrenut je 1984. 
Ona se od 1995. do 2010. naziva Subotička 
Danica (nova) i izlazi do danas. Nakon ras- 
pada Jugoslavije i stvaranja novih nacional- 
nih država početkom devedesetih godina, 
u Subotici se ponovno pojavljuje kalendar 


Subotička Danica za 2012. 


koji je u oporbi prema tradicionalnomu hr- 
vatskomu kalendaru — Bunjevački kalendar 
kojega izdaje Bunjevački kulturni centar iz 
Subotice od 1994. do danas, a redovito se 
predstavlja u Srpskom kulturnom centru 
Sveti Sava u Subotici. 


I u poslijeratnoj Madžarskoj odmah 
nakon rata izašla je Danica — kalendar za 
Jugoslovene u Mađarskoj, čije je jedino go- 


dište za 1946. izdao Antifašistički front Ju- 
žnih Slavena. Nakon što je ta organizacija 

sljedeće godine preimenovana u Demokrat- 
ski savez Južnih Slovena (DSJS), počeo je 

izlaziti Naš kalendar u izdanju Naših no- 
vina iz Budimpešte (od 1958. do 1990. no- 
si naziv Narodni kalendar, a nakladnik je 

DSJS). Iako formalno nije prestao izlaziti, 
on je ograničavan, s jedne strane strožom 

državnom kontrolom sadržaja, a s druge 

strane skupnim obuhvaćanjem s drugim ju- 
žnoslavenskim etničkim skupinama, zbog 

čega je o Bunjevcima i Šokcima pisano raz- 
mjerno malo. Ipak, pripadnost Bunjevaca 

i Šokaca hrvatskomu etničkomu korpusu 

nije se negirala. Nakon raspada Jugoslavi- 
je, pa tako i DSJS-a, i uspostave neovisne 

Hrvatske, kalendari u Madžarskoj otvore- 
no zastupaju hrvatsko ime. Tako najprije 

Narodni kalendar 1991. mijenja ime u Hr- 
vatski kalendar, pod kojim izlazi do da- 
nas. Isprva je nakladnik bio Savez Hrvata 

u Mađarskoj (SHM ), od 1996. Hrvatska 

državna samouprava, a od 2001. Croati- 
ca. Osim njega, SHM izdao je u Pečuhu za 

1993. i 1994. Hrvatski katolički kalendar. 
Bajska bunjevačka čitaonica izdavala je, a 

Antun Mujić uređivao Danicu ili kalendar 

za bunjevačke, šokačke i racke Hrvate koji 

žive u Mađarskoj u Bačkoj 1998.-2000. 


3. U kršćanstvu, popis mjeseci, tjedana 
i dana crkvene godine, s naznakom blagda- 
na, svetkovina i spomendana. Nastalo na 
teritoriju Rimskoga Carstva, kršćanstvo 
je preuzelo julijanski kalendar, podjelu na 
mjesece različita trajanja i njihova latin- 
ska imena. Kršćanski kalendar odbacio je 
blagdane rimskoga politeizma, a dopunjen 
je specifičnim sadržajima. Iz hebrejskoga 
kalendara preuzeta je podjela godine na 
tjedne od sedam dana, pri čemu je sabat 
(dan hebrejskoga počinka) zamijenjen da- 
nom koji mu je slijedio i u koji je uskrsnuo 
Isus. Taj se dan najprije nazivao prvim 
(feria prima) ili Gospodnjim danom (Dies 
Dominica), a poslije u većini slavenskih je- 
zika nedjeljom (tj. kada se ne radi, od prasl. 
dčlati: raditi). Iz hebrejskoga lunarnoga ka- 
lendara preuzeto je i izračunavanje blagda- 
na Pashe, na 14. dan židovskoga mjeseca 

nisana, s kojim su u vezi spomendani smrti 
i uskrsnuća Kristova. U doba progona krš- 
ćana u II. i III. st. dani smrti mučenika bi- 
lježe se u kalendar i martirologije. 


Za crkveni je kalendar posebno važan 
sustav izračunavanja pomičnih blagdana u 
kršćanskom kalendaru pa je točan dan Us- 
krsa, s kojim su povezane i druge svetkovi- 
ne, određen na koncilu u Niceji 325. Slavi 
se prve nedjelje nakon prvoga uštapa (pu- 
noga mjeseca) od proljetne ravnodnevnice 
(početka proljeća), što može biti od 22. III. 
do 25. IV. Božić kao nepomičan blagdan 
slavi se uvijek 25. XII. 


Crkvena ili liturgijska godina godiš- 
nji je ciklus razdoblja i blagdana, kojim se 
određuje u koje doba treba održavati koji 
liturgijski obred i na koji način. Osnovna 
je liturgijska vremenska jedinica dan, koji 
traje od ponoći do ponoći kao građanski 
dan, ali se svetkovine počinju slaviti večer 
prije, što je ostatak židovskoga shvaćanja 
da dan traje od zalaska do zalaska sunca. 
Temelj je crkvene godine tjedni spomen 
smrti i uskrsnuća Isusa Krista, koji crkva 
slavi nedjeljom. Ona je liturgijski prvi dan 
u tjednu. Dani u tjednu različiti od nedjelje 
nazivaju se svagdanima. U katolicizmu sve 
nedjelje i svetkovine zapovjedni su blag- 
dani, tj. dani kada vjernici imaju obavezu 
otići na misu i suzdržavati se od teških 
poslova. Lista slavlja po danima određe- 
ne godine, tj. katolički kalendar, slaže se 
od mjesnoga kalendara i liturgijske godine. 
Mjesni kalendar uglavnom sadržava spo- 
mendane svetaca, a slaže se od kalendara 
obvezatnoga za cijelu Katoličku crkvu te 
dodataka lokalne biskupije, župe, redov- 
ničke ili druge zajednice (zaštitnici bisku- 
pije, župe, grada...). Zbog preklapanja do- 
gađa se da na isti dan neke godine padnu 
dva slavlja, od kojih jedno ustupa mjesto 
drugomu prema definiranomu rangu. Cr- 
kva za potrebe vjernika tiska zidne i džep- 
ne (u formi knjižice) crkvene kalendare, što 
je raširena praksa i među bačkih Hrvatima. 


Uz tjedni ciklus posvećenja vremena 
te dnevni ciklus molitava, razvila su se i 
dva godišnja ciklusa: božićni i uskrsni, a 
ostatak je godine tzv. vrijeme kroz godinu. 

Početak crkvene godine vezan je za blag- 
dan sv. Andrije apostola (30. XI.). Nedjelja 
koja pada na taj blagdan ili koja mu je naj- 
bliža prva je nedjelja došašća, tj. početak 
crkvene godine. Završetak je crkvene go- 
dine svetkovina Krista Kralja na posljednju 
nedjelju kroz godinu prije došašća. Božićni 
ciklus počinje slavljenjem Isusova rođenja, 
koje ima četiri tjedna priprave (došašće, 
advent), a vrhunac su blagdani Božića i Bo- 
gojavljenja (6. I.). Uskrsni ciklus počinje 
pripravom zvanom korizma, vrhunac mu 
je Sveto trodnevlje (Veliki petak, Velika 
subota i Usrks). Slavlje se produžuje na 50 
dana (uskrsna pedesetnica), koje završava 
na blagdan Duhova. Vrijeme kroz godinu 
obuhvaća 33 ili 34 tjedna i smješteno je 
između svetkovine Krštenja Gospodino- 
va (nedjelja nakon Bogojavljenja) i Čiste 
srijede te od Duhova do prve nedjelje do- 
šašća. U istočnim crkvama crkvena godina 
počinje 1. IX. 


l' Džepni 
kalendar 
2009 


Džepni kalendar 
2009, Subotica, 
2008. 


Mnogi običaji podunavskih Hrvata ve- 
zani su za katolički kalendar zbog tradici- 
onalne religioznosti. I agrarni su se poslovi 
ravnali prema blagdanima, što se zadržalo 
do danas. Neki su od običaja zaboravlje- 
ni, jedan broj ostao je u sjećanju, a neki 
se prakticiraju još i danas ili se nastoje 
obnoviti. U ranija vremena čak se i vrije- 
me mjerilo prema crkvenim blagdanima i 
svetkovinama (godovima), tj. od blagdana 
do blagdana. Tako se, primjerice, u drugoj 
polovini godine vrijeme računalo od po 
tri tjedna od Velike Gospojine (Uznesenje 
Blažene Djevice Marije, 15. VIII.) do Ma- 
le Gospojine (spomendan rođenja Blažene 

Djevice Marije, 8. DX.), od Male Gospojine 
do Mi(j)olja (Miholje, blagdan svetih ar- 
kanđela, uz sv. Mihovila i sv. Gabrijela te 
sv. Rafaela, 29. IX.), od Miolja do Lučina 
dana (spomendan sv. Luke Evanđelista, 18. 
X.), od Lučina dana do Martinja (spomen- 
dan sv. Martina biskupa, 11. XI.), od Mar- 
tinja do Nikolinja (spomendan sv. Nikole 
biskupa, 6. XIL.) te od Nikolinja do Božića 
(25. XII). 


Oko Miolja se beru vinogradi i tada za- 
vršava gospodarsko polugodište u poljopri- 
vredi te se ugovaraju nove službe čobana, 
pudara, subaša, komencijaša i biroša te, 
s promjenom gospodara, počinju selidbe 
onih radnika koji su prema ugovoru imali 
stan. O Lučinu danu bile su obično zaru- 
ke i počinjale su jesenske svadbe; o Mar- 
tinju se otače vino i zatvaraju bačve. Na 
sv. Nikolu (u bačkih Bunjevaca Mikulaš, u 
santovačkih Šokaca Mikola) običaj je dari- 
vanja djece i početak svinjokolja. Momci 
iz Sanotva ženili su se između Martinja 
i Mikole, o čemu govori i poslovica »Po- 
sli Mikole ne ženu se lole«. U ovom su se 
razdoblju priređivale zabave i plesovi sa 
svirkom za mlade, koje su trajale do sv. 
Andrije (30. XI.), jer je sv. Andrija zave- 
zanija — tada prestaju sva veselja jer dola- 
zi sveto adventsko vrijeme (došašće), koje 
traje četiri tjedna, kada je zabranjeno ve- 
selje sa svirkom. Početkom je prosinca sv. 
Barbara (4. XII.), kada je običaj da se od- 
reže grančica trešnje, unese u sobu i stavi 
u vodu kako bi procvjetala do Božića. Na 
Lucin dan (dan sv. Lucije 13. XII.) sije se 
žito u šalice i čaše, koje do Božića treba 
biti zeleno. U Bunjevaca su dvije nedjelje 
pred Božić Materice, a posljednje nedjelje 
Oci, dani kada se časte majke i očevi. U 
šokačkih Hrvata iz Santova Materice su se 
održavale do Prvoga svjetskoga rata, dok o 
Ocima spomena nema. 


Svi podunavski Hrvati imaju bogate 
običaje vezane za Božić — od Badnjega da- 
na preko Nove godine do Tri kralja. Na- 
kon božićnih su blagdana poklade, koje 
počinju od Tri kralja, tj. Bogojavljenja (6. 
I), i traju do Čiste srijede (Pepelnice), ka- 
da počinje korizma. U Bunjevaca se ovim 


imenom nazivaju i posljednja tri dana prije 
korizme, a nekada i sam zadnji dan (ko- 
rizmeni utorak) pred čistu sridu. Vrije- 
me je poklada razdoblje zabava i užitaka 
prije korizme (prela, balova, skupštine) i 
svinjokolja, za koje se vezuje niz običaja. 
Blagdan Tri kralja bio je važan u životu 
mladeži bačkih Bunjevaca jer su se momci 
tada zamomčili, a djevojke zadivojčile (od 
tada su počele nositi parasnička ruva, sa- 
šivene su im nove svile, darivane su nizom 
dukata oko vrata, a iz siromašnijih obitelji 
zlatnim lančićem, prstenom, naušnicama, 
a rjeđe su dobivale i karperac — narukvi- 
cu). Na poklade, tri dana uoči Čiste sride, 
Santovci su nekada (prije 1910-ih, običaj je 
obnovljen 1957.) oblačili krinke, sprimili se 
u buše i na Skupišću (dio sela) se veselili, 
tirali zimu. Kod Šokaca u Plavni pokladni 
se običaji svode na svega tri dana: nedje- 
lju, ponedjeljak i utorak pred Čistu srije- 
du. Na nedjeljnoj pokladnoj misi crkva je 
uvijek ispunjena župljanima odjevenima 
u lijepu narodnu nošnju — lipe tute. Oni bi 
nakon mise prošetali kroz središte sela i na 
taj način prikazali svu ljepotu narodnoga 
ruha. Pokladni je ponedjeljak dan posjeći- 
vanja: u poslijepodnevnim satima organi- 
zira se dječja povorka tuta, tzv. male tute, 
koji bi prošetali ulicama sela, a u nekim 
bi ih kućama počastili kiflama, krafnama 
i slatkišima. U pokladni utorak iz središta 
sela kreće skupina gadnih tuta. Tu rado- 
snu, maskiranu i bučnu povorku često prate 
tamburaši, uz razne zvuke zvona, bakaru- 
ša, klepetala... Navečer se priređuje večera 
i druženje, koje traje do 23 sata, kada netko 
predloži da se popije i pojede sve što je na 
stolu. Zatim se počiste stolovi, a bega (bas, 
begeš) postavlja se na pripremljen odar 
kao pokojnik, kojega zatim žene oplakuju. 
Četvorica ljudi odnose begu u jedan kut i 
pokrivaju je stolnjakom, čime završava po- 
kladno vrijeme. 

Na Vinkovo (»na Vincu«, 22. I.) ide se 


u vinograd pogledati kako izgleda loza i 
pomoliti se Bogu za rod u novoj godini. 


U vrijeme poklada Šokci i Bunjevci u 
Bačkoj, poput ličkih Bunjevaca, održava- 
li su prela — večernje skupove, većinom 

mladeži, na kojima djevojke pletu i pje- 
vaju, dok im se poslije priključuju momci 
s glazbom, što sve svrši zabavom i vese- 
ljem. Iz tih obiteljskih okupljanja razvila 
su se prela kao javne priredbe, najčešće 
za Marin (Svijećnica, 2. IL.). Posljednjega 
četvrtka pred korizmu, prema narodnomu 
vjerovanju, trebalo je devet puta jesti da bi 
čovjek bio zdrav (debljina je nekad smatra- 
na zdravom) pa taj dan Bunjevci zovu debo 
četvrtak, a santovački Šokci debeljak. Iako 
nije bio zapovjedni blagdan, štovan je kao 
svaki neradni dan. Obavljali su se samo nu- 
žni poslovi, a najviše vremena provodilo 
se u zabavama, održavana su kola, a po- 
znato je bilo »kolo pod barjakom«, kada su 
mijandžije na drvo pred svojom mijanom 
istaknuli barjak, oko kojega se odigravala 
zabava. Zadnjega dana poklada, u utorak 
pred čistu sridu, stariji neoženjeni momci 
na svoj su se račun, uz gajdaša ili harmo- 
nikaša, šalili »vučenjem panja« po ulici 1 
zabavljali sa starijim neudanim djevojkama 
ili odlazili do njihovih vrata. U Santovu, tri 
večeri nakon Marindana, paljila se lomača 
kako bi nezdrav izgorila. Oko toga događa- 
ja okupljalo se i mlado i staro, a oni koji se 
te godine kane oženiti priskakivali su vatru 
da im brak bude sretan. 


O blagdanu Blagovijesti (25. III.) Bu- 
njevci drže običaj vaćanja krvi, u Santo- 
vu vatanja krvi. Kako ne bi bili malokrvni, 
rano, prije izlaska Sunca, pije se crno ili 
crveno vino. Na Blagovist Santovci su ka- 
lamili (cijepili) voćke i posvetili ih crvenim 
vinom. 


Šokci u Plavnoj imaju običaj bacanja 
vijenaca na Cvitnu subotu. Toga dana, ka- 
da se mrak spustio, bačke cure krenule bi 
u selo noseći vijence u košari, u uprti ili 
omotane oko ruke. Vijence su cure oplele 
od spreža, biljke koja dugo ne vene, a ba- 
cale bi ih momcima na krov kuće. Obično 
su djevojke bacale vijence svim momcima, 
a neke su ga bacale samo svojemu momku. 
Bacajući vijence, viknule bi: »Nek se širi 
Mara« ili »Nek se širi Kata«, odnosno spo- 
menuli bi ime djevojke za koju su mislile 
da će se udati u tu kuću. Kako se u selu 
uvijek znalo tko je bacao vijence, a tko ni- 

je, često je dolazilo do »momačke osvete«: 
momci su nekoliko dana tim djevojkama, 
iza Cvjetne subote, bacali mućke na ku- 
ću, razbacali slamu po dvorištu, rastavljali 
kola i stavljali ih na drugo mjesto i činili 
slične nepodopštine. Cvjetnica (u Bunje- 
vaca Cvitna nedilja, u santovačkih Šoka- 
ca Cvitnica) nedjelja je prije Uskrsa i na 
početku je Velikoga tjedna (Velike nedilje). 
Toga se dana nosi kita cica-mace u crkvu 
za blagoslov. U Santovu to čine mlade že- 
ne, a cica-maca bi se poslije zataknula za 
tetiv (gredu) radi obrane od groma, požara, 
oluje. Na uskrsno jutro u Santovu se nosilo 
jelo u crkvu »na_svetenje«. Bunjevački je 
običaj umivati se toga jutra u mladom zele- 
nom žitu, a na drugi dan Uskrsa, na vodeni 
ponediljak, mladi su momci išli u poliva- 
nje (u Santovu: poljivanje) djevojaka. Do- 
maćin ih časti vinom, rakijom, a djevojka 
polivačima dariva šarena jaja (Bunjevci), 
odnosno jajce u drtavica (Santovo). I plav- 
njanski Šokci također su išli polivati cure 
na uskrsni ponedjeljak prije velike mise. 


I za Đurđev (Jurjevo, Đurđevo, 23. TV.) 
također su mnogi mijenjali svoje gazde 
i prelazili od jednoga drugomu. Bilo je i 
selidbe, ali rjeđe nego o Miolju. Vrijeme 
od Đurđeva do Miolja ravnalo se prema 
»pozdravljenju«, koje su zvona naviješta- 
la sat poslije jutrom (od 6 sati od Miolja) i 
sat poslije navečer (od 20 sati od Đurđeva). 
Na Markovo (25. IV.) ophodom se išlo na 
blagoslov žita, u Santovu /f u žita, sadile 
su se lubenice i kukuruzi. Pedeset su da- 
na nakon Uskrsa Dove (Duhovi), kada su 
se kuće kitile cvatom zove, a kraljice su 
išle i pjevale kraljičke pjesme. U Santovu 
kraljice se vodu i u naše vrijeme, dok je 
u Bunjevaca običaj obnovljen. Za Br(a)- 
šančevo (Tijelovo, slavi se prvoga četvrt- 
ka nakon blagdana Presvetoga Trojstva) u 
Bunjevaca se nisu pekli kolači niti kruh ili 
dignuto tijesto. Toga je dana bila svečana 
procesija, a poslijepodne su se priređivala 
kola i druge zabave. O tom blagdanu dje- 
vojke su odijevale svečana ruva — svilu i 
lakša sukna. U šokačkih je Hrvata do kraja 
1950-ih za taj blagdan bio običaj pravljenja 
i blagoslova kolibica (obnovljen je zadnjih 

godina u Plavnoj unutar Crkve). Dan prije 

Tijelova po ulicama i raskrižjima izrađiva- 
ne su kolibice od zelenih grana duda, zove i 

široka lišća divljega čička, koje je uz grane 

služilo i za pokrivanje krova. Materijal za 

izradu kolibica i gotove vjenčiće žene su 

donosile dan ranije. Kolibice su bile četve- 
rokutne, krov je bio na jednu vodu, a pod 

se prekrivao laticama ruža, na koje bi se 

postavljali kipići Majke Božje ili nekih od 

svetaca. Nakon sv. mise župnik bi s vjerni- 
cima u procesiji pohodio kolibice i vjenčiće 

da ih blagoslovi i okadi. Nosili su se križ, 
barjaci, nebo (ispod kojega je župnik no- 
sio sakrament), velika svijeća i kadionica, 
kip Majke Božje, a na kraju su hodali vjer- 
nici. U Plavni su kip Majke Božje nosile 

gosponoše, a nebo članovi pastoralnoga vi- 
jeća (crkveni odbornici). Nakon blagoslova 
svaka obitelj je svoj blagoslovljeni vjenčić 
donosila doma i vješala ga na gornji dio 

dovratka iznad ulaznih vrata. 


O Ivanju (spomendan sv. Ivana Krstite- 
lja, 24. VI.) tri dana zaredom u predvečerja 
su se palile vatre, ivanjski krijesovi. Kada 
se vatra rasplamsala, skakalo se preko pla- 
mena, u čemu je većinom sudjelovala mla- 
dež. Za Petrov (29. VI.) obično je počinjala 
žetva, makar simbolično ako žito nije do- 
zrelo. Bio je običaj da domaćin poslijepod- 
ne izađe na njivu i dva-tri puta zamahne 
kosom te tako označi početak žetve — risa. 


U Baču su agrarni običaji i vjerovanja 
nekad bili vrlo brojni, ali ih danas gotovo 
i nema. Uz kalendar je bilo vezano oranje, 
sjeme, sijanje i svi ostali poljski i voćarski 
radovi. Bilo je i nekoliko vjerovanja o sto- 


ciiživini. U posljednje vrijeme obnovljen 
je običaj, ako dugo nema kiše, da u crkvi 
devet udovica moli naglas za kišu. U ovom 
se kraju i dalje vrijeme za razne agrarne 
poslove određuje svecima. Sijanje počinje 
od Miholja, pšenica se sije od sv. Matije, 
kukuruz tjedan prije Đurđeva i nakon nje- 
ga itd. 


Izvori: Arhiva HKUPD-a Matoš Plavna; A. Kese- 
jić, Tri šokačka narodna običaja u Baču (rukopis), 
ostavština prof. Bele Gabrića, Bunjevačko-šokač- 
ka knjižnica Zvan Kujundžić, Subotica. 


Lit.: Enciklopedija Jugoslavije, 6, Zagreb, 1990; 
A. Sekulić, Bački Hrvati, Zagreb, 1991; M. Friščić, 
Seoski sastanci mladih (prela), Etnološka tribina, 
22, Zagreb, 1999; A. Stantić, Kreposti naših pri- 
daka : Pokladne zabave, Zvonik, 2/2001, Subotica; 
Opći religijski leksikon, Zagreb, 2002; S. Bačić, 
Prilog povijesti narodnih kalendara kod Bunjeva- 
ca i Šokaca u Bačkoj, Subotička Danica (nova) 
kalendar za 2003. godinu, Subotica, 2002; Hrvat- 
ska enciklopedija, 5, Zagreb, 2003; A. Sekulić, 
Rječnik govora bačkih Hrvata, Zagreb, 2005; M. 
Evetović, Kulturna povijest bunjevačkih i šokač- 
kih Hrvata, Subotica, 2010; M. Cindori-Šinković, 
E. Bažant, N. Bašić Palković, Bunjevačko-šokački 
kalendari : 1868-1914 : Bibliografija, Subotica, 
2011. 
S. Bačić, P. Skenderović, Ž. Mandić, 
Z. Pelajić, J. Dumendžić 


KALENDAR, franjevački pučki godišnjak 
za Slavoniju i Podunavlje iz XVIII. st. lako 
na njemu nije naznačen urednik, uređivao 
ga je fra Emerik Pavić u Budimu 1747.-80. 
Sačuvana su samo tri godišta, čiji su puni 
nazivi: Kalendar ili uregjeno prikazanje 
nediljah i svetkovinah kakono i pripovidka 
S. Pismama od Viteza Gjure Castrioticha 
iliti Scanderbega s godissnjima dogadjaji 
i vassarih na razgovor Illyrah, za godisste 
1766 upisan (ima ga Nacionalna i sveuči- 
lišna knjižnica u Zagrebu), Kalendar iliti 
uregjenje godissnje nediljah, svetkovinah, 
misecnog prominjenja i istih vrimenah i pi- 
sme od vojevode Janka kakonoti i namis- 
sljene pripovidke i poskocsnica svakolika 
Illyrom iliti Slovincem na razgovor poklo- 
njena za godisste spasitelja 1769 (nalazi se 
u Muzeju Slavonije u Osijeku) i Kalendar 
slovinski u kojemu osim nediljah, svetko- 
vinah, mesečnog minjanja, i vrimenitog 
zgađanja, stavljase pisma od vitezova pri- 

morskih, zgagjanja seljanska, nastojanja 

domacha i vridne pripovidke, kakono i 

pokazanje pazarah, svakolika Slovincem 

za rodisste Spasiteljovo 1778. poklonnjena 

(posjeduje ga Nacionalna knjižnica Szec- 
henyi u Budimpešti). Tiskan je u budimskoj 

tiskari Leopolda Franciska Landerera, koji 

je jedini imao carsku povlasticu da tiska 

»ilirske« kalendare. Osim iz sačuvanih pri- 
mjeraka, o sadržaju i uopće izlasku ostalih 

godišta dodatno se doznaje iz pismohrane 

Budimskoga samostana te pretiskanoga sa- 
držaja u kasnijim kalendarima namijenje- 
nih »ilirskomu« puku, tiskanima u Budimu 

i Osijeku. 

Format je sačuvanih kalendara neuo- 
bičajen — 6,5 cm x 15 cm; broj je stranica 
različit: 48 (1766.), 52 (1769.) i 24 (1778.); 
naslovnica je tiskana dvobojno (crno-crve- 
no), ukrašena bakrorezom i neunificirana 

— budući da je na njoj potanko najavljivan 

sadržaj, iznova se osmišljavala za svako 
godište u ovisnosti o kalendarskom sadr- 
žaju. Sadržaj ima uobičajenu kalendarsku 
strukturu: kalendar (mjeseci su navođeni 
latinski i hrvatski /sičanj, veljača.../, a po 
jedan stupac donosi »novi kalendar« i »sta- 
ri«), književni dio, praktični savjeti (medi- 

cinski), zabavni dio i podaci o sajmovima, 
pri čemu je naglasak na zabavno-poučnom 

dijelu, a manje na kalendarskom. Književni 

tekstovi čine u prvom redu slobodno pre- 
uzimane priče i pjesme od fra Andrije Ka- 
čića Miošića (Pavić je bio prvi promicatelj 

Kačića u Slavoniji i Podunavlju) te stihova- 
ne basne, pretežito Ezopove. 


Kalendar je bio upućen najpriprosti- 
jem dijelu stanovništva, bez kulture čita- 
nja, težacima koji sami rade sve poslove, 
zbog čega je štivo birano prema njihovu 
ukusu i mogućnostima. Zato je imao na- 
glašenu obrazovnu funkciju — prosvijetliti 
u praktičnom i duhovnom smislu: odgojiti, 
pomoći praktičnim savjetima, ali i upozo- 
riti na važnost znanja, potrebu školovanja i 
izgradnje moralnoga lika. 


»Pokazanje vašara, navalastito u oni 
država u koji pribivaju Iliri i na iste obi- 
čaju odilaziti« pokazuje u kojim se kraje- 
vima čitao Pavićev budimski kalendar: u 
Madžarskoj »s desne strane Dunava«; »s 
live strane Dunava«, Tise i po Bačkoj; po 
Srimu i Slavoniji; po Banatu i okolišu — 
praktično su njime, uz Slavoniju i Srijem, 
obuhvaćen svi Hrvati u cijelom Podunavlju 
i u Banatu. 


Kalendar iz 1769. najstariji je sačuvani 
slavonsko-podunavski kalendar. Neposto- 
janje primjeraka ranijih godišta kalendara 
bilo je evidentno već u prvoj polovini XIX. 
st., što je posljedica njihove svrhe i kori- 
snika. Stari kalendari uništili su se upotre- 
bom — bili su namijenjeni puku, s ograni- 
čenim rokom trajanja, pa su se nakon isteka 
godine koristili za potpalu vatre, podlaga- 
nje polica, njime su se igrala djeca i sl. 


Lit.: V. Dukat, Iz povijesti hrvatskoga kalendara, 
Narodna starina, 1/1923, Zagreb; M. Tatarin, Je li 
se što sačuvalo od kalendara Emerika Pavića?, u: 
Tkivo kulture : Zbornik Franje Emanuela Hoška : 
U prigodi 65. obljetnice života (ur. N. V. Gašpar), 
Zagreb, 2006; M. Tatarin, Jedan zaboravljeni sla- 
vonski kalendar iz 18. stoljeća, u: Prešućeno, za- 
branjeno, izazovno u hrvatskoj književnosti i ka- 
zalištu (ur. N. Batušić i dr.), Zagreb-Split, 2007; Đ. 
Franković, Zaboravljeni budimski Kalendar slo- 
vinski... iz 18. stoljeća, Klasje naših ravni, 11- 
12/2008, Subotica; Đ. Franković, Zaboravljeni 
hrvatski budimski Kalendar slovinski iz 18. sto- 
ljeća, Hrvatski kajkavski kolendar 2009., Čakovec, 
2008. 

S. Bačić 

KALENDAR HRVATSKA RIJEČ, so- 
cijalistički godišnjak tiskan u Subotici. 
Izašlo je samo jedno godište — 1952., a 
uredio ga je Josip Kujundžić — Kejo. Kao 
i prvomu bačkom hrvatskom kalendaru u 
socijalističkom duhu (Narodni kalendar), 
nakladnik mu je bilo Novinsko-izdavač- 
ko poduzeće Hrvatska riječ, po kojem je i 
nosio ime. Tiskan je u subotičkom Tiskar- 
skom poduzeću Minerva na 128 stranica, 
formata 24 cm x 16 cm. 


U frontispisu naslovne stranice nalaze 
se fotografije maršala Josipa Broza Tita i 
predsjednika Vlade NR Srbije Petra Stam- 
bolića, dok kalendarski dio čine historijski 
podaci, kalendar za svaki mjesec, zdrav- 
stveni i gospodarski savjeti te podaci o 


Kalendar Hrvatska riječ za 1952. 


izlaženju sunca i mjesečevim mijenama 
za cijelu godinu. Pretežiti su dio kalenda- 
ra prozne, uglavnom kraće pripovijetke i 
kraće pjesmice raznih autora. Na kraju se 
nalaze šale i reklame. Najvažniji su tekt 
stovi: »Hiljadita predstava hrvatske drame 
Narodnog kazališta u Subotici«, »Bunjeo 
vački narodni običaji« i »Podaci o likovi 
nim umjetnicima i amaterima u Subotici«. 
Suradnici su bili Jelica Golić, Ivan Vuko- 
vić, Mirko Huska, Luka Kujundžić — Stri- 
ka, Klara Lendvai, Marko Peić Tukuljac, 


Matija Poljaković i Blaško Hajduk Vojnić, 
a objavljeni su i prilozi nekadašnjih prepo- 
roditelja Šime Ivića i Staniše Neorčića. 

Kalendar je imao jasnu režimsku crtu, 
zbog čega je propao i drugi pokušaj vlasti u 
Subotici da ispune prazninu u kalendarskoj 
tradiciji nakon zabrane Subotičke Danice. 
To što je izašlo samo jedno godište poka- 
zuje da ga narod nije prihvatio. 


Lit.: S. Bačić, Prilog povijesti narodnih kalendara 
kod Bunjevaca i Šokaca u Bačkoj, Subotička Da- 
nica (nova) : Kalendar za 2003. godinu, Subotica, 
2002. 

E. Bažant 


KALENDAR ILIRIČKI (Calendarium 
Illyricum), skupno ime za više kalendara 
različitih naslova koje su u Budimu tijekom 
XVIII. st. tiskali franjevci za hrvatski puk 
u slavonsko-podunavskom prostoru. Ne na- 
vodeći pojedinačne nazive, latinskim obli- 
kom toga imena (Calendarium Illyricum) 
zajednički ih označuje fra Josip Jakošić u 
svojem djelu Scriptores interamniae vel 
Pannoniae Saviae iz 1795. Na temelju toga 
neki su autori (Matija Evetović) smatrali 
kako je riječ o jednom kalendaru te su u 
nj uključivali i kasnije kalendare koje ni- 
su uređivali samo franjevci Budimskoga 
kulturnoga kruga, nego i dijecezanski sve- 
ćenici i svjetovne osobe sve do u XIX. st. 


Prema nekim tvrdnjama, uređivanje i 
izdavanje franjevačkih kalendara započeo 
je 1734. u Budimu fra Stjepan Vilov. Na 
njegov se rad od 1747. nastavio fra Eme- 
rik Pavić, koji ih je uređivao do 1780., a od 
1778. do 1786. urednik je bio fra Marijan 
Lanosović. U nekim razdobljima izlazila su 
dva kalendara — osim slučaja kada su Pavić 
i Lanosović istodobno kratko uređivali dva 
kalendara. Zahvaljujući Jakošiću, poznato 
jeidaje fra Đuro Rapić objavio kalendare 
za 1743.1 1744. te da je njegov rad nastavio 
fra Jerolim Lipovčić 1745.-55. 


No unatoč tomu što su dugo izlazili, po- 
znato je i sačuvano svega nekoliko primje- 
raka franjevačkih kalendara tiskanih u Bu- 
dimu: u Nacionalnoj i sveučilišnoj knjižnici 
u Zagrebu čuvaju se primjerci kalendara 
za 1766. (Kalendar ili uregjeno prikazanje 

nediljah i svetkovinah kakono i pripovidka 

S. Pisma od Viteza Castrioticha iliti Scan- 
derbega s godissnjima dogadjaji i vassa- 
rih na razgovor Illyrah, za godisste 1766 
upisan) i 1781. (Svetodanik illity kalendar 
illyricski za opcheno godishte 1781 korist i 

zabavu Slovincah sloxen), u Muzeju Slavo- 
nije u Osijeku čuvaju se kalendari za 1769. 
(Kalendar iliti uregjenje godissnje nediljah, 
svetkovinah, misecnog prominjenja i istih 

vrimenah i pisme od vojevode Janka kao- 
noti i namissljene pripovidke i poskocsnica 

svakolika Illyrom iliti Slovincem na razgo- 
vor poklonjena za godisste spasitelja 1769) 

i 1785. (Novi i stari misecsnik illiti kalen- 
dar illyricski za opcheno godishte 1785. na 

korist i zabavu Slovinacah sloxen) godinu, 
a Nacionalna knjižnica Sćcheny u Budim- 
pošti čuva primjerak kalendara za 1778. 
(Kalendar slovinski u kojemu osim nediljah, 
svetkovinah, mesečnog minjanja, vrimeni- 
tog zgađanja, stavlja se pisma od vitezova 

primorskih, zgađanja seljanska, nastojanja 

domaća i vridne pripovidke, kakono i po- 
kazanje pazarah svakolika Slovincem za 

rodište Spasiteljevo 1778). 


Budući da nakon oslobođenja od Tu- 
raka u Slavoniji dugo nije bilo tiskare, svi 
poznati budimski primjerci iliričkih kalen- 
dara iz XVIII. st. tiskani su u budimskoj 

tiskari Leopolda Francisca Landerera, koji 
je imao carsku povlasticu da jedini tiska 
kalendare za ilirski puk. Nakon njegove 
smrti 1770. vođenje tiskare preuzela je nje- 
gova udovica Katarina, koja je nastavila ti- 
skati hrvatske kalendare. Prema sačuvanim 
primjercima, u toj su tiskari sigurno tiskani 
ilirički kalendari u razdoblju 1766.-85. Tek 
s dolaskom tiskara Ivana Martina Divalda 
u Osijek (1775.) budimski su tiskari dobili 
u Slavoniji ozbiljnu konkurenciju pa se od 
kraja XVIII. st. kalendari za slavonske i 
podunavske Hrvate tiskaju i u Osijeku. 


Potkraj XVIII. st. objavljivanje kalen- 
dara različitih naziva namijenjenih hrvat- 
skomu puku u slavonsko-podunavskom 
prostoru nastavljaju franjevci, ali i dije- 
cezanski svećenici i svjetovne osobe. U 
Osijeku je odvjetnik Ivan Matković tiskao 
kalendar za 1792., fra Aleksandar Tomiko- 
vić za godine 1793.-1817. te svećenik Adam 
Filipović Heldentalski od 1822. do 1867. ili 
1871., dok su ih u Budimu izdavali prav- 
nik Antun Nagy 1813.-23. te jezikoslovac 
iz Broda Ignjat Alojzije Brlić 1836.-55., a 
nakon njegove smrti do 1857. njegov sin 
Andrija Torkvat. 


Budimski kalendari imali su važnu 
funkciju u izgradnji hrvatske kulture i 
očuvanju hrvatskog jezika u slavonsko- 
podunavskom prostoru, ali i u njegovu po- 
vezivanju s drugim hrvatskim krajevima. 
Jedan od najizrazitijih primjera toga jesu 
objavljivane pjesme iz Razgovora ugod- 
nog naroda slovinskoga Andrije Kačića 
Miošića, što je u godištima 1766., 1769. 1 
1778. isticano i u njihovu naslovu, pa ti ka- 
lendari svjedoče i o popularnosti Kačićeva 
Razgovora na sjeveroistoku hrvatskoga et- 
ničkoga prostora. Dugogodišnje izdavanje 
kalendara valja sagledavati u okviru šire 
djelatnosti Budimskoga kulturnoga kruga, 
koji je radom na polju znanosti, prosvjete 
i kulture djelovao tijekom XVIII. st. kao 
veliko hrvatsko kulturno središte, ali ujed- 
no pokazuju i pažnju koju su hrvatski fra- 
njevci u Slavoniji i Podunavlju poklanjali 
najširoj čitalačkoj publici. 

Lit.: I. Kukuljević Sakcinski, Bibliografia hrvat- 
ska, Zagreb, 1860; M. Srepel, Jakošićev spis Scrip- 

tores Interamniae, Građa za povijest književnosti 
hrvatske, 2, Zagreb, 1899; M. Tatarin, Je li se što 
sačuvalo od kalendara Emerika Pavića?, u: Tkivo 
kulture : Zbornik Franje Emanuela Hoška : U pri- 
godi 65. obljetnice života, (ur. N. V. Gašpar), Za- 
greb, 2006; M. Tatarin, Život Antuna Mandića 
Adama Filipovića, biografija u stihovima, Dani 
Hvarskog kazališta : Građa i eseji o hrvatskoj 
drami i teatru, 1/2006, Split; M. Tatarin, Uloga 
pučkih kalendara u stvaranju hrvatske čitateljske 
publike (Kalendar Ignjata Alojzija Brlića), u: Ra- 
slojavanje jezika i književnosti : Zbornik radova 
34. seminara Zagrebačke slavističke škole, (ur. K. 
Bagić), Zagreb, 2006; M. Tatarin, Jedan zabora- 
vljeni slavonski kalendar iz 18. stoljeća, u: Prešu- 
ćeno, zabranjeno, izazovno u hrvatskoj književno- 
sti i kazalištu, (ur. N. Batušić i dr.), Zagreb-Split, 
2007; Đ. Franković, Zaboravljeni budimski Kalen- 
dar slovinski iz 19. stoljeća, Hrvatski kajkavski 
kolendar 2009., Čakovec, 2008; F. E. Hoško, Vjer- 
ska, prosvjetna i kulturna misija franjevaca, u: 
Slavonija, Baranja i Srijem : Vrela europske civi- 
lizacije, 1, ur. Vesna Kusin i B. Šulc, Zagreb 2009. 


R. Skenderović 


KALENDAR KATOLIČKOG PUČKOG 
SAVEZA, godišnja periodična publikacija 
Katoličkoga pučkog saveza iz Budimpešte. 
Objavljen je za godišta 1909.-12., 1914.-15. 
i 1917. Do rata je izlazio u Subotici, gdje je 
tiskan u zadružnoj Tiskari svetog Antuna. 
Prvi je broj naslovljen Danica : Kalendar 
Katoličkog pučkog saveza, a sva kasnija iz- 
danja bez riječi Danica. Tiskan je na forma- 
tu 21 cm x 15 cm, a broj je stranica varirao 
(npr. 1909. imao je 111,a 1912. — 157). 


Osim novina Katolikus Nepszovetseg i 
sestrinskih izdanja na njemačkom, slovač- 
kom i hrvatskom, Katolički pučki savez iz- 
davao je i pučki kalendar na madžarskome 
Katholikus Nepszovetseg naptdra (1906.- 
48.), koji je izlazio i za ugarske Nijemce 
(Katholischer Volksvereins-Kalender, 
1909.-41.), Slovake (Kalenddr Katolickej 
ludovej jednoty, 1909.-12., 1914.-18.) i Hr- 
vate. 


U svakom se godištu nalazi kalen- 
darski dio za svaki mjesec, genealogija 
carske kuće, crkvene zapovijedi, vrijeme 
i godišnja doba. Tekstovni dio protkan je 
pripovijetkama i pjesmicama raznih autora, 
objavljivani su popularni politički članci 
katoličke i kršćansko-socijalne proveni- 
jencije te razni savjeti o zdravlju, pravu, 


svakodnevnom životu, gazdinstvu, a na 
kraju uobičajene šale te datumi održavanja 
sajmova u Hrvatskoj, Bosni i Hercegovini 
i Ugarskoj s raznim bilješkama i oglasima. 
Kako je kalendar, osim među južnougar- 
skim Hrvatima, distribuiran iu Međimurju, 
sadrži i priloge međimurskih autora. 


KALENDAR KAT. PUČKOG 
igop. 19. SA VEZA. GODP._1911. 


Ko uz Katoličkog ža Saveza, 
U 


Kalendar Katoličkog muskos sa saveza za 1911. 


Kao potpisnici izvornih i prevedenih 
priloga navedeni su Blaško Rajić, glavni 
tajnik Katoličkoga pučkog saveza Stjepan 
Haller, saborski zastupnik Katoličke na- 
rodne stranke Karlo Husar, kalački nadbi- 
skup Julije Varosy, košički biskup Augur 
stin Fischer Colbrie, čanadski biskup Julije 
Glattfelder, primas Ugarske i nadbiskup 
ostrogonski dr. Ivan Csernoch, sarajevski 
nadbiskup Ivan Evanđelist Šarić, ravnatelj 
Katoličkoga pučkoga saveza dr. Aleksan- 
dar (Sandor) Ernst, saborski zastupnik i 
dopredsjednik Katoličkoga pučkoga saveza 
odvjetnik Nikola Zboray, odvjetnik Kato- 
ličkoga pučkoga saveza dr. Stipan Molnar, 
liječnik Anton Kuhar, odvjetnici Julijo 
Kovač, Julije/Đula Moldovanyi, Dragutin 
Bonta, Dionisij Goresoni i Geza Lakatos, 
župnik iz Kotoribe Juraj Lajtman, kapea 
lan subotičke župe sv. Terezije Ivan Petreš, 
Stipan/Stjepan Kinč, profesor Nadbiskup- 
skoga sjemeništa u Zagrebu dr. Valentin 
Čebušnik, Aleksije pl. Kikosy, međimuru 
ski kapelan Vid Blažinčić, Dragutin Sena 
tivanyi, Marija Zvošec itd. Objavljivane su 
pjesme i pripovijetke Vinka Žganeca, Va- 


KALENDAR NIKOLE KESIĆA 


lentina Mirića, Stjepana Mikeca mlađega, 
Martina Seline, Cecilije Lukačić i drugih. 


Sva godišta ima Zemaljska knjižnica 
Szechenyi u Budimpešti, a predratna godi- 
šta i Gradska knjižnica u Subotici. 


Lit.: 1. Szentgyčrgyi, E. Bažant, Subotička bibli- 
ografija 1870-1918, Subotica, 1993; M. Cindo- 
ri-Šinković, E. Bažant, N. Bašić Palković, Bunje- 
vačko-šokački kalendari 1868-1914 : Bibliografija, 
Subotica, 2011; Magyar katolikus lexikon, 6, 
Budapest, 2001. 

E. Bažant 


KALENDAR NIKOLE KESIĆA, više- 
godišnji kalendar objavljen kao dio lekcio- 
nara fra Nikole Kesića Epistole i Evangje- 
la priko sviju nedilja i blagi dneva svetih 

godišnji iz 1740. Kalendari se u povijesti 

nisu izdavali samo kao godišnjaci u obliku 

samostalnih knjiga za jednu godinu nego i 

u sklopu molitvenika ili druge nabožne li- 
terature, kada su objavljivani za više godi- 
na, što je bio i jedan od načina da puk pri- 
hvati gregorijanski kalendar uveden 1582. 
Prve takve kalendare na hrvatskom jeziku 

tiskali su fra Matija Divković u djelu pisa- 
nom narodnim jezikom i bosančicom Nauk 

krstjanski (Venecija, 1611.), koje je doži- 
vjelo više izdanja, zatim fra Ivan Bandu- 
lavić u sklopu lekcionara tiskanoga latini- 
com Pisctole i Evangelya (Venecija, 1613.), 
koji je također imao više izdanja, splitski 

jezikoslovac Matija Alberti u molitveniku 

prevedenom s latinskoga Oficiy B. Mariae 

D. (Venecija, 1617.), isusovac Bartol Ka- 
šić, koji je preveo obrednik Rimske crkve 

Ritual rimski istomaccen slovinski (Rim, 
1640.) i uz njega novi, gregorijanski kalen- 
dar iz Misala rimskoga i dr. 


Dio višegodišnje; eg Kolendkić Nikole Kesića 

KALENDAR NIKOLE KESIĆA 


Kesićev je kalendar poput ranijih više- 
godišnjih kalendara, a kao predložak mu 
je služio Bandulićev lekcionar iz 1613.1 
njegova kasnija izdanja. Bio je namijenjen 
puku, za kućnu uporabu. Obuhvaća 28 go- 
dina (1740.-68.) i čini prvi dio njegova lek- 
cionara Epistole i Evangjela. Nezavršeni 
je Kesićev lekcionar, nakon što je umro od 
kuge 1739., dovršio je fra Emerik Pavić, a 
trošak izdavanja i tiskanja snosio je Niko- 
lin brat Antun, trgovac iz Tabana. Format 
je knjige 15 cm x 10 cm, a tiskana je kod 
udovice Veronike Nottensteinin u Budimu. 


Kalendar je pisan na hrvatskom i latin- 
skom jeziku i sastoji se iz dva dijela. Prvi 
je dio Tabula vrimenita i svetkovina koje 
se primistaju, koju čini 13 stupaca s rubri- 
kama godina, dana u tjednu, nedjeljnoga 
čitanja, datuma pomičnih crkvenih blagda- 
na i dr. Drugi je dio potpuni mjesečnik od 
12 mjeseci. Svaki mjesec obuhvaća nešto 
više od jedne stranice, a donosi red dana u 
mjesecu, nedjeljno čitanje i potpuni marti- 
rologij (imena mučenika i svetaca za svaki 
dan u mjesecu). Imena mjeseci Kesić navo- 
di prvo hrvatskim (sycsagn, veliacsa...), a 
onda latinskim jezikom, za razliku od ra- 
nijih Divkovićevih kalendara, gdje je navo- 
đenje bilo obratno. Uz hrvatsko i latinsko 
ime svakoga mjeseca, rimskim brojevima 
napisano je i koliko dotični mjesec ima da- 
na, a na kraju svakog mjeseca stoji i neko 
upozorenje. 


Lit.: N. Kesich, Epistole i evangjelia priko sviju 
nedilja i blagi dneva svetih godissnji : Muka Go- 
spodina nass. Isukersta po Mattii, Marku, Luki i 
Ivanu u jedno sloxena po redu Rimskoga misala 
Clem. pape VIII. i Urb. VIII. razrediena, Budim, 
1740; V. Dukat, Iz povijesti hrvatskoga kalendara, 
Narodna starina, 1/1923, Zagreb; I. Kujundžić, 
Bunjevačko-šokačka bibliografija, Rad JAZU, 355, 
Zagreb, 1969; S. Velin, Kalendar Nikole Kesića 
iz 1740. godine, Narodni kalendar 1975, Budim- 
pošta, b. g.; Kalendari, u: Enciklopedija Jugosla- 
vije, 6, Zagreb, 1990; Hrvatski franjevački bio- 
grafski leksikon, Zagreb, 2010. 

E. Bažant 


KALENDAR ZA BUNJEVAČKI I ŠO- 
KAČKI NAROD, pučki godišnjak koji je 
izlazio u Budimpešti. Izašla su samo dva 
broja: za 1923. (47 str., format 17 x 20,5 


32 


cm) i 1924. (54 str., format: 14 x 21 cm). 
Tiskan je u Tiskari Viktora Hornyanszko- 
ga. Uređivao ga je Bunjevački i šokački 
narodni odbor iz Budimpešte. Mogao se 
kupiti u bajskom i pečuškom franjevačkom 
samostanu, prvi broj za 70, a drugi za 1500 
kruna. 


Kalendarijski dio sadrži i popis pravo- 
slavnih blagdana te rubrike Misecove mi- 
ne, Vrime po iskustvu, Ishod i zapad sunca. 
Za danu godinu priopćuje se Crkveni post 


—p-r = 


KALENDAR 


BUNJEVAČKI I ŠOKAČKI NAROD 


Ovaj kalendar se dobiva 
u Baji i u Pečuhu u franjevačkom samostanu. 


Cina 70 kruna. 


Kalendar za bunjevački i šokački narod 1923. 


i nemrs, Pomrčenje sunca i miseca, a po- 
tom Abecedni popis imena svetih, Duhovni 
saviti, Gospodarski poslovi (po mjesecima). 
Prožet je veličanjem državnoga poretka te 
madžarskoga naroda i njegove povijesti. 
Objavljeni tekstovi pisani su bunjevačkom 
ikavicom, čak i pripovijest E. Kollaya Pi- 
janstvo; kratka pripovitka megjimurska. U 
kalendaru za 1923. objavljene su isključivo 
pjesme Sandora Petofija u hrvatskom pri- 
jevodu, a na kraju slijede Šale, Važniji saj- 
movi u Magjarskoj, Škala za biljege (poš- 
tanske markice) i Poziv na pritplatu novina 
Naša domovina, koji je potpisao svećenik 
Đeno Anišić, vlasnik i urednik toga glasila, 
koji je tada bio vojni župnik u Budimpešti. 


Također s naglašenim vjersko-odgoj- 
nim obilježjima, ali sa znatno više hrvat- 
skih sadržaja i djela hrvatskih bačkih knji- 


ževnika, pisan je kalendar za 1924. Osim 
Stogodišnjega gataoca, objavljena je pri- 
povijest autora s pseudonimom Čc (iza ko- 
jeg se krije Čavoljac, tj. čavoljski župnik 
Ivan Petreš): Badnje veče kod Lenkićevih. 
Prema svemu sudeći, njegovi su i ovi na- 
pisi: Dolazak Bunjevaca u Madžarsku te 
pripovijesti Tko manje ište, više mu se daje; 
Mudrovanje bez Boga; Starac Josip; Prav- 
da i krivda. Pjesmama je, osim I. Petreša, 
zastupljen i Ante Evetović Miroljub. Na 
kraju je Poziv na pritplatu »Bunjevačkih i 
šokačkih novina«, mjesečnika koji je izla- 
zio u Budimpešti 1924. ' 

Ž. Mandić 


KALPAK (tur. kalpak: kapa, kaciga) 
1. vrsta krznene kape, šubare. Tatarskoga 
je podrijetla. Visoka je, a obod joj je opši- 
ven skupocjenom samurovinom, tj. krznom 
samura (vrsta lasice), zbog čega naziva još 
i samur-kalpak ili samurlija. Na vrhu je op- 
šiven suknom, svilom ili kadifom. Prednji 
dio obično je okićen visokom perjanicom, 
zlatnim lancima i kolajnama. Nosili su ga 
uglavnom viši slojevi društva, plemići, ju- 
naci u boju. Sastavni je dio mnogih vojnih 
uniforma, a ponegdje se koristi kao narod- 
na nošnja. Spominje se u starijoj bunjevač- 
koj književnosti, poput epa Grgura Peš- 
talića Dostojna plemenite Bačke iz 1790. 
2. u bačkih Bunjevaca naziv za poklopac 
na kazanu za pečenje rakije. 


Kalpak — dio bunjevačke graničarske odore 


KALVARIJA 


Lit.: A. Škaljić, Turcizmi u srpskohrvatskom jezi- 
ku, Sarajevo, 1989; M. Peić, G. Bačlija, Rečnik 
bačkih Bunjevaca, Subotica — Novi Sad, 1990; Hr- 
vatska enciklopedija, 5, Zagreb, 2003; A. Sekulić, 
Rječnik govora bačkih Hrvata, Zagreb, 2005. 


P. Skenderović 


KALVARIJA (lat. calva, prijevod s ara- 
mejskoga gulgulta: lubanja) 1. mjesto gdje 
je Isus pogubljen. Riječ je o brdu izvan 
nekadašnjih zidina Jeruzalema (lat. locus 
calvariae: mjesto lubanje; danas unutar 
jeruzalemskoga Staroga Grada) blizu gro- 
blja na kojem su svojedobno izvršavana 
pogubljenja. Ime je dobilo jer od kamena 
iu silueti je podsjećalo na lubanju. Kako 
su prvi kršćani štovali to mjesto, car Ha$ 
drijan dao je tu podići Afroditin hram, koji 
je car Konstantin srušio te je podigao bao 
ziliku Groba Isusova 334., koja je poslije 
više puta rušena i obnavljana. 2. Isusova 
»kalvarija« označuje muku koju je, nakon 
osude pod Poncijem Pilatom, proživio 
noseći križ do brda Golgota, gdje je rasg 
pet te umro na križu. U prenesenom se 
smislu kaže da onda kada netko prolazi 
svoju kalvariju proživljava ljudsku životnu 
patnju, dok se za velika stradanja pojedinca 
ili društva kaže Golgota. 


3. Velika pasionska duhovnost iz sred- 
njega vijeka urodila je na Zapadu simbo- 
ličnom gradnjom Isusova križnoga puta 
u prirodi, koje je prozvano kalvarija. Na- 
stojalo se da bude izgrađena na brijegu na 
kojem se vrši pobožnost križnoga puta — 
pobožnost na spomen Isusove muke, koju 
u korizmeno vrijeme, a posebno u Velikom 
tjednu, vjernici rado obavljaju. Križni su 
put počeli promicati križari, a od XIV. st. 
posebno gorljivo franjevci, koji su jeruza- 
lemskim križnim putom vodili hodočam 
snike. Kako su samo rijetki vjernici mogli 
hodočastiti u Jeruzalem, rodila se ideja da 
se i izvan Jeruzalema vjernicima omogući 
takva pobožnost. 


Ta pobožnost prati Isusovu muku od 
njegove osude do smrti i pokopa. Kroz po- 
vijest su izvornim postajama pridodane i 
postaje koje se ne spominju u evanđeljima, 
kao susret s Veronikom. U njemačkim je 
krajevima križni put imao sedam postaja 

KALVARIJA 


(prema broju molitvenih ura u časoslovu). 
Potkraj XVI. st. križni put ima 12 postaja, 
a od sredine XVIII. st. 14 postaja. U najno- 
vije vrijeme postoji i 15. postaja, kod koje 
se razmišlja o Isusovu uskrsnuću. U XVII. 
st. u poljskim i u češkim krajevima gradile 
su kalvarije s po 30 postaja. 


Kalvarije u vojvođanskom dijelu 
Bačke. Svi katolički gradovi i sela na po- 
dručju današnje Subotičke biskupije koji 
su stariji od jednoga stoljeća imali su svoju 
kalvariju. U početku su građene samostalU 
no, izvan grada, najčešće pokraj groblja ili 
pak na samim grobljima, po pravilu uz sre- 
dišnji ulaz, na prirodnom (Bač, Čonoplja, 
Lemeš) ili umjetnom brežuljku. Gdje nije 
bilo uzvisine, izgrađena je kapela, a iznad 
kapele postaja s križevima. Kalvarije koje 
su podizane u XIX. st. najčešće struktu- 
ralno imaju tri križa (Isus u sredini i po 
jedan razbojnik sa svake strane) na vrhu 
brijega ili kod kapele, u podnožju su kri- 
ževa kipovi sv. Ivana, Marije Magdalene i 
Blažene Djevice Marije, pri donjem dijelu 
uzvisine nalazi se Sveti Grob, oko skupina 
se nalaze postaje sa slikama Križnoga puta, 
poredane u krug ili potkovicu, dok je na 
ulasku prizor Isusa u Getsemanskom vrtu 
s anđelom. Bački apostolski administrator 
Lajčo Budanović između dva svjetska rata 
obnovio je i izgradio više kalvarija, a plani- 
rao je podići i kalvarije na Čikeriji, Paliću 
i Kelebiji, u čemu ga je spriječilo izbija- 
nje Drugoga svjetskoga rata. Poslije rata 
porušene su ili krajnje zapuštene mnoge 
kalvarije, napose u nekadašnjim njemač- 
kim mjestima, npr. na groblju u Bukinu 
(srp. Mladenovo) poneka postaja još stoji, 
dok je u Novom Selu (srp. Bačko Novo 
Selo) kalvarija zbrisana. Od kraja 1980-ih 
kalvarije se obnavljaju, među ostalim i u 
nekim nekadašnjim njemačkim naseljima 
(npr. Riđica). 

Na topografskim kartama, kalvarije se 


označuju s tri križa. Crkveni šematizmi ne 
bilježe postojanje kalvarija. 


Bač. Kalvariju je 1839. dao podići kaK 
lačko-bački nadbiskup Petar Klobusiczky 
na najvišem mjestu u gradu — na brežuljku 

pokraj gradskih vrata zvanih Šiljak. Bla- 
goslovljena je 1840., a 1861. na kalvarijskoj 
su kapeli postavljena tri kamena križa. 
Više je puta obnavljana. Nakon Drugoga 
svjetskoga rata posve je zanemarena i za- 
puštena, sve dok 1980-ih godina od lijepe 
kalvarije nije ostala gotovo ruševina. No 
1990-ih, za vrijeme župnika Miroslava 
Orčića, bila je obnovljena, a župnik Josip 
Štefković u najnovije ju je vrijeme još ljep- 
še obnovio te je u svaku postaju ugradio 
lijepu sliku. 


Bajmok. Prva bajmočka kalvarija po- 
dignuta je potkraj XVIII. st. Današnja je 
podignuta 1836. na gredi na ulazu u selo 
iz smjera Subotice. Obnovljena je 1886., te 
osobito 1910. Potporu izgradnji dao je grad 
Subotica. 


Bajša. U ovome selu, koje je bilo po- 
sjed plemićke porodice Vojnić i po kojem 
su i nosili pridjevak od Bajše, pokraj kalva- 
rije koju je 1817. izgradio Mihaly Frem 
novu je kalvariju dao podići Mate Vojnić 
sa suprugom Antonijom, rođ. Volarić 1830. 
On i još nekoliko članova porodice poko- 
pani su u kriptu pokraj Svetoga Groba. Na 
kalvariji nije bilo postaja, nego samo tri 
križa, skupina kipova i Sveti Grob. Vojni- 
ćeva je kalvarija srušena 1930., osim križa 
s Kristom, te je na istom mjestu podignuta 
nova, na kojoj također nema postaja. 


Bereg. Kalvarija je podignuta na najvi- 
šoj točki na seoskom groblju, koje se nalazi 
na uzvišenju. Sastoji se iz tri križa, a ob- 
novljena je prije desetak godina tako što su 
prijašnji drveni križevi zamijenjeni novim 
križevima. 

(T. Lerić) 


Kalvarija 
u Beregu 


Bođani. Kalvarija s Golgotom, križem 
i svih 14 postaja nalazi se u središtu sela, u 
blizini pravoslavnoga groblja. Postaje su 
zidane od čvrsta materijala, ali su oštećene, 
dok slike u postajama više ne postoje. 
Kalvarija nije u funkciji. 
(Z. Pelajić) 
Bunarić. Na subotičkom svetištu Maj- 
ke Božje Bunariću podignute su drvene 
postaje križnoga puta 2003., a obnovljene 
2005. Ondje se križni put obavlja svaki put 
kad se okupe hodočasnici. 


Čantavir. Premda 1800. kalački povje- 
sničar Istvan Katona spominje Čantavir 
kao madžarsku župu, mnogi stariji šema- 
tizmi, kao oni iz 1870. ili 1915., spominju 
ga kao župu gdje se propovijeda i hrvatski 
(lingua illyrica), a iu godini osnutka Subo- 
tičke biskupije (1968.) zabilježeno je da se 
ondje propovijeda i hrvatski. Prvu je kalva- 
riju s postajama u obliku drvenih križeva 
i kapelicom u Čantaviru 1796. blagoslovio 
franjevac koji je tamo izlazio iz Subotice. 
Ta je kalvarija, zbog natrulosti drvenih kri- 
ževa, 1837. propala pa je uz pomoć grada 
podignuta nova, koju su mještani obnovili 
1884. Treću su kalvariju vjernici Čantavira 
podigli 1928. na seoskom groblju, a ob- 
novili 1964. Među graditeljima pojedinih 
postaja uz madžarska se nalaze i hrvatska 
prezimena Milanković, Skenderović 1 Ple- 
tikosić. 


Čonoplja. U vrijeme župnikovanja Ma- 
rijana Klasanovića, Kalačko-bačka nadbi- 
skupija dopustila je 1850. Ivanu Kubiku da 
podigne kalvariju na uzvisini kraj mjesno- 
ga groblja, a poslije je o njoj brigu vodila 
porodica Palić. Za župnika Nandora Maye- 
ra prilozima vjernika podignuta je kapela 


Kalvarija u Čonoplji 


KALVARIJA 


posvećena sv. Antunu Padovanskom 1878. 
Kalvarija ima postaje i skulpture među naj- 
ljepšima u Subotičkoj biskupiji. 
(S. Bačić) 
Lemeš. Nakon Prvoga svjetskoga rata, 
na poticaj Lajče Budanovića, župnik Bolto 
Agatić dao je podići kalvariju na brijegu 
iza župne crkve 1924.-28. Kao najimpozan- 
tnija i umjetnički najupečatljiva kalvarija 
u Vojvodini sagrađena između dva svjet- 
ska rata, izgrađena je u želji da postane 
novo marijansko hodočasničko mjesto, jer 
zbog nove državne granice vjernici s južne 
strane granice nisu više mogli hodočastiti 
u Jud ni na Bajsku Vodicu. Postaje su se 
nizale prema vrhu brijega s kapelom posve- 
ćenom Blaženoj Djevici Mariji Posrednici 


Kalvarija u Lemešu 


Milosti, a bile su djelo slovenskih umjetni- 
ka. Postaje su bile od meka drva pa su do 
danas ostale samo dvije. Na krovu kapele 
nalazi se 12. postaja, a u kapeli 14. Kapelu 
i postaje križnoga puta obnovili su lemeški 
vjernici nastojanjem župnika Antala Egedi- 
ja, koji je upravljanje župom preuzeo 1995., 
pa vjernici na Veliki četvrtak i Veliki pe- 
tak dolaze na kalvariju i mole križni put. 
Od 1999. Lemešani, osim svojega velikog 
proštenja na Malu Gospu, prve subote u 
kolovozu slave i malo proštenje u kapeli. 


Monoštor. Uz mjesno groblje, na ini- 
cijativu tadašnjeg župnika Bele Nagya, 
kalvarija je podignuta 1899., a 1907. posta- 
je i kapela posvećena sv. Adalbertu. Daros 
vatelji su postaja obitelji svih narodnosti u 
mjestu — hrvatske (Marin Marjanović sa 
suprugom Ružom Kovač, Martin Forgić sa 

suprugom Marijom Kovač, Adam Periškić, 
Martin Periškić sa suprugom Klarom Tur- 
kalj te Ivan i Josip Čatalinac), madžarske 
i njemačke, kao i Bratstvo Sv. Krunice i 
Društvo Presvetoga Srca Isusova. Slike 
unutar postaja obnovljene su 2010. i 2011. 
Tijekom korizme, a posebno na Veliki pe- 
tak, na kalvariji se moli Križni put. 

(A. Đipanov) 


Plavna. Kalvarija se nalazi na ulazu u 
selo iz smjera Bača, ali je čini samo Gole 
gota, bez križnih postaja. God. 2012. srut 
šena je stara i na istom je temelju izgrađena 
nova kalvarija. Prema zapisnicima zastup- 
stva rimokatoličke crkvene općine u Plavni, 
od 1923. do 1944. više je puta pokušavana 
izgradnja kalvarije, ali je uvijek odgađana: 
pripravljeno je zemljište, izrađeni su nacrti, 
donošeni proračuni i planovi, ali postaje 
nikada nisu podignute. 

(Z. Pelajić) 

Sombor. God. 1725. na groblju je podi- 
gnuta malena kapela Svetoga Križa. Nije 
zabilježeno jesu li pred tom kapelom bile 
postaje križnoga puta, ali je poznato da je 
iz župne crkve svake godine na blagdan 
Našašća Svetoga Križa (3. svibnja) polazila 
procesija do te kapele. God. 1764. se poče- 
la graditi somborska stara kalvarija te je 
na Veliki utorak 14. travnja 1767. dovršena 
zajedno s kapelom. Kalvarija se prostirala 
duž Bezdanskog puta — od današnje Batin- 
ske ulice br. 48 do Bezdanskog puta br. 76. 
Prvu pobožnost križnoga puta na novoj je 
kalvariji na Veliki petak 17. travnja 1767. 
vodio fra Nikola Đurčević. Kapela je po- 
stojala još 1942. Nova gradska kalvarija 
podignuta je 1924. pokraj Velikoga kato- 


Kalvarija u Somboru 

ličkoga groblja, a posvećena je Svetomu 
Križu. Kalvarijska je crkva 1960. postala 
župnom crkvom župe Svetoga Križa. Ne- 
kadašnje postaje križnoga puta zamijenjene 
su novima. Ondje se već dugi niz godina 
svake korizmene srijede okupljaju sombor- 
ski vjernici na križni put. 


Sonta. Na platou pokraj glavnoga ulaza 
na mjesno groblje prilozima vjernika 1842. 
podignuto je 14 postaja križnoga puta u 
potkovičastom obliku te kapela Srca Isu- 
sova, na čijem je krovu bila 15. postaja, a 
početkom XX. st. i zvonik. Kada su zbog 
izgradnje nove mrtvačnice postaje srušene 
1989., slike križnoga puta postavljene su na 
bočne zidove unutar mjesne crkve sv. Lo- 
vre. Kapela, koju Sonćani zovu Kalvarija, 
renovirana je 1964. 1 2005., a na krov ka- 
pele postavljena su 2006. zvona sa zvonika 


srušenoga 2006. 
(I. Andrašić) 


Kalvarija u Sonti 


Subotica. Prva subotička kalvarija 
podignuta je 1758. na trgu pred franje- 
vačkom crkvom. Zbog širenja grada 1817. 
Matija pl. Vojnić od Bajše dao je podignuti 
novu kalvariju kraj ondašnjega istočnog 
izlaza iz grada — Segedinske kapije, koja 
je završavala na najvišem mjestu u gradu 


— brežuljku kod današnjeg podvožnjaka tj. 


željezničkoga mosta, gdje se danas nalazi 
subotička pošta broj 2. Osnivač je održavab 
nje kalvarije povjerio gradu. Zbog gradnje 
pruge i željezničkoga kolodvora kalvarija 
je izmještena 1864. na današnje mjesto u 
blizini Somborske kapije, a 1877. obitelji 
Mukić i Malagurski podigle su kapelu Ža- 


losne Gospe. Te je godine počelo prikuplja- 
nje darova za gradnju današnje kalvarije, 
koja je blagoslovljena 1880. 


Kalvarija u Subotici 


Danas je najposjećenija i najživlja 
kalvarija u Subotičkoj biskupiji. Tu se na 
četvrtu korizmenu nedjelju okupljaju djeca, 
na petu djevojke i mladići, te na Cvjetni- 
cu i na Veliki petak svi vjernici. Osim na 
Veliki petak, Subotičani posjećuju svoju 
kalvariju i u rano uskrsno jutro. Poslije 
pohoda kalvariji vjernici odlaze na ranu 
misu u obližnju crkvu Isusova uskrsnuća. 
Prije dvadesetak godina vjernici su u zoru 
pohodili kalvariju, a s kalvarije su dolazili 
u katedralu na misu u pet sati, kad je kate- 
drala bila ispunjena do posljednjega mjesta. 


Vajska. Prema zapisima župnika Đure 
Baloga, kalvarija je sagrađena 1852. na 
uglu današnjih ulica JNA i Petčofijeve, a 
sastojala se od tri drvena križa s limes 
nim slikama. Obnovljena je za župnika 
Stjepana Tumbasa 1894., koji je dao sa- 
graditi postaje i podnožje križa od tijea 

štene cigle te nabavio tučani križ i slike od 
fajanse Blažene Djevice Marije, sv. Ivana i 
Marije Magdalene. Nakon Drugoga svjet- 
skog rata razorena je, kipovi su uništeni, 
a na mjestu kalvarije izgrađene su kuće. 
Nova kalvarija izgrađena je u župnom 
dvorištu, s postajama po starom obliku, a 
križ je postavljen na novi način. Župnik 
Josip Kujundžić posljednjih je godina na 
postajama stavio nove limene slike i križes 
ve. Danas je u punoj funkciji. 
(Z. Pelajić) 
Žednik. Nakon izgradnje seoske crkve 

i ustanovljenja župe, na mjesnom je groblju 
obitelj Vukov podigla kalvariju u razdoblju 
1913.-17. Prigodom obnove groblja 2003. 
obnovljene su i postaje. 


Kalvarije u madžarskom dijelu 
Bačke. Najpoznatija se nalazi se u Baji, 
na prirodnom brežuljku zvanom Brižina. 
Postaje (12) te reljefi i slike u njima potje- 
ču iz 17, a 1973. obnovljene su. Iznad njih, 
na vrhu brežuljka, nalazi se kapelica koja 
pripada bajskoj župi sv. Stjepana i posve- 
ćena je Djevici sa sedam žalosti. Kapela 
je podignuta 1836. u klasicističkom stilu, 
a 1998. je obnovljena. Pred pročeljem joj 
stoji timpanon portik s četiri stupa. Oltar- 
na slika, koja prikazuje Tugujuću Blaženu 
Djevicu, djelo je Josepha Schčffta i potječe 
iz 1837. Pred kapelom je skup kalvarijskih 
kipova (iz 1795.): Blažena Djevica Marija, 
Sveti Ivan i Marija Magdalena. 


Diljem sjevernog dijela Bačke podi- 
žu se slične kalvarije: u Baškutu (madž. 
Vaskut) 1831., 14 postaja, a kalvarijska 
kapela građena je 1824., dok je 2007. sav 
kompleks obnovljen; u Aljmašu (zmadž. Ba- 
csalmas) 1882.; Bikiću (madž. Bacsbokod) 
1895., građena je s novčanom potporom pož 


Kalvarija u Baji 

najviše Ane Vidaković; Mateviću (madž. 
Matćtelke) 1897.; Sentivanu (madž. FelsOse 
zentiv4n) 1903.; Čavolju (madž. Cs&voly) 
1904.; Baćinu (madž. Batya) 1910.; Gari 
1911.; Kaćmaru (madž. Katymar) 1912. 


U Santovu na mjestu nekadašnje kalva- 
rije s drvenim križevima (iz 1881.) 1913. 
podignute su dolične postaje (14) od opeka, 
s prikladnim reljefima. Iznad postaja 1913. 
obitelj Širok dala je podignuti kapelicu, 
ispred nje su bila tri kamena križa: prope- 
ti Isus i dvojica razbojnika. Kao u većini 
naselja, tako i ovdje, od 1950-ih godina 
kalvarija gubi prvotnu ulogu, prepušta se 
zubu vremena i napokon ruši. God. 2011., 
u vrijeme župnika Imrea Polyaka, gradi se 
nova kalvarija (15 postaja), a spomenuti su 
križevi obnovljeni. 

(Ž. Mandić) 


Lit.: I. Džinić, Čonoplja, Subotička Danica ili bu- 
njevačko-šokački kalendar (sa slikama) za prostu 
godinu 1931., Subotica, b. g.; T. Augustinov, Kul- 
turna povijest Vajske, Vajska, 1972; A. Badurina, 
Kalvarija, Leksikon ikonografije, liturgike i sim- 
bolike zapadnog kršćanstva, Zagreb, 1979; E. 
Roth, Kalvarienberg, Lexikon fiir Theologie und 
Kirche, 5, Freiburg, 1996; M. Zorić, Rimokatolič- 
ka crkva u Vajskoj, u: Seoske i salašarske crkve u 
Vojvodini, Novi Sad, 1998; I. Di6s, Kalv&ria, Ma- 
gyar Katolikus Lexikon, 6, Budapest, 2001; Opći 
religijski leksikon, Zagreb, 2002; R. Silađev, Di- 
vani iz Sonte, Subotica, 2007; D. Csuszo, K&nyor- 
geseink szinhelyei, 5, Szabadka, 2008; S. Beretić, 
Kalvarija — mjesto Isusove muke, Zvonik, 3/2010, 
Subotica; V. Besedeš, Naše kalvarije : Kalvarije u 
Vojvodini / Kalvdriđink : A vajdasdgi kdlvdridk, 
Subotica/Szabadka, 2010; V. Dćvavari Beszedes, 
Csaladi Kor, 10, Ujvidćk, 5. IV. 2012; R. Silađev, 
Priča o fotografiji : Kapela, Hrvatska riječ, br. 488, 
Subotica, 3. VIII. 2012; I. Andrašić, Korizma u 
Sonti, Subotička Danica : Kalendar za 2013. go- 
dinu, Subotica, 2012; www.bajsa.net/istorija.html. 


S. Beretić 


KAMARA (tur. hrpa, gomila < lat. ca- 
mera < grč. kamara: svod, strop od sobe) 
1. stog žita, slame ili sijena pravokutna 
oblika, s polukružnim završetkom ili sa 
završetkom nalik krovu. Slagale su se na- 
kon vršidbe u guvnu pod salašom, po mo- 
gućnosti na manjim uzvisinama kako bi 
se izbjeglo slijevanje vode nakon kiše pod 
kamaru, najčešće u parovima i na većim 
međusobnim razdaljinama da bi među njih 

mogla ući kasla. Slagala se sazivanjem mo- 
be da bi posao što prije bio završen te da bi 
se izbjeglo izlaganje snoplja mogućoj kiši. 
Dimenzije su se kretale do 10 m u dulji- 
nuido5m uširinu. Majstori koji su znali 
složiti kamare, tzv. kazaloši, bili su rijetki 
i cijenjeni. 

Kamara pokošena žita slagala se tako 
što se oko dvije trećine snoplja sadijevalo 
u podinu, tj. donji dio kamare u kojem se 
snoplje slaže s vlaćem okrenutim unutra. 
Nakon 2,5-3 m visine, od preostale treći- 
ne snoplja pravila se povlata, tj. gornji dio 
kamare s vlaćem okrenutim prema van, 
i to tako da se snoplje postupno uvlačilo 
dok kamara ne bi bila gotova. Završavana 
je unakrsno sastavljenim snopljem, čiji su 
odrezani krajevi okrenuti nagore. Na kraju 
je na dva kraja kamare na vrhu stavljan po 
jedan snop, koji se dobro pričvršćivao da 
ga vjetar ne sruši. Taj prvi par vršnih sno- 
pova na pročelju i začelju kamare zvan je 
patkovima, a patke su bili svi ostali vršni 
snopovi po cijeloj dužini kamare. 


Nakon što se žito ovršilo, kazaloš je s 
dva slamara složio ovršenu slamu u kama- 
ru. Ravnomjerno su gazili po slami kako bi 
se jednako slegla i kako ne bi bilo ulegnuća 
na kojima bi se zadržavala voda. Na kraju 
se preko vrha kamare na svakih 1,5 do 2 m 
prebacivala dugačka žica na čijim je kraje- 
vima bila vezana cigla, čime se postizala 
zaštita od vjetra. 


S razvojem poljoprivredne mehaniza- 
cije i ulaskom kombajna u proces vršidbe 
žita, više nisu slagane kamare snoplja žita 
i slame, nego samo kamare balirane slame. 


Kamare slame 


2. hrpa, gomila. Figurativno se pojam 
rabio za označivanje velike količine neče- 
ga, npr. za bogata čovjeka govori se da ima 
kamaru novaca. 


3. soba, spavaonica. 


Lit.: M. Peić, G. Bačlija, Rečnik bačkih Bunjeva- 
ca, Novi Sad — Subotica, 1990; A. Stantić, Kruv 
naš svagdanji, Subotica, 2001; A. Sekulić, Rječnik 
govora bačkih Hrvata, Zagreb, 2005; Bunjevačke 
novine, 49, Subotica, 2009. 

P. Skenderović 


KAMAŠLE (madž. kamasli < njem. Ga- 
masche < fr. gamache), gamaše, uvijači za 
noge. Izrađivane su od platna isječenoga u 
duge vrpce u obliku zavoja, koje se nama- 
talo na noge od vrha prstiju do potkoljenice. 
Ondje se kraj vrpce pričvršćivao te su se 
tada na njih navlačile cipele. Rabljene su 
umjesto čarapa, poglavito ih je upotreblja- 
vala vojska za vrijeme Prvoga svjetskoga 
rata. Kao ukras su katkad stavljane i konji- 
ma iznad kopita pa do koljena. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005. 


P. Skenderović 


KAMČEVIĆ, Vladimir (Gradsko, Make- 
donija, 7. 1. 1935.), nastavnik, kulturni dje- 
latnik. S obitelji se nakon bugarske okupa- 
cije Makedonije 1941. iseljava u Smederovo. 
Srednju tehničku školu završio je 1951. u 
Zrenjaninu, a nakon toga živi i radi u Be- 
ogradu, gdje je završio Višu pedagošku 
školu. U Monoštor se doselio 1963., gdje je 
radio kao nastavnik fizike i kemije u OŠ 22. 
oktobar. Jedan je od najzaslužnijih za orga- 
niziranje ribolovaca, šahista, vatrogasaca, 
radio- i fotoamatera, planinara, motonau- 
tičara i kajakaša u mjestu te turističke ma- 
nifestacije Zlatni kotlić Dunava. Dobitnik 
je Novembarske nagrade grada Sombora 
(1982.), priznanja Najdraži učitelj Jugosla- 
vije (1986.), najviših vatrogasnih odličja 
(1994.), a Turistički savez Jugoslavije do- 
dijelio mu je Posebno priznanje za angaži- 
ranje na afirmaciji Monoštora (1985). Živi 
u Monoštoru. 


KAMFOR 


Kao dugogodišnji dopisnik Somborskih 
novina i Radio Sombora, objavljivao je na- 
pise i reportaže o običajima, kulturnom na- 
slijeđu i turističkim potencijalima Monoš- 
tora. U knjizi Monoštorska lirska traganja 
donio je izbor pjesama mjesnih pjesnika, 
među ostalima i Stipana Bešlina. Sakuplja 
i riječi šokačkoga govora u Monoštoru, ko- 
jeje objavio kao dio knjige Staze pamtivika 

— monoštorski abecednik. 


Djela: Monoštorska lirska traganja 1938-1998, 
Bački Monoštor, 1999; DVD »Monoštor« : Mono- 
grafija, Bački Monoštor, 1998; Staze pamtivika : 
Monoštorski abecednik, Bački Monoštor, 2001. 


2. Seremešić 


KAMENICA, primitivna uljana svjetiljka 
u obliku malene posude. Izrađivala se du- 
bljenjem u kamenu ili od pečene gline, pri 
čemu se u nju ulijevalo ulje, a u njega pota- 
pao pamučni fitilj. Rabila se kao rasvjeta u 
staji ili u volarici. 

Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005. 


P. Skenderović 


KAMFOR, tvar koja se dobiva iz bilj- 
ke kamforovca. Spoj je kemijske formule 
C,,H,40, točnije: 1,7,7-trimetilbiciklo[2.2.1] 
heptan-2-on. Dobivao se iz kore i stabla 
drveta kamforovca (lat. Cinammomum 
camphora), koje raste u tropskim krajevima 
Azije (na otocima Borneo i Tajvan). Danas 
se veći dio proizvodi umjetno (preradom 
terpentina) i važna je sirovina u kemijskoj 
industriji. To je tvar mekana kao vosak, 
bezbojna, gotovo prozirna. Ima snažan, 
ugodan miris. Iako su mu talište i vrelište 
visoki (175, odnosno 204 *C), već na sob- 
noj temperaturi snažno isparava. Zbog to- 
ga, ako se drži na otvorenome ili u slabo 
zaptivenoj bočici, brzo ishlapi. 


Do sredine XX. st. bio je u širokoj upo- 
rabi kao lijek za mnoge bolesti i jedan od 
najvažnijih kućnih lijekova. Utrljan u ko- 
žu, izaziva osjećaj hlađenja i umanjuje bol 
nja svrab, a dobar je i za manje opekline. 
Udisanje kamfora ublažava kašalj i sma- 

njuje simptome prehlade. Smatralo se da 
»smiruje živce« (osobito ženama), liječi 
vrtoglavicu te da je od pomoći pri lakšim 
srčanim napadajima. Zato je posjedovanje 
bočice kamfora, osobito na salašima, bilo 
od velike vrijednosti i omogućivalo je da se 
lakše bolesti liječe bez odlaska liječniku i 
bez kupnje skupih lijekova. Vrijedni spo- 
menuti da osušen ružmarin sadržava oko 
20% kamfora. 


Budući da je otrovan, ako se unese u 
tijelo preko usta, već 2-3 grama dovode 
do težega trovanja, a oko 4 grama može 
izazvati smrt. Trovanje se očituje neuro- 
loškim tegobama (primjerice, napadajima 
padavice), otežanim disanjem, a strada i 
jetra. Zbog tih svojstava njegova se upo- 
raba u ljekarništvu postupno smanjivala, a 
negdje sredinom prošloga stoljeća bila je 1 
zabranjena. 


Ante Sekulić je u Somboru 1956. zabi- 
lježio bunjevačku izreku »Nesto ko kamfor 
iz bočice« u značenju osobe koja je nena- 
dano i neprimjetno otišla ili pobjegla. 


Lit.: A. Sekulić, Rječnik govora bačkih Hrvata, 
Zagreb, 2005; I. Gutman, Bunjevačka kemija, Mi- 
roljub, 4/2008, Sombor; I. Gutman, Još o bunje- 
vačkoj kemiji, Miroljub, 1/2010, Sombor; N. R. 
Krishnaswamy, Learning organic chemistry thro- 
ugh natural products, Resonance, 12/2011, Banga- 
lore; http:/en.wikipedia.org/wiki/Camphor. 


1. Gutman 


KAMIŠ (tur. kamis: trska; čibuk), dugačka 
tanka drvena cijev na koju se natakne lula 
kada se puši sjedeći. Najčešće se izrađivala 
od višnjeva drva. Dužina ovisi o veličini 
lule i iznosi od 20 do 50 cm. Dim koji na- 
staje izgaranjem duhana u luli prolazi kroz 
kamiš te se katran i drugi nepoželjni sa- 
stojci lijepe za njegove unutarnje stijenke, 
a dim se rashlađuje dok ne stigne do puša- 
čevih usta. Povremeno se morao čistiti, za 
što je postojao poseban alat. Vjeruje se da 
je zbog kamiša među pušačima u prošlosti 
bilo manje oboljelih od bolesti grla i pluća 
nego danas. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005. 

P. Skenderović 

KANAFAS (konofas, konafas) (njem. Ka- 
nevas: mrežasto grubo platno < fr. cane- 
vas: konoplja), vrsta veoma čvrste tkanine. 
Srednjonitna je i izrađuje se u platnovezu 
od lana ili pamuka. Pojedine vrste, u ovi- 
snosti o vrsti tkanja, karakterizira ugodan 
sjaj. U Bunjevaca i Šokaca u XX. st. kori- 
stila se za izradu ženskih ruva na ispasi- 
vanje, tj. za leveš i keceljac, te za muške 
košulje tamnijih boja i za leđni dio muških 
prusluka u svojstvu postave. U kućanstvu 
su se od te tkanine šile navlake za kreve- 
te, koje su po sebi imale motive na bobice, 
kockice, sivkastih, crvenih i modrih boja. 
Zbog srednje gustoće pogodna je za vez, 
pogotovo na navlakama za uzgljance. 


Lit.: B. Roller, Tehnologija teksila : Poznavanje 
odjevnih tkanina, Zagreb, 1958; M. Peić, G. Bač- 
lija, Rečnik bačkih Bunjevaca, Novi Sad — Subo- 
tica, 1990; A. Sekulć, Rječnik govora bačkih Hr- 
vata, Zagreb, 2005. 

K. Suknović 


KANAL DUNAV-TISA-DUNAV, hidro- 
melioracijski sustav u Vojvodini od rijeke 
Dunava kod Bezdana preko središnje Bač- 
ke, Tise, središnjega i južnoga Banata do 
Banatske Palanke, gdje se ponovno spaja 
s Dunavom pred njegov ulazak u Đerdap. 


Početkom XVIII. st. područje današ- 
nje Vojvodine bilo je uglavnom močvarno. 
Rijeke Dunav, Tisa, Sava, Begej, Tamiš i 
manji tokovi u Bačkoj i Banatu plavile su 
golema područja južne i središnje Bačke, 
Potisja i depresije Banata pa su vlasti Hab- 
sburške Monarhije organizirale melioracij- 
ske radove radi isušivanja zemljišta. Krajo- 
lici su bili pod gustim močvarnim šumama, 
a zbog čestih promjena riječnih tokova bilo 
je mnogo bara, močvara i ritova s barskom 
vegetacijom. Malobrojna naselja građena 
su na uzvisinama i humkama, npr. Monoš- 
tor, ili na riječnim terasama, kao što npr. 
šokačka sela Bereg, Bezdan, Sonta, Vajska, 
Bođani, Plavna i Novo Selo (srp. Bačko 
Novo Selo). Za vrijeme visokih voda po- 
plavni je val dolazio do samih naselja, pa je 
Monoštor postajao otokom — i danas je selo 
okruženo kanalima i u njega se može ući 
samo preko mostova. U takvim uvjetima 
stanovništvo se bavilo ribolovom, lovom, 


stočarstvom, sječom trske i njezinom obra- 
dom (trska se koristila za pokrivanje kuća 
i izgradnju tavanica), a na suhim područ- 
jima zemljoradnjom. Preteče melioracije u 
Bačkoj bili su kanal između Kule i Vrbasa, 
izgrađen 1785., i kanal Sivac — Kula iz 1787. 


Od 1793. do 1801., prema projektu bra- 
će Jozsefa i Gabora Kissa, izgrađen je Ve- 
liki bački kanal, dug 114 km. Spaja Dunav 
s Tisom, prvotno između Monoštora i Bač- 
koga Gradišta, a poslije između Bezdana i 
Bečeja. Dobio je naziv Franjin kanal (madž. 
Ferencz-csatorna, prema ugarskom kralju 
Franji II., za čije je vladavine izgrađen), a 
u narodu je zvan i Kišev kanal. Kopan je 
ručno uz sudjelovanje 3000 radnika. Gra- 
đen je sistemom koncesija. Nakon izgrad- 
nje kanala naglo je porasla poljoprivredna 
proizvodnja, cijena zemlje i zakupa više- 
struko se povećavala, a zbog skraćenja 
plovnoga puta došlo je do nagla razvo- 
ja plovidbe, industrije i osobito trgovine 
te je u prvih 25 godina korištenja kanala 
uloženi kapital u cijelosti vraćen. No zbog 
zasipanja oba spoja kanala s rijekama 1 ko- 
rita kanala nanosom te zbog nedovoljnoga 
održavanja plovidba je postajala sve teža 
pa je nakon isteka koncesije od 25 godi- 
na kanal zapušten. Za bolji prolaz brodova 
spoj s Dunavom premješten je 1856. iz pre- 

vodnice kod Monoštora u Bezdan, gdje je 
izgrađena nova brodska prevodnica — prva 
betonska prevodnica u Europi. No i dalje 
nije bilo dovoljno vode za plovidbu te je 
1870.-75. novi koncesionar Istvan Tiirr, ko- 
jem je kanal izdan na 75 godina, izgradio 
nove kanale Baja — Bezdan i Mali Stapar 
— Novi Sad te pristanište u Baji. Premještaj 
ušća Velikoga bačkoga kanala iz Bačko- 
ga Gradišta u Bečej ugarska vlada izvela 
je 1895.-98. te je, prema projektu Eiffelova 
ureda, kod Bečeja izgrađena nova moderna 
brodska prevodnica Schleis sa sustavom re- 
šetaka, koja je prva u Europi imala vlastit 
električni pogon s hidroelektranom. Veli- 
ki bački kanal danas prolazi kroz Bezdan, 
Mali Stapar, Sivac, Crvenku, Kulu, Vrbas, 
Srbobran, Turiju i Bečej. 


Mali bački kanal naziv je za dio kanal- 
ske mreže koja spaja Veliki bački kanal s 
Dunavom. Prvotni mu je naziv Kanal Fra- 
nje Josipa, za čije je vladavine izgrađen. 
Kod Maloga Stapara odvaja se od Velikoga 
bačkoga kanala, prolazi kroz Ruski Krstur, 
Savino Selo, Bački Petrovac i u Novom Sa- 
du se spaja s Dunavom. Ukupne je dužine 
66 km. 


Funkcija napojnoga kanala Baja — Bez- 
dan došla je do punog izražaja kada je iz- 
građena vodocrpilišna ustava Ferenc Deak 

s brodskom prevodni- 
com u Baji i Šebešfo- 
ku (madž. Sebes-fok) 
1915.-17. te crpna sta- 
nica za ospkrbu vodom 
pri niskim vodostajima 
1916. Do Prvoga svjet- 
skoga rata svi su kanali, 
kao jedinstveni hidro- 
tehnički sustav, dobro 
funkcionirali i ponovno 
postali rentabilni, no za 
vrijeme rata zapušteni 
su. 


Trianonskim ugo- 
vorom o miru iz 1920. 
Kraljevstvu SHS pripa- 
li su Veliki bački kanal 


Mreža Kanala DTD u Bačkoj 

i Mali bački kanal u cijeloj dužini te dio 
kanala Baja — Bezdan od ustave Šebešfok 
do državne granice, a Madžarskoj vodo- 
crpilište u Baji i dio kanala Baja — Bezdan 
do granice. Tako su se od jedne nedjeljive 
hidrotehničke cjeline kanala stvorila dva 
dijela: već dio, bez vodocrpilišta, pripao 
je Kraljevstvu SHS, a manji dio dovodno- 
ga kanala s vodocrpilištem Madžarskoj. U 
jugoslavenskom dijelu nazivi su kanala 
promijenjeni: Franjin kanal je postao Ka- 
nal kralja Petra I., a Kanal Franje Josipa 
— Kanal kralja Aleksandra. U međuratnom 
razdoblju odnosi dvaju dioničkih društava 
koja su, svako u svojoj državi, skrbili za 
kanale bili su loši pa su kanali loše odr- 
žavani, dotok vode bio je sve manji te je 
kanalska mreža postala sve više nefunk- 
cionalna. 


Nakon Drugoga svjetskoga rata inže- 
njer Nikola Mirkov izradio je 1947. projekt 
o izgradnji Hidrosustava Dunav-Tisa-Du- 
nav (DTD) radi kompleksnoga rješavanja 
režima voda mrežom velikih kanala kroz 
središnji dio Bačke i Banata. Građen je od 
1957. do 1977., kada je na Tisi između Be- 
čeja i Novoga Bečeja puštena u rad brana. 
Ukupna je dužina sustava 960 km, plovno 
je 600 km, a prolazi kroz 80 naselja Bačke 
i Banata. U Dunav se ponovno ulijeva kod 
Banatske Palanke, blizu granice s Rumunj- 
skom. Tijekom izgradnje sustava provede- 
na je regulacija rijeka u Bačkoj (Mostonga, 
Jegrička) i Banatu, koje su dobile stalne to- 
kove i regulirane vodostaje. Smanjene su 
plavne površine, čime je došlo do promjene 
u flori i fauni i u rijekama 1 u priobalju. Na 
novim površinama uzgajaju se nove kultu- 
re, žitarice, industrijsko bilje ili su stvoreni 
zasadi topola. No s izgradnjom nasipa uz 
rijeke vodostaji postaju sve viši te se na- 
sipi moraju izdizati. Slično se zbiva i kod 
kanalske mreže: često se događa da zbog 
slaba protoka vode kanali zarastaju vege- 
tacijom, a crpne stanice nisu dovoljno jake 
iu vlažnim godinama ne mogu iscrpsti vi- 
šak vode u kanalsku mrežu te temeljnica 
izbija na površinu, što dovodi do nastanka 
zaglinjenih i slanih površina. 


Danas je osnovna namjena sustava od- 
vodnja i natapanje, promet i opskrba nase- 

lja i industrije vodom. Neostvareni su cilje- 
vi Kanala DTD prihvaćanje i provođenje 
stranih voda, u velikoj je mjeri neplovan, 
upotrijebljene vode odvode se u nedovoljno 
pročišćenom i nepročišćenom stanju, što 
uzrokuje veliko onečišćenje, zbog čega su 
neiskorišteni turistički potencijali. 


Lit.: D. Milovanov, Hidrosistem Dunav — Tisa — 
Dunav, Novi Sad, 1972; B., Bukurov, Fizičko-ge- 
ografski problemi Bačke, Novi Sad, 1975; Ž. Bog- 
danović, Opština Bač, Novi Sad, 1985; V. Lazić 
(gl. ur.), Tija voda : guta cavat lapidem, Novi Sad, 
1995; E. Čikić, Osvrt na istorijat uređenja voda u 
Bačkoj, u: Mostonga i vode zapadne Bačke, Novi 
Sad, 1998; M. Đekić, Veliki Bački kanal kao kul- 
turno nasleđe, Novi Sad, 2012; www.vodevojvo- 
dine.com 

Z. Nagel 


KANIKULA (madž. kanikula < /at. cani- 
cula: mali pas; demin. od canis: pas) dani 
najveće ljetne žege, pasji dani. Naziv je iz- 
veden od drugoga imena zvijezde Sirijus 
(lat. Sirius < grč. seirios: vruć), najsvjetlije 
zvijezde na svodu u vrijeme najjače žege — 
Mali pas (Canicula) iz zviježđa Veliki pas 
(Canis Maioris). U antičkome svijetu du- 
go se najtoplije razdoblje ljeta vezivalo za 
pojavu Sirijusa, koji sredinom ljeta izlazi 
sa Suncem, jer se držalo da Sirijus dodaje 
Suncu svoju toplinu. Od tada su se sačuva- 
li izrazi »pasja vrućina« i »pasji dani«, za 
sparni dio ljeta kada psi od vrućine lako 
pobjesne. 


Te su dane zato i Bunjevci zvali kere- 
ćijim danima ili kerećijim vrućinama. Naj- 
topliji dio ljeta u Panoniji traje od sredine 
srpnja do sredine kolovoza. U prošlim je 
vremenima to bilo vrijeme risa, ručne ko- 
sidbe žita, pa su risarima (koscima) nesno- 
sne vrućine rad činile iznimno napornim. 
U vrijeme kanikule u podne ili malo po- 
slije podneva, kad je najveća vrućina i kad 
nema ni daška vjetra, u nizini se na visini 
od jednoga do dva metra iznad tla vide ti- 
traji pet do šest polegnutih vijugavih lini- 
ja dugačkih nekoliko metara i međusobno 
udaljenih oko 20 cm. To priviđenje tj. fa- 
tamorgana, nastaje isparavanjem vlage iz 
zemljišta, a u puku se označivalo izrazom 
Tira baba kozliće. 


Lit.: D. Klaić, Rječnik stranih riječi, izraza i kra- 
tica, Zagreb, 1958; M. Peić, G. Bačlija, Rečnik 
bačkih Bunjevaca, Novi Sad — Subotica, 1990; A. 
Stantić, Kruv naš svakdašnji, Subotica, 2001; A. 
Sekulić, Rječnik govora bačkih Hrvata, Zagreb, 
2005; A. Stantić, Ris i obiteljska dužijanca u su- 
batičkom ataru, Subotica, 2011. 

P. Skenderović 


KANIZIJE, Petar, sv. (nizoz. Pieter Ka- 
nis/Kanijs, lat. Petrus Canisius) (Nijme- 
gen, danas Nizozemska, 8. V. 1521. — Fri- 
bourg, Švicarska, 21. XII. 1591.), isusovac, 
crkveni naučitelj. U Družbu Isusovu stupio 
je 1543. Nakon studija teologije djeluje kao 
predvodnik katoličke obnove u njemačkim 
krajevima (Njemačka, Austrija, Češka, 
Moravska, Švicarska) u vrijeme širenja re- 
formacije. Kao uvaženi teolog sudjelovao 
je na Tridentskom koncilu (1545.-63.). Po- 
put mnogih isusovaca toga doba, djelovao 
je kao propovjednik i pučki misionar. Bi- 
la mu je ponuđena stolica Bečke biskupije 
1554., ali je prihvatio samo mjesto admini- 
stratora biskupije, na kojem je bio godinu 
dana. Provincijalom Njemačke isusovač- 
ke provincije postao je 1556. Utemeljio je 
1580. isusovački kolegij u Fribourgu. Naj- 
poznatija su mu djela tri katekizma, prvi 
ozbiljni odgovori Katoličke crkve na Mali 
i Veliki katekizam Martina Luthera, koja 
su doživjela brojna izdanja na više jezika: 
Veliki katekizam (Catechismus major seu 
Summa doctrinae christianae posttridenti- 
na, 1555.) namijenjen studentima, Mali ka- 

Š. Budinić, Summa nauka christianskoga, 
Rim, 1583. 


KANIZIJE 


tekizam (Catechismus minimus seu Summa 

doctrinae christianae per questiones tra- 
dita et ad captum rudiorum accomodata, 
1556.) za neuki puk i malu djecu, te Kratki 

katekizam (Catechismus minor seu Parvus 

catechismus catholicorum, 1558.) namije- 
njen za gimnazijsku naobrazbu. Blaženim 

je proglašen 1864., a svetim 1925. 


Njegov boravak u Bavarskoj, Beču i 
Pragu nesumnjivo je utjecao na širenje 
njegovih djela u krajevima gdje su živjeli 
Hrvati. Kanizijev Veliki katekizam na hr- 
vatski je preveo Zadranin Šimun Budinić 
1583. objavljujući dva izdanja — na latinici 
i ćirilici, u pokušaju njegova širenja kod 
pravoslavnoga stanovništa. Za podunavske 
Hrvate posebice je važan Mali katekizam iz 
1556. U isusovačkoj tiskari u Trnavi taj je 
katekizam uz početnicu na hrvatskom naj- 
prije tiskan 1634. pod imenom Abekavica 
i keršćanski nauk (nije sačuvan), a zatim 
koncem XVII. st. u dva izdanja: Kratka 
azbukvica i kratak kerstjanski katoličanski 
nauk P. O. Petra Kanizia Društva Imena 
Isusova. Složen u Slavinski Jezik (bosan- 
čicom — ćirilicom, 1696.) i Kratka Abeka- 
vica i Kratak Kerstianski Katolicsanski 
Nauk Poschtovanoga otca Petra Kanisia 
Druschtua Imena Isusova. Sloxen u Slavin- 
ski Jesik (latinica, 1696. i 1697.). Tiskanje 
izdanja 1696.-97. potaknuo je i financirao 
ostrogonski nadbiskup i kardinal Leopold 
Kolonić, a prevoditelj je bio isusovac Ivan 
Gabelić (Sarajevo, 1666. — Budim, 1703.), 
tadašnji propovjednik, kateheta i misionar 
u župama ostrogonske nadbiskupije gdje 
su živjeli Hrvati i Srbi, koji je djelovao u 
Budimu i Pečuhu. Činjenice da je Kolonić 
tada bio ostrogonski nadbiskup i da je Ga- 
belić djelovao u Budimu i Pečuhu upućuju 
da je katekizam bio namijenjen prije sve- 
ga Hrvatima na oslobođenim područjima 
Ugarske i Slavonije te grkokatolicima Ru- 
sinima i pravoslavnim Srbima, ali ga ovi 
posljednji nisu prihvatili jer su ga držali 
sredstvom unijaćenja. 

U XVIII. st. anonimno (prema F. E. 
Hošku, riječ je o Emeriku Paviću) prire- 
đen je i prijevod pod naslovom Nauk katoli- 
csanski u pitanja i odgovaranja sverhu pet 

poglavitih stvari Petra Kanisia u tri sku- 
lae razdilit (Budim, 1759.). Dvije godine 
poslije i jedan anonimni isusovac (prema 
Tomi Matiću, vjerojatno Antun Kanižlić) 
priredio je Nauk karstjanski sverhu pet po- 
glavjah Petra Canisia Druxbe Isusove, na 
pitanya i odgovore za tri szkule razdilyen 
(Zagreb, 1761.) koji je za »za sve kolike xu- 
pe i skule naroda Illyricskoga u kolocsan- 
skomu arci-biskupatu za ucsiti naregyen«, 
a dao gaje tiskati kalački nadbiskup Jozsef 
Batthyany. 


Djela na hrvatskom: Summa nauka christianskoga 
: Sloxena častnim učitegliem Petrom Kanisiem : 
Tumačena iz latinskoga iazika u slovignski, Rim, 
1583; Summa nauka hristianskoga : Složena čast- 
nim' naučiteljem! bogoslovcem' Petrom' Kanisiem'" 
; L.. iz vlaškoga, ili latinskoga jazika u slovinski 
jazik" protumačio jest pop" Šimun Budineo Za- 
dranin'], Rim, 1583. Kratka azbukvica i kratak 
kerstjanski katoličanski nauk Ploštovanogal]. 
O[ca]. Petra Kanizia Društva Imena Isusova. Slo- 
žen u Slavinski Jezik. Pritiskan po milosti Pripoš- 
tovanoga i privisokaoga G/ospodilna kardinala 
Kolonichia Ostrogonskoga Arcibiskupa, Ternava, 
1696.; Kratka Abekavica i Kratak Kerstianski Ka- 
tolicsanski Nauk Poschtovanoga otca Petra Kani- 
sia Druschtua Imena Isusova. Sloxen u Slavinski 
jesik. Pritiskan po milosti Kardinala Kolonichia, 
Ternava, 1696, 1697?; Nauk katolicsanski u pitanja 
i odgovaranja sverhu pet poglavitih stvari Petra 
Kanisia u tri skulae razdilit / i na korist sviu dus- 
sah pastirah, messtara, staressinah i mlagianae 
dicae sloxit po jednomu Misniku Observantu u 
Budimu, Budim, 1759 (1759?); Nauk karstjanski 
sverhu pet poglavjah Petra Canisia Druxbe Isu- 
sove, na pitanya i odgovore za tri szkule razdilyen 
: s-obicsainima molitvami, s razlicsitih pismah, 
s-naredbami Bratinstva od nauka kerstyanskoga 
i prosctenyih od svetih otacah papah rimskih ovo- 
mu Bratinstvu dopusctenih : u vrime pako Svetih 
Misionah po Jednomu iz Druxbe Isusove Misiona- 


ru podilyen, pretisak, Zagreb, 1761. 


Lit.: T. Matić, »Abecevica« iz 18. vijeka za anal- 
fabete u požeškom kraju, Vrela i prinosi, 8, Sara- 
jevo, 1938; T. Matić, Život i rad Antuna Kanižlića, 
u: Pjesme Antuna Kanižlića, Antuna Ivanošića i 
Matije Petra Katančića, Zagreb, 1940; L. Čurčić, 
Tobožnja unijatska štamparija u Trnavi, Zbornik 
Matice srpske za književnost i jezik, 3/1971, Novi 
Sad; L. Čurčić, Nova bunjevačko-šokačka biblio- 
grafija, Zbornik Matice srpske za književnost i je- 
zik, 3/1971, Novi Sad; F. E. Hoško, Negdašnji hr- 
vatski katekizmi, Zagreb, 1985; M. Korade, 
Križanićevo školovanje kod isusovaca u Grazu 
(1635-1638), u: Znanstveni skup u povodu 300. ob- 
ljetnice smrti Jurja Križanića (1683-1983) : Zbor- 

nik radova, 2, Zagreb, 1986; A. Jembrih, Hrvatski 
filološki aspekti, Osijek-Čakovec, 1990; J. Jakšić, 
Četiri stoljeća hrvatskog katekizma, Zagreb, 1995; 
Hrvatski biografski leksikon, 4, Zagreb, 1998; Op- 
ći religijski leksikon, Zagreb, 2002. 

R. Skenderović 


KANIŽLIĆ, Antun (Požega, između 5. i 
9. XI. 1699. — Požega, 24. VIII. 1777.), isu- 
sovac, pjesnik i vjerski pisac. Osnovnu 

školu završio je u Požegi, a višu gimnaziju 

(humaniora) polazio je u Zagrebu i Leobe- 
nu (Štajerska). Studij filozofije i teologije 

započeo je u Grazu, a završio u Trnavi, 
gdje je 1728. zaređen za svećenika. Nakon 
završetka studija radio je kao profesor u 

gimnazijama u Varaždinu i Zagrebu. Od 

1730. djeluje kao propovjednik i katehist 

u isusovačkim kolegijima i misijama u Pe- 
čuhu, Zagrebu, Požegi, Osijeku, Petrovara- 
dinu i Varaždinu. U Požegu se vratio 1752. 
i ondje je do kraja života bio predsjednik 
biskupskoga konzistorija. 


Po uzoru na starije slavonske vjerske 
pisce isprva je objavljivao vjersko-prosvje- 
titeljska djela, dijelom izvorna, a dijelom 
prerađena — katekizme i molitvenike s po- 
ukama i pjesmicama. Od njih su najveću 
popularnost stekli katekizam Mala i sva- 
kom potribna bogoslovica, koji mu je za 
života u isusovačkoj tiskari u Trnavi tiskan 
u pet izdanja 1760.-73., te molitvenik Bogo- 
ljubnost molitvena, od čijih su pet izdanja 
dva tiskana u Budimu (1794., 1813.). Neke 
od pjesama uvrštene su u popularnu zbirku 
franjevca Marijana Jaića Vinac bogoljubnih 
pisama. Posmrtno su tiskani njegovo naj- 
opsežnije djelo Kamen pravi smutnje veli- 
ke, teološka i crkvenopovijesna rasprava o 
uzrocima rimsko-bizantskoga raskola, te 
religiozni spjev Sveta Roxalia panormitan- 
ska divica, njegovo najuspjelije pjesničko 
djelo. 


Posvećujući pozornost jeziku, protivio 
se utjecaju neslavenskih jezika, osobito 
turskoga, iako se pod utjecajem svojega 
lokalnoga govora i školovanja i sam služio 
tuđicama, uz koje je često donosio sinoni- 
me. Pisao je štokavskom ikavicom, nasta- 
lom na temelju posavskoga govora, oboga- 
ćujući je južnohrvatskom (dubrovačkom, 


tj. ijekavskom) i kajkavskom književnom 
tradicijom. Osobitu pozornost posvećivao 
je nazivlju, koje je, ponajprije teološko, pre- 
uzimao »iz različitih knjiga iliričkih« (Bar- 
tol Kašić, Jakov Mikalja, Andrija Jambre- 
šić, Ardelio Della Bella, Ivan Belostenec) 
ili je prema njima stvarao prevedenice. U 
raznolikom grafijskom sustavu onoga do- 
ba pisao je prema početnicama (abecevice) 
što su ih isusovci izdavali 1 dijelili za opi- 
smenjavanje slavenskoga puka. Glavni je 
slavonski predstavnik baroka u hrvatskoj 
književnosti. 
FTIT . u 

“ BOGOLYUBNOST 

———————— 
PRITISKANA U TERNAVI, GODICTE 1766, 


A. Kanižlić, Bogolyubnost molitvena, 
Ternava, 1766. 

Istraživanja Zlate Šundalić 2003. po- 
novno su aktualizirala tezu Tome Matića 
da je Nauk karstjanski isusovca Petra Ka- 
nizija (Zagreb, 1761.) zapravo drugo, do 
sada nepoznato izdanje Male bogoslovice. 
Taj je katekizam (čiji puni naslov glasi: Na- 
uk karstjanski sverhu pet poglavjah Petra 
Canisia Druxbe Isusove, na pitanya i odgo- 
vore za tri szkule razdilyen, s-obicsainima 
molitvami, s-razlicsitih pismah, s-nared- 
bami Bratinstva od nauka kerstyansko- 
ga i prosctenyih od svetih otacah papah 
rimskih ovomu Bratinstvu dopusctenih, u 
vrime pako Svetih Misionah o Jednomu iz 
Druxbe Isusove Misionaru podilyen. Uz- 
mnoxen i po zapovidi priuzviscenoha go- 
spodina gospodina Arci-biskupa za sve 
kolike xupe i skule naroda Illyricskoga u 
kolocsanskomu Arci-Biskupatu za ucsiti 


KANJURSKI 


naregyen) tadašnji kalački nadbiskup Jo- 
zsef Batthyany dao izdati za potrebe škol- 
skoga vjeronauka podunavskih Hrvata, koji 
su bili pod njegovom jurisdikcijom. 


Za podunavske Hrvate važan i zbog to- 
ga što se u djelu Primoguchi i sardce nad- 
vladajuchi razlozi (1760.) oštro suprotsta- 
vio nametanju rackoga imena Hrvatima i 
hrvatskom jeziku. U predgovoru te knjige 
napisao je: »Budući ja počeo od jezika ili- 
ričkoga govoriti, ako bi i hotio mučati, ne 
mogu; da nikoji jezik naš zovu racki. Pri- 
šiše nam porugu, vlašku ovu peraču, ko- 
jom valjalo bi tako usta otrti, da se po koji 
način oprati mogadiahu sa svim Dunavom, 
po kojemu dovezoše se iđući s trbuhom 
za našim kruhom.« To pokazuje da je već 
tada, sredinom XVIII. st., uočavao jasne 
narodne i jezične razlike između Hrvata i 
Srba u Podunavlju. 


Djela: Obilato duhovno mliko, Zagreb, 1754; Bo- 
golyubstvo na posctenye svetoga Franceska Saa- 
erie, Ternava, 1759; Utocsiscte Blaxenoj Divici 
Marii, Mneci, 1759; Mala i svakomu potribna bo- 
goslovica, Ternava, 1760 (1762?, 1764%, 1766“, 
1773); Primoguchi i sardce nadvladajuchi uzroci, 
Zagreb, 1760; Bogolyubnost molitvena, Ternava, 
1766 (Budim, 17947, Zadar, 1806%, Budim, 1813“, 
Zagreb, 1893%), Kamen pravi smutnye velike, Osik, 
1780; Sveta Roxalia panormitanska divica, Becs, 
1780 (pretisak Vinkovci, 1990), (Požega 18637, 
Vinkovci 1994, 1996*); Kratka promišljanja. Mo- 
litve o. Antuna Kanižlića Druž. Isus s" apoštol- 
stvom molitve za katolička poslanstva po Slovni- 
cih na jugu, u: B. Baudrand, Razmišljaj ovo dobro, 
Rim, 1865“; Pjesme Antuna Kanižlića, Antuna 
Ivanovića i Matije Petra Katančića, u: Stari pisci 
hrvatski, 26, Zagreb, 1940; Izabrana djela, Vin- 
kovci, 2000. 


Lit.: T. Matić: Život i rad Antuna Kanižlića, u: 
Stari pisci Hrvatski, 26, Zagreb, 1940; Z. Šundalić, 
Studenac nebeski : Molitvenici u hrvatskoj knji- 
ževnosti od 16. do kraja 18. stoljeća (s posebnim 
osvrtom na Antuna Kanižlića), Split, 2003; Hrvat- 
ska enciklopedija, 5, Zagreb, 2003; Hrvatski bio- 
grafski leksikon, 7, Zagreb, 2009. 

R. Skenderović 


KANJURSKI, Đuro (Kanyurszky, 
Gyo6rgy) (Lemeš, 9. III. 1853. — Višegrad, 
Peštanska županija, 23. V. 1920.), svećenik, 
teolog, orijentalist, crkveni pisac, sveuči- 
lišni profesor. Sin je Antala, lemeškoga li- 
ječnika i prisjednika sudbenoga stola Bač- 

ko-bodroške županije, i Friedericke, rođ. 
Schillein. Teologiju je studirao u bečkom 
bogoslovnom sjemeništu Pazmaneum od 
1872. do 1875., kada je zaređen za svećeni- 
ka u Kalači. Akademske 1875./76. studirao 
je novoarapski i perzijski jezik. Nastavio 
je studij u Augustinskom zavodu u Beču 
1876., gdje je doktorirao 1877. Bio je ka- 
pelan u Sonti 1878. Na Muškoj učiteljskoj 
školi u Kalači predavao je 1880.-82., a bio 
je i propovjednik kalačke prvostolne crkve. 
Redoviti je i profesor biblijskih znanosti i 
prefekt teoloških studija u Kalači 1879.- 
82., ana budimpeštanskom je sveučilištu 
predavao sirski, kaldejski i arapski jezik 
1883.-1919. 


Za tisak je priredio i tiskao svoje propo- 
vijedi, napisao je priručnu gramatiku arap- 
skog jezika, a stručne radove, članke, pje- 
sme i prijevode objavljivao je u onodobnim 
stručnim časopisima, tjednicima i dnevni- 
cima: P4zmdny-Fiizetek, Religio, Korunk, 
Katholikus Hetilap, Kalocsai Nćplap i dr. 
Najpoznatiji mu je polemički spis A hore- 
bi balvany (Idol s Horeba) protiv Charlesa 
Tilstona Bekea i Voltairea. S nekolicinom 
teologa uređivao je budimpeštanski časo- 
pis Katholikus Theologiai Folyoirat 1883.- 
84., a bio je i jedan od 177 članova osni- 
vača Povijesnoga društva Bačko-bodroške 
županije (madž. Bacs-Bodrog Varmegyei 
Tortćnelmi Tarsulat) u Somboru 1883. Pre- 
ma pisanju subotičkog lista Szabadka es 
Vidćke iz 1896., sudjelovao je na izborima 
za Madžarski državni sabor. 


Djela: Az elet haldla 6s a haldl ćlete, Kalocsa, 
1879; A mutveltseg szabdlyai novendekpapok 
szdmdra)? Budapest, b. g.; Isten 6s a vilag szelleme 
: Piinkostvasdrnapi szentbeszed (posebni otisak iz 
časopisa Katholikus Hitszdnok), Budapest, 1880; 
A legyozott kiraly diadala : Nagybojti beszedsoro- 
zat, Kalocsa, 1880; A horebi bdlvdny : Polemikus 
6rtekezes Ch. Beke 6s Voltaire (posebni otisak iz 
časopisa Religio), Budapest, 1881; Maszkil sirjed- 
hidhiith : Or&mkoltemćnyek-ćnek Rudolf ćs Stefa- 
nia d fensegeik egybekelese alkalmabol es tiszte- 
letokre irta Wolf Jozsef kalocsai rabbi (poseban 
otisak iz časopisa Egyetemes Philologiai Kozlony), 
Budapest, 1881; A klasszikus arab nyelvtan ke- 
zikonyve, Becs, 1882; A nagy dldozat : Nagypente- 
ki szent beszed, Budapest, 1886; P. Piazmany, A 
rodmai anyaszentegyhdz szokdsdbul, minden va- 
sdrnapokra ć6s egy-nehdny innepekre rendelt 

evangeliomokrul predikdcziok, 1-2, ur. Kanyur- 
szky Gyčrgy, Budapest, 1903-1905. 


Lit.: A Pallas nagy lexikona, 10, Budapest, 1895; 
J. Szinnyei (ur.), Magyar irok elete es munkdi, 5, 
Budapest, 1897; Magyar Katolikus Lexikon, 6, Bu- 
dapest, 2001; A. Lakatos (ur.), A Kalocsa-Bdcsi 
Foegyhazmegye Torteneti sematizmusa 1777-1923, 
Kalocsa, 2002. 

S. Beretić 


KAPELA (srednjovj. lat. cappa: plašt s 
kukuljicom; demin. od kasnolat.: capella), 
u katolicizmu manji bogoštovni prostor, 
veći od oratorija, a manji od crkve. Nastale 
su iz maloga bogoslužnoga prostora (orao 
torija) na franačkom dvoru, gdje se čuvao 
ogrtač sv. Martina, biskupa Toursa 372.- 
379. Prema tradiciji, mladi Martin, dok je 
još bio rimski vojnik, prepolovio je svoj 
bojni ogrtač kako bi polovicu dao prosjaku, 
a od preostale polovice napravio je manji 
prekrivač za ramena (lat. capella). U snu 
poslije toga vidio da je prosjak bio prerušes 
ni Isus. Ogrtač je dospio u posjed franačkih 
kraljeva, koji su ga čuvali kao relikviju, a 
svećenici u franačkoj dvorskoj kapeli zvali 
su se kapelanima. Otada se kapele vežu uz 
vladarske dvorove te su se u njima čuvale 
relikvije i liturgijski predmeti. Poslije se 
kapele podižu kao samostalne građevine, 
npr. kao zavjetni dar u doba kuge ili kao 
dio većih objekata, poput crkve ili katedrak 
le (apsidalne uz apsidu, bočne u pokrajnjoj 
lađi), bolnice, zatvora, škole i sl. Mogu biti 
i u sklopu samostana, groblja (pogrebne, 
u kojoj je izloženo tijelo pokojnika prije 
pokopa, i nadgrobne, koje služe kao spon 
menik), bolnice i dr. Po stupnju javnosti 
razlikuju se privatne kapele, kojima se 
može koristiti jedna osoba ili skupina, npr. 
privatna biskupska ili samostanska kapela, 
zatim polujavne, koje su dijelom dostupne 
javnosti ili se povremeno rabe, npr. u slučaa 
ju većeg broja hodočasnika, te javne. Često 
imaju oltar i grobnicu, kada su ih podizale 
obitelji s pravom ukopa. Kapelom se naziva 
i crkvica koja nema krstionice ni svećenir 
ka koji je opslužuje. Osim deminutivnoga 
značenja, kapelicom se nazivaju i manji sai 
kralni spomenici u ruralnom ambijentu kao 
oblici iskazivanja pučke duhovnosti, običb 
no uz putove ili na raskrižjima, podignuti 


radi zavjetovanja ili zahvalnosti svecima i/ 
ili Bogorodici, premda se u Bačkoj katkada 
zovu i kapelom. U svijetu u novije vrijeme 
postoje i kapele namijene vjernicima više 
kršćanskih konfesija, pa čak i nekršćanima 
(Židovima), npr. aerodromske. 


U Subotičkoj biskupiji nema službene 
evidencije o kapelama. Najveći se broj 
nalazi na grobljima i kalvarijama, dok su 
kapelice u ruralnim dijelovima razmjerno 
rijetke. Neke od kapela i kapelica imaju 
važnost za podunavske Hrvate. 


Lit.: S. Beretić, Božji prijatelji s nama na putu, 
Subotica, 2002; Opći religijski leksikon, Zagreb, 
2002; Hrvatska enciklopedija, 5, Zagreb, 2003; 
Istarska enciklopedija, Zagreb, 2005. 


Bač. O nastanku kapele sv. Antuna 
Pustinjaka postoji više pučkih predaja: 
prema jednoj je nastala još u predtursko 
doba (1526.), prema drugoj, koja se oču- 
vala u narodu, podigao ju je turski paša u 
znak zahvalnosti što mu je jedan redovnik 
izliječio sina skinuvši mu mrenu s očiju, 
no najvjerojatnije su je podigli preplašeni 
katolici za vrijeme turske vlasti. Nalazi se 
oko 5 km jugoistočno od Bača, na lijevoj 
obali Mostonge u šumi Felić u blizini Guv- 
ništva. Sakristiju ima od 1812., oltarnu sli- 
ku sv. Antuna Pustinjaka darovao je 1850. 
somborski trgovac Wilhelm Hennel, novo 
svetohranište dobila je 1861., Martin Bekić 
darovao je jedno zvono 1862., Kata Lipo- 
vac iz Bača darivala je 1864. male orgulje, 
a 1863.-64. cijela je popločena žutim ka- 
menom. Nadbiskup Jozsef Batthany 1763. 
krizmao je u ovoj kapeli. Redovita bogos- 
lužja drže se na dan sv. Antuna Pustinja- 
ka, treći dan Uskrsa i Duhova, blagdan sv. 
Antuna Padovanskog te na treći dan Bo- 
žića. God. 2007. obnovljeno je nekad tra- 
dicionalno hodočašće katolika iz okolice. 
Šokački Hrvati iz Bača i okolice vjerski su 
i emotivno vezani za tu kapelu. Proglašena 
je nepokretnim kulturnim dobrom od veli- 
kog značenja. 

Na gradskoj kalvariji kapelu je dao po- 
dići nadbiskup Petar Klobousiczky 1830. 
te ona i danas postoji. Darovima vjernika 
1863. uređena je tako da se u njoj mogla 


KAPELA 


služiti sv. misa. Kapela je obnovljena zan 
jedno s cijelom kalvarijom u vrijeme žu- 
pnika Miroslava Orčića 1990-ih, a u najO 
novije vrijeme obnovio ju je župnik Josip 
Štefković. 


Lit.: S. Beretić, Bač kroz povijest i 19. stoljeće, 
Subotička Danica : Kalendar za 1985. god., Bač, 
1985; Grad na Mostongi, 3, Bač, 1984; Zvonik, 
4,6/2007, Subotica. 

(J. Dumendžić) 


Bajmok. Na središnjem groblju nala- 
zi se kapela sv. Roka izgrađena sredinom 
XIX. st. Mise se danas drže na spomendan 
sv. Roka i na Dan mrtvih. 


Lit.: Schematismus cleri Archidioecesis Colocen- 
sis et Bacsiensis ad annum Christi 1942., Colo- 
czae, b. g.; A. Mojzes, Bajmok utcanevei, Sza- 
badka, 2003. 


> 

Kapela sv. Roka u Bajmoku 


Bereg. U mjestu i njegovoj bližoj okos 
lici dvije su zavjetne kapelice. Jednu je u 
dijelu atara koji se zove Ritovi, na raskrižju 
seoskih putova južno od crkve sv. Mihaea 
la Arkanđela ispod samoga sela, nedaleko 
od svoju kuće izgradila 1925. jedna bea 
reška njemačka obitelj u čijoj se kući do 
tada stalno osjećalo podrhtavanje te čudne 
pojave. Posvećena je Blaženoj Djevici 
Mariji te je mještani zovu Gospina kape- 
lica. Do kraja Drugoga svjetskog rata ko- 
rištena je za posvetu njiva na Markovo. U 
kapelici je prije bio Gospin kip, ali je raz- 
bijen. Druga kapelica nalazi se kod župno- 

ga doma, na izlazu iz sela prema njivama. 
Podiglo ju je selo i posvećena je sv. Ivanu 
Nepomuku, zaštitniku ispovjednika, gradi- 
telja mostova i od poplava (nedaleko je put 
za Bajski kanal). Prema tradiciji, sagrađena 
je nakon ubojstva dvoje mladih kojima ro- 
ditelji nisu dali da se uzmu. U zavjet je selo 
napravilo tu kapelu da se više ne ponavlja 
takva tragedija. Nalazi se u dijelu sela Čo- 
kot, gdje su mladi živjeli. U središtu selu 
postoji i kip sv. Roka, zaštitnika od kuge, 
kod kojega se uoči blagdana sv. Roka pjeit 
vaju litanije i moli sv. Roku. 


Izvor: Kazivanje Marice Lerić iz Berega. 
(T. Lerić) 


Kapelica sv. Ivana Nepomuka u Beregu 


Bezdan. Kada je Hrvatima i Srbima iz 
mjesta Štrbac, južno od današnjeg Bezda- 
na, koji su početkom XVIII. bavili ovčar- 
stvom, jedne godine uslijed nekog obolje- 
nja uginuo veliki broj ovaca, zavjetovali 
su se da će podići kapelu ako se oslobode 
nesreće. U znak zahvalnosti, između 1710. 
i 1720. podigli su od čvrsta materijala ka- 
pelu Svetoga Trojstva (danas na uglu Pu- 
ste ulice i Somborskog puta, pokraj Doma 
kulture). Prvih desetljeća službu su u njoj 
vršili somborski franjevci. Oko kapele je 
formirano groblje, no pokapanje mrtvih 
na tome mjestu prestalo je nakon formi- 
ranja naselja Bezdan i izgradnje prve mje- 
sne crkve 1742., koju su podigli naseljeni 
Madžari. Obnavljana je 1832., 1908., 1974. 
a temeljito restaurirana 1993. Najstariji je 
sačuvani katolički spomenik u Vojvodini 
koji je podigao narod. Još dvije kapele iz- 
građene su 1880-ih na gornjem i donjem 
mjesnom groblju. 

Lit.: Schematismus cleri Archidioecesis Colocen- 
sis et Bacsiensis ad annum Christi 1942., Colo- 
czae, b. g.; F. Bala, Bezdanska zavetna kapela 
svetog Trojstva, u: Seoske i salašarske crkve u 
Vojvodini, Novi Sad, 1998; http://mz.bezdan.org. 
IS. 


Bunarić. Na zajedničkom katoličkom 
i pravoslavnom subotičkom svetištu Maj- 
ke Božje Bunariću, uz pravoslavnu kapelu 
podignutu 1885., za katoličke vjernike po- 
dignuta je mala kapela 1893. (prema nekim 
podacima 1896. ili 1900.), a preuređena 
početkom 2000-ih. Od 1968. posvećena je 
sirakuškoj Gospi od Suza. 


Lit.: A. Stantić, Nastanak hodočašća na Bunarić, 
Zvonik, 11/1998, Subotica; D. Csuszo, K&nyor- 
gestink szinhelyei, 5, Szabadka, 2008; S. Beretić, 
Čudesna bunarićka noć : Propovijedi, Subotica, 
2010; http://rs.heritage-su.org.rs. 


Čonoplja. Na kalvariji na mjesnom gro- 
blju mala zavjetna kapela sv. Antuna Pado- 
vanskoga podignuta je 1878. u spomen na 
žrtve kolere iz 1873. Nova pogrebna kapela 
izgrađena je 1986. 


Vodica i kapela Srpne Gospe nalazi se 
uz staru ljetnu cestu koja spaja Čonoplju i 
Lemeš (srp. Svetozar Miletić). U mikrode- 
presiji ispod nešto više Telečke lesne zan 
ravni prije se nalazio slabiji izvor, koji je 
poslije adaptiran te se sada iz njega voda 
isisavanjem izvlači na površinu. Okolica 
izvora ozelenjena je pretežito stablima 
topole te predstavlja ugodnu manju zelenu 
oazu. Tu je 1894. podignuta manja kapela 
s dva tornja, a uz nju i raspelo. Posvećena 


Kapela Srpne Gospe kraj Čonoplje 


je Majci Božjoj te je, uz vodicu, postala 
hodočasničko mjesto pretežito vjernika iz 
Čonoplje i Lemeša, ali i Sombora, osobito 
žitelja Gradina Salaša. Postolje starog križa 
obnovljeno je 1990-ih te je pomaknuto uz 
samu vodicu, a ispred kapele je, prigodom 
proslave stote obljetnice njegove grad- 
nje, podignut novi križ. Svete mise služe 
se četiri puta na godinu, a naziv Srpna 
Gospa upućuje na to da se središnja sveta 
misa održava 2. srpnja u vrijeme ljetnih 
žetvenih radova. Toga se dana slavio 
blagdan Pohođenja Blažene Djevice Marij 
je. U madžarskom govornom području taj 
se blagdan i dalje slavi 2. srpnja pa se u 
domaćem katoličkom puku blagdan i dalje 
zove Srpna Gospa. 


Lit.: M. Marjanović, Voda u tri običaja sombor- 
skih salašara, u: Tija voda : gutta cavat lapidem, 
Novi Sad, 1995; M. Marjanović, Crkve u Čonoplji: 
V. Besedeš, Vodice pored Mostonge, u: Seoske i 
salašarske crkve u Vojvodini, Novi Sad, 1998; Mi- 
roljub, 3/2008, Sombor. 

(M. Đanić) 


Đurđin. U Crkvi sv. Josipa Radnika 
od 2000. štuje se u zasebnoj kapeli Crna 
Gospa. 


Lit.: Zvonik, 9/2002, Subotica. 


Lemeš. Prva kapela izgrađena je 1776. 
Župnik Bolto Agatić izgradio je novu 
kalvariju 1924.-28. Kalvarija je neposred- 
no pokraj župne crkve, a na uzvisini koja 
dominira selom podignuta je impozantna 
kapela Blažene Djevice Marije Posrednii 
ce Milosti. Na istom je mjestu bila stara 
kapela, koja je tada srušena. Na zidu kae 
pele nalazi se mramorna ploča s imenima 
38 mještana poginulih u Prvom svjetskom 
ratu. Služila je kao hodočasničko mjesto do 
1945., nakon rata je zapuštena, obnovili su 
je župnici Marko Vukov (1986.-94.) i Antal 
Egedi (od 1995.). U samom mjestu nekoli- 
ko je plemićkih porodica imalo obiteljske 
kapele (kapela Šime Vidakovića Kajtinova, 
kapela Mandić, kapela dr. Adama Vidako- 
vića Delićeva i dr.) koje su se rabile kao 
stajališta o svetkovini Tijelova, a srušene 
su u drugoj polovici XX. stoljeća. 


KAPELA 


Kapela Blažene Djevice Marije 
Posrednice Milosti u Lemešu 


Lit.: A. Čota Rekettye, Lemeš u osimu plemenitog 
ravničarskog drača [10.], Klasje naših ravni, 
9-10/2010, Subotica. 


Monoštor. Na mjesnoj kalvariji na gro- 
blju nalazi se kapela sv. Adalberta Mučenip 
ka, podignuta 1907. Do izgradnje mrtvač- 
nice služila je kao pogrebna kapela. Izvan 
sela, gdje se Kiđoš ulijeva u Veliki bački 
kanal, nalazi se kapelica posvećena Gospi 
izgrađena 1926., koju narod štuje, ali nije 
crkveno priznata. 


Lit.: V. Besedeš, Vodice pored Mostonge, u: Seo- 
ske i salašarske crkve u Vojvodini, Novi Sad, 1998. 


(A. Đipanov) 


Sombor. Prvu somborsku kapelu, koja 
je posvećena Sv. Križu, izgradio je Ma- 
tija Mandić 1725. na gradskome groblju, 
ali ona više ne postoji. Zavjetnu kapelu 
na Krpeži Salašima podigao je u drugoj 
polovici XIX. st. somborski senator Ivan 
Ambrozović (1789.-1869.), a porušena je 
1950. Kalvarijska kapela Trpećeg Isusa iz 
1764. i bolnička kapela sv. Josipa iz 1936. 
postojale su još 1942., ali su ih srušile kož 
munističke vlasti. Časne sestre Naše Gospe 
u dva su svoja samostana iz 1887. i 1891. 
imale kapelu sv. Josipa i kapelu Bezgrješ- 
ne Djevice Marije, sve do nakon Drugoga 
svjetskog rata. Kapela sv. Pavla apostola 
sa zvonikom iz 1807. nalazi se u stražnjem 
dijelu županijske zgrade: isprva je služila 
za namještenike, a kada je taj dio zgrade 
pretvoren u zatvor, služila je kao zatvorska 
kapela. U razdoblju nakon Drugoga svjet- 
skog rata nije više u funkciji. Pred kapelom 
Gospe Lurdske iz 1916., koju je u današnjoj 
ulici Tome Roksandića dao podići Vince 

Beretić sa sestrama, zadnji su se put slu- 
žile mise prije tridesetak godina. Kapela 
sv. Ivana Nepomuka iz 1751., koja se nalazi 
preko puta župne crkve Presvetoga Troj- 
stva, sačuvala je izvorni oblik, a obnovlje- 
na je 1999. Na Velikom katoličkom groblju 
nalazi se kapela sv. Roka, čija je gradnja 
završena 1879., ana Malom katoličkom 
groblju kapela sv. Terezije Avilske iz 1905. 


Kapela na novoj somborskoj kalvari- 
ji, posvećenoj 1924. Sv. Križu, postala je 
župnom crkvom Sv. Križa 1960. Pokraj 
nje nekadašnji somborski župnik i opat 
Gyula Fejćr podigao je sebi i rodbini kape- 
lu Uskrsnuća za mauzolej, koji danas služi 
karmelićanima. Kapela sv. Nikole Tavelića 
na Bezdanskim Salašima, čiju je gradnju 
započeo župnik Ivan Juriga, proglašena je 
crkvom sv. Nikole Tavelića 1971. 


U okolici Sombora, na Čičovima, nalao 
zi se kapela Snježne Gospe iz 1781., na Ne- 
nadiću je kapela Bezgrješnoga začeća Blaa 
žene Djevice Marije iz 1929., a na Gradini 
je nakon Drugoga svjetskoga rata župnik 
Ivan Juriga na salašu pod zvonom adaptia 
rao malu kapelu sv. Antuna Padovanskoga. 


Lit.: V. Besedeš, Vodice pored Mostonge, u: Seo- 
ske i salašarske crkve u Vojvodini, Novi Sad, 
1998; S. Beretić, Somborska kapela Snježne 
Gospe; A. Firanj, Kapela Bezgrešnog začeća 
Blažene Djevice Marije u Nenadiću, u: Marijan- 
ska svetišta Šokaca i Bunjevaca, Osijek — Suboti- 
ca, 2013. 


Kapela Snježne Gospe na Čičovima 

Sonta. Kada je na seoskom groblju po- 
dignuta kalvarija 1842., izgrađena je i za- 
vjetna kapela Srca Isusova, koja dominira 
grobljem. Prema usmenoj tradiciji, podigli 
su je mještani u zavjet od oluje i tuče, koje 
su više godina na Dan srca Isusova pusto- 
šile seoska polja, te kolere i kuge. Obnov- 
ljena je 1964. i 2005. U selu, na početku 
Vojvođanske ulice, koja se nekada zvala 
Drugi sokak ili Crkveni sokak, smještena 
je kapelica sv. Ivana. Ne zna se točno kada 


Kapelica sv. Ivana u Sonti 


je podignuta, ali se vidi na fotografijama s 
konca XIX. st. Kip je ukraden tijekom rata 
1991.-95., a obnovljen je prije desetak go- 
dina. Na drugom kraju ulice nalazi se kip 
sv. Antuna, koji je također nestao tijekom 
rata. Obnovljen je 2003. donacijom Ivanke 
Nyqvist, rodom Sonćanke. 


Lit.: M. Gudalj, Crkve u Sonti, u: Seoske i salašar- 
ske crkve u Vojvodini, Novi Sad, 1998; J. Brdarić, 
Župa sv. Lovre u Sonti, Zvonik, 11/2002, Subotica; 
R. Silađev, Priča o fotografiji : Kapela, Hrvatska 
riječ, br. 488, Subotica, 3. VIII. 2012. 

(I. Andrašić) 


Subotica. Među prvim sakralnim 
objektima u Subotici bila je zavjetna kape- 
la sv. Roke, koju su na inicijativu gradskih 
vlasti franjevci s građanima podigli 1738., 
u vrijeme haranja kuge. Služila je kao žur 
pna crkva od 1773. do završetka izgradnje 
crkve sv. Terezije Avilske 1796. Prema pro- 
jektu Titusa Mačkovića, temeljito je preuč 
ređena 1884. 


Kapela sv. Roka u Subotici 


Koncem XIX. i početkom XX. st. 
ugledni i dobrostojeći građani dali su, po 
projektima arhitekata, izgraditi monumen- 
talne porodične kapele na subotičkim gro- 
bljima. Najviše ih ima u Bajskome groblju 
(10), zatim u Senćanskom (4), Pravoslav- 
nom kod Dudove šume (3), Kerskom (2) 
i po jedna na Židovskom i Šandorskom. 
Nakon naredbe o zabrani sahranjivanja iz 
kuća pokojnika, na svakome groblju po 
jedna je odabrana za pogrebnu kapelu, s 
obzirom da gradska groblja sve do druge 
polovice XX. st. nisu imala izgrađene mr- 
tvačnice. Među ostalima, na Bajskom su 
groblju prema projektu Titusa Mačkovića 
izgrađene kapele Vojnić (kasnije postala 
svećenička) i Antunović Almaški (u naro- 
du zvana »Tiikres kapolna«, jer su u kupo« 
li heksagonalnog oblika, umjesto krovnih 
prozora, bila postavljena ogledala /madž. 
tiikor: ogledalo/ od kojih su se sunčanim 
danima odbijali sunčevi zraci) iz 1879. te 
Lichtnecker-kapela iz 1913. (povremeno 
služi kao pogrebna kapela), zatim su tu ka- 
pele Martina Vukovića i Ndndora Kertesza 
(sredinom XX. st. postala svećenička kape- 
la) iz 1901., kapela Stipana Peića Tukuljca 
(Peić-kapela) iz 1903. (danas se uglavnom 
ona koristi kao pogrebna kapela), kapela 
Petra Dulića (Dulić-kapela) iz 1906. i dr. 
Na groblju sv. Roka (Kersko groblje) kao 

pogrebna služi porodična kapela sv. Ane, 
koju je podigla Ana Antunović, rođ. Latie 
nović, 1886. 


Na današnjoj kalvariji kapelu Žalosne 
Gospe podigle su obitelji Mukić i Malagur- 
ski 1877. 


Bolnička kapela sv. Elizabete Ugarske 
podignuta je 1897. skupa s bolničkim zgra- 
dama. Bila je zatvorena 1956.-90., od kada 
je ponovno otvorena. 


Nekadašnji kip sv. Roka izgrađen je 
na inicijativu udove Antonije Pertić, rođ. 
Marković, kojoj je 1856. odobreno njegovo 
postavljanje na kraju gradskoga šetališta, 
tadašnje Madžarske ulice (na križanju daj 
našnje Kozaračke 1 ulice Laszla Szekeresa). 
Kip je gledao prema glavnoj ulici (danas ul. 
Matka Vukovića), gdje je kapela sv. Roka, 
jer je na svečev spomendan išla procesija 
od kapele do kipa sv. Roka. Uz kip je od 
cigala podignut pokriven baldahin s okru- 
glim stupovima na svakom kutu. U otvoru 
je bio postavljen kip sv. Roka visine 160 cm 
na niskom kamenom postolju. Ispred njega 
je bio kameni oltar, a okolo je postavljena 
željezna ograda. Kapelicu je temeljito ob- 
novio bračni par Bubori 1926. Pod izlikom 
da smeta prometu, kip je 1957. premješten 
u vrt obližnje crkve Sv. Križa, baldahin je 
srušen, a stanovnici okolnih kuća raznijeli 
su građevni materijal. 


Nekadašnja kapelica sv. Roka u Subotici 

U biskupskom je domu biskupska ka- 
pela sv. Pavla, zaštitnika biskupije, zatim 
u biskupijskom sjemeništu Paulinum nalazi 
se kapela Fatimske Gospe, a u svećenič- 
kom domu Jozefinum kapela sv. Josipa. 


Samostanske su kapele kapela Crne 
Gospe u franjevačkom samostanu u Subo- 
tici te kapela sv. Dominika u samostanu 
časnih sestara dominikanki u Subotici. 


Izvor: Kazivanje Gyčrgya Molnar Megyerija iz 
Subotice. 


Lit.: G. Tormasy, A szabadkai romai kath. 
Joplebdnia tortenete, Subotica, 1883; I. Ivanyi, 
Szabadka szabad kirdlyi vdros tortenete, 2, Subo- 
tica, 1892; A. Rudinski, Subotička groblja i nad- 
grobni spomenici, specijalistički rad na poslijedi- 
plomskim studijama zaštite, revitalizacije i 
proučavanja graditeljskog naslijeđa na Arhitekton- 
skom fakultetu, Beograd, 1980; S. Beretić, 250 
godina subotičke zavjetne kapele svetoga Roka 
(1738.-1988.), Subotička Danica : Kalendar za 
1991. god., Subotica, 1990; Zaštitar, 1, Subotica, 
2006; D. Csuszo, K&nyorgesiink szinhelyei, 5, Sza- 
badka, 2008; A. Kopilović, Svetište Majke Božje 
od suza u Subotici — Bunarić, Klasje naših ravni, 
5-6/2011, Subotica. 

(S. Bačić i P. Skenderović) 


Tavankut. Štovanje sv. Ane bilo je 
rašireno na tavankutskom području još 
u tursko doba. Prema predaji, 1870-ih 
školska su djeca, igrajući se na ledini kraj 
salašarske škole iz 1852., otkrila u šikari 
kopani bunar, u čijoj su vodi ugledali lik 
žene s djetetom. Došavši s odraslima radi 


Kapela sv. Ane u Gornjem Tavankutu 

provjere, mještani su zatekli poveći papir 

zapleten u travu na kojem je pisalo »Szent 

Anna«. To je potaklo Kalmana Skendero- 
vića da sagradi malu kapelu, bez vrata, u 

koju je mogla ući samo jedna osoba. Na- 
bavljena je i slika svete Ane, pobožni se svis 
jet okupljao i obavljao privatne pobožnosti, 
a ubrzo je i lokalni toponim oko kapele 

dobio naziv Sveta Ana. Kada su gradske 

vlasti u dogovoru s Kalačko-bačkom nad- 
biskupijom odlučile 1910. graditi crkve po 

salašarskim naseljima u okolici Subotice 1 

prva se počela graditi u Tavankutu. Zahtjev 

žitelja Gornjega Tavankuta da to bude u 

njihovu mjestu odbijen je s obrazloženjem 

da mjesto nije na sredokraći prostora izo 
među Kumbaje i Mirgeša (srp. Ljutovo) te 

je u Donjem Tavankutu, kao središnjem 

naselju, izgrađena crkva Presvetog Srca 

Isusova. Stanovnici Gornjega Tavankuta 

nisu se s time mirili te je veleposjednik 

Mate Vuković 1924. kupio lanac pašnja- 
ka i o svojem trošku izgradio novu kapelu. 

Kapela je oslikana, ima oltar, križni put, 
klupe... Sv. misa isprva se služila samo 

na proštenje sv. Ane, a nakon Drugoga 

svjetskog rata, za vrijeme župnika rodom 

iz Gornjeg Tavanktuta Ivana Lebovića, 
počela se služiti svake nedjelje i blagdana, 
osim u zimskim mjesecima, a od dolaska 

župnika Franje Ivankovića 1998. preko ci- 
jele godine. 


Lit.: A. Gabrić, Čudan jendek i druge bunjevačke 
pripovitke, Subotica, 1999. 
(T. Žigmanov) 


Žednik. U sklopu crkve sv. Marka 
Evanđelista ranija zimska kapela je od 
2002. posvećena Blaženoj Mariji od PropeP 
tog Isusa Petković. Na Čantavirskom putu, 
na ulazu u Novi Žednik, na posjedu obitelji 
Kujundžić, nalazi se kapelica posvećena 
Gospi, ali slika nije sačuvana. Hodočastilo 
se do 1950-ih godina. 


Izvor: Kazivanje pok. Marije Milodanović iz Žed- 
nika. 
(K. Ostrogonac) 


Kapele u madžarskom dijelu Bačke. 
Bajska kapela sv. Ivana izgrađena je 1876. 
Iduće ju je godine posvetio bajski prepošt 


Gabor Latinović. Pred kapelicom je kip sv. 
Ivana Nepomuka. Na kalvarijskom brežulj- 
ku zvanom Brižina kapela posvećena Dje- 
vici od Sedam Žalosti podignuta je 1836., a 
obnovljena 1998. 


Kalvarijskih kapela ima u Baškutu 
(madž. Vaskut, 1824.; 2007. obnovljena), 
Aljmašu (madž.. Bacsalmas, podignuta 
1882.), Bikiću (madž. Bacsbokod, 1895.; 
građena s novčanom potporom ponajviše 
Ane Vidaković), Mateviću (madž. Matćtel- 
ke, 1897.), Sentivanu (zmadž.Fels6szentivan, 
1903.), Čavolju (madž. Cs4voly, 1904.), Gari 
(1911.), Kaćmaru (madž. Katymar, 1912.), 
Santovu (madž. Hercegszanto, 1913. dala ju 
je podignuti obitelj Širok) i drugdje. 


Kapela Male Gospe na bajskoj Vodici 


Na bačkim svetilištima zvanima Vodi- 
ca (prema Ivanyiju, u Bačkoj ih je bilo de- 
set) podizane su kapele kraj izvora kojima 
je pripisivana čudotvorna moć. Na bajskoj 
Vodici u drugoj polovini XVIII. st. kapelu 
posvećenu Maloj Gospi dao je podignuti 
Sebastian Schmidt. Danas je najposjećeni- 
ja, u njoj se održavaju misna slavlja za sve 
tri narodnosti: Madžare, Hrvate i Nijem- 
ce. Čavoljska se Vodica nalazi na čestici 
zvanoj Božja leđa. Kapelica je posvećena 
1874. Oltarna slika prikazuje Djevicu Ma- 
riju Pomoćnicu, a u kapeli je i Gospin dr- 
veni kip. Ovamo se hodočasti ponajprije na 
Gospine blagdane. Na kaćmarskoj Vodici 
kapela posvećena Uznesenju Bl. Djevice 


KAPICA 


Marije podignuta je 1884. Obnovljena je 
1924., nakon 1945. zapuštena je i ozbiljno 
oštećena; na poticaj mjesne Hrvatske sa- 
mouprave, zahvaljujući milodarima, kapela 
je potpuno obnovljena 2010. Na santovač- 
koj Vodici, koja se nalazi na čestici Babina 
leđa, kapelicu posvećenu Maloj Gospi 1874. 
dao je podignuti neki kolutski Nijemac, čiji 
je slijepi sin na tamošnjem izvoru ozdravio. 
God. 2004. posve je obnovljena. 


Lit.: L. Nebojszki, A csdvolyi Vodica kdpolna, Ba- 
jai Honpolgar, 2005. februar. 
(Ž. Mandić) 


S. Bačić 


KAPICA, odjevni predmet u Šokica iz 
Sonte i u Bunjevaka. U Šokaca na glavi 
su je nosile žene od udaje pa sve do smrti. 
Djevojka bi prvi put stavljala na glavu bo- 
gato urešenu kapicu na dan svojega vjen- 
čanja. Poput svih ostalih dijelova narodne 
nošnje, rađena od materijala iz kućne radi- 
nosti. Osnova se tkala na »stativama« od 
konopljanoga platna, a šare su ručno veze- 
ne. Kako ne bi gubila oblik, učvršćivala se 
konđama (punđama), od pruta i pletenih, 
umetnutima između podstave i platna. Na 
karton bi se našivala zastavica, na nju zla- 
tara, i tvorile bi luk iznad čela. Za urese 
bi se stavljale još i migoče, cvrčki, trepki i 
bočići. Stare su žene preko kapice povezi- 
vale zagasitu maramu. 


Kapica u Šokice iz Sonte 


U Bunjevaka je vrlo slična konđi u koju 
su slagane pletenice, a razlika je u načinu 
povezivanja i u tome što kapica otkriva je- 

dan dio kose sprijeda. Nosile su je udane 
Bunjevke, koje nikada nisu išle gologlave. 
Nosila se ispod marame ili samostalno. Iz- 
rađivana je od različitih materijala: svagda- 
nje su šivane od tkanina koje su se mogle 
često prati (npr. cic, piket...), a za svečane 
prigode izrađivane su od svile i samta. Mo- 
gle su biti i ukrašene vezom. 


Lit.: A. Sekulić, Bački Hrvati, Zagreb, 1991; M. 
Bosić, Ženidbeni običaji Šokaca Hrvata u Bačkoj, 
Novi Sad, 1992; Narodne nošnje Hrvata u svijetu 
: Tradicijsko odjevanje Hrvata izvan Republike 
Hrvatske, ur. J. Forjan, Zagreb, 2006; Z. Tadijan, 
Šokačke narodne nošnje u Bačkoj, Sonta, 2011. 


1. Andrašić i K. Suknović 


KAPIJE GRADA, gradska vrata, rampe 

na prilaznim putovima u gradove. Kada 

su Sombor i Subotica uzdignuti u rang 

slobodnoga kraljevskoga grada 1749., od- 
nosno 1779., u eliberacijskim Poveljama 

propisano je da zbog općih potreba i unue 
tarnje sigurnosti budu okruženi šancem i 

zidovima po uzoru na druge slobodne kra- 
ljevske gradove te da se izgrade vrata i op- 
skrbe stražom. U Subotici su u godinama 

nakon toga šančevi bili izgrađeni prema 

planovima gradskoga geometra Gabrijela 

Vlašića, a ulazna su vrata u grad izgrađena 

tijekom XIX. st. uz glavne prilazne putove. 
Uz njih su podignute i stražarnice ili carid 
narnice. Po tim se zgradama kao naziv za 

gradska vrata koristi i trošarina, budući da 

su na gradskim vratima naplaćivane daće 

na trgovačku robu koja se unosila u grad 

(uvoznina), uključujući i poljoprivredne 

proizvode. 


U odnosu na naselja bačkih Hrvata, 
najviše se zna o subotičkim kapijama i troč 
šarinama. Oko Subotice bilo je sedam kak 
pija s trošarinama: Bajska trošarina bila je 
izvan šanca na Bajskom putu (potkraj XX. 
st. objekt je bio u funkciji omladinskoga 
doma, sada je u ruševnom stanju); Halaška 
trošarina nalazila se također izvan šanca, 
uz Halaški put, prije željezničke pruge za 
Sombor, pokraj židovskoga groblja (srušem 
na je 1980-ih prigodom izgradnje velike 
trafo-stanice); Majšanska kapija nalazila 
se s lijeve strane prije Majšanskoga mosta 

(bila je u sklopu drvare, a srušena je prije 
nekoliko godina); Segedinska kapija na- 
lazila se kraj Segedinskog puta, naspram 
današnje Ulice Jovana Mikića, a srušena je 
vjerojatno u prvoj polovici XX. st., kada se 
grad počeo širiti prema Paliću; Šandorska 
kapija u vrijeme izgradnje sredinom XIX. 
st. nalazila se na starom Petrovaradinskom 
putu, koji je tada zaobilazio selo Šandor 
(srp. Aleksandrovo) — danas je u funkciji 
trgovačkog poslovanja, a nalazi se na uglu 
Izvorske ulice i Beogradskoga puta, uz sam 
bivši parni mlin. Pučki toponim »Šandorš 
ska kapija« zadržao se do danas; Sombor- 
ska kapija nalazi se kraj somborskoga puta 
između hipodroma i stočne tržnice. Izgrap 
đena je prema projektu Titusa Mačkovića 
1890. i bila je zaštićeni spomenik kulture. 
Srušena je 1998., na istome mjestu izvedez 
na je njezina replika, ali je okrenuta za 45% 
prema Hipodromskoj ulici zbog izgradnje 
tržnog centra iza nje. Iza Somborske kapio 
je bilo je nekadašnje tramvajsko okretište. 
Nogometni stadion Bačke, koji se nalazi 
preko puta trošarine, često se naziva i igras 
lištem kraj Somborske kapije, a po ugledu 
na njega nogometni stadion Spartaka nazi- 
va se igralištem kraj Šandorske kapije. 


Nekadašnja trošarina kraj Somborske kapije 


Lit.: S. Bačić, Povelje slobodnih kraljevskih gra- 
dova Novog Sada, Sombora i Subotice, Subotica, 
1995; L. Sekereš, Subotička krstarenja, Rukovet, 
4-6/2006, Subotica. 

A. Rudinski 


KAPONJA (madž. koponya: lubanja), sa- 
laško naselje na cesti Subotica — Sombor 17 
km jugozapadno od Subotice. Šire područ- 
je nalazi se istočno od Mišićeva i južno od 
Tavankuta. Teritorijalno je podijeljeno iz- 
među Male Bosne i Tavankuta. Danas ima 


tridesetak salaša. Stanovništvo je uglav- 
nom hrvatske nacionalnosti, a bavi se po- 
ljoprivredom. Kroz Kaponju protječe jedan 
pritok Krivaje, koji se na području Đurđina 
spaja s Bajmočkim potokom u Dolac. Na 
tom je pritoku, sjeverno od ceste Subotica 
— Sombor, podignuta brana, kojom je for- 
mirano akumulacijsko jezero Skenderevo. 


Prema L. Szekeresu, koji se poziva 
na Gyorgya Gyorffyja, područje se 1198. 
spominje pod imenom Itod (Ytoud), a 1406. 
kao Iklod. U turskom popisu iz 1578. ubi- 
lježena je pustara Kapon u blizini Tavan- 
kuta. Kao Kaponja navodi se u pritužbama 
subotičkih Srba 1744., koji su se protivili 
razvojačenju grada. Tvrdili su, među osta- 
lim, da je grad zatajio Ugarskoj kraljevskoj 
komori nekoliko pustara, koje nisu među 
12 koje su pripale Sent Marii (Subotici) 
prilikom razvojačenja grada 1743. Radi 
rješavanja sporova i optužaba, u Suboticu 
je u listopadu došlo peteročlano povjeren- 
stvo, u čijem su sastavu bili barun i general 
Franz Anton Engelshofen, koji je zastupao 
Dvorski ratni savjet, te grof Aleksandar 
Patačić, savjetnik Ugarske dvorske kance- 
larije i brat nadbiskupa Garbrijela Patačića. 
Kako je među navodno zatajenim pustara- 
ma bila i Kaponja, povjerenstvo je na licu 
mjesta saslušalo svjedoke, koji su izjavili 
da je Kaponja bila dio Tavankuta i da ni- 
kada nije bila samostalno naselje. Povjeren- 
stvo je konstatiralo i postojanje ruševina 
na uzvisini iznad rječice, koje je ucrtano i 
u kartu slobodnoga komorskoga trgovišta 
Szent Maria (Subotica) vojnoga inženjera 
Kayssera iz 1747., ali kako iskapanja nisu 
rađena, kasnije je precizna lokacija ostala 
nepoznata. Konačno su 2010. istočno od 
današnje akumulacije nađeni temelji sred- 
njovjekovne crkvice, iskopana su 84 groba 
iz XIL. i XIII. st. te nekoliko srebrnih nov- 
čića iz XLi XII. st. 


Bila je poprište Kaponjske bitke, naj- 
važnijega događaja u Subotici i okolici 
tijekom revolucionarnih ratnih događaja 
1848./49. Prethodio joj je ulazak srpskih 
postrojba u Sombor 11. II. 1849., iz koje- 
ga su se prije toga povukli honvedi i Ma- 
džarska nacionalna garda, a izbjegli su i 

mnogi bunjevački i madžarski uglednici, 
među kojima i somborski senator Ivan 
Ambrozović (bijeg pred progonom katoli- 
ka od strane Raca Serbianaca opisao je u 
desetercu). Nakon toga grad je bio izložen 


\ 


Kaponja: 1. Arheološko nalazište; 2. Spomenik 


pljački srpskih postrojba, koje su u Baju 
i Bajmok ušle 14. II. Kako je srpska voj- 
ska kontrolirala gotovo sva sela sjeverne 
Bačke (osim Jankovca, Milkuta i Tatahaze), 
ali ne i Suboticu s okolicom, sljedeći vojni 
cilj bila je Subotica, čiji su se stanovnici od 
samoga početka madžarske revolucije 15. 
III. 1848. svrstali uz pokret za neovisnost 
Lajosa Kossutha. Planiranim osvajanjem 
Subotice i Segedina srpske snage spojile 
bi se s austrijskima u borbi protiv madžar- 
skih postrojba. Srpske postrojbe ulogorile 
su se 4. III. u dolini kod kaponjske čarde, a 
subotički je magistrat odbio ultimatum za 
predaju grada. Nakon toga vojni zapovjed- 
nik Subotice potpukovnik Laszlo Gal 5. III. 
ujutro napao je srpske snage na Kaponji, ali 
je bio prisiljen na povlačenje. No tok bitke 
odlučili su Bunjevci i Madžari iz izbjegle 
somborske postrojbe Madžarske narodne 
garde pod zapovjedništvom kapetana Fra- 
trića, koji su, iako potisnuti, očuvali pore- 
dak i zaustavili napad srpskih snaga te iz- 
veli protunapad na srpsku vojsku i natjerali 
je na povlačenje do Sombora. Osim lokal- 
noga značenja (otklanjanje vojne prijetnje 
Subotici), bitka je imala i šire značenje jer 
se nakon nje, zbog mnogih uzroka, vojna 
situacija u cijeloj Bačkoj i uopće u srpskom 
pokretu izmijenila na štetu Srba. U spo- 
men na bitku u proljeće 1899. u Subotici 
je ispred zgrade Nacionalne kasine (madž. 
Nemzeti Kaszino, danas zgrada Gradske 

knjižnice) podignut spomenik — mramorni 
obelisk visine 10 metara, na čijem je vrhu 
bio turul, ptica iz madžarske mitologije o 
doseljavanju Madžara u Panonsku nizinu. 
Vlasti Kraljevine SHS već su prvih godina 
uklonile turula, a 1926.-27. i obelisk, čime 
je dominantni položaj na trgu dobio spo- 
menik samozvanomu caru Jovanu Nenadu, 
postavljen 1927. Obnovljen je 1941. i uklo- 
njen nakon 1945. Novi spomenik posvećen 
svim žrtvama podigao je grad Subotica na 
150. godišnjicu bitke 5. III. 1999. iznad dola 
na Kaponji, pokraj glavne ceste. Izveden je 
u mramornom kubusu u obliku obeliska sa 
stiliziranim križem i trojezičnim tekstom. 


Lit.: 1. Ivanyi, Szabadka szabad kirdlyi vdros 
tortenete, 1, Szabadka 1888; I. Ivanyi, B4cs-Bo- 
drog vdrmegye foldrajzi 6s tortenelmi helnevtdra, 
2,24, Szabadka, 1909, 1907; J. Šokčić, Subotica 
pre i posle oslobođenja, Subotica, 1934; B. Vojnić 
Hajduk, Moj grad u davnini : Subotica : 1391. do 
1941., Subotica, 1971; L. Szekeres, Szabadkai 
helynevek, Szabadka, 1975; L. Szekeres, Kozep- 
kori telepiilesek Eszakkelet-B4cskdban, Ujvidćk, 
1983; A. Hegediš, Sombor u revoluciji 1848/49., 
Zbornik Matice srpske za istoriju, 38, Novi Sad, 
1988; A. Sekulić, Bački Hrvati, Zagreb, 1991; A. 
Sekulić, Hrvatski bački mjestopisi, Zagreb, 1994; 
L. Mađar, Nazivi mesta i stanovnika subotičke 
nahije prema popisu iz 1570. do 1578., Rukovet, 
1-2-3/1995; M. Petrov, Bačka u revoluciji 1848- 
1849, Novi Sad, 1999; B. Duranci, V. Počuča, Jav- 
ni spomenici Opštine Subotica : A szabadka 
kozseg kozteri emlćkmiivei, Subotica/Szabadka, 
2001; L. Sekereš, Subotička krstarenja, Rukovet, 
4-6/2006, Subotica; A Kaponyai iitkozet 1849. 
mdrcius 5. : Kaponjska bitka 5. mart 1849., Subo- 
tica/Szabadka, 2007; M. Bara, T. Žigmanov, Hr- 
vati u Vojvodini u povijesti i sadašnjosti : Osnovne 
činjenice, Subotica, 2009; Zs. Szabo, Crtice iz po- 
vijesti naselja Bačke u srednjem vijeku, Subotica, 
2010; Hrvatska riječ, 444, 450, Subotica, 23. IX.i 
4. XI. 2011. 

S. Stantić i S. Bačić 


KARABA (rum. karabe: melodijske svira- 
le na gajdama; gajdice; frulica), pastirska 
svirala od trske. Čuvajući stada po dolovi- 
ma, pastiri su od trske pravili sviralu ka- 
ko bi sviranjem prikratili vrijeme. Izabrali 
bi deblju stabljiku trske dugačku oko 50 
cm, očistili je iznutra, izbušili pregrade na 
člancima, te na donjem dijelu trske s po- 
moću šiljata predmeta (užarenim čavlom 
ili šilom) izbušili šest rupica, a na gornjem 

dijelu zasjekli pisak. Puhanjem u nju dobi- 
vali su se tonove slični onima iz frule, ali 
plemenitijega zvuka. Pravljene su i dvojne 
karabe od dviju trsaka sastavljenih pčeli- 
njim voskom, pri čemu su se rupice bušile 
samo na jednoj. Sačuvan je zapis o izgle- 
du karabe, koji je sastavio glumac Gabor 
Egressy (1808.-66.) nakon predstave Ha- 
mleta u Subotici 5. II. 1857.: »Frula od trske 
takva je kao pikolo — bočno u nju pušu kao 
u flautu, a prave je pastiri sami od trske 
tanke kao mali prst. Zvuk joj je iznenađu- 
juće prodoran i ugodan. U klaviru nema 
toliko promjena zvuka koliko je iz ovoga 
maloga instrumenta sa šest rupa vješt maj- 
stor uspio dočarati.« 


Lit.: A. Gojković, Narodni muzički instrumenti, 
Beograd, 1989; M. Peić, G. Bačlija, Rečnik bačkih 
Bunjevaca, Novi Sad — Subotica, 1990; B. Duran- 
ci, Vojvodina bogatstvo različitosti, Novi Sad, 
2002; A. Sekulić, Rječnik govora bačkih Hrvata, 
Zagreb, 2005. 

P. Skenderović 


KARADŽIĆ, Vuk Stefanović (Tršić kod 
Loznice, 6. XI. /po julijanskom kalendaru 
26. X./ 1789. — Beč, 7. II. /26. I./ 1864.), sa- 
kupljač južnoslavenske usmene književno- 
sti i jezični reformator, utjecajan i u Srba 1 
u Hrvata; srpski nacionalni ideolog. Rođen 
je u zapadnoj Srbiji, ali i po ocu i po maj- 
ci potječe iz tzv. Stare Hercegovine, koja 
je od 1878. u sastavu Crne Gore. Školovao 
se neredovito i isprekidano te nije stekao 
sustavnu naobrazbu. U Srijemskim Kar- 
lovcima neko je vrijeme učio kod Lukijana 
Mušickoga, a nakon osnivanja Velike škole 
u Beogradu 1808. postao je njezinim stu- 
dentom. Ubrzo mu se, međutim, pogoršalo 
zdravlje pa je otišao na liječenje u Vlašku i 
Ugarsku. Vrativši se u Srbiju 1810., postao 
je Karađorđevim suradnikom te je sudje- 
lovao u pregovorima s Turcima i obavljao 
činovničke poslove. Nakon propasti Prvoga 
srpskoga ustanka 1813. odlazi u Beč, gdje 
će provesti najveći dio kasnijega života. Tu 
se upoznao s Jernejom Kopitarom, slavi- 
stom slovenskoga podrijetla, koji će ga traj- 
no podupirati u prikupljanju i objavljivanju 
usmene književnosti te jezičnoj reformi. 
Kao austrofil i glavni cenzor za slavenske 


knjige na habsburškom dvoru, Kopitar je 
za to imao i strateškopolitičke razloge: vje- 
rovao je da će među Srbima — nakon što 
odbace slavenosrpski i kao književni jezik 
prihvate pučki — oslabjeti ruski utjecaj, da 
će se jezično i kulturno udružiti s »katolič- 
kim Ilirima« te da će se skupa s njima jače 
vezati uz Austriju. 


Karadžićev jezični program evoluirao 
je postupno i u njegovim se najranijim ra- 
dovima može opaziti čvrsto oslanjanje o 
slavenosrpsku jezičnu tradiciju. Primjerice, 
zbirka pjesama Mala prostonarodn'a slave- 
noserbska pesnarica (Viena, 1814.) na tu 
tradiciju upućuje i naslovom i pravopisom, 
dok gramatika Pismenica serbskoga jezika 
(Vienna, 1814.) iz slavenosrpske filološke 
misli preuzima i metodološki instrumen- 
tarij i jezični materijal. Prekretnicu u nje- 
govu radu označio je Srpski rječnik (Beč, 
1818.), za koji je sam Kopitar temeljito re- 
digirao prikupljenu građu te cijeli srpski 
stupac preveo na latinski i njemački. Pri 
sastavljanju rječnika Karadžić se, prema 
vlastitu priznanju, obilato služio »šokač- 
kim« leksikografskim radovima (Jakov Mi- 
kalja, Ardelio Della Bella, Ivan Belostenec, 
Franjo Sušnik i Andrija Jambrešić, Josip 
Voltić, Joakim Stulli i dr.), ali je iz njih 
preuzimao samo one riječi koje je u puku 
osobno čuo. Dok je 1816. u napisu u beč- 
kim Novinama serbskim još ostavljao mo- 
gućnost da će se Srbi u pismu i dalje služiti 
i slavenosrpskim, sada se prvi put opredije- 
lio isključivo za pučki jezik. Rječnik je me- 
đu obrazovanim Srbima zato i dočekan s 
negodovanjem, pri čemu su osobito veliku 
kritiku privukla pravopisna rješenja. Osim 
što je morfonološki pravopis zamijenio fo- 
nološkim, Karadžić je znatno promijenio 1 
ćirilično pismo, i to uvevši nekoliko novih 
slova te odbacujući neka tradicionalna, za 
koja u srpskom nije bilo odgovarajućih gla- 
sova. Pritom se u velikoj mjeri oslanjao na 
nešto stariji prijedlog reforme srpske azbu- 
ke Save Mrkalja. Najveće je prijepore po- 
budilo uvođenje slova j, zbog kojega su mu 
kritičari predbacivali da želi »pošokčiti« 
srpsko pismo. U jezičnoj su mu koncepciji, 
osim toga, zamjerali i ijekavicu. Kako is- 

tiče sam Karadžić u predgovoru Narodne 
srbske pjesnarice (Vienna, 1815.), svojega 
drugoga sveska usmenih pjesama, srijem- 
ski i bački Srbi smatrali su da im njome 
nameće »horvatski jezik«. Osobito snažan 
otpor pružala mu je Srpska pravoslavna 
crkva, koja je u liturgiji zadržala crkveno- 
slavenski jezik. 


Unatoč tomu što je u srpskoj sredini 
naišao na nerazumijevanje, Kopitarovu 
potporu Karadžić nije izgubio. Na njegov 
su mu zagovor ubrzo tiskana još tri sveska 
usmene poezije (Narodne srpske pjesme, 
Leipzig, 1823.-24.), a povezao ga je i s knji- 
ževnicima Jacobom Grimmom i Johannom 
Wolfgangom von Gotheom te s povjesni- 
čarom Leopoldom von Rankeom. Iako je 
u razdoblju koje je slijedilo Karadžić često 
bio suočen s nemogućnošću da sebi i svojoj 
obitelji osigura egzistenciju, u europskim 
je romantičarskim krugovima postupno po- 
stajao sve poznatiji i sve popularniji. Slavu 
su mu donijeli u prvom redu zapisi usmene 
književnosti, zahvaljujući kojima je postao 
i član mnogih akademija i učenih društa- 
va (Berlin, Beč, Sankt Peterburg, Moskva, 
Krakov i dr.). Cjelokupna usmenoknjižev- 
na građa koju je prikupio tiskana je u Beo- 
gradu u devet svezaka nakon njegove smrti 
1891.-1902. Iako je objavljena pod srpskim 
imenom, sadržava i velik broj tekstova za- 
bilježenih među Hrvatima i Bošnjacima. 
Jedan je od njih i balada Hasanaginica, za- 
pisana među katolicima u okolici Imotsko- 
ga. Karadžić je u nju intervenirao i jezično 
i sadržajno, kao i u mnoge druge tekstove 
koje je zapisao. 


Nova prekretnica u Karadžićevu jezič- 
nom programu dogodila se nakon što je u 
razdoblju 1834.-41. posjetio Boku kotorsku, 
Dalmaciju, Slavoniju i civilnu Hrvatsku te 
se iz prve ruke upoznao s tamošnjim go- 
vorima i književnom tradicijom. Osobito 
je snažan dojam na njega ostavio susret s 
Dubrovnikom. Odustavši od romantičarske 
ideje pisanja čistim pučkim jezikom, svoj 
izričaj tada počinje stilizirati po uzoru na 
jezik dubrovačke književnosti. Uvodi, pri- 
mjerice, glas h; prestaje provoditi jotaciju 
u položajima kao što su đevojka (od djevoj- 

ka) i ćerati (od tjerati); čuva suglasničku 
skupinu mn (mnogo, gumno), koju je prije 
mijenjao u ml (mlogo) i vn (guvno); u pri- 
djevnoj sklonidbi dosljedno rabi nastavke 
-ijeh, -ijem(a), -ijeh i dr. Te intervencije 
unosi već u Narodne srpske poslovice (Ce- 
tinje, 1836.). Od pučkoga jezičnoga ideala 
Karadžić se još više udaljio tijekom rada 
na prijevodu Novoga zavjeta s crkvenosla- 
venskoga. Budući da je svoj jezični izričaj 
morao prilagoditi zahtjevnomu biblijskomu 
tekstu, počeo je primjenjivati i postupke 
koje je sve dotle osporavao: tvorbu novih 
riječi, posuđivanje iz drugih slavenskih 
jezika, uporabu neslavenskih tuđica. Pri- 
jevod Novoga zavjeta objavljen je u Beču 
1847., iste godine kad i Pesme Branka Ra- 
dičevića, Gorski vijenac Petra Petrovića 
Njegoša te polemički spis Rat za srpski 
jezik i pravopis Đure Daničića. Ta se go- 
dina u jezikoslovnoj serbistici zato smatra 
godinom pobjede Karadžićeve jezične kon- 
cepcije, no o pobjedi se može govoriti samo 
uvjetno, jer je sociolingvistička zbilja bila 
znatno složenija. 


Ubrzo nakon izlaska Novoga zavjeta 
Karadžić je počeo rad na drugom, pro- 
širenom izdanju Srpskoga rječnika (Beč, 
1852.). U njega je uvrstio i leksičko blago 
kojim se neobrazovan puk nije služio, ali 
je bilo dokumentirano u bokeljskim, du- 
brovačkim, dalmatinskim i slavonskim 
književnim tekstovima te leksikografskim 
radovima. U redigiranju drugoga izdanja 
Srpskoga rječnika važnu je ulogu imao 
Đuro Daničić, koji je s Karadžićem sura- 
đivao već pri prevođenju Novoga zavjeta, 
a u kasnijoj popularizaciji njegove jezične 
koncepcije odigrat će ključnu ulogu. Nai- 
me, nakon što je Karadžić svojim zapisima 
usmene književnosti i prijevodom Novoga 
zavjeta ijekavskoj novoštokavštini osigu- 
rao književni kanon, a Srpskim rječnikom 
i leksički opis, upravo ju je Daničić gra- 
matički opisao u Maloj srpskoj gramatici 
iz 1850. Time je taj jezični tip dobio svoju 
potpunu redakciju. No unatoč tomu što je 
u Karadžićevim i Daničićevim radovima 
nazivan srpskim imenom, u Srbiji zapra- 
vo nikad neće biti prihvaćen. Karadžićev 

je pravopis, doduše, proglašen službenim 

1868., ali je moderni srpski jezični stan- 
dard izgrađen na drugim temeljima. Njih 

je činila novoštokavska ekavica, kojom se 

govorilo u najvažnijim srpskim kulturnim 

i političkim centrima Beogradu i Novom 

Sadu, a rabila se i u pretkaradžićevskoj 

srpskoj pismenosti (npr. Gavril Stevanović 

Venclović). S druge strane, iz Karadžić-Da- 
ničićeve novoštokavske ijekavske norme 

izrastao je moderni hrvatski jezični stan- 
dard, koji je svoj definitivni oblik dobio u 

gramatičkim i leksikografskim radovima 

»hrvatskih vukovaca« (Tomo Maretić, Ivan 

Broz, Franjo Iveković). 


Iz gledišta suvremenih južnoslavenskih 
nacionalnih kultura, Karadžićev jezični 
program i njegova kasnija sudbina čine 
se paradoksalnima. Iako je svoju jezičnu 
reformu označio srpskim imenom, njome 
je zapravo odbacio cjelokupnu dotadašnju 
tradiciju srpske pismenosti, a jezični tip 
koji je predlagao znatnim je dijelom obli- 
kovao preuzimajući elemente iz hrvatskih 
jezičnih tradicija, osobito one koji su pripa- 
dali civilizacijskoj nadgradnji. U skladu s 
tim, srpske je pisce izravno pozivao da se 
jezično ugledaju u Ivana Gundulića, Matiju 
Antuna Relkovića, Vida Došena i Andriju 
Kačića Miošića, »jer su starija djela bra- 
će naše zakona rimskoga za naše današnje 
spisatelje veće skrovište i čistiji izvor od 
našijeh crkvenih knjiga«. Zbog struktur- 
nih odlika jezika za koji se zauzimao te je- 
zičnih uzora koje je isticao, u društvenoj 
i kulturnoj eliti u Srbiji Karadžić je dugo 
nailazio na nerazumijevanje — uostalom, 
novoštokavska ijekavica ondje nije prihva- 
ćena ni nakon što je slavenosrpski odba- 
čen, a književni jezik uistinu utemeljen na 
pučkom. S druge strane, Hrvatima je Ka- 
radžićeva jezična koncepcija bila bliska 1 
doživljavali su je kao organski nastavak 
vlastitih tradicija pismenosti. Zbog toga je 
za života Karadžić u Hrvatskoj i nailazio 
na veće priznanje nego u Srbiji pa je, među 
ostalim, 1861. proglašen počasnim građa- 
ninom Zagreba. Sve se to zbivalo u vrijeme 
kad južnoslavenske nacije još nisu bile do 
kraja oblikovane: ako je za njih i postojao 


temelj u obliku kulturnih sadržaja i povije- 
snih tradicija oko kojih će se iskristalizirati 

moderni nacionalni identiteti, on još nije 

bio posve učvršćen niti kao takav prihva- 
ćen u širim društvenim slojevima, pa su u 

optjecaju bile i alternativne nacionalnoin- 
tegracijske ideologije. 


BCE 


KOBUTEGKH E 


sa 
HCTOPHJX, JEGNK M OBMNAJE 


CPBA CBA TPH JGAKOHA. 


V. S. Karadžić, Kovčežić za istoriju, jezik i 
običaje Srba sva tri zakona, Beč, 1849. 


Jednu je od njih zastupao i sam Kara- 
džić, a najbolje je dokumentirana u njegovu 
članku »Srbi svi i svuda«, objavljenom u 
Kovčežiću za istoriju, jezik i običaje Srba 
sva tri zakona (Beč, 1849.) Apsolutizirajući 
jezičnostrukturne i zanemarujući kulturno- 
povijesne kriterije, u članku sve štokavce 
naziva Srbima, kajkavce pridružuje Slo- 
vencima, a samo čakavce označuje Hrvati- 
ma. Ističe da je »najmanje oko pet miliona 
duša naroda koji govori jednijem jezikom, 
ali se po zakonu (religiji) dijeli natroje: mo- 
že se otprilike uzeti da ih oko tri miliona 
ima zakona grčkoga, i to: jedan milion u 
cijeloj Srbiji (s Metohijom), jedan milion u 
austrijskim državama (u Banatu, u Bačkoj, 
u Srijemu, u desnom Podunavlju, u Slavo- 
niji, Hrvatskoj, Dalmaciji i Boci), a jedan 
milion u Bosni, Hercegovini, Zeti i Crnoj 
Gori; od ostala dva miliona može biti da bi 
se moglo uzeti da su dvije trećine zakona 
turskoga (u Bosni, Hercegovini, Zeti, itd.), 
a jedna trećina rimskoga (u austrijskim 
državama i u Bosni, Hercegovini i nahiji 
barskoj). Samo prva tri miliona zovu se Sr- 

bi ili Srblji, a ostali ovoga imena neće da 
se prime. [...] Oni zakona rimskoga sami 
sebe ili zovu po mjestima u kojima žive, 
npr. Slavonci, Bosanci (ili Bošnjaci), Dal- 
matinci, Dubrovčani itd., ili kao što osobito 
čine književnici, starinskijem ali bog zna 
čijim imenom Iliri ili Ilirci; oni pak prvi 
zovu ih u Bačkoj Bunjevcima, u Srijemu, u 
Slavoniji iu Hrvatskoj Šokcima, a oko Du- 
brovnika i po Boci Latinima.« Kako sma- 
tra Karadžić, svi bi se oni morali nazivati 
Srbima. U ovom napisu spominje i to da 
je Bunjevac vjerojatno izvedeno od nazi- 
va rijeke Bune, a Šokac od talijanske riječi 
sciocco “budala, luđak, luckast'. 


Formuliranje i kasnija popularnost Ka- 
radžićeve jezične i nacionalne ideologije 
bili su mogući zbog nerazvijenosti rane sla- 
vistike, koja je o južnoslavenskoj jezičnoj 
i kulturnoj zbilji imala gotovo fantastične 
predodžbe, te rudimentarnosti onodobne 
lingvistike, koja je tek u drugoj polovici 
XX. st. razvila teorijske modele za objaš- 
njavanje složenih odnosa između jezika 1 
naroda. Ta je ideologija uz to bila poželjna 
iz perspektive različitih strateškopolitičkih 
programa, koji su balkanske Slavene vi- 
djeli ujedinjene bilo u sklopu Austrije (npr. 
Jernej Kopitar) bilo u samostalnoj državi, 
neovisnoj i o Austriji i o Rusiji (npr. Adam 
Czartoryski). Iako je u kasnijoj polemici 
s Bogoslavom Šulekom sam Karadžić od 
nje odstupio nevoljko pristajući na to da se 
»podijelimo po zakonu ili vjeri«, u politič- 
kim krugovima u kojima se rađao moderni 
srpski ekspanzionizam njegove su formu- 
lacije naišle na plodno tlo te su postupno 
stjecale sve više pristaša. Među njima su 
bili 1 prvi srpski autori koji su pisali o Bu- 
njevcima (Laza Knežević, Ivan Ivanić) te 
od Bunjevaca Ambrozije Šarčević, Alba 
Kuntić i Mara Đorđević-Malagurska, a do 
danas ih zastupaju pojedini srpski jeziko- 
slovci (npr. Dragoljub Petrović) i povjesni- 
čari (npr. Slavko Gavrilović), koji bačke 
Bunjevce i Šokce smatraju katoličkim ili 
pokatoličenim Srbima. 


Odnos prema Karadžiću u Hrvatskoj 
je s vremenom doživio bitnu promjenu, i 
to u prvom redu zbog kasnijih negativnih 

iskustava s velikosrpskim politikama te 

uloge koju je imao u formuliranju njihove 

idejne osnovice. Ta revalorizacija katkad 

ide tako daleko da se podcjenjuju i njegove 

neprijeporne zasluge za oblikovanje suvre- 
menoga hrvatskoga jezičnoga standarda. U 

Srbiji se pak Karadžić prometnuo u kult- 
nu figuru, prema kojoj se njeguje gotovo 

apologetski odnos. Zbog prenaglašavanja 

važnosti njegova jezičnoga programa, u 

jezikoslovnoj se serbistici često previđa 

uloga Karadžićevih prethodnika u srpskoj 

jezičnoj reformi, a katkad i pravi temelji 

suvremenoga srpskoga jezičnoga standar- 
da. Samo rijetki srpski kulturni povjesniča- 
ri ističu da je Karadžićeva jezična reforma 

imala i negativne posljedice: nakon što je 

odbacio bogatu srpsku srednjovjekovnu i 

ranonovovjekovnu književnu tradiciju, kao 

nadomjestak je ponudio seljačko-patrijar- 
halni duh, koji je u srpskoj sredini do danas 

široko prihvaćeno mjerilo vrijednosti (M. 
Selimović). Uloga koju je Karadžić imao u 

velikosrpskom ekspanzionizmu uglavnom 

se prešućuje te je u srpskoj znanosti ostala 

nereflektirana. 


Djela: potpunija bibliografija u: Karadžić, Vuk, 
Leksikon pisaca Jugoslavije, 3, Novi Sad, 1987. 


Lit.: M. Selimović, Za i protiv Vuka, Novi Sad, 
1967; D. Brozović, Standardni jezik, Zagreb, 1970; 
R. Katičić, Vuk Stefanović Karadžić i književni 
jezik u Hrvata, Jezik, 2/1987-88, Zagreb; N. Bašić, 
V. S. Karadžić između jezikoslovlja i politike, Za- 
greb, 1991; M. Grčević, Jernej Kopitar kao strateg 
Karadžićeve književnojezične reforme, Filologija, 
53, Zagreb, 2009. 

P. Vuković 


KARAGIĆ, Antun (Gara, 3. VI. 1913. — 
Pečuh, 12. XI. 1966.), slikar, pisac, redatelj 
i prevoditelj kazališnih komada, novelist, 
promicatelj kazališnoga amaterizma. Po- 
tjecao je iz imućne bunjevačkohrvatske 
obitelji oca Antuna, kojega je rano izgubio, 
i majke Marije, rođ. Zomborčević. U rod- 
nome mjestu završio je pučku školu na ma- 
džarskom jeziku, u kojoj su učitelji uočili 
njegovu darovitost te su mu predložili da 
nastavi školovanje, ali njegova majka na to 
nije pristala. No on se s tim nije pomirio — 
nabavlja knjige, pretplaćuje se na više novi- 

na i časopisa, proučava umjetnost, marljivo 

uči kao samouk. Odgojen na bunjevačkoj 

ikavici, obrazovao se čitanjem hrvatskih 

knjiga, napose izdanja zagrebačkoga Druš- 
tva sv. Jeronima, kojega je bio povjerenik. 
Spoznavši da je u doba kada i Hrvatima u 

Madžarskoj prijeti odnarođivanje najvažni- 
je nacionalno osvješćivanje, u Gari 1930. 
utemeljuje Društvo bunjevačkih kazališ- 
nih dobrovoljaca. Posvećuje se i slikarstvu. 
Najbolji su mu ostvaraji na tom polju Sveta 

obitelj, Golgota, Madam du Barry i Portret 
moje supruge. God. 1932. oženio se Kać- 
markinjom Stanom Petreš. U svojoj je Gari 

razvio zavidnu kulturnu djelatnost. Uzor 

mu je bio Ivan Petreš, čije komade uvježba- 
va s glumcima amaterima (probe se održa- 
vaju u njegovoj kući) i postavlja na scenu. 
Prva takva predstava bila je 1931. (Dva bila 

gavrana), a predstava prvoga Karagićeva 

igrokaza Zloba 1934. U budimpeštanskom 

kalendaru Danica Kalendar za Bunjevce, 
Šokce i Hrvate koji žive u Madžarskoj ob- 
javljena mu je vesela igra Zaručnici (1937.) 

i igrokaz Zloba (1941.). Za rad Društva bu- 
njevačkih kazališnih dobrovoljaca i izvo- 
đenje kazališnih predstava ključna je bila 

njegova materijalna pomoć. Djela su mu 

do rata izvođena i u jugoslavenskom dijelu 

Bačke te u Zagrebu, u izvedbi prosvjetne 

sekcije Društva bačkih Hrvata. 


Kako je bio neumorni rodoljub i pro- 
tivnik tadašnjega državnoga poretka, po- 
četkom 1941. kao politički nepoćudan 
uhićen je i interniran u logor u Kistaresi. 
Kao emigrant u Zagrebu polazio je tečaj 
za redatelje kazališnih dobrovoljaca u or- 
ganizaciji HNK. U izdanju Društva bunje- 
vačkih kazališnih dobrovoljaca 1943.-44. 
izašlo mu je 6 kazališnih komada (Svijest, 
Šepa, Katica, Kasina, Rastatkinja, Ženina 
ljubomornost). Potkraj 1944. i u 1945. bio 
je u jugoslavenskoj narodnooslobodilačkoj 
vojsci. Bio je član delegacije Hrvata iz Baj- 
skoga trokuta, koja je Josipu Brozu Titu u 
siječnju 1945. u Beogradu iznijela zahtije- 
vanja da se taj dio Bačke pripoji Jugoslavi- 
ji. Tom je prigodom izjavio: »Oni su nam 
bili zabranili i to da se nazivamo imenom 
našim, ali mi smo se održali. Mi Hrvati u 


Bajskom trokutu svi zajedno hoćemo da 
se naš Trokut prisajedini slobodnoj demo- 
kratskoj federativnoj Jugoslaviji.« U tome 
je razdoblju bio istaknut djelatnik u južno- 
slavenskim društvenim organizacijama 
u Madžarskoj, npr. u Bačko-baranjskom 
slavenskom kulturnom udruženju 1945., a 
bio je i predsjednik priređivačkoga odbora 
bajskoga kongresa Antifašističkoga fron- 
ta južnih Slavena 1946., gdje je izabran u 
Centralni odbor. U tom je svojstvu posjetio 
i CK KP Hrvatske tražeći pomoć u radu. 
U poraću zakratko nastavlja kulturno-pro- 
svjetnu djelatnost, piše igrokaze o sudbina- 
ma seljaka za dvaju totalitarnih režima ili o 
novoj vladajućoj klasi (Iznenađenje, 1946., 
Općinski načelnik i Švajcarka, 1947.), ali 
tada nisu objavljeni ni izvođeni. 


Antun Karagić s Blaškom Rajićem 


Nakon sukoba jugoslavenskoga komu- 
nističkoga vodstva s SSSR-om i njegovim 
satelitskim državama 1948., a osobito ti- 
jekom 1949., došlo je do zamiranja tih i 
drugih oblika kulturno-prosvjetnoga rada 
s naglašenim narodnosnim predznakom pa 
se i Karagić povukao iz društvenih aktiv- 
nosti. Uskoro je lišen slobode, a posjed i 
dom oduzeti su mu. Šest ga mjeseci muče 
u zloglasnom budimpeštanskom zatvoru 

(Andrassyjeva 60), nastoje ponajprije po- 
stići da se odrekne svojega hrvatstva i da 
pomadžari prezime — uzalud. Zatim, sve 
do 1956., robuje u staljinističkom »logoru 
smrti« u Recsku kraj Parada. U zatvoru je 
također pisao, ali mu je logorska uprava 
uništila sve rukopise. 


Poslije živi u Baji, kamo su mu (1950.) 
madžarske vlasti prognale obitelj. U tom 
gradu nastoji osnovati stalno hrvatsko ka- 
zalište i hrvatsku srednju školu, ali ni u 
nadležnom ministarstvu ni u vodstvu ta- 
dašnjega Demokratskoga saveza Južnih 
Slavena nitko nije imao sluha za njegov 
prijedlog. Godinu dana prije smrti zavr- 
šava tragikomediju Faun i traži pomoć od 
Matice iseljenika Hrvatske, koja mu, me- 
đutim, nikada nije odgovorila. 


Zbog posljedica zatvorskih mučenja 
mnogo vremena provodi u pečuškoj bolnici, 
gdje je i preminuo. Pokopan je na bajskom 
groblju sv. Roka. 


Karagić je osjećao potrebu da se kao 
narodni prosvjetitelj i poklonik narodno- 
sne kulture posveti pisanju književnih djela 
na materinskom jeziku, da žrtvuje svoja 
materijalna sredstva za kazališne predsta- 
ve u Gari i za organiziranje turneja svoje 
kazališne družine u ostala hrvatska naselja 
Bajskoga trokuta. Svoje kazališne komade, 
pisane ikavicom, izdaje u vlastitoj nakla- 
di. Na pozornicu je pokušao presaditi sam 
život naroda iz kojega je potekao. Radnje 
igrokaza, kojima je gledateljstvo htio zaba- 
viti i poučiti, događaju se u njegovu užem i 
širem zavičaju, u madžarskom dijelu Bačke. 


Praizvedba njegove Rastatkinje, kaza- 
lišnoga komada u tri čina i pet slika, bila 
je u Gari 26. XII. 1936. Svijest i Šepa, ša- 
ljive igre u jednom činu, bile su nagrađene 
na XII. natječaju za najbolju pučku glumu 
Matice hrvatskih kazališnih dobrovoljaca 
u Zagrebu 1942. Spomena su vrijedne i iz- 
vedbe komada Anka Berićeva, Bogataševa 
sluškinja, Najednom se razboljela, Pošteni 
varalica i Gospođica Zorka, koji su mu za 
života ostali neobjavljeni. Pisao je mješa- 
vinom bunjevačke ikavice i hrvatskoga 
standarda. 

S madžarskoga jezika preveo je i na 
scenu postavio komade: Imanje (Ivan K. 
Pap), U tom grmu leži zec (Andor Nyari), 
Gospođica seljakinja (Arp4d Berczik). 


Svoje tematsko ishodište Karagićeve 
novele imaju ondje gdje i igrokazi, a na- 
slovljene su ovako: Crne kobile, Razbojnik, 
Đuvegija, Doktor Toni, Pored velikog jeze- 
ra, Služavka, Dančo Zomborčević. 


Subotičko Narodno pozorište prikaza- 
lo mu je dramu Katica 1967., a Hrvatsko 
kazalište iz Pečuha u povodu 80. obljet- 
nice njegova rođenja izvelo je Rastatkinju 
(1993.), zatim Katicu (1995.) i Poštenoga 
varalicu (2007.). Rukopisnu ostavštinu spa- 
sio je Juraj Lončarević te je ona pohranje- 
na u Odsjeku za povijest hrvatskoga kaza- 
lišta HAZU te Nacionalnoj i sveučilišnoj 
knjižnici u Zagrebu. Svi sačuvani radovi 
objavljeni su mu 2003. u ediciji »Hrvatski 
književnici u Mađarskoj«. 


Djela: Svijest : Šepa, Gara — Szabadka, 1943; Ka- 
tica : Kasina, Gara — Szabadka, 1944; Rastatkinja 
: Ženina ljubomornost, Gara — Szabadka, 1944; A. 
Karagić, Kazališni komadi i novele, ur. Đ. Franko- 
vić, Pečuh — Budimpešta, 2003. 


Lit.: S. Krpan, Hrvatski uglednici u Mađarskoj, 
Budimpešta, 1991; M. Murinji, Antun Karagić i 
njegovo Društvo bunjevačkih kazališnih dobrovo- 
ljaca u Gari, Hrvatski kalendar 2004, Budimpešta, 
2003; Đ. Vidmarović, Veličina i tragedija Antuna 
Karagića, Klasje naših ravni, 5-6/2004, Subotica; 
150 godina pozorišne zgrade : 150 godina kazališ- 
ne zgrade : 150 6ves a szinhdz epiilete, Subotica, 
2004; S. Vulić, Bunjevačkohrvatski pisac Antun 
Karagić i njegovo djelo u kontekstu hrvatske knji- 
ževnosti u Bačkoj, Nova Istra, 2/2005, Pula; M. 
Bara, Đilasova komisija i sudbina bačkih Hrvata, 
Pro tempore, 4, Zagreb, 2007; S. Vulić, Vitezovi 
hrvatskoga jezika u Bačkoj, Subotica, 2009; Hr- 
vatski biografski leksikon, 7, Zagreb, 2009. 


Ž. Mandić 


KARAGIĆ, Eduard (2, 29. VI. 1923. — 2), 
pravnik, slikar. Sin je Lajče i Marie, rođ. 
Havasi. Sedmi razred gimnazije završio je 
u Subotici, a osmi razred, maturu i Prav- 
ni fakultet u Pečuhu. Od 1948. tehnički je 
upravnik rudnika u Aleksincu. Slikao je 
tehnikom ulja i tušem. 

Lit.: B. Vojnić Hlajduk]., Podaci o likovnim umjet- 
nicima i amaterima u Subotici, Kalendar Hrvat- 
ska riječ za prestupnu 1952. godinu, Subotica, 
1952. 

Lj. Vuković-Dulić 


KARAGIĆ, Lajčo (Karagich, Lajos, 
Ljudevit) (Fancaga, madž. Bajaszentistvan, 
15. V. 1893. — 2), pravnik, slikar. Sin je 

Jakova, rodom iz Gare, i Antone, rođ. Ko- 
vačev, rodom iz Sentivana. Osnovnu školu 

završio je u Gari, četiri niža razreda gim- 
nazije u Baji, a četiri viša razreda gimna- 
zije u Segedinu. Studirao je pravo u Bu- 
dimpešti, gdje je školske godine 1912./13. 
polazio prvu godinu Više škole za likovnu 

umjetnost. U Prvom svjetskom ratu su- 
djelovao je u činu časnika. Za poslijerat- 
ne srpske okupacije južne Madžarske, bio 

je najprije kotarski donačelnik u Pečuhu 

1918., zatim 1920. kratko kotarski načelnik 

Baje, da bi ga 20. VI. iste godine ministar 
unutarnjih poslova Kraljevstva SHS Lju- 
bomir Davidović imenovao za gradonačel- 
nika, nasljeđujući na ovoj dužnosti Vasu 

Dolinku. No, ušao je u sukob s Martinom 
Matićem, velikim županom i vladinim po- 
vjerenikom za Baju, te je ubrzo njegovu 
dužnost preuzeo Vojislav Đurđević. Nakon 
povlačenja srpske vojske iz zaposjednutih 

dijelova južne Madžarske (21. VIII. 1921.), 
sa suprugom se preseljava u Kraljevinu 

SHS. Bio je tajnik jugoslavenskoga vele- 
poslanstva u Budimpešti, poslije sudski 

oficir, vojni sudac u Zaječaru, radio je i u 
Kragujevcu gdje mu se rodio sin Eduard, te 

općinski bilježnik u Novom Selu (srp. Bač- 
ko Novo Selo). Od 1924. živi u Subotici i 
radi u raznim gradskim službama. 


Zbirka Gradskoga muzeja u Senti po- 
sjeduje dvije njegove slike u ulju, zavedene 
pod nazivima Kompozicija i Buket poljsko- 
ga cvijeća. U tekstu iz 1952. Blaško Vojnić 
Hajduk navodi da 1952. živi u Subotici i 
»najviše radi uljem« te da još nije izlagao. 
Dvije njegove slike — Portret mladića i 
Portret starca (1933.) — u umjetničkoj zbir- 
ci subotičkoga Gradskoga muzeja potvrda 
su njegove slikarske aktivnosti u međurat- 
nom razdoblju i pokazuju vještinu obrazo- 
vanoga slikara. Djela su dospjela u zbirku 


otkupom slika bunjevačkih slikara iz Bač- 
ke galerije dr. Jovana Milekića. Osim tih 
dviju slika, u subotičkom je muzeju i Ka- 
ragićev Portret Tita, nastao oko 1945. Po- 
četkom 1950-ih živio je u Subotici. 


L. Karagić, Portret mladića 


Lit.: T. Iskruljev, Raspeće srpskog naroda u Sre- 
mu 1914 godine i Madžari : Sa madžarske granice 
: Bajski Trokut : Sent-Andrija, Novi Sad, 1941; B. 
Vojnić Hlajduk]., Podaci o likovnim umjetnicima 
i amaterima u Subotici, Kalendar Hrvatska riječ 
za prestupnu 1952. godinu, Subotica, 1952; P. Mo- 
mirović (red.), Popis slikarskih i vajarskih dela u 
muzejima i galerijama slika Vojvodine, 1, Novi 
Sad, 1965; O. Kovačev Ninkov, Dela iz Bačkog 
muzeja dr Jovana Joce Milekića u fondu umetnič- 
kog odeljenja Gradskog muzeja Subotica, u: Bač- 
ka galerija dr Jovana Milekića (autor izložbe i 
kataloga B. Duranci), Subotica, 2007; L. Knezy, 
Baja a forradalom 6s a Szerb megszdllds allatt 
(1918-1921), Baja, 2009?; G. Malović, Seoba u Ma- 
ticu : Spiskovi srpskih optanata u Mađarskoj 
1920-1931., 2, Novi Sad — Budimpešta, 2010; A 
Magyar Kepzomitveszeti Egyetem hallgatoi 1871- 
tol a mai napig (www.mke.hu/about/hallgatoi_ 
adatbazis.php/k). 

O. Kovačev-Ninkov 


KARAGIĆ, Luka (Baja?, oko 1680. — Ba- 
ja, 18. VII. 1748.), franjevac, pisac, provin- 
cijal. Vjerojatno pripada obitelji izbjeglica 
iz Olova koji su se za vrijeme Velikoga 
bečkoga rata naselili u Baju. Ako nije ro- 
đen u Baji, ondje je proveo najranije dje- 
tinjstvo, jer je dobro govorio madžarski. U 
Bolonjskoj franjevačkoj provinciji studirao 
je teologiju (1705.-08.), što znači da je na- 

kon 1700. pristupio Bosni Srebrenoj te da 
je nakon novicijata najvjerojatnije pohađao 
Filozofsko učilište u Budimu. 


Nakon povratka u domovinu bio je taj- 
nik provincijala Andrije Ećimovića (1708.- 
11.), a zatim definitor Petra Pastirovića 
(1711.-14.). Obavljao je i druge upravne 
dužnosti: bio je predstojnik samostana u 
Somboru (1712.-14.), gvardijan i obnovitelj 
samostana i crkve u Baji (1714.-17., 1720.- 
30.) te gvardijan u Budimu (1717.-18., 1719.- 
20.) i Osijeku (1718.-19.). U opredjeljenjima 
članova Bosne Srebrene u vrijeme tzv. pr- 
ve diobe morao je biti zastupnik trodijelne 
podjele Provincije Bosne Srebrene na dal- 
matinsku, bosansko-slavonsku i ugarsku 
provinciju, jer ga je 22. I. 1735. vrhovna 
uprava Franjevačkoga reda imenovala za 
provincijala novoosnovane Provincije sv. 
Ivana Kapistranskoga, koja je trebala oku- 
piti samostane u Podunavlju, Bačkoj i Sri- 
jemu. Trodijelna dioba Bosne Srebrene nije 
tada provedena (izdvojena je samo dalma- 
tinska Provincija sv. Kaja, današnja Provin- 
cija Presvetoga Otkupitelja), ali je Karagić 
postao provincijal Bosne Srebrene na pod- 
ručju turske i habsburške vlasti (1735.-38.). 
Nakon isteka službe provincijala izabrao 
ga je 1738. kapitul za kustoda provincijalu 
Ivanu Srijemcu, ali se nakon godinu dana 
zahvalio na službi zbog bolesti i starosti. 
Dva kalačko-bačka nadbiskupa imenovala 
su ga za svojega savjetnika. 


Promicao je visoke škole u Bosni Sre- 
brenoj. God. 1725. uredio je samostan u Ba- 
ji da u njemu počne rad filozofsko učilište, 
a 1735. promaknuo je školu moralnoga bo- 
goslovlja u Petrovaradinu u četverogodiš- 
nju visoku bogoslovnu školu; u Osijek je 
pak bogoslovnoj školi pridružio filozofsko 
učilište te je za te dvije obrazovne ustano- 
ve osigurao naslov generalnoga učilišta. S 
pažnjom je njegovao bosančicu odredivši 
1737. oštre kazne svima koji »ilirske riječi 
pišu latinicom umjesto domaćim pismom«. 
Sam bilježi da je Librum precum illyrico 
sermone publici juris fecit njegov molitve- 
nik, koji je danas izgubljen. 


Lit.: 1. Kukuljević Sakcinski (ur.), Bibliografia hr- 
vatska, 1, Zagreb, 1860; J. Jelenić, Bio-bibliogra- 

fija franjevaca Bosne Srebreničke II. (rukopis u 
arhivu franjevačkog samostana u Tolisi); D. Man- 
dić, Franjevačka Bosna, Rim, 1968; F. E. Hoško, 
Prosvjetno i kulturno djelovanje bosanskih i hr- 
vatskih franjevaca u Budimu tijekom 18. stoljeća, 
Nova et vetera, 1-2/1978, Sarajevo; B. Benić, Lje- 
topis sutješkog samostana, Sarajevo, 1979; I. Stra- 
žemanac, Povijest franjevačke provincije Bosne 
Srebrene, Zagreb, 1993; F. E. Hoško, Slavonska 
franjevačka učilišta, Zagreb, 2011. 

F. E. Hoško 


KARAGIĆ, Mijo (Gara, 14. V. 1945.), kul- 
turni i društveni djelatnik, političar, pisac. 
Rođen u staroj bunjevačkohrvatskoj obitelji 
Mije i Marije, rođ. Dujmov. Osnovnu školu 
na hrvatsko-srpskom nastavnom jezikom 
završio je u rodnom selu, a Srpsko-hrvat- 
sku gimnaziju u Budimpešti 1963. Upisao 
je usporedno Visoku vojnu školu i Viso- 
ku nastavničku školu u Segedinu (smjer: 
germanistika), ali, nakon što je vojnu školu 
morao prekinuti zbog bolesti, školovanje je 
nastavio i diplomirao na Visokoj nastav- 
ničkoj školi u Pečuhu 1972. (smjer: hrvat- 
sko-srpski jezik i književnost te madžarski 
jezik i književnost). Na budimpeštanskom 
Sveučilištu Loranda Ečtvosa diplomirao je 
hrvatsko-srpski jezik i književnost 1977., a 
doktorirao 1984. s temom »Razvoj pisme- 
nosti i književnosti gradišćanskih Hrvata 
od 1860. do 1921.«. 


Kao učitelj radi u Kaćmaru, Undi 
(madž. Und, Gradišće) i Budimpešti, gdje 
je od 1976. do početka 1990. referent za 
izdavačku djelatnost u Demokratskom sa- 
vezu Južnih Slavena (DSJS). U vrijeme 
raspada Jugoslavije imao je ključnu ulogu 
u izdvajanju i organiziranju hrvatskih or- 
ganizacija iz zajedničkih južnoslavenskih 
institucija u Madžarskoj. Na njegov poti- 
caj utemeljeno je Društvo Gradišćanskih 
Hrvatov u Ugarskoj 1990., u kojem je bio 
dopredsjednik 1990.-94. Kao predsjednik 
Inicijativnoga odbora saziva Prvu skupšti- 
nu Hrvata u Mađarskoj, kada je 2.-3. XI. 
1990. u Sambotelu (madž. Szombathely) 
utemeljena prva svehrvatska organizacija 
u Madžarskoj — Savez Hrvata u Mađarskoj 
(SHM), a on izabran za generalnoga tajni- 
ka (reizabran 1993.). Nakon demokratskih 
lokalnih izbora 1994., na kojima su Hrvati 


64 


u Madžarskoj utemeljili svoje manjinske 
samouprave, zastupnici hrvatskih samo- 
uprava osnovali su Hrvatsku državnu sa- 
moupravu (HDS), a na prvoj osnivačkoj 
skupštini HDS-a izabran je za predsjedni- 
ka. Tu je dužnost obnašao u tri mandata 
do umirovljenja 2006., kada je izabran za 
počasnog predsjednika. 


Kao generalni tajnik SHM-a i pred- 
sjednik HDS-a pridonio je međusobnomu 
upoznavanju povijesnih hrvatskih etničkih 
zajednica u Madžarskoj i usuglašavanju 
njihovih političkih interesa te je zaslužan 
za izgradnju kulturne autonomije Hrvata u 
Madžarskoj. Tih godina HDS ostvaruje niz 
organizacijskih pothvata: osniva izdavačko 
Neprofitno poduzeće Croatica u Budim- 
pešti 1999., u čijim se okvirima od 2007. 
emitiraju i radijske emisije na Madžarskom 
radiju 4; u svoje vlasništvo preuzima školu 
u Santovu (madž. Hercegszanto) 2000.; na 
njegov je poticaj priređen 2000. u Sambo- 
telu I. dan Hrvata u Mađarskoj, kao slavlje 
svih hrvatskih etničkih skupina, koje od 
tada svake godine u drugoj regiji tradicio- 
nalno organiziraju SHM i HDS; uz potpo- 
ru hrvatske i madžarske vlade otvoren je 
Kulturno-prosvjetni centar i odmaralište 
za Hrvate u Madžarskoj u Vlašićima na 
otoku Pagu 2005.; položeni su temelji Mu- 
zeja sakralne umjetnosti Hrvata u Mađar- 
skoj u Prisiki (madž. Peresznye, Gradišće), 
koji je otvoren 2007. 


Razvio je znatnu političku aktivnost u 
vrijeme rata u Hrvatskoj 1991.: u Šopronu 
je prigodom prvih Paneuropskih dana u 
Madžarskoj u susretu s madžarskim pre- 
mijerom Jozsefom Antallom lobirao za 
priznanje neovisnosti Hrvatske; u suradnji 
s Madžarskim crvenim križem 1992. or- 
ganizirao je doček ugrožene djece iz Du- 
brovnika i njegove okolice, koja su zatim 
zbrinuta u Budimpešti i Tatabanyi; suor- 
ganizator je humanitarne akcije budimpeš- 
tanskog lista Esti Hirlap — Budimpešta za 
Hrvatsku; u Sambotelu organizira smotru 
hrvatske djece iz Madžarske, Hrvatske i 
Austrije Djeca za Hrvatsku, na kojoj je ti- 
suću djece tražilo mir u Hrvatskoj i njezino 
međunarodno priznanje. Suosnivač je Hr- 


vatskoga poslovnoga centra u Budimpešti 
1992., koji je djelovao do 2008.; god. 1992. 
saziva skup istaknutih madžarskih i hrvat- 
skih političara, umjetnika i povjesničara na 

osnivačku sjednicu Mađarsko-hrvatskog 

društva, kada je izabran za tajnika Društva. 
Tu dužnost obnaša do 1996. 


Mijo Karagić 


Od 1976., kada objavljuje novelu Prvo 
polivanje o bunjevačkohrvatskim običaji- 
ma u zagrebačkom katoličkom časopisu 
Kana (br. 4/1970), s kraćim i dužim preki- 
dima publicira pripovijetke, kritike i struč- 
ne članke u budimpeštanskim Narodnim 
novinama (od 1974.), njihovu prilogu Ne- 
venu (od 1982.), u Narodnom kalendaru 
(od 1975.) i Glasu (od 1989.) te u Forumu, 
časopisu razreda za suvremenu književnost 
JAZU (Zagreb, 1989.), Migracijskim tema- 
ma (Zagreb, 1993.), u publikaciji 7. tjedan 
hrvatskih manjina (Zagreb, 2001.), u zbor- 
nicima /z hrvatske baštine u Mađarskoj 
(2005.) i Identitet bačkih Hrvata (2010.); 
studije »Iz književne baštine gradišćan- 
skih Hrvata« objavio je u zborniku Prilozi 
kulturnoj i književnoj povijesti Srba i Hr- 
vata u Mađarskoj (Budimpešta, 1982.) i »O 
razvoju pismenosti gradišćanskih Hrvata« 
objavio je u Migracijskim temama (1990.); 
pjesme i prozna djela objavljena su mu u 
zbornicima Lipe riči (: Izbor iz književno- 
sti bunjevačkih Hrvata, b. m., 1992; : Iz 
književnosti bunjevačkih Hrvata, Kora- 
bljica, 2/1994, Zagreb), Pjesništvo Hrvata 
u Mađarskoj (Zagreb, 1992., na hrvatskom 
i esperantu; suurednik), Izvor na dnu du- 
še (Rešetari, 1999.) i Slavuj na dlanu (Re- 
šetari, 2002.). Za tisak je uredio rukopise 

pjesama više hrvatskih književnika u Ma- 
džarskoj: Stipana Blažetina, Marka Dekića 
i Ljubinka Galića Sunčana polja (Budim- 
pešta, 1980.), Stipana Blažetina Srce na 
dlanu (Budimpešta, 1981.); Mate Šinkovića 
Na našoj Gori (Budimpešta, 1981., 19867; 
Sopron, 19985) i Lajoša Škrapića Obračun 
(Budimpešta, 1996.); Ivan Huljev Put do 
tebe (Budimpešta, 2004.). U svojoj zbirci 
realističnih pripovijedaka Slobodni puto- 
vi tematizirao je život hrvatskoga seljaka i 
intelektualca na madžarskom selu u socija- 
lizmu. Prevođen je na madžarski, slovački 
i esperanto. 


Bio je urednik Narodnog kalendara, 
godišnjaka Hrvata, Srba i Slovenaca u Ma- 
đarskoj 1979.-89., uredio je prva četiri go- 
dišta Hrvatskoga kalendara (Budimpešta, 
1991.-95.), urednik Naših radova 1986.-87., 
suurednik časopisa Glas 1989.-90. te član 
uređivačkog odbora Časopisa za književ- 
nost, kulturu i društvena pitanja Neven 
1984.-88. 


Bio je član Saveza madžarskih novi- 
nara 1982.-88., član je Društva hrvatskih 
književnika (DHK), Sekcije DHK-a i Hr- 
vatskog PEN-a za proučavanje književno- 
sti u hrvatskom iseljeništvu, a od 1997. i 
član-radnik Matice hrvatske. Predsjednik 
je Odbora autohtonih hrvatskih zajednica 
u Europi pri Hrvatskom svjetskom kongre- 
su 2000.-08. 


Dobitnik je priznanja Istaknuti pro- 
svjetni djelatnik Ministarskoga vijeća NR 
Madžarske (1979.); predsjednik Hrvatske 
Franjo Tuđman prigodom službenog po- 
sjeta Madžarskoj odlikovao ga je Redom 
Danice hrvatske s likom Marka Marulića 
1997.; predsjednik Madžarske Ferenc Madl 
u Madžarskom parlamentu uručio mu je 
Orden viteškog reda Republike Madžarske 
2004.; hrvatski predsjednik Stjepan Mesić 
uručio mu je Red kneza Branimira s ogr- 
licom 2006.; premijer Madžarske Ferenc 
Gyurcsany uručio mu je Odlikovanje za 
manjine 2006.; rektor Visoke škole Ber- 
zsenyi Ddniel u Sambotelu dodijelio mu je 
odličje Naslovni sveučilišni docent 2006. 

Od 1999. počasni je konzul Republi- 
ke Hrvatske. Sudjeluje u organiziranju 
euroregionalnih i prekograničnih odnosa 
Kaniža (madž. Nagykanizsa) — Čakovec — 
Varaždin, odnosno Mura — Drava, te jača- 
nja suradnje gospodarskih komora u tim 
regijama. 


Djelo: Slobodni putovi : Pripovijesti, Budimpešta, 
1987. 


Lit.: S. Illes, A magyarorszagi delszlav irodalom- 
bol, Magyar Nemzet, 21. V. 1983, Budapest; P. Mi- 
lošević, Na drugoj obali : Hrestomatija posleratne 
književnosti na srpskohrvatskom jeziku u Mađar- 
skoj, Valjevo, 1984; Đ. Vidmarović, Mijo Karagić: 
Slobodni putovi, Matica, 7-8/1987, Zagreb; S. Mi- 
jović Kočan, U traženju identiteta, Naša knjiga, 
27-28, Zagreb, 1987; S. Illćs, A magyarorszdgi 
delszlav irodalom, Budapest, 1987; S. Blažetin, 
Književnost Hrvata u Mađarskoj od 1918. do da- 
nas, Osijek, 1998; M. Dekić, Hrvatske autohtone 
manjine u Europskoj uniji, Hrvatski iseljenički 
zbornik 2006., Zagreb, 2005; Hrvatski biografski 
leksikon, 7, Zagreb, 2009. 

Ž. Mandić 


KARAGIĆ-JASENOVIĆ, Katica (Gara, 
28. VII. 1929.), slikarica, kulturna djelat- 
nica. Kći je Mate Jasenovića i Stane, rođ. 
Kulišić, podrijetlom iz Baškuta. Pučku je 
školu završila u rodnom selu, gdje su joj 
učiteljice bile redovnice Družbe sestara 
Naše Gospe. Svojom djelatnošću (reciti- 
ranjem, pjevanjem, glumom i crtanjem) 
ističe se u školskoj udruzi zvanoj Garda 
srca. U bajskom Zavodu za odgoj djevoja- 
ka Naša Gospa, pod vodstvom ravnatelja 
Gyule Rudnaya, razvija joj se slikarsko 
umijeće pa 1946. postaje redovitom člani- 
com Likovno-umjetničke škole Slobodne 
akademije, koju je utemeljio bajski slikar 
Ferenc Mikli, a vodio majstor slikarstva 
Gyula Rudnay. God. 1947. zovu je u bu- 
dimpeštansku Likovnu akademiju, ali una- 
toč ponuđenoj visokoj stipendiji otac je ne 
pušta govoreći: »Ima ona od čeg živit, pa 
neće valda crtati moja ćer!« Od roditelja 
joj oduzimaju zemlju 1948., obitelj teško 
živi, a ona za mizernu plaću radi kod ne- 
koga bajskoga slikara. Bavi se i bojenjem 
ukrasnih tanjura s kalačkim motivima, koji 
su izlagani i nagrađivani, a zatim, do umi- 
rovljenja, u Podunavskom šumarstvu kao 

administratorica. Iz braka s Bikićaninom 
Matom Jasenovićem imala je dva sina, koji 
su preminuli: Matu Karagića, darovitoga 
pjesnika, 1 Ivana Karagića, poznatoga gla- 
zbenika. U posljednja dva desetljeća XX. 
st. organizirala je mnoga hodočašća u Me- 
đugorje i putovanja na rijeku Bunu, kamo 
je vodila mnoge bačke Hrvate. Od 1988. 
članica je vodstva Bajske bunjevačke čita- 
onice. Za Domovinskoga rata zbrinjavala je 
mnoge prognanike iz Hrvatske. Živi u Baji. 


Katica Karagić-Jasenović 


Slikarstvom se bavi od svoje mladosti. 
Nadahnuće nalazi na bačvanskoj ravnici, 
među suseljanima, na salašu, u santovač- 
koj šumi Karapandži i biblijskim temama. 
Radi u akvarelu, ulju i grafici. Najpozna- 
tije su joj slike Jorgovan, Salaš, Bunjevka, 
Autoportret. Imala je šest izložaba: u Baji, 
Pečuhu, Aljmašu i Budimpešti. 


Lit.: M. Dekić, Slikarica bačvanske ravni, naših 
salaša i pejzaža, Hrvatski kalendar 1992, Budim- 
pešta, 1991; Ž. Gorjanac, Naša slikarica : Razgo- 
vor s Katicom Karagić-Jasenović povodom njezi- 
na 75. rođendana, Hrvatski kalendar 2004, 
Budimpešta, 2003. 

Ž. Mandić 


KARAJKOV, Josip (Monoštor, 16. III. 
1915. — Sombor, 16. III. 2005.), bankar. Sin 
Marka, krojača, i Rozalije, rođ. Ibišić, ku- 
ćanice. Osnovnu školu završio je u Som- 
boru, a zatim i trgovačku akademiju 1934. 
Iste godine odlazi na studij ekonomije u 
Zagreb, koji nije završio. Vratio se u Som- 
bor 1936. te ondje radi s ocem, koji je bio 


vlasnikom krojačke radnje sa 7-8 krojač- 
kih radnika te znamenite kavane Bačka 
na uglu Pariške ulice. Prije Drugoga svjet- 
skoga rata i tijekom njega trgovao je teksti- 
lom, koji je kupovao u Beču i Budimpešti. 
Potkraj 1943. pristupio je pokretu otpora. 
Bio je sudionik Batinske bitke u studenom 
1944., kada je i ranjen. Nakon što su po- 
slijeratne vlasti nacionalizirale obiteljsku 
radnju i kavanu, zaposlio se u Komunalnoj 
banci, prvoj poslijeratnoj banci u Somboru, 
koja je bila smještena u Kronić-palači (da- 
nas zgrada Trgovačkoga suda). Nakon što 
je ta banka postala dijelom Narodne banke, 
radio je i po terenu, neko vrijeme i u Prišti- 
ni te drugim dijelovima Kosova. Nakon po- 
vratka u Sombor radio je na rukovodećim 
radnim mjestima, au Narodnoj banci, koja 
je vremenom postala Služba društvenoga 
knjigovodstva (SDK), više od 20 godina 
bio je pomoćnik generalnoga direktora fili- 
jale u Somboru. Otišao je u mirovinu 1975. 


Izvor: Kazivanje sina Alojzija Karajkova iz Novog 
Sada. 
Z. Čota 


KARAKAŠEVIĆ, Gavra (2, 1888. — Su- 
botica, 9. IV. 1924.), redarstveni satnik. 
Ima velike zasluge za brzo gušenje tzv. 
Zelićeva puča, oružane pobune u Subotici 
19. i 20. IV. 1920., koju su tijekom općega 
željezničkoga štrajka predvodili brijački 
pomoćnik Josip Zelić, prvi tajnik KPJ u 
Subotici, i Istvan Rutai radi uspostavljanja 
komunističke vlasti u gradu i vraćanja u 
okvire Madžarske. Vjerojatno da je imao 
udjela i u Zelićevoj pogibiji 3. V. 1920. pri 
padu s trećega kata Gradske kuće, koje je 
javnosti predstavljeno kao samoubojstvo. 
Dužnost prvoga čovjeka gradskoga redar- 
stva — velikoga satnika Subotice — preuzeo 
je od Dušana Manojlovića 21. VII. 1921. 
Osim što se bavio policijskim poslom, za- 
nimao se i za rješavanje teške socijalno- 
gospodarske situacije u gradu, pa je tako 
1922. apelirao na gradske vlasti da se uveze 
brašno iz Rumunjske, budući da je domaće 
skupo, a cijena kruha u Subotici veća je 
nego u Beogradu. Zahvaljujući njegovu po- 
zivu 1924. u grad je stigla i skupina bugar- 

skih vrtlara, koji su radili u tzv. policijskoj 
bašti te pridonosili unapređenju te djelatno- 
sti. Preminuo je u 36. godini, ostavivši iz se- 
be sina Nikolu i udovicu Mariju. Pokopan 
je u Subotici, a grad je preuzeo troškove 
pokopa. Lokalni tjednik Narodne radikal- 
ne stranke Zemljodilac što ga je formalno 
izdavala Zemljodilska kasina, udruga ko- 
ja je okupljala Bunjevce bliske toj stranci, 
zabilježio je 20. IV. 1924. da mu je grob 
bio oskrnavljen. Obitelj je i nakon njegove 
smrti nastavila živjeti u stanu u najamnoj 
gradskoj palači (Pozorišna ulica br. 2), ko- 
jim se koristila od 1923. do 1931., a grad 
joj je na kraju oprostio dug za najamninu. 


Izvori: Povijesni arhiv Subotica, F: 47. XV 546 
/1922, XXIII 3/1922; V 3446/1924; XIX 92/1924; 
Gr. 364/929. 


Lit.: J. Šokčić, Subotica pre i posle oslobođenja, 
Subotica, 1934; M. Dubajić, Portreti, Subotica, 
1976; S. Mačković, Gradska kuća i Subotica 
(1902.-1941.) : Trajanje i promjene, Klasje naših 
ravni, 7-8/2012, Subotica. 

S. Mačković 


KARAKORIJA (Karankoria; tur. ka- 
ragiil, karakul: vrsta ovce — crne), neka- 
dašnji naziv za jednu od somborskih pusta- 
ra. Prvi se put spominje 1364. kao posjed 
Gergury, zatim ponovno 1410. i 1413., a 
kao Gergelyi zabilježena je 1448. Prema 
pučkoj predaji, područje je ime dobilo po 
kmetu (jobađu) Grguru (madž. Gergely), 
ali ni predaja ni povijesni izvori ne navode 
razloge imenovanja upravo po tom selja- 
ku. U predosmanskom razdoblju posjed je 
bio u vlasništvu obitelji Czobor, ali je 1520. 
pravo na njega polagala i Kalačko-bačka 
nadbiskupija. Pod osmanskom vlašću po- 
pisano je 10 (1579. i 1590.), odnosno 12 
(1580.) domova. Naziv Karakorija prvi se 
put spominje u jednoj ispravi iz 1659. Na- 
kon protjerivanja Turaka postala je dijelom 
vojnoga šanca Sombor, koji su naseljavali 
somborski graničari, pretežito srpski, no 
bilo je i bunjevačkih — rodovi Martina 
Zomborlije i Andrije Tota živjeli su tu 1749. 
Imala je površinu od 1079 kj, a nalazila se 
na sjevernom obodu grada, danas predio 
uz jugoistočni dio Nenadića, prema želje- 
zničkoj pruzi. 

Kada je poveljom Marije Terezije iz 
1749. Sombor uzdignut u rang slobodnih 
kraljevskih gradova, među ostalim je od- 
ređeno da gradskom ataru pripadne 11 
pustara, a grad je dobio pravo kaznene 
jurisdikcije, uključujući izricanje i izvr- 
šenje smrtnih kazna (ius gladii). Tadašnji 
gradski sudac Martin Parčetić odredio je 
da se na uzvišici jedne od pustara, Kara- 
koriji, podigne gubilište s vješalima, koje 
je postavljeno 18. X. 1749. Kako su smrt- 
ne kazne ovdje izvršavane sve do sredine 

XIX. st., bunjevački Hrvati taj su dio pusta- 
re prozvali Višala, a Srbi Vešala. Uz pučke 
nazive toponim se kroz XIX. st. bilježio još 
kao Karankoria, također i Gligoria. Uzviši- 
ca se nalazi oko 100 m zapadno rijeke Mo- 
stonge, nedaleko od salaša Josipa Džinića 
i Marka Majića. 


Lit.: Bunjevački kalendar za prostu godinu 1869., 
Subotica, [1869]; I. Iv4nyi, Bacs-Bodrog vdr- 
megye foldrajzi ćs tortćnelmi helvnevtdra, 1, 2, 
Szabadka, 1909; I. Jakšić, /z popisa stanovništva 
Ugarske početkom XVIII veka, Novi Sad, 1966; M. 
Beljanski, Drugi zapisi o Somborcima i okolini, 
Sombor, 1978; S. Bačić, Povelje slobodnih kraljev- 
skih gradova Novog Sada, Sombora i Subotice, 
Subotica, 1995; A. Sekulić, Rasprave o jeziku bač- 
kih Hrvata, Zagreb, 1997; A. Hegediš, Slobodan 
kraljevski grad Sombor (1749-1848), Dometi, 100- 
103, Sombor, 2000; M. Stepanović (prir.), Povelja 

slobodnog i kraljevskog grada Sombora, Sombor, 
2008; M. Stepanović (prir.), Somborska hronika 
fra Bone Mihaljevića 1717-1787., Sombor, 2012. 


S. Bačić i M. Bara 


KARAKTEROLOGIJA (grč. charactčr: 
osobitost, znamenje + logos: riječ, govor), 
socio-psihološka znanost o formiranju, 
prirodi i tipovima karaktera. Pokušaj je 
kombiniranja fiziognomike (objašnjava du- 
ševne i mentalne karakteristike s pomoću 
crta lica, kretanja i držanja tijela), freno- 
logije (pseudoznanost koja proučava vezu 
između oblika lubanje te mentalnih spo- 
sobnosti i karakternih osobina) i patogno- 
mije (utvrđuje dubinske emocije na temelju 
istraživanja izraza ljudskoga lica, pokreta 
mišića i glasa) s etnologijom, sociologijom 
i antropologijom. Razvila se između dvaju 
svjetskih ratova pod utjecajem američko- 
ga autora Leandera Hamiltona McCormi- 
cka (1859.-1934.), koji je u svojim djelima 
Characterology: An Exact Science (1920.) 
i Student 's Course in Characterology: An 
Exact Science in Fifteen Lessons (1921.) 
nastojao stvoriti znanstveni sustav procje- 
ne individualnih karaktera i praktično ga 
primijeniti u različitim područjima (odgoj, 
procjena poslovnih partnera i tržišnih tak- 
maca, vojna promaknuća...). Zato se u pr- 
vom redu odnosi na individualne karaktere, 
prema kojima su kasniji autori stvorili raz- 
ličite tipologije, odnosno vrste karaktera 
(Sigmund Freud, Alfred Adler, Karen Hor- 
ney, Carl Gustav Jung, Erich Fromm i dr.). 


Postoje, međutim, i pokušaji njezine 
primjene na narode, etničke skupine, re- 
gionalne i plemenske kolektivitete. Najpo- 
znatije karakterologije toga tipa utemelje- 
ne su na rasnim odlikama, a koristili su se 
njima znanstveni krugovi naklonjeni naci- 
stičkim idejama. Za Južne Slavene ističe 
se hrvatski etnopsiholog Vladimir Dvorni- 
ković (1888.-1956.), koji je, pod utjecajem 
Jovana Cvijića i Jovana Erdeljanovića, pred 
Drugi svjetski rat u djelu Karakterologija 
Jugoslovena, analizirao »karakter« Južnih 
Slavena. Unatoč problematičnosti nekih 
osnovnih teza (npr. predrasude uzete kao 
znanstvene činjenice, služenje kraniologi- 
jom — znanošću o lubanjama) i nedovoljno 


utemeljenim tumačenjima, iznio je mnoge 
zanimljive uvide i ideje. Međutim, primje- 
na na kolektivitete rezultat je prije svega 
stereotipa o drugima i drugačijima, pri če- 
mu autori redovito polaze etnocentrično, tj. 
sa stajališta vlastitoga naroda, što je u sla- 
venskih i njima susjednih naroda izraženo 
s pozicija Slaveni — neslaveni. 


Podunavski Hrvati. Više je autora opi- 
sivalo fizičke i duhovne osobine Bunjevaca 
i Šokaca. Najčešće se navodi kako su Bu- 
njevci dinarski tip, u prosjeku visoki, sta- 
siti, plećati i koščati, uspravna i ponosita 
hoda, duljih ekstremiteta i kratka struka, 
tamnoputi i crnomanjasti, s jakim obrva- 
ma, a rjeđe nižih rastom, svjetlije puti i 
plave kose. Nekad su nosili debele i guste 
brkove, ali ne i bradu. Bunjevke su vitka 
stasa, ali niže od muškaraca, manjih glava, 
malih usta i lijepa lica, čiste su i uredne, 
te vode brigu za svoj izgled. Većinom su 
crnomanjaste, rjeđe smeđe, a plave su rijet- 
ke. Nekada su kosu često plele u pletenice. 
Madžarski etnograf Istvan Frankl držao je 
da su Bunjevci u Bačkoj županiji najljep- 
ša narodna grana nakon Madžara, a srpski 
etnograf Ivan Ivanić držao je da Bunjevci 
spadaju u najljepše ljude u Ugarskoj. Gle- 
de duhovnih osobina, ističe se da su dobra 
srca, pošten, priprost i iskren puk. Patrijar- 
halni su i izrazito religiozni (osobito žene) 
i privrženi katoličkoj vjeri, poštuju sveće- 
nike, osobito franjevce (koji su ih doveli 
u Podunavlje i bili isključivi dušobrižnici 
više od pola stoljeća nakon doseljenja) te 
imaju naglašeno kršćansko milosrđe. Za 
tradicionalne osobine uzimaju se stidlji- 
vost, gostoprimstvo, mirnoća, ozbiljnost, 
uviđavnost, sređenost i urednost u životu, 
ponositost, vjernost i ustrajnost. Marljivi 
su, zbog čega su ponosni na svoje imanje, 
što se u zemljoradnika izražava ponosom 
zbog količine zemlje koju posjeduju, ali ne 
preziru siromašnije od sebe. Vrlo su veza- 
ni za zemlju, jer im je glavno zanimanje 
od doseljenja u Podunavlje bila zemljorad- 
nja. Gordi su na svoju narodnost i ponosni 
na svoju metropolu Suboticu te im je jako 
razvijen lokal-patriotizam. U vrijeme voj- 
nograničarskoga života, prije doseljenja u 

Podunavlje i nakon njega, naglašeno su bili 
neobuzdane naravi i često su se bunili, na 
temelju čega je i nastala jedna od teorija o 
imenu Bunjevaca. Ta je kolektivna karak- 
terna crta, međutim, postupno iščezavala u 
generacijama koje su živjele civilni život u 
ravnici. Strogih su nazora i konzervativni. 
Nekad su činili osobito zajedništvo, mali 
zatvoreni svijet, nepovjerljiv prema došlja- 
cima i tuđincima. U literaturi se navodi i 
da su veseli, rado piju vino, ne birajući pri- 
gode, i vole pjesme. Također se uzima da 
su, iako štedljivi i čuvarni, što zna prijeći 1 
u škrtost, raskošni u odjeći i radostima na 
prigodnim svečanostima, što prati i obila- 
tost jela i pića kao rezultat potrebe za isti- 
canjem i potvrdom ugleda i moći. 


Za Šokce jedni autori navode kako su 
stasom mnogo niži od Bunjevaca (Matija 
Evetović), dok drugi ističu da su visoki, 
koštunjavi i jaki (Ladislav Vlašić). Slabi- 
jeg su zdravlja jer rano počinju raditi teš- 
ke poslove te brzo stare. No dok su Šokci 
manje lijepi od Bunjevaca, Šokice, premda 
srednjega stasa poput Bunjevaka, ljepotom 
iskaču pred Bunjevkama, pa neki autori na- 
vode kako su »izvanredno lijepe, propor- 
cionalne građe, osobito krasnih očiju, ru- 
menih usnica, kao biser bijelih sitnih zuba, 
malo nagrbavog antičnog nosa... niti grčke 
boginje nisu bile ljepše... najljepše ženske 
svih Slavena... lijepe od reda sve, skoro bez 
iznimke« (L. Vlašić). Istodobno se i žale 
da prekomjerno »mažu« lica. Za duhov- 
ne osobine navodi se da su živa tempera- 
menta, okretni, bistri, zdravi, čvrsti, žilavi, 
dugovječni, daroviti, duhoviti i osjetljivi, 
rado slušaju pjesme i vole knjigu. Šokice 
su poslušne, strastvene i poštene. Vezani 
su više za uz rijeke i šume nego za zemlju. 
Ponosni su, vole slobodu, ali ne vole ići u 
školu i drže je teretom, što je utjecalo na 
slabost kulturno-prosvjetnih institucija, ali 
ina dugo nepostojanje građanskoga stale- 
ža (obrtnici, intelektualci 1 sl.), budući da 
su šokačka sela bila uglavnom udaljena od 
gradskih središta. Iako neki autori drže da 
su se miješali s Nijemcima, Madžarima i 
Slovacima, pri čemu su ih u znatnoj mje- 
ri i asimilirali u Šokce (I. Frankl), drugi 

smatraju da se Šokci nisu miješali s dru- 
gim narodima (L. Vlašić, Radivoj Simo- 
nović). Bački su Šokci znatno siromašniji 
od Bunjevaca, ali i baranjskih i slavonskih 
Šokaca. Vjerojatno zbog toga neki autori 
drže da Šokci imaju »neki karakter sluge«. 
Konzervativnost je rezultirala nezainteresi- 
ranošću za napretkom te slabijim imovnim 
stanjem. Siromaštvo i izoliranost uvjetova- 
li su i naglašenu pomirljivost sa sudbinom. 
U literaturi se navodi i da su lakoumni i 
bezbrižni, žive za sadašnjost i ne mare za 
budućnost, po cijeli dan provode šalu na 
ulici i ne brinu se za kuću te prekomjerno 
uživaju jaku rakiju, kao i da osobito vole 
pjesmu te da su nadareni za glazbu. 


Opisane fizičke i karakterne osobine 
u novijih su generacija (od druge polovice 
XX. st.) relativizirane, što je rezultat razvo- 
ja društva, povećane socijalne mobilnosti 
(migracije selo-grad), nacionalne interakci- 
je (mješoviti brakovi), obrazovnog sustava, 
državne prisile (oduzimanje zemlje agrar- 
nim reformama, komunistička diktatura, 
prisilno raseljavanje stanovništva u Ma- 
džarskoj i sl.) te promjena etničkoga sasta- 
va područja koja naseljavaju bački Hrvati. 


Značajne osobine našega 
naroda 


štivanje starijih | vlasti i t. d 

Religlozan je, Svaki rad. sva 
s8 hvale Bogu r 
jegove pomoći uslovi 
rađa u budućnosti. Ći 
ja vašar“. odmah 


svakog plana 
kao: ,U nedelju 
L | živi dočeka. 


m Madinenhna ca ne 


Rodoljub, Značajne osobine našega naroda, 
Naš kalendar za Bunjevce-Sokce-Hrvate za 
godinu 1944., Zombor, 1943. 


No i ti obrasci karaktera podunavskih 
Bunjevaca i Šokaca u velikoj su mjeri re- 
zultat stereotipa, vlastitih i tuđih. Tako se 
npr. tumačenje lošega ekonomskoga stanja 
Šokaca dovodi u vezu s njihovim navod- 
nim pijančevanjem i prodajom imovine 
Nijemcima, bez ozbiljnijih napora da se 
prodre u dublje uzroke njihova ekonom- 
skoga zaostajanja. Slično su konzervativ- 

nost Bunjevaca i otpor prema novostima te 
međusobno zajedništvo reakcija na asimi- 
lacijske nasrtaje okolnih naroda, a tradici- 
onalna zatvorenost, međusobna povezanost 
i nepovjerljivost prema došljacima mogu 
se tumačiti kao rezultat ekonomske samo- 
dovoljnosti na salašima zbog isključenosti 
iz političkih i kulturnih tokova država u 
kojima žive. 

Na temelju stereotipa nastaju i pučke 
šale u kojima se pojavljuju podunavski Hr- 
vati. Tako se u njima Bunjevac najčešće 
imenuje Stipan, koji je, budući da su autori 
pripadnici drugih naroda, dobrohotan, ali 
naglašeno priglup. No u rijetkim je šalama 
mudriji i pametniji od drugih, što znači da 
su njihovi autori sami podunavskih Hrvati. 
Takav je slučaj i s urbanim legendama o 
bećaru i boemu Lazi Duliću Čvarku, u ko- 
Jima se on pojavljuje kao mudriji od vlasti 
i izruguje ih, pri čemu osnovu za njegovu 
superiornost treba tražiti u jačoj ekonom- 
skoj snazi Bunjevaca đurđinskoga kraja, iz 
kojega je potjecao. 


Lit.: L. Knežević, O Bunjevcima, Letopis Matice 
srpske, knj. 128, Novi Sad, 1881; Ivanyi, Szabadka 
szabad kirdlyi vdros tortenete, 2, Szabadka, 1892; 
1. Ivanić, O Bunjevcima, Subotica, 1894; S. Bo- 
rovszky (ur.) Bdcs-Bodrog vdrmegye monogrd- 


fidja, 1, Budapest, b. g.; R. Simonović, Etnograf- 


ski pregled Vojvodine, u: Vojvodina, Novi Sad, 
1924; L. Stipić, L. Čurčić, Karakter i mentalitet 
Bunjevaca, Književni sever, 3-4/1927, Subotica; L. 
Vlašić, Šokci u Vojvodini, Kalendar Hrvatski ra- 
diša za prostu godinu 1934., Zagreb, 1933; M. Pe- 
ić, Bunjevački narodni običaji, Bunjevačko kolo, 
10-12/1934, Subotica; V. Dvorniković, Karaktero- 
logija Jugoslovena, Beograd, 1939 (pretisak: 
1990; 2000); Rodoljub, značajne osobine našeg 
naroda, Naš kalendar za Bunjevce-Šokce-Hrvate 
za prestupnu godinu 1944., Zombor, 1943; D. Pa- 
vličević, Seobe Vlaha Krmpoćana u XVII stoljeću, 
Vojne krajine u jugoslovenskim zemljama u novom 
veku do Karlovačkog mira 1699., Beograd, 1989; 
A. Sekulić, Bački Hrvati, Zagreb, 1991; O. Milo- 
savljević, U tradiciji nacionalizma ili stereotipi 
srpskih intelektualaca XX veka o »nama« i »dru- 
gima«, Beograd, 2002; I. Vidanović, Rečnik soci- 
jalnog rada, Beograd, 2006; M. Evetović, Kultur- 
na povijest bunjevačkih i šokačkih Hrvata, 
Subotica, 2010. 

S. Bačići M. Bara 


KARAN, Dragan (Stanišić, 2. X. 1961.), 
karatist. Sin je Grge, rodom iz Ogorja kod 
Muća, i Nevenke, rođ. Musulin, rodom iz 


Vida kod Metkovića, hrvatskih kolonista 

iz Dalmacije. Osnovnu školu završio je u 

Stanišiću, srednju ugostiteljsku u Sombo- 
ru, a diplomu karate trenera stekao je na 
Fakultetu za fizičku kulturu u Beogradu 

1986. Karate je počeo trenirati u Stanišiću 

1976. u sekciji KK Agrosavez iz Sombora. 
U tom klubu nastavlja trenirati u Somboru 

1978.-80. Nakon odlaska na studij od 1980. 
trenira u KK Studentski grad iz Beogra- 
da. Natjecao se u borbama pojedinačno u 

poluteškoj i ekipno u apsolutnoj kategoriji. 
Nositelj je crnog pojasa 4. dan. 


Juniorski je viceprvak Jugoslavije 1982., 
a u seniorskoj konkurenciji osvojio je zlat- 
nu medalju na prvenstvu Srbije i brončanu 
na prvenstvu Jugoslavije 1985. Na Stu- 
dentskom prvenstvu Srbije osvajao je treća 
mjesta 1982.-84. U I. saveznoj ligi nastu- 
pao je za KK Studentski grad 1982.-88. i 
KK Partizan iz Beograda 1988.-90. God. 
1987. klupski je prvak prvenstva Beogra- 
da, Srbije i Jugoslavije. Za reprezentaciju 
Jugoslavije nastupio je 20 puta u razdoblju 
1985.-89. 


Bio je trener beogradskih karate klu- 
bova BSK, Honex i Teming 1991.-99. Na 
Svjetskom kupu u Miskolcu (Madžarska) 
s momčadi Teminga osvojio je prvo mjesto 
1995., a on je dobio pokal kao najbolji tre- 
ner Svjetskoga kupa. Iduće godine momčad 
je osvojila drugo mjesto. 


Početkom 2000. preselio se u Hrvatsku 
(Vodice). Vodi karate klubove u Vodicama, 
Tisnom i Pirovcu. 


Izvor: Kazivanje Dragana Karana. 


Lit.: D. Kolundžija, Leksikon somborskog sporta, 
Sombor, 1990. 
T. Žigmanov 


KARAN, Ivan (Stanišić, 2. III. 1958.), ka- 
ratist, društveni djelatnik. Sin je Grge, ro- 
dom iz Ogorja kod Muća, i Nevenke, rođ. 
Musulin, rodom iz Vida kod Metkovića, 
dalmatinskih Hrvata koloniziranih u sa- 
veznoj kolonizaciji 1945. Osnovnu školu 
završio je u Stanišiću, gimnaziju društve- 
no-jezičnoga smjera u Somboru, a Fakultet 


KARAN 


političkih znanosti — smjer marksizam i so- 
cijalističko samoupravljanje — u Beogradu 
1986. 


Referent je za organizacijske i perso- 
nalne poslove pri Općinskom štabu Terito- 
rijalne obrane (TO) u Somboru 1986.-88., a 
onda potkraj travnja 1991. u Zonskom šta- 
bu TO u Somboru. Sljedeće je tri godine 
vođen kao »višak« i »neraspoređen«. Pro- 
fesionalni je karate-trener 1994.-2008. Za 
ravnatelja NIU Hrvatska riječ iz Subotice 
izabran je 2008. 


Od 2006. u DSHV-u radi na organiza- 
cijskom jačanju, pisanju programa i općih 
akata stranke te s mladima, pomažući im 
u ponovnom osnivanju Mladeži DSHV-a. 
U Stanišiću, iz kojega je 1990-ih protjera- 
no 65% Hrvata, osnovao je Mjesnu organi- 
zaciju DSHV-a 2008. te Hrvatsko kultur- 
no društvo Vladimir Nazor 2009., čiji je 1 
predsjednik. Kao ravnatelj NIU Hrvatska 
riječ pokrenuo je 2009. na Radio Somboru 
tjednu jednosatnu emisiju na hrvatskom 
Kronika tjedna (od početka 2010. Hrvatska 
riječ, a od polovice 2010. Glas Hrvata), a 
nakon ukidanja RTV uredništva u NIU Hr- 
vatska riječ njezinu produkciju (od početka 
2012. jednoipolsatna, a od rujna iste godine 
dvosatna) preuzeo je HKD Vladimir Na- 
zor iz Stanišića. U emisiji sudjeluje i kao 
novinar. Povremeno objavljuje tekstove u 
Hrvatskoj riječi i Glasu ravnice. 


Karate trenira od 1976. Nositelj je cr- 
nog pojasa 2. dan. Natjecao se za Karate- 
klub Studentski grad iz Beograda i imao 
status vrhunskoga sportaša saveznoga ran- 
ga. Osvajač je brončanih medalja sa stu- 
dentskih prvenstava Beograda i Srbije u 
borbama 1979., 1980. i 1982.-84., srebrnih 
medalja s prvenstava Beograda 1 Srbije u 
pojedinačnoj i ekipnoj konkurenciji 1982.- 
84. i brončanih medalja u ekipnoj konku- 
renciji s prvenstava SFRJ 1980. i 1981. Na- 
tjecao se u borbama u srednjoj i poluteškoj 
kategoriji u pojedinačnoj konkurenciji te 
u apsolutnoj kategoriji ekipno. U Prvoj sa- 
veznoj karate-ligi natjecao se 1981.-85. za 
KK Studentski grad iz Beograda. Od 1986. 
trener je i natjecatelj KK Dušan Staničkov 
iz Sombora, gdje je potkraj 1992. osno- 

KARAN 


vao KK Ipon, u kojem je do danas trener 
i predsjednik. Njegovi su natjecatelji osva- 
jali medalje u katama i borbama na prven- 
stvima Vojvodine, Srbije i SR Jugoslavije 
od pionira do seniora. Bio je i uzgajivač i 
izlagač šarplaninaca, pobjednik Državnog 
prvenstva 1998. sa ženkom Atina Vujanska. 
Deset pasa iz njegova uzgoja bili su nacio- 
nalni, a dva međunarodni prvaci. 


Izvor: Kazivanje Ivana Karana. 


Lit.: D. Kolundžija, Leksikon somborskog sporta, 
Sombor, 1990. 


T. Žigmanov 


KARAN, Milan (Stanišić, 24. VI. 1965.), 
rukometaš, trener. Sin je dalmatinskih Hr- 
vata Grge i Nevenke, rođ. Musulin, kolo- 
niziranih 1945. Osnovnu školu završio je u 
Stanišiću, srednju ugostiteljsku u Somboru, 
a na Fakultetu fizičke kulture u Novom Sa- 
du postao je diplomirani trener rukometa 
2011. 


U osnovnoj je školi tri godine trenirao 
karate u KK Agrosavez iz Sombora te po- 
ložio za smeđi pojas. Iako je bio iznimno 
nadaren za karate, nakon što su braća Slo- 
bodan i Ivan otišli na studij u Beograd, nije 
mogao sam putovati u Sombor na treninge 
te je u 6. razredu počeo trenirati rukomet 
u RK Stanišić iz Stanišića. U njemu je s 14 
godina počeo nastupati u seniorskoj kon- 
kurenciji. Igrao je na mjestu srednjega be- 
ka i bio je vrstan tehničar. Nastupao je za 
kadetsku reprezentaciju Vojvodine 1980., 
kada je momčad osvojila zlatnu medalju na 
Kadetskom prvenstvu Jugoslavije. U I. sa- 
veznoj ligi igrao je za rukometne klubove 
Crvenka iz Crvenke 1986.-88., Jugović iz 
Kaća 1989.-90., u II. saveznoj ligi u Vojvo- 
dini iz Novoga Sada 1991.-93. i Somboru 
1994.-96. S RK Crvenka osvojio je Kup Ju- 
goslavije 1987. 


Jedan je od osnivača Mjesne organiza- 
cije DSHV-a u Stanišiću 2008. te HKD-a 
Vladimir Nazor iz Stanišića 2009. Živi u 
Novom Sadu, gdje u RK Vojvodina radi 
kao trener s mlađim kategorijama. 


Izvor: Kazivanje Milana Karana. 
T. Žigmanov 

KARAN, Slobodan (Stanišić, 12. V. 1959), 
karatist, društveni djelatnik. Sin je koloni- 
ziranih dalmatinskih Hrvata Grge i Neven- 
ke, rođ. Musulin. Osnovnu školu završio 
je u Stanišiću, a srednju poljoprivrednu u 
Somboru. Diplomirao je 1989. agroekono- 
miju na Poljoprivrednom fakultetu u Ze- 
munu. 


Karateom se počeo baviti 1977. u Stani- 
šiću u sekciji KK Agrosavez iz Sombora. U 
Somboru je trenirao do položenoga smeđe- 
ga pojasa, a od 1979. u KK Studentski grad 
iz Beograda. Za crni pojas 1. dan položio 
je 1980., za 2. dan 1990., a za 3. dan 2001. 


Natjecateljsku karijeru započeo je u KK 
Agrosavez, u kojem je bio član momčadi 
koja je osvojila Vojvođansku ligu 1978. Za 
Studentski grad nastupao je 1981.-86. God. 
1981. ekipno je osvojio brončano odličje u 
I. saveznoj ligi, a 1980. zlatno odličje ekip- 
no na Studentskom prvenstvu Jugoslavi- 
je, drugo mjesto u Jugoslaviji u borbama 
ekipno za seniore i treće mjesto u katama. 
Na seniorskim i studentskim prvenstvima 
Beograda i Srbije pojedinačno u poluteškoj 
kategoriji 1980.-83. osvajao je treća mjesta. 


Član je reprezentacije Srbije u borbama 
1981.-83., a dva je puta nastupao za repre- 
zentaciju Jugoslavije 1983. Imao je status 
vrhunskoga sportaša saveznoga razreda 
1980.-85. Živi i radi u Beogradu kao karate- 
trener starijih dobnih kategorija: trenirao 
je karate-škole u beogradskim klubovima 
Bomikom i Karyuka karate akademija, a 
sada trenira KK Palilulski tigrovi. 


Jedan je od osnivača Mjesne organiza- 
cije DSHV-a u Stanišiću (2008.) te HKD-a 
Vladimir Nazor iz Stanišića (2009.), u ko- 
jem je aktivni član likovnoga odjela. Izra- 
đuje duborez u drvetu. 


Izvor: Kazivanje Slobodana Karana. 


Lit.: D. Kolundžija, Leksikon somborskog sporta, 
Sombor, 1990. 


T. Žigmanov 


KARANOVIĆ, Mladen (Mol, 21. VI. 
1863. — Subotica, 3. XII. 1950.), novinar, 
izdavač, kulturni djelatnik. Nakon očeve 
smrti doselio se u Suboticu 1875. k svoje- 


VI. God. Subotica, 14 svibnju (maja) 1498. zad Br. 20. 


GLASILO ZA DRUSEVENE POPU. PuOSVATU PO ČRIVEKDI 
———UASNO ZA 
Ta ge uaena 1 ua onak toa 


ajeti srami staž | 


Zaglavlje Subotičkih novina od 14. V. 1898. 


mu stricu odvjetniku dr. Dušanu Petroviću. 
Tu je pohađao gimnaziju, ali je nije završio. 
Nije završio ni bogosloviju u Srijemskim 
Karlovcima, gdje je proveo 4 godine, niti 
Pravni fakultet u Budimpešti, na kojem je 

studirao. Za bunjevačke Hrvate osobito je 

važan kao osnivač i vlasnik tjednika Su- 
botičke novine 1.1. 1893., s podnaslovom 

Bunjevačko-šokački nedeljni list za misne 

obće stvari, prosvitu, zabavu i gazdinstvo. 
Zauzimao se za vjersku toleranciju Srba i 

Hrvata, podupirući borbu južnougarskih 

Bunjevaca za školovanje na materinskom 

jeziku i njegovu uporabu u javnoj upravi. 
Uređivao ga je sve do 1898., kada je, zbog 

oštrih antirežimskih tekstova i pomanjka- 
nja financijskih sredstava, podnio ostavku 

i ugasio novine. List je na latiničnom pi- 
smu izdao knjigu Ivana Ivanića O Bunjev- 
cima : Povesničko narodnopisna rasprava 

(1894.) te roman Sime Matavulja Bakonja 

fra Brne (1898.). Kao kulturno-prosvjet- 
ni djelatnik, najveći dio naslijeđa uložio je 

u podizanje Srpske štamparije dr. Dušana 

Petrovića, Pučku gazdačku banku (srpsko- 
bunjevačku), Subotičke novine i izdavanje 

knjiga. Bio je sudionik kongresa nemađar- 
skih narodnosti (Srba, Slovaka i Rumunja) 

u Budimpešti 1895. 


Nakon stvaranja jugoslavenske države 
1918. dobivao je samo privremene poslove 
u gradskoj službi: bio je dnevničar, knjižni- 
čar, arhivar. U nekoliko se navrata obraćao 
gradskom Senatu tražeći potporu za istra- 
živačke i književničke usluge. Kada je dao 
ostavku na službeničko mjesto 1925., želio 
je pisati O spasu Rusije; god. 1926. dobio 
je novac da pronađe grob Kalora Miloda- 
novića i napiše djelo Srbi, Bunjevci i Šokci 


KARAPANDŽA 


u prošlosti; kada je radio u »velikoj arhivi« 
1927., nudio je da napiše povijest Suboti- 
ce. Kako su ti planovi ostali bez rezultata, 
grad mu od 1931. daje doživotno uzdrža- 
vanje od 500 dinara na mjesec kao zaslu- 
žnomu »nacionalnomu radniku«. I nakon 
toga u 1939. on traži akontaciju od 15.000 
dinara, a nudi pisanje autobiografije Moj 
životi rad. 

Pisao je pjesme, članke, eseje i memo- 
are. Među ostalim, surađivao je u Nevenu 
(1884., 1904.), Subotičkoj Danici (1893.) i 
Bunjevačkim novinama (1927., 1940.). Pse- 
udonimi: Bogoljub i dr. Preminuo je u su- 
botičkom sirotinjskom domu. Pokopan je 
na gradskom pravoslavnom groblju o dr- 
žavnom trošku. 


Izvori: Povijesni arhiv Subotica, F:47. Gr. 1487/ 
925; Gr. 1541/925; Gr. 529/926; Gr. 10/1927; X 
58/1928; Zap. 1937-1939: Lukacs Vukov, Karano- 
vić Mladen šampion svetskog mira i prorok ratova 
(rukopis u Gradskoj knjižnici u Subotici). 


Lit.: Neven, 17/1913, Subotica; Marko Protić, Srp- 
ski triumviri u bunjevačkom renesansu od 1860 do 
1918, Subotica, 1934: B. Hlajduk]. Vojnić, Senke 
graditelja Subotice u prošlosti, Subotica, 1971; T. 
Kolozsi, Szabadkai Sajto (1848-1919), Szabadka, 
1973; Đ. Lončar, Pseudonimi i inicijali autora koji 
su pisali o bunjevačkim i šokačkim Hrvatima, 
Klasje naših ravni, 11-12/2006, Subotica; Srpski 
biografski rečnik, 4, Novi Sad, 2009. 

S. Mačković 


KARAPANDŽA (tur. karapandža: koji 
ima crne pandže; u prenesenom značenju — 
vještica), toponim, prostrana čestica santo- 
vačkoga atara, pretežito šumovit kraj; pru- 
ža se ina hrvatsko prekodunavsko ozemlje. 


God. 1823. spominje se kao Karapan- 
tsa alias Badas, a 1841. Karapandxa, zatim 
Karapancsa. Oko 1880. prelazi u vlasništvo 
nadvojvode Albrechta Habsburga (1856.- 
1936.), bliska rođaka kralja i cara Franje 
Josipa I. God. 1891. gradi se jednokatni, a 
1902. dvokatni neobarokni dvorac, u kojem 
su u rujnu 1910. gostovali njemački car Vi- 
lim II. i austrijski Franjo Josip. Obučena 
u prekrasnu narodnu nošnju, dočekala ih 
je bereška mladež. Tada se pjevao i ovaj 
bećarac: Karapandža dva cara skućila, /i 
gospodu silnu udomila. Uz novi dvorac bila 

je izgrađena i kapelica (danas je nema), u 
kojoj je santovački župnik služio misu za 
nadvojvodinu obitelj i goste. Tada bi na mi- 
su pozivali i po dvije djevojke u narodnoj 
nošnji (po jednu Hrvaticu i Madžaricu), ko- 
je su zatim sudjelovale na svečanom obje- 
du. Za srpske okupacije 1919.-21. dvorac je 
oštećen, kada nestaje i sva dokumentacija. 
Do 1921. gruntovno je pripadao selu Draž 
(madž. Darazs) u Baranjskoj županiji. 
Nadvojvoda Albrecht je 1932. uz dvo- 
rac dao izgraditi uzletište. U poplavi 1956. 
dvorac i okoliš znatno su stradali. Pokraj 
dvorca 1970-ih priređivani su majališi 
(svibanjske tj. majske veselice) s nastupom 
kulturnih skupina. Nakon obnove 1980-ih 
dvorac opet blista u starom sjaju. Omiljeno 
je stjecište tuzemnih i inozemnih lovaca. 
Karapandžanska šuma danas je u vlasniš- 
tvu Šumarske lovačke udruge Gemenc. 


Prema nekadašnjem duboko ukorije- 
njenom pučkom vjerovanju, Karapandža 
je leglo vištica. Golemu smrtnost djece u 


a av ri 


djelu vještica, koje »kradu dičje duše«. Još 
i 1940-ih godina majke su molile: 
Oj, višćure isrid Karapandže, 
nek vam misec puta ne pokaže, 
a spavanje vaše ne pristalo! 
Ne dirale moje dite malo, 
dite malo u dunjice/kolivke Stipu/Janju. 
Spalji čardak, Bože, to vištičje leglo, 
kaži vitru da pepel raznese, 
nek ga Dunav daleko odnese. 


YN 


O karapandžanskoj vještici govore i 
dvije santovačke mitološke pjesme: »Junak 
u zatvoru« i »Hercegovi dvori«. 


Lit.: M. Beljanski, Bački Breg i njegovi žitelji, 
Sombor, 1976; Z. Šibalin, Kratak osvrt na povijest 
lovačkog dvorca na Karapandži, Hrvatski kalen- 
dar 1996, Budimpešta, 1995; Ž. Mandić, Pismu 
piva prilipa divojka : Ostvaraji uma i duha santo- 
vačkih Hrvata, Budimpešta, 2012. 

Ž. Mandić 


KARAS, Karlo (Nenadić, 22. IV. 1926. 
— Nenadić, 24. IV. 2010.), poljoprivrednik. 

Sin je Šime i Roze, rođ. Firanj. Odrastao 
je na salašu na Nenadiću, gdje je polazio i 
osnovnu školu. Građansku školu završio je 

u Somboru 1941. Nakon završetka vojnoga 
roka 1947. uključio se u poljoprivrednu dje- 
latnost na roditeljskom imanju. Kao ugled- 
ni poljoprivrednik, mnogima je služio za 

uzor postižući vrhunske rezultate, posebno 

u proizvodnji pšenice i kukuruza. Dobitnik 
je Zlatne medalje Novosadskoga poljopri- 
vrednoga sajma 1970. Vrijedne je rezultate 

ostvario i u proizvodnji kvalitetnih lubeni- 
ca te u tovu svinja. 


Budući da mu je otac bio jedan od osni- 
vača somborskoga HKD-a Miroljub 1936. 
te da su u obiteljsku kuću između dvaju 
svjetskih ratova dolazili tadašnji najugled- 
niji hrvatski političari (Stjepan i Pavle Ra- 
dić, Ivan Pernar, Ivan Granđa i drugi čel- 
nici HSS-a iz Zagreba), i on se u godinama 
nakon Drugoga svjetskoga rata uključio u 
rad KUD-a Vladimir Nazor u Somboru, či- 
Jije aktivni i ugledni član ostao do kraja ži- 
vota. Kao praktični vjernik, hodočastio je u 


Karapandža 

Bunarić, Tekije, Aljmaš, Jud, Međugorje, 
Mariju Bistricu, Podmilačje kraj Jajca, Va- 
tikan... Među posebno vrijednim i rijetkim 
dokumentima na svojem salašu u sombor- 
skim Nenadić Salašima imao je porodič- 
ni rodoslov, koji počinje 1785. U njemu se, 
kao najstariji članovi porodice, navode Pe- 
ro Karas i njegova supruga Barbara. 


Lit.: Miroljub, 4/2008, 3/2010, Sombor; Hrvatska 
riječ, 369, Subotica, 9. TV. 2010. 
M. Đanić 


KARAS, Šima (Nenadić, 27. X. 1898. — 
Zagreb, 7. X. 1949.), zemljoradnik, politič- 
ki djelatnik. Sin Stipana i Marije, rođ. Glu- 
vić. U braku s Rozom Firanj imao je troje 
djece — Mandu, Karla i Klaru. Bio je među 
osnivačima ogranka (isprva neformalnoga) 
Hrvatske republikanske seljačke stranke 
(HRSS) za somborski kotar 1921. te po- 
novno 1923., kada je službeno osnovan. 
Tada je postao i članom užega rukovod- 
stva ogranka, na čijem je čelu bio Antun 
Matarić. Vlasti nisu gledale s naklonošću 
na HRSS (poslije HSS) pa je većina osno- 
vanih organizacija djelovala poluilegalno 
i većinom u tajnosti. Imao je aktivnu ulo- 
gu u svim aktivnostima HSS-a u Somboru 
sve do Drugoga svjetskoga rata. Nedugo 
nakon povratka iz inozemstva 1924. Stje- 
pan Radić tajno je boravio na salašima u 
Nenadiću. Noćenje čelnika HSS-a bilo je 
predviđeno na salašu Antuna Matarića, 
no kako je njegov salaš bio primjetno pod 
prismotrom žandarmerije, domaćini su ga 
okolnim putem doveli na noćenje na salaš 
Šime i Roze Karas. U svibnju 1926. skupa 
s Antunom Matarićem organizira doček 
i boravak u Somboru čelnika središnjice 
HSS-a iz Zagreba: Stjepana Radića, Pavla 
Radića, Ivana Pernara, Ljudevita Kežmana, 
Tune Babića i Josipa Zagorca. Cilj njihova 
boravka bio je veliki skup koji je održan 
u Somboru na Trgu Svetoga Trojstva 24. 
V. 1926., na kojem je bilo nazočno više od 
10.000 pristaša HSS-a, drugih zemljoradni- 
ka te građana Sombora i okolice. 


Jedan je od osnivača i član prvoga 
Upravnoga odbora Hrvatskoga kulturno- 
ga društva Miroljub, osnovanoga 6. XII. 

1936. u Somboru. Za kupnju prve zgrade 

Društva bio je među članovima koji su 

nepovratno darivali tisuću ili više dinara, 
tzv. hiljadarima, čija su imena uklesana na 

mramornoj ploči koja se čuva u prostorija- 
ma HKUD-a Vladimir Nazor iz Sombora. 
Aktivno je sudjelovao u radu i upravi Druš- 
tva do kraja života. 


Šima 
Karas 


Izvori: Privatna arhiva obitelji Matarić iz Sombo- 
ra; Kazivanje članova obitelji Karas. 


Lit.: Deset hiljada ljudi na Radićevom zboru u 
Somboru, Neven, 21, Subotica, 27. V. 1926; Posve- 
ta zastave Hrvatskog Radiše u Somboru, Hrvatski 
dnevnik, 1250, Zagreb, 23. X. 1939; F. Matarić, 
Monografija Društva KUD »Vladimir Nazor« 
1936-1986, Sombor, 1986. 

Z. ČotaiM. Bara 


KARASEK (Karasek), Emil (Bosanska 
Krupa, 13.11. 1896. — Osijek, 5. V. 1956.), 
redatelj, glumac. Zbog sudjelovanja u pro- 
tumadžarskim demonstracijama u Sarajevu 
izbačen je iz četvrtog razreda gimnazije te 
nije mogao nastaviti školovanje. U Zagreb 
se preselio 1914., gdje je završio tečaj Zlat- 
noga križa protiv zaraznih bolesti, te kao 
sanitetski pomoćnik iste godine odlazi u 
Zemun u gradski fizikat. Kao nesposoban 
za vojsku, od 1917. radi u Uredu Kraljevske 
Hrvatsko-slavonsko-dalmatinske zemalj- 
ske vlade u Zagrebu, isprva kao računski 
činovnik, a poslije kao pisarski pomoćnik 
u odjelu za bogoštovlje i nastavu. Na film- 
ski se tečaj upisao 1918. a 1920.-22. poha- 
đao je Državnu glumačku školu. Nakon 
toga je do 1946. angažiran u Hrvatskom 
narodnom kazalištu kao tajnik drame, 
glumac i pomoćni redatelj Branka Gavel- 
le. Kao simpatizer komunista bio je 1942. 
zatočen u Jasenovcu. 

Nakon osnivanja Narodnoga kazališ- 
ta u Zadru vodi ga u sezoni 1946./47. a 
za upravitelja novoosnovanoga Hrvatsko- 
ga narodnoga kazališta u Subotici dolazi 
1947. Vodio ga je do 1950., a nakon njegova 
preustroja postao je 1951. ravnateljem Hr- 
vatske drame Narodnoga pozorišta. U tom 
je razdoblju režirao komedije Mirandoli- 
na Carla Goldonija, Plakir Marina Držića, 
Ljubovnici nepoznatoga dubrovačkog auto- 
ra i Turcaret Alain-Renća Lesagea, zatim 
drame Spletka i ljubav Friedricha Schille- 
ra, Rusko pitanje Konstrantina Simonova i 
Duboko korijenje Jamesa Gowa i Arnauad 
D'Usseaua, pastirsku igru Dubravka Ivana 
Gundulića, operete Zemlja smiješka Fran- 
za Lehara i Svadba u Malinovki Leonida 
Yukhvida, operu Tosca Giacoma Puccini- 
ja te predstavu Svinjarica od Sokolovskog. 
Postavio je i dvije svoje kratke komedije 
Proces u Pešti te Kako je Đoka postao za- 
drugar. Značajke njegova redateljskoga 
pristupa jesu kreativan rad s glumcima te 
priklanjanje estetici pojednostavljenoga 
scenskoga realizma. U Subotici je aktivno 
pomagao rad amaterskih skupina, osobito 
na Bikovu. 


Od 1951. do umirovljenja 1955. bio je 
redatelj osječkoga Hrvatskog narodnog ka- 
zališta. 


Izvor: Stjepan Krtenjak: Karakteristika Karasek 
Emila. Povijesni arhiv Subotica, F: 88/846/1948A. 


Lit.: 150 godina pozorišne zgrade : 150 godina 
kazališne zgrade : 150 eves a szinhdz epiilete, Su- 
botica, 2005; Hrvatski biografski leksikon, 7, Za- 
greb, 2009. 

J. Ivančić i G. Bačlija 


KARAŠEVCI (rum. Carasoveni, Carsove- 
ni, madž. Krassovanok, njem. Krassowa- 
ner, srp. Krašovani, Karašovani, bug. Ka- 
pawoeenu), hrvatska subetnička skupina u 
Rumunjskoj. U sedam karaševskih nase- 
lja (Karaševo/Carasova, Nermić/Nermet, 
Vodnik/Vodnic, Lupak/Lupac, Klokotić/ 
Clocotici, Ravnik/Rafnic i Jabalča/Iabal- 
cea) u brdovitu dijelu Karaševsko-severin- 
ske županije (rum. Caras-Severin) Hrvati 
čine oko 90% stanovnika. Iako malobroj- 

na (oko 6500 pripadnika), zajednica je 
stabilna i kompaktna, s dobro očuvanom 
tradicijom i jezikom, i najbrojnija je od tri- 
ju skupina rumunjskih Hrvata koji su se u 
prošlosti nastanili u široj okolici Temišvara 
(ostale su dvije Šokci u Rekašu /Recas/i 
Turopoljci u Keči /Checea/). Ime su dobili 
po rijeci Karaš (rum. Caras), koja protječe 
kroz Karaševo. Ukorijenjenost toga etno- 
nima reflektira i jak lokalni identitet pa se 
oko 200 pripadnika zajednice izjašnjava 
kao Karaševci, a ne kao Hrvati. 


5 LUPAC -LUPAK 
VODNIC - VODNIK 
IABALCEA - JABLČA 
CLOTOTICI -KLOKOTIĆ 


3 
na 
s 
np» 
= ERMET - NERMIĆ 
JI A CARASOVA + KARAŠEVO 
BR! di rm —RAFNIC - RAVNIK 


Naselja karaševskih Hrvata 


Etnogeneza i nacionalni identitet. 
Zbog pomanjkanja izvora teško je sa sigur- 
nošću tvrditi kada su se, s kojih sve pod- 
ručja i u kojim uvjetima preci Karaševaca 
doselili u Banat. Komparacija etnoloških 
studija s rezultatima istraživanja povjesni- 
čara i lingvista upućuje ipak na to da su 
posrijedi potomci doseljenika iz nekoliko 
južnoslavenskih područja u više migracij- 
skih valova (XIV.-XVII. st.), a ne može se 
posve isključiti ni zastupljenost ostataka 
prvih Slavena u njihovoj etnogenezi. Tomu 
u prilog idu i pojedine fonološke 1 leksičke 
specifičnosti karaševskih mjesnih govora, 
manje razlike u nošnjama i običajima te 
prezimena rumunjskoga, hrvatskoga, srp- 
skoga, madžarskoga, njemačkoga i drugo- 
ga podrijetla, koja potvrđuju složenost pod- 
rijetla. Pripadnost Katoličkoj crkvi imala 
je važnu ulogu u spajanju heterogene mase 
kroz više stoljeća u jedinstvenu etničku 
skupinu. Kao ishodišna područja doselja- 
vanja izdvajaju se Bosna, teritorij neka- 
dašnje Prizrenske biskupije s kolonijama 
dubrovačkih trgovaca, bosanskih i saskih 
rudara te širi doticajni prostori bugarskih, 


makedonskih i istočno-srpskih torlačkih 
idioma. 

Prvi pouzdani podaci o precima današ- 
njih Karaševaca potječu iz sredine XVI. st. 
Riječ je o nekoliko karaševskih prezimena 
koja u kontinuitetu postoje do danas. Ona 
potvrđuju da se dio Karaševaca naselio u 
Karaševo najkasnije u prvoj polovini XVI. 
st., a vjerojatno i nešto prije, u drugoj polo- 
vini XV. st. Tvrdnje o naseljavanju u XV. st. 
zastupaju neki lingvisti prema arhaičnim 
jezičnim obilježjima karaševskih govora. 
Potkraj XIV. st. na područje Banata izbje- 
gli su bugarski katolici, što je polazišna 
točka za neke od teorija o bugarskom pod- 
rijetlu Karaševaca. Ljubomir Miletič, bu- 
garski znanstvenik, oslanjajući se na neke 
jezične karakteristike, pretpostavlja da su 
se u Banat doselili iz nekadašnje katoličke 
okolice Prizrena i Prizrenske biskupije (Ja- 
njevo, Trepča, Priština, Novi Pazar, Kru- 
ševac, Prokuplje i dr.). Ondje su postojale 
kolonije dubrovačkih trgovaca, u kojima su 
kao rudari djelovali i katolici iz Bosne te 
Sasi. Zajedničkim životom katolici s toga 
područja stopili su se u jedinstvenu sku- 
pinu, koja je na Kosovu poznata pod ime- 
nom janjevački Hrvati i čiji govor, poput 
karaševskoga, također pripada torlačkomu 
narječju. Neki autori pogrešno interpreti- 
raju da su podrijetlom iz Crne Gore jer je 
dio slavenskih naseljenika u južni Banat 
potjecao iz Skopske Crne Gore (katolička 
župa Crna Gora, kasnija letnička župa sa 
slavenskim stanovništvom podrijetlom iz 
Dalmacije i Bosne), koja je u izvorima ka- 
toličke provenijencije bilježena kao Monte- 
negro, Montenegro di Scopia, Montenegro 
di Servia. Jedno od najranijih naseljavanja 
iz Bosne u Karaševsku županiju potječe s 
početka XV. st., kada je u dokumentima 
zabilježeno selo Bosna. Među Karaševci- 
ma je i danas poznata predaja o njihovu 
podrijetlu iz Bosne. Dok je trajalo iselja- 
vanje iz Bosne, u dijelove Banata također 
pristižu i izbjeglice iz Srpske Despotovine 
nakon njezina pada pod tursku vlast 1459. 
Srpski autori drže da su se Karaševci do- 
selili iz Timočke krajine, s područja Crne 
Reke. Skupine stanovništva (rumunjskoga, 

srpskoga i dr.) koje su tijekom više stolje- 
ća dolazile među katolike u Karaševo iz 
okolnoga, uglavnom pravoslavnoga pro- 
stora zbog svoje su brojčane inferiorno- 
sti prelazile na katoličku vjeru i vrlo br- 
zo prihvaćale karaševski govor kao jezik 
komunikacije. Za osmanske vlasti među 
Karaševcima su djelovali franjevci misi- 
onari Bosne Srebrene i isusovačka misija 
u Beogradu (1612.-32.) te poslije u XVIII. 
st. i franjevci Bugarsko-vlaške provincije. 
Misionari su gotovo svi bili Južni Slaveni, 
većinom Hrvati iz raznih područja, ponaj- 
više iz Bosne i Dalmacije. Karaševsku su 
župu 1785. od franjevaca preuzeli svjetovni 
svećenici, a u to se vrijeme osnivaju i nove 
župe na karaševskom području. 


Katolička crkva u Ravniku 


Pitanju nacionalnoga identiteta malo- 
brojna intelektualna elita Karaševaca po- 
činje poklanjati pozornost tijekom druge 
polovine XIX. te kroz cijelo XX. st. Na 
priklanjanje hrvatskomu nacionalnomu 
imenu nesumnjivo su utjecale višestoljetne, 
napose konfesionalne veze s drugim Hrva- 
tima iz Hrvatske, BiH, Dalmacije, Bačke 
(Bunjevcima i Šokcima) i Banata (turopolj- 
skim plemićima kajkavcima, Šokcima i po- 
tomcima doseljenika iz Like i Dalmacije). 
Tako su kod Karaševaca, gdje je stvarno 
zajedničko podrijetlo izgubljeno, kultura 
i konfesionalna pripadnost simbolički ele- 
menti koji utjelovljuju njihovu pripadnost 
hrvatskomu narodu. 


Migracije. Vođeni ekonomskim moti- 
vima i državnim potrebama, Karaševci po- 
četkom XIX. st. počinju migracije u druga 
naselja Banata. Dio ih se naselio u njegov 
zapadni dio, na područje današnje Vojvo- 

dine (Karlsdorf/Banatski Karlovac, Uljma, 
Izbište, Nikolinci, Vršac, Potporanj, Veliko 
Središte, Gudurica, Bela Crkva, Starčevo 
i dr.). Karaševci su održavali i kontakte s 
drugim hrvatskim skupinama koje su ži- 
vjele ili i dalje žive u Banatu: kajkavci turo- 
poljski plemići u naseljima središnjega Ba- 
nata koja su dugo u svojim imenima imala 
pridjev hrvatski (Boka, Neuzina, Klarija/ 
Radojevo, Keča), Šokci i drugi štokavci u 
južnom Banatu (Pančevo, Starčevo, Opovo, 
Borča, Glogonj, Kovin i dr.), Perlez na Tisi, 
u istočnom (rumunjskom) Banatu Rekaš 
te drugdje u manjem broju. Zbog ekonom- 
skih, obrazovnih i drugih motiva karašev- 

Karaševska narodna nošnja 


ske obitelji i pojedinci selili su i na druga 
područja današnje Vojvodine (Vršac, Bela 
Crkva, Pančevo, Subotica, Sombor, Novi 
Sad), na prijelazu iz XIX. u XX. st., a na- 
pose u razdoblju Kraljevine SHS/Jugosla- 
vije. Teškoću očuvanju njihova identiteta 
predstavljao je nedostatak inteligencije 
i svećenstva iz vlastitih redova, kako na 
matičnom karaševskom području tako i u 
vojvođanskom dijelu Banata. Među malo- 
brojnom inteligencijom prednjačili su uči- 
telji (primjerice Petar Dobra iz Karaševa 
bio je vjeroispovjedni učitelj u Hrvatskoj 
Neuzini, Fridi Ifka iz Karaševa bio je vje- 
roispovjedni učitelj u Kanaku, Nikola Va- 
ka iz Karaševa bio je komunalni učitelj u 
Vračev Gaju i dr.). Iz vojvođanskoga dijela 
Banata najpoznatiji od karaševskih intelek- 

tualaca bio je Martin Filipon (Uljma, 1884. 
— Vršac, 1967.), odvjetnik i veliki župan 
(1919.) Tamiške županije i zaposjednutih 
dijelova Krašo-severinske županije. Njiho- 
va malobrojnost u naseljima vojvođanskoga 
dijela Banata utjecala je na uporabu jezika 
u crkvama (ondje gdje je bilo katoličkih), 
nastavi i svakodnevnoj komunikaciji, a u 
konačnici na brzu asimilaciju. Karaševci 
koji su živjeli u Gudurici, naselju u blizini 
rumunjske granice, bili su germanizirani 
već tijekom 1920-ih. Nakon Drugoga svjet- 
skoga rata u Guduricu se doseljavaju kolo- 
nisti, među njima i Hrvati iz dalmatinskih 
kotareva. Karaševci u Vojvodini danas su 
najvećim dijelom asimilirani u druge na- 
rode. Hrvatima se u vojvođanskom dijelu 
Banata smatra tek manji broj karaševskih 
potomaka, i to u naseljima gdje obitavaju 
i druge hrvatske skupine, poput Starčeva 
i Pančeva. 


Jezik. Karaševski govori izvorno su 
s fonemskim jatom i pripadaju torlačko- 
mu narječju. U leksiku postoje i ikavski 
i jekavski odrazi jata preuzeti od drugih 
skupina južnoslavenskog stanovništva. 
Primarno je riječ o štokavskim dijalekati- 
ma, s izrazitom ikavštinom, koja upućuje 
na jezične veze s Bosnom i podunavskim 
Bunjevcima i Šokcima — preko svećenika 
te molitvenika i knjiga tiskanih u Bačkoj. 
Postoje i rjeđi primjeri ijekavštine. Uočene 
su pojedine razlike na fonološkom i leksič- 
kom planu između govora Karaševa i osta- 
lih naselja. 


Školstvo i veze s Hrvatskom. Škole u 
karaševskim naseljima postoje od XVIII. 
st.: u Karaševu je prvi počeo svakodnevno 
poučavati djecu isusovac Mihovil Lovinić 
1726.-30., a 1730. spominje se i prvi pra- 
vi učitelj, dok su druga karaševska naselja 
dobila učitelje oko 1780. u sklopu prosvje- 
titeljskih mjera cara Josipa II. U XLX. i poč. 
XX. st. škole su u karaševskim selima bile 
konfesionalne i pod jurisdikcijom Čanad- 
ske biskupije sa sjedištem u Temišvaru. Na- 
stava je izvođena na materinskom jeziku, a 
na madžarskom 1907.-18. U razdoblju iz- 
među dvaju svjetskih ratova uspostavljaju 
se kulturne i prosvjetne veze Karaševaca 


s Hrvatskom: hrvatske institucije (JAZU, 
Matica hrvatska, HKD sv. Jeronima, Hr- 
vatski radiša, Zbor duhovne mladeži iz 
Zagreba, Etnografski muzej) upućivale su 
izdanja rumunjskim Hrvatima, franjevac 
Petar Vlašić nakon svojih je prvih pučkih 
misija u Klokotiću napisao 1928. knjižicu o 
rumunjskim Hrvatima, a kao rezultat jugo- 
slavensko-rumunjske Konvencije o uređe- 
nju manjinskih osnovnih škola u Banatu iz 
1933. hrvatsko školstvo doživjelo je procvat 
1936.-48., ali su nakon internacionalizacije 
sukoba Tita sa Staljinom učitelji iz Jugo- 
slavije morali napustiti Rumunjsku. Kara- 
ševski se Hrvati tradicionalno najviše bave 
stočarstvom (osobito ovčarstvom), a zbog 
slabe kvalitete zemljišta bili su pošteđeni 
opće kolektivizacije nakon Drugoga svjet- 
skoga rata. Tijekom socijalizma ekonomski 
su razmjerno dobro živjeli, radeći u obli- 
žnjim rudnicima i industriji uz privatno 
poljodjelstvo. Kada je početkom 1960-ih 
rumunjski jezik uveden u škole kao nastav- 
ni predmet, predavan je i srpsko-hrvatski 
jezik s 3-4 sata na tjedan, ali su neki pro- 
fesori bili Srbi, koji su djecu učili jedino 
ćirilici i srpskom jeziku. Sporadično su se 
obnavljale i veze s Hrvatskom: Ravnatelj- 
stvo dušobrižništva za Hrvate u inozem- 
stvu od 1967. pomaže hrvatskim župama 
u Rumunjskoj materijalno i vjerskom li- 
teraturom, ogranak Seljačke sloge iz Bu- 
ševca kraj Velike Gorice održava službene 
veze s folklornim društvom iz Klokotića 
od početka 1970-ih, Matica iseljenika Hr- 
vatske od kraja 1970-ih šalje svoja izdanja, 
prof. Stjepan Krpan, istraživač i putopisac, 
u okviru istraživanja Hrvata u susjednim 
zemljama objavljivao je podatke o Kara- 
ševcima i dr. Raspad socijalizma i gospo- 
darska kriza pogodili su Karaševce — među 
prvima su dobivali otkaze u rudnicima jer 
su Rumunji imali prednost, pa im je zemlja 
ostala glavni izvor prihoda. Zato od 1990- 
ih mnogi odlaze u Hrvatsku i druge zemlje 
radeći fizičke poslove u građevinarstvu i dr. 


Suvremeno razdoblje. Nakon 1990. 
veze Karaševaca s Hrvatskom organizira- 
no se intenziviraju. Potpisivanjem Ugovora 
o prosvjetnoj, kulturnoj i znanstvenoj su- 

radnji među dvjema državama 1993. stvo- 
reni su uvjeti za poboljšanje prosvjetno- 
odgojnoga procesa na hrvatskom jeziku pa 
je 1997. u Karaševu otvorena dvojezična 
gimnazija, a hrvatsko Ministarstvo obrazo- 
vanja šalje učitelje hrvatskoga. No od dva 
odjela osnovne škole na hrvatskom u Ka- 
raševu i Klokotiću, posljednji je zatvoren 
zbog malog broja učenika. U obrazovnom 
procesu nedostaju stručni kadar i udžbeni- 
ci na hrvatskom, a i sve je manje hrvatskih 
obitelji koje svoje djecu šalju u hrvatske 
škole, pa se u razredima radi kombinirano. 


Karaševska Hrvatica u nošnji 


Zahvaljujući pozitivnoj diskriminaci- 
Ji manjina, zakonom je zajamčeno i pravo 
sudjelovanja predstavnika manjina u ru- 
munjskom parlamentu (jedno zajamčeno 
zastupničko mjesto za hrvatsku manjinu) 
te u lokalnim upravnim tijelima. 


U Klokotiću je 1932. osnovano Kultur- 
no društvo, koje je prestalo djelovati u ratu, 
u razdoblju socijalizma postojao je folklor- 
ni ansambl mjesnoga Doma kulture, a od 
2010. djeluje KUD Klokotić. U Karaševu 
je Kulturno-umjetničko društvo Mladi Ka- 
raševci osnovano 1947., a od 1991. djeluje 
KUD Karaševska zora. Početkom 1991. hr- 
vatske zajednice s karaševskoga i tamiško- 
ga područja ujedinile su se u krovnu orga- 
nizaciju Zajedništvo Hrvata u Rumunjskoj 
(rum. Uniunea Croatilor din Romania) sa 
sjedištem u Karaševu, pod vodstvom prof. 
Milje Radana (koji je dugogodišnji načel- 
nik općine Karaševo, a od 2000. zastupnik 
Hrvata u rumunjskom parlamentu). Time 
je spriječen pokušaj tamošnjih srpskih or- 

ganizacija da negiraju postojanje hrvatsko- 
ga etnosa u Rumunjskoj. Iz te se krovne 
udruge 1998. izdvojio Demokratski savez 
rumunjskih Hrvata sa sjedištem u Kloko- 
tiću. Zajedništvo Hrvata od 1994. izdaje 
dvojezični mjesečnik Hrvatsku grančicu, a 
ima i internetski portal Karaševaca. 


Od 1990-ih jedan broj mladih Karaše- 
vaca odlazi na studij na Sveučilište u Za- 
grebu, a najintenzivnije veze održavaju 
se preko Hrvatske matice iseljenika. Ona 
organizira manifestacije i seminare za izu- 
čavanje hrvatskoga jezika, na koje se pozi- 
vaju i karaševski Hrvati, redovito šalje svo- 
ja izdanja i hrvatske novine, posreduje u 
gostovanjima i suradnji folklornih društava, 
organizirala je Tjedan Hrvata iz Rumunj- 
ske 1994., Klokotiću i Karaševu dodijelila 
je nagradu Najselo i dr. Najviši hrvatski 
dužnosnici posjećivali su Karaševce: hr- 
vatski predsjednici Stipe Mesić 2004. i Ivo 
Josipović 2012., predsjednik vlade Ivo Sa- 
nader 2007. i dr. 


Sva karaševska sela imaju crkve, a 
upravno su organizirana u tri župe: Kara- 
ševo s filijalom Neremić i Jabalče, Kloko- 
tić s filijalom Vodnik, i Lupak s filijalom 
Ravnik. Crkve su središta hrvatskoga je- 
zika jer se bogoslužje izvodi na hrvatskom, 
a sadašnji su župnici u Karaševu, Lupaku 
i Klokotiću Karaševci. Od 1990-ih više je 
hrvatskih biskupa bilo među karaševskim 
Hrvatima. 


Dvojezična ploča na ulazu u Karaševo 


Karaševski su književnici prevoditelj 
Milja Radan (predsjednik Zajedništva Hr- 
vata), zatim pjesnici Milja Šera iz Lupaka 
(Pogleni, Bože, na naše slze, Nakladni za- 
vod Matice hrvatske, Zagreb, 1996.) i Mi- 
kola Žurkul (zastupljen u antologiji Pjesme 
i proza rumunjskih Hrvata : Poezio kaj 
prozo de la Rumanaj Kroatoj, Hrvatski 

esperantski savez, Zagreb, 2008.), koji su 
zastupljeni u zbirkama s pjesničkih skupo- 
va u Rešetarima, također Ivan Dobra (ured- 
nik Zlatne grančice) i dr. 


Kulturne veze s bačkim Hrvatima. 
Brojne su spone i usporedbe između bač- 
kih Bunjevaca i Šokaca i banatskih Karaše- 
vaca. Među njima su djelovali franjevci iz 
Dalmacije i Bosne u XVII. i XVIII. st. Ko- 
ristili su se istim udžbenicima u razdoblju 
XVIIL-XIX. st. Mihael Grozdić, franjevac 
i karaševski župnik u razdoblju 1768.-85., 
autor je jednoga takva udžbenika ABC ili 
uprava za potribu škularske Dalmatinske 
mladeži etc. (Temesvar, 1779.). Među Ka- 
raševcima su djelovali i hrvatski svećenici 
iz Bačke: u Lupaku Luka Peštalić iz Baje 1 
Andrija Poljaković iz Subotice, u Klokotiću 
Josip Mamužić (1875.) i dr. Kulturne veze 
ostvario je preko Bunjevačkih i šokačkih 
novina Ivan Antunović, koji je imao pret- 
platnike među Karaševcima. Smatra se da 
su snažan utjecaj na karaševske govore 
ostavili Bunjevci i Šokci preko svojih ti- 
skovina i svećenika, napose u crkvenom 
pjevanju, jer su Karaševci učili pjesme iz 
knjiga koje su tiskane u Subotici za Bu- 
njevce i Šokce. Pučkoškolske gramatike i 
čitanke »ilirskog« jezika Ivana Mihalovi- 
ća Karaševci u rumunjskom dijelu Banata 
upotrebljavali su sve do kraja 1930-ih. Pre- 
ma sačuvanim podacima s početka XX. st., 
karaševske su vjerske pjesme »bunjevačke 
i hrvatske«. Posebno su u Karaševaca bili 
cijenjeni molitvenici Marijana Jaića Vinac 
bogoljubnih pisama i Lajče Budanovića 
Velika slava Božja. Sve do raspada Austro- 
Ugarske Monarhije za blagdan Male Gospe 
redovito se hodočastilo u Marija Radnu iz 
brojnih mjesta Bačke, Banata pa i šire, gdje 
se okupljao velik broj hodočasnika iz ka- 
raševskih sela te iz bunjevačkih i šokačkih 
sela u Bačkoj. 


Rubnost bačkih i karaševskih Hrvata u 
odnosu na matična hrvatska područja upu- 
ćivala ih je na suradnju te su se njihova kul- 
turna nastojanja prepletala. Osim usmje- 
renosti jednih na druge, zajedničko im je 
bilo to što ih je srpska nacionalna ideolo- 
gija svrstavala u katoličke Srbe, što je bio 


slučaj i s nekim drugim skupinama hrvat- 
skoga stanovništva (Bosna, Slavonija, Du- 
brovnik). Pokušaji pridobivanja Karaševa- 
ca za srpsku naciju bili su neuspješni, kao i 
uvođenje ćiriličnih tiskovina, budući da im 
je ćirilica bila u potpunosti strana. Matica 
srpska iz Novoga Sada do danas podrža- 
va ideje kako su »Krašovani« zapravo Srbi 
(npr. članci u Temišvarskom zborniku), slič- 
no kao što podupire nastojanja dekroatiza- 
cije bačkih Bunjevaca (izdavanje Rečnika 
bačkih Bunjevaca, kulturno-znanstveno 
podupiranje organizacija Bunjevaca nehr- 
vata, standardizacija bunjevačkoga govora 
u jezik 1 sl.). 


DAI! 


SVJETOVI 
““MEĆAVE 


B. Vujkov, Cvjetovi mećave, Zagreb, 1971. 


Balint Vujkov, poznati sakupljač na- 
rodnoga blaga iz Bačke, 1960-ih bilježio je 
građu među Karaševcima, koju je objavio u 
zbirci simboličnoga naziva Cvjetovi meća- 
ve. Devedesetih godina XX. st. obnavljaju 
se veze karaševskih i bačkih Hrvata, iako 
bez čvršćih institucionalnih okvira 1 stal- 
nosti. Najprije među Karaševce odlazi sve- 
ćenik Lazar Ivan Krmpotić te piše publici- 
stičke članke o povijesti i njihovu vjerskom 
životu u sadašnjosti u katoličkoj i hrvatskoj 
periodici u Bačkoj. Uslijedilo je gostovanje 
članova HKPD-a Matija Gubec iz Tavan- 
kuta u rujnu 1993. u Karaševu, Klokotiću i 
Lupaku. Tom su prigodom izveli i cjelove- 
černji kulturni program, o čemu su poslije 
izvijestili i mediji na hrvatskom u Vojvodi- 
ni. Lazar Ivan Krmpotić sudjeluje 1994. u 
Zagrebu na Tjednu Hrvata iz Rumunjske, 
a u istoimenoj publikaciji Hrvatske matice 

iseljenika objavljen je i njegov rad »Kara- 
ševski Hrvati u Rumunjskoj«. Na međuna- 
rodnoj razini postoji sporadična komunika- 
cija predstavnika dviju hrvatskih zajednica 

u okviru Hrvatskoga svjetskoga kongresa, 
koji jednom na godinu održava sastanke u 

Hrvatskoj. Hrvatska udruga kulture Laj- 
čo Budanović iz Male Bosne nastupila je 

16. VIII. 2010. na Festivalu etničkih zajed- 
nica u Banatu održanom u Karaševu. U 

posljednjih nekoliko godina ostvarena je 

suradnja Demokratskoga saveza Hrvata u 

Vojvodini (DSHV) sa Zajedništvom Hrva- 
ta u Rumunjskoj, čije je izaslanstvo 14. TV. 
2008. bilo u službenom posjetu DSHV-u, 
a istom je prigodom održana i prijateljska 

nogometna utakmica između reprezentaci- 
ju dviju hrvatskih zajednica u Tavankutu. 
Uzvratni posjet bio je u srpnju 2009., ko- 
jije u programu također imao nogometnu 

utakmicu. Nakon osamostaljenja Republi- 
ke Hrvatske, dio mladih Hrvata iz Vojvo- 
dine i Rumunjske svoje studije nastavlja na 

hrvatskim sveučilištima, napose u Zagrebu, 
a ostvarene veze održavaju se i nakon stu- 
dija. Od 2009. mladež Zajedništva Hrva- 
ta u Rumunjskoj dolazi na Prelo Mladeži 

DSHV-a u Subotici. 


Lit.: Lj. Miletič, Ueber die Sprache und Herkunft 
der sog. Krašovaner in Siid-Ungarn, Archiv fiir 
slavische Philologie, 25, Berlin, 1903; J. Živojno- 
vić, Krašovani (Karašani, Karašavci). Beleške, 
narodni običaji i primeri jezika, Letopis Matice 
srpske, knj. 242, sv. 2, Novi Sad, 1907; P. Vlašić, 
Hrvati u Rumunjskoj : Putopisno-povijesne crtice 
s narodnim običajima, Beograd, 1928; P. Vlašić, 
Zašto sam naše sunarodnike katolike u Rumun- 
skoj nazvao Hrvatima — Odgovor g. dr. Jovanu 
Erdeljanoviću, Politika, 5. VIII. 1929, Beograd; F. 
Milleker, Geschichte der Gemeinde Banatski Kar- 
lovac (Karlsdorf) 1803-1934, Werschatz, 1934; P. 
Pekić, Političke i kulturne veze između Bunjevaca 
i Hrvata u prošlosti, Obzor spomen-knjiga 1860- 
1935, Zagreb, 1935; M. S. Filipović, Prilog pozna- 
vanju veza između Krašovana i Bosne, Zbornik za 
društvene nauke Matice srpske, 42, Novi Sad, 
1965; B. Vujkov, Cvjetovi mećave : Hrvatske na- 
rodne pripovijetke iz Mađarske, Rumunjske, Au- 
strije i Čehoslovačke, Zagreb, 1971; V. Stanković 
(ur.), Katolička crkva i Hrvati izvan Domovine, 
Zagreb, 1980; J. Erdeljanović, Srbi u Banatu : Et- 
nološka istraživanja. Naselja i stanovništvo, Novi 
Sad, 1986; JI. MugreTHu, Mscneogsanua 34 6en2a- 
pume e CeomuepadcKko u Banam, Coua, 1987; S. 
Krpan, Od Karaša do Biferna : Zapisi o Hrvatima 

u Rumunjskoj, Mađarskoj, Čehoslovačkoj, Austri- 
jiiltaliji, Zagreb, 1988; L. 1. Krmpotić, Karašev- 
ski Hrvati u Rumunjskoj, Subotička Danica : ka- 
lendar za 1991. god., Subotica, 1990; L. I. 
Krmpotić, Hrvatski svećenici u Rumunjskoj. Su- 
botička Danica : kalendar za 1992. god., Subotica, 
1992; Z. Romić, Otok s blagom, Glas ravnice, 34, 
Subotica, 1993; L. I. Krmpotić, Karaševski Hrva- 
tiu Rumunjskoj, Tjedan Hrvata iz Rumunjske, Za- 
greb, 1994; I. Rora, Hrvati u Rumunjskoj, Hrvat- 
ski iseljenički zbornik 1998., Zagreb, 1998; M. N. 
Radan, Odnos karaševskih intelektualaca s kraja 
XIX i prve polovine XX veka prema etničkom po- 
reklu Karaševaka, Temišvarski zbornik, 3, Novi 
Sad, 2002; C. Manea-Grgin, Prilog poznavanju 
vjerske povijesti karaševskih Hrvata u ranom no- 
vom vijeku, Povijesni prilozi, 23, Zagreb, 2004; C. 
Grgin, Karaševski hrvati u prošlosti i danas, Hr- 
vatska revija, 2/2004, Zagreb; C. Manea-Grgin, 
Hrvatska nacionalna manjina u Rumunjskoj, Hr- 
vatska revija, 4/2008, Zagreb; M. Jurišić, Hrvati 
u Rumunjskoj, Zmijavci, 2009; M. Bara, Prešuće- 
ni karaševski Hrvati : Karaševci u vojvođanskom 
dijelu Banata, Godišnjak za znanstvena istraživa- 
nja Zavoda za kulturu vojvođanskih Hrvata, 3, 
Subotica, 2011; C. Manea-Grgin, Povijest kara- 
ševskih Hrvata u rumunjskom Banatu (16.-18. sto- 
ljeće), Zagreb, 2012; www.carasova.net. 


M. Bara i S. Bačić 


KARBINE (kasnolat. carmina: gozba u 
čast pokojnika, podušje, daća < lat. car- 
men: pjesma), 1. naziv za objed ili večeru 
za dušu pokojnika kod Šokaca u Sonti, Mo- 
noštoru, Beregu i Santovu. Kada bi tko od 
ukućana preminuo, obitelj bi nakon uko- 
pa organizirala objed ili večeru, ovisno o 
vremenu pokojnikova sprovoda, za najužu 
rodbinu i susjedstvo, koji su se zvali kar- 
bine. Ranije se priređivala u kući pokojni- 
ka, a u novije vrijeme češće u gostionici. U 
Santovu je do 1930-ih bio običaj da nakon 
ukopa pokojnikovi najbliži na njegov grob 
stavljaju kakvo voće (obično rumenu jabu- 
ku, »da na drugom svitu bude lip i zdrav«). 
To su zvali sitne karbine, pa bi se govorilo: 
»odužit mu se sitnim karbinama«. Ondaš- 
nji župnik zabranio je taj običaj. Slična ri- 
ječ (karmine) u ovome značenju je u knji- 
ževnom hrvatskom jeziku, dok je u obliku 
karvine zabilježena u hrvatskom Zagorju. 


2. naziv za svinjokolje u Sonti i Vajskoj. 
Najčešće su se obavljale neposredno prije 
adventa ili u vrijeme poklada. Obično bi u 
užoj rodbini ili u neposrednom susjedstvu 

postojao majstor koji bi vodio posao i ras- 
poređivao na dužnosti ljude koje bi imao na 
raspolaganju. Nakon što se prva svinja ras- 
polutila, fruštukovalo bi se, a večera bi se 
pripravljala nakon završenoga posla. Poj- 
mom su obuhvaćene sve aktivnosti, od do- 
laska u kuću, do svršetka večere i razlaza. 
Naziv se koristi i u slavonskih i baranjskih 
Šokaca za klanje svinja i životinja općenito. 


3. večera nakon svinjokolje u Šokaca u 
Baču. Tradicionalno su obavljale prije Bo- 
žića ili oko poklada. Klalo se više koma- 
da “ranjenika i to samo iz vlastita kočaka 
(svinjca) — gotovo se nikada nije kupovala 
svinja za klanje. Svinjokolje su trajale i po 
nekoliko dana i nerijetko se događalo da 
se jedna svinja utroši za karbine. Na kar- 
bine su se pozivali svi koji su sudjelovali 
u svinjokolji: uglavnom uža rodbina, su- 
sjedi i prijatelji. Stariji članovi uže rodbine 
imali su počasno mjesto za stolom, a djeca 
su večerala s redušama u kuhinji. Trajale 
su do kasno u noć, a pogotovo ako su do- 
maćinima došle tute — maskirani susjedi i 
prijatelji koji nisu bili pozvani na karbine. 
Uz šalu — često i neumjesnu, pjesmu i dru- 
ženje, tute su se priključivale prisutnima za 
stolom. Svinjokolja i karbine bili su jedan 
od važnijih događaja u toku godine kod 
Šokaca jer su okupljali rodbinu i prijate- 
lje kako u obavljanju vrlo važna posla oko 
osiguravanja hrane za cijelu obitelj tako i u 
učvršćivanju rodbinskih i prijateljskih od- 
nosa među šokačkim obiteljima. 


Lit.: 1. Andrašić, Karbine, Subotička Danica (no- 
va) : Kalendar za 2007. godinu, Subotica, 2006. 

S. Čoban, I. Andrašić, 

Ž. Mandić, J. Dumendžić 


KARBINJE, naziv za svinjokolju u Bu- 
njevaca u okolici Sombora. Istim se nazi- 
vom koriste i Srbi u Somboru te većem di- 
jelu Bačke. Na važnost karbinja u salašara 
upućuje to što se klanjem svinja osiguravao 
znatan dio hrane za cijelu godinu. Svinjska 
mast nekad je bila najvažnija u prehrani jer 
se u jelima koristila tijekom cijele godine 
— bila je skuplja čak i od mesa, a gajile su 
se rase svinja koje su davale puno masti 
(Mangulice, Crna domaća, Crna slavonska 


i dr.); slanina, koja je bila glavno jelo za 
ručak (doručak) i večeru; šunka, kobasica, 
gužnjaci i kuleni bili su poslastice za goste 
i ukućane, a jeli su se i kad se teško radilo; 
izrađivale su se i krvavice, švargle i čvarci. 


Klale su se obično dvogodišnje svinje 
— prve godine išle su u polje »nazimad«, a 
dogodine su se tovile. Šunka i slanina so- 
lile su se u salamuri, kada se dobro usoli 
— slanina nakon šest, a šunke nakon osam 
tjedana — vade se iz salamure, operu vo- 
dom, osuše na vitru te višaju u kubu od 
odžaka, kroz koju prolazi dim da bi se me- 
so sušilo na dimu. Ovako su sušeni i svi 
nadivi i ostalo meso koje se solilo. Meso se 
ostavljalo i u masti — prethodno se ispeklo 
i prelilo mašću, kada je moglo dulje stajati. 
Čvarci su se također zalili mašću i čuvali 
za kasnije. 


Na karbinje se obvezatno pravila ve- 
čera, na koju su dolazili rodbina i komšije, 
a ako je u kući bila nova mlada, mladen- 
ci su bili glavni gosti. Bio je običaj da na 
karbinje dođu i mačkare obučene u snašu, 
divera, ciganku i medvida, svi namazani 
garom da ih se ne može prepoznati. Oni 
igraju, popiju vina, malo se šale, a »dica ni 
mrdnit iz zapećka«: na njih se »prite var- 
njačom«. Ovim je gostima majka spakirala 
u njihovu tepsiju mesa, kolača i bocu vina 
te su išli dalje, ako ima još karbinja toga 
dana. 


Lit.: Miroljub, 4/1998, Sombor. 
A. Firanj 


KARLAVARIS, Bogomil (Perlez kraj 
Zrenjanina, 18. XI. 1924. — Novi Sad, 8. 
VII. 2010.), slikar, likovni pedagog. Otac 
Ivan emigrirao je iz Istre 1919. Djeca su 
mu foto-dizajner Ivan Karlavaris i grafičar 
Dragan Karlavaris. Osnovnu školu završio 
je u rodnom mjestu, gimnaziju je počeo u 
Zrenjaninu, a završio u Novom Sadu 1939. 
Na učiteljsku školu upisao se u Somboru 
1939., a za rata ju je nastavio u Vršcu, gdje 
je idiplomirao 1944. Na Višoj pedagoškoj 
školi u Novom Sadu diplomirao je 1949., a 
na Akademiji likovnih umjetnosti u Beo- 
gradu diplomirao je slikarstvo u klasi Ne- 

deljka Gvozdenovića 1953. Doktorirao je 

likovnu pedagogiju na Sveučilištu Ernst- 
Moritz-Arndt u Greisfwaldu (DR Njemač- 
ka) 1969. tezom Zum Problem der bildne- 
rischen Fćihigkeiten und ihrer Entwicklung. 
Kao nastavnik predavao je u gimnaziji u 

Crvenki 1946.-48., a 1953.-60. na Višoj pe- 
dagoškoj školi u Novom Sadu, gdje je bio 

i ravnatelj. Bio je profesor na Akademiji 

likovnih umjetnosti u Beogradu 1960.-82., 
na Akademiji umjetnosti u Novom Sadu 

1977.-82. te na Odsjeku za likovni odgoj i 

likovne umjetnosti Pedagoškoga fakulteta 

u Rijeci od 1980. do umirovljenja 1995. U 
Novom Sadu živio je do 1982., kad se pre- 
selio u Kastav, u obiteljsku kuću, nacionali- 
ziranu nakon Drugoga svjetskog rata, koju 

je morao ponovno kupiti. 


Bogomil Karlavaris 


Isprva je slikao lirske pejzaže, istarske 
i vojvođanske vedute u akvarelu i ulju bli- 
ske postimpresionizmu te mrtve prirode. 
Sredinom XX. st. počinje raditi ulja u stilu 
geometrijske stilizacije i poetske figura- 
cije. Odlikuju se metafizičkim pristupom 
transformiranju motiva vojvođanskoga 
krajolika, u kojem dominiraju horizontal- 
ni i vertikalni akcenti te velika polja čistih 
boja. Eksperimentirao je i s enformelom, 
ispitivao odnos motiva neba i tla te se bavio 
motivima prometnih znakova, telefonskih i 
električnih stupova, koje je katkada dovo- 
dio do granica apstrakcije. Od kraja 1990- 

ih izrađuje kolaže, kojima iznosi kritiku 
suvremenoga društva. U okvirima svojega 
stvaralačkoga rada istodobno je djelovao 
na području vizualnih umjetnosti i znan- 
stveno-istraživačkoga rada. 


God. 1954. osnovao je Društvo likov- 
nih pedagoga Vojvodine, čiji je bio i prvi 
predsjednik. Iz Komisije za dječje radove 
Društva nastao je Centar za likovni odgoj 
djece i mladeži Vojvodine, koji je vodio do 
1980. Inicirao je i osnivanje pedagoškoga 
društva u Srbiji te Saveza likovnih peda- 
goga Jugoslavije 1960. Objavio je oko 200 
znanstvenih i stručnih članaka te likovnih 
kritika u domaćim i inozemnim časopisi- 
ma i novinama. Autor je oko 50 knjiga iz 
područja teorije i metodike likovnoga od- 
goja i likovne umjetnosti. Sam ili u surad- 
nji objavio je u više izdanja visokoškolske 
priručnike i udžbenike likovnoga odgoja i 
metodike te udžbenike za osnovnu i sred- 
nju školu. Većina ih je objavljena u Beogra- 
du, od kraja 1980-ih i u Hrvatskoj, a u izda- 
nju Srpskoga kulturnoga društva Prosvjeta 
iz Zagreba objavio je i udžbenike iz likov- 
ne kulture za niže i više razrede osnovne 
škole Svijet umjetnosti (1998.). Pokrenuo 
je i uređivao časopis Likovno vaspitanje 
(Novi Sad) 1970-ih, bio je dugogodišnji 
urednik Biltena Saveza likovnih umetnika 
Jugoslavije (Beograd), uredio jedan broj 
časopisa Umjetnost i dijete (2-3/1985, Za- 
greb) te od 1994. likovno uređivao dječji 
list pododbora Srpskoga kulturnoga druš- 
tva Prosvjeta Bijela pčela (Rijeka). 


Izlagao je na više od 100 samostalnih 
izložaba (osim u Beogradu, Novom Sadu, 
Subotici i gotovo svim vojvođanskim gra- 
dovima i u Zagrebu, Skoplju, Podgorici, 
Rijeci, Opatiji, Kastvu, Rovinju, Poreču, 
Greisfwaldu, Varšavi, Moskvi, Miinchenu, 
Grazu i dr.) te na oko 600 grupnih izloža- 
ba (izložbe Udruženja likovnih umjetnika 
Srbije, beogradski Oktobarski salon, izlo- 
žba Suvremena jugoslavenska umjetnost u 
Beirutu 1976., Bijenale akvarela Jugosla- 
vije, Novosadski salon, izložbe Hrvatsko- 
ga društva likovnih umjetnika, Hrvatski 
trijenale akvarela i dr.). Sudjelovao je na 
veliku broju likovnih kolonija. Slike mu se 

nalaze u 60 muzeja i galerija. Osim brojnih 
kataloga, izdane su mu i dvije monografije 
(Karlavaris, HDLUR, Rijeka, 1998.; Bo- 
gomil Karlavaris : Umetnost kao radost 
življenja, Muzej grada Novog Sada, 1998.). 


Bio je član Udruženja likovnih umjet- 
nika Srbije, Hrvatskoga društva likovnih 
umjetnika u Rijeci od 1981. te dopisni član 
Vojvođanske akademije nauka i umetnosti 
od 2006. Dobitnik je Nagrade za slikarstvo 
na VI. izložbi Umjetničke kolonije Ečka 
1961., Nagrade 25. maj, Beograd, Listopad- 
ske nagrade grada Novog Sada 1969., naj- 
višega pokrajinskoga priznanja u kulturi 
Iskra kulture 1972., Nagrade grada Bačka 
Topola Nagyapdti Kukac Pćter 1976., Na- 
grade Zaslužni likovni pedagog Jugoslavi- 
je 1978., Povelje grada Pariza 1985., Prve 
nagrade na Izložbi umjetničke kolonije Niš 
1987., američke nagrade za likovnopeda- 
goški rad International Award Edwin Zi- 
egfeld 1993. i dr. 


Odabrana djela: Nova koncepcija likovnog vaspi- 
tanja, Beograd 1960; Estetsko procenjivanje u 
osnovnoj školi (sautor M. Kraguljac), Beograd, 
1970; Razvijanje kreativnosti putem likovnog vas- 
pitanja u osnovnoj školi (suautor M. Kraguljac), 
Beograd, 1981; Razvoj kreativnosti u funkciji 
emancipacije ličnosti putem likovnog vaspitanja 
(suautori A. Barat, E. Kamenov), Beograd, 1988; 
Potpunija bibliografija i popis samostalnih i skup- 
nih izložbi u: Karlavaris, Rijeka, 1998. 


Lit.: Savremena likovna umetnost Vojvodine, Novi 
Sad, 1972; Likovna enciklopedija Jugoslavije, Za- 
greb, 1987; M. Arsić, Slikarstvo u Vojvodini 1955.- 
1972., Novi Sad, 1989; Enciklopedija Jugoslavije, 
6, Zagreb, 1990; E. Dubrović i dr. (ur.), Karlavaris, 
Rijeka, 1998; Enciklopedija Novog Sada, 11, Novi 
Sad, 1998; Leksikon umetnika Vojvodine, 1, Novi 
Sad, 2001; Hrvatski biografski leksikon, 7, Zagreb, 
2009. 

Lj. Vuković-Dulić 


KARLAVARIS, Dragan (Novi Sad, 28. 
VI. 1954.) grafičar, likovni pedagog. Sin 
Bogomila i Vere, rođ. Mihajlović. Završio 
je Srednju školu za dizajn Bogdan Šuput u 
Novom Sadu. Diplomirao je na Višoj peda- 
goškoj školi smjer likovni odgoj u Novom 
Sadu 1976. Upisao se na likovni odsjek Pe- 
dagoškog fakulteta u Rijeci 1989./90., na 
grafički smjer likovnoga odsjeka Akademi- 


je umjetnosti u Novi Sad prešao je 1992.1 
diplomirao 1994. Tu je i obranio magistar- 
sku tezu Prostori grafičkih tkanja 2004. u 
klasi prof. Slobodana Kneževića. Predavao 
je u osnovnim školama u Inđiji, Monoštoru 
(1977.) i Suseku. Zaposlen je u OŠ Svetozar 
Marković — Toza u Novom Sadu, gdje je 
bio ravnatelj 2002.-06. Živi u Novom Sadu. 


Izlagao je na više samostalnih i skup- 
nih izložaba u Srbiji (Sombor, Novi Sad, 
Čačak i dr.) i inozemstvu (Stockholm; 
Neuss, Njemačka; Sharjah, Ujedinjeni 
Arapski Emirati i dr.). Njegov je likovni 
izraz svojevrsno kadriranje vidnoga po- 
lja grafičkoga lista u kojem disciplinirano, 
dosljedno i rigorozno bira formu, njezino 
pojavljivanje u predodžbi prepoznatljivoga 
oblika izraženo najčešće u tehnici bakro- 
pisa, akvatinte i rezervaša. Nagrađivan je 
za umjetnički rad u Galeriji Matice srpske 
1987., na Međunarodnom bijenalu male 
grafike u Stockholmu 2001. te za pedagoš- 
ki rad na brojnim izložbama dječjih radova. 


Bio je predsjednik Skupštine (1994.- 
96.) i predsjednik Izvršnoga odbora (1996.- 
99.) Sindikata prosvjetnih radnika Vojvodi- 
ne te osnivač neovisnog sindikata — Unije 
sindikata prosvjetnih radnika Srbije i član 
prvoga izvršnoga odbora 1999. 


Lit.: Enciklopedija Novog Sada, 11, Novi Sad, 
1998; Škola za dizajn »Bogdan Šuput« Novi Sad : 
50 godina postojanja i rada, Novi Sad, 1998; www. 
uns.ac.rs/sr/izborZvanje/akademija/1320mJockov- 
MileusnicJUlic.pdf 

Lj. Vuković-Dulić 


KARLAVARIS, Ivan (Crvenka, 3. XI. 
1947.), profesor i dizajner fotografije. Sin 
Bogomila Karlavarisa i Vere, rođ. Mihaj- 
lović. U Novom Sadu završio je gimnaziju 
te Višu pedagošku školu (1973.). Bio je na- 
stavnik fotografije u Školi za dizajn Bog- 
dan Šuput u Novom Sadu 1974.-96., zatim 
radi kao tehnički suradnik za uže stručno 
područje fotografije na Akademiji umjet- 
nosti u Novom Sadu, a od 1998. kao stručni 
suradnik. Živi u Novom Sadu. 


Od 1975. član je Udruženja likovnih 
umjetnika primijenjenih umjetnosti 1 di- 


zajnera Vojvodine (UPIDIV), čiji je bio 


KARLAVARIS 


predsjednik nekoliko godina, a s Laszlom 

Kapitanyem uredio je monografiju društva 

(Trideset godina Udruženja likovnih umet- 
nika primenjenih umetnosti i dizajnera Voj- 
vodine, Novi Sad, 1994.). Izradio je knji- 
gu grafičkih standarda za grad Novi Sad 

i AP Vojvodinu, dizajnirao je monografije 

Škola za dizajn »Bogdan Šuput« Novi Sad 
: 50 godina postojanja i rada (Novi Sad, 
1998.), 30 godina Univerziteta u Novom Sa- 
du : 1960-1990 (Novi Sad, 1990.) i dr. Fo- 
tografije mu se nalaze u stalnim postavima 

Muzeja Vojvodine u Novom Sadu i Grad- 
skoga muzeja u Subotici, u mnogim škola- 
ma i tvrtkama. Njegovi radovi koriste se 

za turističku promidžbu i populariziranje 

raznih manifestacija — izradio je više od 

1000 reklamnih panoa, naslovnica publika- 
cija, postera, plakata, kalendara, prospeka- 
ta, kataloga i ambalaža. Afirmirao se kao 

vrhunski dizajner vizualnih komunikacija. 
Temama prilazi s razumijevanjem, a kori- 
sti se svim potencijalima tehničkih uvjeta 

kako bi slikom, bojom, transformacijom 

realnosti u dvodimenzionalnost fotografije 

postigao prave učinke. 


I. Karlavaris, Prozor 


Izlagao je na više samostalnih izložaba 
fotografija: u Kastvu, Novom Sadu, Opatiji, 
Futogu te na skupnim izložbama u Galeriji 
UIPIDIV-a Forma i Oktobarskom salonu 
Novoga Sada, Majskom salonu u Beogradu, 
Međunarodnom sajmu grafike i dizajna u 
Novom Sadu i dr. 


Dobitnik je više nagrada: četiri Zlatne 
forme UPIDIV-a za foto-dizajn, Velike pla- 

kete UPIDIV-a 1985., Nagrade Novosad- 
skoga sajma 1990., prve nagrade na Prvoj 
jugoslavenskoj izložbi kalendara 1997., a 
na natječaju Međunarodnoga vijeća udru- 
ženja grafičkoga dizajna (ICOGRADA) 
i Muzeja postera (Musće de PAffiche) u 
Chaumontu 1994. dva su mu rada ušla u 
stalni postav toga svjetskog muzeja postera 
u Francuskoj. 


Bavio se automobilizmom: s momča- 
di AMTK-a Novi Sad osvojio je prvenstvo 
Srbije 1968., a prvak Srbije u klasi do 1000 
m? bio je 1971. 


Lit.: Enciklopedija Novog Sada, 11, Novi Sad, 
1998; Škola za dizajn »Bogdan Šuput« Novi Sad : 
50 godina postojanja i rada, Novi Sad, 1998; www. 
uns.ac.rs/sr/izborZvanje/akademija/1314ivanKar- 
lavaris.pdf 

Lj. Vuković-Dulić 


KARLAVARIS, Vjekoslav (Kastav, Istra, 
25. VI. 1887. — Rijeka, 5. VIII. 1974.), ban- 
kar. U srodstvu je s drugom obitelji Kar- 
lavaris iz Novoga Sada — njegov otac Ivan 
i djed slikara Bogomila bili su braća od 
strica. Osnovnu školu završio je u rodnom 
mjestu, hrvatsku gimnaziju u Pazinu, a u 
Beču je diplomirao na trogodišnjoj Viso- 
koj ekonomskoj školi 1909. Isprva je radio 
kao bankarski činovnik u Trstu 1910.-13., 
zatim je bio upravitelj Jadranske banke u 
Rijeci 1914.-18., pa opatijske podružnice 
Američke banke iz Trsta 1919.-26. Iz Opa- 
tije je 1927. emigrirao u Novi Sad, gdje je 
utemeljio Gradsku štedionicu i bio njezin 
prvi upravitelj. Okupljala je male štediše i 
davala povoljne kredite siromašnijim gra- 
đanima, obrtnicima, učiteljima i drugima 
koji su gradili kuće na Telepu i drugim 
dijelovima grada. Madžarske su ga vlasti 
1941. otpustile iz službe uz skromnu mi- 
rovinu. Nakon rata radio je u Glavnom 
izvršnom odboru Vojvodine kao referent 
za distribuciju prozorskih i drugih stakala. 
Nakon umirovljenja 1947. s obitelji se vra- 
tio u Opatiju. 


S Novosađankom Marom Mogin vjen- 
čao se 1917. u pravoslavnoj Sabornoj crkvi 
u Novom Sadu, ali je ostao u katoličkoj 
vjeri. Iz braka su imali tri sina — Vojisla- 

va (1919.), kasnijega arhitekta, Radivoja 

(1921.), kasnijega višega deviznoga in- 
spektora Narodne banke Vojvodine (1921.), 
i Đorđa (1922.), kasnijega sanitarnoga in- 
spektora. Oni su nakon preseljenja u Novi 

Sad kršteni u pravoslavnoj Nikolajevskoj 

crkvi u Novom Sadu. Nakon povratka obi- 
telji u Opatiju, samo se Radivoj — Rade vra- 
tio u Novi Sad 1950., gdje je proveo cijeli 

radni vijek u podružnici Narodne banke. 


Lit.: Enciklopedija Novog Sada, 11, Novi Sad, 
1998. 
M. Cvetanović 


KARLOVAČKI MIR, mirovni ugovor 
potpisan 26. I. 1699. u Srijemskim Kar- 
lovcima kojim je završen Veliki bečki rat 
(poznat i kao Veliki turski rat, Veliki rat za 
oslobođenje te Morejski rat, prema grčko- 
mu nazivu za Peloponez — Moreja, gdje se 
Venecija borila protiv Turske). Započet je 
osmanlijskom opsadom Beča 1683., po če- 
mu je i dobio ime. Nju je u zadnji tren pre- 
kinuo poljski kralj Jan Sobjeski, porazivši 
na čelu udružene kršćanske vojske Turke 
u bitki kod Beča 1683. Od toga se pora- 
za Osmansko Carstvo nije nikad oporavi- 
lo pa ta bitka, kao i rat, označuju početak 
povlačenja Turske iz Europe. Kršćanske 
su zemlje 1684. na inicijativu pape Inocen- 
ta IX. osnovale Svetu ligu, u kojoj su se 
Habsburška Monarhija, Poljsko-Litavska 
Unija i Mletačka Republika udružile protiv 
Osmanskoga Carstva, a 1686. priključila 
joj se i Rusija, što je bilo njezino prvo slu- 
žbeno pridruženje nekomu savezu europ- 
skih sila. Tijekom rata habsburška vojska 
pod vodstvom Karla Lotarinškoga, Mak- 
similijana Bavarskoga i princa Eugena Sa- 
vojskoga pobijedila je Osmanlije u još ne- 
koliko velikih bitaka: oslobođenje Budima 
1686., kod Mohača 1687., oslobođenje Beo- 
grada 1688., kod Slankamena 1691., zimski 
pohod na Bosnu 1697., kod Sente 1697. Na 
austrijskoj su se strani borili i Bunjevci, ko- 
jima je Dvorsko ratno vijeće 1687. dopusti- 
lo naseljavanje skupine od oko 5000 osoba 
u Segedin, Suboticu i Baju, pa su bunjevač- 
ki vojnici sudjelovali u daljnjim borbama u 
Podunavlju, osobito u bitkama kod Slan- 


kamena i kod Sente. Tijekom rata oslobo- 
đeni su veliki prostori Ugarske, Slavonije, 
Like i zaleđe Dalmacije, a ratna su zbivanja 
pratile velike migracije stanovništva: ise- 
ljavanje Hrvata i Srba iz Bosne i Hercego- 
vine u Dalmaciju, Liku, Slavoniju, Bačku 
i Baranju, zatim Srba s Kosova u Ugarsku 
te povlačenje muslimana s područja koje je 
Turska izgubila. U tim su migracijama su- 
djelovali i Hrvati: iz dalmatinskoga zaleđa 
seli se posljednja veća skupina Bunjevaca u 
Bačku i ugarsko Podunavlje, a u Slavoniju 
i Podunavlje naseljavaju se Šokci iz Bosne, 
čime su u mnogim mjestima ojačane već 
prijašnje hrvatske zajednice. 


lako su Turci, zahvaljujući tomu što se 
1689. Austrija angažirala na Rajni u Ratu 
za nasljedstvo u Falačkoj, uspjeli povratiti 
područja južno od Dunava i Save i dopri- 
jeti do Sente, ondje su 1697. odlučno po- 
raženi. To ih je primoralo na mirovne pre- 
govore, to prije što je iste godine završen i 
rat u Falačkoj protiv Francuske. Pregovori 
su održani 1698.-99. na neutralnom tere- 
nu, u okolici Srijemskih Karlovaca, izme- 
đu četiriju glavnih zemalja sudionica rata: 
Osmanskoga Carstva, Habsburške Monar- 
hije, Mletačke Republike i Poljsko-Litavske 
Unije. Izvan grada podignuta je okrugla 
drvena baraka (prema nekim izvorima ša- 
tor). Ona je, da bi se izbjegla majorizacija 
sudionika, imala četiri ulaza, koji su gle- 
dali na četiri strane svijeta. Pregovarači su 
njima ulazili istodobno i sjedali za okrugli 
stol kako nitko ne bi mogao sjediti u pro- 
čelju. Bila je to prva upotreba okrugloga 
stola u diplomaciji kao simbola jednakosti 
pregovarača. Odredbama mirovnoga spo- 
razuma utvrđene su nove granice u sred- 
njoj Europi, uglavnom prema principu uti 
possidetis, tj. prema zatečenoj vojnoj kon- 
troli nad pojedinim zemljama: Habsburška 
se Monarhija proširila na cijelu Ugarsku 
s Erdeljom, Slavoniju, veći dio Srijema i 
Liku, Osmansko Carstvo zadržalo je Be- 
ograd, dio Srijema (jugoistočno od dijago- 
nale Slankamen — Laćarak) i Temišvarski 
Ejalet (Banat), a Poljska je vratila Podoliju. 
Venecija je sporazum s Turskom potpisala 
u Beogradu 7. II. 1699. jer je njezin izasla- 


KARLOVAČKI MIR 


nik preminuo tijekom pregovora. Zadržala 
je osvojene gradove Knin, Vrliku, Sinj, Vr- 
gorac i Gabelu (tzv. acquisito nuovo: novi 
posjed), na koje se proširilo ime Dalmacija, 
te Moreju i obalni pojas u Boki kotorskoj 
od Herceg Novoga do Risna. Dubrovačka 
se Republika oslobodila pritiska Venecije 
tako što je od nje odvojena koridorom Tur- 
ske preko Bosne na more kraj poluotoka 
Kleka (Neum) i u području rječice Sutori- 
ne u Boki. Posebnim sporazumom iz 1700. 
Rusija je dobila luku Azov. 


Mir u Srijemskim Karlovcima potvrdio 
je velike vojne uspjehe habsburške vojske. 
Od tada ugarsko Podunavlje i Slavonija 
politički i kulturno ponovno postaju dije- 
lom srednje Europe, a podunavski Hrvati 
ulaze u novo razdoblje povijesti pod hab- 
sburškom vlašću — jedan dio nastavio je 
živjeti kao pod feudalnom vlašću ugarske 
vlastele u obnovljenim županijama, dok je 
drugi dio još nekoliko desetljeća nastavio 
vojnički život u okviru Vojne granice. 


Kapela Gospe od Mira 
kraj Srijemskih Karlovaca 


Baraku u kojoj su vođeni pregovori i 
zaključen Karlovački mir petrovaradinski 
su franjevci 1710. preuredili u Kapelu Go- 
spe od Mira. Kršeći mir, Turci su je sru- 
šili u novom ratu 1716., no franjevci su je 
obnovili i istodobno je pomaknuli na vrh 
obližnjega brežuljka, a 1732. drvene su zi- 
dove zamijenili zidanima. Namjesto sta- 
Toga objekta sazidan je novi 1817., čija je 
gradnja završena 1848. Stradao je u buni 
1848./49., ali je obnovljen već 1855. te u 
još nekoliko navrata, a posljednji put 2008. 
sredstvima Vlade Republike Hrvatske u vi- 

sini od 100.000 eura i Fonda za kapitalna 
ulaganja AP Vojvodine u visini od 20.000 
eura. 


Lit.: P. Pekić, Povijest Hrvata u Vojvodini od naj- 
starijih vremena do 1929. godine, Zagreb, 1930; 
Enciklopedija Jugoslavije, 6, Zagreb, 1990; 1. Ma- 
žuran, Hrvati i Osmansko Carstvo, Zagreb, 1998; 
Hrvatska enciklopedija, 5, Zagreb, 2003; D. Pavli- 
čević, Povijest Hrvatske, Zagreb, 2007; M. Krleža, 
Marginalije, Beograd, 2011; www.kapela-mira.org. 


R. Skenderović 


KARMELIĆANI, naziv za katoličke re- 
dovnike monaškoga reda braće Blažene 

Djevice Marije od gore Karmela (lat. Ordo 

Fratrum Beatissimae Mariae Virginis de 

Monte Carmelo). Nose smeđi habit, koji se 

sastoji od duge haljine, škapulara i kapu- 
ljače, a preko svega bijeli plašt za korno i 

liturgijsko moljenje. 


Svoje korijene red nalazi u Svetom pi- 
smu, u prorocima Iliji i Elizeju. Ispočetka 
žive kao pustinjaci na gori Karmel u Pale- 
stini. Ondje je, na mjestu špilje u kojoj je, 
prema predaji, živio prorok Ilija, prvi sa- 
mostan u klasičnom smislu osnovao križar 
Bertold iz Kalabrije 1150. Karmelićanski 
pustinjaci na Karmelu živjeli su prema pra- 
vilu Vitae formulam, koje je jeruzalemski 
patrijarh Albert, uz manje preinake i us- 
klađivanje s crkvenim zakonom, odobrio 
između 1206. i 1214. U skladu s pravilom, 
karmelićani žive u zajednici kraj crkvi- 
ce posvećene njihovoj zaštitnici Blaženoj 
Djevici Mariji, u »pokornosti Isusu Kristu«, 
»dan i noć razmišljajući o Svetom pismu«, 
slaveći euharistiju, moleći zajednički ča- 
soslov, zajedno blagujući i baveći se ma- 
nualnim radom. 


Dolazak u Europu i prilagodba. Na- 
kon neuspjelih križarskih vojni, početkom 
XIII. st. karmelićanski pustinjaci s gore 
Karmela bježe prema Europi, najprije na 
Cipar, zatim na Siciliju, a borave i u Du- 
brovniku te u Vrsaru u Istri. God. 1235. 
osnivaju samostan u Valencienneu u Fran- 
cuskoj, a 1242. u Hulnu i Aylesfordu u En- 
gleskoj. Kako bi u Europi dobili potvrdu 
pravila što im ga je dao jeruzalemski patri- 
jarh Albert, obraćaju se papi Honoriju III., 
koji ga potvrđuje bulom iz 1226. Budući 

da je IV. lateranski sabor iz 1215. zabranio 

osnutke novih redova, morali su dokazati 
da je njihovo pravilo postojalo prije sabo- 
ra. Nakon toga papa Grgur IX. bulom iz 

1229. potvrdio je pravilo, što im daje pravo 

na postojanje u Europi, te se usmjeravaju 
prema tzv. prosjačkim redovima. Papa Ino- 
cent IV. bulom iz 1247. ponovno je potvr- 
dio pravilo, koje postoji i danas. 


Dok su pustinjaci s gore Karmela bili 
pristaše pokreta evanđeoskoga siromaštva 
i pokore iz kojih su nastali, nakon dolaska 
u Europu i Inocentova zahvata u pravilo 
1247., red se razvija u smjeru »mješovito- 
ga života«, koji je htio povezati akciju s 
kontemplacijom, budući da u Europi kar- 
melićani više ne žive samo po pustinja- 
ma, nego i u mjestima, koja omogućuju 
apostolsku djelatnost. Time je ublažena 
prvotna, uvelike pustinjačka disciplina. 
Od 1256. papinskim se pismima razvija 
novi oblik zakonodavstva — konstitucije, 
koje tumače pravilo i primjenjuju ga na 
nove okolnosti. 


Grb Karmelskoga reda 


Razvoj karmelićana u smjeru vita mixta 
s kontemplativnom dimenzijom pridonio je 
napretku reda i dobru Crkve. Podignuta je 
kulturna i teološka razina članova reda te 
se pojavljuju vrsni karmelićanski teolozi, 
poput Gerarda iz Bologne i Johna Bacont- 
horpa. Karmelićani obavljaju razne misije 
za dobro Crkve, npr. sv. Petar Toma, rođen 
1305. u Francuskoj, s raznim zaduženji- 
ma u papinoj službi, posebno u organizi- 
ranju nove križarske vojne, papin je legat 
na dvoru cara Dušana u Raškoj 1355. radi 


pregovora o ujedinjenju kršćanskih crkava, 
naslovni carigradski latinski patrijarh s po- 
sebnim zaduženjima u pitanjima odnosa s 
Turcima, biskup na Siciliji i nadbiskup na 
Kreti. 


Razvoj studija. Od kada je na Gene- 
ralnom kapitulu 1297. za generalnoga pri- 
ora reda izabran Gerard iz Bologne, prvi 
karmelićanin doktor znanosti, kao uvjet za 
obnašanje te dužnosti postavlja se doktorat 
iz teologije. Od tada učeni ljudi upravlja- 
ju karmelom, poučavaju na sveučilišnim 
katedrama, postaju papinim, biskupskim i 
kraljevskim savjetnicima. Londonski Ge- 
neralni kapitul 1281. odredio je norme za 
tzv. kuće studija, gdje su bile ustanovlje- 
ne škole ili studia generalia. Sudjelujući 
u raspravama o siromaštvu, karmelićani 
su preko svojih teologa zastupljeni u va- 
žnim teološkim diskusijama. Pri kraju XIV. 
st. broj samostana popeo se na oko 300, a 
1472. broj provincija na 33. 


Na jadranskoj obali. U Dubrovni- 
ku su karmelićani imali samostan pokraj 
tvrđave sv. Ivana i crkvicu Carmen, koja 
i danas postoji, ali se tu nisu dugo zadr- 
žali, vjerojatno zbog nemogućnosti prila- 
godbe pustinjačkoga načina života urbano- 
mu. Prema sačuvanim izvorima, u Vrsaru 
su imali samostan 1227. i u njemu su uz 
prekide živjeli do 1660., kada je samostan 
ukinut u sukobu karmelićana s biskupom 
Gianbattistom de Giudice zbog prava na 
vlasništvo samostana. Melkior, zadnji od 
roda bl. Nikole Tavelića, oporukom 1649. 
ostavio je karmelićanima »sve zemlje na 
Prviću, osim Doca (koji je otprije bio u 
vlasti plemića Dominisa), uz dužnost da u 
Luci podignu kroz dvije godine novi samo- 
stan«. Od redovnika Hrvata na Jadranu is- 
tiče se Božo Benčić, u više navrata general- 
ni prokurator reda prije nego što je postao 
ninskim biskupom 1436.-61., a bio je i u 
službi bosanskoga kralja Stjepana Tomaša 
(1443.-61.), koji je 1459. uputio poslanstvo 
u Mantovu, gdje je papa Pio II. sazvao krš- 
ćanske vladare radi zajedničke obrane od 
Turaka. Karmelićani biskupi na Jadranu 
bili su Španjolac Filip Iturbide (Yturibe), 
nadbiskup i metropolita Dubrovačke me- 

tropolije 1727.-28.; Raymundus Agonti de 

Clareto, kotorski biskup 1331.-34.; biskupi 

u Poreču Graziadio 1309.-27. i Ivan Lom- 
bardo 1388.-1415.; Ludovik, ninski biskup 

1424.-36.; Hilger Burgis, biskup Budve 

1446.-52.; Joakim Marija Pontalti, hvarski 

biskup 1761.-67. 


Ublaženje stila i kriza karmelićan- 
skoga života. Bujan život i djelovanje kar- 
melićana doveli su do slabljenja redovničke 
stege, čemu su pridonijeli i prvi zapadni cr- 
kveni raskol (istodobno postojanje dvojice 
papa u Rimu i Avignonu); »crna kuga«, ko- 
jaje 1348.-50. smanjila broj stanovništva u 
Europi i redovnika u samostanima, te Sto- 
godišnji rat između Francuske i Engleske 
(1337.-1435.), koji je donio niz poremećaja 
u životu puka i redovnika, pa je General- 
ni kapitul u Nantesu 1430. ublažio pravila 
sv. Alberta, koja je prilagodio papa Inocent 
IV., a bulom 1432. potvrdio papa Eugen 
IV. Pokušaji obnove Reda koji su slijedili 
bili su pojedinačni i nisu mogli pokrenu- 
ti cijeli red: bl. Johannes Soreth pokušao 
je obnovu, u samostanu Le Serve kod Fi- 
renze nastaje Mantovanska karmelićanska 
kongregacija 1413., u Francuskoj nastaje 
Kongregacija od Albyja, u okolici Genove 
Kongregacija Montis Oliveti, a znatne po- 
kušaje činili su i kapituli reda. 

Terezijanska obnova. Tek je sv. Tere- 
zija Avilska potaknula druge redovnice u 
samostanu Utjelovljenja u Avili (Španjol- 
ska) na dublju obnovu. Pritom naglasak 
nije stavljala na strogost, kako je to bilo u 
drugim pokušajima obnove, nego na moli- 
tvu, kojoj je askeza podređena, i izrazitu 
aktivnost. Prvi ženski obnovljeni samostan 
sv. Josipa u Avili osnovala je 1562. Ondje 
je zajednica od 12 sestara živjela prema 
prvotnomu pravilu sv. Alberta, u potpunoj 
klauzuri, i bavila se unutarnjom molitvom i 
manualnim radom. Nakon što se Generalni 
prior iz Rima Ivan Krstitelj Rossi tijekom 
kanonskoga pohoda španjolskim karmeli- 
ćanima 1567. oduševio uspjehom prvoga 
ženskoga obnovljenoga karmela, dao je sv. 
Tereziji kanonske ovlasti da osnuje onoli- 
ko svojih karmela koliko joj bude moguće, 
a ukupno 16 osnovanih samostana u Špa- 

njolskoj 1562.-82. uzeo je pod izravnu ju- 
risdikciju. Također je dopustio Tereziji da 
osnuje dva samostana za redovnike, koji 
će biti na usluzi Terezijinim sestrama, ali 
nije dopustio osnivanje više samostana 
zbog napetosti u redu nakon pokušaja ob- 
nove u raznim osnovanim kongregacijama. 
Terezija je s mladim redovnikom Ivanom 
od Križa (španj. San Juan de la Cruz) i 
starijim redovnikom Antoniom de Here- 
dia u zaseoku Duruelo otvorila prvi muški 
obnovljeni karmel 1568. Obnova je tekla u 
korist Terezijine zamisli pa je, unatoč pro- 
tivljenju većine provincijskih poglavara i 
redovnika, mnogo mladih dolazilo u obno- 
vljeni red: do 1575. osnovano je 8 samosta- 
na u Španjolskoj. No redovnici karmelićani 
ublaženoga pravila Tereziju su proglasili 
»nemirnom redovnicom i lutalicom« i za- 
tvorili je u samostan u klauzuru, Ivana od 
Križa zatvorili su u samostanski zatvor, 
druge obnovljene redovnike premjestili su 
u njihove samostane ili su sami sebe posta- 
vili za samostanske poglavare. Međutim, 
Terezija i još neki redovnici potajno su ko- 
municirali sa španjolskim kraljem Filipom 
II. i preko kanala u Rimu uspjeli postići da 
papa Grgur XIII. bulom iz 1580. progla- 
si Terezijine obnovljene karmelićane po- 
sebnom provincijom, u kojoj karmelićani 
staroga opsluživanja više nemaju ovlasti. 
Tako je red podijeljen na dvije grane, pa 
se nova grana obnovljenoga karmela, zbog 
razlikovanja od dotadašnje grane reda kar- 
melićana (Ordo Carmelitarum, Ocarm) i 
intenzivnije molitvene discipline, naziva 
redom bosonogih karmelićana (Ordo Car- 
melitarum discalceatorum, OCD), budući 
da ne nose cipele, nego sandale, ili hodaju 
bosi, za razliku od »obuvenih«, koji nose 
cipele. Dok obnovljeni red živi prema pr- 
votnomu neublaženomu pravilu sv. Alberta, 
nereformirani red živi po tom pravilu, ali 
ublaženoga stila. Za razliku od obnovljeno- 
ga ženskoga reda, muški red ne živi u kla- 
uzuri, nego djeluje i izvan samostana. Te- 
rezijanska obnova reda urodila je brojnim 
svecima i blaženicima: sv. Terezija Avilska, 
crkvena naučiteljica (1515.-82.); sv. Ivan od 
Križa, crkveni naučitelj (1542.-91.); br. Dio- 
nizije od Rođenja (1600.-38.) i br. Redemp- 

to od Križa (1598.-1638.), prvi karmelićan- 
ski mučenici; bl. Terezija od sv. Augustina 
il6 mučenica iz Compiegnea (giljotinira- 
ne 1794. u Parizu); sv. Terezija od Djeteta 
Isusa i Svetoga Lica, crkvena naučiteljica 
(1873.-97.); sv. Terezija Benedikta od Križa 
Edith Stein, suzaštitnica Europe i crkvena 
naučiteljica (1891.-1942.); sl. Božji o. Ge- 
rard Tomo Stantić (1876.-1956.) i dr. 


Prvi Hrvat koji je stupio u terezijanski 
obnovljeni karmel i susretao sv. Tereziju 
Avilsku za njezina života bio je br. Ivan od 
Bijede (fray Juan de la Miseria, oko 1526.- 
1616.). Sv. Terezija imenom ga spominje u 
knjizi Osnuci kao »velikoga slugu Božjega 
i vrlo skromnoga u stvarima od ovoga svi- 
jeta«, a u karmelskom okružju najpozna- 
tiji je po tome što je prvi naslikao Terezi- 
jin portret za njezina života. U vrelima se 
spominje njegovo talijansko (napolitansko i 
moliško) te hrvatsko podrijetlo — bio je mo- 
liški Hrvat, rodom iz talijanske regije Moli- 
se. Hrvat karmelićanin terezijanske obnove 
bio je i o. Paulin od sv. Bartolomeja (Ivan 
Filip Vezdin, 1748.-1806.), iz Donje Austri- 
je, glasoviti indolog i autor prve sanskrtske 

Nr 

Šš 

0. Ivan od Bijede, Portret sv. Terezije Avilske 


gramatike. Povezanost Karmela i Hrvata 
pojačala se na kraju XIX. st., nakon što je 
sluga Božji o. Gerard Tomo Stantić 1896. 
stupio u karmelićanski novicijat u Grazu 
(Austrija) te je 1904. kao mladi svećenik 
poslan u novoosnovani samostan u Som- 
boru, koji će otvoriti put karmelićanskomu 
redu u Hrvatskoj. 


Brojčano stanje obnovljenih karme- 
lićana. »Zlatno doba« obnovljenih kar- 
melićana bilo je u XVII. te u prvim dese- 
tljećima XVIII. st. U to doba Španjolska 
je kongregacija imala osam provincija, 
uključujući i onu u Portugalu i Meksiku. 
Red je imao 120 samostana, 3500 redovni- 
ka i 4000 karmelićanki. Talijanska je kon- 
gregacija potkraj XVII. st. imala 19 pro- 


Gradišćanski Hrvat o. Paulin od 
sv. Bartolomeja, indolog 


vincija po cijeloj Europi i 19 samostana u 
misijama u Africi. God. 1605. karmelićani 
otvaraju misije u Perziji. Prvi karmelićan- 
ski mučenici terezijanske obnove bili su bl. 
Dionizije i bl. Redempto, koji su poslani u 
misije na Sumatru, gdje su 1638. podnijeli 
mučeništvo. Iz Perzije karmelićani prelaze 
u današnji Irak, Siriju, Libanon i 1631. po- 
novno dobivaju svoj središnji samostan na 
gori Karmelu. Sredinom XVIII. st. osno- 
vane su Bavarska, Flamanska i Lorenska 
provincija, iz Poljske provincije izdvojena 
je i osnovana nova Litavska provincija, a 
1797. osniva se i Ruska provincija, koja je 
poslije pripojena Litavskoj, ali su carskim 
dekretom obje ukinute 1844. Papa Pio IX. 
ujedinio je 1875. Španjolsku i Talijansku 
kongregaciju u jedan red bosonoge braće 
Blažene Djevice Marije od gore Karmela, 
s vlastitim generalom reda. Madžarska po- 
luprovincija osnovana je 1903. izdvajanjem 
iz Austrijske provincije sa samostanima u 
GyGru, Budimpešti i Somboru (iz kojega 
će se poslije karmelićani proširiti u Hrvat- 
skoj). God. 1926. red je podijeljen na 31 

provinciju, dvije poluprovincije i 10 drugih 
pravnih skupina, u kojima je u 439 samo- 
stana živjelo 3709 redovnika. God. 2009. 
u svijetu bilo ukupno 3972 karmelićanina. 


Karmelićanski samostan u Somboru. 
Ondašnji poglavar Madžarske poluprovin- 
cije Istvan Soos želio je osnovati, uz posto- 
jeće samostane u Gyoru i Budimpešti, još 
jedan za studente karmelićane. Izbor je pao 
na Sombor te je, uz već postojeću velebnu 
crkvu sv. Stjepana Kralja, koja je građena 
1869.-1903., samostan osnovan 1904. Prvi 
redovnici bili su o. Istvan (S00s), Madžar; 
o. Apolinar, Nijemac; i o. Gerard (Stan- 
tić), Hrvat, te još dvojica časne braće (br. 
Matyas, Madžar, laik s jednostavnim za- 
vjetima, i br. Pćter, Madžar, koji je znao 
hrvatski, laik sakristan). U samostanu se 
održavala nastava filozofije i teologije za 
mlade karmelićane 1905.-20. — profesori 
su bili karmelićanski oci, koji su dolazili 
iz drugih samostana održati predavanja i 
ispite. Kada je nakon stvaranja Kraljevine 
SHS otežan prelazak granice s Madžar- 
skom, ukinuto je teološko učilište za mlade 
karmelićane u Somboru, a samostan je iz- 
dvojen iz Madžarske poluprovincije 1924. i 
izravno pripojen Generalnoj kući u Rimu. 
U somborskoj karmelskoj crkvi 1926. nove 
su orgulje posvećene sv. Maloj Tereziji od 
Isusa (u Jugoslaviji su po veličini bile treće 
— nakon zagrebačkih i đakovačkih, a danas 
su najveće u Vojvodini i Srbiji). Mladi pri- 
or o. Ambrozije Bašić, uz o. Gerarda Tomu 
Stantića i o. Benjamina Balazsa, osniva 
malo dječačko sjemenište karmelićana u 
Somboru 1926., u koje se prima 13 dječa- 
ka. Uz tri oca, samostan je imao 12 braće 
nesvećenika. Sjemeništarci su stanovali i 
učili u samostanu, a pohađali su državnu 
gradsku gimnaziju. Iz sjemeništa je iziš- 
lo više novih zvanja za karmel: o. Vilko 
Dorotić iz Sombora, o. Terezije Hipich iz 
Čonoplje, o. Friedrich Gillich iz Filipova 
(od 1947. Bački Gračac), o. Ladislav Mar- 
ković i o. Ivan Keravin iz Monoštora te o. 
Ante Stantić iz Subotice, koji su poslije su 
novicijat završili u Czerni kraj Krakova, a 
studij teologije u Lavovu, na gori Karme- 
lu i u Rimu. God 1958. sjemeništarci, njih 

sedmorica, s 0. Ivanom Keravinom prelaze 
u Hrvatsku, najprije u Hrvatski Leskovac 
kraj Zagreba kod karmelićanki Božansko- 
ga Srca Isusova, a 1959. u novootvoreni sa- 
mostan u Remetama, gdje pohađaju gimna- 
ziju nadbiskupskoga dječačkoga sjemeništa 
na Šalati. 


Karmelićanska crkva i samostan 
u Somboru nakon izgradnje 


Prelazak karmelićana iz Sombora u 
Hrvatsku. Između dva svjetska rata o. Ge- 
rard Tomo Stantić pregovarao je sa zagre- 
bačkim nadbiskupom Alojzijem Stepincem 
o kupnji zemljišta u Zagrebu i gradnji kar- 
melićanskoga samostana. O. Gerard kupio 
je 1940. zemljište u Zagrebu na Kustošiji 
novcem koji je darovala njegova sestrična 
Janja Prćić, karmelićanska trećoredica i ze- 
mljoposjednica iz Subotice. Rat je omeo 
gradnju samostana i crkve, a nakon dolaska 
komunističkih vlasti zemljište je oduzeto i 
preko njega prelazi autocesta Zagreb — Lju- 
bljana. Od 1954. karmelićani iz Sombora 
intenzivno rade na dolasku karmelićana u 
Hrvatsku, što se ostvarilo 1958., kada su 
o. Ivan Keravin, br. Imre Psa i sedmori- 
ca sjemeništaraca iz Karmela u Somboru, 
prešli u Hrvatsku, i to najprije u samostan 
karmelićanki Božanskoga Srca Isusova u 
Hrvatski Leskovac, a 1959. u samostan u 
Remetama. Tako je u Hrvatskoj počeo ži- 

vjeti karmel, koji se razvio u današnju Hr- 
vatsku karmelsku provinciju sv. Oca Josipa. 
Najzaslužniji su za dolazak karmelićana u 

Hrvatsku kardinal Alojzije Stepinac, on- 
dašnja priorica karmela u Brezovici časna 

majka Regina Terezija od Isusa te remetski 

župnik mons. Leopold Rusana. On je kar- 
melićane ugostio u svojoj župnoj kući, biv- 
šem pavlinskim samostanu, koji će 1960. 
postati karmelski samostan Majke Božje 

Remetske. 


Hrvatska provincija. Karmel u Jugo- 
slaviji podignut je 1969. na status povje- 
reništva, a prvi povjerenik bio je o. Ante 
Stantić. Povjereništvo je 20. II. 1990. uz- 
dignuto na status Jugoslavenske provincije 
sv. oca Josipa, koja je 3. IX. 1992. promije- 
nila ime u Hrvatska karmelska provincija 
sv. oca Josipa. Ona danas obuhvaća samo- 
stane Sombor, Zagreb — Remete, Split, Krk, 
Zidine (BiH) i Sofija (Bugarska) i ima oko 
70 članova. Danas su iz Bačke i Vojvodine 
redovnici 0. Ante Stantić (Đurđin, 1919. — 
Zagreb, 2013.), br. Andras Varga (Svilojevo, 
1929), br. Stipo Doboš (Monoštor, 1946.), 
o. Mato Miloš (Sonta, 1947.), br. Josip Ala- 
ga (Sombor, 1966.), o. Bernardin Viszmeg 
(Đurić, madž. Bacsszentgyorgy, 1966.), br. 
Nikola Kuruc (Sonta, 1970.), o. Endre Nagy 
(Skorenovac, Banat, 1979.), o. Zlatko Ple- 
tikosić (Sombor, 1980.) i br. Marko Petar 
Anišić (Sombor, 1982.). 


Hrvatski karmelićani osnovali su u Re- 
metama 1987. Institut za kršćansku duhov- 
nost pri Katoličkom bogoslovnom fakulte- 
tu u Zagrebu, a od 2005. u Somboru djeluje 
Duhovni centar o. Gerarda. Postupak za 
proglašenje blaženim i svetim 0. Gerarda 
Tome Stantića pokrenut je 1985., a od 2009. 
u Somboru izlazi glasilo Vicepostulature 
za upoznavanje sluge Božjega o. Gerarda 
Tome Stantića Otac Gerard. 


Lit.: K. Stošić, Sela šibenskog kotara, Šibenik, 
1941; A. Stantić, Karmelićani, Zagreb, 1995; Baš- 
tina za budućnost : Karmel u Somboru 1904. — 
2004, Zagreb — Sombor, 2005; J. Zečević, Pedese- 
togodišnjica prisutnosti Karmela u Hrvatskoj 
— prošlost, aktualno stanje i perspektive za buduć- 
nost, Vjesnik Karmelićana, 1/2010, Zagreb. 


M. Miloš 


KARMELIĆANKE, ženska grana kar- 
melskoga reda. Osnovao ih je u XV. st. bl. 
Johannes Soreth u sklopu reforme reda, ko- 
ju je provodio kao generalni prior. Nasta- 
le su od skupina žena koje su stanovale u 

privatnim kućama i nastojale živjeti prema 

uredbama karmelskoga reda u povezano- 
sti s pokojim muškim samostanom. Soreth 

je postojeće malobrojne zajednice pravno 

okupio uz pomoć pape Nikole V., koji je 

bulom Cum nulla 1452. proširio ovlasti 

generala i provincijala karmelskoga reda 
za osnivanje karmelićanki. Prvi ženski sa- 
mostani osnivaju se u Firenci 1452., Nizo- 
zemskoj 1453., Francuskoj 1461. i Barceloni 

1463. Među prvim karmelićankama ističe 

se bl. Franciska Amboise (1427.-85.), kći 

nadvojvode Luja Amboisea, koja je, kao 

udovica bretagnskoga kneza Pierrea, 1457. 
upoznala Soretha i pomagala mu pri osni- 
vanju ženske grane reda. Sv. Terezija Avil- 
ska utemeljila je 1562. ženski obnovljeni 

samostan sv. Josipa u Avili, što je bio po- 
četak nove karmelske grane — reda bosono- 
gih karmelićanki (/at. Ordo Carmelitarum 

discalceatorum, OCD). Odobrio ju je papa 
Grgur XIII. bulom iz 1580. Karmelićan- 
ke nose smeđu odjeću, koja se sastoji od 
haljine i škapulara, na glavi nose velum, a 
u kornoj i liturgijskoj molitvi bijeli plašt, 
kao i karmelićani. Na nogama nose san- 
dale, kao i bosonogi karmelićani. Ženski 
ogranak reda živi u strogoj klauzuri: ne iz- 
laze iz samostanskoga kompleksa, koji je 
omeđen »klauzurom«, a čine ga samostan 
i dvorište s vrtom, osim u nužnim potreba- 
ma, npr. liječniku ili nekim izvanrednim 

poslovima. Žive po neublaženom prvotnom 
pravilu sv. Alberta, jeruzalemskoga patri- 
jarha, kao i bosonogi karmelićani. Danas 

(2012.) u svijetu ima 823 ženska klauzurna 
karmela s 11.657 karmelićanki. Osim bo- 
sonogih, u svijetu djeluju i posebne družbe 

karmelićanki koje se bave karitativnom i 

odgojnom djelatnošću (karmelićanke bo- 
žanskoga Srca Isusova, karmelićanke od 
milosrđa), osnovane uglavnom u XIX. st., 
koje žive po prvotnom pravilu sv. Alberta, 
ali imaju i vlastite konstitucije. 

U Hrvatsku dolaze 1939. iz Austrije. 
Bile su to četiri hrvatske sestre koje su 
stupile u red u Innsbrucku. Iz innsbruško- 
ga karmela došla je majka Regina Terezi- 
ja Trbljanić koja je postala prva priorica i 
utemeljiteljica karmela u Brezovici, iz kar- 
mela Mayerling došle su s. Marija Terezija 
i s. Josipa, a iz karmela u Grazu s. Agneza. 
Doveo ih je zagrebački nadbiskup kardi- 
nal Stepinac i najprije im dao svoj dvorac 
u Brezovici te je pokraj njega dao izgradi- 
ti novi samostan. Iz toga karmela nastao 
je novi karmel Juršići u Porečko-pulskoj 
biskupiji 1965., odakle su se sestre zbog 
neprikladnosti života 1977. odselile u biv- 
ši franjevački samostan u Kloštar Ivaniću. 
U franjevačkom samostanu u Šarengradu 
karmel je osnovan 1988. Odatle su sestre 
prognane potkraj 1991. te su se odselile u 
Remete, u zgradu Instituta za duhovnost. 
God. 2001. završile su izgradnju novoga sa- 
mostana u Đakovačkoj Breznici, gdje su se 
nastanile 22 redovnice, a klauzura je uspo- 
stavljena 2010. Sestre iz Brezovice, Kloštra 
Ivanića i Đakovačke Breznice u zajednici 
su osnovale samostan u Mariji Bistrici. Te- 
meljni kamen postavljen je 1994., sestre su 
se uselile 1998., a posveta crkve i postavlja- 
nje klauzure bili su 2000. Iz tih samostana 
u Hrvatskoj pojedine sestre udružile su se 
i osnovale 2003. novi samostan u Nensha- 
tu (Skadarska nadbiskupija, Albanija). Dio 
karmelićanki iz Brezovice osnovao je sa- 
mostan na Stupu u Sarajevu 1990., koji je 
kanonski ustanovljen u lipnju 1991. U ratu 
je srušen, ali su ga nakon rata 1999. sestre 
obnovile te su se ondje nastanile i postavi- 
le klauzuru 2000. U Hrvatskoj, osim reda 
bosonogih sestara Blažene Djevice Marije 
od gore Karmela, djeluju i karmelićanke 
božanskoga Srca Isusova, i to u samostani- 
ma Zagreb — Vrhovec, Hrvatski Leskovac, 
Strmec Samoborski, Belica, Prišlin, Sla- 
vonski Brod, Punat na Krku, Bibinje, Split 
i Metković. 

Prije osnutka samostana u Šarengradu 
karmelićanke iz reda bosonogih sestara 
pohodile su franjevački samostan u Baču 
i planirale ondje otvoriti svoj samostan, ali 
su se naposljetku opredijelile za osnivanje 

samostana u franjevačkom samostanu u 
Šarengradu. U novije doba tri su klauzur- 
ne karmelićanke iz Bačke: s. Lidija Bakula 
(rodom iz Sombora) u Kloštru Ivaniću, s. 
Ljilja Prelić (rodom iz Sonte) priorica je u 
Đakovačkoj Breznici, i s. Marta u Pečuhu 
(Madžarska). 


Lit.: L. 1. Krmpotić, 25. obljetnica osamostaljenja 
Subotičke biskupije (1968. — 1993.), Subotička Da- 
nica kalendar za 1993., Subotica, 1992; A. Stantić, 
Karmelićani, Zagreb, 1995; Opći religijski leksi- 
kon, Zagreb, 2002; J. Zečević, Pedesetogodišnjica 
prisutnosti Karmela u Hrvatskoj — prošlost, aktu- 
alno stanje i perspektive za budućnost, Karmelski 
vjesnik, 1/2010, Zagreb; www.karmel.hr. 


M. Miloš 


KARMELIĆANSKI TREĆI RED, udru- 
ga katoličkih laika pri karmelskom redu. 
Papa Nikola V. bulom Cum nulla iz 1452. 
dao je karmelićanima mogućnost osniva- 
nja svjetovnoga reda radi širenja njihova 

redovničkoga života izvan samostana, koju 

su drugi redovi već imali. Obnova karmel- 
skoga reda od strane sv. Terezije Avilske 

i njegovo grananje na red bosonogih kar- 
melićana (Ordo Carmelitarum discalce- 
atorum, OCD) i karmelićane staroga op- 
služivanja (Ordo Carmelitarum, OCarm) 

utjecala je i na razvoj trećega reda. U ob- 
novljenom redu treći se red širi sa sv. Tere- 
zijom Avilskom, a 1700. vrhovni poglavar 
0. Kvinto od sv. Karla donio je Pravilo Tre- 
ćega reda. Iako članovi trećega reda nose 

svoju građansku odjeću, pri primanju u red 

odijevaju škapular Gospe Karmelske sme- 
đe boje, koji se sastoji od dva manja smeđa 

platna spojena dvjema vrpcama. To nose 

preko glave svakog dana ili u obliku ška- 
pularske medaljice na lančiću, koja pred- 
stavlja lik Srca Isusova, a na drugoj strani 

lik Blažene Djevice Marije s Isusom, koja 

drži škapular u rukama. Svjetovni red ob- 
novljenih karmelićana (lat. Ordo Carmeli- 
tarum Discalceatorum Saecularis, OCDS) 

danas postoji u mnogim zemljama svijeta, 
pa tako i u Hrvata. 


Hrvatski karmelski treći red niknuo 
je pri somborskom karmelu zauzimanjem 
sluge Božjega o. Gerarada Tome Stanti- 
ća. Svjetovni red u Somboru osnovan je 
dekretom generalnoga poglavara karmeli- 

ćana u Rimu 8. VIII. 1913., a već na blag- 
dan Male Gospe 8. IX. o. Gerard primio je 
prve članove trećega reda te je bio njihov 
dugogodišnji voditelj. Kako su članovi re- 
da madžarske narodnosti imali pravila na 
svojem jeziku, on je iste godine priredio i 
tiskao pravila na hrvatskom. Svrha je kar- 
melskoga trećega reda promicati karmeli- 
ćansku duhovnost kontemplativne molitve 
i kršćanskoga zauzimanja u svijetu, po 
svjetovnjacima muškoga i ženskoga spo- 
la, od navršene 18. godine života pa nada- 
lje. Somborski karmelski treći red imao je 
u početku oko sto članova i obuhvaćao je 
hrvatske, madžarske i njemačke vjernike. 

Treći red Gospe Karmelske 
i svete Terezije, Sombor, 1913. 


Prva priorica bila je s. Julka Parčetić Si- 
rotan, kći uglednoga somborskoga velepo- 
sjednika, a njezina zamjenica s. Marcela 
Žuljević, duhovna odgojiteljica i pjesniki- 
nja. Osim toga, svaka je narodnost imala 
svojega upravitelja, koji je članove vodio na 
njihovu materinskom jeziku i odgajao ih u 
duhu karmela. Osim iz Sombora i okolice, 
imao je članove i iz Bajmoka i Subotice, 
a zahvaljujući zauzimanju župnika Opata 
Egerta i ogranak među Nijemcima u Apa- 
tinu. U Subotici se među Hrvatima karmel- 
ski treći red širio zahvaljujući djelovanju s. 
Janje Prćić, suradnice i sestrične 0. Gerar- 
da Tome Stantića. 


Iz straha od komunističkih progona, na- 
kon Drugoga svjetskoga rata same članice 
trećega reda spalile su kroniku ustanove 
trećega reda karmelićana u Somboru da se 
ne bi otkrile osobe koje su pripadale redu. 


Iako nakon rata formalno nisu postojale, i 
dalje su se ponašale kao da su članice u re- 
dovitim mirnim vremenima. S dolaskom 
nešto povoljnijih vremena za Crkvu ponov- 
no su i formalno zaživjele, počele su pisati 
novu kroniku i evidenciju članova. 


Danas su članovi karmelskoga trećega 
reda organizirani u Somboru kao samostal- 
na zajednica, koja prima članove hrvatske, 
mađarske i drugih narodnosti. Ima oko 50 
članova, uglavnom iz Sombora. Trenutačno 
je priorica s. Valeria Utasi, koja ima svoj 
savjet i učiteljicu novakinja. 


Nakon što su karmelićani 1959. došli 
u Hrvatsku, o. Ante Stantić bio je promi- 
catelj svjetovnoga karmelskoga reda u Re- 
metama. U prvoj skupini bila su samo dva 
člana, koji su pripadali svjetovnomu redu 
u Somboru. Tijekom 1966. broj se članova 
povećao, a generalni je poglavar karme- 
lićana u Rimu dekretom 1977. ustanovio 
Zajednicu svjetovnoga karmelskoga reda 
u Remetama, koja danas ima oko 50 člano- 
va. Svaki karmelski samostan u Hrvatskoj 
karmelskoj provinciji svetoga oca Josipa 
(Zagreb — Remete, Split, Krk, Sombor, Zi- 
dine /BiH/ i Sofija /Bugarska/) ima vlastiti 
treći red i upravu. 


Članovi trećega reda uglavnom se bave 
radom na svojem savršenstvu u krepostima 
prema karizmi karmela i svjedoče vjeru u 
Isusa Krista na svojim radnim mjestima 
te se bave karitativnim radom i izdavač- 
kom djelatnošću, kao npr. članovi u Sofiji, 
koji prevode djela karmelićanskih učitelja 
Crkve na bugarski jezik. Članom se posta- 
je željom pojedinaca i primanjem u treći 
red, koje obavlja priorica reda. Najprije se 
postaje kandidat, zatim slijede trogodišnji 
novicijat i polaganje prvih zavjeta čistoće, 
poslušnosti i siromaštva, a nakon tri godi- 
ne polaganje istih vječnih zavjeta. 


Lit.: A. Stantić, Zagrliti Krista i duše : životni put 
sluge Božjega Gerarda Tome Stantića karmelića- 
nina 1876 — 1956, Zagreb, 1994; Baština za bu- 
dućnost : Karmel u Somboru 1904. — 2004., Za- 
greb — Sombor, 2005; http://ocds.karmel.hr. 


M. Miloš 


KAROLYI 


KARMIĆ (tur. karmak: miješati), prekri- 
vena iskopana jama namijenjena čuvanju 
povrća tijekom zime. Pravljen je u kućan- 
stvima gdje nije bilo podruma, a kopan je 
uz kraj dvorišta gdje nije bilo previše vlage, 
nedaleko od kuće ili salaša. Dubina mu je 
bila 1-2 m, a veličina je ovisila o potreba- 
ma kućanstva. Za silazak u nj izrađivane 
su stube, najčešće urezivanjem u zemlju. 
Bio je pokriven prućem, slamom ili kuku- 
ruzovinom, preko čega je bila nabacana 
zemlja. Takav je prekrivač osiguravao da 
temperatura u karmiću zimi ne bude ispod 
ništice. Na pod se najčešće stavljala slama, 
a tek ponegdje i pijesak. U njemu su se ču- 
vali peršin, mrkva, krumpir, repa, bundeve 
isl. 

Izvor: Kazivanje Grge i Dominike Piuković iz Su- 
botice. 


Lit.: G. Vuković, Terminologija kuće i pokućstva 
u Vojvodini, Novi Sad, 1988; M. Peić, G. Bačlija, 
Rečnik bačkih Bunjevaca, Novi Sad — Subotica, 
1990; K. Steuerwald, Tiirkce — Almanca sozliik, 
Istambul, 1995; A. Sekulić, Rječnik govora bačkih 
Hrvata, Zagreb, 2005. 

L. Cvijin il. Piuković 


KAROLYI, Mih4ly (Budimpešta, 4. TI. 
1875. — Vence, Francuska, 19. II. 1955.), 
grof, političar. Potomak stare aristokrat- 
ske porodice i zemljoposjednik, isprva 
konzervativnih nazora, poslije član Libe- 
ralne stranke (Szabadelviu pdrt) i Stranke 
neovisnosti "48 (Fiiggetlensćgi 6s 48-as 
pdrt), od koje se odcijepio 1916. i formi- 
rao Novu stranku neovisnosti "48 (poznata 
kao Karolyijeva stranka). Bio je saborski 
zastupnik 1905.-06. i 1910.-18. Suprotsta- 
vljao se magnatskoj i nacionalističkoj poli- 
tici predsjednika vlade grofa Istvana Tisze, 
zahtijevajući socijalne reforme, ukidanje 
veleposjeda (iako je bio jedan od najvećih 
veleposjednika), opće i tajno pravo glasa 
te ravnopravnost nemadžarskih naroda u 
Ugarskoj, ali su njegove ideje imale malo 
pristaša. Pred Prvi svjetski rat postao je 
vođom političara koji su se zauzimali za 
neovisnost Madžarske. 


U vrijeme raspada Austro-Ugarske or- 
ganizirao je 25. X. 1918. svojevrsnu protu- 

vladu — Madžarsko narodno vijeće (MNV), 
koje je u »revoluciji jesenskih ruža« (madž. 
Oszir6zsa forradalom) njegovim imenova- 
njem za predsjednika vlade 31. X. postalo 

vladom. Javno mišljenje i političke elite 

nadale su se da će, kao prominentni član 

oporbe koji nije sudjelovao u poraženoj 

madžarskoj politici, uspjeti kod Antante 

ublažiti posljedice ratnoga poraza. Tako je 

u uvjetima političke anarhije, gospodarsko- 
ga kaosa te nacionalnih težnja Čeha, Slo- 
vaka, Rumunja, Hrvata i Srba, neuspješno 

nastojao očuvati teritorijalnu cjelovitost 

neovisne Madžarske, prije svega kroz di- 
plomatske pokušaje zaključenja separatno- 
ga mira. U sklopu toga pokušao je postići i 

pomirenje s manjinama: već pri formiranju 

MN V-a pozvao je na pomirbu s nemadžar- 
skim narodima bez narušavanja teritorijal- 
ne cjelovitosti zemlje; u MN V-u je ministar 
bez lisnice zadužen za nacionalne manjine 

bio Oszkar Jaszi; nakon dolaska na vlast 
pokušao je uključiti slavenske i rumunjske 

vođe u MNV sazvavši njihove predstavni- 
ke u Budimpeštu da na zajedničkoj konfe- 
renciji postave temelj usklađivanja odnosa 

manjina i Madžara te obećavajući autono- 
miju narodnostima, ali se predstavnici ma- 
njina nisu odazvali. Na području Bačke i 
Banata prije ulaska srpske vojske vođena 
je intenzivna propaganda i dijeljeni su leci 
s pozivima da narodi tih krajeva ostanu u 
okvirima Ugarske, a nakon ulaska srpske 
vojske u južnu Ugarsku bez odjeka je ostao 

njegov proglas upućen »narodima nema- 
džarskoga jezika — Bunjevcima, Nijemci- 
ma, Rumunjima, Rusinima, Sasima, Srbi- 
ma i Slovacima«, u kojem im je obećavao 
teritorijalnu autonomiju, agrarnu reformu i 

korjenite društvene promjene. 


Iako se zauzimao za međunacionalno 
pomirenje i smatran je prijateljem Slave- 
na, zbog ratnoga poraza Monarhije, širenja 
boljševizma te načela samoodređenja na- 
roda, koje je proklamirao američki pred- 
sjednik Woodrow Wilson, povijesni doga- 
đaji uvelike su tekli u drugom smjeru. U 
ofenzivi kod Vittorio Venetta i dolini Piave 
24. X. — 3. XI. Talijani su probili talijansku 
bojišnicu i porazili austro-ugarske snage 
u rasulu, a narodna vijeća nemadžarskih 

naroda Monarhije jedno za drugim prokla- 
mirala su neovisnost, unatoč protivljenju 

madžarskoga i njemačkoga stanovništva: u 

Pragu je Čehoslovačko narodno vijeće 28. 
X. proglasilo Deklaraciju o neovisnosti; u 

Zagrebu je 29. X. Sabor Trojedne Kralje- 
vine Dalmacije, Hrvatske i Slavonije pro- 
glasio Državu Slovenaca, Hrvata i Srba; 

Slovačko narodno vijeće iz sjeverne Ugar- 
ske sazvalo je 30. X. u Turčanjskom Sv. 
Martinu Veliku narodnu skupštinu, koja 

je proglasila odcjepljenje od Ugarske i pri- 
ključenje Češkoj; Poljska vlada u Lublinu 

formirana je 7. XI., a neovisnost je progla- 
sila 11. XL; Narodno vijeće sedmogradskih 

i ugarskih Rumunja sazvalo je 1. XII. u Al- 
ba Juliji (madž. Gyulafehćrvar) Rumunj- 
sku narodnu skupštinu, koja je proglasila 

ujedinjenje s Kraljevinom Rumunjskom; 

istoga dana proglašeno je Kraljevstvo Srba, 
Hrvata i Slovenaca ujedinjenjem neprizna- 
te Države SHS s Kraljevinom Srbijom, koja 

je prije toga anektirala nedefinirani prostor 
Vojvodine (samoproklamirana Velika na- 
rodna skupština u Novom Sadu 25. XL) i 

Crnu Goru (samoproklamirana Velika na- 
rodna skupština u Podgorici 26. XI). 


U to vrijeme Karolyi je sudjelovao na 
neuspješnim pregovorima o prekidu va- 
tre u Beogradu 6. — 8. X1., a nakon što je 
njegova vlada 13. XI. u Beogradu potpi- 
sala vojnu konvenciju (primirje), srpska i 
rumunjska vojska zauzele su područja do 
demarkacijske crte Barča (madž. Barcs) — 
Pečuh — Baja — Tisa — Moriš — Marosvasar- 
hely (rum. Mures-Osorhei, Targu Mures) 

— Bistrica (madž. Beszterce, rum. Bistrita) 
— Szamos (rum. Somes). Iako je u među- 
vremenu (16. XI.) MNV preuzeo funkciju 
parlamenta te proglasio neovisnu Madžar- 
sku i republikanski oblik vladavine (Ma- 
džarska Demokratska Republika, tzv. Prva 
madžarska republika), a Karolyija izabralo 
za privremenoga predsjednika republike, 
nepriznata država bila je pod međunarod- 
nom vojnom blokadom, u političkom i go- 
spodarskom rasulu, a mase boljševizirane 
pod utjecajem povratnika s Istočne bojiš- 
nice. Kako nova vlada, izabrana 19. I., nije 
prihvatila ultimatum francuskoga generala 
Vixa od 20. III. da rumunjske trupe zapo- 


sjednu nova područja preko demarkacijske 
crte, boljševici pod vodstvom Bele Kuna 
uspostavili su 21. III. 1919. diktaturu for- 
mirajući Madžarsku Sovjetsku Republiku, 
a Karolyi je podnio ostavku. Nešto prije 
sloma diktature, u srpnju je emigrirao, gdje 
je nakon prvih godina (među ostalim, bio 
je u Dalmaciji 1921.-23., a beogradska mu 
je vlada dala i jugoslavensku putovnicu, 
kojom se koristio do 1946.), najdulje bora- 
vio u Francuskoj i Engleskoj. Zbog gubitka 
velika dijela povijesnoga ugarskoga terito- 
rija vlada Miklosa Horthyja osudila ga je u 
montiranom procesu za veleizdaju te mu je 
konfiscirala imovinu. 


Potkraj Drugoga svjetskoga rata u Lon- 
donu je bio na čelu Madžarskoga vijeća ra- 
di uspostave demokracije u zemlji, no bez 
učinka. U Madžarsku se vratio 1946., na- 
kon čega je imenovan za veleposlanika u 
Parizu, ali je podnio ostavku 1949. zbog 
staljinističke represije i ostao u Francuskoj. 
Posmrtni su mu ostaci 1962. preneseni u 
Budimpeštu. 


Djela: Egy egesz vilag ellen, Miinchen, 1922 
(Becs, 1923,? Budapest, 1965*); Memoirs of Mi- 
chael Karolyi : Faith Without Illusion, prijev. C. 
Karolyi, London, 1956 (Hit, illuzićk nelkiil, Buda- 
pest, 1977, 1978", pretisak 1982* /cenzurirana iz- 
danja/ 2013“; Vjera bez iluzija : Memoari »crve- 
noga grofa«, prijev. s madž., Zagreb, 1982). 


Lit.: P. Pekić, Propast Austro-Ugarske monarhije 
i postanak nasljednih država, Subotica, 1937; P. 
Pekić, Povijest oslobođenja Vojvodine, Subotica, 
1939; M. Karolyi, Vjera bez iluzija : Memoari »cr- 
venoga grofa«, Zagreb, 1982; Enciklopedija Jugo- 
slavije, 6, Zagreb, 1990; A. J. P. Taylor, Habsburš- 
ka monarhija 1809 — 1918, Zagreb, 1990; P. Hanak, 
Povijest Mađarske, Zagreb, 1995; P. Rokai i dr., 
Istorija Mađara, Beograd, 2002; L. Kontler, Po- 
vijest Mađarske, Zagreb, 2007. 

S. Bačić 


KARPERAC (madž. karperec), narukvica. 
U bačkih je Bunjevaca običaj da se za ve- 
liki god (veliki blagdan), najčešće za Božić 
ili Tri kralja (Bogojavljanje), ženska osoba 
(ponajprije ona koja se zadjevojčila) dariva 
zlatnom narukvicom — karpercom. Djevoj- 
ke iz imućnijih obitelji dobivale su po neko- 
liko karperaca različitih širina, koje su za 


KARUCE 


velike godove, uz svečanu nošnju, stavljale 
na ruke i u javnosti s ponosom pokazivale. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005. 


P. Skenederović 


KARUCE (tal. carrozza: kočija) svečana 
zaprežna kola. Bunjevci i Šokci tradicio- 
nalno su ih koristili za odlazak u crkvu, u 
svatove, na pogreb, u goste i u drugim slič- 
nim prigodama, npr. kod Bunjevaca su se 
bandaš i bandašica u njima vozili na duži- 
janci. Za razliku od haptika, koje su imale i 
mogućnost za prijevoz lake robe (moglo im 
se vaditi stražnje sjedalo), karuce su služile 
isključivo za prijevoz ljudi. Luksuznije su 
od haptika zbog bolje kvalitete sjedala, a 
smatrale su se i ljepšima zbog uresa od dr- 
va i metala, zbog posebna sjaja 1 boje laka. 


Nastale su sredinom XIX. st., zajedno 
s još nekoliko vrsta lakih zaprežnih kola 
(npr. haptike). Jedan od madžarskih naziva 
bio je monori kocsi, prema mjestu Monor 
(njem. Mindorf) u Peštanskoj županiji, gdje 
su i nastale. Bunjevci su ih nekada nazi- 
vali feder-kolima, tj. kolima s oprugama. 
Konstrukcijski su nalik haptikama, čak su 
i neki dijelovi jednaki (npr. jarmac, drek, 
bak, sicovi, šarhanji, vitine), no nisu imale 
lotra i šarage, pa je prilaz stražnjem sjeda- 
lu bio puno lakši. U novije vrijeme mogu 
se vidjeti samo u svečanim povorkama na 
dužijanci i u ponekim obiteljima, koje ih 
čuvaju kao ukras i uspomenu. 
Izvor: Privatna arhiva Grge Piukovića iz Subotice: 


rukopisna zaostavština Antuna Pokornika, orga- 
nizatora subotičke Dužijance 1970-ih. 

KARUCE 


Lit.: T. Pettko-Szandter, A magyar kocsizds, Bu- 
dapest, 1931. 
L. Cvijin i G. Piuković 


KARVA (:madž. karo: kolac) 1. dio para- 
sničkih (starih, seljačkih) kola; poprečna 
prečaga (prečka) na lotrama (stranicama 
seljačkih kola) od tanka drveta, spojnica 
između gornjega i donjega dijela lotra; 2. 
prečka na ljestvama. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005. 


P. Skenderović 


KAS (“prasl. *kase: dodir), kretanje ko- 
nja brže od hoda, a sporije od trka i galopa, 
pri kojem se istodobno kreću dvije dijago- 
nalno suprotne noge, npr. prednja lijeva i 
stražnja desna. Konji za kas moraju biti po- 
sebno uvježbani. Utrke na kojima je dopuš- 
ten samo ovaj način kretanja nazivaju se 
kasačkim utrkama i popularne su u konjič- 
kom sportu u Bačkoj. Ako bi konj tijekom 
kasačke utrke poskočio i krenuo u galop, 
vozač ga je dužan primiriti i u nekoliko 
metara vratiti na kasački način kretanja, u 
protivnom biva diskvalificiran. 


P. Skenderović 


KASALISICA, bunjevačka dječja igra. 
Najčešće su je igrali svinjari i pastiri na str- 
ništu dok su čuvali stoku. Igrači čupanjem 
strništa naprave četverokut čije su stranice 
dugačke oko 15 koraka, a široke oko pola 
koraka. Staze te širine naprave se i dijago- 
nalno između kutova četverokuta, a u sre- 
dini je krug promjera dva koraka. Igrači 
među sobom biraju viju, tj. lovicu, a ostali 
su lisice. Biranje se izvodi brojalicom ili 
uz pomoć štapa, koji se postavi uspravno, 
a igrači redom od zemlje hvataju štap, šaku 
do šake, dok ne dođu do vrha. Vija posta- 
je igrač koji prvi ne dobije mjesto za ruku. 
Na početku igre on stane u središnji krug, 
a lisice po kutovima. U igri vija lovi lisice 
po stazama, a kada bude uhvaćena, postaje 
vija. Ako se koja lisica umori, ima pravo 
stati u središnji krug, ali tu ne smiju biti 
dvije lisice, u protivnom, ona koja je prva 


98 


ušla postaje vija. Lisica može postati vija i 
ako za vrijeme trčanja izađe sa staze. Igra 
završava po dogovoru: kada svaki igrač 
bude jednom, dva ili više puta vija ili na 
drugi način, pri čemu je pobjednik onaj tko 
uopće nije bio vija ili je bio najmanje puta. 
Lit.: M. Peić, G. Bačlija, Rečnik bačkih Bunjevaca, 
Subotica — Novi Sad, 1990; I. Petrekanić, Sigre 
bunjevačke muške mladeži, Subotička Danica 
(Nova) : Kalendar za 2000. godinu, Subotica, 
1999; A. Sekulić, Rječnik govora bačkih Hrvata, 
Zagreb, 2005. 

P. Skenderović 


KASIBA, Cilika >Dulić-Kasiba, Cilika 


KASINA, vrsta kulturno-prosvjetnih i za- 
bavnih udruga. Inicijator njihova stvaranja 
u Ugarskoj bio je grof Istvan Szechenyi u 
okviru stvaranja šire zajedničke platforme 
svih snaga koje su se zauzimale za građan- 
ske reforme u liberalnom duhu. Prema mo- 
delu engleskih klubova, osnovao je 1827. 
prvu kasinu pod imenom Peštanska kasi- 
na (Pesti Casino), koja je od 1830. nosila 
ime Nacionalna kasina (Nemzeti Casino). 
Brzi rast produkcije knjiga i porast broja 
listova i časopisa omogućio je da čitanje i 
razmjena misli o pročitanom postane va- 
žan element društvenih reformi pa su tu 
inicijativu oponašali u mnogim središtima 
u unutrašnjosti. I ondje su osnivane kasine, 
koje su, uz čitaonice i druga društva i or- 
ganizacije, bila okupljališta mladih refor- 
matora. Tako je u Subotici 1841. osnovana 
Nacionalna kasina (Nemzeti Kaszino) radi 
unapređenja lijepa vladanja, razvijanja du- 
ha kulturnoga druženja i čitanja. Tajnik je 
je bio Bodo Speletić, a nakon izgradnje da- 
našnje zgrade Gradske knjižnice smještena 
je u nju. Iste su godine subotički obrtnici 
njemačke narodnosti utemeljili Građansku 
kasinu (Btirger Kaszino, Polgdri Kaszino). 
U Somboru je 1862. osnovano Društvo gra- 
đanske kasine, koje je 1867. registrirano ra- 
di zadovoljavanja kulturnih i umjetničkih 
potreba članstva. Na taj je način prosvje- 
ćivanje postajalo sastavnicom širih druš- 
tvenih i nacionalnih pokreta, premda su 
se kasine s vremenom pretvorile u elitna 
nacionalna društvena sastajališta s nagla- 


šenom zabavnom funkcijom (npr. Osječko 
donjogradsko društvo Kasino). 


Do Prvoga svjetskoga rata Bunjevci su 
osnovali dvije kasine u kojima se okupljala 
bunjevačka elita: u Lemešu je Kasina osno- 
vana 1874., au Subotici 1878. Pučka kasina, 


čiji je naziv zapravo izražavao kompromi- 
sno rješenje, budući da vlasti nisu htjele 


USTAV 


»PUČKE CASINE“ 


b\ 


Ustav subatičke Pučke Casine, Subatica, 1882. 


dopustiti osnivanje kasine s bunjevačkim 
imenom. Neven se još prije Prvoga svjet- 
skoga rata riječju kasina koristio kao sino- 
nimom za katoličke čitaonice sv. Roke i sv. 
Đurđa u Subotici. 


Između dvaju svjetskih ratova Bunjevci 
i Šokci osnovali su nekoliko kasina, koje su 
u uglavnom funkcionirale kao čitaonice: u 
Čonoplji je 1920. utemeljena Bunjevačka 
čitaonica, koja je ubrzo promijenila ime u 
Bunjevačka kasina, a vodio ju je Ilija Dži- 
nić; u Baču je 1922. župnik Ivan Evetović 
osnovao Šokačku kasinu; u Subotici je za 
Bunjevce unitarističke orijentacije osnova- 
na Zemljodilska kasina 1922., koju je vodio 
Marko Jurić. Budući da je subotička Pučka 
kasina ugašena nakon Drugoga svjetskoga 
rata, kao nova kulturna udruga Pučka ka- 
sina 1878. utemeljena je 1998. 


Lit.: Szabadkai Nemzeti Casino reszesei es sza- 
bdlyai, Szegeden, 1841; Proslava 10-godišnjice 
Šokačke kasine u Baču, Subotička danica ili bu- 
njevačko-šokački kalendar za prostu godinu 1933., 
Subotica, b. g.; Klasje naših ravni, 1, Subotica, 
1935; S. Sršan, Povijest osječkih udruga i klubova, 


KASLA 


Osijek, 1994; M. Grlica, A Polgari Kaszino 1878- 
1914. : Adalćk Szabadka tarsadalomtčrtćnetćhez, 
Uzenet, 10/1998, Szabadka; P. Rokai i dr, Istorija 
Mađara, Beograd, 2002; M. Grlica, »Toplo gnji- 
zdo, ugodni razgovor...«, Hrvatska revija, 3/2005, 
Zagreb; L. Kontler, Povijest Mađarske, Zagreb, 
2007; A. Čota Rekettye, Lemeš u osimu plemeni- 
tog ravničarskog drača [8.], Klasje naših ravni, 
5-6/2010, Subotica; Magyar Szo, 26. X1. 2012, Uj- 
vidćk; www.zaprokul.org.rs/LKP/Sombor/madjar- 
ska_gradjanska_kasina.html 

S. Bačić 


KASLA (madž. kaszal < slav. kositi), vrša- 
lica, stroj za vršenje žita. Najstarije su bile 
nepokretne, na ručni pogon i jednostavne 
konstrukcije — od elemenata su imale dob 
i košar, položen i na stranicama učvršćen 
nazubljen bubanj u jednom kovčegu. Dvi- 
je bi osobe preko velika kotača sa strane 
okretale bubanj, a na drugom kraju kasle 
treća bi osoba (ulagač) u nj ulagala vlaće 
žita. Bubanj bi omlatio zrna iz vlaća i ona 
bi se skotrljala niz koso položen stol u ove- 
ći sud. Zrno i neomlaćeno vlaće većinom 
je spadalo dolje te je ručno (na vjetru) ili u 
vijarici (prijenosno ručno rešeto) očišćeno 
od pljeve. 


Poslije su se počela ugrađivati novoi- 
zumljena radna tijela, zbog čega su vrša- 
ći strojevi postajali veći, složeniji i teži te 
ih više nije mogla pokretati ljudska snaga. 
Životinjskom snagom pokretane su uz jar- 
ganj — najčešće su konj ili magarac preko 
nekoliko zupčanika pokretali njezine me- 
hanizme. 


Novi su se dijelovi nastavili dodavati 
radi poboljšanja učinka (bolje čišćenje zr- 
na od nečistoća i pljeve, manji lom slame, 
koji omogućuje njezino korištenje u stočar- 
stvu), pa su u sljedećoj fazi glavni dijelovi 
(radna tijela) kasle bili bubanj, veliki i mali 
košar, slamotres, plivotres, velika vijarica 
(vijalica), gruvač, mala rešeta, trijor, kov- 
čeg sa šipovkama i noseći ili vučni elevator. 
Kasle bez elevatora imale su radu — daš- 
čanu pregradu koja nije dopuštala da se 
krupna pljeva miješa sa slamom. Parni je 
stroj omogućio dobivanje potrebne snage 
za okretanje vršalice, osobito da bi bubanj 
postigao željenih 1000 obrtaja u minuti. U 
toj fazi kasle su postale pokretne kada je 


99 


KASLA 


parni kazan postavljen na kotače, čime je 
dobiven vučni pogonski stroj lokomobil s 
20 i više konjskih snaga. Prema podacima 
iz Povijesnog arhiva u Subotici, prvi parni 
lokomobil i kaslu u subotičkom ataru kupio 
je Antun Vojnić 1860. 


Potreba sve većih kasla za energijom 
koja pokreće radna tijela rezultirala je za- 


Kasla 


mjenom parnoga stroj motorima Saugas, 
koji energiju u radni cilindar dobivaju na- 
kon vanjskoga izgaranja (drva, čutaka, kok- 
sa). Njih su zamijenili motori s unutarnjim 
izgaranjem — najprije benzinski, a zatim 
dizelski motori, koje su na kraju zamije- 
nili traktori. 


Najpoznatije tvrtke za izradu kasla u 
Austro-Ugarskoj bile su HSCS (Hofhe- 
rr-Schrantz-Clayton-Shuttleworth), ko- 
ja je imala tvornice u Beču i Budimpešti, 
EMAG (Elsć Magyar Allami Gćpgydr) i 
MAVAG (Magyar Kir&lyi Allamvasutak 
Gepgyara) iz Budimpešte te Kiihne iz Mo- 
sonmagyarovara. U manjem broju bilo je 
i kasla tvrtki Marshall i Wichterle iz En- 
gleske. 


Lit.: A. Stantić, Kruv naš svagdanji, Subotica, 
2001; A. Stantić, Ris i obiteljska dužijanca u suba- 
tičkom ataru, Subotica, 2011. 

P. Skenderović 


KASTRONA (kastrola) (tal. casser(u)ola 
< fr. casserole < deminutiv starofr. casse < 
provans. cassa < kasnolat. cattia: posuda), 
veća odljevena željezna kuhinjska posuda 
od tuča i lijeva iz jednoga komada. Ima ih 
različitih volumena (8, 10, 12 1), a na gor- 
njem dijelu sa strane sve imaju dva uha, 


100 


koja služe za držanje. U početku nisu bile 
oblagane drugim materijalima, a poslije su 
iznutra bile kalajisane, tj. emajlirane. 


Nekadašnja raširenost uporabe bila je 
uvjetovana brojnošću članova obitelji. Ko- 
ristila se uglavnom za kuhanje gulaša i pa- 
prikaša. Stavljala bi se na sadžak (željezni 
tronožac trokutasta oblika) i pod nju bi se 
založila vatra, zbog čega je izvana bila ča- 
đava. Sadžak bi stajao pod odžakom, tj. u 
dijelu kuće ili salaša iz kojega se ložilo u 
parasničke peći (u Somboru se nazivala 
paorska peć) te je imao veliki otvor pre- 
ma dimnjaku. Jela koja su u njoj kuhana 
na otvorenoj vatri smatrana su izrazito 
ukusnima. 


Izvori: Kazivanje Laze Tumbasa i Tome Kopuno- 
vića iz Subotice. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005. 


P. Skenderović 


KAŠMIR, vrsta veoma fine tkanine. Do- 
biva se od kašmirske koze. Kašmirska su 
vlakna finija i od najfinije vune te su tka- 
nine dobivene od tih vlakana veoma skupe. 
Iz toga se razloga često izrađuju tkanine 
koje su mješavina kašmira i vune. Tim se 
nazivom katkad označuju i svilene tkani- 
ne od grež- ili šap-svile, koja se još naziva 
grenadin-tkanina. Bunjevci i Šokci nosili 
suu XX. st. kašmirske šalove, a žene preko 
ramena i kašmirske marame urešene ve- 
zom. Tijekom 1950-ih nosile su se i kašmir- 
ske marame povezane na glavu karakteri- 
stičnih slikovitih boja i dezena, od crvenih 
s vodicom od ruža, do zelenih, modrih, na 
kocke... 


Lit.: B. Roller, Tehnologija teksila : Poznavanje 
odjevnih tkanina, Zagreb, 1958; M. Peić, G. Bač- 
lija, Rečnik bačkih Bunjevaca, Novi Sad — Subo- 
tica, 1990; R. Čunko, M. Andrassy, Vlakna, Za- 
greb, 2005; A. Sekulić, Rječnik govora bačkih 
Hrvata, Zagreb, 2005. 

K. Suknović 


KAŠTELJ (madž. kastćly < lat. casttelum: 
utvrda, kula), naziv za kompleks zemljišta 
sa stambenim i gospodarskim zgradama 
u Podunavlju. Riječ je o funkcionalnom 


spoju različitih objekata u vlasništvu vew 
leposjednika, koji čine stanovi za radnu 

snagu (biroše i komencijaše), gazdin ka- 
štelj (dvorac, kuća veleposjednika), prateći 

gospodarski objekti (staje za stoku, prostot 
ri za strojeve, skladišta). Obično je okru- 
žen i parkovskom površinom, uređenom 

prema gospodarskoj moći veleposjednika, 
te većom česticom obradivoga zemljišta, a 

bogatiji zemljoposjednici gradili su i vjer- 
ski objekt (kapelu, crkvu). Njihovi su vla- 
snici živjeli u gradovima (Subotica, Som- 
bor, Baja, Topola). Na području ugarskoga 

Podunavlja građeni su u posljednjoj trećini 

XIX. i prvoj polovici XX. st. u raznim ar- 
hitektonskim stilovima i raznih dimenzija. 
Agrarnom reformom nakon Drugoga svjet- 
skoga rata oduzeti su od vlasnika i najčeo 
šće pretvoreni u zemljoradničke zadruge, 
a sami glavni objekti postali su upravne 

zgrade tzv. kombinata ili su potpuno na- 
pušteni, devastirani i opljačkani, osobito 

pokretni inventar. Formalno je većina njih 

proglašena kulturnim dobrima različitoga 

ranga. 


Babapusta. Na oko 6 km južno od dak 
našnjega Aleksa Šantića, kaštelj je projektit 
rao Ferenc Reichle, a naručitelj projekta bio 
je veleposjednik i veliki župan Bačko-bo- 
droške županije i grada Sombora Karoly 
Fernbach. Uređenje prostora počelo je 
1870-ih, a dvorac je izgrađen 1906. Park od 
13 jutara ukomponiran je oko kaštelja i s 
njime čini nerazdvojivu cjelinu. U jednom 
kraju nalazi se mali rasadnik s dva minija- 
turna staklena vrta i vrtlarskom kućicom. 


Fernbachov kaštelj na Babapusti 


KAŠTELJ 


U parku su i tenisko igralište i mali bazen. 
Vertikalni je akcent objekta vodotoranj vi- 
dikovac. Nacionaliziran je nakon Drugoga 
svjetskoga rata, kada je formirano poljo- 
privredno dobro 9. maj. Objekt je 1990-ih 
potpuno devastiran. 


Boršot. Jedan je kaštelj 1767. izgradio 
kraljevski savjetnik i podžupan Bačko-bo- 
droške županije Josip Latinović, a izgorio 
je 1853. Obnovio ga je i proširio Frigyes 
Latinović, dok ga je Endre Latinović 1930. 
djelomično srušio i 1934. prodao Katolič- 
koj crkvi. Drugi je kaštelj podigao saborski 
zastupnik Ern6 Latinović zadnjih desetlje- 
ća XIX. st., ali ga je ubrzo i prodao. Oba 
kaštelja i danas postoje. 


Gabrić. Dulićev kaštelj, koji je podi- 
gao veleposjednik Franjo Dulić iz Đurđina, 
oduzet mu je 1948. U njemu je bila smje- 
štena uprava Agrokombinata Subotica za 
Gabrić. U najnovije je vrijeme devastiran. 


Kaćmar. Kaštelj su počeli graditi Ivan 
(1748.-1823.) i Josip (1759.-1828.) Latino- 
vić, koji su selo 1800. kupili od Ugarske 
komore. Gradnju je nastavila barunica Ete- 


Nekadašnji Latinovićev kaštelj u Kaćmaru 


la Geramd, udovica Josipova sina Šandora 
(1785.-1831.), koji je nakon prestanka obna- 
šanja dužnosti glavnoga župana Bačko-boa 
droške županije 1817. razvio moderno 
imanje. Njihov sin Ilija završio je gradnju 
1840-ih, a imanje je naslijedila njegova kći 
Margit, udana za Istvana Hothyja, mlađeg 
brata Miklosa Horthyja. Devastiran kaštelj 
nakon srpske okupacije 1918.-21. Margita 
je prodala Janosu Latinoviću, kasnijemu 
županu Bačko-bodroške županije (1937.- 
38.). Cijeli posjed s kašteljom socijalističke 
su vlasti oduzele 1945. te je razrušen nakon 
što je opljačkan. Danas postoje samo njego- 
vi ostaci na ulazu u selo. 

KAŠTELJ 


Monoštor. Uz samu cestu prema Som- 
boru veleposjednik Janos Szemze 1823. iz- 
gradio je kaštelj koji je 1893. kupio i 1920. 
dogradio i preuredio Nandor Wamoscher, 
po kojem i danas nosi ime. Velebni kaštelj, 
s pomoćnim objektima i parkom, poslije je 
došao u posjed obitelji Juranović, od kojih 
je nacionaliziran nakon Drugoga svjetsko- 
ga rata. Danas je u stambenoj funkciji i u 
lošem stanju. 


Tompa. Južno od sela, središnji dio 
kaštelja Redl izgrađen je u drugoj polovici 
XVIII. st., dok se kao vlasništvo barunske 
porodice Redl spominje 1831. Kaštelj je 
proširen 1860., a kapela sv. Ane je prošio 
rena i izgrađena crkva 1893.-1905. Iste ga 
je godine naslijedila porodica Nyćky, a 
1908.-45. u vlasništvu je barunske porodice 
Podmaninczky. Nakon Drugoga svjetskoga 
rata najprije je služio kao bolnica, a poslije 
za smještaj psihijatrijskih bolesnika. Ob- 
novljen je 1984.-86. 


Zobnatica. Na nekadašnjem najjužnia 
jem području grada Subotice, na pustari 
Zobnatica (danas dio općine Bačka Topola), 
kaštelj Terlei izgradio je vlastelin Gyula 
Terlei 1882., koji se bavio konjogojstvom. 
Danas je to poljoprivredno-turistički kom- 
pleks Zobnatica kraj Bačke Topole, pa su 
ergela i cijeli kompleks smješteni u prostra- 
nom parku u dobrom stanju. 


Lit.: Aleksa Šantić (elaborat Međuopćinskog zavo- 
da za zaštitu spomenika kulture Subotica), Subo- 
tica, 1984; B. Ćupurdija, Stambena arhitektura 
subotičkih salaša, majura i poljoprivrednih kom- 
binata, Novi Sad, 1993; Magyar Kastćlylexikon : 
Bdcs-Kiskun megye kastelyai 6s kuriđi, Budapest, 
2001; K. Korponaić, Stare subotičke porodice, Su- 
botica, 2012; www.dvorci.info/mapal.php; www. 
latinovits.net. 

A. Rudinski 


KATAČIĆ, Marin (Bereg, 16. VIII. 1961.), 
kulturni djelatnik, publicist. Sin je Mari- 
na i Eve, rođ. Martinović. Osnovnu školu 
završio je u Beregu, a srednju školu prav- 
noga smjera u Apatinu. Diplomirao je na 
Pravnom fakultetu u Novom Sadu 1986., 
nakon čega se upošljava u somborskom Se- 
vertransu, gdje do danas radi na rukovode- 
ćim poslovima. 

IMIR KRANJČEVIĆ" 
U BAČKOM BREGU 


1. Kovač, M. Katačić, Hrvatsko kulturno pro- 
svetno društvo »Silvije Strahimir Kranjčević«, 
Bački Breg, 2004. 


Od djetinjstva sudjeluje u radu folklor- 
ne i dramske sekcije bereškoga HKPD-a 
Silvije Strahimnir Kranjčević, tajnik je 
Društva 1995.-2004., a predsjednik od 
2013. S prilozima na šokačkoj ikavici po- 
vremeno se javlja u hrvatskoj periodici u 
Vojvodini (Hrvatska riječ, Zvonik, Miroljub, 
Subotička Danica). S Tvanom Kovačem 
suautor je monografije bereškoga Društva, 
inače najstarijega aktivnoga hrvatskoga 
društva u bačkom Podunavlju, koje nepre- 
kinuto djeluje od 1947. 


Djelo: Hrvatsko kulturno prosvetno društvo »Sil- 
vije Strahimir Kranjčević« Bački Breg (suautor), 
Bački Breg, 2004. 

T. Žigmanov 


KATALINIĆ, Gordana (Subotica, 22. IV. 
1988.), atletičarka. Kći je Jurice i Marije, 
rođ. Kampa. U rodnom gradu završila je 

osnovnu i srednju medicinsku školu te di- 
plomirala na Ekonomskom fakultetu. Atle- 
tikom se počela baviti 2000. u AK Spartak, 
za koji je nastupala do 2007., kada prelazi u 
AK Proleter iz Zrenjanina. Zbog povrede 

nakon godinu dana vratila se u Suboticu i 
prestala aktivno trenirati. 


Na prvenstvima SR Jugoslavije za mla- 
đe juniore osvojila je 2. mjesto u štafeti 100 
x 200 x 300 x 400 m (2001.), 2. mjesto u 
utrci na 300 m i 3. mjesto u utrci na 100 m 
(2002.), a na prvenstvima Srbije i Crne Go- 
re za mlađe juniore 2. mjesto u štafeti 100 x 
200 x 300 x 400 m (2003.) te 1. mjesto utrci 


na 100 m (2003., 2004.). Na prvenstvima 
Srbije u kategoriji mlađih juniora osvojila 

je 1. mjesta u štafeti 4 x 100 m, četveroboju 

te u utrkama na 100 m 1 300 m (2002.), u 

kategoriji starijih juniora 3. mjesto u štafeti 

4 x 100 m (2003.), te u seniorskoj kategoriji 

1. mjesto u štafeti 4 x 400 m i 3. mjesto u 

štafeti 4 x 100 m (2007.). Na juniorskim po- 
jedinačnim prvenstvima Vojvodine osvaja- 
la je prva mjesta u štafetnim utrkama 4 x 
100 m (2001.-02.) i 4 x 400 m (2002.) te na 

utrkama na 200 m i 300 m (2002.) i 100 m 

(2006.-07.). Živi u Subotici. 


Izvori: Osobni iskaz i privatna arhiva Gordane 
Katalinić. 
P. Skenderović 


KATALINIĆ, Jurica (Osijek, 20. III. 
1954.), padobranac, jedriličar, sportski pi- 
lot. Sin je Jurice i Marije, rođ. Korošec. 
Osnovnu školu završio je u Osijeku, a sred- 
nju strojarsku u Subotici. Padobranstvom 
se počeo baviti u rodnom gradu, a prvi 
je skok izveo 1970. u Aero klubu Osijek. 
Sljedeće godine seli se u Suboticu i postaje 
član AK Subotica (danas AK Ivan Sarić). 
Položio je ispit za nastavnika padobranstva 
1982. i nastavnika za pilote 1993. 


Na juniorskim padobranskim prven- 
stvima Jugoslavije održanima na Bledu, 
aerodrom Lesce, osvojio je 3. mjesto u 
skokovima na cilj i u ukupnom poretku 
(1976.) te 3. mjesto u ukupnom poretku — 
ekipno (1978.), a na seniorskom Prvenstvu 
Jugoslavije 1980. u Sarajevu na aerodromu 
Butmir kao član reprezentacije Vojvodine 
osvojio je 2. mjesto u grupnim skokovima 
u cilj i u ukupnom poretku. 


Za padobransku reprezentaciju Vojvo- 
dine nastupao je od 1976./77. do 1981./82. 
Zapažene rezultate postizao je na pado- 
branskim prvenstvima Vojvodine: 2. mje- 
sto u ukupnom plasmanu — ekipno (1978.); 
1. mjesto u skokovima na cilj, 2. mjesto u 
grupnom skoku na cilj i medalja Najbolji 
padobranac (1979.); 1. mjesto u skokovima 
na cilj i 2. mjesto u grupnim skokovima 
na cilj (1980.); 1. mjesto u grupnim skoko- 
vima na cilj (1981.); 3. mjesto u skoku na 
cilj i u ukupnom poretku skoka na cilj te 2. 


KATANČIĆ 


mjesto u grupnom skoku na cilj (1984.). Na 
Padobranskom prvenstvu Srbije osvojio je 
3. mjesto u grupnom skoku na cilj (1980.), 
a na Novosadskom kupu u skokovima na 
cilj osvojio je 1. mjesto (1978.) 1 3. mjesto 
(1983.). 


Kao pilot jedrilica i motornih aviona na 
prvenstvima motornih pilota Zrakoplovno- 
ga saveza Vojvodine osvojio je 3. mjesto u 
ukupnom plasmanu (1983.), 1. mjesto u iz- 
viđačkim zadacima i 2. mjesto u ukupnom 
poretku (1984.) te 1. mjesta u preciznom 
slijetanju i u ukupnom poretku (1986.). Na 
prvenstvima motornih pilota Srbije osvojio 
je 1. mjesto u preciznom slijetanju (1986.) 
te 1. mjesto u ekipnom poretku i 2. mjesto 
u izviđačkim zadacima (1992.). Na Memo- 
rijalu Ivana Sarića na Bikovu 1986. osvojio 
je 1. mjesto u preciznom slijetanju i izvi- 
đačkim zadacima. 


U karijeri je ostvario 1300 skokova pa- 
dobranom, 1300 sati leta avionom i 300 sati 
leta jedrilicom. 


Izvor: osobni iskaz i arhiva Jurice Katalinića. 


Lit.: Almanah jugoslovenskog sporta 1980, Beo- 
grad, 1981; M. Brustulov i dr., Sport u Subotici : 
1944-1984 Sportelet Szabadkćn, Subotica, 1984. 


P. Skenderović 


KATANČIĆ, Antun (Subotica, 12. X. 
1919. — Subotica, 1. II. 2004.), gimnastičar, 
sportski pedagog. Rođen je u siromašnoj 
obitelji Nikole i Marije, rođ. Ivković. Posli- 
je osnovne škole i I. razreda srednje koje je 
završio u Subotici, školovanje nastavlja na 
njemačkom u Filipovu (danas: Bački Gra- 
čac) i Karavukovu, a zatim je zanat izučio 
u Subotici. Kasnije je završio i za učitelja 
opće tjelovježbe. Sportom se počeo baviti 
1930-ih, kada je pristupio Sokolu Kralje- 
vine Jugoslavije, gdje je postao vodnikom 
odjela i sudjelovao na raznim natjecanjima: 
na Sokolskom sletu u Subotici 1936., zbog 
slaba materijalnoga stanja nije mogao su- 
djelovati na Sveslavenskom sletu u Pragu 
1938., sudionik je velikoga sokolskoga sleta 
u Sofiji 1939. i međužupskoga natjecanja 
sokola u Beogradu 16. III. 1941. itd. 

Nakon Drugoga svjetskoga rata nasta- 
vio se baviti gimnastikom kao član Gimna- 
stičkoga društva Partizan iz Subotice. Uz 
Josipa Kujundžića — Keju i Edea Magyara 
najuspješniji je subotički gimnastičar u pr- 
voj poslijeratnoj generaciji. Na Prvenstvu 
Jugoslavije u Zagrebu 1949. osvojio je 3. 
mjesto u pojedinačnom višeboju, iza Josipa 
Kujundžića i Sekule Pajića. Taj ga je rezul- 
tat uvrstio u reprezentaciju Jugoslavije, za 
koju je nastupio dva puta, te je na Svjet- 
skom prvenstvu 1950. u Baselu osvojio 5. 
mjesto u ekipnom višeboju, a 43. mjesto 
u pojedinačnom višeboju u konkurenciji 
58 gimnastičara. Nastupio je i tri puta za 
reprezentaciju NR Srbije. Natjecao se u 
veteranskim kategorijama i u dubokoj sta- 
rosti — na 13. Svesokolskom sletu u Pragu 
2000. u petoboju je osvojio zlatnu medalju. 
Sudjelovao je i na nekoliko manifestacija 
obnove sokolstva u Srbiji početkom 2000- 
ih godina. 


Od 1940. kao nastavnik tjelesnoga od- 
goja radi u subotičkim školama: najprije u 
osnovnim školama, zatim u Željezničkoj 
industrijskoj školi do 1952., zatim u OŠ 
Ivan Milutinović, a od 1967. u specijalnoj 
školi Žarko Zrenjanin. Na Državnom in- 
stitutu za fiskulturu (DIF) u Beogradu go- 
dinama je držao predavanja. 


Bio je zaljubljenik u tamburašku glazbu 
te je na njegovu inicijativu 4. X. 2001. odr- 
žana večer sjećanja na Peru Tumbas Haju, 
čiji rezultat je bilo osnivanje tamburaškoga 
sastava Sledbenici Pere Tumbas Haje. 


Pokopan je na Bajskom groblju u Su- 
botici. 
Lit.: Almanah jugoslovenskog sporta 1943 — 1963, 
Beograd, 1964; Dani, br. 6, Subotica, 11. II. 2004; 
Fizička kultura i sport u Vojvodini 1945-1975, No- 
vi Sad, 1975; M. Brustulov i dr., Sport u Subotici 


1944-1984 : Sportelet Szabadkdn, Subotica, 1984; 
Bunjevačke novine, 13, 30, Subotica, 2006, 2007. 


P. Skenderović i E. Hemar 


KATANČIĆ, Matija Petar (Valpovo, 12. 
VIII. 1750. — Budim, 23. V. 1825.), franje- 
vac, književnik, prevoditelj, leksikograf, 
lingvist, arheolog, povjesničar, numizma- 

tičar i geograf, sveučilišni profesor. Grama- 
tičku školu pohađao je u Pečuhu, Budimu i 
Baji, a gimnaziju u Segedinu. U franjevač- 
ku Provinciju sv. Ivana Kapistranskoga stu- 
pio je 1772. Novicijat je završio u Baču. Na 
zaređenju je primio redovničko ime Petar. 
Filozofiju i teologiju studirao je na franje- 
vačkom Generalnom učilištu I. reda u Osi- 
jeku, a 1775. zaređen je za svećenika. Na 
budimskom sveučilištu studirao je poetiku, 
filozofiju i teologiju te je 1779. stekao na- 
slov doktora filozofije. Prvo je bio profesor 
franjevačke gimnazije u Osijeku 1779.-88., 
a kako nije htio predavati na njemačkom 

jeziku, prelazi u Zagreb, gdje je predavao 

na arhigimnaziji 1788.-95. Na Kraljevskom 

sveučilištu u Pešti predavao je starine (ar- 
heologija 1 stara geografija) i numizmatiku 

1795.-1800., a bio je i kustos sveučilišne 

knjižnice. Službeno je umirovljen zbog 

slaboga zdravlja, međutim, njegova je pro- 
fesorska i sveučilišna karijera trpjela zbog 
političkih progona: iz Zagreba je morao 

otići zbog otkrića »jakobinske urote« Do- 
minika Ignacija Martinovića, a s peštan- 
skoga sveučilišta zbog navodne mentalne 

bolesti i trajne radne nesposobnosti. Tada 

je bio prisiljen zatražiti mirovinu uz uvjet 

da sve svoje znanstvene radove ostavi sve- 
učilištu i trajno se nastani u Pešti. Isprva je 

boravio u samostanu Provincije sv. Marije 

1795.-1809., a zatim u središnjem samosta- 
nu Provincije sv. Ivana Kapistranskoga u 

Budimu, ne izlazeći izvan samostana do 

kraja života i ne djelujući u javnosti. U mi- 
Tovini je mnogo pisao i prevodio, ali do 

pred smrt mu ništa nije objavljeno. Poko- 
pan je u kripti budimskoga samostana sv. 
Stjepana Prvomučenika. 


Bio je iznimni erudit, jedan od najuče- 
nijih Hrvata svojega vremena. Njegov pe- 
desetogodišnji znanstveni rad na latinskom 
i hrvatskom jeziku obuhvaćao je arheolo- 
giju, epigrafiju, filologiju, geografiju, povi- 
jesti numizmatiku. Kao pjesnik objavio je 
zbirku Fructus auctumnales (1791.) te niz 
prigodnica na hrvatskom, madžarskom i 
latinskom jeziku. Osnivač je i glavni pred- 
stavnik hrvatskoga književnoga klasicizma. 
Autor je prvoga tiskanoga prijevoda cijelo- 


ga Svetoga pisma na hrvatskom jeziku, koji 
je nakon njegove smrti dvojezično objavio 
fra Grgur Čevapović — Sveto pismo Starog" 
zakona (1-4, Budim, 1831.) i Sveto pismo 
Novog' zakona (1-2, Budim, 1831.). Preveo 
ga je za »nashe Slavno-Illyricsko Pokolenje, 


SVETO PISMO 
STAROG' ZAKONA, 
SIXTA V. P. NAREDBOM 
paivaBikxo, 

I KLEMENTA VII. PAPE 
Vlastjom izdano; 

Sadau Jesik 
SLAVNO-ILLYRICSKI 
ugovora Boazsko, ' 


Tei 8%. Ovoca 


DA, LEVITIKA, 
M 


Naslovnica prvoga sveska Katančićeva 
prijevoda Starog zavjeta (Budim, 1831.) 


plodno i shiroko s? obadve strane Dunava, 
Drave, i Save« na »jezik slavno-illyricski 
izgovora bosanskog« tj. na novoštokavsku 
ikavicu, čime se nastavio na književni jezik 
bosanskih, dalmatinskih i slavonskih pisa- 
ca lekcionara, književnika i leksikografa. U 
rukopisu je ostao njegov hrvatsko-latinski 
rječnik (Pravoslovnik) te latinsko-hrvatski 
rječnik (Etymologicon Illyricum), koji, uz 
leksičko blago, sadržava i mnoge dijalekt- 
no obilježene riječi, novotvornice, fraze- 
me, uzrečice, zagonetke i prvu sustavniju 
etimološku obradu. Začetnik je moderne 
hrvatske arheologije, autor je prvoga hr- 
vatskoga teorijsko-epigrafskoga udžbeni- 
ka, prvi je u Hrvata upotrijebio i tumačio 
pojam etnologija. Sačuvana rukopisna 
ostavština nalazi se u Nacionalnoj knjižni- 
ci u Budimpešti, Nacionalnoj i sveučilišnoj 
knjižnici u Zagrebu i Arhivu HAZU-a u 
Zagrebu te u arhivima franjevačkih samo- 
stana u Budimu i Požegi, dok su mu neki 
rukopisi izgubljeni (monografija Valpova, 
autobiografija). 

Za podunavske Hrvate važna su njego- 


va povijesna i etnološka istraživanja panon- 
sko-podunavskoga prostora. Središnja mu 

je teza etnogeneze Južnih Slavena o »ilir- 
skoj autohtonosti slavenskoga pučanstva«, 
odnosno o kontinuitetu slavenske naselje- 
nosti jugoistočne Europe, prema kojoj su i 
stari Iliri bili Slaveni. Ta se teza temeljila 
na humanističkoj ideji kontinuiteta europ- 
ske kulture od antike do sadašnjosti. Iako 
je njegovo mišljenje kako Hrvati potječu 
od Ilira, a ovi od Tračana, u znanosti od- 
bačeno, teza o ilirskoj autohtonosti slaven- 
skoga pučanstva zapravo je dio širega odu- 
ševljenja idejom ilirizma, koje je doživjelo 
vrhunac u ilirskom pokretu tridesetih i 
četrdesetih godina XIX. st. Sukladno to- 
mu, temeljio je i svoje stavove o etnogenezi 
Bunjevaca i Šokaca, koje je iznio u djelu 
De Istro, što je prvi pokušaj znanstveno- 
ga objašnjenja toga pitanja. Prema njego- 
vu mišljenju, Bunjevci podrijetlo vuku od 
antičkih Dačana (iz Dacije, na području 
današnje Rumunjske), dok su Šokci po- 
tomci Panonaca Tračana. Obje teze danas 
su znanstveno odbačene. Dačka teorija u 
suprotnosti je sa svim povijesnim izvori- 
ma, koji dokazuju doseljavanje Bunjevaca 
iz dalmatinsko-bosansko-hercegovačkoga 
prostora. Jednako tako teza o podrijetlu Šo- 
kaca od Tračana, odnosno objašnjenje da 
su dobili ime po planini Mons Succorum 
na granici Bugarske i Rumelije, također 
nema nikakvih utemeljenja u povijesnim 
dokumentima i u suprotnosti je sa spozna- 
jama o migracijama iz Bosne i Slavonije u 
Bačku, u kojima suvremena znanost nalazi 
korijene šokačkoga identiteta. Premda su 
teze o etnogenezi Bunjevaca i Šokaca da- 
nas napuštene, njegov rad na istraživanju 
etnogeneze južnih Slavena vrijedan je jer 
je bio inspirativan za kasnije istraživače te 
teme. 


Djela: Dissertatio de columna milliaria ad Esze- 
kum reperta, Eszeki, 1782 (Zagrabie, 17947; hrv. 
prijevod Rasprava o rimskom miljokazu pronađe- 
nom kod Osijeka, Osječki zbornik, 18-19, 20, 21, 
Osijek, 1987, 1989, 1991; In veterem Croatorum 
patriam indagatio philologica, Zagrabiae, 1790; 
Fructus auctumnales in iugis Parnassi Pannonii 
maximam partem lecti Latia et Illyrica cheli de- 
cori, Zagrabiae, 1791 (17942); Specimen philologi- 
ae et geographiae Pannoniorum in quo de origine 
lingua et literatura Croatorum simul de Sisciae, 
Andautonii, Nevioduni, Poetovionis urbium in 

Pannonia olim celebrium et his interiectarum via 
militari mansionum situ disseritur, Zagrabiae, 
1795 (1797?); De Istro eiusque adcolis commenta- 
tio in qua autochthones Illyrii ex genere Thracio 
advenae item apud Illyrios a primis rerumpubli- 
carum temporibus ad nostram usque aetatem prae- 
sertim quod originem linguam et literaturam eo- 
rumdem spectat deducuntur, Budae, 1798; Orbis 
antiquus ex tabula itineraria quae Theodosii imp 
et Peutingeri audit ad systema geographiae redac- 
tus et commentario illustratus, 1-2, Budae, 1824- 
1825; Istri adcolarum geographia vetus e monu- 
mentis epigraphicis, marmoribus, numis, tabellis 
eruta et commentariis illustrata, 1-2, Budae, 1826- 
1827; Commentarius in Caii Plinii Secundi Panno- 
niam, Budae, 1829 (hrv. prijevod Komentar Pano- 
nije Gaja Plinija Starijeg, Osijek, 1991); Pjesme 
Antuna Kanižlića, Antuna Ivanošića i Matije Petra 
Katančića, Stari pisci hrvatski, 26, Zagreb, 1940; 
Hrvatski latinisti. Pet stoljeća hrvatske književno- 
sti, 3, Zagreb 1970; (Izbor). Zbornik stihova i pro- 
ze XVIII. stoljeća, Pet stoljeća hrvatske književ- 
nosti, 19, Zagreb 1973; Knjižica o ilirskom 
pjesništvu izvedena po zakonima estetike (prije- 
vod djela De poesi Illyrica libellus ad leges aest- 
heticae exactus, Budae, 1817), Osijek 1984; Iza- 
brane pjesme, Vinkovci 1994; Izbor iz djela, 
Zagreb 1994; Izabrana djela, Vinkovci 2000; Pot- 
punija bibliografija u: M. Malbaša, Bibliografija 
Matije Petra Katančića, Kolo, 2/2005, Zagreb. 


Lit.: T. Matić, Život i rad Matije Petra Katančića, 
Stari pisci hrvatski, 26, Zagreb, 1940; R. Katičić, 
Matija Petar Katančić i počeci novoštokavskog 
standardnog jezika u Hrvata, Forum, 10-12/1983, 
Zagreb; S. Marijanović, Matija Petar Katančić, 
leksikograf, o hrvatskoj leksikografiji i leksikogra- 
fima, Dani hvarskog kazališta, 21, Split, 1995; B. 
Kuntić Makvić, Podrijetlo Hrvata prema Matiji 
Petru Katančiću u njegovu opisu Podunavlja, u: 
Etnogeneza Hrvata, Zagreb, 1995; L. Farkaš, Prvi 
otisnuti prijevod biblije u Hrvata, Jezikoslovlje, 
1/1998, Osijek; J. Bratulić, Značenje Katančićeva 
prijevoda Svetog pisma, u: Drugi hrvatski slavi- 
stički kongres, 2, Zagreb, 2001; Hrvatska enciklo- 
pedija, 5, Zagreb, 2003; L. Despot, Jezik hrvat- 
skog biblijskog prvotiska, Osijek, 2006; Hrvatski 
biografski leksikon, 7, Zagreb, 2009; Hrvatski 
franjevački biografski leksikon, Zagreb, 2010; R. 
Skenderović, O dačkom podrijetlu Bunjevaca: dva 
neuspjela pokušaja oživljavanja napuštene para- 
digme, Hrvati u Vojvodini : Identitet(i), procesi i 
društvene aktivnosti, Zagreb — Subotica, 2012. 


R. Skenderović 


KATANČIĆ, Paul — Džopa (Pavao) (Be- 
ograd, 8. IX. 1937.), emigrantski politički 
aktivist, književnik. Sin je Blaška, koji je 
u vrijeme njegova rođenja bio prevoditelj 

za njemački i madžarski jezik u centrali 
Kemijske industrije Zorka u Beogradu, i 
Marge, rođ. Dević. U civilnu maticu rođe- 
nih upisan je kao Pavle, jer je matičar odbio 

upisati imena Paul, po njemačkome kumu, 
i Pavao. Osnovnu školu završio je u Subo- 
tici, a započetu srednju je prekinuo jer je 

uhićen kao hrvatski nacionalist. Poslije je 

završio privatnu školu za programiranje 

i postavljanje alatnih strojeva u Vastera- 
su (Švedska) 1979., visoku privatnu me- 
nadžersku školu u Palo Altu (Kalifornija) 

1981. te jednogodišnji programerski tečaj 

strojarskoga smjera u Pretoriji (Južnoafrič- 
ka Republika) 1983. 


Kao učenik osuđen je 1956. na tri i pol 
godine stroga zatvora zbog širenja antiju- 
goslavenskih letaka i pisanja hrvatskih slo- 
gana po zidovima subotičkih kuća. Kaznu 
je odslužio u Zabeli kod Požarevca. Nakon 
njezina isteka preuzela ga je vojna polici- 
ja zbog neodazivanja na služenje vojnoga 
roka. Odveden je u vojni zatvor Zalužane 
kod Banja Luke, u kojemu je proveo 11 i 
pol mjeseci. Početkom 1962. vratio se u Su- 
boticu, ali je ubrzo ilegalno emigrirao pre- 
ko slovensko-austrijske granice, pri čemu 
je teško ranjen. Nakon kraćeg boravka u 
Austriji, gdje se pridružuje hrvatskim emi- 
grantskim organizacijama i dobiva status 
političkoga izbjeglice, odlazi u Njemačku 
1963., a 1966. u Švedsku, gdje i danas živi. 
Živio je u dvadesetak europskih i afričkih 
zemalja (među njima, u Južnoafričkoj Re- 
publici 1975.-85.), pišući pritom za hrvatski 
emigrantski tisak (ZZrvatska država, Miin- 
chen, Hrvatska gruda, Valencia, Hrvatsko 
pravo, Valencia, Hrvatska budućnost, San 
Gabriel, SAD, Hrvatska domovina, Ham- 
burg, Hrvatski vjesnik, Melbourne, Da- 
nica, Chicago, Otpor, Chicago, Hrvatski 
tjednik, Sydney, Nova Hrvatska, London, 
poslije Sydney i dr.). Od 1990-ih javljao se 
i u novinama u Hrvatskoj, a još od 1971. 
objavljuje članke u švedskim novinama. 
Tijekom 2000-ih povremeno je surađivao 
i u subotičkom tisku (Glasnik Pučke kasi- 
ne 1878., Hrvatska riječ, Subotičke novine). 
Od 2006. europski je dopisnik Nove Hrvat- 
ske iz Sydneya. 


Članom Hrvatskog narodnog vijeća 
(HNV), reprezentativnoga tijela hrvatskih 
emigrantskih organizacija, postao je 1974. 
Jugoslavenska tajna služba pokušala ga je 
ubiti 1977. u Johannesburgu, ali je umjesto 
njega stradao Jozo Oreč. U javnim nastupi- 
ma, koji su bili popraćeni u medijima, zau- 
zimao se za hrvatske interese: u švedskom 
tisku opovrgavao je teorije da su hrvatske 
emigrantske organizacije izvršile aten- 
tat na švedskoga premijera Olofa Palmea 
1986.; kada je zbog njegova političkoga an- 
gažmana subotička policija 1987. oduzela 
putovnicu njegovoj majci, samostalno je 
demonstrirao pred jugoslavenskim diplo- 
matskim predstavništvima u Stockholmu, 
Malmšču, Hamburgu, Frankfurtu i Kopen- 
hagenu, poslije čega joj je policija vratila 
putovnicu; u Lundu je vodio demonstracije 
radi poticanja pitanja neovisnosti Hrvat- 
ske u UN, u vrijeme boravka generalnoga 
tajnika UN-a Pćreza de Cućllara u tome 
gradu 1989. itd. God. 1990. izabran je za 
sabornika u Sabor HNV-a, koji je smatran 
svojevrsnom hrvatskom vladom u egzilu. 
Sudjelovao je u radu njegova VIII. zasjeda- 
nja u travnju 1990. u Stuttgartu, koje je na 
poziv predsjednika Tuđmana nastavljeno u 
Zagrebu u kolovozu. Tada su novoizabranoj 
hrvatskoj vladi simbolično predani prero- 
gativi egzilne hrvatske vlade, čime je HNV 
prestao postojati. 


Početkom 1991. u švedskome i hrvat- 
skom tisku zauzima se za Virovitičane 
Đuru Dečaka, Antuna Habijanca te Vinka 
Belobrka, koje je uhitila JNA, te prikuplja 
pomoć za njihovu obranu. U lipnju 1991. 
pridružuje se Zboru narodne garde i sudje- 
luje u obrani Virovitice, Osijeka i Nuštra, 
u što ulaže i vlastita materijalna sredstva, 
a kako je govorio više svjetskih jezika te 
imao kontakte u svijetu, bio je aktivan 1 
u hrvatskoj međunarodnoj medijskoj pro- 
midžbi. Potkraj 1993. napušta Hrvatsku 
vojsku i zapošljava se u hrvatskom Mini- 
starstvu vanjskih poslova. U Skandinaviju 
se vraća 1994. te u švedskom i danskom 
tisku piše članke i uvodnike o ratu u Hr- 
vatskoj i BiH, a uz to se politički angažira: 
od 1996. u regionalnoj Skanijskoj stranci 
(šved. Skanepartiet), u čijem je predsjedni- 

štvu bio 2003.-06. te deset godina, uz pre- 
kide, vodio program za iseljenike na šved- 
skom jeziku na stranačkome radiju, a bio 
je i osnivač lokalne Malmo stranke (šved. 
Malmščpartiet) u kojoj je djelovao 2001.-02. 


P. Katančić, Dagbok, Malmo, 2006. 


God. 2005. u vlastitoj je nakladi izdao 
knjigu Dagbok (hrv. Dnevnik) — dnevničke 
bilješke koje je vodio 1996.-98. dok je ra- 
dio u Upravi za useljenike općine Malmo. 
U knjizi je, uz brojne pojedinosti, pisao o 
promašajima u trošenju novca poreznih ob- 
veznika namijenjenog projektima za uselje- 
nike, koje se htjelo zaposliti i preko posla 
integrirati u švedsko društvo, ali je projekt 
propao zbog zlouporaba, rasipništva i ne- 
odgovornosti korisnika projekta. 


Za zasluge u obrani Hrvatske dobio je 
čin pukovnika Hrvatske vojske. Nositelj je 
Spomenice Domovinskog rata 1990.-1992. 
za sudjelovanje u obrani Hrvatske (1992.), 
odlikovanja Red hrvatskog pletera (1996.) 
za osobiti doprinos razvitku i ugledu Repu- 
blike Hrvatske i dobrobiti njezinih građana 
te još nekoliko civilnih i vojnih odličja. 
Djelo: Dagbok, Malmo, 2005 (20067, 2006). 


Lit.: Hrvatska država, 194, 236, 398, 403, 405, 
Miinchen, 1971-1990; Hrvatska budućnost, 7,9, 
11/1986, 7,8,10,11,12/1987, 7,8,10,11/1988, 2,3, 
9/1989, 5,6/1990, San Gabriel (SAD); Arbetet, 24. 
VIII. 1987, 3. VIII. 1989, Malmo; Hrvatska domo- 
vina, 7/1987, 1,6/1988, 10,11/1989, 5,6,10,12/1990, 
7,12/1991, 1,4,6/1992, Hamburg; Hrvatski tjednik, 
15. XII. 1988, 25. VII. 1989, Sydney; Hrvatski vje- 
snik, 28. IV. 1989, 2. II. 1990, 9. VIII. 1991, 29. IV. 
2010, Melbourne; Nova Hrvatska, 11/1989, Lon- 

don; Nova Hrvatska, 19. XII. 2005, 13. II.—19. II. 
2007, Sydney; Otpor, 3/1989, 5/2005, Chicago; 
Hrvatsko pravo, 11/1990, Valencia; Virovitički list, 
7. VI. 1991, 16. VIII. 1991, Virovitica; Glas Slavo- 
nije, 24. X. 1991, 17. XI. 1991, 19. 1. 1992, 24 VIII. 
1992, Osijek; Branimir, 1. XI. 1991, Zagreb; Fejćr 
Megyei Hirlap, 3. XII. 1991, Szćkesfehćrvar; Vje- 
snik, 7. XII. 1991, Zagreb; Glas koncila, 15. XIII. 
1991, 29. V. 2006, Zagreb; Hrvatski glasnik, 23. I. 
1992, Budimpešta; Glas Istre, 23. IV. 1992, Pula; 
Novi osječki hrvatski list, 29. VIII. 1992, Zagreb- 
Osijek; Nova Matica, 3/1992, 3/1993, Zagreb; 
Skđnska dagbladet, 1. 11. 1994, 9. II. 2002, Malmo; 
Večernji list, 2. VIL. 1994; Matica, 10/1994, 5/2005, 
3/2006, Zagreb; Contra, 5/1999, Stockholm; R. Ta- 
fra (ur.), Hrvati i drugi neprijatelji SFR Jugosla- 
vije, Split, 2000; Subotičke novine, 18. TV. 2003, 
Subotica; Zadarski list, 5. IX. 2005, Zadar; Narod- 
ni list, 15. IX. 2005, Zadar; Kvćillsposten, 10. I. 
2006, Malm&; Matica, 3/2006, Zagreb; Glasnik 
Pučke kasine, 4/2006, Subotica; Hrvatska riječ, 
196, Subotica, 17. X1. 2006; Sydsvenskan, 7. IX. 
2007, Malmo. 

E. Hemar 


KATANČIĆ, Vladimir (Subotica, 12. VI. 
1968.), hrvač, hrvački trener. Sin je Steva- 
na i Katice, rođ. Benja. Osnovnu i srednju 
kemijsku školu završio je u Subotici, a Fa- 
kultet za fizičku kulturu u Novom Sadu. 
Hrvanjem se počeo baviti 1975. u subotič- 
kom Spartaku. Odatle nakon dvije godine 
prelazi u Sever iz Subotice, iz kojega se 
nakon šest godina vraća u Spartak. Za taj 
je klub nastupao idućih pet godina, do od- 
laska na odsluženje vojnoga roka 1987. Za 
vrijeme studija nastupao je za novosadsku 
Vojvodinu, gdje je i završio aktivnu hrvač- 
ku karijeru 1991. Na pionirskim prvenstvi- 
ma Jugoslavije u Zagrebu bio je prvak u 
pojedinačnoj konkurenciji 1979. i 1983. te 
ekipno 1983. Na juniorskim prvenstvima 
Jugoslavije (uzrast do 18 godina) u Subotici 
1985. i Sarajevu 1986. osvojio je 2. mjesto 
u kategoriji do 75 kg (1985. i ekipno). Na 
Prvenstvu Jugoslavije olimpijskih nada 
(uzrast do 20 godina) u Kragujevcu 1987. 
osvojio je 3. mjesto u kategoriji do 74 kg, 
a ekipno kao član Spartaka 1. mjesto. Na 
nekoliko turnira u zemlji nastupao je za ju- 
niorsku reprezentaciju Jugoslavije 1985.-86. 
U Vojvodini je radio kao trener do početka 
1993., kada se vraća u Suboticu i preuzima 
Spartak, koji je vodio u Prvoj ligi SR Ju- 
goslavije do 1996. Proglašen je najboljim 

trenerom na seniorskom prvenstvu Jugo- 
slavije 1995. Radio je kao profesor tjelesno- 
ga odgoja u OŠ Miloš Crnjanski u Subotici 
1995.-2012. Živi u Subotici. 


Izvor: Kazivanje Vladimira Katančića i Sretena 
Damjanovića iz Subotice. 


Lit.: Almanah jugoslovenskog sporta 1986, Beo- 
grad, 1987; Almanah jugoslovenskog sporta 1987, 
Beograd, 1988. 

P. Skenderović i E. Hemar 


KATANEC, Mihovil (Karlovac 26. DX. 
1893. — Zagreb 25. III. 1973.), odvjetnik, 
političar, kulturni djelatnik, glazbenik. 
Rođen je u Karlovcu, gdje mu je otac tada 
radio na željeznici. Međimurski korijeni 
utjecali su na njegovu brigu za opstojnost 
Hrvata u krajevima na rubu hrvatskoga et- 
ničkoga prostora. Osnovnu školu završio je 
u Zagrebu, u Osijeku je pohađao klasičnu 
gimnaziju kod kapucina, a istodobno i mu- 
zičku školu. Nakon završetka srednje ško- 
le 1912. vratio se u Zagreb i upisao Pravni 
fakultet, na kojem je doktorirao temeljem 
rigoroza 1918. 


U Suboticu dolazi 1919. Premda se u hi- 
storiografiji uglavnom navodi da je u Bač- 
ku došao na nagovor tadašnjega vodstva 
Hrvatske republikanske seljačke stranke 
(HRSS), vjerojatnije je da ga je na to po- 
taknulo vodstvo Hrvatske pučke stranke 
(HPS), jer u Subotici 1920. zajedno s Ivom 
Kopilovićem i Tomom Matkovićem osni- 
va njihovu prvu mjesnu organizaciju. U to 
je vrijeme radio kao odvjetnički vježbe- 
nik kod Stipana Vojnića Tunića, jednoga 
od osnivača Bunjevačko-šokačke stranke 
(BŠS), a od 1924. ima vlastiti odvjetnički 
ured. Nakon neuspjeha HPS-a u Suboti- 
ci na izborima za Konstituantu 1920. po- 
svećuje se kulturnom radu. Vodi ženski i 
mješoviti zbor Prosvjetnoga društva Ne- 
ven, osnovanoga iste godine, te sudjeluje u 
osnivanju Seljačke čitaonice u Tavankutu 
1921. S Nevenovim zborom nastupa u Za- 
grebu 1923., kada je zbor primio i Stjepan 
Radić. Nakon toga ponovno se pojavljuje u 
političkom životu kao jedan od najaktivni- 
jih članova BŠS-a, a 1926. postaje i njego- 
vim tajnikom. Istodobno je postao i članom 


uredništva lista Neven, koji je u to vrijeme 
izlazio kao glasilo BŠS-a. S manjim ga je 
prekidima uređivao 1930.-32. Bio jedan od 
glavnih organizatora proslave 1000. godiš- 
njice Hrvatskoga Kraljevstva održane u Su- 
botici 20. IX. 1925., koju su organizirala 
gradska hrvatska kulturna i sportska druš- 
tva. Kada se 1925. zbor Prosvjetnog druš- 
tva Neven izdvojio u samostalno Hrvatsko 
pjevačko društvo Neven (HPD Neven), na- 
stavio je djelovati u njemu kao zborovođa 
te je napisao Pravila Društva. Sudjelovao 
je u pristupanju BŠS-a Hrvatskoj seljačkoj 
stranci (HSS) 1926. pa je i jedan od potpi- 
snika Somborske deklaracije BŠS-a o stu- 
panju u HSS. Nakon toga postaje jedan od 
najistaknutijih članova HSS-a u Bačkoj, a 
jedno je vrijeme i dopredsjednik subotič- 
kog ogranka. Bio je i povjerenikom Seljač- 
ke sloge za Bačku i Baranju od 1927. Za 
člana upravnog odbora subotičkog Kluba 
novinara izabran je 1929. 


Nakon uspostave Šestosiječanjske dik- 
tature 1929. ponovno svu svoju energiju 
ulaže u kulturni rad, posebice djelovanje 
HPD-a Neven. Istodobno sudjeluje i u radu 
društva Hrvatski prosvjetni dom, koje je 
1930. uspjelo otvoriti istoimeno zdanje u 
Subotici (današnja zgrada OKUD-a Mla- 
dost). Zahvaljujući njemu, HPD Neven je 
postao jedan od najboljih zborova u Hrvat- 
skom pjevačkom savezu te je Katanec 1934. 
izabran za dopredsjednika Saveza. Velik 
uspjeh ostvario je 1933., kada je HPD Ne- 
ven organiziralo turneju po Bosni i Herce- 
govini, Dalmaciji, Lici i središnjoj Hrvat- 
skoj, s posjetom Blagaju na rijeci Buni u 
Hercegovini, čime je manifestirano jedin- 
stvo bačkih i hercegovačkih Hrvata. Njego- 
vu kulturnu i političku aktivnost zapazile 
su i vlasti te je s Matejom Jankačem, Dra- 
ganom Mrljakom i Miroslavom Mažgonom 
u jednom izvješću vojne službe sigurnosti 
iz 1934. označen kao nositelj širenja hrvat- 
ske svijesti među subotičkim Bunjevcima. 
God. 1936. bio je među utemeljiteljima 
Hrvatske kulturne zajednice u Subotici, 
krovnoga saveza udruga bačkih i baranj- 
skih Hrvata, za koju je izradio Pravila te 
joj je do rata bio tajnik. Te je godine bio i 

član organizacijskog odbora velike prosla- 
ve 250. godišnjice doseljavanja zadnje veće 
skupine Bunjevaca u Bačku, koja je tada 
održana u Subotici. Veze s Hrvatskom u to 
je vrijeme najviše održavao preko zagre- 
bačkog Društva bačkih Hrvata pa je 1939. 
u organizaciji toga društva sudjelovao na 
Bunjevačko-šokačkoj matineji u Zagrebu, 
a 1940. u Varaždinu i Čakovcu na Bačko- 
baranjskoj akademiji i ponovno u Zagrebu 
na Danima bačko-baranjskih Hrvata. 


Mihovil Katanec 


Nakon sloma monarhističke Jugoslavije 

u travnju 1941. s obitelji se seli u Zagreb. 
Iste godine postao je prvi potpredsjednik 
Društva bačkih Hrvata. Bio je glavni rav- 
natelj Ministarstva narodne prosvjete u 

Zagrebu 1941.-43., kada zbog neslaganja s 

politikom vlasti napušta položaj i biva umi- 
rovljen. Tijekom ratnih godina pomagao 

je u spašavanju nekih pripadnika HSS-a 1 

Židova (među ostalim i supruzi glazbeni- 
ka Rudolfa Matza, koja je bila židovskoga 

podrijetla). 


O političkim, kulturnim i prosvjetnim 
prilikama bačkih Hrvata pisao je u Neve- 
nu i Subotičkim novinama (1936., 1941.) te 
zagrebačkim listovima i časopisima Hrvat- 
ski dnevnik (1936.), Seljačka sloga (1936.), 
Prosvjetni život (1942.-43.), Hrvatski kru- 
goval (1943.) i Klasje naših ravni (1944.). 


Dolazak partizana dočekao je u Zagre- 
bu 1945., ali su ga nove vlasti prisilile da se 
vrati u Suboticu. Pomagao je sveučilišnom 

profesoru dr. Jurju Andrassyju u radu ko- 
misije za eventualno novo razgraničenje s 
Madžarskom u Bačkoj 1945. Kao politič- 
ki osumnjičenik bio je ispitivan i zatvaran 
1946., 1947. i 1948., ali su istrage završa- 
vale bez inkriminirajućih rezultata. Nije 
mogao obnoviti odvjetnički ured, zaposliti 
se ni javno nastupati te se obitelj uzdrža- 
vala od 3 lanca vinograda u Bačkim Vino- 
gradima. Nakon što su mu se djeca upisala 
na studij u Zagreb, cijela se obitelj 1959. 
preselila u Zagreb, gdje je sve do mirovi- 
ne radio u poduzeću Monter. Pokopan je u 
obiteljskoj grobnici na zagrebačkom gro- 
blju Mirogoj. 


Njegov je sin sveučilišni profesor To- 
mislav Katanec. 


Djelo: Pravila Hrvatske kulturne zajednice : Sa- 
vez hrvatskih prosvjetnih radnika i društava u Su- 
botici, Subotica, 1937. 


Lit.: I. Stantić, Dr. Mihovil Katanec : Život i rad, 
Subotička Danica : kalendar za 1993., Subotica, 
1992; A. Sekulić, Radićevci u životu bačkih Hrva- 
ta od 1918. do 1920., Hrvatski iseljenički zbornik 
1994, Zagreb, 1994; S. Beljanski (ur.), 75 godina 
Advokatske komore Vojvodine, Novi Sad, 1996; Lj. 
Vujković Lamić, Sjećanje na Hrvatsko pjevačko 
društvo »Neven« (od 1920. do 1946. god.); T. Žig- 
manov, Djelatnost dr. Mihovila Kataneca i Mateja 
Jankača, Klasje naših ravni, 1/1999, Subotica; R. 
Skenderović, Blaško Rajić i Hrvatska seljačka 
stranka — različiti koncepti nacionalnog identiteta 
bačkih Hrvata, Dijalog povjesničara — istoričara 
8, Zagreb, 2004; S. Mačković, Jedno izvješće o 
Bunjevcima iz 1934., Klasje naših ravni, 5-6/2004, 
Subotica; R. Skenderović, Hrvatska seljačka stran- 
ka u Bačkoj 1918. — 1941., Hrvatska revija, 3/2005, 
Zagreb; K. Bušić, Odjeci uspostave Banovine u 
hrvatsko-bunjevačkoj javnosti, Društvena istraži- 
vanja, 4-5/2005, Zagreb; M. Bara, Drugi narodni 
preporod bačkih Hrvata (1918. — 1941.), Zagreb, 
2006. (rukopis, nagrađen rektorovom nagradom 
Sveučilišta u Zagrebu 2006.); R. Skenderović, Bu- 
njevačko-šokačka stranka 1920. — 1926.; M. Bara, 
Somborska deklaracija i njezin značaj za bačke 
Hrvate, Časopis za suvremenu povijest, 3/2006, 
Zagreb; M. Bara, Đilasova komisija i sudbina bač- 
kih Hrvata, Pro tempore, 4, Zagreb, 2007; Hrvat- 
ski biografski leksikon, 7, Zagreb, 2009. 


R. Skenderović 


KATANEC, Tomislav (Subotica, 13. IV. 
1928. — Zagreb, 19. IX. 2002.), liječnik, oto- 
rinolaringolog, sveučilišni profesor. Sin je 

odvjetnika Mihovila Katanca i Janje, rođ. 
Bogešić. Osnovnu školu završio je u Subo- 
tici. Gimnazijsko školovanje započeo je u 
Isusovačkoj gimnaziji u Travniku, a zbog 
ratnih prilika nastavio ga je u Zagrebu i 
Subotici. Nakon završene gimnazije 1947. 
upisuje se na Medicinski fakultet u Zagre- 
bu, gdje diplomira 1955. Vraća se u Subo- 
ticu, gdje radi kao liječnik stažist u Općoj 
bolnici, a zatim obvezni dvogodišnji rad na 
terenu kao liječnik opće medicine provodi 
u Uroševcu. Kao liječnik primarne zaštite 
u Domu zdravlja Pešćenica u Zagrebu radi 
1960.-63., nakon čega započinje specijaliza- 
ciju iz otorinolaringologije u Kliničkoj bol- 
nici Sestara milosrdnica pod mentorstvom 
Ante Šercera. Nakon položenoga specija- 
lističkoga ispita 1966. tu je radio do 2000. 


Za asistenta na Katedri za otorinola- 
ringologiju na Stomatološkom fakultetu 
u Zagrebu izabran je 1971., gdje je 1976. 
obranio doktorsku disertaciju »Vrijednost 
tubomanometrije u procjeni uvjeta za tim- 
panoplastiku«. Za primarijusa i za docenta 
izabran je 1978., a za izvanrednoga profe- 
sora otorinolaringologije 1987. Predstoj- 
nik Katedre za otorinolaringologiju bio je 
1990.-95. Pri kraju karijere bio je predsjed- 
nik Društva otorinolaringologa Hrvatskoga 
liječničkoga zbora, u kojem je cijeli život 
bio aktivan na nizu funkcija. Kao ugledni 
stručnjak i kliničar, više je godina pozivan 
u privatne poliklinike u Švicarskoj i Au- 
striji kao suradnik tamošnjim liječnicima. 
Govorio je njemački, madžarski i engleski 
jezik. 

Predmet znanstvenoga interesa bile su 
mu otologija i onkokirurgija. U području 
otologije njegova metoda dijagnosticiranja 
funkcija Eustachijeve tube, proizašla iz 
istraživanja za doktorsku disertaciju, pri- 
hvaćena je poslije kao rutinska metoda u 
ustanovama. Bio je jedan od prvih mikro- 
kirurga u hrvatskoj otokirurgiji, ističući se 
u kirurgiji srednjega uha, osobito u timpa- 
noplastikama. Kao kirurg najviše je ope- 
rirao tumore glave i vrata. Objavio je više 
stručnih i znanstvenih radova, pretežito iz 
onkokirurgije i plastično-rekonstruktivne 
kirurgije (Symposia otorhinolaryngologi- 


ca Iugoslavica, 24, 25, Zagreb, 1990, 1991 
i dr.), a s radovima na tu temu sudjelovao 
je ina više kongresa i simpozija u zemlji i 
inozemstvu. 


Bio je svestrano glazbeno obrazovan. 
Svirao je glasovir gotovo profesionalno, a 
kao bas bariton bio je član zbora Zagrebač- 
ki liječnici pjevači od njegova osnutka pa 
do smrti. Sportom se bavio tijekom cijeloga 
života: u mladosti je aktivno igrao nogo- 
met u klubu Medicinar, vaterpolo je igrao 
za klub Gusar iz Mlina kraj Dubrovnika, 
niz godina bio je aktivni skijaš, a podvod- 
nim ribolovom bavio se do kraja života. Iz 
braka sa suprugom Nadom, specijalisti- 
com neuropsihijatrije, ima sinove Davora, 
specijalista oralne kirurgije i profesora na 
Stomatološkom fakultetu u Zagrebu, te Du- 
bravka, doktora dentalne medicine. 


Pokopan je u obiteljskoj grobnici na za- 
grebačkom groblju Mirogoj. 


Izvori: Privatna arhiva prof. dr. Borisa Pegana: In 
memoriam prof. dr. Tomislavu Katancu (rukopis 
pročitan na komemoraciji u Velikoj predavaonici 
K. B. Sestara milosrdnica 25. IX. 2002); In memo- 
riam prof. dr. Tomislavu Katancu (rukopis proči- 
tan ispred mrtvačnice na Mirogoju 25. IX. 2002); 
Kazivanje supruge Nade Katanec iz Zagreba. 


N. Zelić 


KATARINA ALEKSANDRIJSKA, 
sv. (sveta Kata) (Aleksandrija, oko 289. 
— Aleksandrija, oko 307.), ranokršćanska 
mučenica. Prema predaji, bila je obrazo- 
vana plemkinja koja je oduševljeno propo- 
vijedala kršćanstvo i hrabrila progonjene 
kršćane. Uspješno je vodila rasprave s pe- 
desetak poganskih filozofa. Kada je odbi- 
la poslušati zapovijed cara Maksencija da 
prinese žrtvu rimskim bogovima, osuđe- 
na je na mučenje na kotaču te joj je odru- 
bljena glava. Njezino se štovanje raširilo 
Europom u doba prvih križarskih pohoda. 
Zaštitnica je učenosti, sveučilišta, filozo- 
fa, knjižnica, škola, studenata, odvjetnika, 
kolara, redovnica, djevojaka i djevica i dr. 
Na slikama i kipovima prepoznaje se po 
kruni (kraljevsko podrijetlo), kotaču (na 
kojem je mučena), katkad po knjizi (zbog 
učenosti), palmi (jer je mučenica) i maču 


KATEDRALA 


(kojim je osvojila nebesku slavu). Prema 
katoličkomu kalendaru spomendan joj je 
25. studenoga, dok se prema pravoslavno- 
mu slavi dan prije. 


Kako je među najpopularnijim svetica- 
ma u Bačkoj, njezino je ime u Bunjevaka 
i Šokica često te se tradicionalno štuje, a 
zabilježene su i narodne pobožne pjesme 
koje su joj upućene. Kao i u drugim kraje- 
vima u kojima žive Hrvati, izrekom Sveta 
Kata, snig za vrata najavljuje se skora zima, 
budući da oko njezina spomendana pada 
prvi snijeg. To je značilo i završetak poslo- 
va na zemlji te više tradicionalnih zabava 
po kućama. Ako bi u nekoj kući bilo žen- 
skih osoba s imenom Kata, obvezatno im 
se išlo čestitati imendan, a kako je nekada 
bilo više snijega koji je zavijavao salaše i 
seoske putove, momci su u čestitanje išli 
ukrašenim saonicama. Bunjevci koji se ne 
osjećaju Hrvatima od 1990-ih igrankama 
u kavanama počeli su javno obilježavati sv. 
Katu. 


Lit.: I. Prćić, Bunjevačke narodne pisme, Subotica, 
1939; M. Peić, G. Bačlija, Narodne umotvorine 
bačkih Bunjevaca, Subotica, 1997; Zvonik, 
12/2001, Subotica; Opći religijski leksikon, Zagreb, 
2002; S. Beretić, Božji prijatelji s nama na putu, 
Subotica, 2002; Bunjevačke novine, 89, 90, Subo- 
tica, 2012. 

P. Skenderović 


KATEDRALA (lat. ecclesia cathedralis: 
stolna crkva, prema grč. kathedra: stolica), 
središnja crkva biskupije, obično smještena 
u sjedištu biskupije. Službeno je sjedište bi- 
skupa (stolnica), u kojoj se biskup zaređuje 
i obavlja svečani liturgijski ceremonijal: 
zaređuje nove svećenike, dijeli potvrdu i 
slavi liturgiju svetoga trodnevlja. Glavno 
joj je obilježje biskupska stolica (katedra), 
sjedište s kojega biskup predvodi bogo- 
služje i propovijeda 1 koje se nalazi na is- 
taknutom mjestu u svetištu. Zbog toga što 
ima status središnje crkve u biskupiji, biti 
katedralnim župnikom velika je čast i ob- 
veza, koju zaslužuju obrazovani, uzorni i 
organizacijski sposobni svećenici. 


Osobitost Kalačko-bačke nadbiskupije 
bilo je to što je do turskoga osvajanja ugar- 

skoga Podunavlja (1526.) imala dvije kate- 
drale, obje posvećene zaštitniku biskupije 
sv. Pavlu, i dva kaptola — u Baču i Kalači. 
Obje katedrale Turci su potpuno razrušili, 
a nakon njihova protjerivanja obnovljena 
je samo katedrala u Kalači (jednako kao 
i kaptol). Nadbiskup Gabrijel Patačić no- 
vu katedralu posvetio je Uznesenju Blaže- 
ne Djevice Marije i započeo je izgradnju 
1735. Završio ju je nadbiskup Franjo Klo- 
busiczky 1754. Izgrađena je baroknom stilu, 
dugačka je 64 m, široka 25 m, visina unu- 
trašnjosti 19 m, a tornjeva 56,5 m. Crkva 
u Baču obnovljena je 1773.-80. također u 
baroknom stilu. Posvećena je sv. Pavlu, ali 
joj nije vraćen naslov katedrale. Dugačka 
je 50,5 m, široka 20,25 m, visina je unu- 
trašnjosti 17 m, a tornja 60 m. 


Katedrala sv. Terezije Avilske u Subotici 


S uspostavom Subotičke biskupije 1968. 
središnja subotička župna crkva sv. Tere- 
zije Avilske uzdignuta je u rang katedrale. 
Ta barokna crkva, koja se u narodu zove i 
Velika crkva (Mala je crkva crkva Isuso- 
va Uskrsnuća, a Starom se crkvom naziva 
Franjevačka crkva), građena je 1773.-97., 
dugačka je 61 m, široka 26 m, visina je bro- 
da 18, a zvonika 64 m. Većina oltarnih sli- 
ka djelo je slikara Josefa Schčffta iz Pešte, 
osim slike Svete obitelji, koju je naslikao 
Kasper Schleibner iz Miinchena, i Svetoga 

križa, koja je djelo Emmanuela Walcha iz 
Innsbrucka. Oni su oslikali i svodove ka- 
tedrale, dok su zidne dekoracije djelo za- 
grebačkoga majstora Johannesa Clausena. 
Glavni je oltar podigao grad 1804., dok su 
bočne oltare darovale obitelji Pertić, Lu- 
kić, Vojnić, Kopunović, Zelić i Antunović 
u razdoblju 1803.-20. 


Crkvu Imena Marijina u središtu Novo- 
ga Sada vjernici i uopće puk u tom gradu 
nazivaju katedralom zbog njezina monu- 
mentalnoga izgleda, no ona to nikada nije 
bila. 


Zavjetna crkva Naše Gospe Mađarske 
u Segedinu stolna je crkva Segedinsko-ča- 
nadske biskupije (do 1983.: Čanadska bi- 
skupija). Njezina izgradnja u neogotičkom 
stilu započeta je 1903., a nakon prekida iz- 
gradnje zbog rata završena je 1930. Četvrta 
je po veličini crkva u današnjoj Madžar- 
skoj: dugačka je 81 m, široka 51 m, visina 
je broda 33 m, a tornjeva 81 m. 


Lit.: Schematismus cleri Archidioecesis Colocen- 
sis et Bacsiensis ad annum Christi 1942., Colo- 
czae, b. g.; Opći religijski leksikon, Zagreb, 2002; 
G. Vaš i dr., Crkva svete Tereze Avilske, Subotica, 
2005; Suvremena katolička enciklopedija, 2, Split, 
2005; www.suboticka-biskupija.info.; www.sze- 
gedidom.hu. 

T. Žigmanov 


KATEDRALNI ZBOR ALBE VIDAKO- 
VIĆ, pjevačko društvo iz Subotice. Osno- 
van je ujesen 1973. prigodom priprema za 

proslavu 200. obljetnice početka gradnje 

crkve sv. Terezije Avilske u Subotici, da- 
nas katedrale bazilike, koja je održana u 

katedrali 15. X. 1973. Nakon svečanosti 

članovi zbora ostali su na okupu i nastavili 

su djelovati pod imenom Mješoviti kate- 
dralni zbor. Osnivačica je zbora s. Mirjam 

Pandžić, redovnica Družbe sestara Naše 

Gospe, koja se tada vratila u Suboticu, a 

do jeseni 2012. bila je i stalna voditeljica te 

orguljašica u katedrali. Nakon nje voditelj 

je Miroslav Stantić. 


Osnovna je zadaća zbora da svojim 
pjevanjem u subotičkoj katedrali uljepša- 
va liturgijska slavlja na velike blagdane i 
nedjeljom te da širi hrvatsku i svjetsku gla- 


zbenu baštinu, duhovnu glazbu i duhovnu 
umjetnost. Osim u redovitu sastavu, zbor 
pjeva u subotičkoj katedrali i u manjem 
sastavu svake nedjelje na pjevanoj misi na 
hrvatskom jeziku. 


U okviru tradicionalne žetvene sveča- 
nosti dužijance 1980., tijekom manifestaci- 
je Kokićevi dani, nastupio je prvi put pod 
imenom Katedralni zbor Albe Vidaković, 
pod kojim nastupa do danas. Od 1990. na- 
stupa i izvan crkvenih prostora, napose na 
gradskim koncertima. Kvalitetu svojega 
pjevanja pokazao je u crkvenim i izvancr- 
kvenim prostorima, priređujući koncerte 
duhovne glazbe, osobito božićne i uskr- 
sne. Osim koncerata u subotičkoj katedra- 
li, imao je i brojna gostovanja u pojedinim 
gradovima i selima u Bačkoj, a nastupao 
jeiu Hrvatskoj, Bosni i Hercegovini i Ma- 
džarskoj na mnogim manifestacijama i sve- 
čanostima prigodom raznih jubileja, prire- 
daba i svečanosti (dužijanca, proslava 300. 
obljetnice seobe i obnove crkvenoga života 
među Hrvatima u Bačkoj 1986.-87., sveće- 
nički jubileji, mlade mise, književne večeri 


Povelja posebnog apostolskog blagoslova 
od Svetoga Oca iz 1983. 


i dr.). Izvodi mise, motete, psalme, popi- 
jevke i crkvene himne, na stalnom su mu 
repertoaru ponajviše djela Albe Vidako- 
vića, Milana Asića i drugih hrvatskih, ali 
i stranih skladatelja, osobito iz razdoblja 
baroka, klasike i romantizma, pa i XX. st. 
Svake godine održava svečane koncerte u 
povodu godišnjice smrti Albe Vidakovića. 


Članovi katedralnog zbora isključivo 
su amateri, ljudi svih profesija i svih život- 
nih dobi. Sastav zbora proteklih se godina 


KATLANKA 


mijenjao pa je kroz zbor prošlo više stoti- 
na pjevača, a neki su se od njih nastavili 
profesionalno baviti glazbom. Najviše je 
članova (55) imao početkom 1990-ih. Zbor 
je surađivao s mnogim glazbenicima te 
vokalnim i instrumentalnim solistima, a 
najvažnija mu je suradnja bila s Milanom 
Asićem i Subotičkim tamburaškim orke- 
strom Stipana Jaramazovića. 


Za desetu obljetnicu djelovanja 1983. 
zbor je dobio Povelju posebnoga apostol- 
skoga blagoslova od Svetog Oca Ivana Pa- 
vla II. Za dvadesetu obljetnicu 1993. zbor 
je dobio Antušovu nagradu, a voditeljici 
zbora s. Mirjam Pandžić Skupština općine 
Subotica 2002. dodijelila je priznanje Pro 
Urbe za osnivanje i vođenje zbora. 


Lit.: Bačko klasje, 11, 25-26, 76-77, Subotica, 1980, 
1983, 1993; Zvonik, 5/1998, 4/2010, Subotica; Hr- 
vatska riječ, 492, Subotica, 31. VIII. 2012. 


M. Pandžić 


KATLANKA (madž. katlan: kotao), zi- 
dana, kopana ili od lima izrađena naprava 

za grijanje vode u kotlu; ognjište za kotao. 
Dok nije bilo električne energije, skupa je 

s kotlom imala ulogu svojevrsnoga bojlera 

na salašu. Najčešće je zidana pod odžakom 

u velikom salašu ili u kujni u maloj kući te 

je tako uvijek moglo biti tople vode za sva- 
kodnevne namjene (kupanje, pranje rublja 

i posuđa, spravljanje hrane za životinje). 
Služila je i za sezonske poslove topljenja 

žmara (tj. čvaraka), kuhanje pekmeza i dr. 
Zidala se i vani, kod bunara, i tada se naj- 
češće koristila za pranje rublja i disnotor 
(tj. svinjokolju). Jednostavne je izrade — zi- 
dala se od cigala prema veličini kotla tako 

da do ruba uđe u katlanku i da ispod njega 

ima dovoljno mjesta za loženje. Imala je tri 

otvora: jedan najveći na vrhu za kotao, dru- 
gi s prednje strane u dnu za loženje, a treći 

sa stražnje strane pri vrhu za dim. 


U siromašnijega puka vanjska se ka- 
tlanka nije zidala, nego se ukopavala u 
zemlju. Iskopala bi se okrugla rupa pre- 
ma veličini kotla. Pri vrhu je bio otvor za 
dim, a sprijeda je kopano dublje i šire da 
bi se moglo ložiti. U novije vrijeme poče- 

le su se izrađivati od presječenih limenih 
bačava, na koje su se postavljale noge od 
željeza. Danas joj je znatno sužena namje- 
na. Za grijanje vode za kuću se gotovo se i 
ne koristi te je njezina uporaba svedena na 
svinjokolje i sezonsko kuhanje pekmeza, 
rajčica i sl. 

Izvor: Kazivanje Grge i Dominike Piuković iz Su- 
botice. 


Lit.: G. Vuković, Terminologija kuće i pokućstva 
u Vojvodni, Novi Sad, 1988; M. Peić, G. Bačlija, 
Rečnik bačkih Bunjevaca, Novi Sad-Subotica, 
1990; A. Sekulić, Bački Hrvati, Zagreb, 1991; A. 
Sekulić, Rječnik govora bačkih Hrvata, Zagreb, 
2005. 

L. Cvijinil. Piuković 


KATOLICIZAM (katoličanstvo) (lat. 
catholicus > grč. katholikos: sveopći, uni- 
verzalni), vjeroispovijedni sustav Kato- 
ličke crkve. Definiran je na dvadeset jed- 
nom ekumenskom crkvenom koncilu, a 
obuhvaća unutarnji ustroj; vjerske istine 
(dogme), koje počivaju na Svetom pismu i 
Predaji; bogoštovlje i obrede (sakramenti, 
liturgija i hagiografija); teologiju; moral- 
ni i kanonsko-pravni sustav; duhovnost i 
mistiku; filozofiju i dr. Uz pravoslavlje, 
protestantizam, monofizitizam i nestori- 
janizam, glavna je kršćanska konfesija ili 
vjeroispovijed. Tako je u nazivu izražena 
univerzalnost kršćanske evanđeoske poru- 
ke, namijenjene svakomu čovjeku, narodu, 
jeziku, kulturi, civilizaciji i društvu, što je 
jedno od obilježja svake istinske kršćanske 
crkve. Pridjev »katolički« prvi je upotrije- 
bio 107. antiohijski biskup Ignacije Antio- 
hijski za označivanje univerzalne crkve, a 
sv. Augustin (354.-430.) njime je označivao 
zemljopisnu univerzalnost. Nakon razdva- 
janja kršćanskoga Zapada i Istoka, pojam 
katolički više se vezuje za Zapadnu crkvu, 
iako je ostao zastupljen i na Istoku. 


Glavne dogme u kršćanstvu definira- 
ne su na prvih osam ekumenskih koncila 
održanih u I. tisućljeću pa vrijede i u Is- 
točnim crkvama. Riječ je o šest istina vje- 
re: 1. samo je jedan Bog, a tri su božanske 
osobe: Otac i Sin i Duh Sveti; 2. Bog je 
sve stvorio, sve uzdržava i svime upravlja; 

3. duša je čovječja besmrtna; 4. Sin je Bož- 
ji postao čovjekom i otkupio nas svojom 

smrću na križu; 5. milost je Božja potreb- 
na za spasenje; 6. Bog će dobro nagraditi 

vječnom nagradom, a zlo kazniti vječnom 

kaznom. Dogmatski nauk definiran u II. 
tisućljeću na trinaest ekumenskih koncila 

vrijedi samo za Katoličku crkvu (učenje o 

čistilištu, sakramentima, o odnosu pisane 

objave i tradicije, o bezgrješnom začeću, 
papinoj nezabludivosti, Marijinu uznese- 
nju na nebo i dr.). Dogme u katolicizmu 

imaju veću važnost nego u pravoslavlju i 

protestantizmu, pa su precizno definirane 

i, prema kanonskomu pravu, obvezatne. U 
svojem punom značenju katolicizam se 

odnosi samo na one Crkve koje prihvaća- 
ju zajedništvo s Crkvom Rima, a njegovi 

elementi, kao što su temeljne vjerske dog- 
me iz I. tisućljeća, mogu biti zastupljeni i u 

drugim kršćanskim crkvama. 


Teologija, kao sustavno obrazlaganje 
objave koje nastoji racionalnim putem izlo- 
žiti kršćansku poruku, u katolicizmu svoje 
izvore nalazi u Svetom pismu, kršćanskoj 
Predaji i naučavanju ekumenskih koncila. 
Ima svoju dugu povijest razvoja, a unutar 
sebe dijeli se na fundamentalnu, dogmat- 
sku, pastoralnu, moralnu... U bačkih Bu- 
njevaca i Šokaca imala je svoje najodličnije 
predstavnike u XVIII. st. među franjevci- 
ma, koji su predavali teološke znanosti na 
franjevačkim učilištima Bosne Srebrene do 
1757. (Lovro Bračuljević, Stjepan Vilov), a 
od tada u Provinciji sv. Ivana Kapistrana 
(Ladislav Spaić, Tadija Bošnjaković, Emerik 
Pavić) i na teritoriju ugarskoga Podunavlja 
(Budim, Baja, Mohač, Bač, Petrovaradin). 


Tomo 
Vereš 


Uz teologiju, u katolicizmu važna je i filo- 
zofija, kao njezina »pomoćnica« (/at. an- 
cilla theologiae), koja svoje sadržaje crpi 
iz kršćanske slike svijeta. Ona se u bačkih 
Bunjevaca i Šokaca ponajprije naučavala i 
studirala u franjevačkim učilištima kojima 
su upravljali i imala je svoje vrsne pred- 
stavnike (Grgur Peštalić, Dominik Ignacije 
Martinović), au XX. st. najvažniji je kato- 
lički filozof bio Tomo Vereš. 


Bogoštovlje. U katolicizmu se razliku- 
je klanjanje, koje se iskazuje samo Bogu, 
od štovanja, koje se iskazuje i stvorenji- 
ma — anđelima, svecima, slikama, kipovi- 
ma i relikvijama. Vjerske obrede obavljaju, 
prema sakramentalnoj hijerarhiji, biskupi, 
prezbiteri i đakoni, u bogoštovnim prosto- 
rima — kapelama, crkvama i bazilikama, u 
skladu s blagdanima, koji se slave prema 
gregorijanskomu kalendaru tijekom crkve- 
ne godine. Najvažniji su blagdani Uskrs, 
Bogojavljenje, Božić, Presveto Trojstvo i 
Duhovi. Posebno se štuje Marija, a najveći 
su marijanski blagdani Uznesenje Blažene 
Djevice Marije (Velika Gospa) i Rođenje 
Blažene Djevice Marije (Mala Gospa). Da- 
ni crkvenoga posta (suzdržavanje od hrane 
i pića) danas su Čista srijeda (Pepelnica) 
i Veliki petak, a prije ih je bilo više (ko- 
rizma, kvatre i dan uoči nekih blagdana), 
dok je nemrs (u katolika to je suzdržavanje 
od mesa) obvezatan, uz navedene dane po- 
sta, još i svakoga petka u korizmi, a prije 
je vrijedio za sve petke u godini. Gotovo 
svi su blagdani imali i svoje običajne sa- 
držaje u životu Bunjevaca i Šokaca, pa se 
može govoriti io kršćanskim sastavnicama 
kulture Bunjevaca i Šokaca. U danima ti- 
jekom cijele godine Crkva slavi i spomen- 
dane svojih svetaca i blaženika, od kojih 
su neki osobito štovani među Hrvatima u 
ugarskom Podunavlju (osim Blažene Dje- 
vice Marije, sveti Antun Padovanski, sveti 
Josip, sveti Petar, sveti Rok i dr.), pri čemu 
su spomendani pojedinih svetaca nekada 
bili glavni orijentiri za planiranje, organi- 
ziranje i obavljanje poljoprivrednih poslova 
(sv. Juraj, sv. Marko, sv. Petar, sv. Mihovil i 
dr.). Liturgijski je jezik do II. vatikanskoga 
koncila bio latinski, a nakon toga u bogo- 

služjima se koriste živi narodni književni 
jezici — u vojvođanskom dijelu Bačke to su 
danas pretežito hrvatski i madžarski te u 
manjoj mjeri slovački i njemački, a u ma- 
džarskom dijelu Bačke prevladavajući je 
madžarski jezik, a u manjoj se mjeri rabe 
njemački i hrvatski. 


Izvori su katoličkoga morala Stari 
zavjet (Deset zapovijedi i inzistiranje na 
osobnoj odgovornosti), Novi zavjet (ljubav 
prema Bogu i bližnjemu) i naravna etika. U 
moralnom se djelovanju među sobom pret- 
postavljaju i nadopunjuju ljudska slobodna 
volja i božanska milost. Moralni je prekr- 
šaj grijeh, koji može biti lakši i teži. Svi se 
grijesi opraštaju sakramentom pokore, tj. 
ispovijedi. 

Prvi i osnovni oblik katoličke duhov- 
nosti jest liturgijsko-sakramentalni, ko- 
ji je obvezatan za svakoga vjernika kroz 
održavanje sedam sakramenata. Pučka 
pobožnost (hodočašća, postovi, devetnice, 
krunica, križni put) namijenjena je širim 
vjerničkim slojevima, a svrha joj je da se 
pučkomu mentalitetu na primjeren način 
približi proživljavanje kršćanske vjere. Ve- 
ćina je tih oblika pučke pobožnosti gotovo 
sve vrijeme bila raširena u vjerničkoj prak- 
si Bunjevaca i Šokaca. Posebno je naglašen 
i asketsko-mistični put duhovnosti, koji je 
nalazio svoj izraz u redovništvu (benedik- 
tinci, cisterciti, karmelićani, dominikanci, 
franjevci, isusovci...), od kojih su među 
Bunjevcima i Šokcima u Bačkoj zastuplje- 
ni franjevci od doseljenja u Podunavlje za 
turskoga razdoblja, karmelićani od XX. st., 
a kratko vrijeme nakon Drugoga svjetsko- 
ga rata u Subotici su djelovali dominikanci. 


Crkva u Šandoru (srp. Aleksandrovo) 
izgrađena po projektu Bolte Dulića 

U službi je duhovnosti i sakralna umjetnost 
(crkvena glazba, kiparstvo, slikarstvo, arhi- 
tektura, liturgijsko ruho i liturgijski pred- 
meti), među kojima se u bačkih Hrvata is- 
tiču opusi Albe Vidakovića, Neste Orčića, 
Bolte Dulića i nekoliko slamarki (Marija 
Ivković Ivandekić, Kata Rogić, Ana Mi- 
lodanović, Jozefina Skenderović i dr.), te 
duhovna (Gerard Tome Stantić) i nabo- 
žna književnost, raširena poglavito među 
klericima (Mihovil Radnić, Emerik Pavić, 
Grgur Peštalić, Ivan Antunović, Lajčo Bu- 
danović, Blaško Rajić, Stjepan Beretić, La- 
zar Novaković, s. Fides Vidaković, s. Bla- 
ženka Rudić i dr). 


Katolicizam je obilježavao zemlje i na- 
rode u kojima se ukorijenio, a i sam je nji- 
ma bio društveno, kulturno i civilizacijski 
obilježen, te se s pravom može govoriti o 
katoličkoj kulturi i civilizaciji. Cjelokupna 
povijest Bunjevaca, Šokaca, Raca i Dal- 
matina u ugarskom Podunavlju, pokazuje 
njihovu pripadnost hrvatskomu i katoličko- 
mu kulturnomu krugu i uopće civilizaciji, 
unatoč politikantskim pokušajima ovdaš- 
njih nacionalnih država i režima od sredine 
XIX. st. pa sve do danas da im negiraju 
hrvatski ili umanje katolički karakter. 


Lit.: Opći religijski leksikon, Zagreb, 2002; Hrvat- 
ska enciklopedija, 5, Zagreb, 2003; Enciklopedija 
živih religija, Beograd, 2004; Suvremena katolič- 
ka enciklopedija, 2, Split, 2005. 


T. Žigmanov 


KATOLIČKA AKCIJA, organizacija ka- 
toličkih laika osnovana u suradnji s crkve- 
nom hijerarhijom radi duhovne obnove i 
prožimanja javnoga i društvenoga života 
kršćanskim načelima. Utemeljena je 1868. 
u Italiji, gdje se brzo proširila, a njezino 
djelovanje u cijeloj Crkvi službeno se veže 
uz encikliku Ubi arcano Dei Consilio pape 
Pija XI. iz 1922., kojom je želio aktivirati 
laike u javnom životu Crkve uz moto »Sve 
obnoviti u Kristu«. Pokret je nastao da bi se 
zaštitila prava Katoličke crkve u odnosima 
s državom te protiv liberalizma i sekulari- 
zma, koji su poprimili jake antireligiozne i 
osobito antikatoličke oblike, a kroz unoše- 
nje kršćanskih načela u obitelji, ustanove i 

društvo. U mnogim zemljama, pa tako i u 
Hrvata, označivala je novi vjerski zamah u 
već postojećem katoličkom pokretu. 


Najveća zasluga za njezino uvođenje u 
Hrvatsku i druge krajeve Jugoslavije na- 
stanjene Hrvatima pripada Ivanu Merzu 
(1896.-1928.), koji je, nakon što je izabran 
u predsjedništvo Hrvatskoga orlovskoga 
saveza 1923., širio njezine ideje u toj or- 
ganizaciji i postavio joj temelje. U orlov- 
skim društvima promicala se katolička 
ideologija i hrvatska nacionalna ideja, za 
razliku od sokolskih društava, u kojima je 
dominirala liberalna ideologija i jugosla- 
venski unitarizam. U Bačkoj je organiziran 
Hrvatski katolički orao 1924., s muškim i 
ženskim ograncima, koji su djelovali u su- 
botičkom orlovskom okružju. Nakon što su 
1929. ukinute sve političke stranke i kato- 
ličke organizacije, među njima i Hrvatski 
katolički orao, subotički orlovi nastavljaju 
djelovati u sklopu križarskih organizacija, 
bez tjelovježbačkih aktivnosti, ali u duhu 
Katoličke akcije. Pravila subotičkih Kri- 
žara odobrena su 21. V. 1930., a ubrzo se 
pojavljuju organizacije i u drugim mjesti- 
ma s hrvatskim stanovništvom (u Đurđinu, 
Maloj Bosni, Monoštoru, Somboru, Sonti i 
dr.). Križarske organizacije 1934. postaju i 
službeno dijelom Katoličke akcije, uz mno- 
ga ostala društva i institucije (u Bačkoj: 
Matica subotička, Bunjevačko momačko 
kolo, Katoličko divojačko društvo, Dobro- 
tvorna zajednica Bunjevaka i dr.), koji su se 
također smatrali njezinim dijelom. Iako su 
katoličke organizacije u osnovi bile slične, 
u bitnim pitanjima (poput odnosa prema 
politici i sl.) i dalje su imale različita staja- 
lišta. Predmet stalnih rasprava predstavljao 
je odnos katoličkih organizacija osnova- 
nih prije Katoličke akcije s crkvenom hi- 
jerarhijom, njihova autonomija u odnosu 
na Crkvu te prisutnost i uloga svećenika u 
katoličkim organizacijama. 


Naglašavajući i nacionalnu komponen- 
tu u njezinu djelovanju, bački su Hrvati 
svoje organizacije nazivali Hrvatskom ka- 
toličkom akcijom. Jedan od razloga bio je 
i razlikovanje od madžarskih i njemačkih 
katoličkih organizacija, iako su one među- 


Križarice sa Sebešića sredinom 1930-ih 


sobno surađivale. O njezinu snažnom utje- 
caju na bačke Bunjevce svjedoči i izvješće 
vojne službe sigurnosti iz Subotice 1934., 
koje naglašava njezin hrvatski nacionalni 
karakter. 


Bačka biskupija izdala je programsku 
knjižicu Katolička akcija na području 
Bačke biskupije 1938., u kojoj su iznesene 
smjernice Katoličke akcije te upute za nji- 
hovu primjenu na mjesne prilike. Najveća 
hrvatska katolička manifestacija u Bačkoj 
bio je Dan hrvatske katoličke omladine 
u povodu 1300 godina veze Hrvata i Sv. 
Stolice, održan u Somboru 15. IX. 1940. 
Priredili su ga bački križari i križarice u 
prisutnosti ostalih katoličkih i hrvatskih 
društava iz Bačke. Oko 1400 mladih formi- 
ralo je povorku po gradu, pred karmelićan- 
skom crkvom održan je zbor, na kojem su 
govorili vič. Ivan Kujundžić, referent za hr- 
vatska katolička omladinska društva, i vlč. 
Ante Kopunović, a uime križarica i križara 
studenti Julka Orčić i Ante Sekulić. Nakon 
toga u križarskom je domu održan banket, 
a kasno poslijepodne u Hotelu Sloboda i 
svečana akademija, na kojima su govorili 
vič. Ante Kopunović i vlč. Gavro Crnković. 


S uspostavom madžarske vlasti orga- 
nizacije koje su se smatrale dijelom Kato- 
ličke akcije jedva da su djelovale, a nakon 
ratnih godina bile su pod pritiscima jugo- 
slavenskih komunističkih vlasti. U namjeri 
da zaštiti članstvo od progona, nadbiskup 
Alojzije Stepinac, koji je tada još bio na 
slobodi, raspustio je sve organizacije Ka- 

toličke akcije u srpnju 1945. Međutim, u 
tzv. »subotičkom procesu« 1948. u politički 
montiranom postupku osuđeno je zatvor- 
ske i druge kazne 27 katolika, uglavnom 
nekadašnjih subotičkih križara. 


Iako do danas u Hrvata službeno nije 
obnovljena, postoje i djeluju brojne katolič- 
ke laičke udruge koje imaju slično ustroj- 
stvo i misiju, premda bez izravne veze s 
Katoličkom akcijom. Premda u Bačkoj me- 
đu hrvatskim vjernicima djeluju Katoličko 
društvo za kulturu, povijest i duhovnost 
Ivan Antunović, treći svjetovni redovi fra- 
njevaca i karmelićana, pokret Djelo Mari- 
jino (fokolari), neokatekumeni, Zajednica 
bračnih susreta i još neke formalne i nefor- 
malne molitvene zajednice, laičke udruge 
ipak nisu značajnije zaživjele nakon de- 
mokratskih promjena. U Zapadnoj Europi 
Katolička akcija djeluje bez prestanka, a 
osobito je aktivna u Italiji. 


Lit.: P. Pekić, Povijest Hrvata u Vojvodini od naj- 
starijih vremena do 1929. godine, Zagreb, 1930; A. 
Guberina, Katolička akcija i političke stranke, Bo- 
goslovska smotra, 4/1932, Zagreb; Subotička Da- 
nica ili bunjevačko-šokački kalendar (sa slikama) 
za redovnu godinu 1941., Subotica, b. g.; A. Polja- 
ković, Orlovsko-križarski pokret među bačkim 
Hrvatima, Klasje naših ravni, 1-2/1944, Zagreb; 
Opći religijski leksikon, Zagreb, 2002; Hrvatska 
enciklopedija, 5, Zagreb, 2003; S. Mačković, Jed- 
no izvješće o Bunjevcima iz 1934., Klasje naših 
ravni, 5-6/2004, Subotica; L. 1. Krmpotić, Od so- 
kolstva do križarstva u Bačkoj, Glasnik Pučke 
kasine, 7-8/2005—10/2005, Subotica; S. Mačković, 
Hrvatski katolički orao — Subotica kroz arhivsko 
gradivo, Klasje naših ravni, 3-4/2007, Subotica; Z. 
Matić, Dr. Ivan Merz, provoditelj Katoličke akcije 
u Hrvatskoj, Radovi : Zavod za hrvatsku povijest, 
43, Zagreb, 2011. 

M. Bara 


KATOLIČKA CRKVA (lat. Ecclesia 
Catholica), kršćanska zajednica vjernika 
čiji je nauk definiran na dvadeset jednom 
ekumenskom koncilu. Sebe drži izravnom 
nasljednicom prve crkve iz apostolskih 
vremena. Utemeljitelj joj je Isus Krist, a 
članom vjerske zajednice postaje se kršte- 
njem. Nadnacionalna je, no centralizirano 
ustrojena. Kao njezine značajke, nasuprot 
drugim kršćanskim konfesijama i zajedni- 
cama, najčešće se navode priznavanje pa- 

pina primata, strogo hijerarhijsko i pravno 
uređenje, poštovanje predaje kao vrela i 
objave, apsolutna vjera u dogme, obveza 
prisustvovanja liturgiji i primanja sakrame- 
nata, svećenički celibat, određena dogmat- 
ska pitanja te načelna odvojenost crkvene 
od svjetovne vlasti. 


Obuhvaća Rimokatoličku crkvu i 22 
s njom sjedinjenih istočnih katoličkih 
crkava: iz aleksandrijske obredne skupi- 
ne Koptski katolički patrijarhat (Egipat) 
i Etiopska katolička crkva (Etiopija); iz 
antiohijske (zapadnoantiohijske) obredne 
skupine Maronitski katolički patrijarhat 
(Libanon), Sirski (antiohijski) katolički 
patrijarhat (Sirija), Malankarska katolička 
crkva (zapadna Indija); iz bizantske ili cari- 
gradske (grkokatoličke) obredne zajednice 
u Albaniji, Bjelorusiji, Bugarskoj, Grčkoj, 
Hrvatskoj i Bosni i Hercegovini, Italiji, 
Madžarskoj, Makedoniji, Libanonu (Mel- 
kitski grkokatolički patrijarhat), Rumunj- 
skoj, Rusiji, među Rusinima (Potkarpatje i 
Srbija), u Slovačkoj, Ukrajini; iz armenske 
obredne skupine Armenski katolički patri- 
jarhat (Libanon, Sirija); iz kaldejske (istoč- 
noantiohijske) obredne skupine Kaldejski 
katolički patrijarhat (Irak) i Malabarska 
katolička crkva (zapadna Indija). 


Hijerarhijski joj je na čelu poglavar — 
rimski biskup, koji se naziva i papa. Vr- 
hovno je upravno tijelo Sveta stolica sa sje- 
dištem u Vatikanu. Papa upravlja Crkvom 
skupa sa Svetom stolicom, u zajedništvu 
s biskupima, koji upravljaju mjesnim cr- 
kvama — biskupijama. Katolička je crkva 
podijeljena u biskupije (nadbiskupije, me- 
tropolije) na čelu s biskupima, koje se dijele 
na dekanate, a oni na župe, kojima upra- 
vljaju župnici, a pomažu im kapelani. Kle- 
rici i laici razlikuju se samo vrstom službe 
u zajednici. U Katoličkoj crkvi postoje tri 
vrste hijerarhije: svećenička (biskup, pre- 
zbiter, đakon), kanonska (papa, ordinarij, 
dekan, župnik, kapelan) i počasna (kardi- 
nal, metropolit, nadbiskup, prelat, kanonik 
i prebendar). Obred je rimski, a do Dru- 
goga vatikanskog koncila 1964. uglavnom 
je na latinskom jeziku (u Hrvatskoj, Ma- 
kedoniji, Moravskoj i Bugarskoj od IX. st. 


118 


i na crkvenoslavenskom, od XI. st. pisan 
pretežito glagoljicom), a poslije na živim 
nacionalnim jezicima. U istočnim katolič- 
kim crkvama primjenjuje se bizantski, si- 
rijski i koptski obred, na staroslavenskom, 
grčkom, koptskom, sirijskom, armenskom 
i etiopskom, a od 1964. na narodnim jezi- 
cima. 


Najbrojnija je vjerska kršćanska zajed- 
nica na svijetu: ima milijardu i 181 mili- 
jun katolika (2009.), među kojima je oko 
18,5 milijuna istočnokršćanskih katolika, 
te 5065 biskupa, 410.600 svećenika, od če- 
ga oko trećina redovnika, a broj redovnica 
procjenjuje se na 722.000. Većina katoli- 
ka živi u Europi i Latinskoj Americi, a u 
manjem broju u Sjevernoj Americi, Africi, 
Aziji i Australiji. U cijelom svijetu posto- 
je katoličke osnovne, srednje, više i viso- 
ke škole s ukupno 30.973.114 učenika te 
3.275.440 studenata koji studiraju na kato- 
ličkim sveučilištima. 

Iz povijesti. Nakon vremena krvavih 
progona, rimski carevi Konstantin i Li- 
cinije sporazumjeli su se na sastanku u 
Milanu 313. o dopuštanju ispovijedanja 
kršćanstva i njegovom ravnopravnosti sa 
starom rimskom religijom (Milanski edikt), 
a 380. car Teodozije I. Veliki proglasio ga 
je jedinom dopuštenom (državnom) vjerom. 
Kršćanstvo se od samih početaka počelo 
organizirati kao institucija: usporedno s 
utemeljivanjem vjere, nastajala je i crkva 
kao ustanova. 


Među biskupima prvih najvećih krš- 
ćanskih središta (Rim, Carigrad, Alek- 
sandrija, Antiohija i Jeruzalem) razvilo 
se suparništvo, što je otežalo stvaranje 
jedinstvene crkvene organizacije. Rimski 
se biskup od II. st. pozivao na tradiciju da 
je kršćansku općinu u Rimu osnovao prvi 
Kristov apostol Petar, kojega je Krist ozna- 
čio za svojega nasljednika, te je počeo sebe 
nazivati papom (ocem) i poglavarom svih 
kršćana. Tomu se osobito protivio cari- 
gradski biskup, koji je od IV. st., kada je car 
Konstantin dao osnovati Konstantinopolis 
(slav. Carigrad, tur. Istanbul), koji se, kao 
sjedište istočnoga dijela Rimskoga Carstva, 
koje je 395. definitivno podijelio Teodozije, 


sve više razvijao i dobivao na značenju u 
odnosu na Rim, sjedište zapadnoga cijela 
Rimskoga Carstva. Carigradski biskup, ko- 
ji se počeo nazivati patrijarhom (grč. pater 
archon: otac vođa), težio je izjednačivanju 
u dostojanstvu s rimskim papom još od IV. 
st., osobito nakon što su Arapi u VII. st. 
osvojili Aleksandriju, Antiohiju i Jeruza- 
lem, te je isticao primat nad kršćanima u 
Istočnom Carstvu, ali i počeo zahtijevati 
prvenstvo (ekumenski patrijarh). Budući 
da je u Bizantu objedinjena svjetovna i du- 
hovna vlast u rukama državnoga poglavara 
(cezaropapizam), moćna zaštita koju su pa- 
trijarsima pružali bizantski carevi, u vrije- 
me kada na Zapadu nije bilo velike, snažne 
i jedinstvene političke vlasti, dodatno je 
uvećala pretenzije carigradskoga patrijar- 
ha. Borba za prestiž očitovala se i u pokrš- 
tavanju doseljenih Germana i Slavena, jer 
je prijam kršćanstva iz Rima ili Carigrada 
značio i potpadanje pod politički, vjerski i 
kulturni utjecaj tih središta. Zapadni i dio 
južnih Slavena koji su se naselili u zapad- 
nom dijelu Rimskoga Carstva (Hrvati, Slo- 
venci) primili su kršćanstvo iz Rima, dok 
je Carigrad svoj utjecaj ostvario u prvom 
redu nad istočnim i dijelom južnih Slave- 
na koji su se doselili na područje istočnoga 
dijela Rimskoga carstva (Srbi, Bugari, Ma- 
kedonci, Crnogorci). Između dva crkvena 
središta tijekom stoljeća množile su se i 
jezične, kulturne, liturgijske, disciplinske 
i dogmatske razlike: u zapadnoj liturgiji 
prevladavao je latinski jezik, a u bizantskoj 
grčki i drugi nacionalni jezici; u zapadnoj 
crkvi pravni način mišljenja prožeo je cr- 
kvene ustanove, dogme i moral, dok je u 
istočnoj crkvi prevladao mistični duh; raz- 
vila se i različita disciplinska praksa — bes- 
kvasni kruh u zapadnoj, a kvasni u istočnoj 
liturgiji; pitanje celibata; dogmatske razli- 
ke osobito su se očitovale u učenju o od- 
nosu Duha Svetoga prema Ocu i Sinu (lat. 
Filioque: i od Sina) — na Zapadu se ustalilo 
da Duh Sveti proizlazi i od Oca i od Sina, 
a na Istoku samo od Oca; upotreba ikona u 
istočnom kršćanstvu; postupno se usposta- 
vljala i razlika u načinu ustroja Crkava — na 
Zapadu je zadržala jedinstvenu i nadnaci- 
onalnu organizaciju, a na Istoku se autoke- 
falnost (samostalnost u upravljanju) najuže 

vezivala s državnim i narodnosnim okviri- 
ma. Sve to rezultiralo je tzv. Focijevim ras- 
kolom 867., što ga je izazvao carigradski 
patrijarh Focije u sporu s papom Nikolom I. 
zbog pitanja neovisnosti Carigradskoga pa- 
trijarhata o Rimskoj stolici. Tako je crkveno 
jedinstvo ponovno uspostavljeno već na IV. 
carigradskom koncilu (869.-70.), konačni 
Veliki istočni raskol dogodio se 1054., kada 
se carigradski patrijarh Cerularije suprot- 
stavio primatu Rimske stolice, zbog čega 
ga je izopćio kardinal Hubert, legat pape 
Leona IX. Nakon toga Cerularije je sazvao 
sinod i izopćio papu. Od tada je kršćanska 
crkva podijeljena na Katoličku (Zapadnu) 
i Pravoslavnu (Istočnu). 


Grkokatolička crkva u Kucuri 


Kasniji pokušaji ponovnoga usposta- 
vljanja crkvene unije s carigradskim patri- 
jarhatom (Lyonska unija iz 1274. i Firen- 
tinska unija iz 1439.) nisu dali znatnijega 
rezultata, ali su Firentinska te kasnije uni- 
je (Brestska 1595.-96., Marčanska I6II., 
Užgorodska 1646.-48., Erdeljska 1698. i 
Kukuška iz 1858.) uspostavile jedinstvo 
između Rimokatoličke crkve i nekih is- 
točnih kršćanskih crkava. Papa Pavao VI. 
i carigradski patrijarh Atenagora dokinuli 
su 1964. uzajamno izopćenje kardinala Hu- 
berta i patrijarha Cerularija. 


Crkveno jedinstvo Katoličke crkve 
dalje je pogodio Veliki zapadni raskol — 
istodobno postojanje dvaju papa u Rimu i 

Avignonu (1378.-1417.). No dok je on pre- 
vladan, neusporedivo znatnije posljedice 
ostavio je raskol koji je izazvala refor- 
macija. Pokrenuo ju je 1517. Martin Lut- 
her u Njemačkoj kada je na vrata crkve u 
Wittenbergu izvjesio svojih 95 teza o opro- 
stu, dogmama i uređenju Crkve. Unutar re- 
formacijskoga pokreta, nasuprot njemač- 
komu luteranstvu, oko Jeana Calvina, koji 
je u Ženevi formirao Kalvinističku crkvu, 
razvio se kalvinizam. Reformacija se raši- 
rila po svim njemačkim zemljama, osim u 
Austriji i Bavarskoj, a imala je pristaša i u 
Madžarskoj. Vjerski sukobi privremeno su 
završeni Augsburškim mirom 1555. prizna- 
vanjem luterana, čime je formalno priznat 
i zapadni raskol. Na reformacijski pokret 
Katolička crkva odgovorila je vlastitom re- 
formom (katolička obnova) i sazivanjem 
Tridentskoga koncila (1545.-63.), a u dijelu 
Katoličke crkve (npr. isusovci) snažni su 
i pokušaji suzbijanja reformacije, što je u 
protestantskoj historiografiji nazvano pro- 
tureformacijom (najuspješnija je bila u Češ- 
koj). Veliki ratni sukobi pristaša reformaci- 
je i protureformacije (Tridesetogodišnji rat 
1618.-48.) završen je Westfalskim mirom, 
kojim su priznati i kalvinisti. Reformacija 
je dovela do odvajanja od Katoličke crkve 
u pojedinim njemačkim zemljama, dijelo- 
vima Švicarske, Skandinaviji, baltičkim ze- 
miljama, Nizozemskoj i Velikoj Britaniji te 
nastanka samostalnih evangeličkih crkava 
i zajednica (luteranske crkve, reformirane 
crkve, Anglikanska crkva) te formiranja 
protestantizma kao nove kršćanske kon- 
fesije. 

Iako se Francuska revolucija 1789. ne- 
uspješno pokušala brutalno obračunati s 
Katoličkom crkvom, otvorila je procese 
s kojima se Crkva u europskim društvi- 
ma suočava od XIX. st. do danas: laičko 
društvo, radikalna sekularizacija, anti- 
klerikalizam, odvajanje Crkve od države, 
nacionalni pokreti, liberalna demokratska 
država sa svjetonazorskim pluralizmom i 
slobodom savjesti, ateizam, socijalizam, 
nova industrijska civilizacija, konzumeri- 
zam, potrošačko društvo... Totalitarizmi 
XX. st. Crkvu su ili sebi podređivali (fa- 

šizam, nacizam) ili osuđivali na postupno 
odumiranje (komunizam). Nakon Drugo- 
ga vatikanskoga koncila (1964.) razvija se 
ekumenski pokret s ciljem pomirenja, su- 
radnje, zbližavanja i jedinstva kršćanskih 
crkava. 


Iako je po svojoj naravi nominalno 
nadnacionalna, u nacionalnim državama, 
osobito u zemljama koje graniče s drugim 
kršćanskim konfesijama ili vjerama, Ka- 
tolička crkva ima i važnu nacionalno-in- 
tegracijsku ulogu (Irci spram protestanata 
Engleza i Škota, Poljaci spram protestanata 
Nijemaca i pravoslavnih Bjelorusa i Rusa, 
Hrvati spram pravoslavnih Srba i musli- 
mana Bošnjaka i dr.), a u nekim etnički 
nehomogenim zemljama i asimilacijsku 
ulogu (Ugarska). Od uspostave samostal- 
ne Zagrebačke nadbiskupije 1852., Katolič- 
ka crkva u Hrvata imala je iznimno važnu 
ulogu u formiranju hrvatske nacije, kako u 
jezičnom, tako i političkom pogledu. 


U komunističkim režimima Katolička 
je crkva jedna od glavnih meta represije 
(fizički progoni svećenika, oduzimanje 
imovine, ograničenje djelovanja i dr.). No 
ona je i jedna od okosnica političkih otpora 
diktaturi — nakon što je Karol Wojtyta iza- 
bran za papu 1978., bio jedan od duhovnih 
stožera antikomunističkoga pokreta u Polj- 
skoj, što je politička dimenzija koja je do 
danas zadržana u komunističkim zemljama 
(Kuba). Među ostalim, uzrok tomu jest hi- 
jerarhijska organizacije Crkve, za razliku 
od pravoslavnih crkava, koje su nacionalne 
i lakše su podlegle brutalnim pritiscima ko- 
munističkih vlasti, zbog čega komunističke 
vlasti formiraju i režimske kanonski nepri- 
znate katoličke crkve (Kina). I Katolička 
crkva u Hrvata bila je izložena snažnoj dr- 
žavnoj represiji, ne samo zbog antireligij- 
skoga karaktera komunističke vlasti nego i 
zbog nepristajanja da se službeno potčini 
vlastima, kada je kardinal Alojzije Stepi- 
nac poslije Drugoga svjetskoga rata odbio 
Titov zahtjev za formiranjem nacionalne 
crkve neovisne o Vatikanu. U Jugoslaviji je 
slabljenje represije Crkva koristila za raz- 
voj vjerskoga tiska (Glas Koncila), naklade 
teološke i nabožne literature te konsolida- 


ciju i razvoj vlastite institucionalne struk- 
ture, a pred kraj socijalizma pridonijela je 
njegovu urušavanju. 


Značenje za Podunavske Hrvate. Bu- 
njevci i Šokci u ugarsko se Podunavlje na- 
seljavaju kao pripadnici Katoličke crkve, 
koja na prostoru Bačke postoji od V. st. 
Utjecaj Crkve u odnosu na bačke Hrvate 
važan je zbog duboko ukorijenjene religio- 
znosti u narodu, do mjere da je ona postala 
i dijelom njihove karakterologije i njihova 
važna identitetska sastavnica. 


Od razdoblja turske vlasti (XVII. st.) pa 
sve do druge polovice XVIII. st. duhovnu 
skrb nad podunavskim Hrvatima obavlja- 
li su isključivo franjevci provincije Bosne 
Srebrene, koji su bili jezična, kulturna te 
etnička spona s matičnim hrvatskim pro- 
storom. Oduzimanjem župa od franjeva- 
ca u drugoj polovici XVIII. st. i predajom 
svjetovnomu svećenstvu, iako je to bilo 
nužno u procesu konsolidacije državne 
vlasti i crkvene hijerarhije (Kalačko-bač- 
ka nadbiskupija) na područjima konačno 
oslobođenima od Turaka, stvoreni su uvjeti 
da Katolička crkva u Ugarskoj u građan- 
skom razdoblju ostvari negativnu ulogu u 
nacionalno-integracijskim procesima bu- 
njevačkih i šokačkih Hrvata, kao jedna od 
poluga asimilacije (madžarizacije), prije 
svega kroz proces svećeničke naobrazbe, 
hijerarhijski ustroj i politiku imenovanja 
župnika u mjestima s hrvatskim življem. 
Tako je Katolička crkva, zlorabeći svoj po- 
ložaj, u dosluhu s državnim vlastima pro- 
vodila snažnu i sustavnu madžarizaciju 
među Hrvatima, a od hrvatskih svećenika 
zahtijevala je pomadžarivanje njihovih pre- 
zimena, te da poslušno služe njenoj politici 
protiv nemadžarskih naroda. U crkvama 
su se grubo krnjila nacionalna prava Hrva- 
ta, što je dovodilo do sveopćeg prosvjeda 
lokalnoga hrvatskoga puka (Kaćmar, Sen- 
tivan, Bajmok, Erčin itd.), čak i do napušta- 
nja katoličke vjere (Dušnok, Santovo). No u 
ovom razdoblju upravo su bunjevački i šo- 
kački svećenici bili nositelji narodnoga pre- 
poroda i očuvanja nacionalne svijesti (Ivan 
Antunović, Pajo 1 Ilija Kujundžić, Blaško 
Rajić, Ivan Petreš, Matija Čatalinac i mno- 

gi drugi). Počeci hrvatske književnosti u 
ugarskom Podunavlju također se upravo 
vezuju za svećenike, najprije franjevce, a 
poslije dijecezanske svećenike. 


Poslije raspada Austro-Ugarske na pod- 
ručju Kalačko-bačke nadbiskupije koje je 
pripalo Kraljevini SHS formirana je 1923. 
Bačka apostolska administratura. Kato- 
lička je crkva u vrijeme Kraljevine SHS/ 
Jugoslavije bila jedan od ključnih čimbeni- 
ka hrvatske nacionalne integracije bačkih 
Bunjevaca. Osobito je bila važna uloga bi- 
skupa Lajče Budanovića, apostolskoga ad- 
ministratora, koji je svojom politikom želio 
prevladati povijesne zaostatke kojima su u 
ugarskom razdoblju bili izloženi hrvatski 
vjernici u odnosu na madžarske i njemačke 


Grb Bačkog apostolskog 
administratora Lajče Budanovića 


katolike. Osnovao je cijeli niz institucija i 

ustanova, od kojih je najvažniju ulogu ima- 
la Subotička matica. Na političkom i uopće 

društvenom planu važne su bile aktivnosti 

i svećenika Blaška Rajića, koji se razvio 

u pravoga pučkoga tribuna: prije Prvoga 

svjetskoga rata kršćanski socijalist, posli- 
je vođa političkih partija (Bunjevačko-šo- 
kačke stranke, Vojvođanske pučke stranke), 
pokretač i urednik više novina, utemeljitelj 

društava, čelnik Hrvatske kulturne zajed- 
nice i dr. 


U poslijetrijanonskoj Madžarskoj ma- 
lobrojni hrvatski svećenici koji su ostali uz 
hrvatski puk nastojali su očuvati hrvatski 
jezik i kulturu, koliko je to cenzura dopuš- 
tala: Ivan Petreš, Đeno Anišić, Grgo Crn- 
ković (promijenio prezime u Cserhati) i dr. 


Nakon Drugoga svjetskoga rata Crkva 
je ostala gotovo jedinim konstantnim hr- 
vatskim integracijskim čimbenikom — sve- 

ćenici iz Bačke teološku su izobrazbu do- 
bivali u Hrvatskoj, kroz hrvatski katolički 
tisak i jezik bogoslužja bila je jedina oaza 
za vojvođanske Hrvate u kojoj se mogao 
čuti književni hrvatski jezik te je tako bi- 
la jedan od branika asimilacije, ovaj put 
srbizacije bačkih Hrvata. Pri tome je ko- 
munistička vlast provodila snažnu repre- 
siju prema Katoličkoj crkvi (kao i prema 
pravoslavnoj crkvi i drugim vjerama, ali s 
različitim uspjehom) te je to razdoblje obi- 
lježeno borbom za ljudska i vjerska prava. 
Imala je i važnu ulogu u očuvanju tradicij- 
skih kulturnih sadržaja, prije svega veza- 
nih uz crkvu (dužijanca, kraljice, Materi- 
ce, Oci, vodeni ponediljak, čuvari Božjeg 
groba), i održavanju kulture sjećanja kroz 
prigodne manifestacije (Dani kruha i rije- 
či, obilježavanje 300 godina doseljavanja 
bunjevačkih Hrvata u Bačku), izdavala je 

vjerske publikacije (Bačko klasje, Subotič- 
ka Danica i dr.) te okupljala laičke kulturne 
elite vezane uz Crkvu (Bela Gabrić, Ivo Pr- 
ćić ml., Bela Tikvicki 1 dr.), osobito s osni- 
vanjem Katoličkoga instituta za kulturu, 
povijest i duhovnost Ivan Antunović 1989. 


Bačka apostolska administratura pro- 
glašena je 1968. Subotičkom biskupijom, 
koja pokriva teritorij vojvođanskoga di- 
jela Bačke. Do 1986. imala je status su- 
fraganske biskupije, a tada je postala dio 
Beogradske nadbiskupije. Nakon raspada 
Jugoslavije, iako subotički biskup u svoj- 
stvu promatrača sudjeluje u radu Hrvatske 
biskupske konferencije, njihove veze i su- 
radnja znatno slabe (distribucija vjerskoga 
tiska, dostupnost teološke literature, dola- 
zak svećenika...), što utječe i na slablje- 
nje hrvatskoga nacionalnoga segmenta u 
ovdašnjoj Crkvi, koji je u jugoslavenskom 
razdoblju bio jednako naglašen kao i u 
Hrvatskoj. Od 1997. dijelom je Međuna- 
rodne biskupske konferencije svetih Ći- 
rila i Metoda sa sjedištem u Beogradu. U 
postjugoslavenskom razdoblju oslabljena 
nacionalna (hrvatska) komponenta u dje- 
lovanju Katoličke crkve u Republici Srbiji 
među hrvatskim vjernicima najizraženija 
je u Beogradskoj nadbiskupiji, s težnjama 
da se to proširi ina Bačku. 

Danas u Subotičkoj biskupiji ima 116 
župa, 107 dijecezanskih svećenika i 9 sve- 
ćenika redovnika. U Subotici, Baču i No- 
vom Sadu franjevci imaju svoje samostane, 
a u Somboru karmelićani. Na području bi- 
skupije djeluju i časne sestre četiriju kon- 
gregacija, od čega su tri hrvatske (Sestre 
Naše gospe sa sjedištem u Zagrebu, Kćeri 
Milosrđa Trećeg samostanskog Reda sve- 
tog Franje i Kongregacija sestara svetog 
Dominika). Broj vjernika znatno se sma- 
njio nakon raspada Jugoslavije — 260.464 
(2011.), od čega je oko četvrtina Hrvata. 


Osim biskupijske klasične gimnazije i 
sjemeništa Paulinum, Subotička biskupija 
osnivač je i Teološko-katehetskoga insti- 
tuta za izobrazbu kateheta i katehistica te 
drugih crkvenih služba. Najrazvijenije jav- 
no djelovanje ostvaruje u Subotici, gdje se 
održavaju vjerske tribine, književne večeri, 
koncerti, znanstveni skupovi, čime se ču- 
va tradicija djelovanja u području kulture. 
Nastavilo se i s izdavanjem vjerskoga ti- 
ska (Subotička Danica, od 1994. mjesečnik 
Zvonik) te nabožne književnosti u okviru 
djelovanja Instituta Zvan Antunović. Važnu 
ulogu ima u području međureligijskoga 
dijaloga i suradnje na ekumenskom planu, 
gdje se ističe redovito sudjelovanje u Moli- 
tvenoj osmini za jedinstvo kršćana. 


Katedrala u Segedinu 


U Madžarskoj su crkveni obredi na hr- 
vatskom jeziku danas iznimno rijetki, jer 
nema hrvatskih svećenika. Povremeno se 
objavljuju katolička izdanja, poput pečuš- 
kih Hrvatskog katoličkog kalendara (1993.- 
94.) i časopisa Zornice (1990.-2002.), u zad- 
nje vrijeme Zornica nova (od 2012.). 


Lit.: Opći religijski leksikon, Zagreb, 2002; Hrvat- 
ska enciklopedija, 5, Zagreb, 2003; Schematismus 
dioecesis Suboticanae, Subotica, 2009; S. Bačić, 
Nacionalno-integracijski procesi Bunjevaca u 
Bačkoj i ugarskom Podunavlju, Godišnjak za 
znanstvena istraživanja Zavoda za kulturu vojvo- 
đanskih Hrvata, 2, Subotica, 2010. 

T. Žigmanov 


KATOLIČKA ČITAONICA SV. ĐURĐA, 
prosvjetno-vjerska udruga u Subotici. Ute- 
meljena 5. V. 1905. za područje subotičke 

župe sv. Đurđa koja obuhvaća gradsku 

četvrt Senta (II. krug), tada pretežito na- 
seljenu Bunjevcima. Utemeljena je na ini- 
cijativu Albe Mesaroša, koji je te godine 

bio župni kapelan, radi podizanja katoličke 

svijesti, proučavanja i širenja narodnoga 

jezika te širenja i čuvanja narodnih običaja. 
Prvi i dugogodišnji predsjednik bio je Mar- 
ko Vukov, dopredsjednik Martin Zelić, bla- 
gajnik Đuka Čović, bilježnik Bela Šimonji, 
a knjižničar Grgo Čović. Sjedište joj je bilo 

u kući Nikole Čovića. Okupljala je župlja- 
ne župe sv. Đurđa i imala oko 140 članova. 
Priređivala je pokladne večere, prela, ljetne 

zabave i dr. Početkom 1912. osnovala je i 

svoje pjevačko društvo, a zborovođa je bio 

Petar Vojnić Zelić. Prestala je djelovati s iz- 
bijanjem Prvoga svjetskoga rata. Na njezi- 
nim tradicijama osnovan je 1928. Katolički 

krug sv. Đurđa u Subotici. 


Lit.: Neven, 4/1905, 2/1909, 1,5/1911, 21,24/1912, 
5/1913, Subotica. 
S. Bačić 


KATOLIČKA ČITAONICA SV. ROKE, 
prosvjetno-kulturna udruga u Subotici. 
Utemeljena je 29. V. 1910. pri subotičkoj 
župi sv. Roka u gradskoj četvrti Ker (III. 
krug), u kojem je većinsko bilo bunjevač- 
ko stanovništvo. Prvi predsjednik bio je 
Ivan (Ico) Malagurski, dopredsjednik je 

bio učitelj Pajo Vujković Lamić, koji je 

vodio muško pjevačko društvo, bilježnik 
je bio Stipan Milodanović, blagajnik Veco 

Hajduk i Šime Milković, gazda (ekonom) 
Bono Vidaković, odvitnik Babijan Mala- 
gurski, a tajnik tadašnji župni upravitelj i 
kapelan Đeno Anišić. Nakon što je postao 
župnikom župe sv. Roke, dotadašnji kape- 
lan subotičke župe sv. Terezije Blaško Rajić 
blagoslovio je prostorije potkraj prosinca 

1911. On je u čitaonici okupljao velik broj 

Bunjevaca, među njima i mnoge bunje- 
vačke nacionalne radnike. Priređivala je 

prela i zabave. Nakon iznenadne smrti Ice 

Malagurskoga, na skupštini 4. V. 1913. za 

novoga predsjednika izabran je Vranje Ma- 
lagurski, Ivan Pešut za tajnika, a za knji- 
žničare Grgo Vojnić i Mate Dulić. Katkad 

se nazivao i Katoličkim krugom sv. Roke, 
osobito između dva svjetska rata. God. 
1933. imao je 136 članova, kada je otvorio 

i svoje prostorije na Beogradskom putu br. 
59. Prestala je djelovati za vrijeme Drugog 
svjetskog rata, nakon što su madžarske 

vlasti internirale župnika Blaška Rajića u 

franjevački samostan u Budimu. 


Lit.: Neven, 5,7/1910, 2,8,12/1911, 9/1912, 5, 
19/1913, Subotica; Kršćansko i Narodno Udruže- 
nje, Subotička Danica ili bunjevačko-šokački ka- 
lendar sa slikama za prostu godinu 1921., Suboti- 
ca, b. g.; K. Petrović, Subotica i kupalište Palić, 
Subotica, 1928; P. Pekić, Povijest Hrvata u Vojvo- 
dini od najstarijih vremena do 1929. godine, Za- 
greb, 1930; Kronika, Subotička Danica ili bunje- 
vačko-šokački kalendar (sa slikama) za prostu 
godinu 1934., Subotica, b. g.; Szabadka Pa- 
licsfiirdo utmutatoja, b. m., 1943; M. Evetović, 
Kulturna povijest bunjevačkih i šokačkih Hrvata, 
Subotica, 2010. 

S. Bačić 


KATOLIČKA PUČKA STRANKA 
(madž. Katolikus N&ppart), politička partija 
u Ugarskoj u razdoblju dualizma. Nastala 
je kao rezultat otpora Katoličke crkve libe- 
ralnim zakonima vlade Sandora Wekerlea, 
posebice Zakonskomu članku XXXI. iz 
1894. (stupio na snagu 1. X. 1895.), kojim 
su propisani obvezatni građanski brak i 
državne matice rođenih i umrlih. Inicija- 
tori osnivanja stranke bili su teolog i ka- 

sniji biskup Ottokar Prohaszka te grofovi 

Nandor Zichy i Miklos Esterhazy. Na osni- 
vačkoj skupštini 28. I. 1895. u Budimpeš- 
ti za predsjednika je izabran grof Miklos 

Esterhazy. Na izborima za Ugarski sabor 
1896. stranka je postala parlamentarna s 

osvojenih 17 mandata (od ukupno 431 sa- 
borskog mjesta), a osvajala je mandate i na 

kasnijim parlamentarnim izborima: 1901.1 

1905. — 25, 1906. — 33 i 1910. — 13. Većinu 

djelovanja provela je u oporbi, osim 1905.- 
09., kada je bila u vladajućim koalicijama 
Geze Fejćrvaryja i Sandora Wekerlea. Iako 

u osnovi konzervativna, budući da je dje- 
lovala s pozicija socijalne enciklike pape 

Leona XII. Rerum novarum (hrv. O novim 

stvarima), zastupala je i znatne socijalne 

zahtjeve (očuvanje sitnih posjeda, obvezat- 
no socijalno osiguranje radnika, porezno 

oslobođenje najsiromašnijih slojeva 1 sl.). 
Prestala je postojati 3. II. 1918. udruživši 

se s nekoliko srodnih stranaka kršćansko- 
socijalne orijentacije. 


Iako je u južnoj Ugarskoj bila slabo pri- 
hvaćena, imala je pristaše među Bunjevci- 
ma. U Subotici je 24. IX. 1896. osnovan 
ogranak za Bačko-bodrošku županiju, 
kada su istaknuti zahtjevi za promjenu za- 
kona koji vrijeđaju osjećaje katolika, 
međunacionalnu toleranciju i spas crkvenih 
posjeda. U odbor su izabrani subotički li- 
ječnik Josip Antunović, kao predsjednik, te 


za; 
Q 
vim 


dr. Josip 
Antunović 


Pavle Latinović, zemljoposjednik iz Boršo- 
ta, Matija Mamužić, župnik subotičke župe 
sv. Terezije, i Daniel Berćnyi, župnik iz 
Baje. Mamužić je 1896. u Subotici osnovao 

Katolički krug, u kojem su se okupljali 

pristaše stranke, a Blaško Rajić je osnovao 

istu instituciju u Dušnoku 1903. i Santovu 

1904. Neven je isprva imao simpatije za 

stranku, ali su je već poslije nekoliko godi- 
na prestali podržavati bački Hrvati ok- 
upljeni oko Nevena, razočarani odnosom 

stranke prema narodnostima. Iznenadna 

smrt Matije Mamužića 1900. još je više 

oslabila utjecaj stranke među subotičkim 

Bunjevcima. Izbor svećenika Paje Ku- 
jundžića za predsjednika Katoličkog kruga 

u Subotici 1901. bio je još jedan pokušaj da 

se Bunjevci ponovno približe Katoličkoj 

pučkoj stranci, ali su promjene u Katolič- 
kom krugu, u kojemu je istaknutu ulogu 

dobio košutovac Šime Mukić, ponovno 

odbile Bunjevce od stranke. Tako je nacio- 
nalno svjesna bunjevačka elita okupljena 

oko Kola mladeži i Nevena nastojala stvor- 
iti vlastitu političku opciju, a i sam će se 

Blaško Rajić poslije okrenuti Zemaljskoj 

kršćansko-socijalističkoj stranci (madž. Or- 
szagos Keresztenyszocialista Part, osnova- 
na 1907., imala tek 1 zastupnika u Ugars- 
kom saboru 1910.). 


Lit.: Neven, 9,10/1896, 9,11/1901, 6/1903, 2/1905, 
4,5/1906, Subotica; A. Lebl, Građanske partije u 
Vojvodini 1887-1918, Novi Sad, 1979; R. Skende- 
rović, Kolo mladeži, Godišnjak za znanstvena is- 
traživanja Zavoda za kulturu vojvođanskih Hrva- 
ta, 3, Subotica, 2011; Magyar katolikus lexikon, 6, 
Budapest, 2001. 

R. Skenderović i M. Grlica 


KATOLIČKA ŠKOLA U SOMBORU, 
obrazovna ustanova za katoličku djecu 
koju su u XVIII. st. vodili franjevci. Prve 
škole, muslimanske, prema izvještaju pu- 
topisca Evlije Čelebije, postojale su u Som- 
boru tijekom osmanske vlasti. Nakon poti- 
skivanja Osmanlija pouku katoličke djece 
u osnovama pismenosti i nauka vjere oba- 
vljali su franjevci, koji su i pod osmanskom 
vlašću skrbili za katoličko stanovništvo. U 
središnjoj Bačkoj franjevačka je reziden- 
cija u Somboru formirala svoje pastoralno 
područje, odjeljivanjem od samostana u 
Baču, iako je formalno priznavala njegovu 
pastoralnu ovlast, kao što su iu XVII. st. 


somborski franjevci bili odgovorni samo- 
stanu u Olovu, odakle su franjevci došli u 
Sombor (za razliku od franjevaca iz Bača, 
koji su potjecali iz Tuzle). Rezidencija je 
pripadala Bosni Srebrenoj, a od 1757. pro- 
vinciji sv. Ivana Kapistranskoga. 


Kada je nakon Szatmarskoga mira 1711. 
započelo razdoblje mirnijeg života, rezi- 
dencija postaje središte u kojem se, osim 
dušobrižništva, njegovala prosvjeta i zna- 
nost. Nakon što je u Somboru 1717. osno- 
vana dvogodišnja pravoslavna narodna 
škola, somborski su franjevci pri svojoj 
rezidenciji 1722. otvorili katoličku pučku 
školu za somborske katolike, kojih je tada 
bilo oko trećina stanovništva u mjestu, a po 
narodnosti bili su gotovo isključivo Hrvati. 
Nakon što je Sombor postao slobodni kra- 
ljevski grad 1749., školstvo se dalje razvija, 
pa je 1767. škola podijeljena na mušku, u 
kojoj su poučavali franjevci, i žensku. Ka- 
da je Ratio educationis 1777. preuredio i 
laicizirao osnovne škole, franjevci više ni- 
su predavali u njoj. Osim osnovnih, bilo je 
u Bačkoj i tzv. latinskih škola, u kojima su 
predavali franjevci, pa i u Somboru, gdje 
je, nakon što je pravoslavna crkvena opći- 
na otvorila 1759. četverorazrednu latinsku 
gramatičku školu, gradski magistrat 1763. 
otvorio višu gramatičku školu, koju su vo- 
dili franjevci do njezina ukinuća 1785. 


Iako je somborskim franjevcima župa 
oduzeta župa 1781., crkva 1785. a samostan 
1786., zbog čega su morali napustiti grad, 
ostavili su trajni trag u razvoju pučkoga 
školstva, napose u opismenjivanju i podi- 
zanju kulturne razine stanovništva među 
kojim su djelovali. 


Lit.: P. Pekić, Povijest Hrvata u Vojvodini od naj- 
starijih vremena do 1929. godine, Zagreb, 1930; E. 
Čelebi, Putopis: odlomci o jugoslovenskim zemlja- 
ma, Sarajevo, 1979; A. Sekulić, Bački Hrvati, 
1991; E. Hoško, Franjevci i poslanje Crkve u kon- 
tinentalnoj Hrvatskoj, Zagreb, 2001; M. Evetović, 
Kulturna povijest bunjevačkih i šokačkih Hrvata, 
Subotica, 2010; M. Stepanović (prir.), Somborska 
hronika fra Bone Mihaljevića 1717-1787, Sombor, 
2012. 

M. Bara 


KATOLIČKI KALENDAR 


KATOLIČKI INSTITUT ZA KULTU- 
RU, POVIJEST I DUHOVNOST IVAN 
ANTUNOVIĆ —Katoličko društvo za kul- 
turu, povijest i duhovnost Zvan Antunović 


KATOLIČKI KALENDAR ZA PROSTU 
1979. GODINU, prigodna publikacija iz- 
dana u povodu 200. obljetnice župne crkve 
u Baču. Izdavač je Uredništvo vjersko-in- 
formativnoga lista Bačko klasje iz Bačke 
Palanke, a priredio ga je umirovljeni bački 
župnik Ivo Topalić, i sam rodom iz Bača. 
Publikacija ima 52 stranice formata A5, a 
tiskana je u tiskari Ruske slovo u Ruskom 
Krsturu u 500 primjeraka. Nakon uvodno- 
ga dijela, u kojem su nabrojeni zapovjedni 
blagdani, državni i republički praznici te 
upute o održavanju posta i nemrsa, slijedi 
kalendarski dio s popisom katoličkih sve- 
taca i blagdana te mjesečevim mijenama. 
Zatim na 35 stanica slijedi tridesetak krat- 


KATOLIČKI KALENDAR 


l 

I. Topalić, 3 
Katolički 1 
kalendar za 9 


prostu 1979. 
godinu, Bačka 
Palanka, 1978. 


kih poglavlja iz povijesti i života župe Bač, 
obnovljene 1766., osobito prvih 50 godina 
rada crkvene općine (pastoralnoga vijeća), 
osnovanoga 1923.: o crkvi sv. Pavla, gra- 
đenoj 1773.-80.; osnovni podaci o svećeni- 
cima i redovnicama rodom iz Bača; zatim 
opće teme, kao što su povijest Bača, do- 
seljavanje Šokaca u Bačku; te teme posve 
lokalne važnosti, poput nabave zvona za 
crkvu, uvođenja električnih instalacija u 
crkvu, jezičnom redu bogoslužja i dr. 


Iako je autor držao da tekstualni dio 
kalendara nije znanstvena rasprava, nego 
samo pokušaj da se vjernicima iz Bača 
u pamet prizove mjesna prošlost, naglasi 
sadašnjost te sve to otrgne od zaborava i 
sačuva za budućnost, ta opsegom mala pu- 
blikacija od iznimne je važnosti za lokalnu 

crkvenu povijest — uz brošuru bačkoga žup- 
nika Đure Baloga (Gyorgy Balogh) A Bdcsi 
r. k. plćbdnia szdzćves emleke (Esztergom, 
1867.), nezaobilazna je literatura o župi Bač. 


Lit.: I. Topalić (prir.), Katolički kalendar za prostu 
1979. godinu, Bačka Palanka, 1978. 
J. Štefković 


KATOLIČKI KRUG, vrsta vjerskih kul- 
turnih udruga, koje su osnivane zadnjih de- 
setljeća XIX. st. Zadaća im je bila da bez 

političkoga djelovanja pomažu socijalnu 

povezanost katolika promičući njihove ma- 
terijalne i kulturne interese. U Budimpešti 

je 1888. osnovan Središnji katolički krug 

(madž. Kozepponti Katolikus Kor), s ciljem 

pomaganja djelovanja katoličkih krugova, 
koji su osnivani diljem Ugarske po terito- 
rijalnom načelu. Od kraja 1893. Madžarski 

katolički biskupski zbor (madž. Magyar 
Katolikus Piispčki Kar, današnja Madžar- 
ska katolička biskupska konferencija, madž. 
Magyar Katolikus Piispčki Konferencia) 

podržava njihovo organiziranje i osnivanje. 
Prestala su djelovati nakon uspostavljanja 
komunističkih diktatura u Jugoslaviji i Ma- 
džarskoj poslije Drugoga svjetskoga rata. 


Lit.: Magyar katolikus lexikon, 6, Budapest, 2001. 
(S. Mačković) 


Katolički krug Kaćmar. Osnovan je 
1895., a članstvo su bili »skoro isključivo 
Bunjevci«. U njegovim prostorijama 23. I. 
1895. održano je prelo, na kojemu su na- 
zočili i gosti iz Gare, Bikića i Aljmaša. O 
daljnjem njegovu djelovanju malo se zna. 
Spominje ga Subotička Danica iz 1921. 


“—— ———2 


POZIVNICA 


KAČMARSKI KATOLIČKI KRUG 


Pozivnica za Veliko prelo 1943. 

Nove prostorije Bunjevačkog katoličkog 
kruga posvećene su 1942., a sačuvana je 
i pozivnica za prelo s kazališnom predsta- 
vom za 1943. 


Lit.: Neven, 2/1895, Subotica; Kršćansko i Narod- 
no Udruženje, Subotička Danica ili bunjevač- 
ko-šokački kalendar sa slikama za prostu godinu 
1921., Subotica, b. g. 


Katolički krug Aljmaš. Osnovan je 
1895. Okupljao je Bunjevce, Nijemce i Ma- 
džare iz Aljmaša (madž. Bacsalmas), ali su 
članstvom dominirali Bunjevci. Predsjed- 
nik je bio najagilniji aljmaški Bunjevac Ši- 
mun Rudić. Krug je priređivao prela, ple- 
sove i zabave na koje su dolazili i Hrvati iz 
drugih mjesta, osobito Santovci. Njegovo 
je djelovanje neistraženo. 


Lit.: Neven, 2/1895, 2/1901, 5,25/1912, Subotica. 


Katolički krug Subotica (madž. Kato- 
likus Kor Szabadka). Utemeljen je na inici- 
jativu Matije Mamužića, župnika župe sv. 
Terezije, uz pomoć svećenika Paje i Ilije 
Kujundžića. Mamužić je u ljeto 1895. po- 
zvao vjernike na osnivanje društva na vjer- 
skim temeljima te je 240 osnivača 29. IX. 
1895. održalo osnivačku skupštinu. Prema 
usvojenim Pravilima, naziv i pečat udruge 
bili su dvojezični. Nakon što je Ministar- 
stvo unutarnjih poslova 11. V. 1896. odo- 
brilo Pravila, već je 24. V. održana izborna 
skupština. Na njoj je za predsjednika iza- 
bran Matija Mamužić, a saborski zastup- 
nik dr. Josip Antunović za dopredsjednika. 
Pokrovitelj je bio kalačko-bački nadbiskup. 
Bila je bliska Katoličkoj pučkoj stranci: 
radila je na podizanju katoličke svijesti 
u narodu i osposobljavala članove za krš- 
ćansko svjedočenje u suvremenom svijetu 
i utjecaj na područja javnoga života s kojih 
je crkva potisnuta. Organizirala je brojna 
predavanja, a kada su gostovali predavači 
koji nisu znali hrvatski jezik, Mamužić ih 
je prevodio. Uz to, bio je mjesto okupljanja 
i druženja mladih katoličkih intelektualaca. 
Isprva je sjedište bilo u Prokešovoj palači, 
a potporom osnivača (zemljište je darovao 
Matija Mamužić) i župe sv. Terezije 1898.- 
99. izgrađena je današnja zgrada društva 
iza crkve sv. Terezije. Nakon nesretne smr- 


ti Matije Mamužića 1900., svećenik Pajo 

Kujundžić, vjeroučitelj u subotičkoj gim- 
naziji, sljedeće je godine premoćno iza- 
bran za predsjednika, a 1902. uz njega je 

za predsjednika izabran i dr. Josip Antu- 
nović. Iako nije bila isključivo bunjevačka 

udruga, nego je okupljala i pripadnike dru- 
gih naroda, Bunjevci su u njoj u početku 

predstavljali izrazitu većinu i imali vodeće 

položaje te je njezino djelovanje prvih go- 
dina pomoglo nacionalnom organiziranju 

bunjevačkih Hrvata. Ispočetka su u njega 

zalazili gotovo svi subotički bunjevački pr- 
vaci pa se službena i privatna komunika- 
cija odvijala na hrvatskom. Ipak, vodstvo 

subotičkih Bunjevaca već nakon nekoliko 

godina distanciralo se od Matije Mamužića 

i Katoličkoga kruga zbog nedovoljnoga za- 
uzimanja za »narodne pravice«. Nakon što 

je u društvu istaknute pozicije zauzeo Šime 

Mukić, član liberalne Kossuthove stranke, 
uklonjeni su najvažniji bunjevački prvaci, 
među kojima i Pajo Kujundžić. Za njim su 

krenuli i ostali Bunjevci, a s bujanjem ma- 
džarskoga nacionalizma madžarski je uve- 
den 1 kao službeni jezik. Za vrijeme Prvoga 

svjetskog rata rad Društva je zamro, većina 

članova bila je mobilizirana, dok oni ko- 
ji su ostali u Subotici nisu smjeli dolaziti 

u prostorije Društva jer su njih smješteni 

vojnici, koji su uništili arhivu i knjižnicu. 
Katkada se nazivao i Katoličkim krugom 

sv. Terezije. 


Nakon stvaranja jugoslavenske države 
stari su se članovi ponovno organizirali i s 
novim bunjevačkim članstvom na skupšti- 
ni 4. 1. 1920. izabrali za predsjednika sve- 
ćenika Iliju Kujundžića, dok je tajnik bio 
Ive Prćić. Od tada je udruga po svojem sa- 
stavu i djelovanju postala isključivo bunje- 
vačko-hrvatska. Na skupštini 28. I. 1923. 
Pravila su prilagođena novim okolnostima, 
a odobrena su 1925. Prema $ 2. Pravila, 
»zaštitnik Kruga je svagda subotički nat- 
pastir«, a po $ 3: »Cilj je Kruga u pogledu 
duševnom, materijalnom, rodoljubnom i 
društvenom obćinstvo katoličko u Subo- 
tici unaprijediti, buditi svijest katoličku, 
katolički duh udomaćit, uvažit uvjerenje 
katoličko, vjerozakonske i ćudoredne osje- 

ćaje krijepit, slogu učvršćivat i rasprostirat 
prosvjetu.« Pravila naglašavaju da u Krugu 
neće biti politike, a da članom može biti 
svatko tko je katolik i pošten i tko nije član 
kakva tajnog društva (tj. slobodnog zidar- 
stva), pri čemu su redoviti članovi jedino 
muškarci, a potpomagajući mogu biti muš- 
karci i žene. 


Formalno je sjedište društva bilo u pro- 
storijama Bačke apostolske administrature 
(danas: zgrada Biskupskoga ordinarijata), 
ali se djelovanje odvijalo u zgradi društva 
iza crkve sv. Terezije. Ondje su vježbale i 
druge hrvatske udruge, poput Hrvatskih 
katoličkih orlica, tamburaškoga zbora Bu- 
njevačkog momačkog kola i dr. Društvo je 
pomagalo i djelovanje Hrvatskoga sokola, 
koji je u tim prostorijama održavao druš- 
tvene sastanke i tjelovježbu. I okružnicom 
Hrvatskoga katoličkoga orla br. 19/1925 
pozivana su »braća članovi« na »redovite 
mjesečne sastanke i zajedničke sv. pričesti 
u dvorani "Katoličkog Kruga", koji su obve- 
zatni za sve braću vježbače i nevježbače«. 
U zgradi su održavana i prela. Društvo je 
između rata imalo oko 300 članova. U di- 
jelu zgrade društva između dva svjetska 
bio je smješten Katolički dom (Dom ka- 
toličkih udruženja) kao središte hrvatskih 
katoličkih udruga u Subotici. God. 1928. 
predsjednik društva bio je Miško Prćić, a 
nakon smrti Ilije Kujundžića 1929. za pred- 
sjednika je izabran Blaško Rajić. Tajnik Ive 
Prćić obratio se 15. X. 1931. gradskim vla- 
stima s molbom za novčanu pomoć ističući 
da su imali velikih troškova i da su »pre- 
uredili svoje prostorije uz velike žrtve, za 
skroman, ali lijep Katolički dom, i time se 
naprtili velikih dugova«. Molba je odbijena. 
Na 40. obljetnicu osnivanja na zgradi Ka- 
toličkoga kruga otkrivena je spomen-ploča 
s imenima Matije Mamužića i Ilije Kujun- 

Pečat Katoličkog kruga Subotica 

džića. Sudjelovalo je s drugim hrvatskim 
nacionalnim i prosvjetnim društvima 1936. 
na velikoj proslavi 250. godišnjice dolaska 
jedne skupine Bunjevca u Bačku i preuzi- 
manja vlasti u Subotici. Pred rat tajnik je 
bio Franjo Vuković. 


U skromnijem opsegu djelovalo je i 
za vrijeme Drugoga svjetskoga rata, kad 
je pod imenom Bunjevački katolički krug, 
sa sjedištem na Trgu sv. Terezije, imalo 56 
članova. Madžarski Katolički krug Subo- 
tica sa sjedištem u Rakoczijevoj ulici br. 8, 
utemeljen 1939., imao je pak 950 članova. 


Društvo je prestalo djelovati nakon 
Drugoga svjetskog rata, a komunističke su 
vlasti dio zgrade oduzele, a dio je i dalje 
koristila Crkva. U zgradi je od 1951. dje- 
lovala Škola učenika u trgovini, zatim se 
u nju 1952. uselilo Kulturno društvo Ivan 
Goran Kovačić, kojem su gradske vlasti 
1953. dale 1 cijeli oduzeti dio zgrade. Jed- 
no vrijeme su u dvorištu pojedine tvrtke 
(Tvornica trikotaže i končanih dugmadi 
Bosa Milićević, Građevinsko poduzeće 
Graditelj) držale u zakupu skladišni pro- 
stor. Od 1953. župnik i biskup Lajčo Bu- 
danović odredio je da se dio zgrade koristi 
kao vjeronaučna dvorana, dio je bio ured 
za vjeroučitelje, u jednoj je sobi kantor 
uvježbavao pjevanje. Crkveni dio ulične 
zgrade služio je 1960-ih kao stan župnom 
kantoru, koji se tada koristio i dvorišnom 
domarskom zgradom. Kad je 1962. osnova- 
no sjemenište Paulinum, tri su se dvorane 
koristile kao učionice, a četvrta kao pro- 
fesorska zbornica. Kad je 1965. sjemeniš- 
na gimnazija napustila Katolički krug, u 
dvorištu i u dvoranama održavane su Krš- 
ćanske tribine grada Subotice, Tribine mla- 
dih, Katolikus Ertelmisćgi Kčr (Katolički 
kružok inteligencije) ondje održava svoja 
predavanja, VIS Proroci godinama koristi 
jednu dvoranu za probe. Svoje sjednice je u 
Katoličkom krugu održavao i Katolički in- 
stitut za kulturu, povijest i duhovnost Ivan 
Antunović, tu su bile i sjednice Sinode Su- 
botičke biskupije, čiji su dokumenti obja- 
vljeni 2006., a ujedno i mnogi svećenički 
susreti. Zgrada Katoličkoga kruga vraće- 
na je 2010. u vlasništvo župe svete Terezije 
Avilske u Subotici. 

Izvori: Povijesni arhiv Subotica, F:47. Gr. 2/1922; 
F:48.1.19/1925; F:47. X 6/931 F:60. P 5473-1941. 
Katolički krug, pravila; Arhiv Župnog ureda sve- 
te Terezije Avilske u Subotici, Svežanj: »Restitu- 
cija«. 


Lit.: Neven, 10/1895, 6/1896, 3/1897, 1,11/1898, 
2/1901, 2,6/1902, 6/1903, Subotica; Kršćansko i 
Narodno Udruženje, Subotička Danica ili bunje- 
vačko-šokački kalendar sa slikama za prostu go- 
dinu 1921., Subotica, b. g.; Društva i ustanove kod 
Bunjevaca, Pravi bunjevački kalendar za prostu 
godinu 1935, Subotica, b. g.; Jubilej jedne naše 
kulturne ustanove, Subotička Danica ili bunjevač- 
ko-šokački kalendar (sa slikama) za prostu godinu 
1935., Subotica, 1934; Manifestacija katoličke i 
narodne svijesti u Subotici, Subotička Danica ili 
bunjevačko-šokački kalendar (sa slikama) za pre- 
stupnu godinu 1936., Subotica, b. g.; Szabadka 
Palicsfiird6 utmutatoja, b. m., 1943; T. Vereš, Ži- 
vot i djelo Matije Mamužića, u: Bunjevačko pita- 
nje danas, Subotica, 1997; M. Evetović, Život i rad 
Paje Kujundžića, Subotica, 2005; S. Mačković, 
Hrvatski katolički orao — Subotica kroz arhivsko 
gradivo, Klasje naših ravni, 3-4/2007, Subotica; 
M. Evetović, Kulturna povijest bunjevačkih i šo- 
kačkih Hrvata, Subotica, 2010; R. Skenderović, 
Kolo mladeži, Godišnjak za znanstvena istraživa- 
nja Zavoda za kulturu vojvođanskih Hrvata, 3, 
Subotica, 2011. 


(S. Mačković, M. Grlica, S. Beretić) 


Katolički krug Dušnok. Utemeljio ga 
je 1903. mladi kapelan Blaško Rajić, ko- 
jemu je ovo bilo prvo mjesto službovanja. 
Predsjednik Društva bio je župnik Ilija 
Kujundžić, koji je u Dušnoku službovao 
1893.-1915. Društvo je na hrvatskom i ma- 
džarskom priređivalo prosvjetna predava- 
nja, zabave, kazališne predstave i sl. Ku- 
jundžić i Rajić na nacionalnom su se planu 
trudili reafirmirati hrvatski jezik u crkvi i 
župi jer su zbog madžarizacije neki Dušno- 
čani prešli u nazarensku vjeru. Djelovanje 
toga kruga neistraženo je, a vjerojatno je 
prestalo djelovati nakon izbijanja rata. 


Lit.: Neven, 5/1913, Subotica. 


Katolički krug Santovo (madž. Katoli- 
kus Kor Herczegszanto). Jačanju nacional- 
ne svijesti u prosvjećivanju Santovaca uve- 
like je pridonijela snažna osobnost Blaška 
Rajića, koji je u Santovu bio kapelan 1904.- 
06. Djelatni Rajić već je prve godine ustro- 
jio Prosudbenu zadrugu, od koje su siro- 
mašni ljudi mogli dobiti novac bez kamate, 


a zatim i Katolički krug radi snaženja ka- 
toličke vjere i sudjelovanja u kulturno-pro- 
svjetnim zbivanjima. U ljeto 1904. s nekoli- 
cinom seljana (Joza Srakić, Toma Balatinac, 
Pal Likar, Pal Pekovics) otišao je u Kalaču, 
gdje temeljem prethodno poslane molbe do- 
biva dopuštenje za osnivanje Katoličkoga 

kruga. Zahvaljujući milodarima vjernika i 

biskupovoj pomoći (4000 kruna), župa ot- 
kupljuje dotadašnji liječnički službeni stan 

u »Gazibarinom sokaku« (danas Petofije- 
va ulica br. 2), gdje je utemeljen Katolički 

krug. Djelatni i neumorni kapelan Rajić 

tu je trosobnu zgradu pretvorio u omilje- 
no okupljalište mjesnih Hrvata, gdje su se 

mogle izvoditi priredbe kulturno-vjerskoga 

sadržaja, posuđivati knjige, čitati hrvatske 

novine i kalendari te slušati razna predava- 
nja. Najčešći je predavač bio sam Rajić, a 

uz njega tada bereški učitelj Marko Fucin 
(Santovo, 1861. — Budimpešta, 1910.) i Mijo 

Matković (Baja, 1858. — ?). Poznate su te- 
me Rajićevih predavanja u 1904.: Život sv. 
Josipa, Vatikan — središte katoličanstva, Po 

hrvatskoj zemlji, Naša braća kod Budim- 
pešte, Hrvatske pučke pjesme, Kako Hrvati 

svetkuju Božić. Na predavanja su dolazili 

obično samo muškarci (srijedom oženjeni, 
četvrtkom mladići), a na »Marin-danskom 
veselju« (u Santovu se redovito održava od 
1870-ih godina) sudjelovali su ponajviše 

mlađi bračni parovi. 


Kako se santovački župnik Andrija Car 
(Sombor, 1857. — Santovo, 1911.) protivio 
nacionalnoj djelatnosti svojega kapelana, 
s odlaskom Rajića iz Santova djelatnost 
Kruga jenjava, a ponovno je živnula s do- 
laskom Grge Jasenovića (Čavolj, 1862. — 
Baja, 1923.), koji je tu župnikovao 1911.-21. 
Opet su počele stizati hrvatske novine, za- 
grebačko glasilo Istina, subotički i zagre- 
bački kalendari te svesci Pučke knjižnice 
izdavani u Društvu sv. Jeronima u Zagre- 
bu. Narod su privlačila i župnikova zani- 
mljiva predavanja. Katolički krug redovito 
organizira godišnje Prelo, na kojem se uz 
svestranu pomoć vlč. Jasenovića prikazuju 
igrokazi, npr. 1912. Šokica Ilije Okrugića, 


KATOLIČKI KRUG 


1913. Dva bila gavrana Ivana Petreša, 1920. 
Tko je sluga. »Posli crkve gospodin Grgo 
živio je za Katolički Krug, koji je u njego- 
vo vrime bio pravcati kulturni centrum u 
selu. Tamo su naši ljudi išli velikom željom, 
jer su mogli čitati i čuti mnogo potribnoga 
i lipoga«, piše Mišo Jelić. 


Zgrada Katoličkog kruga Santovo 


Nakon povlačenja srpske vojske iz Baj- 
skoga trokuta 1921. svećenik Jasenović 
uhićen je i prognan iz Santova. Zaplašeni 
se narod nije smio okupljati, stoga djelat- 
nost Katoličkoga kruga gotovo zamire, a 
1925. opet oživljuje. No djelatnost se suža- 
va uglavnom na priređivanje marin-dan- 
skoga bala. Župnik Mišo Vereš, koji je u 
Santovu bio 1939.-52., mnogo polaže na 
odgoj mladeži, pa je u sklopu Katoličkoga 
kruga osnovao posebno Šokačko divojačko 
društvo (zvano i Divojački krug), sa sjediš- 
tem u jednom dijelu Braunove gostionice, 
i Šokačko momačko društvo (Momački 
krug), sa sjedištem u starom dijelu Groši- 
ćeve gostionice. Ondje se mladež okupljala 
na vjersko-ćudorednu pouku, pjevanje cr- 
kvenih pjesama te uvježbavanje igrokaza. 
Kazališne predstave, koje su se održavale 
prema uputama i pod pokroviteljstvom vlč. 
Vereša, privukle su znatan dio mladih i bi- 
le su iznimno rado primane od santovač- 
kih Hrvata. Prikazivani su komadi Ivana 
Petreša, Antuna Karagića i drugih pisaca: 
Bunjevka, Teška vrimena, Dva bila gavra- 
na, Imanje, Biser sela, Zloba, Divlje cvi- 
će, Izbiračica, Čifut prstenjar, Stari pišak i 
njegov sin, Ciganin, Rastrgana ruža. God. 
1947. Katolički je krug ukinut, a velik dio 
dokumentacije i knjige netragom su nestali. 

Lit.: Neven, 6/1913, Subotica; M. Beljanski, Bački 
Breg i njegovi žitelji, Sombor, 1976; Blaž Rajić u 
Santovu, Hrvatski glasnik, 14. 1. 1999, Budimpeš- 
ta; Svećenik Grgo, u: Hrvatski književnici u Ma- 
đarskoj : Mišo Jelić, prir. Ž. Mandić, Budimpešta, 
2000; Z. Mandić, Santovački dušobrižnici kao 
širitelji hrvatske kulture i prosvjete, Hrvatski 
znanstveni zbornik, 1/2000, Pečuh. 
Ž. Mandić 
Katolički krug Bereg. Društvo su htje- 
li osnovati Berešci pod vodstvom mjesno- 
ga učitelja Marka Fucina (Santovo, 1861. 
— Budimpešta, 1910.), ali je to spriječio 
bereški župnik Balint Bedžula (Sentivan, 
madž. Fels6szentivan, 1853. — Bereg, 1911.), 
koji je tu župnikovao od 1891. 


Lit.: M. Beljanski, Bački Breg i njegovi žitelji, 
Sombor, 1976. 
(Ž. Mandić) 


Katolički krug sv. Roke u Subotici 
—kKatolička čitaonica sv. Roke u Subotici. 


Katolički krug Nađfinj. Utemeljen je 
15. II. 1914., ali iako su veliku većinu čla- 
nova činili Bunjevci iz Žednika (madž. Na- 
gyfeny), skupština pred pedesetak mjesnih 
Bunjevaca održana je na madžarskom jezi- 
ku, a prevoditelj je bio upravitelj žedničke 
župe Beno Hegedus. Gradonačelnik Ka- 
roly Biro, pod čijim je patronatom osnovano 
Društvo, nije dopustio da Pravila budu na 
bunjevačkom, nego samo na madžarskom 
jeziku. Društvo nije zaživjelo zbog rata. 


Lit.: Neven, 5,8/1914, Subotica. 


Katolički krug sv. Đurđa u Subotici. 
Osnovan je 1928. na inicijativu Grge Vuko- 
va pri župi sv. Đurđa u subotičkom kvartu 
Senta, nastavljajući se na tradiciju prijerat- 
ne Katoličke čitaonice sv. Đurđa. Istodob- 
no su osnovana i dva društva za mladež 
(Momačko kolo i Djevojačko društvo). Sv. 
misu predvodio je biskup Lajčo Budanović, 
a svečani je govor održao vlč. Andrija Mo- 
ullion, subotički kateheta. God. 1943. imao 
je 65 članova. 


Lit.: Hronika godine 1928., Subotička Danica ili 
bunjevčako-šokački kalendar za prostu godinu 
1929., Subotica, b. g.; Naši pokojnici, Subotička 
Danica ili bunjevčako-šokački kalendar (sa slika- 

ma) za prostu godinu 1930., Subotica, b. g.; Sza- 
badka Palicsfiirdo utmutatoja, b. m., 1943. 


S. Bačić 


KATOLIČKI NAUK, povremeni podli- 
stak Subotičkih novina s početka 1930-ih 
godina. Odgovorni urednik i izdavač bio 
je Blaško Rajić, župnik subotičke župe sv. 
Roka. Tiskan je u tiskari Josipa Horvata u 
Subotici na 16 stranica veličine 15 cm x 11 
cm. Objavljeno je svega nekoliko brojeva. 
Prvi je broj izašao 15. II. 1930., drugi broj 
23. V. 1931., a posljednji 15. XII. 1933. List 
je bio vjerskoga sadržaja, a članci su ob- 
javljivani nepotpisani. Sačuvani primjerci 
nalaze se u Nacionalnoj i sveučilišnoj knji- 
žnici u Zagrebu, dok subotička Gradska 
knjižnica ima samo drugi broj. 


nE 


Katolički nauk. 


E TI "Subotica. 15. lebe M9) g. Be. S 


ga ko vi 
bre lr rH je Vjenčanje u o koščan kato« 
čkoj eek! 


et maže li se 
Mi 


Svećeničtvo. Žena, 


Jedna sata paiča veli: Lisi u 
uhvati 


je fo lijepo! 
vl Ali su je nenakažene ksice lemija 


Katolički nauk, br. 1, Subotica, 15. II. 1930. 


Lit.: 1. Kujundžić, Bunjevačko-šokačka bibliogra- 
fija, Rad JAZU, 355, Zagreb,1969; T. Kolozsi, Sza- 
badkai sajto (1919- 1945), Ujvidćk, 1973. 


E. Bažant 


KATOLIČKI POKRET, vjerski, kulturni 
i politički pokret koji promiče ideje i soci- 
jalni nauk Katoličke crkve u javnom živo- 
tu s ciljem duhovne i intelektualne izobra- 
zbe mladih, širenja prosvjete u pučanstvu, 
borbe za socijalnu pravdu i pravednijega 
društva prožetoga kršćanskim vrjednota- 
ma. Nastao je u njemačkim zemljama pot- 
kraj prve polovine XIX. st. kao odgovor na 
političko ograničavanje utjecaja Katoličke 
crkve i jačanje liberalnih tendencija u nje- 
mačkom društvu. Iz njemačkih zemalja, 


poslije ujedinjene Njemačke, proširio se i 
u ostale europske zemlje (Austro-Ugarsku, 
Francusku, Italiju, Belgiju i dr.) te u pre- 
kooceanske zemlje. Katolički pokreti nisu 
imali jedinstvenu organizacijsku formu i 
svaki je od njih razvijao one oblike djelova- 
nja koji su najbolje odgovarali političkim i 
društvenim prilikama pojedine zemlje. 


Na početku XX. st. proširio se i u Hr- 
vatskoj, gdje je pokretač pokreta bio krčki 
biskup Antun Mahnić, koji je prije toga, 
zajedno s Janezom Krekom, bio nositelj 
pokreta u Sloveniji. Pokrenuo je i promi- 
cao katolički tisak, u kojem je upozoravao 
na opasnosti liberalizma za vjeru i moral- 
ne temelje društva. Uz tisak, važnu etapu 
u razvoju pokreta činilo je organiziranje 
srednjoškolaca i studenata u katolička aka- 
demska društva. Hrvatski su studenti na 
sveučilištima u Grazu, Pragu, Beču i Bu- 
dimpešti osnivali udruge hrvatskih katolič- 
kih studenata. U Zagrebu je 1906. osnovan 
Akademski klub Domagoj, koji je postao 
središte učeničkoga i studenskoga pokreta, 
poslije i Hrvatskoga katoličkoga pokreta, 
a ubrzo je nastao lanac učeničkih društava 
u srednjim školama, sjemeništima i bogo- 
slovijama. Te su udruge radile na organizi- 
ranju katoličke mladeži, odgajajući mladu 
katoličku inteligenciju, uvježbavajući svoje 
članove u publicistici, izdajući katolički ti- 
sak u kojem su promicali kršćanske ideje. 
Prema uzoru na druge zemlje, osnovan je 
1913. Hrvatski katolički seniorat, zamišljen 
kao krovno tijelo svih katoličkih organi- 
zacija. Jedan od katoličkih seniora bio je 
agilni Josip Andrić, podrijetlom iz Bukina 
(danas: Mladenovo). Nakon 1918. doći će 
do jačega angažiranja Hrvatskoga katolič- 
koga pokreta i na političkoj sceni osniva- 
njem Hrvatske pučke stranke 1919. Nakon 
stvaranja Kraljevine SHS osnivaju se Or- 
lovi, po ugledu na češke i slovačke, koji se 
1923. ujedinjuju u Hrvatski orlovski savez, 
kojemu su duhovni i crkveni karakter da- 
li predsjednik Ivo Protulipac i tajnik Ivan 
Merz. U pokretu su početkom 1920-ih na- 
stale dvije struje: jedna (»nacionalna«) s 
Domagojem, franjevcima te akademskim 
i bogoslovnim udrugama, željela je pomir- 


KATOLIČKI POKRET 


bu s liberalnim i sličnim skupinama te je 
težila nacionalnomu jedinstvu pod geslom 
Bog — hrvatski narod — socijalna pravda, 
dok je druga (»integralistička«), s isusov- 


Josip Andrić 


cima i sarajevskim bogoslovnim zborom, 
inzistirala na katoličkim načelima i religio- 
znom karakteru katoličkih udruga s geslom 
Žrtva — euharistija — apostolat, koje je bilo 
raširena u okviru orlovskoga pokreta. 


U početku razvoja pokreta bački Bu- 
njevci i Šokci bili su u kontaktu s njegovim 
idejama zahvaljujući osobnim vezama ka- 
toličkih aktivista i svećenstva te razmje- 
nom Subotičke Danice i Nevena s izdava- 
čima katoličkoga tiska iz Hrvatske i BiH. 
Važniji oblici organiziranja i prosvjete 
vjernika bili su osnivanje čitaonica i ra- 
znih udruga: Katolički krugovi u Kaćmaru, 
Aljmašu i Subotici 1895., Dušnoku 1903. i 
Santovu 1904.; Katolička čitaonica sv. Đur- 
đa 1905., Katolička čitaonica sv. Roke 1910. 
i Katoličko divojačko društvo 1911. u Subo- 
tici; Kršćanska čitaonica u Baji 1910., Kul- 
tura u Beregu 1913. i dr. Utjecaj pokreta u 
Bačkoj znatnije raste nakon 1918. Pokreću 
se ogranci Hrvatske pučke stranke na pod- 
ručju Bačke (u Subotici i Tavankutu), po- 
litički bliske Bunjevačko-šokačkoj stranci. 
Osnovane su 1920. Subotičke novine (kao 
Hrvatske novine izlaze 1923.-29.), uređiva- 
ne u katoličkom i hrvatskom duhu, zatim 
Hrvatski katolički orao 1924. s muškim i 
ženskim ograncima. Nakon slabih izbornih 
rezultata, a sukladno regionalnomu organi- 
ziranju unutar Hrvatske pučke stranke, u 

Bačkoj se osniva sestrinska Vojvođanska 
pučka stranka (VPS). S uvođenjem dikta- 
ture 1929. brojnim katoličkim organizaci- 
jama i političkim strankama zabranjuje se 

rad. Domagojstvo se spojilo s bratovštinom 

sv. Ćirila i Metoda, a orlovstvo je kao dio 

Katoličke akcije postalo Križarsko brat- 
stvo, koje je djelovalo među Hrvatima od 

1930.-45. prema uzoru na istoimeni francu- 
ski pokret. Otada je pokret, na čelu s najra- 
širenijim križarima, djelovao uglavnom u 

duhu Katoličke akcije, a križari su u Bač- 
koj imali brojne organizacije s oko stoti- 
njak bratstava i sestrinstava te s oko 5000 

članova (Križarsko sestrinstvo Bunjevka i 
pomladak Male križarice Bunjevka, Đač- 
ko križarsko bratstvo, Đačko križarsko 

sestrinstvo, Radničko križarsko bratstvo 

u Subotici te križarska bratstva i sestrin- 
stva u Đurđinu, Maloj Bosni, Monošto- 
ru, Somboru, Sonti i dr.). Pokret je među 

Hrvatima u Bačkoj svoju misiju obavljao 

najvećim dijelom preko tiska, uglavnom iz 

Subotice (Katolički nauk, Hrvatske novine, 
Subotičke novine i podlisci u njima, Kolo 

mladeži), te većega broja listova tiskanih u 

Hrvatskoj i BiH. Također, organizirana su 

mnogobrojna predavanja i tiskane su pri- 
godne publikacije. 


Do dolaska komunističke vlasti uspo- 
redno su egzistirale tri skupine: Katolička 
akcija, domagojstvo i križarstvo. Ustaški 
je režim bio neprijateljski nastrojen pre- 
ma Hrvatskomu katoličkomu senioratu pa 
su njegove organizacije raspuštane, dok 
su Križari nastavili djelovati do dolaska 
komunista na vlast 1945. Katoličke or- 
ganizacije Bunjevaca i Šokaca u Bačkoj 
za vrijeme madžarske vlasti djelovale su 
skromno. Od jeseni 1944. komunističke 
vlasti postupno su do 1948. katoličkim 
organizacijama zabranile rad, zaplijenile 
spise i knjižnice (Bunjevačko momačko 
kolo, Katoličko divojačko društvo, Mati- 
ca subotička u Subotici i dr.). Poslijeratno 
razračunavanje vlasti s Crkvom i ideološ- 
kim neprijateljima u Bačkoj kulminiralo je 
osudom većega broja katoličkih aktivista, 
laika i svećenika na višegodišnje zatvor- 
ske kazne. 


132 


Lit.: Z. Matijević, Slom politike katoličkog jugo- 
slavenstva : Hrvatska pučka stranka u političkom 
životu Kraljevine SHS (1919.-1929.), Zagreb, 1998; 
Z. Matijević (ur.), Hrvatski katolički pokret : 
Zbornik radova s Međunarodnoga znanstvenog 
skupa održanog u Zagrebu i Krku od 29. do 31. 
ožujka 2001., Zagreb, 2002; Opći religijski leksi- 
kon, Zagreb, 2002; Hrvatska enciklopedija, 5, Za- 
greb, 2003; J. Krišto, Hrvatski katolički pokret 
1903.—1945., Zagreb, 2004; L. 1. Krmpotić, Od 
sokolstva do križarstva u Bačkoj, Glasnik Pučke 
kasine 1878., 2/2006-7/2006, Subotica. 

M. Bara 


KATOLIČKI PUČKI SAVEZ (madž. Ka- 
tolikus Nepszovetseg), svjetovna nabožna 

udruga za područje Ugarske, nastala po 

uzoru da slične organizacije europskoga 

katoličkoga pokreta. Neformalno je počeo 

djelovati još 1906., a formalno je uteme- 
ljen na velikoj skupštini u Budimpešti 26. 
1. 1908. pred 15.000 članova. Cilj udruge 

bila je vjerska i moralna obnova pučanstva 

kroz njegovu naobrazbu i zaštitu, kao re- 
akcija na vladajuće liberalne 1 antikatoličke 

ideje u političkom i javnom životu. Radi 

toga su organizirane skupštine, predava- 
nja i sastanci, na kojima se vodila politička, 
ekonomska i moralna prosvjeta u katolič- 
kom duhu, tiskani su leci, novine i kalen- 
dari, osnivani su uredi radi davanja prav- 
nih i gospodarskih savjeta, pod povoljnim 

su uvjetima davane novčane pozajmice i 

dr. Političku potporu djelovanju pružala je 

istoimena politička stranka kršćansko-so- 
cijalne provenijencije. Bio je dio Zemalj- 
skoga katoličkoga saveza (madž. Orszagos 

Katolikus Szovetseg) iz Budimpešte, sre- 
dišnje katoličke društvene organizacije 

koja je nadzirala sva katolička društva 

(dječja, omladinska, akademska, staleška, 
socijalna, karitativna i dr.) radi poticanja 

aktivnoga društvenoga angažmana kato- 
lika. Djelovao je preko podružnica, koje 

su osnivane u cijeloj užoj Ugarskoj, tj. bez 
Hrvatske. Katolički pokret u Hrvatskoj, ko- 
ja je imala zasebnu crkvenu organizaciju, 
imao je vlastiti razvoj. Ondje je 1910. osno- 
van Hrvatski pučki savez, kojemu su, pod 
imenom Hrvatski katolički narodni savez, 
Pravila odobrena 1913. 


U Bajmoku je osnivačka skupština odr- 
žana 8. IX. 1908. i na njoj je, osim gostiju 


iz Budimpešte, govorio i odvjetnik Andrija 
Pletikosić, i to bunjevački. On je, inače, s 
Gyulom Verećbom pružao i pravnu pomoć 
članovima Saveza u Subotici. Međutim, 
skupština je bila slabo posjećena i djelova- 
nje nije zaživjelo. 

Od ostalih krajeva u Ugarskoj koji su 
bili naseljeni Hrvatima, podružnica Sa- 
veza osnovana je 1908. u Kotoribi (madž. 
Kotor, arh. madž. Kottori) u Međimurju, u 
Zalskoj županiji. Utemeljio ga je tadašnji 
župnik Ljudevit Lisjak, a nakon njegove 
smrti 1909. rad je nastavio župnik Juraj 
Lajtman. Savez je imao mnogo članova 
(1917. — 460), koji su, uz neznatne obveze, 
primali deset knjižica i kalendar, besplat- 
ne savjete iz središnjega ureda, na čestim 
skupštinama upućivani su u sva važnija 
politička, gospodarstvena, socijalna, vjer- 
ska i općinska zbivanja, jačala je u ljudima 
samosvijest, u mjestu je osnovana Vjeresij- 
ska udruga za posuđivanje novca uz male 
kamate i kupovinu drva uz povoljnu cijenu, 
a bezuspješno se nastojalo utemeljiti i Za- 
družni dućan (prodavaonicu). U nekoliko 
godišta (1910.-12.) Kalendara Katoličkog 
pučkog saveza, tiskanoga u Subotici, ob- 
javljivani su i prilozi iz Međimurja, među 
njima i pjesme što ih je slao Vinko Žganec, 
koji je između dvaju svjetskih ratova dje- 
lovao u Somboru. No uspješno socijalno i 
naglašeno nacionalno djelovanje župnika 
u vrijeme madžarizacije Međimurja nije se 
svidjelo svjetovnim vlastima, a mjesna je 
inteligencija u njemu vidjela »pogibeljno- 
ga nacionalnoga propagatora«, te je župnik 
Lajtman premješten u drugo međimursko 
mjesto Dekanovec (madž. Dćkanfalva, arh. 
madž. Dekanovecz), a dekanovski župnik, 
po nacionalnosti Madžar, došao je za žup- 
nika u Kotoribu. Zahvaljujući djelovanju 
Saveza, u međuratnom je razdoblju Hrvat- 
ski katolički pokret u Kotoribi uhvatio du- 
boke korijene. 


Poslije Prvoga svjetskoga rata, u Subo- 
tici se 1920. pokušalo utemeljeti udrugu 
pod istim imenom. U sačuvanim Osnov- 
nim pravilima, koje su potpisali svećenici 
Lajčo Budanović, kao predsjednik, i An- 
te Skenderović, kao tajnik, navodi se da 
je svrha društva »katolički društveni rad 


KATOLIČKI PUČKI SAVEZ 


podupirati, moralni, društveni i gospodar- 
stveni razvitak puka unapređivati, brani- 
ti, vaspitavati, voditi i udruživati narod« 
te »katoličke misli u javnom i privatnom 
životu uvažavati i protuvjerska i protudr- 
žavna nastojanja odbijati«, što se ostvaruje 
širenjem članstva, održavanjem pučkih sa- 


: Subotica 


Osnovna pravila 
Katoličkog pučkog saveza iz 1920. 


stanaka, predavanjima o uzrocima moral- 
nih i gospodarstvenih zala, izvještavanjem 

putem časopisa i letaka o privrednim, druš- 
tvenim i političkim događajima, davanjem 

savjeta članovima o privrednim poslovima, 
osnivanjem u većim gradovima »branbe- 
nih pisarni« radi dobivanja savjeta u uprav- 
nim i drugim, pa i vojničkim poslovima, te 

među članovima gajenjem osjećaja sloge, 
bratske potpore i obrane. Članom je mo- 
gao »postati svaki katolički muž ili žena, 
koji su navršili 16. godinu«, a malodobni 

uz suglasnost roditelja. Upravo zbog ovih 

nekoliko navoda Ministarstvo unutarnjih 

poslova je 11. IV. 1922. uputilo dopis ve- 
likomu županu grada Subotice da ne odo- 
brava Pravila društva jer je »organizovano 

na čisto verskoj osnovi (članovi mogu biti 

samo katolici), a stavilo je sebi u zadatak 
ciljeve koji premašaju delokrug verskih 

udruženja, tako: upućivanje članova u po- 
litička i vojna zbivanja, zaštita gospodar- 
skih interesa itd.« Unatoč tomu, hrvatski 

katolički pokret u Subotici, kao i u cijeloj 

Bačkoj, u međuratnom se razdoblju razvi- 
jao u drugim formama, na koje vlasti nisu 

mogle utjecati. 


Izvor: Povijesni arhiv Subotica, F:47. Gr. 690/1922 
Lit.: Danica Kalendar Katoličkog pučkog saveza, 
Subotica, [1908]; Neven, 9/1908, Subotica; Osvrt 


na deset godina rada »Hrvatskoga katoličkoga na- 
rodnog saveza« u Zagrebu : Predavanje Pavla Je- 

KATOLIČKI PUČKI SAVEZ 


siha na akademiji 17. VI. 1923., Katolički list, 21. 
VI. 1923, Zagreb; Magyar katolikus lexikon, 6, 
Budapest, 2001; www.kotoriba.hr/bratovstine_i_ 
udruge.html. 

S. Mačković 


KATOLIČKI PUČKI SAVEZ, list kršćan- 
sko-socijalne orijentacije. Izlazio je najprije 
u Subotici 1908.-13. a poslije u Budimpeš- 
ti 1914.-17. Riječ je o hrvatskom izdanju 
mjesečnika na madžarskome Katolikus 
Nepszovetseg (1908.-44.), glasila budim- 
peštanske središnjice istoimene udruge. 
Uz njega su izlazili još i njemački Katho- 
lischer Volksverein (1908.-44.) te slovački 
Jednota katolickeho [ludu (1908.-18.). Za 
razliku od izvornoga madžarskoga izdanja, 
koje do kraja rata bilo mjesečnik s deset 
brojeva na godinu (list nije izlazio u srp- 
nju i kolovozu), hrvatsko je izdanje prvih 
godina izlazilo neredovito (1908. četiri bro- 
ja, 1909. sedam, 1911. pet) i tek se od 1913. 
ustalilo na deset godišnjih brojeva. 


I. godina. 1908. 1. broj 


KATOLIČKI PUČKI SAVEZ 


i x iti. 
za je vrlo su 


toličkog a 
vrimen, dakle mora uspiti. 


Katolički pučki savez, br. 1, Szabadka, 1908. 


Urednik i datum izlaženja u hrvatskom 
izdanju lista nisu naznačivani. Tekstovi su 
uglavnom vjerskoga sadržaja, uz savjete o 
zdravlju, gazdinstvu i svakodnevnom ži- 
votu. Međutim, članci na hrvatskome nisu 
bili tek puki prijevodi izvornih madžarskih 
članaka, nego su prijevodi katkada bili u 
tolikoj mjeri slobodni da su posrijedi za- 

pravo bile preradbe izvornih tekstova. Uz 
njih su objavljivani i izvorni članci na hr- 
vatskom jeziku, i to isprva na bunjevačkom 
dijalektu, a već od 1909. postupno ga je za- 
mijenio hrvatski standardni jezik kako bi 
list proširio svoj utjecaj ina Hrvate izvan 
Bačke, osobito u Međimurju. Iako su autori 
potpisivani inicijalima i pseudonimima (H. 
K., B., Bubnjar itd.), autor većine prijevoda 
i članaka bio je Blaško Rajić. 

List je imao 16 stranica formata 20 cm 
x 15 em. Dok je izlazio u Subotici, tiskan 
je u Tiskari svetog Antuna u Subotici, iz- 
uzev br. 3/1909., koji je tiskan kod Josipa 
Wajditsa ml. u Kaniži (madž. Nagy-Kani- 
zsa), a poslije u Tiskari Društva sv. Stipana 
Stephaneum u Budimpešti. Najviše saču- 
vanih brojeva ima u Zemaljskoj knjižnici 
Szćchćnyi u Budimpešti i Franjevačkom 
samostanu u Subotici, dok Gradska knji- 
žnica u Subotici ima samo nekoliko foto- 
kopiranih primjeraka iz 1908. 


Lit.: T. Kolozsi, Szabadkai sajto (1848-1919), Sza- 
badka, 1973; 1. Szentgyčrgyi, E. Bažant, Subotič- 
ka bibliografija 1870-1918, Subotica, 1993; T. Ve- 
reš, Bunjevačko pitanje danas, Subotica, 1997; 
Magyar katolikus lexikon, 6, Budapest, 2001. 


E. Bažant 


KATOLIČKO DIVOJAČKO DRUŠTVO, 
subotička ženska katolička laička udruga 
iz prve polovice XX. st. Pokretači i osniva- 
či prvoga ženskoga bunjevačkoga društva 
bili su Justika Skenderović Lešina i župnik 
župe sv. Roka u Subotici Blaško Rajić, koji 
su ostali »duša« Društva do kraja njegova 
postojanja. 


Inicijativu za organiziranje društva za 
bunjevačku žensku mladež u Subotici Ju- 
stika Skenderović Lešina iznijela je svoje- 
mu župniku Blašku Rajiću 1911. zbog toga 


Pečat 
Katoličkog 
divojačkog 

društva 


što nije bilo pristojnih mjesta za okuplja- 
nja bunjevačkih djevojaka, a u madžarska 
društva bunjevačke djevojke nisu htjele. 
On ju je potaknuo da s Đulom Kujundžić 
radi u tom cilju. Društvo je neformalno po- 
čelo djelovati još iste godine, a osnivačka 
skupština održana je 1912. u nazočnosti 
156 članica. Društvo je primljeno kao sa- 
mostalna udruga u Zemaljski savez kato- 
ličkih djevojaka (zmadž. Katolikus Leanyok 
Orszagos Szovetsege, KLOSZ) u Budim- 
pešti. Sljedeće godine posvećen je barjak 
Društva i donesena su Pravila. Prema $ 3. 
Pravila, cilj je Društva obrazovanje i odgoj 
djevojaka u kršćanskom duhu, prosvjeći- 
vanje ženske omladine poučnim predava- 
njima i predstavama, gajenje ljubavi među 
omladinom za narodnu nošnju i običaje, 
karitativna djelatnost i sl. 


Društvo je imalo velik udio u prenoše- 
nju proslave dužijance iz privatnih u jav- 
ne okvire te je ona 6. VIII. 1911. prvi put 
javno proslavljena u subotičkoj crkvi sv. 
Roka (sljedeće je godine prenesena u žup- 
nu crkvu sv. Terezije, današnju subotičku 
katedralu) i do početka 1920-ih imalo je 
važnu ulogu u njezinu organiziranju. Pri- 
je rata Društvo je organiziralo priredbe i 
kazališne predstave na hrvatskom jeziku, 
a za vrijeme rata djelovalo je vjerski i ka- 
ritativno. U prvim međuratnim godinama 
ponovno priređuje zabave, prela, kazališne 
predstave i druge manifestacije. Međurat- 
no razdoblje bilo je »zlatno doba« Društva, 
koje je tada usko surađivalo s Bunjevačkim 
momačkim kolom, subotičkom muškom 
katoličkom laičkom udrugom. Iako nika- 
da nije dobilo državne ni gradske novčane 
potpore, uspješno se izdržavalo od zabava, 
kazališnih igara i drugih priredaba koje je 
organiziralo. 


Prva podružnica društva osnovana je 
u župi sv. Roka 1922., nakon nekoliko go- 
dina i u subotičkoj župi sv. Jurja, a pred 
Drugi svjetski rat radilo se i na osnivanju 
podružnice u Žedniku. Članice su na sve 
Marijine blagdane zajednički pristupa- 
le pričesti. O snažnu utjecaju Društva na 
bunjevačku žensku omladinu svjedoči i to 
što je u 1933. godini imalo čak 601 članicu 


KATOLIČKO DIVOJAČKO DRUŠTVO 


i člana. To potvrđuje i izvješće gradskom 
poglavarstvu o radu u 1936. godini, gdje 

se navodi da se članstvo okuplja šest puta 

na godinu na prosvjetne sastanke, gdje se 

drže predavanja poučnog karaktera, da je 

imalo pet zajedničkih pričesti, da novčano 

pomaže siromašne učenike i sirotinju, da 

je održano šest popodnevnih i dvije večer- 
nje zabave i dr. Središnje mjesto u njihovu 
djelovanju imala je priprema za velebnu 
proslavu 250. obljetnice doseljenja Bunje- 
vaca, održane 14. — 16. VIII. 1936. u Subo- 
tici. Društvo je djelovalo u sklopu Huma- 
no-prosvjetnoga odbora crkvenih općina 

u Subotici, osnovanoga 1933., i Hrvatske 

kulturne zajednice u Subotici, osnovane 

1936. Iako je tijekom Drugoga svjetskoga 

rata djelovalo skromnije, god. 1943. ima- 
lo je 137 članica. Prestalo je postojati 1945. 
Predsjednice Društva bile su Justika Sken- 
derović, Manda Kujundžić, Marga Peić Tu- 
kuljac, Klara Romić, Roza Peić Tukuljac, 
Mariška Poljaković i Jovana Stantić. 


Članice Katoličkog divojačkog društva 
u bunjevačkoj nošnji 1928. 


Izvori: Povijesni arhiv Subotica, F:47. 11 268/1919; 
IV 3163/1933. 


Lit.: Neven, 18,21,22,28,34/1913, Subotica; K. Pe- 
trović, Subotica i kupalište Palić, Subotica, 1928; 
Tridesetgodišnjica Kat. Divojačkog Društva 1911- 
1941, Subotička Danica ili bunjevačko-šokački 
kalendar (sa slikama) za redvovu godinu 1941., 
Subotica, 1940; Szabadka Palicsfiirdo utmutatoja, 
b. m., 1943; A. Sekulić, Justika Skenderović — Le- 
šina, Subotička Danica : kalendar za prestupnu 
god. 1972, Subotica, 1971; L. I. Krmpotić, Druš- 
tveni rad Blaška Rajića, Subotička Danica : ka- 
lendar za 1984. god., Bač, 1983. 

S. Mačković 

KATOLIČKO DRUŠTVO ZA KULTURU, POVIJEST I DUHOVNOST 


KATOLIČKO DRUŠTVO ZA KULTU- 
RU, POVIJEST I DUHOVNOST IVAN 
ANTUNOVIĆ, crkveno-kulturna institu- 
cija Subotičke biskupije. Pokretači ideje o 
osnivanju bili su svećenici Marko Vukov 
i Josip Temunović te odvjetnik Bela Ivko- 
vić. Dekret o osnivanju potpisali su biskup 

u miru Matija Zvekanović i subotički bi- 
skup Ivan Pćnzes 4. XI. 1989., a osnivačka 
skupština održana je u sjemeništu Pauli- 
num 26. III. 1990. Dekretom su imenovana 
»prva tri asistenta« (vodstvo) — svećenici 
Lazar Ivan Krmpotić, Stjepan Beretić i An- 
drija Kopilović. Okuplja hrvatski kler iz 

Bačke te intelektualce bliske Katoličkoj cr- 
kvi. Osnovan je pod nazivom Institut Ivan 

Antunović, 1997. mijenja ime u Katolički 

institut a kulturu, povijest i duhovnost Ivan 

Antunović, a 2013. u Katoličko društvo za 

kulturu, povijest i duhovnost Ivan Antuno- 
vić. Sjedište ima u Subotici. 

Bavi se skupljanjem, proučavanjem, 
čuvanjem, publiciranjem i predstavljanjem 
hrvatske kulturne baštine. Djelovanje se 
ostvaruje kroz odjele. Do 2013. to su: Bu- 
njevačko-šokačka knjižnica Ivan Kujun- 
džić, Arhivski fond Lajčo Budanović, Iz- 
davački odjel, Etnografski odjel Blaško 
Rajić, Glazbeni odjel ,,Dr. Josip Andrić“, 
Odjel likovne umjetnosti, Odjel za pastoral, 
Odjel za društvena pitanja Hrvata u Bačkoj, 
Književni klub Miroljub i Odjel za finan- 
cijsko-imovinsko poslovanje. Od reorgani- 
zacije 2013. postoje Bunjevačko-šokačka 
knjižnica Zvan Kujundžić, Arhivski odjel 
Lajčo Budanović, Izdavački odjel Ivan 
Evetović, Etnografski odjel Blaško Rajić te 
Odjel za znanost, književnost i umjetnost 
Dr. Josip Andrić. 


Od 1991. u siječnju organizira godišnju 
manifestaciju »Razgovor«, koja se od kraja 
1990-ih priređuje u sklopu Dana biskupa 


KULTUR, 
O Pi) 
£ m » < Ova, 6 

Ez ZV - 

(o) Katoličkog 
KA “UBoTic* & društva 
“by. iso Ivan Antunović 

Ivana Antunovića. Riječ je o obnovljenoj 

manifestaciji, koja je održavana u Subo- 
tičkoj matici početkom siječnja 1934.-41. 
u spomen obljetnice smrti biskupa Ivana 

Antunovića. Vrlo plodno je djelovanje Iz- 
davačkoga odjela koji je samostalno ili u 
sunakladništvu objavio pedesetak naslova 

u različitim nakladničkim cjelinama (Seri- 
ja Duhovnost: edicije Poezija, Meditacije, 
Kateheza, Sveci, Teološki eseji, Razgovori, 
Narodno blago; Serija povijesna baština; 
Edicija Zavičajni velikani; Edicija Izabrana 
djela; Edicija monografija; Edicija bašti- 
na; Biblioteka suvremeni pjesnici; Narodni 

običaji bačkih Hrvata) ili izvan njih. Izda- 
vao je Zbornik Ivan Antunović 1990.-94., 
bio je nakladnik lista Bačko klasje 1991.-94. 
i kalendara Subotička Danica 1991.-94. U 
nakladi Instituta tiskan je molitvenik Sla- 
va Božja Stjepana Beretića (1996., 20037.). 


Organizirao je velik broj znanstvenih 
skupova, književnih večeri, koncerata, iz- 
ložaba, obilježavanja obljetnica hrvatskih 
velikana u Vojvodini i dr. Te kulturne 
aktivnosti bile su osobito važne tijekom 
1990-ih, kada drugih institucija hrvatsko- 
ga naroda u Bačkoj gotovo da i nije bilo 
(osim HKC-a Bunjevačko kolo iz Suboti- 
ce, HKPD-a Matija Gubec iz Tavankuta, 
KUD-a Vladimir Nazor iz Sombora, te 
KPD-a Silvije Strahimir Kranjčević iz Be- 
rega). Od 1999. priređuje izložbu božićnih 
kolača »božićnjaka« u Subotici, organizira 
Susret subotičkih zborova (od 1997.), su- 
sret dječjih crkvenih zborova Zlatna harfa 
(od 2009.), skrbi o običaju čuvanja Božjeg 
groba u katedrali u Subotici (od početka 
XXI. st.), s Hrvatskom čitaonicom iz Subo- 
tice suorganizator je Pokrajinskoga susre- 
ta pučkih pjesnika Lira naiva (od 2003.), a 
obnovio je i spomen-kuću Bele Gabrića, u 
kojoj ima sjedište od 2005. Komorni zbor 
Collegium musicum catholicum djeluje u 
sklopu Instituta od 2004. Od 1991. dodje- 
ljuje godišnju Antušovu nagradu, koja od 
2008. nosi naziv Antunovićeva nagrada. 

Na čelu Instituta isprva je Lazar Ivan 
Krmpotić (1990.-95.), poslije njega Andrija 
Kopilović, a od 2013. Stjepan Beretić. 


Lit.: Bačko klasje, 56, Subotica, 1990; Zbornik 
»Ivan Antunović«, 1, 4-5, Subotica, 1990, 1994; 
Subotička Danica : kalendar za 1991., Subotica, 
1990; Subotička Danica : kalendar za 1992., Su- 
botica, 1991; Subotička Danica : kalendar za 
1993., Subotica, 1992; Zvonik, 7-8/2008, 6/2013, 
Subotica. 

K. Čeliković 


KATOLIČKO MOMAČKO DRUŠTVO 
(madž. Katolikus Legćnyegylet), subotič- 
ka udruga obrtničke mladeži. Osnovao ju 
je 1885. vjeroučitelj u subotičkoj gimnaziji, 
svećenik Matija Mamužić, koji je bio i pr- 
vi predsjednik. Iako je pretežito okupljalo 
madžarske mladiće, u početku je među čla- 
novima bilo i Bunjevaca: Ivan Paušić, Ve- 
co Jesenović, Ilija i Pajo Kujundžić, Beno 
Mamužić, Pavo Bačić, Josip Imrić, Mihaj- 
lo Jakić, Ivan Vidaković, Lajčo Marcikić, 
Lajčo Matković i dr. No, za razliku od su- 
botičkoga Katoličkoga kruga, madžarski 
jezik i ozračje ostali su dominanti u Druš- 
tvu. U međuratnom razdoblju imalo je is- 
ključivo madžarski karakter, s time da je 
pri usklađivanju Pravila i preregistracije 
1922. promijenilo ime u Subotičko katolič- 
ko momačko društvo. Tadašnji predsjednik 
udruge bio je Lajos Nacsa, kapelan župe sv. 
Terezije. Za vrijeme Drugoga svjetskoga 
rata vraćeno je prvotno ime te je izbačen 
pridjev »subotičko«. Poslije rata nije više 


djelovao. 
REKO KATO L, 
FR % 
'& 1885. o 


o] 


Pečat Subotičkog katoličkog 
momačkog društva 


Izvor: Povijesni arhiv Subotica, F:47. Gr. 589/1922. 


Lit.: Neven, 8/1906, Subotica; Szabadka Pa- 
licsfiirdo utmutatoja, b. m., 1943; T. Vereš, Prilog 
istini o bačkim Bunjevcima, Marulić, 1/1991, Za- 
greb. 

S. Mačković 


KATOLIČKO MOMAČKO UDRU- 
ŽENJE (madž. Katolikus Legćnyegylet), 
međuratna udruga iz Sombora. Iako su 


KATONA 


njezina organizacija i aktivnosti neistra- 
ženi, vjerojatno je djelovala poput ostalih 
katoličkih udruga mladeži u drugim mje- 
stima. Okupljalo je uglavnom madžarske 
mladiće. 


Izvor: Privatna arhiva Ljudevita Vujkovića Lamića. 


Lj. Vujković Lamić 


1 

vate | 
vioma | 

1 rekon PO RADE BIRA 


PETA BA AK 


Pozivnica Katoličkog momačkog 
udruženja iz 1925. 


KATONA, Istvan (Stephanus) (Bolyk, 
slovač. Bolkovce, 13. XII. 1732. — Kalača, 
19. VIII. 1811.), isusovac, povjesničar, sve- 
učilišni profesor. U Družbu Isusovu stupio 
je u Trenčinu 1750., filozofiju je studirao 
u Košicama, a teologiju u Trnavi (madž. 
Nagyszombat). Bio je doktor filozofije. Kao 
profesor radio je u isusovačkim gimnazi- 
jama u Gyčngyčsu, Košicama, Velikom 
Varadinu (madž. Nagyvarad, rum. Oradea) 
iu Komoranu (madž. Komarom, slovač. 
Komarno). U Trnavi je zaređen za sve- 
ćenika. Bio je i profesor na isusovačkom 
sveučilištu u Trnavi te u Pešti, na kojima 
je, među ostalim, predavao opću povijest i 
povijest Ugarske. Kad je 1773. raspuštena 
Družba Isusova, stupio je među svećeni- 
ke Ostrogonske nadbiskupije. Nakon umi- 
rovljenja 1784., nastanio se u Ostrogonu, 
ali je vršeći povijesna istraživanja mnogo 
putovao i posjećivao povijesno važna mje- 
sta u Ugarskoj. Na poziv kalačko-bačkoga 
nadbiskupa Ladislava Kolonića nastanjuje 
se u Kalači 1790. i postaje svećenikom Ka- 
lačko-bačke nadbiskupije. Nadbiskup mu 
je povjerio kalačku nadbiskupsku knjižni- 

KATONA 


cu, čiji je upravitelj bio do kraja života. Bio 
je kanonik magistar i kanonik kantor Ka- 
lačkoga prvostolnoga kaptola, odlikovan 
je naslovom bodrogmonoštorskoga opata, 
obnašao je najviše službe u Kalačko-bačkoj 
nadbiskupiji, a zatim je imenovan rekto- 
rom kalačkoga bogoslovnoga sjemeništa. 
Pokopan je u kalačkoj prvostolnici. Opo- 
rukom je svoju imovinu ostavio u korist 
siromašnih đaka. 


Kao povjesničar, pripada skupini isuso- 
vačke historiografske škole druge polovice 
XIX. st., koja je prva u madžarskoj povije- 
sti primjenjivala kritički pristup izvornoj 
građi, te se drži jedinim od utemeljitelja 
moderne madžarske historiografije. Povi- 
jesni dokumenti koje je za života prikupio, 
kritički istraživao i objavio i dalje pred- 
stavljaju nezaobilazne izvore za povijest 
Ugarske. Napisao je brojna djela, od kojih 
je najvažnija Kritička povijest ugarskih 
kraljeva (Historia critica regum Hunga- 
rie) u 42. sveska, u kojima je donio obilje 
izvorne građe (velikim dijelom danas iz- 
gubljene), važne i za proučavanje hrvatske 
povijesti. U njoj je kronološkim redom pri- 
kazao povijest Ugarske koristeći se meto- 
dom komentiranja izvora, koji su uglavnom 
u cijelosti citirani u djelu. 


Drugo po važnosti njegovo historio- 
grafsko djelo jest dvosveščana Povijest 
kalačke metropolitanske crkve (Historia 
Metropolitanae Colocensis Ecclesiae), ko- 
je je od iznimne važnosti za povijest Bač- 
ke. U njoj je također publicirao i analizirao 
izvore. Objavljena na latinskom jeziku u 
Kalači 1800., dok je njezin prijevod s kri- 
tičkim komentarima na madžarski tiskan 
početkom XXI. st. Njome su se koristili 
mnogi istraživači povijesti bačkih Hrvata, 
poput Ivana Antunovića, Matije Evetovića, 
Ante Sekulića i dr. Za podunavske Hrvate 
važan je opis razdoblja nakon protjerivanja 
Turaka, napose djelovanje nadbiskupa i us- 
postava crkvene organizacije. Također je 
važno poglavlje o župama Kalačko-bačke 
nadbiskupije u vrijeme izdavanja knjige, u 
kojem su brojidbeni podaci, uključujući i 
etnički sastav stanovništva (autor Ilirima 
naziva današnje bunjevačke i šokačke Hr- 

vate), imena prijašnjih i aktualnih župnika 
te broj župa prema jeziku bogoslužja. Ta- 
ko se od ukupno 87 tadašnjih župa u 54 
propovijedalo na madžarskom, u 30 na nje- 
mačkom, u 21 na hrvatskom (»ilirskom«) 
te u po jednoj na slovačkom, francuskom i 
armenskom; hrvatski je jedini jezik bogo- 


HISTORIA 


METROPOLITANAE 


COLOCENSIS 
ECCLESIAE 


CONCINNATA KTVDIO 
STEPHANI KATONA 


Amaaris S, Prrai sa Boorod + Monosron 
Kaviau M. C. E. CaxosicI, 


. oem 
PARSI. 


coLocaE, 


Typis Somorakvu Pranvu, necce. 


S. Katona, Historia Metropolitanae 
Colocensis Ecclesiae, 2, Colocae, 1800. 


služja bio u župama Bereg, Boršot, Čavolj, 
Dušnok, Gara, Kaćmar, Monoštor, Plavna, 
Sonta i Vajska, dok je u župama Aljmaš, 
Baja, Bač, Baćino, Bajmok, Bikić, Čono- 
plja, Novi Sad, Santovo, Sombor i Subotica 

hrvatski bio jedan od bogoslužnih jezika. 
Djelo sadržava i životopise kalačko-bač- 
kih nadbiskupa i kanonika, među kojima 

ima i Hrvata. Jedno od najcitiranijih mjesta 

hrvatskih autora iz knjige jest i slučaj nad- 
biskupa Gabrijela Patačića, koji je u Kalači 

1740-ih pod prijetnjom globe i batina za- 
branio korištenje hrvatskoga jezika, koji 

je bio potisnuo madžarski jezik, čak i kod 

mjesnoga madžarskoga puka. Valja pripo- 
menuti da se lingua illyrica u madžarskom 

izdanju prevodi kao ilirski i srpski jezik, 
dok riječ Illyrii, kojom se označava hrvat- 
sko stanovništvo, nije prevedena (i/lirek). 


Odabrana djela: Historia critica regum Hungariae, 
1-42, Budae-Pestini-Posonii et Cassoviae-Co- 
loczae-Claudiopoli-Vacii, 1779-1817; Excell. dno 
Adamo Patachich archiepiscopo Colocensi orati- 
one funebr. parentavit, b. m., 1784; Epitome chro- 
nologica rerum Hungaricarum, Transsilvanica- 
rum et Illyricarum, 1-3, Budae, 1796-1798; 


Historia Metropolitanae Colocensis Ecclesiae, 
1-2, Colocae, 1800 (prijev. A kalocsai ć6rseki 
egyhaz tortenete, 1-2, Kalocsa, 2001-2003). 


Lit.: 1. Mćszaros, A. Lakatos, Katona Istvan, u: 
Magyar Katolikus Lexikon, 6, Budapest, 2001; Hr- 
vatska enciklopedija, 5, Zagreb; I. Katona, A ka- 
locsai ćrseki egyhdz tortenete, 1-2, Kalocsa, 2001- 
2003. 

S. Beretić 


KAUK, Robert (Roberto) (Vukovar, 4. 
VII. 1848. — Zagreb, 16. X. 1900.), franje- 
vac, pjesnik, pripovjedač, povijesni pisac. 
Osnovnu školu polazio je u rodnom gradu. 
U novicijat franjevačke Provincije sv. Iva- 
na Kapistranskoga stupio je u Baču 1862. 
Završio je bogoslovnu školu u Baji 1869., a 
za svećenika je zaređen 1871. Kao profe- 
sor teologije predavao je crkvenu povijest i 
kanonsko pravo na franjevačkim bogoslov- 
nim školama u Baji 1877.-83. i Vukovaru 

1883.-85. Poslije je bio gvardijan u Iloku 

1885.-90., zatim definitor 1887.-90. i tajnik 

Provincije 1890.-93. te predstojnik samo- 
stana u Zemunu 1891.-92. Pred kraj života 

odlazi u Lepoglavu, u kojoj je do smrti bio 

»duhovnik kaznione«. Pisao je povijesne 

knjige i članke, pjesme, pripovijetke i no- 
vele, koje su objavljivane samostalno te u 
hrvatskim novinama i časopisima. 


Od mladih dana bio je vezan za podu- 
navske Hrvate. Pjesme te crkvene i dru- 
ge članke objavljivao je u Bunjevačkim i 
šokačkim novinama 1870. i Bunjevačkoj 
i šokačkoj vili 1871. Dok je predavao na 
bogosloviji u Baji, stanovao je u bajskom 
franjevačkom samostanu i zajedno s dru- 
gim tadašnjim profesorom fra Euzebijem 
Fermendžinom aktivno se uključio u pre- 
porodni pokret Ivana Antunovića. On mu 
je 1882. ponudio uređivanje novih novina 
koje bi bile namijenjene podunavskim Hr- 
vatima te je s Fermendžinom uredio prvi 
broj pučkoga lista za Bunjevce i Šokce. 
Tadašnji provincijal fra Ivo Rodić, među- 
tim, nije odobrio da franjevci budu na čelu 
nekoga lista te uređeni broj novina nika- 
da nije tiskan. Za ugarske je Hrvate »hr- 
vatski ikavskim nariečjem, kojim govore 
Bunjevci i Šokci u Ugarskoj« u Baji 1882. 
tiskao djelo Gorka muka i težka smrt Go- 
spodina Isukrsta odkupitelja našega kao 


KAUK 


»1. bunjevačko-šokačko izdanje«, za koje 
se u oglasu u vukovarskom listu Sriemski 
Hrvat kaže: »Trud, koji se ulaže oko uzču- 
vanja osebine jezika i narodnosti kod Bu- 
njevaca i Šokaca, tog ogranka hrvatskoga 
naroda, plemenit je i ako Bog da biti će 1 
blagoslovan. Držeć se starih običaja svojih, 
moleć se Bogu u jeziku, u kom im se i pra- 
djedovi molili, puk za koga je Robert Ka- 
uk djelce svoje pisao, odoljeti će svakomu 
pokušaju, kojim bi se ga htjelo odnaroditi 
i rastaviti sa braćom, koja s njim jednako 
osjećaju i napredku se njegovom od srca 
vesele«. Surađivao je i u somborskom listu 
Bunjevac 1882. Autor je pjesme »Pozdrav 
Danici«, objavljene na početku prvoga bro- 
ja kalendara Bunjevačko-šokačka Danica 
ili Subotički kalendar (kasnija Subotička 
Danica) za 1884. što ga je pokrenuo tada 
mladi svećenik Pajo Kujundžić. Surađivat 
će u njemu i poslije (1886.). Pisao je i za 
Neven 1884., koji je te godine u Baji pokre- 
nuo učitelj Mijo Mandić. Budući da je bio 
dobro upoznat s preporodnim gibanjima i 
uopće s rasprostranjenošću Hrvata izvan 
Hrvatske (Dalmacija, Istra, Ugarska, Sed- 
mogradska i dr.), čitateljstvo u Hrvatskoj 
nastojao je upoznati s položajem ugarskih 
Hrvata pa je 1884. u Sriemskom Hrvatu u 
nastavcima objavio raspravu »Bunjevci i 
Šokci« (br. 21-27). Potpisivao se i F. R. K-k. 


Sriemski lirvat 


LIST ZA POLITIKU POUKH I ZABAVU 


Dio rasprave R. Kauka »Bunjevci i Šokci« u 
Sriemskom Hrvatu, Vukovar, 1884. 


Djela: Zadnji dani života Nikole Zrinjskoga mla- 
djega, hrvatskoga bana, Vukovar, 1879; Zabavno- 
poučne pripoviedke, Baja, 1880; Gorka muka i 

težka smrt Gospodina Isukrsta odkupitelja našega, 
Baja, 1882; Juditha ili vjera i domovina, Baja, 
1883; Milica, Vukovar, 1884; Zaručnica, Vukovar, 
1885 (18882); Sabrane pjesme, Vukovar, 18947; Po- 
viest pavlinskog samostana i sadašnje kralj. ze- 
malj. kaznione u Lepoglavi, Vukovar, 1895; Ka- 
znenica : pripoviedka iz života, Vukovar, 1900; 
Slike iz života kaznenikah, Varaždin, 1902. 


Lit.: Sriemske novine, 28/1882, 21-27/1884, Vuko- 
var; E. Fermendžin, Catalogus patrum et fratrum 
scriptorum Provinciae S. Joannis a Capistrano : 
Schematismus almae Provinciae S. Joannis a Ca- 
pistrano, Temesvarini, 1887; Neven, 11/1900, Su- 
botica; P. Belavić, Povijest samostana i župe vu- 
kovarske, Vukovar, 1928?; B. Crlenjak, Kauk 
Robert, Revija, 6/1967, Osijek; Hrvatska riječ u 
Srijemu : Antologija srijemskih pisaca, Zagreb, 
1995; R. Skenderović, Sudjelovanje slavonskih fra- 
njevaca u nacionalnom pokretu Podunavskih Hr- 
vata tijekom 19. i početkom 20. stoljeća, Scrinia 
slavonica, 6, Slavonski Brod, 2006; Hrvatski bio- 
grafski leksikon, 7, Zagreb, 2009; Hrvatski franje- 
vački biografski leksikon, Zagreb, 2010; M. Eve- 
tović, Kulturna povijest bunjevačkih i šokačkih 
Hrvata, Subotica, 2010. 


R. Skenderović i J. Dumendžić 


KAUZLARIĆ, Tomislav (Brod na Kupi, 
Gorski Kotar, 21. XII. 1907. — Subotica, 31. 
X. 1996.), vojni pilot. Zrakoplovnu školu u 
Mostaru završio je u 7. zrakoplovnom pu- 
ku 1932. Od 1935. bio je pripadnik 6. lo- 
vačkoga puka sa sjedištem na aerodromu 
u Zemunu, gdje se obučavao za borbenoga 
pilota. Kao narednik vodnik I. klase 104. 
lovačke eskadrile, prvoga dana zračnih 
borba iznad Beograda 6. IV. 1941. srušio 
je jedan njemački bombarder i tako ostva- 
rio svoju prvu ratnu pobjedu. Šest dana 
poslije s preostalim se pilotima 6. lovačko- 
ga puka povukao na aerodrom u Bijeljinu, 
gdje su im avioni ubrzo uništeni od strane 
njemačkih lovaca. Nakon što ga je njemač- 
ka vojska zarobila u Sarajevu, priključio se 
Zrakoplovstvu NDH i u srpnju 1941. po- 
stao pripadnik Hrvatske zrakoplovne legije 
(HZL) u činu stožernoga narednika. Kao 
pripadnik HZL-a sudjelovao je u sastavu 
njemačkoga Luftwaffea u borbama na Is- 
točnom bojištu. Ranjen je u činu zastav- 
nika potkraj 1942., nakon čega je poslan 
na oporavak u Njemačku. U svibnju 1943. 
promaknut je u poručnika, ali kako se nije 

potpuno oporavio, nije vraćen na bojišnicu, 
nego u Hrvatsku. U ljeto 1943. postao je 
pripadnik 1. zrakoplovnoga jata sa sjediš- 
tem na zagrebačkom aerodromu Borongaj, 
u listopadu iste godine premješten je u 21. 
zrakoplovno jato, a nakon osnivanja 2. zra- 
koplovnoga jata postao testni pilot na avio- 
nu Spitfire IX. Teško je ranjen u Lučkom u 
veljači 1945., no vraća se u 2. zrakoplovno 
jato u travnju kao natporučnik. U vrijeme 
sloma NDH preletio je 7. V. 1945. u sje- 
vernu Italiju i predao se savezničkoj vojsci. 
Nakon što je oslobođen iz zarobljeničkoga 
logora, sa suprugom Jelisavetom, rođ. Mu- 
sin, emigrirao je u Francusku. Početkom 
1960-ih vratili su se u Jugoslaviju i nasta- 
nili u Subotici. 


Lit.: T. Likso, D. Čanak, Hrvatsko ratno zrako- 
plovstvo u Drugom svjetskom ratu, Zagreb, 1998; 
D. Savic, B. Ciglic, Croatian aces of World War 2, 
Oxford, 2002; L. Eleršek, Piloti s elitnim statusom 
(II. dio), u: Hrvatski vojnik, 283, Zagreb, 2010; 
http://102nd.org/en/istorija. 

E. Hemar 


KAZALOŠ (madž. kazal: kamara, plast, 
stog), radnik u risu (vršidbi), vješt u dive- 
nju (sadijevanju, slaganju) kamare od sno- 
plja. To je faza posla u kojoj se snoplje s 
njive donosilo na mjesto gdje će biti oba- 
vljena vršidba pokošenoga žita. Kamaru je 
kazaloš slagao najčešće na dvi vode, i to 
na podinu ako je korijen bio prema van ili 
na povlatu ako je korijen bio prema unutra. 
Cijelo je vrijeme ravnao slaganjem kamare, 
a posebno zahtjevan bio je kraj jer je treba- 
lo biti dovoljno snoplja za završetak kama- 
re. Ako je preostalo snoplja, pokraj glavne 
kamare pravio se dodatak, tzv. ćuta. Nakon 
što se zbog razvoja poljoprivredne meha- 
nizacije prestalo kositi, nestalo je i posla 
oko slaganja kamare od snoplja. Sam naziv 
zadržao se do danas i odnosi se na radnike 
koji slažu kamaru od bala slame, no za to 
više nije potrebna vještina kao za rad sa 
snopovima. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005. 

G. Piuković 


KECELJAC (madž. kecela: pregača), dio 

ženskoga bunjevačkoga bijeloga ruha. Ko- 
ristio se u posebnim prigodama, a odijevao 

se preko svečane pregače radi zaštite od 

onečišćenja, ali i kao dodatni ures. Šiven 

je od tanka lanenoga platna, bogato ukra- 
šen bijelim vezom — šlingom. Žene su ga 

nosile i pri gozbama kada se služilo (dvo- 
rilo), najčešće u svatovima. Pretežito je bio 

izrađivan u širini jedne pole (koja ovisi od 

širine tkalačkoga stana na kojem se tkanina 

proizvodi, a za keceljac je najčeće iznosila 

oko 90 cm). 


K. Suknović 


KEČENOVIĆ, Pajo (Bajmok, 19. VI. 
1930. — Subotica, 23. X. 2007.), likovni pe- 
dagog. Sin je Jovanke Kečenović, poslije 
udane Mandić. Osnovnu školu završio u 
Bajmoku, a učiteljsku školu u Somboru 
1952. Višu pedagošku školu pohađao je u 
Novom Sadu, gdje je na likovnom odsjeku 
diplomirao 1970. Od 1953. radi kao učitelj, 
poslije kao nastavnik likovne kulture u OŠ 
Vuk Karadžić u Bajmoku. Tih je godina 
i član likovne sekcije KUD-a Jedinstvo — 
Egys€g u Bajmoku. Bio je i član organi- 


Pajo 
Kečenović 


zacijskog odbora Smotre kazališnih igara 
i Smotre narodnih plesova u Bajmoku, za 
koje je dizajnirao logotipe. Od 1966. živi u 
Subotici, ali do 1976. i dalje radi u Bajmo- 
ku. Nakon toga se zapošljava u Specijal- 
noj školi Žarko Zrenjanin u Subotici kao 
likovni pedagog te ondje radi do odlaska u 
mirovinu 1994. 


KELEBIJA 


God. 1970. priključio se radu Likovne 
sekcije mladih pri KUD-u Matija Gubec iz 
Tavankuta, koja je radila i u atelijeru Doma 
kulture (Gradska kuća) u Subotici. Član je 
HKUD-a Bunjevačko kolo u Subotici od 
osnutka. Sudjelovao u radu njegove likov- 
ne sekcije, a nekoliko je godina radio kao 
likovni pedagog u dječjoj likovnoj sekciji. 
Sudjeluje u svim aktivnostima tog odjela 1 
izlaže na brojnim skupnim izložbama. Od 
osnutka 1997. sudjeluje u radu Likovne 
kolonije Bunarić. Njegovi raniji slikarski 
radovi obilježeni su temom portreta i pej- 
saža te tehnikom ulja, dok poslije najčeš- 
će slika pejsaže i mrtvu prirodu tehnikom 
pastela. Samostalnu izložbu imao je 2002. 
u HKC-u Bunjevačko kolo u Subotici i Baj- 
moku te 2004. u Gerontološkom klubu u 
Subotici. Radovi mu se nalaze u privatnom 
vlasništvu, zbirci HKC-a Bunjevačko kolo 
u Subotici te subotičkom Gradskom mu- 
zeju. 


Izvor: Kazivanje supruge Janje Kečenović iz Su- 
botice. 


Lit.: J. Šabić, Pajo Kečenović — biografija (ruko- 
pis), Subotica. 
Lj. Vuković-Dulić 


KELEBIJA, 1. staro srednjovjekovno na- 
selje i pustara sjeverno od Subotice. Pri- 
jašnji nazivi: 1543. Kelebia, 1570. Kelebe, 
1598. Kelebb, 1650. Keleby. Ime vjerojatno 
potječe od staroturske riječi kelap (neka 
biljka). Naziv Kelebi hrvatsko je pučanstvo 
preinačilo u Kelebija. Prvi se put spomi- 
nje 1297. u imenu osobe Šimona, sina Va- 
se iz Keliba (Simon filius Wasa de Kelyb). 
Istvan Ivanyi smatra da su prvi stanovnici 
bili Kuni. Mjesto se nalazi u popisu obve- 
znika Kalačko-bačke nadbiskupije iz 1543. 
te u turskim defterima, iz kojih se vidi da 
je 1580./82. imala 18 domova koji plaćaju 
porez, a 1590./91. čak 57. Područje je bilo 
dijelom Subotičke nahije. Tijekom XVII. 
st. uvijek se spominje kao »racko naselje«, 
a nalazilo se na zapadnoj obali Kelebij- 
skoga jezera. Stanovnici su sudjelovali u 
seobi srpskoga i hrvatskoga stanovništva 
iz Bačke u Ostrogon 1598., zbog čega je 
naselje opustjelo te je 1678. zabilježeno kao 

KELEBIJA 


pustara. Razasute ruševine crkve nalaze se 
na uzvišici koja se naziva Crkvina. Nakon 
povlačenja Turaka, priključena je području 
Subotice kao jedna od pustara. God. 1711. 
ubraja se među hrvatska naselja. Imala je 
više feudalnih gospodara, a najveća je bila 
barunska porodica Redl. 


Na svojem majuru južno od Tompe ba- 
run Bela Redl od kapele sv. Ane 1905. iz- 
gradio je crkvu posvećenu Blaženoj Djevi- 
ci Mariji i sv. Ani. U vrijeme ustanovljenja 
župe 1905. u bogoslužju su bili madžarski 
i hrvatski jezik. Do 1913. crkveno je pripa- 
dala Subotici, a od 1914. Tompi. God. 1915. 
na području župe bilo je 1656 rimokatolika, 
118 pravoslavnih i 8 evangelika. U stude- 
nom 1918. srpska je vojska zauzela cijelo 
područje Kelebije, koje se nalazilo s južne 
strane demarkacijske crte što ju je odredio 
francuski general Franchet d'Espery. Dr- 
žavnim razgraničenjem 1921. pustara je 
presječena, nakon čega su formirana dva 
naselja istoga imena s obiju strana granice. 


2. naselje u Madžarskoj (madž. Kelebia) 
formirano 1924. na dijelu pustare Kelebija 
koji je ostao u Madžarskoj. Crkva posve- 
ćena Kristu Kralju podignuta je u središtu 
mjesta 1928.-30., a samostalna župa usta- 
novljena je 1935., prije toga bila je admini- 
stratura od 1922. Kroz mjesto prolazi peš- 
tanska željeznička pruga. Broj stanovnika: 
2714 (2010.). Prije se nazivalo Gornjom Ke- 
lebijom. Prije povratka madžarske vojske 
21. VIII 1921. i povlačenja jugoslavenske 
vojske na trianonsku granicu srpske i neke 
bunjevačke obitelji (Bošnjaković, Poljako- 
vić i dr.) u strahu od revanšizma prebjeglo 
su u Suboticu. Tih je dana djelovanjem 
na terenu velikoga župana Subotice Paje 
Dobanovačkoga i zapovjednika Potiske 
pješačke brigade u Subotici divizijskoga 
generala Milosava Damjanovića zauzet 
dio područja između utvrđenih graničnih 
kota, čime je smanjeno područje kelebijske 
pustare koje je ostalo u Madžarskoj, što je 
poslije prihvatilo i međunarodno povjeren- 
stvo za razgraničenje 1922. Na pločama 
postavljenim na mjesnoj crkvi među ime- 
nima poginulih mještana u Prvom i Dru- 
gom svjetskom upisana su i bunjevačka 

prezimena Andrašić, Andrović, Balažević, 
Bedić, Bošnjak, Čovčić, Ivković, Margušić, 
Mačković, Merković, Pavić, Šimić, Šimo- 
nić, Suturović i Tumbas. Broj Hrvata po 

službenoj brojidbi: 1930. — 31, 1941. — 15, 
1945. — 22, 1960. — 10 (ukupni broj stanov- 
nika 3804). Prezimena kelebijskih Hrvata 

1970-ih godina: Ivković, Jurić, Prćić, Šimić, 
Vuković. Kelebijsko područje je bogato šu- 
mom. O nekadašnjoj nazočnosti hrvatsko- 
ga stanovništva svjedoče mikrotoponimi: u 

prošlosti (1870.) zabilježeni su Bukvićeva 

bara, Mukićeva bara, Radanovac i Budano- 
vac, dok se od novijih izdvajaju Katančićev 
sokak, Skrajnica, Stipićev jaroš, Bojtarsko 

plandište, Mićakov bagrenik, Četverac, Ja- 
vornica, Zlatarski lanci, Brište i Biluša te 

zaseoci Vrulica (skup salaša), Gredina ili 

Novo Selo te Šorak. 


Fee 


A Pirisor 
Čavolj 


(Subotica 


Palić. 


Kelebija — dva istoimena pogranična naselja 


3. naselje u subotičkoj općini sjeverno 
od Subotice. Razvilo se iz salaških šoro- 
va uz Halaški put na području koje je do 
državnoga razgraničenja zvano Donja Ke- 
lebija. Naselje je izduženo, a širenjem duž 
glavne ceste prema Subotici urbanistički je 
spojeno s gradom. Sastavljeno je od dva us- 
poredna šora. Nešto je više kuća na glavnoj 
cesti, a manje na sporednoj, koja je poznata 
pod imenom Srpski šor. Autobusnim linija- 
ma povezano je s gradom. 


Mjesto je smješteno na valovitoj Su- 
botičkoj pješčari tako da su dine i udoline 
jasno vidljive na terenu. Tlo je uglavnom 
pjeskovito te se na njemu nalaze voćnjaci, 
vinogradi i šuma. Istočno od naselja nalazi 
se jezero Majdan, koje privlači izletnike, te 


vikend-zona smještena na rubu Kelebijske 
šume. Od institucija u selu se nalazi pod- 
ručna osnovna škola (četverogodišnja — dio 
škole Istvan Szechenyi) i granični prijelaz 
Kelebija, otvoren 1978. 


Središte je naselja oko impozantne ri- 
mokatoličke crkve, koju je dao podići bi- 
skup Lajčo Budanović 1936.-37. Vikarija 
Svetih apostola ustanovljena je 1926. a žu- 
pa Razlaza apostola 1968. U bogoslužju su 
u uporabi madžarski i hrvatski jezik. Grad- 
nja pravoslavne crkve počela je u najnovije 
vrijeme. 


Kretanje broja stanovnika: 


Stanovništvo je većinom madžarske na- 
cionalnosti (58,8%), zatim su po brojnosti 
Srbi (16,9%), dok izjašnjenih Hrvata i Bu- 
njevaca ima ukupno 12,5%. 


Nacionalna struktura: 


EE NUREFRENH 
Banje [Pos [97 


Lit.: G. Grosschmid, Magyarorszdg n6pesitćsenek 
dttekintese : Figyelemmel Bdcs-Bodrog vdrmegye 
tortćnetćre, B4cs-Bodrogh varmegye Tortćnelmi 
Tarsulat &vkonyve, 3/1887, Zombor; I. Ivanyi, 
Bdcs-Bodrog vdrmegye foldrajzi es tortenelmi 
helnevtdra, 1,2 4, Szabadka, 1909, 1907; M. Protić, 


KELEBIJSKO JEZERO 


Zlatni dani Subotice, Subotica, 1930; B. Hajduk 
Vojnić, Moj grad u davnini : Subotica : 1391. do 
1941., Subotica, 1971; M. Popović, J. Dinić, Urba- 
no geografska proučavanja naselja Jugoslavije : 
Primer velikog panonskog naselja Subotice, Beo- 
grad, 1978; A. Hegedus, A bacskai jobbagyok a 
t&rčk hodoltsag vćgćn (1660—1680), Lćtiink, 
1/1981, Ujvidćk; L. Szekeres, Kozepkori te- 
lepiilesek Eszakkelet-Bdcskdban, Ujvidćk, 1983; 
B. Bukurov, Subotica i njena okolina, Novi Sad, 
1983; Schematismus Dioecesis Suboticanae, Su- 
boticae, 1993; A. Sekulić, Hrvatski bački mjesto- 
pisi, Zagreb, 1994; Magyarorszag torteneti statis- 
ztikai helysegnevtdra, Budapest, 1994; L. Mađar, 
Nazivi mesta i stanovnika subotičke nahije prema 
popisu iz 1570. do 1578., Rukovet, 1-2-3/1995; Ž. 
Mandić, Mikrotponimija bunjevačkih Hrvata u 
Madžarskoj, Folia onomastica Croatica, 10, Za- 
greb, 2001; I. Katona, A kalocsai erseki egyhdz 
tortenete, 1-2, Kalocsa, 2001-2003; B. Duranci, 
Vojvodina bogatstvo različitosti, Novi Sad, 2002; 
Stanovništvo : Popis stanovništva, domaćinstava 
i stanova u 2002. : Nacionalna ili etnička pripad- 
nost : Podaci po naseljima, 1, Beograd, 2003; Ge- 
ografska enciklopedija naselja Srbije : Vojvodina 
: 1, Beograd, 2005; L. Sekereš, Subotička krstare- 
nja, Rukovet, 4-6/2006, Subotica; T. Marković, 
Opština Subotica : Geografska monografija, Novi 
Sad, 2006; Gy. K4ldy-Nagy, A Szegedi szandzsak 
telepiilesei, lakosai &6s torok birtokosai 1570-ben, 
Szeged, 2008; Popis stanovništva, domaćinstava 
i stanova u Republici Srbiji 2011. : Prvi rezultati, 
Beograd, 2011. 

Ž. Mandić i S. Stantić 


KELEBIJSKO JEZERO, jezero u okolici 
Subotice. Nalazi se na pustari Kelebija, za- 
padno od istoimenoga vojvođanskog nase- 
lja i središnje ceste koja prolazi kroz mjesto, 
u povećoj međudinskoj depresiji koja je na 
sjeverozapadu ograničena pješčanom di- 
nom, a na jugu lesnom oazom. Narod ga je 

nazivao Trščanim jezerom (lat. Lacusa jev 
Arundine) zbog kvalitetne trske, čija se sje- 
ča oporezivala, jer je bila izvorom prihoda 
poduzetnicima koji su je kosili. Kao poslje- 
dica reguliranja površinskih voda, tijekom 

1990-ih gotovo je sasvim isušeno te danas 

u njemu jedva ima vode. Svojedobno se su- 
višna voda preko Velikoga rita i subotičkih 

kanala slijevala ulicama Subotice do Mla- 
ke, a odatle u Palić. Bilo je dugačko oko 5 

km, široko oko 300 m, površine oko 100 

kj. Spada u slatkovodna jezera s barskom 
vegetacijom i dosta glinovitim dnom, ko- 

KELEBIJSKO JEZERO 


je sprječava da se atmosferska voda upije 
u porozni pijesak. Dubina je varirala od 2 
do 5 metara, u ovisnosti od količine vode. 
Zbog oscilacije razine vode, oko jezera ni- 
je bilo salaša, osim na južnoj strani, koja 
je nešto viša i suša. Ovdje su se tijekom 
1970-ih i 1980-ih gnijezdile čaplje (lat. Ar- 
dea purpurea) te druge ptice močvarice. 


e ZABATKA 
KELYB 


Kelebijsko jezero 


Lit.: 1. Ivanyi, Bdcs-Bodrog vdrmegye foldrajzi 68 
tortćnelmi helnevtdra, 4, Szabadka, 1907; B. Bu- 
kurov, Subotica i njena okolina, Novi Sad, 1983; 
T. Marković, Opština Subotica : Geografska mo- 
nografija, Novi Sad, 2006. 

S. Stantić 


KENJAČA (madž. kenGes: mast), sredstvo 
za podmazivanje kotača na seoskim koli- 
ma i prvim poljoprivrednim strojevima. U 
Bunjevaca ima još i naziv kolomaz. To je 
polučvrsta masa tamne boje. Do kraja XIX. 
st. dobivala se iz katrana, kojemu je doda- 
vana manja količina ulja ili masti. Katran 
(ili, kako su ga još Bunjevci nazivali, ka- 
tranj) bio je nusproizvod pri proizvodnji 
drvenoga ugljena (ćumura). Potkraj XIX. st. 
pojavila su se druga (bolja i jeftinija) indu- 
strijski proizvedena maziva, koja se i dalje 
zovu kolomaz (ili pogrešno kolomast), a i 
riječ kenjača zadržala se u govoru, no do- 
bila je i drugo značenje, koje je proizišlo 
iz pogrdne riječi za vršenje velike nužde. 

Lit.: Ullman's Encyclopedia of Industrial Chemi- 
stry, Weinheim, 2005; A. Sekulić, Rječnik govora 


bačkih Hrvata, Zagreb, 2005; I. Gutman, Još o 
bunjevačkoj kemiji, Miroljub 1/2010, Sombor. 


1. Gutman 

KER, naziv za južni dio grada Subotice, 
koji je tradicionalno naseljen poglavito Bu- 
njevcima. Prevladava mišljenje da je ime 
dobilo po pripadnicima vojnoga plemena 
Ker, jednoga od sedam madžarskih pleme- 
na koja su po tradiciji naselila Panonsku 
nizinu u IX. st. Ono je na južnim obalama 
jedne uvale Maloga Palića, koje je i prije 
bilo naseljeno, osnovalo naselje Ker (u la- 
tinskim izvorima: Qeer) sa zadaćom čuvan 
nja putnoga prelaza preko tadašnje široke 
rijeke koja se ulijevala u Mali Palić. Ob- 
navljajući darovnicu svoje majke Eufrozine, 
kralj Bela III. darovao je 1113. samostanu 
reda ivanovaca iz Stolnoga Biograda (madž. 
Szekesfehćrvar), među ostalim, i tri rala 
oranice u Keru. Toponim se s vremenom 
prenio nešto sjevernije te je u XVIII. st. po- 
dignuto novo naselje na uzvišici, kerskoj 
gredi, naspram koje je u sjevernom dijelu 
senćanska greda, dok se udolina između 
njih (ostatak nekadašnje rijeke koja pree 
sijeca današnje područje Subotice u prav- 
cu sjever — jug) naziva(la) Mlaka, veliko 
barište. Zapadno od kerske grede bilo je 
Gatsko jezero. 


Na rukopisnoj karti Karla Leopolda 
Kovacsa iz 1785. vidi se da urbanu struk- 
turu Kera karakterizira potpuno nepravilan 
oblik čestica — ograđena kućišta različite 
veličine i oblika s ukupno 188 kuća 
razbacanih bez ikakva reda. Broj se kuća 
1890. povećao na 1019, a broj stanovnika 
bio je 6890. I Ker i Senta, iako unutar 
gradskih šančeva, u svim su se službenim 
dokumentima nazivali vanjskim gradom 
(madž. kulon varos), sve do podjele grada 
na osam krugova (kvartova) unutar šan- 
čeva, kada je Ker postao III., a Senta II. 
krug. Područje današnje Mjesne zajednice 
Ker omeđeno je Beogradskom cestom na 
istoku, nekadašnjom Pačirskom prugom 
na jugu, na zapadu se proteže do ruba grau 
da, a na sjeveru graniči s područjem Gata, 
počevši od osnovne škole pa do Kerskoga 
groblja, tj. do njegova izlaza na Vinodolsku 
ulicu i u njezinu produžetku do ruba grada. 


U predaji je sačuvan naziv Bunjevački 
sokak za današnju Ulicu Ivana Antunovi- 
ća, a dio današnje Ulice Marka Oreškovića, 
na samom sjeverozapadnom kraju kerske 


grede, nazivao se Dulićev šor ili sokak. 
Toponim je snažno očuvan u svakodneva 
nom govoru pa se župa sv. Roka, koja je 
osnovana 1841., naziva kerskom župom 
ili župom Ker; crkva sv. Roka, izgrađena 
1896., kerskom crkvom, dok se groblje sv. 
Roka, koje se nalazi na sjevernom djelu 
područja, na nekadašnjem obodu naselja, 
također naziva kerskim grobljem. Pokraj 
crkve nalazi se osnovna škola, koja se puč- 
ki naziva kerskom škulom — osnovana je 
1868., a današnja zgrada podignuta je 1893. 
Područje Kerske mlake spominje se u bu- 
njevačkoj narodnoj pjesmi Kerska mlaka, 
duga i široka. Nakon premošćivanja Mlaz 
ke Gabrić-ćuprijom, nastao je bunjevački 
narodni običaj prenošenja snaše od strane 
đuvegije. 


Nekadašnje područje Kera s okolicom 


Toponim je inače raširen na cijelom 
području nekadašnje Ugarske. Tako su se 
u Bačkoj nazivala i dva njemačka naselja 
do protjerivanja njihova stanovništva na- 
kon Drugoga svjetskoga rata: Stari Ker 
(njem. Alt-Keer, Altker, madž. Okćr) rani- 
Jije naziv za današnje Zmajevo (između 
dvaju svjetskih ratova: Pašićevo), a Mali 
Ker (njem. Kleinker, Klein Ker, Kischker; 
madž. Kiskćr, Kis Kćr) nekadašnji je na- 
ziv za Bačko Dobro Polje (između dvaju 
svjetskih ratova jedno se vrijeme zvalo i 
Pribićevićevo). 

Lit.: 1. Ivanyi, Bdcs-Bodrog vdrmegye foldrajzi 6s 
tortćnelmi helynevtdra, 1, 2, Szabadka, 1909?; M. 
Marković, Geografsko-istorijski imenik naselja 
Vojvodine, Novi Sad, 1966; A. Sekulić, Hrvatski 
bački mjestopisi, Zagreb, 1994. Zs. Szabo, Crtice 
iz povijesti naselja Bačke u srednjem vijeku, Su- 
botica, 2010. 

A. Rudinski 


KERAVIN 


KERAVIN, Ivan (Monoštor, 9. X. 1917. — 
Zagreb, 9. X. 1992.), karmelićanin, prevo- 
ditelj. Sin je Adama i Marije, rođ. Korpić. 
Nakon što je završio osnovnu školu u rod- 
nom mjestu, stupio je u karmelićanski red 

kao sjemeništarac Dječačkog sjemeništa u 

Somboru. Ondje je stanovao, a pohađao je 

somborsku gimnaziju. U Czerni kraj Kra- 
kova u Poljskoj proživio je novicijat te je 

1937. položio prve zavjete. Filozofiju i te- 
ologiju studirao je na učilištu svojega reda 

na Svetoj Gori Karmelu u Palestini, gdje je 

i zaređen za svećenika 1942. U Palestini je 

učitelj bogoslova i vikar Svete Gore Kar- 
mela te poglavar jeruzalemskoga karmel- 
skoga samostana. U Sombor se vraća 1955., 
gdje je dušobrižnik i odgojitelj u sjemeniš- 
tu. Utemeljitelj je prvoga karmelićanskoga 

samostana u Hrvatskoj, najprije u Hrvat- 
skom Leskovcu 1958., a zatim u zagrebač- 
kom predgrađu Remete 1959. Ondje je bio 

prior, učitelj bogoslova i prefekt sjemeniš- 
taraca. Nakon smrti dijecezanskog župnika 

u Remetama postao je župnikom župe Re- 
mete. Bio je neumorni širitelj karmelsko- 
ga reda u Hrvatskoj i Bosni i Hercegovini. 
Kada je 1987. osnovan samostan karmeli- 
ćana u Kamen-Šinama kraj Splita, bio je 

prvi poglavar tamošnje karmelićanske za- 
jednice i, uz župničku službu, promicatelj 

je karmelićanske duhovnosti u južnoj Hr- 
vatskoj. Uz svoj poglavarsko-odgojiteljski 

rad bio je izabran za provincijala Hrvatske 

karmelske provincije sv. oca Josipa (1972.- 
75.) te sudjeluje na generalnom Kapitulu 

Reda u Rimu 1973. Posljednje godine ži- 
vota proveo je u karmelskom samostanu u 

Remetama, a ondje je i pokopan u karme- 
lićansku grobnicu. 


Ivan 
Keravin 

KERAVIN 


Pisao je članke duhovnoga sadržaja za 
glasila Radosnu vijest, Vrelo života i Glas 
Koncila te pregledni članak o svojem su- 
mještaninu književniku Stipanu Bešlinu 
u Subotičkoj Danici (1992.). Poznavao je 
latinski, starogrčki i hebrejski, a tečno je 
govorio engleski, francuski i talijanski je- 
zik. Prevoditelj je brojnih nabožnih djela s 
francuskoga, talijanskoga i španjolskoga na 
hrvatski jezik 


Prijevodi: Conrad de Meester, Prazne ruke, 1978, 
1986?; Therese de Lisieux, Ljubiti sve do smrti iz 
ljubavi, Zagreb, 1983; Therese de Lisieux, Neizre- 
civa nježnost, Zagreb, 1983; Theresia ab Infante 
lesu, Oči i srce, Zagreb, 1983; Franjo od sv. Mari- 
je, Sebi i Bogu prisutan, Zagreb, 1984; Victor Sion, 
Put molitve s Terezijom iz Lisieuxa, Zagreb, 1984; 
Gianni Sangalli, Zdravo Marijo — Pjesma hvale i 
nade, Split 1987; Anastasio Ballestrero, Devet raz- 
matranja o svetom Josipu, Karlovac, 1988; Marie 
Eugen de 1Enfant Jesus, Isus Krist — Motrenje 
Vazmenog Otajstva (meditacije Velikog tjedna), 
Zagreb, 1989; Sancta Teresa di Gesu de los Andes, 
Huanita, Jelsa — Zagreb, 1993; Theresia ab Infan- 
te Iesu, Neizreciva nježnost — Sveta Terezija iz 
Lisieuxa, Split, 1999, 20032, 2011?; Theresia ab 
Infante lesu, Ljubiti sve do smrti iz ljubavi — Sveta 
Terezija iz Lisieuxa, Split, 1999, 20032, 2011; The- 
resia ab Infante Iesu, Oči i srce, Split, 1999 (20037, 
20115). 


Lit.: Bačko klasje, 73, Subotica, 1993; Zvonik, 
10/2004, Subotica; Hrvatski biografski leksikon, 7, 
Zagreb, 2009. 

M. Miloš 


KERESTUR (madž. Rackeresztur), na- 
selje u Biloj županiji (madž. Fejćr megye), 
sjeverozapadno od Erčina (madž. Ercsi). 
Prvi se put spominje 1347. u obliku Kerezt- 
hur, što upućuje na to da je tamošnja crkva 
bila posvećena Svetom križu (Szent Ke- 
reszt). Od XIV. do XVI. st. cvatuće je na- 
selje. U vojnom pohodu Turaka na Budim 
1542. selo je opustjelo. Oko 1629. napučuju 
ga i Hrvati i Srbi, koje pisani dokumenti, 
ne znajući ih razlikovati, podjednako spo- 
minju pod etnikom Rac; tada se i ime sela 
mijenja u Rackeresztur. God. 1656. crkva 
je posvećena sv. Petru i Pavlu. God. 1715. 
ima »nekoliko«, a 1720. deset hrvatskih 
obitelji, koje se prezivaju: Bakonić, Bešlić, 
Danišić, Dudašević, Epić, Grozdić, Ilković. 
Od nasljednika generala Siegberta Hei- 
stera 1717. kupuje ga barun Anzelma Feld- 

mann, koji je poslije dao izgraditi crkvu 
(1722.-25.) posvećenu Svetom križu. Ma- 
tične se knjige vode od 1734. Između 1727. 
i 1730. naselje prelazi u vlasništvo grofa 
Jozsefa Czirakyja. Posebnom župom po- 
staje 1749., prije je pripadao Tarnoku (madž. 
Tarnok). 


Kerestur (Rackeresztur) 


Prema popisu iz 1785., selo ima 91 ku- 
ću, u kojima obitava 128 kršćanskih ratar- 
skih obitelji, a od 616 stanovnika 510 su 
katolici. Srpskoga stanovništva više nije 
bilo 1840. — od 832 stanovnika 741 je bio 
katolik, 22 evangelika, 63 reformista i 6 
Židova. God. 1900. naselje je imalo 1846 
stanovnika, a 2003. više od 3200. 


Prema erčinskim kazivačima, počet- 
kom XX. st. najstariji Keresturci još su 
znali hrvatski. 


Lit.: I. Ivanić, Bunjevci i Šokci u Bačkoj, Baranji 
i Lici : Istorijsko-etnografska rasprava, Beograd, 
1899; J. Karoly, Fejer vdrmegye tortćnete, Szekes- 
fehćrvar, 1904; L. Kiss, Foldrajzi nevek etimolo- 
giai szotdra, Budapest, 1980; Magyar Katolikus 
Lexikon, Budapest, 1993. 

Ž. Mandić 


KERTVAROŠ (madž. vrtni grad > kert: 
bašta; varos: grad), toponim za sjeve- 
ro-istočni i istočni dio grada Subotice. 
Isprva se prostirao od željezničke pruge 
na istok prema Paliću do utvrđene granice 
grada. Do prijelaza iz XIX. u XX. st. taj 
dio gradskoga područja činili su doista vr- 


tovi i vinogradi s ponekom vilom za odmor. 
Početkom XX. st. počinje se polako izgrač 
đivati naselje i duž Palićkog i Majšanskog 
puta, a dijelovi dobivaju nazive IX., X. i 
XI. krug (kvart), dok se prave vile grade 
na Paliću. Istočna granica područja bila je 
današnja Ulica partizanskih baza, a južna 
palićka pruga. Nešto sjevernije od Majšani 
skog puta pa sve do Kireške ulice bio je IX. 
krug (danas: Željezničko naselje), od Ki- 
reške ulice pa do Palićkoga puta prostirao 
se X. krug, a od Palićkoga puta na jug do 
Horgoške pruge XI. krug. Današnja Mje- 
sna zajednica Kertvaroš uglavnom se po- 
klapa s nekadašnjim X. krugom — područje 
omeđeno željezničkom prugom, Kireškom 
i Ulicom partizanskih baza te Palićčkom 
cestom. Tradicionalno je bilo pretežito 
naseljeno madžarskim stanovništvom, no 
u drugoj polovici XX. st., s izgradnjom 
nekoliko stambenih naselja, gradnjom in- 
dividualnih kuća u slobodnom otvorenom 
obliku s predvrtom i širokim pristupom te 
širenjem grada prema istoku, taj dio gra- 
da nastanjuje srpsko stanovništvo, koje se 
doseljava u Suboticu u poslijeratnom raz- 
doblju, a kvart u novije vrijeme dobiva pre- 
stižni karakter. Iako se u socijalističkom 
razdoblju na ovo područje doseljavalo 1 
etnički hrvatsko stanovništvo, hrvatskih 
institucija u ovom dijelu grada nema, a u 
najnovije vrijeme u osnovnim školama pre- 
daje se predmet bunjevački govor. Vikarija 
Isusa Radnika utemeljena je 1926., a istoi- 
mena crkva podignuta je 1931. Samostalna 
je župa od 1956. Iako je dvojezična, u župi 
prevladavaju madžarski vjernici. Na po- 
dručju Kertvaroša nalaze se dvije osnovne 
škole, Ekonomski fakultet te Visoka škola 
za obrazovanje odgojitelja (nekadašnja Uči- 
teljska škola, poslije Pedagoška akademija). 


A. Rudinski 


KESEJIĆ, Antun — Braca (Bač, 27. XII. 
1927. — Bač, 17. XI. 1998.), profesor zemljo- 
pisa, etnograf. Sin prosvjetnih djelatnika 
Ljudevita i Emilije, rođ. Augusta. Brat je 
Franje Kesejića. Bio je oženjen za Anu 
Pejčić, nastavnicu matematike rodom iz 
Vajske, čije je sestre Jelice unuk Dragan 
Muharem (Sisak, 1984.), svećenik Subo- 
tičke biskupije. Osnovnu školu završio je u 


KESEJIĆ 


Baču, a gimnaziju u Zagrebu. Diplomirao 
je etnologiju i zemljopis na Filozofskom 
fakultetu u Zagrebu. Kao jedan od boljih 
studenata, bio je suradnik Jugoslavenske 

akademije znanosti i umjetnosti iz Zagre- 
ba (Ljetpopis JAZU za 1949.-1950. navodi 

da je bio među »odabranim i u etnograf- 
skom radu vještijim studentima etnologi- 
je«). Radni vijek proveo je kao nastavnik 
zemljopisa u osnovnoj školi u Baču. Notno 

je bilježio pjesme te skupljao etnografsku 
građu iz Bača i okolice. Pred kraj života 
objavljivao je u Subotičkoj Danici (Šo- 
kački pokladni običaji u Baču, Subotička 

Danica (nova) kalendar za 1996. godinu) i 
Klasju naših ravni (Sjećanje na Mostongu, 
1/1996; Bećarci iz Bača, 1/1996; Bačlije se 

rado sjećaju »kudilje«, 2/1997). Pisao je 1 
o svadbenim običajima iz Bača, starijem 
tipu i uređenju kuće u Baču, porodnim, 
pogrebnim i agrarnim običajima u Baču, 
ophodu kraljica u Baču, stočarstvu, pče- 
larstvu, ratarstvu, tekstilnom rukotvorstvu, 
prelu, divanu, poskočicama i dr. Podatke 

koje je prikupio citirali su hrvatski etnolozi 
(Vesna Čulinović-Konstantinović, Milana 
Černelić, Jasna Čapo-Žmegač i dr). Dje- 
lo mu je u nas nepoznato i neproučeno, a 
rukopisi mu se čuvaju u Bunjevačko-šo- 
kačkoj knjižnici Ivan Kujundžić u Suboti- 
ci te u Zagrebu — u Odsjeku za etnologiju 
Hrvatske akademije znanosti i umjetnosti 
i Etnološkom zavodu Filozofskoga fakulte- 
ta. Pokopan je u Baču. 


Djela: Prezimena i nadimci iz Bača i okolice (ru- 
kopis), Zagreb, 1948; Svadbeni običaji iz Bača 
(rukopis), Zagreb, 1948; Svadbeni običaji iz Bođa- 
na (rukopis), Zagreb, 1950; Etnografska građa iz 
Bača (rukopis), Zagreb, 1949-50. 


Izvori: Matica krštenih rimokatoličke župe sv. Pa- 
vla u Baču; Kazivanje sina Zlatka Kesejića iz Ba- 
ča. 


Lit.: Ljetopis Jugoslavenske akademije znanosti i 
umjetnosti za godine 1949-1950, 56, Zagreb, 1952; 
Ljetopis Jugoslavenske akademije znanosti i 
umjetnosti za godine 1951-1952, 58, Zagreb, 1953; 
M. Černelić, Uloge i nazivi odabranih svatova u 
Bunjevaca, Zagreb, 1991; Dokumentacijski pre- 
gled arhivskog gradiva Odsjeka za etnologiju HA- 
ZU, Zbornik za narodni život i običaje, 55, Zagreb, 
2010. 

I. Štefković 

KESEJIĆ 


KESEJIĆ, Franjo (Bač, 4. X. 1932. — Za- 
greb, 28. IV. 2004.), nogometaš, nogometni 
trener, novinar, sportski i društveni djelat- 
nik. Sin prosvjetnih djelatnika Ljudevita 1 
Emilije, rođ. Augusta. Brat je Antuna Ke- 
sejića. Osnovnu školu završio je u Baču, a 
gimnaziju u Odžacima. Diplomirao je ze- 
mljopis na Filozofskom fakultetu u Zagre- 
bu 1958. Nogomet je započeo igrati u Tvr- 
đavi iz Bača. Za vrijeme studija u Zagrebu 
je igrao nogomet za Dinamo i Lokomotivu, 


Franjo 
Kesejić 


koja je tada nastupala u Prvoj saveznoj li- 
gi. Njegova generacija, u kojoj su nastupali 
i kasniji izbornici hrvatske reprezentacije 
Otto Barić i Miroslav Ćiro Blažević, bila je 
najuspješnija u povijesti Lokomotive. 


Poslije završetka studija zapošljava se 
kao novinar u Birou za štampu tadašnjega 
Željezničko-transportnoga poduzeća Za- 
greb, koje je, među ostalim, izdavalo svoje 
glasilo Željezničar. Nakon nekoliko godina 
imenovan je za šefa službe za informira- 
nje ŽTP-a Zagreb. Tu je funkciju, uz ma- 
nji prekid, obnašao do umirovljenja 1991. 
Kao glavni urednik Željezničara 1973.-76. i 
1981.-91. stvorio je novine koje su smatrane 
jednima od najboljih svojega tipa, a razina 
napisa nije zaostajala za onima u dnevnim 
novinama. O tom svjedoči i više priznanja 
koje je uredništvo pod njegovim vodstvom 
primilo za svoj rad. 


Nakon prestanka aktivne nogometne 
karijere djelovao je kao trener u Radni- 
ku iz Velike Gorice, Mladosti iz Zaboka 

i Lokomotivi iz Zagreba. Pokrenuo je tur- 
nir »Četiri Lokomotive«, na kojemu su se 
natjecali klubovi s tim nazivom, a bio je i 
među osnivačima te prvi predsjednik re- 
kreacijskoga kluba željezničara veterana 
Žetepejski dečki 1984., koji i danas djeluje. 
Za svoj rad u tom klubu dobio je posthum- 
no priznanje. 


Iako je njegovo ime i danas poznato 
kako u zagrebačkom prvoligašu NK Loko- 
motiva tako i u Hrvatskim željeznicama, u 
rodnoj Bačkoj uglavnom je nepoznat. 


Izvori: Matica krštenih rimokatoličke župe sv. Pa- 
vla u Baču; Kazivanje supruge Marijane Kesejić 
iz Zagreba. 


Lit.: A. Sekulić, Drevni Bač, Split, 1978; Željezni- 
čar, 5,6/2004, Zagreb; T. Zidak, Jackpot gazde 
Dinama, Jutarnji list, 20. VI. 2009, Zagreb. 


J. Štefković 


KESEJIĆ, Ljudevit (Lajčo, Lajča) (Baja, 
24. VIII. 1893. — Bač, 14. XII. 1974.), pro- 
svjetni radnik, orguljaš. Potječe iz jedne od 
najuglednijih bajskih bunjevačkih obitelji 
Šandora i Jozije, rođ. Makić. Otac je Antu- 
na i Franje Kesejića. Kao optant, sa supru- 
gom Emilijom, rođ. Augusta, čiji je otac 
bio obrtnik — sodar u Baji, poslije Trianon- 
skoga mirovnoga ugovora iz 1920. napustio 
je Madžarsku te se doselio u Bač. Bio je 
učitelj u osnovnoj školi u Baču, jedno vri- 
jeme čak ravnatelj, a u Biskupijskom sje- 
meništu, koje je djelovalo u Baču 1925.-28., 
profesor hrvatsko-srpskoga jezika. Dugi 
niz godina bio je orguljaš i kantor u franje- 
vačkoj crkvi u Baču, tajnik tamošnje Bačke 
šokačke kasine i član pjevačkoga društva, 


Ljudevit 
Kesejić 


koje je ondje djelovalo 1930-ih. Brat Franjo 

također je optirao za Kraljevinu SHS i po- 
slije je bio učitelj u Tavankutu, dok im je 

jedna sestra ostala živjeti u Baji. Za vrije- 
me Drugoga svjetskog rata madžarske vla- 
sti su ga tražile, te je izbjegao u Lepoglavu, 
gdje je zatvorski dušobrižnik bio fra Ferdo 

Krčmar, koji je između dva svjetska rata 

bio na službi u franjevačkome samostanu 

u Baču. Poslije rata vratio se u Bač, gdje je 

živio do kraja života. 

Izvor: Liber historiae parochiae Bač; Kazivanje i 


privatna arhiva Stjepana Fuksa iz Bača; Kazivanje 
mještana Bača. 


Lit.: P. Pekić, Povijest Hrvata u Vojvodini od naj- 
starijih vremena do 1929. godine, Zagreb, 1930; T. 
Iskruljev, Raspeće srpskog naroda u Sremu 1914 
godine i Madžari : Sa madžarske granice : Bajski 
trokut : Sent-Andrija, Novi Sad, 1941. 


J. Štefković 


KESIĆ, Nikola (Budim 2, 1709. — Taban 

kraj Budima, 10. VI. 1739.), franjevac, pro- 
fesor filozofije. Potjecao je iz ugledne i bo- 
gate budimske obitelji. U Budimu je 1732. 
zaređen za svećenika i pohađao studij te- 
ologije na visokoj bogoslovnoj školi Gene- 
ralnoga učilišta Franjevačkoga reda. Nije 

poznato kada je pristupio franjevcima Bo- 
sne Srebrene ni gdje je završio studij filozo- 
fije. Uspješno je položio ispit za nastavnika 

filozofije s najvišom ocjenom te je dobio 

učiteljsku stolicu na Filozofskom učilištu 

u Budimu (1736.-39.). 


God. 1737. pratio je u Bugarsku svojega 
profesora teologije Lovru Bračuljevića dok 
je on obavljao kanonski pohod bugarskih 
franjevaca. Među njegovim je studentima 
filozofije bio i najplodniji djelatnik budim- 
skoga kulturnoga kruga Emerik Pavić. On 
je 1738. pred članovima izbornoga sabora 
Bosne Srebrene u Baču branio njegove fi- 
lozofske postavke u javnoj raspravi u kojoj 
su kao prigovarači sudjelovali Stjepan Vi- 
lov i Filip Lastrić. Nakon završetka nastav- 
ničke službe izabralo ga je početkom 1739. 
upravno vijeće provincijala Ivana Srijemca 
za gvardijana u Baji, ali Kesić službu nije 
prihvatio jer je umro od kuge dvoreći obo- 
ljele u budimskom predgrađu Tabanu. 


KETIG 


Nakon njegove smrti njegova je obitelj 
dala tiskati lekcionar što ga je priredio na 
osnovi poznatoga lekcionara Ivana Bandu- 
lavića Epistole i Evangjelja priko sviju ne- 
dilja i blagi dneva svetih godissnji (Budim, 
1740.), koji se raširio po Slavoniji i među 
podunavskim Hrvatima i bio u uporabi pu- 
nih četvrt stoljeća (D. Prohaska). Koristi se 
pravopisnim rješenjima svojih učitelja Lo- 
vre Bračuljevića i Stjepana Vilova, a sam 
pojednostavnjuje grafijski sustav, koji su 
poslije prihvatili drugi pisci (S. Vince). U 
okviru lekcionara izdan je i višegodišnji 
kalendar, koji obuhvaća razdoblje 1740.-68. 


Djela: Epistole i Evangjelja priko sviju nedilja i 
blagi dneva svetih godissnji, Budim, 1740. 


Lit.: D. Prohaska, Budimski lekcionari XVIII. vi- 
jeka prema bosanskodalmatinskomu od I. Bandu- 
lavića, Zbornik u slavu Vatroslava Jagića, Zagreb, 
1908; J. Fućak, Šest stoljeća hrvatskog lekcionara, 
Zagreb, 1975; F. E. Hoško, Franjevačke visoke 
škole u kontinentalnoj Hrvatskoj, Zagreb, 2003; 
M. Cifrak, Slavonski lekcionari, u: Zbornik 300 
godina visokog školstva u Osijeku, Osijek, 2011; F. 
E. Hoško, Slavonska franjevačka učilišta, Zagreb, 
2011. 

F. E. Hoško 


KETIG, Tomislav, (Nova Gradiška, 17. 
IX. 1932.), književnik, enciklopedist. Oče- 
vi preci doselili su se u XVIII. st. iz mjesta 
Kettig kraj Koblenza (Njemačka) u Vara- 
ždin. Odatle se njegov djed dr. Ferdinand 
Kettig preselio u Vukovar, gdje je bio od- 
vjetnik i javni bilježnik, a otac mu je bio 
gimnazijski profesor. Godine djetinjstva 
(1941.-46.), koje će ostaviti važan trag u 
sjećanju, ratne i prve poratne godine, pro- 
veo je u banatskom gradu Beloj Crkvi, oda- 
kle potječe obitelj njegove majke. Za taj su 
grad njega i njegove roditelje vezivala čvr- 
sta prijateljstva s brojnim starosjedilačkim 
srpskim i njemačkim obiteljima. Piše i ob- 
javljuje jednako na hrvatskom i srpskom 
jeziku, štujući oba svoja podrijetla — po ocu 
hrvatski i po majci vojvođanski srpski. 

Iz Bele Crkve seli se u Novi Sad, gdje 
je maturirao u gimnaziji Jovan Jovanović 
Zmaj. Od 1951. do 1959. studirao je i ap- 
solvirao na Medicinskom fakultetu u Be- 
ogradu, ali je prevagnuo njegov interes za 

KETIG 


literaturu — diplomirao je 1973. jugoslaven- 
ske književnosti i južnoslavenske jezike na 

Filozofskom fakultetu u Novom Sadu. Od 

1960. do 1965. bio je urednik, poslije i glav- 
ni urednik u novosadskoj Izdavačkoj kući 

Progres, a zatim glavni urednik te direktor 
sektora izdanja na srpskohrvatskom jeziku 

u Novinsko-izdavačkom poduzeću Forum 

u Novom Sadu. Od 1976. stručni je tajnik, 
a od 1979. glavni urednik Redakcije En- 
ciklopedije Jugoslavije za Vojvodinu pri 

Jugoslavenskom leksikografskom zavodu 

(danas Leksikografski zavod Miroslav Kr- 
leža) iz Zagreba. Na toj dužnosti ostaje do 

umirovljenja 1992. Sada je glavni urednik 
Enciklopedije Vojvodine u izdanju Vojvo- 
đanske akademije znanosti i umjetnosti. 


Tomislav Ketig 


Književnu karijeru počeo je objavlju- 
jući prve pjesme 1951. Piše i pripovijetke, 
romane, drame, eseje, studije i monogra- 
fije iz kulture i povijesti te književne kri- 
tike. Objavljuje u vojvođanskoj periodici 
— Almanah mladih (1951), Četrdesetpe- 
ta paralela (1952., suurednik), Dnevnik 
(1954., 1967.-68., 1976., 1985.-88.), Polja 
(1958.-61., 1965.-70.; suurednik 1960.-63.), 
Nedeljne novine (1965.), Letopis Matice 
srpske (1987., 1989.-90.); zatim u beograd- 
skim časopisima Mlada kultura (1952.-54.), 
Književne novine (1958., 1970., 1978.), De- 
lo (1960., 1962.-63., 1967.), Jež (1960.-61.), 
Borba (1963., 1969., 1992.); također u hrvat- 

skoj periodici: Forum (1963., 1966., 1982., 
1984., 1999.-2000., 2006.), Polet (1963.- 
65.), Telegram (1966.-68.), Oko (1976.-79.), 
Slobodna Dalmacija (1981.), Odjek (1983., 
1986., 1988.-89.), Republika (1988., 1997., 
2000., 2002.), Radovi Leksikografskoga 
zavoda »Miroslav Krleža« (1991.), Ko- 
lo (1997., 1999.-2002.) i Književna Rijeka 
(1999.). U novije vrijeme surađuje i u hr- 
vatskoj književnoj periodici u Vojvodini 
Klasje naših ravni (2006.-12.). 


Objavio je knjige pjesama Prometej u 
povratku (1962.), Amanet (1981. — nagra- 
da »Stražilovo«) i Poeme i balade (2002.); 
knjigu eseja Sanjari i fotografi zore (o 
surrealizmu, 1975.); romane Slepi putnici 
(1972. — nagrada Društva književnika Voj- 
vodine za roman), Lude godine (1973.), Ve- 
lebitski orao (2007.), Rakova djeca (2007.) 
te dvotomni Duga senka svitanja (2007. — 
njemački prijevod objavljen u Miinchenu 
2011., iste godine dobiva glavnu nagradu 
za književnost Vlade pokrajine Baden- 
Wirttemberg). Objavio je i knjigu drama 
Pomračenja (1969.). Izvođene su mu kaza- 
lišne, televizijske i radijske drame Vozačev 
nokturno (Novi Sad i Budimpešta, nagrada 
na Festivalu Jugoslavenske radiotelevizije, 
Kopar, 1963.), Astronauti (Pirot i Novi Sad, 
1963.), Ružičasta noć (Narodno kazalište, 
Subotica, 1964.), U cara Trajana kozje 
uši (Novi Sad, Beograd i Festival Jugosla- 
venske radijske drame, Ohrid, 1965., Beč, 
Budimpešta, Saarbriicken, Kčln, Skoplje, 
Hilversum, 1967.), Rekorder i aligator (No- 
vi Sad, Festival Jugoslavenske radijske dra- 
me, Ohrid, 1968.), Poslednji dani Sirakuze 
(Budimpešta, Novi Sad, Sarajevo, 1969.), 
Kulosfera (Nagrada Društva književnika 
Vojvodine, Srpsko narodno kazalište, No- 
vi Sad, 1972), Život teče dalje (TV Novi 
Sad, 1977.), Lud kamen na granici (TV No- 
vi Sad, 1977.), Ulje na vatru (TV Beograd, 
1978.). 


U pjesničkim zbirkama »teži univerzal- 
nosti i strukturnomu višeglasju, odnosno 
dramskoj napetosti kao stalnoj značajki 
svojega književnoga stvaralaštva« (Hrvat- 
ski biografski leksikon). Romani mu imaju 
snažnu povijesnu utemeljenost, a traganje 


za identitetom njihov je noseći motiv, te 
su stoga autobiografski sadržaji česte sa- 
stavnice narativa. U dramskim tekstovima 
»prošlost i suvremenost najčešće tematizira 
skokovitom dramatizacijom, živim dijalo- 
gom punim obrata, asocijativno i duhovi- 
to« (Hrvatska književna enciklopedija). 


Uz više od 100 enciklopedijskih člana- 
ka objavio je u Enciklopediji Jugoslavije 
(Zagreb, 1989.-90.) kulturno-povijesne ma- 
kropedijske odrednice »Jugoslavija — Kul- 
tura 1918. — 1988.« i »Jugoslavija — Nauka 
1918. — 1988.«. 


Sastavio je antologiju Pesnici Vojvo- 
dine (Novi Sad, 1975.) te bio supriređivač 
antologije Jugoslavensko pjesništvo NOB 
i revolucije (Zagreb, 1983.). Prevodio je s 
engleskog prozu (R. A. Poe, J. London, E. 
Hemingway, F. Scott Fitzgerald, D. Tho- 
mas, A. Panshia) i pjesme (J. Symons). Pre- 
vođen je na njemački, madžarski, talijanski, 
nizozemski, francuski, makedonski, slo- 
venski, albanski, slovački, rusinski, ruski 1 
švedski. Potpisivao se pseudonimima Pa- 
nonius i Miloš Stević. 


Bio je tajnik (1969.-71.) i predsjednik 
(1971.-75.) Društva književnika Vojvodine, 
dopredsjednik i v. d. predsjednika Saveza 
književnika Jugoslavije (1975.-78.). Član je 
Društva hrvatskih književnika i Hrvatskog 
društva pisaca te Međunarodnoga PEN-a. 
Za uspjehe u međunarodnoj književnoj su- 
radnji dobio je Orden bratstva i jedinstva sa 
srebrnim zracima. Dobitnik je i Listopad- 
ske nagrade Novog Sada 2002. i Nagrade 
za životno djelo Društva književnika Voj- 
vodine 2009. 


Djela: Prometej u povratku, Novi Sad, 1962; Po- 
mračenja, Novi Sad, 1969: Slepi putnici, Suboti- 
ca — Beograd, 1972; Lude godine, Novi Sad, 1973; 
Sanjari i fotografi zore, Novi Sad, 1975; Amanet, 
Novi Sad 1981; Poeme i balade, Zagreb, 2002; Du- 
ga senka svitanja, 1-2, Novi Sad, 2007; Rakova 
djeca, Zagreb, 2007; Velebitski orao, Subotica, 
2007. 


Lit.: U znaku mladih : Povodom nagrađenih roma- 
na na konkursu Vojvođanske sekcije književnika, 
Borba, 12. IV. 1969, Beograd; Dramski tekstovi 
Tomislava Ketiga, Pozorište, 5/1970, Novi Sad; 
Satira na novosadski način, Večernje novosti, 6. I. 

1972, Beograd; J. Klarski, U praskozorju slobode, 
Subotičke novine, 18. VIII. 1972, Subotica; Leksi- 
kon pisaca Jugoslavije, 3, Novi Sad, 1987; S. Ba- 
bić, Portreti, Novi Sad, 1990; Amanet i oporuka, 
Slobodna Dalmacija, 3. IX. 2003, Split; M. Miko- 
vić, Roman u književnosti Hrvata u Vojvodini, 
Književna revija, 3-4/2008, Osijek; J. Banyai, Po- 
vijesna narativa u posjedu književnosti, Klasje 
naših ravni, 1-2/2008, Subotica; Lj. Cerović, Sve- 
dok istorije, Polja, 455, Novi Sad, 2009; Hrvatski 
biografski leksikon, 7, Zagreb, 2009; Hrvatska 
književna enciklopedija, 2, Zagreb, 2010. 


T. Žigmanov 


KEVEDINKA (kevidinka, kčvidinka, 
ružica, Steinschiller), sorta grožđa. Je- 
dan je od roditelja sorata karat, Kecskemećt 

viraga, sila i nova sila. Podrijetlo joj je ne- 
dovoljno istraženo. Smatra se da je autoh- 
tona sorta Panonske nizine, neki misle da 

je stara sorta s Fruške gore, a drugi da pod- 
rijetlo vodi iz današnje Rumunjske (Arad- 
ska županija). Znatnije se širi na Subotičkoj 

pješčari poslije 1880-ih, pri velikoj obnovi 

vinograda nakon pojave filoksere. Na teri- 
toriju slobodnoga kraljevskoga grada Su- 
botice 1840.-41. popisano je 27.085 motika 

(oko 1950 ha) vinograda; potkraj XIX. st., 
nakon pojave filoksere, površine pod vino- 
gradima iznosile su oko 8000 kj (4600 ha); 

početkom XX. st. podižu se vinogradi na 

pjeskovitu zemljištu Hajdukova, Donjega 

i Gornjega Tavankuta, Čikerije i Kelebije 

pa je 1906. popisano 5172 ha vinograda. U 
tim novim vinogradima od vinskih sorata 

najviše se sadila upravo kevedinka zahva- 
ljujući mnogobrojnim prednostima (čokoti 

se gaje bez potpore, odlično podnosi krat- 
ku rezidbu, obilna rodnost, velika vitalnost 

na pjeskovitu terenu, jednostavan način 

proizvodnje). Zbog toga je s vremenom 

preuzela primat od kadarke te je postala 

vodećom sortom pješčare. Zadržala ga je 

i nakon Drugoga svjetskoga rata — u pri- 
vatnim vinogradima na Subotičkoj pješča- 
ri 1978.-79. činila je 61% čokoća; kadarka 

11,9%; ezerjo 9,4%; slankamenka 8,8% i 

talijanski rizling 6%. 

Bujna je sorta. Vrh mlada lastara slabo 
je crvenkaste boje, vunast. List je srednje 
veličine, cio ili trodijelan. Daje jake i us- 
pravne mladare. Bobice su srednje veličine 

ili nešto sitnije, okrugle. Pokožica debela, 
crvenkaste boje, s obilnim pepeljkom i iz- 
raženim crnosmeđim točkama. Sok bez- 
bojan. Grozd je obično malen, cilindričan, 
izdužen i zbijen. Težina grozda kreće se od 
90 do 140 g. Peteljka kratka, zdrvenjena. 
Veoma je prinosna jer su joj rodna i najniža 
te slijepa okca. Koeficijent rodnosti iznosi 
1,8 — 2,2. Odlično podnosi kratku rezid- 
bu, pri dugoj rezidbi daje slabiju kvalitetu. 
Kasna je sorta, na Subotičkoj pješčari bere 
se u listopadu. Otporna je na sušu i zbog 
toga veoma dobro uspijeva na pjeskovitu 
zemljištu, na kojem se sadi isključivo na 
vlastitu korijenu. Osjetljiva je na plamenja- 
ču, ali je otporna na sivu plijesan. Nakuplja 
malo šećera. Sadržaj šećera u širi iznosi 
16 — 18%, a kiselina 5 — 6%. Daje vino stol- 
ne kvalitete, za masovnu potrošnju, koje u 
prosjeku sadržava oko 10% alkohola. Vi- 
no je pitko, s jedva primjetnim mirisom i 
osvježavajućim okusom. Sa soda-vodom 
daje izvanredan špricer, po kojem su ov- 
dašnji gostioničari bili nadaleko poznati. 


Crveno je grožđe, ali se od nje uglav- 
nom proizvodi bijelo vino. Ostavljanjem 
kljuka nekoliko dana na komini dobiva se 
roze, tzv. šiler. Grožđe se koristi i kao stol- 
no. Tijekom berbe s čokoća kevedinke bira- 
ju se i na stranu stavljaju najljepši grozdovi, 
koji se režu s dijelom lastara, zatim se ve- 
zuju u male snopiće, tzv. evenke. Evenke 
su se pozorno nosile kući, gdje su se obično 
na tavanu vješale na grede i čuvale najma- 
nje do Božića. Za Božić su iznošene na stol 
te su bile prije svega dječja slastica. 


Lit.: L. Avramov, K. Briza, Posebno vinogradar- 
stvo : Ampelografija, Novi Sad, 1965; K. Slavić, 
Kratak istorijat vinogradarstva Subotičke peščare 
(rukopis). 

K. Slavić 


KIĐOŠ (madž. Kigy6s > kigy6: zmija), ri- 
jeka u sjevernoj Bačkoj. Dužina cjelokup- 
noga toka iznosi 126,5 km, od čega je u 
Madžarskoj 74 km, a u Vojvodini 52,5 km. 
Ime je dobila zbog stalna mijenjanja prav- 
ca i toka, pa tako i danas više puta prelazi 
državnu granicu. Zabilježen je i arhaični 
hrvatski naziv Plazovac, dok se u Vojvo- 
dini na srpskom naziva još i Plazović. Kod 

Bikića i Matevića Hrvati su je zvali i Kiđo- 
šac, a kod Đurića i Sentivana zabilježena je 
Kiđoška ćuprija. 

Nastaje spajanjem dvaju krakova, od- 
nosno kanala: bikićkoga kraka, odnosno 
kanala Bokodi-Kiđoš (madž. Bokodi-Ki- 
gyos csatorna) i aljmaškoga kraka, od- 
nosno Glavnoga kiđoškoga kanala (madž. 
Kigyos-focsatorna), koji se spajaju između 
Kaćmara i Riđice u zajedničku rijeku Ki- 
đoš. Ona u pograničnom području gradi 
veliki broj močvara i meandara, a poslije 
teče paralelno s Dunavom. Na depresiji is- 
točno od Koluta rijeka je formirala nekoli- 
ko jezera, koja su danas ribnjak. Na dijelu 
toka od 4 km sjeverno od Monoštora pro- 
lazi kroz Specijalni rezervat prirode Gor- 
nje Podunavlje. Jugoistočno od Monoštora 
ulijeva se u Veliki bački kanal, dok se prije 
njegova prokopavanja (1793.-1802.) ulijeva- 


la u Mostongu, čiji je bila gornji tok. 


U vrijeme proljetnih kiša rijeka je bo- 
gatija vodom i buja riječna vegetacija, koja 
otežava protok vode. Zbog toga plavi okol- 
na područja. Ljeti je vodostaj niži i zna 
presušiti. Kako je uglavnom širine 3—5m, 
a dubine 40 — 100 cm, rijeka nije plovna. 
Prokopavanjem kanala izgubila je svoja pr- 
votna svojstva. Nekad je pokretala mnoge 
mlinove, koji su nestali s povlačenjem vode 
u kanal, a bila je i mnogo bogatija ribom, 
iako je i danas važna za ribolovni turizam. 
Stanište je autohtone vodne i poluvodne 
vegetacije (vodeni kesten, bijeli i žuti lji- 
ljan) i dendroflore (bijela vrba, bijela i crna 
topola). 


Lit.: Ž. Mandić, Mikrotoponimija bunjevačkih Hr- 
vata u Madžarskoj, Folia onomastica Croatica, 10, 
Zagreb, 2001; V. Stojanović, D. Mijović, Evalua- 
tion of Geodiversity of the Western Bačka Danube 
Region in the Planning Documents and Opportu- 
nities for Improvement, Zbornik radova Geograf- 
skog instituta »Jovan Cvijić«, Beograd, 2008; 
www.gimnazijaso.edu.rs/gornje-podunavlje/hidro- 
grafija/kidjos.php. 

S. Bačić 


KIKIĆ, Geza (Subotica, 15. IX. 1925. — 
Dubrovnik, 22. III. 2002.), književni po- 
vjesničar i kritičar, antologičar. Sin je 
Silvestra i Ane, rođ. Lulić. Osnovnu i Gra- 


đansku školu u Subotici završio je kao stal- 
ni odlikaš te je dobio stipendiju za upis na 
Učiteljsku školu u Zagrebu u cilju popunja- 
vanja subotičke prosvjete hrvatskim kadro- 
vima. Studij upisuje 1940., ali ga napušta 
1943., nakon što je vojska zaposjela zgradu 
škole, te se vraća u Suboticu. Bio je akti- 
van omladinski antifašist te ga potkraj rata 
madžarske vlasti uhićuju, a nakon puštanja 
iz zatvora sudjeluje u borbama za oslobo- 
đenje Subotice. Bio je borac VIII. vojvo- 
đanske udarne brigade, a nakon završetka 
rata nije htio primiti časničke dužnosti te 
je demobiliziran. Školovanje je nastavio 
na Učiteljskoj školi u Subotici, gdje je di- 
plomirao 1946. Nakon što je kategorički 
odbijen u Novom Sadu, studij srpsko-hr- 
vatskoga jezika i književnosti upisao je na 
Filološkom fakultetu u Beogradu. Studi- 
rao je uz rad i diplomirao na Filozofskom 
fakultetu u Novom Sadu 1958. Predavao 
je u školama u Bačkoj Topoli 1946./47.1 
Prijedoru 1947./48., ali je osuđen kao in- 
formbiroovac i zatočen na Golom otoku 
(1949.-51.). Nakon toga u više je mjesta uči- 
telj i nastavnik književnosti (Gornji Vakuf 
do 1953., Bugojno do 1955., Tavankut do 
1956., Đurđin do 1958., Otoka /kraj Bosan- 
ske Krupe/ do 1960. te Bosanska Krupa do 
1965.). Kao profesor gimnazije doživio je 
ozljedu govornih organa koja se nije mogla 
izliječiti te je otišao u invalidsku mirovi- 
nu 1965. Vraća se u Suboticu i posvećuje 
proučavanju književne i kulturne povijesti 
bunjevačkih Hrvata, a 1970.-71. aktivno su- 
djeluje u rješavanju hrvatskoga nacionalno- 
ga pitanja u Vojvodini. Svojim partijskim 
referatom razobličio je velikosrpski prilaz 
bunjevačkomu pitanju, koji je zastupao Al- 
ba M. Kuntić, zbog čega je nakon sloma 
Hrvatskoga proljeća po drugi put isključen 
iz SKJ 1972. te uklonjen iz javnoga života, 
uz zabranu javnoga djelovanja i objavljiva- 
nja u cijeloj Jugoslaviji — nije mogao obja- 
vljivati članke u novinama i časopisima niti 
knjige. Slično kao i velik broj žrtava toga 
doba u Subotici, zbog egzistencijalne i poli- 
tičke ugroženosti trajno napušta rodni kraj 
te se 1976. preselio u Hrvatsku — živi povu- 

čeno, najprije u Popovićima u Konavlima, 
a od 1986. do smrti u Hodilju kraj Stona. 


Prvi rezultati njegova rada na hrvatskoj 
književnoj baštini u ugarskom Podunavlju 
bili su građa, studije, polemike, eseji, bi- 
ografije i prikazi objavljeni prije svega u 
subotičkoj Rukoveti 1968.-71., u kojima je, 
osim književnih tema iz preporodnoga i ju- 
goslavenska razdoblja, kritički progovorio i 
o nizu egzistencijalnih pitanja iz prošlosti 
i suvremenosti bačkih Hrvata. Tako je u 
Rukoveti publicirao građu iz preporodno- 
ga razdoblja južnougarskih Hrvata (»Svje- 
dočanstvo o mociji kanonika Antunovića; 
Ambrozije Boza Šarčević : Bunjevačka 
stvar«; »Pouzdanica g. kanoniku Ivanu 
Antunoviću od subotičke omladine« (5- 
6/1970); objavio ulomak iz svoje studije 
o Bunjevačkim i šokačkim novinama (9- 
10/1970); u eseju »Kritička riječ u borbi za 
afirmaciju stvaralaštva« (9-10/1971) pledira 
za »najmoćnije oružje kulturnog progresa 
— beskompromisnu javnu polemiku i neod- 
stupnu kritiku« te analizira razvoj polemi- 
ke od Ivana Antunovića do suvremenoga 
doba, upozoravajući pritom da su u vrije- 
me Austro-Ugarske »mađarski a donekle i 
srpski političari u to vrijeme bili suglasni 
o nacionalnoj pripadnosti Bunjevaca i Šo- 
kaca tj. da su “katolički Srbi“ iako su svi 
dobro znali da je nacionalni preporod jav- 
no utemeljen na ilirsko-hrvatskoj tradiciji«, 
zatim da »i pored potvrđenih oslobodilač- 
kih težnji hrvatskog naroda u vrijeme vla- 
davine velikomađarskog ekspanzionizma 
situacija između dva rata nije bila ništa 
povoljnija jer je bunjevačko-šokački puk 
bio pod nesmanjenim političkim pritiskom 

velikosrpskih monarhista« te da hrvatski 
i srpski filolozi i leksikolozi zanemaru- 
ju regionalne i jezične osobenosti bačkih 
Hrvata; u kritičkom prikazu knjige Albe 
Kuntića Počeci borbe za preporod bačkih 
Bunjevaca (Beograd, 1969.), među ostalim, 
je zaključio kako je »pisac do te mjere pro- 
blem paradoksalno zamaglio da je neod- 
ložno potrebno napisati novu knjigu pod 
naslovom Istina o bunjevačkim Hrvatima 
i njihovom preporodu'*« (»O pseudoznan- 
stvenom pristupu bunjevačkim Hrvatima i 
njihovom preporodu«, 3-4/1970); pri tome 
nije oklijevao ni ukazati na propuste knjige 
Književnost bačkih Hrvata (Zagreb, 1971.) 
od Ante Sekulića (»Domašaji i promaša- 
Ji književne hrestomatije bačkih Hrvata«, 
5-6/1970), prije svega zanemarivanje svje- 
tovne inteligencije i književnosti; njegov 
prikaz »Lirski prvijenac Lazara Stipića« 
(7-8/1970) zapravo je esej o počecima lju- 
bavne poezije u bačkih Hrvata; pisao je o 
Lazaru Stipiću (7-8/1970) i Jakovu Orčiću 
(7-8/1971); argumentirano je opovrgavao 
odbacivanje vrijednosti epigrama Pavla 
Bačića (3-4/1970), karikiranje pjesništva 
Lazara Stipića (7-8/1970) i negiranje knji- 
ževne vrijednosti djela Ivana Antunovića, 
Mije Mandića i Balinta Vujkova (5-6/1970) 
i dr. Svoje kritike i eseje objavljivao je vi- 
še jugoslavenskih listova i časopisa (Odjek, 
Sarajevo, 20/1972; Revija, Osijek, 6/1972, 
itd.). 


Antologija poezije bunjevačkih Hrvata i 
Antologija proze bunjevačkih Hrvata, koje 
je objavila Matica hrvatska 1971., sintetski 
su rezultat njegovih višegodišnjih istraži- 
vanja i prvi su reprezentativni (antologij- 
ski) izbori iz književnosti bačkih Hrvata. U 
njima je kritički vrednovao i stručno pred- 
stavio najviše domete poetskoga i proznoga 
stvaralaštva bačkih Bunjevaca od samih 
početaka pa do druge polovine XX. st.: od 
one koja je postojala u narodu — usmene 
književnosti i od one koja je uspostavljena 
potkraj XVII. st. među franjevcima Bosne 
Srebrene pa do književnosti angažiranih 
ljevičara koja je objavljivana nakon Dru- 
goga svjetskoga rata. Time je pridonio 
usustavljivanju, vrednovanju i kritičkomu 

promišljanju književnosti bunjevačkih Hr- 
vata te je donio i njezinu prvu ozbiljniju 
valorizaciju. 


Struktura je obiju knjiga slična: na po- 
četku su priređivačeve uvodne književ- 
no-povijesne studije, zatim slijedi kratki 
književno-kritički prikaz, uz navođenje 
osnovnih bio-bibliografskih podataka za- 
stupljenoga autora, a na kraju je reprezen- 
tativni izbor iz njegova opusa. Antologija 
pjesništva obuhvaća izbor iz bunjevačke 
narodne poezije te pjesništva 34 pjesnika, 
a antologiju proze čini odabir od dvadese- 
tak bunjevačkih narodnih pripovijedaka te 
izbor iz stvaralaštva 31 prozaika. Pri tome 
je Kikić izvršio i periodizaciju književnosti 
bunjevačkih Hrvata: pjesništvo je priređe- 
no u četiri cjeline (»Kačićevim stazama« 
naziv je za XVIII. st.; »Kolo bunjevačkih 
preporoditelja« odnosi se na autore koji su 
djelovali potkraj XIX. i početkom XX. st.; 
razdoblje između dvaju svjetskih ratova 
nazvano je »Svjedočanstvo borbe i nada- 
nja«; »Nebom novih maštanja« pokriva 
pjesništvo nakon Drugoga svjetskoga rata), 
a proza u tri (»Svijetlim stranicama prepo- 
rodne književnosti« naziv je za razdoblje 
od 1870-ih do Prvoga svjetskoga rata; »Isti- 
ne i poruke o minulim danima« obuhvaća 
vrijeme između dvaju svjetskih ratova; »Na 
stazama novih traganja« razdoblje je nakon 
Drugoga svjetskoga rata). 


Slom »hrvatskoga proljeća« 1971. re- 
zultirao je i onemogućivanjem objavljiva- 
nja još dva kapitalna Kikićeva djela: tiska- 
nje predanoga rukopisa Antologija eseja i 
kritike bunjevačkih Hrvata zabranjeno je u 
Nakladnom zavodu Matice hrvatske 1971., 
a cjelokupna naklada prvoga od ukupno 
pet svezaka Zbornika dokumenata o pre- 
porodu bunjevačkih Hrvata, koji je tiskao 
Grafički zavod Panonija u Subotici 1971. 
dotacijom od pokrajinskih tijela, uništena 
je u vrijeme partijskoga sastanka na vrhu 
u Karađorđevu. Prema Kikićevim riječi- 
ma, razlog je uništenja to što je »prvi put 
dovedena u pitanje stopedesetgodišnja pro- 
tuhrvatska tradicija i asimilatorska politika 
Matice srpske kao i čitav niz njenih proiz- 
voljnih kompromitirajućih krivotvorina.« 


Unatoč teškoćama koje su ga pratile 
kroz cijeli život, a među ostalim, samo je 
tri godine predavao u školama koje su pre- 
težito pohađala bunjevačkohrvatska djeca, 
bio je među prvima koji je cjelovito i kri- 
tički iščitao cjelokupnu književnu baštinu 
Hrvata na istoku hrvatskoga etničkoga 
područja. Razdoblje u kojem je intenziv- 
no proučavao kulturnu i književnu povijest 
bunjevačkih Hrvata podudaralo se s valom 
demokratizacije u jugoslavenskom društvu 
te su rezultati njegovih više od pola dese- 
tljeća dugih istraživanja, osobito eseji i kri- 
tike, ali i antologičarski rad, vrhunac ono- 
dobnoga znanstvenoga djelovanja bačkih 
Hrvata. Oni ne svjedoče samo o Kikićevu 
odličnom poznavanju kulturne povijesti 1 
temeljnih identitetskih pitanja bunjevačkih 
Hrvata nego i o njegovoj iznimnoj erudiciji 

— imao je osobnu biblioteku od oko 40.000 
naslova. Iako njegovi rezultati sa stručne 
strane nikada nisu opovrgnuti, političkim 
odlukama i zabranom objavljivanja njegov 
je rad radikalno zaustavljen te mu je one- 
mogućeno daljnje djelovanje na kulturnom 
planu. 


Pokopan je u Stonu. 
Izvor: Sažetak životopisa, Obiteljska arhiva. 


Djela: Antologija poezije bunjevačkih Hrvata, Za- 
greb, 1971; Antologija proze bunjevačkih Hrvata, 
Zagreb, 1971. 


Lit.: J. Vrkić, Tamni kut hrvatske književnosti, 
Kritika, 19/1971, Zagreb; A. Sekulić, Bački Hrva- 
ti, Zagreb, 1991; A. Sekulić, Književnost podunav- 
skih Hrvata u XX. stoljeću, Zagreb, 1996; J. Basch 
[M. Miković], Prvi suvremeni antologičar podu- 
navskih Hrvata, Klasje naših ravni, 3-4/2002, Su- 
botica; Hrvatski biografski leksikon, 7, Zagreb, 
2009; Hrvatska književna enciklopedija, 2, Za- 
greb, 2010; T. Žigmanov, 40 godina od prvih an- 
tologija dijela književnosti bunjevačkih Hrvata, 
Vijenac, 464-465, Zagreb, 15. XII. 2011; Leksikon 
hrvatskih književnih kritičara, Zagreb — Đakovo, 
2012. 


T. Žigmanov 


KIKIĆ-BAČLIJA, Marija (Bačlija-Ki- 
kić, Kikić, Bačlija, Maja) (Novi Sad, 19. 
VII. 1931. — Subotica, 13. VII. 2007.), ama- 
terska slikarica, pjesnikinja. Kći je Marka 
Bačlije i Karoline, rođ. Poljaković. Osnov- 
nu školu pohađala je u rodnome gradu i 


KISELNA 


Slavonskome Brodu, gdje je obitelj prebje- 
gla za vrijeme madžarske vlasti, a gimna- 
ziju u Subotici. Upisala je studij slikarstva 
u Beogradu, ali ga je nakon smrti oca mo- 
rala prekinuti zbog materijalnih razloga. 
Do umirovljenja radila je kao referentica 
u IMK 29. novembar i korespodent, lek- 
tor i prevoditelj s madžarskog u tiskarskom 
poduzeću Minerva. 


Kao slikarica, bila je angažirana na de- 
koriranju panoa i pozornica za žetelačke 
svečanosti Dužijanca u Subotici 1968.-72. 
Među osnivačima je HKUD-a Bunjevač- 
ko kolo iz Subotice (1970.). Nakon sloma 
Hrvatskoga proljeća bila je diskreditirana 
i šikanirana na radnom mjestu od strane 
partijskih i sindikalnih čelnika. 


Sklonost prema likovnom izražavanju 
pokazivala je još za vrijeme gimnazijsko- 
ga školovanja, kad ju je zapazio prof. Imre 
Safrany, pod čijim se nadzorom educira- 
la. Od osnutka HKUD-a Bunjevačko kolo 
do 1972. bila je aktivna članica Likovnoga 
odjela. Tih je godina sudjelovala na više 
kolektivnih izložaba te na desecima likov- 
nih kolonija Društva. Za sobom je ostavila 
stotinjak slika i crteža. Izradila je portrete 
biskupa Matije Zvekanovića, kojega je da- 
rovala Bunjevačkoj matici, te Blaška Rajića, 
koji je završio u privatnoj kolekciji anonim- 
noga kolekcionara. 


Kao članica literarne sekcije društva, 
nastupala je na više književnih večeri u 
Subotici, Slavonskom Brodu, Zagrebu, Đa- 
kovu, Osijeku i dr. Pjesme je objavljivala u 
Rukoveti (7-8/1970, 3-4/1971), Subotičkoj 
Danici (1984.), Zvoniku (1/2000), Klasju 
naših ravni (5-6/2002) i drugdje. U rukopi- 
su je ostavila oko 200 pjesama u tri zbirke. 
Bila je i članica subotičkoga Katedralnoga 
zbora Albe Vidaković. 


Pokopana je na Senćanskom groblju u 
obiteljskoj grobnici. 
G. Bačlija 


KISELNA, kiselo mlijeko, omiljeno jelo u 
bačkih Hrvata. Spravlja se tako što se mli- 
jeko skuha te mu se, kad se malo ohladi, 
doda kvasac za kiselnu. Nakon toga dobro 
se prekrije (utrpa) u deku ili bundu i ostavi 

KISELNA 


da se ohladi. Kvasac za kiselnu posebno se 
čuvao u manjim posudama, tzv. ćupicama. 
Spravljala se u gotovo svakoj salašarskoj 
obitelji, kako od kravljega tako i od kozjega 
i ovčjega mlijeka. Najboljom se smatrala 
kiselna od ovčjega mlijeka jer je masna i 
gusta. Bila je gotovo svakodnevno na sto- 
lu, a jela se za ručak (tj. doručak) i večeru. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005. 


P. Skenderović 


KISELJAK (lat. Ailanthus altissima 

Mill.), u podunavskih Hrvata naziv za pa- 
jasen, do 30 m visoko i brzorastuće drvo. 
Pripada porodici Simarubaceae, rodu Ai- 
lanthus. Ima krhke i debele izbojke s veli- 
kom i smeđom srčikom. Kora je debla dugo 

glatka, bjelkasto išarana. Lišće mu je naiz- 
mjenično, neparno perasto, do 1 m dugo s 

13-41 listića neugodna mirisa, jajoliko du- 
guljastih i do 12 cm dugačkih, na bazi s 1-4 

tupa zupca, na kojima su žlijezde, u jesen 
poprimaju jarko crvenu boju. Cvjetovi su 

raznospolni, u 25 cm dugim, uspravnim i 
vršnim metlicama, 3-4 mm dugi, zelenka- 
sto žuti, neugodna mirisa, obiluju nekta- 
rom. Prašnika je u muškim cvjetovima po 

10, a u ženskima manje i sterilni su. Plod 

je duguljast, 4-5 cm dug, I cm širok, gore i 

dolje okriljen, sa sjemenom u sredini, a vrh 

gornjega krila spiralno je zavrnut. Supke 

su obrnuto jajolike, a prvi su listovi parni 
i duboko trolapi. 


Podrijetlom je iz Kine, u Europu (Lon- 
don) donio ga je 1751. francuski isusovac 
Pierre Nicholas le Cheron d?Incarville kako 
bio služio kao hrana za uzgoj svilene bu- 
be. Nakon nekoliko godina sadi se u Parizu 
kao ukrasna biljka u drvorede. Međutim, 
kako brzo raste (svake godine, počevši od 
pete godine, obilato rađa sjemenom, koja 
se lako raznosi vjetrom), nema prirodnih 
neprijatelja (listovi imaju jak miris i ne- 
ugodan okus, koji potječe od taninskih 
materija te odbija životinje koje se hrane 
biljkama), malih je zahtjeva za zemljiš- 
tem (podnosi onečišćena zemljišta, plitka 
i kamenita zemljišta, pjeskovita zemljišta, 
zemljišta prekrivena otpadom bilo organ- 

skoga bilo anorganskoga porijekla), odlično 
podnosi zračna i druga onečišćenja, otpo- 
ran je na jak vjetar, dugotrajnu sušu i niske 
temperature, ima jaku izdanačku snagu, a 
razvija i jak korijenski sustav, koji brzo i 
snažno prodire u podlogu, pri čemu i odre- 


Kiseljak 


zani dio korijena ima sposobnost dati novu 

biljku, te kako ima izražen alelopatski uči- 
nak na druge biljke (izlučuje otrov ailanton, 
koji zaustavlja rast drugih biljaka), brzo se 

i nekontrolirano proširio po cijeloj Europi 

te danas predstavlja problem koji se teško 

rješava. Zbog navedenih karakteristika kao 

drvo nije bio omiljen na salašima i selima 

u Bačkoj. 


U tradicionalnoj kineskoj medicini ko- 
ristili su se svi dijelovi (list, kora i korijen) 
za mentalne i kožne bolesti te ćelavost, dok 
se u suvremenoj kineskoj medicini kora dr- 
veta koristi za liječenje raznih bolesti, kao 
što su crijevna oboljenja, dizenterija, ma- 
larija, rak, epilepsija, čirevi i dr. Od lišća 
kiseljaka spravlja se insekticid. 


S obzirom na to da brzo raste i da ima 
fleksibilan korijen, pogodan je za sanaciju 
erozivnih i bujičnih područja. Najčešće se 
koristi kao celulozno i ogrjevno drvo, a rje- 
đe u stolariji i građevinarstvu, jer se teško 
kala, pri sušenja puca i iskrivljuje se, ali se 
dobro polira te su se u Podunavlju daščice 
kiseljaka koristile za šimitovanje, tj. ravna- 
nje zidova nakon žbukanja. 


Lit.: Šumarski priručnik, 1, Zagreb, 1946; I. Opa- 
čić, Istraživanja suhe destilacije pajasena, Šumar- 
ski list, 9-10/1956, Zagreb; Šumarska enciklopedi- 
ja, 1-3, Zagreb, 1980-87; M. Peić, G. Bačlija, 
Rečnik bačkih Bunjevaca, Novi Sad — Subotica, 
1990. 

V. Borkov 


KISS, Maria (Sombor, 1935.), etnologinja. 
Diplomirala je na Filozofskom fakultetu 
Sveučilišta Lordnd Eotvos u Budimpeš- 
ti, smjer etnologija i muzeologija (1959.). 
Glavni je referent Zavoda za narodnu pro- 
svjetu (madž. N&pmuvelćsi Intezet) od 
1960., aspirantica (lat. candidatus scientia- 
rum) od 1971., znanstvena djelatnica Etno- 
loške istraživačke skupine (zmadž. Nepraj- 
zi Kutato Csoport) Madžarske akademije 
znanosti od 1974. Članke i studije objavlju- 
je u madžarskim i srbijanskim strukovnim 
izdanjima. Bila je urednica Etnografije 
Južnih Slavena u Mađarskoj 1979.-85. Is- 
tražuje običajnu građu Srba u Madžarskoj 
te ostalih južnoslavenskih naroda. 


U sklopu toga objavila je i nekoliko čla- 
naka od značenja za podunavske Hrvate: 
»Koledarska tradicija u Dušnoku (Mađar- 
ska)« (Rad XX kongresa Saveza udruženja 
folklorista Jugoslavije u Novom Sadu 1973. 
godine, Beograd, 1978.); »Iz istorije etno- 
grafskog istraživanja Srba i Hrvata budim- 
ske okolice« (Etnografija Južnih Slavena u 
Mađarskoj, 5, Budimpešta, 1982); »Interet- 
ničke veze madžarskog običaja *'palazolas'« 
(Etnografija Južnih Slavena u Mađarskoj, 
6, Budimpešta, 1984); Delszlav szokdsok 
a Duna mentćn [Običaji južnih Slavena u 
Podunavlju], Budapest, 1988; »A Baja kor- 
nyćki delszlavok (bunyevacok) szokasfor- 
mai« [Običaji južnih Slavena (Bunjevaca) 
u okolici Baje], u: J. Barth (ur.), Dunatdji 
talalkozas : A Bdcs-Kiskun megyei nemze- 
tisegkutato konferencia (Baja, 1991. aprilis 
27.) elćaddsai, Kecskemet, 1992 (Bacsor- 
szag, 10-12/2012, Szabadka)?. 


Lit.: Magyar neprajzi lexikon, 3, Budapest, 1980. 
Ž. Mandić 


KIŠ, Zvonimir (Subotica, 2. IV. 1938.), li- 
ječnik specijalist urolog. Sin je Kolomana 
i Ruže, rođ. Matijević. Osnovnu i srednju 
školu završio je u Subotici, a na Medicin- 
skom fakultetu u Beogradu diplomirao je 
1963. Isprva radi u zdravstvenoj stanici u 
Tavankutu. Kada je na kirurškom odjelu 
subotičke bolnice 1965. osnovan odsjek za 
urologiju (vodio ga je dr. Andrija Romić), 


KIŠ 


dobio je specijalizaciju, koju je obavio na 

Urološkoj klinici Medicinskoga fakulteta 

u Beogradu 1969.-73. Nakon otvorenja po- 
sebnoga odjela za urologiju s odsjekom za 

kemodijalizu 1971./72. upućen je u Rijeku, 
tada najveći Centar za kronični dijalizni 

program u Jugoslaviji, s ustaljenim ra- 
dom i na transplantaciji bubrega. Tijekom 

1975./76. usavršavao je endoskopsku uro- 
logiju u Slovenj Gradecu, poznatom cen- 
tru za edukaciju iz domene endoskopske 

operativne urologije, a nakon povratka na 

odjel je uveo endoskopske urološke pregle- 
de. Načelnik odjela urologije bio je 1983.- 
87., a upravnik OOUR-a Službe za kirurške 

bolesti i reanimaciju Medicinskoga centra 

u Subotici 1987.-89. U tom razdoblju zavr- 
šio je poslijediplomski studij iz urologije 

na Klinici za urologiju Medicinskoga fa- 
kulteta u Zagrebu. God. 1989. izabran je 

za direktora Medicinskoga, a 1992. Zdrav- 
stvenoga centra u Subotici. U vrijeme nje- 
gova rukovođenja rekonstruirane su dvora- 
ne operacijskoga bloka i zgrada Dispanzera 

za majku i dijete, otvoren je Dispanzer za 

neuropsihijatriju sa savjetovalištem, zgra- 
da nekadašnjega Odjela za plućne bolesti i 

tuberkulozu adaptirana je za potrebe bol- 
ničke knjižnice i bolničke arhive, započeti 

su pregovori o kupnji skenera i suvreme- 
ne opreme za odjel radiologije i operacij- 
ski blok. Podnio je ostavku na položaj di- 
rektora 1992., ali rješenjem Ministarstva 

zdravlja Srbije ponovno je postavljen na tu 

funkciju 1996. U mirovini je od 2001. 


Sudjelovao je sa stručnim radovima na 
III. i VI. kongresu urologa Jugoslavije, XII. 
kongresu kirurga Jugoslavije, XX. jugo- 
slavenskom sastanku za nuklearnu medi- 
cinu i dr. Kao autor ili suautor objavljivao 
je u stručnoj literaturi (Medicinski pregled, 
3-4/1991, i dr.). Bio je predsjednik subotič- 
ke podružnice Društva liječnika Vojvodine. 
Zvanje primariusa dobio je 1989. 


God. 1969. potpisao je pristupnicu 
za članstvo u ogranku Matice hrvatske 
u Subotici, a 1970. bio je jedan osnivača 
HKUD-a Bunjevačko kolo u Subotici. 


Izvor: Arhivski podaci Opće bolnice u Subotici. 

KIŠ 


Lit.: E. Libman, Lekarska društva u Subotici 
1880-2005, Subotica, 2005; E. Libman, Medicin- 
ska bibliografija Subotice 1828-2005, Subotica, 
2008. 

E. Libman 


KLAIĆ, Vjekoslav (Garčin, Slavonija, 21. 
VI. 1849. — Zagreb, 1. VII. 1928.), povje- 
sničar, muzikolog, književnik. Djed Fer- 
dinand i otac Franjo, učitelj, doseljeni su 
iz Gradiške krajiške pukovnije, a majka 
Tekla, rođ. Jung, Njemica je iz Petrovara- 
dina. U ranoj mladosti odgajan je u njemač- 
kom duhu i jeziku. Osnovnu školu, realku 
i gimnaziju polazio je u Varaždinu, kamo 
mu je otac premješten 1852., a privatno je 
učio latinski jezik. U Zagrebu je učenik 
nadbiskupskoga orfanotrofija 1861.-63. 1 
sjemeništarac u klasičnoj gimnaziji, ko- 
ju je završio 1865. Surađivao je u zavod- 
skom listu Smilje i kovilje, u sjemeništu je 
od 1864. vodio gudački kvartet, u Narod- 
nom ilirskom skladnoglasja družtvu (od 
1868.: Vijenac), u kojem je svirao violinu, 
od 1866. ravnao je orkestrom koji je te go- 
dine praizveo njegovu uvertiru Posljednja 
nada. Studij teologije napustio je 1867. te 
je postao namjesni učitelj u varaždinskoj 
gimnaziji, gdje je poučavao njemački i hr- 
vatski jezik te zemljopis, povijest i glazbu 
do 1869. Kao vladin stipendist odlazi stu- 
dirati povijest i zemljopis u Beč, gdje je u 
društvu hrvatskih studenata Velebit postao 
oduševljeni pobornik hrvatstva i pravaštva. 
Utjecaj na njegov odabir studija imali su 
geograf i profesor u varaždinskoj gimna- 
ziji Petar Matković te profesor povijesti u 
zagrebačkoj gimnaziji Franjo Košinek. Stu- 
dij završava 1872., no ne polaže rigoroze 
na bečkom sveučilištu. Nakon položenoga 
profesorskoga ispita 1873. imenovan je su- 
plentom u zagrebačkoj gimnaziji. Politič- 
ki je pripadao Stranci prava; uređivao je 
pravaški književni tjednik Hrvatska lipa 
1875., u kojem je objavljivao svoje povije- 
sne priloge. List je bio idealan za populari- 
zaciju znanstvenih rezultata jer su ga čitali 
širi društveni slojevi. Suplentom hrvatske 
povijesti na Mudroslovnom fakultetu ime- 
novan je 1878., nakon smrti Matije Mesi- 
ća, prvoga rektora Sveučilišta i profesora 

na Katedri za hrvatsku povijest. Iako nije 
imao naslov doktora, prevagu u odnosu na 
konkurenta Tadiju Smičiklasa donijeli su 
mu objavljeni povijesni radovi. Smičiklas, 
naime, u to vrijeme nije objavljivao povi- 
jesne radove, nego se bavio književnošću. 
Sljedeće tri godine predavao je kolegije iz 
hrvatske povijesti od XII. do XIX. st. te 
povijest Bosne u srednjem vijeku. Nakon 
raspisanoga otvorenoga natječaja i izbora 
Smičiklasa na mjesto profesora 1882. vra- 
tio se u gimnaziju, preuzeo je uredništvo 
Vienca 1882.-89. i vodio orkestar u Hrvat- 
skom sokolu 1882.-91. Tijekom njegova 
vođenja Vienca list je, među ostalim, ob- 
javljivao i vijesti o ugarskim Bunjevcima i 
Šokcima. Bavio se tada i sakupljanjem na- 
rodnih pjesama i napjeva. S Vjenceslavom 
Novakom pokrenuo je i uređivao mjeseč- 
nik Gusle, koji je 1892. izlazio kao časo- 
pis »za svjetovnu i crkvenu glasbu«. Jedan 
je od najzaslužnijih za osnivanje katedre 
za geografiju na Mudroslovnom fakultetu, 
na kojoj je kao privatni docent predavao 
1884.-93. Potporom Isidora Kršnjavoga, 
ministra bogoštovlja i nastave, vratio se na 
Fakultet 1893. kao profesor na novoosnova- 
noj katedri opće povijesti, a iste je godine, 
na prijedlog Franje Račkoga, primljen za 
dopisnoga člana JAZU-a. Pravim članom 
postao je 1896. na prijedlog Tadije Smiči- 
klasa. Rektor Zagrebačkoga sveučilišta bio 
je 1902.-03., a 1905. odbio je preuzeti ka- 
tedru hrvatske povijesti predloživši na to 
mjesto Ferdu Šišića. U nastojanju da završi 
sintezu povijesti hrvatskoga naroda, kad 
nije dobio dopust zbog nesporazuma, ali i 
zbog neslaganja s politikom vladajuće Hr- 
vatsko-srpske koalicije, zatražio je i dobio 
umirovljenje 1906. Reaktiviran je 1908. na 
mjestu redovitoga profesora na Katedri za 
opću povijest. Unatoč nesporazumu s vla- 
stima i nastojanjima ministara da ga se pri- 
je vremena umirovi, predavao je do 1922. 
Karlovo sveučilište u Pragu dodijelilo mu 
je 1922. počasni doktorat za prinos povije- 
snoj znanosti, a Češka akademija znanosti 
izabrala ga je za dopisnoga člana. 

Počeo je objavljivati još tijekom studija 
1870. Napisao je i objavio velik broj povi- 
jesnih, geografskih, književnih i glazbenih 


djela, oko stotinu manjih studija i priloga 
u periodici te više znanstveno-popularnih 
članaka u kulturno-prosvjetnim i književ- 
nim časopisima, tjednom i dnevnom tisku. 
Najopsežnije djelo Povijest Hrvata od naj- 
starijih vremena do svršetka XIX. stoljeća 
(1-6, Zagreb, 1899.-1922.) ostalo je nedovr- 
šeno jer su događaji obrađeni do 1608. Na- 
pisao je prvu kritičku sintezu srednjovje- 
kovne bosanske povijesti (Poviest Bosne do 
propasti kraljevstva, Zagreb, 1882.), koju 
je Ivan Bojničić, osim na njemački (Leip- 
zig, 1885.) preveo i na madžarski (Bosznia 
tortenete a legregibb kortol a kiralysag bu- 
kasdig, Nagy-Becskerek, 1890.). Kao po- 
vjesničar utjecao je na ondašnje književni- 
ke — neki od njih (Franjo Marković, Eugen 
Kumičić) služili su se njegovim djelima 
kao izvorom za svoje romane. Pozornost 
je pridavao, osim tradicionalnoj politič- 
koj, i kulturnoj, crkvenoj te gospodarskoj 
povijesti, povijesnoj topografiji, biografiji, 
arhontologiji i genealogiji. Pazio je na druš- 
tvenu širinu povijesnih tijekova, nesvodlji- 
vih na uskopolitičku dimenziju, te je bio 
idejno blizak osnovnim nazorima tadašnje 
njemačke erudicijsko-genetičke historio- 
grafije, zbog čega je snažno utjecao na raz- 
voj nacionalne svijesti i hrvatske povijesne 
znanosti. Istraživačku karijeru započeo je 
baveći se ranim hrvatskim srednjovjeko- 
vljem, poslije se posvetio obradi tema iz 
kasnoga srednjega i ranoga novoga vijeka, 
što su mu najvrjedniji prinosi, a nakon to- 
ga znanstveni interes je proširio na teme iz 
hrvatske povijesti do XIX. st. »Vječito na- 
vođenje citata« isprva je smatrao suvišnim 
i nepotrebnim opterećenjem za čitatelja, 
ali je u najboljim dijelovima njegove sin- 
teze povijesti Hrvata detaljno prepričavao 
primarne izvore, gradeći njihovim odabi- 
rom i povezivanjem »historijske nizove« 
ili »glavne smjerove« povijesnoga razvo- 
ja. U obrani gledišta često je polemizirao 
s madžarskim i srpskim povjesničarima. 
Odlučno je istupao ne samo protiv srpske 
romantičarske škole — jedini se od ono- 
dobnih hrvatskih povjesničara dosljedno 
odupirao velikosrpskim interpretacijama 
hrvatske i srpske povijesti — nego i protiv 


KLAIĆ 


ozbiljnih srpskih istraživača (npr. Stojana 
Novakovića) te ideološki jugoslavenski ori- 
jentirane historiografije. Njegova brojna i 
raznovrsna djela čine bogato razdoblje u 
počecima moderne hrvatske historiografije. 


O Bunjevcima i Šokcima pisao je u 
antropogeografskom djelu Opis zemalja 
u kojih obitavaju Hrvati (sv. 3, Zagreb, 
1883., str. 197-205), gdje je donio podatke 
O njihovoj prostornoj zastupljenosti, broju, 
nošnji, običajima i gospodarenju, prenijevši 
najzastupljenije mišljenje njegova vremena 
da su Bunjevci najvjerojatnije podrijetlom 
iz Hercegovine i da im je ime izvedeno 
od rijeke Bune. Jedan je od rijetkih autora 
toga doba koji povezuje bačke Bunjevce s 
ostalim bunjevačkim skupinama: »Vriedno 
je medjutim iztaknuti, da Bunjevaca nema 
samo u Bačkoj, nego takodjer u zapadnoj 
Ugarskoj, poimence u županiji Baranjskoj 


OPIS ZEMALJA 
TU KOJI OBITAVAJU HAVATI 


VJ. KLAIĆ 


m ovezik 


BREŠTVO KV. JERONIMA. 


V. Klaić, Opis zemalja u kojih 
obitavaju Hrvati, Zagreb, 1881. 


(pečuvskoj biskupiji), zatim u Slavoniji (u 
županiji Virovitičkoj i Požežkoj), napokon 
i u Hrvatskoj (u Lici). Svi ovi Bunjevci 
govore istim narječjem (štokavskim ikav- 
skoga izgovora), imadu jednake gotovo 
običaje i nošnju«. Poslije ga je glasilo Srp- 
ske samostalne stranke Srbobran (br. 14. 
i 15/1889) napalo kao plagijatora i lopova, 
navodeći dijelove rasprave Laze Kneževića 
»O Bunjevcima« (Letopis Matice srpske, 
1881.), iako je to bila popularno-znanstve- 
na kompilacija u kojoj nije navodio izvo- 
re informacija. Na optužbe koje su imale 

za cilj diskreditirati ga kao znanstvenika 
odgovorio je oštro u Obzoru (br. 94/1889) 
dodavši da je za opis Bunjevaca upotrijebio 
još i djelo Ivana Antunovića. Srpski tisak 
mu nije bio sklon; često su zagrebački Sr- 
bobran, novosadski Javor, zemunsko Novo 
vreme i dr. naizmjenično ili složno napada- 
li njegova djela. Predmet rasprava bila su 
sporna područja Hrvata i Srba te ime, jezik 
i kultura naroda na tim područjima. 


Djela: Potpunija bibliografija u: M. Karbić, Bio- 
grafija i bibliografija Vjekoslava Klaića, u: Vjeko- 
slav Klaić : Život i djelo : Zbornik radova sa znan- 
stvenog skupa o životu i djelu Vjekoslava Klaića 
u povodu 150. obljetnice rođenja i 70. obljetnice 
smrti 1849. — 1928. — 1998. — 1999, održanog 6. i 
7. studenog 1998. u Slavonskom Brodu i Garčinu, 
Zagreb — Slavonski Brod, 2000. 


Lit.: D. Pavličević, O metodološkim nazorima 
Vjekoslava Klaića, Historijski zbornik, 41/1988, 
Zagreb; Vjekoslav Klaić : Život i djelo : Zbornik 
radova sa znanstvenog skupa o životu i djelu Vje- 
koslava Klaića u povodu 150. obljetnice rođenja i 
70. obljetnice smrti 1849. — 1928. — 1998. — 1999, 
održanog 6. i 7. studenog 1998. u Slavonskom Bro- 
du i Garčinu, Zagreb — Slavonski Brod, 2000; Hr- 
vatski biografski leksikon, 7, Zagreb, 2009. 

M. Bara 


KLARSKI, Josip (Tavankut, 16. X. 1927. 
— Subotica, 5. X. 1997.), novinar, književnik. 
U siromašnoj obitelji nadničara Franje i Ane, 
rođ. Gurinović, bio je jedno od osmero dje- 
ce. U rodnom je mjestu završio pučku školu, 
nakon čega pomaže roditeljima u izdržava- 
nju obitelji radeći fizičke poslove kao sluga i 
nadničar. Sa 17 godina priključio se pokretu 
otpora — ujesen 1944. stupa u III. bačko-ba- 
ranjski partizanski odred te kao borac VIII. 
vojvođanske udarne brigade sudjeluje do 
kraja rata u borbama u Hrvatskoj, Sloveniji 
i, na kraju, Austriji. Na službi u Jugosla- 
venskoj armiji ostaje do 1949. te nastavlja 
školovanje. U tavankutskom Narodnom od- 
boru radi 1949.-53., zatim kao službenik u 
Gradskoj knjižnici u Subotici 1953.-61. Kao 
novinar od 1950. vanjski je suradnik tjed- 
nika Hrvatska riječ, a 1961. zapošljava se u 
NIP Subotičke novine, gdje je u istoimenom 
tjedniku novinar, a početkom 1970-ih po- 
moćnik glavnoga urednika. Utjecao je na 
generacije mladih subotičkih novinara, a 

pri čemu se ističu njegovi napisi iz povije- 
sti radničkoga pokreta u Subotici i okolici 
te reportaže. Višu školu društveno-politič- 
kih znanosti u Novom Sadu završio je 1965. 


Jedan je od osnivača subotičkoga ča- 
sopis Rukovet i dugogodišnji član njegova 
uredništva (1955.-70., 1972.-83.). U knji- 
ževnosti se javlja s pripovijetkama (Hr- 
vatska riječ, 1952.), a toj književnoj vrsti 
pripada i najveći broj njegovih tekstova. 


Josip 
Klarski 


: 
JE 


Najveći broj književnih priloga objavio je 
u zavičajnoj periodici (Rukovet, 1955.-69., 
1972., 1974.-75., 1977.-78., 1980.-81., 1985., 
1987.-88., 1990., 1995.), no surađuje još i u 
osječkoj Reviji (1972.), somborskim Dome- 
tima (1975.) i zrenjaninskoj Ulaznici (1976.) 
te kronici radničkoga pokreta Cvet slobode 
(Subotica, 1980.). Autor je više od 60 pripo- 
vijedaka i novela, koje su objavljene u pet 
zbirki: Dolazak nezvanih, Pokojnikov brat, 
Hronika pakla (posvećena poginulim bor- 
cima Osme vojvođanske udarne brigade), 
Večnost trenutka i Sunčev zrak u kapi suze. 


Pripovjedna mu je proza tematski od- 
ređena dvjema velikim cjelinama: povije- 
sna (događaji iz rata i čovjek u ratu) i iz 
suvremenoga života (sudbina ljudi, često 
ne običnih, nego nekako »iščašenih« iz 
normalnosti). U ratnim pripovijetkama 
događaji i likovi — sudionici NOB-a, posve 
realistički prikazivani, najčešće su pozitiv- 
no konotirani (hrabrost, ustrajnost, podvizi, 
opravdanost žrtve...), a negativne karakte- 
ristike rezervirane su za »neprijatelje« (zle 
namjere, tuđinci na teritoriju, bahatost u 
ponašanju, krvožednost...), čime je proza 


poprimila značajke socrealizma. U pripo- 
vijetkama druge tematike, premda su situ- 
irane u suvremenost, više ne dominiraju 

snažni realistički prosedei u naraciji, nego 

se nadomještaju fikcionalnim i irealnim 

sastavnicama, koje su pomiješane 1 s pri- 
tajenim humorom, čime se vrši implicitna 

kritika socijalističke zbilje. Takve značajke 

njegove proze određuju ga i kao moderni- 
stičkoga pripovjedača. Užlijebljenost pak u 

zavičajne krajolike, lokalna toponomasti- 
ka, bunjevačka onomastika te mjesni ikav- 
ski govor junaka izravnije ga navezuju na 

mjesnu hrvatsku književnu tradiciju. Vješt 

je u književnoj tvorbi osebujnih karaktera 

glavnih likova, koji često dolaze u sukob 

sa sobom i sa svojom okolinom, što neri- 
jetko završava tragikomičnim situacijama 

ili radnjama, no neki put umjetnički nedo- 
voljno uvjerljivo. 


U romanu Tajni život odbornika (1972.; 
pisan 1958.-62. i djelomice objavljen u ča- 
sopisu Rukovet) radnja, također smještena 
u suvremenost, u vrijeme komunizma, pra- 
ti čovjeka s margine koji je slučajno iza- 
bran za odbornika narodnoga odbora grad- 
ske skupštine iz četvrti u predgrađu. Taj 
događaj donosi velike promjene u njegov 
život i njegove će posljedice teško moći ra- 
zumjeti te ovladati. Splet običnih životnih 
okolnosti, koji će se zbivati odborniku Ma- 
tiji Rajčiću, pokazivat će ljudsko lice soci- 
jalizma, a njihova trivijalnost u funkciji je 
propitivanja vrijednosti koje vladaju u soci- 
jalističkom društvu. Posebno je zanimljiva 
narativna struktura romana — pisana je iz 
budućnosnih perspektiva, što kod čitatelja 
stvara dojam nestvarnosti. 


Autor je i memoarske kronike radnič- 
koga i antifašističkoga pokreta u Tavan- 
kutu Crveni pesak (1985.), što predstavlja 
prvi ozbiljniji napis iz povijesti toga mjesta. 
U drami Dolazak Stvoritelja (Rukovet, 10- 
12/1995) razračunava se s totalitarizmom, 
koji izlaže osudi. Monodrama Ilija Troskot 
i njegova dica jedino je njegovo djelo na- 
pisano na bunjevačkoj ikavici. Praizvedena 
je u Subotici 1998. (dramska sekcija HKC 
»Bunjevačko kolo«) i objavljena nakon au- 
torove smrti (Klasje naših ravni, 5-6/2010). 


KLASJE NAŠIH RAVNI 


Bio je član Društva književnika Voj- 
vodine. Dobitnik je Listopadske nagrade 
Subotice (1975.). Prevođen je na mađarski 
i makedonski. Potpisivao se i kao Kri i K. 
J,a nadimak mu je bio Balzac. Pokopan je 
na Senćanskom groblju u Subotici. Danas 
u Tavankutu ulica u kojoj je rođen nosi nje- 
govo ime. 


Djela: Dolazak nezvanih, Subotica, 1959; Pokoj- 
nikov brat, Kruševac, 1965; Tajni život odbornika, 
Subotica, 1972; Hronika pakla, Subotica, 1975; 
Sunčev zrak u kapi suze, Subotica, 1978; Večnost 
trenutka, Subotica, 1978; Crveni pesak, Subotica, 
1985. 


Lit.: P. Šarčević, Od danas do sutra : Eseji i kriti- 
ke, Subotica, 1962; G. Kikić, Antologija proze bu- 
njevačkih Hrvata, Zagreb, 1971; B. Krstić, Čovek 
i vreme Josipa Klarskog, Rukovet 3-4 /1978, Su- 
botica; V. Sekelj, 23 kritike, Novi Sad — Irig, 1988; 
L. Merković, Bibliografija časopisa »Rukovet« 
maj 1955 — april 1990, Rukovet, 5/1990, Subotica; 
A. Sekulić, Književnost podunavskih Hrvata u XX. 
stoljeću, Zagreb, 1996; In memoriam : Josip Klar- 
ski, Subotičke novine, 10. X. 1997, Subotica; M. 
Miković, Roman u književnosti Hrvata u Vojvo- 
dini, Književna revija, 3-4/2008, Osijek; Hrvatski 
biografski leksikon, 7, Zagreb, 2009. 


T. Žigmanov 


KLASJE NAŠIH RAVNI, književni ča- 
sopis. 1. Pokrenut je u Subotici 1935. od 
strane kulturnih djelatnika i pisaca anga- 
žiranih u Subotičkoj matici i Pučkoj ka- 
sini kako bi okupio »starije i mlađe pisce 
Vojvodine, koji se osjećaju hrvatski«. Do 
rata ima podnaslov »vanpolitički povre- 
meni časopis za književnost i kulturu« (od 
br. 4 »nepolitički«). Nakladnik mu je bila 


KLASJE NAŠIH 
RAVNI 


SUROTICA 


Klasje naših ravni, br. 5, Subotica, 1938. 

Pučka kasina iz Subotice, a izašlo je pet 
brojeva (po dva broja 1935. i 1936. te jedan 
1938.). Tijekom rata izdaje ga Društvo bač- 
kih Hrvata u Zagrebu kao »časopis bačko- 
baranjskih Hrvata : povremeni časopis za 

istraživanje kulture, života i običaja bač- 
ko-baranjskih Hrvata« (u br. 1-2/1944. »za 

kulturu, književnost, život i običaje bačko- 
baranjskih Hrvata«), a objavljena su ukup- 
no četiri broja u tri godišta (po jedan broj 

1942. i 1943. te dvobroj 1944.). Imao je više 

urednika (Andrija Šokčić 1935., Ivan Mala- 
gurski 1936., Franjo Kujundžić 1938., Mar- 
ko Čović 1942.-43., Marin Radičev 1944.), 


KU VRA = 2 VOT-OgIčAR 


Klasje naših ravni, br. 1/1942, Zagreb 


no uvijek jasnu uređivačku orijentaciju sa 
snažnim katoličkim pečatom. Glavna mu 
je vodilja bila afirmacija mjesnoga hrvat- 
skoga književnoga, znanstvenoga i uopće 
kulturnoga stvaralaštva. Iako se međuratni 
i ratni brojevi vode kao isti tečaj, razlike 
su vidljive ne samo u nakladniku nego i u 
fizičkoj veličini i opsegu časopisa (do ra- 
ta format A4, 64 stranice, osim br. 5 s 52 
stranice, dok je ratni format 24 cm i opsega 
72, 76 i 164 stranica) te grafičkom uređe- 
nju, a donekle i u tematici, jer su na brojeve 
izdane u Zagrebu utjecali i ratni događaji. 
Časopis je bio dobro prihvaćen od kulturne 
i stručne javnosti u Hrvatskoj bliske Kato- 
ličkoj crkvi. Preferirao je nacionalno-ro- 
mantičarsko razumijevanje književnosti i 
povijesti, a na uređivački koncept utjecao 
jei hrvatski kler iz Subotice, prije svega 
Lajčo Budanović, Blaško Rajić i mladi 
Ivan Kujundžić. Broj 4/1936 bio je temat- 

ski, posvećen velebnoj subotičkoj prosla- 
vi 250. godišnjice dolaska jedne skupine 
Bunjevaca u Bačku. Među suradnicima su 
bili književnici Josip Andrić, Stjepan Bar- 
tolović, Stipo Bešlin, Marko Čović, Ante 
Jakšić, Aleksa Kokić, Ivan Malagurski 
Tanar, Marin Šemudvarac i dr. Manjim 
prilozima bili su zastupljeni i autori iz Hr- 
vatske: Vinko Nikolić, Ivan Esih, Miroslav 
Stemmer, Petar Grgec, Rudolf Horvat i dr. 
Jedan broj suradnika Klasja nakon usposta- 
ve socijalističkoga sustava prestao je javno 
djelovati — neki su otišli u emigraciju (npr. 
Marko Čović), drugi su osuđeni na zatvor 
(npr. Ivan Kujundžić, Ante Sekulić), a osta- 
li su se uglavnom pojavljivali samo u kru- 
govima oko Katoličke crkve (Josip Andrić, 
Ante Jakšić i dr.). 


2. Novi tečaj obnovljen je 1996. kao 
prvi hrvatski književni časopis u Vojvo- 
dini nakon Drugoga svjetskoga rata. Nosi 
podnaslov »časopis za književnost, umjet- 
nost i znanost«, a od 1996. do 2001. još i 
»tromjesečni časopis Bunjevačke matice iz 
Subotice« (nakon promjene njezina imena 
od 1999. Matice hrvatske Subotica). Me- 
đutim, dinamika izlaženja bila je drukči- 
ja: dva broja godišnje (1996., 1997., 1999. 
i 2000.), jedan broj (1998.) i jedan dvobroj 
(2001.). Nakladnik je najprije Izdavačka 
kuća HRID 1996.-99., zatim 2000.-05. Ma- 
tica hrvatska Subotica (od 2007. kao Ogra- 
nak Matice hrvatske u Subotici), koja ga 
od 2006. izdaje u suklnadništvu s NIU Hr- 
vatska riječ iz Subotice. Od 2002. najprije 
su izašla tri godišnja dvobroja (2002.-04.), 
zatim četiri dvobroja (2005.), a od 2006. je 
dvomjesečnik. Glavni su urednici Bela Ga- 
brić (1996.-98.), Viktorija Grunčić (1999.- 
2003.), od 2004. zajedno ga uređuju Lazar 
Merković, Milovan Miković, Petko Vojnić 
Purčar i Stipan Stantić, premda ga od 2002. 
neformalno uređuje Lazar Merković, a od 
2006. Milovan Miković. 


Za razliku od formata (A4) i opsega od 
stotinjak stranica, kvaliteta sadržaja novo- 
ga tečaja bila je nejednaka. Do 2001. ured- 
ništvo se nije ravnalo strožim estetskim i 
znanstvenim kriterijima pri objavljivanju 
radova, a zbog neprofesionalnoga upra- 


vljanja i uređivanja te utjecaja političkoga 

segmenta hrvatske zajednice nije uspjelo 

okupiti najvažnije književnike, znanstve- 
nike i publiciste, nego su glavni suradnici 

bili kulturni djelatnici starije generacije 

(Jakov Kopilović, Ivo Prćić ml., Viktorija 
Grunčić, Bela Gabrić) ili pak stvaratelji bli- 
ski Demokratskom savezu Hrvata u Vojvo- 
dini (Lidija Molzer, Milivoj Prćić, Branko 

Jegić) i Katoličkoj crkvi (svećenici Marko 

Vukov, Lazar Novaković, Andrija Kopilo- 
vić, Lazar Ivan Krmpotić, Marko Kljajić i 
dr.). Nedovoljna stručnost u upravljačkim i 

uređivačkim procesima rezultirala je neza- 
dovoljavajućim vizualnim izgledom i gra- 
fičkim rješenjima, slabom autoreprezenta- 
cijom hrvatske književnosti u Vojvodini te 

neučinkovitim plasmanom i nemogućnoš- 
ću da stvori čitateljsku publiku. 


Nakon promjene uredništva 2002. vi- 
dljivo je osnaženo objavljivanje književnih 
priloga svih vrsta, poglavito već afirmira- 
nih autora iz subotičkoga književnoga kru- 
ga (Lazar Merković, Petko Vojnić Purčar, 
Vojislav Sekelj, Milivoj Prćić, Milovan 
Miković, Lazar Francišković, Robert G. 
Tilly, Zvonko Sarić i dr.), zatim književ- 
nika iz Novog Sada i Srijema (Jasna Mel- 
vinger, Stjepan Bartoš, Vladimir Bošnjak, 
Tomislav Ketig) te Podunavlja (Ruža Sila- 
đev, Ivan Andrašić), a češće se objavljuju i 
publicistički radovi (Naco Zelić, Alojzije 
Stantić, Antonija Čota i dr). U znatno ma- 
njem omjeru zastupljeni su znanstveni ra- 
dovi o književnim, povijesnim, društvenim 
i filozofijskim temama (Ante Sekulić, Jasna 
Melvinger, Sanja Vulić, Stevan Mačković, 
Slaven Bačić, Tomislav Žigmanov i dr.), a 
nakon 2006. krug suradnika iz Vojvodine 
znatno se smanjio pa se stjecao dojam da je 
postajao monopol za određeni broj književ- 
nika i publicista glede objavljivanja. Izosta- 
jalo je sustavno uključivanje mlađih autora, 
a nedostajao je i promišljeniji pristup valo- 
rizaciji književne baštine te aktualne knji- 
ževne produkcije, unatoč tomu što su prvih 
nekoliko godina od promjene uredničkoga 
vijeća 2002. književni prikazi i kritike bili 
redovito zastupljeni, štoviše, cijeli tematski 
dijelovi bili su posvećeni pojedinim stva- 


KLASJE NAŠIH RAVNI 


rateljima (npr. Balintu Vujkovu 1-2/2003, 
1- 2/2004, 3-4/2005; Matiji Poljakoviću 
3-4/2004; Lazaru Merkoviću 11-12/2006; 
Petku Vojniću Purčaru 5-6/2004; Milivoju 
Prćiću 1-2/2005). U njima su svestranije te- 
matizirana njihova književna djela, među- 
tim, autori su napisa mahom mjesni kolege 
pisci i u tim nastojanjima gotovo posve izo- 
staju, izuzme li se jezikoslovka Sanja Vulić, 
relevantniji književnici i znanstvenici iz 
Hrvatske i Srbije. 


IMIN 


Klasje naših ravni, br. 3-4/2007, Subotica 


Od 2002. redovito se objavljuju i likov- 
ni prilozi (slike, crteži, fotografije, grafičke 
ilustracije, skulpture) hrvatskih likovnih 
umjetnika iz Vojvodine od starije generaci- 
je (Stipan Kopilović, Jelena Čović, Gustav 
Matković, Nesto Orčić, Ivan Jandrić, Ka- 
tarina Tonković Marijanski, Cilika Dulić 
Kasiba, Josip Ago Skenderović, Augustin 
Juriga, Ana Bešlić 1 dr.) do onih najmlađih 
(Lea Vidaković, Srđan Milodanović, Darko 
Vuković i dr.), uz kratke prikaze njihova 
stvaralaštva i životopis, najčešće iz pera 
Olge Šram i Olge Kovačev Ninkov. 


God. 2009. časopis je dobio nagradu 
Matice hrvatske Dušan Lopašić za najbo- 
lje uređivano književno glasilo u razdoblju 
2007.-08. u izdanju ogranaka Matice hr- 
vatske. 


Lit.: A. Sekulić, Listovi i časopisi bačkih Hrvata 
od Ivana Antunovića do 1941., Migracijske teme, 
3/1990, Zagreb; M. Miković, Isprekidani kontinu- 
itet subotičkih književnih listova i časopisa, Ru- 
kovet, 7-8-9/1995, Subotica; A. Sekulić, Književ- 
nost podunavskih Hrvata u XX. stoljeću, Zagreb, 

KLASJE NAŠIH RAVNI 


1996; Žig, 66, 67, Subotica, 1997; Klasje naših 
ravni, 1-2/2002, Subotica; N. Zelić, Glasila — no- 
vine bačkih Hrvata, Hrvatski iseljenički zbornik 
2004., Zagreb, 2003; V. Brešić, Čitanje časopisa : 
Uvod u studij hrvatske književne periodike 19. sto- 
ljeća, Zagreb, 2005; D. Luić-Vudrag, Bunjevački 
časopis »Klasje naših ravni« (1935. — 1944.) u oču- 
vanju hrvatskog identiteta, Klasje naših ravni, 
3-4/2008, Subotica; Hrvatska riječ, 324, Subotica, 
22. V. 2009; M. Miković, O hrvatskim književnim 
časopisima »Bunjevačko kolo«, »Klasje naših rav- 
ni«, »Njiva« i »Rukovet«, Klasje naših ravni, 11- 
12/2009, Subotica; J. Basch [M. Miković], Sadržaj 
časopisa »Klasje naših ravni«, 1996. — 2002., Kla- 
sje naših ravni, 7-8/2010, Subotica; J. Basch [M. 
Miković], Sadržaj časopisa »Klasje naših ravni« 
2002. — 2010., Klasje naših ravni, 9-10/2010, Su- 
botica; L. Merković, Bibliografija »Klasja naših 
ravni« povremenog vanpolitičkog časopisa za 
književnost i kulturu 1935. — 1944., Subotica, 2010; 
Ž. Zelić, Književna kritika u starim godištima 
»Klasja naših ravni«, Dani Balinta Vujkova : Dani 
hrvatske knjige i riječi : Zbornik radova sa znan- 
stvenih skupova 2006. — 2010., Subotica, 2011; T. 
Žigmanov, Izazovi, sabiranja, sumjeravanja i tu- 
mačenja : Studije i ogledi o knjiškim i književnim 
temama hrvatskoga istočnog zagraničja, Pečuh, 
2012; T. Žigmanov, 140 godina produkcije knji- 
ževnih i kulturnih časopisa podunavskih Hrvata, 
X. Međunarodni kroatistički znanstveni skup : 
Zbornik radova, Pečuh, 2012. 

T. Žigmanov 


KLAŠNJA, dio amova, konjske opreme. U 
Bunjevaca se zove još i »kubura«. Izrađuje 
se od kože u obliku spljoštene cijevi pro- 
mjera 6 — 7 cm i duljine 30 — 40 cm. Kroz 
nju se provlače štrange, tj. užad, koja se ve- 
zuju na ždrepčanik. Služi kao štitnik kako 
užad konje ne bi žuljala po rebrima. Svaki 
am ima dvije klašnje, koje idu uz lijevi i 
desni konjski bok. 


Riječ postoji i u dijalektima Dalmacije, 
dalmatinskog zaleđa, te Bosne i Hercegovi- 
ne, ali u značenju tkane prostirke od vune 
(ili grubog sukna) te ženskih dokoljenica. 
Nejasne je etimologije, no prema Petru 
Skoku, riječ je nastala ukrštanjem dviju 
osnova: latinizma calcea (obuća) i slaven- 
skoga korijena *hol- koji nije potvrđen u 
južnoslavenskim, već samo u sjevernosla- 
venskim jezicima. 


Lit.: M. Peić, G. Bačlija, Rečnik bačkih Bunjevaca, 
Novi Sad-Subotica, 1990; A. Sekulić, Rječnik go- 
vora bačkih Hrvata, Zagreb, 2005; Dž. Jahić, 
Rječnik bosanskog jezika, Sarajevo, 2012; Rječnik 

Cetinske krajine (http://usck.hr/); Rječnik Zagori- 
čana (www.zagoricani.com). 


P. Skenderović i N. Ušumović 


KLEČKA (prasl. *klekati: klečati), pri- 
mitivna naprava za ograničavanje kretanja 
životinjama. U Bunjevaca i Šokaca najčeš- 
će se stavljala na pse kako ne bi pretjera- 
no tjerali druge životinje u dvorištu te na 
krmače kako čuvarima na njivama ne bi 
pobjegle u zasijane oranice ili visoke ku- 
kuruze. Sastojala se od ogrlice, tj. lanca, 
čija je duljina ovisila o visini životinje, i 
povećega drvenoga dijela, koji se vješao 
na donji dio lanca i čije su veličina i težina 
ovisile o veličini životinje. Ogrlica se sta- 
vljala oko vrata životinji, a donji dio lanca 
s drvenim dijelom trebao je biti nešto iznad 
zemlje i ispred prednjih nogu. Time je sva- 
ko drukčije kretanje od laganoga bilo ote- 
žano jer bi životinje u trku nogama udarale 
u drvo, što im je nanosilo bol. Lanac je na 
sebi imao i dio koji je sprečavao da se uvije 
kako se životinja ne bi ugušila. 


Izvor: Kazivanje Grge i Dominike Piuković iz Su- 
botice. 
L. Cvijin il. Piuković 


KLETVA, arhaična govorna tvorevina 
kojom se zaziva i baca na nekoga zlo. Bu- 
njevci i Šokci tradicionalno su religiozni 
katolici, ali u njihovim običajima ima i ne- 
kršćanskih elemenata. Jedan su od njih i 
kletve, iako mnogi sakupljači bunjevačko- 
ga i šokačkoga folklora tvrde kako u podu- 
navskih Hrvata nisu raširene. 


Kletva se temelji na vjerovanju u ma- 
gijsku moć riječi, a nastaje iz zle namjere 
subjekta koji je izriče, najčešće u srdžbi po- 
taknutoj mržnjom, osvetom, nemoći i sl., 
sa željom da se zlo dogodi onomu komu 
su upućene. Kletva ili proklinjanje iska- 
zuje se kada netko nekomu učini krivnju 
ili nanese neko zlo, na što ga oštećeni pro- 
klinje, odnosno na izvršitelja izriče kletvu, 
poželjevši mu zlo, nevolju, propast, tj. ba- 
civši prokletstvo na njega. Često počinju 
formulom dabogda, to jest da Bog da (da 
ti se dogodi kakvo zlo). Takvi su primjeri 
kletava u Bunjevaca i Šokaca: Dabogda te 


moje oči ne vide, Dabogda ti se sime zatrlo, 
Dabogda se živ ne vratio, Dabogda ti zmija 
oči popila, Dabogda ti vrana oči iskljuvala, 
Dabogda s đavlom tikve sadio, Dabogda 
ti se dada privrto u grobu, Dabogda ti se 
ruka osušila, Dabogda crko, Dabogda ti 
za lik tribalo, Dabogda ti ja upalio sviću, 
Dabogda te veliki frašt uvatio, Dabogda 
od ti novaca kupio štrangu, Dabogda lego 
pa ne usto, Dabogda prosio, Dabogda je- 
zik prigrizo, Dabogda se od zlobe sparušio, 
Dabogda suv kruv u mast umako, Dabogda 
s ćoravim novce dilio... U santovačkih Hr- 
vata zabilježene su i ove kletve: Andrak ti 
odno na dno pakla, Da ti snašle sve nevolje, 
Da ti anđel čuvar zaspava navik, Guja nek 
ti oče ispije, Idi do bisa, Idi u sto nevolja, 
Izila ti bola, Kolera i kuga nek ti često na- 
vratu, Led da ti usiv potuče, Mora ti du- 
šu istirala, Nek ti zemlja tilo izbaci, Ni u 
grobu mira ne imo, Odno ti roga (vrag) do 
dna paklenskoga, Prokleti bili sedam ko- 
lina unatrag i toliko unaprid, Rđa ti kosti 
izila, Sime da ti se osušilo — potomstva ne 
imo, Škripanj mu u grlo zapo, U ognju da 
se pržio, Vištice ti srce probole, Voda lad- 
na nek ti/vas nosi... U Beregu i Monoštoru 
Šokci izriču specifične kletve: Bola ti poji- 
la, Izila ti živina, Idi u mutno morje, Vrag 
ti odnio, Idi do sto vragova. 


U kršćanstvu kletva je moralni prekršaj 
— grijeh, no za nju nema pravnih sankcija. 
Također postoji mogućnost skidanja kle- 
tve, što u suštini znači oprostiti izvršitelju 
počinjeno grešno djelo. 


Izvor: Privatna arhiva Živka Mandića. 


Lit.: 1. Prćić, Bunjevačke narodne pisme, Subotica, 
1939; I. Prćić, Bunjevačke narodne pisme, Suboti- 
ca, 1971; M. Peić, G. Bačlija, Narodne umotvorine 
bačkih Bunjevaca, Subotica, 1997; Opći religijski 
leksikon, Zagreb, 2002; Hrvatska enciklopedija, 5, 
Zagreb, 2003. 


P. Skenderović, Z. Pelajić, Ž. Mandić 


KLINOVSKI, Pavle — Paja (Platičevo, 
Srijem, 25. I. 1894. — Novi Žednik, 5. V. 
1977), sudac, planinar, planinarski pisac. 
Sin je Mije i Terezije, rođ. Fontanyi. Na- 
kon gimnazije u Srijemskoj Mitrovici ra- 
dio je u tvornici šibica u Osijeku. Za Prvo- 


KLINOVSKI 


ga svjetskoga rata bio je vojnik u Galiciji 
i sjevernoj Italiji (1915.-18.). Na Pravnom 
fakultetu u Subotici diplomirao je 1924. 
Poslije je službovao kao sudac po raznim 
vojvođanskim mjestima, a od 1938. sudac 
je Apelacijskog suda u Novom Sadu. Počet- 
kom Drugoga svjetskoga rata bio je neko 
vrijeme u njemačkom zarobljeništvu. Od 
1946. u mirovini je, isprva u Novom Sadu, 
a zadnjih desetak godina života proveo je 
u Novom Žedniku. Pokopan je mjesnom 
groblju u Novom Žedniku. 


Planinariti je počeo kao gimnazijalac 
po Fruškoj gori, a planine je naročito za- 
volio kao vojnik u Karpatima i Alpama. 
Nakon Prvoga svjetskoga rata upisao se u 
Slovensko planinsko društvo, jer u Vojvo- 
dini takva društva nije bilo, i redovito je 
planinario po Alpama. Među osnivačima 
je prvoga planinarskoga društva u Voj- 
vodini Fruška gora u Novom Sadu 1924., 
čije je podružnice poslije osnivao u vojvo- 
đanskim mjestima, gdje je radio kao sudac. 
Poslije Drugoga svjetskoga rata među po- 
kretačima je Pokrajinskoga planinarskoga 
odbora za Vojvodinu i prvoga poslijerat- 
noga planinarskoga društva Fruškogorski 
venac 1948. u Novom Sadu, a 1950. u istom 
gradu Planinarskoga društva penzionera. 


Pavle 
Klinovski 


Vodio je planinarske pohode, logorovanja 
i tečaje. Pisao je o planinarstvu u časopi- 
su Kroz planine (1953., Beograd) i biltenu 
Turističkoga društva Popovica. Autor je 
članka »Razvoj planinarstva u Vojvodini« 
u almanahu Planinarstvo Srbije (Beograd, 
1951.). 

Lit.: M. Marković, Pavle Klinovski : Povodom 
osamdesete godine života, Naše planine, 1-2/1974, 
Zagreb; In memoriam, Hrvatski planinar, 
7-8/1977, Zagreb; T. Andrejević, Pajo Klinovski, 
Dnevnik, 7. V. 1977, Novi Sad; M. Simić, Istorija 
subotičkog Pravnog fakulteta 1920-1941, Beograd, 
1999. 

Ž. Poljak 


KLIS (klisanje), dječja muška igra u Bu- 
njevaca. Za igru je potrebna jedna loparica 
(pala, klišnjača), tj. štap dug jedan metar. 
Izrađivao se od daske, koja se s jedne stra- 
ne zateše u okruglo sapište, a na drugom 
kraju u obliku loparice. Potreban je još i 
klis, koji se pravi od tanjega okrugloga tvr- 
doga drva, promjera 3-4 cm i dužine 15-30 
cm, zašiljen na oba kraja. Može se igrati 
pojedinačno i u dvije jednake skupine, a 
pravila se razlikuju po načinu izbacivanja 
klisa i vrednovanju udaraca. 


Prema jednom načinu, nakon što se na 
zemlji načini kružnica, igrač iz skupine 
koja počinje igru uzima klišnjaču u jednu 
ruku, a klis u drugu te ispusti klis i udari 
ga klišnjačom. Ako ga u letu uhvati protiv- 
nički igrač, skupina se mijenja, a ako padne 
na zemlju, protivnički ga igrač baca s tog 
mjesta prema klišnjači, koju je igrač nakon 
udarca spustio unutar kružnice. Pogodi li 
klisom klišnjaču, smjenjuje se skupina; ako 
ne pogodi, igrač koji je klišnjačom izbacio 
klis uzima klišnjaču i njome udara jedan 
od vrhova klisa. Spretan udarac po šiljatu 
vrhu učini da klis skoči i dok se prevrće u 
zraku, treba ga udarcem klišnjače odbaciti 
što dalje jer su koraci na povratku do kru- 
žnice bodovi. 


Drugi je način igre da se u zemlji is- 
kopa duguljasta uska jama širine loparice, 
koja je na krajevima plića, a u sredini du- 
boka oko 6-7 cm. S lijeve i s desne strane 
jame povuče se ravna crta pod pravim ku- 
tom na pravac jame u dužini od po koraka 
sa svake strane. Igra počinje kad igrač koji 
izvodi početni udarac namjesti klis preko 
jame oko njezine sredine i loparicom baci 
klis u zrak. Protivnički igrači pokušavaju 
ga uhvatiti i ako uspiju, skupine se mijenja- 
ju, zbog čega se klis nastoji baciti što dalje. 
Ako klis nije uhvaćen, igrač koji je izveo 

početni udarac stavlja svoju loparicu preko 
jame po povučenoj crti, a igrač iz protiv- 
ničke skupine, koji je bio najbliže mjestu 
gdje je klis pao, uzima ga i s tog mjesta 
gađa namještenu loparicu. Ako je pogodi, 
sljedeći igrač iz početne skupine baca klis, 
a ako loparica nije pogođena, tada igrač 
koji je bacio klis počinje cekati. 


Cekanje se odvija tako što se klis jed- 
nim krajem stavi u jamu, a drugi se kraj, 
koji koso viri iz nje, udara loparicom tako 
da klis odskoči u visinu, a igrač ga dočeka 
na loparicu i lakim ga udarcem ponovno 
nastoji udariti gore u zrak, a nakon nekoli- 
ko udaraca, zadnji se put klis udari tako da 
što dalje odleti. Protivnička skupina igrača 
ponovno pokušava uhvatiti klis i ako uspije, 
skupine se mijenjaju. U protivnom, igrač 
koji je cekao po posebnim pravilima broji 
korake od jame do mjesta gdje je klis pao 
tako da svako odskakanje klisa od loparice 
povećava brojenje (npr. za pet po koraku: 
ako na početku cekanja udareni klis odmah 
leti, svaki se korak računa kao jedan; ako 
jedanput odskoči od loparice svaki se ko- 
rak računa po pet; ako je odskočio dva puta, 
za svaki se korak računa deset itd.). Igrač 
koji je cekao može ponovno baciti klis i 
cekati ili po dogovoru to radi sljedeći iz 
skupine. Ako prilikom cekanja na počet- 
ku igre klis slučajno padne s gornje stra- 
ne povučene crte preko jame, skupine se 
mijenjaju. Pobjednik je skupina koja prva 
napravi dogovoreni broj koraka. Kako ne bi 
došlo do ozljeda ruke, igrači iz protivničke 
skupine klis mogu hvatati u šepicu (kapu). 


Lit.: M. Peić i G. Bačlija, Rečnik bačkih Bunjeva- 
ca, Subotica — Novi Sad, 1990; A. Sekulić, Bački 
Hrvati, Zagreb, 1991; I. Petrekanić, Sigre bunje- 
vačke muške mladeži, Subotička Danica (Nova) : 
Kalendar za 2000. godinu, Subotica, 1999; A. Se- 
kulić, Rječnik govora bačkih Hrvata, Zagreb, 
2005. 

P. Skenderović 


KLISA (tur. Kilisa: crkva > lat. ecclesia 
> grč. ekklesia), naziv za više toponima 
na području Bačke. Osim u područjima 
gdje žive bački Hrvati, zabilježeni su i u 
drugim dijelovima Bačke (u Novom Sadu, 
Laliću, kraj Riđice, Deronja, Doroslova, 
Srbobrana, Sivca, Petrovca, Kulpina, Đur- 


đeva i dr.) te u drugim područjima kojima 
su vladali Turci (Klis kraj Splita; u Slavo- 
niji Klisa kraj Osijeka, Virovitice i Požege 
i dr.; u Srijemu u Srijemskim Karlovcima 
na razvalinama nekadašnje velike benedik- 
tinske crkve s nazivom klisa podignuta je 
današnja rimokatolička crkva; u Bosni Kli- 
sa kraj Donjega Vakufa, Visokoga, Olova, 
Srebrenice; u Mađarskoj Klisa kraj Pomaza 
idr.). Toponimi označuju mjesta gdje je u 
srednjem vijeku stajala crkva — bilo kao sa- 
mostalna građevina bilo zajedno s drugim 
zgradama koje su s njome činile cjelinu, 
poput samostana. Iako su lokaliteti stradali 
za turske vlasti ili drugih ratnih pustošenja, 
ostaci opustjelih ili razorenih rimokatolič- 
kih crkava prije turskih osvajanja bili su 
znak prepoznatljivosti i određivali imeno- 
vanje širih predjela. 


Lit.: R. Grujić, Toponim »Klisa« u našim oblasti- 
ma, Glasnik Skopskog naučnog društva, 14, Sko- 
plje, 1935; A. Sekulić, Hrvatski bački mjestopisi, 
Zagreb, 1994; Z. Tomičić, Suhopolje — Kliškovac 
: Od toponima do arheološke spoznaje, Starohr- 
vatska prosvjeta, 36, Split, 2009; Zs. Szabo, Crti- 
ce iz povijesti naselja Bačke u srednjem vijeku, 
Subotica, 2010. 
S. Bačić 

1. Salaško naselje oko 10 km južno od 
Subotice, na cesti Subotica — Čantavir. To- 
ponim je prvi put zabilježen na jednoj ru- 
kopisnoj geografskoj karti iz 1789., a zatim 
na katastarskoj karti iz 1846. Današnja ju- 
žna granica poklapa se s međunarodnom 
autocestom E-75, istočnu granicu čine 
nenaseljene oranice, zapadna se okvirno 
poklapa s Verušićkim atarom, dok se za 
sjevernu najčešće uzimaju Oračićevi sala- 
ši. Sredinom Klise, u »dolu«, prolazi rječi- 
ca Čik, koja je nekoć služila za napajanje 
stoke, kao izvor trske za gradnju krovova, 
a ljeti za kupanje, dok je danas raskopani 
kanal. U njezinoj blizini, na uzvišici ne- 
daleko od škole, nalaze se ostaci crkve i 
groblja srednjovjekovnoga naselja, vjero- 
jatno Verušića (madž. V&rosegyhaz). Tije- 
kom 1960-ih tu su pronađene ljudske kosti 
i komadići opeke. 


Naselje nikad nije urbanizirano niti je 
formalno bilo samostalna mjesna zajedni- 
ca, nego samo naseobina uz cestu, tzv. kraj, 
poznat u narodu pod imenom Klisa. Prije 


KLISA 


je bila teritorijalno podijeljena između mje- 
snih zajednica Novi Žednik, Žednik (srp. 
Stari Žednik) i Bikovo, a kada je 1994. for- 
mirana mjesna zajednica Verušić, koja obu- 
hvaća područja nekadašnjih pustara Gornji 
i Donji Verušić, postala je njezinim dijelom. 


Jedina javna ustanova bila je škola, 
osnovana između dvaju svjetskih ratova. 
Osim obrazovne, imala je i vjersku važnost, 
jer su se u njoj održavala misna slavlja o 
velikim blagdanima. Lajčo Budanović ti- 
jekom 1930-ih tu je planirao podići crkvu. 
Mjesto crkveno pripada župi Uznesenja 
Blažene Djevice Marije u Bikovu. Dan 
proštenja bio je 13. lipnja, blagdan sv. An- 
tuna Padovanskog. Naselje je između dva 
svjetska rata bilo veoma živo: postojale su 
tri mijane, tri kovača i dva bognara. Na- 
kon Drugoga svjetskoga rata mjesto se nije 
razvijalo jer je tek 1981. izgrađena asfaltna 
cesta do Subotice, kada je i uspostavljena 
autobusna linija od Subotice do Tornjoša 
(Čantavira). 


Na Klisi postoje tri križa. Jedan je po- 
digla obitelj Gabrić Suknović 1906., drugi 
obitelj Gabrić Vondrini u prvoj polovici 
XX. st., dok je Vojnić-Tunićev križ obitelj, 
s dopuštenjem subotičkoga biskupa Mati- 
je Zvekanovića, prenijela 1988. s pustare 
Zobnatica (oko Maloga Beograda), gdje mu 
je prijetilo potpuno propadanje. (Ondje ga 
je 1904. podigla Gizella Regćnyi, rođ. Lic- 
htneckert, u spomen na poginulog supruga 
Lajosa). 


Do danas je ostalo oko dvadesetak sa- 
laša. Na njima žive obitelji Bašić Palković, 
Gabrić Benčikovi, Gabrić Vondrini, Ga- 
brić Gudašovi, Kujundžić Ganini, Marko- 
vić, Stipić, Šarčević, Oračić, Ruski, Vojnić 
Tunić. 

Ovdje je rođen bunjevački kulturni dje- 
latnik prof. Bela Gabrić (Benčikov). 


Izvor: Kazivanje Ivana i Janje Gabrić, Jose i Gize 
Kujundžić te Ane Šarčević s Klise. 


Lit.: Crkve fundacije, Subotička Danica ili bunje- 
vačko-šokački kalendar (sa slikama) za prostu 
godinu 1929., Subotica, b.g.; L. Szekeres, 
Kozepkori teleplilesek Eszakkelet-Bdcskdban, Uj- 
vidćk, 1983; D. Csuszo, Konyorgesiink szinhelyei, 
3, Szabadka, 2005. 

L. Cvijin i S. Stipan 

2. Područje nedaleko od Gradine kraj 
Sombora, 11 kilometara jugoistočno od 
Sombora, na 93 metra nadmorske visine, 
u blizini desne obale Velikoga bačkoga ka- 
nala, blago uzdignuto u odnosu na svoju 
okolinu. 


Područje je bilo naseljeno u srednjem 
vijeku, o čemu svjedoče ostaci nekropole 
pronađeni tijekom arheoloških iskapanja 
1950-ih i 1970-ih. Šire područje Gradine 
bilo je naseljeno i tijekom osmanske vlasti. 
Povremeno se tijekom poljoprivrednih ra- 
dova nailazi na ostatke opeke na lokalitetu 
»Mandini guzovi«, pučki naziv za tri uzvi- 
šena humka (A. Sekulić). Tomu u potvrdu 
ide i opis s početka XIX. st. U rukopisu na 
latinskom jeziku Matije Slatkovića (Zagreb, 
1754. — Sombor, 1806.), somborskoga žup- 
nika, zabilježeno je da se na pustari Gradi- 
ni mogu vidjeti ostaci bitaka »kao i ostaci 
ruševina negdašnje kršćanske crkve, koju 
narod naziva Klisa«. 


Nakon protjerivanja Osmanlija postaje 
dijelom vojnoga šanca Sombora. Na tom 
području i u neposrednoj blizini bili su na- 
seljeni somborski graničari, katolici (uglav- 
nom na Gradini) i pravoslavni (uglavnom 
u Žarkovcu). Na karti Sombora i okolice iz 
1746. zabilježeno je crkveno mjesto Loc(us) 
Eccl(esia) jugoistočno od salaša Gradina, 
na području gdje je danas uzvišenje Klisa. 
Odlukom somborskoga magistrata 1749. s 
24 jutra dodijeljena je somborskim franjev- 
cima, koji su tada u spomen na taj događaj 
na brežuljku u Gradini podigli križ. Na 
Klisi se nalazila katolička kapela i kaštelj, 
u kojem je povremeno boravio svećenik. U 
blizini se nalazilo i zemljište Pravoslavne 
crkvene općine, čiji su članovi na Klisi i na 
livadama oko nje kosili travu iako na to ni- 
su imali pravo, zbog čega je magistrat 1765. 
izvršio premjeravanje zemljišta u Gradini 
kako bi zaustavio takve prakse. Franjev- 
ci su napustili područje 1786., kada su im 
oduzete župe odlukom Josipa II. Prokopa- 
vanjem Franjina kanala (danas Veliki bački 
kanal), koje je završeno 1802., crkveni je 
posjed razdvojen, a Klisa s nešto oranica 
i livada našla se na desnoj obali kanala. 
Crkveno zemljište na Klisi zakupljivali su 
mještani iz Gradine. U tom se razdoblju 


168 


pojavljuje i novi toponim Popina ćuprija, 
prema crkvenoj zemlji i katoličkom sveće- 
niku koji je povremeno boravio u kaštelju. 
To se ime s vremenom proširilo na znatno 
veće područje od samog mosta i okolnog 
zemljišta. 

Nakon Drugoga svjetskoga rata u ne- 
posrednoj blizini Klise u razdoblju 1948.- 
53. bilo je sjedište Seljačke radne zadruge 
Sedmi jul. U neposrednoj blizini postojao 
je iribnjak, koji je zapušten, a njegovi su 
obrisi bili vidljivi 1980-ih (M. Beljanski). 
U blizini su zabilježeni toponimi Matarići, 
Istočna Gradina, Zapadna Gradina, Žarko- 
vac, Bugarski. 


Lit.: P. Velenrajter, Klisa kod Sombora. Srednjo- 
vekovna nekropola, Starinar, 9-10, Beograd, 1958; 
M. Beljanski, Popina Ćuprija, Klisa, Matarići, 
Sombor, 1982; M. Stepanović, Salaši Gradina, Rič 
Bunjevačke matice, 47-48, Subotica, 2010. 

M. Bara 


3. Dio monoštorskoga atara između 
Sombora i Monoštora, površine oko 30 ka- 
tastarskih jutara. Nalazi se na sredokraći 
asfaltne ceste Sombor — Monoštor, s lijeve 
strane. Do nje se može stići i ljetnim puto- 
vima (lenijama) iz Monoštora ili Sombora, 
a katkad i kompom (skelom) preko Veliko- 
ga bačkoga kanala, kada se išlo glavnom 
cestom Sombor — Monoštor. Većinom je 
neplodno zemljište — slatina. Nekada je, 
osim trske i rogoza, bila i bagremova šu- 
ma, koja je iskrčena. 


Na granici sa susjednim atarom Piskom 
(na kojem su, zbog pjeskovita zemljišta, 
uglavnom vinogradi i voćnjaci), uz samu 
cestu Sombor — Monoštor veleposjednik 
Janos Szemze 1823. izgradio je kaštelj 
(dvorac). Njega je 1893. kupio i 1920. do- 
gradio i preuredio Nandor Wamoser, po 
kojem i danas nosi ime. Velebni kaštelj, s 
pomoćnim objektima i parkom, poslije je 
došao u posjed obitelji Juranović, u čijem 
je vlasništvu ostao do kraja Drugoga svjet- 
skoga rata, kada je nacionaliziran. Danas je 
u lošem stanju. 


Do kraja Drugoga svjetskoga rata Kli- 
sa je bila u većini vlasništvo veleposjed- 
ničke obitelji Wamoser. Baveći se svinjo- 
gojstvom, obitelj je ondje izgradila mnoge 


velike kočake (torove), nekoliko stambenih 
objekata za biroše (nadničare) i staja za pa- 
radne konje, koji su nakon rata razrušeni. U 
vrijeme gradnje kaštelj iskopano je nekoli- 
ko skeleta i opeka velikih dimenzija, za ko- 
je se pretpostavlja da su iz rimskoga doba. 


Lit.: I. Ivanyi, Bdcs-Bodrog vdrmegye foldrajzi 6s 
tortćnelmi helynevtdra, 5, Szabadka, 1907; A. Se- 
kulić, Hrvatski bački mjestopisi, Zagreb, 1994. 

Ž. Šeremešić 


4. Uzvišica sjeverozapadno od Đurđina, 
uz desnu obalu rječice Dolac, prema Baj- 
moku. Spominje je I. Ivanyi, a za njime i 
A. Sekulić. O postojanju nekadašnje crkve 
govori izvješće beogradskoga biskupa fra 
Mate Benlića Kalačkoj nadbiskupiji od 26. 
VIII. 1653., koji spominje lijepu novosagra- 
đenu crkvu između Bajmoka i Đurđina. Na 
ovom području i danas se nalaze ostaci ci- 
gala i ljudskih kostiju, što potvrđuje da je 
ondje bilo srednjovjekovno naselje Đurđin. 
Ivanyi te ruševine spominje kao Gradina, 
ali da se od 1846. ovo mjesto zove Klisa. 
Danas taj toponim više nije u uporabi, ne- 
go se za područje koristi naziv Gradina ili 
Kraljicina zemlja. 


Lit.: I. Ivanyi, Bdcs-Bodrog vdrmegye foldrajzi 6s 
tortenelmi helynevtdra, 5, Szabadka, 1907; B. Voj- 
nić Hajduk, Moj grad u davnini : Subotica : 1391. 
do 1941., Subotica, 1971; L. Szekeres, Kozćpkori 
telepiilesek Eszakkelet-Bdcskaban, Ujvidčk, 1983; 
A. Sekulić, Bački Hrvati, Zagreb, 1991; A. Sekulić, 
Hrvatski bački mjestopisi, Zagreb, 1994; L. Seke- 
reš, Subotička krstarenja, Rukovet, 4-6/2006, Su- 
botica. 

S. Stantić 


KLOBUSICZK Y, Franjo (Klobušicki, 
de Zetthćny; Ferenc, Franjo Josip Ivan, 
Ferenc Jozsef Janos, Franjo Kasaver 
Ivan Nepomuk) (Eperjes, slovač. Prešov, 
29. XI. 1707. — Pešta, 5. IV. 1760.), biskup, 
nadbiskup. Porodica potječe iz Klobušica 
(slovač. Klobušice) i jedna se njezina gra- 
na naselila u Zetćnyu (slovač. Zatin), pa su 
njihovi potomci nosili pridjevke Člobusiczi 
(kasnije prezime Klobusiczki po slavenizi- 
ranom je izričaju) i zćtenyi. Njegov otac Fe- 
renc (Franjo) bio je izaslanik Jelene Zrinski 
i djece Ferenca Rakoczija na državnom sa- 
boru 1681., podžupan Zemplinske županije, 

veliki župan Zarandske županije i kraljev 
personal, barunski naslov uz pridjevke klo- 
busiczi i zetćnyi dobio je 1695. 


Gimnaziju je polazio u Prešovu, školo- 
vanje je nastavio u bečkom bogoslovnom 
sjemeništu Pazmaneum, a teologiju je 
studirao u Rimu kao pitomac Njemačko- 
ugarskoga kolegija (Collegium Germani- 
cum et Hungaricum). Zaređen je 1729., a 
nakon stjecanja doktorata iz teologije 1730. 
imenovan je za kanonika lateranske bazi- 
like i apostolskoga protonotara. Premda ga 
je ostrogonski nadbiskup Imre Esterhazy 
želio primiti u kaptol, radije je 1730. pri- 
hvatio mjesto župnika u Nagyf&deme- 
su (slovač. Velky Fedymeš, danas Velk€ 
UTany) i Joki (slovač. Jelka), a 1731. spiški 
je kanonik i župnik u Iglou (slovač. Spišska 
Nova Ves). Za kanonika metropolitanskoga 
kaptola u Ostrogonu imenovan je 1732., za 
vikara i velikoga prepošta ostrogonskoga 
kaptola 1734., a za naslovnoga biskupa Ne- 
mesisa na Cipru 1736. Naslov baruna od 
Zethećnyija dobio je 1741. Erdeljski biskup 
sa sjedištem u Sibinju (madž. Nagyszeben, 
rum. Sibiu) bio je 1741.-48., zagrebački bi- 
skup 1748.-51., a kalačko-bački nadbiskup 
od 1751. do smrti. Obnašao i čast velikoga 
župana Bačke županije, budući da su do 
1776. tu službu obnašali kalačko-bački nad- 
biskupi, te prisjednika Stola sedmorice. 


Za djelovanja u Zagrebu imenovao je 
Baltazara Adama Krčelića za glavnoga su- 
radnika te osnovao biskupski ured (Duhov- 
ni stol) za vođenje svih poslova duhovne i 
administrativne naravi u biskupiji, priredio 
je knjižicu s uputama i molitvama Kratek 
navuk od obcsinszkoga jubileuma (Zagreb, 
1751., prije se pripisivala Jurju Mulihu), u 
svojem vrtu u Vlaškoj ulici dao je izgradi- 
ti Ribnjak, a hrašćinski meteorit (koje je 
pao 1751. kraj Hrašćina u Zagorju, danas 
se nalazi u Prirodoslovnom muzeju u Be- 
ču) darovao je Mariji Tereziji. 


Kao veliki župan, protivio se prijedlo- 
gu da slobodni kraljevski grad Sombor 
postane sjedište Bačke županije, držeći 
kako grad nije prikladan da u njemu sta- 
nuju veliki župan, predstavnici vlasti i ve- 
leposjednici jer u njemu nema ni drva ni 
vode, pa bi se teško našli ljudi voljni pri- 

hvatiti službu u županiji. (Unatoč tomu, 
grad je 1786. postao sjedištem Bačke žu- 
panije, a 1802. sjedinjene Bačko-bodroš- 
ke županije). Za kalačku bogosloviju, koju 
je osnovao nadbiskup Gabrijel Patačić, a 
čije je utemeljenje Klobusiczky nastavio, 
dao je podići novu zgradu, koja je dovr- 
šena 1764. (u njoj danas djeluje Viša škola 
Pala Tomorija). Nastavio je gradnju nove 
kalačke prvostolnice, koju je započeo nad- 
biskup Gabrijel Patačić 1735., i njezina ol- 
tara, utemeljio je nove župe, među ostalima 
i Lemeš 1752., te pridonio razvoju Kalače. 
Njegov izaslanik generalni vikar i kanonik 
Jozsef Kiss blagoslovio je 1752. temeljne 
kamene za somborsku crkvu Presvetoga 
Trojstva te crkvu Rođenja Blažene Djevice 
Marije u Lemešu. Na molbu gradskoga po- 
glavarstva u Baji, dopustio je franjevcima 
u Baji da 1757. osnuju gimnaziju, u kojoj 
su predavali do 1879., kada su je preuzeli 
redovnici cisterciti. 


Djela: Systema mundi coelestis. Per quaesita et 
resonsa in synopsi proposita, Cassoviae, 1726; De 
communione suffragiorum, pro mortuis ex clero 
deinceps ineunda, Tyrnaviae, 1734; Epistola pa- 
raenetica ad clerum Zagrabiensem, Zagrabiae, 
1751; Epistola pastoralis ad archiepiscopatus Co- 
locensis et Bacsiensis ecclesiarum canonice uni- 
tarum clerum, Budae, 1756 (Viennae, 1756?). 


Lit.: G. Petrik, Magyarorszdg bibliographidja 

1712—1860, 2-4, Budapest, 1890-1892; J. Szinnyei, 
Magyar irok elete 6s munkdi, 6, Budapest, 1899; 

S. Borovszky (ur.) Bdcs-Bodrog vdrmegye mono- 
grdfidja, \, Budapest, b. g.; A. Kenyeres (ur.), Ma- 
gyar eletrajzi lexikon, 1, Budapest, 1967; F. E. 
Hoško, Školsko djelovanje franjevaca u Bačkoj 

tijekom 18. i 19. stoljeća, Croatica Christiana Pe- 
riodica, 13, Zagreb, 1989; Magyar katolikus lexi- 
kon, 7, Budapest, 2002; I. Katona, A kalocsai 6rse- 
ki egyhdz tortenete, 2, Kalocsa, 2003; Hrvatska 

enciklopedija, 5, Zagreb, 2003; Hrvatski biograf- 
ski leksikon, 7, Zagreb, 2009; M. Stepanović 
(prir.), Somborska hronika fra Bone Mihaljevića 

1717-1787., Sombor, 2012. 

L. Heka 


KLOBUSICZK Y, Petar (Pćter) (Fe- 
h6rgyarmat, Szatmarska županija, 26. 
VI. 1752. — Kalača, 2. VII. 1843.), isu- 
sovac, biskup, nadbiskup. Školovao se 
u Nagy-Karolyu (rum. Carel, prije: Ca- 
reii Mari), a nastavio u Košicama i Trnavi. 
U isusovački red stupio je 1769. u Trenčinu 

slijedeći dvojicu starije braće. Studij filozo- 
fije i teologije polazio je u Gyćru i Trnavi. 
Redovničke zavjete položio je 1771. Kada 
je 1773. isusovački red ukinut, pozvao ga 
je, zajedno s više drugih redovnika, Adam 
Patačić, tadašnji biskup Varadinske bisku- 
pije (madž. Nagy varad, rum. Oradea), a 
kasniji kalačko-bački nadbiskup, i primio 
u svoju biskupiju, gdje je i zaređen 1774. 
Župnikom u Varadolaszi (rum. Olosig) 
imenovan je 1780., a kada je njegov biskup 
Ladislav Kolonić 1787. imenovan kalačko- 
bačkim nadbiskupom, poveo ga je kao svo- 
jega tajnika. Kalački je župnik i kanonik 
od 1790. te je zastupao kalački kaptol na 
Ugarskom saboru. Szatmarski (rum. Satu 
Mare) biskup bio je 1808.-21, a kalačko- 
bački nadbiskup 1821.-43. Predvodio je 
nadbiskupijsku sinodu 1821. Sudjelovao je 
na nacionalnoj ugarskoj crkvenoj sinodi u 
Požunu 1822., gdje ga je pratio Pavao Ma- 
tija Sučić (Subotica, 1767. — Đakovo, 1834.), 
tadašnji kalački kanonik, kasniji đakovački 
biskup. Kao biskup i nadbiskup, sudjelovao 
je u radu Ugarskoga sabora u Požunu 1812.- 
36., gdje se isticao u protivljenju liberalima 
braneći prava Crkve. Dužnost unutarnjega 
tajnoga savjetnika obnašao je od 1822., za 
člana sudbenoga Stola sedmorice imeno- 
van je 1825. 


Isticao se brigom za siromahe: u 
Szatmaru je za vrijeme velike gladi 1816.- 
17. dijelom svojim novcem, a dijelom zaj- 
mom (koji je otplatio tek kada je postao 
nadbiskup) uspio prehraniti lokalno pu- 
čanstvo; tu je utemeljio konvikt za školo- 
vanje siromašne djece koju je podupirao; 
povećao je plaće nastavnicima i pomagao 
siromašnim župnicima i crkvama bez pa- 
tronata; za lijekove siromašnim seljacima i 
kmetovima darivao je novac, napose u vri- 
jeme velike epidemije kolere 1831., kada je 
prehranjivao ugrožene itd. 


Pomagao je izgradnju vjerskih obje- 
kata: u Szatmaru je dao izgraditi kapelu 
u mjesnoj gimnaziji, završio je izgradnju 
lijeve strane biskupijske palače, dviju sa- 
kristija u prvostolnici, a 1820. dovršene su 
i orgulje; od mjesnoga kaptola ustrojio je 
četiri nove župe i dao podići pet novih cr- 
kava, među kojima i onu u Fehćrgyarmatu, 


te dvije kapele. Slično je radio i u Kalač- 
ko-bačkoj nadbiskupiji: kad je u rujnu 1824. 
došao u kanonski pohod župi Bač, župna 

blagajna bila je tako siromašna da nije mo- 
gla plaćati ni ulje za oltarsko vječno svje- 
tlo pa je nakon toga svake godine darovao 

novac za ulje; dao je i veliku jednokratnu 

pomoć za uređenje crkve i proširio je kan- 
torski stan; dao je 1830. izgraditi kapelu, 
pokraj koje je 1839. dao podići kalvariju na 

najvišem mjestu u gradu, na brežuljku po- 
kraj gradskih vrata zvanih Šiljak; osnovao 

je 1842. zakladu od 4000 forinta za škole u 

Baču kako bi se iz godišnje kamate zakla- 
de davala plaća dvojici franjevaca, koji su 

bili učitelji, a darivao je i novac za školska 

pomagala; dao je izgraditi kanal u deronj- 
skom i u bačkom ataru, čime je izvršio me- 
lioraciju Mostonge, pa je kanal po njemu 

nosio ime još i potkraj XIX. st. 


Kalvarija u Baču koju je dao podići 
nadbiskup Petar Klobusiczky 


Sačuvano je više njegovih govora i 
propovijedi u rukopisu, a neki su i otisnuti. 
Pjesnik latinist i pijarist Andrija Ivan Jalo- 
šić (1791.-1862.) posvetio mu je kao nadbi- 
skupu više pjesama. Njegov je kućni kape- 
lan, ceremonijar i tajnik bio Tomo Bedžula 
(Sentivan, 1805. — Kalača, 1864.), koji ga 
je pratio na Ugarskom saboru te je napisao 
njegov životopis 1859. 


Njegov mlađi brat Josip (Fehćrgyar- 
mat, 5. IV. 1756. — Požun, 8. II. 1826.) bio 
je guverner Rijeke 1801.-09., a nakon što 
je mirovnim ugovorom u Scho&nbrunnu 
1809. grad ušao u sastav francuskih Ilirskih 
pokrajina, bio je veliki župan Boršodske 
županije 1810.-26. Pučki pisac Tomo Mi- 
kloušić (Jastrebarsko, 1767. — Jastrebarsko, 
1833.) posvetio mu je prigodnicu na kajkav- 

skom (/meno-szlavnik preizvissenomu goz- 
podinu Josefu Klobussichky alduvan dana 
19-toga szusscza, 1810.). 


Lit.: T. Bedcsula, Vita Petri Klobusiczky de eadem, 
metropolitanarum Colocensis et Bacsiensis eccle- 
siarum canonice unitarum Archiepiscopi, Colocae, 
1859; J. Szinnyei, Magyar irok elete 6s munkdi, 6, 
Budapest, 1899; A. Lakatos, A Kalocsa-Bdcsi 
Foegyhdzmegye torteneti sematizmusa 1777-1923, 
Kalocsa, 2002; Magyar Katolikus Lexikon, 7, Bu- 
dapest, 2002; Zvonik, 3,4/2007, Subotica; F. E. 
Hoško, Tajnici Ugarske crkvene sinode 1822. u 
Požunu Pavao Sučić i Juraj Haulik, Godišnjak za 
znanstvena istraživanja Zavoda za kulturu vojvo- 
đanskih Hrvata, 3, Subotica, 2011. 

L. Heka 


KLOKTOR (njem. Klafter: hvat), tradicio- 
nalna mjera za duljinu u bačkih Bunjevaca. 
Podrijetlom je prirodna mjera još iz antike 
i odnosi se na duljinu koja se može obuhva- 
titi raširenim rukama. U ugarskom Poduna- 
vlju raširio se pod njemačkim (austrijskim) 
utjecajem, što odrazilo i na bunjevački na- 
ziv mjere, ali i njegovu vrijednost. Naime, 
u raznim krajevima Srednje Europe bile 
su u primjeni različite veličine te mjerne 
jedinice pa je Marija Terezija 1757. carskim 
patentom uvela kao jedinstvenu i obvezu- 
juću mjeru bečki ili donjoaustrijski Klafter 
duljine 1,896 m. Poslije je njegovu uporabu 
proširila i na Ugarsku. U bačkih se Bunje- 
vaca pretežito rabio u trgovini, a u praksi 
je svođen na 1,9 m. Kada se hvatom izra- 
žavala površinska mjera, rabio se naziv fat. 
Naziv je danas nestao iz uporabe. 


Lit.: M. Vlajinac, Rečnik naših starih mera, 3, 4, 
Beograd, 1968, 1974; M. Peić, G. Bačlija, Rečnik 
bačkih Bunjevaca, Novi Sad — Subotica, 1990; S. 
Bačić, Crtice iz agrarno-pravnog nazivlja bačkih 
Bunjevaca, Pravni vjesnik, 1-2/1997, Osijek. 


S. Bačić 


KLOMPA (niz. Klomp), vrsta drvene obu- 
će; papuča s debelim poplatom, zatvorenim 
prstima te visokim i zašiljenim gornjim di- 
jelom. Nosili su ih još stari Rimljani. Oni 
su ih preuzeli od Gala, koji su nosili obuću 
s drvenim đonovima. S obzirom na to da 
su bile praktične, lake i jeftine, u feudal- 
nom ju je razdoblju osobito nosila sirotinja 
te seljaci. U Panoniju su ih donijeli Nijem- 

ci, koji su ovdje bili najpoznatiji izrađivači 
klompa. Šokci ih nazivaju i cokule. 

Pravili su ih klompari oblikovanjem 
jednoga komada drveta — tzv. kopanjem 
(izdubljivanjem za stopalo). Najprije se 
»kopanjem« u drvetu bušio prostor za 
smještaj noge. Prvo se manjim svrdlom 
izbušila rupa, a zatim se rupa u drvetu po- 
većavala bušenjem debljim svrdlima do 
određene veličine, kada se prešlo na kopa- 
nje stolarskim »kašikama«. Unutrašnjost 
klompe morala je biti dobro i kvalitetno ob- 
rađena kako bi bila udobna. Nakon toga bi- 
le su dimljene u pušnici 4 — 5 sati, čime se 
drvo impregniralo >»upijalo« je dim i tako 
je bilo zaštićeno od crva, ali se i postizala 
vizualna ljepota te je drvo dobivalo žuto- 
smeđu boju. Bile su jednostavne izrade, ni- 
su ukrašavane niti su se razlikovale muške 
od ženskih, a nisu imale ni posebnih etnič- 
kih odlika. Pravile su se od mekoga drveta, 
isprva isključivo od crvene vrbe, koja je 
rasla u dolovima ili kraj Dunava, Moston- 
ge i drugih rječica u Bačkoj, a zatim i od 
kanadske topole nakon što je donesena u 
Bačku. Izrađivane su u više veličina, i po 
narudžbi, za djecu i odrasle. 


Klompe 


Nošene su izvan kuće, po blatu i sni- 
jegu. U jednoj kući moglo ih je biti i po 
nekoliko pari pa ih je obuvao onaj koji je 
izlazio van, a nakon korištenja sušile su se 
pokraj vatre te su vremenom dobivale tam- 
niju boju. Da bi u hladnim zimskim dani- 
ma bile toplije, u njih se stavljala slama, a 
da ne bi žuljala nogu, na gornji unutarnji 
dio postavljala se kožica ili se taj dio obla- 
gao krznom. Kako je drvo dobar izolator, 
bile su iznimno topla obuća i vrlo cijenjene 
među starijim osobama te zbog toga u ši- 
rokoj uporabi u bačkih Bunjevaca i Šokaca, 
osobito u veliku blatu, tijekom zime, jeseni 
i proljeća. 

Izvor: Kazivanje klompara Stipana Kovača iz Mo- 
noštora. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005; T. Bugarski, 
Obuća u etnološkoj zbirci Muzeja Vojvodine, Rad 
Muzeja Vojvodine, 51, Novi Sad, 2009. 


P. Skenderović 


KLOT (eng. cloth: sukno, platno), veoma 
čvrsta i gusto izrađena pamučna tkanina 
u atlasnom vezu, koji joj daje izrazit po- 
vršinski sjaj. Bunjevci su se njime koristi- 
li u postavne svrhe, za muške prsluke, za 
gornje dijelove ženskog ruha koji su se po- 
stavljali (paja) te za kapute. Klot je obično 
bio crne, tamnoplave i smeđe boje. Rabio 
se i za izradu jorgana, u siromašnijim obi- 
teljima najčešće u bordo boji (tzv. svileni 
klot). Šezdesetih godina XX. st. klot nalazi 
primjenu i u izradi dječačkih kratkih hlača 
(tzv. klotske gaće) kao vrste svakodnevne 
odjeće. 

K. Suknović 


KLUB GRADSKIH ODBORNIKA HR- 
VATSKE SELJAČKE STRANKE U SU- 
BOTICI, organizacija odbornika HSS-a u 
gradskoj skupštini Subotice. Osnovan je 25. 
III. 1928., a činili su ga odbornici HSS-a 
izabrani na prvim općinskim izborima u 
Vojvodini 6. XI. 1927.: Stipan Vojnić Tu- 
nić, Josip Vuković — Đido, Mirko Ivković 
Ivandekić, Nikola Matković, Matija Išpano- 
vić, Ivan Skenderović, Franjo Tumbas, An- 
tun Cvijin, Josip Ivković Ivandekić, Albe 
Gabrić, Kalor Matković, Josip Rafai, Ro- 
ko Vojnić Tunić, Bolto Skenderović, Ni- 
kola Francišković i Jašo Crnković. Klubu 
su pristupili i Geza Vuković i Stipan Peić, 
koji su prvotno izabrani na listi obrtnika, 
ali su nakon izbora prešli u HSS. Za pred- 
sjednika Kluba izabran je Mirko Ivković 
Ivandekić, za potpredsjednika Nikola Mat- 
ković 1 za tajnika Geza Vuković. Klub se 
redovito sastajao prije gradskih sjednica 
radi usuglašavanja stavova. U radu Kluba 
sudjelovali su i odbornici Samostalne de- 
mokratske stranke Svetozara Pribićevića, s 
kojom je HSS bio u Seljačko-demokratskoj 
koaliciji (SDK). Nakon proglašenja dikta- 


ture kralja Aleksandra 6. I. 1929. i raspuš- 
tanja političkih stranaka, Klub je prestao 
postojati. 


Lit.: Neven, 38/1927, 13/1928, Subotica. 
M. Bara 


KLUB SELJAČKE DEMOKRACIJE, 
politička organizacija studenata Pravnoga 
fakulteta u Subotici. Nastao je 25. V. 1928. 
ujedinjivanjem dvaju akademskih klubova 
na subotičkom Pravnom fakultetu, HSS-a 
i Samostalne demokratske stranke, koji su 
slijedili političko zbližavanje stranačkih 
vođa Stjepana Radića i Svetozara Pribiće- 
vića, osnivača Seljačko-demokratske koali- 
cije (SDK). Za predsjednika Kluba izabran 
je Mićo Skenderović. Akademski klub stu- 
denata bio je svojevrsna podružnica matič- 
nih stranaka, članica SDK, jer su članovi 
Kluba usko surađivali sa svojim strankama 
te agitirali 1 širili političke ideje SDK među 
studentima i mladeži u Subotici. Političko 
djelovanje Kluba prekinuto je početkom 
1929., nakon raspuštanja političkih strana- 
ka uredbom kralja Aleksandra, čime su i 
njihove matične stranke prestale djelovati. 


Lit.: Neven, 22/1928, Subotica. 
M. Bara 


KLUB STUDENATA HRVATA IZ VOJ- 
VODINE, neformalna studentska udruga 
na Sveučilištu u Zagrebu sredinom prvog 
desetljeća XXXI. st. Zbog sve većega broja 
mladih Hrvata iz Vojvodine koji su studira- 
li u Zagrebu (oko 200 studenata, uglavnom 
iz Subotice i okolice), pojavila se inicijativa 
za osnivanje udruge koja bi ih okupljala i 
koordinirala njihove aktivnosti. Svojevr- 
stan je nastavak prijašnje studentske udru- 
ge Hrvata iz Vojvodine Kolo mladeži, koja 
je okupljala studente zagrebačkoga sve- 
učilišta tijekom 1990-ih. Nakon razgovora 
s nekadašnjim članovima Kola mladeži o 
iskustvima u organizacijskom radu i ure- 
đivanju internoga glasila KM press, 2004. 
osnovan je Klub studenata Hrvata iz Voj- 
vodine i Crne Gore. Inicijator osnivanja i 
prvi predsjednik bio je Tomislav Brejar iz 
Subotice, koji je ujedno bio i urednik in- 
ternoga glasila HIV+ (akronim od »Hrvati 
iz Vojvodine«, dok je znak plus označivao 


KLUPA 


studente iz Crne Gore). Udruga je okuplja- 
la studente iz tadašnje Državne Zajednice 
Srbije i Crne Gore, pri čemu se u njezinu 
nazivu poslije umjesto zemljopisne odred- 
nice Crna Gora koristila uža odrednica 
Boka Kotorska. Nakon proglašenja neovi- 
snosti Crne Gore 2006. i zbog slabije za- 
stupljenosti studenata iz te države, i naziv 
udruge promijenjen je u Klub studenata 
Hrvata iz Vojvodine. Neke od aktivnosti 
bile su pomoć mladim studentima u pri- 
lagodbi na akademsko okruženje i novu 
sredinu, organiziranje studentskih zaba- 
va, zajednički posjeti kulturnim događa- 
jima, ekskurzije (otok Krk, Plitvice) i dr. 
Djelovanje je financirano iz prikupljenih 
članarina, dragovoljnih priloga i pomoći 
Hrvatske matice iseljenika, koja je napose 
pomagala održavanje studentskih zabava 
i umnožavanje glasila HIV+. Nakon smje- 
ne generacije studenata 2006. predsjednik 
udruge i urednik glasila postao je Marko 
Skenderović iz Subotice. Nakon što je dio 
studenata diplomirao i prestao sudjelovati 
u aktivnostima udruge, njezino je djelova- 
nje postalo skromnije te se postupno ugasi- 
la. Njezinom se sljednicom može smatrati 
udruga Hrvatska mladež Bačke i Srijema, 
koja od 2012. okuplja studente i bivše stu- 
denta podrijetlom iz Vojvodine na Sveuči- 
lištu u Zagrebu. 


Lit.: http://hivpluus.googlepages.com/home 
M. Bara 


KLUPA, u krug složeni snopovi kukuro- 
zovine ili trske. Nakon završene berbe ku- 
kuruza, stabljike bi se porezale te povezale 
u snopove, koji su se slagali u tvorevine 
stožastoga oblika. Činilo ih je 15 — 20 u 
krug složenih snopova kukuruzovine po- 

prema zemlji i s vrhom prema gore. Unu- 
trašnjost im je bila prazna radi cirkulacije 
zraka, odnosno sušenja. I trska se slagala 
u klupe. Nakon košenja kosirom ili toljem, 
vezivala u snopove i slagala u stave, oda- 
kle se odvozila na salaš i slagala u klupe. 
Činilo ih je 120 — 150 snopova trske, što 
je ovisilo od raspoloživoga mjesta. Obično 
se slagala negdje po strani, mahom u kutu 
guvna, kako ne bi smetala. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Stantić, Kruv naš 
svagdanji, Subotica, 2001; A. Stantić, Rječnik go- 
vora bačkih Hrvata, Zagreb, 2005. 

P. Skenderović 


KLJAJIĆ, Marinko (Sombor, 15. IV. 
1964.), dizač utega. Sin Ivana i Anđelke, 
rođ. Ulemek. Osnovnu i srednju strojarsku 
školu za vozača mehaničara završio je u 
Somboru. Dizanjem utega počeo se bavi- 
ti 1977. u somborskom KDT Radnički. U 
juniorskoj dobi bio je prvak Jugoslavije za 
mlađe juniore 1980. u Inđiji u kategoriji 
do 67,5 kg, a kao stariji junior osvojio je 
3. mjesto na državnom prvenstvu 1982. u 
Somboru u kategoriji do 75 kg i 1983. u Be- 
ogradu u kategoriji do 82,5 kg te 2. mjesto 
1984. u Somboru u kategoriji do 82,5 kg. 
Kao član seniorskoga sastava Radničkoga 
osvojio je pet puta uzastopno naslov prva- 
ka Jugoslavije 1980.-84. Nakon završetka 
natjecateljske karijere bio je prvak Srbije 1 
Crne Gore za veterane u kategoriji do 82,5 
kg 2004. i 2006. Živi i radi u Somboru. 


Izvori: Osobna arhiva Milana Maširevića iz Som- 
bora; Osobni iskaz Marinka Kljajića. 


Lit.: Almanah jugoslovenskog sporta 1980, Beo- 
grad, 1981; Almanah jugoslovenskog sporta 1982, 
Beograd, 1983; Almanah jugoslovenskog sporta 
1983, Beograd, 1984; Almanah jugoslovenskog 
sporta 1984, Beograd, 1985; D. Kolundžija, Lek- 
sikon somborskog sporta, Sombor, 1990. 


Z. Čota i E. Hemar 


KNEZI (Knežević, Knezović, Semeno- 
vić, Knezić, Knezy), plemićka porodica. 
Među najstarijim je plemićkim porodicama 
bunjevačkih Hrvata, jedna je od 36 poro- 
dica što su osnovale Lemeš 1748. Članovi 
porodice živjeli su u Virovitičkoj, Požeškoj 

i Bačko-bodroškoj županiji. Matija Hab- 
sburški dodijelio je u Beču 27. XI. 1610. 
plemićku povelju i grbovnicu Šimunu K ne- 
zyju (aliter Semenović). Lepolod I. dodije- 
lio je plemićki naslov Mihovilu Kneževiću 
i njegovu sinu Martinu 18. IX. 1659., što je 
sljedeće godine proglašeno na Hrvatskom 
saboru. U Virovitičkoj i Požeškoj županiji 
u plemstvo su upisani 12. XII. 1747. pod 
imenom Knežević. Više podataka o člano- 
vima porodice ima od sredine XVIII. st., 
kada se dio porodice seli u Nemesmilitics 
(Lemeš), gdje se u matičnim knjigama su- 
sreću pod prezimenima Knezović, Kneže- 
vić i Knezić. Ona oko 1757. dobivaju ob- 
lik Knezy, a u Kraljevini SHS i današnju 
formu Knezi. Plemstvo u Bačkoj županiji 
proglašeno je 1753. Ivanu, Đuri i Matiji, 
koji se spominju kao posjednici u Lemešu, 
a oni su, uz drugoga Matiju i Šimuna, na 
zemaljskom popisu plemića 1755. popisani 
u Bačkoj županiji. Na županijskom popisu 
plemića 1798. u Lemešu popisani su Đuro, 
dva Šimuna, Matija i Mijo Knezy. Članovi 
porodice dobili su darovnicu na Nemesmi- 
litics 1803., od kada nose pridjevak Neme- 
smiliticski. Na županijskom popisu 1841. 
u Lemešu je popisano 75 članova porodice. 
Plemstvo Antuna i Stipana Knezyja potvr- 
đeno je u Beču 9. II. 1843. Antun je, inače, 
od 1841. bio drugi, a od 1843. do 1849. prvi 
podžupan Bačko-bodroške županije. 


Porodica se vremenom podijelila u tri 
veće grane — Mandićane, Karićanje i Ko- 
žane, koji su se dalje dijelili po nadimci- 
ma: Baćkovi, Bađalovi, Barišini, Batušovi, 
Belinovi, Bonini, Bratini, Bucini, Canki- 
ni, Cibanovi, Dragini, Drusini, Džamini, 
Džidini, Fizikovi, Grcini, Ješkini, Kožini, 
Kušnjiri, Lovrini, Makini, Mošini, Peckovi, 
Perini, Pirošovi, Savini, Šimete, Štancini, 
Šurgini, Vugini, Zecovi, Znancovi. 


U lemeškoj crkvi Rođenja Blažene Dje- 
vice Marije prva klupa s lijeve strane u po- 
sjedu je te porodice što pokazuje da je bila 
jedan od najvažnijih donatora za gradnju 
crkve 1818. Potomci porodice žive u Leme- 
šu, Somboru, Subotici, Budimpešti, Bečeju 
i Novom Sadu. Originalna povelja i grbov- 
nica pred početak Prvoga svjetskoga rata 


dana je na čuvanje obitelji Lehela Knezyja, 
dimpošti. 

Originalni grb nalazi se i na stropu 
somborske županije. Opis grba: u plavom 
dijelu dvodijelnoga štita sv. Juraj ubija 
zmaja, a u crvenom dijelu zlatni lav drži 
žezlo u desnoj šapi. Iznad štita je turnirska 
kaciga, na kojoj je trošiljna kruna s pet bi- 
sera, a u njoj zlatni lav sa žezlom i krunom 
na glavi. S desne je strane štita plavo-sre- 
brni plašt, a s lijeve crveno-zlatni. Postoje 
i varijacije na originalni grb. 


Grb 
porodice 
Knezi 


Izvor: Kazivanje Stipana Knezija Baćkova iz Le- 
meša. 


Lit.: G. Grosschmid, Nemes-Militics 1771-ik €v- 
ben, Bdcs-Bodrogh megyei tortenelmi tarsulat 
6vk&nyve, 2-4/1895, Zombor; Gy. Dudas (ur.), 
Bdcs-Bodrogh vdrmegye egyetemes monografidja, 
2, Zombor, 1896; V. Duišin, Plemićke porodice II, 
Vojvodina, 2, [Novi Sad, 1941]; M. Beljanski, Ne- 
meš Militič, Svetozar Miletić : (1752-1984), Som- 
bor, 1984; Iz naše povisti : Grofovi za plugom 
barunice u papučama, Miroljub, 3/2000, Sombor; 
M. Szluha, Bd4cs-bodrog vdrmegye nemes 
csalddjai, Budapest, 2002; A. Sekulić, Osobna 
imena, prezimena i nadimci bačkih Hrvata, Subo- 
tica, 2006; L. Merković, Kronologija od 27. do 3. 
prosinca 2009., Hrvatska riječ, 351, Subotica, 27. 
XI. 2009. 

L. Tošaki 


KNEZI, Grgo (Kn€zy, Gergely) (Lemeš, 
18. II. 1892. — Budimpešta, 5. II. 1944.), 
isusovac, gimnazijski profesor. Sin je Miš- 
ka i Eve, rođ. Vidaković. U isusovački red 
stupio je 1908. Studirao je kemiju i pri- 
rodne znanosti, koje je poslije predavao 
kao profesor u kalačkoj isusovačkoj gim- 
naziji sv. Stjepana. U budimpeštanskom 


KNEZI 


časopisu Magyar Rovartani Tarsasag 
Kozlemenye : Folia Entomologica Hunga- 
rica (1/1929) objavio je članak »Legyćszeti 

tanulmanyok«, koji je tiskan i kao posebni 

otisak. Pred kraj života boravio je u Bu- 
dimpešti u isusovačkom domu za duhovne 

vježbe Manreza, gdje i preminuo. Dom je 

podignut 1927. kao prvi dom duhovnih vje- 
žbi u Mađarskoj, a u njemu je bio smješten 

i novicijat mađarske Isusovačke provincije. 
Uništili su ga komunisti 1955., zajedno s 

mnogim isusovačkim djelima. 


Djelo: Legyeszeti tanulmdnyok : a Dolichopus- 
nem, Budapest, 1929. 


Lit.: A. Gyenis (ur.), Jezsuita Tortćneti Evkčnyv, 
Budapest, 1940-1942; Necrologium SJ 1910-1987, 
Becs, 1987; Knezy Gergely, u: Magyar Katolikus 
Lexikon, 7, Budapest, 2002; Manrćza u: Magyar 
Katolikus Lexikon, 7, Budapest, 2002. 


S. Beretić 


KNEZI, Josip — Vasa (Vinkovci, 7. IV. 
1935. — Beograd, 5. IX. 2003.), gimnasti- 
čar, pedagog tjelesnoga odgoja, društveno- 
sportski djelatnik. Sin Mihajla, željezniča- 
ra, i majke Marije, rođ. Pechloch, kućanice. 
Osnovnu školu, srednju ekonomsku ško- 
lu te automehaničarski zanat završio je u 
Somboru. Kao vrstan gimnastičar i sportaš, 
upisuje se na studij na Državnom institutu 
za fiskulturu (DIF) u Beogradu 1956. Gim- 
nastička vrsta fakulteta, čiji je bio član, bila 
je prvak Srbije u gimnastici 1957. ekipno, 
a on i pojedinačno. Diplomirao je 1960. 1 
zaposlio se u Srednjoj poljoprivrednoj školi 
u Somboru kao profesor tjelesnoga odgo- 
ja. U Međuopćinski prosvjetno-pedagoški 
zavod prelazi 1966. i radi kao prosvjetni 
savjetnik. Sudionik je i organizator akcija 
SIZ-a za zaštitu djece u Somboru (ljetova- 
nja djece na Jadranu, zimovanja i skijanja 
u Kranjskoj gori i Pamporovu, Bugarska, 
škola u prirodi u Monoštoru). Bio je član 
Organizacijskoga odbora Sportske olimpi- 
jade školske omladine Vojvodine (SOŠOV) 
od 1970. Jedan je od pokretača akcije obu- 
ke neplivača Naučimo plivati 1985., kojom 
su obuhvaćeni svi učenici drugoga razre- 
da osnovne škole, a koja je potkraj 1980- 
ih službeno proglašena kao najbolje orga- 

nizirana u Jugoslaviji. Dobitnik je Zlatne 
značke Saveza pedagoga fizičke kulture 
Jugoslavije. 


Izvor: Kazivanje Tereze Knezi i Marka Patarčića 
iz Sombora. 


Lit.: D. Kolundžija, Leksikon somborskog sporta, 
Sombor, 1990. 
Z. Čota 


KNEZI, Petar (Lemeš, 2. I. 1859. — Do- 
roslovo, 18. I. 1929.), svećenik, književnik. 
Sin je Stipana Knezija i Agate, rođ. Kaić. U 
kalačkom sjemeništu završio je gimnaziju i 

bogosloviju. Za svećenika je zaređen 1883. 
Bio je kapelan u Bikiću 1883.-85., Dušnoku 
1885.-86., Beregu 1886., u župi sv. Jurja u 

Subotici 1886.-90. (upravitelj župe 1889.), 
Aljmašu 1890.-93., Santovu 1893., Sonti 

1893.-96., Novom Sadu 1896.-1902. i u župi 

sv. Terezije u Subotici 1902.-06. te župnik 
u Doroslovu od 1906. do smrti. 


Jednu novelu o salašarskom životu Bu- 
njevaca prožetu etnografskim zapisima 
objavio je u somborskom listu Bunjevac 
1882. (31. III. i 7. IV.). U njoj, među osta- 
lim, opisuje brigu domaćina da ne propad- 
nu bunjevački salaši zbog madžarizacije i 
nemara naroda prema prosvjeti: »...jer kako 
nam sadašnje okolnosti prorokuju, može 
bit, da ćedu naši potomci samo iz pismenih 
spomena kadgod doznat, da su Bunjevci 
i Šokci kadgod i salaša imali da su se na 
ovoj slavnoj zemlji kadgod veselo i blaže- 
no osićali«. U Nevenu je u opisao bunje- 
vačke božićne običaje tumačeći njihovo 
vjersko značenje (Božićna razmišljanja, br. 
12/1892.). 


Izvor: Curriculum vitae sacerdotum, Arhiva Su- 
botičke biskupije. 


Lit.: A. Lakatos (ur.), A Kalocsa-Bacsi foegyhdz- 
megye torteneti sematizmusa 1777-1923, Kalocsa, 
2002; M. Evetović, Kulturna povijest bunjevačkih 
i šokačkih Hrvata, Subotica, 2010. 


M. Štefković i S. Bačić 


KNEZI, Stipan — Šimeta (Sombor, 26. 
XII. 1950. — Sombor, 16. XI. 1997.), druš- 
tveni i politički djelatnik. Bio je jedino 
dijete u obitelji Grge i Ilonke, rođ. Litvai, 

u kojoj se njegovala ljubav prema knjizi. 
Osnovnu školu završio je u rodnom mje- 
stu, gimnaziju u Vukovaru, a diplomirao 

je na grupi za južnoslavensku književnost 
na Filozofskom fakultetu u Novom Sadu. 
Nekoliko godina radio je kao nastavnik u 

osnovnim školama, no kako nije mogao do- 
biti posao profesora književnosti, odlučio 

je živjeti od poljodjelstva. 


Stipan Knezi 

Društveno je angažiran u Lemešu te 
je u više mandata bio predsjednik mjesne 
zajednice. Znatno je pridonio razvoju ko- 
munalne infrastrukture u naselju (javna 
rasvjeta, uređenje tržnice, telefonske mre- 
že). Član je Demokratskoga saveza Hrva- 
ta u Vojvodini od njegova osnutka 1990., 
predsjednik mjesne organizacije u Lemešu, 
a od 1994. član je Predsjedništva. Kao kan- 
didat DSHV-a dva je put je biran za vijeć- 
nika u Skupštinu općine Sombor — 1992. 
(izabran u prvom krugu) i 1996. U oba 
mandata bio je jedini vijećnik DSHV-a u 
somborskoj općini. Kratko vrijeme bio je 
i član Uređivačkoga savjeta Glasa ravni- 
ce, glasila DSHV-a (1996.). Životna mu je 
želja bila biti profesorom hrvatskog jezika 
i književnosti u somborskoj Gimnaziji, što 
se nije ostvarilo. Za života je stvorio vri- 
jednu knjižnicu. God. 2001. u Lemešu je 
osnovano Hrvatsko kulturno-umjetničko 
društvo Stipan Knezi Šimeta, no nakon ne- 
koliko godina rada prestalo je postojati. 

Pokopan je na groblju u Lemešu. 
Lit.: Glas ravnice, 18, 39, 50, 84, Subotica, 1992, 
1994, 1995, 1997; Hrvatska riječ, 58, Subotica, 12. 


III. 2004. 
T. Žigmanov 


KNEZOVIĆ, Antun (Knezevich, Knezo- 
vich, Knesovich, Černović, Czernovich, 
Antun Josip), (? — Kalača, 2, 1764.), sveće- 
nik, književnik. Rođen u bunjevačkoj ple- 
mićkoj obitelji, do 1748. nosio je majčino 
prezime Černović. Među prvim je pitom- 
cima kalačkoga bogoslovnoga sjemeništa. 
Bio je prvi župnik u Gari 1735., a peti po 
redu župnik u Novom Sadu 1738. Naslo- 
vom prepozita od sv. Ireneja odlikovan je 
1747. God. 1748. postao je začasni, a 1752. 
kanonik kantor Kalačko-bačkoga prvostol- 
noga kaptola. Obnašao je dužnost bilježni- 
ka nadbiskupskog ordinarijata u Kalači. 


Prvi je hrvatski pjesnik u ugarskom 
Podunavlju. Pjesme su mu nabožnoga ka- 
raktera. Autor je molitvenika s pjesmama 
Put nebeski (1746.), koji je bio raširen me- 
đu pukom te je doživio nekoliko izdanja, a 
filološki ga je svojedobno obradio i Tomo 
Maretić. Pisao je, većinom u dvanaesterci- 
ma, i hagiografske spjevove Život svetog 
Ivana od Nepomuka (1759., u knjizi je ti- 
skano i omanje djelo Verssi od himbenog i 
laxlivog svita), Život svete Genuveve (1761.) 
i Život svete Olive (1761.) Utemeljeni su na 
srednjovjekovnim poetičkim načelima sti- 
hovanih ii 

OBDER X AVAIUČSIU. STANE 
APOSTOLSKO. 


1 E: IZPOVIDNIKA SVIU 
bis: OGGLEDALO. 
| zoo XIVOTSVETOG 
E IVANA 
PIjE NEPOMUKA. 


( OD TAINOSTI SVE 
E ISPOVI IDI UZDERXITELJA, ISMAILA 
ri POKORNICE 
U 


i Sa 
ANTUN JOSIP K 
Mazaorotiraxska Kor 
Prepost If 
Notšršus, 


mo poFRAxCcisxu AxTuNU Biran BEE 


| Gzxu Sampaturu, ili Tlacniku, Arci- Bukupa Kolocskoga. 


A.J. Knezović, Život sv. Ivana od Nepomuka, 
Pešta, 1759. 

Neobjavljeni su mu ostali prijevodi 
knjižica svećenika Friedericha Herleta s 
njemačkoga na »slavni slovinski ilirički 
jezik« (Lilian i Ljubica plemenitog mirisa, 
1754., 1754.?; Lilian od Nebesa i Liparuži- 

ca, 1760., Život svete Marte), koji se nalaze 
u sveučilišnoj knjižnici u Budimpešti. U 
rukopisu su mu ostala i razmatranja za du- 
hovne vježbe Knjižica duovnog razgovora 
te Život sviu sveti. 


Djela: Duhovno nemoise zaboraviti od mene illiti 
Knjxica molitvena koiase zove Put nebeski, Budim, 
1746 (17582, 1772%, popravljeno izdanje 1818“, 
1845); Kruna obderxavaiucsiu stanie apostolsko 
izpovidnika sviu oggledalo, Xivot svetog Ivana od 
Nepomuka, Pesta, 1759; Xivot Olive kchierie Juli- 
ana Cesara Rimsko(ga), Kalacsa, 1761; Xivot sve- 
te Genuveve rodite hercegovice od Brabant, Pesta, 
1761. 


Lit.: Catalogus manuscriptorum Bibliothecae Reg. 
Scient. Universitatis Budapestinensis, 11/2, Buda- 
pestini, 1889; G. Petrik (ur.), Magyarorszag bibli- 
ogrdphidja 1712-1860, 2, Budapest, 1890; J. 
Szinyei, Magyar irok 6lete es munkdi, 6, Budapest, 
1899; K. Bunić [I. Kujundžić], Prilog kulturnoj 
povijesti bunjevačko-šokačkih Hrvata, Subotica, 
1946; A. Lakatos, A Kalocsai Foszekeskiptalan 
Leveltara, Kalocsa, 1998; Magyar Katolikus Lexi- 
kon, 7, Budapest, 2002; I. Katona, A kalocsai 6rse- 
ki egyhdz tortćnete, 2, Kalocsa, 2003; Hrvatski 
biografski leksikon, 7, Zagreb, 2009; M. Evetović, 
Kulturna povijest bunjevačkih i šokačkih Hrvata, 
Subotica, 2010. 

S. Beretić 


KNEZY, Lehel (Sombor, 16. VIII. 1877. — 
Balatonujhely, 1945.), odvjetnik, novinski 
urednik. Sin je Brune Knezyja i Julie, rođ. 
Juh4sz. Otac je geometra P4la. Školovao 
se u Somboru, Novom Sadu i Baji, pravo 
je studirao u Budimpešti, gdje je nakon 
završetka studija položio odvjetnički ispit. 
Prije izbijanja Prvoga svjetskoga rata bio je 
odvjetnik u Odžacima i živio je intenziv- 
nim društvenim životom. Nakon tri i pol 
godine služenja vojnoga roka, nastanio se u 
Baji 1920. Poslije povlačenja srpske vojske, 
ponovno obavlja odvjetničku praksu. Bio 
je član gradskih pravosudnih tijela, počasni 
županijski državni odvjetnik, predsjednik i 
član brojnih udruga i društava. Uređivao je 
listove Bacskai Gazdak Lapja, Fiiggetlen 
Magyarsdg, Baja-Bacska i Bajai kozlony. 
Nakon dvadesetogodišnjega istraživanja i 
prikupljanja arhivske i muzejske građe te 
od pojedinih činovnika pribavljenih ispra- 
va i rukopisa, dovršio je 1940. svoje djelo 
o povijesti srpske vlasti u Baji 14. XI. 1918. 
— 21. VIII. 1921. pod naslovom Baja a for- 


177 


KNEZY 


radalom es a szerb megszdllas alatt (1918- 
1921), koja je do danas relevantna građa za 
izučavanje toga povijesnoga razdoblja. 


Riječ je o razdoblju kada su postrojbe 
Kraljevine Srbije izbile na demarkacijsku 
crtu Barcs — Pečuh — Baja — Tisa — Moriš 
Muras Osgorhei — Bistrica — Szamos, koju je 
1918. utvrdio zapovjednik solunskoga bo- 
jišta francuski general Franchet D'Esperey, 
te su, među ostalim, pod okupacijom drža- 
le i Baju. Knjiga sadržava niz pojedinosti 
nepoznatih nemadžarskomu čitateljstvu o 
tom vremenu promatranih iz madžarske 
vizure te osvjetljuje razloge neraspoloženja 
bajskoga pučanstva prema jugoslavenskoj 
vlasti. U tom je razdoblju srbijanska vojska 


BAJA A FORRADALOM ES A 
SZERB MEGSZALLAS ALATT. 


(nt—irn) 


TORTENELMI FELJEGYZESEK. 


De. KNEZY LEHEL 


LJ 
po 
Kris 


Ce) 


L. Knezy, Baja a forradalom es a szerb 
megszdllas alatt (1918-1921) : Tortenelmi 
feljegyzesek., Baja [1940] 
preuzela javne zgrade, vodila javnu upra- 
vu, ubirala poreze i koristila se gradskom 
imovinom. Telefonske veze i teretni promet 
s Budimpeštom prekinuti su 17. XI. 1918., 
a dio pučanstva izbjegao je na madžarsku 
stranu demarkacijske crte. Zatečeni gra- 
donačelnik bio je promadžarski orijentira- 
ni dr. Franjo Vojnić Zelić, koji se, nakon 
glasina o postojanju popisa osoba kojima 
prijeti opasnost da budu ubijene, s obite- 
lji povukao u franjevački samostan, a već 
idućega dana vojnici su ga tražili te je po- 
slije deportiran u Valjevo. Kada je Narod- 
na uprava u Novom Sadu ukinuta, 24. III. 
1919. gradski su činovnici trebali priseg- 
nuti beogradskoj vladi, što većina nije bila 
voljna učiniti, pa su se memorandumom 

obratili novom gradonačelniku Vasi Do- 
linki. Službenicima koji su odbili priseg- 
nuti vlasti nisu isplaćivale plaću, ali su im 

pomogli dobrostojeći promadžarski orijen- 
tirani građani, koji su utemeljili fundaciju 

za njihovu pomoć, a budimpeštanske su 

im vlasti u potaji preko demarkacijske crte 

prenijele novac za plaće. Srpska je vojska 

12. VII. 1919. u prigodi rođendana kralja 

Petra zapovjedila da se na svakoj kući u 

Baji izvjese zastave Kraljevine SHS te da 

se osvijetle prozori, a mještani koji tomu 

nisu udovoljili snosili su posljedice. Kada 

je policijska je uprava 14. VIII. 1919. zapo- 
vjedila da se do 15. IX. 1919. svi madžarski 

natpisi tvrtki zamijene srpskima te odlu- 
čila da srpski postaje službenim jezikom i 

da će biti otpušten svaki činovnik koji ga u 

dogledno vrijeme ne nauči, šef željezničke 

postaje zatražio je 2. II. 1920. od gradsko- 
ga poglavarstva da mu se u pisanom obliku 

pošalje srpski naziv grada, na što mu je od- 
govoreno da je srpski naziv grada Bajanav. 
God. 1920. već se i gradska bolnica žalila 
da nedostaje mesa za prehranu bolesnika, 
a zatim je ponestalo i kruha. Život u gra- 
du postajao je sve teži i takav je ostao do 

prestanka okupacije. U knjizi se navodi da 

se uz zvonjavu crkvenih zvona, limenu gla- 
zbu vatrogasne postrojbe i uz oduševljenje 

okupljenih madžarskih mještana na Trgu 

sv. Stjepana (današnji Trg Svetoga Troj- 
stva), u grad 21. VIII. 1921. svečano vratila 

madžarska vojska. 


Originalna grbovnica i grb plemićke 
porodice Knezi bili su u posjedu Stipana 
Knezija Ješkina iz Lemeša do pred kraj 
Drugoga svjetskoga rata, kada je u strahu 
od uništenja predana na čuvanje obitelji 
Lehela Knezija u Budimpešti, u čijem je 
posjedu ostala do danas. 


Djelo: Baja a forradalom es a szerb megszdllas 
alatt (1918-1921) : Tortenelmi feljegyzesek, Baja 
[1940] (pretisak 2009). 


Lit.: Z. Major, A mindennapi ćlet nehćzsćgei a 
Monarchia čsszeomlasa 6s a Szerb megszallas 
alatt Bajan, Multbanezo : A Bdcs-Kiskun megyei 
leveltdr elektronikus folyoirata (www.bacs-ki- 
skun-leveltar.hu/V3/SP07_mbn/Tanulmanyok/ 
maze-01t-1.html) 

L. Heka 


KNEZY, P4l (Odžaci, 17. VI. 1908. — Baja, 
12.1. 1978.), inženjer, jedan od utemeljitelja 
bajske zvjezdarnice. Sin Lehela i Gabriel- 
le, rođ. Frey. Diplomirao je na Tehničkom 
fakultetu u Budimpešti 1932. Do 1940. dr- 
žavni je geometarski službenik u Budim- 
pešti i Segedinu, a zatim je do 1955., kao 
zaposlenik Gradskoga tehničkoga odjela 
u Baji, radio na poslovima niskogradnje i 
urbanizacije. 


Njegov dolazak u Baju iz reda državnih 
geometara bio je važan događaj u životu 
grada jer je netom prije toga Državna geo- 
metarska služba dovršila detaljnu izmjeru 
i kartografiranje grada. Njegovo stručno 
geodetsko znanje i iskustvo bili su od veli- 
ke pomoći pa su mu odmah povjerili broj- 
ne zadaće projektiranja i izvedbe izgradnje 
te popravaka gradskih prometnica (ulice 
MunkaAcsy, Ečtvos, V&rosmarty, Gal Pčter 
i Ferenca Liszta, Trg Matyas kiraly, ceste 
Szegedi, Szabadsag i br. 66, koja vodi do 
željezničkoga kolodvora), a vrijedan je 1 
njegov prinos u izgradnji kanalizacijskoga 
odvoda (ulice Kossuth Lajosa i Munkacsy 
te od Trga Matyas kiraly do ulice Kolcsey), 
kao i na sređivanju odvoda oborinskih vo- 
da od bare Livade (madž. Livoda-pocsolya) 
i njezina okruženja, što je sve zahtijevalo 
izniman terenski rad. God. 1945. izgradio 
je tada najvažniji objekt u gradu — dovod 
struje iz Komlova (madž. Komlo, Baranj- 
ska županija) preko 45 metara visokih dr- 
venih stupova konstruiranih na obje obale 
Dunava, kojima je preko rijeke vodičima 
u dužini od 500 m grad opskrbljivao stru- 
jom. Objekt je bio iznimno važan sve dok 
u ratu srušen most preko Dunava nije iz- 
građen 1950. 


God. 1955. imenovan je voditeljem 
odjela, a zatim i glavnim inženjerom 
Uprave za vodoprivredu doline donjega 
Dunava (madž. Alsodunavdolgyi Vizigyi 
Igazgatosag). Tu je dužnost obnašao do 
umirovljenja 1968. Bio je jedan od osniva- 
ča zvjezdarnice u Baji te je 1953. za nju 
projektirao i uz pomoć mjesnoga optičara 
Bćkćija i bravara Imrika izradio prvi in- 
strument — reflektorski optički teleskop. 
Na temelju jedne fotografije iz američkoga 

časopisa Sky and Telescope sam je projek- 
tirao opservatorij kupolasta oblika u ulici 
Toth Kalman, koji se i danas koristi, a po 
njegovoj je zamisli izrađeno i više reflek- 
torskih optičkih teleskopa. Začetnik je Baj- 
skih hidrogeodezijskih dana. 


Lit.: Zs. Merk, Nagy Andrds emlćkezete, Baja, 
2001; Magyar Foldmerok Arckćpcsarnoka, 3/2008, 
Budapest; A. Kenjeres (ur.), Magyar Eletrajzi Le- 
xikon 1000-1990 (http://mek.oszk.hu/00300/ 
00355/html/ABC07165/08116.htm). 

L. Heka 


KNEŽEVIĆ —>Knezi 


KNEŽEVIĆ, Lazar (Lazo, Laza) (Senta, 
16. III. 1828. — Stari Futog, 23. V. 1882.), 
učitelj, javni bilježnik, pisac. Osnovnu ško- 
lu završio u Senti, a nižu gimnaziju u Subo- 
tici 1843. Isprva je bio učitelj u baranjskim 
selima Viljan (zmadž. Villany, srp. Vilanj) i 
Kneževi Vinogradi (madž. Hercegszo110s). 
Tijekom revolucije 1848. u Somboru je kao 
dragovoljac stupio u srpske postrojbe, a u 
borbama je stekao čin lajtnanta (potpo- 
ručnika). Služio je u Prvom bačkom do- 
brovoljačkom bataljonu, a kada je on 1850. 
ukinut, bio je bilježnik u Despotovu (madž. 
Uriszentiv4n, prije Urszentiv4n), a od 1861. 
u Starom Futogu. Pisao je šaljive i satirične 
pjesme, pripovijetke, anegdote i dosjetke te 
povijesno-etnografske i geografske član- 
ke, koje je objavljivao u srpskim listovima 
i časopisima (Komarac, Zmaj, Žiža, Orao, 
Starmali, Javor). Više godina biran je za 
dopredsjednika općine Futog, a 1881. i za 
predsjednika. Bio je član Matice srpske iz 
Novoga Sada. 


Kao jedan od nekoliko Srba sudionika 
preporodnih gibanja južnougarskih Hrvata, 
surađivao je u Antunovićevim Bunjevač- 
kim i šokačkim novinama i Bunjevačkoj i 
šokačkoj vili 1870.-74., a s njime se i po- 
slije dopisivao. Kada je Matica srpska, u 
vrijeme dok je tajnik bio Antonije Hadžić, 
raspisala nagradu za djelo o Bunjevcima, 
prvi je njezin dobitnik (1878.), a nagrađe- 
na rasprava O Bunjevcima objavljena je u 
Letopisu Matice srpske 1881. (knjiga 128, 
str. 102-118). (Nakon njega nagradu je za 

raspravu istoga naslova dobio Ivan Ivanić 
1893.). U njoj je pretežito opisao bunjevač- 
ke običaje i nošnju, dok za bunjevačko ime 
drži da najvjerojatnije potječe od naziva 
rijeke Bune. Zaključuje kako osim običaja 
koje je opisao »narod bunjevački drugih 
nema, i tako Bunjevac je sa svim Srbinu 
ravan. Kako igre tako i pesme su čisto srp- 
ske.« 


Lit.: M. Evetović, Život i rad biskupa Ivana Antu- 
novića narodnog preporoditelja, Subotica, 1935; 
Leksikon pisaca Jugoslavije, 3, Novi Sad, 1987; 
Srpski biografski rečnik, 5, Novi Sad, 2011. 


S. Bačić 


KNEŽEVIĆ, Milivoje (Kragujevac, 19. 
XI. 1899. — Kragujevac, 13. VII. 1973.), 
profesor književnosti i jezika, pisac, saku- 
pljač narodnih pjesama, esejist, folklorist. 
U rodnom mjestu završio je osnovnu školu 
i četiri razreda gimnazije. Za vrijeme Pr- 
voga svjetskoga rata kao dobrovoljac sa 
srpskom vojskom 1915. povlači se preko 
Albanije na Krf, nakon čega je upućen u 
Francusku, gdje nastavlja školovanje. Na- 
kon povratka iz Francuske nastavlja studij i 
diplomira jugoslavensku književnost i srp- 
sko-hrvatski jezik na Filozofskom fakul- 
tetu u Beogradu. Službovanje je započeo 
1923. u Subotici kao gimnazijski profesor, 
gdje ostaje do 1933. Tada postaje ravnatelj 
gimnazije u Senti, a od 1939. profesor je 
u gimnaziji u Beogradu. Sudjeluje u ob- 
rani Jugoslavije 1941., zarobljen je u Her- 
ceg-Novom te je Drugi svjetski rat proveo 
u talijanskom i njemačkom zarobljeništvu. 
Nakon povratka u Beograd radi u Bibliote- 
ci Pravnoga fakulteta, zatim u Institutu za 
srpski jezik Srpske akademije znanosti i 
umjetnosti do 1962., od kada kao umiro- 
vljenik živi do smrti u Kragujevcu. 


Autor je više knjiga pjesama, drama i 
rasprava, osobito iz narodne književnosti, 
a uredio je i priredio više posebnih publi- 
kacija (Vojvodina i Srbija, Subotica, 1926., 
pretisak iz Književnog severa, 6-8/1926; 
Ivan Antunović : (iz pisama Iliji Okrugi- 
ću-Sremcu), Subotica, 1930., pretisak iz 
Književnog severa, 7-10/1930, i dr.). Za Bu- 
njevce su najvažnije njegove knjige Bunje- 

vačke narodne pesme : Kraljičke (Subotica, 
1930.), Zvan Antunović : Život i delo (Novi 
Sad, 1935., pretisak članka »Ivan Antuno- 
vić«, Letopis Matice srpske, 1/1935), za 
koju je 1933. dobio nagradu Bunjevačke 
prosvetne matice, te Bunjevačke narodne 
pripovetke (Subotica, 1939.), koje je priku- 
Pio i objavio skupa s Balintom Vujkovom. 
Objavio je još i članke »Biskup Ivan Antu- 
nović i preporod bačkih Bunjevaca« (Soko 
na Jadranu, Split, 5-6/1936) i »Biskup Ivan 
Antunović preporoditelj bačkih Bunjeva- 
ca« (Glasnik jugoslovenskog profesorskog 
društva, Beograd, 11-12/1938). 


BUNJEVAČKA 
NARODNA ČITANKA 


M. Knežević, Bunjevačka narodna čitanka, 
Subotica, 1931. 


Njegovo djelovanje u Subotici ostavi- 
lo je izniman trag na književnost bačkih 
Bunjevaca. Kao profesor subotičke gim- 
nazije, pokrenuo je i uređivao mjesečni ča- 
sopis Književni sever (1925.-35.). U njemu 
je, među ostalim, obrađivana i bunjevačka 
književnost. Najvažniji su tematski brojevi 
O Bunjevcima (3-4/1927 i 7-10/1930), po- 
svećeni bunjevačkoj povijesti, etnografiji i 
književnosti, te Bunjevačka narodna čitan- 
ka (7-9/1931) o bunjevačkim književnicima, 
koji su tiskani i kao posebne knjige. 


Kao profesor te pisac i urednik snažno 
je utjecao na formiranje nekoliko generaci- 
ja pisaca u Subotici, među njima i Balinta 
Vujkova. Posebnu pozornost posvetio je ob- 
javljivanju njihovih prvih literarnih poku- 
šaja. U temama o prošlosti Bunjevaca želio 
je pružiti »za naučna ispitivanja Bunjevaca 
što više građe«, ali su priloge pisali ponaj- 


više srpski autori, najčešće profesori subo- 
tičkoga Pravnoga fakulteta i beogradskoga 
sveučilišta, uz rijetke unitarno orijentirane 
Hrvate (Ivo Milić) i Bunjevce (Mijo Man- 
dić, Kata Prćić, Lazar Stipić), koji su bu- 
njevačku povijest nastojali vezati isključivo 
uz srpsku. Osobito se bavio bunjevačkom 
narodnom književnošću, ali je i taj dio baš- 
tine obradio na srpskom jeziku, napose obi- 
čaj »kraljica«. 


Važniji pseudonimi: ,/, Albert Cour- 
bier, Branko Josić, Dragomir Prokić, Dž., 
Mil. Ilovac, Kosta Milivojević, M., M. V. 
K., Mi, Miladin Pantelić, Milan Ilić, Milo 
Borić, Nikola Todorović, R., R.R., Spekta- 
tor, Stanko Jelić, Veco Dulić, X. Y. 


Lit.: B. Vujkov, Fragmenti o liku Milivoja V. Kne- 
ževića; M. Nikolić, Milivoje V. Knežević (1899- 
1973), Rukovet, 2/1986, Subotica; Leksikon pisaca 
Jugoslavije, 3, Novi Sad, 1987; M. Cindori (ur.) 
Književni sever (1925-1935) : Zbornik radova, No- 
vi Sad, 1999; Srpski biografski rečnik, 5, Novi 
Sad, 2011. 

K. Čeliković 


KNJIŽEVNA STRANA HRVATSKE 
RIJEČI, kulturni prilog lista Hrvatska ri- 
ječ. Izašao je u sklopu paginacije lista u 
svega nekoliko brojeva lista 1953. Prvi se 
put pojavio u br. 11 od 13. ožujka, a izašao 
je još u br. 14, 16, 18, 23 te posljednji u br. 
33 od 14. kolovoza iste godine. Nakon to- 
ga literarni i likovni radovi nisu posebno 
izdvajani, nego dopunjuju ostale dijelove 
lista kao tekstovi, odnosno ilustracije. 


Nastao je kao rezultat nezadovoljstva 
tadašnjim razvojem kulturnoga života u 
Subotici, koji se početkom 1950-ih veoma 

1Z_NAŠE KULTURNE] PROŠLOSTI 


Ante Evetović-Miroljub | 


Ane Evetović-Miroljub uz. pjesama, 
Ivana Petreša i Blaža Mo- dine. 
drošića prvi jeliski pjesnik > Miroljub je kao I 
za u Bačkoj starije ge- nježan, su, 

URVATSKA RIJEC 


jemo dijeli bol 


im Sijukom miluje 


dh, ostani 
zelene će moje grudi 
topli ležaj dati! 


da se što prije vratim. 


KNJIŽEVNA REVIJA 


brzo razvijao kako po opsegu i kvantiteti, 
tako i po kvaliteti i obliku kulturne dje- 
latnosti, pa su mnoge institucije bilježile 
uspjehe (Narodno kazalište, Muzička ško- 
la, Subotička filharmonija, Gradski muzej, 
Gradska knjižnica, Narodno sveučilište, 
kulturno-umjetnička društva). Međutim, 
istodobno su neki oblici umjetničke djelat- 
nosti bili zapostavljeni (Likovna i literarna 
sekcija Saveza kulturno-prosvjetnih druš- 
tava) pa je tek potkraj 1952. otvoren Dom 
likovnih umjetnika, koji osim salona otva- 
ra i atelijere za nesmetani rad subotičkim 
slikarima i kiparima. Usporedo s njim for- 
mirana je i literarna sekcija zvana Proleter 
s nekoliko mladih nadarenih književnika 1 
članova uredništva Hrvatske riječi na čelu 
s Josipom Kujundžićem i Stipanom Maru- 
šićem. Oni su u listu pokrenuli Književnu 
stranu u želji da otvore mogućnost umjet- 
nicima da objavljuju svoje radove. Naj- 
važniji suradnici bili su književnici Ante 
Jakšić, Josip Kiš, Jakov Kopilović, Lazar 
Merković, Jovan Narančić, Josip Klarski, 
Jakov Orčić, Joka Stojan, Balint Vujkov i 
Blaško Vojnić Hajduk, dok su autori ob- 
javljevnih likovnih radova Ivan Tikvicki, 
Marko Vuković, Gustav Matković, Mili- 
voj Dejanović i dr. Primjerci lista Hrvat- 
ska riječ čuvaju se u Gradskoj knjižnici u 
Subotici. 

E. Bažant 


KNJIŽEVNA REVIJA, časopis za književ- 
nost i kulturu osječkoga Ogranka Matice 
hrvatske. Izravni je nasljednik časopisa 
Revija : časopis za književnost, kulturu i 
društvena pitanja, utemeljenoga 1961. u 


Broj 16 


HRM A TISK E RIJE Č 1 
J 


Ne pije se unaprid 
na tudju kožu 


a se mesa 
Ubijali su zviren svak 
je dosla puška, ovdi 
Vigove, 
tar 


* kakogod .bllo, dosta to: da sk 
lovom, a ne ko sad, da s 


E e krenu dva Za i čitava čovi, 
kazat da nisi 
KAME DEKA ma Zitog vraga, a bili 
2 se ne bi radovali kad w 
sai 


medvida, E ne triba nji 
oni će baš medvida ulovit 
radost oima' i pit. Svrate bi ijanu da se malo pode 
Koni pjeni popit bocu vina, Lako smišl isli još lekše ray 


d ga Poeni medoje naš, — jedan će čim 
je čašu salio, 


Književna strana Hrvatske riječi, Hrvatska riječ, br. 16, Subotica, 1953. 

KNJIŽEVNA REVIJA 


Osijeku. Ideja o pokretanju časopisa nasta- 
la je u krugu osječkih kulturnih djelatnika, 
koji su zaslužni i za utemeljenje Pododbo- 
ra Matice hrvatske početkom 1960-ih. On 
je do 1966. bio Revijin nakladnik, zatim 
je izdaje Matica hrvatska Osijek 1967.-71., 
Centar za kulturu i umjetnost Narodnoga 
(Radničkoga) sveučilišta Božidar Maslarić 
Osijek 1972.-74., Izdavački centar Revija 
Radničkoga sveučilišta Božidar Maslarić 
Osijek 1975.-90, od 1991. Izdavački centar 
Otvorenoga sveučilišta Osijek. Tada je ča- 
sopis preimenovan u Književnu reviju, koju 
od 1993. izdaje Matica hrvatska — Ogra- 
nak Osijek. Najvažniji glavni i odgovorni 
urednici bili su Milivoj Polić, Ive Mažuran, 
Branko Božić, Dejan Rebić, Drago Hedl i 
Josip Cvenić. Trenutačno je urednik Ivan 
Trojan. 


Obrazloženje potrebe osnivanja knji- 
ževnoga časopisa, koji će pokrenuti, oku- 
piti i usmjeriti nositelje kulturnih zbiva- 
nja u slavonsko-baranjskoj regiji, djelo je 
Milivoja Polića, glavnoga urednika prvo- 
ga broja Revije. Odgovorni urednik bio 
je Branko Božić, a u uredničkom odboru 
prvoga broja bili su Ivo Bogner, Vojislav 
Pelajić, Slobodan Kovačević, Nada Pivac, 
Ive Mažuran, Nada Murat, Dragutin Savin, 
Stjepan Brlošić, Stanka Pavuna, Pavle Bla- 
žek, Ljubomir Stanojević, Franjo Hegeduš 
i Geza Stantić. Regionalnu usmjerenost pr- 
vih brojeva časopis brzo napušta te postaje 
relevantnim na području bivše Jugoslavije i 
objavljuje autore iz različitih sredina i raz- 
ličitih tematskih preokupacija. U fokusu 
mu je interesa od utemeljenja književnost 
pa su do danas na više od 40.000 strani- 
ca (Književne) Revije objavljeni raznovr- 
sni književni prilozi, izvorni i u prijevodu, 
književnoteorijski članci, eseji, kritike 1 
uredničke bilješke. 

Uz tematske brojeve o semiotici (pr. C. 
Milanja), naratologiji (pr. V. Biti), suvre- 
menoj teoriji književnosti (pr. M. Velčić) te 
pojedine brojeve s pregledima i izborima iz 
suvremene strane književnosti, od poseb- 
ne je važnosti temat posvećen Romanu u 
književnosti Hrvata u Vojvodini, objavljen 

u br. 3-4/2008. Iako su se i prije u časo- 
pisu pojavljivali pojedinačni tekstovi hr- 
vatskih autora iz Vojvodine, poput Jasne 
Melvinger (»Sve što diše«, 5/1963), Geze 
Kikića (»Poetskim stazama Ive Andrića«, 
6/1972) ili Petka Vojnića Purčara (»Nastu- 
pi Janje Stipić«, 2/1978; »Radyeva kuća«, 


KNJIŽEVNA REVIJA 
I 


bia ia 


Roman u književnosti 


Hrvata u Vojvodini 


7“ 


Književna revija, br. 3-4/2008, Osijek 


4/1978; »Ključanice«, 2/1980; »Zimski 
vlak«, 2/1981; »Vrt ljubavnika«, 6/1983; 
»Antilegende«, 1/1985), pregledom pro- 
znoga stvaralaštva vojvođanskih Hrvata 
časopis potvrđuje nakanu da u novom ti- 
sućljeću, sukladno temeljnim odrednica- 
ma kulturne europeizacije, koja svoje nade 
polaže ponajprije u jačanje regionalnosti 
svakoga nacionalnog prostora, nastoji pri- 
donijeti policentričnosti hrvatske kulture, 
zauzimajući se za protočnost mišljenja, 
raznolikost, za otkrivanje autentičnih vri- 
jednosti regionalnoga, a uz pomoć njega i 
nacionalnoga kulturnoga identiteta, uvaža- 
va prisutnost različitih naraštaja te potiče 
književno i znanstveno stvaralaštvo sla- 
vonske regije u doticajima s regionalnim 
partnerima iz Pečuha (Madžarska), Novo- 
ga Sada ( Vojvodina) i Tuzle (BiH), ali ne 
podilazeći provincijskim zahtjevnostima. 
Broj posvećen proznom stvaralaštvu voj- 
vođanskih Hrvata, koji je priredio Milo- 
van Miković, zajedno s izborom poetskih 
tekstova Hrvata u Madžarskoj, usmjerava 
pozornost uredništva na istraživanja kultu- 
rnih aktivnosti u regijama susjednih zema- 
lja u kojima obitavaju pripadnici hrvatske 
nacionalnosti, obuhvaća fragmente proznih 


tekstova 20 hrvatskih autora koji su svojim 
životom i(li) radom (bili) vezani uz Voj- 
vodinu: Ivan Antunović, Petar Pekić, Josip 
Kulundžić, Marica Vujković, Ante Jakšić, 
Josip Pašić, Marko Čović, Lazar Merković, 
Josip Klarski, Tomislav Ketig, Petko Vojnić 
Purčar, Jasna Melvinger, Milivoj Prćić, Vo- 
jislav Sekelj, Lazar Francišković, Franja Pe- 
trinović, Vladimir Bošnjak, Zvonko Sarić, 
Dražen Prćić i Željka Zelić. Od 50. godišta 
redoviti je suradnik Tomislav Žigmanov, 
koji upoznaje s recentnim stanjem hrvatske 
kulturne zajednice iz Vojvodine. 


Lit.: D. Rebić, Umjesto predgovora; Ž. Bosanac, 
Bibliografski prikaz časopisa »Revija« (godišta 
I-XXV), u: Revija : Bibliografija I-XXV (196I- 
1985), 7-8/1989, Osijek; V. Brešić, Osječka knji- 
ževna periodika, Zbornik Književni Osijek, Osijek, 
1996; V. Brešić, Od »Jeke« do »Alepha«. Osječki 
književni časopisi, u: V. Brešić, Slavonska knji- 
ževnost i novi regionalizam, Osijek, 2004. 


1. Trojan 


KNJIŽEVNI J EZIK, strukturno razra- 
đen jezični varijetet s tradicijom pismenosti 
i ujednačenom aktualnom uporabom, prila- 
gođen za formalnu usmenu i pisanu komu- 
nikaciju u višim kulturnim funkcijama 
(npr. književnost, školstvo, znanost, držav- 
na uprava, mediji i dr.). Termin književni 
jezik uobičajen je u mnogim europskim 
kontinentalnim lingvističkim tradicijama 
(fran. langue littćraire, njem. Schriftsprac- 
he, češ. spisovny jazyk, madž. irodalmi 
nyelv), a svojom motivacijom u prvi plan 
stavlja vezanost jezičnoga varijeteta na koji 
upućuje uz naslijeđe pismenosti — i hrvat- 
ska je inačica termina, uostalom, nastala 
u vrijeme kad imenica književnost nije 
označivala samo fikcionalne tekstove, ne- 
go pismenost u najširem smislu riječi. Od 
1970-ih u istom se značenju sve češće rabi 
termin anglosaske provenijencije standard- 
ni jezik (eng. standard language), u kojem 
težište nije na tradiciji pismenosti, nego na 
normiranosti jezičnih sredstava i ujednače- 
nosti uporabe. Proces terminološke zamje- 
ne u različitim se nacionalnim tradicijama 
zbiva različitom brzinom i na različite na- 
čine, a u jezikoslovnoj je kroatistici gotovo 
potpuno završen te je uporaba naziva stan- 


KNJIŽEVNI JEZIK 


dardni jezik u njoj danas dominantna. Us- 
poredno s tim, i termin književni jezik neki 

hrvatski jezikoslovci sve češće shvaćaju u 

užem značenju kao jezik književnosti, tj. 
kao terminološku oznaku beletrističkoga 

funkcionalnoga stila. Takva uporaba pred- 
stavlja znatni otklon od dosadašnje hrvat- 
ske filološke misli, ali i od šire europske 

kontinentalne tradicije, pa zato i nije opće- 
prihvaćena. Osim toga, termin standardni 

jezik nije primjeren za povijesna razdoblja 

u kojima je jezična normiranost prije impli- 
citna i spontana nego eksplicitna i organi- 
zirana, pa se termin književni jezik u vezi s 

njima i dalje rabi u svojem tradicionalnom 

značenju. 


U hrvatskoj kulturnoj povijesti ulogu 
književnoga jezika imali su strani vari- 
jeteti (staroslavenski, latinski, talijanski, 
njemački, madžarski) te domaći varijete- 
ti različitih narječnih osnovica, na kojima 
su se razvile vitalne i ugledne književne 
tradicije (čakavski, kajkavski, novoštokav- 
ski jekavski, novoštokavski ikavski). Po- 
stojanje jednoga hrvatskoga književnoga 
jezika dugo nije bilo nešto što se samo po 
sebi razumjelo i njegov je nastanak rezul- 
tat postupne jezične (ali i kulturne i poli- 
tičke) konvergencije većega broja manjih 
zajednica, koje su još u ranom novovjeko- 
vlju imale umnogome samosvojan jezični, 
kulturni i politički identitet. Ti su procesi 
bili isprekidani i složeni, pri čemu su se u 
njima mijenjale i narječna osnovica iz ko- 
je je trebao izrasti zajednički književni je- 
zik i granice do kojih se trebao prostirati. I 
nakon što je jedinstven hrvatski književni 
jezik tijekom XIX. st. ustaljen, narječna je 
raznolikost u Hrvata ostala očuvana, a di- 
jalekti i sociolekti u pojedinim sredinama 
do danas uživaju stanovit društveni ugled. 
Zbog toga je u hrvatskoj jezičnoj zajednici 
raširena svijest o tom da se književni jezik 
i jezik svakodnevne spontane komunika- 
cije jasno razlikuju te da je gotovo svaki 
govornik hrvatskoga na neki način dvoje- 
zičan: u obitelji usvaja svoj mjesni govor, a 
poslije — s izlaganjem medijima i školi — i 
književni (tj. standardni) jezik. 

KNJIŽEVNI JEZIK 


Hrvati u ugarskom Podunavlju bili su 
na margini procesa u kojima se oblikovala 
moderna hrvatska kultura te razvijao i širio 
moderni hrvatski književni jezik. Dok je u 
XVII. i XVIII. st. njihova kulturna elita još 
sudjelovala u franjevačkoj pismenosti na 
novoštokavskoj ikavici, kulturne i jezične 
veze s Hrvatima iz drugih krajeva znatno 


UTISHENJE 


| OXALOSTJENIH 
U SEDAM POKORNI PISAMA 
KRALJA DAVIDA 
IZTOMACSENO: ( 
U TOLIKO PROMISHLJANJA, 
S-NIKIMA OD CSISTE LJUBAVI 
BOXJF, I ISKERNJEGA, 
MOLITVAMA ZADERXANO : 
IU NACSINU 
SEBE OD KUXNE OTROVE PRIUZDI 


DRA 
SLOXENOMSA LE 


jE izA rid 


UTISHTENO U BUDIMU 
SLOVIMA KRALJEVSKE MUDROSKUPSHTINE 
PESHTANSKE, 
| Gopišsr I7 27 
G. Peštalić, Utišenje ožalošćenih, Budim, 1797. 


su oslabjele nakon što je težište hrvatsko- 
ga kulturnoga života pomaknuto na sjeve- 
rozapad, a ikavica kao dominantan jezik 
pismenosti zamijenjena jekavicom. Ponov- 
nomu približavanju težit će Ivan Antunović 
u 1870-ima, ali njegova će nastojanja imati 
samo ograničen odjek. Neki ugarski Bu- 
njevci i Šokci nastavljaju pisati ikavicom, 
dok drugi prihvaćaju mađarski kao vlastit 
književni jezik. Nakon stvaranja južnosla- 
venske države hrvatskomu književnomu 
jeziku među Hrvatima u Bačkoj konkurira 
i srpski. Skupa s jezičnim utjecajem srp- 
skoga, opaža se i utjecaj srpske lingvistič- 
ke kulture. Moderni srpski književni jezik 
niknuo je, naime, sredinom XIX. st. iz go- 
vorenoga jezika, uz potpuno odbacivanje 
dotadašnje tradicije srpske pismenosti, te 
tada u srpskoj kulturnoj sredini prestaje 
podvojenost književnoga i svakodnevnoga 
govornoga jezika, koja je u Hrvata do da- 
nas izražena. Pod utjecajem ideologije »piši 


184 


kao što govoriš« bački Bunjevci koji se ne 
smatraju Hrvatima danas nastoje izgradi- 
ti samostalni bunjevački jezik, odbacujući 
vlastito naslijeđe sudjelovanja u nadregi- 
onalnim tradicijama pismenosti južnosla- 
venskih katolika. 


Lit.: R. Katičić, O književnom jeziku, u: Novi je- 
zikoslovni ogledi, Zagreb, 1986; J. Buljovčić, Fi- 
lološki ogledi, Subotica, 1996; Z. Vince, Putovima 
hrvatskoga književnog jezika, Zagreb, 2002; R. 
Katičić, O standardnom i književnom jeziku, Je- 
zik, 56, Zagreb, 2009. 

P. Vuković 


KNJIŽEVNI KLUB MIROLJUB, nefor- 
malna organizacija hrvatskih književnika 
iz Subotice. Nastao je u okviru Katoličko- 
ga instituta za kulturu, povijest i duhov- 
nost Zvan Antunović u Subotici, kad je u 
vrijeme njegova osnivanja 1990. pjesnik 
Jakov Kopilović u ime neformalnoga Klu- 
ba hrvatskih književnika u Bačkoj, koji je 
nosio ime Miroljub, zamolio za prijam u 
sastav Instituta. 


Kao poseban odjel Instituta, Klub je 
tijekom prvoga desetljeća postojanja prire- 
đivao književne večeri, u početku unutar 
crkvenih prostorija, najčešće u sjemeništu 
Paulinum, a zatim i u KUD-u Bunjevačko 
kolo, Gradskoj knjižnici, Katoličkom kru- 
gu i dr. Najveći doprinos imao je priređu- 
jući u okviru dužijance književne večeri i 
znanstvene skupove posvećene hrvatskim 
književnim i drugim istaknutim kulturnim 
djelatnicima (Josip Andrić, Ante Evetović 
Miroljub, Ivan Prćić, Aleksa Kokić, Antun 
Gustav Matoš, Balint Vujkov, Blaško Ra- 
jić, Lajčo Budanović, Albe Vidaković, An- 
te Sekulić...), na što su se svele posljednje 
godine njegova rada. Prestao je djelovati u 
prvoj polovici 2000-ih godina. 


Prvih je godina pročelnik kluba bio Be- 
la Gabrić, a poslije njega Jašo Simić. 


Lit.: Subotička Danica : kalendar za 1991., Subo- 
tica, 1990; Bačko klasje, 56, 67, Subotica, 1990, 
1992; Zbornik »Ivan Antunović«, 1, 4-5, Subotica, 
1990, 1994. 

K. Čeliković 


KNJIŽEVNI PRILOG BAČKOG KLA- 
SJA, povremeni književni podlistak vjer- 
skoga časopisa Bačko klasje. Po naravi 

je bio tematski — posvećen predstavljanju 

književnih opusa, u većini pjesničkih, re- 
nomiranih ili manje poznatih književnika 

iz Bačke te pučkih pjesnikinja. Svaku je 

knjižicu, uz književne radove, pratila i bi- 
ografska crtica o autoru iz pera urednika 

Bele Gabrića. Ukupno je izašlo osam bro- 
jeva, pri čemu je numeracija uspostavljena 

od 4. broja (prva su tri broja nenumerirana). 
Dinamika izlaska bila je neredovita — prvi 

je broj izašao 1982., a preostali u razdoblju 

1988.-93. Opseg podlistka bio je 16 stranica, 
a format A5 (za razliku od Bačkoga klasja, 
koje je imalo format A4). Bilo je to jedino 

književno glasilo u navedenom razdoblju u 

Bačkoj koje je bilo otvoreno za pisce krš- 
ćanskoga svjetonazora i bliske Katoličkoj 

crkvi. 


U prvom prilogu, pod nazivom »Sestri- 
ce ravnice : Izabrane pjesme«, objavljene 
su pjesme pučkih pjesnikinja Ane Bala- 
žević, Matije Dulić, Kate Ivanković, Tone 
Kujundžić, Đule Milodanović, Marge Sti- 


Ko. KomLovsć 


U BRAZDI 
ROĐEN 


Književni prilog Bačkog klasja, br. 3, 
Subotica, 1988. 


pić, Marije Vojnić Purčar, Marije Vujković 
Lamić (uz br. 21-22 Bačkoga klasja od 25. 
XII. 1982.). Drugi prilog posvećen je mla- 
doj pjesnikinji Dominiki Krečak (poslije 
udanoj Ćakić) »Kutak u srcu«, br. 45-46, 
3. IV. 1988.), treći Jakovu Kopiloviću (»U 
brazdi rođen«, br. 47-48, 15. VIII. 1988.), 
četvrti Anti Sekuliću (»Zov dalekih polja«, 

br. 57, lipanj 1990.), peti s. Fides Vidaković 
(»Pjesmom te slavim, Gospodine«, br. 66, 
prosinac 1991.), šesti Branku Jegiću (»Je- 
ka sa ravnice«, br. 69, svibanj-lipanj 1992.), 
sedmi donosi izbor iz preljskih pjesama 
(»Preljske pisme«, br. 72, listopad, stude- 
ni, prosinac 1992.), a posljednji osmi prilog 
posvećen je pjesništvu Vite Grunčić (»Srce 
otvoreno za ljude«, br. 74, ožujak-travanj 


1993). 
T. Žigmanov i K. Čeliković 


KNJIŽEVNI SALON, naziv za književ- 
na okupljanja koja je organizirala sekcija 
za književnost HKUD-a Bunjevačko kolo 
iz Subotice. Nakon osnutka Društva 18. I. 
1970. Književni salon, kao najvažniji oblik 
djelovanja sekcije, otvoren je 25. XI. 1971. 
Bio je nastavak Književnoga salona koji je 
Ivan Pančić održavao u svojoj rodnoj kući 
potkraj 1950-ih i početkom 1960-ih. Ka- 
ko Društvo nije imalo vlastitih prostorija, 
pojedine tribine održane su u prostorijama 
Zanatske komore i N6pkora. Do političke 
osude Društva 1972. održano je nekoliko 
javnih tribina, na kojima su, među ostalim, 
gostovali Jasna Melvinger, Draško Ređep 
i Petko Vojnić Purčar. 


Lit.: B. Glabrić]., Osnivanje Hrvatskog kulturno- 
umjetničkog društva »Bunjevačko kolo« u Subo- 
tici, Subotička Danica Kalendar za 1971. god., 
Subotica, 1970; L. Merković, Književnik Ivan 
Pančić : Svestrana pjesnička ličnost, Glasnik Puč- 
ke kasine 1878, 71, Subotica, 2009; L. Merković, 
Kronologija od 23. do 29. studenoga, Hrvatska 
riječ, 504, Subotica, 23. XI. 2012. 

N. Zelić 


KNJIŽEVNI SEVER, časopis za književ- 
nost, znanost i kulturu. Prvi je književni 
časopis u Subotici i sjevernoj Bačkoj nakon 
Prvoga svjetskoga rata. Pokretač i glavni 
urednik bio je suplent i profesor subotič- 
ke gimnazije Milivoje Knežević. Prvi broj 
pojavio se 1. IV. 1925. u Subotici, gdje je 
izlazio sve do 1. VI. 1934. Nakon što je 
glavni urednik postao ravnatelj gimnazije 
u Senti, tamo se seli i časopis, a posljednji 
broj izašao je u prosincu 1935. Tiskan je 
na ćirilici i latinici, na tri tiskarska tabaka. 
Izlazio je u mjesečnim svescima označi- 

vanim brojkama 1-12, koji su sačinjavali 

godišnje knjige obilježene rimskim brojka- 
ma I.-XI. Objavljeno je ukupno 11 knjiga sa 

129 svezaka, od kojih 9 dvobroja, 7 trobroja 

i 4 četverobroja. 


Bio je panoramskoga tipa i u njemu 
su objavljivani raznovrsni prilozi: knji- 
ževno-povijesna, povijesno-geografska, 
etnografska, pedagoška, pravna, muziko- 
loška građa i literatura, kazališni pregledi, 
kronološki zapisi, ali i mnoga originalna, 
umjetnička djela te prijevodi s različitih 
europskih jezika, čak i s kineskoga i ja- 
panskoga. Velika pozornost posvećena je 


KibKMEBHH CEBEP 


COME JA HrEHMEBHOCT, MAYHY M KYRTYPY 


O BYIbEBLIHMA 


Književni sever, br. 3-4/1927, Subotica 


narodnoj književnosti južnoslavenskih 
naroda, osobito bunjevačkoj književnosti. 
Narodna je književnost bila zastupljena u 
prvom dijelu časopisa, dok su u drugom di- 
jelu objavljivani eseji, ogledi, prikazi o te- 
mama izvanliterarnoga karaktera i sl. Kao 
poseban dodatak 1925.-29. izlazili su »Đač- 
ki radovi«, u kojima su objavljivani prilozi 
učeničkih literarnih družina. U časopisu 
je objavljeno oko 3000 različitih priloga, 
a stalnih ili povremenih suradnika bilo je 
oko 600, od kojih je tek desetak iz Subotice, 
dok su ostali bili iz drugih dijelova zemlje. 
Glavno uporište imao je u subotičkoj gim- 
naziji i na subotičkom Pravnom fakultetu, 
čiji su profesori bili redoviti suradnici. Me- 
đu suradnicima su bila i najpoznatija knji- 
ževna imena, osobito srpske književnosti 
(Mladen Leskovac, Desanka Maksimović, 
Jaša Prodanović i dr.). 

Oko časopisa je pokrenuta i nakladnič- 
ka djelatnost, koja je obuhvaćala tematske 
sveske (ukupno 17, najčešće kao dvobroji, 
trobroji ili četverobroji). Tiskani su i kao 
zasebna izdanja, a velika je pozornost u nji- 
ma posvećena bunjevačkoj povijesti, knji- 
ževnosti i kulturi. Među njima su izašla tri 
tematska dvobroja: O Bunjevcima (knj. III, 
sv. 3 14, 1927.; knj. VI, sv. 7-10, 1930.) i 
Bunjevačka narodna čitanka (knj. VII, sv. 
7-9, 1931.), koji su tiskani i kao zasebne 
knjige. O bunjevačkim temama najčešće su 
pisali srpski pisci, pri čemu je najveći broj 
tekstova, napose o bunjevačkoj književno- 
sti, potpisivao glavni urednik, uglavnom, 
kao i svoje druge priloge, pod pseudoni- 
mima. Zajednička značajka svih tekstova 
o Bunjevcima jest da se ne promatraju kao 
dio hrvatskoga naroda, nego kao zasebna 
etnička skupina. 


Iako je časopis imao određenu kultur- 
no-političku ulogu na »severnom kraju na- 
še otadžbine«, koju je ilustrirala njegova 
unitarna orijentacija i pretežito srpski su- 
radnici, entuzijazam i energičnost Milivo- 
ja Kneževića i njegova zainteresiranost za 
Bunjevce omogućila je suradnju mnogim 
mladim bunjevačkim autorima (Balint Vuj- 
kov, Marica Vujković, Mara Đorđević Ma- 
lagurski i dr.), koji će poslije imati važnu 
ulogu u kulturnom, književnom i javnom 
životu u Subotici i izvan nje. Jedan od re- 
zultata sakupljačkoga rada na bunjevačkoj 
narodnoj književnosti u Književnom seve- 
ru (Balint Vujkov, Julka Đelmiš, Milivoje 
Knežević, Blaško Rajić, Kata Prćić, Niko- 
la Ilanković, Ilija Sudarević) bilo je i po- 
kretanje subotičkoga časopisa Bunjevačko 
kolo (1933.-36.) i kasnije plodno književno 
djelovanje Balinta Vujkova. Usto, objavlje- 
nih pedesetak tekstova o Bunjevcima, ve- 
zanih uz narodnu književnost, podrijetlo i 
povijest, unatoč svojemu ideologijskomu 
okviru, sadržavaju važne podatke od po- 
dunavskim Bunjevcima. Također su obja- 
vljivani i književno-povijesni i etnografski 
radovi Ante Evetovića Miroljuba, Mati- 
je Evetovića, Ambrozije Boze Šarčevića, 
Pavla Kujundžića, Ljudevita Budanovića, 
Ivana Antunovića, Mije Mandića, Lazara 


Ćurčića, Kate Prćić, Lazara Stipića, Geze 
Sekelja, Blaška Rajića, Ive Milića, Julke 
Đelmiš i dr. 


Lit.: Jugoslovenski književni leksikon, Novi Sad, 
1971; T. Kolozsi, Szabadkai sajto (1919-1945), Uj- 
vidćk, 1979; D. Popov, Srpska štampa u Vojvodini 
1918-1941, Novi Sad, 1983; Rukovet, 2/1986, Subo- 
tica; E. Bažant, N. Bašić Palković, Književni sever 
(1925—1935) : Bibliografija, Novi Sad — Beograd, 
1999; Književni sever (1925-1935) : Zbornik rado- 
va, ur. M. Cindori, Novi Sad, 1999; L. Kovač, 
Usmeno blago (Književnog) severa, Subotica, 
2008. 

K. Čeliković 


KNJIŽEVNO DRUŠTVO ALFA (Knji- 
ževno poduzeće Alfa, Nakladno podu- 
zeće Alfa, Alpha k6nyvkiad6 Vallalat), 
subotički katolički nakladnik iz 1920-ih 

godina. Sjedište mu je bilo u Harambaši- 
ćevoj 7, gdje je bio biskupski računarski 

ured (danas su to prostorije katedralne žu- 
pe sv. Terezije). Osim kalendara Subotič- 
ka Danica za godišta 1924.-31., tiskalo je 

još i tridesetak različitih naslova 1923.-29.: 

katekizme, crkvene pjesmarice, molitve- 
nike, različite popularne knjižice (o sta- 
rokatolicima, priče, pripovijesti i pjesme, 
osobito osam brojeva Dinarske knjižnice) 

te službena izdanja (misali, pravilnici 1 sl.). 
Autori izdanja bili su Ivan Beneš, Lajčo 

Budanović, Musza Makar, Ive Prćić, Blaš- 
ko Rajić i Ante Vojnić Tunić, a mnoga su 
anonimna. Najviše je tiskovina izašlo na 
hrvatskom jeziku, zatim na madžarskom, 
nekoliko službenih na latinskom te jedno 

na njemačkom. Dopuštenje za tisak davale 

su crkvene vlasti, tj. Duhovna oblast (posli- 
je: Bačka duhovna oblast, Bačka biskupija i 
Duhovna oblast Bačke biskupije). Društvo 

je zapravo bilo jedan od ureda Bačke apo- 
stolske administrature. Naslovi su tiskani u 

subotičkim tiskarama sv. Antuna, Jozsefa 

Horvatha, Etelke Rajčić, Andrasa Cservika 
te u Apatinu kod Lotterera. 


Logo Književnog 
društva Alfa 

Lit.: G. Kiss, E. Bažant, K. Čeliković, Subotička 
bibliografija : Sv. 3 : 1918-1944 : Deo I : Mono- 
grafske publikacije, Subotica, 2003. 

S. Bačić 


KNJIŽEVNOST, 1. u širem smislu, in- 
telektualno stvaranje putem pisanih riječi, 
ukupnost pisanih djela koja imaju trajniju 
vrijednost, uopće jezično stvaralaštvo; 2. u 
užem smislu, umjetnost riječi, lijepo uobli- 
čavanje riječima, tekst kao umjetnička tvo- 
revina — umjetnička ili lijepa književnost 
(beletristika). U hrvatskom jeziku korište- 
nje pojma, kao izvedenice od riječi knjiga, 
ukorijenilo se sredinom XIX. st. kao pri- 
jevod tuđice literatura (lat. littera: slovo). 


Nastala je iz mita istodobno sa znanoš- 
ću, kao posljedica kritičke svijesti koja je 
čovjeku ponudila mogućnost razlikovanja 
istine od privida. Za razliku od znanosti, 
kao racionalne i pojmovne tvorevine, knji- 
ževnost pretpostavlja slikovnost u izraža- 
vanju, rad uobrazilje te umjetničku fikciju, 
što se ostvaruje putem književnoga jezika, 
koji nije samo referencijalan prema zbilji, 
nego i izražajan, budući da prenosi raspo- 
loženje i stav autora, čime se neizravno 
utječe i na stav čitatelja. U osnovi nastanka 
književnog djela jest imitacija, podražava- 
nje (grč. mimesis) svijeta, ljudi i događaja. 
Tematika je književnih djela univerzalna i 
tako razumljiva svima, subjektivna je po 
umjetničkoj elaboraciji, a sugestivna prema 
načinu prenošenja i širenja uvida i spozna- 
ja. Kao takva, zauzima posebno mjesto u 
vrstama umjetnosti. Zbog riječi kao sred- 
stva izražavanja može se prenositi i u dru- 
ge umjetnosti kao njihov sastavni narativni 
dio (kazalište, film, glazba, pa čak i slikar- 
stvo i kiparstvo). Osim djela koja su pisana 
i, obično, imaju autora, uključuje i ona koja 
nisu nastala u pismu, nego su se prenosila 
usmenim putem, a poslije su zapisana — ri- 
ječ je o usmenoj književnosti, čiji je autor 
nepoznat. 

Književno djelo podrazumijeva este- 
tičko-vrijednosnu značajku: jezična tvo- 
revina pripada književnosti ako sadržava 
određene umjetničke vrijednosti. Odliku- 
je se kompozicijom (struktura) i lijepim 

stilom (forma), a osim poučne svrhe ima 
i estetički cilj (A. G. Matoš). Dijeli se na 
književne rodove (lirika — monološko pri- 
kazivanje stanja; epika — monološki opis 
radnje; drama — dijaloški prikaz radnje) i 
vrste (pjesma, sonet, elegija, proza, roman, 
pripovijetka, novela, bajka, esej...). Većina 
književnih rodova i vrsta zastupljena je u 
književnosti podunavskih Hrvata — Bunje- 
vaca i Šokaca, premda u kvantitativnom 
smislu dominira pjesništvo. Prema namjeni, 
može biti za djecu, mlade i odrasle, od če- 
ga je među Bunjevcima i Šokcima najma- 
nje proznih djela za djecu i mlade. Prema 
naravi tematike, književna djela mogu biti 
nabožna, ratna, pustolovna, ljubavna, so- 
cijalna... 


U razvrstavanjima radi književno-po- 
vijesnih i književno-znanstvenih potreba, 
osim opće ili svjetske književnosti, u koju 
ulaze ona djela koja pripadaju svim naro- 
dima, ulogu ima i kriterij jezika na kojem 
se piše ili narod kojemu autor pripada, pa 
se govori o njemačkoj, ruskoj, engleskoj, 
madžarskoj, srpskoj, hrvatskoj i drugim 
književnostima. Promatrano s motrišta hr- 
vatskoga iseljeništva i dijaspore, hrvatsku 
nacionalnu književnost karakterizira tek 
sporadična integriranost regionalnih hr- 
vatskih književnosti izvan Hrvatske i BiH 
(među ostalima, i Hrvata iz ugarskoga Po- 
dunavlja, danas iz Madžarske i Vojvodine): 
neznatni su sadržaji u prikazima povijesti 
hrvatske književnosti, odsutnost kritičke 
recepcije, isključenost u prostoru nagrađi- 
vanja, mali broj objavljenih knjiga u Hrvat- 
skoj, nesuradnja u časopisima, nevidljivost 
u prostoru javnosti... 


U uskoj je vezi s konkretnim društve- 
nim, pa i političkim, kontekstima u koji- 
ma nastaje, koji utječu na postanak i narav 
djela te na razvijenost književnoga sustava 
(od rješenja naklade i organiziranosti pisa- 
ca, preko diseminacije i stručne recepci- 
je književnih sadržaja, pa do valorizacije 
i nagrađivanja), što se mora imati u vidu 
pri kasnijim interpretacijama i tumačenji- 
ma — društveni kontekst uvelike uvjetuje 
kako samu narav književnoga života, ta- 
ko i tematsko-motivska ishodišta te svr- 
he i izvanknjiževne funkcije djela. Zbog 

relativno velikog broja razdoblja s nepo- 
voljnim društvenim uvjetima, književnost 
se u podunavskih Bunjevaca i Šokaca 
»mukotrpno rađala i sporo razvijala«, tj. 
društveni »uvjeti nisu pogodovali razvoju 
općekulturnog života i ostvarivanja knji- 
ževnih htijenja« (G. Kikić). Nepovoljnom 


s ž 
) PRINOSI ZA POVIJEST KNJIŽEVNOSTI U HRVATA 


atećgakmlić / 


| 

|| HRVATSKI PISCI 

| U UGARSKOM 
PODUNAVLJE — 


puipočetika do kmaju GI. stoljeća 


I 

A. Sekulić, Hrvatski pisci u ugarskom 

Podunavlju od početaka do kraja XVII. 

stoljeća, Zagreb, 1993. 

društvenom ambijentu u kojemu je ovaj dio 
hrvatske književnost nastajao pridonijeli 
su i česti veliki diskontinuiteti, zbog čega 
će imati brojne početke, napose zbog mi- 
jenjanja državnih okvira (Austro-Ugarska, 
nekoliko Jugoslavija, Madžarska, Srbija) ili 
društvenoga uređenja (ostaci feudalizma, 
građansko društvo, socijalizam) ili ideolo- 
gija (liberalizam, nacionalizam, kršćanski 
konzervativizam, komunizam, samoupra- 
vljanje), koji uz to ovdašnjim Hrvatima ne- 
rijetko nisu bili naklonjeni. Iz tih razloga 
nije bilo institucionalnoga okvira za pulsi- 
ranje hrvatske književnosti, što je rezultira- 
lo slabim reproduciranjem književne elite, 
nasilnim prekidima estetskih, umjetničkih 
i razvojnih tendencija književnoga stvara- 
laštva, nepostojanjem čitalačke publike, 
pokidanim vezama s matičnom hrvatskom 
književnošću, a valorizacija i znanstvena 
obradba bile su djela pojedinaca, koji su 
djelovali izvan prikladnih institucija (Ma- 
tija Evetović, Ante Sekulić, Geza Kikić). 


Povijesno promatrano, književnost 
među Bunjevcima i Šokcima na narod- 
nom jeziku pojavljuje se u prozi. Prvi pi- 
sci s kraja XVII. st. i gotovo cijelo XVIII. 
st. pišu i objavljuju nabožna djela (Mihajlo 
Radnić, Lovro Bračuljević, Emerik Pavić, 
Nikola Kesić). Riječ je o evanđelistarima, 
lekcionarima, molitvenicima, popularnim 
katekizmima i sličnim djelima religijskih 
sadržaja, čija je primarna funkcija izvan- 
književna — vjerska prosvjeta i moralno- 
etička pouka. Nakon zastoja od 70-ak go- 
dina, prozna djela pojavljuju se u vrijeme 
preporoda Ivana Antunovića. To je vrijeme 
nastanka i prvoga romana među Bunjevci- 
ma i Šokcima (Ivan Antunović, Odmetnik) 
te prvih romantičarskih i poučnih pripovi- 
jedaka, koje po temama i strukturama kat- 
kad sliče narodnim pripovijetkama (Mijo 
Mandić, Bariša Matković, Jakov Kujundžić, 
Ivan Vujić). Suvremenija tematika i nara- 
cija pojavit će se nakon Prvoga svjetskoga 
rata u pripovijetkama (Blaško Rajić, Marko 
Čović, Mara Malagurska Đorđević, Balint 
Vujkov) i u romanima (Petar Pekić, Marica 
Vujković, Ante Jakšić). Druga polovica XX. 
st. najplodnije je vrijeme za prozu (Lazar 
Merković, Josip Klarski, Josip Pašić, Sti- 
pan Blažetin, Mijo Karagić), no posebno 
se ističu pripovijetke, novele i romani Pet- 
ka Vojnića Purčara. Od 1990-ih pojavilo 
se nekoliko novih prozaista (Milivoj Prćić, 
Stjepan Beretić, Lazar Francišković, Lazar 
Novaković, Zvonko Sarić, Tomislav Žig- 
manov), od kojih je opus Nevena Ušumo- 
vića dobio najbolje ocjene kritike. 


Pjesništvo se pojavljuje, izuzmu li se 
opusi pisaca koji su živjeli na prostoru 
ugarskog Podunavlja prije osmanlijske 
vladavine i koji su pisali na latinskome 
(Ivan Česmički), u drugoj polovici XVIII. 
st. među franjevcima (Emerik Pavić, Gr- 
gur Peštalić), koji su svoje epske pjesme 
pisali na ikavici, podražavajući pjesništvo 
redovničkoga subrata Andrije Kačića Mi- 
ošića. Nakon toga, do 1870-ih pjesništvo 
na narodnom jeziku gotovo ne postoji, a to 
vrijedi i za druge književne vrste. Iznim- 
ke su pjesme Somborca Ivana Nepomuka 
Ambrozovića. Oživjet će u preporodnim gi- 

banjima koja je pokrenuo kalački kanonik 
Ivan Antunović, uz dominaciju domoljub- 
nih i rodoljubivih tema (Stjepan Vujević, 
Josip Jukić Manić, Stipan Grgić Krunoslav, 
Nikola Kujundžić, Ivan Petreš). Najvažni- 
je ime toga zakasnjeloga romantizma jest 
svećenik Ante Evetović Miroljub, prvi pje- 
snik koji je stvarao na hrvatskom književ- 
nom jeziku. Između dvaju svjetskih ratova, 
osim ostataka romantizma, pjesništvo se 
okreće i religijskim, socijalnim 1 intimistič- 
kim temama (Blaško Vojnić Hajduk, Balint 
Vujkov, Franjo Bašić), gdje je opus svećeni- 
ka Alekse Kokića ocijenjen najpohvalnije. 
Nakon Drugoga svjetskoga rata ideologija 
će ostaviti traga na pjesništvo: s jedne stra- 
ne slabi ono koje se temelji na zasadama 
kršćanske slike svijeta (Ante Sekulić, Ante 
Jakšić), a raste pjesništvo koje korespon- 
dira sa suvremenim tendencijama (Lazar 
Merković, Jakov Kopilović, Marko Dekić, 
Ivan Pančić, Petko Vojnić Purčar, Vojislav 
Sekelj). Iz toga kruga od 1970-ih razvija se 
i dijalektalno pjesništvo, napose u Bunjeva- 
ca (Ivan Pančić, Vojislav Sekelj, Milovan 
Miković, Tomislav Žigmanov). Od 1990-ih 
pojavljuje se plejada novih pjesnika (Josip 
Temunović, Milovan Miković, Marko Vu- 
kov, Lazar Francišković, Mirko Kopunović, 
Ante Vukov, Zvonko Sarić, Stjepan Blaže- 
tin, Tomislav Žigmanov), uz primjetan iz- 
ostanak žena (redovnice Fides Vidaković, 
Blaženka Rudić). 


PETKO VOJNIĆ 
PURČAR 


DOM, 
SVE DALJI 


\ Pa 


P. Vojnić Purčar, Dom, sve dalji, 
Novi Sad, 1978. 

Druge književne vrste manje su zastu- 
pljene. Drama će, napose komedija, biti 
njegovana nakon Prvoga svjetskoga rata 
u stvaralaštvu Antuna Karagića, a nakon 
Drugoga svjetskoga rata najreprezentativ- 
niji dramski i komediografski opus bit će 
onaj Matije Poljakovića. Kraj XX. st. obi- 
lježit će drame Petka Vojnića Purčara. Eseji 
su također slabije zastupljeni, no izdvajaju 
se oni Tome Vereša i Tomislava Žigmano- 
va. 

Kada je riječ o povijesnoj dimenziji 
trajanja, književna se djela grupiraju pre- 
ma razdobljima, koja često prate diobe iz 
političke povijesti (npr. srednjovjekovna 
književnost, književnost XIX. stoljeća ili 
suvremena književnost). Većina autora pe- 
riodizaciju književnosti Bunjevaca i Šoka- 
ca sistematiziraju na pet razdoblja: 1. — od 
doseljavanja do preporodnoga pokreta, koji 
je pokrenuo Ivan Antunović (1870.); II. — 
od preporoda do kraja Prvoga svjetskoga 
rata; III. — između dvaju svjetskih ratova, 
pa sve do kraja Drugoga svjetskog rata 
(1944.); IV. — od kraja Drugoga svjetskoga 
rata do sloma socijalizma (1990.); V. — od 
sloma socijalizma do danas. 


S periodizacijom i njezinim funkcija- 
ma u književnoj znanosti usko su povezane 
i vrste književnih pravaca. Oni počivaju 
na zajedničkim značajkama više književ- 
nih djela jednoga vremenskoga razdoblja 
(romantizam, klasicizam, realizam, na- 
turalizam, ekspresionizam, nadrealizam, 
postmodernizam...) i posljedica su knji- 
ževno-znanstvenih elaboracija. Budući da 
je stručna valorizacija književne povijesti 
Bunjevaca i Šokaca skromna, u prikazima 
i interpretacijama književne baštine izo- 
staju tumačenja opusa pojedinaca iz vizu- 
ra normativnih okvira književnih pravaca. 
Također u književno-znanstvenim pristu- 
pima nedostaje usporedbi s procesima u 
matičnoj hrvatskoj književnosti, što prido- 
nosi »otočnoj« naravi regionalne hrvatske 
književnosti u Podunavlju. 

Usmena književnost. Temelji se na 
usmenom prenošenju. Javlja se prije po- 
jave pismenosti i knjiga, a kako je autora 
nemoguće utvrditi, obično se imenuje kao 

»narodna« ili »pučka«. Puni je svoj značaj, 
pod utjecajem estetike njemačkoga filozofa 
i književnika Johanna Gottfrieda Herde- 
ra, dobila tek s romantizmom (kraj XVIII. 
st.). Jedan se dio izvodi uz glazbu ili ples, 
a drugi je sastavni dio običaja. Često ima 
izvanknjiževne funkcije, no to ne utječe 
na vrijednost djela. U Bunjevaca i Šoka- 
ca zapisane su pripovijetke (basne, mitske, 
bajke, šaljive...), epske i lirske pjesme, be- 
ćarci, šalajdani, zatim poslovice i izreke, 
zagonetke i brojalice. 


BUNJEVAČKE 
NARODNE PISME 


(2) 


sumorica nenxxxix 


I. Prćić, Bunjevačke narodne pisme, 
Subotica, 1939. 


Među sakupljačima usmene književ- 
nosti ističu se Ambrozije Šarčević (Zbirka 
mudrih i poučnih izrekah — na korist bu- 
njevačkog puka. Skupio i uredio Ambrosia 
Sarscsevics Subatički varoški arkivar, Su- 
botica, 1869), Blaško Rajić (Narodno blago 

— narodne pisme i poslovice, Subotica, 1913; 
Narodno blago — zbirka narodnih pjesa- 
ma i poslovica, svatovske pjesme, Subotica, 
1923), Ive Prćić (Bunjevačke narodne pi- 
sme, Subotica, 1939; Bunjevačke groktalice, 
Zagreb, 1942; Bunjevačke narodne pisme, 
Subotica, 1971), Marko Peić (Bunjevačke 
narodne pisme — hiljadu bećarca, Suboti- 
ca, 1943; Narodne umotvorine bačkih Bu- 
njevaca, suautor Grgo Bačlija, Subotica, 
1997), Balint Vujkov (Bunjevačke narodne 
pripovitke, Subotica, 1951; Hrvatske na- 
rodne pripovijetke — bunjevačke, Novi Sad, 
1953; Šaljive hrvatske narodne pripovijetke 
(bunjevačke), Subotica, 1958; Hrvatske na- 
rodne pripovijetke iz Vojvodine, Subotica, 
1960; Do neba drvo — hrvatske narodne 


pripovijetke iz Vojvodine, Subotica, 1963; 

Tica žeravica — hrvatske narodne pripo- 
vijetke, Subotica, 1964; Jabuka s dukati- 
ma — narodne pripovijetke, Subotica, 1986; 
Mrsne pripovitke, Subotica, 1990; Zlatni 

prag — hrvatske i srpske narodne pripovi- 
jetke iz Mađarske, Budimpešta, 1990; Pri- 
povitke — hrvatske (bunjevačke) narodne 

pripovitke, Subotica, 1998; Krilati momak, 
Subotica, 2005; Šaljive narodne pripovi- 
jetke, Subotica, 2008; Bunjevačke narod- 
ne pripovijetke, Subotica, 2010; Šta u oca, 
to u dice — hrvatske narodne pripovijetke 

(bunjevačke), Subotica, 2012), Bela Gabrić 

i Ante Pokornić (Bunjevačke kraljičke pi- 
sme, Subotica, 1996) i Živko Mandić (La- 
tice ivančice — narodne pripovijetke šo- 
kačkih Hrvata u Madžarskoj, Budimpešta, 
1984; Šokica sam i bit ću dovika — santo- 
vački bećarci, Budimpešta, 2009; Pismu 

piva prilipa divojka — ostvaraji uma i duha 

santovačkih Hrvata, Budimpešta, 2012; Bi- 
ser po biser — ogrlica. Kraći oblici pučkih 

umotvorina u santovačkih Hrvata, Budim- 
pešta, 2013). Znatan dio usmenoknjižev- 
nih djela objavljen je i u periodici (Neven, 
Subotička Danica). Pa ipak, važnija bibli- 
ografska obradba i stručna interpretacija 

usmene književnosti Bunjevaca i Šokaca, 
napose iz suvremenih književno-teorijskih 

i književno-znanstvenih rakursa, još uvijek 
izostaje. 


Književna kritika. Dio je znanosti o 
književnosti koja posreduje između djela 
i čitatelja. Otkriva i tumači značenja i lje- 
potu samoga djela, polazeći od postavaka 
i uvida estetike i književne teorije, ali i su- 
bjektivnih mjerila kritičara, kako bi olakša- 
la čitatelju bolje razumijevanje 1 cjelovitiji 
užitak. U osnovi joj je, bilo pozitivna bilo 
negativna, ocjena književnih djela, a kon- 
tinuiranim postojanjem književne kritike 
stvara građu i za književnu povijest i za 
daljnju obradbu u književnoj teoriji. U knji- 
ževnoj praksi Bunjevaca i Šokaca javlja se 
relativno kasno — potkraj XIX. st., inten 

zivnije u periodici 1930-ih, dok je najza- 
stupljenija bila u subotičkom časopisu Ru- 
kovet od osnutka do početka 1970-ih. Naj- 
poznatiji su kritičari Lazar Merković, Petar 
Šarčević, Milovan Miković, Vojislav Sekelj, 
Tomislav Žigmanov i Petar Vuković, no 
jedini Sekelj ima samostalno objavljenju 
knjigu književnih kritika (23 kritike, Novi 
Sad, 1988.). S kritikom je usko povezana i 
polemika, a Sekelj je jedini relevantni po- 
lemičar. 


Lit.: K. Bunić, [1. Kujundžić], Mihajlo Radnić : 
Prvi bunjevačko-šokački pisac, Subotica, 1945; I. 
Kujundžić, Bunjevačko-šokačka bibliografija, 
Rad JAZU, 355, Zagreb, 1969; J. Lončarević, Šo- 
kački i bunjevački književni portreti, Zagreb, 
1969; M. Stevanović (ur.), U kolo : Antologija ju- 
žnoslovenskih pesnika u Mađarskoj, Budimpešta, 
[1969]; A. Sekulić, Književnost bačkih Hrvata, 
Kritika, 5, Zagreb, 1970; G. Kikić, Antologija po- 
ezije bunjevačkih Hrvata, Zagreb, 1971; G. Kikić, 
Antologija proze bunjevačkih Hrvata, Zagreb, 
1971; Rečnik književnih termina, Beograd, 1986; 
A. Sekulić, Hrvatski pisci u ugarskom Podunavlju 
od početka do kraja XVIII. stoljeća, Zagreb, 1993; 
Lipe riči : Iz književnosti bunjevačkih Hrvata, Ko- 
rabljica, 2, Zagreb,1994; A. Sekulić, Hrvatska 
preporodna književnost u ugarskom Podunavlju 
do 1918., Zagreb, 1994; A. Sekulić, Književnost 
podunavskih Hrvata u XX. stoljeću, Zagreb, 1996; 
Tjedan Hrvata iz Vojvodine, Zagreb, 1998; M. Mi- 
ković, Život i smrt u gradu, Subotica, 1999; T. Žig- 
manov, Bibliografija Hrvata u Vojvodini 1990.- 
2002. : Prinosi, Pula, 2002; M. Miković, Iznad 
neba žito : Ogledi o književnosti, Subotica — Za- 
greb, 2003; Dani Balinta Vujkova : Dani hrvatske 
knjige i riječi : Zbornik radova sa znanstvenih 
skupova 2002.-2005., Subotica, 2006; Opća i na- 
cionalna enciklopedija u 20 knjiga, 11, Zagreb, 
2006; M. Miković, Roman u književnosti Hrvata 
u Vojvodini, Književna revija, 3-4/2008, Osijek; 
N. Zelić, Publikacije bačkih Hrvata : Popis izda- 
nja od 1901. do 2007., Zagreb, 2009; M. Evetović, 
Kulturna povijest bunjevačkih i šokačkih Hrvata, 
Subotica, 2010; Dani Balinta Vujkova : Dani hr- 
vatske knjige i riječi : Zbornik radova sa znanstve- 
nih skupova 2006.-2010., Subotica, 2011; T. Žig- 
manov, /zazovi — sabiranja, sumjeravanja, 
tumačenja : Studije i ogledi o knjiškim i književ- 
nim temama hrvatskoga istočnoga zagraničja, Pe- 
čuh-Osijek-Subotica, 2012. 

T. Žigmanov 

DOPUNE 


ALAGINA PRAVILA (engl. Alaga Ru- 
les), uvjeti koji određuju promjene u stanju 
atomske jezgre pri beta- i gama-radioaktiv- 
nom raspadu. Otkrio ih je Gaja Alaga 1955. 
Izvorno ih je formulirao za beta-raspad, ali 

se mogu izravno proširiti ina gama-ras- 
pad. Vrijede za izrazito deformirane atom- 
ske jezgre (dakle one koje nemaju sfernu 

simetriju) i temelje se na tome što u takvim 

jezgrama postoje rotacijska i vibracijska gi- 
banja. Imaju veliku primjenu u predviđanju 

i objašnjavanju brojnih pojava u nuklear- 
noj fizici. Nazvana su po znanstveniku Gaji 

Alagi (1924.-1988.), rodom iz Lemeša. To je 

jedan od rijetkih pojmova u fizici koji nosi 

ime po nekom Hrvatu, a jedini koji nosi 

ime po nekom Bunjevcu. 


Lit.: G. Alaga, New Type of Selection Rules in B 
Decay of Strongly Deformed Nuclei, Physical Re- 
view, sv. 100, br. 1, New York, 1955; G. Alaga, K. 
Alder, A. Bohr, B. R. Mottelson, Intensity rules for 
beta and gamma transitions to nuclear rotational 
states, Kongelige Danske Videnskabernes Selskab 
Matematisk-fysiske Meddelelser, sv. 29, br. 9, Ka- 
benhavn, 1955. 

1. Gutman 


BLESIĆ, Bela (Subotica, 24. IX. 1953.), 
biolog, entomolog. Sin je Franje i Ruže, rođ. 
Granjak. Osnovnu školu i gimnaziju zavr- 
šio je u Subotici, a studirao je na Prirodo- 
slovno-matematičkom fakultetu u Novom 
Sadu, odsjek biologija, gdje je diplomirao 
1976. Od 1977. radi na Prirodoslovno-ma- 
tematičkom fakultetu u Kragujevcu, gdje 
je sada u zvanju docenta. Predaje predmete 
Zoologija invertebrata i Entomologija. Ma 


gistrirao je 1983. na Prirodoslovno-mate- 
matičkom fakultetu u Novome Sadu radom 
Sistematsko-ekološki studij Campodeidae 
(Diplura) okolice Kragujevca, a doktori- 
rao 1991. disertacijom Biološke i ekološke 
karakteristike Campodeidae (Apterygota, 
Diplura) okolice Kragujevca. 


Otkrio je dvije nove vrste beskrilnih 
zemljišnih insekata iz porodice Campode- 
idae. Autor je udžbenika Articulata Zoo- 
logija inverterbrata, i knjige iz oblasti en- 
tomologije, te oko 60 znanstvenih radova. 
Članke je objavljivao u časopisima Savre- 
mena poljoprivreda (Novi Sad, 7-8/1977), 
Glasnik zaštite bilja (Zagreb, 1982, 1996), 
Zbornik radova Prirodno matematičkog 
fakulteta u Kragujevcu (Kragujevac, 1992, 
1993, 1997), Bios (Thessaloniki, 4/1996, 
5/2000), Acta Entomologica Serbica (Beo- 
grad, 1-2/1997, 1-2/2002, 1-2/2003, 2/2007), 
Zbornik Matice srpske za prirodne nauke 
(Novi Sad, 1997, 1998, 2000), Entomolo- 
gist's Records and journal of variation 
(London, 1998, 1999), Ekologija (Beograd, 
2/1998), Crnogorska akademija nauka i 
umjetnosti. Glasnik Odjeljenja prirodnih na- 
uka, (Podgorica, 1998), Kragujevac Journal 
of Science (Kragujevac, 2004, 2005, 2006), 
Periodicum Biologorum (Zagreb, 1/2006), 
Glasnik prirodnjačkog muzeja (Beograd, 
1998). 

Djela: Protura and Diplura (Insecta: Apterygota) 
of the Republic of Macedonia, Skopje, 2001; Arti- 
culata, Kragujevac, 2002. 


Lit.: www.pmf.kg.ac.rs. 
1. Gutman 

BULJOVČIĆ, Marko (Subotica, 2. VII. 
1927. — Subotica, 29. VII. 2013.), pravnik, 
sudac, javni tužitelj. Sin je Gustava i Ma- 
rije, rođ. Vojnić Purčar, te brat jezikoslovca 
Josipa. Osnovnu školu i gimnaziju završio 
je u rodnom gradu, a na Pravnom fakulte- 
tu u Beogradu diplomirao je 1951. Još je 
kao gimnazijalac postao članom SKOJ-a, 
a poslije i SKJ-a, sve do raspada jednopar- 
tijskoga sustava. 

Nakon povratka s odsluženja vojnoga 
roka (1951.-52.) bio je vježbenik u Sre- 
skom javnom tužiteljstvu u Subotici, a 
zatim je položio pravosudni ispit. Poslije 


Marko 
Buljovčić 


radi u Subotici kao zamjenik Općinsko- 
ga te Okružnoga javnoga tužitelja, zatim 
kao Općinski javni tužitelj i Okružni javni 
tužitelj. Nakon ustavnih promjena u jugo- 
slavenskoj federaciji početkom 1970-ih i 
uspostavljanja visokoga stupnja autonomi- 
je Vojvodine, najprije je sudac Ustavnoga 
suda Vojvodine u Novom Sadu 1973.-83., 
a zatim Pokrajinski javni tužitelj 1983.-88. 
Ostavku na dužnost podnio je nakon što 
su nepoznati počinitelji noću podmetnuli 
požar pred njegovom stanom, poslije nasil- 
noga rušenja vojvođanske vlasti 5. X. 1988. 
u tzv. jogurt-revoluciji. Od 1989. do umiro- 
vljenja 1991. bio je sudac Vrhovnoga suda 
Vojvodine. Nakon umirovljenja, vratio se 


u rodni grad. 

G. Bačlija 
GABRIĆ, Franjo — Pompaj (Subotica, 12. 
XII. 1940.), ekonomist, ministar, sportski 


djelatnik. Sin Vece, vatrogasca, i Rozali- 

je, rođene Antunović, kućanice. Osnovnu 

i srednju ekonomsku školu završio je u Su- 
botici. Na Višoj ekonomsko-komercijalnoj 

školi u Subotici diplomirao je 1961., a na 
Ekonomskom fakultetu u Beogradu 1963. 
Polazio je magistarski studij na novosad- 
skom odsjeku Ekonomskoga fakulteta u 

Subotici, ali pripremljenu magistarsku 
radnju »Unutarnja i vanjska trgovina« zbog 
poslovnih obveza nije obranio. 


Nakon diplomiranja zaposlio se u tvor- 
nici tračničkih vozila Bratstvo u Subotici, 
gdje je radio na poslovima izvoza i uvo- 
za, zatim nabavi i prodaji i dr. Od siječ- 
nja 1968. radi u subotičkoj poslovnici tr- 
govačkoga poduzeća Šuma iz Zagreba. U 
Bratstvo se vratio 1971. na mjesto komerci- 
jalnog direktora, a 1975. je izabran za gene- 
ralnog direktora poduzeća. U dva mandata 
(1982.-89.) bio je ministar u vojvođanskoj 
vladi — pokrajinski tajnik Tajništva za indu- 
striju, građevinarstvo i tercijarne djelatno- 
sti. Kad je nakon tzv. antibirokratske ili jo- 
gurt-revolucije 5. X. 1988. formirana nova 
vojvođanska vlada lojalna Beogradu, vratio 
se u Suboticu. U siječnju 1991. imenovan je 
za generalnog direktora holding-poduzeća 
Peščara u Subotici. Od 2004. je u mirovini. 


Franjo 
Gabrić 


Od djetinjstva se bavio sportom, a no- 
gomet je počeo igrati u subotičkom Jedin- 
stvu (danas: Bačka). Nastupio je za mom- 
čad omladinske reprezentacije Vojvodine u 
utakmici protiv omladinske reprezentacije 
Srbije u Beogradu 1957. Poslije je nastu- 
pao za drugi tim FK Spartak, koji se natje- 
cao u Vojvođanskoj ligi, a nekoliko puta i 


kao rezervni igrač u prvom timu Spartaka. 
Ujesen 1959. vratio se u subotički FK Zve- 
zda (danas: Bačka), koji je bila član Vojvo- 
đanske lige. Do prestanka aktivne igračke 
karijere 1973. odigrao je oko 200 utakmica 
kao svestran nogometaš: igrao je objema 
nogama, a najviše na mjestu lijevog pred- 
njeg vanjskog igrača i desnoga krila, ali 1 
kao centarfor i lijevi stražnji vanjski igrač, 
a kao pionir bio je i vratar. U Bačkoj je u 
nekoliko mandata obnašao dužnost pred- 
sjednika Savjeta i predsjednika Izvršnog 
savjeta kluba. 


Izvor: Franjo Gabrić, Iz moje biografije (rukopis). 


Lit.: »Bačka« 1901 1971 Subotica, Subotica, 1971; 
Lučonoše jugoslovenskog fudbala : Monografija 
u povodu sto godina postojanja FK »Bačka« 1901- 
2001, Subotica, 2001. 

E. Libman 


HORVAT, Bela (Horvath, Bela) (Bikeš, 
madž. Biikkosd, Baranja, 6. III. 1874. — 
Nijemet, madž. Nemeti, danas dio Salan- 
te, madž. Szalanta, Baranja, 23. X. 1921), 
svećenik, prevoditelj, pisac molitvenika. 
Očeva mu je loza podrijetlom iz baranj- 
skoga šokačkoga sela Katolj (madž. Katoly). 
Osnovnu školu završio je u bošnjačkom se- 
lu Ati (madž. Ata), u kojem se tada govori- 
lo isključivo hrvatski i gdje mu je otac bio 
učitelj, a gimnaziju u Pečuhu. Nakon zavr- 
šetka bogoslovije u Pečuhu (1897.) bio je 
župnik najprije u sjevernoj Slavoniji (Do- 
nji Miholjac i susjedni Radikovci), koja je 
pripadala Pečuškoj biskupiji, a od 1909. do 
smrti u Nijemetu. Uz hrvatski, materinski 
mu je jezik bio i njemački, koji je naučio 
od majke Njemice. U školi je poslije naučio 
madžarski, a u bogosloviji latinski i grčki. 
Prevodio je na hrvatski jezik (na ikavicu i 
ijekavicu) i pisao pjesme. Hrvatske prije- 
vode pjesama Sandora Petčfija najprije je 
tiskao u zasebnoj knjizi, čija su oba izdanja 
objavljena u Tiskari svetoga Antuna u Su- 
botici (1914.), a tijekom rata i u subotičkom 
hrvatskom izdanju lista Naše novine, gla- 
silu Zemaljske kršćansko-socijalne stran- 
ke. Pisao je i molitvenike: Utjeha bolesnika 
(1911.), Mali molitvenik za ratno vrijeme 


(1915.), čije je drugo izdanje također obja- 
vio u Tiskari svetoga Antuna u Subotici, a 
nedovršeni rukopis molitvenika Mali vi- 
jenac čuva se u arhivu Pečuške biskupije. 
Pisao je i pjesme, ali ni one, kao ni brojni 
njegovi prijevodi, nisu sačuvane. Njego- 
ve rukopise naslijedio je seoski učitelj i 
kantor Stipo Ebrić, koji je bio poznat kao 
sakupljač narodnoga blaga, a sastavio je i 
molitvenik Spasi dušu (P€cs, 1927.). Na- 
kon što je umirovljen te se preselio u Pečuh, 
novi je učitelj uništio Horvatovu i Ebriće- 
vu ostavštinu. Ogranak Matice hrvatske u 
Pečuhu obilježio je u Nijemetu 130. godiš- 
njicu u njegove smrti i položio vijenac na 
njegov grob. 


Djela: Utjeha bolesnika : Mali molitvenik za veli- 
ku korist bolesnih, Sikl6s, 1911; Petofieve pjesme. 
Preveo Bela Horvdth, Subotica, 1914 (Subotica, 
19142); Mali molitvenik za ratno vrijeme, Osijek, 
1915 (Subotica, 19152). 


Lit.: Kronika događaja, Vijenac, 264, Zagreb, 15. 
IV. 2004; J. Prodan, Tko su bili hrvatski prevodi- 
telji Pet6fijevih stihova? (1860.-1920.), Klasje na- 
ših ravni, 7-8/2005, Subotica; K. Čeliković (prir), 
Molitvom i prilikom prid Bogom, katalog uz etno 
izložbu »S Božjom pomoću«, Subotica, 2007; J. 
Prodan, Mađarska književnost u hrvatskoj perio- 
dici, Dijalogom kroz stoljeća : Radovi iz pored- 
bene kroatistike, Pečuh, 2008; M. Evetović, Kul- 
turna povijest bunjevačkih i šokačkih Hrvata, 
Subotica, 2010. 

J. Prodan 

MALI 
MOLITVENIK 


ZA RATNO VRIJEME. | 
DRUGO IZDANJE. 


| SASTAVIO 


BELA HORVATH 
žapoik u Nemetima. 


BUNOTICA, 1015. 
TISKANO U TISKARI SVRTOG ANTUNA 


B. Horvat, Mali molitvenik za ratno vrijeme, 
Subotica, 1915. 

IŠPANOVIĆ, Tošo (Subotica, 7. XII. 1914. 
— Subotica, 24. X. 1993.), odvjetnik. Sin je 
učitelja i društvenoga djelatnika Matije te 
Antonije, rođ. Mačković. Otac je Veronike 
Išpanović-Radojković. Maturirao je u Pr- 
voj muškoj gimnaziji u Subotici 1933. Iste 
se godine upisao na Pravni fakultet u Subo- 
tici, a diplomirao je na Pravnom fakultetu 
u Beogradu 1937. Bio je upravitelj subo- 
tičke gradske knjižnice i muzeja 1937.-39. 
Kao stipendist francuske vlade usavršavao 
se na Pravnom fakultetu u Parizu od 1940., 
ali se nakon napada na Jugoslaviju 1941. 
vratio u Suboticu. Doktorski studij, koji 
je prije rata počeo na Pravnom fakultetu u 
Subotici, završio je u Budimpešti 1943. Bio 
je odvjetnički vježbenik kod Mirka Ivko- 
vića Ivandekića i sudački vježbenik, a od 
1946. odvjetnik u Subotici do kraja života, 
osim u razdoblju 1947.-50., kada je zbog 

nepodobnosti (rad u pravosuđu za vrijeme 

rata) radio kao pravni referent u nekoliko 
subotičkih poduzeća. Bio je član više tijela 
Odvjetničke komore Vojvodine u nekoliko 

mandata (vijeće, različite komisije i sl.). Po- 
put većine bunjevačkih odvjetnika, bavio 

se pretežito imovinskim pravom. Stručne 

članke objavljivao je u Glasniku Advokat- 
ske komore Vojvodine (9,10/1959, 1/1960, 
1/1963). Pokopan je na subotičkom Ker- 
skom groblju. 


Izvor: Povijesni arhiv Subotica, F:47. I 1706/1935, 
IV 5981/1939. 


Lit.: Glasnik Advokatske komore Vojvodine, 11- 
12/1991, Novi Sad; M. Botić, In memoriam : Dr 
Tošo Išpanović, Glasnik Advokatske komore Voj- 
vodine, 12/1993, Novi Sad, 1995; S. Beljanski (ur.), 
75 godina Advokatske komore Vojvodine (1921- 
1996), Novi Sad, 1996. 

G. Bačlija 

KOBANJE (kebanje), tradicionalna bu- 
njevačka igra za mušku mladež. Igrali su ju 
je stariji momci jer je za nju bila potrebna 
keba (džepni nožić koji se uklapa u drvene 
korice, brica). Igrala se obično od kasnoga 
proljeća do rane jeseni. Za igru su bila po- 
trebna dva ili više igrača, koji su se najče- 
šće okupljali nedjeljom poslijepodne ili dok 
su čuvali josag (blago, stoku). Igrala se na 
travi na ledini, kraj puta, dola 1 sl. 


Cilj je bio zabosti oštricu nožića u tlo iz 
desetak figura (trbu, leđa, cincika, puška, 
vile, dobač, čepez, zubi, uši, glava). Kad 
jedan od igrača pogriješi u nekoj od figura, 
to jest kada se brica ne zabode kako treba, 
igru nastavlja igrač koji je na redu, i to od 
prve figure. Kad na prvog igrača ponovno 
dođe red, nastavlja igru s figurom u kojoj je 
pogriješio. Tko prvi izvede sve figure, po- 
bjednik je i više ne igra, dok drugi igraju 
dalje. Igrač koji ostane zadnji ne završa- 
va sa svim figurama, nego za kaznu rije. 
Zateše se jedno drvce dužine oko col i po 


(oko tri centimetra) te igrač koji je prvi 
završio sve figure, uhvativši bricu za vrh, 
koricama s tri udarca zabija drvce u zemlju. 
Igrač koji je zadnji mora bradom, nosom i 
zubima izriti, odnosno iščupati drvce iz tla. 


Lit.: Rječnik hrvatskoga ili srpskoga jezika, dio IV, 
Zagreb, 1892-1897; G. Vuković, Terminologija 
kuće i pokućstva u Vojvodini, Novi Sad, 1988; M. 
Peić, G. Bačlija, Rečnik bačkih Bunjevaca, Novi 
Sad — Subotica, 1990; I. Petrekanić, Sigre bunje- 
vačke muške mladeži, II. dio, Subotička Danica 
(nova): Kalendar za 2001. godinu, Subotica, 2000; 
Rečnik srpskih govora Vojvodine, 4, Novi Sad, 
2004; A. Sekulić, Rječnik govora bačkih Hrvata, 
Zagreb, 2005; M. Čuljat, Ričnik ličke ikavice, Gos- 
pić, 2009; Ž. Mandić, Rječnik govora santovačkih 
Hrvata, Pečuh, 2016. 

P. Skenderović 


KOBINO SELO, nekadašnje malo sala- 
šarsko naselje sjeveroistočno od Mirgeša 
(Ljutova). Prema tradiciji nastalo je u XIX. 
st. na zemljištu Mije Tukuljca, čija je poro- 
dica dobila prdačno ime (podrugljivi nadi- 
mak) Kobo (od kobac) zbog stalnih svađa 


Cx€.% 


Kobino selo prije formiranja sela Ljutovo 


KOBINO SELO 


članova obitelji sa susjedima. Izvorno se 
Kobin salaš nalazio na putu od Tavankuta 
za Mirgeš, nakon prvoga zavoja i prvoga 
idućega ugla. Naselje je nastalo u XIX. 
st., a 1953. imalo je 86 kućanstava i 290 
stanovnika. Ušoravanjem kuća duž ceste 
Tavankut — Subotica u drugoj polovini 
XX. st. postupno je spojeno s Mirgešom te 
je postalo njegovim dijelom. Danas se ne 
iskazuje posebno u popisima stanovništva, 
ali se toponim zadržao u uporabi u lokal- 
nom govoru. 


Lit.: B. Bukurov, Subotica i njena okolina, Novi 
Sad, 1983; M. Mendragić, Kobino selo — deo na- 
selja Ljutovo, Rič, br. 3-4, Subotica, 2006. 


S. Bačić 


KOCELJ, staro ime za alaun (stipsu), 
kalijev aluminijev sulfat dodekahidrat, 
KANLSO,), :12H,0. Posrijedi su bezbojni 
kristali, topivi u vodi. Služe kao sredstvo 
za stezanje, lijepljenje i dezinfekciju. S po- 
moću njega zaustavlja se krvarenje u slu- 
čaju manjih posjeklina pri brijanju. Riječ 
kocelj zabilježio je Ambrozije Šarčević u 
svojem Tolmaču izvornih, književnih i ze- 
mljopisnih jugoslavenskih riči iz 1870., a 
sadržavaju je i drugi onodobni hrvatski 
(Šulek, Broz-Iveković, Benešić) i srpski 
(Karadžić) rječnici. Danas je potpuno išče- 
zla iz govora bačkih Hrvata. 


Bunjevački i šokački odrasli muškarci 
obično su imali lijepo njegovane brkove, 
ali nisu običavali nositi bradu. To znači 
da su se morali redovito brijati, za što im 
je, među ostalim, bio potreban i kocelj. S 
obzirom na to da su bački Hrvati bili »ka- 
tane« (tj. vojnici) u austro-ugarskoj vojsci, 
bilo je poželjno da imaju lijepo njegovane 
brkove. Za njih su dobivali posebnu nov- 
čanu naknadu od jedne forinte na mjesec. 
Mnogi su nakon odsluženoga vojnoga roka 
zadržavali taj modni detalj. Brkovi su bili 
statusni simbol jer se znalo da je momak 
odslužio vojsku i bio za ženidbu. Bradu je 
imao rijetko tko jer je to bio privilegij vi- 
sokoga plemstva. Čovjeku s bradom nije se 
»zdravo virovalo« jer se smatralo da nešto 
krije. 

Spravu za brijanje bački su Hrvati na- 
zivali »brijačem« (Ante Sekulić nije zabi- 
lježio riječ »britva«). U vrijeme kada su se 
Bunjevci i Šokci doseljavali u Bačku brija- 
či su bili komadi naoštrene kovine koje su 
izrađivali domaći kovači. Industrijska pro- 
izvodnja kvalitetnih brijača počinje tek 
potkraj XVII. st. u Engleskoj. Oni se sa- 
stoje od dužega čeličnoga sječiva i drvene 
drške. Kada se brijač ne koristi, sječivo se 
može saviti i uvući u žlijeb na dršci. Takvi 
brijači u južnu Ugarsku nisu mogli stići 
prije sredine XVIII. st. U uporabi su se 
zadržali do prve polovine XX. st., kada ih 
je istisnuo »sigurnosni« brijač sa žiletom 
(izumljen 1904.). Električni brijači pojav- 
ljuju se tek nakon Drugoga svjetskoga rata. 


Mineralog Mijo Kišpatić spominje da 
seu XIX. st. kocelj dodavao u brašno da bi 
mu (prividno) poboljšali kakvoću. 


Lit.: A. B. Šarčević, Tolmač izvornih, književnih i 
zemljopisnih jugoslavenskih riči, Subatica, 1870; 
M. Kišpatić, /z bilinskoga svieta — prirodopisne i 
kulturne crtice, Zagreb, 1885; Rječnik hrvatskoga 
ili srpskoga jezika, dio V, Zagreb, 1898-1903; A. 
Sekulić, Bački Bunjevci i Šokci, Zagreb, 1989; I. 
Gutman, Bunjevačka kemija, Miroljub, 4/2008, 
Sombor; A. Sekulić, Rječnik govora bačkih Hrva- 
ta, Zagreb, 2005. 

1. Gutman i L. Knezy 


KOĆEVI (Koćevi salaši, Koćki salaši), 
nekadašnje manje salašarsko naselje sje- 
verozapadno od Sombora, između Čatalin- 
skoga puta i Nenadića. Čatalinski put od- 
vajao se udesno od Bezdanskoga puta kod 
željezničke postaje Strilić, a na području 
između Čatalinskoga puta i salaša Nenadić 
bili su Koćevi. Na tom su području, osim 
salaša i nešto obradive zemlje, uglavnom 
bili ritovi i bare, ostaci ogranaka rijeke 
Mostonge, koji su se zbog obilja raslinja 
zvali Koćevi, po čemu su i tamošnji salaši 
dobili ime (koć, koća: udubljenje na njivi 
ispunjeno vodom). Salaše su imale obitelji 
Kukuruzari, Jozići, Astaloši, Vince, Pa- 
iči, Liščevići, Zetovići, Lukači, Peštalići i 
Lukići. Tu je i Kockarov kaštel, na kojem je 
danas fazanerija lovačkoga društva. Velika 
imanja imale su njemačke obitelji Stiegler 1 

Spaniol (Španjol), a do rata tu je bilo i veli- 
ko imanje obitelji Kotzek (Kocek). Jedina 
pravoslavna obitelj bili su Kaćanski. Salaši 
su postupno napuštani jer ih je od Sombora, 
Nenadića ili Bezdanskoga puta dijelilo po 
nekoliko kilometara blatnih /enija (uzanih 
poljskih putova). Posljednji salaši napušteni 
su prije nekoliko desetljeća. Obitelji su se 
selile uglavnom na Nenadić ili Bezdanski 
put. Isušile su se i bare i ritovi. 


Tamošnji su salašari u svakidašnjem 
životu koristili sve što im je okolica da- 
vala. Rogozom su vezali kukuruzovinu i 
žito, pleli posude saćure, košare i košnice, 
od pruća su pravili košarove i ograde iza 
salaša. Riba se iz Koćkih bara koristila od 
ranog proljeća pa do prvog leda. Najviše je 
bilo karasa, deverike, crvenperki i poneki 
som. U svakom salašu držale su se guske, 
koje je bilo lako othraniti jer su u okolici 
bile bare i ritovi. Svaki je salaš imao voć- 
njake, uglavnom višanja, šljiva i jabuka, te 
vinograde. 


Lit.: M. Beljanski, Pangare, Gospin sokak, Čutka, 
Šikara, Strilić, Mali Beč i Čatalinski put, Sombor 
1973; Z. Vasiljević, Salaši kojih više nema, Hrvat- 
ska riječ, br. 552, Subotica, 1. XI. 2013; K. Firanj, 
Garavi salaši, Subotica, 2016. 

Z. Vasiljević 


Prostor nekadašnjih Koćevih salaša 


KOKICE 


KOKALO, humoristični list, čiji je izlaže- 
nje najavljeno za novu 1895. O planiranom 
izlasku pisao je u kratkoj vijesti subotički 
list Szabadka 6s Videke potkraj 1894. napo- 
minjući da će biti izdavan »na istom jeziku 
kao i Neven«. Međutim, list nije ni počeo 
izlaziti, jer nema nikakva druga traga o 
njegovu tiskanju ni sačuvanih primjeraka. 
Vjerojatni razlog neizlaska treba tražiti u 
neblagonaklonom stajalištu vlasti prema 
dva već postojeća lista namijenjena Bu- 
njevcima (Neven, Subotičke novine). 


Lit.: T. Kolozsi, Szabadkai sajto (1848-1919), Sza- 
badka, 1973. 
S. Bačić 


KOKICE, 1. zrnje kukuruza čija se opna 
pri zagrijavanju naglo raspukne, a jezgra 
raširi iz opne. Bački Bunjevci i Šokci tra- 
dicionalno ih pripremaju u rešetu iznad 
vatre. Kako se pri takvu prženju čuje kako 
zrnje puca, Bunjevci govore da se i kokice 
pucaju, a ne peku; 2. tradicionalna vrsta 
kućnih zabava mladih u Korizmi, održa- 
vana nedjeljom poslije podne. Bila je za- 
mjena za okupljanja mladih u korizmeno 
vrijeme, kada nisu bila dopuštena bučna 
veselja i zabave. Djevojke su kao doma- 
ćice ispucale kokice te su pozivale druge 
djevojke i momke na druženje. Svaka od 
djevojaka od domaćice je dobivala kokice, 

koje je nanizala o konac, pa ih stavljala niz 
vrat momku koji joj se sviđao. Sastanak je 
prolazio u razgovoru i društvenim igrama 
i završavao do večeri. 


Lit.: A. Sekulić, Bački Hrvati, Zagreb, 1991; M. 
Dronjić, Etnografske crtice o prelima u Subotici i 
okolici, u: Tradicijska baština i etnokulturni iden- 
titet podunavskih Hrvata Bunjevaca, Zagreb, 2014. 


S. Bačić 


KOKIĆ, Aleksa (Subotica, 14. X. 1913. — 
Cetinje, Crna Gora, 17. VIII. 1940.), sve- 
ćenik, kulturni djelatnik, pjesnik, prozni 
i dramski pisac, esejist i publicist. Rođen 
je u brojnoj obitelji Ivana i Ane, rođ. Mi- 
ković. Nakon završne osnovne škole u 
rodnom gradu upisuje se u građansku 
školu, no peti razred nastavlja u subotič- 
koj gimnaziji. Upravo u to vrijeme dobiva 
želju postati svećenikom te je primljen kao 
kandidat Bačke biskupije (Bačke apostol- 
ske administrature). Šesti razred pohađa 
u isusovačkoj gimnaziji u Travniku, gdje 
i maturira. U Travniku će nastati njegovi 
pjesnički prvijenci, a u Zravničkom smilju 
u godišnjem broju za školsku 1929./30. go- 
dinu objavljena mu je jedna od prvih pje- 
sama »Đače, uči!«. Nakon mature upisuje 
se na Bogoslovni fakultet u Zagrebu, gdje 
kao bogoslov pred svoju mladu misu izdaje 
zbirku pjesama Klasovi pjevaju (1936.). Za 
svećenika je zaređen 1937. Kao mladomi- 
snik, godinu dana bio je kapelan u Subotici 
u župi sv. Roka, gdje je župnik bio Blaško 
Rajić. Za vrijeme njegova djelovanja u toj 
župi nastalo je nekoliko govornih zborova 
i kazališnih komada. Na njegov poticaj, uz 
potporu Josipa Andrića i Marka Čovića, u 
Zagrebu je 1938. osnovano Društvo bačkih 
Hrvata. Kao jedan od najperspektivnijih 
svećenika, nakon godinu dana kapelanske 
službe odlazi na studij slavistike u Zagreb 
kako bi mogao biti profesorom na budućoj 
katoličkoj gimnaziji u Subotici, koju je 
biskup Budanović kanio otvoriti. Godinu 
dana prije kraja studija odlazi na odsluže- 
nje vojnoga roka u Cetinje, gdje je, ne pod 
sasvim razjašnjenim okolnostima, obolio 
te nakon samo desetak dana službe umi- 
re u svojoj 27. godini. Na veličanstvenom 
sprovodu, u nazočnosti ogromnoga broja 

vjernika i svećenika, predstavnika subo- 
tičkih hrvatskih društava i gostiju iz Hr- 
vatske, pokopan je na subotičkom Bajskom 
groblju. Poslije smrti osnovan je Prosvjetni 
fond Aleksa Kokić radi novčane potpore si- 
romašnim studentima, koji, međutim, zbog 
rata nije zaživio. 


Aleksa Kokić 


Za života su mu objavljene zbirke pje- 
sama Klasovi pjevaju i Zvona tihe radosti, 
brošurica Bunjevci i Šokci (suautor Marko 
Čović) te Slikovnica kršćanskoga nauka 

— pomoćna knjižica za 1. razred osnovnih 
škola, a posmrtno je o 25. obljetnici njego- 
va misništva objavljena zbirka izabranih 
pjesama Srebrno klasje te zbirka pjesama 
Prvijenci, u kojoj su objavljeni faksimi- 
li njegovih pjesama nastalih 1928.-33. U 
povodu 100. obljetnice njegova rođenja ti- 
skana je knjiga U sjenama ravnice (2013.), 
u kojoj su sabrane njegove pjesme nastale 
od ranih početaka 1928. do njegove smrti 
1940. — ukupno 328 pjesama na 512 stra- 
nica, od čega je dvjestotinjak pjesama iz 
do sada objavljenih zbirki pjesama, a pre- 
ostalih više od stotinu pjesama prikuplje- 
no je iz njegove rukopisne ostavštine te 
iz časopisa koji su tridesetih i četrdesetih 
godina prošloga stoljeća izlazili u Zagrebu, 
Splitu i Sarajevu. Pjesmama je zastupljen 


u nekoliko antologija i panorama (Antolo- 
gija poezije bunjevačkih Hrvata, Zagreb, 
1971; Antologija proze bunjevačkih Hr- 
vata, Zagreb, 1971; Antologija hrvatskog 
duhovnog pjesništva od Matoša do danas 
»U sjeni transcendencije«, Zagreb, 1988 i 
1998; Duša duše Hrvatske : novija hrvat- 
ska marijanska lirika, Mostar, 1988; Lipe 
riči — iz književnosti bunjevačkih Hrvata, 
Zagreb, 1994; Hrvatska božićna lirika : od 
Kranjčevića do danas : antologija, Zagreb, 
2000; Hrvatska uskrsna lirika : od Kranj- 
čevića do danas : antologija, Zagreb, 2001; 
Hvaljen budi Gospodine moj : sveti Fra- 
njo u hrvatskom pjesništvu, Zagreb, 2009; 
Odsjaji Ljubavi, Subotica, 2014). Služio 
se pseudonima: A. K., Aleksandar, S. Bu- 
njevčev, Smiljan, Smiljan K., Mladi guslar, 
Guslar i M. G. 


Svoje je prve pjesme u zavičaju objav- 
ljivao u književnom prilogu Subotičke Da- 
nice. Osim toga surađivao je pišući pjesme, 
eseje, književne prikaze i kritike u brojnim 
hrvatskim književnim časopisima i revija- 
ma, kao i u gotovo svim glasnicima religio- 
znog sadržaja. Napisao je velik broj dječjih 
pjesama koje su objavljene u zagrebačkim 
listovima Mala mladost, Anđeo Čuvar i 
Vrtić. Neki su mu kazališni komadi ostali 
u rukopisu, a njegovoj stručnoj ocjeni i sa- 
držajno-vrijednosnoj valorizaciji tek treba 
pristupiti. Osim toga prevodio je s češkog, 
slovačkog i njemačkoga jezika. 


On je pjesnik zaljubljen u Krista, svoje 
svećeničko zvanje, u prirodu, ravnicu i svoj 
rod. Pronikne li se malo dublje u sadržaj 
pjesama, može se ustvrditi da su njegove 
pjesme na neki način molitva izrečena u 
stihu. Iako većinom usmjeren na kršćanske 
teme, svoj zavičaj (ravnicu i klasove), ali 
i na socijalne teme i tegobe koje pritišću 
njegov rod, u isto vrijeme ne zaboravlja da 
na tom putu čovjek nije sam, što je, daka- 
ko, bitno opredijelilo njegovo pjesništvo 
kao ono koje pobuđuje nadu i vjeru u bolje 
sutra. Piše i pjesme posvećene određenim 
kršćanskim blagdanima, među kojima do- 
miniraju one posvećene Božiću i Uskrsu, 
a nezaobilazne su i »marijanske pjesme«, 
koje predstavljaju znatan dio njegova reli- 

gijskog pjesničkog opusa. U dijelu pjesama 
otkriva povezanost sa svojima kod kuće i 
čežnju za rodnim krajem. Klasovima, sa- 
lašima i ravnici posvetio je brojne pjesme, 
u kojima pjeva o risarima, o Bačkoj, o Bu- 
njevcu, ali i Bunjevki ponositoj, koscima, 
salašima bijelim i o dužijanci, o prelu i bu- 
njevačkim običajima. 

Važno mjesto u njegovoj poeziji imaju 
i pjesme socijalnoga sadržaja, u kojima ne 
skriva poruku da, bez obzira na nepravde 
koje ga sustižu, čovjeku vrijedi biti pra- 
vedan i dobar jer Bog na kraju svako zlo 
okrene u dobro, ako ne na ovom, onda na 
onom svijetu. Pjesnik je koji se poput sv. 
Franje znao diviti prirodi i ljepoti stvore- 
noga svijeta oko sebe. Dio pjesama posve- 
tio je velikanima svojega roda kao što su 
Alojzije Stepinac, biskup Ivan Antunović, 
pjesnik Ante Evetović Miroljub i dr. te svo- 
jemu gradu, a pisao je i pjesme o djeci i za 
djecu te one svečarskoga i prigodničarsko- 
ga karaktera. To je samo dokaz da je dubo- 
ko promišljao ne samo o sebi nego o svemu 
što ga okružuje te da je poetski izričaj bio 
možda najlakši način da riječima opiše ne 
samo statične slike i različite događaje i 
pojave nego i osjećaje i »pjevanje duše« 
očima skrivene. 


Premda vrlo mlad i na početku svojeg 
svećeničkog i književnoga djelovanja, bio 
je iznimno nadaren i plodan spisatelj, a kad 
se prate njegovi pjesnički prvijenci i pje- 
sme koje je pisao pred kraj svojega života, 
razvidan je njegov napredak i u formi i u 
sadržaju. U njegovu književnom stvaralaš- 
tvu dakako dominiraju pjesme, kao način 
njegova izričaja, divljenja »ljudima nizine« 
s bačke ravnice na kojoj je i sam rođen, jer 
je bio »pjesnik bunjevačkih bijelih salaša«, 
kako mu je i uklesano na nadgrobnoj ploči. 


Utjecao je na čitavu generaciju sveće- 
nika i katolika laika koji su djelovali posli- 
je Drugoga svjetskoga rata. U povodu 40. 
obljetnice smrti, u okviru proslave subotič- 
ke dužijance 1980. organiziran je o njemu 
simpozij te pokrenuta duhovno-kulturna 
manifestacija Kokićevi dani, Kako mu je 
ime bilo neprihvatljivo komunističkim vla- 
stima, već je sljedeće godine manifestacija 

preimenovana u Dani kruha i riječi, koja 
se pod tim imenom održavala do sredine 
1990-ih. Njegova bista, koju je izradio Ne- 
sto Orčić, nalazi se u dvorištu subotičke 
župe Isusova Uskrnuća. 


ALEKSA KOKIC 
U SJENAMA RAVNICE 


SABRANE PJESME 


A. Kokić, U sjenama 
ravnice, Subotica, 2013. 


Djela: Klasovi pjevaju, Zagreb, 1936; Zvona tihe 
radosti, Zagreb, 1938; Bunjevci i Šokci (suautor M. 
Čović), Zagreb, 1939; Slikovnica kršćanskoga na- 
uka, Zagreb, 1939; Srebrno klasje, Subotica, 1962; 
Prvijenci, Subotica, 2010; U sjenama ravnice, Su- 
botica, 2013. 


Lit.: P. Grgec, Lirika Aleksandra Kokića, Klasje 
naših ravni, 4, Subotica, 1936; Za pjesnikom naših 
njiva, Subotička Danica ili bunjevačko-šokački 
calendar (sa slikama) za redovnu godinu 1941., 
Subotica, b. g.; T. Blagajac [1. Kujundžić], Biogra- 
fija Alekse Kokića, Srebrno klasje, Subotica, 
1962; A. Sekulić, Književnost bačkih Hrvata, Kri- 
tika, 5, Zagreb, 1970; G. Kikić, Antologija poezije 
bunjevačkih Hrvata, Zagreb, 1971; G. Kikić, An- 
tologija proze bunjevačkih Hrvata, Zagreb, 1971; 
Bačko klasije, br. 9-10, Bačka Palanka, 1980; B. 
Gabrić, Duhovna lirika u hrvatskoj književnosti u 
Bačkoj, Lipe riči — iz književnosti bunjevačkih 
Hrvata, Korabljica (prinosi za povijest književno- 
sti u Hrvata), 2, Zagreb, 1994; A. Sekulić, Knji- 
ževnost podunavskih Hrvata u XX. stoljeću, Za- 
greb, 1996; Intervju : Razgovor s prof. Belom 
Gabrićem, Zvonik, 6/2000, Subotica; Iz auobiogra- 
fije mr. Lazara Ivana Krmpotića, Glasnik Pučke 
kasine, 5/2009, Subotica; M. Evetović, Kulturna 
povijest bunjevačkih i šokačkih Hrvata, Subotica, 
2010; Ž. Zelić, Novo svjetlo poezije Alekse Koki- 
ća, Nova riječ, 2/2013, Subotica; M. Stantić, 
Uglazbljeni stihovi Alekse Kokića, Subotička Da- 
nica : kalendar 2014., Subotica, 2013; Ž. Zelić, 


Marija u poetskom izričaju Alekse Kokića, Subo- 
tička Danica : kalendar 2014., Subotica, 2013; B. 
Zoko, Aleksa Kokić — čuvar gospine slike, Subo- 
tička Danica : kalendar 2014., Subotica, 2013; 
Mons. Bela Stantić župnik subotičke župe Isusova 
Uskrsnuća, Hrvatska riječ, br. 549, Subotica, 
11.X.2013; B. Zoko, I divlji postaje pitom, Nova 
Istra, 3-4/2014, Pula. 


Ž. Zelić 


KOKIĆ, Mijo (Kokits, Mih4ly) (Erčin 

/madž. Ercsi/, 28. IX. 1879. — Budimpe- 
šta, 18. VIII. 1947.), odvjetnik, društveni 

djelatnik. Sin Stipana i Tereze, rođ. Kriš- 
ković. Još za njegova djetinjstva obitelj mu 

se preselila u Andzabeg (madž. Erd), rodno 

mjesto njegove majke. God. 1911. ima svoj 

odvjetnički ured u Budimpešti. Član je 

Bunjevačkoga i šokačkoga narodnoga od- 
bora, hrvatske organizacije sa sjedištem u 

Budimpešti koja je djelovala od ljeta 1924. 
do kraja 1939. »U osobi veleštovanoga 

Mije Kokića imamo provijanoga Hrvata, 
koji mnogo radi na prosviti našega svita 

u Budimu i obližnjim selima. Dili našima 
ljudima novine i knjige dobijene upravo iz 

Zagreba. Baš isto ko 1 ja, i moj ljubljeni 

prijatelj Mijuš drži vrlo važnim da se u 

našima novinama, kalendarima štampaju 

čitanja naši pisceva i pisnika, da se goji lju- 
bav prama našemu rodu hrvatskomu.« (Iz 

pisma dr. Miše Jelića svećeniku Ivanu Pe- 
trešu, privatna zbirka dr. Marina Mandića). 
Poginuo je u motociklističkoj prometnoj 

nezgodi poslije rata. Pokopan je u obitelj- 
skoj grobnici u Pečuhu. 


Izvor: Pismo dr. Miše Jelića svećeniku Ivanu Pe- 
trešu (rukopis), privatna zbirka dr. Marina Mandi- 
ća. 


Lit.: Uj Dundntul, 26. VIII. 1947, P€cs. 
Ž. Mandić i L. Heka 


KOKIĆEVI DANI —> Dani kruha i riječi 


KOKOŠINJAC, nastamba za kokoši i dru- 
gu perad; kokošarnik, peradarnik. Gradio 
se kao jedan od pomoćnih objekata uz 
stambene objekte — salaše — u okviru sa- 
lašarskog gazdinstva (poput čardaka, obo- 
ra, košara itd.). U prošlosti je svaki salaš 
imao bar jedan, katkad dva, a rjeđe i tri 
kokošinjca. 


Od starine se odlikuje kružnom osno- 
vom i stožastim oblikom (poput krušne 
peći). Materijal izvedbe je različit. U Podu- 
navlju se izgrađivao od priručna građevnog 
materijala — bubalja (žuta zemlja i ječme- 
na slama) ili opeke. Tradicionalno je uvijek 
okrečen vapnom, a još se uvijek ponegdje 
može susresti i od snopova trske. Imao je 
vrata i dvije do tri grede visinski umetnute 
poprečno, na kojima su kokoši spavale. 


ći 


Zidani kokošinjci 
A. Rudinski 


KOKOTOVIĆ, Nikola (Gornji Kosinj, 
Lika, 7. IX. 1859. — Zagreb, 6. I. 1917.), no- 
vinar i pisac. Potječe iz pravoslavne obitelji. 
Gimnaziju je završio u Rakovcu kraj Kar- 
lovca 1879. 


Kao srednjoškolac pisao je mladenačke, 
pretežno rodoljubne pjesme i crtice. Jedno 
od njegovih prvih javljanja jest u Bunje- 
vačkoj i šokačkoj vili 1876., gdje je objavio 
pjesmu socijalne tematike Ratar (br. 111 
12) te je potpisao jednu zagonetku (br. 17), 
koje su se te godine, često i anonimno, po- 
čele objavljivati (od br. 6) u rubrici Svašti- 
ce. Nakon gimnazije do 1880. studirao je 
povijest i ruski jezik na Mudroslovnom 
fakultetu u Zagrebu, ali ga je napustio iz 
materijalnih razloga te se posvetio književ- 
nosti i novinarstvu. Tijekom studija postao 
je pristašom Stranke prava Ante Starčevića 


KOLA 


(nakon raskola 1895. Čiste stranke prava) i 
redoviti suradnik njezinih glasila. Od 1879. 
do 1912. objavio je velik broj uglavnom ne- 
potpisanih političkih i satiričnih članaka, 
podlistaka te kazališnih kritika u mnogim 

hrvatskim novinama i časopisima. Bio je 

odgovorni urednik pravaških novina Hr- 
vatska vila 1884.-85. te urednik pravaško- 
ga časopisa Balkan 1886.-87. (s Augustom 

Harambašićem, s kojim je 1887. osuđen i 

zatočen zbog u njemu tiskane Harambaši- 
ćeve pjesme Tri molitve), književnoga lista 

Dom i sviet 1888.-94. te novina Čiste stran- 
ke prava Živila Hrvatska! (s Martinom Lo- 
vrenčevićem) 1890-ih. U Hrvatskom pravu 

nakon 1895. posebno se isticao tekstovima 

protiv srpske nacionalne ideologije i po- 
litike, koju je u Hrvatskoj podupirao ban 

Khuen-Hedervary, pa ga je stranačka pro- 
midžba, budući da se izjašnjavao Hrvatom, 
navodila kao primjer Hrvata pravoslavne 

vjere. Osim pjesama pisao je i pripovijesti, 
koje su mu objavljivane u raznim hrvat- 
skim periodicima i zbirkama, a mnoge su 

prevedene na češki. Prevodio je s ruskoga, 
njemačkoga i francuskoga. 


Lit.: Leksikon pisaca Jugoslavije, 3, Novi Sad, 
1987; Hrvatski leksikon, 1, Zagreb, 1996; Hrvatski 
biografski leksikon, 8, Zagreb, 2009. 

S. Bačić 


KOLA, prijevozno sredstvo. 1. tzv. seljač- 
ka, parasnička, zaprežno vučno vozilo na- 
mijenjeno za transport robe i ljudi; 2. ne- 
kadašnji naziv za automobil, koji se katkad 
rabi i danas. 


Posjedovanje zaprežnih kola u stara je 
vremena bilo od velike važnosti za napre- 
dak svakoga kućanstva. Osim za transport 
ljetine s njiva, služila su i za transport trž- 
nih viškova, za transport potrepština za 
kuću, za prijevoz čeljadi i dr. Zato je svaki 
mladi par težio tomu da što prije dođe u 
posjed kola, a to nije bilo uvijek lako do- 
stići. 

Izrađivali su ih bognari (kolari), a 
važnu ulogu u njihovoj izradi imali su i 
kovači. Bognari su izrađivali drvene dije- 
love za kola: jarmace, ždripčanjike, rudu, 
drek (prednji i stražnji), patos, lotre, ša- 


7 


KOLA 


rage (prednje i stražnje), livče te dijelove 
za kotače: naplotke, špice (žbice) i glavu. 
Metalne dijelove i okove pravili su kovači. 


Jarmac (prednji donji dio kola), pored 
rude (najčešće izrađene od bagrema) i 
ždripčanjika (drvena oblica, također od tvr- 
da drveta, za koju su se štrangama vezivali 
konji radi povlačenja kola), imao je i papu- 
ču za penjanje na kola od željeza. Drek (os- 
nova šasija) imao je svoj prednji i stražnji 
dio, koji su bili povezani jakom motkom 
debljine do 10 cm, zvanom srčanica. Na 
drek je postavljan patos, koji su tvorile da- 
ske debljine 2 cola, /otra i šarage. Lotra, 
tj. stranice kola, bile su od karvi (prečke 
koje su imale ulogu ojačanja) i /ise (od ple- 
tena pruća ako su kola bila predviđena za 
transport sitnog tereta). Kola su završavala 
prtljažnikom, tj. šaragama, koje su imale 
jako važnu funkciju jer su kola služila po- 
najprije za transport robe. 


Kola snimljena tridesetih godina 
XX. stoljeća 


Na izradu kotača obraćala se posebna 
pozornost. Glava se izrađivala od brijesta, 
ojačavana je alkama, čime se štitila od pu- 
canja i raspadanja. Drvenih žbica bilo je 
po 12 za svaki kotač. Vanjski dio kotača, 
naplotak, izrađivao bi se iz šest dijelova od 
hrastovine, eventualno od jasena. Na sva- 
kom od tih dijelova bušile bi se po dvije 
rupe za žbice, a svih 12 bušilo bi se u glavi 
kotača. Bušile su se tijesne rupe, žbice su 
se nabijale u njih kalapačima. Na isti su se 
način na žbice nabijali i naplotci. Na vanj- 
ski obod kotača stavljan je željezni obruč, 
tzv. šina. Tad je kotač bio kompaktan i 

pripremljen za naglavljivanje na željeznu 
osovinu. U glavu bi se ugrađivao svojevr- 
stan ležaj, koji je štitio drvo od ojedanja. 
Podmazivan je kolomašću. Stražnja osovi- 
na kola bila je fiksirana, a prednja je jakim 
klinom povezivana za pod i srčanicu. Još 
su dodavane i /ivče, drvena ojačanja kojima 
se osovina prednjih i stražnjih kotača spa- 
jala s lotrama i tako ih činila jačim. 
Duljina kola mjerila se na šukove (stope, 
31,6 cm). Izrađivala su se kola duljine od 7 
do 12 šukova. Na kola duljine 12 šukova 
moglo se natovariti i do 6 debelih svinja. 


Osim kola za konje, rjeđe su rađena 
kola i za volove. Ona su bila jednostavnija i 
najčešće su, osim kotača, imala samo drek, 
patos i eventualno /otra. Transport takvim 
kolima bio je jako spor te je rijetko korišten. 


Od davnine je Topola (srp. Bačka Topo- 
la) bila poznata kao mjesto u kojem su bili 
najbolji majstori za izradu kola u gornjoj 
Bačkoj — bognari. Kolarski obrt, koji nije 
bio čest u Bunjevaca i Šokaca, nestao je 
1970-ih godina s razvojem automobilske i 
traktorske industrije. 


Izvor: Kazivanje Grge Piukovića iz Subotice i 
Roke Babičkovića-Kuckala s Bikova. 
L. Cvijin 


KOLAR, Matija (Bereg, 19. II. 1897. — 
Zagreb, 7. VIII. 1971.), odvjetnik, političar. 
Rođen je u zemljoradničkoj obitelji An- 
tuna i Ane, rođ. Filipov. Upisao je Prav- 
ni fakultet u Subotici 1920., na kojem je i 
diplomirao 1924. Još kao student politički 
se aktivirao u Hrvatskoj seljačkoj stranci 
(HSS). Surađivao je u Nevenu. Odvjetnički 
ispit položio je 1929. u Novom Sadu te je 
radio kao odvjetnik u Somboru 1929.-44. 
i 1952.-58. 


Bio je član somborskoga Bunjevačkoga 
kola do osnivanja HKD-a Miroljub. Zajed- 
no s Jurajem Krnjevićem, tajnikom HSS-a, 
osnovao je ogranak te stranke u Beregu 5. 
VI. 1927. Kandidirao se na listama HSS-a 
za grad Sombor (parlamentarni izbori 23. 
1. 1927.) te za kotar Apatin i Batina (11. IX. 
1927.). Obnašao je više upravnih funkcija 


u kotarskoj organizaciji stranke u Sombo- 
ru (tajnik u listopadu 1926., od lipnja do 
prosinca 1927., predsjednik od prosinca 
1927. do svibnja 1928, zatim opet tajnik 
itd.). Održavao je političke zborove u Som- 
boru i okolnim bačkim i baranjskim selima. 
Zbog antisrpskih govora na nekima od tih 
zborova bio je procesuiran od vlasti (Po- 
dolje-Baranja). Bio je odgovorni urednik 
somborskoga lista Narod, čija su ukupno 
tri broja u duhu integralnoga jugoslaven- 
stva izašla u prosincu 1932. Bio je suradnik 
somborskih Naših novina 1943.-44. zbog 
čega mu je poslije rata jedno vrijeme bilo 
zabranjeno raditi kao odvjetnik. 


Izvor: Povijesni arhiv Subotica, F 228 29 Glavna 
knjiga studenata. 


Lit.: Neven, 51/1926, 6, 18, 24, 32, 33, 35, 37, 
50/1927, Subotica; A. Kusturin, U Bačkom Mono- 
štoru, Dom, 39/1926, Zagreb; M. Kolar, Skupštin- 
ski pokret u Vojvodini, Dom, 24/1928, Zagreb; D. 
Popov, Srpska štampa u Vojvodini 1918-1941, 
Novi Sad, 1983; S. Beljanski (ur.), 75 godina Advo- 
katske komore Vojvodine (1921-1996), Novi Sad, 
1996; M. Simić, Istorija subotičkog Pravnog fa- 
kulteta 1920-1941., Beograd, 1999; A. Čota Re- 
kettye, Naše novine, politički gospodarski i druš- 
tveni list 1943.-1944. Zombor/Sombor biliografija, 
Klasje naših ravni, 1-2/2012, Subotica 


M. Bara, S. Mačković, Z. Vasiljević 


KOLAR, Stjepan (Batina, 12. VIII. 1936.), 
grafički dizajner. Sin je Matije i Mande, 
rođ. Gorjanac. Osnovnu školu i stolarski 
zanat završio je u rodnom mjestu, a 1958. 
seli se u Sombor gdje se prekvalificira za 
firmopisca. Član je Udruženja likovnih 
umjetnosti primijenjenih umjetnika i diza- 
jnera Vojvodine (UPIDIV) od 1974. Bio je 
uposlen u Kulturno-propagandnom centru 
u Somboru, Studio Dekoru te Galeriji Li- 
kovna jesen u Somboru kao dekorater. 


U svojem ateljeu kao samouk dizajnira 
zaštitne znakove, plakate u tehnici sitotiska. 
Sudjelovao je na više od četrdeset natječaja 
grafičkog dizajna diljem bivše Jugoslavije. 
Oblikuje grafička rješenja kulturnih ma- 
nifestacija i događaja (npr. Likovna jesen, 
Sombor) te sportski plakat za automoto 
sport koji se održavao u Rijeci, Crikvenici, 
Zagrebu, Vukovaru, Novom Sadu, Bačkoj 


KOLAR 


Palanci, Rumi, Subotici, Somboru, Lemešu 
i Podgorici. Plakate automoto sporta Jugo- 
slavije, među ostalim, izlagao je 1990. u 
Mramornoj dvorani Povijesnog i pomor- 
skog muzeja u Rijeci. Izlagao je na 14 sa- 
mostalnih izložaba u zemlji i inozemstvu, 
a kolektivno na oko 20 izložaba, među ko- 
jima i na bijenalnim izložbama UPIDIV-a 
»Forma«. Imao je samostalnu izložbu pla- 
kata u Metro klubu u povodu Svjetskog 
prvenstva u motociklizmu u Budimpešti 
1989., izradio je 20 plakata za Yu grand 
prix svjetska prvenstva u motociklizmu 
koja su održavana u Rijeci, kao i plakat za 
Prvenstvo Jugoslavije u kartingu u Subotici 
1982. Izrađuje plakate za Bunjevačko-šo- 
kačka prela koje organizira HKUD Vladi- 
mir Nazor u Somboru. 


Dobitnik je brojnih nagrada i priznanja: 
II. nagrade na natječaju za zaštitni znak Ju- 
gopetrola (Beograd, 1965.), II. nagrade na 
natječaju za zaštitni znak Fabrike amorti- 
zera (Priština, 1967.), 1. nagrade za zaglav- 
lje lista Pokret (Sombor, 1970.), I. nagrade 
na natječaju za etiketu ulja Sunce (Sombor, 
1972.), I. nagrade za spomen značku 30 
godina Batinske bitke (Sombor, 1974.), I. 
nagrade na natječaju za grb općine Suboti- 
ca (1981.), 1. nagrade za amblem Gradskog 
muzeja Sombor (1983.), Otkupne nagrade 
za znak Likovne jeseni (Sombor, 1985.) itd. 


Živi u Somboru. 


Lit.: Izložba plakata Stjepana Kolara, Automoto- 
drom Rijeka, Press centar, 15., 16., 17. lipnja 
1990.; I. Karlavaris (ur.), Trideset godina UPI- 
DIV-a, Novi Sad, 1994; Leksikon umetnika Vojvo- 
dine, 1, Novi Sad, 2001; Z. Rajčetić, V. Mitrović, 
U. Nedeljković, UPIDIV 50 godina, Novi Sad, 
2014. 

Lj. Vuković-Dulić 


TPALCKH MY3EJ COMBOP 


Amblem Gradskog muzeja Sombor iz 1983. 


KOLČIĆ 


KOLČIĆ, Đuro Franjo > Kulezycki, Jer- 
zy Franciszek 


KOLEDA (starocrkvenoslav.: koleda < 
grč. Kak&včou < lat. kalendae < /at. cala- 
re: zazivati, zvati), ophodi skupine mladića 
(koledara) koji pjevaju posebne pjesme u 
božićno-novogodišnje vrijeme i uz izved- 
bu kratkih prizora vjerskog sadržaja žele 
sreću pojedinom domu te rodnost usjeva 
i priploda, a zauzvat ih ukućani daruju. 
Podrijetlo kolednih običaja pretkršćansko 
je i poznavali su ih svi indoeuropski na- 
rodi — riječ je o najstarijem sloju narodne 
kulture, koji je kristijaniziran i uspio se 
održati prilagođavanjem u povijesnom 
procesu. Pojedini autori obredne povorke 
drže običajima koji su u davnim vreme- 
nima označavali »početak nove sunčane 
godine«. Gerundski oblik calendae (dies) 
odnosi se na dane koje treba zazivati, kako 
su Rimljani nazivali novogodišnje blagda- 
ne. Siječanjske kalende prvi su dan ili dani 
u godini starih Rimljana, koji su se slavili 
žrtvama, darovima (kao znakom blagosta- 
nja), zabavama itd. Otuda je naziv prešao 
na novogodišnje ophode i povorke, koje po 
svoj prilici nisu izvor slavenskih koleda, 
nego srodna pojava koja je na slavenske 
kolede utjecala ondje gdje je bilo dodira 
Slavena sa Rimljanima. 


Koledarske običaje imaju svi slavenski 
narodi, koji su ih preuzeli još u doba zajed- 
ničkog života iz rimskoga ili grčkoga kul- 
turnog kruga. U Hrvata duže su se zadržali 
u Primorju, Istri, Lici, Dalmaciji, Slavoniji, 
u gradišćanskih Hrvata te u bačkih Bunje- 
vaca i Šokaca, uz regionalne prilagodbe 
različitim glazbenim tradicijama. 


U podunavskih Hrvata održavale su se 
na treći dan Božića, na Zvanje, odn. blag- 
dan sv. Ivana Apostola. Koledari su pjevali 
svoje pjesme po kućama. Prvi sačuvani 
opis koledara južnougarskih Hrvata dao 
je Ilija Kujundžić. On navodi da običaj 
izvodi dvanaest mladića, koji se dijele na 
dvije skupine — četa od šest mladića; svaka 
četa, skupina ima dvojicu kolovođa, koji su 
u rukama nosili fenjer iskićen vrpcama i 
ružmarinom, trojicu pjevača i jednog bla- 

gajnika kasira, dok torbonoša nije bio pri- 
padnik skupine, nego najmljeni pomagač. 
Koledari bi ulazili u svaku kuću u kojoj je 
gorjela svijeća i veselo su pjevali starovin- 
ske koledarske pisme namijenjene članovi- 
ma obitelji. U domovima se nisu dugo zadr- 
žavali, ali su primali darove u hrani i vinu. 
Nakon završetka ophoda među sobom su 
dijelili darove na jednake dijelove svako- 
mu sudioniku povorke i meštaru koji ih je 
pripremao za obilazak kuća. Ante Sekulić 
navodi da je mlađi bunjevački svijet u no- 
vim i izmijenjenim društvenim okolnosti- 
ma nakon Drugoga svjetskoga rata prestao 
njegovati taj običaj, ali da se o njemu mo- 
glo još čuti od pripadnika zajednice starijih 
kazivača, kao i da se nešto dulje zadržao 
kod podunavskih Šokaca. U Dušnoku je 
običaj posljednji put izveden 1948. 

Sakupljači koji opisuju taj običaj kao 
grupni obilazak mladića koji pjevaju uni- 
sono acapella jesu i Nikola Kujundžić, ono- 
dobni kapelan u Dušnoku, Ive Prćić, koji 
spominje da su se koledarske pjesme izvo- 
dile uz pratnju gajdaša ili guslara, te Stje- 
pan Velin koji je podrobno opisao običaj 
u Dušnoku. Stih u kojem se izvode kole- 
darske pjesme strukturiran je kao četverac, 
uz pripjev koledo, a tematika je posvećena 
željama za dobar prinos, plodnost i zdravlje 
ukućana: 


Danak svanu, koledo, 
Sunce granu, koledo, 
I obasja, koledo, 
Naše šume, koledo, 
Plodne njive, koledo, 
I livade, koledo, 
Vinograde, koledo, 

I lugove, koledo, 
Naše dvore, koledo... 


Prema navodima Vuka Karadžića 1852. 
kolede su običaj u kojem je momčad išla 
od kuće do kuće i pjevala pjesme »od kole- 
de« te dodaje da se taj običaj među pravo- 
slavnima gotovo sasvim izgubio, ali da u 
katolika još živi. Prema Vesni Marjanović 
među koledarske i zimske obredne povorke 
ubrajali su se i ophodi večer uoči sv. Lucije 
12. prosinca u Mađara, Šokaca i Bunjevaca 


u Bačkoj i sjevernom Banatu, u kojima op- 
hod naselja obavljaju ženske povorke, koje 
se nazivaju Luce, Lucije. 


Lit.: S. Velin, Običaj koleda u Dušnoku, Etnogra- 
fija južnih Slavena u Mađarskoj, 3, Budimpešta, 
1979; N. Fracile, Vokalni muzički folklor Srba i 
Rumuna u Vojvodini, Novi Sad, 1987; A. Sekulić, 
Bački Bunjevci i Šokci, Zagreb, 1989; I. Lozica, 
Došli smo Vam kolendati, u: Naila Ceribašić, 
Grozdana Marošević (ur.), Glazba, folklor i kultu- 
ra. Svečani zbornik za Jerka Bezića, Zagreb, 1999; 
Hrvatska enciklopedija, 6, Zagreb, 2004; V. Mar- 
janović, Maske, maskiranje i rituali u Srbiji, Beo- 
grad, 2008; T. Babić, Muzička baština Bunjevaca, 
Subotica, 2010. 

T. Štricki-Seg 


KOLEKTIVIZACIJA (rus. kollektivi- 
zacija < njem. Kollektiv < /at. collectivus: 
združen, udružen), dobrovoljno ili prisilno 
udruživanje radi stvaranja oblika zajednič- 
ke organizacije i kontrole gospodarskih i 
drugih djelatnosti na temelju zajedničkoga 
vlasništva. Teorijski se oslanja o doktrinu 
kolektivizma, koja ističe prednosti soli- 
darnosti, kolektivnoga djelovanja i života 
u zajednici, protivno nadmoći privatnih 
interesa i socijalnoj diferencijaciji na osno- 
vi bogatstva 1 utjecaja. Premda može biti 
i dobrovoljna, nastala na temelju tradicij- 
skih shvaćanja i običaja ili pod utjecajem 
vjerskih i ideoloških načela (npr. kibuci 
u Izraelu), ponajprije se odnosi na ideo- 
logiju i praksu komunističkoga ukidanja 
privatnoga vlasništva, u prvom redu nad 
zemljištem, te prisilnoga udruživanja u 
kolektivna gospodarstva sa zadružnim 
vlasništvom, uz nominalno zajedničko 
upravljanje, a zapravo provedbu državnih 
direktiva. Najpoznatiji je oblik prisilne 
kolektivizacije u socijalističkim zemlja- 
ma onaj koji je, kao oblik socijalizacije 
poljoprivrede, započet 1920-ih u SSSR-u 
stvaranjem zadružnih imanja — kolhoza i 
državnih imanja — sovhoza. Kolektiviza- 
cija je praćena i agrarnom reformom, na- 
cionalizacijom i konfiskacijom zemljišta 
i druge pokretne imovine te se provodi uz 
jake represivne mjere, u skladu sa shvaća- 
njem marksističke ideologije da su seljaci 
konzervativni elementi, pretjerano vezani 
za zemlju. Poljoprivrednici su u zadruga- 

ma, uz udjel u prihodu zajedničkoga ima- 
nja, katkada mogli zadržati i manje parcele 
koje su obrađivali za privatne potrebe. No 
seljaci su se opirali kolektivizaciji, zbog 
čega su od vlasti pogrdno nazivani kula- 
cima (izvorno ruski »bogat i škrt seljak«, 
u prenesenom značenju »seljak protivnik 
socijalizma«) te su premlaćivani, zatvarani, 
a katkad i ubijani. Taj prisilni sustav poljo- 
privredne proizvodnje uveden je nakon II. 
svjetskog rata i u drugim socijalističkim 
zemljama, pa i u bivšoj Jugoslaviji, gdje 
je napušten 1953., te u Madžarskoj, i to 
od 1949. kao dobrovoljna, a od 1960. kao 
opća i obvezna, koja je trajala sve do ras- 
pada komunističkog sustava. Najdrastičniji 
oblici provedeni su u komunističkoj Kini 
za vladavine Mao Zedonga te u Kambodži 


SNAŽAN PORAST SELJAČKOG 
RADNOG ZADRUGARSTVA U 
SUBOTIČKOM SREZU 


GOLO član 


Propagandni tekst iz Hrvatske riječi 1949. 
u vrijeme Pola Pota. S raspadom komuniz- 
ma taj je neproduktivni i neslobodni sustav 
poljoprivredne proizvodnje napušten, a ze- 
mlja je privatizirana. 


U bunjevačkih Hrvata, koji su najve- 
ćim dijelom bili vezani uz poljodjelstvo, 
kolektivizacija je ostavila teške posljedice. 
Premda su bili protiv madžarskih vlasti 
za vrijeme rata, poput svih zemljoradni- 
ka bili su predmetom surova poslijeratnog 
uvođenja socijalističkih kolektivističkih 
načela u poljoprivredi, praćenoga oduzi- 
manjem zemlje i sredstava za proizvodnju, 
konfiskacijom i agrarnom reformom. Uz 
to bili su dužni predavati navodne viškove 
poljoprivrednih proizvoda prema niskim 
cijenama i kvotama koje su nerealno viso- 
ko određivale vlasti, a kako ih mnogi nisu 
mogli ispuniti, ili su pak manje iznose skri- 
vali da bi se sačuvali od gladi, fizički su 
zlostavljani (među ostalim i tzv. čupanje 
brkova), zatvarani, u krajnjim slučajevima 
i ubijani ili su počinili samoubojstvo. Sve 

je to prouzročilo slabljenje gospodarske 
moći bunjevačkih seljaka i smanjenje nji- 
hova društvenoga utjecaja na selu jer su ti 
procesi bili praćeni kolonizacijom i agrar- 
nom reformom, u kojoj su kolonisti, kao 
članovi komunističke partije, bili nositelji 
političke moći na selu (prije svega Srbi), a 
u provedbi kolektivizacije, tj. oduzimanju 
napose pokretnih stvari i poljoprivred- 
nih proizvoda, katkada su davali ovlasti 
i mjesnim bunjevačkim bezemljašima. U 
Madžarskoj je pak bila provedena gotovo 
potpuna kolektivizacija zemljišta, koja je 
rezultirala raseljavanjem bunjevačkoga 
stanovništva, osobito prema industrijskim 
centrima u drugim dijelovima Madžarske. 
Kolektivizacija je propagirana i u poslije- 
ratnoj Hrvatskoj riječi, a o neuspjehu među 
seljacima svjedoče i seoski kalendari: na- 
kon što je 1946. zabranjena Subotička Da- 
nica, u izdanju Hrvatske riječi za 1947.1 
1948. godinu tiskan je Narodni kalendar 
s petokratkom zvijezdom na naslovnici te 
Kalendar Hrvatska riječ za 1952. godine, 
ali ih narod nije prihvatio. O teškim po- 
sljedicama na selu svjedoči i slučaj Lajče 
Jaramazovića, sudionika partizanskoga 
pokreta otpora i poslijeratnoga visokoga 
dužnosnika u gradskoj, pokrajinskoj, re- 
publičkoj i saveznoj vlasti, koji se 1950-ih 
razišao s komunističkom vlašću zbog mje- 
ra i metoda prisilnoga otkupa i utjerivanja 
poljoprivrednika u zadruge. 


Lit.: Politička enciklopedija, Beograd, 1975; Hr- 
vatska enciklopedija, 6, Zagreb, 2004; J. Popov, 
Drama na vojvođanskom selu (1945-1952), Novi 
Sad, 2002. 

S. Bačić 


KOLENDAR, pučki godišnjak za Slavoniju 
i Podunavlje koji je izašao za 1743. 1 1744. 
Poput kasnijih franjevačkih kalendara, ti- 
skan je kod budimskoga tiskara Leopolda 
Francisca Landerera, koji je u to vrijeme 
imao vladarsku povlasticu da jedini može 
tiskati kalendare na ilirskom. Kako nema 
sačuvanih primjeraka, o njegovu izlasku 
zna se iz kasnije literature. Pozivajući se 
na Šimu Ljubića, Matija Evetović tvrdi da 
ga je izdavao slavonski kulturni radnik 
fra Đuro Rapić (1715. — 1785.), koji je u to 

vrijeme bio učitelj filozofije na filozofskom 

učilištu u Požegi (1741.- 44.). Postojanje tog 
kalendara potvrđuje je i fra Josip Jakošić 

1795. u djelu Scriptores Interamniae, iako 

ne spominje njegov naziv. Evetović nagla- 
šava kako je Rapićev kalendar jedan od 

dokaza kako veze Bunjevaca i Šokaca u 

Ugarskoj s ostalim Hrvatima u Hrvatskoj 

nisu tek novijega datuma, nego imaju du- 
blju povijesnu dimenziju. 


Lit.: Š. Ljubić, Ogledalo književne povijesti jugo- 
slavjanske na poučavanje mladeži, 2, Rijeka, 
1869; S. Bačić, Prilog povijesti narodnih kalenda- 
ra kod Bunjevaca i Šokaca u Bačkoj, Subotička 
Danica (nova) : Kalendar za 2003. godinu, Subo- 
tica, 2002; M. Tatarin, Jedan zaboravljeni slavon- 
ski kalendar iz 18. stoljeća, u: N. Batušić i dr. (ur.), 
Prešućeno, zabranjeno, izazovno u hrvatskoj knji- 
ževnosti i kazalištu, Zagreb — Split, 2007; Đ. Fran- 
ković, Zaboravljeni budimskih Kalendar slovin- 
ski... iz 18. stoljeća, Klasje naših ravni, 11 
— 12/2008, Subotica; F. E. Hoško, Vjerska, pro- 
svjetna i kulturna misija franjevaca, u: V. Kusin i 
dr. (ur.), Slavonija, Baranja i Srijem : vrela europ- 
ske civilizacije, 1, Zagreb, 2009; Hrvatski franje- 
vački biografski leksikon, Zagreb, 2010; M. Eve- 
tović, Kulturna povijest bunjevačkih i šokačkih 

Hrvata, Subotica, 2010. 
S. Bačić 


KOLERA (lat. cholera <grč. kholćra, od 
grč. kholč: žuč), akutna infekcijska bolest 
s učestalim vodenastim stolicama, povra- 
ćanjem, grčevima u trbuhu, općim lošim 
stanjem i velikom smrtnošću. Iako se spo- 
minje nekoliko stoljeća prije Krista, smatra 
se da su »epidemije kolere« zapravo bile 
epidemije drugih neprepoznatljivih zara- 
znih bolesti, a da je ova bolest novijega 
datuma (iz XIX. st.). Pradomovina joj je 
Indija (Cholera asiatica, Cholera indica), 
područje delte rijeke Ganges. Odatle se 
širila prema Dalekomu istoku (1818.) te 
preko sjeverne Afrike i Rusije u Europu 
(1829. i kasnijih godina). Pogodno su tlo za 
širenje bolesti močvarni predjeli, priobalja 
rijeka i mjesta gdje je higijena na niskoj 
razini. Uzročnika bolesti — patogenu klicu 
Vibrion cholerae — otkrio je Robert Koch 
1883. Prenosi se posredno (predmeti, na- 
mirnice, voda, kukci) i neposredno (osobe 
koje su u dodiru s bolesnikom). Sprječava 
se uporabom higijenski ispravne vode i pri- 


mjerenim odstranjivanjem izmeta. Do sada 
je zabilježeno sedam pandemija (1817.-23., 
1829.-37., 1840.-60., 1863.-75., 1881.-96., 
1899.-1923., 1961.-1970-ih), a u južnoj je 
Ugarskoj bilo nekoliko epidemija od 1830- 
ih do početka XX. st. 


U vrijeme kad se preko Rusije, Poljske 
i Njemačke 1830./31. širila prema zapad- 
noj i južnoj Europi, naredbom Mješovito- 
ga povjerenstva, sastavljenoga od članova 
Ugarskoga namjesničkoga vijeća, Ugarske 
komore i predstavnika vojske (Commissio 
politico-cameralis militaris mixta), 1z- 
danom 1830. u Pešti, podignut je, u cilju 
suzbijanja širenja bolesti, sanitarni kordon 
na granicama prema zemljama iz kojih se 
kolera prenosila. Ipak, bolest se proširila 
isprva na sjeverne, a ubrzo i na južne žu- 
panije. Gradovi i županije zatvarali su se 
sanitarnim kordonom, ceste su blokirane, 
a prilaze županijama i gradskim kapijama 
čuvali su stražari. Svaka osoba pri ulazu 
u Bačko-bodrošku županiju već je od Mi- 
Ikuta morala provesti određeni broj dana 
u karanteni, kao i pred gradovima, bez 
obzira na to je li imala potvrdu da dolazi 
iz nezaraženih krajeva. U karanteni su bili 
izloženi zajedno sa svojim stvarima više- 
kratnomu dimljenju sumporom. U Segedi- 
nu se kolera pojavila 26. VII., u Subotici 1. 
VIII., u Somboru 6. VIII. 1831., a prestala 
je potkraj rujna iste godine. Stanovništvo 
je u početku dobivalo obavijesti o mjerama 
zaštite od dobošara na križanjima ulica te 
od svećenika s propovjedaonice u crkvi, a 
poslije je i to izostalo zbog zabrane okup- 
ljanja ljudi u većim skupinama. Službeni 
akti željeznim su se vilama predavali pošto 
su prethodno bili izbušeni i provučeni kroz 
sumporni dim. Od svih dezinfekcijskih 
sredstava puk je najviše prihvatio pušenje 
na lulu (koje se nakon toga toliko raširilo 
da je magistrat Szent Marie/Subotice slje- 
deće godine zabranio pušenje na javnim 
mjestima zbog opasnosti od požara). Bilo 
je zabranjeno pojedinačno pokapanje umr- 
lih, već su određeni ljudi posebnim zaprež- 
nim kolima sakupljali umrle, odnosili ih na 
groblje i pokapali ih u zajedničku grobnicu 
polijevajući ih otopinom vapna. Oglašava- 


KOLERA 


nje crkvenim zvonom da je netko umro 
bilo je zabranjeno jer bi stalno zvonjenje 
uznemirivalo ionako uplašeno stanovniš- 
tvo. Izvan subotičkoga šanca, na Bajnatu, 
podignuta je baraka — »kolerična bolnica« 
— za siromašne oboljele od kolere. Kao stu- 
dent u akciji suzbijanja kolere u Subotici 
sudjelovao je i Vince Zomborčević, što je 
bilo osobito važno za bunjevački puk jer 
je govorio hrvatski (»ilirski«). U Subotici 
je zabilježeno nekoliko umrlih od kolere i 
tijekom 1836., ali su to vjerojatno bili ne- 
prepoznati bolesnici s blagom kliničkom 
slikom kolere iz 1831. U Bačkoj je do kraja 
vala 1836. oboljelo oko 8500 osoba, od ko- 
Jih je umrlo oko 4500. Najviše zaraženih 
bilo je u Subotici zbog kasno poduzetih 
preventivnih mjera — prema franjevačkim 
maticama, od oko 5000 oboljelih umrlo je 
2599 osoba, dok je u Somboru bilo oko 750 
smrtnih slučajeva. 


Epidemija kolere vladala je u vojnim 
postrojbama u vrijeme ratnih operacija 
1848./49. u cijeloj Ugarskoj. God. 1848. u 
Baji je lipnju oboljelo 89 osoba, od kojih je 
41 umrla; dok je u studenom u Subotici evi- 
dentirano 30 oboljelih, od kojih je 6 umrlo, 
dotle je u Somboru kolera izbila jednakom 
žestinom kao i 1831., ali nema preciznih 
podataka o broju oboljelih; i u Baču je ko- 
lera harala u srpnju i kolovozu 1848., no 
mnoga su sela bila uglavnom pošteđena. 


Zbog ponovne pojave kolere u Bač- 
ko-bodroškoj županiji 1854./55. upravnik 
subotičke bolnice dr. Antal Kovacs bezu- 


IVAN PANČIĆ 


KOLERA 


U SUBOTICI 1873. GODINE 


1. Pančić, Kolera u Subotici 1873. godine, 
Subotica, 1991. 


KOLERA 


spješno je od gradskih vlasti tražio proši- 
renje bolnice zbog sve većega broja hospi- 
taliziranih bolesnika kako bi se omogućila 
izolacija oboljelih od kolere. Narod se išao 
moliti u kapelu sv. Roke. U Subotici je od 
17. VI. do 15. IX. od 1708 oboljelih umrlo 
1018. 


Manja epidemija kolere pojavila se i 
1866./67. Na pustari Tavankut i u Bajmoku 
trajala je od rujna do studenoga 1866. Li- 
ječnici su predlagali da se obližnja oficir- 
ska prazna kuća uredi za oboljele, ali grad- 
ske vlasti nisu prihvatile prijedlog. Jedno 
izvješće subotičkoga gradskoga kapetana 
navodi da je u gradu od rujna do studenoga 
1867. oboljelo 233, a umrlo 169 osoba. 


Novi val došao je u Ugarsku u rujnu 
1872. iz Galicije unatoč pojačanoj sanitar- 
noj kontroli pa je potkraj godine u Bačkoj 
evidentirano 17 oboljelih. Unatoč tomu 
što je siječnja 1873. Ministarstvo unutar- 
njih poslova uputilo dopis svim gradskim 
vlastima da se otvore karantene na želje- 
zničkim kolodvorima, izvede dezinfekcija 
kolodvora, hotela, kavana i drugih javnih 
mjesta zbog očekivanoga povećanja put- 
nika zbog predstojeće Svjetske izložbe u 
Beču, mjere opreza popustile su, što je 
omogućilo širenje bolesti. I dok je gradski 
veliki župan Mate Lenard zahtijevao pri- 
pravnost i pojačanje mjere, gradske vlasti 
tomu nisu pristupilo ozbiljno te se kolera u 
Subotici pojavila 2. VII. 1873. Veliki župan 
energično je tražio da se ukloni smeće s 
javnih i privatnih površina, da se te površi- 
ne dezinficiraju, da se kanali i bare u gradu 
zatrpavaju, da se umrli, bez obzira na to 
od koje su bolesti umrli, ne drže u kućama, 
a sa zakašnjenjem su otvorene »kolerične 
bolnice« — za vojsku u adaptiranoj konjuš- 
nici, a za građanstvo u prostorijama grad- 
ske streljane. Do prestanka epidemije 1. X. 
oboljela je 1561 osoba, a 557 ih je umrlo. 
Subatički glasnik Kalora Milodanovića 
objavio je za bunjevačko stanovništvo koje 
nije znalo madžarski u broju od 16. VIII. 
»Uputstvo kako se vladati triba dok kole- 
ra traje«, koje je izdao Mijo Prćić, gradski 
kapetan i predsjednik odbora za zdravlje, 
imajući u vidu da je narod s nepovjerenjem 

gledao na medicinsku pomoć koju pružaju 
vlasti. List je objavljivao i vijesti o koleri, 
među ostalim i u Baji i Gari (koja je bila 
osobito snažno zahvaćena), a posebno je 
kritizirao gradske vlasti zbog nezadovolja- 
vajuće brige za zaražene na salašima. 


Posljednji se put u južnoj Ugarskoj 
pojavila potkraj XIX. i početkom XX. st. 
u obliku niza manjih lokalnih epidemija. 
Tako je Neven dva puta posvetio uvodnike 
koleri (8/1884, 8/1886), pisao je o spora- 
dičnoj ponovnoj pojavi u Bačkoj (12/1892, 
9/1893), kada je pogodila nekoliko mjesta 
uz Dunav i Tisu, među ostalim Santovo i 
Sontu, kao i o prevenciji (10/1893, 9/1911). 
O bojazni od pojave kolere početkom XX. 
st. svjedoči i dopis subotičkoga gradskoga 
fizikusa Josefa Giinthera upućen gradskoj 
upravi, u kojem je tražio da se izvedu po- 
pravke na nekadašnjoj baraci, tj. »kolerič- 
noj bolnici« na Bajnatu te na zapuštenim 
barakama mrtvačnicama na grobljima, 
koje su prije služile za smještaj oboljelih 
od kolere. 


Izvori: Povijesni arhiv Subotice, F:272 (Magistrat 
slobodnog kraljevskog grada Subotice 1779-1849), 
pred. br. 12-E-364/pol. 1832; F:273 (Gradsko na- 
čelstvo Subotice, 1850-1861), pred. br. 
3650/B.M.A. 1855; IASu, F:002, pred. br. 5021/ 
polg. 1873; F:002, pred. br. 2282/polg. 1873; F:002, 
pred. br. XXI — 36/1913. 


Lit.: 1. Ivanyi, Szabadka, szabad kirdlyi vdros 
tortćnete, 1, Szabadka, 1886; L. Liht, Kolera u 
Subotici 1831. godine, Glasnik Higijenskog insti- 
tuta, 3/1956, Beograd; K. Todorovič, Kolera, u: 
Medicinska enciklopedija, 5, Zagreb, 1961; S. Jo- 
vin, Epidemija kolere u Vojvodini 1848-1849., 
Novi Sad, 1987; I. Pančić, Kolera u Subotici 1873. 
godine, Subotica, 1991; E. Libman, /staknuti leka- 
ri Subotice (1792-1992), Subotica, 2003; R. Antić, 
Epidemije kuge i kolere u 18. i 19. veku u Vojvo- 
dini, u: 800 godina srpske medicine : [zbornik 
radova Drugog naučnog skupa 800 godina srpske 
medicine], Beograd, 2011. 

E. Libman 


KOLIBA, naziv za manji stambeni objekt 
različitih namjena u Šokaca i Bunjevaca. 
Gradi se od različita materijala, najčešće 
od dasaka, pruća, kolja, pletera, a pokriva 
se također različitim materijalom — gra- 
njem, korom drveta, kukuruzovinom, tr- 
skom, u novije doba i crijepom. Služi za 


stanovanje na određeno vrijeme, obično 
ljeti, pri ispaši stoke na pašnjacima, a u 
vinogradima tzv. vinogradarska kuća za 
boravak pudara (radnika i čuvara u vino- 
gradima) i odlaganje alata. Dimenzije nisu 
veće od 3 x 5 m, a krov je »na dvije vode«. 

A. Rudinski 


KOLIBICE, običaj izrađivanja i blagoslo- 
va objekata sličnih kolibama za blagdan 
Tijelova u šokačkih Hrvata. Održao se go- 
tovo do kraja 1950-ih, kad se u mnogim 
mjestima posve ugasio i nestao. U Plavni 
se ponovno održava posljednjih godina 
unutar crkve. 


Kolibice su se izrađivale dan prije Ti- 
jelova. Za izradu su se rabile zelene gra- 
ne duda, zove i široko lišće divljega čička, 
koje je uz grane služilo i za pokrivanje 
krova. Bile su četvornoga oblika, a krov 
je bio na »jednu vodu«, blago ukošen. Pod 
im se prekrivao laticama ruža, na koje bi 
se postavljali kipići Majke Božje ili nekih 
svetaca. Pravljene su na više mjesta, po 
ulicama i raskrižjima sela. Nakon sv. mise 
župnik bi s vjernicima pohodio kolibice da 
ih blagoslovi i okadi. Išlo se u procesiji — 
nosio se križ, barjaci, nebo (ispod kojega 
je župnik nosio sakrament), velika svijeća i 
kadionica, kip Majke Božje i na kraju vjer- 
nici. U Plavni su kip Majke Božje nosili 
gosponoše, a nebo članovi pastoralnoga vi- 
jeća (crkveni odbornici). Nakon blagoslova 
svaka je obitelj svoj blagoslovljeni vjenčić 
donosila kući 1 vješala na gornji dio dovrat- 
ka iznad ulaznih vrata. 

J. Dumendžić 


KOLIĆ, Grgo (Subotica, 18. II. 1928. — 
Subotica, 22. VII. 2007.), političar. Rođen 
je u radničkoj obitelji Tome i Janje, rođ. 
Rudić Vranić. Osnovnu i srednju školu za- 
vršio je u Subotici postavši tekstilni pletač. 
Za vrijeme rata bio je ilegalni pripadnik 
SKOJ-a u rodnom gradu. Poslije rata za- 
pošljava se u subotičkoj tvornici čarapa 8. 
mart kao službenik. Diplomirao je na Eko- 
nomskom fakultetu u Subotici 1965. Kao 
omladinac obnašao je više dužnosti: član 
Sreskog komiteta SKOJ-a, odnosno Narod- 
ne omladine Grada Subotice, predsjednik 


KOLIĆ 


Narodne omladine Reonskog komiteta 
Mjesne zajednice Gat, predsjednik Općin- 
skog, poslije i Sreskog komiteta Narodne 
omladine Subotice. Poslije je bio tajnik 
Općinskog, odnosno Sreskog komiteta 
SKJ. U to vrijeme bio je u skupini najviših 
gradskih dužnosnika (uz Vladimira Đani- 
ća, tajnika Sreskog komiteta SKJ, Antuna 
Vujkovića — Ćope, tajnika Skupštine Opći- 
ne Subotica, Marka Poljakovića, predsjed- 


Grgo Kolić 


nika SO Subotica i dr.) koji su dočekali 
predsjednika Jugoslavije Josipa Broza Tita 
na proputovanju kroz Suboticu 1962. iz So- 
vjetskog Saveza. 


Obnašao je i funkcije predsjednika 
Sreskog sindikalnog vijeća Sreza Suboti- 
ce, člana Općinske i Sreske konferencije 
SSRNJ-a, odbornika Skupštine Grada, od- 
nosno Općine Subotica u više mandata, te 
zastupnika u društveno-političkim vijeći- 
ma Skupštine Vojvodine i Srbije. 


Nakon što je napustio funkcije u politi- 
ci do umirovljenja je bio direktor Kreditne 
banke Subotica (poslije subotičke filijale 
Vojvođanske banke). U to vrijeme bio je i 
predsjednik NK Spartak u Subotici. 


Pokopan je na Kerskom groblju u Su- 
botici. 


Izvor: izjava Jelene Poljaković, rođ. Kolić, kćerke 
Grge Kolića, i supruga Dragana Poljakovića, iz 
Subotice 


Lit.: Ž. Inić, Knjiga o »Spartaku« 1945 — 1997: 
1947 — 1997, Subotica, 1997; G. Bačlija, Tito na 
željezničkom kolodvoru u Subotici, Hrvatska riječ, 
479, Subotica, 1. VI. 2012. 

G. Bačlija 

KOLO 


KOLO, vrsta nekadašnjih zabava bunje- 
vačkih momaka i djevojaka. Kao privatne, 
kućne zabave s plesom, održavala su se 
ljeti nedjeljom poslijepodne, na salašima i 
u gradskim avlijama ili na ulici, uz glazbu, 
do zalaska sunca. Djevojke su se za ove 
prigode odijevale svečano — u bilo. Za ra- 
zliku od skupština, na kojima se okupljao 
uži krug ljudi koji su se dobro poznavali 
te su na njih mogli dolaziti samo pozvani 
gosti, u kolo su, osim pozvanih, mogli slo- 
bodno doći i drugi gosti. U kolo su momci 


Am 


Momci i divojke pred početak kola 


i djevojke dolazili u paru, ali je ono bilo 
i mjesto upoznavanja mladeži. Po naravi 
stvari, osim razgovora, središnji dio zabave 
bio je ples u kolu. 


Kao javne zabave priređivala su ih 
društva u svojim prostorijama, uz slobo- 
dan pristup nečlanovima i naplatu ulazni- 
ca. Pod imenom Veliko kolo bunjevačka 
mladež u Subotici u dvorani hotela Pešta 
vrlo uspješno priredila je 12. IV. 1896. ve- 
liku skupnu zabavu mladih, uz želju da 
se organizira i sljedećih godina. No vlasti 
nisu dopustile njezino organiziranje 1897. 
te više nije organizirano. Upravo pod tim 
imenom nastojalo se organizirati i društvo 
Kolo mladeži, čiju registraciju i nakon više- 
godišnje administrativne borbe madžarske 
vlasti nisu dopustile. Međutim, iako Veliko 
kolo više nije održano, bunjevačka mladež 
uspješno je organizirala zatvorenu zabavu 
u subotičkoj Dudovoj šumi 1902. s oko 300 
mladića i djevojaka. Na svakoj proslavi du- 
žijance sve do danas navečer se priređuje 
Bandašicino kolo. 


Lit.: A. Sekulić, Bački Hrvati, Zagreb, 1991; A. 


Stantić, Od Velike do Male Gospojine, Zvonik, 
9/2004, Subotica; M. Dronjić, Etnografske crtice 

o prelima u Subotici i okolici, u: Tradicijska bašti- 
na i etnokulturni identitet podunavskih Hrvata 
Bunjevaca, Zagreb, 2014. 

S. Bačić 


KOLO, ples koji izvodi skupina ljudi dr- 
žeći se za ruke i oblikujući krug, pri čemu 
se plesači u kolu gibaju ulijevo ili udesno 
u ovisnosti o plesnom obrascu. Smatra se 
da je to najstariji oblik plesa, u kojem je 
istaknuta potreba za izražavanjem zajed- 
ništva, a zastupljen je u različitim kultur- 
nim regijama. Zbog svoje je jednostavnosti 
neobično rasprostranjen, može se reći op- 
ćeljudski. Pleše se u različitim svečanim 
prigodama, na vjenčanjima i veseljima. 
Plesači se međusobno drže za ruke, za pr- 
ste ili plešu s rukama na ramenima. U tu 
vrstu plesa svatko se može uključiti bez po- 
trebe za partnerom. Kolo je kao ples, ali i 
kao društveno zbivanje, bilo glavno mjesto 
upoznavanja djevojaka i mladića. 


Ples u krugu (kolu) jedan je od osnov- 
nih oblika hrvatske tradicijske plesne 
kulture, a pojavljuje se u svim njezinim 
plesnim zonama. Popraćen je najčešće 
glazbenom pratnjom tradicijskih instru- 
menata (u panonskoj plesnoj zoni, tj. kod 
Bunjevaca i Šokaca, najčešće su to tambu- 
ra, gajde, harmonika, frula) ili kombinira- 
no, uz pratnju pjesme i svirke. No hrvatska 


e s ova 
Bunjevačko kolo u drugoj polovici XIX. st. 


tradicijska plesna kultura poznaje i tzv. 
nijema kola, tipična za gorsko i dinarsko 
područje te dalmatinsko zaleđe. 


Najvažnija stilska karakteristika plesa 
u kolu kod Bunjevaca jest ples uz izrazite 
vertikalne titraje, kod Šokaca drmanje (otu- 
da drmeži) te kretanje kola udesno. Najve- 


ću skupinu bunjevačkih narodnih plesova 
čine upravo različita kola: veliko bunjevač- 
ko kolo, malo bunjevačko kolo, gajdaško 
kolo, ćućavo kolo, slamarsko kolo te pleso- 
vi koji se plešu u hvatu ukrug: jastuk tanca, 
igrala bi dere, kad se cigo zaželi, rokoko, 
bože daj. 


Lit.: 1. Ivančan, Narodni plesni običaji u Hrvata, 
Zagreb, 1996; S. Tonković, Dragulji bunjevačke 
riznice, Novi Sad — Petrovaradin, 2001. 


Lj. Vuković-Dulić 


KOLO, časopis za književna i kulturna pi- 
tanja, koji u različitim nakladnim serijama 
(mjesečnik, tromjesečnik, zbornik, alma- 
nah, godišnjak) s prekidima izlazi u Zagre- 
bu od sredine XIX. st. Pokrenut u okviru 
Ilirskog pokreta, tj. Hrvatskog narodnog 
preporoda, 1842. (iste godine kada je osno- 
vana i Matica ilirska) s podnaslovom Član- 
ci za literaturu, umjetnost i narodni život, 
izlazio je do 1853. Objavljeno je ukupno 9 
knjiga, uz stanke (1844.-46. i 1848.-49.), a 
u nakladi Matice ilirske (od 1874. — Ma- 
tica hrvatska) objavljene su knjige br. 4-8. 
Uređivali su ga Dragutin Rakovac, Stanko 
Vraz, Ljudevit Vukotinović, Andria Tor- 
kvato Brlić i Mirko Bogović. Prvi je u hr- 
vatskoj periodici postavio čvršće estetske 
i kritičke kriterije težeći da bude na razini 
suvremene europske književne periodike. 


Matica hrvatska obnavlja ga 1905. kao 
godišnjak pod imenom Hrvatsko kolo, s 
podnaslovom Književno-naučni i umjet- 
nički zbornik (od 1906. Naučno-književni 
zbornik). U toj seriji surađivali su Antun 
Gustav Matoš, Vladimir Nazor, Dinko 
Šimunović i dr. Izlazio je do 1912. (osim 
1911.). Kao književno-naučni zbornik Ma- 
tice hrvatske izlazio je ponovno 1927.-43. 
(urednički odbor činili su Branimir Livadić, 
Franjo Jelašić, Milovan Gavazzi, Josip Pa- 
sarić i Blaž Jurišić), što je ostao i 1945.-46., 
ali uz novu ideološku koncepciju. 


Nova serija Hrvatskog kola pokrenuta 
je 1948. časopisnoga ritma izlaženja sve do 
1962. — isprva kao tromjesečnik, pa mjeseč- 
nik od 1952., zatim kao godišnjak (ukupno 
22 sveska). Urednici su bili Marijan Mat- 
ković, Joža Horvat, Slavko Kolar, Gustav 
Krklec, Vjekoslav Kaleb i Nikola Pavić. 


KOLO 


Od siječnja 1963. u povodu obljetnice 
osnutka Matice hrvatske pokrenut je novi 
tečaj pod imenom Ko0o, koji je izlazio do 
prosinca 1971. Do 1968. nosi podnaslov 
Časopis za književnost, umjetnost i kultu- 
ru, a poslije Časopis za kulturu i umjetnost. 
Prvi je urednik Vlatko Pavletić, poslije su 
ga uređivali Saša Vereš, Mladen Čaldaro- 
vić, Milivoj Slaviček, Miroslav Vaupotić 
i Igor Zidić. Do zabrane Matice Hrvatske 
1971. u 9 godišta objavljeno je 88 svezaka. 


Ponovno je pokrenut 1991. kao mje- 
sečnik (ur. Igor Zidić) pod imenom Kolo 
Matice hrvatske s podnaslovom Časopis za 
kulturu, umjetnost i društvena pitanja. Od 
1995. izlazi tromjesečno kao Kolo s podna- 
slovom Časopis Matice, a od 2009. Časopis 
Matice hrvatske za književnost, umjetnost 
i kulturu. Glavni je urednik Vlaho Bogišić 
1995.-2008., a od 2009. Ernest Fišer. 


Od druge serije Kola u pojedinim su 
brojevima i godištima zastupljeni radovi 
o bačkim i srijemskim Hrvatima, kao i 
radovi te književno-umjetnička djela hr- 
vatskih autora iz Bačke i Srijema. Ta se 
serija među južnougarske Hrvate širila s 
ostalim izdanjima Matice hrvatske pre- 
ko mreže matičinih povjerenika, a među 
autorima za bačke su Hrvate od važnosti 
Jovan Hranilović (1905.-07.) i Ante Eveto- 
vić Miroljub (1905., 1906,). Širenje i uklju- 
čenost srijemskih Hrvata (Iso Velikanović, 
Adalbert Kuzmanović) u to je vrijeme bilo 
samorazumljiva zbog izravne pripadnosti 
Srijema hrvatskim, a ne ugarskim vlastima. 
Nakon obnove Kola u njemu su objavljivali 
Marko Čović (1939.) i Ante Sekulić (1943), 
a zastupljeni su i radovi srijemskih Hrvata 
(Iso Velikanović, Mara Švel) i o Srijemu 
(Stjepan Pavičić). U tečaju koji je izlazio do 
zabrane 1971. objavljivali su Jasna Melvin- 
ger (1964.), objavljena je informacija o mla- 
dim hrvatskim autorima (Danijela Dragoje- 
vić, Igor Zidić, Alojz Majetić, Igor Mandić, 
Zvonimir Mrkonjić, Nikica Petrak, Mate 
Raos i dr.) čiji su radovi objavljeni u br. 
11/1965 subotičke Rukoveti (1965.), a Julije 
Šoltić objavljuje članak Lovro Bračuljević 
(1685-1737) — prvi začetnik našeg fonetskog 
pravopisa (1730. g.). (1967.). 


KOLO 


Bački i uopće vojvođanski Hrvati 
najprisutniji su u aktualnom tečaju Kola, 
obnovljenom 1991. Najzastupljeniji je knji- 
ževnik Tomislav Ketig (1997., 1999., 2000., 
2001.), a od velike je važnosti antologija 
Suvremeno pjesništvo vojvođanskih Hrvata 
: poetika hrvatskog ruba na prijelazu tisuć- 
ljeća, koju je priredio Tomislav Žigmanov, 
objavljena kao tema broja 5-6/2010., koja 
sadržava izbor 73 pjesme 20 autora. Od 


Kolo, br. 5-6/2010, Zagreb 


književnika u novom su tečaju zastupljeni 
Neven Ušumović (2/2003) i Jasna Melvin- 
ger (3/2004). Među povijesnim radnjama 
posebno je značajan članak Stjepana Šterca 
Promjene nacionalnog sastava stanovniš- 
tva istočne Slavonije i zapadnog Srijema 
i Bačke nakon 1921. godine (5-6/1991), a 
o povijesnim temama pisali su i Robert 
Skenderović (2/2003) i Stanko Andrić 
(4/2003). Sanja Vulić je u članku O Ma- 
toševu jeziku, iznova (3/2014) usporedila 
Matošev pjesnički leksik s govorom bačkih 
Hrvata. Najviše je prikaza, koje su s jedne 
strane pisali bački Hrvati (Neven Ušumo- 
vić, 1/1997; Ante Sekulić o knjigama o Iva- 
nu Petrešu, 2/2000; Tomislav Žigmanov o 
pjesmama Mirka Kopunovića, 3-4/2008), 
ili su s druge strane pisani o bačkim Hr- 
vatima (Dalibor Šimpraga o zbirkama pri- 
ča 7 mladih Nevena Ušumovića, 2/1998; 
Sanda Lucija Piteša o knjizi Ante Sekulića 
Rasprave o jeziku bačkih Hrvata, 4/1998; 
Helena Sablić Tomić o zbirci pripovijesti 
Tomislava Žigmanova Prid svitom — saga o 

svitu koji nestaje, 3-4/2008; Silvana Vranić 
o knjizi Sanje Vulić Vitezovi hrvatskoga je- 
zika u Bačkoj, 5-6/2009; Nevenka Nekić o 
knjizi Đure Vidmarovića Hrvatsko rasuće, 
čiji je dio posvećen i bačkim i srijemskim 
Hrvatima, 5-6/2010). 


U najstarijem i najvažnijem hrvatskom 
filološkom časopisu pokrivena su gotovo 
sva tematska polja — od prikaza romana 
i zbirki pjesama, kulturoloških i tema iz 
književnosti, esejistike, povijesnih i mi- 
gracijskih tema, čak i nekoliko prikaza 
knjiga iz područja jezikoslovnih rasprava 
vezanih za bačke Hrvate. Objavljivali su 
u njemu kroz cijelo XX. st. neki od naj- 
važnijih autora iz korpusa bačkih hrvatskih 
književnika (Ante Evetović Miroljub, Jasna 
Melvinger, Ante Sekulić, Tomislav Ketig, 
suvremeni hrvatski pjesnici u Vojvodini). 
Unatoč različitim društvenim i povijesnim 
okolnostima koje su pratile izdavanje časo- 
pisa i uz izvjesne neujednačene učestalosti, 
postojao je kontinuirani interes urednika 
Kola za kulturološke i književne prakse 
bačkih i uopće vojvođanskih Hrvata. 


Lit.: 1. Martinčić, Knjiga o Kolu [pretisak komple- 
ta 1842.-53. s bibliografijom|, Zagreb, 1993; J. Ba- 
šić i dr., Bibliografija časopisa Kolo 1948.-1994., 
Kolo, 1-4/1995, Zagreb; Hrvatski leksikon, 1, Za- 
greb, 1996; G. Jelavić, Bibliografija časopisa Kolo 
1996-2000, Kolo, 1/2001, Zagreb; Hrvatska enci- 
klopedija, 6, Zagreb, 2004. 

V. Čutura i S. Bačić 


KOLO KATOLIČKE OMLADINE, ne- 
formalna udruga bunjevačke mladeži koja 
je djelovala u subotičkoj župi sv. Jurja na- 
kon Prvoga svjetskoga rata. Organizirana 
je 1920. na poticaj Grge Vukova, jednoga 


Članovi prve podružnice Bunjevačkog 
momačkog kola ispred crkve sv. Jurja prigodom 
proslave 10. godišnjice podružnice 12. VI. 1938. 


od osnivača Bunjevačkoga momačkoga 
kola, te tadašnjega župnika Ilije Kujundži- 
ća okupljajući bunjevačku mladež iz su- 
botičkih četvrti Senta i Bajnat. Formalno 
je pristupila Bunjevačkomu momačkomu 
kolu 1928. kao njegova prva i najaktivnija 
podružnica (druga podružnica bila je u su- 
botičkoj župi sv. Roka, a treća u Žedniku). 


Lit.;: Naš omladinski pokret, Subotička Danica ili 
bunjevačko-šokački kalendar (sa slikama) za pro- 
stu godinu 1934. Subotica, b. g.; L. Stipić, 16 go- 
dina rada Bunjevačkog momačkog kola, Subotičke 
novine, 1-6/1937, Subotica. 

S. Beretić 


KOLO MLADEŽI, kulturno-prosvjetna 
udruga subotičkih bunjevačkih sveučili- 
štaraca na prijelazu iz XIX. u XX. st., čiji 
formalni osnutak vlasti nikad nisu odobrile. 
Počeci društva sežu u 1894., kada se poli- 
tička scena u Ugarskoj snažno podijelila na 
liberale i tradicionaliste. Tadašnji subotički 
gradonačelnik Lazo Mamužić svrstao se 
među liberale, a njegov dotadašnji poli- 
tički suborac Ago Mamužić među tradi- 
cionaliste. Ago Mamužić i Andrija Stipić 
u svojim su kućama tada počeli okupljati 
bunjevačku akademsku mladež, ponajpri- 
je radi bunjevačke pjesme, svirke i veselja, 
koja se njegovala u kući Andrije Stipića. 
Mladi sveučilištarci ubrzo su se odlučili na 
organizirani rad. Uz Agu Mamužića, iza 
osnivanja društva stao je i Pajo Kujundžić, 
koji je u organiziranju mladeži vidio mo- 
gućnost za ostvarenje jezičnih prava Bu- 
njevaca u školama, koje su vlasti onemogu- 
ćavale. Uz unuke Andrije Stipića, Andriju 
ml. i Marka, u radu tada još neformalnoga 
društva od početka (1895.) bili su aktivni 
Stipan Matijević, prvi predsjednik Društva, 
i Ivan Budinčević Mukija, obojica odvjet- 
nički pripravnici. Tako su 12. IV. 1896. u 
dvorani subotičkoga hotela Pešta organi- 
zirali Veliko kolo, javnu zabavu koja je u 
gradu privukla veliku pozornost. Sudjelo- 
valo je na njoj i subotičko Srpsko pjevačko 
društvo. Uspjeh Velikoga kola potaknuo 
je mlade koji su sudjelovali u njegovu or- 
ganiziranju da osnuju drugo subotičko bu- 
njevačko društvo, koje bi okupljalo mlađe 
članove, budući da je Pučka kasina tada 


KOLO MLADEŽI 


već okupljala starije generacije. Tako već 
25. V. 1896. (prema Subotičkoj Danici — u 
prostorijama Pučke kasine, a prema Neve- 
nu — u kući Age Mamužića) osnivaju Kolo 
mladeži radi »njegovanja naobrazbe u bu- 
njevačkom narodu; radi usavršavanja bu- 
njevačke pisme i svirke, pa i radi pomaga- 
nja sirotinje u naukama«. Za predsjednika 
je izabran Ivan Budinčević Mukija, a ime 
društvu dao je Stipan Matijević, govornik 
na Velikom kolu, koji je i izradio Pravila. 


lako Subotička Danica piše da je druš- 
tvo osnovano »radi njegovanja bunjevač- 
ke pisme, svirke i zabave«, kao i da mu je 
glavna zabava Veliko kolo, koje želi orga- 
nizirati svake godine, društvo je od samih 
početaka imalo i političke ambicije, pa su 
gradske vlasti tadašnjega gradonačelnika 
Laze Mamužića odbile odobriti djelovanje 
društva. Unatoč tomu sveučilištarci Kola 
mladeži željeli su ponovno organizirati 
Veliko kolo 2. V. 1897., što gradske vlasti 
nisu dopustile jer organizatori nisu prista- 
li uvrstiti u program i glazbene točke na 
madžarskom jeziku, nego su ostali ustrajni 
da cijeli program bude isključivo na bunje- 
vačkom. Zbog toga je mjesni madžarski 
tisak udrugu kritizirao kao panslavističku. 
Na skupštini društva 2. X. 1897. za pred- 
sjednika je izabran Josip Vojnić Hajduk, 
koji je ostao na njegovu čelu sve do kraja 
pokušaja registriranja. Kao reakciju na na- 
pade madžarskoga tiska da je riječ o nedo- 
moljubnoj udruzi, izdao je 1898. knjižicu 
Valasz tobb rendbeli ujsdg czikkelyekre 
(Odgovor na mnogobrojne novinske član- 
ke), ukazujući na neutemeljenost napisa i 
pozivajući se na zakonom zajamčena jezič- 
na prava narodnosti. 


Kako je registracija društva birokratski 
stalno odgađana, gradske vlasti nisu dopu- 
štale osnivanje društva i organiziranje Ve- 
likog kola ni u sljedećim godinama. Unatoč 
tomu Kolo mladeži pokazalo se kao pravo 
mjesto za okupljanje novih naraštaja inte- 
lektualaca i političara, koji su se sastajali 
osobito prigodom svetkovina u privatnim 
kućama — kod Age Mamužića, Luke Kopi- 
lovića, Marka Stipića, Luke Sekelja, Paje 
Kujundžića, Ice Mamužića, braće Sudare- 

vića i dr. Tek 20. XI. 1900. Gyula Gulner, 
državni tajnik Ministarstva unutarnjih po- 
slova, konačno je odbio registrirati društvo 
s obrazloženjem da ima prikrivene ciljeve, 
različite od navedenih u Pravilima, što je 
Subotička Danica nazvala »u nebo vapiju- 
ćom nepravdom«. 


Budući da društvo 
formalno nikad nije po- 
čelo raditi, mnogi su de- 
talji o njemu ostali nepo- 
znati. Osnivači društva 
bili su Ivan Budinčević 
Mukija, Marko Stipić, 
Veco Vojnić, Stipan Ma- 
tijević, Mate Dulić, Sta- 
niša Neorčić, Andrija i 
Josip Stipić, Tome Čović, 
Kalor Matković, Blaš- 
ko Milodanović i Sokol 
Neorčić. Poslije su se 
pridružili i drugi mladi, 
među ostalima i braća 
Beno i Vranje Sudarević 
te Babijan Malagurski. 
Od starijih uglednika 
društvo su podupirali još 
i Mijo Mandić i Miško 
Prćić. 


Josip 
Vojnić Hajduk 


Usprkos zabrani mladi su bunjevački 
intelektualci okupljeni oko Kola mladeži 
nastavili javno djelovanje na kulturnom i 
političkom polju. Njihov je ugled rastao jer 
su u srpnju 1902. u Dudovoj šumi u Su- 
botici organizirali zatvorenu ljetnu zabavu, 
na kojoj je bilo više od 300 gostiju. Da je 
to svjedočilo njihovoj tadašnjoj društvenoj 
snazi, potvrđuje i zabrana gradonačelnika 
Laze Mamužića da gradski činovnici na- 
zoče tim zabavama. U prilog tomu govori 
i činjenica da je na proslavi 25. obljetni- 
ce Pučke kasine 1903. svečani govor dr- 
žao Beno Sudarević, a iste godine Vranje 
Sudarević preuzima uredništvo Vevena i 
uređuje ga sve do 1910. U to vrijeme čla- 
novi društva započinju i aktivnu političku 
borbu na gradskoj razini. Tako su ujesen 
1902. pristaše Kola mladeži izašli na izbore 
za gradsku skupštinu u II. i III. kvartu kao 
organizirana izborna lista, na čijem su čelu 

bili Beno i Vranje Sudarević, a uz njih još 
Josip Vojnić Hajduk, Babijan Malagurski, 
Stipan Matijević i Luka Plesković. Među- 
tim, poraženi su od kandidata iza kojih je 
stajala tada vladajuća gradska koalicija 
gradonačelnika Karolya Biroa te Lazara 
Lipozenčića iz konzervativne Nacionalne 
stranke rada (madž. Nemzeti Munka Part) 
i Šime Mukića i Janosa Janige iz liberalne 
Stranke neovisnosti (madž. Figgetlensegi 
Part). Novi pokušaj političkoga nastupa 
napravili su 1906., kada su na parlamen- 
tarnim izborima istaknuli Benu Sudarevića 
kao svojega kandidata. Iako je na izborima 
poražen od Karolya Varge, kandidata opo- 
rbene (na državnoj razini) Stranke neovi- 
snosti, politički je nastup imao pozitivan 
odjek, pa su članovi Kola mladeži pokušali 
osnovati svoju stranku, koja se u tadašnjim 
novinama nazivala »Bunjevačkom stran- 
kom« (Matija Evetović naziva je »Narod- 
na bunjevačka stranka«), za čijeg je pred- 
sjednika predložen Vranje Sudarević, a za 
blagajnika Babijan Malagurski. Do njezina 
osnivanja ipak nije došlo. 


U kasnijim godinama intelektualci 
okupljeni oko Kola mladeži nisu više je- 
dinstveni. Babijan Malagurski, Stipan 
Matijević, Staniša Neorčić i Marko Dulić 
podupiru madžarsku Nacionalnu stranku 
rada (madž. Nemzeti Munkapart). Dru- 
gi ostaju uz Paju Kujundžića i djeluju na 
kulturno-prosvjetnom polju boreći se za 
pravo bunjevačkih Hrvata na školstvo na 
materinskom jeziku sve do izbijanja Prvo- 
ga svjetskoga rata. 


U vrijeme raspada Austro-Ugarske 
nekadašnji članovi Kola mladeži imali 
su aktivnu ulogu u priključenju Subotice 
Kraljevstvu SHS, a politički se njihov rad 
nastavio u Bunjevačko-šokačkoj stranci, 
osnovanoj 1920., koja se 1926. ujedinila s 
Hrvatskom seljačkom strankom Stjepana 
Radića. Među politički najaktivnijima u to 
vrijeme ističu se dr. Vranje Sudarević, dr. 
Stipan Matijević, dr. Babijan Malagurski, 
Mate Dulić, dr. Josip Vojnić Hajduk, dr. 
Luka Plesković, Miško Prćić, Mijo Man- 
dić i dr. Međutim u nacionalnom pogledu 
tek se dio politički aktivnih članova i sim- 


patizera nekadašnjega Kola mladeži u juž- 
noslavenskoj državi integrirao u hrvatsku 
naciju, dok je većina u pogledu nacionalne 
svijesti ostala u okviru samosvojne bunjev- 
štine i jugoslavenstva, a poneki čak i u pro- 
srpskim političkim strankama. 


Lit.: »Kolo mladeži« — »Veliko kolo«, Subotička 
Danica ili bunjevačko-šokački kalendar (sa slika- 
ma) za prostu godinu 1898., Subotica, 1897; Neven, 
10/1896, 7, 11, 12/1897, 5/1898, 5/1899, 9, 12/1900, 
7, 12/1902, 6/1906, Subotica; Kronika, Subotička 
Danica ili bunjevačko-šokački kalendar (sa slika- 
ma) za prostu godinu 1902., Subotica, 1901; Druš- 
tva i ustanove, u: O Bunjevcima : Književni sever, 
3-4/1927, Subotica; P. Pekić, Povijest Hrvata u 
Vojvodini, Zagreb, 1930; L. 1. Krmpotić, 125 godi- 
na od osnutka Pučke kasine (1878-2003), Subotica, 
2003; M. Grlica, Lazar Mamužić, uspon, uspeh i 
pad, Rukovet, 4-5-6-7/2003, Subotica; L. I. Krm- 
potić, 100 godina hrvatske omladinske organiza- 
cije »Kolo mladeži«, Klasje naših ravni, 1-2/2002, 
Subotica; M. Evetović, Život i rad Paje Kujundži- 
ća, Subotica, 2005; M. Evetović, Kulturna povijest 
bunjevačkih i šokačkih Hrvata, Subotica, 2010; R. 
Skenderović, Kolo mladeži, Godišnjak za znan- 
stvena istraživanja Zavoda za kulturu vojvođan- 
skih Hrvata, 3, Subotica, 2011; J. Vojnić Hajduk, 
Odgovor na mnogobrojne novinske članke, Subo- 
tica, 2012. 

R. Skenderović 


KOLO MLADEŽI, međuratna kulturna 

udruga subotičkih omladinaca čije je osni- 
vanje najavljeno 1930. Nakon uvođenja Še- 
stosiječanjske diktature 1929. i zabrane dje- 
lovanja »plemenskih« (nacionalnih) udruga 

subotički Dnevnik od 26. ožujka 1930. u 

članku »Novo kolo mladeži« autora potpi- 
sanog »-ić«, navodi da »uži krug bunjevač- 
kih omladinaca«, pozivajući se na tradiciju 

prijeratnoga Kola mladeži, već duže vre- 
mena priprema na osnivanje društva koje 

će promovirati suradnju Bunjevaca i Srba. 
Inicijator i osnivač bio je gostioničar Mar- 
ko Stipić mlađi, čiji je otac Marko Stipić 

bio jedan od osnivača Kola mladeži iz 1897. 
Težište je djelovanja trebala biti zabava te 

je planirano osnivanje tamburaškoga druš- 
tva. Prva akcija bila bi turneja tamburaša 

po Dunavskoj banovini, a za uvježbavanje 

zbora trebao je iz Zagreba doći i »Pera« 

Tumbas Hajo. Međutim, udruga nije regi- 
strirana, a nema ni podataka da je došlo do 

njezina osnivanja i djelovanja. 


KOLO MLADEŽI 


Lit.: Dnevnik, br. 84, Subotica, 26. III. 1930; A. 
Horvat, Etnički identitet vojvođanskih Šokaca i 
Bunjevaca u međuratnoj Jugoslaviji (1918-1941), 
doktorska disertacija, Filozofski fakultet u Novom 
Sadu, 2015. 


S. Bačić 


KOLO MLADEŽI — Zavičajni klub stu- 
denata bačkih Hrvata Kolo mladeži 


KOLO MLADEŽI, međuratno glasilo za 
katoličku mladež, koje je izlazilo kao pri- 
log Subotičkih novina (od 1923. do 1929. 
Hrvatske novine) u različitim oblicima 
(dodatak, posebna stranica, rubrika). Izla- 
zilo je 1927.-39., uređivali su ga različiti 
urednici, koji neki put nisu naznačeni, ali 
su se najčešće potpisivali pseudonimima 
i inicijalima: osim Ive Prćića (Jablanović, 
A. Suvačar), ostali urednici bili su sveće- 
nici Franjo Bertron (Ujak Franjo), Vranje 
[Franz] Raible (V. R.), Nikola Dulić (N. D.) 
i Aleksa Kokić (Smiljan), a kao posljednji 
urednici označeni su »đaci križari« (Đ. K.). 
Glasilo je tiskano u tiskari Fišer i Kraus, 
a poslije u Gradskoj štampariji u Subotici. 


KALIJ 


Uređuje: Smiljan 
God. Vil. br. 3. 
a. 
Voda djete! 


KATOLIČKOJ DJEC 


ječje dosa 
Sret 


zo doba. | ZA MJESEG RUJAN 


Gospi 


Kolo mladeži, 3/1934. 


Pojavljivalo se neredovito i u različitu 
opsegu. Prvi broj izašao je 5. III. 1927. kao 
dodatak na četiri stranice i kao jedini broj 
za tu godinu; nakon jednogodišnjega pre- 
kida za 1929. godinu, koja je označena kao 
drugo godište, u obliku rubrike izašla su 
ukupno tri broja od kraja studenoga pa do 
kraja godine; kao rubrika na cijeloj stranici 
1930. izašlo je 27 brojeva; za godinu 1931. 
izlaze ukupno četiri broja, kao dodatak na 
četiri stranice; nejasno je je li glasilo izla- 
zilo 1932. jer nije sačuvan nijedan broj; za 

KOLO MLADEŽI 


1933. sačuvana su tri broja u obliku dodat- 
ka na četiri stranice; za god. 1934. izašla su 
ukupno četiri broja kao dodatak, od kojih 
prva tri na osam stranica, a posljednji na 
četiri stranice; za god. 1935. izašlo je šest 
brojeva u obliku rubrike; za 1936. izašao 
je samo jedan broj kao rubrika na jednoj 
stranici svečanoga broja Subotičkih novina 
od 15. VIII. u povodu proslave 250 godina 
od doseljavanja veće skupine Bunjevaca u 
Bačku; kao rubrika na prvoj i drugoj stra- 
nici novina za 1937. izašla su četiri broja, 
a za posljednja dva godišta po jedan broj. 


Kako su »đaci križari« uređivali glasilo 
1937., dok za posljednja dva godišta ured- 
nici nisu navedeni, s razvojem križarskoga 
pokreta u Bačkoj (god. 1939. organizirani 
su Bačko okružje križara i Bačko okružje 
križarica) njegovi su se članovi odlučili za 
napuštanje dotadašnjega oblika glasila za 
katoličku mladež i pokretanje posebnoga 
časopisa pod istim imenom. 


Lit.: 1. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969; T. Kolozsi, Sza- 
badkai sajto (1919-1945), Ujvidek, 1979. 


E. Bažant 


KOLO MLADEŽI, katolički omladinski 
časopis koji je izlazio 1939.-40. Bio je »na- 
mijenjen unutarnjim potrebama hrvatskih 
katoličkih omladinskih organizacija u 
Bačkoj«, prije svega križarskoga pokreta. 
Tiskan je po jedan broj za svaku godinu. 
Uređivalo ga je Bačko okružje križara kao 
središnjica hrvatskih katoličkih bratstava 
Bačke duhovne oblasti u Subotici. Izdava- 
la ga je Subotička matica. Kao odgovorni 
urednik prvoga broja naveden je Franjo 
Vujković, kustos Subotičke matice. U vri- 
jeme izlaska drugoga broja on je profesor 
subotičkoga biskupskoga sjemeništa Pau- 
linum, koje je otvoreno 1939., što prema V. 
Dragoviću pokazuje da urednik više nije 
on, nego student Ante Sekulić, koji se ina- 
če poslije navodi »među urednicima«, iako 
Ivan Kujundžić izrično navodi da je ured- 
nik drugoga broja isti kao i prvoga. Tiskan 
je u subotičkoj tiskari Globus na 32 stra- 
nice formata 20,6 cm x 28,3 cm. Časopis 

je prestao izlaziti zbog izbijanja Drugoga 
svjetskog rata. 


KOLO MLADEŽI 


BUBOTIGA + 1940 + BROJ 2 


Kolo mladeži, br. 2, Subotica, 1940. 


Naslov časopisa izabran je po ugledu 
na nacionalni rad omladine okupljene oko 
Paje Kujundžića potkraj XIX. st. Kako je 
u pitanju bilo glasilo križarskoga pokreta, 
na koricama u boji bio je veliki križ, tek- 
stovi su bili vjersko-poučnoga i zabavnoga 
karaktera te proza i poezija katoličke pro- 
venijencije. Suradnici su bili mladi križari i 
križarice te svećenici uključeni u križarski 
pokret: Ivan Kujundžić, Marko Gubić, Mir- 
ko Vidaković, Ante Sekulić, Zorka Mrljak, 
Maja Katanec, Stana Križanović, Gustav 
Ivković, Marko Lipozenčić, Jakov Vujković 
Lamić, Julije Peštalić, Julka Orčić, Jakov 
Grunčić, Jelena Štilinović, Antonija Ku- 
jundžić, Zoltan Braun, Alojzije Poljaković, 
Matilka Milanković, Franjo Malagurski, 
Alojzije Cvijanov i dr. 


Lit.: V. Dragović, Srpska štampa između dva rata, 
1, Beograd, 1956; I. Kujundžić, Bunjevačko-šo- 
kačka bibliografija, Rad JAZU, 355, Zagreb, 1969; 
T. Kolozsi, Szabadkai sajto (1919-1945), Ujvidčk, 
1979; A. Sekulić, Bački Hrvati, Zagreb, 1991; M. 
Evetović, Kulturna povijest bunjevačkih i šokač- 
kih Hrvata, Subotica, 2010. 

E. Bažant 


KOLO MLADEŽI PRESS > KM PRESS 


KOLO MLADIH NEVENAŠA, nefor- 
malno društvo bunjevačke mladeži koje 
je djelovalo prije Prvoga svjetskoga rata. 
Osnovano je u ožujku 1910., kada je skupi- 


na mlade i agilne bunjevačke inteligencije 
preuzela uređivanje glasila Neven (otuda 
ime »nevenaši«) i kalendara Subotička Da- 
nica. Osnovni cilj bio im je buditi narodnu 
svijest te putem tiska širiti gospodarsku, 
vjersku i socijalnu prosvjetu. Pod njihovim 
uredništvom Veven se iz časopisnoga tran- 
sformirao u novinsko glasilo, kritički se 
politički profilirao te otvoreno pisao kako 
su Bunjevci i Šokci po narodnosti Hrvati. 


Društvo je nastalo kao rezultat poli- 
tičke podjele među nekadašnjim članovi- 
ma Kola mladeži i drugim bunjevačkim 
prvacima: dok su se jedni opredijelili za 
djelovanje u okviru velikih madžarskih 
stranaka, druga skupina, koju je činila 
mlađa bunjevačka inteligencija okupljena 
oko Nevena i Subotičke Danice, povukla 
se iz izravnoga stranačkoga angažmana i 
u suradnji s Pajom Kujundžićem opredi- 
jelila za borbu za jezična manjinska prava, 
napose u školama. Članovi društva bili su 
student veterine Grgo Čović, Šandor Raj- 
čić (urednik Nevena 1910.-13.), odvjetnik 
dr. Stipan Vojnić Tunić, pravnik Joso Prćić, 
novinar Lazar Stipić, bankovni činovnici 
Ivan Vidaković, Kalo Perčić i Petar Vojnić 


kJ 
a4) 
zir 


e ljubavi srca 
u. Ona ih je 
a 


Članak iz Subotičke Danice za 1911. kojim 
je mlada bunjevačka inteligencija objavila 
preuzimanje uredništva Nevena i Danice 


KOLONIĆ 


Zelić, činovnik Franjo Čović te Mate Brčić 
Kostić, Joso Čović, Pajo Ivković Ivandekić 
i Bela Ostrogonac. Mnogi od njih ostali su 
aktivni na političkom i kulturnom planu i 
u međuratnoj Jugoslaviji. 


Lit.: J. P[rćić]., Novo doba, Neven, 3/1910, Suboti- 
ca; Š. J. [Š. Rajčić], Nova vrimena, Subotička Da- 
nica ili bunjevačko-šokački kalendar (sa slikama) 
za prostu godinu 1911., Subotica, 1910; G. S. 
[Geza Sekelj?], Društva i ustanove, Književni se- 
ver, 3-4/3, Subotica, 1927; P. Pekić, Povijest Hrva- 
ta u Vojvodini, Zagreb, 1930; A. Sekulić, Bački 
Hrvati, Zagreb, 1991; R. Skenderović, Bunjevač- 
ko-šokačka stranka 1920,-1926., Časopis za suvre- 
menu povijest, 3/2006, Zagreb; M. Cindori — Ši- 
moković, E. Bažant, Neven : Zabavno-poučni 
misečnik za Bunjevce i Šokce (1884-1914) : Bibli- 
ografija, Beograd — Subotica, 2008; M. Evetović, 
Kulturna povijest bunjevačkih i šokačkih Hrvata, 
Subotica, 2010; R. Skenderović, Kolo mladeži, 
Godišnjak za znanstvena istraživanja Zavoda za 
kulturu vojvođanskih Hrvata, br. 3, Subotica, 2011. 


S. Bačić 
KOLOMAZ — Kenjača 


KOLONIĆ, Ladislav (Kollonich, Kollo- 
nits, Kollonitz, Kollonics, Laszl6) (Beč, 
7. XII. 1736. — Kalača, 23. IV. 1817.), grof, 
kalačko-bački nadbiskup. Potječe iz poro- 
dice hrvatskoga podrijetla Kolonić (iz sela 
Kolunić, zapadna Bosna), čiji je dio pred 
Turcima prebjegao u Austriju i poslije do- 
bio plemstvo, te se služio pridjevkom de 
Kollograd (Kollograd, Kollegrad). Porodi- 
ca je dala još dva nadbiskupa — Leopolda, 
kalačkoga nadbiskupa, i Sigismunda, prvo- 
ga bečkoga nadbiskupa i kardinala (1677.- 
1751.). Kako je Sigismund bio posljednji 
muški potomak loze, grofovski naslov (i 
prezime) prenio je na nećaka baruna Laszla 
Zayu, sina očeve polusestre i oca nadbisku- 
pa Ladislava Kolonića. 


Srednju školu završio je u Beču i Juri 
(madž. Gyor). Teologiju je studirao na 
isusovačkom plemićkom kolegiju There- 
sianumu Beču te na Njemačko-ugarskom 
kolegiju (Collegium Germanicum et Hun- 
garicum) u Rimu. Za svećenika je zaređen 
1759. U vrijeme dok je velikovaradinski 
biskup bio Adam Patačić (1760.-66.) ime- 
novan je kanonikom u Velikom Varadinu 

(madž. Nagyvarad, rum. Oradea) 1762. te 
velikim prepozitom istoga kaptola 1765. 
Erdeljski biskup sa sjedištem u Alba Juli- 
Ji (madž. Karolyfehćrvar, Gyulafehćrvar) 
bio je 1774.-80., a Velikovaradinski biskup 
i istodobno nasljedni župan Biharske žu- 
panije 1780.-87. 


Ladislav Kolonić 


Kada je nakon smrti Adama Patačića 
(1784.) mjesto kalačko-bačkoga nadbi- 
skupa tri godine bilo prazno, imenovan je 
kalačko-bačkim nadbiskupom 1787. Nad- 
biskupiju je preuzeo 10. III. 1788. Bio je 
obnašatelj više visokih državnih dužnosti: 
tajni dvorski savjetnik, sudac Stola sed- 
morice te član Ugarskoga namjesničkoga 
vijeća (1799.-1808.). Kao bibliofil znatno 
je proširio fundus kalačke nadbiskupske 
knjižnice, koju je izgradio njegov prethod- 
nik Adam Patačić. Autor je nekoliko djela 
na latinskom. Pokopan je u kripti kalačke 
katedrale. 


Među ostalim, dao je podići nove crkve 
u Čavolju, Dušnoku, Deronjama, Dudvaru 
(madž. Nadudvar, Nemesnadudvar), Kece- 
lju (madž. Kecel) i Vouoktuju (madž. Fok- 
t0). Posvetio je i subotičku župnu crkvu sv. 
Terezije 15. X. 1797., današnju subotičku 
katedralu te velika zvona na santovačkoj 
crkvi. 


Djela: Excelsi proceres et inclyti status ac ordines 
regni Hungariae, Budae, 1790; Kollonics La- 
dislaus... petit repositionem in officium perpetui 
comitis Bacsiensis, Budae, 1790; Sermo occasione 
introductionis ordinis S. Benedicti et installatio- 
nis primi post restitutionem archi-abbatis... dictus 
die 25. Aprilis 1802, Posonii, b. g.; Sermo, quem... 
die 2. Junii 1788., quippe occasione solennis in 
metrop. suam sedem ingressus, et installationis ad 

clerum et populum archi-dioecesis suae habuit, 
Pesthini, [1823]. 


Lit.: J. Szinnyei, Magyar irok elete 6s munkdi, 6, 
Budapest, 1899; V. Klaić, Županija Pset (Pesenta) 
i pleme Kolunić, Vjesnik Arheološkog muzeja u 
Zagrebu, 15, Zagreb, 1928; A. Lakatos (ur.), A Ka- 
locsa-Bdcsi F6egyhizmegye tortćneti sematizmu- 
sa 1777-1923 : Schematismus historicus cleriarc- 
hidioecesis Colocensis et Bacsiensis 1777-1923, 
Kalocsa, 2002; I. Katona, A kalocsai ćrseki 
egyhdz tortenete, 1-2, Kalocsa, 2001-2003. 


D. Skenderović 


KOLONIĆ, Leopold (Kollonitsch, Kollo- 
nics, Leopold Karlo) (Komoran, madž. 
Komarom, slovač. Komarno, 26. X. 1631. 
— Beč, 20. I. 1707.), kardinal, biskup, ad- 
ministrator Kalačko-bačke nadbiskupije. 
Pripadnik je hrvatske plemićke porodice 
Kolonić (Kolunić), podrijetlom iz srednjo- 
vjekovne hrvatske županije Pset, u kojoj 
su tijekom XV. st. za suce uglavnom bili 
imenovani članovi toga dominantnoga 
plemenitoga roda. Jedna grana porodice 
naselila se na prelasku iz XVI. u XVII. st. 
u Austriji. Pripadnik te grane Ferdinand 
bio je početkom XVII. st. kapetan tvrđave 
Komoran, a njegov brat Ernest stekao je 
grofovsku titulu i bio je pukovnik u carskoj 
vojsci. U braku Ernesta i Ane Elizabete 
Kuifstein rođen je Leopold Karlo. Srednju 
školu završio je kod isusovaca u Komoranu, 
a zatim 1645. odlazi na studij u Beč. Ondje 
kao mladi plemić postaje paž nadvojvode 
Ferdinanda Habsburškoga. God. 1650. ula- 
zi u viteški red ivanovaca. Tijekom Kan- 
dijskoga rata (1645.-69.), koji je Osmansko 
carstvo vodilo protiv Mletačke Republike 
radi preuzimanja grčkoga otoka Krete (lat. 
Candia), sudjelovao je 1651. u borbama na 
Kreti, a 1655. istaknuo se u ratovanju na 
području Dardanela. Zbog ratnih zasluga 
imenovan je kaštelanom na Malti, a pri po- 
vratku u domovinu priorom reda u Mail- 
bergu u Donjoj Austriji iu Chebu u Češkoj. 


Premda još nije bio zaređen za svećeni- 
ka, car Leopold već ga je 1666. imenovao 
nitranskim biskupom. Tek 1668. zaredio 
ga je u Beču biskup Ferenc Szegedy. Kao 
nitranski biskup radio je na rekatolizaciji 1 
socijalnoj skrbi za tamošnje stanovništvo, 


što će postati njegova glavna aktivnost i u 
drugim biskupijama. Biskupom Bečkoga 
Novoga Mesta imenovan je 1670. Usko- 
ro dolazi na važne državničke pozicije: 
predsjednik je Ugarske dvorske komore u 
Požunu (Bratislavi) 1672.-84., a ministar 
financija 1672.-81. Bio je i predsjednik 
Komisije izvanrednog suda u Bratislavi 
1673.-74. koja je sudila mnogim protestant- 
skim propovjednicima i učiteljima. God. 
1673. je u uniju priveo pravoslavne Srbe 
u Komoranu, a ideja crkvene unije ostat 
će i poslije izražena u njegovu djelovanju. 
Za turske opsade Beča 1683., na početku 
Velikog bečkog rata (1683.-99.), sudjelo- 
vao u obrani grada radeći na zbrinjavanju 
ranjenika i osiguravanju plaća za vojnike, 
ai poslije toga nastavio je skrb za vojne 
ranjenike, pa je 1685. sagradio i vojničku 
bolnicu u Ostrogonu. Iste godine imenovan 
je za biskupa u Juri (madž. Gyor), a 1686. 
kardinalom Svete rimske crkve. Titulu kar- 
dinala Hrvatske crkve sv. Jeronima u Rimu 
(Tituli S. Hieronymi IIlyricorum) nosio je 
od 1689. Za predsjednika Povjerenstva za 
područja oslobođena od Turaka (Commis- 
sio neoaquistica) imenovan je 1686. Za 
rad toga povjerenstva važno je djelo Zin- 
richtungswerkdes Konigreihs Ungarn, des 


Leopold Kolonić 


Status Politici, cameralisetbellici, u kojem 
je zajedno sa suradnicima napisao smjer- 
nice obnove Ugarskog kraljevstva. Admi- 
nistrator Kalačko-bačke nadbiskupije bio 
je 1691.-95. Za ostrogonskog nadbiskupa i 
primasa Ugarske izabran je 1696. 


KOLONIĆ 


I kao primas nastavio je raditi na ide- 
ji crkvene unije. Radi pastoralnoga rada 
na tom polju opskrbio je tiskaru u Trnavi 
čiriličnim slovima. Tu je njegovim zala- 
ganjem tiskana Kratka azbukvica i kratak 
kerstjanski katoličanski nauk P. O. Petra 
Kanizia društva Imena Isusova složen u 
Slavinski jezik (bosančicom — ćirilicom, 
1696.) te Kratka abekavica i kratak ker- 
stianski katolicsanski nauk Poschtovano- 
ga Otca Petra Kanisia Drusctua Imena 
Isusova Sloxen u Slavinski jesik (latinica, 
1696., 1697?.). Urednik im je bio svećenik 
Ivan Gabelić, a bila su namijenjena pasto- 
ralnom radu među Hrvatima te grkokato- 
licima Rusinima i pravoslavnim Srbima 
na oslobođenim područjima Ugarske i 
Slavonije. Za slovačke je vjernike 1698. 
dao tiskati Katechisis dl anauki Uhroru- 
skim l'udem zložćnnijte 1699. Bukvar 
jazyka Slavenska. Za hrvatske krajeve 
važno je i njegovo podupiranje redovnika 
u Slavoniji i Podunavlju — kako franjeva- 
ca Bosne Srebrene tako i isusovaca koji 
su nakon Velikoga bečkoga rata utemeljili 
svoja sjedišta u Požegi, Osijeku i Petro- 
varadinu. 


Po svojem djelovanju na crkvenom 
polju bio jedan od glavnih nositelja kato- 
ličke obnove (protureformacije) u Habs- 
burškoj Monarhiji, a na političkom polju 
zagovornik apsolutističke vlasti Habsbur- 
govaca. Pokopan je u crkvi Presvetoga 
Spasitelja u Bratislavi. 


Lit.: G. Pray, Specimenhierarchiae Hungaricae 
compectensseriem chronologicam archiepiscopo- 
rum et episcoporum Hungariae, 1-2, Posonii — Ca- 
ssoviae, 1779; C. Wurzbach, Biographische Lexi- 
kon des Kaiserthums Oesterreich, 12, Wien, 1864; 
V. Klaić, Županija Pset (Pesenta) i pleme Kolunić, 
u: Vjesnik Hrvatskoga arheološkoga društva, 15, 
Zagreb, 1928; J. Bogdan, Hrvatska crkva sv. Jero- 
nima u Rimu i njezini kardinali naslovnici, Crkva 
u svijetu, 2/2005, Split; P. Sedlak, Leopold Kollo- 
nić (1631.-1707.) — kardinal hrvatskoga podrijetla 
i njegova crkvena i politička djelatnost, Croatica 
christiana periodica, 60, Zagreb, 2007; Kolonić, 
Leopold u: Hrvatski biografski leksikon 7, Zagreb, 
2009. 

R. Skenderović 

KOLONIZACIJA 


KOLONIZACIJA, oblik organizirane, 
planske migracije. Proces kojim se admini- 
strativnim mjerama planski organizira pre- 
seljenje ljudi radi napučivanja nenaseljenih 
ili slabije naseljenih područja, racionalnije- 
ga rasporeda stanovništva iz ekonomskih 
pasivnijih u ekonomski aktivnija područja 
u drugim dijelovima pokrajine ili države 
(unutarnja kolonizacija), u susjedne zemlje 
(vanjska kolonizacija) ili na druge konti- 
nente (prekomorska kolonizacija), kada je 
riječ uglavnom o svojevrsnom osvajanju 
koje provodi zemlja ili narod više vojne, 
tehničke i ekonomske razine nad zemljom 
ili narodom nižega razvojnoga stupnja. 


Hrvati na području Bačke i Podunav- 
lja, kriterijem administrativnih mjera 
države ili vladara, regionalnih, lokalnih 
tijela vlasti i nekadašnjih feudalaca, bili 
su tijekom povijesti sudionici više kolo- 
nizacija. U prvim masovnijim migraci- 
jama teško je razlikovati element prisile 
od slobodne volje pa se može govoriti i o 
nevoljnim migracijama, a u nekim sluča- 
jevima o deportacijama. Preseljavanje iz 
Bosne u razdoblju XIII.-XV. st. usko je po- 
vezano s vjerskim previranjima i križar- 
skim vojnama ugarsko-hrvatskih vladara 
protiv bosanskih krstjana. Kalačko-bački 
nadbiskup Ugrin tako će na povratku iz 
križarske vojne 1222. na područje svoje 
nadbiskupije naseliti više tisuća bosanskih 
krstjana, za koje je morao tražiti svećenike 
iz susjednih biskupija i Bosne kao zemlje 
podrijetla iseljenika. Nedugo nakon toga, 
na svojem povratku iz Dalmacije u Ugar- 
sku, kamo se sklonio pred Tatarima, Bela 
IV. naselio je veću skupinu Dalmatinaca, 
graditelja i klesara, koji su trebali pomoći 
u utvrđivanju gradova. Kao posljedica pu- 
stošenja i gubitka stanovništva te potrebe 
demografske i ekonomske revitalizacije 
prostora pojavljuju se i nova naselja s et- 
ničkim nazivima. Među njima je i naselje 
Horvati koje se nalazilo istočno od Bača 
u blizini današnjeg Tovariševa i Gajdobre. 
Prvi puta zabilježeno je 1332. u popisu pap- 
ske desetine u obliku Horouth, zatim 1437. 
i 1464. Horwath i 1522. Horwathy. Naselje 
je nestalo nakon osmanskih osvajanja. Na 

prisutnost doseljenika iz srednjovjekovne 
Slavonije (Toth — Orszag) u Bačkoj, a mo- 
guće i dijelom ostataka starijeg slavenskog 
sloja, upućuju nazivi predosmanskih nase- 
lja Tothfalu, Tothcheregh, Dorozlototfalu 
(Dorozlothotfalw), Tothvajszka i dr. 


Pretpostavka je da je prisutnost Fran- 
kopana na visokim pozicijama u Bačkoj 
usko povezana s pojavom sitnijih hrvatskih 
plemića i kmetova iz hrvatskih krajeva, tj. 
da su pomogli i poticali migracije u južnu 
Ugarsku. O prisutnosti sitnijeg hrvatskog 
plemstva svjedoči pismo Grgura Hrvatovi- 
ća, koji je prema pridjevu imao posjed kod 
današnjeg Santova (Gregorius Horwath 
de Marthartzantho). O njegovom podrije- 
tlu svjedjoči njegov potpis na hrvatskom 
jeziku (glagoljicom) to pisa »Grgur Hor- 
vatović« u pismu datiranom 26. I. 1517. u 
Hajszentlorincu. 

Potpis na hrvatskom jeziku (glagoljicom) 
Grgura Horvatovića u pismu iz 1517. 


Početkom XVI. st. plemićke obitelji 
Zrinski, Frankopani, Erd&6dy, Nadasdy i 
Batthyany tražili su zbog osmanske ugroze 
naseljavanje ljudi na svoja imanja u Ugar- 
skoj. Kralj Ludovik II. je u tom kontekstu 
1524. poveljom potvrdio dopuštenje za na- 
seljavanje hrvatskih bjegunaca kmetova 
na imanje Ferenca Batthyanyija. Nazoč- 
nost Hrvata, pod općenitom etnonimskom 
odrednicom »Horwath«, na području Bač- 
ke (npr. u Pačiru, Staroj Moravici i »Wywa- 
rosu« kraj Zobnatice) potvrđuje i popis 
kmetova 1525. neposredno prije Mohačke 
bitke, a susreću se i u kasnijim osmanskim 
popisima pod odrednicom »Hirvat« (npr. 
u Segedinu, Subotici s okolnim salašima 
i Baču). 

Posebnoj skupini migracija i koloniza- 
cije pripadaju organizirana naseljavanja 
u trgovačkim središtima Ugarske, koja je 
poticala Dubrovačka Republika. Trgovačke 
kolonije Dubrovčana zabilježene su u Bu- 
dimu, Segedinu i drugdje. Dubrovčani su u 
Segedinu zabilježeni u prvoj polovici XVI. 


st., a bavili su se uglavnom trgovinom soli. 
S njima su došli i svećenici koji su ih ispo- 
vijedali na »dalmatinskom« jeziku. Tako 
je već 1535. u Segedinu službovao hrvatski 
ispovjednik Đuro Milovan. 


Prelaženje stanovništva s kršćanskih 
područja pod osmanska i obratno, odnosno 
kolonizacije manjeg opsega zbog slabljenja 
ljudskih resursa suprotne strane i revita- 
lizacije vlastitog prostora, bilo je učestalo. 
S revitalizacijom novoosvojenog područja 
može se povezati naseljavanje 1530-ih juga 
Bačke (Obrovac, Plavna) stanovništvom iz 
nekadašnje jezgre Hrvatskog Kraljevstva, 
na kojem su Osmanlije osnovali izme- 
đu 1522. i 1528. vilajet Hrvati (»Vilayet-i 
Hirvat«). Riječ je o preseljenju iz dalma- 
tinskoga zaleđa oko 1530. u krajeve oko 
Dunava, njihov povratak oko 1565. u dal- 
matinsko zaleđe, i zatim ponovno iseljava- 
nje uglavnom u istom smjeru 1604.-20. Po- 
novni povratak u Podunavlje stanovništva 
iz dalmatinskog zaleđa, nakon učestalih 
pobuna u Kliškom (Dalmacija) i Krčkom 
sandžaku (Lika), za cilj je imalo uklanja- 
nje buntovnoga kršćanskoga elementa s 
osmansko-mletačke granice i demograf- 
sku revitalizaciju područja Segedinskog 
sandžaka (Bačka). Ova preseljenja morala 
su biti izvršena uz znanje i sankcioniranje 
sandžak-begova, predstavnika regional- 
nih vlasti. S novim stanovništvom može 
se povezati poziv fra Šimuna Matkovića 
1612. papi Pavlu V. za svećenicima koji će 
novopridošlom stanovništvu propovijedati 
»dalmatinskim« jezikom kao i prvi službe- 
ni spomen imena Bunjevci 1622. u Bačkoj. 
Manje migracije skupina hrvatskog sta- 
novništva u Podunavlje i unutar Podunav- 
lja trajale su kroz cijelo XVII. st., sve do 
velikog migracijskog vala, koji neki autori 
također nazivaju kolonizacijom (npr. P. Pe- 
kić), krajem istoga stoljeća (1687.), kada su 
austrijske vojne vlasti dopustile naseljava- 
nje veće skupine stanovništva na području 
Subotice, Sombora, Segedina i Baje. 


U desetljećima nakon masovnih mi- 
gracija Hrvati Šokci iz Lovranca 1720. u 
cijelosti preseljavaju u Bukin, a također iz 
Hrvatskog Sela 1780-ih u Novi Sad. Iako 

su te migracije inicijalno potaknute kata- 
strofalnim ekološkim događajima, tj. uče- 
stalim velikim poplavama Dunava, zbog 
uloge koju su imala lokalna administra- 
tivna tijela u njihovu provođenju mogu se 
smatrati kolonizacijama. Ukidanje Potiske 
vojne granice sredinom XVIII. st. potaknu- 
lo je dio graničara katolika i pravoslavaca 
da se presele, uz suglasnost vojnih vlasti, iz 
Subotice i njezine okolice u južnu Bačku 
na područje Titela, Šajkaša, Žablja, Loka 
i Gospođinaca u Šajkaški bataljon Vojne 
granice. Također jedan dio Šokaca iz Bač- 
ke preselio je u kraj oko Banatskog Bre- 
stovca 1751. na područje buduće Banatske 
vojne granice. Pojedine hrvatske plemićke 
porodice (npr. Grašalkovići) provodile su 
tijekom XVIII. st. kolonizacije na svojim 
imanjima i drugdje u Bačkoj — Nijemaca, 
Madžara, Slovaka i Rusina. 


Nakon planske kolonizacije ugarskoga 
Podunavlja, potaknute od države tijekom 
XVIII. st., nekadašnja naselja s većinskim 
hrvatskim stanovništvom dobivaju i drugo 
stanovništvo iz različitih dijelova Monar- 
hije, dok su u nekima od njih s vremenom 
gotovo u potpunosti potisnuti i asimilirani 
(npr. Bukin, Novo Selo, Kolut). S raspadom 
Monarhije i s povlačenjem granica nakon 
Trianonskoga mirovnoga sporazuma 1921., 
u sklopu agrarne reforme i kolonizacije u 
razdoblju 1921.-31. iz Bajskoga trokuta do- 
seljavaju izbjeglice i optanati uglavnom u 
pogranična stara i nova naselja na potezu 
od Rastine do Horgoša (Kolut, Bereg, Riđi- 
ca, Stanišić, Bajmok, Rata, Mišićevo i dr.). 
Za potrebe kolonizacije dio veleposjeda u 
vlasništvu hrvatskih i obitelji drugih naro- 
da našao se na udaru agrarne reforme. Isti 
smjer preseljavanja, ali u manjem obujmu, 
zabilježen je nakon Drugoga svjetskoga 
rata. Državna agrarna reforma u razdoblju 
Kraljevine SHS/Jugoslavije organizirana je 
restriktivno za manjinske narode i nesrbe. 
Prednost u dobivanju zemlje i kolonizaciji 
imali su dobrovoljci u srpskoj i crnogorskoj 
vojsci iz ratova 1875.-1918., dok je ostalim 
narodima raznim ograničenjima onemo- 
gućavano pravo na zemlju i kolonizaciju. 
Međuratna glasila bačkih Hrvata i njihovi 

politički predstavnici javno su osuđivali 
način provedbe agrarne reforme i koloni- 
zacije te zaobilaženje domaćih bezemljaša. 
Osim ekonomskih ciljeva, postojali su i 
politički ciljevi kolonizacije jer je znatan 
dio kolonista dobrovoljaca naseljavan u po- 
graničnim dijelovima države, gdje do 1918. 
nije bilo srpskoga stanovništva. Primjerice 
u blizini hrvatskih naselja osnovane su do- 
brovoljačke kolonije Novi Žednik, Mišiće- 
vo, Aleksa Šantić i Rastina. Sredine u koje 
su naseljeni dobrovoljci bile su ruralne za- 
tvorene zajednice, što je dodatno poticala 
kulturna, etnička i jezična barijera na koju 
su nailazili u nekim od područja naseljava- 
nja. Madžarske su vlasti 1941. protjerivale 
sve doseljenike iz međuratnoga razdoblja, 
bez obzira na narodnost. Umjesto njih ko- 
lonizirani su Madžari iz skupina Čango i 
Sekelji iz Erdelja i Bukovine, koji su nakon 
1944. iseljeni u Madžarsku, a na njihovo su 
se mjesto vratili prethodni kolonisti. 


U poslijeratnom je razdoblju (1945.-48.) 
provedena najmasovnija kolonizacija Bač- 
ke u novijoj povijesti, uglavnom na posjede 
i u naselja protjeranih Nijemaca. Savezno 
Ministarstvo kolonizacije i Agrarni savjet 
neposredno su vodili poslovima koloniza- 
cije. Agrarni je savjet početkom rujna 1945. 
utvrdio planove naseljavanja Vojvodine i 
broj obitelji koje je mogla naseliti svaka 
od federalnih jedinica. Bačku je trebalo 
naseliti 20.000 obitelji (7000 iz Crne Gore, 
7500 iz Hrvatske, 3000 iz Bosne i Herce- 
govine i 2500 iz Srbije). Postojalo je neza- 
dovoljstvo od strane vojvođanskih Hrvata 
planovima i provedbom kolonizacije pa su 
njihovi predstavnici Jerko Zlatarić i Petar 
Maslić, predsjednik Glavnog narodnog 
odbora Vojvodine, uputili pismo Narodnoj 
vladi Hrvatske i njezinom potpredsjedni- 
ku Franji Gažiju tražeći da se područje za 
kolonizaciju Hrvata, vanjskih i domaćih 
interesenata proširi. Predstavnici Narod- 
ne vlade Hrvatske bili su upoznati s ras- 
poredom bunjevačkih i šokačkih naselja u 
Bačkoj, ali i s odnosom vlasti u Kraljevini 
Jugoslaviji prema Bunjevcima i Šokcima, 
zbog čega su očekivali od Ministarstva za 
kolonizaciju da kolonisti Hrvati budu gru- 

pirani u kolonijama u susjedstvu tih nase- 
lja. Glavna komisija za naseljavanje boraca 
u Vojvodinu obrazložila je u odgovoru na 
inicijativu Narodne vlade Hrvatske da se 
tomu zahtjevu ne može udovoljiti jer Hr- 
vatska nije poslala dovoljan broj kolonista 
Hrvata, već su većinu kolonista iz Hrvat- 
ske činili Srbi. Glavnina pristiglih koloni- 
sta Hrvata bila je iz Dalmacije, koji su u 
većem broju naselili Stanišić i Riđicu te 
neznatno Sivac, dok su kolonisti iz ostalih 
područja naseljavani u manjim grupama 
i disperzno. Hrvati iz Like i Hrvatskog 
primorja djelomično su naseljeni u Kolut i 
Apatin, iz Hercegovine u Bezdan, Plavnu i 
Vajsku, s područja Slunja, Ogulina i Jastre- 
barskoga u Krnjaju (danas: Kljajićevo) i dr. 
Prvotni planovi hrvatskoga rukovodstva o 
naseljavanju 5500 hrvatskih obitelji s oko 
33.000 članova iz Hrvatske u Vojvodinu 
nisu mogli biti ispunjeni iz više razloga. 
Naime postojao je manji interes hrvatskog 

Obitelj Toman, podrijetlom s otoka Iža, na 
oranicama u stanišićkom ataru oko 1948. 


stanovništva u odnosu na srpsko za nase- 
ljavanje izvan teritorija Hrvatske, što je 
rezultiralo time da su većinu kolonista u 
Bačkoj i Vojvodini činili Srbi. Sa završet- 
kom agrarne reforme i kolonizacije Hrvati 
su s približno 7000 koloniziranih činili 
tek manji dio vanjskih kolonista ili 3,2 % 
ukupnog broja koloniziranih u Vojvodini. 
Manji broj kolonista Hrvata naseljen je u 
Guduricu i Kačarevo u Banatu, dok je dio 
boraca invalida i obitelji boraca gardijskih 
jedinica Jugoslavenske armije naseljen u 
staropazovački i zemunski kotar. Agrarna 
reforma i kolonizacija naročito su se odra- 
zile na bunjevačke Hrvate, čiji su se veliki 


zemljišni posjedi našli na udaru agrarne 
reforme. Međutim dio dotadašnje siroti- 
nje bezemljaša među Hrvatima po selima 
prvi je put došao u posjed zemlje u statusu 
mjesnih agrarnih interesenata. Ubrzo je 
pokrenuta i reemigracija dijela kolonista 
neprilagođenih geografskim i socijalnim 
prilikama nove sredine. Većina kolonistič- 
kih obitelji ipak je prevladala krizu adap- 
tacije na novu sredinu i zadržala se u Bač- 
koj. Potomci hrvatskih kolonista i danas u 
manjem broju obitavaju u Bačkoj (Staniši- 
ću, Bezdanu, Somboru, Subotici, Novom 
Sadu, neznatno u Riđici i Sivcu), iako su 
se mnoge obitelji zbog etničkih motivira- 
noga nasilja 1990-ih preselile u Hrvatsku. 
Hrvatsko kulturno društvo Vladimir Nazor 
iz Stanišića, koje okuplja preostale Hrvate 
u ovom mjestu, osnovano je 2009. i obilje- 
žava Dan kolonizacije s prigodnim progra- 
mima i predavanjima. 


Lit.: 1. Antunovich, Razprava o podunavskih i po- 
tisanskih Bunjevcih i Šokci, Beč, 1882; S. Borov- 

katolička gimnazija u Novom Sadu (1789-1823), 
Glasnik Istoriskog društva u Novom Sadu, 2/1933, 
Sremski Karlovci; T. Iskruljev, Raspeće srpskog 
naroda u Sremu 1914 godine i Madžari. Sa 

corum in Hungaria rebellium anno MDXIV, Bu- 

centra JAZU u Zagrebu, 11, Zagreb, 1982; N. Ga- 
ćeša, Agrarna reforma i kolonizacija u Jugoslavi- 

okolinom: hronika, Sombor, 1986; M. Beljanski, 
Čedrdeset godina posle agrarne reforme i koloni- 
zacije, Sombor, 1986; S. Žuljić, Narodnosna struk- 
tura Jugoslavije i tokovi promjena. Zagreb, 1989; 
M. Maticka, Agrarna reforma i kolonizacija u 
Hrvatskoj od 1945. do 1948., Zagreb, 1990; A. Se- 
kulić, Bački Hrvati, Zagreb, 1991; J. Pejin, Kolo- 
nizacija Hrvata na srpskoj zemlji u Sremu, Slavo- 
niji i Baranji, Sremska Mitrovica, 1992; E. Heršak 

istorika Zrenjanina i Banata, Zrenjanin, 1995; B. 
Lekić, Agrarna reforma i kolonizacija u Jugosla- 
viji 1945-1948 godine, Beograd, 1997; K. Kocsis, 

Bay, 2001; N. Gaćeša, O agrarnim reformama u 
novijoj istoriji Vojvodine, Nastava istorije 15, 
Novi Sad, 2002; L. Heka, Povijest Hrvata Dalma- 
tina u Segedinu, Budimpešta-Pečuh, 2004; G. Ma- 
lović, Seoba u maticu: Optiranje Srba u Mađar- 
skoj, 1920-1931, 1-2, Novi Sad-Budimpešta, 2010; 
M. Bara, Sudjelovanje Hrvata u saveznoj koloni- 
zaciji Vojvodine 1945.-1948., Godišnjak za znan- 
stvena istraživanja Zavoda za kulturu vojvođan- 

KOLOZSI, Tibor (Subotica, 14. IV. 1915. 
— Subotica, 7. IX. 1980.), književnik, prevo- 
ditelj, povjesničar, novinar. Osnovnu ško- 
lu i gimnaziju završio je u Subotici. Kao 
gimnazijalac objavljivao je u međuratnim 
časopisima Ortiiz, Mi irodalmunk, Hid, 
Hetrol-Hetre i Kalangya, poslije je surađi- 
vao u listovima Jugoszlaviai Magyar Ujsdg 
i Naplo, a nakon rata u listovima Magyar 
Szo 1 7 Nap, čiji je bio dugogodišnji glav- 
ni i odgovorni urednik. Pisao je poeziju, 
novele, romane, kritike i studije. Pokuša- 
vao je pisati modernistički, ali nije mogao 
odustati od realističnoga stila. U subotič- 
kom časopisu Rukovet prevodili su ga na 
srpski Lazar Merković, Ivan Pančić, Lajčo 
Vidaković, Ante Zolnaić i Blaško Vojnić 
Hajduk. Tomislav Vojnić preveo je njegov 
polemički prikaz knjige Blaška Vojnića 

Hajduka Moj grad u davnini. 

Najistaknutije mu je djelo dvosvešča- 
na povijest subotičkoga tiska u razdoblju 
1848.-1945. u nakladi novosadskoga Fo- 
ruma: Szabadkai sajto (1848-1919) i Sza- 
badkai sajto (1919-1945). Nastala je kao 
rezultat dugogodišnjih istraživanja u 
knjižnicama u Jugoslaviji i u Madžarskoj, 
ali najviše u Gradskoj knjižnici u Subo- 
tici. Iscrpno i analitički na više od tisuću 
stranica kronološki je opisana povijest 
svakoga pojedinačnoga lista, vrijeme izla- 
ženja, urednici, jezik i pismo na kojem je 
list izlazio, karakter lista te gdje se nalaze 
sačuvani primjerci, osobito jer ih nije sve 
posjedovala Gradska knjižnica u Subotici. 
U prvom dijelu knjige studijski su opisani 
listovi, zatim slijedi bibliografski i krono- 
loški popis s potrebnim registrima te ilu- 
stracijama mnogih naslovnica i fotografi- 
jama poznatijih urednika. 


Kolonsi Tibor 


Szabadkai sajtd 
(1848—1919) 


I 

T. Kolozsi, Szabadkai sajto (1848-1919), 
Szabadka, 1973. 


Tako je, među ostalim, obrađen 1 hrvat- 
ski tisak u navedenom razdoblju. Osobito 
su važna njegova istraživanja preporodno- 
ga subotičkoga novinstva na hrvatskom, 
knjižnica u kojima se mogu naći preporod- 
na i međuratna hrvatska glasila te obrada 
svih listova koji su pisani na hrvatskom 
jeziku, bez obzira na političku orijenta- 
ciju, ili na drugim jezicima, ali različite 
političke orijentacije, koji su bili okrenuti 
bunjevačkomu čitateljstvu, a koje je tako- 
đer ubrojio u povijest mjesnoga hrvatskoga 
novinstva. 

Djela: Gyeplo es zabla, Ujvidćk, 1962; Arnyćk a 
Tiszdn, Ujvidćk, 1966, Ortiiz Jenyćben, Szabadka, 
1969; Vendćg Bergengocidbol, Ujvidćk, 1971; Er- 
zsebetlaktol a Maglajig : Kizur Istvdn forradalmi 
eletutja (suautor s Gy. Fejes), Szabadka, 1972 (pri- 
jevod na srpski: Tibor Koloži: od Belog blata do 
Maglaja, u: T. Koloži, T. Gajgoši, I. Balog, Ištvan 
Kizur, Matko Vuković, Lazar, Nešić, Subotica, 
1986); Szabadkai sajto (1848-1919), Szabadka, 
1973; Szabadkai sajto (1919-1945), Ujvidćk, 1979. 


Lit.: Jugoslovenski književni leksikon)? Novi Sad, 
1984; Leksikon pisaca Jugoslavije, 3, Novi Sad, 
1987; L. Merković, Bibliografija časopisa »Ruko- 
vet« maj 1955 — april 1990., Rukovet, 5/1990, Su- 
botica; L. Gerold, Jugoszldviai Magyar irodalmi 
lexikon 1918-2000, Ujvidćk, 2001; Z. Kalapis, 
Eletrajzi kalauz, 2, Ujvidćk, 2003. 

E. Bažant 


KOLUT, naselje 25 km sjeverozapadno od 
Sombora, između Bezdana i Berega, 1327 
st. (2011.). Nacionalna struktura (2002.): 
od 1710 stanovnika oko 80 % čine Srbi, 
Hrvata je bilo 7,5 % (128) a Jugoslavena 
7,77 % (133). 


Naselje je nastalo na dodiru naplavine 
ravni Dunava i lesne terase. Okruženo je 
starim meandrom Dunava, koji je danas 
dio Bajskoga kanala. Prvi se put spominje 
1261. pod nazivom Kiillčd, koji je dobi- 
lo po plemićkoj veleposjedničkoj obitelji 
Killlod. U madžarskim se dokumentima 
do pada pod tursku vlast i tijekom nje ime 
pojavljuje u raznim inačicama u ovisnosti 
o transkripciji: Killyod, Kulud, Kylywd, 
Kulund, Bel Kulund, Kylivod, Kewlwd, 
Kčlod, Kyskwlwd i Nagkwlw (Mali Kolut 
i Veliki Kolut) itd.; turski defteri navode 
ga kao Kolut i Kollut; nakon protjerivanja 
Turaka naziva se Colluth, Kolluth, Koluth, 
Kolluth, Kollut. Službeno je preimenovan 
u Killod (1904.-18. te 1941.-44.) a Kolut se 
naziva 1918.-41. te od 1944. do danas. 


God. 1483. franjevci u Kolutu podižu 
samostan, no on je, kao i samo mjesto, 
razrušen nakon Mohačke bitke 1526. Za 
turske vladavine bio je dio Segedinsko- 
ga sandžaka i Somborske nahije, kada se 
spominje kao grad. God. 1570. u njemu je 
popisano čak 103 kućanstva, a 1590. ima 
81 kućanstvo (osim Turaka, nastanjuju ga 
i Slaveni te Madžari). Kako bi u opustjele 
bačke krajeve naselili stanovništvo koje bi 


obrađivalo zemlju, plaćalo porez i hranilo 
vojsku, Turci su 1600. preselili tridesetak 
tisuća ljudi iz Kliškoga sandžaka »na Du- 
nav«. Tih su godina Hrvati najvjerojatnije 
naselili i Kolut. Da se Pravoslavna crkva 
nametala i stanovnicima drugih vjera, do- 
znaje se iz fermana što ga je primio i som- 
borski kadija 1615. U njemu sultan skreće 
pozornost na to da je pravoslavnomu patri- 
jarhu zabranjeno ubirati porez »od Madža- 
ra i Šokaca« jer oni nemaju nikakve veze s 
pravoslavnim mitropolitom. 


Bosanski biskup Antun Matijević 1. VI. 
1635. javlja tajniku Svete kongregacije da je 
bosanski paša započeo nesmiljeno ugnje- 
tavati katolike, pogotovu fojničke (srednja 
Bosna) franjevce. Zbog toga se oni, zajed- 
no s pukom, sele prema sjeveru i nastanjuju 
u bačkim mjestima koja su bosanski fra- 
njevci već otprije posjećivali, i to u Santo- 
vu, Beregu, Gari i Kolutu. 


Prema izvješću beogradskoga biskupa 
fra Marina Ibrišimovića, koji je 1649. oba- 
vio kanonsku vizitaciju župa na ugarskom 
tlu što su ga bili osvojili Turci, 18. X. kriz- 
mano je 588 osoba iz Berega, Koluta i Gare. 
Te je godine u Kolutu bilo 20 katoličkih 
kuća, ali ne i crkve jer je velika oluja od- 
nijela krov sa stare crkve, pa su tamošnji 
katolici na misu odlazili u Santovo. Za raz- 
doblje 1670.-99. nema nikakvih podataka 
o mjestu te se može samo pretpostaviti da 
su stanovnici, sklonivši se na obližnje mo- 
čvarno područje, preživjeli ondašnje ratne 
vihore. 


U strahu zbog turske osvete Bosnu za- 
jedno s vjernicima 1687. napuštaju olovski, 
srebrenički, tuzlanski i modruški franjevci. 
Olovljani se najprije sklanjaju u Ilok, koji 
su odredili za svoju novu središnjicu. Oda- 
tle ih dio nastavlja put na sjever i nastanjuje 
se u Sonti, Monoštoru, Kolutu, Beregu i 
Santovu, u kojima Hrvati žive već otprije. 
Toj tvrdnji u prilog ide i činjenica da su ta 
mjesta sve do 1723. pastorizirali franjevci 
iz iločkoga samostana. Naime do te godi- 
ne bilo je uobičajeno da se svaki samostan 
brine za svoje vjernike bilo kamo se odse- 
lili. Spomenute je godine na provincijskom 
redovničkom zboru u Velikoj Definitorij 

razdijelio župe između Bača i Iloka. Tada 
je radi lakše administracije franjevcima iz 
bačkoga samostana pripala i santovačka 
župa, čija je filijala bio i Kolut. 

Nakon protjerivanja Turaka austrij- 
ske vlasti obnavljaju mjesto i naseljavaju 
ga 1699. sa 17 kućanstva, a u listopadu je 
popisano 16 kmetova i 12 sinova. Život 
ovdašnje osnažene santovačke katoličke 
zajednice pomućen je Rakoczijevom oslo- 
bodilačkom borbom (1703.-11.), tijekom 
koje su kuruci (madžarski ustanici) u više 
navrata uništili i Kolut. Tada se Kolućani 
sklanjaju onkraj Dunava, u Baranju, oda- 
kle se na svoja prvotna ognjišta vraćaju tek 
nakon stišavanja borba. God. 1711. Kolut 
se navodi kao hrvatsko naselje. Prema po- 
pisu Bačke županije iz 1715. pustara Kolut 
imala je 10 kućanstava, 1720. — 11, a 1722. 

— 15: Benić, Blesić, Gladić, Jakšić, Juriši- 

nović, Kovačević, Kuzmanović, Oršulić, 
Periškić, Svilanović, Šišković... U matič- 
nim knjigama Santovačke župe (vode se od 
1715.) zapisana su kolutska prezimena: Ari- 
janović, Balić, Dorić, Đanić, Gladić, Haj- 
duk, Ivošević, Jakšić, Kusturić, Miklendić, 
Nogavčević, Oršulić, Periškić, Radičević, 
Svilanović. Prema crkvenim popisima iz 
1733.-34. Kolut je čisto hrvatsko naselje. 
Samostalnom župom postao je 1754., od 
kada se vode i matične knjige. 


Budući da je bilo jeftine obradive ze- 
mlje, u Kolut se 1740-ih godina doseljava 
veća skupina Hrvata iz Ogulinsko-modruš- 
ke udoline, koja se međutim kroz brakove 
ubrzo stopila s domorocima, »pošokčila 
se«. Pečat sela iz 1744. bio je na hrvatskom: 
»Selo Kolot«. Godine 1756. u Novi Kolut 
(Uj Kollut) nastanjuju se prvi Nijemci, a iz- 
među 1763. i 1766. došlo je još 216 njemač- 
kih obitelji — u naselju su Nijemci jednom 
ulicom odijeljeni od Hrvata. God. 1767. u 
župi je bilo 515 »Ilira« 1 736 Nijemaca, a 
1768. u selu je popisano 212 njemačkih i 74 
»šokačke« obitelji. Popis iz 1772. potvrđuje 
da u njemu živi rimokatoličko njemačko i 
»ilirsko« pučanstvo. Vlasti 1780-ih godi- 
na, uza znatne pogodnosti, nastanjuju novo 
mnoštvo Nijemaca. God. 1790. navode ga 
kao njemačko i hrvatsko (»horvat«) selo, 

koje ima 1440 stanovnika, 252 kmeta i 15 
nadničara. Nijemci će tamošnje Hrvate 
postupno potisnuti pa se oni preseljavaju 
ponajprije u obližnja hrvatska sela (Bati- 
na, Monoštor, Bereg i Santovo), ali neke 
su se obitelji raselile i nešto dalje (Bajmok, 
Kaćmar, Subotica). Nakon što su Nijemci 
otkupili velik dio zemlje od Hrvata, broj 
se zemljoposjednika s hrvatskim prezime- 
nima smanjio s 18 (1772.) na 4 (1862.). O 
negdašnjoj prisutnosti Hrvata govore i ime- 
na kolutskih župnika (fra Stjepan Jagodić 
1754.-55., Martin Poljak 1755.-57., Nikola 
Udovičić 1838.-52., Josip Šimunović 1853.- 
60., Franjo Baraković 1861.-78.) i kapela- 
na (Josip Mihalović 1817., Josip Parčetić 
1826.-27., Antun Kujundžić 1830., Andrija 
Mandić 1873.). No za Fćnyesa je sredinom 
XIX. st. Kolut njemačko selo (s 2445 ka- 
tolika i 20 Židova). Hrvate i ne spominje, 
iako ih je do 1890-ih ondje bilo. Prema 
drugom izvoru (popis 1860., Srbski leto- 
pis, 1864.) Hrvata »Bunjevaca« u Kolutu je 
1860. bilo 48, Nijemaca 2200 (uključujući 
i Židove). Prema svjedočenju Janje Čatali- 
nac (r. Radičev), koja se 1864. nakon udaje 
doselila iz Berega, kolutski su Hrvati u to 
vrijeme još čuvali narodnu nošnju, govor, 
pjesme i društvene veze sa sunarodnjacima 

iz Berega. Sredinom 1860-ih u naselju je 
bilo pet hrvatskih (Čatalinac, Daražac, Ko- 
vačev, Brandišić i Periškić) i više miješanih 
hrvatsko-njemačkih obitelji. Za župnikova- 
nja Franje Barakovića (1861.-78.) prestale 
su mise na hrvatskom jeziku. God. 1900. u 
Kolutu su živjela 2662 Nijemca, 71 Madžar 
i samo 13 Hrvata »Šokaca«. Broj Hrvata 

bio je nešto veći 1921., kada je popisano 47 
»Srba ili Hrvata« (od kojih 3 pravoslavca). 


Nakon povlačenja trianonske granice 
prema Madžarskoj doseljavaju se pojedi- 
ne obitelji izbjeglica i optanata (Balatinac, 
Jelić, Kubatov, Velin i dr.) iz naselja s hr- 
vatskim stanovništvom Bajskog trokuta, 
koje su prvotno bile smještene u Beregu, 
Riđici i Rastini. U međuratnom razdoblju 
održalo se samo nekoliko starosjedilačkih 
hrvatskih obitelji (Čatalinac, Kovačev). 
Međutim, i u njih su, zbog ženidbenih 
veza s Nijemcima, hrvatski jezik, nošnja 
i običaji bili uglavnom napušteni. Kako je 
zabilježio suvremenik 1933.: »Nošnja im je 
njemačka. U kući svi članovi govore među 
sobom samo njemački« (T. Iskruljev). Do 
kraja Drugoga svjetskog rata Kolut je selo 
s gotovo isključivo njemačkim stanovniš- 
tvom. Mjesni NOO odbor, koji su činili 
Anđelka Dugalin, Martin Tomašev, Jozsef 
Viczei, Slavko Velin, Marin Velin, Ivan Ča- 
talinac, Ivan Matin Čurin, Janos Sesztak, 
Sandor Ispanovics, Janos Csernyak i Lajos 
Kč6rmondi, osnovan je u studenom 1944. 
Dio nekadašnjih germaniziranih Hrvata i 
onih iz miješanih brakova u poslijeratnim 
je godinama promijenio nacionalno opre- 
djeljenje. U podacima Glavne komisije za 
naseljavanje boraca u Vojvodini navodi se 
da u Kolutu ima nešto Hrvata, »svega oko 
30 porodica domorodaca«. 


Nakon deportacije Nijemaca 1946. u 
Kolut se doseljava 436 obitelji ličkih Srba 
te nešto ličkih Hrvata (uglavnom iz Otočca, 
Gospića, Brinja i Perušića) i Slovenaca, čiji 
potomci i danas žive u selu. Prvi poslije- 
ratni popis 1948. navodi kako u selu žive 
404 Hrvata (14 %), no broj je u kasnijim 
godinama postupno opadao. 


Nadbiskup Gabrijel Patačić dao je ob- 
noviti drevnu crkvu 1734., koja je završena 
1754. i posvećena sv. Ivanu Krstitelju. Na 
njezinu je mjestu 1825. podignuta nova 
crkva, koja je temeljito renovirana 1931. 
Kako je danas crkva u tešku stanju i dje- 
lomično bez krova, u njoj se ne vrše bo- 
goslužja, a župom upravlja bereški župnik. 


U Kolutu je rođen svećenik Matija Ča- 
talinac (1878.-1929.). 


God. | Hrvata | Ukupno 
1948. | 404 2927 
1953. | 371 2877 
1961. 351 2597 
1971. | 272 2148 
1981. | 212 1866 
1991. | 140 1710 
2002. | 128 1710 


Broj Hrvata poslije Drugog svjetskog rata 


Izvor: Bdcs megye helysćgeinek jegyzeke 1733-bol. 
Državni arhiv, Budimpešta, Kanc. Litt. Comit. 
Bach. 1733E. 


Lit.: E. Fćnyes, Magyarorszdg geographiai szotdra, 
Pest, 1851; (Anonim), Stanovništvo Vojvodine sr- 
bske po veri i narodnosti, Srbski letopis 1863, Bu- 
dim, 1864; D. Csanki, Magyarorszdg tortenelmi 
Joldrajza a Hunyadiak kordban, Budapest, 1890- 
1913; Gy. Dudas (ur.), B4cs-Bodrogh vdrmegye 
egyetemes monogrdfidja, 1-2, Zombor, 1896; I. 
Ivanyi, B4cs-Bodrog vdrmegye helynevtdra, 3, 
Szabadka, 1906; S. Borovszky (ur.), B4cs-Bodrog 
vdrmegye monographidja, 1, Budapest [1909]; J. 
Fekete, Bosnydk piispokok jelentesei, Budapest, 
1911; J. Karacsonyi, Szent Ferencz rendjenek 
tortenete Magyarorszdgon 1711-ig., Nagyvarad, 
1915; T. Iskruljev, Raspeće srpskog naroda u Sre- 
mu 1914 godine i Madžari. Sa madžarske granice, 
Bajski trokut, Sent Andrija, Novi Sad, 1936; S. Mi- 
haldžić, Baranja od najstarijih vremena do danas, 
Novi Sad, 1937; B. Unyi, Sokdcok-bunyevdcok 6s 
a bosnydk ferencesek tortenete, Budapest, [1947]; 
P. Velenrajter, Zlatan nalaz iz Koluta, Vaučni zbor- 
nik Matice srpske. Serija društvenih nauka 1, Be- 
ograd, 1950; D. Popović, Srbi u Bačkoj do kraja 
osamnaestog veka (istorija naselja i stanovništva), 
Beograd, 1952; I. Szabo, Bdcs, Bodrog 6s Cson- 
grdd megye dezsmalajstromai 1522-b6l, Budapest, 
1954; D. Popović, Srbi u Vojvodini, 2, Novi Sad, 
1957; I. Jakšić, /z popisa stanovništva Ugarske po- 
četkom XVIII veka, Novi Sad, 1966; M. Beljanski, 
Najstariji poznati žitelji Sombora, Sombor, 1969; 
M. Beljanski, Prvi meseci narodne vlasti u Sombo- 
ru i okolini 1944-1945. godine, Sombor, 1974; A. 
Kljajić, Geografski prikaz Koluta, Novi Sad, 1975; 
M. Beljanski, Bački Breg i njegovi žitelji, Sombor, 
1976; M. Beljanski, Kolut i Kolućani, Sombor, 
1976; A. Sekulić, Hrvatski bački mjestopisi, Za- 
greb, 1994; J. Đuričić i dr., Geografske monogra- 
fije vojvođanskih opština — opština Sombor, Novi 
Sad, 1996; L. Lazić i dr., Stanovništvo sliva Mo- 
stonge i zapadne Bačke, u: Mostonga i vode Za- 
padne Bačke, Novi Sad, 1998; B. Lekić, Agrarna 
reforma i kolonizacija u Jugoslaviji 1945-1948 

godine, Beograd, 1997; I. Katona, A kalocsai erse- 
ki egyhdz tortćnete, 1, Kalocsa 2001; A. Lakatos 
(ur.), A Kalocsa-Bdcsi Foegyhdzmegye Torteneti 
sematizmusa 1777-1923, Kalocsa, 2002; Stanovniš- 
tvo, nacionalna ili etnička pripadnost, podaci po 
naseljima, Beograd, 2003; H. Salopek, Ogulin- 
sko-modruški rodovi, Zagreb, 2007; G. Kaldy 
Nagy, A szegedi szandzsdk telepiilesei, lakosai 6s 
torok birtokosai 1570-ben, Szeged, 2008; J. Temu- 
nović, Bilježnica za povijest bunjevačkih i šokač- 
kih Hrvata, Subotica, 2009; Schematismus Dioce- 
seis Suboticanae, Suboticae, 2009; G. Malović, 
Seoba u maticu : Optiranje Srba u Mađarskoj, 
1920-1931, 1-2, Novi Sad-Budimpešta, 2010; Popis 
stanovništva, domaćinstava i stanova u Republici 
Srbiji 2011. godine, prvi rezultati, Beograd, 2012; 
A. Hegediis, Život i restauracijska djelatnost ka- 
lačkoga nadbiskupa Gabrijela Patačića, Budim- 
pešta — Kalača — Subotica, 2015. 


Ž. Mandić, M. Bara i Z. Nagel 


KOLJE (< kolac), pomagalo za prenošenje 
slame i sijena sastavljeno od dvije drvene 
motke. Motke su obično debljine 5-7 cm, 
duljine do 4 m. Koristili su ih radnici na 
kasli (vršalici) tijekom vršidbe žita za noše- 
nje slame koju vršalica izbaci na stražnjem 
dijelu. Stavljale su se paralelno na zemlju 
na međusobnom rastojanju od oko 60 cm 
i na njih je padala slama iz vršalice. Na- 
kon što se nakupila određena količina, dva 
radnika — koljari — hvataju kolje kao nosila 
i odnose slamu na veliku gomilu, gdje je 
sljedeći radnik — kazaloš — sadiva u kama- 
ru. To je bio jedan od najtežih poslova u 
vršidbi jer su se, noseći slamu, morali pe- 
njati na kamaru, osobito kada je bila visoka, 
i pri tom su im noge upadale u slamu i do 
koljena. Tijekom rada na vršalici koljari su 
se svakih pola dana smjenjivali sa snoplja- 
rima — radnicima koji u vršidbi s kamare 
dobacuju snopove žita na kaslu. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Stantić, Kruv naš 
svagdanji, Subotica, 2001; A. Sekulić, Rječnik 
govora bačkih Hrvata, Zagreb, 2005; A. Stantić, 
Ris i obiteljska dužijanca u subotičkom ataru, Su- 
botica, 2011. 

P. Skenderović 


KOMARNIK, 1. u Šokaca, rasklopivi 
krevet namijenjen zaštiti od komaraca. 
Rabio se osobito tijekom sparnih ljetnih 
noći, kada je bilo mnogo komaraca s Du- 
nava. Cijela mu je konstrukcija bila drve- 

na. Sastojao se od prednjega i stražnjega 
dijela, koji su se spajali širokim daskama 
(najčešće tri). Na prednjem i stražnjem di- 
jelu kreveta postavljali su se polukružni ili 
četvrtasti arnjevi (polukružno savijeni i s 
obe strane učvršćeni štapovi, najčešće od 
jasena ili svibovine) preko kojih se prebaci- 
valo zaštitno rijetko tkano platno. Prostirku 
je činila starija perina s dvopolkom (prekri- 
vač tkan od lana, sastavljen iz dvije pole 
/polovine/), a katkad su se umjesto perine 
koristile deke. Pod glavu je išao pernati ja- 
stuk. Krevet se jednostavno sklapao i pre- 
nosio. Najčešće se u njemu spavalo u vajatu 
(ostavi), gdje je bila hladovina. Prema po- 
trebi krevet se postavljao i u otvoreni ga- 
nak (gonk, otvoreni trijem, ambetuš) zbog 
boljega strujanja zraka. Ako se postavljao u 
ganku, koristio ga je samo muškarac. Pre- 
stao se koristiti potkraj 1950-ih. 2. u Bunje- 
vaca, dio sobe odvojen zastorom u kojem 
se nalazila rodilja. 

J. Dumendžić 


KOMARNJAK, zaštitni zastor porodiljina 
kreveta u Bunjevaca, koji je, prije poroda i 
nakon njega, izdvajao komarnik — dio sobe 
u kojem se nalazila rodilja. Običaj je bio da 
se u vrijeme poroda ženin krevet zakrili 
tako da se za gredice (poprečne male grede 
koje se naslanjaju na zid i slime — glavnu 
noseću gredu u sobi) objese postavski čar- 
šapi ili tanki sukneni čaršapi da se rodilja 
ne vidi. Držao se dok se rodilja ne digne iz 
kreveta ili do uvoda u crkvu. 


Prema vjerovanju, ako rodilja njime nije 
zaštićena dok mora ležati u krevetu, vje- 
štice mogu odnijeti zdravo dijete i umjesto 
njega staviti podmeče — dijete sklepano od 
ljuske jajeta. Zbog toga su Bunjevke lju- 
ske jajeta bacale u vatru u šporelj, a ne van 
na gnojište, jer bi ih odatle mogle pokupiti 
vještice. Štitio je i malo dijete od zlih očiju 
i uroka. Dijete se čuvalo tri večeri do pono- 
ći od moći vještica, koje su se spominjale 
uz strah, jer su se svi bojali da djetetu ne 
naude pa da bude lakomisleno kad odraste. 
Mladež bi se skupila navečer u sobi gdje je 
ležala rodilja da čuvaju babine, a uz to je 
bilo svirke i igre, pa je vrijeme brže prošlo. 

Kako je čuvanje babina bilo tri večeri do 
ponoći, za umno poremećenu osobu govo- 
rilo se da je »treću noć nedočuvana«. 


Lit.: B. Vujkov, Jabuka s dukatima, Subotica, 
1986; A. Pokornik, Moj sokak, Subotička Danica 
: kalendar 1989., Subotica, 1988; M, Peić, G. 
Bačlija, Rečnik bačkih Bunjevaca, Novi Sad — Su- 
botica, 1990; A. Sekulić, Bački Hrvati, Zagreb, 
1990; S. Periškić, 1. Ružić, Porod i običaji vezani 
uz porod, Tradicijska baština i etnokulturalni 
identitet podunavskih Hrvata Bunjevaca, Zagreb, 
2014. 

P. Skenderović 


KOMENCIJA (/at. commentio: nagrada 
u žitu < conventio: dogovor, sporazum) 1. 
nagrada za poslove u poljoprivredi rad- 
nicima koji su živjeli na gazdinu imanju. 
Pisani tragovi u okolini Subotice sežu u 
prvu polovinu XVIII. st. Vlasnici velikih i 
srednjih poljoprivrednih imanja angažirali 
su za radove među ostalim i komencijaše, 
koji su sa svojim obiteljima živjeli kod 
njih na gazdinstvu, u posebnom, za njih 
izgrađenom objektu na rubu gazdinstva, 
a uz ogrjev dobivali su i nešto zemlje za 
vlastite potrebe. Poslove je obavljala cijela 
obitelj: komencijaš u polju, njegova supru- 
ga oko stoke i peradi na salašu, a prema 
potrebi i u polju, djeca su čuvala gazdinu 
stoku. Radilo se svaki dan, od rana jutra 
pa do kasne večeri. Nagrada je najče- 
šće plaćana u naturi (u žitaricama, mesu, 
vuni i sl.), rjeđe u novcu, a nije se davala 
odjedanput, nego najčešće tromjesečno. 
Pogodbe su bile usmene, sklapale su se 
na godinu dana, najčešće »od Miolja do 
Miolja«, rjeđe »od Đurđeva do Đurđeva«. 
Ukoliko bi bili nezadovoljni komencijom 
ili ophođenjem davatelja komencije prema 
njima, komencijaši su imali pravo obratiti 
se pritužbom gradskomu sucu. Ako su se 
pokazali dobrim radnicima, komencijaši 
su ostajali raditi na gazdinu imanju i više 
godina, pa i nakon što bi u starosti i bolesti 
postali nesposobni za rad. 


2. vrsta dvorbenih ugovora, dvorbeni 
ugovor. Tijekom prve polovine XIX. st. u 
Subotici i okolici dolazi do postupne tran- 
sformacije komencijaških pogodaba u po- 
seban oblik dvorbenih ugovora (ugovora o 


doživotnom uzdržavanju): davatelj dvorbe 
(uzdržavanja) imao je obvezu primatelju 
dvorbe (uzdržavanja) davati uzdržavanje 
isključivo u naturalnom obliku, bilo kroz 
godišnje ili polugodišnje davanje određe- 
ne količine žitarica, peradi, svinja, brašna 
i slično, bilo u osiguranju svakodnevne 
prehrane, kupnji odjeće, obuće, ogrjeva i 
slično. Takvi su se ugovori u to vrijeme 
sklapali uglavnom između najbližih čla- 
nova obitelji te se ostarjelim i radno nespo- 
sobnim osobama u okviru obitelji moralo 
osigurati potpuno naturalno uzdržavanje 
davanjem komencije i dvorbe, koja se sa- 
stojala od njege oboljelih s obvezom osigu- 
ranja pristojnih životnih uvjeta, uz vidljivo 
istaknutu obvezu davatelja uzdržavanja da 
se uzdržavana osoba nakon smrti pristojno, 
prema mjesnim i vjerskim običajima, po- 
kopa bilo u već postojeću obiteljsku grobni- 
cu davatelja ili primatelja uzdržavanja bilo 
s obvezom da takvu grobnicu ili grobno 
mjesto osigura davatelj uzdržavanja. To su 
kombinirani ugovori s elementima komen- 
cijaških ugovora i ugovora o doživotnom 
uzdržavanju, poznati i kao »komencijaška 
pogodba«. 


Sličan proces odvijao se u vrijeme 
raspada obiteljskih zadruga potkraj XIX. 
i početkom XX. st. u Bačkoj i Slavoniji, 
kada stariji ljudi više nisu bili kadri obav- 
ljati poslove na svojim imanjima, a izravni 
nasljednici, ako ih je bilo, nisu bili zain- 
teresirani za obavljanje poslova. Tada ko- 
mencijaške nagodbe postaju preteče suvre- 
menih dvorbenih ugovora: vlasnici imanja 
zbog nastavka egzistencije svoju su imovi- 
nu oporučno ostavljali komencijašima uz 
uvjet da ih se hrani do smrti i pokopa, a 
poslije su se ti ugovorni odnosi proširili 
i na bliže ili daljnje srodnike, susjede ili 
druge osobe koje su im preporučene, s ob- 
vezom zajedničkoga stanovanja ili bez nje, 
dakle, u suvremene ugovore o doživotnom 
uzdržavanju. Tako se u vinkovačkom kraju 
riječ komencija i do druge polovice XXX. st. 
sačuvala kao sinonim za dvorbeni ugovor. 


Lit.: B. Peruničić, Postanak i razvitak baština na 
području Subotice od 1686 godine, Beograd, 1958; 
Lj. Gligorević, Uz problem »davanja na komenci- 
ju« na vinkovačkom području, Etnološka tribina, 

8, Zagreb, 1985; M. Peić, G. Bačlija, Rečnik bač- 
kih Bunjevaca, Novi Sad — Subotica, 1990; B. Kla- 
ić, Rječnik stranih riječi, Zagreb, 1990; A. Sekulić, 
Bački Hrvati, Zagreb, 1991; A. Sekulić, Rječnik 
govora bačkih Hrvata, Zagreb, 2005; M. Poljako- 
vić, Ugovor o doživotnom izdržavanju i nezi kao 
faktor egzistencije, sa posebnim osvrtom na Subo- 
ticu i okolinu, magistarska radnja, Pravni fakultet 
Univerziteta Union u Beogradu, 2009; Klasje na- 
Ših ravni, 7-8/2013, Subotica. 

M. Poljaković 


KOMPA (madž. komp: skela), plovilo ni- 
ska gaza za prijevoz preko rijeke, skela. 
Čini je metalna platforma, koja se pokreće 
preko čelične sajle što se ručno ili moto- 
rom povlači s jedne obale na drugu. Služila 
je za prijevoz ljudi, stoke, zaprežnih kola, 
automobila, traktora s prikolicama i pri- 
ključnim strojevima, katkad čak i vlakova. 
Kada je riječ o bačkih Hrvatima, vezana je 
uz šokačku tradiciju, uglavnom za Dunav. 


Gombos 


A piakomg kiktića edčat ća kikdećs utdn 
Die Dampiišire vor und nach der Landung | 


: 

( . 
nasi U 
Nekadašnja kompa kod Bogojeva 


Na užim i manjim rijekama pokreću se 
ručno. Sajla je dobro učvršćena na jednoj 
i drugoj obali rijeke, na nju je »navezana« 
kompa, koju radnik uz pomoć uzubljenih 
kotača i drvene ručice ručno pokreće, što 
iziskuje snagu i vještinu. Trup je kompe 
željezni, a na prednjoj i stražnjoj strani na- 
laze se pokretni dijelovi, tzv. kecelje. Kada 
bi se kompa blago nasukala, spuštala se ke- 
celja radi izlaska s plovila. Pri pokretanju i 
odsukavanju rabljene su jake drvene motke, 
a nakon što se kompa otisnula podizala se 
kecelja. Dok je mirovala na obali, sajlom 
je vezivana za učvršćene stupove. Obale 
gdje pristaje kompa obično su popločene 
kamenom, ali na manjim prijelazima to 
nije bio slučaj. Na širokim rijekama za 
kompu je sajlama privezan tegljač ili manja 
brodica s jednim ili više ugrađenih motora. 

Do izgradnje mosta Bogojevo — Dalj 1912. 
pokretali su je čak i parni strojevi, jer su 
kompom vlakovi prelazili Dunav. 


Do izgradnje Mosta 51. divizije na Du- 
navu 1974. jedna kompa spajala je bačku i 
baranjsku stranu Dunava. S bačke strane 
pristajala je kraj Velike čarde kod Bezdana, 
a s baranjske strane u blizini današnjeg pri- 
staništa u Batini. Preko Dunava vukao ju 
je tegljač. Točan vozni red nije postojao, ali 
je nekoliko puta na dan prevozila putnike 
i njihova vozila — zaprežna kola, a poslije i 
automobile. Često se u kolonama čekalo na 
ukrcavanje jer je to bila jedina veza izme- 
đu Bačke i Baranje. Koristili su je Baranj- 
ci koji su na somborskoj tržnici prodavali 
uglavnom vino, ali i Somborci i stanovnici 
okolnih mjesta, koji su u Baranju išli, oso- 
bito uoči velikih svetaca, po kvalitetno 
vino, te drugi putnici koji su imali potrebu 
prelaska s jedne na drugu stranu Dunava. 
Njome su prevoženi i manji kamioni, ali ne 
i autobusi — oni su prometovali od Sombo- 
ra do Dunava, koji se prelazio kompom, a 
zatim se iz Batine dalje putovalo autobu- 
som za Osijek. Izgradnjom mosta, koji su 
financirale općine Sombor i Beli Manastir, 
prestala je potreba korištenja kompe, ali su 
na objema stranama Dunava još vidljiva 
nekadašnja pristaništa. 


U Monoštoru su, dok nije bio prokopan 
tok »novog« Dunava, tj. kada je tok Duna- 
va (jedan njegov rukav) tekao uz selo, bile 
i do tri kompe. Neke su se povremeno se- 
lile u ovisnosti od potrebe. Danas, kada je 
to tok kanala Dunav — Tisa — Dunav, kod 
Monoštora je ostala samo jedna kompa u 
stalnoj funkciji. 


Na Velikom Bačkom kanalu nekada je 
bilo do pet kompi. Jedna od njih bila je vla- 
sništvo veleposjedničke obitelji Wamoser. 
Danas postoji samo jedna koja je sporadič- 
no u funkciji. 


Atarski put koji je nekad povezivao 
Sontu i Stapar presječen je izgradnjom ka- 
nala Dunav — Tisa — Dunav. Kako gradnja 
mosta na tom prijelazu nikada nije bila 
predviđena, a dio sonćanskog atara nakon 
prokopavanja kanala ostao je na staparskoj 

strani kanala, postojala je velika potreba za 
prelaskom kanala kako bi se obradile njive, 
dovezao urod ili se žito vozilo na mljevenje 
u staparske i doroslovačke mlinove. Tako 
je na tu lokaciju uvedeno plovilo niska 
gaza za prijevoz preko vode, koje je po- 
kretano ručno. Služila je za prijevoz ljudi, 
stoke, zaprežnih kola i opreme za obradu 
zemlje, poslije i traktora s prikolicama i 
priključnim strojevima. S vremenom su 
Sonćani oranice u dijelu atara koji se pro- 
stirao s druge strane kanala poprodavali 
staparskim seljacima, jer im je s uvođe- 
njem mehanizacije obrada zemlje, zbog 
udaljenosti od Sonte i usitnjenosti parcela, 
postala nerentabilna, pa je tako prestala i 
potreba za kompom. 


Kompa Golubica, koja je posljednja 
prometovala između Bača i Vukovara, bila 
je duga oko 15, a široka oko 7 metara, ima- 
la je 4 motora i ugrađenu signalizaciju te 
je bila osposobljena za noćnu vožnju i u 
uvjetima magle. Upošljavala je trojicu rad- 
nika, od kojih je jedan upravljao snažnim 
motorima. Imala je ljetni i zimski red vo- 
žnje. Mogla je nositi četiri zaprege ili šest 
automobila te putnike. Nije prometovala 
samo u slučaju kretanja golemih santa leda. 
Osoba koja je upravljala morala je dobro 
poznavati ćudi Dunava. Do rata 1991. tr- 
govina se odvijala dvosmjerno i bila je od 
velike važnosti za stanovnike općine Bač. 
Kada je nakon mirne reintegracije istočne 
Slavonije u državnopravni sustav Hrvatske 
1998. prijelaz postao malogranični, izgu- 
bila je važnost, jer je prestala trgovina, a s 
ulaskom Hrvatske u Europsku uniju zatvo- 
ren je malogranični prijelaz. Grad Vukovar 
i Općina Bač nastoje ponovno otvoriti pri- 
jelaz kao granični. 


Nakon izgradnje željezničke pruge 
Segedin — Subotica — Sombor — Bogoje- 
vo — Dalj — Osijek 1870. pa sve do izgrad- 
nje mosta između Bogojeva i Dalja 1912. 
vlakove preko Dunava između Bogojeva i 
Erduta prevozila je kompa, puštena u rad 
1871., koju je pokretao parni stroj. Nakon 
postavljanja željezničkih tračnica izgrađen 
je kanal za kompu dug 200 metara i širok 
50 metara. Kanal je bio potreban jer Du- 


nav na lijevoj obali ima jači tok, pa je za 
usidrenje trebalo osigurati mirnije vode. 
Kompa se morala usmjeriti tako da se na 
njoj postavljene tračnice spoje s tračnica- 
ma na obali kako bi parne lokomotive mo- 
gle nagurati tovar na kompu. S erdutske 
strane nije bilo potrebno graditi posebno 
pristanište, željeznički priključak bio je 
malo ispod razine vode, koja je konstan- 
tno nasipala pijesak na taj dio. Projektirao 
ju je inženjer Marton Rondy, bila je 62,7 
metara duga i 9 metara široka. Njegova je 
inovacija bila to da lokomotive nisu vukle, 
nego gurale tovar, pa kako lokomotiva nije 
ostajala na kompi, kompa je mogla prenijeti 
više tovara. Tračnice su bile postavljene uz- 
duž, a parni stroj jačine 12 konjskih snaga 
bio je postavljen sa strane plovnog objekta. 
Kompa je, ovisno o dužini vagona, mogla 
ponijeti šest do osam vagona, pa je za veće 
kompozicije morala više puta prijeći Du- 
nav. Za niska vodostaja prelazila je rijeku 
za 6, a za visoka za 8 minuta. Zbog ma- 
nevriranja i kompe i lokomotive, na drugu 
obalu vraćala se za 20 do 30 minuta. Na 
dan puštanja u rad 1. XII. 1871. obavila je 
rekordan broj prelaska — 28 sa 164 vagona. 
U idućem razdoblju na dan je po 26 puta 
prelazila Dunav. Parna je kompa nakon Pr- 
voga svjetskoga rata još bila usidrena u Bo- 
gojevu, ali je 1918. nestala bez ikakva traga. 


Lit.: L. Gergely Molnar, Gombos 6s Bogojevo a 

szdzadfordulon -a gombosi gozkomp, Bogojevo, 

rukopis (rad predstavljen na Znanstvenoj konfe- 

renciji za srednjoškolce TUDOK, Budimpešta, 
2006) 

Ž. Šeremešić, Z. Vasiljević, 

1. Andrašić, J. Dumendžić 


KOMUNIZAM (lat. commmunis: zajed- 
nički), 1. u najširem smislu ideja, političke 
aktivnosti i društveni modeli kojima se 
promiče ostvarivanje socijalne jednako- 
sti bez privatnoga vlasništva; 2. politička 
ideologija utemeljena na ukidanju privat- 
noga i uspostavi zajedničkoga vlasništva 
nad sredstvima za proizvodnju, koja slu- 
ži idejnomu vodstvu, legitimaciji vlasti i 
političkim pokretima; 3. politički pokret 
(komunistički pokret) koji predvode komu- 
nističke stranke (u njihovu nazivlju često 
»partija«) koje se suprotstavljaju privatnim 

gospodarskim organizacijama kapitalizma 
u cilju uspostave besklasnoga društva, naj- 
češće centralnim planskim gospodarstvom; 
4. politički sustav totalitarne jednostranač- 
ke vlasti s vodećom ulogom komunističke 
partije, koja djeluje na temelju hijerarhij- 
skoga načela demokratskoga centralizma 
i upravlja svim državnim i društvenim 
aktivnosti, te s gospodarstvom koje se te- 
melji na kolektivizmu. U najradikalnijim 
oblicima nadzire sva područja života. 


Njegovi elementi nalaze se još u praksi 
ranih religijskih zajednica (židovska za- 
jednica esena, prva kršćanska zajednica u 
Jeruzalemu, redovničke zajednice). U feu- 
dalnom razdoblju nastaju različite utopijske 
ideje o državi kao dobrovoljnoj zajednici 
bez privatnoga vlasništva (Utopija Thoma- 
sa Morusa, Država sunca Tommasa Cam- 
panelle), kao i u vrijeme nakon Francuske 
revolucije različiti pokreti utopijskoga so- 
cijalizma (Francois-Nočl Babeuf, Henri de 
Saint-Simon, Charles Fourier). Postojali su 
i praktični pokušaji dobrovoljnih protoko- 
munističkih društava u sjevernoj Americi 
(npr. Robert Owen u Indijani 1825. uteme- 
ljio je grad New Harmony itd.). 


VTOĐIAE INSVLAF FIGVRA 

Ilustracija za prvo izdanje Utopije 
Thomasa Morusa iz 1516. 


Sam izraz komunizam pojavljuje se 
sredinom XIX. st. u pariškim tajnim revo- 
lucionarnim društvima. Dok su se ranije 
ideje i prakse temeljile na dobrovoljnosti, 
prema duhovnim začetnicima komunistič- 
ke ideologije i pokreta Karla Marxa (1818.- 
83.) i Friedricha Engelsa (1820.-95.), on se 
nameće oružanim prevratom. Oni su njime 
označivali besklasno društvo budućnosti, 

a socijalizmom prvu, nižu fazu uspostave 
takva društva. Tako se pojam komunizam 
u drugoj polovini XX. st. proširio kao 
oznaka radikalnih ideja i pokreta, koji su 
revolucijom nastojali ostvariti potpunu pre- 
obrazbu društva, dok je socijalizam ozna- 
čivao umjerenije projekte i pokrete kojima 
se željelo postupno popraviti postojeće 
društvo prema nekomu socijalističkomu 
idealu. Komunističke ideje imale su utjecaj 
i na nastanak socijaldemokratskih pokre- 
ta zadnjih desetljeća XIX. st. s razvojem 
industrijske revolucije i pokreta za prava 
siromašnih radnika, a kao odgovor na njih 
nastao je katolički socijalni nauk i kršćan- 
ski socijalni pokret, na temelju enciklike 
pape Lava XIII. o radničkom pitanju Re- 
rum novarum (1891.). 


Prvi je komunistički režim uspostavljen 
oružanim prevratom — tzv. Listopadskom 
revolucijom 1917. u Rusiji, kada je pod 
vodstvom Lenjina uspostavljena tzv. dik- 
tatura proletarijata, u formalnom savezu 
radnika i seljaka, a pod vodstvom uskoga 
kruga profesionalnih revolucionara. Pri- 
vatna je imovina oduzeta, provedena je ra- 
dikalna agrarna reforma, poljoprivreda je 
kolektivizirana, podržavljene su industrija, 
trgovina i banke, zabranjene su sve stran- 
ke osim komunističke. Ujedinjavanjem 
komunističkih i drugih revolucionarnih 
stranaka, organizacija i grupa iz drugih 
europskih zemalja s programom rušenja 
kapitalizma, uspostave diktature proleta- 
rijata i međunarodne sovjetske republike u 
Moskvi je osnovana Komunistička interna- 
cionala (Kominterna). No, Sovjetski Savez 
nije uspio u zapadnoj Europi uspostaviti 
komunističke režime oružanim prevratom 
nakon Prvoga svjetskoga rata, nego samo 
u Mongoliji. 


Tijekom Drugoga svjetskoga rata anti- 
fašistički pokreti često su bili isprepleteni 
s komunističkom ideologijom (ili su bili 
jedna od frakcija pokreta otpora), a nakon 
rata, kao posljedica podjele sfere utjecaja 
u Europi, na dogovoru velikih sila na Jalti 
1943. Sovjetski je Savez okupirao niz istoč- 
noeuropskih i neke srednjoeuropske zemlje 
te im nametnuo komunistički režim. Pod 

sovjetskim utjecajem ustanovljeni su i re- 
žimi u Jugoslaviji i Albaniji, a neuspio je 
bio pokušaj u Grčkoj tijekom građanskoga 
rata 1944.-49. Informbiro (skraćeno od In- 
formacijski biro komunističkih i radničkih 
partija), kao koordinacijsko tijelo komuni- 
stičkih partija pod vodstvom SSSR-a, osno- 
van je 1947. 


Nacionalne sukobe unutar nacionalno 
heterogenih zemalja komunisti su formal- 
no rješavali federalizacijom (Ukrajina i 
Bjelorusija bile su čak i među osnivačima 
UN-a, iako u sastavu SSSR-a, Čehoslo- 
vačka, Jugoslavija). Poslije u zemljama 
trećega svijeta (Azija, Afrika, srednja i 
južna Amerika), osobito u vrijeme dekolo- 
nizacije, postao je službenom ideologijom 
manje ili više brutalnih političkih režima 
tzv. narodne demokracije (često su u svo- 
Jim službenim imenima države sadržavale 
pridjeve narodna i demokratska), koje je 
podržavao Sovjetski Savez. Simboli su mu 
bili ukršteni srp i čekić, koji su izražavali 
savez seljaka i radnika, te crvena zvijez- 
da petokraka, koja je preuzeta sa zastave 
Sovjetskog Saveza. Komunističke režime 
često prati kult ličnosti vođe (staljinizam, 
titoizam, enverizam, maoizam...), a u naj- 
radikalnijim slučajevima čak je ukidan 
novac. Glavnim neprijateljem komunizma 
smatrala se religija (Katolička i pravo- 
slavne crkve, konfucijanizam, budizam 
i dr.), zbog čega su vjerski vođe posebno 
proganjani, a u radikalnim razdobljima 
vjerski su objekti uništavani. Tako se ko- 
munizam u praksi pretvorio u krajnju su- 
protnost ideologiji koja je trebala dovesti 
do pravednijega društva. U drugoj polovici 
1980-ih SSSR se pod vodstvom Gorbačova 
pokušao politički i gospodarski reformirati 
(perestrojka i glasnost), ali taj najradikalni- 
Ji pokušaj reforme komunističkoga sustava 
rezultirao je njegovim slomom, prije svega 
zbog kronično neproduktivnoga državnoga 
gospodarstva. Početkom 1990-ih napu- 
šten je kao vladajuća ideologija i politički 
sustav u većini zemalja (osim u Sjevernoj 
Koreji i Kubi, dok su Kina i Vijetnam do- 
pustili privatno vlasništvo). 

Gulazi (logori za teški prisilni rad) u Sovjetskom Savezu 


Komunistička ideologija naišla je na 
plodnije tlo u zaostalijim zemljama veće 
društvene nepravde nego u okupiranim ra- 
zvijenijim zemljama srednje Europe. Slič- 
no, bio je prihvaćeniji u zemljama s pravo- 
slavnim kršćanstvom i konfucijanizmom 
nego u katoličkim zemljama, dok su prote- 
stantske zemlje ostale imune (izuzev oku- 
piranih dijelova istočne Njemačke). Tako 
je utjecao na ubrzanu industrijalizaciju 
zaostalih društava te je ostvario određena 
socijalna postignuća (zaposlenost, obrazo- 
vanje, zdravstvena zaštita), komunistički 
režim redovito je pratila represija prema 
političkim protivnicima, pa se broj ubijenih 
u svim režimima procjenjuje na nekoliko 
desetaka milijuna (osobito za Staljina u 
SSSR-u, Mao Ce-tunga u Kini, Pola Pota 
u Kambodži, za okupacije istočne Europe 
itd.). lako je teško utvrditi točan broj žrtava, 
prema razmjerima zločina uspoređuje se s 
fašizmom i nacionalsocijalizmom te ga je, 
skupa s njima, Europski parlament rezolu- 
cijom iz 2006. osudio kao totalitarni režim. 


U bačkih Hrvata. Elementi komuniz- 
ma među južnougarske Hrvate dolazili su 
potkraj XIX. st. posredovanjem marksi- 
stičke Madžarske socijaldemokratske 
stranke (madž. Magyarorszagi Szocialde- 


mokrata Part), utemeljene 1890. Njihovim 
se idejama suprotstavljala Katolička crkva, 
osobito preko pokreta kršćanskoga soci- 
jalizma, koji je u Madžarsku došao 1903., 
nakon čega su osnovane Zemaljska kršćan- 
sko-socijalna stranka (madž. Orszagos Ke- 
resztenyszocialista Part) 1907. te Zemaljski 
katolički savez (znadž. Orszagos Katolikus 
Szovets6g) 1908., koji su među tradicional- 
no konzervativnim bunjevačkim struktu- 
rama relativno uspješno amortizirali takve 
utjecaje među siromašnijim slojevima. 
Glavni protivnici radikalnih ideja ukidanja 
privatnoga vlasništva i svijeta bez religije 
među bačkim Hrvatima bili su svećenik 
Blaško Rajić i franjevac Bećla Mćszaros. Na 
hrvatskom su jeziku u tom smislu izlazile 
Naše novine (1907.-18.) i Katolički pučki 
savez (1908.-17.), ali je antikomunizam 
propagiran i u Vevenu i Subotičkoj Dani- 
ci. Na istoj crti bio je i madžarski Bacskai 
Naplo. Usto je Blaško Rajić pod pseudoni- 
mom Ilovac izdao knjigu Šta obećaje cr- 
vena demokracija? A šta daje? (Subotica, 
1907.). Također je i Lajčo Budanović, dok 
je bio kapelan u Novom Sadu, bio začetnik 
tamošnjega kršćansko-socijalnoga pokreta, 
tajnik Novosadskoga kršćanskoga društva 
socijalista (madž. Ujvidćki Kereszteny Szo- 

cialis Egyesiilet), sa studentima je utemeljio 
Kršćanski licej društvenih znanosti (madž. 
Kerestćny tarsadlom tudomanyi liceum) i 
Stranku kršćanskih socijalista 1909., slje- 
deće godine pokrenuo tjednik Delvideki 
Ujsdg, koji je izlazio 6 mjeseci dok nije 
premješten u Sombor. Iako ga je navedeno 
društvo 1912. proglasilo počasnim članom, 
kršćansko-socijalni pokret u Novom Sadu 
zamro je nakon njegova odlaska. 


Odjeci ruske Listopadske revolucije na 
kraju Prvoga svjetskoga rata bili su osobito 
snažni na području Austro-Ugarske, kada 
su povratnici s Istočne fronte propagirali 
komunističke ideje, što je rezultiralo i osni- 
vanjem Komunističke partije Madžarske 
24. XI. 1918. U poratnom metežu komuni- 
sti i socijalisti pod vodstvom Bele Kuna us- 
postavili su 21. III. 1919. diktaturu formira- 
jući Madžarsku Sovjetsku Republiku, koja 
je ugušena nakon 133 dana intervencijom 
rumunjskih, francuskih i čehoslovačkih 
postrojba, nakon čega je admiral Miklos 
Horthy postao zapovjednikom armije nove 
madžarske vlade. Jedna od zadaća Pariške 
mirovne konferencije (1919.-20.) bilo je i 
stvaranje tzv. sanitarnoga kordona zapadne 
Europe prema sovjetskoj Rusiji. Radi toga 
je na području nekadašnje Austro-Ugarske 
stvoreno više novih nacionalnih država s 
ciljem da nacionalne, političke i gospo- 
darske tenzije, u uvjetima nemogućnosti 
pravičnoga razgraničenja, apsorbiraju 
komunističke ideje iz Rusije. Madžarski 
je parlament 1921. zabranio rad Komuni- 
stičke partije, nakon čega je ona djelovala 
u ilegali. Kada se u ljeto 1921. na temelju 
Trianonskoga mirovnoga ugovora srpska 
vojska morala povući iz okupiranih Peču- 
ha i Baje, proglašena je 15. VIII. Baranj- 
sko-Bajska Srpsko-Madžarska Republika 
pod vodstvom slikara Petra Dobrovića, 
rodom iz Pečuha, koja je trajala do ulaska 
Horthyjevih trupa tjedan dana poslije. 


Pod utjecajem povratnika iz Rusije 
i u Kraljevini SHS je 1919. na kongresu 
ujedinjenja socijaldemokratskih i socija- 
lističkih stranaka u Beogradu utemeljena 
Socijalistička radnička partija Jugoslavije 
(komunista) — SRPJ(k), koja je na kongresu 

u Vukovaru 1920. promijenila ime u Ko- 
munistička partija Jugoslavije (KPJ). To je 
bilo vrijeme socijalnih nemira, štrajkova i 
pobuna 1918.-21., u kojima su proglašavane 
kratkotrajne »sovjetske republike« u Kusi- 
ću (Banat), Ptuju (Slovenija), Labinu (Istra), 
a u Subotici je izveden puč u noći 19. i 20. 
IV. 1920. pod vodstvom Josipa Zelića i 
Istvana Rutaija, koji je ugušen, ali nemiri 
nisu zaustavljeni. Na izborima za Ustavo- 
tvornu skupštinu Kraljevine SHS KPJ je 
osvojio 59 mandata i postao treća stranka 
po snazi u Skupštini. Na tim izborima u 
Subotici je od 6633 izašla glasača za KPJ 
glasovalo 2296, a za Bunjevačko-šokačku 
stranku 2264 birača. U uvjetima socijal- 
nih nemira, štrajkova i terorističkih akcija 
Obznanom, tj. naredbom vlade Kraljevine 
SHS potkraj 1920., zabranjeno je djelo- 
vanje KPJ-a, koje je za cilj imalo nasilno 
rušenje ustavnoga poretka. Nakon što je 
u Delnicama ubijen ministar unutarnjih 
poslova Milorad Drašković, njezine su 
odredbe dalje pooštrene Zakonom o zaštiti 
države od 1921., nakon čega je KPJ djelo- 
vao u ilegali. 


Katedrala u Petrogradu (Lenjingradu) u Rusiji, pretvorena od boljše- 
vičke vlade u muzej bezbožničkog pokreta. 


Iz Subotičke Danice za 1936. 


Kao oblik rješavanja nacionalnoga pita- 
nja u Jugoslaviji stvoreni su KP Hrvatske 
i KP Slovenije 1937. Međuratni subotički 
katolički hrvatski tisak (Neven, Hrvatske 
novine, Subotičke novine, Subotička Dani- 
ca itd.) objavljivao je priloge o komunistič- 
koj represiji u Rusiji, osobito prema Pravo- 
slavnoj crkvi, te o prisilnoj kolektivizaciji. 
Jezgru inače ne baš jaka ilegalnoga komu- 
nističkoga pokreta u Subotici i Somboru 


do Drugoga svjetskoga rata činili su Srbi 
iz kolonističkih naselja, a u manjem broju 
bilo je Židova, Madžara i Hrvata. Među 
Hrvatima su prevladavali oni iz siromaš- 
nih slojeva, npr. u Subotici Matko Vuković, 
Roko Šimoković, Josip Merković, Jovan 
Mikić — Spartak, Bela Kričković, Remija 
Bašić, Franjo Grbac (doseljenik iz Istre) i 
dr., au Somboru Ivan Kekezović, Ivan Par- 
četić, Stipan Gradinac, Pera Probojčević, 
Stipan Ostrogonac i dr., no bilo je aktivista 
i iz srednjih slojeva (Jakša Damjanov). 


Tijekom Drugoga svjetskoga rata ko- 
munistički pokret otpora u Jugoslaviji, koji 
je predvodio Josip Broz Tito, s programom 
nacionalne ravnopravnosti i prava na sa- 
moodređenje naroda, organizirao je parti- 
zanske postrojbe i širok antifašistički po- 
kret. Među bačkim Hrvatima s obiju strana 
trianonske granice potkraj rata pojavio se 
komunistički i antifašistički pokret, koji je 
u osnovi zapravo bio nacionalni, tj. anti- 
madžarski, čak s težnjama da se tzv. Bajski 
trokut pripoji Jugoslaviji. Dok je Madžar- 
sku okupirala Crvena armija, jugoslavenski 
komunisti potkraj rata imali su potporu ne 
samo SSSR-a nego i zapadnih saveznika. 
U objema zemljama komunizam je 1945. 
postao vladajućom političkom i državnom 
snagom: po uzoru na SSSR uspostavljen je 
jednopartijski poredak, provedena je konfi- 
skacija i nacionalizacija imovine te agrarna 
reforma, a Crkva je proganjana. Kao dio 
rješavanja nacionalnoga pitanja komunisti 
su u objema zemljama zaustavili veliko- 
madžarske i velikosrpske politike negiranja 

pripadnosti bačkih Bunjevaca hrvatskomu 
narodu. Radi ostvarivanja nacionalne rav- 
nopravnosti u Madžarskoj su formirane 
južnoslavenske nacionalne organizacije, a u 
Subotici su Bunjevci članovi KPJ (osim pri- 
padnika pokreta otpora još i uglavnom oni 
koji su prije rata bili svjetovno i neunitarno 
jugoslavenski opredijeljeni) ali i članovi hr- 
vatskih organizacija prvih godina obnašali 
mnoge najvažnije funkcije u gradu (Blaš- 
ko Stražarković, Matija Poljaković, Ivan 
Milanković, Marko Bačlija, Geza Tikvic- 
ki, Lajčo Jaramazović, Mićo Skenderović, 
Alojzije Mihaljčević, Vojislav Ostrogonac, 
Julka Sekulić-Đelmiš, Grgo Lulić, Franjo 
Vojnić Purčar i dr.). U Somboru su također 
sudjelovali u gradskim strukturama, ali u 
znatno skromnijem broju (Ivan Matarić, 
Antun Matarić, Franja Liščević i dr.) 


Blaško 
Stražarković 


Pod izlikom komunističkoga internaci- 
onalizma apsorbirani su zahtjevi Hrvata iz 
Bajskoga trokuta prema pripajanju Jugosla- 
viji. U cilju rješavanja nacionalnoga pitanja 
Jugoslavija je konstituirana kao federalna 
država, umjesto međuratne unitarne. U isto 
vrijeme, prema Katoličkoj i Pravoslavnoj 
crkvi, kao i protiv muslimana, vršena je 
represija: mnogi svećenici odmah nakon 
uspostave komunističke vlasti ubijani su 
bez suđenja, a poslije kroz montirane poli- 
tičke procese: npr. hrvatski kardinal Alojzi- 
je Stepinac osuđen je zbog toga što je odbio 
formiranje posebne o Vatikanu neovisne 
crkve, dok je u Subotici 1948. osuđeno 26 
uglavnom katoličkih svećenika, studenata i 
učitelja na različite kazne (Ivan Kujundžić, 
Franjo Vujković, Stanko Stanić, Blaško De- 
kanj, Ante Sekulić, Vojislav Pešut, Marija 

Čović, Marija Maftej, Jakov Grunčić, Stana 
Dulić, Stjepan Poljaković i dr.). 

Odbijajući dominaciju Staljina, Tito je 
1948. odbacio rezoluciju Informbiroa upe- 
renu protiv jugoslavenskoga komunističko- 
ga vodstva, čime se oslobodio blokovske 
pripadnosti i utjecaja SSSR-a, istodobno 
uvodeći represivne metode u obračunu s 
neistomišljenicima i političkim protivni- 
cima (i mnogi komunisti među bačkim 
Bunjevcima bili su zatočeni i izloženi 
najgrubljoj torturi na Golom otoku kao 
»informbirovci«, npr. Blaško Stražarković, 
Geza Kikić, Grgo Lulić, Stevan Gorčik i 
dr.). No Titov sukob sa Staljinom tragično 
se odrazio na Hrvate u Madžarskoj, u ko- 
joj je vladao satelitski staljinistički režim 
Matyasa Rakosija. Iz gotovo svakog naselja 
u kojemu su živjeli bunjevački i šokački 
Hrvati stradalo je do dvadesetak kulturnih 
vođa, koji su osuđivani na višegodišnje 
robije, konfisciranje imovine (primjerice, 
iz Gare — Antun Karagić, Alojzije Babić 
i Pavle Vujić; iz Santova — Antun Bartu- 
lov, Bariša Blažetin, Đuka Dugalin, Adam 
Gorjanac, Marin i Matija Filaković, Bariša 
Pejin, Joza Prodan, Joza Sabovljev, Živko 
Tomašev, Živko Velin; iz Baje — Santovac 
Mišo Jelić; iz Andzabega — Kazo Antuno- 
vić; iz Mohača učitelj Matija Kovačić itd.), 
na raseljavanje itd. 


OKRUŽNI SUD U SUBOTICI 
Yosl.br.K.95/4R 


U IMA NANO! 


Nakon staljinističke faze jugoslavenski 
komunizam (titoizam) izvršio je vanjsko- 
politički zaokret (oslanjanje na zapadnu 
vojnu i ekonomsku pomoć, neovisna vanj- 
ska politiku prema SSSR-u, politika nesvr- 
stanosti na svjetskom planu) te izvjesnu 
unutarnjopolitičku liberalizaciju i elemente 
tržišnoga socijalizma (samoupravni socija- 
lizam), nasuprot tzv. realnomu socijalizmu 
kao univerzalnomu modelu socijalističkoga 
poretka, s vlašću komunističke partije u dr- 
žavi, s prevlašću političke sfere nad druš- 
tvenom te s nametanjem obveznih modela 
mišljenja i obrazaca kulture. Formalno je 
1953. KPJ promijenio ime u Savez komu- 
nista Jugoslavije (SKJ), čija je organizacija 
pratila federalni državni model. Međutim 
nacionalno pitanje je i dalje tinjalo, pa je 
u Subotici broj hrvatskih kadrova u par- 
tijskim strukturama drastično smanjen i 
zamijenjen pridošlim kadrovima, napose 
iz Srbije i Crne Gore, ugašene su hrvatske 
institucije 1950-ih (kazalište, škole, novine, 
društva). 


U poslijeratno vrijeme počeo je i proces 
industrijalizacije jugoslavenskoga gospo- 
darstva, što je za posljedicu imalo i sma- 
njivanje broja poljoprivrednoga stanovniš- 
tva i migraciju ljudi iz sela u gradove. Ti 
procesi, nakon posljedica agrarne reforme 
neposredno nakon Drugoga svjetskoga 

rata i prisilnoga 
»zadrugarskoga« 
koncepta poljo- 


Okružni kao krivični sud u Subotici u veću sastavljenon od 
pratsennike suda Dr.zunac Janka kao pretsednika veća, sudija-porotnika 
Šlezak Marka i Gadžur Tome kao članova veća,te rapisničara lutnik Nađe 1 
stenografa Kabai Jelisavete 1 Cenjanov ililete,v krivičnom predmetu protivu 
ortuženih lešut Vojislava, loljaković Alojzija, Kujundžić Ivana, Vujković 
Franje, Stantić Šimo, Stanić Stanka, Sekulić dr.Antuna,Dulić Josipa,hMilonj 
Dragutina, Tili Josipa, Draženović Ljubice, 1 Ivić Aleksandra,zbog krivič- 
nog, dela iz Zakona protivu naroda i drzave,nakon usmenog javnog pretresa 
odredjenog rešenjen orora ruđa o1 A marta 1948 podine,a održanog dana 15, 
16 4 17 marta ICA4R rodine,u prisustvu Javnog tužioca okruga Subotičkog Vu- 
ković Ivana,svih optuženika 1 njirovih branioca i to Brajkov Josipa advo- 
katskop pripravnika iz Subotice zn optuženog lešut Vojislava,Stantić Šimu, 
Sekulić dr.Antuna,imlić Josipa 1 Kilonja Dragutina, Filipovic Albe advo- 
kata iz Subotice za optužene ioljaković Alojzija 1 Ivić Klersandra,i Vukov 
Djura adv.iz Subotice za optužene Vujković Franju,štanić Stanka, TiJA Josi 
pa i Draženović hjnrieu,a ro sprovedenom dokaznom postupku i po saslušanju 
optužbe i oibrane,dohco je i dana 17 marta 1948 podine javno proglasio 
sledecćn 

Brvat, dreavljanin FNRJ, pismen, bez iretkn, vojsku služio, neosudjivan, 


Jedna od presuda u »Subotičkom procesu« 1948. 

privrede, koja je 
uvela radikalno 
ekonomsko i 
socijalno pre- 
slojavanje među 
Bunjevce i Šok- 
ce, ostavit će 
pozitivne (rodna 
emancipacija, 
nestanak nepi- 
smenih, sma- 
njivanje broja 
siromašnih, rast 
životnoga stan- 
darda idr), ali 
i negativne tra- 


gove i na život bačkih Bunjevaca i Šokaca 
(gubitak srednje i bogate ekonomske klase, 
bezzavičajnost ljudi u gradovima i prateća 
asimilacija, nestanak salaša i dr.). 


Ekonomsku liberalizaciju sredinom 
1960-ih u Jugoslaviji pratio je i pokušaj 
političke liberalizacije: uklanjanjem pot- 
predsjednika države Aleksandra Rankovi- 
ća 1966. na Brijunskom plenumu CK SKJ 
oslabjela je unitaristička struja u državnom 
i partijskom vrhu, a ojačale su reformistič- 
ke i federalističke struje. Međutim refor- 
misti (među njima i tzv. Hrvatsko proljeće) 
poraženi su, politički smijenjeni ili osuđeni, 
a u tom je procesu i više od 100 subotičkih 
Hrvata politički osuđeno, smijenjeno, osta- 
lo bez zaposlenja, politički šikanirano ili su 
se preselili u Hrvatsku (Ante Sekulić, Bela 
Gabrić, Matija Poljaković, Grgo Bačlija, 
Naco Zelić, Milivoj Prćić, Balint Vujkov, 
Lazar Merković, Ivo Stantić, Marko Hor- 
vacki, Ivan I. Tikvicki, Ivan Vuković, Ivan 
Tikvicki Pudar, Jakov Kujundžić, Vinko 
Perčić, Stjepan Skenderović, Petar Sken- 
derović, Stipan Šabić, Amalija Kulešević, 
Geza Kikić i dr.), što je bila svojevrsna 
dekapitacija hrvatske inteligencije u Subo- 
tici. Početkom 1970-ih u federalni ustroj 
Jugoslavije ugrađeni su jaki konfederalni 
elementi. Nakon toga vlasti nisu blagona- 
klono gledale na povezivanje bačkih Hr- 
vata s Hrvatskom, što je na polju jezične 
unitarizacije u idućih petnaestak godina 
rezultiralo gubljenjem jezičnih i kulturnih 
veza s Hrvatskom, osim preko Katoličke 
crkve. 


Nakon Titove smrti 1980. obnovljen 
je sukob konfederalno-reformske i uni- 
tarno-staljinističke struje, koju je pratila 
gospodarska kriza. SKJ se raspao na po- 
sljednjem XIV. kongresu 1990., kao rezul- 
tat činjenice da su u Hrvatskoj i Sloveniji 
pobijedile reformističke struje, za razliku 
od Srbije, u kojoj je prevladala unitaristič- 
ka struja na čelu sa Slobodanom Miloše- 
vićem. Raspad komunističkoga sustava u 
Srbiji praćen je njegovom transformacijom 
u nacionalistički pokret, koji je neuspješno 
pokušao unitarizirati Jugoslaviju. Refleks 
tih procesa na bačke Hrvate bila je obnova 


KOMUŠINA 


međuratne politike osporavanja hrvatstva 
Bunjevaca u formi pune potpore afirma- 
cije nacionalne samosvojnosti Bunjevaca 
i njihova izdvajanja iz hrvatskoga korpusa. 
Kao rezultat toga znatan dio Bunjevaca, 
osobito nekadašnjih komunista, nacional- 
no se opredjeljivao antihrvatski, poglavito 
uslijed snažne medijske promidžbe i ratne 
antihrvatske histerije, dok je dio njih pri- 
šao hrvatskim institucijama (Demokratski 
savez Hrvata u Vojvodini, novine Žig, hr- 
vatske kulturne udruge itd.). 


U Madžarskoj je nakon pada Rakosije- 
va staljinističkoga režima prestala represija 
prema južnoslavenskim manjinama, koje 
su mogle slobodnije djelovati u strogom 
komunističkom okviru. Pad komunistič- 
koga režima u Madžarskoj potkraj 1980-ih 
godina, usporedno s dezintegracijom Jugo- 
slavije, rezultirao je i raspadom zajednič- 
kih južnoslavenskih manjinskih institucija 
i formiranjem posebnih hrvatskih (kao i 
srpskih te slovenskih) udruga. 


Lit.: Neven, 6/1908, 9/1910, 16/1912, Subotica; M. 
Beljanski, Sombor i bunjevački nacionalni prepo- 
rod (1870-1945.), Sombor, 1971; Politička enciklo- 
pedija, Beograd, 1975; M. Beljanski, Somborska 
privreda (1944-1948.), Sombor, 1980; M. Grlica, 
G. Vaš, Subotičko višestranačje, Pro memoria, br. 
9, Subotica, 1990; T. Vereš, Bunjevačko pitanje 
danas, Subotica, 1997; M. Dulić, Da se ne zabora- 
vi: subotički proces 1948., Politički zatvorenik, br. 
87 i 88, Zagreb, 1999; D. Nohlen (ur.), Politološki 
rječnik, Osijek-Zagreb-Split, 2001; Opći religijski 
leksikon, Zagreb, 2002; Hrvatska enciklopedija, 6, 
Zagreb, 2004; Pravni leksikon, Zagreb, 2007; N. 
Zelić, Hrvatsko proljeće i bački Hrvati, Subotica, 
2009; G. Bačlija, Stradanje hrvatskih intelektua- 
laca u Subotici (tzv. maspokovaca — proljećara), u: 
Glasnik Pučke kasine, br. 95, br. 119-120, Subotica, 
2011-2013. 

S. Bačić 


KOMUŠINA (komuška, bot. — plod s ve- 
ćim brojem sjemenaka koje su odijeljene u 
dva pretinca /siligua/), u Šokaca naziv za 
lisnatu ovojnica kukuruznoga klipa, ljusku 
koja u više slojeva obavija klip i tako štiti 
zrno od vanjskih utjecaja. Bunjevci je još 
nazivaju ljuskura ili ruskulja, katkada i 
kumušina. Kad se skine s klipa, koristi se 
za razne potrebe. Njome se punila velika 
vreća od gruba platna, koja se stavljala na 

daske od kreveta i tako služila kao udobna 
postelja s dobrom toplinskom izolacijom. 
Od nje su se plele korpe, taške, razni pred- 
meti za ukrašavanje (lutke, figure) itd. Ko- 
ristila se i kao zatvarač za boce. Kada bi 
se ujesen skuhala paradička (rajčica), čisti 
listovi komušine potapali su se u vodu da 
omekšaju, a potom se s njima previo otvor 
na boci i svezao duncoškom špargom (tan- 
ki kanap koji se koristi za vezivanje boca). 


Nakon ručnoga branja kukuruza, u 
avliji salaša na mobi se radilo komušanje 
— čišćenje klipa od komušine. Vanjski, tj. 
gornji listovi, koji su prljavi i grubi, od- 
vajani su u stranu, a unutarnji — čisti, fini 
i svileni — posebno su stavljani u košari 
odlagani pod nadstrešnicu ili u zaštićeni 
prostor na čuvanje. Prljave i grube ljuske 
korištene su kao prostirka ispod josaga 
(stoke). 


Izvor: kazivanje Milana Skenderovića iz Bajmoka. 


Lit.: A. Sekulić, Rječnik govora bačkih Hrvata, 
Zagreb, 2005. 
P. Skenderović 


KONC, Andrija (Sombor, 10. IX. 1914. — 
okolica Bjelovara, ?, IX. 1945.), pjevač šla- 
gera, tenor, skladatelj. Sin je Mihajla i Zs0- 
fije, rođ. Csanyi. Srednju školu završio je u 
Somboru. U Zagrebu je 1936.-39. učio pje- 
vanje kod Milana Reizera i Lava Vrbanića 
u srednjoj školi Muzičke akademije. Usa- 
vršivao se u Budimpešti kod Imrea Mol- 
nara. Član je zbora zagrebačkoga HNK-a 
od 1938., poslije je pjevao i manje tenorske 
uloge u operetama, poglavito Milana Asića 
(Pjesmom kroz život) i Eduarda Gloza (Tu 
je sreća i Čar mjesečine). Istodobno postu- 
pno se opredjeljuje za zabavnu glazbu te 

od 1938. redovito nastupa na zagrebačkoj 
radijskoj postaji i na koncertnim prired- 
bama. Od 1933. nastupao je kao vratar u 
Konobarskom športskom klubu Hajduk u 
Zagrebu. Trebao je prijeći u budimpeštan- 
ski Ferencvdros 1938., ali je ipak prednost 
dao školovanju na Akademiji u Zagrebu. 
Sljedeće godine postao je vratar tadašnjeg 
državnog nogometnog prvaka zagrebačkog 
HAŠK-a. 


Vrhunac glazbene karijere doseže za 
vrijeme Drugoga svjetskoga rata, kada je 
bio najpopularniji pjevač hrvatske zabavne 
glazbe. Gostovao je u Budimpešti, Beču, 
Berlinu i Bratislavi. Izvodio je aktualni re- 
pertoar šlagera, šansona i romansa hrvat- 
skih i stranih skladatelja, najviše Miroslava 
Biroa, Nenada Grčevića, Antuna Kuljeva- 
na, Josipa Pomykala, Norberta Neugebaue- 
ra te vlastite skladbe. Skladao je desetak 
šlagera tiskanih u Zagrebu u nakladi Al- 
bini: Ne reci (1941), Bila je varka i Tango 
(1942), Da barem nisam tebe sreo, Ljubav 
i Ne pitaj (1943), Još uvijek tebe ljubim i 
Sad je kasno već (1944), Uspavanka (b. g.). 
Nastupio je više od tisuću puta u progra- 
mu Državne krugovalne postaje u Zagrebu, 
a za Hrvatski krugoval snimio je znatan 
broj malih ploča, kao i za tvrtke Edison 
Bell Penkala i Elektroton (Zagreb) te Patria 
(Budimpešta). Nakon ulaska partizanske 
vojske u Zagreb 8. V. 1945. mnogi su radij- 
ski djelatnici izgubili posao, zabranjivan 
im je javni nastup, uhićeni su ili nestali. 
Iako nije bio politički angažiran, poslije 
rata zatvoren je u sabirni logor u Zagrebu, 
a nakon što je pušten kući u Bjelovar, trag 


Andrija Konc 


mu se gubi 1945. nakon ulaska u tamošnju 
zgradu OZNA-e. Najvjerojatnije je ubijen 
ujesen iste godine, a ni danas mu se ne zna 
mjesto počivališta. Najveći broj njegovih 
ploča poslijeratne su vlasti uništile. 


Nakon prestanka zabrane spominjanja 
njegova imena tijekom 1990-ih objavljeno 
je više presnimaka njegovih pjevačkih na- 
stupa i skladba: kazeta Ja ljubim. Melodije 
koje ste voljeli (Suzy, 1992), LP-ploče Cro- 
atia Recordsa Andrija Konc (1993), Zlatne 
melodije 30-ih godina (1993) i Zlatne melo- 
dije 40-ih godina, 1 (1993); 2 (1994). 


Lit.: Hrvatski leksikon, 1, Zagreb, 1996; Tko je tko 
u NDH, Zagreb, 1997; E. Gerner, U sjeni stoljeća 
koje odlazi, Zagreb, 1999; Hrvatski biografski 
leksikon, 7, Zagreb, 2009. 

S. Bačić i E. Hemar 


KONPĐA (madž. konty > tur. konca /kon- 
dža/: pupoljak), 1. posebno spletena duga 

kosa u pletenicu, koja se omata u krug u 

sredini donjega dijela glave, ispod tjeme- 
na, u kupasti oblik; 2. pokrivalo za glavu. 
Kao pokrivalo nosila se ispod marame na- 
maknuta na čelo. Kada se Bunjevka udala, 
u svadbenoj noći skidao joj se vijenac i 

stavljala konđa. Tako Bunjevke više nika- 
da nisu pokazivale kosu. Po kući su mogle 

skinuti maramu i nositi samo konđu, ali 

gologlave se nikad nisu pokazivale. Šiva- 
ne su od svile i samta, a one za svagdanju 

uporabu od tkanina koje su se mogle prati. 
U udanih Bunjevaka slična je kapici, a ra- 
zlika je u načinu povezivanja i u tom što 

kapica otkriva jedan dio kose sprijeda. 


Konđa 


KONFESIJA 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Bački Hr- 
vati, Zagreb 1991; K. Suknović, Marame, kapice, 
kićenje, Hrvatska riječ, 526, Subotica, 3. V. 2013; 
Ž. Mandić, Rječnik govora santovačkih Hrvata, 
Pečuh, 2016. 

K. Suknović i N. Ušumović 


KONFESIJA (crkv. lat. confessio: prizna- 
nje, ispovijed), 1. ukupnost norma i načela 
vjerske zajednice; vjeroispovijed. U tom 
smislu u kršćanstvu ima više konfesija 
(katolicizam, pravoslavlje, protestantizam, 
nestorijanizam, monofizitizam i dr.). Ter- 
min konfesionalan katkad se koristi i za tri 
glavna pravca unutar judaizma (ortodoksni, 
konzervativni i reformisti) te dva glavna 
pravca u islamu (suniti i šiiti). I u hinduiz- 
mu postoje četiri pravca na koje se može 
primijeniti taj izraz (šivaizam, višnaizam, 
šaktizam i smartizam); 2. u užem smislu 
riječi, sažetak vjerskih istina neke konfesi- 
je; sadržaj vjeroispovijedi (Apostolsko vje- 
rovanje, Nicejsko-carigradsko vjerovanje, 
Augsburška vjeroispovijed); 3. u ranokr- 
šćanskim i ranosrednjovjekovnim crkvama, 
grob mučenika ili sveca ispod oltara. 


Izraz konfesionalan dobiva posebno 
značenje u sklopu protestantske reformaci- 
je. Od Augsburškoga vjerskoga mira 1555., 
kada je na državnom saboru u Augsburgu 
proglašen sporazum između Ferdinanda I. 
Habsburškoga i državnih staleža, kojim su 
okončani vjerski ratovi započeti reformaci- 
jom, prema kojem je u njemačkim zemlja- 
ma pristašama Augsburške vjeroispovijedi 

— glavnoga vjeroispovjednoga obrasca lu- 
teranskih crkava — priznata ravnopravnost 
s katoličanstvom, riječ konfesija počinje 
označavati kršćansku zajednicu koja se i 
sociološki omeđuje od drugih kršćanskih 
skupina. Za razliku od toga, izraz nekon- 
fesionalan označuje subjektivnu volju da se 
ne pripada nekoj društveno konstituiranoj 
religijskoj skupini, a rabi se i za označa- 
vanje udruge u kojoj se ne vodi računa o 
religijskoj pripadnosti pojedinih članova. 
Jedina su iznimka pravci koji su margina- 
lizirani i označava ih se kao sekte. 


Stvaranje jedne konfesije obično teče 
kroz dulje vremensko razdoblje, a razlozi 
mogu biti razni. To može biti kriza do koje 

dolazi zbog zemljopisnih ili kulturoloških 
promjena unutar određene konfesije, ili 
pod trajnim utjecajem grupe koja pripada 
drugoj konfesiji, ili članovi jedne konfesije 
s vremenom razviju različite poglede na 
ista pitanja. S vremenom pripadnici iste re- 
ligije utvrde da su se bitno razišli između 
sebe u pitanjima teologije, filozofije, etike, 
religiozne prakse, odnosno rituala. 


U drugim slučajevima konfesije se 
mogu vrlo brzo oblikovati kao posljedica 
raskola (shizme) unutar postojeće konfesije 
ili iskustvom duhovne obnove, buđenja, s 
ciljem stvaranja nove konfesije koja se za- 
sniva na novom razumijevanju (pijetizam 
u protestantizmu). 


Primjena izraza konfesija ne pretpo- 
stavlja nužno priznavanje istih vrijednosti 
svim konfesijama. Katolička crkva nikad 
se nije shvaćala kao konfesija, nego kao 
društveno organizirana zajednica u kojoj 
nastavlja postojati jedina Kristova Crkva 
(npr. Konstitucija Drugog vatikanskog sa- 
bora Lumen Gentium, 8). U ekumenskom 
dijalogu pak razlikuje se između konfesio- 
nalnosti kao priznanja i pripadnosti nekoj 
povijesnoj crkvi i konfesionalizma (zvan 
i denominacionizmom), shvaćenoga kao 
krutost konfesionalnoga identiteta u stavu 
samoopravdanja. 


izrazilo 45,33 % stanovnika (4.505.253 
osoba). Među pripadnicima konfesija naj- 
više je katolika (s grkokatolicima) te prote- 
stanata (kalvinista i luterana). 


Velika većina bačkih Bunjevaca i Šoka- 
ca, poput ostalih Hrvata, jesu vjernici Ka- 
toličke crkve. Kao katolici su se i doselili 
na prostore Ugarske, napose južne Ugarske, 
potkraj XVIII. stoljeća pod vodstvom bo- 
sanskih franjevaca. Pojedini srpski znan- 
stvenici (Aleksa Ivić, Jovan Erdeljanović, 
Slavko Gavrilović, Dragoljub Petrović i dr.) 
ili prosrpski orijentirani bunjevački autori 
(Albe Kuntić, Mara Đorđević Malagurska 
itd.) smatraju Bunjevce izvorno pravoslav- 
nima (»pokatoličenim Srbima«), iako po- 
tvrda za to u izvorima nema. To, naravno, 
ne vrijedi za vrijeme XVI.-X VIII. st. za 
zajedničke prostore susretanja katoličke i 
pravoslavne vjere u pograničnim predje- 
lima Mletačke Republike i Turske (Lika, 
Krbava, Dalmatinska zagora...), gdje je 
nedvojbeno bilo obostranih prelazaka sta- 
novništva (osobito Vlaha, tj. Morlaka) iz 
jedne u drugu konfesiju, koja će u XIX. st. 
u znatnoj mjeri determinirati pripadnost 
hrvatskoj ili srpskoj naciji. Poznati su i 
primjeri Josipa Pančića, Bunjevca iz Senj- 
skoga primorja, koji je sredinom XIX. st., 
dok je živio u Srbiji, prešao u pravoslavlje 
te ga srpska znanost drži Srbinom, ili pak 


Srbija (bez Kosova) Vojvodina 
2011. g. Broj % Broj Yo 
UKUPNO 7.498.001 100,00 2.031.992 100,00 
pravoslavci 6.371.584 84,98 1.401.475 68,97 
katolici 410.976 5,48 388.313 19,11 
muslimani 239.658 3,20 8.073 0,40 
protestanti 80.837 1,08 72.159 3,55 


Prema popisu stanovništva iz 2011. u 
Srbiji 94,7 % stanovništva ističe da pripada 
određenoj konfesiji, prije svega pravoslav- 
noj. Po konfesionalnoj identifikaciji slijede 
katolici (i katolici istočnog obreda), mu- 
slimani (suniti) i protestanti, dok su druge 
religije slabije zastupljene. 


U Madžarskoj pak prema popisu iz iste 
godine konfesionalnu identifikaciju nije 

narodnoga preporoditelja Kalora Miloda- 
novića, koji je 1870-ih iz južne Ugarske 
prebjegao u Srbiju i prešao na pravoslavlje. 
Slično su Albe Kuntić i Mara Malagurska 
u razdoblju između dvaju svjetskih ratova 
prešli na pravoslavlje i bili iznimno žustri 
zastupnici teze da su Bunjevci »pokatoliče- 
ni Srbi«. U novije vrijeme, osobito nakon 
raspada Jugoslavije i formiranja samostal- 

Madžarska 
2011. g. Broj % 
UKUPNO 9.937.628 100,00 
katolici 3.871.922 38.96 
protestanti 1.368.547 13,77 
ostale crkve i denominacije 167.231 1,68 
pravoslavci 13.710 0,13 


nih država Hrvatske i Srbije, u Vojvodini 
se bilježe prelasci Bunjevaca u pravoslavlje, 
najčešće kroz ženidbene veze ili iz drugih 
razloga. 


Josip 
Pančić 


Lit.: M. Bogović, Katolička Crkva i pravoslavlje 
u Dalmaciji za mletačke vladavine, Zagreb, 1993; 
Opći religijski leksikon, Zagreb, 2002; Hrvatska 
enciklopedija, 6, Zagreb, 2004; M. Šarić, Bunjev- 
ci u ranome novom vijeku, Postanak i razvoj jedne 
predmoderne etnije, u: M. Černelić i dr. (ur), Ži- 
vjeti na Krivom putu, ur. Zagreb, 2008; Enciklo- 
pedijski teološki rječnik, Zagreb, 2009; Veroispo- 
vest, maternji jezik i nacionalna pripadnost, Popis 
stanovništva, domaćinstava i stanova 2011. u Re- 
publici Srbiji : Stanovništvo : Veroispovest, ma- 
ternji jezik i nacionalna pripadnost : Podaci po 
opštinama i gradovima, Beograd, 2013; M. Cer- 
nelić i dr. (ur.), Bunjevci u vremenskom i prostor- 
nom kontekstu, Zagreb, 2014; http://www.ksh.hu/ 
nepszamlalas/tablak_teruleti_00 

D. Muharem 


KONFESIONALIZAM, 1. teološko uče- 
nje prema kojem prava religioznost ovisi 
o pripadnosti određenoj konfesiji; 2. ide- 
ološka instrumentalizacija konfesionalne 
pripadnosti u sporovima s drugim konfesi- 
jama; 3. stav koji konfesionalnu ili religij- 
sku pripadnost stavlja iznad državne, na- 
cionalne 1 sl.; 4. poistovjećivanje etničke, 
nacionalne ili državne pripadnosti s kon- 
fesionalnom. Židovstvo je do danas ostalo 
etničkom religijom. U Bosni i Hercegovini 
etnička i nacionalna raščlanjenost zbila se 


ponajprije prema konfesionalnom ključu 
(katolički Hrvati, pravoslavni Srbi i musli- 
manski Bošnjaci), a takvo poistovjećivanje 
danas se odnosi i na ukupnost prostora na 
kojem žive Hrvati, Srbi i Bošnjaci. Veza 
između konfesije i nacionalne svijesti snaž- 
na je i u Iraca i Poljaka, kojom se oni kao 
rimokatolici razlikuju od protestantskih 
naseljenika na Irskom otoku, odnosno od 
susjednih pravoslavnih Rusa i Bjelorusa te 
grkokatoličkih ili pravoslavnih Ukrajinaca. 
Nakon Drugog svjetskog rata indijski se 
potkontinent raščlanio na države po kon- 
fesionalnom načelu (hinduistička Indija, 
islamski Pakistan i Bangladeš i pretežno 
budistička Šri Lanka). Nakon reformacije 
u XVI. st. u Europi katolicizam postaje dr- 
žavnom konfesijom u katoličkim, a prote- 
stantizam u protestantskim državama. Na- 
kon prosvjetiteljstva u zapadnoeuropskim 
društvima nastaje laička nekonfesionalna 
država, što je u nekih naroda u procesu 
izgradnje nacija rezultiralo prevagom et- 
ničkih sastavnica u odnosu na vjerske, kao 
što su Madžari ili Albanci — u suvremenoj 
madžarskoj i albanskoj naciji ne insistira se 
na konfesionalnim razlikama (kod Madža- 
ra na katolicizmu ili reformatorstvu, a kod 
Albanaca na muslimanstvu, katolicizmu ili 
pravoslavlju); 5. politički sustav u kojem je 
udio u parlamentu i političkim funkcijama 
određen konfesionalnom pripadnošću. Po- 
stoji u konfesionalno složenim društvima: 
bio je zastupljen na početku organiziranja 
Švicarske Konfederacije, a danas u Libano- 
nu brojne konfesije — maroniti, suniti, šijiti, 
druzi i melkiti — imaju razmjerni udio u 
parlamentu 
Lit.: E. Hobsbaum, Nacije i nacionalizam od 1780, 
Beograd, 1996; Opći religijski leksikon, Zagreb, 
2002. 

S. Bačić 


47 


KONFISKACIJA 


KONFISKACIJA (/at. confiscare: zaplije- 
niti, oduzeti u korist državne riznice), pri- 
silno oduzimanje cjelokupne imovine ili 
njezina dijela bez naknade aktom sudske 
ili druge vlasti koje se provodi kao kazna 
ili zaštitna mjera. Oduzima se i zakonito 
stečena imovina, a ne samo stečena poči- 
njenim kaznenim djelom, a konfiscirana 
imovina postaje državnom. U kaznenom 
je pravu uglavnom relikt prošlosti jer se 
najčešće propisivala za tzv. politička ka- 
znena djela, pa je imala značajke odmazde 
prema političkim protivnicima. Usto je i u 
velikoj mjeri lišena personalnoga karaktera 
jer su njome više pogođene druge osobe, a 
ne počinitelj kaznenog djela. 


Potječe još iz rimskoga prava, kada je 
najčešće izricana uz smrtnu kaznu. Socija- 
listički kazneni sustavi poznavali su je kao 
sporednu i fakultativnu kaznu za određena 
kaznena djela. Međutim u Jugoslaviji na- 
kon Drugoga svjetskoga rata nije izricana 
samo pojedinačnim aktom, kao kazne- 
nopravna sankcija, nego i određenim kate- 
gorijama osoba propisima općeg karaktera 
i bez vođenja kaznenog postupka, primjeri- 
ce samom Odlukom AVNOJ-a o prelasku u 
državno vlasništvo neprijateljske imovine, 
o državnoj upravi nad imovinom neprisut- 
nih osoba i o sekvestru nad imovinom koju 
su okupatorske vlasti prisilno otuđile, koja 
je donesena 21. XI. 1944., konfiscirana je 
sva imovina Njemačkoga Reicha i njegovih 
državljana u Jugoslaviji, sva imovina jugo- 
slavenskih državljana njemačke narodnosti 
i imovina ratnih zločinaca i njihovih poma- 
gača. Nakon uspostave socijalističke vlasti 
imovina seljaka rigorozno je konfiscirana i 
u slučajevima predaje nedovoljne količine 
poljoprivrednih proizvoda (žita, kukuruza, 
svinja i dr.) za obvezan otkup, koji su vlasti 
uvodile posebnim propisima (uredbama). 
To je u seljaka izazivalo nezadovoljstvo i 
otpor vlastima, pogotovo zbog nerealnih 
procjena njihovih mogućnosti i preniskih 
otkupnih cijena. 

Kako je Komunistička partija vodila oš- 
tru kampanju protiv seljaka koji nisu mogli 
ispuniti obveze iz obveznog otkupa, mnogi 
su seljaci, osim što su bili fizički zlostav- 

ljani (»čupanje brkova«), dobivali prijetnje 
oružjem od lokalnih partijskih moćnika i 
bili privođeni na razgovor u policiju, još i 
kazneno procesuirani — izricane su im ka- 
zne zatvora, novčana kazna te potpuna ili 
djelomična konfiskacija imovine (pronađe- 
ni viškovi poljoprivrednih proizvoda, stoka, 
poljoprivredni inventar te nekretnine). Su- 
đenja su bila često samo formalna, isti dan 
kada je donesena i optužnica, sudilo se od 
jutra do večeri, uz mnogobrojne propuste 
prilikom izricanja konfiskacije, kako stoji u 
jednom izvješću iz 1950. iz Kotarskog suda 
u Subotici. Zapravo su sudovi bili tek izvr- 
šitelji direktiva kotarskih i mjesnih partij- 
skih komiteta, policije i tužilaštava. U Voj- 
vodini je zbog neizvršenja obveze otkupa 
1945.-52. na kaznu konfiskacije nepokretne 
imovine osuđeno 2295 osobe, od čega u 
subotičkom kotaru 199, a u somborskom 
106 osoba. Ukupno je u Vojvodini konfis- 
cirano oko 21.500 ha obradivog zemljišta, 
dok zbirni podaci o bezbrojnim konfisci- 
ranim pokretnim stvarima ne postoje. Kao 
posljedica fizičkog zlostavljanja, prijetnja i 
konfiskacije više desetaka zemljoradnika 
izvršavalo je samoubojstvo. Posebno je ta 
politika pogađala bunjevačke Hrvate, koji 
su tradicionalno bili agrarne strukture, pa 
je primjerice od 26 kazna konfiskacije u 
subotičkom kotaru 1950. čak 21 izrečena 
prema bunjevačkim Hrvatima. 


Djelomično je u Republici Srbiji ne- 
pravda ispravljena 1991. donošenjem Za- 
kona o načinu i uvjetima priznavanja prava 
i vraćanju zemljišta koje je prešlo u druš- 
tvenu svojinu po osnovi poljoprivrednoga 
zemljišnoga fonda i konfiskacijom zbog 
neizvršenih obveza iz obveznoga otkupa 
poljoprivrednih proizvoda, koji je, među 
ostalim, omogućio prije svega zemljo- 
radnicima, odnosno njihovim pravnim 
sljednicima, da im se iz zemljišnoga fon- 
da u državnom vlasništvu vrati zemljište 
konfiscirano prema propisima o obveznom 
otkupu poljoprivrednih proizvoda zbog ne- 
izvršenih obveza iz obveznog otkupa. Me- 
đutim, mnogo više imovine konfiscirano je 
temeljem Zakona o konfiskaciji imovine i o 
izvršenju konfiskacije iz 1945., što je pred- 


met Zakona o vraćanju oduzete imovine i 
odšteti 2011., koji neće moći ni približno 
ispraviti bezbrojne nepravde konfiskacije. 


Konfiskaciju ne treba miješati sa si- 
gurnosnom mjerom oduzimanja predme- 
ta, odnosno imovinske koristi, ostvarenih 
izvršenjem kaznenog djela, koja se može 
izreći samo osobama za koje se dokaže da 
su do imovine došle isključivo kaznenim 
djelom te se može odnositi isključivo na 
tu imovinu. Također je treba razlikovati 
od nacionalizacije i eksproprijacije: dok 
je nacionalizacija šira mjera, usmjerena 
na promjenu vlasničke strukture u nekom 
društvu, primjerice putem propisa općeg 
karaktera, bez naknade oduzima se odre- 
đena imovina (iznad propisanog maksimu- 
ma, u vlasništvu stranaca, određena sku- 
pina stvari — rudnici, željeznički promet i 
sl.), koja prelazi u državno vlasništvo, dotle 
se eksproprijacijom oduzima vlasništvo na 
temelju pojedinačnoga akta vlasti u javnom 
interesu, npr. radi izgradnje stambenih na- 
selja ili cesta, uz plaćanje tržišne naknade. 


Lit.: J. Popov, Drama na vojvođanskom selu (1945- 
1952) : obavezni otkup poljoprivrednih proizvoda, 
Novi Sad, 2002; Pravni leksikon, Zagreb, 2007. 


S. Bačić 


KONKOJ, Petar (Subotica, 19. I. 1976.), 
glumac, lutkarski animator. Sin je Josipa 
i Gizele, rođ. Kopilović. Nakon završene 
osnovne škole u Subotici i srednje škole 
za veterinarskog tehničara u Futogu po- 
lazi novosadski lutkarski studio Anima, 
smjer gluma — lutkarska animacija, u klasi 
Milivoja Miše Radakovića i Tibora Vajde 
(1996.-2000.). Studij glume na Akademiji 
umjetnosti Braća Karić u Beogradu upi- 
suje 1999. u klasi Vladimira Jevtovića, no 
napušta ga na 3. godini (2002.). Na Umjet- 
ničkoj akademiji u Osijeku 2006. upisuje se 
na preddiplomski studij glume i lutkarstva 
u klasi Zlatka Svibena te 2009. stječe zva- 
nje prvostupnika glume i lutkarstva. 


Počeo je glumiti u Narodnom kazali- 
štu u Subotici sa 16 godina i do danas je 
ostvario dvadesetak uloga u filmu i dječ- 
jem kazalištu. Zapaženije su mu uloge lik 
Vođe u filmu Korak po korak (Interfilm/ 

HRT, 2011.) i Slavena Vidovića u filmu 
Emanuel Vidović (HRT, 2014.). U kazališ- 
nim predstavama posebno se ističu njegove 
uloge Zlog dječaka u predstavi Tramvaj u 
žitu (Dječje kazalište Subotica, 2004.), Stu- 
denta u predstavi Zastave, barjaci, stjego- 
vi (HNK Osijek, 2007.), Gosp. majmuna 
Nilssona u predstavi Pippi Dugačarapa 
(Dječje kazalište Osijek, 2009.), Pasztora 
mlađega u predstavi Dječaci Pavlove uli- 
ce (Osječko ljeto kulture/Dječje kazalište 
Osijek/Hrvatsko kazalište Pečuh, 2010.), 
Vukopasa u predstavi Did i repa (matično- 
ga Gradskoga kazališta lutaka Split, 2012.), 
Miša u predstavi Velika avantura malo- 
ga Miša (GKL Split, 2013.), više uloga u 
Glazbatoriju (GKL Split, 2013.) te Susjeda 
u predstavi Darmarzemska (2014.) 


GRADSKO KAZALIŠTE LUTAKA SPUT 


S 


TAMARA KUĆINOVIĆ 
JEJA ČUKOVSKOG 


UF RAPŽKO, 


REMA MOTY 


PREMIJERA: 4. OŽUJKA 2016. 


Plakat za kazališnu predstavu 
Ukradeno sunce 


Uspješno se okušao i u lutkarskim ani- 
macijama — u serijalu Matematičke priče 
(Školsko-obrazovna redakcija Drugoga 
programa RTS-a, 2004.-05.), uloga Bje- 
somara u predstavi Kako je Potjeh tražio 
istinu (Dječje kazalište Subotica / Dječje 
kazalište Osijek, 2006.), lutkarska igra u 
autorskom projektu Egzorcismus (Curtea 
Comediantilor, Sibiu, Rumunjska, 2007.), 
u satiričnim serijalima Nikad izvini (MGA, 
Beograd 2003.-07.), VIP (TV Vijesti, Pod- 
gorica, Crna Gora, 2008.) i Villa Grande 

(Pink TV, Beograd, 2008.), uloga Ježa Le- 
opolda u lutkarskom serijalu Tajni dnevnik 
patke Matilde (Program za djecu i mladež, 
HRT 2, Zagreb, 2009.-13.) te nekoliko 
lutkarskih animacija Gradskom kazalištu 
lutaka u Splitu — uloga Vjetra u predstavi 
Kako se vjetar spustio među ljude (2012.), 
Bundaša u Čudnovate zgode šegrta Hla- 
pića (2013.) te Miša Pepija u Mišja priča 
(2014). 

Autor je scenskog pokreta i koreogra- 
fije za predstavu Glumice i to (Umjetnič- 
ka organizacija Kravice i KNAP, Zagreb, 
2012.). Glumio je i u nekoliko uspješnih 
televizijskih reklama — uloga Lift boya za 
reklamni spot Zagrebačke banke (2008.), 
zatim u Podravka pekmez (2009.), Iskon 
Trio (2010.) te Megafon (ruska telekomuni- 
kacijska mreža) (2014.). 


S predstavama je sudjelovao na brojnim 
kazališnim festivalima i smotrama. Dobit- 
nik je specijalne nagrade WAP-a (The Wor- 
Id Association of Puppeteers) »za zaigranu, 
osvježavajuću i maštovitu animaciju« za 
predstavu Krava na mjesecu Zagrebačkoga 
kazališta lutaka/Kazališta lutaka Budim- 
pešta na Svjetskom lutkarskom festivalu u 
Pragu 2011.; za najbolje predstave u cjelini: 
Pippi Dugačarapa (Naj naj 2009.); Did i 
repa (Naj naj, M. Marulić 2012.), Glazba- 
torij (M. Marulić 2013.) te nagradu Hrvat- 
skoga društva dramskih umjetnika za po- 
stignuća u kazališnoj umjetnosti predstavi 
Glumice i to 2013. 

Član je više stručnih asocijacija: UNI- 
MA Hrvatska (Svjetska lutkarska asocija- 
cija); UMAK KOMPA — Udruga za scen- 
ske, filmske, video-, vizualne, auditivne 
i multimedijalne umjetnosti Umjetničke 
akademije, Osijek; KULISA, Udruga za 
promicanje kulturne suradnje, Zagreb; 
MOŽEMO Pariz, Asocijacija za razmjenu 
mladih umjetnika s francuskog govornog 
područja i bivših jugoslavenskih republika. 


Lit.: D. Blašić]. Plalković]., Gluma kao rad na cje- 
lovitoj ličnosti, Hrvatska riječ, br. 237, Subotica, 
7. IX. 2007; Subotičanin na reklami : Lift-boj Pe- 
tar, Hrvatska riječ, br. 296, Subotica, 31. X. 2008; 
D. Blašić]. P[alković]., Poznat ćeš me po reklami, 
Hrvatska riječ, br. 368, Subotica, 2. IV. 2010; N. 

Vekić, Kada se umorim od scene, vratim se svom 
vrtu koji stvorim gdje god se nađem, Glas Slavo- 
nije, br. 28977, Osijek, 31. V. 2012. 


D. Bašić Palković 


KONKORDAT (srednjovj. lat. concor- 
datum < /at. concordare: slagati se), me- 
đunarodni ugovor između Svete Stolice i 
pojedine države kojim se općenito uređuje 
pravni položaj Katoličke crkve u toj državi. 
Specifičan je oblik međunarodnoga ugovo- 
ra jer u njemu papa nastupa ponajprije kao 
poglavar Katoličke crkve, dakle i vjernika 
u dotičnoj državi, a tek posljedično i kao 
poglavar Države Vatikana. Najstariji je 
Wormski konkordat iz 1122. između pape 
Kalista II. i rimsko-njemačkoga cara Hen- 
rika V., kojim je razgraničena vlast između 
Katoličke crkve i države prilikom izbora 
biskupa i opata. Osim konkordata Sveta 
Stolica sklapa s državama i međunarodnim 
organizacijama i druge ugovore o pojedi- 
nim pitanjima. 

Tijekom stoljeća odnos Habsburške 
Monarhije s Papinskom Državom patio je 
najviše od neslaganja u definiranju odnosa 
carske i papinske vlasti. Ti su odnosi po- 
stali još složeniji u vrijeme prosvijećeno- 
ga apsolutizma Josipa II. (1780.-90.) te u 
XIX. st. pod utjecajem ideja liberalizma i 
sekularizacije društva. Konkordat s Au- 
strijskim Carstvom potpisan je 1855., no 
1867. liberalni su krugovi u Carevinskom 
vijeću izborili donošenje nekih zakona koji 
su kršili položaj crkvene sudbenosti u brač- 
nim sporovima, kojima je praktički jedno- 
strano prekinut konkordat. Beč je konačno 
formalno ukinuo konkordat zakonom 1874. 
Osim toga Ugarski je sabor nakon ukidanja 
Bachova apsolutizma (1852.-60.) držao da 
su svi tada doneseni zakoni nevažeći za 
Ugarsku, pa je tako i konkordat iz 1855. 
stavljen izvan snage u zemljama Krune sv. 
Stjepana odmah nakon donošenja Veljač- 
koga patenta 1861. 


S druge strane, u Kraljevini Srbiji Srp- 
ska pravoslavna crkva (tada još samo kao 
Beogradska mitropolija) imala je status dr- 
žavne crkve. Za katolike je važno bilo ime- 
novanje J. J. Strossmayera apostolskim ad- 


ministratorom u Srbiji 1851., koji je na toj 
dužnosti ostao sve do 1897. Položaj katoli- 
ka u Srbiji, koji su bili inozemni državljani 
što su ovdje službovali ili su se doselili kao 
radnici, regulirali su Zakon o slobodnom 
vjeroispovijedanju vjere nepravoslavnih 
konfesija i Zakon o zabrani prelaska iz 
pravoslavne vjere, doneseni 1853. pod ru- 
skim utjecajem, i zapravo su ograničavali 
slobodno ispovijedanje katoličke vjere. Po- 
ložaj rimokatolika u Srbiji najviše je trebao 
štititi čl. 35. Berlinskoga ugovora iz 1878. 
(kojim je Srbija međunarodno priznata 
kao neovisna država), prema kojem Srbi- 
ja nije smjela provoditi vjersku diskrimi- 
naciju. Kako se Srbija nije pridržavala tih 
odredaba ni spram katolika, Strossmayer i 
Katolička crkva željeli su to pitanje riješiti 
konkordatom, iako su u srpskim politič- 
kim krugovima mnogi političari bili protiv 
konkordata, a najviše sama Srpska pravo- 
slavna crkva. Ipak, potkraj XIX. st. Srbija 
je željela sklopiti Konkordat zbog među- 
narodnih odnosa, ali i zbog nastojanja da 
pridobije južnoslavenske katolike za ideju 
teritorijalnoga proširenja na krajeve Bosne, 
Hercegovine i Dalmacije. Nakon nekoliko 
pokušaja konkordat je konačno potpisan 
u Rimu 24. VI. 1914. Njime je trebala biti 
uspostavljena vlastita crkvena hijerarhija 
ustanovljenjem Beogradske nadbiskupije 
i sufraganske Skopske biskupije, izravno 
podređene Sv. Stolici, čime je ukinut nad- 
zor državne vlasti, formirano je sjemenište 
s nastavnim srpskim jezikom za necrkve- 
ne predmete, priznata je valjanost mješo- 
vitih brakova zaključenih pred katoličkim 
svećenikom i sloboda vjerskoga odgoja 
djece iz mješovitih brakova, jurisdikcija u 
bračnim sporovima, korištenje staroslaven- 
skoga jezika u sv. misi i srpskoga jezika u 
crkvenim obredima i djelomično u sv. misi 
itd. Međutim atentat na habsburškoga pri- 
jestolonasljednika Franju Ferdinanda četiri 
dana poslije u Sarajevu doveo je do izbija- 
nja Prvoga svjetskog rata, pa je taj konkor- 
dat ostao slovo na papiru. 


Pred kraj Prvoga svjetskoga rata nova 
država Južnih Slavena bila je okvirno de- 
finirana odlukama Krfske konferencije 
1917., kojima je, među ostalim, dogovore- 

na ravnopravnost priznatih vjeroispovijedi 
u budućoj državi, što je znatno utjecalo i 
na voljnost Slovenaca i Hrvata da uđu u 
novu državnu tvorevinu. Tako je hrvatski 
katolički episkopat pozdravio ujedinjenje 
Slovenaca, Hrvata i Srba na biskupskim 
konferencijama u Zagrebu od 27. XI. do 
2. XI. 1918., a na inicijativu hrvatskih i 
slovenskih katolika Vatikan je već 6. XI. 
1919. priznao Kraljevinu SHS. Iako su po- 
stojala i tumačenja da nova država u među- 
narodnom pogledu predstavlja kontinuitet 
prijeratne Srbije te da stoga vrijedi stari 
konkordat, ministar vjera Tugomir Alau- 
pović počeo je već 1919. raditi na sklapanju 
novoga konkordata. Tomu je pogodovalo i 
donošenje Vidovdanskoga ustava iz 1921., 
kojim je zajamčena ravnopravnost prizna- 
tih vjera. Od 1923. započeo je rad Komisije 
za proučavanje pitanja o zaključenju kon- 
kordata. Pregovori između Kraljevine SHS 
i Vatikana počeli su 1925. Završnu pripre- 
mu nacrta Konkordata radio je od 1932. do 
1935. Bogoljub Jevtić, kao ministar vanj- 
skih poslova i kao kasniji predsjednik vla- 
de. Na potpisivanju konkordata nastavio je 
raditi i novi premijer Milan Stojadinović, 
koji je 24. VI. 1935. sastavio novu vladu 
te je Konkordat konačno potpisan 25. VII. 
1935. 


Demonstracije protiv Konkordata u 
Beogradu 19. VII. 1937. 


Za podunavske Hrvate posebno je va- 
žan bio članak 2., prema kojem je Srijem, 
izuzev Zemuna, ostavljen Đakovačkoj 
biskupiji, koja je pripadala Zagrebačkoj 
crkvenoj pokrajini. Beogradska je crkve- 
na pokrajina prema tomu konkordatu obu- 
hvaćala beogradsku metropolijsku stolicu 
te sufraganske biskupije skopsku, bačku 

i banatsku. Stojadinović je zajedno s Kra- 
ljevskim namjesništvom pokušao provesti 
ratifikaciju konkordata u Narodnoj skup- 
štini temeljem odluke Kraljevskoga namje- 
sništva od 5. XI. 1936. Međutim tomu se 
odlučno suprotstavila Srpska pravoslavna 
crkva (SPC) na čelu s patrijarhom Varna- 
vom. Sukob se nastavio i 1937. te je kulmi- 
nirao tzv. »Krvavom litijom« 19. VII. 1937., 
kada se o konkordatu trebalo raspravljati u 
Narodnoj skupštini, ali je istodobno na uli- 
cama Beograda organiziran prosvjed protiv 
njegove ratifikacije, premda se kao povod 
isticalo da se želi održati litija za zdravlje 
bolesnoga patrijarha Varnave. U sukobu 
prosvjednika i žandara ozlijeđen je episkop 
Simeon. Usprkos prosvjedima SPC-a Na- 
rodna je skupština 23. VII. 1937. ratifikaci- 
ju stavila na glasovanje te je za nju bilo 167 
zastupnika, a 129 protiv nje. Nakon toga 
konkordat je trebao biti proslijeđen Senatu 
Kraljevine Jugoslavije, međutim vlada je 
odlučila da se Konkordat ne proslijedi Se- 
natu dok se ne nađe sporazum sa SPC-om. 
Na kraju je Stojadinovićeva vlada sama 
odustala od prijedloga konkordata, što je 
prihvaćeno na sjednici Senata 19. X. 1937. 


Za povijest odnosa Sv. Stolice i Srbije 
u kontekstu međudržavnih ugovora koji se 
tiču srednjega Podunavlja važan je i kon- 
kordat koji je Sv. Stolica potpisala 1886. s 
Crnom Gorom, u kojoj je pravoslavna vjera 
također bila državna. Knjaz Nikola uz po- 
moć J. J. Strossmayera tada je postigao da 
se iz Skadarske nadbiskupije izdvoji Bar- 
ska nadbiskupija te da barski nadbiskup 
ponovno nosi naslov »primas Srbije«. lako 
je Sv. Stolica s Rusijom već prije potpisala 
konkordate 1847., pa zatim i 1882., ti ugo- 
vori nikad nisu zaživjeli, pa se crnogorski 
konkordat smatra prvim konkordatom s 
nekom pravoslavnom državom koji je bio 
uspješan. Stoga je taj konkordat bio teme- 
ljem nacrta konkordata sa Srbijom 1914. i 
s Rumunjskom 1927. 

Poslijeratni odnosi između Vatikana i 
komunističkoga režima u Jugoslaviji bili su 
na niskoj razini, a kulminacija je bio prekid 
diplomatskih odnosa 1952., nakon progla- 

šenja Alojzija Stepinca za kardinala. Dvije 
su države nakon trogodišnjih pregovora 
1966. potpisale Protokol o razgovorima 
između predstavnika SFRJ i predstavnika 
Svete Stolice, što je bio jedini međunarodni 
sporazuma koji je Jugoslavija sklopila sa 
Svetom Stolicom, nakon čega je došlo do 
obnove diplomatskih odnosa 1970. Proto- 
kolu se osobito protivila Srpska pravoslav- 
na crkva smatrajući ga novim konkordatom. 


U novije je doba Sv. Stolica sklopi- 
la međudržavne ugovore s Hrvatskom, 
Madžarskom, Bosnom i Hercegovinom, 
Crnom Gorom i Srbijom koji spadaju u 
korpus konkordatskih ugovora, ali nisu 
konkordati jer ne uređuju u potpunosti od- 
nose Crkve i države. Republika Hrvatska 
potpisala je sa Sv. Stolicom 1996. ugovor 
o pravnim pitanjima, ugovor o suradnji na 
području prosvjete i kulture, ugovor o du- 
šobrižništvu katoličkih vjernika, pripad- 
nika oružanih snaga i redarstvenih služba 
Republike Hrvatske te 1998. ugovor o gos- 
podarskim pitanjima; ugovor o financij- 
skim pitanjima sa Sv. Stolicom Madžarska 
je sklopila 1997. te njegove amandmane 
2013.; Temeljni ugovor sa Sv. Stolicom 
potpisale su Bosna i Hercegovina 2006. te 
Crna Gora 2011.; Republika Srbija potpi- 
sala je sa Sv. Stolicom ugovor o suradnji u 
području visokoga obrazovanja 2014. 


Lit.: V. Wagner, Povijest Katoličke crkve u Srbiji 
19. vijeku, Bogoslovna smotra, 1-4/21—1-2/22, Za- 
greb, 1933, 1934; I. Mužić, Katolička crkva u Kra- 
ljevini Jugoslaviji, Split, 1978; M. Akmadža, Pre- 
govori Svete Stolice i Jugoslavije i potpisivanje 
protokola iz 1966. godine, Časopis za suvremenu 
povijest, 2/2004, Zagreb; V. Džomić, Prava rimo- 
katoličke verske manjine u Kneževini Srbiji, Zbor- 
nik Matice srpske za društvene nauke, 142, Novi 
Sad, 2011; B. Matković, Pravni položaj vjerskih 
zajednica u Kraljevini Jugoslaviji i političko-druš- 
tveni kontekst konkordata sa Svetom Stolicom, 
Bosna Franciscana, 38, Sarajevo, 2013; http:// 
www.iuscangreg.it/accordi_santa_sede.php 


R. Skenderović 
KONOFAS —> Kanafas 
KONOPLJA —> Kudilja 


KONTRA, tamburaško glazbalo gitarskog 
oblika. U drugim dijelovima Vojvodine i u 
Hrvatskoj poznata je i pod imenom buga- 
rija. Sastavni je dio tamburaških sastava 1 
orkestara. U glazbenom smislu ima veoma 
važnu ulogu: služi za ritmičko-harmonij- 
sku izvedbu, tj. pratnju u raznim kompo- 
zicijama. 

Dionica kontre u tamburaškoj partituri 
može biti zapisana na tri načina: a) upisi- 
vanjem tonova akorda (u violinskom klju- 
ču); b) šifriranim harmonijama — slovima 
(E-dur; e-mol; E7 — durski septakord...); 
€) simbolima (0 — dur, X — mol, 07 — dur- 
ski septakord, dim — um. septakord...). Svi 
načini zapisivanja napisani su u ritmičkim 
figurama koje se u kompozicijama trebaju 
izvesti, a najčešći su oblici pisanja drugi 
i treći. 

U partiturama starih tamburaša (prva 
polovina XX. st.) imala je i manje melodij- 
ske dionice, ali kada se pojavilo novo glaz- 
balo — E basprim — koje do tada još nije 
postojalo u sastavu tamburaških orkestara, 
ta karakteristika načina sviranja gotovo je 
nestala, tako da sada služi isključivo kao 
ritmičko-harmonijska pratnja. 


o 


Kontra 


»Vojvođansko-srijemski štim«, koji se 
tradicionalno od početka XX. st. svira u 
cijeloj Vojvodini, ima dvije vrste kontra, 
koje se razlikuju po štimanju i tonskoj boji 
instrumenta: »E« i »A« kontra. Prva je 
kontra naštimana el — h — gis — e, trozvuk 
E-dura svjetlije je tonske boje, i u upotrebi 
je u svim vrstama orkestara (veliki i mali, 
tj. komorni, sastavi). Druga je naštimana 
a—e—cis—A, trozvuk A-dura; dimen- 
zijski je malo veća, tamnije je tonske boje. 
U današnje vrijeme »A« kontre veoma su 
rijetke i upotrebljavaju se samo u velikim 
tamburaškim orkestrima. 

V. Temunović 


KONZERVATIVIZAM 


KONZERVATIVIZAM, (/at. conservare: 
zaštititi, sačuvati) 1. Ustrajanje uz posto- 
jeće, stare, tradicionalne oblike mišljenja; 
neprijateljstvo, nepovjerenje i protivljenje 
svemu što je novo i moderno, staromod- 
nost. Danas se izraz rabi u različitim znače- 
njima pa se govori o političkom, kulturnom, 
vjerskom i jezičnom konzervativizmu; 2. 
Politički nauk i ideologija koja je nastala 
u XIX. st. kao reakcija na Francusku re- 
voluciju (1789.) i suprotnost ideologijama 
liberalizma i socijalizma. Termin se u po- 
litičkom smislu do 1820-ih koristio radi 
izražavanja suprotstavljenosti načelima 
i duhu revolucije, a nakon toga označava 
specifičnu političku poziciju ili ideologiju u 
čijoj je osnovi obrana tradicionalnih druš- 
tvenih vrijednosti i na njima zasnovanoga 
društvenoga poretka. 


Konzervativna politička misao u os- 
novi ima vjerovanja u tradicionalne vri- 
jednosti, ljudsku nesavršenost, organsko 
društvo, hijerarhiju i autoritet te privatno 
vlasništvo. Zajednička je konzervativnim 
političkim ideologijama kritička usmje- 
renost na različite zahtjeve za radikalnim 
društvenim promjenama, pri čemu klasič- 
ni konzervativizam ne odbacuje promjene 
kao takve, nego se zauzima za postupne i 
organske promjene, a protivi se revoluci- 
onarnim promjenama. Znatno varira ovi- 
sno o postojećim tradicijama, nacionalnim 
kulturama i vremenskim razdobljima. U 
empirijskim sociološkim i socijalno-psiho- 
loškim istraživanjima definira se kao otpor 
prema promjenama i kao tendencija da se 
preferiraju sigurni, tradicionalni i konven- 
cionalni oblici ponašanja i mišljenja. Na 
stupanj izražavanja i unutarnju strukturu 
konzervativnih orijentacija utječu različiti 
situacijski čimbenici (karakter političkoga 
sustava, socijalne, kulturne, ekonomske i 
druge povijesne okolnosti) i različite oso- 
bine ličnosti. U pogledu internalizacije 
specifičnih konzervativnih orijentacija, 
bez obzira na to promatraju li se kao po- 
litičko-ideološki ili vrijednosno-kulturni 
obrasci, pretpostavljaju se međugrupne i 
intergrupne razlike. 


U različitim istraživanjima na uzorci- 
ma stanovnika Vojvodine utvrđeno je da 

KONZERVATIVIZAM 


se pripadnici pojedinih nacionalnih i so- 
cijalnih skupina razlikuju u pogledu inter- 
nalizacije konzervativnih orijentacija. Tako 

bunjevački Hrvati u većoj mjeri izražavaju 

religioznost i tradicionalne vrijednosti ve- 
zane uz regulaciju bračnih i obiteljskih od- 
nosa, koji se mogu definirati kao jedan tip 

kulturnoga konzervativizma, ali da s druge 

strane u manjoj mjeri izražavaju politički 

konzervativizam u odnosu na pripadnike 

srpskoga naroda kao i odnosu na one bačke 

Bunjevce koji se ne deklariraju kao pripad- 
nici hrvatskoga naroda. 


Lit.: A. Heywood, Political Ideologies, New York, 
2003; Hrvatska enciklopedija, 6, Zagreb, 2004; Z. 
Šram, Kulturni i politički konzervativizam bunje- 
vačkih Hrvata u Vojvodini, Sociologija i prostor, 
1/2007, Zagreb; J. Dulić, Konzervativne orijenta- 
cije i stranačke preferencije, Srpska politička mi- 
sao : Posebno izdanje, 2/2015, Beograd. 

J. Dulić 


KOPILOVIĆ, Andrija (Bajmok, 11. V. 
1941.), svećenik, kulturni i politički dje- 
latnik. Sin je Luke i Marije, rođ. Tikvicki. 
Osnovnu školu završio u rodnom mjestu. 
U Zagrebu je završio Interdijezecansku 
gimnaziju 1960. te Katolički bogoslovni 
fakultet 1960.-66. Za svećenika je zaređen 
1966. u Subotici. Nakon ređenja nastav- 
lja poslijediplomski studij u Zagrebu, ali 
nakon osamostaljenja Subotičke biskupi- 
je 1968. biskup ga imenuje profesorom u 
subotičkoj Biskupskoj klasičnoj gimnaziji 
Paulinum, gdje je predavao vjeronauk i 
povijest umjetnosti do 1989. Upravitelj je 
župe Zmajevo 1968.-69., a 1969. postaje 
upraviteljem župe sv. Aleksandra (danas 
župa Marije Majke Crkve) u Subotici i sve- 
tišta Bunarić, a zatim i župnik 1982.-2011. 
Od 2011. je razriješen svih služba. Od 2015. 
boravi u cistercitskom samostanu Stična u 
Sloveniji. 

U Aleksandrovu je izgradio novu cr- 
kvu posvećenu Mariji Majci Crkve 1983., 
a dugi niz godina obnavljao je svetište 
Bunarić, kojega je bio rektor. Svoj konač- 
ni oblik dobilo je 2003. Bio je katedralni 
ceremonijar 1969.-2011. i biskupski vikar 
1989.-95. Prorektor hrvatskoga odjela Te- 
ološko-katehetskoga instituta u Subotici 

bio je 1994.-2011., a predavao je na njemu 
dogmatiku, liturgiku i crkvene umjetnosti. 
Naslov licencijata teologije stekao je na 
Papinskoj teološkoj akademiji u Krakovu 
2002. temom Crkva narod Božji u djelima 
Matije Vlačića Ilirika, gdje je 2004. obra- 
nio i doktorsku tezu napisanu na poljskom 
Kristova Crkva u službi naroda Hrvata 
(poljsko izdanje 2006.). Zaslužan je za 
osnivanje i izgradnju Bogoslovnog sjeme- 
ništa i pastoralnog centra Augustinianum u 
Subotici 2004.-09. Surađivao je u Subotič- 
koj Danici od njezine obnove, niz godina 
vodio je stalne rubrike Vjernici pitaju u ka- 
toličkom listu Zvonik i Okom svećenika u 
Hrvatskoj riječi, iz kojih je priloge objavio 
u knjigama pod istim naslovima. U poje- 
dinim crkvenim izdanjima pojavljivao se 
kao autor likovnih priloga (Bačko klasje, 
Zbornik predavanja znanstvenog skupa u 
Subotici 12-14. VIII 1986. povodom 300. 
obljetnice obnovljene crkvenosti među Hr- 
vatima u Bačkoj, 1987; Subotička Danica). 
Osobito je djelovao na području katehetike 
— bio je kateheta mladih Subotičke biskupi- 
je, a među ostalim je sastavio i mnoge kate- 
kizme: prvopričesnički priručnik Slavimo 
sa Isusom (1979.), vjeronaučne udžbenike 
Pustite k meni malene (2001.), Isusovi pri- 
jatelji (2005.) itd. 


Andrija Kopilović 


Bio je član raznih biskupijskih vijeća 
te odbora crkvenih (Biskupska konferen- 
cija SFRJ, poslije SRJ, Međunarodna bi- 
skupska konferencija sv. Ćirila i Metoda) i 
državnih organizacija i ustanova (Komisija 


za istinu i pomirenje, Komisija za ostvari- 
vanje i organizaciju vjerske nastave u ško- 
lama Srbije, Nacionalni prosvjetni savjet). 
Među osnivačima je Katoličkoga instituta 
za kulturu povijest i duhovnost (danas: Ka- 
toličko društvo) Zvan Antunović u Subotici 
1989., čiji je predsjednik bio 1995.-2013. 
Promicatelj je ekumenizma, osobito u od- 
nosu na Srpsku pravoslavnu crkvu. 


Pridonio je objedinjavanju crkvene 
i gradske Dužijance u Subotici 1993. Od 
druge polovice 1990-ih do 2000-ih aktivan 
je u mjesnoj hrvatskoj politici, okupljajući 
oko sebe jednu struju u hrvatskoj zajednici: 
u dva mandata bio je predsjedatelj Foruma 
hrvatskih institucija i organizacija Vojvo- 
dine (HIOV-a), koji je djelovao 1997.-2003., 
a bio je i vijećnik Hrvatskoga nacionalnoga 
vijeća u dva saziva (2002.-14). Od početka 
1990-ih pa do 2012. bio je član Upravnog 
odbora HKC-a Bunjevačko kolo. Aktivno 
je zastupao interese subotičkih hrvatskih 
katolika prema gradskim vlastima. Dobit- 
nik je subotičkoga gradskoga priznanja Pro 
urbe 2000. i zvanja Počasni građanin za 
2006. 


Djela: Slavimo sa Isusom (suautor), Subotica, 
1979; Isus Krist (suautor), Subotica, 1982; Pustite 
k meni malene, Beograd, 2001 (i srpsko, rusinsko, 
ukrajinsko i madžarsko izdanje); Euharistijski 
križni put, Subotica, 2005; Isusovi prijatelji, Beo- 
grad, 2005 (i madžarsko izdanje); Subotička Du- 
žijanca (suautori L. Vojnić Hajduk i A. Stantić), 
Subotica, 2006; Kosciol Chrystusowy w službie 
narodu chorwackiego, kardynal Franjo Kuharić, 
swiadek Košciola XX wieku, Krakow, 2006; Okom 
svećenika, 1-3, Subotica, 2006-2008; Križni put : 
Priprava za III. europski ekumenski susret 2007. 
»Zajedno s braćom i sestrama« : »Krist, Svjetlo 
svijeta — temelj i nada Europe« (za privatnu upo- 
trebu), Subotica, 2007; Vjernici pitaju, Subotica, 
2008; Razgovori s Antom Sekulićem (suautor M. 
Miković), Subotica, 2008; Godina apostola Pavla 
: križni put u nauci apostola Pavla, Subotica, 2009. 


Lit.: D. Rokvić, Ko je ko u Subotici, Subotica, 
2006; Schematismus Dioecesis Suboticanae : 
Anno Domini 2009., Subotica, 2009; Hrvatski bi- 
ografski leksikon, 7, Zagreb, 2009. 

S. Bačić 


KOPILOVIĆ, Antun — Šogor (Subotica, 
13. VII. 1928.), političar. Sin je Ignacija i 
Justine, rođ. Gencel. Osnovnu školu zavr- 
šio je u rodnom gradu, kao i dva razreda 


KOPILOVIĆ 


nekadašnje realne gimnazije, uz ambicije 
roditelja da upiše isusovačku gimnaziju 
u Travniku. Nakon ponovne uspostave 
madžarske vlasti 1941. upisao je tzv. šegrt- 
sku školu i izučio bravarski obrt kod pri- 
vatnoga poduzetnika Antuna Perčića. Htio 
se pridružiti partizanskom pokretu u Srbiji 
1942., ali ga je otac u tom spriječio. Uklju- 
čio se u omladinski pokret pa je u proljeće 
1945. izabran za predsjednika SKOJ-a u I. 
rajonu grada Subotice, a poslije i u Grad- 
ski komitet SKOJ-a Subotice. Član KPJ-a 
postao je 1946., a 1947. postaje tzv. kalfa 
(pomoćni majstor), tj. prvi stupanj do maj- 
storskoga zvanja. Nakon četverogodišnje 
službe u Jugoslavenskoj ratnoj mornarici 
počinje se aktivno baviti omladinskim ra- 
dom te je postao politički tajnik I. rajon- 
skoga komiteta Subotice. Najprije počinje 
raditi kao odgojitelj nastavnik učenika u 
učeničkoj radionici tvornici Sever u Subo- 
tici, zatim prelazi u tvornicu čarapa 6. mart 
u Subotici. Kao »majstor« poslije je iza- 
bran za zamjenika ravnatelja. Neko vrijeme 
radio je kao profesionalni tajnik Sreskoga 
vijeća Saveza sindikata u Subotici. Bio je 
vršitelj dužnosti ravnatelja Radničkoga 
univerziteta (danas: Otvoreno sveučilište) 
i inicijator izgradnje zgrade Radničkoga 
univerziteta u Subotici, koja je izgrađena 
1960.-63. Bio je predsjednik Vijeća Saveza 
sindikata općine Subotice i sreza do njego- 
va rasformiranja 1963., zatim direktor tvor- 
nice Sigma u Subotici i savjetnik njihova 
kooperativnoga poduzeća Energoinvest iz 
Sarajeva, a onda i šef njihova predstavniš- 
tva u Budimpešti, u vrijeme kada je vele- 


Antun Kopilović — Šogor 

KOPILOVIĆ 


poslanik SFRJ u Madžarskoj bio Geza Ti- 
kvicki. Nakon povratka iz Budimpešte bio 
je zamjenik ravnatelja Sigme sve do umi- 
rovljenja 1981. Uz rad je završio Višu školu 
društvenih nauka u Novom Sadu 1962. 


Jedan je od zaslužnih za početak or- 
ganiziranja gradske turističko-folklorne 
manifestacije žetelačkih svečanosti Du- 
žijanca 1968. Za predsjednika Općinske 
konferencije SSRN-a u Subotici izabran je 
1. III. 1969. Za njegova mandata Nogomet- 
nomu klubu Zvezda iz Subotice vraćeno je 
izvorno ime Bačka 9. VI. 1969. Slijedeći 
partijsko stajalište protiv osnivanja ogra- 
naka Matice srpske u Hrvatskoj i Matice 
hrvatske u Subotici, bio je jedan od ma- 
lobrojnih iz gradskih političkih struktura 
koji je podupirao osnivanje zamjenske in- 
stitucije HKUD-a Bunjevačko kolo, sudje- 
lovao u pripremama za njegovo osnivanje i 
nazočio njegovoj osnivačkoj skupštini 18. I. 
1970., uključujući i obnovljeno Veliko prelo 
u subotičkoj Sajamsko-sportskoj hali 30. I. 
1970. Nakon partijske osude Hrvatskoga 
proljeća u prosincu 1971. prisiljen je podni- 
jeti ostavku na sve političke funkcije zbog 
»liberalnoga« odnosa prema osnutku hr- 
vatskih institucija u Subotici te zauzimanja 
da se na popisu pučanstva 1971. ovdašnji 
bunjevački Hrvati popisuju pod zajednič- 
ku odrednicu Hrvati (u subotičkoj općini 
i gradu tada je postotak Hrvata na popisu 
iznosio 31 %). 


Jedan je od osnivača i predsjednik OFK 
Subotica potkraj 1950-ih, koji je unatoč 
kratku postojanju (do 1964.) postigao za- 
pažene rezultate, prešavši od općinske do 
II. nogometne lige. Bio je odbornik Skup- 
štine općine Subotice i zastupnik u Socijal- 
no-zdravstvenom vijeću Savezne skupštine. 


Izvor: kazivanje Antuna Kopilovića iz 2004. 


Lit.: N. Zelić, Hrvatsko proljeće i bački Hrvati, 
Subotica, 2009. 
G. Bačlija 


KOPILOVIĆ, Blaško (Subotica, 26. I. 
1943. — pokraj Bačke Topole, 27. VI. 2009), 
političar, gospodarstvenik. Sin je Neste i 
Jelene, rođ. Merković. Osnovnu školu za- 

vršio je u rodnom mjestu, a srednju poljo- 
privrednu u Bačkoj Topoli. U dva mandata 
bio je predsjednik Općinskog komiteta 
Narodne (kasnije: Savezne) omladine Ju- 
goslavije. Aktivno je sudjelovao u izgradnji 
omladinskog naselja na Paliću kraj Krva- 
vog jezera i bio više puta bio zapovjednik 
omladinskih radnih akcija koje su se tamo 
održavale. Bio je član organizacijskih od- 
bora žetelačkih svečanosti Dužijanca u vri- 
jeme kada je nosila socijalistička obilježja 
1970-ih i 1980-ih. Uz rad je diplomirao na 
Ekonomskom fakultetu u Subotici 1980. 
Osim kao predsjednik općinske socijalistič- 
ke omladinske organizacije, bio je zaposlen 
u Agrokombinatu Subotica, Mlekari Subo- 
tica, te na koncu u SOUR-u Agros, gdje je 
bio komercijalni direktor do 1988. Sljedeće 
je godine osnovao tvrtku Zrno-mag, koja je 
u bivšoj Jugoslaviji prva bila među prvim 
privatnim tvrtkama koja se bavila koope- 
racijom u poljoprivredi, a poslije se bavila 
trgovinom i proizvodnjom poljoprivrednih 
proizvoda. 


Od 1990. do 2001. bio je predsjednik 
Općinskoga odbora Saveza reformskih sna- 
ga Jugoslavije za Vojvodinu (kao dio stran- 
ke Saveza reformskih snaga Jugoslavije po- 
sljednjega jugoslavenskoga premijera Ante 
Markovića), koja je 1992. promijenila ime 
u Reformsko-demokratska stranka Vojvo- 
dine, a 2000. u Reformisti Vojvodine. Bio 
je zastupnik u Saveznoj skupštini SR Jugo- 
slavije 1993.-96., u kojoj je bio član Odbo- 
ra za poljoprivredu i ekonomske odnose s 
inozemstvom. Pred kraj života osnovao je 
Agrarnu stranku Vojvodine. Festival mlade 
rakije, koji se tradicionalno organizira od 
2008. na njegovu salašu u Ljutovu, nakon 
njegove smrti dodao je u naziv Memorijal 
Blaško Kopilović. 


Lit.: D. Rokvić, Ko je ko u Subotici, Subotica, 
2006. 
G. Bačlija 


KOPILOVIĆ, Ivan (Subotica, 7. III. 1981), 
maneken. Sin je Zlatka i Rozse, rođ. Der. 
Unuk Jakova Kopilovića. Osnovnu školu 
i gimnaziju završio u Subotici. Maneken- 
stvom se počeo baviti 2003. u agenciji Fox 


models u Beogradu. Od 2004. sudjeluje 
na modnim angažmanima u više zema- 
lja i inozemnih gradova (Grčka, Turska, 
Singapur, Južna Koreja, Šangaj, Kuala 
Lumpur, Hong Kong itd.), snima za srpske 
modne kataloge (Legend, Tiffany, Zekstra 
itd.), radi revije (Calvin Clein, Yves Saint 
Lorraine, DKNY itd.) te snima za poznate 
svjetske magazine (GO, Vanity Fair, Men's 
Vogue, Mens's Health). Na naslovnici je 
jubilarnog petogodišnjeg srpskog izdanja 
Men's Health (studeni 2008.) te ponovno s 
Milijanom Marinovićem i Bojanom Kara- 
som u lipanjskom broju za 2015. 


Sudjelovao je u snimanju spotova za 
pjesme »Napravi se lud« (2002.) skupine 
Funky G, »Poslednja pesma o tebi« (2004.) 
skupine Riblja čorba i »Nikad i zauvijek« 
pjevačice Romane Panić (2004.), dok je s 
Natašom Bekvalac snimio popularni spot 
za pjesmu »Dobro moje« (2007.). 

S. Bačić 
KOPILOVIĆ, Jakov — Jašo (Subotica, 
9. VII. 1918. — Subotica, 18. XI. 1996.), pje- 
snik, atletičar, kulturni i sportski djelatnik. 
Podrijetlom iz siromašne radničke obitelji 
Stipana i Marije, rođ. Knapec. Djetinjstvo i 
mladost proveo je u subotičkom kvartu Ker, 
gdje je polazio osnovnu školu. Završio je 
niže razrede gimnazije i malu maturu, ali 
je zbog teškog materijalnog stanja morao 
prekinuti školovanje. Uzdržavao se fizič- 
kim poslovima, među ostalim i kao kon- 
dukter subotičkoga tramvaja, a školovao 
otežano polažući privatno razredne ispite 
u subotičkoj gimnaziji. Nakon uspostave 
madžarske vlasti u Subotici 1941. izbje- 
gao je u Zagreb, gdje mu je iste godine 
priznana matura. Studirao je pedagogiju 
i filozofiju i poslije slavistiku na Filozof- 
skom fakultetu, no tek je 1954. diplomirao 
jugoslavistiku, ruski i francuski jezik. Od- 
mah nakon povlačenja madžarske vojske 
iz Subotice 1944. sa skupinom subotičkih 
izbjeglica pješice se vratio u rodni kraj. U 
Subotici je od 1945. predavao u gimnaziji, 
bio obnašatelj dužnosti ravnatelja tzv. Go- 
lubove škule (danas: OŠ Matko Vuković) 
1950.-53., poučavao u više škola 1954.-68. 
te od 1968. do umirovljenja zbog teške 


KOPILOVIĆ 


bolesti 1971. obnašao dužnost ravnatelja 
Gradske knjižnice. Bio je djelatan kulturni 
aktivist subotičkih Hrvata, redoviti surad- 
nik lista Bačko klasje, kalendara Subotička 
Danica te član Književnog kluba Miroljub 
pri Katoličkom institutu za kulturu, povi- 
jest i duhovnost (danas Katoličkom druš- 
tvu) Ivan Antunović. 


Jakov Kopilović 


Prvu pjesmu San objavio je 1938. u 
subotičkom časopisu Klasje naših ravni, 
a nastavio je surađivati u njemu i kad je 
časopis tijekom Drugoga svjetskoga rata 
(1942.-44.) izlazio u Zagrebu. Objavljivao 
je pjesme i u drugim subotičkim časopi- 
sima i novinama: Glas (1939.), Subotičke 
novine (1940., 1968., 1970.), Hrvatska riječ 
(1953.), Rukovet (1955.-60., 1962., 1964.-65., 
1967., 1969.-71.), Bačko klasje (1988.-93.), u 
zagrebačkoj periodici: Obitelj (1942.-43.), 
Hrvatska misao (1945.), Hrvatski narod 
(1945.) i Marulić (1984.-94.) te u kalenda- 
rima Subotička Danica (1938.-41., 1946., 
1971.-72., 1984.-1997., 1999.-2002.) i Da- 
nica (1942.-45.). Prvu zbirku nostalgično 
intoniranih pjesama Daleko od zavičaja 
tiskao je 1944. u Zagrebu, a posljednju 
zbirku izabranih pjesama Moja dužijanca 
1994. u Subotici. U 18 za života objavljenih 
pjesničkih zbirka prožetih domoljubnim 
motivima pokazao se kao liričar bogata 
raspona raspoloženja s izrazitim osjećajem 

za detalj. Slike i zvukove idiličnoga bač- 
koga krajolika spretno pretače u metafore, 
postižući višeslojnost pjesničke poruke 
(Na njivi, Pjesma đerma, Ja i jablan). Uz 
zaokupljenost socijalnim temama, tj. živo- 
tima salašara nadničara (U brazdi rođen, 
Arendaš, Moja baka, Salašar) i radničke 
gradske sirotinje s periferije (Skretničar, 
Kondukter broj 32, Mladost na tramvaj- 
skim kolima, ciklus pjesama), s osobitom 
ljubavlju pjeva i o secesijskome tornju su- 
botičke Gradske kuće kao simbolu urbano- 
ga ponosa, bogatstva i sigurnosti (Toranj 
Gradske kuće, ciklus pjesama). Isprva piše 
vezanim stihom, najčešće sonete, a poslije 


JAKOV KOPILOVIĆ 


U DOLU JABLAN 


J. Kopilović, U dolu jablan, Subotica, 1964. 


se služi stihom s kraćim reduciranim rima- 
ma ili slobodnim stihom naglašene ritmič- 
nosti, pa su mu mnoge pjesme uglazbljene 
(Ti odlaziš, Pisma o kosi, Prelo, uglazbio P. 
Bačić; Tamburica kad zaplače, Domovina, 
Subotica, uglazbio M. Asić). Od spome- 
nutih 18 pjesničkih zbirka dvije su nastale 
u suautorstvu: Mozaik 1967. (suautori P. 
Bačić, B. Bede, M. Molcer) i Istom ulicom 
1968. (suautor L. Ludas), koju je potpisao 
pseudonimom Janko Labuka. Pjesme su 
mu uvrštene u više antologija (Antologija 
poezije bunjevačkih Hrvata, prir. G. Kikić, 
Zagreb, 1971; Duša duše hrvatske : novija 
hrvatska marijanska lirika, prir. N. Jurica i 
B. Petrač, Mostar, 1988; Mila si nam ti jedi- 
na : hrvatsko rodoljubno pjesništvo od Ba- 
ščanske ploče do danas, prir. J. Bratulić, S. 

Damjanović, V. Brešić i B. Petrač, Zagreb, 
1998. i dr.). Posmrtno mu je u Subotici 
2012., u izboru Milovana Mikovića, objav- 
ljena knjiga Molitve vremena sadašnjeg : 
izabrane pjesme. Više pjesničkih zbirka u 
rukopisu pohranjeno je u njegovoj obitelji. 


Značajne uspjehe ostvario je i kao 
sportaš, u atletici. Natjecateljsku karijeru 
započeo je u Jugoslavenskom atletičkom 
društvu Bačka iz Subotice (od 1939. Hrvat- 
ski športski klub Bačka). Trenirao je pod 
vodstvom Ljudevita Vujkovića Lamića — 
Moce. Prve uspjehe ostvario je na srednjim 
prugama. Pobijedio je na mitingu novo- 
osnovanog Subotičkog lakoatletskog kluba 
(SLAK) 1938. na 1.500 i 3.000 m. Iako je 
nakon osnivanja SLAK-a većina atletičara 
prešla u novi klub, on ostaje član Bačke i 
okuplja oko sebe grupu juniora u želji da 
oživi atletsku aktivnost u društvu. Nakon 
preseljenja u Zagreb 1941. postaje članom 
Hrvatskog športskog kluba Concordia, za 
koji nastupa do 1944. Najbolji pojedinačni 
rezultat postigao je 1942. — druga mjesta na 
Prvenstvu Zagreba na 10.000 m (iza Franje 
Mihalića, koji je postigao rekord Hrvatske) 
te na Prvenstvu Hrvatske u Zagrebu. Kao 
član Concordije osvojio je ekipno Prven- 
stvo Hrvatske 1944., Pokal Hrvatskog atlet- 
skog saveza (HAS) 1943. i 1944. te ekipno 
Prvenstvo Hrvatske u šumskom trčanju 
1943. Na godišnjim tablicama najboljih re- 
zultata HAS-a 1942. zauzeo je 3. mjesto na 
10.000 m i 10. mjesto na 5.000 m 1942. a 
1943. 8. mjesto. 


U rujnu 1945. nastupio je kao član re- 
prezentacije Vojvodine na prvom poslije- 
ratnom Prvenstvu Jugoslavije u Zagrebu i 
na 10.000 m i zauzeo 8. mjesto. Povratkom 
u Suboticu ponovno je postao član Bačke, 
koja je po nalogu vlasti 1945. kratko dje- 
lovala pod nazivom Hrvatsko fiskulturno 
društvo Građanski, a od kraja iste godi- 
ne kao Fiskulturno društvo Sloboda. U 
atletskoj sekciji bio je natjecatelj i trener 
uz Lj. Vujkovića Lamića — Mocu. Oni su 
kao treneri zaslužni za velike uspjehe S/o- 
bode 1947.-48., kada su pobjednici na pr- 
venstvima Srbije i Jugoslavije u seniorskoj 


i juniorskoj konkurenciji postali Terezija 
Ivanković — Cuca, Tomo Malagurski, Mari- 
ja Skenderović, Eta Krmpotić, Pirika Kolar, 
Lajčo Rajčić i dr. Usporedno je nastavio i 
natjecateljsku karijeru. Za reprezentaciju 
Vojvodine nastupio je 1948. na susretu pro- 
tiv Južnog Banata iz Rumunjske. 


Kad je nakon odluke o gašenju svih fi- 
skulturnih društava u državi Sloboda 1949. 
prestala s radom, postao je član Atletskog 
kluba željezničara Spartak. U svojoj glav- 
noj disciplini na 10.000 m bio je peti na 
državnom prvenstvu 1951. u Beogradu 1 
sedmi 1952. u Subotici. Najbolje rezultate 
ostvario je u ekipnoj konkurenciji na na- 
tjecanjima u krosu i partizanskom maršu. 
Bio je član kros-ekipe Spartaka (uz Pavla 
Skenderovića, Silvestera Čovića i Grgu 
Budimčevića), koja je 1959. u Zagrebu 
osvojila državni naslov. U partizanskom 
maršu, koji se tradicionalno održavao u 
Kumrovcu, na 26 km s ekipom Spartaka 
(uz Skenderovića, Budimčevića i Antu- 
na Toldija) bio je prvak Jugoslavije 1959. 
i 1961., a pojedinačno je bio deveti 1959. 
i deseti 1961. Bavio se i maratonom te 
sportskim hodanjem. Na prvenstvima Ju- 
goslavije u maratonu bio je sedmi 1959. u 
Beogradu i 1960, u Zagrebu, a u hodanju 
na 20 km peti 1966. u Sarajevu i 1968. u 
Celju i šesti 1963. u Ljubljani. Aktivno se 
natjecao sve do 1970. 


U Spartaku je nastavio djelovati i kao 
amaterski atletski trener. Njegov učenik 
Vince Čović postao je u brzom hodanju dr- 
žavni prvak i reprezentativac. Kao sportski 
djelatnik bio je dugogodišnji predsjednik 
AKŽ Spartak te član tijela Atletskog save- 
za Vojvodine. Bio je i atletski sudac te je 
stekao najviše zvanje — međunarodni su- 
dac s više od 600 suđenja. Istakao se i u 
organizaciji mnogih atletskih natjecanja. 
Jedan je od najsvestranijih i najzaslužnijih 
pojedinaca u povijesti subotičke i vojvo- 
đanske atletike. 


Odlikovan je Ordenom zasluga za na- 
rod sa srebrnom zvijezdom SFRJ. Dobitnik 
je Zlatnih plaketa Atletskog saveza Jugo- 
slavije i Atletskog saveza Srbije. 

Djela: Daleko od zavičaja, Zagreb, 1944; Tisuću i 
jedna noć, Subotica, 1946; Soneti, Subotica, 1953; 
U dolu jablan, Subotica, 1964; Radosti, Subotica, 
1966; Medaljoni, Subotica, 1967. (madž. prijevod: 
Meddliak, Subotica, 1971); Mozaik (suautori: P. 
Bačić, B. Bede, M. Molcer), Subotica, 1967; Sje- 
verna jesen, Subotica, 1967; Istom ulicom (pseud. 
Janko Labuka, suautor L. Ludas), Vrbas, 1968; 
Njiva patnje, Subotica, 1968; Žedan đeram, Subo- 
tica, 1968; Plava vaza dana, Subotica, 1969; Grli- 
ca na grani, Subotica, 1970; Skretnice, Subotica, 
1971; Đerdan (bibliofilsko izd.), Tavankut — Subo- 
tica — Novi Vinodolski, 1979; Cesta pod suncem, 
Vinkovci, 1983; U brazdi rođen (književni prilog 
Bačkoga klasja br. 47-48), Subotica, 1988; Moja 
dužijanca (izbor), Subotica, 1994; Molitve vreme- 
na sadašnjeg : izabrane pjesme, Subotica, 2012. 


Lit.: J. Andrić, O knjizi »Daleko od zavičaja« od 
Jakova Kopilovića, Klasje naših ravni, 1-2/1944, 
Zagreb; Ilustrirane fiskulturne novine, br. 8, Za- 
greb, rujan 1945; J. Šoltić, Gore, more i ravnice, 
Zagreb, 1955; J. Klarski, Zagledan u san i javu, 
Subotičke novine, 36/1967, Subotica; Isti, Povratak 
pejzažu, Isto, 38/1968; J. Lončarević, Šokački i 
bunjevački književni portreti, Zagreb, 1969; M. 
Molcer, J. Kopilović, »Grlica na grani« [prikaz], 
Rukovet, 9-10/1970, Subotica; Bačka Subotica 
1901 — 1971, Subotica, 1971; B. Gabrić, Životni put 
i poezija Jakova Kopilovića, Marulić, 5/1981, Za- 
greb; M. Vukov, Hod cestom života, Isto, 1/1984; 
Sport u Subotici 1944 — 1984 Sportelet Szabadkdn, 
Subotica, 1984; B. Gabrić, Pjesnik Jakov Kopilović, 
Crkva u svijetu, 2/1990, Zagreb; B. Gabrić, Pje- 
snik Jakov Kopilović, Zbornik »Ivan Antunović«, 
2-3, Subotica, 1992; J. Lončarević, Našem jubilar- 
cu Jakovu Kopiloviću, Marulić, 1/1995; F. Mikić, 
D. Vukić i V. Ilić, Pedeset godina atletike Spartaka, 
Subotica, 1995; Klasje naših ravni, 2/1996, Subo- 
tica; B. Gabrić, In memoriam : prof. Jakov Kopi- 
lović, pjesnik (9. VII. 1918 — 18. XI. 1996), Zvonik, 
12/1996, Subotica; Lj. Gajić, Zlatna knjiga jugo- 
slovenske atletike, Jagodina, 2003; Lj. Gajić, Seni- 
orska prvenstva Jugoslavije, Jagodina, 2007; Lj. 
Gajić, Kros u Jugoslaviji, Jagodina, 2012; M. Miko- 
vić, »Stijene laži vlaži svaki dan, i san, i san i san« 
: o pjesništvu J. Kopilovića, u: J. Kopilović, Moli- 
tve vremena sadašnjeg : izabrane pjesme, Suboti- 
ca, 2012; O. Karamata, Atletika na tlu Jugoslavije 
u godinama rata 1941 — 1945, Beograd, 2013. 


J. Ivančić i E. Hemar 


KOPILOVIĆ, Josip (Subotica, 13. V. 1929. 
— Subotica, 2. V. 2000.), internist hematolog. 
Sin Stipana i Marije, rođ. Knapec. Osnov- 
nu i srednju školu završio je u Subotici, a 
diplomirao je na Medicinskom fakultetu 
u Beogradu 1956. U ambulanti Stari grad 
u Subotici bio je liječnik opće medicine 

1957.-58., a upravnik 1959.-61. Dobio je 
specijalizaciju iz interne medicine 1961. 
pa je specijalistički staž obavljao u Općoj 
bolnici u Subotici i na Klinici za interne 
bolesti Medicinskoga fakulteta u Beogra- 
du. Specijalistički ispit položio je 1964., 
a subspecijalistički iz hematologije 1966. 
na Internoj klinici Medicinskoga fakulte- 
ta u Beogradu. S osnivanjem Odsjeka za 
hematologiju pri Odjelu za interne bolesti 
Bolnice u Subotici postavljen je 1966. za 
šefa Odsjeka, a vodio je i Hematološku 
ambulantu Odjela. Iste godine imenovan 
je i šefom Laboratorija za hematologiju u 
sklopu Centralnoga bolničkoga laborato- 
rija. Osnovao je Laboratorij za humanu 


Josip 
Kopilović 


citogenetiku, Kabinet za ispitivanje mi- 
krohemostaze (bio je među prvima u Voj- 
vodini) i Kabinet za imunohematološka 
ispitivanja. Kao načelnik reorganizirao je 
Centralni laboratorij 1971.-72. prema su- 
vremenim načelima. Zamjenik direktora 
bolnice bio je 1972.-73., upravnik Službe 
za laboratorijsku dijagnostiku 1974.-76., 
upravnik OOUR-a (osnovne organizacije 
udruženoga rada) »Dijagnostička služba« 
Medicinskoga centra 1977.-87., direktor 
SOUR-a (složene organizacije udruženoga 
rada) »Sjeverna Bačka« 1987.-90. Posljed- 
njih godina, do umirovljenja 1994., vratio 
se na mjesto šefa Odsjeka za hematologiju 
pri Internom odjelu i šefa Odsjeka za he- 
matološki laboratorij pri Centralnom labo- 
ratoriju. 

Dobio je zvanje primarijusa i diplomu 
sportskoga liječnika. Sudjelovao je na kon- 
gresima i sastancima hematologa, trans- 
fuziologa, internista i gastroenterologa. 

Stručne radove objavljivao je samostalno 
i u suatorstvu u Medicinskom pregledu 
(Novi Sad, 1971., 1973., 1977., 1978., 1987., 
1988.) te u više zbornika sa stručnih sku- 
pova održanih u Beogradu, Opatiji, Zre- 
njaninu, Sarajevu, Sofiji, Pragu, Subotici 1 
dr. Više godina bio je nastavnik u Srednjoj 
medicinskoj školi u Subotici i predavač 
na Tečaju za postdiplomsko usavršavanje 
liječnika opće medicine 1984./85. u Subo- 
tici. Napisao je skriptu iz hematologije za 
slušatelje tečaja. Kao dobar stručnjak i or- 
ganizator, ostvario je zapažene rezultate u 
radu na unapređenju zdravstvene službe u 
sjevernoj Bačkoj. 


Izvor: Podaci iz biografije dr. J. Kopilovića (ruko- 
pis), Arhiva Opće bolnice u Subotici. 


Lit.: E. Libman, Građa za medicinsku bibliografi- 
ju Subotice (1828-2005), Subotica, 2008. 


E. Libman 


KOPILOVIĆ, Karlo (Vršac, 8. VI. 1933. — 
Subotica, 23. IX. 2009.), košarkaški trener, 
sportski djelatnik. Sin je Antuna i Kriste, 
rođ. Remeš. Košarkom se počeo baviti u 

gimnaziji u KK Subotica, a poslije je pre- 
šao u košarkašku sekciju SDŽ Spartak, čiji 

je prvotimac postao sredinom 1950-ih, u 

vrijeme kada je klub bio član republičke 

lige. Bio je pozvan u državnu reprezenta- 
ciju željezničara, ali nije dobio dopuštenje s 

radnog mjesta (radio je u PTT-u). Nastupao 

je na turniru omladinskih reprezentacija 

jugoslavenskih republika i pokrajina u Brč- 
kom 1962. Ispit za sportskog instruktora 

košarke položio je 1959., a 1960. za trenera 

I. klase. Aktivnu igračku karijeru završio 

je 1962., a posljednje dvije godine istodob- 
no je bio i trener prve momčadi. Od 1963. 
postao je profesionalni košarkaški trener, a 

iste godine i republički sudac. 


Trenirao je sve dobne kategorije te muš- 
ke i ženske selekcije Spartaka, ali se najvi- 
še posvetio radu s najmlađim selekcijama 
te ženskoj košarci. Na početku trenerske 
karijere izveo je klub iz stagnacije pomla- 
đivanjem seniorske momčadi. Na tom putu 
s muškom juniorskom momčadi osvojio je 
1. mjesto na Prvenstvu Vojvodine 1960., 
muška seniorska momčad osvojila je pr- 


venstvo Vojvodine 1963. i 1965. te 4. mje- 
sto na prvenstvu Srbije 1963. i 5. mjesto u 
jedinstvenoj republičkoj ligi 1966. Bio je 
trener prvog tima muške momčadi Spar- 
taka 1961.-69. i 1974.-77. Pod njegovim 
vodstvom klub je ostvario plasman u II. 
saveznu ligu, a u sezoni 1974./75 i najbolji 
plasman u drugoligaškoj konkurenciji — 3. 
mjesto. Bio je trener seniorske momčadi 
košarkašica 1969.-74. i 1982.-90. S pionir- 
skom ženskom momčadi bio je državni 
prvak 1983., 1984. i 1989. na neslužbenim 
otvorenim prvenstvima Jugoslavije, na ko- 
jima su igrale najbolje momčadi tadašnje 
države. Naslov prvaka Jugoslavije osvojio 
je iu konkurenciji kadetkinja 1986. 


Karlo Kopilović 


Iz njegove trenerske škole izašli su 
mnogi važni subotički košarkaši: Tibor 
Horvat, Čedomir Miletin, Petar Uršal, Slo- 
bodan Babuškov, Rudolf Ruzman. No punu 
afirmaciju doživio je kao trener košarka- 
šica utemeljujući školu subotičke ženske 
košarke, iz koje je izašlo dvadesetak repre- 
zentativki: Lidija Tumbas (ud. Čančarević), 
Sandra Bašić (ud. Nešić), Merlina Gostiljac, 
Angela Đelmiš, Monika Veselovski itd. 
Među njima se izdvaja Eleonora Wild (ud. 
Đoković), članica ekipa Jugoslavije koje su 
osvojile 2. mjesta na Olimpijskim igrama u 
Seoulu 1988., Svjetskom prvenstvu u Ma- 
leziji 1990. ina Europskom prvenstvu 1991. 
u Izraelu. 


U mirovini je bio od 2005. Dobitnik 
je mnogih priznanja košarkaškog saveza, 
grada Subotice i klubova, među ostalim i 

priznanja Košarkaškoga saveza Srbije za 
»nesebično zalaganje u razvoju košarkaš- 
koga sporta« te priznanje grada Subotice 
Pro urbe za 2009. Pokopan je na subotič- 
kom Bajskom groblju 


Lit.: Ž. Inić, 50 takmičarskih sezona ŽKK »Spar- 
tak« : 115 godina plivanja u Subotici : 50 godina 
postojanja PVK »Spartak«, Subotica, 1996; T. Mi- 
Šić, Istorija subotičke košarke 1942 — 2009, Subo- 
tica, 2009; Hrvatska riječ, br. 332, Subotica, 17. 
VII. 2009; Dodjela zvanja počasni građanin gra- 
da Subotice i priznanja Pro urbe Subotica, 2009, 
[Subotica, 2009]. 

S. Bačić 


KOPILOVIĆ, Lazar (Bođani, 29. VII. 
1954.), atletičar. Sin je Josipa, podrijetlom 
iz Tavankuta, i Savke, rođ. Vujić, koji 
su nakon sklapanja braka živjeli u Baču. 
Osnovnu i srednju ugostiteljsku školu za- 
vršio je u Somboru. U somborskoj tvornici 
strojeva Bane Sekulić radio je do umirov- 
ljenja 2013. Nogomet je počeo igrati s 14 
godina te je do kraja karijere nastupao za 
nekoliko somborskih klubova (ŽAK, FK 
Poljoprivrednog kombinata, FK Radnički, 
FK Metalac). U zrelijim godinama posve- 
ćuje se atletici — trčanju na dugim stazama. 


Za AK Veteran iz Beograda nastupa 
2001.-10., a stalni je član državne repre- 
zentacije bio od 2003. Sudjelovao je na 
devet balkanskih prvenstava za veterane, 
na kojima je osvojio sedam medalja: drugo 
mjesto na utrci na 5000 m i treće mjesto na 
10.000 m (Istanbul, 2004.), drugo mjesto 
na 5000 m (Novi Sad, 2005.), druga mjesta 
na utrkama na 5000 m i 10.000 m (Atena, 
2006.) te prva mjesta u utrkama na 5000 
m i 10.000 m (Plovdiv, 2007.). Na držav- 
nim prvenstvima osvojio je šest medalja: 
prvo mjesto na 10.000 m (Avala, 2007.), 
drugo mjesto na ultramaratonu (Podgori- 
ca, 2006.), drugo mjesto na polumaratonu 
(Podgorica, 2007.), a na polumaratonima 
tri puta treća mjesta (dva puta u Podgorici 
i jednom u Novom Sadu). Zbog ozljede se 
prestao aktivno baviti atletikom 2010. Tada 
postaje članom novoosnovanoga sombor- 
skoga kluba ARK (Atletsko rekrativni 
klub) Somaraton, u kojem je do danas an- 
gažiran u tehničkoj službi. 

Bio je proglašen sportašem godine Op- 
ćine Sombor 2006. 1 2007. Nakon Milenka 
Popića najuspješniji je somborski mara- 
tonac u povijesti grada. U svojoj karijeri 
pretrčao je više od 20.000 km, uključujući 
129 službenih utrka i treninga. Kao umi- 
rovljenik živi u Somboru. 


Izvor: osobni iskaz Lazara Kopilovića. 


Lit.: D. Kolundžija, Enciklopedija somborskog 
sporta, Sombor, 2015. 
P. Skenderović 


KOPILOVIĆ, Nikola (Subotica, 9. X. 
1915. — ?, Karpati, 30. III. 1944.), pravnik, 
stradalnik rata. Jedno je od desetero djece 
užarskoga radnika Antuna i Kriste, rođ. 
Nimčević. Osnovnu školu i gimnaziju za- 
vršio je u Subotici, nakon čega u rodnom 
gradu upisuje Pravni fakultet. Na fakultetu 
je s Miloradom Botićem bio među najutje- 
cajnijim članovima Jugoslavenske udruge 
studenata Akademski sever, koja je bila 
prečanske političke orijentacije (samostalni 
demokrati Dude Boškovića i HSS). Nakon 


Nikola 
Kopilović 


što je diplomirao 1938., radi kao odvjetnič- 
ki vježbenik kod uglednoga subotičkoga 
odvjetnika Ice Malagurskoga. Kao jedan 
od najboljih studenata dobio je stipendiju 
francuske vlade radi usavršavanja na fran- 
cuskim sveučilištima 1939. 


Nakon uspostave madžarske vlasti 
1941. kao antifašist i nacionalno svjestan 
mladić pod prismotrom je policije. Lišen 
je slobode, unovačen u madžarske domo- 
brane (honvede) i odveden na prisilni rad 

na Istočnu frontu, gdje je angažiran u rad- 
noj jedinici na pronalaženju nagaznih mina. 
Ne zna se točno mjesto gdje je poginuo niti 
gdje mu je grob, u službenim evidencijama 
vodi se kao nestao. 


Lit.: Spomenica palim borcima i žrtvama fašistič- 
kog terora 1941-1945., Subotica, 1988; M. Grlica, 
A. Hegediš, M. Dubajić, L. Merković, Imenik žr- 
tava Drugog svetskog rata na području subotičke 
opštine, Subotica, 2000; K. Kuntić, Pravni fakul- 
tet u Subotici 1920.—1941., Subotica, 2016. 


T. Žigmanov 


KOPILOVIĆ, Stipan (Bajmok, 24. III. 
1877. — Bačka Topola, 13. III. 1924.), slikar. 
Sedmo je dijete Feliksa i Klare, rođ. Parče- 
tić. Osnovnu školu pohađao je u Bajmoku, 
gdje je učio i brijački zanat te radio kao 
brijački pomoćnik. Sredinom 1890-ih bo- 
ravio je u Budimpešti, gdje je upoznao Gu- 
sztava Morellija (1848.-1909.), istaknutoga 
madžarskoga majstora drvoreza, ravnatelja 
Škole dekorativnoga crtanja i predavača 
na odjelu za umjetničko drvorezbarstvo 
u Školi za primijenjene umjetnosti (1889.- 
1909.), te se na njegov poziv upisao u tu 
školu. Dvije godine nakon toga pohađao je 
Državnu kraljevsku školu za primijenjenu 
umjetnost, a tijekom školovanja dobio je 
stipendiju od Kalačko-bačke nadbiskupi- 
je, grada Subotice i stanovnika Bajmoka. 
Školske 1902./03. studirao je na grafičkom 
odsjeku Bavarske kraljevske slikarske aka- 
demije u Miinchenu kod grafičara Pćtera 
Halma. God. 1904. boravio je u Bajmoku, 
gdje je koristio jednu školsku učionicu kao 
atelijer. Bela Schober vodio je tada s njim 
intervju, koji je objavljen u subotičkom 
tjedniku Bacsorszag. U Bajmok je navratio 
1908., kada je radio na oslikavanju stropa 
dograđene bajmočke župne crkve sv. Petra 
i Pavla. Iste godine putovao je u Pariz, Fi- 
rencu i Rim, a školsku 1908./09. proveo je 
u Budimpešti. 


Tijekom Prvoga svjetskoga rata služio 
je u austrougarskoj vojsci. Oženio se bol- 
ničarkom Terez, koju je upoznao u Peštan- 
skoj bolnici. Zbog njegova sudjelovanja u 
Madžarskoj Sovjetskoj Republici 1919. s 
obitelji je napustio Madžarsku te se nasta- 
nio u Subotici. Dobio je namještenje šefa 


S. Kopilović, Bajmočka crkva s 
plebanijom, 1904. 


ispostave socijalnog osiguranja u Bačkoj 
Topoli. Uz tu službu slika i okuplja druge 
likovne stvaratelje te ga zaokuplja ideja 
osnutka likovne kolonije u Bačkoj Topoli, 
ali ta ideja nije realizirana. U krugu subo- 
tičkih umjetnika izlagao je 15. IX. 1923. u 
dvorani kavane Jagnje (u novije vrijeme 
Dom vojske), a njegove slike prikazane 
su i na drugoj izložbi toga kruga 11. IV. 
1924., nakon što je preminuo. Djela su mu 
prikazana i u listopadu 1932. u Subotici u 
predvorju Gradske kuće, kada kolekcionar 
dr. Joca Milekić priređuje izložbu bačkih 
umjetnika. Pokopan je u Bačkoj Topoli, a 
njegova se udovica s djecom trajno vratila 
u Madžarsku. 


Skroman broj njegovih sačuvanih rado- 
va odražava impresionističko-plenerističke 
sklonosti umjetnika (radovi nastali do oko 
1909.), dok se poslije izražavao ekpresivni- 
jom gestom i jarkim bojama. Njegove slike 
pridošle su u zbirku Gradskog muzeja Su- 
botica otkupom djela bunjevačkih slikara 
iz zbirke Bačke galerije Joce Milekića 1961. 
Osim toga njegovi se radovi čuvaju i u Za- 
vičajnog galeriji dr. Vinko Perčić u Suboti- 
ci. Od 1990-ih ponovno se aktualizira nje- 
govo stvaralaštvo. U subotičkom muzeju 
priređena je 1991. njegova retrospektivna 
izložba, u Zavičajnoj galeriji dr. Vinko Per- 
čić 2007., dok je 2011. tiskano drugo, osu- 
vremenjeno izdanje monografije o životu i 
radu tog umjetnika autora Bele Durancija. 


Lit.: B. Duranci, Donacija dr. Vinka Perčića : 
umjetnine zavičajne zbirke, Subotica, 1996; B. 
Duranci, Slikar Stipan Kopilović (1877.—1924.), 
Subotica, 2011; O. Kovačev Ninkov, Lica vremena 
1— portreti umetničke zbirke Gradskog muzeja 
Subotica, Subotica, 2013. 

Lj. Vuković-Dulić 

KOPILOVIĆ, Stipan — Pipko (Subotica, 
6. VIII. 1920. — Subotica, 30. XII. 1988.), 
nogometaš, trener. Sin je Franje i Katice, 
rođ. Vojnić Kortmiš. Za razliku od dru- 
gih mladića iz nekadašnjega subotičkog 
III. kvarta (današnja četvrt Ker) koji su 
odrastali uz »krpenjaču«, nije se opredi- 
jelio za igralište Bačke, nego za Zrinjski, a 
poslije prelazi u ŽAK (Železnički atletički 
klub). Nakon raspuštanja svih prijeratnih 
sportskih klubova igrači ŽAK-a formira- 
li su nogometnu sekciju novoosnovanoga 
Fiskulturnoga omladinskoga sportskoga 
društva Jovan Mikić Spartak 1945., koje 
od 1948. nosi ime SDŽ (Sportsko društvo 
željezničara) Spartak. Na njegovu inicija- 
tivu klupske boje postale su plavo-bijele. 
Na prvoj godišnjoj skupštini nogometnoga 
kluba 1946. izabran je za tajnika te je dugi 
niz godina volonterski vodio detaljnu evi- 
denciju o utakmicama ostavljajući nepro- 
cjenjivu građu za povijest kluba. 


U Spartaku je 1946. član momčadi koja 
je sudjelovala u kvalifikacijama za popunu 
osnovane I. savezne nogometne lige Jugo- 
slavije. Od 1946. do 1956. (izuzev 1948./49. 
i 1952., kada je Spartak bio u II. ligi) nastu- 
pao je kao član najuspješnije generacije u 
povijesti kluba, koja je do 1958. bila u I. sa- 
veznoj nogometnoj ligi. Kratko je u poluse- 
zoni 1947./48. igrao za beogradski Partizan, 
ali se, iako je zadovoljio, vratio u Suboti- 
cu. Nastupao je uglavnom kao obrambeni 
igrač, ali je prema potrebi igrao u srednjem 
redu i napadu. Najveći uspjeh sa Sparta- 
kom ostvario je osvajanjem 6. mjesta u 1. 
saveznoj ligi 1946./47. 1 1953./54. Bio je du- 
gogodišnji kapetan prve momčadi, jedan 
od najpouzdanijih braniča u povijesti Spar- 
taka. Nakon Miloša Glončaka odigrao je 
najviše prvoligaških utakmica za Spartak 

— u osam sezona ukupno 141 utakmicu — te 
postigao 13 zgoditaka. U povijesti kluba 
ubraja se među 20 najboljih nogometaša 
svih vremena. 


Na Europskom prvenstvu željezničara 
1947. u Budimpešti bio je član momčadi že- 
ljezničarske reprezentacije Jugoslavije koja 
je osvojila zlatnu medalju. Bio je tri puta 
član reprezentacije Jugoslavije, ali je uvijek 
ostajao na klupi za rezerve. Aktivnu igrač- 
ku karijeru završio je u sezoni 1955./56. 

Od 1957. kraće vrijeme bio je kondi- 
cijski trener A-tima, poslije je preuzeo 
treniranje mladih naraštaja. Najuspješni- 
ja generacija bila mu je ona iz 1964., koja 
je postala prvak Srbije i iz koje će izrasti 
mnogi kasniji prvotimci. U više navrata 
bio je i trener u stručnom stožeru A-tima 
u drugoligaškoj karijeri Spartaka u drugoj 
polovini 1960-ih. 


Stipan 
Kopilović 


Izvor: osobna arhiva Ljudevita Vujkovića Lamića. 


Lit.: L. Katić (ur.), Dve decenije FK Spartak, Su- 
botica, 1965; SDŽ Spartak 25, b.m., b.g.; B. Krstić 
(ur.), Sport u Subotici 1944-1984 Sportelet Sza- 
badkdn, Subotica, 1984; M. Brustulov (ur.), Sport- 
sko društvo železničara »Jovan Mikić — Spartak«, 
Subotica, 1995; Ž. Inić, Knjiga o »Spartaku« 1945- 
1997 1947-1997, Subotica, 1997. 


Lj. Vujković Lamić i E. Hemar 


KOPILOVIĆ, Tomo (Subotica, 8. XII. 
1929. — Subotica, 22. VI. 1973.), društve- 
no-politički djelatnik, savezni zastupnik. 
Rođen je u radničkoj obitelji Stevana i Ane, 
rođ. Bolvari. Osnovnu i srednju industrij- 
sku školu završio je u Subotici i stekao zva- 
nje KV bravara metalske struke. Od 1947. 
radi u nekadašnjoj subotičkoj Tvornici 
bicikala Partizan, gdje je proveo najveći 
dio radnog vijeka, kao kovinotokar, šef 
pogona i zamjenik generalnoga direkto- 
ra. Višu školu društveno-političkih nau- 
ka u Novom Sadu završio je 1963.-65. te 
do 1968. predsjednik je Općinskog vijeća 
Saveza sindikata općine Subotice, kada se 
vraća u Partizan. Kao društveno-politički 
djelatnik obnašao je više općinskih, kotar- 
skih, pokrajinskih i saveznih dužnosti: bio 
je predsjednik Sreskoga odbora metalskih 
radnika, član Predsjedništva Sreskoga vi- 

jeća Saveza sindikata općine Subotice, član 
Općinske konferencije SSRNJ u Subotici, 
u dva saziva član Općinskoga komiteta 
Saveza komunista Subotice, odbornik u 
Vijeću radnih zajednica Skupštine općine 
Subotice, član Vijeća Saveza Sindikata 
Jugoslavije i Saveza Sindikata Vojvodine, 
te zastupnik u Privrednom vijeću Savezne 
skupštine. Bio je direktor i glavni i odgo- 
vorni urednik Subotičkih novina od 1970. 
pa do smrti. 


Lit.: R. Rajović, Ko je ko u Jugoslaviji : jugosla- 
venski savremenici, Beograd, 1970; Subotičke 
novine, Subotica, 29. VI. 1973. 

G. Bačlija 


KOPUN (tal. cappone, njem. Kapaun, 
madž. kappan), uškopljen pijetao. Od toga 
regionalnoga izraza, koji je u uporabi i u 
drugim hrvatskim krajevima, nastalo je i 
prezime Kopunović, često među bačkim 
Bunjevcima. U dalmatinskom žargonu 
tako se naziva i drznik, a u Lici ljutit čo- 
vjek. Pijetlovi su se kastrirali radi boljeg 
uzgoja i ukusnijeg mesa te kao ispomoć pri 
uzgoju pilića. Meso kopuna crvenkasto je i 
ima više mišića od mesa pijetla iste starosti, 
na visokoj je cijeni. Kako uškopljen pijetao 
ne stvara spolne hormone, više dobiva na 
težini, a mast mu se, za razliku od neuško- 
pljenih pijetlova, ravnomjerno raspoređuje 
po cijelom tijelu, zbog čega mu je meso 
sočnije i ukusnije. 

Kopunjenje pijetlova zabilježeno je 
među Kinezima i Indijcima oko dva mi- 
lenija prije Krista. Među Hrvatima se 
spominje da je 24. VI. 1590. u Zagrebu na 
proslavi sv. Ivana Cvitnjaka gradski sudac 
ugledne goste počastio i kopunom. U Bu- 
njevaca je kopunila starija i iskusnija žena 
između dviju gospojina (Velika Gospojina 
15. VIII., a Mala Gospojina 8. LX.). Obično 
se to činilo subotom, jer ako štrojenje ne 
bi bilo uspješno, pijetao bi bio zaklan za 
nedjeljnu užnu. U petak bi se izabralo deset 
ili više najvećih pijetlova u spolnom zrenju, 
svezane su im noge i krila i ostavljani su u 
hladnu komoru da se tijekom noći iščiste 
(izbalegaju). U subotu bi se na štednjaku 
u /aboški iskuhalo nekoliko igala s uvuče- 


nim bijelim koncem te oštar zavrvast nož, 
a ruke bi se oprale sapunom u vrućoj vodi. 
Pijetlovi su opijani tako što im se u grlo 
sasulo 1-2 naprstka rakije, nakon čega bi 
se za kratko vrijeme opustili i ležali opi- 
jeni. U hladnoj prostoriji s trbuha bi im se 
očupalo perje, koža bi se premazala raki- 
jom te su zarezani odozdo po sredini među 
mamuzom, u širini od oko 5—6 cm, koliko 
je potrebno da kroz rasjeklinu mogu pro- 
vući dva prsta. Njima bi se ispod crijeva 
i želuca na leđima obuhvatila jaja, koja su 
se odrezivala vrhom nožića. Krvarenje se 
zaustavljalo komadićem bijelog postava na- 
močenim u rakiju, iglom i koncem zašiva- 
na je rana, premazana je svinjskom mašću 
da koža ostane meka i zaprašivana sitnom 
gari (pepelom) od sagorjelih čutaka da se 
rana ne okuži (inficira). Da bi se mogao 
lakše razaznati od ostalih pijetlova, škara- 
ma bi mu se sprijeda i straga odrezao oroz 
te je bila ostavljena samo srednja kresta. 
Glava bi mu tada izgledala kao da umjesto 
oroza ima mali rog, čime bi mladi pijetao 
bio okopunjen. 


Pijetlovi su se kopunili jedan za drugim, 
a kopunjenje jednoga pijetla trajalo je 2-3 
minute. Nakon završetka posla pijetlovi su 
ostavljani u zamračenoj i hladnoj komori. 
Oni koji su se nakon dva sata počeli tri- 
jezniti i ustajati preživjeli su, a oni koji ni 
nakon tri-četiri sata nisu pokušali podići 
glavu i nepokretno su ležali priklani su. 
Smrtnost pri ovakvim zahvatima iznosila 
je 20-30 %, a u uspješnijim slučajevima 
10—20 %. 


Kopuni bi se brzo oporavili, prva 2-3 
dana bili su zatvoreni u kulači (kupasti vi- 
soki zidani pomoćni kokošinjac) kako ih 
drugi pijetlovi ne bi tukli, a nakon tjedan 
dana puštani su među ostale pijetlove. Mla- 
di kopun dobro bi rastao i dobivao na teži- 
ni, tako da bi do proljeća dostigao težinu 
od oko 5 kg i više, dok bi njegovi vršnjaci 
obični pijetlovi težili oko 3 kg ili malo više. 

Za uzgoj pilića koristio se u nedostatku 
dovoljnoga broja kvočaka, kada su se pod 
kopuna podmećali pilići. Kućanica bi ko- 
punu u grlo sasula 2-3 naprstka rakije da 

ga opije, a kada bi ostao ležati pijan, stav- 
ljao se u zamračen dio ketrenca zagrađen 
u kutu niskom ogradom, najčešće skinutim 
tavanskim vratima. Zatim bi se pokraj nje- 
ga stavili pilići, pa kad se mamuran kopun 
počeo trijezniti uz pijukanje pilića, postu- 
pno se privikavao na njih — tijekom trije- 
žnjenja mirno je podnosio da pilići vršljaju 
po njemu i oko njega. S pilićima bio ostao 
zatvoren još nekoliko dana, dok se sasvim 
ne privikne na njih. Poslije bi se vani nje- 
gova noga debljom uzicom vezala za stup 
ograde ili ciglu na /edini u avliji, gdje bi 
čuvao male piliće. Bio je odličan čuvar jer 
ih je, za razliku od kvočke, mogao sačuvati 
i od kopca. Vodio je piliće dva-tri mjeseca, 
dok nisu toliko ojačali da se mogu starati 
sami za sebe. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Stantić, Kopun 
(prvi dio) i Kopun (2), Žig, br. 103 i 104, Subotica, 
2000; A. Stantić, O životu iznutra, Subotičke no- 
vine, br. 24—28/2003, Subotica; A. Sekulić, Rječ- 
nik govora bačkih Hrvata, Zagreb, 2005; M. Ču- 
ljat, Ričnik ličke ikavice, Gospić, 2009. 

P. Skenderović 


KOPUNOVIĆ (Kopunovich, Kopunovics), 
plemićka porodica. Kopunovići spadaju 
među najstarije zabilježeno hrvatsko sta- 
novništvo Bačke — u starim subotičkim 
crkvenim maticama zabilježeno je da se 
pastir Nikola Kopunović rodio 1660. u Baj- 
moku, a poslije se preselio u Suboticu. I 
danas je često prezime u bačkih Bunjevaca. 


U prvom popisu kućanstava Subotičko- 
ga šanca 1720., među imenima 247 glava 
porodičnih zadrugara, pripadnici konjaniš- 
tva, pješaštva, redova i gazda, spominje se 
i ovo prezime. Kada su franjevci prikupljali 
milodare za izgradnju i uređenje subotič- 
ke crkve 1732.-35., među davateljima ve- 
ćih milodara nalaze se Nikola Kopunović s 
prilogom u visini od 60 forinta te Marijan 
Kopunović, koji je donirao 16,16 forinta. 
Nakon što je 1741. ukinuta Potiska vojna 
granica te je Subotica 1743. postala privi- 
legirano komorsko trgovište pod imenom 
Szent Maria, u prvi magistrat izabran je 
Josip Kopunović, a u Izabrano općinstvo 
Bartul i Jakov Kopunović. 

Članovi porodice obnašali su važne 
dužnosti u gradu: senator Albe Kopunović 
zajedno sa senatorom Lukom Vojnićem 28. 
XI. 1774. od strane gradskoga poglavar- 
stvo poslan je kao izaslanik u Beč kako bi 
se izborili za to da Subotica dobije status 
slobodnoga kraljevskoga grada. U tome su 
uspjeli te je Subotica 1779. postala slobodni 
kraljevski grad pod imenom Maria The- 
resiopolis. U prvo gradsko poglavarstvo 
izabrani su Albe i Grgo (Đuro) Kopunović. 
Posljednji je poslije bio gradski kapetan i 
gradski načelnik. Osim njih, među prvih 
727 stanovnika koji su izabrani u stalež 
građana bilo je još 14 uglednika iz ove po- 
rodice (više je članova bilo samo iz porodi- 
ca Vojnić i Prćić). 


Grb plemićke porodice 
Kopunović 


Porodica je plemstvo stekla u tzv. tre- 
ćem naraštaju bunjevačkohrvatskih ple- 
mića. Braća Grgo (Đuro), sa suprugom 
Katom, rođ. Skenderović, i djecom Ma- 
tom, Felom, Jovanom i Margom, i Šime, sa 
suprugom Janjom, rođ. Vujković, dobili su 
17. 1. 1791. armalno plemstvo (bez posje- 
da) od cara Leopolda II. Dvojbeno je ime 
Šimina brata — dok jedni autori kažu da je 
plemstvo dobio Grgo, drugi navode da je 
posrijedi Đuro. Plemstvo im je iste godine 
proglašeno za skupštini Bačko-bodroške 
županije. Mati i njegovu sinu županija je 
1818. izdala potvrdu o plemstvu. Na popi- 

su plemića Bačko-bodroške županije 1841. 
zabilježeni su u Subotici Ernest i Felina 
udovica Reba (Rebeka) Kopunović. 


Opis grba: štit je razdijeljen na četiri 
dijela; u prvom i četvrtom polju bijele boje 
na trostrukoj zelenoj površini prikazan je 
kopun okovan u lance; u drugom i trećem 
polju plave boje prikazano je zlatno sljeme 
u obrnutom obliku slova V, iznad kojega 
se nalazi zlatno sunce i srebrni polumjesec, 
a ispod njega je smještena bijela tvrđava. 
Na kruni kacige iznad štita na trostrukom 
zelenom humku stoji opisani kopun izme- 
đu dvije slonove surle, od kojih je ona na 
desnoj strani u vodoravnom smjeru napola 
srebrena i napola crvena, a na drugoj strani 
napola plava i napola zlatna. Plašt je s de- 
sne strane srebreno-crven, a s lijeve strane 
zlatno-plav. 


Lit.: 1. Nagy, Magyarorszdg csaladai czimerekkel 
es nemzekrendi tablakkal, 6, Pest, 1859; J. Illesy, 
B. Pettko, A kirdlyi konyvek : Jegyzeke a bennlik 


foglalt nemesseg-, czim-, czimmer-, el6nev- 6s 


honossdg-adomdnyozdsoknak. 1527-1867. Buda- 
pest, 1885; Der Adel von Ungarn, J. Siebmachers 
grosses und allgemeines Wappenbuch, Niirnberg, 
1885-1894; I. Ivanyi, Szabadka szabad kirdlyi 
vdros tortćnete, 1-2, Szabadka, 1886-1892; Gy. 
Dud4s, Bdcskai nemes csaladok, A Bacs-Bodrog 
v&rmegyeci tortenelmi tarsulat ćvkonyve, 2-3/1893, 
Zombor; M. Mandić, Prilozi za bunjevačku povist, 
Subotička Danica ili bunjevačko-šokački kalen- 
dar (sa slikama) za prostu godinu 1897., Subotica, 
[1896]; I. Bojničić, Der Adel von Kroatien und 
Slavonien, J. Siebmachers grosses und allegeme- 
ins Wappenbuch, IV/13, Nirnberg, 1899; B. Kem- 
pelen, Magyar nemes csaladok, 6 , Budapest, 
1913; M. Mandić, Bunjevačko plemstvo, Subotička 
Danica ili Bunjevačko-Šokački kalendar (sa slika- 
ma) za prostu godinu 1927, Subotica, b. g.; A. Se- 
kulić, Bački Hrvati, Zagreb, 1991; M. Szluha, 
Bacs-Bodrog vdrmegye nemes csalddjai, Buda- 
pest, 2002; M. Evetović, Kulturna povijest bunje- 
vačkih i šokačkih Hrvata, Subotica, 2010. 


L. Heka 


KOPUNOVIĆ, Aleksandar (Subotica, 
29. 1. 1976.), nogometaš. Sin je Franje i 
Olivere, rođ. Zeković. Osnovnu školu i 
gimnaziju završio je u Subotici. Nogomet 
je počeo trenirati u FK Spartak u Subotici, 
gdje je prošao sve selekcije — od pionira do 
prvoga tima, za koji je početo nastupati sa 
17-18 godina. Bio je navalni igrač. U Spar- 


taku je igrao 1994.-2000. (osim u sezoni 

1994./95., kada je nastupao za FK Bačka 

1901 iz Subotice), a tada prelazi u slovenski 

tada uspješni NK Mura iz Murske Sobo- 
te, za koji igra u sezoni 2000./01. Nakon 

toga kao prvi poslijeratni subotički i voj- 
vođanski nogometaš igra u Prvoj hrvatskoj 

nogometnoj ligi, gdje 2001.-05. nastupa za 

NK Kamen Ingrad iz Velike kraj Požege, 
koji je u to vrijeme bio među najboljim hr- 
vatskim klubovima. S njime je nastupao u 

Kupu UEFA-e protiv njemačkoga Schalkea 

04, a u Intertoto-kupu protiv Spartaka iz 

Moskve. Zatim kao prvi subotički nogome- 
taš odlazi u Kinu, gdje u gradu Guangzhou 

igra za klub Guangzhou Evergrande Tao- 
bao u sezoni 2005./06. Sljedeću sezonu na- 
stupao je za FK Mladost iz Apatina. Sezo- 
nu 2007./08. igrao je za mađarske klubove 

Kecskemćti LC iz Kecskemeta i Kaposvdri 

Rdkoczi iz Kaposvara, a 2008. prelazi u NK 
Hrvatski dragovoljac iz Zagreba te 2009. u 

Crnu Goru u OFK Petrovac iz Petrovca na 

Moru. Iste godine odlazi u Grčku, gdje je 

2009.-10. nastupao za klubove Anagennisi 
Epanomi iz Epanomija kraj Soluna te Ka- 
storiu iz istoimenog mjesta. Nakon povrat- 
ka igra za FK Tisa iz Adorjana 2010.-14., a 

posljednju igračku sezonu 2014./15. nastu- 
pa za FK Bačka 1901. Trenersku licenciju 
A polaže potkraj 2014., nakon čega radi kao 

trener pomlatka u FK Spartak. 


Izvor: osobni iskaz Aleksandra Kopunovića. 


Lit.: Ž. Inić, Knjiga o »Spartaku« 1945-1997 1947- 
1997, Subotica, 1997; Ž. Inić (ur.), Fudbalski klub 
»Bačka« / Bdcskai atletikai klub »Bacska« 1901- 
2001, Subotica, 2001; D. Prćić, Mjesto nam je u 
ligi prvaka, Hrvatska riječ, br. 1, Subotica, 31. I. 
2003; D. Prćić, Iz male Velike u veliku Kinu, Hr- 
vatska riječ, br. 143, Subotica, 4. X1. 2005. 


P. Skenderović i E. Hemar 


KOPUNOVIĆ, Ana (Subotica, 18. VIII. 
1957. — Subotica, 22. XII. 1996.), društvena 
djelatnica. Kći je Josipa Skale i Lize, rođ. 
Gabrić. Osnovnu školu i gimnaziju zavr- 
šila je u Subotici, a Višu školu za socijalni 
rad u Beogradu. God. 1977. upošljava se u 
Kemijskoj industriji Zorka kao socijalna 
radnica, gdje radi do kraja života. 

Na početku demokratskih promjena 
uključuje se u društveni, politički i kul- 
turni život hrvatske zajednice u Vojvodini. 
Članica je Demokratskog saveza Hrvata u 
Vojvodini, Upravnog odbora HKC-a Bunje- 
vačko kolo u nekoliko mandata, a od osnut- 
ka 1993. predsjednica je prve humanitarne 
udruge među Hrvatima u Subotici nakon II. 
svjetskog rata Dobrotvorne zajednice Amor 
Vincit. Ustrajno i samopožrtvorno vodila je 
Zajednicu do smrti. 


Lit.: Glas ravnice, br. 74, Subotica, 1997; Zvonik, 
1/1997 Subotica; Žig, br. 62, Subotica, 1997. 


T. Žigmanov 


KOPUNOVIĆ, Anto (Kopunović Lege- 
tin, Ante, Antun) (Subotica, 7. III. 1910. 
— Mendoza, Argentina, 22. I. 1986.), sve- 
ćenik. Sin je Grge i Ane, rođ. Vojnić Ro- 
gić. Rodio se i odrastao u subotičkoj župi 
sv. Jurja. Školovao se isprva kao kandidat 
Družbe Isusove u Travniku, a nastavio u 
Zagrebu kao kandidat Bačke apostolske ad- 
ministrature. Za svećenika zaređen je 1937. 
Službu prefekta u malom biskupijskom sje- 
meništu Paulinum u Subotici obavljao je 
1937.-39. Vikarom vikarije sv. Aleksandra 
u Subotici bio je 1939.-41. Aktivan je bio i 
kao križarski duhovnik. Nakon ponovne 
uspostave madžarskih vlasti 1941. u Bačkoj 
skupa s desetak drugih svećenika hrvatske 
narodnosti morao je napustiti zavičaj te od- 
lazi u Zagreb, gdje je ubrzo inkardiniran 
u Zagrebačku nadbiskupiju. Tamo je bio 
župnik župe Savski Nart kraj Dugog Sela 
1943.-46. U NDH je bio jednom uhićen. 
Zbog neslaganja s komunističkim vlastima 
bježi u siječnju 1946. u Sloveniju, a zatim 
u Austriju te konačno u Rim, u Hrvatski 
zavod sv. Jeronima. Odatle odlazi u Ar- 
gentinu te djeluje u okolici Rosaria, gdje je 
vodio jedno imanje. Nakon spora s tamoš- 
njim biskupom živio je privatno u Mendozi 
kod redovnika mercerdara (Red Blažene 
Djevice Marije od Mercede). Posljednjih je 
godina živio vrlo oskudno. Davao je satove 
iz jezika, osobito grčkog i latinskog. 


Suautor je Kataloga Smotra bunjevačke 
prošlosti za izložbu održanu 29. IX. — 4. X. 
1935. u Subotičkoj matici. U prva dva sve- 

ska prvoga godišta časopisa Klasje naših 
ravni objavio je nekoliko članaka (1935.), 
uglavnom o socijalnom nauku Katoličke 
crkve. Zaslužan je što su sestre domini- 
kanke, tj. ženski ogranak Reda propovjed- 
nika (lat. Ordo Praedicatorum, OP), došle 
u subotičku župu sv. Jurja i nastanile se u 
njihovoj obiteljskoj kući. Naime, kako je 
bio školski kolega s prvom dominikankom 
iz Bačke s. Malom Terezijom (Veronikom) 
Vidaković, darovao je dominikankama 
svoju kuću kraj crkve sv. Jurja gdje su one 
1947. otvorile filijalu, a nakon razrješenja 
vlasničkih odnosa, otvorile samostan 1954. 
god. 


Djelo: Smotra bunjevačke prošlosti (suautor s I. 
Kujundžić), Subotica, [1935, 19352, 1935]. 


Lit.: Opći šematizam Katoličke crkve u Jugoslavi- 
ji, Sarajevo, 1939, Schematismus cleri administra- 
turae apostolicae Bachiensis : ad annum Christi 
1941, Subotica, 1941; S. Kožul, Martirologij Crkve 
zagrebačke : spomenica žrtvama ljubavi Zagre- 
bačke nadbiskupije, Zagreb, 1998; G. Kiss, E. Ba- 
žant, K. Čeliković, Subotička bibliografija 3. sve- 
zak 1918-1944, Subotica, 2003; L. Merković, 
Bibliografija »Klasja naših ravni«, Subotica, 2010; 
1. Armanda, Dolazak i prvo desetljeće sestara do- 
minikanki u Subotici (1947. — 1957.), Godišnjak za 
znanstvena istraživanja Zavoda za kulturu vojvo- 
đanskih Hrvata, 7, Subotica, 2015. 


D. Skenderović 


KOPUNOVIĆ, Boris (Subotica, 30. XI. 
1995.), biciklist. Sin je Zlatka i Sonje, rođ. 
Jukić. Osnovnu i srednju medicinsku školu 
završio je u Subotici, nakon čega se upo- 
šljava kao spasilac na bazenu te njegovatelj 
u domu za stare. Biciklizmom se počeo ba- 
viti 2007. u BK Spartak, isprva kao mlađi 
kadet, a nakon tri godine prelazi u kadete. 
Kao mlađi kadet natjecao se tri godine i 
osvojio je 2. mjesto u disciplini cestovna 
utrka (skupni start) i 3. mjesto u disciplini 
na mjerenje (na kronometar, pojedinačni 
start) na prvenstvu Srbije 2009. u Nišu. 
Kao kadet na državnom prvenstvu u Nišu 
2010. osvaja 2. mjesto u disciplinama ce- 
stovna utrka i kriterij, a u utrci na mjerenje 
3. mjesto. Kao natjecatelj u drugoj godini 
kadeta nastupao je 2011. za reprezentaciju 
Srbije na prvenstvu u Bugarskoj, gdje na 
cestovnoj utrci zauzima 11. mjesto. Kao 

kadet na prvenstvu Srbije u Valjevu 2011. 
u disciplini kriterij osvojio je 3. mjesto. Na 
prvenstvima Vojvodine kao kadet osvojio 
je prvo mjesto 2011. u disciplini cestovna 
utrka, au konkurenciji juniora u cestovnoj 
vožnji 3. mjesto 2012. (Erdevik) 1 kriterij 2. 
mjesto (Bački Petrovac). 


Uspješno je sudjelovao na više međuna- 
rodnih utrka. U Madžarskoj je osvajao prva 
mjesta na cestovnim utrkama na memori- 
jalnim utrkama Sajo Pćter u Szekszardu 
2010. i 2011., u Bonyhadu u istoj disciplini 
2010., ana memorijalnom turniru Fekete 
Lajos u Segedinu 2012. dva prva mjesta 
(na mjerenje i cestovna utrka). Na među- 
narodnoj utrci Hrvatska biciklistička liga u 
Vinkovcima 2011. osvojio je 5. mjesto, a u 
Šidu na Memorijalu Save Šumanovića 2012. 
3. mjesto. 


Izvor: osobni iskaz Borisa Kopunovića. 


P. Skenderović 


KOPUNOVIĆ, Đuro (Grgo) (Kopuno- 
vics, Gyćrgy, Gergely) (? — 2), visoki su- 
botički gradski dužnosnik, glavni gradski 
kapetan, gradonačelnik. Kada je Subotica, 
uz novo ime Maria Theresiopolis, 1779. do- 
bila status slobodnoga kraljevskoga grada, 
uvršten je u prvi popis od 727 stanovnika 
sa statusom građanina te je izabran je za 
jednoga od 13 senatora — članova gradsko- 
ga magistrata. Kada je, u skladu s reforma- 
ma Josipa II., carski povjerenik Tamiškoga 
okruga Janos Bacho imenovao novi grad- 
ski magistrat od 7 senatora, zbog nepozna- 
vanja njemačkoga jezika nije uvršten u nj. 
No novi carski povjerenik Karoly Lipot 
Kovacs imenovao ga je 1789. ponovno za 
senatora zbog njegove velike spretnosti i 
korisnosti. Ipak, kako nije poznavao pravo 
niti je znao njemački, postavljen je na po- 
sljednje senatorsko mjesto i na sjednicama 
magistrata mogao je sudjelovati jedino u 
raspravama o ekonomskim predmetima. 
Kada su nakon smrti Josipa II. gradovima 
vraćena samoupravna prava, među kojima 
i pravo izbora gradske uprave, na restaura- 
ciji magistrata 1796. izabran je za glavnoga 
gradskoga kapetana te je na čelu gradskoga 
redarstva ostao do 1800. Na dužnost grad- 


skoga načelnika, u čijoj su nadležnosti bili 
ekonomski poslovi grada, izabran je na 
restauraciji 1804. i obnašao ju je do 1809. 
Njemu, njegovu bratu Šimi i njihovoj djeci 
car Leopold 1791. dodijelio je plemstvo. 


Dvojbeno je je li mu pravo ime bilo 
Đuro ili Grgo: Ivanyi ga jedanput u knji- 
zi naziva Grgom (Gergely), a poslije više 
puta Đurom (Gyorgy), dok u popisu prvih 
građana Maria Theresiopolisa navodi dva 
Grge (Gergely), od kojih je jedan »stariji«. 
Slično je i u literaturi o plemstvu: jedni 
autori tvrde da je plemstvo dobio Grgo, a 
drugi Đuro Kopunović 


Lit.: 1. Ivanyi, Szabadka szabad kirdlyi varos 
tortćnete, 1-2, Szabadka, 1886—1892: L. Heka, 
Dalmatini (Bunjevci) u slobodnim kraljevskim 
gradovima Segedinu i Subotici, Subotica, 2015. 


S. Bačić 


KOPUNOVIĆ, Geza (Subotica, 1. I. 1920. 
— Subotica, 1. 1. 2003.), glumac. Sin Pavla 
i Marije, rođ. Suturović. U Subotici je kao 
pučkoškolac nastupao u amaterskom kaza- 
lištu koje je vodio Ivan Malagurski-Tanar. 
Debitirao je u ulozi Turčina Efrema u povi- 
jesnom igrokazu Malagurskoga Tri stoljeća, 
koji je prikazan 1936. u povodu proslave 
250. obljetnice doseljenja veće skupine 
Bunjevaca u Bačku. Početkom Drugoga 
svjetskog rata i s ponovnom uspostavom 
madžarske vlasti 1941. uhićen je i mučen 
te se nakon izgona iz Subotice sklonio do 
1946. u Osijek, gdje mu je pjesnik Ante 
Jakšić pomogao da se zaposli kao trgovac. 
U Suboticu se vratio 1949., položio audiciju 
za stalnoga člana novoutemeljenoga Hrvat- 
skoga narodnoga kazališta (HNK) i 1950. 
prvi put nastupio u manjoj ulozi istražnoga 
suca Leskovara u drami Put u zločin Miš- 
ka Kranjeca. Kazališnu naobrazbu stjecao 
je pohađajući glumačke i redateljske teča- 
jeve u subotičkom kazalištu, a poslije i u 
beogradskom Jugoslovenskom dramskom 
pozorištu (JDP). 


Njegov bogat 32-godišnji glumački staž 
uvjetno je moguće podijeliti u tri razdoblja. 
U prvom petogodišnjem razdoblju odigrao 
je razmjerno velik broj uloga, zahvaljujući 

Geza Kopunović 


tada još neveliku glumačkomu ansamblu 
subotičkoga kazališta. Započeo je s epizod- 
nim ulogama kao Nadihna (Marin Držić, 
Mande ili Tripče de Utolče) i Stanojlo (Jan- 
ko Veselinović i Dragomir Brzak, Đido), 
no vrlo brzo povjerena mu je glavna uloga 
Argantea u Moličreovoj komediji Scapino- 
ve spletke. Popularnost je stekao ulogama 
u pučkom igrokazu na mjesnoj bunjevačkoj 
ikavici Ča Bonina razgala Matije Polja- 
kovića, u najizvođenijoj predstavi subotič- 
koga kazališta. Isprva je igrao ulogu To- 
mice, razmetljiva veleposjedničkoga sina 
zaljubljenoga u siromašnu seljanku Stanku, 
ali je publiku napose osvojio naslovnom 
ulogom prepredenoga seljaka djeda Č/a 
Bone, koji svojim lukavstvima pridonosi 
da njegova unuka po svojemu srcu odabe- 
re momka. Ta mu je uloga omogućila da 
iskaže svoj bujni komičarski talent, koji je 
potom obilato koristio i u drugim kome- 
dijama, napose Poljakovićevim djelima, 
odigravši ulogu gazda Joška Sučića u ko- 
mediji Niko i ništa i Jaše Kaćmarčeva u 
pučkom igrokazu Vašange. Ulogom šjor 
Dane u opereti Mala Floramy Ive Tijar- 
dovića uz komiku je pokazao i izrazitu 
muzikalnost, snažan voluminozni bariton 
i pjevačke sposobnosti. 

U sljedećih najplodnijih dvadeset go- 
dina, koje se mogu nazvati i drugim nje- 
govim glumačkim razdobljem, ali i u 

završnim godinama karijere kao trećem 
razdoblju, kreirao je velike i glavne uloge 
u komedijama i dramama. Od komičnih li- 
kova odigrao je pop Ćiru (Miroslav Dedić, 
Pop Ćira i pop Spira, prema romanu Steva- 
na Sremca), Ksanta (Guilherme Figueiredo, 
Lisica i grozd), svetoga Petra (Branko Ćo- 
pić, Vuk Bubalo), Švejka (Milenko Maričić, 
Dobri vojak Švejk, prema romanu Jarosla- 
va Hašeka), Jourdaina (Moličre, Građanin 
plemić), Matu Bukaricu (Ivo Brešan, Ha- 
mlet u Mrduši Donjoj), Ben Cura (Ephra- 
im Kishon, Vjenčanica), Čizmara Sretu 
(Jovan Sterija Popović, Zla žena), slijepca 
Panteliju u pučkom igrokazu (Ilija Okru- 
gić, Saćurica i šubara), Pacarela i kapetana 
Camareta u vodviljima Georgesa Feydeaua 
(Mačka u džaku i Silom muž), au kome- 
dijama Branislava Nušića kreirao je Ristu 
Todorovića, Savu Savića, Agatona, Spasoja 
i Životu Cvijića (Gospođa ministarka, Pro- 
tekcija, Ožalošćena porodica, Pokojnik i 
dr). Kao glavni interpret u djelima već spo- 
menutoga kućnoga dramatičara Poljakovi- 
ća gledatelje je napose uveseljavao za njega 
pisanim ulogama »... seoskog šereta, ba- 
davadžije i čankoliza, sanjalice nabijenog 
duhom i humorom...« Bolte, u komedijskoj 
tetralogoji na bunjevačkoj ikavici Bolto u 
raju, Ode Bolto na ogled, Bolto na fronti i 
Jedna cura sto nevolja, a zamijećen je i u 
ulozi Tome u satiričnoj komediji Par žutih 
cipela, napisanoj hrvatskim standardnim 
jezikom. Premda po vokaciji komičar, vrlo 
je uvjerljivo kreirao i dramske likove kao 
što su: Kreont (Euripid, Medeja), Jago (Wi- 
lliam Shakespeare, Othelo), Floyd Denison 
(Edmond Morris, Drveni tanjur), Oliver 
Crown (Jean-Pierr Aumont, Lucy Crown), 
Burgess (Bernard Shaw, Candida), Čebu- 
tikin (Anton Pavlovič Čehov, Tri sestre), 
Fabriczy i Pantelija Crnković (Miroslav 
Krleža, Gospoda Glembajevi i Vučjak) i dr. 


U već spomenutom trećem razdoblju, 
tj. u posljednjem desetljeću umjetničkoga 
rada, nastupao je češće u nekonvencional- 
nim, tzv. ansambl-predstavama, koje su 
uprizorili gostujući redatelji (Stevan Štu- 
kelj, Radoslav Dorić, Ljubiša Ristić, Mari- 
jan Bevk, Vladimir Putnik, Vjekoslav Vi- 
došević, Dan Aleksandrescu i dr.). Premda 

je tada uz pokoju glavnu ulogu uglavnom 
glumio veće epizodne karakterne uloge, 
oduševio je kritiku i publiku 1978. briljan- 
tnom interpretacijom dviju Čehovljevih 
monodrama, O štetnosti duhana i Labuđi 
pjev, te je nakon umirovljenja 1980. nasta- 
vio nastupati. Okušao se kao dramatizator 
teksta Bać Đuka Kerčanin Stipana Matije- 
vića, izvedenoga 1957., a autor je i kome- 
dije Martinove mengule, izvedene 1977. U 
objema predstavama glumio je naslovne 
likove. Više uloga ostvario je i u ansam- 
blu Madžarske drame (Nepszinhaz), pri- 
mjerice Prvoga grobara u Shakespeareovu 
Hamletu. 


Na Radio Subotici 1970-ih redovito je 
u nedjeljna prijepodneva interpretirao lik 
Martina, uz Katarinu Bačliju u ulozi Tone, 
u vlastitim humorističnim i satiričnim tek- 
stovima o lokalnim i širim temama pod na- 
slovom Martin i Tona, koje je sam i režirao. 
Subotička estrada bila bi nezamisliva bez 
njegovih nastupa, napose u ulozi voditelja 
i domaćina završnih žetelačkih svečanosti 
bačkih Hrvata Dužijanca, koja se odvijala 
na glavnom trgu između Gradske kuće i 
kazališnoga zdanja. Vedrom pojavom oni- 
žega čvrsto građena čovjeka krupnih očiju 
s izrazitom umjetničkom osobnošću, kre- 
irao je više od 230 uloga uveseljavajući i 
odgajajući publiku te tako trajno obilježio 
subotičko glumište. 


Dobitnik je Oktobarske nagrade grada 
Subotice 1967., odlikovan je Ordenom rada 
sa srebrnim vijencem (1971.), a Skupština 
općine Subotice dodijelila mu je zvanje Po- 
časni građanin 1998. 


Lit.: 1. Rackov, /z pozorišnog albuma Subotice, 
Subotica, 1977; 150 godina pozorišne zgrade. 150 
godina kazališne zgrade. 150 eves a szinhdz ćpiile- 
te, Subotica, 2004; J. Buljovčić, Subotički kazališ- 
ni zapisi, Zagreb, 2008. 

J. Ivančić 


KOPUNOVIĆ, Goran - Bobek (Subotica, 
1. II. 1967.), nogometaš, nogometni trener. 
Sin je Alojzija i Kristine, rođ. Dulić. Kao 
i njegov brat Velibor, također nogometaš, 
nadimak je naslijedio od oca, koji ga je do- 
bio po znamenitomu nogometašu Stjepanu 
Bobeku. Osnovnu školu, srednju strojarsku 


(tzv. MESŠC) te višu ekonomsku završio 
je u Subotici. Nogomet je počeo trenirati u 
FK Spartak u Subotici, za koji je nastupao 
za sve selekcije — od pionira do prvotimca. 
Za prvi tim zaigrao je u sezoni 1986./87. 
sa 17 godina, ali je kao — premamišljenju 
tadašnjeg stručnog štaba — neperspektiv- 
ni nogometaš dan na posudbu FK Bačka 
u Subotici, u kojoj ostaje sve do odlaska 
na služenje vojnoga roka. Nakon povrat- 
ka iz vojske odlazi u OFK Kikinda, za koji 
igra 1988.-91., kada se vraća u Suboticu i 
ponovno igra za FK Spartak do prosinca 
1992. Tada odlazi u Španjolsku, gdje igra 
za klub FC Figureras do lipnja 1994. Za- 
tim prelazi u budimpeštanski Ferencvdros, 
s kojim je dva puta bio državni prvak u 
sezonama 1994./95. i 1995./96., dva puta 
osvojio je madžarski Super kup 1994. 1 
1995. i jednom Kup Madžarske 1995., a 
1995. bio je najbolji strijelac u klubu s 24 
gola. God. 1996. odlazi na Cipar i igra za 
AEK Larnaca u sezoni 1996./97. Nakon 
stanke zbog ozljede od početka 1998. do 
lipnja 2000. igrao je za FC Ujpest iz Bu- 
dimpešte, s kojim je u sezoni 1997./98. bio 
prvak Madžarske i osvojio drugo mjesto 
u državnom kupu, a 1999. treće mjesto u 
prvenstvu. Nakon toga odlazi u Njemačku, 
gdje igra za FSV Zwickau 2000.-02., kada 
završava aktivnu igračku karijeru. Tijekom 
svoje inozemne karijere igrao je i u europ- 
skim kupovima, kada je, među ostalim, u 
kupu prvaka 1995. Ferencvdros eliminirao 
Anderlecht (dao je gol na utakmici u Bu- 
dimpošti, koja je završila 1:1), a protiv Real 
Madrida u gostima na stadionu Santiago 
Bernabeu bio je strijelac jedinoga gola za 
madžarski klub (rezultat 6:1). 


Nakon što je licenciju za nogometnog 
trenera stekao u Beogradu, trenersku ka- 
rijeru počeo je u Ferencvdrosu trenirajući 
mlađe kategorije 2004.-06. Prvi profesi- 
onalni angažman imao je u Kini, gdje je 
u Chongqingu najprije pomoćni seniorski 
trener FC Lifan 2006., a sljedeće godine 
prvi trener. Zatim odlazi u Vijetnam, u 
Long An, gdje je trener kluba Đong Tćim 
Long An, s kojim je osvojio drugo mjesto 
u sezoni 2007./08. Od siječnja do svibnja 
2009. u Suru (Oman) trenira SC Sur, koji 


KOPUNOVIĆ 


spašava od ispadanja iz prve lige. Trener 
je u FC Police iz Kibunga (Ruanda) 2010.- 
13., s kojim je prve sezone u klubu zauzeo 
3. mjesto u prvenstvu i 2. u nacionalnom 
kupu, sljedeće godine 2. mjesto u prven- 
stvu i nacionalnom kupu, a treće sezone 
2. mjesto u prvenstvu. God 2014. vraća 
se u prijašnji vijetnamski klub na zahtjev 
uprave kluba, kojemu je prijetilo ispadanje 
iz prve lige, što je uspio spriječiti. Potkraj 
2014. prelazi za trenera u najveći klub u 
Tanzaniji Simba SC. Od 2015. trener je 
madžarskoga kluba BFC Siofok. 


Izvor: osobni iskaz Gorana Kopunovića. 


Lit.: Ž. Inić, Knjiga o »Spartaku« 1945-1997 1947- 
1997, Subotica, 1997; D. Prćić, Trenersko iskustvo 
iza Kineskog zida, Hrvatska riječ, br. 195, Subo- 
tica, 10. XI. 2006. 

P. Skenderović 


KOPUNOVIĆ, Ladislav > Kopunović, 
Vladislav 


KOPUNOVIĆ, Lajčo (Subotica, 12. XII. 
1913. — Subotica, 29. XI. 1987.), kuglač. Sin 
je Lojzije i Anne, rođ. Atyanski. Osnovnu 
i obrtničku školu strojarskoga smjera za- 
vršio je u Subotici, kao i obrtnički zanat, 
premda ga nikada nije radio. Zapošljava se 
na željeznici kao kovinotokar te pred Drugi 
svjetski rad biva premješten u Zagreb kraj 
zračne luke, na području današnjega nase- 
lja Borongaj, gdje je živio do 1944. Poslije 
rata vraća se u Suboticu, zatim kratko vri- 
jeme biva premješten u Batajnicu kraj Be- 
ograda, a poslije se vraća na Palić. Nakon 
povratka zapošljava se u tvornici željeznič- 
kih vagona Bratstvo u Subotici. Kao vratar 
počeo je trenirati nogomet u FK Jedinstvo 
u Subotici. Uskoro se s Palića seli u Subo- 


Lajčo 
Kopunović 

ticu i počinje trenirati kuglanje. Nastupao 
je za subotičke kuglačke klubove: Spartak, 
Jedinstvo, Bratstvo i Zorka. Kao član Spar- 
taka bio je 1954. u Beogradu pojedinačni 
prvak Srbije po međunarodnom načinu s 
828 srušenih čunjeva. Jedini je subotički 
kuglač koji je osvojio taj naslov do raspada 
SFRJ. Od ostalih boljih pojedinačnih re- 
zultata iz karijere izdvajaju se 11. mjesto 
na Prvenstvu Srbije po narodnom načinu 
1956. u Novom Sadu (kao član Jedinstva), 
a po međunarodnom načinu 7. mjesto na 
Otvorenom prvenstvu Vojvodine 1960. u 
Petrovaradinu i 10. mjesto na Prvenstvu 
Vojvodine 1970. u Subotici (kao član Zor- 
ke). Poslije je bio savezni sudac u kuglanju. 
Potkraj 1960-ih školovao se za inspektora 
zaštite na radu, koju je poslije predavao po 
subotičkim poduzećima. Ostao je aktivan 
u kuglačkom sportu i nastavio je kuglati do 
pred kraj života. Pokopan je na subotičkom 
Bajskom groblju. 


Izvor: osobni iskazi sina i kćeri pok. Lajče Kopu- 
novića — Lajče Kopunovića ml. i Marije Kopu- 
nović, ud. Facsar. 


Lit.: Kuglački list, br. 24, 72, 123, Zagreb, 1954, 
1956, 1961; Fizička kultura i sport u Vojvodini 
1945 — 1975, Novi Sad, 1975; Gy. Horti, Almanach, 
Subotica, 2003. 

P. Skenderović i E. Hemar 


KOPUNOVIĆ Marija, ud. Vig (Subotica, 
13. IV. 1953.), sportska gimnastičarka, gi- 
mnastička sutkinja. Kći je Tome i Cecilije, 
rođ. Perčić. Otac joj je bio savezni nogo- 
metni sudac, a poslije sudački kontrolor 
u zapadnoj skupini Druge savezne nogo- 
metne lige. Osnovnu i srednju petogodiš- 
nju učiteljsku školu završila je u Subotici, 
a nakon toga u Novom Sadu dvogodišnju 
Pedagošku školu — grupa za tjelesni od- 
goj. Zvanje sutkinje u sportskoj gimnastici 
stekla je 1972. Nakon što je diplomirala 
1974. počinje raditi kao trenerica u Gi- 
mnastičkom društvu Partizan — železničar 
u Subotici sa svim dobnim kategorijama 
od predškolaca do seniorki. U OŠ Ivana 
Milutinovića u Subotici bila je nastavnica 
tjelesnog odgoja od 1988. do umirovljenja 
2011. Usporedno je radila i u gimnastičkom 


72 


klubu — s djevojčicama do 1990., a baletsku 
pripremu i kao sutkinja do 1998. 


Gimnastiku je počela trenirati 1964. u 
GD Partizan — železničar u Subotici pod 
nadzorom trenera Bele i Marice Ivković 
Ivandekić. Već sljedeće godine na Vojvo- 
đanskom natjecanju za pionirke u Novom 
Sadu zauzima 2. mjesto. Nastupala je za 
momčad Jugoslavije na četvrtoj revijalnoj 
smotri Gimnaestrada u Beču 1965., gdje 
je sa skupnom vježbom 18 djevojčica (9 
mlađih i 9 starijih) osvojila 2. mjesto. God. 
1966. na republičkom natjecanju za juni- 
orke — II. razred u Beogradu osvojila je 3. 
mjesto. Na II. saveznom prvenstvu u ritmi- 
ci za juniorke u Novom Sadu 1966. osvojila 
je 1. mjesto. God. 1969. osvojila je 3. mjesto 
na Vojvođanskom prvenstvu za juniorke — 
1. razred u Novom Sadu i na republičkom 
prvenstvu za juniorke — I. razred u Novom 
Sadu. God. 1970. na Vojvođanskom prven- 
stvu za juniorke — I. razred u Zrenjaninu 
zauzela je 2. mjesto, na republičkom natje- 
canju za juniore — I. razred u Beogradu 1. 
mjesto, a na I. sportskoj olimpijadi školske 
omladine Vojvodine (SOŠOV) u Novom 
Sadu za srednje škole osvojila je 3. mje- 
sto na preskoku, 4. mjesto na razboju i 5. 
mjesto na parteru. God. 1971 osvojila je 2. 
mjesto na prvenstvu Vojvodine za seniorke 

— 1. razred u Novom Sadu, na republičkom 
prvenstvu za seniorke — I. razred u Beogra- 
du te na državnom prvenstvu za seniorke 

— 1. razred u Beogradu. God. 1972. osvojila 
je 2. mjesto na republičkom prvenstvu za 
seniorke — I. razred u Novom Sadu i na dr- 
žavnom prvenstvu za seniorke — I. razred 
u Slavonskom Brodu. U ekipnom višeboju 
je sa GD Partizan - Železničar osvojila 1. 
mjesto na Prvenstvu Jugoslavije 1971. u 
Beogradu — I. razred. 


Bila je među nositeljima olimpijske ba- 
klje kada je kroz Suboticu nošena do Miin- 
chena 1972. 


Dobitnica je pokala 1970. kao najbolja 
juniorka i 1974. kao najbolja seniorka u GD 
Partizan — železničar, priznanja za nese- 
bičan rad i zalaganje na području unapre- 
đenja sportske gimnastike GD-a Partizan 

— železničar 1972. i 1974., priznanja GD 


Spartak — železničar za postignute rezulta- 
te 1973.1 1975., plakete SOFK A-e Subotica 
kao treneru za osvojeno državno prvenstvo 
1982. te drugih priznanja za afirmaciju gi- 
mnastike. 


Nakon što je 1972. stekla zvanje sut- 
kinje u sportskoj gimnastici, 1981. postala 
je savezna sutkinja, a 1985. međunarodna. 
God. 1987. pohađa međunarodni tečaj i po- 
laže za tehničkog asistenta sudačkih komi- 
sija. U Budimpešti je 1997. obnovila zvanje 
međunarodne sutkinje Breve (licenciju Me- 
đunarodne gimnastičke federacije). Važnija 
suđenja: parter na Cup of October u Alek- 
sandriji 1981.; tehnička suradnica na gredi 
na Balkanskom prvenstvu u Rijeci 1986. 1 
na Univerzijadi u Zagrebu 1987.; tehnička 
suradnica na preskoku na Prvenstvu Bal- 
kana u Rijeci 1990.; bodovna sutkinja na 
gredi na Prvenstvu Balkana u Ploiestiju 
1993. Članica je upravnog odbora Sport- 
skog saveza grada Subotice i upravnog 
odbora Saveza za školski sport i pedagoge 
fizičke kulture grada Subotice. 


Izvor: osobna arhiva i iskaz Marije Vig (rođ. Ko- 
punović) 


Lit.: Almanah jugoslovenskog sporta 1969 - 1972, 
Beograd, 1974. 
P. Skenderović i E. Hemar 


KOPUNOVIĆ, Marko (Subotica, 30. III. 
1911. — Subotica, 7. VII. 1984.), svećenik. 
Sin je Blaška i Amalije, rođ. Vuković. Gi- 
mnaziju je završio u Subotici i Travniku 
1921.-29. Studij teologije u Splitu završio 
je 1929.-33. Za svećenika je zaređen 1933. 
u Subotici, gdje je bio prvi župni vikar 
(pomoćnik) novoosnovane vikarije Isuso- 
va Uskrsnuća u Subotici 1933.-35., a zatim 
je istu službu obnašao u župama u Čanta- 
viru, Somboru, u župi Imena Marijina u 
Novom Sadu, Bačkoj Topoli i Temerinu 
(gdje je bio i kateheta) te u subotičkoj župi 
sv. Jurja 1944.-62. Župnik na Paliću bio je 
1962.-75. U subotičkom sjemeništu Pauli- 
num od 1962. više je godina bio profesor 
vjeronauka. Od 1975. do smrti živio je u 
svećeničkom domu Josephinum u Subotici. 
Pokopan je u obiteljsku grobnicu na Baj- 
skom groblju. 

Prikupljao je građu iz tradicije bu- 
njevačkih Hrvata, prije svega običaje 1 
pripovijesti. U rukopisu je ostavio knjigu 
Praznovjerje bunjevačkih Hrvata, koja se 
nalazi u privatnom posjedu. 


Lit.: K. Smiljan [A. Kokić], Tri bunjevačka mla- 
domisnika, Subotička Danica ili bunjevačko-šo- 
kački kalendar (sa slikama) za prostu godinu 
1934., Subotica, b. g.; Schematismus Cleri Archi- 
dioecesis Colocenis et Bacsiensis ad Annum Chri- 
sti 1942., Coloczae (Kalocsa), b.g.; Schematismus 
primus Dioecesis Suboticanae ad annum Domini 
1968 qui est annus fundationis Dioecesis, Suboti- 
cae, 1968; Bačko klasje, br. 25-26, Bačka Palanka, 
1983; A. Stantić, Luca i narodni adeti : Sijanje žita, 
Hrvatska riječ, br. 199, Subotica, 8. XII. 2006; A. 
Stantić, Cvitna nedilja, Glasnik Pučka kasine, 
3/2009, Subotica; S. Beretić, 40 godina svećenič- 
kog doma u Subotici, Subotička Danica : Kalen- 
dar za 2012. godinu, Subotica, 2011; A. Stantić, 
Priskakanje vatre sv. Ivana Cvitnjaka (II. dio), 
Hrvatska riječ, br. 586, Subotica, 27. VI. 2014; A. 
Stantić, Surduk u đurđinskoj pustari, Zbornik Ur- 
bani Šokci, 8/9, Osijek — Subotica, 2014. 


D. Skenderović 


KOPUNOVIĆ, Mirko (Subotica, 19. V. 
1952.), pjesnik i prozaist. Sin je Stevana i 
Marge, rođ. Kujundžić. Osnovnu i sred- 
nju tehničku školu završio je u Subotici. U 
književnom životu pojavljuje se sredinom 
1990-ih objavljujući isprva u subotičkim 
hrvatskim tiskovinama Žig (Dodatak, br. 
50, 1996), Klasje naših ravni (3-4/2007; 
9-10/2008, 1-4/2017), Subotička Danica 
(2012), te gradskom časopisu Rukovet (7- 
8-9/2008; 5-6/2009; 9-12/2009; 1-4/2010; 


M. Kopunović, U iskrama nade, Subotica, 2007. 


73 


KOPUNOVIĆ 


5-8/2011; 5-8/2012; 7-12/2013; 2014-2016) 
i Zadarska smotra (4/2013). Autor je pet 
zbirki pjesama i jedne zbirke pripovijetki. 
Dva puta sudjelovao u radijskoj emisiji 
Razgovor s poezijom Trećeg programa Ra- 
dio Zagreba, u studenom 2008. i u stude- 
nom 2011. Od 2008. radio je kao novinar 
urednik u NIU Hrvatska riječ do umirov- 
ljenja 2017. Živi u Subotici. 


Poezija mu je okrenuta preispitivanjima 
vlastite nutrine, ali i svakodnevnih danosti. 
Njegovi su stihovi refleksija vlastitosti, ali 
i priča o ljudima i ravnici koja ga okružuje, 
pri čemu je nezasitno okrenut prema do- 
bru, prema nadi i »slapovima sna«, nižući 
stihove o ljudskoj patnji, a još više o do- 
broti, o ljepoti i čistoći stvorenoga svijeta, 
Panonske nizine i ljudi koji je nastanjuju. U 
zbirci pripovijedaka Mrvljenje mrve neba, 
u kojima su prikazane sudbine običnih lju- 
di, odašilje univerzalne poruke. Iako na 
prvi pogled pesimistična, jer dotiče tešku 
sudbinu pojedinaca kao i ratne 1990-e go- 
dine, knjiga oslikava i čvrstoću karaktera 
i borbenost ovdašnjih ljudi za opstankom, 
očuvanjem tradicionalnih i općih moralnih 
vrijednosti i vlastita identiteta. U zbirci pje- 
sama Pruži ruku mila čini tematski odmak 
te u njoj uglavnom dominiraju ljubavni i 
egzistencijalni motivi, ali je ostala prepo- 
znatljiva kratka forma pjesama. 


Ušao je u antologiju poezije nacional- 
nih manjina u Srbiji Trajnik (prir. Risto 
Vasilevski, Smederevo, 2009) te panorame 
suvremene hrvatske književnosti iz Voj- 
vodine objavljene u časopisima Vijenac 
(br. 400, Zagreb, 2009), Kolo (5-6/2010, 
Zagreb) i Riječi (1-3/2011, Sisak). Pjesme 
su mu prevođene na madžarski i njemački 
jezik. 

Djela: U iskrama nade, Subotica, 2007; Pod sla- 
povima sna, Subotica, 2008; Nad raspuklinom 
ćutnje, Subotica, 2010; Ljestve za panonsko nebo, 


Subotica, 2012; Mrvljenje mrve neba, Subotica, 
2013; Pruži ruku mila, Subotica, 2014. 


Prijevodi: Remenyszikrdk, Subotica, 2008; Im La- 
bor der Traiime, Subotica, b. g. 


Lit.: P. Vuković, Poezija iz napuklina šutnji, /7r- 
vatska riječ, br. 292, Subotica, 3. X. 2008; T. Zi- 

gmanov, Budi svoj — Izbor iz suvremenoga hrvat- 
skog pjesništva u Vojvodini (1990.-2009.), Vijenac, 
br. 400, Zagreb, 2009; Z. Sarić, Pjesme ipak ima, 
Klasje naših ravni, 1-2/2010, Subotica; S. Ilić, ... 
ništa uzvišenije od vlastite čežnje, Klasje naših 
ravni, 5-6/2010, Subotica; Z. Žužić, Nad raspukli- 
nom ćutnje, Zov Srijema, br. 64/65, Zagreb, 2010; 
S. Vranković Vulić, Vojvođanski pjesnik Mirko 
Kopunović, Hrvatski iseljenički zbornik 2012, Za- 
greb, 2011; T. Žigmanov, Izazovi — sabiranja, 
sumjeravanja, tumačenja : studije i ogledi o knjiš- 
kim i književnim temama hrvatskoga istočnoga 
zagraničja, Pečuh-Osijek-Subotica, 2012; Ž. Zelić, 
Ljestve za panonsko nebo, Vova riječ, 1/2013, Su- 
botica. 

Ž. Zelić 


KOPUNOVIĆ, Nesto — Netoj (Subotica, 9. 
VIII. 1911. — Subotica, 16. XI. 1943.), no- 
gometaš, legenda subotičkog kluba Bačka. 
Rođen je u siromašnoj obitelji Mate i Man- 
de, rođ. Ivković, u dijelu Subotice zvanom 
Vučidol, nedaleko od nogometnoga igrali- 
šta Bačke. Svoj je iznimni talent pokazi- 
vao od malih nogu igrajući s vršnjacima 
nogomet krpenjačom. Karijeru je počeo s 
nepunih 14 godina u Građanskom (klub iz 
subotičkog VI. kvarta) 1924. Godinu dana 
poslije postaje nogometašem Jugosloven- 
skog atletičkog društva Bačka koje 1939. 
mijenja naziv u Hrvatsko športsko druš- 
tvo Bačka. Prve dvije godine igrao je u 
juniorskoj momčadi, a zatim u rezervnoj 


Nesto Kopunović — Netoj 


momčadi 1927.-29. U svojoj prvoj sezoni u 
juniorskoj momčadi postigao je 76 golova. 
Kao nogometaš razvijao se pod nadzorom 
Aleksandra Perla i Andrije Kujundžića 
Čiče. Prvu prvenstvenu utakmicu odigrao 
je 29. XI. 1929. protiv lokalnoga rivala 


ŽAK-a (6:0 za Bačku) i postigao tri gola. 
Za prvu momčad Bačke igrao je nekoliko 
stotina utakmica 1929.-41. S prvom ekipom 
kluba nastupao je u I. razredu Subotičkog 
nogometnog podsaveza (SNP). U sezoni 
1929./30. nakon osvajanja Prvenstva SNP-a 
igrao je u kvalifikacijama za Državnu ligu 
Kraljevine Jugoslavije. U dvije utakmice 
Bačka je ispala od Jugoslavije iz Beogra- 
daa onje na utakmici u Subotici postigao 
jedan gol. U sezonama 1931./32., 1936./37. 
i 1937./38. s Bačkom je još tri puta osvojio 
Prvenstvo SNP-a. Nakon istupanja HAD-a 
Bačka iz SNP-a u sezoni 1939./40. s klu- 
bom nastupa u Hrvatsko-slovenskoj ligi 
gdje zauzima 9. mjesto. Potom u sezoni 
1940./41. Bačka sudjeluje u Hrvatskoj ligi 
za vrijeme Banovine Hrvatske i zauzima 
zadnje 10. mjesto. 


Za reprezentaciju Subotičkoga nogo- 
metnoga podsaveza odigrao je 25 utakmica. 
Nije dobio priliku da nastupi za reprezen- 
taciju Jugoslavije jer nije bio prvoligaški 
igrač, premda ima mišljenja da nije bio 
pozivan zbog svoje nacionalnosti, i član- 
stva u klubu koji je otvoreno upozoravao 
na korupciju u lokalnom nogometu. Jedan 
je od najboljih igrača i strijelaca Bačke svih 
vremena. Kao vrstan tehničar i golgeter 
(u prosjeku jedan zgoditak po utakmici), 
uz nerijetke egzibicije, uspoređivan je sa 
slavnim igračem HAŠK-a i Grasshoppersa 
Icom Hitrecom. Bio je ljubimac i idol no- 
gometne publike na igralištu Bačke i najo- 
miljeniji nogometaš toga kluba. 


Po zanimanju je bio službenik gradske 
uprave. Subotički književnik Pavao Bačić 
napisao je pripovijest »Centarfor Bačke« 
u čast Netoja, koja je dva puta objavljena 
u Subotičkoj Danici (1971. 1 1986.). Vodio 
je boemski život. Pokopan je na Bajskom 
groblju u Subotici. Na njegovu grobu na- 
lazila se nogometna lopta, koja je poslije 
ukradena. 


Izvor: Osobna arhiva Eduarda Hemara. 
Lit.: Subotički športski list, 30, Subotica, 23. XII. 


1935.; P. Dulić (ur.), Bačka 1901—1971, Subotica, 
1971; 1. Kerhin, Miroslav Rede, Platinasti jubilej 

Zagrebačkog nogometnog saveza 1919 - 1994, Za- 
greb, 1994; Žig, br. 50, Subotica, 1996; Bačkista : 
Službeni list FK Bačka 1901 Subotica, 3, Subotica, 
2010; A. Zomborčević, Lj. Vujković Lamić, Nikad 
većeg nogometnog talenta, Glasnik Pučke kasine, 
1/2010, Subotica. 


D. Skenderović i Lj. Vujković Lamić 


KOPUNOVIĆ, Petar (Tompa, 29. VI. 
1894. — Subotica, 1. XII. 1974.), operni pje- 
vač, glumac. Sin je Andrije i Marije, rođ. 
Bašić Palković. Kršten je u subotičkoj cr- 
kvi sv. Jurja. Obitelj je živjela u Tompi, a 
kada je stasao za školu, preselio se u Subo- 
ticu, gdje je završio osnovnu te trogodišnju 
zanatsku školu za tesara 1919. Bio je član 
Radničkoga pjevačkoga društva u Subo- 
tici od 1920. i njegove diletantske sekcije. 
U Beograd odlazi 1927. kako bi, uz rad u 
tesarskom obrtu, privatno učio pjevanje. U 
drugoj polovini 1928. vraća se u Suboticu, 
a 1929. odlazi u Madžarsku i Austriju u po- 
kušaja daljnjega učenja pjevanja. Kako mu 
je molba za stipendiju bila odbijena, preki- 
da daljnje školovanje te se vraća u Subo- 
ticu. U Zagreb odlazi 1932., gdje radi sve 
poslove radi osiguranja egzistencije te se 
privatno nastavlja glasovno školovati kod 
Ade Vrhovnik-Dietrich. Ondje je nastupao 
na koncertima i radiju pjevajući skladbe 
Vatroslava Lisinskog, Ivana Zajca, Franje 
Serafina Vilhara, Srećka Albinija, Božida- 
ra Širole, Petra Konjovića, Josipa Andrića, 
Franza Schuberta, Carla Loewa, Edvarda 
Griega, Johanna Straussa, Pjotra Iliča Čaj- 
kovskog, Friedricha Schneidera, Mikulaša 
Schneidera Trnavskoga itd. 


U Zagrebu je bio djelatan član udru- 
ga bačkih Hrvata. Sudionik je znameni- 
te Bunjevačko-šokačke matineje, koju je 
priredio zagrebački pododbor Hrvatske 
kulturne zajednice (HKZ) iz Subotice 
23. IV. 1939. u dvorani Hrvatskoga glaz- 
benoga zavoda. Tom je prigodom otpje- 
vao pjesme »Svecu hrvatske grude«, koju 
je napisao Aleksandar Kokić, a uglazbio 
Kamilo Kolb, te »Subotici« na tekst Petra 
Pekića, koju je uglazbio dr. Josip Andrić, 
a uz klavirsku pratnju prof. Jurja Stahulj- 
ka. Kada je zagrebački pododbor HKZ-a 
priredio i emisiju Bunjevačko-šokačka 

večer na zagrebačkoj radijskoj postaji 26. 
VIII. 1939., pjevao je djela Josipa Andrića, 
Franje Serafina Vilhara, Albe Vidakovića 
te uglazbljene pjesme Petra Pekića, Ante 
Evetovića Miroljuba, Ante Jakšića i Alekse 
Kokića. Među osnivačima je Društva bač- 
kih Hrvata u Zagrebu 26. I. 1940. i aktivno 
je sudjelovao u njegovu radu. Radeći kao 
tesar, postaje članom Udruženja zanatlija 
Zagreba 1940. 


Petar Kopunović 


Nakon rata vraća se u Suboticu, gdje 
1946. postaje članom Hrvatskoga narodno- 
ga kazališta (HNK). Od početka djelovanja 
muzičke grane HNK, koja je poslije prera- 
sla u operu, nastupao je kao tenor, a pre- 
mijerni nastup imao je u Zlatarevu zlatu 
Augusta Šenoe 1947. Poslije je nastupao u 
svim operama i operetama koje su izvođe- 
ne u subotičkom HNK (od 1951. Narodno 
pozorište — Nepszinhaz), na Operetnoj ve- 
čeri, Puccinijevoj večeri itd. Najznamenitiji 
je njegov nastup u ulozi Čiče u operi Josipa 
Andrića Dužijanca. Ta je uloga skladana 
baš za njega jer je na Bunjevačko-šokač- 
koj matineji 1939. u Zagrebu pjevao An- 
drićeve skladbe, među njima i ariju koju je 
Andrić upotrijebio u duetu Blaška i Ruže 
u II. činu Dužijance. Tako je on bio prvi 
pjevač operne bunjevačke melodije, a taj 
je njegov nastup bio poticaj Josipu Andriću 
za stvaranje prve bunjevačke opere Duži- 
janca, praizvedene 29. IV. 1953., u kojoj je 
nastupao u jednoj od naslovnih uloga. To 
je potvrdio i sam Andrić u prepisci s Ko- 

punovićem: »Vi ste prvi, od koga je počela 
da nastaje ta prva bunjevačka opera«. Na- 
kon što je u sezoni 1953./54. ukinuta opera 
pri Narodnom pozorištu — Nepszinhaz u 
Subotici, ostao je raditi u kazalištu kao 
glumac na srpsko-hrvatskom, a po potrebi 
i na madžarskom jeziku, pa i poslije umi- 
rovljenja 1962. 


Pokopan je na Bajskom groblju u Su- 
botici. 


Izvor: Privatna arhiva iz zaostavštine Petra Kopu- 
novića u posjedu njegove snahe Piroske Kopu- 
nović, rođ. Pragai (rođ. 1952.). 


Lit.: Z. Alkić [A. Kokić], Slavlje bački Hrvata u 
Zagrebu, Subotička Danica ili bunjevačko-šokač- 
ki kalendar (sa slikama) za prestupnu godinu 
1940., Suboitca, b. g.; J. Andrić, Društvo bačkih 
Hrvata : Njegov osnutak i dosadašnji rad, Klasje 
naših ravni, 1/1942, Zagreb; P. Vidaković, Rad 
Društva bačkih Hrvata u Zagrebu u godini 1942. 
i 1943., Klasje naših ravni, 1/1943, Zagreb; Bunje- 
vačko-šokačka matineja u nedjelju 23. travnja 
1939. u 10 % sati prije podne, Hrvatski glazbeni 
zavod u Zagrebu [pozivnica s programom|; Z Al- 
kić [A. Kokić], Slavlje bačkih Hrvata u Zagrebu, 
Subotička Danica ili bunjevačko-šokački kalen- 
dar (sa slikama) za prestupnu godinu 1940., Subo- 
tica, b. g.; Vaša pozornica : A mi szinpadunk, br. 
5, 9-10, sezona 1952/53, Subotica; I. Rackov, /z 
Pozorišnog albuma Subotice, Subotica, 1977; 150 
godina pozorišne zgrade : 150 godina kazališne 
zgrade : 150 eves a szinhdz epiilete, Subotica, 
2004; M. Miković, Navodi o kazalištu u Subotici 
od 1945. do 1950., Klasje naših ravni, 11-12/2007, 
Subotica; M. Miković, Tko je Petar Kopunović?, 
Hrvatska riječ, br. 706, Subotica, 28. X, 2016. 


P. Skenderović 


KOPUNOVIĆ, Roza Anuncijata (Ana- 
stazija, Marija Anuncijata, Marija Roza) 
(Subotica, 21. I. 1887. — Subotica, 25. VII. 
1956.), redovnička poglavarica. Rođena je 
u obitelji Mate i Roze, rođ. Grmić. Pučku i 
građansku školu završila je kod redovnica 
Kalačke Družbe sestara Naše Gospe u Su- 
botici te je potom kao kandidatica njihove 
Družbe 10. IX. 1904. otišla u Kalaču 1 on- 
dje završila sestarsku učiteljsku školu 1909. 
Nakon jednogodišnje službe na sestarskoj 
pučkoj školi u Baču 31. VII. 1910. započe- 
la je novicijat u Kalači, a nakon polaganja 
prvih zavjeta djelovala je kao učiteljica na 
sestarskim školama u Kiskunfćlegyha- 


zi 1911./12., Alsokorompi (slovač. Dolna 
Krupa) 1912./13. i Kalači 1913./14. Od 1914. 
ponovno je u Alsokorompi učiteljica i pre- 
fekta kandidatica, a od 1919. do 1930. te je 
službe vršila u Subotici. U dogovoru s Laj- 
čom Budanovićem otvorila je u sestarskoj 
Pučkoj školi 1921. jedan razred u kojem 
se poučavalo na hrvatskom jeziku, a 1925. 
uvodi hrvatski jezik i u sestarsku Građan- 
sku školu. Nakon Prvoga svjetskoga rata 
komunikacija između samostana u Bačkoj 
i matične kuće družbe u Kalači bila je go- 
tovo nemoguća, a osim toga je dolazilo do 
neslaganja između hrvatskih i madžarskih 
sestara, pri čemu potonjima nisu bile sklo- 
ne ni državne vlasti, pa je ubrzo postalo 
jasno da je takvo stanje za sestre neodrživo. 


Roza Anuncijata Kopunović 


Unatoč protivljenju vrhovne uprave 
družbe, samostani na području Bačke za- 
tražili su odcjepljenje od Kalačke družbe i 
osnivanje vlastite družbe. Rimska Kongre- 
gacija za redovnike izdala je 23. X. 1930. 
dekret o osnutku Družbe bačkih siromaš- 
nih sestara učiteljica od Naše Gospe s ku- 
ćom maticom u Subotici. U ožujku 1931. 
s. Roza imenovana je predstojnicom kuće 
matice, na prvom Kapitulu družbe na Du- 
hove te godine izabrana je za predsjednicu 
Upravnoga odbora družbe, a 21. V. 1934. 
Kongregacija za redovnike imenovala ju 
je prvom vrhovnog poglavaricom družbe. 
Mandat joj je produžen 29. IV. 1937., a 
12. V. 1940. sestre su je na Kapitulu po- 
novno izabrale na tu službu, pa ju je vršila 

do 1946. Nastojala je obnoviti unutarnji 
redovnički život i uspostaviti duhovno je- 
dinstvo u družbi kao preduvjet plodnom 
apostolatu. God. 1931. poslala je prve se- 
stre na školovanje u Zagreb, gdje je za njih 
unajmila stan prvo u Boškovićevoj ulici, 
zatim u Draškovićevoj, a 1934. kupila je 
jednokatnicu u Primorskoj ulici, na kojoj je 
1939. dala podignuti još dva kata. Pribavila 
je Družbi kuće u Dobrni kraj Celja 1936. 
(1941. tu su kuću oduzele nacističke vla- 
sti, 1945. vraćena je družbi, ali su je 1948. 
oduzele komunističke vlasti) i u Segetu 
kraj Trogira 1938. (1942. sestre su odatle 
pobjegle pred partizanima, a kuća im je 
nakon rata oduzeta). Budući da je u doba 
Drugoga svjetskoga rata došlo do pokuša- 
ja pripojenja Bačke družbe Kalačkoj, uz 
pomoć zagrebačkoga nadbiskupa Alojzija 
Stepinca i dopuštenjem Kongregacije za 
redovnike 1941. prenijela je matičnu kuću 
Družbe u Zagreb i promijenila njezin naziv 
u Družba siromašnih sestara učiteljica od 
Naše Gospe, ispustivši iz prijašnjega na- 
ziva regionalnu oznaku bačkih. Subotički 
samostan, koji je bio pripojen Kalačkoj 
družbi, ponovno je preuzela nakon rata. Iz 
Zagreba je 1941. poslala sestre u Topusko 
i Dvor na Uni, ali su se već 1942. od tamo 
morale povući zbog rata, baš kao i iz Gline, 
nakon čega ih je poslala u Taborsko i So- 
pot kraj Pregrade, a neke u nadbiskupski 
dvorac u Brezovici, gdje je Caritas otvo- 
rio sirotište. Nakon što joj je istekla služ- 
ba vrhovne poglavarice vratila se 1946. u 
Suboticu i tamo od 1952. do kraja života 
bila kućna predstojnica i savjetnica vrhov- 
ne poglavarice Družbe. Posmrtno su joj 
objavljene okružnice koje je kao vrhovna 
poglavarica slala sestrama. 


Djelo: Okružnice 1931. — 1946., Zagreb, 2007. 


Lit: M. A. Kujundžić, Majka Marija Roza Kopu- 
nović prva č. Majka »Bačke« Družbe, Subotička 
Danica Kalendar za prestupnu god. 1972., Subo- 
tica 1971; M. A. Kujundžić, Lik naše prve časne 
majke M. Roze Anuncijate Kopunović, vrhovne 
glavarice, Zov, 3/1976, Zagreb; M. A. Kujundžić, 
Povijest Družbe sestara Naše Gospe, Zagreb, 
1980; I. P. Sztrilich, Sestra Marija Roza Anuncija- 
ta Kopunović i njeno doba, Subotička Danica 
(nova) Kalendar za 2007. godinu, Subotica, 2006; 
1. Armanda, Časna majka Marija Roza Anuncijata 

Kopunović (1887.-1956.) u crkvenim i društve- 
no-političkim previranjima svoga doba, Godišnjak 
za znanstvena istraživanja Zavoda za kulturu voj- 
vođanskih Hrvata, 4, Subotica, 2012. 


1. Armanda 


KOPUNOVIĆ, Tibor (Subotica, 19. I. 
1964.), hokejaš na travi. Sin je Grge i Marie, 
rođ. Takacs. Osnovnu i srednju tehničku 
školu (MESŠC) završava u Subotici. Na- 
kon školovanja zapošljava se kao elektro- 
tehničar za električne strojeve u pogonu 
Slavica Kemijske industrije Zorka u Subo- 
tici, gdje je radio sve do gašenja Slavice 


Hokejom na travi počeo se baviti od 
rane mladosti pod utjecajem ujaka — maj- 
čine braće Roberta i Stevana Takacsa, igra- 
ča subotičke Elektrovojvodine i državnih 
reprezentativaca. Počeo je trenirati u klubu 
hokeja na travi Zorka u Subotici, za koji 
je prvu utakmicu odigrao 1978. nastupivši 
s 14 godina za omladinski tim, a od 1980. 
nastupa za seniorsku momčad. Gotovo cije- 
lu sportsku karijeru proveo je u matičnom 
klubu HK Zorka, koji je bio momčad He- 
mijske industrije Zorka u Subotici. Igrao 
je u napadu, na poziciji lijevoga krila. Prvi 
važniji uspjeh u karijeri bilo mu je osva- 
janje Kupa Jugoslavije 1986., od kada 
počinje uspon HK Zorka, koja preuzima 
primat od HK Subotičanka. Nastupao je 
za momčad HK Zorka koja je osvajala Kup 
Jugoslavije 1986. 1987., 1990. 1 1991. te je 
sedam sezona puta bila prvak SFR Jugo- 
slavije 1987.-91. (osim 1989. kada je naslov 
izgubila »za zelenim stolom«) te SR Jugo- 
slavije 1992.-95. S momčadi Zorke sudje- 
lovao je u kvalifikacijama za Kup prvaka, 
koje su se održavale u Pragu 1992. Zorka 
je osvojila prvo mjesto u skupini i kvalifi- 
cirala se za A skupinu, ali zbog sankcija 
Ujedinjenih naroda prema SR Jugoslaviji 
klub se nije mogao dalje natjecati. Kao po- 
jačanje nastupao je za HK Subotičanku na 
europskom Kupu prvaka 1996. u Utrechtu, 
na kojem je sudjelovalo osam najboljih eu- 
ropskih hokejskih klubova. 


Za državnu reprezentaciju nastupao je 
25 puta. Prvi put igrao je 1981. na otvore- 
nju stadiona hokeja na travi u parku Dudo- 

va šuma u Subotici na susretu sa Švedskom. 
Na turniru »četiri nacije« u Zagrebu 1989., 
na kojem su se oprostili od daljnjih nastupa 
za državnu reprezentaciju dotadašnji ka- 
petan reprezentacije Stipan Prćić te Imre 
Takacs, nosio je kapetansku vrpcu cijeli 
turnir. Posljednji nastup za reprezentaci- 
ju SFRJ odigrao je na kvalifikacijama za 
prvenstvo Europe u Bologni 1990., a za 
reprezentaciju SR Jugoslavije zadnji put 
nastupio je 1996. Sportsku karijeru završio 
je 2005. u HK Slavica, koja je djelovala u 
okviru pogona Slavica Hemijske industrije 
Zorka. 


Zivi u Subotici. 
Izvor: osobni iskaz Tibora Kopunovića. 


Lit.: K. Marki, Jubilarni internacionalni turnir 
hokeja na travi 6. i 7. oktobra 1984. povodom 40 
godina oslobođenja grada Subotice i 35. godišnji- 
ce postojanja i razvoja hokeja na travi u Subotici, 
Subotica; M. Brustulov (ur.), XČXI kup evropskih 
šampiona u hokeju na travi : Subotica — Jugosla- 
vija 8-9. IV 1989., Subotica, 1989. 

P. Skenderović 


KOPUNOVIĆ, Vladislav (K4roly Laszlo, 
Ladislav, Vladimir, Vlado) (Subotica, 2. 
I. 1917. — Novi Sad, 12. IV. 1975.), novi- 
nar, prozaist, scenarist. Rođen je u radnič- 
koj obitelji Lojzije i Anne, rođ. Atyanski. 
U Subotici je završio pučku školu i niže 
razrede gimnazije. Zatim je izučio zanat 
za kovinotokara i 1930-ih je radio u više 
mjesta. Prijeratni je član komunističkoga 
pokreta, a kao član antifašističkoga pokre- 
ta proveo je u madžarskim i njemačkim 
zatvorima i logorima razdoblje 1943.-45. 
Poslije rata završio je gimnaziju i radio kao 
stalni dopisnik beogradske Borbe. U po- 
slijeratnoj subotičkoj Hrvatskoj riječi radi 
kao novinar, a zatim i kao glavni urednik 
1948.-50. Pod tada iskušanom konstruira- 
nom optužbom da je »ibeovac« smijenjen 
je s uredničke dužnosti. Poslije toga neko 
vrijeme živio je u Beogradu, gdje je bio šef 
tehničkoga odjela Borbe. Završivši Višu 
školu za vanjsku trgovinu, zaposlio se u 
novosadskom Naftagasu i Industroservisu. 


Kao književnik, javlja se u Bunjevač- 
kom kolu (3-4/1935) socijalnom novelom 


»Oluja«. Nakon rata piše autobiografsku 
prozu i pripovijesti iz svakidašnjega živo- 
ta (»Tetak Miško«, Letopis Matice srpske, 
CCCLXIII/4, Novi Sad, 1949; Rukovet, 
3/1985), koje proširuje ratnom i poratnom 
tematikom u subotičkoj periodici (»Plame- 
nim tragom«, Njiva, 1, 1947; »Kroz prozor — 
vide se zvezde«, Rukovet, 3-4/1955; »Drago 
moje tiho jezero...«, Rukovet, 7/1955; »Kao 
divlje jato«, Rukovet, 5/1956) na temeljima 
realističke, socijalno angažirane i moralno 
poučne literature. Pisao je također o osoba- 
ma iz radničkog pokreta u Subotici. Autor 
jeiviše neobjavljenih scenarija i drama, od 
kojih je poznatija drama »Svjetiljka u mra- 
ku«, često izvođena na amaterskoj sceni u 
više jugoslavenskih gradova, a objavljen 
mu je i odlomak iz scenarija »Do zvezda 
i natrag« (Rukovet, 9-10/1957). Zastupljen 
je u Antologiji proze bunjevačkih Hrvata 
Geze Kikića. 


Lit.: G. Kikić, Antologija proze bunjevačkih Hr- 
vata, Zagreb, 1971; L. Merković, Bibliografija 
časopisa »Rukovet« maj 1955. — april 1990., Ruko- 
vet, 5/1990, Subotica; Hrvatski biografski leksikon, 
7, Zagreb, 2009; M. Evetović, Kulturna povijest 
bunjevačkih i šokačkih Hrvata, Subotica, 2010; L. 
Merković, Kronologija od 31. prosinca do 5. siječ- 
nja, Hrvatska riječ, br. 407, Subotica, 31. XII. 
2010. L. Merković, Kronologija od 28. prosinca do 
3. siječnja, Hrvatska riječ, 509, Subotica, 28. XII. 
2012; L. Merković, Kronologija od 28. prosinca do 
3. siječnja, Hrvatska riječ, 575, Subotica, 11. IV. 
2014. 

S. Bačić 


KOPUNOVIĆ LEGETIN, Alen (Požare- 
vac, 29. X. 1974.), orguljaš, zborovođa. Sin 
je Grge i Terezije, rođ. Ferković. Osnovnu 
i srednju glazbenu naobrazbu stekao je u 
Subotici, gdje je maturirao na teoretskom i 


A. Kopunović Legetin, Portret Kraljice, 
Croatia Records, 2011. 


KOPUNOVIĆ 


klavirskom odjelu, a diplomirao je 1997. na 
Muzičkoj akademiji u Zagrebu u razredu 
prof. Ljerke Očić. Za vrijeme studija bio 
je stalni orguljaš crkve Dječačkoga sjeme- 
ništa na Šalati te orguljaš crkve sv. Marka 
na Gornjem gradu. Tijekom studija nagra- 
đen je Rektorovom nagradom Sveučilišta 
u Zagrebu. Studijske 1998./99. usavršavao 
se na znamenitom Sveučilištu Mozarte- 
um u Salzburgu u razredu prof. Elisabeth 
Ullmann, a 2004./05. na Papinskom insti- 
tutu za crkvenu glazbu u Rimu na smjeru 
liturgijska glazba kod maestra Valentina 
Miserachsa te orgulje kod maestra p. Thea 
Fluryja. 


Od 1999. u Požegi djeluje kao orguljaš 
i zborovođa u crkvi sv. Lovre te kao pon- 
tifikalni zborovođa i orguljaš u Katedrali. 
Gostuje kao solist ili uz orkestre (Francis 
Poulenc, Koncert za orgulje i gudače, uz 
Zadarski komorni orkestar; Samuel Barber, 
Toccata Festiva, uz Orkestar Hrvatske voj- 
ske; Alexandre Guillmant, Symphonie no. I, 
uz orkestar Hrvatske vojske u Koncertnoj 
dvorani Vatroslav Lisinski u Zagrebu) na 
festivalima kao što su Zagrebački ljetni 
festival, Glazbene večeri u Sv. Donatu, 
Rapske večeri, Varaždinske barokne ve- 
čeri, Osorske glazbene večeri, Makarsko 
kulturno ljeto, Festival sv. Marka, Ciklus 
koncerata Orgulje Hefferer. Nastupao je u 
gotovo svim hrvatskim katedralama, a od 
nastupa u inozemstvu ističu se koncert u 
Beču (Schubert Kirche), Budimpešti (Bazi- 
lika sv. Matije i Stjepana), Rimu (Bazilika 
sv. Petra), Beogradu (Katedrala), Kotoru, 
Subotici (Katedrala), Ljubljani (Dvorana 
filharmonije) i Cardiffu (St David's Hall). 
Kao dirigent ravnao je izvedbama du- 
hovnih kantata i misa: Bach (Magnificat), 
Pergolesi (Stabat Mater), Charpentier (Te 
Deum), Gounod (Misa sv. Cecilije), Han- 
del (Psalm 112), Bach (Oster oratorium). 
Nastupa i kao korepetitor te komorni glaz- 
benik uz instrumentaliste (Dario Teskera, 
trublja; Krešimir Fabijanić, trublja; Vanja 
Lisjak, trombon; Vlatka Peljhan, violina) 
i vokalne soliste (Dunja Vejzović, Rena- 
ta Pokupić, Martina Gojčeta Silić, Adela 
Golac Rilović, Martina Zadro, Tamara Fel- 

binger Franetović, Marko Špehar, Marija 
Kuhar Šoša, Ivanka Boljkovac, Ivana La- 
zar). Član je žirija županijskih i državnih 
natjecanja orguljaša i dirigent HKUD-a 
Vijenac iz Požege. 


U Subotici mu je 1998. dodijeljena An- 
tušova nagrada za promicanje kulture bač- 
kih Hrvata. God. 2010. uručena mu je Go- 
dišnja nagrada Grada Požege za doprinos 
glazbenoj kulturi, a 2013. povelja Oratorij- 
skoga društva crkve sv. Marka iz Zagreba, 
kojom je proglašen počasnim članom. 


Diskografija: CD Portret Kraljice, Croatia Re- 
cords, 2011. 


Lit.: H. Novak Penga, Interpretacijska sugestiv- 
nost, Hrvatska riječ, br. 472, Subotica, 13. IV. 
2012. 


B. Ištvančić 


KOPUNOVIĆ LEGETIN, Lazar (Veru- 
šić, 22. 1. 1926. — Subotica, 10. X. 2004.), 
gospodarstvenik, društveni djelatnik. 
Rođen je u poljodjeljskoj obitelji Jose i 
Marije, rođ. Vujković Lamić. Nakon za- 
vršene osnovne škole u Subotici završava 
i trgovačku tekstilnu školu kao trgovački 
pomoćnik, a zatim uz rad i srednju eko- 
nomsku školu u Subotici. Nakon završene 
srednje škole sa 17 godina kao dragovoljac 
ulazi u sastav VIII. vojvođanske udarne 
brigade, u koju su unovačeni mnogi su- 
botički bunjevački Hrvati, ali je prije Ba- 
tinske bitke dobio upalu pluća te je vraćen 
na liječenje u Suboticu. Diplomirao je na 
Ekonomskom fakultetu u Beogradu 1958. 
kao najbolji student generacije. 


Nakon diplomiranja i povratka u rodni 
grad vlasti ga postavljaju za direktora Tvor- 
nice čarapa 6. mart. Poslije je bio direktor 
Tvornice vagona Bratstvo, Tvornice bicika- 
la Partizan, načelnik tajništva za privredu 
Grada Subotice, direktor predstavništva 
u Budimpešti velike trgovačke tvrtke /n- 
ter-Export (INEX) iz Beograda, direktor 
subotičkog predstavništva Vojvodinašpe- 
da iz Novog Sada. Lokalna samouprava 
predložila ga je, a Vlada SFRJ postavila 
za upravnika Carinarnice Subotica, iz koje 
odlazi u mirovinu 1998. Nakon umirovlje- 

Lazar 
Kopunović 
Legetin 


nja izabran za predsjednika MZ Palić te je 
tu funkciju obnašao do smrti. 


U jednom četverogodišnjem mandatu 
bio je predsjednik Atletskog kluba Spartak, 
koji je djelovao kao sekcija Sportskog druš- 
tva železničara Spartak. Tijekom 1950-ih 
bio je predsjednik FK Spartak i zaslužan 
je za njegov ulazak u I. saveznu nogometnu 
ligu 1952., u kojoj je taj klub nastupao do 
1958. Bio je član Organizacijskoga odbora 
žetelačkih svečanosti Dužijanca u Subo- 
tici 1968.-72. U jednom mandatu bio je i 
predsjednik Općinske organizacije ratnih 
vojnih invalida Subotice. Dobitnik je više 
odlikovanja, priznanja i diploma iz područ- 
ja privrede, ekonomskih znanosti i sporta, 
među ostalim i plakete Industrije vagona 
Bratstvo u povodu 100. Obljetnice osnut- 
ka (1986.) i Ordena sa zlatnim vijencem 
(1961.). Pokopan je na Bajskom groblju u 
Subotici. 

G. Bačlija 


KORABLJICA, hrvatski književni časo- 
pis. Naslov je dobio po djelu Andrije Ka- 
šića Miošića Korabljica Pisma Svetoga i 
svih vikova svita događaji poglavitih... iz 
1760., a uz naziv časopisa stoji »prinosi za 
povijest književnosti u Hrvata«. Skupa su 
ga izdavali Sekcija Društva hrvatskih knji- 
ževnika i Hrvatskog PEN centra za prouča- 
vanje književnosti u hrvatskom iseljeništvu 
1992.-2002. Urednik je bio Stjepan Šešelj, 
a izašlo je osam brojeva. Za književnost 
podunavskih Hrvata — Bunjevaca i Šokaca 
značajni su drugi i četvrti broj. 

Drugi je broj, objavljen 1994., u cije- 
losti posvećen književnosti bunjevačkih 
Hrvata. Naslovljen je »Lipe Tiči : iz knji- 


ževnosti bunjevačkih Hrvata«, a objavljen 
jeiuz pomoć Odjela Matice hrvatske za 
kulturne veze s Hrvatima izvan domo- 
vine. Na 130 stranica donosi antologijski 
izbor iz pjesničkog i proznog stvaralaštva 
bunjevačkih Hrvata što ga je sačinio Stje- 
pan Sučić. Uz desetak narodnih pjesama 
i pjesama autora s konca XIX. st. (Nikola 
Kujundžić, Stjepan Vujević i Ante Evetović 
Miroljub) objavljene su pjesme književnika 
iz XX. stoljeća (Ivan Petreš, Petar Pekić, 
Ante Jakšić, Aleksa Kokić, Jakov Kopilo- 
vić, Ante Sekulić, Stjepan Bešlin, Lazar 
Merković, Jakov Orčić, Ante Zolnaić, Ivan 
Pančić, Petko Vojnić Purčar, Vojislav Se- 
kelj i Milovan Miković). Od proznih dje- 
la uz narodne pripovijetke objavljene su i 
priče Ivana Petreša, Blaška Rajića, Alekse 
Kokića, Ivana Kujundžića, Marka Čovića, 
Petka Vojnića Purčara i Mije Karagića. 
Na koncu se donose i kratke biografije za- 
stupljenih autora s popisom njihovih djela. 


LIPE 
RICI 


IZ KNJIŽEVNOSTI BUNJEVAČKI H HRVATA 


Lipe riči: iz književnosti bunjevačkih Hrvata, 
Korabljica, br. 2, Zagreb, 1994. 

Četvrti je broj u cijelosti posvećen Anti 
Sekuliću. Objavljen je 1998. i na 203 stra- 
nice donosi detaljnu Sekulićevu bibliogra- 
fiju (str. 5-16), zatim napise povjesničara, 
povjesničara književnosti i književnih kri- 
tičara o njegovu djelu (str. 17-102; Stjepan 
Damjanović, Franjo Emanuel Hoško, Bo- 
židar Petrač, Miroslav Šicel, Stipe Botica, 
Rafo Bogišić, Toma Podrug, Tomislav He- 
res, Josip Buljovčić, Lazar Merković, Mi- 
lovan Miković, Đurđica Cvitanović, Mijo 
Korade, Josip Barbarić, Agneza Szabo), iz- 


KORIZMA 


bor iz autorova djela, u kojemu prevladava- 
ju napisi književne, jezikoslovne, povijesne 
i etnološke problematike (str. 105-183), a na 
kraju je objavljeno i desetak pjesama (str. 
185-201). Broj je ilustriran fotografijama iz 
Sekulićeva života. 


Lit.: T. Žigmanov, Bibliografija Hrvata u Vojvodi- 
ni 1990.-2002. — prinosi, Pula, 2002. 
T. Žigmanov 


KORBAČ (tur. kirbag: bič) 1. ručna jed- 
nostavna naprava za tjeranje i disciplini- 
ranje konja, volova, svinja i ostale krupne 
stoke; 2. pribor džokeja na konjičkim utr- 
kama. U ponekim zemljama, pa i nekim 
južnoslavenskim krajevima, sinonim je za 
bič i kandžiju, ali su u bačkih Bunjevaca to 
različite naprave. 


Korbač kakav su koristili bački Bu- 
njevci imao je kratko držalje od jaka dr- 
veta poput biča, a fleksibilni dio bio mu je 
izrađen od komada deblje kože, poslije i 
gume, od nekog remena, od užeta (štran- 
ge) ili od komada lanca (što su neki zvali 
i compo) duljine do 1 m. Najčešće su ga 
izrađivali sami vlasnici stoke tako što su 
na drvenu dršku žicom (drotom) ili čavlom 
(klinom) pričvršćivali fleksibilni dio, kojim 
je »udarana« stoka. Koristio se uglavnom 
za krupnu stoku poput volova ili bikova, 1 
to u rijetkim prilikama, kada se životinja 
otela kontroli (odsikla), jer je, u odnosu na 
bič i kandžiju, bio najsuroviji i za životinju 
najbolniji. 

L. Cvijin 
KORIZMA (/at. quadragesima: četrde- 
setina), u Katoličkoj crkvi razdoblje od 
40 dana od Čiste srijede (Pepelnica) do 
Velikoga petka, koje služi kao pokornič- 
ka priprava za Uskrs. Uvedeno je u IV. st. 
kao spomen na biblijske događaje: četrde- 
setogodišnji boravak Izraelaca u pustinji i 
četrdesetodnevni Isusov boravak u pustinji. 
U ranom kršćanstvu to je bilo razdoblje u 
kojem su se katekumeni kroz pouku u vjeri 
i kušnje pripremali za krštenje. U srednjem 
vijeku u korizmi su se prakticirali različiti 
oblici teške pokore i posta, od kojih su se 
neki, u prilagođenim i ublaženim oblicima, 
održali do danas. Novim crkvenim odred- 

bama (1966.) pokorničkim danima (post i 

nemrs) ostali su samo Čista srijeda i Veliki 

petak. U crkvenoj praksi drži se obveznim 

ispovjediti se u to doba te izabrati osobna 

djela pokore, npr. skrb za bližnje, odricanje 

od nečega dragoga, činiti dobra djela i sl. U 

liturgijskoj je praksi obavljanje pobožnosti 

križnoga puta (obično petkom, negdje srije- 
dom ili nedjeljom), odjeća pokorničke boje 

(ljubičasta), neukrašavanje oltara, ispušta- 
nje svečanih dijelova mise itd. 


Kao i u drugim krajevima, i u pučkim 
tradicijama bačkih Hrvata korizmeno je 
razdoblje obilježeno čišćenjem ljudi i nji- 
hovih prebivališta. Tijekom korizme uzdr- 
žava se od duhana, alkoholnih pića, karta- 
nja, bučnih zabava i veselja. Nekad je post 
bio stroži, postilo se (suzdržavalo od hrane 
i pića) poglavito srijedom i petkom te još 
jedan dan u tjednu (u Monoštoru utorkom 
i petkom) i nije se mrsilo (suzdržavalo se 
od mesa) tijekom cijele korizme, a danas 
svakoga petka. I u Bunjevaca i Šokaca za- 
bilježeno je da se u korizmi jelo samo dva 
puta na dan. Konzumirala su se različita 
posna jela. Osim nedjeljom, u crkvu se 
obvezno išlo još jedanput u tjednu, a ako 
su salaši bili daleko od grada, pobožnost 
se obavljala pred križevima krajputašima. 
Na Pepelnicu domaćice su ritualno čistile 
kuhinjsko posuđe u pepelu (Sonta, okolica 
Subotice) i na drugi način kako na njemu 
ne bi ostalo tragova masti, a neoženjeni su 
momci po sokacima vukli panj jer nisu bili 
vridni naći ženu. U Sonti su se sva zrca- 
la u kućama prekrivala crnim rupcima, a 
u nekim bunjevačkim mjestima i u Baču 
kućno raspelo. Bunjevačke majke tradici- 
onalno su tijekom korizme nosile odjeću 
zagasitijih boja, a sonćanske Šokice cijelo 
su vrijeme odijevale ruho koje se odijeva u 
vrijeme kajanja (žalosti). 


Svojevrsna stanka u suzdržavanju bio 
je blagdan Blagovijesti (25. III), koji često 
pada oko sredine korizme. Bunjevci drže 
obiteljski običaj vaćanja krvi, a Šokci u 
Santovu vatanje krvi: da bi se izbjegla ma- 
lokrvnost, prije izlaska Sunca pilo se crno 
ili crveno vino. Prema vjerovanju, toga 
dana popijeno vino pretvara se u krv, pa 

onaj tko ga pije biva zdraviji, zbog čega na 
taj dan treba vaćat (hvatati) krv (u subotič- 
kom kraju naziva se krvovaćom, krvaćom 
i sl.). Santovski Šokci na taj su dan kala- 
mli (cijepili) voćke i posvetili ih crvenim 
vinom. Kako u korizmi nije bilo bučnih 
zabava ni igranki s glazbom, nisu se odr- 
žavale ni svadbe, a okupljanja i druženja 
bila su po domovima nedjeljom poslijepod- 
ne. Nazivala su se različito: najčešće koki- 
ce (djevojke su ispucale — ispekle kokice), 
čajanke, divan, skupština, branč. Momci su 
se po sokacima znali zabavljati loptanjem 
ili nekim drugim tradicionalnim igrama. 


Lit.: A. Sekulić, Bački Hrvati, Zagreb, 1991; J. 
Kopilović, Poklade i korizma u mom ditinjstvu, 
Subotička Danica (nova) : Kalendar za 1996. go- 
dinu, Subotica, 1995; R. Silađev, Korizma u Šoka- 
ca, Zvonik, 2/1998, Subotica; Opći religijski leksi- 
kon, Zagreb, 2002; A. Sekulić, Korizma u životu 
i molitvama bačkih Hrvata, Klasje naših ravni, 
11-12/2009, Subotica; I. Andrašić, Korizma u Son- 
ti, Subotička Danica : Kalendar za 2013. godinu, 
Subotica, 2012; M. Černelić, B. Poljaković, Uskr- 
sni običaji, u: M. Černelić (ur), Tradicijska bašti- 
na i etnokulturni identitet podunavskih Hrvata 
Bunjevaca, Zagreb, 2014; Z. Vasiljević, Jedno 
sjećanje: Marija Turkalj o korizmenim običajima 
u Monoštoru: Tako je kadgod bilo, Hrvatska riječ, 
br. 670, Subotica, 19. II. 2016. 

S. Bačić 


KORLAT (madž. korlat: ograda), posebno 
ograđen prostor koji je služio kao ispust za 
stoku, posebno za goveda i konje. Ograda 
se pravi od dračovih (bagremovih) stupova, 
okrugljača, koje se ukopavaju u zemlju do 
metra dubine, a od tla su visoki najmanje 
dva metra, na oko tri metra jedan od dru- 
goga. Da bi ukopani dio stupa što dulje tra- 
jao, bio je impregniran time što je ogoren. 
Stupove su sastavljali poprijeko pojascima, 
dračovim na pola rascijepljenim okruglja- 
čama, najčešće u četiri reda, kako se ni 
manje životinje, npr. telad, ne bi mogle 
provući ili preskočiti. Pojasce su na stupo- 
ve prikivali iznutra kako ga životinje ne bi 
mogle otrgnuti sa stupa ako bi ga malo jače 
pritisnula ili ako bi se naslonile na ogradu. 


Veličina korlata ovisila je o broju grla 
stoke koju gazda ima. Bio je smješten na 
sunčanom dijelu te bi stoka u njemu bo- 
ravila po lijepom vremenu, a često bi bila 


načinjena i manja nadstrešnica pod koju bi 
se stoka mogla skloniti u slučaju kiše ili od 
sunca. Kapija na korlatu bila je široka naj- 
manje tri metra i uvijek se otvarala u dvo- 
rište. U većim korlatima postavljali su ka- 
piju i s druge strane. Ona se otvarala kada 
se vuklo đubre (iznosilo gnojivo na njive) 
kako se ne bi gubilo vrijeme pri okretanju 
kola po stajnjaku u korlatu. 


Lit.: A. Sekulić, Rječnik govora bačkih Hrvata, 
Zagreb, 2005; M. Peić, G. Bačlija, Rečnik bačkih 
Bunjevaca, Novi Sad — Subotica, 1990, A. Stantić, 
Od zemunice do salaša, Klasje naših ravni, 7- 
8/2013, Subotica. 

P. Skenderović 


KORPONALIĆ, Katarina (Žednik, 4. VIII. 
1957.), novinarka, publicistica. Kći je Fra- 
nje i Ružice, rođ. Raletić. Osnovnu školu 
završila je 1972., a Građevinsku srednju 
školu 1976. u Subotici. Višu stručnu spre- 
mu stekla je na Ekonomskom fakultetu u 
Subotici 1985. U Subotičkim novinama 
počela je surađivati 1975., a kao novinar- 
ka urednica radila je 1981.-2006. Od srp- 
nja 2006. do konca 2008. radi u tjedniku 
Dnevnik-Subotičke. Najviše piše o zdrav- 
stvu, mirovinskoj i socijalnoj zaštiti te o 
dječjoj zaštiti i zaštiti starih osoba. Surađi- 
vala je i objavljivala i u drugim novinama i 
časopisima (Preduzetnik, Novi Sad, 1990; 
Glas osiguranika, Beograd, 1990; Dnevnik, 
Novi Sad, 2006-08; Hrvatska riječ, Subo- 
tica, od 2010). Tekstove je objavljivala i 
pod imenom Katarina Latovljev-Milošev 
i inicijalima. 

Autorica je i suautorica tekstova i su- 
radnica o monografijama subotičkih druš- 
tvenih ustanova i organizacija (Crveni krst 
u Subotici, 1986; Pola veka Udruženja pen- 
zionera subotičke opštine 1945-1996, 1996; 
Građevinski fakultet Subotica 1974-1994, 
1994; Kolevka ljulja srcem : sto godina 
Doma za decu »Kolevka«, Subotica : »Ti si 
moja mama!«, 2003; Iskorak za budućnost 
: 30 godina Regionalne privredne komore 

— Subotica, 2005 /drugo izdanje: Komora 
za novo doba, 2010/), u knjigama Suboti- 
ca : slike, reči, zvuci (1989), Kompozicije 
i tekstovi dr. Josipa Stantića : 60 godina 
muzičkog stvaralaštva (2012) itd. Istraži- 


u traganju za oduzetom imovinom svojih 
predaka, Subotica, 2012. 


vala je životne putove i profesionalna po- 
stignuća uglednih Subotičanki u prošlosti 
grada (feljton u Dnevniku—Subotičke 2008. 
i Rukoveti (7—8/2009). 


Aktiv novinara Subotica dodijelio joj 
je 1988. priznanje Diploma Mayer Ottmar 
za novinske tekstove o dječjoj zaštiti. Za 
feljton Subotičani u traganju za imovinom 
svojih predaka, o svjedočenjima i sudbina- 
Drugoga svjetskoga rata, objavljen u tjed- 
niku Dnevnik-Subotičke, dobitnica je Go- 
dišnje novinarske nagrade za istraživački 
rad Dnevnik-Vojvodinapresa 2007. 


Djelo: Stare subotičke porodice : u traganju za 
oduzetom imovinom svojih predaka, Subotica, 
2012. 

T. Žigmanov 


KORŠO (koršov, madž. kors6: vrč), gline- 
ni krčag, vrč za vodu. Nalik je na ćupicu, 
uskoga grlića, za razliku od đuge, koja na 
vrhu ima široko grlo. Volumen varira od 
0,5 do 5—6 litara. Ukrašavan je raznim mo- 
tivima. Voda se iz njega pije na grlo kroz 
uski otvor na gornjem dijelu posude ili 
kroz jamicu — malu sisaljku na drški posu- 
de. U sud se stavljala jedna kuglica, koja je 
služila da se mućkanjem pere sud. Kako je 
načinjen od prirodnog materijala, u njemu 
je voda dugo ostajala hladna te su ga zbog 
toga koristili risari kad su za vrijeme ljet- 
nih vrućina kosili žito. Zbog svoje krtosti, 
poput đuga, bili su kratka vijeka. 

KORŠO 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005; A. Stantić, 
Ris i obiteljska dužijanca u subatičkom ataru, Su- 
botica, 2011. A. Stantić, Od zemunice do salaša, 
Klasje naših ravni, 7— 8/2013, Subotica. 


P. Skenderović 


KOSA, željezna poljoprivredna alatka za 
košnju žita, ječma, trave, djeteline itd. U 
srednjem vijeku prikazivana je u rukama 
ljudskoga kostura kao nadolazeća smrt. 
Tada je korištena i kao oružje, pogotovo u 
seljačkim bunama. Ulazi u uporabu u XV. 
st. kao zamjena za srp u Nizozemskoj, no 
tada je imala upola manje kosište. Košnja 
kratkim kosištem s vremenom se pokazala 
neučinkovitom jer je odviše zamarala ko- 
sioce te su se za košnju osobito većih povr- 
šina počela koristiti duža kosišta, kakva su 
i danas u uporabi. 


Samo kosište ima dvije ručice (ruko- 
hvata). Za lakše rukovetanje između prve 
polukružne ručice i vrha kosišta bio je pri- 
čvršćen prlj, savijeni prut napet kao polu- 
luk, čiji je vrh bio uzicom povezan s vrhom 
kosišta. On je omogućivao ravnomjernije 
slaganje pokošenih stabljika pšenice, što 
je olakšavalo risaruši (skupljačici, žeteli- 
ci) rukovetati i stavljati pokošeno žito na 
prostrto uže. 


Svaka salašarska kuća koja je obrađiva- 
la zemlju imala je po nekoliko kosa. Najbo- 
lja je korištena za košnju žita u risu, onima 
koje su bile malo istrošenije kosila se dje- 
telina i trava, a najistrošenije, koje su bile 
već pomalo zahrđale te se više nisu mogle 
dobro iskovati i naoštriti, korištene su za 
košnju mišlingera (gusto posađen kukuruz, 
sa stabljikom visine do oko 70 cm, koji se 
koristio kao stočna hrana), korova po ka- 
nalima, pokraj ograde i ceste. Za košnju 
žita koristile su se kose dužine od 110-120 
cem kako bi risar (kosac) mogao imati što 
širi zahvat. Posebno je umijeće bilo »znat 
dobro otkovat kosu«. 


Lit.: A. Sekulić, Bački Hrvati, Zagreb, 1991; L. 

Vojnić Hajduk, A. Kopilović, A. Stantić, Subotič- 

ka dužijanca žetvena svečanost, Subotica, 2006. 
P. Skenderović 

KOSIĆ, Mirko (Velika Kikinda, danas 
Kikinda, 27. III. 1892. — Lugano, Švicar- 
ska, 25. VI. 1956.), sociolog, sveučilišni 
profesor, narodni zastupnik. Osnovnu 
školu polazio je u Kikindi, gdje je krenuo 
i u gimnaziju. Nastavlja je u Novom Sadu 
i Kronštadtu (Rusija), a završava u Trstu 
1911. Pravo, ekonomiju i političke znanosti 
studira u Njemačkoj (Strassburg, Miinc- 
hen) i Švicarskoj (Ženeva, Ziirich). Pred 
Prvi svjetski rat bio je aktivan u srpskom 
omladinskom nacionalnom pokretu u Au- 
stro-Ugarskoj. Nakon što je pobjegao s 
mobilizacije u austro-ugarsku vojsku, su- 
djeluje u Prvom svjetskom ratu kao drago- 
voljac u srpskoj vojsci u odjelu za vanjsku 
promidžbu, zbog čega ga je madžarski 
vojni sud u odsutnosti osudio na smrt. Sa 
srpskom vojskom bježi preko Albanije na 
Krf, odakle je upućen u Italiju i Švicarsku. 
Supruga mu je bila Margot, rođ. Knabe. 
Doktorirao je u Ziirichu 1917. Za docen- 
ta političke ekonomije na novootvorenom 
Pravnom fakultetu u Subotici izabran je 
1920., a u razdoblju 1925.-31. predavao je 
ekonomske znanosti, privrednu politiku i 
sociologiju kao redoviti profesor. Kako je 
usporedno s tim obavljao i dobro plaćenu 
dužnost tajnika Trgovačko-industrijske 
komore u Novom Sadu 1925.-30., zbog 
zanemarivanja nastavničkih obveza otišao 
je s fakulteta. Prema stvaralačkomu opusu 
najvažniji je srpski sociolog između dvaju 
svjetskih ratova. Bio je član Glavnoga od- 
bora Radikalne stranke te narodni zastu- 
pnik za Velikokikindski srez u jugoslaven- 
skoj skupštini na vladinoj listi Bogoljuba 
Jevtića 1935.-38. Za Drugoga svjetskoga 
rata bio je viceguverner Narodne banke 
Srbije. Novčano je pomagao Ravnogorski 
četnički pokret. Potkraj rata emigrira u 
Švicarsku, gdje ostaje do smrti. 


Subotički Neven u veljači 1921. citirao 
ga je u osudi srbijanskog centralizma, po- 
srbljivanja Bunjevaca i batinanja hrvatskih 
republikanaca, što je, prema njegovu mi- 
šljenju, pridonijelo krizi jugoslavenskoga 
nacionalizma. Međutim list Lazara Stipića 
Narod optužio ga je kao kolovođu stude- 
nata koji su noć prije Uskrsa prema juli- 


dp. mrko M. Kocarm 

M. Kosić, Hrvatsko pitanje i nacionalno 
jedinstvo, Novi Sad, 1937. 


janskomu kalendaru 1921. godine počinili 
izgrede na više mjesta u gradu, uzvikujući 
uvredljive poruke Bunjevcima i Mađarima. 
Na Pravnom fakultetu u Subotici pripadao 
je skupini profesora koji su se zauzimali 
za njegovo premještanje u Novi Sad, ali 
mu je spočitavano da to čini zbog toga što 
u Novom Sadu živi i honorarno radi. Bio 
je protivnik centralizma i gospodarskoga 
izrabljivanja Vojvodine te se zauzimao za 
pitanje i nacionalno jedinstvo (1937.), u ko- 
joj su objavljena tri njegova govora u Skup- 
štini Jugoslaviji 1937. te članak Narodno 
jedinstvo sa gledišta sociologije, pretiskan 
iz Letopisa Matice srpske (10/1924), za- 
uzimao se za politiku srpsko-hrvatskoga 
sporazuma, a postizanje političke rav- 
nopravnosti Hrvata u Jugoslaviji i njezina 
unutarnjega uređenja smatrao je uvjetom 
njezina opstanka, pri čemu je bio protiv 
narodnosnoga federalizma zbog nemo- 
gućnosti razgraničenja Hrvata i Srba te se 
zauzimao za punu samoupravu banovina, 
umjesto da budu centralistički podvrgnute 
središnjoj vlasti. Bunjevce i Šokce sma- 
trao je Hrvatima, a pogrešnim je smatrao 
srbijanska stajališta kako su Dubrovnik i 
Hercegovina srpski. 


Važnija djela: Pangermanizam, Velika Kikinda, 
1912; Noviji tipični pokušaji konstituisanja socio- 
logije, Beograd, 1924; Problemi savremene soci- 
ologije, 1, Beograd, 1934; Uvod u opštu sociologi- 
ju, Novi Sad, 1934; Hrvatsko pitanje i nacionalno 
jedinstvo, Novi Sad, 1937. 


KOSSUTH 


Izvor: Povijesni arhiv Subotica, Pravni fakultet 
Subotica F:228. 83. 


Lit.: D. Popov, Srpska štampa u Vojvodini 1918- 
1941, Novi Sad, 1983; B. Hrabak, Stanovišta bu- 
njevačkih političara o centralizmu, autonomiji i 
federalizmu, Zbornik Centra za društvena istra- 
živanja Slavonije i Baranje, 1/1984, Slavonski 
Brod; M. Simić, Istorija subotičkog Pravnog fa- 
kulteta 1920-1941, Beograd, 1999; Srpski biograf- 
ski rečnik, 5, Novi Sad 2011; K. Kuntić, Pravni 
fakultet u Subotici 1920.—1941., Subotica, 2016. 


S. Mačković 


KOSIR, od vrha kose odrezano sječivo 
duljine 30—40 cm. Uglavljeno na kratko 
sapište (držak), služi kao priručno sred- 
stvo za košenje manjih količina trave, trske, 
korova, djeteline i sl., u slučajevima kada 
je teren nepristupačan kosi zbog njezine 
veličine (npr. u uvratinama, neuzoranim 
njivama, vrtovima itd.). 

P. Skenderović 


KOSSUTH, Lajos (Monok, Zemplenska 
županija, 19. IX. 1802. — Torino, Italija, 20. 
III. 1894.), revolucionar, političar, odvjet- 
nik, vođa revolucije za neovisnost Madžar- 
ske 1848.-49. Nakon izbijanja revolucije od 
ožujka do sredine rujna 1848. bio je mini- 
star financija u prvoj madžarskoj parlamen- 
tarnoj vladi grofa Lajosa Batthyanya, a na- 
kon toga preuzeo je svu vlast u Madžarskoj, 
isprva kao predsjednik Odbora za obranu 
domovine, u svojstvu kojega je organizi- 
rao dobrovoljačke domobranske postrojbe 
(honvede), a nakon detronizacije Habsbur- 
govaca od 14. IV. 1849. kao namjesnik (re- 
gent) Ugarske. Nakon kapitulacije 13. VIII. 
1849. živio je u emigraciji (Turska, Velika 
Britanija, SAD i Italija), gdje se, kao vođa 
madžarskih emigranata, zauzimao za neo- 
visnost Madžarske. Prosvjedovao je protiv 
Austro-ugarske nagodbe iz 1867. i ostao 
dragovoljno u emigraciji. Uz grofa Istvana 
Szechenyija i Ferenca Deaka simbol je su- 
vremene madžarske nacije. 


Bio je umjeren u društvenim refor- 
mama nastojeći sačuvati neke privilegije 
plemstva te je došao je u sukob s radi- 
kalnijim sudionicima revolucije (Sandor 
Petofi, Mihaly Tancsics). U tumačenju na- 
cionalnih prava pokazao je isključivost za- 

stupajući stajalište da su u Ugarskoj samo 
Mađari nacija, dok su ostali narodi samo 
narodnosti koje ne mogu imati vlastitih na- 
cionalnih prava. To je bio jedan od razloga 
zbog kojega se Hrvatska pod vodstvom 
bana Jelačića pridružila Austriji u borbi 
protiv madžarske revolucije. Kako se u ratu 
odlučio na najradikalniji potez — detroni- 
zaciju Habsburgovaca — odbio je od sebe 
i dio zastupnika u madžarskom parlamen- 
tu te pretežno plemićkoga zapovjedništva 
madžarske vojske i tako ubrzao kapitula- 
ciju Madžarske. Nakon propasti revolucije 
u izgnanstvu je 1851. godine prihvatio stav 
o nužnosti konfederacije podunavskih na- 
roda na osnovi pune ravnopravnosti, ali se 
nakon objavljivanja projekta, pod pritiskom 
madžarskih nacionalista, od njega morao 
ograditi. 


Tijekom 1860-ih, nasuprot vladajućoj 
Deakovoj stranci (madž. Deak Part), po- 
znatoj i kao »desna strana«, formirana je, 
među ostalim, i oporbena Stranka krajnje 
ljevice (madž. Szels6 bal). Ona je posli- 
je promijenila ime u Četredesetosmašku 
stranku ili Stranku '48 (madž. 48-as Part) 
i bila je u uskoj vezi s Lajosom Kossut- 
hom. Na njegov nagovor iz stranke se 
1874. izdvojila Stranka neovisnosti (madž. 
Fiiggetlensćgi Part), ali su se one 1884. 
ujedinile u Stranku neovisnosti 48 (madž. Fiig- 
getlensegi 6s 48-as Part). Nova je stranka u 
zajedničkom programu ipak prihvatila uni- 
ju s Austrijom, ali je odbacila Austro-ugar- 
sku nagodbu. Jak kohezijski čimbenik 
stranke bio je kult Lajosa Kossutha sve do 
njegove smrti 1894., pa se često nazivala 1 
Kossuthova stranka. Na čelo stranke 1896. 
izabran je njegov sin Ferenc Kossuth. Od 
saborskih izbora 1896. ona je stožer oporbe 
protiv vladajuće Liberalne stranke (madž. 
Szabadelvu Part). Pobijedila je tek na iz- 
borima 1905. i 1906., ali je morala prihva- 
titi Nagodbu. Izbore je izgubila 1910. od 
Nacionalne stranke rada (madž. Nemzeti 
Munkapart). 

Utjecaj na politički život subotičkih 
Bunjevaca. U Subotici se nakon Nagodbe 
najprije pojavio politički program kossu- 
thovaca 19. XII. 1868. Osim Mađara pro- 

gram je potpisalo i nekoliko Bunjevaca: 
Aurel, Ernest i Ivan (Janos) Mukić, Ento 
Vojnić, Ivan Skenderović, Luka Vojnić 
mlađi, Lovro Čović i Grgo Vojnić Purčar. 
Nekoliko mjeseci poslije pojavili su se i 
deakovci, a među 103 osobe potpisane is- 
pod njihova programa nalazila su se i ime- 
na članova nekoliko najutjecajnijih subo- 
tičkih bunjevačkih porodica: Antunovića, 
Rudića, Vojnića, Zomborčevića... Kossut- 
hovcima je pristupio veći broj Bunjevaca, 
uglavnom nižih i srednjih posjednika. O 
pitanju nemađarskih naroda deakovci su 
zastupali tolerantniji stav od kossuthova- 
ca, pa su među potpisnicima njihova pro- 
grama, osim Bunjevaca i Mađara, bila i 
imena subotičkih Srba i Židova. Međutim 
deakovci, na državnoj razini vladajuća 
stranka, nisu uspjeli privući dovoljan broj 
glasača u Subotici, te su dva subotička za- 
stupnika u Ugarskom saboru bila iz reda 
oporbe — kossuthovci Ernest Mukić i Ka- 


roly Varga. Oni će biti birani i na parlamen- 
tarnim izborima 1872. i 1875. God. 1872. 
za subotičkoga gradonačelnika izabran je 
kossuthovac Janos Mukić. Tražeći načina 
za izmjenu postojećega stanja, deakovci, a 
od 1875. i fuzije s strankom Srednje ljevice 
(madž. Balkozep Part) Kalmana Tisze u Li- 
beralnu stranku i ta stranka, zaigrali su na 
kartu bunjevačkoga nacionalizma. Glavni 
akteri bili su Ago i Lazo Mamužić. Karika 
u tome bila je polarizacija društvenog ži- 
vota — osim Nacionalne kasine, osnovane 
još 1841., u studenome 1871. kossuthovci 
osnivaju Narodni krug (madž. Nepkor), 
a prvoga dana 1872. počeo je s radom 
Deakov krug (madž. Deak-kor), koji će na- 
kon dolaska Kalmana Tisze na vlast 1875. 
promijeniti ime u Liberalni krug. Ignorant- 
ski odnos prema Bunjevcima u Nepkoru 


bit će jedan od glavnih razloga da Bunjev- 
ci napuste kossuthovce (ostali su Mukići, 
Mamužići, Pleskovići, Pletikosići i drugi 
koji su se pomađarili) i osnuju Bunjevačku 
kasinu u vrijeme gradskih izbora 1878., na 
kojima je kandidat Liberalne stranke bio 
Ago Mamužić. Međutim nakon poraza na 
izborima i ponovnoga izbora za gradona- 
čelnika Janosa Mukića veliki župan Bačke 
zatvorio je Bunjevačku kasinu iz formalnih 
razloga, a zapravo jer je služila kandidatu 
Liberalne stranke. Međutim nakon toga 
nekolicina članova Kasine na čelu s Agom 
Mamužićem u Budimpešti su s predsjedni- 
kom vlade Kalmanom Tiszom iz Liberalne 
stranke postigli politički dogovor tako da 
Bunjevci na izborima obore Kossuthove 
Mukiće i na saborskim izborima glasuju za 
vladine kandidate, a zauzvrat da se dopusti 
osnivanje Bunjevačke kasine. Ona je zatim 
i osnovana, iako pod imenom Pučke kasi- 
ne. Liberalnoj stranci prišli su viši velepo- 
sjednički bunjevački slojevi, a isprva su je 
podržali i članovi Antunovićeva preporod- 
noga pokreta. Tako je već na izborima za 
Ugarski sabor 1881. Liberalna stanka u Su- 
botici istaknula kandidate Lazu Mamužića 
i Moora Horvatha, koji su trebali prekinuti 
dominaciju kossuthovaca Ernesta Mukića 
i Karolya Varge još od 1869. Na izborima 
je Lazo Mamužić pobijedio kossuthovca 
Karolya Vargu. Nakon ostavke gradona- 
čelnika Janosa Mukića 1884. na izborima 
je Lazar Mamužić ponovno nadmoćno 
pobijedio kossuthovca Karolya Vargu te 
je bio gradonačelnik sve do 1902., kada je 
za gradonačelnika izabran Karoly Biro iz 
Nacionalne stranke (madž. Nemzeti Part). 


U Subotici se Stranka neovisnosti "48 
prvi put uspješno pojavila na saborskim 
izborima u listopadu 1901. Tada je Šime 
Mukić, subotički vođa Stranke neovisnosti 
"48, pobijedio kandidata Liberalne stranke 
Bćlu Vermesa. U subotičkom hotelu Hun- 
garia osnovana je 27. VII. 1902. »Košutova 
kasina«, na čijem su čelu bili Šime Mukić, 
Janos Racsmany, Grgo Saulić i Antal Csiz- 
madia. Među osnivačima bilo je i još neko- 
liko osoba »naših imena« (Veven): Marko 
Stipić Švabov, Ive Peić Tukuljac, Poljako- 


KOSTIĆ 


vić — Kovačevi... Velikim zborom 21. IX. 
1902. ispred subotičke Gradske kuće stran- 
ka je obilježila 100 godina od Kossuthova 
rođenja. 


Na lokalnim izborima 1904. Mukiće- 
vi sljedbenici osvojili su samo 28 mjesta, 
nasuprot 58 koliko je osvojila Nacionalna 
stranka gradonačelnika Karolya Biroa. 
Na saborskim izborima 1905. Subotica je, 
osim Mukića, za saborskoga zastupnika 
izabrala i Karolya Vargu, obojicu iz Stran- 
ke neovisnosti 48, te je postala oporbeni 
grad privremenoj neparlamentarnoj vladi 
Geze Fejervaryija. Isti rezultat u Suboti- 
ci su potvrdili parlamentarni izbori 1906. 
Na posljednjim parlamentarnim izborima 
pred Prvi svjetski rat u Subotici oba sabor- 
ska zastupnika izabrana su iz Nacionalne 
stranke rada, zapravo reformirane neka- 
dašnje Liberalne stranke. 


Stranka neovisnosti 48, poput drugih 
velikih madžarskih stranaka, unatoč počet- 
nim bunjevačkim očekivanjima, nije mogla 
ostvariti zakonom zajamčena narodnosna 
prava Bunjevcima, jer su vodeći ljudi stra- 
naka, kao i cijeli politički sustav, bili u 
funkciji asimilacije nemadžarskih naroda, 
što se posebno reflektiralo na relativno ma- 
lobrojne južnougarske Hrvate. 


Lit.: Neven, 10/1901, 8,10/1902, 12/1904, 2/1905, 
Subotica; Bacsmegyei Naplo, 22. VI. 1906, 21. IX. 
1910, Szabadka; A. Lebl, Građanske partije u Voj- 
vodini 1887-1918, Novi Sad, 1979; Hrvatski leksi- 
kon, 1, Zagreb, 1996; P. Rokai, i dr., Istorija Ma- 
đara, Beograd, 2002; M. Grlica, Lazar Mamužić, 
uspon, uspeh i pad; Karolj Biro gradonačelnik u 
potrazi za kompromisom, Rukovet, 4-5-6-7/2003, 
Subotica; Hrvatska enciklopedija, 6, Zagreb, 
2004; M. Grlica, »Toplo gnjizdo, ugodni razgo- 
vor...«, Hrvatska revija, 3/2005, Zagreb; L. Kon- 
tler, Povijest Mađarske, Zagreb, 2007. 

M. Grlica 


KOSTIĆ, Konstantin (BAcsfoldvar /srp. 
Bačko Gradište/, 29. VI. 1886. — Sombor, 
27. X. 1940.), pravoslavni svećenik, profe- 
sor. Završio je bogosloviju u Srijemskim 
Karlovcima 1909. a za đakona je rukopolo- 
žen (zaređen) 1910. u Vršcu. Službovao je 
u Belobreškoj (rum. Belobresca) i Opovu. 
Bio je član samoproklamirane Velike na- 
rodne skupštine u Novom Sadu 25. X. 1918. 

Filozofski fakultet u Beogradu, grupu za 
povijest i jugoslavensku književnost, upi- 
sao 1919., a diplomirao je 1926. U Sombor 
je došao 1921. te je ondje radio u državnoj 
službi, za Bačku županiju, kao profesor u 
gimnaziji i od 1929. na Učiteljskoj školi. 
Predavao je povijest, jugoslavensku knji- 
ževnost i vjeronauk. Objavljivao je radove 
o povijesti Sombora te o Srbima i Srpskoj 
pravoslavnoj crkvi u Rumunjskoj u Gla- 
sniku Istoriskog društva u Novom Sadu i 
drugdje. 


Drim preinon tonj sandnag bun + bonton 


sa KOMSTAVVTII 1. MOST, proton 


BUNJEVCI u SOMBORU 
| POD VOĐSTVOM FRANJEVACA 
10 177 ocem 


K. Kostić, Bunjevci u Somboru pod vodstvom 
franjevaca do 1787, Sombor, 1934. 


Druga od triju knjižica iz njegove seri- 
je Prilozi za proučavanje našeg narodnog 
života u Somboru jest Bunjevci u Somboru 
pod vođstvom franjevaca do 1787 godine. 
U njoj Bunjevce ne smatra »posebnom na- 
rodnom grupom«, nego »ogrankom srpsko 
hrvatske grane Južnih Slavena«, dok za 
bunjevačko ime prihvaća mišljenje Jovana 
Erdeljanovića da potječe od pravoslavnih 
Srba u Dalmaciji, koji su ga dali katoli- 
cima iz podsmijeha zbog nerazumljivih 
molitava i bogoslužja na latinskom (zbu- 
niti se, trabunjati, buncati: govoriti nešto 
nerazumljivo). Tadašnji somborski župnik 
Antun Skenderović stavio mu je na raspo- 
laganje somborske crkvene matice, iz kojih 
je popisao 1620 bunjevačkih prezimena u 
razdoblju 1720.-87., što čini pretežiti dio 
publikacije. U njoj je popisao i sve franjev- 
ce koji su služili u Somboru 1699.-1799. 

Djela: Dva znamenita a zaboravljena groba u 
Somboru : kapetan somborski grof Jovan »knez 
Janko« Branković-Lipovac [r. oko 1675-1734] i 
episkop bački Jovan Jovanović [r. 1732-1805], 
Sombor, 1931; Bunjevci u Somboru pod vodstvom 
franjevaca do 1787, Sombor, 1934; /z prošlosti 
Učiteljske škole u Somboru, Novi Sad, 1938. 


Lit.: S. Vasiljević, Znameniti Somborci, Novi Sad, 
1989; Srpski biografski rečnik, 5, Novi Sad 2011. 
S. Mačković 


KOSTIĆ, Lazo (Vranovići, Boka kotorska, 
15. III. 1897. — Wettingen, Švicarska, 17. I. 
1979.), sveučilišni profesor, pravnik, sta- 
tističar, srpski politički emigrant. Osnov- 
nu školu i gimnaziju polazio je u Krtola- 
ma, Kotoru, Zadru, Sarajevu i Cetinju, a 
maturirao je u Srijemskim Karlovcima. U 
Beogradu se 1919. upisao na Bogoslovni 
fakultet, no ubrzo je prešao na Pravni fa- 
kultet, gdje je diplomirao 1921. Radio je 
zatim kao dužnosnik Agrarne direkcije u 
Beogradu, a poslije je postavljen za tajnika 
Državne statistike Kraljevine SHS. Isto- 
dobno je studirao ekonomsko-sociološke 
znanosti u Frankfurtu na Majni, gdje je 
1922. diplomirao, a 1923. doktorirao. Ži- 
vio je u Beogradu, a na Pravnom fakulte- 
tu u Subotici predavao je administrativno 
pravo i statistiku 1928.-37., također i Javno 
pravo te Ekonomsku politiku i statistiku 
na Pravnom fakultetu u Ljubljani. Jedan 
je od osnivača i profesor na Visokoj eko- 
nomsko-komercijalnoj školi u Beogradu 
1937.-41. Do rata je napisao više stručnih 
radova i knjiga iz statistike (prvi udžbenik 
na srpskom iz teorijske statistike), demo- 
grafije i prava (udžbenik iz upravnog prava, 
knjige i članci iz drugih pravnih područja). 
Nakon kapitulacije 1941. zauzimao je resor 
prometa u prvoj kvislinškoj administraci- 
Ji — komesarskoj upravi Milana Aćimovića, 
ali je odbio ući u sljedeću vladu narodnog 
spasa Milana Nedića. U završnici rata emi- 
grirao je u Švicarsku. S pozicija tvrdoga 
srpskoga nacionalista u inozemstvu objav- 
ljuje niz propagandističkih knjiga, knjiži- 
ca i članaka, prije svega o nacionalnom 
pitanju s kontroverznih stajališta (osobito 
prema Hrvatima, hrvatsko-srpskim odno- 
sima i bosanskim Muslimanima). Kako je 
kao politički emigrant u socijalističkoj Ju- 


goslaviji prešućivan, mnoga su mu djela u 
Srbiji tiskana tek nakon pada komunizma, 
uključujući i pretiske. Jedan je od ideološ- 
kih temelja kulturne i ratne politike Srpske 
radikalne stranke Vojislava Šešelja, koja 
mu je objavila sabrana djela. Pokopan je 
u Ziirichu, a posmrtni su mu ostaci 2011. 
preneseni u Boku. 


Imao je izrazito antihrvatska stajali- 
šta, a o vojvođanskim je Hrvatima pisao 
u studiji Srpska Vojvodina i njene manji- 
ne (str. 60-76) niječući njihovo postojanje. 
Argumentaciju preuzima od prijeratnih i 
međuratnih srpskih autora (Vuk Stefanović 
Karadžić, Ivan Ivanić, Jovan Cvijić, Aleksa 
Ivić, Jovan Erdeljanović, Vasa Stajić itd.), 
koja se do danas koristi u propagiranju 
nehrvatstva bačkih Bunjevaca: Bunjevci 
i Šokci pokatoličeni su Srbi; u ugarskim 
popisima stanovništva u Bačkoj ne spomi- 
nju se Hrvati, nego samo Bunjevci i Šokci; 
imenovanje austrijskih vlasti s kraja XVII. 
st. »Raci katolici« prevodi kao Srbi katolici, 
čemu pridodaje i austrijske i ugarske etno- 
grafe XIX. st., koji Bunjevce i Šokce nazi- 
vaju katoličkim Srbima; među Bunjevcima 
nije bilo hrvatstva do stvaranja Jugoslavije; 
do kroatizacije Bunjevaca dolazi između 
dvaju svjetskih ratova; prenaglašavanje 
važnosti Bunjevaca koji se u međuratnom 
razdoblju nisu osjećali Hrvatima (Mara 
Đorđević Malagurska, Marko Jurić); osu- 
đivanje činjenice da se Bunjevci nakon rata 
prisilno uvrštavaju u Hrvate; priznaje samo 
postojanje Hrvata u Srijemu, ali naglašava 
da je njihovo podrijetlo njemačko, madžar- 
sko, slovačko itd. Tako je poput drugih srp- 
skih autora zanemarivao niz znanstvenih 
činjenica: apsolutiziranje imenovanje Bu- 
njevaca od strane austrijskih časnika kao 
katoličkih Raca, a zanemarivanje činjenice 
da su oni sebe nazivali Dalmatinima; izra- 
zom katolički Rac označava se u prvome 
redu južnoslavenski katolik; neuvažavanje 
procesa formiranja hrvatske nacije, u ko- 
jem su korištena mnogobrojna regionalna i 
subetnička imena (Iliri, Slaveni, Slavonci, 
Šokci, Dalmatini itd.); prešućivanje toga 
da Bunjevci žive i izvan Bačke; ignoriranje 
onih statistika i etnografa koji su Bunjevce 

i Šokce smatrali Hrvatima; izrazito domi- 
niranje hrvatske svijesti među bačkim Bu- 
njevcima u međuratnome razdoblju; odluka 
komunističkih vlasti da se Bunjevci službe- 
no uvršćuju u Hrvate rezultat je nove me- 
đunacionalne politike, kojom su se, kada 
je riječ o Bunjevcima, željele zaustaviti 
velikosrpske manipulacije bunjevačkim 
imenom itd. 


Bio je djelomično točniji u demograf- 
skim procjenama: držao da je Bunjevaca 
i Šokaca u vojvođanskom dijelu Bačke do 
sredine XX. st. bilo oko 80.000, dok je za 
one koji su u ostali u Madžarskoj smatrao 
da ih treba »uskoro otpisati« zbog »dena- 
cionalizacije« uslijed visoke etničke kom- 
paktnosti u državi te industrijalizacije, koja 
zahtjeva pomicanje stanovništva, zbog koje 
se čak ni jezično ne mogu održati. Pogreš- 
no je smatrao da je u poslijeratnim kolo- 
nizacijama u Bačku doseljeno oko 30.000 
Hrvata (što je bio približan broj svih kolo- 
nista iz Hrvatske u Bačkoj, uglavnom Srba, 
dok je Hrvata kolonizirano ukupno 7000 
na području cijele Vojvodine), ali je i uočio 
da veliku većinu nacionalno neopredijelje- 
nih i Jugoslavena na poslijeratnim jugosla- 
venskim popisima zapravo čine Bunjevci 
nehrvati, koje smatra »virtualnim Srbima«. 


Odabrana djela: Teoriska statistika, Beograd, 
1937; Administrativno pravo Kraljevine Jugosla- 
vije, 1-3, Beograd, 1933-1939; L. P. Popović [pse- 
udonim|, Koji su glavni i osnovni srpski zlotvori? 
: srpsko-hrvatski odnosi poslednjih godina, Toron- 
to, 1953; Lj. P. Popović, Megalomanija jednog 
malog i neskrupuloznog naroda : srpsko hrvatski 
odnosi poslednjih godina, Hamilton, 1955; Prime- 
ri hiljadugodišnje kulture Hrvata, 1-5, Čikago/ 
Hamilton, 1954-1966; Sporni predeli Srba i Hrva- 
ta, Chicago, 1957; Srbija ili Jugoslavija, Hamilton, 
1959; Obmane i izvrtanja kao podloga narodnosti 
: Srpsko-hrvatski odnosi poslednjih godina, Ha- 
milton, 1960; O srpskom karakteru Boke kotorske, 
Cirih, 1961; Srpska Vojvodina i njene manjine, 
Toronto, 1962 (Novi Sad, 1999"); Katolički Srbi, 
Toronto, 1963; Krađa srpskog jezika, Baden, 1964; 
Vekovna razdvojenost Srba i Hrvata, Melburn, 
1964; Nove jugoslovenske »narodnosti« : demo- 
grafsko-etnografska studija, Hamilton, 1965; Na- 
uka utvrđuje narodnost B-H Muslimana, Toronto, 
1966; Istoriska i slična »prava« na Bosnu i Herce- 
govinu : izlivi hrvatske megalomanije, Baden, 
1968; Nasilno preotimanje srpskih pisaca, Milvo- 
ki, 1973; Osvrt na popis narodnosti u Jugoslaviji, 

Minhen, 1973; Srbi i Madžari u XIX i XX veku 
(fragmenti), Toronto, 1975; Nasilno prisvajanje 
dubrovačke kulture, Melburn, 1975; Srbi i Jevreji, 
Sautport, 1988; Sabrana dela, 1-10, Beograd, 
2000. 


Izvor: Povijesni arhiv Subotica, Pravni fakultet 
Subotica F:228.109 


Lit.: M. Simić, Jstorija subotičkog Pravnog fakul- 
teta 1920-1941, Beograd, 1999; Srpski biografski 
rečnik, 5, Novi Sad, 2011; K. Kuntić, Pravni fakul- 
tet u Subotici 1920.-1941., Subotica, 2016. 


S. Mačković 


KOŠARA (rus. koš, polj. kosz > prasl. i 
starosl. košp), 1. u bačkih Bunjevaca naziv 
za salašarski objekt u kojem su se tradicio- 
nalno držali konji, konjušnica, staja za ko- 
nje; 2. na manjim salašima, a u novije doba, 
s nestankom konjske vuče, i šire označava 
staju za držanje sve krupne stoke (konji, 
goveda). U tom širem značenju koristi se i 
u zapadnohercegovačkih Hrvata. 


Odlikuje se malim, visoko postavlje- 
nim prozorima za prozračivanje. Na su- 
protnoj strani od ulaza ili bočno nalaze se 
jasle. Izvorno je kostur (stijenke) objekta 
pleten od pruća i ozidan nepečenom gli- 
nom, pa otuda i naziv. Tradicionalno su po- 
krivane trskom, djelomično i crijepom nad 
nastrešnicom. U potkrovlju se drži konjska 
oprema i razne vrste pomoćnog pribora za 
stoku i poljodjelstvo. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005; A. Kraljević, 
Ričnik zapadnoercegovačkoga govora, Široki Brig 
— Zagreb, 2013; A. Stantić, Od zemunice do salaša, 

Klasje naših ravni, 7-8/2014, Subotica. 
S. Bačić 


KOŠTAK, dio pribora za čišćenje lule. 
Izrađuje se od kosti u obliku okrugle čač- 
kalice (takve je i debljine), duljine oko 10 
cm, s time što na jednom kraju ima zavr- 
šetak u obliku puceta, kao malo puce od 
košulje. Služi za čišćenje kanala na luli koji 
povezuje mjesto izgaranja duhana i kamiša 
— dugačke tanke cijevi na koju se natakne 
lula, kroz koju prolazi dim do pušačevih 
usta. Kako je taj kanal u obliku cjevčice 
veoma tanak, u njemu dolazi do taloženja 
katrana i ostalih nečistoća iz dima, što do- 

vodi do postupna začepljivanja. Zbog toga 
se cjevčica povremeno čisti tako da se ka- 
miš izvuče iz lule, uzme se koštak tako da 
se dio na kojem se nalazi proširenje u obli- 
ku malog puceta stavi između palca i ka- 
žiprsta i stisne se te se vrh polako, uz obr- 
tanje, gura kroz cjevčicu od gornjeg djela, 
od mjesta s kojega je izvađen kamiš, dolje 
prema unutarnjemu dijelu lule, gdje izgara 
duhan. Postupak se ponavlja nekoliko puta, 
sve dok koštak ne prolazi lako kroz cjevči- 
cu. Vezuje se tankom uzicom ili tankom 
kožicom za vreću s duhanom (duvankesa) 
na kojoj je visio kao privjesak da se ne bi 
izgubio i da bi uvijek bio pri ruci. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005; B. Vujkov, 
Krilati momak, Subotica, 2005. 


P. Skenderović 


KOŠTUNICA, Vojislav (Beograd, 24. IV. 
1944.), pravnik i političar. Pravni fakul- 
tet završio u Beogradu, gdje je radio kao 
asistent, magistrirao, te doktorirao 1974., 
kada je sa skupinom srpskih profesora 
uklonjen sa sveučilišta zbog kritike ju- 
goslavenskih ustavnih promjena 1969.-74. 
Nakon toga radi na Institutu društvenih 
nauka i Institutu za filozofiju i društvenu 
teoriju u Beogradu i objavljuje radove iz 
ustavnog prava, političke teorije, politič 
ke filozofije i parlamentarne demokracije. 
Kao član Odbora za obranu slobode misli i 
izražavanja, u kojem su se okupili najista- 
knutiji srpski intelektualci disidenti, 1980- 
ih angažiran je na zaštiti ljudskih prava u 
Jugoslaviji zbog povreda slobode mišljenja 
i političkog uvjerenja. U prosincu 1989. 
sudjelovao je u osnivanju Demokratske 
stranke, a nakon sukoba u njoj 1992. osno- 
vao je Demokratsku stranku Srbije (DSS), 
kojoj je na čelu do 2014. Bio je zastupnik u 
Skupštini Srbije 1990.-97. Od 1990-ih odr- 
žava dobre odnose s radikalnim vođama 
bosanskih Srba. Suosnivač je Demokrat- 
ske oporbe Srbije (DOS) 2000. te je kao 
njezin najpogodniji kandidat pobijedio na 
predsjedničkim izborima u rujnu 2000. i 
postao predsjednik Savezne Republike Ju- 
goslavije (SRJ). Tu je dužnost obnašao do 
raspada SRJ i stvaranja Državne zajednice 


Srbije i Crne Gore 2003. Sukobljavao se s 
premijerom Srbije Zoranom Đinđićem oko 
politike prema Haškom tribunalu i smjera 
unutarnjeg razvoja Srbije. U vrijeme dok 
je bio predsjednik dviju koalicijskih Vlada 
Srbije 2004.-08. pravi otklon od Đinđiće- 
ve politike, restaurira mnoge elemente Mi- 
loševićeva režima, sve više se približava 
desnom političkom spektru, ističe se sve 
oštrijim nacionalističkim izjavama i protu- 
zapadnom politikom. Jedan je od glavnih 
političkih aktera koji je pasivnim držanjem 
onemogućavao ostvarenje politika suoča- 
vanja s prošlošću u Srbiji kao i primjenu 
lustracije. Tijekom njegova mandata pre- 
stala je postojati Državna zajednica Srbije 
i Crne Gore (svibnja 2006.), na sumnjivom 
dvodnevnom referendumu potvrđen je novi 
ustav Srbije (studenog 2006.), a Kosovo je 
proglasilo neovisnost (2008.). 


Njegov izbor za premijera Srbije 2004., 
nakon Đinđićeva ubojstva i kratkotrajne 
vlade Zorana Živkovića, za bačke je Hrva- 
te značio restauraciju političke, medijske, 
stručne i materijalne potpore vlasti orga- 
nizacijama Bunjevaca koji se ne osjećaju 
Hrvatima (saveznika Slobodana Miloše- 
vića 1990-ih), uz istodobno ograničavanje 
prava hrvatskoj manjini. To dolazi do izra- 
žaja osobito nakon prestanka postojanja 
Ministarstva za ljudska i manjinska pra- 
va Državne zajednice Srbije i Crne Gore 
2006., kada je, pod izlikom da je razina 
ljudskih i manjinskih prava u Srbiji zado- 
voljavajuća te da za taj resor nije potrebno 
posebno ministarstvo, na republičkoj razini 
formirana tek Služba za ljudska i manjin- 
ska prava Vlade, na čelu s Petrom Lađevi- 
ćem, Srbinom iz Hrvatske. Unatoč oscila- 
cijama, obnova potpore srbijanskih vlasti 
izgradnji institucija tzv. bunjevačke nacije, 
koju je utemeljila njegova Vlada, ostala 
je konstanta srpske politike prema bunje- 
vačkim Hrvatima, koja je tzv. bunjevačko 
pitanje čak bezuspješno pokušala preliti i 
u Madžarsku. 


Lit.: Hrvatska enciklopedija, 6, Zagreb, 2004; En- 
ciklopedija Britanika, 4, Beograd, 2005; N. Popo- 
vić, K. Nikolić, Vojislav Koštunica — jedna karije- 
ra, Beograd, 2006. 

S. Bačić 


KOTER 


KOŠULJA, muški i ženski odjevni pred- 
met u bačkih Hrvata. 


Muška je košulja u Bunjevaca i Šokaca 
izrađivana od domaćega lana i konoplje, 
a potkraj XIX. st. u uporabu je ušlo i pa- 
mučno tvorničko platno. U Bunjevaca je 
na leđima i rukavima bila naborana (na- 
mrskana na sitne mrske), preko ramena je 
imala zakrpe (ojačanja od platna), a ispod 
pazuha bila je proširena umetkom od do- 
maćega platna, tzv. lJaticom. Prvotno nije 
imala pucad, nego se vezala vrpcama. Sve- 
čane su košulje mogle biti ukrašene bijelim 
ili zlatnim vezom, i to ponajprije na obašvi 
(kragni) i njidrima (prsima). 


Svečana bunjevačka muška košulja 


Ženska se košulja također najprije 
izrađivala od lanena i konopljina platna, 
a poslije od pamučna. Svečana je košulja 
izrađivana od najfinijega platna, koje se na- 
zivalo tanki, prema nitima zvanima tančica 
i začunčanica. Na oplećcima i rukavima 
bile su najbogatije izvezene. Rukavi su 
završavali nabranim i lepršavim /aclija- 
ma, vezenim i šupljikastim zarukavljem, 
obrubljenim iglom šivenim čipkama, tzv. 
kericama. Osim košulja koje su izrađiva- 
ne čunčanjem, ženska košulja izrađivana 
je i od debljeg platna, ukrašena bijelim ili 
zlatnim vezom na duljini rukava, na obašvi, 
njidrima i oplećcima. Ženska košulja mo- 
gla je biti na zakopčavanje (do visine prsa) 
ili je imala običan vratni izrez ukrašen 
vezom. Svakidašnje košulje uglavnom su 


imale zakrpe i rukave do lakata. 
K. Suknović 


KOTER (koternjak), u Bunjevaca, ogra- 
đeni prostor od pruća, pokretni kokošinjac 
za kvočku i piliće. Izrađen je od isplete- 
na vrbova pruća u obliku stošca i prema 
potrebi se premješta s mjesta na mjesto. 

Nerijetko su ga ljudi obljepljivali blatom — 
mješavinom žute zemlje (ilovače), pljeve i 

vode. Služio je kao privremeni kokošinjac 

tijekom ljeta. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Stantić, Kruv naš 
svagdanji, Subotica, 2001; A. Sekulić, Rječnik 
govora bačkih Hrvata, Zagreb, 2005. 

P. Skenderović 


KOVAČ, Antun — Pašin (Tuna) (Mono- 
štor, 4. IV. 1945.), pučki pjesnik, kulturni 
djelatnik. Sin je Antuna i Anice, rođ. Ši- 
munov. Osnovnu školu završio je u rod- 
nom mjestu (1960.), a srednju tehničku u 
Subotici (1964.), gdje je apsolvirao i na 
Višoj građevinskoj školi (1967.). Radio je 
kao projektant za ceste u somborskom GP 
Dušan Staničkov do 1990., a potom u Pro- 
jektbirou do 2009. 


Pisanjem pjesama počeo se baviti još 
kao srednjoškolac, a intenzivnije od kraja 
1990-ih s pojavom somborskoga lista Mi- 
roljub, u kojem do danas redovito objavlju- 
je. U teškim vremenima nakon Drugoga 
svjetskoga rata inspiraciju je pronalazio 
u siromaštvu i bijedi koji su tada vladali 
selom, a danas u suvremenim deformacija- 
ma — prekomjernoj uporabi droge, duhana, 
alkohola, preobilnoj prehrani, gramzivosti, 
nepoštenju, prijevarama, dvoličnosti, neto- 
leranciji i sl. Pjesnik je osebujnoga stila, čiji 
su sastavi u svakom pogledu specifični i 
odmah prepoznatljivi. To su često original- 


A. Kovač, Na dvoru Pašinog Tune, 
Subotica, 2009. 

ni, katkad već zaboravljeni stari izrazi te 
pomalo neobičan sklop rečenica, uporaba 
padeža i slično. Upravo tom specifičnošću 
želi sačuvati od zaborava posebnosti naro- 
da kojemu pripada i sredine iz koje potječe. 
Uglavnom piše lokalnom monoštorskom 

ikavicom, koristeći se starim šokačkim 

izrazima, uz puno specifičnoga humora 

i rime. Pjesme je objavljivao je u Glasilu 

GP Dušan Staničkov, Miroljubu, Hrvatskoj 
riječi, Zvoniku, Subotičkoj Danici, Klasju 

naših ravni, zbirkama poezije s Rešetarač- 
kih susreta pjesnika (Rešetari, Hrvatska), 
Lira naiva (Subotica), Preprekovo proljeće 

(Novi Sad), Monoštorska lirska traganja 

1938 — 1998, Šokačka čitanka (Osijek), Du- 
kat ravnice (Sombor) i dr. Za svoje pjesme 

dobio je prvu nagradu na tradicionalnoj 

manifestaciji Šokačko veče (2008., Sonta) 

i drugu nagradu za najlipču preljsku pismu 

na Velikom prelu 2007. (Subotica). 


U HKUD-u Vladimir Nazor iz Som- 
bora član je Upravnog odbora, Uredništva 
lista Miroljub, pročelnik literarne sekcije, 
član pjevačke i dramske sekcije itd. Član 
je i KUDH Bodrog iz Monoštora. 


Kao umirovljenik živi u Somboru. 


Djela: Na dvoru Pašinog Tune, Subotica, 2009; 
Pisma, ljubav, vino i/kavica, Subotica, 2014. 


Lit.: M. Đanić, Pjesnik specifičnog stila, Miroljub, 
2/2007, Sombor; M. Đanić, Antun Kovač — Pašin, 
Miroljub, 3/2008, Sombor; Z. Vasiljević, Vjeran 
šokačkoj ikavici, Hrvatska riječ, 487, Subotica, 27. 
VII. 2012; Z. V., Šokačka ikavica u rimi, Hrvatska 
riječ, 597, Subotica, 12. IX. 2014; Z. V., Poezija na 
šokačkoj ikavici, Hrvatska riječ, 603, Subotica, 23. 
X. 2014. 

M. Đanić 


KOVAČ, Daniel (Subotica, 17. X. 1966.), 
kipar, sveučilišni profesor. Sin je Pćtera i 
Lovorke, rođ. Bakšić, rodom iz Milne na 
Braču. Osnovnu školu završio je u Zagrebu, 
kao i Matematičko-informatički obrazovni 
centar (MIOC) 1985. Najprije je studirao 
na Arhitektonskom fakultetu u Zagrebu 
1986.-88., a zatim upisuje Nastavnički 
odsjek na Akademiji likovnih umjetnosti 
(ALU) u Zagrebu. Diplomirao je kiparstvo 
u klasi prof. Mire Vuce kao prof. likovne 


kulture 1996. Bio je voditelj Galerije VN u 
Zagrebu 1997.-2003. Na katedri za kipar- 
stvo ALU u Zagrebu asistent je od 2003., 
docent od 2008., a izvanredni profesor od 
2012. 


Od 1991. ostvario je petnaestak samo- 
stalnih izložaba skulptura, instalacija i 
ambijenata te je izlagao na više od pedeset 
skupnih izložaba u Hrvatskoj i inozemstvu. 
Djela su mu otkupljena za zbirke Glipto- 
teke HAZU u Zagrebu, Muzeja moderne 
i suvremene umjetnosti u Rijeci, Muzeja 
suvremene umjetnosti u Zagrebu i Galerije 
umjetnina u Splitu. Dobitnik je Nagrade 
V. trijenala hrvatskoga kiparstva 1994., 
Nagrade ALU iz Zagreba 1997., Velike 
nagrade IX. trijenala hrvatskoga kiparstva 
2006., pobjednik je na prvom međunarod- 
nom natječaju Virtualnoga muzeja Dotršči- 
na za privremene memorijalne intervencije 
u zagrebačkom spomen-parku Dotrščina 
2015. Cjelokupni opus skulptura do 2004. u 
formi je reprodukcija okupljen u monogra- 
fiji u izdanju Frakture iz Zaprešića. Član 
je Hrvatskoga društva likovnih umjetnika 
(HLDU) iz Zagreba. 


Na umjetničkoj se sceni pojavio 1990- 
ih kao predstavnik konceptualne skulpture 
neokonstruktivističkoga izričaja. Prvi su 
mu radovi na tragu promišljanja britanske 
suvremene skulpture, geometrijskih kom- 
pozicija velikog formata, koje definiraju 
formu koegzistencijom različitih materijala, 
poput umjetne kože, pleksiglasa, katrana, 
drveta i metala. U kasnijim radovima po- 
kazuju zanimanje za konceptualniji pristup 
različitim temama autoreferencijalnoga, 
kao i društveno-socijalnoga sadržaja, pri 
čemu se koristi tehnikama od video-insta- 
lacija do performansa. 


Izvor: Osobna izjava Daniela Kovača iz Zagreba. 


Lit.: D. Kovač, Daniel Kovač / Klaudio Štefančić, 
Zaprešić, 2004; Daniel Kovač [katalog izložbe u 
Galeriji Zlati Ajngel], Varaždin, 2005. 

E. Hemar 


KOVAČ, Ivan (Monoštor, 12. IV. 1931. — 
Sombor, 21. IV. 2010.), učitelj, kulturni dje- 
latnik, pisac. Rođen je u skromnoj obitelji 
Stipana i Marije, rođ. Šimunov. Prvih pet 


KOVAČ 


razreda osnovne škole polazio je u Mono- 
štoru, a niže razrede gimnazije u Sombo- 
ru. Učiteljsku školu u Somboru završio je 
1951. poslije čega se kao učitelj zaposlio 
u osnovnoj školi u Beregu, gdje je bio i 
ravnatelj 1958.-63. Uz obveze vezane za 
posao, skupa sa suprugom Radojkom, rođ. 
Amidžić, aktivno je djelovao i u tamošnjem 
KPD-u Silvije Kranjčević (danas: HKPD 
Silvije Strahimir Kranjčević) te u sport- 
skim i društvenim organizacijama. God. 
1963. upošljava se u somborskoj Gradskoj 
knjižnici, gdje je vodio matičnu službu do 
umirovljenja 1986. 


Ivan Kovač 


Organizirao je više izložaba knjiga pri- 
ređenih u povodu suradnje gradova Sombo- 
ra, Osijeka i Subotice, a autor je više kata- 
loga i bibliografija. Napisao je monografije 
o narodnim knjižnicama u Beregu, Bezda- 
nu, Gakovu, Kljajićevu i Stanišiću, o NK 
Dunav iz Monoštora, o Dobrovoljnom va- 
trogasnom društvu iz Berega, o narodnom 
umjetniku sviraču Miki Ivoševu iz Berega, 
a suautor je i monografije HKUD-a Silvije 
Strahimir Kranjčević iz Berega i jednoga 
priručnika za osnovne škole. Stručne pri- 
loge objavljivao je u mnogim časopisima i 
listovima: Bibliotekarski godišnjak Vojvo- 
dine (Novi Sad), Misao (Novi Sad), Medi- 
cinski vesnik (Sombor), Dometi (Sombor), 
Somborske novine, Miroljub, Bunjevačke 
novine, Hrvatska riječ, Dnevnik (Novi 
Sad) i Metalac (Sombor). Bio je promicatelj 
stvaralaštva pjesnika i književnika Ante 
Jakšića. Bio je predsjednik Predsjedništva 
Saveza bibliotečnih radnika Vojvodine, a 
kao društveni djelatnik u Somboru bio je 
član savjeta više obrazovnih i kulturnih 

KOVAČ 


institucija. Za rad u području kulture pri- 
mio je više priznanja: nagradu Zajednice 
kulture Sombora (1972.), Zlatnu značku 
KPZ-a Srbije (1976.), Lipanjsku nagradu 
KPZ-a Općine Sombor (1976.) i nagradu 
Zajednice matičnih biblioteka Srbije Milo- 
rad Panić — Surep (1986.). 


U upravni odbor KUD-a (danas: 
HKUD-a) Vladimir Nazor izabran je 1964. 
U njemu je obnašao i više dužnosti (taj- 
nik, voditelj knjižnice, pročelnik folklor- 
ne i šahovske sekcije). Jedan je od idejnih 
pokretača somborskoga hrvatskoga lista 
Miroljub (1998.), u kojem je bio i član ured- 
ništva. Za uspješan rad Društvo mu je do- 
dijelilo Spomen-diplomu (1978.) te Plaketu 
s likom Vladimira Nazora (1986.). 


Djela: Upoznajmo Somborski srez: građa za na- 
stavno-vaspitnu oblast Poznavanje prirode i druš- 
tva ul, Ili lII razredu osnovne škole (suautor), 
Sombor, 1960; Katalog zavičajnih knjiga Sombora, 
Sombor, 1978; Katalog rariteta Somborske bibli- 
oteke, Sombor, 1979; Narodna knjižnica i čitaoni- 
ca u Gakovu, Sombor, 1983; Narodna knjižnica i 
čitaonica u Kljajićevu, Sombor, 1984; Bibliografi- 
ja »Dometa« 1984—1994., Dometi, 78—79, Sombor, 
1994; Narodna knjižnica i čitaonica u Stanišiću, 
Sombor, 1985; Narodna knjižnica i čitaonica 
»Čika Jova« u Bačkom Bregu 1945—1985., Sombor, 
1985; Fudbalski klub »Dunav« u Bačkom Mono- 
štoru 1926—1996., Bački Monoštor, 1996; Čitaoni- 
ce u Bezdanu do 1945. godine, Sombor, 1998; 
Mika iz Berega i njegovi dani, Bački Breg, 1999; 
Dobrovoljno vatrogasno društvo u Bačkom Bregu, 
Bački Breg, 2002; Hrvatsko kulturno prosvetno 
društvo »Silvije Strahimir Kranjčević« u Bačkom 
Bregu (suautor s M. Katačić), Bački Breg, 2004; 
Bibliografija »Dometa« 1994—2004., Dometi, 
118/119, Sombor, 2004. 


Lit.: V. Jokanović i dr., Mala jugoslovenska enci- 
klopedija bibliotekarstva, Beograd, 1988; M. Đa- 
nić, Ivan Kovač — prosvjetni i kulturni djelatnik, 
Miroljub, 2/2007, Sombor; M. Đanić, In memo- 
riam Ivan Kovač, Miroljub, 3/2010, Sombor. 


M. Đanić i M. Šeremešić 


KOVAČ, Lajčo (Subotica, 20. VI. 1923.), 
otorinolaringolog. Sin je Stipana i Kate, 
rođ. Marjanušić. Supruga Mirjana, profe- 
sorica srpsko-hrvatskoga jezika, bila je kći 
Matije Evetovića. Osnovnu i srednju školu 
završio je u Subotici. Studij započet 1941. 
na Medicinskom fakultetu u Segedinu pre- 
kinuo je 1944., kada je mobiliziran u VIII. 

vojvođansku brigadu. Nakon demobiliza- 
cije studij je nastavio na Medicinskom fa- 
kultetu u Zagrebu, gdje je diplomirao 1949. 
Počeo je raditi u Općoj bolnici u Subotici, 
a temeljem Zakona o civilnoj mobilizaciji 
stručnoga kadra 1951. upućen je u Obilić 
(Kosovo) na rad u mjesnoj ambulanti. Spe- 
cijalizirao je otorinolaringologiju (ORL) na 
Klinici za ORL u Zagrebu 1952.-54. Usa- 
vršavao se na klinikama za ORL u Heidel- 
bergu i Zagrebu. Za načelnika Odjela za 
bolesti uha, nosa i grla subotičke bolnice 
imenovan je 1959., a 1972. postavljen je za 
direktora bolnice. Bio je upravnik OOUR-a 
(osnovna organizacija udruženoga rada) za 
kirurške bolesti i reanimaciju 1978.-86., a 
zatim savjetnik za znanstveno-istraživački 
rad i usavršavanje radnika Radne zajedni- 
ce zajedničkih služba Zdravstvenoga cen- 
tra u Subotici do 1988., kada je umirovljen. 


Osim uobičajenih operativnih zahvata i 
rutinskoga rada, uspješno je rješavao pro- 
blem korozivnih oštećenja jednjaka medi- 
kamentozno i bužiranjem jednjaka putem 
ezofagoskopije pod kontrolom oka, vršio 
je ekstirpaciju podviličnih pljuvačnih žli- 
jezda, timpanoplastiku, prvi je u Subotici 
učinio laringoskopiju (1975.) i prvu ugrad- 
nju aeracijskih cjevčica (1984.). 


Kao stručni suradnik u Zavodu za sluš- 
no oštećene osobe, radio je na otkrivanju 
djece s oštećenim sluhom, a inicirao je 
otvaranje Odjela za predškolsku rehabili- 
taciju djece s oštećenim sluhom. U neka- 
dašnjoj Dječjoj bolnici na Paliću uveo je 
preglede bolesnika bronhoskopijom, vršio 
bronholavažu i bronhoaspiraciju. Samo- 


stalno i u suatorstvu stručne radove objav- 
ljivao je u nekoliko tematskih zbornika 
(1967., 1968., 1975.) te Medicinskom pre- 
gledu (Novi Sad, 1997.). 


Osim što je obnašao više dužnosti u li- 
ječničkim društvima i društvenih funkcija, 
bio je i zastupnik u Skupštini Vojvodine. 
Dobitnik je Listopadske nagrade Oslobo- 
đenje Subotice (1967.), Ordena zasluga za 
narod sa srebrnom zvijezdom, Orden rada 
II. reda, Ordena rada sa zlatnom zvijezdom 
i drugih priznanja. 


Izvor: Arhiva Opće bolnice u Subotici. 


Lit.: M. Sente, Istorijat ORL službe u Subotici, Su- 
botica, 1997; E. Libman, Istaknuti lekari Subotice 
(1792-1992), Subotica, 2003; D. Rokvić, Koje ko u 
Subotici, Subotica, 2006. 

E. Libman 


KOVAČ, Marko (Bereg, 25. III. 1941,), 
liječnik, kardiolog, sveučilišni profesor. 
Rođen je u obitelji zemljoradnika Adama 
i Age, rođ. Nikolin, kućanice. Obitelji je 
imovina konfiscirana 1948. i protjerana iz 
sela, ali se sljedeće godine vratila i živjela 
u siromaštvu. Prva četiri razreda osnov- 
ne škole završio je u rodnom mjestu, a na 
savjet tada novopridošloga učitelja Ivana 
Kovača osmogodišnju školu i gimnaziju 
završio je u Somboru 1960., što je bilo 
ključno za njegovo životno opredjeljenje. 
Diplomirao je na Medicinskom fakultetu u 
Novom Sadu 1967. Nakon obavljanja obve- 
znoga liječničkoga staža u Kliničkoj bolni- 
ci u Novom Sadu upošljava se kao liječnik 
opće medicine u Domu zdravlja Vrbas u 
ambulanti Bačko Dobro Polje, a nakon ne- 
koliko mjeseci u Domu zdravlja Sombor u 
ambulanti Monoštor, gdje je radio iduće tri 
godine. 


Specijalizaciju iz interne medicine po- 
čeo je na Internoj klinici u Novom Sadu 
1971. Nakon završenoga specijalističkoga 
staža i polaganja specijalističkoga ispita 
1975. radi na kardiološkom odjelu Interne 
klinike Kliničke bolnice u Novom Sadu, 
uglavnom na odjelu neinvazivne dijagno- 
stike. Nakon godinu dana rada kao speci- 
jalist internist postavljen je za obnašatelja 


KOVAČ 


dužnosti načelnika novoosnovanoga Cen- 
tra za rehabilitaciju kardiovaskularnih bo- 
lesnika na Andrevlju (Fruška gora), gdje 
ostaje sve do otvaranja Instituta za kardio- 
vaskularne bolesti u Srijemskoj Kamenici 
1977., kada prelazi u tu ustanovu, gdje je 
radio do umirovljenja. U novoformiranom 
Institutu radi na odjelu neinvazivne dija- 
gnostike, gdje je od 1978. šef prvoga eho- 
kardiografskoga laboratorija u Vojvodini. 


Doktorsku disertaciju Procena pluć- 
nog protoka ehokardiografijom i cardiac 
dopplerom i invazivnom hemodinamskom 
obradom kod pacijenata sa ASD-om pre 
i posle operacije obranio je 1989. na Me- 
dicinskom fakultetu u Novom Sadu. Usa- 
vršavanje iz ehokardiografije obavio je u 
Kliničkoj bolnici u Zemunu kod prof. dr. 
Ivana Lambića, zatim u dva navrata na 
klinici Rebro u Zagrebu kod prof. dr. Ive 
Čikeša te u ehokardiografskoj školi koju je 
organizirala tvrtka SKI (Smith Kline In- 
struments) u Londonu te u San Dijegu u 
Kalifomiji (SAD) 1986. i 1990. 


U Institutu u Srijemskoj Kamenici uveo 
je i usavršio sve ehokardiografske tehnike 
u dijagnostici oboljenja kardiovaskularno- 
ga sustava koje se koriste u svijetu, a na 
inicijativu prof. dr. Ninoslava Radovanovi- 
ća 1987. prvi je u bivšoj Jugoslaviji uveo in- 
traoperativnu ehokardiografiju. Radovi su 
mu objavljivani kako na nacionalnim tako 
ina europskim i svjetskim kongresima na 
svim kontinentima. 


U nastavi sudjeluje još od 1974. kao 
vježbodržač na predmetu Interna medici- 
na na Internoj klinici Kliničke bolnice u 
Novom Sadu. Na Medicinskome fakulteta 
u Novom Sadu u zvanju asistenta nalazi 
se do 1993., kada je izabran za docenta, a 
1997. u zvanje izvanrednoga profesora na 
predmetu Interna medicina. Za redovitoga 
profesora izabran je 2003. Bio je redoviti 
predavač na ehokardiografskoj školi u Kra- 
gujevcu na temu Intraoperativna ehokar- 
diografija. Bio je načelnik odjela za utra- 
zvučnu dijagnostiku te zamjenik direktora 
Instituta za za kardiovaskularne bolesti u 
Srijemskoj Kamenici do odlaska u miro- 
vinu 2006. 

KOVAČ 


Suautorske radove objavljivao je u ča- 
sopisima Medicinski pregled (Novi Sad, 
3-4/1975, 5-6/1975, 3-6/1978, 1-2/1982, 
5-6/1982, 5-6/1983, 9-10/1984, 7-8/1987) 
i Medicina danas (Novi Sad, 1-2/2006). 
Suautor je više udžbenika (Plućna hiper- 
tenzija : etiopatogeneza, klinika, dijagno- 
stika, lečenje i prevencija, Novi Sad, 1985, 
19882, 2000?; Ultrazvuk u medicini, Beo- 
grad, 1997; Interna medicina, 1-3, Novi 
Sad, 2006, 2009?, 2012) i knjige Quality 
of life after open heart surgery (Novi Sad, 
1997). 


Od 1983. do 1991. svaki zadnji vikend 
u mjesecu obavljao je i ehokardiografske 
preglede na kardiološkom odjelu bolnice u 
Virovitici. Od 1992. radi u Privatnoj poli- 
klinici Prim. Dr. Marić, najprije nekoliko 
popodneva tjedno, a od 2006. puno radno 
vrijeme. 


Živi u Petrovaradinu. 
Izvor: osobni iskaz Marka Kovača. 


Lit.: Enciklopedija Novog Sada, 12, Novi Sad 
1999. 
Ž. Kolar il. Kovač 


KOVAČ, Stipan (Monoštor, 29. I. 1946.), 
samouki slikar. Rođen je u brojnoj obi- 
telji ruganoga nadimka Malanka, od oca 
Stipana i majke Anice — Anke, rođ. Penic. 
Osnovnu školu završio je u rodnom mje- 
stu, a srednju poljoprivrednu u Somboru. 
Započeo je studij na Poljoprivrednom fa- 
kultetu u Novom Sadu, ali ga nije zvršio 
te se uposlio u PIK-u Sombor, u kojem je 
proveo veći dio radnoga vijeka u Somboru 
te u Gakovu. Od 1980. živi u Somboru, a u 
mirovini je od 2009. 


Iako je slikarski talent pokazao u 
osnovnoj školi, slikanjem se više počeo 
baviti od 1990. Tehnike koje koristi jesu 
ulje na platnu i pastel. Radi i murale. Mo- 
tivi su zavičajni i u njima prevladava jaka 
nostalgija, osobito prema rodnom mjestu: 
Monoštor iz staroga vremena (ljudi, fršća- 
re, ulice, konji kroz godišnja doba i sl.), kao 
i njegova okolica (voda, šuma i sl. također 
kroz godišnja doba), a u novije i stari Som- 
bor. Imao je do sada 26 samostalnih izlo- 

žaba (Novi Sad, Kovin, Kruševac, Sombor, 
Subotica, Zrenjanin, Bečej...), sudionik je 
na oko 380 kolektivnih izložaba i više od 
300 slikarskih kolonija. Više od 200 slika 
dao je u dobrotvorne svrhe. 


Lit.: S. V., Zavičaj na slikama Stipana Kovača, Hr- 
vatska riječ, br. 9, Subotica, 28. III. 2003; Đ. 
Kukić, Dopisnica: Sombor : Ulica sa jednim kuć- 
nim brojem, Danas, 13. IX. 2009, Beograd; Z. 
Vasiljević, Stipan Kovač, slikar prepoznatljivih 
monoštorskih motiva: Nostalgija za vremenom 
kada se stvaralo iz pepela, Hrvatska riječ, br. 472, 
Subotica, 13. 1. 2012. 

Ž. Šeremešić 


KOVAČ STRIKO, Elizabeta (Suboti- 
ca, 10. IV. 1943.), matematičarka. Kći je 
dr. Mirka, ginekologa, i Ruže, rođ. Dulić, 
a unuka Istvana Kovacsa Sztrikoa, služ- 
benoga gradskoga vrtlara (madž. varosi 
mukert6sz), zaslužnoga za ozelenjivanje 
subotičkih ulica i uređenje parkova u raz- 
doblju od 1890-ih do 1930-ih. Gimnaziju 
je završila 1962. u Subotici, diplomirala 
je 1966. na Matematičkom odsjeku Priro- 
doslovno-matematičkoga fakulteta u Za- 
grebu, a doktorirala 1975. u Heidelbergu 
(Ruprecht-Karls-Universitat) tezom Svoj- 
stvo konačnih jednostavnih grupa M,,, He 
und L (2) [Eine Kennzeichnung der endlic- 
hen einfachen Gruppen M,,, He und L,(2)]. 

U Zagrebu je od 1968. asistentica na 
Katedri za matematiku Građevinskoga fa- 
kulteta, od 1971. u Zavodu za primijenjenu 
matematiku Elektrotehničkoga fakulteta, a 
na Fakultetu prometnih znanosti od 1980. 
docentica te od 1999. izvanredna profeso- 
rica. Usavršavala se 1973.-75. u Heidelber- 
gu, a 1985.-2003. više puta u Hagenu (Fer- 
nuniversitat). Glavna su područja njezina 
znanstvenoga rada teorija konačnih grupa 
i numerička linearna algebra. Radove je 
objavila u časopisima Journal of Algebra 
(New York, 1976.), Linear Algebra and 
Its Applications (New York, 1991., 1995.), 
Promet (Zagreb, 1998., 2001.-02.) i Glasnik 
matematički (Zagreb, 2001., 2005.). Auto- 
rica je udžbenika Matematika II (1999.) za 
studente prometnih znanosti i suautorica 
sveučilišnoga udžbenika Vjerojatnost i sta- 
tistika (2008.). 


Djela: Matematika II, Zagreb, 1999; Vjerojatnost 
i statistika (suautori Tomislav Fratrović i Božidar 
Ivanković), Zagreb, 2008. 


Lit.: Spomenica. 40. obljetnica Fakulteta elektro- 
tehnike i računarstva 1956-1996, Zagreb 1996.; 
Spomenica PMF. 120 godina nastave prirodoslov- 
lja i matematike na Sveučilištu u Zagrebu 1876- 
1996, Zagreb, 1996. 

J. Ivančić 


KOVAČEV, Marin (Bereg, 12. III. 1912. 
— Cochabamba, Bolivija, 30. III. 1998.), 
isusovac, misionar. Sin je Antuna i Mari- 
je, rođ. Balatinac. Pučku školu završio je 
u rodnom selu. Gimnaziju polazi u Baču 
i Subotici, a posljednje dvije godine u isu- 
sovačkoj gimnaziji u Travniku. Kao klerik 
Bačke biskupije (Bačke apostolske admi- 
nistrature) tijekom bogoslovnoga studija u 
Zagrebu stupio je 1933. u Družbu Isusovu. 
Novicijat je dovršio u Pullachu kraj Miin- 
chena, gdje je diplomirao na isusovačkom 
Filozofskom fakultetu. Nakon toga upućen 
je na studij prirodnih znanosti u Zagreb, 
gdje je na Prirodoslovno-matematičkom 
fakultetu diplomirao botaniku, zoologiju, 
geologiju, kemiju i mineralogiju. Na Pa- 
pinsko sveučilište Gregoriana u Rim od- 
lazi 1941. te ondje završava teološki studij. 
Za svećenika je zaređen 1943. u crkvi sv. 
Ignacija Loyolskoga u Rimu. 


Marin Kovačev 


Neko je vrijeme kao mladi svećenik 
radio među hrvatskim emigrantima u Per- 
mu kraj Ancone i u Napulju. Kako se nije 
mogao vratiti u domovinu, Argentinska 
provincija Družbe Isusove prima ga 1946., 
gdje je predavač u Kolegiju u Santa Feu. 
Iduće godine provincijal ga šalje u Kolegij 

u Sucre (Bolivija), gdje je najprije duhov- 
nik, a onda i predaje botaniku, zoologiju 
i francuski u gimnaziji te vjeronauk u 
nekim pučkim školama. Istodobno je bio 
i ravnatelj tamošnjega Arheološkoga mu- 
zeja. Duhovnikom u bolnici u Cochabambi 
je 1955.-58., a istodobno predaje ljekovito 
bilje na Farmaceutskom fakultetu Sveuči- 
lišta u Caracasu (Venezuela). No više ga 
privlači rad s bolesnicima i siromašnima te 
se 1958. vraća u Boliviju, u Oruro, gdje je 
sljedeće 34 godine bio glavni kapelan bol- 
nice sv. Ivana od Boga, a neko je vrijeme 
bio kapelan u isusovačkoj župi Naše Gospe 
Fatimske i istodobno predavao u tamošnjoj 
katoličkoj gimnaziji sv. Tome Akvinskoga. 
Od 1970. član je novouspostavljene Boli- 
vijske provincije Družbe Isusove. U Oruru 
je razvio veliku karitativnu i misionarsku 
djelatnost, besplatno dijeleći hranu i lijeko- 
ve siromasima i bolesnicima te pomažući 
Indijance i siromašne radnike s polja. Pre- 
fektura Orure te hrvatska kolonija u tom 
grad dodijelili su mu plakete i priznanja 
za nesebičnu karitativnu djelatnost 1989. 
Od 1971., nakon 30 godina, više puta po- 
sjećivao je domovinu, pa tako i rodni kraj, 
ali ovaj život je želio dovršiti među onima 
koje je duhovno liječio i pomagao. 


Lit.: LIK [L. I. Krmpotić], Visoka priznanja na- 
šem misionaru Marinu Kovačevu, Bačko klasje, 
54, Bačka Palanka, 1989; Intervju: Razgovor s 
Ivanom Vinkovim, isusovcem, Zvonik, 11/2006, 
Subotica. 

V. Horvat 


KOVAČEVIĆ, Bora (Sombor, 23. III. 
1919. — Sarajevo, 26. II. 1966.), pisac, prav- 
nik. Osnovnu školu (1924.) i gimnaziju 
(1932.) završio je u Somboru, a diplomi- 
rao je na Pravnom fakultetu u Subotici 
1937. Poslije je bio advokatski vježbenik 
u Somboru (1938.-39.) i sudački vježbenik 
u Belom Manastiru (1939.-42.). U ratu se 
uključio u partizanski pokret, a poslije rata 
u Somboru bio je sudac Vojnog suda i Ko- 
tarskog suda. Bio je poslijeratni dopisnik 
TANJUG-a iz Sombora i urednik dopi- 
sništva u Novom Sadu. Od sredine 1950- 
ih u Sarajevu radi u najvišim republičkim 
tijelima. 

Za vrijeme studija pjesme i pripovijesti 
objavljivao je u subotičkom omladinskom 
časopisu Bunjevačko kolo 1934.-36. Osim 
toga objavljivao je i u Jugoslovenskom 
dnevniku (Subotica, 1931.), Istri (Zagreb, 
1934.) 1 Pravdi (Beograd, 1934.). Zastupljen 
je u antologiji Stojana Berbera Svetlosna 
izvorišta — somborsko pesništvo (Sombor, 
1975, 1991?). 


Djela: Pesme buđenja, Sombor, 1934; Razrivena- 
zemlja, Sombor, 1938. 


Lit.: Leksikon pisaca Jugoslavije, 3, Novi Sad, 
1987. 
S. Bačić 


KOVAČEVIĆ, Eržika (Jelisaveta, Živka) 

(Subotica, 19. I. 1925. — Subotica, 26. IV. 
2012.), glumica. Kći Marka i Amalije, rođ. 
Betyak. U Subotici je završila osnovnu i 

žensku građansku školu, ujesen 1945. po- 
hađala je Dramski studio pri Hrvatskom 

narodnom kazalištu, u kojem je početkom 

1946. angažirana, a u razdoblju 1947.-50. 
studirala je i završila glumu u Zemaljskoj 

glumačkoj školi u Zagrebu. U toj su se ško- 
li u to vrijeme obrazovali primjerice Nela 

Eržišnik, Zdenka Heršak, Drago Krča, 
Pero Kvrgić, Sven Lasta, Branko Pleša i 

dr. Tijekom prvih subotičkih sezona na- 
stupala je u manjoj ulozi u Gospođi mini- 
starki (Branislav Nušić), zatim u srednjim 

i većim ulogama Nine (Ivan Cankar, Kralj 
Betajnove), Pere (Marin Držić, Dundo 

Maroje), Klare (Bernard Shaw, Pigmali- 
on), Kristine (Nušić, Gospođa ministarka) 

i Ljubovi Gordijevne (Aleksandr Nikolaje- 
vič Ostrovski, Sirotinja nije grijeh). Nakon 

što je s odličnim uspjehom završila Zemalj- 
sku glumačku školu, odigravši u završnoj 

predstavi ulogu Evice (Jovan Sterija Po- 
pović, Pokondirena tikva), postala je 1950. 
članicom Narodnoga kazališta u Puli, gdje 

je do 1953. glumila više uloga, od kojih je 

najvažnija Rina (Nušić, Pokojnik). Potkraj 

1953. vratila se u Suboticu i postala 1954. 
stalnom članicom Narodnoga pozorišta u 

ansamblu Hrvatske drame, gdje je uz Jelku 

Asić bila tada jedina glumica sa završenom 

glumačkom školom. 

Eržika Kovačević 


Nadarenošću i velikom sposobnošću 
uživljavanja u vrlo različite likove s jedna- 
kim je uspjehom kreirala hladnu i suzdrža- 
nu Armande (Moličre, Učene žene), njež- 
nu i osjetljivu sanjalicu Lauru Wingfield 
(Tennessee Williams, Staklena menažerija), 
lukavu malograđanku Ginu (Nušić, Ožalo- 
šćena porodica), dostojanstvenu i pompo- 
znu Mariju Tereziju (Marija Jurić Zagorka, 
Grička vještica), produhovljenu i otmjenu 
dominikanku sestru Angeliku (Miroslav 
Krleža, Gospoda Glembajevi). Napose je 
uspješna bila u ulozi Olge (Anton Pavlo- 
vič Čehov, Tri sestre), zatim u naslovnoj 
ulozi duodrame Gđa Dally ima ljubavnika 
Williama Henleya te kao Koca Trumbić u 
tragikomičnoj igri Dolaziš opet, Adame 
Petka Vojnića Purčara. U potonjoj drami 
vrhunski je interpretirala lik pijane posluži- 
teljice u školi na salašu kraj Subotice, koja 
iznosi svoju životnu filozofiju utemeljenu 
na tragičnosti salašarske osamljenosti i 
pustoši te postupnoga propadanja, potvr- 
divši svoju snažnu i skladno iznijansiranu 
glumačku osobnost. 


Nagrađena je 1975. za izvedbu mono- 
drame Ljubica prvo lice množine Milenka 
Vučetića na Festivalu monodrame i panto- 
mime u Zemunu. Premda je umirovljena 
1982., povremeno je nastupala sve do 2002. 
Pokopana je u obiteljskoj grobnici u Subo- 
tici na groblju sv. Roke. 


Izvor: osobni iskaz kćeri Eržike Kovačević — Ja- 
sne Dimitrijević iz Subotice. 


Lit.: Hrvatsko narodno kazalište u Subotici 1945- 
46, Subotica, 1946; Naša pozornica : A mi szinpa- 
dunk, br. 1-2/sezona 1952-53, Subotica; P. Cindrić, 
80 godina školovanja glumaca u Zagrebu (1881- 
1961), Zagreb, 1963; I. Rackov, /z pozorišnog al- 
buma Subotice, Subotica, 1977; Narodno pozori- 
šte — Nepszinhdz : 130 godina zgrade — eves az 
6piilet, Subotica, 1984; 150 godina pozorišne zgra- 
de : 150 godina kazališne zgrade : 150 eves a szin- 
hdz ćpiilete, Subotica, 2004; M. Miković, Navodi 
o kazalištu u Subotici od 1945. do 1950., Klasje 
naših ravni, 11-12/2007, Subotica. 


P. Skenderović i J. Ivančić 


KOVAČEVIĆ, Josip (Požega, 27. II. 1850. 
— Požega, 8. IV. 1902.), franjevac, vjerou- 
čitelj, vjerski pisac. Gimnaziju je polazio 
u rodnom mjestu, a 1866. pristupio je fra- 
njevačkoj Provinciji sv. Ivana Kapistrana, 
koja je od 1757. obuhvaćala samostane u 
Slavoniji (do 1900.) i Ugarskoj. Filozofsku 
i teološku izobrazbu stjecao je na visokim 
učilištima svoje provincije 1867.-72., a na- 
kon ređenja za svećenika 1873. stalno je 
boravio u požeškom samostanu. Starješi- 
na samostana bio je 1895.-1902., a definitor 
1896.-99. i 1900.-02. U Požegi je 25 godina 
djelovao kao vjeroučitelj, utemeljio je bra- 
tovštinu franjevačkoga Trećeg reda 1886., 
bio je ravnatelj nadbiskupskoga sirotišta, 
jedan je od utemeljitelja Pjevačkoga druš- 
tva Vijenac, Društva katoličkih naučnika 
te Štedne i pripomoćne zadruge. Vrsno je 
propovijedao po Slavoniji te se isticao kao 
voditelj marijanskih hodočašća i pobožno- 
sti. 


Sastavio je kateheze za pučke škole, 
napisao je knjižicu Svibanjsko cvijeće ili 
duhovna razmatranja, molitve i pjesme 
posvećene Mariji Majki Božjoj za mjesec 
svibanj, koja je doživjela tri izdanja, te pri- 
redio knjižicu Kratka pobožnost Lourdskoj 
Gospi. Svoja je djela širio i među ugarskim 
Hrvatima: u Vevenu je objavljen njegov po- 
ziv na pretplatu upućen hrvatskomu rodu (u 
međuvremenu je knjižica već tiskana) za 
Svibanjsko cvijeće (6/1885) i katekizme za 
1. 12. razred pučkih škola (3/1894), a objav- 
ljen je i prikaz drugoga proširenoga izda- 

nja Svibanjskoga cvijeća (5/1895), u kojem 
se navodi da su Bunjevci osobiti štovatelji 
Marijini te da je i biskup Ivan Antunović 
pismeno pohvalio prvo izdanje. 


Djela: Svibanjsko cvijeće ili duhovna razmatranja, 
molitve i pjesme posvećene Mariji Majki Božjoj za 
mjesec svibanj, Zagreb 1883 (1895*, 18972); Krat- 
ka pobožnost Lourdskoj Gospi, Požega, 1889; Ka- 
tekeze za prvi razred kat. pučkih škola, Požega, 
1891; Kateheze za II.. razred katoličkih pučkih 
škola, Zagreb, 1894. 


Lit.: M. Cindori-Šinković, E. Bažant, Neven : Za- 
bavno-poučni misečnik za Bunjevce i Šokce (1884- 
1914) : Bibliografija, Beograd — Subotica, 2008; 
Hrvatski biografski leksikon, 7, Zagreb, 2009; 
Hrvatski franjevački biografski leksikon, Zagreb, 
2010. 

S. Bačić 


KOVAČIĆ ALJMAŠKI (Kovachich, 
Kovacsics), plemićka porodica. Više po- 
rodica Kovačić nosilo je plemićki naslov 
u Ugarskoj. O bačkom odvjetku porodice 
Ede Reiszig početkom XX. st. ističe kako 
je riječ o »dalmatinskoj« plemićkoj poro- 
dici. Kralj Rudolf I. 3. IV. 1604. u Pragu je 
obnovio plemićki naslov Mihajlu, supruzi 
Magdi, rođ. Kozma, njihovu sinu Stjepanu, 
kćerima Ani, Dorotei, Elizabeti, Kati, Je- 
leni i Zsuzsi te bratu Gašparu. Plemstvo je 
proglašeno na velikoj skupštini Nyitranske 
županije u Nagytapolcsanyu (slovač. Topo- 
Tčany) 12. II. 1608. Kralj Franjo I. 24. IV. 
1803. Gašparovim potomcima Franji, Đuri i 
Antunu izdao je darovnicu na dio Aljmaša, 
od kada porodica nosi pridjevak Aljmaški, 
a oni su se preselili na svoj posjed. Iste je 
godine plemstvo proglašeno na skupštini 
Bačko-bodroške županije, a 17. XI. 1834.1 
na skupštini Baranjske županije. Antunu je 
plemstvo proglašeno i na skupštini Požeš- 
ke županije 1813. Na županijskom popisu 
plemića 1841. u Aljmašu popisani su An- 
tun, Franjo i Đuro, a u Novom Selu (danas 
Bačko Novo Selo) Antun ml. 


Porodica je imala važnih uglednika: 
Gašparov unuk Franjo (rođ. 1689.) bio je 
nadstojnik kraljevske blagajne u Budimu; 
njegov sin Franjo ml. (rođ. 1739.) bio je su- 
dac sudbenoga stola Baranjske županije; 
djeca Antuna Aljmaškoga bili su Antun 
ml. (Aljmaš, 1832. — Aljmaš, 1893.), kotar- 

ski sudac i podžupan (1861.-63.), odvjet- 
nik Đuro (Aljmaš, 1835. — Aljmaš, 1892.), 
odlikovani časnik carske vojske i ugarske 
tjelesne garde, zatim Mate (Aljmaš, 1838. 
— Aljmaš, 1903.) — kateheta u bajskim os- 
novnim školama, gimnaziji i preparandiji, 
župnik u Aljmašu i opat sv. Benedikta te 
Karlo (Aljmaš, 1840. — Subotica, 1895.), 
odvjetnik. I ostali naraštaji Kovačića ba- 
vili su se pravničkim pozivom, primjerice 
sin Antuna ml. bio je županijski odvjetnik, 
sudac te odvjetnik Josip (Aljmaš, 1874. — 
Baja, 1954.), a Karlov sin Kalman (Aljmaš, 
1873. — 2) bio je glavni kotarski načelnik 
Bačko-bodroške županije itd. Neki su se 
bavili i vojničkim pozivom: unuk Franje 
Aljmaškog Ivan (Aljmaš, 1852. — Aljmaš, 
1907.) bio je domobranski husarski satnik 
itd. 


Grb plemićke porodice Kovačić 


Opis grba: u zelenim gredama presi- 
jecanom crvenom grbu s tri šestokrake 
zlatne zvijezde na gornjoj se strani od crte 
presijecanja i dolje iz dna štita izdižu po tri 
zelena humka. Kaciga: između crvenoga 
i zelenoga roga izdiže se u laktu savijena 
ruka u oklopu koja u šaci drži tri položene 
strijele. Plaštevi: plavo-zlatni; crveno-sre- 
brni. 


Lit.: 1. Nagy, Magyarorszdg csaladai czimerekkel 
es nemzćkrendi tabldkkal, 6, Pest, 1859; Gy. 
Dudas, Bacskai nemes csaladok, A Bdcs-Bodrog 
vdrmegyei tortenelmi tdrsulat evkonyve, 2-3/1893, 
Zombor; A. Komaromy, B. Pettko (ur.), Nagy Ivdn 
Csaladtorteneti ertesito, 1, Budapest, 1899; E. Re- 
iszig, Bacs-Bodrog varmegye nemes csaladai, 

Bdcs-Bodrog vdrmegye, 2, Budapest, [1909]; B. 
Kempelen, Magyar nemes csaladok, 6, Budapest, 
1913; M. Mandić, Bunjevačko plemstvo, Subotička 
Danica ili Bunjevačko-Šokački kalendar (sa slika- 
ma) za prostu godinu 1927, Subotica, b. g.; A. Se- 
kulić, Bački Hrvati, Zagreb, 1991; M. Szluha, 
Bacs-Bodrog vdrmegye nemes csalddjai, Buda- 
pest, 2002; 

L. Heka 


KOVAČIĆ, Antun (Ante) (Celine, kraj 
Zaprešića, Zagorje, 6. VI. 1854 — Stenjevec, 
danas dio Zagreba, 10. XII. 1889.), književ- 
nik. U Zagrebu je polazio učiteljsku školu i 
Nadbiskupsko sjemenište, koje je napustio 
1876. nakon mature u Gornjogradskoj višoj 
gimnaziji. Diplomirao je 1878. i doktori- 
rao 1887. na Pravnome fakultetu u Zagre- 
bu. Tijekom studija aktivno je sudjelovao 
u radu studentskoga društva Hrvatski dom 
1877. te je kao pristaša Stranke prava Ante 
Starčevića s istomišljenicima pokrenuo al- 
manah Hrvatska 1880. Radio je u odvjet- 
ničkim pisarnicama u Zagrebu i Karlovcu, 
1889. postao je samostalni odvjetnik u Gli- 
ni, ali je ubrzo duševno obolio i preminuo. 


Književni put započeo je poezijom 
pisanom pod utjecajem Augusta Šenoe — 
prvu pjesmu objavio je u đačkom litografi- 
ranom časopisu Nada (1871.). Prva tiskana 
pjesma Elegija, u povodu smrti književ- 
nika Ivana Dežmana, objavljena mu je u 
Bunjevačkoj i šokačkoj vili (26/1873), gdje 
je objavio još nekoliko pjesama intimne 
i domoljubne tematike (8/1874, 12/1874, 
19/1874, 3/1876). No u zreloj lirskoj fazi 
oštar je satiričar, a punu afirmaciju do- 
življava kao prozaik. Od sredine 1870-ih 
objavljuje stihove, feljtone, novele i romane. 
Kao pristaša Ante Starčevića svojemu je 
književno-publicističkomu radu dao ton i 
tendenciju pravaške ideologije. Kritičnost, 
satira i polemičnost prema aktualnim hr- 
vatskim prilikama, osobito Narodnoj stran- 
ci, glavna su obilježja njegova stila, u koji- 
ma se obračunavao s istaknutim osobama 
i političkim protivnicima (Ivan Mažuranić, 
August Šenoa, Josip Juraj Strossmayer, 
Franjo Rački, Đuro Daničić, Rikard Jorgo- 
vanić). Kritizirao je i aristokraciju, plem- 
stvo, malograđanstvo i strance — Nijemce 


i Madžare — te hrvatske »njemškutare« 1 
madžarone. 


Iako je napisao nekoliko zapaženih 
pripovijedaka, središnji su mu dio opusa 
romani. Njegovo najbolje djelo i jedan od 
najznačajnijih hrvatskih romana XIX. st. 
predstavlja roman U registraturi (izlazio u 
Viencu 1888.; kao knjiga 1911.). Uz Ksavera 
Šandora Gjalskoga, Vjenceslava Novaka i 
Silvija Strahimira Kranjčevića reprezenta- 
tivni je pisac hrvatskoga realizma. 


Surađivao je i u mnogim uglavnom 
zagrebačkim periodicima: Hrvatska lipa 
(1875), Vienac (1875—79, 1882, 1884—88), 
Primorac (Kraljevica, 1876, 1878), Obzor 
(1877), Sloboda (1879—80, 1883—85), Hr- 
vatska vila (1882), Svjetlo (Karlovac, 1884), 
Balkan (1886) i Hrvatska (1886). 


Lit.: M. Evetović, 100 godina Bunjevačkih i šo- 
kačkih novina Ivana Antunovića (1870-1970), Su- 
botička Danica Kalendar za 1971. god., Subotica, 
1970; Hrvatski leksikon, 1, Zagreb, 1996; Hrvat- 
ska enciklopedija, 6, Zagreb, 2004; Opća i nacio- 
nalna enciklopedija, 11, Zagreb, 2006; Hrvatski 
biografski leksikon, 7, Zagreb, 2009. 

S. Bačić 


KOVAČIĆ, Ladislav — Laca (Subotica, 
22. VII. 1942. — Subotica, 12. X. 2003.), 
novinar, pjesnik, pripovjedač, sportski 
zrakoplovac. Potječe iz radničke obitelji 
Vece i Terezije, rođ. Soos. U rodnom gradu 
polazio je osnovnu školu (1949.-57.), školu 
učenika u privredi (1957.-58.) i gimnaziju 
(1958.-62.). Počeo je studirati na Pravnom 
fakultetu u Beogradu (1962.-64.), zatim na 
Filozofskom fakultetu u Novom Sadu, na 
grupi za jugoslavensku književnost. Od 
1971. radi kao novinar u Subotičkim no- 
vinama, gdje je jedno vrijeme bio urednik 
političke i kulturne rubrike. Bio je tajnik 
subotičkoga SIZ-a za kulturu i informira- 
nje 1977.-78., a po povratku u redakciju di- 
rektor je NIP-a Subotičke novine 1978.-89. 
Tijekom 1970-ih bio je suradnik te urednik 
(1971.-72.) subotičkog lista za mlade Sada 
: Jelen, koji je izdavao općinski savez so- 
cijalističke omladine. Za novinarska posti- 
gnuća dobio je nagradu Svetozar Marković 
1976., a odlikovan je i Medaljom zasluga za 

ladislav. kovačić 


S 
<Be 
cs. 


INTIME 


L. Kovačić, /ntime, Subotica, 1974. 


narod 1985. U Subotičkim novinama imao 
je popularnu rubriku Moje ćoše (1993.- 
2003.), koju je pisao na ikavici, lokalnom 
idiomu bačkih Hrvata. Suradnik je prvo- 
ga tečaja Bunjevačkih novina (pokrenute 
1998.) te glavni i odgovorni urednik 2001.- 
03. 


Prvu pjesmu Bez naslova objavio u 
Subotičkim novinama (17. X. 1966.). Pje- 
sme, pripovijetke i članke objavljivao je u 
listovima i časopisima Subotičke novine 
(1966.), Revija (Osijek, 1972.), student- 
skom listu /ndex (Novi Sad), Polja (Novi 
Sad), Provincija (Šabac) i dr. Objavljivao 
je pjesme u subotičkoj Rukoveti (1965.-67., 
1969.-74., 1978., 1981., 1985.), gdje je bio 
član uredništva 1970.-77., Izdavačkog sa- 
vjeta (1981.-89.) i njegov predsjednik 1982. 
Bio je član Društva književnika Vojvodine. 
U izdanju subotičkoga Osvita objavljene 
su mu zbirka kratkih priča Vemirno leto 
(1968.) i zbirka pjesama /ntime (1974.), a 
u izdanju subotičkog općinskog pokreta 
gorana u suautorstvu je objavio je knjigu 
Decenija pokreta gorana (1972.). Prevođen 
je na madžarski jezik. 


Duži niz godina uspješno se bavio 
sportskim zrakoplovstvom kao član Are- 
rokluba Ivan Sarić iz Subotice (do 1975. 

— Aeroklub Subotica). Najbolje rezultate 
ostvario je u zrakoplovnom modelarstvu, u 
kategoriji kružno komandirani let — model 
klase F1-C (penjači). Na prvenstvima Jugo- 

slavije u pojedinačnoj konkurenciji bio je 
dva puta prvak (1970. u Pančevu i 1973. u 
Vršcu), dva puta viceprvak (1968. i 1975. u 
Vršcu) i jednom treći (1976. u Vršcu). Kao 
član AK Subotica (odnosno Ivan Sarić) na 
ekipnom prvenstvu države bio je dva puta 
prvi (1968. u Vršcu i 1978. u Otočcu) te 
sedam puta drugi (1970. i 1972. u Panče- 
vu, 1973., 1975. i 1976. u Vršcu, 1974. u 
Zrenjaninu i 1977. u Vipavi). Od važnijih 
domaćih natjecanja pobijedio je na Mode- 
larskom kupu »Bratstvo i jedinstvo« 1970. 
u Pančevu pojedinačno i ekipno sa SR Sr- 
bijom, zatim 1976. u Prilepu pojedinačno i 
ekipno s AP Vojvodinom, te na Soko kupu 
1971. u Mostaru kao pojedinac. 


Za reprezentaciju Jugoslavije nastu- 
pao je 1968.-70. i 1975.-78. Sudjelovao je 
na svjetskim prvenstvima 1969. u Wiener 
Neustadtu (35. pojedinačno i 15. ekipno), 
1975. u Plovdivu (34.-37. pojedinačno i 8. 
ekipno) i 1977. u Roskildu (25. pojedinačno 
i 11. ekipno), zatim na Europskim prven- 
stvima 1968. u Zagrebu (19. pojedinačno 
i 6. ekipno), 1970. u Zagrebu (23. pojedi- 
načno i 6. ekipno), 1976. u Zagrebu (17. po- 
jedinačno 1 3. ekipno) i 1978. u Ansbachu 
(27. pojedinačno i 9. ekipno). Uz osvojenu 
ekipnu brončanu medalju na Europskom 
prvenstvu 1976. najveći uspjeh ostvario 
je na II. zrakoplovnoj Balkanijadi 1977. u 
Plovdivu kada je u pojedinačnoj i ekipnoj 
konkurenciji osvojio zlatne medalje. Bio je 
i pobjednik na međunarodnom natjecanju 
Kup Republika 1976. u Zagrebu. 


Uvršten je među 100 najboljih subo- 
tičkih sportaša XX. stoljeća. Uz Milana 
Glogovčana najuspješniji je zrakoplovni 
modelar u povijesti Subotice. 


Djela: Nemirno leto, Subotica, 1968; Decenija po- 
kreta gorana (suautor Boško Krstić), Subotica, 
1972; Intime, Subotica, 1974. 


Izvor: Osobni iskaz supruge Biserke Kovačić. 


Lit.: Almanah jugoslovenskog sporta 1964 — 1968, 
Beograd, 1970; AJS 1969 — 1972, Beograd, 1974; 
AJS 1973 — 1976, Beograd, 1977; Enciklopedija 
fizičke kulture, 2, Zagreb, 1977; AJS 1977, Beo- 
grad, 1979; AJS 1978, Beograd, 1979; Sport u Su- 
botici 1944-1984 : Sportelet Szabadkdn, Subotica, 
1984; Leksikon pisaca Jugoslavije, 3, Novi Sad, 

1987; M. Bašić, Trofeji sportistima za sva vremena, 
Subotičke novine, 15. XIII. 2000; M. Miković, In 
memoriam : Ladislav Kovačić, Subotičke Novine, 
17. X. 2003, Subotica; .L. Merković, 1, Papdi, Bi- 
bliografija časopisa Rukovet 1955 — 2014, Rukovet, 
5-8/2014, Subotica. 

P. Skenderović i E. Hemar 


KOVAČIĆ, Marin (Mohač, 28. II. 1828. 
— Mohač, 11. II. 1903.), profesor filozofije 
i teologije, franjevački redovnik. Provin- 
ciji sv. Ivana Kapistranskoga pristupio je 
1847., a za svećenika je zaređen 1853. Na 
provincijskim učilištima završio je filozof- 
sko-teološki studij i položio potrebne ispi- 
te na peštanskom sveučilištu. Predavao je 
na filozofskim učilištima u Fedvaru (madž. 
Foldvar, danas: Dunafoldvar) 1854.-60. i u 
Mohaču 1860.-62 te u bogoslovnim škola- 
ma u Baji 1862./63. (gdje je bio i dekan) i u 
Vukovaru 1863-67., gdje je tamošnji njegov 
rad pohvalio provincijal Kajo Agjić. Gvar- 
dijan je bio u Baji 1868.-71. te u Mohaču 
1871.-90. U upravi provincije služio je kao 
definitor 1878.-81. 


Lit.: Hrvatski franjevački biografski leksikon, Za- 
greb, 2010. 
F. E. Hoško 


KOVAČIĆ, Matija (Bereg, 5. II. 1921. — 
Mohač, 24. VIII. 1999.), kulturni i društve- 
ni djelatnik, istaknuti rodoljub. Sin je Ma- 
tije i Anke, rođ. Čelinac. Osnovnu je školu 
počeo pohađati u rodnom selu, gdje mu je 
otac radio u mlinu, a završio u Mohaču, 
kamo se obitelj sa sedmero djece preselila. 
Poput svojih vršnjaka, bio je pastir na Mo- 
hačkom otoku, a završivši obrtničku školu, 
radio je u jednoj od dunavskih vodenica. 
Na ruskoj bojišnici bio je 1942.-45. 


Zajedno s još 40 polaznika u ljeto 1946. 
završio je tromjesečni učiteljski tečaj u 
Pečuhu te je imenovan za pripravnika (po- 
moćnoga učitelja) na Fancagi (madž. Baja- 
szentistvan), gdje je ujedno i mjesni tajnik 
Demokratskoga saveza Južnih Slavena 
(DSJS). Zloglasna Služba državne sigur- 
nosti (AVH) uhitila ga je 1949. i optužila za 
protudržavnu djelatnost te je na namješte- 
nom procesu osuđen na osam godina zatvo- 
ra. Pušten je na slobodu u kolovozu 1956. 


Raditi je mogao samo kao pomoćni radnik 
u građevinarstvu. Oprost je dobio 1958. U 
Mohačkom gradskom vijeću referent je za 
narodnu prosvjetu. Hrvatsko-srpsku uči- 
teljsku školu u Budimpešti završio je 1960. 
te do smrti radi kao pedagog i prosvjetni 
djelatnik u Mohaču, gdje slovi za »naj- 
čeličnijega Šokca«, koji ustrajno i hrabro 
radi za svoje sunarodnjake. Na čelu je šo- 
kačkoga Folklornoga društva, ravnatelj je 
Doma kulture Bela Bartok, djelatno radi u 
DSJS-u u Madžarskoj, čiji je potpredsjed- 
nik 1964.-69. Upravitelj je Obrtničke škole 
u Mohaču 1969.-73., a zatim do umirovlje- 
nja odgajatelj u Školi za djecu s teškoćama 
u razvoju. 


Matija Kovačić 


Obnovio je starodrevni pokladni obi- 
čaj mohačkih Hrvata, tzv. Bušarski ophod 
(1965.). Njegovim zauzimanjem otkuplje- 
no je zdanje Šokačkoga kera, kulturnoga 
stjecišta tamošnjih Hrvata, a 1970. postao 
je njegovim počasnim predsjednikom. Ute- 
meljio je 1994. Zakladu »Za buduću hrvat- 
sku (šokačku) inteligenciju«, kojoj je cilj 
pomaganje hrvatskoj (šokačkoj) mladeži 
na srednjim i visokim školama i fakulteti- 
ma, koja bi nakon završetka školovanja bila 
voljna raditi na prosvjetnom i kulturnom 
uzdizanju domaćega hrvatskoga življa i 
skrbiti za njegovu samobitnost. Radi buđe- 
nja nacionalne svijesti i prosvjećivanje vla- 
stitoga naroda bavi se i književnim radom, 
piše raznorodne tekstove i pjesme, koji se 
objavljuju u godišnjaku Hrvatski kalen- 

dar. Do svoje smrti bio je predvoditeljem 
kulturnoga gibanja hrvatske zajednice u 
Mohaču. 


Djelo: Mrvice mog života, Budimpešta, 1999. 


Lit.: S. Blažetin, Književnost Hrvata u Mađarskoj 
od 1918. do danas, Osijek, 1998; J. Horvat. Dragi 
čika-Matija, Hrvatski kalendar 2000., Budimpe- 
šta, 1999. 

Ž. Mandić 


KOVAČIĆ, Zvezdana > Asić, Zvjezdana 


KOVAČIĆ ŠENKVIČKI, Josip Nikola 
(Kovachich, Senquiciensis, Senkvic- 
zi, Šenkvicky; Jozsef Mikl6s, Josephus 
Nicolaus, Jozef Mikulaš) (Budim, 15. II. 
1798. — Beč, 27. XI. 1878.), pravnopovije- 
sni pisac, arhivist, doktor filozofije. Sin je 
pravnopovijesnoga pisca Martina Đure. 
Isprva se školovao kod pijarista te uz oca 
u različitim mjestima na njegovim putova- 
njima od 1810. Pravni studij završio je na 
Pravoslovnoj akademiji u Zagrebu 1815., 
a u Pešti je prethodno doktorirao filozofi- 
ju. Pomagao je ocu pri sređivanju arhiva 
Zagrebačke biskupije 1815., što je opisao 
u spisu Memoria solennis restaurationis 
archivi episcopatus Zagrabiensis (rukopis 
u protokolima Nadbiskupskoga arhiva u 
Zagrebu), te je bio pomoćni bilježnik pri 
Banskom stolu — prvostupanjskom i priziv- 
nom sudu Kraljevine Hrvatske i Slavonije. 
Od 1816. vježbenik je u knjižnici Madžar- 
skoga narodnog muzeja (Magyar Nemzeti 
Miuizeum) u Pešti, 1817. izabran je za suca u 
Boršodskoj i prisjednika u Zalskoj župani- 
Ji; od 1825. arhivar je u Zemaljskom arhivu 
(Orszagos Levćltdr) u Budimu, a ravnatelj 
1832.-70. 


Pretežno se bavio temama iz ugarske 
pravne povijesti, objavljujući zbirke do- 
kumenata s komentarima — ističu se Mo- 
numenta veteris legislationis Hungaricae 
(1815.; drugi svezak posvećen zagrebač- 
kom biskupu Maksimilijanu Vrhovcu), 
Sylloge (1818.) i njezin nastavak Motitiae 
praeliminares (1820.), pri čemu se odliko- 
vao većom kritičnošću od oca. Uređivao 
je 1821.-22. njegovu rukopisnu ostavštinu 
te objavio zbirku Astraea (1823.). Veći mu 

je dio opusa ostao neobjavljen. Među nje- 
govim rukopisima u Madžarskom narod- 
nom muzeju i Sveučilišnoj knjižnici Fotvos 
Lordnd u Budimpešti čuvaju se i radovi iz 
fizike, filozofije i teologije te opsežna ko- 
respondencija sa suvremenicima. 


Djela: Monumenta veteris legislationis Hungari- 
cae, 1-2, Claudiopoli, 1815, Zagrabiae, 1815; Le- 
ctiones variantes decretorum comitialium inclyti 
Regni Hungarie, in corpore juris Hun garici edi- 
torum, Pestini, 1816; Provocatio ad optimos quo- 
sque patriae cives Hungaros, Pestini, 1816; Epi- 
crisis documentorum diplomaticorum seu de 
valore instrumentorum literalium, Pestini, 1817; 
Sylloge decretorum comitialium inclyti Regni 
Hungariae, 1-2, Pesthini, 1818; Notitiae praelimi- 
nares ad Syllogen decretorum comitialium, Pest- 
hini, 1820; Scholae Salemitanae praecepta con- 
servandae valetudinis, Budae, 1821; Astraea, 
complectens subsidia literaria ad historiam legi- 
slationis, et jurisprudentiam Hungaricam, 1-2 
(suautor Martin Đuro Kovačić), Budae, 1823. 


Lit.: 1. Nagy, Magyarorszdg csaladai czimerekkel 
es nemzekrendi tablakkal, 6, Pest, 1860; J. 
Szinnyei, Magyar irok elete 6s munkdi, 6, Buda- 
pest 1899; A. Szekeres (ur), Magyar ćletrajzi lexi- 
kon 1000-1990, Budapest, 2001; Hrvatski biograf- 
ski leksikon, 7, Zagreb, 2009. 

S. Bačić 


KOVAČIĆ ŠENKVIČKI, Martin Đuro 
(Kovachich, Šenkvičky, Senquiciensis, 
Senquicziensis; Marton Gyčrgy, Mar- 
tinus Georgius, Martin Juraj) (Senkoc, 
slovač. Šenkvice, 9. XI. 1744. — Budim, 1. 
XII. 1821.), pravnopovijesni pisac, doktor 
filozofije. Potomak Hrvata koji su se pred 
turskom ugrozom iselili iz Kostajnice i 
okolice u okolicu Šenkvica, na područje 
nekadašnje Požunske županije, odnosno 
današnje Slovačke, gdje se do danas odr- 
žalo nekoliko hrvatskih sela. Gimnaziju je 
polazio kod benediktinaca u Modroj (madž. 
Modor), kod isusovaca u Pezinoku (madž. 
Bazin), Ostrogonu i Trnavi, a studij filo- 
zofije u Trnavi, gdje je stekao i doktorat. 
Istodobno je ondje studirao pravo i teolo- 
giju, a političke znanosti 1772.-74. u Beču, 
gdje je prihvatio prosvjetiteljske ideje te je 
poslije pristao uz jozefinizam. Od 1774. u 
Sveučilišnoj je knjižnici u Trnavi (premje- 
štena je u Budim 1777.), od 1781. zamje- 
nik je kustosa, a od 1784. arhivar Ugarske 

dvorske komore. Ugarsko namjesničko 
vijeće imenovalo ga je 1804. državnim 
diplomatsko-statističkim povjesničarom i 
kraljevskim savjetnikom. Bez uspjeha se 
zauzimao za osnivanje institucije s kata- 
logiziranim izvorima i povijesnim djeli- 
ma. Radi osnivanja diplomatičke zbirke 
Madžarskoga narodnoga muzeja u Pešti 
obilazio je arhive u Ugarskoj (uključujući 
i Hrvatsku i Erdelj) 1810.-15. Tim je povo- 
dom 1812. boravio u Zagrebu, gdje je, na 
zamolbu zagrebačkoga biskupa Maksimi- 
lijana Vrhovca, sa sinom Josipom Nikolom 
1815. uredio spise u zagrebačkom biskup- 
skom arhivu. Prikupio je veliku zbirku 
povijesne građe, od koje je veći dio (više 
od 350 svezaka) ostao u rukopisima, po- 
hranjenima u Nacionalnoj knjižnici Sze- 
chenyi, u Madžarskom narodnom muzeju 
i Sveučilišnoj knjižnici Lordnd Eotvos u 
Budimpešti, u biskupskoj knjižnici u Ni- 
tri (madž. Nyitra), a manji se dio njegovih 
knjiga i rukopisa nalazi u Metropolitanskoj 
knjižnici u Zagrebu. Prožet prosvjetitelj- 
skim nazorima, kao pisac na latinskom i 
njemačkom jeziku pretežno se bavio te- 
mama iz ugarske javnopravne povijesti, 
zauzimajući se za znanstvenost i kritiku 
izvora. U Pešti je 1786. pokrenuo i do 1787. 
uređivao kulturno-znanstveni mjesečnik 
Merkur von Ungarn. 


Među mnogobrojnim zbirkama objav- 
ljenoga arhivskoga gradiva, u kojima je ko- 
mentirao pravnopovijesna pitanja, ističu se 
svesci saborskih odluka — Tragovi sabora 
koje su Ugri održali od uspostave njihova 
kraljevstva u Panoniji do današnjih dana 
(lat. Vestigia comitiorum apud Hunga- 
Tos ab exordio regni eorum in Pannonia, 
usque ad hodiernum diem celebratorum, 
1790.), kao nedvosmislena aluzija protiv 
zakonodavnih ovlasti monarha. U nacrtu 
u Diplomatičko-povijesnom institutu (lat. 
Institutum diplomatico-historicum inclyti 
regni Hungariae, 1791.) zagovara osniva- 
nje jednoga instituta društvenih znanosti, 
sličnoga današnjim dokumentacijskim 
centrima, u kojemu bi se arhivska gra- 
đa detaljno obradila. U spisu u /nstitutio 
Grammatophylacii publici pro Instituto 


Martin Đuro Kovačić 
Šenkvički 


diplomatico-historico (1792.) opisao je 
da je sakupio izvjesnu sumu novca i sa- 
brao dosta prijepisa raznih dokumenata, 
no ideju poslije nije ostvario. Priredio je 
izdanje Manji pisci ugarske povijesti (lat. 
Scriptores rerum Hungaricarum minores, 
1798.), u kojem je objavljen i popis isprava 
u arhivu šibenske obitelji Vrančić pod na- 
slovom Kronološki popis isprava, dijelom 
autentičnih originala, dijelom autografa, 
dijelom apografa iz arhiva Vrančić-Dra- 
ganić (lat. Elenchus chronologicus actorum 
partim originalium authenticorum, partim 
autographorum, partim apographorum ex 
archivio Verantiano Draganichiano) te ge- 
ografsko-etnografski spis Antuna Vranči- 
ća O položaju Erdelja, Moldavije i Vlaške 
(lat. De situ Transylvaniae, Moldaviae et 
Transalpinae). Među ostalim priredio je i 
komentarima popratio djela svojega dobro- 
tvora Gabrijela Kolinovića Šenkvičkoga i 
pravnopovijesnoga pisca Antala Szirmaya. 
Tijekom 1790-ih dopisivao se sa zname- 
nitim pravnikom, kameralistom i velikim 
županom Zagrebačke županije Nikolom 
Škrlecom Lomničkim, a poslije i s bisku- 
pom Maksimilijanom Vrhovcem, kojemu 
je posvetio djelo Lineamenta apparatuum 
diplomatico-historico-literariomm circa 
corpus iuris Hungarici (1807.). 


Franjo I. dodijelio mu je 1799. plem- 
stvo s pridjevkom Šenkvički. Nakon što 
je izumrla plemićka porodica Berković, 
zagrebački nadbiskup Maksimilijan Vrho- 
vac darovao mu je 1819. pustaru Neuzina 
u Torontalskoj županiji (Banat), u kojoj su 

bili naseljeni hrvatski plemići iz Turopolja 
i osnovali selo Hrvatska Neuzina (danas 
Neuzina, u koju ulazi i nekadašnja susjed- 
na Srpska Neuzina). 


Odabrana djela: Solemnia inauguralia serenissi- 
morum ac potentissimorum principum utriusque 
sexus, Pestini, 1790; Vestigia comitiorum apud 
Hungaros ab exordio regni eorum in Pannonia, 
usque ad hodiernum diem celebratorum, Budae, 
1790; Institutum diplomatico-historicum inclyti 
regni Hungariae, Pestini, 1791; Institutio gram- 
matophylacii publici pro Instituto diplomati- 
co-historico inclyti regni Hungariae, Pestini, 
1792; Scriptores rerum Hungaricarum minores, 
1-2, Budae, 1798; Supplementum ad Vestigia co- 
mitiorum apud Hungaros, 1-3. Budae, 1798-1801; 
Formulae solennes styli, Pestini, 1799; Sammlung 
kleiner, noch ungedruckter Stiicke, 1, Ofen 1805; 
Indices reales historici in Decreta comitialia Re- 
gum Hungariae, Budae, 1806; Lineamenta appa- 
ratuum diplomatico-historico-literariorum circa 
corpus iuris Hungarici, Budae, 1807; Tentamen 
quo jobagiones castri ceteris regni nobilibus, per 
Ludovicum I. Hungariae regem non esse exaequ- 
atos, Claudiopoli, 1814; Codex juris decretalis 
ecclesiae Hungaricae, 1-2, Pestini, 1815; Astraea, 
complectens subsidia literaria ad historiam legi- 
slationis, et jurisprudentiam Hungaricam, 1-2 
(suautor Josip Nikola Kovačić), Budae, 1823. Pot- 
punija bibliografija u: G. Petrik, Magyarorszdg 
bibliographidja, 2, Budapest, 1890. 


Lit.: 1. Nagy, Magyarorszdg csalddai czimerekkel 
es nemzekrendi tablakkal, 6, Pest, 1860; J. 
Szinnyei, Magyar irok elete es munkai, 6, Buda- 
pest 1899; I. Filipović, Eva Windish: Martin Juraj 
Kovačić i prvi pokušaji organizacije naučnog rada 
u Mađarskoj (Szazadok, 1968, br. 1-1-2, str. 90- 
144) [prikaz], Arhivski vjesnik, 11-12, Zagreb, 
1969; A. Szekeres (ur.), Magyar ćletrajzi lexikon 
1000—1990, Budapest, 2001; Hrvatska enciklope- 
dija, 6, Zagreb, 2004; Hrvatski biografski leksikon, 
7, Zagreb, 2009. 

S. Bačić 


KOZMA, Kajo (Lajčo) (Tavankut, 2. VIII. 
1897. — Čikerija, Madžarska, 18. I. 1991.), 
franjevac, svećenik. Rođen je u brojnoj 
obitelji Janka i Matije, rođ. Kubatović, kr- 
šten kao Lajčo. Osnovnu školu završio je 
u najstarijoj salašarskoj školi u Tavankutu 
kod sv. Ane. Otac ga je dao na daljnje ško- 
lovanje kod subotičkih franjevaca, koji su 
pripadali Ugarskoj franjevačkoj provinciji 
sv. Ivana Kapistranskoga, te je, stanujući 
kod njih, završio šest razreda gimnazije u 
Subotici. Poslije ulazi u franjevački novici- 

jat u Segedin i dobiva redovničko ime Kajo. 
Filozofski i bogoslovni studij završio je u 
Gyčngyosu, gdje je i zaređen za svećeni- 
ka. Ondje je imao prvu mladu misu, a u 
ljeto 1920. 1 u Tavankutu. Kada je nakon 
Prvoga svjetskoga rata trebao odlučiti hoće 
li prijeći u Hrvatsku provinciju sv. Ćirila i 
Metoda u Kraljevini SHS ili ostati u Ugar- 
skoj provinciji sv. Ivana Kapistranskoga, 
skupa s mladim franjevcem Josipom Ru- 
kavinom odlučio je ostati u Madžarskoj 
kako bi djelovao među hrvatskim življem 
u Bajskom trokutu i u madžarskom dije- 
lu Baranje ispod Pečuha. Kako je govorio 
hrvatski, madžarski i njemački, gotovo je 
uvijek službovao u mjestima gdje ima i 
Hrvata: Baja, Pečuh, Mohač i Šikloš. Jed- 
no vrijeme u Budimskom franjevačkom 
samostanu bio je učitelj novaka. Kada su 
komunističke vlasti u Madžarskoj ukinule 
sve crkvene redove, prešao je u biskupijske 
svećenike Pečuške biskupije. Dodijeljen je 
na ispomoć župi u marijanskom svetišu Jud 
(madž. Mariagyiid), gdje je službovao do 
umirovljenja — tu je, kao omiljeni ispovjed- 
nik, proslavio zlatnu i dijamantnu misu. 


Sačuvao je vezu s rodnim mjestom i 
Suboticom, često je posjećivao svoju rod- 
binu, tavankutsku crkvu i subotički fra- 
njevački samostan, te je novčano pomagao 
katolički tisak u Subotici, a od 1970-ih su i 
vjernici iz rodnoga kraja hodočastili u Jud 
imajući tamo ispovjednika na hrvatskom. 
Po vlastitoj želji pokopan je na groblju u 
Gornjoj Čikeriji u Madžarskoj. 

Lit.: Z. K., Rijetki jubilej hrvatskog franjevca u 
Judskom svetištu, Bačko klasje, 9-10, Subotica, 
1980; A. Gabrić, O. Kajo Kozma, franjevac (uz 65. 
godišnjicu misništva), Bačko klasje, 33, Subotica, 
1985; A. Gabrić, In memoriam o. Kajo Kozma, 
Bačko klasje, 61, Subotica, 1991. 

S. Bačić 


KOŽU (kožuv, ćurak), gornji dio zimske 
muške i ženske nošnje u bačkih Bunjevaca 
i Šokaca koji se nosi kao ogrtač; kožuh. Od 
ovčjega je krzna, pri čemu je krzneni dio 
iznutra, a kožnati izvana. Muški i ženski 
neznatno su se razlikovali. Sastojao se od 
dva prednja dijela, leđnoga te dva bočna 
dijela. Rukavi su također bili šivani od dva 

dijela. Na ženskom (za razliku od muško- 
ga) krzneni dio nalazio se i izvana u sredi- 
ni prednjega dijela (u predjelu kopčanja), u 
vratnom dijelu, na džepovima i duž rukava. 
Duljinom je sezao do butina. Bio je veo- 
ma topao za nošenje u hladnim zimskim 
danima. 


Danas je izradba pojednostavljena, dok 
je prije bilo svečanih, urešenih kožuha, 
koje su za blagdane nosile žene skromnijih 
gospodarskih mogućnosti, umjesto skupo- 
cjenije ćurdije. 

Lit.: A. Sekulić, Bački Hrvati, Zagreb, 1991; K. 
Suknović, Marame, kapice, kićenje, Hrvatska ri- 


ječ, 526, Subotica, 3. V. 2013. 
K. Suknović 


KRAJ, dio zemljišta ili naselja, zaselak, 
šor, zemljopisno područje. Sjeverozapad- 
no i zapadno od Subotice, prije svega na 
Tavankutskoj i Šebešićkoj pustari, koje 
su tradicionalno naseljene bunjevačkim 
stanovništvom, skupine salaša na velikim 
topografskim područjima grupirane su u 
krajeve. Oni su često istoznačnica sa skupi- 
nom ili pak šorom salaša, pa se katkad tako 
i nazivaju. Naziv nije bio korišten istočno 
od nekadašnje Pačirske pruge. 


Najraširenija je uporaba na području 
Tavankuta zbog velike topografske po- 
vršine naselja, pa se tako zapravo nazi- 
vaju dijelovi sela. Imena uglavnom nose 
po prezimenu vlasnika nekoga od salaša. 


ey 

području (Vuković, 
Budanov, Lebović, 
Marinkić...), drugi 
je naziv dobio pre- 
ma prdačnim ime- 
nima, tj. nadimci- 
ma pojedinih osoba 
(Pelenkov, Hajnogin, 
Pušin...), a treći 
prema karakternim 
osobinama (Bisni, 


S 


Kurvanjski). 


Lit.: B. Bukurov, Suboti- 
ca i njena okolina, Novi 
Sad, 1983; A. Sekulić, 

Hrvatski bački mjestopi- 
si, Zagreb, 1994; že 
Mandić, Antroponimija 
i toponimija bunjevač- 
kih Hrvata u Madžar- 


Krajevi na dijelu tavankutskoga područja 


Tako u Gornjem Tavankutu postoje ovi 
krajevi: Klanerov, Zlatojin, Stipićov, Ga- 
lić, Godarov, Pušin, Vuković, Dukecov, 
Klebakov, Hajnogin, Keceljin, Lebović, 
Zlatni, Crnkov, Skenderov, Mali Madaroš, 
Matacov, Markulinov, Bisni, Budanov, Ča- 
nikin, Garošov, Vermešov (Sv. Ane)... U 
Donjem Tavankutu: Golić, Rakić, Marin- 
kić, Trumin, Martićev, Pelenkov, Šabićev, 
Butelin, Kurvanjski, Crvena čorapa... Na 
području Ljutova: Kobino selo, Mamužić... 
Na vojvođanskom dijelu Čikerije: Araški, 
Kortešov... Na Čikeriji u Madžarskoj: 
Stantićev, Tavankutski... Na Šebešićkoj 
pustari i oko Male Bosne: Kujundžićev, 
Matkovićev, Franciškovićev, Pletikosićev, 
Voklerov, Ivkovićev, Strocin, Frljaza... Na- 
ziv je zabilježen i sjeverno od Subotice, na 
susjednoj Kelebijskoj pustari, sa starosje- 
delačkim srpskim stanovništvom — Jovićev, 
Latkov, Veliki... 


U Madžarskoj je nazivom označavan 
dio naselja: u Tompi Bunjevački kraj, u 
Baji se južni dio grada zove Dolnji kraj, a 
sjeverni Gornji kraj, u Čavolju se također 
sjeverni dio sela naziva Gornjim krajem. 


Jedan broj krajeva svoj naziv duguje 
prezimenima bunjevačkih porodica čiji 
su članovi u veliku broju živjeli na tom 


skoj, Pečuh, 2005. 
B. Horvat 


KRAJNINGER, Franja (Franjo) (Som- 
bor, 10. III. 1931. — Sombor, 7. II. 2006.), 
kulturni djelatnik. Rođen je u obitelji 

Đuke, jednoga od osnivača somborskoga 

HKUD-a Miroljub, i Marije, rođ. Raič. Naj- 
stariji je brat subotičkoga gospodarstveni- 
ka Josipa Krajningera. Osnovnu i srednju 

strojarsku školu završio je u rodnom mje- 
stu. Nakon što je radio kao poljodjelac na 

privatnom posjedu oca, zapošljava se u 

Industriji metalnih okova »Bane Sekulić« 

u Somboru, a od 1956. pa do odlaska u mi- 
rovinu 1995. je kao tehničar — glavni meha- 
ničar somborske Zemljoradničke zadruge 

na ekonomiji u Čičovima. 

U somborsko hrvatsko kulturno druš- 
tvo, koje se tada zvalo Hrvatski prosvjetni 
dom (današnji HKUD Vladimir Nazor), 
učlanio se 1945. te je u njemu veoma aktiv- 
no djelovao do kraja života. Bio je sudionik 
akcija pri izgradnji i adaptaciji Hrvatskoga 
doma, član upravnoga i izvršnoga odbo- 
ra Društva, član uredništva lista Miroljub. 
Predsjednik Društva bio je 1982.-84., a 
dopredsjednik 1969.-82., 1984.-90. i 1996.- 
2002. Njegova se aktivnost osjećala na 
mnogim poljima društvenoga djelovanja te 
povezivanja Društva s drugim sredinama 

i udrugama. U listu Miroljub bio je kro- 
ničar društvenih zbivanja, a objavljivao je 
i prigodne tekstove, posebno one vezane 
za minule događaje i osobe važne za po- 
vijest HKUD-a Vladimir Nazor. Glavni je 
suautor knjige Somborske žetvene sveča- 
nosti (Sombor, 1996.). Bio je odbornik SO 
Sombor 1962.-63., kada je doprinio pomoći 
somborske općine renoviranju tamošnje cr- 
kve Presvetog Trojstva i župe. 


Franja Krajninger 


Lit.: M. Đanić, Predsjednici HKUD »Vladimir 
Nazor« : Franjo Krajninger, Miroljub, 3-4/2004, 
Sombor; Z. Sarić, Franjo Krajninger, najstariji 
član HKUD »Vladimir Nazor« iz Sombora : Ne 
rušimo mostove za sobom, Hrvatska riječ, br. 150, 
Subotica, 23. XII. 2005; M. Đanić, In memoriam 
: Franjo Krajninger (1931.-2006.), Miroljub, 1/2006, 
Sombor; A. Firanj (ur.), HKUD »Vladimir Nazor« 
Sombor 1936.-2011., Sombor, 2012. 

M. Đanić 


KRAJNINGER, Josip (Sombor, 16. III. 
1942.), gospodarstvenik. Rođen je u zem- 
ljoradničkoj obitelji Đuke i Marije, rođ. 
Raič. Najmlađi je brat somborskoga kul- 
turnoga djelatnika Franje Krajningera. 
Osnovnu školu i gimnaziju (1961.) završio 
je u rodnom gradu. Na Elektrotehničkom 
fakultetu u Beogradu diplomirao je 1966. 


Nakon povratka s odsluženja vojno- 
ga roka 1967. upošljava se u subotičkoj 
tvornici elektromotora Sever, koja je tada 
upošljavala oko 1500 radnika. Nakon tri 
godine imenovan je u najvišu upravu, u 
kojoj je ostao do mirovine: bio je šef Biroa 

kontrole kvalitete proizvoda, šef Sektora 
kontrole kvalitete na razini cijeloga Severa 
(razina pomoćnika generalnoga direktora), 
direktor OOUR-a /nžinjering, pomoćnik 
generalnoga direktora za Tehničke i ra- 
zvojne poslove (tehnički direktor) i direk- 
tor OOUR-a ERA (Elektronika, regulacija i 
automatika). Početkom 1990. izabran je za 
obnašatelja dužnosti generalnoga direktora, 
sljedeće godine i za generalnoga direktora 
Korporacije Sever, a poslije i predsjednika. 


Bio je jedan od čelnika kreatora i re- 
alizatora programsko-tehničkoga razvoja 
poduzeća, osobito u razdoblju 1979.-84., 
dok je obnašao funkciju tehničkoga direk- 
tora, kada su izvedene najveće investicije u 
povijesti tvornice kako za elektromotornu 
proizvodnju tako i za novorazvojne pro- 
grame. Tvornica je tada zapošljavala preko 
6000 radnika te je bila prisutna na zapad- 
nim tržištima i svim kontinentima. Za vri- 
jeme dok je bio generalni direktor formiran 
je i pogon ljevaonice u Čoki (Banat) kao 
pridružena poslovna radna jedinica. Pod 
njegovim vodstvom Sever je među prvim 
jugoslavenskim tvrtkama potkraj 1990. 
izvršio organizacijsku transformaciju od 
samoupravnoga poduzeća u Holding s dio- 
ničkim društvima. Za vrijeme ekonomskih 
sankcija, koje su Ujedinjeni narodi 1990-ih 
uveli protiv SRJ zbog upletenosti u ratove 
na području bivše Jugoslavije, uspio je odr- 
žati proizvodnju i izvoz zapošljavajući oko 
4000 radnika. Smijenjen je 6. X. 2000., a 
od 2001. u invalidskoj je mirovini. 


Bio je dugogodišnji član Upravnoga 
odbora i Skupštine Privredne komore Voj- 
vodine, Privredne komore Srbije te Save- 
zne privredne komore, Predsjednik odbo- 
ra Međunarodne asocijacije Interelektro 
u Moskvi, dugogodišnji član Upravnoga 
odbora Continental banke u Novom Sadu 
i član Upravnog odbora DDOR-a Novi Sad 
u Novom Sadu kao većinski financijski 
komitent banke i osiguravajućega društva. 


Dobitnik je više priznanja i diploma za 
organizacijski i tehnički razvoj korporacije, 
među ostalim i Povelje Privredne komore 
Jugoslavije za posebne rezultate ostvare- 


ne u menadžmentu 2000. te zlatne značke 
Regionalne privredne komore iz Subotice 
za doprinos u afirmaciji rada Komore 2005. 


Izvor: osobni iskaz Josipa Krajningera. 


Lit.: B. Novaković (ur.), Elite of Yugoslav business, 
Beograd, 1999. 
G. Bačlija 


KRAL, Martin Petar (Krall, Martinus 
Petrus) (2, 1735. — Sombor, 18. VIII. 1798.), 
liječnik. Studij medicine završio je u Bu- 
dimu 1778. Prvi je gradski fizik (Physicus 
Civitatis) — liječnik slobodnog kraljevskog 
grada Sombora, postavljen iste godine. 
Dužnost mu je bila nadgledanje zdravstve- 
nih prilika u gradu te provođenje nareda- 
ba i uputa viših vlasti. Kontrolirao je rad 
ranara (Chirurgus) i primalja (Obstetrix). 
Najodlučnije je morao motriti na rad nadri- 
liječnika i vračara. Svake godine u nazoč- 
nosti županijskog izaslanika i gradskog ka- 
petana bez prethodnog prijavljivanja morao 
je obaviti pregled ljekarne. Tromjesečno je 
podnosio izvještaj Ugarskomu namjesnič- 
komu vijeću o kretanju bolesti naznačujući 
i vremenske prilike koje su vladale. 


U Somboru je 1781. napisao prvu medi- 
cinsku publikaciju Pro memoria, kojom se 
regulira poslovanje zdravstvenog osoblja 
Sombora toga doba. Zabilježio je i razinu 
zdravstvene kulture Somboraca. Prema 
zapisima, ni pravoslavni ni katolici nisu 
bili upućeni u to što su liječnici i medicina. 
Stanovnici Sombora preferirali su vrača- 
nje i usluge nadriliječnika i vračara. U tre- 
nucima bolesti, u želji da sačuvaju novac, 
nisu pozivali liječnika te su nerijetko, bez 
stručne pomoći, umirali u mukama. Kriti- 
zirao je i rad gradskih ranara — ondašnjih 
kirurga. Smatrao je da su činili više štete 
negoli koristi za pacijente. Očekivao je da 
bi ih trebalo kažnjavati zakonski i finan- 
cijski, a ukoliko ponove pogrešku, da ih 
se protjera iz grada. Magistrat nije bio 
zadovoljan njegovim radom pa mu je 1789. 
snizio godišnju plaću s 300 na 200 forinti, 
s obrazloženjem da je nemaran, da nema 
djece te da stanovništvo slabo koristi nje- 
gove usluge, već se radije liječi domaćim 

lijekovima. Nizak stupanj zdravstvene kul- 
ture potvrđuje činjenica da je gradski ma- 
gistrat od proglašenja Sombora za slobodni 
kraljevski grad 1749. sve do 1778. odbijao 
angažiranje fizika, iako su se za službu jav- 
ljali Martin Antereitner 1750., Petar Milo- 
radović 1770. i Johannes Heidenreich 1776. 
Na dužnosti gradskog fizika Kral je ostao 
do smrti, a naslijedio ga je Matthias Lotz 
(1760. — 1844.). 


Djela: Theses medico-practicae, quas annuente 
inclyta Facultate Medica in... Universitate Buden- 
si pro summis in medicina honoribus... et immu- 
nitatibus doctoralibus legitime obtinendis publi- 
cae disquisitioni submittit Martinus Petrus Krall... 
Disputabitur in Universitatis palatio die... mense... 
anno 1778., Budae, 1778; Pro memoria, Sombor, 
1781. 


Lit.: Đ. Antić, Iz prošlosti Sombora, Sombor, 
1966; M. Beljanski, Letopis Sombora od 1360— 
1800, Sombor, 1974; A. Hegediš, Slobodni kraljev- 
ski grad Sombor (1749-1848), Dometi, 100-103, 
Sombor, 2000; S. Berber, Historija somborskog 
zdravstva, Novi Sad, 2004; A. Kobilarov, V. Sakač, 
Famous medical doctors of Sombor in its history 
until the World War II, Archive of Oncology, 
4/2010, Novi Sad. 

M. Bara, Z. Vasiljević 


KRALJEV BRIG, tradicionalni bunje- 
vački naziv za većinski madžarsko selo 
Kiralyhalom (Kiralyhalma, Bacsszolos, 
srp. Bački Vinogradi) kraj Subotice. Bu- 
njevci iz okolice Subotice tamo su često 
odlazili po grožđe i vino. Premda u selu, 
kao i cijelom njegovu okružju (istočno od 
grada), prevladava madžarsko stanovništvo, 
mali broj bunjevačkih Hrvata ondje i danas 
živi. Vjerojatno je u ranijim razdobljima 
bilo nešto više Bunjevaca, ali su asimili- 
rani u dominantno madžarskom okružju. 


gm 

Kraljev Brig (Bački Vinogradi) 

Na nekadašnju prisutnost Hrvata upućuje i 
to daje i Radićeva Hrvatska seljačka stran- 
ka u selu imala pristaše. 


Izvor: kazivanje Vince Dulića (1909. — 1998.) s 
Pavlovca. 
S. Dulić i M. Bara 


KRALJICE, obredni ophod mladih dje- 
vojaka uz pjevanje vezan uz blagdan Du- 
hova (D6va). Osim bačkih Hrvata — Bunje- 
vaca i Šokaca — običaj imaju i drugi narodi, 
među ostalim i na područjima Madžarske, 
Hrvatske, Vojvodine i Srbije. U Hrvatskoj 
su zastupljene pretežito u Slavoniji, Sri- 
jemu i Baranji te u sjeverozapadnom di- 
jelu. U zapadnoj Slavoniji, u Gorjanima, 
poznate su pod nazivom »ljelje«, dok su 
slične povorke ophodile na Ivandan u po- 
dručju sjeverozapadne Hrvatske, a nosile 
su naziv »ladarice«. U Vojvodini je običaj 
bio zastupljen u Rusina (oni blagdan Du- 
hova nazivaju »Rusadlja«) i Rumunja u 
Banatu (»Rusaliile«). Srodne običaje ima- 
ju i Bugari (rusalije), Rumunji (calusari), 
Česi (kr4lovničky, kr4lovć), ali je najdu- 
že zadržan na području sjeverne Bačke, u 
Bunjevaca i Šokaca. Ivan Ivanić navodi da 
je potkraj XIX. st. običaj kraljica o Duho- 
vima u većoj mjeri očuvan u Bunjevaca i 
Šokaca nego u Srba. U narodu i literaturi 
često se susreće naziv ljelje (po pripjevu 
ljeljo u kraljičkim pjesmama), a za sudje- 
lovanje u ophodu koriste se fraze ićemo u 
kraljice, itemo u kraljice, ićete u kraljice, 
bila je/sam kraljica. 


Predstavljanje subotičkih bunjevačkih 
»kraljica« u Zagrebu 1909. 


Običaj vodi podrijetlo iz pretkršćansko- 
ga doba, kada su se takve obredne povor- 
ke održavale u prvoj polovini godine, od 
zimskoga do ljetnoga solsticija, i imale su 
za cilj plodnost. Kroz crkvenu inkultura- 

ciju ophodi su opstali kao narodni običaj 
poprimivši kršćanske značajke. Semantika 
povorki kraljica višeznačna je, no u osno- 
vi su joj slavljenje plodnosti, svojevrstan 
obred prelaska (inicijacije), veza s kultom 
vladaoca i podzemnim svijetom. U kršćan- 
skoj praksi prvotno su prakticirane sva tri 
dana praznovanja blagdana Duhova, kako 
je to propisano na crkvenom saboru u Kon- 
stanzu 1094., ali su poslije ograničene na 
dva dana, au XX. st. u bačkih Hrvata sve- 
dene su na sam blagdan Duhova. 


Bački Hrvati običaj su poprimili u 
XVII. st. po dolasku u Podunavlje. Bu- 
njevački su običaji znatno istraženiji nego 
šokački. U Šokaca i subotičkih Bunjevaca 
običaj se prakticirao sve do nakon Drugo- 
ga svjetskoga rata, kada postupno nestaje 
potkraj 1960-ih godina, dok se u sombor- 
skih Bunjevaca izgubio i prije. Regionalne 
različitosti običaja u prošlosti, kada su op- 
hodi aktivno prakticirani, bile su izraženi- 
je. Kako se 1990-ih godina običaj nastoji 
revitalizirati, osobito među djevojkama 
mlađe dobi, između 9 i 15 godina, danas 
su povorke u mnogim pojedinostima me- 
đusobno sličnije. 


Sastav, nazivi i rekviziti svih sudionika 
u povorki mjesno su vrlo raznovrsni. Po- 
vorku čini određeni broj djevojaka u dvije 
kolone, koje u svečanoj nošnji, čiji su dio i 
bogato urešene krune na njihovim glavama 
(otuda naziv kraljice), s kojih vise šarene 
pantljike (vrpce), krećući se selom, dijelom 
naselja ili između ušorenih salaša, obilaze 
kućanstva pjevajući pjesme s ciljem da do- 
nesu dobrobit i izobilje tijekom godine, a 
domaćini ih zauzvrat daruju. U subotičkih 
Bunjevaca katkada su ih pratili i jedan ili 
dva mladića. Tradicionalno su kraljice bile 
djevojke stasale za udaju, ali su u novije 
vrijeme to najčešće djevojčice mlađe dobi. 
Kraljičicom najmlađu djevojku sudionicu 
nazivaju stanovnici Baje, Fancage, Aljmaša 
i Čavolja. 


Lit.: J. Janko, Sokacok; I. Frankl, Bunyevacok, u: 
Gy. Dudas (ur.), Bdcs-Bodrogh vdrmegye egyete- 
mes Monografidja, 2, Zombor, 1896; I. Ivanić, 
Seni Ivana Antunovića kanonika i najvećeg rodo- 
ljuba bunjevačkog, Subotica, 1899; J. Erdeljanović, 


O poreklu Bunjevaca, Beograd, 1930; M. Gavazzi, 
Godina dana hrvatskih narodnih običaja, 1, Za- 
greb, 1939; S. Velin, Duhovski običaj Bunjevaca, 
Šokaca i Srba u našem dijelu Bačke, Etnografija 
Južnih Slavena u Mađarskoj, Budimpešta, 1975; 
A. Sekulić, Bački Hrvati, Zagreb, 1991; B. Gabrić, 
»Kraljice« : Narodni običaji bačkih Hrvata : 4., 
Subotica, 1993; B. Gabrić, A. Pokornik, Bunjevač- 
ke kraljičke pisme, Subotica, 1996; M. Bosić, Go- 
dišnji običaji Srba u Vojvodini, Novi Sad, 1996; S. 
Tonković, Dragulji bunjevačke riznice, Novi Sad, 
2001; Hrvatska enciklopedija, 6, Zagreb, 2004; Z. 
Karanović, Kraljice u Vojvodini — od kulta plod- 
nosti do inicijacije, Nebeska nevesta, Beograd, 
2010; T. Štricki, Kraljički običaji Bunjevaca iz 
Subotice i okoline, diplomski rad, Departman mu- 
zičke umetnosti, Akademija umetnosti, Univerzi- 
tetu Novom Sadu, Novi Sad, 2012; M. Černelić i 
T. Štricki Seg, Ophodi kraljica, u: Tradicijska 
baština i etnokulturni identitet podunavskih Hr- 
vata Bunjevaca, Zagreb, 2014; M. Katačić, Kralji- 
ce na Dove, Hrvatska riječ, br. 633, Subotica, 
29..2015. 

T. Štricki-Seg 


KRALJICE BODROGA, izvorna pjevač- 
ka skupina Kulturno-umjetničkoga društva 
Hrvata Bodrog iz Monoštora. Nastala je 
istodobno s osnivanjem društva 2001. oku- 
pljanjem 20-ak pjevačica. Naziv potječe od 
jednog od najstarijih i najočuvanijih običa- 
ja — kraljica, vezanoga uz Dove (blagdan 
Duhova). Na rad skupine najviše je utjecala 
Katica Pašić iz Monoštora, koja je ujedno 
prenijela najveći dio glazbenoga repertoara. 
Članice skupine svih su životnih dobi, od 
dvadesetih pa do sedamdesetih godina ži- 
vota, a do sada ih je bilo više od 30. 


Skupina je izdala dva nosača zvuka, 
oba u nakladi Zavoda za kulturu vojvo- 
đanskih Hrvata. Na CD-u Alaj piva Šokica 
(2012.) 15 je pučkih pjesama, koje predstav- 
ljaju nedovoljno poznato narodno glazbeno 
naslijeđe Hrvata iz Monoštora. One su se 
nekoć pjevale u različitim prigodama — na 
divanima, po ćoškova, na korzi, na igran- 
kama, uz narodne i virske običaje — te su se 
kao narodna popudbina prenosile s koljena 
na koljeno. Iste su godine na lokalitetima 
oko Monoštora snimljena i tri videozapisa 
za tri odabrane pjesme s tog nosača zvu- 
ka. Na drugom CD-u Fualjen Isus, Divice 
(2014.) zabilježene su pjesme posvećene 
Blaženoj Djevici Mariji koje se pjevaju u 
Monoštoru. Redoslijed snimljenih pjesama 


KRALJIČKE PISME 


određen je prema vremenu kroz godinu i 
njihovu karakteru: najprije su adventske, 
zatim božićne, poslije korizmene, pa uskr- 
sne... 


KRALJICE BODROGA 
abaj piva Šokica 


Kraljice Bodroga, Alaj piva Šokica, 2012. 


Skupina je sudjelovala na mnogobroj- 
nim manifestacijama tradicijske kulture 
u tuzemstvu i inozemstvu te predstavlja 
jednu od najaktivnijih promicateljica ne- 
kadašnjega bogatstva narodnoga života 
Hrvata u Vojvodini. Osim što s velikom 
ljubavlju i ustrajnom željom teže očuvanju 
šokačke narodne pjesme i ljepote narod- 
noga pjevanja, članice skupine svjesno su 
uspjele u svakodnevnom govoru i pjesmi 
sačuvati leksik šokačkoga govora. Vjerna 
glazbeno-pjevačkoj tradiciji svojega mjesta, 
ta je pjevačka skupina među najprepoznat- 


kulture Hrvata u Vojvodini. 


Diskografija: Alaj piva Šokica, 2012; Faljen Isus, 
Divice, 2014. 


Lit.: Hrvatska riječ, br. 481, 483, Subotica, 15. VII. 
i29. VII. 2012. 
A. Đipanov 


KRALJICINA ZEMLJA —> Klisa, 4. 


KRALJIČKE PISME, pjesme koje izvo- 
de kraljice tijekom ophoda na Duhove. Na- 
zivaju se još i ljeljinke, a proces izvođenja 
pjesama ljeljanje te pivanje kraljičkih pisa- 
ma. Ne može se točno utvrditi vremensko 
razdoblje njihova nastanka jer su ih, poput 
drugih narodnih pjesama, stvarali nepo- 
znati pojedinci, najčešće žene, koje su ih 
usmenim putem prenosile mlađim nara- 
štajima tijekom XIX. i XX. st. Izvode su 
obredno, tijekom ophoda kraljica, jedno- 

KRALJIČKE PISME 


glasno i bez pratnje glazbala, uz ustaljeni 
tijek i ritam. Pisane su u šestercu, uz česti 
pripjev ljeljo. Tijekom izvođenja kraljice 
pocupkuju lagano, a na pripjev /jeljo malo 
više cupnu i blago se naklone jedna pre- 
ma drugoj. Etimologija refrena različito se 
tumači: najvjerojatnije je korijen u indoe- 
uropskome glagolu /elejati u značenju »lju- 
ljati, njihati« te bi to bio poziv sudionicima 
da se ljuljaju, tj. plešu. Drugi autori uglav- 
nom smatraju da pripjev upućuje na to da je 
pjesma namijenjena Ljelji, bogu ili pak bo- 
žici proljeća. Milivoje Knežević pjesme je 
podijelio na prigodne ophodnice (one koje 
se pjevaju od kuće do kuće) i starovinske 
(one koje se pjevaju prema prilikama u kući 
i želji naručitelja s elementima balade i ro- 
manse). Bela Gabrić i Ante Pokornik siste- 
matizirali su muzički žanr pjesama prema 
njihovu tekstualnom sadržaju na koračnice 
(pjesme koje se pjevaju u hodu od kuće do 
kuće), vesele pisme i žalosne pisme. Mogu 
se također klasificirati kao ljubavne, obi- 
teljske, prigodne 1 religijske. 


Prvi zapisi nastaju tek u vrijeme na- 
rodnoga preporoda južnougarskih Hrvata 
sredinom druge polovine XIX. st. — u Bu- 
njevačkoj i šokačkoj vili 1873. (br. 14 120) 
dopisnik iz Baje Đena Popović zapisao je 
37 tamošnjih kraljičkih pjesama. U XX. st. 
najveći broj (47) objavljen je u međuratnom 
časopisu Književni sever te od strane sa- 
kupljača Ive Prćića (108) te Bele Gabrića 
i Ante Pokornika (167). Ive Prćić u knjizi 
Bunjevačke narodne pisme uz sakupljene 
je kraljičke pjesme dao i kratko razjašnje- 
nje uz tekstove pjesama koje se izvode na 
prvi, drugi i treći dan Duhova, zatim upo- 
zorio da neki od naziva pjesama upućuju 
na osobe kojima su kraljice posvećivale 
svoje pjesme te naglasio da se, sukladno 
promjenama društvenih prilika, mijenjaju 
i teme i osobe kojima su pjesme posvećene 
(npr. u novije vrijeme posvećene Dužijan- 
ci, proštenju na Bunariću itd.). Prema Beli 
Gabriću ophod kraljica, pored svih drugih 
običaja vezanih za život Bunjevaca, bio je 
od iznimne važnosti te je njegovu očuva- 
nju pridonio veliki broj kraljičkih pisama. 
Osim sakupljenih 137 starijih tekstova pje- 

sama u suatorstvu s Antom Pokornikom 
objavio je i 30 tekstova pjesama nastalih 
1990-ih godina od strane pučkih pjesnika, 
po obnavljanju ovoga običaja. 


Bela Gabrić i Ante Pokomik 


BUNJEVAČKE KRALJIČKE 
PISME 


SUBOTICA 
1996. 


B. Gabrić i A. Pokornik, Bunjevačke kraljičke 
pisme, Subotica, 1996. 


Melopoetskom i koreološkom analizom 
pokreta u toku izvođenja kraljičkih pisama 
bavila se i u svojem diplomskom radu Ta- 
mara Štricki. Kraljičke pisme podijelila je 
u pet melodijskih tipova te tako istaknula 
sličnosti, ali i razlike pri izvođenju pjesa- 
ma u ophodu kraljica u Subotici i okolici. 


Lit.: M. Knežević, Bunjevačke narodne pesme, 
kraljičke pesme, Subotica, 1930; I. Prćić, Bunje- 
vačke narodne pisme, Subotica, 1939; B. Gabrić, 
A. Pokornik, Bunjevačke narodne pisme, Subotica, 
1996; L. Kovač, Usmeno blago (Književnog) seve- 
ra, Subotica, 2008; T. Štricki, Kraljički običaji 
Bunjevaca iz Subotice i okoline, diplomski rad, 
Departman muzičke umetnosti, Akademija umet- 
nosti, Univerzitetu Novom Sadu, Novi Sad, 2012; 
T. Štricki Seg, Etnomuzikološko-koreološki dopri- 
nos istraživanju običaja kraljica u Subotici i oko- 
lici, u: Tradicijska baština i etnokulturni identitet 
podunavskih Hrvata Bunjevaca, Zagreb, 2014. 


T. Štricki-Seg 


KRAMER, Otilija (Marija Otilija, Te- 
r€z) (Krnjaja, danas: Kljajićevo, 23. IX. 
1919. — Binač, Kosovo, 24. TV. 1999.), mi- 
sionarka. Rođena je u obitelji Georga i 
Katarine, rođ. Ott, koji su osim nje imali 
još tri sina, od kojih je najstariji Michael 
postao svećenik salezijanac. Kao djevojka 
pomagala je svojoj teti voditi kućanstvo žu- 
pniku u Kuli, a 1939. otišla je u samostan 
sestara Družbe Kćeri Božje ljubavi u Sara- 


jevu, gdje je 1940. stupila u novicijat, po- 
ložila prve zavjete 1942. a doživotne 1948. 
U međuvremenu boravila je u Supetru na 
Braču te na imanjima Betanija kod Saraje- 
va i Josipovac kod Tuzle. Od 1947. bila je 
u Breškama dok komunističke vlasti nisu 
oduzele sestrama sve samostane i kuće u 
Bosni. Zbog toga od 1949. živi u rodnom 
mjestu, odakle odlazi u samostan u Zagre- 
bu 1951., ali već je iste godine poslana u Bi- 
tolj u Makedoniji, gdje je radila u gradskoj 
bolnici i karitativno djelovala. S dopušte- 
njem redovničkih poglavarica odlazi 1961. 
u selo Binač na Kosovu, utemeljuje ondje 
sestrinsku zajednicu i osobito se posvećuje 
medicinskoj djelatnosti. Lijekove je dobi- 
vala preko dobročinitelja, a neke je i sama 
pripravljala. Bolesnici su joj svakodnevno 
dolazili, a ona je odlazila do onih koji nisu 
mogli sami doći, prevaljujući velike udalje- 
nosti pješice ili na konju. 


Prinosima dobročinitelja, suradnjom 
mještana i sestara te vlastitim radom 
podigla je u Binaču samostan sv. Pavla 
1966.-67., kojemu je nekoliko godina bila 
predstojnica. Zauzela se za gradnju crkve 
u selu te je u tu svrhu skupljala milodare i 
u Bačkoj. Iz Binača odlazi 1971. u zabače- 
no kosovsko selo Dunav, gdje je prethodno 
izgradila montažnu kućicu, u kojoj je po- 
tom otvorila ambulantu i školu šivanja, a u 
podrumu Caritas. Obnovila je u selu crkvu 
sv. Ane, za koju joj je tadašnji bačkopala- 
nački župnik Lazar Ivan Krmpotić poslao 
kip sv. Ane koji se prije nalazio u crkvi sv. 
Elizabete u Bačkoj Palanci, te je organizi- 
rala gradnju cesta 1976. jer do sela nije bilo 
puta, osim uske staze. Novcima dobiveni- 
ma iz ostavštine nekog rođaka u Americi 
kupila je 1980. kuću sa zemljištem u ko- 
sovskom selu Glavičica te je ondje osnovala 
zajednicu, ali već se 1981. vratila u Dunav. 
Zbog starosti u travnju 1996. preselila se 
u Binač te je ondje ostala do kraja života. 


Nekoliko napisa o životu i radu u se- 
strinskim zajednicama na Kosovu objavila 
je u provincijskom glasilu /z života za život 
(Zagreb, 1975, 1977, 1978, 1981, 1984, 1985, 
1989). U mjestima u kojima je djelovala na 
Kosovu, ponajviše u Dunavu, razvila je 


KRAVALJ 


bogat pastoralni rad i promicala duhovna 
zvanja, radila na prosvjećivanju puka, oso- 
bito ženskoga, te karitativnom djelatnošću 
nesebično pomagala svima, bez obzira na 
vjersku i nacionalni pripadnost, zbog čega 
su je svi jednako cijenili i nazivali je Veli- 
kom Sestrom. Jedan od njezinih najvećih 
dobročinitelja bio je Lazar Ivan Krmpotić, 
čija se prepiska s njome čuva u Nadbiskup- 
skom arhivu u Zagrebu. 


Lit.: M. A. CarataniM. B. Mutić, Provincija Bož- 
je Providnosti Družbe Kćeri Božje ljubavi 1882.- 
1982., Split — Zagreb, 1982; M. S. Buljan, Velika 
sestra. Sestra Otilija — majka bolesnih i siromaš- 
nih na Kosovu, Zagreb, 2009. 

1. Armanda 


KRAŠOVANI — Karaševski Hrvati 


KRAVALJ, u svadbenim običajima podu- 
navskih Hrvata (Šokaca i Bunjevaca) dar 
u hrani. Uglavnom ga donose svi svatovi, 
dok se ponegdje posebno ističe kumov 
kravalj (Bunjevci u okolici Sombora i u 
Bajmoku kod Subotice) ili kumov i staro- 
svatski (Šokci). Obično se kumov kravalj 
izdvaja od ostalih količinom i kvalitetom. 


Po vrsti hrane od koje se sastoji kra- 
valj se razlikuje od mjesta do mjesta, ali 
je osnovni sadržaj uglavnom svugdje isti: 
pečenica, boca vina, sitni kolači i svatovski 
kolač, koji je u novije vrijeme zamijenjen 
tortom. U Žedniku i Tavankutu poznat je 
običaj da kum i kuma donose dar u hrani, 
kao i ostali svatovi, ali nije potvrđen naziv 
kravalj za takav dar. U pojedinim nase- 
ljima u okolici Sombora (salaši Nenadići, 
Gradina i Lugovo) pamti se da je kravalj u 
ranijem razdoblju bio oznaka za svekrvin 
dar budućoj snahi još na zarukama te da 
mu je sadašnje značenje novijega datuma. 
Zanimljivo je što se u nekim starijim izvo- 
rima za subotičke Bunjevce navodi da je 
kravalj oznaka samo za kolač koji svatovi 
nose na dar bez ostalih uobičajenih priloga 
u hrani, što odgovara i njegovu izvornomu 
značenju. Među Bunjevcima u madžarsko- 
me dijelu Bačke naziv kravalj potvrđen je 
samo u Bikiću (madž. Bacsbokod), a ozna- 
čuje kolače koje kuma iznosi na stol pred 
mladence i nudi ih da se njima posluže. 

KRAVALJ 


Kravalj kao dar u hrani poznaju i Bunjev- 
ci u okolici Budimpešte (Andzabeg /madž. 
Erd/, Erčin). 


U njegovu osnovnom značenju obred- 
noga peciva u okviru svadbenih običaja 
pojavljuje se varijanta naziva kravaj i u 
drugih južnoslavenskih naroda (Srbi u Voj- 
vodini i u istočnoj Srbiji, Bugari i Make- 
donci). Različiti su njegovi oblici, namjena 
i običajni postupci. Zanimljivi su i tragovi 
varijante naziva kravajica, krvajca, koji 
označuju vrstu kruha bez obredne funk- 
cije u nekim krajevima sjeverozapadne 
Hrvatske 1 Slovenije. Naziv kravaj za kruh 
potvrđen je u djelima hrvatskih pisaca iz 
XVI. st. na području Dubrovnika (Mavro 
Vetranović, Nikola Nalješković, Marin Dr- 
Žić) i Zadra (Petar Zoranić), no poslije mu 
se na tim područjima gubi trag. 


Sam način pripreme kravaja ima važnu 
ulogu, a sačuvan je osobito u Bugarskoj i 
Makedoniji. Postupci koji ga prate i teksto- 
vi pjesama koje žene mjesilje tom prilikom 
pjevaju izražavaju u prvom redu težnju da 
se magijski djeluje na potomstvo mlade- 
naca. Raznovrsna reljefna ornamentika, 
osobito naglašena na bugarskim kravaji- 
ma, nadovezuje se na simbolična značenja 
koja prate obred pripreme kravaja. Naziv 
za taj obredni kruh, kao i obredi njegove 
pripreme i bogata ornamentika sačuvani 
u nekih južnoslavenskih naroda upućuju 
na to da kravaj predstavlja dio slavenskoga 
tradicijskoga naslijeđa jer se isti elementi 
običaja vezuju uz obredna peciva sa srod- 
nim nazivima i u ostalih, napose istočnih 
Slavena. 


Osim što u podunavskih Hrvata kravalj 
ima značenje dara u hrani i piću, obvezan 
je sastavni dio toga dara pleten kolač, s ko- 
jim se izvode određeni obredni postupci 
slični onima koji se izvode s kravajem u 
istočnim dijelovima južnoslavenskog po- 
dručja. U osnovi je kravaj oznaka za vr- 
stu svatovskoga kolača, koji je zajednički 
element što povezuje sva područja u ko- 
jima je potvrđen u svadbenim običajima, 
bez obzira na raznovrsnost oblika, obreda, 
postupaka i značenja u pojedinim užim ili 
širim regijama. 

Praslavenski oblik naziva za ovaj 
obredni kruh jest korvaj, a poznat je i u 
drugim slavenskim jezicima: u ruskom, 
bjeloruskom i ukrajinskom kao korovai, 
koravai, u poljskom kao korowaj, a u češ- 
kom i slovačkom je naziv kravai etimološki 
najbliži južnoslavenskoj varijanti naziva 
kravaj. 


Lit.: O. Nikolaevič Trubačev, Etimologičeskij slo- 
var' slavjanskih jazykov. Praslavjanskij leksiče- 
skij fond, 11, Moskva, 1984; M. Černelić, Uloge i 
nazivi odabranih svatova u Bunjevaca, Zagreb, 
1991; M. Černelić, Bunjevačke studije, Zagreb, 
2006. 

M. Černelić 


KREČ (tur. kirec), vapno. Koristi se u zna- 
čenju živoga vapna i gašenoga vapna. Živi 
kreč ili negašeni kreč jest kalcijev oksid, 
CaO (živo vapno), bijela tvar dobivena ža- 
renjem vapnenca na temperaturi od 800 do 
1000 stupnjeva. Gašeni kreč jest kalcijev 
hidroksid, Ca(OH), (gašeno vapno), bijela, 
u vodi slabo topiva tvar dobivena dodava- 
njem vode živomu vapnu. Podunavski Hr- 
vati govore isključivo kreč, a termin se rabi 
i u razgovornom jeziku u Hrvatskoj. 


Vapnenac (krečnjak) kamen je čiji je 
glavni sastojak kalcijev karbonat, CaCO.. 
Iz vapnenca se u posebno građenim pećima 
proizvodi živo vapno, pri čemu kao gorivo 
služi drvo ili drveni ugljen. U međuriječju 
Dunava i Tise vapnenca nema pa se va- 
pno uvozilo. Stanovništvo ga je kupovalo 
u farbarama, gdje se prodavalo isključivo 
živo vapno. Njega su poslije gasili (nekad 
se govorilo: palili) u posebno iskopanim 
jamama — krečanama (vapnarama), gdje se 
na živo vapno lijevala voda (uz potrebne 
mjere opreza). Vapno je jaka lužina koja 
u dodiru s kožom izaziva teške ozljede. 
Osobito je opasno ako dospije u oko. Izraz 
upasti u krečanu znači dospjeti u veliku 
nevolju. 


Glavna uporaba vapna u kućanstvima 
bila je krečenje, tj. bijeljenje zidova pre- 
mazivanjem smjesom vapna i vode, tako- 
zvanim krečnim mlikom. Trijem i vanjski 
zidovi obično su se krečili jednom godiš- 
nje, između Sv. Marka (25. travnja) i Male 
Gospojine (8. rujna), kad je vrijeme lijepo 


i ima malo kiše. Krečili su se kako vanjski 
zidovi tako i unutarnji zidovi u kućama, ali 
i u stajama i drugim pomoćnim zgradama. 
Kreče se i stabla voćaka u cilju zaštite od 
štetnika. Smjesa vapna i modre galice (p/a- 
voga kamena) nazivala se bordovska čorba, 
a rabila se u vinogradarstvu kao insekticid 
i fungicid. 

U ranije vrijeme kuće na salašima i 
u selima podizane su od nabijene zemlje. 
U novije vrijeme grade se od cigala, a pri 
zidanju se koristi žbuka (malter) — smjesa 
vapna, vode i pijeska. 


Rabi se i kao dezinfekcijsko sredstvo. 
Na primjer ako u bunar dospije neka ugi- 
nula životinja, onda se u bunar (nakon va- 
đenja lešine) ubacuje vapno. Kada se za- 
kopavaju strvine životinja (a u iznimnim 
slučajevima i ljudska trupla), posipaju se 
živim vapnom. 

Razblaženom otopinom kalcijeva hi- 
droksida u vodi, dobivenom dodavanjem 
jedne jušne žlice vapna u 10 litara vode, 
žene su čistile (ispirale) ovčja i svinjska 
crijeva. U takvu otopinu potapalo se i voće 
(marelice, breskve, šljive i dr.) prije dun- 
covanja (spravljanja dunca — kompota za 
zimnicu). 


U narodnoj medicini koristio se za že- 
lučane tegobe pri infekcijama: mjera je bila 
100 g za desetodnevnu kuru, koja se sprav- 
ljala tako što se negašeni kreč stavljao u 
vodu i pio po gutljaj više puta tijekom dana. 


Rabi se i u mnogim industrijama. Pri- 

mjerice u šećeranama se upotrebljava za 
prečišćavanje šećera. 
Lit.: I. Filipović, S. Lipanović, Opća i anorganska 
kemija, Zagreb, 1982; A. Sekulić, Bački Bunjevci 
i Sokci, Zagreb, 1989; A. Sekulić, Rječnik govora 
bačkih Hrvata, Zagreb, 2005; 1. Gutman, Bunje- 
vačka kemija, Miroljub, 4/2008, Sombor. 


1. Gutman i L. Knezy 


KREČI, Gjuro (Krćcsy, Gyšrgy) (? — 2), 
knjižar i knjigoveža, istaknuti poduzetnik. 
Vlastitu radnju registrirao je u Subotici 
1888., kada je upisana u sudski registar. Po- 
četkom 1890-ih bio je zastupnik subotičke 
knjižarske tvrtke Antala Nandora Krecsyja. 
Kada je 1893. u Subotici osnovana novčar- 

ska ustanova Zalagaonica d. d. (Zaloghaz 
Rt.), vodili su je najznamenitiji subotički 
poduzetnici Đuro Manojlović, Sredoje 
Đorđević, Adolf Landaurer, dr. Jakab Hei- 
sler, Dezso Joo, JenG I. Fiirszt, Antal Illes, 
Bela Sugar, Jozsef Richter, Jovan Radić, 
Gyorgy Krecsi i Janos Kovacs. 


Bunjevačko-Šokučka 


ANIGA i 
SUBOTIČKI KALENDAR : 
ža on es Ki 


Naslovnica Bunjevačko-Šokačke Danice ili 
Subotičkog kalendara za prostu godinu 1885, 
Subotica, 1884. 


Objavio je niz važnih djela za bačke 
Hrvate prije Prvoga svjetskoga rata, po- 
glavito nabožne tematike, za koja je pri- 
državao autorska prava (»vlastitost«): dva 
godišta Subotičke Danice (1885, 1886), 
više izdanja molitvenika Stipe Grgića 
Živa ružica (1879, 18835, 18917, 18928, b. 
g, 1901) i njegove Pisme na veselje Ti j. 
poučne, zabavne, napitnice i ljubezne koje 
se obično posoframa u svatovi na sastanci 
pivaju (1880), zatim Veliki vinac angjeo- 
ski. Molitvena i ujedno pismena knjiga Iz 
različitih knjigah dopušteno od sv. majke 
Crkve, sabrana, i ujedno sastavljena na du- 
hovnu korist bunjevačka i šokačka naroda 
(1882), Razmišljanja i molitve koja se čine i 
govore čineći put križa Nikole Kujundžića 
(1891, 19032), Knjiga o trideset i tri kratki 
promišljanja s nekima liepim molitva i pje- 
smicama na poštenje Prisveta Srca Isusova 
i neoskrvljena! srca Marie (prijev. s madž. 
S. Grgić, skupa s molitvama Franje Vujko- 
vića Lamića, 1891, 1898“); Bernadica. Mo- 
litve u oči preminuća i bogoljubne pisme 
od BI. Divice Marije, 19012, 19053, 1907), 

Štovanje Svete Ane (1905). Neven je u br. 
11/1894 najavio da će Kreči izdati i Nov 
Molitvenik, koji će urediti Stipan Mukić, i 
da se pretplata skuplja, ali nema traga da je 
i izašao. Osim brojnih djela na hrvatskom, 
izdao je tek još nekoliko na madžarskom. 


Izvori: Povijesni arhiv Subotica, F 86.47. Ce II 
463; F 86.49. Ce IV 11 


Lit.: Neven 11/1894, Subotica; Corvina A Magyar 
Konyvkereskedok egyletenek kozlonye, XXX. god., 
br. 22, Budapest, 10. VIII. 1907; I. Kujundžić, Bu- 
njevačko-šokačka bibliografija, Rad JAZU, 355, 
Zagreb, 1969; Subotička bibliografija 1870 — 1918 
: Szabadkai Kiadvdnyok bibiogrdfidja, 2, Subotica, 
1993; K. Čeliković (prir.), Molitvom i prilikom 
prid Bogom. Katalog, Subotica, 2007; V. Aladžić, 
M. Grlica. G. Prćić Vujnović, Egy utca — a glo- 
balis falu (http://www.zetna.org/zek/folyoira- 
tok/81/aladzicetal.html). 

S. Bačić i S. Mačković 


KREKIĆ, Stipan (Kaćmar, 8. VI. 1938.), 
pedagog, kulturni i društveni djelatnik. Sin 
je Adama i Mande, rođ. Petreš. Osnovnu 
školu polazio je u rodnom selu 1945.-52., 
a Hrvatsko-srpsku gimnaziju (učiteljski 
smjer) u Budimpešti 1952.-56. Na Višoj 
pedagoškoj školi Gyula Juhasz u Segedi- 
nu diplomirao je 1978. Učiteljuje u Čikeriji 
1956., Mateviću 1956.-57., Mohaču 1957.- 
58., a nakon dvogodišnjega služenja voj- 
noga roka učitelj je u Kaćmaru 1960.-64. 1 
Gari 1964.-2000. U OŠ Andrije Kasapovi- 
ća u Gari bio je ravnatelj učeničkoga doma 
za salašarsku djecu 1968.-72., a doravna- 
telj za narodnosne poslove 1972.-2000. Za 
vrijeme Domovinskoga rata zbrinjavao je 
izbjeglice. 


U kulturnom životu hrvatske manjine 
u Gari sudjeluje kao glazbenik 1965.-2000., 
organizirao je folklorne i tamburaške ljetne 


Stipan 
Krekić 

tabore u Gari 1968.-80., poučavao tambu- 
raške početnike 1988.-93., a kao nastavnik 
glazbene škole u Baji od kraja 1990-ih 
godina do 2008. odgojio je u Bačkoj šez- 
desetak tamburaša. Zborovođa je sastava 
Pravi biseri u Dušnoku od 2008. i Ružica 
u Kalači od 2009. do danas. Više puta bio 
je član ocjenjivačkoga odbora tamburaških 
festivala. Bio je član Skupštine Hrvatske 
državne samouprave (HDS) u Madžar- 
skoj 1998.-2010. te predsjednik Odbora za 
kulturu i vjerska pitanja HDS-a 2002.-06. 
Član je Hrvatske samouprave u Gari 1998.- 
2010., a njezin predsjednik 2002.-10. 


Djelo: Tamburaška početnica, Budimpešta, 2003. 
Ž. Mandić 


KREKIĆ, Tomislav (Baja, 9. IV. 1966), 
sveučilišni docent, jezikoslovac, prevo- 
ditelj. Sin je Stipana i Ane, rođ. Šibalin. 
Osnovnu školu pohađao je u Gari 1972.-80., 
a Hrvatsko-srpsku gimnaziju u Budimpešti 
1980.-84. Nakon jednogodišnjega vojnoga 
roka na Sveučilištu Lordnd Eotvos (ELTE) 
u Budimpešti studira hrvatsko-srpski jezik 
i književnost te madžarski jezik i književ- 
nost 1985.-90. Poslije diplomiranja radi u 
Hrvatsko-srpskoj gimnaziji u Budimpešti 
1990.-93., na Filološkom institutu za sla- 
vensku filologiju Filozofskoga fakulteta 
Sveučilišta Lordnd Eotvos 1993.-2005., 
gdje je asistent do 2001., a znanstveni 
asistent do 2005. Docent je na Zapadno- 
madžarskome sveučilištu — Sveučilišnom 
središtu Savaria (madž. Nyugat-Magya- 
rorszagi Egyetem — Savaria Egyetemi 
Kozpont, nekada Visoka nastavnička škola 
Ddniela Berzsenyija), na Odsjeku za hrvat- 
ski jezik i književnost u Sambotelu (madž. 
Szombathely) od 2007. Predavao je Hrvat- 
sko-srpski suvremeni jezik, odnosno danas 
Hrvatski suvremeni jezik, a poslije Povijest 
Hrvatske te Madžarsko-hrvatske kulturne 
i povijesne veze. Doktorski studij pohađao 
je na Filozofskom fakultetu Sveučilišta 
Lordnd Eotvos, smjer slavenska lingvistika 
1996.-98., gdje je 2001. obranio doktorsku 
disertaciju Težnje jezične obnove / jezičnog 
preporoda kod Bunjevaca u drugoj polovi- 
ci 19. stoljeća. 


Od 1990. član je državnoga odbora za 
jezične ispite (danas: Centar za jezične is- 
pite, madž. ITK) Origo za hrvatsko-srpski, 
kasnije hrvatski jezik. Preveo je na mađar- 
ski dječji roman Danice Juričić Spasović 
Volim džudo, volim Sandru (Croatica, 2013). 
Lektorirao je nekoliko knjiga za učenje hr- 
vatskoga jezika (Horvat kapd elo: Tarsal- 
gdsi zsebkonyv, Assimil, Budapest, 2004, 
i kasnija izdanja; J. S. Jakimovski, Fela- 
datgyujtemeny az alapfoku szobeli horvdt 
nyelvvizsgdhoz, Lectum, Szeged, 2007; H. 
Davies i E. Szilagyi, Kezdok horvat nyelv- 
konyve, Holnap, Budapest, 2012) te jedan 
turistički vodič za otok Rab (K. Szigeti, 
Rab az Adria gyongyszeme, 2009). 


O bačkim Hrvatima objavljivao je u 
više zbornika: Mađarski uzori nekih rije- 
či Šarčevićevog Političkog i pravosudnog 
Riečnika (Hungaro-Slavica 1997, Buda- 
pest, 1997); Rječnik Ambrozija Šarčevića 
(Hrvati u Budimu i Pešti. Zbornik radova 
1997.-2000., Budimpešta, 2012); Bunje- 
vački udžbenici s kraja 19. stoljeća. Dva 
udžbenika Mije Mandića (Va brzu ruku 
skupljeni skup, Budimpešta, 2005); Stan- 
dardizacijske težnje u bunjevačkom jeziku 
u drugoj polovici 19. stoljeća (Studia Sla- 
vica Savariensia, Szombathely, 1-2/2008); 
Utjecaj ilirskog pokreta kod bačkih Bunje- 
vaca u drugoj polovici 19. stoljeća (Kanoni 
doma i vani. Zbornik radova, Budimpešta, 
2010); O motivu davanja nadimaka kod Bu- 
njevaca u Gari (Studia Slavica Savarien- 
sia, 1-2/2010); Preporodni pokušaji bačkih 
i gradišćanskih Hrvata u drugoj polovici 
19. stoljeća (Sfudia Slavica Savariensia, 
1-2/2013). 


Pjesme je objavljivao od 1983. u Narod- 
nim novinama te antologijama Gde nestaje 
glas (Budimpešta, 1984.), Na drugoj obali 
(Valjevo — Beograd, 1984.), M4sszoval (Pecs, 
1988.), Raspleteni snovi (Rešetari, 2000.). 


Djelo: Nyelvujitdsi torekvesek a bunyevdcokndl a 
XIX. szdzad mdsodik feleben [doktorska disertaci- 
ja u rukopisu], ELTE BTK Szlav Filologiai Tan- 
szćk, Budapest, 2001. 


Prijevodi: K. Szigeti, Rab : az Adria gyongyszeme, 
samizdat, b. m., 2009; D. Juričić Spasović, Szere- 
tem a dzsudot, szeretem Sandrdt, Budapest, 2013. 


Ž. Mandić 

KREVETAC, ležaj napravljen od nekoli- 
ko dasaka postavljenih između parasničke 
peći i kreveta u stajaćoj (čeljadskoj, prid- 
njoj) sobi, u kojoj je obitelj boravila tijekom 
dana. Za razliku od kreveta, nije imao stra- 
nice i naslone, nego su se daske postavlja- 
le na obične koraće (nogare). Na daske se 
stavljalo krzno ili ćebad (deke), što bi ležaj 
činilo udobnijim. Tako namještena poste- 
lja prekrivala bi se ponjavicom ili nekim 
drugim prekrivačem. Jastuk se stavljao na 
vanjsku stranu, dok je drugi kraj kreveca 
bio pokraj peći pa su pri ležanju noge do- 
sezale do tople peći, a nerijetko bi se stavile 
ina samu peć da se osoba brže ugrije. Na- 
zivan je još i daske, služio je za lješkarenje 
preko dana ili za sjedenje pokraj peći dok 
bi se vodili divani, a noću bi na njemu spa- 
valo dvoje-troje djece. 


Lit.: B. Vujkov, Hrvatske narodne pripovijetke — 
bunjevačke, Zagreb, 1957; M. Peić, G. Bačlija, 
Rečnik bačkih Bunjevaca, Novi Sad — Subotica, 
1990; A. Sekulić, Bački Hrvati, Zagreb, 1990. 


P. Skenderović 


KRIČKOVIĆ, Antun (Gara, 19. II. 1929. 
— Budimpešta, 18. I. 2017.), pedagog, umjet- 
nik, folklorist, redatelj, koreograf. Sin je 
Grge i Marte, rođ. Zomborčević. Nakon 
garske osnovne i bajske srednje škole upi- 
sao se 1949. na budimpeštansku Visoku 
školu za fizičku kulturu, gdje je diplomi- 
rao 1951. Profesionalnu karijeru započeo 
je u budimpeštanskom profesionalnom 
ansamblu SZOT (Državno vijeće sindika- 
ta), a 1958. pozvan je u zagrebački Lado, 
ansambl narodnih plesova i pjesama Hr- 
vatske, gdje je plesao tri godine. S pomoću 
znamenitoga etnologa i koreografa Ivana 
Ivančana prikupljao je građu, kojom se po- 
slije koristio u svojem stvaralačkom radu. 
Njegova su djela spoj tradicionalnog fol- 
klora i suvremenoga plesa. Doma se vra- 
tio obogaćen golemom izvornom građom. 
God. 1959. utemeljuje Narodnosni central- 
ni plesni ansambl (sljednik mu je današnji 
Hrvatski umjetnički ansambl Luč), koji i 
sada ustrajno vodi. 

Sakupljački rad, skupa sa skladateljem 


PETO 


skoj, ponajprije u onim krajevima gdje obi- 

tavaju Hrvati, Srbi i Slovenci, ali skuplja 1 
slovačku, njemačku i rumunjsku folklor- 
nu građu. Spomenute godine utemeljuje 
i grčki folklorni ansambl u Belojanniszu, 
gdje su se nastanili izbjegli komunisti po- 
slije građanskoga rata u Grčkoj. Petnaest 
je godina usporedno vodio oba ansambla. 
Skupa djeluje s glasovitim koreografima 
Miklosem Rabaiem i Istvanom Molnarom. 
Od 1959. radi i kao profesor tjelesnog od- 
goja u budimpeštanskoj Hrvatsko-srpskoj 
osnovnoj školi i gimnaziji. Od 1979. do 
1989. (kada je umirovljen) obnaša dužnost 
umjetničkoga voditelja profesionalnoga 
Plesnoga ansambla Budapest. Svoju stva- 
ralačku djelatnost neumorno nastavlja i 
svake godine njegov Hrvatski umjetnički 
ansambl Luč i Tamburica (djeluje od 1989.) 
prikazuju nove umjetničke ostvaraje, ko- 
reografije klasične tematike i hrvatskoga 
folklora. Jedan je od rijetkih hrvatskih ko- 
reografa iz Madžarske koji je narodnosni 
ples podigao na razinu umjetničkoga plesa 
i sveopće kulture. Na njegov poticaj u bu- 
dimpeštanskoj Hrvatskoj osnovnoj školi i 
gimnaziji ples je uvršten u raspored pa sa 
suprugom Marijom Silčanov sve polaznike 
te ustanove, od vrtića do mature, poučava 
ples. 

Tijekom polustoljetnoga umjetničkoga 
djelovanja radio je s pečuškim Hrvatskim 
kazalištem (1996. imenovan je doživotnim 
članom), madžarskim Državnim narodnim 


Antun Kričković 

ansamblom, Srednjoeuropskim plesnim 
kazalištem, Pečuškim baletom, Vojnim 
umjetničkim ansamblom te brojnim umjet- 
ničkim ansamblima i amaterskim skupi- 
nama. Počasnim profesorom Madžarske 
visoke škole plesne umjetnosti postao je 
2000. Kao zaslužni umjetnik, najbolji je 
poznavatelj hrvatske folklorne umjetnosti 
u Madžarskoj. 


Od gotovo 150 njegovih koreografija 
izdvajaju se one klasične tematike i hrvat- 
skoga folklora: Agnus Dei, Allegro barbaro, 

Antigona, Banatski ples oko noža (1972), 
Baranjske šokačke igre (1959.), Benedikt, 
Bila su deveterica (1962.), Bunjevačka svita 
(1967.), Bunjevački svatovac, Carmina Bu- 
rana, Čarolija rituala, Dalmatinski zaruč- 
ni obred, Dioniz, Dodola (1996.), Elektra, 
Esterina molitva, Geme (1997.), Gradišćan- 
ski ugođaji, Ifigenija, Jastrebov pir (2006., 
prema pjesmi Endrea Adyja na glazbu 
Bćle Bartoka), Job, Judita i Holofern, Ko- 
riolan, Kovinska balada, Laziko, Lucidum 
Intervallum (2004., posvećen hrvatskom 
pjesniku S. S. Kranjčeviću), Makar Čudra, 
Medeja, Misa, Nebeski znak, Orestija, Or- 
fej i Euridika, Parisova jabuka, Pigmalion, 
Podravska svita, Polovi, Prometej, Ptice 
Sunca (1998.), Razmetni sin, Relacije I, 2, 3, 
Ružičalo, Samoća, Sizif, Skoplje 63, Sloven- 
ska polkica (1959.), Stabatmater, Sulamit, 
Sunčane ptice, Šokački svatovac, Triptih 
o ratu i miru, Udvoje rastavljeni, Urlajući 
derviši. 

Od koreografija za dječju plesnu skupi- 
nu Tamburica najznačajnije su: Bunjevačka 
svita, Bunjevački plesovi, Gorske djevojke, 
Jastuk-ples, Kretski djevojački ples, Mat- 
kanje, Plesovi iz Sarkoza, Plešuće zvijez- 
de, Podravski djevojački ples, Pomurski 
ugođaji, Splitski plesovi, Sibare, Sokačka 
svadbena igra, Šokački plesovi iz Vršende, 
Tri bijele vile, Turak jaše, Valpovačko kolo, 
Zalska svadbena igra, Žetva. 

Dobitnik je mnogobrojnih odličja 
Madžarske Republike: Brončano odličje za 
rad Madžarske Narodne Republike (1971.), 
Orden rada (1972.), Erkelova nagrada 
(1976.), Srebrno odličje za rad Madžarske 
Narodne Republike (1979.), SZOT-ovo od- 
ličje (1989.), Odličje zaslužnom umjetniku 


Madžarske Republike (1989.), Madžarsko 
priznanje za plesnu umjetnost EuroPAS 
(1992.), Odličje malog križa Madžarske 
Republike (1995.), Zaslužni umjetnik 
Madžarske Republike (1989. i 2002.), Po- 
časni križ Madžarske Republike (2005.), 
Dijamantna diploma (2014.). 


Djela: Južnoslavenske narodne igre, Budimpešta, 
1959; Južnoslovenske narodne igre / Magyaror- 
szdgi delszlav tancok, Budimpešta, 1996. 


Lit.: M. Dekić, Dobitnik visokog odličja, Hrvatski 
kalendar 1996 [Budimpešta, 1995]; M. Dekić, An- 
tun Kričković »Tanci i jačke gradišćanskih Hrva- 
tov«, Godišnjak Hrvatskog glasnika '97, Čakovec, 
1996; M. Dekić, Od salaša do Pešte..., Hrvatski 
kalendar 1997, [Budimpešta, 1996]; S. Lukač, A. 
Vidaković, Razgovor s »meštrom«, Hrvatski ka- 
lendar 2003, Budimpešta, 2002; Quo vadis, Krič- 
koviću?, Hrvatski kalendar 2004, Budimpešta, 
2003; K. Goher, Samo sam stvarao i ples predavao, 
Hrvatski glasnik, 16, Budimpešta, 23. IV. 2014. 


Ž. Mandić 


KRIČKOVIĆ, Antun (Tunika) (Gara, 28. 
VI. 1955. — Budimpešta, 22. VII. 1995.), no- 
vinar, dokumentarist. Sin je Antuna i Mari- 
je, rođ. Karagić. Iz svoje garske bunjevač- 
kohrvatske obitelji ponio je ljubav prema 
rodu i zavičaju te brigu za očuvanje kultur- 
ne baštine svoje zajednice. Nakon osnovne 

škole, završene u rodnom selu 1969., školo- 
vanje nastavlja u hrvatsko-srpskoj gimna- 
zijiu Budimpešti, gdje je maturirao 1973. 
U toj ustanovi i na Visokoj nastavničkoj 

školi u Pečuhu 1973.-77., studirajući hr- 
vatsko-srpski jezik i povijest, upoznao se 

s kulturom i s narječjima drugih hrvatskih 

etničkih skupina, koje je posebno prouča- 
vao. Velika mu je strast bilo letenje zma- 
jem, u toj disciplini postigao je zapažene 

rezultate. 


Svojim napisima u hrvatskim glasilima 
u Madžarskoj privukao je na sebe pozor- 
nost hrvatskih novinara te se, nakon krat- 
kotrajnoga nastavničkoga rada u Pečvaru 
(madž. Pecsvarad), 1979. zaposlio u hrvat- 
skom (tada hrvatsko-srpskom) uredništvu 
Madžarskoga radija u Pečuhu, a 1981. u 
uredništvu Našega ekrana, tadašnje hrvat- 
sko-srpske televizijske emisije u Pečuhu. 


KRIČKOVIĆ 


Preostale godine života, takoreći do svojih 
posljednjih dana, posvetio je reportažnomu 
radu i snimanju dokumentarnih filmova. 
Svoj je život podredio jednomu cilju: da 
svojim reportažama i filmovima očuva 
i ovjekovječi za buduće naraštaje život, 
kulturu, običaje i povijesnu baštinu svojih 
sunarodnjaka. Premda su mu rodna Gara 
i bunjevačka zajednica bile najbliže, istim 
nadahnućem i žarom snimao je i bilježio 
kulturu drugih hrvatskih zajednica, pa i 
spomenike madžarsko-hrvatske zajednič- 
ke prošlosti. Sa svojom televizijskom dru- 
žinom posjetio je gotovo svako hrvatsko 
selo u Madžarskoj, od Bačke do Gradišća. 
Snimao je i reklame na madžarskom jeziku. 


Svoj prvi istaknuti kulturni dokumen- 
tarac posvetio je svojim suseljanima, a po- 
slije su se zaredala i druga njegova djela, 


, 
1). /A 


Antun Krič 


ković 
od kojih su najzapaženija: Bajska crkva sv. 
Antuna Padovanskoga, Srednjovjekovna 
crkva u Kovinu (madž. Rackeve), Kulturna 
i umjetnička djelatnost bosanskih franjeva- 
ca u Mađarskoj, Bunjevački svatovi u Gari, 
koji je snimljen uz sudjelovanje mještana i 
po zamisli koreografa Antuna Kričkovića 
(rođ. 1929). Taj je film smatrao prvom epi- 
zodom planirane velike serije o kulturnoj 
baštini svih hrvatskih etničkih zajednica 
u Madžarskoj. Prerana smrt u tom ga je 
spriječila, a njegov posljednji kulturni do- 
kumentarni film o Opatiji, koji je posve- 
ćen zajedničkoj kulturnoj baštini Hrvata i 
Madžara iz doba Austro-Ugarske Monar- 
hije, završili su njegovi prijatelji. Pokopan 

KRIČKOVIĆ 


je na garskom groblju. Za sobom je ostavio 
dva sina, Gorana i Antuna. 


Njegovo je životno djelo unatoč neos- 
tvarenim filmskim planovima markantno i 
trajno obilježava medijsku kulturu Hrvata 
u Madžarskoj. 


Lit.: Hrvatski kalendar 1996 [Budimpešta, 1995]. 
Ž. Mandić 


KRISTOVA MLADEŽ, katolički list na- 
mijenjen srednjoškolskoj mladeži izdavan 
ilegalno u Subotici 1947. List nije tiskan, 
nego je umnožavan na tadašnjoj tehnici. 
Kako je bilo navedeno: »Uredništva nema, 
a urednik kog zapadne!«. Međutim, stvarni 
urednik i autor ukupno dva izašla broja bio 
je učenik Stjepan Poljaković (rođ. 1928.), 
zbog čega je u tzv. Subotičkom procesu 
1948. osuđen na kaznu zatvora od 8 mje- 
seci. Nije poznato da ima sačuvanih pri- 
mjeraka. 


Izvor: Presuda Okružnog suda u Subotici br. 
108/1948 od 25. III. 1948. 
N. Zelić i S. Bačić 


KRITIKA, dvomjesečni časopis »za kriti- 
ku umjetnosti i kulturnopolitička pitanja«, 
koji je izlazio u Zagrebu 1968.-71. Izda- 
vač je bilo Društvo književnika Hrvatske 
(DKH) u suradnji s Nakladnim zavodom 
Matice hrvatske (NZMH). Glavni urednik 
bio je Vlatko Pavletić, tadašnji predsjed- 
nik DKH i glavni urednik NZME, koji je 
u to vrijeme surađivao i s bačkim Hrvati- 
ma (Ivan Kujundžić, Ante Sekulić, Geza 
Kikić, Lazar Merković, Balint Vujkov, 
Matija Poljaković i dr.). Časopis je okupio 
mnoge stručnjake iz književnosti, povije- 
sti, jezikoslovlja, gospodarstva i politike te 
izazovnim temama odigrao važnu ulogu u 
Hrvatskom proljeću. Tiskano je ukupno 20 
uglavnom tematskih brojeva, od kojih su 
18. i 20. zabranjeni. Poput drugih listova 
(Hrvatski tjednik, Kolo itd.) i njegov daljnji 
izlazak zabranjen je nakon sloma Hrvat- 
skoga proljeća. U časopisu su surađivali i 
Ante Sekulić (br. 6 iz 1969.) te Geza Kikić 
(br. 13 iz 1970.), a o Hrvatima u Mađarskoj 
pisao je Juraj Lončarević (br. 18 iz 1971.). 

Bibliografija Kritike objavljena je 1996. u 
časopisu Matice hrvatske Zor. 


! ante sekulić 


| 
književnost bačkih hrvata 


sho a 


A. Sekulić, Književnost bačkih Hrvata, 
Zagreb, 1970. 


Osim samoga časopisa, kao »poseb- 
no izdanje časopisa Kritika« tiskano je i 
osam knjiga, među kojima je i hrestomatija 
Književnost bačkih Hrvata Ante Sekulića 
(Zagreb, 1970.) kao br. 5. Nakon nehrvat- 
ske Bunjevačke narodne čitanke Milivoja 
Kneževića (Subotica, 1931.), zatim tada 
još neobjavljena rukopisa Matije Evetovi- 
ća Kulturna povijest bunjevačko-šokačkih 
Hrvata iz 1940. te knjige Jurja Lončarevi- 
ća Šokački i bunjevački književni portreti 
(Zagreb, 1969.), to je tada bilo najopsež- 
nije tiskano sintetsko djelo o književnosti 
bačkih Hrvata. U njoj su, uz uvodni tekst, 
ponovno objavljene Sekulićeve rasprave i 
eseji, dok glavninu knjige predstavlja An- 
tologijska panorama književnosti bačkih 
Hrvata. Unatoč slabostima (poetski karak- 
ter, metodološka heterogenost, potenciranje 
konfesionalne i zanemarivanje svjetovne 
književnosti, slaba obradba narodne bunje- 
vačke književnosti te suvremene literature 
itd.) najveća važnost te prve književne hre- 
stomatije bačkih Hrvata jest predstavljanje 
bunjevačke književnosti i uključivanje u 
korpus ukupne hrvatske književnosti, što 
je već sljedeće godine nastavio Geza Kikić 
u svojim antologijama poezije i proze bu- 
njevačkih Hrvata. 


Lit.: G. Kikić, Domašaji i promašaji književne 
hrestomatije bačkih Hrvata, Rukovet, 5-6/1970, 
Subotica; G. Kikić, Kritička riječ u borbi za afir- 
maciju stvaralaštva, Rukovet, 9-10/1971, Subotica; 
Hrvatski leksikon, 1, Zagreb, 1996; Zor, 4/1996, 
Zagreb. 

S. Bačić 


KRIVAJA (madž. Bacs-€6r), rijeka. Duga 
je 121 km, a površina je njezina slijeva 956 
m?. Izvor je na 107, a ušće na 79 m nadmor- 
ske visine. Najduža je rijeka koja u cijelo- 
sti teče kroz Vojvodinu. Naziv potječe od 
velikoga broja krivina, meandara, osobito 
u donjem dijelu toka. Nastaje spajanjem 
većega broja manjih tokova, od kojih su 
najvažniji Pavlovačka dolina, koja nastaje 
na Pavlovcu kod Male Bosne, Đurđinska 
dolina (Dolac, Tavankutska dolina), koja 
nastaje između Gornjega i Donjega Tavan- 
kuta, te Bajmočka dolina (danas kanalisana 
— Bajmočki kanal). Kraj Đurđina se na Đur- 
đinsku dolinu nadovezuje Bajmočka dolina. 
Iako se najčešće smatra da rijeka nastaje na 
Pavlovačkoj pustari, ima i mišljenja da ona 
nastaje tek pri ušću Pavlovačke i Đurđin- 
ske doline. U gornjem dijelu ima veći pad, 
koji se smanjuje prema ušću. 


KRIŽ 


Do reguliranja toka u njezinu je slijevu 
bilo puno bara i močvara, što je pogodo- 
valo razvoju barske vegetacije: bilo je do- 
sta riba, barskih ptica i divljači, izvrsnih 
pašnjaka i sjenokosa, pa je njezina dolina 
utjecala na nastanak i razvoj svih naselja 
kroz koja protječe, salaša i salašarskih šo- 
rova i ulica. Naselja pokraj kojih protječe 
u gornjem toku su Pavlovački šor, Jožino 
selo, Čovićevi salaši, Đurđin, zatim dalje 
prolazi ispod ceste između Male Pešte i 
Zednika, a kod mjesta Kočande (između 
Žednika i Maloga Beograda) spajaju se 
Đurđinska i Pavlovačka dolina. Dalje teče 
kraj Maloga Beograda i Zobnatice, pa kroz 
Bačku Topolu, Bajšu, Mali Iđoš, Lovćenac 
i Feketić sve do Turije, gdje utječe u Veliki 
bački kanal. 


Kako je voda sporo otjecala, prva re- 
gulacija bila je 1886., a tok je kanaliziran 
1954.-1966., nakon čega je dolina ostala bez 
barske vegetacije, a zemljište je kultivirano 
kao njive. Na rijeci je izgrađeno nekoliko 
akumulacija, od kojih je najvažnija Zobna- 
tičko jezero kraj Bačke Topole, izgrađeno 
1976. Tijekom godine u rijeci ima stalno 
vode, a kako se opskrbljuje i od atmosfer- 
skih taloga, maksimalni je vodostaj u pro- 
ljeće (svibanj, lipanj) i ujesen (studeni), a 
minimalni početkom jeseni (rujan, listo- 
pad) i u travnju. 


S razvojem industrije u Bačkoj Topo- 
li voda u rijeci dosta je onečišćena, a na 
onečišćenost velik utjecaj ima i povećana 
uporaba umjetnih gnojiva i procjeđivanje 
fekalnih voda u naseljima, što je onečistilo 
temeljnice koje se procjeđuju k dolini. 


Lit.: B. Bukurov, Tri bačke doline Krivaja, Jegrič- 
ka i Mostonga, Glasnik Srpskog geografskog 
društva, sv. XXX, br. 2, Beograd, 1950; Enciklo- 
pedija Jugoslavije, 5, Zagreb, 1962; Mala enciklo- 
pedija Prosvete, Beograd, 1978; B. Bukurov, 
Bačka, Banat i Srem, Novi Sad, 1978; T. Kovače- 
vić, Opština Subotica : Geografska monografija, 
Novi Sad, 2006. 

Z. Nagel 


KRIŽ (roman. croge < lat. crux; riječ se 
pojavljuje kod katoličkih Slavena, dok pra- 
voslavni rabe riječ krst), drevni religijski 
simbol, danas najrašireniji i najizrazitiji kr- 
šćanski simbol. Kršćanstvo ga je preuzelo 

kao simbol sjećanja na smrt Isusa Krista 
raspetoga na križu, prikazujući ga znakom 

njegove slave i drvom novoga života. Prvi 

su kršćani izbjegavali prikazivati Krista 
na križu jer je smrt na križu bila najsra- 
motniji oblik umiranja u Rimljana. Tek od 
IV. st., kada je, prema predaji, rimski car 
Konstantin naredio iskapanja na Kalvari- 
Ji kraj Jeruzalema, gdje je careva majka 

Jelena pronašla križ na koji je Isus bio 

razapet, postaje vizualno učestaliji u kr- 
šćanstvu. Prvotno je slikan uglavnom kao 

obilježje pobjede, koja je povezivana više s 

njegovim uskrsnućem nego sa smrću, dok 
srednjovjekovni i kasniji prikazi u obliku 

raspela slikovito predstavljaju njegovu 

ljudsku patnju kao mjeru Božje brige za 

ljudski rod. Postoje različiti oblici križeva 

(latinski, grčki, Andrijin, malteški, kuka- 
sti itd.). Katolici i pravoslavni rabe ga kao 

kultni predmet u liturgiji (misa, procesije, 
sprovodi, blagoslovi), a vjernici ga drže u 

svojim domovima ili časte kao devocijski 

predmet. Nezaobilazan je element sakralne 

arhitekture (oltari, crkve, zvonici, kalvarije, 
grobovi, raskrižja i sl.). 


Izvan sakralnih objekata redovito se 
postavlja ispred gotovo svake crkve (votiv- 
ni, tj. zavjetni križ u užem smislu), obično 
jedan, a često i dva, simetrično u odnosu 
na glavni ulaz u sakralni objekt. Oni su 
najbolje očuvani, a na njima su uklesana 
imena donatora, zapis po njihovoj želji, a 
prigodom obnavljanja uz prvotni se tekst 
dopisuje i dodatni o obnovi. Važan su dio 
tradicionalne sakralne arhitekture mnogih 
naroda, pa tako i bunjevačkih Hrvata, kri- 
ževi krajputaši, koji se podižu na raskri- 
žjima i uz putove (odatle im naziv). Osim 
uz glavne i atarske putove gradili su se i 
na ulazima i izlazima iz naselja te na kri- 
žanjima ulica u samim naseljima. Njihovo 
podizanje dio je tradicije mnogih drugih 
naroda (Hrvati, Madžari, Nijemci, vojvo- 
đanski Srbi itd.) i u Slavoniji i općenito u 
Panonskoj nizini, dok je u gorskim dijelo- 
vima Hrvatske taj običaj rjeđi, a nepoznat 
je u Srbijanaca. Za građevne materijale 
koristi se kamen (u novije vrijeme i umjet- 
ni), drvo, beton, željezo, katkad su i zidani. 

Različito su oblikovani tako da se njihov 
izgled kreće u rasponu od skromnih do 
skladno izvedenih građevina. Nerijetko 
su oko njih i malene ograde radi zaštite te 
pokoje zasađeno drvo. 


Križ u Gari 


Prvi podaci o njima potječu još iz sre- 
dine XVIII. st. — prema kronici franjevač- 
koga samostana u Somboru somborski su 
franjevci 1749. na Gradini postavili drve- 
ni križ. Od danas sačuvanih većina ih je 
podignuta tijekom druge polovine XIX. st. 
pa sve do prvih desetljeća XX. st. I oni su 
zavjetni: podizali su ih imućniji pojedinci 
i obitelji na svojem zemljištu (po kojima 
onda nose i imena, npr. Kopilovićev, Ja- 
kobčićev itd.), katkada poticani i izravnim 
osobnim razlozima, bilo nesretnima bilo 
radosnima (sretan povratak iz rata, ozdrav- 
ljenje, dobivanje potomstva, za spas duše 
rano preminuloga djeteta, kao pokajnič- 
ki čin i dr.). Podizani su u vremena kada 
su crkve bile udaljene te je puk oko njih 
iskazivao vjeru i pobožnost, a uz njih su 
se vršila i jednostavnija bogoslužja. Služili 
su i za duhovnu okrjepu prolaznika, koji su 
pokraj njih zastajali, pomolili se i odmorili, 
osobito ako su bili u sjeni drveća i s uko- 
panom klupicom, a nerijetko su postajali i 
širim orijentirima. Zasađena drva služila 
su za odmor i zaštitu od sunca, ali i radi 
bolje vidljivosti iz daljine. 


U davnija vremena, kada se putovalo 
rijetko i sporo (konjskom ili volovskom 
zapregom, jahanjem), a cijeli se dan radilo 


na zemlji, oni nisu bila samo kultni prostor 
nego i mjesta susreta, odmora, razgovora i 

prenošenja informacija. U vrijeme komu- 
nističke vladavine nerijetko su svjesno skr- 
navljeni, uništavani, oštećivani i zapuštani. 
Usto su tijekom arondacije zemljišta počet- 
kom druge polovine XXX. st. mnogi prasta- 
ri putovi preorani, pri čemu su se izgubila 

nekadašnja raskrižja, pa su križevi ostajali 

usamljeni i u oronulu stanju, često deva- 
stirani ili urušeni, s pokojim drvetom, pa 

se stoga zna koristiti i naziv »atarski križ«. 
Ivan Petrekanić u rukopisu koji se čuva u 

Katoličkom društvu /van Antunović te De- 
zs0 Csuszo u svoje četiri knjige zabilježili 

su više od 200 sačuvanih križeva u Subo- 
tici i okolici, uključujući i križeve krajpu- 
taše, od kojih su mnoge podigli bunjevački 

Hrvati, dok je fotograf Augustin Juriga na 

ovom prostoru snimio oko 300 križeva. Od 

1995. kraj Gabrićeva križa na Hrvatskom 

Majuru održava se proštenje na blagdan sv. 
Marka Križevčanina. Od 1990-ih godina 

neke križeve samoinicijativno obnavljaju 

vjernici ili pak nasljednici onih koji su ih i 

podigli. U godini vjere 2013. u Subotici je 

pokrenut projekt Bunjevački put križa za 

obnovu propalih ili srušenih križeva kraj- 
putaša na sjeveru Bačke koje su u okolici 

grada podigli bunjevački vjernici. Izravno 

ili pod utjecajem toga projekta obnovljeno 

je dvadesetak križeva. 


Lit.: Leksikon ikonografije, liturgije i simbolike 
zapadnog kršćanstva, Zagreb, 1979; J. Chevalier 
— A. Gheerbrant, Rječnik simbola, Zagreb, 1983; 
A. Stantić, Salašari i križni put. Atarski križovi, 
Zvonik, 3/1999, Subotica; In memoriam : Ivan 
Petrekanić, Zvonik, 9/2001; Opći religijski leksi- 
kon, Zagreb, 2002; D. Csuszo, Konyoregesiink 
szinhelyei, 1-4, Szabadka, 2003-2006; A. Stantić, 
Križ — čuvar ravnice, Zvonik 3/2003; A. Stantić, 
Čobanski križ, Zvonik, 4/2003; Enciklopedija 
živih religija, Beograd, 20047; A. Stantić, Obnav- 
ljanje križova, Zvonik, 3/2004, Subotica; M. Ste- 
panović (prir.), Somborska hronika fra Bone 
Mihaljevića 1717-1787., Sombor, 2012; Z. Vasilje- 
vić, Križevi u Somboru i okolici, Hrvatska riječ, 
br. 516, Subotica, 22. II. 2013.; T. Žigmanov, Bu- 
njevački Put križa, Subotica, 2013; Lj. Vuković 
Dulić, Bunjevački Put križa — jedan model pro- 
mišljanja kulturne baštine, Nova riječ, 1/2014, 
Subotica. 


A. Rudinski 


KRIŽANOVIĆ 


KRIŽANOVIĆ, Dalibor (Subotica, 31. 
V. 1974.), tenisač, teniski trener. Sin je Pe- 
tra Zvonimira i Mirjane, rođ. Poljaković. 
Osnovnu i srednju kemijsko-tehnološku 
školu završio je u Subotici, ali nikada nije 
radio u struci, nego se profesionalno bavio 
tenisom. Tenis je počeo trenirati sa šest go- 
dina u TK Spartak u Subotici, u kojem je 
igrao do desete godine, kada prelazi u TK 
Palić na Paliću. Ondje ostaje godinu dana, 
a zatim odlazi u TK Vojvodina iz Novog 
Sada, za koju igra osam godina. U sezoni 
1993.-94. vraća se u TK Spartak i ostaje 
do kraja 1996., kada se seli u Njemačku. 
Dok je igrao u TK Spartak nastupao je i u 
Njemačkoj za nekoliko tamošnjih teniskih 
klubova (Reissersee, Mittenwald, Schwarz- 
gelb). 


Kao junior, bio je prvak Vojvodine i Sr- 
bije (1990.) u pojedinačnoj konkurenciji 16 
i 18 godina, a u istoj konkurenciji s mom- 
čadi TK Vojvodine osvojio je i posljednji 
naslov prvaka SFRJ (1991.). U seniorskoj 
konkurenciji s TK Spartak igrao je u fi- 
nalu miksa i bio viceprvak SR Jugoslavije 
(1995.) 


Prvu trenersku diplomu stekao je 1992. 
na DIF-u u Novom Sadu. U Njemačkoj 
1998. stječe trenersku licenciju C Njemač- 
kog teniskog saveza (DTB), zatim 2000. li- 
cenciju B, a na fakultetu u Kolnu 2014. tre- 
nersku licenciju A DTB-a. Od 1996. živio 
je u Hollageu kraj Osnabriicka, a od 2003. 
Živi i radi u Osnabriicku, gdje je glavni 
trener mjesnoga Osnabriicker Tennisclub 
(OTC) i vodi tenisku školu Match Play (od 
2014. Play Smart). 


Izvor: osobni iskaz Dalibora Križanovića. 


Lit.: D. Prćić, Radost prenošenja teniske vještine, 
Hrvatska riječ, br. 284, Subotica, 8. VIII. 2008; 
http://otc-1908.de/trainer/dalibor-krizanovic/ 


P. Skenderović 


KRIŽANOVIĆ, Dubravka (Subotica, 15. 
X. 1943.), znanstvena savjetnica. Kći je 
Ivana i Terezije, rođ. Peić Gavran. Osmo- 
godišnje osnovno školovanje započela je u 
Subotici, nastavila u Krapinskim Toplica- 
ma, a završila je u Subotici. Gimnaziju je 
upisala na Krku, a nastavila ju je u Zagre- 

bu, gdje je i maturirala 1962. Na Prehram- 
beno-tehnološkom fakultetu u Zagrebu 
diplomirala je 1970. te doktorirala 1990. 
temom Aktivnost enzima aldolaze i alanin 
aminotransferaze u serumu simentalske 
junadi i njihova povezanost s tovnim spo- 
sobnostima i kvalitetom mesa. God. 1971. 
zaposlila se u Institutu za fiziologiju i pa- 
tologiju animalne proizvodnje pri Veteri- 
narskom fakultetu Sveučilišta u Zagrebu, 
Zavodu za stočarstvo, a nakon ukidanja 
toga Instituta (1977.) nastavila je raditi na 
Veterinarskom fakultetu u istom Zavodu. 
Tijekom cijeloga radnoga vijeka uključena 
je u znanstveni rad kao nositeljica vlasti- 
tih projekata ili kao suradnica na drugim 
projektima. Prošla je sve faze znanstvenog 
napredovanja: u zvanje znanstvene asisten- 
tice izabrana je 1981. i upisana je u Registar 
znanstvenih radnika, u zvanje znanstvene 
suradnice izabrana je 1991., a 2003. u zva- 
nje znanstvene savjetnice. Umirovljena je 
2010. Članica je Hrvatskog biokemijskog 
društva i International Society of Animal 
Clinical Biochemistry. 


U znastvenom radu glavna su joj po- 
dručja rada fiziološki i biokemijski pro- 
cesi tijekom rasta tovnih goveda. Težište 
istraživanja je mišićni rast i utjecaj ensima 
na sadržaj bjelančevina u mišićnom tkivu, 
utjecaj prehrane, težine i dobi na klaoničku 
kvalitetu junadi te mogućnosti unapređenja 
tova. Sudjelovala je na više domaćih i ino- 
zemnihm skupova i surađivala u časopisi- 
ma Stočarstvo i Veterinarski arhiv. 


Objavila je više od 30 znanstvenih i 
stručnih radova samostalno ili u suradnji: 
Untersuchungen iiber den Einfluss der Ta- 
gerszunahme auf die Schlachtgualitit bei 
der Jungbullenmast, Schweiz Archiv filr 
Tierheilkunde, 121, Bern, 1979, 95-106; 
Koncentracije ukupnog kolesterola i lipi- 
da u serumu simentalske junadi tijekom 
tova, te njihova povezanost s klaoničkom 
kvalitetom, Veterinarski arhiv, 51, Zagreb, 
1981, 87-98; Fructose 1,6 — biphosphate 
aldolase in the sera of Simmental young 
bulls. Connection with the fattening capa- 
city, muscle quantity and protein content, 
Journal of Animal Breeding and Genetics, 

110, Hamburg, 1993, 346-356; Glutathione 
and related enzime activites in the blood 
of Simmental bulls, Research in veteri- 
nary science, 63, London, 1997, 191-192; 
Could bovine plasma proteins indicate 
the extent of muscle mass and protein 
content, Revue de Medecine Vetćrinaire, 
45, Toulouse, 2000, 257-260; Bovine Ha- 
ematological Values during Fattening with 
Posaible Implications for Muscle Growth, 
Veterinary Research Communications, 25, 
Amsterdam, 2001, 495-502; ; Opći principi 
uzgoja svinja na ekološki prihvatljiv način, 
Stočarstvo, 1/2007, Zagreb, 53-60; Utjecaj 
tjelesne mase pri porodu naprirast i gubitke 
odojaka, Stočarstvo, 5/2007, 337-346; Za- 
štita zdravlja, zakonska regulativa i rizici u 
očuvanju izvornih pasmina domaćih živo- 
tinja, Stočarstvo, 6/2007, 481-487; Changes 
of bovine blood lipid peroxides and some 
antioxidants in the course of growth, Vete- 
rinarski Arhiv, 78, Zagreb, 2008, 269-278; 
Phenotypic characteritis and heritability of 
m. longissimus dorsi chemical composition 
in Croatian Simmental bulls, Veterinarski 
arhiv, 79, Zagreb, 2009, 333-341 itd. 


Izvor: kazivanje Dubravke Križanović 
N. Zelić 


KRIŽANOVIĆ, Grgo (Krisanovics, Kri- 
zsanovics, Georgius, Gergely) (? — 2), vi- 
soki subotički gradski dužnosnik, senator. 
Kada je nakon donošenja Zakonskoga član- 
ka br. XVIII. Ugarskoga sabora iz 1741. o 
razvojačenju dotadašnjih vojnograničar- 
skih područja u Bačkoj i Bodroškoj župa- 
niji i njihova pomicanja na stvarnu habs- 
burško-tursku granicu subotička katolička 
općina u siječnju 1743. predložila Mariji 
Tereziji razvojačenje Subotice i stavljanje 
pod civilnu upravu, skupa sa Stipanom 
Vojnićem i Ilijom Bukvićem bio je član iza- 
slanstva subotičkih katolika — Hrvata (Dal- 
matina) koje je u Beču 1743. pregovaralo o 
uvjetima razvojačenja Subotice. Akciju je 
podupro kalačko-bački nadbiskup i bački 
župan Gabrijel Patačić, a kao posebni pu- 
nomoćnik interese hrvatskoga stanovništva 
zastupao je Miklos Karasz, glavni bilježnik 
slobodnoga kraljevskoga grada Segedina. 


Molba grada pozitivno je riješena te je 
Marija Terezija 7. V. 1743. donijela Povelju 
kojom je grad dobio status privilegirano- 
ga komorskoga trgovišta i novo ime Szent 
Maria. Sa Stipanom Vojnićem supotpisnik 
je u ime grada Vječitoga ugovora gradsko- 
ga magistrata i Ugarske komore od 28. VI. 
1743., kojim su razrađene pojedinosti ra- 
zvojačenja i prava trgovišta. Na prvoj insta- 
laciji (izboru) gradskog magistrata 29. VII. 
1743. izabran je za jednoga od 13 senatora 
— članova magistrata. Bio je član gradskih 
izaslanstava u razgovorima sa središnjim 
vlastima u Beču i Požunu (Bratislavi): 
gradski ga je magistrat 1744. uputio da 
s glavnim gradskim bilježnikom Petrom 
Josićem urgira rješavanje nastalih sporova 
s pravoslavnim stanovništvom u gradu, s 
Josipom Vizijem bio je 1746. upućen radi 
rješavanja spora s plemićima na području 
grada te radi revizije Vječitoga ugovora 
iz 1743., koji je potpisan uz posredovanje 
predsjednika Ugarske dvorske komore 
grofa Antuna Grašalkovića 6. XI. 1748. u 
Pešti. Prema popisu imovine iz 1748. bio je 
jedan od najbogatijih stanovnika Subotice. 
Na čelu grada, kao glavni gradski sudac, 
bio je 1745.-47. i 1752.-53. 


Lit.: 1. Ivanyi, Szabadka szabad kirdlyi varos 
tortćnete, 1-2, Szabadka, 1886-1892; L. Mađar, O 
popisu posednika i njihove imovine za razreziva- 
nje poreza po portama 1748. godine, u: Koreni : 
Svedočenje vekova : Pravni položaj i stanovništvo 
Subotice 1391 — 1828, Subotica, 1991; Z. Mandić, 
V. Manasijević, Prothocollum Oppidi Cameralis 
Regio Privilegiati — Szent Maria, antehac Szabat- 
ka vocati 1743-1756, Subotica, 2006; L. Heka, 
Dalmatini (Bunjevci) u slobodnim kraljevskim 
gradovima Segedinu i Subotici, Subotica, 2015. 


S. Bačić 


KRIŽANOVIĆ, Krista (Kristica) (Subo- 
tica, 25. XI. 1915. — Bikovo, 17. IV. 1958.), 
prosvjetna i kulturna djelatnica, katolička 
aktivistica. Rođena je u obitelji Marka 1 
Kornelije, rođ. Perčić. Pučku školu i gi- 
mnaziju završila je u Subotici. Već kao 
srednjoškolka uključila se u Katoličku ak- 
ciju. Po zanimanju je bila učiteljica. Jedna 
je od pokretačica Križarskog sestrinstva u 
Subotici, osnovanog 22. VII. 1930. U se- 
strinstvu je od 1933. bila pročelnica »ka- 

ritativne sekcije«. Aktivna je i u razdoblju 
nakon 1935., kada Križarsko sestrinstvo 
nosi ime »Bunjevka«. Nakon znatnijeg ši- 
renja križarskog pokreta sudjeluje u osni- 
vanju Bačkog okružja križarica s ciljem 


Krista 
Križanović 


koordiniranja svih križarskih sestrinstava 
u Bačkoj, gdje je obnašala dužnost tajnice. 
Za vrijeme rata boravila je Zagrebu, gdje 
je u Klasju naših ravni objavljivala kraće 
beletrističke radove. Nakon rata bolesna 
se vraća u Suboticu, gdje je teško bolovala 
do smrti. Tekstove je potpisivala pseudoni- 
mom Jaga Vrkljan. 


Lit.: Klasje naših ravni, 1-2/1944, Zagreb; Subo- 
tička Danica : kalendar za 1990. god., Subotica, 
1989; L. I. Krmpotić, Od sokolstva do križarstva 
u Bačkoj, Glasnik Pučke kasine, br. 7-8/2005 — 
10/2005, Subotica; S. Beretić, Križarska organiza- 
cija u Subotici, Subotička Danica : kalendar za 
2015. godinu, Subotica, 2014. 

M. Bara 


KRIŽANOVIĆ, Robert (Subotica, 13. 
XI. 1974), sportski gimnastičar. Sin je 
Bele i Marge, rođ. Balažević. Osnovnu i 
srednju tehničku školu (MESŠC) završio 
je u Subotici. Diplomirao je na Fakultetu 
fizičke kulture u Novom Sadu. Sportsku 
karijeru započeo je u Gimnastičkom druš- 
tvu Partizan u Subotici. Tijekom karijere 
sudjelovao je na brojnim natjecanjima u ka- 
tegoriji pionira, juniora i seniora. Proglašen 
je sportašem godine Subotice u pionirskoj 
kategoriji 1988. i 1989. Na prvenstvu Gi- 
mnastičkoga saveza Jugoslavije 1987. osvo- 
jio je 2. mjesto u ručama (razboju) i 4. u 
parteru; na Sportskoj olimpijadi školske 
omladine Vojvodine (SOŠOV) 1989. osvo- 
jio je 1. mjesto u karikama (krugovima) 
iu parteru, 2. mjesto na preči (vratilu) te 
4. mjesto u preskoku; na SOŠOV-u 1991. 
osvojio je 1. mjesto u višeboju; u Kupu SR 

Jugoslavije osvojio je 1. mjesto u višeboju, 
na državnim seniorskim prvenstvima osva- 
jao 1. mjesto u konju s hvataljkama (1996.), 
1. mjesta na karikama i na preči, a 2. mjesto 
u konju s hvataljkama (1997.). Sudjelovao 
je na Europskom prvenstvu u gimnastici 
1996. Za vrhunske rezultate dobio je diplo- 
mu Sveučilišta u Novom Sadu 1994. 


Od 2006. ostvario je uspješnu međuna- 
rodnu karijeru kao menadžer fitnesa. Živi i 
radi u Dubaiju (UAE) kao menadžer fitne- 
sa. Predsjednik je Međunarodnoga eduka- 
cijskoga komiteta Međunarodnoga saveza 
za sportsku aerobiku i fitnes (Federation of 
International Sports, Aerobics and Fitness 

— FISAF) sa sjedištem u Pragu. 


Lit.: https://hr.linkedin.com/in/robertkrizanovic 
Z. Nagel 


KRIŽANOVIĆ, Vita (Subotica, 2.XI. 
1909. — Subotica, 16. VII. 1946.), katolička 
djelatnica, učiteljica. Rođena je u kršćan- 
skoj obitelji Petra i Marije, rođ. Rumenja- 
ković. Pučku i građansku školu završila je 
u Subotici, a učiteljsku školu u Beogradu. 
U međuratnom razdoblju djelovala je kao 
učiteljica u raznim mjestima, među ostalim 
i u Podzvizdu u zapadnoj Bosni, a u godi- 
nama pred Drugi svjetski rat u subotičkom 
predgrađu Mali Bajmok. 


Vita 
Križanović 


Kao mlada učiteljica bila je među naji- 
staknutijim subotičkim članicama Katolič- 
ke akcije, najprije u Hrvatskoj katoličkoj 
orlici u Subotici, a nakon ukidanja orlov- 
skoga pokreta 1929. pokretačica je osnutka 
Križarskoga sestrinstva u Subotici 22. VII. 
1930. Okupila je tada djevojke iz bunje- 
vačkih gradskih četvrti (najviše iz Gata, a 
onda i iz Kera i Sente) te otvorila osnivač- 


126 


ku skupštinu, na kojoj je izabrana za prvu 
tajnicu i privremenu voditeljicu malih kri- 
žarica. Kada je s razvojem križarstva u 
Bačkoj radi bolje koordinacije križarskih 
sestrinstava 1939. osnovano Bačko okružje 
križarica, izabrana je za dopredsjednicu. 
Za vrije rata premještena je u P&klapusztu 
(srp. Kosančić) pokraj Vrbasa. Nakon rata 
bila je upravnica subotičke pučke Golu- 
bove škule (danas: OŠ Matka Vukovića). 
U rukopisu joj je ostala zbirka pripovije- 
sti Kroz čipkane zavjese, koja se nalazila 
u Subotičkoj matici, a poslije je nestala s 
ostalom arhivom. Njezin veliki sprovod 
bio je izraz iznimnog poštovanja ne samo 
vjernika nego i građanstva Subotice za 
njezino djelovanje na kulturno-narodnom 
i prosvjetnom polju kod djece i mladeži. 


Lit.: K. Bunić [1. Kujundžić], Prilog kulturnoj po- 
vijesti bunjevačko-šokačkih Hrvata, Subotica, 
1946; Subotička Danica : kalendar za 1990. god., 
Subotica, 1989; L. I. Krmpotić, Od orlovstva do 
križarstva u Bačkoj, Glasnik Pučke kasine, 3/2010 
— 4/2011, Subotica; S. Beretić, Križarska organiza- 
cija u Subotici, Subotička Danica : calendar za 

2015. godinu, Subotica, 2014. 
S. Bačić 


KRIŽARI, katolički pokret i organizacija 
hrvatske katoličke mladeži osnovana 1930. 
kao nastavak zabranjenoga Hrvatskoga or- 
lovskoga saveza nakon uvođenja diktature 
kralja Aleksandra 6. I. 1929. U samo neko- 
liko mjeseci nakon raspuštanja Hrvatskoga 
orlovskoga saveza potkraj 1929. učinjeni su 
koraci u pokretanju križarske organizaci- 
je. Pokret je uzeo ime prema francuskim 
Euharistijskim križarima, nastalima 1917. 
Euharistijski se pokret iz Francuske u ka- 
snijim godinama i desetljećima proširio po 
cijelom svijetu. Zahvaljujući Ivanu Merzu, 
ideje Euharistijskih križara prenesene su u 
Hrvatsku i među Hrvate u drugim dijelovi- 
ma Kraljevine SHS/Jugoslavije, a središte 
mu je bio Zagreb. 


Prvi organizatori pokreta bili su Milan 
Beluhan, Josip Vrbanek, Marica Stanković, 
Vilka Švigr, Ivo Protulipac, Avelin Ćepulić, 
Drago Cerovac, Slavko Šarić, Franjo Glo- 
žinić i Ivan Oršanić. Zagrebački nadbiskup 
Antun Bauer odobrio je pravila Križara 6. 


I. 1930., nakon čega su pravila potvrdili bi- 
skupi iz Krka, Šibenika, Sarajeva, Hvara, 
Subotice itd. Križarske organizacije dje- 
lovale su na područjima biskupija po odo- 
brenju Ordinarijata. Okružni inspektorat 
Dunavske banovine u Somboru dostavio 
je pravila Križara 21. V. 1930. svim kotar- 
skim načelnicima, gradskim načelnicima, 
predstojnicima gradske policije, komesa- 
rima željeznice i pogranične policije »radi 
znanja i obavještenja područnih organa 
vlasti«. Svrha je Križara bila »da što uže 
sjedinjeni s Kristom u načelima i Euhari- 
stiji rade za pobjedu Križa Kristova i to u 
vlastitom posvećenju, obrazovanju i životu, 
te djeluju, da se njihova okolina preporodi 
i obnovi u Kristu.« Djelovali su u duhov- 
nom smjeru što ga je razvio Ivan Mertz 
u orlovskom pokretu pod geslom Žrtva — 
Euharistija — Apostolat. Po uzoru na pret- 


Grb križara 


hodne orlovske organizacije križarstvo je 
imalo dvije grane — Veliko križarsko brat- 
stvo (VKB) i Veliko križarsko sestrinstvo 
(VKS). Pokret je okupljao zajednice seljač- 
ke križarske omladine, zajednice radničke 
križarske omladine, zajednice đačke kri- 
žarske omladine, zajednice malih križara, 
ali i starije dobne skupine. Osnovni oblici 
djelatnosti bili su tečajevi za mlade, vjer- 
ska, kulturno-obrazovna predavanja, izle- 
ti, hodočašća. Razvijeno je nakladništvo, 
VKB i VKS izdavali su glasila Vedjelja, 
Za vjeru i dom, Križarska straža, Križ, So- 
cijalni rad i Vrtić. Za vrijeme nadbiskupa 
Alojzija Stepinca križarski pokret postao je 
dijelom Katoličke akcije. 

Na čelu mjesnih križarskih bratstava i 


sestrinstava bio je duhovni starješina, sve- 
ćenik koji se brinuo da se ostvari duhov- 

ni cilj Križara. Upravne i ostale poslove 
vodila su mjesna križarska bratstva i se- 
strinstva, koja su bila sastavljena od vođa 
(predsjednika), zamjenika, bilježnika, gos- 
Mali Križari bili su do dobi od 15 godina, 
Križari od 30 i Starješine, osobe starije od 
80 godina. Za svojega posebnoga zaštitnika 
Križari su imali sv. Ivana Evanđelista, a 
Križarice sv. Ivanu Aršku. 


Nedugo nakon osnutka VK S-a u Zagre- 
bu skupina djevojaka iz subotičke četvrti 
Gat, koje je predvodila bivša orlovska dje- 
latnica Vita Križanović te Krista Križano- 
vić, uz pomoć Vilke Švigr iz zagrebačke 
središnjice i blagoslov administratora 
Bačke apostolske administrature biskupa 
Lajče Budanovića, osnovale su 22. VII. 
1930. Križarsko sestrinstvo u Subotici. Za 
duhovnika biskup im je dodijelio Andreasa 
Moulliona. Za voditeljicu izabrana je Mari- 
ja Cindrić, za tajnicu Vita Križanović i za 
rizničarku Kata Čović. Dužnost privreme- 
ne voditeljice malih Križara vršila je Vita 
Križanović. Zapisnik o osnutku sestrinstva 
potpisale su još Mara Pavluković, Stana 
Rudić, Ilka Baraković, Eržika Baraković 
i duhovnik Andreas Moullion. Sestrinstvo 
je svoj rad dodatno organiziralo 1933. kroz 
»euharistijsku sekciju«, koju je vodila Edi- 
ta Vojnić Purčar, »misijsku sekciju«, s vo- 
diteljicom Stanom Križanović, »sekciju za 
službenike Oltara«, čija je pročelnica bila 
Tona Kujundžić, »karitativnu sekciju«, s 
pročelnicom Kristom Križanović, ali i dru- 
gim aktivnostima, poput duhovnih vježba, 
procesija, organiziranju omladinskih dana, 
proslave Papinskoga dana, dana Ivana Mer- 
za, Majčina dana, prigodnih predavanja 1 
sl. Mariju Cindrić će na čelu subotičkoga 
križarskoga sestrinstva zamijeniti Mara 
Pavluković, a nju Ilka Dulić. 


Od 1935. križarsko sestrinstvo nosi ime 
Bunjevka, vodila ga je Tona Kujundžić, a 
imalo je i svoje ogranke. Đačko križarsko 
sestrinstvo osnovano je 18. IV. 1937. re- 
organizacijom dotadašnjega Križarskoga 
sestrinstva Bunjevka u Subotici. Predsjed- 
nica mu je bila Ruža Martinović, tajnica 
Julka Orčić. Od 1939. upravu čine Julka 


127 


KRIŽARI 


< ame o 
Posveta barjaka Križarskog sestrinstva 


Bunjevka u Katoličkom krugu u Subotici 
31. VI. 1937. 


. seze | 


Orčić, predsjednica, Zorica Mrljak, tajni- 
ca i rizničarka Klara Bibić, a duhovnik je 
Ivan Kujundžić. Nakon što se križarsko 
sestrinstvo znatnije razvilo, osnovano je 
1939. Bačko okružje križarica s ciljem 
koordiniranja svih sestrinstava u Bač- 
koj. Predsjednica mu je bila Mara Čović, 
dopredsjednica Vita Križanović, tajnica 
Krista Križanović, a rizničarka Ilka Dulić. 
Posebno sestrinstvo za radnice oformljeno 
je 17. XI. 1940. u Subotici u župi sv. Roka 
pod nazivom Križarsko sestrinstvo za 
žensku radničku omladinu. Predsjednica 
mu je bila Ružica Sekelj, potpredsjednica 
Manda Pejić, tajnica Katarina Zvekanović, 
Bertuš, nadglednice Jelica Zomborčević i 
Marica Šiška. 

Izvan Subotice su također bila brojna 
sestrinstva. U Bajmoku je sestrinstvo za- 
sigurno postojalo 1935.; prema fotografiji 
objavljenoj u Subotičkoj Danici za 1936. 
imalo je 75 članica. Brojno sestrinstvo dje- 
lovalo je u Tavankutu pod vodstvom Ani- 
ce Balažević Marinkić, potpredsjednica je 
bila Joca Skenderović, tajnica Rozica Dulić, 
Kata Đerek, a voditeljica malih križarica 
Kata Balažević. Za sestrinstvo na Šebešiću 
postoji sačuvan podatak, tj. objavljena fo- 
tografija u Subotičkoj Danici za 1937. Na 
Paliću je također postojala manja skupina 
križarica, ali o njihovu djelovanju nema 
sačuvanih podataka. Za druga mjesta i 
salaška naselja u subotičkoj okolici nisu 
sačuvani podaci. 

U Somboru je 25. XI. 1936. održana 
konstituirajuća skupština na kojoj je for- 
mirano Križarsko sestrinstvo i radni odbor: 
predsjednica Klara Vlašić, potpredsjednica 
Marija Bogdan, zapisničarka Zora Babić, 
rizničarka Marija Vuković, domaćica Ilon- 
ka Sumarić, odbornice Marija Vodeničar 
i Marija Raič, nadzorni odbor Marija Zi- 
darević i Teza Pekanović. Za duhovnika je 
izabran župnik Antun Skenderović. Male 
križarice predvodile su Leona Benja i Bara 
Raić. U godinama pred Drugi svjetski rat 
somborsko sestrinstvo vodile su Janja Jer- 
ković, potpredsjednica Leona Benja, tajni- 
ca Giza Burgin, rizničarka Kata Zidarević 


rosa 


Križarsko je sestrinstvo postojalo u 
Čonoplji i najvjerojatnije je osnovano 28. 
VII. 1940., istodobno kad i mjesno križar- 
sko bratstvo. Na osnutku križarstva u Čo- 
noplji bila je prisutna predsjednica VKS-a 
Marica Stanković, a križarice spominje 
i subotički tisak. Prema objavljenoj foto- 
grafiji u somborskom Našem kalendaru 
za Bunjevce-Šokce-Hrvate za 1944. to je 
križarsko sestrinstvo djelovalo u prostori- 
jama Bunjevačke kasine i tijekom Drugoga 
svjetskoga rata. 


Monoštor je imao sestrinstvo koje je 
predvodila Agica Pašić, a prema fotografi- 
Ji objavljenoj u Subotičkoj Danici za 1935. 
imalo je 49 članica. Sestrinstva su postoja- 
la i u drugim šokačkim naseljima. U Sonti 
se osnutak križarskih organizacija može 
povezati s agilnim djelovanjem kapelana 
Zvonka Augustina Luckara. Za Bereg, kao 
i neka druga naselja (npr. Žednik), ne po- 
stoje sačuvani podaci o sestrinstvu, što ne 
znači da nisu postojala, jer se u raznim iz- 
vještajima spominju izaslanici iz tih naselja 
na križarskim manifestacijama. U okolici 
Bača djelovala su tri križarska sestrinstva 

— u Plavni, Bođanima i Vajskoj, dok za Bač 
nije sačuvan spomen o organiziranom kri- 
žarstvu. Sestrinstvo u Bođanima osnovano 
je i održalo je svoju prvu sjednicu 27. X. 
1940., na kojoj je izabrana za predsjednicu 
Marica Herbst, potpredsjednicu Betica Ro- 


Žić, tajnicu Anica Poštić, rizničarku Lenka 
Hoffman i voditeljicu malih Križarica Ma- 
rica Šimunović. 


Gotovo istodobno s ograncima križar- 
skih sestrinstava 1930-ih osnivaju se kri- 
žarska bratstva u okolici Subotice, Som- 
bora i Bača. Nakon ukidanja orlovskih 
organizacija nekadašnje članstvo nastavlja 
djelovati u sklopu Križara. Pravila subotič- 
kih Križara odobrena su 21. V. 1930. Prvi 
sačuvani pisani podaci sa subotičkog pod- 
ručja, iako je križarskih bratstava vjerojat- 
no bilo i prije, spominju križarska bratstva 
na Šebešiću i u Tavankutu. Tavankutsko je 
bratstvo spadalo među najbrojnija bratstva: 
osnovano je tijekom 1934., a od samog po- 
četka imalo je 120 članova. Bratstvo je 
imalo pet sekcija, koje su se redovito sa- 
stajale. Duhovnik im je bio kapelan Lajos 
Vajda. Iste godine, 8. XII. 1934., osnovano 
je križarsko bratstvo na Šebešiću pod du- 
hovnim vodstvom župnika Ivana Lebovića 
i predsjednika Martina Merkovića, a 1936. 
izgradili su i vlastiti dom. Nakon Martina 
Merkovića, koji se 15. X. 1939. zahvalio na 
povjerenju, za predsjednika je biran Pere 
Kopunović, potpredsjednika Mate Šarče- 
vić, blagajnika Grga Merković, knjižniča- 
ra Bela Pokornić, voditelja mladih križara 
Franjo Pokornić, a Martin Merković postao 
je počasnim doživotnim predsjednikom. 


U Subotici je Đačko križarsko bratstvo 
osnovano sredinom rujna 1935. Prvi mu je 
predsjednik bio Miroslav Stemmer, a od 
1937. Ljudevit Lalić. U upravi su bili još i 
Franjo Kujundžić, Kun Sabo, Mirko Išpa- 
nović, Petar Kulić, Gustav Ivković, Mirko 
Horvat, Ante Sekulić, Alojzije Poljaković, 
Mirko Vidaković, Marko Lipozenčić, Fra- 
njo Malagurski, Mirko Horvat, a članstvo 
i uprava mijenjali su se s dolaskom novih i 
odlaskom starijih školaraca na studije. Du- 
hovnici su bili Nikola Dulić i poslije Ivan 
Kujundžić te Franjo Vujković. Bratstvo je 
imalo više sekcija: dramsku, tamburašku, 
stolnotenisku i literarnu. God. 1938. re- 
organizirano je u Đačko križarsko bratstvo 
višeškolaca, s predsjednikom Vojislavom 
Pešutom, i Đačko križarsko bratstvo nižeš- 
kolaca, s predsjednikom Antom Sekulićem. 


KRIŽARI 


Literarna sekcija Đačkoga križarskoga 
bratstva pokrenula je inicijativu za izda- 
vanje časopisa Kolo mladeži kao »glasila 
namijenjenog unutarnjim potrebama hrvat- 
skih katoličkih omladinskih organizacija u 
Bačkoj«. Izlazio je 1939.-40., izdavač 1 ure- 
đivač časopisa bilo je Bačko okružje križa- 
ra, a odgovorni urednik Franjo Vujković. 


E<ES 


Đačko križarsko bratstvo Subotica 


Sredinom 1930-ih križarski pokret u 
Bačkoj dobiva novi zamah u organizacij- 
skom radu. Zbog potrebe koordiniranja 
rada križarskih bratstava utemeljeno je 
1937. (službeno potvrdom VKB-a u Za- 
grebu 9. IX. 1939. i uz suglasnost biskupa 
Lajče Budanovića) Bačko okružje križara. 
Vodstvo su mu činili Ante Sekulić, zamje- 
nik Vojislav Pešut, tajnik Perica Vidaković, 
rizničar Zvonko Milonja, a duhovnik je bio 
Ivan Kujundžić. Postojalo je križarsko brat- 
stvo u subotičkoj četvrti Ker, no o njegovu 
djelovanju i članstvu nema sačuvanih po- 
dataka. Inicijativom Alekse Kokića, za vri- 
jeme njegova kratkotrajna kapelanovanja 
(1937.-38.) u župi sv. Roka u Subotici, uz 
pomoć Nikole Novakovića 1937. osnovano 
je Radničko križarsko bratstvo. 


Nakon odlaska Alekse Kokića na studij 
u Zagreb formirana su dva radnička kri- 
žarska bratstva 1939. Prvo je imalo sjedište 
u subotičkoj župi sv. Roka s duhovnikom 
Lajčom Matkovićem, predsjednikom Pe- 
rom Novakovićem, zamjenikom Josom 
Katančićem, tajnikom J. Vidakovićem, bla- 
gajnikom Nikolom Novakovićem i knjižni- 
čarem A. Skenderovićem. Drugo radničko 
križarsko bratstvo imalo je sjedište u zgra- 
di Matice subotičke s duhovnikom Ivanom 

Kujundžićem, predsjednikom Andrijom 
Cvijanovim, zamjenikom M. Crnkovićem, 
tajnikom Antunom Bašićem i blagajnikom 
M. Bošnjakom. U travnju 1939. formirano 
je novo križarsko bratstvo u subotičkom 
predgrađu Šandoru (Aleksandrovu), iako 
je tu, zauzimanjem svećenika Ivana Prćića, 
ranije djelovala skupina mladića zauzeta 
križarskim idealima. Novi duhovnik Ma- 
tija Zvekanović oformio je od starog član- 
stva novo bratstvo. 


Početkom 1930-ih u Somboru je žu- 
pnik Antun Skenderović osnovao križar- 
sko bratstvo, koje je djelovalo u Domu sv. 
Cecilije, kolokvijalno zvanom Križarski 
dom. Sa somborskim križarima jedno su 
vrijeme u Domu sv. Cecilije djelovali ne- 
zadovoljnici koji su 1935. napustili Bunje- 
vačko kolo i nedugo zatim, potkraj 1936., 
osnovali HKD Miroljub. Djelovanje bu- 
dućeg članstva hrvatskog društva tako se 
tijekom 1935. i 1936. godine moglo pratiti 
kroz aktivnosti somborskih križara. Hrvat- 
skoj javnosti predstavili su se gostovanjem 
u Osijeku, zatim i u Zagrebu na proslavi 
Križarskog dana 18. X. 1936. Križare je 
u to vrijeme predvodio Ladislav Vlašić. 
Somborske male križare vodili su Dragiša 
Dujmović i Stipan Mihalović. Na godišnjoj 
skupštini 20. IX. 1940. za predsjednika je 
izabran Petar Antičević, potpredsjednika 
Ernest Probojčević, tajnika Aleksa Mar- 
Ivan Šuk, vođu malih križara Petar Anti- 
čević, nadzornike Stjepan Bogišić i Franjo 
Nikolić. 


Među starija bratstva osnovana prije 
1935. pripada i ono u Monoštoru, o čemu 
svjedoči fotografija objavljena u Subo- 

tičkoj Danici za 1935. s 39 malih križara. 
Križarsko bratstvo u Bajmoku osnovano 
je najvjerojatnije 1934., a među skromnim 
spomenima tog bratstva svjedoči fotogra- 
fija u Subotičkoj Danici za 1936. s 34 člana. 
Sonćansko je bratstvo prema izvještajima 
u tisku i Bačkog okružja križara bilo među 
aktivnijima. Prema dostupnim podacima 
osnovano je tijekom 1935. zahvaljujući ka- 
pelanu Zvonku Augustinu Luckaru. Brat- 
stvo je svoja okupljanja imalo u Križar- 
skom domu, koji se u tisku i kolokvijalno 
nazivao i Hrvatskim katoličkim domom. 
Križarsko bratstvo u Čonoplji osnovano je 
28. VII. 1940. Vodio ga je Antun Palić, pot- 
predsjednik je bio Antun Požarković, taj- 
nik Ilija Džinić, blagajnik Imra Đurković, 
Tomo Beretić, dok su nadglednici bili Josip 
Krišner i Beno Vidaković. Duhovnik je bio 
Stjepan Ognjanov. Iste godine pokušalo se 
s osnivanjem križarskoga pokreta u Novom 
Sadu gdje, su osim Hrvata interes pokazali 
Nijemci i Mađari, no rat je omeo osnivanje 
bratstava na tom području. Iz raznih dopi- 
sa i skromnih izvještaja može se zaključiti 
da su bratstva postojala u Žedniku, Bere- 
gu, Baču, Bođanima, Plavni, Vajskoj, ali 
opseg njihovih aktivnosti i sastav članstva 
neistraženi su. 


Križari su 1930-ih postali jednom od 
najmasovnijih organizacija u hrvatskom 
narodu, pa tako i u Bačkoj. Ukupno su kri- 
žarska bratstva i sestrinstva 1937. imala 
oko 40.000 članova i članica, a broj im je 
neprekidno rastao do 1941. VKB je 1938. 
imao oko 340 ogranaka s 30.000 članova, a 
VKS 452 ogranka s 18.950 članica. Vijesti 
o djelovanju bačkih bratstava i sestrinsta- 
va donosile su Subotičke novine, napose u 
rubrici »Križari na djelu«, koja je postoja- 
la 1939.-41., zatim Subotička Danica, Kolo 
mladeži te križarska glasila u Hrvatskoj. 


Iako ne postoji sačuvana dokumenta- 
cija, iz raznih memoarskih zapisa, dopisa 
središnjici te članaka u tisku može se za- 
ključiti da je na vrhuncu djelovanja kri- 
žarskog pokreta u Bačkoj bilo više tisuća 
aktivnih križara. Najveće manifestacija na 
kojoj su sudjelovala bačka križarska brat- 


stva i sestrinstva bila je subotička proslava 
250. obljetnice doseljavanja najveće skupi- 
ne Bunjevaca u Bačku 1936. Redovito su 
obilježavali Papin dan i sudjelovali su na 
Omladinskim danima. Među zadnje velike 
manifestacije na kojima su sudjelovali bač 
ki Križari bili su proslava 1300. obljetnice 
povezanosti Hrvata s Rimom i u sklopu nje 
Dani hrvatske katoličke omladine u Som 
boru 15. IX. 1940., uz sudjelovanje oko 
1400 mladih iz cijele Bačke. 


Križari su u Bačkoj od 1941. do kasne 
jeseni 1944. jedva djelovali. Dio istaknutih 
članova bačkih Križara nastavio je djelova- 
ti u Zagrebu, dijelom zbog nastavka školo- 
vanja, dijelom zbog ratnih okolnosti. Nad- 
biskup Stepinac u srpnju 1945. raspustio je 
sve organizacije Katoličke akcije kako bi 
se članstvo zaštitilo od progona. Neovisno 
o prekidu djelovanja križara nekadašnje 
je članstvo bilo izloženo progonima. Ra- 
zračunavajući se s Crkvom i ideološkim 
neprijateljima, vlasti su u Subotici u tri 
montirana kaznena procesa 1948. osudile 
na zatvorske i druge kazne 27 istaknutih 
katoličkih aktivista, uglavnom križara. 


Obnoviteljska skupština križara odr- 
žana je 16. XII. 1993. u Zagrebu. Djelova- 
nje organizacije nije prošireno na sve one 
krajeve s hrvatskim stanovništvom gdje je 
uspješno djelovala do 1945. U Bačkoj su 
na nekadašnji značaj križara kroz svoje 
tekstove osobito upozoravali svećenici La- 
zar Ivan Krmpotić i Stjepan Beretić. Neki 
osuđeni članovi križarskoga pokreta nakon 
demokratskih promjena svoja su sjećanja 
objavljivali u zagrebačkom listu Politički 
zatvorenik (Ante Sekulić, Mara Čović, Ma- 
rija Dulić). 

Lit.: M. Stanković, Euharistija i križarski pokret, 
Katolik, 30, Šibenik, 1932; Subotičke novine, 
1935—1941, Subotica; Hrvatski dnevnik, 147/1936, 
Zagreb; A. Poljaković, Orlovsko-križarski pokret 
među bačkim Hrvatima, Klasje naših ravni, 
1-2/1944, Zagreb; Dokumenti o protunarodnom 
radu i zločinima jednog dijela katoličkog klera, 
Zagreb, 1946; M. Čović, Sjećanje — svjedočenje : 
zvuči kao priča, a bila je istina, Rijeka, 1996; L. 
Znidarčić, Križarska organizacija, životno djelo 
Ivana Mertza, Obnovljeni život, 3-4/1997, Suboti- 
ca; M. Beljanski, Sombor i bunjevački nacionalni 

preporod (1870-1945), Sombor, 1971; L. I. Krm- 
potić, Život i djelo Tone Kujundžić uzorne Križa- 
rice iz Bačke, Zagreb, 2003; J. Krišto, Hrvatski 
katolički pokret (1903.-1945.), Zagreb, 2004; L. I. 
Krmpotić, Od sokolstva do križarstva u Bačkoj, 
Glasnik Pučke kasine, br. 7-8/2005 — 10/2005, Su- 
botica; S. Mačković, Hrvatski katolički orao — Su- 
botica kroz arhivsko gradivo, Klasje naših ravni, 
3-4/2007, Subotica; L. I. Krmpotić, Od orlovstva 
do križarstva u Bačkoj, Glasnik Pučke kasine, 
3/2010 — 4/2011, Subotica; S. Beretić, Križarska 
organizacija u Subotici, Subotička Danica Kalen- 
dar za 2015. godinu, Subotica, 2014; http://www. 
ivanmerz.hr/sabrana-djela/bibliografija.htm 


M. Bara 


KRLEŽA, Miroslav, (Zagreb, 7. VII. 
1893. — Zagreb, 29. XII. 1981.), književnik, 
leksikograf. Autor je proznih (Frvatski bog 
Mars, Povratak Filipa Latinovicza, Ban- 
ket u Blitvi, Zastave), dramskih (Legende, 
Vučjak, Gospoda Glembajevi, U agoniji, 
Leda, U logoru) i pjesničkih (Pjesme, Sim- 
Jonije, Balade Petrice Kerempuha) djela 
te mnogih eseja, polemika i publicističkih 
tekstova (Izlet u Rusiju, Moj obračun s 
njima, Deset krvavih godina) ključnih za 
hrvatsku književnost XX. st. Utemeljio je 
ili potaknuo pokretanje nekoliko književ- 
nih časopisa (Plamen, Književna republika, 
Danas, Pečat) te znatno pridonio oživljava- 
nju leksikografije u Hrvatskoj prvo svojim 
zalaganjem za utemeljenje Jugoslavensko- 
ga leksikografskog zavoda (danas Leksi- 
kografski zavod Miroslav Krleža) kao jed- 
ne od središnjih znanstvenih ustanova, a 
potom dugogodišnjim vođenjem te ustano- 
ve i uređivanjem nekoliko enciklopedijskih 
izdanja. 


U Krležinim je tekstovima malo izrav- 
nih referenci na bunjevačke Hrvate. Naj- 
važniji je za razumijevanje njegova odnosa 
prema bunjevačkom pitanju dnevnički za- 
pis od 9. I. 1968. (Dnevnik 1958-69, Saraje- 
vo, 1981.) o »dva popa, dva Bunjevca« koja 
su mu donijela bunjevačku bibliografiju sa 
zamolbom da se »štampa u Akademiji« 
(JAZU, danas HAZU). Impresioniran je 
opsegom bibliografije (»nekoliko stotina 
jedinica za dvjesta godina«), a nezadovo- 
ljan zbog toga što Bunjevce, unatoč tomu, 
»danas madžariziramo« te zaključuje: »To 
se zove socijalistička politika.« Uz opseg 

bibliografije, razgovor s tom dvojicom 
Bunjevaca, od kojih je jedan bio i njezin 
priređivač Ivan Kujundžić, bio je neprije- 
porno povod za prisjećanje u istom zapisu 
na prikaz Bunjevaca u knjizi pripovijeda- 
ka Veljka Petrovića Bunja i drugi u Ravan- 
gradu (Pančevo, 1921.), koja je »ispala kao 
socijalno bornirano svjedočanstvo pseudo- 
gospodskog mentaliteta graždanskog, kad 
su Bunjevke bile sluškinje i rađale porod 
sluškinja«, pisano iz »varmeđijske džen- 
tri-perspektive«. Taj je Krležin zapis po- 
služio kao polazište u raspravi Tomislava 
Žigmanova »Identitetske sastavnice i slike 
svijeta Bunjevac(=k)a u tri pripovijetke 
Veljka Petrovića« (Nova riječ, 1/2014, Su- 
botica). Žigmanov je pak u ovećem član- 
ku »Hrvatskovojvođanske teme u “bibliji 
leksikografije'«, objavljenom u nastavci- 
ma (Hrvatska riječ, br. 488-492, Subotica, 
2012), iscrpno prikazao, dijelom i prenio, 
sve jedinice iz knjige Krležinih urednič- 
kih napomena Marginalije. 1000 izabra- 
nih komentara o tekstovima enciklopedije 
JLZ (prir. Vlaho Bogišić, Beograd, 2011.) 
relevantne za vojvođanske Hrvate. Krle- 
ža u svojim »marginalijama«, pokatkad i 
krajnje osobno, komentira enciklopedijske 
natuknice o »društvenom djelatniku i pje- 
sniku, bunjevačkom Hrvatu« Franji Baši- 
ću, kojega ne cijeni, o »franjevačkom spi- 
satelju, povjesničaru i pravniku« Grguru 
Čevapoviću — Krleža piše Ćevapović — ko- 
jega drži važnim, o »biskupu, diplomatu i 
humanisti« Andriji Dudiću, prema kojemu 
je ironičan, o Dunavu i njegovoj važnosti 
za život svih podunavskih Hrvata, o kipa- 
ru Robertu Frangešu-Mihanoviću, o tzv. 
»Jelačićevu ratu«, o Karlovačkom miru, o 
»našem enciklopedijskom imenu prvoga 
reda« Antunu Gustavu Matošu, kojega, 
nezadovoljan napisanim člankom, opširno 
ocjenjuje i kao književnika i kao osobu, o 
»franjevačkom spisatelju i povjesničaru« 
Emeriku Paviću, o Pečuhu, koji je za njega 
»kulturni centar Panonije, Gornje Hrvatske 
i Slavonije, od Jana Panonija Česmičkoga 
do Šenoe, znači od romanike do roman- 
tizma« te, napokon, o Srijemu, kojemu su 
u Enciklopediji, ističe Krleža, posvećena 
42 retka, »više nego nekim državama«. 

Premda, ocjenjuje Žigmanov, u Krležinm 
»marginalijama« uz Enciklopediju Jugo- 
slavije »nema previše odrednica koje su 
od značaja za Hrvate u Vojvodini, ipak su 
nam njegove opservacije istih i danas po- 
učne. Kao prvo, riječ je o načelnoj uputi 
kako treba pisati o osobama, pojavama ili 
događajima — strogo se držati činjenica, no 
isto tako obratiti pozornost i na kontekste u 
kojima je objekt obradbe situiran«. 


A. Bešlić, Krleža I. 


Kao »glavni redaktor« Enciklopedije 
Jugoslavije, Krleža je zagovarao smještanje 
Bunjevaca u hrvatski nacionalno-kultur- 
ni kontekst. U opširnom članku »Bunjev- 
ci« (Enciklopedija Jugoslavije, 2, Zagreb, 
1961.) Stjepan Pavičić prvo definira Bu- 
njevce kao »ime nekih hrvatskih naselja u 
kraju oko Zrmanje, s jedne i s druge strane 
Velebita, u Lici i okolini, u Subotici i bač- 
kom Podunavlju«, a potom Vaso Bogdanov 
u ključnom tekstu o povijesti Bunjevaca, 
koji obaseže oko 9 stupaca, ustvrđuje da su 
migracijom, koja je počela već u XVI. st., a 
»glavne (su) seobe izvršene potkraj XVII. 
st.«, bili »obuhvaćeni oni Hrvati koji su 
pod imenom Bunjevaca, napustivši svoja 
prvobitna boravišta uz Dinaru (...), naselili 
uz ostale hrvatske krajeve (u Lici, Slavoniji, 
Pokuplju i Pounju) srednju i sjevernu Bač- 
ku, dijelove Baranje i peštanske i čongrad- 
ske županije«. U doba madžarizacije, piše 
u nastavku, Bunjevci su dobivali potporu i 
sa srpske strane, ali »mnogo življe bile su 


za sve to vrijeme veze između Bunjevaca i 
Hrvata i još u većoj mjeri pružana je svim 
bunjevačkim nacionalno-kulturnim stre- 
mljenjima (...) pomoć s hrvatske strane«. 


Krleža je na različite načine bio prisu- 
tan u bunjevačkoj kulturi. 


U međuratnom subotičkom omladin- 
skom časopisu za kulturu Bunjevačko kolo 
(br. 10/1936), Balint Vujkov (pod pseudoni- 
mom Gorenc K.) smatra Krležu jednim od 
»najjačih« slavenskih pisaca »koji se može 
postaviti među ruske genije«. Subotički ča- 
sopis Rukovet u nekoliko je navrata (1959., 
1980., 1982. i 2009.) objavljivao Krležine 
tekstove, a u tematskom broju posvećenom 
Krleži (1/1982) objavljen je izbor njegovih 
pjesama, tekstovi Vojislava Sekelja »Moj 
susret s Krležom«, Save Babića »Miroslav 
Krleža i prijem Petefija kod nas između 
dva rata« te Lazara Merkovića »Krleža i o 
Krleži u “Rukoveti'«. Novinar i književnik 
Vojislav Sekelj autor je nekoliko manjih i 
većih tekstova o Krleži, među kojima je, 
uz spomenuti autobiografski tekst, važan 
i esej »Krležino Veliko Nepoznato Nešto« 
(Rukovet, 4/1983). Zapis »Moj susret s Kr- 
ležom« prisjećanje je na jednosatni razgo- 
vor u Leksikografskom zavodu u Zagrebu 
18. X. 1973. Sekelja se posebno dojmila 
Krležina susretljivost, zanimanje ne samo 
za njegov odnos prema književnosti i mi- 
šljenje o pojedinim književnicima, pa i o 
njemu, nego i za svakodnevne probleme, 
kao i Krležino izricanje vlastitih stavova 
o tom da »period lutanja« u mladih autora 
»može biti plodan ne postane li samome 
sebi svrhom«, da je Thomas Stearns Eliot 
»pokvario ukus generacije« i »zaustavio 
(...) razvoj poezije«, da njega, Krležu, »u 
školi šematiziraju, tumače ga zakonom 
crno-bijele logike, i odbijaju mladež od 
njega«, da mlađi pisci ne bi smjeli pisati 
romane jer roman zahtijeva »golemo život- 
no iskustvo« i »u njemu treba da vladaju 
božanski zakoni«, a bez toga će »u najbo- 
ljem slučaju« biti »samo poetizirana lite- 
ratura o literaturi«. Esej »Krležino Veliko 
Nepoznato Nešto« sastoji se od dva dijela. 
U prvom se nižu dojmovi o lijepom uopće 
te o Krležinoj poeziji, koja, prema Sekelju, 


KRMPOTIĆ 


počiva na proturječju između čovjekova 
umjetničkog i političkog bića: »Čovjek, po 
svom rođenju, rođen je umjetnikom. Usud 
čovjeka je politika.« U drugom dijelu tu- 
mači se nekoliko pjesama iz ciklusa »ratne 
lirike« (Pjesme I). 


Kiparica Ana Bešlić izradila je dva 
Krležina portreta, od kojih se jedan nalazi 
u Gradskom muzeju u Subotici, a Anto- 
nija Čota Rekettye objavila je u nekoliko 
nastavaka tekst, popraćen teatrografskim 
podacima, »Krleža na vojvođanskoj kaza- 
lišnoj sceni« (Klasje naših ravni, 3-4/2013 

— 1-4/2014). 
B. Senker 


KRIŽNI PUT —> Put Križa 


KRMPOTIĆ, Eta, ud. Patarčić (Subotica, 
26. IX. 1930. — Subotica, 26. I. 1996.), atle- 
tičarka, rukometašica. Kći je Petra i Tilke, 
rođ. Vuković. Osnovnu školu završila je u 
Subotici, a stručni ispit financijske struke 
položila je 1948. u Novom Sadu. U odbor 
Narodne skupštine AP Vojvodine izabrana 
1948. God. 1962./63. završila je jednogodiš- 
nji tečaj daktilografije u Zagrebu, gdje je 
završila i dopisnu upravnu školu 1972./73. 
Cijeli radni vijek provela je kao tajnica u 
subotičkoj tvornici čarapa 8. mart. 


Nakon Drugog svjetskoga rata u SD 
Sloboda (kako se tada zvala Bačka) poči- 
nje igrati veliki rukomet u vrijeme kada su 
početkom 1946. organizirani treninzi. Na 
prvom turniru iz velikoga rukometa odr- 
žanom 1946. u Subotici, na kojem su, osim 
SD Sloboda i FD Radnički iz Subotice, 
sudjelovale i ekipe iz Kanjiže 1 Ade, bila 
je članica sastava Slobode, koji je osvojio 
prvo mjesto. Iste godine momčad je odnije- 
la pobjedu u utakmici protiv rukometašica 
Segedina (2 : 0). Usporedno je trenirala i 
atletiku pod nadzorom Jakova Kopilovi- 
ća i Ljudevita Vujkovića Lamića — Moce. 
Sudjelovala je na krosovima, tada važnom 
obliku sportskih natjecanja. Na seniorskom 
prvenstvu Jugoslavije u Osijeku 1947. u 
krosu ženska momčad Slobode u sastavu 
Tereza Ivanković, Marija Skenderović, Eta 
Krmpotić i Pirika Kolar osvojila je 4. mje- 
sto u ekipnoj konkurenciji. Na državnom 

prvenstvu u krosu u juniorskoj konkuren- 
ciji u Skopju 1948. osvojila je drugo mjesto 
pojedinačno iza Tereze Ivanković. Kada je 
početkom 1949. po direktivi vlasti done- 
sena odluka da svi atletičari i rukometaši 
koji žele mogu prijeći u SDŽ Jovan Mikić 

— Spartak (osnovan 1945.), a da će se po- 
stojeće sekcije u Slobodi ugasiti, bila je u 
skupini sportaša koji nisu htjeli promijeniti 
klub te se prestala baviti sportom. 


Izvor: osobni iskaz Suzane Sagovanović iz Subo- 
tice, kćeri Ete Krmpotić. 


Lit.: »Bačka« 1901 -1971 Subotica, [Subotica, 
1971]; Lj. Gajić, Kros u Jugoslaviji, Jagodina, 
2012. 

P. Skenderović i E. Hemar 


KRMPOTIĆ, Ivan (Subotica, 30. III. 1875. 

— 2), političar. Rođen je u obitelji Đure i 
Teze, rođ. Milodanović. Ubrzo nakon for- 
miranja Kraljevine SHS došao je pod udar 
vlasti zbog navodnoga propagiranja komu- 
nističkih ideja, zbog čega je 1921. uhićen u 
Subotici. Kratko vrijeme djeluje kao član 
Bunjevačko-šokačke stranke, ali se ubrzo 
okreće Radićevoj Hrvatskoj republikanskoj 
seljačkoj stranci (HRSS). Živio je u Staroj 
Moravici, većinski madžarskom naselju, u 
kojem je od 1924. mještane organizirao u 
Radićevu stranku. Stranka je iste godine 
pristupila komunističkoj Seljačkoj interna- 
cionali u Moskvi pa je na nju primijenjena 
Obznana — naredba vlade Kraljevine SHS 
kojom je potkraj 1920. zabranjeno djelo- 
vanje KPJ-a, koje je za cilj imalo nasilno 
rušenje ustavnoga poretka. Zbog toga će 
ga vlasti, kao Radićeva pristašu, ponovno 
uhititi. Bio je kandidiran za izbore 11. IX. 
1927. kao nositelj liste stranke za topolski 
kotar. Održavao je političke zborove u oko- 
lici Bačke Topole i Subotice. Zbog jednog 
istupa na zboru u Staroj Moravici u kolo- 
vozu 1927. uhićen je zbog navodnog »pro- 
madžarskog govora«. U vodstvu HSS-a 
Bačke bio je od 1924.-29. Zahvaljujući nje- 
govu političkom djelovanju Stara Moravica 
smatrana je »kulom Radićevaca«. 


Izvor: Povijesni arhiv u Subotici, F: 45, 49/1925. 

Lit.: Neven, 50/1926, Subotica; Neven, 33, 35/1927; 
Đ. Mamužić, Dva naša sastanka u obćini St. Mo- 
ravica (kotar Bačka Topola, Vojvodina), Dom, 25, 
Zagreb, 1926. 


M. Bara 


KRMPOTIĆ, Lazar Ivan (Subotica, 14. 
IV. 1938. — Mala Bosna, 6. II. 2006.) sveće- 
nik, nacionalni i kulturni djelatnik, publi- 
cist. Rođen je u obitelji Stipana i Đule, rođ. 
Stipić, a odgojili ga baka i tetke. Pučku 
školu i realnu gimnaziju završio je u Subo- 
tici. Odrastao je u subotičkoj župi sv. Roka, 
gdje mu je župnik bio Ivan Kujundžić, koji 
je odlučujuće utjecao na njegov svećenički 
poziv, ali i ljubav prema svojemu bunje- 
vačko-hrvatskomu rodu. Studij teologije u 
Zagrebu pohađao je 1956.-62., gdje je po- 
slije i magistrirao filozofiju i teologiju 1964. 
Za svećenika je zaređen 1962., iste godine 
kada je počelo zasjedanje II. vatikanskog 
koncila, koji mu je bio trajni poticaj na 
ekumenskom, liturgijskom i pastoralnom 
području. Kao gorljivi zagovornik sv. Iva- 
na od Križa, njegovo je ime stavio uz svoje 
krsno ime. Bio je kapelan u Adi 1962.-64., 
u Bačkoj Palanci upravitelj je župe 1964.- 
84. te župnik 1984.-92., pri čemu je skrbio 
o još pet filijala. Od 1992. do smrti bio je 
župnik u Đurđinu. Dekan Bačkoga deka- 
nata bio je 1978.-92. Zalagao se za dolazak 
redovnika i redovnica u Subotičku biskupi- 
ju te prihvaćanje laičkih duhovnosti (foko- 
larini, neokatekumeni). Bio je član raznih 
biskupijskih vijeća, a osobito je djelovao na 
polju ekumenizma (grkokatolici, Slovačka 
evangelička crkva, Makedonska pravoslav- 
na crkva, kao i u Bugarskoj, Rumunjskoj i 
Madžarskoj), među ostalim bio je i član Vi- 
jeća za ekumenizam Biskupske konferenci- 
je Jugoslavije. Puno je radio na produbljiva- 
nju ćirilometodske baštine te se zalagao za 
suradnju s Katoličkom crkvom i Hrvatima 
u dijaspori (Kosovo, Makedonija, Rumunj- 
ska, Slovačka), o čemu je pisao brojne rad- 
nje u mjesnoj katoličkoj periodici. 


Istaknuo se zauzetošću za vjerski, kul- 
turni i znanstveni život svih bačkih Hrva- 
ta — Bunjevaca i Šokaca. U Bačkoj Palanci 
pokrenuo je 1970. župni list Horizonti, koji 
je izlazio do 1978. U suradnji s hrvatskim 


svećenicima Subotičke biskupije, župni je 
list preimenovan u vjersko-informativni 
list Bačko klasje 1978., koji je uređivao do 
konca izlaženja 1993. Obnovio je i godiš- 
njak Subotička Danica 1984., kojemu je bio 
urednik do 1994. Tijekom 1980. aktivno je 
sudjelovao u organizaciji mnogih hrvatskih 
manifestacija u okviru Katoličke crkve 
(Kokićevi dani, obilježavanje godišnjica 
hrvatskih bačkih velikana itd.) i izvan nje 
(Bajski razgovori od 1990., Antunovićev 
dan od 1991. u Aljmašu). Kao župnik rodne 
župe Tome Gerarda Stantića, bio je veli- 
ki promicatelj njegova štovanja i njegove 
kauze za proglašenje blaženim te je 2003. 
pokrenuo »bilten župe sv. Josipa Radnika« 
Gerardov narod, koji je izlazio u Đurđinu 
do konca 2005. U njima, kao i u drugim 


Lazar Ivan Krmpotić 


osobito zavičajnim periodicima (Klasje na- 
ših ravni, Glasnik Pučke kasine) i zborni- 
cima (Dr Josip Andrić 1894-1967 Zbornik, 
1971; Zbornik predavanja znanstvenog sku- 
pa u Subotici 12-14. VIII 1986. povodom 

300. obljetnice obnovljene crkvenosti među 

Hrvatima u Bačkoj, 1987; Zbornik radova 

o biskupu Lajči Budanoviću, 2004; Stjepan 

Tomislav Poglajen alias profesor Kolako- 
vić, 2007) objavio je mnogobrojne članke 

na hrvatskom, slovačkom, madžarskom, 
makedonskom i njemačkom. Bio je inici- 
jator proslave 300. obljetnice seobe Hrvata 
— Bunjevaca u Bačku 1986. i stogodišnjice 

smrti Ivana Antunovića 1988. Suutemelji- 
telj je Katoličkog instituta za kulturu povi- 
jest i duhovnost (danas: Katoličko društvo) 

Ivan Antunović u Subotici 1989., čiji je bio 
prvi predsjednik (do 1994.). U to vrijeme 
uređivao je Zbornik Ivan Antunović (1- 
5, Subotica, 1990.-94.) te s Belom Gabri- 
ćem seriju brošura Narodni običaji bačkih 
Hrvata (1-4, Subotica, 1992.-93.). Nakon 
kritičkoga osvrta na stanje u Subotičkoj 
biskupiji objavljenog u Subotičkoj Dani- 
ci za 1993. godinu, od sljedeće su godine 
prestali izlaziti Bačko klasje i Zbornik Ivan 
Antunović te je isključen iz uređivanja Su- 
botičke Danice. 


Skupljao i istraživao bunjevačku etno- 
lošku i kulturno-povijesnu baštinu, za koju 
je držao da je smišljeno razbacivana i uni- 
štavana. Inicijator je osnivanja Pučke kasi- 
ne 1878. u Subotici 1998. i član uredništva 
Glasnika Pučke kasine 2003.-06. Utemeljio 
je etno-zbirku Bunjevački salaš u Đurđinu 
2001. Kao veliki promotor pučke slamar- 
ske umjetnost iz okolice Subotice o njoj je 
objavio knjigu. Zauzimao se za otvorenje 
hrvatske gimnazije te je s Josipom Temu- 
novićem bio najagilniji zagovornik ispu- 
njenja želje biskupa Lajče Budanovića o 
ustanovljenju Zaklade Lajče Budanovića 
radi širenja prosvjete u kršćanskom duhu 
među bačkim Hrvatima. U tom cilju ini- 
cirao je tiskanje nedovršena djela Matije 
Evetovića Život i rad Paje Kujundžića (Su- 
botica, 2005.), kojoj je napisao i dulji pred- 
govor. Bio je gorljivi promicatelj nastave na 
hrvatskom jeziku, osobito nakon njezina 
pokretanja 2002., u OŠ Vladimir Nazor u 
Đurđinu. 


Objavio je knjigu o istarskoj redovnici 
Pauli Licul (1904.-1984.) i predvodnici su- 
botičkih križarica Toni Kujundžić (1914.- 
1996.). Autor je predgovora i dodatka dru- 
goga izdanja knjige Matije Evetovića Život 
i rad biskupa Ivana Antunovića narodnog 
preporoditelja (Pečuh, 2002). U Glasni- 
ku Pučke kasine objavljeni su mu feljtoni 
Od sokolstva do križarstva u Bačkoj (br. 
7-8/2005 — 7/2006) i Od orlovstva do kri- 
žarstva u Bačkoj (3/2010 — 4/2011) te po- 
smrtno izvaci iz autobiografije (br. 4/2009 
— 1/2013). Njegova bogata privatna arhiva 
završila je u privatnim rukama. U periodici 
se koristio pseudonimom LIK. 


135 


KRMPOTIĆ 


Djela: Majka Paula, Mostar, 1998; Umjetnost u 
tehnici slame, Zagreb, 2001 (Subotica, 2004?); Ži- 
vot i djelo Tone Kujundžić, Zagreb, 2003; 125 go- 
dina osnutka Pučke kasine : 1878-2003, Subotica, 
2003; Veliko obiteljsko stablo Dulićevih, Subotica, 
2005. 


Lit.: L. 1. Krmpotić, 25.obljetnica osamostaljenja 
Subotičke biskupije (1968.—1993.), Subotička Da- 
nica kalendar za 1993., Subotica, 1992; Reagira- 
nja; Osvrt na reagiranja, Subotička Danica kalen- 
dar za 1994. god., Subotica, 1993; Schematismus 
Dioecesis Suboticanae : Anno Domini 1998, Su- 
botica, 1998; B. Stantić, Im (sic!) memoriam + mr. 
Lazaru Ivanu Krmpotiću, Glasnik Pučke kasine, 
izvanredni br. 1/2006, Subotica; Zvonik, 2/2006, 
Subotica; Hrvatski biografski leksikon, 8, Zagreb, 
2013; B. Stantić, Deset godina tragične smrti sve- 
ćenika mr. Lazara Krmpotića i Ivana Dulića, Zvo- 
nik, 2/2016, Subotica. 

S. Bačić 


KRMPOTIĆ, Mario (Trst, Italija, 25. III. 
1889. — Beograd, 24. I. 1962.), nakladnik, 
publicist, pravnik, visoki državni činovnik. 
U Trstu je završio njemačku osnovnu školu 
i gimnaziju, a u Beču diplomirao slavistiku 
i doktorirao 1913. Uključio se u rad obi- 
teljskoga tiskarsko-nakladnoga poduzeća 
u Puli, koje je vodio otac Josip. Očeva je 
kuća bila i središte mjesnoga i uopće istar- 
skoga hrvatskoga narodnoga pokreta 1915.- 
18. Osim listova na njemačkom i talijan- 
skom, poduzeće je izdavalo i Hrvatski list 
1915.-18. Bio je stvarni urednik tog prvog 
dnevnika na hrvatskom jeziku u austrij- 
skom dijelu Monarhije, u kojem se, osim 
za hrvatske i jugoslavenske interese, zau- 
zimao i za socijaldemokraciju. U kolovozu 
1918. u Ljubljani je sudjelovao u osnivanju 
Narodnoga vijeća za Sloveniju, Trst i Istru, 
a bio je i član pulskoga mjesnoga odbora 
Narodnoga vijeća Slovenaca, Hrvata i Srba, 
koje je, u pokušaju priključenja Istre Drža- 
vi Slovenaca, Hrvata i Srba, upravljalo Pu- 
lom od 30. X. do talijanskoga zaposjedanja 
5. XI. Potkraj godine talijanske su ga vla- 
sti internirale na Sardiniju, zatim odlazi u 
Ljubljanu, a odatle 1921. prelazi u Beograd, 
gdje dobiva namještenje u Ministarstvu so- 
cijalne politike. 


Zbog praćenja stručne literature na 
hrvatskom, talijanskom, njemačkom, fran- 
cuskom i ruskom jeziku sumnjičen za tali- 


136 


janaštvo, fašizam, velikohrvatstvo i komu- 
nizam. Izgubio je posao, ali je nakon što 
je oslobođen od optužaba vraćen na rad u 
Ministarstvu. Zbog potreba posla školske 
godine 1921./22. upisao se na izvanredni 
studij na Pravnom fakultetu u Subotici, 
gdje je diplomirao 1934. U Ministarstvu je 
bio predsjednik Središnje uprave za posre- 
dovanje rada do rujna 1942., a do rata glav- 
ni urednik njezina službenoga glasila Soci- 
jalni arhiv i izvanredni profesor na Visokoj 
ekonomsko-komercijalnoj školi u Beogra- 
du. Pomagao je da dođe do gradnje neko- 
liko radničkih prihvatilišta i palača burza 
rada, među ostalim i u Beogradu, Novom 
Sadu, Zrenjaninu i Subotici (današnja zgra- 
da na uglu Zmaj Jovine i Đure Đakovića, 
izgrađena 1937.). Poslijeratne su ga vlasti 
optužile za suradnju s okupatorom te je de- 
gradiran. Nakon toga radio je kao činovnik 
u Ekonomskom institutu FNRJ, a zatim u 
Institutu društvenih nauka. Objavljivao je 
u nekoliko domaćih ekonomskih časopisa. 


Izvor: Povijesni arhiv Subotica, Pravni fakultet 
Subotica F:228.143. 


Lit.: M. Simić, Historija subotičkog pravnog fa- 
kulteta 1920-1941, Beograd, 1999; Istarska enci- 
klopedija, Zagreb, 2005; G. Demeter, G. Prčić 
Vujnović, A. Bratuleanu, A. M. Biro, Razvoj ur- 
banizma i arhitekture u periodu od 1918. do 1941. 
u Temišvaru, Segedinu i Subotici, Subotica, 2008; 
Srpski biografski rečnik, 5, Novi Sad, 2011; Hrvat- 
ski biografski leksikon, 8, Zagreb, 2013. 

S. Mačković 


KRMPOTIĆ, Zlatko (Beograd, 7. VIII. 
1958.), nogometaš, nogometni trener. Sin 
je Ivana, rodom iz Zemuna, i Zorke, rođ. 
Njegovan, rodom iz Subotice. Diplomirao 
je na Fakultetu sporta i tjelesnoga odgoja 
Sveučilišta u Beogradu, smjer nogometni 
trener. 


Nogometnu karijeru započeo je u mla- 
đim kategorijama FK AIK iz Bačke Topole. 
Za FK Crvena zvezda iz Beograda igrao 
je 1975.-86. nastupajući na 397 utakmi- 
ca. Igrao je na poziciji desnoga beka i bio 
kapetan momčadi 1983.-85. S klubom je 
osvojio prvenstva Jugoslavije 1979./80., 
1980./81. i 1983./84. te Kup Jugoslavije 


1982. i 1985. Nastupio je u finalu Kupa 
UEFA-e 1979., u kojem je Crvena zvezda 
poražena od Borussije iz M&nchengladba- 
cha. Za tursku momčad Genglerbirliši SK 
nastupao je 1986.-88. Aktivnu igračku ka- 
rijeru završio je u matičnom klubu AIK iz 
Bačke Topole, za koji je nastupao u nižim 
ligama 1988.-91. 


Za juniorsku reprezentaciju Jugoslavije 
odigrao je 25 utakmica i osvojio zlatnu me- 
dalju na Europskom prvenstvu 1978., kada 
je Jugoslavija pobijedila Njemačku DR u 
dvije finalne utakmice u Halleu i Mostaru. 
Za A-reprezentaciju Jugoslavije nastupio 
je 8 puta. Debitirao je 1980. protiv Italije 
u Torinu, a posljednji put igra 1982. protiv 
Norveške u Oslu. Sudjelovao je na Svjet- 
skom prvenstvu u Španjolskoj 1982., na 
kojem je odigrao dvije utakmice, kada je 
Jugoslavija ispala u 1. krugu. 


Trenersku karijeru počeo je u AIK-u iz 
Bačke Topole. Potom je vodio prvoligaške 
momčadi Degerforce (Švedska) 1994.-96., 
Sloga Jugomagnat iz Skoplja (Makedonija) 
1997.-98., Ankaragucu iz Ankare (Turska) 
1998.-99., OFK Beograd 1999.-2000., Obi- 
lić iz Beograda 2000., Paniliakos (Grčka) 
2000.-01., Kairat (Kazahstan) 2001.-03., s 
kojim je osvojio nacionalni kup, i Kazma 
(Kuvajt) 2005.-06. Bio je izbornik repre- 
zentacije Srbije do 17 godina 2004.-05. 1 do 
19 godina 2007.-08. Radio je i kao direktor 
škole nogometa svih mladih selekcija Crve- 
ne zvezde 2008.-09. te direktor škole nogo- 
meta Nogometnoga saveza Srbije 2009.-10. 
OFK Beograd, koji je nastupao u Superligi 
Srbije, vodio je s prekidom 2013.-14. Od 
2015. pomoćni je trener državnoga prvaka 
TP Mazembe iz Lubumbashija (DR Kongo) 
s kojim osvaja Afričku ligu prvaka nakon 
pobjede u finalu protiv ekipe USM Alger. U 
prosincu 2015. s Mazembeom sudjeluje na 
Svjetskom klupskom prvenstvu u Japanu, u 
kojemu je uspio doći do četvrt-finala. Po- 
četkom 2017. postao je glavni trener kluba 
Zesco United iz Ndole (Zambija). Posjeduje 
trenersku Pro-licenciju UEFA-e. 


Bio je meta nacionalističkoga izgreda 
od strane nogometnoga djelatnika i bivšega 
nogometaša Dragiše Binića, koji je 2008. 


KRNJAK 


na beogradskoj televiziji SOS izjavio da 
Krmpotić kao Hrvat nema što tražiti u Cr- 
venoj zvezdi. Zbog te izjave Krmpotić ga je 
tužio FSS-u, koji je suspendirao Binića iz 
nogometa na šest mjeseci. 


Lit.: Almanah jugoslavenskog sporta 1978, Beo- 
grad, 1979; O. Žurman, S. Svoboda, R. Garber, 
Zlatna knjiga nogometa, Zagreb, 1983; S. Zamba- 
ta, Nogomet 84, Zagreb, 1984; S. Zambata, Nogo- 
met 85, Zagreb, 1985; Fudbalska reprezentacija 
Jugoslavije 1920-1999., Beograd, 1999; http://slo- 
bodnadalmacija.hr/Nogomet/tabid/84/articleType/ 
ArticleView/articleld/28255/Default.aspx (24. VIII. 
2014); http://www.mozzartsport.com/vesti/zlat- 
ko-krmpotic-nasao-angazman-postao-pomo- 
cni-trener-vicesampiona-sveta-iz-2010-godi- 
ne/109520 (1. X. 2015); http:/mondo.rs/a855189/ 
Sport/Fudbal/FIFA-klupsko-svetsko-prven- 
stvo-na-Arena-sport.html (1. II. 2016.); http:// 
www.mozzartsport.com/vesti/africki-putevi-srp- 
skih-trenera-krpotic-preuzeo-junajted/158220 (9. 
IV. 2017.). 

E. Hemar 


KRNJAK, Svetislav Stjepan (Kernjak) 

(Dekanovec, Međimurje, 3. IX. 1940.), 
franjevac, publicist. Niže razrede osnov- 
ne škole završio je u rodnom selu, peti ra- 
zred u Zagrebu, a preostale više razrede u 

»Golubovoj školi« u Subotici, na poticaj 

Dionizija Andrašeca, tadašnjeg gvardija- 
na subotičkog franjevačkog samostana. U 
Subotici je školu polazio i njegov mlađi 

brat fra Davorin Juraj (Dekanovac, 2. I. 
1942. — Zagreb, 27. VI. 1961.). Franjevačku 
klasičnu gimnaziju polazio je u Zagrebu 

(franjevačkom redu pristupio je 1959), filo- 
zofiju studira na učilištu u Trsatu, teologiju 

na Bogoslovnom fakultetu u Zagrebu te u 

Grazu, Diplomirao je u Zagrebu 1974. Za 
svećenika je zaređen 1969. Bio je na službi 

u Austriji (Graz, Beč, Ebersbachander Fils) 
te u nekoliko mjesta u Hrvatskoj: Zagreb, 
Bjelovar (gvardijan 1990.-99.), Hrvatska 
Kostajnica a od 2014. u Osjeku. Bio je član 
je Prezbiterskoga vijeća i Zbora savjetnika 
Sisačke biskupije. 

Objavljuje životopisne i genealoške pri- 
loge, napose o podrijetlu i povijesti svojega 
roda, u različitim periodicima, u tijesnoj 
suradnji s Mirkom Vidovićem. Bavi se i 
drugim povijesnim, kulturno-povijesnim 


137 


KRNJAK 


i vjerskim temama (podrijetlo Hrvata, kr- 
šćanstvo, uljudba, Domovinski rat itd.). U 
1990-ima pokrenuo Zbornik roda Krnjak. 


Lit.: S. S. Krnjak, Hrvatski zavjetni križ, Zagreb 
— Osijek, 2017; Hrvatski biografski leksikon, 8, Za- 

greb, 2013. 
S. Bačić 


KRNJEVIĆ, Juraj (Ivanić Grad, 19. II. 
1895. — London, 9. I. 1988.), političar. Gi- 
mnaziju je završio u Zagrebu, a pravo je 
studirao u Beču i Budimpešti. Nakon stu- 
dija 1919. pristupio je Hrvatskoj pučkoj 
seljačkoj stranci te je postao jednim od bli- 
skih suradnika Stjepana Radića. Izabran 
je 1923. za tajnika Hrvatske republikanske 
seljačke stranke (HRSS), a od 1928. glavni 
je tajnik Hrvatske seljačke stranke (HSS). 
Za zastupnika u Narodnoj skupštini Kra- 
ljevine SHS biran je 1920., 1923., 1925. i 
1927. Zbog primjene Obznane na HRSS 
uhićen je početkom 1925. U vladi »narod- 
noga sporazuma« s Pašićevim radikalima 
bio je ministar socijalne politike (1925.-27.). 
Obnašao je dužnost privremenog tajnika 
skupštine Zagrebačke oblasti 1927., poslije 
dužnost predstojnika Odjela za socijalnu 
pomoć oblasti. 


= 


Juraj Krnjević 


U razdoblju 1923.-29. organizacijski 
je često djelovao na području Bačke te se 
upoznao s nacionalnim i drugim proble- 
mima Bunjevaca i Šokaca. Boravio je s 
Vladkom Mačekom u Subotici početkom 
kolovoza 1924. Osim organizacijskim po- 
slovima stranke posvetili su pozornost i od- 

nosu prema Blašku Rajiću. Gradskoj upravi 
postavili su zahtjeve za smjenu dotadaš- 
njeg činovništva pružajući time podršku 
»radićevskom« krilu Bunjevačko-šokačke 
stranke (BŠS), koje je bilo nepomirljivo 
prema osobama odanima radikalskoj vladi. 
Sudjelovao je na velikoj skupštini HSS-a u 
Subotici 17. 1. 1926., na kojoj su dane izjave 
iz kojih se moglo očekivati brzo pristupa- 
nje BŠS-a u HSS-u. Osobito je bio aktivan 
u pripremama za parlamentarne izbore 
1927., kada je bio nositelj izborne liste za 
somborski izborni kotar. Početkom lipnja 
1927. sudjelovao je u pokretanju mjesne 
organizacije HSS-a u Lemešu. Održavao 
je političke zborove u više naselja sombor- 
skog kotara pred parlamentarne izbore 11. 
IX. 1927. Njegova je lista osvojila 3.416 
glasova u izbornom okrugu Sombor s Ba- 
ranjom (4 % od ukupnog broja glasova), što 
je, međutim, bilo nedostatno za osvajanje 
zastupničkog mandata, jer je izborni prag 
bio 6.729 glasova. Sudjelovao je na zajed- 
ničkoj sjednici bačkih ogranaka stranke 7. 
IX. 1928. s ciljem prenošenja uputa vod- 
stva za daljnji rad nakon atentata na zastu- 
pnike HSS-a i smrti Stjepana Radića. 


Po uspostavi diktature 6. I. 1929. otišao 
je u emigraciju prema odluci stranačkog 
vodstva, gdje je ostao do 1939. Uglavnom 
je boravio u Ženevi nastojeći dobiti među- 
narodnu političku potporu u rješavanju hr- 
vatskog pitanja kod Društva naroda (Liga 
naroda). Nakon postizanja sporazuma o 
formiranju Banovine Hrvatske vratio se 
u Zagreb te je imenovan za senatora u 
gornjem domu Narodnog predstavništva 
Kraljevine Jugoslavije. Nastavio je pružati 
podršku bačkim Bunjevcima i Šokcima u 
njihovom nastojanju da se priključe Bano- 
vini Hrvatskoj. Trebao je biti glavni govor- 
nik u svojstvu izaslanika Vladka Mačeka 
na Saboru kulturnih društava bačkih 1 ba- 
ranjskih Hrvata, čije se održavanje planira- 
lo za 9. i 10. III. 1940. u Subotici, a koji je 
otkazan zbog političkih i oružanih prijetnja 
lokalnih ekstremnih srpskih političara oku- 
pljenih oko Srpskog kulturnog kluba. 


Vladko Maček ga je nakon napada na 
Jugoslaviju u travnju 1941. delegirao na 


mjesto potpredsjednika vlade Kraljevine 

Jugoslavije u inozemstvu. Bio je glavni 

predstavnik HSS-a u emigraciji, a u izbje- 
gličkim vladama Kraljevine Jugoslavije 

ministar i potpredsjednik od travnja 1941. 
do sredine 1944. U emigrantskoj vladi su- 
kobljavao se sa srpskim političarima. Na- 
stojao je dobiti jamstva za obnovu statusa 

i novih granica Banovine Hrvatske nakon 
rata. U tom je smislu 2. VI. 1943. uputio 

pismo Georgeu Williamu Rendelu, britan- 
skomu veleposlaniku pri jugoslavenskoj 

Ratnoj savezničkoj vladi u Londonu, obra- 
zlažući teritorijalna očekivanja stranke pri 

formiranju federalne Jugoslavije nakon 

rata. Očekivao je uključivanje dijelova 
Bačke po crti »od istočnoga ruba grada Su- 
botice na sjeveru do međe kotareva Bačka 

Palanka i Novi Sad na Dunavu«. Po pitanju 

područja naseljenih Bunjevcima i Šokcima 

pisao je »da su Hrvati pretežni slavenski 
element u tom dijelu Vojvodine i Suboti- 
ca, najsjeverniji grad Vojvodine, drugi 
je po veličini hrvatski grad. A budući da 
je Vojvodina tijesno vezana uz Hrvatsku 
prometnim linijama sačinjavala bi daleko 
prirodniju jedinicu s Hrvatskom nego li 
sa Srbijom.« U primjedbama britanskog 
Ministarstva vanjskih poslova ističe se da 
Bunjevci i Šokci, temeljem ugarske statisti- 
ke 1910., nisu po tradiciji Hrvati. Hrvatska 
teritorijalna očekivanja mogla »bi se oprav- 
dati jedino ako se Bunjevce i Šokce jugo- 
slavenske grupe katoličke vjeroispovijesti 
koje su se onamo doselile u 17. stoljeću 
ubraja u Hrvate«. Nadalje, predlaže se »u 
svrhu etničke pravičnosti« da bi zapadna 
Bačka sjeverno od Sombora morala »biti 
plebiscitarno područje u kojem bi izborni- 
cima morao biti omogućen izbor između 
Madžarske, Hrvatske ili Srbije« te da bi na- 
vedeno područje eventualno »moglo posta- 
ti enklava hrvatske uprave unutar Srbije«. 


Ostao je u inozemstvu nakon završetka 
Drugoga svjetskoga rata i obnove Jugosla- 
vije te je u suradnji s Vladkom Mačekom 
organizirao ogranke HSS-a po svijetu. 
Napustio je jugoslavenski okvir rješenja 
hrvatskog pitanja te se opredijelio za sa- 
mostalnu hrvatsku državu. Za predsjedni- 


KRONJA 


ka HSS-a izabran je nakon smrti Vladka 
Mačeka 1964. Predsjedničku dužnost ob- 
našao je do kraja života. Jedno je vrijeme 
uređivao stranačko glasilo Dom. Prema 
vlastitom svjedočenju i u emigraciji je odr- 
žavao kontakte s Hrvatima iz Bačke. 


Lit.: Radićevci u Vojvodini, Nova pošta, 28, Subo- 
tica, 1924; Neven, 24, 37, Subotica, 1927; Sombor- 
ka reč, 31, Sombor, 1927; Seljački Dom, 36, Za- 
greb, 1940; R. Horvat, Hrvatska na mučilištu, 
Zagreb, 1942; N. Prpić, Dr. Juraj Krnjević — Tri 
emigracije : Razgovori-pisma-prilozi, Zagreb 
2004; Hrvatski biografski leksikon, 8, Zagreb, 
2013. 

M. Bara 


KRONJA, Olga (Subotica, 11. VII. 1953.), 
kemičarka, sveučilišna profesorica. Kći je 
Ante i Jolan, rođ. Futo. Otac joj je prema 
dekretu kao učitelj 1920-ih došao iz Šibe- 
nika u Vojvodinu, gdje je poslije u Subotici 
zasnovao obitelj. Osnovnu školu i gimna- 
ziju završila je u Subotici, a studirala je na 
Kemijskom odsjeku Prirodoslovno-ma- 
tematičkoga fakulteta u Zagrebu, gdje je 
diplomirala 1975. Na Zagrebačkom sveuči- 
lištu magistrirala je 1983. radom O prošire- 
noj z-participaciji kod solvolize 5,9-dienil 
klorida te doktorirala 1988. disertacijom 
Reaktivnost i sekundarni B-deuterijski ki- 
netički izotopni efekti derivata skvalena. 
Od 1976. zaposlena je na Farmaceutsko-bi- 
okemijskom fakultetu u Zagrebu, gdje je 
bila asistentica, znanstvena asistentica, 
docentica, izvanredna profesorica, redo- 
vita profesorica (od 2005.) i redovita pro- 
fesorica u trajnom zvanju (od 2010.). Od 
1997. predstojnica je Zavoda za organsku 
kemiju Farmaceutsko-biokemijskoga fakul- 
teta. Bila je prodekanica za znanost Farma- 
ceutsko-biokemijskoga fakulteta 2003.-06. 
Držala je nastavu iz većega broja predmeta 
iz organske i fizikalno-organske kemije te 
spektroskopije. Bila je mentorica za dese- 
tak doktorskih disertacija te tridesetak di- 
plomskih radova. Stručno se usavršavala 
na sveučilištima u Los Angelesu, Yaleu, 
New Havenu (SAD) i Ulmu (Njemačka). 


Područje njezina znanstvenoga rada 
jest fizikalna organska kemija (solvolize, 
reakcijski mehanizmi, karbokationi, izo- 
topski efekti i sl). Objavila je oko 50 ra- 

dova u vodećim svjetskim znanstvenim 
časopisima, među ostalim u Journal of the 
American Chemical Society (Washington), 
Journal of the Chemical Society. Perkin 
Transactions (London), Journal of Orga- 
nic Chemistry (Washington), Angewandte 
Chemie International Edition (Frankfurt), 
European Journal of Chemistry (Brussels), 
European Journal of Organic Chemistry 
(Brussels), Account of Chemical Research 
(Washington). 


Odabrana djela: O. Kronja, M. Orlović, K. Hum- 
ski, S. Borčić, Lack of secondary B-deuterium 
kinetic isotope effect in solvolysis of 2-chlo- 
ro-3-hydrosqualene. A case of extended T-partici- 
pation and indication of concerted biomimetic 
polycyclization, Journal of the American Chemi- 
cal Society, 113, Washington, 1991, 2306-2308; M. 
Saunders, H. A. Jimenez-Vazquez, O. Kronja, Re- 
cent applications of the isotopic perturbation met- 
hod for determinig the details of carbocation stru- 
ctures, u knjizi: G. K. Prakash, P. R. v. Schleyer 
(ur.), Stable Carbocation Chemistry, New York, 
1996, 297-323; V. Vrček, H. U. Siehl, O. Kronja, 
Predictions of '*C chemical shifts in carbocations. 
The use of scaled chemical shifts calculated from 
GIAO DFT methods, Journal of the Chemical So- 
ciety. Perkin Transactions. 2, London, 1999, 1317- 
1322; O. Kronja, T. P. Kčhli, H. Mayr, M. Saun- 
ders, The Structure of the nonamethyleyclopentyl 
cation, Journal of the American Chemical Society, 
122, Washington, 2000, 8067-8070; I. Malnar, S. 
Jurić, V. Vrček, Ž. Gjuranović, Z. Mihalić, O. Kro- 
nja, Solvolysis of 1,1-dimethyl-4-alkenyl chlorides. 
Evidence for T-participation, Journal of Organic 
Chemistry, 67, Washington, 2002, 1490-1495; B. 
Denegri, S. Minegishi, O. Kronja, H. Mayr, S,1 
reactions with inverse rate profiles, Angewandte 
Chemie International Edition, 43, Frankfurt, 2004, 
2302-2305; V. Vrček, M. Saunders, O. Kronja, A 
new rearrangement process in tert-amyl cation, J. 
Journal of the American Chemical Society, 126, 
Washington, 2004, 13703-13707; M. Saunders, O. 
Kronja, Carbocations, fast rearrangement reacti- 
ons and the isotopic perturbation method, u: G. A. 
Olah, G. K. S. Prakash (ur.), Carbocations, New 
York, 2004, 213-235; B. Denegri, A. Streiter, S. 
Jurić, A. Ofial, O. Kronja, H. Mayr, Kinetics of the 
solvolyses of benzhydryl derivatives: Basis for the 
construction of a comprehensive nucleofugality 
scale, European Journal of Chemistry, 12, Brus- 
selss, 2006, 1648-1656; B. Denegri, O. Kronja, 
Nucleofugality of phenyl and methyl carbonates, 
Journal of Organic Chemistry, 72, Washington, 
2007, 8427-8433; N. Streidl, B. Denegri, O. Kro- 
nja, H. Mayr, A practical guide for estimating ra- 
tes of heterolysis reactions, Account of Chemical 

Research, 43, Washington, 2010, 1537-1549. M. 
Matić, B. Denegri, O. Kronja, Solvolytic behavior 
of aliphatic carboxylates, European Journal of 
Organic Chemistry, 7, Brussels, 2014, 1477-1486. 


Izvor: osobno kazivanje. 


Lit.: http://tkojetko.irb.hr ; http://www.biome- 
dexperts.com. 
1. Gutman 


KRPAN, Stjepan (Gornji Andrijevci, 21. 
XI. 1922. — Zagreb, 7. XI. 1995.), publicist, 
istraživač hrvatskih manjinskih zajednica. 
Osnovnu školu završio je u rodnom selu, a 
gimnaziju 1942. u Slavonskom Brodu. Za 
vrijeme Drugoga svjetskoga rata bio je pri- 
padnik oružanih snaga NDH. Od svibnja 
do kolovoza 1945. doživio je i tzv. »križni 
put«, tj. zlostavljanje i masovne likvidacije 
zarobljenih ustaša i domobrana te manje- 
ga broja civila tijekom njihova vođenja od 
Bleiburga i Slovenije do Banata, organizi- 
ranoga od strane jugoslavenske partizanske 
vojske. O iskustvima iz toga razdoblja pro- 
govorio je u člancima objavljenima nakon 
političkoga osamostaljenja Hrvatske. 


God. 1945. upisao se na sveučilišni stu- 
dij, ali je iz njega političkom odlukom ubr- 
zo isključen. Dok mu 1950. nije omogućen 
povratak na studij, bavio se poljodjelstvom 
na roditeljskom imanju. Kao izvanredni 
student diplomirao je njemački i hrvatski 
jezik na Višoj pedagoškoj školi u Zagrebu 
1954. te njemački i francuski jezik na Filo- 
zofskom fakultetu u Sarajevu 1961. Nakon 
toga predavao je u osnovnim i srednjim 
školama u Oroslavju, Novskoj, Ogulinu i 
Zagrebu do umirovljenja 1987. 


Za hrvatske se manjinske zajednice za- 
nimao već od srednje škole, ali su njegova 
usredotočena istraživanja počela znatno 
poslije. Bavio se u prvom redu Hrvatima u 
Rumunjskoj, Madžarskoj i Austriji, a u ma- 
njoj mjeri i onima u tadašnjoj Čehoslovač- 
koj i Italiji. Temeljito proučivši dostupnu 
literaturu i građu, odlazio je na terenska 
istraživanja u potrazi za novom građom. 
Organizirao ih je i financirao samostalno, 
bez ikakve institucionalne potpore. O hr- 
vatskim je manjinama objavio mnogobroj- 
ne članke u zbornicima te dnevnom i peri- 


odičnom tisku, među ostalim i u glasilima 
austrijskih i madžarskih Hrvata, a održao 
je i mnoga javna izlaganja i predavanja na 
teme povezane s hrvatskim manjinskim 
zajednicama. Glavninu svojih tekstova 
objavio je nakon umirovljenja, pri čemu 
su posebno vrijedne njegove knjige posve- 
ćene Hrvatima u Rumunjskoj. Kao dobar 
poznavatelj hrvatskih manjina, bio je su- 
radnik Leksikografskoga zavoda Miroslav 
Krleža za to područje te član odjela Mati- 
ce Hrvatske za kulturne veze s Hrvatima 
izvan domovine. Osim manjinskom, bavio 
se i slavonskom zavičajnom tematikom te 
brinjskim krajem, iz kojega potječu njegovi 
predci. 


STJEPAN KRPAN 


HRVATSKI UGLEDNICI 
U MAĐARSKOM 
PODUNAVLJU 


ade 


S. Krpan, Hrvatski uglednici u mađarskom 
Podunavlju, Budimpešta, 1991. 


Djela: Hrvati u Keči, Zagreb, 1983; Gradišćanski 
portreti, Zagreb, 1988; Od Karaša do Biferna — 
Zapisi o Hrvatima u Rumunjskoj, Mađarskoj, Če- 
hoslovačkoj, Austriji i Italiji, Zagreb, 1988; Hrva- 
ti u Rekašu kraj Temišvara, Zagreb, 1990; 
Hrvatski uglednici u mađarskom Podunavlju, Bu- 
dimpešta, 1991; Varodna starina Gornjih Andri- 
jevaca, Slavonski Brod 1991; Portreti rumunjskih 
Hrvata, Zagreb, 1992; Zavičajnici — portreti spo- 
minjanih, prešućivanih i zaboravljanih, Slavonski 
Brod, 1994; Brinjski kraj u prošlosti i sadašnjosti: 
prilozi za monografiju, Zagreb, 1995, Brodsko-po- 
savska županija — priručnik za zavičajnu nastavu, 
Zagreb, 1996. 


Lit.: Đ. Vidmarović, In memoriam: prof. Stjepan 
Krpan, Marulić, 1/1996, Zagreb; Hrvatski bio- 
grafski leksikon, 8, Zagreb, 2013. 


P. Vuković 


KRSTINA 


KRPARA, tkani predmet u pokućstvu u 

bačkih Hrvata. Osnova joj je pamučno pre- 
divo, a potka poderane stare krpe, odakle 

joj i ime. Potka se pripremala od starih 

krpa, najčešće stare posteljine, navlake ili 

otpadnih krpica koje su nastajale tokom 

krojenja i pri šivanju. Pokazatelj je to kako 

su Bunjevke i Šokice racionalno iskori- 
štavale čak i otpad. Krpe su se derale na 

širinu od oko 2 cm, motale u klupko i tako 

pripremale za tkanje. Klupka su razvrsta- 
vana prema boji i neposredno prije tkanja 

namotavana su na čunak, a zatim utkivana. 
Prilikom tkanja nastajale su šare, plaše po 

želji tkalje i tako stvarale ljupke bojne note 

i davale toplinu stanovanja. 


Tkale su se najčešće širine oko 70 cm. 
Koristile su se za prekrivanje kreveta ili 
kao staze po sobama. Ako su prekrivale 
krevet, tkale su se u dužini od najčešće 2 
m i dvije su se spajale po sredini kako bi 
se dobila željena širina. Ta vrsta tkanja i 
još poneke (suknene pregače, ponjavice...), 
tkale su se do sredine XX. st., kada upotre- 
ba tvornički izrađenih tkanina dovodi do 
napuštanja te vrste kućne radinosti. 


Izvor: kazivanje Ružice Žigmanov, rođ. Mačković, 
rođ. 1934. na Cikeriji. 


Lit.: A. Sekulić, Bački Hrvati, Zagreb, 1991. 


K. Suknović 


KRSTINA, 1. kup snopova pokošenoga 
žita i ječma složenih unakrst na njivi radi 
čuvanja od nepogoda. U bunjevačkih Hr- 
vata bilo je uobičajeno da pokošeno i u 
snopove povezano žito risari najprije sla- 
žu u stave (snopovi složeni uzdužno u dva 
reda, s vlati prema vani, između kojih će se 
poslije saditi krstine) međusobno udaljene 
desetak i više metara. Kod sadijevanja kr- 
stina najprije se stavljao jedan snop s vlati 
na strniku (odrezani korijen pokošenoga 
žita), zvani kurjak, na koji su se na zemlji 
polagala po četiri reda snopova unakrst (od 
čega je i naziv krstina) s klasjem okrenu- 
tim unutra, a na kraju je na vrh polegnut 
posljednji snop, zvan popo, kojemu je vlat 
bila okrenuta prema jugu i koji je bio dobro 
zakljukan za snop ispod njega. Taj zadnji 

KRSTINA 


snop bio je pokrov krstina, koje su kod Bu- 
njevaca brojile 18 snopova. Iz toga zadnje- 
ga snopa izvlačila se po šaka stabljika žita 
s obje, gornje i donje strane, i podvlačila 
pod uže snopa ispod pope, malo uvrnula 
i još više učvrstila na krstinama radi bo- 
ljega odolijevanja jaku vjetru. U tako sa- 
djevenim krstinama snopovi su najbolje 
sačuvani od zakišnjavanja i razvaljivanja 
jaka vjetra, dok ne budu odneseni s njive 
i sadjeveni u kamare. Na kraju su krstine 
okruživane izoranom brazdom radi zaštite 
od zahvaćanja vatrom prilikom paljenja 
strnike. 2. stara narodna mjera, koja je u 
kasnofeudalnom razdoblju u Bačkoj služila 
i za ocjenu veličine prinosa. Tako je npr. u 
Bačko-bodroškoj županiji 1788. popisano 
16.036 krstina pšenice. 


Lit.: M. Vlajinac, Rečnik naših starih mera, 3, Be- 
ograd, 1968; M. Peić, G. Bačlija, Rečnik bačkih 
Bunjevaca, Novi Sad — Subotica, 1990; A. Sekulić, 
Rječnik govora bačkih Hrvata, Zagreb, 2005; A. 
Stantić, Kruv naš svagdanji, Subotica, 2011; A. 
Stantić, Ris i obiteljska Dužijanca u subotičkom 
ataru, Subotica, 2011. 

P. Skenderović 


KRŠĆANSKI SOCIJALIZAM, naziv za 
socijalna i politička učenja i pokrete koji 
se temelje na strukturnoj primjeni kršćan- 
skih socijalnih načela, uz kombiniranje 
osnovnih ciljeva socijalizma s vjerskim i 
moralnim kršćanskim naukom. Pojavio se 
sredinom XIX. st u Velikoj Britaniji, na- 
kon čega se raširio u SAD-u, Francuskoj 
i Njemačkoj te drugim zemljama (Austriji, 
Sloveniji, Ugarskoj...). Osobito je razvijen 
bio između dvaju svjetskih ratova, ali ni- 
kada nije predstavljao trajniju ozbiljniju 
političku snagu. Nastao je kao protuteža 
radničkomu i socijalističkomu, posebno 
marksističkomu pokretu, od kojega je pri- 
hvatio socijalne vrijednosti socijalističkoga 
pokreta (pravednije društvo i solidarnost) 
istodobno odbijajući ideološke i svjetona- 
zorske stavove. Temelji se na kršćanskom 
naučavanju o jednakosti i bratstvu svih 
ljudi, pokušavajući uspostaviti ravnotežu 
među interesima različitih društvenih sku- 
pina (individualni — kolektivni, privatni — 
javni). 

U katoličanstvu socijalna enciklika 
pape Leona XIII. o radničkom pitanju Re- 
rum novarum (1891.) početak je crkvenoga 
učenja o socijalnim pitanjima, koje se je 
razvijalo tijekom XX. st. Iako enciklika 
odbacuje mnoge pojave modernoga doba 
i osuđuje socijalizam protiveći se »zajed- 
ništvu dobara« jer je protivno prirodnomu 
ljudskomu pravu na posjedovanje te bi uve- 
lo zbrku i nered u društvu i kao temeljno 
načelo potvrđuje »nepovrjedivost privat- 
nog vlasništva«, ona promiče svojevrstan 
korporativizam, utemeljen na socijalnoj so- 
lidarnosti među klasama, poštujući potrebe 
i prava svih. Najjači je bio pokret kršćan- 
skoga socijalizma koji je poticala Katolička 
crkva svojim socijalnim enciklikama (enci- 
klika pape Leona XIII. Graves de commu- 
ni, 1901.) o socijalnoj državi i pravdi. 


Kako su socijalističke ideje na prijelazu 
iz XIX. u XX. st. bile vrlo snažne i raširene 
i među katoličkim narodima, neki su ka- 
tolički krugovi nastojali pomiriti katolički 
crkveni nauk s idejama socijalizma, odno- 
sno nastojali su stvoriti kršćanski socijali- 
zam kao katolički odgovor na »bezbožnu« 
socijaldemokraciju i liberalizam. U tome 
pokušaju vrlo je velik uspjeh imala austrij- 
ska Kršćansko-socijalistička stranka (njem. 
Christlichsoziale Partei), koju je predvo- 
dio Karl Lueger. Njezin uspjeh odrazio se 
ina politička zbivanja u Ugarskoj, gdje se 
kršćanski socijalizam razvija od 1903., a 
1907. osnovana je Nacionalna kršćansko- 
socijalistička stranka (madž. Orszagos Ke- 
reszt&enyszocialista Part). 


Tragovi pojave kršćanskoga socijalizma 
među Hrvatima mogu se pratiti i u Bačkoj. 
Tako je župnik subotičke župe sv. Terezije 
Matija Mamužić započeo suradnju sa subo- 
tičkom ispostavom budimpeštanske Opće 
radničke zdravstvene i invalidske blagaj- 
ne osnovane u Subotici 1885., koja je bila 
dio socijaldemokratskoga pokreta, ali je 
prestao surađivati već nakon mjesec dana 
zbog doktrinarnih i praktičkih nesuglasica. 
Posebice je važno što su u godinama uoči 
Prvoga svjetskoga rata u kršćanskosoci- 
jalistički pokret bili uključeni tada mladi 
svećenici Lajčo Budanović, Blaško Rajić 1 


Ivan Petreš. Lajčo Budanović je kao kape- 
lan u Novom Sadu (1902.-10.) zatekao raši- 
reni utjecaj socijaldemokracije pa je u su- 
radnji sa sveučilištarcima osnovao Pokret 
kršćanskoga socijalizma i osnovao Kršćan- 
ski licej društvenih znanosti (zmadž. Kere- 
szteny tarsadalomtudmanyi liceum) 1909., 
a 1910. pokrenuo je i anonimno uređivao 
novine Delvidćki Ujsdg, glasilo kršćanskih 
socijalista za južnu Bačku. Bio je tajnikom 
Novosadskoga kršćanskoga socijalnoga 
društva do premještaja u Baju (1910.), a 
njegovim počasnim članom proglašen je 
1912. Djelujući kroz njih, uspio je kršćan- 
ski socijalizam proširiti među tamošnjim 
radništvom. Blaško Rajić također je bio 
jedan od pokretača kršćanskoga socijaliz- 
ma u Bačkoj. On je s Belom Mćszarosom u 
Subotici pokrenuo list Vaše novine (1907.- 
18.), glasilo Zemaljske kršćansko-socijal- 
ne stranke. Urednici novina isprva su bili 
Joso Mamužić, Ivan Petreš, Blaško Rajić 1 
Matija Čatalinac, a kada su uredništvo u 
rujnu 1913. preuzeli Joso Mamužić i Bela 
Meszaros, bunjevački su svećenici napu- 
stili list jer je došao u »nepreteljske ruke« 
(Veven, 39/1913) budući da je u njemu za- 
vladala protuhrvatska (»protunarodna«) 
struja (Matija Evetović), čime je završio i 
utjecaj kršćanskog socijalizma na vjerski i 
politički život bačkih Hrvata. Nedovoljno 
je istražena polemika na stupcima između 
Naših novina i Nevena, u kojoj su na stra- 
nicama Nevena sudjelovali Pajo Kujundžić, 
Šandor Rajčić i Josip Vuković Đido. 

Ilovac [B. Rajić], Šta obećaje crvena 
demokratija? A šta daje?, Subotica, 1907. 


KRŠĆANSKO I NARODNO UDRUŽENJE 


Osim toga najvažnijega lista, kršćanski 
su socijalisti u Bačkoj u to vrijeme imali 
još i Bacskai Naplo (1907.-17.), glasilo Ze- 
maljsko kršćansko-socijalističke udruge za 
Bačku županiju, te Katolički pučki savez 
(1908.-17.), hrvatsko izdanje lista Katoli- 
kus Nepszovetseg, uz njemačko i slovačko. 
Blaško Rajić je pod pseudonimom 1907. iz- 
dao u duhu kršćanskoga socijalizma brošu- 
ru »Šta obećaje crvena demokratija? A šta 
daje?%«, usmjerenu protiv socijaldemokrata. 
U njoj se, kao i u Vašim novinama, zago- 
vara opće pravo glasa, porezna reforma, 
nespojivost socijaldemokracije s kršćan- 
stvom te protivljenje ukidanju privatnoga 
vlasništva i agrarnoj reformi, državnomu 
vlasništvu, slobodnomu zidarstvu itd. 


Lit.: Ilovac [B. Rajić], Šta obećaje crvena demo- 
kratija? A šta daje?, Subotica, 1907; Neven, 
5,7/1911, 16,26,40,44,46/1912, 39,41,42/1913, Su- 
botica; T. Kolozsi, Szabadkai sajto (1848-1919), 
Szabadka, 1973; A. Lebl, Građanske partije u 
Vojvodini 1887-1918, Novi Sad, 1979; T. Vereš, 
Bunjevačko pitanje danas, Subotica, 1997; A. Se- 
kulić, Prilog istraživanju društvenog života bač- 
kih Hrvata od 1918. do 1928., Radovi Zavoda za 
hrvatsku povijest Filozofskog fakulteta u Zagrebu, 
23, Zagreb, 1990; Opći religijski leksikon, Zagreb, 
2002; Hrvatska enciklopedija, 6, Zagreb, 2004, 
Enciklopedija opća i nacionalna, 11, Zagreb, 
2006; M. Evetović, Kulturna povijest bunjevačkih 
i šokačkih Hrvata, Subotica, 2010. 


R. Skenderović 


KRŠĆANSKO I NARODNO UDRU- 
ŽENJE, neformalna krovna udruga bu- 
njevačkih i šokačkih Hrvata katoličkoga 
svjetonazora koja je djelovala prvih godina 
nakon Prvoga svjetskoga rata. Nastala je 
iz Narodnoga udruženja, koje su utemeljili 
Blaško Rajić i Martin Matić 1919. radi za- 
stupanja gospodarskih, prosvjetnih i poli- 
tičkih interesa Bačke i Baranje. 


U tom cilju pod vodstvom Blaška Ra- 
jića 9. V. 1920. pokrenut je tjednik Novine 
(od proljeća 1921. Subotičke novine) s pod- 
naslovom za kršćansko i narodno udruže- 
nje (izlazio do 1923., kada nastavlja kao 
Hrvatske novine), a osnovani su Prosvjet- 
no društvo Neven (od 1925. kao Hrvatsko 
prosvjetno društvo Neven) 30. VIII. 1920., 
Udruženje zemljoposjednika 4. IX. 1920. i 
Bunjevačko-šokačka stranka 15. IX. 1920. 

KRŠĆANSTVO 


Nakon toga udruga je utemeljena na Bunje- 
vačko-šokačkom saboru u Subotici 10. X. 
1920. s ciljem promicanja i zaštite interesa 
Bunjevaca i Šokaca u neočekivanim uvje- 
tima njihova isključivanja iz političkoga 1 
prosvjetnoga života i napada na njihovo 
katolištvo u Subotici, Somboru i šokačkim 
selima od strane srpskih stranaka (radika- 
la i demokrata). Kao pridruženi članovi u 
njezin sastav ulazili su i Pučka kasina u 
Subotici, Bajska kršćanska čitaonica u Baji, 
katolički krugovi sv. Terezije i sv. Roke u 
Subotici iu Kaćmaru te Paorsko društvo 
(nekadašanja podružina tj. podružnica Po- 
ljoprovrednog udruženja Bačko-Bodroške 
županije iz Sombora osnovana 1907., u 
okviru koje je bila i čitaonica) u Beregu. 

Subotičke n novine — za kršćansko i 
narodno udruženje, br. 17/1922. 


Udruga je isprva podupirala Hrvatsku 
pučku stranku (HPS), što je vidljivo i u 
njezinu nazivu, te se zauzimala za autono- 
miju Vojvodine. Uslijed slabljenja utjecaja 
HPS-a u Bačkoj i državnoga razgraničenja 
1921. postupno je prestala postojati, dok su 
novine i osnovana društva i organizacije 
nastavile samostalno djelovati. 


Lit.: Kršćansko i Narodno Udruženje, Subotička 
Danica ili bunjevačko-šokački kalendar sa slika- 
ma za prostu godinu 1921., Subotica, b. g.; Bunje- 
vački i šokački pokret, Subotička Danica ili bu- 
njevačko-šokački kalendar sa slikama za prostu 
godinu 1922., Subotica, b. g.; T. Kolozsi, Sza- 
badkai sajto (1919-1945), Ujvidćk, 1979; M. Eve- 
tović, Kulturna povijest bunjevačkih i šokačkih 
Hrvata, Subotica, 2010. 

S. Bačić 


KRŠĆANSTVO (od grč. Xpioqoc: Krist), 
monoteistička svjetska religija koja svoj 
temelj nalazi u objavi Boga u Isusu Kristu. 
Utemeljio ju je Isus Krist, a sljedbenici se 

nazivaju kršćanima. Glavna načela su da 
je Isus sin Božji, da je Božja ljubav prema 
svijetu temeljna komponenta njegova bića 
te da je Isus umro da bi iskupio ljudski rod. 
Nastalo je u Palestini, unutar židovstva, u I. 
st. nakon Kristova rođenja, među Židovima 
koji su prihvatili Isusa kao mesiju. U dru- 
goj polovini istoga stoljeća oblikuje se kao 
posebna religija i širi po gradovima Rim- 
skoga Carstva, osobito zaslugom apostola 
Pavla i njegovih misijskih putovanja, te 
postaje dominanto nežidovsko. U Novom 
zavjetu spominje se pojam kršćani (Djela 
apostolska, 11,26), a naziv kršćanstvo prvi 
spominje Ignacije Antiohijski (107.) i dru- 
gi ranokršćanski pisci (Origen, Euzebije) 
kao suprotnost pojmu poganstvo. Iako je 
proizašlo iz židovstva, prema njemu je i u 
opreci — prihvatilo je starozavjetni monote- 
izam, ali ga je nadopunilo novozavjetnom 
objavom Boga kao zajednice Oca, Sina i 
Duha Svetoga, starozavjetnom legalizmu 
suprotstavilo je evanđelje, a nacionalnoj 
religiji univerzalističku, nadnacionalnu 
religiju. Pripada tipu povijesne, proročke i 
objavljene religije, spasenjski i eshatološki 
usmjerene. 


Zajednica. Obuhvaća brojne kršćan- 
ske crkve, zajednice i sljedbe, kojima je 
zajednička vjera u Isusa Krista (krštenje) 
te prihvaćanje života u skladu s evanđe- 
ljem. Općenito, organizirano je kao vidlji- 
va zajednica vjernika (Crkva), okupljenih 
oko temeljnoga kršćanskoga dogmatskoga, 
bogoštovnoga, moralnoga i kanonskoprav- 
noga sustava. Pojedine crkve organizira- 
ne su u skladu s vlastitom vjeroispovijedi 
i kanonskim pravom. Kroz povijest se 
raščlanilo na više konfesija (katolicizam, 
pravoslavlje, protestantizam, nestorijani- 
zam, monofizitizam) i njima odgovarajućih 
crkava (Katolička crkva, pravoslavne cr- 
kve, protestantske crkve i istočne pretkal- 
cedonske crkve). 


Izvori kršćanstva jesu pisana Božja 
objava (Sveto pismo Staroga i Novoga za- 
vjeta) i usmena kršćanska predaja (Tradi- 
cija). Temeljne vjerske istine — dogme, de- 
finirane na prvim ekumenskim saborima, 


uglavnom su prihvatile sve vjeroispovijesti, 
i ima ih pet: 

1. monoteizam (jedan Bog, različit od 
svijeta, čija je objava sadržana u Bibliji) i 
Trojstvo (jedna božanska narav koju totici- 
piraju tri božanske osobe); 

2. stvaranje i providnost (Bog je sve 
stvorio, sve uzdržava i svime upravlja); 

3. utjelovljenje i otkupljenje (Sin Božji — 
Isus Krist postao je čovjekom radi njegova 
spasenja); 

4. besmrtnost ljudske duše i uskrsnuće 
tijela; 

5. posljednje stvari (čistilište, raj i pa- 
kao) uvjetovane su milošću Božjom i čo- 
vjekovim moralnim djelovanjem. 


Pri daljnjem tumačenju tih temeljnih 
dogma došlo je do razlika između kršćan- 
skih konfesija (nestorijanci, monofiziti, ka- 
tolici, pravoslavci, protestanti). 


Bogoštovlje — liturgija. Bog se štuje 
životom po vjeri i evanđelju (klanjanje u 
duhu i istini) te posebnim bogoštovnim či- 
nima, koji se obavljaju u bogoštovnom pro- 
storu, tijekom crkvene godine, nedjeljama 1 
blagdanima. Kršćanski se bogoštovni čini 
nazivaju liturgija ili bogoslužje. U središtu 
im je euharistija ili misa, molitva te prima- 
nje sakramenata. U katolicizmu je normi- 
rana obveznost službenih bogoštovnih čina, 
sadržanih u 5 crkvenih zapovijedi (nedjelj- 
na misa, godišnja ispovijed i pričest. ..). 


Duhovnost. Kršćanska duhovnost ide 
za ponutarnjenjem temeljnih kršćanskih 
dogmatskih i moralnih načela, za njiho- 
vim osobnim doživljajem, iskustvom i 
produbljenjem. Postoje tri puta kršćanske 
duhovnosti, jedan redoviti (liturgijsko-sa- 
kramentalna duhovnost) i dva posebna 
(asketsko-mistični put i pučka pobožnost). 
U liturgijsko-sakramentalnoj duhovnosti 
sudjeluju svi vjernici i ona postoji u svim 
kršćanskim konfesijama. Asketsko-mi- 
stični oblik duhovnosti razvio se u vrijeme 
crkvenih otaca (monaštvo, redovništvo), 
a na svoj su ga način razvile i normirale 
Katolička crkva i istočne kršćanske cr- 
kve, osobito pravoslavne. U katolicizmu 
je takav tip mistike našao svoj izraz u sa- 

mostanskoj duhovnosti katoličkih redova 
kroz povijest (benediktinska, cistercitska, 
dominikanska, franjevačka, karmelićanska, 
isusovačka...). Pučka pobožnost (hodoča- 
šća, postovi, razni molitveni oblici) karak- 
teristična je za katolicizam i pravoslavlje 
i strana je protestantizmu. U službi je ka- 
toličke i pravoslavne duhovnosti asketska, 
duhovna i nabožna književnost, a osobito 
je bogata sakralna umjetnost. U pravoslav- 
lju je poseban iskaz duhovnosti štovanje 
ikona. Protestantska duhovnost očituje se 
osobito u čitanju biblijskih tekstova i pje- 
vanju crkvenih pjesama. 


Teologija i filozofija. U susretu s grč- 
ko-rimskom civilizacijom i grčkom filo- 
zofijom kršćanstvo je osjetilo potrebu da 
biblijsku objavu izrazi pojmovima grčke 
filozofije, osobito neoplatonističke. Zače- 
ci kršćanske teologije nalaze se u Ivanovu 
evanđelju (Proslov) i Pavlovim poslani- 
cama. Kršćanski apologeti II. st. (Justin, 
Klement Aleksandrijski, Origen) nastoje 
uskladiti kršćansku objavu s grčkom filo- 
zofijom, a grčke filozofe drže pretečama 
kršćanstva, koji su i sami preko razuma 
primili naravnu objavu. Istočni i zapadni 
crkveni oci (patristika) III.-IV. st. teološ- 
ki razrađuju glavne trinitarne (Trojstvo) i 
kristološke teme, što će omogućiti da se na 
sedam prvih ekumenskih koncila definira- 
ju glavne kršćanske dogme (Nicejsko-cari- 
gradsko vjerovanje). U patrističko doba bit 
će načeta i jedna od središnjih tema kasnije 
kršćanske teologije, odnos naravi i milosti, 
slobodne volje i predestinacije (augustini- 
zam i pelagijanizam). 


Drugo kršćansko tisućljeće, na područ- 
ju zapadnoga kršćanskog svijeta, bit će u 
teologiji obilježeno aristotelizmom (sko- 
lastika). Glavni skolastički teolozi (Ansel- 
mo Canterburyjski, Albert Veliki, Toma 
Akvinski, Bonaventura, Ivan Duns Skot) 
nastojat će u teologiji produbiti Augustino- 
vo načelo credo ut intelligam (vjerujem da 
bih razumio) te vjerskoj objavljenoj istini 
pružiti razloge što ih omogućuje naravna 
spoznaja (razum). Tako se filozofija stavlja 
u službu teologiji (ancilla theologiae). Pra- 
voslavna teologija ostat će vjerna neoplato- 

nističkoj tradiciji istočnih crkvenih otaca i 
neće biti sklona skolastičkoj racionalizaciji 
objavljenih istina. 


ALBERTUS MAGNUS 


DOCTOR UNIVERSALIS 


PHILOSOPHIA 
REALIS 


svazak rai 


/ Uvod. O petnaest problema, 


j \ 
| Ulomci o alkemiji, kozmografiji | geografiji, ) 
\ Tri dokumenta, Bibliografija / 


Albert Veliki, Philosophia Realis : svezak prvi, 
prir. i prev. Tomo Vereš, Zagreb, 1994. 


U renesansno doba dolazi do obnove 
neoplatonizma u katoličkoj teologiji (Niko- 
la Kuzanski), a kršćanski humanisti (Eraz- 
mo Roterdamski) udaraju temelje novovje- 
kovnoj biblijskoj egzegezi. Reformacijski 
teolozi (Martin Luther, Jean Calvin, Ulri- 
ch Zwingli, Philipp Melanchton) napuštaju 
skolastičku teologiju, obnavljaju radikalni 
augustinizam (predestinacija), a teološko 
razmišljanje usredotočuju na čovjekovo 
spasenje i opravdanje milošću i vjerom. U 
XIX. i početkom XX. st. dolazi do obnove 
ruske pravoslavne teologije (Aleksej Ste- 
panovič Homjakov, Sergej Nikolajevič Bu- 
lgakov). U XX. st. katolička teologija (Karl 
Rahner, Urs von Balthasar, Pierre Teilhard 
de Chardin, Joseph Ratzinger) nastoji uz 
neoskolastičku uključiti i druge, suvreme- 
nije metode. 


Dok kršćanska teologija polazi od sve- 
topisamske objave te je nastoji sustavno 
izložiti, filozofija polazi od naravne spo- 
znaje ljudskog razuma. Budući da se kr- 
šćanstvo unutar grčko-rimskoga svijeta na 
samom početku srelo s grčkom filozofijom, 
njemu se neizbježno nametnuo odnos vjere 
i razuma, objave i filozofije, naravi i nad- 
naravi, slobodne volje i predestinacije te 
mogućnost ljudskog razuma da dokaže po- 

stojanje Boga i besmrtnost ljudske duše. Fi- 
lozofija je tako hermeneutička znanost koja 
omogućuje dublje poimanje objave i vjere. 


Kršćanski moral, utemeljen na Sve- 
tom pismu, zauzima važno mjesto u prak- 
tično življenoj duhovnosti. Iz Starog zavje- 
ta prihvaćen je Dekalog (Deset zapovijedi), 
načelo osobne odgovornosti te novozavjet- 
no načelo ljubavi prema Bogu i bližnjemu. 
U patrističkom razdoblju (vrijeme crkvenih 
otaca) usvojeni su neki elementi stoičkoga 
(stožerne krjeposti) i neoplatonističkoga 
morala (monaški asketizam), a u skolastič- 
ko doba neki etički stavovi iz aristotelizma. 
U novije vrijeme kršćanski moralisti sve 
više naglašavaju društvenu stranu morala, 
poštovanje ljudskih prava i socijalnu pra- 
vednost. 


Društvo i država. Kršćanstvo je pro- 
lazilo kroz različite društvene poretke 
(antički robovlasnički, srednjovjekovni fe- 
udalni te novovjekovni kapitalistički i ko- 
munistički poredak), kulture i civilizacije. 
Pritom mu se neprestano nametao problem 
prilagodbe i inkulturacije. Dok je u istoč- 
nim kršćanskim crkvama od samoga po- 
četka prevagnulo načelo živoga narodnoga 
jezika u liturgiji, a to će načelo prihvatiti 
i protestantizam, u katolicizmu će sve do 
Drugoga vatikanskoga koncila (1962.-65.) 
latinski biti jezik liturgije. Dok se kršćan- 
stvo uspješno prilagodilo antičkoj grč- 
ko-rimskoj civilizaciji te u srednjem vijeku 
kulturama novopridošlih naroda, veće su 
teškoće nastale u prilagodbi novovjekov- 
noj znanstvenoj civilizaciji i svjetovnomu, 
desakraliziranomu društvu XIX. 1 XX. st. 


Kršćanstvo je prvi put u povijesti raz- 
graničilo religijsko područje od politič- 
koga, crkvenu zajednicu od države. Dok 
je starohebrejska politička zajednica bila 
teokratska, a u antičkim društvima poli- 
tičko se područje duboko prožimalo s re- 
ligioznim, u Novom zavjetu jasno se raz- 
graničuje Božje od careva. Kako je čovjek 
društveno biće, za njegov je opstanak nuž- 
na politička zajednica, država se pozitivno 
vrednuje, ali joj se osporavaju božanski 
atributi i totalitarna vlast nad čovjekom 
i društvom. Unatoč tomu u povijesti je 


stalno postojala napetost između Crkve 
i države. Na kršćanskom Zapadu potkraj 
antike prevagnuo je nauk o dvije vlasti, a 
na kršćanskom Istoku (Bizant, carska Ru- 
sija) podređivanje crkvene vlasti državnoj, 
oličeno u njihovu objedinjavanju u osobi 
državnoga poglavara (cezaropapizam). No 
iu srednjovjekovnom zapadnokršćanskom 
svijetu postojala je stalna napetost između 
papa i vladara. Nakon reformacije (XVI. 
st.) u protestantskim zemljama protestant- 
ske crkve postaju državnima, a vladari 
vrhovnim crkvenim poglavarima. U to 
vrijeme i u katoličkim apsolutnim monarhi- 
jama (Francuska, Španjolska, Austrija) ka- 
tolicizam postaje državnom konfesijom, a 
vladari nastoje Crkvu podrediti državi. Na- 
kon Francuske revolucije (1789.) u Europi 
nastaje nekonfesionalna građanska država 
(XIX. st), au XX. st. ideološke totalitar- 
ne države (fašizam, nacizam, komunizam). 
U oba slučaja kršćanske su se crkve našle 
pred problemom opstanka, uklapanja i pri- 
lagodbe. Danas među kršćanskim crkvama 
prevladava stav odvajanja od države, ali ne 
i isključenja iz društva (»slobodna Crkva u 
slobodnu društvu«). 


Rasprostranjenost. U antici se (I.- 
IV. st.) proširilo po gradovima Rimskoga 
Carstva, a glavna su mu središta bila Je- 
ruzalem, Antiohija, Aleksandrija, Rim 
i Carigrad, da bi kasnije preostali samo 
Rim i Carigrad. Nakon seobe naroda V.- 
X. st. primili su ga germanski, slavenski i 
ugrofinski narodi u Europi. U kasnoj antici 
(V. st.) monofizitsko kršćanstvo proširilo 
se u Armeniji i Etiopiji, a nestorijanski 
kršćani (V.-XII. st) od Sirije do središnje 
Kine i zapadne Indije. Nakon širenja isla- 
ma od VII. st. kršćanstvo gotovo nestaje 
u sjevernoafričkim zemljama, a manje 
monofizitske, melkitske i nestorijaske cr- 
kve preživljavaju u Egiptu i na Bliskom i 
Srednjem istoku. Nakon velikih pomorskih 
otkrića (XV.-XVIII. st.) misionari ga šire 
na cijeli svijet usporedno s kolonizacijom 
Sjeverne i Južne Amerike, podsaharske 
Afrike, Australije, Oceanije, Filipina... Od 
6,5 milijardi stanovnika na svijetu 2005. 
oko 5,2 milijarde (oko 81 %) pripadalo je 

jednoj od 5 najvećih religija (uključujući i 
judaizam). Najrasprostranjenija je religija 
kršćanstvo (uz protestante i katolike, uk- 
ljučujući i pravoslavce, anglikance, kopte, 
mormone i druge), dok je islam najbrže ra- 
stuća religija. Prema statistikama iz 2011. 
kršćana je na svijetu 2,2 milijarde (33 % 
svjetskoga pučanstva), a najviše ih je na 
europskom kontinentu (754 milijuna). Od 
toga je 1,16 milijarda nominalnih katolika, 
300 milijuna pravoslavaca, 700 milijuna 
protestanata te oko 70 milijuna monofizita 
i nestorijanaca. 


Kršćanstvo u južnih Slavena. Do 
doseljavanja južnih Slavena Balkanski po- 
luotok je u crkvenom-juridičkom pogledu 
pripadao Rimu i Carigradu, a granična 
linija Zapad — Istok išla je linijom Kotor 

— Beograd, koja je uglavnom odgovarala 
nekadašnjoj podjeli Rimskoga carstva na 
Zapadno i Istočno nakon smrti cara Teodo- 
zija Velikoga 395. god. Prihvaćanje kršćan- 
stva među južnim Slavenima (Hrvatima i 
Srbima) započelo je nakon doseljavanja u 
VII. st., a kasnije se nastavilo organizira- 
nom misionarskom djelatnošću Crkve. Po 
svemu sudeći, pokrštenje Hrvata bilo je po- 
stupan proces koji se zbivao sve do IX. st., 
o čemu svjedoče i različite i neusklađene 
vijesti bizantskoga cara i kroničara Kon- 
stantina Porfirogeneta iz X. st. Najvjero- 
jatnije je prvi poticaj za pokrštenje Hrvata 
došao od romanskoga svećenstva u Dalma- 
ciji, koje je slijedilo nastojanje Rima, ili još 
vjerojatnije Ravenne (ili jednoga i drugoga 
središta u različito doba), da obnovi crkve- 
nu hijerarhiju u dalmatinskim gradovima 
u VIL. i VIII. st., te nastojanje bizantske 
vlasti na kristijanizaciji novih podložnih 
naroda. S obzirom na političke promjene 
koje su slijedile i prevlast Franačke nad 
Bizantom u tom dijelu Europe, franački 
misionari iz crkvenih središta Akvileje i 
Salzburga djelovali su među Hrvatima od 
kraja VIII. st., pretežito u sjeverozapadnim 
krajevima, a bizantski od druge polovine 
IX. st. u krajevima južno od Cetine, u Bo- 
sni, Humu, Travunji i Duklji. U posljed- 
njem su se razdoblju priključili i učenici 

slavenskih apostola Ćirila i Metoda, koji 
su donijeli slavensko pismo (glagoljicu), je- 
zik i bogoslužje. Kada je kršćanstvo došlo 
u Panonsku Hrvatsku, ne može se točno 
utvrditi, no može se s velikom vjerojatno- 
šću pretpostaviti da je to područje došlo u 
okvir obnovljene Srijemske metropolije sv. 
Metoda i da su tu djelovali Metodovi uče- 
nici. Poslije velikoga raskola crkava 1054. 
granična linija Zapadne i Istočne crkve na 
Balkanu postaje sve jasnije uočljiva. 


AŠuo MLASJO 


RSKO-NFORMATIVNI LIST 


Sv. Ćiril i Metod, naslovnica Bačkog klasja, 
br. 32, Subotica, 1985. 


Primanjem kršćanstva započinje pisme- 
nost kod južnih Slavena. Sv. Ćiril i Metod 
uveli su crkvenoslavenski jezik i glagoljicu 
u liturgiju u IX. st. u Moravsku, a njihovi 
učenici proširili su ih po Bugarskoj, Make- 
doniji, Duklji, Zahumlju, Bosni i Hrvatskoj. 
Tako su mlade slavenske crkve na Balkanu 
od samoga nastanka imale za jezik bogos- 
lužja narodni jezik, na koji su prevedeni 
dijelovi Svetog pisma i druga nabožna lite- 
ratura. Pri tome je u Rimokatoličkoj crkvi 
ostala osobitost da se u Hrvata bogoslužje 
zadržalo i na narodnom jeziku, glagoljici, 
umjesto na latinskom bilo je rašireno u 
hrvatskim primorskim biskupijama oso- 
bito u XIII. st. pa sve do XIX. st. (u XVIII. 
st. crkvenoslavenski jezik ruske redakcije 
potiskuje hrvatsku redakciju iz liturgijskih 
knjiga), a u sjeverozapadnoj Hrvatskoj se 
održalo sve do XX. st. 


Nakon primanja kršćanstva, poput 
drugih naroda, ni južni Slaveni se nisu u 
potpunosti oslobodili svoje poganske vje- 

re. I ovdje su se pojedini folklorni elemen- 
ti starih religijskih poganskih svečanosti 
integrirali u kršćanske svetkovine kada je 
to bilo moguće, čime je olakšano prihva- 
ćanje kršćanstva, zbog čega njihovi trago- 
vi i danas postoje u različitim običajima i 
vjerovanjima. Tako su elementi vrhovnoga 
slavenskoga boga, gromovnika Peruna, u 
Hrvata i Srba uvršteni u štovanje sv. Vida, 
sv. Mihovila i sv. Ilije. U službenom srp- 
skom pravoslavlju pak snažnije su prožeta 
pučka vjerovanja i običaji iz nekadašnje 
narodne religije, npr. krsna slava ostatak 
je poganskoga štovanja predaka. 


Lit.: A. Ivandija, Pokrštenje Hrvata prema najno- 
vijim znanstvenim rezultatima, Epheremides the- 
ologicae Zagrabienses, 3-4/1968, Zagreb; B. Jo- 
vanović, Duh paganskog nasleđa u srpskoj 
tradicionalnoj kulturi, Novi Sad, 2000; L. Hadro- 
vics, Srpski narod i njegova crkva pod turskom 
vlašću, Zagreb, 2000; Opći religijski leksikon, 
Zagreb, 2002; Hrvatska enciklopedija, 6, Zagreb, 
2004; Annuario pontificio, Vatican, 2005; Enciklo- 


Poganski bogovi i njihovi kršćanski supstituti, 
Studia ethnologica Croatica, 21, Zagreb, 2009. 
D. Muharem 


KRŠIĆ, Anka (Mohač, 8. VI. 1922. — 
Mohač, 10. IV. 1997.), operna i narodna 
pjevačica. Rođena je u jednostavnoj ratar- 
skoj obitelji Matije i Mande, rođ. Ivanac. 
Osnovnu i srednju školu završila je u rod- 
nom gradu. Nastavnici su već rano zapazili 
njezinu darovitost, navlastito iznimno lijep 
glas. God. 1949. postala je studenticom bu- 
dimpeštanske Muzičke akademije. Školo- 
vala se za opernu pjevačicu u klasi Zoltana 
Kodalya. Od 26 polaznika operne katedre 
samo je troje steklo diplomu, među njima 
i ona, miljenica spomenutoga madžarskog 
skladatelja. 


Međutim onodobno političko ozračje 
nije bilo naklonjeno netom diplomiranoj 
opernoj pjevačici hrvatske narodnosti pa 
u Madžarskoj nije dobila stalno zaposlenje. 
Budući da je imala dobar osjećaj za jezike 
(govorila je šest jezika i na devet je pisala), 
domaću zapostavljenost ublažio je čitav 
niz nastupa u inozemnim uglednim usta- 


novama. U domovini je isprva nastupala u 
ansamblima Madžarske narodne armije i 
Madžarskoga radija, a poslije najčešće kao 
solistica Državnoga ansambla u Budim- 
pešti. Repertoar joj je bio razgranat: osim 
opernih arija i opereta, pjevala je hrvat- 
ske i madžarske pučke pjesme, a počesto 
i omiljene šlagere. Diljem Madžarske bila 
je veoma omiljena, napose među svojim 
sunarodnjacima. Zvali su je »šokačkim sla- 
vujem«. Madžarski novinar i TV redatelj 
Laszlo Biikkčsdi za emisiju Karavan Mu- 
zičke akademije (madž. Zeneakademiatol 
a karavdnszerdjig) napravio je njezin TV 
portret (1980.), a kraći film o njezinu živo- 
tu i radu snimili su Janos Fiizes i Branko 
Filaković 1997. Njezina slava nije ostala 
ograničena samo na tuzemstvo. Imala je 
slušatelje po cijeloj Europi, u arapskim 
zemljama i Americi. Na nastupima ju je 
pratio orkestar mohačke Tamburaške ško- 
le. Živjela je u Budimpešti, u VI. okrugu, a 
nakon umirovljenja stalno u Mohaču. 


Dobitnica je Odličja za rad (zmadž. Mun- 
ka Erdemrend) 1981. God. 2002. u zgradi 
mohačke Šokačke čitaonice postavljena joj 
je spomen-ploča. Njoj u spomen manifesta- 
cija mohačkih Hrvata Hrvatski dan redovi- 
to započinje prisjećanjem na nju. 


SE 


Anka Kršić 


Lit.: M. Dekić, In memoriam Anka Kršić, 1922- 
1997. Umukao je nezaboravni glas dike svih Hr- 
vata u Mađarskoj, Hrvatski glasnik, br. 22, Bu- 
dimpešta, 1. V. 1997; S. Balatinac, Hrvatski dan u 
Mohaču — Sjećanje na Anku Kršić uz prigodni 
kulturni program, Hrvatski glasnik, br. 50, Bu- 
dimpešta, 13. XII. 2007. 


Ž. Mandić 


KRUNICA 


KRUMPIRAČA, vrsta pečenog jela u Bu- 
njevaca. Tradicionalno se pripremala zimi, 
u vrijeme poklada, kad se željela odati čast 
ili iskazati zahvalnost članovima obitelji ili 
gostima (obiteljska prela, disnotor, deb'o 
četvrtak kao oproštajno jelo od poklada...), 
dok danas više nije vezana za određena 
razdoblja. Pripravlja se tako što se tepsi- 
ja najprije namaže s nekoliko žlica svinj- 
ske masti, zatim se poslažu očišćeni veći 
krumpiri narezani na deblje kolutove, koji 
se malo posole te se na njih stave svježe, 
nedimljene divenica i krvavica. Nekad se 
pekla u parasničkoj peći, a u novije vrijeme 
u pećnici. Jede se friška, čim se izvadi iz 
peći, uz svjež kruv — tada je najukusnija. 
Iz tepsije se ne preručuje u drugi sud jer bi 
se tada krumpir izlomio i izmiješao. Obič- 
no se jela za užnu (ručak), vrlo rijetko za 
večeru. 


Lit.: A. Sekulić, Rječnik govora bačkih Hrvata, 
Zagreb, 2005; M. Peić, G. Bačlija, Rečnik bačkih 
Bunjevaca, Novi Sad — Subotica, 1990; A. Stantić, 
Kontanje o krumpirači, Subotičke novine, br. 9, 
Subotica, 28. II. 2003. 


P. Skenderović 


KRUNICA (/at. Gleditsia triacanthos L.), 
trnovac, gledičija. Listopadno je brzora- 
stuće drvo iz porodice mahunarki (lat. Fa- 
baceae), koje naraste do 45 m visine, po- 
drijetlom 1z istočnih dijelova SAD-a. Ima 
rijetko razgranatu i prozračnu krošnju, koja 
je na vrhu široko zaobljena. Kora je debla 
sivosmeđa, u mladosti glatka, poslije gruba 
i dublje izbrazdana. Deblo je prekriveno 
trodijelnim trnovima, dugima i do 20 cm, 
tamnosmeđe ili crvenosmeđe boje, trnovi 
na granama jednostavni su i manji. Listovi 
su naizmjenični, složeni, dugi do 30 cm, 
parno perasti, sastavljeni od 15-30 malih, 
eliptičnih i sjedećih lisaka dugih do 25 mm 
i cjelovitog ruba. Lišće se razvija tijekom 
svibnja, a s dolaskom jeseni poprimi žutu 
boju te otpadne. Cvjetovi su dvospolni, 
pravilni, mali i žućkastozeleni, mirisni. 
Skupljeni su u grozdaste cvatove, rastu 
u pazušcima listova. Cvatu 15-ak dana u 
svibnju i lipnju. Plodovi su viseće mahune, 
savijene i plosnate, u početku zelene, posli- 
je crvenosmeđe. Duge su do 40 cm, sadrže 

crvenosmeđe, plosnate sjemenke. Plodovi 
dozrijevaju u listopadu i studenom, no i na- 
kon dozrijevanja ostaju na stablu kroz zimu. 


Latinsko ime roda Gleditsia dano je u 
čast njemačkoga botaničara Johanna Gott- 
lieba Gleditscha (1714.-86.). Ime vrste 
triacanthos potječe od grčkih riječi tria 
(tri) i akantha (trn) — tri trna. U Europu 
je namjerno unesen u XVII. st., sađen je 
u parkovima kao drvo pogodno za živu 
ogradu. Danas se također često koristi za 
drvorede kraj željeznica, parkove i ceste 
jer drži teren i čuva od vjetra, otporno je 
na atmosferska onečišćenja, a jednako tako 
dobro podnosi nepovoljne gradske uvjete, 
dim, prašinu, plinove, sušu, bolesti i štetni- 
ke. Dobro podnosi i orezivanje pa se može 
koristiti za oblikovanje živih ograda. 


Iznimna je medonosna biljka. Pčele 
sakupljaju nektar i pelud, dnevni prinos 
može biti do 4 kg po košnici, dok prinos 
meda po 1 ha može iznositi oko 250 kg. U 
mladim mahunama sjemenke su zelene pa 
čak i okusom podsjećaju na mladi grašak. 
Djeca Bunjevaca zrele su mahune »sisala«, 
jer su sladile, a sime su ili, dok su ih žene 
samljevene stavljale u kolač. Sjemenke sa- 
drže prilično proteina, vlakana, masnoća, 
ugljikohidrata, kalcija, fosfora te nekoliko 
alkaloida, od kojih su najpoznatiji gledicin 
i stenokarpin. Stenokarpin se koristi danas 
kao lokalni anestetik, dok se gledicin prou- 
čava u svrhu liječenja raka. Starije mahune 
imaju gorak okus, ali su i one korištene kao 
dodatak čajevima za probavu. 


Grančica krunice 


Drvo je otporno na truljenje prilikom 
dodira s vodom te je pogodno za izradu 
namještaja i dr. Gotovo da nije bilo salaša 

bez krunice. Na salašima se najčešće sa- 
dila kao živa ograda (krunica za keriteš), 
kao i međašna zaštita oko velikih Jedina 
ili uz putove. Od starijih debala koja su se 
dubila pravljeni su alovi za josag. Vjerova- 
lo se i da je od njezinih grana napravljena 
»kruna« stavljena na Isusovu glavu nakon 
Pilatove osude. 


Lit.: M. Anić, Dendrologija : šumarski priručnik, 
1, Zagreb, 1946; Šumarska enciklopedija, 1-3, Za- 
greb, 1980-87; M. Peić, G. Bačlija, Rečnik bačkih 
Bunjevaca, Novi Sad — Subotica, 1990; A. Sekulić, 
Rječnik govora bačkih Hrvata, Zagreb, 2005; I. 
Tomić, Trnovac, gledičija, Hrvatske šume, 109/110, 
Zagreb, 2006. 

V. Borkov 


KRUNIĆ, Blaž (Blaž J[ozin]) (Novo Selo 
kraj Siska, 3. II. 1890. — Zagreb, 15. IX. 
1955.), publicist, kulturni djelatnik. Učitelj- 
sku školu završio je u Petrinji 1908., zatim 
je kratko boravio u SAD-u. Bio je suradnik 
subotičkoga Nevena 1912.-14. Uredništvo 
Nevena objavilo mu je više pjesama i ne- 
koliko kratkih priča. Pjesme su ljubavnih 
i nacionalnih motiva. Prema prepisci s 
uredništvom može se zaključiti da mu je 
dio poslanih tekstova, pjesama i epigrama 
ostao neobjavljen. 


God. 1920.-38. službovao u Zagrebu, 
Našicama i Osijeku u domovima za siro- 
čad 1 iseljeničku djecu pri Narodnoj zaštiti 

— Savezu dobrotvornih društava: u zagre- 
bačkom humanitarno-prosvjetnom društvu 
Uboški dom bio je tajnik 1924., iste godine 
izabran je u upravu Hrvatskoga radničkog 
saveza za drugog tajnika, a 1930-ih u Osi- 
jeku je bio tajnik Kluba hrvatskih književ- 
nika i umjetnika i član Društva sv. Cecilije. 
Bio je 1920-ih pod utjecajem hrvatskoga 
seljačkoga pokreta. U tekstovima se osla- 
njao na selo kao jezgru hrvatskoga naroda. 
Smatrao je kako selo i narod trebaju biti 
glavna tema književnoga i umjetničkoga 
rada. U brošuri Radni narod ne treba tuto- 
ra (socijalna politika u tri pitanja i odgo- 
vora) opisao je loše stanje radništva i pred- 
ložio za prvu mjeru obrazovanje radničke 
djece »kao stupa budućnosti«. U razdoblju 
1907.-37 surađivao je u mnogim hrvatskim 
izdanjima (Obzor, Hrvatski radnik, Dječje 


novine, Seljačka prosvjeta, Danica, Osječ- 
ke novosti, Sv. Cecilija itd.) i povremeno u 
drugim (zagrebački list na njemačkom Der 
Morgen, Kriminalna biblioteka, Beograd, 
Zeta, Podgorica). 


Djela: Radni narod ne treba tutora (socijalna po- 
litika u tri pitanja i odgovora), Zagreb, 1924; Maj- 
ka Božja od Aljmaša, Osijek, 1934; Zaplakalo 
srce naše... Narodne pjesme o viteškom kralju 
Jugoslavije Aleksandru Prvom Karađorđeviću 
Ujedinitelju, Osijek, 1934; Naše selo i idejni rad- 
nici oko Kluba hrvatskih književnika i umjetnika 
u Osijeku, Osijek, 1936; Kako ćemo se braniti od 
plinskih bojnih otrova u ratu, Osijek, 1937. 


Lit.: Hrvatsko jedinstvo, 15, Varaždin, 1924; Se- 
ljačka prosvjeta, 6, 8, 11, Zagreb, 1927; B. Krunić, 
Prof. Ivo Klug. 70 godišnjica hrvatskog kulturnog 
radnika, Danica, 1936, B. J. Krunić, Proslava 
30-godišnjice cecilijanskog pokreta u Osijeku, u: 
Sveta Cecilija, 1, Zagreb, 1937; B. Janjatović, Po- 
litika Hrvatske seljačke stranke prema radničkoj 
klasi: Hrvatski radnički savez, 1921-1941 godine, 
Zagreb, 1983; N. Ceribašić, Hrvatsko, seljačko, 
starinsko i domaće: povijest i etnografija javne 
prakse narodne glazbe u Hrvatskoj, Zagreb, 2003; 
M. Okuka, Hrvatska književnost Bosne i Herce- 
govine koncem XIX. i prve polovice XX. stoljeća, 
Sarajevo, 2005; M. Cindori-Šinković, Neven : Za- 
bavno-poučni misečnik za Bunjevce i Šokce (1884- 
1914) : Bibliografija, Beograd/Subotica, 2008; 
Hrvatski biografski leksikon, 8, Zagreb, 2013. 


M. Bara 


KRUŠKA (/at. Pyrus communis L.), vrsta 
voća. Spada u red Rosales, porodicu Rosa- 
ceae, potporodicu Pomoideae, rod Pyrus. 
Do danas je opisano 60 vrsta roda Pyrus, a 
u svijetu postoji oko 5—6 tisuća sorata kru- 
šaka, koje u Europi uglavnom vode podri- 
jetlo od divlje kruške (/at. Pyrus pyraster). 


Bila je tipična voćna vrsta bašča i vi- 
nograda u Bačkoj. Nekoliko stabala zado- 
voljavalo je potrebe kućanstva, a višak se 
iznosio na tržnicu. Uglavnom su se gajile 
rane (ječmenka, nacika-zelena, Magdale- 
na), srednje rane (časarka-maslenka, bila 
jesenja, viljamovka) i kasne sorte (bečki 
trijumf, Kiefferova i dr.). Prema podacima 
Povijesnog arhiva u Subotici, u cjeniku ra- 
sadnika grada Subotice 1871./72. spominje 
se subotička garava kruška kao posebna 
sorta, no poslije je nestala. U cjeniku za 
1872./73. godinu navodi se čak 99 različitih 


KRUŠKA 


sorata, za 1894. — 59, a za 1938./39. samo 
23 sorte. 


Pripisuju joj se mnoga ljekovita svoj- 
stva: kardiovaskularni sustav, reguliranje 
kolesterola, antioksidans, brz izvor ener- 
gije, sadržava skupinu vitamina B i sma- 
njuje tlak. Rane su se sorte koristile za 
jelo, jesenske i zimske za zimnicu (dunc). 
Najkrupnija sorta koja se gajila uglavnom 
do Drugoga svjetskoga rata bio je bečki tri- 
jumf, pojedini plodovi dostizali su težinu i 
do 0,5 kg. Od davnine se smatra luksuznim 
voćem, na tržištu je i danas tražena roba. 
Rakija od kruške smatra se specijalitetom, 
osobito od viljamovke. 


Za gajenje je veoma zahtjevna 1 s obzi- 
rom na tlo i s obzirom na klimu. Budući da 
rano počinje vegetaciju, cvjetovi su izlože- 
ni kasnim proljetnim mrazovima, a tokom 
žarkih ljeta dolazi čak i do odbacivanja li- 
stova. Gaji se na sijancu divlje kruške, na 
kojem daje bujna stabla, koja poslije stupa- 
ju na rod, i na tzv. vegetativnim podlogama 
(dunja EM A, dunja BA 29, Provansalska 
dunja i dr.), na kojima su stabla manje buj- 
nosti, pogodna za gajenje u intenzivnim za- 
sadima, u tzv. gustoj sadnji. Specifičnosti 
gajenja kruške u intenzivnim nasadima na 
vegetativnim podlogama na pijesku pravi 
su izazov stručnjacima. 


U Mirgešu (Ljutovu) od sredine 1970- 
ih u okviru Poljoprivrednog poduzeća Pe- 
ščara postojao je i najveći suvremeni in- 
tenzivni nasad kruške na ovom području, 
nepunih 100 ha sa suvremenim sortimen- 
tom (zelena Magdalena, butira, viljamovka 
žuta i crvena, konferans, Boscova bočica, 
General Leclerc, Highland, Pacham's tri- 
jumf, kaluđerka, krasanka), u kojem je vo- 
deća bila viljamovka. Iz tog su se nasada 
1980-ih plodovi izvozili i u Italiju. Tijekom 
1970-ih i 1980-ih godina znamenita je bila 
»ljutovačka« rakija viljamovka u posebnoj 
»četvrtastoj« boci. 


Lit.: D. Gvozdenović, K. Dulić, Gusti zasadi jabu- 
ke i kruške, Beograd, 1983; D. Gvozdenović, K. 
Dulić, F. Lombergar, Gusti sadni nasadi, Ljublja- 
na, 1988; R. Gliha, Sorte krušaka u suvremenoj 
proizvodnji, Zagreb, 1997. 

K. Dulić 

KRUŠNA PEĆ 


KRUŠNA PEĆ, tradicionalni dvorišni 
objekt na salašima koji je služio za pečenje 
kruha i drugih jela. Imao ga je u pravilu 
svaki salaš na pogodnom mjestu u avliji. 
Gradila se da se kruh (koji se na salašima 
tradicionalno pekao samo jednom na tje- 
dan) i druga jela u ljetno doba ne bi pekla u 
banja-pećima (u okolici Sombora poznate i 
kao paorske peći) u samim salašima i tako 
ih nepotrebno zagrijavali. 


u% ZEA: A 
“ , 


Krušna peć s katlankom 


Po obliku je bila stožasta, jednako kao 
i banja-peć, ali je imala i svoj dimnjak, a 
nerijetko je bila i natkrivena dvovodnim 
krovom. Materijal zidanja sastojao se od 
postamenta kvadratična oblika od ćerpiča 
ili opeke, iznad kojega je dolazila stožasta 
konstrukcija same peći od bubalja — žute 
zemlje i ražene slame. Ložilo se sprijeda, a 
dim je izlazio kroz prizidani odžak. 


Prema kazivanju korisnika, svaka je 
kućanica znala koliko u nju treba založiti 
u ovisnosti o duljini pečenja, koja je bila 
različita za kruv, pogaču (»ukiselo tisto«), 
krumpiraču, pečenu prasetinu itd. U pravi- 
lu je bila obojena vapnom u bijelo, kao i svi 
drugi objekti na salašu. Osim ekonomskih 
razloga, nekadašnja široka upotreba vapna 
imala je i dvije druge uloge: koristilo se da 
bi bolje vezivalo površinsku obradu vanj- 
skih dijelova svih objekata, ali i unutarnjih 


— zbog dezinfekcije. 
A. Rudinski 


KRUŠNICA, 1. peć za pečenje kruha; 2. 
krušni kvas, tj. grudva krušnoga tijesta 
koja se ostavljala kao kvasac za sljedeće 


152 


pečenje kruha. Nekad su žene same zaku- 
vavale kruv, poglavito na salašima, a i u 
vrijeme kada je pivski kvasac već bio po- 
znat rabile su krušni kvas za pečenje kru- 
ha jer su dućani salašarima bili daleko, a 
kvas usto nisu mogli sačuvati dulje vrijeme. 
Kada bi se mijesio kruh, otkinuo bi se je- 
dan komad od postojeće mase tijesta težine 
oko pola kilograma te bi se od njega napra- 
vila bublja. Ona bi se zatim dobro osušila 
— zimi na peći u sobi, a po lijepom vremenu 
na suncu — i koristila se za dizanje tista pri 
sljedećem pečenju kruha. Bila je kratka 
vijeka — trajala je od jednoga do drugoga 
pečenja kruha, ne više od 10 dana. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Stantić, Kruv naš 
svagdanji, Subotica, 2001; A. Sekulić, Rječnik 
govora bačkih Hrvata, Zagreb, 2005. 


P. Skenderović 


KRUV (kruh), od davnine osnovna namir- 
nica najvećega dijela ljudske populacije, 
pečeno kvasno ili beskvasno jelo od brašna 
umiješena s vodom i osoljeno. Do danas je 
ostao simbolom održanja života i sastojak 
religijskog i sakralnih blagovanja u mno- 
gim religijama. Prešavši s nomadskoga na 
sjedilački, zemljoradnički način života, 
čovjek je usavršio i način pripremanja hra- 
ne; od brašna je pripremao varenu kašu i 
komade tijesta, žario na pepelu ili između 
užarenoga kamenja, što se može nazvati 
prvim kruhom. Isprva se pripremao kruh 
bez kvasca, no već su Egipćani poznavali 
kvasni kruh. U Rimu su postojali obrtnici 
pekari i velike državne pekarnice. U ranom 
srednjem vijeku žene su mijesile kruh kod 
kuće, a od IX. st. u većim su se gradovi- 
ma pojavili obrtnici pekari. Pekarski obrt 
među Bunjevcima i Šokcima nije bio raši- 
ren. Tek su od XIX. st. u uporabi strojevi, 
čime je pečenje kruha postalo industrij- 
skom djelatnošću, uređenom zakonskim 
propisima. Danas je kruh glavni pekarski 
proizvod, koji se dobiva pečenjem tijesta 
pripremljena od različitih vrsta brašna 
(najčešće pšeničnoga), pekarskoga kvasca, 
vode, soli i drugih dodataka. 


Kruh se peče od različitoga brašna: 
pšeničnoga (bijeli, crni), ječmenog, zobe- 
nog, raženog, kukuruznog, od sirka, prosa 
itd. Tradicionalno su bački Bunjevci naj- 
češće mijesili bili kruv od žitnoga brašna, 
rjeđe od kukuruza, sirka ili, vrlo rijetko, i 
od prosa. U Lemešu se kukuruzini kruh 
nazivao gracan, a od sirka — sirčanica. 


S obzirom na namjenu tj. u koju se svr- 
hu pekao, u bačkih se Bunjevaca razliku- 
je običan kruh u obliku somuna, lepanja 
(lepinja) i svečani (božićnjak). Obično su 
se pekle veće količine jednom tjedno (naj- 
češće subatom) ili u slučaju velikih obitelji 
dva puta. Uvijek je ista žena bila zadužena 
za pečenje kruha jer je trebalo znati dobro 
užariti peć i lijepo zakuhati tijesto. Pekao 
se u posebno građenim krušnim pećima u 
sobi (zimi) ili avliji (ljeti). Lepanja se pe- 
kla od istoga tijesta kao i kruh, ali je tanja. 
Razlikuju se /epanja pri plamenu, koja je 
tanka i obično se služila samo za ručak 
(doručak), i ona malo deblja, koja je bila 
za užnu (ručak) da se Žruv ne bi načimo, tj. 
da bi ostao što dulje frišak, jer se na kruhu 
štedjelo. Božićnjak se pekao samo o Bo- 
žiću — bio je malo remek-djelo domaćice, 
posebno se ukrašavao kao Betlehem, jer 
su salaši bili udaljeni od crkve i tko nije 
mogao ići na polnoćku, molio bi kraj bo- 
žićnjaka. Kruv je u Bunjevaca i Šokaca bio 
osnovna živežna namirnica veoma raširena 
u prehrani — gotovo da se io uz svu drugu 
ranu. 


U Somboru i Subotici blagoslov kruva 
ispečenog od novoga brašna na svetoj misi 
zahvalnici i predaja gradonačelniku vrhu- 
nac je javne proslave bunjevačkog žetvenog 
običaja dužijance (dužionica, dožionica, 
doženjanca, dožejanca...), kojom se pro- 
slavlja završetak žetve. 


U kršćanskoj euharistiji kruh je, uz 
vino, žrtveni prinos. U katoličkoj liturgiji 
upotrebljava se beskvasni, a u pravoslav- 
noj kvasni kruh. U religijskoj slici svijeta 
smatran je i nekom vrstom dara od Boga, 
pa je stoga kruv bio visoko poštivan kod 

Bunjevaca i Šokaca — nije se smio bacati ni 
davati životinjama, a ako bi pao na zemlju 
ili pod, nakon što bi se s njega otresla praši- 
na i nakon što bi bio poljubljen, pojeden je. 


Lit.: Rječnik simbola, Zagreb, 1987; A. Stantić, 
Kruv naš svagdanji, Subotica, 2001; Opći religij- 
ski leksikon, Zagreb, 2002; Hrvatska enciklopedi- 
ja, 6, Zagreb, 2004; 

L. Knezy 


KRVAĆA (krvovaća), pučki običaj pijenja 
vina u Bunjevaca na blagdan Blagovijesti 
(Navještenja Gospodnjega) 25. ožujka, na 
spomendan navještenja arkanđela Gabrije- 
la Mariji da će začeti po Duhu Svetomu i 
roditi Sina Božjega. Kako blagdan pada u 
korizmu, svetkuje se kao stanka od uzdr- 
žavanja od alkoholnih pića, i to ispijanjem 
crvenoga vina. Pučki korijeni nalaze se u 
potrebi da se nadoknadi potrošena energi- 
ja — izgubljena krv — te tako obnovi snaga i 
zdravlje zemljoradnicima, dok je teološko 
vjerovanje da se popijeno vino pretvara u 
krv te se tako »obnavlja« snaga. Stoga se 
kaže da na taj dan treba »vaćati (hvatati) 
krv«. Običaj se također povezuje i s pro- 
ljećem, općom obnovom prirode, s kojim 
je povezano i tumačenje blagdana kojim 
počinje »razdoblje otkupljenja«. 


Prema običaju, prije izlaska Sunca tre- 
ba popiti crvenog vina »na tašte i na du- 
šak«, čime se vaća krv, tj. popijeno se vino 
prema vjerovanju odmah pretvara u krv. 
Pilo se 1 cijeli dan kako bi se »uhvatilo« 
što više krvi. Obično su se pile nekad raši- 
rene sorte crvenih vina ši/er ili kadarka, a 
u njihovu nedostatku i bijelo vino. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Bački Hr- 
vati, Zagreb, 1991; A. Stantić, Blagovist — Vaćanje 
krvi, Zvonik, 3/2000, Subotica; A. Stantić, Blago- 
vist — Vaćanje krvi, Hrvatska riječ, br. 9, Subotica, 
28. III. 2003; A. Stantić, Vaćanje krvi — krvaća, 
Subotičke novine, br. 11, Subotica, 19. III. 2004; A. 
Sekulić, Rječnik govora bačkih Hrvata, Zagreb, 
2005; M. Evetović, Kulturna povijest bunjevačkih 
i šokačkih Hrvata, Subotica, 2010. 


P. Skenderović 

DOPUNE 


BAŠIĆ-ŠUBAŠIĆ, Mira (Šubašić) (Bez- 
dan, 13. I. 1953.), pjesnikinja. Kći je Ivana 
Bašića i Lucije, rođ. Budimir, hercegovač- 
kih Hrvata naseljenih u Bezdanu nakon 
Drugoga svjetskog rata. Osnovnu školu 
završila je u Bezdanu, a gimnaziju u Som- 
boru. Na Pedagoškoj akademiji u Osijeku 
diplomirala je hrvatski jezik i književnost. 
Nakon toga radi kao profesorica hrvatskog 
jezika u OŠ Stjepana Radića u mjestu Bok 
kraj Orašja (Bosna i Hercegovina). 


Prvu zbirku pjesama U snovima i us- 
pomenama objavila je 1999. Lirskim je 
prikazom Bezdana dočarala drage slike 
i staze djetinjstva, koje je napustila 1968. 
Knjigu je posvetila svojoj braći i sestrama 
te prijateljima s kojima je odrastala. Dru- 
ga samostalna poetska zbirka Kada odeš 
ti namijenjena je mladoj publici i ljubi- 
teljima pjesništva. U njoj autorica piše o 
jednoj kompleksnoj temi, poetskoj sjeti, i 
najvažnijem ljudskom osjećanju — ljubavi. 
Treća knjiga Blizine daljine samostalna je 
poetska zbirka u kojoj pjesnikinja govori o 
blizinama, daljinama, radosti, tuzi, život- 
nim iskustvima i drugim svakodnevnim 
motivima. Knjiga je posvećena njezinim 
pokojnim roditeljima, »koje je razumjela 
tek kada su otišli«. God. 2005. objavila je 
zbirku Snovi i smaknuća, a sljedeće knji- 
gu U slavu Božju, otisnuvši se u misaonu 
i religioznu poeziju. Dosegnuvši zrelost u 
poetskom izričaju, objavljuje kratku prozu 
pod naslovom Jao, pedesete!, gdje čitatelja 
vodi kroz pet ciklusa istančanih promišlja- 


Mira Bašić - Šubašić 


U SNOVIMA 
I USPOMENAMA 


M. Bašić-Subašić, U snovima i uspomenama, 
Orašje, 2000. 

nja žene koja je svjesna da se jedno životno 
razdoblje zatvara i otvara novo, koje nemi- 
losrdnim tempom vodi k starosti. Prvi ro- 
man /spod nedohvata objavljuje 2011., gdje 
progovara o majkama, kćerima, odrastanji- 
ma, unučadi u krugu rađanja, sazrijevanja 
i umiranja. Nakon romana izdala je 2014. 
zbirku pjesama Dodir sunca, koju je po- 
svetila svojim unucima. 


Afirmirala se kao pjesnikinja ljubav- 
ne, religiozne i zavičajne tematike. Osim 
poezije za odrasle, piše i poeziju za djecu. 
Suradnica je dječjeg lista Cvitak iz Među- 
gorja. Redovita je suradnica Časopisa za 
kulturu Stećak iz Sarajeva, a povremeno i 
lista Hrvatske katoličke misije u Londonu 
Prisutnost. Književne radove objavljuje i 
u Katoličkom tjedniku te časopisu Bosna 
franciscana u Sarajevu, zatim u časopisi- 
ma Osvit i Motrišta u Mostaru te tjedniku 
Hrvatsko slovo i književnoj reviji Marulić 
u Zagrebu. Članica je Društva hrvatskih 
književnika Herceg-Bosne u Mostaru. Svo- 
jim je književnim radovima zastupljena u 
zbornicima koji izlaze u Bosni i Hercego- 
vini i u Republici Hrvatskoj. Dosadašnjim 
radom i pjesničkim zbirkama zauzela je 
visoko mjesto u hrvatskoj književnosti u 
Bosni i Hercegovini. 


Izvor: osobna arhiva Mire Bašić Šubašić 


Djela: U snovima i uspomenama, Orašje, 1999 
(2000?); Kada odeš ti, Orašje, 1999; Blizine dalji- 
ne, Orašje, 2001; Snovi i smaknuća, Orašje, 2005; 
U slavu Božju, Orašje, 2006; Jao, pedesete!, 
Orašje, 2008; Ispod nedohvata, Orašje, 2011; Do- 
dir sunca, Orašje, 2014. 

I. Bašić 


BELODRVAC, dijalektalni naziv sombor- 
skih Bunjevaca za bagrem (/at. Robinia 
pseudoacacia, familia Fabaceae — Papili- 
onaceae). Za razliku od Subotice i okolice, 
gdje je tradicionalni bunjevački naziv za 
to drvo drač (bodljikavo raslinje, u za- 
padnohercegovačkih Hrvata i Dalmaciji 
drača je samonikli bodljikavi grm>prasl. 
*dprati: derati, drati), Bunjevci u Somboru 
i okolnim salašarskim naseljima (Nenadić, 
Gradina, Bezdanski put) koriste drugi dija- 
lektalni naziv pod utjecajem srpskoga (bje- 
ličasta boja unutrašnjeg dijela drva). 


Kako su salaši bili okruženi bagrema- 
rima, drvo je imalo široku uporabu u sva- 
kidašnjem životu. Zahvaljujući lakoj obra- 
divosti i trajnosti, od njega su se pravili 
stupovi, letve i grede za čardake, torove, 
komare i naslame, proštaci za prošće, sapi- 
šta... Za gradnju čardaka bagremovi trupci 
sušeni su nekoliko godina, a od njih su se 
onda rezale i letve za čardaka. Za prošće 
(ogradu) sjekao se sjekirom u letve nepra- 
vilnog oblika visine 1,5 — 1,8 m, koje su se 
ukopavale u zemlju jedna do druge, a na 
vrhu spajale poprečnom letvom. Tako su se 
ograđivale avlije salaša. Od bagrema su se 
pravila i sapišta — drške za motike, ašove, 
sjekire. Bagrem je i medonosna biljka. Za- 
hvaljujući kaloričnosti do danas se koristi 
kao drvo za ogrjev. 


Lit.: K. Firanj, Garavi salaši : cio život za godinu 
dana, Subotica, 2016. 
Z. Vasiljević 


BIČ (prasl. *biče), ručni pribor za discipli- 
niranje stoke. Sastoji se od drške (držalje) 
duljine do pola metra, izrađene najčešće od 
drvene oblice pogodne za ruku, fleksibil- 
nog dijela koji je od užeta (štrange) ili kože 
duljine i više metara, te na kraju švigara od 
upletene uzice, koji je omogućavao da bič 
puca. Bio je redovit pribor pastira (čoba- 
na), pa se u dokolici ili dok su čuvali stoku 
(marvu) koristio i za zabavu, tzv. pucanje 
bičevima. 

L. Cvijin 
CROATIA, časopis na madžarskom jeziku 
koji je izlazio u Budimpešti 1906. Podna- 
slov časopisa bio je »Hrvatsko-srpska so- 
cijalno-politička, ekonomska i književna 
mjesečna revija«. Izašlo je ukupno 7 broje- 
va (travanj, svibanj i prosinac, te dvobroji 
za lipanj-srpanj i kolovoz-studeni). Glavni 
urednik, vlasnik i nakladnik bio je tadašnji 
student prava u Budimpešti Juraj Gašparac. 
Uz njega se kao odgovorni urednici pojav- 
ljuju za dvobroj 5-6 Teodor (Tivadar) Škr- 
bić te za zadnji broj Veljko Petrović, koji 
je inače bio najbliži suradnik glavnoga 
urednika od pokretanja časopisa. Tiskan 
je u veličini 23,5 x 16 cm u tiskarama Jokai 
Nyomda, a kasnije Revai 6s Salamon 


Kčnyvnyomda u Budimpešti. Ilustriran je 
secesijskim vinjetama, a korice reklamama 
i oglasima. Ukupni je broj stranica svih se- 
dam brojeva 336 + I-XXVIII. 


U časopisu su objavljivani politički, po- 
vijesni i gospodarski prilozi, književnopo- 
vijesni i umjetnički radovi, osobito pjesme, 
drame, crtice i pripovijesti. Najviše je su- 
radnika iz tadašnje Hrvatske i Dalmacije 

— jugoslavenski orijentiranih pristaša Hr- 
vatsko-srpske koalicije, uglavnom Hrvata, 
uz nešto Srba, te ugarski Srbi i nekoliko 
Madžara. Političke i gospodarske članke 
pisali su Juraj Gašparac (Delnice, 1879. — 
Zagreb, 1956.), pravnik dr. Nikola Fugger 
(Sisak, 1877. — Zemun, 1942.), odvjetnik dr. 
Gustav Gaj (Zagreb, 1861. — Jastrebarsko, 
1915.), odvjetnik dr. Prvislav Grisogono 
(Split, 1879. — Pariz, 1969.), pravnik Milan 
Heimrl (Križevci, 1876. — Križevci, 1917.), 
pisac Milan Marjanović (Kastav, 1879. — 
Zagreb, 1955.), pravnik dr. Ivan Lorković 
(Zagreb, 1876. — Zagreb, 1926.), odvjetnik 
dr. Franko Potočnjak (Novi Vinodolski, 
1862. — Zagreb, 1932.), odvjetnik dr. Josip 
Smodlaka (Imotski, 1869. — Split, 1956.), 
političar Frano Supilo (Cavtat, 1870. — 
London, 1917.), odvjetnik dr. Ivo Tartaglia 
(Split, 1880. — Lepoglava, 1949.), odvjetnik 
dr. Nikola Đurđević (Donji Miholjac, 1864. 
— Slavonski Brod, 1933.) i političar Svetozar 
Pribićević (Kostajnica, 1875. — Prag, 1936.). 
Članke iz povijesti, književnosti i umjet- 
nosti pisali su, uz dr. Gaja Gustava i Mila- 
na Marjanovića, još i student prirodopisa 
i zemljopisa Ante Hikec (Vrankovec kraj 
Svetog Križa Začretje, 1882. — Bartolovec 
kraj Varaždina 1934.), povjesničar i docent 
Filozofskoga fakulteta u Zagrebu dr. Fer- 
do Šišić (Vinkovci, 1869. — Zagreb, 1940.), 
književni povjesničar i profesor Filozof- 
skoga fakulteta u Zagrebu dr. Đuro Šurmin 
(Sišćani kraj Čazme, 1867. — Zagreb, 1937.) 
te prvak budimpeštanskoga Narodnog ka- 
zališta Elek Solymosi (Tovis, rum. Teius, 
Erdelj, 1847. — Budimpešta, 1914.). Pjesme, 
drame i pripovijesti hrvatskih (Milan Be- 
gović, Dragutin Milivoj Domjanić, Silvi- 
je Strahimir Kranjčević, Mihovil Nikolić, 
Vladimir Vidrić, Ivo Vojnović, Ksaver Šan- 

dor Gjalski, Andrija Milčinović, Janko Le- 
skovar) i srpskih autora iz Hrvatske, Srbije 
i Ugarske (Jovan Dučić, Mileta Jakšić, Mi- 
lan Rakić, Svetislav Stefanović, Milan Bu- 
disavljević, Simo Matavulj, Borislav Stan- 
ković) te srpsko-hrvatsku narodnu poeziju 
na madžarski su prevodili tadašnji student 
prava u Budimpešti Veljko Petrović (Som- 
bor, 1884. — Beograd, 1967.), budimpeštan- 
ski pravnik dr. Stevan Dorić (Kovin, madž. 
Rackeve, 1883. — Budimpešta, 1932.), som- 
borski okružni sudac Pal D&mčtor (Baja, 
1844. — Sombor, 1920.), prevoditelj i novi- 
nar Teodor Škrbić (Zagreb, 15. VIII. 1881. 
— Ziirich, oko 1966.), tada mladi madžarski 
pjesnik a kasnije odvjetnik i doktor prava 
Geyza Battlay (Kalača, 1881. — Budimpe- 
šta 1923.) i Josip Antoš, poslije odvjetnik 
i političar (Podravska Slatina, 1887. — Le- 
poglava, 1945.). U časopisu nisu surađivali 
Hrvati iz ugarskih županija. 


(CROATIA) 


zel 


Croatia, br. 2, Budapest, 1906. 


Pojava časopisa korespondira s nastan- 
kom Hrvatsko-srpske koalicije u Hrvatskoj, 
a cilj mu je bio upoznavanje madžarske 
političke i kulturne javnosti s poviješću i 
kulturom Hrvatske te uopće Hrvata i Srba, 
kao refleks pokušaja suradnje Hrvata i 
Srba s Madžarima. U Budimpešti je stu- 
diralo dosta Hrvata iz hrvatskih zemalja 
i ugarskih Srba pristaša te politike, koji 
su tražili potporu u madžarskim oporbe- 
nim strankama što su vodile protubečku 
politiku. Među njima se osobito isticala 
Stranka neovisnosti Ferenca Kossutha. 
lako su pripreme počele još 1905., prvi je 

broj izašao tek u travnju 1906. Politički 
dio praktički je uređivao Juraj Gašparac, 
a književni Veljko Petrović. Kako su se u 
kasnu jesen 1906. politički odnosi Hrvat- 
sko-srpske koalicije s ugarskom vladom 
Sandora Wekerlea, koje su imale većinu 
u Hrvatskom, odnosno Ugarskom saboru, 
od svibnja 1906. pogoršali, to je, uz neri- 
ješeno financiranje časopisa i završetak 
studija Jurja Gašparca i Veljka Petrovića, 
rezultiralo prestankom izlaženja časopisa. 
Naime znatan broj suradnika bili su poli- 
tičari pristaše Hrvatsko-srpske koalicije i 
zastupnici u Hrvatskom i Ugarskom sabo- 
ru, a raspršivanje nada tadašnjih političkih 
lidera Hrvata i Srba iz Austro-Ugarske u 
novo razdoblje odnosa s Madžarima zavr- 
šilo je razočaranjem i prekidom političke 
suradnje 1907. god. 


Komplet časopisa sačuvan je u Knjiž- 
nici Madžarske akademije znanosti 
(madž. A Magyar Tudomanyos Akademia 
Konyvtara), a donedavna i u Nacionalnoj 
knjižnici Szechenyi (madž. Orszagos Sze- 
chćnyi K6nyvtar), gdje je ostao samo prvi 
broj, od drugoga broja samo jedna stranica 
i korice, a od ostalih brojeva samo korice. 


Lit.: Elhunytak, u: Irodalomtortenet : A Magyar 
Irodalomtorteneti Tarsasdg folyoirata, 13, Buda- 
pest, 1923; J. Gašparac, Jedna hrvatsko-srpska 
suradnja prije pola vijeka (Uspomene na Veljka 
Petrovića iz mladosti), Letopis Matice srpske, knj. 
378. sv. 5, Novi Sad, 1956; Sz., Vujicsics, »Croati- 
ca« : Delszlav-magyar kozeledćs, Helikon : Vild- 
girodalmi Figyelo, 1/1961, Budapest; I. Udovički, 
Veljko Petrović 6s a Croatia, A Hungarologiai In- 
tezet Tudomdnyos Kozlemenyei / Naučna saopšte- 
nja Instituta za hungarologiju, 5-6/1971, Novi 
Sad; A. Prodan-Pavić, Teodor Skrbić, književni 
posrednik, u: Prilozi i kulturnoj i književnoj povi- 
jesti Hrvata i Srba u Mađarskoj, Budimpešta, 
1982; Gašaparac, Juraj, u: Hrvatski biografski lek- 
sikon, 4, Zagreb, 1998; Dorić, Stevan; Đurđević, 
Svetozar, u: Srpski biografski rečnik, 3, Novi Sad, 
2007; S. Babić, Veljko Petrović i njegovi prevodi 
s mađarskog jezika, u: Veljkovi dani 2008., Som- 
bor, 2009. 

E. Bažant, M. Bara i J. Prodan 


ČUTURA, Dalibor (Sombor, 14. VI. 
1975.), rukometaš. Sin Branka i Slavice, 
rođ. Medić. Brat je rukometaša Davora 
Čuture te bratić rukometaša Petra Čuture. 
Osnovnu školu završio je u Bezdanu, gdje 


je i počeo trenirati rukomet u RK Grafi- 
čar. Gimnaziju završava u Somboru, nakon 
čega se upisuje na Višu poslovnu školu na 
Sveučilištu u Novom Sadu. 


Prvi profesionalni angažman imao je u 
RK Crvenka iz Crvenke te RK Sintelon iz 
Bačke Palanke. Pravu profesionalnu karije- 
ru započinje u RK Jugopetrol Željezničar 
iz Niša u sezoni 1997./98., s kojim osvaja 
2. mjesto u Saveznoj ligi SR Jugoslavije. 
Iduće sezone 1998./99. prelazi u jedan od 
najtrofejnijih madžarskih klubova MKB 
Veszprem (danas: Telekom Veszpremj) iz 
Veszprema, s kojim je osvojio naslov pr- 
vaka Madžarske. Za RK Lovćen iz Cetinja 
nastupao je 1998.-2008., s kojim je osvo- 
jio prvenstvo SR Jugoslavije u sezonama 
1999./2000. i 2000./01., zatim 2. mjesto u 
sezonama 1998./99., 2001./02. i 2002./03., 
Kup SR Jugoslavije u sezonama 2001./02. 
i 2002./03., prvi Kup Crne Gore 2006./07., 
Prvenstvo Crne Gore 2007./08. te je u sezo- 
ni 2000./01 igrao u četvrtfinalu EHF Lige 
prvaka, najvažnijeg rukometnog klupskog 
natjecanja u Europi. Iduće četiri sezone 
nastupao u jednoj od najjačih rukomet- 
nih liga svijeta — španjolskoj Asobal ligi: 
u sezoni 2008./09. igrao je za Juventud 
Deportiva Arrate, s kojim ponovno u EHF 
Ligi prvaka stiže do četvrtfinala, a iduće 
je tri sezone nastupao za Ademar Leon, s 
kojim je osvojio 3. mjesto španjolskog pr- 
venstva u sezoni 2010./11. Od 2012. nastu- 
pa za rumunjskog prvoligaša HC Dobro- 
gea Sud Constanta iz Konstante, s kojim 
je dva puta osvojio Nacionalno prvenstvo 
Rumunjske (2012. i 2013.), Kup Rumunjske 
(2012., 2013. 12014.), Superkup Rumunjske 
(2013. i 2014.) te 4. mjesto u EHF Ligi pr- 
vaka 2014. 


Za reprezentaciju Srbije najvažniji je 
nastup na Europskom prvenstvu u Srbiji 
2012. i osvajanje srebrne medalje, a iste go- 
dine nastupao je i na Olimpijskim igrama 
u Londonu. Igrao je na poziciji srednjeg 
vanjskog igrača. Timski je menadžer i po- 
moćnik trenera muške rukometne repre- 
zentacije Srbije od 2015. 


Izvor: osobno kazivanje Dalibora Čuture. 


Lit.: http://www.eurohandball.com/ec/cl/men/211- 
12/player/503078/Dalibor+Cutura 


V. Čutura 


GOLIĆ, Jelica (Ovari, Irćn Katalin, Je- 
lena) (Subotica, 13. IX. 1916. — Zagreb, 25. 
V. 1989.), književnica. Rođena je u đurđin- 
skoj obitelji Josipa Ovarija i Eve, rođ. Vi- 
daković. Na Radiju Zagreb 1952. uređivala 
jei vodila seriju emisija posvećenih narod- 
nim umotvorinama bačkih Bunjevaca. U 
subotičkom Kalendaru »Hrvatska riječ« 
za 1952. objavila je članak »Počeci pisa- 
ne književnosti Hrvata — Bunjevaca«, a u 
časopisu Republika (5/1956, Zagreb) obje- 
lodanila je informativni članak »Počeci 
bunjevačke književnosti«, a u subotičkoj 
Rukoveti (br. 2-3/1957) članak »Pjesnič- 
ka ostavština Jovana Mikića — Spartaka«. 


bai 


[>A 


Bavila se poviješću Staroga Istoka, o čemu 
je objavila nekoliko članaka: Suecki kanal 
(Narodna knjižica, 4/1956, Sarajevo), Kopt- 
ski muzej u Kairu (Čovjek i prostor, br. 63, 
Zagreb, 1957). God. 1971. u Vjesniku u 
srijedu objavila je reportažu o Iranu »Na 
dvoru Darija Velikog«. Zbog izučavanja 
iranske kulture i povijesti i svojih napisao 
o Iranu odlikovana je Ordenom krune šaha 
Reze Pahlavija i nagrađena Zlatnom me- 
daljom. 


Djela: Suecki kanal, Sarajevo, 1956; Ilustrirana 
enciklopedija za djecu (suautorica s V. Šandić i S. 
Protić), Zagreb, 1979. 


Lit.: Bunjevačke narodne pisme u emisiji Radio 
Zagreba, Hrvatska riječ, Subotica, 21. IX. 1951; 
Vjesnik u srijedu, br. 977, Zagreb, 20. L. 1971; N. 
Zelić, Publikacije bačkih Hrvata, Zagreb, 2009. 


N. Zelić 


KANDŽIJA (tur. kamcu: bič), ručni pribor 
za vođenje konja. Redovito se koristio uz 
svaka kola ili poslije špediter, a zimi uz 

sanke (saonice). Sastojala se od drške, koja 
je bila tanja i dulja nego kod biča (najčešće 
je to bio prut), i tanka remena od kože, koji 
je pri vrhu bio upleten. Na kolima je, uz 
kočijaša, postojao i karakterističan držač 
za kandžiju da bi mu bio pri ruci. Korištena 
je i kod radova na njivi uz konjsku vuču 
(oranje, tarčovanje, roljanje itd.). Poput 
bičeva, izrađivali su ih majstori — sarači. 
Osim običnih izvedaba izrađivali su i po- 


sebne, ukrasne varijante kandžija. 
L. Cvijin 


KANIŽAI, Marija (9. IX. 1961, Letinja, 
madž. Letenye, Zalska županija), visokoš- 
kolska profesorica. Kći Štefeka i Janice, 
rođ. Prosenjak, iz Serdahela (madž. Tot- 
szerdahely). Osnovnu je školu pohađala 
u Serdahelu, srednju školu završila je u 
budimpeštanskoj Hrvatsko-srpskoj gi- 
mnaziji. Madžarski jezik i književnost i 
hrvatsko-srpski jezik i književnost studi- 
rala je na Filozofskom fakultetu Sveučilišta 
Loranda Ečtvčsa u Budimpešti 1980.-85. 
Na Odjelu za narodnosne i strane jezike na 
Visokoj učiteljskoj školi Jozsefa Ečtvčsa 
u Baji radi 1985.-93., a u Državnom ure- 
du za prevođenje i ovjeravanje prijevoda 
1993.-2003. Od 2003. uposlena je na Odjelu 
za mađarski jezik i književnost na Viso- 
koj školi Jozsefa Ečtvosa u Baji, gdje je 
prodekanica 2011.-13., a voditeljica Peda- 
goškoga instituta od 2014. Kao honorar- 
na profesorica na Katedri za kroatistiku 
na Filozofskom fakultetu Sveučilišta u 
Pečuhu predavala je 2009.-13. God. 2010. 
doktorirala je iz slavistike na Filozofskom 
fakultetu Sveučilišta Loranda Ečtvosa na 
temu Osobna imena pomurskih Hrvata od 
1794. do 1998. g. 


Radovi: Osobna imena pomurskih Hrvata od 1794. 
do 1900. g., u: Zbornik radova LX. Međunarodni 
kroatistički znanstveni skup, Pečuh, 2010; Muška 
osobna imena u pomurskoj kajkavskoj mikroregi- 
ji od 1891. do 1900. g., u: Timea Bockovac (ur.), 
Hrvatski bez kompleksa, Pečuh, 2011; A horvat 
szemćlynevkutatasrol roviden, u: S. A. Toth (ur.), 
Kutatasok az Eotvos Jozsef Foiskoldn — 2010. , 
Baja, 2011; Szemćlynćvvizsgalatok a zalai 
kaj-horvatok kčrćben 1794-t61 1998-ig. u: T. Far- 
kas (ur.), Nevtani Ertesito, 33, Budapest, 2011. 


Ž. Mandić 

KIRALICA (Kiralica, Kraljica), neka- 
dašnji naziv za Novi Segedin (madž. Ujsze- 
ged). U najstarijim ispravama dio današ- 
njega Segedina — Novi Segedin — navodi 
se kao Kiralica (Kiralica, od slavenske 
riječi Kraljica). Andrija Dugonić u povi- 
jesnom romanu Etelka (1788.) zapisao je 
da Madžari današnji Novi Segedin nazi- 
vaju Kraljevskim trgom, a Srbi Kiralicom. 
Laszlo Pćter napominje da je poznati turko- 
log Lajos Fekete ustanovio da su pod ime- 
nom qralica u povijesnim radovima spomi- 
njali kraljicu Izabelu Jagelović (1519.-59.), 
udovicu Ivana Zapolje, kao i da se u jed- 
nom popisu iz 1550-ih Segedin bilježi kao 
qralica vilayeti iliti kraljičin posjed. San- 
dor Balint u svojem uratku Szegediszotdr 
(1957.) zapisao je da se novosegedinski 
obalni pojas od Temišvarske avenije (madž. 
Temesvari korut), po drugom mišljenju od 
Odeške avenije (madž. Odessza korut) — 
što je gotovo identično — do ušća Moriša 
u Tisu nazivao Malom Kraljicom (madž. 
Kiskiralica), a preostali veći dio Velikom 
Kraljicom (madž. Nagykiralica). 


Dugo nije bila važnije naselje, jer je 
često bila izložena izlijevanju Tise, pa sto- 
ga nije imala ni kmetova ni urbarij. Bila 
je posjed Ugarske komore u Torontalskoj 
županiji. God. 1773. u naselju je bilo tek 
14 kuća, čiji su vlasnici posjedovali vrtove 
veličine oko jednoga jutra, za koje su pla- 
ćali tek simboličan porez. Od 1796. nase- 
lje je dobilo pravo na održavanje sajmova, 
što je dovelo do razvoja trgovišta. Svaki 
doseljenik dobio je unutarnje zemljište, a 
zauzvrat je bio obvezan na tlaku u trajanju 
od osam dana godišnje, pa se broj takvih 
želira 1833. popeo na 103. Uslijed velikih 
poplava 1830. i 1831. Novi Segedin postao 
je potreban Segedinu radi reguliranja ri- 
jeka Moriš i Tise pa je gradski inženjer i 
polihistor Istvan Vedres (inače podrijetlom 
Hrvat) predlagao da se od Ugarske komore 
otkupi Kiralica, koju je voda svake godine 
prekrivala, pa bi umjesto kao livada za na- 
pasanje stoke ili za košnju gradu služila za 
odvođenje i otjecanje nabujalih voda. Tako 
je magistrat Segedina (koji je već prije pre- 
tendirao na Novi Segedin) na godinu dana 


uzeo u zakup posjed Sirig-Novi Segedin 
(madž. Sz6reg-Ujszeged), ali kako već 1831. 
grad više nije imao financijske mogućnosti 
produžiti zakup, zamijenio je s Ugarskom 
komorom 2000 jutara na rubu pustare 
Ott&mčs za 2000 jutara posjeda u Novom 
Segedinu, uz doplatu od 100.000 forinta. 
Međutim, iako je Segedin postao vlasnik 
Novoga Segedina, to je naselje upravno i 
dalje ostalo u sastavu Torontalske županije. 
God. 1836. imalo je 13 kuća i sastojalo se 
od samo jedne ulice smještene s obiju stra- 
na Temišvarske državne ceste. 


U vrijeme revolucije 1848./49. austrij- 
sko-srpska vojska pod vodstvom generala 
Kuzmana Todorovića 11. II. 1849. zauze- 
la je Novi Segedin te su odakle topovima 
tukli Segedin. Iako su isprva branitelji 
grada odbili napadače i protjerali ih i iz 
Novoga Segedina, cijeli je Segedin, kao 
jedan od posljednjih bastiona madžarsko- 
ga domobranstva, pao u ruke generala Ju- 
liusa Haynaua 3. VIII. 1849., a predajom 
madžarske vojske kod Vilagosa 13. VIII. 
slomljen je ugarski rat za neovisnost. 


Trgovište Novi Segedin imalo je 1851. 
582 stanovnika i bilo je karakteristično po 
svojim lijepim vrtovima i živoj trgovini, 
a nadasve po svojim brodogradilištima. 
Sredinom XIX. st. u gradu službujući au- 
strijski pukovnik Wilhelm Reitzenstein 
preuredio je i drvećem zasadio močvarno 
područje neposredno pokraj mosta, pa je 
tako 1858. nastao poznati novosegedinski 
gaj. To omiljeno izletište poslije je pro- 
zvano Elizabetinim gajem po Madžarima 
omiljenoj kraljici Elizabeti (Sissi), supruzi 
Franje Josipa, a danas mu je službeni naziv 
Gaj Ferenca Liszta (madž. Liszt Ferenc li- 
get). No razvoj je prekinula poplava 1877., 
kada od I11 kuća samo sedam ostalo cijelo. 
Kako Torontalska županija nije žurila po- 
moći mještanima, oni su počeli razmišljati 
o ujedinjavanju sa Segedinom, što su prije 
odbijali. Nakon što je 1879. i Segedin po- 
plavljen te je 186 dana ostao pod vodom, 
zajedno s obnovom grada opetovano se na 
dnevnom redu našla i želja Segedinaca za 
ujedinjenjem s naseljem na lijevoj obali 
Tise, čemu se Novi Segedin više nije proti- 


vio. Razlozi tomu bili su i u činjenici da su 
njegovi žitelji svoje upravne poslove morali 
rješavati u udaljenoj Turskoj Kanjiži (danas 
srp. Novi Kneževac), a katkad i u Velikom 
Bečkereku (danas srp. Zrenjanin), sjedištu 
Torontalske županije, dok ih je od Segedi- 
na razdvajala samo rijeka Tisa. God. 1880. 
Novi Segedin izdvojen je iz sastava Toron- 
talske županije te je ujedinjen sa slobodnim 
kraljevskim gradom Segedinom. 


Crkva Sv. Elizabete Ugarske 
u Novom Segedinu 


Od tada je počeo svekoliki razvitak 
toga dijela grada (u vrijeme ujedinjavanja 
imao je oko 1000 stanovnika), koji je sa 
Segedinom od 1883. povezivao moderni 
javnocestovni most. Planirano je da taj dio 
grada postane prava industrijska zona, a 
usto je regulacijom Moriša i njegova rukav- 
ca (Holt-Maros) na lijevoj obali Tise pro- 
cvjetalo povrtlarstvo te je počela izgradnja 
stanova i kuća. Taj se dio grada počet- 
kom XX. st. službeno zvao Szeged-Erzs6- 
betvaros, ali to se ime nije udomaćilo, nego 
je ostao stari naziv Novi Segedin. Počet- 
kom XXI. st. oživjela je inicijativa da se 
nazove Kiralicom, ali se postojeći naziv 
čini općeprihvaćenim. Danas je to dio 
grada s najživljim razvojem i porastom 
stanovnika, kojih je danas već oko 25.000. 
U Novom Segedinu nalaze se pozornica 
poznatoga segedinskoga festivala na otvo- 
renome (madž. Szabadteri Szinpad), Insti- 
tut slijepih, Narodni gaj (madž. Nepliget), 
Sveučilišni botanički vrt (madž. Egyetemi 
Fiivćszkert), Biološki znanstveni institut 
za istraživanje i oplemenjivanje žitari- 

ca, nadaleko poznati Segedinski biološki 
znanstveno-istraživački centar Madžarske 
akademije znanosti, gradski bazeni i kupa- 
lište te termalni bazeni, odnosno gradska 
športska dvorana. 


Lit.: 1. Vedres, A tul-a-tiszai nagyobb drvizek, 
Pest, 1830; J. Reizner, Szeged tortćnete, 2, Szeged, 
1899; G. Batyai, Az tj szegedi liget, Szeged, 1998; 
G. Bityai, Ujszeged »4tkebelezćsćnek« kr6nikAja 
: Szazhuszončt ćve egyesiilt Szegedćs Ujszeged, 
Szeged Vdrosi folyoirat, 6-7/2005, Szeged; G. 
Bštyai, A hidon dt Ujszegedre, Szeged, 2008; L. 
Pćter, Kiralica avagy a n&vadas felel&sseg, Szeged 
Varosi folyoirat, 9/2008, Szeged; K. RStari A. 
Vars4nyi, Ujszeged ćs Szeged. Az egyesiilćs folya- 
mata, Szeged V4rosi folyoirat, 12/2011, Szeged; L. 
Heka, Dalmatini (Bunjevci) u slobodnim kraljev- 
skim gradovima Segedinu i Subotici, Subotica, 
2015. 

L. Heka 


KM press, interno glasilo Zavičajnoga 
kluba studenata bačkih Hrvata Kolo mla- 
deži iz Zagreba. Prva riječ u nazivu lista 
akronim je od naziva društva. Izlazio je u 
Zagrebu 1. XI. 1994. — 15. XI. 2000. (ukup- 
no 35 brojeva). Urednici su bili Tihana 
Gabrić, Petar Vuković, Tomislav Jegić, 

Informator - dah 


nečeg novog 
POČETAK NA BRZU RUKU ; 


Marko Milodanović i Tomislav Brejar. List 
je studentima iz Bačke u Zagrebu nastojao 
pružiti sve relevantne informacije vezane 
za rad Zavičajnoga kluba, ostvarivanje 
studentskih prava te književne i stručne 
radove studenata. Izlazio je povremeno, a 
umnažao se fotokopiranjem. Kako je u to 
vrijeme u Zagrebu studiralo oko 150 stude- 
nata iz Bačke, uglavnom Subotice, umna- 
žan je u 100-150 primjeraka. Studentima 
se dijelio u prostorijama Zavičajnog kluba 
(Studentski centar, Savska cesta 25) te po 
studentskim domovima. 

D. Ivković 

KUBATOV, Martin (Baja, 17. XII. 1979.), 
ekonomist, organizator mjesnoga narod- 
nosnoga društvenoga života u Gari. Sin 
je garskih roditelja Jose i Marije, rođ. Pa- 
tarčić. Osnovnu školu polazio je u Gari, a 
srednju u Baji. Već kao gimnazijalac po- 
kazuje velik interes za svoje izvorno bu- 
njevačko narječje hrvatskoga jezika, za po- 
vijest i običaje svojih sunarodnjaka. Osim 
studentskih godina cijeli život proveo je 
u rodnom selu, gdje i danas stanuje. Stu- 
dirao je ekonomiju i balkanske studije na 
Sveučilištu u Pečuhu 1998.-2003., poslije je 
stekao zvanja poreznoga savjetnika (2008.), 
knjigovođe (2012.) i upravljanja ljudskim 
resursima (2011.). Radi od 2004. godine 
kao ekonomist pri udruzi poljoprivrednih 
poduzeća u Baji. 


Aktivno sudjeluje u društvenom životu 
bunjevačkih Hrvata u Gari. Na manjinskim 
izborima 2010. izabran je za zastupnika i 
predsjednika Hrvatske samouprave u Gari 
te zastupnika Hrvatske samouprave Bač- 
ko-kiškunske županije, a za člana Nadzor- 
noga odbora Saveza Hrvata u Mađarskoj 
2012. Suorganizator je tradicionalnih pri- 
redaba za njegovanje običaja bunjevačkih 
Hrvata u Gari, kao što su Bunjevačko prelo, 
Muško prelo, Gastronomski festival, Mate- 
rice i Oci. Suosnivač je Bunjevačke izvorne 
kulturne grupe u Gari, začetnik međure- 
gionalne kulturne suradnje s drugim regi- 
jama Hrvata u Madžarskoj (Baranja, Bu- 
dimpešta, Pomurje, Segedin) i Vojvodini 
(Subotica, Tavankut). Supotpisnik je spora- 
zuma o bratimljenju sela Gare i Topolja te 
Općine Draž iz Hrvatske iz 2012., koji već 


desetak godina njeguju svoju vezu. U sklo- 
pu seoske samouprave radi i na unapređi- 
vanju veza sa zbratimljenim susjednim voj- 
vođanskim naseljima Riđicom, Rastinom i 
Gakovom. Redoviti je dopisnik Hrvatsko- 
ga glasnika, tjednika Hrvata u Mađarskoj. 
Dugogodišnji je istraživač povijesti, rodos- 
lovlja i običaja bunjevačkih obitelji u Gari. 
Kao rezultat toga nastale su knjige Garski 
Bunjevci, čiji je glavni urednik, te Garske 
bunjevačke familije u slikama i Garske bu- 
njevačke familije kadgod i danas, čiji je au- 
tor i urednik. Dobitnik je odličja Hrvatske 
državne samouprave Za hrvatsku mladež 
na državnom Danu Hrvata u Mađarskoj 16. 
XI. 2013. 


Djela: Garski Bunjevci (ur.), Budapest, 2012; Gar- 
ske bunjevačke familije u slikama, Budapest, 2014; 
Garske bunjevačke familije kadgod i danas, Buda- 
pest, 2015. 

Ž. Mandić 


M. Kubatov, Garske bunjevačke familije u 
slikama, Budapest, 2014. 


KUBATOV 


KUBATOV, Stipan (Gara, 15. XII. 1919. 
— Baškut /madž. Vaskut/, 3. VI. 2011.), sa- 
mouki slikar. Sin Jose i Roze, rođ. Đurić. 
Obitelj sa šestero djece (dvoje je umrlo u 
la je kod baruna Redla na Rastini te nadni- 
čarila u Santovu. Pučku je školu pohađao u 
rodnom selu, gdje mu je prva učiteljica bila 
Marija Tumbas. Već u djetinjstvu, osim 
svojega materinskoga jezika, savršeno je 
naučio madžarski i njemački. Završivši 
šest razreda, u Bikiću uči pekarski zanat; 
šegrtuje u Aljmašu, Pečuhu, Bezdanu i 
Budimpešti. U Drugom svjetskom ratu bio 
je na voronješkoj bojišnici, a nakon pora- 
za madžarske vojske kod Dona pješice je 
došao doma (od kraja siječnja do početka 
travnja 1943.). God. 1944. njemačka ga je 
vojska prisilila da za nju radi kao inženje- 
rac. Dospio je u rusko zarobljeništvo, oslo- 
bođen je u rujnu 1945. Iste godine u Gari 
otvara pekarnicu, koju mu je 1951. država 
oduzela. Jednako tako od njegovih roditelja 
oduzimaju kuću, zemlju i krčmicu te ih na 
četiri godine deportiraju u Bekešku župani- 
ju. Radi u Budimpešti i u okolici Balatona. 
Nakon ženidbe doselio se u Baju. Zbog lo- 
šega zdravlja napušta pekarstvo, zapošljava 
se u Državnom osiguranju, a poslije sve do 
umirovljenja (1977.) radi kao voditelj trgo- 
vine namirnicama. Njegova kći Agika na 
vrhunski način obavlja svoj obrt — izradbu 
glazbala i rezbarija, a sin Stipan diplomirao 
je na Sveučilištu u Zagrebu kao inženjer 
vodograđevinarstva. 


Crtanjem se počeo baviti još u rodnome 
selu, gdje su ga odmila zvali Prilikaš. Bio 
je član Bajskoga amaterskoga likovnoga 
kruga, a početkom 1990-ih primljen je u 
redovito članstvo Zemaljskoga saveza li- 
kovnih i obrtničkih umjetnika. Slikao je 
bunjevačku narodnu nošnju, običaje i se- 
ljačke radove u polju, ali i portrete svojih 
najbližih. Posebno ga je zaokupljao svijet 
koji polako nestaje, stare zgrade i ulice 
u Baji, ali i krajolik dunavskoga rukavca 
Šugavice. Njegovi radovi, pasteli i grafi- 
ke izlagani su na zajedničkim izložbama u 
Baji, Gari, Baškutu, Aljmašu, Santovu, Pe- 
čuhu, Budimpešti, Bati (zmadž. Szazhalom- 

batta) i brojnim drugim naseljima. Radovi 
su mu objavljivani u Hrvatskome glasniku 
(Budimpešta), Zornici (Pečuh) i Hrvatskom 
kalendaru (Budimpešta). Uvršten je u gra- 
divo gimnazijskoga predmeta Narodopis. 


Osim slikanja i crtanja zanimalo ga 
je fotografiranje i filmsko snimanje. Već 
1955. imao je filmsku kameru i projektor. 
God. 2009. uručena mu je nagrada Za baj- 
ske narodnosti. Prigodnom izložbom Baja i 
Bunjevci u Općem prosvjetnom središtu na 
Fancagi proslavljen je njegov 90. rođendan. 


Pokopan je na bajskome groblju sv. 
Roka. 


Lit.: M. Dekić, Za osamdeseti rođendan Stipana 
Kubatova, Hrvatski kalendar 2011, Budimpešta, 
2001; [S. Balatinac], U spomen : Stipan Kubatov 
(1919-2011), Hrvatski glasnik, 23/2011, Budimpe- 
šta. 

Ž. Mandić 


KUBATOVIĆ, Zora (Zorka, Hajnalka) 
(Subotica, 15. III. 1902. — Subotica, 6. IX. 
1926.), pravnica. Rođena je u subotičkoj 
građanskoj obitelji Jaše, šefa gradskoga po- 
reznoga ureda, i Roze, rođ. Sudarević, koja 
je živjela na Majšanskom putu. Gimnaziju 
je završila u Subotici. Na Pravni fakultet u 
Subotici, koji je utemeljen Ukazom kralja 
Aleksandra 27. I. 1920. godine, upisala je 
I. semestar kao redovita studentica u je- 
senskom roku školske 1920./21. god. Di- 
plomirala je u zimskom semestru školske 
1924./25. god. Nakon završetka studija 
radila je kao sudski bilježnik u subotič- 
kom sudu. U povodu njezine prerane smrti 
Subotička Danica za 1927. godinu navodi 
da je bila »prva Bunjevka koja je svršila 
sveučilište«. 


Izvor: Povijesni arhiv Subotica, F:228. 143. Perso- 
nalni dosje. 


Lit.: Subotička Danica ili bunjevačko-šokački ka- 
lendar (sa slikama) za prostu godinu 1927., Subo- 
tica, b. g.; M. Simić, Istorija subotičkog Pravnog 
fakulteta 1920-1941, Beograd, 1999. 

S. Mačković 


KUBIKAŠ, radnik koji radi teške poslo- 
ve ručnoga iskapanja zemlje. U šokačkom 
Podunavlju oni su dovozili zemlju koja se 


rabila za gradnju kuća i salaša od naboja 
te izgradnju obrambenih riječnih nasipa. 
U drvenim kolima sandučarama (kordama), 
koja su bila na dva kotača, a vukao ih je 
jedan konj, dovozili su iskopanu zemlju do 
mjesta gradnje. Sanduci na kordama bili su 
izrađeni od jakih dasaka, u koje je mogao 
stati točno 1 m? zemlje, odakle je izveden 
i njihov naziv. Pri dolasku na naznačeno 
mjesto jednostavnim prevrtanjem sanduka 
korde bi se praznile. Osim kubikaša u tim 
teškim i dugotrajnim poslovima također su 
sudjelovali i ljudi s kolicima koja su ima- 
la jedan kotač. Ovisno o potrebi, rabila se 
žuta ili masna zemlja. Kao najbolji kubika- 
ši slovili su Madžari. Rupe koje bi nastale 
iskapanjem zemlje nisu bile zatrpavane, pa 
bi se vremenom uslijed oborina u njih sli- 
jevala voda, a služile su za kupanje gusaka 
i pataka. Bački Bunjevci također rabe ovaj 
naziv za radnika koji iskapa zemlju ašo- 
vom i lopatom te iskopanu zemlju prevozi 
kolicima do mjesta utovara. Plaćeni su po 
kubiku iskopane zemlje. Tradicionalno se 
smatraju fizički snažnim, ali intelektualno 
inferiornim osobama. I u okolici Subotice 
te su poslove najčešće obavljali Madžari. 
Danas su ih uglavnom zamijenili građevin- 
ski i drugi strojevi. 

J. Dumendžić 


KUDILJA (konoplja) (Zat. Cannabis sati- 
va L.), kudjelja, jednogodišnja zeljasta bilj- 
ka iz familije Cannabianaceae. Ima dvije 
vrste: za vlakno Cannabis sativa (L.), koja 
služi kao predivo, i hašišna Cannabis indi- 
ca (Lam.), koja služi za proizvodnju narko- 
tičkog sredstva hašiša (kifa). Stara je biljna 
vrsta podrijetlom iz srednje Azije, gdje je 
uzgajana 3000 godina prije Krista, odakle 
su je u Europu donijeli Skiti u svojim po- 
hodima oko 1500 godina prije Krista. Od 
njih su je prihvatili Slaveni i Germani, koji 
su proširili njezin uzgoj po Europi. 


Iz stabla joj se dobiva vlakno iz sku- 
pine tvrdih, srednje grubih vlakana, koje 
je zbog velike jačine i otpornosti na vlagu 
pogodno za izradu brodskih užadi, cera- 
da, vreća, ribarskih mreža, konjske opre- 
me (štrange, ulari) i raznih vrsta konopa. 
Ako joj se vlakno oplemenjuje vlaknima 

od lana ili pamuka, od njega se izrađuju 
i finije tkanine. Od vlakna se proizvode i 
specijalne kategorije finoga papira. Njezi- 
no vlakno promjera 1 mm može izdržati 
opterećenje od 45 kg, a prekidna dužina 
vlakna po jednoj biljci iznosi nevjerojatnih 
25-30 km (ukupni zbroj dužina pojedinač- 
nih vlakana). Budući da je sjeme bogato u 
sadržaju ulja, od njega se proizvode lakovi 
i boje, a rafinirano ulje rabi se za ljudsku 
prehranu ili u konzervnoj industriji. 


Najbolje uspijeva u toploj i umjereno 
vlažnoj klimi, odnosno u proizvodnim rajo- 
nima kukuruza — na prostorima jugoistoč- 
ne Europe, Francuske, Italije, podunavskih 
zemalja (Panonske nizine) i Rusije. Izme- 
đu dvaju svjetskih ratova i nakon Drugoga 
svjetskoga rata, najveće površine (oko 50 
000 ha) i preradni kapaciteti (kudjeljare) 
bile su u Podunavlju u okolici Apatina, 
Odžaka, Bačke Palanke, Belja i Osijeka, a 
nešto manja središta bili su Pančevo, Senta, 
Mali Iđoš, Bajmok, Križevci, Banja Luka, 
Leskovac i Vranje. Sintetska su vlakna 
1970-tih počela potiskivati prirodna vlakna, 
što je uvjetovalo znatno smanjenje površi- 
na pod tom kulturom i gašenje većine po- 
stojećih kudjeljara. 


Jari je usjev, srednjeg roka sjetve, sije se 
pretežito u prvoj polovici travnja. Sjetva se 
obavlja žitnim sijačicama s oko 60-80 kg/ 
ha sjemena (35-45 kg po katastarskom ju- 
tru). Tijekom vegetacije zahtijeva optimal- 
nu vlažnost tla i visoku opskrbljenost tla 
hranljivim tvarima jer u kratkom razdoblju 
vegetacije (koja ukupno traje oko 120 dana) 
stvori veliku količinu organske tvari po je- 
dinici površine. 

Ima visoko stablo (2-5 m), koje je u gu- 
stom sklopu nerazgranano, a na koje otpa- 
da oko 65 % mase u odnosu na cijelu biljku. 
U stablu su smješteni snopići likinih vla- 
kana, koji su impregnirani pektinom, što 
daje stablu iznimnu elastičnost i čvrstinu. 
Od ukupne mase stabla na snopiće vlakana 
otpada do 25 %, a na drvenasti dio (poz- 
der) do 60 %. Specifičnost joj je da je dvo- 
domna (diecična) biljka — postoje »muške 
biljke« (bjelojke), s cvjetovima u kojima su 

samo prašnici, i »ženske biljke« (crnojke), 
u čijim se cvjetovima nalazi samo tučak. 


U tehnološku zriobu pristiže u kolo- 
vozu, kada je vlakno najbolje kvalitete. S 
»muških biljaka« u tom je razdoblju opao 
najveći dio lisne mase, dok na ženskima 
tek počinje uvenuće i opadanje listova, a 
stabljike su još sočne. Dvodomost bilja- 
ka otežava žetvu, koja se mora obaviti u 
kratkom razdoblju radi postizanja najveće 
kvalitete vlakana. 


Žetva (sječa) nekad se obavljala ručno, 
što je bio jedan od najtežih fizičkih poslo- 
va u poljoprivredi s posebno načinjenim 
kosama (kosir, fagov). Jedan radnik na dan 
je mogao posjeći do dvije motike zemljišta 
(oko 1500 m?). Posječena masa vezivala se 
u tanke snopove do 20 cm debljine kraćim 
stablima iz sredine snopa i slagala u kupe 
radi temeljitoga sušenja i izbjegavanja plje- 
snivosti ili samozagrijavanja snopova. Pro- 
ces žetve mehaniziran je 1970-ih godina 
i obavljao se žetalicama samovezačicama, 
što je znatno povećalo produktivnost pro- 
izvodnje. 


Ostvaruje urod od 7-10 t/ha osušene 
stabljike, a urod vlakna pri prosječnom 
randmanu od 17 % iznosi 1,2-1,7 t/ha. Ispo- 
rukom osušene stabljike u preradne centre 
za poljoprivrednike se završava proizvodni 
ciklus. U kudjeljarama se manji dio odmah 
prerađuje, a veći dio slaže se u velike ka- 
mare do trenutka prerade. 


Primarna prerada stabla — odvajanje 
vlakna iz stabla — obavlja se biološkom 
metodom, koja se sastoji u potapanju sta- 
bljike u vodu (močenje, kišeljenje) i djelo- 
vanju mikroorganizama (bakterija Bacillus 
amylobacter) u tzv. procesu »maceracije«. 
U vodi stablo nakon nekoliko dana nabubri, 
organske i mineralne tvari izdvajaju se iz 
njega. Nakon toga započinje bakterijsko 
vrenje, tijekom čega se razlaže pektinska 
tvar, koja je čvrsto vezivala vlakna biljke u 
likinim snopićima. 

Proces vrenja ovisno o toplini vode 
može trajati 5-15 dana, nakon čega se 
stabljike isperu u čistoj vodi i prosuše na 
zraku. Tada se s pomoću posebnih strojeva 

— lomilica — odvaja drvenasti dio od vlakna, 
a odvojeno se vlakno razvrstava po dužini 
i kvaliteti te se preša u bale, koje se isporu- 
čuju tekstilnoj i užarskoj industriji. 


Šokci su se u bačkom Podunavlju ne- 
koć tradicionalno bavili njezinim uzgojem, 
u čemu su bili pravi specijalisti, posebice 
u obavljanju sječe i dorade na vlastitim 
gospodarstvima, ali su te poslove uslužno 
radili i u drugim mjestima diljem Bačke 
jer se na ovom poslu moglo zaraditi znat- 
no više nego u ručnoj žetvi pšenice. Rod 
uzgojen na vlastitom gospodarstvu pro- 
davali su kudjeljarama, ali su ostavljali 1 
dio uroda za vlastite potrebe. U izdvajanju 
vlakna koristili su napravu »stupa«, kojom 
se grubo odvajalo vlakno od pozdera, i na- 
pravu »grebeno«, u obliku četke sa želje- 
znim šiljcima, za fino čišćenje vlakna od 
ostataka pozdera. Žene su vlakna upredale 
u konop na preuređenim preslicama, od ko- 
jeg su preko zime izrađivane vreće, cerade 
i pokrovci. Prakticiralo se i bijeljenje vla- 
kana, od kojih su se tkale košulje i grublja 
posteljina. 


Od počeka XXI. st. službena statistika 
u Republici Srbiji više ne evidentira povr- 
šine pod konopljom jer se praktički više ne 
uzgaja, osim na minornim površinama radi 
proizvodnje zrna, koje se koristi u prehrani 
ukrasnih i egzotičnih ptica. 


Skupa s lanom bila je najraširenija bilj- 
ka za proizvodnju tkanina među Bunjevci- 
ma i Šokcima — od ovih dviju biljaka tkana 
su platna, od kojih su rađeni osnovni dijelo- 
vi muške i ženske odjeće. Obje biljke daju 
vlakna stabljičnog podrijetla, a razlika je u 
njihovoj finoći: finoća elementarnih vla- 
kana konoplje kreće se od 2 do 6 dtex, dok 
se finoća lanenih elementarnih vlakana 
kreće od 1 do 6,2 dtex. Konopljinih vlakna 
u osnovi ima dvije vrste, grublja crnojka i 
finija bjelojka. Grublja se koristila za ple- 
tenje užadi, raznih pokrivala, pokrovaca, 
za izradu vreća itd., dok se finija rabila za 
izradu domaćeg platna, od kojeg su šivane 
muške i ženske košulje, muške gaće i žen- 
ske podsuknje. Platno od konoplje koristilo 
se i u kućanstvu — za posteljinu, tj. postelju 
(punjene ruskuljom od kuruza ili slamom), 
stolnjake (čaršape), ručnike (peškire)... 
Potkraj XIX. st. Bunjevke uvelike napušta- 
ju ručnu izradu pređe i tkanine od konoplje 
i sve se više koriste kupovnim tkaninama. 
U Šokica se to dogodilo nešto poslije. 


Lit.: M. Cepelić, Bunjevke bavite se opet ko- 
nopljom, Subotička Danica za 1919. god., Suboti- 
ca, 1918; V. Đ. Đorđević, Posebno ratarstvo, Beo- 
grad, 1956; Poljoprivredna enciklopedija, 1, Za- 
greb, 1967; P. Drezgić, S. Stanaćev, Lj. Stračević, 
Posebno ratarstvo, 2, Novi Sad, 1975; A. Sekulić, 
Bački Hrvati, Zagreb, 1991; R. Čunko, M. Andra- 
ssy, Vlakna, Zagreb, 2005. 


M. Ostrogonac i K. Suknović 


KUGA (/at. pestis), akutna infekcijska 
bolest s iznimno čestim smrtnim ishodom. 
Primarno je bolest glodavaca — izvor su joj 
inficirani štakori, a na čovjeka se najčešće 
prenosi štakorskom buhom. Uzročnik je 
bakterija Pasteurella pestis, nazvana Baci- 
llus Yersini prema mikrobiologu Alexande- 
ru Yersinu, koji ju je otkrio 1894. Klinički 
se javlja kao žljezdana (bubonska), kožna 
i plućna bolest te kao opće septičko stanje 
organizma. Iako je rijetka bolest, koja se 
danas može uspješno liječiti antibioticima, 
jedna je od najtežih, potencijalno smrtono- 
snih zaraznih bolesti u svijetu. 


Potječe s Dalekoga istoka. Spominje 
se još u staroegipatskom papirusu (Eber- 
sov papirus iz 1500. pr. Kr.) i gotovo u 

svim stoljećima prije i poslije Krista sve 
do danas. Bilo je više pandemija u svijetu, 
a širila se vodenim (trgovački brodovi) i 
kopnenim putem (karavane, ratni pohodi). 
Pandemija 542.-767. proširila se iz srednje 
Azije na Sredozemlje i uzrokovala smrt 40 
milijuna ljudi. Druga velika pandemija ta- 
kođer je počela u srednjoj Aziji, brodom je 
prenesena iz Carigrada na Siciliju 1347.1 
potom je harala po cijeloj Europi iduća če- 
tiri stoljeća. Na vrhuncu je usmrtila četvrti- 
nu stanovništva Europe i postala je poznata 
kao »crna smrt«. Endemska kuga i danas 
»drijema« među glodavcima u žarištima 
diljem svijeta, jer u vreme epizootije (po- 
mora životinja, ovdje štakora) buhe traže 
novog domaćina među pripadnicima dru- 
gim životinjskih vrsta. No danas postoje 
učinkovite mjere borbe protiv te zaraze 
(deratizacija, dezinfekcija, dezinsekcija, 
sulfamidi) te se samo sporadično nalazi u 
pojedinim dijelovima Azije, Afrike i Ame- 
rike. 


Unatoč protjerivanju Turaka iz Bačke 
1686./87. stanovništvo nije doživjelo oče- 
kivani mir jer su život u ratom opustošenoj 
zemlji ugrožavali česti pljačkaški upadi 
turskih vojnika preko granice, napadi pro- 
tuhabsburških vojnika (ustanika kuruca) 
pod zapovjedništvom Imrea Tokčlya (jed- 
nom prigodom ubili su tridesetak stanov- 
nika Subotice) te sukobi ustanika (kuruca) 
Ferenca Rakoczyja II. i carske vojske po- 
četkom XVIII. st. Teškom životu pridoni- 
jela je i epidemija kuge, što je zabilježio i 
subotički franjevački ljetopisac: »Godine 
1709... pojavila se strašna kuga u cijelom 
kraljevstvu: ovdašnji naš puk dijelom je 
raspršen po pustarama, dijelom se zadržao 
u mjestu, a dijelom otišao u obližnja sela i 
imanja. Ovim svim... nije nikada pomanj- 
kala duhovna briga sa strane naših patera 
iz segedinskog samostana.« Državne vla- 
sti donosile su niz mjera u cilju suzbijanja 
i širenja epidemije: Naredbu o izdavanju 
zdravstvenih isprava 1710., organizirano 
je redarstvo za borbu protiv kuge (Pesto- 
polizei) 1713. u pograničnim mjestima 
(neka vrsta higijenske službe), osnovano 
je Zdravstveno vijeće (Consilium Sanita- 

tis) 1718., Dvorsko zdravstveno povjeren- 
stvo (Commission Sanitatis Aulica), koje 
je provodilo uređenje sanitarnog kordona 
protiv kuge (Pestokordon) duž cijele grani- 
ce, te Pravilnik o postupku s inficiranima, 
sumnjivim i zdravim osobama u karanteni 
(Contumaz — und Reiniegungs Ordnung) 
1731. 


Pa ipak, s izbijanjem Austrijsko-tur- 
skog rata (1737.-39.) pojavila se najprije 
u južnim županijama. U Sombor je kugu 
1737. donio jedan zaraženi grčki trgovac. 
Prema dnevniku fra Bone Mihalovića, 
da je kuga potrajala duže, ne bi imao tko 
mrtve pokapati, a silinu zaraze potvrđuje 
činjenica da su pored svakog od četiriju 
somborskih groblja ustanovljena i zara- 
zna groblja, na koja su u zajedničku grob- 
nicu pokapani umrli od kuge i polijevani 
krečom. Potkraj 1739. zaraženih je bilo 
još samo izvan gradskoga opkopa, a još 
nekoliko slučajeva zabilježeno je 1740. U 
Subotici je za mjesec dana (15. VII. — 15. 
VIII. 1738.) bilo više od tri stotine žrtava, 
ne računajući umrle na salašima i pustara- 
ma u okolini grada. Na inicijativu subotič- 
koga magistrata franjevci su s građanima 
podigli 1738. zavjetnu kapelu sv. Roka u 
Subotici na mjestu gdje je pokopano 30 
žrtava kuruca Imrea Tokolya, a od 1739. 
za blagdan sv. Roka (16. VIII.) Subotičani 
tradicionalno ne poste i ne mrse. U Sege- 
dinu je 1738. harala napose u Rokusu (No- 
vom gradu), gdje je najviše je umrlih bilo 
upravo među Dalmatinima, nakon čega je 
1739. podignuta zavjetna kapela sv. Roka, 
na čijem je mjestu 1832. izgrađena isto- 
imena crkva (kraj današnjega autobusnog 
kolodvora). U Tabanu kraj Budima od kuge 
je preminuo i fra Nikola Kesić 1739. 


Iako su vlasti nastavile donositi nove 
propise o suzbijanju kuge (Ordo pestis iz 
1755. i Sanitćtsverordnung iz 1766.), nova 
epidemija izbila je u Srijemu 1795.-96., a 
postojala je i opasnost da se proširi u Bač- 
ku. Suzbijanju širenja epidemije pridonio je 
sanitarni kordon, u sklopu kojega je iz Su- 
botice od 6. X. 1795. do 6. VII. 1796. sva- 
kog drugog tjedna 100 muškaraca odlazilo 
na stražarska mjesta na obalama Dunava. 


6 


Srijemski liječnik Andreas Buday (1759.- 
1830.), koji je aktivno sudjelovao u suzbija- 
nju kuge, izvijestio je da je od 4559 obolje- 
lih umrlo 3435, od čega samo u Irigu 2548 
osoba. Fra Grgur Peštalić (1755.-1809.) u 
djelu Utišenje ožalošćenih u sedam pokor- 
nih pisama kralja Davida (Budim, 1797) 
opisao je, među ostalim, strahote kuge u 
Srijemu, koju je i sam proživio kao vuko- 
varski gvardijan, te je iznio upute za čuva- 
nje od kuge. 


Nekadašnji zavjetni spomenik 
sv. Trojstvu u Somboru 

Manja epidemija kuge zabilježena je 
u Srijemu potkraj 1813. i početkom 1814. 
među talijanskim i francuskim ratnim za- 
robljenicima: u Rumi su umrla 92, a u Iri- 
gu 120 vojnika. Ta se epidemija nije širila 
prema Bačkoj, kojoj je sada prijetila ona iz 
Beograda, gdje je u svibnju 1814. evidenti- 
rano nekoliko oboljelih i umrlih. Kraljevski 
povjerenik Joszef Klobusicky poslao je sto- 
ga iz Novog Sada u lipnju 1814. dopis subo- 
tičkom magistratu, u kojem, među ostalim, 
kaže da je cijelu zimu 1813./14. proveo u 
Erdelju uspješno suzbijajući epidemiju 
kuge koja se širila iz Vlaške, pa moli da 
zbog opasnosti iz Beograda i magistrat u 
Subotici poduzme mjere opreza radi sprje- 
čavanja pojave kuge u Bačkoj, »... jer mno- 
gi iz Beograda prelaze granicu da nabave 
hranu...«. Uz dopis je poslao i izvod o sred- 


stvima za zaštitu i izvod o karakteristika- 
ma te bolesti. »... Neka Vaša Gospodstva 
izvole primiti oba izvoda i... prevedena na 
materinji jezik stanovništva... neka budu 
predana javnosti..., a naročito neka to do- 
biju oni kojima je službeno povjerena duž- 
nost da danju i noću bdiju nad izvršenjem 
preventivnih mjera protiv kuge...« Kuga se 
nije pojavila u Bačkoj, ali se proširila pre- 
ma Bosni, Hercegovini i Srbiji. 


Osim na podizanje kapela u čast sv. 
Roka, zaštitnika od kuge i kolere, epide- 
mije kuge utjecale su i na to da se u sklopu 
kulta sv. Trojstva, koji su tijekom katoličke 
obnove osobito širili isusovci nakon Tri- 
dentskoga koncila (1545.-63.), na središnjim 
trgovima mnogih srednjoeuropskih grado- 
va podižu zavjetni spomenici sv. Trojstvu 
radi zahvalnosti i zaštite od kuge: u Beču 
1693., Budimu 1713., Osijeku 1729.-30, Po- 
žegi 1749. itd. Tako je bilo i u južnoj Ugar- 
skoj: u Segedinu ga je dao podići glavni 
gradski bilježnik i horgoški veleposjednik 
Miklos Karasz 1743. u današnjem centru 
grada (u tadašnjemu Palanku), na jugoza- 
padnom uglu današnjega Trga Szechenyi 
(nije sačuvan, restauriran je 1854., pre- 
mješten ispred župne crkve sv. Dimitrija 
1896., a na današnje mjesto kraj katedrale 
1940. — temeljito je restauriran 1995.-99.); 
na glavnom trgu u Baji spomenik je podi- 
gnut 1750.; u Somboru 1774. na glavnom 
trgu ispred Grašalkovićeve palače i u ne- 
posrednoj blizini franjevačke crkve (nepo- 
pravljivo je oštećen prilikom uklanjanja po 
nalogu vlasti 1947. i praktično srušen); u 
Novom Sadu podignut je 1781. ispred ka- 
toličke crkve Imena Marijina (današnje tzv. 
»katedrale«), a uklonile su ga vlasti 1948. 

— kipovi su odneseni u dvorište crkve sv. 
Elizabete na Telepu, gdje su ruinirani, ka- 
snije ugrađeni u temelje župnog dvora, a 
djelovi postamentapreneseni su na groblje 
na Futoškom putu; u Subotici ga je dao po- 
dići Matija Vojnić od Bajše 1815. na tadaš- 
njem glavnom gradskom tržničkom trgu 
nedaleko od franjevačke crkve (odakle su 
ga vlasti premjestile 1964. pokraj katedrale, 
a na izvorno mjesto vraćen je 2016.). No 
spomenici sv. Trojstvu nisu vezani samo za 
epidemiju kuge — u Bajmoku ga je podigla 

njemačka obitelj Wolf ispred crkve sv. Pe- 
tra i Pavla 1878. (premješten je na današnju 
lokaciju 1940-ih). 


Izvor: Historia venerabilis Domus Szabatkae Or- 
dinis minorum sancti Patris nostri Francisci Re- 
formatae Provinciae Hungariae Sanctissimi Salva- 
toris. 


Lit.: V. Bazala, Povijesni razvoj medicine u hrvat- 
skim zemljama, Zagreb, 1943; V. Stajić, Građa za 
kulturnu istoriju Novog Sada, Novi Sad, 1951; 
Medicinska enciklopedija, 6, Zagreb, 1962; A. Baš, 
M. Dimitrijević, Subotica u očekivanju kuge 1814- 
te godine, Zbornik radova : Sekcija SAP Vojvodi- 
ne naučnog društva za istoriju zdravstvene kultu- 
re Jugoslavije, Subotica, 1969; M. Beljanski, 
Letopis Sombora od 1360. do 1800. godine, Som- 
bor, 1974; A. Sekulić, Tragom franjevačkog ljeto- 
pisa u Subotici, Split, 1978; E. Libman, Subotička 
bolnica od uboškog doma do savremenog stacio- 
nara, Subotica, 1997; B. Duranci, V. Gabrić Poču- 
ča, Javni spomenici opštine Subotica, Subotica, 
2001; S. Balint, Unnepi kalenddrium 1. :. A 
Mdria-iinnepek es jelesebb napok hazai 6s 
kozep-europai hagyomdnyvilagabol (december 1. 
- junius 30.), Budapest, 2004; Enciklopedija Novog 
Sada, 29, Novi Sad, 2008; F. E. Hoško, Filozofsko 
učilište u Baji u XVIII. stoljeću (1725.-1783.), Go- 
dišnjak za znanstvena istraživanja Zavoda za kul- 
turu vojvođanskih Hrvata, 2, Subotica, 2010; D. 
Salatić, Krstovi Novog Sada i Petrovaradina, Novi 
Sad, 2010., M. Stepanović (prir.) Somborska hro- 
nika fra Bone Mihaljevića 1717-1787., Sombor, 

2012. 
E. Libman i L. Heka 


KUJUNDŽIĆ (Kuluncsics, Kulunchich), 
plemićka porodica. Podrijetlom je iz Sri- 
jemske županije. Vlasnici pošte u južno- 
bačkom selu Suseku (madž. Szilszeg) bili 
su Šime 1820., Josip 1825. te Josip i Ivan 
1844. Plemstvo su od kralja Ferdinanda V. 
dobili 30. IV. 1835. bajski glavni bilježnik 
Josip, njegova supruga Elizabeta Bischoff 
te djeca Đula, Augustin, Ivan, Josip, Viktor, 
Marija, Karolina, Vilma, Otilija, Adela 1 
Berta. Uz plemićki naslov dobili su i po- 
sjed u Lemešu te pridjevak Nemesmiliti- 
csi. Plemstvo je proglašeno 12. X. 1835. na 
velikoj skupštini Bačko-bodroške župani- 
je. Na županijskom popisu plemstva 1841. 
zabilježeni su udovica Elizabeta Bischoff 
i djeca Đula, Augustin i Ivan. Augustin 
(Baja, 1818. — Sombor, 1899.) bio je glavni 
županijski arhivar. 

Opis grba: Na crveno-plavoj podlozi 
u gornjem dijelu nalazi se mjesec okre- 
nut prema unutra i dvije šestokrake zlatne 
zvijezde, između kojih je smješten zlatni 
lav koji drži mač, a u donjem se dijelu na 
izdignutoj bijeloj stijeni nalazi kruna sa 
zlatnim listovima. Kaciga: tri nojeva pera 
crne, bijele i zelene boje. Plašt je crve- 
no-zlatno-plavo-srebrne boje. 


Grb 
porodice 
Kujundžić 


Lit.: 1. Nagy, Magyarorszdg csaladai czimerekkel 
6s nemzekrendi tablakkal, 6, Pest, 1859; G. Cser- 
gheč, Wappenbuch des Adels von Ungarn, Nirn- 
berg, 1885-1894; Gy. Dudas, Bacskai nemes csala- 
dok, A Bdcs-Bodrog vdrmegyei tortenelmi 
tdrsulat 6evkonyve, 2-3/1893, Zombor; 1. Bojničić, 
Adel von Kroatien und Slavonien, Niirnberg, 1899; 
E. Reiszig, B4cs-Bodrog varmegye nemes csala4- 
dai, Bdcs-Bodrog vdrmegye, 2, Budapest, [1909]; 
B. Kempelen, Magyar nemes csaladok, 6, Buda- 
pest, 1913; M. Mandić, Bunjevačko plemstvo, Su- 
botička Danica ili Bunjevačko-Šokački kalendar 
(sa slikama) za prostu godinu 1927, Subotica, b. g.; 
A. Sekulić, Bački Hrvati, Zagreb, 1991; M. Szluha, 
Bdcs-Bodrog vdrmegye nemes csalddjai, Buda- 
pest, 2002; M. Evetović, Kulturna povijest bunje- 
vačkih i šokačkih Hrvata, Subotica, 2010. 


L. Heka 


KUJUNDŽIĆ, Alojzije (Lojzije) - Lozan 
(Subotica, 2. XI. 1939.), umjetnički graver, 
samouki slikar. Rođen je u obitelji Antuna, 
po zanimanju brijača, i kućanice Gize, rođ. 
Mamužić. U Subotici je završio osnovno 
i srednje obrazovanje za kovinotokara u 
Školi za učenike u privredi. Sklonost pre- 
ma umjetnosti pokazao je već u dječjim 
danima te je nakon srednje škole završio 
i dvogodišnju školu crtanja na Radničkom 
sveučilištu Veljko Vlahović u Subotici. Na- 
kon odsluženja vojnoga roka 1961. zaposlio 
se kao tokar i graver u Zaštitnoj radioni- 
ci Saveza gluhih DES u Subotici, gdje je 

formirao Odjel za izradu suvenira. Tu je 
njegov talent došao do punoga izražaja. 
Majstorski ispit za umjetničkoga gravera 
položio je u Obrtničkoj komori u Subotici 
1965. Nakon višeodišnje prakse u DES-u 
otvorio je 1973. samostalnu umjetničku 
graversku radionicu za proizvodnju suveni- 
ra iturističkih motiva za mnoge gradove u 
Jugoslaviji, izradu medalja, znački i plake- 
ta za mnoge sportske događaje i poduzeća 
te kopči i ukrasne opreme (dukata) za po- 
trebe kulturno-umjetničkih društava, u ko- 
joj je radio sve do odlaska u mirovinu 2003. 
Nakon toga osobito se bavi crtanjem por- 
treta. Sudjelovao je na mnogim likovnim 
kolonijama te na više skupnih izložaba. Sa- 
mostalne izložbe imao je u Subotici (1990.), 
Bačkom Gradištu i Pačiru (1998.), Budim- 
pešti (2000.) te na Paliću (2009.), kojom je 
obilježio 50 godina umjetničkoga rada. Bio 
je član organizacijskoga odbora žetelačkih 
svečanosti Dužijanca 1968.-72. i jedan od 
osnivača likovne sekcije pri HKUD-u Bu- 
njevačko kolo 1970. God. 1998. među osni- 
vačima je Pučke kasine 1878. 


Lit.: Lojzija Kujundžić Lozan : 50 godina umjet- 
ničkog rada [katalog], Subotica, 2009; Z. Perušić, 
Krotitelj fotografija, Hrvatska riječ, br. 349, Su- 
botica, 13. XI. 2009. 

G. Bačlija 


KUJUNDŽIĆ, Andrija >Kulunčić, An- 
drija 


KUJUNDŽIĆ, Andrija — Čiča (Subotica, 
28. XI. 1899. — Subotica, 11. X. 1970.), no- 
gometaš, trener, nogometni sudac, sportski 
i vatrogasni djelatnik. Rođen je u obitelji 
Ilije i Marije Kujundžić. Rođen je u rodi- 
teljskoj kući u Boškovićevoj ulici br. 5, u 
kraju nekada poznatom kao Rundov (izme- 
đu Gundulićeve ulice, Somborskoga puta, 
Ulice Mihajla Radnića i Palmotićeve ulice), 
nedaleko od nogometnoga igrališta Bačke. 
Osnovnu školu i gimnaziju završio je u Su- 
botici. Nogomet je počeo igrati s vršnjaci- 
ma iz okolnih ulica na nekadašnjoj poljani 
kraj Rundovske škule (danas OŠ Matko 
Vuković) te je jedno vrijeme imao vlastiti 
dječački klub IV. kori F.K., koji je igrao s 
dječacima iz drugih subotičkih četvrti. Od 


1912. član je juniorske nogometne mom- 
čadi Subotičkoga atletskoga kluba Bačka. 
Prvi nastup za rezervnu prvu momčad 

Bačke odigrao je 7. IV. 1914. u Somboru 

protiv Trgovačke omladine. Dok je bio na 

vojnoj službi u Segedinu 1917., bio je među 

skupinom omladinaca koji su se samoorga- 
nizirali i počeli povremeno igrati za prvu 

momčad Bačke na prijateljskim nastupi- 
ma do konca rata. Bio je član skupine od 

deset bunjevačkih omladinaca koji su na 

dan osnivanja Bunjevačko-srpskoga narod- 
noga vijeća u Subotici 10. XI. 1918. proni- 
jeli hrvatsku trobojnicu središtem grada i 

postavili je na toranj gradske kuće. Igrao 

je na poziciji centarhalfa do 1920., a posli- 
je braniča i povremeno u navali. Igrajući 

desnoga braniča, bio član jedne od najbo- 
ljih užih obrana u Kraljevini SHS, skupa s 

vratarom Belom Viragom i lijevim brani- 
čom Kolomanom Gubićem. S Bačkom je 

kao igrač osvojio prvenstva Subotičkoga 

nogometnoga podsaveza (SNP) 1920./21., 
1921./22., 1922./23., 1924./25. 1 1925./26., 
a u državnom prvenstvu (organiziranom 

kao završnica kupa prvaka podsaveza) 

1925. osvojio je 3. mjesto. U vrijeme kada 

su igrači iz provincije iznimno rijetko uzi- 
mani za državnu reprezentaciju odigrao je 

dvije utakmice za Kraljevinu SHS: protiv 

Cehoslovačke 28. X. 1921. u Pragu (1:6) i 

u Beogradu protiv Rumunjske 8. VI. 1922. 
(1:2). Još tri puta bio je rezervni igrač dr- 
žavne reprezentacije, među inim i na Olim- 
pijskim igrama u Parizu 1924. Za reprezen- 
taciju SNP-a odigrao je 15 utakmica. 


Bavio se i lakom atletikom. Prvi nastup 
imao je 28. VI. 1914. godine u utrci na 400 
m. Na atletskom mitingu klubova iz Subo- 
tice, Sombora, Kanjiže i Bačke Topole u 
Subotici 1924. osvojio je prvo mjesto u utr- 
cina 100 m (11,7 s) i u bacanju diska, a ba- 
cao je i kuglu te je s drugim nogometašima 
bio je član štafete 4 x 100 m. U upravi Bač- 
ke bio je dugogodišnji referent lakoatletske 
sekcije i pridonio je njezinu formiranju i 
djelovanju. 


Još je tijekom igračke karijere postao 
nogometni sudac te je sudio domaće i 
međunarodne utakmice sve do 1935. U 
Državnoj ligi Kraljevine Jugoslavije su- 
dio je ukupno četiri utakmice u sezona- 

ma 1929./30., 1931./32. i 1932./33. Nakon 
prestanka aktivne igračke karijere 1926., 
postao je izbornikom (podsaveznim ka- 
petanom) SNP-a i obnašao tu dužnost pet 
mjeseci. Kao trener na klupi Bačke nasli- 
jedio je Fabijana Horvackog — Fabuša 1927. 
god. S Bačkom je kao trener osvojio prven- 
stva SNP-a 1929./30., 1931./32., 1936./37. 1 
1937./38. Kao igrač i trener sudjelovao je u 
osvajanju svih devet naslova prvaka SNP-a 
JAD Bačke između dvaju svjetskih ratova. 
Odgojio je tri generacije igrača Bačke: Stje- 
pana Kopunovića, Nestu Kopunovića — Ne- 
toja, Stjepana Šarčevića — Dečka, Ljudevita 
Pančića, Antu Hampelića, Benu Cvijanova 
itd. Na mjestu trenera Bačke u ljeto 1939. 
zamijenio ga je Austrijanac Hans Schrei- 
ner. Nakon osnutka Bačkoga nogometnoga 
podsaveza HNS-a 10. LX. 1939. imenovan 
je izbornikom Podsaveza. Dva tjedna posli- 


Andrija Kujundžić — Čiča 


je izabran je u prvi Upravni odbor Sekcije 
Zbora Nogometnih sudaca HNS-a u Subo- 
tici. Za vrijeme Drugoga svjetskoga rata 
živio je u Zagrebu. Nakon rata vraća se u 
Suboticu i prvi je predsjednik Hrvatskoga 
fiskulturnoga društva Građanski (u koje je 
preimenovana Bačka) od 26. V. 1945., koju 
dužnost je obnašao do 1946. Dobitnik je 
Zlatne plakete Nogometnoga saveza Jugo- 
slavije 1969. god. 


Bio je dugogodišnji zapovjednik profe- 
sionalne vatrogasne čete Grada Subotice. 

U suautorstvu je objavio priručnik vatro- 
gasne službe (1933.). Nekoliko je puta bi- 
ran za predsjednika Vatrogasnog saveza 
Vojvodine, a u mirovini je više godina bio 
predsjednik Dobrovoljnoga vatrogasnoga 
društva u Subotici. 


Pokopan je na Bajskom groblju u Su- 
botici. 

Njegov je sin bio Josip Kujundžić — 
Ducika (1934. — 2000.), sportski djelatnik 
(dugogodišnji tajniku KK i ŽKK Spartak), 
a tijekom 1990-ih angažiran u HKC-u Bu- 
njevačko kolo iz Subotice, gdje je, među 
ostalim, bio tajnik i član upravnog odbora. 


Djelo: A. Kujundžić (suautor s D. Začko), Vatro- 
gaski priručnik, Subotica, [1933]. 


Lit.: P. Pekić, Povijest Hrvata u Vojvodini, Zagreb, 
1930; Galerija zaboravljenih : Andrija Kujundžić 
— Čiča, Subotički Športski list, 152, 153, 154, Subo- 
tica, 25. X., 3. i 16. XI. 1938; Skupština Zbora 
Nogometnih sudaca HNS-a, Subotički športski 
list, 179, Subotica, 26. IX. 1939; P. Dulić (ur.), 
Bačka 1901 - 1971, Subotica 1971; Zvonik, 3/2000, 
Subotica; Glasnik Pučke kasine 1878, 12/2008, 
Subotica; Bačkista : Službeni list FK Bačka 1901 
Subotica, 2, Subotica, 2010; M. Evetović, Kultur- 
na povijest bunjevačkih i šokačkih Hrvata, Subo- 
tica, 2010; Hrvatski biografski leksikon, 8, Zagreb, 
2013; N. Jakovljević, Fudbalska takmičenja Južnih 
Slovena : 1873-1941, Subotica, 2018. 


D. Skenderović i E. Hemar 


KUJUNDŽIĆ, Andrija (Subotica, 1. X. 
1932. — Hajdukovo, 9. X. 1995.), sudac, 
sportski djelatnik. Rođen je u građanskoj 
obitelji Vojislava (Bele), koji je završio 
Trgovačku akademiju u Subotici, i ruske 
emigrantice Alle, rođ. Semionov, koja je 
gimnaziju završila u Kikindi. Majka mu je 
bila kći pukovnika ruske carske vojske Va- 
silija Semionova. Odrastao je u obiteljskoj 
kući na Somborskom putu preko puta grad- 
ske Kalvarije. Osnovnu školu završio je u 
Subotici, kao i Mješovitu gimanziju 1951. 
Za vrijeme gimnazije, na poticaj brata Bo- 
risa, igrao je nogomet za omladinsku mom - 
čad SD Građevinar, koja je sezone 1950./51. 
bila prvak Subotičkoga nogometnoga cen- 
tra. God. 1951. upisao je Pravni fakultet u 
Beogradu, na kojem je diplomirao u lipanj- 
skom roku 1955. Poslije odsluženja vojnog 

roka najprije je kratko radio kao pravnik u 
subotičkoj tvornici Mladost. Pravosudnu 
karijeru započeo je kao sudački pripravnik 
u Općinskom sudu u Bačkoj Topoli, gdje 
je poslije izabran za tada najmlađeg suca u 
Vojvodini. Poslije tri godine prelazi u Op- 
ćinski sud u Subotici. Za suca Okružnog 


Andrija Kujundžić 


suda u Subotici izabran je nakon tri godine, 
gdje je radio sljedeća dva desetljeća. Bio je 
predsjednik Okružnog suda u Subotici de- 
set godina. S te funkcije izabran je za suca 
Vrhovnoga suda Vojvodine u Novom Sadu, 
gdje je radio do ukidanja ovog suda 1991. 
Sve to vrijeme živio je u Subotici, tako da 
je u Novi Sad samo putovao. Bavio se ka- 
znenim pravom. 


Bio je predsjednik FK Bačka iz Subo- 
tice 1976.-84. te član Predsjedništva No- 
gometnoga saveza Vojvodine i Nogomet- 
noga saveza Jugoslavije. Bio je pasionirani 
sportski ribič na Ludaškom jezeru. 


Lit.: In memoriam Andrija Kujundžić, Subotičke 
novine, 13. X. 1995, Subotica; In memoriam An- 
drija Kujundić (1932 — 1995), Sportske Subotičke 
novine, 17. X. 1995, Subotica; Ž, Inić (ur.), Lučo- 
noše jugoslovenskog fudbala FK Bačka Subotica 
1901 — 2001, Subotica, 2001. 


S. Ćirović 


KUJUNDŽIĆ, Anđelina (Marija Anđe- 
lina, Anđelija, Jelena) (Pavlovac, 1. VIII. 
1912. — Subotica, 8. VIII. 2010.), redovnič- 
ka poglavarica. Kći je Ilije i Marije, rođ. 
Tikvicki. Krštena je u subotičkoj crkvi sv. 
Terezije Avilske pod imenom Jelena. Kada 
je izdvajanjem Družbe bačkih siromašnih 


sestara učiteljica od Naše gospe iz Kalačke 
družbe školskih siromašnih sestara Naše 
Gospe 1930. formiran hrvatski ogranak 
Družbe s matičnom kućom u Subotici na 
tadašnjem Zrinjskom trgu (samostan je 
1946. oduzet i pretvoren u OŠ Jovan Jova- 
nović Zmaj), Jelena mu je pristupila 1932. 
Nakon dogimnazijskoga školovanja i po- 
četne redovničke formacije kod Družbe, u 
novicijat je stupila 1935. Prve redovničke 
zavjete položila je 1936., a doživotne 1942. 
Kao prvo redovničko ime uzela je Anđeli- 
ja, a poslije, već kao časna sestra, stalno i 
doživotno redovničko ime Marija Anđelina, 
ali u ophođenju je bila Anđelina. Kao re- 
dovnica završila je realnu gimnaziju u No- 
vom Sadu 1939. Zbog potreba škole Druž- 
be u Subotici studij matematike upisala je u 
Zagrebu, gdje je bila prefekta redovničkih 
kandidatica i magistra novakinja. 


Kada se 1941. cijela Bačka ponovno 
našla u okviru Madžarske, a matica sa sje- 
dištem u Kalači preuzela upravu Družbe 
i u nekadašnjem jugoslavenskom dijelu 
Bačke, časne sestre hrvatskoga jezika na- 
pustile su Suboticu i nastanile se u Zagrebu, 
u Primorskoj ul. br. 20., gdje je Anđelina 
već živjela. Ta je kuća tada postala Matica, 
Zagreb je postao sjedište hrvatskog ogran- 
ka Družbe, a iz naziva ogranka ispušten je 
pridjev bački. Zajedno s časnom majkom 
Marijom Rozom Anuncijatom Kopunović 
radila je na preseljenju Družbe iz Bačke u 
Hrvatsku i na njezinu preustroju te je 1942. 
izabrana za prvu savjetnicu i zamjenicu 
časne majke. Diplomirala je na Visokoj 
pedagoškoj školi u Zagrebu 1944. Bila je 
poglavarica matične kuće 1942.-46., vr- 
hovna poglavarica hrvatske grane Družbe 
sestara naše gospe 1946.-58., zamjenica 
vrhovne poglavarice od 1958.-64., a kućna 
poglavarica u novoosnovanom samostanu 
u zagrebačkoj četvrti Remete 1964.-67. 


Nakon toga djeluje u samostanu u Su- 
botici, u Harambašićevoj ul. br. 7, kada 
je ujedno bila i vrhovna savjetnica, ali je 
povremeno živjela i u samostanima u Ga- 
rešnici i Remetama. U novootvorenom 
sjemeništu i klasičnoj gimnaziji Paulinum 
u Subotici 1965. predavala je matematiku. 


KUJUNDŽIĆ 


U Subotičkoj je biskupiji radila u tajništvu 
kod biskupa Matije Zvekanovića. Od 1988. 
djelovala je u Subotici u samostanu Anun- 
cijata, pokraj crkve Isusova Uskrsnuća. Ne- 
koliko godina do 1996. živjela je u obitelj- 
skoj kući u Subotici (Gajeva 26) njegujući 
bolesnu sestru Tonu do smrti. 


Pridonijela je snaženju Družbe nakon 
Drugoga svjetskoga rata organizirajući 
odlazak sestara u Belgiju 1952., kako bi 
odande pomogle i osiromašenoj Družbi 
u Jugoslaviji. Ondje su, osim u premon- 
stratskoj opatiji u Bois-Seigneur-Isaacu 
(selo je danas dio grada Braine-lAlleud) 
i poslije u svećeničkom Collčgeu u Ličgeu, 
djelovale i u Hrvatskoj katoličkoj misiji u 
Ličgeu. Naučila je, među ostalim, fran- 
cuski jezik, s kojega je prevodila vjersku 
literaturu (poput druge katoličke litera- 
ture u to vrijeme u Jugoslaviji, tiskana je 
ciklostilom). Pod njezinim je imenom Ivan 
Kujundžić objavio prijevod knjige Papa 
Ivan XXIII. : Život i ličnost Andrea Lazza- 
rinija (1963.), priredila je knjigu o životu i 
djelu sv. Petra Fouriera, osnivača Družbe 
sestara naše Gospe Tragom četiri stoljeća 
(1965.), napisala je povijest Družbe sestara 
Naše Gospe (1980.), u Zagrebu je pokrenu- 
la glasilo Zvona iz daljine (1953.-64.) te je 


Anđelina 
Kujundžić 


objavljivala vjerske priloge u periodici Vje- 
snik Franjevačke provincije Presvetog Ot- 
kupitelja (Split, 1965.-66.), Effatha (Zagreb, 
1969.-70., 1972.-73.), Dobri otac Antić (Za- 
greb, 1972.-73., 1975., 1977.-81., 1983., 
1987., 1989., 1991.-93., 1996., 1998.-2000., 
2003., 2008.-09.), Zov (Zagreb, 1975.-93., 


ll 

1998.), Glasilo Družbe sestara Naše Gos- 
pe (1993.-2006., 2008.-09.), uključujući i 
hrvatsku katoličku periodiku u Suboti- 
ci — Subotička Danica (1971.-72., 1984.- 
85., 1990., 1992.-94.), Bačko klasje (1980., 
1982.-84., 1988., 1990.-93.) i Zvonik (1994.- 
98., 2000., 2003.). Dugo, čak i u dubljoj 
starosti, radila je i surađivala na pripremi 
životopisa, rada i zasluga sluge božjega 
fra Ante Antića (1893.-1965.), s kojim je za 
njegova života surađivala, a koji se osobito 
brinuo za hrvatski ogranak Družbe. 


Sestra Đula (s. Anđelka) bila je također 
članica Družbe sestara Naše Gospe, sestra 
Janja (s. Methildis) bila je članica Družbe 
sestara Naše Gospe od milosrđa u Sloveniji 
(magdalenke), a sestra Antonija križarica. 


Potpisivala se S. M. A., M. A. i SMA. 
Ostavština joj se čuva u matičnoj kući u 
Zagrebu. 


Djela: Tragom četiri stoljeća, Zagreb, 1965 (pro- 
šireno izdanje: Tragom četiri stoljeća : sv. Petar 
Fourier i Kongregacija redovnica Naše Gospe, 
prir. M. A. Strukar, Zagreb, 2014); Povijest Druž- 
be sestara Naše Gospe, Zagreb, 1980. 


Izvor: pokopni govor č. s. Martine Martinjak, vo- 
diteljice družbe. Arhiv družbe sestara Naše Gospe 
u Zagrebu. 


Lit.: Dijamantni jubilej S. M. Anđeline Kujundžić, 
Zvonik, 9/1996, Subotica; G. Kujundžić, S. M. An- 
đelina (Jelena) Kujundžić, Zvonik, 9/2010, Suboti- 
ca; Glas Koncila 36/2010, Zagreb; Glasilo Družbe 
sestara Naše Gospe, 3/2010, Zagreb; G. Kujundžić, 
Časna sestra Marija Anđelina Kujundžić (1. kolo- 
voza 1912. — 8. kolovoza 2010.), Subotička Danica 
: Kalendar za 2011. godinu, Subotica, 2010; I. Ar- 
manda, Časna majka Marija Roza Anuncijata Ko- 
punović (1887.-1956.) u crkvenim i društvenim 
političkim previranjima svoga doba, Godišnjak za 
znanstvena istraživanja Zavoda za kulturu vojvo- 
đanskih Hrvata, 4, Subotica, 2012; Hrvatski bio- 
grafski leksikon, 8, Zagreb, 2013; 1. Armanda, 
Belgijske godine s. Fides Vidaković, Godišnjak za 
znanstvena istraživanja Zavoda za kulturu vojvo- 
đanskih Hrvata, 5, Subotica, 2013. 

G. Kujundžić 


KUJUNDŽIĆ, Anka (Sombor, 8. IX. 
1961.), pravnica, diplomatkinja. Kći je Pere 
Crnkovića i Marije, rođ. Stipić. Osnovnu i 
srednju školu polazila je u Osijeku, a ma- 
turirala je u Zagrebu u Centru za kulturu i 

umjetnost. Diplomirala je na Pravnom fa- 
kultetu u Zagrebu 1986., nakon čega je do 

1988. radila kao vježbenica u Višem jav- 
nom tužiteljstvu u Subotici, te kao pravnica 

u tvornici Sever 1989.-92. U Ministarstvu 

vanjskih poslova Republike Hrvatske za- 
poslena je od 1993. te je 1993.-97. radila 

u Veleposlanstvu Republike Hrvatske u 

Budimpešti u diplomatskom zvanju II. taj- 
nika. Aktivno je pomagala rad Hrvatske 

katoličke zajednice u Budimpešti. Kao 

jedna od najuspješnijih polaznica završila 

je jednogodišnji stručni diplomatski studij 

1999. na Diplomatskoj akademiji Ministar- 
stva vanjskih poslova Republike Hrvatske. 
U Generalnom konzulatu Republike Hr- 
vatske u Pečuhu radila je u diplomatskom 

zvanju konzula I. razreda 1999.-2001. Kao 

prva bunjevačka Hrvatica u hrvatskoj di- 
plomaciji aktivno je pomagala Hrvatima 

iz Madžarske i Vojvodine, osobito dok nisu 

otvorena diplomatsko-konzularna pred- 
stavništva u Beogradu i Subotici. U Upravi 

za europsko pravo, međunarodno pravo i 

konzularne poslove Ministarstva vanjskih i 

europskih poslova Republike Hrvatske radi 

u diplomatskom zvanju te je 2018. unapri- 
jeđena u zvanje opunomoćeni ministar. 


S. Bačić 


KUJUNDŽIĆ, Antonija Tonka (Tona) 
(Pavlovac, 2. X. 1914. — Subotica, 3. IV. 
1996.), križarica, kulturna djelatnica, pje- 
snikinja. Kći je Ilije i Marije, rođ. Tikvic- 
ki. Sestra je redovnica Anđeline i Janje 
— Mehtildis. Otac joj poginuo na bojišnici 
u Galiciji 1914. prije njezina rođenja. S 
majkom i sestrama djetinjstvo je provela u 
Tavankutu, gdje je počela polaziti osnov- 
nu školu, a radi lakšega školovanja obitelj 
je 1924. preselila u Suboticu. Tu je počela 
polaziti građansku školu na Zrinjskom trgu 
kod časnih sestara Družbe sestara Naše 
Gospe (danas OŠ Jovan Jovanović Zmaj), 
međutim već poslije prvoga razreda morala 
je prekinuti školovanje. Završava krojački 
zanat umjetničke vezilje kod vrsne subo- 
tičke švelje i vezilje Kriste Šokčić, majke 
svećenika i profesora povijesti Albe Šokči- 
ća, što je poslije utjecalo na njezin interes 
za zavičajnu etnografiju. S petnaest godina 


učlanila se u Marijinu kongregaciju, a sa 17 
godina upoznala se s orlovstvom, katolič- 
kom tjelovežbenom organizacijom za odgoj 
mladeži. Nakon što su orlovske organiza- 
cije zabranjene poslije uvođenja Šestosije- 
čanjske diktature kralja Aleksandra Kara- 
đorđevića 1929., posvećuje se križarskomu 
pokretu, organizaciji hrvatske katoličke 
mladeži sa središtem u Zagrebu, nastaloj 
po uzoru na francuske euharistijske križa- 
re, koja se u Hrvata formirala po idejama 
dr. Ivana Merza. Veliki utjecaj na nju imao 
je I. euharistijski kongres u Bačkoj apo- 
stolskoj administraturi, održan u Subotici 
1931., u čiju se pripremu uključila s drugim 


Antonija Tonka Kujundžić 


križaricama i katoličkim intelektualkama, 
te je postala članicom subotičkoga Križar- 
skoga sestrinstva Bunjevka. Kao devetna- 
estogodišnjakinja nosila je kamen temeljac 
za crkvu Isusova uskrsnuća, koju je biskup 
Budanović tada posvetio. Žarkim zauzima- 
njem i radom širenja apostolata Križarsko- 
ga pokreta izbija u sam vrh organizacije te 
je 1935. imenovana za četvrtu (i posljed- 
nju) predsjednicu Križarskoga sestrinstva 
Bunjevka. Tu je dužnost obnašala do kraja 
Drugoga svjetskoga rata. U to je vrijeme 
bila vrlo aktivna i u središtu svih hrvatskih 
kulturnih zbivanja u Subotici. Sudjelova- 
la je u pripremama i u realizaciji mnogih 
kulturnih i javnih priredaba, tečajeva i dru- 
gih aktivnosti, provodeći u život križarsko 
geslo Žrtva — euharistija — apostolat. Pod 
njezinim vodstvom u drugoj polovini 1930- 
ih križarsko se sestrinstvo širi među mla- 

dim Bunjevkama. Mnoge mlade djevojke 
prošle su njezine tečajeve formacija diljem 
Bačke. Organizirala je i surađivala s križa- 
ricama u križarskim domovima u Đurđinu, 
Tavankutu, Maloj Bosni i drugdje. Bila je 
voditeljica i organizatorica seminara i knji- 
ževnih susreta, surađivala je s Katoličkim 
divojačkim društvom te u pripremi i orga- 
nizacije velebne proslave 250. obljetnice 
dolaska Bunjevaca u Bačku 1936. Uskoro 
je međutim oboljela od teškog artritisa, koji 
ju je pratio do kraja života. Kako za vri- 
jeme madžarske vlasti 1941.-44. križarice 
nisu smjele raditi javno, već po kućama i 
u crkvenim prostorima bez javnosti, sredi- 
šte okupljanja subotičkih križarica bila je 
njezina kuća u Gajevoj ul. br. 26. Nakon 
uspostave komunističke vlasti rješenjem 
Odsjeka unutarnjih poslova Subotica 15834 
od 12. VI. 1947. zaplijenjena je cjelokupna 
arhiva i imovina križarica, koja se nalazila 
u kućama Tone Kujundžić, Marka Kuntića 
i Lajče Budanovića, nakon čega se arhivi 
gubi trag. Osuđena je u montiranom proce- 
su 1949. zbog navodno »neizmirene žitne 
obaveze«, a zapravo radi sprječavanja kri- 
žarskoga rada. Kaznu je služila sa starom 
majkom (rođ. 1882.) u zatvoru u Požarev- 
cu na najtežim radovima, među ostalim i 
praveći u blatu valjke (čerpiće), uz stalna 
politička uvjeravanja. 


Unatoč tomu križarski duh i ideale za- 
držala je do konca života: pisala je pjesme, 
surađivala je u Bačkom klasju i Subotičkoj 
Danici, bila je aktivna suradnica biskupa i 
župnika, u organizaciji tadašnjih dužijan- 
ci u crkvi, u pripremama za početak rada 
Sjemeništa Paulinum u Subotici, u orga- 
nizaciji književnih večeri, raznih proslava, 
izložaba i sl. Aktivno je sudjelovala u or- 
ganizaciji proslave 300. obljetnice dolaska 
Hrvata Bunjevaca u Bačku. Svojoj župi i 
crkvi Isusova Uskrsnuća ostala je vjerna 
cijeli život, pa joj je i oporučno darovala 
konfisciranu zemlju, koja joj je 1990-ih 
vraćena. Jedna je od osnivačica i počasnih 
članica Katoličkoga instituta za kulturu, 
povijesti i duhovnost (sada: Katoličkoga 
društva) Zvan Antunović 1989. 


13 


KUJUNDŽIĆ 


Preminula je na Veliku srijedu, a poko- 
pana je uz veličanstveni ispraćaj crkvenih i 
narodnih uglednika na Veliki petak na Baj- 
skom groblju u Subotici. Na grobnici joj je 
ispisano geslo Ž. E. A. (žrtva — euharistija 

— apostalat). 


Njezin životni put opisao je Lazar Ivan 
Krmpotić u knjizi Život i djelo Tone Ku- 
jundžić, uzorite križarice iz Bačke, u kojoj 
je objavljeno i 30-ak njezinih najboljih pje- 
sama zavičajne i vjerske tematike. Četrde- 
setak pjesama objavila je u Bačkom klasju, 
Subotičkoj Danici i Klasju naših ravni, a 
neke su ostale u rukopisu. Uz nekrolog Ive 
Prćića ml. u Klasju naših ravni ponovno je 
objavljeno dvadesetak pjesama tiskanih u 
Bačkom klasju i Subotičkoj Danici. 


Katolički institut Zvan Antunović iz 
Subotice i njegov književni klub Miroljub 
priredili su svečanu akademiju u povodu 
njezina 80. rođendana 24. IV. 1994. u crkvi 
Isusova Uskrsnuća u Subotici; u povodu 90 
godina od njezina rođenja, Matica hrvat- 
ska Subotica priredila je književnu večer u 
Gradskoj knjižnici 22. 1. 2004.; a na stotu 
obljetnicu njezina rođenja 5. X. 2014. odr- 
žan joj je Spomendan u Pastoralnom centru 
Augustinianum u Subotici. 


Lit.: Zvonik, 5/1996, 10/2014, Subotica; Žig, br. 46, 
Subotica, 20. IV. 1996; I. Prćić ml., Tihi život u 
sjeni katedrale, Zbornik »Ivan Antunović«, 4-5, 
Subotica, 1994; B. Gabrić, In memoriam : Tona 
Kujundžić (2. X. 1914. — 3. IV. 1996.), Klasje naših 
ravni, 1/1996, Subotica; B. Gabrić, Naši pokojnici, 
Subotička Danica (nova) : Kalendar za 1997. go- 
dinu, Subotica, 1996; L. 1. Krmpotić, Naši uzori : 
Antonija Tona Kujundžić, Križ : glasilo Križarske 
organizacije, 2/2002, Zagreb; L. 1. Krmpotić, Ži- 
vot i djelo Tone Kujundžić Uzorite križarice iz 
Bačke, Zagreb, 2003; Hrvatska riječ, br. 52, Subo- 
tica, 30. 1. 2004; G. Kujundžić, 100 godina rođenja 
Antonije — Tone Kujundžić, Glasnik Pučke kasine 
1878, 123-124, Subotica, 2014; G. Kujundžić, 100. 
obljetnica rođenja teta Tonke, Subotička Danica : 
Kalendar za 2014. godinu, Subotica, 2013. 


G. Kujundžić 
KUJUNDŽIĆ, Đuro (Subotica, 28. III. 
1761. — Aljmaš /madž. Bacsalmas/, 30. V. 
1806.), svećenik, doktor teologije. Sin je 


Adama i Katarine Kujundžić. Bogoslovni 
studij započeo je 1780. Nakon završenog 

studija bio je kapelan u subotičkoj župi sv. 
Terezije 1784.-85., poslije čega odlazi iz 
Kalačko-bačke nadbiskupije. Postao je naj- 
prije prefekt studija u egerskoj bogosloviji 
1786., a 1787. u peštanskoj bogosloviji. U 
Kalačko-bačku nadbiskupiju vratio se 1789. 
te je djelovao kao župnik u Aljmašu 1789.- 
1806. U Pešti je doktorirao teologiju 1792. 
Dužnost dekanatskoga bilježnika obnašao 
je od 1796. do smrti. 


Lit.: A. Lakatos (ur.), A Kalocsa-Bdcsi Foegyhdz- 
megye tortenetei sematizmusa 1777-1923, Kalocsa, 
2002; I. Katona, A kalocsai 6rseki egyhdz tortene- 
te, 2, Kalocsa, 2003. 

S. Beretić 


KUJUNDŽIĆ, Efrem (Stipan, Stjepan) 
(Verušić, 17. 1. 1915. — Beč, 10. II. 1996.), 
franjevac. Sin je Pavla i Marte, rođ. Po- 
ljaković. Na krštenju u subotičkoj župi sv. 
Terezije dobio je ime Stjepan. Osnovnu 
školu polazio je na Verušiću, šest razreda 
gimnazije u Franjevačkoj klasičnoj gimna- 
zijiu Varaždinu te dva razreda u Državnoj 
drugoj klasičnoj gimnaziji u Zagrebu, u 
kojoj je 1937. položio viši tečajni ispit. U 
novicijat Hrvatske franjevačke provincije 
sv. Ćirila i Metoda stupio je na Trsatu 1932. 
dobivši redovničko ime Efrem. Jednostav- 
ne redovničke zavjete položio je 1933. na 
Trsatu, a svečane redovničke zavjete 1937. 


Efrem Kujundžić 


u Varaždinu. Bogoslovni fakultet pohađao 
je u Zagrebu, Mostaru i Miinchenu. Za sve- 
ćenika je zaređen na Trsatu 1938. Mudro- 
slovni fakultet u Zagrebu upisuje 1939., a 
diplomirao je 10. III. 1944. U Franjevačkoj 


klasičnoj gimnaziji u Varaždinu predavao 
je fiziku i matematiku od 1944., a nakon 
njezina ukidanja premješten je za predstoj- 
nika franjevačkoga samostana u Zemunu 
(1947.-48). U samostan u Varaždin vraća 
se 1949., prvo kao vikar samostana, zatim 
kao gvardijan 1951.-53. a istodobno je 1 
definitor Provincije. U franjevačkom sa- 
mostanu u Zagrebu boravi 1954.-70., isprva 
kao gvardijan i profesor u novoosnovanoj 
Franjevačkoj gimnaziji u Zagrebu do 1959., 
zatim kao definitor Provincije i profesor 
u gimnaziji (1960.-62.), pa ponovno kao 
gvardijan samostana i profesor u gimnaziji 
(1963.-65.) te kao vikar samostana, proku- 
rator ekonom Provincije i profesor u gi- 
mnaziji (1966.-70.). U međuvremenu je bio 
generalni vizitator Franjevačke provincije 
Presvetoga Otkupitelja u Dalmaciji (1961.) 
te Franjevačke provincije Bosne Srebrne 
(1963.). 


Dekretom Biskupske konferencije 
Jugoslavije (BKJ) iz 1971. imenovan je 
misionarom u Austriji i postaje delegat 
za sve hrvatske misionare u hrvatskim 
katoličkim misijama u Austriji. Tada, kao 
naddušobrižnik, preuzima brigu sustavnog 
i organiziranog rada u svim hrvatskim ka- 
toličkim misijama u Austriji. Članom Vi- 
jeća BKJ za hrvatsku migraciju imenovan 
je 1972. Bio je voditelj Hrvatske katoličke 
misije u Beču 1971.-84. Bečki nadbiskup 
kardinal Franz Konig imenovao ga je čla- 
nom Duhovnoga vijeća Bečke nadbiskupi- 
je (Erzbischoflichen geislichen Rat) 1980. 
Osim što je vršio službu naddušobrižnika 
za sve hrvatske katoličke misije u Austriji, 
istodobno je bio i ravnatelj crkve Am Hof 
u Beču. Zlatnu misu proslavio je u subotič- 
koj franjevačkoj crkvi sv. Mihovila 1993. 
Dekretom Ravnateljstva dušobrižništva za 
Hrvate u inozemstvu Hrvatske biskupske 
konferencije (HBK) iz 1993. razriješen je 
dužnosti hrvatskoga dušobrižnika u Au- 
striji, dužnosti hrvatskoga naddušobrižnika 
te člana Vijeća za migraciju HBK. Nakon 
toga do smrti ostaje kao iskusni i neumorni 
umirovljenik na pomoći Hrvatskoj kato- 
ličkoj misiji u Beču i u crkvi te misiji Am 
Hof. Za više od dvadeset godina koliko je 

bio delegat za hrvatske dušobrižnike osni- 
vale su nove misije, dolazili novi misionari, 
socijalni radnici i časne sestre i svestrano 
se razvio pastoralni i socijalni rad među 
hrvatskim radnicima u Austriji, a on je sve 
to koordinirao i vodio te istodobno bio ak- 
tivni pastoralni radnik u Hrvatskoj kato- 
ličkoj misiji u Beču, pri čemu je uspješno 
surađivao s crkvenim vlastima u Austriji 
na biskupskoj i nacionalnoj razini. Bio je 
voljen svećenik i cijenjen propovjednik 
kod naroda, dinamičan i blizak ljudima, te 
da su ga vjernici doživljavali kao osobnog 
prijatelja njihovih obitelji. Tijekom 1990-ih 
godina potrebitim Hrvatima u Vojvodini 
pomagao je preko Dobrotvorne zajednice 
Amor vincit iz Subotice. 


Pokopan je u Zagrebu u franjevačkoj 
grobnici na Mirogoju. 


Izvor: Arhiv Hrvatske franjevačke provincije sv. 
Cirila i Metoda, Zagreb. 


Lit.: Bačko klasje, br. 49, Subotica, 1988; Žig, br. 
43, Subotica, 1996; Glas ravnice, br. 62, Subotica, 
1996; Subotička Danica (nova) : Kalendar za 1997. 
godinu, Subotica, 1996; Naša riječ. List katoličkih 
misija u Austriji, br. 19, Beč, 2007. 

A. Skenderović 


KUJUNDŽIĆ, Geza (Subotica, 8. IV. 
1958. — Bikovo, 22. IX. 1993.), sportski 

pilot i jedriličar, strojarski inženjer. Sin je 

Vece i Lozike, rođ. Dulić. U rodnom mje- 
stu završio je osnovnu i srednju tehničku 

školu strojarskoga smjera te Višu tehničku 
školu. Radio je u tvornici Zorka u Subotici, 
a honorarno je predavao praktičnu nastavu 

u predmetu Opće tehničko obrazovanje u 

subotičkim srednjim školama — kemijskoj 

Lazar Nešić te Tehničkoj. Završio je 1981. 
Školu rezervnih oficira avijacije u 33. kla- 
si na aerodromu Dubrave, u Gornjim Du- 
bravama kraj Tuzle (BiH), stekavši zvanje 

vojnoga pilota lake avijacije, tj. pilota na 

klipnim avionima. 


Ljubav prema avionima i letenju poka- 
zao je još u mladosti te kao srednjoškolac 
odlazi na aerodrom Bikovo i postaje član 
Aerokluba Zvan Sarić u Subotici. U počet- 
ku je vježbao na jedrilici, tj. počeo je kao 
jedriličar, a poslije postaje pilot. Prvi infor- 

mativni let obavio je 1979. na avionu 
UTVA — 75, a 1984. stekao je zvanje na- 
stavnika motornoga letenja. Ispit za pro- 
fesionalnog pilota položio je 1991. Bio je 
sudac na XI. otvorenom prvenstvu Zrako- 
plovnog saveza Jugoslavije u zrakoplov- 
nom jedriličarstvu za seniore 1987. Obna- 
šao je funkciju tajnika AK Zvan Sarić. 


Geza Kujundžić 


U sportskoj karijeri postigao je važne 
rezultate: na 10. prvenstvu Zrakoplovnoga 
saveza Vojvodine (VSV) 1983. u klasi mo- 
tornih pilota 1. mjesto u motornom letenju; 
na 22. Republičkom prvenstvu motornih 
pilota 1985. osvojio je 3. mjesto u disci- 
plinama vremenska točnost i izviđanje i 
proglašen je najboljim pilotom VSV; god. 
1986. osvojio je 1. mjesto na Prvenstvu 
nauke i tehnike 1946.-1986.; na državnom 
prvenstvu motornih pilota 1988. osvojio je 
1. mjesto u disciplini vremenska točnost, a 
3. mjesto u izviđanju; na 34. Jugoslaven- 
skom aeroreliju u Paraćinu 1992. osvojio 
je 1. mjesto u disciplini B točnost, a 3. mje- 
stu u generalnom plasmanu i u izviđanju; 
na 27. prvenstvu pilota Srbije u Paraćinu 
1992. osvojio je četiri 1. mjesta (u discipli- 
nama vremenska točnost, izviđanje, ekipno 
i generalni plasman); na 28. aeroreliju Sr- 
bije 1993. u disciplini izviđanje osvojio je 
3. mjesto. Sudionik je mnogih memorijala 
Ivan Sarić u organizaciji AK Ivan Sarić, 
koji se održavao na bikovačkome aerodro- 
mu, na kojima je postizao sljedeće rezulta- 
te: na VI. memorijalu 1984. zlatna medalja 

i pokal memorijala; na VII. memorijalu 
1986. u generalnom plasmanu 1. mjesto, a 
u izviđačkim zadacima 3. mjesto; na IX. 
memorijalu 1988. u vremenskoj točnosti 
1. mjesto, a u izviđačkim zadacima 3. mje- 
sto; na X. memorijalu 1989. u generalnom 
plasmanu 2. mjesto, a u izviđačkim zada- 
cima i vremenskoj točnosti 3. mjesto; na 
XII. memorijalu 1992. u sve tri discipline 
(vremenska točnost, izviđački zadaci i ge- 
neralni plasman) osvojio je 1. mjesto; na 
XIII. memorijalu 1993. u disciplini izviđa- 
nje 2. mjesto, a u generalnom plasmanu 3. 
mjesto. Sportašem godine AK Zvan Sarić 
proglašen je 1983. i 1988. U izboru Subo- 
tičkih novina za Sportaša Subotice 1988. 
osvojio je 7. mjesto u seniorskoj konkuren- 
ciji. Tragično je preminuo kraj bikovačkoga 
aerodroma u padu aviona tijekom obuke. 
Iza sebe je imao 825 sati leta. Pokopan je 
na Bajskom groblju u Subotici. 


Izvori: osobni iskaz Ivana Kujundžića s Bikova, 
brata Geze Kujundžića; Privatna arhiva iz zao- 
stavštine Geze Kujundžića u vlasništvu Ivana 
Kujundžića s Bikova. 


Lit.: R. Stajić, Smrt na dalekovodu, Dani, 39/1993, 
Subotica; Đ. Dragojlović, Poslednji let uzornih 
sportista, Subotičke novine, 29. IX. 1993, Subotica. 


P. Skenderović 


KUJUNDŽIĆ, Goran (Subotica, 28. IV. 
1976.), akademski slikar grafičar, sveuči- 
lišni profesor. Sin je Stipana Kujundžića 
i Ane, rođ. Kujundžić. Osnovnu i srednju 
školu završio je u Subotici, a tijekom toga 
vremena slikanju ga poučava Stipan Šabić, 
subotički likovni pedagog. Diplomirao je 
grafiku 2003. na Akademiji likovnih um- 
jetnosti (ALU) u Zagrebu u klasi profesora 
Miroslava Šuteja. Doktorirao je 2014. na 
Poslijediplomskom doktorskom studiju 
slikarstva na ALU-u u Zagrebu diserta- 
cijom Vizualizacija principa permutacije 
proučena na ornamentalnim uzorcima iz 
zbirke tradicijskog uporabnog tekstila Mu- 
zeja Slavonije. Radio je u osnovnoj školi 
kao nastavnik predmeta Likovna kultura, 
kao nastavnik stručnih predmeta u Školi 
za tekstil, dizajn i primijenjene umjetnosti 


u Osijeku te kao asistent (vanjski suradnik) 
na Fakultetu za odgojne i obrazovne zna- 
nosti u Osijeku. Od 2008. zaposlen je na 
Fakultetu za odgojne i obrazovne znanosti 
u Osijeku, gdje je za docenta izabran 2011., 
a za izvanrednog profesora 2017. 


U području likovnoga interesa ponaj- 
prije mu je geometrijska apstrakcija, a bavi 
se istraživanjem postupaka ornamentalno- 
ga oblikovanja. Izlagao je na samostalnim 
i skupnim izložbama u Zagrebu, Varaždi- 
nu, Požegi, Šibeniku, Osijeku, Vinkovcima, 
Slavonskom Brodu, Opatiji, Kninu, Velikoj 
Gorici, Vukovaru, Belom Manastiru, Ilo- 
ku, Novoj Gradišci, Banjoj Luci, Pečuhu 
i Subotici. Među ostalim, samostalno je 
izlagao u Hrvatskom klubu Augusta Šenoe 
u Pečuhu 2007., zajedno s Leom Vidaković, 
Verom Đenge i Srđanom Milodanovićem 
2009. u Modernoj galeriji Likovni susret u 
Subotici na izložbi Paralelni procesi u 
organizaciji Zavoda za kulturu vojvođan- 
skih Hrvata, s kojom je poslije izlagao u 
još nekoliko gradova u Hrvatskoj (Osijek, 
Varaždin, Zagreb, Šibenik, Požega) te na 
Međunarodnoj umjetničkoj koloniji Stipan 
Šabić na salašu Paje Đurasevića na Bunari- 
ću (Subotica) u organizaciji Hrvatske likov- 
ne udruge Cro Art iz Subotice 2012. Član 
je Hrvatskoga društva likovnih umjetnika, 
ogranak Osijek. 


Dobitnik je nagrade ALU-a za izuzetan 
uspjeh tijekom studija i diplomskoga rada 
te prve nagrade na Pasionskoj baštini (Za- 
greb, 2003.) na temu Moj doživljaj muke. 


Živi u Dardi. 


Lit.: Intervju : Goran Kujundžić, slikar-grafičar, 
doktor umjetnosti : Revitalizacija tradicionalnog 
ornamenta kao likovne vrijednosti, Hrvatska riječ, 
br. 601, Subotica, 10. X. 2014; www.foozos.hr/ 
ustrojbene-jedinice-fakulteta/odsjeci/od- 
sjek-za-umjetnicka-podrucja (pristupljeno 31. XII. 
2018.).; www.zkvh.org.rs/index.php/vijesti/vije- 
sti-iz-zajednice/2334-goran-kujundi-doktori- 
rao-na-zagrebakoj-akademiji-likovnih-umjetnosti 
(pristupljeno 31. XII. 2018.).; http://tz-knin.hr/in- 
dex.php/189-izlozba-kvadratura-ornamenta-go- 
ran-kujundzic (pristupljeno 31. XII. 2018.). 


Lj. Vuković-Dulić 


KUJUNDŽIĆ 


KUJUNDŽIĆ, Ilija Ilo (Kuluncsich, 
Eli4s) (Subotica, 31. VII. 1857. — Subotica, 
5. II. 1929), svećenik, narodni preporoditelj, 
prosvjetni djelatnik, vjerski pisac. Rođen 
je u imućnoj obitelji Albe i Roze, rođ. 
Jaramazović. Brat je fra Ivana Jesse 
Kujundžića. Potječe iz grane Kujundžića 
koja nosi nadimak Mišak, iz koje su 
bili i bajmočki župnik Nikola te župnik 
subotičke župe sv. Jurja Pajo Kujundžić. 
Otac Albe bio je član i odbornik Pučke 
kasine od njezina osnutka 1878. i iz čije se 
kuće poslije raznosio preporodni časopis 
Neven. 


Osnovnu školu i gimnaziju završio je 
na madžarskom jeziku u Subotici, a teolo- 
giju u Kalači, pod okriljem biskupa Ivana 
Antunovića. Na bogosloviji je poučavao 
bogoslove u narodnom jeziku. Nakon što 
je zaređen za svećenika 1880., isprva je ka- 
pelan u Dušnoku (1880.-84.). Kako je tada 
u selu kršćanska sekta nazarenaca bila u 
usponu, podatke o njima prikupljao je za 
biskupa Ivana Antunovića, koji ih je ko- 
ristio u knjizi Naputak za one koji osićaju 
napast postati Nazarenom (1882.). Zatim 
je kapelan u Lemešu 1885., a iste godine 
postaje vjeroučiteljem u pučkim školama 
u Subotici (1886.-94.). 


U Suboticu dolazi u vrijeme nove grad- 
ske uprave s gradonačelnikom Lazom Ma- 
mužićem, koji je u to vrijeme imao potporu 
bunjevačkih prvaka, s kojima je usko su- 
rađivao. Njegovo je ime vezano osobito za 
borbu koju su Bunjevci vodili u subotičkoj 
škulskoj stolici (školskom odboru) za svo- 
ja jezična prava: kao član škulske stolice, 
uspio je postići da subotičke pučke škole 
budu podijeljene na četiri okruga — dva 
bunjevačka (na čelu su im bili Toško Te- 
munović i Mijo Mandić) i dva madžarska, 
a zauzimao se i za to da se u subotičkim 
školama zaposli bar onoliko bunjevačkih 
učitelja koliko je bilo i madžarskih te da se 
u školama koje su polazila bunjevačka dje- 
ca i nastava izvodi na bunjevačkom. Ispred 
školskog odbora na sjednicama gradske 
skupštine zauzimao se za narodnosna pra- 
va Bunjevaca te je bio prvi koji je otvoreno 
tražio poštovanje školskih prava Bunjeva- 

ca. Kao vjeroučitelj je uživao nepodijelje- 
nu ljubav đaka Hrvata i Madžara. Kad je 
protiv njega pokrenuta hajka jer njegova 
politika navodno škodi građanima Suboti- 
ce, pozvan je na sud, gdje je istražni sudac, 
ispitujući i vlastitu djecu o tome kakav je 
kao vjeroučitelj, utvrdio da savjesno i odu- 
ševljeno obnaša svoju dužnost i da ga djeca 
vole do zanesenosti. Kao vrstan pedagog, 
imenovan je i kotarskim školskim nadzor- 
nikom. Njegov dom bio je utočište onima 
koji su se borili za narodne interese Bunje- 
vaca, u čemu je i osobno prednjačio. Odu- 
ševljavao se djelovanjem Ivana Antunovića, 
Boze Šarčevića, Kalora Milodanovića, Age 
i Laze Mamužića. Pomogao je osnivanje 
bunjevačko-srpske Pučke gazdačke ban- 
ke 1891. god., na čijem su čelu bili Miško 
Prćić, Ago Mamužić, Đuro Manojlović i 
Samko Manojlović. S Pajom Kujundžićem 
pomogao je Matiji Mamužiću u osnivanju 
Katoličkoga kruga u Subotici 1895. 


Ilija Kujundžić 


Izaslanstvo Dušnočana nakon smrti 
svojega župnika Ignaca Horvatha došlo 
je u Suboticu Iliji Kujundžiću kako bi ga 
zamoli da se prihvati dužnosti njihova žu- 
pnika, a skupina od 25 Dušnočana otišla je 
i u Kalaču kako bi kod Kalačko-bačkoga 
prvostolnoga kaptola zatražili da im ga po- 
stave za župnika. Neki su se kanonici ener- 
gično protivili njegovu dolasku u Dušnok 

smatrajući ga panslavenski orijentiranim 
svećenikom. Nadbiskup Gyčrgy Csaszka 
ipak ga je imenovao dušnočkim župnikom 
te je ondje službovao 1894.-1915. U to su 
vrijeme dušnočki pučkoškolci u školi učili 
samo madžarski, a u crkvi se više nije ni 
propovijedalo ni pjevalo hrvatski, iako je 
župa od početka bila hrvatska (1822.), a od 
1835. u crkvi se propovijedalo i madžar- 
ski. Uspio je postići da se neki predmeti 
barem tumače djeci na hrvatskom jeziku, 
a u crkvi se opet pjevalo i propovijedalo 
i hrvatski. Obilazio je kuće svojih župlja- 
na, oduševljavao ih za knjige, molitvenike, 
novine i kalendare pisane na hrvatskom 
jeziku. Dušnočani su, kao i Subotičani, 
znali cijeniti njegov ugled i darovitost, pa 
su ga više puta birali za člana skupštine 
Peštanske županije. Na njezinim sjednica- 
ma bio je cijenjen kao vrstan govornik. U 
njegovu dušnočkom domu posjećivali su 
ga prijatelji iz Subotice, ali i kalački ka- 
nonici, pravnici i političari. U Dušnoku je 
bio predsjednik tamošnjega Katoličkoga 
kruga (osnovao ga je 1893. ondašnji mladi 
kapelan Blaško Rajić), koji je priređivao 
prosvjetna predavanja, zabave, kazališne 
predstave i sl. 


1z župnoga doma u Dušnoku starim, 
bolesnim i siromašnim župljanima pomo- 
gao je u hrani. Kao dobar svećenik i iskre- 
ni rodoljub, uživao je velik ugled i pred 
Ivanom Antunovićem. Obnašao je mnoge 
crkvene dužnosti. Nadbiskup Gyula Varo- 
sy imenovao ga dekanom Miškanskoga 
dekanata (1906.-1915.). Bio je član nadbi- 
skupskoga vijeća cenzora (1909.-23.). te je 
kroz njegove ruke prošao svaki hrvatski 
molitvenik. Tako je bdio ne samo nad vjer- 
skim pitanjima nego i nad primjenom su- 
vremenoga pravopisa. Bio je članom nad- 
biskupskoga Vijeća za vigilanciju 1909.-23. 
Dužnost župnika savjetnika obnašao je 
1910.-23. Na prijedlog kalačkoga nadbi- 
skupa Jana Černocha car i kralj Franjo Jo- 
sip imenovao ga je začasnim kanonikom 
1911. — bio je prvi Hrvat kalački kanonik 
nakon smrti Ivana Antunovića. Njegovi su 
ga nadbiskupi visoko cijenili i zbog toga 
što je izvrsno govorio kako hrvatski, tako 


i madžarski, pa su mu povjeravali ne samo 
prijevod svojih okružnica na hrvatski je- 
zik nego i važnije madžarske tekstove na 
pregled. 


Nakon Prvoga svjetskoga rata dobio 
je mirovinu te se 1919. vratio u Suboticu, 
gdje je živio do smrti. S osnutkom Kralje- 
vine Srba, Hrvata i Slovenaca prihvatio je 
hrvatski književni jezik. Lajčo Budanović 
imenovao ga je načelnikom Računarsko- 
ga ureda Bačke apostolske administrature 
(1919.-29.). Za predsjednika Katoličkoga 
kruga Subotica izabran je 1919., za prvoga 
upravitelja Dobrotvorne zajednice Bunje- 
vaka 1919., za prvoga predsjednika Pro- 
svjetnoga društva Veven 1920., a Pučka 
kasina izabrala ga je za svojega počasnoga 
člana 1928. prigodom proslave 50. obljet- 
nice postojanja. Papa Pio XI. dodijelio mu 
je najviše papinsko odlikovanje 1925. — po- 
stao je prelatom. 


Kao sljedbenik Ivana Antunovića bio 
je osobito aktivan na polju pisane riječi. 
Nakon što su 1876. prestali izlaziti Bunje- 
vačka i šokačka vila i Subatički glasnik, 
nije bilo glasila za južnougarske Hrvate te 
je s Pajom i Nikolom Kujundžićem 1879. 
planirao pokrenuti list za zabavu, pouku 
i književnost pod imenom Pokušaj, čiji je 
on trebao biti izdavač i urednik, ali do toga 
ipak nije došlo. Anonimno ili pod pseudo- 
nimima pisao je i molitvenike. Preveo je 
na hrvatski osmo izdanje madžarskoga 
karmelićanina Istvana Soosa (Sveti Antun 
Padovanski : Molitvenik za širenje štovanja 
sveca, velikoga čudotvorca, 1902.), koji je 
doživio više izdanja. Bio je stalni suradnik 
Nevena, gdje je objavljivao crtice sa svojih 
putovanja, priče i anegdote te povijesne i 
druge članke, a objavljivao je i u Subotičkoj 
Danici. Prije Prvoga svjetskog rata neko je 
vrijeme uređivao Subotičku Danicu, Neven 
i te list kršćanske orijentacije Szabadka 6s 
Videke. Kada je nakon rata Neven postao 
dnevnikom, kratko ga je uređivao 1919. 
Koristio se pseudonimima Gromović, Gru- 
jo Gromović, Ilija Gromović. Bio je jedan 
od posljednjih živih učenika narodnih pre- 
poroditelja koje je odgojio Ivan Antunović 

Pokopan je u obiteljskoj grobnici na su- 
botičkom Bajskom groblju sv. Petra i Pavla. 
O proslavi 40. obljetnice Katoličkoga kru- 
ga 29. IX. 1935. otkrivena je spomen-plo- 
ča njemu u čast u subotičkom Katoličkom 
krugu. U povodu 150 godine od njegova 
rođenja Odbor groblja Rimokatoličke cr- 
kvene općine stolne bazilike sv. Terezije u 
Subotici obnovio je nadgrobni spomenik 
na obiteljskoj grobnici 2007. god. 


Djela: Osnovni katekizam za kršćansko-katoličku 
dicu, Subotica, 1888; Biblijska povist staro i novo- 
zakonske objave Božje za pučke škole i porabu 
kršćanskih obitelja, Subotica, 1890; Sveti Antun 
Padovanski i krušac ubogih. Nova pomoć u nuždi, 
Subotica, 1899; Sveti Antun Padovanski : Molitve- 
nik za širenje štovanja sveca, velikoga čudotvorca 
[prijevod s madž.], Subotica, 1902 (1910, 1928?); 
Molitve i svete pisme, Subotica, 1908. 


Lit.: Neven, 2/1899, 9/1905, 1/1912, 6/1929, Subo- 
tica; M. Mandić, Ilija Kujundžić, naslovni kano- 
nik, Subotička Danica ili bunjevačko-šokački 
kalendar (sa slikama) za prostu godinu 1913., Su- 
botica, b. g; Gj. Lemešanin, Papijska odlikovanja, 
Subotička Danica ili bunjevačko-šokački kalen- 
dar za prostu godinu 1926., Subotica, 1925; M. 
Mandić, Pedesetogodišnjica subotičke Pučke ka- 
sine (1878-1928), Subotica, 1928; V. Dulić [M. 
Knežević], Čitulja. Dva nekrologa, Književni Se- 
ver, 3/1929, Subotica; M. Mandić, Ilija Kujundžić, 
Subotička Danica ili bunjevačko-šokački kalen- 
dar (sa slikama) za prostu godinu 1930., Subotica, 
1930; S., Naši pokojnici, Književni sever, 11/1933, 
Subotica; M. Mandić, Tri rodoljuba Kujundžića, 
Pravi bunjevački kalendar za prostu godinu 1934., 
Subotica, 1933; 1. Kujundžić, Bunjevačko-šokačka 
bibliografija, Rad JAZU, 355, Zagreb, 1969; I. 
Szentgyorgyi, E. Bažant, Subotička bibliografija 
1870-1918, sv. 2, Subotica, 1993; Gromović (I. Ku- 
jundžić), Kako sam ja postao Ilija?; S. Beretić, 
Tko je bio Ilija Kujundžić, Subotička Danica 
(nova) : Kalendar za 2008. godinu, Subotica, 
2007; K. Čeliković (prir.), Etnoizložba »S Božjom 
pomoću« : »Molitvom i prilikom prid Bogom« : 
Katalog uz izložbu, Subotica, 2007; M. Evetović, 
Kulturna povijest bunjevačkih i šokačkih Hrvata, 
Subotica, 2010; Hrvatski biografski leksikon, 8, 
Zagreb, 2013. 

S. Beretić 


KUJUNDŽIĆ, Ivan Jesse (Subotica, 23. 
X. 1848. — Subotica, 17. IV. 1903.), franje- 
vac, prozni pisac. Sin je Albe Kujundžića 
i Roze, rođ. Jaramazović. Brat je svećeni- 
ka Ilije Kujundžića. Pripadnik je velike 
subotičke porodice Kujunždića, grane 

Mišakovih. Pučku školu i prva četiri ra- 
zreda gimnazije završio je u Subotici. U 
franjevački novicijat stupio je u Szecsćnyu 
1865. te je uzeo redovničko ime Jesse. Više 
razrede gimnazije polazio je u Gyongyosu 
i Jaszberenyu. Bogosloviju je studirao u 
Kečkemetu i u Segedinu. Zaređen je 1873. 
u Temišvaru, a svoju mladu misu služio je 
u franjevačkoj crkvi u Subotici. Prve go- 
dine nakon završetka školovanja proveo je 
kao gimnazijski profesor Salvatorijanske 
provincije u Gyongyčsu i Szolnoku, gdje 
je predavao grčki i latinski. Zatim je pre- 
davao filozofiju i teologiju na franjevačkoj 
bogosloviji u Kečkemetu 12 godina. Na- 
kon profesorskih godina vratio se u samo- 
stan u Subotici. U franjevački samostan u 
Vacu premješten je 1892. Nakon toga bio 
je gvardijan u Jaszberenyu 1893.-96., gdje 
je obnovio franjevačku crkvu. Poslije je 
bio gvardijan u Kečkemetu 1896.- 99., a od 
1899. do smrti bio je gvardijan u subotič- 
kom franjevačkom samostanu. 


Ivan Jesse Kujundžić 


Još kao mladi franjevac bio je pristaša 
preporodnog pokreta kalačkog kanonika i 
naslovnog biskupa Ivana Antunovića. Bio 
je među prvim članovima osnivačima Puč- 
ke kasine te je na dan njezina osnivanja 11. 
VI. 1878. u subotičkoj franjevačkoj crkvi 
služio misu kojoj su prisustvovali svi osni- 
vači starješine. Tijekom 1880-ih bio je na 
čelu Generalnog zbora, neformalne bunje- 
vačke udruge koja je potaknula pokretanje 
mjesečnika Neven i kalendara Subotičke 
Danice. Unatoč sumnjičenjima da nije do- 

moljub, nepokolebljivo se borio za jezična 
prava bunjevačkih Hrvata u subotičkoj fra- 
njevačkoj crkvi. Pisao je kraće pripovijesti 
i crtice socijalne tematike u Nevenu i Su- 
botičkoj Danici pod pseudonimom Brajko 
Brajanović. Njegovu sprovodu nazočilo je 
veliko mnoštvo vjernika, a pokopan je u 
obiteljsku grobnicu na Bajskom groblju u 
Subotici. 


Lit.: Živila »Pučka kasina!«, Neven, 2/1895, Subo- 
tica; Neven, 5/1903, Subotica; Bunjevac, Ivan Je- 
sse Kujundžić (1848 — 1903.), Subotička Danica 
ili bunjevačko-šokački kalendar (sa slikama) za 
prostu godinu 1904., Subotica, 1903; Zaslužni i 
znameniti Bunjevci, Subotička Danica ili bunje- 
vačko-šokački kalendar (sa slikama) za prostu 
godinu 1934., Subotica, b.g; S. Beretić, Jedan spo- 
menik obitelji Kujundžić, Zvonik, 10/2007, Subo- 
tica; A. Sekulić, Tragom franjevačkog ljetopisa u 
Subotici, Split, 1978; A. Sekulić, Hrvatska prepo- 
rodna književnost u ugarskom Podunavlju do 
1918., Zagreb, 1994; M. Evetović, Kulturna povi- 


jest bunjevačkih i šokačkih Hrvata, Subotica, 


2010. 
R. Skenderović 


KUJUNDŽIĆ, Ivan Ivanica (Verušić, 2. 
VI. 1912. — Subotica, 23. V. 1969.), sveće- 
nik, kulturni djelatnik, bibliograf, prevo- 
ditelj, književnik. Rođen je u seljačkoj obi- 
telji Grge i Pauline, rođ. Stantić. Osnovnu 
školu polazio je u salašarskoj Sudarevoj 
školi na Verušiću i u Subotici u Kerskoj 
škuli, gimnaziju u Zagrebu, Osijeku i Su- 
botici, a završne razrede u Nadbiskupskoj 
klasičnoj gimnaziji kod isusovaca u Trav- 
niku. Bio je među bunjevačkim učenicima 
koje je Pučka kasina nagradila kao naj- 
bolje 1926. Bogoslovni fakultet studirao 
je u Zagrebu 1930.-34. Zaređen je 1934. s 
posebnom dozvolom pape i ordinarija jer 
nije imao kanonsku dob (diplomirao je s 
22 godine). Nakon zaređenja najprije je 
bio vjeroučitelj u subotičkim osnovnim 
školama (1934.-36.), a ujedno je radio i u 
uredu Bačke duhovne oblasti. Honorarni 
je vjeroučitelj u Državnoj muškoj gimnaziji 
u Subotici 1936.-41. U vrijeme napada na 
Jugoslaviju mobiliziran je kao vojni sve- 
ćenik te je, povlačeći se s vojskom, dospio 
u njemački zarobljenički logor u Doboju. 
Nakon povratka u Suboticu, odmah je bio 
ponovno uhićen te su ga madžarske vlasti, 


nakon kraćeg boravka u zatvoru, osudile 
na kućni pritvor, koji je izdržavao u kući 
svojega oca, svakoga dana morao se jav- 
ljati u policiju nakon što je služio misu u 
crkvi sv. Terezije. Iako je imenovan kape- 
lanom u Dušnoku, zbog kućnog pritvora na 
tu službu nije otišao. Zalaganjem biskupa 
Budanovića, koji je tada već bio interniran 
u Budimpešti odnosno Matraverebelyu, i 
uz njegovu novčanu potporu pušten je iz 
kućnog pritvora. U listopadu 1941. s bra- 
tom odlazi u Zagreb gdje je uz potporu 
tajnika Hrvatskog književnog društva sv. 
Jeronima i predsjednika Društva Bačkih 
Hrvata dr. Josipa Andrića radio kao korek- 
tor u Hrvatskom katoličkom društvu sv. Je- 
ronima. Tu je održao i nekoliko predavanja, 
a zadaća mu je bila prikupljanje građe o 
bačkim Hrvatima. Na godišnjoj skupštini 
Društva Bačkih Hrvata 9. XI. 1941. koop- 
tiran je u članstvo Glavnog odbora Društva, 
a nastavno na tada donesenu odluku o po- 
novnome pokretanju kulturno-književnog 
časopisa Klasje naših ravni, izabran je u 
uredničko povjerenstvo, uz Marka Čovi- 
ća, Ivana Malagurskog - Tanara i Stjepana 
Bartolovića. Tu je započeo istraživački i 
bibliografski rad o povijesti bačkih Hrvata, 
s naglaskom na istraživanju starijih pisaca 
nabožnih knjiga (fra Mihovil Radnić, fra 
Luka Bračuljević, fra Stjepan Vilov i dr.). 
Istodobno je počeo pisati pripovijesti i pre- 
voditi s francuskoga, a u prvom broju Kla- 
sja naših ravni izašao mu je kraći tekst pod 
naslovom Susret sa Slobodom u kojemu 
opisuje svoj izlazak iz zarobljeničkog lo- 
gora i prvi dolazak, tj. prolazak kroz terito- 
rij NDH preko Broda na Savi i Vinkovaca 
prema Subotici. Za vrijeme izbjeglištva u 
Zagrebu, madžarske crkvene vlasti njemu 
kao i drugim izbjeglim bačkim hrvatskim 
svećenicima nisu odobrile taj duži boravak, 
te su zahtijevali od hrvatskih biskupa i po- 
sebice od nadbiskupa Alojzija Stepinca da 
odbjegle svećenike vrate u njihove matične 
župe. Tako su i nadbiskupski povjerenik 
Jozsef Ljjas (Josip Ikotić), koji je umjesto 
kalačkoga nadbiskupa upravljao Bačkom 
apostolskom administraturom, i njegov 
tajnik Andrija Moullion zahtijevali od 
Kujundžića da se vrati ili zatraži ekskardi- 

naciju iz Kalačko-bačke nadbiskupije, ali 
on je to odbio ne priznavši madžarsku voj- 
nu okupaciju Bačke, ali i nametnutu vlast 
kalačkoga nadbiskupa na prostoru Bačke 
apostolske administrature kao i internaci- 
ju biskupa Budanovića. Iako je u Zagrebu 
pod zaštitom nadbiskupa Stepinca našao 
novi dom i dobio novu kapelansku službu, 
nije se slagao s ljudima odanim ustaškom 
režimu već je i u Društvu bačkih Hrva- 
ta surađivao s političkim disidentima, tj. 
predratnim članovima HSS-a na čelu s dr. 
Josipom Andrićem, Josipom Đidom Vuko- 
vićem i Matejom Jankačem, koji su se tije- 
kom rata politički pasivizirali. U Suboticu 
se u tajnosti vraća za Božić 1943., a živio 
je kao gost u biskupijskom stanu, tj. pod 
zaštitom biskupa Lajče Budanovića goto- 
vo do kraja rata, pomažući mu korigirati 
molitvenik Slava Božja te sređujući mate- 
rijale iz bunjevačke prošlosti donesene iz 
Zagreba. Kalačko-bački nadbiskup Jozsef 
Gr6sz najprije ga je suspendirao, a posli- 
je ga je postavio za kapelana u Jankovcu 
(madž. Janoshalma), gdje je bio šest tjedana 
do dolaska partizana 1944. 

Ivan Kujundžić 


Nakon Drugoga svjetskoga rata vjero- 
učitelj je u Državnoj muškoj gimnaziji i u 
Učiteljskoj školi u Subotici, ali je zbog su- 
koba s prosvjetnim inspektorom bio otpu- 
šten. Sukob je potaknut odnosom komuni- 

stičkih vlasti prema vjerskim zajednicama, 
prije svega zbog onemogućavanja nesme- 
tane vjerske izobrazbe u osnovnim i sred- 
njim školama u Subotici i okolici. Kraće je 
vrijeme bio kapelanom u crkvi sv. Terezije 
u Subotici, do 10. IX. 1947., kada je uhićen 
pod optužbom da je član »ustaško-križar- 
ske terorističke organizacije«. Svi su čla- 
novi skupine 1948. u montiranom procesu 
osuđeni na zatvorske kazne, a on na kaznu 
lišenja slobode s prinudnim radom u traja- 
nju od 13 godina te na gubitak građanskih 
prava pet godina nakon izdržane kazne. 
Zatvorsku kaznu proveo je u Srijemskoj 
Mitrovici i u Nišu. Kazna mu je smanjena 
te se u Suboticu vratio 1954., kada odlazi 
na mjesto župnika župe sv. Roka, gdje je 
naslijedio Blaška Rajića. 


Istražujući dugi niz godina povijest i 
književnost bačkih Hrvata, skupio veoma 
bogat fond knjiga, časopisa i novina i osno- 
vao 1946. Bunjevačko-šokačku knjižnicu 
Ivana Kujundžića svećenika. Njezin veći 
dio oduzet mu je tijekom kaznenog postup- 
ka 1947.-48., a iako mu nije izrečena kazna 
konfiskacije imovine, oduzeta je i njegova 
privatna knjižnica te je prenesena u subo- 
tičku Gradsku knjižnicu. Nakon povratka 
iz zatvora obnavlja svoju knjižnicu i na- 
stavlja svoj sakupljački i bibliografski rad. 
Knjižnica i danas postoji kao odjel Kato- 
ličkoga društva Zvan Antunović u Subotici. 


Obavljao je odgovorne dužnosti u 
upravnim i organizacijskim tijelima Bač- 
ke apostolske administrature (današnje 
Subotičke biskupije). Za svoj pregalački 
rad dobio je najviša crkvena odlikovanja: 
papinski komornik (1960.) i papinski prelat 
(1968.). Pokopan je u obiteljskoj grobnici u 
Kerskom groblju u Subotici. 


Na kulturnom području imao je izni- 
mno važnu ulogu. Već se u predratnom 
vremenu, uz Aleksu Kokića, isticao među 
bačkim svećenicima mlađe generacije na 
afirmaciji hrvatskoga nacionalnoga i kul- 
turnoga identiteta među bačkim Bunjev- 
cima. S Lajčom Budanovićem i Blaškom 
Rajićem radio je na osnivanju Subotičke 
matice 1933., kojoj je bio tajnik 1 u čijoj je 
zgradi (ul. Paje Kujundžića 9, sada Braće 

Radića 9, nekadašnje kino Zvezda) i stano- 
vao. Aktivno je sudjelovao u radu Subotič- 
ke matice, osobito u organiziranju priredbi 
Razgovor, koji se održavao 1934.-41. po- 
četkom siječnja, na obljetnicu smrti prepo- 
roditelja biskupa Ivana Antunovića. Bio je 
jedan od glavnih organizatora prve izložbe 
knjiga, dokumenata i starih predmeta o bu- 
njevačkim Hrvatima Smotra bunjevačke 
prošlosti, priređene u Subotičkoj matici od 
29. IX. do 2. XI. 1935. Sudjelovao je kao 
tajnik u organizaciji najveće nacionalne 
manifestacije, proslave 250. godišnjice se- 
obe jedne veće skupine Bunjevaca u Bačku, 
održane od 14. do 16. VIII. 1936. u Subo- 
tici. Bio je duhovnik Đačkog križarskog 
bratstva nižeškolaca i srednjoškolaca te 
kasnije Bačkog okružja križara, kao i du- 
hovnik srednjoškolske mladeži do početka 
Drugog svjetskog rata. U sklopu Hrvatske 
kulturne zajednice u Subotici osnovao je 
1940. Prosvjetni fond Aleksa Kokić radi 
potpore studentima bačko-baranjskih Hr- 
vata. 


Iako je kao izdavač i odgovorni ured- 
nik Subotičkih novina bio naveden Blaško 
Rajić, bio je njihov stvarni urednik 1935.- 
41. Objavio je u njima niz članaka, među 
kojima i mnoge polemične tekstove o na- 
cionalno-političkim i kulturnim temama, 
često i anonimno. Bio je član prve privre- 
mene uprave Hrvatske kulturne zajednice, 
osnovane 1936. u zgradi Subotičke matice 
s ciljem ujedinjavanja i usmjeravanja rada 
svih hrvatskih društava u Bačkoj. Urednik 
je lista Dijecezanskoga omladinskoga sa- 
veza Plodovi mladih ljeta (Subotica, 1937.). 
Uredio je i dva poslijeratna godišta Subo- 
tičke Danice (1945.-46.), iako je napisano 
da za uredništvo odgovaraju Franjo Vujko- 
vić, odnosno Blaško Rajić. 

Dio svojih pripovijesti objavio je u ča- 
sopisu Hrvatskoga književnoga društva sv. 
Jeronima Obitelj (Zagreb, 1942.-43.), koji je 
uređivao Josip Andrić. U posmrtno izdanoj 
zbirci Deran s očima (1969.), uz ponovno 
objavljene pripovijesti, pojavljuju se i neke 
koje su objavljene prvi put. U njima je te- 
matizirao napuštanje i izumiranje bunje- 
vačkih salaša. Zbirka pripovijesti Susret sa 


slobodom ostala je u rukopisu. Pripovijesti 
su mu objavljivane posmrtno i u Subotičkoj 
Danici. 


Preveo je s francuskoga tridesetak te- 
oloških djela, čija je sudbina vrlo različita: 
uglavnom su umnažani ciklostilom (osim 
jednoga, koji je tiskan kao knjiga), no ve- 
ćina je ostala u rukopisu: Moj program 
J. Deleruea preveo je u kućnom pritvoru 
1941.; tiskanje rasprava Putevima ljubavi 
isusovca F. Charmota kalačke su crkvene 
vlasti uskratile uz obrazloženje »da je to 
previsoko za Bunjevce«; za vrijeme izdr- 
žavanja kazne zatvora u Srijemskoj Mitro- 
vici s francuskoga je preveo i Bambi Fe- 
lixa Saltena te jedno nabožno djelo Raoula 
Plusa, ali njihovo iznošenje zatvorske vlasti 
u Kazneno-popravnom domu u Nišu nisu 
dopustile (R. Plusa je poslije ponovno pre- 
veo); preveo je s francuskoga knjigu An- 
drća Lazzarinija Papa Ivan XXIII. : Život i 
ličnost, a za prevoditelja je označio s. An- 
đelinu Kujundžić iz Družbe sestara Naše 
Gospe, u čijem je zagrebačkom samostanu 
umnoženo nekoliko njegovih prijevoda. 


Objavljivao je uglavnom u katoličkim 
periodicima Subotička Danica, Subotič- 
ke novine, Klasje naših ravni (Subotica, 
Zagreb), Plodovi mladih ljeta (Subotica), 
Nezavisnost (Zagreb), Život (Sarajevo), Ne- 
djelja (Zagreb), Obitelj (Zagreb), Vjesnik 
Đakovačke biskupije (Đakovo), Katolički 
godišnjak (Zagreb) i Marulić (Zagreb). 


izvori za povijest 
bunjevačko - 
šokačkih hrvata 


1. Kujundžić, Izvori za povijest bunjevačko- 
šokačkih Hrvata, Zagreb, 1968. 

Najvažniji je njegov bibliografski rad, 
napose Prilog kulturnoj povijesti bunjevač- 
ko-šokačkih Hrvata (1946.) te Bunjevač- 
ko-šokačka bibliografija (1969.), koje su 
bile prve opće bibliografije bačkih Hrvata. 
Za istraživače je osobito važna knjiga Izvo- 
ri za povijest bunjevačko-šokačkih Hrvata 
(1968.), koja, iako nije potpuna, sadržava 
obilje građe za proučavanje kulturne i po- 
litičke povijesti bačkih Hrvata. Sastavio 
je i bibliografiju Alekse Kokića (Srebrno 
klasje, Subotica, 1962). Unatoč kritikama, 
njegov pionirski bibliografski rad nezaobi- 
lazan je za sve istraživače kulturne povije- 
sti bačkih Hrvata. 


Pseudonimi: Krešimir Bunić, Krešo 
Bunić, K. Bunić, Tvrdko Blagajac, Kaptol 
29, Historicus, Croata, K.B., BK, A.K,,I., 
K., Ivko, Iv.-kić, s (sacerdos), ss (sacerdos), 
+++ 


Objavljeni prijevodi (uglavnom ciklostilom): J. 
Charmot, Putevima ljubavi, Subotica, 1944; F. De- 
lerue, Moj program, Subotica, 1946 (knjiga); A. G. 
Courtois, Srcem uz Srce Isusovo, Zagreb, 1957 
(Subotica — Zagreb, 1963)?; A. G. Courtois, Mladi 
svećenik, Subotica, 1958 (Zagreb, 1960)?; A. G. 
Courtois, Kad je duša u tunelu, Subotica, 1958; R. 
P. Schulte, Svećenik danas, Zagreb, 1958; A. G. 
Courtois, Naš redovnički život, Subotica, 1960; J. 
Loew, Kad biste znali dar Božji, Subotica, 1960; 
M. Montessori, Sveta Misa: Tumačenje za djecu, 
Subotica, 1961; A. G. Courtois, Moji razgovori s 
Učiteljem, Subotica, 1962; [Anđelina Kujundžić | 
A. Lazzarini, Papa Ivan XXIII. : Život i ličnost, 
Zagreb, 1963; A. G. Courtois, Unutarnji život. Do- 
bro raspoloženje, Subotica — Zagreb, 1964. 


Djela: Smotra bunjevačke prošlosti (suautor s A. 
Kopunović), Subotica, [1935, 19352, 19352]; [Kre- 
šimir Bunić], Mihajlo Radnić — prvi bunjevač- 
ko-šokački pisac, Subotica, 1945; [Krešimir 
Bunić], Prilog kulturnoj povijesti bunjevačko-šo- 
kačkih Hrvata, Subotica, 1945; Vratimo se Gospo- 
du, Subotica, 1946; Dvije zbirke nagovora, Subo- 
tica, 1961 (ciklostilom); Izvori za povijest bu- 
njevačko-šokačkih Hrvata, Zagreb, 1968; Bunje- 
vačko-šokačka bibliografija, Rad JAZU, 355, Za- 
greb, 1969; Deran s očima i druge pripovijesti, 
Subotica, 1969 (s potpunom bibliografijom). 


Lit.: Subotička Danica Kalendar za 1941. god, Su- 
botica, 1940; Klasje naših ravni, 1942-1944, Za- 
greb; Umro svećenik Ivan Kujundžić, Glas konci- 
la, 11/1969, Zagreb; M. Bunjevčev [B. Gabrić], U 
spomen Ivanu Kujundžiću (1912-1969), pogovor u 
knjizi Deran s očima i druge pripovijesti, Suboti- 
ca, 1969; B. Dekanj, Svećenički lik Ivana Kujun- 

džića, Subotička Danica: kalendar za 1971. god., 
Subotica, 1970; B. Glabrić], Ivan Kujundžić kao 
kulturni radnik, Subotička Danica: kalendar za 
1971. god., Subotica, 1970; A. Sekulić, Misli i pri- 
misli o bunjevačko-šokačkoj bibliografiji Ivana 
Kujundžića, Kritika, 18, Zagreb, 1971; L. Čurčić, 
Nova bunjevačko-šokačka bibliografija, Zbornik 
Matice srpske za književnost i jezik, knj. 19, sv. 3, 
Novi Sad, 1971; G. Kikić, Antologija proze bunje- 
vačkih Hrvata, Zagreb, 1971; Ivan Kujundžić (uz 
10. godišnjicu smrti), Bačko klasje, 4, Bačka Pa- 
lanka, 1979; Bio je pravi svećenik (Propovijed vlč. 
Franje Vujkovića), Bačko klasje, 30, Bačka Palan- 
ka, 1984; L. I. Krmpotić, Bunjevački bibliografski 
i kulturni djelatnik — svećenik Ivan Kujundžić, 
Subotička Danica: kalendar za 1990. god, Subo- 
tica, 1989; B. Gabrić, 25. obljetnica smrti Ivana 
Kujundžića, Subotička Danica (nova) Kalendar 
za 1995. godinu, Subotica, 1994; A. Sekulić, Knji- 
ževnost podunavskih Hrvata u XX. stoljeću, Za- 
greb, 1996; A. Sekulić, Uglednici drevne i brojne 
subotičke obitelji Kujundžić, Subotička Danica 
(nova): Kalendar za 1997. godinu, Subotica, 1996; 
M. Dulić, Da se ne zaboravi: subotički proces 
1948., Politički zatvorenik, br. 87, Zagreb, 1999; J. 
Temunović, Subotička matica, Subotica, 2002; K. 
Bušić, Društveno, kulturno i političko organizira- 
nje bačkih Hrvata-Bunjevaca 1918.-1941. (Uloga 
bunjevačkih elita i procesu nacionalne integraci- 
je i modernizacije hrvatske zajednice u Bačkoj), 
magistarski rad, Zagreb, 2006; B. Gabrić, Ivan 
Kujundžić, Subotička Danica: Kalendar za 2012., 
Subotica, 2011; K. Bušić, Djelovanje bačkih Hr- 
vata u kulturnim institucijama NDH, doktorska 
disertacija, Zagreb, 2011; T. Žigmanov, Ideologije 
i sudbine književnog stvaralaštva i života Ivana 
Kujundžića, Ante Jakšića i Balinta Vujkova, Dani 
Balinta Vujkova: dani hrvatske knjige i riječi. 
Zbornik radova sa znanstvenih skupova 2011.- 
2012. (ur. K. Čeliković), Subotica, 2013; Hrvatski 
biografski leksikon, 8, Zagreb, 2013; Lj. V[ujko- 
vić] [Lamić], 45 godina od smrti Ivana Kujundži- 
ća, Glasnik Pučke kasine 1878, 123-124, Subotica, 
2014. 

K. Čeliković i K. Bušić 


KUJUNDŽIĆ, Ivo (Zagreb, 27. XI. 1959), 
pravnik, novinar, diplomat. Sin je Jakova 
Kujundžića i Stanke, rođ. Stantić. Osnov- 
nu i srednju školu završio je u Subotici, a 
diplomirao je na Fakultetu političkih zna- 
nosti u Zagrebu. Kao novinar radio je u lo- 
kalnim Subotičkim novinama 1984.-90., te 
je, bez označavanja u impresumu, osmislio 
i uredio prve brojeve glasila Demokratsko- 
ga saveza Hrvata u Vojvodini Glas ravnice 
1990. Kao prvi stalno akreditirani dopisnik 
Hrvatske radiotelevizije iz Vojvodine radio 
je 1990.-91., a prvi stalno akreditirani do- 

pisnik HTV-a i HINE iz Budimpešte bio je 
1992.-96. U diplomatskom zvanju I. tajnika 
radio je u Veleposlanstvu Republike Hrvat- 
ske u Madžarskoj 1996.-98., gdje je osobito 
radio na povezivanju Hrvata iz Madžarske 
i Vojvodine. Nakon povratka u Zagreb, 
na Hrvatskoj je televiziji pokrenuo 2000. 
god. emisiju Korijeni — hrvatske manjine u 
Europi, koja je tjedno izvještavala o svim 
važnijim zbivanjima među hrvatskim ma- 
njinskim zajednicama u Srbiji, Crnoj Gori, 
Madžarskoj, Italiji, Austriji, Rumunjskoj, 
Makedoniji i Sloveniji, zahvaljujući čemu 
su vijesti iz hrvatske zajednice u Vojvo- 
dini bile dobro praćene od strane HTV-a. 
Veleposlanik Republike Hrvatske u Make- 
doniji bio je 2005.-11., gdje je zadnje dvije 
godine bio je doajen diplomatskog zbora 
u Republici Makedoniji. Nakon isteka ve- 
leposlaničkoga mandata vratio se na Hr- 
vatsku televiziju, gdje radi kao urednik u 
Redakciji za manjine, iseljeništvo i civilno 
društvo. God. 2013. pokrenuo je tjednu 
emisiju Pogled preko granice — Hrvati u 
BiH, koju reemitira BHTV. Od 2016. ured- 
nik je međunarodnoga kanala HRT-a Glas 
Hrvatske, a od 2018. urednik Programa za 
Hrvate izvan Republike Hrvatske, koji na 
sva tri medija HRT-a (radio, televizija, in- 
ternet) objedinjuje izvještavanje o Hrvati- 
ma izvan Hrvatske. 


Nagrađivan je za razvoj hrvatskih za- 
jednica izvan Hrvatske, među ostalim 2013. 
priznanjem Europska medalja za prinos 
suradnji među narodima, koju je u Budim- 
pešti dobio 2013. Nositelj je Zlatne plakete 
i počasni član Zajednice Hrvata u Republi- 
ci Makedoniji, počasni je član Hrvatskoga 
građanskoga društva Crne Gore iz Kotora, 
a dobitnik je i Plakete za posebne zasluge 
Hrvatske državne samouprave u Mađar- 
skoj. Kao predstavnik HRT-a, bio je član 
međuvladina Mješovitoga odbora za praće- 
nje provedbe sporazuma o zaštiti manjina 
između Republike Hrvatske i Republike 
Srbije 2013.-18. 


Lit.: Leksikon radija i televizije, Zagreb, 2016; 
www.mvep.hr/hr/predstavnistva/poslanici/ku- 
jundzic-ivan/ (pristupljeno 31. XII. 2018.). 


S. Bačić 


KUJUNDŽIĆ, Jakov (Verušić, 25. I. 1919. 
— Subotica, 23. III. 2006.), zemljoradnik, 
društveni djelatnik, pisac. Rođen je u broj- 
noj obitelji Miška Kujundžića, ogranka 
Ganinih, i Jage, rođ. Kopunović Legetin. 
Osnovnu školu polazio je u tzv. Sudarevoj 
škuli na Verušiću, nedaleko od željezničke 
stanice. Prva dva razreda završio je u kla- 
sičnoj gimnaziji u Franjevačkom kolegiju u 
Varaždinu (1930.-32.), a treći i četvrti u su- 
botičkoj gimnaziji (1932.-34.). Iz obiteljskih 
razloga poslije školovanja nastavio je živje- 
ti na salašu. U Suboticu se preselio 1946., 
ali je nastavio obrađivati zemlju i vinograd. 
Poslije se zaposlio kao noćni čuvar u subo- 
tičkoj tvornici konfekcije Snežana, odakle 

je otišao u mirovinu 1977. 


Skupa s ostalim katoličkim laicima 
(seka Jovana Stantić i dr.) među obnovite- 
ljima je javne crkvene proslave Dužijance 
u Subotici 1958., koju su poslijeratne vlasti 
zabranile 1948. Bio je dugogodišnji član 
crkvene općine župe sv. Terezije Avilske u 
Subotici. Pisati je počeo još kao gimnazi- 
jalac, ali prve uratke nije sačuvao. Ponovno 
je počeo pisati nakon doseljenja u Suboticu 
— od 1948. do 1994. napisao je 99 kraćih 
ili dužih priča, koje su povremeno objav- 
ljivane u Subotičkoj Danici (1971., 1989., 
1994., 1996., 2000.). God. 1994. objavio je 
širi izbor iz svojih pripovijedaka, crtica i 
anegdota Zgrabljena mršavina, kojom je 
na bunjevačkoj ikavici želio sačuvati sliku 
nekadašnjega života na salašima. Pokopan 
je na Bajskom groblju. 


Jakov Kujundžić 


ZGRABLJENA MRŠAVINA 
(pripovitke) 


J. Kujundžić, Zgrabljena mršavina, 
Subotica, 1994. 


KUJUNDŽIĆ 


Njegov je sin Bogoljub Kujundžić 
(Verušić, 13. XII. 1944.), dugogodišnji 
član pastoralnoga vijeća katedralne župe 
sv. Terezije i staratelj katedrale te jedan 
od osnivača DSHV-a 1990. i član prvoga 
Predsjedništva stranke izabranoga na Osni- 
vačkoj skupštini (1990.-94.). 


Djelo: Zgrabljena mršavina (pripovitke), Subotica, 


Izvor: kazivanje Bogoljuba Kujundžića iz Subotice. 


Lit.: B. Gabrić, Pogovor : Pripovitke Jakova Ku- 
jundžića, Zgrabljena mršavina, Subotica, 1994. 
S. Bačić 


KUJUNDŽIĆ, Janja — Mehtildis (Pavlo- 
vac, 30. IX. 1906. — Subotica, 1. X. 1986.), 
magdalenka. Rođena je u obitelji Ilije 1 
Marije, rođ. Tikvicki. Sestra je Anđeline 1 
Antonije Kujundžić. Nakon osnovne škole, 
više godina osjećajući živu želju za kon- 
templativnim načinom života u strogoj za- 
tvorenoj klauzuri, 15. IX. 1930. stupila je u 
samostan sestara magdalenki u Studenica- 
ma kod Poljčana u Mariborskoj biskupiji u 
Sloveniji, a 27. X. 1930. položila je vječne 
zavjete. Tako je postala prva bunjevačka 
redovnica stroge zatvorene klauzure. Uzela 
je redovničko ime Mehtildis. Nakon što je 
njemačka vojska u srpnju 1941. zaposjela 
samostan i iselila sve redovnice, zauzi- 
manjem zagrebačkoga nadbiskupa Aloj- 
zija Stepinca nastanile su se u slavonskoj 
Orahovici, gdje su ostale do konca rata. U 
samostan u Studenicama sestre su se vra- 
tile 1945., ali su komunističke vlasti 1949. 
raspustile samostan i nacionalizirale ga. 
Nakon toga vratila se u Suboticu te je bila 
u zatvoru osam mjeseci. Do umirovljenja je 
radila kao spremačica u zdravstvenim usta- 
novama u Subotici. Skrbila je i bila čuvar 
župnog stana tadašnje crkve sv. Aleksan- 
dra u subotičkom predgrađu Aleksandro- 
vo (Šandor). U župi Uzvišenja sv. Križa 
u Pačiru 1971. pokušala je obnoviti svoju 
samostansku zajednicu, ali se nakon neu- 
spjeha 1972. vraća u roditeljski dom, gdje 
je živjela do kraja života. 


Lit.: Z. K., Umrla je naša prva redovnica stroge 
klauzure, Bačko klasje, br. 44, Subotica, 1987. 


S. Bačić 

KUJUNDŽIĆ, Josip (Joso) (Subotica, ? — 
Budimpešta, 7, X. 1889.), odvjetnik, visoki 
subotički gradski dužnosnik. Za glavnoga 
bilježnika Subotice imenovao ga je subo- 
tički veliki župan Aurel Janković u kolovo- 
zu 1881. umjesto Antala Szoregija. Nakon 
što je Lazo Mamužić izabran za gradona- 
čelnika Subotice u listopadu 1884., u no- 
voj gradskoj upravi, u kojoj su dominirali 
Bunjevci, izabran je na istu dužnost. Bio je 
bliski gradonačelnikov suradnik, pa tako 
Neven navodi da su na čelu subotičkoga 
izaslanstva od 560 osoba na monumental- 
noj Zemaljskoj izložbi u Budimpešti 1885. 
bili »G. Lazo Mamužić, gradski načelnik 
i G. Joso Kujundžić, gradski veliki biljež- 
nik«. U istom broju Vevena Mijo Mandić 
piše da su na jednoj svečanoj večeri u 
Subotici, kojoj su nazočili najugledniji su- 
botički Bunjevci, a na kojoj se govorilo o 
bunjevačkoj prosvjeti i kulturi, zdravicu 
držali Ilija Kujundžić te »kod našeg puka 
vrlo obljubljeni poglaviti g. Joso Kulundžić 
varoški glavni-veliki bilježnik«. Zbog bole- 
sti mijenjao ga je podbilježnik Stevan Ma- 
nojlović. U kratkoj vijesti o njegovoj smr- 
ti Neven piše da je bio »zaslužni gradski 
nadbilježnik« te da je preminuo u bolnici 
u Budimpešti. 


Lit.: B4cskai Ellenor, 32, Szabadka, 8. VIII. 1881; 
Neven 11/1884, 9/1885, 10/1889, Sombor, Subotica; 
1. Ivanyi, Szabadka szabad kirdlyi vdros tortenete, 
2, Szabadka, 1892. 

M. Grlica 


KUJUNDŽIĆ, Josip (Subotica, 28. I. 1834. 
— Subotica, 22. XI. 1902.), zemljoposjednik, 
društveni djelatnik. Sin je Stanka — Stipa- 
na i Julijane, rođ. Horvatović. Jedan je od 
osnivača Bunjevačke kasine u Subotici u 
proljeće 1878., kada je na osnivačkoj skup- 
je nakon promjene imena društva u Pučka 
kasina i odobrenja Pravila društva na novoj 
skupštini 15. XII. 1878. izabran za člana 


Za razliku od većine članova Pučke kasine, 
koji su bili srednji i sitniji zemljoposjednici, 
ulazio je u krug krupnijih zemljoposjedni- 

ka: na listi najvećih poreznih obveznika u 
Subotici za 1881. bio je na 536. mjestu. 


Lit.: Neven, 12/1902, Subotica; Josin [Š. Rajčić], 
Pučka kasina u Subotici, Subotička Danica ili bu- 
njevačko-šokački kalendar (sa slikama) za prostu 
godinu 1909., Subotica, 1908; M. Mandić, Pede- 
stogodišnjica subotičke Pučke kasine (1878-1928.), 
Subotica, 1928; M. Grlica, »Toplo gnjizdo, ugodni 
razgovor...« Pučka kasina u Subotici 1878-1914, 
Hrvatska revija, 3/2005, Zagreb. 


M. Grlica i S. Bačić 


KUJUNDŽIĆ, Josip - Kejo (Subotica, 16. 
II. 1915. — Subotica, 19. IV. 1994.), odvjet- 
nik, gimnastičar, sportski djelatnik, sokol- 
ski prednjak. Rođen je u obitelji maloga 
trgovca Josipa i Roze, rođ. Keler. U Subo- 
tici je završio srednju školu i diplomirao na 
Pravnom fakultetu 1939. Nakon završetka 
fakulteta pripravničku praksu obavljao je 
na Sreskom i Okružnom sudu u Subotici te 
u odvjetničkim uredima kod Jovana Lesiha 
i Franje Orčića. Bio je član uredništva jedi- 
noga broja Slobodne Bačke, koja je izašla 
16. X. 1944., kao i u prvog uredništva Ra- 
dio vijesti, koje su kao nastavak Slobodne 
Bačke, počele izlaziti 19. X. 1944. u Subo- 
tici kao organ Agitpropa Gradskog NOO. 
Međutim, ubrzo se vratio odvjetništvu da 
bi odvjetnički ispit položio 1952. te je u Su- 
botici radio kao odvjetnik do umirovljenja 
1982. god. Bio je predsjednik Advokatske 
komore Vojvodine 1973.-76. Na osnovi te 
dužnosti bio je i član Predsjedništva Save- 
za advokatskih komora Jugoslavije, u ko- 
jem je 1974. obnašao dužnost predsjednika. 


Kao mladić dolazio je s društvom na 
Palić, gdje se nalazilo ljetno vježbalište 
sokola. Upoznao se sa sokolašima te je, 
potaknut njihovim aktivnostima, postao 
član Sokolskog društva Subotica. Brzo je 
napredovao te je poslan na tečaj za sokol- 
skog prednjaka. Od početka 1930-ih isticao 
se kao vježbač na sokolskim priredbama. 
Bio je među kandidatima za nastup na 
Olimpijskim igrama u Berlinu, ali se na 
izlučnom natjecanju u Ljubljani nije us- 
pio uvrstiti u reprezentaciju. Na svečanom 
otvorenju subotičkoga Gradskoga stadiona 
1936. na spravi preča izveo je dotada ne- 
viđene vježbe pred 15 000 gledatelja. Prvi 


Josip Kujundžić — Kejo 


veći uspjeh ostvario je u lipnju 1937., kada 
je na natjecanju za Mač kralja Aleksandra 
u Beogradu osvojio 2. mjesto u višeboju 
(deset gimnastičkih i atletskih disciplina). 
U prosincu iste godine sudjelovao je na 
Prvenstvu Saveza slavenskoga sokolstva 
u Novom Sadu. U pojedinačnom višeboju 
zauzeo je 14. mjesto, u ekipnom višeboju 
2. mjesto, a od šest gimnastičkih discipli- 
na bio je pobjednik proste vježbe i skoka 
preko konja uzduž. Na seriji izbornih na- 
tjecanja uvrstio se u reprezentaciju za na- 
stup na Svjetskom prvenstvu 1938. To se 
natjecanje održalo za vrijeme jubilarnoga 
X. svesokolskoga sleta u Pragu. Na SP-u je 
osvojio brončanu medalju u ekipnom više- 
boju, a najbolji pojedinačni rezultat ostva- 
rio je s 8. mjestom na preči. Tako je postao 
prvi i jedini subotički sportaš između dva- 
ju svjetskih ratova koji je osvojio medalju 
na jednom svjetskom prvenstvu. Na vrhun- 
cu prvoga dijela karijere 1939. nastupio je 
na tri međudržavna dvoboja gimnastičke 
vrste Jugoslavije protiv Francuske u Parizu 
(bio je 2. na konju s hvataljkama), Poljske 
u Varšavi (bio je 1. u prostoj vježbi) i Bu- 
garske u Sofiji (bio je 2. u višeboju te 1. u 
prostoj vježbi i na konju s hvataljkama). Na 
zadnjem natjecanju Saveza sokola Kralje- 
vine Jugoslavije 1940. u Zemunu pobijedio 
je u višeboju na susretu najboljih vježbača 
istočnih i zapadnih sokolskih župa. Uz to 
bio je demonstrator na saveznim prednjač- 
kim tečajevima, a 1938. na XIX. redovitoj 
glavnoj godišnjoj skupštini Sokolskoga 


KUJUNDŽIĆ 


društva Subotica izabran je za zamjenika 
načelnika. 


Kako nakon rata sokolstvo nije obnov- 
ljeno, počeo se natjecati kao član Gimna- 
stičke sekcije Fiskulturnoga omladinskoga 
sportskoga kluba Spartak i Društva za 
tjelesni odgoj Partizan iz Subotice. Na dr- 
žavnom prvenstvu bio je u višeboju prvak 
1949. u Zagrebu te viceprvak 1950. u Beo- 
gradu i 1951. u Splitu. Svoj prvi poslijeratni 
međunarodni uspjeh postigao je na Balkan- 
skom prvenstvu 1947. u Ljubljani osvaja- 
njem srebrnih medalja u pojedinačnom i 
ekipnom višeboju, kada je bio i kapetan 
državne vrste. Sudjelovao je na Olimpij- 
skim igrama 1948. u Londonu, gdje je zau- 
zeo je 54. mjesto u pojedinačnom višeboju 
i 10. mjesto u ekipnom višeboju. Posljednji 
važniji nastup imao je na Svjetskom pr- 
venstvu 1950. u Baselu, kada je zauzeo 39. 
mjesto u pojedinačnom višeboju i 5. mjesto 
u ekipnom višeboju. Bio je pobjednik više- 
boja na dva međudržavna dvoboja 1948. u 
Zemunu protiv Rumunjske i u Sofiji protiv 
Bugarske. Dva je puta pobijedio u višebo- 
ju 1952. na susretu Jugoslavije protiv švi- 
carske gimnastičke organizacije SATUS u 
Subotici i Bielu (Švicarska). Iste je godine 
pred kraj natjecateljske karijere izvodio 
vježbe u Bijelom dvoru pred Josipom Bro- 
zom Titom. Na Olimpijskim igrama 1952. 
u Helsinkiju sudjelovao je kao sudac. 


Osposobio je i vodio 17 prednjačkih 
grupa sokola te je imao velike zasluge za 
razvoj poslijeratne subotičke gimnastike. 
Bio je glavni instruktor Fiskulturnoga sa- 
veza Vojvodine i savjetnik državne gimna- 
stičke vrste. Obnašao je razne dužnosti u 
gimnastičkim forumima u Jugoslaviji. Za 
rad u području gimnastike dobio je više 
odlikovanja i priznanja. 


Lit.: Izborno takmičenje Saveza SKJ, Sokolski 
glasnik, 18, Ljubljana, 1. V. 1936; Takmičenje za 
prvenstvo Saveza slovenskog Sokolstva, Sokolski 
glasnik, 1, Beograd, 1. 1. 1938; Skupština Sokol- 
skog društva Subotica, Sokolski glasnik, 4, Beo- 
grad, 29. 1. 1938; H. Macanović, Svetsko gimna- 
stičko prvenstvo 1938 u Pragu, Sokolski glasnik, 
26-29, Beograd, 1938.; 1. Sedlaček, Međudržavni 
gimnastički susret Jugoslavija — Bugarska, Sokol- 
ski glasnik, 28, Beograd, 14. VII. 1939; J. Šokčić, 

KUJUNDŽIĆ 


Sto godina štampe u Subotici 1848 — 1948. (ruko- 
pis); Almanah jugoslovenskog sporta 1943 — 1963, 
Beograd, 1964; Enciklopedija fizičke kulture, 2, 
Zagreb, 1977; L. Štukelj, Mojih sedem svetovnih 
tekmovanj, Novo Mesto, 1989; B. Gregorka, Zlata 
doba slovenskega sokolstva: obdobje med obema 
vojnama, Ljubljana, 1991; M. Botić, In Memoriam 
: Josip Kujundžić (1915-1994), Glasnik Advokat- 
ske komore Vojvodine, 6/1994, Novi Sad; Lj. Vuj- 
ković Lamić, Znameniti Bunjevci : Josip Kujun- 
džić — Kejo (1915 — 1994), gimnastičar i prokator, 
Rič bunjevačke matice, 79-80, Subotica, 2013. 


E. Hemar i Lj. Vujković Lamić 


KUJUNDŽIĆ, Josipa (Subotica, 12. VIII. 
1964.), kuglašica. Kći je Gušte i Ljubice, 
rođ. Skenderović. Osnovnu, zajedničku 
srednju te srednju školu pravnog smjera 
završila je u Subotici. Poslije toga se za- 
pošljava u Upravi Carina u Subotici gdje 
radi do danas. 


Kuglanjem se počela baviti 1984. u su- 
botičkom ŽKK Pionir, za koji je nastupala 
do kraja natjecateljske karijere. Prvi trener 
bio joj je Jozsef Kanalos, koji ju je formi- 
rao kao kuglašicu. S ekipom Pionira, čiji 
je trener bio Stevan Sekereš, po ligaškom 
sustavu natjecanja osvojila je naslove pr- 
vakinja SR Jugoslavije u sezoni 1998./99. 
i 2001./02. te Srbije i Crne Gore u sezoni 
2002./03., 2003./04. 1 2005./06. Uz to je s 
klubom u državnim ligaškim natjecanjima 
osvojila pet drugih i jedno treće mjesto u 
razdoblju 1994.-2007. S Pionirom je osvo- 
Jila i dva puta Kup Srbije i Crne Gore 2005. 
protiv KK EDB-a iz Beograda 7:1 i 2006. 
protiv KK Hajduka iz Kule 5:3. Zahvalju- 
jući visokom plasmanu u državnim prven- 
stvima, ŽKK Pionir redovito je sudjelovao 
u Europskom i Svjetskom kupu 1995.-2016. 
Najveći međunarodni klupski uspjeh po- 
stigla je s Pionirom u Europskom kupu 
1997. u Hunedoari (Rumunjska) osvojivši 
3. mjesto. Ostvarila je dosta uspjeha u kon- 
kurenciji parova: na Prvenstvu SRJ bila je 
treća 1996. u Kuli sa Sanelom Nović i 2001. 
u Bačkoj Topoli s Brankicom Pavlović; na 
Prvenstvu Vojvodine u parovima bila je 
druga 2001. u Somboru s Brankicom Pa- 
vlović i treća 1998. u Zrenjaninu s ROzsom 
Piszar. Za reprezentaciju SR Jugoslavije 
nastupila je na Svjetskom prvenstvu 1998. 

u Celju i u ekipnoj konkurenciji osvojila 5. 
mjesto. Za državnu reprezentaciju igrala je 
na međunarodnom turniru Trofej Jugosla- 
vije 1997. u Apatinu i bila druga u mješo- 
vitom paru s Jovanom Ćalićem. 


Aktivnu igračku karijeru završila je 
2007. zbog ozljede kralježnice. Od 2008. 
bila je trenerica juniorske ekipe ŽKK Pi- 
onira sve do gašenja kluba 2016. Među 
ostalim, kao juniorku je trenirala državnu 
reprezentativku Jovanu Stantić, a kuglanju 
je privukla i kasniju državnu reprezentativ- 
ku Jasminu Vojnić Tunić. 


U izboru Subotičkih novina uvrštena je 
na 7. mjesto između deset najboljih sporta- 
ša Subotice 1997., a proglašena je sporta- 
šem mjeseca u Subotici za studeni 1994. i 
travanj 2002. 


Izvor: osobni iskaz Josipe Kujundžić. 


Lit.: Gy. Horti, Almanach, Subotica, 2003.; P. 
Arambašić, Prvi čunj, Sombor, 2011. 


P. Skenderović i E. Hemar 


KUJUNDŽIĆ, Lajčo (Subotica, ? — Kai- 
ro, Egipat, 2, XII. 1913.), zemljoposjednik, 
društveni djelatnik. Rođen je u imućnoj ze- 
mljoposjedničkoj obitelji Luke i Stane, rođ. 
Mačković. Prema Nevenu, »bio je praunuk 
znamenitog čiča Jakova Jordana«. Kako se 
zbog tuberkuloze nije oženio, on i Staniša 
Matković preuzeli su u ime subotičke Ze- 
mljodilske štedionice da na licu mjesta, kao 
njezini (posljednji) povjerenici i zastupnici, 
skrbe o nekadašnjim šumskim posjedima 
grofa Vladimira Zichyija u Biharskoj žu- 
paniji (sjeverni Erdelj), koji su joj pripali 
nakon što grof Zichy nije vratio zajam. U 
ljeto 1913. njih su dvojica otišli u Egipat u 
pokušaju da promjenom klime utječu na 
poboljšanje zdravlja. Kada je Pajo Kujun- 
džić 1913. pokrenuo akciju za osnivanje 
Prve školske zadruge u Subotici, kojoj 
je na osnivačkoj skupštini 29. III. 1914. 
izglasano ime Bunjevačka školska zadru- 
ga u Subotici, Neven je objavio da je »Laj- 
čo Kujundžić iskreni prijatelj naš i naših 
načela« dao najveći prilog od 5000 kruna 
za bunjevačke škole. U nekrologu iz 1914. 
navedeno je da je »svoje ime u mramor uri- 


zo, kad je na narodnu škulu dao oporuku 
5.000 kruna«. Međutim zbog opstrukcije 
vlasti te izbijanja Prvoga svjetskoga rata 
ta prosvjetna ustanova nije uspjela početi 
djelovati. Njezin najveći darovatelj, unatoč 
početnomu poboljšanju zdravlja u sredo- 
zemnoj klimi, preminuo je u Egiptu te je 
skupa sa Stanišom Matkovićem pokopan 
u Kairu. 


Lit.: Neven, 37/1913, 1/1914, Subotica; [Mijo] 
Mandić, Bunjevački grobovi u Egiptu, Pravi bu- 
njevački kalendar za prostu godinu 1934 (sa slika- 
ma), Subotica, b. g.; M. Grlica, Bunjevačka škol- 
ska zadruga, Museion, 13, Subotica, 2015. 


M. Grlica 


KUJUNDŽIĆ, Lajčo — Lajo (Subotica, 21. 
VII. 1923. — Subotica, 15. IX. 1994.), no- 
gometaš. Sin je Bene i Marije, rođ. Lukač. 
Završio je zanatsku školu u Subotici. Rano 
je ostao bez majke te je već sa šest godina 
morao ići služiti. Uz oca je izučio papučar- 
ski zanat i pri Gradskoj zanatskoj komori 
položio majstorski ispit 1952. Zaposlio se 
u poduzeću Ogrev kao blagajnik, gdje je 
ostao do umirovljenja. Odbio se učlaniti 
u Komunističku partiju, što ga je pratilo 
tijekom cijeloga radnoga vijeka. Svoj za- 
nat nastavio je raditi sve do kraja života, 
privatno praveći svečane papuče za mno- 
ga kulturno-umjetnička društva i znance. 
Svoj je alat i znanje pred smrt prenio na 
Dejana Kovača, koji je nastavio praviti sve- 
čane papuče, ukrašene zlatnim i srebrnim 
vezom. 


U djetinjstvu je s vršnjacima došao na 
nogometno igralište Bačke i već je kao pi- 
onir pokazao talent. Izrastao je u vrsnog 
igrača sredine terena u pionirskoj školi pod 
vodstvom trenera Bene Cvijanova i Ljude- 
vita Vujkovića Lamića — Moce starijega. 
Potom ga je Andrija Kujundžić — Čiča 1939. 
izabrao u skupinu od dvadesetak igrača 
koji su pripremani za prvu ekipu HŠD 
Bačke. Tijekom II. svjetskog rata nastupao 
je za Bačku, koja je tada imala prinudnu 
upravu i nastupala u 3. mađarskoj ligi. U 
socijalističkoj Jugoslaviji nastavlja igrati 
za prvu momčad Bačke, koja je u svibnju 
1945. promijenila ime u HFD Građanski, a 

u ožujku 1946. u FD Sloboda. Za vrijeme 
služenja vojnoga roka u Jugoslavenskoj rat- 
noj mornarici (JRM) 1947.-49. nastupao je 
za nogometnu sekciju fiskulturnog društva 
u sklopu JRM-a Mornar iz Splita. Bio je 
član momčadi Mornara koja je osvojila 2. 
mjesto u II. saveznoj ligi 1948./49. i dva se 
puta zaredom plasirala u četvrtfinale Kupa 
Jugoslavije. Kada je klub trebao zaigrati u 
I. ligi, rasformiran je potkraj 1949. Nakon 
povratka u Suboticu 1950. postao je član 
FK Spartak, tada prvoligaškoga kluba, bu- 
dući da je momčad S/obode također bila 
rasformirana odlukom nadležnih tijela. U 
sezoni 1950./51. nastupao je za FK Crve- 
nu Zvezdu iz Beograda, a iako je odigrao 
samo jednu prvoligašku utakmicu, sudjelo- 
vao je u osvajanju prvog državnog naslova 


Lajčo 
Kujundžić 


za klub. Od 1952. do kraja igračke karijere 
1955. bio je član Spartaka, s kojim je na- 
stupao u I. ligi. Ukupno je odigrao 65 pr- 
voligaških utakmica i postigao jedan zgo- 
ditak. S momčadi Spartaka najbolji rezultat 
ostvario je u sezoni 1954./55. osvojivši 6. 
mjesto u I. saveznoj ligi. Nakon završet- 
ka natjecateljske karijere neko se vrijeme 
bavio trenerskim poslom u nižerazrednim 
klubovima. 


Lit.: Ž. Inić, Knjiga o Spartaku 1945-1947 1947 - 
1997, Subotica, 1997; Ž, Inić (ur), Lučonoše jugo- 
slovenskog fudbala FK Bačka Subotica 1901 — 
2001, Subotica, 2001; M. Garber, Sportsko društvo 
Mornar 1949. — 2009., Split, 2009; N.S., Dejan 
Kovač je poslednji subotički papučoš : Čuva zanat 
od izumiranja, Subotičke novine, 1. 11. 2019, Su- 
botica. 

Lj. Vujković Lamić i E. Hemar 


KUJUNDŽIĆ, Luka — Striko (Strika) 
(Subotica, ? — ?), pučki pjesnik, kulturni 
i politički djelatnik. Za tajnika mjesnog 
ogranka Hrvatske seljačke stranke u Ta- 

vankutu izabran je početkom prosinca 
1926., a prilikom osnivanja ogranka Hr- 
vatskoga seljačkoga prosvjetnoga i dobro- 
tvornoga društva Seljačka sloga (koje je 
bilo dijelom širega pokreta predvođenoga 
HSS-om) u Tavankutu i Ljutovu, 2. 1. 1927. 
izabran je za predsjednika. Bio je suradnik 
zagrebačkoga glasila toga društva Seljač- 
ka prosvjeta i njegova kalendara Božićni- 
ca, za koje je slao kraće dopise i pjesme. 
Nekoliko pjesama, pisanih u duhu seljačke 
politike i hrvatstva Bunjevaca, objavio je u 
subotičkom Nevenu 1926.-28. U Tavankutu 
je uvježbavao sa seljačkom mladeži manja 
kazališna djela. 


Kada je nakon rata u okviru Seljačke 
sloge 18. XI. 1947. osnovana Sekcija hr- 
vatskih seljačkih književnika, njezinim je 
zauzimanjem, među ostalim, 5. III. 1948. u 
Zagrebu održana večer seljaka pisaca, na 
kojoj je sudjelovao i on. Na prvoj poslije- 
ratnoj središnjoj književnoj večeri domaćih 
pisaca u Narodnom kazalištu u Subotici, 
koju je 19. VIII. 1949. priredio Literar- 
ni odjel pri Savezu kulturno-prosvjetnih 
društava Subotice, kazivao je svoje poetske 
i prozne tekstove, uz Mirka Husku, Vla- 
dislava Kopunovića, Barnabu Mandića, 
Lazara Merkovića, Stevana Nikolajevića 
i Blaška Hajduk Vojnića. Priloge je objav- 
ljivao i u glasilu HSS-a Slobodni dom te u 
subotičkim poslijeratnim socijalističkim 
kalendarima Varodni kalendar i Kalendar 
Hrvatska riječ. 


Lit.: Neven, 49/1926, 3,6,35/1927; B. Vojnić H., 
Bunjevački seljački pisci, u: Kalendar Hrvatska 
riječ za prestupnu 1952. godinu, Subotica, b. g.; K. 
Spehnjak, Javnost i propaganda: narodna fronta 
u politici i kulturi Hrvatske 1945.-1952., Zagreb, 
2002; M. Bara, Stjepan Radić i bački Hrvati, u: 
Identitet bačkih Hrvata, Zagreb — Subotica, 2010; 
M. Evetović, Kulturna povijest bunjevačkih i šo- 
kačkih Hrvata, Subotica, 2010; L. Merković, Kro- 
nologija od 19. do 25. kolovoza, Hrvatska riječ, br. 
439, Subotica, 19. VIII 2011.; A. Sekulić, Moj 
Tavankut, Klasje naših ravni, 1-2/2011, Subotica. 


M. Bara 
KUJUNDŽIĆ, Mata (Subotica, 13. IX. 
1831. — Subotica, 7. II. 1897.), zemljopo- 


sjednik, društveni djelatnik. Sin je Albe i 
Marte, rođ. Peić Gavran. Jedan je od osni- 

vača Bunjevačke kasine u Subotici u pro- 
ljeće 1878., kada je na osnivačkoj skupštini 
izabran u odbor starješinstva. Nakon što je 
društvo bilo primorano promijeniti naziv 
u Pučka kasina, poslije čega je Ministar- 
stvo unutarnjih poslova u Budimpošti 2. XI. 
1878. odobrilo izmijenjena Pravila društva, 
na novoj skupštini 15. XII. 1878. nije iza- 
bran u novu vupravu. Bio je blagajnik Puč- 
ke kasine 1895.-97. Jedan je od osnivača 
prvoga bunjevačkoga pokopnoga društva 
Pokopnoga društva sv. Ivana, osnovanoga 
u subotičkom IV. kvartu Gatu 23. V. 1895., 
kad je na osnivačkoj skupštini izabran za 
člana upravnoga (upravljujućega) odbora. 


Lit.: Neven, 6/1895, 3/1897, Subotica; Josin [Š. 
Rajčić], Pučka kasina u Subotici, Subotička Dani- 
ca ili bunjevačko-šokački kalendar (sa slikama) 
za prostu godinu 1909., Subotica, 1908; M. Man- 
dić, Pedesetogodišnjica subotičke Pučke kasine 
(1878-1928.), Subotica, 1928; M. Grlica, »Toplo 
gnjizdo, ugodni razgovor...« Pučka kasina u Su- 
botici 1878-1914, Hrvatska revija, 3/2005, Zagreb. 


M. Grlica i S. Bačić 
KUJUNDŽIĆ, Matija >Kulunčić, Matija 


KUJUNDŽIĆ, Matija (Subotica, 15. IX. 
1939.), kuglač. Sin je Matije i Jelisavete, 
rođ. Stefanović. U Subotici je završio četiri 
razreda osnovne škole i autolimarski zanat. 


Kuglati je počeo s 15 godina, a od 1956. 
aktivno je nastupao za Kuglački klub Ma- 
tica iz Subotice. Bio je član najuspješnije 
ekipe Matice, koja je 1964. u Zagrebu na- 
stupila u finalu Kupa Jugoslavije i osvojila 
2. mjesto iza Poštara iz Splita. Potom je s 
Maticom postao prvak Vojvodine 1965. na- 
kon pobjede protiv Spartaka iz Debeljače i 
prvak Srbije 1966. na turniru u Zrenjaninu. 
Godine 1967. prešao je u KK Spartak iz 
Subotice. Kao član novog kluba na poje- 
dinačnim prvenstvima Vojvodine u No- 
vom Sadu osvojio je treće (1967.) i četvrto 
(1969.) mjesto. S reprezentacijom SR Srbije 
nastupio je na republičkom turniru »Brat- 
stvo i jedinstvo« 1968. u Splitu, na kojem 
je osvojila 3. mjesto. U listopadu 1969. od- 
lazi na privremeni rad u SR Njemačku, u 
Miinchen. Paralelno je nastavio kuglati u 
klubovima Krumbach, Augsburg i Bezik- 


heim. U SR Njemačkoj najveći je uspjeh 
ostvario osvajanjem ekipnoga okružnoga 
prvenstva Bavarske. Nakon povratku u Su- 
boticu 1982. nastavio se amaterski baviti 
kuglanjem kao član KK Zorke. 


U profesionalnoj karijeri radio je kao 
skladištar u prodavaonici poduzeća Tek- 
stil u Subotici, a nakon povratka iz SR Nje- 
mačke zaposlio se u Kemijskoj industriji 
Zorka. Nakon šest godina prelazi u Zoološ- 
ki vrt na Paliću, gdje je radio do odlaska u 
mirovinu 2000. Živi u Subotici. 


Izvor: osobni iskaz Matije Kujundžića. 


Lit.: Godišnji bilten rezultata Kuglačkog saveza 
Jugoslavije 1964 (brošura), Zagreb, 1965; Godiš- 
nji bilten rezultata KSJ od I. VII. - 31. XII. 1968 
(brošura), Zagreb, siječanj 1969; Gy. Horti, Alma- 
nach, Subotica, 2003. 

P. Skenderović i E. Hemar 


KUJUNDŽIĆ, Nikola (Subotica, 9. II. 
1861. — Bajmok, 22. I. 1906.), svećenik, 
pjesnik, prozni pisac. Sin je Mije Kujun- 
džića i Teze, rođ. Vojnić Kortmiš. Pripada 
poznatoj subotičkoj porodici Kujundžića, 
grani Mišakovih. Pučku školu i gimnaziju 
svršio je u Subotici. God. 1878. otišao je na 
studij klasične filologije u Budimpeštu, ali 
nakon pola godine studija odlazi na bogo- 
sloviju u Kalaču, gdje je 1884. zaređen za 
svećenika. U Kalači je ušao u krug učenika 
i studenata koji su se okupljali oko Ivana 
Antunovića, preporoditelja podunavskih 
Hrvata. Kao kapelan djelovao je u Duš- 
noku, Bikiću (madž. Bacsbokod), Aljmašu 
(madž. Bacsalmas), Lemešu (srp. Svetozar 
Miletić), gdje je bio i upravitelj župe (1889.), 
a od 1892. u subotičkoj župi sv. Terezije. 
God. 1900. izabran je za župnika u Baj- 
moku, gdje je ostao do smrti. Za ešperuša 
(vicearhiđakona) subotičkoga crkvenoga 
okružja postavljen je 1903. Bio je službeni 
prevoditelj Kalačko-bačke nadbiskupije — 
za Bunjevce i Šokce prevodio je okružnice, 
molitve i naredbe. 


Još kao gimnazijalac počeo je dolaziti u 
Pučku kasinu, čak i potajno nakon prijetnji 
ravnatelja subotičke gimnazije Pala Jambo- 
ra da će biti izbačen iz gimnazije zbog pot- 
pore Pučkoj kasini. Zadnje godine gimna- 

zije slao je novinske priloge u zagrebački 
Obzor (1880.). Kao rodoljubljem nadahnuti 
student u Budimpešti, napisao je tekst bud- 
nice Na veliko prelo (Kolo igra, tamburica 
svira), danas svojevrsne himne bunjevač- 
kih prela, za prvo Veliko prelo Pučke kasi- 
ne održano 2. II. 1879. godine. Uglazbio ju 
je Stipan Mukić — Krunoslav (1838.-1903.). 
Poslije je spjevao i više drugih »preljskih« 
pjesama koje se i danas pjevaju, a tiskane 
su 1893. prigodom 15. Velikog prela. Osim 
lirskih, autor je i više epskih pjesama u 
desetercu potaknutih pučkom tradicijom, 
među kojima i Dvi mlade Algaševe. Pre- 
vodio je s madžarskog, francuskog i tali- 
janskog jezika. Objavljivao je pripovijetke 
protkane folklornim humorom i biranom 
komikom, a kao posebnu knjižicu objavio 
je humoresku Turci ili poslanički izbori do- 


Nikola 
Kujundžić 


laze (1896.). Sastavio je vjerske priručnike 
Put križa (1891.) i biblijsku povijest za puč- 
ke škole Mala biblia (1900.) te prijevode 
(Pisma BI. D. Marije. Prigodom loretskog 
hodočašća god. 1896 i Svete pisme za ju- 
bilarnu godinu, 1900.). U burnoj polemici 
na stranicama Nevena 1884.-85. o jeziku na 
kojem trebaju pisati suradnici lista zalagao 
se za očuvanje ikavice. Surađivao je u mje- 
sečniku Neven i kalendaru Subotička Da- 
nica pišući na bunjevačkoj ikavici pod pse- 
udonimima Mikelja, Jabuković, Bučilović, 
Ranko, Mišakov, Tarkamen. U političkom 
životu podržavao je od 1895. Katoličku 
pučku stranku te je s madžarskoga jezika 
prevodio stranačke materijale namijenjene 
Bunjevcima i Šokcima. U Subotici je neko 
vrijeme uređivao njezin katolički tjednik 
za Bačku Szabadka es Videke. U Bajmo- 
ku je osnovao Katolički krug i Katoličko 
obrtničko momačko društvo. Pokopan je 
u obiteljskoj grobnici na Bajskom groblju 
u Subotici. 

Pjesma Kolo igra, tamburica svira po- 
stala je jednom od najljepših i najprihvaće- 
nijih bunjevačkih pjesama. Vera Svoboda 
snimila ju je 1970. za zagrebački Jugoton 
(danas: Croatia records) na EP-u (mini-al- 
bumu) »Nek? se znade da Bunjevac živi«, 
Nestor Gabrić snimio ju je 1972. također 
za Jugoton na svom prvom LP-u, a Zvon- 
ko Bogdan 1974. na LP-u »Zvonko Bogdan 
peva za vas«, kojega je objavila beogradska 
PGP RTB. 


Djela: Put križa, Subotica, 1891; Pisme preljske, 
Subotica, 1893; Turci ili Izbori poslanički dolaze! 
Piše triznim građanima jedan član Pučke stranke, 
Subotica, 1896; Pisma BI. D. Marije. Prigodom 
loretskog hodočašća god. 1896; Mala biblia, Su- 
botica, 1900.; Svete pisme za jubilarnu godinu 
(suautor s Krunoslavom Mukićem), Subotica, 
1900. 


Lit.: Neven, 2/1906, Subotica; Bunjevac, Nikola 
Kulundžić, - 1861. 11/9 — + 1906. 1/22, Subotička 
Danica ili bunjevačko-šokački kalendar (sa slika- 
ma) za prostu godinu 1907., Subotica, 1906; G. 
Kikić, Antologija proze bunjevačkih Hrvata, Za- 
greb, 1971; 1. Szentgyčrgyi, E. Bažant, Subotička 
bibliografija : A szabadkai kiadvdnyok bibliogrd- 
fidja, 2, 1870 — 1918, Subotica, 1993; A. Sekulić, 
Hrvatska preporodna književnost u ugarskom 
Podunavlju do 1918., Zagreb, 1994; A. Sekulić, 
Uglednici drevne i brojne subotičke obitelji Ku- 
jundžić, Subotička Danica za 1997. godinu, Subo- 
tica, 1996; A. Lakatos (ur.), A Kalocsa-Bdcsi 
Foegyhdzmegye torteneti sematizmusa 1777-1923 
: Schematismus historicus cleri archidioecesis Co- 
locensis et Bacsiensis 1777-1923, Kalocsa, 2002; 
M. Evetović, Kulturna povijest bunjevačkih i šo- 
kačkih Hrvata, Subotica, 2010; Hrvatski biograf- 
ski leksikon, 8, Zagreb, 2013. 

R. Skenderović 


KUJUNDŽIĆ, Nikola (Subotica, 3. XII. 
1981.), planinar, alpinist, maratonac. Sin je 
Ivana i Danice, rođ. Bulović. Osnovnu ško- 
lu Matko Vuković završio je u Subotici, kao 
i srednju elektrotehničku školu — smjer teh- 
ničar energetike, te Visoku strukovnu ško- 
lu za obrazovanje trenera i odgojitelja. Radi 
kao trener u sportskom penjanju na umjet- 
noj stijeni u Planinarskom klubu Spartak 
u Subotici. Od 2015. radi i kao kondicijski 
trener u Veslačkom klubu Palić na Paliću. 


Planinarstvom se počeo baviti 2003. u 
PK Spartak u Subotici, a usporedno je po- 
čeo trenirati i trčanje na duge staze. Zavr- 

šio je obuku za alpinista pripravnika 2009. 
i bavi se alpinizmom u slobodno vrijeme. 
Individualno ispred PK Spartak osvojio je 
najviši vrh Europe — zapadni Elbrus (5642 
m) na zapadnom Kavkazu u Rusiji 2005. 
Najviši vrh južne Amerike — Aconcagua 
(6962 m) na Andama osvojio je 2007. kao 
jedini iz peteročlane ekspedicije Spartaka. 
Vrh Lenjin (7134 m) na planini Pamir na 
granici Kirgistana i Tadžikistana osvojio je 
s nekoliko članova ekspedicije koju su čini- 
li članovi iz nekoliko država bivše Jugosla- 
vije 2014. Osvojio je većinu vrhova u Srbiji 
i Crnoj Gori (Durmitor, Prokletije, Kopa- 
onik, Stara Planina, Maglić), sve vrhove 
više od 2000 m, najviši vrh na Balkanskom 
poluotoku Musala (2692 m) u Bugarskoj te 
najviši vrh Austrije Grossglockner (3798 
m) u Alpama. Kao alpinist penjao se na 
razne stijene i vertikale u Hrvatskoj, Srbi- 
Ji, Crnoj Gori i Sloveniji od 300 do 500 m 
visine. 

Polumaraton (21,1 km) u Apatinu trčao 
je 2009. (1:28) te još devet maratonskih utr- 
ka (42,2 km): Novosadski maraton (2010.), 
Beogradski maraton (2011., 2012.), No- 
vosadski noćni maraton (2011.), Podgorički 
maraton (2011.), Bratislavski (2012.), Lju- 
bljanski (2012.) te Skopski (2013.), gdje je 
postigao i osobno najbolje vrijeme (3:16:21). 
Kao član Ultramaratonskoga kluba Paligo 
Palus s Palića trčao je 2013. u Beogradu 
ultramaraton u trajanju od 24 sata, za koje 
vrijeme je pretrčao 188 km, a na Paliću je 
trčao ultramaraton na 100 km u vremenu 
od 10:26. Iste je godine uspješno završio 
jednodnevni brdski ultramaraton oko pla- 
ninskoga vijenca Mont Blanc Ultra-Tra- 
il du Mont-Blanc u dužini od 168 km za 
41:23:57 sat. Iako je od 1685 natjecatelja 
koji su završili utrku zauzeo 901 mjesto, 
prvi je planinar iz Srbije koji je završio tu 
utrku, koja se trči s 9600 m visinske ra- 
zlike kroz Francusku, Italiju i Švicarsku. 
God. 2014. trčao je najveću hrvatsku jed- 
nodnevnu ultratrail utrku /00 milja Istre 
u dužini od 168 km od Labina do Umaga 
u vremenu od 32:11:03, zauzevši 43. mje- 
sto, kao najbolji od devet natjecatelja iz 
Srbije, od ukupno 116 koji su uspjeli stići 


na cilj (43 je odustalo). Iste godine završio 
je iznimno zahtjevnu Utrku divova (Tor 
des Gćants) u talijanskim Alpama dužine 
330 km i ukupnoga visinskoga uspona od 
24.000 m s vremenom 125:14:02 i zauzeo 
172. mjesto od 738 natjecatelja, od kojih je 
utrku uspjelo završiti 444. Tako je postao 
prvi ultramaratonac iz Srbije koji je uspio 
završiti taj jedan od najzahtjevnijih brdskih 
ultramaratona, koji se trči pet dana. 


Izvor: osobni iskaz Nikole Kujundžića. 


Lit.: N. S[tantić], Spremni za najviše vrhove, Su- 
botičke novine, 30. I. 2009, Subotica; M. Mitrić, 
Leđima podupirao nebo, Dani, br. 2 (935), Subo- 
tica, 27. XI. 2014. 

P. Skenderović 


KUJUNDŽIĆ, Pajo (Kulundžić, Pavao, 
Pavo, Pavle) (Subotica, 12. V. 1859. — Su- 
botica, 10. X. 1915.), svećenik, kateheta, 
kulturni djelatnik, narodni preporoditelj. 
Sin je Pavla, iz ogranka Mišakov porodice 
Kujundžić, i Imerke, rođ Sudarević. Majka 
mu je preminula kada je imao deset godina 
te ga je odgajala maćeha Teza, rođ. Crn- 
ković. Kada je imao 20 godina, preminuo 
mu je i otac. Osnovnu školu i šest razreda 
gimnazije završio je u rodnom gradu, a 7. i 
8. razred gimnazije završio je u sjemeništu 
u Kalači, gdje je i maturirao 1878. Ulazi 
u kalačku bogosloviju, gdje se upoznao 
s radom i idejama Ivana Antunovića. Za 
svećenika je zaređen 1882., a mladu misu 
slavio je u crkvi sv. Terezije u Subotici. Ka- 
pelansku službu vršio je u Bikiću (madž. 
Bacsbokod) 1883., zatim u Monoštoru 1884. 
kod župnika Ivana Palića. God. 1885. po- 
stao je vjeroučiteljem u subotičkoj gradskoj 
gimnaziji i tu je službu obavljao sve do 1. 
I. 1910. Kada je nakon smrti Ivana Jaseno- 
vića ostalo upražnjeno mjesto u subotičkoj 
župi sv. Jurja, za tu su se službu javila dva 
subotička vjeroučitelja, Dezso Vojnits Baj- 
sai i Pajo Kujundžić. Gradska je skupština 
sa 156 glasova (od ukupno 235 zastupnika) 
1909. izabrala Paju Kujundžića te ga je ka- 
lački nadbiskup iste godine imenovao za 
privremenog upravitelja župe, a 12. 1. 1910. 
župnikom. Na tom je položaju ostao do 
smrti. Dva se puta bez uspjeha natjecao za 
župnika subotičke župe sv. Terezije (1900., 

1911.), pri čemu je kod drugog izbora iz po- 
litičkih motiva pogažen prethodni dogovor 
da se u gradskoj skupštini glasuje za njega. 


U društvenom životu bačkih Hrvata u 
austro-ugarskom razdoblju igrao je izni- 
mno važnu ulogu. Bio je među osnivačima 
Pučke kasine 1878. i član njezine uprave. 
Aktivno se uključio u njezin rad nakon do- 
laska u Suboticu, a novosagrađeni dom te 
udruge u tzv. Gomboškom sokaku br. 7 bla- 
goslovio je 1904. Bio je i među osnivačima 
Katoličkoga kruga u Subotici 1895., za či- 
jeg je predsjednika gotovo jednoglasno iza- 
bran 1901., no, nakon što je u ovom društvu 
istaknute pozicije zauzeo Šime Mukić, član 
liberalne Kossuthove stranke, uklonjen je 
s ostalim bunjevačkim prvacima. Jedan je 
od osnivača subotičkoga Pokopnoga druš- 
tva sv. Ivana 1895., prvoga bunjevačkoga 
pokopnoga društva. S ciljem njegovanja 
bunjevačke pjesme i mladeži s Agom 
Mamužićem osnovao je 1896. u Subotici 
omladinsko društvo Kolo mladeži, koje je 
organiziralo zabavu Veliko kolo, a prva je 
održana na Mladi Uskrs 12. IV. 1896. Kolo 
mladeži okupljalo je mlade ljude i ubrzo se 
pokazalo kao mjesto za okupljanje novih 


Pajo Kujundžić 


naraštaja intelektualaca i političara. Počet- 
kom XX. st. njegovi članovi započeli su 
aktivnu političku borbu na gradskoj razi- 
ni, u kojoj su kao svoju političku platfor- 
mu istaknuli da bački Bunjevci pripadaju 


33 


KUJUNDŽIĆ 


hrvatskomu narodu. Bio je povjerenik za 
Suboticu Društva sv. Jeronima iz Zagreba, 
koje se bavilo prosvjećivanjem hrvatsko- 
ga naroda širenjem knjiga na hrvatskom. 
Osnovao je Zemljodilsku štedionicu d. d. u 
Subotici 1904., prvi bunjevački štedno-kre- 
ditni zavod, čije je sjedište od 1911. bilo u 
njegovoj kući. God 1912. izabran je za do- 
predsjednika upravnoga vijeća subotičke 
podružnice Hrvatske zemaljske banke d. d. 
iz Osijeka. Bio je član Zajednice rimokato- 
ličkih vjeroučitelja, a kao član gradskoga 
školskoga odbora (»škulske stolice«) 1885.- 
96. neumorno je tražio provedbu zakonskih 
prava za bunjevačku djecu zahtijevajući na- 
stavu na materinskom jeziku u osnovnim 
školama. Bio je virilni član gradske skup- 
štine 1911. (temeljem poreznoga cenzusa, a 
ne izbora), a na općinskim izborima 1913. 
poražen je od liberalnoga protukandidata, 
kada su pristaše gradonačelnika Karolya 
Biroa u svim gradskim četvrtima uvjerljivo 
porazili gradsku oporbu. 


Posebno je bio angažiran na karitativ- 
nom radu, zbog čega je namjeravao osno- 
vati više društava izradivši nacrt pravila 
za njih: zakladu Dobrotvor radi pomoći u 
obrazovanju siromašne bunjevačke djece 
(1906.); pogrebne udruge Familija (1907.) 
i Sveti Križ (1908., radi potpore siromaš- 
nijim obiteljima u slučaju smrti); udrugu 
Sveti Križ, kao osiguravajuće društvo čiji 
bi članovi primali pomoć u slučaju nesreće 
ili kod drugih hitnih potreba (1908.). Sudje- 
lovao je u osnivanju karitativnoga društva 
Patronaža, koje je imalo cilj brinuti se za 
napuštenu djecu te liječiti i uzdržavati obi- 
telji zatvorenika (1909.). Svojom oporukom, 
koju je sastavio na hrvatskom jeziku, osta- 
vio je novac za zaklade za pomoć siromaš- 
nim učenicima. 

Pisao je rasprave o »bunjevačkom pita- 
nju« i tražio je uvođenje hrvatskoga jezika 
u škole otvoreno ističući da su Bunjevci 
Hrvati i da govore hrvatskim jezikom. U 
uvodniku Nevena (1/1914) »Kaki jezik go- 
vorimo daklem« među ostalim piše: »Da, 
kad već u crkvi, kod kuće, na sokaku ra- 
bimo hrvatski jezik, kad naš sud u bunje- 
vačkoj Subotici rabi 'szerb-horvat tolmacs? 

onda mi hoćemo da naš jezik hrvatskim 
imenujemo, kao što i jeste hrvatski«. Zbog 
njegove borbe za materinski jezik madžar- 
ski tisak, državne i crkvene vlasti optuživa- 
le su ga da je »panslaven«, da ima izrazito 
protudržavno (antimadžarsko) obilježje, 
unatoč tomu što je stalno naglašavao vjer- 
nost Madžarskoj. Kalački nadbiskup Gydor- 
gy Csaszka zbog zauzimanja za narodni 
jezik pozvao ga je 1898. da se zahvali na 
položaju vjeroučitelja u subotičkoj gimna- 
zijii ponudio mu župu u madžarskom selu 
Bogojevu (madž. Gombos), ali on je to od- 
bio. Slično mu je nadbiskupski ordinarijat 
1913. zamjerio što novac ulaže u Hrvatsku 
zemaljsku banku d. d. umjesto u madžar- 
ske banke. Inzistirajući na primjeni Zakona 
o narodnostima iz 1868., pokušavao je na 
razne načine realizirati uvođenje škola na 
materinskom jeziku, unatoč tomu što je 
nailazio na velik otpor. Neumoran je bio 
u nastojanjima vezanima za školstvo te je 
pokrenuo više inicijativa za osnivanje škola 
na materinskom jeziku, koje su bile odbi- 
jane. Bio je nositelj velike i uspješne akcije 
osnivanja Prve škulske zadruge 1913., koja 
bi imala za cilj izdržavati privatne škole na 
hrvatskom jeziku. Na osnivačkoj skupštini 
u Subotici 1914. zadruga je osnovana pod 
nazivom Bunjevačka školska zadruga u 
Subotici, a Pravila koja su poslana Mini- 
starstvu unutarnjih poslova i Ministarstvu 
prosvjete u Budimpešti nikada nisu odo- 
brena zbog izbijanja rata. 


Zajedno sa suradnicima, učenicima 
biskupa Ivana Antunovića, pokrenuo je 
1884. izdavanje i bio urednikom do 1914. 
Bunjevačko-šokačke Danice ili subotičkog 
kalendara, koja uz kraće ili duže prekide 
izlazi do danas kao Subotička Danica. Su- 
rađivao je u Bunjevačkoj i šokačkoj vili 
(Kalača, 1873.-1876.), a sve do rata bio je 
redoviti suradnik Nevena, koji je pokre- 
nuo Mijo Mandić 1884. U Danici i Nevenu 
objavljivao je rodoljubne pjesme, novele, 
pripovijesti, mnogobrojne poučne članke, 
mnoge od njih i nepotpisane. Preveo je 
»na hrvatski jezik« raspravu liberalnoga 
madžarskoga političara Oszkara Jaszija 
Narodnosno pitanje i budućnost Ugarske, 


koja je objavljena najprije u nastavcima 
u Nevenu (50/1913 — 4/1914), a poslije i 
kao samostalna publikacija (1914.). Autor 
je i dvije rasprave na madžarskome: pod 
pseudonimom X. Y. objavio Bunyevdcz 
kćrdes 6s az 1868-ki XXXVIII. 6s XLIV. 
torvenyczikkek vegrhajtasa (1896.), dok je 
pod pseudonimom Tčbb taniigybarat napi- 
sao brošuru Vemzetisćgi kerdes a magyar 
parlamentben 6s kozeletiinkben (1914.), od 
čije je prodaje čist prihod bio namijenjen 
Bunjevačkoj školskoj zadruzi. 

Početkom XX. st. izdavao je »Pučku 
knjižnicu«, u okviru koje je izašlo 5 svešči- 
ća poučnoga vjerskoga karaktera. U okvi- 
ru nje i sam je autor jedne knjižice Dvie 
nauke našega gospodina Isusa Krista na 
svitlu slobodnog razmatranja. U rukopisu 
je ostavio više pjesama, pripovijesti, crtica 
i bilježaka iz bunjevačke kulturne povijesti, 
koje su se nalazile u arhivu Matice Subo- 
tičke, ali kako je on nestao poslije Drugog 
svjetskog rata, o njima se zna tek ono što 
je objavio Matija Evetović. 


Bio je najvažniji sljedbenik preporoda 
koji je pokrenuo biskup Ivan Antunović i 
predvodnik među hrvatskim svećenicima 
u Bačkoj u kulturnom djelovanju na prela- 
sku iz XIX. u XX. st. Zaslužan je za odgoj 
jednoga naraštaja mladih ljudi koji su u 
njemu gledali učitelja i branitelja narodnih 
prava. M. Evetović ističe da je »pop Pajo 
bio prvi među Bunjevcima i Šokcima koji 
je istakao barjak hrvatstva« te je »mjesto 
Antunovićevog jugoslavenstva širio u na- 
rodu hrvatsku svijest.« 


Poslije rata za obljetnicu njegove smr- 
ti u crkvi sv. Jurja 1919. održana je misa 
zadušnica njemu u čast, kojoj su nazočili 
subotički veliki župan dr. Stipan Matijević 
s gradskim senatom, sva bunjevačka druš- 
tva i mnoštvo njegovih štovatelja iz naroda. 
Između dva svjetska rata, nekadašnja os- 
novna škola iza crkve sv. Jurja u II. kvartu 
(Bajnat) nosila je ime Pop Pajo Kujundžić. 
U okviru velike proslave 250. obljetnice se- 
obe veće grupe Bunjevaca u Suboticu 16. 
VIII. 1936. otkriven je veliki spomenik na 
grobu Paje Kujundžića na Bajskom groblju 
u Subotici. Po ugledu na studiju o Ivanu 

Antunoviću, Matija Evetović pripravio je 
pred Drugi svjetski rat studiju o Paji Ku- 
jundžiću, koju su Subotičke novine počele 
objavljivati 1940., ali zbog izbijanja rata 
nisu objavljeni svi nastavci. Kako je ru- 
kopis nestao u ratnom i poratnom metežu, 
većina u novinama publiciranih dijelova 
studije objavljena je u zasebnoj knjizi tek 
2005., a nedavno pronađeni rukopis omo- 
gućio je da studija bude integralno objav- 
ljena 2019. Trg pokraj subotičke crkve sv. 
Jurja, gdje je župnikovao, nosi njegovo ime. 
Hrvatsko nacionalno vijeće utemeljilo je 
2013. priznanje Pajo Kujundžić za doprinos 
obrazovanju na hrvatskom jeziku. Zbirka 
Gradskoga muzeja u Subotici posjeduje 
dva portreta Paje Kujundžića. 


ŽIVOT | RAD 
PAJE KUJUNDŽIĆA 


1859 - 1915 


Dr. MATIJA EVETOVIĆ 


M. Evetović, Život i rad Paje Kujundžića, 
Subotica, 1940.-2019. 


Koristio se pseudonimima Sirotan, 
Stari Rodoljub (St. Rodoljub, St. R.), Jedan 
začetnik, Početnik Danice, X. Y., T&bb 
taniigybarat. 


Djela: Bunyevdcz kerdes 6s az 1868-ki XXXVIII. 
6s XLIV. torvćnyczikkek vegrhajtasa, Szabadka, 
1896; Dvie nauke našega gospodina Isusa Krista 
na svitlu slobodnog razmatranja, Subotica, 1908; 
Nemzetisegi kćrdes a magyar palamentben es 
kozeletiinkben, Szabadka, 1914; O. Jaszi, Narod- 
nosno pitanje i budućnost Ugarske (prijevod), Su- 
botica, 1914. 


Lit.: Pajo Kujundžić (1859-1915), Subotička Dani- 
ca : Kalendar Bunjevaca i Šokaca za godinu 1919, 
Zagreb, 1919; K. Petrović, Subotica i kupalište 
Palić, Subotica, 1928; Dvadesetgodišnjica smrti 

pokretača naše »Danice«, Subotička Danica ili 
bunjevačko-šokački kalendar (sa slikama) za pro- 
stu godinu 1935., Subotica, 1935; A. Kokić, Naci- 
onalni rad Paje Kujundžića. Prigodom 20-godiš- 
njice smrti, Klasje naših ravni, br. 1, Subotica, 
1935; M. Evetović, Život i rad Paje Kujundžića, 
Subotičke novine, br. 36, 6. IX. 1940. — br. 14, 4. 
IV. 1941, Subotica; K. Bunić [1. Kujundžić], Pri- 
log kulturnoj povijesti bunjevačko-šokačkih Hr- 
vata, Subotica 1946; I. Kujundžić, Izvori za povi- 
jest bunjevačko-šokačkih Hrvata, Zagreb, 1968; 
Pajo Kujundžić (1859 — 1915.), Subotička Danica 
: kalendar za 1988., Subotica, 1987; 1. Szentgyor- 
gyi, E. Bažant, Subotička bibliografija 1870-1918 
: A szabadkai kiadvdnyok bibliogrdfidja, 2, Subo- 
tica : Szabadka, 1993, B. Gabrić, Osamdeseta 
obljetnica smrti Paje Kujundžića, Subotička dani- 
ca (nova) : kalendar za 1996. godinu, Subotica, 
1995; S. Beretić, Pajo Kujundžić župnik Župe sv. 
Jurja u Subotici, Zvonik, 8/2001, Subotica; S. Be- 
retić, Pajo Kujundžić — nesuđeni župnik Župe sv. 
Terezije u Subotici, Zvonik, 10/2001, Subotica; L. 
1. Krmpotić, 125 godina od osnutka Pučke kasine 
1878-2003. Subotica, 2003; M. Evetović, Život i 
rad Paje Kujundžića, Subotica, 2005; M. Stantić, 
Kulturno djelovanje Paje Kujundžića, Glasnik 
Pučke Kasine 1878, 4/2006, Subotica; M. Stantić, 
Inkulturacija vjere kroz pučku pobožnost bunje- 
vačkih Hrvata, Subotica, 2010; M. Evetović, Kul- 
turna povijest bunjevačkih i šokačkih Hrvata, 
Subotica, 2010; R. Skenderović, Kolo mladeži, 
Godišnjak za znanstvena istraživanja Zavoda za 
kulturu vojvođanskih Hrvata, 3, Subotica, 2011; R. 
Skenderović, Oblikovanje bunjevačkog političkog 
identiteta u Bačkoj tijekom druge polovine XIX. 
Stoljeća, Časopis za suvremenu povijest, 1/2012, 
Zagreb; O. Kovačev Ninkov, Lica vremena : por- 
treti iz umetničke zbirke Gradskog muzeja u Su- 
botici, 1, Subotica, 2013; Hrvatski biografski lek- 
sikon, 8, Zagreb, 2013; M. Grlica, Bunjevačka 
školska zadruga, Museion, 13, Subotica, 2015; M. 
Evetović, Život i rad Paje Kujundžića 1859 - 1915, 
Subotica, 2019. 

1. Ivanković Radak 


KUJUNDŽIĆ, Radoslav (Mijo, Miho- 
vil, Mihael, Gaudencije) (Subotica, 4. IX. 
1893. — Subotica, 24. XII. 1989.), franjevac. 
Rođen je u poljodjelskoj obitelji Albe i Kri- 
stine Kujundžić. U matici krštenih subo- 
tičke župe sv. Roka upisan je pod imenom 
Mihal (Mihael), a kao prebivalište nazna- 
čena je Subotica, III. kvart, kbr. 299, što 
znači da je bio gradsko dijete. Osnovnu 
školu i pet razreda gimnazije završio je u 
Subotičkoj gradskoj madžarskoj velikoj 
gimnaziji, a zatim i tri godine tečaja pro- 
vincijskoga franjevačkoga učilišta u Baji. 

U franjevački je red stupio 1910. u Peču- 
hu, u madžarskoj franjevačkoj provinciji 
sv. Ivana Kapistrana, kojoj su pripadali sa- 
mostani u Bačkoj. Tom je prigodom dobio 
redovničko ime Gaudencije, koje je poslije 
pohrvatio u Radoslav. Prve redovničke za- 
vjete položio je 1911. u Pečuhu, a 1915. u 
Gyčngyčsu. Četverogodišnji bogoslovni 
studij završio je na franjevačkom bogoslov- 
nom učilištu u Gyongyčsu. Za svećenika je 
zaređen 1916. u Egeru. 


Od svojih je poglavara tražio da djelu- 
je kao svećenik među svojim narodom, pa 
je od početka službovao u franjevačkim 
samostanima u Bačkoj s hrvatskom po- 
pulacijom: najprije u Baču (1916.-17.), gdje 
djeluje kao kateheta i kapelan u župi, za- 
tim u Mohaču (1917.-18.), kao dušobrižnik i 
vjeroučitelj te upravitelj Trećega reda, pa u 
Subotici (1918.-23.), najprije kao dušobriž- 
nik samostana, kada je 1921. franjevačko- 
mu samostanu povjerena župa kao kape- 
lan, a poslije i kao vjeroučitelj te upravitelj 
Trećega reda. Kada je nakon razgraniče- 
nja Kraljevine SHS i Madžarske Uprava 
franjevačkoga reda samostan u Subotici 
pripojila Hrvatskoj franjevačkoj provin- 
ciji sv. Ćirila i Metoda 1923., opredijelio 
se da želi biti članom te provincije. Iste 
je godine odmah izabran i za gvardijana 
samostana u Subotici i za upravitelja župe. 


Radoslav Kujundžić 


Na kapitulu Hrvatske franjevačke provin- 
cije sv. Ćirila i Metoda 1927. izabran je za 
definitora (člana upravnoga vijeća), s tim 
da je i dalje ostao gvardijanom samostana 
u Subotici. Bio je gvardijan samostana i 


župnik u Vukovaru 1930.-31, zatim pred- 
stojnik samostana u Baču 1931.-42., gdje je 
mnogo učinio na obnovi crkve, samostana 
i samostanske knjižnice, ponovno je bio 
gvardijan samostana i župnik u Vukovaru 
1942.-45. U Suboticu se vraća 1945., gdje 
kao gvardijan ostaje tri mandata, do 1954. 
god. Te je godine po treći put izabran za 
definitora Provincije, što potvrđuje njegov 
ugled među franjevačkom subraćom. Iste 
je godine premješten u samostan u Baču, 
gdje ostaje dvije godine, zatim je 1956. pre- 
mješten u samostan u Cerniku, a 1957. po- 
novno u samostan u Subotici, gdje je 1960. 
po treći put postavljen za gvardijana. Tu je 
službu vršio devet godina. To je bila njego- 
va zadnja poglavarska služba. Subotički sa- 
mostanski kroničar navodi da kao jubilarac 
(zlatni svećenički jubilej slavio je 1966.) u 
godinama ne nosi više odgovorne službe, 
ali je neumoran u ispovjedaonici. U raz- 
doblju 1969.-75. u samostanu u Vukovaru 
časni je starina i ispovjednik, kako ga opi- 
suje tamošnji samostanski kroničar. God. 
1975. vraća se u matični samostan u Subo- 
tici, u kojem je 1976. proslavio dijamantni 
svećenički jubilej (60 god. svećeništva), a 
1986. i biserni jubilej (70 god. svećeništva). 
Njegova jubilarna slavlja obilježavana su 
skromno, a sam ih je doživljavao kao moli- 
tvenu zahvalnost Bogu za tako izvanredne 
darove. Dok ga je služio sluh, redovito je 
ispovijedao, a kad to više nije mogao, ne- 
umorno se molio i sa samostanskog kora 
pratio sve mise koje su se u crkvi služile. 


Od svojih dječačkih dana bio je svje- 
stan svoje pripadnosti hrvatskom narodu, 
ali je jednako služio i madžarske vjernike. 
Zbog svojega zauzetoga djelovanja među 
bunjevačkim Hrvatima zaslužan je za od- 
lazak većega broja dječaka u franjevačko 
sjemenište u Varaždin, od kojih su poje- 
dinci poslije postali franjevci (Beato Buki- 
nac, Efrem Kujundžić, Vendelin Vujković, 
Krešimir Kujundžić, Željko Dulić, Leopold 
Ivanković). Prema vlastitim riječima, patio 
je što se broj bunjevačkih Hrvata smanjuje 
u Bačkoj, što imaju malo djece, što se ise- 
ljavaju u druge krajeve 1 što su malo svjesni 
svojega narodnoga bića, zbog čega je neu- 
morno molio za svoj narod. 


KUJUNDŽIĆ 


Izvor: Arhiv Hrvatske franjevačke provincije sv. 
Cirila i Metoda, Zagreb. 


Lit.: Bačko klasje, br. 55, Subotica, 1989; R. Gele- 
manović, U spomen o. Radoslavu Kujundžiću: 
Dosljedan bunjevački Hrvat — franjevac — sveće- 
nik, Subotička Danica kalendar za 1991. god., 
Subotica, b. g. 

A. Skenderović 


KUJUNDŽIĆ, Stanka (Bikovo, 22. III. 
1940.), odvjetnica, političarka. Kći je An- 
drije Stantića i Milice, rođ. Skenderović. 
Majka je novinara i diplomata Ive Kujun- 
džića. Osnovnu školu i gimnaziju završila 
je u Subotici, a diplomirala je na Pravnom 
fakultetu u Zagrebu. Radila je kao direk- 
torica pravne službe u nekoliko subotičkih 
tvrtki, među ostalim i kao glavna tajnica 
na Građevinskom fakultetu u Subotici. 
Kao odvjetnica radi od 1985. u odvjetnič- 
kom uredu sa suprugom Jakovom. 


Nakon raspada socijalističkog sustava 
aktivno se uključila u politički život Su- 
botice te je postala prva žena u hrvatskoj 
zajednici u Vojvodini koja je obnašala 
visoke političke dužnosti. Bila je među 
osnivačima Demokratskoga saveza Hrva- 
tau Vojvodini, a na Osnivačkoj skupštini 
stranke 15. VII. 1990. u Subotici izabrana 
je za jednoga od tri dopredsjednika. Tu 
je funkciju obnašala do 1997. Na prvim 
postsocijalističkim višestranačkim lokal- 
nim izborima 1992. bila je među 10 iza- 
branih odbornika DSHV-a u Skupštini 
Općine Subotice, nakon čega je na sjednici 
Skupštine izabrana za dopredsjednicu SO 


N A ago 
/ “\ W Slanka Kujandatć 


S. Kujundžić, Naši mladenci, Subotica, 2004. 

Subotice. Tu faktički dogradonačelničku 
dužnost u za hrvatski narod u Vojvodini 
teškim ratnim vremenima obnašala je do 
1996., kada se ponovno vraća u odvjetniš- 
tvo, gdje radi do odlaska u mirovinu 2000. 
Osnivačica je i članica više kulturnih i pro- 
svjetnih udruga u Subotici. Bila je vijećni- 
ca Hrvatskog nacionalnog vijeća 2007.-10. 


U mirovini se bavi sakupljanjem kul- 
turne baštine subotičkih bunjevačkih Hr- 
vata te je 2004. izdala knjigu o njihovim 
svadbenim običajima. 


Djelo: Naši mladenci, Subotica, 2004. 


Lit.: Glas ravnice, br. 1, 18, 19-20, 25, 61, 74, 78, 
81, Subotica, 1990, 1992, 1996, 1997. 


I. Kujundžić 


KUJUNDŽIĆ, Stipan (Kuluntsits, Ku- 
luncsics, Stephanus, Istvan) (Subotica, 13. 
II. 1798. — Subotica, 22. X. 1873.) doktor 
prava, odvjetnik, visoki subotički gradski 
dužnosnik. Sin je Stipana i Agneze, rođ. 
Palković. Nakon što je završio studij pra- 
va i doktorirao u Pešti 1816., postao je od- 
vjetnikom u rodnom mjestu. Tu je poslije 
u gradskoj upravi član gradskoga magistra- 
ta 1839.-49., u kojem je obnašao dužnosti 
glavnog gradskog kapetan 1844.-47. te 
gradonačelnika 1847.-49. Skupa s Vincom 
Zomborčevićem, glavnim gradskim liječ- 
nikom, bio je zastupnik grada na zasjeda- 
nju Ugarskoga sabora 1847.-48. 


Na latinskome su tiskane njegova dok- 
torska disertacija — rasprava iz rimskoga i 
kaznenoga prava 1816., a sljedeće godine 
još dvije pravničke rasprave. God. 1846. 
na madžarskom je tiskano stajalište Grada 
Subotice glede planiranoga povezivanja 
željezničkom prugom susjednoga Sege- 
dina s Bajom, koje je uz njega potpisalo 
još nekoliko visokih gradskih dužnosnika 
članova Izabrane općine (član magistrata 
Josip Mačković, gradski bilježnik Franjo 
Zomborčević, narodni tribun Stevan Bla- 
gojević, gradski računovođa Ilija Bačić i 
odvjetnik Bodo Špeletić). 

Djela: Positiones ex jure civili romano et jure cri- 


mili, quas in regioa scietn. universitate Pesthiensi 
publicae propugnandas suscepit Stephanus Ku- 

luntsits anno 1816., Budae, 1816; Oratio quam 
terminato cursu juridico in tesseram grati animi 
Regiae scientiarum universitatis Hungaricae, inc- 
lytae Facultatis juridicae dignissimis doctoribus 
nomine omnium suorum conscholarium / dixit 
Stephanus Kuluntsits, Budae, 1817; Propositiones 
ex universo jure Hungarico, quas semestri secun- 
do in Regia scientiarum universitate Pestiensi 
anno 1817. mense Augusto / publice propugnandas 
suscepit d. Kuluntsits Stephanus, Budae, 1817; Te- 
kintetes Tandcs, “s Vdlaszto Kozonseg!, [Szabadka, 
1846]. 


Lit.: 1. Ivanyi, Szabadka szabad kiralyi varos 
tortenete, 1-2, Szabadka, 1886-1892; I. Kujundžić, 
Bunjevačko-šokačka bibliografija, Rad JAZU, 355, 
Zagreb, 1969; I. Szentgyčrgyi, E. Bažant, N. Bašić 
Palković, Subotička bibliografija 1764-1869, 1, 
Subotica, 1988; M. Evetović, Kulturna povijest 
bunjevačkih i šokačkih Hrvata, Subotica, 2010. 


S. Bačić 


KUJUNDŽIĆ, Tome (Kuluncsich, Tho- 
mas) (Subotica, oko 1767. — 2), pravnik, vi- 
soki subotički gradski dužnosnik. Nakon 
studija prava položio je za doktora prava 
i postao odvjetnik. U Subotici je obnašao 
visoke gradske dužnosti: bio je član grad- 
skoga magistrata (senata), u kojem je ob- 
našao dužnosti glavnog gradskog kapeta- 
na 1813.-16. i gradonačelnika 1816.-20. S 
drugim članovima gradskoga magistrata 
bio je zastupnik Subotice na zasjedanjima 
Ugarskoga sabora: 1807. s Ivanom Sučićem 
te 1811. s Matijom Markovićem. Objavlje- 
na je njegova doktorska disertacija koju je 
obranio na Sveučilištu u Pešti 1787. 


Djelo: Dissertatio inauguralis juridica de fide- 
jussore, quam quae debetur, promittit, quam una 
cum positionibus ex universa jurisprudentia 
annuente incl. facult. iuridica in celeberrima ac 
regia Universitate Pestiensi pro summis in iure 
honoribus, privilegiisque doctoralibus legitime 
consequendis publicae eruditorum disquisitioni 
submittit Thomas Kuluncsich, Pestini, 1787. 


Lit.: 1. Ivanyi, Szabadka szabad kirdlyi varos 
tortenete, 1-2, Szabadka, 1886-1892; I. Kujundžić, 
Bunjevačko-šokačka bibliografija, Rad JAZU, 355, 
Zagreb, 1969; I. Szentgyčrgyi, E. Bažant, N. Bašić 
Palković, Subotička bibliografija 1764-1869, 1, 
Subotica, 1988; M. Evetović, Kulturna povijest 
bunjevačkih i šokačkih Hrvata, Subotica, 2010. 


S. Bačić 


KUJUNDŽIĆ, Tome (Subotica, 19. XII. 
1836. — Subotica, 15. IV. 1907.), zemljopo- 
sjednik, vlasnik parnoga mlina, trgovac, 
virilist. Sin je Lazara i Eržike, rođ. Miloda- 
nović. Neven je u br. 8/1894 zabilježio da je 
prvi izgradio kuću na kat u V. subotičkom 
krugu (kvartu), na Somborskom putu, u 
Stipić kraju: »Lipo, ukusno zigjana visoka 
kuća je već pod krovom i diči bunjevački 
kraj«. Ovime su se i u V. kvartu, u to vrije- 
me u naseljenom gotovo isključivo bunje- 
vačkim življem, koji se do tada uglavnom 
ubrajao u predgrađe, počele graditi katni- 
ce. Razvoj grada prekinuo je međutim Prvi 
svjetski rat, pa je ta kuća do danas ostala 
jedna od rijetkih katnih kuća u ovom dijelu 
grada, ali i jedina do kraja Drugoga svjet- 
skoga rata izgrađena na samom Sombor- 
skom putu, koji je tada bio jedan od sedam 
glavnih putova koji je Suboticu povezivao 
sa susjednim gradovima — u ovom slučaju 
sa Somborom, Osijekom, Zagrebom i da- 
lje prema zapadu, prema Alpama i Europi. 
U adresaru Aleksandra Maluševa iz 1906. 
Tome Kujundžić je naveden kao vlasnik 
kuće, da je po profesiji trgovac, vjerojatno 
je u njoj držao i svoju trgovačku radnjicu te 
je imao i telefonski broj 235. Bio je virilni 
član (prema poreznom cenzusu) subotičke 
gradske skupštine 1905.-06. 


Jednokatna zgrada po projektu Nandora 
Wagnera izgrađena je nedaleko od Blaško- 
va križa, ima suhi ulaz postavljen na sre- 
dišnjoj osi fasade, s čije su se lijeve i desne 
strane u prizemlju nalazila dva lokala za 
iznajmljivanje. Ima osnovu u obliku slova 
»U«, u dvorišnom dijelu i na katu nalazilo 


Današnji izgled kuće Tome Kujundžića na 
Somborskom putu br. 32 


KUJUNDŽIĆ 


se više stanova za iznajmljivanje, a pose- 
ban dio kuće bio je namijenjen pomoćnom 
osoblju. Početkom XX. st. zgrada je imala 
reprezentativnu neorenesansnu fasadu te 
njezino današnje oronulo stanje ne govori 
o njezinoj nekadašnjoj važnosti i reprezen- 
tativnosti. 


Lit.: Neven, 8/1894, Subotica; S. Malusev, Sza- 
badka Sz. kir. vdros czim- 6s lakjegzyeke, Sza- 
badka 1906; V. Aladžić, Subotica koja nestaje, 
Subotica, 2012. 

M. Grlica i S. Bačić 


KUJUNDŽIĆ, Vince (Vinko) (Verušić, 
16. I. 1870. — 23. III. 1895.), kulturni djelat- 
nik. Sin je Nikole i Luce, rođ. Temunović. 
Osnovnu školu i niže razrede gimnazije u 
Subotici te više razrede u Kalači završio 
je s odličnim uspjehom. Nakon mature 
stupio je u bogosloviju. U borbi za mate- 
rinski jezik čuvao ga je i učio u želji da 
na njemu navješćuje vjeru. Zbog bolesti 
je više puta prekidao studij. Kao bogoslov 
bio je suradnik Nevena — tražeći lijeka i 
kod samoga hidroterapista i svećenika Se- 
bastiana Kneippa u Worishofenu (danas: 
Bad Worishofen) u Bavarskoj, svoj je pu- 
topis objavio u Nevenu 1892., a Kneippo- 
vi hidroterapijski savjeti objavljeni su i u 
Subotičkoj Danici za 1893. Preminuo je 
nakon šest godina liječenja. Pokopan je na 
subotičkom Kerskom groblju uz mnoštvo 
naroda te svećenika, osobito iz Kalače. 
Ivan Petreš posvetio mu je pjesmu (Neven, 
3/1896). Potpisivao se V-ko. 


Lit.: Neven, 8,9/1892, 4/1895, 3/1896, Subotica; M. 
Cindori Šinković, E. Bažant, Neven : Zabavno-po- 
učni misečnik za Bunjevce i Šokce (1884-1914) : 
Bibliografija, Beograd — Subotica, 2008; M. Eve- 
tović, Kulturna povijest bunjevačkih i šokačkih 
Hrvata, Subotica, 2010. 

S. Bačić 


KUJUNDŽIĆ, Zoltan (Subotica, 27. IX. 
1932.), pedagoški, socijalni i kulturni dje- 
latnik. Rođen u poljodjelskoj obitelji Sti- 
pana i Jelisavete, rođ. Bašić. Obitelj mu je 
podrijetlom iz madžarskog dijela Čikerije, 
a nakon Prvoga svjetskoga rata optirala je 
za Kraljevinu SHS. Pučko i gimnazijsko 
obrazovanje završio u Subotici. Učiteljsku 
školu polazio je u Subotici, gdje je 1951. 

stekao zvanje učitelja razredne nastave. 
Na Višoj upravnoj školi u Novom Sadu 
stekao je 1965. zvanje socijalnog radnika. 
Kao učitelj i upravitelj škola radio je u Ta- 
vankutu i Subotici. Poslije je radio i kao 
odgojitelj i edukator djece u subotičkom 
Kekecu, andragog u Sreskom birou rada, 
tajnik Crvenog križa u Subotici, socijalni 
radnik. Bio je ravnatelj OŠ Matije Gubec 
u Tavankutu 1975.-82, kada je izgrađena 
nova dvorana za tjelesni odgoj i tri nove 
učionice za potrebe proširenja školskog 
prostora zbog spajanja salašarskih škola. 
Dobitnik je više stručnih priznanja. Dok 
je radio u Tavankutu, bio je član dramske 
sekcije i tajnik KUD-a Matija Gubec. Bio 
je predsjednik Društva socijalnih radnika 
u Subotici, a u nekoliko mandata odbornik 
Skupštine Općine Subotice. U razdoblju 
nakon umirovljenja 1991. bio je i tajnik Bu- 
njevačke matice. 

G. Bačlija 


KUJUNDŽIĆ, Zoltan (Subotica, 4. IV. 
1968.), nogometaš, nogometni trener. Sin 
je Jakova i Klare, rođ. Szabo. U Subotici je 
završio osnovnu i srednju tehničku školu 
(MESŠC) - strojarski smjer za zanimanje 
kovinotokar. U subotičkoj tvornici Sever 
radio je 1986.-88., a nakon toga se profesi- 
onalno posvetio nogometu. 


Sportsku karijeru započeo je 1981. kao 
vratar u pionirima FK Bačke iz Subotice. 
Prošavši sve selekcije, od sezone 1984./85. 
nastupao je za najbolji sastav Bačke. Od 
1989. bio je na dvojnoj registraciji u FK 
Spartaku iz Subotice. U zadnje dvije se- 
zone jugoslavenske Prve savezne lige 
1990./91. i 1991./92. za Spartak je branio 
na 19 utakmica. Potom je nastupao u Pr- 
voj ligi SR Jugoslavije, gdje je u sezoni 
1994./95. Spartak postigao najveći uspjeh 
osvojivši 5. mjesto, a on je bio standardni 
vratar na svim utakmicama. Ukupno je za 
Spartak nastupio 101 put na prvoligaškim 
utakmicama. U ožujku 1994. branio je na 
drugoj finalnoj utakmici Kupa Jugoslavi- 
je u Beogradu, u kojoj je Spartak izgubio 
od Partizana sa 6 : 1, ne uspjevši osvoji- 
ti trofej. U siječnju 1996. potpisao je za 
Fehervdr-Parmalat FC (slijedeće godine 

promijenjen naziv u Videoton FC, današnji 
MOL Vidi FC) iz Stolnoga Biograda (madž. 
Szekesfehćrvar). Nakon jedne i pol sezone 
vratio se iz Madžarske kao posuđeni igrač 
kako bi pomogao Spartaku u kvalifikacija- 
ma za opstanak u I. B ligi. U siječnju 1999. 
prešao je u FK Mladost iz Lučana (kraj 
Čačka), iz kojeg je ubrzo otišao zbog iz- 
bijanja rata u ožujku iste godine i prekida 
nogometnog prvenstva, te se još jednom 
vratio u Spartak. Od proljeća 2000. nastu- 
pao je šest mjeseci za momčad K/ Klaksvik 
s Farskih otoka, koja je osvojila naslov na- 
cionalnog prvaka, te je igrao u kvalifikaci- 
jama Lige prvaka protiv FK Crvene Zvezde 
iz Beograda. Nakon završetka prvenstva 
na jesen 2000. vratio se u Suboticu i branio 
za FK Palić, a na proljeće 2001. ponovno je 
otišao u Ki Klaksvik. Od jeseni 2001. na- 
stupao je za matični klub Bačku. Potom je 
2003. branio šest mjeseci u 2. ligi Poljske 
za OKS Odru iz Opole (južna Poljska). Na- 
kon toga se vratio u Suboticu i nastupao 
za nižerazredne klubove Palić, Tavankut 
i Radnički iz Bajmoka, a sezone 2010./11. 
odlazi u Madžarsku, u nižerazredni KSE 
Kisszallas iz Kisszallasa, za koji je igrao 
do kraja aktivne karijere 2013. Branio je 
za reprezentaciju Hrvata iz Vojvodine na 
I. europskom nogometnom natjecanju hr- 
vatskih nacionalnih manjina 2006., kada je 
reprezentacija osvojila 3. mjesto. 


Završio je I. stupanj trenerske škole u 
Subotici 2002,. a od 2006. licencirani je 
trener. U sezoni 2006./07. bio je pomoćni 
trener u FC Szeged iz Segedina. God. 2008. 
postao je trener vratarki svih selekcija 
ženske nogometne reprezentacije Srbije, a 
usporedno je počeo raditi u ŽFK Spartak. 
Kao trener uz Borisa Arsića sa ŽFK Spar- 
tak osvaja četiri puta prvenstvo i tri puta 
Kup Srbije u ženskom nogometu u raz- 
doblju 2010.-13. U sezoni 2012./13. ekipa 
ŽFK Spartaka plasirala se među 32 najbo- 
lja kluba u Ligi prvakinja i 2012. progla- 
šene su za najbolju žensku sportsku ekipu 
u Vojvodini. Od 2013. pomoćni je trener u 
novom madžarskom klubu FC Szeged 2011. 
Živi u Segedinu. 


Izvor: osobni iskaz Zoltana Kujundžića iz Segedina. 


Lit.: Ž. Inić, Knjiga o Spartaku 1945-1947 1947 - 
1997, Subotica, 1997; Ž. Inić (ur.), Fudbalski klub 
Bačka 1901 — 1991, Subotica, 1991; D. Prćić, Na- 
stup nogometne reprezentacije vojvođanskih Hr- 
vata : Bronca iz Splita, Hrvatska riječ, br. 199, 
Subotica, 8. XII. 2006; www.mozzartsport.com/ 
news/222501/sport:nekategorizovano/title:repor- 
taza-i-zene-igraju-fudbal-zar-ne (pristupljeno 31. 
XII. 2018.) 

P. Skenderović i E. Hemar 


KUJUNDŽIĆ, Željko (Desider, Dezsć) 
(Subotica, 23. X. 1920. — Osoyos, Kana- 
da, 23. 1. 2003.), kipar, slikar, keramičar, 
pedagog. Sin je Lazara i Ane, rođ. Rogić. 
Likovno školovanje započeo je u Jugosla- 
viji, a u Zagrebu, Splitu i Veneciji boravi u 
okviru studijskih putovanja. Diplomirao je 
na Kraljevskoj umjetničkoj školi u Budim- 
pešti 1944. Tijekom nacističke okupacije 
Madžarske aktivan je u studentskoj ćeliji 
otpora te je 1944. zatočen u nacističkim 
radnim logorima u Ukrajini, odakle je po- 
bjegao i vratio se u Jugoslaviju. U poslije- 
ratnoj Subotici od 4. I. do 20. VIII. 1945. 
radio je kao nastavnik crtanja u Državnoj 
muškoj realnoj gimnaziji. Iste godine u 
srpnju na zajedničkoj izložbi s Laszlom 
Szilagyijem izlaže u Državnoj muzičkoj 
školi u Subotici svojih 19 slika 1 8 skulptu- 
ra. Nakon razrješenja s dužnosti nastav- 
nika u gimnaziji odlazi nastaviti studij u 
Budimpešti. Diplomu magistra likovnih 
umjetnosti stekao je na Institutu likovnih 
umjetnosti u Budimpešti 1946. 


Razočaran ograničenjima za umjetnike 
pod Titovim režimom, 1946. prešao je prvo 
u Madžarsku. Odatle odlazi u Škotsku, 
gdje dobiva priliku na temelju natječaja 
Škotske akademije znanosti i umjetnosti 
izraditi seriju medalja o škotskim kralje- 
vima. U Škotskoj je surađivao s pjesnikom 
Ianom Hamiltonom Finlayom izrađujući 
nekoliko naslovnica te ilustracije za njego- 
ve knjige. Surađivao je i s kiparom Char- 
lesom d'Orville Pilkington Jacksonom, a 
kao predavač radi na Odsjeku za mural 
na Sveučilištu u Edinburghu. Kao kritičar, 
pisao je za Weekly Scotsman. Članak Art 
in the Modern World objavljen mu je 1956. 
u publikaciji Young Artists of Promise, u 
kojoj je predstavljeno 120 britanskih mo- 


KUJUNDŽIĆ 


dernih umjetnika. Svoju biografiju objavio 
jeu knjizi Torn Canvas (Edinburgh, 1957.). 


U Kanadu se seli s obitelji 1958. te se 
zapošljava u srednjoj školi Mount Baker u 
Cranbrooku. Već sljedeće godine realizira 
svoje prve radove u gradu: Fink fontanu i 
murale u Regionalnoj bolnici. Iste se go- 
dine preselio u Nelson, gdje se zapošljava 
kao umjetnički voditelj u L.V. Rogers High 
School. Tu je bio osnivač i prvi ravnatelj 
Kootenay School of Art 1960.-64. (danas 
dio Selkirk Koledža u West Kootenayu). 
Svoje radove izlagao je s avangardnom 
skupinom Spokane, koju su činili Wirth 
McCoy, Robert Graves, Keith Monaghan i 
Harold Balazs. Zajedno su imali značajan 
utjecaj na poslijeratnu umjetnost toga po- 
dručja. God. 1964. preselio se u Kelownu, 
gdje je osnovao »Umjetnički centar«, koji 
je služio kao galerija, atelje i učionica. Od 


Željko Kujundžić 


jeseni 1964. do proljeća 1966. radio je 
kao nastavnik likovne umjetnosti u sred- 
njoj školi Rutland. Organizirao je i prvi 
ljetni umjetnički festival Okanagan 1967., 
a osnovao je i bio član grupe Okanagan 
Artists s Weldonom Mundenom, Des Lo- 
anom, Leroyem Jensenom i Frankom Po- 
Ilom. Cijelo njegovo stvaralaštvo odražava 
velik interes za lokalnu izvornu umjetnost 
općenito te je često boravio, proučavao i 
stvarao diljem Okanagana. 

Od 1968. predaje na Državnom sveu- 
čilištu u Pennsylvaniji (SAD) 1 vodi novi 
Odsjek za umjetnost za Campus Fayette u 
Uniontownu. Tijekom toga razdoblja pri- 
mio je nekoliko stipendija i priznanja za 
proučavanje umjetnosti drugih autohtonih 
kultura, uključujući i područja Meksika i 
Gvatemale, te umjetnost plemena Hopi i 
Navajo u SAD-u, kao i keramiku indijan- 
skoga plemena Pueblo. Cijelo njegovo stva- 
ralaštvo obilježeno je utjecajem autohtonih 
likovnih elemenata starosjedilaca sjeverno- 
američkoga kontinenta. 


God. 1971. izabran je za punopravnoga 
člana Međunarodne akademije za kera- 
miku u Švicarskoj, a idućih je godina in- 
tenzivno izlagao diljem SAD-a i Europe. 
Iako u mirovini od 1982., nastavlja svoj 
stvaralački rad. Od tada izlaže i u Europi: 
u Parizu 1982., u Firenci 1985., a 1987. na 
VII. Međunarodnoj izložbi skulptura u Bu- 
dimpešti, nakon koje daruje subotičkomu 
Gradskomu muzeju skulpturu Duh zemlje. 


Istaknuto mjesto u njegovu stvaralaš- 
tvu imaju murali, fontane, vitraji, skulpture 
izrađene u različitim tehnikama i materija- 
lima, kao što su drvo, keramika, slikarske 
i grafičke tehnike, metal i tkanje. Među 
njegovim radovima na otvorenom ističu se 
skulpture na stadionu Thunderbird Sveu- 
čilišta Britanske Kolumbije (UBC) u Van- 
couveru, a autor je i spomenika The Gate 
of Life u Židovskom centru u Uniontownu 
u Pennsylvaniji, posvećenoga sjećanju na 
poginule u holokaustu. Njegovi radovi na- 
laze se u brojnim javnim i privatnim kolek- 
cijama širom svijeta, uključujući Palazzo 
Medici-Ricardi u Italiji, Smithsonian u 
Washingtonu, Sveučilište Edinburgh, Dr- 
žavno sveučilište Pennsylvania, Nacional- 
nu zbirku skulptura u Torontu i Nacionalni 
muzej Kyoto u Japanu. 


Okušao se i kao izumitelj — osmislio je 
i usavršio radnu solarnu peć 1976. Bio je to 
projekt na kojem je radio više od dvadeset 
godina, inspiriran solarnim generatorima 
u Francuskoj i Kolumbiji. 


Izvor: Dosje Željko Kujundžić/Hemeroteka um- 
jetničkog odjela, Gradski muzej Subotica. 

Lit.: M. Mliković]., Upoznavanje domaćina s kul- 
turom vojvođanskih Hrvata, Subotičke novine, 23. 
XI. 2001, Subotica; www.torncanvas.ca (pri- 
stupljeno 10. IV. 2019); www.claireart.ca/zk/zk- 
main.htm (pristupljeno 11. IV. 2019). 


Lj. Vuković-Dulić 


KUKA, u bačkih Bunjevaca drvena napra- 
va koja služi za prikupljanje pokošenoga 
žita, trave i sl. Izrađuje se tako što se u dr- 
veno sapište dužine oko 80 cm na gornjem 
kraju uglavi kraći drveni parožak (šiljak) 
u obliku broja 1, koji služi za rukovetanje. 
Njime rukovetačica u risu ide za risarom 
(koscem) držeći kuku za donji kraj i kupi 
pokošeno žito koje kosac u jednom zamahu 
otkosi i naslonjeno na prlj (savijeni prut) 
kose odloži na nepokošeno žito. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1991; A. Sekulić, Rječnik 
govora bačkih Hrvata, Zagreb, 2005; A. Stantić, 
Ris i obiteljska dužijanca u subatičkom ataru, Su- 
botica, 2011. 

P. Skenderović 


KUKOVIĆ, Ruža (Voktuj, madž. Fokt6, 
2, 1942), slikarica, pedagoginja. Kći je ka- 
lačkoga klesara. Potomak je hrvatskog roda 
koji se u kalačkim matičnim knjigama spo- 
minje već početkom XVIII. st. Po nekim 
njegovim zaslužnim članovima u Kalači je 
nazvana ulica Kukovics kaz. 


Hrvatski je jezik usavršila kod svojih 
rođaka u obližnjem Baćinu (madž. Batya). 
Maturirala je u kalačkoj gimnaziji (1960.). 
Na segedinskoj Visokoj nastavničkoj školi 
studirala je geografiju i likovnu kulturu. 
Osobito je privlače pučki običaji i šaroliki 
vezovi narodne nošnje u Kalači i okolici te 
krajobraz područja Sarkoz. Njezin profesor 
ErnG6 Fischer umnogome je pridonio da se 
taj interes utjelovi u likovnoj umjetnosti 
visoke razine. 


God. 1964. zaposlila se u kiskunfeleđ- 
haskoj knjižnici, a poslije dvije godine u 
bajskoj donjogradskoj Školi Ferenca Rdko- 
czija, gdje do umirovljenja predaje likovnu 
kulturu. Istodobno, kao voditeljica kruga 
crtanja, radi i u garskoj školi. 


Od 1963. ima samostalne i skupne 
izložbe diljem Madžarske. Glavni smjer 


njezina stvaralaštva odražava se u grafici, 
i to uz uporabu tuša. Drugi smjer u kojem 
stvara jest slikarstvo. U prvome traži i 
nalazi vlastiti izričaj, u kojem je očito ap- 
strahiranje i istančanost obradbe, a u sli- 
karstvu napose gradi kompozicije i pejsaže. 
»Promatrajući njezine radove, koji odišu 
zadivljujućom finoćom, i nehotice se pri- 
sjetimo pripovjedaka i bajki« piše jedan od 
kritičara. Posebno je bila zapažena njezina 
izložba akvarela, nazvana Boje prirode, u 
Ceglidu (madž. Cegled) 2012. Jedno od nje- 
zinih najboljih djela te vrste jest Živo drvo. 


Lit.: M. Dekić, Pedagog, slikar Ruža Kuković-Ha- 
vadi, Narodni kalendar za 1979, Budimpešta, 
1978; R. Szij, Kukovics Rozsa miiveszeterol, Bu- 
dapesti Muvćszetbaratok Egyesiilete, Budapest, 
1985. 

Ž. Mandić 


KUKTIN, Bela (Subotica, 12. X. 1939. 
— Subotica, 6. XII. 2017.), tehnolog šu- 
marstva, gospodarstvenik. Rođen je u 
radničkoj obitelji Mije i Kate, rođ. Takač. 
Osnovnu te srednju školu drvnoindustrij- 
skog smjera završio je u Subotici. Nakon 
povratka s odsluženja vojnog roka zapo- 
šljava se u tvornici namještaja Nova Bu- 
dućnost u Subotici. Kao stipendist tvrtke, 
diplomirao je uz rad na Šumarskom fa- 
kultetu u Ljubljani 1968. Nakon toga bio 
je direktor subotičkih tvrtki Fa Fa i Javor, 
koje su prije integracije u jednu tvrtku 
Fafa Javor samostalno poslovale u drvo- 
prerađivačkoj industriji i izradi namještaja 
i sajamske opreme. Poslije je bio direktor 
Fabrike ambalaže u Bačkim Vinogradima 
1977.-81., koja je djelovala u sklopu tvrtke 
Peščara, a zatim direktor Udružene drvne 
industrije Subotica SUBINA. Za svoj rad i 
za poslovanje tvrtki kojima je bio na čelu 
dobio je više priznanja: Prvomajsku nagra- 
du, priznanja privrednih komora Vojvodi- 
ne, Srbije i Jugoslavije i dr. 


U politički život uključio se nakon za- 
poslenja te je bio predsjednik Fabričkog 
komiteta Narodne omladine u Novoj Bu- 
dućnosti. U nekoliko mandata bio je član 
Općinskog komiteta SKJ u Subotici i od- 
bornik Skupštine Općine Subotica u Vijeću 
proizvođača kao svojedobno najmlađi od- 


KUKURUZ 


bornik. Bio je član Općinskog sindikalnog 
vijeća i predsjednik Strukovnog sindikata 
iz područja drvne industrije. U nekoliko 
mandata bio je član Upravnog odbora FK 
Spartak iz Subotice. 

G. Bačlija 


KUKURUZ (lat. Zea mays L.; tur. koko- 
roz), jednogodišnja zeljasta biljna vrsta iz 
porodice trava (fam. Poaceae), podrijetlom 
iz Srednje Amerike. U Europu su ga doni- 
jeli Kolumbovi pomorci. Zahvaljujući viso- 
kom potencijalu rodnosti i širokoj uporabi 
u prehrani ljudi i domaćih životinja, brzo 
se proširio na sve kontinente u područja 
tople i umjerene kontinentalne klime. Na 
prostorima ugarskoga Podunavlja uzgaja 
se od XVI. st. Bački Hrvati zovu ga kuruz. 
Osim u prehrani domaćih životinja i ljudi, 
rabi se i u industrijskoj preradi, pri čemu 
se može dobiti oko 500 različitih proizvoda 
(npr. škrob, alkohol, ulje, dekstrin, kuku- 
ruzni gris, kukuruzne pahuljice, papir, fur- 
furol i dr.). U XXI. st. poraslo je zanimanje 
za proizvodnju bioetanola od kukuruznoga 
zrna kao alternativnoga goriva. 


Kukuruz 


Od ostalih trava razlikuje se ispunje- 
nom sredinom stabla i razdijeljenim cva- 
stima. Metlica (muška cvast) nalazi se na 
vrhu stabla, a klip (ženska cvast) na sredini 
stabla u pazuhu lista. Suvremeni hibridi vi- 
soki su 2-3 metra, imaju 12-17 naizmjence 
poredanih listova na elastičnom i usprav- 

nom stablu. Plod je zrno, uglavnom žute 
boje. Ekonomski najvažniji dio biljke jest 
klip, na kojem su zrna najčešće poredana 
u 12, 16 ili 20 redova. Na jednom klipu u 
prosjeku ima 650-900 zrna, koja su u pu- 
noj zriobi teška 100-250 gr. Prema obliku i 
građi zrna postoji devet podvrsta kukuru- 
za, od kojih četiri imaju gospodarsku važ- 
nost (zuban, tvrdunac, kokičar i šećerac), 
a ostale se uzgajaju samo u kolekcijama 
znanstvenih instituta. 


L. Pataky, Berba kukuruza, ulje na platnu 
(oko 1894.), Gradski muzej Subotica 

Širenju površina na kojima se uzga- 
ja i velikom povećanju uroda po jedinici 
površine najviše su pridonijele metode 
oplemenjivanja (križanja), utemeljene na 
znanstvenim osnovama već više od 100 go- 
dina. Temelj u oplemenjivanju čini prisilna 
samooplodnja, budući da je kukuruz u na- 
ravi stranooplodna biljka. Kroz 5-7 godina 
samooplodnje proizvode se tzv. »čiste« ili 
»inbred« linije, čijim se međusobnim kri- 
žanjem na principu stranooplodnje postiže 
efekt »heterozisa«. Fenomenom heterozisa 
postiže se povećana ujednačenost, bujnost 
i urod biljaka, koji premašuje za 30-50 % 
urode polaznih roditeljskih komponenata. 
Domovina je hibridnoga (heterotičnoga) 
kukuruza SAD, gdje je 1930-ih počela nje- 
gova komercijalna proizvodnja, a ubrzo je 
postao i prevladavajući oblik proizvodnje 
kukuruza u toj zemlji. U Europi se pro- 
izvodnja hibridnoga kukuruza proširila 
dvadesetak godina poslije. 


Toploljubiva je biljka koja se u Panon- 
skoj nizini sije u travnju, kada prođe opa- 
snost od kasnih proljetnih mrazova. Tlo 
treba biti duboko obrađeno i kvalitetno 

usitnjeno prije sjetve, uz prethodno unese- 
na organska i mineralna gnojiva. Rastoja- 
nje između redova u sjetvi iznosi 70 cm, a 
razmak između zrna u redu 20-35 cm, ovi- 
sno od svojstava hibrida koji se sije, plod- 
nosti tla i sadržaju vlage u tlu. Pridržava- 
njem temeljnih načela plodoreda izbjegava 
se koncentriranost štetnika u tlu i potreba 
njihova kemijskoga suzbijanja. Plodoredom 
u kombinaciji sa sustavima obrade tla znat- 
no se smanjuje brojnost korova u usjevu. 


Herbicidi su se u našim krajevima u 
širokoj proizvodnji počeli upotrebljavati 
potkraj 1960-ih godina. Do tada se kuku- 
ruz ručno okopavao, što je povoljno utjeca- 
lo na rast biljaka zbog rahljenja tla u zoni 
reda. Za dvanaest sati rada četiri radnika 
mogu okopati katastarsko jutro kukuruza, 
odnosno devet radnika hektar. Na početku 
i na kraju vegetacije ima male zahtjeve u 
pogledu opskrbljenosti tla vlagom. Među- 
tim u razdoblju od polovice lipnja do kraja 
kolovoza ima povećane zahtjeve za vlagom 
u tlu i u zraku te se u slučaju optimalne op- 
skrbljenosti vlagom ostvaruju visoki urodi 
zrna. U protivnom dolazi do njegova pod- 
bačaja razmjerno stupnju i duljini trajanja 
nedostatka vlage. 


U godinama s prosječnim klimatskim 
uvjetima Panonske nizine pristiže u punu 
zriobu i fazu početka berbe potkraj rujna 
ili početkom listopada. U praksi se i danas 
mogu sresti sva tri načina berbe, uz domi- 
naciju strojeva berača, koji ubiru klipove 
za smještaj u koševe (čardake), i kombajna, 
pri čemu se okrunjeno zrno smješta naj- 
češće u silose. Treći način — ručna berba 

— danas se rjeđe sreće, najčešće na manjim 
obiteljskim gospodarstvima, koja uzgajaju 
»preživare« (krave, ovce, konje, koze), pri 
čemu se kukuruzovina iskoristi za prehra- 
nu stoke, a »ogrizine« i »oklasak« (čutka) 
za grijanje. Za ručnu berbu nekoć je tre- 
balo pet radnika na katastarsko jutro, koji 
u jednom danu oberu klipove, ubace ih u 
prikolice i na kraju u koševe, te sasijeku, 
povežu kukuruzovinu i sadjenu je u kupe 
(berba »učisto«). Danas, kada je kukuruz 
bujniji i kada je znatno povećana gustoća 
sjetve, potrebno je devet radnika po kata- 


starskom jutru za isti posao. Tijekom 1960- 
ih 1 1970-ih godina u bunjevačkih Hrvata, 
kao i u ostalim dijelovima Bačke, kada se 
u seoskim kućanstvima, koja su prešla s 
uzgoja za vlastite potrebe na komercijalnu 
proizvodnju korištenjem hibridnih sor- 
ti, pojavila povećana potreba za radnom 
snagom, organizirani su sezonski dolasci 
skupina Bosanaca (ljudi iz Bosne i Herce- 
govine) radi ručne berbe. Skupine su bile 
smještane na salašima u neku od većih gos- 
podarskih prostorija, najčešće staju, hranu 
je osiguravao domaćin, a plaćanje je naj- 
češće bilo u kukuruzima, koji su se onda u 
željezničkim vagonima prevozili do Bosne. 
Nisu bili rijetki slučajevi da se jedan broj 
mladića oženio za lokalne djevojke i ovdje 
ostajao, što je bio svojevrstan oblik unutar- 
nje ekonomske migracije. Postupnim šire- 
njem strojnoga branja taj je oblik sezonske 
migracije radne snage nestao. 


Lit.: Poljoprivredna enciklopedija, 2, Zagreb, 
1970; P. Drezgić, S. Jevtić, B. Spasojević, Posebno 
ratarstvo, 1, Novi Sad, 1974; J. Bočanski, Đ. Joc- 
ković, Proizvodnja i oplemenjivanje kukuruza u 
svetu na kraju drugog milenijuma i perspektive, 
XXXV Seminar agronoma : Zbornik referata, 
Novi Sad, 2001; A. Sekulić, Rječnik bačkih Hrva- 
ta, Zagreb, 2005; Đ. Jocković, M. Ivanović, G. 
Bekavac, Ns hibridi kukuruza na početku druge 
dekade XXI veka, XLV Savetovanje agronoma 
Srbije : Zbornik referata, Novi Sad, 2011. 


M. Ostrogonac 


KULAČA, 1. u bačkih Bunjevaca i Šokaca 
manja posuda za tekućinu; limena čutura, 
najčešće vojnička; 2. u arhitekturi bunje- 
vačkih salaša okrugao zidani kokošinjac 
stožastoga oblika. U vrijeme dok se na 
salašima pilež (perad) nije uzgajala na- 
veliko, već uglavnom za vlastite potrebe, 
kokošinjci su zidani u stožastom obliku. 
Osnova kružnoga oblika bila je promjera 
1— 1,3 metra ili više, ovisno o tome koliko 
se peradi planiralo držati (uzgajati). Koko- 
šinjac se zidao od opeke tako da se svaki 
sljedeći red postupno uvlačio unutra, pa 
je u završnici objekt dobivao stožast oblik 
zavrvastoga oštroga vrha visine 1,5 — 2,5 
m, ovisno o promjeru osnove. Izvana se 
najčešće mazao blatom (mješavinom žute 
zemlje, pljeve i vode) kako bi se vanjšti- 


KULCZYCKI 


na poravnala, a nakon što se blato osušilo, 
ukrečio se (premazao vapnom). Nekada 
nisu zamazivani blatom, već su se izvana 
vidjele cigle stupnjevito uvučenih redova. 
Potom bi se u unutrašnjosti poprečno po- 
stavilo nekoliko tankih /eca (letvi), na ko- 
jima bi kokoši sjedile, kako pijetlovi, koji 
obično sjede na gornjim sjedalima, ne bi 
izmet padao na pilež ispod njega. Vrata su 
bila okrenuta ka salašu, kako bi se mogla 
stalno vidjeti zbog noćnih lupeža. Na vi- 
sini od 1 — 1,3 m od zemlje (ovisno o vi- 
sini objekta) imala je mali otvor — budžu 
za luftiranje, tj. za cirkulaciju zraka. U nju 
je postavljan drveni okvir ispunjen sitnom 
žicom radi zaštite od nepoželjnih noćnih 
štetnika (lisica, štakora, tvorova, kuna...). 
Radi zaštite od parazita u proljeće je do- 
maćica unutrašnjost opalila slamom kako 
bi se uništile krlje, tekuti i ostali nametnici, 
a nakon toga su se i unutarnji zidovi uma- 
zivali krečom te se po zemlji obilno rasuo 
kao puder sitan gar od čutaka i ogrizina. 
To je omogućavalo da, kada kokoš prne 
(uzleti na sjedalo), podigne i oblak praha 
gari, koja bi se nahvatala na njezino perje 
(kao i ostalih kokoši), pa je na perju uništa- 
vala krlje, tekuti i ostale nametnike. Takav 
oblik kokošinjca poznat je u Panonskoj ni- 
zini osobito u sjevernoj Bačkoj — najviše u 
bunjevačkim gazdinstvima oko Subotice, 
Žednika, Đurđina, Tavankuta, Sombora i 
rjeđe oko Sente. Među etnolozima se vodi 
rasprava odakle potječu zdanja s okruglim 
temeljom, među kojima ima i mišljenja da 
su građeni po ugledu na mediteranske bu- 
nje i kažune. 


Lit.: A. Sekulić, Bački Hrvati, Zagreb, 1991; M. 
Peić, G. Bačlija, Rečnik bačkih Bunjevaca, Novi 
Sad — Subotica 1990; A. Sekulić, Rječnik govora 
bačkih Hrvata, Zagreb, 2005; A. Stantić, 1. dio od 
zemunice do salaša, Klasje naših ravni, 7-8/2013, 
Subotica; Ž. Mandić, Rječnik govora santovačkih 
Hrvata, Pečuh, 2016. 

P. Skenderović 


KULCZYCKI, Jerzy Franciszek (ukr. 
Jurij-Fanc Kul'čyo'kyj, njem. Georg Franz 
Kolschitzky) (Kul'čyci pokraj Sambira, 
1640. — Beč, 19. II. 1694.), ukrajinsko-polj- 
ski plemić, vojnik, diplomat i trgovac. 
Zbog svojih zasluga u obrani Beča tijekom 

turske opsade 1683. bio je u tom gradu 
slavljen kao junak. Nakon završetka op- 
sade otvorio je u Beču prvu kavanu te je 
imao ključnu ulogu u širenju popularnosti 
kave u Srednjoj Europi. 


Rođen je u selu Kul'čyci (polj. Kulezy- 
ce) pokraj grada Sambira (polj. Sambor) u 
današnjoj zapadnoj Ukrajini, u ono doba 
Poljsko-Litavskoj Uniji. lako potječe iz sta- 
re pravoslavne rutenske plemićke porodice, 
otac mu je prešao na katoličku vjeru te je 
od djetinjstva bio izložen jakim poljskim 
kulturnim utjecajima. Rano je pokazao dar 
za jezike te je već kao mladić, pridruživši 
se zaporoškim kozacima, radio kao tumač. 
Govorio je rutenski (ranonovovjekovni 
jezik u istočnim dijelovima Poljsko-Litav- 
ske Unije iz kojega su se razvili moderni 
ukrajinski i bjeloruski), poljski, turski, nje- 
mački, madžarski i rumunjski. Nakon što 
je pao u tursko zarobljeništvo, otkupio ga 
je srpski trgovac kojemu je trebao tumač. 
Tako dospio u Beograd, gdje je neko vrije- 
me radio za Austrijsku istočnu kompaniju. 
To mu je omogućilo odlazak u Beč i otva- 
ranje vlastite trgovine 1678. 


ZKY gewesenci 


GEORG FRANTZ Kor 
be Compagnia. 


Dolinetije, teb dec Orienta 


Jerzy Franciszek Kulczycki, 
gravura, 1683. 


Tijekom turske opsade Beča 1683. sa 
slugom je izašao iz grada kako bi uspo- 
stavio kontakt s kršćanskim vojnim sna- 
gama, a zatim se i vratio u grad s vijestima 
da kršćanska vojska ubrzo stiže u pomoć. 

Kroz tursko su okruženje navodno proš- 
li preodjeveni u tursku odjeću i pjevajući 
turske pjesme. Zbog vijesti koje su donijeli 
bečko gradsko vijeće odlučilo je da se neće 
predati Turcima, nego da će čekati dolazak 
kršćanskih snaga, koji je ubrzo i uslijedio. 
Nakon što je opsada grada završena, Be- 
čani su ga slavili kao junaka. Gradsko mu 
je vijeće dodijelilo novčanu nagradu, bečki 
građani kuću, a sam poljski kralj Jan III. 
Sobieski veliku količinu kave koju su Turci 
ostavili u napuštenom logoru. Kulezycki je 
nakon toga otvorio prvu kavanu u Beču i 
do danas je amblem bečkoga kavanskoga 
života. 


Vjerojatno zbog formalne sličnosti to- 
ponima Sambor i Sombor nastala je legen- 
da da je Kulczycki zapravo rođen na sjeve- 
ru Bačke kao Đuro Franjo Kolčić. O njoj 
svjedoči već Joseph von Hammer-Purg- 
stall, koji u svojoj Povijesti Osmanskoga 
Carstva (Geschichte des osmanischen Rei- 
ches, Pesth, 1827—35) ističe da je Kulezycki 
Poljak iz Sambira, a ne »Rac« iz Sombora, 
kako su to smatrali neki raniji autori. U 
lokalnoj popularnoj historiografiji ta se le- 
genda širi nakon što je o Kulezyckom kao o 
Bunjevcu iz Sombora pisao Edgar Paloczi 
u članku »Pobjedničko putovanje sombor- 
skoga kavarnika« (»A zombori kavefozo 
diadalutja«) u novosadskom časopisu Ka- 
langya (br. 12, 1943). Danas je popularna 
osobito u publikacijama somborskih autora 
(npr. Milenko Beljanski, Stevan Vasiljević), 
ali su je prihvatili i drugi te se pojavljuje i 
u srpskim cjelonacionalnim medijima (npr. 
»Prvu kafanu u Beču otvorio Srbin Đuro«, 
Magazin Balkan) te u publikacijama Bunje- 
vaca nehrvata (npr. »Somborski Bunjevac 
spasio Beč od Osmanlija«, Rič Bunjevačke 
matice). 


Lit.: Z Abrahamowicz, Jerzy Franciszek Kulezyc- 
ki, u: Polski slownik biograficzny, 16/1, Wroc- 
law-Warszawa-Krakow, 1970; M. Beljanski, Leto- 
pis Sombora od 1360. do 1800. godine, Sombor, 
1974; S Vasiljević, Znameniti Somborci, Novi Sad, 
1989; R. Parčetić, Somborski Bunjevac spasio Beč 
od Osmanlija, Rič Bunjevačke matice, 31-32, Su- 
botica, 2009; M. Stepanović, Slavni »Somborac« 
koji to nije (o jednoj istorijskoj zabludi), www. 


ravnoplov.rs/slavni-somborac-koji-to-nije/ (pri- 
stupljeno 7. VII. 2019). 
P. Vuković 


KULEŠEVIĆ, Amalija (Budimpešta, 27. 
VII. 1912. — Subotica, 2. I. 1986.), profe- 
sorica i bibliotekarka. Kći Ivana Vidako- 
vića Božana iz zemljoposjedničke obitelji, 
višega subotičkoga gradskoga činovnika, 
tj. predsjednika Siročadskoga stola, i uči- 
teljice Julijane, rođ. Jurković, koja je ubr- 
zo nakon poroda preminula. Polusestra je 
svećenika, muzikologa i skladatelja Albe 
Vidakovića, koji je rođen u očevu drugom 
braku. Majka je leksikografkinje Jasne 
Ivančić i pjesnikinje Snježane Snouček. 


Pučku školu, nižu i višu gimnaziju za- 
vršila je u Subotici, a u Zagrebu je dvije 
godine studirala medicinu te je 1937. diplo- 
mirala biologiju i kemiju na Filozofskom 
fakultetu. Prema podacima iz Kalendara 
Subotička Danica jedna je od triju djevo- 
jaka od ukupno dvadeset i četvero te go- 
dine diplomiranih »Bunjevaca i Šokaca« 
iz sjeverne Bačke. Dekretom Ministarstva 
prosvjete Kraljevine Jugoslavije poslana 
je 1938. u Bijeljinu na službu gimnazijsko- 
ga profesora, gdje je radila do 1940., jer 
je početkom 1941. gimnazija zbog ratnih 
prilika zatvorena. Predavala je biologi- 
ju i kemiju 1940.-54. u Subotici, isprva u 
Ženskoj gimnaziji, a od školske godine 
1950./51., nakon spajanja Ženske i Muške 
gimnazije, u Višoj mješovitoj gimnaziji. U 
vrijeme ponovne uspostave jugoslavenske 
vlasti u listopadu 1944. u Subotici izabrana 
je za članicu Kulturno-prosvjetnoga odbo- 
ra Grada Subotice. Od 1953. zauzimala se, 
uz kolege profesore Matu Brčića Kostića, 
Belu Gabrića, Stjepana Bartolovića, Antu 
Jakšića, Marka Vukova i dr., za otvaranje 
hrvatskih razreda, što je privremeno škol- 
ske godine 1953./54. uspjelo, ali je u rujnu 
1954. suspendirana i na godinu dana uda- 
ljena iz službe pod montiranom optužbom 
za šovinizam. Nakon godinu dana i nakon 
žalbe koju je 22. IX. 1954. uputila Disci- 
plinskomu sudu Narodnoga odbora grada 
Subotice preko Sekretarijata za prosvjetu 
i kulturu, vraćeno joj je pravo na rad, ali 
u Gradskoj biblioteci. Isprva je radila u či- 

taonici, potom na katalogizaciji knjiga, a 
od sredine 1960-ih na uređivanju zavičajne 
zbirke, koju je u to vrijeme pokrenuo rav- 
natelj Blaško Vojnić Hajduk. Nakon sloma 
Hrvatskoga proljeća prisilno je 1972. umi- 
rovljena zbog članstva u Matici hrvatskoj. 


Lit.: 1. Prćić, Sad je na nama svečan dan..., Subo- 
tička Danica ili bunjevačko-šokački kalendar (sa 
slikama) za prostu godinu 1938., Subotica, b. g.; A. 
Vojnić Purčar, Oslobođenje Subotice, Subotica, 
1946; Vojmir [B. Gabrić], In memoriam Amalija 
Kulešević /1912 — 1986/., Bačko klasje, br. 35, Su- 
botica, 1986; N. Zelić, Hrvatsko proljeće i bački 
Hrvati, Subotica, 2009. 

J. Ivančić 


KULTURA (lat. cultura: obrađivanje /ze- 
mlje/; njega /tijela i duha/; oplemenjivanje; 
poštovanje), u humanističkim znanostima 
obično označava složenu cjelinu duhovnih 
tvorbi i materijalnih ostvarenja, vrijedno- 
snih prosudbi i javnih normi, društvenih 
ustanova, organizacije i oblika ponašanja 
ljudi u određenoj ljudskoj zajednici, u ko- 
joj se prenose i primaju učenjem te se u 
komunikaciji unutar zajednice potvrđuju i 
dalje razvijaju i prenose. Njezine su bitne 
značajke sljedeće: a) naučena je (prenosi 
se s pokoljenja na pokoljenja); b) uvijek je 
zajednička (ona je zajednički nazivnik koji 
čini radnje i djelovanje pojedinaca u skupi- 
ni razumljivim); c) temelji se na simbolima 
i simboličkim sustavima (umjetnost, religi- 
ja, jezik); d) tendencija da kulture djeluju 
kao integrirane cjeline (učenjem kulturnih 
obrazaca osobe stječu svoj kulturni identi- 
tet, a izgrađivanjem i integracijom tih obra- 
zaca u osebujnu cjelinu za svu zajednicu 
stvara se i njezin sociokulturni identitet). 
Izvorno, termin se rabio u rimsko doba za 
obrađivanje zemlje te se pojam postupno 
razvijao u složenijim značenjima odgajanja 
uopće, štovanja određenoga kulta i sl. Po 
definiciji britanskoga antropologa Edwar- 
da Burnetta Tylora (Primitivna kultura, 
1871.), koja se smatra prvom znanstvenom 
i najširom definicijom, kultura se odnosi 
na znanje, vjeru, umjetnost, moral, zako- 
ne i običaje. U francuskoj prosvjetiteljskoj 
tradiciji ranije se javio termin civilizacija 
(Descartes i dr.) kao proces oslobađanja od 
naslijeđenih sklonosti u području morala, 

znanosti, ekonomije, politike i tehnike — 
budući da u sebi sjedinjuje vrlo različite 

ljudske sklonosti, uvjerenja i običaje, oma- 
sovljena građanska država ne može uspješ- 
no zaživjeti sve dok njezini pripadnici nisu 

dovoljno uljuđeni pa kultura dobiva zadaću 

da pripremi prelazak s jedne vrste politike 

na drugu. Oba se pojma često i danas rabe 

istoznačno, ali se ističe i potreba razliko- 
vanja pretežno znanstveno-tehnoloških 

i materijalnih aspekata (civilizacija) od 

društvenih, duhovnih i umjetničkih tvor- 
bi (kultura). Za ovo razlikovanje rabe se i 

izrazi materijalna i duhovna kultura. Posto- 
Ji1 više razlikovnih razina, pa se pojedine 

kulture (npr. Sumerana, Egipta ili Babilo- 
na) katkad nazivaju i civilizacijama (npr. 
drevnog Istoka). Pojam kulture također je 

dinamičan — širi pojmovi mogu sadržava- 
ti uže (supkulture) ili mogu biti paralelni 

(npr. urbana i seoska kultura), sinkronij- 
ski i dijakronijski (suvremena, tradicijska, 
kultura epohe), rabe se i u prostornom i na- 
cionalnom smislu (npr. hrvatska, srednjo- 
europska, mediteranska; kultura većinskog 

naroda i manjinske kulture) itd. U svakod- 
nevnom govoru izraz se rabi ponajprije 

za duhovno i umjetničko stvaralaštvo, a u 

najužem smislu za poželjan stil ponašanja 

(bonton). Tretira se i kao poseban druš- 
tveni »sektor« (npr. kultura, zdravstvo, 
gospodarstvo), o čemu skrbe odgovaraju- 
ća državna tijela i ustanove, koja provode 

kulturnu politiku preko različitih državnih 

mjera i programa radi očuvanja i izgradnje 

osebujnoga kulturnoga naslijeđa. Kada u 

jednoj državi postoji više kulturnih zajed- 
nica, država može poticati procese stapa- 
nja manjinskih kulturnih zajednica u širu 

ili prevladavajuću kulturu (asimilacija) ili 

pak poticati kulturni pluralizam, tj. suživot 

različitih kultura na istom prostoru, ili dati 

pripadnicima kulturnih zajednica manju ili 

veću samostalnost u određivanju vlastite 

kulturne politike (kulturna autonomija). 


Bez korištenja termina kultura, prva 
još u antici zapisana kulturna istraživanja 
iznosi u svojoj Povijesti Herodot, opisuju- 
ći kulturu (vjerska shvaćanja, društvene 
običaje, umijeća i dr.) Egipćana, Perzija- 

naca, Skita i drugih te uspoređujući ih s 
helenskom kulturom. On je, za razliku od 
poslije dugo dominantnih ksenofobnih (ta- 
kođer i eurocentričkih) gledišta na druge 
kulture, ujedno i prvi poštovalac kulturne 
različitosti (što će se afirmirati tek u doba 
prosvjetiteljstva), kao i prvi teorijski tu- 
mač kulturnoga razvitka (izvodeći ga iz 
klimatskih uvjeta). Ti su pojmovi i danas 
ključni za razumijevanje i očuvanje različi- 
tih kultura, kao i poticanje razvitka kultur- 
noga identiteta kao jednoga od temeljnih 
određenja čovjeka u zajednici. Posebno su 
danas aktualna pitanja očuvanja kultur- 
noga identiteta u kontekstu globalizacije 
kulture te njezine medijske i komercijalne 
unifikacije u tzv. masovnoj kulturi, a na 
razini pojedinih država pitanje očuvanja 
manjinskih kultura u uvjetima dominacije 
kulture većinskoga naroda putem službe- 
noga jezika države, prosvjetnoga i admi- 
nistrativnoga sustava te sredstava javnoga 
priopćavanja. Različitost, ali i povezanost 
pojedinih kultura, danas se drži posebnom 
vrijednošću te se u demokratskim država- 
ma potiče praksa kulturnoga pluralizma i 
multikulturalnosti. 


Danas se o očuvanju kulture podu- 
navskih Hrvata — Bunjevaca i Šokaca na 
području međurječja Dunava i Tise na- 
pose brinu mnogobrojne udruge kulture. 
Najčešće se nazivaju kulturno-umjetnič- 
kim društvima, većina ih danas slobodno 
nosi hrvatski predznak u svojemu nazivu, 
premda ima i onih koje se drukčije naziva- 
ju ili pak nemaju izričiti hrvatski predznak, 
katkada subetnički. Djeluju na amaterskoj 
osnovi, uglavnom njeguju tradicijsku kul- 
turu, ali se također bave i suvremenom 
kulturom. Najznačajnija je profesionalna 
institucija kulture Zavod za kulturu vojvo- 
đanskih Hrvata iz Subotice, koji su 2008. 
zajednički osnovali Skupština AP Vojvodi- 
ne i Hrvatsko nacionalno vijeće. Hrvatske 
manjinske zajednice u Madžarskoj i Srbiji 
svoju kulturnu autonomiju ostvaruju preko 
manjinskih vijeća — u Madžarskoj su ona 
organizirana na mjesnoj, županijskoj i na- 
cionalnoj razini, a u Srbiji samo na nacio- 
nalnoj razini. 


Lit.: Leksikon migracijskoga i etničkoga nazivlja, 
Zagreb, 1998; Hrvatska enciklopedija, 6, Zagreb, 
2004. Enciklopedija opća i nacionalna, 11, Zagreb, 
2006; www.zkvh.org.rs. 

S. Bačić 


KULTURA, prosvjetna udruga koja je dje- 
lovala u Beregu pred Prvi svjetski rat, čiji 
formalni osnutak vlasti nisu odobrile. Pra- 
vila društva donesena su 10. VII. 1913. kao 

rezultat intenzivnoga kulturno-prosvjetno- 
ga rada Lajče Budanovića među bereškim 

Šokcima, kamo je iz Baje (u kojoj je kao 

kapelan osnovao Bunjevačku katoličku či- 
taonicu, koja je također imala problema s 

odobrenjem djelovanja) premješten za žu- 
pnika 1912. god., o čemu svjedoči i veći 

broj vijesti u Nevenu o društvenom životu 

u Beregu. Cilj društva bio je »unapređiva- 
nje društvenog života i obrazovanje Bunje- 
vaca i Šokaca u Ugarskoj«, radi čega je bilo 

predviđeno osnivanje knjižnica, pomaga- 
nje siromašnih učenika, držanje predavanja, 
predstava i tečajeva, izdavanje »domolju- 
bivih« tiskanica, sakupljanje podataka iz 

prosvjete i povijesti južnougarskih Hrvata. 
Pravila je potpisao predsjednik društva 

Lajčo Budanović i Josip Ilić, kao »delovo- 
đa«. Bereg je bio predviđen za privremeno 

sjedište, za koje je bereška seoska općina 

dala jednu sobicu. Međutim ugarsko Mini- 
starstvo unutarnjih poslova u Budimpešti 

nije odobrilo pravila društva. 


Lit.: G. S., Društva i ustanove, Književni sever, 
3-4/1927 [tematski broj: O Bunjevcima], Subotica; 
L. Vlašić, Šokci u Vojvodini, Kalendar Hrvatski 
radiša za prostu godinu 1934., Zagreb, 1933; M. 
Matić, Prije 25 godina..., Neven, br. 27, Subotica, 
11. VIII. 1939; T. Vereš, Socijalni rad Lajče Buda- 
novića, Subotička Danica kalendar za 1985. god., 
Bač, 1984; A. Kuntić, Iz istorije bačkih Bunjevaca 
: Povodom tristogodišnjice seobe Bunjevaca u 
Bačku : Prilog istoriji srpskog naroda, Spomenik, 
8, Beograd, 1991; B. Stantić, Mons. Lajčo Buda- 
nović pastoralni radnik, Zbornik radova o biskupu 
Lajči Budanoviću, Subotica, 2004; L. I. Krmpotić, 
Spisateljski rad biskupa Lajče Budanovića, Zbor- 
nik radova o biskupu Lajči Budanoviću, Subotica, 
2004. 

M. Bara 


KULTURA, povremeno međuratno glasi- 
lo koje je, kao prilog ili rubrika katoličkog 
lista Subotičke novine, izlazilo 1930.-39. 
Uređivali su ga razni urednici, koji nisu 

uvijek označavani, ili su se potpisivali 
inicijalima i pseudonimima: Ive Prćić Ja- 
blanović (Ćaskalo), svećenici Andrija Mo- 
ullion, Pavao Bešlić, Blaško Rajić i Lajčo 
Budanović (Ano Nimka), za 1937. kao 
urednici navode se Đ. K. (»đaci križari«), 
a posljednje dvije godine urednici nisu na- 
vedeni. Već od 1931. nastala je pogreška u 
označavanju godišta. 


Piše: Ano Nimka 
God. VI. br. 3. 


Monumentalno djelo o biskupu 
Antunoviću 


Prirodno je svakomu čovjeku, 
da slabo ili nikako ne cijeni ono 
čega ne pozna. To je kod svih 
ljudi, a kod naših još i pove- 
ćano. Mi znademo čak i ono 


Subotičke Novine 
25, XII. 1934. Str, 1, 


i visoka erudicija g. Pisca kao 
i to, što je pisano na osnovu 
originalnih dokumenata, koji su 
ostali iza Antunovića. Pisac se 
nije ustručavao zaći u sve arhi- 


Kultura, br. 3/1934, Subotica 


Izlazilo je u različitoj formi i opsegu, u 
početku češće, a poslije rjeđe. Prve godine 
izlazilo je kao redovita novinska rubrika; 
1931. — 40 brojeva kao rubrika, 1932. — 12 
brojeva opet kao rubrika na jednoj stranici 
novina; 1933. — dva broja kao prilog na če- 
tiri stranice; 1934. — tri broja kao prilog na 
četiri stranice; 1935. — tri broja kao rubrika 
na prvoj i drugoj stranici novina; 1936. — 
dva broja kao rubrika na jednoj, odnosno 
dvije stranice; 1937. — četiri broja kao pri- 
log na četiri stranice; 1938. — jedan broj 
kao prilog na dvije stranice; 1939. — dva 
broja kao novinska rubrika. 


Lit.: 1. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969; T. Kolozsi, Sza- 
badkai sajto (1919-1945), Ujvidek, 1979. 


E. Bažant 


KULTURNA AUTONOMIJA (grč. au- 
tos: sam; nomos: pravilo, zakon; samostal- 
nost u donošenju propisa, samouprava) 1. 
oblik autonomije kojim se osigurava pravo 
nacionalnih manjina na izražavanje vlastite 
posebnosti te očuvanje i razvoj kulture i 
jezika u okviru institucija koje sami osni- 
vaju i kojima samostalno upravljaju. U fe- 
udalnim državama postojala je autonomija 
vjerskih manjina (miletski sustav u Osman- 
skom carstvu za židovsku, armensku, pra- 
voslavnu i druge vjerske zajednice; crkve- 
no-školska autonomija Srba u Habsburškoj 

KULTURNA AUTONOMIJA 


Monarhiji itd.). Aktualizira se osobito u 
srednjoj Europi od kraja XIX. st. 1 činila je 
osnovu nacionalnih pokreta za oslobođe- 
nje ili odcjepljenje i uspostavu samostalnih 
država. Do danas se vezuje za nacionalno 
nehomogene države. Iako je u osnovi oblik 
neteritorijalne autonomije, koji se odnosi 
na mrežu institucija, u nekim slučajevima 
prerasta u teritorijalnu autonomiju (Koso- 
vo u Jugoslaviji, Katalonija u Španjolskoj, 
švedska zajednica na Alandskim otocima u 
Finskoj itd.). U suvremenim društvima ona 
je važno dostignuće demokratske politike 
»pozitivne diskriminacije« (»afirmativne 
akcije«) prema manjinskim zajednicama 
u odnosu na njihove kulturne, obrazovne 
i informativne institucije te slobodnu upo- 
trebu manjinskoga jezika. Pri tome ona 
ne označava samo pomicanje u pogledu 
upravljanja nad aspektima identiteta nego 
i funkcionalnu devoluciju vlasti — transfer 
određenih državnih nadležnosti i ovlasti. 


Preuzimanjem ustavne novele iz 1990. 
u Madžarskoj je Zakonom br. LX XVII. 
iz 1993. o pravima i nacionalnih i etnič- 
kih manjina ustanovljeno pravo manjina 
da osnivaju mjesne i državne samouprave 
radi zaštite i zastupanja interesa manjina 
korištenjem ovlasti i provedbom zadaća 
povjerenih zakonom, što je potvrdio i novi 
Zakon br. CLXX XIX iz 2011. o pravima 
narodnosti. U pravni sustav Republike Sr- 
bije Zakonom o zaštiti prava i sloboda naci- 
onalnih manjina iz 2002. uvedeno je »pra- 
vo na samoupravu« nacionalnih manjina u 
području kulture, obrazovanja, informiranja 
i službene uporabe jezika i pisma, koje se 
ostvaruje putem izabranih nacionalnih 
vijeća, što je preuzeo i Ustav iz 2006., a 
podrobno je razrađeno Zakonom o naci- 
onalnim vijećima nacionalnih manjina iz 
2009. Međutim Ustavni sud Srbije u svojoj 
odluci iz 2014. manjinska vijeća ne definira 
kao nositelje prenesenih državnih nadlež- 
nosti, nego tek kao vršitelje određenih jav- 
nih ovlasti povjerenih zakonom, u kojem 
je smislu 2018. izmijenjen Zakon o naci- 
onalnim vijećima. U obje države manjin- 
ske samouprave imaju slične autonomne 
ovlasti u području unutarnje organizacije 
i rada te simbola zajednice (donošenje vla- 

stitoga statuta, odlučivanje o svome ime- 
nu, sjedištu, proračunu i završnom računu, 
simbolima, praznicima i sl.), no različito su 

uređene nadležnosti institucija preko kojih 

se ostvaruju manjinska prava (škole, usta- 
nove kulture, sredstva javnoga informira- 
nja isl.). U Republici Srbiji, osim u slučaje- 
vima kada je osnivač pojedinih institucija 

izravno manjinsko vijeće, u najvećem broju 

nadležnosti manjinskih vijeća radi se tek 
o simboličnom i pravno neobvezujućem 

sudjelovanju u postupku donošenja odluka 

od strane državnih tijela (davanje mišlje- 
nja i prijedloga) i delegiranju zajedničkih 

predstavnika manjinskih vijeća u pojedina 

državna tijela, a ne o stvarnome sudjelo- 
vanju (pravno obvezujuća suglasnost) ili 

o samostalnom odlučivanju u područjima 

od značenja za manjine. U Madžarskoj 

manjinske samouprave imaju jače autono- 
mne nadležnosti, osobito u području ob- 
razovanja, koje prati i značajnija državna 

financijska potpora, a sudjelovanje u odlu- 
čivanju je snažnije (suglasnost manjinskih 

samouprava). 


2. u užem smislu, izjednačava se tek s 
manjinskim kulturno-identitetskim pravi- 
ma uopće, i kao takvo označava pravo na 
očuvanje i njegovanje kulturnoga identiteta 
i tradicije u smislu posebnosti jezika, vjero- 
ispovijedi i drugih obilježja pojedinih naci- 
onalnih ili etničkih zajednica u cilju zaštite 
kolektivnoga identita manjinskih zajednica. 


Lit.: Autonomija, u: Politička enciklopedija, Beo- 
grad, 1975; Leksikon migracijskoga i etničkoga 
nazivlja, Zagreb, 1998; Kulturna autonomija, u: 
Hrvatska enciklopedija, 6, Zagreb, 2004; B. Kri- 
vokapić, Zaštita manjina u međunarodnom i upo- 
rednom pravu, 1-3, Beograd, 2004; R. Stepanov, 
Pojam i političko-pravni oblici autonomije, Kultu- 
ra polisa, 2-3, Novi Sad, 2005; G. Bašić, Politička 
participacija i kulturna autonomija nacionalnih 
manjina u Srbiji, Beograd, 2006; A. Lošonc, As- 
pekti teritorijalnih i kulturnih autonomija: za i 
protiv, Položaj nacionalnih manjina u Srbiji, Be- 
ograd, 2007; T. Korhec, Saveti nacionalnih manji- 
na kao instrumenti ostvarivanja kolektivnih prava 
manjina, u: Kolektivna prava i pozitivna diskrimi- 
nacija u ustavnopravnom sistemu Republike Srbi- 


je, Beograd, 2009; S. Bačić, Desetljeće manjinske 


samouprave Hrvata u Republici Srbiji — pravni 
okvir i postignuća, u: M. Bara, A. Vukić (ur.), Hr- 
vati u Vojvodini identitet(i), procesi i društvene 
aktivnosti, Zagreb — Subotica, 2012; G. Bašić, M. 


KULTURNO-PROSVJETNA ZAJEDNICA HRVATA 


Pajvančić, Od segregativne ka integrativnoj poli- 
tici multikulturalnosti, Beograd, 2015. 
S. Bačić 


KULTURNI CENTAR BAČKIH HR- 
VATA, ustanova Hrvatske državne samo- 
uprave u Madžarskoj. Utemeljen je u lipnju 
2018. u Baji, sa sjedištem u Tancsicsevoj 
ulici br. 15. Cilj je Centra prikupljanje, 
proučavanje i promicanje kulturne bašti- 
ne bunjevačkih, šokačkih i rackih Hrva- 
ta, snaženje hrvatske nacionalne svijesti, 
usklađivanje i (su)organiziranje hrvatskih 
kulturnih manifestacija u madžarskom 
dijelu Bačke. Među njima se izdvajaju III. 
hrvatski državni tamburaški festival u 
Baji, IV. festival kulturne baštine Hrvata 
Bunjevaca bez granica te Spomendan sve- 
ćenika i pjesnika Miroljuba Ante Evetovi- 
ća u Aljmašu. Ravnatelj je Centra Mladen 
Filaković. 

Ž. Mandić 


BACSKAI HORVATOK 
KULTURALIS KOZPONTJA 


Logo Kulturnog centra bačkih Hrvata 


KULTURNI KRUG, prosvjetno društvo 
utemeljeno u Subotici nakon stvaranja 
Kraljevine SHS. Iako su vlasti potvrdi- 
le Pravila društva, njegovo se djelovanje 
nije razvilo. Predsjednik je bio dr. Stipan 
Matijević, prvi poslijeratni gradonačelnik 
i veliki župan Subotice (1918.-20.). 


Lit.: G. S., Društva i ustanove, Književni sever, 
3-4/1927, Subotica. 

S. Bačić 
KULTURNO-PROSVJETNA ZAJED- 
NICA HRVATA SOKADIJA, kulturna 


udruga iz Sonte. Osnovana je 22. I. 2002. 
radi očuvanja tradicijske baštine i hrvat- 


skoga identiteta lokalnih Šokaca. Očuva- 
njem ikavskoga dijalekta, narodne nošnje, 
izvornoga načina pjevanja i plesanja te 
običaja općenito društvo je dosadašnjim 
djelovanjem u zemlji i inozemstvu širilo 
svijest o kulturnom naslijeđu sonćanskih 
Hrvata. U okviru društva djeluju dječja i 
odrasla folklorna skupina, mješovita pje- 
vačka skupina te literarna, recitatorska, 
dramska, likovna i etnološka sekcija. 


Tijekom godine društvo organizira više 
manifestacija. Najvažnija je Šokako veče, 
koje se svake godine održava u posljednju 
subotu prije blagdana sv. Kate. Ta manife- 
stacija promovira tradicijske pjesme i ple- 
sove ovdašnjih Šokaca, ali i njihovih gosti- 
ju, od kojih je najmanje jedno društvo iz 
Hrvatske. Sastavni je dio Šokačke večeri i 
izbor najljepše neobjavljene pjesme pisane 
šokačkom ikavicom, čime Društvo prinosi 
očuvanju govora kao možda i najvažnije- 
ga identitetskoga obilježja svojih predaka. 
Stalne su manifestacije i uskrsni i božićni 
koncert u mjesnoj crkvi sv. Lovre, likovna 
kolonija, a povremene su predstave dram- 
ske sekcije, književne večeri i promocije. 
Društvo je 2006. kupilo jednu staru kuću 
u selu, koju adaptira kao Šokačku kuću. U 
njoj su do sada uređeni muzejski dio (sta- 
rinska soba s eksponatima) i galerijski dio 
za likovne i etnografske izložbe, u njoj 
se održavaju seminari, književne večeri i 
druge aktivnosti, a potrebno je još urediti 
prostor za knjižnicu i arhivu. Društvo po- 
sjeduje i veliku zbirku šokačkih narodnih 
nošnji. 

Društvo je 2007. izdalo jedan broj lista 
Glas Šokadije, knjigu Z. Tadijana Šokačke 
narodne nošnje u Bačkoj (2011.) te snimilo 
jedan CD Šokadijo moja draga s bećarcima 
i izvedbom istoimene neslužbene šokačke 
himne autorice Božane Vidaković (2011.), a 
2017. u suradnji s Radio-televizijom Vojvo- 
dine snimilo dokumentarni film Ljope na 
škrip u Šokačkoj kući. 

Danas Društvo broji šezdesetak člano- 
va. Zbog velikoga odljeva mlađih i srednjih 
generacija iz Sonte većinu članstva čine 
pripadnici starijih generacija. Prvi pred- 
sjednik društva bio je Mata Zec, nakon 

KULTURNO-PROSVJETNA ZAJEDNICA HRVATA 


njega Dejan Bukovac od 2003., a od 2006. 
Zvonko Tadijan. 


Lit.: 1. Andrašić, Očuvajmo naše kulturno naslije- 
đe, Hrvatska riječ, br. 101, Subotica, 14. 1. 2005; I. 
Andrašić, Nesmotrenost ili neznanje ne mogu biti 
opravdanje za posljedice, Hrvatska riječ, br. 455, 
Subotica, 9. XII. 2011; I. Petrekanić Sič, Putovanje 
kroz tradiciju, Hrvatska riječ, br. 794, Subotica, 6. 
VII. 2018. 

1. Andrašić 


Logo KPZH-a Šokadija iz Sonte 


KULTURNO-UMETNIČKO DRUŠ- 
TVO IVAN MILANKOVIĆ, kulturna 
udruga socrealističkoga tipa koja je djelo- 
vala u subotičkoj četvrti Bajnat. Osnovana 
je 1955. u Domu Socijalističkoga saveza 
radnoga naroda (SSRN) u tzv. II. kvartu 
u ulici Braće Radića na Bajnatu, u zgradi 
današnje Mjesne zajednice Bajnat. Iako 
je ime dobila po prerano preminulomu 
poslijeratnomu gradonačelniku (predsjed- 
niku Gradskoga narodnooslobodilačkoga 
odbora) Subotice (1945.-47.), kolokvijalno 
je nazivano »Društvo iz Bajnata« ili KUD 
Bajnat. U početku je brojalo oko 150 člano- 
va. Imalo je dramsku sekciju na srpsko-hr- 
vatskom jeziku (oko 20 članova), orkestar 
od 12 članova te vlastitu knjižnicu, koja se 
nalazila u Domu i radila samostalno. Pre- 
ma Izvješću o radu Kulturno prosvjetne 
zajednice sreza Subotica od 5. II. 1959. o 
amaterskoj djelatnosti na teritoriju Su- 
botičkoga sreza, KUD Ivan Milanković i 
Zanatlijsko društvo slabije su razvijeni u 
odnosu na ostala gradska kulturna društva. 
No kako su u rad Društva bili uključeni 
ne samo stanovnici Bajnata nego i radnici 
okolnih tvornica, dobivalo je od njih nov- 
čanu potporu. Zahvaljujući dobromu radu 
Društva, Dom SSRN-a II. kvarta postao 

je pravi dom kulture, u kojem se svakoga 
dana okupljao znatan broj stanovnika toga 
kraja. Međutim, poput ostalih tadašnjih 
kulturnih udruga, stalni problem bili su 
nedostatak adekvatnih prostorija, tehnič- 
kih sredstava, novca i stručnih kadrova. 
Zato je došlo do oscilacija u radu Druš- 
tva 1958. i u prvoj polovici 1959., ali je u 
drugoj polovici 1959. ponovno uspješno 
djelovalo. Tada je imalo 47 članova u pet 
sekcija, od kojih je najaktivnija bila dram- 
ska sekcija. Iako je društvo okupljalo Hr- 
vate i Madžare, broj Madžara bio je malen 
među aktivnim članovima. No i dalje je 
problem bio nedostatak novca, adekvatnih 
prostorija za probe (osobito mala pozornica 
u dvorani Doma SSRN-a II. kvarta), struč- 
njaka i voditelja sekcija. U radu Društva 
prosvjetni radnici bili su više angažirani 
nego u drugim gradskim društvima. Re- 
žimske strukture predbacile su da repertoar 
dramske sekcije nije bio na idejnoj visini te 
su upravi društva uputili prijekor kako bi 
ovomu pitanju (kao i folklorizmu) uprava 
društva i Savez komunista trebali posveti- 
ti posebnu pozornost kako ne bi došlo do 
rasta uočenih idejnih skretanja. Društvo je 
prestalo djelovati 1960-ih. 


Izvor: Povijesni arhiv Subotica, F:157.22.3. 


P. Skenderović 


KULTURNO-UMETNIČKO DRUŠ- 
TVO JEDINSTVO - EGYSEG, kulturna 
udruga koja je djelovala u Starom Žedniku 
nakon Drugoga svjetskoga rata. Utemelje- 
na je 1947., kada je imala oko 150 članova. 
Djelovala je u velikoj dvorani Zadružnoga 
doma (gdje su se prikazivale i kinopred- 
stave) te u tadašnjim prostorijama osnov- 
ne škole. Društvo je imalo četiri sekcije: 
dramsku na srpsko-hrvatskom i mađar- 
skom jeziku (oko 26 članova), dječju po- 
zornicu (skupa s mjesnom školom, oko 20 
članova), orkestar (8 članova) te knjižnicu, 
koja je radila samostalno. Zbog teškoća 
društvo je jedno vrijeme prestalo djelova- 
ti, ali je ponovno osnovano 1954., kada je 
imalo oko 40 članova, od kojih su po na- 
cionalnom sastavu polovica bili Hrvati, a 
polovica Madžari, a po socijalnom sastavu 


radnici i seljaci. Predsjednik društva bila 
je Mara Ivandekić, a tajnik Aleksandar 
Mamužić. Najznačajnija je bila dramska 
sekcija, koja je imala plaćenoga voditelja. 
Predstave je održavala u Zadružnom domu. 
God 1957. pripremila je tri predstave: U 
sredu se registrujem Žaka Konfina, Česti- 
tam i Recept, s kojima su gostovali u Maloj 
Bosni. God. 1959. prikazali su predstavu 
Stipana Matijevića Bać Đuka Kerčanin u 
Domu kulture u Starom Žedniku u okvi- 
ru proslave 40 godina KPJ i SKOJ-a. God. 
1962. na repertoaru je imalo dvije predsta- 
ve: Čipetke u tri čina (s kojom su gostovali 
na ergeli Zobnatica, a u Starom Žedniku 
su prikazali dvije reprize) te Sumnjivo lice 
Branislava Nušića (osim u Žedniku, pri- 
kazano je i u Đurđinu). Repertoar Društva 
nije bio planski, već je sekcija djelovala 
kampanjski. Kako je društvo bilo nacio- 
nalno mješovito, nedostatak prostora za 
vježbe predstavljao je problem za dramsku 
sekciju, jer se nije moglo istodobno raditi 
na oba jezika, što, međutim, nije ometalo 
rad ostalih sekcija. Društvo je prestalo dje- 
lovati sredinom 1960-ih. 


Izvor: Povijesni arhiv Subotica, F:157.22.3 i 9; 
F:158.11.15. 
P. Skenderović 


KULTURNO-UMETNIČKO DRUŠ- 
TVO JOVAN MIKIĆ, udruga iz Gornjeg 
Tavankuta, koja je djelovala potkraj 1960- 
ih godina. Iako je službeno registrirana 
u kolovozu 1967., aktiv Saveza omladine 
u Gornjem Tavankutu već je prije toga 
okupljao mlade u selu uključujući ih u 
rad dramske, folklorne i glazbene sekcije. 
Društvo je brojalo oko 100 članova. Najve- 
ći mu je uspjeh bila izvedba komada Bać 
Đuka iz Tavankuta u režiji Geze Kopu- 
novića, koji je premijerno izveden pred 700 
mještana i izvanredno primljen. U pred- 
stavi su glumili Teza Letić, Kata Lukače- 
vić, Ruža Rudić, Tona Davčik, Beno Letić, 
Antun Moravčić, Mirko Ivković, Pajo Sabo, 
Stipan Vuković i Stipan Kolar. Poslije je 
komad izveden još u Bajmoku, Bikovu i 
Đurđinu. Društvo nije bilo duga vijeka. 


Lit.: Subotičke novine, 1. IX. 1967, Subotica. 


P. Skenderović 


KULTURNO-UMETNIČKO DRUŠTVO 


KULTURNO-UMETNIČKO DRUŠ- 
TVO MATIJA GUBEC, kulturno društvo 
socijalističke provenijencije koje je djelo- 
valo tijekom 1950-ih na Bikovu. Osnovano 
je 1951. Brojalo je oko 100 članova, a sje- 
dište je imalo u zadružnom domu na Biko- 
vu, gdje je i djelovalo. Imalo je dramsku 
sekciju na srpsko-hrvatskom jeziku (oko 
20 članova), omladinsku sekciju (oko 30 
članova) i knjižnicu, koja je radila samo- 
stalno. Zbog slabih uvjeta za rad društvo 
se ubrzo ugasilo, ali je ponovno osnovano 
1953. Tada je brojalo 25 članova i radilo 
je u dvije skupine, od kojih je jedna bila 
na poljoprivrednom dobru na Gabriću, ali 
kao sastavni dio središnjeg Društva. Re- 
pertoar im je lak. Članovi uprave bili su 
devet službenika i prosvjetnih djelatnika, 
koji su svi bili članovi Saveza komunista 
Jugoslavije (SKJ). Problem društva bili su 
nedostatak prikladnih prostorija i gardero- 
be te nedostatak novca. U sezoni 1957./58. 
prikazalo je tri predstave: Vlast Branislava 
Nušića te Povratak i Zamršeni slučaj Zla- 
te Kolarić-Kišur. Predsjednik društva bio 
je upravitelj škole Siniša Subić, tajnica je 
bila učiteljica Ruža Kelemen, a blagajnik 
traktorist Isa Buljovčić, također član SKJ. 
Prestalo je djelovati potkraj 1950-ih. 


Izvor: Povijesni arhiv Subotica, F:157.22.3 i 9. 


P. Skenderović 


KULTURNO-UMETNIČKO DRUŠ- 
TVO PROLETER, poslijeratna kulturna 
udruga koja je osnovana u subotičkoj če- 
tvrti Ker, tada naseljenoj pretežito hrvat- 
skim stanovništvom. Utemeljeno je 1948. 
ili 1949. Počelo je djelovati u prostorijama 
Mjesne zajednice Ker. U početku nije ima- 
lo formalan naziv, već se kolokvijalno na- 
zivalo »Društvo iz Kera«. Kako se društvo 
razvijalo 1 kako je rasla brojnost članstva, 
dobilo je nove prostorije u centru Subotice, 
na korzi (korzu), u dvorišnom prizemnom 
dijelu nacionalizirane Vojnićeve palače. 
Tada je već nosilo naziv KUD Proleter, u 
duhu tadašnjega socrealizma, i imalo je 
svoju značku izrađenu u emajlu. O kvali- 
teti nastupa govori i sudjelovanje njegovih 
plesača na Međunarodnom festivalu narod- 

KULTURNO-UMETNIČKO DRUŠTVO 


nih pjesama i igara u Llangollenu (Wales) 
1952., kada je reprezentacija jugoslaven- 
skih plesača osvojila 1. mjesto u natjecanju 
narodnih plesova. Reprezentacija je bila 
sastavljena od plesača iz više jugoslaven- 
skih kulturnih udruga, a iz Proletera su 
nastupali Lojzika Antunović i Jašo Kova- 
čević (Jašo Bolvar). Osim toga Društvo je 
sudjelovalo i u predstavama Narodnoga 
kazališta u Subotici za potrebe masovnih 
scena ili scena s folklornim prizorima. Za- 
dnji nastup imali su 20. XII. 1952. u subo- 
tičkom kazalištu u predstavi Aleksandra 
Ostrovskog Oluja, koju je režirao Lajčo 
Lendvai. U njoj su iz Društva sudjelovali 
Jaga Bašić, Marica Gaković, Kata Bačić, 
Pero Novaković, Veco Kovačić, Petar Bašić, 
Lajčo Kalmar, Joso Marjanušić i Živorad 
Miličević. 

Izvor: kazivanje Stipana Peića — Cipe iz Subotice. 


Lit.;: Bunjevačka folkolrna grupa odnijela prvu na- 
gradu na festivalu u Londonu, Hrvatska riječ, 
30/1952, Subotica; 150 godina pozorišne zgrade 
: 150 godina kazališne zgrade : 150 ćves a szinhaz 
6piilete, Subotica, 2005. 

P. Skenderović 


Proleter 


KULTURNO-UMETNIČKO DRUŠ- 
TVO SLOGA, kulturna udruga iz Đurđi- 
na koja je djelovala tijekom 1950-ih kao 
dio socijalističke kulturne politike na selu. 
Osnovana je 1953., kada je imala 15 ak- 
tivnih i pet pomažućih članova, od kojih 
su 13 bili članovi uprave, a među njima je 
faktički radilo tek sedam članova, od ko- 
Jih su šest bili članovi Saveza komunista 
Jugoslavije. Osnovicu rada društva činili 
su prosvjetni djelatnici, kojih je bilo šest. 
Društvo je imalo dramsku sekciju, sekciju 
solopjevača i recitatorsku sekciju. Priredbe 
su organizirane za državne praznike. Osim 
nedostatka prostora i rekvizita, glavni 

problem Društva bio je izostanak masov- 
nosti. Zbog slaboga rada reorganizirano je 

1956. te je tada brojalo 105 članova, koji 

su djelovali u muzičkoj, dramskoj, šahov- 
skoj i literarnoj sekciji. Najvažnija je bila 

dramska sekcija, koja je 1956. u okviru 

Sterijine proslave (150 godina od rođenja 

i 100 godina od smrti znamenitoga srpsko- 
ga komediografa Jovana Sterije Popovića) 

ostvarila zapažen nastup s izvedbom Ste- 
rijine predstave Kir Janja u maloj dvorani 

Narodnoga kazališta u Subotici, osvojivši 

1. mjesto među amaterskim društvima u 

subotičkom srezu. Kao najbolja dramska 

sekcija u Srezu Subotica, sudjelovala je na 

međusreskom natjecanju u Lovćencu, gdje 

je osvojila 1. mjesto kao najbolje amatersko 

kazalište srezova Subotica, Sombor, Sen- 
ta i Bačka Topola. Najzaslužniji za uspjeh 

bili su Miloš Jojkić, tadašnji član Hrvatske 

drame Narodnoga pozorišta u Subotici, a 
za rukovođenje dramskom sekcijom Geza 

Kikić, koji je u to vrijeme (1956.-58.) bio 

učitelj u osnovnoj školi u Đurđinu. Na go- 
dišnjoj skupštini društva 28. II. 1957. za 

predsjednika je izabran Gavro Vidaković, 
Mica Bošnjak za tajnicu, a Franjo Mamužić 
za blagajnika. Dramska je sekcija 1957. pri- 
kazala predstavu Ping Kula, koju je gledalo 

126 posjetitelja. Društvo je prestalo djelo- 
vati koncem 1950-ih godina. 


Izvor: Povijesni arhiv Subotica, F:157.22.3 1 9. 


P. Skenderović 


KULTURNO-UMETNIČKO DRUŠ- 
TVO VLADIMIR NAZOR, kulturna udru- 
ga prosvjetno-socijalističke naravi koja je 
djelovala u Maloj Bosni tijekom 1950-ih. 
Osnovalo ju je oko 80 članova 1951. Od 
osnutka u Društvu su djelovale dramska 
sekcija na srpsko-hrvatskom jeziku, koja 
je imala oko 15 članova, te knjižnica s oko 
200 knjiga 1 s oko 50 članova. Društvo je 
koristilo učionicu seoske škole i povre- 
meno veliku dvoranu zadružnoga doma. 
Prema izvješću o radu od 14. VI. 1958. 
dramska je sekcija radila na dva jezika — 
na hrvatskom, koju je vodila Margita Mi- 
lanković, te na madžarskom, koju je vodio 
Bela Palusek (tada predsjednik Društva). 


Knjižnicu je vodio Puniša Srdanov, stol- 
notenisku sekciju Imre Varga, a šahovsku 
Stevan Bartaloš. Te je godine tajnica bila 
Ana Peić, a blagajnik Gabor Vojnić Hajduk. 
God. 1957. društvo je imalo 54 člana (52 
Hrvata i Srba te dva Madžara), a sljedeće 
godine 59 članova (57 Hrvata i Srba i dva 
Madžara). Zbog teškoća u radu društvo je 
jedno vrijeme prestalo raditi te je ponovno 
osnovano 2. XII. 1958., ali nema sačuvanih 
podataka o njegovu daljnjem radu. 


Izvor: Povijesni arhiv Subotica, F:157.22.3. 


P. Skenderović 


KULTURNO-UMJETNIČKO DRUŠ- 
TVO BUNJEVAČKA ZLATNA GRANA, 
hrvatsko društvo iz Baje. Osnovano je 5. 
X. 1972. u sklopu tadašnje Patriotske na- 
rodne fronte. Do 2005. zvalo se Čitaonica, 
a potkraj te godine izabrano je novo vod- 
stvo, donesen je nov statut i promijenjeno 
je ime Društva, koje otada upućuje na to da 
su Bunjevci jedna, i to zlatna grana hrvat- 
skoga stabla. Članstvo se sastoji od osoba 
raznih dobi. Ima tridesetak registriranih 
članova. 


Najvažniji im je zadatak obnova i oču- 
vanje bunjevačkih običaja, tradicija koje 
postupno iščezavaju jer godinama nisu nje- 
govane. Oprema KUD-a je šarolika — osim 
izvorne stare nošnje, koriste se i obnovlje- 
nim odjevnim predmetima. Na repertoaru 
imaju ponajprije bački bunjevački folklor, 
no i neke plesove, pjesme drugih hrvatskih 
krajeva (Baranja, Podravina, Međimurje). 
Slavu grada Baje i običaje bunjevačkih 
Hrvata pronijeli su po Madžarskoj, u Hr- 
vatskoj i susjednim državama, a nastupali 
su iu Njemačkoj i Francuskoj. Dobitnici su 
mnogih povelja i pohvala te nagrade Nivo 
(1983.), za međunarodnu suradnju na polju 
kulture koju dodjeljuje madžarsko Mini- 
starstvo za kulturu, priznanja Izvrsna kul- 
turna skupina (1983.), koju dodjeljuje Odjel 
za kulturu Bačko-kiškunske županije, te 
zlatne kvalifikacije na državnom natjeca- 
nju u folkloru (1990., 1998.). S velikim su 
uspjehom nastupali u zbratimljenom gradu 
Waiblingenu (Njemačka) 2012. Iste godine 
Bačko-kiškunska županija dodijelila im 

je odličje Za narodnosti Bačko-kiškunske 
županije. Donedavno su pjevali isključivo 
crkvene pjesme, sada pak spašavaju od za- 
borava te na raznim folklornim susretima 
i festivalima šire i narodne pjesme svojih 
sunarodnjaka. 


Dječja skupina (desetak članova) redo- 
vito djeluje od 2009., ponajprije radi pri- 
kazivanja i očuvanja bunjevačkoga običaja 
»kraljice«, a osim toga redovito nastupaju 
na raznim priredbama predstavljajući stare 
bunjevačke dječje igre, plesove i stihove. 
Od 1972. Društvo je vodio Šandor Čilić, a 
od 2005. predsjednica Društva je Ildika Fi- 
laković, a stručne poučavateljice Jadranka 
Ševarac, Anik6 Verćb i dr. 


Lit.: S. Balatinac, »Bunjevci su zlatna grana hrvat- 
skoga stabla«, Hrvatski glasnik, 45/2015, Budim- 
pešta. 

Ž. Mandić 


KULTURNO-UMJETNIČKO DRUŠ- 
TVO ČAVOLJSKI BUNJEVAČKI KUL- 
TURNI KRUG, hrvatsko kulturno društvo 
iz Čavolja. Utemeljeno je u ožujku 1952. 
na poticaj nastavnika i prvoga voditelja 
Društva Miše Mandića. KUD je brojio pe- 
desetak djelatnih članova. Na repertoaru 
su imali izvorne bačke plesove i pjesme. 
Nastupali su takoreći na svim ondašnjim 
folklornim događajima, a na višednevnim 
turnejama bunjevački folklor i izvornu 
bunjevačku tradiciju prikazivali su diljem 
Madžarske gdje obitavaju Hrvati. God. 
1954. u Baji, na Južnoslavenskome folklor- 
nom festivalu osvojili su prvo mjesto i zlat- 
nu medalju, a 1956. u Kečkemetu uručena 
im je diploma Najbolja južnoslavenska ple- 
sna skupina Bačko-kiškunske županije. Za 
te uspjehe zaslužni su i ostali poučavatelji: 
Šandor Čilić, Antun Đulanski i Izabela 
Mandić te stalni pratitelj harmonikaš Ivan 
Petreš, bivši voditelj doma kulture. Postu- 
pnim odlaskom mladeži iz sela te zbog dru- 
gih razloga djelatnost KUD-a postupno se 
gasi 1970-ih godina. 

Na poticaj predsjednika čavoljske 
Hrvatske samouprave Stipana Mandića 
KUD je obnovio rad pod istim imenom 
2002. Voditeljica mu je Zita Ostrogonac 

Kiss, zastupnica spomenute Samouprave. 
S oko 45 članova, u sklopu KUD-a djeluju 
tri skupine: vrtićka djeca i učenici nižih 
razreda; učenici viših razreda te omladin- 
ska ili skupina odraslih. Zadržali su prijaš- 
nji repertoar, koji su obogatili šokačkim 
blokom. Nastupaju ponajprije u Bačkoj i 
šire u Madžarskoj, ali su gostovali i u ino- 
zemstvu (Hrvatska, Slovačka). Kao i pri- 
jašnjemu KUD-u, i ovome je cilj čuvanje 
i njegovanje djedovske baštine, njezino 
prenošenje na mlađe naraštaje, snaženje 
nacionalne svijesti među bunjevačkim Hr- 
vatima. Najveći podupiratelji KUD-a jesu 
mjesna Hrvatska samouprava, Seosko vije- 


će te mjesna tvrtka Mogyi Kft. 
Ž. Mandić 


KULTURNO-UMJETNIČKO DRUŠ- 
TVO HRVATA BODROG, kulturna udru- 
ga iz Monoštora. Društvo je osnovano 7. 
II. 2001. radi očuvanja lokalne tradicijske 
baštine: identiteta, šokačkoga ikavskoga di- 
jalekta, narodne nošnje, izvornoga načina 
pjevanja i uopće običaja i kulture mono- 
štorskih Hrvata. U okviru društva djeluju 
dječja i odrasla folklorna skupina, ženska 
pjevačka skupina Kraljice Bodroga, muška 
pjevačka skupina Bodroški bećari, literar- 
na sekcija te izvorna sekcija, koja njeguje i 
izvodi stare običaje. 


Tijekom godine društvo organizira 
više manifestacija. Kako su Monoštorci 
veliki štovatelji Blažene Djevice Marije, 
2006. utemeljili su Festival marijanskoga 
pučkoga pjevanja, koji se održava svake 
godine u prvu subotu mjeseca srpnja. Uz 
festival, najvažnije manifestacije Društva 
jesu Zavitni dan 13. listopada, u studenome 
književno-jezična manifestacija Divanim 
šokački te u prosincu Veliki božićni kon- 
cert Radujte se narodi. Društvo također 
organizira i veliku manifestacija gastro-ku- 
linarske naravi Sastali se alasi i bećari, 
Pokladni bal, književnu večer povodom sv. 
Valentina, Veliki godišnji koncert, likov- 
nu koloniju itd. Dječja i odrasla folklorna 
sekcija redovito sudjeluju na općinskim, 
zonskim i pokrajinskim smotrama te u 
inozemstvu, gdje imaju zapažene nastupe. 
Tijekom godine u prigodnim prilikama 

kroz kraće predstave Društvo predstavlja 
stare običaje. Svojom kvalitetom ističe se 
izvorna ženska pjevačka skupina Kraljice 
Bodroga, koja nastoji sačuvati stare pjesme 
koje su se pjevale na sokaku, divanu, pre- 
lu i plesovima, a snimila je i dva nosača 
zvuka (CD). Danas društvo broji oko 100 
članova, od čega je oko 60 stalno aktivnih 
članova svih generacija. 


Svojom kvalitetom, brojnošću i kon- 
tinuitetom izdvojilo se kao najvažnije šo- 
kačko kulturno društvo u Bačkoj, a među 
najboljima je i na suvremenoj pozornici 
tradicijske hrvatske kulture u Vojvodini. 
Prva predsjednica društva bila je Marija 
Turkalj, a od 2011. predsjednik je Željko 
Šeremešić. 

Lit.: A. Turkalj, Godišnja skupština KUDH »Bo- 
drog« u Bačkom Monoštoru, Hrvatska riječ, br. 
429, Subotica, 10. VI. 2011; Z. Vlasiljević]., Odr- 
žati kontinuitet rada, Hrvatska riječ, br. 776, Su- 
botica, 2. III. 2018; www.zkvh.org.rs/index.php/ 
lista-udruga/podunavlje/32-kulturno-umjetni- 
ko-drutvo-hrvata-bodrog-baki-monotor (pri- 
stupljeno 9. IV. 2019). m 

A. Đipanov i Z. Šeremešić 


KUDH "BODROG" 


mr 


KULTURNO-UMJETNIČKO DRUŠ- 
TVO KOLO, hrvatsko kulturno društvo 
iz Tompe. Utemeljeno je 7. III. 2007. na 
poticaj pripadnika mještana najstarijega 
naraštaja, koji se još sjećaju tompanskoga 
kulturnog života i bunjevačke kulturne 
skupine ranih 1950-ih godina. Cilj je druš- 
tva čuvanje bunjevačkih tradicija, običaja, 
narodne nošnje i plesova, uz prenošenje 
na buduće generacije, te jačanje međuna- 
cionalnih veza. Posebnom zadaćom sma- 
traju bogaćenje kulturnog života svojega 
naselja, koje je 2004. proglašeno gradom. 
Mješovito društvo broji tridesetak stalnih 
članova, od najmlađih do umirovljenika. 


Predsjednik je Društva Lajoš Gubić, a 
plesove i pjesme poučava Zorica Kubatov. 
Na repertoaru imaju ponajviše bunjevač- 
ke plesove i pjesme, ali i dalmatinski fol- 
klor. Imali su mnogo nastupa, posebno u 
Tompi i okolnim naseljima, a sudjelovali 
su na raznim berbenim zabavama diljem 
Madžarske i na prelima u Bačkoj. Najveći 
im je uspjeh zlatna kvalifikacija na držav- 
nom natjecanju u folkloru 24. VII. 2010. u 
Balatonberćnyu. U mjesnom domu kulture 
(Civil Ha7) imaju vlastite klupske prostori- 
je u kojima je izložena predmetna baština 
koju su prikupili članovi Društva: mnoštvo 
starih fotografija, nekadašnji svakodnevni 
uporabni predmeti, alati, rukotvorine, na- 
rodna nošnja i drugo. Godišnje organizi- 
raju Bunjevačko prelo, plesne zabave, bal 
na Ivanje, uz običaj preskakanja vatre, a za 
dječju skupinu (na jednom salašu) petod- 
nevni ljetni plesni i obrtnički tabor zvan 
Kolo tabor. Skromnu potporu dobivaju od 
mjesne Hrvatske samouprave (osnovana 
2010.) i Gradske samouprave. Sredstva za 
kupnju glazbala i nošnje nabavljaju i putem 
natječaja. Surađuju prije svega s aljmaškim 
KUD-om Zora i bajskim Orkestrom Čabar. 


Lit.: S. Balatinac, Uspješno veliko prelo i oživlja- 
vanje bunjevačkih tradicija, Hrvatski glasnik, 
4/2012, Budimpešta. 

Ž. Mandić 


KULTURNO-UMJETNIČKO DRUŠ- 
TVO ROKOKO, hrvatska kulturna udru- 
ga iz Čikerije (Madžarska). Utemeljena 
je 1984. na poticaj Demokratskoga save- 
za Južnih Slavena u Mađarskoj, tadašnje 
krovne organizacije Hrvata, Slovenaca i 
Srba. Najveće je zasluge pritom imao Mi- 
loš Marko Pijuković, nastavnik hrvatsko- 
ga jezika u mjesnoj osnovnoj školi i dugo- 
godišnji predsjednik čikerijske Hrvatske 
samouprave, u okrilju koje danas djeluje 
Društvo. Tijekom tridesetogodišnjega po- 
stojanja voditelji su bili Krista Kujundžić, 
Gabrijela Đukić, Stipan Sendi i Zita Ostro- 
gonac. Dvadeset godina na čelu udruge bio 
je Miloš Marko Pijuković, a nakon njegove 
smrti od 2015. udrugu vodi Krista Kujun- 
džić. 

Udruga je nazvana po pučkom plesu 
bunjevačkih Hrvata, čime se naglašava da 
želi gajiti ponajprije folklor i običaje svojih 
sunarodnjaka. U prvo vrijeme djelovala je 
omladinska skupina s dvadesetak člano- 
va, u najnovije vrijeme ima šest sekcija sa 
stotinjak plesača i pjevača svih dobi. Osim 
bunjevačkoga bloka, na repertoaru imaju i 
plesove drugih hrvatskih krajeva (Baranja, 
Slavonija, Pomurje). Od svojega utemelje- 
nja Društvo redovito nastupa na mjesnim i 
regionalnim priredbama, ali su mnogo puta 
sudjelovali i na državnim i inozemnim 
smotrama: na Dužijanci u Subotici, Dječ- 
joj smotri folklora u Tavankutu, zatim u 
Hrvatskoj — u Vođincima, Dugopoljani na 
otoku Pašmanu, na Vinkovačkim jesenima, 
a 2002. predstavljali su bunjevačke Hrva- 
te na 36. Međunarodnoj smotri folklora u 
Zagrebu. Društvo je 2010. dobilo nagradu 
Mjesne samouprave za istaknuti kulturni 
rad i očuvanje bunjevačkohrvatskih obi- 
čaja, a 2014. Bačko-kiškunska županija 
dodijelila mu je Odličje za narodnosti Bač- 
ko-kiškunske županije. 


Lit.: S. Balatinac, Čikerijski KUD »Rokoko« pri- 
mio »Odličje za narodnosti«, Hrvatski glasnik, 
42/2014, Budimpešta; S. Blalatinac], O zajednici 
bunjevačkih Hrvata u Čikeriji, Hrvatski glasnik, 
35/2017, Budimpešta. 

Ž. Mandić 


KULTURNO-UMJETNIČKO DRUŠ- 
TVO VODENICA, hrvatsko kulturno 
društvo iz Baćina (madž. Batya). Uteme- 
ljeno je u listopadu 1999. radi njegovanja 
zavičajne folklorne baštine. Tijekom godi- 
na broj se članova mijenjao između 20 i 40, 
ali pomladak je osiguravala osobito mjesna 
osnovna škola. Društvo je u proteklim go- 
dinama gostovalo na priredbama u mno- 
gim naseljima u Madžarskoj, a više puta 
i u Hrvatskoj, navlastito u zbratimljenom 
naselju Baćini u Dalmaciji, u Pločama te 
u Donjem Miholjcu, gdje članovi Društva 
svake godine sudjeluju na četverodnev- 
nom folklornom seminaru. Osobito su po- 
nosni na sudjelovanje na Hrvatskoj večeri 
u svojem selu te na raznim festivalima u 
Madžarskoj, na kojima su dobili istaknuta 
priznanja. Na IX. omladinskom folklor- 

nom festivalu u Kečkemetu 2009. osvojili 
su prvo mjesto. God. 2011. dodijeljena im 
je Nagrada Saveza Hrvata u Mađarskoj za 
istaknutu djelatnost na području hrvatske 
kulture i folklora. Na repertoaru imaju 
plesove i pjesme bačkih, baranjskih, sla- 
vonskih, podravskih i pomurskih Hrvata. 
God. 2008. Društvo mijenja ime u Hrvat- 
sko narodnosno kulturno društvo Vodenica. 
Voditeljica je do 2009. bila Marica Marko 
Papp, a zatim Gabor Marko. Najviše ih 
podupire mjesna Hrvatska samouprava na 
čelu s Franjom Anišićem. Blisko surađuju 
s bajskim Kulturno-umjetničkim društvom 
Bunjevačka zlatna grana. 

Ž. Mandić 


KULTURNO-UMJETNIČKO DRUŠ- 
TVO ZORA, hrvatsko društvo iz Aljma- 
ša. Osnovano je 1995. na poticaj Valerije 
Petrekanić K0szo, nastavnice hrvatskoga 
jezika u mjesnoj Osnovnoj školi Ferenc 
Rakoczi. Prema odluci članstva, nazvano 
je po njezinoj kćeri. Cilj je Društva u pr- 
vom redu njegovanje bunjevačkohrvatske 
folklorne tradicije i njezino prenošenje 
mlađim naraštajima. Djeluje u tri skupine 
s 80-ak članova. Najmlađe već u vrtiću s 
bunjevačkim dječjim igrama, plesovima 
i pjesmama upoznaju odgojiteljice Gizela 
Fontanji Borsodi i Ružica Juhas Mondović. 
U osnovnoj je školi voditeljica nastavnica 
Valerija Petrekanić Koszo, koja, s pomoću 
Anice Dodonj, poučava i 30-članu skupinu 
odraslih zaljubljenika u bunjevački folklor. 
Na repertoaru im je, osim bunjevačkoga 
bloka, splet slavonskih plesova. Tradicio- 
nalno nastupaju na spomen-danima Ante 
Evetovića Miroljuba, na spomen-danima 
biskupa Ivana Antunovića, na Velikom 
prelu i na raznim gradskim priredbama. 
God. 2003. sudjelovali su na Međuna- 
rodnoj folklornoj smotri u Mariji Bistrici 
(Hrvatska), 2005. na smotri u baranjskom 
Kašadu, 2007. u Bajmoku, a 2009. u zbra- 
timljenom naselju Bizovcu (Hrvatska) i 
na Vašarištu (madž. Hodmezovasarhely) 
u Čongradskoj županiji. Godišnje imaju 
5-6 nastupa na hrvatskim manifestacijama 
u bačkim naseljima: Kalača, Baja, Gara, 


58 


Čikerija itd. Skupinu redovito prati garski 
Orkestar Bačka. 
Ž. Mandić 


KULUNČIĆ, Andreja (Subotica, 3. VIII. 
1968.), vizualna umjetnica. Rođena je u 
obitelji zlatara Andrije i učiteljice Ane, rođ. 
Madaras. Unuka je Andrije Kulunčića, na- 
stavnika crtanja u subotičkoj gimnaziji. U 
rodnom mjestu završila je osnovnu školu te 
srednju školu prosvjetne struke 1987. Na- 
kon toga upisuje se na Akademiju likovnih 
umjetnosti u Novom Sadu, na kojoj 1988. 
završava prvu godinu studija. Drugu godi- 
nu studija upisuje na Fakultetu primijenje- 
nih umjetnosti i dizajna u Beogradu, gdje 
diplomira 1992. na odsjeku kiparstva. Stu- 
dij nastavlja na Akademiji likovnih umjet- 
nosti u Budimpešti 1992.-94. u majstorskoj 
radionici prof. Gyorgya Jovanovicsa (četiri 
semestra), odsjek kiparstvo. Od 2009. pre- 
daje na Odsjeku za animirani film i nove 
medije na Akademiji likovnih umjetnosti 
u Zagrebu. 


Umjetnost za 
društvene promjene 


I. Bekić, Andreja Kulunčić : Art for social 
changes : Umjetnost za društvene promjene, 
Zagreb, 2018. 


Njezina umjetnost odlikuje se multi- 
disciplinarnim pristupom, a u sebi sadrža- 
va izraziti aktivistički karakter. Svaki je 
njezin rad usmjeren na neki prepoznatlji- 
vi društveni problem, propituje različite 
aspekte društvenih odnosa i društvene 
prakse zanimajući se za društveno anga- 
žirane teme. Umjetnički pristup temelji se 
na isticanju pojedinih problema suptilnim 
akcijama u kojima se pojavljuje u ulozi ini- 


cijatorice, organizatorice i koordinatorice 
projekta, a u projekte uključuje i druge ak- 
tere, kao što su dizajneri, čije medije komu- 
nikacije redovito koristi, zatim znanstveni- 
ci, poput filozofa, biologa ili psihologa, a 
istaknut je i doprinos stručnjaka kao što su 
računalni programeri ili filmski snimatelji, 
jer njezini radovi također najčešće podra- 
zumijevaju i korištenje tzv. novih, digital- 
nih medija. Umjetnički rad predstavlja kao 
istraživanje, proces suradnje (sukreiranja) 
i samoorganizacije. Često zahtijeva od pu- 
blike aktivnu suradnju i »dovršavanje« dje- 
la — publika je ta koja zaokružuje projekt i 
o čijim reakcijama njegov smisao ovisi. 


Neki od njezinih angažiranih projeka- 
ta jesu: Zatvorena zbilja — embrio (1999.- 
2000.), Distributivna pravda (2001.-2005.), 
Nama: 1908 zaposlenika, 15 robnih kuća 
(2000.), O stanju nacije (2008.), Bosan- 
ci van! (2008.), Maloljetnička trudnoća 
(2004.), Mjesto pod suncem (2004.), Pro- 
jekt Novi zatvor (2009.), Destigmatizacija 
(2010.), Jesi li optimist glede budućnosti? 
(2011.), Kreativne strategije (2010.), Jedna- 
ke (2017.-2018.), Self portrait of the viewers 
(2017.), ...and you (2018.), ART-ACT-BOX 
(2018.). 


Izlagala je na međunarodnim izložba- 
ma: Documenta 11 (Kassel, Njemačka), 
Manifesta 4 (Frankfurt/Main), 8. Istanbul 
Biennial (Istanbul), Liverpool Biennial 04 
(Liverpool), 3. Tirana Biennial (Tirana), 10. 
Trijenale Indije (New Delhi). 


U Subotici se prvi put predstavila 2014. 
izložbom Drugo lice demokracije u Zavi- 
čajnoj galeriji dr. Vinko Perčić, na kojoj je 
izložila pet radova u kojima je problema- 
tizirala simptome suvremenoga društva, 
od ksenofobije do depresije, s posebnim 
naglaskom na problemima tranzicijskih 1 
posttranzicijskih sredina. Samostalno je 
izlagala i na brojnim drugim izložbama, 
uključujući: Museo Universitario Arte 
Contemporaneo (Ciudad Mexico), Salon 
Muzeja savremene umetnosti Beograd, 
Museo MADRE (Napulj), Art in General 
(New York), Artspace Visual Art Center 
(Sydney), The Art Center Silkeborg Bad 
(Danska), Darat Al Funun (Jordan), Gale- 

rija NOVA, Galerija Miroslav Kraljević 1 
Galerija Forum (Zagreb). 


Skupno je izlagala u brojnim muzejima, 
kao što su: Whitney Museum of American 
Art (New York), PSI (New York), Walker 
Art Centre (Minneapolis), Museum MUAC 
(Ciudad Mexico), Palais de Tokyo (Pariz), 
Kumu Art Museum (Tallinn), Muzej suvre- 
mene umjetnosti (Zagreb), Muzej sodobne 
umetnosti (Ljubljana), Zacheta National 
Gallery of Art (Varšava), Garage Museum 
(Moskva), Muzej moderne i suvremene 
umjetnosti (Rijeka), Museum of Modern 
Art (Saint-Etienne), Ludwig Museum (Bu- 
dimpešta). 


Lit.: 1. Bekić, Andreja Kulunčić : Art for social 
Changes : Umjetnost za društvene promjene, Za- 
greb, 2013 (2018?); www.andreja.org/curric_hr. 
html (pristupljeno 9. IV. 2019); http://dizajn.hr/ 
blog/andreja-kuluncic-umjetnost-za-drustve- 
ne-promjene/ (pristupljeno 9. IV. 2019). 


Lj. Vuković-Dulić 


KULUNČIĆ (Kujundžić), Andrija (Su- 
botica, 27. XI. 1897. — Subotica, 16. VII. 
1967.), učitelj, nastavnik crtanja, slikar. 
Pučku i građansku školu završio je u Su- 
botici, a u Kalači stječe učiteljsku diplomu. 
Kratko je pohađao Akademiju primijenje- 
nih umjetnosti u Budimpešti (1919.-20.) 
vjerojatno se osposobljavajući za restau- 
ratora. U subotičkoj Državnoj muškoj gi- 
mnaziji bio je nastavnik crtanja 1925.-31, a 
nakon što je dobio premještaj u Aleksinac, 
napušta tu službu. Za vrijeme madžarske 
vlasti 1941.-44. ponovno je nastavnik cr- 
tanja u subotičkoj Gimnaziji. Nakon osni- 
vanja Bačkog muzeja dr. Joce Milekića 
u Manojlovićevoj palači u Subotici 1926. 
bio je suradnik Joce Milekića za galerij- 
ski, likovni dio muzejske zbirke. Nakon 
što napušta državnu službu, živi od sli- 
karskog rada. Najviše slika tehnikom ulja 
i pastelom, a tematski se najviše veže uz 
mrtvu prirodu i pejzaž. Izlagao je 1930. u 
prostorijama gimnazije, 1931. u vestibulu 
Gradske kuće, 1932. u Bečeju, na izložbi 
bačkih umjetnika koju priređuje Joca Mile- 
kić u vestibulu Gradske kuće u Subotici itd. 
Nakon Drugoga svjetskoga rata sudjeluje 
u likovnom životu grada kao član Likovne 

sekcije pri Kulturno-prosvjetnoj zajednici 
u Subotici do 1956. godine, od 1957. bio 
je član Kulturno-umjetničkoga društva 
željezničara Bratsvo-jedinstvo iz Subo- 
tice, a iste je godine i predavač na semi- 
naru iz likovne umjetnosti na Radničkom 
univerzitetu u Subotici. U ovom razdoblju 
nastavio je izlagačku djelatnost: u Grad- 
skoj izložbenoj sali 1956. i 1958. izlaže kao 
član Likovne sekcije KUDŽ Bratsvo-jedin- 
stvo, na novogodišnjoj izložbi slika 1959. 
izlaže u Gradskoj izložbenoj sali sa Klu- 
bom likovnih umjetnika Subotice. Svoju 
samostalnu izložbu povodom četrdesete 
godišnjice rada na polju likovne umjetno- 
sti (1920.-60.) priređuje od 28. svibnja do 
8. lipnja u subotičkoj Gradskoj knjižnici. 
Samostalnu izložbu održao je i 1964. u sali 
Doma kulture (Gradska kuća) te u Mostaru 
1965. Njegovi se radovi nalaze u privatnim 
te javnim zbirkama (Gradski muzej i Grad- 
ska knjižnica u Subotici, Gradski muzej u 
Bečeju). 


Lit.: B. Vojnić H., Podaci o likovnim umjetnicima 
i amaterima u Subotici, Kalendar Hrvatska riječ 
za prestupnu 1952. godinu, Subotica, 1952; Izve- 
štaj — Evkčnyv : 244. godine subotičke gimnazije 
— A 244 eves szabadkai gimndzium, Subotica — Sza- 
badka, 1990/1991; T. Gajdos, Szabadka 
kepzomuiveszete, Subotica, 1995; Bačka galerija 
dr Jovana Milekića : Moderna galerija Likovni 
susret (autor izložbe i kataloga B. Duranci), Subo- 
tica, 2007; Hrvatski biografski leksikon, 8, Zagreb, 
2013. 


Lj. Vuković - Dulić 


KULUNČIĆ, Matija (Kujundžić, Kulu- 
ncsics) (Subotica, 15. II. 1855. — Zagreb, 24. 
VI. 1945.), isusovac, vjerski pisac. Rođen je 
pobožnoj obitelji zemljodjelaca Ivana, iz 
Skorupova ogranka porodice Kujundžić, 
i Janje, rođ. Crnković. Obitelj je živjela u 
madžarskoj četvrti, ana madžarskome je 
završio i pučku školu te prvih šest razreda 
gimnazije u Subotici (1867.-73.). Zatim je 
primljen u sjemenište Čanadske biskupije 
u Temišvaru, gdje je završio sedmi, osmi 
razred i maturu te bogosloviju. Za sveće- 
nika je zaređen 1878. te je isprva kapelan 
u Karaševu (Banat), gdje se propovijedalo 
hrvatski. Nakon više kapelanskih mjesta, 
među ostalim i u Hrvatskoj Neuzini (danas 

dio sela Neuzina u općini Sečanj), gdje je 
bio i župnik, pristupio je Družbi Isusovoj. 
Novicijat je proveo u Trnavi, pa u Požunu 
(Bratislavi), gdje je učio filozofiju i položio 
prve zavjete. 


Nakon završenoga studija filozofije 
profesor je u isusovačkoj gimnaziji u Trav- 
niku 1886., gdje je odmah primio i razred- 
no starešinstvo. Nakon što je razred izveo 
do četvrte godine, provincijal ga 1890. 
šalje u Innsbruck, gdje je završio bogos- 
loviju 1892. s najvišim uspjehom. Zatim 
odlazi u Linz, gdje je 1893. završio zadnju 
kušnju Družbe Isusove. Nakon probacije 
odlazi za profesora moralne, pastoralne i 
duhovne teologije na novootvorenu Vrhbo- 
sansku bogosloviju u Sarajevu (1893.-97.), 
zatim u travničkoj gimnaziji predaje jezi- 
ke 1907./08., a poslije je opet profesor na 
Vrhbosanskoj bogosloviji 1910.-12. te u 
Travniku, gdje predaje vjeronauk 1912.-19. 
Uz profesorsku djelatnost u Bosni, tijekom 
praznika držao je pučke misije po cijeloj 
Austro-Ugarskoj Monarhiji na hrvatskom, 
madžarskom i njemačkom jeziku. Tako je 
i u rodnom gradu dva puta držao misije 
sa subraćom pučkim misionarima, jed- 
nom s Petrom Pandžićem (Čavolj, 1853. — 
Szatmar, 1905.), a drugi put s Ilijom Gavri- 
ćem (Pećine kraj Travnika, 1867. — Zagreb, 
1931.). Prilikom podjele Austrijsko-ugarske 
isusovačke provincije 1909. na Austrijsku i 
Ugarsku provinciju jedini je od pet bunje- 
vačkih Hrvata pristupio Hrvatskoj misiji 
(buduća Hrvatska provincija Družbe Isuso- 
ve), koja je formirana u sklopu Austrijske 
provincije. U Zagrebu je u četiri navrata 
djelovao kao propovjednik, duhovnik i 
misionar (1903.-06., 1909.-10, 1923., 1941.- 
45.). Iz zdravstvenih razloga poslan je u 
Dubrovačku rezidenciju 1919.-22. U Splitu 
je 1923.-28 kao voditelj Marijine kongre- 
gacije svećenika i dušobrižnika, zatim je 
1928. dušobrižnik u Dubrovniku, gdje drži 
propovijedi i vodi građansku kongregaciju. 
U Prizrenu je 1929.-32. kao duhovnik u bi- 
skupskom dječačkom sjemeništu. Tu je ure- 
dio zapušteno sjemenište, uveo kongregaci- 
ju za sjemeništarce i obnovio duhovni život. 
U prizrenskoj je gimnaziji predavao vjero- 


nauk. Tijekom trogodišnjega djelovanja u 
Prizrenu vodio je i držao duhovne vježbe 
u isusovačkoj skopskoj rezidenciji. Kako je 
skopski biskup počeo svoje sjemeništarce 
slati u Travnik, premješten je 1932. u Sko- 
plje za duhovnika i dušobrižnika. Ponovno 
je u Travniku djelovao 1935.-40., a nakon 
toga je do smrti u Zagrebu. Poznavao je 
hrvatski, madžarski, njemački, talijanski 
i latinski jezik. Pokopan je u isusovačkoj 
grobnici na Mirogoju. 


| 


M. KULUNČIĆ D. I. 


ŽIVOT I NAUKA - 
ISUSA KRISTA 


HRVATSKA KNJIŽARA - SPLIT. 
jd 4 


M. Kulunčić, Život i nauka 
Isusa Krista, 1, Split, 1927. 


U zagrebačkom kršćansko-socijalnom 
glasilu Glas naroda objavio je 1906. neko- 
liko polemičkih brošura: Je li vjera privat- 
na stvar (43 str), Živila slobodna svijest (35. 
str.), Crkva daje, što socijalna demokracija 
obeća (31 str.), koje su pretiskivane i ras- 
pačavane radnicima. Autor je i polemičke 
brošure Raj i pakao; Odgovor na Hinko- 
vićev 'Raj i pakao“ u dialogu: Hrvatskoj 
inteligenciji (97 str.) iz 1908. god., jedne od 
mnogobrojnih katoličkih reakcija na spiriti- 
stičko predavanje Hinka Hinkovića »Raj i 
pakao«, održano u Zagrebu 1902. (tiskano 
u Novom Sadu iste godine). Kraće prilo- 
ge o duhovnim razmatranjima objavljivao 
je u periodicima Kalendar Srca Isusova i 
Marijina (Zagreb, 1919.), Sacerdos Christi 
(Zagreb, 1927.), Katolički tjednik (Saraje- 
vo, 1934.) i Život (Sarajevo, 1934., 1936.) 
U skopskom listu Blagovijest objavio je 
kraće djelo Obitelj (60 str.). Glavni mu je 

prinos četverosveščani Život i nauka Isusa 
Krista iz četiri sv. evanđelja u razmatranji- 
ma, a prinos štovanju Majke Božje knjiga 
Zvijezda mora. U rukopisu je ostavio djelo 
Psalmi u razmatranjima, namijenjeno sve- 
ćenicima za bolje razumijevanje psalama 
(1933., 862 str.), prijevod s talijanskoga O 
ljubavi Isusa i kako je možemo steći (94 
str.) djela isusovca Paola Segnerija (1624.- 
1694.) te prijevod prve, druge i četvrte knji- 
ge najpoznatijega djela Marka Marulića De 
institutione bene vivendi per exempla San- 
ctorum (292 str.). 


Djela: Litanije Presvetog Srca Isusova u Razma- 
tranjima, Zagreb, 1925; Život i Nauka Isusa Krista 
iz četiri sv. Evanđelja u razmatranjima, 1-4, Split, 
1927; Zvijezda mora, Zagreb, 1931; Ljubimo Isusa 
[prijevod s tal.], Zagreb, 1937; Blagoslovine sv. 
Katoličke Crkve, Split, 1937. 


Izvor: osobni rukopisni životopis iz 1933., Pi- 
smohrana Hrvatske provincije Družbe Isusove iz 
Zagreba. 


Lit.: Subotička Danica ili bunjevačko-šokački ka- 
lendar (sa slikama) za prestupnu godinu 1928., 
Subotica, b. g.; Subotička Danica : kalendar za 
1990. god., Subotica, 1989; A. Sekulić, Isusovačko 
prožimanje duhovnog i kulturnog života bačkih 
Hrvata, u: Isusovci u Hrvata, Zagreb — Beč, 1992; 
A. Sekulić, Književnost podunavskih Hrvata u XX. 
stoljeću, Zagreb, 1996; Hrvatski biografski leksi- 
kon, 8, Zagreb, 2013. 

G. Kujundžić 


KULUNDŽIĆ, Ferdo Stražimir (Srijem- 
ski Karlovci, 17. II. 1875. — Osijek, 15. III. 
1945.), pjesnik. Brat je svećenika Vladisla- 
va Ante Kulundžića i otac je publicista 
Zvonimira Kulundžića (Osijek, 1911. — Za- 
greb, 1994.). Kao srednjoškolac postao je 
predsjednikom pravaške mladeži u Srijem- 
skim Karlovcima, zbog čega je isključen 
iz škole. U Brodu na Savi zaposlio se u 
odvjetničkoj pisarnici Vatroslava Brlića. 
Ondje je paralelno završio građansku ško- 
lu, nakon čega radi kao poštanski službe- 
nik u Srijemskim Karlovcima, Vukovaru, 
Sotinu, Bjelovaru i Osijeku. U službi osta- 
je do 1923., kada je zbog proturežimskih 
stajališta otpušten. Prve priloge počeo je 
objavljivati 1895. u listu Hrvatska, a ubrzo 
se javlja i u subotičkom Nevenu 2/1896. s 
pjesmom »Domovina«. Bio je nadahnut 

domoljubnom poezijom Augusta Haramba- 
šića. Veličao je hrvatstvo i ljepote zavičaja 

budnicama i davorijama (»Gdje je naša do- 
movina?!«, Neven 2/1899, »U tuđini«, Neven 

4/1899, »Rastanak«, Neven 1/1903). Pisao 

je prigodnice uz obljetnice smrti zname- 
nitih Hrvata. Kroz tekstove otkriva se kao 

satiričar i duhoviti komentator političke i 

društvene zbilje. Koristio je pučke napjeve, 
šaljive fraze s tonom slavonskih bećaraca i 

poskočica u rugalicama i pošalicama ismi- 
javajući režim Karolya Khuen-Hedervarya, 
njegove pristaše (Teodor Pejačević), save- 
znike (Aleksandar Obrenović) i odnose 

južnoslavenskih naroda. Pisao je prozne sa- 
stavke (»Liepa žena«, Vada 2/1895, »Lipa 

žena«, Neven 7/1896) i pripovijetke (»Ne- 
zahvalnost«, Neven 5, 6, 71/1896). Ističu mu 

se kulturološkom vrijednošću pripovijetke 

i basne prema predlošcima usmene proze 

(Ljiljan, 1895-98, »Pastirska«, Neven 4/1896, 
»Priča o gavanu (bogatašu)«, Veven 5/1896 

(također i u Subotičkoj Danici za 1897.), »Si- 
romak i bogataš«, Neven 9, 10/1896). Sura- 
đivao je u periodicima (Bršljan, 1896.-98.), 
Neven (1896.-97., 1899., 1903.), kalendaru 

Subotička Danica (1897., 1898., 1902.), Po- 
savska Hrvatska (1896.-97.), Hrvat (1897.), 
Pučki list (1897.-98.), Stršen (1899.), Tjednik 
bjelovarsko-križevački (1900.-01.). Uvršten 

je u antologiju Hrvatska riječ u Srijemu 

(Zagreb, 1995.). U Nevenu su mu prilozi 
objavljivani ikavicom i jekavicom. Potpisi- 
vao se pseudonimima Momče Fruškogorče, 
Stražimir, Davoraš, Srijemski Karlovčanin 

i inicijalima (F. S. K). 


Lit.: Z. Kulundžić, Ta rič hrvatska : starinska 
naša draga ... ča zvoni kroz stolića. Rasprave iz 
starije hrvatske književnosti od Marulića do Ma- 
toša, 1, Zagreb, 1977, M. Cindori-Šinković i E. 
Bažant, Neven : Zabavno-poučni misečnik za Bu- 
njevce i Šokce (1884-1914) : Bibliografija, Beo- 
grad-Subotica, 2008; M. Cindori-Šinković, E. 
Bažant, N. Bašić Palković, Bunjevačko-šokački 
kalendari 1868-1914 : Bibliografija, Subotica, 
2011, Hrvatski biografski leksikon, 8, Zagreb, 
2013. 

M. Bara 


KULUNDŽIĆ, Josip (Zemun, 1. VIII. 
1899. — Beograd, 1. XII. 1970.), dramati- 
čar, kritičar, teoretičar, kazališni i operni 

redatelj, kazališni pedagog. Završio je gi- 
mnaziju u Zemunu 1918., studirao medi- 
cinu u Innsbrucku, filozofiju u Beogradu 
te dramaturgiju i opernu režiju u Berlinu, 
Dresdenu, Parizu i Pragu. Od 1921. bio je 
pomoćnik dramaturga HNK u Zagrebu, 
ravnatelj Drame (1926.), urednik kazališ- 
nog časopisa Comoedia i Hrvatska pozor- 
nica te nastavnik na Glumačkoj školi. Na- 
kon sukoba s novom upravom HNK 1928. 
otišao je u Osijek u Novosadsko-osječko 
pozorište (iste godine spojeno Narodno 
kazalište u Osijeku i Narodno pozorište u 
Novom Sadu), gdje je bio redatelj, a 1929. 
u beogradsko Narodno pozorište, gdje je 
uglavnom režirao drame i opere. Služ- 
benik je Narodnoga pozorišta Dunavske 
banovine u Novom Sadu 1937.-39. Bio je 
redatelj u Umetničkom pozorištu u Beo- 
gradu 1939.-42., no nakon rata osuđen je 
na gubitak građanskih prava i tri godine 
prisilnog rada zbog kulturne suradnje s Ne- 
dićevim režimom. U proljeće 1946. odlazi 
u Narodno pozorište Sterija u Vršcu, a u 
jesen iste godine postavljen je za redate- 
ljau Vojvođanskom narodnom pozorištu 
(danas Srpsko narodno pozorište) u No- 
vom Sadu. Od 1947. prvi je redatelj opere 
u Narodnom pozorištu u Beogradu. Od 
1952. do umirovljenja 1969. redoviti je pro- 
fesor na Akademiji za pozorišnu umetnost 
u Beogradu (današnji Fakultet dramskih 
umetnosti), gdje je 1960. osnovao katedru 
za dramaturgiju. Uređivao je i novosadski 
kazališni časopis Scena 1965.-69. 


Prve književne radove, dramske fra- 
gmente Drugi ljudi (1918.), Posljednji he- 
donista (1921.), Posljednji idealista (1922.), 
Večni idol (1922.) i druge, objavljene u pe- 
riodici, te roman Lunar (1921.), započeo je 
kao sljedbenik ekspresionizma. Uspjeh je 
postigao dramama Ponoć (1921) i Škor- 
pion (1926.), izvedenima u zagrebačkome 
HNK, za koje je dobio Demetrovu nagra- 
du za najbolje dramsko djelo izvedeno na 
zagrebačkoj pozornici u protekloj sezoni. 
Predstave koje je režirao u Osijeku gosto- 
vale su i u Vojvodini, među ostalim i u 
Subotici, Somboru i Novom Sadu. Nakon 
odlaska iz Hrvatske posvetio se uglavnom 


redateljskomu, dramaturškomu i pedagoš- 
komu radu te je rjeđe objavljivao dramske 
tekstove, koje je od tada pisao srpskim 
jezikom. Drami se vratio 1950-ih, ali na 
osnovama tradicionalne realističke drama- 
turgije, kada su, među ostalim, nastale 1 
drame Krik života (1950.), Treći čin (1952.) 
i Čovek je dobar (1953.), te duologija o za- 
grebačkoj veletrgovačkoj obitelji Dombrov- 
ski Klara Dombrovska (1955.) i Firma se 
skida (1956.), u kojoj se zamjećuju sličnosti 
s Krležinom trilogijom o Glembajevima. 
Dramatizirao je veći broj priča i romana 
srpskih pisaca te napisao više filmskih 
scenarija. 


Josip Kulundžić 


Kao redatelj, među više od 50 kazališ- 
nih predstava postavio je u Narodnom po- 
zorištu u Beogradu Šokicu Ilije Okrugića 
Srijemca (1931.), u Umetničkom pozorištu 
u Beogradu Dundo Maroje Marina Dr- 
žića (1940.), u Novom Sadu u Narodnom 
pozorištu Dunavske banovine drame Pera 
Segedinac Laze Kostića, Zla Žena Jova- 
na Sterije Popovića i Dva idola Bogoboja 
Atanackovića (1941.), a u Vojvođanskom 
narodnom pozorištu Oklopni voz Vsevolda 
Ivanova, Krležinu Gospodu Glembajeve 
(1946.) i Šumu Aleksandra Nikolajeviča 
Ostrovskoga (1947.). Poslije je kao gost 
Srpskoga narodnoga pozorišta, u povodu 
proslave stogodišnjice rođenja Ive Vojno- 
vića, postavio i jednu od najboljih režija 
Maškarata ispod kuplja (1957.), za koju je 
dobio Specijalnu nagradu Sterijina pozorja 
na III. Jugoslavenskim pozorišnim igrama 
1958. god. 


KULUNDŽIĆ 


Posebno mjesto zauzima njegov operni 
rad. Režirao više od četrdeset opera, po- 
najprije u razdoblju nakon rata. Za vrijeme 
njegova boravka u Novom Sadu osnovana 
je tamošnja opera te je tada režirao Travija- 
tu Giuseppea Verdija i Eru s onoga svijeta 
Jakova Gotovca (1947.), Verdijev Rigoletto 
i Prodanu nevjestu Bedficha Smetane 
(1948.), a poslije kao gost još šest opera. U 
Narodnom pozorištu u Beogradu režirao 
je gotovo 30 opera, među ostalim i Eru s 
onoga svijeta (1949.). 


Kao izvrstan poznavatelj europskoga 
kazališta te dramske književnosti i teorije, 
osim drama i dramskih fragmenata, objav- 
ljivao je kritike, eseje i studije u mnogim 
hrvatskim, srpskim, vojvođanskim i bo- 
sanskim periodicima. Dio teorijskih eseja 
i studija objavilo mu je Sterijino pozorje u 
knjizi Fragmenti o teatru (Novi Sad, 1965), 
predavanja iz povijesti dramaturških teo- 
rija objavljena su u udžbeniku Primeri iz 
tehnike drame (Beograd 1963, 1977?, 1996), 
a ona iz kazališne režije u Kronici Zavoda 
za povijest hrvatske književnosti, kazališta 
i glazbe HAZU (Režija, br. 6-7, 1997). Za- 
stupljen je u izborima Hrvatska riječ u Sri- 
jemu (Zagreb, 1995), Hrvatska književna 
avangarda (Zagreb, 2008) i Romani srpske 
avangarde, 1 (Beograd, 2010). Rukopisna 
mu se ostavština čuva u Zavodu za povijest 
hrvatske književnosti, kazališta i glazbe 
HAZU. 


Lit.: M. Frajnd, Reditelj i teoretičar Josip Kulun- 
džić na srpskim scenama, Dani Hvarskoga kaza- 
lišta, 1/1982, Split; Enciklopedija Novog Sada, 12, 
Novi Sad, 1999; Hrvatska enciklopedija, 6, Za- 
greb, 2004; B. Majdanac, Pozorište u Nedićevoj 
Srbiji, Beograd, 2010; Hrvatski biografski leksi- 
kon, 8, Zagreb, 2013. 

S. Bačić 


KULUNDŽIĆ, Vladislav Ante (Srijemski 
Karlovci, 15. VI. 1885. — Đakovo, 30. VI. 
1929.), svećenik, književnik. Brat je knji- 
ževnika Ferde Stražimira Kulundžića. Bo- 
goslovne nauke polazio je u Đakovu, gdje 
je zaređen 1909. Mladu je misu proslavio 
u Bjelovaru. Bio je duhovni pomoćnik u 
Bošnjacima, kapelan u Nijemcima i Osije- 
ku. Javlja se 1905. s prilozima kao suradnik 

KULUNDŽIĆ 


Luči, lista hrvatskoga katoličkoga đaštva. 
Predsjednik Zbora duhovne mladeži đako- 
vačke postao je školske 1907./08. god. U 
to vrijeme suradnik je subotičkog Neve- 
na 1906.-10., u kojem je objavio veći broj 
pjesama i članaka. Pjesme su religioznih, 
domoljubnih i pejzažnih nadahnuća. Snaž- 
nim porukama ističe se članak »O narodu 
i narodnosti« (Veven, 9, 10/1910), kojim 
naglašava važnost materinskoga jezika i 
da »svoj narod i narodnost dužni smo ljubi- 
ti« te da treba biti ponosan »da smo sinovi 
hrvatskog naroda«. Podržavao je političke 
ideje i rad Hrvatske stranke prava. Jedan 
je od osnivača pravaškoga kluba u Osijeku 
1914., kojemu je bio tajnik. 


Lit.: V. A. Kulundžić, Neven, 9,10/1910, Subotica, 
Svijetlost, 42/1910, 18,28/1914, Vinkovci; Jutarnji 
list, 695, Zagreb, 1912; Novosti, 188, Zagreb, 1914; 
A. Jarm, Dijecezanski svećenici koji su djelovali 
na sadašnjem području Biskupije Đakovačke i 
Srijemske od 1701. do 2003. godine, Đakovo, 
2003; J. Kalmar, Djelatnost Zbora duhovne mla- 
deži đakovačke 1841. — 1956., Diacovensia, 2, Đa- 
kovo, 2006; S. Kožul, Svećenici bjelovarskoga 
kraja, l, Zagreb, 2007. 

M. Bara i T. Vuković 


KULUNDŽIĆ SZEMZO, Tereza (Ku- 
lunchich Szemz6, Kuluncsics Szemzo, 
Terćz, Theresia Maria Elisabetha) (Baja, 
2. VIII. 1850. — Graz, Austrija, 20. XI. 
1930.), dobrotvorka. Odrasla je u plemić- 
koj obitelji Augustina i Etelke, rođ. Dćvay. 
Od 1871. udana je za veleposjednika i ple- 
mića Istvana Szemzoa (1840.-1915.). Bila 
je članica somborskoga Crvenog križa od 
njegova osnivanja 1901., što je bio jedan 
od oblika društvenoga angažmana žena 
viših društvenih slojeva. Obitelj je gradu 
Somboru oporučno ostavila velik zemljiš- 
ni kompleks od 547 jutara zemlje u Staroj 
Moravici za izgradnju somborske bolnice 
te je sredinom 1930-ih izgrađen paviljon u 
kojem su smješteni interni i kirurški odjeli. 
Radovi su završeni do 1935. Iste su godine 
preneseni njezini posmrtni ostaci iz Graza 
u Sombor, gdje je pokopana u grobnici na 
Kalvariji Velikoga katoličkoga groblja. 


Lit.: S. Berber, Istorija somborskog zdravstva, 
Novi Sad, 2004; www.bolnicasombor.org.rs/?pa- 
ge_id=10 (pristupljeno 31. XII. 2018.). 

M. Bara 

KUM, svatovski časnik. Sam naziv romana 
skoga je podrijetla: compater < commater 
(cognatio spiritualis: duhovno srodstvo) 
u značenju kršteni i vjenčani kum. Kao 
svatovski časnik nije poznat u slavenskoj 
tradicijskoj baštini. Na Tridentskom kon- 
cilu 1563. donesena je odluka da se pravno 
važećim smatraju samo oni brakovi koji 
su sklopljeni pred svećenikom i dvojicom 
svjedoka. S uvođenjem kršćanskih eleme- 
nata u svadbene običaje pojavila se osoba 
s tim nazivom i dužnošću svjedočenja pri 
crkvenom obredu vjenčanja. U podunav- 
skih Hrvata ulogu svjedoka ima u paru 
sa starim svatom. Iz svoje osnovne uloge 
vjenčanoga svjedoka u crkvi u nekim je 
krajevima Hrvatske, i u nekih susjednih 
južnoslavenskih naroda, izrastao u jedno- 
ga od najvažnijih svatovskih časnika. Ta- 
kav se razvojni proces ove uloge odigrao 
i među podunavskim Hrvatima, i na po- 
dručju primorsko-ličkih Bunjevaca također 
se ističe kao glavna ličnost u svatovima, a 
ima joj traga i među dalmatinskim Bunjev- 
cima. U dalmatinsko-dinarskom prostoru 
naziru se tek začeci toga procesa, gdje je 
tek sporadično posebno važan svatovski 
časnik. 

Njegova uloga svatovskoga starješine 
pojavljuje u svih regionalnih skupina bač- 
kih Bunjevaca, a istovremeno je i prvi u 
časti među ostalim časnicima. Ta je nje- 
gova uloga potvrđena u Subotici i okoli- 
ci, u dijelu naselja somborskoga kraja i u 
današnjoj južnoj Madžarskoj. U ostalim 
naseljima ulogu starješine svatova imao je 
svatovski časnik staćela, no s vremenom 
je došlo do njegova gubljenja u svadbenim 
običajima, a ulogu svatovskoga starješine 
preuzeo je kum. Takva uloga kuma nije 
široko rasprostranjena, pretežno je karak- 
teristična za staroga svata, osobito na di- 
narskom području i na širem južnoslaven- 
skom prostoru. Proces smjenjivanja kuma i 
staroga svata u ulozi svatovskoga starješine 
događao se upravo na područjima s bunje- 
vačkim tragovima, uz prevagu kuma u toj 
ulozi na izrazitijim bunjevačkim područji- 
ma. Ta je uloga kuma kod bačkih Šokaca 


potvrđena samo u Beregu, a poznata je i 
dijelu srijemskih Hrvata. 


U prošlosti je važan kriterij pri izboru 
bilo višegeneracijsko kumstvo, odnosno 
nasljedno kumstvo, u okviru kojega su se 
mogle izabrati različite osobe iz obitelji s 
kojom je kumstvo bilo sklopljeno, ovisno 
i o tome radi li se o srodničkoj ili nesrod- 
ničkoj obitelji. Obje su mogućnosti bile 
ravnopravno zastupljene u bunjevačkim 
skupinama u okolici Baje i Sombora, dok 
je samo u subotičkom kraju prevladavao 
izbor kuma iz srodničke obitelji. U som- 
borskom se kraju posebno naglašava da 
je takav izbor u prošlosti bio obvezan. U 
pravilu se za vjenčanoga kuma birao krsni 
kum, u svakom slučaju birao se u okviru 
nasljednog kumstva. Često je vjenčani 
kum poslije krsni kum djeci mladenaca. 
Isto pravilo vezano uz izbor kuma vrijedilo 
je u prošlosti i na širem prostoru primor- 
sko-ličkih Bunjevaca. Ovakav tradicijski 
način izbora postupno je gubio na znače- 
nju, mogućnosti izbora prenosile su se i na 
krug izabranih izvan takve obitelji i sve su 
više bivale prepuštane osobnomu odabiru 
samih mladenaca. Bački Šokci za vjenča- 
noga kuma biraju krsnoga ili krizmanoga 
kuma. 


Za njegovu svatovsku ulogu poznat je 
i poseban kumov prilog u hrani (kravalj) 1 
kumov kolač, pozivanje kuma, običaj sve- 
čanoga odlaska rad kuma, njegov ispraćaj, 
posjećivanje kuma nakon svadbe. Karak- 
teristična je pojava vezana uz taj posjet 
bila dužnost snaše da mu pritom opere 
noge. Posjećivalo ga se i u dane Božića i/ 


Mladoženja s kumovima čeka pred vratima 
da izvedu nevjestu, Vajska, 1972. 


KUM 


ili Uskrsa, katkada ga se tom prilikom prvi 
put posjećivalo nakon svadbe. Ponekad mu 
se pritom nosio dar. Sve te pojedinosti čine 
karakteristična obilježja uloge kuma u po- 
dunavskih Bunjevaca (i primorsko-ličkih 
Bunjevaca), a poznaju ih i bački Šokci. 
Nadalje ih je moguće pratiti i na području 
Livanjskoga polja u jugozapadnoj Bosni, 
dijelom u Hercegovini te u Dalmaciji, oso- 
bito u njezinim krajnjim južnim dijelovima, 
gdje su neke od tih pojava zastupljene više 
nego u nekim drugim krajevima ovih pro- 
stora u kojima bi se očekivalo više bunje- 
vačkih tragova. 


Osobito je široka zastupljenost spo- 
menutih karakterističnih elemenata uloge 
kuma među vlaškim stanovništvom sje- 
veroistočne Srbije, koji se ovdje naziva 
naš. Na temelju tih saznanja o kumovoj 
ulozi u razmatranju pojave svatovske ča- 
sti kuma u bunjevačkoj, u hrvatskoj uop- 
će i u široj južnoslavenskoj tradiciji može 
se pretpostaviti da je riječ o preuzimanju 
i uklapanju elemenata uloge glavnoga 
vlaškoga časnika zvanoga nun(u) (sje- 
verni Pind u Grčkoj i u Vlaha uopće) ili 
naš (Vlasi u sjeveroistočnoj Srbiji), koji 
ima veoma slične karakteristične uloge u 
svadbenim običajima. Osim toga nun(u) i 
naš rumunjski su nazivi za kuma (nas < 
nunas < /at. nonnus). Većina postupaka i 
običaja vezanih uz tu ulogu nije svojstvena 
nijednomu drugomu časniku u hrvatskim 
svadbenim običajima uopće, a ne poznaju 
ih ni ostali južni Slaveni, kao ni zapadni ni 
istočni Slaveni. 


Iako je osnova naziva kum romanska, 
taj naziv dolazi sa zapadnoga romanskoga 
područja (compater). Njegova široko za- 
stupljena uloga u običajima vezana je u pr- 
vom redu uz vjerske crkvene obrede. Uz taj 
su se crkveni protokolarni karakter uloge 
uklopili određeni tradicijski obredni po- 
stupci svojstveni glavnomu vlaškomu sva- 
tovskomu časniku nunu s područja osta- 
taka romanskih starosjedilačkih skupina, 
koje su se u svojim stočarskim selidbama 
kretale u pravcu zapada prema Jadranu, 
gdje su se stjecala raznorodna kulturna 
strujanja. Tako su se zapadnoromanski 

KUM 


utjecaji s jedne strane (sklapanje kumstva 
uopće, potaknuto od rimokatoličkih crkve- 
nih krugova) i istočnoromanski utjecaji s 
druge strane (tradicijski elementi vezani uz 
uloge glavnoga svatovskoga časnika) stopi- 
li u doticaju s novim slavenskim slojem u 
svatovskoj časti kuma. Taj naziv u većini 
hrvatskih krajeva odgovara njegovu izvor- 
nomu značenju, vezanomu uz crkvenim 
propisima novonastalu ulogu svjedoka pri 
činu vjenčanja. U nekim krajevima, pored 
te primarne uloge, još su se ranije morali 
nataložiti elementi drukčijega izvorišta, iz 
čijega je uzajamnoga prožimanja nastao 
svatovski časnik označen imenom kum, 
preuzetim iz kršćanske terminologije, koji 
je i kod podunavskih Hrvata imao osobito 
važnu ulogu u svadbenim običajima, što je 
po svoj prilici preneseno u Podunavlje iz 
dalmatinsko-dinarskoga prostora. 


Lit.: M. Bosić, Ženidbeni običaji Šokaca Hrvata u 
Bačkoj, Novi Sad, 1992; M. Černelić, Bunjevci — 
Ishodišta, sudbine, identiteti, Zagreb — Subotica, 
2016. 

M. Černelić 


KUMAŠA (tur. kumas < arap. qumaš), 
vrsta svilene tkanine koja na površini ima 
finu vlaknastu (flor) strukturu; samt; bar- 
šun. Šokci je nazivaju kumoš, a u književ- 
nom hrvatskom i srpskom jeziku naziva se 
kumaš. 


Od nje su se u bunjevačkoj nošnji šivali 
svečani muški prusluci (prsluci), dok su od 
ženskih odjevnih predmeta šivane otunke, 
gornje suknje, kapice i marame. Kumašne 
tkanine koje su koristili Bunjevci najčešće 
su bile cvjetnih motiva ili na grane, a mo- 
gle su biti i urešene vezom, dok su rjeđe 
bile jednobojne. Odjeća šivana od te vrlo 
skupocjene tkanine nosila se samo u sveča- 
nim prigodama i o blagdanima. Zbog svoje 
vrijednosti često se nasljeđivala. 


Šokci ovu tkaninu nazivaju kumoš i 
koriste je za različite dijelove šokačke noš- 
nje. Kod santovačkih Hrvata, ponajprije 
kod imućnijih, rabi se od 1930-ih godina. 
Kod muškaraca poznati su svileni froslu- 
ci (prsluci) na široke kumošne grane, a 
od 1950-ih i kumošne /ače (pantalone). 

Žene su imale kumošne pregače na grane, 
božurke, ružice, lelije, nanorike; papučke 
(papučice), rjeđe i kumošne suknje te ve- 
zitle (kraći jesenski kaput, taman s bijelim 
šarama). Osobito se cijenio kumoš zelene 
i smeđe boje. 


Nerijetko se danas poistovjećuje s pli- 
šom, ali iako to jesu tkanine koje pripadaju 
istoj grupi, flor (vlaknasta struktura) kraći 
je kod kumaše nego kod pliša. 


Lit.: B. Roller, Tehnologija tekstila (poznavanje 
odjevnih tkanina), Zagreb, 1958; A. Škaljić, Tur- 
cizmi u srpskohrvatskom jeziku, Sarajevo, 1985; A. 
Sekulić, Bački Hrvati, Zagreb 1991; A. Čota, M. 
Šeremešić, Dukat ravnice, Sombor, 2005; M. Še- 
remešić, Bile riči : rječnik govora Monoštora, Su- 
botica, 2016; Ž. Mandić, Rječnik govora santovač- 
kih Hrvata, Pečuh, 2016. 

K. Suknović i Ž. Mandić 


KUMBAJA (madž. Kunbaja), selo između 
Aljmaša i Tavankuta, u Bačko-kiškunskoj 
županiji u Madžarskoj, u neposrednoj bli- 
zini današnje državne granice. God. 2013. 
imala je 1562 st. Mađari su većina, Nijema- 
ca je 3,1 %, Hrvata 0,3 %, Srba 0,3 %. Ri- 
mokatolika je 79 %, kalvinista 7,4 %, grko- 
katolika 0,5 %. Prijašnji nazivi: 1543. Kum 
Baya, 1590. Kun-Baja, XVII. st. Kumbaja, 
Kunbaia. Podrijetlo naziva podudara se 
s podrijetlom naziva Baje (starotur. bay: 
bogat, obilan), dok korijen kun upućuje na 
nekadašnje kumansko pučanstvo. Od sre- 
dine XIX. st. poznata je i kao Rudicshaza 
(po barunu Josipu Rudiću). 


God. 1543. Kalačkoj nadbiskupiji plaća 
39 (1700. — 6) forinta i jedan par čizama cr- 
kvene desetine, što upućuje na veće naselje. 
U turskom razdoblju u sastavu je Subotičke 
nahije. God. 1580. ima 21, a 1590. 27 kuća; 
1598. bilježe je kao selo. Sredinom XVII. st. 
(1655.) ovdje žive bunjevački Hrvati. God. 
1658. navodi se kao pustara. God. 1699. 
ima 59 poreznih obveznika, a 1702. nalazi 
se na popisu posjeda Ugarske komore. Za 
Rakoczijeve bune (1703.-11.) uništena je, 
a 1712. spominje se kao hrvatsko naselje 
God. 1745., zahvaljujući novoj darovnici, 
državni palatin pustaru je darovao Petru, 
Antunu, Jakovu, Đuri i Lovri Latinoviću te 
Josipu Guganoviću i Šimi Antunoviću, koji 


su je već otprije smatrali posjedom svojih 
predaka, ali su pisani dokazi o tome bili 
zagubljeni. Budući da uz palatinovu da- 
rovnicu nisu dobili kraljevu potvrdu, 1791. 
Ugarska ih je komora tužila, pa su 1815. to 
naselje izgubili. U sporu je važnu ulogu 
imao Mate Rudić, koji je bio zainteresiran 
za proširenje porodičnoga posjeda u Alj- 
mašu. Gubitak kumbajskoga posjeda ple- 
mićkih porodica Antunovića, Guganovića 
i Latinovića zbog nečasnih radnji Mate Ru- 
dića ogorčeno spominje Ivan Antunović u 
svojoj Razpravi te u rukopisnom romanu 
Bariša Kitković. Mate Rudić Aljmaški po- 
stao je vlasnik Kumbaje 1817. god. 


Crkvene matične knjige 1770-ih godina 
ovdje bilježe obitelji (od kojih su neke ple- 
mićke) s prezimenom: Antunović, Barto- 
lović, Gornjanović, Guganović, Kovačević, 
Latinović, Mandić, Nimčević, Poljaković, 
Prcić, Sušić itd. Mate Rudić je 1818. i 1820. 
naselio Nijemce. Bila je vlasništvo poro- 
dice baruna Rudića sve do njezina izumi- 
ranja 1892., nakon čega je prešla u ruke 
Julije Teleki, rođ. Szaszy. Od Hrvata ovdje 
su tada stanovale tek neke plemićke obitelji. 
Prema popisu iz 1828. u njoj je bilo 250 
njemačkih, 9 madžarskih i 5 hrvatskih obi- 
telji. Samostalnom je župom postala 1825. 
(prije, do 1740., bila je subotičkom, a posli- 
je aljmaškom filijalom). Matične se knjige 
vode od 1819. Stara rimokatolička crkva, 
posvećena apostolu Mateju, obnovljena je 
1877. Još 1826. službeni su jezici u crkvi 
hrvatski i njemački jezik, od 1830. njemač- 
ki i madžarski, a 1940. navode se njemač- 
ki, madžarski i hrvatski. Među župnicima 
zabilježeni su Đuro Dubičanac (1829.-41.), 


KUMBAJA 


Mate Kovačić (1876.-89.) i Danijel Vojnić 
(1891.-95.). Zavjetna kapelica sv. Roku sa- 
građena je 1838. god. 


Sredinom XIX. st., kada se bilježi 
kao njemačko-madžarsko naselje, posjed 
je Josipa Rudića. Broj Hrvata: 1881. — 10 
(ukupan broj stanovnika: 2442), 1890. — 25 
(ukupan broj stanovnika: 2586), 1910. — 17 
(ukupan broj stanovnika: 2769), 1941. — 19, 
1945. — 59, 1960. —132 (ukupan broj stanov- 
nika: 2486), 1980. — 57 (ukupan broj sta- 
novnika: 2189). 


Među mikrotoponimima 1818. zabilje- 
ženi su: Mosztonga, Mola Dni Jacobi An- 
tonovits, Vinea Dni Szucsits, Praed. Dni 
Laur. Antonovits, Praed. Dni Iv. Antono- 
vits, Praed. Dni Adami Antonovits, Praed. 
Dni Sim. Guganovits, Praed. Dni Mathiae 
Guganovits, Nagy Werbicza, Praed. Dni 
Nicolai Antonovits, Kis Werbicza, Siroki 
Ret. God. 1865. zabilježeni su i: Verbicza, 
Siroka bara; 1870-ih godina Rudics major, 
a 1980-ih Lemeševina, Glibara, Panjevi, 
Kućište. 

U Kumbaji je rođen Ivan Antunović 
(1815.), naslovni biskup u Kalači, pokretač 
narodnoga preporoda kod južnougarskih 
Hrvata. 


Izvori: Orszagos Levelt4r, Budapest, S 11, No 
549:1 Kunbaja; Vojna karta 5562/4. Vojni muzej, 
Budimpešta. 


Lit.: E. Fenyes, Magyarorszdg geographiai 
szdtdra, Pest, 1851; 1. Antunović, Razprava o po- 
dunavskih i potisanskih Bunjevcih i Šokcih u po- 
gledu narodnom, vjerskom, umnom, gradjans- 
kom i gospodarskom, Beč, 1882; Gy. Dudas (ur.), 
Bdcs-Bodrog vdrmegye egyetemes monografidja, 

1-2, Zombor, 1896; I. Ivanić, /storijsko-etnograf- 
ska rasprava: Bunjevci i Šokci u Bačkoj, Baranji 
i Lici, Beograd, 1899; S. Borovszky, B4cs-Bodrog 
vdrmegye monogrdfidja, 1, Budapest. b. g; S. Bo- 
rovszky (ur.), Pest-Pilis-Solt-Kiskun vdrmegye 
monographidja, 1 Budapest, 1909; A. Ivić, Seoba 
Srba iz Bačke u okolinu Ostrogona 1598. godine, 
Letopis Matice srpske, knj. 313, sv. 1-3, Novi Sad, 
1927; M. Evetović, Život i rad biskupa Ivana An- 
tunovića narodnog preporoditelja, Subotica, 1935; 
A. Zorn, A katolikus nepoktatas helyzete a kalo- 
csai &rseksćg teriiletćn a Canonica Visitatiok 
tiikrćben, 1711-1848, Bacs-Kiskun Megye Mult- 
jabol, 5, Kecskemćt, 1983; A. Sekulić, Hrvatski 
bački mjestopisi, Zagreb, 1994; A. Lakatos (ur.), A 
Kalocsa-bdesi foegyhdzmegye torteneti sematiz- 
musa 1777-1923, Kalocsa, 2002; Magyar Katoli- 
kus Lexikon, 7, Budapest, 2002. 

Ž. Mandić 


KUMIČIĆ, Marija (Varaždin, 11. XII. 
1863. — Zagreb, 22. II. 1945.), pjesnikinja, 
publicistica, prevoditeljica, novinarka, do- 
brotvorka, društvena i kulturna djelatni- 
ca. Otac Gjuro Maršić bio je vođa pristaša 
Stranke prava u Varaždinu. U samostanu 
uršulinki u Varaždinu završila je Višu 
djevojačku školu 1878. Pjesme je počela 
pisati još tijekom školovanja. Nakon udaje 
za književnika i političara Eugena Kumi- 
čića 1882. aktivno je sudjelovala u politič- 
kom životu — sa suprugom je bila članica 
Stranke prava i gorljivi pristaša njezina 
osnivača Ante Starčevića, kojega je njego- 
vala tijekom bolesti do smrti 1896. Nakon 
suprugove smrti 1904. osobito se posvetila 
karitativnomu i socijalnomu radu te brizi 
o njegovoj književnoj ostavštini. Ostala je 
u uskoj vezi s Josipom Frankom te ga je 
podržala i pomagala mu nakon raskola u 
Čistoj stranci prava (nastala 1895. izdva- 
janjem skupine oko Starčevića iz Stranke 
prava) 1908. Pjesmama i prozom, populi- 
stičkim polemičnim člancima, govorima i 
predavanjima te prijevodima s francuskoga 
i njemačkoga surađivala je u periodicima 
napose pravaške i katoličke orijentaci- 
je u Hrvatskoj (Hrvatska vila, Hrvatska, 
Iskra, Crvena Hrvatska, Obzor, Prosvjeta, 
Bršljan, Katolička Dalmacija, Hrvatsko 
pravo, Novi viek, Hrvat, Hrvatska zastava, 
Hrvatska kruna, Hrvatska smotra, Osječki 
tjednik, Dom i sviet, Suvremenik, Posav- 
ska Hrvatska, Domaće ognjište, književni 

prilog Zora u Hrvatskom modnom listu, 
Slobodni čujmo, Hrvatsko kolo, Naša žena, 
Hrvatska straža, Hrvatica, Obitelj, Hrvat- 
ska gruda, Hrvatski krugoval, Nova Hr- 
vatska), ali i izvan nje (Dečije novine, Novi 
Sad 1921.-22.; Kalendar sv. Ante, Saraje- 
vo, 1940.-41.; Osvit, Sarajevo, 1942.), kao 
i među bačkim Hrvatima — u subotičkim 
Nevenu (1908.), Klasju naših ravni (1936.) 
i Subotičkoj Danici (1940.). Njezine pje- 
sme, spomenarskoga stila i autobiografskih 
značajaka, uglavnom na tragu sentimen- 
talne preporodne lirike i patetičnoga za- 
nosa, skupljene u zbirkama Pjesme (1903.), 
Zadnje ruže (1913.) i Pjesmom kroz život 
(1940.), posvećene su domovini i zavičaju, 
znamenitim Hrvatima, ljepotama prirode, 
kršćanskim vrjednotama te uspomeni na 
supruga. S Milanom Ogrizovićem preradi- 
la je suprugov roman Kraljica Lepa u po- 
vijesnu dramu Propast kraljeva hrvatske 
krvi (1905.). U proznim djelima poučava 
hrvatsku mladež, promiče ljubav prema do- 
movini, djelatan i ćudoredan život (Put k 
pravoj sreći, 1909.) te odgojne i domoljub- 
no-političke ideale (Valovi čuvstva, 1911.). 
Objavila je 1 ilustriranu knjižicu mudrih 
izreka Za spomenar (1896.) te predavanje 
o mladim, socijalno ugroženim književni- 
cima Književno cvijeće (1929.). Bila je iz- 
vrsna govornica te su joj tiskani govori u 
spomen na Antu Pavelića st. (1903.), Antu 
Starčevića (1923. i 1941.) i Franu Bulića 
(1935.). Priredila je Novu zagrebačku ku- 
haricu (1888.) s hrvatskim i njemačkim 
nazivljem, vrijedno djelo hrvatske gastro- 
nomske i kulturne baštine, koja je doživje- 
la više izdanja. Posmrtno joj je objavljena 
pučka pripovijetka Zlatotvorno selo (2013.). 


U Prvom svjetskom ratu posvetila se 
zbrinjavanju ratne siročadi u BiH i Dal- 
maciji. Bila je osnivačica i članica mnogih, 
osobito ženskih udruga u Hrvatskoj i BiH, 
a 1921. suosnovala je u Zagrebu znameni- 
to društvo Hrvatska žena, čija je bila pot- 
predsjednica do prestanka rada 1943., te 
predsjednica društva Tomislav. Preko njih 
je potaknula u Zagrebu na Ksaveru obnovu 
crkve Sv. Franje Ksaverskoga i Križnoga 
puta u perivoju ispred crkve (1925.) te po- 


stavljanje kipa don Frane Bulića na Maru- 
lićevom trgu (1935.). 


Suradnju s bačkih Hrvatima usposta- 
vila je još prije Prvoga svjetskoga rata i 
održala do Drugoga svjetskoga rata. Su- 
rađivala je u Nevenu, gdje je objavila dvije 
pjesme (br. 1/1908 1 3/1908) posvećene Bu- 
njevcima, od kojih je pjesma Hrvatski jezik 
objavljena na naslovnici ožujskoga broja 
časopisa. U njezinu zagrebačkom domu 
često ju je posjećivao dr. Vranje Sudare- 
vić. Kada je 8. 1. 1927. u Zagrebu osnovan 
Odbor za prikupljanje priloga za podizanje 
Hrvatskoga prosvjetnoga doma u Subotici, 
bila je njegova članica, uz Rudolfa Horva- 
ta, Milutina Mayera, Emilija Laszowsko- 
ga, Josipa Reberskoga i Petra Kvaternika. 
Bila je u Subotici 1936. godine na velikoj 
proslavi 250. obljetnice seobe jedne gru- 
pe Bunjevaca u Bačku, o čemu je u Klasju 
naših ravni posvećenom toj proslavi (br. 4) 
objavila članak Nezaboravljene uspomene. 
U okviru znamenite Bunjevačko-šokačke 
matineje održane u Zagrebu 23. IV. 1939., 
u dvorani Hrvatske žene održala je poz- 
dravni govor bačkim Hrvatima. U Subo- 


God. XXV. 


Pl, tužbe (reklamacije) 
la cilu godinu 2 krune, 1 rukopli t dajt na naslov: 
a pol . Uredništvo NEVENA 

Subotica, (Szabadka) IV. 8. 

m era, o 
te st može dobit jedino Rukopisi se ne vraćaju. 
O kod uredništva. o O Oglasi po pogodbi. & 


ZABAVNO-POUČNI MISEČNIK ZA BUNJEVCE I ŠOKCE. 


U Subotici, 15. Ožujak 1908. Broj 3. 


Hrvatski jezik. 


Bunjevče, brale! Po njemu, brate, 

Kraj Jadranskog mora Jedna smo duša, 

Znaš li gdje stoji Koja srdaca 
Kucaje sluša. 


Velebit gora? 


Ti sada živiš 

Na ugarskih ravni, 
Gdje brižno čuvaš 
“ Jezik svoj slavni: 


Vrleti silne 
K nebu se dižu, 
Srebrni vali 
Temelj im ližu 
Velebit gora Najveće svoje 
Blago na svielu, 
Djedova svojih 
Bašlinu svelu. 


Ponos Hrvala, 
Milo nas sjeća 


Bunjevca brata. 
Pod njim bo zdravo 
Niklo je sjeme, 


Iz kog se razvi 


1 dokle bude 
Bunjevačke krvi, 
Hrvatski jezik 


Bunjevačko pleme, Bio fi prvi! 


Zato nam isti 
Jezik je bratski, 

Sladki i krasni 
Jezik hrvatski, 


Vazda ga njeguj 
Čuvaj i brani, 
Jeziku našem 


Vjeran ostani! 
Marija Kumičić. 


Pjesma Marije Kumičić 
na naslovnici Vevena br. 3/1908 


KUNTIĆ 


tičkoj Danici za 1940. godinu objavila je 
pjesmu Pozdrav iz Zagreba, spjevanu 1913. 
bačkim Bunjevcima. 


Djela: Nova zagrebačka kuharica, Zagreb, 1888 
(više izd. do 2005); Za spomenar, Zagreb, 1896; 
Pjesme, Zagreb, 1903; Žensko pitanje, Zagreb, 
1903; Propast kraljeva hrvatske krvi (suautor M. 
Ogrizović), Zagreb, 1905; Put k pravoj sreći, Za- 
greb, 1909; Valovi čuvstva, Zagreb, 1911 (20122); 
Zadnje ruže, Zagreb, 1913; Književno cvijeće, Za- 
greb, 1929; Pjesmom kroz život, Varaždin, 1940; 
Zlatotvorno selo, Zagreb, 2013. 


Lit.: J. Šokčić, Subotica pre i posle oslobođenja, 
Subotica, 1938; Subotička Danica ili bunjevač- 
ko-šokački kalendar (sa slikama) za prestupnu 
godinu 1940., Subotica, b. g.; Leksikon pisaca Ju- 
goslavije, 3, Novi Sad, 1987; L. Benyovsky, Mari- 
ja Kumičić (1863. — 1945.), Informatica museolo- 
gica, 1-2/2001, Zagreb; Hrvatski biografski lek- 
sikon, 8, Zagreb, 2013; V. Lončarević, Književni- 
ca, prevoditeljica, novinarka Marija Kumičić, 
Glas koncila, 1. VIL. 2018, Zagreb. 

S. Bačić 


KUMOŠ —>kumaša 
KUNBAJA —>Kumbaja 


KUNINA, 1. vlat na vrhu trske; 2. metlica 
od trščane vlati, pahalica. U ranija vreme- 
na, kada su ljudi sami pravili većinu stvari 
za kućanstvo, među ostalim su od trske 
izrađivali metlice za pahanje. Pravila se 
tako što se od vrha trske, na kome se nala- 
zi vlat, trska odreže na oko 40 cm za kraće 
pahalice ili na oko 80-100 cm za duže te 
se odrezanih 30-40 komada trske vezivalo 
u jedan snopić. Ovaj proizvod služio je za 
brisanje prašine sa zidova i paučine u ćo- 
šama. Kako bi se spriječilo da se kunina 
truni, vlat od trske skuhala se na pari. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1991; A. Stantić, Trska, Hr- 
vatska riječ, br. 524, Subotica, 19. IV. 2013. 

P. Skenderović 


KUNTIĆ, Alba M. (Subotica 8. XII. 1907. 
— Beograd, 20. IX. 1997.) pravnik, publicist. 
Rođen je u zemljoradničkoj obitelji Miha- 
ila i Terezije, rođ. Vidaković. Jedan je od 
prvih bunjevačkih intelektualaca koji su 
srednju i visoku naobrazbu stekli u srp- 
skim prosvjetnim ustanovama. Srednje 

obrazovanje stekao je u Državnoj muškoj 

gimnaziji u Subotici. Rano je pokazao 

zanimanje za prošlost bačkih Bunjevaca — 
školske 1922./23. na satu srpsko-hrvatskog 

jezika održao je referat o Bunjevcima pre- 
ma knjizi Ivana Ivanića Bunjevci i Šokci 

(1899.), koja je Bunjevce prikazivala kao 

Srbe katolike. Prema vlastitom svjedoče- 
nju još od četvrtoga razreda gimnazije bio 

je »proskribiran kao bunjevački Veliko- 
srbin«. Na Pravnom fakultetu u Subotici 

studirao je 1927.-31. Vojni rok služio je u 

Subotici 1928.-29. u neboračkoj četi kao 

»kaplar-đak na radu u sudskom odeljenju 

Komande Potiske divizijske oblasti«. Tije- 
kom studija bio je prvi tajnik Jugoslaven- 
skoga akademskoga pjevačkoga društva 

Isa Bajić, studentske udruge osnovane 

1930. Kao student bio je i prvi predsjednik 
subotičke sekcije režimskoga Jugoslaven- 
skoga akademskoga kluba (JAK), osnova- 
noga 1931., te član Središnje uprave JA K-a. 
Izvan fakulteta jedno vrijeme bio je prvi 

tajnik unitaristički orijentirane Bunjevač- 
ke prosvetne matice u Subotici. Nakon 

diplomiranja počeo je 1932. sudački staž 

u Sreskom sudu u Perlezu, a nastavio ga 

je u Kasacijskom sudu u Beogradu, gdje 

je 1935. položio sudački ispit. Tri godine 

radio je kao vježbenik kod beogradskoga 

odvjetnika Aleksandra Nikolića, koji je pri- 
padao prvoj generaciji diplomiranih prav- 
nika Pravnoga fakulteta u Subotici. Kao 

odvjetnik počeo je raditi 1938. u Beogra- 
du. God. 1939. otišao je na poslijediplomski 

studij na pariškom sveučilištu Sorbonne, a 

1940. ponovno otvara odvjetnički ured u 

Beogradu. Za vrijeme Drugoga svjetskoga 

rata u Beogradu je radio kao odvjetnik. 


Potkraj 1944. popunio je ćirilicom for- 
mular Komande Vojnog područja Suboti- 
ce, u kojem se glede vjerske i nacionalne 
pripadnosti izjasnio da je »bez vere (kr- 
šten u katol. veri) Srbin«. Poslije ponovne 
uspostave jugoslavenske vlasti u Subotici 
stupio je u službu Vojnog suda NOVJ Ko- 
mande vojnoga područja u Subotici radeći 
»na istragama i na razradi sud. odluka«. 
Živio je sam i pomagao roditelje. U prvoj 
polovini 1945. prešao je u Novi Sad, gdje je 

radio kao pravnik u Glavnom narodnooslo- 
bodilačkom odboru Vojvodine (GNOOV) 
i pomoćnik okružnoga javnoga tužitelja 
te sklopio brak s Nevenom Jeremić, po- 
drijetlom iz rumunjskoga dijela Banata. 
God. 1947. premješten je u javno tužitelj- 
stvo Grada Beograda. U Suboticu se vraća 
1956. gdje radi kao odvjetnik do 1962. U 
Beogradu je bio ravnatelj Centrale Službe 
društvenoga knjigovodstva u Srbiji od 1962. 
do odlaska u mirovinu. U pravoslavnu vje- 
ru konvertirao je u Sabornoj crkvi u No- 
vom Sadu 1972. Pokopan je na subotičkom 
Senćanskom groblju. 


U međuratnom razdoblju surađivao je u 
subotičkim listovima i časopisima Zemljo- 
dilac, Neven, Bunjevačke novine, Književni 
sever, Jugoslovenski dnevnik, zatim u Smo- 
tri (Novi Sad), Jugoslovenu (Beograd) te 
drugim unitarno orijentiranim periodicima. 
Prvi je napis objavio s nepunih 16 godina 
u glasilu Zemljodilske stranke tjedniku Ze- 
mljodilac (2. XI. 1923.) pod naslovom »O 
Subotičkom kazalištu« pod pseudonimom 
»Nekoliko bunjevačkih omladinaca«. On- 
dje je, u zastrašivačkoj maniri, koja će mu 
postupno prijeći u naviku, zamjerio kaza- 
lišnom odboru što se »slabo stara za ovo- 
godišnju kazališnu sezonu«. Drugi napis, 
također na temu kazališta, objavio je pod 
pseudonimom »Omladinac Bunjevac« u 
tjedniku Bunjevačke novine (24. V. 1924.) 
pod naslovom »Pozorište i Senat«. Još kao 
student, nakon objave prve sinteze povi- 
jesti vojvođanskih Hrvata Petra Pekića, u 
vlastitoj je nakladi objavio brošuru Bunje- 
vac - Bunjevcima i o Bunjevcima (1930.), 
u kojoj je, uz slabo poznavanje povijesnih 
činjenica, osporavao hrvatstvo Bunjevaca, 
u nacionalnom pogledu naglašavajući kako 
je u prvom redu Bunjevac i pripada jugo- 
slavenskom narodu. Međutim, unatoč tomu 
što se rano uključio u javni život, njegovo 
javno djelovanje nije imalo odjeka, nije 
formirao krug suradnika niti je pokrenuo 
svoj list. Pojavljivao se u tuđim listovima, 
kritizirajući postupke javnih i političkih 
djelatnika isključivo hrvatske provenijen- 
cije, bez ozbiljne namjere da pruži konkre- 
tan primjer ispravnoga djelovanja. Njegove 


političke analize površne su i jednostrane 
budući da nije bio ni uključen ni upućen u 
prilike Bunjevaca, a zamjerke je upućivao 
samo sunarodnjacima, što ilustriraju i nje- 
gova dva otvorena pisma iz 1940. upućena 
senatoru Josipu Đidi Vukoviću u Bunjevač- 
kim novinama (24. V. i 7. VI), od kojih je 
jedno jasno i datirano u Beogradu. 


Važna ne po historiografskoj vrijedno- 
sti, nego po publicitetu koji je svojedobno 
stekla jest njegova knjiga Počeci borbe za 
preporod bačkih Bunjevaca. Jedan uspeh 
akcije kneza Mihaila i Ilije Garašanina 
za nacionalno oslobođenje i ujedinjenje 
(1969.), koju je izdao u vlastitoj nakladi 
u povodu stogodišnjice od pojave knjiži- 
ce Ambrozija Šarčevića Zbirka mudrih i 
poučnih izrekah (1869.). Djelo predstavlja 
klasičan primjer promašene teme, budući 
da od 454 stranica na manje od sto (339- 
420) donosi povijest Bunjevaca od njihove 
pojave na povijesnoj sceni do preporoda. 
Taj dio knjige, četvrti po redu, pod naslo- 
vom »Šta je doprinelo buđenju nacionalne 
svesti kod bačkih Bunjevaca. — Inicijatori 
i nosioci akcije za njihov nacionalni i kul- 
turni preporod«, podijeljen je na četiri pot- 
poglavlja: Ko su Bački Bunjevci (339-363), 
Ukratko o Bunjevcima u Bačkoj od 1687. 
do sredine devetnaestog veka (363-370), 
Nacionalno pitanje Bunjevaca šezdesetih 
godina XIX veka (371-384), Odlučujući 
koraci na putu preporoda bačkih Bunjeva- 
ca (385-420). Temi knjige — nacionalnom 
preporodu bačkih Bunjevaca — posvećeno 
je svega četrdesetak stranica. 


Nakon izlaska iz tiska knjiga je izazva- 
la negativne reakcije među bunjevačkim 
Hrvatima u Subotici i postala predmet po- 
zornosti medija. Prva je reagirala Istraži- 
vačka sekcija HKUD-a Bunjevačko kolo. 
Na sastanku Sekcije održanom 10. IV. 1970. 
u prostorijama Gradske knjižnice, na ko- 
jem su sudjelovali Marko Horvacki, Bela 
Gabrić, Albe Rudinski, Ive Prćić, Geza 
Kikić, Naco Zelić, Barnaba Mandić i Ivan 
Prćić Gospodar, usvojen je zaključak da 
se Sekcija »jednoglasno slaže da je knjiga 
Albe M. Kuntića (...) neistinito prikazala i 
dokumentirala život Bunjevaca, da je štet- 

na i čak politički opasna«. Na temelju tog 
zaključka odlučeno je da se od predsjedniš- 
tva Društva traži da upozna društveno-po- 
litičke organizacije u Subotici s njezinim 
sadržajem i podnese zahtjev Okružnom 
javnom tužiteljstvu u Subotici da zabrani 
njezino rasturanje. Uprava Društva uputila 
je 24. travnja dopis Općinskom komitetu 
SKJ i Općinskoj konferenciji SSRN (Ko- 
misiji za međunacionalne odnose) ističući 
da je Kuntić »u svojoj knjizi u opreci sa 
već usvojenim i poznatim stavovima«, da 
je »umanjio značaj nacionalnog preporoda 
bačkih Bunjevaca time što je cijeli prepo- 
rod sveo na ulogu jednog čovjeka — Bozu 
Šarčevića«, da »niječe hrvatsku nacional- 

POČEĆI BORBE 
JA PREDORODDAČN BUNJEAA 


A. Kuntić, Počeci borbe za preporod 
bačkih Bunjevaca, Beograd, 1969. 


nu pripadnost Bunjevaca«, da je »neobjek- 
tivno prikazao historijske događaje, jed- 
nostrano koristeći autore, koji su stručno 
obrađivali ova pitanja, odabirajući samo 
one koji opravdaju njegovu unaprijed smi- 
šljenu tezu o porijeklu i nacionalnoj pripad- 
nosti Bunjevaca« i da kao takva njegova 
knjiga »izaziva uznemirost građana«. Taj- 
nik HKUD-a Bunjevačko kolo Grgo Bačli- 
ja na sjednici Općinske konferencije SK 
Subotica 4. svibnja prenio je »da se u ovoj 
knjizi od 450 strane govori na svega oko 
100 stranica o tom tzv. pravom poreklu Bu- 
njevaca, dok je ostalih 300 stranica posve- 
ćeno isključivo nekim sporednim pitanjima 
vezanim za kneza Mihaila, Iliju Garašani- 

na i još neke druge velikane unitarističke 
Srbije.« Bunjevačko kolo ponovno se obra- 
tilo Komisiji za međunacionalne odnose 
Općinske konferencije SSRN dopisom od 
8. svibnja, u čijem se prilogu nalazio osvrt 
Geze Kikića na Kuntićevu knjigu. Naime 
taj je osvrt u cijelosti prihvaćen na sjednici 
predsjedništva Društva 6. svibnja te je od- 
lučeno da se pošalje društveno-političkim 
organizacijama u Subotici, Radiju Subotica, 
časopisu Rukovet, Subotičkim novinama i 
drugim listovima, kao i Okružnom javnom 
tužiteljstvu u Subotici. 


Na kritike i najavljenu zabranu Kuntić 
je odgovorio 16. svibnja člankom u Politi- 
ci, u kojem, među ostalim, kaže: »Od onih 
koji moje delo pročitaju i prouče, spokojno 
očekujem kritiku, bilo da je reč o naučnoj, 
bilo o političkoj kritici«. Općinska konfe- 
rencija SSRN je u dopisu 1. lipnja upuće- 
nom HKUD-u Bunjevačko kolo, Općin- 
skoj zajednici kulture, Skupštini Općine, 
Odboru za povijest Subotice, Općinskom 
komitetu SKV i Općinskom vijeću sindi- 
kata izrazila stav da »način na koji autor A. 
Kuntić tretira pitanje istoriske prošlosti Bu- 
njevaca ne predstavlja prilog koji doprinosi 
obogaćivanju delovanja subjektivnih snaga 
u izgrađivanju međunacionalnih odnosa u 
Subotici.« Knjiga je dobila uglavnom loše 
ocjene iz niza razloga metodološke, fakto- 
grafske, političke i tehničke prirode. Jovan 
Litričin je primjerice u svojem prikazu 
ocijenio da knjiga nije rezultat originalnog 
istraživanja, nego obična kompilacija. Od 
bunjevačkih Hrvata prvi se javno pole- 
mički osvrnuo na nju Geza Kikić 1970. u 
subotičkoj Rukoveti argumentirano pobija- 
jući njegova stajališta te zaključujući da je 
Kuntić »do te mjere problem paradoksalno 
zamaglio da je neodložno potrebno napisati 
novu knjigu pod naslovom Istina o bunje- 
vačkim Hrvatima i njihovom preporodu*«. 
Na koncu je Okružno javno tužiteljstvo 
zabranilo knjigu 1970. te je povučena iz 
prodaje. U vrijeme partijskog obračuna 
s demokratskim pokretima u Jugoslaviji 
početkom 1970-ih, kada je među komu- 
nistima postalo uobičajeno identificiranje 
pojava srpskoga, hrvatskoga i mađarskoga 


72 


nacionalizama, prepoznata je kao »eksces 
srpskog nacionalizma«. No istodobno je 
i Geza Kikić 1972. isključen iz SKJ zbog 
toga što je, prema vlastitim riječima, »ra- 
zobličio posebnim referatom velikosrp- 
ski prilaz Bunjevcima Alba M. Kuntića«. 
Ostalo je nepoznato tko je sve surađivao 
u sastavljanju te knjige, osim da se Kuntić 
savjetovao s Blaškom Vojnićem Hajdukom, 
kao i da je izvjesne materijale dobio iz 
Matice srpske. Ni okolnosti pod kojima je 
tiskana nisu najbolje poznate jer na knjizi 
nije navedena naklada. Prema izjavi Grge 
Bačlije na sjednici Općinske konferencije 
SK Subotica održanoj 4. V. 1970. doznaje 
se »da je Birografika u Subotici štampa- 
la ovu knjigu u 1500 primjeraka« te da se 
prodavala »u knjižari Forum, dok je predu- 
zeće Napredak odbilo da vrši distribuciju 
i rasprodaju ove knjige«. S druge strane 
Geza Kikić je isticao da je Kuntić prodao 
4000 primjeraka svoje knjige. Ponovno je 
postala aktualna krajem 1980-ih i tijekom 
1990-ih, kada su nastale drukčije političke 
i kulturne prilike i potreba srpskih politič- 
kih i kulturnih elita da se po svaku cijenu 
dokaže da bački Bunjevci nisu Hrvati. 


Izvjesnu historiografsku vrijednost ima 
Kuntićev članak »Preporod bačkih Bunje- 
vaca i uloga Ilije Garašanina«, objavljen 
u /storijskom časopisu (br. 32, Beograd, 
1986.), u kojem je sublimirao osnovnu ideju 
svoje osporavane knjige iz 1969. No uskoro 
su mu promjene u službenoj srpskoj politici 
omogućile ponovno javno iskazivanje an- 
tihrvatskih i antikatoličkih političkih staja- 
lišta, koje je došlo do izražaja i u njegovu 
prikazu Sekulićeve knjige Narodni život i 
običaji bačkih Bunjevaca (Zagreb, 1986.), 
koji je, pod naslovom »Jedan istoriograf- 
ski promašaj«, objavio u Zborniku Matice 
srpske za istoriju (br. 38, Novi Sad, 1988.) 


Najznačajnije su mu studije »Bački 
Bunjevci u Somboru i značaj dela Martina 
Matića za njihovu istoriju« i »Uloga Albe 
Malagurskog Ćurčića (1881.-1927.) u pre- 
porodu i životu bačkih Bunjevaca«, koji su 
zapravo dva dijela članka pod naslovom 
»Iz istorije bačkih Bunjevaca : Povodom 
tristogodišnjice seobe Bunjevaca u Bačku : 


Prilog istoriji srpskog naroda«, objavljenog 
u Spomeniku SANU (CX XXII, Odeljenje 
istorijskih nauka, 8, Beograd, 1991.). Oba 
rada, osim metodološke iskrivljenosti i fak- 
tografske ograničenosti, pokazuju i veliku 
pristranost, a nerijetko i uličarski žargon. 
To se vidi čak i na primjeru njegova naj- 
boljeg rada, studije o Albi Malagurskom. 
Zamišljena kao posebna monografija, zavr- 
šena je još rujna 1985., ali je objavljena tek 
djelomično 1991. u Svpomeniku, u vrijeme 
naglašene antihrvatske histerije. Recenzija 
rukopisa povjerena je početkom 1988. aka- 
demicima Slavku Gavriloviću i Vladimiru 
Stojančeviću, a usvojene su potkraj 1989. 
lako je Kuntić imao izvjesnu predodžbu o 
događajima iz vremena promjene imperija 
(1918.), nije osobno poznavao osobu o kojoj 
je pisao, nego kroz priče i izvore. Premda 
je u predgovoru, koji nije ušao u verziju 
objavljenu u Spomeniku, proklamirao na- 
čelo sine ira et studio, u razradi je pokazao 
ne samo pristranost u prikazivanju događa- 
ja, procesa i aktera nego i nemar za izvore 
kao glavnu pretpostavku za približavanje 
prošloj stvarnosti. Nedovoljno poznavanje 
izvora htio je nadomjestiti pretpostavkama: 
»Za pisanje studije ove vrste nije dovoljno 
samo poznavati istorijske izvore. Treba 
uz to znati, da tako kažem, duhovnu kon- 
stelaciju zbivanja u pitanju, tačnije — šta 
su i kako mislili i sudovali učesnici tih 
zbivanja, poznavati duhovnu klimu date 
društvene i političke situacije, o kojoj isto- 
rijski izvori ili ne govore ili govore jedno- 
strano, pristrasno.« Zapravo, nije prenio 
duh vremena, nego propagandni sadržaj 
iz publikacija Zemljodilske stranke. Kao 
rezultat takva pristupa, vodeće osobe u 
bunjevačkih Hrvata nisu predstavljene u 
njihovu pravom svijetlu, nego su karikira- 
ne s vidljivom namjerom da im se ospori 
uloga autentičnih predstavnika Bunjevaca. 
S druge strane pridana je neopravdano ve- 
lika važnost onim Bunjevcima nehrvatima 
čiji je doprinos unapređenju položaja nji- 
hovih sunarodnjaka pod znakom pitanja, s 
namjerom stjecanja dojma da predstavljaju 
jedine prave Bunjevce. Budući da je više 
posljedica osobne simpatije, odnosno anti- 
patije prema određenim ličnostima s poli- 

tičke i kulturne scene u Subotici i Sombo- 
Tu nego objektivnoga tumačenja činjenica, 
takav pristup nije mogao uroditi željenim 
plodom. Tako mu primjerice nije uspjelo 
umanjiti povijesnu važnost Blaška Rajića. 
Protivno njegovoj želji, Rajić je ostao ne 
samo važna povijesna ličnost u Bunjeva- 
ca nego i najprepoznatljivija. Tu činjenicu 
nisu mogli opovrgnuti ni njegovi tekstovi 
objavljeni 1990. u novosadskom Dnevniku 
»Hrvati po direktivi« i »Istorija kaže druk- 
čije«, u kojima je pokazao svoj negirajući 
stav prema Rajićevoj pozitivnoj ulozi u po- 
vijesti Bunjevaca i Šokaca. 


Njegovo kasnije pisanje »0 istoriji Bu- 
njevaca kao segmentu Srpstva« (Bunjevci: 
O etnološkom biću, 1998.) nije donijelo 
znanosti nikakav napredak u smislu novih 
spoznaja i drukčijih pogleda na prošlost 
bačkih Bunjevaca, nego, dapače, regresiju 
u smislu vraćanja na stare i prevladane teze 
Alekse Ivića, Jovana Radonića, Jovana Er- 
deljanovića i drugih srpskih znanstvenika 
o srpskom podrijetlu Bunjevaca. No knjiga 
ilustrativno prikazuje i završetak autorove 
evolucije shvaćanja o nacionalnoj pripad- 
nosti Bunjevaca, za koje drži da su »pleme 
srpskog naroda... a nikako poseban nacio- 
nalan ili etnički entitet.« 


Ekscentričnih stavova od mladosti, 
pritajenih u vrijeme službeno proklamira- 
noga bratstva i jedinstva u socijalističkoj 
Jugoslaviji, povijesne prilike pružile su 
mu priliku da ponovno prekorači granicu 
političke korektnosti u vrijeme 1990-ih 
godina. Još u ljeto 1990. pokazivao je trez- 
venost i suzdržanost: »Ne tvrdim, i nikad 
nisam tvrdio, da je neki greh ako neki od 
Bunjevaca smatraju sebe Hrvatima. To je 
pravo svakog građanina, kao što je njego- 
vo pravo i da se drukčije nacionalno opre- 
deli« (Dnevnik, 8. VIII. 1990.). Međutim 
već godinu dana poslije u Somboru, na 
promociji svojega članka objavljenog u 
Spomeniku SANU, pokazao je svu bes- 
poštednost prema katoličkom svećenstvu: 
»Polazeći od spoznaje da su permanentni 
duhovni trovači bačkih Bunjevaca njihovi 
popovi, zdušni protagonisti antisrpske po- 
litike Vatikana, za koga hrvatski bojovnici 

vade kestenje iz vatre, oštricu društvene i 
političke borbe valja u tom smeru i voditi, 
i to što pre, to bolje« (Somborske novine, 
28. XI. 1991.). Kao takav bio je idealni 
sugovornik režimskoga subotičkoga tjed- 
nika Dani, koji je počivao na izrazitom 
antihrvatstvu, antimađarstvu i antikatoli- 
cizmu. S vremenom je njegovo mišljenje 
o sunarodnjacima padalo sve niže. Tako je 
25. VIII. 1994. u Subotici otvoreno pozivao 
na vjersku konverziju i asimilaciju Bunje- 
vaca: »Srpski kulturni centar Sveti Sava 
treba da... bunjevačku, naročito seljačku 
omladinu oslobodi klero-katoličkog, stvar- 
no, proustaškog idejnog uticaja i pripremi 
je da bude srpska — ne samo po istorijskom 
kriterijumu već i idejno konfesionalno, što 
je — uostalom — jedan od zadataka Srpskog 
kulturnog centra Sveti Sava.« 


Slučaj Albe Kuntića predstavlja rijet- 
kost kako u povijesti bačkih Bunjevaca 
tako i u publicistici. Odnoseći se s krajnjim 
cinizmom prema borbi svojih sunarodnja- 
ka za ravnopravni položaj u Vojvodini, još 
u mladosti je zaradio negativnu reputaciju 
»renegata«, koju, za razliku od nekih svo- 
Jih vršnjaka, nije za života uspio skinuti, 
nego ju je, naprotiv, potvrđivao. Poslije 
početnih pokušaja da poluči rezultate na 
historiografskom polju na kraju se okrenuo 
u potpunosti publicistici i analizi aktualnih 
političkih događaja. Politički je evoluirao 
od međuratnoga Bunjevca jugoslavenske 
orijentacije i pobornika srpsko-bunjevač- 
ke suradnje do na kraju među Bunjevcima 
najpoznatijega zagovornika teze da su Bu- 
njevci Srbi. Od kraja 1980-ih, uz potporu 
SANU-a i Miloševićeve Socijalističke par- 
tije Srbije, promocije svojih djela i predava- 
nja koristio je više kao političku priliku za 
izražavanje svojih antipatija prema Katolič- 
koj crkvi i vodećim osobama u bunjevačkih 
Hrvata nego za upoznavanje neupućenih s 
poviješću Bunjevaca, a kao Bunjevac ne- 
hrvat viđen je kao idealna osoba za širenje 
antihrvatske histerije. 


Djela: Bunjevac-Bunjevcima i o Bunjevcima, Su- 
botica, 1930; Počeci borbe za preporod bačkih 
Bunjevaca : Jedan uspeh akcije kneza Mihaila i 
Ilije Garašanina za nacionalno oslobođenje i uje- 

dinjenje, Beograd, 1969; Bunjevci : O etnološkom 
biću, Novi Sad — Sombor 1998. 

F96.256; Rukopisni odjel Matice srpske, 48.087; 
A. Kuntić, Uloga Albe Malagurski Curčića (1881- 

u Subotici 1920. — 1941., Subotica, 2016; S. Bačić, 
Jedna zabranjena knjiga o narodnom preporodu 
bunjevačkih i šokačkih Hrvata, Godišnjak za 
znanstvena istraživanja Zavoda za kulturu vojvo- 
đanskih Hrvata, 9, Subotica, 2017. 

V. Nimčević 


KUNTIĆ, Kata (Tavankut, 14. XI. 1956.), 
kulturna djelatnica. Kći je Alekse Rudića 
i Klare, rođ. Vajhand. Završila je srednju 
školu za krojačicu te je kratko vrijeme ra- 
dila kao samostalni obrtnik u struci. Bila 
je odbornica u Vijeću udruženoga rada 
Skupštine općine Subotica 1988.-92. Od 
1991. među osnivačima je više kulturnih i 
političkih institucija: Bunjevačke i šokačke 
stranke, Bunjevačkoga kulturnoga centra u 
Subotici i Tavankutu, Obnoviteljske bunje- 
vačke matice (poslije: Bunjevačka matica), 
KUD-a Bunjevka iz Subotice, Centra za 
kulturu Bunjevaca iz Subotice i Bunjevač- 
ke kasine. Predsjednica je KUD-a Bunjev- 
ka od osnivanja 1996. Članica je je svih 
triju saziva Nacionalnoga saveta bunje- 
vačke nacionalne manjine (Bunjevačkoga 
nacionalnoga saveta) od njegova osnivanja 
2003. Referentica je za kulturu u Ustanovi 
kulture Centar za kulturu Bunjevaca čiji je 
osnivač Bunjevački nacionalni savet. 


Idejna je autorica i nositeljica Festivala 
bunjevačkoga narodnoga stvaralaštva (od 
1999.) i Panel-konferencije Usmeno narod- 
no blago, običaji i tradicija bački Bunjeva- 
ca (od 2013.). Na bunjevačkoj je ikavici o 
bunjevačkim običajima i tradiciji, narodnoj 
nošnji, narodnim rukotvorinama, slamar- 
skoj umjetnosti objavljivala u zborniku Bu- 
njevački običaji kroz literaturu i narodna 
nošnja s kraja 19. i 20. vika — sever Bačke 
(Subotica, 2005.), zbornicima i katalozi- 
ma Panel-konferencija Usmeno narodno 
blago, običaji i tradicija bački Bunjevaca 
(od 2013.), zborniku sa simpozija Kultu- 
ra i identitet Bunjevaca (Novi Sad, 2017.), 
Subotičkim novinama, Bunjevačkim novi- 
nama, Riči Bunjevačke matice, Glasniku 
Pučke kasine 1878. Autorica je desetak 
kazališnih komada u kojima je opisala go- 
dišnji ciklus bunjevačkih običaja, koji su 
bili osnova za mnoge monologe, skečeve 

i predstave u izvedbi dramske skupine 
KUD-a Bunjevka, za koje je napisala sce- 
narij i režirala ih. Sakupljačica je bunje- 
vačke narodne nošnje i autorica stalnoga 
etnopostava Bunjevačka soba u KUD-u 
Bunjevka te drugih etnoizložaba o važnijim 
osobama iz bunjevačke povijesti, narodnim 
nošnjama i sl. 


Djela: »Bunjevka« : monografija povodom jubile- 
ja 10. festivala bunjevačkog narodnog stvaralaš- 
tva, Subotica, 2008; Talovanje, Subotica, 2014; 20 
godina KUD »Bunjevka« i 15 godina Festivala 
bunjevačkog narodnog stvaralaštva »Živit s nasli- 
đem«, Subotica, 2016; Zemlja naši pradidova : 
fotomonografija, Subotica, 2017. 


Lit.: D. Rokvić, Ko je ko u Subotici, Subotica, 
2006. 
G. Bačlija 


KUNTIĆ, Lazar (Subotica, 28. VI. 1846. 
— Subotica, 22. IV. 1901.), visoki gradski 
činovnik. Rođen je u obitelji Franje i Kate, 
rođ. Milodanović. Završio je pet razreda 
gimnazije i sudački ispit za ovršitelje. Či- 
novničku karijeru počeo je kao pisar u su- 
botičkom sudu (1867.-71.), a nakon prekida 
u službi radi u poreznom odjelu Gradske 
blagajne: najprije kao voditelj odsjeka pore- 
znih knjiga (1875.-78.), zatim kao izabrani 
činovnik — drugi porezni kontrolor (1878.- 
89.), te do umirovljenja 1898. kao činovnik 
gradske porezne blagajne. Prema vlastitoj 
izjavi, u matici činovnika izjavio je da go- 
vori madžarski i dalmatinski jezik, dok je 
po vjeroispovijedi pripadao protestantskoj 
denominaciji unitarijanaca (po popisu sta- 
novništva iz 1890. u Subotici je bilo 0,01 
% pripadnika te vjeroispovijedi). Bio je 
oženjen za Kocu (Konstancu), rođ. Stantić. 


Lit.: Neven, 5/1901, Subotica; M. Grlica, Svetlopi- 
som među činovnike, Museion, 8, Subotica, 2009. 


S. Bačić 


Lazar 
Kuntić 

KUNTIĆ, Marko (Subotica, 25. XII. 1901. 
— 2), pravnik, politički i kulturni djelatnik. 
Sin je Ljudevita i Viole, rođ. Stipić. Ško- 
lovao se u Subotici, upisao je prvi seme- 
star na Pravnom fakultetu u Subotici 1921., 
a diplomirao 1925. Radio je u gradskoj 
službi kao predsjednik Siročadskoga stola 
1928., a od 1929. kao odvjetnički vježbenik, 

a položio je i odvjetnički ispit. 


Marko Kuntić 


U međuraću je bio je angažiran u više 
hrvatskih udruga i organizacija. Bio je prvi 
predsjednik Organizacije jugoslavenskoga 
katoličkoga đaštva, osnovane u Subotici 
1919., član Hrvatskoga pjevačkoga društva 
Neven i Pučke kasine te mjesni dužnosnik 
Hrvatske seljačke stranke. Među vodećim 
je članovima izaslanstva bunjevačkih dru- 
štava koje je 1933. u okviru višednevne 
turneje pohodilo tradicionalnu bunjevač- 
ku prapostojbinu rijeku Bunu, gdje je na 
crkvi u Blagaju, nakon što je u ime orga- 
nizatora putovanja HPD-a Neven održao 
svečani govor, otkrio spomen-ploču. Kao 
član starješinstva Pučke kasine 1935. dao 
je prijedlog da se izradi portret biskupa 
Ivana Antunovića, koji je prema usmenoj 
predaji sljedeće godine naslikao Marko 
Horvatski. Bio je član Pripremnoga odbora 
za veliku proslavu 250 godina od doselje- 
nja veće grupe Bunjevaca u Bačku, koja je 
održana u Subotici 14.-16. kolovoza 1936., 
a na središnjem zborovanju pred crkvom 
sv. Terezije održao je govor u ime bunje- 
vačkih intelektualaca. Tijekom 1930-ih 
bio je jedan od prvaka HSS-a u Subotici: u 
vrijeme priprema za parlamentarne izbo- 

re u prosincu 1938. s Josipom Vukovićem 
Đidom i Mićom Skenderovićem bio je kod 
Vladka Mačeka, držao je predizborne go- 
vore u okolici Subotice. 


Nakon uspostave madžarske vlasti 
1941. u evidencijama je označavan kao 
idejni vođa i pokretač prohrvatskih giba- 
nja među Bunjevcima i zagovornik ideje 
da Subotica »neće dugo ostati u okvirima 
Madžarske, nego će se pripojiti Velikoj 
Hrvatskoj«. Za vrijeme rata bio je na čelu 
upravnog odbora Pučke kasine. Nakon rata, 
za vrijeme djelovanja tzv. Đilasove komisi- 
je o razgraničenju Vojvodine i Srbije, bio je 
među prijeratnim prvacima bačkih Hrvata 
i članovima HSS-a koje je Jerko Zlatarić, 
kao član komisije, uključio u razgovore o 
razgraničenju. 


Izvor: Povijesni arhiv Subotica, F:28.9; F:176.15; 
F:228.143. 


Lit.: P. Pekić, Povijest Hrvata u Vojvodini, Zagreb, 
1930; P. Pekić, Spomenica pohoda Bunjevaca u 
svoju staru postojbinu, Subotica, 1933; Croata [I. 
Kujundžić], 250-godišnjica dolaska jedne grupe 
Bunjevaca i preuzimanja vlasti u Subotici, Klasje 
naših ravni, 4, Subotica, 1936; Kroničar, Veličan- 
stveno jubilarno slavlje bačkih Hrvata u Subotici, 
Subotička Danica ili bunjevačko-šokački kalen- 
dar (sa slikama) za prostu godinu 1937., Subotica, 
b.g.; Subotičke novine, 42,47/1938, Subotica; L. I. 
Krmpotić, 125 godina osnutka Pučke kasine 1878 
— 2003, Subotica, 2003; S. Mačković, Proslava 250. 
obljetnice doseljavanja veće skupine Bunjevaca 
(1686-1936), Hrvatska revija, 3/2005, Zagreb; M. 
Bara, Đilasova komisija i sudbina bačkih Hrvata, 
Pro tempore : časopis studenata povijesti, 4, Za- 
greb, 2007; M. Simić, Istorija subotičkog Pravnog 
Jakulteta 1920-1941, Beograd, 2012?; K. Kuntić, 
Pravni fakultet u Subotici 1920. — 1941., Subotica, 

2016. 
S. Mačković i M. Bara 


KUNTIĆ, Petar (Subotica, 9. II. 1744. - 2), 
subotički pučki tribun početkom XIX. st. 
Rođen je u obitelji Grge i Ane Kuntić. U 
vrijeme svečanoga proglašenja i instalacije 
Subotice slobodnim kraljevskim gradom u 
rujnu 1779., kada je grad dobio novo služ- 
beno ime Maria Theresiopolis, kraljevsko 
povjerenstvo na čelu s Andrijom Vlašićem 
uvrstilo ga je u popis prvih 727 stanovnika 
koji su dobili status građana (cives). Obna- 
šao je dužnost pučkoga tribuna (fribunus 


plebis) — čelnika izabrane općine (Selecta 
communitas) 1802.-04., kolektivnoga tijela 
koje je činilo 60 doživotno izabranih člano- 
va iz reda građana. Na tu su dužnost bira- 
ni osobito ugledni građani, jer je ona bila 
posrednik između gradskoga magistrata i 
izabrane općine. Njegov je unuk bio Vranje 
Kuntić (Subotica, 5. V. 1811. — Subotica, 9. 
V. 1896.), zemljoposjednik i dugogodišnji 
gradski virilist (član gradske skupštine na 
temelju poreznog cenzusa) 1881.-96. Nje- 
gov je potomak i Alba Kuntić (1907.-1997.). 


ZI 
Petar Kuntić 


Lit.: 1. Ivanyi, Szabadka szabad kirdlyi varos 
tortćnete, 2, Szabadka, 1892; Neven, 6/1896, Su- 
botica; A. Kuntić, Bunjevci : O etnološkom biću, 
Novi Sad — Sombor, 1998. 

S. Bačić 


KUNTIĆ, Petar (Subotica, 19. VI. 1960.), 
agronom, političar. Sin je Staniše i Mile, 
rođ. Matković. Suprug je tenisačice Mir- 
jane, rođ. Perušić. Osnovnu i zajedničku 
srednju školu završio je u Subotici, a sred- 
nju poljoprivrednu u Bačkoj Topoli. Diplo- 
mirao je na Poljoprivrednom fakultetu u 
Novom Sadu kao treći u generaciji 1985. 
Nakon toga 14 godina obnašao je dužnost 
rukovoditelja proizvodnje u Agrokombi- 
natu Subotica i poduzeću Agroseme-Pa- 
nonija. Boravio je i bio uposlen u Belom 
Manastiru 1999.-2002. Odlukom Vlade Re- 
publike Srbije 15. VIII. 2002. postavljen je 
za direktora DP Palić s Palića, gdje ostaje 

do imenovanja za dogradonačelnika Subo- 
tice 2005. Tu je funkciju obnašao do 2007. 
Tri je puta biran za zastupnika u Narod- 
noj skupštini Republike Srbije (2007.-08., 
2008.-12., 2012.-14.) ispred Demokratskoga 
Saveza Hrvata u Vojvodini na koalicijskim 
listama koje je predvodila Demokratska 
stranka. 


U Demokratski savez Hrvata u Vojvo- 
dini učlanjuje se 1993., a 1994. izabran je 
za dopredsjednika stranke. Predsjednik 
DSHV-a bio je 2003.-15., a vijećnik Hrvat- 
skoga nacionalnoga vijeća 2003.-18. Bio je 
član međuvladina Mješovitoga odbora koji 
prati provedbu bilateralnog sporazuma o 
zaštiti manjina između Srbije i Hrvatske 
2005.-15. i član Savjeta Vlade Republike 
Hrvatske za Hrvate izvan Hrvatske 2013.- 
17. Član je i dužnosnik Hrvatskoga svjet- 
skoga kongresa od 1996. Utemeljitelj je i 
prvi koordinator nogometne reprezentacije 
Hrvata u Vojvodini 2006. 

S. Bačić 


KUNTIĆ, Zoran (Subotica, 23. III. 1967.), 
nogometaš, nogometni trener. Rođen je 
u obitelji Franje i Marge, rođ. Kovačević, 
iz Žednika. Osnovnu školu završio je u 
Žedniku, a srednju u Subotici. Nogomet 
je počeo igrati u FK Spartaku, za čiji je 
prvi tim počeo nastupati 1984. Kao jedan 
od najvećih talenata poniklih u Spartaku, 
nakon nekoliko sezona doživio je težak pri- 
jelom noge, ali se, unatoč prognozama da 
je za sport trajno izgubljen, vratio u sezoni 
1990./91 i u 24 utakmice dao 11 pogodaka. 
U ljeto 1991. prešao je u FK Vojvodina iz 
Novoga Sada, iz koje se u Spartak vraća u 
zimu 1993. U ljeto 1993. prelazi u jedan od 
najboljih južnokorejskih klubova POSCO 
Atoms (današnji Pohang Steelers) iz Po- 
hanga. U Europu se vraća 1994. te nastupa 
najprije za madžarske klubove Kecskemćti 
TE iz Kecskemeta, Fehćervdr-Parmalat FC 
(današnji MOL Vidi FC) iz Stolnoga Bio- 
grada (madž. Szekesfehćrvar) te najtrofej- 
niji Ferencvdros (sezona 1995./96.) iz Bu- 
dimpešte, s kojim je igrao u Ligi prvaka. 
Proslavio se 1995. pobjedničkim pogotkom 
protiv Anderlechta u Bruxellesu za 0:1, ko- 
Jim je nakon 1:1 u Budimpešti Ferencvdros 

postao prvi madžarski klub koji je prošao 
u grupnu fazu natjecanja u Ligi prvaka. 
Sezonu 1996./97. igrao je za ciparski AEK 
Larnaca iz Larnake, koji je tada osvojio 2. 
mjesto u nacionalnom kupu i predstavljao 
zemlju u europskom Kupu pobjednika ku- 
pova. U Ferencvdrosu i Larnaci igrao je 
skupa s Goranom Kopunovićem. Sljedeće 
dvije sezone nastupao je za madžarske klu- 
bove — Vasas SC iz Budimpešte i Video- 
ton FC (danas: MOL Vidi FC) iz Stolnoga 
Biograda. Profesionalnu igračku karijeru 
završio je u Spartaku 2000. god. Igrao je 
na mjestu napadača. 


Licenciju za nogometnog trenera ste- 
kao je u Beogradu. Pod njegovim je vod- 
stvom omladinska momčad Ferencvdrosa 
nakon 11 godina ponovno postala prvak 
Madžarske u sezoni 2003./04. Zatim je 
trenirao madžarske klubove Bodajk iz 
Bodajka 2004./05., Diosgyori VTK iz Mi- 
skolca 2005./06. i Lombard P4pa TFC iz 
Pape 2006./07. Bio je trener Ferencvdrosa 
od travnja do početka srpnja 2007. Sport- 
ski direktor FK Zlatibor voda (Spartak) iz 
Subotice bio je 2008.-09. Zatim je trenirao 
Dunakeszi VSE iz Dunakeszija 2009./10. te 
NK Zvijezda iz Gradačca (BiH) 2011./12. 
i 2012./13. Poslije je trener nižerazrednih 
madžarskih klubova Szigetszentmiklo- 
si TK iz Szigetszentmiklosa, FC Ajka iz 
Ajke, SZEOL SC iz Segedina, STC Sal- 
gotarjdn iz Salgotarjana, Tiszafiired VSE 
iz Tiszafiireda, Ozdi FC iz Ozda te Kecs- 
kemćti LC iz Kecskemćta 


Lit.: Ž. Inić, Knjiga o Spartaku 1945-1947 1947- 
1997, Subotica, 1997; D. Prćić, Zoran Kuntić : Biti 
u prvih pet, Hrvatska riječ, br. 297, Subotica, 7. 
XI. 2008; www.tempofradi.hu/zoran-kuntic (pri- 
stupljeno 17. III. 2019); www.footballdatabase.eu/ 
en/player/details/32246-zoran-kuntic (pristupljeno 
16. VI. 2019); www.transfermarkt.co.uk/zo- 
ran-kuntic/profil/trainer/16748 (pristupljeno 16. 
VI. 2019). 

S. Bačić 


KUPUSINA (madž. Bacskertes), seosko 
naselje, 8 km sjeverozapadno od Apatina. 
Izgrađena je na kontaktu dunavskoga rita 
i lesne terase. Samo naselje ima izdužen 
oblik, uvjetovan geomorfološkim i hidro- 

grafskim čimbenicima. Selo je izgrađeno 
na jednoj lesnoj gredici, koja je za tri me- 
tra viša od okolnoga terena, ugroženoga 
temeljnicama i zaobalnim vodama. Pokraj 
sela prolazi cesta Sombor — Apatin. Nase- 
lje je depopulacijsko: 1981. — 2694 st. 1991. 
— 2500, 2002. — 2356 st., 2011. — 1921 st. 
Prema popisu iz 2002. u selu je bilo 78 % 
Madžara, 11 % Srba i 2,4 % Hrvata (45 
izričito tako izjašnjenih te 12 kao Bunjev- 


Kupusina 


Od kraja XII. st. do 1590. zvalo se He- 
tes, Nagy Hetes, Kis Hetes. Pod nazivom 
Kupusina prvi se put spominje 1692. Od 
1909. do 1922. i tijekom Drugoga svjetsko- 
ga rata selo se zvalo Bacs Kertes. 


Najstariji je zapis o selu iz 1297. pod 
nazivom Hetes (»Sedmica«). Prvi naselje- 
nici bili su Madžari, koji su izbjegli pred 
turskim osvajanjima. God. 1522. u naselju 
je bilo 53 doma. Od 1692. selo naseljavaju 
Srbi, pa je ubilježeno u popisu sela Bačke 
županije iz 1699. s 15 starešina domova. Na 
županijskom popisu 1715. zabilježeno je 
17 starešina domova, a 1720. — 15. Selo se 
tada bilježi i kao Sztupuszina i Kopuszina, 
a 1740. imalo je dva pravoslavna svećenika. 
Srpsko se stanovništvo uglavnom raseli- 
lo do početka 1750-ih godina, a Ugarska 
komora naselila je Madžare i Slovake iz 
Požuna te Heveške i Njitranske županije 
1752.-53. god. O tom naseljavanju govori 
dokument od 14. V. 1751., u kojemu se spo- 
minje »150 madžarskih ili totskih papistič- 


kih« obitelji koje se u Kupusini žele naseliti 
»za porezodavne stanovnike«. Ti su nase- 
ljenici bili oslobođeni poreza na dvije do 
četiri godine. Taj prvi val naseljenika nije 
imao jasnu nacionalnu pripadnost i ona se 
mogla ustvrditi samo prema prezimenima, 
ali je dominantno bilo madžarsko, zatim 
slovačko stanovništvo, oko 10 % Hrvata te 
nešto Nijemaca. Tijekom iduća tri stoljeća 
brojčana inferiornost, zajedničko školstvo, 
vjerski obredi itd. uvjetovali su da se Slo- 
vaci, šokački Hrvati i Nijemci pomadžare. 


Katolička crkva posvećena sv. Ani po- 
dignuta je 1753. (današnja crkva izgrađena 
je 1808.), a prvi službeni popis urađen je 
1754., kada je ustanovljena župa i vođenje 
crkvenih matica. Prema prvom popisu, ve- 
ćinu stanovnika čine Madžari, ostali su 
Slovaci i »Iliri«. Popis Ugarske komore iz 
1762. u selu bilježi Madžare, Tote (Slovake) 
i Dalmatine (Hrvate) i imena u izvornom 
obliku: Mato, Marko, Stipan i druga, što 
omogućuje djelomično saznavanje nacio- 
nalne pripadnosti. U tom dokumentu ima 
kratak dio na latinskom jeziku, gdje se 
opisuje selo. U njemu se osim stanovništva 
»madžarskog, totskog (slavis) ....« navodi 
da ovdje živi i grupa pod nazivom »Dal- 
matines Sokecones«, što upućuje na to da 
je bilo i hrvatskoga puka. 


Po popisima od 1762. i 1766. godine 
upisana su obiteljska imena dalmatinsko- 
ga, odnosno šokačkoga podrijetla, od kojih 
neka postoje još i danas: Anisits, Antalits, 
Antalovits, Antulovits, Balasivits (Balaso- 
vits), Blaskovits, Boxikov, Danielkovics, 
Janovits, Kovacsovits, Marutsits, Matani... 
Zabilježena su još i prezimena naseljenih 
kolonista (155 katoličkih obitelji). I danas 
postoje nadimci Andro, Čičko, Dušina, 
Franko, Momak, Pera, Petraš, Petrinja, 
Šokac... 


Utjecaj toga hrvatskoga puka vidi se i 
u nazivima dijelova atara: Adice, Baraja, 
Brestovac, Budžak, Greda, Kafana, Kučka, 
Kurjak, Lugomer, Vratič.... 


Do sredine XIX. st. dio stanovnika go- 
vorio je šokački, i to na kupusinski način. 
Brojne su riječi ostale i danas u madžarsko- 


KURĐUP 


me govoru Kupusinaca: ambituš, arenda, 
arpadžuk, cetka, cirade, čađa, danguba, 
deran, dućan, flaster, furuna... 


Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helyn&vtdra, 2, Szabadka, 19097; I. Jak- 
šić, Iz popisa stanovništva Ugarske početkom 
XVIII veka, Novi Sad, 1966; M. Beljanski, /storija 
Heteša i Kupusine do kraja XVIII veka, Sombor, 
1974; I. Molnar, Geografski prikaz Kupusine, Novi 
Sad, 1989; A. Dudaš, O zaboravljenim Dalmatima 
— Šokcima u Kupusini, Rukovet, 12/1990, Subotica; 
Ž. Bogdanović, S. Kicošev, L. Lazić, Geografske 
monografije vojvođanskih opština — opština Apa- 
tin, Novi Sad, 1994; A. Sekulić, Hrvatski bački 
mjestopisi, Zagreb, 1994; Popis stanovništva, do- 
maćinstava i stanova u 2002. : Stanovništvo : Na- 
cionalna ili etnička pripadnost : Podaci po nase- 
ljima, 1, Beograd, 2003; I. Katona, A kalocsai 
6rseki egyhdz tortenete, 1, Kalocsa, 2001; K. Lanji, 
Apatin i okolina na slikama i razglednicama, Apa- 
tin, 2004; Popis stanovništva, domaćinstava i 
stanova u Republici Srbiji 2011. godine : Prvi re- 

zultati, Beograd, 2011. 
Z. Nagel 


KURĐUK (tur. kuyruk: rep), u bačkih Šo- 
kaca naziv za pletenicu. Do 1960-ih godina 
općenito sve šokačke Hrvatice u Santovu, 
navlastito djevojčice, imale su dva kurđuka, 
koji su, vješto opleteni, sezali gdjekad čak 
do sredine leđa. Po pravilu svaki je kur- 
đuk bio ukrašen brišimkom (šarena vunica; 
svileni končić) crvene ili plave boje. Kada 
navrše 14. godinu, prestaju nositi kurđuk i 
postaju šišare (šišaju se). Kraće su kurđuke 
imale i neke odrasle žene, koje su skljukale 
na zatiljak ili time (tjeme) i pokrivale pod- 
vezačem (donji rubac) i na nj vezivale ma- 
ramu. Do 1980-ih godina kraće kurđuke na 
zatiljku imali su 1 stariji muškarci, takve su 
osobe zvali kurđučarima. 


Lit.: Ž. Mandić, Rječnik govora santovačkih Hr- 
vata, Pečuh, 2016. 
Ž. Mandić 


KURĐUP (tur. kuyruk: rep), tradicio- 
nalno spletena i na zatiljku pripeta kosa u 
bunjevačkih djevojaka. Prije udaje, mlade 
su Bunjevke bile gologlave, očešljane na 
razdiljak, najprije s dvije, poslije s jednom 
pletenicom. Nakon što se zadivojče (kada 
su počele nositi dugu suknju), kosu su plele 
u kurđup. Pleo se tako što se najprije kosa 

na prednjem dijelu počešljala na razdiljak 
te je tako pokupljena u rep gumicom. Tada 
se rep razdijelio na dva ili više dijelova i od 
svakog dijela isplele su se pletenice. Zatim 
su tako spletene pletenice (katkada i više 
sitnijih) međusobno omotane oko formira- 
nog repa na zatiljku i pričvršćene trnodla- 
ma (pribadačama). Prije pojave pribadača 
za kosu pletenice su vezivane vrpcama. 
Djevojke Bunjevke očešljane u kurđup mo- 
gle su ići gologlave i na blagdane. Stoga je 
bilo važno da kosa bude uredno počešljana. 
Bilo je i vještih žena češljarica, koje su dje- 
vojkama za blagdane plele kose u kurđup. 


Lit.: M. Malagurski Đorđević, Stara bunjevačka 
narodna nošnja i vez, Subotica, 1940; A. Škaljić, 
Turcizmi u srpskohrvatskom jeziku, Sarajevo, 
1985; M. Peić, G. Bačlija, Rečnik bačkih Bunjeva- 
ca, Novi Sad — Subotica, 1990; A. Sekulić, Bački 
Hrvati, Zagreb, 1991; K. Suknović, Marame, ka- 
pice, kićenje, Hrvatska riječ, br. 526, Subotica, 3. 
V. 2013; B. Žakula, Tradicijske frizure Hrvatske, 
1, Vinkovci, 2008; Ž. Mandić, Rječnik govora san- 
tovačkih Hrvata, Pečuh, 2016. 

K. Suknović 


KURS FIGURALNOG CRTANJA, vi- 
šegodišnji likovni tečaj koji se održavao u 
Subotici nakon Drugoga svjetskoga rata. 
Prema sjećanju nekih članova počeo je u li- 
stopadu 1945., više službenih izvješća kao 
početak navodi siječanj 1946., a izvješće 
Narodnoga fronta od 23. XII. 1945. navo- 
di da je sekcija za slikarstvo organizirala 
tečaj za figuralno crtanje i da su izvršene 
sve tehničke pripreme, pa on i počinje na- 
kon božićnih blagdana. Sva su tri datuma 
vjerojatno točna, razlika je samo u počet- 
ku stvarnoga i službenoga rada. Prema 
uzoru na prijeratni tečaj Petra Dobrovića 
(Pečuh, 1890. — Beograd, 1942.) u Beogra- 
du, u Subotici ga je pokrenuo Dobrovićev 
učenik Andras Hangya (Stara Moravica, 
1912. — London, 1988.), angažirani subo- 
tički umjetnik, koji je u to vrijeme radio u 
mjesnom Agitpropu. Pokrenut je u Domu 
kulture Kulturno-prosvjetnoga savjeta 
(nalazio se u zgradi međuratnoga Jugo- 
slavenskoga narodnoga doma, poznatoga 
kao Sokolski dom ili danas kao Jadran), u 
kojem je Hangyi dodijeljena svijetla i pro- 
strana prostorija za atelier. Ideju je podržao 

Gradski narodni front u Subotici i njegov 
kulturno-prosvjetni odjel, u sklopu kojega 
je tečaj i počeo rad. 


Prvi su se priključili likovni stvara- 
telji prijeratni ljevičari, tada okupljeni u 
Agitpropu: Gabor Almasi (1911.-1994.), 
predratni umjetnički drvorezbar i dizajner 
stilskoga namještaja, tada tek kipar ama- 
ter; Đorđe Bošan (1918.-1984.) student na 
beogradskoj Likovnoj akademiji; Tibor 
Gajdos (1917.-1997.), nekadašnji slovoslagar 
tiskare Minerva, tada član partijske ćelije 
subotičkoga sreza, i Pal Petrik (1916.-1996.), 
predratni firmopisac i slikar kinoplakata. 
Iz reda učenika gimnazije priključili su se 
Imre Safrany (1928.-1980.), Imre Vinkler 
(1928.-1967.), Endre Farago (1929.-1986.) 
i Ferenc Kalmar (1928.-2013.), a iz kru- 
ga radnika i službenika Marko Vuković 
(1913.-1981.), Ivan Tikvicki (1913.-1990.) 1 
Jozsef Kubat (1907.-1994.). Slični tečajevi 
organizirani su i drugdje u Vojvodini, npr. 
slikarski tečajevi u Zrenjaninu i Novom 
Sadu 1945., ali uglavnom su bili kratka 
daha. Subotički Kurs figuralnog crtanja 
nije bio jedini u gradu, jer su u to vrijeme 
bili pokrenuti brojni tečajevi u raznim po- 
dručjima prosvjećivanja, npr. za sviranje 
na tamburi te kurs muzeologije i arheolo- 
gije pri novoosnovanom Gradskom muzeju 


S dolaskom zime Kursu je dodijeljen 
skroman ogrjev, ali potrebe crtanja i sli- 
kanja, kao i plaćanje modela, financirali 
su sami polaznici. Hangya nije samo po- 
učavao nego je i inspirirao i davao poticaj, 
govoreći o umjetničkim stilovima i veli- 
kanima povijesti umjetnosti. Polaznike je 
nagovarao na daljnje učenje i usavršavanje, 
tj. za upis na akademiju. Metoda njegova 
pedagoškoga rada sličila je metodi njegova 
profesora Petra Dobrovića na Dobroviće- 
vu večernjem tečaju figuralnoga crtanja 
na Kolarčevu narodnom univerzitetu u 
Beogradu. Karakteriziralo ju je slobodno 
crtanje po modelu, s minimalnom ili ni- 
kakvom korekcijom od strane profesora i 
davanjem prednosti individualnomu likov- 
nomu izrazu učenika. Također je u sklopu 
subotičkoga tečaja transponirao fovizam i 
slobodnije slikanje u način rada polazni- 


ka tečaja, što se poslije najviše odrazilo 
u slikarskom postupku Petrika, Safranya 
i Tikvickoga. Rad u skupini Kursa bio je 
slobodniji i posvećeniji umjetnosti u odno- 
su na rad u Agitpropu, gdje su neki i dalje 
nastavili rad i stjecali prihode za život, npr. 
1946. Hangyi je isplaćeno 12.000 dinara za 
portrete Tita i Staljina, od kojih je prvi sa- 
čuvan u Gradskom muzeju Subotica. Agit- 
prop je imao svoj atelier u ulici Vladimira 
Nazora (prije Manojlovićeva), gdje je 1948. 
npr. Almasi izradio neke portrete sklada- 
telja za koncertnu dvoranu Muzičke škole. 
U subotičkoj Gradskoj knjižnici ostao je 
sačuvan portret Maksima Gorkoga, koji 
je 1946. izradio Ivan Tikvicki 1 za koji se 
ne zna je li rađen za Agitprop, ali se može 
pretpostaviti da su povremeno i polaznici 
Kursa dobivali takve zadaće ili su, ponese- 
ni tadašnjom društvenom klimom, i sami 
pravili slike u takvu duhu. 


Iako je Kurs pod Hangyinim vodstvom 
djelovao kratko, od kraja 1945. do jeseni 
1946., njegov je utjecaj ostavio duboke i da- 
lekosežne tragove u poslijeratnoj likovnoj 
sceni Subotice. Jedan od njih sastojao se u 
tom što su na subotičku likovnu scenu pre- 
nesene tečevine impresionizma i postim- 
presionizma te Dobrovićev fovistički pri- 
takva poimanja može se naći u ranom 
slikarstvu Imrea Safranya i cjelokupnom 
slikarstvu Ivana Tikvickoga. Tehnika crte- 
ža dominirala u početku rada Kursa i zbog 
jeftinijega pribora. Iz 1945. i 1946. godine 
među radovima se više slikarskih primjera 
susreće jedino kod Hangye 1 Petrika, koji 
su se i prije ozbiljnije bavili slikarstvom, a 
od početnika kod Safranya. Portret je bio 
i poslije je ostao jedna od osnovnih tema 
Kursa. Kolorit je svjež, s akcentima ru- 
žičaste i ponegdje s plavim konturama, a 
tretman kolorita slikarskih radova u duhu 
agitpropa drukčiji je, osobito na takozva- 
ne zadane teme: ljestvica boja mrke i oker 
žute, s detaljima tamnoplave, što prati odi- 
jevanje toga vremena: smeđe hlače i plavi 
radnički mantil ili kaput. 


Nakon što je Hangya napustio Suboti- 
cu i otišao u Zagreb kako bi nastavio ško- 
lovanje, vođenje Kursa preuzeo je Gabor 

Almasi, koji je i do tada vodio ekonomiju 
Kursa uz pomoć Kalmana Vasa (1881.- 
1963). Almasi je poveo grupu kod renomi- 
ranoga predratnoga slikara Sandora Olaha 
(1886.-1966.), koji je tada već bio bolestan, 
a prihvatio je njihove povremene posjete 
radi savjeta. U ljeto 1947. više polaznika 
Kursa javilo se na radnu akciju, a Petrik, 
Vinkler i Safrany polažu prijamni ispit na 
Likovnoj akademiji u Beogradu. Marku 
Vukoviću također se 1947. pruža šansa 
daljnjega usavršavanja: Ljubo Babić — kod 
kojega se Hangya u Zagrebu upisuje na te- 
čaj za scenografiju — nagovara ga na studij 
u Zagrebu, ali tijekom nekoliko mjeseci 
kolebanja, koje ondje provodi, ostaje jedi- 
no na stručnom usavršavanju. Vrativši se u 
Suboticu, ostaje član Kursa i aktivni sudio- 
nik obnavljanja likovnoga života. 


Prva izložba Kursa priređena je 5.-20. 
II. 1948. na prvom katu Doma kulture, u 
bivšoj čitaonici. Kratak informativni čla- 
nak Hrvatske riječi navodi da izlažu rad- 
nici, zanatlije, đaci i činovnici, koji nakon 
svojega napornoga rada svoje slobodno vri- 
jeme žele posvetiti kulturnomu uzdizanju u 
želji za stvaranjem. Na izložbi je bilo više 
od 40 uljanih slika i oko 15 kiparskih ra- 
dova, crteža, maketa i zidnih ukrasnih re- 
ljefa. Za tu priliku tiskan je i katalog s pet 
izlagača: Almasi (21 skulptura, 27 crteža 
i skica), Petrik (13 slika i crteža), Safrany 
(četiri slike), Tikvicki (17 slika i crteža) i 
Vuković (osam slika i crteža). Otkup poje- 
dinih djela (G. Almasi, Graditeljka pruge i 
Graditelj pruge, 1947.; P. Petrik, Udarnič- 
ki rad, 1947.; I. Tikvicki, Maja, 1947.) s te 
izložbe predstavlja prve primjerke u zbirci 
djela suvremenih zavičajnih stvaratelja su- 
botičkoga Gradskoga muzeja. 


Nakon uspješne izložbe uslijedila je 
kratkotrajna kriza Kursa, koja se produbi- 
la kada se u rujnu na likovno školovanje u 
Beograd uputio i Almasi, dok je Olah ostao 
shrvan bolešću, a Tibor Gottesmann (koji 
se kao pisac tekstova koristio prezimenom 
Gajdos) dao ostavku na mjesto povjerenika 
za prosvjetu Gradskoga narodnoga odbora. 
Zajedništvo među članovima Kursa, uz po- 
dršku Gradskoga narodnoga odbora, tada 


81 


KURS FIGURALNOG CRTANJA 


su održali Ivan Tikvicki i Marko Vuković. 
Na njihovu inicijativu Kurs je obnovljen 
i znatno proširen. Prema riječima Bele 
Durancija, koji je sudjelovao u preseljenju, 
Kurs je prvo bio premješten u nekadašnju 
Bunjevačku maticu (kasnije kinematograf 
Zvezda). Nakon par mjeseci, jer je u tom 
prostoru bilo hladno, dodijeljen im je novi 
prostor od strane Hrvatskoga kulturnoga 
društva u zgradi Hrvatskoga prosvjetno- 
ga doma u Harambašićevoj 4. Tu se ujesen 
1948. pokreće nova skupina figuralnoga 
kursa, u kojoj se nalaze »pioniri, omla- 
dinci i omladinke, te stariji ljudi koji do 
sada nisu mogli ispoljiti svoje umetničke 
sposobnosti«. Članstvo se povećava i na 
47 polaznika, zbog čega se skupina raz- 
dvaja na dva dijela: skupinu na srpsko-hr- 
vatskom jeziku od 29 Srba i Hrvata vodi 
slikar i scenograf subotičkoga Hrvatskoga 
narodnoga kazališta Stevan Jenovac (1910.- 
1954.), a skupinu na madžarskom jeziku 
od 18 Madžara profesor crtanja Potpune 
mješovite gimnazije na madžarskom na- 
stavnom jeziku Sandor Ivanyos (1922.- 
2013.). Jedna je skupina radila prijepodne, 
a druga poslijepodne. U jednoj od skupina 


KURS FIGURALNOG CRTANJA — SUBOTICA 


IZLOZBA 


SLIKA, VAJARSKIH RADOVA 
I CRTEŽA 


U DOM KULTURE. 


OTVORENO: 5-20 FEBRUARA 1948 GOD. 


a 


FIGURALIS RAJZTANFOLYAM — SZUBOTICA 


KEP-, SZOBOR- ES RAJZ 


KIALLITAS 


1948 FEBRUAR 5-20-IG. 


MINERVA“ K—1:—48 


Plakat izložbe Kursa figuralnog 
crtanja 1948. god. 

našao se i gimnazijalac Bela Duranci, koji 
se ovako prisjeća: »Tamo nam je bilo lepo, 
radili smo sa Stevom Jenovcem, bilo nas 
je puno: Gustika Matković, Kubat, Ivan 
Tikvicki, Marko Vuković, Toth, Nick, Szi- 
lagyi Laszlo, Almasi. Neki su već studirali 
i samo povremeno navraćali, Jurić, Joka 
ija smo dolazili iz gimnazije.« Svoja sje- 
ćanja na kurs i kasniju Likovnu sekciju 
Duranci navodi u više navrata: »Kurs je u 
svim razdobljima svoga trajanja bio topli 
ambijent druženja istomišljenika, veza- 
nih čudesnom sponom “važnosti onoga 
čime se bave. Umetnost je davala mistični 
oreol svojim poklonicima uverenim da se 
pripremaju za poziv koji će društvo izu- 
zetno ceniti.« Savez kulturno-prosvjetnih 
društava u Subotici prihvatio je teret odr- 
žavanja kursa, zahvaljujući čemu projekt i 
dalje opstaje i tako što se, prema izvješću 
tjednika Hrvatska riječ, Kurs figuralnog 
crtanja u ožujku 1949. pridružio Savezu 
kulturno-prosvjetnih društava u Subotici 
pod imenom Likovna sekcija. 


U tom okviru druga izložba Kursa 
otvorena je 1. VI. 1949. s 52 rada 12 izla- 
gača. Najagilniji su članovi, prema novin- 
skom izvješću, bili Istvan Ladi, Gustav 
Matković, Erzsebet Rozs, Ivan Tikvicki, 
Karoly Toth i Marko Vuković. U primije- 
njenoj i dekorativnoj umjetnosti istaknula 
se Kaća Kolar, koja se i zaposlila u deko- 
raciji Gra-Maga u Subotici. Treća izložba 
održana je 16. X. — 1. XI. 1949. u prostori- 
jama Saveza kulturno-prosvjetnih društava 
u Subotici. Katalog registrira 44 izložena 
likovna rada 14 izlagača: Josip Bodrić (tri 
izložena rada), Imre Eget6 (jedan rad), 
Stojan Joka (četiri rada), Ivan Jurić (tri 
rada), Jozsef Kubat (dva rada), Istvan Ladi 
(jedan rad), Gustav Matković (dva rada), 
L4szl6 Szilagyi (tri rada), Arpad Salamon 
(tri rada), Imre Safrany (tri rada), Ivan Ti- 
kvicki (deset radova), Pavle Tikvicki (šest 
radova), Karoly Toth (tri rada), Marko Vu- 
ković (pet radova). U kategoriji slikarstva 
I. nagrada pripala je Gustavu Matkoviću za 
sliku Dvorište Hrvatskog narodnog kaza- 
lišta, 1. nagrada Marku Vukoviću za sliku 
Čantavirska ulica u Subotici, III. nagrada 


Laszlu Szilagyiju za sliku Subotički sala- 
ši. U kategoriji grafike I. nagradu dobio je 
Ivan Tikvicki za crtež Cesta autoputa, a 
II. Stojan Joka, učenik gimnazije, za rad 
Kroki dečije figure. Novina treće izložbe 
jest da se službeno mijenja ime skupine: 
»Izložba slikara-amatera Subotice«. Bela 
Duranci drži da su s osnivanjem Likovne 
sekcije vodstvo u razvijanju likovnoga 
života grada preuzeli školovani umjetni- 
ci i da je do prekretnice došlo s izložbom 
profesionalnih likovnih umjetnika u Grad- 
skom muzeju 29. XI. 1948. 


Postojanje Kursa figuralnog crtanja u 
Subotici i djelovanje njegovih sudionika, 
prije svih osnivača A. Hangye, bilo je od 
presudne važnosti za razvoj poslijeratne 
zavičajne, pa i šire povijesti umjetnosti. 
Prema dužini trajanja i intenzitetu događa- 
ja jedinstven je u Vojvodini. Njegovo dje- 
lovanje omogućilo je slobodniji umjetnički 
iskaz i odstupanje od likovnog izraza Agit- 
propa, što nije uvijek bio slučaj prilikom 
priprema djela za izložbe. Neki od radova 
nastali na Kursu čuvaju se u likovnoj zbirci 
Gradskoga muzeja Subotica te subotičke 
Gradske knjižnice, kao i u privatnom vla- 
sništvu. Povijest Kursa figuralnog crtanja 
u Subotici obrađena je 2010.-11. od strane 
umjetničkoga odjela Gradskoga muzeja 
Subotica, koji je tada objavio i katalog sa 
životopisima i uvodnom studijom te 2012. 
priredio izložbu u trajanju od godinu dana. 


Lit.:Izložba kursa figuralnog crtanja u Subotici, 
Hrvatska riječ, 6/1948, Subotica; T. Gajdos, Meg- 
nyilt a fiatal szuboticai kepzomuveszek kiallitasa, 
Magyar Szd, 34/1948, Noviszad; T. Gajdos, Ot 
fiatal k6pzomuvćsz tarlata Szubotican, Magyar 
Szd, 37/1948, Noviszad; T. Gajdos, Ot fiatal 
k&€pz6muvesz kiallitasa Szubotican, Hid, 3/1948, 
Noviszad; T. Gajdos, A szuboticai k&pzomuveszek 
kiallitas, Hid, 12/1949, Noviszad; U nedelju se 
otvara u izložbenoj dvorani Gradskog muzeja 
izložba slika i grafike Kursa figuralnog crtanja u 
Subotici, Hrvatska riječ, 19/1949, Subotica; Na- 
građeni su učesnici na izložbi Kursa figuralnog 
crtanja u Subotici, Hrvatska riječ, 24/1949, Subo- 
tica; Likovna sekcija Saveza kulturno-prosvetnih 
društava Subotice, Letopis matice srpske, oktobar 
1949, Novi Sad; B. Duranci, Susret sa Hanđom, 
Rukovet, 11/1964, Subotica; B. Duranci, Likovno 
stvaralaštvo : Kepzomilveszeti alkotasok, Suboti- 
ca 1945—1970, Subotica, 1970; T. Gajdos, A csilla- 

gos homloku. Hangya Andras eletutja, Szabadka, 
1970; M Arsić, Likovna umetnost u Vojvodini 
1944— 1954, Novi Sad, 1980; G. Almasi, Szoborta- 
lan 6galjrol jčttem. Oneletrajz, Szabadka 1981; T. 
Gajdos, Szabadka kćpzomitveszete. Torteneti dtte- 
kintes a kezdetektol 1973-ig, Szabadka, 1995; S. 
Prodanović, Analfabetski tečajevi i prosvećivanje 
žena u poratnom periodu (1944—1953), Ex Panno- 
nia, 1, Subotica, 1996; B. Duranci, Između minu- 
log i pretećeg : dnevničke beleške od 21. marta 
2003. do 7. oktobra 2005., Subotica, 2006; B. Du- 
ranci, Splav fregate »Meduza« : dnevničke beleš- 
ke od 19. 06. 1991. — 20. 08. 1992, Subotica, 2011; 
O. Kovačev Ninkov — Lj. Vuković Dulić, Kurs fi- 
guralnog crtanja u Subotici — stvaralaštvo za vre- 
me agitprop kulture : A szabadkai figurdlis rajz- 
tanfolyam — k6pzomiivleszet az agitprop kultura 
idejen [katalog], Subotica, 2012. 


O. Kovačev-Ninkov 


KURUCI (madž. kurucok/kuruczok, slo- 
vač. kuruci, njem. kuruzen/kuruzzen/ 
kurutzen, rum. curuti), ustanici protiv 
Habsburške vlasti tijekom posljednje tre- 
ćine XVII. st. i prvoga desetljeća XVIII. 
st. Posrijedi je isprva bio madžarski naziv 
za križara (lat. crux, genitiv crucis: križ; 
kasnolat. cruciati, milites cruciati). Kori- 
stio se za one seljake koji su trebali ratovati 
protiv Osmanskoga Carstva, ali su se pod 
vodstvom Gyčrgya Dozse 1514. pobunili 
protiv svojih feudalnih gospodara. Prema 
Pallas Nagy Lexikonu, suvremenije znače- 
nje potječe iz turskoga jezika, kao i mnogi 
drugi vojni izrazi u madžarskom jeziku. 
Egerski je beglerbeg 1671. kurucima (tur. 
kurudsch: pobunjenik, ustanik) nazvao 
madžarske bjegunce koji su se pobunili 
protiv Habsburgovaca, a poslije je tako 
označavao općenito ustanike. Sami ku- 
ruci imenovali su se bujdosok (oni koji se 
skrivaju, bjegunci). Njihovi protivnici, oni 
koji su podržavali cara, nazivani su labanci. 
Uopćeno i uvjetno promatrajući, carske su 
snage znatnim dijelom podržavali katolici 
i pravoslavci, dok su kuruce uglavnom sim- 
patizirali protestanti. 


Dugogodišnje nezadovoljstvo hrvat- 
skoga i ugarskoga plemstva razvilo se u 
pokret (1664.-71.) protiv apsolutističke po- 
litike Habsburgovaca, napose Leopolda I. 
(1640.-1705.), koji je završio neuspješnom 
Zrinsko-frankopanskom urotom. U Gornjoj 
Ugarskoj (današnja sjeverna Madžarska i 

Slovačka) tijekom XVII. st. nastavljeno je 
višedesetljetno nezadovoljstvo madžarskih 
staleža Habsburzima, koje je rezultiralo s 
nekoliko otvorenih pobuna. Ustanke su 
vodili Gaspar Pika (1672.), Imre (Emerich) 
Thčkgoly, tzv. »kurucki kralj«, princ Erdelja 
i vazalni osmanski knez Gornje Ugarske 
koji je 1680-ih vodio pobunu, te Ferenc II. 
Rakoczi (1703.-1711.). Razdoblje Rakoczi- 
jevog ustanka ondašnji su subotički Dalma- 
tini zvali kurucšag. 


Kuruci su prvu pobunu pokrenuli 1672. 
okupivši brojne nezadovoljnike, izbjeglice 
različitoga podrijetla koji su se sklonili u 
Erdelj (Transilvaniju), u to vrijeme izrazito 
protestantsku zemlju, od nastojanja katolič- 
ke obnove i političkih progona koji su pro- 
vođeni u Kraljevini Ugarskoj. U početku 
su jedinice bile slabo organizirane. Vojska 
je uključivala veći broj kmetova, prote- 
stanata, uglavnom Madžara, ali i drugih 
naroda, poput Slovaka. Nezadovoljnicima 
su se pridružili protestantski gradovi na 
sjeveru Ugarske i dio nižega, napose osi- 
romašenoga, plemstva čiji su preci izgubili 
svoje posjede u protuosmanskim ratovima. 
Nastojali su zainteresirati europske sile i 
Osmansko Carstvo za madžarske intere- 
se, napose Francusku i Luja XIV. Unatoč 
ratovima Habsburgovaca protiv Francuske 
(1672.-79., 1688.-97.) i Osmanlija (1683.-99.) 
te podršci Francuske i Osmanskog Carstva 
ustanici nisu imali trajnijega uspjeha. Ha- 
bsburgovci su ubrzo morali voditi Rat za 
španjolsku baštinu (1701.-14.), što je ohra- 
brilo pristaše novoga ustanka, koji su raču- 
nali na pomoć Francuske. 


Ferenc II. Rakoczi prvotno je uhvaćen 
i zatvoren 1701. zbog priprema ustanka, 
ali je uspio pobjeći u Poljsku. Ponovno se 
vratio u Ugarsku 1703. i pokrenuo ustanak 
iz njegove baze u današnjoj Slovačkoj. Da 
bi isključio vjerske napetosti u vlastitim 
redovima, protestantima je vratio crkve 1 
škole i zajamčio jednak položaj vjerskim 
sljedbama. Ustanak su podržali pripadni- 
ci srednjega i nižega plemstva te kmetovi. 
Sukobi su bili kompleksni s konfesional- 
nim, etničkim i socijalnim dimenzijama 
te obilježeni iznimnim nasiljem na obje 

zaraćene strane. Rakoczi je preko svojih 

pouzdanika pokušavao, obećavajući odre- 
đene ustupke, pridobiti i druge narode na 
svoju stranu. Bunjevačkim (dalmatinskim) 

časnicima Luki Sučiću i Juri (Đuri) Marče- 
tiću pisanim se putem na hrvatskom jeziku 

obratio Rakoczijev pouzdanik, nekadašnji 

segedinski franjevac Šandor Španić (Spa- 
nik). Oni su ponudu da prijeđu na stranu 

madžarskih ustanika odbili. Ljetopis su- 
botičkoga samostana svjedoči da je »naš 

narod dalmatinski« (gens nostra Dalma- 
tica) ustrajao u podršci Habsburgovcima. 
Tijekom 1703. i 1704. u južnoj Ugarskoj 

sukobi su se proširili na obje strane Duna- 
va. Na navedenim prostorima postojale su 

suprotnosti između katolika, protestanata 

i pravoslavnih. Naime unutar katoličke ob- 
nove provođenje su mjere protiv utjecaja 

protestantizma, kao i mjere za uspostavu 

crkvenoga jedinstva s pravoslavnima. Uz 

njih postojale su u Podunavlju naslijeđene 

nesnošljivosti i sukobi »Raca katolika« i 

»Raca šizmatika«, nastali nedugo nakon 

završetka osmanske vlasti, često oko prava 

na korištenje vinograda i drugih zemljišta. 
Neprijateljstva i nepovjerenje između dviju 

skupina graničara unosilo je krizu unutar 
redova habsburških snaga te je Dvorsko 

ratno vijeće naložilo generalu Theodoru 

Heinrichu von Nehemu da riješi njihove 

sukobe. Unatoč nastojanjima Beča da se ti 

sukobi spriječe, izvori svjedoče o povreme- 
nim sukobima katoličkih Bunjevaca (Dal- 
matinaca) i pravoslavnih Srba, koji su bili 

najintenzivniji u vrijeme vojne inicijative 

kuruca. 

Kod Halaša (madž. Kiskunhalas) u bor- 
bama tijekom listopada 1703. sudjelovali su, 
uz vojnike iz Posavske vojne granice, i voj- 
nici iz Potiske vojne granice. Među »rac- 
kim« graničarima bili su i bački Bunjevci, 
koje su tadašnji izvori imenovali i Dalma- 
tincima. Poznato je da su ranjeni Ivan i Ni- 
kola Vojnić iz Subotice, a Luka Sučić, kao 
osoba od visokog povjerenja zapovjednika 
Segedinske tvrđe baruna Globitza, imao je 
ulogu u održavanju discipline u redovima 
labanaca. Brojniji su kuruci 1703. pobijedi- 
li carske snage, koje su morale uzmaknuti 


na jug. Početkom 1704. napali su Pečuh 
i počinili velik broj ubojstava, uglavnom 
nad Nijemcima, Hrvatima, Srbima, ali i ne- 
kim Madžarima. Pred carskim snagama, 
sastavljenima uglavnom od srpskih jedi- 
nica, kuruci su napustili Pečuh. Međutim 
zauzimanje Pečuha i okolice bilo je praće- 
no ubojstvima katolika, pljačkom crkava i 
samostana (pavlina, isusovaca, franjevaca, 
dominikanaca i kapucina) gdje se sklonilo 
katoličko stanovništvo. Napustivši Pečuh, 
srpske su jedinice popalile brojna druga 
naselja s madžarskim i hrvatskim (šokač- 
kim i bošnjačkim) stanovništvom sjeverno 
i južno od planine Meček. Nedisciplinira- 
nost, razbojništva i pljačkanje od strane 
»racke milicije« predstavljali su problem 
za lokalno stanovništvo. Zbog tih i drugih 
incidenata bečki dvor nije bio siguran u nji- 
hovu lojalnost iako ih je nastojao zadržati 
na svojoj strani preko pouzdanih časnika. 
Zabilježeno je (1. Antunović) da su i druge 
sastavnice carske vojske s njemačkim voj- 
nicima koristile pljačku na područjima koja 
su bila naseljeno hrvatskim stanovništvom, 
iako je ono podržavalo Habsburge. 


Tijekom proljeća i ljeta 1704. trajala je 
kriza među habsburškim snagama. Subo- 
tički kapetan Luka Sučić bio je zarobljen, a 
Dvorsko ratno vijeće odobrilo je razmjenu 
kako bi ga izbavilo. U ljeto 1704. Rako- 
czyjeve snage osvojile su Baju, što je iza- 
zvalo nemir i masovni zbjeg ostaloga sta- 
novništva u Bačkoj. Na vijest o počinjenim 
ubojstvima i paleži te približavanju kuruca 
veći dio bačkih Bunjevaca (Dalmatinaca) 
odlučio se povući do Srijema, dio u sege- 
dinsku tvrđavu, a neki i dalje, u krajeve 
pod osmanskom vlašću. Oni koji su ostali 
skrivali su se u ritovima Ludaškoga jezera. 
Međutim kuruci su zapalili trsku u kojoj 
su se skrivali civili, što je izazvalo brojna 
stradanja. Izbjegli subotički Bunjevci (Dal- 
matinci) boravili su u Petrovaradinu sedam 
godina, gdje su našli sigurnost zahvaljuju- 
ći jakoj vojnoj posadi unutar tvrđave. Sta- 
novništvo su pratili franjevci. Napose se 
spominje fra Jeronim Guganović Ludoški, 
kojega subotički ljetopis naziva »Dalmatin- 
cem iz našega naroda« (Dalmata de Natio- 

ne nostra). Na udaru su bila i podunavska 
naselja Šokaca, pa je pučanstvo primjenji- 
valo taktiku iz osmanskoga razdoblja zbje- 
ga u šume i močvare uz Dunav ili preko 
Dunava. Upadima su bili izloženi i dijelo- 
vi Slavonije. U ljeto 1704. snage ustanika 
zauzele su područje južne Bačke od Bača 
do Titela. Iste godine došli su do Segedina, 
gdje su im se uz carske snage suprotstavi- 
li graničari Bunjevci (Dalmatinci) i Srbi. 
Madžarski ustanici napadali su franjevač- 
ke rezidencije i crkve po bačkim naseljima. 
Zbog nasilja franjevci iz Baje, Sombora i 
Bača odlučili su se na odlazak s pukom u 
sigurnije krajeve (Ilok, Vukovar i drugdje). 
Unatoč upadima i pokušajima osvajanja 
Sombor, Subotica i Segedin uspjeli su se 
održati. Mirovni pregovori vođeni su be- 
zuspješno 1704. i 1705. Nepovjerenje iz- 
među katolika i pravoslavaca graničara i 
dalje je postojalo, pa tako pravoslavni nisu 
željeli služiti pod Lukom Sučićem, već su 
tražili da imaju pravoslavnoga zapovjed- 
nika. Narednih godina vođene su borbe s 
promjenjivim uspjehom. Unatoč otporu, 
somborski i subotički graničari borili su 
se u udaljenim krajevima širom Ugarske: 
poznato je da su subotički graničari Vojnići 
sudjelovali u bitkama kod Vezsenya kraj 
Szolnoka 1705., u gornjoj Ugarskoj kod 
Košica 1706., a odred somborskih grani- 
čara od 160 vojnika pod kapetanom Jurom 
(Đurom) Markovićem borio se u Erdelju, 
gdje su sudjelovali i subotički graničari 
u borbama kraj Velikog Varadina (madž. 
Nagyvarad, rum. Oradea). Bač je ponov- 
no napadnut u ožujku 1707., kada je teš- 
ko stradao, napose franjevački samostan 
i crkva. Na saboru u Onodu kraj Miskolca 
Rakoczi je 1707., u suglasju s Lujem XIV., 
koji je obećao pomoć ustanicima, proglasio 
detronizaciju Habsburgovaca. 


Stanovništvo Sombora koje nije izbje- 
glo pomagalo je carsku vojsku opskrbom, 
u nekim slučajevima opskrbom na veće 
udaljenosti besplatno ili uz malu naknadu. 
Tijekom 1708. nanesene su znatne štete ka- 
toličkim župama u Baji, Kalači i Somboru. 
Baja je pretrpjela velika razaranja, kao 1 
franjevačka rezidencija, dok je u Somboru 

ubijeno 70 osoba. Ugarsko Podunavlje u to 
je vrijeme pogodila kuga, koja se proširi- 
la iz osmanskih krajeva i potrajala sve do 
1712. Kuruci su, uz izostanak inozemne po- 
moći, pretrpjeli u ljeto 1708. znatan poraz 
u bici kod Trenčina, a potkraj 1708. vojno 
su potisnuti na najvećem dijelu područja 
sukoba. Rakoczi je još 1710. vjerovao u 
mogućnost pomoći Rusije, no znatnija je 
financijska i vojna pomoć izostala. Postu- 
pno su Rakoczijevi pristaše napuštali pobu- 
nu, a neki su prešli u redove carske vojske. 
Opasnost od napada u ugarskom Podunav- 
lju uklonjena je 1710., pa počinje obnova 
franjevačkih samostana, povratak franje- 
vaca i izbjeglih u Baju, Sombor i Suboticu. 
Nakon povratka izbjeglih iz Petrovaradina 
u Suboticu 1711. mnogi su zatekli ošteće- 
ne, razrušene ili spaljene domove. Slično je 
bilo i u drugim naseljima Bačke. 


Ugarski feudalci, svjesni vojne realno- 
sti i međunarodnih okolnosti, sklopili su 
1711. mir u Szatmaru. Pobunjenicima koji 
su položili oružje ponuđena je amnestija. 
Nakon mira, koji Rakoczi nije priznao, 
većina vođa pobune emigrirala je, dok su 
neki nekadašnji vojnici živjeli kao bjegun- 
ci. Rakoczi je godinama u izbjeglištvu 
obilazio Poljsku, Francusku, Englesku i 
Osmansko Carstvo neuspješno agitirajući 
za pomoć u pokretanju novog ustanka. 


Stanovništvo u Podunavlju unatoč ve- 
likim demografskim i materijalnim gubi- 
cima ubrzo se oporavilo te je materijalno 
i politički dovoljno ojačalo da je u idućim 
godinama i desetljećima uspjelo izboriti 
status slobodnih kraljevskih gradova (Se- 
gedin 1715., Sombor 1749., Subotica 1779.). 
U usmenoj i pisanoj povijesti Hrvata u 
Podunavlju (npr. Petar Pekić ili Pajo Ku- 
jundžić u neobjavljenoj pripovijesti Prvi 
Kujundžićan) kuruci su ostali upamćeni 
po nasilju, kao okrutniji od Osmanlija. 
Madžarski narod posvetio im je veći broj 
pjesama kao narodnim junacima i borci- 
ma za slobodu, koje su postale sastavni dio 
mađarskoga folklora. 


Lit.: J. Tooth, Kis-kun-halas vdros tortćnete, Nagy- 


Korčs, 1861; G. Vitković, Kritički pogled na proš- 
lost Srba u Ugarskoj, Glasnik Srpskog učenog 

Nagy Lexikona, 11, Budapest, 1895; P. Pekić, Po- 

do 1929. godine, Zagreb, 1930; J. Turčinović, Mi- 
sionar Podunavlja Krsto Pejkić (1665-1731), Za- 
greb; 1973; G. Ulmer, Novi podaci o učestvovanju 
Subotičana u borbama protiv Turaka, Rukovet, 
6/1981, Subotica; A. Sekulić, Bački Hrvati, Za- 
greb, 1991; S. Gavrilović, Sombor — graničarski 

šanac (1687-1745), Zbornik Matice srpske za isto- 
riju, 46, Novi Sad, 1992; P. Hanak, Povijest Ma- 
đarske, Zagreb, 1995; D. Dujmov, Pečujske priče 

(9). Izdahnuće pečujske unije, Srpske nedeljne 

novine,19/2014, Budimpešta; D. Dujmov, Pečujske 

priče (10). Doba ognjenog užasa i krvavog obra- 
čuna, Srpske nedeljne novine, 20/2014, Budimpe- 
šta; D. Škvarna i dr., Slovak history : chronology 

& lexicon, Wauconda — Bratislava, 2002; P. Len- 
dvai, The Hungarians: A Thousand Years of Vi- 
ctory in Defeat, Princeton, 2014; L. Heka, Dalma- 
tini (Bunjevci) u slobodnim kraljevskim 

gradovima Segedinu i Subotici, Subotica, 2015; R. 
Skenderović, Povijest podunavskih Hrvata (Bu- 
njevaca i Šokaca). Od doseljavanja do propasti 

Brod, 2017; V. Nimčević, Podatci o Luki st. Sučiću 

Prinos i teorijsko-metodološki pristup proučava- 

na istraživanja Zavoda za kulturu vojvođanskih 

Hrvata, 9, Subotica, 2017; M. Evetović, Život i rad 

Paje Kujundžića, Subotica, 2019. 


M. Bara i V. Nimčević 
KURUZ —kukuruz 


KUZMANOVIĆ, Slavko (Čenej kraj 
Novog Sada, 24. VI. 1908. — Beograd, 16. 
VII. 1987.), pravnik, revolucionar, politi- 
čar. Osnovnu školu i gimnaziju završava u 
Novom Sadu, studij prava počinje u Beo- 
gradu, a završava u Zagrebu 1931., gdje je 
stekao i akademski stupanj doktora prava 
1933. Isprva radi kao sudački pripravnik, 
ali je zbog sudjelovanja u političkoj agitaci- 
Ji opozicijskih stranaka otpušten iz državne 
službe. Politički se angažira potkraj 1930- 
ih u okviru vojvođanskoga krila Udruže- 
ne opozicije i Stranke radnoga naroda te 
je sudjelovao na izborima 1938. na listi 
Udružene opozicije. Od 1938. do rata od- 
vjetnik jeu Novom Sadu. U studenom 1941. 
približava se partizanskomu pokretu, ali je 
prisiljen otići u Budimpeštu, odakle održa- 


va kontakte s ilegalcima u Bačkoj i pomaže 
im. Član KPJ-a postao je 1942. U ožujku 
s vraća u Bačku i ilegalno djeluje, među 
ostalim i u Subotici. Kada je u Srijemu u 
kolovozu 1943. osnovan Pokrajinski narod- 
nooslobodilački odbor (NOO), izabran je 
za njegova člana i prelazi u Srijem. Počet- 
kom 1944. vraća se u Bačku, u lipnju 1944. 
dolazi u Suboticu, u srpnju odlazi u Erdelj, 
a potkraj ljeta ponovno je u Bačkoj. Kada 
je u ožujku 1944. Pokrajinski NOO kon- 
stituiran kao Glavni narodnooslobodilački 
odbor Vojvodine (GNOOV) povjeren mu 
je resor za upravne i sudske poslove. U Su- 
botici je ponovno nekoliko dana pred pad 
madžarske vlasti, a u netom oslobođenoj 
Subotici, u Velikoj gradskoj vijećnici, na 
prvom javnom zasjedanju Gradskoga na- 
rodnooslobodilačkoga odbora Subotice 11. 


Slavko Kuzmanović 


X. 1944. kao predstavnik GNOOV-a uputio 
pozdravne riječi. Postavljen je u studeno- 
me 1944. za tajnika GNOOV-a, imenovan 
je 12. V. 1945. za javnog tužitelja AP Voj- 
vodine, a zatim i za pomoćnika ministra 
pravosuđa u vladi Srbije. U travnju 1945. 
sudjelovao je u donošenju odluka koje su 
vodile priključenju Vojvodine Srbiji, na pr- 
voj sjednici Skupštine GNOOV-a 19. VIII. 
1945. izabran je za delegata Vojvodine u 
Narodnoj skupštini Srbije, a na izborima u 
studenome 1945. postao je zastupnik u Na- 
rodnoj skupštini Jugoslavije. Za savjetnika 
veleposlanika FNRJ u Poljskoj izabran je 
1947., od 1948. savjetnik je u Ministarstvu 
vanjskih poslova, a pomoćnik ministra 
pravosuđa NR Srbije u razdoblju 1949.-52. 

Osumnjičen da je informbiroovac, pao je u 
nemilost vlasti, isključen je iz KPJ-a te je 
zatočen na Golom otoku 1952.-54. Nakon 
povratka u Beograd uspijeva se zaposliti u 
Javnom pravobranilaštvu Beograda, gdje 
radi do umirovljenja 1969., a od 1960. po- 
novno je član SKJ-a. Tijekom 1960-ih s 
poljskoga je preveo knjigu Pripremanje i 
rukovođenje savetovanjima, sednicama i 
sastancima, koju je uredio Marijan Frank. 
Objavio je radove o vojvođanskim Slova- 
cima u NOB-u i nacionalnom preporodu 
bunjevačkih Hrvata. 


Jedan je od rijetkih srpskih autora koji 
je afirmativno pisao o hrvatskoj nacional- 
noj pripadnosti bačkih Bunjevaca. U član- 
ku O nacionalnom preporodu bunjevač- 
kih Hrvata, objavljenom 1979. u časopisu 
Matice srpske Zbornik za istoriju (br. 20), 
opisao je složene uvjete, nastanak i razvoj 
preporodnog djelovanja bačkih Bunjevaca 
do Prvoga svjetskoga rata. Za potrebe toga 
rada, istražujući arhive JAZU-a u Zagrebu 
te Đakovačke i Srijemske biskupije u Đa- 
kovu, pronašao je 36 nepoznatih pisama 
Ivana Antunovića upućenih Strossmayeru 
te odluku Đakovačke i Srijemske biskupi- 
je iz 1870. da se sve župe pretplate na Bu- 
njevačke i šokačke novine. Upozorio je na 
nekoliko fundamentalnih činjenica o pre- 
porodnom razdoblju bunjevačkih Hrvata: 
težnju madžarskih vlasti da se »regionalno 
ime Bunjevac digne na stepen nacionalne 
kategorije da bi se sprečilo konstituisanje 
moderne hrvatske nacije«; »hrvatsko na- 
cionalno opredeljenje Bunjevaca i Šokaca, 
premda se već vidno ispoljavalo, moralo 
se ipak prikrivati iz političkih razloga 
zbog pritiska peštanske vlade«; »proces 
konstituisanja moderne hrvatske nacije u 
Podunavlju... razgnevio je velikomađarske 
hegemoniste«; kao »potpuno proizvoljno i 
netačno« označio je tvrdnje nekih srpskih 
povjesničara da je »Antunovićevo odušev- 
ljenje za ime Rac kao i za ćirilicu« dokaz 
da je Antunović sebe i Bunjevce progla- 
sio za Srbe; držao je da je znamenitim 
načelom iz uredničkog uvodnika Nevena 
iz 1913. (br. 7) »da su Bunjevci i Šokci 
ogranak naroda hrvatskoga, a naš jezik je 

KUZMANOVIĆ 


čisto hrvatski« riješeno »pitanje konačnog 
nacionalnog konstituisanja« Bunjevaca i 
Šokaca i »da je istorijski proces formira- 
nja moderne nacije kod Bunjevaca i Šokaca, 
koji su etničkom pogledu uvek bili Hrva- 
ti, došao do završetka«. Zaključio je da je 
nacionalni preporod bunjevačkih Hrvata 
bio autohton i djelo »samog bunjevačkog 
etnosa« te da nije »organizovan sa strane«, 
jer su doticaji s pojedinim uglednicima 
drugih preporodnih pokreta (srpskoga i hr- 
vatskoga) »mogli samo dati podsticaj 1 biti 
inspiracija«. U svojim sjećanjima na uspo- 
stavu komunističkoga pokreta otpora među 
subotičkim Bunjevcima 1942. navodi da 
je dobio zadaću povezati se s prijeratnim 
članovima HSS-a te je uspostavio surad- 
nju s Mićom Skenderovićem. U tom svjetlu, 
među ostalim, ističe: »Za sve vreme stare 
Jugoslavije bio je stalno aktuelan *problem? 
Bunjevaca. Međutim, proces njihove naci- 
onalne afirmacije bio je već dovršen, i to u 
pravcu hrvatske nacionalne individualnosti. 
Vladajuća velikosrpska buržoazija ipak je 
sve činila na planu njihove alijenacije i sr- 
biziranja.« Naglasio je da u međuratnom 
»političkom životu bunjevačkih Hrvata... 
nije bilo veće stranačke rascepkanosti«, 
što potkrepljuje rezultatima s prvih (1920.) 
i posljednjih (1938.) međuratnih izbora, 
kada »Hrvatska stranka — bilo da je to 
Hrvatska pučka ili da je Hrvatska seljač- 
ka stranka — dobija skoro sve bunjevačke 
glasove«. 


Izvori: Povijesni arhiv Subotica, F:68.1. Gradski 
NO Subotica (1944-1955). 


Lit.: A. Vojnić Purčar, Oslobođenje Subotice, Su- 
botica, 1945; J. Popov (ur.), Glavni NOO Vojvodi- 
ne 1943-1945, Novi Sad — Sremski Karlovci, 1977; 
Č. Popov (ur.), Vojvodina u narodnooslobodilač- 
kom ratu i socijalističkoj revoluciji 1941-1945., 
Novi Sad, 1984; S. Kuzmanović, Veza sa Suboti- 
com je uspostavljena, u: Sećanja učesnika radnič- 
kog pokreta i NOR-a Subotice 1920-1944, Suboti- 
ca, 1985; Č. Popov, J. Popov, Autonomija 
Vojvodine — srpsko pitanje, Sremski Karlovci, 
1993; Enciklopedija Novog Sada, 12, Novi Sad, 
1999. 

S. Mačković 


KUZMIAK, Ante (Antun) (? - ?), učitelj, 
narodni preporoditelj. Pohađao je Kraljev- 

sku gimnaziju u Zagrebu, 1861. godine bio 
je u IV. razredu. Banskim ukazom imeno- 
van je učiteljem u Prilišću na samoj granici 
sa Slovenijom 1876. Iste godine piše u Za- 
grebačkom katoličkom listu o gradnji nove 
crkve u Prilišću. God. 1883. pohvaljen je 
od Kraljevskoga zemaljskoga vladina 
odjela za bogoštovlje i nastavu za »zaštitu 
poljskog dobra od gusjenica« u Prilišću i 
obuci školske djece o tome. Iz god. 1886. 
potječe obavijest da je dao neka sredstva za 
izgradnju Hrvatskoga učiteljskoga doma u 
Prilišću, gdje je upisan kao Mate Kuzmiak. 
Umirovljen je 1887. kao »učitelj obće puč- 
ke škole« u Lipniku kraj Prilišća. 


Bio je suradnik Bunjevačke i šokačke 
vile (1873., 1874., 1876.) u kojoj je objavlji- 
vao vjerske prijevode s »kranjskog« (slo- 
venskog) te pjesme, novele i anegdote. 


Lit.: Program Kraljevske gimnazije u Zagrebu 
koncem školske godine 1861, Zagreb, 1861; Zagre- 
bački katolički list, br. 38, Zagreb, 21. IX. 1876; 
Službeni glasnik kr. hrv. slav. dalm. zemaljske 
vlade, odjel za bogoštovlje i nastavu, Chronolo- 
gički popis naredaba u »Službenom glasniku« za 
godinu 1887., Zagreb, 1887; M. Evetović, Kulturna 
povijest bunjevačkih i šokačkih Hrvata, Subotica, 
2010. 

M. Bara 


KUZMIĆ, Ljudevit (Sombor, 10. VII. 
1852. — Sombor, 30. VIII. 1893.), učitelj, 
kulturni djelatnik. Sin je vojnoga časnika 
Vendelina i Terezije, rođ. Lukačević. Obi- 
telj je podrijetlom iz Harkanovaca u Sla- 
voniji, gdje su mu pokopani majka i sestra. 
Otac mu je bio husar u revoluciji 1848./49. 
Brat je svećenika Josipa Kuzmića (Som- 
bor, 4. VII. 1844. — Donji Miholjac, 2. VIII. 
1919.), koji je službovao u Slavoniji (Mari- 
janci, Radikovci, Harkanovci, Donji Miho- 
ljac). Bio je oženjen Katarinom, rođ. Balić. 
Učiteljsku školu završio je u Pečuhu 1872., 
nakon čega je predavao u pučkim školama 
u Sonti (1873.), Bikiću (madž. Bacsbokod, 
1874.), Gari (1875.-78.) te u središnjoj rimo- 
katoličkoj pučkoj školi u Somboru (1879.- 
91.). Bio je suradnik lista Bunjevac, koji 
je 1882. u Somboru pokrenuo i uređivao 
svećenik Ivan Batori (Burnać). Neovisno 
o njemu, za istu je godinu objavio Zom- 


borski pravi Bunjevačko-šokački kalen- 
dar sa slikami, koji je »samo u Somboru 
i obližnjim selima prolazio«. Od samoga 
početka izlaženja »zabavnog i poučnog 
misečnika« Nevena, koji je 15. I. 1884. u 
Baji pokrenuo kaćmarski učitelj Mijo Man- 
dić, uključio se kao suradnik. Suradnja s 
Mijom Mandićem napose je intenzivirana 
nakon premještanja izlaženja Nevena iz 
Baje u Sombor 15. VII. 1884., kada postaje 
»glavni suradnik i korektor Vevena«. Pisao 
je članke o gospodarskim temama, među 
ostalim o voćarstvu, pčelarstvu, svilarstvu 
i obradi zemlje. U Nevenu je 1886. potpisan 
kao »nadziratelj svilarstva«. Miji Mandiću 
pomogao je u sastavljanju molitvenika Ne- 
besko janješce (Zombor, 1885.). Preseljenje 
izlaženja Nevena iz Sombora u Suboticu u 
svibnju 1887. dodatno je utjecalo na to da 
se zbog duže bolesti povuče iz suradništva 
u listu. Kao dobar metodičar, sudjelovao 
je u stručnom radu učitelja somborskog 
okružja. Bio je jedan od onodobnih najvaž- 
nijih preporodnih bunjevačkih prosvjetnih 
djelatnika u Somboru i okolici. 


Lit.: Neven, 1/1884, Baja; Lj. Kuzmić, Bunjevac i 
Šokac kao uman gospodar, Neven, 11/1884, 5/1885, 
Sombor, 1884; Neven, 5,9/1885, 2,4,5,10,12/1886, 
Sombor; Neven, 10/1893, Subotica; M. Mandić, 
Kako su poslale (sic!) bunjevačke novine i bunje- 
vački kalendari?, Pravi bunjevački kalendar za 
prostu godinu 1934., Subotica, 1933; I. Kujundžić, 
Bunjevačko-šokačka bibliografija, Rad JAZU, 355, 
Zagreb, 1969; M. Beljanski, Sombor i bunjevački 
narodni preporod (1870-1945.), Sombor, 1971; S. 
Vasiljević, Znameniti Somborci, Novi Sad, 1989; 
A. Sekulić, Bački Hrvati, Zagreb, 1991; A. Jarm, 
Dijecezanski svećenici koji su djelovali na sadaš- 
njem području Biskupije Đakovačke i Srijemske 
od 1701. do 2003. godine, Đakovo, 2003; S. Maro- 
slavac, Donji Miholjac kroz stoljeća, Đakovo, 
2007; M. Evetović, Kulturna povijest bunjevačkih 
i šokačkih Hrvata, Subotica, 2010; S. (Ž) Fratrić, 
Stare somborske škule, Miroljub, 4/2001, Sombor; 
M. Cindori-Šinković, E. Bažant, N. Bašić Palko- 
vić, Bunjevačko-šokački kalendari 1868—1914 : 
Bibliografija, Subotica, 2011; http://archivum. 
asztrik.hu/?q=oldal/nepiskolak 

M. Bara i T. Vuković 


KUŽIŠ?!, mjesečni podlistak tjednika Hr- 
vatska riječ za mladež. Kao prvi časopis 
toga tipa na hrvatskom jeziku u povijesti 
novinstva u Bunjevaca i Šokaca u Bačkoj, 


KVAS 


> NU 


Kužiš?!, br. 68-69, Subotica, 2013. 


počeo je izlaziti u srpnju 2007. U pokre- 
tanju lista sudjelovala je i udruga mladeži 
CroV iz Subotice. Namijenjen je mladima 
od 15 do 30 godina. Broj stranica je 24. 
Mjesečnik objavljuje tekstove koji se bave 
različitim aspektima života mladih Hrvata 
u Vojvodini, kao i općim temama vezani- 
ma za omladinsku populaciju (srednjoškol- 
sko obrazovanje i studiranje, omladinske 
politike, rad institucija i ustanova za mla- 
dež, znanstveni trendovi, popularna kultu- 
ra...). Također, autorima otvara prostor i za 
objavljivanje tekstova komentarskoga tipa. 
Časopis ujedno nastoji pridonijeti učenju 
te usavršavanju hrvatskoga standardnoga 
jezika kod čitatelja. 


Prva urednica časopisa bila je Olga 
Perušić (poslije udana Horvat), a od 2011. 
urednik je Davor Bašić Palković. 


Lit.: www.hrvatskarijec.rs/stranica/kuzis 


D. Bašić Palković 


K VAS (praslav. kvas < indoeurop. kwat: 
kiseliti), tvar koja se sastoji od jednostanič- 
nih gljivica iz roda Saccharomyces; kvasac. 
U Vojvodini se ponegdje kaže germa, me- 
đutim ta riječ u bunjevačkom i šokačkom 
govoru nije zabilježena. U novije vrijeme 
umjesto tradicionalne riječi rabi se riječ 
kvasac. 

KVAS 


Pojedinačne gljivice kvasa ovalnoga su 
oblika, veličine manje od milimetra. One 
proizvode enzime koji pretvaraju šećere 
(glukozu, fruktozu, saharozu, maltozu...) 
u alkohol (etanol). Tom prilikom nastaje i 
plinoviti ugljični-dioksid (CO,). Od četiri 
grama šećera nastaje jedna litra ugljičnoga 
dioksida. 


Gljivice kvasa nalaze se doslovce na 
svakom mjestu: u zemljištu, u vodi, leb- 
de u zraku, na površini biljaka i njihovih 
plodova. Od prethistorijskih vremena kvas 
se upotrebljava za spravljanje kruha, a pri- 
mjenjuje se i u proizvodnji piva, vina, al- 
kohola te u brojnim drugim tehnološkim 
postupcima. 


U tijestu od brašna nalazi se manja ko- 
ličina maltoze, koja nastaje iz škroba. Kada 
se kvas doda tijestu, on pretvara maltozu u 
etanol i ugljični dioksid. Plinoviti ugljični 
dioksid uzrokuje dizanje tijesta, od čega 
kruh dobiva svoju karakterističnu šupljika- 
vost. Prilikom pečenja tijesta etanol ispari 
te ga u kruhu nema. Za dobivanje kruha 
upotrebljava se takozvani pekarski ili piv- 
ski kvasac, koji se sastoji od gljivica vrste 
Saccaromyces carvisae. 


U vremenima kada su Bunjevci prete- 
žito živjeli na salašima s imanjem, koji su 
bili u velikoj mjeri samoodržive gospodar- 
ske cjeline, u grad ili selo išlo se uglavnom 
tek tržnim danima na tržnicu te nedjeljom 

u crkvu. Kruh je bio jedna od nužnih na- 
mirnica za mnogobrojnu čeljad i pekao se 
na samom salašu. Kako se u nabavu nije 
išlo svakodnevno, pa se ni kvasac nije mo- 
gao kupiti, domaćice su se snalazile kako 
bi ga što rjeđe kupovale, iako nije bio skup. 
Kvas za kolače sušile su tako u mrvicama 
pomiješanima s brašnom. Za kruh se po- 
stupalo drugačije. Uvijek kad bi se mijesio 
kruh ostavljao bi se komad tijesta. Količina 
tijesta ovisila je o broju članova obitelji. To 
bi se tijesto ostavljalo na tanjur u kuhinju 
u prozor i pokrilo gazom. Kada se sljedeći 
put pravio kruh, taj se ostavljeni zamotu- 
ljak stavljao u mlaku vodu s malo šećera 
da »krene«. 


U Lemešu je bio bunjevački običaj da 
majka, kada udaje kćer, u štafir stavi i dio 
svojega kvasa, suhoga i od tijesta, kako bi 
mlada imala vlastiti kruh, koji će dijeliti sa 
svojim suprugom. Često su mladenci živje- 
li na salašu, a stariji članovi porodice u selu 
ili gradu, pa je mlada snaša bila zadužena 
za kruh za cijelu obitelj. Na taj način kvas 
u malom zamotuljku tijesta simbolizirao 
je početak novoga života u novoj zajednici. 


Lit.: A. Sekulić, Bački Bunjevci i Šokci, Zagreb, 
1989; A. Sekulić, Rječnik govora bačkih Hrvata, 
Zagreb, 2005; J. Amendola, N. Rees, Understan- 
ding Baking: The Art and Science of Baking, Wi- 
ley, New York, 2002; Ž. Mandić, Rječnik govora 
santovačkih Hrvata, Pečuh, 2016. 


1. Gutman i L. Knezy Tošaki 


DOPUNE 


ABRAMOVIĆ, Ivan (Aljmaš /madž. B4cs- 
almas/, 14. V. 1883. — Sombor, 13. VII. 
1977.) odvjetnik, javni bilježnik, društveni 

djelatnik. Sin je Franje i Angele, rođ. Priki- 
danović. Nakon što je srpska vojska zapo- 
sjela područja do demarkacijske crte odre- 
đene Beogradskim primirjem 13. XI. 1918., 
s Albom Tumbasom predstavljao je Aljmaš 
na samoproklamiranoj Velikoj narodnoj 

skupštini u Novom Sadu 25. XI. 1918., na 
kojoj su predstavnici slavenskih naroda, 
koji su tada činili oko 1/3 stanovništva 

južne Ugarske, aklamacijom odlučivali o 

odcjepljenju od Madžarske. Skupština ga 
je izabrala za jednoga od 50 članova Veli- 
koga narodnoga vijeća, koje je trebalo biti 

vrhovna vlast na području Baranje, Bačke 

i Banata obuhvaćenom demarkacijskom 

crtom do konačnoga organiziranja jugo- 
slavenske države. Tijekom okupacije bio 

je kotarski načelnik za Aljmaš. Uz Šimu 

Rudića iz Aljmaša te somborskoga kape- 
lana Franju Piukovića rodom iz Aljmaša, 
bio je član izaslanstva iz Bajskoga trokuta 

(tadašnji gradonačelnik Baje Vasa Dolinka, 
Martin Matić, Josip Vuković — Đido, Pe- 
tar Pekić, Pajo Išpanović i dr.) koje je na 

poticaj Jovana Cvijića početkom listopada 

1919. bilo u Parizu na Mirovnoj konferenci- 
Ji u bezuspješnom nastojanju da promijeni 

prijedlog odluke teritorijalne komisije Mi- 
rovne konferencije utvrđen travnja 1919. da 

Bajski trokut ostane u Madžarskoj. Nakon 

konačnoga razgraničenja između Kraljevi- 
ne SHS i Madžarske te povratka madžar- 
skih vlasti u Bajski trokut u kolovozu 1921. 
optirao je za Kraljevinu SHS i sa suprugom 

Margitom, rođ. Horvat, preselio se u Som- 
bor. Bio je odvjetnik 1913.-32., zatim je 

imenovan kraljevskim javnim bilježnikom 

u Somboru 1933. te je opet odvjetnik 1943.- 
47. i 1950.-59. Živio je u Bajskom sokaku 

(Vojvođanska ulica) u Somboru, a kaštelj 

s vinogradom i kućom za biroše obitelj je 

imala na Bezdanskom putu. Kaštelj je sru- 
šen 1970-ih, a nakon njegove smrti kuća za 

biroše i cijeli posjed od nekoliko jutara pro- 
dani su kao placevi. Sin Ladislav, liječnik, 
potkraj 1970-ih preselio se u Madžarsku. 

Lit.: J. Šokčić, Subotica pre i posle oslobodjenja, 
Subotica, 1938; P. Pekić, Povijest oslobođenja Voj- 
vodine, Subotica, 1939; T. Iskruvljev, Rapseće 
srpskog naroda u Sremu 1914 godine i Madžari : 
Sa madžarske granice Bajski trokut i Sent-Andre- 
ja, Novi Sad, 1941; Naše novine, 40, Zombor, 31. 
XIII. 1943; A. Mitrović, Razgraničenje Jugoslavi- 
je sa Mađarskom i Rumunijom 1919-1920, Novi 
Sad, 1975; S. Beljanski (ur.), Spomenica : 75 godi- 
na Advokatske komore Vojvodine (1921-1996), 
Novi Sad, 1996; G. Malović, Seoba u maticu : 
spiskovi srpskih optanata u Mađarskoj 1920-1931., 
2, Novi Sad, 2010; D. Njegovan, Prisajedinjenje 
Vojvodine Srbiji 1918., Novi Sad, 2018. 

Z. Vasiljević 


BABIJAŠ, Željko (Bač, 7. XII. 1966.), di- 
zač utega. Sin je Josipa i Anke, rođ. Tomac, 
iz Bođana. Osmogodišnje školovanje svršio 
je u Bođanima i Vajskoj, a srednjoškolsko 
obrazovanje metalske struke u Odžacima. 
Član KDT Herkules iz Bača bio je 1981.-89. 
Na prvenstvima Jugoslavije osvajao je me- 
dalje u svim dobnim skupinama: kao mlađi 
junior bio je viceprvak 1982. u Somboru 
(kategorija do 60 kg), kao stariji junior bio 
je prvak 1983. u Beogradu (do 60 kg), 1984. 
u Somboru (do 67 kg), 1985. u Barajevu (do 
75 kg) i 1986. u Splitu (do 75 kg), te kao 
senior viceprvak 1985. u Baču (do 75 kg) 1 
prvak 1988. u Splitu (do 75 kg). Uz to bio je 
višestruki prvak AP Vojvodine i SR Srbije. 
Posebno se istaknuo 1983. kada je postigao 
četiri državna juniorska rekorda u trzaju, 
izbačaju i olimpijskom biatlonu. Ukupno 
je tijekom karijere postigao 25 državnih 
rekorda. Nastupao je za reprezentaciju Ju- 
goslavije u dobnim skupinama za mlađe ju- 
niore, juniore i seniore 1984.-89. Kao junior 
je na Balkanskom prvenstvu 1985. u Kavali 
(Grčka) u kategoriji do 75 kg osvojio dva 
druga mjesta (u trzaju i izbačaju) i jedno 
treće (u biatlonu). Njegovi osobni rekordi 
su u trzaju 132,5 kg, u izbačaju 170 kg i u 
biatlonu 300 kg. 


Proglašen je za najboljeg juniora Save- 
za Jugoslavije za dizanje tegova i za najbo- 
ljeg sportaša Općine Bač 1983. 


Od konca 1992. živi i radi u Njemačkoj. 
Izvor: osobni iskaz Željka Babijaša. 


Lit.: Almanah jugoslovenskog sporta 1982, Beo- 
grad, 1983; AJS 1983, Beograd, 1984; AJS 1984, 


Beograd, 1985; AJS 1985, Beograd, 1986; AJS 
1986, Beograd, 1987; AJS 1988, Beograd, 1989; S. 
Banjac, Klub dizača tegova u Baču 1953-2003, 
Bač, 2003. 

J. Dumendžić i E. Hemar 


BALAŽEVIĆ, Franjo (Tavankut, 20. IV. 
1948.), hrvač. Sin je Ivana i Ilke, rođ. Bre- 
šćanski. Najranije djetinjstvo proveo je u 
rodnom mjestu, a od 1952. živio je u Subo- 
tici. Izučio je zanat za autoelektričara u Su- 
botici. Radi dobivanja stipendije na Višoj 
tehničkoj strojarskoj školi preselio se 1968. 
u Karlovac, gdje je i diplomirao. Od 1971. 
boravio je u Zagrebu, gdje je apsolvirao 
na Prometnom fakultetu, a od 1977. živi u 
Sloveniji (Mirna Peč kraj Novoga Mesta). 
Tijekom radnoga vijeka bio je zaposlen u 
više tvrtki: Dinamotrans u Subotici, MeBa 
u Zagrebu (služba kontrole i prodaje), u 
Novom Mestu u tvornicama /MV (planer 
proizvodnje za osobna vozila), Pionir (vo- 
ditelj prodajne službe) i Gorjanci (direktor 
servisne službe za automobile). Do umi- 
rovljenja je radio u Nuklearnoj elektrani 
Krško (voditelj nabave). Neko vrijeme ba- 
vio se i poduzetništvom kao vlasnik farme 
koka nesilica kraj Novoga Mesta. Živi kao 
umirovljenik u Novom Mestu. 


Franjo Balažević 


Njegov polubrat po majci Petar Bre- 
šćanski privukao ga je hrvanju. Sportsku 
karijeru započeo je 1957. kao hrvač grč- 
ko-rimskoga stila kod trenera Stevana Gio- 
na u Spartaku iz Subotice. Nije bio izrazito 
snažan, ali je to nadoknadio usavršavanjem 
tehnike i podizanjem kondicije. Juniorski 
prvak Jugoslavije postao je 1964. u Subo- 
tici u kategoriji do 55 kg i 1965. u Petrinji u 


kat. do 59 kg. Prelaskom u Karlovac nastu- 
pao je za ekipu Željezničara. Kao član no- 
voga kluba na seniorskom Prvenstvu Jugo- 
slavije u kat. do 62 kg osvojio je 2. mjesto 
1968. u Beogradu i 3. mjesto 1969. u Som- 
boru. Za državnu reprezentaciju nastupio 
jena XVI. balkanskom prvenstvu u rujnu 
1968. u Constanti (Rumunjska) i osvojio je 
srebrnu medalju u kat. do 63 kg. U stude- 
nom iste godine bio je prvi na turniru olim- 
pijskih nada (do 20 godina) u Zagrebu. Od 
1971. hrvao je za Omladinski teškoatletski 
klub Lika iz Zagreba, s kojim je ostvario 
najveće uspjehe: kao član prvoga sastava 
osvojio je 1. saveznu hrvačku ligu 1971. 1u 
sezoni 1974./75., u Kupu europskih prvaka 
(KEP) osvojio je 3. mjesto na premijernom 
finalnom turniru 1972. u Zagrebu i 1975. 
na finalnom turniru u Lapui (Finska). Kao 
pojačanje Spartaka nastupio je u KEP-u 
1977. na finalnom turniru u Debici (Polj- 
ska), kada su osvojili 4. mjesto. U pojedi- 
načnoj konkurenciji na Prvenstvu Jugosla- 
vije do 62 kg bio je viceprvak četiri puta 
uzastopno (Subotica, 1976., Beograd, 1977., 
Majdanpek 1978., Sinj, 1979.), kada je uvi- 
jek pobjeđivao Ivan Frgić iz Sombora, a tri 
je puta osvajao 3. mjesto (Sombor, 1971., 
Zagreb, 1972., Zrenjanin, 1973.). lako nije 
nikada postao seniorski prvak države, 
osvojio je ukupno devet pojedinačnih me- 
dalja i bio je jedan od uspješnijih hrvatskih 
hrvača 1970-ih. Osvojio je više naslova po- 
jedinačnoga prvaka SR Hrvatske te je s Li- 
kom bio pobjednik 1. međurepubličke lige 
— Zapad. Na Memorijalu Rogera Coulona u 
Clermont Ferrandu (Francuska) 1977. osvo- 
jio je 3. mjesto u kat. do 62 kg i iste godine 
proglašen je za najboljega hrvača OTAK 
Like. Aktivnu sportsku karijeru završio je 
1984. Na svojem imanju u Sloveniji više je 
godina trenirao lokalne mlade hrvače, koji 
su potom nastupali za juniorsku ekipu Like 
na raznim natjecanjima. U izboru Saveza 
organizacija fizičke kulture Karlovca pro- 
glašen je za najboljega gradskog sportaša 
1968. 


Izvor: osobni iskaz Franje Balaževića iz Novog 
Mesta. 


Lit.: Almanah jugoslovenskog sporta 1964-1968, 
Beograd, 1970; D. Marović, Junaci strunjača: 

rvački prvaci od 1945. do 1972. (brošura), Zagreb, 
1972; D. Kolundžija, Rvanje u Jugoslaviji, Beo- 
grad, 1998; Z. Švegar, Dva stoljeća športa u Kar- 
lovcu: 1800.-2000., Karlovac, 2001; M. Ilić, Lika 
u Zagrebu: 35 godina Hrvačkog kluba Lika, Za- 
greb 1966.-2001, Zagreb, 2003; E. Hemar, Josip 
Čorak — hrvački as iz Like, Zagreb, 2018. 

E. Hemar 


BAŠIĆ PALKOVIĆ, Marina (Subotica, 
26. II. 1992.), kuglačica. Kći Grge i Kate, 
rođ. Buljovčić. Do pete godine živjela je u 
Gornjem Tavankutu, a zatim se preselila u 
Suboticu. Prva četiri razreda pohađala je u 
OŠ 10. oktobar, a u lipnju 2003. trajno se 
nastanila s obitelji u Rijeci. Tu je završila 
Srednju medicinsku školu 2011. i diplomi- 
rala na Medicinskom fakultetu 2015. sa 
zvanjem stručna prvostupnica fizioterapi- 
je. Državni ispit položila je 2017. te dobila 
licencu za rad u struci, nakon čega se zapo- 
šljava u Ustanovi za zdravstvenu njegu i re- 
habilitaciju bolesnika Dijana Ban u Rijeci. 


Kuglanjem se počela baviti u petom ra- 
zredu OŠ Nikole Tesle u Rijeci. Od 2004. 
registrirana je za KK Mlaka iz Rijeke, a 
2010.-15. prema osnovi dvojne registracije 
nastupala je za KK Policajac iz Ogulina 
i KK Rijeka u 2. hrvatskoj kuglačkoj ligi 
za žene zapad — jug. Paralelno je na svim 
ostalim natjecanjima igrala za matični KK 
Mlaka. U kadetskoj konkurenciji postala je 
prvakinja Hrvatske u parovima 2006. u Ča- 
kovcu (s Nikom Cvitković) i ekipno 2007. u 
Đakovu. Kao juniorka osvojila je državno 
prvenstvo do 18 godina ekipno 2008. u Bje- 
lovaru i do 23 godine ekipno 2012. u Ozlju 
te u parovima u sezoni 2013/.14. u Velikoj 
Gorici (s Nikom Grubišić). Sudjelovala je 
na Svjetskom juniorskom prvenstvu do 
23. godine u Bautzenu (Njemačka) 2012., 
kada je ekipno s reprezentacijom Hrvatske 
osvojila 4. mjesto. U seniorskoj konkuren- 
ciji s ekipom Mlake osvojila je pet puta 1. 
hrvatsku kuglačku ligu (sezone 2011./12., 
2014./15., 2015./16., 2017./18. i 2018./19.) i 
četiri puta Kup Hrvatske (2012. u Varaž- 
dinu, 2013. u Splitu, 2017. u Rijeci, 2018. u 
Zaboku). S ekipom je uspješno sudjelovala 
u međunarodnim klupskim kupovima: u 
Svjetskom kupu — 5. mjesto u Augsburgu 
2012., 3. mjesto u Bačkoj Topoli 2015., 3. 

mjesto u Bolzanu 2016., 2. mjesto u Zapre- 
šiću 2018.; u Europskom kupu — 3. mjesto 
u Skoplju 2009., 2. mjesto u Splitu 2010., 5. 
mjesto u Bolzanu 2011., 2. mjesto u Augs- 
burgu 2013., 3. mjesto u Varaždinu 2014., 
6. mjesto u Hirschau 2017.; na završnom 
turniru Lige prvakinja — za sezone 2013./14. 
u Straubingu (4. mjesto), 2014./15. u Strau- 
bingu (3. mjesto), 2015./16. u Bambergu (3. 
mjesto), 2016./17. u Podbrezovoj (4. mjesto) 
i 2018./19. u Zaprešiću (2. mjesto). 


Kao članica KK Mlake dobitnica je pri- 
znanja za najbolju seniorsku žensku ekipu 
Primorsko-goranske županije u izboru Za- 
jednice sportova PGŽ-a sedam puta: 2010. i 
2013.-18. te za najbolju žensku ekipu Grada 
Rijeke u izboru Riječkoga sportskoga sa- 
veza šest puta 2013.-18. Sa svojim klubom 
dobitnica je i priznanja Godišnja nagrada 
Grada Rijeke 2016. 


Izvori: osobni iskaz Marine Bašić Palković; Do- 
kumentacija KK Mlaka (pripremio Lores Agotić). 


Lit.: Sportski godišnjak Zajednice sportova Pri- 
morsko-goranske županije, Rijeka, (godišta 2006.- 
18.); I. Vaupotić, Kuglačice Mlake osvojile četvrtu 
titulu prvaka, i ne misle stati!, Vovi list, Rijeka, 25. 
III. 2019. 


E. Hemar 


BOGEŠIĆ, Ladislav — Lazo (Subotica, 5. 
X. 1911. — Subotica, 28. II. 2012.), nogo- 
metaš, sportski djelatnik. Sin je Mihajla 1 
Marije, rođ. Bošnjak. Završio je dva razre- 
da građanske škole u Subotici. Odrastao 
je u dijelu Subotice iza gradske Kalvarije 
sa samohranom majkom, bakom i tetom 
kao najstarije dijete u obitelji uz dva brata. 
Nogomet je počeo igrati kao dječak, a s 15 
godina postao je član lokalnoga kluba Haj- 
duk. Na poziv Ljudevita Vujkovića Lami- 
ća - Moce prešao je u JAD Bačku i zaigrao 
za prvu ekipu 1933. i 1934. Zatim je 1935. 
zbog osiguranoga zaposlenja na željeznici 
pristupio ŽAK-u Subotica (Željezničarski 
atletski klub), za koji je nastupao do 1941. 
Igrao je na poziciji centarhalfa (srednje- 
ga braniča). Iako je bio visok samo 1,73 
m, odlično je skakao i igrao glavom. Kao 
jedan od najistaknutijih igrača, s ekipom 
ŽAK-a osvojio je Prvenstvo Subotičkoga 


nogometnoga podsaveza (SNP) u sezona- 
ma 1934./35., 1935./36. 1 1938./39. Jedini 
nastup u završnici Državnoga prvenstva 


Ladislav Bogešić 


Kraljevine Jugoslavije imao je sa ŽAK- 
om 1936., kada su ispali po kup-sustavu 
u osmini finala od Slavije iz Osijeka. Na 
vrhuncu igračke karijere imao je ponudu 
od višestrukoga državnoga prvaka HŠK 
Građanski iz Zagreba za prelazak u njihove 
redove, ali je zbog obitelji ostao u Suboti- 
ci. Nakon formiranja Srpskoga loptačkoga 
saveza 1939. sa ŽAK-om je igrao u Srp- 
skoj ligi, u kojoj je klub najbolji plasman 
ostvario u sezoni 1940./41. osvojivši 5. mje- 
sto. Nastupao je za gradsku reprezentaciju 
Subotice i SNP-a. Povodom održavanja 
Olimpijskih igara u Berlinu uz ostale ista- 
knute mjesne sportaše nosio je 27. i 28. VII. 
1936. olimpijsku štafetu kroz Suboticu. Za 
vrijeme Drugoga svjetskoga rata u Subo- 
tici je nastavio igrati nogomet pod prezi- 
menom Bogar nastupajući za SVAC (Sza- 
badkai Vasutas AC — preimenovani ŽAK) 
u 2. madžarskoj ligi. Prilikom povlačenja 
madžarskih vojnih snaga iz Subotice 10. X. 
1944. bio je svjedok smrtnoga ranjavanja 
sportaša i zapovjednika Subotičkoga parti- 
zanskoga odreda Jovana Mikića — Spartaka 
na željezničkoj postaji, gdje je radio. 


U socijalističkoj Jugoslaviji ponovno 
je postao član obnovljenoga ŽAK-a, ali 
su komunističke vlasti donijele odluku o 
prestanku djelovanja predratnih sportskih 
klubova. Zbog toga je 21. IV. 1945. u Su- 
botici bio među osnivačima Fiskulturnoga 
omladinskoga sportskoga društva (FOSD) 


Jovan Mikić — Spartak. U novom je Druš- 
tvu za ekonoma izabran u prosincu 1945., 
a za predsjednika u siječnju 1946. Odmah 
nakon osnivanja postao je prvi kapetan 
nogometne momčadi, a aktivnu igračku 
karijeru završio je 1950. Zatim je bio no- 
gometni sudac 1953.-68. Svoj radni vijek 
do umirovljenja 1972. proveo je kao ad- 
ministrator na željezničkoj stanici u Subo- 
tici. Preminuo je u 101. godini života kao 
najstariji sportaš i nogometaš u Subotici i 
Republici Srbiji. 

Više članova njegove porodice aktivno 
se bavilo sportom. Njegov jedini sin Miro- 
slav Bogešić (Subotica, 1. X. 1951. — Subo- 
tica, 19. IX. 2017.) bio je član Košarkaško- 
ga kluba Spartak 1968.-75. Igrao je cijelu 
karijeru u 2. saveznoj ligi, a 1970. došao je 
s klubom do četvrtfinala državnog Kupa. 
Miroslavova supruga Marija Bogešić, rođ. 
Peić Tukuljac (Subotica, 1. V. 1957.), bavila 
se streljaštvom i odbojkom. U streljaštvu je 
bila prvakinja Vojvodine i druga u SFRJ. 
Sedam godina nastupala je za Odbojkaški 
klubu Spartak. S ekipom se uspjela u se- 
zoni 1976./77. plasirati u 1. saveznu odboj- 
kašku ligu. Dobitnica je Plakete za najbolju 
sportašicu Subotice 1974. u konkurenciji 
sportaša iz streljaštva. Njihova djeca nasta- 
vila su obiteljsku sportsku tradiciju. Mar- 
ko Bogešić (Subotica, 1. X. 1981.) igrao 
je odbojku za klubove Next generation u 
Subotici i Medicinar u Zagrebu. Mihajlo 
Bogešić (Subotica, 9. IX. 1983.) bio je ta- 
lentirani košarkaš. U mlađoj dobi igrao je 
za reprezentaciju SR Jugoslavije. Bio je 
član prvoligaških klubova Spartak, Grude 
(BIH), Koper i Elektra Šoštanj (Slovenija). 
Mia Bogoešić (ud. Bogešić-Hrstić, Subotica, 
25. IX. 1985.) bila je uspješna odbojkašica. 
Igrala je četiri godine u Spartaku, a od toga 
jednu sezonu u 1. odbojkaškoj ligi Srbije i 
Crne Gore. Nakon dolaska na studij u Za- 
greb u sezoni 2004./05. s ekipom HAOK 
Mladost osvojila je 1. hrvatsku ligu i Kup 
Hrvatske. U odbojci na pijesku sa ŽKOP 
Jarun iz Zagreba postala je višestruka pr- 
vakinja Hrvatske i osvajačica Kupa Hrvat- 
ske. Za postignute rezultate dobitnica je 
nagrade Franjo Marković za najuspješniju 

sportašicu Filozofskoga fakulteta u Zagre- 
bu u akademskoj godini 2007./2008. 


Izvori: osobni iskaz i dokumentacija Mije Boge- 
šić-Hrstić iz Zagreba. 


Lit.: Štafeta, Subotički športski list, br. 57, Subo- 
tica, 25. VII. 1936; M. Brustulov (ur.), Sportsko 
društvo železničara Spartak Subotica 1945, Subo- 
tica, 1995; I. Pletikosić, Ljudi koji su obeležili 
prvih 50 godina SDŽ Spartak: Laza Bogešić, fud- 
baler i prvi predsednik FK Spartak : Fudbal — kao 
najveća ljubav, Sportske Subotičke novine, Subo- 
tica, 16. 1. 1996; B. Filipović, Ceo grad — u jednom 
timu, Sportske Subotičke novine, Subotica, 23. IV. 
1996; Z. Inić, Knjiga o »Spartaku« 1945-1947 
1947-1997, Subotica, 1997; D. Prćić, Mihajlo Bo- 
gešić, velika košarkaška nada iz Subotice, Hrvat- 
ska riječ, br. 4, Subotica, 21. II. 2003; Dobro na- 
meštenje moj ostvareni san, Subotičke novine, 28. 
VII. 2006, Subotica; T. Mišić, Istorija subotičke 
košarke 1942-2009, Subotica, 2009; N. Jakovljević, 
Fudbalska takmičenja Južnih Slovena : 1873-1941, 
Subotica, 2018. 

E. Hemar 


BOŠNJAK, Dragan (Kanjiža, 19. X. 1956. 
— Senta, 27. III. 2019.), nogometaš, sportski 
djelatnik. Sin je Đorđa i Eme, rođ. LGrincz. 
Nogometnu karijeru započeo je u Potisju iz 
Kanjiže. Kao talentirani junior debitirao je 
za prvu ekipu Spartaka iz Subotice sa 16 
godina u sezoni 1973./74. Počeo je igrati 
kao krilo i napadač, a poslije je tijekom 
karijere promijenio više pozicija. Najbolje 
se snašao kao zadnji vezni igrač. Sa Spar- 
takom je nastupao u 2. saveznoj ligi — Istok 
1973./74. i 2. saveznoj ligi — Zapad 1975./76. 
U dvije drugoligaške sezone za klub je odi- 
grao 31 utakmicu i postigao dva zgoditka. 
Potom je od 1976. do kraja 1979. bio stan- 
dardni član prvoga sastava Vojvodine iz 
Novoga Sada. S tim klubom nastupao je 
u 1. saveznoj ligi te sudjelovao u najvećem 
međunarodnom klupskom uspjehu — osva- 
janju Srednjoeuropskoga kupa u sezoni 
1976./77. Za Vojvodinu je odigrao 102 služ- 
bene utakmice i postigao devet zgoditaka. 
Na poziv iz Zagreba u polusezoni 1979./80. 
prelazi u Dinamo. U najuspješnijem dije- 
lu karijere s Dinamom osvaja 1. saveznu 
ligu 1982./83. i Kup Jugoslavije 1980. i 
1983. te nastupa u finalu Kupa 1982. Bio 
je član odličnoga veznog reda Hadžić—Za- 
jec—Bošnjak, koji je zajedno s ostalim igra- 

čima iz te generacije vratio naslov prvaka 
Jugoslavije u Zagreb nakon 24 godine. Za 
Dinamo je odigrao 114 službenih utakmica 
i postigao četiri zgoditka. Nakon toga 1985. 
nastupao je šest mjeseci za Dinamo iz Vin- 
kovaca. Potom je igrao za Gaziantepspor 
iz Gaziantepa (Turska) i UE Figueres iz 
Figueresa (Španjolska) 1985.-87. U sezoni 
1987./88. vratio se u matični Spartak i na- 
stupao u 2. saveznoj ligi — Zapad. Zbog oz- 
ljede koljena završio je igračku karijeru u 
KVC Westerlo iz Westerloa (Belgija) 1989. 


Za mladu reprezentaciju Jugoslavije do 


Dragan Bošnjak 


21. godine igrao je 1977. i 1978. Sudjelovao 
je u osvajanju naslova prvaka Europe 1978. 
nakon ukupne pobjede protiv DR Njemač- 
ke u dvije finalne utakmice, 17. V. u Halleu 
1:0 131. V. u Mostaru 4:4. Dao je svoj do- 
prinos u tom velikom uspjehu kao standar- 
dni član prvoga sastava na obje polufinalne 
i finalne utakmice. 


Nakon završetka igračke karijere vodio 
je kao trener više nižerazrednih vojvođan- 
skih klubova. Obnašao je dužnost predsjed- 
nika Sportskoga saveza Općine Kanjiže. 


Lit.: Almanah jugoslovenskog sporta 1978., Beo- 
grad, 1979; NK Dinamo 1945-1985, Zagreb, 1985; 
V. Todorović, M. Gavrilović, Osamdeset crveno- 
belih godina, Novi Sad, 1994; Ž. Inić, Knjiga o 
Spartaku 1945-1947 1947-1997, Subotica, 1997; 
Dragan Bošnjak: Gos'n Ćiro je bio naše »čudovi- 
šte« od čovjeka i trenera, Jutarnji list, Zagreb, 20. 
V. 2007. 


E. Hemar 


BREŠĆANSKI, Petar (Subotica, 3. VI. 
1944. — Ljubljana, 25. VII. 2010.), hrvač. 
Sin je IIke, rođ. Brešćanski. Polubrat je po 
majci hrvača Franje Balaževića. Srednju 
građevinsku školu završio je u Subotici, a 
poslije je otišao na studij u Višu tehničku 
strojarsku školu u Karlovcu, gdje je već 
od ranije studirao njegov brat Franjo Ba- 
lažević. Najprije je bio zaposlen u tvornici 
Elektroremont u Subotici, zatim je za vrije- 
me studija u Karlovcu istodobno radio u ta- 
mošnjoj Jugoturbini, a nakon diplomiranja, 
preselio je u Ljubljanu 1971., gdje je radio 
kao tehnolog u Litostroju. 


Hrvanjem se počeo baviti u subotičkom 
Spartaku. Ekipni prvak države u hrvanju 
grčko-rimskim stilom postao je kao član 
Spartaka 1963. na turniru u Subotici i 1966. 
na turniru u Zrenjaninu. Kao pojačanje s 
ekipom OTAK Like iz Zagreba osvojio je 
3. mjesto u Kupu europskih prvaka 1972. 
u Zagrebu. Na pojedinačnom Prvenstvu 
Jugoslavije kao član Spartaka osvojio je 
3. mjesto 1963. u Beogradu u kategoriji do 
97 kg, a kao član Željezničara iz Karlovca 
osvojio je 2. mjesto 1969. u Somboru u ka- 
tegoriji preko 100 kg. 


Pokopan je na gradskom groblju Žale 
u Ljubljani. 


Izvor: osobni iskaz Franje Balaževića iz Novog 
Mesta. 


Lit.: Almanah jugoslovenskog sporta 1964-1968, 
Beograd, 1970; D. Marović, Junaci strunjača: 
rvački prvaci od 1945. do 1972. (brošura), Zagreb, 
1972; D. Kolundžija, Rvanje u Jugoslaviji, Beo- 
grad, 1998; Z. Švegar, Dva stoljeća športa u Kar- 
lovcu: 1800.-2000., Karlovac, 2001; M. Ilić, Lika 
u Zagrebu: 35 godina Hrvačkog kluba Lika, Za- 
greb 1966.-2001, Zagreb, 2003; E. Hemar, Josip 
Čorak — hrvački as iz Like, Zagreb, 2018. 

E. Hemar 


BUDANOVIĆ, Petar — Pero (Subotica, 11. 
IX. 1904. — Subotica, 10. I. 1937.), sokolski 
djelatnik. Rođen je u uglednoj bunjevač- 
koj obitelji Blaška Budanovića i Julije, rođ. 
Gabrić. U Subotici je završio osnovnu i 
srednju školu, a u Zagrebu je diplomirao na 
Pravnom fakultetu. Radio je kao policijski 
pristav u Subotici. Bio je član Hrvatskoga 
sokola u Subotici. Kada je nakon uvođenja 


Šestosiječanjske diktature kralja Aleksan- 
dra 1929. zabranjeno djelovanje svih naci- 
onalnih udruženja u državi, među kojima 

i Hrvatskoga sokolskoga saveza, pridružio 

se novoj tjelovježbenoj organizaciji Savezu 

Sokola Kraljevine Jugoslavije, u kojem je 

kralj bio starješina (do 1929. Jugoslavenski 

sokolski savez) i postao član Sokolskoga 

društva Subotica. U tom je Društvu naj- 
prije bio tajnik 1931.-35., a zatim je izabran 

za zamjenika starješine, i tu je dužnost ob- 
našao do kraja života. Istaknuo se prilikom 

organizacije IV. pokrajinskoga sokolsko- 
ga sleta SSKJ-a u lipnju 1936. u Subotici, 
kada je u Sletskom odboru bio zadužen 

za doček gostiju. Vrlo aktivno djelovao 

je u radu seoskih sokolskih četa. Često je 

obilazio subotičke salaše i promicao među 

seoskim sokolskim četama projugoslaven- 
ski duh. Među sokolima je smatran vođom 

bunjevačke mladeži jugoslavenske orijenta- 
cije. Uz to bio je rezervni oficir kraljevske 

vojske. Nakon njegove smrti organiziran 

je 11.1. 1937. velik sprovod u Subotici, na 

kojem je bilo prisutno više od 10.000 ljudi 

te brojni predstavnici sokolskih, sportskih, 
državnih, gradskih, policijskih i vojnih or- 
ganizacija. 


Lit.: Župa Novi Sad : Sokolsko društvo Subotica, 
Sokolski glasnik, br. 8, Ljubljana, 17. II. 1933; Slet- 
ski odbor, Sokolski glasnik, br. 15, Ljubljana, 10. 
IV. 1936; Brat Pero Budanović, Sokolski glasnik, 
br. 1, Ljubljana, 22. I. 1937. 

E. Hemar 


ĆAKIĆ, Šime (Žednik, 1. III. 1915. — Su- 
botica, 4. VI. 1996.), strojobravar, gospo- 
darstvenik. Sin je Jose Ćakića i Marije, rod. 
Bajić. Nakon završetka tadašnje četvero- 
godišnje osnovne škole dolazi u Suboticu 
i u željezničkoj radionici, tada u okviru 
ložionice Željezničke stanice u Subotici, 
uči za strojobravara, a nakon završenoga 
naukovanja zapošljava se u toj radionici 
1929. U završnim borbama na kraju Dru- 
goga svjetskoga rata ranjen je na batinskom 
bojištu. Kao prijeratni simpatizer radničko- 
ga pokreta nakon završetka rata nastavio 
je raditi u svojoj radionici kao poslovođa i 
aktivno se uključio u proces obnove radio- 
nice, koja se 1952. izdvaja iz sastava Jugo- 

slavenskih željeznica i postaje samostalno 
poduzeće Đuro Pucar — Stari, te je postao 
prvi predsjednik upravnoga odbora podu- 
zeća. Brojni alatni strojevi, koji su kao dio 
ratnoga plijena bili namijenjeni drugim 
prostorima, završavali su zahvaljujući i 
njegovu angažiranju u njihovu poduzeću. 


Nakon imenovanja za glavnoga direkto- 
ra 1951. izdigao se iznad euforije radničko- 
ga upravljanja zanatskim logikama te ih je 
odlučio zamijeniti stvaranjem modernih in- 
dustrijskih kapaciteta. Bio je inicijator mo- 
derniziranja djelatnosti i stvaranja pravoga 
industrijskoga postrojenja — projektiranja, 
izgradnje i opremanja novih pogona iz- 
mještenih na novu današnju lokaciju izvan 
grada, u predgrađu Šandor (Aleksandrovo). 
God. 1954. poduzeće mijenja naziv u Tvor- 
nica vagona Bratstvo, kada počinje i nje- 
gov ubrzani razvoj. Započeta je izgradnja 
kompleksa na preko 20.000 m? pokrivenog 
prostora te se 1960. tvornica seli na novu 
lokaciju. Izgrađeni su, opremljeni i pušteni 
u rad novi pogoni s projektiranim kapaci- 
tetom popravka 6000 vagona godišnje, uz 
najmoderniji tehnološki proces. God. 1963. 
počela je i proizvodnja novih teretnih va- 
gona, kapaciteta 1000 vagona godišnje, a 
1972. proširuje se djelatnost i na proizvod- 
nju čeličnih konstrukcija transportno-ma- 
nipulacijske i tehnološke opreme. Uspored- 
no s izgradnjom nove tvornice stipendiran 
je i brojni visokostručni kadar strojarskoga 
i ekonomskoga smjera radi osiguravanja 
uvjeta za funkcioniranje modernoga teh- 
nološkoga i tržišnoga sustava. Kao sportski 
djelatnik, bio je tijekom 1950-ih član upra- 
ve FK Spartak, te je bio među nositeljima 
sportskoga razvoja u tvornici, prije svega 
tvorničkoga FK Bratstvo. 


Nakon prestanka obavljanja direktor- 
ske funkcije u jesen 1962. premješten je na 
mjesto šefa transportnog odjela u tvrtki, u 
kojoj je ostao raditi do umirovljenja. Uz 
njegovo ime u velikoj se mjeri vezuje povi- 
jest ove tvornice, ne samo kao generalnog 
direktora s najdužim stažom u njezinoj po- 
vijesti (1945.-62.), nego napose kao vizio- 
nara, kako razvoja tvornice koja je tijekom 
1980-ih upošljavala oko 1.400 djelatnika, 

tako i jačanja industrijskih potencijala Su- 
botice. U poslijeratnim godinama odliko- 
van je medaljom rada te je dobitnik Plakete 
povodom stogodišnjice postojanja i rada 
tvornice Bratstvo. 


Tijekom 1990-ih tvornica Bratstvo je 
devastirana te je na kraju privatizirana 
2011., kada je promijenila naziv u Tatrava- 
gonka Bratstvo. 


Lit.: Rastu naše proizvodne snage, Hrvatska riječ, 
48/1952, Subotica; V. Morača, Od zanatske radio- 
nice do fabrike, Subotica, [1966]; Bratstvo Subo- 
tica : 1886-1986, Subotica, 1986. 

N. Zelić i S. Bukvić 


HRVATSKO NARODNOSNO KUL- 
TURNO DRUŠTVO VODENICA —> 
Kulturno-umjetničko društvo Vodenica 


KATANČIĆ, Veco (Subotica, 18. XII. 
1917. — Subotica, 21. VI. 1996.), partizanski 
prvoborac, revolucionar, vojni časnik. Sin 
je činovnika Josipa i kućanice Marije, rođ. 
Ivković. Stric je emigrantskoga aktivista 
Paula Katančića, a brat od strica gimna- 
stičara Antuna Katančića. Osnovnu školu 
i gimnaziju završio je u Subotici. Vojni je 
rok služio u kraljevoj gardi, nakon čega se 
zaposlio kao službenik u Gradskoj kući. 
Već kao srednjoškolac bio je uključen u rad 
društvenih i kulturnih organizacija Hrvata 
u Subotici. Bio je aktivan u Bunjevačkom 
momačkom kolu, gdje je bio i član uprave; 
svirao je u tamburaškom orkestru, u kojem 
ga je poučavao Pere Tumbas Hajo; a pjevao 
je iu Hrvatskom pjevačkom društvu Neven. 


Nakon dolaska madžarskih vlasti otpu- 
šten je s posla i već 1941. pristupa pokretu 
otpora, koji je organiziran u Subotici. Do- 
znavši da je pod prismotrom policije, odla- 
zi u Zagreb, gdje se preko »subotičke veze« 
(Cigo Vujković, Blaško Sudarević) priklju- 
čio tamošnjemu pokretu otpora. Početkom 
1942. prelazi u Žumberak, gdje se priklju- 
čuje tamošnjoj partizanskoj jedinici, koja 
je poslije prerasla u odred. U Žumberku je 
bio do 1. XI. 1943., kada prelazi u Bosnu 
i Hercegovinu kao časnik XIII. hrvatske 
proleterske brigade, koja je postala dijelom 
I. proleterske divizije. Kulturnim radom 


nastavio se baviti i u ratu — bio je kratko 

vrijeme komesar centralnoga kazališta ZA- 
V NOP-a te delegat na prvom i jedinom za 

vrijeme rata Kongresu kulturnih radnika 

Hrvatske, održanom u Topuskom 1944. U 

završnim borbama pred kraj rata sudjeluje 

u oslobađanju Ilirske Bistrice, Pule i Rijeke, 
a borbene aktivnosti završava 15. V. 1945. 
nakon pada Trsta. Iz rata izlazi u činu ka- 
petana prve klase. 


Veco Katančić 


Nakon rata ostao je u vojnoj službi kao 
aktivna vojna osoba. Vojnu akademiju u 
Beogradu završio je 1952. Do umirovlje- 
nja je službovao u 12 mjesta u Sloveniji, 
Hrvatskoj, Makedoniji i Srbiji (Ljubljana, 
Vipava, Metlika, Kavadarci, Kičevo i dr.). 
U Suboticu se vraća 1957., gdje ostaje do 
kraja života. Tu je jedno vrijeme bio zapo- 
vjednik tzv. druge kasarne, zatim Doma 
JNA, a radio je i u gradskome vojnome od- 
sjeku. U činu potpukovnika umirovljen je 
na osobni zahtjev 1968. U kulturni život 
grada se vraća 1970. — jedan je od osnivača 
HKUD-a Bunjevačko kolo. U vrijeme ob- 
nove višestranačkoga sustava u Jugoslaviji, 
pristupio je DSHV-u početkom 1990-ih. 


Dva puta je biran za predsjednika subo- 
tičkoga udruženja Saveza udruženja boraca 
narodnooslobodilačkoga rata (SUBNOR), 
a u nekoliko mandata bio je član najužega 
vodstva. Nositelj je brojnih odličja, među 
kojima i Ordena zasluge za narod sa srebr- 
nom zvijezdom, Ordena hrabrosti, Ordena 
Narodne armije sa srebrnom zvijezdom, 
Ordena za vojne zasluge sa zlatnim mače- 


vima i dr. Pokopan je uz vojne počasti u 
obiteljsku grobnicu na Bajskome groblju 
u Subotici. 


Izvor: osobni iskaz Bele Tonkovića iz Subotice. 


Lit.: Subotičke novine, 20. HI. 1970, 27. III. 1970, 
29. V. 1970, 28. VI. 1996, Subotica; T. Radošević, 
Trinaesta proleterska brigada »Rade Končar«, 
Beograd, 1984; Žig, br. 23, br. 51, Subotica, 1995, 
1996. 


P. Katančić 


KRUPEŽEVIĆ, Vladislav (Velika Kr- 
sna kraj Mladenovca, 1. I. 1876. — Beograd, 
29. IX. 1945.), general. Nakon šest razre- 
da gimnazije nastavio je školovanje na 
vojnim školama u Srbiji i Francuskoj. Na- 
predovao je od čina potporučnika (1897.) 
do divizijskoga generala (1925.). Službu 
završava 1929. U završnici Prvoga svjet- 
skoga rata, kao pukovnik i zapovjednik 
topništva Dunavske divizije, sudjeluje u 
proboju Solunske fronte i nastupanju srp- 
ske vojske do demarkacijskih crta sjever- 
no od Subotice. Prvi kontingent postrojba 
prebacivao se iz Novoga Sada vlakom. U 
tim prijelomnim povijesnim trenucima u 
prvoj polovini studenoga 1918., u kojima 
je središnja točka zaposjedanje Subotice 
13. XI. 1918. od strane srpske vojske samo 
nekoliko sati prije potpisivanja Beograd- 
skoga ugovora o primirju, otpočelo je novo 
političko i državnopravno razdoblje, koje 
će determinirati i sve ostale društvene pro- 
cese. Njegova osnova bila je presijecanje 
svih veza s Budimpeštom i uspostavljanje 
novih s Beogradom. Kada je toga dana 
došla vijest da se vlak sa srpskom vojskom 
već nalazi kod Žednika, puk se okupio na 
subotičkom kolodvoru, na koji je u 18,35 
sati vlak stigao. U razmjeni pozdrava u ime 
srpske vojske govorio je potpukovnik Ante 
Živulović. Već sljedećeg dana 14. XI. stigle 
su i druge vojne postrojbe ne čelu s pukov- 
nikom Krupeževićem, koji je postavljen 
za zapovjednika mjesta. Cilj i opravdanje 
vojne uprave bio je održavanje općega reda 
ijavne sigurnosti te 15. XI. izdaje proglas 
kojim se stanovništvu, među ostalim, na- 
laže predaja lovačkoga i drugoga oružja, 
zabranjuje širenje alarmantnih glasina 
te uvodi zabrana kretanja nakon 23 sata. 

U nedjelju 17. XI. organizirana je velika 
svečanost u čast srpskoj vojsci i odcjeplje- 
nja od Ugarske, kada je Krupežević na- 
zočio na misi zahvalnici u crkvi sv. Roka, 
koju je predvodio Blaško Rajić, a zatim 
je kolona Bunjevaca i Srba s hrvatskim i 
srpskim barjacima otišla na blagodarenje 
u subotičku pravoslavnu crkvu, koje je 
predvodio Marko Protić. Sljedeći krupan 
korak bilo je preuzimanje administrativ- 
no-političke vlasti, kada Krupežević 18. XI. 
saopćava madžarskoj upravi grada da ih 
po zapovijedi vrhovne komande razrješava 
dužnosti i postavlja novu gradsku upravu 
na čelu s dr. Stipanom Matijevićem kao 
gradonačelnikom, koja od 20. XI. stupa 
na funkciju. U sastavu prve jugoslavenske 
gradske uprave dominirali su subotički Bu- 
njevci (dogradonačelnik dr. Stipan Vojnić 
Tunić, glavni bilježnik dr. Joso Prćić, veli- 
ki kapetan, tj. šef policije inž. Ivan Ivković 
Ivandekić, ekonomski savjetnik dr. Mirko 
Ivković Ivandekić, šef poreznog zvanja 
Mate Dulić, financijski savjetnik Šandor 
Rajčić, školski nadzornik Mijo Mandić 1 
dr.), uz subotičke Srbe (glavni odvjetnik dr. 
Milorad Mijatov, glavni blagajnik Dušan 
Manojlović, šef opskrbe Bogdan Dimi- 
trijević, zamjenik šefa poreznoga zvanja 
Miladin Nedeljković i dr.), koji su imali 
ključnu ulogu u tome da Subotica s velikim 
atarom pripadne jugoslavenskoj državi. U 
sljedećih godinu dana bilo je više promjena 
u gradskoj upravi, ali je cijelo vrijeme u 
osnovi vlasti ostala bunjevačka dominacija 
u suradnji sa subotičkim Srbima. 


Krupežević je službu u Subotici završio 
u prosincu 1919. Neven od 14. XII. 1919. je 
pisao: »Današnju varošku upravu pukov- 
nik Krupežević je postavio na čelo grada 
Subotice i sve do danas varoška uprava je 
nastojala da u sporazumu i duhu pukovni- 
ka Krupeževića upravlja sa oslobođenom 
Suboticom«. Na oproštajnoj večeri u dvo- 
rani hotela Zlatno jagnje 14. XII. gradona- 
čelnik Matijević istaknuo je velike zasluge 
Krupeževića »za oslobođenje i uređenje 
Subotice, njegovu blagu ćud i susretljivo 
postupanje prema subotičkom građanstvu«. 

Na banketu, kojem je nazočila elita subo- 
tičkih Bunjevaca i Srba, oproštajni govor 
održao je i Blaško Rajić. Na mjestu zapo- 
vjednika grada zamijenio ga je pukovnik 
Dušan Todorović. 


Teritorijalna konsolidacija Kraljevstva 
SHS (potpisivanje Trianonskoga ugovora 
4. VI. 1920.) i započeto političko uređenje 
države (raspisani izbori za ustavotvornu 
skupštinu 28. XI. 1920.), uz političko orga- 
niziranje Bunjevaca u Bunjevačko-šokačku 
stranku 15. IX. 1920., rezultirala je pro- 
mjenom odnosa beogradskih vlasti prema 
Subotici. Dolazi do uklanjanja zaslužnih 
subotičkih Hrvata iz gradske uprave — 9. 
XI. 1920. pomadžareni Bunjevac dr. An- 
drija Pletikosić, sada odan novim vlastima, 
postavljen je za gradonačelnika, a sa svojih 
dužnosti smijenjeni su i mnogi drugi prva- 
ci bunjevačkih Hrvata — dogradonačelnik 
dr. Josip Prćić, glavni odvjetnik dr. Mirko 
Ivković Ivandekić, školski nadzornici Mijo 
Mandić i Matija Išpanović, direktor gimna- 
zije Ivan Vojnić Tunić itd., čime je počelo 
sustavno uklanjanje bunjevačkih Hrvata iz 
gradske uprave. Na njihova mjesta postav- 
ljani su uglavnom Srbi doseljeni iz drugih 
dijelova nove države, uz manji broj unitar- 
no i prorežimskih orijentiranih Bunjevaca 
te pripadnika neslavenskih naroda. 


Na sjednici gradske skupštine 26. V. 
1933. odlučeno je da se za prve počasne 
građane izaberu časnici srpske vojske koji 
su u prvim danima oslobođenja svojim ra- 
dom zadužili grad, među kojima je bio i 
Vladislav Krupežević. Diplomu počasnoga 
građanina Subotice osobno je primio tije- 
kom proslave 15. obljetnice oslobođenja 
Subotice 10.-13. XI. 1933. 


Lit.: S. Matijević, Događaji koji su se odigrali u 
Subotici za vreme mojeg javnog delovanja od 10. 
nov. 1918. do 20. maja 1920. god., Subotica, 1928; 
P. Pekić, Povijest Hrvata u Vojvodini, Zagreb, 
1930; M. Protić, Zlatni dani Subotice, Subotica, 
1930; Spomenica oslobođenja i ujedinjenja grada 
Subotice, Subotica, 1938; J. Šokčić, Subotica pre 
i posle oslobođenja, Subotica, 1938; Srpski bio- 
grafski rečnik, 5, Novi Sad, 2011; G. Vujnović i dr., 
Gradska kuća 1912 Subotica : Vdroshdza 2012 
Szabadka, Subotica, 2012. 

LABOŠKA (madž. libas), niska metalna 
posuda za kuhanje. Mogu biti od ljevena 
lijeva, ili pak od tuča iz jednoga komada, 
kada se nazivaju kastrone ili kastrole. Izra- 
đuju se u raznim veličinama — od 2, 4, 8, 
10 ili više litara, kada se nazivaju velikim 
laboškama. Mogu biti i manjega volume- 
na — od %% ili jedne litre, kada ih Bunjevci 
nazivaju laboščice, a santovački Šokci la- 
bošćice. Na gornjem dijelu imaju dva uha 
za hvatanje. Unutrašnjost prvih laboški nije 
bila oblagana drugim materijalima, dok su 
kasnije iznutra bile kalajisane, odnosno 
emajlirane. Laboškom se smatra posuda 
čija je visina manja od polumjera opsega 
posude. Ako je visina veća od polumjera 
opsega dna posude, tada se smatra da je to 
lonac. Koristi se za kuhanje juhe, gulaša ili 
paprikaša, a broj članova obitelji uvjetuje 
njezinu veličinu. 
Lit.: G. Vuković, Terminologija kuće i pokućstva 
u Vojvodini, Novi Sad, 1988; M. Peić, G. Bačlija, 
Rečnik bačkih Bunjevaca, Novi Sad — Subotica, 
1990; A. Sekulić, Rječnik govora bačkih Hrvata, 
Zagreb, 2005; Ž. Mandić, Rječnik govora santo- 
vačkih Hrvata, Pečuh, 2016. 

P. Skenderović 


Laboška 


LABUDNJAČA, nekadašnje poljoprivred- 
no dobro i radničko naselje u Vajskoj. Na- 
lazi se na najnižem aluvijalnom području 
rijeke Dunav u jugozapadnoj Bačkoj, sa 
zapadne strane ograničeno obrambenim 
protupoplavnim nasipom duž lijeve obale 
Dunava, a s istočne strane rječicom Živom. 
Do prvoga podizanja nasipa 1876. prostor 
je praktički bio dio korita Dunava, stalno 
plavljen i obrastao gustom barskom vegeta- 
cijom te stanište ptica vezanih za vodu, po 
čemu je vjerojatno i dobio ime. 


Nalazi se na području (Donjega) dalj- 
skoga rita, na lijevoj obali Dunava, koji 
zatvaraju Daljski i Borovski zavoj, veliki 
meandri Dunava. Područje nije bilo stalno 
naseljeno do XX. st., kada prva naseljava- 
nja i izgradnja salaša započinju na velikom 
posjedu grofice Marie Hunyadi te se kao 
filijala župe Vajske navodi Donji daljski rit 
(madž. Felso dalyai rćt) u razdoblju 1914.- 
19., u kojoj je bilo 115 grko- i rimokatolika 
(uz još 42 pravoslavna). Broj stanovnika na 
salašima u prvoj polovini XX. st. po nekim 
je izvorima bio 3500 te je 1932. izgrađena 
kapela za bogoslužje grkokatolika Rusina 
Većina stanovnika iselila se početkom Dru- 
goga svjetskoga rata. Povratak nakon rata, 
unatoč pokušajima, onemogućen je zbog 
oštećenih kuća, pa je stanovništvo smještaj 
i zemlju dobilo u drugim dijelovima Bačke. 
Nakon rata sjeverni je dio Daljskog rita (tzv. 
Kamarište) pripao dobrima Patrijaršijskoga 
dvora u Dalju (jedne od ljetnih rezidencija 
srpskoga patrijarha), a preostali je dio po- 
dijeljen stanovnicima Vajske, prije svega 
doseljenicima iz Hercegovine i središnje 

LABUDNJAČA 


Srbije. Poljoprivredno dobro Labudnjača 
osnovano je 1. IV. 1945. s osnovnom ratar- 
sko-stočarskom djelatnošću i s oko 2000 ha 
zemljišta. Kasnijim pripajanjem dvaju do- 
datnih poljoprivrednih dobara naraslo je na 
5838 ha zemljišta 1974., a posjedovalo je i 
motel na jezeru Provala. Izgradnja objekata 
u naselju Labudnjača (gdje su koncentrira- 
ni i gospodarski objekti poljoprivrednoga 
dobra) počela je 1946. i većina je bila do- 
vršena iduće godine. 


Stanovništvo koje je tu živjelo oduvijek 
je vodilo borbu s Dunavom. U razdoblju 
1876.-1965. bile su 33 velike poplave. Na- 
kon poplave 1965. znatno je povećana visi- 
na postojećemu nasipu te je cijelo područje 
ispresijecano mrežom kanala za odvodnja- 
vanje. Rječica Živa, duga oko 25 km, odsje- 
čena je 1911. od veze s Dunavom. Pruža se 
od Dunava kod Bogojeva do Plavne, gdje 
se crpkom ponovno ulijeva u tu rijeku. 


Poljoprivredno dobro i naselje izolirano 
je od većine naselja i prometnica. Jedinim 
asfaltnim putem duljine 9,2 km povezano 
je s Vajskom, kojoj upravno pripada. Broj 
stanovnika naselja mijenjao se u ovisnosti 
od razine razvoja gospodarstvenih aktiv- 
nosti. Prema podacima iz 1974. na poljo- 
privrednom dobru bilo je zaposleno 369 


osoba (od kojih je oko 130 trajno živjelo 
ondje), a tijekom ljetnih poljoprivrednih 
radova zapošljavano je još 300-400 oso- 
ba. Radnici su dolazili iz okolnih naselja, 
uglavnom iz Vajske i Bođana, a manje iz 
Karavukova, Bača i Vukovara. Spomenute 
je godine među stanovnicima i zaposleni- 
ma bilo Srba 220 (59,6 %), Hrvata 73 (19,7 
%), Madžara 54 (14,6 %) te pripadnika 
ostalih naroda 19 (6,1 %). 


Osim u Labudnjači, nakon osnivanja 
poljoprivrednoga imanja, stanovništvo je 
živjelo i na najsjevernijem dijelu — Stapar- 
skoj pustari, koja je danas potpuno napu- 
štena, te u naselju Živa, gdje i danas ima 
stanovnika. Kada je 2006. poljoprivredno 
dobro privatizirano, broj stanovnika u na- 
selju i zaposlenika u novoj poljoprivrednoj 
tvrtki znatno je opao. Većina od 13 kuća 
koje još postoje u nekadašnjem radničkom 
naselju napuštena je. God. 2020. u Labud- 
njači živi tek 17 osoba, većinom umirovlje- 
nika, koji se bave nekomercijalnom poljo- 
privredom. Od njih samo su tri katoličke 
obitelji, u kojima živi samo jedan Hrvat. 
Katolički vjernici pripadaju župi sv. Jurja 
u Vajskoj. 


Izvor: kazivanje Vinka Cvijina, župnika župe sv. 
Jurja u Vajskoj. 

Lit.: D. Stojković, Geografski prikaz poljoprivred- 
nog dobra Labudnjača, diplomski rad (rukopis), 
Prirodno-matematički fakultet u Novom Sadu, 
1975; M. Šolaja, Odavno ne postoji — rusinska cr- 
kva u Daljskom ritu, u: V. Lazić (ur.), Seoske i 
salašarske crkve u Vojvodini, Novi Sad, 1998; A. 
Lakatos (ur.), A Kalocsa-Bdcsi Foegyhazmegye 
tortćneti sematizmusa 1777-1923 : Schematismus 
historicus cleri archidioecesis Colocensis et Ba- 
csiensis 1777-1923, Kalocsa, 2002; L. Radlovački, 
Labudnjača: Međ' sedamnaest duša, jedan škola- 
rac i sećanja (www.backapalankavesti.com — 
pristupljeno 25. VI. 2020). 

M. Tucakov 


LACKOVIĆ, Dionizije (de Laszk, La- 
czkfy, Lackfi, Dćnes, Dionysius) ( ? — ?, 
prije VII. 1355.), franjevac, kninski i zagre- 
bački biskup, kalački nadbiskup. Potječe 

iz plemićke porodice, ogranka plemićkoga 

roda Herman, koja je doselila iz Njemačke. 
Pripadnici porodice istaknuli se u vojnoj 

službi kralja Ludovika (Lajosa) I. Veli- 
koga Anžuvinca te su postali jednima od 

najimućnijih i najutjecajnijih plemića u 

Ugarskoj dok je postojala vojna kraljeva 
vanjska politika. Porodica je dobila ime po 

Dionizijevu ocu Ladislavu (Laszlo), zva- 
nom Lack (Lachk, Lachk, Laczk), koji je 

bio sikulski župan1328.-43. Među osmero 

djece (Stjepan I. hrvatsko-slavonsko-dal- 
matinski ban /? — 1353./; Andrija, sikulski 

župan, mačvanski ban, baranjski te bo- 
droški /1353.-55./ i srijemski župan /1353.- 
55./, vlasnik posjeda Nijemci u Vukovskoj 

županiji), Dionizije se posvetio crkvenom 

zvanju. Bio je kapelan na dvoru kralja Kar- 
la I. Roberta i odgojitelj njegova prijesto- 
lonasljednika Ludovika (Lajosa) Velikoga. 
Kninski biskup bio je 1348.-49. Zagrebač- 
kim biskupom imenovan je potkraj 1349., 
ali tu je čast obnašao tek nešto više od mje- 
sec dana. Bački prepozit bio je 1349.-50. Za 
kalačkoga nadbiskupa postavljen je 11. I. 
1350. i tu je dužnost obnašao do smrti. 


Lit.: Gy. Dudas (ur.), B4cs-Bodrog vdrmegye 
egyetemes monografidja, 2, Zombor, 1896; I. Ka- 
tona, A kalocsai 6rseki egyhdz tortćnete, 1, Kalo- 
csa, 2001; Magyar Katolikus Lexikon, 7, Budapest, 
2002; Hrvatski franjevački biografski leksikon, 
Zagreb, 2010; Hrvatski biografski leksikon, 8, Za- 
greb, 2013. 

S. Bačić 


LADISLAV 


LADISLAV (Laszl6, J4uk, Janki) (?—?, 
VIII. ili IX. 1337.), franjevac, nadbiskup, 
kraljevski kancelar. Papa Ivan XXII. ime- 
novao ga je 15. VIII. 1317., na preporuku 
kralja Karla I. Roberta Anžuvinca, za ka- 
lačkoga nadbiskupa odbivši pritom potvr- 
diti prepozita Demetrija, kojega su izabrali 
kanonici. U buli imenovanja papa spominje 
da mu je biskupsko posvećenje podijelio 
ostijski kardinal Nikola, a palij su mu uru- 
čila druga četvorica kardinala, što je bila 
neuobičajena počast. Kada je kralj Karlo 
I. Robert premjestio 1323. svoje sjedište u 
iz Temišvara u Višegrad, tvrđavu na Du- 
navu sjeverno od Budima, Ladislav je bio 
kraljevski kancelar i tu je imao svoju pala- 
ču. Na zamolbu pape Ivana XII. utvrdio je 
stanje pavlina u Ugarskoj u izvješću Vitae 
fratrum, nakon čega je papa prvi put uredio 
privilegije članova toga katoličkoga reda. 
Papa Ivan XXII. udijelio mu je 23. V. 1332. 
potpuni oprost, koji mu je trebao podijeli- 
ti u času smrti, no umro je mnogo poslije 
toga datuma. Nakon njegove smrti mjesto 
kalačkoga nadbiskupa ostalo je prazno do 
1342. 


Lit.: I. Katona, A kalocsai erseki egyhdz tortenete, 
1, Kalocsa, 2001; Hrvatski franjevački biografski 
leksikon, Zagreb, 2010. 

S. Bačić 


LADISLAV (Ladislav II., Ladislaus de 
Kabol, Laszlo Koboli) (Kovilj, druga pol. 
XIII. st. — Kalača, 21. I. 1345.), zagrebački 
biskup, kalački nadbiskup. Prema rodnom 
mjestu nosio pridjevak Kobol (Kaboli, od 
Kobola, Kobolski, Kobal). Za školovanja 
ekskomuniciran zbog nasilnoga ponašanja. 
Kao titelskoga prepozita, papa Ivan XXII. 
imenovao ga je zagrebačkim biskupom 
u ožujku 1326., a u travnju 1327. tadašnji 
kalački nadbiskup Ladislav (I.) odriješio 
ga je nekadašnjega izopćenja. Vratio je u 
vlasništvo Zagrebačke biskupije utvrdu 
Hrastovicu i kupio obližnji posjed Vinodol 
1326., stekao posjed Leskovac na potoku 
Glogovnici 1334., posjede Grabrovica (kraj 
Čazme) i Sveti Križ 1339. te pravo na mal- 
tarinu u Ivaniću i Svetom Martinu 1337. U 
Čazmi je dao obnoviti dvor, a u Ivaniću 
vjerojatno izgraditi novu utvrdu; darivao 

pavlinski samostan u Remetama. Zago- 
varao je svećeničku stegu te je na njegov 
poticaj kancelar Ivan, gorički arhiđakon, 
1334. sastavio zbornik Statuta Capituli 
Zagrabiensis. Potkraj 1342. biskupska mu 
je prava potvrdio kralj Ludovik (Lajos) I. 
Veliki Anžuvinac. Zagrebački biskup pre- 
stao je biti u ožujku 1343., kada ga je papa 
Klement VI. imenovao kalačkim nadbisku- 
pom. Tu je dužnost obnašao do svoje smrti. 


Lit.: I. Katona, A kalocsai erseki egyhdz tortenete, 
1, Kalocsa, 2001; Hrvatski biografski leksikon, 8, 
Zagreb, 2013. 

S. Bačić 


LAGUNICA, zemunica za stoku na ispaši 
u starim bunjevačkim gazdinstvima. Gra- 
dile su se u blizini pašnjaka, koji su bili 
dalje od salaša, kako se josag (konji, marva, 
svinje) ne bi stalno tjerao do salaša i paš- 
njaka. Ukopavala se na nižem dijelu grede 
(uzvišenja), gdje se spušta u doljaču (dol) 
ili na surduku (usjeku strmih brjegova). Na 
ulazu su bile proširene i pokrivene dvovod- 
nim trščanim krovom. Nakon ukopavanja 
stranice bi se opalile vatrom ili bi se uma- 
zale mazom — blatom načinjenim od plive 
(žute zemlje i vode) — kako bi se sačuvale 
od mrvljenja zemlje. Uz jednu od stranica 
namještane su jasle iz koje se josag hranio, 
a na ostalim stranicama uz zid je iskopavan 
uzak i oko pola metra dubok jarak (kanal) 
koji je čuvao zid onemogućujući marvi da 
ga izgrebe rogovima. Ispred lagunice na- 
lazio se korlat, ograđeni prostor u kojem 
se marva mogla slobodno šetati, a pokraj 
korlata bio je iskopan bunar i uz njega po- 
stavljen alov za napajanje, napravljen iz- 
dubljivanjem debla jablana. Nakon ispaše 
marva bi se spratila u korlat. U lagunice 
se josag sklanjao kako ne bi pokisnuo ili 
kako se ne bi prehladio na jakoj zimi. Ako 
je zima bila jača, prednji dio zemunice 
pregrađivan je uvis naslaganim đubretom 
(stajnjakom) s otvorom za ulaz kako bi se 
spriječio ulazak veće količine hladnog zra- 
ka. Korisna je bila i ljeti u kanikuli zbog 
ugodne hladnoće. Lagunice su bile u upo- 
rabi još i početkom XX. stoljeća, a njihovi 
ostaci mogli su se vidjeti i nakon Drugoga 
svjetskoga rata. 

Lit.: A. Stantić, Zemunica za domaću živinu — la- 
gunica, Hrvatska riječ, br. 478, Subotica, 25. V. 
2012; A. Stantić, Od zemunice do salaša, Klasje 
naših ravni, 7-8/2013, Subotica. 

P. Skenderović 


LAKATOŠ, Josip (Lacatoche, Lakatosh, 
Joso, Jozo) (Ilok, 18. II. 1884. — Zagreb, 17. 
XI. 1953.) novinar, publicist, prevoditelj. 
Klasičnu gimnaziju završio je u Zagrebu 
1904. Povijest, zemljopis, filozofiju i nje- 
mački jezik studirao je 1905.-07. na Mu- 
droslovnom fakultetu u Zagrebu, a zatim 
pravo u Pragu. Bio je urednik lista Hr- 
vatska (1908.), glavnoga glasila Hrvatske 
stranke prava, u kojem je objavio članak 
o podbanu Nikoli Crnkoviću. Osuđen je 
zbog sadržaja te je 1909. služio zatvorsku 
kaznu, tijekom koje se upoznao sa sudi- 
onicima u tzv. Veleizdajničkom procesu, 
montiranom sudskom postupku u Zagrebu 
protiv srpskih političara u Hrvatskoj u vri- 
jeme političke krize zbog austro-ugarske 
aneksije Bosne i Hercegovine (1908.-09.). 
Nakon odsluženja kazne urednik je zagre- 
bačkih pravaških listova Prijatelj naroda 
(1909.-11.) i Novosti (1913.). Kao ekspert 
sudjelovao je na Mirovnoj konferenciji 
u Parizu 1919. Nakon Prvoga svjetskoga 
rata bio je glavni urednik Jugoslovenskoga 
Lloyda (Zagreb) 1921.-26. i svih njegovih 
izdanja, a vlasnik 1931.-35. Bavio se na- 
rodnim gospodarstvom, prikazima indu- 
strije pojedinih južnoslavenskih zemalja 
te ekonomskom i demografskom statisti- 
kom. Objavio je više knjiga iz toga područ- 
ja. Napisao je predgovor knjizi Industrija 
Vojvodine Aleksandra Stanojlovića i Mi- 
lana Damnjanovića (Zagreb, 1924.). Sura- 
đivao je u periodicima Narodni list (Zadar, 
1906.), Hrvatska (Zagreb, 1906.) Hrvatska 
sloboda (Zagreb, 1909.), Podravska hrvat- 
ska straža (Koprivnica, 1910.), Savremenik 
(Zagreb, 1910., 1912.-13.), Crvena Hrvat- 
ska (Dubrovnik, 1911.), Male novine (Za- 
greb, 1911.), Obzor (Zagreb, 1911.-13., 1919., 
1922.), Sriemske novine (Vukovar, 1911.), 
Hrvatska pozornica (Zagreb, 1912.-13.), 
Stidslavische Revue (Zagreb, 1913.), Na- 
rodno jedinstvo (Zagreb, 1914.), Belgrade 
Economic and Financial Review (Beograd, 
1925.), Iseljenik (Zagreb, 1925.), Ital-Jug 


(Milano, 1925.), Glasnik Jugoslovenskoga 
profesorskoga društva (Beograd, 1935.- 
36.) i Novosti (Zagreb, 1938.). God. 1910. 
suosnivač je i dugogodišnji član Hrvatsko- 
ga novinarskoga društva i potpredsjednik 
zagrebačke podružnice Jugoslavenskoga 
novinarskoga udruženja 1922. Prevodio je 
s ruskoga i češkoga. Koristio se inicijalima 
ioznakama J. L., J. L-š., L., L-Š., Š., -Š.-. 


NARODNA STATISTIKA 


JOSIP LAKATOS 
mm 


J. Lakatoš, Narodna statistika, Zagreb, 1914. 


Za podunavske Hrvate važna je njegova 
studija Narodna statistika iz 1914. U njoj je 
proveo analizu službenih statističkih poda- 
taka temeljem kojih je došao do brojčanih 
odnosa različitih naroda u hrvatskim ze- 
mljama i broja Hrvata u okolnim zemljama 
i iseljeništvu. Upozorio je na manjkavosti 
službenih statistika i metodologije popi- 
sa stanovništva. Ugarski popisi iz 1900. i 
1910. na području Podunavlja Hrvate su 
evidentirali i dijelili u sedam popisnih ka- 
tegorija: Hrvati, Dalmati, Bunjevci, Šokci, 
Raci, Karaševci i ostali. Na nesređenost i 
manjkavost metodologije popisa upozorio 
je činjenicom da su unutar nekih naselja 
stanovnici, nesumnjivo istoga etničkoga 
podrijetla, dijeljeni na Dalmate i Bunjevce 
(npr. u Aljmašu /madž. Bacsalm4s/, Čavolju, 
Baškutu /madž Vaskut/), odnosno Dalmate 
i Hrvate (Parabuć /danas: Ratkovo/, Mate- 
vić /madž. Matćtelke/), Bunjevce i Hrvate 
(Kaćmar), Hrvate i Šokce (Apatin, Novi 
Sad) ili Bunjevce i Šokce (Monoštor) itd. 
Primjer klasifikacijske konfuzije za isto 
stanovništvo jest popis u naselju Stara Mo- 
ravica, gdje je 1900. malobrojno hrvatsko 
stanovništvo popisano pod kategorijom 


LAKOMAC 


Šokci, a na sljedećem 1910. podijeljeno je 
na Bunjevce i Hrvate. Osim na nedosljed- 
nost metodologije i nesređenost statistike, 
upozorio je i na onovremenu zastupljenost 
Hrvata u znatnu broju naselja gdje ih da- 
nas ima tek u malom broju ili su u cijelosti 
asimilirani (Bačka Topola, Stara Moravica, 
Pačir, Parabuć, Čantavir, Mol, Senta, Ža- 
balj, Šajkaš itd.). 


Djela: Među »veleizdajnicima«, Zagreb, 1910; Na- 
rodna statistika, Zagreb, 1914 (Osijek, 19142); Ju- 
goslavija u svjetlu statistike, Zagreb, 1919; Indu- 
strija Slovenije, Zagreb, 1922; Industrija 
Dalmacije, Zagreb, 1923; Industrija Bosne i Her- 
cegovine, Zagreb, 1924; Industrija Hrvatske i Sla- 
vonije, Zagreb, 1924; La Yougoslavie, Lyon, 1925; 
Privredni almanah Jugoslovenskog Lloyda, Za- 
greb, 1929; Der Bergbau Jugoslaviens, Beograd, 
1931. (i engl. izd.); Die Viehzucht Jugoslawiens, 
Beograd, 1932; Agrarna Europa, Beograd — Prag, 
1933. (i češko izd.); Jugoslovenska privreda, Za- 
greb, 1933. 


Lit.: Znameniti i zaslužni Hrvati te pomena vrijed- 
na lica u hrvatskoj povijesti od 925-1925, Zagreb, 
1925; I. Vinski (ur.), Prilozi za ekonomsku povijest 
Hrvatske, Zagreb, 1967; R. Horvat, Povijest trgo- 
vine, obrta i industrije u Hrvatskoj, Zagreb, 1994; 
S. Lipovčan, Osnivanje Hrvatskog novinarskog 
društva. Od prvih zamisli i priprava do konstitu- 
iranja 1877.-1910., Društvena istraživanja, 6, 
Zagreb, 2000; Hrvatski biografski leksikon, 8, Za- 
greb, 2013. 

M. Bara 


LAKOMAC, tradicionalna pokladna zaba- 
va podunavskih rackih Hrvata. Organizira 
se prije Čiste srijede. Poznato je da se pri- 
ređivala u Baćinu (madž. Batya) i Dušnoku 
na početku XX. st. God. 2007. kalački Hr- 
vati (podrijetlom iz dva spomenuta sela), 
na čelu s Barišom Dudašem, ondašnjim 
predsjednikom kalačke Hrvatske samo- 
uprave, obnovili su taj običaj. Na zabavi 
(održava se u kalačkoj Katoličkoj ustanovi, 
odnosno u »Teta-Jucinoj mijani«) sudjeluju 
članovi plesačkih skupina i pjevačkih zbo- 
rova te orkestri iz Kalače i okolice. Gosti 
Lakomca redovito su i Hrvati iz okolice 
Budimpešte (Tukulja /madž. Tokol/, And- 
zabeg /madž. Erd/, Erčin /madž. Ercsi/). U 
Sentivanu (mmadž. Felsoszentivan) i Matevi- 
ću (madž. Matćtelke) nekoć se priređivala 


slična zabava zvana /akomi četvrtak. 
Ž. Mandić 


LAKOMI ČETVRTAK 
LAKOMI ČETVRTAK —>Lakomac 


LAKUMIĆ, mali pleteni kolač od dizano- 
ga, tj. kvasnoga tijesta. Jedan je od najstari- 
jih kolača koje su pekle bunjevačke kućani- 
ce. Od naraslog tijesta sjekli su se komadi 
koji su se pleli te potom pekli. Mogu biti 
opleteni okrugla ili izdužena oblika. Preko 
tjedna obično su se pekli petkom, uz grah, 
čorbu od krumpira ili slatki kupus na čor- 
bu. Često su se pekli i u korizmi, kada su 
posluživani gostima. Kada se nekada na 
salašima rodilo dijete, dolazile bi komšije 
ili rodbina tri noći čuvati babine. I njima 
su posluživani lakumići, koji su se jeli uz 
divan, šalu i pjesmu. Kada netko umre, u 
tu bi se kuću navečer dolazilo na molitvu 
te su i za tu priliku obično komšije ispekle 
sitnih lakumića, kojima su se uz rakiju nu- 
dili gostima. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; K. Kujundžić, M. Cr- 
nković, Starinska bunjevačka kujna, Subotička 
Danica (nova) Kalendar za 2001. godinu, Suboti- 
ca, 2000; A. Sekulić, Rječnik govora bačkih Hr- 
vata, Zagreb 2005; A. Vlojnić]. K[ortmiš|]., Bunje- 
vačka zdila : I radost i žalost uz lakumiće, 
Bunjevačke novine, br. 58, Subotica, 2010; T. En- 
derić, T. V. Požarić, J. Rudić, Posmrtni običaji, u: 
Tradicijska baština i etnokulturni identitet podu- 
navskih Hrvata Bunjevaca, Zagreb, 2014; H. He- 
inrich, Sa šporelja u majkinoj kujni : starovinska 
bunjevačka ila, Subotica, 2017. 

P. Skenderović 


Lakumići 


LAMPAŠ (lampoš; madž. lamp4s), svje- 
tiljka uokvirena staklom u kojoj gori plat- 
nena vrpca; fenjer. Santovački Šokci na- 
zivaju je lampoš. Najčešće je petrolejska i 
prenosiva — može se staviti na stol te obje- 
siti na zid ili strop. Izrađuje se od stakla 
i metala ili porculana. U donjem dijelu ili 
podnožju nalazi se spremnik za petrolin, 

koji se ulijeva kroz otvor u gornjem dijelu 
spremnika. Na otvor su urezani navoji na 
koje se pričvršćuje gorionik s regulatorom, 
koji se zove mašina. Kroz njegov središnji 


bI 


Pa 
Lampaš ( j 
dio prolazi tinj, tj. platnena vrpca, koja je 
većim dijelom spuštena u spremnik, a ma- 
njim dijelom viri iznad proreza na mašini i 
pali se prilikom uporabe. Preko dijela tinja 
koji se nalazi u spremniku i koji je zaronjen 
u petrolin vrši se napajanje gornjega dijela 
tinja, koji viri iznad mašine s petrolinom 
i omogućuje mu neprestano gorenje. Sa 
strane se na mašini nalazi mala osovina 
s kotačićem — regulatorom za jačinu svje- 
tlosti: obrtanjem kotačića u jednu stranu 
tinj izlazi iz mašine i povećava se njegov 
slobodni dio koji gori, čime se povećava 
i jačina svjetlosti, dok se obrtanjem kota- 
čića u drugu stranu tinj uvlači u mašinu 
te se smanjuje jačina svjetlosti. Mašina u 
gornjem dijelu ima žlijeb u koji se stavlja 
prozirni stakleni cilindar. Kruškastoga je 
oblika i ima otvore kružnoga oblika na 
gornjem i donjem dijelu. Gornji otvor slu- 
ži za opskrbu gorionika zrakom kako bi 
dim nastao izgaranjem mogao izlaziti iz 
cilindra. Kako bi se pojačala svjetlost, na 
vanjskoj strani cilindra u visini gorionika 
nalazi se zrcalo (ili polirani sjajni lim) u 
kružnom ramu. Pričvršćeno je na savije- 
nu žicu, po kojoj može kliziti gore ili dolje 
radi reguliranja visine. Na tu žicu, koja je 
savijena u gornjem dijelu, lampaš se može 
okačiti o čavao na zidu na određenu visinu 


kako bi se bolje osvijetlila prostorija. Kako 
se na cilindar s vremenom nahvata čađa, 
povremeno se mora skinuti kako bi kroz 
čist cilindar prolazilo više svjetlosti, a pro- 
stor bio bolje osvijetljen. 


Lampaši se izrađuju u raznim veliči- 
nama, a porculanski mogu biti jednobojni 
ili išarani biljnim motivima. Jedan su od 
simbola nekadašnjih salaša, a prestali su se 
koristiti nakon uvođenja električne energije. 
Književnik Milivoj Prćić nazvao je zbirku 
svojih monodrama Salaš u lampašu. 

Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 


govora bačkih Hrvata, Zagreb, 2005; A. Stantić, 
Kruv naš svagdanji, Subotica, 2001. 


P. Skenderović 


LANAC (madž. lanc), tradicionalna mjerna 
jedinica za površinu zemljišta. Vjerojatno 
je madžarskoga podrijetla, jer je njezina 
uporaba ograničena na područje bivše 
Ugarske. Ime je dobila po načinu odmje- 
ravanja s pomoću lanca dugačkog 10 hvati 
(18,96 m), koji je korišten kao mjerna jedi- 
nica za dužinu, a preko toga izmjeru hvata 
kao površinske mjere (3,5966 m?). Taj je 
naziv poslije prenesen na jedinicu povr- 
šine zemlje prvotno odmjerenu lancem. 
Koristio se za označivanje veličine obra- 
divih njiva, dok se za vinograde koristila 
druga tradicionalna mjera — motika. Bilo 
je nekoliko različitih vrijednosti lanca, a 
na području Bačke naseljenom Hrvatima 
ima ih nekoliko. 1. Najrašireniji je lanac od 
2000 četvornih hvati, koji se primjenjuje 
još i danas na području Subotice i Sombo- 
ra, ali i šire u cijeloj Vojvodini, osobito u 
Banatu. Iznosi 7193,3 m?, odnosno 0,71933 
ha, što se u praksi zaokružuje na 0,72 ha. 
Preračunato u druge jedinice, iznosi 1,25 
katastarskih jutara, odnosno 10 motika. 
2. Na području Lemeša (srp. Svetozar Mi- 
letić) kao mjerna jedinica za zemljišnu po- 
vršinu koristi se lemeški lanac, koji iznosi 
1200 četvornih hvati, tj. 4316 m?, odnosno 
0,4316 ha. Tradicionalno se navodi da su se 
Lemešani korištenjem manje površinske 
mjere željeli prikazati bogatijima, tj. da 
nominalno imaju više lanaca zemlje. Riječ 
je zapravo o tzv. ugarskom ili požunskom 


LANOSOVIĆ 


lancu, koji iznosi 0,75 katastarskih jutara, 
odnosno 6 motika. 3. Na području Novoga 
Sada nekada je bio u uporabi tzv. novosad- 
ski ili veliki lanac od 2500 četvornih hvati. 


Lit.: M. Vlajinac, Rečnik naših starih mera, 3, Be- 
ograd, 1968; Z. Jakobović, Leksikon mjernih jedi- 
nica, Zagreb, 1981; M. Peić, G. Bačlija, Rečnik 
bačkih Bunjevaca, Novi Sad — Subotica, 1990; A. 
Sekulić, Rječnik govora bačkih Hrvata, Zagreb, 
2005; A. Stantić, Mire za duljinu, Subotičke novi- 
ne, Subotica, 18. II. 2005. 


P. Skenderović i L. Knezy Tošaki 


LANCI (madž. Lance), povijesni toponim 
kraj Subotice. Obuhvaćao je oranice na ju- 
gozapadu današnjih Palićkih ugarnica, pre- 
ma Verušiću. U povijesnim izvorima zabi- 
lježeno je da je 1786. gradsko zemljište pod 
tim nazivom po naredbi Janosa Bachoa, 
kraljevskoga povjerenika Temišvarskoga 
okruga, određeno na prodaju. Područje je 
u XX. st. bilo naseljeno pretežito bunjevač- 
kim življem. Naziv je danas nepoznat. 


Lit.: L. Szekeres, Szabadkai helynevek, Szabadka, 
1975. 
S. Bačić 


LANDUPA —lendupa 


LANOSOVIĆ, Marijan (Orubica kraj 
Nove Gradiške, 12. VI. 1742. — Brod na 
Savi /danas: Slavonski Brod/, 25. XI. 1812.) 
franjevac, jezikoslovac i crkveni pisac. Gi- 
mnaziju je završio u Budimu 1760., u fra- 
njevački red stupio je 1761. u Baču. Filo- 
zofiju je studirao na filozofskom učilištu 
u Budimu 1763.-66., a teologiju na bogos- 
lovnoj školi u Osijeku 1766.-70. Bio je uči- 
telj pučke škole u Vukovaru 1770., zatim 
profesor filozofije na visokoj franjevačkoj 
filozofskoj školi u Brodu 1770.-73., profesor 
u gimnaziji u Osijeku 1774.-76. i profesor 
dogmatskoga bogoslovlja i crkvenoga pra- 
va na visokoj bogoslovnoj školi u Osijeku 
1774. i 1777.-83. Kapelan u Požegi bio je 
1776.-77., gvardijan i župnik u Našicama 
1783.-88., gvardijan samostana u Baču 
1800.-04. i Brodu 1806.-12. U Budimu je 
boravio kao tajnik Provincije sv. Ivana Ka- 
pistranskoga 1791.-94. i 1797.-1800., kao 
savjetnik provincijala 1794.-97. te njezin 
vikar 1804.-06. 


LANOSOVIĆ 


Kao školski profesor usmjerio je svoj 
rad na objavljivanje gramatičkih priručni- 
ka. God. 1776. u Osijeku je objavio prvu 
latinsku gramatiku pisanu hrvatskim je- 
zikom Uvod u latinsko ricsih slaganje s? 
nikkima nimacskog jezika bilixkama za 
korist slovinskih mladichah sloxen, koju 
karakterizira terminološki purizam — pre- 
vođenje latinskih, pomnjiv izbor naslijeđe- 
nih ili stvaranje novih hrvatskih termina. 
Zatim je 1778. u Osijeku na njemačkom 
objavio gramatiku hrvatskoga jezika (»sla- 
vonskoga«, odnosno »iliričkoga iliti slavon- 
skoga«) Neue Einleitung zur Slavonischen 
Sprache (hrv. Novi pristup slavonskomu 
jeziku), koja je doživjela drugo izdanje već 
1789. ponovno u Osijeku, a treće dopunjeno 
izdanje 1795. u Budimu. Njome se potvr- 
dio kao jedan od najboljih dopreporodnih 
gramatičara — nadovezuje se na hrvatsku 
jezikoslovnu tradiciju staru više od 150 go- 
dina, a iako mu je narječna osnovica što- 
kavski ikavski tip, bogatstvom sinonima u 
leksikografskim prilozima (njemačko-hr- 
vatski rječnik u prvim dvama izdanjima te 
njemačko-hrvatsko-madžarski rječnik u 
trećem) dokumentirao je prepletenost tri- 
ju hrvatskih narječja. Gramatika sadržava 
i konverzacijske primjere, uzorke pisama te 
popis crkvenih i svjetovnih zvanja. 


Tijekom kasnijega radnoga vijeka po- 
svetio se oblikovanju i afirmaciji hrvat- 
skoga književnoga jezika zalažući se da u 
njega uđe što više slavonsko-podunavske 
jezične baštine. God. 1783. odlukom cara 
Josipa II. imenovan je, zajedno s Joakimom 
Stullijem i Josom Krmpotićem, u tročlanu 
komisiju za izradu »ilirskoga« pravopisa i 
gramatike u Beču, za ujednačivanje dubro- 
vačke grafije sa slavonsko-dalmatinskom, 
koja je tada uvedena u škole na dva pod- 
ručja Trojednice: u Hrvatskoj i Slavoniji. 
God. 1788. pozvan je u Beč da sudjeluje 
u konačnoj redakciji latinsko-hrvatsko-ta- 
lijanskoga rječnika J. Stullija i doda mu 
njemačke riječi, koja je vjerojatno dovrše- 
na 1791. (Dictionarium Stullianum illyri- 
co-germanico-italico-latinum). lako nije 
tiskana ni sačuvana, poslužila je pri izradi 
rječnika što su ih poslije izdavali J. Stulli 1 
Josip Voltić (Voltiggi). 

U Budimu je objavio molitvenik u 
duhu katoličke obnove Bogomolna knjiži- 
ca (1782.) te je priredio hrvatski prijevod 
nedjeljnoga i blagdanskoga lekcionara s la- 
tinsko-njemačkoga izvornika Evanđelistar 
ilirički (1794.), u čijem je uvodu iznio svoju 
pravopisnu i jezičnu koncepciju. Uređivao 
je hrvatske pučke kalendare (»ilirički ka- 
lendari«), koji su tiskani u Osijeku 1778.-86. 
Ostavio je u rukopisu nekoliko započetih 
višejezičnih rječnika, više samostanskih 
kronika, teološke i pravne spise te pjesme, 
ali su mnogi izgubljeni. 


EVANGJELISTAR 


ILLIRICSKI 
za 
SVE NEDILJE I SVETKOVINE 
FRIKO GODINE 
LE TLITJETI 
GOSPODINA NAŠHEGA ISUSA 
KEKSTA 
MUKKAMI 
sapno 
NA BŠTICIJ ZAZUM, 1 CSISTIJE PITIJENJE 
narapaa 
.. 
0,F. MARIANU LANOSSOVICHU 
sraninon 
Gpukicanou 


Bageddenj | Zakoma Cerhvengja igda foma Shelae 
o naka Bola 
#1. Truda Mi. Boa Sd oboje. 


U BUDIMU 
SLOVIMA MUDROSKUP-HTINE KRALJEVSKE 
GODINE M. pdE XE vi š 


M. Lanosović, Evangjelistar illiricski, 
Budim, 1794. 

Erudit i prosvjetitelj, svojim filološkim 
radom pridonio je stvaranju jedinstvenoga 
pravopisa i hrvatskoga standardnoga jezi- 
ka na temelju novoštokavštine zapadnoga 
tipa. Njegovo leksičko djelo rasvijetljeno je 
1983. na obljetničkom znanstvenom skupu 
u Slavonskom Brodu. Svojim djelovanjem 
među podunavskim Hrvatima pomogao je 
njihovu uključivanju u proces standardiza- 
cije hrvatskoga književnoga jezika. 


Djela: Uvod u latinsko ricsih slaganje s' nikkima 
nimacskog jezika bilixkama za korist slovinskih 
mladichah sloxen, Ossik, 1776; Neue Einleitung 
zur slavonischen Sprache, Esseck, 1778 (1789?, 
Ofen, 17952); Boggomolna knjixica iz pismah Da- 
vidovih i cerkvenih knjigah pomnjivo sloxena, i na 
svitlost dana za duhovnu korist dushah kerstjan- 
ski, Budim, 1782; Evangjelistar illiricski za sve 
nedilje i svetkovine priko godine s' csetirima Gos- 
podina nashega Isusa Kersta mukkami, Budim, 
1794. 


Lit.: J. Jakošić, Scriptores Interamniae vel Panno- 
niae Saviae, nunc Slavoniae dictae, 1795, u: M. 
Šrepel, Jakošićev spis: Scriptores Interamniae, 
Građa za povijest književnosti hrvatske, JAZU, br. 
2, Zagreb, 1899; M. Moguš, Povijest hrvatskoga 
književnoga jezika, Zagreb, 1998; Zbornik radova 
o Marijanu Lanosoviću, Osijek, 1985; Hrvatska 
enciklopedija, 6, Zagreb, 2004; Hrvatski franje- 
vački biografski leksikon, Zagreb, 2010; Hrvatski 
biografski leksikon, 8, Zagreb, 2013; M. Tatarin, 
Jedna slavonska svjetovna drama tiskana u 18. sto- 
ljeću, Croatica : časopis za hrvatski jezik, književ- 
nost i kulturu, 57, Zagreb, 2013; R. Skenderović, 
Povijest podunavskih Hrvata (Bunjevaca i Šoka- 
ca) od doseljavanja do propasti Austro-Ugarske 
Monarhije, Subotica — Slavonski Brod, 2017. 


R. Skenderović 


LANYI, Ernć (Langsfeld, Ernest) (Pe- 
šta, 19. VII. 1861. — Subotica, 13. III. 1923.), 
glazbenik, skladatelj, glazbeni pedagog. 
Glazbeno se obrazovao privatno, na Kon- 
zervatoriju u Minchenu kao mladić, a po- 
slije ina Muzičkoj akademiji u Budimpošti. 
U međuvremenu je bio dirigent u nekoli- 
ko gradova te se afirmirao kao madžarski 
tekstopisac i skladatelj. Rođeno prezime 
Langsfeld pomadžario je 1884. Bio je ko- 
repetitor u budimpeštanskoj operi, zboro- 
vođa katedrale u Jegri (madž. Eger) te rav- 
natelj Muzičke škole u Miskolcu. Nakon 
smrti ravnatelja Muzičke škole u Subotici 
Ferenca Gaala, dolazi u Suboticu 1907.1 
postaje novim ravnateljem te škole, znatno 
unaprijedivši njezinu organizaciju i podi- 
gavši razinu kvalitete. Osnovao je Subotič- 
ku filharmoniju 1908. Nakon umirovljenja 
1919. bio je zborovođa u crkvi sv. Terezije 
Avilske do smrti. 


Neven je u nepotpisanom članku 
»Hallod-e te Binj6 liny!« (Čuješ li, Bu- 
njo-djevojko!) zabilježio jedan incident 
nakon njegova dolaska u Suboticu: »Naša 
gradska općina prije nikoliko miseci iza- 
bere za upravitelja mistne mužičke škole 
nekog g. Lanyi profesora muzike i hvalje- 
nog magjarskog muzičara... Isti g. dodje 
u Subaticu zauzme svoje misto i masniju 
plaću i da se oduži nama Bunjevcima koji 
u tako velikom broju stanujemo u Subotici 
spiva jednu porugljivu pjesmu 'Hallod-e 
te Bunjo lany? itd. Ovaj "divni" plod umjet- 
ničkog duha prikazan je na zabavi mistne 


LASTA 


magj. pivačke družine 'Dalarda' i kako su 
nas informirali, koji je Bunjevac na istoj 
zabavi bio prisutan, taj se smutio nad tako- 
vim neslanim blesgarijama. Mi se čudimo 
g. profesoru već kao intelligentnom čovi- 
ku, a kao umjetniku i pjesniku još i većma 
da je svoj duševni dar trošio na tako dilo, 
koje vridja narodni ponos i osićaj velikog 
dila Subotice. Da g. Lanyi zna da u Subo- 
tici ima Bunjevaca vidi se iz toga što je o 
Bunjevcima pjesmu spjevao, a da nas u 
tako velikom broju ima ovde u Subotici to 
je mogo zapitati ma kojeg pandura. Ako g. 
Lanyi onaj dio njegove mastne plaće koji 
mu se iz našeg bunjevačkog poreza tiče 
nepodiže onda neka nam se ruga. Ali ako 
se njegova umjetnička duša ne žaca naši 
para onda neka nam se i neruga«. Iako je 
subotički list vladajuće Stranke neovisno- 
sti Fuggetlensćg 18. VII. 1907. u jednom 
članku negativno pisao o Lanyijevoj pjesmi, 
koju naziva »Bunyo nota«, da vrijeđa Bu- 
njevce, Neven je u slijedećem broju ostao 
kod osude Lanyijeve pjesme, za koju piše 
da su kasnije doznali da ju je autor »okr- 
stio« imenom »Bunyo6 nota« (Pjesma Bu- 
nje), te ustrajao u tvrdnji da mjesni madžar- 
ski listovi Bdcskai Hirlap i Fiiggetlenseg 
neutemeljeno drže da je Neven napao auto- 
ra zato što je Madžar i zastupa madžarsku 
kulturu. 


Lit.: A Pallas Nagy Lexikona, 11, Budapest, 1895; 
Neven, 7,8/1907, Subotica; P. Ujvari (ur.), Magyar 
Zsido Lexikon, Budapest, 1929; A. Lebl, Građan- 
ske partije u Vojvodini 1887 — 1918, Novi Sad, 
1979; A. Kenyeres (ur), Magyar ćletrajzi lexikon 
1000—1990, Budapest, 2001. 

S. Bačić 


LASTA, stolna sorta grožđa. Stvorena je 
na oglednom dobru Poljoprivrednoga fa- 
kulteta u Novom Sadu u Srijemskim Kar- 
lovcima križanjem sorata Muscat de Saint 
Vallier i Ljana. Autori su Petar Cindrić i 
Nada Korać. Priznata je 1991. 


Razvija snažan čokot s neurednim 
rastom mladara. List je srednje veličine, 
petodijelan, s otvorenim bočnim urezi- 
ma. Drškin je urez široko otvoren u obli- 
ku velike zagrade. Površina je lista glatka, 
svijetlozelena, sa slabo dlakavim naličjem. 

LASTA 


Cvijet je hermafroditan. Kad je hladno i 
kišno u vrijeme cvatnje, slabije se oplođava. 
Grozd je velik, stožast, rastresit, na dugoj 
zeljastoj dršci. Bobice su krupne, izdužene 
(25,8 x 19,5 mm) žute boje, često s mrkim 
pjegama na osunčanoj strani. Pokožica je 
bobica tanka, topiva i čini cjelinu s pulpom, 
koja je izrazito hrskava. Okus je grožđa 
vrlo fin, osvježavajući. 


Sazrijeva u drugoj polovini rujna. Za- 
htijeva dugu rezidbu. Prinosi osciliraju po 
godinama. Razvija puno nerodnih zapera- 
ka. Osjetljiva je na niske temperature. Nije 
osjetljiva na sivu plijesan grožđa, ima vi- 
soku toleranciju na peronosporu, međutim 
veoma je osjetljiva na pepelnicu. Formira 
gust neuredan špalir te zahtjeva puno rada 
sa zelenim dijelovima čokota. Nakuplja 
mnogo šećera. Grožđe se može dugo ču- 
vati na čokotu jer ne gubi svježinu, a i ose 
ga slabo napadaju. Uzgaja se uglavnom na 
okućnicama radi zadovoljavanja lokalnih 
potreba za stolnim grožđem. 


Lit.: P. Cindrić, N. Korać, V. Kovač, Sorte vinove 
loze, Novi Sad, 2000; E. Hajdu, Gy. Bistrai, P. 
Cindrić, D. Ivanišević, N. Korać, J. Lazar, M. Me- 
dić, S. Szegedi, Sorte vinove loze, sadni materijal 
i bolesti, Budapest, 2011. 

P. Cindrić 


LATINOVICZ, Filip >Latinović, Filip 


LATINOVIĆ, plemićka porodica. Podrije- 
tlom je iz Kotora u Boki kotorskoj (nekada 
u Dalmaciji, danas u Crnoj Gori). Prezi- 
me upućuje na njihovu katoličku vjerois- 
povijed jer su se pravoslavci i katolici na 
južnoslavenskom području međusobno na- 
zivali »Latinima« i »Grcima«. U Madžar- 
sku su se zajedno s drugim Dalmatinima 
doselili bježeći pred Osmanlijama potkraj 
XVI. i početkom XVII. st. te su se naselili 
u Bačkoj. Prvi poznati član porodice bio 
je Tadej, koji se sa sinovima Danielom i 
Stipanom nastanio u Baji. Njih su trojica u 
Beču 23. IX. 1719. od kralja Karla III. do- 
bili plemićki naslov za vojne zasluge jer su 
od 1687. kao graničari branili Vojnu gra- 
nicu od Turaka. Plemstvo je proglašeno na 
županijskoj skupštini 16. IV. 1720. Daniel 

je začetnik kaćmarske grane porodice, a 
Stipan veće boršotske grane. 


Nakon razvojačenja Latinovići su od 
Ugarske komore uzeli u najam posjede na 
golemim pustarama u okolici Baje. Prvi 
veći posjedi kojima su postali vlasnici bile 
su pustare Boršot (madž. Bacsborsod) i 
Legyen, koje su 1725. i 1726. Daniel i Sti- 
pan Latinović kupili od bačkoga podžupa- 
na Ferenca Hammerschmidta (ovaj ih he 
stekao 1712. darovnicom od ugarskoga 
palatina). Darovnicu za Boršot ugarski im 
je palatin potvrdio 10. II. 1726. Po njemu 
je nastao pridjevak Boršotski (Borsodi, de 
Borsod), koji je u Beču 30. X. 1747. dobio 
bački podžupan i kraljevski savjetnik Petar 
Latinović sa svojom rodbinom. Od četvo- 
rice njegovih sinova Ivan i Josip (sinovi iz 
njegova drugoga braka s barunicom Anom 
Brnjaković) kupili su 1798. od Ugarske 
komore posjed Kaćmar, koji im je kralj 
Franjo (Ferencz) II. dodijelio darovnicom 
od 12. VI. 1801., od kada nose 1 pridjevak 
Kaćmarski (de Katymar). Na kraju, na- 
puštenu pustaru Madaroš, koja je nakon 
protjerivanja Turaka 1712. palatinovom 
donacijom pripala Janosu Osztroziczkyju 
i njegovu sinu Imreu, prvo su dali u zalog, 
a zatim 1751. i prodali bačkomu podžupa- 


Latinović-Horthyjev dvorac u Kaćmaru 


nu Petru Latinoviću. Prema županijskomu 
katastarskomu popisu iz 1826. s 44.241 ju- 
trom bili su peti po veličini veleposjednici 
u Bačko-bodroškoj županiji (iza Ugarske 
komore s 514.336, kneza Grašalkovića sa 
108.663, grofa Brunswicka s 57.479 i baru- 
na Orezyja s 44.598 jutara), što je bilo više 
od kalačko-bačkoga nadbiskupa s 38.031 


ili grada Subotice s 34.297 jutara. Pusta- 
re Boršot i Madaroš Latinovići su naselili 
1781., odnosno 1787. 


Smatra se da su, uz najutjecajnije Gra- 
šalkoviće, bili najmoćnija dalmatinska 
porodica, te jedna od najbogatijih ne samo 
u Podunavlju nego i u cijeloj Ugarskoj. 
Biskup Ivan Antunović po Latinovićima 
je oblikovao likove u svojem romanu Po- 
sliednji Gizdarev. Na županijskom popisu 
plemića 1841. članovi porodice popisani 


Grb porodice Latinović 


su u Baji, Boršotu, Legyenu, Madarošu i 
u Somboru. Iz te porodice proglašeno je 
28 plemića. Kao vrlo utjecajni posjednici 
obnašali su najviše javne dužnost u upra- 
vi Bačko-bodroške županije: Petar je od 
1748. bio drugi dožupan, a 1759.-73. prvi 
dožupan, Ivan prvi dožupan 1786., Tadej 
glavni kotarski načelnik 1781.-85., a dru- 
gi dožupan 1797.-1801., Beno glavni žu- 
panijski bilježnik 1825.-38., Karlo glavni 
bilježnik od 1838., a drugi dožupan 1842.- 
48., Zsigmond drugi dožupan 1849., Moric 
prvi dožupan 1863.-67., Pavle veliki župan 
1901.-06., a mnogi su bili glavni plemićki 
suci, suci sudbenih stolova, podbilježnici, 
prisjednici itd. Neki su bili i županijski 
nunciji (zastupnici) na zasjedanjima Ugar- 
skoga sabora u XVIII. i XIX. st.: Nikola 
(1730.-1811.), Ivan (1746.-1823.), Karlo 
(1800.-1855.) i Lajos (1805.-1869.). Muški 
članovi obitelji mahom su bili pravnici i 
vojni časnici. Članice ove porodice u XIX. 
i XX. st. udajama su ušle u krug najviše 
madžarske aristokracije. Bogatstvo i utje- 
caj, uz obnašanje mnogih dužnosti u župa- 


LATINOVIĆ 


nijskoj upravi, i ženidbene veze kao poslje- 
dicu su imali jaku integraciju u madžarsko 
plemstvo i asimilaciju svih članova porodi- 
ce, koja je bila uvelike završena do sredine 
XIX. st. 


Zahvaljujući velikomu bogatstvu čla- 
novi porodice imali su kaštelje (dvorce) 
i kurije u oba svoja sjedišta (Boršotu i 
Kaćmaru), kao i u Madarošu. Sačuvani 
su samo objekti u Boršotu: dvorac Josipa 
Latinovića i dvorac Ernesta Latinovića-Pu- 
chera-Schumachera-Sauerborna te kurija 
Gedeona Latinovića. Uništeni su im dvor- 
ci i kurije u Kaćmaru (Latinović-Hort- 
hyjev dvorac i kurija Ivana Latinovića), 
u Madarošu (kurija Albe Latinovića), u 
Boršotu (kurija Nikole Latinovića) i u 
Madaroš-Goboljaraspuszti (kurija Oskara 
Latinovića). 


Opis grba: U plavom štitu zlatni lav 
maše crvenom zastavom. U plemićkoj 
kruni iznad štita izdiže se vitez u oklopu 
i šljemu s plavo-crvenim perjem, koji na 
maču drži odrubljenu tursku glavu. 


Lit.: 1. Nagy, Magyarorszdg csalddai czimerekkel 
es nemzekrendi tablakkal, 7, Pest, 1860; Gy. 
Dudas, A borsodi 6s katymdri Latinovits-csaldd 
tortćnete, Zombor, 1899; S. Borovszky (ur.), 
Bacs-Bodrog vdrmegye, 2, Budapest, [1909]; M. 
Mandić, Bunjevačko plemstvo, Subotička Danica 
ili Bunjevačko-Šokački kalendar (sa slikama) za 
prostu godinu 1927, Subotica, b. g.; M. Evetović, 
Život i rad biskupa Ivana Antunovića, Subotica, 
1935; A. Sekulić, Bački Hrvati, Zagreb, 1991; M. 
Szluha, B4cs-Bodrog vdrmegye nemes csalddjai, 
Budapest, 2002. 

L. Heka 


LATINOVIĆ, Beno (Latinovits, Bend, 
Benjamin) (Budim, 10. VIII. 1785. — Ka- 
lača, 24. XII. 1872.), županijski dužno- 
snik. Rođen je u brojnoj obitelji glavnoga 
plemićkoga suca i saborskoga zastupnika 
Nikole iz boršotske grane porodice i Kate, 
rođ. Kiršić. Najprije je 1809. imenovan za 
drugoga podbilježnika u županiji, zatim 
1811. za prvoga podbilježnika, a županij- 
ski glavni bilježnik bio je 1825.-38. Bio je 1 
glavni županijski plemićki sudac. Ostali su 
zabilježeni svečani govori Bene Latinovića 
i prvoga podžupana Jozsefa Odryja Pačir- 
skoga u prigodi svečanoga ustoličenja ba- 

runa Josipa Rudića Almaškoga ml. za na- 
mjesnika velikoga župana Bačko-Bodroške 
županije 11. IX. 2020. u županijskom sje- 
dištu Somboru. 


Djelo: A megyebeli karok es rendek nevćben mon- 
dott beszede, Pćcs, b. g. 


Lit.: G. Petrik, Magyarorszdg bibliographidja 
1712-1860, 1, Budapest, 1888; Gy. Dudas, A bors0- 
di es katymdri Latinovits-csalad tortćnete, Zom- 
bor, 1899; J. Szinnyei, Magyar irok elete 6 mun- 
kđi, 7, Budapest, 1900; K. Bunić, Prilog kulturnoj 
povijesti bunjevačko-šokačkih Hrvata, Subotica, 
1946; M. Szluha, Bdcs-Bodrog vdrmegye nemes 
csalddjai, Budapest, 2002. 

L. Heka 


LATINOVIĆ, Filip (Latinovicz, La- 
tinovits, Fiil&p) (?., 1784. — Pešta, 22. V. 
1821.), županijski dužnosnik. Sin je Lovre 
mlađega, a unuk Lovre starijega, jednog 
od braće Latinović (ostali su Antun, Jakov, 
Đuro) kojima je Šime Antunović prodao 
dio imanja koji je pripadao njegovu mlađe- 
mu bratu Stipanu Antunoviću, šukundjedu 
Ivana Antunovića. Praunuk je Stipana La- 
tinovića, koji je s bratom Danijelom dobio 
plemstvo 1719. i postao rodonačelnik »veli- 
ke i razgranate plemićke porodice Latinovi- 
ća«. Bio je županijski perceptor (blagajnik 
zemaljskoga poreza) i prisjednik sudbeno- 
ga stola Bačke županije. Njegovo se ime 
nalazi na nadgrobnoj ploči u crkvi Blažene 
Djevice Marije u središtu Budimpešte, kraj 
Elizabetina mosta. 


Prema razgovoru Miroslava Krleže s 
Anđelkom Malinarom, po njemu je Krleža 
nazvao glavnoga junaka u svojem romanu 
Povratak Filipa Latinovicza. Publicist Zvo- 
nimir Kulundžić daje moguće objašnjenje 
pod kojim se okolnostima Krleža upoznao 
s imenom Filipa Latinovića: »Možemo 
pretpostaviti da je Krleža to ime i prezime 
pročitao tu za vrijeme svojih meditiranja 
i solilokvija, dok se školovao u budimpe- 
štanskoj Vojnoj akademiji Ludoviceum; da 
je to ime kao hrvatsko privuklo njegovu 
pažnju, pa da se na neki spiritualni način s 
njim srodio i drugovao s tim pokojnikom, 
a mnogo godina kasnije sjećajući se svoje 
mladosti ono mu se nametnulo, kad je pi- 
sao taj svoj roman.« 

Lit.: Gy. Dudas, A borsodi 6s katymdri Latino- 
vits-csaldd tortćnete, Zombor, 1899; M. Evetović, 
Život i rad biskupa Ivana Antunovića narodnog 
preporoditelja, Subotica, 1935; A. Malinar, Pred- 
govor, u: M. Krleža, Povratak Filipa Latinovića, 
Sarajevo — Zagreb, 1980; Z. Kulundžić, Tajne i 
kompleksi Miroslava Krleže, Ljubljana, 1988; M. 
Szluha, B4cs-Bodrog vdrmegye nemes csalddjai, 
Budapest, 2002. 

V. Nimčević 


LATINOVIĆ, Gabriel (Latinovits, Lati- 
novics, Latinovich, Gabor, Gabor J6zsef 
Benedek) (Baja, 14. III. 1825. — Budimpe- 
šta, 8. V. 1897.), naslovni biskup i kalački 
kanonik, saborski zastupnik. Bio je sin 
plemićkoga suca Maksimilijana (Mikse) 
iz boršotske grane porodice i Janke (Jo- 
hanne) Kardos, oboje iz Baje. Gimnaziju 
je polazio u Kalači i kod pijarista u Baji, a 
zatim je mudroslovlje završio u Jegri (madž. 
Eger) te teologiju u Kalači. Zaređen je 1848. 
U Dautovu (zmadž. Davod) bio je kapelan 
1848.-50., upravitelj župe u Boršotu madž. 
Bacsborsod) 1851.-56., župnik u Baškutu 
(madž. Vaskut) 1857.-64 i u Baji 1865.-78. 
Od 1866. bio je prepozit Svetoga Stjepa- 
na. Bio je bajski arhiđakon 1870.-78, stariji 
kanonik magistar 1879.-81., potiski arhiđa- 
kon 1882.-86., bački arhiđakon 1887.-88., 
katedralni arhiđakon 1888.-93, bački mali 
prepozit 1893.-95. te kanonik kustos 1895.- 
97. Za naslovnoga biskupa Budve izabran 
je 1890. 


Aktivno je sudjelovao u javnom živo- 
tu Baje, pa je bio prvi predsjednik Kato- 
ličke udruge mladih (madž. Katolikus 
Legćnyegylet) i voditelj Prve bajske ženske 
udruge dobročiniteljica (madž. Bajai Elso 
Jot&kony Noegylet). Jedan je od utemeljite- 
lja osnovne škole Kalačke družbe školskih 
siromašnih sestara Naše Gospe u Baji (po- 
čela je sradom 1872.). Za tu je svrhu nje- 
gova rođakinja Aurelia Latinović već 1863. 
oporučno ostavila novčani iznos. Mnogo 
je rada uložio u organiziranje školstva u 
okviru crkve i Bačko-bodroške županije. 


Četiri puta bio je biran za zastupnika 
Bačko-bodroške županije u Ugarskom 
saboru (1878.-92.), pa je uglavnom bora- 
vio u Budimpešti. Zastupao je stajališta 
vladajuće Liberalne stranke. Bio je i član 


Ugarske delegacije koja je s Austrijskom 
delegacijom rješavala zajedničke državne 
poslove (vanjski i vojni poslovi te financije 
vezane za njih). U saboru je rijetko govorio. 
Tek se dva puta odlučnije zauzeo za obranu 
svojih stajališta. Prvi je put to bilo u pita- 


Gabriel Latinović 


nju izgradnje željezničke pruge Subotica 
— Baja kao dijela putnoga pravca Budim- 
pešta — Zemun, a drugi put 1883. branio 
je zakonski prijedlog o srednjoškolskom 
obrazovanju. Zalagao se za pravo vjerskih 
zajednica da slobodno osnivaju škole. Usto 
je smatrao da se u manjinskim školama tre- 
ba kao obvezni predmet poučavati madžar- 
ski jezik. No njegovo političko angažira- 
nje dovelo je i do konfrontacija (1880. na 
izborima je pobijedio sa samo 26 glasova 
više), dio tiska također je kritički pisao o 
njemu, žalili su se i biskupu kako stajali- 
šta Liberalne stranke i svećeništvo ne idu 
zajedno. Zatim su neki počeli agitirati za 
njega kao budućega biskupa, uključujući tu 
i ministra za vjerska pitanja Agostona Tre- 
forta, tvrdeći da se radi o pravom Madžaru 
i državnim idejama vjernom mužu, koji će 
se suprotstaviti »panslavenskim idejama«. 
No kako je uvođenje građanskoga braka 
bilo je jedna od najbolnijih tema u odnosi- 
ma Crkve i države u drugoj polovini XIX. 
stoljeća (koji je u Madžarskoj konačno 
uveden 1894.), kada je Gornji dom (Kuća 
velikaša) Ugarskoga sabora 1884. odbio 


LATINOVIĆ 


taj zakonski prijedlog, a Zastupnički dom 
prihvatio, kalački nadbiskup Haynald i La- 
tinović našli su se na različitim stranama, 
premda se ne zna je li kanonik glasovao 
kao i njegovi stranačke kolege. Slijedom 
toga 1886. na upražnjeno mjesto biskupa u 
Banskoj Bystrici (zmadž. Besztercebanya) 
imenovan je kalački kanonik Imre Bende 
(rođen također u Baji), koji je kao župnik 
bio zastupnik Novoga Sada u Ugarskom sa- 
boru. No dobri odnosi između nadbiskupa 
i župnika nisu narušeni, pa je 1888. imeno- 
van opatom Svete desnice. 


Uoči smrti želio je otputovati na uobi- 
čajeno liječenje u Opatiju, ali je iznenada 
preminuo od zatajenja srca. Posljednji po- 
sjetitelj koji ga je obišao bio je rođak Ivan 
Latinović, član Kuće velikaša. U nekro- 
logu objavljenom u lokalnom listu Bajai 
Kozlony spominje se njegova omiljenost 
i dobrota, zahvaljujući kojima je stekao 
brojne prijatelje i poštovatelje. Oporukom 
je odredio da se njegovi privatni rukopisi, 
pisma, fotografije i ostali dokumenti unište 
i zapale, a za izvršitelja oporuke odredio je 
rođakinju Lauru Latinović. Pokopan je 11. 
svibnja u Kalači u svećeničkoj kripti jav- 
noga groblja. 


Lit.: A Pallas nagy lexikona, 11, Budapest, 1895; 
Gy. Dudas, A borsodi 6s katymdri Latino- 
vits-csaldd tortćnete, Zombor, 1899; J. Szinnyei, 
Magyar irok elete 6s munkdi, 7, Budapest, 1900; 
Magyar Katolikus Lexikon, 7, Budapest, 2002; A. 
Lakatos (ur.), A Kalocsa-Bdcsi Foegyhdzmegye 
Torteneti sematizmusa 1777-1923, Kalocsa, 2002; 
A. Lakatos, Latinovics Gdbor (1825-1897) cimze- 
tes piispok, kalocsai kanonok eletrajza (http:// 
docplayer.hu/10490564-Latinovics-ga- 
bor-1825-1897-cimzetes-puspok-kalocsai-kano- 
nok-eletrajza.html — pristupljeno 29. XIII. 2020). 
L. Heka 


LATINOVIĆ, Geza (Latinovits, Gćza) 
(Pešta, 8. II. 1863. — Budimpešta, 19. IV. 
1914.), saborski zastupnik, počasni glavni 
županijski bilježnik, dopredsjednik Povi- 
jesnoga društva Bačko-bodroške županije, 
putopisac. Sin je Ilije Latinovića iz kać- 
marske grane porodice i Judite Latinović iz 
boršotskog ogranka. Brat je Pavla Latino- 
vića. Školovao se u bajskoj kraljevskoj ka- 
toličkoj gimnaziji, a maturirao je u budim- 

peštanskoj gimnaziji u V. okrugu. Pravo je 
studirao u Beču i Budimpešti. U madžar- 
skoj prijestolnici kao dragovoljac služio je 
1880. godinu dana u carskoj i kraljevskoj 4. 
husarskoj pukovniji. Položivši časnički is- 
pit, imenovan je pričuvnim časnikom. Bio 
je počasni glavni bilježnik Bačke župani- 
je i 15 godina dopredsjednik Povijesnoga 
društva Bačko-bodroške županije, čiji je 
rad obnovio. Uspješno je vodio arheološka 
istraživanja na području županije. 


God. 1890. pošao na svoje sedmogodiš- 
nje putovanje svijetom. Obišao je zapadnu 
Europu (Njemačku, Italiju, Francusku, En- 
glesku), Rusiju, Švedsku, Norvešku, cijeli 
Balkan i Tursku, nadalje sjevernu Afriku 
(Alžir, Tunis), Bliski istok (Siriju, Pale- 
stinu), Cejlon i Britansku Indiju. Držao je 
predavanja o svojim putovanjima u Indiji 
iu Madžarskom geografskom društvu te 
je objavio poseban otisak predavanja pod 
nazivom A maharadsdk honabol (Iz domo- 
vine maharadža). Časopis Madžarskoga 
društva geografa Foldrajzi Kozlemenyek 
izvijestio je 1896. o uspjehu predavanja i 
o brojnoj publici. Njegovi su putopisi bili 
rado čitani, a objavljivao ih je u različitim 
časopisima i novinama (Politikai Ujdon- 
sagok, Budapest; Egyetertes, Budapest; 
Pesti Hirlap; Fovdrosi Lapok; Nemzet, Bu- 
dapest; Vasdrnapi Ujsdg, Budapest; Buda- 
pesti Hirlap; Bdcskai Ellenor, Szabadka; 
Bacska, Zombor; Ujvidek, Ujvidek; Aradi 
Kozlony; Arad; Magyar Salon, Budapest). 
Među ostalim, pisao je i s više puta po- 
navljanoga boravka na južnoslavenskom 
području: Šetnja Bosnom (Egy sćta Bo- 
szniaban, Pesti Hirlap, 169/1892), Lov u 
Bosni ( Vadaszat Boszniaban, Egyetertes, 
142/1892), Putovanje u Crnu Goru (Utazas 
Montenegroban, Egyetertes, 165/1892), 
Uzduž Jadranskoga mora (Az Adriai-ten- 
geren v€gig, Egyetćrtćs, 131/1892), Utisci 
s puta po Dalmaciji (Utićlmćnyek Dalma- 
ciabol, Fovarosi Lapok, 1892), Lov u oko- 
lici Mostara (Vadaszat Mosztar kornyeken, 
Egyetćrtes, 169/1893), Dva tjedna na dal- 
matinskim otocima (Ket hćt a dalmat szi- 
geteken, Fovdrosi Lapok, 1893) te Ribolov 
u Dalmaciji (Vizi vadaszatok Dalmaciaban, 
Nemzet, 211/1893). U somborskom časopi- 
su Bacska objavio je putopise koje je 1897. 

izdao i kao posebne otiske: /z imperija bi- 
jeloga cara (A feher czdr birodalmabol) i 
Nacrti o Indiji (Vazlatok Indidrol). Njego- 
vi indijskih putopisi ponovno su objavljeni 
u knjizi Stari bački i banatski putopisci 
(R6gi bdcskai 6s bdndti utazok, Ujvidćk, 
1987). U monografiji Bačko-bodroške žu- 
panije iz 1909. navodi se da je o svojem 
dužem boravku u Americi objavio i djelo 
Iz domovine biznisa (A business hazdjdbol). 


Nakon povratka uključio se u javni ži- 
vot te je 1897. izabran za saborskoga zastu- 
pnika grada Bača. Četiri godine poslije po- 
novno je izabran u aljmaškom okrugu kao 
kandidat Liberalne stranke. U parlamentu 
je bio član saborskoga odbora za promet. 
Odlikovan je 1904. Redom željezne krune 
trećega razreda. 


Kao dugogodišnji dopredsjednik župa- 
nijskoga Povijesnoga društva zauzimao se 
za izgradnju palače kulture u Somboru, do 
čega ipak nije došlo, jer se, među ostalim, 
tomu ispriječilo i izbijanje Prvoga svjet- 
skoga rata. Povukao se iz pokreta usmje- 
renih na ostvarenje kulturno-umjetničkih 
i gospodarskih ciljeva 1907. Na potonjem 
području djelovao je kao predsjednik Gos- 
podarskoga saveza te izvršni predsjednik 
štedno-kreditne zadruge i saveza za skla- 
dištenje žitarica. Arhiv porodice pohranio 
je 1899. u Madžarski narodni muzej. 


Iza roditelja naslijedio je kuriju Ge- 
deona Latinovića (Budim, 1790. — Budim, 
1866.), glavnoga odvjetnika Bačko-bodroš- 
ke županije, koju je ovaj sagradio u Boršo- 
tu oko 1830. u klasicističkom stilu. Zgrada 
i danas postoji. 


Djela: A maharadsdk hondbol, Budapest, 1896; 
Vdzlatok Indidrol, Zombor, 1897; A feher czdr bi- 
rodalmadbdol, Zombor, 1897. 


Lit.: Gy. Dudas, A borsodi 6s katymdri Latino- 
vits-csalad tortenete, Zombor, 1899; J. Szinnyei, 
Magyar irok elete 6s munkdi, 7, Budapest, 1900; 
S. Borovszky (ur.), B4cs-Bodrog vdrmegye, 2, 
Budapest, [1909]; K. Kaich, B4cs-Bodrog Vdr- 
megye Tortćnelmi Tarsulata 1883—1918., Ujvidćk, 
1980; Z. Kalapis, Eletrajzi kalauz, 2, Ujvidćk, 
2003; L. Szendrei, Latinovits Geza, Kagylokiirt, 
45, Budapest, 2007. 

L. Heka 


LATINOVIĆ, Ilija (Latinovits, Ill6s) 
(Baja, 23. X. 1820. — Kaćmar, 29. III. 1886.), 
veleposjednik, sudac. Sin je Šandora, glav- 
noga županijskoga kotarskoga načelnika, 
iz kaćmarske grane porodice i barunice 
Adelheid (Etel) von Geramb, rođ. Lyom- 
ban. Brat je Ivana Latinovića, otac Pavla 
i Geze Latinovića, a šukundjed glumca 
Zoltana. Bio je istaknuta osoba u javnom 
životu Bačko-bodroške županije: husarski 
natporučnik i sudac županijskoga sudbeno- 
ga stola. Isticao se školovanošću i velikom 
kulturom. 


Obiteljski dvorac u Kaćmaru počela je 
graditi 1801. njegova majka barunica Etel 
Geramb, nakon smrti oca Šandora (Baja, 
22. IX. 1785. — Baja, 10. X. 1831.), koji je 
nakon povlačenja iz javnoga života na svo- 
Jim posjedima stvorio uzorno gospodarstvo 
s velikim prihodima. Uz to je stvorio knjiž- 
nicu od oko 14.000 knjiga na francuskom, 
njemačkom, latinskom i madžarskom je- 
ziku. Gradnja dvorca dovršena je 1840-ih, 
kada je gospodarstvom već upravljao Ilija. 
Park koji je okruživao palaču bio je povr- 
šine 50 jutara, pa je zajedno s dvorcem bio 
pravi mamac za elitu Bačke županije i gra- 
da Baje. U njegovim odajama bilo je mje- 
sta za stotinjak gostiju. Na otvorenju su bili 
veliki župan, podžupan, župnik i papinski 
komornik, općinski sudac, aljmaški glavni 
bilježnik, veleposjednici te brojni Bunjevci 
(Endre Latinović, Alojz Išpanović, Šandor 
Mihalović itd.). 

pra 


Obnovljena Latinovićeva kapela u Boršotu 


LATINOVIĆ 


Ilija je, sa suprugom Juditom, 1880. u 
Boršotu, u šumici kraj obiteljskoga vrta, 
podigao kapelu Blažene Djevice Marije, a 
posvetu je obavio kalački kanonik Gabriel 
Latinović. Mijo Mandić u nekrologu u Ne- 
venu piše da, iako ga oplakuju stanovnici 
Kaćmara, Boršota i Madaroša, »poglavi- 
ta žalost je snašla ipak nas Kaćmarce, jer 
smo mi najviše i u najvećoj miri uživali do- 
brobit njegove blagodarne desnice« jer je 
»bio i osobiti podpomagatelj obćega dobra, 
podpora ubogih i sirotah i veliki dobrotvor 
crkve 1 školstva«. 


Njegova kći Margita (Budim, 1866. — 
Gyčmro, 1926.) udala se za generala ko- 
njaništva viteza Istvana Horthyja (starijega 
brata admirala Miklosa Horthyja, regen- 
ta Madžarske 1920.-44.), te su njih dvoje 
upravljali gospodarstvom nakon Ilijine 
smrti. U dvorcu su ostali do 1921., kada 
su na zamolbu Miklosa Horthyja prodali 
dvorac, jer nije bilo uputno da Istvan kao 
jedan od članova glavnoga stožera madžar- 
ske vojske stanuje samo par kilometara 
od državne granice. Obitelj se preselila u 
Gyčmrć, ali je zadržala pustaru Šanac kraj 
Kaćmara, koja se prostirala na površini 
od 1010 jutara. Istvan Horthy se 1930-ih 
godina, prodavši svoje posjede, vratio ži- 
vjeti natrag u selo sagradivši šestosobnu 
kuriju. Prema svjedočenju Toše Iskruljeva, 
prilikom konačnog razgraničenja između 
Kraljevine SHS i Madžarske kada je na 
terenu boravilo posebno međunarodno po- 
vjerenstvo 1922. godine, Kaćmar je ostao 
u Madžarskoj upravo zbog dvorca supruge 
Istvana Horthyja, brata regenta Madžarske. 


Nakon Drugoga svjetskoga rata Lati- 
novićev dvorac u Kaćmaru opustošen je i 
srušen, a imanje je nacionalizirano i do- 
dijeljeno mjesnom poljoprivrednom gos- 
podarstvu. Tzv. »Latinovićeva kapela« s 
kriptom više puta je oštećena i opljačkana. 
Obnovila ju je lokalna samouprava obnovi- 
la sredstvima Europske unije 2016. 


Lit.: Neven, 4/1886, Sombor; T. Iskruvljev, Raspe- 
će srpskog naroda u Sremu 1914 godine i Madžari 
: Sa madžarske granice Bajski trokut i Sent-Andre- 
ja, Novi Sad, 1941; M. Szluha, Bdcs-bodrog vdr- 
megye nemes csalddjai, Budapest, 2002; https:// 

www.sulinet.hu/oroksegtar/data/telepulesek_erte- 
kei/Katymar/pages/006_a_latinovits_csalad.htm 
(pristupljeno 29. XIII. 2020.) 

L. Heka 


LATINOVIĆ, Ivan (Latinovics, Janos) 
(Baja, 11. IV. 1819. — Baja, 6. I. 1892.), vele- 
posjednik. Sin je Šandora, glavnoga župa- 
nijskoga kotarskoga načelnika, i barunice 
Adelheid (Etel) von Geramb, rođ. Lyomban. 
Brat je Ilije Latinovića. Mijo Mandić, rođe- 
ni Kaćmarac, u nekrologu u Nevenu piše 
da je bio »najbogatiji Bunjevac iz starije 
dobe« i da »za njegova ditinstva nije bio 
kaćmarac-bunjevac podregjenik, već sa- 
mostalan gazda, domaćin, pastir il lemeš. 
Iz ove blažene dobe, — premda se nije više 
ni on smio Bunjevcem držati, a da ga da- 
našnje slobodumlje panslavom il izdajicom 
neokrsti, — sačuvao je ništo malo boljega 
čuvstva i za nas. Bunjevačko pravo, bar u 
crkvi štitio je očito. Prvenstvo bunjevač- 
ko nije dao podrediti, zabašuriti ni za čiju 
volju.« Riječ je naime o prijeporu između 
kaćmarskih Nijemaca i Bunjevaca i krnje- 
nja bunjevačkih prava u tamošnjoj crkvi 
sv. Ivana Nepomuka, koje je kulminirao u 
vrijeme župnika Eduarda Navratila 1881., 
kada su njemački mladići nastojali silom 
potisnuti bunjevačke mladiće pred velikim 
oltarom za vrijeme mise. 


Lit.: Neven, 2/1892, Subotica; P. Pekić, Povijest 
Hrvata u Vojvodini, Zagreb, 1930; M. Szluha, Bd- 
cs-bodrog vdrmegye nemes csalddjai, Budapest, 
2002. 

S. Bačić 


LATINOVIĆ, Ivan (Latinovits, Janos) 
(Boršot /madž. Bacsborsodi, 3. XI. 1843. — 
Budimpešta, 17. II. 1909.), veleposjednik, 
pravnik, saborski zastupnik. Sin je Ivana 
Latinovića, glavnoga županijskoga plemić- 
koga suca, iz kaćmarske grane porodice i 
Flore, rođ. Pilasanović. Otac je bačko-bo- 
droškoga župana i diplomata Ivana Latino- 
vića. Gimnaziju je polazio u Beču, a pravo 
je završio u Budimpešti. Za glavnoga bi- 
lježnika Bačke županije izabran je 1867., a 
bilježnik sudbenoga stola bio je 1868.-70. 
Za ravnatelja madžarskoga Crvenoga križa 
izabran je 1868. U Ugarskom saboru bio je 
zastupnik Liberalne stranke za okrug Ri- 

đica 1878.-87. Na inicijativu predsjednika 
ugarske vlade Sandora Wekerlea da se na 
tri ispražnjena mjesta doživotnih članova 
Kuće velikaša (Gornjega doma) Ugarskoga 
sabora imenuju novi članovi Franjo Josip je 
9. II. 1895. kao jednoga od njih imenovao 
Ivana Latinovića. Tri godine poslije kralj 
ga je imenovao viteškim križem Reda sv. 
Leopolda. 


Lit..: Gy. Dudas, A borsodi 6s katymdri Latino- 
vits-csaldd tortćnete, Zombor, 1899; S. Borovszky, 
(ur.), Bdcs-Bodrog vdrmegye, 2, Budapest, [1909]; 
M. Szluha, B4cs-Bodrog vdrmegye nemes 
csalddjai, Budapest, 2002; J. Bo&lčny, K. Jonas, 
Magyarorszdg torvenyhozo testiiletei : A Magyar 
Orszdggyules tisztsegviseloinek adatai 1848 -1990, 
Budapest, 2015. 

L. Heka 


LATINOVIĆ, Ivan (Latinovits, Latino- 
vics, Janos) (Budimpešta, 29. XII. 1893. 
— Kaćmar, 13. III. 1950.), veleposjednik, 
diplomat, župan, saborski zastupnik. Sin 
je pravnika i saborskoga zastupnika Iva- 
na i Marie, rođ. Miko. Zadnji je potomak 
kaćmarske grane porodice. Studirao je u 
Budimpešti, Ziirichu i Cambridgeu. Govo- 
rio je više svjetskih jezika, proputovao je 
Kinu, Japan, Australiju, Afriku i Ameri- 
ku. Nakon stečenoga doktorata političkih 
znanosti radio je kao ataše u madžarskoj 
diplomaciji 1922.-24., kada se vratio na 
svoje posjede u Bačko-bodrošku županiju, 
u kojoj je aktivno sudjelovao u društvenom 
i političkom životu između dvaju svjetskih 
ratova. Za zastupnika županije u Gornjem 
domu Državnoga sabora izabran je 1933. 
Dužnost velikoga župana Bačko-bodroške 
županije i grada Baje obnašao je 1937.-38., 
kada je podnio ostavku. Bio je vitez Mal- 
teškoga reda. 


Svoju kuriju u Kaćmaru, koju je po- 
četkom XIX. st. sagradio bačko-bodroški 
podžupan Josip Latinović, prodao je 1921. 
kako bi kupio dvorac Latinović-Horthy, u 
kojem je živio do kraja Drugoga svjetskoga 
rata, kada je mu je oduzet, kao i gotovo 
cijeli zemljišni posjed. Sovjetska vojska i 
partizani porazbacali su i zapalili vrijedne 
knjige, odnijeli namještaj, parkete i krov, 
ali je u uništavanju dvorca sudjelovalo i 


lokalno stanovništvo. Nekada slavni i bo- 
gato ukrašeni dvorac opustošen je i na kra- 
ju srušen 1951. Zajedno sa sestrom Lilom 
(Sivone Latinovits Lilla) bio je primoran 
živjeti u skromnoj kućici u Kaćmaru. Iako 
su mu vlasti ostavile nekoliko jutara zemlje, 
bez strojeva, konja i znanja kako se uprav- 
lja gospodarstvom nije mogao gospodarski 
stati na noge. Teško je podnio način na koji 
su postupili prema njemu i porodici te je, 
osiromašen i razočaran, umro u 56. godini. 
Vlasti u početku nisu dopustile čak ni da 
bude pokopan u obiteljskoj grobnici, nego 
tek tri godine nakon smrti. 


Ivan Latinović 


Lit.: M. Szluha, Bdcs-Bodrog vdrmegye nemes 
csalddjai, Budapest, 2002; J. B&lčny, K. Jonas, 
Magyarorszdg torvenyhozo testiiletei : A Magyar 
Orszaggyules tisztsegviseloinek adatai 1848 -1990, 
Budapest, 2015; www.sulinet.hu/oroksegtar/data/ 
telepulesek_ertekei/Katymar/pages/006_a_latino- 
vits_csalad.htm (pristupljeno 30. XII. 2019). 


L. Heka 


LATINOVIĆ, Karlo (Latinovits, Karoly) 
(Boršot /madž. Bacsborsod/ 2, 1800. — Pe- 
šta, 30. VIII. 1855.), veleposjednik, visoki 
županijski dužnosnik. Sin je Ivana iz bor- 
šotskog ogranka porodice i Anastazije, rođ. 
Vuković. U upravi Bačko-bodroške župa- 
nije obnašao je visoke funkcije: podbiljež- 
nik 1825.-28., glavni kotarski načelnik 1 
plemićki sudac 1828.-38., glavni bilježnik 
1838.-42, drugi dožupan 1842.-48. Bio je 
zastupnik županije za zasjedanju Ugarsko- 
ga sabora 1844. Za predsjednika Madžar- 
ske čitaonice u Somboru izabran je 1846. 
Tijekom revolucije i madžarske borbe za 
neovisnost 1848.-49. bio je pristalica radi- 


LATINOVIĆ 


kalne politike Lajosa Kossutha neovisnosti 
Madžarske i detronizacije Habsburgova- 
ca. Kada je srpska vojska krajem siječnja 
1849. uputila ultimatum Somborcima da se 
bezuvjetno predaju, na sjednici gradskoga 
magistrata izjasnio se za njegovo prihva- 
ćanje. Za vrijeme dok je Sombor bio pod 
srpskom upravom (12. II. — 30. III. 1849), 
koju su karakterizirale pljačka i uništava- 
nje od strane Srbijanaca, nije izbjegao iz 
grada, a kuću je uspio sačuvati tako što je 
bogato plaćao Srbijance i obilno ih ugošća- 
vao vinom i rakijom. Nakon vojnoga sloma 
madžarske vojske 13. VIII. 1849. austrijski 
feldmaršal grof Laval Nugent imenovao 
ga je 16. VIII. 1849. carskim vojnim ko- 
mesarom za Bačku. Uživao je ugled među 
bunjevačkim i madžarskim građanstvom i 
plemstvom. No zbog protivljenja uspostavi 
posebne krunske zemlje Vojvodstva Srbije 
i Tamiškoga Banata, na inicijativu južno- 
ugarskih Srba smijenjen je 10. X. 1849. 
kada je njegovo mjesto postavljen Isidor 
Nikolić. Sombor je napustio 1850. 


Lit.: Gy. Dudas, A borsodi es katymdri Latino- 
vits-csaldd tortćnete, Zombor, 1899; S. Borovszky 
(ur.), Bdcs-Bodrog vdrmegye, 2, Budapest. [1909]; 
A. Hegediš, Sombor u revoluciji 1848/49, Zbornik 
za istoriju, 38, Novi Sad, 1988; M. Petrov, Bačka 
u revoluciji 1848-1849, Novi Sad, 1999; M. Szluha, 
Bacs-Bodrog vdrmegye nemes csalddjai, Buda- 
pest, 2002; D. Popović, Srpski pokret u Vojvodini 
i buna 1848-1849, Novi Sad, 2009; M. Stepanović, 
Plemićke porodice u Somboru do kraja XVIII veka, 
Sombor, 2018. 

S. Bačić 


LATINOVIĆ, Nikola (Latinovits, Mi- 
kl6s) (Baja, 7. XII. 1730. — Baja, 11. VIII. 
1811.), županijski dužnosnik, saborski 
zastupnik. Sin je Jakova iz boršotskoga 
ogranka porodice i Kate. Otac je župa- 
nijskoga bilježnika Bene Latinovića i 
podžupana Moricza Latinovića. Bio je 
glavni plemićki sudac u županiji. Bio je 
zastupnik Bačko-bodroške županije na 
zasjedanju Ugarskoga sabora 1790.-91. U 
sklopu reorganizacije cjelokupnoga dr- 
žavnoga uređenja i uprave u Habsburškoj 
Monarhiji, koju je započeo car Josip II., u 
Somboru je boravio kao kraljevski povjere- 
nik rukovodeći radom novoga petočlanoga 

gradskoga magistrata 1786.-90., nastojeći 
bolje organizirati i povećati učinkovitost 
gradske uprave u različitim područjima 
njezina funkcioniranja. Na toj dužnosti, na- 
stavno na jozefinsku politiku protiv redov- 
ničkih zajednica i ukidanja franjevačkoga 
samostana u Somboru 1785., predao je fra- 
njevačku crkvu (danas crkva Presvetoga 
Trojstva) svjetovnomu svećeniku Matiji 
Slatkoviću 1786. 


Lit.: Gy. Dudas, A borsodi es katymdri Latino- 
vits-csaldd tortenete, Zombor, 1899; M. Beljanski, 
Letopis Sombora od 1360. do 1800. godine, Som- 
bor, 1974; M. Szluha, Bdcs-Bodrog vdrmegye 
nemes csalddjai, Budapest, 2002; M. Stepanović, 
Plemićke porodice u Somboru do kraja XVIII veka, 
Sombor, 2018. 

S. Bačić 


LATINOVIĆ, Pavle (Latinovits, P41) 
(Boršot /madž. Bacsborsod/, 9. X. 1856. — 
Budimpešta, 28. XI. 1914.), veliki župan, 
novinski urednik, član Gornjega doma 
Ugarskoga sabora, zemljoposjednik. Sin 
je Ilije Latinovića iz kaćmarskog ogranka 
porodice i Judite Latinović iz boršotske 
grane. Brat je Geze Latinovića, a pradjed 
znamenitoga glumca Zoltana. Gimnaziju 
je polazio u Baji, a nakon toga je kao dra- 
govoljac služio jednu godinu u 5. husarskoj 
pukovniji. Nakon stjecanja časničkoga čina 
studirao je pravo u Beču (dvije godine) i u 
Budimpešti. Na javnu scenu stupio je 1881., 
kada je postao virilni član (na temelju po- 
reznog cenzusa) županijske skupštine. Od 
1886. tijekom šesnaest godina bio je refe- 
rent za gospodarsko-ekonomska pitanja u 
županijskoj upravi, o čemu je objavio broj- 
ne radove u županijskim listovima. Postao 
je vrlo utjecajan u cijeloj Bačkoj. Kralj 
Franjo Josip imenovao ga je 1895. za člana 
Gornjega doma (Kuće velikaša) Ugarskoga 
sabora, a tri godine poslije odlikovao viteš- 
kim križem Leopoldova reda. U međuvre- 
menu je 1896. u kotaru Riđica izabran za 
saborskoga zastupnika te ponovno 1900. U 
parlamentu je zdušno branio politiku Libe- 
ralne stranke, kao ekspert za gospodarska 
pitanja bio je vrlo cijenjen, pa je izabran i 
za člana Ugarske delegacije koja je s Au- 
strijskom delegacijom pregovarala o zajed- 

ničkim poslovima (vanjski i vojni poslovi 
te financije vezane za njih) Austro-Ugar- 
ske Monarhije. Njegovi govori u delegaciji 
uglavnom se tiču financijskih pitanja u vezi 
s poljoprivredom i unutarnjim poslovima. 


Velikim županom Bačko-bodroške žu- 
panije imenovan je 18. XI. 1901., a ustoli- 
čen je 12. XII. 1901. u županijskom sjedištu 
Somboru. Njegovo imenovanje na čelo žu- 
panije dočekano je s odobravanjem. Tako 
jei Mijo Mandić u Nevenu pisao: »Pošten 
jeiučen. Uživa povirenje naroda. Rado 
čini usluge pojedinima i općinama. Kao 
poslanik iztaknuo se na državnom saboru 
i u delegacijama... Gospodar Pavle odvi- 
še je dobar, te svakom viruje; jer je srca 
milostiva, te lako popušti na lipe 1 lažljive 
riči.« No predbacio mu je odnarođenost: 
»I Latinović Pavle, kao i ostale naše mla- 
đe spahije — naučio je više tudjih jezika; 
ali jezik svojih pradidova zanemario je.« 
Kao veliki župan inzistirao je na sređiva- 
nju financijskoga poslovanja, a ugarskoj je 
vladi podnio mnoge prijedloge vezane uz 
poljoprivrednu djelatnost, naročito u vezi 
s vinogradarstvom i poticanjem proizvod- 
nje konoplje. U to je vrijeme svilarstvo bilo 
na vrhuncu, pa su mnogi u Bačkoj živjeli 
od toga, naročito siromašnije pučanstvo. 
Željeznička pruga koja vodi kroz Kaćmar 
(od Aljmaša /madž. Bacsalmas/ do Sombo- 
ra) sagrađena je 1903., u vrijeme njegova 
mandata. No 9. XI. 1905. podnio je vladi 


Pavle Latinović 


ostavku, a unatoč tomu što ga je županijska 
skupština 28. XI. 1905. jednoglasno poku- 
šala privoljeti na promjenu odluke, ostao je 
dosljedan. Njegova je ostavka prihvaćena 
28. IV. 1906., kada je za novoga velikoga 
Župana imenovan Karoly Fernbach. 


Bio je predsjednik poljoprivredne šted- 
no-kreditne zadruge Bačke županije, baj- 
ske štedne zadruge te štedne zadruge Sente 
i šajkaških područja. Bio je ujedno pred- 
sjednik Gospodarske udruge Bačke župa- 
nije i glavni urednik novina Bdcsmegye 
(Bačka županija), na čijim su stranicama 
objavljeni brojni njegovi radovi, kolumne 
i uvodnici. 


Lit.: Neven, 1/1902, Subotica; S. Borovszky (ur.), 
Bacs-Bodrog vdrmegye, 2, Budapest, [1909]; A. 
Lebl, Građanske partije u Vojvodini 1887 — 1914, 
Novi Sad, 1979; M. Szluha, Bdcs-Bodrog vdr- 
megye nemes csalddjai, Budapest, 2002. 

L. Heka 


LATINOVIĆ, Stanislav (Latinovits, Sza- 
niszlo, Stanczi) (Boršot /madž. Bacsborod/, 
27. XIL 1870. — Debrecin /madž. Debrecen/, 
18. V. 1940.), pisac, vijećnik u somborskoj 
gradskoj skupštini. Sin je odvjetnika i sa- 
borskoga zastupnika Vince iz boršotskog 
ogranka porodice i Marte, rođ. Balint. 
Srednju školu završio je u Kalači, gdje je 
na poticaj profesora madžarskoga jezika i 
književnosti Kalmana Rostyja počeo pisati 
poeziju. Nakon položene mature stupio je 
u sjemenište u Kalači. Bio je član crkve- 
no-književne školske udruge Sv. Augustina, 
utemeljene 1860-ih godina. Svojim vjerski 
nadahnutim i višestruko nagrađivanim 
pjesmama izazvao je pozornost kardinala 
Lajosa Haynalda. Međutim odustao je od 
svećeništva 1888. te je u Budimpešti zapo- 
čeo studij prava. Radio je u nekoliko mje- 
sta u javnobilježničkim uredima, a potom 
u Bačko-bodroškoj županiji kao bilježnik. 
Surađivao je u lokalnim novinama, članci 
i pjesme su mu u objavljeni u listovima Ba- 
jai Kozlony i Zombor es Videke, a najviše 
u listu Bdcska (1894.-96.). Bio je vijećnik u 
skupštini grada Sombora. 


Djelo: Vadvirdgok, GoGdGll6, 1895. 


LATINOVIĆ 


Lit.: Gy. Dudas, A borsodi es katymdri Latino- 
vits-csaldd tortćnete, Zombor, 1899; S. Borovszky 
(ur.), Bdcs-Bodrog vdrmegye, 2, Budapest, [1909]; 
M. Szluha, Bacs-Bodrog vdrmegye nemes 
csalddjai, Budapest, 2002. 

L. Heka 


LATINOVIĆ, Vince (Latinovits, Vincze) 
(Baja, 16. XII. 1821. — Baja, 19. I. 1886.), 
saborski zastupnik, odvjetnik. Sin je Sta- 
nislava iz boršotske grane porodice i Anne, 
rođ. Gabry. Otac je pisca i somborskoga vi- 
jećnika Stanislava. Nakon završetka studija 
prava zaposlio se u Bačko-bodroškoj žu- 
paniji. Poput ostalih članova porodice bio 
je pristaša madžarske borbe za neovisnost 
1848.-49. te je i oružjem služio madžarskoj 
nacionalnoj ideji. Nakon madžarskoga voj- 
noga poraza i uvođenja Bachova apsolutiz- 
ma duže vrijeme bio je zatvoren. Poslije 
toga je četiri puta biran za zastupnika u 
Ugarskom saboru: 1861., 1865., 1867. i 1869. 
Na saborskim zasjedanjima diskutirao je 
uglavnom o pravnim pitanjima: o adresi 
upućenoj kralju, o pravu tumačenja zakona, 
o tiskanju novčanica, njihovoj težini i vri- 
jednosti, o načinu obnašanja sudske vlasti, 
o odgovornosti sudaca i sudskih činovnika, 
o burzovnom sudu, o proračunu za 1870. 
i 1871., o troškovima krunskih posjeda u 
Potisju, o uređivanju sudskih i upravnih pi- 
tanja u upravnim jedinicama, o uređivanju 
općina itd. 

Na sjednici skupštine Bačko-bodroš- 
ke županije 7. I. 1861. inicirao je poznatu 
adresu kralju u kojoj se navodi da se žu- 
panija čvrsto zauzima za zakone donesene 
1848. Vodio je glavnu riječ i na županijskoj 
skupštini 1878., kada je zbog okupacije 
Bosne i Hercegovine naređena vojna mo- 
bilizacija. Naime Bačku je to višestruko 
pogodilo: s jedne strane su mladići mobili- 
zirani, a s druge strane za njihov je prijevoz 
odvezeno 2000 kočija s jednako toliko ljudi 
i s 4000 konja. Jedan dio njih dragovoljno 
se prijavio, a drugi se dio jednostavno po- 
vinovao naredbi. No u skupštini su se po- 
bunili protiv takva postupka jer je županiji 
nametnut vojni teret, koji pojedinim gra- 
đanima predstavlja trošak od 400 do 1000 
forinta. Osim toga odsutnost tolika broja 

radno sposobnoga stanovništva teško poga- 
đa županiju. Uz njega vođe nezadovoljnika 
bili su Antal Pal i Zaharije Vujević. Među- 
tim veliki župan Dezso Gromon branio je 
vladinu politiku te je prilikom glasovanja 
oporba ostala u manjini. Službeno je orga- 
nizirano prikupljanje financijske pomoći za 


zik ZANE 


Vince 
Latinović 


Lit.: Gy. Dudas, A borsodi 6s katymdri Latino- 
vits-csaldd tortćnete, Zombor, 1899; J. Szinnyei, 
Magyar irok elete 6s munkdi, 7, Budapest, 1900; 
S. Borovszky (ur.), B4cs-Bodrog vdrmegye, 2, Bu- 
dapest, [1909]; M. Szluha, Bdcs-Bodrog vdrmegye 
nemes csalddjai, Budapest, 2002. 

L. Heka 


LATINOVICS, Endre (Boršot /madž. Bacs- 
borsod/, 15. IV. 1883. — Budimpešta, 29. I. 
1933.), veleposjednik, visoki državni služ- 
benik. Sin je pravnika i saborskoga zastu- 
pnika Ivana Latinovića iz kaćmarske grane 
porodice te brat diplomata i saborskoga za- 
stupnika Ivana Latinovića. Nakon studija 
prava u Beču i Budimpešti doktorirao je 
političke znanosti 1906. Od 1910. bio je fi- 
nancijski koncipist, a od 1912. ministarski 
koncipist u Ministarstvu financija. Zatim 
obnaša više različitih visokih državnih 
službi: od 1913. pomoćnik je ministarsko- 
ga tajnika u uredu predsjednika vlade te 
osobni tajnik predsjednika ugarske vlade 
Istvana Tisze, od 1917. ministarski je tajnik, 
od kraja 1918. odjelni savjetnik te na kraju 
ministarski savjetnik 1920.-22. Potom se 
povukao na svoj posjed u Bačko-bodroškoj 
županiji. Aktivno je sudjelovao u županij- 

skom političkom životu, gdje je bio član 
županijske skupštine. Za zastupnika žu- 
panije u Gornjem domu Državnoga sabora 
izabran je 1927. Tu je funkciju obnašao do 
smrti. 


Lit.: J. Bčlčny, K. Jonas, Magyarorszdg torveny- 
hozo testiiletei : A Magyar Orszdggyules tiszt- 
segviseldinek adatai 1848 -1990, Budapest, 2015. 


S. Bačić 


LATINOVITS, Zoltan (Budimpešta, 9. 
IX. 1931. — Balatonszemes, 4. VI. 1976.), 
glumac. Sin je madaroškog veleposjedni- 
ka Oszkara i Katalin, rođ. Gundel, kćeri 
vlasnika budimpeštanskoga restorana slas- 
tičarnice Gundel. Praunuk je bačkoga veli- 
koga župana Pavla. Kako je otac napustio 
obitelj odmah nakon rođenja sina i vratio 
se na svoj veliki posjed u Madarošu, od- 
gajali su ga majka i poočim primarius dr. 
Istvan Frenreisz. Polubrat je glumca i reda- 
telja Istvana Bujtora, rođ. Frenreisz (kojem 
je savjetovano da promijeni nemadžarsko 
prezime ukoliko želi ostvariti glumačku 
karijeru) i glazbenika Karolya Frenreisza. 
Maturirao je 1949. u rodnom gradu, a po- 
tom izučio stolarski obrt te je kao priučeni 
radnik radio na mostogradnji. Tek nakon 
toga dobio je mogućnost upisati se na fa- 
kultet (njegovu su ocu su kao »klasnomu 
neprijatelju« komunističke vlasti oduzele 
sve posjede.). Završio je Tehnički fakultet u 
Budimpešti (Budapesti Muszaki Egyetem) 
1956. te je postao građevinski inženjer. 


Glumom se počeo baviti za studentskih 
dana, pa je po preuzimanju inženjerske 
diplome odmah primljen za pomoćnoga 
glumca u debrecinskom kazalištu Csoko- 
nai Szinhaz. Njegova nadarenost omogu- 
ćila mu je da već godinu dana poslije u 
Miskolcu bude vodeći glumac gradskoga 
kazališta. U Budimpešti je debitirao u ka- 
zalištu Vigszinhdz 1962. Tu je ostao četiri 
sezone, a zatim je bio član kazališta Zhalia 
Szinhdz 1966.-68. Opet je bio glumac 
Vigszinhdza 1969.-71., a zatim je prihvatio 
mjesto glumca i redatelja u vesprimskom 
kazalištu Petofi Szinhaz. U Budimpešti je 


zadnju ulogu odigrao 27. II. 1976. u Ope- 
retnom kazalištu (Fovdrosi Operettszin- 
hdz). 


U filmovima je nastupao od 1959. igra- 
jući brojne uloge u više od 50 filmova. Na 
Međunarodnom filmskom festivalu u San 
Sebastianu 1970. dobio je Veliku nagradu 
za glavnu mušku ulogu. Dobitnik je naj- 
važnijih madžarskih glumačkih priznanja: 
Jaszai Mari-dij (1966.), Balazs Bela-dij 
(1970.), »zaslužni umjetnik« (1975.) te po- 
smrtno još i Kossuth-dij (1990.), Madžar- 
sko naslijeđe (Magyar Orčksćg dij, 1996.) 
i Počasni građanin Ferencvarosa (Ferenc- 
varos diszpolgara, 2015.). Po njemu je 2002. 
nazvan jedan meteor (132874 Latinovits), 
a od 2013. kazalište u Budačrsu nosi ime 
Budaorsi Latinovits Szinhdz. U Balaton- 
szemesu od 1984. djeluje spomen muzej 
Latinovits Zoltan Emlekmuzeum. 


Osim što se smatra najvećim madžar- 
skim glumcem (Szineszkirdly »kralj glu- 
maca«) ostao je do danas najbolji recitator 
stihova velikih madžarskih pjesnika (Atti- 
la Jozsef, Endre Ady, Gyula Illyćs), koje 
je izgovarao na radiju i televiziji, kao i na 
brojnim pozornicama. I danas se te pjesni- 
ke često može čuti u njegovoj interpretaciji. 
Zadnji njegov umjetnički angažman bio je 
radijski snimak od 3. VI. 1976. Sabrani spi- 
si objavljeni su mu posmrtno 1985. 


Cijeli njegov životni put je prožet taj- 
nama, iako su o njemu napisane stotine 
reportaža, životopisa, a i nekoliko knjiga. 
Premda se rijetko izjašnjavao o ocu, ipak 
su njegovi prijatelji znali kako ga je očeva 
sudbina teško pogodila — dobre naobrazbe, 
poliglot i vrstan glazbenik, ostao je bez 
imovine nakon rata, primoran zarađivati 
za kruh kao pijanist, poslije kao pomoćni 
radnik u tvornici, i na koncu kao ložač ko- 
tlova, te je umro u bijedi 1951. Iz prepiske 
koju je od 1967. vodio s tada već starijom 
glumicom Marijom Mezei (kao praktič- 
nom katolkinjom, također patnicom u ko- 
munističkom režimu, koja je od prijeratne 
slavljene glumice bila primorana igrati 
najmanje epizodne uloge da bi preživje- 
la), glumac se očituje i o svojoj vjeri i o 
podrijetlu po očevoj grani. U jednom od 

svojih zadnjih pisama (16. XII. 1975.) pisao 
joj je io svojem bunjevačkom podrijetlu. 
Napominje kako se oporavlja i želi samo 
da mu i duša izdrži: »Razlog što se rijetko 
javljam jest unutarnji i vanjski nemir koji 
jako sporo prolazi. Ali moja Madžarom ro- 
đena bunjevačka, lutajuća i izmučena duša 
svaki dan odlazi k Vama.« 


Pod nerazjašnjenim okolnostima umro 
je u željezničkoj nesreći u Balatonszeme- 
su, gdje je obitelj imala dom. U službenu 
verziju o samoubojstvu mnogi sumnjaju, a 
nije ju prihvaćala ni njegova životna dru- 
žica i slavna glumica Eva Ruttkai. Prema 
svjedočenju nekih prijatelja uoči smrti is- 
povijedao se svom duhovniku, prijatelju i 
poznatom piscu i teologu pijaristu Istvanu 
Jelenitsu, a pripremao je na radiju seriju o 
Bibliji. Gotovo polovina katoličkoga ča- 
sopisa Vigilia iz lipnja 1977. posvećena je 
uspomeni na njega. Nakon otvaranja tajnih 
arhiva otkriveno je kako je bio uhođen, o 
njemu su se slala izvješća vlastima, u čemu 
je sudjelovao i poznati dramaturg i kaza- 
lišni kritičar koji je prosuđivao njegov rad. 


Djela: Kodszurkdlo, Budapest, 1973; Emlćkszem 
a roptiles boldogsdgdra. Osszegyiljtott irasok (ur. 
G. Szigethy), Budapest, 1985; Verset mondok. Ta- 
nulmdnyok, nyilatkozatok, miuisorok (ur. I. 
Suranyi), Budapest, 1978. (1979?, 1985, prošireno 
izdanje 2002); Gydzelem. Szovegek, legendak, do- 
kumentumok / N6emeth Laszlo, Latinovits Zoltan 
(ur. G. Szigethy), Budapest, 1991; Magasbdl a 
melybe. Latinovits Zoltdn levelei Beke Alberthez, 
Budapest, 1996; Drdga j6 Mamikdm! Levelek Ede- 
sanyjdhoz (ur. M. Balatoni), Budapest, 2003. 


Lit.: Vigilia, 2-3/1976, 6/1977, Budapest; L. Ablon- 
czy (ur.), Latinovits Zoltdn, Budapest, 1977; T. 
Koltai, Szinhdzfaggato, Budapest, 1978; B. Abody, 
Emlekezetem pdlydja, Budapest, 1981; T. Bdnos, 
Palyak es sorsok, Szineszportrek a huszadik 
szdzadbol, Budapest 1981; L. Kelecsćnyi, Latino- 
vits Zoltan, Budapest, 1981 (19892); M. Mezey, 
Vallomdstoredćkek, Budapest, 1981; B. Hegyi, La- 
tinovits. Legenda, valosag, emlekezet, Budapest 
1983; T. Kelemen (ur.), Zatinovits Zoltan hangar- 
Chivum, Budapest, 1985; T. Kelemen (ur.), Latino- 
vits Zoltan Hang- 6s Filmarchtvum. 1986-1987, 
Budapest, 1987; L. Ablonczy, Latinovits Zoltdn 
tekintete. Dokumentumok, tunodesek, beszelgete- 
sek, Budapest 1987; G. Szigethy (ur.), Latinovits, 
Budapest, 1988; G. Szigethy (ur.), Parancsolj, tlin- 
derkirdlynom! : Osszegytljtott toredčkek / Ruttkai 
Eva, Budapest, 1989; G. Szigethy, Latinovits, Bu- 

dapest, 1999; M. B. Miller (ur.) Szindbdd, a hal- 
hatatlan. Krudy Gyula, Huszdrik Zoltan, Sdra 
Sdndor, Latinovits Zoltan, Budapest, 2006; G. 
Szigethy, Gydzelem, diadal nelkiil. A rendezo La- 
tinovits Zoltan, Keszthely, 2011; L. Ablonczy, La- 
tinovits Zoltan elete, haldla 6s feltamaddsai, Bu- 
dapest, 2011; L. Kelecsćnyi (ur.), Aki az ćletćvel 
jatszott. Latinovits, Budapest, 2011. (20167). 


L. Heka 


LATINSKA ŠKOLA, vrsta srednjih ško- 
la u razdoblju europskoga feudalizma. Ime 

su dobile po tome što je u njima bila domi- 
nantna nastava latinskoga jezika — jedan 

od njezinih temeljnih ciljeva bilo je učenje 

latinskoga kao jezika državne i crkvene 

administracije. U XVII. st. u europskim 

katoličkim zemljama ustalio se isusovački 

školski sustav, koji je uređivao Ratio stu- 
diorum iz 1599. Prema njemu, niži tečaj 

latinskih škola imao je tri gramatička ra- 
zreda, u kojima su se učili tzv. gramatički 

predmeti. Naglasak je pritom bio na uče- 
nju osnova, tj. gramatike latinskoga jezika 

(parva, principia, grammatica i svyntaxis), 
pa su se niži razredi latinskih škola nazi- 
vali i gramatičkom školom. U dva viša ra- 
zreda latinskih škola učili su se tzv. huma- 
nistički predmeti: poetika, retorika, logika, 
fizika, metafizika i uvod u teologiju. Taj je 

sustav ukinuo Ratio educationis, uredba o 

organizaciji školstva koju je donijela Ma- 
rija Terezija 1777. Njome je na novi način 
uređena organizacija škola u cijeloj Habs- 
burškoj Monarhiji i stavljena pod svjetovni 

nadzor. Latinske škole, kao srednje škole, 
podijeljene su na gramatičke i gimnazije: 

gramatička se škola sastojala od tri grama- 
tička razreda, a gimnazija je imala još dva 

humanistička razreda (poezija i retorika), 
pa se nazivala i humaniora. 


Takav je školski sustav organiziran i u 
ugarskom Podunavlju nakon oslobođenja 
od osmanske vlasti. Gimnazije su u slavon- 
sko-podunavskom prostoru tijekom XVIII. 
st. osnivali gradski magistrati, koji su nji- 
hovo vođenje prepuštali najčešće crkvenim 
redovima — isusovcima, franjevcima, pija- 
ristima itd. U gradovima u sjevernoj Bač- 
koj u kojima su Hrvati imali značajan udio 
u stanovništvu ključnu ulogu u osnivanju 
gimnazija imali su franjevci. 

Tako je gradski magistrat Subotice 
(tada Szent Marije) 1746. tražio od provin- 
cijala franjevačke provincije Presvetoga 
Spasitelja da franjevci u gradu osnuju nižu 
latinsku školu. Uz dopuštenje kalačko-bač- 
koga nadbiskupa Miklosa Csakyja provin- 
cija je poslala fra Tomu Porubskoga, koji 
je 1747. započeo vođenje niže gimnazije, 
tj. latinske škole, od tri razreda. Franjevci 
su latinsku školu u gradu vodili do 1778., 
kada je ukinuta nakon što je stupio na sna- 
gu Ratio educationis. Niža gimnazija u Su- 
botici nastavila je raditi 1782., ali od tada 
više nije bila potpuno u rukama franjevaca 
jer je na njezinu čelu bio član gradskoga 
magistrata Adalbert Marković. Nakon krat- 
ka izmještanja u Novi Sad 1789. vraćena 
je u Suboticu 1791. te je 1794. uvela prvi 
humanistički razred (poetica), a 1795. dru- 
gi (rhetorica). Otada je gradska gimnazija 
bila potpuna. Franjevci su ostali profesori 
u njoj sve do 1861. 


U Baji je, uz dopuštenje kalačko-bač- 
koga nadbiskupa Ferenca Klobusiciczkoga, 
magistrat otvorio nižu latinsku gramatičku 
školu 1757., također pod vodstvom franje- 
vaca. Ukinuta je nakon donošenja Ratio 
educationisa, a obnovljena je, prema izmi- 
jenjenom Ratio educationis iz 1806., kao 
potpuna (šestorazredna) gimnazija 1815. 
Franjevci su u njoj predavali do 1850. 


U Somboru je gradski magistrat, uz 
dopuštenje kalačko-bačkoga nadbiskupa 
Jozsefa Batthyanya, osnovao nižu latinsku 
gramatičku školu 1763., koju su također is- 
početka vodili franjevci. Prvi je predavač 
bio fra Didak Haniček (Didacus Hanicsek). 
Latinska škola ukinuta je 1781. god., iste 
godine kada je somborska župa predana 
svjetovnom svećenstvu, a franjevci su pre- 
stali djelovati u Somboru 1786. 


Nastava u subotičkoj i somborskoj ni- 
žoj latinskoj školi odvijala se na latinskom, 
hrvatskom (»ilirskom«), madžarskom i nje- 
mačkom jeziku, a u Baji, sukladno odluci 
gradskoga magistrata, samo na latinskom 
i madžarskom. 


Lit.: Gy. Dudas (ur.), B4cs-Bodrog vdrmegye 
egyetemes monografidja, 2, Zombor, 1896; S. 
Borovszky (ur.), Bdcs-Bodrog vdrmegye, 2, Buda- 


pest, [1909]; J. Muhi, Zombor, tortćnete, Zombor, 
1944; A. Sekulić, Tragom franjevačkog ljetopisa 
u Subotici, Split, 1978; A. Sekulć, Ulomci iz som- 
borske povijesti do kraja XVIII. stoljeća, Kačić, 
18, Split, 1981; A. Sekulić, Bački Hrvati, Zagreb, 
1991; Gymnasium 1747 — 1997, Szabadka, 1997; R. 
Skenderović, Povijest podunavskih Hrvata (Bu- 
njevaca i Šokaca) od doseljavanja do propasti 
Austro-Ugarske Monarhije, Subotica — Slavonski 
Brod, 2017. 

R. Skenderović 


LAUDANTI, mješoviti crkveni pjevački 
zbor župe Imena Marijina u Novom Sadu. 
Utemeljila ga je kao župni zbor orguljaši- 
ca Anica Nevolić 15. XII. 1974., kada je 
kao zborovoditeljica u tu novosadsku župu 
došla iz župe Uzvišenja Sv. Križa iz Petro- 
varadina. Važan poticaj za rad i njegovanje 
liturgijske glazbe u zboru dali su petro- 
varadinski skladatelj Stanislav Preprek i 
Đuro Rajković. U povodu desete obljetnice 
postojanja, na prijedlog tadašnjega župni- 
ka Laszla Huszvara, ponio je ime Laudanti 
(“Hvalitelji?), tj. oni koji hvale Boga. Za de- 
setu obljetnicu djelovanja zbora održana je 
i svečana akademija 24. XI. 1984. u župnoj 
dvorani. Zbor je imao opsežan repertoar 
od oko 250 skladba za sve dijelove crkvene 
godine, a veliki dio činile su skladbe Stani- 
slava Prepreka. Tijekom djelovanja imao je 
u prosjeku između 20 i 30 članova, najviše 
44, a smanjenje članstva bilo je najizraže- 
nije u vrijeme rata u Hrvatskoj. Nastupao 
je u raznim župama Subotičke, Đakovačke 
i Srijemske te Zrenjaninske biskupije. Zbor 
i danas djeluje pod istim imenom, ali samo 


( raj Pak 


Zbor Laudanti 1984. god. 


za potrebe sudjelovanja u liturgijskim slav- 
ljima župe Imena Marijina u Novom Sadu. 
Nakon što je 2008. zbog bolesti Anica Ne- 
volić, poslije više od 60 godina svoga djelo- 
vanja na području crkvene glazbe, prestala 

vršiti službu orguljašice i zborovoditeljice 
u ovoj crkvi, na mjestu orguljaša i voditelja 
zbora bila je Marija Semnic, a poslije Du- 
nja Huzjan, obje iz Novoga Sada. Sadašnji 
je orguljaš i voditelj zbora Boris Semnic. 


Lit.: Bačko klasje, br. 31, Subotica, 1985; Zvonik, 
br. 2/1994, 2/1998, 1/2000, Subotica; Hrvatska 
riječ, br. 256, Subotica, 25. I. 2008; I. Andrić Pe- 
nava, Iz glazbenog nasljeđa Petrovaradina: u po- 
vodu 90 godina od osnutka Omladinskog društva 
»Jelačić« i Ženskog prosvjetnog društva »Zora« iz 
Petrovaradina, Godišnjak za znanstvena istraži- 
vanja Zavoda za kulturu vojvođanskih Hrvata, br. 
4, Subotica, 2012. 

D. Skenderović i P. Pifat 


LAUER, G. Antonio > Gotovac, Tomi- 
slav 


LEDENICA (ledara, ledenjača), mali 
zidani prostor u podrumu za čuvanje leda. 
Salašari koji su stanovali blizu dola zimi bi 
iz čistaca (dio vodene površine u dolu ne- 
obrastao trskom) donosili led za ledenicu. 
Gradila se na suprotnoj strani od ulaza u 
salašarski podrum tako što se u ćoši (kutu) 
u zemlji ukopala manja jama promjera oko 
1 m, koja bi upila vodu nastalu topljenjem 
leda. Kada bi se tijekom zime voda u či- 
stacu zaledila, sjekirama bi se nasjekla po- 
trebna količina leda i parasničkim (seljač- 
kim) kolima ili saonicama odnijela na salaš. 
Led bi se iskomadao na manje komade i 
stavljao u ledenicu. Slagao se tako što se na 
zemlju prvo prostrla slama, na nju red leda, 
zatim red slame, pa opet red leda i tako 
do vrha. Umjesto slame koristila se i trska 
poredana u dva-tri reda. Led je odozgo po- 
lijevan vodom kako bi bio ravan. Najviše 
su se koristile ljeti, za vrijeme velikih vru- 
ćina, jer se u njih ostavljalo meso, osobito 
kada se nešto zaklalo iz nužde, ili kad se 
skuhala hrana za više dana. Tu se odlagalo 
i mlijeko koje se navečer pomuzlo kako se 
do jutra ne bi usirilo, a ponekad kratko 1 ki- 
selna (kiselo mlijeko) kako bi se rashladila. 
Nakon što bi se gornji red leda otopio, van 
se iznosila slama koja je bila ispod njega, 
i onda bi se koristio drugi sloj leda. Kako 
se led dalje topio, voda se polako slijevala 
dolje, a upijala ju je zemlja. Događalo se 
da na dnu jame ostane malo leda do slje- 

deće zime, tj. do stavljanja novoga leda u 
podrumskoj ledari. 


Na većim gazdačkim salašima ledenica 
se pravila izvan salaša, bliže dolu. U ta- 
kvim slučajevima iskopala bi se jama nalik 
zemunici, na bočne bi se zidove u tankom 
sloju naslagala trska ili kukuruzovina kako 
se zemlja ne bi krunila na led i onečistila 
ga. Na pod bi se rastrla obično ječmena 
slama, koja je deblja i duža, a ako nje nije 
bilo, onda bilo koja druga slama. Odozgo 
je pokrivana debelim dvovodnim trščanim 
krovom. Ulaz u takvu ledenicu uvijek je 
bio sa strane gornjaka (na sjevernoj strani) 
preko basamaga (stepenica) koje su bile 
ukopane u zemlju sve do drvenih vrata, 
kroz koja se dolazilo do leda. Veličina le- 
dare ovisila je od namjene i potreba za le- 
dom. Kako se ne bi hodalo po samom ledu, 
po sredini ledare postavljala se široka da- 
ska (ili dvije uže jedna do druge), a lijevo 
i desno od njih ostavljala se hrana. Toplje- 
njem leda njegova razina u ledari bivala je 
sve niža, a ledenica je postajala sve dublja. 
U takvoj ledari led je trajao sve do jeseni. 


Lit.: A. Stantić, VII. dio : Domazluk, Klasje naših 
ravni, 7-8/2013, Subotica. 
P. Skenderović 


LEDERER, Ana (Subotica, 12. IV. 1964), 
teatrologinja. Kći je kazališnoga redatelja 
Petra Šarčevića i sopranistice Marlize, rođ. 
Aničić, rodom iz Mostara. Bila je udana 
za novinara i fotografa Gordana Lederera, 
koji je kao snimatelj HTV-a nenaoružan 
smrtno ranjen 10. VIII. 1991. kraj Hrvat- 
ske Kostajnice. Od najranijeg djetinjstva 
vezana je za Hrvatsko narodno kazalište 
u Zagrebu, gdje su radili njezini roditelji. 
Studij komparativne književnosti i rusi- 
stike završila je 1987. na Filozofskom fa- 
kultetu u Zagrebu, gdje magistrirala 2002. 
temom Dramski rad Ivana Raosa, a dok- 
torirala 2002. radom Redateljski opus Tita 
Strozzija u kontekstu hrvatskih redateljskih 
poetika. 


Prve tekstove, književne kritike, obja- 
vila je 1989. u časopisu Quorum. Početkom 
1990. prelazi u dvotjednik za kulturu Oko 
na mjesto urednice kazališne rubrike, na 

kojem ostaje do gašenja novina u siječnju 
1991. Sredinom 1991. postaje znanstvena 
novakinja u Zavodu za književnost Filo- 
zofskog fakulteta u Zagrebu. Od 1999. radi 
u Odsjeku za povijest hrvatskog kazališta 
Zavoda za povijest hrvatske književnosti, 
kazališta i glazbe HAZU, a 2005.-13. bila 
je intendantica zagrebačkoga HNK-a kao 
prva žena na toj dužnosti u povijesti HNK. 
Od 2013. do danas radi na spomenutom 
Odsjeku HAZU, osim 2016., kada je bila 
pomoćnica ministra kulture Republike 
Hrvatske. 


Bavi se hrvatskom dramom i kazali- 
štem XX. stoljeća. Brojne prikaze, književ- 
ne i kazališne kritike, eseje i znanstvene 
radove objavljivala je u zagrebačkim časo- 
pisima Quorum, Republika, Forum, Umjet- 
nost riječi, Kazalište, Kronika Zavoda za 
povijest hrvatske književnosti, kazališta i 
glazbe HAZU i Kolo te osječkoj Književnoj 
reviji. Radovi su joj objavljeni i u mnogim 
zbornicima sa znanstvenih skupova, kolo- 
kvija, savjetovanja i okruglih stolova (Kr- 
ležini dani u Osijeku 1992.-93., 1995.-96., 
1997., 1999.-2004., 2015., 2017.-.18); Dani 
hrvatskog pučkog teatra u Hercegovcu 
1995.; Okrugli stol o Eugenu Kumičiću u 
Mošćeničkoj Dragi i Brseču 2000.; Znan- 
stveni kolokvij o Josipu Kosoru u Otoku 
2002.; Znanstveni skup o Ljudevitu Far- 
kašu Vukotinoviću u Zagrebu 2003.; Dani 
Hvarskog kazališta 2004.-05., 2013., 2016.; 
Znanstveno savjetovanje Autorske osobno- 
sti u suvremenoj hrvatskoj drami — pisci, 
redatelji, glumci u Zagrebu 2006.; Znan- 
stveni skup Mođernitet druge polovice 
dvadesetog stoljeća, Ivan Slaminig — Boro 
Pavlović, posmodernitet (Poznan, 2005.); 
Znanstveni skup o Antunu Barcu u Zagre- 
bu i Crikvenici 2014.; Dani Ranka Marin- 
kovića u Komiži 2014.; Stručni skup Miro 
Gavran — prozni i kazališni pisac u Novoj 
Gradiški 2015. i dr.), zbornicima radova 
(Šezdesete u Hrvatskoj : mit i stvarnost, 
Zagreb, 2018. /i engl. izdanje/; Književnost, 
kazalište, domovina, Zagreb, 2019. i dr.) te 
katalozima više izložaba. Bila je kazališna 


kolumnistica u osječkom Glasu Slavonije 
1992.-93. te u kulturnom prilogu zagrebač- 
kog Vjesnika 2005. 


Bila je urednica u Nakladnom zavodu 
Matice hrvatske 1995.-97., u nakladničkoj 
kući Znanje bila je urednica Posebnih izda- 
nja 1995.-2001., Biblioteke ITD 1997.-2006. 
i Biblioteke Zlatna nit 1998.-2007., glavna 
urednica časopisa Kazalište (2002.-05.), 
pročelnica Odjela za kazalište i film Matice 
hrvatske 2004.-11., izbornica 15. Maruli- 
ćevih dana u Splitu 2005. itd. Priredila je 1 
uredila veći broj knjiga: Josip Kosor, Požar 
strasti, 1994.; Miroslav Feldman, Drame, 
1994.; Ivan Raos, Vječno nasmijano nebo, 
Vinkovci, 1997.; Tito Strozzi, Drame, 1999.; 
500 drama — vodič kroz svjetsku i domaću 
dramsku književnost, Zagreb, 2002.; Ivan 
Raos, Prosjaci & sinovi, 2004.; Ivan Raos, 
Izabrana djela, 2004.; Branka Cvitković 
— trideset godina umjetničkog djelovanja, 
2004.; Drame hrvatske moderne, Zagreb, 
2007.; Hrvatsko narodno kazalište u Za- 
grebu, DVD monografija, 2011. (2013.2) i dr. 
Napisala je četrdesetak pogovora i predgo- 
vora knjigama suvremenih hrvatskih dra- 


matičara i prozaika. 
Lederer [7 


Redatelj 
Tito Strozzi 


>. 


A. Lederer, Redatelj Tito Strozzi, 
Zagreb, 2003. 


U Obrazovno-znanstvenom programu 
HRT-a bila je scenaristica i voditeljica u 
serijalima portretnih emisija Antologija 
hrvatske književnosti i Antologija hrvat- 
ske drame 1993.-2002. (ukupno 41 polusat- 
na emisija) te stručna voditeljica serije 

Hrvatsko glumište (12 polusatnih epizoda) 
1996.-97. 


Dobitnica je Godišnje državne nagra- 
de za znanost 1999. za knjigu Ivan Raos, 
Nagrade za kazališnu publicistiku Petar 
Brečić, koju dodjeljuju HRT i Školska knji- 
ga, za knjigu Redatelj Tito Strozzi 2003., 
Nagrade Matice hrvatske za književnu i 
umjetničku kritiku Antun Gustav Matoš za 
knjigu Vrijeme osobne povijesti 2004. te 
Nagrade Udruge likovnih umjetnika primi- 
jenjenih umjetnosti Hrvatske (ULUPUH) 
za izložbu 700 godina scenografije i kosti- 
mografije u Hrvatskoj (suautorica — stručni 
suradnik za scenografiju za povijesni dio). 


Bila je jedna od predstavljača na pro- 
mociji knjige Vojislava Sekelja Uzmi dodaj 
u Zagrebu 23. V. 2003. (izlaganje je objav- 
ljeno u subotičkom Klasju naših ravni br. 
3-4/2003), jedna je potpisnica Otvorenog 
pisma DSHV-a u povodu uvođenja »bunje- 
vačkog jezika« u škole 2005. i pisma po- 
drške Otvorenom pismu čelnika hrvatske 
zajednice u Republici Srbiji zbog potpore 
državnih tijela i ustanova podjeli hrvatsko- 
ga stanovništva na sjeveru Bačke 2011., na- 
pisala je predgovor knjizi Josipa Buljovčića 
Subotički kazališni zapisi (2008.), koju je 
priredila Jasna Ivančić, te je aktivno sudje- 
lovala na velikoj izložbi Tradicijsko ruho 
Hrvata u Vojvodini u Hrvatskoj matici ise- 
ljenika 2011. 


Djela: Dobre slučajnosti, Zagreb, 1994; Ivan Raos, 
Zagreb, 1998; Redatelj Tito Strozzi, Zagreb, 2003; 
Vrijeme osobne povijesti, Zagreb, 2004; Ključ za 
kazalište, Osijek, 2004; Sto godina hrvatske sce- 
nografije i kostimografije 1909 — 2009. (suautori- 
ca s: Martina Petranović i Ivana Bakal), Zagreb, 
2011; Ideja sinteze — Oblikovanje scene i kostima 
pedesetih godina 20. stoljeća (The Idea of Synthe- 
sis Set and Costume Design in the 1950s) (suato- 
rica s Martina Petranović), Zagreb, 2019. 


Lit.: D. Prćić, Hiperaktivnost na tragu očevih sto- 
pa, Hrvatska riječ, br. 62, Subotica, 9. IV. 2004; 
Otvoreno pismo pedeset uglednih Hrvata pripad- 
nika bunjevačkog roda : Nedopustiva podjela hr- 
vatskog stanovništva, Hrvatska riječ, br. 35, 4. III. 
2005; D. Blašić]. P[alković]., Ana Lederer na čelu 
HNK, Arvatska riječ, br. 126, 8. VII. 2005; Pismo 
podrške iz Zagreba Otvorenom pismu čelnika hr- 
vatske zajednice u Srbiji : Spriječiti manipulacije 
Bunjevcima u Srbiji, Hrvatska riječ, br. 415, 4. III. 

2011; Z. Žužić, Snažna poveznica hrvatskog naro- 
da s povijesnim korijenima, Hrvatska riječ, br. 
456, 16. XII. 2011; L. Merković, M. Miković, Kro- 
nologija od 17. do 23. svibnja, Hrvatska riječ, br. 
528, 17. V. 2013; M. Miković, Subotički prinosi 
scenskim vrijednostima, Hrvatska riječ, byr. 788, 
25. V. 2018; Hrvatska enciklopedija, mrežno izda- 
nje, Leksikografski zavod Miroslav Krleža, 2020. 
http://www.enciklopedija.hr/Natuknica. 
aspx?1D=68121 (pristupljeno 17. X. 2020); https:// 
pvzg.hr/suradnici/dr-sc-ana-lederer/ (pristupljeno 
17. X. 2020); http://info.hazu.hr/hr/elanovi_akade- 
mije/osobne_stranice/alederer/alederer_biografija/ 
(pristupljeno 17. X. 2020). 

S. Bačić 


LEKO, Josip (Plavna, 19. IX. 1948.), prav- 
nik, političar. Rođen je u brojnoj obitelji 
poslijeratnih kolonista Ilije i Veronike, rođ. 
Biloš, koji su se međutim ubrzo vratili u 
Hercegovinu. Obitelj je podrijetlom iz mje- 
sta Ledinac, općina Grude. Osnovnu školu 
i gimnaziju završio je u Lištici (danas: Ši- 
roki Brijeg), a diplomirao je na Pravnom 
fakultetu u Zagrebu 1975. Počeo je raditi 
kao pravni referent u poduzeću Slavonija 
DI u Slavonskom Brodu 1975.-76. U Skup- 
štini Općine Novi Zagreb radio je 1976.- 
86., najprije kao stručni pravni suradnik, a 
zatim kao tajnik Vijeća udruženoga rada 
te tajnik Izvršnoga vijeća. Društveni pra- 
vobranitelj samoupravljanja SR Hrvatske 
bio je 1986.-89. Direktor Radne zajednice 
i zamjenik generalnoga direktora poduzeća 
Zagrepčanka bio je 1989.-91. 


Član je Socijaldemokratske partije Hrvat- 
ske od 1990., gdje je radio kao poslovni 
direktor 1991.-2000. te bio predsjednik 
Glavnoga odbora 2008.-12. Za zastupnika 
u Hrvatski sabor biran je u pet saziva od 
2000. do 2015., tijekom kojih je obnašao 
više dužnosti. Bio je član više saborskih 
odbora, među kojima i Odbora za zakono- 
davstvo, čiji je predsjednik bio u dva man- 
data (2000.-03. i 2003.-07.), te Odbora za 
Ustav, Poslovnik i politički sustav, čiji je 
predsjednik bio 2011.-15. Bio je predsjed- 
nik Povjerenstva za odlučivanje o sukobu 
interesa 2003.-07. Predsjednik Hrvatskoga 
sabora bio je 2012.-15. Saborski zastupnik 
prestao je biti 2016., nakon što je izabran za 
suca Ustavnoga suda Republike Hrvatske. 

Lit.: www.sabor.hr/hr/o-saboru/povijest-saboro- 
vanja/prethodni-predsjednici/josip-leko-predsjed- 
nik-hrvatskoga-sabora-od (pristupljeno 19. X. 
2019); www.biografija.com/josip-leko (pristuplje- 
no 19. X. 2019); https://www.usud.hr/hr/suci (pri- 
stupljeno 19. X. 2019). 

M. Tucakov 


LEMEŠ (srp. Svetozar Miletić, madž. Ne- 
mesmilitics), naselje 12 km sjeveroistočno 
od Sombora, na cesti prema Subotici, na 
južnom dijelu Telečke visoravni. Pretpo- 
stavlja se da je u okolici u predtursko vrije- 
me bilo naselje Halmos 1399.-1521. U da- 
rovnici ugarskog palatina iz 1633. Miklosu 
Kovacsyju spominju se dva manja opustje- 
la naselja ili pustare — Šara (Sara) i Meri- 
tics, također i u darovnici iz 1681. kojom ih 
je Kov4esy darovao Ad4mu Ballassu i nje- 
govoj supruzi Juditi Borhyi. Vjerojatno je 
Meritics mjesto na kojem je nastalo kasnije 
naselje Miletić (znadž. Militics). U popisu 
iz 1700. navodi se pustara Veliki Milišić 
(Millisity), koja je u tursko vrijeme plaćala 


Lemeš (Svetozar Miletić) 


kalačko-bačkom nadbiskupu visoki iznos 
poreza od 30 forinta. Duhovnu skrb tu su 
obavljali franjevci iz Sombora. Pustaru je 
nakon protjerivanja Ugarska komora iz- 
davala u zakup. Prije 1720. somborski su 
graničari pripojili pustare Veliki Milišić 
(današnji Lemeš) i Drugi Milišić (danas ne- 
daleko od Šikare). U popisu Potiske vojne 
granice iz 1720. Somborskom vojnom šan- 
cu, među ostalim, pribrojana je i pustara 
Milicsics, ali kada je Sombor 1749. stekao 
status slobodnog kraljevskog grada 1748., 
nije pripala gradu. 


Naime u procesu razvojačenja Potiske 
vojne granice, koji je počeo 1741., odlučeno 


je da se formira plemićko naselje na jednoj 
obližnjoj pustari te su članovi madžarskih 
plemićkih porodica iz Peštanske, Požunske, 
Hontske, Trenčenske i Njitranske županije 
1747. naselili područje današnjeg Lemeša. 
Nakon što je Subotica (tada Szent Maria) 
dobila status privilegiranog komorskog tr- 
govišta, dio lokalnih bunjevačkih plemića 
sukobio se s civilnim gradskim vlastima 
odbijajući plaćati porez i smatrajući to kr- 
šenjem plemićkih privilegija, te se dio njih 
naselio na područje Lemeša 1748. jer su tu 
bili oslobođeni od davanja poreza i drugih 
daća. Madžarski su plemići naselili uglav- 
nom sjeverozapadni i zapadni dio mjesta, a 
Dalmati suši sjeveroistočni dio formirajući 
tako dvije općine — dalmatsku i madžarsku. 
One su spojene u jednu na čelu s namjesni- 
kom (locumentes) kada je Ugarska dvorska 
komora to područje 1750. izdala u zakup 
naseljenim plemićima, a s vremenom su 
se na »plemićki posjed Militić« (nobilitari 
possesione Militics) doseljavali i drugi sitni 
plemići. Župa je ustanovljena 1752., kada je 
izgrađena i prva crkva posvećena Rođenju 
Blažene Djevice Marije, od kada se vode 
i matice. Škola je također osnovana 1752. 
Plemićkom općinom (Communitas Nobili- 
um) na čelu s kapetanom i 12 vijećnika selo 
je postalo 1758., kada je dobilo svoj prvi 
statut, a pripala joj je i susjedna pustara 
Đurđin (Gyorgyin). Od 1763. u izvorima se 
naziva Nemes-Mlilitics (zmadž. nemes: ple- 
mić; otuda i hrvatski pučki naziv Lemeš). 
Tijekom godina u mjesto se doseljavaju i 
neplemići. God. 1787. u selu je popisano 
1942 stanovnika. Sačuvan je općinski pečat 
iz 1791. Plemićka je općina 1803. uspjela 
otkupiti većinu atara (preko 11 000 kat. 
jutara) te je 1803. kralj Franjo II. izdao 
darovnicu kojom je 36 plemićkih porodica 
postalo vlasnikom sela. God. 1805. općina 
je dobila i novi statut, prema kojemu su na 
čelu općine kapetan, šest prisegnutih čla- 
nova i bilježnik. Stočarstvo je bilo važna 
gospodarska grana među mjesnim Bunjev- 
cima, pa su pojedini plemići, poput Time 
(Timoteja) Vujevića i Antuna Vidakovića, 
imali 1000 do 2000 ovaca. Potrebe za paš- 
njacima dovodile su do sukoba s mještani- 
ma susjednih općina. God. 1836. popisano 

je 3185 stanovnika, a 1850. — 3863. God. 
1857. u mjestu je popisano 3999 st., od ko- 
jih Dalmata 2052, Madžara 1803, Židova 
93 te Srba 51. Naselje je 1873. bilo pogođe- 
no kolerom. Stanovnika je 1878. bilo 3656, 
uglavnom Madžara i Bunjevaca. Prvi vlak 
kroz selo na novoj željezničkoj pruzi Se- 
gedin — Rijeka prošao je 1869. S razvojem 
društvenoga života 1874. u mjestu je osno- 
vana Kasina, a 1886. i kupalište. Po popi- 
su stanovništva iz 1900. u selu je živjelo 
3803 stanovnika, od kojih, po materinskom 
jeziku, 2115 Madžara, 1478 Bunjevaca, 146 
Nijemaca i 61 Srbin. 


Poslije Prvog svjetskog rata naziv mje- 
sta promijenjen najprije u Miletić, a onda je 
1925. godine, bez ikakva znanja mještana, 
na željezničkoj postaji osvanula ploča s no- 
vim nazivom sela — Svetozar Miletić, iako 
taj znameniti srpski političar u Ugarskoj 
nije imao nikakve veze s mjestom. Mje- 
štani Bunjevci organizirali su se 1920-ih u 
Bunjevačko-šokačkoj stranci, koja se 1926. 
ujedinila s Hrvatskom seljačkom strankom. 
Nova kalvarija u mjestu izgrađena je 1928. 


God. 1961. | 1991. | 2002. | 2011. 
Ukupno 3990 | 3292 | 3169 | 2746 
Hrvati 1345 | 596 | 581 - 
Bunjevci - 317 | 217 - 
Madžari 2503 | 1673 | 1455 - 
Srbi 95. | 193 | 549 - 
Jugoslaveni | 1 420 | 149 - 
ostali 46 93 218 - 


Nacionalna struktura stanovništva 


Nakon Drugoga svjetskoga rata u selu 
nije bilo organizirane kolonizacije. Malo- 
brojni su Nijemci protjerani, a agrarna je 
reforma pogodila veće porodice, čija je ze- 
mlja podijeljena lokalnoj seoskoj sirotinji. 
Poslije su formirane i dvije zemljoradnič- 
ke zadruga — Proleter i Udarnik. U selo su 
se doseljavali ekonomski migranti iz Bo- 
sne i Hercegovine, među ostalim i Hrvati, 
uglavnom od kraja 1950-ih kao sezonski 
radnici u poljoprivredi (berba kukuruza). 
Stanovništvo je bilo podrijetlom uglavnom 

iz okoline Maglaja i Žepča, Novog Šehera, 
Ljubovića i Čustoga Brda. Većina doselja- 
vanja odvijala se 1960-ih. Prezimena koja 
prevladavaju među doseljenima jesu Brkić, 
Ezgeta, Markanović, Jurić, Jurišić, Tomas, 
Tomić, Pravdić i dr. 


U mjestu su rođeni akademici Gaja 
Alaga i Mirko Vidaković. 


Poslije demokratskih promjena u Srbiji 
2000. od hrvatskih udruga u mjestu je jed- 
no vrijeme djelovao HKUD Stipan Knezi 
Šimeta, a do danas je aktivan HBKUD 
Lemeš. 


Lit.: T. Fridrik, Bdcs-Bodrgoh vdrmegye foldrajzi, 
tortenelmi es statisztikai nepszeru leirdsa, Szeged, 
1878; I. Ivanyi, Bdcs-Bodrog vdrmegye foldrajzi 
6s tortenelmi helynevtdra, 4, Szabadka, 1906; I. 
Jakšić, Iz popisa stanovništva Ugarske početkom 
XVIII veka, Novi Sad, 1966; I. Džinić, Borba kme- 
tova i plemića oko opštinskog pašnjaka u Čonoplji 
od 1820. do 1848., Zbornik Matice srpske za druš- 
tvene nauke, br. 47, Novi Sad, 1967; A. Hegediš, 
K. Čobanović, Demografska i agrarna statistika 
Vojvodine 1767-1867, Novi Sad, 1991; A. Sekulić, 
Hrvatski bački mjestopisi, Zagreb, 1994; I. Žulje- 
vić, Salaši u ataru Svetozara Miletića 1971. u: V. 
Lazić (ur.), Ej, salaši, Novi Sad, 1994; A. Čota, 
Zapis o Lemešu, Miroljub, 1,2/2000, Sombor; A. 
Čota Rekettye, Lemeš u osimu plemenitog ravni- 
čarskog drača [feljton], Klasje naših ravni, br. 
3-4/2009 — 11-12/2001, Subotica; Z. Vasiljević, 
Hrvati iz Bosne u Lemešu. Doseljenici iz Žepča i 
Novog Šehera, Hrvatska riječ, br. 869, Subotica, 
13. XII. 2019. 

S. Bačić i M. Bara 


LEMEŠKA BANJA, nekadašnje termal- 
no lječilište i kupalište u Lemešu. Nalazilo 
se sjeverno od sela, na mjestu gdje jedan 
od dolova silazi s Telečke visoravni na 
zapadni dio Bačke lesne terase. Ondje se 
oblikovalo svojevrsno jezero, prošireni dio 
vodotoka. Banja se nalazila na oko 1 km 
od središta Lemeša, s lijeve strane ceste 
prema Stanišiću, između Kupališne ulice 
i hipodroma. 


Kupalište je otvoreno 1885. zauzima- 
njem tadašnjega župnika JenGa Szecsćnyija, 
bivšega podžupana Antala Pala — Tonike te 
somborskoga odvjetnika i lemeškoga vele- 
posjedniku Zake Vujevića, a napose tadaš- 
njega seoskoga liječnika dr. Kanyurszkoga, 
koji je uvidio ljekovitost vode, te seoskoga 

javnoga bilježnika Josipa Kaića. Priloge za 
gradnju dalo je seosko plemstvo, a drveni 
most do kupališta i kupališna zgrada bili 
su kopija stare kupališne zgrade na Paliću. 
Neven u kolovozu 1887. piše da su mnogi, 
kako bi se »nauživali ozdravljujuće slanu- 
še«, boravili u mjestu i duže od tjedan dana. 
Gosti su dolazili iz Sombora, Baje, Bezda- 
na, pa i Budimpešte. No kupalište ubrzo 
pada u zaborav, a na baru dolaze samo 
žene prati rublje. Ipak, doseljeni umirov- 
ljeni kapetan Istvan Darazsy 1896. obnav- 
lja zgrade, gradi objekt u koji se smještaju 
kade za ljekovita pakiranja od blata i za 
kupanje u ljekovitoj vodi. Uz to je izgradio 
i čardu te je nabavio i jedrilicu za plovid- 
bu. Međutim zbog niske razine vode prva 
dva desetljeća XX. stoljeća život lemeške 
banje opet je prekinut. Potom Matyas Lit- 
vay 1920. otvara kavanu na kupalištu, u 


Glavna zgrada nekadašnje Lemeške banje 


kojoj su se okupljali mladi na plesnim za- 
bavama uz živu glazbu. Novi zamah dao 
je Gabor Jankovics, koji je 1926. uzeo je- 
zero u zakup za ribolov, a istodobno Udru- 
ga »Lemeška kupka« oživljava turističku 
ponudu jer je voda nadošla, pa se pojavila 
potreba za lječilištem i kupalištem. Udruga 
je zapravo funkcionirala kao dioničarsko 
društvo, a dioničari su bili mjesni župnik 
Bolto Agatić, Mijo Štrangarić, Martin Vu- 
jević Ćoćin, Mijo Knezi, Stipan Kaić La- 
tin, K4roly Odry i K4roly Litvai. Udruga je 
uzela zemljište u zakup od općine Lemeš, 
izgradila modernu kupališnu zgradu s 12 
kabina s kadama, za koju se voda grijala u 
kotlu, i jednim drvenim koritom napunje- 
nim blatom za liječenje reumatskih bolesti, 
središnju zgradu s restoranom i sobama 


za spavanje, uredila jezero i park. Sve do 
Drugoga svjetskoga rata banja je odlično 
poslovala, imala je velik broj gostiju iako 
se liječilo bez nadzora liječnika i liječničke 
dijagnostike. 

Nakon Drugoga svjetskoga rata objekti 
su nacionalizirani i postaju državno vla- 
sništvo, u čijem se korištenju smjenjivalo 
nekoliko državnih poduzeća. Novi bazen 
izgrađen je 1951. i zamijenio je dotadašnje 
kupanje u blatnom jezeru. To je dugo bio 
i jedini bazen u somborskoj općini. Punim 
kapacitetom radile su i kade za blatna ku- 
panja, a dnevno je na terapiji bilo i po 70 
pacijenata. Za potrebe toplica korištena je 
voda iz površinskih kopova, tj. iz dubine 
2—3 metra u blizini izvora. Bila je smeđe 
boje i imala je blago neugodan miris. Ko- 
rišteno je i blato s površine. Veliko nevrije- 
me uništilo je dio zgrada 1961. i to je ozna- 
čilo kraj lemeške banje. Početkom 1980-ih 
godina izgrađen je novi veliki bazen, ali 
nikada nije dobio uporabnu dozvolu. 


Cijeli je prostor površine oko 20 ha. I 
dalje postoji pristupna asfaltna cesta, vo- 
dovod i zapušteni park te oronula središnja 
zgrada i objekti u kojima su bile kade, kao 
i ostaci bazena i nekadašnjeg jezera. Od 
nekadašnjih toplica ostao je toponim Ku- 
pališna ulica, koja vodi do Lemeške banje. 


Lit.: Kecem, Dopisi. Nemeš-Militić, Neven, 
8/1887, Subotica; A. Čota Rekettye, Lemeš u osi- 
mu plemenitog drača, Klasje naših ravni, 
9-10/2010, Subotica; Lemeške toplice, Hrvatska 
riječ, br. 462, Subotica, 3. II. 2012; Z. Vasiljević, 
Desetljećima propada nekadašnje lječilište, Hrvat- 
ska riječ, br. 527, Subotica, 10. V. 2013; Z. Vasilje- 
vić, Europski novci za Lemešku banju, Hrvatska 
riječ, br. 796, Subotica, 20. VII. 2018. 

Z. Vasiljević 


LEMEŠKA KASINA, kulturna udruga 
iz Lemeša. Ne zna se točan datum njezina 
osnivanja niti je danas poznat njezin sta- 
tut, ali se na temelju napisa iz tiska zna da 
je postojala 1874. U selu je djelovala pod 
imenom Kasina. Kako su se u njoj uglav- 
nom okupljali ugledniji mjesni Dalmate 
Bunjevci, ona je prva institucija organizi- 
ranoga okupljanja Bunjevaca te vrste. Nije 
bila puko okupljalište, već i mjesto u kojem 


LEMEŠKA KASINA 


su stanovnici sela njegovali vlastiti jezik 1 
nacionalnu svijest. 


Budući da su u mjestu tadašnja madžar- 
ska i bunjevačka »općina« bile u velikoj 
mjeri odvojene, a madžarski je nacionali- 
zam jačao nakon sklapanja Austro-ugarske 
nagodbe, anonimni madžarski sumještanin 
u subotičkom listu Bdcskai hirado oštro je 
napao djelovanje Lemeške kasine i njezinu 
pretplatu na Subatički glasnik optužujući 
Lazu Mamužića da je s urednikom Kalo- 
rom Milodanovićem, kada su bili u selu, 
nagovarao na pretplatu, kao 1 da je na to 
već upozoravao podžupana Bačko-bodroš- 
ke županije Mihalya Lovaszija. Subatički 
glasnik u br. 29. od 18. VII. 1874. to je 
demantirao navodeći, među ostalim: »Isti- 
na lemeška casina drži naše novine, al to 
nije naša, nego čestiti lemeški Bunjevaca 
zasluga«. U ironičnom pismu upućenom 
podžupanu također stoji: »Šta mislite, šta 
su ti ljudi radili u *casini*? Strah me je i 
kazat, igrali kegle. Jedan tri, a drugi šest 
partija.« U sljedećem broju Subatičkog 
glasnika od 25. VII. 1874. tadašnji lemeš- 
ki kapelan Josip Jukić Manić branio je 
pravo na uporabu narodnoga jezika: »Mi 
samo naša načela smiono navistjujemo, i 
tih ćemo se držati do kapi krvi. Mi javno 
pišemo u novine da svaki Bunjevac i Šokac 
svojom pametju može razabrati imamo li 
mi pravo ili ne? Naša je odluka obučavati 
našeg bunjevačkog i šokačkog puka svojim 
materinskim jezikom, razvijavati duševne 
tilesne sile mu, da se može radovati svom 
blagostanovištu kako mu valja, briniti se 
za narodni obstanak, da nije svezan pored 
svoje vlastite slobode, da nije tuđin u svom 
rođenom zavičaju i domovini, da — kada 
obavlja svoju dužnost u ustavnom svitu — i 
uživa svoja prava, svog narodnog života.« 
Iz ovog članka saznaje se da je o pretplati 
odlučila skupština »Casine« na prijedlog 
Jose Kaića, koji je vjerojatno bio i pred- 
sjednik Kasine, kao 1 da je učitelj Alojzije 
Vidaković 1874. držao večernju nastavu na 
»ilirskom« jeziku za odrasle. 


O njezinu kasnijem djelovanju ima 
malo sačuvanih podataka. Bila je smješte- 
na u kući posebno kupljenoj za tu namjenu. 

Tijekom vremena Kasina je prikupila zna- 
tan fond knjiga. S obzirom na to da su druš- 
tveni život mogli voditi bogatiji i imućniji, 
ponajprije plemići, dok su siromašni radili 
kako bi se prehranili, Kasina je često bila i 
mjesto gdje su se ugovarali poslovi. Nakon 
Drugoga svjetskoga rata tretirana je kao 
mjesto buržoaskoga okupljanja pa je nje- 
zina imovina nacionalizirana i ustupljena 
gradskomu Narodnooslobodilačkomu od- 
boru. U zgradi Kasine otvorena je najprije 
Državna štedno-kreditna zadruga, a posli- 
je i knjižnica. Ideološki nepoželjne knjige 
uništavane su, ali ih je tadašnji predsjednik 
Kasine Stipan Knezi Ješkin noću spaša- 
vao odnoseći ih svojoj kući. Kada je 1950. 
osnovana nova seoska knjižnica, smještena 
je zgradi nekadašnje Kasine, spašene knji- 
ge ušle su u njezin osnivački fond. Zgrada 
je poslije srušena, a zemljište je prodano 
Antunu Đurkoviću, koji je ovdje podigao 
obiteljsku kuću. 


Lit.: A. Čota Rekettye, Lemeš u osimu plemenitog 
ravničarskog drača, Klasje naših ravni, 5-6/2010, 
Subotica. 

S. Bačić 


LEMEŠKI JUNEĆI PAPRIKAŠ, deli- 
cija iz Lemeša. Priprema se od mladoga 
junećega mesa, slatke i ljute mljevene pa- 
prike, a kuha se u kotliću, koji se nepre- 
stano obrće. Obično se kuha gust, malo 
ljući. Strogo je zabranjeno koristiti drvenu 
žlicu ili lopaticu za miješanje. Mješavina je 
madžarskoga i bunjevačkoga načina kuha- 
nja. Služi se u svečanim prilikama, kao što 
su svatovi ili Marin-bal. Od 2002. svake 
godine posljednje subote u srpnju u orga- 
nizaciji Mjesne zajednice Svetozar Miletić 
održava se natjecanje u kuhanju junećeg 
paprikaša »Lemeški kotlić«. 

L. Knezy Tošaki i Z. Vasiljević 


LEMEŠKI KULEN, delicija iz Lemeša. 
Nije poznato kada su stanovnici Lemeša 
(srp. Svetozar Miletić) počeli izrađivati 
svoj kulen, tko je osmislio recept i način 
čuvanja, ali se proizvodnja kulena u seo- 
skim obiteljima prenosila s generacije na 
generaciju i sačuvala se do danas. Na ini- 
cijativu udruge Lemeški kulen iz Lemeša 

Zavod za intelektualnu svojinu iz Beogra- 
da odredio je 2014. da taj proizvod nosi 
oznaku zemljopisnoga podrijetla. Time je 
toj deliciji priznata autentičnost te da neki 
proizvod naziv lemeški kulen može imati 
samo ako se izrađuje u Lemešu (naselje- 
nom mjestu i katastarskoj općini), i to od 
sirovine koja potječe s toga područja. 


Priprema se od najkvalitetnijega svinj- 
skoga mesa. Prema rješenju Zavoda za 
intelektualnu svojinu, to je fermentirana 
suha kobasica napravljena od usitnjenoga 
kvalitetnoga mesa zrelih svinja mesnatih 
rasa težine od 150 kg i više, napunjena u 
prirodni omotač — slijepo crijevo svinja 
(kata), uz dodatak 2,0-2,2 % kuhinjske soli 


Logo udruge 
Lemeški kulen 


i 3-4 % lemeške crvene mljevene paprike. 
Zrenje, nakon prirodnoga dimljenja, traje 
šest mjeseci, u prirodnim uvjetima tijekom 
zime i proljeća, u starim smočnicama čiji 
su zidovi i podovi od zemlje. Upravo način 
zrenja daje mu osobit i prepoznatljiv okus. 
Umjereno je dimljen proizvod. Na presjeku 
je nadjev sastavljen od ujednačenih i me- 
đusobno dobro povezanih komadića usit- 
njenoga mesa crvene boje. Nadjev je bez 
pukotina i šupljina, boja je nadjeva crvena, 
postojana. Ugodnoga je mirisa i okusa, ka- 
rakterističnoga za zrelu fermentiranu ko- 
basicu sa sadržajem od min. 28 % proteina 
mesa, najviše 10 % kolagena u proteinima 
mesa i najmanje 5,3 pH vrijednosti. Ovisno 
o upotrijebljenoj paprici proizvod može biti 
manje ili više pikantan. 


Proizvodnjom se profesionalno bavi 
nekoliko proizvođača, koji imaju registri- 
rane obrte za proizvodnju i prodaju. Udru- 
ga Lemeški kulen svake godine u Lemešu 
organizira Kulen-fest. 


Lit.: Z. Vlasiljević]., Delicija kojoj premca nema, 
Hrvatska riječ, br. 754, Subotica, 29. IX. 2017; Z. 
Vasiljević, Proizvodi s pedigreom, Hrvatska riječ, 
br. 755, Subotica, 6. X. 2017; https:/lemeskikulen. 
com; http:/www.zis.gov.rs/upload/documents/ 
pdf_sr/pdf_0gp/G%2066%20Lemeski%20kulen. 
pdf (pristupljeno 31. VIII. 2020). 

Z. Vasiljević 


LEMEŠKI LANAC —>Lanac 2. 


LEMEŠKI SOKACI, ulice u Lemešu koje 
su imale tradicionalne narodne nazive. Nji- 
hovi nekadašnji nazivi bili su odraz načina 
života i rada u selu te nacionalne i statusne 
strukture mještana. 


Subotički put (danas Ulica Ive Lole 
Ribara) cesta je koja vodi prema Subotici. 
Veliki madžarski sokak (sada Somborska 
ulica) naziv je dobio jer ga je uglavnom 
naseljavalo madžarsko stanovništvo i di- 
jelio je selo na bunjevački i madžarski dio. 
Crkveni sokak (danas Ulica Ivana Meštro- 
vića) zvao se i Blatnjav sokak jer je u toj 
ulici zbog stanja terena blata bilo i onda 
kada su u drugim dijelovima sela ulice 
bile suhe. Pantljikaš (današnja Ulica Mak- 
sima Gorkog) naziv je dobio zbog svojeg 
oblika. Naseljavala ga je seoska sirotinja, 
koja je za podizanje kuća dobila onoliko 
prostora koliko zahvaćaju dva rukohvata 
žita, tako da kuće nisu bile u jednoj rav- 
ni. Totluk (Slovačka ulica) naziv je dobio 
jer su u toj malenoj slijepoj ulici naseljene 
obitelji iz Slovačke koje su došle u Lemeš 
služiti na imanjima. Veliki bunjevački so- 
kak (Ulica Vladimira Nazora) nekada je 
bio naseljen lemeškim plemićkim obitelji- 
ma Knezi, Ivanković i Vidaković. Pačirski 
sokak (Vojvođanska ulica) sokak je kojim 
su Lemešani, nakon što je izgorjela njihova 
suvaja, išli u mlin u Pačir. Cigljarski so- 
kak ulica je koja i danas nosi isti naziv, jer 
je to dio sela odakle se nekada vukla žuta 
zemlja za pečenje opeke, koja se koristila 
za izgradnju kuća u selu i crkve. Železnič- 
ka ulica nije mijenjala ime, a vodi prema 
željezničkoj postaji. U narodu su je zvali i 
Sokak za gvozden put. 

Dinarošov sokak (Ulica Adi Endera) 
ime je dobio po dućanu koji je nekada bio 
u toj ulici. Ulica Konopljište i dalje nosi isti 

naziv — nalazi se na kraju sela, gdje je niži 
teren, na kojem se uzgajala konoplja. Kupa- 
lišna ulica i danas nosi isti naziv te vodi do 
Lemeške banje. Čigafalu (Ulica Košut Laj- 
oša) ime je dobila po svojem izgledu koji 
podsjeća na pužev hod (madž. csiga: puž). 
Kukorica varoš (Ulica Ive Andrića) sokak 
je u kojem su prostor za gradnju kuća do- 
bivali biroši iz Madžarske. Bile su to male 
kuće podignute na brzinu i u nedostatku 
trske pokrivene su kukuruzovinom (madž. 
kukorica: kukuruz) 


Epreš je nekada bio prostor za stočnu 
tržnicu, a sada je tu nogometni teren. Vu- 
jevićki sokak (Ulica Oktobarske revolucije) 
nazvan je po obitelji Vujević, koja je u tom 
sokaku imala dvije kuće. Ciganski sokak 
(Ulica Sonje Marinković) sokak je u ko- 
jem je nekada živjela romska obitelj koja 
je u selu uklanjala uginulu stoku. Čivutski 
sokak (Ulica Ede Margalića) dio je sela u 
kojem su živjeli Židovi. 

Izvor: kazivanje Lucije Knezy Tošaki i Marije 
Bagi iz Lemeša. 
Z. Vasiljević 


LEMEŠKO PLEMSTVO, plemićke poro- 
dice koje su činile plemićku općinu Lemeš 
(madž. Nemeš Militics) od sredine XVIII. 
st. Plemići u Lemešu izvorno su bili arma- 
listi, koji su plemstvo stekli dodjeljivanjem 
grbovne povelje (litterae armales — povelje 
na kojima su naslikani plemićki grbovi po- 
rodica) na temelju zasluga (uglavnom voj- 
nih), ali bez darovanja plemićkih nepokret- 
nosti. Stekli su ga uglavnom nakon 1690. 
Većinom je riječ o madžarskom plemstvu, 
ali ima i hrvatskoga. 


Područje pustare Militics plemićke su 
porodice počele naseljavati od 1747. Upra- 
vitelj dobara Ugarske komore Franz Redl 
1750. izdao je u zakup područje pustare na- 
seljenim plemićkim porodicama. Naselje je 
1758. dobilo tzv. mjesno plemstvo (nobilitas 
localis), kada je 1758. formirana plemićka 
općina (Communitas Nobilium) Militics, 
čiji su svi punopravni mještani uživali opće 
plemićke povlastice. God. 1751. u mjestu su 
popisane 74 plemićke porodice, 1771. — 60, 
a 1779. — 80. 

LEMEŠKO PLEMSTVO 


Plemićka je općina 1803. otkupila 
preko 11 000 jutara lemeškoga atara te je 
kralj Franjo (Ferenc) II. izdao kraljevsku 
darovnicu članovima 36 plemićkih poro- 
dica, odnosno 156 obitelji, kojom su one 
prestale biti zakupci te su postale vlasnici- 
ma zemljišta. Darovnica na madžarskom, 
latinskom i »ilirskom« jeziku čuva se u 
Povijesnom arhivu Sombor i u njoj su po- 
brojene porodice koje su dobile zemljišne 
posjede. Od »dalmatinskih« to su bile: 
Alaga, Barašević, Ivanić, Ivanković, Kaić, 
Knezi, Mandić, Marković, Piuković, Ra- 
dić, Vidaković i Vujević. Veličina posje- 
da uglavnom je bila oko 100 jutara, iako 
je bilo obitelji koje su imale u vlasništvu 
300-400, pa i 500 jutara zemlje, ali i onih 


NEMCS KNEZY SIMON DE 
stn OSALADI _CIMERE, 


2 Izložba 
LEMESKO PLEMSTVO 


Svetozar Miletić, 210%. 


Naslovnica kataloga izložbe 
Lemeško plemstvo 2009. god. 


s tek nekoliko jutara. Osim njih u selu su u 
neko vrijeme živjele i druge plemićke po- 
rodice ili su tu imale svoje posjede, pa tako 
i hrvatske (Adamović, Kujundžić...). Do 
1848. plemići su uživali različite plemićke 
povlastice, među ostalim bili su oslobođe- 
ni od svih javnih daća, osim vojne obveze. 
Pravo na plemićki pridjevak »de Nemesmi- 
litics« imale su neke od lemeških porodi- 
ce koje su tu imale posjede (od hrvatskih: 
Alaga, Kaić, Knezi, Kujundžić, Mandić i 
Vidaković). No zapravo se tek dio plemića 

u mjestu popeo do više društvene ljestvi- 
ce, većina je ipak bila siromašna i sami su 
obrađivali svoje zemljište. 


Dok su neke lemeške plemićke porodi- 
ce izumrle, potomci nekih lemeških ple- 
mićkih porodica i danas žive u Lemešu, ali 
se njihov život ne razlikuje od života dru- 
gih obitelji. U nekima se čuvaju plemićke 
povelje i pečati, dok je u drugima ostala 
samo priča o precima »plave krvi«. Sudje- 
luju u godišnjim susretima 30-ak mjesta iz 
srednje Europe koja u svojem nazivu imaju 
riječ plemićki, a Lemeš (Nemesmilitics) je- 
dino je takvo mjesto u Vojvodini i Republi- 
ci Srbiji. Mjesna zajednica Svetozar Miletić 
i subotička Pučka kasina 1878. organizira- 
le su 2009. u prostorijama Doma kulture u 
Lemešu izložbu Lemeško plemstvo, koju 
je priredila Antonija Čota, kada je izdan i 
prigodan katalog. 


Lit.: M. Lanović, Privatno pravo Tripartita, Za- 
greb, 1929; A. Čota, Zapis o Lemešu, Miroljub, 
1,2/2000, Sombor; A. Čota, Grofovi za plugom 
barunice u papučama, Miroljub, 4/2000; Lemeško 
plemstvo [katalog izložbe], Svetozar Miletić, 
2009; I. Andrašić, Iz života ugarskog i hrvatskog 
plemstva, Hrvatska riječ, br. 329, Subotica, 26. VI. 
2009; A. Čota Rekettye, Lemeš u osimu plemeni- 
tog ravničarskog drača [feljton], Klasje naših rav- 
ni, br. 1-2/2011 — 7-8/2011, Subotica; S. T&t&sy de 
Zepetnek (ur.), Nobilitashungariae: List of Histo- 
rical Surnames of the Hungarian Nobility nobili- 
tashungariae / A magyar tortenelmi nemesseg 
csalddneveinek listaja, West Lafayette, 2010. 
(http://docs.lib.purdue.edu/cleweblibrary/nobili- 
tashungariae — pristupljeno 1. X. 2020). 

Z. Vasiljević 


LENDUPA (landupa, talandupa, klen- 
dupa) 1. pomagačica u izboru mladenke 
ili mladoženje. Njezina je zadaća bila da 
za roditelje dozna što više o obitelji bu- 
dućega zeta ili snahe. Zato je morala po- 
znavati mnogo ljudi, biti komunikativna, 
dobro obaviještena, dospivena, tj. s puno 
slobodnoga vremena, i često prisutna među 
ljudima — pijačnim danima na tržnici, ne- 
djeljom pred crkvom, na svečanostima u 
gradu... Po obavljenoj usluzi bila je dari- 
vana, rjeđe u novcu, a češće u naturi (žito, 
pilež, tj. pilići, pućke, tj. purice, ukljukana, 
tj. šopana, guska, krumpir, kuruz, čutke, tj. 
oklasci...). S društvenim promjena nakon 


Prvoga i Drugoga svjetskoga rata taj je obi- 
čaj u Subotici i okolici postupno nestao; 2. 
u Lemešu i Džinićima kraj Sombora zabi- 
lježena je landupa/talandupa kao nekadaš- 
nji svatovski časnik — sinonim za staćelu, 
u značenju starješnine (domaćina) svatova. 


Lit.: M. Černelić, Uloge i nazivi odabranih svato- 
va u Bunjevaca, Zagreb, 1991; A. Stantić, Lendu- 
pa, Subotička Danica (nova) : Kalendar za 2002. 
godinu, Subotica, 2001; Rečnik srpskih govora 
Vojvodine, 4, Novi Sad, 2004. 

P. Skenderović 


LENDVAI, Lajčo (Subotica, 2. I. 1909. — 
Zagreb, 25. X. 2006.), glumac, redatelj i ka- 
zališni djelatnik. Sin Đene, građevinskoga 
obrtnika, i Dominike, rođ. Skenderović. 
Brat je društvenog i političkog radnika 
Vinka. Osnovnu školu i nižu gimnaziju za- 
vršio je u Subotici, gdje je izučio i krojački 
zanat, a potom je 1928. s bratom otišao u 
Zagreb na usavršavanje radi otvaranja vla- 
stita krojačkoga obrta. 


Za kazalište ga je kao dječaka oduše- 
vila predstava Moličreova Škrca koju je, 
gostujući u Subotici 1920., izvelo osječko 
Hrvatsko narodno kazalište. Na školskim 
je priredbama redovito recitirao i glumio, 
a povremeno je sa svojim vršnjacima u 
roditeljskoj kući prikazivao predstave za 
rođake i susjede, ljeti u dvorištu, zimi u 
sobama. U Zagrebu je, prema vlastitim Ti- 
ječima, prvi put vidio »prave predstave u 
pravim kazalištima«, odnosno profesional- 
ne izvedbe dramskih, opernih i operetnih 
djela u profesionalnim kazalištima te dobio 
priliku glumiti i režirati u kazališnoj druži- 
ni cehovskoga radničkog sindikata. Najveći 
uspjeh postigao je 1934. režijom predstave 
Jegora Buličova Maksima Gorkoga, u kojoj 
je odigrao naslovnu ulogu pred tisućama 
gledatelja na otvorenome u povodu skup- 
štine Ujedinjenoga radničkog sindikalnog 
saveza. U Suboticu se vratio 1936. sa su- 
prugom Dragicom Humski, Zagrepčankom, 
s kojom je imao kćer Nadu (1943.), publi- 
cisticu koja živi u SAD-u, i sina Vladimira 
(1945.), suca i odvjetnika u Zagrebu. S bra- 
tom Vinkom i sestrom Margitom otvorio 
je 1937. i uspješno vodio krojački salon u 
palači Nićin u središtu grada, predavao je 


LENDVAI 


krojenje u obrtničkoj školi, a kazalištem se 
bavio u Zboru hrvatskih kazališnih dobro- 
voljaca, gdje je uprizorio igrokaz Neobičan 
čovjek Gene Senečića i kreirao glavni lik, 
tj. Gustla. Kad je u travnju 1941. Suboticu 
okupirala madžarska vojska, u gradu koji 
nije pružao otpor zaveden je teror, uhiće- 
ni su režimu nepodobni ljudi, pa je tako i 
Lendvai, zbog svojih ljevičarskih stavova, 
osuđen 1941. na smrt vješanjem. Poslije je 
ipak pomilovan i nakon nekoliko mjeseci 
pušten iz zatvora. Obitelj ga je zahvaljujući 
odvjetnicima uspjela spasiti, no to je iza- 
zvalo financijske poteškoće i potkraj rata 
dovelo do zatvaranja krojačkoga obrta. 


U poraću, potkraj studenoga 1944., 
Lendvai je na poticaj nove gradske uprave 
utemeljio Kazališni odsjek te s kazališnim 
amaterima uvježbao kolaž predstavu koja 
je izvedena 27. i 28. I. 1945., a sastavljena 
je bila od skečeva 1 jednočinki s tematikom 
NOB-a, od zborskih i pojedinačnih recita- 
cija te scenskih odlomaka iz pastorale Dub- 
ravka Ivana Gundulića i dramatiziranoga 
romana Zločin i kazna Fjodora Mihajloviča 
Dostojevskoga. Do kraja sezone s amateri- 
ma je pripremio još dvije drame i tri kome- 
dije — Požar strasti Josipa Kosora, Jegor 
Buličov Gorkoga te Ženidba Nikolaja Va- 
siljeviča Gogolja (sve tri režirao i odigrao 
glavne uloge), kao i Gospođa ministarka i 
Dr Branislava Nušića (redatelj Dušan Me- 
daković) — koje su više puta izvedene pred 
punim gledalištem. Predstave su izvođene 
u dobro očuvanom kazališnom zdanju iz 
1854., u kojem su do tada nastupali isklju- 
čivo gostujući madžarski, njemački i srpski 
ansambli, no osim pozornice i gledališta 
druge prostorije nisu bile dostupne. Len- 
dvai je ubrzo uspio kazalištu vratiti iznaj- 
mljeno krilo zgrade i osposobiti dvoranu za 
pokuse te urediti prostor za scenografske i 
kostimografske potrebe stvarajući postu- 
pno neophodan kazališni fundus za buduće 
stalno profesionalno kazalište. Sredinom 
lipnja 1945. zamolio je nekolicinu novosad- 
skih glumaca i Žarka Vasiljevića, ravnate- 
lja novosadskoga Srpskoga narodnoga po- 
zorišta, koji je tih dana gostovao u Subotici, 
da kao članovi žirija umjetnički i stručno 

ocijene izvedbu nekoliko ulomaka iz pred- 
stava subotičkih amatera. Zadovoljni viđe- 
nim, potvrdili su gradskoj i pokrajinskoj 
vlasti da je amaterski Kazališni odsjek zreo 
za prerastanje u profesionalni kazališni an- 
sambl. Slijedom te preporuke Narodna je 
skupština AP Vojvodine u Novom Sadu 
19. LX. 1945. donijela odluku o osnutku 
Hrvatskoga narodnoga kazališta (HNK) u 
Subotici, a za prvoga ravnatelja imenovala 
Lajču Lendvaija sa zadaćom da postojeći 
glumački ansambl popuni profesionalnim 
glumcima te angažira redatelje, scenografe 
i kostimografe iz drugih kazališta. 


Pošto je najbolje poznavao zagrebač- 
ku kazališnu sredinu, u Suboticu je doveo 
glumice i glumce koji su nakon dolaska ko- 
munista na vlast otpušteni iz zagrebačkoga 
HNK jer su nastupali tijekom rata: Jelku 
Šokčević (poslije Asić), Ivonu Petri, Dub- 
ravku Deželić, Antu Kraljevića, Dražena 
Griinwalda, scenografa i kostimografa Be- 
rislava Deželića, redatelja Branka Špoljara 
i dr. Oni su činili profesionalnu i umjetnič- 
ku jezgru subotičkoga HNK, vodili Dram- 
ski studio s više glumačkih tečajeva te oso- 
bito konstruktivno djelovali na umjetnički 
razvoj ostalih članova ansambla: Slavu 
Bulgakov, Anu Skenderović, Klaru Peić, 
Ljiljanu Medaković, Julku Stipić, Eržiku 
Kovačević (poslije je završila i Zemalj- 
sku glumačku školu u Zagrebu), Zdenku 
Mužlaj, Miroslava Mažgona, Gezu Vuj- 
kova, Gezu Šabića, Dušana Medakovića, 
Nikolu Gabrića i dr. Kazalište je otvoreno 
28. X. 1945. dramom Matija Gubec Mir- 
ka Bogovića u režiji Branka Špoljara i u 
scenografskoj opremi Berislava Deželića, 
a u jednoj od srednjih uloga nastupio je i 
Lendvai. Uslijedilo je potom Lendvaijevo 
najplodnije razdoblje u kojem je tijekom se- 
zona 1945/46. i 1946/47. odigrao dvanaest 
uloga, od srednjih i većih (Branislav Nušić, 
Gospođa ministarka, Sumnjivo lice, Po- 
kojnik; Borislav Stanković, Koštana; Ivan 
Cankar, Kralj Betajnove, ujedno i režirao; 
Alexandar Dumas, sin, Gospođa s kameli- 
jama; August Šenoa, Zlatarevo zlato u pre- 
radbi Milivoja Dežmana pseud. Ivanova) 
do glavnih kao što je Argan u Moličreovu 


34 


Umišljenome bolesniku, komediji koju je i 
uprizorio, te Henry Higgins u Pygmalionu 
Georgea Bernarda Shawa. Zbog političko- 
ga ozračja u istom je razdoblju postavljao 
drame ruskih dramatičara Tražim Anu 
(autori Vladimir Zaharovič Mass i Mihail 
Abramovič Červinski, ujedno odigrao glav- 
nu ulogu), Prosta djevojka (Vasilij Vasilje- 
vič Škvarkin), Ženidba (Nikolaj Vasiljevič 
Gogolj), Sirotinja nije grijeh (Aleksander 
Nikolajevič Ostrovski) i operetu Silva 
Imrea Kalmana. Od jeseni 1947. do pro- 
ljeća 1950. u Beogradu je kao stipendist 
subotičkih gradskih vlasti pohađao Dram- 


Lajčo Lendvai 


ski studio i režiju učio kod Bojana Stupice, 
tada već afirmiranoga redatelja i umjet- 
ničkoga voditelja tek utemeljenoga Jugo- 
slavenskoga dramskoga pozorišta. Premda 
mu je ponuđen angažman, vratio se u Su- 
boticu, gdje je sljedećih sedam sezona, od 
1950/51. do 1956/57, uprizorio sedamnaest 
predstava, režirajući 1950-ih usporedno i u 
somborskom Narodnom pozorištu, a u di- 
jelu sezone 1955./56. obnašajući u Bujama 
službu v. d. ravnatelja Narodnoga kazališta 
Otokar Keršovani. U subotičkome HNK, 
od 1951. Narodnome pozorištu — Nćpszin- 
haz, u tom je razdoblju, pod utjecajem Stu- 
pičine redateljske estetike, uprizorio slje- 
deća djela: komedije Mande (poznatija pod 
naslovom Tripče de Utolče) Marina Drži- 
ća, koju je postavio i u Somboru, Ribar- 


ske svađe i Sluga dvaju gospodara Carla 
Goldonija, Dr i Vlast B. Nušića, Umišljeni 
bolesnik i Tartuffe Moličrea, Porodica Blo 
Ljubinke Bobić, potom drame Ujak Vanja 
Antona Pavloviča Čehova, Požar strasti 
Kosora, Oluja Ostrovskoga, Hajduk Stanko 
Huge Klajna, prema romanu Janka Veseli- 
novića, Teške sjene Mirjane Matić-Halle, 
Klupko Pere Budaka, pučki igrokaz Šokica 
Ilije Okrugića u vlastitoj preradbi, glazbeni 
igrokaz Mala čajana Johna Patricka te ope- 
retu Grof Luxenburg Franza Lehara. 


Napustivši kazalište, uspješno je 1956.- 
63. vodio Kulturno-propagandni centar 
omogućujući publici gostovanja najboljih 
kazališnih ansambala i vrhunskih klasič- 
nih glazbenika, pa je prema svjedočenjima 
suvremenika »subotički kulturni život u to 
vrijeme bio na razini beogradskih i zagre- 
bačkih kazališno-koncertnih sezona«. Up- 
ravi svojega kazališta vratio se 1963. kako 
bi pomogao privući izgubljenu publiku 
osmislivši pretplatnički odnos sa subotič- 
kim poduzećima, različitim ustanovama i 
školama, a pozornici se vratio kao redatelj 
uprizorivši pučki igrokaz Kokice Antuna 
Karagića. Kao umirovljenik od 1964. bio 
je kazališni domaćin te je dočekivao gle- 
datelje u kazališnom foajeu, 1965. režirao 
je glazbeni pučki igrokaz Salašari silom 
varošani Pavla Bačića, a 1966. s madžar- 
skoga je preveo komediju Hlače (A nadrdg), 
koju je na subotičku scenu postavio Suboti- 
čanin Petar Šarčević, tada mladi zagrebač- 
ki redatelj. Premda je 1974. trajno odselio 
s obitelji u Zagreb, ansambl subotičkoga 
kazališta izveo je u studenome 1978. nje- 
govo jedino scensko djelo Risari, dramu 
o teškom životu bunjevačkih nadničara, u 
režiji Mihalya Viraga, scenografskoj opre- 
mi Pala Petrika, s Gezom Kopunovićem u 
glavnoj ulozi. 


Preminuo je u dubokoj starosti, poko- 
pan je na zagrebačkome groblju Mirogoj. 


Izvori: dokumenti iz obiteljske ostavštine pohra- 
njene u Vladimira Lendvaija iz Zagreba. 


Lit.: Hrvatsko narodno kazalište u Subotici 1945— 
46, [Subotica, 1946]; 1. Rackov, /z pozorišnog ži- 
vota Subotice, Subotica, 1977; Repertoar hrvat- 
skih kazališta, 3, Zagreb, 2002; M. Prćić, Domaće 

»zvijezde« HNK u Subotici, Hrvatska riječ, br. 38, 
Subotica, 17. X. 2003; /50 godina pozorišne zgra- 
de : 150 godina kazališne zgrade : 150 eves a szin- 
hdz ćpiilete, Subotica, 2004. 

J. Ivančić 


LENDVAI, Vinko (Subotica, 17. VII. 1910. 
— Subotica, 8. IV. 1970.), društveni i politič- 
ki radnik. Rođen je u obitelji Đene i Domi- 
nike, rođ. Skenderović. Brat je kazališnog 
redatelja Lajče. Po zanimanju je bio kro- 
jački radnik. Početkom 1930-ih uključuje 
se u radnički pokret kao član Ujedinjenih 
radničkih sindikata (URS). Za vrijeme rata 
sudjelovao je u ilegalnom pokretu otpora i 
bio interniran na prisilni rad. Nakon ulaska 
jugoslavenskih partizana u Suboticu 10. X. 
1944. bio je borac VIII. vojvođanske udar- 
ne brigade. U veljači 1945. postaje član KPJ. 
Nakon završetka rata osniva vojnu krojač- 
ku radionicu, a poslije i krojačku radioni- 
cu za potrebe radničke zadruge Ranopoza. 
Povjerenik za privredu Narodnoga odbora 
(NO) I. rajona grada postaje 1947. Bio je 
tajnik Gradskoga odbora narodnoga fronta 
u vrijeme kada su postavljeni temelji so- 
cijalističkoga društvenoga privređivanja. 
Rukovodio je poduzećem Titovka, koje se 
poslije spaja sa Željezničarom. Odlikovan 
je Ordenom rada III. reda. Za predsjednika 
NO I. rajona izabran je 1947. Kada su u 
poslijeratnom socijalističkom poretku kao 
najviši organi lokalnih vlasti uspostavljeni 
narodni odbori, na čelu gradskih narodnih 
odbora bili su predsjednici, kao pandan 
dužnosti gradonačelnika. Nakon što je 
1953. Subotica upravno podijeljena na više 
općina, Vinko Lendvai izabran je 1954. za 
predsjednika Narodnoga odbora Općine 
Stari grad, čije je sjedište bilo u Gradskoj 
kući. Tu je dužnost je obnašao do 1955. 


Izvori: Povijesni arhiv Subotica, F:176. 


Lit.: Subotičke novine, 17. IV. 1970, Subotica; A 
varos polgarmestereinek nevjegzyćke (1796-1996), 
Bacsorszdg, 1/1997, Szabadka; G. Prčić Vujnović 
idr., Gradska kuća Subotica : Varoshdaza Sza- 
badka, 1912 - 2012 Subotica, 2012. 

S. Mačković 


LENIJA (lat. linea: crta) 1. uzan kolski 
zemljani put između njiva, koji kroz atar 
međusobno povezuje salaše te salaše s ve- 

ćim naseljenim mjestima. Naziv koriste 
somborski Bunjevci te Šokci u selima u 
blizini Sombora, dok subotički Bunjevci 
koriste najčešće koriste termin atarski put 
(atar), zatim litnji, seljački, poljski, putovi 
i sl.; 2. crta, linija. 


Lit.: Rečnik srpskih govora Vojvodine, 4, Novi 
Sad, 2004; M. Šeremošić, Bile riči : rječnik govo- 
ra Monoštora, Subotica, 2016; Ž. Mandić, Rječnik 
govora santovačkih Hrvata, Pečuh, 2016. 

M. Bara i S. Bačić 


LENIJA, prigradsko salaško naselje istoč- 
no od Sombora u smjeru Krnjaje (danas: 
Kljajićevo). Ima dugu povijest pod imenom 
Ivanovo Selo, koje 1880-ih zamjenjuje ime 
Lenija. Naziv potječe od pučkoga naziva 
za poljski put. Prvi spomen naziva Lenija 
(»Linea Salas«) pojavljuje se 1764. Posljed- 
nji put Lenija je zabilježena kao Ivanovo 
Selo 1884. Na kartama se tijekom XIX. i 
XX. st. povremeno pojavljuju nazivi pre- 
ma brojnijim skupinama salaša (Beljanski 
salaši, Palanački salaši). U ataru salaša 
bio je veći broj bara — Grobljanica, Krsti- 
na bara, Mostonga, Evedra, Varoška bara, 
Vrtlog-bara, Ivanova bara. Meliorizacija je 
provedena u prvim desetljećima XX. st, a 
neke su bare ostale u lokalnoj toponimiji. 
Lokaliteti u blizini jesu Grobljanica, Gor- 
nji salaši, Ivanova bara, Mandić, Paštro- 
vići, Vrtlog, Rašlje. Od XVIII. do kraja 
XX. st. od bunjevačkih rodova zabilježeni 
su Bošnjak, Ferenečević, Franjetin (Boš- 


njak), Džinić i Mijić, dok su se u blizini 

nalazili bunjevački salaši Žuljević, Džinić, 
Pekanović, Parčetić i Miković. Od srpskih 
starosjedilačkih rodova ovdje su živjeli: 

Beljanski, Bikar, Brankov, Ilkić, Konjo- 
vić, Palanački, Popović, Repić, Stričević i 
dr. Salaši se nalaze na lijevoj strani neka- 
dašnjega pačirskoga ljetnoga (zemljanoga) 

puta. Završavaju na predjelu Ivanova bara, 
što podsjeća na nekadašnje ime salaša. 
Mještanin Antun Džinić 1845. podigao je 

kameni križ, koji je 1911. obnovio njegov 

sin David Džinić. Škola je otvorena 1906. 
i radila je sve do sredine 1970-ih. Stanov- 
nika je 1961. bilo 468, početkom XXI. st. 
oko 200. Naselje je elektrificirano 1964., 
dok ostala infrastruktura, poput vodovoda 

i kanalizacije, ne postoji. Salaši su u suvre- 
menom razdoblju nanizani u jednu ulicu 

— »leniju«. Orijentacija prozora na salašima 

uglavnom je prema jugu u skladu s tradici- 
onalnim načinom gradnje. Sa Somborom je 

naselje povezano asfaltnom cestom. 


Lit.: M. Beljanski, Somborski salaši. Sombor, 
1970; M. Beljanski, Sudbina somborskih salaša, u: 
V. Lazić (ur.), £j, salaši, Novi Sad, 1994; A. Seku- 
lić, Hrvatski bački mjestopisi Zagreb, 1994; M. 
Stepanović, Somborsko salaško naselje Lenija 
(https://www.ravnoplov.rs/somborsko-salasko-na- 
selje-lenija — pristupljeno 19. VI. 2019); https:// 
www.soinfo.org/sombor/salasi/lenija (pristupljeno 
19. VI. 2019). 

M. Bara 

LERIĆ, Milica (Sombor, 15. VII. 1995.), 
etnomuzikologinja, glazbena pedagoginja. 
Kći je Marka i Tamare, rođ. Pejak. Osnov- 
nu glazbenu školu Petar Konjović u klasi 
prof. Đure Parčetića završila je u Somboru. 
Nakon završene Srednje glazbene škole u 
Subotici u klasi prof. Vojislava Temunovi- 
ća završila je studij etnomuzikologije na 
Glazbenom odjelu Akademije umjetnosti 
u Novom Sadu u klasi prof. dr. Nicea Fra- 
cilea. Od 2019. predaje tamburu u Školi 
za osnovno glazbeno obrazovanje Stevan 
Hristić u Bačkoj Palanci. Od 2014. člani- 
ca je (kontrabas) ženskoga tamburaškoga 
sastava La banda, koji izvodi popularnu 
glazbu i adaptira popularnu glazbu u for- 
me prikladne za tamburaško izvođenje. Od 
2018. članica je (prim) Novosadskoga tam- 
buraškoga kvartera, koji na repertoaru ima 
tamburaško izvođenje klasičnih glazbenih 
djela prvotno namijenjenih gudačkomu 
kvartetu. Suautorica je knjige Šokci i be- 
ćarci (2019.), u kojoj je prikazana povijest, 
tematika i način izvođenja bećaraca kod 
Hrvata Šokaca u Bačkoj. 


Djelo: Šokci i bećarci (suautor s M. Šeremešić), 
Sombor, 2019. 
M. Tucakov 


LETI — LETI, dječja bunjevačka igra s tri 
ili više igrača različita spola i dobi. Igrači 
posjedaju oko stola i ispruženim kažipr- 
stima lijeve i desne ruke naizmjenice uda- 
raju o rub stola izgovarajući: »Leti — leti«. 
Jedan od sudionika, koji je prije početka 
igre izabran da je vodi, izgovara ime ne- 
kog predmeta. Ako je predmet leteći (npr. 
»Leti — leti... ptica!«), igrači moraju dignu- 
ti obje ruke uvis, a tko ne podigne, ispada 
iz igre ili daje zalog kako bi ostao u igri. 
Ako predmet nije leteći (npr. »Leti — leti... 
stolica!«), a netko od igrača digne ruke 
uvis, ispada iz igre ili daje zalog. Igra se 
nastavlja dok u igri ne ostanu samo igrač 
zadužen da vodi igru i posljednji od ostalih 
sudionika. Tada se njih dvoje međusobno 
natječu tako što oboje naizmjence vode 
igru, a pobjednik je onaj koji ne pogriješi. 
Ako se igra u zalog, na kraju igre svatko 
mora otkupiti svoj zalog i obaviti što mu 
»sudac« kaže. Tijekom same igre igrač 


LETIĆ 


koji je zadužen za vođenje igre prilikom 
izgovaranja predmeta ima pravo pogrešno 
pokazivati, tj. pogrešno podignuti ruke ili 
ih ostaviti spuštene, kako bi zbunio ostale 
sudionike i izbacio ih iz igre. On sam u igri 
ostaje do kraja, kada se natječe s posljed- 
njim preostalim sudionikom. 


Lit.: M. Evetović, Kulturna povijest bunjevačkih i 
šokačkih Hrvata, Subotica, 2010. 
P. Skenderović 


LETIĆ, Antun — Nune (Subotica, 14. VII. 
1956.), graditelj tambura, skladatelj, glaz- 
benik. Sin je Franje i Kate, rođ. Rožum- 
berski. Osnovnu i srednju stolarsku školu 
završio je u Subotici. Sviranjem tambure 
(basprima) počeo se baviti 1969. u neka- 
dašnjem Domu grafičara u Subotici (danas 
ul. Jozsefa Attile br. 19) pod nadzorom 
subotičkoga glazbenoga pedagoga i profe- 
sora tambure u subotičkoj glazbenoj školi 
Lazara Malagurskoga. Već naredne 1970. 
prelazi u HKUD Bunjevačko kolo, gdje svi- 
ra basprim u orkestru za potrebe folklorno- 
ga odjela centra. Svirao je još iu KUD-u 
željezničara Bratstvo-jedinstvo, OKUD-u 
Mladost u Subotici i Subotičkom tambu- 
raškom orkestru, ali najduže u Bunjevač- 
kom kolu. Kada se 1988. ukazala potreba 
za popravkom oštećenih glazbenih instru- 
menata — tambure, budući da u Subotici 
nije bilo majstora toga profila, kao stolar 
i poznavatelj rada u drvu odlučio je poku- 
šati popraviti oštećenu tamburu. Velikim 
trudom i zalaganjem uspio ju je popraviti 
te je daljnjim usavršavanjem uspio ovladati 
rutinom ne samo popravka nego i izrade 
žičanih instrumenata. Od tada popravlja i 
izrađuje tambure prime, basprime, kontre, 
čela i basove. Počeo je skladati za Festival 
bunjevačkih pisama u Subotici i redovito 
sudjeluje na njemu kao izvođač od početka 
njegova održavanja 2001. Tri je puta sudje- 
lovao na Festivalu zlatne žice tamburice 
u Novom Sadu te je dva puta osvojio 2. 
mjesto. Na Festivalu bunjevačkih pisama 
nekoliko je puta osvojio prve nagrade za 
izvedbu pjesama, koje je i uglazbio: 2001. 
— prva nagrada stručnog žirija i publike 
za izvedbu pjesme »Daleko je Subotica«; 
2003. — prva nagrada publike za izvedbu 

pjesme »Moja pisma«; 2010. — prva nagra- 
da stručnog žirija za najbolju interpretaciju 
te publike za izvedbu pjesme »Zaspala je 
bunjevačka vila«. 


Živi i radi u Subotici. 
Izvor: Osobni iskaz Antuna Letić — Nuneta. 


Lit.: M. Sente, V. Temunović, Festival bunjevački 
pisama, Naših prvih petnaest godina festivala 
(2001. — 2015.), Subotica, 2015. 

P. Skenderović 


LETIĆ, Marija (Subotica, 19. II. 1961.), 
jedriličarka. Kći je Josipa i Gize, rođ. Ba- 
čić Palković. Osnovnu i srednju geodetsku 
školu završila je Subotici, ali nikada nije 
radila u struci. Nakon završetku sportske 
karijere radila je kao trgovačka putnica u 
beogradskoj tvrtki Venera 1988.-91. Kada 
je zbog opće gospodarske krize u vrijeme 
izbijanja rata 1991. ostala bez zaposlenja, 
počela je uzgajati gljive, čijom se proizvod- 
njom i prodajom bavi do danas. 


Sportskim zrakoplovstvom počela se 
baviti sa 17 godina u Aeroklubu fvan Sarić 
u Subotici kod nastavnika Mite Vučkovića, 
koji je joj je poslije bio i trener u reprezen- 
taciji. Obuku za pilota jedrilice završila je 
1979. Iznimne rezultate postigla je 1982., 
kada je postavila četiri državna rekorda u 
jedriličarstvu za žene, koji do danas nisu 
nadmašeni: brzina preleta u trokutu od 100 
km — 81,89 km/s; brzina preleta u trokutu 
od 300 km — 75,7 km/s; brzina preleta u 
trokutu od 500 km — 75,76 km/s; duljinski 
prelet u trokutu Subotica-Vršac-Đako- 
vo—Subotica — 517 km. Bila je prva žena 
u Jugoslaviji koja je preletjela troukut od 
500 kilometara i osvojila zlatnu C jedrili- 
čarsku značku s dva dijamanta. Te je godi- 
ne Zrakoplovni savez Jugoslavije progla- 
sio sportašem godine i dodijelio joj najviše 
sportsko priznanje Zlatni orao. Za repre- 
zentaciju Jugoslavije nastupala je 1983.-87. 


Tijekom letačke karijere ostvarila je 
ukupan nalet jedrilicama od 1200 sati le- 
tenja. Sudjelovala je na mnogim domaćim 
i međunarodnim prvenstvima u jedriličar- 
stvu, među ostalim i na III. europskom pr- 
venstvu u zrakoplovnom jedriličarstvu za 

žene 1983. u Saint-Hubertu (Belgija), IV. 
europskom prvenstvu u zrakoplovnom je- 
driličarstvu za žene 1985. u Subotici (10. 
mjesto u generalnom plasmanu s 6619 bo- 
dova) i na V. europskom prvenstvu u zra- 
koplovnom jedriličarstvu za žene 1987. u 
Šumenu (Bugarska, 5630 bodova), koje joj 
je bilo zadnje natjecanje. 


Marija Letić 


Na prvenstvima Jugoslavije osvaja- 
la je 26. mjesto u generalnom plasmanu 
s 4006,96 bodova (Novi Sad, 1981.), 18. 
mjesto u generalnom plasmanu nacional- 
ne konkurencije s 4724 boda i 18. mjesto u 
generalnom plasmanu međunarodne kon- 
kurencije s 4721 bodom (Subotica, 1982.), 
28. mjesto u generalnom plasmanu s 4382 
boda (Slavonski Brod, 1983.) i 23. mjesto 
u generalnom plasmanu s 2391 bodova 
(Banja Luka, 1984.). Na prvom državnom 
prvenstvu u zrakoplovnom jedriličarstvu 
za žene održanom 1986. u Subotici zauzela 
je 2. mjesto u generalnom plasmanu s 4971 
bodova. 


Ostvarila je i veći broj zapaženih rezul- 
tata na pokrajinskim i republičkim natje- 
canjima: 2. mjesto u generalnom plasmanu 
s 2 939 bodova na 2. otvorenom omladin- 
skom prvenstvu Vojvodine u zrakoplov- 
nom jedriličarstvu (Subotica, 1981.), 2. 
mjesto u generalnom plasmanu s 53,25 bo- 
dova na 6. otvorenom prvenstvu Vojvodine 
u zrakoplovnom jedriličarstvu (Novi Sad, 
1981.), 4. mjesto u generalnom plasmanu 
s 4 068,45 bodova na 6. juniorskom pr- 
venstvu Vojvodine u zrakoplovnom jedri- 
ličarstvu (1984.), 4. mjesto u generalnom 
plasmanu na 27. republičkom prvenstvu u 


bezmotornom letenju (Šumenu, (Bugarska, 
1984.) itd. 


Bila je jedna od najboljih jugoslaven- 
skih ženskih zrakoplovnih jedriličara. Na- 
kon aktivne natjecateljske karijere bila je 
i nastavnica letenja te je obučila oko 20 
jedriličara. 


Izvor: osobni iskaz Marije Letić. 


Lit.: Sport u Subotici 1944 — 1984 Sportelet Sza- 
badkdn, Subotica, 1984; Lj. Jovanović, Žene leta- 
či Jugoslavije, Beograd, 2009. 

P. Skenderović 


LETIĆ, Peregrin (Letics, Coelestinus, 
Peregrinus) (Subotica, 11. X. 1846. — Su- 
botica, 10. VII. 1916.), franjevac, gvardijan. 
Sin je Martina i Ruže, rođ. Saulić. Kršten 
je u subotičkoj crvi sv. Roka pod imenom 
Celestin. U franjevački red stupio je 1867. 
uzevši redovničko ime Peregrin, a zare- 
đen je 1872. U Mohaču službuje od 1874. s 
kraćim prekidima (vikar i orguljaš u Baču 
i Iloku, orguljaš u Brodu na Savi /danas: 
Slavonski Brod/) do 1912. U to su vrijeme 
gvardijani mohačkoga samostana bili Ma- 
rin Kovačić 1871.-90 i Lovro Lipovčević 
1893.-98. I sam je bio gvardijan u Moha- 
ču 1898.-1912. U vrijeme rada u Mohaču 
obnašao je mnoge dužnosti: propovjednik, 
Od 1913. je u franjevačkom samostanu u 
Subotici i poslije u Baji, gdje ga šematizmi 
navode kao propovjednika na »ilirskome«. 
Bio je znan kao vrstan propovjednik i do- 
bar orguljaš. 


Lit.: https://library.hungaricana.hu/hu/collection/ 
ferences_kiadvanyok_schematismus/ (pristuplje- 
no 25. III. 2020); Sehematismus almae Provinciae 
S. Joannis a Capistrano Ordinis minorum S. P. 
Francisci regularis observantiae, Vienna, 1882; 
E. Gašić, Svećenici Bunjevci u našim biskupijama, 
Hrvatska Obnova, br. 11, Đakovo, 1941; B. Unyi, 
A mohadcsi ferencesek tortenete, Gyongyčs, 1943; 
J: Barbarić, E. S. Bieber, Kronika franjevačkog 
samostana u Brodu na Savi IV (1879-1932), Sla- 
vonski Brod, 1995; M. Evetović, Kulturna povijest 
bunjevačkih i šokačkih Hrvata, Subotica, 2010; Z. 
Pelajić, Franjevci orguljaši i graditelji u Baču, Hr- 
vatska riječ, br. 393, Subotica, 24. IX. 2010; Fra- 
njevački samostan i HPD »Davor« u glazbenom 
životu Broda na Savi / Slavonskoga Broda, Sla- 
vonski Brod, 2011. 

S. Bačić 


LETOPIS MATICE SRPSKE 


LETOPIS MATICE SRPSKE, književni 
časopis. Pokrenuo ga je 1824. profesor no- 
vosadske gimnazije Georgije Magarašević. 
Prva knjiga, pod nazivom Serbska ljetopis, 
izišla je potkraj 1824. s oznakom za 1825. 
Uređivan je u Novom Sadu, a tiskan u Bu- 
dimu. Izlazio je četiri puta godišnje, za 
vrijeme sajmova u Pešti. Program časopisa 
nastojao je obuhvatiti sve što se na književ- 
nom planu zbiva prije svega kod Srba, ali i 
svih ostalih Slavena. No odaziv publike bio 
je veoma slab zbog niskoga stupnja pisme- 
nosti srpskoga naroda u to vrijeme, tako da 
je Magarašević najavio obustavljanje časo- 
pisa ako mu nacionalno svjesno građanstvo 
ne pritekne u pomoć. Apel je bio povod da 
se u Pešti osnuje Matica srpska 1826., koja 
je kao osnovnu zadaću uzela brigu oko 
daljnjega izdavanja časopisa. 


Od tada časopis izlazi stalno, osim 
1835.-36., kada je Matica srpska bila uki- 
nuta, i u vrijeme ratnih sukoba 1848.-49. te 
Prvoga i Drugoga svjetskoga rata. Nekoli- 
ko je puta mijenjao ime (Novij serbskij lje- 
topis 1836., Serbskij letopis 1842., Srbskij 
letopis 1855., Srpski letopis 1867.), a od 
1873. nosi današnji naziv. Uređivali su ga 
neki od najznačajnijih srpskih književnika 
i kulturnih djelatnika, poput Teodora Pa- 
vlovića (1832.-41.), Jovana Hadžića (Miloš 
Svetić, 1830.-31.), Jovana Subotića (1842.- 
47., 1850.-53) Jakova Ignjatovića (1854.- 
56.), Jovana Đorđevića (1858.-59.), Anto- 
nija Hadžića (1859.-69., 1876.-95.), Milana 
Savića (1896.-1911.), Tihomira Ostojića 
(1912.-14.), Vase Stajića (1921., 1936.), Mar- 
ka Maletina (1923.-29.), Todora Manojlovi- 
ća (1931.), Nikole Milutinovića (1935.-36., 
1936.-41.), Mladena Leskovca (1958.-64.), 
Boška Petrovića (1965.-69.), Aleksandra 
Tišme (1969.-73.) i Boška Ivkova (1980.-91.). 


U vrijeme rađanja nove srpske knji- 
ževnosti, formiranja književnoga jezika i 
normiranja pravopisa Magarešević je imao 
razumijevanja za reformatorska nastojanja 
Vuka Karadžića, ali je pod pritiskom cr- 
kve zadržao stari srpskocrkveni pravopis. 
Nakon Magaraševićeve smrti 1830. ured- 
ništvo preuzima jedan od osnivača Matice 
srpske Jovan Hadžić te časopis postaje nje- 

zin organ i do danas je ogledalo Matičine 
kulturne politike. U peštanskom razdoblju 
(1830.-63.) urednici su uglavnom održavali 
početni kurs u njegovanju slavenske knji- 
ževne i kulturne uzajamnosti te u pitanju 
srpskoslavenskoga jezika i pravopisa, ali 
su se Jovan Subotić, Jakov Ignjatović i 
Jovan Đorđević sve više okretali srpskoj 
i ostalim južnoslavenskim književnostima 
nastojeći sadržajno modernizirati časopis 
(npr. narodna poezija) te uvesti novi Vukov 
pravopis. Međutim, pod utjecajem moćnih 
i konzervativnih patrona Jovana Hadžića 
i Save Tekelije, časopis je 1 dalje tiskan 
srpskoslavenskim pravopisom, iako su se 
počeli objavljivati tekstovi na pučkom go- 
vornom jeziku. 


Časopis mijenja mjesto izlaženja s pre- 
seljenjem Matice srpske iz Pešte u Novi 
Sad 1864. Nakon toga sadržajno sve više 
prevladavaju povijesne i književnopovije- 
sne teme, a kada je Matica srpska prihvati- 
la novi Vukov pravopis 1873., njime se tada 
počinje tiskati i časopis, koji onda dobiva i 
današnji naziv. U razdoblju 1859.-1911. po- 
stao je književno-znanstveni organ liberal- 
noga srpskoga građanstva okupljenoga oko 
Svetozara Miletića. U vrijeme balkanskih 
ratova 1912.-13. pokret mlađe srpske libe- 
ralne nacionalističke inteligencije u Ugar- 
skoj doveo je za urednika Letopisa i tajnika 
Matice srpske Tihomira Ostojića s ciljem 
da preko Matičinih publikacija podiže na- 
cionalnu svijest ugarskih Srba. 


Obnovljen je 1921. u redakciji Vase 
Stajića. Međutim do 1924. prilike u Ma- 
tici srpskoj nesređene su, što se odraža- 
valo i na Letopis, koji mijenja urednike i 
neredovito izlazi. Nakon što je uredništvo 
preuzeo Marko Maletin 1924. stvorio je od 
Letopisa aktualnu mjesečnu publikaciju o 
sveukupnom životu Vojvodine u prvom 
desetljeću jugoslavenske države, kako 
književnom, tako i kulturnom, političkom 
i ekonomskom. Nakon uvođenja Šestosi- 
ječanjske diktature 1929. ponovno nastaje 
razdoblje borbi u Matici srpskoj te nestabil- 
nosti u Letopisu i česte promjene urednika. 
God. 1933. Maticu su preuzeli pripadnici 
Samostalno-demokratske stranke, koji su 

za urednika Letopisa doveli Nikolu Milu- 
tinovića. S prekidom 1936. godine, kada je 
uredništvo pod pritiskom liberalnih gra- 
đanskih intelektualaca bilo predano Vasi 
Stajiću, Milutinović je uređivao časopis do 
rata, s naglaskom na povijesnim i književ- 
nopovijesnim temama, uz praćenje kultur- 
nih zbivanja u slavenskom svijetu. 


Nakon Drugoga svjetskoga rata časopis 
pokušava oko sebe okupiti najznačajnija 
imena jugoslavenskih pisaca, a usto je po- 
svećivana i znatna pažnja književnostima 
narodnosti u Vojvodini. U njemu je 1953. 
pokrenuta anketa o potrebi ujednačavanja 
književnoga jezika Hrvata i Srba, koja je 
1954. završena znanstvenim skupom No- 
vosadski dogovor, na kojem su utvrđene 
osnove jezičnoga unitarizma: utvrđen je 
tok jedinstvenoga srpsko-hrvatskoga knji- 
ževnog jezika, potpuno brisanje postojećih 
razlika, i u tom cilju odlučeno je da se pri- 
stupi izradi zajedničkoga srpsko-hrvatsko- 
ga rječnika književnoga jezika, pravopisa 
i nazivlja u svim područjima društvenoga 
života. Od uredništva Aleksandra Tišme 
(1969.-73.) razvija se prvenstveno kao knji- 
ževna revija. Sukladno novim političkim 
okolnostima, od 1990-ih časopis je koncen- 
triran na srpsku književnost i kulturu. 


Važnost za podunavske Hrvate. U ča- 
sopisu su povremeno objavljivani različiti 
članci od važnosti za bačke Bunjevce i Šok- 
ce, neki čak i izravno vezani za njih. Tako 
je 1827. objavljen članak »Nekoliko reči o 
tome kako se Slaveni u Ugarskoj madžari- 
ziraju« (knj. 8), u kojem se spominje slučaj 
»arhiepiskopa Kaločkoga Gavrila Patači- 
ća«, za kojega se navodi da je među »nase- 
ljenim Srbima oko Kaloče« pod prijetnjom 
kazne zabranio uporabu »slavenskog jezi- 
ka«, a u istom broju objavljen je i nekrolog 
Matiji Petru Katančiću. U časopisu je 1831. 
objavljen i srpskoslavenski prijevod pje- 
sme Grgura (»Grigorija«) Čevapovića Za- 
pevala Vila Dalmatinska (knj. 27), a 1832. 
prijevod njegova teksta O Slavenskom i 
Serbskom Narodu i Jeziku (knj. 29). Kada 
je Letopis 1863. objavio rezultate popisa 
stanovništva Vojvodine Srbije i Tamiškoga 
Banata iz 1860. (knj. 108), iako su Hrvati 


registrirani u mnogim mjestima u Banatu i 
Bačkoj, opaska uredništva bila je da to nisu 
Hrvati, nego Šokci i Bunjevci, te da se Hr- 
vatima priznaju jedino kajkavci u nekoliko 
banatskih sela. Od sredine druge polovine 
XIX. st. pa do Drugoga svjetskoga rata u 
Letopisu je objavljeno nekoliko radova koji 
se izravno tiču bačkih Bunjevaca. Tako je, 
za nagradu koju je Matica srpska raspisala 
za djelo o Bunjevcima, najprije 1881. objav- 
ljena rasprava Laze Kneževića »O Bunjev- 
cima« (knj. 128), zatim je Antonije Hadžić 

Nagrađena rasprava Laze Kneževića 
»O Bunjevcima« 


1889. napisao nekrolog »Čitulja: Ivan An- 
tunović« (knj. 158, na čemu mu je Neven 
u br. 8 zahvalio), a 1893. u dva je broja 
publicirana nagrađena rasprava Ivana Iva- 
nića O Bunjevcima (knj. 175 i 176). Vasa 
Stajić je između dva svjetska rata napisao 
nekoliko radova: raspravu »Mađarizacija i 
demađarizacija Bunjevaca« 1930. god. (knj. 
325), kraći članak »Ivan Antunović i Ujedi- 
njena omladina srpska« 1932. (knj. 331), a 
1930. još i u rubrici Dokumenti »Dva pisma 
Ivana Antunovića, najvećeg budioca kod 
Bačkih Bunjevaca« 1930. (knj. 324) te pri- 
kaze tri knjige pjesama Petra Pekića Zvuci i 
uzdasi, Korpucija i La bataille de Kossovo, 
poeme heroique 1926. (knj. 309) i drugoga 
izdanja Antunovićeve Rasprave (knj. 325). 
Milivoje Knežević objavo je 1935. duži bio- 
grafski članak »Ivan Antunović« (knj. 343). 
Od važnosti je još i članak Fedora Nikića iz 
1927. »Rumuni Banatski i Bunjevci prema 
Srpskoj Vojvodini u god. 1848-1849« (knj. 
313). Tiskano je i nekoliko prikaza: Marko 


LETOPIS MATICE SRPSKE 


Car objavio je 1934. prikaz knjige Mare 

Đorđević Malagurski Vita Đanina i druge 

pripovetke iz bunjevačkog života (knj. 339), 
a Aleksa Ivić napisao je 1934. prikaz Subo- 
tica pre i posle oslobođenja Jose Šokčića 

(knj. 340) te 1936. prikaz knjižice Kon- 
stantina Kostića Bunjevci u Somboru pod 
vođstvom Franjevaca do 1787. (knj. 342). 
U novije vrijeme Vasilije Krestić objavio je 

2019. u rubrici Svedočanstva članak Blaš- 
ko Rajić — Prilozi za političku biografiju 

(knj. 503). Zajedničko za sve te radove jest 

da su ih objavili srpski autori koji Bunjev- 
ce uglavnom drže Srbima katoličke vjere, 
eventualno zasebnim narodom, ali u sva- 
kom slučaju ih ne povezuju s pripadnošću 

hrvatskome narodu. 


U razdoblju nakon Drugoga svjetskoga 
rata u Letopisu povremeno objavljuju i bač- 
ki Hrvati. Tako je Lazar Merković objavio 
pjesme 1948. (knj. 362) i 1956. (knj. 378), 
Blaško Vojnić objavio je bilješku o Likov- 
noj sekciji Saveza kulturno-prosvjetnih 
društva u Subotici 1949. (knj. 364), Vla- 
dislav Kopunović pripovijest Tetak Miško 
(knj. 364), Joso Šokčić 1951. dva kratka 
teksta »Izložba radova akademskih slikara 
u Subotici« i »Izložba subotičkih slikara u 
slavu desetogodišnjice narodne revoluci- 
je« (knj. 368), Petar Šarčević objavljivao je 
1957.-59. prikaze knjiga Frane Alfirevića 
(knj. 377), Balinta Vujkova i Lazara Mer- 
kovića (knj. 382), Ivana Raosa (knj. 383) i 
Bogdana Stopara (knj. 384), a od književ- 
nika je daleko najzastupljeniji Petko Voj- 
nić Purčar, koji je intenzivno objavljivao 
od 1967. 


U Letopisu surađivali mnogi hrvatski 
autori, ovisno o političkim prilikama — su- 
kladno ideji jugoslavenskoga zajedništva 
u vrijeme Austro-Ugarske povremeno su 
objavljivani tekstovi hrvatskih autora (npr. 
Ilija Okrugić — Srijemac, Antun Gustav 
Matoš, Bogoslav Šulek), dok je u među- 
ratnom i socijalističkom jugoslavenskom 
razdoblju suradnja hrvatskih književnika i 
drugih autora bila nešto intenzivnija, ali je 
također znala biti vezana za političke pri- 
like (npr. Tin Ujević, Ante Cettineo, Ivan 
Esih, Josip Smodlaka, Ivan Meštrović, Zva- 

ne Črnja, Vesna Parun, Ivan Kordić, Luko 
Paljetak, Željko Sabol, Bogdan Krizman, 
Tomislav Tanhorfer itd.). Među njima su 
bili i vojvođanski hrvatski autori (npr. Mi- 
hovil Tomandl, Paško Romac, Franjo Ma- 
lin, Miroslav Vaupotić, Miroslav Franjo 
Mađer, osobito Jasna Melvinger), Hrvati 
doseljenici u Vojvodini (npr. Ivo Milić, 
Mijo Mirković) ili pak autori iz Hrvatske 
o temama vezanim za Hrvate u Vojvodini 
(npr. Ante Jagić o banatskim Hrvatima). U 
postjugoslavenskom razdoblju suradnja hr- 
vatskih autora izostaje. U vrijeme Hrvat- 
skoga proljeća na stranicama Letopisa srp- 
ski filolog Mihailo Stevanović polemizirao 
je sa stajalištima iz zagrebačkog časopisa 
Kritika i hrvatskim lingvistom Stjepanom 
Babićem o Novosadskom dogovoru i Rječ- 
niku hrvatskog ili srpskog jezika kojeg su 
počele izdavati Marica srpska i Matica hr- 
vatska. Po antihrvatskoj intonaciji u odno- 
su na dubrovačku književnost ističu se neki 
tekstovi, poput napisa predsjednika Matice 
srpske Dragana Stanića (pseudonim Ivan 
Negrišorac) pod naslovom Matica srpska 
i književnost starog Dubrovnika: između 
srpske potrebe za razumevanjem hrvat- 
ske strasti za posedovanjem (knj. 505, sv. 
7-8/2020). 


Lit.: Jugoslovenski književni leksikon, Novi Sad, 
1971; M. Bara, »Naši Šokci« : podrijetlo, migraci- 
je i društveni razvoj Hrvata u Banatu, Godišnjak 
za znanstvena istraživanja Zavoda za kulturu voj- 
vođanskih Hrvata, br. 6, Subotica, 2014; T. Bogo- 
jević, Članci o Bunjevcima u Letopisu Matice 
srpske, u: D. Njegovan (ur.), Kultura i identitet 
Bunjevaca, Novi Sad, 2017. 

S. Bačić 


LEVEŠ, gornji dio bunjevačke ženske 
nošnje. Šivan je od tvorničkoga platna (cic, 
svileni parket, sefir, piket, paja, velur, tanji 
brokat). Nosio se i kao poslendansko odilo 
na upasivanje i kao svečano blagdansko 
na struk: kao svagdanja odjeća leveš je bio 
prekriven pregačom ili keceljcem, dok je 
kao blagdansko ruho pregača bila dijelom 
prekrivena levešom. Mogao je biti struki- 
ran, a u blagdanskoj varijanti često je imao 
i kaiš šivan od istoga materijala. 


Lit.: A. Sekulić, Bački Hrvati, Zagreb, 1991. 
K. Suknović 

LEX APPONYI, naziv za tri zakona o 
školstvu iz 1907. i 1908. godine. Naziv 
(»Apponyijev zakon«) dobili su po grofu 
Albertu Apponyiju, ministru vjera i pro- 
svjete u konzervativnoj koalicijskoj vladi 
Sandora Wekerlea (1906.-10.). Za narod- 
nosti u Ugarskoj od važnosti je posebno 
Zakon o pravnim odnosima nedržavnih 
pučkih škola i plaćama općinskih i vjerskih 
učitelja, koji je Ugarski sabor donio 2. VI. 
1907. kao zakonski članak 27. 


Naime iako je u vrijeme dualizma došlo 
je do znatne modernizacije javnoga škol- 
stva, ona je bila praćena nastojanjima da se 
i na taj način madžariziraju nemadžarski 
narodi u Ugarskoj. To je bio cilj i toga za- 
kona. S jedne strane pridonio je porastu pi- 
smenosti: 1890. pismeno je bilo 44,5 % sta- 
novnika Ugarske (većinom Nijemci — 63 % 
i Madžari — 53,6 %, dok su ispodprosječno 
bili pismeni Slovaci — 43 %, Rumunji — 14 % 
i Rusini — 9,7 %), a 1910. ta se situacija 
znatno poboljšala, naročito glede Nijema- 
ca — Sasa 71 % i Švaba 76 %. No s druge 
strane Lex Apponyi propisao je da su ti- 
jekom osnovnoga četverogodišnjega ško- 
lovanja svi učenici nedržavnih (vjerskih) 
manjinskih škola dužni naučiti madžarski 
jezik te da pravo na državnu potporu ima- 
ju samo oni manjinski učitelji koji svojim 
učenicima pružaju »besprijekoran domo- 
ljubni odgoj«. Njime je povećan broj sati 
madžarskoga jezika, ana madžarskom se 
morala odvijati i nastava iz povijesti, ze- 
mljopisa, ustavnih temelja, građanskoga 
odgoja te matematike s obrazloženjem da 
djeca moraju biti sposobna komunicirati 
na madžarskom jeziku poslije završetka 
pučke škole. Pojačan je i nadzor školskih 
vlasti nad vjerskim i državnim školama. 
To je bio pretežak zahtjev za učitelje u kra- 
jevima gdje nije bilo madžarskoga pučan- 
stva i gdje djeca nisu čula madžarsku riječ 
te je bilo teško očekivati kako će u takvu 
okruženju učenici za četiri godine svlada- 
ti madžarski jezik. Osim toga zakonom je 
ograničena autonomija crkava kao osni- 
vača škola, što je bio dodatni razlog zašto 
su mu se Rumunjska i Srpska pravoslavna 
crkva protivile. Za posljedicu je imao zna- 


tan pad broja manjinskih pučkih škola: 
1899. bilo oko 6000 škola na kojima se na- 
stava nije odvijala na madžarskom jeziku, 
a 1914. tek oko 3300. 


Taj zakon jest unaprijedio školstvo u 
Ugarskoj, ali je bio i vrhunac madžarizaci- 
je u školskoj politici ugarskih vlada. Naime 
Zakonski članak 38. iz 1868. predvidio je 
obvezu pohađanja škole za svu djecu od 6 
do 12 godina, državni nadzor nad školama 
i otvaranje državnih interkonfesionalnih 
škola (uz postojeće vjerske škole), propisao 
je i višu pučku školu, građansku školu te 
sustav učiteljskoga obrazovanja u muškim 
i ženskim školama. Tijekom pet desetlje- 
ća dualizma na području Ugarske škol- 
stvo je znatno unaprijeđeno: osnovano je 
2744 državne škole, smanjen je broj škola 
čiji su osnivači crkve s 13 262 na 12 075 
te je porastao broj općinskih škola s 479 
na 1339. Zakonskim člankom 68. iz iste 
godine regulirano je pitanje nastavnoga 
jezika u duhu liberalnih načela tadašnjega 
ministra kulture baruna Jozsefa Ečtv&sa 
i u skladu sa Zakonom o narodnostima iz 
1868., prema kojem »svaki đak mora poha- 
đati nastavu na svojem materinskom jezi- 
ku«. Međutim zakonske odredbe u odnosu 
na nemadžarske narode u velikoj su mjeri 
ostale mrtvo slovo na papiru, a Zakonom o 
pučkim školama iz 1879. madžarski je jezik 
kao obvezan predmet uveden u svim držav- 
nim i vjerskim pučkim školama, a u učitelj- 
skim je školama predviđena intenzivnija 
nastava madžarskoga jezika. Osnovu za 
Apponyijev zakon predstavljao je nacrt za- 
kona koji je 1904. izradio tadašnji ministar 
kulture grof Albert Berzeviczy oslanjajući 
se na talijanski i francuski uzor prožet du- 
hom zapadnoeuropske nacionalne države 
ne vodeći računa o srednjoeuropskim 0so- 
bitostima 1 izrazitoj etničkoj heterogeno- 
sti Ugarske. Madžarski su političari u to 
vrijeme protiv sebe okrenuli i Hrvatsku: u 
prijedlogu Zakonskoga članka o željeznič- 
koj službi, koji je 13. V. 1907. u Ugarskom 
saboru predstavio ministar Ferenc Kossuth, 
stajalo je da zaposlenik na željeznici može 
biti samo onaj madžarski državljanin koji 
poznaje madžarski jezik, na što su hrvatski 
zastupnici oštro prosvjedovali tvrdeći da 

se njime krši Hrvatsko-ugarska nagodba, 
ali je ugarska vlada isprva ostala nepo- 
pustljiva. Tek je poslije prihvaćeno da u 
Hrvatskoj željezničari moraju razumjeti i 
govoriti i hrvatski jezik te je tako izmije- 
njeni Zakonski članak o željezničkoj službi 
br. 49. usvojen 16. VIII. 1907., ali kako je 
znanje madžarskoga jezika ostalo uvjet za 
zapošljavanje na željeznicama u Hrvatskoj, 
izazvao je burne prosvjede u Hrvatskoj. 


Subotički je Neven u izvjesnoj mjeri 
pratio okolnosti donošenja toga zakona. 
Tako u travanjskom broju piše: »Aponjija 
je podneo dva predloga: jedan za državne i 
jedan za nedržavne učitelje. Prvi je već pri- 
mljen još prije uskrsa. Tomu se nema niko 
protiviti... Ali ovaj drugi! Taj predlog ako 
se primi naregjuje da se u svim škulama 
uči magjarski i to osim nikoliko premeta, 


E les 


Kronika. 

Više od misec dana sklapaju ugovor s Austriom. Ali 
ništa teško ide. Austrijancima je malo 10 godina, a magjari 
nesinidu na više godina da propast produže, da še i mapgjari 
neosvidoče, da današnja vlada ne vridi ni po lale duvanu, 
Hio se proneo glas, da ujedanput dva ugovora sklopih i 
jedan do 1917, godine, a drugi, od 1917te do 1921, 
godine. Pa izjavi vlade to ne bi bio jedan ugovor, nego 
dva i nebi bio na 20, već samo na deset godina. Kao 
kad bi keru u komadićima siko rep, da ga tuko ne boli, 
kao kad bi u jedanput odrizo. Zaistu šta je namira naše 
vlade, to samo Austrijanci znadu. 

Osim nagodbe truje vladin život još i zakonski 
predlog ,0 pravnim odnosima nedržavnih škola i o beri- 
vima opšlinskih i virolspovidnih učitelja “  Aponjija je 
podneo dva predloga; jedan za državne | jedan za ne 
državne učitelje, Prvi ja već primljen još prije uskrsu. 
Tomu se nema niko protivili — s našeg stanovišta. Ali 
ovaj drugi! Taj predlog ako se primi naregjuje da su u 
svima škulama uči magjarski i to osim nikoliko predmeta, 
isključivo magjarski. Dakle mu je amer pomogjarivanje 
zakonom odredili, Proli tog predloga su svi narodnosni 
poslanici stali u borbu. Po državi se nu sve atrane drže 
sborovi, koji se protive tom predlogu, ali naravno zaslip- 
ljenim ljudima govorio ne govorio. 


Neven o prijedlogu Apponyijeva zakona 


isključivo magjarski. Dakle mu je smer po- 
magjarivanje zakonom odrediti. Proti tog 
predloga su svi narodnosni poslanici stali 
u borbu. Po državi se na sve strane drže 
sborovi, koji se protive tom predlogu, ali 
naravno zaslipljenim ljudima govorio ne 
govorio. Taj će se predlog primit, postat će 
zakonom. Pitanje je da li će imat tko kori- 
sti? narodnosti neće, da li država? Teško; 
upravo nikako. Nemože biti ciloj državi u 
korist, što je polovici te države na štetu... 
Nama su oduzeli škule u ono vrime, kada 
ni truna svisti nije bilo u nas, pa ipak nas 


43 


LEX APPONYI 


evo. A odkud da pomagjare one narode, 
koji svistni, koji su osvidočeni, da im je 
jezik blago, koje država dirati nesmi.« U 
lipanjskom broju pisao je o Zakonu o želje- 
znicama: »Evo sad Košuta! On kao trgo- 
vački minister... predložio željezničarsku 
službenu pragmatiku. Pragmatika znači 
zakonom uregjivanje sviju odnošaja že- 
ljezničara. Pošto je Košut Košut, velikana 
Lajoša Košuta sin, to je tribalo da je svaki 
sa stahopočitanjem primio taj predlog. Ali 
svit je nezahvalan, to veliko ime neće da 
uvaži, te se predlogu protivi. Protive se pri- 
je svega sami željezničari... Protive se i Hr- 
vati. Predlog naime odregjuje, da željeznič- 
ki zvanični jezik bude magjarski. To vrigja 
pravo Hrvatske. Odnošaj izmegju Hrvacke 
i Ugarske uredjuje XXX. zakonski članak 
od godine 1868. Taj zakon odregjuje, da u 
svima zajedničkim zvanijama po Hrvat- 
skoj i Slavoniji zvanični jezik je hrvatski... 
Cila Hrvatska se podigla proti tog predlo- 
ga i traži da se za Hrvatsku hrvatski jezik 
ustanovi zvaničnim...« Ovo je bila tema 
i naslovnog članka u srpanjskome broju 
pod naslovom »Spor Hrvata i Magjara u 
saboru«. 


Lex Apponyi bio je odraz razlike u kul- 
turnoj politici školskoga sustava i samoga 
koncepta nacionalnosti u Ugarskoj u odno- 
su na austrijski dio države. Za razliku od 
Austrije, u kojoj je ustav jamčio pravo na 
školovanje na vlastitom jeziku i sprečavao 
prisiljavanje djece da uče drugi pokrajinski 
jezik, Ugarska je prakticirala madžarizacij- 
ske jezične politike, a škole su bile glavno 
mjesto za njihovu provedbu. Dok su u Au- 
striji stvarane kulturne definicije nacional- 
nosti koje su naglašavale njihove međusob- 
ne razlike i autentičnost unutar nacionalne 
zajednice, u Ugarskoj se težilo što lakšoj i 
izglednijoj asimilaciji u madžarsku naciju, 
za koju je poznavanje madžarskoga jezika 
bilo znak opredijeljenost za nju, pri čemu 
se ugarska nacija definirala u smislu držav- 
ne pripadnosti, ali se praktično izražava- 
la u jezičnoj kompetenciji, ne mijenjajući 
pri tome nužno kulturne tradicije manjina. 
Tako je u Austriji, gdje nije bilo ponjem- 
čivanja, udio Nijemaca bio 36 % i 1850. i 

1910., dok je asimilacija u Ugarskoj dovela 
do porasta broja Madžara s 36,5 % (1850.) 
na 48,1 % (1910), a ako se gleda samo uža 
Ugarska (bez Hrvatske), onda je taj udio 
porastao s 42,3 % na 54,6 %. 


Zakon je izazvao brojne kritike u Ugar- 
skoj, ali i u inozemstvu te je zaoštrio su- 
kobe nemadžarskih naroda s ugarskom 
vladom. Istvan Bibo s tim u vezi poslije 
je upozorio kako su madžarski politički 
čelnici »radi unutarnjih političkih interesa 
donijeli 1907. dva zakona kojima su protiv 
Ugarske potpuno okrenuli sve manjine«. 
Čak su se i sile Antante poslije Prvoga 
svjetskoga rata pozivale na odredbe toga 
zakona na Pariškoj mirovnoj konferenciji. 
Igrom sudbine Apponyi je bio na čelu iza- 
slanstva Madžarske na mirovnim prego- 
vorima, ali je podnio ostavku kada je 16. I. 
1920. madžarsko izaslanstvo informirano o 
budućem gubitku velikoga dijela teritorija 
Ugarske. Lex Apponyi već duže od jedno- 
ga stoljeća zaokuplja madžarsku i inoze- 
mnu javnost i tema je istraživačkih radova. 


Lit.: Neven, 4,5,6,7/1907, Subotica; I. Bibo, V4lo- 
gatott tanulmdnyok, 1, Budapest, 1986; H. Hasel- 
steiner, Ogledi o modernizaciji u srednjoj Europi, 
Zagreb, 1997; Magyar Katolikus Lexikon, 7, Bu- 
dapest, 2002; L. Szarka, Modernizaci6 ćs magya- 
rositas : A Lex Apponyi oktatas- ćs nemzetisegpo- 
litikai olvasatai, Korunk, 2/2007, Cluj-Napoca; W. 
Roszkowski, J. Kofman, Biographical Dictionary 
of Central and Eastern Europe in the Twentieth 
Century, London — New York, 2008; L. Heka, 
Osam stoljeća hrvatsko-ugarske državne zajedni- 
ce s posebnim osvrtom na Hrvatsko-ugarsku na- 
godbu, Szeged — Subotica, 2011; P. Judson, Povi- 
jest Habsburškog carstva, Zagreb, 2018; L. Katus, 
A Lex Apponyi, Rubico, 2/2015, Budapest. 

L. Heka 


LIBMAN, Emil (Liebmann) (Novi Sad, 
28. II. 1927.), internist gastroenterolog, 
povjesničar medicine. Rođen je u činov- 
ničkoj obitelji Hinka i Zorke, rođ. Gološin. 
Osnovnu školu i niže razrede gimnazije za- 
vršio je u Beogradu, veliku maturu položio 
je u pančevačkoj gimnaziji 1945., a medici- 
nu je diplomirao u Zagrebu 1954. Radio je 
u ambulantama Doma zdravlja u Subotici, 
a 1958. primljen je kao sekundarni liječnik 
na interni odjel subotičke bolnice. Specija- 


lizaciju je polazio na Internoj »B« klinici 
Medicinskoga fakulteta u Beogradu 1961.- 
64. S kolegama je osnovao specijalističku 
ambulantu za preglede bolesnika sa smet- 
njama probavnih organa te ambulantno en- 
doskopske preglede (rektoskopiju). Izvodio 
je slijepe biopsije jetrenoga tkiva u cilju 
patohistološke dijagnostike bolesti. Među 
prvima je u Vojvodini uveo tumorske 
markere (alfa-feto-protein — AFP 1975.1 
karcino-embrionalni antigen — CEA 1976.) 
radi dijagnostike, praćenja razvoja i uspje- 
ha liječenja zloćudnih i ostalih promjena u 
tkivu jetre i drugim organima probavnoga 
sustava. Od Udruženja gastroenterologa 
Jugoslavije dobio je 1975. zvanje »gastro- 
enterolog«. Bio je v. d. načelnika Internoga 
odjela subotičke bolnice 1980.-81. 


Bio je član Srpskoga liječničkoga druš- 
tva (SLD), odnosno Društva liječnika Voj- 
vodine (DLV), Zbora liječnika Hrvatske, 
Udruženja gastroenterologa Jugoslavije, 
Udruženja liječnika sportske medicine 
Jugoslavije, član je Znanstvenoga društva 
za povijest zdravstvene kulture Vojvodine. 
Bio je tajnik Podružnice SLD u Subotici 
1962.-64. i 1966.-68., tajnik Internističke 
sekcije SLD — DLV 1966.-70., član Pred- 
sjedništva Internističke sekcije SLD — DLV 
1980.-89. i u dva mandata njezin predsjed- 
nik (1982.-83. i 1987.-88), član upravnog 
odbora Gastroenterološke sekcije SLD 
1972.-74., u više navrata tajnik Organizacij- 
skoga odbora Internističkih dana, koji su se 
održavali u Subotici 1961.-74. Bio je i član 
upravnoga odbora i liječnik FK Bačka iz 
Subotice 1957.-76., član Izvršnoga odbora 
i liječnik Hokejskoga kluba na travi Subo- 
tičanka 1977.-92. 1 član Izvršnoga odbora 
Nogometnoga saveza Subotice 1966.-75. 


Objavio je kao autor i suautor veći broj 
radova u stručnim domaćim (Medicinski 
pregled, Novi Sad; Liječnički vjesnik, Za- 
greb; Gastroenterohepatološki arhiv, Be- 
ograd; Radiologia Iugoslavica, Ljubljana; 
Diabetologia Croatica, Zagreb; Šport- 
sko-medicinske objave, Ljubljana; Srpski 
arhiv za celokupno lekarstvo, Beograd 
i dr.) i inozemnim časopisima (Acta He- 

pato-Gastroenterologica, Stuttgart; Če- 
skoslovenska gastroenterologie a vyživa, 
Praha; GEN : Organo de la Sociedad Ve- 
nezolana de Gastroenterologta, Caracas; 
European Journal of Nuclear Medicine, 
Heidelberg i dr.) te u zbornicima radova/ 
sažetaka s kongresa, simpozija i drugih 
stručnih sastanaka na kojima je održao re- 
ferate (Beograd, Zagreb, Opatija, Ljubljana, 
Portorož, Ohrid, Niš, Varaždin, Bruxelles, 
Graz, Atena, Bratislava, Prag, Hamburg...). 


Jedan je od urednika dvosveščanoga 
zbornika s X. internističkih dana Novija 
iskustva u gastroenterologiji (Subotica, 
1971), zbornika Lekovi i zdravlje (Novi Sad, 
1977), zbornika 40 godina rada Lekarskog 
društva u Subotici (Subotica, 1985), zbor- 
nika Vek naučnih pregnuća : sto godina 
prvog naučnog sastanka lekara i priro- 
doslovaca u Subotici (1899-1999) (Suboti- 
ca, 2000), gost urednik Medicinskoga pre- 
gleda (Novi Sad) br. 11-12/1988. (posvećen 
90. godišnjici rada subotičke bolnice) i br. 
3-4/1991. (posvećen 600. godišnjici gra- 
da Subotice i 250. godišnjici zdravstvene 
zaštite u Subotici) te zbornika 80 godina 
rada Zavoda za zaštitu zdravlja u Subotici 
(1912—1992) (Subotica, 1992). Bio je član 
Redakcijskoga odbora Gastroenterohepa- 
tološkoga arhiva 1989.-93. Surađivao je 
u knjigama Radoja Čolovića Hronika hi- 
rurgije u Srbiji (Beograd, 2002) i Dragiše 
Popovića Patološka anatomija i sudska me- 
dicina u Vojvodini (Novi Sad, 2012). 


Emil Libman 


ISTAKNUTI LEKARI 


SUBOTICE 


E. Libman, Istaknuti lekari Subotice 
(1792-1992), Subotica, 2003. 

Nakon odlaska u mirovinu 1992. pri- 
kuplja podatke o povijesti zdravstvene kul- 
ture Subotice. Objavio je nekoliko knjiga 
i oko 30 radova u subotičkim časopisima 
Rukovet, Ex Pannonia, Klasje naših ravni 
te u zbornicima sa sastanaka povjesničara 
medicine Srbije. U njima je prikazao djelo- 
vanje mnogih zaslužnih hrvatskih liječni- 
ka u Subotici: gradskoga fizika i bibliofila 
Vince Zomborčevića, oftalmologa Ive Šer- 
cera, radiologinje i sufražetkinje Marcele 
Jagić, otorinolaringologa Ante Šokčića, du- 
gogodišnjega upravnika gradske bolnice 
Paje Ivkovića Ivandekića, gastroenterolo- 
ga i kolekcionara Vinka Perčića, psihijatra 
Fabijana Skenderovića, otorinolaringologa 
Lajče Kovača i dr. 


Dobitnik je mnogih nagrada i prizna- 
nja: Orden rada sa srebrnim vijencem, 
nagrada DLV-a za životno djelo (1994), 
Nagrada kulturno-prosvjetne zajednice 
Skupštine općine Subotica dr. Ferenc Bo- 
drogvdri za knjigu Istaknuti lekari Suboti- 
ce (2003.), Nagrada Znanstvenoga društva 
za povijest zdravstvene kulture Vojvodine 
(2012.), Plaketa Gašpar Ulmer Povijesno- 
ga arhiva Subotica za doprinos zavičajnoj 
historiografiji (2017.), Zlatna plaketa X. in- 
ternističkih dana (1970.), Diploma Udru- 
ženja gastroenterologa Jugoslavije (1975.), 
Zlatna plaketa FK Bačke (1971.), Diploma 
Udruženja sportskih liječnika Jugoslavije, 
Diploma Jugoslavenskoga hokejskoga sa- 
veza, Jubilarna spomenica Zbora liječnika 
Hrvatske — Podružnice Osijek itd. 


Djela: Subotička bolnica od Uboškog doma do 
savremenog stacionara, Subotica, 1997; Istaknuti 
lekari Subotice (1792—1992), Subotica, 2003; 1/00 
godina biblioteke Zdravstvenog centra Subotice, 
Subotica, 2004; Lekarska društva u Subotici 
(1880—2005), Subotica, 2005; Građa za medicin- 
sku bibliografiju Subotice (1828—2005), Subotica, 
2008; Građa za medicinsku bibliografiju Subotice, 
11 (1828—2009), Subotica, 2011. 


Izvori: Arhiv Opšte bolnice u Subotici; Libman, 
Emil. Iz moje biografije (rukopis). 


Lit.: J. Lemberger, Istorijat radio-izotopske dija- 
gnostike u Subotici i uloga u naučnoistraživačkom 
radu 1971-2005 A szabadkai izotopdiagnosztika 
tortćnete es szerepe a tudomdnyos kutatasban, 
Subotica, 2007; V. Sakač, Grad čine ljudi a ljudi 

čine grad — Subotica i dr Emil Libman, Ex Panno- 
nia, 17, Subotica, 2013; K. Korponaić, Bibliogra- 
fija liječnika u 180 godina, Hrvatska riječ, br. 479, 
Subotica, 1. VI. 2012. 

S. Mačković 


LIČKI BUNJEVCI >Primorsko-lički 
Bunjevci 


LIJEPA NAŠA, ekološki kviz — hrvat- 
sko državno ekološko natjecanje školske 
mladeži. Organizira ga od 1992. Udruga 
Lijepa naša iz Zagreba, čiji je predsjednik 
Ante Kutle. Natjecanje se najprije provo- 
dilo samo u osnovnim školama u Hrvat- 
skoj, a od školske godine 1997./98 u njega 
su uključene i osnovne škole iz Federacije 
BiH (pet županija u kojima se izvodi hr- 
vatski nastavni program — Hercegovač- 
ko-neretvanska, Zapadnohercegovačka, 
Herceg-bosanska, Srednjobosanska i Po- 
savska županija), a od sljedeće školske go- 
dine i srednje škole iz Hrvatske i Federacije 
BiH. Od školske godine 2007./08. u natje- 
canju sudjeluju i učenici osnovnih škola u 
Vojvodini u kojima se nastava izvodi na hr- 
vatskom jeziku ili se sluša izborni predmet 
Hrvatski jezik s elementima nacionalne 
kulture (Subotica s okolicom i bačko Po- 
dunavlje), a od školske godine 2009./10. 1 
srednje škole. Cilj je kviza kroz natjecanje 
promicati ekologiju i zaštitu okoliša. 


Svaku ekipu (školu) predstavljaju četiri 
učenika, i to po jedan učenik od 5. do 8. ra- 
zreda za osnovne škole te po jedan učenik 
od 1. do 4. razreda za srednje škole. Natje- 
canje se sastoji iz tri dijela: najprije se pola- 
že pisani dio (test) i prikazuje praktični rad 
u obliku prezentacije u Power-pointu, koja 
treba pokazati uporabnu vrijednost svlada- 
noga nastavnoga sadržaja koji se odnosi na 
ekologiju iz različitih nastavnih predmeta: 
prostorno-demografska obilježja Hrvatske 
(ili za natjecatelje izvan Hrvatske njihova 
područja), prirodni sustavi, gospodarska 
obilježja te zdravstvena i ekološka kultura. 
Na treći, usmeni dio, izlaze samo tri prvo- 
plasirane ekipe. Za razliku od Hrvatske i 
BiH, gdje se organiziraju školska i župa- 
nijska natjecanja, natjecatelji iz Vojvodine 
uglavnom se unaprijed određuju od strane 
Hrvatskoga nacionalnoga vijeća te izravno 


sudjeluju na državnom natjecanju u Hrvat- 
skoj. Tako najbolje momčadi sa županijskih 
natjecanja iz Hrvatske i Federacije BiH te 
unaprijed delegirane školske momčadi iz 
Vojvodine nastupaju na godišnjem držav- 
nom natjecanju, koje se donedavno orga- 
niziralo u nekom od gradova u Republici 
Hrvatskoj, a u zadnje vrijeme u Zagrebu. 
Zbog reforme obrazovanja u Hrvatskoj 
natjecanje nije održano školske 2019./20. 
godine. 


Lit.: Dr. sc. Ante Kutle: Put dugotrajnijeg opstan- 
ka treba tražiti kroz obrazovanje, Hrvatska riječ, 
br. 271, Subotica, 9. V. 2008; Dr. Ante Kutle : Po- 
vezivanje kroz odgoj i obrazovanje, Hrvatska riječ, 
br. 313, Subotica, 6. III. 2009; Ekološki kviz »Li- 
jepa naša« : I Vojvođani na finalnom natjecanju u 
Puli, Hrcko, br. 66, Subotica, 2010; Ž. Vlukov]., 
Učenici iz Vojvodine na Ekološkom kvizu : Eko 
kviz Lijepa naša, Hrvatska riječ, br. 831, Subotica, 
22. HI. 2019. 

Z. Nagel 


LIKA, povijesno-geografska regija u 
Hrvatskoj. Obuhvaća područje između 
gorskih hrptova Velebita na zapadu i jugo- 
zapadu, Kapele na sjeveru i sjeveroistoku, 
te Plješivice i doline Une na istoku. Na 
sjeveru međi s Gorskim kotarom, prijela- 
znom Ogulinsko-plaščanskom udolinom 
i Kordunom, a na jugu sa sjevernom Dal- 
macijom od koje je odvojena udolinom 
gornje Zrmanje. U upravno-teritorijalnom 
pogledu prostor Like danas je organiziran 
u okviru Ličko-senjske i Zadarske županije. 
U Ličko-senjskoj županiji nalaze se grado- 
vi Gospić i Otočac, te općine Brinje, Donji 
Lapac, Lovinac, Perušić, Plitvička Jezera, 
Udbina i Vrhovine, a u Zadarskoj općina 
Gračac. Regija zaprema površinu od 5204 
km? (oko 9,2 % površine nacionalnog te- 
ritorija) na kojoj je 2019. živjelo 36 094 
stanovnika (0,9 % stanovništva Hrvatske). 


Područje Like uglavnom je građeno 
od vodopropusnih stijena (vapnenac, do- 
lomit) u kojima su razvijeni različiti (po- 
vršinski i podzemni) oblici krškog reljefa 
i hidrografije. Glavninu njezina prostora 
zaprema prostrana lička krška zavala, iz- 
među planinskog okvira Velebita, Kapele 
i Plješivice. Reljefno je raščlanjena nižim 
sredogorjem (Ličko sredogorje), koje raz- 

dvaja prostrane zaravni s brojnim poljima 
u kršu i manjim udolinskim proširenjima. 
Većina zaravni, polja i udolina nalaze se u 
visinskom pojasu između 500 i 700 m.n.v. 
Najvećom površinom među njima izdvaja 
se srednjolička zaravan, poznatija pod na- 
zivom Ličko polje (465 km?). Slijede veća 
polja u kršu kao što su Gacko (80 km), 
Krbavsko (67 km?), Koreničko (11 km?) i 
Lapačko (6,8 km?) polje. Zbog zavalskog 
oblika i okršene (vodopropusne) karbonat- 
ne podloge, Liku karakteriziraju rijeke po- 
nornice. Izuzetak je Korana koja istječe iz 
Plitvičkih jezera i kod Karlovca se ulijeva 
u Mrežnicu. Niži dijelovi zaravni i polja u 
kršu prekriveni su nepropusnim naplavi- 
nama, što omogućuje površinsko otjecanje 
najvećih rijeka u znatnom dijelu njihova 
toka. Zahvaljujući tome, dužina prirodnog 
toka ponornice Like iznosila je oko 78 km, 
a Gacke 22 km. Izgradnjom hidroenerget- 
skoga sustava Senj u porječju Like i Gacke 
stvorena su baražna jezera, od kojih je naj- 
veće jezero Kruščica u srednjem toku Like 
(površine oko 3,9 km“). Niži dijelovi polja 
izloženi su periodičnim poplavama. Među 
prirodnim jezerima najveće je i najpozna- 
tije jezerski sustav Plitvičkih jezera (1949. 
proglašena nacionalnim parkom, a 1979. 
UNESCO ih je uvrstio na Popis svjetske 
prirodne baštine). 


Karakterizira je umjereno kontinen- 
talnu klimu sa svježim ljetom koja u vrš- 
nom pojasu planina prelazi u planinsku ili 
snježno-šumsku klimu, dok u južnoj Lici 
prevladava sredozemna klima sa svježim 
ljetom. Šume zauzimaju oko 45 % površine, 
a najviše ih je u istočnoj Lici. 

Ima čvorišni prometno-geografski po- 
ložaj između Središnje Hrvatske, Sjevernog 
hrvatskoga primorja i Dalmacije. Mreža 
makadamskih cesta postupno se izgrađuje 
od XVIII. st. Između dvaju svjetskih rato- 
va izgrađena je željeznička pruga (Lička 
željeznica, Oštarije — Split, 1925. g.). Izme- 
đu 1960-ih i 1980-ih godina modernizirana 
je cestovna mreža, a 2004. god. završena je 
i suvremena auto-cesta. 


Karakterizira je naslijeđena disperzna 
naseljenost i nedostatak većih gradova. 

Glavno je i najveće gradsko središte Gos- 
pić (6575 st., 2011), a ostala su veća naselja 
Otočac (4240 st.), Gračac (3063 st.), Lički 
Osik (1914 st.), Korenica (1766 st.), Brinje 
(1479 st.), Donji Lapac (946 st.), Udbina 
(960 st.), Perušić (852 st.), Ličko Lešće 
(709), Vrhovine (465 st.) itd. 


S obzirom na fizionomska obilježja, 
funkcionalno-gravitacijske odnose i tradi- 
cionalnu prostornu organizaciju u okviru 
Like izdvaja se pet manjih prostornih cje- 
lina (subregija): Srednja Lika (Grad Gospić, 
općine Perušić i Lovinac), Gacka (Grad 
Otočac, općine Brinje i Vrhovine), Krbava 
(općine Plitvička jezera i Udbina), Južna 
Lika (općina Gračac) i Ličko Pounje (opći- 
na Donji Lapac). 


Ime. Toponim Lika istovremeno je hi- 
dronim (vlastito ime vode — rijeke) i horo- 
nim (geografsko ime regije), što upućuje 
na zaključak da je regija dobila naziv po 
hidrološki dominantnom užem lokalitetu. 
Prvi put se spominje sredinom X. st. kao 
naziv za vodom bogato područje u sred- 
njem toku Like (hidrografski čvor kojeg 


čine Lika i njezine glavne pritoke — Nov- 
čica, Jadova i Otešica, te velike poplavne 

površine u podvelebitskom pojasu), što je 

potvrda stare latinske izreke Nomen est 
omen (Ime je znak). U etimologijskom po- 
gledu taj pojam ima korijen u staroilirskom 

jeziku koji je preteča suvremenog alban- 
skog jezika, u kojemu riječ ligen i danas 

znači jezero, a likas označava pojam Liča- 
nin, odnosno lički. Taj hidronim zaživio je 

kao horonim još u predrimskom razdoblju 

i zadržao se tijekom složene etnolingvistič- 
ke evolucije u starom, srednjem i novom 

vijeku. Preko naziva kasnijih upravno-te- 
ritorijalnih jedinica, postupno se proširio, 
najprije na Srednju i Južnu Liku, potom na 

Ličko Pounje i naposlijetku na cijelo pod- 
ručje današnje povijesno-geografske regije. 
Po nekim mišljenjima riječ Lika keltskog je 

podrijetla i dovodi se u svezu s bavarskim 

toponimom Lech (u starini Autac = Lic- 
ca = Likus, što je u svezi s indoeuropskim 

korijenom *uleiqu- “voda'), koji je srodan 

s lat. liquidus. A ima i mišljenja da je eti- 
mologija čisto latinska (lat. lacus: jezero). 

Povijest. Područ- 
je današnje Like bilo 
je nastanjeno već u 
prapovijesti, a naj- 
stariji su poznati sta- 
novnici keltsko-ilir- 
sko pleme Japodi. 
Njih su pokorili Ri- 
mljani te su pripojili 
područje provinciji 
Dalmaciji. U ranom 
srednjem vijeku pro- 
stor Like naselili su 
Hrvati zatječući Ava- 
re. Tu su se postupno 
| oblikovale tri župa- 
nije: Lika, Gacka i 
Krbava. U X. st. bi- 
zantski car Konstan- 
tin VII. Porfirogenet 
navodi da su te župa- 
nije u sastavu Hrvat- 
ske pod upravom za- 


Dii Lapac 

jedničkoga bana kao 
suvladara hrvatskih 


kraljeva. Tada se pojam Like ograničavao 
samo na šire porječje istoimene rijeke, da- 
našnje Ličko polje. Baščanska ploča spo- 
minje za vrijeme hrvatskoga kralja Zvoni- 
mira župane Desimira u Krbavi i Martina 
u Lici. Na crkvenom saboru u Splitu 1185. 
dio ličkoga područja izuzet je iz Ninske 
biskupije i uključen u novoosnovanu Kr- 
bavsku biskupije s katedralom sv. Jakova u 
gradu Krbavi na području današnje Udbine. 
U razvijenome srednjem vijeku na ličkom 
su se tlu uz tri stare županije oblikovale 
i neke manje (Brinjska, Buška, Hotučka, 
Lapačka, Nebljuška, Odorjanska i Unska). 
U razdoblju od XIV. do prve polovine 
XVI. st. čast velikoga župana na području 
Like obnašali su predstavnici plemićkih ro- 
dova Bribirskih, Frankapana, Kurjakovića, 
Mogorovića i dr. Uz romanizirane Vlahe 
stanovnici su pretežito bili Hrvati, koji su 
jezično bili čakavci ekavsko-ikavskog izgo- 
vora, a Porfirogenet svjedoči da je tijekom 
X. st. još bilo uvijek »potomaka Avara«, na 
kojima se poznavalo »da su Avari«. Ostat- 
ke staroga romaniziranog stanovništva u 
dijelovima Like izvori katkad bilježe i pod 
imenom »Vlasi v Hrvateh«. Na prijelazu 
iz XV. u XVI. st. postojala je neko vrijeme 
Otočka biskupija sa sjedištem u Otočcu. 


Od sredine XV. st. učestali su pohodi 
Osmanlija na Ličku županiju. Već 1460. bi- 
skup se povlači u Modruš (otada se Krbav- 
ska biskupija naziva Modruškom), a iz nje- 
ga 1493. odlazi u Senj. Osmanlije su 1493. 
teško porazili hrvatsko plemstvo u bitki 
na Krbavskome polju i time potaknuli ma- 
sovno iseljavanje domicilnog stanovništva 
prema sjeverozapadnim dijelovima zemlje, 
u Sloveniju, na područje zapadne Ugarske 
(današnjega Gradišća) te manjim dijelom 
prema južnoj i drugim dijelovima Ugar- 
ske, gdje su u to vrijeme bila još relativno 
sigurna područja. Do 1527.-28. Turci su 
zavladali cijelom Likom i Krbavom, tako 
da su dijelovi današnje Like pod osman- 
skom vlašću uključeni u turski upravno-te- 
ritorijalni ustroj: najprije u Bosanski, pa u 
Kliški sandžak, a s daljnjim osvajanjima 
osnovali su 1580. Krčki ili Lički sandžak 
sa sjedištem u Kninu, koji je priključen 


LIKA 


Bosanskom pašaluku. Tada se pojam Like 
proširio na područje današnje središnje i 
južne Like (osim na području Krbave). U 
hrvatskim rukama održala se jedino Gac- 
ka s brinjskim krajem. To je područje od 
XVI. st. bilo u sastavu Senjske kapetanije, 
odnosno Primorske krajine, a u crkvenom 
je pogledu Modruška biskupija formalno 
pripojena Senjskoj biskupiji. Velike de- 
mografske (i jezične) promjene nastaju u 
vrijeme turskih najezda i vlasti. I dok je u 
osmanskoj Lici i Krbavi općenito vrijedi- 
la podjela na muslimansko-vojnički grad i 
kršćansko selo, u koje su Turci naseljavali 
pravoslavne Vlahe iz Bosne, u krajiškim 
utvrdama i selima oko njih u Karlovačko- 
me generalatu, uz domicilne Hrvate, po- 
činju živjeti također i pravoslavni Vlasi 
te Srbi jekavskog novoštokavskog govora, 
koje kao prebjege s osmanskih područja 
krajiške vlasti tijekom XVII. st. prihvaćaju 
i naseljavaju s habsburške strane granice. U 
to se vrijeme u nekoliko migracijskih valo- 
va doseljavaju i katolički Vlasi — Bunjevci 
novoštokavskoga ikavskoga govora. Stal- 
no ratovanje s Osmanlijama tijekom XVI. 
i XVII. st. prouzročilo je devastaciju ličkih 
predjela. Zbog dugotrajne ratničko-grani- 
čarske uloge i života opterećenoga raznovr- 
snim konfliktima ličko je područje sve više 
podlijegalo civilizacijskoj marginalizaciji. 
Zaslugom brinjskoga župnika Marka Me- 
sića i krajišnika Karlovačkoga generalata 
Lički je sandžak za Velikoga bečkoga rata 
oslobođen od osmanske vlasti 1689. 


Iako je nakon Karlovačkog mira 1699. 
Lička županija formalno obnovljena, fak- 
tička izloženost stanovništva dvovlašću au- 
strijskih vojnih i civilnih vlasti (Dvorsko 
ratno vijeće i Unutarnjoaustrijska dvorska 
komora u Grazu) prouzročila je bune te 
je 1712. područje uključeno u Karlovački 
generalat i tako je postalo dijelom habs- 
burškoga vojnokrajiškoga sustava. Kako 
je sveukupan život na tom području bio 
podređen ponajprije vojnim potrebama, 
Lika je gospodarski znatno zaostajala za 
drugim hrvatskim krajevima, a jedna od 
posljedica gospodarske nerazvijenosti bile 
su društvene napetosti, koje su rezultirale 

nizom buna u XVII. i XVIII. st. Prema na- 
vodima Martina Brajkovića, biskupa Senj- 
sko-modruške biskupije, u koju je uključe- 
na oslobođena Lika, početkom XVIII. st. u 
Lici i Krbavi živio je tzv. peterostruki na- 
rod: Hrvati (doseljenici iz Ogulina, Brinja, 
Otočca, Senja, Modruša i okolnih mjesta), 
Gorani ili »Kranjci« (dijelom iz Gorskog 
Kotara, a dijelom iz Kranjske), pravoslavni 
Vlasi (ili »Vlasi šizmatici«), Bunjevci (ili 
»katolički Vlasi«) i neokršćani (pokršteni 
muslimani). Takve tradicijski prepoznatlji- 


pi pro 
Biskup Martin Brajković 


ve etnokonfesionalne strukture, katoličke i 
pravoslavne, preživjele su u Lici i Krbavi 
sve do XIX. st., kada postupno prerastaju u 
modernu hrvatsku, odnosno srpsku naciju. 
Vojnokrajiškim preustrojem 1746. osnova- 
ne su Lička i Otočka pukovnija. Brinjski 
kraj bio je priključen 1765. Ogulinskoj pu- 
kovniji, a oslobođeno Ličko Pounje bilo je 
podijeljeno 1795. između Ličke i Otočke 
pukovnije. Tada se pojam Like proširio 
do Une na istoku i dalmatinske granice u 
Pozrmanju na jugu. Planski se izgrađivao 
Gospić kao upravno središte Ličke pukov- 
nije. Krajišnici Ličke i Otočke pukovnije 
bili su većinom seljaci i vojnici. Sudjelo- 
vali su u ratovima koje je Habsburška Mo- 
narhija u to doba vodila po Europi. Poslije 
kratkotrajne francuske vladavine u sklopu 
Ilirskih pokrajina (1809.-13.) područje da- 
našnje Like bilo je vraćeno u habsburški 
vojnokrajiški sustav. Do druge polovine 
XIX. st. Ličanima su se smatrali samo sta- 
novnici Ličke pukovnije, dok su se stanov- 
nici Otočke pukovnije nazivali Otočanima. 

Tek u drugoj polovini XIX. st. pojam Like 
postupno se proširio i na Gacku dolinu, 
Plitvice, Otočac i Brinje. Ključni čimbenik 
u procesu teritorijalnoga zaokruživanja i 
ukorjenjivanja ličkog identiteta na prostoru 
između izvora Zrmanje i obronaka Velike 
Kapele bilo je stvaranje Ličko-krbavske žu- 
panije, sa središtem u Gospiću, ustrojene 
1886. nakon ukidanja Hrvatsko-slavonske 
Vojne krajine i sjedinjenja s civilnom Hr- 
vatskom i Slavonijom 1881. Bila je to prva 
jedinstvena teritorijalna i upravna cjeli- 
na koja je obuhvatila cijelu Srednju Liku, 
Krbavu, Gacku s brinjskim krajem, južnu 
Liku i Ličko Pounje, a iako joj je upravno 
pridružen i primorski pojas — Velebitsko 
Podgorje sa Senjom, na njega se nije proši- 
rio geografski pojam Like. 


Tijekom XX. st. došlo je u Lici do zna- 
čajnih razvojnih pomaka, ali je ukupan 
napredak redovito bio usporen i ograničen, 
osobito zbog slabe prometne povezanosti s 
ostalim dijelovima Hrvatske, a depopulaci- 
ja je bila konstantna. Međuratno razdoblje 
obilježilo je daljnje gospodarsko zaosta- 
janje područja, a međunacionalni odnosi 
ostali su nesređeni. Ličko-krbavska župa- 
nija ukinuta je 1922. te je Lika postala di- 
jelom Primorsko-krajiške oblasti, a nakon 
nove teritorijalne podjele države 1929. ušla 
u je sastav Savske banovine, koja je 1939. 
postala dijelom Banovine Hrvatske. Ulazak 
Like u područje Banovine Hrvatske iza- 
zvao je veliko nezadovoljstvo tamošnjega 
srpskoga pučanstva dodatno pogoršavaju- 
ći međunacionalne odnose. Drugi svjetski 
rat donio je daljnja traumatična iskustva. 
Nakon sloma Kraljevine Jugoslavije Lika 
se formalno nalazila u sklopu Nezavisne 
Države Hrvatske, ali je bila praktično pod 
talijanskom okupacijom 1941.-43. Zahva- 
ljujući snažnomu antifašističkom pokretu 
na tom je području već u srpnju 1941. iz- 
bio ustanak, u kojem su potisnute ustaške 
snage. U ratu se stanovništvo podijelilo na 
pristaše i sudionike ustaškoga, četničkoga 
i partizanskoga pokreta, što je rezultiralo 
velikim ljudskim stradanjima i znatnim 
materijalnim razaranjima. God. 1942. ra- 
zvio se partizanski pokret, koji je 1942.-43. 


pružao jak otpor talijanskim, njemačkim, 
ustaškim, domobranskim i četničkim sna- 
gama. Osobito teške bitke vodile su se na- 
kon kapitulacije Italije rujna 1943. Potkraj 
1944. partizanske jedince konačno su zau- 
zele dijelove Like s Gračacom, a u ožujku i 
travnju 1945. i cijelo područje Like. 


Gorsko-krška prirodna osnova (krat- 
ko vegetacijsko razdoblje, nizak bonitet 
zemljišta), dugotrajni razvoj u okviru Voj- 
ne krajine, a potom i zaostajanje u regio- 
nalnom razvoju sveukupno su se odrazili 
u značajkama Like kao pasivnog prosto- 
ra. To je bio potisni čimbenik iseljavanja 
od početka 1870-ih godina koje je u XX. 
st. poprimilo masovne razmjere. Dio tog 
procesa bila je i poslijeratna planska ko- 
lonizacija u Vojvodinu (tada se u među 
bačkim Bunjevcima počeo koristiti pojam 
Ličani, koji je označavao Srbe koloniste) i 
istočnu Slavoniju. Stalno iseljavanje zbog 
teških gospodarskih prilika nastavilo se u 
socijalističkoj Jugoslaviji, kada je samo u 
razdoblju 1961.-91. iselilo oko trećine uku- 
pnog stanovništva Regije. To je uzrokovalo 
naglu depopulaciju, a od početka 1980-ih 
godina i trend demografskog izumiranja. 
Socijalističko gospodarstvo uglavnom se 
zasnivalo na poljoprivredi, šumarstvu i 
prerađivačkoj industriji. Početkom 1990-ih, 
uoči raspada Jugoslavije, dio srpskoga sta- 
novništva, koje je prevladavalo u istočnoj i 
južnoj Lici, priklonio se vojnoj pobuni, pa 
je 1991. u dijelovima Like došlo do vojnog 
sukoba hrvatskih i pobunjeničkih srpskih 
snaga, koje je podupirala Jugoslavenska na- 
rodna armija. Pojedine ličke sredine (Gos- 
pić, Otočac i dr.) bile su poprište silovitih 
ratnih djelovanja, što je rezultiralo velikim 
materijalnim razaranjima i ljudskim žrtva- 
ma. Do primirja u siječnju 1992. 1 dolaska 
snaga UN-a istočnu su Liku zaposjele srp- 
ske snage te je ona postala dijelom samo- 
proklamirane Republike Srpske Krajine, a 
hrvatsko je stanovništvo uglavnom progna- 
no. Dijelovi Like pod srpskim nadzorom 
bili su 1992.-95. u sastavu područja pod 
zaštitom UN-a. Hrvatske su snage 1993. 
potisnule srpske snage iz okolice Gospića, 
a rat je završen početkom kolovoza 1995., 
kada je većina srpskoga stanovništva po- 


LIKOVNE KOLONIJE 


bjegla pred hrvatskim snagama. U Liku se 
nakon rata vratio samo dio ranije progna- 
nih Hrvata te neznatan broj izbjeglih Srba, 
što je rezultiralo daljnjom demografskom 
devastacijom područja, unatoč tomu što je 
ondje naseljen manji broj Hrvata prognanih 
tijekom rata iz Bosne. 


Nakon ratnih razaranja, Gospić je ob- 
novljen i opremljen odgovarajućim funkci- 
jama i ustanovama, kao što su sjedište žu- 
panijske uprave, Razvojna agencija LIRA, 
Odjel za nastavničke studije Sveučilišta u 
Zadru, Veleučilište Nikola Tesla, Državni 
arhiv u Gospiću, područni centar Instituta 
društvenih znanosti Ivo Pilar, Opća bol- 
nica itd.). Od 2000. god. sjedište je i no- 
voutemeljene Gospićko-senjske biskupije, 
nastale diobom područja nekadašnje Ri- 
ječko-senjske nadbiskupije (uspostavljene 
1969.) na Riječku nadbiskupiju i Gospić- 
ko-senjsku biskupiju. 


Unatoč svemu, iseljavanje se — iako 
u manjem opsegu — nastavilo i tijekom 
2000-ih godina, posebno nakon pridruži- 
vanja Republike Hrvatske Europskoj uni- 
ji (2013.). Tradicionalno iseljavanje, a sve 
više i negativno prirodno kretanje imaju 
za posljedicu rijetku naseljenost (pri čemu 
s prosječno oko 3,3 st/km? 2019. godine 
prednjače Južna Lika, Ličko Pounje i Kr- 
bava), prevladavajuću staračku strukturu 
stanovništva i opće kretanje stanovništva 
s trendom demografskog izumiranja. 


Lit.: Hrvatski leksikon, 2, Zagreb, 1997; Hrvatska 
enciklopedija, 6, Zagreb, 2004; Enciklopedija 
opća i nacionalna u 20 knjiga, 12, Zagreb, 2006; 
D. Pejnović, Geografske osnove identiteta Like, u: 
Ž. Holjevac (ur.), Identitet Like: Korijeni i razvitak, 
1, Zagreb — Gospić, 2009; P. Šimunović, Lička to- 
ponomastička stratigrafija, Folia onomanstica 
Croatica, 19, Zagreb, 2010; M. Bogović, Lika i 
njezina Crkva u prošlosti i sadašnjosti, Gospić, 
2014; 1. Mataija, Lička toponimija, doktorski rad, 
Sveučilište u Zadru, Zadar, 2019; https://www.dzs. 
hr/Hrv/censuses/census2011/results/censusta- 
bshtm.htm (pristupljeno 20. XII. 2020). 


D. Pejnović i S. Bačić 


LIKOVNE KOLONIJE, asocijacije li- 
kovnih stvaratelja osnovane radi ostvari- 
vanja zajedničkih ciljeva ili kao neobvezno 
udruživanje pojedinaca sa sličnim sklo- 

nostima radi povremenoga stvaranja, uz 
druženje i razmjenu iskustava. Nastale su 
početkom XIX. st., au idućim desetljećima 
proširile su se u Francuskoj, njemačkim i 
austrijskim zemljama, Ugarskoj, Rusiji i 
drugdje. Bila su to mjesta koja su posjeći- 
vali umjetnici iz različitih krajeva napose 
srednje Europe i gdje su njegovane suvre- 
mene tendencije u umjetnosti te su posta- 
jale svojevrsne škole umjetnika i rasadnici 
određenih slikarskih pravaca. Danas su to 
tek periodično organizirane manifestaci- 
je, na kojima likovni umjetnici stvaraju na 
licu mjesta, mogu biti tematske i žirirane, 
a osim domaćih sudionika često gostuju i 
umjetnici iz drugih krajeva i inozemstva. 
Značajne su radi populariziranja likovnoga 
stvaralaštva. Po završetku manifestacije 
sudionici ostavljaju po jedno djelo za fun- 
dus organizatora. 


Sklonost subotičkih slikara prema radu 
u umjetničkim kolonijama bilježi se još od 
početka XX. st. Tako je, među ostalima, 
i prva bunjevačka slikarica Jelena Čović 
(Subotica, 1871. — Subotica, 1951.) boravi- 
la 1906. u znamenitoj koloniji Nagybanyai 
Muvćsztelepre u Nagybanyi (danas: Baia 
Mare u Rumunjskoj). Umjetnici iz Subo- 
tice i okolice uspjeli su inicirati ideju Joz- 
sefa Pechana (madž. Cseb, njem. Tscsheb, 
danas: Čelarevo, 1875. — Vrbas, 1922.) za 
osnivanjem umjetničke kolonije na obali 
Palićkoga jezera 1914. U Bačkoj Topoli 
Stipan Kopilović (Bajmok, 1877. — Bač- 
ka Topola, 1924.) i još nekoliko topolskih 
umjetnika također su 1923. organizirali ko- 
loniju, ali su neke druge inicijative ostale 
neostvarene. No potreba za udruživanjem 
umjetnika i za radom u likovnim kolonija- 
ma ostat će impuls koji će nakon Drugoga 
svjetskoga rata postati ponovno aktualan. 
Tako je 1950. održana likovna kolonija na 
Paliću, a nakon osnivanja kolonije u Senti 
1952. osnovana je kolonija u Bačkoj Topoli 
1953. s ciljem da širi i razvija likovnu kul- 
turu među građanstvom. Narednih godina 
nastaje nekoliko kolonija: 1959. specijalizi- 
rana keramičarska kolonija u Malom Iđošu, 
a 1961. Grupa šestorica, školovani umjet- 
nici i amateri, osnivaju likovnu koloniju 

u Tavankutu radi slikanja u prirodi. God. 
1967. osnovana je omladinska umjetnička 
kolonija Čurgo (Csurgo), a 1971. Umjetnič- 
ka kolonija 9+1 u Staroj Moravici. Ekspan- 
zija umjetničkih kolonija dovela je 1962. do 
osnivanja institucije Likovni susret u Subo- 
tici kao dokumentacijskoga centra kolonija 
Jugoslavije, koji je kao takav dugo godina 
djelovao. Tu je ulogu izgubio postupnim 
programskim preorijentiranjem, što je 
simbolizirala i promjena naziva institucije 
prvotno u Moderna galerija, a potom u Su- 
vremena galerija Subotica. 


KATALOG 


NI HRD RKOKA LIKO KOJA, 


BUNARIĆ 


Mel. ima 


Naslovnica kataloga 
Likovne kolonije Bunarić 2014. 


Tradicija rada umjetnika amatera u li- 
kovnim kolonijama popularna je i u pro- 
gramskom djelovanju suvremenih udruga 
bunjevačkih i šokačkih Hrvata u Bačkoj. 
Osim naziva likovna nose i naziv umjet- 
nička, a katkada se u nazivu ističe i da su 
međunarodne. Kao najdugotrajnije osta- 
vile su trag Prva kolonija naive u tehnici 
slame u organizaciji HKPD Matija Gubec 
iz Tavankuta od 1986. te Bunarić u orga- 
nizaciji HKC Bunjevačko kolo iz Subotice 
od 1992. U XXI. st. više hrvatskih udruga 
godišnje organizira likovna stvaralačka 
okupljanja: Colorit u organizaciji HKUD 
Vladimir Nazor iz Sombora od 2003., Sonta 
u organizaciji KPZH Šokadija u Sonti od 
2007., Provala u organizaciji HKUPD Du- 
kat Vajska-Bođani od 2007., Zvan Gundić 
Ćiso — Dalmata u organizaciji HKD Vla- 
dimir Nazor iz Stanišića od 2009. te Stipan 
Šabić od 2011. i Panon od 2012. u organi- 


zaciji Hrvatske likovne udruge CroArt iz 
Subotice. Nakon održanih kolonija mnoge 
izdaju i katalog slika nastalih na kolonija- 
ma, a organiziraju se i izložbe s kolonija. 


Lit.: J. Tutorov, Umetničke kolonije Vojvodine, 
Peristil, br. 31, Zagreb, 1988; B. Duranci, Umet- 
ničke kolonije, Subotica, 1989; B. Duranci, Nađ- 
banja i Vojvođani / Nagybdnya es a Vajfdasdgiak 
: Sto godina umetničke kolonije / A Miivesztelep 
szdy eve, Subotica, 1996; B. Duranci, O. Šram, 50 
godina umetničkih kolonija u Vojvodini, Subotica, 
2003; http:/www.zkvh.org.rs/index.php/manife- 
stacije/likovne-manifestacije (pristupljeno 22. 
VIII. 2020). 

Lj. Vuković-Dulić 


LIKOVNO UDRUŽENJE SLAMARA 
AMATERA (LUSA), udruga slamarskih 
umjetnika. Pod pokroviteljstvom Općinske 
udruge umirovljenika Subotica osnovala ju 
je 21. XI. 1991. skupina slamara: Ana Crn- 
ković, Ivan Bašić Palković, Marija (Franje) 
Dulić, Marija (Šime) Dulić, Jelena Balzam, 
Kata Budanović i Veljko Živić. Sjedište je 
LUSA-e u Gradskoj udruzi umirovljenika 
Subotica u ul. Save Šumanovića br. 2, gdje 
se nalazi i galerija slika sa stalnim posta- 
vom. Jedan od godišnjih programa udruge 
jest i organiziranje kolonije slamarki s ci- 
ljem očuvanja bunjevačke tradicije izrade 
slika i predmeta od slame. Prvi saziv kolo- 
nije naive u tehnici slame LUSA održan je 
1995., a pokretači su bili Ivan Bašić Palko- 
vić, Tomo Kopunović, Matilka Obradović, 
Bćla Rozsa i Anika Prčić. Članice LUSA-e 
sudjelovale su i na kolonijama drugih sla- 
marskih udruga: HKPD Matija Gubec iz 
Tavankuta, Bunjevački kulturni centar iz 
Sombora, Udruga SRP iz Subotice, Udruga 
slamara iz Lemeša, kolonija u Đurđinu i dr. 


Kao rezultat suradnje s Turističkom 
organizacijom Subotice LUSA sudjeluje 
na manifestacijama i programima koje po- 
država te organizacija, poput Berbanskih 
dana na Paliću, a redovito i u programu su- 
botičke Dužijance. Udruga je svoje stva- 
ralaštvo predstavila na brojnim izložbama 
u Subotici i regiji. Povodom 25. obljetnice 
postojanja 1 rada objavljena je monografija 
udruge. 


Prvi predsjednik udruge bio Ivan Ba- 
šić Palković, a nakon njegove smrti Tomo 


LIPE DIVOJKE 


LUSA — 25 godina postojanja i rada 
1991 — 2016, Subotica, 2017. 
Kopunović (1996.-99.), Bela Rozsa (1999.- 
2002.), Kosovka Ivković Ivandekić (2002.- 
06.), a od 2006. Ana Jaramazović. 


Lit.: LUSA : 25 godina postojanja i rada 1991 — 
2016: monografija, Subotica, 2017. 
Lj. Vuković-Dulić 


LIPE DIVOJKE, bunjevačka igra za mla- 
dež. Sudionici su veća djeca — momčići 
(švigarci, između 12 i 14 godina) i cureci 
(švigarice, djevojčice između 13 i 15 godi- 
na). Djevojke stanu u niz jedna za drugom. 
Momčić stoji izvan ili na početku reda i 
svim djevojkama redom postavlja pitanja. 
Koja odgovori točno i ne nasmije se, odlazi 
momku kao »lipa divojka« i staje iza njega, 
a koja pogriješi u odgovoru ili se nasmije, 
mora izići iz reda 1 stati na začelje iza svih 
djevojaka te čekati da ponovno dođe na 
red kako bi odgovarala na pitanja i postala 
»lipa divojka«. Pitanja i odgovori moraju 
biti kratki i često su povezani ili se nepove- 
zanim odgovorom otvara novi slijed pove- 
zanih pitanja, npr. Šta je gori? — Nebo; Šta 
je doli? — Zemlja; Šta je na zemlji? — Kuća: 
Šta je u kući? — Astal; Šta je na astalu? — 
Čaršap; Šta je na čaršapu? — Čaša; Šta je u 
čaši? — Vino; Šta je u vinu? — Klupče; Šta 
je u klupčetu? — Igla; Šta je u igli? — Konac 
itd. 


Lit.: A. Sekulić, Bački Hrvati, Zagreb, 1991; M. 
Evetović, Kulturna povijest bunjevačkih i šokač- 
kih Hrvata, Subotica, 2010. 

P. Skenderović 

LIPOŠINOVIĆ 


LIPOŠINOVIĆ, Luka (Subotica, 12. V. 
1933. — Zagreb, 26. IX. 1992.), nogometaš. 
Sin je Mate i Terezije, rođ. Gubić. Završio 
je gimnaziju u Zagrebu 1952. Njegov otac 
radio je kao ložač centralnog grijanja u 
koncertnoj dvorani Istra u Zagrebu (danas 
Zagrebačko kazalište mladih u Teslinoj uli- 
ci). Nogomet je počeo igrati 1948. u prvoj 
osnovanoj Omladinskoj školi u Zagrebu. 
Kao talentiran igrač prebačen je u junior- 
sku ekipu NK Dinama, a od 1951. počeo 
je igrati za prvi sastav kluba. Igrao je na 
mjestu napadača, najčešće kao desno kri- 
lo, ali i kao lijevo krilo. Isticao se velikom 
brzinom, jednostavnim driblingom, toč- 
nim centaršutom i snažnim udarcem. Za 
Dinamo je odigrao 178 prvoligaških uta- 
kmica i postigao 47 zgoditaka. Bio je član 
generacije koja je osvojila Prvu saveznu 
nogometnu ligu 1953./54. i 1957./58. te Kup 
Jugoslavije 1960. u Zagrebu nakon pobjede 
nad FK Partizanom iz Beograda 3:2. U toj 
je utakmici postigao odlučujući zgoditak 
za Dinamo. Ukupno je za klub odigrao 410 
utakmica i postigao 171 zgoditak. Bio je 
jedan od najboljih zagrebačkih nogometa- 
ša 1950-ih. Natjecateljsku karijeru završio 
je nastupajući za ekipu LASK iz Linza od 
1962.-67. u Prvoj austrijskoj ligi. 


Bio je svojevrsni rekorder u nastupima 
za reprezentaciju Jugoslavije jer je igrao 
za sve dobne skupine i selekcije. Imao je 
tri nastupa za juniorsku reprezentaciju i 
jedan zgoditak (1951.), 13 nastupa za mla- 
du reprezentaciju i šest zgoditaka (1954.- 
56.), devet nastupa za B reprezentaciju i 
pet zgoditaka (1954.-58.) te 13 nastupa za 
A reprezentaciju i tri zgoditka (1954.-60.). 
Za A reprezentaciju debitirao je 26. IX. 
1954. protiv tadašnjega Saarskoga područja 
(5:1) u Saarbriickenu, a zadnju utakmicu za 
državni tim odigrao je 11. V. 1960. protiv 
Engleske (3:3) u Londonu. Osvojio je zlat- 
nu medalju na europskom Omladinskom 
turniru FIFA-e 1951. u Francuskoj i srebr- 
nu medalju na Olimpijskim igrama 1956. u 
Melbourneu. Sudjelovao je i na Svjetskom 
prvenstvu u Švedskoj 1958., kada je Jugo- 
slavija došla do četvrtfinala. Igrao je na 
nezaboravnoj utakmici 12. V. 1957. protiv 

Italije (6:1) u Zagrebu, na kojoj je postigao 
i jedan zgoditak. Bio je član gradske re- 
prezentacije Zagreba 1952.-62., za koju je 
nastupio 11 puta i postigao osam zgoditaka. 


Nakon igračke karijere trenirao je klu- 
bove Karlovac 1970.-71., LASK iz Linza 
1971.-72. i Trešnjevka iz Zagreba 1975.-77. 
Potom je bio zaposlen od 1982. do odlaska 
u mirovinu 1991. na Radio-televiziji Za- 
greb (od 1990. Hrvatska radio-televizija). 


Luka Lipošinović 

Prvi je Hrvat rodom iz Bačke koji je 
u vrijeme Jugoslavije osvojio olimpijsku 
medalju. Za postignute rezultate stekao je 
zvanje zaslužni sportaš Jugoslavije. Dobit- 
nik je Srebrne plakete Nogometnog saveza 
Jugoslavije 1969. i Spomen-diplome Zagre- 
bačkog nogometnog saveza. 


Njegov mlađi brat Ivan Lipošinović 
(Zagreb, 13. VI. 1945. — Zagreb, 22. IV. 
2011.) bio je također nogometaš. Počeo je 
igrati u juniorima Dinama, a iako je sma- 
tran većim talentom od brata, nije ostvario 
tako uspješnu karijeru. Igrao je također na 
poziciji napadača. S Dinamom je osvojio 
Kup Jugoslavije 1965. Rano je otišao u ino- 
zemstvo i kao profesionalni je nogometaš 
nastupao za klubove iz Austrije, SAD-a, 
Belgije i Francuske (igrao je za Bordeaux 
u 1. ligi). 


Lit.: Zlatni jubilej ZNS, Zagreb, 1969; J. Šimić, 
Velemajstori nogometa, Zagreb, 1973; F. Kramer, 
R. Garber, Z. Magdić, Dinamo 1945—1975., Za- 
greb, 1975; Jugoslavenske reprezentacije 1920- 
1974., Beograd, 1977; Z. Jajčević, Olimpizam u 


Hrvatskoj, Zagreb, 2007; Hrvatski biografski lek- 
sikon, 8, Zagreb, 2013; L. Merković, M. Miković, 
Kronologija od 25. rujna do 1. listopada 2015., 
Hrvatska riječ, br. 650, Subotica, 25. IX. 2015. 


E. Hemar 


LIPOŠINOVIĆ, Silverij (Silverije, Sti- 
pan), (Subotica, 17. VIII. 1847. — Subotica, 
28. XII. 1907.), franjevac, propovjednik, 
nacionalni radnik. Rođen je u obitelji Ivana 
i Jage, rođ. Suvajdžić, u subotičkoj četvrti 
Gat. Kršten je kao Stipan. Nakon svršene 
gimnazije stupio je 1868. u franjevački red, 
a 1873. zaređen je za svećenika. Nakon 
zaređenja godinama je živio i djelovao u 
Slavoniji — prvo u Našicama i Vukovaru, a 
zatim kao gvardijan i župnik u Šarengra- 
du 1892.-96., u kojem je mnogo radio na 
obnovi crkve. Bio je član Matice hrvatske 
i Društva sv. Jeronima iz Zagreba. Isticao 
se kao vrstan propovjednik na bunjevač- 
kom (»slatke riči pridikatur bunjevački«). 
U Nevenu je objavio zanosni dopis o puč- 
kim misijama koje su u kolovozu 1900. u 
Mohaču održali travnički isusovci Petar 
Pančić i Franjo (Franz) Hammerl. U istom 
broju Neven, izvještavajući o promjenama 
u franjevačkoj provinciji sv. Ivana Kapi- 
strana, naziva njega i Metoda Bačića »bu- 
njevačkim propovidnicima« u subotičkom 
samostanu. Naslijedivši preminuloga Ivana 
Jesse Kujundžića, gvardijan franjevačkoga 
samostana u Subotici postao je 1903. Pre- 
minuo je nakon teške bolesti. Subotička 
Danica piše da je bio »čelik rodoljub« te da 
ga je na sprovodu ispratilo mnoštvo bunje- 
vačkih vjernika, o čemu svjedoči nekrolog 
u Nevenu: »...ali gdi je taj koji ne žali za 
njim?! Prostrane ulice Subatice grada oti- 
snile; povorki kraja nisi mogo dogledati«. 


Lit.: Neven, 9/1900, 2/1908, Subotica; Subotička 
Danica ili bunjevačko-šokački kalendar (sa slika- 
ma) za prostu godinu 1909., Subotica, b. g.; R. 
Skenderović, Sudjelovanje slavonskih franjevaca 
u nacionalnom pokretu podunavskih Hrvata tije- 
kom 19. i početkom 20. stoljeća, Scrinia Slavonica 
6, Slavonski Brod, 2006; M. Evetović, Kulturna 
povijest bunjevačkih i šokačkih Hrvata, Subotica, 
2010; R. Skenderović, Povijest podunavskih Hrva- 
ta (Bunjevaca i Šokaca) od doseljavanja do pro- 
pasti Austro-Ugarske Monarhije, Subotica — Sla- 
vonski Brod, 2017. 

R. Skenderović 


LIPOVAC 


LIPOVAC, Petar (Lipovacz, Lippovich, 
Petrus a Baja) (Baja, oko 1700. — Baja, 8. 
VIII. 1761.), franjevac, profesor teologije, 
provincijal, filozofski i teološki pisac. Kao 
član franjevačke provincije Bosne Srebrene 
studij filozofije i teologije završio je vje- 
rojatno u Italiji te je ondje i položio ispite 
za predavača na franjevačkim školama. 
Isprva je bio upravitelj župe u Čikuzdi 
(madž. Sik&sd) 1725., o kojoj su tada bri- 
nuli franjevci iz Baje. Kao član bajske sa- 
mostanske zajednice 1725.-33., predavao je 
na tamošnjem franjevačkom filozofskom i 
teološkom učilištu 1726.-29. Na poziv no- 
voga kalačko-bačkoga nadbiskupa Gabri- 
jela Patačića na tek osnovanoj bogosloviji 
Kalačko-bačke nadbiskupije predavao je 
etiku i teologiju 1733.-35. Nakon toga pre- 
daje na franjevačkom generalnom učilištu 
1. razreda u Budimu 1735.-46. te tako stječe 
naslov /ector jubilatus. Pripadao je Budim- 
skomu kulturnomu krugu, koji su pretežito 
činili profesori franjevačkoga generalno- 
ga učilišta u Budimu. U provinciji Bosne 
Srebrene bio je 1737. generalni pohoditelj, 
kustod 1739.-40. te provincijal 1748.-51. U 
Baji je sastavio udžbenik Disputationes 
logicae, u Budimu tiskao teze iz teologije 
Quaestiones in primum librum sententia- 
rum te napisao teološki priručnik Deo uno 
et trino. 


Djela: Disputationes logicae (rukopis), Baja, 1728; 
Deo uno et trino (rukopis), Budae, 1735-37; Qua- 
estiones in primum librum sententiarum, Budae, 
b. g. 


Lit.: F. E. Hoško, Franjevačke visoke škole u kon- 
tinentalnoj Hrvatskoj, Zagreb, 2002; A. Lakatos 
(ur.), A Kalocsa-Bdcsi Fb6egyhdzmegye tortćnetei 
sematizmusa 1777-1923, Kalocsa, 2002; A. Seku- 
lić, Objelodanjeni prinosi proučavanju filozofske 
baštine s rubnoga narodnog područja Podunavlja, 
Prilozi za istraživanje hrvatske filozofske baštine, 
1-2/2005, Zagreb; I. Stražemanac, Povijest franje- 
vačke provincije Bosne Srebrene 1730., Osijek, 
2010; Hrvatski franjevački biografski leksikon, 
Zagreb, 2010; Hrvatski biografski leksikon, 8, Za- 
greb, 2013; A. Hegediš, Život i restauracijska dje- 
latnost kalačkoga nadbiskupa Gabrijela Patačića, 
Budimpešta — Kalača — Subotica, 2015; R. Sken- 
derović, Povijest podunavskih Hrvata (Bunjevaca 
i Šokaca) od doseljavanja do propasti Au- 
stro-Ugarske Monarhije, Subotica — Slavonski 
Brod, 2017. 

R. Skenderović 

LIPOVČEVIĆ 


LIPOVČEVIĆ, Lovro (Lipovesevics, 
Lauro, Lavro, Laurus, Michael, Mihaly, 
Mihovil, Mijo) (Baja, 10. IX. 1843. — Mo- 
hač, 11. IV. 1902.), franjevac, publicist, 
pjesnik. Rođen u brojnoj obitelji Danijela 
i Ane, rođ. Krajačić. U franjevački red stu- 
pio je 1858., a za svećenika je zaređen 1866. 
u Đakovu. Nakon zaređenja premješten je 
u Ilok na mjesto propovjednika. Gvardi- 
jan samostana u Šarengradu bio je 1879.- 
82., u Baji 1882.-87., u Budimu 1890.-93. 
iu Mohaču 1893.-98. Duhovnik u franje- 
vačkom samostanu u Radni (rum. Maria 
Radna), u kojem se tada koristio madžarski, 
njemački, hrvatski (croatica) i rumunjski 
jezik, bio je 1887.-90. God. 1898. prešao je 
u svjetovne svećenike Pečuške biskupije 
i ostao u Mohaču do smrti. Pokopan je u 
bajskome groblju sv. Roka. 


Bio je među najbližim suradnicima 
i sljedbenicima Ivana Antunovića. Sura- 
đivao je u Bunjevačkoj i šokačkoj vili, u 
kojoj je objavio rodoljubne pjesme (8/1875, 
16/1876), a u Nevenu je nakon smrti Iva- 
na Antunovića objavio pjesmu »Nad gro- 
bom« (2/1888). Surađivao je i u vukovar- 
skim novinama Sriemski Hrvat, u kojima 
je objavljivao članke o raznim temama. 
Dok je službovao u Budimu, ondje je 1875. 
tiskao imendansku čestitku profesoru fra 
Solanu Krkvariću, kasnijemu provincijalu 
Provincije sv. Ivana Kapistrana. Objavio 
je nekoliko propovijedi na madžarskom 
jeziku u časopisima Katholikus Hitszonok 
i JO Pdsztor. 


Djelo: Čestitka ocu Solanu Kerkvariću... c.k. uči- 
lištu osječkom isluženom gimnazijalnom učitelju... 
za svečani imendan 24. srpnja 1875., Budim, 1875. 


Lit.: Schematismus almae Provinciae S. Joannis 
a Capistrano, Budapest, 1890; Cathalogus reve- 
rendorum et admodum reverendrum patrum su- 
periorum coventuum ordinis minorum Provinciae 
S. Joannis a Capistrano, Budapest, 1896; Litterae 
pastorales Samuelis episcopi Hetyey de Hetye, 
Quinque-Ecclessiae, 1898; M. Mandić, # Ilija Ku- 
jundžić, Subotička Danica ili bunjevačko-šokački 
kalendar (sa slikama) za prostu godinu 1930., Su- 
botica, b.g.; M. Evetović, Bajski trokut i Baranja, 
Subotička Danica ili kalendar bunjevačko-šokač- 
kih Hrvata za prostu godinu 1945., Subotica, 1945; 
Magyar Katolikus Lexikon, 2,9, Budapest, 1996, 
2004; E. S. Biber (ur.), Kronika franjevačkog sa- 

mostana u Brodu na Savi, 3, Slavonski Brod, 
1998; R. Skenderović, Sudjelovanje slavonskih 
franjevaca u nacionalnom pokretu podunavskih 
Hrvata tijekom 19. i početkom 20. stoljeća, Scrinia 
Slavonica, 6, Slavonski Brod, 2006; M. Evetović, 
Kulturna povijest bunjevačkih i šokačkih Hrvata, 
Subotica, 2010; R. Skenderović, Povijest podunav- 
skih Hrvata (Bunjevaca i Šokaca) od doseljavanja 
do propasti Austro-Ugarske Monarhije, Subotica 

— Slavonski Brod, 2017. 
R. Skenderović i M. Bara 


LIPOVČEVIĆ, Petar (Baja, 11. XII. 1744. 

— Baja, 26. III. 1785.), franjevac, filozofski 
pisac, sakupljač crkvenoga pjesništva. U 
franjevačku provinciju sv. Ivana Kapistran- 
skoga stupio je 1764. Filozofiju je studirao 
u Budimu, Fedvaru (madž. Dunafoldvar) 
i Osijeku 1765.-68., a teologiju u Budimu 
1768.-72. U Baji je 1773. položio ispit za 
profesora filozofije, a 1778. u Somboru za 
profesora teologije. Predavao je filozofiju 
u Brodu na Savi 1773.-75. i u Požegi 1775.- 
76. Poslije je radio kao profesor na visokoj 
bogoslovnoj školu u Temišvaru 1777.-79.1 
bogoslovnoj školi u Šarengradu 1780.-81. 
Tezarij javne rasprave iz cijele filozofije 
objavio je u Osijeku 1776. Propovijed Za- 
falno govorenje, koju je održao u Budimu 
1779., tiskao je iste godine. Tijekom zadnjih 
godina života u Baji je pripremio i anoni- 
mno objavio pjesmaricu crkvenih pjesama 
Bogoslovne pismice na poshtenje Bogoro- 
dici boxanstvenoj Marii, i svetom Antunu 
Padovanskomu, prikazane za duhovnu 
korist bogomilih gospodara varashanah 
varoshi Baje, tzv. Bajsku pjesmaricu, koju 
je u svoj Vinac bogoljubnih pisama 1827. 
preuzeo Marijan Jaić. 


Djela: Propositiones ex universa Philosophia 
offert... Petrus Lipovcsevics a Baja, Essek 1776; 
Zafalno govorenje koje Drugi dan miseca rujna 
na godishnji dan uspomene Srichno-slavnog Bu- 
dimskog uzetia u Kraljevskom dvoru istoga per- 
vo-stolnoga grada Recse, i po zaktivanju bogomi- 
llog puka na svitlost iznese Petar Lipovcsevich, 
Buda, 1779; Illustrissimo Domino Domino Micha- 
eli libero baroni de Wallis, ord. milit. Mariae The- 
resiae equiti, sac. caes. reg. rt apostolicae maje- 
statis colonello, nec non incliti regiminis eguestris 
in Slavonia commendanti, patrono ac meacenati 
munificentissimo etc. has Propositiones ex univer- 
sa philosophia offert M. V. P. Petrus Lipovcsevich 
a Baja, Essek, 1779; Bogoslovne pismice na po- 
shtenje Bogorodici boxanstvenoj Marii, i svetom 


Antunu Padovanskomu, prikazane za duhovnu 
korist bogomilih gospodara varashanah varoshi 
Baje. Sklopljene u jedno jednom francishkanu ka- 
pistranskom, Pečuh, 1784. 


Lit.: 1. Kujundžić, Bunjevačko-šokačka bibliogra- 
fija, Rad JAZU, 355, Zagreb, 1969; Hrvatski fra- 
njevački biografski leksikon, Zagreb, 2010; M. 
Evetović, Kulturna povijest bunjevačkih i šokač- 
kih Hrvata, Subotica, 2010; Hrvatski biografski 
leksikon, 8, Zagreb, 2013; R. Skenderović, Povijest 
podunavskih Hrvata (Bunjevaca i Šokaca) od do- 
seljavanja do propasti Austro-Ugarske Monarhije, 
Subotica — Slavonski Brod, 2017. 

R. Skenderović 


LIPOVČIĆ, Jeronim (Lipovčević, Jero- 
lim, Jerko) (Požega, 28. X. 1716. — Požega, 
30. XI. 1766.), franjevac, vjerski pisac. U 

franjevački red Provincije Bosne Srebrene 

stupio je s 15 godina u Velikoj. Studij fi- 
lozofije započeo je 1733., prema želji tada 

postavljenoga kalačko-bačkoga nadbisku- 
pa Gabrijela Patačića, na iste godine osno- 
vanoj bogosloviji u Kalači, a zatim ga je 

nastavio u Budimu 1734.-36. Nakon toga 

nastavio je školovanje na studiju teologije 

na generalnom učilištu u Budimu 1736.-40. 
Svećenički red primio je 1739. u Budimu. 
Nakon završetka studija predavao je na 

visokoj filozofskoj školi u Baji 1741.-43., a 

zatim i na visokoj bogoslovnoj školi gene- 
ralnoga učilišta u Budimu 1745.-55., te je 

postigao prosvjetni naslov /ector jubilatus. 
U vrijeme boravka u Budimu uređivao je 

Ilirički kalendar. Bio je definitor Provincije 

Bosne Srebrene 1754.—57. te od nje odvoje- 
ne Provincije sv. Ivana Kapistrana 1764.— 
66. Za upravitelja kapistranske provincije 
— vikara izabran je 24. I. 1766. Provincijom 

je stolovao iz svojega rodnoga grada, gdje 

je nedugo nakon izbora nenadano umro. 


U doba nastavničkoga rada u Budimu 
na latinskom je jeziku objavio tri tezarija 
javnih teoloških rasprava. Na hrvatskom 
jeziku objavljena su mu tri djela. Vrijedno 
pastoralno djelo Dušu čuvajuće pohođenje, 
koje je namijenio hrvatskim katolicima u 
Ugarskoj, objavio je 1750. U predgovoru 
knjige izložio je, među ostalim, i svoju 
grafijsku koncepciju. Molitvenik Stazica 
duhovna života vikovičnjega objavio je u 
Budimu 1755., ali je sačuvano samo njego- 


LIPOVČIĆ 


vo kasnije izdanje tiskano u Osijeku 1767. 
Autor je mnogih tumačenja uredaba tre- 
ćega reda, od kojih je sačuvano samo ono 
koje je 1769. u Budimu dao tiskati Emerik 
Pavić — priručnik za vodstvo i duhovnost 
franjevačkoga svjetovnog reda Treći sad 
iliti iztomačenje trećeg reda. 


DUSSU CSUVATUCHE 
POHOGJENJE U, 


Osin, koi na Nebeski" "i 


TROSTRUKA SLAVA, 


i Bogrljahnih 
sklonlens . no N 


ANGJE KA KRUNICA, 
Pruifeni , Prijtuk Ki “ Pripaglov mi Gofadiu, 


MARIJA, mid oj PADANY 


h, Milokergju 1 


Pifvetngu va 
Udina, 


Bo O. Fra lEx 
Reda. O. Krsrezik 


Tuseda u Božana, kod Vrna Rousabjiu, Vista. 17so, 


J. Lipovčić, Dussu csuvaiuche 
pohogjenje, Budim, 1750. 

Iako je rođen u Slavoniji, velik dio 
života proveo je u ugarskom Podunavlju, 
osobito u Baji i Budimu. Kao profesor 
franjevačkoga generalnoga učilišta u Bu- 
dimu, pripadao je Budimskomu kulturno- 
mu krugu, kojemu su pripadali i njegovi 
profesori Stjepan Vilov, Antun Pavlović, 
Petar Lipovac i Josip Janković. Njegov je 
literarni i znanstveni opus potvrda ustalje- 
nosti tzv. slavonske grafije i izgrađenosti 
književnoga jezika u Slavoniji u drugoj 
polovici XVIII. st., a svojim je slikovitim 
pripovijedanjem s naglašenom dušobriž- 
ničkom i prosvjetiteljskom svrhom, gipkim 
jezikom, barokno urešenim i funkcionalno 
prilagođenim stilom pridonio književnosti 
katoličke obnove (protureformacije). Nje- 
gov redovnički i spisateljski rad ostavio je 
važan trag u povijesno-kulturnoj baštini 
podunavskih Hrvata. 


Djela: Conclusiones theologicae ex Quarto Sen- 
tentiarum libro ad mentem, Budae, 1747; Amarum 
dulce seu Uberrimarum gratiarum sulcissimi fon- 
tes... ex Quarto Sententiarum libro, Budae, 1747; 
.Dussu csuvaiuche pohogjenje, Budim, 1750; Ordo 
confusus, seu conclusiones Theologicae... de pec- 
catis, virtutibus moralibus et legibus, Budae, 1753; 

Stazica duhovna xivota vikovicsnjega od razlicsi- 
tih, i bogoljubnih molitavah ucsinjena, Budim, 
1755, (b. m., 1765", [Osijek], 1767?); Trechi sadh, 
iliti istolmacsenje trechega reda, Budim, 1769. 


Lit.: J. Jakošić, Scriptores Interamniae vel Panno- 
niae Saviae, nunc Slavoniae dictae, 1795, u: M. 
Šrepel, Jakošićev spis: Scriptores Interamniae, 
Građa za povijest književnosti hrvatske, JAZU, br. 
2, Zagreb, 1899; Hrvatski franjevački biografski 
leksikon, Zagreb, 2010; A. Mateljak, Stazica du- 
hovna fra Jerolima Lipovčića u kontekstu molitve- 
ničke književnosti 18. stoljeća, Croatica Christia- 
na periodica, 70, Zagreb, 2012; Hrvatski 
biografski leksikon, 8, Zagreb, 2013; M. Tatarin, 
Jedna slavonska svjetovna drama tiskana u 18. sto- 
ljeću, Croatica : časopis za hrvatski jezik, književ- 
nost i kulturu, 57, Zagreb, 2013; R. Skenderović, 
Povijest podunavskih Hrvata (Bunjevaca i Šoka- 
ca) od doseljavanja do propasti Austro-Ugarske 
Monarhije, Subotica — Slavonski Brod, 2017; T. 
Tvrtković, M. Šišak (ur), Zbornik o fra Jeronimu 
Lipovčiću : Radovi znanstvenog skupa »Jerolim 
Lipovčić i njegovo doba«, Našice, 5. — 6. svibnja 
2016., Zagreb, 2018. 

R. Skenderović 


LIPOZENČIĆ, Ladislav (Vladislav) 
(Subotica 5. VII. 1895. — Subotica, 16. XI. 
1944.), odvjetnik, političar. Potječe iz imuć- 
ne bunjevačke obitelji odvjetnika Lazara i 
Marije, rođ. Vojnić Tunić. Studirao je pra- 
vo u Budimpešti i Miinchenu. Odvjetnički 
ispit položio je 1927., a od 1928. radio je 
kao odvjetnik. Bio je predsjednik dobro- 
tvorne organizacije Dobro delo te subo- 


Ladislav Lipozenčić 


tičkoga Rotary-kluba 1939.-40. Obnašao 
je dužnost predsjednika općine Subotice 
od 25. VI. 1939. do 12. IV. 1941. kao po- 
sljednji gradonačelnik u Kraljevini Jugo- 

slaviji. Na dan kad su madžarske trupe 
ušle u Suboticu, zajedno s Mihalyem Pro- 
keschom i dr. Gyulom Verćbom, potpisao 
je proglas »Magyarok!« (»Madžari!«), u 
kojem pozvao na uspostavu civilne straže 
radi očuvanja javnoga reda te pozvao na 
dragovoljnu prijavu u nju u prostorijama 
Madžarske čitaonice (madž. Magyar Olva- 
sokor). Stradao je nakon dolaska partizana 
u valu likvidacija bez suđenja potkraj 1944. 


Izvori: Povijesni arhiv Subotica, F: 086. CT 44/ 
IIL.; CT. 149/V.; CT. 462/VII.; Gradski muzej Su- 
botica, I-2120. 


Lit.: S. Beljanski (ur.), 75 godina Advokatske ko- 
more Vojvodine (1921—1996), Novi Sad, 1996; M. 
Grlica, A. Hegediš, M. Dubajić, L. Merković, /me- 
nik žrtava Drugog svetskog rata na području su- 
botičke opštine, Subotica, 2000; G. Prčić Vujnović 
idr., Gradska kuća Subotica : Varoshdza Sza- 
badka 1912-2012, Subotica, 2012; S. Mačković, 
Civilne žrtve među bunjevačkim Hrvatima nakon 
oslobođenja (1944.-1946.), Godišnjak za znanstve- 
na istraživanja Zavoda za kulturu vojvođanskih 
Hrvata, br. 5, Subotica, 2013. (također i u: Klasje 
naših ravni, 1-4/2017, Subotica). 


S. Mačković i M. Grlica 


LIPOZENČIĆ, Lazar (Lipozencsics, 
Lazar) (Subotica, 3. I. 1867. — Subotica, 7. 
I. 1932.), odvjetnik, zemljoposjednik, vi- 
rilist, poduzetnik. Sin je zemljoposjedni- 
ka Ivana i Ane, rođ. Skenderović. Prvi je 
»kaputaš« u svojoj familiji. Potkraj 1892. u 
Budimpešti je položio odvjetnički ispit, a 
u proljeće iduće godine oženio se Marijom, 
rođ. Vojnić Tunić, s kojom je imao sino- 
ve Ladislava, budućega gradonačelnika, i 
Šandora (rođ. 1898.). U vrijeme ženidbe 
izabran je za zastupnika uprave Subotičke 
opće štedionice d. d., čiju je povijest na- 
pisao 15 godina kasnije. Početkom 1897. 
jedan je od inicijatora grupiranja oporbe- 
nih snaga razočaranih politikom liberala, 
a nakon parlamentarnih izbora u listopa- 
du 1901. među organizatorima je rušenja 
s vlasti gradonačelnika Lazara Mamužića. 
Virilni je član subotičke gradske skupšti- 
ne bio 1903.-13. Među osnivačima je Su- 
botičke zadruge za osiguranje protiv tuče 
1901., Zadruge gazda vlasnika parnih 
plugova iz Subotice i okolice u sastavu 


Lazar Lipozenčić 


Madžarskoga poljoprivrednoga saveza 
1907. i Zadruge gazda iz Subotice i okolice 
1918. 


Djelo: A Szabadkai Altaldnos Takarćkpćnztdr 
reszvenytarsasdg 25 eves tortćnete (1883 — 1908), 
Szabadka, 1908. 


Izvor: Povijesni arhiv Subotica, F: 086. CT 44/III.; 
CT. 149/V.; CT. 462/VII. 


Lit.: Bdcskai Ellendr, Szabadka, 30. III. 1893, 28. 
IX. 1893; Szabadka. e6s Videke, Szabadka, 1. X. 
1893; Neven, 1/1897, 1/1902, Subotica; Szabadkai 
Hirlap, Szabadka, 15. II. 1899. 


M. Grlica i S. Mačković 


LIPOZENČIĆ, Marko (Verušić, 26. VI. 
1923. — Zagreb, 15. XII. 1978.), otorinola- 
ringolog, sveučilišni profesor, sportski li- 
ječnik. Sin je Laze i Jule, rođ. Dulić. Kao 
srednjoškolac bio je aktivan u hrvatskom 
katoličkom pokretu — surađivao je u subo- 
tičkom katoličkom omladinskom časopisu 
Kolo mladeži (1939.), a ujesen 1940. iza- 
bran je za dopredsjednika Đačkoga kato- 
ličkoga bratstva u Subotici. Gimnaziju je 
završio 1942. u Subotici, studij medicine 
započeo je u Budimpešti, a završio 1952. 
na Medicinskom fakultetu u Zagrebu, na 
kojem je i doktorirao 1963. tezom Kronič- 
ne upale paranazalnih sinusa u neuropsihi- 
jatriji. Nakon studija radio je u ambulanta- 
ma u prekodravskom mjestu Gola i Zaboku 
te u Domu zdravlja željezničara u Zagrebu. 


Od 1956. na specijalizaciji je u Klinici 
za otorinolaringologiju Opće bolnice Dr. 
Mladen Stojanović (danas Klinički bol- 
nički centar Sestre milosrdnice), u kojoj 
od 1960. djeluje kao specijalist, a zatim i 


LIPOZENČIĆ 


voditelj odjela. Za asistenta Medicinskoga 
fakulteta u Zagrebu izabran 1958., a habili- 
tirao je 1967. Na Stomatološkom fakultetu 
u Zagrebu izabran je 1971. za izvanredno- 
ga profesora i prvog predstojnika Katedre 
za otorinolaringologiju te 1976. za redo- 
vitoga profesora. Predavao je i u Srednjoj 
medicinskoj te Visokoj defektološkoj školi 
u Zagrebu. 


Najviše se bavio rinologijom, posebno 
kirurgijom paranazalnih sinusa, zatim tera- 
pijom malignoma u području glave i vrata 
te specifičnostima liječenja antibioticima u 
otorinolaringoloških bolesnika. Bio je su- 
radnik i suautor poglavlja u udžbenicima 
Otorinolaringologija (Zagreb, 1968., pet 
izdanja do 1987.) 1 Kirurgija glave i vra- 
ta, 2-3 (Zagreb, 1975., 1978.). Surađivao 
u časopisima Liječnički vjesnik (Zagreb, 
1958., 1964.), Radovi Medicinskog fakul- 
teta u Zagrebu (1961.-62., 1965., 1968.), 
Anali Bolnice »Dr. M. Stojanović« (1962.- 
63., 1965., 1967.-68., 1973.), Pro medico 
(Ljubljana, 1963.), Bulletin scientifique 
(Beograd, Zagreb, 1964., 1975.), Fiil-, orr-, 
gegegyogydszat (Budapest, 1964.), Practi- 
ca otorhinolaryngologica (Basel, 1964.), 
Saopćenja »Pliva« (Zagreb, 1964., 1971), 
Medicinar (Zagreb, 1965.), Monatsschrift 
filr Ohrenheilkunde und Laryngo-Rhinolo- 
gie (Wien, 1966.), Oncologia (Basel, 1966.), 
Symposia otorhinolaryngologica lugosla- 
vica (Zagreb, 1966.-70., 1972.-73., 1975.- 
77.; supokretač 1962.), Ars medici (Basel, 
1967.), Novosti »Krka« (Novo Mesto, 1967.), 
Minerva otorinolaringologica (Roma, To- 
rino, 1969., 1971.), Libri oncologici (Za- 
greb, 1972., 1974.) te zbornicima domaćih 
i inozemnih skupova. Bio je dugogodišnji 
liječnik NK Lokomotiva iz Zagreba. 


Pokopan je na zagrebačkom groblju 
Mirogoj. 


Lit.: Liječnici i fizioterapeuti; Zagrebački nogo- 
metni savez, u: Nogometni leksikon, Zagreb, 2004; 
E. Libman, Građa za medicinsku bibliografiju 
Subotice, II (1828—2009), Subotica, 2011; 50 godi- 
na samostalnosti Stomatološkog fakulteta Sveuči- 
lišta u Zagrebu : 65 godina studija stomatologije, 
Zagreb, 2013; Hrvatski biografski leksikon, 8, Za- 
greb, 2013. 

N. Zelić 

LIRA NAIVA 


LIRA NAIVA, godišnji susret hrvatskih 
pučkih pjesnika iz Srijema i Bačke. Pokre- 
tačica je i glavna organizatorica manife- 
stacije Katarina Čeliković. Manifestaciju 
organiziraju Hrvatska čitaonica iz Subotice 
i Katoličko društvo Zvan Antunović iz Su- 
botice. Održava se od 2003., svake godine 
u drugom mjestu, a domaćini su hrvatske 
udruge u Vojvodini iz mjesta u kojima 
se te godina održava manifestacija (osim 
2017., kada je održana u Gradištu pokraj 
Županje). Okuplja pjesnike više generacija 
koji pišu pjesme različite tematike na hr- 
vatskom književnom jeziku ili dijalektu 
(bunjevačkoj ili šokačkoj ikavici). Nakon 


Izabrane pjesme 


Nova nada 


Lira naiva 
2018. 


Lira naiva 2018., Subotica, 2018. 


petnaestak sudionika na prvom susretu na 
kasnijima sudjeluje i po nekoliko desetaka 
pjesnika (i do šezdesetak), a osim pjesnika 
amatera sudjeluju i već afirmirani pjesnici. 
Sudionici su uglavnom iz Srijema, bačkoga 
Podunavalja, Subotice i Sombora s okoli- 
com te iz Novoga Sada. Od 2009. sudjeluju 
i pjesnici iz Hrvatske, od 2012. i iz Bosne 
i Hercegovine, a od 2013. i iz Beograda. 
Dan Lire naive sastoji se od druženja i me- 
đusobnoga upoznavanja, gostovanja jed- 
noga hrvatskoga pisca, a završava velikom 
književnom večeri na kojoj pjesnici čitaju 
svoje radove i potom daruju publiku knji- 
gom. Osim pjesničkoga manifestacija ima i 
duhovni dio programa. Nakon svakoga su- 
sreta objavljuje se knjiga Lira naiva s ozna- 
kom godine susreta, koja sadržava izabrane 
pjesme te kratke životopise sudionika. 

Lit.: http:/www.zkvh.org.rs/index.php/manifesta- 
cije/knjizevne-manifestacije/17-lira-naiva (pri- 
stupljeno 30. XII. 2019). 

S. Bačić 


LISTIĆI, vrsta slastice u Bunjevaca i Šo- 
kaca. Bunjevci su ih tradicionalno pekli 
najčešće za Tijelovo, a Šokci za Silvestro- 
vo, ali su se pekli i u drugim prigodama. 
Nakon što se zakuhano tijesto odmori (na- 
raste), razvije se tanko pomoću oklagije 
(valjka), pa se izreže nožem ili željeznim 
kotačićem s drškom za rezanje tijesta (koji 
subotički Bunjevci zovu mamuza, a som- 
borski derviž). Sijeku se u raznim oblici- 
ma: tradicionalno u obliku lista (po čemu 
su i dobili ime) dijagonalnim presijecanjem 
pravokutno isječenih komada, a po srijedi 
se mogu prosjeći još jedna ili dvije plaše, 
zatim uglasto, pleteno, u obliku traka koje 
se oblikuju obavijanjem u krug oko prsta 
ili šake itd. Peku se na vreloj masti (u no- 
vije doba i na ulju), prilikom prženja treba 
ih okretati dok ne dobiju svijetlo žutu boju, 
jer ne smiju porumenjeti. Gotovi se listići 
slažu na facu i pospu šećerom u prahu i 
vanilijom. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Čota, M. Šeremešić, 
Dukat ravnice, Sombor, 2002; A. Sekulić, Rječnik 
govora bačkih Hrvata, Zagreb, 2005; A. [Vojnić]. 
Kl[ortmiš]., Bunjevačka zdila, Uvik fini — listići, 
Bunjevačke novine, br. 56, Subotica 2010; B. Po- 
ljaković, Svakodnevna tradicijska prehrana bačkih 
Hrvata Bunjevaca, Godišnjak za znanstvena istra- 
živanja Zavoda za kulturu vojvođanskih Hrvata, 
br. 4, Subotica, 2011; A. V. K., Bunjevačka zdila, 
Kolači koji su se pekli za Tilovo, Bunjevačke no- 
vine, br. 108, Subotica, 2014; Ž. Mandić, Rječnik 
govora santovačkih Hrvata, Pečuh, 2016; K. Fi- 
ranj, Garavi salaši, Subotica, 2016; H. Heinrich, 
Sa šporelja u majkinoj kujni : starovinska bunje- 
vačka ila, Subotica, 2017. 

P. Skenderović i J. Dumendžić 


LIŠČEVIĆ, Antun (Sombor, 13. I. 1956. 
— Sombor, 14. IX. 2007.), hrvač. Sin je Iva- 
na i Rozalije, rođ. Lajko. Hrvanjem grč- 
ko-rimskim stilom počeo se baviti 1969. u 
RK Radnički iz Sombora, a već 1970. osvo- 
jio je 2. mjesto na pionirskom prvenstvu 
Vojvodine. Omladinski prvak Jugoslavije u 
kategoriji do 48 kg postao je 1971. u Sesve- 
tama, a iste godine u Beogradu i omladin- 


ski prvak Vojvodine i Srbije. Potom postaje 
najmlađi senior u RK Elektrovojvodina u 
Somboru. Debitirao je u Somboru u prvom 
kolu 1. savezne lige i pobijedio tušem ta- 
dašnjeg državnog prvaka Hajrudina Jama- 
kovića iz sarajevske Bosne. Odlikovao se 
velikom borbenošću, efektnim i atraktiv- 
nim akcijama, po kojima je bio ljubimac 
publike. U Zagrebu je 1972. osvojio 2. mje- 
sto na seniorskom državnom prvenstvu, a 
isti plasman ostvario je ina omladinskom 
prvenstvu Jugoslavije u Beogradu. Kao 
omladinski reprezentativac Jugoslavije 
sudjelovao je na Europskom omladinskom 
prvenstvu 1972. na Hvaru i osvojio 7. mje- 
sto. Vrhunac karijere doživio je 1974., kada 
je s ekipom Elektrovojvodine osvojio 1. sa- 
veznu ligu Jugoslavije. Potom je napustio 
hrvanje poslije promjene tadašnjeg sustava 
natjecanja, kada je 1974.-78. bila ukinuta 
kategorija do 48 kg, a za kategoriju do 52 
kg nije bio dovoljno snažan. Ipak se vratio 
hrvanju 1979. u težoj kategoriji do 52 kg i 
na Prvenstvu Jugoslavije u Sinju osvojio 2. 
mjesto iza Blaža Petrova. 


Lit.: Almanah jugoslovenskog sporta 1969-1972, 
Beograd, 1974; Almanah jugoslovenskog sporta 
1979, Beograd, 1980; D. Kolundžija, Rvanje u Ju- 
goslaviji, Beograd, 1998; D. Kolundžija, Enciklo- 
pedija somborskog sporta, Sombor, 2016. 

E. Hemar i Z. Čota 


LIŠČEVIĆ, Kristina (Sombor, 20. X. 
1989.), rukometašica. Kći je Stipana i Su- 
zane, rođ. Liščević. Osnovnu i srednju 
školu završila je u Somboru. Odrasla je na 
Bezdanskom putu u predgrađu Sombora. 
U školi je počela igrati odbojku, ali pošto 
tada u Somboru nije postojao klub u kojem 
bi mogla trenirati, s 11 godina opredijelila 
se za rukomet. Počela je trenirati s 14 go- 
dina u ŽRK Sombor, za koji je nastupala 
2003.-05. S 1,73 m visine i 64 kg težine ra- 
zvila se u odličnu rukometašicu na poziciji 
srednje vanjske igračice. Potom je igrala 
za ŽRK Crvenu zvezdu (2005.-10.) i ŽRK 
Max Sport iz Nove Pazove (2010.). Za ŽRK 
Metalurg iz Skoplja nastupala je 2010.-12. 
te je s tom ekipom 2011. osvojila Prvenstvo 
i Kup Makedonije. God. 2012. proglašena 
je najboljom mladom igračicom Lige pr- 


LIŠČEVIĆ 


vakinja Europske rukometne federacije 
(EHF). Za Metz HB iz Metza nastupala je 
2012.-15. te je s njim 2013. i 2014. osvojila 
Prvenstvo i Kup Francuske, Kup Francu- 
ske 2015., nastupila u finalu Kupa EHF-a 
2013., a iste je godine proglašena najboljom 
srednjom vanjskom igračicom i najboljom 
rukometašicom francuskoga prvenstva. 
Nakon toga nastupala je za Ipress Center— 
Vac iz Vaca (2015.-16.), Kuban iz Krasno- 
dara (2016.-17.) i Kisvdrdai KC iz Kisvarda 
(2017.) Za Team Esbjerg iz Esbjerga nastu- 
pala je 2017.-19. te je s njim osvojila Kup 
Danske 2017., Prvenstvo Danske 2019., a 
iste godine je i ponovno nastupila u finalu 
Kupa EHF-a. Od sezone 2019./20. članica 
je SCM Rdmnicu Valcea iz Ramnicu Val- 
cee iz Rumunjske. 


Prvi značajniji nastup za seniorsku 
reprezentaciju Srbije imala je na Medite- 
ranskim igrama 2009. u Pescari kada je 
osvojila 5. mjesto. Najveći uspjeh ostvarila 
je na Svjetskom prvenstvu 2013. u Srbiji 
osvojivši srebrnu medalju. Nastupala je na 
Svjetskom prvenstvu 2015. u Danskoj (15. 
mjesto) i 2019. u Japanu (6. mjesto), kao 
i na Europskom prvenstvu 2012. u Srbiji 
(4. mjesto), 2014. u Madžarskoj i Hrvatskoj 
(15. mjesto), 2016. u Švedskoj (9. mjesto) i 
2020. u Danskoj (13. mjesto). 


Kao članica rukometne reprezentacije 
dobitnica je priznanja za najbolju žensku 
ekipu Srbije u izboru Olimpijskog komiteta 
Srbije 2013. Prema ostvarenim rezultatima 
i postignućima među nekoliko je najuspješ- 
nijih sportašica poteklih iz hrvatske zajed- 
nice u Vojvodini. 


Lit.: Z. Vasiljević: Somborka Kristina Liščević, 
najbolja rukometašica Francuske, Hrvatska riječ, 
br. 541, Subotica, 16. VIII. 2013; www.kristinalis- 
cevic.com. 

M. Tucakov i E. Hemar 


LIŠČEVIĆ, Zlatko (Sombor, 8. III. 1991), 
nogometaš. Sin je Stipana i Suzane, rođ. 
Liščević. Brat je rukometašice Kristine 
Liščević. Igra na poziciji zadnjeg veznog 
igrača. U mlađem uzrastu bio je član FK 
Mladosti iz Apatina i FK Crvene Zvezde 
iz Beograda. Nastupao je za mlađe dobne 

LIŠČEVIĆ 


uzraste reprezentacije Srbije: do 15 godina 
2006., do 17 godina 2007.-08., do 18 godi- 
na 2009. i do 19 godina 2010. Kao senior 
bio je član Crvene Zvezde 2009.-12., ali 
nije dobio priliku za nastup u prvoj ekipi, 
pa je bio na posudbi u FK Sopotu. Potom 
je igrao za Metalac iz Gornjeg Milanovca 
2013. i Železničar iz Lajkovca 2014. Vrhu- 
nac karijere doživio je u sezoni 2015./16. 
kada je nastupao za OFK Beograd u Super 
ligi Srbije (najviši rang natjecanja) i na 39 
susreta postigao 2 gola. U nastavku karije- 
Te igrao je za klubove Radnik iz Surdulice 
2016., Pfibram iz Pfibrama (Češka) 2017., 
Bratstvo iz Prigrevice 2017., Radnički iz 
Pirota 2018., a zatim za Trayal iz Kruševca. 


E. Hemar 


LITTERAE CIRCULARES AD CLERUM 
DIOECESIS SUBOTICANAE, službeni 
glasnik Subotičke biskupije. Počeo je izla- 
ziti 1923., nakon podjele Kalačko-bačke 
nadbiskupije i uspostave Bačke apostolske 
administrature, pod imenom Litterae cir- 
culares ad venerabilem clerum Administra- 
turae Apostolicae Bačiensis do 1941. i onda 
ponovno 1945.-68. U pojedinim godištima 
u razdoblju 1937.-41 pojavljivao se i naslov 
Litterae circulares ad venerabilem clerum 
Dioecesis Bačiensis, što nije odražavalo 
pravno stanje statusa Administrature. Od 
1968. nosi današnji naslov. Broj objavljenih 
glasnika nije jednak po godištima i kreće 


CIRCULARES 


AD CLERUM DIOECESIS SUBOTICANAE 


Litterae Circulares ad clerum Dioecesis 
Suboticanae, br. 1/1995, Subotica, 1995. 

se od jednoga do deset brojeva. Varirao je 
i broj stranica. Posljednjih trideset godi- 
na izlaze četiri broja godišnje. Objavljuje 
papine poruke, odredbe i dokumente, bi- 
skupove poruke, odredbe te imenovanja 
svećenika, kao i tekuće propise i odredbe 
te vijesti vezane za život biskupije. Vrlo je 
važan za praćenje vjerskoga života i pri- 
marni je izvor za noviju povijest Katoličke 


crkve u Bačkoj. 
D. Skenderović 


LITTERAE CIRCULARES AD VENE- 
RABILEM CLERUM ARCHI-DIOECE- 
SIS COLOCENSIS ET BACSINESIS, 
službeni vjesnik nekadašnje Kalačko-bač- 
ke nadbiskupije. Počeo je izlaziti u siječnju 
1858. pod imenom Circulares Litterae ad 
venerabilem clerum archi-dioecesis Colo- 
censis et Bacsinesis, pod kojim je izlazio 
do 1882. God 1883. mijenja naziv u Litte- 
rae circulares ad venerabilem clerum arc- 
hi-dioecesis Colocensis et Bacsinesis, pod 
kojim je izlazio do prosinca 1921. te 1943.- 
56. U razdoblju od 1922.-42. te od 1957. 
nosi naslov Kalocsai Foegyhazmegyei 
Hivatalos Kozlemenyek. Nakon uspostave 
Kalačko-kečkemetske nadbiskupije 1993. 
mijenja naslov u A Kalocsa-kecskemeti 
Joegyhazmegyei korlevelek. Objavljuje 
papine poruke, odredbe i dokumente, bi- 
skupove poruke, odredbe te imenovanja 
svećenika i tekuće propise, kao i odred- 
be vezane za život nadbiskupije. Važan 
je izvor za proučavanje crkvene povijesti 


LITTERAE CIRCULARES 


VENERABILEM CLERUM 
ARCHEDIOFCESIS 


COLOCENSIS ET BACSIENSIS 
ANNO 1908 


DIMISSAE 


Litterae Circulares ad venerabilem clerum 
Archi-Dioecesis Colocensis et Bacsiensis 
anno 1908., Coloczae, 1908. 


bačkih Hrvata do kraja Prvoga svjetskog 
rata, kao i za vrijeme Drugoga svjetskoga 
rata. Izvjesnu važnost ima i za međuratno 
razdoblje, dok je s postupnim nestankom 
hrvatskih svećenika i hrvatskoga jezika u 
bogoslužju u nadbiskupiji nakon Drugoga 
svjetskog rata izgubio važnost za crkvenu 
povijest Hrvata. 


Lit.: https://library.hungaricana.hu/hu/collection/ 
katolikus_puspoki_korlevelek_kalocsa/ (pri- 
stupljeno 1. XII. 2019). 

D. Skenderović 


LIZA, vinska sorta grožđa. Stvorena je na 
oglednom dobru Poljoprivrednoga fakulte- 
tau Novom Sadu u Srijemskim Karlovci- 
ma križanjem sorata Kunleany i Pinot gris. 
Autori su sorte Petar Cindrić i Vladimir 
Kovač. Priznata je 1991. 


Razvija snažan čokot s velikim bro- 
jem dugačkih lastara. Vrh mladara crven- 
kast je bez dlaka. List je srednje veličine, 
okruglast, trodijelan ili petodijelan. Gornji 
su bočni urezi duboki i otvoreni, a donji 
urezi plitki. Drškin urez široko je otvoren 
u obliku lire. Površina je lista tamnozelena, 
mrežasto naborana. Tkivo je liske čvrsto. 
Naličje je lista čekinjasto dlakavo. Obod 
je lista čipkasto nazubljen. Nervi su zele- 
ni. Peteljka je lista dugačka, crvenkasta 
bez dlaka. Cvijet je hermafroditan. Uvijek 
se dobro oplođuje. Grozd je mali, valjka- 
sto-stožast, zbijen. Drška je srednje dužine, 
crvena, zeljasta. Bobice su male, okrugle, 
zelenkaste boje, hrđaste na osunčanoj 
strani, s puno pepeljka. Pokožica je debela, 
pulpa sočna, okus neutralan, kiselkast. 


U procesu priznavanja uspoređivana 
je s Graševinom. U odnosu na nju neko- 
liko dana prije započinje vegetaciju i malo 
prije sazrijeva. Nešto je manje rodnosti, ali 
znatno bolje nakuplja šećer i usto zadrža- 
va visok nivo kiselina. Traži dugu rezidbu. 
Odlikuje se vrlo visokom otpornošću na 
niske temperature. Nije osjetljiva na sivu 
plijesan grožđa, tolerantna je na peronos- 
poru, ali je osjetljiva na pepelnicu. Špalir 
je srednje gustoće. Ima vrlo čvrste vitice, 
koje u velikoj mjeri otežavaju skidanje loze 
odbačene rezidbom. 


LOGO 


Daje bogato karakterno vino s izraže- 
nim zrelim kiselinama voćnog karaktera. 
Pogodna je za proizvodnju kvalitetnog 
sortnog vina, ali može se koristi i za kupa- 
žu. Vinograda s ovom sortom ima u okolici 
Subotice, a najviše u Tavankutu i Ljutovu. 


Lit.: P. Cindrić, N. Korać, V. Kovač, Sorte vinove 
loze, Novi Sad, 2000; E. Hajdu, Gy. Bistrai, P. 
Cindrić, D. Ivanišević, N. Korać, J. Lazar, M. Me- 
dić, S. Szegedi, Sorte vinove loze, sadni materijal 
i bolesti, Budapest, 2011; Z. Romić, Politika krči 
vinovu lozu, Hrvatska riječ, br. 646, Subotica, 28. 
X. 2015. 

P. Cindrić 


LOGO, Karlo (Sombor, 3.VII. 1898. — 
Sombor, 9. V. 1968.), posjednik, društveni 
djelatnik. Sin je Franje i Magdalene, rođ. 
Bošnjak. Tijekom listopada i studenog 
1918. angažirao se u somborskom Narod- 
nom vijeću Srba i Bunjevaca. Jedan je od 
19 zastupnika (12 Srba i 7 Bunjevaca) koje 
je Narodno vijeće Srba i Bunjevaca u Som- 
boru 24. XI. 1918. izaslalo na samozvanu 
Veliku narodnu skupštinu u Novom Sadu, 
koja je 25. XI. 1918. proglasila odcjepljenje 
od Austro-Ugarske. Na parlamentarnim iz- 
borima održanima 11. IX. 1927. u sombor- 
skome izbornom kotaru bio je kandidat na 
listi Narodne radikalne stranke, na čijem je 
čelu bio Marko Trifković. Darovao je ze- 
mlju za gradnju škole (građena 1925.-28.) i 
kapele Imena Marijina u Nenadiću (1929.). 


Karlo Logo 


Njegov unuk Karlo Logo ml. (1954. — 
2020.) bio je vijećnik Hrvatskog nacional- 
nog vijeća 2010.-14. Politički je bio aktivan 
na razini Sombora kao član Lige socijalde- 
mokrata Vojvodine i Demokratske stranke. 

LOGO 


Lit.: Statistika izbora narodnih poslanika Kralje- 
vine Srba, Hrvata i Slovenaca održanih 11. sep- 
tembra 1927., Beograd, 1928; P. Pekić, Povijest 
oslobođenja Vojvodine, Subotica, 1939; A. Seku- 
lić, Bački Hrvati, Zagreb, 1991; A. Firanj 
(ur.), Moj Nenadić, Sombor, 2018. 

M. Bara 


LOGOŠ (madž. 16g: visjeti; neopravdano 
izbijati, izostajati; logos: vojni bjegunac) 1. 
vojni bjegunac, dezerter, u vrijeme raspa- 
da Austro-Ugarske. Pripadnici nekadašnje 
austro-ugarske vojske koji su se posljed- 
njih godina Prvoga svjetskoga rata skrivali 
po šumama, a u ravnici po kukuruzištima, 
kako bi izbjegli vojnu službu. U Hrvatskoj 
su bili poznati i kao zeleni kadar; 2. u su- 
botičkih Bunjevaca označava vinovu lozu 
stolnoga grožđa koja se gaji u okrugu kuće, 
obično u dvorištu, te se podiže na stupove 
kako bi se napravila hladovina. Somborski 
je Bunjevci nazivaju logoška. 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005; Ž. Mandić, 
Rječnik govora santovačkih Hrvata, Pečuh, 2016. 


P. Skenderović 


LONČAR, Đuro (Čonoplja, 22. IV. 1928. 
— Subotica, 15. VI. 2013.), ekonomist, profe- 
sor. Rođen je u obitelji poljodjelca i bravara 
Martina i kućanice Marije, rođ. Đurković. 
U rodnom mjestu završio je osnovnu školu, 
a Trgovačku akademiju u Somboru. Kao 
dijete bio je član dramske sekcije Bunje- 
vačke kasine u Čonoplji, a poslije rata Hr- 
vatskoga kulturnoga društva August Šenoa 
u Čonoplji. Isprva je radio u somborskim 
poduzećima, a 1950. odlazi na studij u 
Beograd. Na Ekonomskom fakultetu u 
Beogradu diplomirao je 1955., nakon čega 
odlazi u Suboticu kao stipendist Sreskoga 
saveza zemljoradničkih zadruga i radi na 
poslovima analize, a nakon dvije godine 
postaje šef odjela za plan i analizu u HI 
Zorka. Profesor je u Ekonomskoj školi u 
Subotici 1958./59. Poslijediplomski studij 
na Ekonomskom fakultetu u Beogradu 
1960., a od 1961. do umirovljenja radi na 
Ekonomskom fakultetu u Subotici kao 
asistent, viši stručni suradnik te stručni 
savjetnik. Magistrirao je 1967. temom In- 


64 


tenziviranje vremenskog fonda kapaciteta 
u industrijskim poduzećima. Bio je prvi 
suradnik prof. Stjepana Hana, jednoga od 
osnivača Ekonomskoga fakulteta u Subo- 
tici. Radio je na predmetima Ekonomika i 
organizacija industrijskih poduzeća, Orga- 
nizacija i poslovanje industrijskih poduzeća 
i Nauka o radu i organizaciji, a 1975. držao 
je nastavu i ispite iz Ekonomike i organi- 
zacije rada. Autor je više od 50 stručnih i 
znanstvenih radova za potrebe poduzeća, 
znanstvenih skupova i sl., od kojih je neke 
objavio u Analima Ekonomskog fakulteta 
u Subotici, Novom privredniku (Subotica), 
Privrednom pregledu (Beograd) i dr. Bio je 
tajnik Društva ekonomista Subotice, a kao 
delegat Fakulteta bio je član više pokrajin- 
skih tijela (Prosvjetnog savjeta Vojvodine, 
Privredne komore Vojvodine itd.). 


Đuro Lončar 


Nakon odlaska u mirovinu 1990. istra- 
živao je povijest rodnoga sela i sastavljao 
bibliografije. Rezultate svojih istraživanja, 
od kojih su posebno važna ona o novijoj 
povijesti Hrvata iz Čonoplje, objavljivao 
je u Subotičkoj Danici, somborskom Miro- 
ljubu i Klasju naših ravni (Subotica). Bio 
je član Znanstveno-istraživačkoga odjela 
HKC-a Bunjevačko kolo, Hrvatskoga aka- 
demskoga društva i Pučke kasine 1878. 
Dijelove svoje biblioteke i arhive darovao 
je Zavodu za kulturu vojvođanskih Hrvata 
i Katoličkomu društvu Zvan Antunović iz 
Subotice. 


Pokopan je u obiteljskoj grobnici u Čo- 
noplji. 


Lit.: S. J., Odlazak čovjeka velikoga srca, Hrvat- 
ska riječ, br. 533, Subotica, 21. VI. 2013; Naši po- 
kojnici : Đuro Lončar (1928. — 2013.), Subotička 
Danica : Kalendar za 2014. godinu, Subotica, 
2013. 

S. Bačić 


LONČAREVIĆ, Juraj (Đuka, Đuro) 

(Srijemska Mitrovica, 3. III. 1930. — Za- 
greb, 23. X. 1997.), književnik, publicist, 
kulturni djelatnik. Četverogodišnju osnov- 
nu školu i pet razreda realne gimnazije za- 
vršio je u rodnom mjestu, ali je u 6. razredu 

(1946.) izbačen iz svih škola u Jugoslaviji 

zbog optužbe da je pripadao tajnoj protu- 
režimskoj organizaciji mladeži. Bio je za- 
tvoren u istražnom zatvoru u mitrovičkoj 

kaznionici, gdje mu je već robijao otac Ivan 

Lončarević, odvjetnik i parlamentarni za- 
stupnik za kotar Đakovo na listi HSS-a u 

Kraljevini Jugoslaviji te kratko gradonačel- 
nik 1941. rodnoga grada, osuđen na dvije 

godine zatvora zbog javnoga djelovanja 

tijekom ratnih godina. Potajno je završio 6. 
razred u Zagrebu, kamo se njegova obitelj s 

dvanaestoro djece preselila nakon što je iz- 
gnana iz Srijemske Mitrovice, a cjelokupna 

joj je imovina oduzeta. Preostala dva razre- 
da gimnazije završio je redovito 1949. Uz 

pomoć Kaptola obitelj je polagano stvorila 

novi dom, a sva su djeca završila fakultete. 
Juraj je studij »narodnoga jezika i književ- 
nosti« i ruskoga jezika završio na Filozof- 
skom fakultetu u Zagrebu 1956. Najprije je 

predavao u gimnaziji u Đakovu 1954.-55., 
odakle je otpušten kao politički nepodo- 
ban, a zatim predaje u »srpsko-hrvatski« i 

ruski jezik u Ekonomskoj školi u Subotici 

1955.-56. U njoj je predavao i Ante Jakšić, 
koji je radio i u subotičkoj Mješovitoj gi- 
mnaziji, u kojoj je to bila posljednja školska 

godina s nastavom u ijekavskim tj. hrvat- 
skim odjelima, pokrenutom poslije Drugog 
svjetskog rata u Subotici. Tu se susreo s 

nacionalnom problematikom bunjevačkih 
Hrvata i upoznao krug drugih kulturnih 

djelatnika koji ga potaknuli na književni 
rad: Matiju Evetovića, Jakova Kopilovića, 
Belu Gabrića, Pavla Bačića, Lazara Merko- 
vića, Julija Šoltića, Hinka Zlomislića itd. I 
prvi književni napis objavio je u subotičkoj 

Hrvatskoj riječi (br. 41/1955). 


LONČAREVIĆ 


Nakon toga vraća se u Zagreb, gdje 
1957. radi kao knjižničar u JAZU-u. Nakon 
povratka iz vojske radio u Omladinskom 
muškom prihvatilištu u Zagrebu 1958.-62., 
a zatim u posebnim pedagoškim ustanova- 
ma (Zavodu za odgojno zapuštenu djecu u 
Ivancu i Zagrebu). Upisao je poslijediplom- 
ski studij na Odsjeku za književnost Filo- 
zofskoga fakulteta u Zagrebu 1961., ali su 
ga obiteljska stigma i tadašnje političke pri- 
like onemogućile u daljnjem znanstvenom 
radu. U Centru za dopisno obrazovanje Bi- 
rotehnika u Zagrebu radio je 1969.-72. Na- 
kon sloma Hrvatskoga proljeća na monti- 
ranom političkom procesu, skupa s Antom 
Sekulićem i Belom Gabrićem, osuđen je u 
Subotici 1972. na dvogodišnju zatvorsku 
kaznu zbog »izazivanja nacionalne, rasne 
i vjerske netrpeljivosti, mržnje i razdora«, 
a zapravo zbog organiziranja simpozija o 
Josipu Andriću 1969. Robijao je godinu i 
pol dana u rodnom mjestu 1972.-73. Od 
1975. radi u Zavodu za kulturu u Zagrebu 
do prijevremenoga umirovljenja 1991. 


Član Društva književnika Hrvatske po- 
stao je 1969., kao i Zajednice samostalnih 
pisaca Tin, u kojoj je sa Zlatkom Tomči- 
ćem pokrenuo mjesečnik udruge Hrvatski 
književni list (izlazio je 1968.-69.). Objav- 
ljivao je kritike, eseje, feljtone i rasprave 
te publicistička djela. Tematski se najviše 
bavio Hrvatima s istoka Hrvatske i susjed- 
nih panonskih područja (Srijem, Bačka, 
Madžarska). Priloge je objavljivao u perio- 
dici, napose onoj katoličke provenijencije. 


Nakon izlaska iz zatvora bilo mu je za- 
branjeno objavljivati i javno djelovati, pa 
je mnoge svoje radove potpisivao pseudo- 
nimom ili ih je ostavljao bez potpisa. Uz- 
državao se tako što je napisao dvadesetak 
sakralno-turističkih vodiča župa i župnih 
monografija. Bio je član uredničkoga vije- 
ća monumentalnoga djela Katolička crkva 
i Hrvati izvan Domovine (Zagreb, 1980.). 
Pisao je predgovore i pogovore pjesničkim 
zbirkama, priredio i pogovorom popratio 
Izabrana djela Josipa Andrića (Vinkovci, 
1994), bio je prvi urednik Zrina (Hrvatska 
Kostajnica) 1992., časopisa za povijesna, 
kulturna i gospodarska pitanja hrvatskoga 
Pounja, te drugih izdanja. 

LONČAREVIĆ 


Bio je agilan dužnosnik KUD-a Šo- 
kadija iz Zagreba. Aktivni član bio je i u 
HKD-u sv. Cirila i Metoda (sv. Jeronima) 
iz Zagreba. Među osnivačima je Zajednice 
prognanih i izbjeglih Hrvata iz Vojvodine 
1991. (od 1993: Zajednica protjeranih Hr- 
vata iz Srijema, Bačke i Banata) u Zagrebu 
i njezina glasila Zov Srijema 1995. Idejni 
je začetnik Društva pisaca August Šenoa 
(danas: Udruga umjetnika August Šenoa), 
koje je utemeljeno 23. I. 1989. 


Nakon raspada jugoslavenskoga soci- 
jalističkoga sustava napisao je više djela 
o Hrvatima u Srijemu. Baveći se književ- 
nim i kulturnopovijesnim naslijeđem te 
političkom sudbinom Hrvata u Vojvodini 
i Madžarskoj, ostavio je značajnoga traga 
i za bačke Hrvate. Prva njegova knjiga je 
zbirka literarnih eseja i prikaza Šokački i 
bunjevački književni portreti (1969.), koju 
je izdao u vlastitoj nakladi. U njoj su, među 
ostalim, sakupljeni i novi tekstovi (o Anti 
Sekuliću i Hinku Zlomisiću) i ranije tiskani 
članci o Josipu Andriću, Anti Jakšiću, Sti- 
panu Bošlinu i Jakovu Kopiloviću. U knjizi 
je objavio i članak »Za višedimenzionalnu 
Vojvodinu« (Hrvatski književni list, 4/1968), 
u kojem iznio podatke o Hrvatima u Voj- 
vodini (74 % Hrvata izvan svoje republike 
živi u Vojvodini; naglasio je da se Hrvati u 
Vojvodini sastoje dviju etničkih skupina — 
Bunjevaca i Šokaca, kojih ima s gradskim 
stanovništvom nešto oko 150.000, zatim 
oko 30.000 Hrvata u Srijemu, koji čine 30 
% stanovništva na tom području, oko 8000 
Hrvata u Banatu te oko 20.000 u Novom 
Sadu) i kratko prikazao njihovu kulturu. 


Lončarević je u to vrijeme i drugdje 
pisao o ovim temama: Kultura Hrvata 
u Vojvodini (Hrvatske novine, Gradišće, 
10/1967), Kultura Hrvata u Bačkoj (Ka- 
tolički godišnjak za godinu 1968, Zagreb, 
1968), Pjesnik iz Bačke [0 Stipi Bešlinu] 
(Blagovest, Beograd, 5/1968), Otkud na- 
ziv Šokac? (Slavonski kalendar, Slavonski 
Brod, 1969; Katolički godišnjak za godinu 
1969.), Otkud naziv Bunjevac? (Katolički 
godišnjak za godinu 1970.), Kulturne usta- 
nove i kulturna tradicija Hrvata u Mađar- 
skoj (Kritika, br. 18, Zagreb, 1971). Objavio 

jei kritički prikaz knjige Albe Kuntića Po- 
čeci borbe za preporod bačkih Bunjevaca 
(Beograd, 1969) pod naslovom Knjiga za 
koju bi bilo bolje da je nema (Crkva u svi- 
jetu, Split, 3/1970). U kalendaru Subotička 
Danica 1971.-72. pisao je o Josipu Andriću, 
Anti Jakšiću, hrvatskim naseljima u Srije- 
mu, Iliji Džiniću te o hrvatskim kulturnim 
radnicima u Mađarskoj. Bio je među glav- 
nim organizatorima i sudionik simpozija 
o Josipu Andriću u Ristovači kraj Bača 30. 
VIII. 1969. te otkrivanja Andrićeva spome- 
nika u Plavnoj 31. VIII. 1969. Međutim nje- 
gov angažman za nacionalna prava bačkih 
Hrvata koštao ga je zatvorske kazne. 


"4 


HRVATI U 

MAĐARSKOJ 
I TRIANONSKI 
UGOVOR 


J. Lončarević, Hrvati u Mađarskoj 
i Trianonski ugovor, Zagreb, 1993. 


Nakon izlaska zatvora nastavio je pisati 
o Hrvatima u Bačkoj i Madžarskoj. Najviše 
je objavljivao u Maruliću (Naseljavanje hr- 
vatskog življa na teritorij preko Save, Dra- 
ve i Dunava, 5/1978; Trianonski ugovor o 
miru i razgraničenju između naše države i 
Mađarske, 2/1979; Ante Karagić, hrvatski 
književnik iz Bajskog trokuta u Mađarskoj, 
1/1988; Kulturno-prosvjetni i umjetnički 
rad među Hrvatima u Mađarskoj (Bajski 
trokut i Baranja nakon 2. svjetskog rata), 
2/1981; Sadašnji trenutak u kulturnom ži- 
votu Hrvata u Mađarskoj, 4/1981; Našem 
jubilarcu Jakovu Kopiloviću, 1/1995), za- 
tim u Crkvi u svijetu (Kulturna tradici- 
ja šokačko-bunjevačkih Hrvata, 3/1979; 
Hrvatsko stanovništvo Bačke i Baranje u 


prošlosti, 4/1980), a nakon obnove izlaska 
Subotičke Danice pisao je o poeziji Ivana 
Prćića — Gospodara, o kalendaru Ikavica 
naša najmilija Šime Starčevića i povodom 
smrti Ante Jakšića (1985.-86., 1989). U Hr- 
vatskom iseljeničkom zborniku 1993. napi- 
sao je aktualni članak U pohode Hrvatima 
u Madžarskoj. Uz Maru Švel-Gamiršek, 
posebice je afirmirao Antu Jakšića. 


Od važnosti za bačke Hrvate je i nje- 
gova knjiga Hrvati u Mađarskoj i Trianon- 
ski ugovor (1993). U njoj je, među osta- 
lim, iznio mišljenje da se jugoslavenska 
diplomacija na mirovnoj konferenciji u 
Parizu 1919.-20., nakon što su eksperti iz 
Hrvatske vraćeni u Zagreb kao nepotrebni, 
olako odrekla Bajskoga trokuta i većega 
dijela Baranje, u kojima su Madžari bili 
u manjini spram ukupnoga broja Hrvata i 
Nijemaca, ostavljajući tako 50.000 Hrvata 
i 6000 Srba pod madžarskom vlašću. Lon- 
čarević opisuje kako je poslije toga slijedi- 
la nesmiljena madžarizacija, ali istodobno 
osuđuje i jugoslavensku politiku, koja je 
nijekala Bunjevcima i Šokcima pripadnost 
hrvatskomu narodu. 


Njegov interes protezao se na područja 
ne samo literarnoga, nego i društvenoga ži- 
vota. Takav stav dovodio ga je u stalni po- 
tencijalni sukob s komunističkim režimom. 
Svestrano obrazovan intelektualac, znalac 
nekoliko svjetskih jezika, počeo je svoju 
književnu djelatnost analizom radova ne- 
kih od najvećih imena suvremene europske 
književnosti — Fjodora Mihajloviča Dosto- 
jevskoga i Franza Kafke. Njegova nakana 
da se bavi znanstvenoistraživačkim radom 
na području književne komparatistike 1 za- 
početi poslijediplomski studij zaustavljeni 
su zbog njegova svjetonazora i obiteljske 
stigme. Jedna od njegovih sestara bila je 
časna sestra i osobna tajnica kardinala Ku- 
harića, a iako je većina braće kruh potra- 
žila u inozemstvu, on je to odbio. Radije 
je odabrao život u Hrvatskoj pod stalnom 
policijskom paskom nego egzistencijalno 
sređen život u izgnanstvu. 


Potpisivao se i inicijalima te pseudoni- 
mom Miroslav Selmović. 


LOPTANJE O ZID 


Odabrana djela: Šokački i bunjevački književni 
portreti, Zagreb, 1969; Dnevnik odgojitelja, Za- 
greb, 1971; Marija Gorica, Zagreb, 1975; Sisak, 
Sisak, 1977; Voćin, Zagreb, 1980; Kutjevo, Kutje- 
vo — Zagreb, 1981; Nova Bukovica i okolina, Nova 
Bukovica — Zagreb, 1983; Unatoč svemu ostati 
vedar, Đakovački Selci, 1984; Slavonija i Baranja, 
Zagreb, 1985; Marija Bistrica, Marija Bistrica, 
1987; Hrvati u Srijemu, Zagreb, 1990; Hrvati u 
Mađarskoj i Trianonski ugovor, Zagreb, 1993; 
Majka Božja Kamenita, Velika Gorica, 1993; Sri- 
jemska kalvarija Hrvata (suautorica Z. Gvoz- 
dić-Filjak), Zagreb, 1995; Hrvatske vojne postroj- 
be u Srijemu tijekom drugog svjetskog rata, 
Zagreb, 1996; Moja Mitrovica, Zagreb, 1997. Pot- 
puna bibliografija u: Đ. Vidmarović, Juraj Lonča- 
rević : Bio-bibliografija, Zagreb, 2005. 


Izvor: Povijesni arhiv Subotica, Godišnja izvješća 
Ekonomske škole, Izveštaj za školsku 1955/56 go- 
dinu, knjižnica, br. 1040. 


Lit.: R. Gl[rgec]., Prof. Juraj Lončarević (1930- 
1997), Danica Hrvatski katolički kalendar 1999, 
Zagreb, 1998; Đ. Vidmarović, Radovi Jurja Lon- 
čarevića posvećeni Hrvatima u Mađarskoj, Maru- 
lić, 4/2004, Zagreb; Hrvatska enciklopedija, 6, 
Zagreb, 2004; Z. Žužić, Obilježena obljetnica 
smrti prof. Juraja Lončarevića : Večer Srijema u 
Zagrebu, Hrvatska riječ, br. 397, Subotica, 22. X. 
2010; V. Lončarević, Juraj Lončarević — »široka 
narodna duša«, Glas Koncila, Zagreb, 10. IV. 
2016; https://hbl.Izmk.hr/clanak.aspx?id=11991 
(pristupljeno 25. V. 2020). 

Đ. Vidmarović 


LOPTANJE O ZID, bunjevačka dječja 
igra. Sudjeluju dva ili više igrača istoga ili 
različitih spolova. Izabere se strana kuće 
na kojoj je pun zid, obično na kojem je za- 
bat. Igrač stane na oko 1 — 1,5 m od zida 
i vrhovima prstiju obiju ruka koje su po- 
dignute uvis udara loptu o zid. Odbijenu 
loptu mora ponovno vrhovima prstiju obiju 
ruku vratiti nazad prema zidu, tj. ne smije 
dopustiti da lopta padne na zemlju. Fak- 
tički igra odbojku udarajući loptu o zid i 
pri tome broji koliko se puta lopta odbila 
od zida. Ako promaši zid ili lopta padne 
na zemlju, za njega je igra završena. Tada 
loptu uzima drugi igrač i počinje s igrom 
dok i njemu ne padne lopta na zemlju ili 
ne promaši zid. Pobjednik je onaj koji je 
postigao najviše udaraca loptom o zid. 


P. Skenderović 

LORKOVIĆ 


LORKOVIĆ, Mladen (Zagreb, 1. III. 
1909. — Lepoglava, ? IV. 1945.), političar. 
Klasičnu gimnaziju završio je 1928. u Za- 
grebu. Studirao je u Zagrebu, Innsbrucku 
i Berlinu, gdje je doktorirao pravo 1938. 
Član je Hrvatske mladice i suradnik isto- 
imenoga lista 1928. Više je puta uhićen 
zbog nacionalističkih istupa. Od 1929. je 
u emigraciji. Boravio je u Beču, Innsbruc- 
ku, Berlinu i Budimpešti. Formalno je pri- 
stupio ustaškomu pokretu 1934. u Berlinu, 
gdje je djelovao kao ustaški povjerenik za 
Njemačku. Javljao se u ustaškim publika- 
cijama Grič (Beč) i Croatiapress (Berlin). 
Nakon povratka u Zagreb 1939. zauzimao 
se za politički dogovor s HSS-om; aktivan 
je u radu udruge Uzdanica. Objavio je knji- 
gu Narod i zemlja Hrvata (1939), u kojoj je 
iznio pregled demografskoga, teritorijal- 
noga i etničkoga razvoja hrvatskih zema- 
lja i hrvatskoga naroda. Pobornik je teze o 
iranskom podrijetlu Hrvata i hrvatstvu mu- 
slimana u BiH. Posvetio je prostor iseljava- 
nju Hrvata s matičnih područja i njihovu 
razvoju u novim sredinama, među ostalim 
iu Ugarskoj. Koristio je različite nazive za 
Bunjevce i Šokce — »bunjevačko-šokačka 
hrvatska grana«, »bunjevačko-hrvatska 
grupa«, »bunjevačko-šokački Hrvati«, 
»hrvatski Šokci«. Za Šokce smatra da su 
podrijetlom iz Slavonije i bosanske Posa- 
vine. O podrijetlu Bunjevaca, kao i njihovu 
imenu, prenosi tezu da potječu iz Herce- 
govine s rječice Bune, od koje im je na- 
vodno izvedeno i ime, no navodi da je teza 
sporna. Prati migracije Bunjevaca, za koje 
ističe stočarstvo kao osnovnu gospodarsku 
djelatnost te temelj njihove lake prostorne 
pokretljivosti na osmanskim i kršćanskim 
teritorijima. Pretpostavlja da se potvrda na- 
zočnosti hrvatskoga stanovništva u Bačkoj 
tijekom XVI. st. pod osmanskom vlašću 
može naći u slavenskim nazivima naselja, 
kao i u izoliranim spomenima prezimena 
koja se i danas susreću u hrvatskoga sta- 
novništva. Prenosi do tada poznate podat- 
ke o doseljenju najveće skupine Bunjevaca 
potkraj XVII. stoljeća oslanjajući se na 
podatke drugih autora i kronike franje- 
vačkoga samostana u Gyčngyosu. Opisao 
je etnički i demografski razvoj Bunjevaca 

i Šokaca u stoljećima od naseljavanja do 
1930-ih. Pritom je upozorio na manjkavosti 
ugarskih statistika, koje su Hrvate dijelile 
u različite popisne kategorije. lako nepreci- 
zan u iznošenju dijela podataka, pridonio je 
općoj informiranosti javnosti o hrvatskim 
skupinama izvan matičnih područja. 


Po nalogu vlade Banovine Hrvatske 
potkraj 1940. zatvoren je u Lepoglavi te 
zatim premješten u logor Krušćica kraj 
Travnika u veljači 1941. Bježi iz zatoče- 
ništva u Zagreb, gdje je sudjelovao u pri- 
premama za uspostavu NDH. Državni je 
tajnik u Ministarstvu vanjskih poslova u 
prvoj vladi NDH do lipnja 1941., potom 


DR. MLADEN LORKOVIC 


NAROD I ZEMLJA 
HRVATA 


ZAGREB 1939 
REDOVNO IZBANJE MATICE HRVATSKE 


M. Lorković, Narod i zemlja Hrvata, 
Zagreb, 1939. 


do travnja 1943. ministar vanjskih poslo- 
va. U nekoliko navrata susreo se s depu- 
tacijama bačkih Hrvata i s njihovim pred- 
stavnicima. Tijekom njegova djelovanja u 
Ministarstvu vanjskih poslova vođeni su 
hrvatsko-madžarski pregovori o otvore- 
nim pitanjima, poput pitanja Međimurja, 
pograničnih pitanja na Dunavu (otoci Ada 
i Šarengrad) te položaju manjina. Među 
ostalim razmatrale su se opcije o iseljava- 
nju hrvatskoga stanovništva iz Bačke te 
madžarske manjine iz Srijema. Državni 
brojidbeni ured NDH raspolagao je u lipnju 
1941. podacima o 118.725 Hrvata u Baranji, 
Bačkoj i Banatu te 69.000 Madžara u NDH. 
Planovi o zamjeni stanovništva nisu reali- 


zirani. Tek se neznatan dio Hrvata mimo 
državnih intervencija iselio na teritorij 
NDH. Glede pitanja manjina Lorković je 
razgovore vodio s madžarskim veleposla- 
nikom u NDH Ferencom Marosyjem, koje- 
mu je predsjednik vlade Miklos Kallay na- 
ložio da pitanje riješi temeljem uzajamnosti, 
s čime se Lorković složio. U iznošenju 
problema Hrvata u Madžarskoj naglasio 
je da NDH nema teritorijalnih aspiracija 
u Bačkoj te je prije svega izrazio negodo- 
vanje što se Hrvati u Madžarskoj dijele 
na Bunjevce i Šokce, oko čega se razvila 
žučna diskusija. Dok je Marosy Lorkovi- 
ćevo stajalište držao »sitničavim i previše 
šovinističkim«, Lorković je objasnio da je 
»u duhovnom životu manjine i sam naziv 
naroda spona.« Također je predbacio da, 
za razliku od madžarskoga veleposlanika, 
koji slobodno održava kontakte s Madžari- 
ma u Hrvatskoj, hrvatskomu veleposlaniku 
u Madžarskoj Ivanu Gaju (inače praunuku 
Ljudevita Gaja) to nije omogućeno. 


Nastojao je u ljeto 1943. postići dogovor 
s predstavnicima HSS-a o njihovu ulasku u 
vladu. Dužnost ministra unutarnjih poslova 
obnašao je od listopada 1943. do kolovoza 
1944. U lipnju 1944. obnovio je kontakte s 
predstavnicma HSS-a o zajedničkoj akciji 
kojom bi NDH prešla na stranu saveznika. 
Potporu je dobio od ministra oružanih sna- 
ga Ante Vokića. Smijenjen je potkraj kolo- 
voza 1944. sa svih dužnosti pod optužbom 
da priprema državni udar i zatočen je u Le- 
poglavi. Ubijen je nešto prije sloma NDH. 


Djela: Das Recht der Makedonier auf Minderhei- 
tenschutz, Berlin, 1934; Narod i zemlja Hrvata, 
Zagreb, 1939; Međunarodno politički položaj Hr- 
vatske, Zagreb, 1942; Hrvatska u borbi protiv 
boljševizma, Zagreb, 1944 (njem. prijevod: Kroa- 
tiens Kampf gegen den Bolschewismus, Zagreb, 
1944); Pod jednom kapom, Sarajevo, 1944. 


Lit.: M. Lorković, Narod i zemlja Hrvata, Zagreb, 
1939; E. R. Gartner, Kroatien in Siidslawien, Ber- 
lin, 1944; M. Čović, Nejugoslavenska Jugoslavija 
i Hrvati, Miinchen — Barcelona, 1975; J. Jareb, Po- 
litičke uspomene i rad dra Branimira Jelića, Cle- 
veland, 1982; B. Krizman, NDH između Hitlera i 
Mussolinija, Zagreb, 1983; B. Krizman, Ustaše i 
Treći Reich, 1-2, Zagreb, 1983; Tko je tko u NDH 
: Hrvatska 1941.-1945., Zagreb, 1997; N. Kisić Ko- 
lanović, Mladen Lorković — ministar urotnik, Za- 


LOTIĆ 


greb, 1998; T. Jonjić, Hrvatska vanjska politika 
1939.-1942., Zagreb, 2000; E. Sajti, Mađari u Voj- 
vodini 1918-1947, Novi Sad, 2010; http://hbl.Izmk. 
hr/clanak.aspx?id=11988 (pristupljeno 25. V. 2020). 

M. Bara 


LOTIĆ, Ljubomir (Velika Kikinda, 20. 
VII. 1865. — Novi Sad, 6. IX. 1946.), uči- 
telj, prosvjetni djelatnik, književnik, pre- 
voditelj. Osnovnu školu i nižu gimnaziju 
završio je u rodnom mjestu, a učiteljsku 
školu u Somboru 1883. Bio je učitelj, ispr- 
va u Karlovu (danas dio Novoga Miloše- 
va), a zatim u Kikindi do 1904. Poslije 
je školski referent Temišvarske i Vršačke 
eparhije (1904.-08.), nastavnik madžarske 
Više trgovačke škole u Segedinu (1909.) te 
školski referent najprije Bačke, a poslije 
Budimske eparhije (1910.-14.). Nakon iz- 
bijanja Prvoga svjetskoga rata prebjegao 
je u Srbiju, 1915. prešao je preko Albanije 
i živio u Francuskoj do kraja rata. Nakon 
povratka eparhijski je školski referent u 
Karlovačkoj mitropoliji 1919.-20. te pro- 
svjetni referent u Novom Sadu (1919.-25.). 
Nakon umirovljenja bio je administrativni 
tajnik Matice srpske (1925.-27.). Bavio se 
književnošću, pedagogijom, pitanjima or- 
ganizacije srpskih vjeroispovjednih škola 
u Austro-Ugarskoj. Objavljivao je pjesme, 
pripovijetke, članke, bilješke, stručne rado- 
ve i prijevode. Napisao je i nekoliko čitanki 
i bukvara za srpske škole. 


Kao prosvjetni referent u Kraljevi- 
ni SHS napisao je na latinici Bukvar za 
bunjevačke i šokačke osnovne škole i za 
nepismene (77 str., Subotica, 1919), koji 
je ilustrirao Daka Popović, te ilustriranu 
Čitanku za II. razred osnovnih škola (153 
str., Subotica, 1920), čije je tiskanje odo- 
brio Odsjek za Banat, Bačku i Baranju Mi- 
nistarstva prosvjete Kraljevine SHS. Josip 
Buljovčić upozorio je na to da se u Bukva- 
ru piščeva nakana svela na uporabu latinice 
i nedosljedno ikaviziranje tekstova, uklju- 
čujući i poetske (npr. Zmajeve pjesme), te 
da je »hibridni jezik ovog udžbenika tre- 
bao biti obrascem (valjda) nekakvog novog 
bunjevačkog standarda u kojem može biti 
i ekavizama, ali za ono što je hrvatsko u 
njemu nije bilo mjesta«. Osim toga na srp- 

LOTIĆ 


skom je jeziku na ćirilici napisao čitanke 
za l1. i IV. razred (1920.), koje su prevedene 
na madžarski jezik (1921. i 1922.). 


BUKVAR 


ZA BUNJEVAČKE 1 0. 
KAČKIH OSNOVNI ŠKOLE 
MOI ZA NEPISMENE m 


š Napisao | LJUBOMIR LOTIĆ. 


Sike crime: inžesjer DAKA POPOVIĆ 


CINA 6 KRUNA. 


Lj. Lotić, Bukvar za bunjevačke i šokačke 
osnovne škole i za nepismene, Subotica, 1919. 


Jaša Prodanović je u prosincu 1921. sa 
stručne strane vrlo negativno ocijenio nje- 
govu čitanku za II. razred. Međutim još 
prije toga Ministarstvo prosvjete u ljeto 
1921. njegove latinicom tiskane Bukvar i 
Čitanku zabranilo je za školsku upotrebu. 
Kako je korištenje latinice u nastavi već 
je prije bilo jedno od gorućih prosvjetnih 
pitanja u školama koje su polazili Bunjevci 
i Šokci, to je izazvalo burno reagiranje u 
važnijim bunjevačkim tiskovinama (Ne- 
ven, Subotičke novine), jer su bunjevačke 
i šokačke škole time ostale bez udžbenika 
pisanih latinicom i praktički osuđene na 
uporabu ćirilicom tiskanih knjiga. 


Lit.: Neven, 246,279/1920, 213/1921, Subotica; Su- 
botičke novine, 38/1921, Subotica; J. Prodanović, 
Ocene i prikazi : Čitanka za II razred osnovnih 
škola. Napisao Ljubomir Lotić, Prosvetni glasnik, 
12/192, Beograd; Leksikon pisaca Jugoslavije, 3, 
Novi Sad, 1987; G. Kiss, E. Bažant, K. Čeliković, 
Subotička bibliografija 1918 — 1944, sv. 3, 1 dio : 
monografske publikacije, Subotica, 2003; J. Bu- 
ljovčić, Osvrt na udžbenike i priručnike za bunje- 
vačku i šokačku djecu u Bačkoj na kraju 19. iu 
prvoj polovici 20. stoljeća, u: S. Lukač (ur.), Hrva- 
ti u Budimu i Pešti, Budimpešta 2001. (također i 
u: Klasje naših ravni, 5-6/2002, Subotica). 


V. Nimčević i S. Bačić 

LOVRANAC (Lovrinac, Lovrenci, Lo- 
vrćncz, Szentlorinc/Lorinc), nekadašnje 
naselje u Bačkoj. Nalazilo se u poplavnoj 
ravnici u blizini ušća Mostonge u Dunav, 
između Novoga Sela (danas: Bačko Novo 
Selo) i Bukina (danas: Mladenovo) nasu- 
prot Opatovcu u Srijemu. Jedno je od više 
ugarskih naselja koja su u predosmanskom 
razdoblju nosila ime Szentl6rinc/Lorinc/ 
Sv. Lovro. Prvi spomen potječe iz 1408. 
Naselje je 1527. u posjedu Radoslava Čel- 
nika. Za osmanske vladavine pripadalo je 
Bačkoj nahiji. Spominje se u popisu crkve- 
ne desetine zaposjednutih naselja Kalačke 
nadbiskupije 1543. Nekadašnje madžarsko 
stanovništvo uglavnom je napustilo pod- 
ručje, a doseljeno je slavensko stanovniš- 
tvo, većinom srpsko. U popisu Segedin- 
skoga sandžaka nastalom između 1541./2. i 
1551./2. imalo je 13 oženjenih kućevlasnika, 
od kojih je pet domova plaćalo porez. Broj 
domova 1554. smanjio se na šest, od kojih 
su tri plaćala porez. Osmanski izvor 1560. 
naselje bilježi pod imenom Ldrinc. Pod 
imenom Lovrinac upisano je u defteru na- 
stalom oko 1570. u posjedu Mahmud-age 
s 18 domova, a 1590. ima 13 domova. Iz 
1692. postoji samo spomen imena naselja u 
popisu bačkih sela. Naselje 1697. ima devet 
domova slavenskoga, uglavnom srpskoga 
stanovništva (Janko Veinich, Gligorie Mi- 
lich, Radovan Boghdan, Peia Miha, Milivoj 
Bosnyak, Vuchina Dugachky, Lukacs Bu- 
Ikesan, Ivan Bulkesan, Martin Szlokucha- 
nec). Sljedeće godine (1698.) nenaseljeno je. 
Nakon potiskivanja Osmanlija i uklanjanja 
vojne ugroze doseljava se hrvatsko stanov- 
ništvo. God. 1699. zabilježeno je 18 domo- 
va, a 1701. potvrđuje se da je riječ o novom, 
doseljenom stanovništvu. Izloženo čestim 
poplavama i pogibeljima za Rakoczijeva 
ustanka, stanovništvo se selilo u sigurnija 
područja. Pod vlašću Ugarske komore 1715. 
popisano je pet domova (Martin Herczego- 
vics, Marko Kalinics, Ivan Penyissin, An- 
drea Csokrokovity, Andro Radusonovity). 
Uslijed poplave 1720. preostali stanovnici 
»šokačkoga sela« (R. Jeremić, 1926.) ra- 
seljeni su, većinom u Stari Bukin, koji se 
nalazio na obali Dunava. Zbog opasnosti 
od poplava odlukom vlasti cjelokupno je 


stanovništvo preseljeno 1810.-12. na lokaci- 
ju današnjega Bukina, tj. Mladenova. 


Lokalitet napuštenoga naselja zabilje- 
žen je na brojnim kartama i dokumentima: 
1748. »Lovrencz«, 1765. kao povodno pod- 
ručje pod imenom »Lovrinacz«, 1766. »Lo- 
rinczi«, 1767. »Lorintzi«, 1779. »LGrinczi« 
1791. »Lorinczi« i dr. Na vojnim kartama 
iz XIX. st. u neposrednoj blizini Bukina 
upisan je toponim »Lorenzi graben«, koji 
odgovara suvremenomu nazivu kanala Lo- 
vranac. Među malobrojnim Šokcima u Bu- 
kinu održala se do početka XX. st. tradicija 
o preseljenju dijela obitelji iz nekadašnjega 
Lovranca. 


Izvori: https://archives.hungaricana.hu/en/urbari- 
um/ Magyar Nemzeti Leveltar Orszagos Levćltara 
(HU MNL OL E), Urbaria et conscriptiones, rege- 
strata. HU MNL OL E 156 - a. - Fasc. 010. - No. 
083/a; Fasc. 010. - No. 083/b; Fasc. 015. - No. 050; 
Fasc. 031. - No. 037/b; Fasc. 103. - No. 047; Fasc. 
127. - No. 001; Fasc. 128. - No. 012; Fase. 140. - No. 
031; Fasc. 145. - No. 133. https://maps.hungaricana. 
hu/en. 


Lit.: S. Borovszky (ur.), Bdcs-Bodrog vdrmegye, 1, 
Budapest, [1909]; R. Jeremić, Bukin (jedno šokač- 
ko naselje u Bačkom Podunavlju), Glasnik Geo- 
grafskog društva, 12, Beograd, 1926; D. Popović, 
Srbi u Bačkoj do kraja osamnaestog veka (istorija 
naselja i stanovništva), Beograd, 1952; Ž. Sečan- 
ski, Popisi stanovništva Bačke tokom osamnae- 
stog veka : građa za istoriju naselja i stanovništva, 
Beograd, 1952; B. Đurđev, O. Zirojević, Opširni 
defter Segedinskog sandžaka, Mešovita građa : 
Miscellanea, 17-18, Beograd, 1988; A. Sekulić, 
Hrvatski bački mjestopisi, Zagreb, 1994; G. Kal- 
dy-Nagy, A szegedi szandzsdk telepiilesei, lakosai 
6s torok birtokosai 1570-ben, Szeged, 2008. 


M. Bara 


KPT) “— - Murgas S $ k 
Notten - ' “TA or izepla 
o Mimoszetlo i, U 
osa ip N! BRU BEIT oMetko 
oLorinezih ,t oLubesice HT 


mo DA 


u 


GE 


Lovranac (Lorinczi) u XVIII. st. 


LOVRIĆ-ĆURČIĆ 


LOVRIĆ-ĆURČIĆ, Marija (Lovrić) 
(Lovas, Hrvatska, 17. XII. 1939.), književ- 
nica, društvena djelatnica. Osnovnu školu 
završila je u Iloku, a maturirala je u gimna- 
zijiu Vukovaru. Studij srpsko-hrvatskoga i 
njemačkoga jezika i obje književnosti kao 

ravnopravne predmete završila je na Višoj 

pedagoškoj školi u Novom Sadu. Radila je 

u Novinsko-izdavačkom poduzeću Dnev- 
nik u Novom Sadu 1960.-93., najduže kao 

korektorica. Istodobno je na početku rad- 
noga vijeka radila dvije godine u OŠ Niko- 
la Tesla, gdje je predavala njemački jezik, 
a u OŠ Sonja Marinković srpsko-hrvatski 

jezik. Bila je članica Privremenoga uprav- 
noga odbora NIU Hrvatska riječ 2002.-03., 
članica Vijeća novina NIU Hrvatska riječ 
2003.-17. i članica prvoga Upravnoga odbo- 
ra Zavoda za kulturu vojvođanskih Hrvata 

2008.-12. U HKPD Stanislav Preprek iz 

Novoga Sada bila je voditeljica književ- 
ne sekcije te je uredila tri zbirke pjesama 

Preprekovo proljeće (2012.-14.) za istoi- 
menu godišnju pjesničku manifestaciju te 

udruge. U okviru Odbora za utvrđivanje 

istovjetnosti pokrajinskih propisa na jezi- 
cima u službenoj uporabi u Skupštini AP 

Vojvodine članica je Pododbora za hrvatski 

jezik od 2002. Za sudskoga tumača za hr- 
vatski jezik za područje Okružnoga suda u 

Novom Sadu postavljena je 2005. od stra- 
ne pokrajinskoga tajnika propise, upravu i 

nacionalne zajednice. Pri istom tajništvu 

bila je članica Povjerenstva za polaganje 

ispita za sudske tumače za hrvatski jezik i 

iz općega znanja hrvatskoga jezika. Među 

osnivačima je Biltena Kredarica — infor- 
mativnoga glasila Društva Slovenaca Kre- 
darica u Novom Sadu 2001., a od 2015.1 

njegova glavna urednica. 


Piše poeziju i prozu za djecu i odrasle. 
Djela su joj prevedena na 12 jezika. Objav- 
ljivala je na stranicama za djecu gotovo 
svih listova u Vojvodini te u časopisima za 
djecu u Vojvodini i Jugoslaviji. Zastupljena 
je u zbornicima s pjesničkih susreta u Hr- 
vatskoj — Rešetarački susreti pjesnika, koji 
okupljaju hrvatske pjesnike iz iseljeništva 
(2000., 2008.-20.), Sijelo pučkih pisaca Sla- 
vonije, Baranje i Srijema u Đeletovcima 

LOVRIĆ-ĆURČIĆ 


(2011.-20.) i Susret pjesnika Čepin (2013.- 
20.), te u drugim zbirkama i antologijama: 
Antologija poezije za decu i mlade Kolo 
prijatelja (Beograd, 2007.), priručnik za 
lektiru Priče i pesme za hiljadu dece (Be- 
ograd, 2008.), Preprekovo proljeće (Novi 
Sad, 2011.-14.) i Avanture za male i velike 
— suvremena proza za djecu i mlade Hrva- 
ta u Vojvodini (Subotica, 2017). Dobitnica 
je druge nagrade na natječaju Šinkovčevi 
dnevi poezije u Idriji za 2020. 


Živi iradi u Novom Sadu. 

Marija Lovrić 


LUKAVA KOKA 


M. Lovrić, Lukava koka, Novi Sad, 1998. 


Djela: Lukava koka : na rubu bajke, Novi Sad, 
1998; Suncokret : na rubu bajke, Novi Sad, 2003; 
Sončnica : na robu pravljice, Novi Sad, 2005; 70 
let Društva Slovencev »Kredarica« v Novem Sadu 
(suautorica), Novi Sad, 2007; Galeb : na rubu baj- 
ke, Novi Sad, 2011; Čas in ljudje - Slovenci v No- 
vem Sadu : Vreme i ljudi - Slovenci u Novom Sadu, 
Novi Sad, 2013; Zvita kura : na robu pravljice, 
Novi Sad, 2014; Galeb : na robu pravljice, Novi 
Sad, 2020. 


Izvor: kazivanje Marije Lovrić-Curčić. 


Lit.: Preprekovo proljeće 2014., Novi Sad, 2014. 
M. Tucakov 


LUBURA (prasl. *lube: vanjski dio kore 
drva), u subotičkih Bunjevaca naziv za 
tradicionalnu valjkasto ispletenu košaricu. 
Somborski i lemeški Bunjevci te Šokci na- 
zivaju je saćura (perz. sićure). Mahom je 
u obliku velike tegle za kompot (5—6 lit.). 
Najčešće se plela od močvarne biljke rogo- 
za, rjeđe od tanka vrbova pruća. Koristila 
se u nekadašnjim kućanstvima, najčešće za 
čuvanje jaja. Oblikovana je tako da ih štiti 
od mehaničkih oštećenja te od svjetlosti i 


72 


topline. Obično se držala u hladnijim pro- 
storijama, najčešće u špajcu, tj. smočnici, 
ili u čistoj sobi, koja se nije grijala. Kako 
je rogoz dobar izolacijski materijal, tem- 
peratura u luburi bila je konstantna te su 
jaja čuvana u njoj imala duži vijek trajanja 
i zadržavala su svježinu. Zbog toga salašari 
nisu morali svaki dan ići na pecu, tj. tržni- 
cu, kako bi prodavali svježa jaja. Koristila 
se i za voće, kruh i sl. Danas se više ne 
koristi za čuvanje jaja jer ju je zamijenila 
kartonska ambalaža, ali se upotrebljava za 
čuvanje tarane, tj. ribane kaše, ili za ukras. 


Lit.: G. Vuković, Terminologija kuće i pokućstva 
u Vojvodini, Novi Sad, 1988; B. Vaci, Naše starine 
: Lubura, Bačko klasje, br. 52, Subotica, 1989; M. 
Peić, G. Bačlija, Rečnik bačkih Bunjevaca, Novi 
Sad — Subotica, 1990; A. Sekulić, Rječnik govora 
bačkih Hrvata, Zagreb, 2005; Ž. Mandić, Rječnik 
govora santovačkih Hrvata, Pečuh, 2016. 


P. Skenderović i A. Firanj 


LUCIJA, sv. (Siracusa, Sicilija, oko 283. 
— Siracusa, 305.), kršćanska mučenica. Po- 
drijetlom iz imućne obitelji, obratila se na 
kršćanstvo. Za vrijeme Dioklecijanovih 
progona kršćana mučena je i ubijena. Spo- 
mendan joj je 13. prosinca. Uz njezinom 
ime vezane su razne legende (najstarije po- 
tječu iz V. i VI. st.) te vjerovanja i običaji u 
mnogim dijelovima Europe. U Bunjevaca 
i Šokaca, kao i u drugim dijelovima hrvat- 
skoga naroda, od mila se zove sv. Luca. 


Od svih običaja vezanih uz sv. Luciju 
najrašireniji je onaj da se na njezin spo- 
mendan posije u čaše ili šalice pšenica 
(žito), kršćanski simbol života, koja će za 
Božić biti zelena, kao simbol Isusova rođe- 
nja i novoga života. Na božićni blagdanski 
stol stavljalo se pokraj božićnjaka. Poslije 
božićnih blagdana žito se davalo živini da 
ga pojede. 


Tko je toga dana prvi ulazio u bunje- 
vačku kuću čestitao je riječima: »Faljen 
Isus, čestita bila sv. Luca«, a ukućani su 
odgovarali: »Živ i zdrav bio!« Posjetitelj 
(poželjno je bilo da to bude muška osoba) 
sjedao je odmah do zatvorenih vrata na ze- 
mlju, zaželio domaćici dobre kvočke i da 
joj izlegu mnogo pilića. Na Lucin dan bu- 


njevačke žene ne smiju šiti, prati ni presti. 
U naseljima se toga dana nije smjela nosi- 
ti voda iz tuđega (susjedova) bunara, nije 
se smjelo ništa posuditi od susjeda niti se 
što darivalo. Na taj dan rezala se grančica 
(jabuke, kruške, višnje, trešnje i sl.) i stav- 
ljala se u šalicu ili čašu s vodom, koja se 
zatim stavila u prozor, gdje bi procvjetala 
do Božića, kada se stavljala na postavljeni 
blagdanski stol. 


Od Lucijina dana do Božića zabilježen 
je običaj urezivanja krugova na grančici 
(od višnje, šljive i sl.): nožem se urezivao 
na grančicu po jedan krug svakoga dana. 
Ta se grančica nazivala Lucinim prutom. 
Tumačenje počiva na Bibliji: krugovi ozna- 
čavaju vjekove u kojima su starozavjetni 
proroci željno očekivali Mesiju, a prut 
označuje Pravednika koji će se roditi (Bo- 
Žić). 

Za taj dan vezan je i običaj Lucina ka- 
lendara. Ljudi su pratili vremenske prilike 
od 13. prosinca pa do Božića te ih zapisi- 
vali u posebnu bilježnicu, koja je služila za 
predviđanje kakvo će vrijeme biti iduće go- 
dine. Pritom je svaki dan od sv. Lucije pa 
do Božića predstavljao jedan mjesec iduće 
godine. Vrijeme se pratilo tijekom 24 sata 
— ujutro, tijekom dana i noći. Smatralo se 
da će, kakvo je bilo jutro, takav biti poče- 
tak mjeseca, kakav je bio dan, takva će biti 
sredina mjeseca, a kakva je bila noć, takav 
će biti i kraj mjeseca. 

Zabilježen je i običaj da su momci i 
djevojke toga dana ispisivali po jedno ime 
(djevojke — muških, a momci — ženskih) na 
12 ceduljica te ih zamotali, a svako jutro 
pri povratku sa zornica namjerno gubili 
po jedan papirić do kuće ili su ga bacili u 
vatru. Ono koje bi ostalo za Badnju večer 
za polnoćku tumačilo se kao ime budućeg 
izabranika ili izabranice. 


Za Lucijino ime vezuje se i kraće na- 
rodne izreke. Kada se netko zagrcne i zaka- 
šlje prilikom jela ili pića, Bunjevci govore: 
»Očlo je u Lucin sokak«. U santovačkih 
Šokaca govorilo se: »I kod Luce imaš cu- 
fundruce« kada tko prkosi i cjepidlači, a 
pred sv. Luciju: »Evo Luca već štatuca.« 


LUČIĆ 


Lit.: A. Sekulić, Bački Hrvati, Zagreb, 1990; S. 
Beretić, Božji prijatelji snama na putu, Subotica, 
2002; M. Evetović, Kulturna povijest bunjevačkih 
i šokačkih Hrvata, Subotica, 2010; Ž. Mandić, 
Rječnik govora santovačkih Hrvata, Pečuh, 2016; 
M. Peić, G. Bačlija i dr., Rečnik bačkih bunjevaca, 
Novi Sad — Subotica, 20187; Ž. Vlukov]., Običaji 
vezani za sv. Luciju, Hrvatska riječ, br. 869, Subo- 
tica, 13. XII. 2019. A .Vlojnić]. Klortmiš], Kroz 
život Bunjevaca : Advent — Došašće, Bunjevačke 
novine, br. 174, Subotica, 2019. 

P. Skenderović 


LUČENJE, naziv za hladetinu u većini 

bačkih šokačkih mjesnih govora. Nakon 

karbina (svinjokolje) potkraj studenoga ili 

početkom prosinca dijelovi svinje koji su 

namijenjeni za dimljenje i lučenje (obrazi, 
jezik, uši, papci isječeni u dva ili tri dijela, 
kriva kost, rep, njuška i koža svinje s leđ- 
nog dijela) soljeni su i stavljani u salamuru, 
u kojoj su se držali tri do pet tjedana. Na 

Badnji dan ti su dijelovi kuhani na tihoj 

vatri, sve dok se meso nije počelo odvajati 

od kostiju. Nakon kuhanja povadile bi se 

obrazne kosti te se ostali sadržaj podjedna- 
ko rasporedio u manje porculanske zdjele, 
preko čega se onda prelila tekućina u kojoj 

se lučenje pripremalo. Nakon toga posulo 

bi se crvenom mljevenom paprikom i usit- 
njenim češnjakom, rjeđe i mljevenim pa- 
prom. Tako pripravljeno jelo ostavljalo bi 

se u hladnu prostoriju da se na prirodnoj 

temperaturi s/uči (spoji, postane želatini- 
zirano). Tradicionalno bi se konzumiralo 

nakon polnoćke, nakon dolaska iz crkve. 
Taj se običaj održao do današnjih dana, 
kako u šokačkih tako i u bunjevačkih Hr- 
vata (bački Bunjevci to jelo nazivaju pača). 
Santovački Hrvati riječ lučenje koriste za 

ostatke svinjokolje (dlaka, krv...). 


Lit.: Ž. Mandić, Rječnik govora santovačkih Hr- 
vata, Pečuh, 2016. 
J. Dumendžić 


LUČIĆ, plemićka porodica. Podrijetlom 
je iz sela Kuče u Turopolju, kraj Velike 
Gorice. Ondje se prezime prvi put spomi- 
nje u jednom spisu hrvatskoga bana Petra 
Berislavića 1517., dok se 1521. poimence 
spominju Nikola Lučić i Mihail Lučić iz 
sela Kuča. Plemstvo je dodijeljeno Šimunu 
Lučiću kraljevskom darovnicom izdanom 
u Beču 29. IV. 1560. za posjede u Kuču. 

LUČIĆ 


Na temelju potvrde autonomne plemić- 
ke općine Turopolje Martin Lučić iz Subo- 
tice 1777. dokazao je svoje plemstvo, koje 
je proglašeno na skupštini Bačke županije 
u Baji 1778. U Subotici je 1796. Ivanu, sinu 
Lovre, izdana plemićka potvrda, također 
na temelju potvrde turopoljske plemeni- 
te općine. Plemstvo mu je proglašeno na 
skupštini Bačke županije 1801. Bačka je 
županija 1816. izdala plemićku potvrdu 
Pavlu i Franji, Martinovim sinovima, te 
Antunu, Andriji i Martinu, Pavlovim si- 
novima, kao i Lovri i Ivanu, Franjinim 
sinovima. Na županijskom popisu 1841. u 
Subotici su popisani plemići Martin i nje- 
govi sinovi Jakov, Mijo, Tomo, Ivan Feliks, 
Ivan i Joso te Josini sinovi Blaško i Marko. 


Lit.: 1. Ivanyi, Bunyevac nemessćgiink, A Ba- 
cs-Bodrogh Vdrmegyei Tortćnelmi T4rsulat Ev- 
konyve, 1/1896, Zombor; Gy. Dudas, A bacskai 
nemes csaladok čsszeirasa 1841-bd6l, A Bacs-Bo- 
drogh Vdrmegyei Teortćnelmi Tdrsulat Evkonyve, 
4/1896, Zombor; M. Szluha, Bdcs-Bodrog vdr- 
megye nemes csalddjai, Budapest, 2002; https:// 
sites.google.com/site/turopole/Home/grbovi (pri- 
stupljeno 31. XII. 2019). 

S. Bačić 


LUDAŠ (madž. Ludas, srp. Šupljak), na- 
selje oko 14 km istočno od Subotice, na 
pustarama Šupljak i Stara Torina. Ime je 
dobilo po madžarskoj riječi lud (guska). 
Naselje je cestovnoga tipa, izgrađeno duž 
puta koji prati Ludaško jezero, i sastoji se 
iz tri djela: Čurgo i Ludaški šor na zapad- 
noj stani jezera te Šupljak na južnoj obali 
jezera, koji ima obilježja salašarskoga nase- 
lja. Danas upravno pripada području Mje- 
sne zajednice Šupljak. Izrazito je madžar- 
sko naselje: prema popisu iz 2002. imalo 
je 1310 stanovnika, od kojih 1146 Madžara, 
58 Srba, 25 Hrvata i 58 izjašnjenih Bunje- 
vaca. Prema popisu iz 2011. imalo je 1115 
stanovnika. U prošlosti je područje bilo 
znatnije naseljeno bunjevačkim stanovniš- 
tvom (porodice Guganović, Jaramazović, 
Vojnić i dr.), koje je uglavnom živjelo u sa- 
lašima oko Ludaša, dok su kuće ušorene uz 
cestu naseljavali pretežito Madžari. Preci 
danas pomadžarenih ludaških Bunjevaca 
činili su bogatiji sloj stanovništva, a danas 

naseljavaju Halom šor i Cvijin šor južno od 
Ludaškoga jezera. 


Područje Ludaša bilo je naseljeno još u 
kameno doba. Prvi pisani spomen pustare 
i sela potječe iz 1335., kad se navodi kao 
Ludasegyhaz. Za vrijeme Turaka pripa- 
dao je subotičkoj nahiji i od tada se naziva 
Ludaš. Uz još neke pustare (Milkut /madž. 
Melykut/, Tompa i dr.) naselili su je 1572. 
bunjevački Hrvati. God. 1580. tu je bilo 29 
oporezovanih domova (usporedbe radi, u 
Subotici 49). Iste godine beogradski biskup 
Matija Brnjaković imenovao je fra Tomu 
Vojnića za župnika župe Ludaš. Pastoralnu 
skrb obavljali su franjevci iz segedinsko- 
ga samostana. Tu je rođen i odrastao fra 
Jerko Guganović, koji je poslije protjeri- 
vanja Turaka bio gvardijan subotičkoga 
samostana. Nakon oslobođenja od Turaka 
pustara je ušla u sastav Potiske vojne gra- 
nice i pripojena je Subotici, od kada se na 
njoj vrši intenzivnije naseljavanje, prije 
svega madžarskoga stanovništva. Kada je 
Subotica razvojačena 1743. kao komorsko 
trgovište Szent Maria, pripala joj je i pu- 
stara Ludaš, što je potvrđeno i poveljom 
iz 1779., kada je Subotica (koja je tada do- 
bila ime Maria Theresiopolis) proglašena 
slobodnim kraljevskim gradom. Tijekom 
1740-ih godina područje je naselio veći broj 
segedinskih odgajivača duhana, koji se u 
narednim desetljećima tu intenzivno gajio. 
God. 1818. na njoj je živjelo je oko 2000 
stanovnika. Crkva posvećena sv. Katarini 
u Ludaškom šoru i četverogodišnja salašar- 
ska škola u Šupljaku izgrađeni su 1821.-32. 
Matične knjige vode se od 1832. Među 13 
suhih mlinova u Ludašu 1853. gotovo su 
polovinu držale bunjevačke obitelji (Piuko- 
vić, Budinčević, Vojnić, Kuntić, Rudić Vra- 
nić i Romić). Samostalnom župom Ludaš 
je postao 1861. Prema Šematizmu iz 1861. 
u crkvi su korišteni madžarski i »ilirski« 
jezik. Prvi upravitelji župe i župnici (do 
1908.) bili su Stipan Šarčević, Ivan Jese- 
nović i Jakov Lučić. Subotički list Bacskai 
Ellenor 22. TV. 1883. piše: »Naš grad po- 
sjeduje mnogo pustara, ali nijedna od njih 
nema žitelja kao Ludaš. Imaju više od 4000 
stanovnika, a žive na malim salašima koji 


se nižu kao zrna na lancu. Što se pak jezika 
tiče, stanovništvo je, bar kada je općina u 
pitanju, čisto madžarsko. U okolnim pak 
salašima bunjevačko.« Područje pustare 
koje je upravno pripadalo Ludašu bilo je 
nekada znatno veće nego danas, jer je obu- 
hvaćalo veći broj salaša, tako da je 1880. 
godine popisano 4129 stanovnika, 1921. — 
4527, a 1941. na »Gornjem« i »Donjem« 
Ludašu ukupno 4171. 

Ludaš i Ludaško jezero 


Lit.: 1. Ivanyi, Bdcs-Bodrog vdrmegye foldrajzi 6s 
tortenelmi helynevtdra, 1, 4, Szabadka, 1909", 
1906; Szabadka Palicsftirdo utmutatoja, b. m., 
1943; L. Szekeres, Szabadkai helynevek, Szabadka, 
1975; B. Bukurov, Subotica i njena okolina, Novi 
Sad, 1983; A. Sekulić, Hrvatski bački mjestopisi, 
Zagreb, 1994; G. Ulmer, Novi prilog poznavanju 
vjerskih prilika na subotičkom području za vrije- 
me turske okupacije, Subotička Danica (nova) : 
Kalendar za 1996. godinu, Subotica, 1995; A. La- 
katos (ur.), A Kalocsa-Bdcsi Fdegyhdzmegye 
tortenetisematizmusa 1777-1923 : Schematismus 
historicus cleriarchidioecesis Colocensis et Ba- 
csiensis 1777-1923, Kalocsa, 2002; Ludaš : jezero 
na pustari, Subotica, 2002; T. Kovačević, Opština 
Subotica : geografska monografija, Novi Sad, 
2006; S. Curčić, Naselja Bačke i geografske ka- 
rakteristike, Novi Sad, 2007; http://vajdasag.rs/ 
Ludas (pristupljeno 4. IV. 2020). 

Z. Nagel 


LUDAŠKO JEZERO 


LUDAŠKO JEZERO (Ludoško jezero), 
eolsko erozijsko jezero, na oko 12 km istoč- 
no od Subotice. Nastalo je na kontaktu Su- 
botičko-horgoške pješčare i Bačke zaravni. 
Dugo je 4,5 km, a široko je od 1850 m na 
sjeveru do 300 m na jugu. Današnja je po- 
vršina jezera oko 387 ha, dok je u prošlosti 
bilo veće. Na sjeveru kroz jezero protječe 
rječica Kireš (madž. KorGs). Sjeverni je 
dio zamočvaren i u njemu se nalazi otok, 
za koji se smatra da je dio potopljene dine. 
Jezero se opskrbljuje vodom od temeljnica, 
od viška vode iz jezera Palić i od Kireša. 


Oko 2/3 površine jezera prekrivene su 
barskom vegetacijom, trskom i rogozom. 
Na otoku se nalaze šume bagrema i liva- 
de, a zbog bujne vegetacije područje oko 
jezera poznato je kao jedan od važnijih or- 
nitoloških rezervata. Raznovrsnost živoga 
svijeta ogleda se u veliku broju ptica, od 
kojih je 40 gnjezdarica. Najpoznatije su 
plavokljuna (bjeloglava) patka, brkata sje- 
nica, trsenjak crvkutić. U jezeru živi oko 
(piškur). Na obodu jezera živi raznovrstan 
biljni svijet. Najpoznatije su Schwarzenber- 
gov trputac (srp. švarcenbergova bokvica), 
primorski zvjezdan (srp. panonski zvez- 
dan), žuta perunika te trošipan (srp. mor- 
ski trozubac), koji se nalazi na crvenoj listi 
ugroženih vrsta. Jezero je 1977. uvršteno u 
područja zaštićena Ramsarskom konvenci- 
jom (Konvencija o močvarama od međuna- 
rodne važnosti osobito kao staništa ptica 
močvarica) iz 1971. Zajedno sa susjednim 
Palićkim jezerom područje je 1994. dobilo 
status Posebnoga parka prirode. Zaštićeno 
područje Ludaškoga jezera iznosi oko 633 
ha. Njime danas upravlja Javno poduzeće 
Palić-Ludoš. 


Arheološkim istraživanjima pronađeni 
su tragovi boravka ljudi još od paleolitika. 
Jezero je pružalo idealne uvjete za život 
zbog obilja ribe i divljači te mogućnosti 
eksploatiranja prvoklasne trske kao gra- 
đevnoga materijala. Na obalama jezera 
pronađeni su ostaci triju srednjovjekovnih 
crkava. U turskom razdoblju oko jezera 
se u većem broju naselilo bunjevačko sta- 
novništvo. Franjevački izvori bilježe da se 

LUDAŠKO JEZERO 


tijekom Velikoga bečkoga rata početkom 
1690-ih godina i povremenih provala Tu- 
raka na oslobođena područja bunjevačko 
stanovništvo sakrivalo u trsci u jezeru, čak 
i uranjajući pod vodu i dišući s pomoću tr- 
ske. Turci su pribjegavali lukavstvu vičući 
imena »Kate! Mare! Bare! Izađite, nepri- 
jatelj je otišao!« te su oni koji su nasjeli 
ubijeni ili odvedeni u ropstvo. Danas se 
oko jezera nalazi nekoliko naselja: Ludaš 
(Šupljak), Nosa i Hajdukovo. 


Lit.: 1. Ivanyi, Szabadka szabad kirdlyi vdros 
tortenete, 1, Szabadka 1888; V. Dugonjić, Ludoško 
jezero, Glasnik Srpskog geografskog društva, 36, 
Beograd, 1956; L. Szekeres, Szabadkai helynevek, 
Szabadka, 1975; B. Bukurov, Subotica i njena 
okolina, Novi Sad, 1983; S. Stanković, Jezera Sr- 
bije, Beograd, 2000; Ludaš : jezero na pustari, 
Subotica, 2002; T. Kovačević, Opština Subotica : 
geografska monografija, Novi Sad, 2006; Pro- 
gram upravljanja Specijalnim rezervatom prirode 
»Ludaško jezero« za 2019. godinu (http://www. 
palic-ludas.rs/documents/pages/92_4.pdf — pri- 
stupljeno 26. VIII. 2019). 

Z. Nagel 


LUG (indoeur.: leue > pragerm. laugo: 
prati), stari naziv za pepeo dobiven izga- 
ranjem drveta. Po kemijskom sastavu to je 
smjesa u kojoj ima najviše vapna (u obliku 
kalcijeva karbonata, CaCO.), oko 40 %,1 
potaše (kalijeva karbonata, K,CO, ), oko 
15 %. 


Kuhanjem luga u vodi i cijeđenjem 
dobiva se lukšija ili /ušija, tekućina koja 
uglavnom predstavlja otopinu kalijeva kar- 
bonata. 


U ranijim vremena lug je korišten za 
pranje rublja. Za to je najbolji bio lug od 
bukova drveta. Postupak je bio sljedeći: 
rublje su potapali u vodu, posipali lugom i 
ostavljali da stoji preko noći. Idućega dana 
dolijevali bi vruću lukšiju, a nakon još ne- 
koga vremena rublje su ispirali čistom vo- 
dom. Prema potrebi, postupak je ponavljan 
nekoliko puta. Santovački Šokci lugom su 
nazivali pepeo otopljen u vrućoj vodi, koji 
je korišten za bijeljenje tkanoga platna. 


Lukšijom su prali i kuhinjsko posuđe. 
Razblaženom lukšijom prali su tijelo i kosu, 
pri čemu je trebalo paziti da ne uđe u oči. 

Nekada je bio običaj da se na Čistu sri- 
du (Pepelinicu) prokuha pepeo tj. lug i da 
domaćice u toj vodi operu lonce, laboške 
i zdile kako bi se očistile od sve masnoće. 


Lukšija se upotrebljavala i za dobivanje 
sapuna. Za to su je obično kuhanjem djelo- 
mično isparili (da bi bila koncentriranija), 
a zatim miješali s masnoćama. Od kada se 
(svakako još sredinom XIX. st., ako ne i 
prije) u Bačkoj mogla nabaviti masna soda 
(natrijev hidroksid, NaOH), izrada doma- 
ćega sapuna od luga i lukšije je napuštena. 

No, lukšija ili lušija označava i cijeđ 
koja ostaje pri kuhanju domaćega sapuna, 
u čijoj se pripravi do danas koristi i masna 
soda. Za to se koriste različite masnoće, 
nekada osobito one nepotrebne u kućan- 
stvu (avaška slanina, stare žmare i sl.), i 
masna soda koji su se kuhali u kotlu. Na- 
kon što je sapun gotov i izvadi se iz kotla, 
na dnu kotla ostaje cijeđ koja se u naše vri- 
jeme naziva lukšija odn. lušija. 


Od riječi lug izvedena je i bunjevačka 
riječ lugav, kojom se označavala siva, tj. 
pepeljasta boja. Lički Bunjevci također 
rabe riječ lug za pepeo. 


Lit.: L. Etiegni, A. G. Campbell, Physical and che- 
mical characteristics of wood ash, Bioresource 
Technology, sv. 37, br. 2, London, 1991; A. Sekulić, 
Rječnik govora bačkih Hrvata, Zagreb, 2005; I. 
Gutman, Bunjevačka kemija, Miroljub, 4/2008, 
Sombor; M. Culjat, Ričnik ličke ikavice, Gospić, 
2009; Ž. Mandić, Rječnik govora santovačkih Hr- 
vata, Pečuh, 2016: M. Peić, G. Bačlija i dr., Rečnik 
bačkih Bunjevaca iliti Ričnik bački Bunjevaca, 
Novi Sad — Subotica, 2018. 

1. Gutman i P. Skenderović 


LUGOMERCI —>Lugumerci 


LUGOSI, Bela (Blask6, Bćla Ferenc 
Dezs0) (Lugos /rum. Lugoj/, Tamiška žu- 
panija, 20. X. 1882. — Hollywood, 16. VIII. 
1956.), glumac. Najmlađe je od četvero 
djece obitelji Istvana Blaskoa i Paule von 
Vojnić. Nakon očeve smrti, u 12. godini od- 
lazi od kuće i radi u rudnicima Ričici (srp. 
Rešica, madž. Resicabanya, rum. Resita). 
Sa 17 godina dolazi k sestri Vilmi u Suboti- 
cu, koja se tu udala i kamo je već doselila i 
njihova majka. Isprva je radio na željeznici, 


a prvi kazališni nastup imao je u subotič- 
kom kazalištu 1901. u zboru u jednoj ope- 
reti. Tu je poslije ostvario i nekoliko ma- 
njih uloga tumačeći Shakespeareove likove. 
Početkom stoljeća rođeno prezime Blasko 
promijenio je prema imenu mjesta svojega 
rođenja. U Kazalištu Franje Josipa u Te- 
mišvaru nastupa u manjim ulogama u sezo- 
ni 1903./04. Nakon nekoliko godina skrasio 
se u kazalištu u Debrecinu (madž. Debre- 
cen) 1908., gdje je glumio u nekoliko glav- 
nih uloga. God. 1910. glumi također neko- 
liko glavnih uloga u Narodnom kazalištu u 
Segedinu. U Budimpeštu odlazi 1911., gdje 
nastupa u manjim ulogama u Madžarskom 
kazalištu, a početkom 1913. i u Narodnom 
kazalištu. U Budimpešti je studirao glumu. 
Za vrijeme Prvoga svjetskoga rata borio se 
kao dragovoljac na bojišnicama u Srbiji 1 
Rusiji, a nakon ranjavanja na Istočnoj fron- 
ti otpušten je iz vojne službe. Od 1915. vra- 
ća se u Narodno kazalište u Budimpešti i 
poslije počinje glumiti i u filmovima. U to 
vrijeme nastupao je i pod imenom Arisztid 
Olt. Nakon poraza madžarske sovjetske 
revolucije Bćle Kuna 1919., u kojoj je bio 
aktivni sudionik, emigrira u Austriju, pa 
u Njemačku, gdje je glumio 1919.-20. (npr. 
Janusova glava — Der Januskopf, 1920, 
Friedricha Wilhelma Murnaua). Odlazi u 
SAD, gdje 1921. počinje glumiti, najpri- 
je uglavnom sporedne uloge. Prvi film u 
SAD-u snimio je 1923. Nakon uspjeha bro- 
adwayske kazališne adaptacije horor-roma- 
na Drakula irskoga pisca Brama Stokera, u 
kojoj je markantnom pojavom uz egzotični 
madžarski naglasak glumio grofa Drakulu 
1927., stječe svjetsku slavu, a predstava je 
prikazivana tri godine. Isti je lik glumio i 
u filmskoj ekranizaciji predstave (Dracula, 
1931., Tod Browning), a zatim i u parodiji 
Abbott i Costello susreću Frankensteina 
(Bud Abbott and Lou Costello Meet Fran- 
kenstein, 1948.). U više horora glumio je 
vampire, npr. Znak vampira (Mark of the 
Vampire, T. Browning, 1935.) Charlesa Bar- 
tona. Sugestivnih gesta i glasa, uz Borisa 
Karloffa smatra se najvećom zvijezdom u 
povijesti filmskoga žanra strave. Popular- 
nost mu se smanjila polovicom 1940-ih, a 
njegova najuspjelija uloga ograničila mu 


LUGUMERCI 


je daljnju karijeru, jer su mu najčešće nu- 
đene uloge egzotičnih negativaca. Ostale 
važne uloge: Ubojstva u ulici (Murders in 
the Rue Morgue, 1932.) Roberta Floreya, 
Crna mačka (The Black Cat, 1934.) Edgara 
Ulmera, Vampirov znak (The Mark of the 
Vampire, 1935.) T. Browninga, Ninočka 
(Ninotchka, 1939.) Ernsta Lubitscha, Krad- 
ljivac leševa (The Body Snatcher, 1945.) 
Roberta Wisea, Glen ili Glenda (Glen or 
Glenda, 1953.) Edwarda Wooda. Pokopan 
je na katoličkom groblju Svetoga Križa u 
Culver Cityju, Kalifornija. 


Lit.: Magyar eletrajzi lexikon, 2, Budapest, 1969; 
A. Lennig, The Count: The life and Times of Bela 
“Dracula' Lugosi, New York, 1974; R. Cremer, The 
Man Behind the Cape, Chicago, 1977; K. E. Kelly, 
Lugosi in Hollywood: A Hungarian actor's rise 
and fall as a movie star, Hungarian Studies, 
1/1996, Budapest; Filmski leksikon, Zagreb, 2003; 
Hrvatska enciklopedija, 6, Zagreb, 2004; imdb. 
com; belalugosi.com. 

S. Bačić 


LUGOVO —>Lugumerci 


LUGUMERCI (Lugomerci, srp. Lugo- 
Vo), prigradsko salaško naselje Sombora. 
Počinje nedaleko od mosta preko Staroga 
bačkoga kanala i proteže se prema Staparu, 
duž ceste Sombor — Stapar u dužini 3-4 
km. Pripada mu selište Šiđani, koje se nala- 
zi uz put prema Žarkovcu. Područje je bilo 
naseljeno u eneolitiku, o čemu svjedoče 
ostaci keramike. Iz kasnosrednjovjekov- 
noga razdoblja (XIV.—XV. st.) pronađeni 
su ostaci koji upućuju na postojanje nase- 
lja. Tijekom osmanske vlasti lokalitet je 
povremeno bio naseljen južnoslavenskim 
stanovništvom. Evlija Čelebi u svojem 
putopisu za somborski kraj navodi da ta- 
mošnju raju ne čine samo Madžari, nego 
i «Vlasi kršćani«. Nedugo nakon potiski- 
vanja Osmanlija 1692. naselje se navodi 
kao pusto. Na austrijskim kartama tijekom 
XVIII. st. nema zabilježenoga naselja pod 
imenom Lugumerci. Od okolnih lokaliteta 
bilježe se Gradina, Ivanovo Selo (danas Le- 
nija), Čičovi i Žarkovac. Grupiranje salaša 
postupno će se odvijati uz prometni pra- 
vac prema Staparu. Te su salaše naseljava- 
li Hrvati Bunjevci i Srbi. Lugumerci su sa 

LUGUMERCI 


Šiđanima i Čičovima 1870. imali 180 škol- 
ske djece. Škole su otvorene u drugoj polo- 
vini XIX. st. u Lugumercima, kao i obli- 
žnjim Čičovima i Gradini. 


Lugumerci 


Neposredno nakon Prvoga svjetskoga rata 
naselje je imalo 52 salaša. Broj objekata 
i stanovnika rastao je intenzivnije dose- 
ljavanjem nakon 1945., napose 1950-ih, 
kada su se naselili radnici iz Bosne, koji 
su se upošljavali na poljoprivrednim do- 
brima. Iako je još početkom međuratnog 
razdoblja administrativno preimenovano 
u Lugovo, u svakodnevnoj komunikaciji 
koristi se i stariji oblik Lugomerci/Lugu- 
merci. Stanovnika je 1953. bilo 472. Broj 
se u suvremenom razdoblju popeo na 710 
stanovnika u oko 200 kućanstava. Veći- 
nom je riječ o suvremenoj gradnji, dok je 
starih salaša ostalo tek nekoliko. Ikavski 
govor među Hrvatima Bunjevcima gotovo 
je u potpunosti nestao. 


Starosjedilačke su obitelji Hrvata Bunjeva- 
ca koje danas žive u naselju: Beretić, Boš- 
njak, Čuvardić, Lukić, Gašparić, Matarić, 
Raič i Pekanović. Starosjedilačke su srpske 
obitelji: Dojić, Lugumerski, Nenadov, Jela- 
čić, Ovcin, Racić, Berić... Hrvati Bunjev- 
ci u ovom naselju nikada nisu imali svoju 
kapelu. Za krštenja, vjenčanja i sprovode 
odlazili su u Sombor. Katolici i pravoslavci 
štuju blagdan Snježne Gospe i posjećuju 
kapelu u nedalekim Čičovima posvećenu 
Snježnoj Gospi, koju je sagradio senator, 
gradonačelnik i plemić Josip Joza Marko- 
vić (1712. — 1789.), zbog čega ju je puk pro- 
zvao »Jozina kapela«. U salašima nije bilo 
doma kulture, a škola je zatvorena 2012. 

Lit.: D. Popović, Srbi u Bačkoj do kraja osamna- 
estog veka (istorija naselja i stanovništva), Beo- 
grad, 1952; Ž. Sečanski, Popisi stanovništva Bač- 
ke tokom osamnaestog veka: građa za istoriju 
naselja i stanovništva, Beograd, 1952; E. Čelebi, 
Putopis. Odlomci o jugoslovenskim zemljama, Sa- 
rajevo, 1967; M. Marković, Geografsko-istorijski 
imenik naselja Vojvodine, Novi Sad, 1966; M. Be- 
ljanski, Sudbina somborskih salaša, u: V. Lazić 
(ur.), £j, salaši, Novi Sad, 1994; I. Pašić. Zaštitna 
arheološka iskopavanja na trasi razvodnog gaso- 
voda za Apatin, Arheološki pregled, br. 1, Beo- 
grad, 2003; Z. Vasiljević, Lugovo (ili Lugumerci), 
Hrvatska riječ, br. 800, Subotica, 17. VIII. 2018. 


Z. Vasiljević i M. Bara 


LUKIĆ, Stipan (Lukich) ( ? — 2), dvorski 
činovnik, pisac. Podrijetlom je iz Slavonije. 
Bio je koncipist (perovođa, pisar) pri Ugar- 
skoj dvorskoj komori u Budimu. Autor je 
jednoga nabožnoga djela na za djecu na 
hrvatskom jeziku, tiskanoga u Pešti 1823. 
u tiskari Trattner. U prosincu 1822. obja- 
vio je poziv na pretplatu toga djela, koje se 
čuva u obiteljskom arhivu Brlić u Slavon- 
skom Brodu. U opsežnom albumu na nje- 
mačkom jeziku o Gutenbergu, koji, među 
ostalim, sadržava kraće tekstove na većem 
broju jezika, autor je pjesme na »ilirskom« 
(illyrish) jeziku posvećene izumitelju tipo- 
grafije. 


XIVOT 
GOSPODINA BOGA 
LI 
SPASITELJA NASHEGA 


2 z > «m 
ISUKERSTA. 
S BOXANSTVENOM rRiLIKOM 
NJEGOVOM, 
za 
BIGU NAPIŠAN, FU SLOVINSKI ILaTE 1 
MIOSKI JEZIK PRISTAMPAN 
ro 
| STIPANU LUKICIU, 


raka Mlagjarika 


S. Lukić, Xivot Gospodina Boga i spasitelja 
nashega Isukrersta, Peshta, 1823. 


Djelo: Xivot Gospodina Boga i Spasitelja nashega 
Isukrersta, S' boxanstvenom prilikom njegovom, 


pristampan, Peshta, 1823. 


Lit.: H. Meyer, Gutenbergs-Album, Braunschweig, 
1840; M. Stanković, Obiteljski arhiv Brlić : skupi- 
na III, Slavonski Brod, 1974; M. Evetović, Kultur- 
na povijest bunjevačkih i šokačkih Hrvata, Subo- 
tica, 2010; Z. Sarić, Petar Skenderović, 
kolekcionar : Svjedočanstva opstojnosti kulture 
bunjevačkih Hrvata, Hrvatska riječ, br. 481, Su- 
botica, 15. VI. 2012; J. Bratulić, Put Marijanski u 
Bistricu požeškog profesora Antuna Mihalja iz 
1822. god., Pasionska baština : Muka kao nepre- 
sušno nadahnuće kulture, 11, Marija Bistrica, 
2016. 

S. Bačić 


LUKŠIJA —>Lug 


LULIĆ, Grgo (Subotica, 11. III. 1913. — ?), 
mehaničarski radnik, član komunističkoga 
pokreta, politički dužnosnik. Sin je Lajče i 
Erzsćbet, rođ. Viczei. Blizak je komunistič- 
komu pokretu prije Drugoga svjetskoga 
rata. Kao takav već je 1941. bio interniran 
u subotičkoj Žutoj kući, a u proljeće 1943. 
bio je zatvoren u zgradi Muške gimnazije. 
U aktivnostima komunističkoga pokreta 
jače je angažiran u 1944. godini, kada je 
od povjerenika KPJ za gornju Bačku La- 
josa Jooa u ožujku 1944. primio upute da 
radi na organiziranju pokreta otpora u Su- 
botici. Tako je iz ilegale kao povjerenik 
narodnooslobodilačkoga pokreta u idućim 
mjesecima agilno radio na organiziranju 
ilegalnih začetaka buduće vlasti — narod- 
nooslobodilačkih odbora po kvartovima te 
gradskoga NOO-a. U ilegalnom gradskom 
NOO-u, koji je formiran početkom lipnja 
1944., izabran je za tajnika, a prilikom for- 
miranja sreskoga NOO-a u početkom listo- 
pada 1944. u župnom uredu sv. Roka za II. 
tajnika. Unatoč tomu što su ga madžarske 
vlasti intenzivno tražile, razvija i održava 
veze s nizom bunjevačkih Hrvata opredi- 
jeljenih za antifašizam. Nakon što je srp- 
nja 1944. uhićen Lajos Jo, Lulić uspostav- 
lja vezu s veleposjednikom iz Tavankuta 
Lajčom Jaramazovićem, gdje pripremaju 
skloništa — baze za progonjene. Već pr- 
voga dana nakon povlačenja madžarske 
vojske iz Subotice 11. listopada u Velikoj 
vijećnici Gradske kuće održana je i prva 
legalna sjednica gradskoga NOO-a, kada 
je za predsjednika izabran Lajčo Jarama- 
zović, a Grgo Lulić potvrđen na dužnosti 

tajnika. Svojim govorom otvorio je veliki 
zbor obilježavanja Oktobarske revolucije 
u Subotici 5. XI. 1944., na kojem su još 
govorili general-major Božidar Masla- 
rić, predstavnik Crvene armije te delegat 
Glavnoga narodnooslobodilačkoga odbora 
Vojvodine (GNOOV) Geza Tikvicki. Osim 
isticanja socijalističkih načela naglasio je 
i da se »uzalud Horti proglasio za patro- 
na Bunjevaca«. Manifestacija je završena 
tako što je pročitao brzojav maršalu Titu, 
u kojem je, među ostalim, istaknuo želje 
»braće iz Bajskoga trokuta da se priključe 
svojoj pravoj domovini« Kada je 16. VIII. 
1945. izabran novi gradski NOO na čelu s 
Ivanom Milankovićem, ponovno je izabran 
za tajnika. Na sjednici GNOOV-a 4. svib- 
nja 1945. izabran je u Sud nacionalne časti 


naroda Vojvodine. Na sjednici Skupštine 
izaslanika naroda Vojvodine 31. VIII. 1945. 
izabran je među 150 članova GNOOV-a. 
Na prvoj sjednici toga tijela 19. VIII. 1945. 
bio je među 20 vojvođanskih Hrvata od 
ukupno 110 delegata koji su aklamacijom 
izabrani za delegate Vojvodine u Narodnoj 
skupštini Srbije. Na Golom otoku bio je od 
14. 1. 1949. do 12. VII. 1954. 


Izvori: Povijesni arhiv Subotica, F:68.1. 


Lit.: A. Vojnić Purčar, Oslobođenje Subotice, Su- 
botica, 1945; Radio vijesti, br. 16, Subotica, 6. XI. 
1944; J. Popov, Glavni NOO Vojvodine 1943-1945, 
Novi Sad — Sremski Karlovci, 1977; Sećanja uče- 
snika radničkog pokreta i NOR-a, Subotica 1920- 
1944., Subotica, 1985; L. Merković, Kronologija 
od 10. do 16. srpnja, Hrvatska riječ, br. 382, Subo- 
tica, 9. VII. 2010; L. Merković, Kronologija od 10. 
do 16. srpnja, Hrvatska riječ, br. 639, Subotica, 10. 
VII. 2015; https://noviplamen. files.wordpress. 
com/2013/12/000000681.jpg (pristupljeno 6. III. 
2020). 

S. Mačković 

LULIĆ, Ivan (Subotica, 26. VII. 1938. — 
Novi Sad, 9. IX. 2014.), tehnolog. Sin je 
Alojzija i Ruže, rođ. Milanković. Otac 
mu je nestao u Drugom svjetskom ratu. U 
Subotici je završio osnovnu i Srednju teh- 
ničku školu. Na Kemijsko-tehnološkom 
fakultetu u Zagrebu je diplomirao 1962., 
na kojem je poslije stekao zvanje magistra 
za makromolekularne znanosti obranivši 
rad Parametri koekstruzije u sistemu po- 
liamid-ionomer-polietlen: mehanička i fi- 
zikalna svojstva koekstrudata. 


Nakon diplomiranja zaposlio se subo- 
tičkoj tvornici bicikala Partizan kao tehno- 
log za galvansku zaštitu (niklanje, kromi- 
ranje i fosfatiranje). Zatim je kraće vrijeme 
radio u Hemijskoj industriji AZOT u Go- 
raždu na antikorozivnoj zaštiti postrojenja 
kemijske industrije, gdje je osnovao antiko- 
rozivnu stanicu i službu antikorozivne za- 
štite. U Grafički zavod Panonija u Subotici 
prelazi 1969., gdje je najznačajnije rezulta- 
te postigao je na primjeni proizvodnje foli- 
je za pakiranje mlijeka i sokova te ambalaži 
za pakiranje smrznute hrane: kao tehnolog 
pogona za preradu plastičnih masa, uveo 
je i tehnološki organizirao proizvodnju 
polietilenskoga filma za pakiranje mlijeka 
1969.; osnivač je i voditelj programa uvođe- 
nja novih proizvoda na bazi polietilenskoga 
filma za kaširanje aluminijskih folija za su- 
stav »doy-pack« pakiranja voćnih sokova, 
koje su 1975. počele primjenjivati tvrtke 
Jugohemija OOUR Grafopak iz Beograda 
i Grafika OOUR Novopak iz Novog Sada; 
usavršio je tehnološke linije za masovnu 
proizvodnju kompleta vrećica za duboke 
zamrzivače; primijenio je koncept sup- 
stitucije inozemnih materijala plastičnim 
masama jugoslavenske proizvodnje od HIP 
Pančevo. U GZ Panonija dužnost direkto- 
ra OOUR Panonplast obnašao je 1971.-79., 
nakon čega je radio u razvojnoj službi po- 
duzeća. Surađivao je s razvojnim odjelima 
tvrtki BASF iz Ludwigshafena, Bayer iz 
Leverkusena, Reifenhćiuser KG iz Troisdor- 
fa i Windmoller & Holscher iz Lengericha 
te Coven iz Milana, kao i s domaćim insti- 
tutima na području kombiniranoga filma. 
Posebnu pozornost je posvetio odlaganju 

polimernoga otpada na uređene deponije 
radi adekvatne primjene polimera u kori- 
štenju (recikliranju) za izradu ambalaže za 
daljnje odlaganje na deponijima. Poslije se 
preselio u Novi Sad, gdje je rukovodio ra- 
zvojem i istraživanjem u AMB Grafika i 
istodobno bio konzultant u više kompanija 
koje se bave ambalažom i pakiranjem. 


Kao rezervni vojni starješina u činu ka- 
petana ABH obrane od 1963. bio je stalni 
predavač na izvanarmijskom vojnom obra- 
zovanju pri katedri Narodne obrane Rad- 
ničkoga sveučilišta u Subotici. U Društvu 
inženjera i tehničara Subotica bio je član 
upravnoga odbora i sudjelovao je u organi- 
ziranju jugoslavenskoga savjetovanja »In- 
ženjeri i tehničari u društvenoj samozašti- 
ti« u Subotici 1978. Na Fakultetu tehničkih 
znanosti Sveučilišta u Novom Sadu bio je 
vanjski suradnik — predavač na odsjeku 
grafičkoga dizajna za smjer grafičkoga in- 
ženjerstva i dizajna. 


Bio je oženjen Verom, rođ. Rudinski, 
koja je bila zamjenica Općinskoga jav- 
noga tužitelja u Subotici, sutkinja Višega 
(Okružnoga) suda Subotici te savjetnica u 
Vrhovnom sudu Vojvodine u Novom Sadu. 
Pokopan je u Subotici. 

I. Rudinski i Lj. Vujković Lamić 


LUSA —>Likovno udruženje slamara ama- 
tera 


LUŠIJA —>lug 


LUX, list pitomaca subotičkoga sjeme- 
ništa Paulinuma. Prvi broj objavljen je u 
rujnu 1974. Prvi je urednik bio tadašnji 
sjemeništarac četvrte godine Laszlo N6- 
meth, sadašnji zrenjaninski biskup. List je 
objavljivao radove sjemeništaraca na polju 
duhovnosti, povijesti i proze na hrvatskom, 
madžarskom i albanskom jeziku. Izlazio je 
povremeno, a umnažan je na šapirografu. 
Ne može se pouzdano utvrditi do kada je 
izlazio. Sačuvani primjerak prvoga broja 
nalazi se u knjižnici Subotičke biskupije. 


D. Skenderović 


Naslovnica prvog broja lista Zux 


LUŽIČKI SRBI (g/už. Serbja, dluž. Ser- 
by, njem. Sorben), zapadnoslavenski narod 
u povijesnoj regiji Lužici (g/už. Lužica; 
dluž., Lužyca; njem. Lausitz) u istočnoj 
Njemačkoj. Jedna su od četiriju prizna- 
tih nacionalnih manjina u Njemačkoj (uz 
Rome, Frize i Dance). Dijele se u dvije 
kulturno donekle različite skupine, od ko- 
jih je jedna nastanjena u Donjoj Lužici u 
saveznoj pokrajini Brandenburgu, a druga 
u Gornjoj Lužici u saveznoj pokrajini Sa- 
skoj. Svaka od dviju skupina ima vlastiti 
književni jezik. Procjenjuje se da u Lužici 
živi oko 60 000 osoba lužičkosrpskoga po- 
drijetla, no samo još oko 20 000 govori ne- 
kim od lužičkosrpskih jezičnih varijeteta. 
Iako su Lužički Srbi u XVI. st. golemom 
većinom prešli na protestantizam, njihov 
je jezik danas najbolje očuvan u među ka- 
tolicima u Gornjoj Lužici. 


Lužički su Srbi potomci Polapskih 
Slavena, koji su u VI. st. naselili sjeverni, 
sjeveroistočni i istočni dio današnje Nje- 
mačke. U povijesnim se izvorima prvi put 
spominju 631. Od VIII. st. njihove su ze- 
mlje na udaru Franaka. U IX. st. u sastavu 
su Velike Moravske, no u X. st. pod nje- 
mačkom su vlašću. U XI. st. dio su Polj- 
ske, a zatim i Češke, no u XII. st. ponovno 
su pod vlašću Nijemaca te tada i počinje 
njemačka kolonizacija Lužice. U XIII. 
st. ustalila se politička podjela na Donju 
i Gornju Lužicu, koju će ubrzo slijediti i 
odvojeni kulturni razvoj. U XIV. st. obje 

su regije opet u sastavu Češke, no u XVII. 
st. konačno su podijeljene između Saske i 
Brandenburga. 


U XVI. st. većina Lužičkih Srba pre- 
lazi na protestantizam. Tada se počinje ra- 
zvijati i lužičkosrpska književnost te oba 
lužičkosrpska književna jezika — najstariji 
je sačuvani tekst na obama jezicima prije- 
vod Lutherova Katekizma. XVII. i XVIII. 
st. bili su obilježeni zabranama uporabe 
lužičkosrpskoga jezika i izdavanja lužič- 
kosrpske književnosti, no u XIX. st. razvija 
se narodni preporod kao reakcija na inten- 
zivnu germanizaciju. Matica lužičkosrpska 
kao središnja kulturna institucija osnovana 
je 1847., a u tom se razdoblju razvija 1 ti- 
sak, književnost i kazališna umjetnost. Još 
sredinom XIX. st. Lužički su Srbi činili 
polovinu stanovništva Lužice. No kako su 
pretežito živjeli od poljoprivrede na slabo 
plodnom zemljištu, mladi se iseljavaju u 
Dresden, Leipzig i druge veće gradove. 
Nakon Prvoga svjetskoga rata vođe Lužič- 
kih Srba zatražili su od Versailleske konfe- 
rencije osnivanje lužičkosrpske države, ali 
taj zahtjev nije razmatran. U međuratnoj su 
Njemačkoj nakon toga podvrgnuti asimila- 
ciji i represiji, koja je bila osobito izražena 
nakon dolaska nacista na vlast 1933. I na- 
kon Drugoga svjetskoga rata politički vođe 
Lužičkih Srba traže izdvajanje iz Njemač- 
ke, no opet bez uspjeha. Zapadni i središnji 


Tradicionalno područije Lužica 

dio Lužice pripojen je sovjetskoj okupacij- 
skoj zoni Njemačke, dok je istočni dio ušao 
u sastav Poljske. U Njemačkoj Demokrat- 
skoj Republici priznati su za nacionalnu 
manjinu te stječu određena kulturna prava, 
ali se istodobno u njihova naselja nasta- 
njuju Nijemci protjerani iz Čehoslovačke 
i Poljske, koji u najvećem broju tih naselja 
ubrzo postaju etničkom većinom. Danas 
su Lužički Srbi većina samo u katoličkim 
selima na zapadnom rubu Gornje Lužice. 


Za Lužičke Srbe i njihovo kulturno na- 
slijeđe dugotrajno se zanimao Josip Andrić. 
Studirajući u međuraću u Pragu, upoznao 
se s djelovanjem tamošnjega Društva pri- 
jatelja Lužičkih Srba te je naučio puno o 
jeziku, književnosti i kulturi toga maloga 
slavenskoga naroda. Nakon povratka iz 
Praga u Zagrebu je sudjelovao u osnivanju 
istoimenoga društva 1928., a potaknuo je 

osnivanje lužičkosrpskih društava prijatelj- 
stva i u Beogradu i Skopju. Proučavao je 
glazbu i folklor Lužičkih Srba te je promi- 
cao izvođenje njihove glazbe na koncerti- 
ma i u radijskom programu, a organizirao 
je i izložbe lužičkosrpskih umjetnika. Nje- 
govi radovi o lužičkosrpskoj glazbi ostali 
su međutim u rukopisu. Otpočeo je i rad 
na lužičkosrpskom rječniku, ali je on ostao 
nezavršen. 


Lit.: A. Ćupović, Dr. Andrić — osnivač Društva 
prijatelja Lužičkih Srba, u: Dr. Josip Andrić — 
Zbornik, Zagreb, 1971; K. Ludwig, Leksikon etnič- 
kih manjina u Europi, Osijek, 2001; S. Vrkić Žura, 
Lužički Srbi — najmanji slavenski narod, Ethnolo- 
gica Dalmatica, 18, Split, 2011; G. C. Kimura, 
Spracherhalt als Prozess: Elemente des kirchlic- 
hen Sprachmanagements bei den katholischen 
Sorben, International Journal of the Sociology of' 
Language, 232, 2015. 

P. Vuković 


LJELJO, pripjev nakon drugoga stiha u 
kraljičkim pjesmama. Najvažniji element 
pučkoga običaja Kraljica — obrednoga 
ophoda mladih djevojaka uz pjevanje na 
blagdan D6va (Duhova) na šestu nedjelje 
nakon Uskrsa — koji se održao kod bačkih 
Hrvata, jesu kraljičke pjesme. Obično su 
to kratke pjesme, ispjevane u šestercu. U 
pjevanju svaki se stih ponavlja, a na kraju 
ponovljenoga stiha često se dodaje pripjev 
ljeljo. Tijekom izvedbe kraljice lagano po- 
cupkuju, a na pripjev ljeljo malo više cupnu 
i blago se naklone jedna prema drugoj. Dok 
neki misle da je podrijetlo pripjeva u zazi- 
vu Ljelje, boga ili božice proljeća u staroj 
slavenskoj mitologiji, vjerojatniji je korijen 
u indoeuropskome glagolu lelejati u znače- 
nju »ljuljati, njihati« te bi to bio poziv su- 
dionicima da se ljuljaju, tj. plešu. Pripjev 
je mnogo češći u bačkih Bunjevaca nego 
u bačkih Šokaca, a u Hrvatskoj se javlja 
u Podravini, Slavoniji i Srijemu. Postoji i 
u folklornim napjevima ostalih Slavena 
u sličnim oblicima (/ejo, ljelju, ljelj, ljelje, 
ljulji). 
Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; B. Gabrić, A. Pokor- 
nik, Bunjevačke kraljičke pisme, Subotica, 1996; 
Hrvatska enciklopedija, 6, Zagreb, 2004; A. Seku- 
lić, Rječnik govora bačkih Hrvata, Zagreb, 2005; 
M. Mihalj, Ophodi kraljica u Beregu, Monoštoru, 
Santovu, Baču i Sonti, u: M. Cernelić (ur.), Tradi- 
cijska baština, identitet i migracije bačkih Hrvata 
Šokaca, Zagreb — Subotica, 2018. 

P. Skenderović 


LJUBIĆ, Rajko (Ljubič), (Subotica, 1. V. 
1952.), akademski snimatelj, montažer i 
redatelj. Sin je Milana i Albine, rođ. Hrast. 


Osnovnu školu i gimnaziju završio je u 
Subotici. Kazališnu akademiju u Zagrebu, 
odjel kamere kod prof. Nikole Tanhofera, 
upisao 1971., i to kao treća generacija sni- 
matelja na toj školi. Diplomirao je 1976. 
Nakon toga radio je na TV Novi Sad, naj- 
više u dramskom programu kao snimatelj. 
Snimio je većinu drama te televizijske 
postaje osamdesetih godina. Tu je radio s 
redateljima Zvonimirom Ilijićem (Oštrica 
brijača, 1983.), Karolyem Vicsekom (Vre- 
me rasnih pasa, 1984), Miljenkom Dere- 
tom (Špadijer — jedan život, 1986.), Vedra- 
nom Mihletićem (VNajlepši dani u životu 
Ivana Kiseka, 1986.), Mirom Mikuljanom 
(Smrt godišnjeg doba, 1988.), Janom Ma- 
kanom (Poput lista, 1988.), Aleksandrom 
Fotezom (Leto, 1988.) i dr. Početkom deve- 
desetih napušta televiziju. U Kanadu odlazi 
1995. te u Torontu počinje raditi u filmskim 
studijima kao gaffer, operator kamere i di- 
rektor fotografije. Radio je s direktorom fo- 
tografije Jonathanom Brownom kao gaffer 
i direktor fotografije druge ekipe na drami 
Backroads (2000.). Kao direktor fotografije 
snimio je kratki igrani film Daniela Orona 
Roy (2000.). 


U Suboticu se vraća 2001. i od tada 
radi u vlastitoj produkciji dokumentarne 
i kratke igrane filmove posvećene hrvat- 
skoj zajednici u Bačkoj i gradu Subotici. 
Pionir je sustavnoga snimanja audio- i vi- 
deozapisa među bunjevačkim Hrvatima u 
Subotici: snimio je prve kratkometražne 
filmove Đuga (2002.) i Jeka mog ditinjstva 
(2004.), prvi dugometražni dokumentarni 
film Božić na salašu (2005.), prvi animi- 
rani film Čukundidino zrno ora (2006.), 

prvi dokumentarno-igrani kratki film po 

književnom predlošku Pivaj Bačka veselo 

(2006.) te prvi dugometražni igrani film 
Roko i Jula (2013.). Od 1993. do 2014. sni- 
mio je ukupno 42 kratkometražna filma 
dokumentarnoga i igranoga žanra te jedan 
dugometražni igrani film. Posebno je va- 
žan njegov dokumentarni opus o mnogim 

povijesnim i suvremenim osobama bačkih 

Hrvata, koje je najviše snimao za Hrvat- 
sko akademsko društvo, Hrvatsku čitaoni- 
cu i Katolički institut za kulturu, povijest 
i duhovnost (danas: Katoličko društvo) 
Ivan Antunović, u koprodukciji s njego- 
vim neformalnim produkcijskim studijem 

Yellowbrick Production iz Subotice. Bio je 

koordinator projekta Ždribac zlatne grive, 
prve istoimene slikovnice za djecu Balinta 

Vujkova te kazališne predstave na dijalek- 
talnoj ikavici u Dječjem kazalištu u Suboti- 
ci 2003., nakon 30 godina stanke. Dramati- 
zirao je bajku Ivane Brlić Mažuranić Kako 

je Potjeh tražio istinu, koja je prikazana 

u Dječjem kazalištu u Subotici 2006. Re- 
žirao je 10 serija radiodrama za hrvatsko 

uredništvo Radio Subotice po tekstovima 

bačkih bunjevačkih Hrvata (Matija Polja- 
ković, Balint Vujkov, Josip Andrić, Blaško 

Rajić, Milivoj Prćić i dr.). Od 2006. za tjed- 
nik Hrvatska riječ uredio je i napisao deset 

tematskih izdanja podliska za djecu Hrcko. 
Uredio je i dizajnirao nekoliko slikovnica 

Balinta Vujova (Ždribac zlatne grive, 2004; 

Pripovitke za laku noć, 2005; Razlinkavi 

zec, 2006; Pupko i družina, 2007). 


Dobitnik je više nagrada i priznanja: 
Dr. Ferenc Bodrogvdri 2003., za dokumen- 
tarni film Divojke slamarke i produkciju 
kazališne predstave Ždribac zlatne gri- 
ve, Antušove nagrade za posebne zasluge 
2006., prve nagrade na 15. međunarodnom 
festivalu etnološkoga filma u Beogradu 
2006. za film Božić na salašu, a za kratku 
priču Ja, mačak dobio je 2010. prvu nagra- 
du Hrvatske matice iseljenika na Natječaju 
Silvije Strahimir Kranjčević. 

Živi u Subotici. 

Djela: Balint Vujkov, dokumentarni film, 38 min, 


1993; Zvan Antunović, dokumentarni film, 30 min, 
1993; Uskrs u Subotici, dokumentarni film, 30 

min, 1994; Dužijanca, dokumentarni film, 180 
min, 1994; Subotički tamburaški orkestar: Kao 
kap vode na dlanu, muzička video-kazeta, 50 min, 
1995; Subotički tamburaški orkestar: Prvih 25 go- 
dina, dokumentarni film, 30 min, 2001; Sinagoga 
u Subotici, dokumentarni film, 14 min, 2002; Du- 
žijanca 2002., dokumentarni film, 35 min, 2002; 
Đuga, kratki igrani film, 14 min, 2002; Tri sla- 
marke, tri divojke, dokumentarni film, 29 min, 
2002; Pjesnik Jakov Kopilović, dokumentarni film, 
27 min, 2002; Balint Vujkov : Usmeni zapisi, radi- 


Rajko Ljubić 


odramska serija, 2002; Kruv naš svagdanji, doku- 
mentarni film, 31 min, 2003; Slikar Stipan Šabić, 
dokumentarni film, 35 min, 2003; Vrepčije gnjiz- 
do, kratki igrani film, 14 min, 2003; Književnik 
Matija Poljaković, dokumentarni film, 38 min, 
2003; Pripovitka o dijalektu, dokumentarni film, 
35 min, 2003; Ždribac zlatne grive, produkcija 

dječje predstave u Dječjem kazalištu Subotica, 
2003; Ždribac zlatne grive, radiodramska serija, 
2003; Sto godina Karmelićanskog samostana u 

Somboru, dokumentarni film, 45 min, 2004; Jeka 

mog ditinjstva, kratki igrani film, 40 min, 2004; 

Sakupljač i bajka, multimedijalni CD-rom o Ba- 
lintu Vujkovu (prilog slikovnici B. Vujkova, Ždri- 
bac zlatne grive), 2004; Balint Vujkov: Usmeni 

zapisi 2, radiodramska serija, 2005; Salaši u Bač- 
koj — njihov nestanak, dokumentarni film (suautor 
A. Stantić), 30 min, 2005; Božić na salašu, doku- 
mentarni film, 78 min, 2005; Ana Bešlić, doku- 
mentarni film, 38 min, 2005; Profesor Bela Ga- 
brić, dokumentarni film, 40 min, 2005; Sudija i 

slikar Ivan Tikvicki-Pudar, dokumentarni film, 38 

min, 2005; Proslava stogodišnjice Karmela u 

Somboru, dokumentarni film, 103 min, 2005; Pi- 
vaj Bačka veselo, kratki igrani film po tekstu M. 
Prćića, 34 min, 2006; Tkanje i vezovi, dokumen- 
tarni film, 39 min, 2006; Pere Tumbas Hajo, do- 


kumentarni film, 34 min, 2006; Čukundidino zrno 
ora, animirani film, 20 min, 2006; Cilika Dulić — 
naivna slikarica, dokumentarni film, 33 min, 
2006; Cecilija Miler — slikarica, dokumentarni 
film, 30 min, 2007; Bela Duranci — istoričar 
umetnosti, dokumentarni film, 45 min, 2007; 
Otvoreni Montesori program, dokumentarni film, 
44 min, 2007; Četiri bajke Balinta Vujkova, radi- 
odramska serija, 2007; Akademik Ante Sekulić, 
dokumentarni film, 30 min, 2007; Na vrbi svirala, 
radiodramska serija u 12 nastavaka, 450 min, 
2008; Čuvari Božjeg groba, dokumentarni film, 
27 min, 2008; Sve arende u sluge Ente, kratki igra- 
ni film po pripovijesti T. Žigmanova, 18 min, 
2008; Kata Stantić — jedan život, dokumentarni 
film, 10 min, 2008; Slike XX. stoljeća, radiodram- 
ska serija od 20 dokumentarnih drama, 2009; Pje- 
snik Vojislav Sekelj, dokumentarni film, 41 min, 
2009; 20 godina DSHV-a, dokumentarni film, 53 
min, 2010; Olga Šram, povjesničarka umjetnosti, 
dokumentarni film, 35 min, 2010; Bajke i priče za 
djecu, radiodramska serija od 10 igranih radio 
drama, 2010; Vrijeme otkupa, dokumentarni film, 
55 min, 2011; Čudna snaga: Priče Antuna Gabri- 
ća, radiodramska serija od 12 monodrama, 2011; 
Pola sata povijesti — o gradu Subotici, radiodram- 
ska serija od 10 emisija; Roko i Jula, dugometraž- 
ni igrani film, 74 min, 2013; Svatovski narodni 
običaji Hrvata Bunjevaca u subotičkom kraju, 
dokumentarni film, 58 min, 2014; Pola sata povi- 
jesti — o Hrvatima u Bačkoj, radiodramska serija 
od 8 emisija, 2014. 


Lit.: D. Rokvić, Ko je ko u Subotici, Subotica, 
2006; Z. Siflis, Filmska lica Subotice : Szabadkai 
filmalkotok arckćpcsarnoka : Filmmakers from 
Subotica, Subotica, 2012. 

S. Bačić 


LJUBIČIĆ, Milan — Ljubo (Stanišić, 15. 
IV. 1951. — Zagreb, 25. III. 2014.), profesor 
tjelesnog odgoja, veslački trener, sport- 
ski djelatnik, časnik. Sin je Mirka i Ma- 
rije, rođ. Šakić. Njegova se obitelj nakon 
Drugoga svjetskoga rata doselila u sklopu 
kolonizacije iz Imotske krajine u Bačku i 
nastanila u Stanišiću. 


Na studij je otišao u Zagreb, gdje je i 
diplomirao 1975. na Fakultetu za fizičku 
kulturu. Zaposlio se kao profesor tjelesno- 
ga odgoja u Pedagoškoj srednjoj školi u 
Zagrebu. Tijekom studija počeo se baviti 
veslanjem. Nastupao je za AVK Mladost i 
VK Zagreb. U Mladosti je bio paralelno i 
pomoćni trener, a nakon završenoga fakul- 
teta nekoliko je godina djelovao kao trener 
u VK Zagrebu. Zahvaljujući marljivom 


LJUBIČIĆ 


radu, postignućima i iskustvu bio je pred- 
sjednik VK Zagreb 1985.-99. 1 1999.-2007., 
predsjednik Tehničke komisije u klubu i 
u Veslačkom savezu Zagreba 1997.-2001. 
Bio je član Predsjedništva Veslačkog sa- 
veza Zagreba u dva mandata i član Nad- 
zornog odbora Hrvatskog veslačkog saveza. 
Pokrenuo je veliku akciju uređenja kluba 
2000.-02., zahvaljujući čemu je veslački 
dom VK Zagreb jedan od najsuvreme- 
nijih u Hrvatskoj. Dok je bio na čelu VK 
Zagreba, taj je klub postao jedan od naj- 
uspješnijih veslačkih klubova u Hrvatskoj. 
Kao profesor u školi usmjerio je i stvorio 
mnoge veslače, kao i nekoliko odličnih 
trenera. Dao je značajan doprinos u orga- 
nizaciji veslačkih natjecanja na Univerzi- 
jadi 1987. i Svjetskim vojnim igrama 1999. 
te na Svjetskom studenskom prvenstvu 
u veslanju 1998. i Svjetskom juniorskom 
prvenstvu u veslanju 2002. (sva prvenstva 
održana u Zagrebu). 


Pz. 


Milan Ljubičić 


Bio je sudionik rata 1990-ih te je stekao 
čin pukovnika, ali mu je zdravlje tijekom 
rata ozbiljno narušeno. Nakon rata bio je 
raspoređen u Glavni stožer oružanih snaga 
i potom u Upravu za obuku. Dobitnik je 
odlikovanja Red hrvatskoga trolista 1995., 
Spomenice domovinske zahvalnosti i Reda 
hrvatskoga pletera 1996. te Ordena bana 
Jelačića 2011. Pokopan je na gradskom gro- 
blju Miroševac u Zagrebu. Njemu u spo- 
men V K Zagreb i Veslački savez Zagreba 
organiziraju »Memorijal Milan Ljubičić«. 


Izvor: R. Starić, Povijest zagrebačkog veslanja 
(rukopis). 

Lit.: Sveučilište u Zagrebu Kineziološki fakultet 
1959.-2009., Zagreb, 2009; https://www.mladost. 
hr/4360/umro-milan-ljubicic (pristupljeno 28. IX. 
2020). 


E. Hemar 


LJUSKURA (ljuskra), 1. vanjski omotač 
nekih plodova, sjemenki, jajeta i sl., obič- 
no uklonjiv, drobljiv ili lomljiv. U bunje- 
vačkoj tradiciji važno mjesto ima vanjski 
omotač klipa kukuruza, tj. komušina, koji 
se koristio kao podloga za spavanje. Nakon 
što se s klipa kukuruza skine ljuskura, iz- 
dvajali su se najbolji dijelovi, tj. prvih 4-5 
svijetlih listova neposredno na klipu, koji 
su mekši 1 elastičniji od krućih i grubljih 
vanjskih listova. Tim se listovima punila 
postelja za krevet jer su bili meki i udobni 
za ležanje. Postelja punjena ljuskurom bila 
je bolja od postelje punjene slamom jer se 

mogla duže koristiti. Naime nakon što se 
neko vrijeme koristi slama se izlomi, usitni 
i pretvori u prah, zbog čega se svake godi- 
ne morala mijenjati te se postelja, odnosno 
slamarica, morala puniti novom slamom. 
Za razliku od nje ljuskura se može izvaditi, 
oprati u vodi, staviti na sunce da se osuši 
i ponovno vratiti u postelju i tako koristiti 
više godina. Santovački Šokci riječ koriste 
za ljusku oraha i lješnjaka, dok komušinu 
nazivaju ljilje. 
Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Stantić, Kruv naš 
svagdanji, Subotica, 2011; A. Stantić, Rječnik ma- 
nje poznatih riječi i izraza, Klasje naših ravni, 
7-8/2013, Subotica; Ž. Mandić, Rječnik govora 
santovačkih Hrvata, Pečuh, 2016. 

P. Skenderović 


LJUTOVO —>Mirgeš 


MAČEK, Vladko (Vladimir, Vlatko) 
(Jastrebarsko, 20. VII. 1879. — Washington, 
15. V. 1964.), pravnik, političar. U Zagre- 
bu je završio klasičnu gimnaziju i pravo 
te je promoviran za doktora prava 1903. 
Bio je u sudskoj službi u Zagrebu, Petrinji, 
Samoboru i Ivancu, a potom odvjetnički 
pripravnik u Krapini. Odvjetnički ured u 
Sv. Ivanu Zelini otvorio je 1908. Član je 
Hrvatske pučke seljačke stranke (HPSS) 
od njezina osnutka 1904. te je organizirao 
njezin rad u krapinskom i zelinskom kraju, 
a od 1906. član je glavnoga odbora. Mobi- 
liziran je u srpnju 1914. te je u austro-ugar- 
skim postrojbama proveo Prvi svjetski rat. 


Nakon rata preselio u Zagreb, gdje je 
bio bliski suradnik Stjepana Radića. Dok je 
bio u zatvoru (1919.-20.) zbog nastojanja da 
svjetsku javnost upozna sa stanjem u Kra- 
ljevini SHS, izabran je za potpredsjednika 
HPSS-a. Nakon izlaska na slobodu još se 
agilnije posvetio ustrojavanju stranke. Od- 
vjetnički ured otvorio je 1921. u Zagrebu. 
Na izborima 1923. izabran je za zastupnika 
u Narodnoj skupštini. Početkom 1925., na- 
kon odluke S. Radića o priključenju Hrvat- 
ske republikanske seljačke stranke (HRSS) 
Seljačkoj internacionali u Moskvi (1924.) 
primjenom Obznane, uhićen je zajedno s 
ostalim članovima stranačkoga vodstva. 
Premda u zatvoru, na izborima u veljači 
1925. izabran je u Narodnu skupštinu. Na- 
kon promjene političkog usmjerenja HR- 
SS-a i preimenovanja u Hrvatsku seljačku 
stranku (HSS) te ulaska u zajedničku vla- 
du s Radikalnom strankom u srpnju 1925. 
pušten je iz zatvora. U tom razdoblju već 
je ostvario brojne kontakte s bačkim prva- 


cima stranke. U veljači 1927. izabran je za 
predsjednika Oblasne skupštine Zagrebač- 
ke oblasti, a u rujnu ponovno za zastupni- 
ka u Narodnoj skupštini. Nakon Radićeve 
smrti 1928. postavljen je za predsjednika 
HSS-a i ujedno supredsjednika (sa Svetoza- 
rom Pribićevićem) Seljačko-demokratske 
koalicije. U početku je prihvatio uvođenje 
Šestosiječanjske diktature misleći da ona 
može voditi rješenju hrvatskoga pitanja, no 
ubrzo je postao njezin kritičar. Premda je 
rad HSS-a od 1929. formalno zabranjen, u 
stvarnosti je, ponajviše zahvaljujući njego- 
vu nastojanju, započelo jačanje stranačke 
organizacije te povezivanje HSS-a s osta- 
lim građanskim strankama u Kraljevi- 
ni Jugoslaviji. U studenome 1932. dao je 
konačni oblik tzv. Zagrebačkim punkta- 
cijama, kojima je, među ostalim, osuđena 
srpska hegemonija i zatraženo preuređenje 
države kao složene državne zajednice bez 
prevlasti jednog ili više njezinih dijelova 
nad ostalima. Zbog toga je uhićen u siječ- 
nju 1933. i osuđen na tri godine zatvora, iz 
kojeg je pušten potkraj 1934. amnestijom 
kneza Pavla Karađorđevića. Uz njegovu 
političku djelatnost vezan je organizacijski 
uspon HSS-a i njezino izrastanje u najjaču 
oporbenu stranku u Kraljevini Jugoslaviji. 
Usto, osim kroz stranačko članstvo, preko 
obnovljenih i novih stranačkih organizaci- 
ja (Seljačka sloga, Hrvatski radnički savez, 
Gospodarska sloga...) u redovima HSS-a 
okupio je sve slojeve hrvatskog društva i 
pretvorio HSS u svehrvatski pokret. Na 
izborima 1935. i 1938. bio je nositelj opor- 
bene liste, koje su unatoč režimskom pri- 
tisku oba puta osvojile oko četvrtinu gla- 

sova, ali su hrvatski zastupnici s njim na 
čelu apstinirali od djelovanja u Skupštini. 
Jedno od njegovih temeljnih političkih 
stajališta bilo je da se postojeća višenaci- 
onalna država, izložena prevlasti jednog 
naroda, mora preustrojiti ako želi opstati. 
Kako bi riješio hrvatsko pitanje u Kraljevi- 
ni Jugoslaviji, nakon višemjesečnih prego- 
vora s premijerom Dragišom Cvetkovićem 
sklopio je 26. VIII. 1939. sporazum kojim 
je osnovana Banovina Hrvatska, HSS je 
ušao u vladu, a Maček je postao njezinim 
potpredsjednikom. U vrijeme pregovora 
oko teritorija više delegacija bačkih Hr- 
vata činilo je pritisak na njega i vodstvo 
stranke da se Baranja i dijelovi sjeverne i 
zapadne Bačke s brojnijim hrvatskim sta- 
novništvom uključe u Banovinu. Iako je 
sporazum osigurao Banovini znatan stu- 
panj autonomije, smatrao ga je privreme- 
nim te da će njezin konačni opseg ovisiti o 
budućem preustroju države. Među Hrvati- 
ma u Bačkoj bilo je kritičara potpisivanja 
sporazuma. Međutim najveći dio članstva 
stranke u Bačkoj ostao mu je vjeran te su 
nastavili s aktivnostima da se naknadno 
proširi opseg Banovine uključivanjem ko- 
tareva Subotica, Sombor, Apatin i Odžaci. 


Josip Vuković Đido i Blaško Rajić s 
Vladkom Mačekom u Zagrebu 1939. 


Manji dio članstva stranke, okupljen oko 
Grge Vukovića, bio je za formiranje poseb- 
ne federalne jedinice Vojvodine. Maček je 
težnje za izdvajanjem baranjskih i bačkih 
Hrvata koristio i kao protutežu zahtjevima 
srpskog stanovništva za izdvajanjem iz Ba- 
novine Hrvatske. Na izborima za senatore 
u Banovini Hrvatskoj 1939. našao se Josip 

Vuković Đido, zastupnik za subotički ko- 
tar, čime je omogućeno da bačko-baranjski 
Hrvati imaju svog predstavnika u Senatu. 
Preko svojih bliskih suradnika bio je dobro 
informiran o njihovu položaju, primao je 
njihova izaslanstva (Josip Vuković Đido, 
Mićo Skenderović, Mihovil Katanec i dr), 
a često im je slao svoje izaslanike Ivana 
Pernara, Barišu Smoljana, Josipa Torbara, 
Ljudevita Tomašića i dr. 


Nakon vojnoga puča 27. III. 1941. ostao 
je potpredsjednik u vladi generala Dušana 
Simovića. Odbio je je njemačku ponudu da 
proglasi odcjepljenje Hrvatske pod njemač- 
kom zaštitom. 


Nakon proglašenja NDH najprije je 
pozvao na lojalnost, ali se politički pasi- 
vizirao. Smatrao je da će nakon pobjede 
savezničkih snaga HSS preuzeti vlast u 
Hrvatskoj te se zauzimao za »politiku če- 
kanja« odbijajući suradnju i s partizanima 
i s ustašama. Zbog njegovih demokratskih 
nazora i političkog utjecaja vlasti NDH 
zatvorile su ga u listopadu 1941. u kon- 
centracijski logor Jasenovac, a od ožujka 
1942. bio je u kućnome pritvoru na svojemu 
imanju u Kupincu. Iako se članstvo stranke 
u Bačkoj pasiviziralo, postojali su povre- 
meni kontakti s bačkim prvacima preko 
posrednika. Nakon napada Sila Osovine 
na Jugoslaviju u travnju 1941. delegirao 
je Jurja Krnjevića na mjesto potpredsjed- 
nika vlade Kraljevine Jugoslavije u ino- 
zemstvu, koji je trebao dobiti jamstva za 
obnovu statusa i novih granica Banovine 
Hrvatske nakon rata, pri čemu je ona tre- 
bala uključivati i bačke Hrvate Bunjevce 
i Šokce. Na istom je tragu Krnjević 1943. 
pri Ratnoj savezničkoj vladi u Londonu 
obrazlagao teritorijalna očekivanja stranke 
pri formiranju federalne Jugoslavije nakon 
rata, koja su uključivala dijelove Bačke »od 
istočnoga ruba grada Subotice na sjeveru 
do međe kotareva Bačka Palanka i Novi 
Sad na Dunavu« s argumentacijom »da su 
Hrvati pretežni slavenski element u tom 
dijelu Vojvodine«. 


U svibnju 1945. otišao je u emigraciju, 
isprva u Francusku, a 1947. u Washington, 
gdje je radio kao voditelj slavenskog odjela 


Kongresne biblioteke. Dok je dio članova 
HSS-a iz Bačke poslije rata prišao proku- 
munističkome HRSS-u, drugi dio članstva 
ostao je vjeran Mačeku, a predvodio ih je 
Josip Vuković Đido. U inozemstvu je zastu- 
pao ideju da bi Jugoslaviju trebalo urediti u 
duhu sporazuma iz 1939., a od 1956. isticao 
je da bi je valjalo preustrojiti na konfederal- 
nom načelu. 


Napadan je u emigrantskom tisku da se 
1929. tajno sporazumio s madžarskim poli- 
tičarima kako će u slučaju osnutka neovisne 
Hrvatske odustati od Bačke i od bačkih Bu- 
njevaca, koje je navodno trebao uvjeriti da 
se priznaju Madžarima. Reagirao je 1962. 
otvorenim pismom objavljenim u časopisu 
Studia Croatica, u kojem je zanijekao te 
tvrdnje i istaknuo kako je Bunjevce smatrao 
Hrvatima otkako je »politički počeo misliti«. 


Napisao je memoare U borbi za slobodu 
(In the Struggle for Freedom, 1957., hrvat- 
sko izdanje Memoari, 1992). Njegovi po- 
smrtni ostaci preneseni su u Hrvatsku 1996. 
i položeni na zagrebačkom groblju Mirogoj. 


Lit.: (***), Dr Vlatko Maček i njegovi saradnici u 
Vojvodini, Sombor, 1936; R. Horvat, Hrvatska na 
mučilištu, Zagreb, 1942; Lj. Boban, Maček i poli- 
tika Hrvatske seljačke stranke 1928.-1941., Zagreb, 
1974; M. Čović, Bački Bunjevci i Šokci na hrvat- 
skoj varijanti, Hrvatska revija, 1/1976, Miinchen; 
F. Jelić-Butić, Hrvatska seljačka stranka, Zagreb, 
1983; Hrvatski leksikon, 2, Zagreb, 1996; H. Mat- 
ković, Povijest Hrvatske seljačke stranke, Zagreb, 
1999; N. Prpić, Dr. Juraj Krnjević: Tri emigracije 
I. Razgovori-pisma-prilozi, Zagreb, 2004; Hrvat- 
ska enciklopedija, 6, Zagreb, 2004; https://hbl. 
Izmk.hr/clanak.aspx?id=11875 (pristupljeno 16. X. 
2020). 

S. Bačić iM. Bara 


MAČKA, manje željezno sidro ili trokraka 
kuka povijenih vrhova koja služi za vađe- 
nje otpaloga kabla, užeta ili lanca iz bunara. 
Izrađivali su je kovači, ali ako je na sala- 
šu nije bilo, salašari su je pravili priručno 
sami. Za to su iskoristili stare vile s četiri 
paroška (kraka), koje bi naizmjenice posa- 
vijali na suprotne strane. Potom bi se takve 
vile svezale za uže i spustile u u bunar te 
su se vukle po dnu bunara dok se na njih 
ne bi zakvačilo ono što je palo u bunar i 
izvuklo van. 


MAČKOVIĆ 


Lit.: M. Peić, G. Bačlija, Rečnik bačkih Bunjevaca, 
Novi Sad — Subotica, 1990; A. Sekulić, Rječnik 
govora bačkih Hrvata, Zagreb, 2005; A. Stantić, 
Rječnik manje poznatih riječi i izraza, Klasje na- 
Ših ravni, 7—8/2013, Subotica. 

P. Skenderović 


MAČKA I MIŠ, dječja bunjevačka igra. 
Djeca se uhvate za ruke i oblikuju krug. 
Jedno je dijete miš i ono se nalazi u kru- 
gu, a drugo je mačka i nalazi se izvan 
kruga. Igra se sastoji u tome da mačka na- 
stoji uhvatiti miša te juri oko kruga kako 
bi pronašla rupu u krugu kroz koju bi se 
mogla provući, dok miš bježi unutar kruga 
što dalje od mačke. Igrači koji se drže za 
ruke zatvaraju prolaze primičući se jedan 
drugomu kako bi otežali i onemogućili 
mački prolazak u kruga. Ako se dogodi 
da mačka uspije ući u krug i uhvati miša, 
tada njih dvoje staje u krug, a bira se drugo 
dvoje djece koje će biti mačka i miš. Prema 
drugom obrascu igre, miš može bježati iz 
kruga, oko kruga i u krug, a igrači mu u 
krugu pritom otvaraju prolaze, dok ih mač- 
ki zatvaraju. Kada je miš uhvaćen, biraju 
se novi miš i mačka. 


Lit.: M. Evetović, Kulturna povijest bunjevačkih i 
šokačkih Hrvata, Subotica, 2010. 


P. Skenderović 


MAČKOVIĆ, Angela (Angelina) (Su- 
botica, 3. VII. 1883. — Palić, 17. 1. 1966.), 
slikarica i grafičarka. Jedna je od šestero 
djece arhitekta Titusa Mačkovića i Kata- 
rine, rođ. Manojlović. Sestra je Benedeka 
Mačkovića. Talent za umjetnost naslijedila 
od oboje roditelja. O njezinoj majci ostalo 
je zabilježeno da se bavila glazbom i da 
je u veljači 1887. na dobrotvornoj Besedi 
Dobrotvorne zadruge Srpkinja iz Suboti- 
ce s opernim pjevačem Stevanom Deska- 
ševim iz Zagreba izvodila pjesme i arije 
uz suradnju direktora subotičke muzičke 
škole Ferenca Gaala. Vjenčala se 1901. s 
Viktorom Binderom, veleposjednikom 
iz Velikoga Bečkereka (danas Zrenjanin), 
ali brak nije dugo trajao. Slikanje je ljeta 
1904. na Paliću učila od prve subotičke 
akademske slikarice Jelene Čović. Jedan 
od njezinih rijetkih sačuvanih akvarela na 
svili s motivom kumašica (maćuhica, dan- 

i-noć) u vazi nalazi se u zbirci Gradskoga 
muzeja Subotica. Predložak za sliku bila je 
razglednica njemačke slikarice cvijeća Cat- 
harine Klein (1861. —1929.), čiji su se radovi 
reproducirali u obliku razglednica, kalen- 
dara i na keramici te su se preslikavali 1 
u subotičkoj sredini. U Miinchenu se ško- 
lovala kod slikara Juliusa Extera i Fritza 
Haasa 1911.-13. Tu su nastala i njezina dva 
crteža iz umjetničke zbirke Gradskoga mu- 
zeja Subotica Portret žene (1912.) i Starac 
(1913.). Zbog toga podatka, ali i zbog svojih 


A. Mačković, Starac, 1913., 
Gradski muzej Subotica 


likovnih kvaliteta, ta dva rada imaju poseb- 
no mjesto. Posebna je i uljana slika Pletilja 
(oko 1910.-13.) iz zbirke Gradske knjižnice 
Subotica. Zbog plenerističkih tendencija te 
slike svrstavaju je u skupinu rijetkih pred- 
stavnika impresionizma s ovih prostora 
(zajedno sa Stipanom Kopilovićem). Slika 
je inkorporirana u širi kontekst 1994. na 
izložbi autora Stanislava Živkovića Srpski 
impresionisti u Galeriji SANU u Beogradu. 
Autorica se također može smatrati jednom 
od prvih predstavnica moderne umjetničke 
grafike na području Vojvodine. Grafika s 
detaljem Palića, koja se nalazi u zbirci Za- 
vičajne galerije dr. Vinko Perčić u Suboti- 
ci, te grafika s prikazom detalja Miinchena, 
danas u zbirci Gradskoga muzeja Subotica, 
dokaz su njezine grafičke vještine koju je 
s vremenom potpuno zapostavila. Zbog 

materijalnih poteškoća roditelja 1913. pre- 
daje subotičkoj gradskoj upravi molbu za 
stipendiju, ali je ne dobiva te je primorana 
napustiti studij. Vraća se u rodni grad i živi 
od slikarskih radova, pretežito portreta, 
čija umjetnička razina s vremenom opada. 
Do kraja Drugoga svjetskoga rata stanuje 
na Paliću u obiteljskoj vili, isprva zajedno 
sa sestrom Leonom. Otac im umire 1919., 
majka 1920., sestra Ana (Babika) 1923., za- 
tim i sestra Leona 1933., a brat Beno 1946. 
Gradsko joj vijeće 1932. dodjeljuje mjeseč- 
nu materijalnu pomoć od 150 dinara, koju 
1940. podižu na 300 dinara. Tada se već 
žali na oslabljeni vid. U međuratnom raz- 
doblju sudjeluje u likovnom životu Suboti- 
ce: s Jelenom Čović siječnja 1925. otvara 
slikarsku školu u Prokesovoj palači, izlaže 
s njome i s Martinom Džavićem 1927. na 
Izložbi bunjevačkih umjetnika u vestibulu 
Gradske kuće te sudjeluje s grafikom na 
Izložbi bačkih umjetnika u organizaciji dr. 
Jovana Milekića u Subotici 1932. Kolekci- 
onar i bankar dr. Milekić u svojoj Bačkoj 
galeriji 1929. posjeduje 11 njezinih djela, a 
1931. — 16. Ti njezini radovi neće postati 
nakon Drugoga svjetskoga rata dio zbirke 
Gradskog muzeja Subotica, poput drugih 
djela bunjevačkih slikara iz Milekićeve ko- 
lekcije. Nakon završetka rata oduzeto joj je 
pravo na stanovanje u vili na Paliću, ali je 
prihvaća obitelj Ljubibratić, u čijoj pudar- 
skoj kućici kraj vile »Ljubibratić« živi od 
socijalne pomoći do kraja života. Privatno 
se i dalje bavi pedagoškim radom. Kameni 
križ na njezinu grob na Paliću postavio je 
jedan od njezinih učenika, kasniji subotič- 
ki kolekcionar Mihajlo Mića Jaramazović. 
Sačuvana su samo malobrojna njezina 
djela. U javnim zbirkama, osim portreta 
— među kojima se ističu Portret Jelene Čo- 
vić (1951.) — te grafike s urbanim pejzažem 
u umjetničkom fondu Gradskoga muzeja 
Subotica, kao i slike Pletilja u subotičkoj 
Gradskoj knjižnici, nalazi se sedam njezi- 
nih radova u Zavičajnoj galeriji dr. Vinko 
Perčić te Portret Dore Gerber u Gradskom 
muzeju Bečeja. 


Lit.: Beszeda, Bdcskai Ellenor, 23, 1. 1887, Sza- 
badka; Eljegyzćs, Bdcskai Friss Ujsdg, 6. VIII. 


1901, Szabadka; Eljegyzćs, Bacskai Ellenor, 8. 
VIII. 1901; Eskiivć, Bacskai Ellenor, 13. X. 1901; 
J. Milekić, Slikarstvo u oslobođenoj Subotici, 
Književni sever, 11/1933, Subotica; B. Vojnić Haj- 
duk, Umrla je Čović Jelena akademski slikar, Hr- 
vatska riječ, Subotica, 5. X. 1951; B. Vojnić Haj- 
duk, Podaci o likovnim umjetnicima i amaterima 
u Subotici, Kalendar Hrvatska riječ za prestupnu 
1952 godinu, Subotica, b.g.; Popis prinovljenih 
slikarskih i vajarskih dela u vojvođanskim muze- 
jima i galerijama slika od 1963. do 1975. godine, 
4, Novi Sad, 1978, 12; A. Baranji, Slikarstvo u 
Subotici 1900-1944, Slikarstvo u Vojvodini 1900— 
1944, Novi Sad, 1991; T. Gajdos, Szabadka 
kepzomitveszete, Szabadka, 1995; Donacija dr 
Vinka Perčića : Umjetnine zavičajne zbirke, Subo- 
tica, 1996; B. Duranci, Vađbanja i Vojvođani, Su- 
botica, 1996; O. Kovačev Ninkov, Slike među 
knjigama. Slike i skulpture Gradske biblioteke 
Subotica, Ex Pannonia, 9-10, Subotica, 2006; G. 
Prčić Vujnović, V. Aladžić, M. Grlica, Gradotvor- 
ci : Vdrostermetok, 2, Subotica 2006; V. 
Balazs-Arth, Delvideki magyar kćpzomuiveszeti 
lexikon, Budapest, 2007; K. Korponaić, Angelina 
Mačković : Dama okružena tajnama, Rukovet, 
7-8/2009, Subotica; M. Evetović, Kulturna povi- 
jest bunjevačkih i šokačkih Hrvata, Subotica, 
2010; O. Kovačev Ninkov, Lica vremena. Portreti 
umetničke zbirke Gradskog muzeja Subotica, Su- 
botica, 2013; O. Kovačev Ninkov, Angelina Mač- 
ković i slikanje na svili, u: O. Kovačev Ninkov, Lj. 
Vuković Dulić, Secesija u subotičkim javnim zbir- 
kama, Subotica, 2013. 

O. Kovačev-Ninkov 


MAČKOVIĆ, Antun (Subotica, 13. VI. 
1940. — Subotica, 12. VIII. 2000.), liječ- 
nik. Sin je Kolomana i Gizele, rođ. Far- 
kas. Osnovnu školu, nižu muzičku školu 
— odsjek za klavir te gimnaziju završio je 
u Subotici. Kao mladić na poziciji beka 
igrao je nogomet u omladinskoj momča- 
di Zvezde, kako se tada zvala Bačka. Na 
Medicinskom fakultetu u Beogradu diplo- 
mirao je 1965. Iste godine počeo je obav- 
ljati vježbenički liječnički staž u Gradskoj 
bolnici u Subotici, koji je završio 1970., 
nakon čega se zapošljava u Domu zdravlja 
u Subotici. Specijalizirao je opću medici- 
nu. Na početku liječničke karijere radio je 
u Ogranku V. (danas ul. Zmaj Jovina br. 
29) Doma zdravlja, nakon čega je prešao 
raditi u ambulantu Palić. Tu je preuzeo rad 
i u filijalnoj ambulanti na Šupljaku, kamo 
je odlazio tri puta tjedno na pola radnog 
vremena. Nedugo nakon dolaska na Pa- 
lić imenovan je za šefa palićkog ogranka 

Doma zdravlja i na tom je položaju ostao 
do kraja života. Bio je veoma dobar prak- 
tičar, vrstan dijagnostičar, komunikativan, 
susretljiv i srdačan s ljudima, koji su mu 
to uzvraćali povjerenjem i pažnjom. Kao 


Antun 
Mačković 


rukovoditelj bio je poduzimljiv i dobar or- 
ganizator posla. Za nesebičan i samopri- 
jegoran rad dobio je Zahvalnicu Srpskog 
lekarskog društva, Društva lekara Vojvo- 
dine Podružnice Subotica 1995. Tragično 
je preminuo u prometnoj nesreći u krugu 
subotičke bolnice. Pokopan je na Bajskom 
groblju. 


Izvori: Arhiva Opće bolnice Subotica, Personalni 
dosje br. 110/2000; Osobna arhiva i kazivanje sina 
Igora Mačkovića; Kazivanje sestre Agneze Mač- 
ković; Kazivanje Mirka Molnara iz Subotice. 


M. Sente 


MAČKOVIĆ, Benedek (Beno, Benco) 
(Subotica, 31. III. 1886. — Subotica, 16. V. 
1946.), inženjer, arhitekt. Sin je arhitekta 
Titusa Mačkovića i Katarine, rođ. Manojlo- 
vić. Brat je slikarice Angele Mačković. Od 
školske 1897./98. pohađao je subotičku gi- 
mnaziju. Diplomirao je u Budimpešti 1914. 
Radio kao ovlašteni građevinski inženjer. 
Bio je član Inženjerske komore u Novom 
Sadu. Dioničar je u obiteljskoj tvrtki £lso 
szabadkai gćptegla es cementdru gydr RL, 
koja je poslije 1918. promijenila ime u Prva 
subotička parna ciglana i tvornica cemen- 
tne robe d. d., gdje će nakon 1919. imati 
funkciju poslovnoga direktora. Tijekom 
dvadesetih godina radi u poduzetničkoj 
tvrtki Mačković i Krempotič, a od 1938. 
partner je u firmi Mačković i Kladek, koja 
je imala kao predmet »građenje crkvenih 
zgrada i stanova za svećenike«. Projektirao 
je za nove vlasnike 1928. adaptaciju neka- 
dašnje najamne palače svojega djeda Bene- 

deka Mačkovića u današnjoj Strossmaye- 
rovoj ul. br. 16. Na ideološko-političkom 
planu izjašnjavao se za Madžara i zastupao 
krajnje desna promadžarska stajališta. Su- 
rađivao je u satiričnom subotičkom listu 
Az Ucca (1925.), a bio je glavni i odgovor- 
ni urednik oporbenoga lista Onkormdny- 
zat, pokrenutoga siječnja 1927., u godini 
održavanja općinskih izbora. Obnašao je 
funkciju u gradskoj civilnoj vlasti 1941.-44. 
Stradao je nakon dolaska komunista u valu 
egzekucija bez sudskih presuda protiv tzv. 
»narodnih neprijatelja«. 


Izvor: Povijesni arhiv Subotica F:47. III 28/1928; 
F:451.34.367. 


Lit.: Neven, 7/1898, Subotica; T. Kolozsi, Sza- 
badkai sajt6 (1919-1945), Ujvidek, 1979; S. Mač- 
ković, Industrija i industrijalci Subotice (1918- 
1941), Subotica, 2004; G. Prčić Vujnović, V. 
Aladžić, M. Grlica, Gradotvorci : Varostermetok, 
2, Subotica, 2008; D. Karoly, Memento 1944 — 
1994, Szabadka, 1994. 

S. Mačković i M. Grlica 


MAČKOVIĆ, Benedikt (Benco) (Subo- 
tica, 4. III. 1806. — Subotica, 6. II. 1879.), 
odvjetnik, zemljoposjednik, virilist, politi- 
čar. Sin je Antuna i Angele, rođ. Mamužić. 
Otac je znamenitoga gradskoga arhitekta 
Titusa. Osim njega u braku s Mariom Va- 
sas (oko 1824. — 1891.), s kojom se vjenčao 
1842., rođena su i njihova djeca: Heresilia 
Benedikta Amalia (1843. — 1866.), Valeria 
Hermina Maria (1845. — 1894.), Izabella 
Creratina Angelica Anna Jozefa (1846. — 
2), Leontina Josepha Helena (1853. — 2), 
Ascellina Desideria Hildegarda (1856. — 
1886.) i Melania Flavia Rebeka (1858. — 2). 
Dokumenti ga spominju kao prokatora 
(1834.), koji je zarađeni novac ulagao u ku- 
povinu zemlje i kuća (placevi na mjestima 
današnjih zgrada u Strossmayerovoj ulici 
br. 14 i 16). Član gradskoga magistrata po- 
stao je 1843. Početkom Revolucije među 
potpisnicima je Smjernica (Iranyzat), koje 
su u Subotici izdane 24. III. 1848. i kojima 
se pokušavaju spriječiti različita tumačenja 
Dvanaest točaka, programa revolucionarne 
peštanske omladine od 15. III. 1848. Dobro 
se snalazeći u postrevolucionarnim doga- 

đajima, nakon uspostave nove austrijske 
krunske zemlje Vojvodstva Srbije i Ta- 
miškoga Banata 1849., s kraćim prekidom, 
od kolovoza 1849. do siječnja 1851., bio 
je glavni gradski kapetan Subotice. Tu je 
dužnost preuzeo od oca. Na njoj se isticao 
velikom revnošću prema zahtjevima novih 
vlasti. Nakon što je 1870. uvedena instituci- 
ja virilizma u lokalnim predstavničkim ti- 
jelima, bio je jedan od 112 Subotičana koji 
su mjesto u gradskoj skupštini stekli na 
temelju visine plaćenoga poreza. Politički 
je pripadao Stranci krajnje ljevice (kossut- 
hovcima), što je bio vjerojatni razlog zbog 
čega ga je u više navrata uvredljivo napa- 
dao Kalor Milodanović, inače prijeke na- 
ravi, koji je bio pristaša Deakove stranke 
(»desne strane«). Aludirajući na njegovu 
nekadašnju dužnost gradskoga kapetana, 
nazivao ga je »sidim bekrijom« te da je 
bio »trulež i kadgodašnji despot Subotica 
varoši, koji je kadgod strašilo bio cile va- 
roši skojim gotovo da su matere svoju dicu 
plašili«. 


Benedikt Mačković 


Bio je jedan od malobrojnih bunjevač- 
kih intelektualaca svojega vremena. Su- 
botički »redovni dopisnik« Bunjevačkih i 
šokačkih novina istaknuo ga je 1872. kao 
nacionalno svjesnoga Bunjevca i jednoga 
od samo 14 članova gradske skupštine 
Bunjevaca i Srba koji su znali madžarski 
jezik, dok preostala 73 nisu znala jezik na 


kojem su održavane skupštinske sjednice. 
Financijski je pomogao tiskanje Tolmača 
izvornih, književnih i zemljopisnih jugo- 
slovenskih riči (Subotica, 1870.) Ambrozija 
Šarčevića. U prvoj polovini 1870-ih odbio 
je nekoliko poziva biskupa Ivana Antuno- 
vića da preuzme rukovođenje nacionalnim 
preporodom kod Bunjevaca (»kormilo na- 
rodnog zastupanja na polju obraženosti«), 
koji je tražio osobu koja »zna i smije po- 
gledati u oči svakom, koji u ime zakona 
dolaze«, tj. koja je dio aparata vlasti kako 
bi preporodnoj akciji pribavio veću zašti- 
tu, legitimitet i potporu. Antunović ga je 
nazivao »mužem svestranog rasuđivanja«, 
hvalio njegovu »duboku uviđavnost« i 
kako je »od mladosti poštivana starina«: 
»Kao mladić imao sam priliku Vas upo- 
znat, i poštivat, rada Vaše obraženosti i 
velike znanosti kojoj onda para u Subati- 
ci nisam poznavao.« Ipak, Mačković nije 
promijenio mišljenje ni nakon pisama koja 
mu je istim povodom slao Ambrozije Šar- 
čević, koji mu se obraćao s »dragi prijate- 
lju, vrlo uvaženi rodoljube«, a potpisivao 
kao njegov »velepoštovač«. Kao razlog za 
odbijajući stav naveo je bojazan da Antu- 
nović želi »bunjevačkim jezikom podkrie- 
plivati u bunjevcima duh magjarski«, iza 
čega bi zapravo moglo stajati nepovjerenje 
prema Kalačko-bačkoj nadbiskupiji iz koje 
je Antunović dolazio i njezinim madžari- 
zacijskim nastojanjima. Umjesto toga više 
puta je putovao Europom, među ostalim i 
sa zetom Gyorgyem Gulnom na svjetsku 
izložbu u Pariz 1867. i druge europske ze- 
mlje. Koju godinu poslije istim putovima 
putovao je i njegov sin Titus kao student 
arhitekture. 


Izvori: Povijesni arhiv Subotica, F:2.3.A.8/pol. 
1848/I; F.2.1690/p01g.1867. 


Lit.: M. Grlica, Tribun tražio naslednika, Pro me- 
moria, 8, Subotica 1990; G. Prčić Vujnović, V. 
Aladžić, M. Grlica, Gradotvorci : Varostermetok, 
2, Subotica, 2008. 

M. Grlica 


MAČKOVIĆ, Franjo (Bikovo, 14. VI. 
1950.), samouki kipar, biciklist. Rođen je u 
obitelji Bele i Vere, rođ. Šujić Tarčić. Ubr- 
zo nakon njegova rođenja obitelj se seli s 

Bikova na Palić, gdje je završio osnovnu 

školu. Srednju školu učenika u privredi, 
smjer ratar traktorist, završio je u Suboti- 
ci. Radio je kao vozač u vodoprivrednom 

poduzeću DTD (Dunav-Tisa-Dunav) u 

Subotici 1971.-2011., kada odlazi u mi- 
rovinu. Nakon što se vratio s odsluženja 
vojnoga roka 1971. postaje član Kluba sli- 
kara amatera, koji djeluje pri Radničkom 

sveučilištu (danas Otvoreno sveučilište) u 

Subotici. Jedan od likovnih pedagoga bio 

mu je tada i keramičar Ivan Jandrić, pod 

čijim je nadzorom usavršavao svoje zna- 
nje. Izrađivao je figure u drvetu, rezbario 

portrete, crtao i pravio gipsane figure, u 

prvom redu poprsja. U Klubu slikara 

amatera radi 1971.-85., kada postaje član 

Grupe Q, koju vodi Istvan Torok. Nakon 

odlaska iz nje radi samostalno. Imao je 

više samostalnih i kolektivnih izložaba. 
Za privatne i javne prostore izradio je više 

skulptura. U dvorištu Blaška Gabrića, tzv. 
Mini Jugoslaviji, u Subotici nalaze se nje- 
govi radovi biste Josipa Broza Tita, kra- 
lja Aleksandra Karađorđevića i vojvode 

Živojina Mišića u prirodnoj veličini. God. 
2019. na narudžbu obitelji izradio je i fi- 
guru subotičkog sportaša Đure Stantića 

u prirodnoj veličini, koja je postavljena 

u njegovu rodnom kraju Gatu, na počet- 
ku Beogradske ceste, na prostoru neka- 
dašnje »Golupčije pece« ispred »Curine 

mijane«, a za Vinariju Zvonko Bogdan na 

Paliću izradio je kiparsku cjelinu Osam 

tamburaša Janike Balaža i Zvonko Bog- 
dan, dok mu je skulptura Matije Korvina 

postavljena u istoimenoj ulici u Subotici. 
U dvorištu vlastitog doma na Paliću čuva 

više desetaka figura u prirodnoj veličini. 
Jedan se njegov crtež nalazi i u Zavičajnoj 

galeriji dr. Vinko Perčić u Subotici. 

Bavio se i biciklizmom. Trenirao je za 
subotički Spartak 1972.-76., a trener mu 
je bio Gustav Franzer. Bio je prvak Srbije 
1973. godine na tzv. »kontrašu« (biciklu 
bez prijenosnog mehanizma, kod kojeg 
kao kočnica služi okretanje pedala u su- 
protnom smjeru od smjera vožnje) na 80 
km, a kasnije dobiva trkački bicikl s prije- 
nosnim mehanizmom (mjenjačem). Njime 
je vozio utrku Putevima AVNOJ-a. Na pr- 


93 


MAČKOVIĆ 


venstvima Vojvodine osvojio je 2. mjesto 
1973. te 4. mjesto 1974. Živi i radi na Paliću. 


Izvor: Osobni iskaz Franje Mačkovića. 


Lit.: M. Tolimir, Franjin božanski vrt i talent, 
Dani, 7/2018, Subotica. 


Lj. Vuković Dulić i P. Skenderović 


MAČKOVIĆ, Jaša (Jašo, Jakov) (Suboti- 
ca, 23. IX. 1887. — Subotica, 21. VI. 1958.), 
zemljoradnik, političar. Sin je Josipa i Bar- 
bare, rođ. Stipić. Kći mu je dr. Ruža Mač- 
ković. U sklopu nastojanja Ilije Kujundžića 
1919. da osnuje Narodno udruženje, koje 
bi okupljalo sve viđenije Bunjevce, bio je 
jedan od povjerenika za V. kvart (danas: 
Mjesna zajednica Novo selo). Udruženje 
međutim nije osnovano, nego je skupina 
oko Kujundžića neformalno djelovala kao 
Kršćansko i narodno udruženje do 1921. 
Među osnivačima je prosrpske Zemljo- 
dilske kasine u Subotici 28. III. 1921. te je 
član njezina upravnoga odbora i blagajnik. 
Bio je član i dužnosnik Narodne radikal- 
ne stranke te njezina neformalnoga subo- 
tičkoga ogranka Zemljodilske stranke. U 
njihovu stranačkom tjedniku Bačvanin, 
koji je izlazio 1921.-23., jedno je vrijeme 
bio formalni odgovorni urednik, iako ga je 
stvarno uređivao Toša Iskruljev. Na prvim 
i jedinim izborima za tadašnju Oblasnu 
skupštinu Bačke 23. I. 1927., koja je djelo- 
vala do raspuštanja 6. 1. 1929., iz Subotice 
je izabrano deset zastupnika, od kojih četi- 
ri s liste Narodne radikalne stranke. Među 
njima je bio i Jašo Mačković. Nakon izbora 
upisan je kao »zemljodelac« u sastav grad- 
skoga Proširenoga senata. Stanovao je u VI. 
kvartu, u Trumbićevoj ulici (danas: San- 
dora Petčfija) br. 13. Nakon osnivanja Ju- 
goslavenske radikalne zajednice 1935. bio 
je član njezina mjesnoga odbora u Suboti- 
ci. Kada je nakon izbijanja rata u Europi u 
Subotici 1940. formiran sedmočlani Odbor 
za ishranu, koji je trebao voditi računa o 
opskrbi stanovništva hranom, ušao je u 
njegov sastav. 


Izvor: Povijesni arhiv Subotica, F:47. I 112/1927 


Lit.: Neven, 110/1919, Subotica; Zemljodilski ka- 
lendar (sa slikama) za pristupnu godinu 1924., 

Subotica, b. g.; Subotičke novine, 29/1937; J. Šok- 
čić, Subotica pre i posle oslobođenja, Subotica, 
1938; S. Prodanović, Prolog ratnih zbivanja, Ex 
Pannonia, 11, Subotica, 2007; S. Marković, Poli- 
tički život Bunjevaca Vojvodine u Kraljevini SHS 

— Jugoslaviji 1918-1941. godine, Subotica, 2010. 
S. Mačković i V. Nimčević 


MAČKOVIĆ, Pavao (Macskovics, Pal) 
(Subotica, 27. I. 1856. — Kalača 4. III. 
1923.), svećenik. Sin je Fabijana i Cecili- 
je, rođ. Buljovčić. Teologiju je studirao u 
bečkom zavodu Pazmaneum 1876.-79. Za 
svećenika je zaređen 1879. u Kalači. Krat- 
ko vrijeme bio je kapelan u Bikiću (madž. 
Bacsbokod) i svećenik u vojnoj službi. 
Doktor teologije postao je 1881. Veći dio 
svećeničkoga života radio je u nadbiskup- 
skoj kuriji u Kalači. Obavljao je službu 
protokolista i arhivara 1880.-89. Službu 
ceremonijara obavljao je 1887.-91. Naslov- 
nim kanonikom imenovan je 1893., a stvar- 
nim kanonikom 1897. U kalačkom kaptolu 
obavljao je, među ostalim, službe kustosa, 
kantora i lektora te od 1922. do smrti služ- 
bu velikoga prepošta kaptola. Obavljao je 
i službu arhiđakona Potiskoga, Bačkoga 
i Katedralnoga arhiđakonata. Bio je pre- 
fekt nadbiskupske i kaptolske knjižnice u 
Kalači 1899.-23. Naslovnim prepozitom 
sv. Mihovila Arkanđela na Zečjem otoku 
(madž. Nyulak sziget, danas dio Margitina 
otoka na Dunavu u Budimpešti) imenovan 
je 1900., a 1906. papinskim prelatom. Ta- 
kođer je obavljao službe vezane za školska 
vijeća u Kalačko-bačkoj nadbiskupiji. Na- 
kon smrti iza njega je ostala zaklada u vri- 
jednosti od 8000 penga. 


Lit.: A. Lakatos (ur.), A Kalocsa-Bdcsi Foegyhdz- 
megye tortenetisematizmusa 1777-1923 : Schema- 
tismus historicus cleriarchidioecesis Colocensis 
et Bacsiensis 1777-1923, Kalocsa, 2002; https:// 
archivum.asztrik.hu/2g=oldal/macskovics-pal 

D. Skenderović 


MAČKOVIĆ, Ruža (Subotica, 16. VII. 
1923. — Subotica, 24. VII. 1979.), liječnica. 
Kći je Jaše i Ane, rođ. Švraka. Osnovnu 
školu i gimnaziju završila je u Suboti- 
ci, gdje je maturirala 1941. Iste je godine 
upisala Medicinski fakultet u Budimpešti, 
gdje je do 1944. završila šest semestara. 


U Suboticu se vraća 1945. te u prosincu iste 
godine nastavlja studij medicine upisavši V. 
semestar na Medicinskom fakultetu u Za- 
grebu. Ondje je i diplomirala 1949. Iste je 
godine postavljena za liječnicu vježbenicu 


Ruža 
Mačković 


u Gradskoj bolnici u Somboru. Poslije radi 
u Sektorskoj ambulanti u Šidu 1949.-50., 
a od 1952. u Gradskoj bolnici u Subotici. 
Specijalizirala je oftalmologiju te je na 
Medicinskom fakultetu u Zagrebu s ocje- 
nom odličan položila specijalistički ispit iz 
okulistike u ožujku 1956., a u lipnju iste 
godine stručni ispit za liječnike specijaliste 
u Beogradu. Nakon toga radila je u očnoj 
ambulanti Gradske bolnice u Subotici. Ti- 
jekom rada kontinuirano se usavršavala po- 
kazujući posebno zanimanje za liječenje 
trahoma. Svjetska zdravstvena organizaci- 
je dodijelila joj je dvomjesečnu stipendiju 
za izučavanje trahoma u Alžiru, Maroku, 
Španjolskoj i Švicarskoj 1960. Usavršava- 
la se i na očnoj klinici u Beogradu. Zbog 
teške bolesti otišla je u prijevremenu bole- 
sničku mirovinu 1976. 


Izvor: Arhiva Opće bolnica Subotica, Personalni 
dosje br. 39/1976. 
M. Sente 


MAČKOVIĆ, Stevan (Subotica, 16. X. 
1959.) povjesničar, arhivist. Sin je Lajče 1 
Stane, rođ. Piuković. U Subotici završava 
osnovnu školu i gimnaziju. Diplomirao je 
povijest na Filozofskom fakultetu u Novom 
Sadu 1984. Najprije je radio u Gradskom 
muzeju Subotica, a zatim kao asistent na 
predmetu Povijest Jugoslavije na Filozof- 
skom fakultetu u Novom Sadu 1985.-88. 
Nakon tzv. jogurt-revolucije u Novom Sadu 
u listopadu 1988. krajem godine vraća se u 
Suboticu te predaje povijest u OŠ 25. maj 


MAČKOVIĆ 


(danas: OŠ Sv. Sava). Početkom 1992. pre- 
lazi u Povijesni arhiv Subotica, gdje radi do 
danas — dužnost ravnatelja obnaša od 2001., 
a zvanje arhivskoga savjetnika stekao je 
2009. Osim arhivistikom bavi se istraživa- 
njima zavičajne povijesti, iz koje objavljuje 
historiografske radove, mahom u domaćim, 
ali i u inozemnim časopisima. Objavio je 
više od 200 bibliografskih jedinica — člana- 
ka, studija i leksikografskih priloga. Autor 
je studije Industrija i industrijalci Subotice 
(1918-1914), za koju je 2006. dobio nagradu 
Dr. Ferenc Bodrogvdri, te knjige o civil- 
nim žrtvama u Subotici nakon Drugoga 
svjetskoga rata Szabadka ćes a felszabadu- 
las utdn (1944-1945) aldozatul esett polgdri 
szemelyek (2017.). Suautor je još četiriju 
monografija iz gradske povijesti. U okvi- 
ru kulturno-prosvjetne djelatnosti Povije- 
snoga arhiva u Subotici pokrenuo je 2008. 
održavanje godišnje stručne međunarodne 
konferencije Subotički arhivski dani. Ra- 
dio je na postavkama nekoliko izložaba iz 
arhivskoga gradiva. Član je uredništva ča- 
sopisa Ex Pannonia od pokretanja 1996. te 
glavni urednik od 2003. Sudionik je veće- 
ga broja stručnih konferencija i skupova u 
zemlji i inozemstvu. Od 2012. na svojemu 
blogu https://subotickaistorija.wordpress. 
com/ objavljuje brojne priloge o različitim 
temama iz povijesti Subotice. 


Članke i studije o bunjevačkim Hrvati- 
ma objavljivao je u subotičkim časopisima 
i listovima Rukovet (Gradski bibliotekari 
Mijo Mandić i Rade Lungulov, 6-7/1994; 
Dnevnik partizana, od Subotice do Blaj- 
burga (Bleiburg), 9-12/2011), Bunjevačke 
novine (Stipan Matijević, prvi gradonačel- 
nik Bunjevac, br. 4, 1999; Vranje Sudarević, 
br. 5, 1999; Gradonačelnik Stipić i lokalna 
samouprava, br. 6, 1999; Gradonačelnici 
malih ovlaštenja, br. 7, 1999), Klasje na- 
ših ravni (Jedno izvješće o Bunjevcima 
iz 1934., 5-6/2004; Političko djelovanje i 
učinak Josipa Vukovića Đide 1926-1941., 
1-2/2005; Obilježavanje tisućugodišnjice 
hrvatskog kraljevstva u Subotici, 3-4/2005; 
Tri subotičke matice : Subotička matica, 
Bunjevačka prosvetna matica i Matica su- 
botička, 3-4/2006; Stjepan Podhorsky u 

dva projekta: Crkve u Maloj Bosni i Đur- 
đevcu, 11-12/2006; Položaj Bunjevaca Su- 
botice između dva svjetska rata, 1-2/2009; 
Matija Evetović kao paradigma položaja 
Bunjevaca Hrvata u Subotici, 3-4/2009; 
Kratak pregled fondova hrvatske proveni- 
jencije, 9-10/2009; Iz povijesti svakodne- 
vice, 3-4/2010; Subotica 1933. godine po 
izvješću Kulturno-socijalnog odjela gra- 
da, 7-8/2010; Kako je Lazar Stipić 1926. 
planirao prodaju madžarskih umjetnina, 
1-2/2011; Svjedočanstvo o odnosu polici- 
je prema hrvatskim prvacima u Subotici 
uoči parlamentarnih izbora 1925., 1-2/2012; 
Sportske, nogometne i ostale igre, u povo- 
du četvrt stoljeća Bačke (1926.), 3-4/2012; 
Gradska kuća i Subotica (1902.-1941.) tra- 
janje i promjene, 7-8/2012; Kratak pregled 
djelovanja franjevaca u Subotici od 1339. 
do 1769., 11-12/2012; Dio foto ilustracija 
u tri sveska Danice iz 1942., 1943. i 1944. 
godine, 1-2/2013; Gdje su u Subotici poka- 
pani vojnici iz Hrvatske, a gdje Subotičani 
u Hrvatskoj za vrijeme velikog rata (1914- 
1919), 5-8/2014; Upisi u Matičnu knjigu 
umrlih (1914.-1919.) subotičkog Matičnog 
ureda poginulih vojnika bunjevačkih Hr- 
vata (A-B), 9-12/2014; Upisi u matičnu 
knjigu umrlih (1914.-1919.) subotičkog 
matičnog ureda poginulih vojnika bunje- 
vačkih Hrvata (Od Katancsics Andrasa, 
do N), 1-4/2015; Upisi u matičnu knjigu 
umrlih (1914.-1919.) subotičkog matič- 
nog ureda poginulih vojnika bunjevačkih 
Hrvata (N-S), 1-4/2016; Upisi u matičnu 
knjigu umrlih (1914.-1919.) subotičkog ma- 
tičnog ureda poginulih vojnika bunjevač- 
kih hrvata (Sz-Z), 5-12/2016; Petar Pekić 
i Subotica u njegovo doba, 1-4/2018 [i u: 
1-3/2019]; Prothocolum Oppidi Cameralis 
Regio Privelegati - Szent Maria, Atnehac 
Szabatka Vocati (1743-1745), 9-10/2018), 
Godišnjak za znanstvena istraživanja 
Zavoda za kulturu vojvođanskih Hrvata 
(Ulomci za povijest Subotice u 1925. go- 
dini, br. 3, 2012; Civilne žrtve među bu- 
njevačkim Hrvatima nakon oslobođenja 
(1944.-1946.), br. 5, 2013. [i u: Klasje naših 
ravni, 1-4/2017]), Ex Pannonia (Mijo Mir- 
ković, Subotica i Pravni fakultet u prvim 
godinama njegovog dolaska, br. 17, 2013); 


96 


Revija Dužijanca (O počecima Dužijance i 
Katoličkog divojačkog društva, br. 1, 2014), 
u zagrebačkoj Hrvatskoj reviji (Proslava 
250. obljetnice doseljavanja veće skupine 
Bunjevaca (1686-1936), 3/2005 [i u: Godiš- 
njak za znanstvena istraživanja Zavoda za 
kulturu vojvođanskih Hrvata, br. 1, 2009]; 
Hrvatski katolički orao — Subotica, 4/2007 
[i u: Klasje naših ravni, 3-4/2007: Hrvat- 
ski katolički orao — Subotica kroz arhivsko 
gradivo]), u Vukovarskom zborniku (Bački 
Bunjevci i Šokci između dvaju svjetskih 
ratova, br. 8, 2013) te osječkom Glasniku 
Arhiva Slavonije i Baranje (Pregled fondo- 
va kojima u imenu stoji pridjev hrvatski i 
drugih od značaja za izučavanje Bunjevaca 
bačkih Hrvata u Povijesnom arhivu Subo- 
tica, br. 12, 2013). 


INDUSTRIJATINDUSTRIJALCI * 
5 SUBOTICE (19181941) 


S. Mačković, Industrija i industrijalci 
Subotice (1918-1941), Subotica, 2004. 


Radove o bačkim Hrvatima objavio je 
i u više zbornika: Urbani Šokci (Bunjevci 
Subotice između dva svjetska rata, br. 1, 
2006 [i u: Klasje naših ravni, 1-2/2009: Po- 
ložaj Bunjevaca Subotice između dva svjet- 
ska rata]: Život i djelo dr. Matije Evetovića 
kao paradigma položaja Bunjevaca u Su- 
botici, br. 3, 2009 [i u: Klasje naših ravni, 
3-4/2009: Matija Evetović kao paradigma 
položaja Bunjevaca Hrvata u Subotici], 
Identitet bačkih Hrvata (Zagreb-Subotica, 
2010: Bački Bunjevci između Beograda i 
Zagreba (1918.-1941.) [i u: Croatian — Ser- 
bian Relations; Resolving Outstanding 
Issues : Srpsko-hrvatski odnosi: Rešavanje 


otvorenih pitanja, Golubić-Petrovaradin, 
2012; Klasje naših ravni, 1-4/2018]), Hrvati 
u Vojvodini identitet(i), procesi i društvene 
aktivnosti (Zagreb-Subotica, 2012: Bunjev- 
ci u subotičkim tijelima vlasti (1918.-1929.), 
[i u: Klasje naših ravni, 3-4/20131, Bunjev- 
ci u vremenskom i prostornom kontekstu 
(Zagreb, 2014: Utjecaji državne ideologi- 
je i prakse na subotičke Bunjevce (1918.- 
1941.)), Dani Balinta Vujkova (2011.-2012., 
Subotica, 2013: Društveno ozračje u Su- 
botici na prijelazu 20-30-tih godina XX. 
stoljeća; 2015.-2016., Subotica, 2016: Petar 
Pekić, život i djelo), Misaona popudbina 
Tome Vereša (Subotica, 2016.: Doprinos 
Tome Vereša historiografiji o Bunjevcima 
na primjeru monografije Bunjevačko pita- 
nje danas), Franz Vaniček i vojnokrajiška 
historiografija (Slavonski Brod, 2017: O 
Subotici u Vojnoj granici i Franzu Vaniče- 
ku u djelima Istvana Ivanyija [i u: Klasje 
naših ravni, 5-8/2017]) 


Djela: Industrija i industrijalci Subotice (1918- 
1941), Subotica, 2004; Nastanak i razvoj predškol- 
stva u Subotici (suautor s D. Runje i dr.), Subotica, 
2004; Crveni krst u Subotici 1886 — 2006 (suautor 
s G. Lalija, M. Pece), Subotica, 2006; 60 godina 
delatnosti Istorijskog arhiva Subotica : A sza- 
badkai Tortenelmi leveltdr 60 ćves tevćkenysćge 
(suautor s T. Segedinčev i dr.), Subotica, 2007; 
Gradska kuća Subotica : Varoshdza Szabadka 
1912 — 2012 (suautor s G. Prčić Vujnović i dr.), Su- 
botica, 2012; Szabadka es a felszabadulas utdn 
(1944-1945) dldozatul esett polgdri szemelyek, 
Szabadka, 2017. 

S. Bačić 


MAČKOVIĆ, Titus (Subotica, 15. III. 
1851. — Subotica, 17. LX. 1919.), arhitekt, 
glavni gradski inženjer, poduzetnik, no- 
vinski urednik. Sin je odvjetnika Bene 
(Benedeka)i Marie, rođ. Vasas. Školovao 
se u gimnaziji u rodnom gradu, a Višu re- 
alnu školu završio je u Budimu. Od 1869. 
pohađa studij arhitekture na Polytechni- 
kumu u Ziirichu, zatim je u Aachenu 1872. 
učio o cestogradnji i vodogradnji, a 1873. u 
Beču o izgradnji željeznica i mostova, gdje 
završava i Umjetničku akademiju. Svoju 
diplomu nikada nije nostrificirao. Nakon 
povratka u Suboticu 1874. te služenja voj- 
ske otvara svoj projektantski ured 1876. 
Osnovao je prvu gradsku ciglanu 1879. na 

Bajnatu, kraj Senćanskoga groblja, ostva- 
rujući ideju da opeka bude glavni građevin- 
ski materijal. Uz ciglanu je zatim izgradio 
i svoj novi dom — vilu karakterističnoga 
izgleda poput dvorca s tornjem (danas: Ma- 
sarykova ulica 108). U braku s Katarinom, 
rođ. Manojlović, imao je pet kćeri, od kojih 
je jedna, Angela, bila akademska slikarica 
i kiparica, te sina Benedeka, koji je također 
bio arhitekt. 


Njegova uloga kao gradograditelja bila 
je iznimno važna u razdoblju 1880.-1900., 
kada se Subotica preoblikovala iz palanke 
u grad, u tzv. zlatnom dobu grada. Aktivno 
je sudjelovao u tom procesu nastajanja, go- 
tovo puna tri desetljeća, prije svega kao ar- 
hitekt projektant, zatim kao urbanist vizio- 
nar, a ujedno i kao glavni gradski inženjer 
— tu je funkciju obnašao 1879.-80. i 1884.-90. 
Razdoblje između dvaju mandata glavnoga 
gradskoga inženjera može se smatrati nje- 
govom najplodnijom projektantsko-planer- 
skom fazom, kada na planski zacrtanim re- 
gulacijama i parcelacijama u užem centru 
grada, na do tada neizgrađenim prostorima, 
projektira i izvodi niz objekata — najamnih 
palača, koje će svojim vanjskim izgledom 
i položajem na novonastalim građevinskim 
parcelama trajno obilježiti centar grada i 
utjecati na daljnji proces izgradnje grada, 
budući da su se 1890-ih godina formirale 
danas poznate subotičke gradske ulice i tr- 
govi. Osobito važni njegovi objekti nalaze 
se u tada još nepostojećim ulicama — da- 
našnjoj Strossmayerovoj i Korzu. 


Sa svoja dva projektirana i izvedena 
markantna ugaona objekta u današnjoj 
Strossmayerovoj ulici ujedno određuje i 
daljnju izgradnju u njoj, na objema njezi- 
nim strane. Na istočnoj strani buduću ulicu 
definira objektom za Udruženu banku d. d. 
i štedionicu (1881.-83.), koja poslije dobiva 
naziv Žuta kuća (danas Strossmayerova 
11), a na zapadnoj strani ugaonim objek- 
tom — najamnom kućom Sime Popovića 
(1880.), danas Strossmayerova 2, na uglu 
s tzv. Gomboškim sokakom (danas ulica 
Petra Drapšina). Kako bi ta ulica predstav- 
ljala prostorno-vizualnu cjelinu s dvama 
objektima projektiranima i izgrađenima 

izvan njezine regulacije u dvama naspra- 
mnim urbanim blokovima, postigao je 
jedinstvo dojma cjeline arhitektonsko-ur- 
banističkog izričaja s pročeljima palače 
Stevana Milinovića (1879.-80.) sa sjeverne 
strane (današnja Rudić ul. br. 2), a s južne 
strane najamnom kućom Ferenca Siime- 
gija (1885.), danas Maksima Gorkoga 25. 
Svi su ti objekti izgrađeni na planiranim 
novim regulacijskim linijama, u doba dok 
je sredinom buduće ulice još uvijek tekao 
nezacijevljeni vodotok (niže za oko 1,30 m 
od sada postojeće nivelete kolnika) te su 
odredili njezinu daljnju izgradnju i formi- 
ranje kao cjeline. U toj se ulici izdvaja još 
i najamna kuća Luke Aradskoga (1880.), 
danas Strossmayerova 4, zbog najuže re- 
prezentativne fasade u gradu, izvedene u 
savršenoj proporciji zlatnoga presjeka, i 
jedan od najranijih objekata u čijoj je grad- 
nji za međukatnu konstrukciju primijenjen 
čelični »I« profil — tzv. pruski svod. Taj je 
objekt poslije nazvan Zlatna dinja. Kasnoj 
fazi njegova stvaralaštva pripisuje se i na- 
jamna palača Jozsefa Roznofszkoga (1909.), 
danas Strossmayerova 22, u stilu bečke i 
darmstadtske secesije. 


Titus Mačković 


Korzo, najgradskija od svih subotičkih 
gradskih ulica, tijekom svojega formira- 
nja, nastajući i mijenjajući se, mijenjala je 
i svoje ime: s početka Segedinski put, koji 
je obilazio Roginu baru, zatim nakon njezi- 

na djelomičnoga saniranja počinje nastajati 
ulica Lajosa Kossutha, u kojoj je potkraj 
XIX. st. već bila tramvajska pruga od parka 
ispred željezničkoga kolodvora do parka 
ispred ondašnje Gradske kuće. Između 
dvaju svjetskih ratova ulica dobiva ime 
kralja Aleksandra prijestolonasljednika, 
a 1930-ih iz nje se premješta tramvajska 
pruga u Strossmayerovu ulicu. Za vrijeme 
Drugoga svjetskoga rata opet je Kossu- 
thova, nakon rata isprva Republikanska, a 
1962 dobiva ime Borisa Kidriča i prepušte- 
na je automobilima, lokalnim autobusima 
i autobusnom stajalištu na Trgu slobode. 
Nakon ukidanja tramvajskoga prijevoza 
u Subotici 1974. uređenjem užega centra 
grada pretvorena je u pješačku ulicu s dr- 
voredom lipa po sredini (1985.-86.), a 2003. 
i službeni joj je naziv promijenjen u Korzo. 
Početak su formiranja njezina današnjega 
izgleda tri palače, koje nastaju na gotovo 
neizgrađenom prostoru, izvedene po pro- 
jektima i pod nadzorom Titusa Mačkovića. 
Osmišljene hrabrom vizijom mladoga arhi- 
tekta — budućega protomajstora, te su pala- 
če nastajale na prostoru tek nasutoga dijela 
Rogine bare prkoseći prašini i blatu, slute- 
ći europsku varoš. One čine južnu stranu 
današnje ulice Korzo. To su ugaone palače 
Đorđa Manojlovića (1880.), danas Korzo br. 
12 (ugao s današnjom ulicom Đure Đako- 
vića), i njegova brata Samka Manojlovića 
(1881.-82.), danas Korzo br. 8, te palača Jo- 
vana Dimitrijevića (1881.), danas Korzo br. 
6, (ugaona s današnjom ulicom Vladimira 
Nazora). Projektirao je još dva objekta u 
toj ulici: kuću Simona Dominusa (1891.), 
Korzo br. 11, i fasadu hotela Zlatno jagnje 
u stilu bečke secesije (1904.), nakon Dru- 
goga svjetskoga rata znana kao Dom JNA. 


Konačnim isušenjem Rogine bare 1889. 
dobiveni je prostor bio planski osmišljen 
kroz uređenje velikoga parka ispred nove 
zgrade Željezničkoga kolodvora 1891., koji 
je prvotno nosio ime Park Marije Terezije, 
a danas se zove Park Ferenca Raichla. Sa 
sjeverne strane parka predviđena je ulica 
koja vodi prema glavnomu ulazu željeznič- 
ke stanice, duž koje su zasađene platane, a 
planiran je rezidencijalni urbani blok pala- 


ča s predvrtovima. Formiranje planirano- 
ga rezidencijalnoga urbanoga bloka Titus 
Mačković započinje izgradnjom ugaonoga 
objekta, palače tadašnjega gradonačel- 
nika Laze Mamužića (1890.), danas Park 
Ferenca Raichla 7 na uglu s novoformira- 
nom ulicom, danas ulica Đure Đakovića, 
na zapadnoj strani, a završava palačom za 
Karolya Lichtneckerta (1897.-98.), na uglu 
Parka Ferenca Reichlea 13 i ulice Bose 
Milićević, na istočnoj strani, ispred Želje- 
zničkoga kolodvora. Na toj posljednjoj u 
stilu neogotike majstorski je primijenio sve 
svoje znanje, talent, umijeće igre sa svim 
elementima arhitektonskog jezika i to je 
bila najraskošnija palača u Subotici. 


Palača Laze Mamužića 


Iako su njegovi ugaoni objekti najzna- 
čajniji jer su zacrtali i dali identitet nastaju- 
ćim ulicama, trgovima i urbanim blokovi- 
ma, projektirao je i važne objekte koji nisu 
ugaoni; palača odvjetnika i novinara Duša- 
na Petrovića (1897.), danas ulica Dimitrija 
Tucovića 7, koju karakterizira lođa na katu; 
značajna je obiteljska kuća budućega gra- 
donačelnika Karolya Biroa (1897.), danas 
ulica braće Radića 7, na kojoj je na uskom 
frontu pročelja Mačković pokazao ne samo 
poznavanje teorije arhitekture već i svoju 
vrhunsku umješnost u vladanju proporci- 
jama, kombinirajući »u igri« geometriju u 
prostoru s estetikom (balkon, erker, lođa i 
krovište kao »peta« fasada); preko puta nje 
obiteljska je kuća Titusa Mačkovića (1892.), 
danas ulica Braće Radića br. 4, skromnih 
neobaroknih izričaja. 


Stil najamne kuće arhitekta Lajosa Fa- 
zekasa (1899.), ugaoni objekt ulica Mak- 

sima Gorkoga 13 i Age Mamužića, sada 
devastirane sekundarne plastike na obama 
pročeljima, upućuje na bečku secesiju, a na 
nju upućuju i sačuvani fragmenti i prikazi 
na originalnom projektu. Objekt je važan 
zbog prve primjene armiranoga betona u 
međukatnoj konstrukciji u Subotici. Po 
proporcijama, estetskom i funkcionalnom 
izričaju taj objekt ne odaje Mačkovićev ar- 
hitektonski rukopis, ali je on potpisan na 
projektu. 


Prateći duh vremena, dolazak novoga 
doba i promjenu stilova u arhitekturi, pro- 
jektirao je ugaonu najamnu kuću Stipana 
Peića Tukuljca (1911.), danas ugao ulice 
Sandora Petofija 14 i trga Lajosa Kossutha, 
u stilu secesije, s posebno izraženim bare- 
ljefima ljudskih likova ispod strehe. 


Gotovo istodobno je na sjeverozapadnoj 
obali jezera Palić 1890.-92. za investitora 
Lajosa Vermesa izradio urbanistički pro- 
jekt s planom regulacije kompleksa vila 
s biciklističkom stazom i ugostiteljskim 
objektom (Vila Lujza i Bagolyvar /hrv. S0- 
vina kula/). Time je nagovijestio praktičnu 
mogućnost elitnoga kupališno-sportsko-re- 
kreativnoga turizma, po uzoru na Švicar- 
sku, još u doba kad nije bilo ni kaldrmisa- 
noga puta do Palića. Njegova vizionarska 
koncepcija uređenja palićke sjeverne obale 
kao kupališnoga centra i danas je aktualna. 
Tijekom svoje bogate prakse, koja obuhva- 
ća izgradnju i adaptiranje više od 400 ma- 
njih i većih objekata u Subotici i na Paliću, 
osim stambenih objekata (najamnih i obi- 
teljski palača, katnih, visokoprizemnih i 
prizemnih kuća), projektirao je i javne i sa- 
kralne objekte: osnovnu školu Kakds (puč- 
ki toponim nastao od prezimena vlasnika 
nekadašnje trgovine na tom mjestu; danas 
je to škola za odgoj i obrazovanje slušno 
oštećenih osoba), osnovnu školu Crveni 
vol (ime je dobila po gostioni Vo&ros čkor, 
na čijem je mjestu izgrađena nova škola, 
danas OŠ Zvan Goran Kovačić), Sombor- 
sku trošarinu, upravnu zgradu Subotičko- 
ga tramvaja i osvjetljenja d. d. (u kojoj je 
danas sjedište Subotičke toplane), novu 
zavjetnu kapelu sv. Roka, više nadgrobnih 
kapela (kapele Vojnić i Antunović Almaški 

/danas: kapela Kopilović/) i spomenika na 
Bajskom groblju i Pravoslavnom groblju 
(kapele Milinović i Ostojić) itd. Bio je nad- 
zornik izgradnje subotičke crkve sv. Roka, 
zgrade Štedionice Subotice i okolice d. d. 
(Korzo br. 4), Gradske kuće itd. 


Bio je osebujan erudit, jedinstven i ka- 
rakterističan po svojem arhitektonskom je- 
ziku, virtuoz u primjeni triju istoznačnih 
funkcionalno-estetskih oblikovnih eleme- 
nata na pročeljima svojih objekata (balkon, 
erker i lođa), kako je i primjereno proto- 
majstoru. Njihovom kombinacijom u oko- 
mitom planu pročelja, kao i horizontalnom 
igrom centralnih i bočnih rizalita, a neri- 
jetko i povezujući ih u jedinstvenu cjelinu 
maštovitim krovištem (»petom fasadom«), 
ostavljao je svoj prepoznatljivi arhitekton- 
ski potpis (Bagolyvar, Lichtneckertova pa- 
lača, kuća Karolya Biroa...). Naglasak na 
krovištu posebno je vidljiv na zgradi on- 
dašnje župe sv. Terezije Avilske — današnje 
Subotičke biskupije (1885.), koju je razigra- 
nim visokim krovištem, iznad centralnoga 
i bočnih rizalita, objedinio s dograđenom 
kapelom te je time taj objekt učinio monu- 
mentalnim. Istodobno, kao glavni gradski 
inženjer, dotadašnju »slamnu« tržnicu (na 
kojoj se prodavala slama) preoblikovao je 
u trg, današnji Trg Jakaba i Komora. Ta- 
kođer je za vrijeme njegova prva mandata 
kao glavnoga gradskoga inženjera proveo 
masovno popločavanje gradskih pločnika 
ciglama. 


Sa suradnikom Stefanom Grundbock- 
om u zajedničkom projektantskom uredu 
projektirao je u tada pomodnim stilovima 
historicizma (neorenesanse, neobaroka i 
neogotike). Pojava novoga stila u arhitek- 
turi u njegovo vrijeme — secesije — nije 
karakteristična za njegov stvaralački opus. 
On je jedini od arhitekata u Subotici pri- 
mjenjivao stupove na pročeljima kao nosa- 
če balkona ili kao akcent. Uobičajeno, na 
centralnim dijelovima naglašenoga rizalita, 
kao sekundarni element, za naglašavanje 
vertikala koristio je i pilastre, a samo na 
jednom i dvije karijatide — najamna palača 
Petra Radišića (1882.-83.), danas ul. Matka 
Vukovića 9. 

Sekundarna plastika na njegovim 
objektima izvedena je u malteru u obliku 
profilirane ornamentike, projektirane u 
spomenutim stilovima (Zlatna dinja, kuća 
Karolya Birća...), a gipsana je plastika ra- 
đena prema tadašnjim katalozima (konzo- 
le na balkonima i strehama). Na njegovim 
originalnim projektima jasno je vidljiva 
geometrijska podjela tzv. svijetlih otvora 
— prozora i vrata, koja proistječe iz propor- 
cija objekta. Na projektima fasada davao 
je precizan linearni crtež građevinske sto- 
larije, a samu obradu detalja povjeravao je 
izvođaču. Može se pretpostaviti da je za 
izvođenje svih zanatskih radova (stolarskih, 
gipsarskih, krovopokrivačkih, limarskih, 
teracerskih, soboslikarskih, kovano že- 
ljezo...) imao svoje ekipe kao poduzimač, 
projektant i nadzor. 


Izdavao je časopis Jelen es jovo (Sa- 
dašnjost i budućnost) 1908.-10., stručni 
mjesečnik iz područja tehničkih znanosti, 
u kojem je vizionarski iznosio svoja viđe- 
nja o razvoju Subotice. U lokalnom tisku 
(Bacskai Ellenor, Szabadka, Kozvelemey, 
Szabadsdg i Szabadkai Hirlap) objavio je 
velik broj stručnih i polemičkih članaka o 
Subotici. Studiju o izgradnji vila, parkova 
i vinograda na Paliću napisao je 1904. Bio 
je dugogodišnje predsjednik Udruge građe- 
vinara Subotice. 


Radio je i stvarao, osmišljavajući grad, 
gotovo punih 30 godina, i u tom razdoblju 
izrastao je u istinskoga gradotvorca. Više 
njegovih objekata danas su važni kultur- 
no-arhitektonski spomenici. Subotički 
pisac Geza Csath nazvao je Mačkovićeve 
zgrade najljepšim zdanjima Subotice. 


Djelo: Palics kićpitese (suautor s K. Csillag), Sza- 
badka, 1904. 


Lit.: 1. Ivanyi, Szabadka szabad kirdlyi vdros 
tortćnete, 2, Szabadka, 1892; V. Petrović, M. Ka- 
šanin, Srpska umetnost u Vojvodini, Novi Sad, 
1927; B. Duranci, Titus Mačković (1851—1919), 
Uzenet, 9/1985, Szabadka; L. Mađar, Razvoj grada 
i njegove arhitekture, Rukovet, 7-8-9/1995, Subo- 
tica; V. Aladžić, Titus Mačković kao graditelj se- 
cesije, Rukovet, 4-5-6/1998; S. Mačković, Indu- 
strija i industrijalci Subotice (1918-194]), 
Subotica, 2004; G. Prčić Vujnović, V. Aladžić, M. 


Grlica, Gradotvorci : Vdrostermetok, 1, 2, Subo- 
tica, 2004, 2008; V. Gabrić Počuča (ur.), Popis 
nepokretnih kulturnih dobara na teritoriji opština 
Ada, Bačka Topola, Kanjiža, Kikinda, Mali Iđoš, 
Novi Kneževac, Senta, Subotica, Čoka, u: Zaštitar 
: Zbornik zaštite nepokretnih kulturnih dobara 
Međuopštinskog zavoda za zaštitu spomenika kul- 
ture Subotica, 1, Subotica, 2006; G. Vujnović Pr- 
čić, Građanski letnjikovci na Paliću od sredine 19. 
veka do Prvog svetskog rata, u: Zaštitar, 2, Subo- 
tica, 2012; Varosok a pusztaban : a Kiskunhalasi 
jdrds 6s az Eszak-bdcskai korzet kulturdlis ćrtćkei 
/ Gradovi na pustari : kulturne vrednosti Kuskun- 
halaškog i Severnobačkog okruga / Gradovi na 
pustari : kulturne vrijednosti Kiskunhalaskog i 
Sjevernobačkog okruga / Towns on the plain : the 
cultural treasures of the Kiskunhalas District and 
of North Bačka, Szabadka — Kiskuhalas, 2013; B. 
Kopilović, Titus Mačković — subotički graditelj 
[feljton], Hrvatska riječ, br. 747-750, Subotica, 
2017; V. Aladžić, Najveći subotički graditelj — Ti- 
tus Mačković (https://korzoportal.com/viktori- 
ja-aladzic-najveci-suboticki-graditelj-titus-mac- 
kovic — pristupljeno 13. XII. 2019). 


A. Rudinski i M. Grlica 


MADAROŠ (madž. Madaras), selo južno 
od Aljmaša (madž. Bacsalmas), nedaleko 
od državne granice, 2642 st. (2018.). Kać- 
marski su ga Hrvati nekoć zvali Modaroš. 
Prvi se put spominje 1377. pokraj jezera 
zvanoga Jezer. Tada je kumansko naselje. 
Tijekom sljedećih stoljeća posjed je više 
velikaša. Spominje se i za turske vlasti 
(1580.), tada ga nastanjuju »južnoslaven- 
ski« Raci, koji su se 1598. odselili u okolicu 
Ostrogona (madž. Esztergom). Nakon iz- 
gona Turaka stotinjak je godina nenaseljen. 
Tu je pustaru 1712. ugarski palatin podario 
obitelji Osztroziczky, koja ju je založila 

bačkomu podžupanu Petru Latinoviću, a 
1751. prodala ju je te su njegovi nasljednici 
posjed napučili njemačkim, madžarskim 
i slovačkim ratarima. Katolička je župa 
uspostavljena 1789., iste je godine uteme- 
ljena i pučka škola s jednom učionicom, a 
crkva je izgrađena 1799. Patron crkve bila 
je obitelj Latinović. Prema Ivanyiju 1820. 
ovdje stanuje 2000 Madžara i 787 Bunje- 
vaca. God. 1840. ima 3834, 1910. — 5706., 
a 1996. — 3399 katolika. God. 1869. u vrije- 
me župnika Ivana Valića madaroški Hrvati 
Bunjevci na godinu imaju četiri mise: na 
Uskrs, Duhove, Veliku Gospu i Božić. God. 
1940. službeni su jezici župe madžarski, 
njemački i hrvatski (»horvat«). God. 1951. 
u vrijeme župnika Stipana Janoshegyija 
(prvotno prezime Jagica) ovdašnji Hrvati 
imaju na godinu jednu misu. Madaroški su 
se Hrvati posve odnarodili, na njih podsje- 
ćaju neki mikrotoponimi: Rogljatica gornja, 
kanalić Zmijanac, jezero Prispa, oranica 
Šanac i ulica Rivanica. 


Lit.: G. Grosschmid, Magyarorszag nepesitećsenek 
Attekintese. Figyelemmel B4cs-Bodrog varmegye 
tortćnetćre, Bdcs-Bodrogh vdrmegye Tortenelmi 
Tdrsulat evkonyve, 4/1887, Zombor; 1. Ivanyi, Bdcs- 
Bodrog vdrmegye kozsegei, Budapest, 1896; Sche- 
matismus Cleri Archidioecesis Colocensis et Ba- 
csiensis ad Annum Christi 1912, Coloczae, [1912]; 
A. Lakatos (ur.), A Kalocsa-Bdcsi Foegyhazmegye 
t&rtćnetei sematizmusa 1777-1923, Kalocsa, 2002; 
Ž. Mandić, Hrvatska imena naseljenih mjesta u 
Madžarskoj, Folia onomastica Croatica, 14, Za- 
greb, 2005; F. Illćs, Jegyzetek Madaras 
tortćneterol (rukopis). 

Ž. Mandić 

MADAROŠ (Madaroški Salaši, Mada- 
raški Salaši), atar i skupina salaša koji se 
prostiru na području od oko 9 km sjevero- 
zapadno od Bajmoka pa do državne grani- 
ce prema Kaćmarskomu ataru s vojvođan- 
ske strane granice. U samostalno naselje 
prerasli su nakon Prvoga svjetskog rata, 
kada je granicom određenom Trijanon- 
skim sporazumom južni dio madaroškoga 
atara sa salašima pripao Kraljevstvu SHS 
te je pripojen katastarskoj općini Bajmok, 
dok je samo selo Madaroš s preostalim di- 
jelom atara ostalo u Madžarskoj. U dijelu 
madaroškoga atara koji je pripao Kraljev- 
stvu SHS bilo je oko sto salaša napučenih 
velikim porodicama. Nacionalna struktu- 
ra stanovništva bila je mješovita: Madžari, 
Hrvati (Bunjevci) i Nijemci. 


Kako su uspostavom nove državne gra- 
nice stanovnici salaša južno od granice od- 
sječeni od sela Madaroš kojemu su do tada 
gravitirali, a Bajmok je bio udaljen 9 km, 
odlučili su za svoje potrebe sagraditi čar- 
du (gostionicu) s kulom, trgovinu i školu. 
Tako je Đuro Stupovski 1928. kao vlasnik 
dao sagraditi čardu s konačištem, trgovinu 
i kuglanu, a sazidao ju je Josip Benković. U 
čardi su se ljudi sastajali, okrepljivali, do- 
govarali poslove, organizirali balove, kaza- 
lišne predstave, plesne večeri, a pokraj nje 
su bile sobe za iznajmljivanje u kojima su 
gosti ili putnici mogli prespavati. U čardi je 
svirao tamburaški orkestar obitelji Petrović, 
pokraj čarde bila je i kuglana na zemljanoj 
stazi za razonodu salašara. Trgovina je slu- 


žila za opskrbu stanovnika salaša kako ne 
bi morali ići u udaljeni Bajmok. Potrebu za 
organiziranom naobrazbom velikoga broja 
tamošnje djece riješio je Bajmočki školski 
stol, koji je 15. VII. 1928. donio odluku da 
se izgradi škola te otvori školski odjel. Ško- 
la je, prema sjećanju stanovnika Madaroša, 
počela raditi već školske 1928./29. godine, 
no matice su sačuvane od 1929./30. Nasta- 
va se izvodila na srpsko-hrvatskom jeziku, 
a u prva dva razreda na madžarskom jezi- 
ku. Nakon Drugoga svjetskoga rata nastava 
se također izvodila dvojezično. 


S obzirom na to da je prvotna čarda s 
pratećim objektima bila niska, renovirana 
je 1942. Podignuta je viša na istim osnova- 
ma (danas je djelomično ruinirana), a do- 
dana je i krupara — mlin. Radove je izveo 
također Josip Benković, a u čardi je i dalje 
svirala tamburaška banda obitelji Petrović. 
Na kraju Drugoga svjetskoga rata, nakon 
povlačenja madžarskih snaga, partizan- 
ske su vlasti oko 250 osoba, uglavnom 
madžarske narodnosti, s toga područja i 
iz Bajmoka sprovele u madarošku školu 
i odatle ih bez suđenja, pod sumnjom za 
kolaboraciju, odveli na strijeljanje. Strati- 
šte nedaleko od Somborskoga puta danas je 
Spomen-groblje kraj bagrema. Nakon rata 
pokraj škole sazidana je vojarna karaula za 
vojnike graničare, koji su obavljali ophod- 
nju u tamošnjem graničnom pojasu sve do 
2005.-06., kada je kontrola granice prešla 
u nadležnost granične policije. 

Kako je u pitanju izrazito poljoprivred- 
ni kraj, čiji su se stanovnici bavili zemljo- 
radnjom i stočarstvom, a u socijalizmu je 
zapostavljan, zbog nepostojanja osnovnih 
civilizacijskih i životnih potreba, poput 
električne energije (salaši su je dobili tek 
1972.) ili loše povezanosti s obližnjim Baj- 
mokom, stanovništvo se postupno iseljava 
u Bajmok, gdje kupuje kuće i odatle odlazi 
obrađivati zemlju. Djeca su upisivana u 
centralnu školu u Bajmoku, a na salašima 
je ostajalo sve manje ljudi i djece, što je do- 
velo do zatvaranja madaroške škole. Odjel 
na srpsko-hrvatskom nastavnom jeziku 
ukinut je 1968., ana madžarskom 1972., a 
zgrada škole danas je u ruševnom stanju. 
Danas na Madaroškim Salašima živi tek 
jedna obitelj. 


Čardu je držao Jozsef Borics 1952.-55., 
a Sandor Garajszki 1955.-71. Vlasnici mli- 
na kraj gostionice krupare bili su Karoly 
i Gizella Szčke, koji su se doselili iz Baj- 
moka 1960., a od 1971. vlasnik je Josip 
Joso Prćić. Poslije su se vlasnici gostionice, 
krupare i kuglane mijenjali kupujući ih 
jedan od drugoga. Od 1979. idućih 20 go- 
dina vlasnik je bio Josip Prćić. Gostionica 
je radila redovito svaki dan 1999.-2000. s 
limenom glazbom — trubačima, 2000.-01. 
povremeno, nedjeljom ili za praznike, a od 
2001. ponovno je nakratko obnavlja i drži 
Josip Prćić. 

Vatrogasno društvo Madaroš osnovano 
je 29. VI. 1955. Osnivač i prvi predsjednik 
društva bio je Joso Prćić. On je i pokretač i 
organizator konjičkoga kluba, osnovanoga 
15. VIII. 1996. Kasačke utrke održavane su 
na Malom ritu, nedaleko od ceste prema 
graničnomu prijelazu Bajmok — Bacsalmas, 
gdje je napravljen hipodrom za utrke, koje 
i danas ondje održavaju Bajmočani. S ise- 
ljavanjem stanovništva s Madaroša ugasili 
su se i Vatrogasno društvo i Konjički klub. 
Iako je ovdje od davnina bilo lovaca koji 
su se redovito okupljali u gostionici, tek 
je 1999. otvoren Lovački dom, u kojem se 
okupljaju lovci iz Bajmoka, uglavnom po- 
drijetlom s Madaroških Salaša. Nekadašnji 
stanovnici Madaroških Salaša od prije ne- 
koliko godina u rodnom se kraju okupljaju 

na raznim manifestacijama. Najagilnija je 
Marija Bačić (rođ. Čapalj), koja ovdje po- 
sljednjih 20 godina organizira proslavu 1. 
svibnja. 


U najočuvanijem dijelu nekadašnje 
gostionice 26. IX. 2017. blagoslovljen je 
temeljni kamen za kapelicu te u dvorištu 
za križ. Prostoriju kapele sljedećih su go- 
dina izradili i uredili fra Eugen Đeno Prćić 
i stolar Joška Jakovčević. Na Duhove 31. 
V. 2020. bajmočki župnik Zsolt Bende po- 
svetio je kapelu u čast franjevca kapucina 
sv. Leopolda Bogdana Mandića. Mještani 
Madaroških Salaša okupljaju se prilikom 
proštenja koja se organiziraju dva puta na 
godinu: prvo za spomendan sv. Leopolda 
Bogdana Mandića 12. svibnja, koje slave 
franjevci, i drugo za Veliku Gospu 15. ko- 
lovoza, kada se proslavlja dan sela Mada- 
Toša. 


Izvor: kazivanje fra Eugena Đene Prćića, sina Jo- 
sipa (rođ. 1958. na Madaroškim Salašima) iz Su- 
botice. 


Lit.: M. Marković, Geografsko-istorijski imenik 
naselja Vojvodine, Novi Sad, 1966; D. Stankov i 
dr., Bajmok monografija : monogrdfia, Bajmok, 
1979; A. Mojzeš, Istorija školstva u Bajmoku, Su- 
botica, 1985; A. Sekulić, Bački Hrvati, Zagreb, 
1991; M. Evetović, Kulturna povijest bunjevačkih 
i šokačkih Hrvata, Subotica, 2010. 

P. Skenderović 


MADŽARI, ugrofinski narod naseljen u 
srednjem Podunavlju, uglavnom u Madžar- 
skoj, koja je izrazito nacionalno homogena. 
Etničkih je Madžara u Madžarskoj 8 504 
492 (93,7 % ukupnoga stanovništva) prema 
popisu iz 2011., a prema registru stanovniš- 
tva za 2016. 9 632 774 (98,3 % ukupnoga 
stanovništva). Oko 2,5 milijuna Madžara 
živi u susjednim zemljama, na područjima 
bivše Austro-Ugarske, kao nacionalna ma- 
njina. Najbrojniji su u Rumunjskoj (oko 1,2 
milijuna), Slovačkoj (oko 500 000), Srbiji 
(Vojvodini, oko 250 000), Ukrajini (oko 
150 000), Austriji (oko 40 000), Hrvatskoj 
(oko 15 000) i Sloveniji (oko 6000). Još oko 
2,5 milijuna iseljenih Madžara i njihovih 
potomaka živi kao dijaspora u zemljama 
zapadne Europe (najviše u Njemačkoj — 
oko 120 000) te u SAD-u (oko 1 500 000), 

Kanadi (oko 300 000) i Južnoj Americi 
(uglavnom u Argentini i Brazilu). 


Pretpostavlja se da se pradomovina 
Madžara nalazila istočno od Urala. Ma- 
džarska su plemena, vjerojatno ne prije 
I. tisućljeća, s toga područja krenula prema 
porječju Kame (lijevoga pritoka Volge), a 
zatim na područje crnomorskih i azovskih 
stepa, odakle su se, prešavši Karpate, pot- 
kraj IX. st. naselila u srednje Podunavlje. 
U Podunavlju su dolazili u dodir s drugim 
etničkim skupinama i narodima, koji su 
znatno utjecali na razvoj madžarske kul- 
ture (posebno su značajni slavenski, turski 
i germanski utjecaji). Zbog složene etničke 
povijesti te regionalnih geografskih razli- 
ka, etnografska je slika Madžara vrlo ra- 
znolika. Tako se npr. razvilo više lokalnih 
subetničkih skupina, koje su dugo čuvale 
svoje kulturne posebnosti (npr. sikulj- 
ski Madžari /madž. szekelyek/ u Erdelju; 
Čango Madžari /madž. csang6k/ u istočnoj 
Rumunjskoj i Moldaviji; gocsejski Madža- 
ri u Zali, kod kojih je bio izrazit slaven- 
ski supstrat; palocki Madžari (Polovci) u 
sjevernom planinskom dijelu Madžarske, 
potomci asimiliranih turkijskih plemena 
Kumana. Kumani su također bili nastanje- 


anna 
Granica zajedničke 
(ugro-finsko-samojedske) 
pradomovine 


Seobe finskih plemena 


nn, 
Seobe ugarskih plemena 
(Vogula i Ostjaka) 


nn, 
Seobe mađarskih 
plemena 


ni između Dunava i Tise (Mala Kumanija, 
madž. Kiskunsag, koja je 1876. ušla u sa- 
stav Peštanske županije), te između rijeka 
Korčos, Moriš i Tamiš (Velika Kumanija, 
madž. Nagykunsag, koja je ušla u sastav 
Jasko-nađkunsko-solnočke županije, u 
koju je ušla i Jazigija, koju su nastanjivali 
potomci sarmatskoga nomadskog plemena 
Jaziga, madž. jaszok). Osim toga, zahvalju- 
jući dugomu procesu madžarizacije, znatan 
dio mnogih današnjih Madžara nemadžar- 
skoga je etničkoga podrijetla — slavenskoga, 
germanskoga, židovskoga itd. 


Lit.: Hrvatska enciklopedija, 6, Zagreb, 2004; 
2011. evi nepszamldlds : 9. Nemzetisegi adatok, 
Budapest, 2014; G. Vukovich, Mikrocenzus 2016 
: 12. Nemzetisegi adatok, Budapest, 2017; https:// 
en.wikipedia.org/wiki/Hungarian_diaspora (pri- 
stupljeno 6. V. 2020). 

S. Bačić 


Ime. Etnonim Madžar, od madžarskoga 
magyar, složenica je ugro-finskoga po- 
drijetla i dovodi se u vezu s migracijama 
nomadskih plemena koja su se odvojila 
od svojih najbližih srodnika 1 s područja 
istočno od Urala krenula na jug. Prvotni 
oblik *manyseri složen je od dviju rije- 
či: manys i eri. Etimologija prvoga dijela 

složenice, koji je nakon provođenja gla- 
sovnih promjena zadobio oblik magy, po- 
klapa se s etimologijom imena Madžarima 
srodnoga naroda koji sebe naziva Mansi 
(ili Voguli) i s kojim su najdulje ostali u 
kontaktu, a označavala je ime mitskoga 
junaka ili božanstva. Drugi dio složenice 
eri nosi značenje 'sin, muškarac" Ta staro- 
madžarska riječ u obliku magyeri pojavlju- 
je se u pisanim dokumentima sve do XV. st. 
Djelovanjem zakona o vokalskoj harmo- 
niji riječ s vremenom poprima dva oblika 
s diferencijacijom i u značenju. Oblik s 
velarnim vokalima magyar postaje etnoni- 
mom i označava ime cijeloga naroda, dok 
se oblik s palatalnim vokalima megyer od- 
nosi na ime jednoga od sedam nomadskih 
plemena koja su naselila Panonsku nizinu 
i danas se može naći u brojnim toponimi- 
ma na području Madžarske, kao što su pri- 
mjerice Kaposztasmegyer, Bekasmegyer, 
Nogradmegyer. Najstariji spomen etnoni- 
ma magyar nalazi se u starim perzijskim 
i arapskim povijesnim tekstovima iz IX. 1 
X. st. U prilagođenom se obliku kao po- 
suđenica iz madžarskog ta riječ pojavlju- 
jeiu nekim drugim, većinom susjednim, 
jezicima (hrv. i slov. Madžar, srp. Mađar, 
češ. i slov. Mađari, tur. macar). Ime koje 
se u većini jezika upotrebljava za Madžare 
(engl. Hungarian, njem. Ungar, tal. ungaro, 
fr. Hongrois) vodi podrijetlo od starotur- 
kijske riječi onogur (kasniji oblici: ongur, 
ungur, ungar) kojom su se nazivali pripad- 
nici jednoga od staroturkijskih naroda pod 
čijom su vlašću od VI. st. živjeli i Madža- 
ri, na koje se zatim vjerojatno prenijelo to 
ime. Riječ je o imenu za skupinu plemena, 
složenici sastavljenoj od riječi on “deset? i 
ugor ime plemena'. Ranije etimološko tu- 
mačenje značenja te riječi kao "deset strje- 
lica" danas se uzima kao pogrešno. Inicijal- 
no h koje se pojavljuje u nekim europskim 
jezicima također je pridodano vjerojatno 
uslijed pogrešne pretpostavke da se radi 
o Hunima. Sami Madžari za imenovanje 
pripadnika svojega naroda nikada nisu 
upotrebljavali tu riječ. 


Lit.: B. Lorand (ur.), A magyar nyelv torteneti-eti- 
mologiai szotdra, Budapest, 1967 — 1984; P. Skok, 
Etimologijski rječnik hrvatskoga ili srpskoga jezi- 

ka, Zagreb, 1972; Pannon Enciklopedia, Budapest, 
1993; K. Czegledy, A magyar nćpnev legrćgibb 
el6fordulasai a forrasokban, u: K. Czeglćdy, Ma- 
gyar ostorteneti tanulmdnyok, Budapest, 1985; I. 
Totfalusi, Nyelveszeti inyencfalatok, Budapest, 
2017; A. N4dasdy, Milyen nyelv a magyar?, Buda- 
pest, 2020. 

K. Katalinić 


Jezik. Madžarski jezik genetski pripada 
uralskoj jezičnoj porodici, koja se dijeli na 
dvije potporodice: ugro-finsku i samojed- 
sku. Ugro-finska potporodica dalje se dijeli 
na finsko-permsku i ugrijsku granu, kojoj 
pripadaju madžarski i njemu najsrodniji 
jezici ostjački (hantijski) i vogulski (man- 
sijski). Ta se dva jezika danas govore u za- 
padnom Sibiru i broj njihovih govornika ne 
prelazi 10 000. Osim u Madžarskoj, gdje 
ima najviše govornika (oko 10 milijuna) 
i status službenoga jezika, madžarski se 
govori i u većim, relativno homogenim 
madžarskim zajednicama u susjednim ze- 
mljama (u Rumunjskoj 1,2 mil., u Slovač- 
koj 500 tis., u Srbiji na području Vojvodine 
200 tis. te u Ukrajini 150 tis.). U manjim 
zajednicama govori se u Hrvatskoj, Slo- 
veniji i Austriji te među mlađim iseljeniš- 
tvom u zapadnoj Europi, Sjevernoj i Južnoj 
Americi te Australiji. Status službenoga je- 
zika ima još u Vojvodini, na pokrajinskoj 
razini te u pojedinim naseljima i lokalnim 
samoupravama, u Rumunjskoj u mjestima 
gdje je u znatnijem broju žive Madžari, 
kao 1 u nekoliko sela u Sloveniji u blizini 
madžarsko-slovenske granice. 


1. Tipološke karakteristike. Po svo- 
jim tipološkim karakteristikama uralski 
jezici, pa tako i madžarski, pripadaju aglu- 
tinativnim jezicima. Načelo aglutinacije 
očituje se ponajprije u morfologiji: gotovo 
sve gramatičke kategorije izražavaju se 
sufiksima koji se jednostavno dodaju na 
osnovu, ponekad više njih u nizu prema 
točno određenomu redoslijedu, pri čemu su 
granice među morfemima jasno prepoznat- 
ljive. Svaki sufiks nosi jedno gramatičko 
značenje, odnosno pokriva jednu funkciju, 
ali se pojavljuje u više alomorfnih oblika, 
pri čemu odabir oblika ovisi o samoglasni- 
cima u osnovi. Primjerice riječi szabadsdg- 
unkkal *s našom slobodom" i szćpsćgilinkkel 

*s našom ljepotom" imaju jednak mor- 
femski ustroj složen od korijenske riječi 
(pridjeva szabad “slobodan i szćp “lijep') 
i derivacijskoga morfema koji se javlja u 
dvije inačice: -s4g sa stražnjim samogla- 
snikom, koji dodajemo osnovama stražnje- 
ga (dubokoga, velarnoga) vokalnoga reda 
(szabad-sdg “sloboda'), i -sćg s prednjim 
samoglasnikom, koji dodajemo osnovama 
prednjega (visokoga, palatalnoga) vokalnog 
reda (szćp-sćg “ljepota'). Na sličan način 
osnovama se dalje prilagođavaju fleksijski 
sufiksi: najprije za posvojnost u prvom licu 
množine s inačicama -unk/-link te na koncu 
sufiks za instrumental s inačicama -val/-vel. 
Taj zakon, koji diktira da se samoglasni- 
ci u derivacijskim i fleksijskim sufiksima 
prilagođavaju samoglasnicima u korijenu, 
naziva se vokalskom harmonijom. Fono- 
loški ustroj madžarskoga karakterizira 
bogatstvo samoglasnika — čak četrnaest. 
Jedan od razloga je to što je dužina vokala 
razlikovno obilježje, pa svaki kratki vokal 
ima svoj parnjak po dužini, koja se u pismu 
bilježi dijakritičkim znakom (a — 4, e— e, 
i-L0-0u—-u,6—0,1i—u). Osim po 
dužini, parnjaci e i € razlikuju se i po otvo- 
renosti, dok su a i a različiti i po otvoreno- 
sti i labijalnosti. Suglasnički sustav sličan 
je hrvatskomu, osim što se mogu pojaviti i 
kao geminate (dugi suglasnici), što se u pi- 
smu bilježi dvoslovima (allat “životinja', ujj 
*prst'). Naglasak je uvijek udaran na prvom 
slogu u riječi. 


Uzrok velikomu broju sufikasa, što 
ujedno čini i razliku u odnosu na mor- 
fologiju drugih europskih jezika, nepo- 
stojanje je prijedloga, čiju funkciju ispu- 
njavaju adverbijalni sufiksi i postpozicije 
(haz-ban dosl. “kuća u'; hdz mellett dosl. 
*kuća pored"). U madžarskom nema ni 
kategorije gramatičkoga roda, ali je spol 
moguće izraziti leksičkim sredstvima (npr. 
tandrno — tandr “nastavnik, profesor? + 
no “Žena"). Posesivnost se primarno izra- 
žava posvojnim ličnim nastavcima, koji se 
dodaju imenici (macskd-m “moja mačka', 
macska-d “tvoja mačka', macskd-ja “nje- 
gova/njezina mačka? itd.). U madžarskom 
jeziku ne postoji ni glagol imati (lat. ha- 

beo), koji u indoeuropskim jezicima služi 
za izricanje posjedovanja, pa se ta zna- 
čenja strukturiraju pomoću glagola biti u 
značenju “postojati? i posvojnoga nastavka 
(van macskd-m “postoji moja mačka, moja 
mačka jest?). Nema sročnosti u broju i pa- 
dežu između atributa i imenice (j6 gyerek 
“dobro dijete*, ali jo gverekek “dobra djeca? 
— pridjev je u jednini), a određeni vid jezič- 
ne ekonomije, koja se ogleda u dominaciji 
gramatičke jednine, pokazuje i upotreba 
jedninskih oblika kod parnih dijelova tijela 
(/dj a ldbam “boli me noga) te imenica iza 
odredbe za količinu (konyv “knjiga, konyv- 
ek “knjige, ali hdrom konyv-0 “tri knjige"). 
Sustav glagolskih vremena u suvremenom 
je madžarskom jeziku pojednostavnjen: 
postoji samo prezent, perfekt i futur, s time 
da futur često zamjenjuje prezent s prilozi- 
ma koji upućuju na buduću radnju. U gla- 
golskom sustavu međutim postoji razlika 
između određene i neodređene konjugacije: 
glagoli imaju posebne gramatičke nastavke 
za lice s obzirom na to je li objekt određen 
ili neodređen (konyvet olvas-ok “čitam / 
neku/ knjigu", a konyvet olvas-om “čitam / 
tu, određenu/ knjigu?). Složeni sustav pre- 
fikasa omogućuje izražavanje različitih 
prostornih odnosa i modifikaciju značenja 
osnovnoga glagola. Red riječi u načelu je 
određen pragmatički, mjesto neposredno 
ispred konjugiranoga glagola koji je jezgra 
predikata uvijek zauzima nova informacija, 
naglašeni dio rečenice, dok se drugi reče- 
nični dijelovi potom slažu u odnosu na njih. 


2. Pismo. Madžarska latinička grafija 
sastoji se od 41 grafema (bez w, x, y): 32 
jednostavna slova (4, a, b, c, d...), osam 
dvoslova (cs, dz, gy, ly, ny, SZ, ty, ZS) i jed- 
nog troslova (dzs). Dijakritički grafemi 
služe za bilježenje visokih usnenih (6, ii) 
i dugih samoglasnika (4, €, 1, 6, u, 0, u). 
Grafemi j i /y označavaju isti fonem [j]. 
Suvremena pravopisna norma utemeljena 
je na četiri načela, pri čemu prevladava 
načelo izgovora (isti fonem uvijek se bi- 
lježi istim grafemom). Analitičko načelo 
omogućuje da granice među morfemima 
(na kojima se u izgovoru provode glasovne 
promjene) u pismu ostanu jasno prepoznat- 


ljive (barat|sag “prijateljstvo; u izgovoru: 
bardccsdg). U pisanju starih prezimena 
te grafema /y zadržala se tradicionalna 
pravopisna norma (Batthydny, Thewrewk, 
Czuczor), a načelo pojednostavnjivanja 
u pisanju rješava problem susreta tri ista 
slova (uvijek se bilježe samo dva: Maria- 
nn+nak- Mariannak). Datumi se pišu u sli- 
jedu godina, mjesec, dan, a imena u slijedu 
prezime, pa ime. 


3. Jezični spomenici. S prihvaćanjem 
kršćanstva srednjovjekovna pismenost u 
Ugarskoj počela se razvijati najprije na 
latinskom, a prvi zapisi na madžarskom 
jeziku nastali su umetanjem pojedinih 
madžarskih riječi u latinske tekstove. Naj- 
stariji sačuvani jezični spomen madžar- 
skoga jezika može se pročitati u povelji 
na latinskom jeziku o osnivanju Tihanjske 
opatije (Tihanyi apdtsag alapitolevele) 
iz 1055., u kojoj kralj Andras I. potvrđu- 
je osnivanje benediktinskoga samostana 
u Tihanyu i daje popisati pripadajuće mu 
pokretnine i nekretnine. U latinski tekst 
umetnuta su na madžarskom napisana 
osobna i opća imena, sklopovi riječi, kao 
i fragment jedne rečenice, koji zorno po- 
kazuju kakva je bila glasovna i gramatička 
struktura staromadžarskoga i koje su pro- 
mjene potom uslijedile. Prvi cjeloviti tekst 
napisan na madžarskom jeziku, Posmrtni 
govor (Halotti beszed), nastao početkom 
XIII. st. i na zasebnom je listu bio umet- 
nut u zbirku srednjovjekovnih rukopisa 
na latinskom jeziku (danas poznata pod 
imenom Pray-kodex). Sredinom XIII. st. 
nastala je i prva izvorna pjesma na madžar- 
skom jeziku Staromadžarski Marijin plač 
(Omagyar Maria-siralom), koja je također 
bila zapisana na posljednjoj stranici jedno- 
ga kodeksa (Leuveni kodex). Usporedno s 
nastajanjem kasnih kodeksa u prvoj polo- 
vini XVI. st. počinje i razvoj tiskarstva te 
pojava tiskane knjige. U Krakovu je tako 
1533. tiskan madžarski prijevod Poslani- 
ca svetoga Pavla Benedeka Komjatija, a u 
Beču 1536. Novi testament Gabora Pestija. 
Prvi cjeloviti i sačuvani prijevod Biblije 
protestantskoga teologa Gaspara Karolija 
tiskan je 1590. godine u mjestu Vizsoly, pa 

se često naziva i Vižojska Biblija (Vizsolyi 
Biblia), a u upotrebi je i danas. Katoličko 
izdanje Biblije prvi je put tiskano 1626. go- 
dine, a priredio ga je isusovac Gyorgy Kal- 
di. Latinska i madžarska dvopismenost, uz 


Prijevod Biblije na madžarski 
jezik iz 1590. god. 


prevladavanje latinskoga i poslije njemač- 
koga u javnoj uporabi, traje sve do druge 
polovine XIX. st., kada je madžarski pro- 
glašen službenim jezikom. Bio je to rezul- 
tat preporodnih nastojanja u borbi za prava 
madžarskoga jezika, ali i njegovoj obnovi, 
ujednačavanju i kodifikaciji, u kojoj su vo- 
deću ulogu imali književnici Gyčrgy Bes- 
senyei i Ferenc Kazinczy. Prvi službeni 
pravopis madžarskoga jezika objavljen je 
1832. godine, a njegovo priređivanje ini- 
cirala je Madžarska akademija znanosti, 
koja tada još djeluje pod imenom Društvo 
madžarskih znanstvenika. 


4. Dijalekti. Među madžarskim dijalek- 
tima, kao i među varijetetima koji se go- 
vore u Madžarskoj i varijetetima madžar- 
ske manjine u susjednim državama, nema 
izrazitijih razlika koje bi onemogućavale 
sporazumijevanje (određene sociolekatske 
razlike vidljive su između seoskih idioma i 
gradskih govora). Odstupanja se ponajviše 
odnose na broj, frekventnost i artikulacij- 
ska obilježja vokala i konsonanata (u nekim 
govorima pojavljuje se primjerice zatvore- 
no kratko ć, u drugima se na mjestu kratko- 
ga e pojavljuje 6, konsonant j zamjenjuje se 
slisl.), ali su prisutna i u morfologiji (kod 

glagola oblici za imperativ određene konju- 
gacije: l4ssa umjesto /dtja i sl.) te sintaksi 
(npr. izostaje slaganje subjekta i predikata 
u broju). Istočni i erdeljski madžarski di- 
jalekti čuvaju i stare glagolske oblike za 
pripovjedački perfekt i pluskvamperfekt, 
koji su iz suvremenoga standardnoga je- 
zika nestali. Geografski se madžarsko 
jezično područje dijeli na deset dijalektal- 
nih regija, u koje su uključena i područja 
susjednih država tradicionalno naseljena 
Madžarima. Institut za jezik Madžarske 
akademije znanosti od 1990-ih provodi su- 
stavno terensko istraživanje madžarskoga 
kao manjinskoga jezika, u sklopu kojega je 
pokrenuta i serija izdanja pod nazivom A 
magyar nyelv a Karpdt-medencćben a XX. 
szazadban (Madžarski jezik u Karpatskom 
bazenu u XX. stoljeću). Druga i peta knji- 
ga u tom nizu posvećene su madžarskom u 
Vojvodini (L. Gčnez, A magyar nyelv Jugo- 
szlavićban (Vajdasćgban), Ujvidćk, 1999) i 
Hrvatskoj (M. Kontra i dr., A magyar nyelv 
Horvdtorszdgban, Budapest-Eszek, 2016.). 


5. Leksik. Temeljni leksik madžarsko- 
ga jezika čine riječi ugro-finskoga, pa čak 
i još starijega, uralskoga podrijetla, koje 
ponajviše označavaju prirodne pojave, jed- 
nostavne predmete, dijelove tijela, brojeve 
i osnovne radnje (fa “drvo', hal “riba', viz 
*voda', meh “pčela', fej “glava', kćz “ruka', 
sziv “srce, 61 *Žživjeti", van “biti', nagy “ve- 
lik", j “nov", hdrom “tri', het *sedam'). Taj 
korpus broji između 700 1 1000 leksema, a 
mnogi od njih služe za daljnju tvorbu, što 
potvrđuje njihovu plodnost. Još u vrijeme 
obitavanja u pradomovini, na području juž- 
noga Urala, a potom i na putu prema da- 
našnjoj postojbini govornici madžarskoga 
dolazili su u dodir s brojnim narodima te 
je prirodno došlo i do razmjene leksičkoga 
blaga. U prvom razdoblju madžarski po- 
suđuje iz iranskih, staroturkijskih i istoč- 
noslavenskih jezika, a nakon doseljenja u 
Panonsku nizinu, kada dolazi do trajnoga 
kontakta s brojnim jezičnim skupinama, i 
dalje kroz stoljeća koja slijede na madžar- 
ski najviše utječu latinski, njemački i sla- 
venski jezici, što se očituje u znatnom bro- 
ju posuđenica iz tih jezika. 

6. Madžarsko-hrvatski jezični dodiri. 
U intenzivniji dodir sa slavenskim jezicima 
govornici madžarskoga stupaju već potkraj 
IX. st., nakon naseljavanja u Panonsku ni- 
zinu, gdje susreću brojne slavenske skupine. 
To rano razdoblje ujedno je i prva od dviju 
faza slavensko-madžarskih međujezičnih 
utjecaja, koju obilježava prijenos slaven- 
skih leksičkih elemenata u madžarski, o 
čemu svjedoči petstotinjak slavizama u 
temeljnom rječniku madžarskoga jezika. 
Većina tih riječi do te je mjere uklopljena 
u madžarski leksički korpus da više ni po 
čemu nije prepoznatljivo njihovo slaven- 
sko podrijetlo, štoviše, otkrivanje njihove 
etimologije stavlja istraživače pred brojne 
probleme. Osim toga u vrijeme posuđiva- 
nja slavenski jezici još nisu formirani u 
današnjem smislu te riječi, dijele mnoge 
zajedničke karakteristike, što pokazuju 
primjerice stari nazalni vokali koje čuvaju 
brojni madžarski leksemi (galamb “golub', 
gerenda “greda', gomba “gljiva', munka 
*muka', danas “posao", pćntek “petak'), a 
koji su se poslije u slavenskim jezicima 
reducirali na različite načine. Zbog toga 
se za te lekseme obično upotrebljava opći 
pojam, slavizmi, a prema značenjskim 
domenama (one govore o naravi uspostav- 
ljenih odnosa te o razlozima povezivanja 
s tadašnjim slavenskim jezičnim zajedni- 
cama) dijele se u nekoliko skupina: vjer- 
ski život (kereszt “krst/križ', szent “svet', 
pap *“pop', barat “brat, malaszt “milost?), 
državno i društveno uređenje (bdn “ban', 
kirdly “kralj', megye “međa', szolga “sluga'), 
poljodjelstvo i uzgoj životinja (zab *zob', 
kalasz “klas", bardzda “brazda', len “lan', 
cseresznye “trešnja, galamb “golub'", jaszol 
*jasle', pasztor “pastir?), lov, ribolov, pri- 
rodne pojave (patak *potok', vihar “vihor', 
csonak čamac"), uređenje doma i prehrana 
(asztal “stol', ebed “objed, vacsora *večera', 
kulcs “ključ'), obrti (kovdcs “kovač', abron- 
cs “obruč', kalapacs “klepač/čekić', takacs 
“tkač/tkalac'), obiteljski odnosi (csaldd “če- 
ljad/obitelj", unoka “unuk', dajka “dojilja?), 
odijevanje (ruha “ruho'", szoknya “suknja', 
(javor “javor', mdlna “malina', szilva “Šlji- 
va', medve “medvjed'", gerlice “grlica', rak 


“rak*), osobine (draga “drag", nćma “nijem', 
puszta “pust', szabad “slobodan'). Ipak, uje- 
dinjujući različite kriterije (fonološki, se- 
mantički, geografski, kulturno-civilizacij- 
ski) te pomnom analizom pojedinih riječi 
za neke je slavizme pobliže utvrđen jezik 
davatelj, pa tako primjerice znamo da su 
mostoha “maćeha', mezsgye “međa', rozs- 
da “hrđa? posuđeni iz bugarskoga, a gatya 
*gaće', kukac “kukac', kupac “kup, hrpica', 
paprika *paprika' iz hrvatskoga ili iz srp- 
skoga. U narednim stoljećima preuzimanje 
slavenskih riječi u madžarski sve je rjeđe, 
do danas je ostalo prisutno samo u rubnim, 
pograničnim i jezičnim varijetetima gdje je 
većinski jedan od slavenskih jezika. 
Nakon toga prvoga razdoblja, u kojem 
je madžarski jezik bio pod dominantnim 
utjecajem susjednih slavenskih jezika — pa 
tako i hrvatskoga — usporedno s razvojem 
i jačanjem ugarske države i njezine poli- 
tičke moći mijenja se smjer utjecaja i na 
jezičnoj razini: hrvatski počinje posuđivati 
iz madžarskoga. Taj utjecaj međutim nije 
zahvatio sva hrvatska jezična područja po- 
djednako i svakako ne u isto vrijeme, na 
što je najviše utjecao geografski položaj, a 
zatim i politička i kulturna heterogenost 
samoga hrvatskoga teritorija, ali i širega 
prostora koji su Hrvati naseljavali. Najviše 
potvrda starih madžarskih posuđenica na- 
lazimo na prostoru kajkavskoga narječja, 
geografski najbližega madžarskomu, na 
kojemu uz to u prošlosti nije dolazilo do 
velikih migracija stanovništva. Te posu- 
đenice pripadaju različitim značenjskim 
domenama, a najviše se odnose na vjerski 
život i crkvu (eršek “nadbiskup'", koluštar 
*samostan', paradižom “raj', remeta *“pusti- 
njak?), državno uređenje i vojsku (hatar 
*područje", orsag “država', varoš “grad', 
herceg “herceg, grof *grof", husar “konja- 
nik", katana “vojnik', šereg “odred, četa?), 
zanimanja (hegeduš “violinist', kočiš “ko- 
čijaš', kolduš “prosjek?), ali i svakodnevni 
život (bunda “bunda', cepeliš “cipela, đunđ 
“biser', kinč “blago', karika “karika, kefa 
“četka", harmica “carina, tridesetina", hasen 
*korist?) te ljudske osobine (batriv “hrabar', 
čalaren “himben', drečen “hrabar, plemenit", 

đeđeren “nakićen'). Najveći broj potvrda 
starih hungarizama možemo pronaći u 
kajkavskim leksikografskim izvorima iz 
XVII. i XVIII. st. (rječnicima Jurja Hab- 
delića, Ivana Beslostenca, Ivana Sušnika i 
Andrije Jambrešića), dok suvremeni rječ- 
nici hrvatskoga književnoga jezika sadrže 
četrdesetak riječi madžarskoga podrijetla 
koje su postale dijelom općeuporabnoga 
leksika (kip, lopov, palačinka, gulaš, kočija, 
bunda, čipka, cipela, bitanga itd.). Počevši 
od XIX. st. pa do danas madžarski se utje- 
caj sve manje očituje u izravnom leksičkom 
posuđivanju. Zamjenjuje ga kalkiranje, tj. 
stvaranje novih riječi od domaćega mate- 
rijala prema madžarskim (i drugim) uzo- 
rima, i to ponajprije u pravnoj, upravnoj, 
vojnoj, školskoj, željezničkoj i poštanskoj 
terminologiji (npr. kolodvor prema palya- 
udvar). Danas je madžarski utjecaj sužen 
na hrvatske govore unutar Madžarske, na 
geografska područja bliska madžarskomu 
rubnomu govornomu području te na mjesta 
u Baranji, istočnoj Slavoniji i Bačkoj nase- 
ljena Madžarima. 


DALMATICA 
QVAE VNGARI 


SIBI VSVRPARVNT. 


Datuarici'. 


DALMATICK. — VNGANICE. VaGAmICE'. 


4 ie 
Rega 


Dio Vrančićeva popisa kroatizama u 
madžarskome jeziku 


Na madžarsko-hrvatsko međujezično 
posuđivanje prvi je upozorio hrvatski lek- 
sikograf Faust Vrančić. On je kao dodatak 
svojemu znamenitomu petojezičnomu rječ- 
niku Dictionarium quinque nobilissima- 
rum Europae linguarum (1595.) sastavio 
popis od ukupno 304 riječi za koje je sma- 

trao da su porijeklom dalmatizmi (pod ko- 
jima podrazumijeva kroatizme) u madžar- 
skom. Iako su neke njegove pretpostavke 
bile netočne jer kod dijela riječi nije prepo- 
znao madžarsko podrijetlo u hrvatskome, 
bio je to prvi prinos proučavanju posuđeni- 
ca u hrvatskom jeziku. Nakon Vrančića tek 
će se filolozi s kraja XIX. i XX. st. početi 
zanimati za slavensko-madžarske jezične 
dodire, i to ponajprije madžarski slavisti. 
Među njima su najveći doprinos dali Janos 
Melich, potom Istvan Kniezsa, koji je sa- 
stavio iscrpnu dvosveščanu monografiju 
o slavizmima u madžarskom A magyar 
nyelv szlav jovevenyszavai (Slavenske 
posuđenice u madžarskom jeziku, 1955.), 
te Laszlo Hadrovics i Istvan Nyomarkay 
brojnim radovima o madžarskim jezičnim 
elementima u hrvatskom jeziku, od kojih 
je najpoznatija Hadrovicseva monografija 
Ungarische Elemente im Serbokroatischen 
iz 1985. 


Lit.: F. Verantius, Dictionarium quinque nobilis- 
simarum Europae lingvarum, Venetiis, 1595; G. 
Barczi, A magyar nyelv 6letrajza, Budapest, 1963; 
G. Barczi, L. Benkd, J. Berrar, A magyar nyelv 
t&rtćnete, Budapest, 1967; I. Kniezsa, A magyar 
nyelv szldv jovevenyszavai, Budapest, 1974; L. Ha- 
drovics, Ungarische Elemente im Serbokroati- 
schen, Budapest, 1985; J. Balazs (ur.), Vyelviink a 
Duna-tdjon, Budapest, 1989; Pannon Enciklope- 
dia, Budapest, 1993; B. Keszler (ur.) Magyar 
grammatika, Budapest, 2000; G. Barczi, A ma- 
gyar szokincs eredete, Budapest, 2001; J. Kiss, F. 
Pusztai (ur.), Magyar nyelvtortenet, Budapest, 
2003; A. A. Jaszo (ur.), A magyar nyelv konyve, 
Budapest, 2004; K. E. Kiss, K. Gerstner, A. He- 

gedus, Kis magyar nyelvtortenet, Piliscsaba, 2013; 
L. Cs. Nagy, I. N. Csaszi, Magyar nyelvjardsok, 
Budapest, 2015; R. Hegedus, Magyar nyelvtan. 
Formdk, funkciok, osszefiiggesek, Budapest, 2019; 
A. Nadasdy, Milyen nyelv a magyar?, Budapest 
2020. 

K. Katalinić 


6. Utjecaj na govore Hrvata u ugar- 
skom Podunavlju. Nakon doseljenja po- 
dunavskih Hrvata u Podunavlje, a osobi- 
to nakon protjerivanja Turaka u Velikom 
bečkom ratu (1683.-99.), njihov je jezik bio 
izložen utjecaju madžarskoga. Taj je utje- 
caj bio vidljiv najprije u grafiji, a zatim i u 
leksiku. 

Za pisane izvore na hrvatskom jeziku 
iz ugarskoga Podunavlja iz XVIII. st. ka- 
rakteristično je zapisivanje nepčanih su- 
glasnika grafemima — najčešće digramima 

— preuzetima iz madžarskoga (cz — /c/; cs, 
ts, ch — /č/, (€/; ty — /€/; gy — /&/; ly —/lf; 
ny — /nj/; sz — #sl; s — /8/ 1 sl.). Ta se praksa 
može opaziti i u djelima franjevačkih pisa- 
ca, napose onih iz Budimskoga kulturnoga 
kruga. Franjevci su naime preuzimali neka 
rješenja iz madžarske grafije stvarajući, 
nakon sjeverne (kajkavske) i južne (dal- 
matinske) grafije, treći hrvatski latinički 
grafijski sustav — slavonski. Nakon što je u 
prvoj polovini XIX. st. kao hrvatska grafija 
konačno prihvaćena gajica, pravopisni je 
utjecaj madžarske grafije nestao. 


Leksički utjecaj madžarskoga na je- 
zik podunavskih Hrvata može se pratiti u 
sačuvanim hrvatskim tiskovinama (novi- 
nama, kalendarima, 
. knjigama...) sve do 
1 kraja Prvoga svjet- 
skoga rata. On je 
isprva izraženiji, no 
s razvojem hrvatske 
terminologije hun- 
garizmi su postupno 
istiskivani. Utjecaj 
madžarskoga na 


mm 

Primjer madžarske grafije u bačkih Hrvata — pismo subotičkog kantora 
Šimuna Romića gradskom magistratu iz 1747. god. 

hrvatske govore u 
ugarskom Podunav- 
lju pritom je izraže- 
niji nego utjecaj toga 
jezika na hrvatski 
književni jezik ili 


na mjesne govore u Hrvatskoj. Manifestira 
se tako ne samo riječima koje postoje i u 
hrvatskom književnom jeziku (npr. čičoka, 
gazda “posjednik, vlasnik imanja', kočijaš, 
salaš) ili u pojedinim mjesnim govorima u 
Slavoniji (primjerice astal *stol', f6la “vr- 
sta, soj", lampaš “fenjer', pantljika “vrpca', 
šogor “šurjak', varoš “grad'", vašar *sajam'), 
pri čemu su mnogi danas arhaizmi (npr. 
akov “zapreminska mjera", jobađ “kmet', 
katana *vojnik?), nego u prvom redu hun- 
garizmima koji su specifični za hrvatske 
govore u ugarskom Podunavlju. Takav je 
primjerice upravni leksik (npr. birov “su- 
dac, mjesni starešina', eškut “prisežnik', 
holt/hold “jutro (zemlje)', išpan “župan', 
keveta “poslanik', solgabirov “kotarski 
načelnik", varmeđa “županija'), vojni lek- 
sik (primjerice tizeduš “desetar, desetnik', 
hadnađ “poručnik'", honved “domobran') 
i crkveni leksik (ešpereš/ešperuš “dekan', 
plebanoš “Žžupnik', plebanija “Župa; župni 
dom', predikatur/predikator “propovjed- 
nik", pridika “propovijed, virostaž/vira- 
staž/viristaž/virastaš/viristovanje “bdje- 
nje za pokojnika? itd.). Neke od tih riječi 
pojavljuju se i u jeziku ugarskih Srba, a 
pojedine su zabilježene i u poznatijim 
rječnicima hrvatskoga i srpskoga, npr. u 
rječniku Vuka Karadžića, Petra Skoka itd. 
(npr. astal, birov), no na širem hrvatskom i 
srpskom govornom području one su danas 
uglavnom arhaizmi. Preko madžarskoga 
su uz to u jezik podunavskih Hrvata ušli i 
mnogi turcizmi, germanizimi 1 latinizmi, 
npr. aldomaš/aldumašče “čašćenje u povo- 
du značajnije kupoprodaje ili većeg posla", 
huncut “vragolan, mangup', jacint *zumbul'", 
kaštelj “dvorac, zamak', konđa “punđa', pa- 
teka “ljekarna", šogor šurjak", vandrovat 
*skitati* i mnogi drugi. 


Leksički utjecaj madžarskoga pritom 
nije jednak u svim hrvatskim mjesnim go- 
vorima u ugarskom Podunavlju. Primjerice 
dok je u bunjevačkim govorima u Subotici 
zastupljena madžarska posuđenica fanak 
*krafna', u bunjevačkim govorima u Sombo- 
Tu u tom se značenju rabi riječ kolačić. Sna- 
ga utjecaja povezana je pritom s udjelom 
madžarskoga stanovništva, koji je u Subo- 
tici bio puno veći nego u Somboru. Utjecaj 

madžarskoga razlikuje se i u pojedinim 
šokačkim naseljima, pri čemu je osobito 
izražen u Santovu. U tom je naselju naime 
madžarizacija počela već u drugoj polovini 
XIX. st., a uz to je i nakon stvaranja jugo- 
slavenske države ostalo u Madžarskoj. U 
drugim šokačkim naseljima, u kojima je 
kontakt bio jači s Nijemcima, i utjecaj je 
madžarskoga jezika slabiji. 


Nakon stvaranja jugoslavenske države 
u vojvođanskom dijelu Bačke novo službe- 
no nazivlje zamjenjuje ranije hungarizme — 
pri čemu upravni (uglavnom srpski) leksik 
zamjenjuje madžarski leksik, a ustaljuje se 
i službeno hrvatsko crkveno nazivlje — pa 
su mnogi od njih postali arhaizmima, koji 
se rabe još samo u dijalektalnoj književ- 
nosti. Mnogi su se hungarizimi u vojvo- 
đanskom dijelu Bačke ipak još zadržali u 
razgovornom jeziku, osobito u svezi s po- 
ljoprivredom, seoskom kulturom i pokuć- 
stvom. U hrvatskim govorima u Madžar- 
skoj hungarizmi su znatno zastupljeniji, 
a utjecaj madžarskoga općenito je toliko 
snažan da je u mnogim slučajevima doveo 
i do jezične erozije, tj. do raspadanja hrvat- 
skoga jezičnoga sustava, te usporednoga 
prelaska govornika na madžarski. 


Iako Rečnik bačkih Bunjevaca Mar- 
ka Peića i Grge Bačlije izričito bilježi tek 
dvadesetak hungarizama, u subotičkom 
bunjevačkom leksiku (koji ovaj rječnik 
zapravo i opisuje) njih ima nekoliko puta 
više — mnogi su i zabilježeni, no nisu po- 
sebno označeni kao posuđenice iz madžar- 
skoga. Rječnik govora bačkih Hrvata Ante 
Sekulića također rijetko bilježi etimologiju 
riječi. Za razliku od njih Rječnik govora 
santovačkih Hrvata Živka Mandića ozna- 
čava posuđenice iz drugih jezika, među 
ostalim i iz madžarskoga jezika. Među po- 
znatije i osobitije madžarske posuđenice 
u bačkih Hrvata mogu se ubrojiti: ardov 
“bačva, bure', ašov “ručna alatka za prevr- 
tanje zemlje, kopača“, atar “područje, kraj, 
predio koji pripada nekom naselju", avaški 
*užegao'", babiškovat “njegovati uz posebnu 
pažnju, badagaš “lončar', bakancoš “nez- 
vani gost, gledatelj svatova", bandžav “ra- 
zrok'; baratfile/baratfila “tijesto punjeno 

pekmezom, tašci', bazmeg “bezveznjak, 
nikogović'", bekeš “odjevni predmet", bireš/ 
biroš “poljoprivredni najamni radnik", bo- 
đoš “listopadno drvo koprivić", bohoc “kla- 
un', bolond “umobolnik, lud", bosorka “žena 
izopačenih shvaćanja života; vještica", bu- 
đike “Ženske gaćice", cefra “kom, komina', 
čorda *stado, krdo; seoski pašnjak", čutka 
“oklasak, ostatak okrunjena klipa kukuruza", 
disnotor “svinjokolja', đilkoš “obijestan mla- 
di čovjek, kavgadžija', elefant “slon', fajta 
“vrsta, rasa, pasmina', f6la “vrsta; sorta", 
fićok “čokanjčić', firkat “škrabati', funtaši- 
ca “sorta jabuke", furkač “malj za nabijanje 
zemlje pri gradnji kuća", gazdovat “gospo- 
dariti', gelegunja/gilegonja “listopadno drvo 
koprivić'', ginga/gingo “slabašan, mlitav', 
“gomboc, “okruglica; snježna gruda", guba 
“vrsta prostirke", gube “tjestenina ovalnoga 
oblika", guber “vrsta prostirke", gulja “mje- 
sto za ispašu stoke', hajoš “lađar', hamišan 
*prefrigan, dovitljiv, harcovat “boriti se; pra- 
viti nered", hasnit/hasnirat “upotrebljavati", 
hetija “tjedni sajam", hiba “pogreška', hin- 
ta/hintat “ljuljačka/ljuljati se", hireš/hiroš 
*kicoš'", hurka “krvavica', jarda “nogostup, 
obično od cigala', jaroš “veći pašnjak", jo- 
sag “stoka, blago", jušovat “naslijediti', ka- 
lapač “čekić', kapaš “u nogometu izravan 
udarac na gol iz prve, npr. volej', karperac 
“narukvica", katlanka “ognjište za kotao", ka- 
zaloš “radnik koji slaže kamare od snoplja', 
keceljac “dio ženske odjeće", kenjača “ma- 
zivo, kolomaz', keriteš “plot, drvena ograda 
oko dvorišta", ketrec “kavez', komlo “hmelj", 
kompa “skela', korčulje/korčuljat *klizalj- 
ke/klizati se pomoću klizaljki', korlat “tor", 
kormanj “volan, upravljač", koršo/koršov 
“vrsta vrča', laboška “vrsta metalne posude 
za kuhanje", leveš “ženski odjevni predmet", 
ločkati “prskati se prljavom vodom", logoš/ 
logoška “na stupove uzdignut čokot loze 
u dvorištu", mackov/mackoka “trenirka', 
mandula “badem; krajnik', maža “vaga', 
Mikulaš “sv. Nikola", mitrađ “umjetno gno- 
Jivo', mošlik “spirine, pomije', možar “avan', 
nemtutko “smotanac, onaj koji se pravi neu- 
pućen i neznalac'", očkast “pohaban, otrcan', 
pajta/pajtaš “prijatelj, parasnik “seljak', 
plećkat “tračati', pućak/pućka “puran/pura', 
ragastov “ljepilo; okvir vrata ili prozora", 

ronđa “poderani dio ruha; krpa; iznošena 
odjeća, sakač “kuhar', sersam “alat", šar- 
garepa “mrkvad'", tapšat/tapšovat/tapšikovat 
“pljeskati, udarati rukom o ruku', štacija 
*postaja', tarča/tarčovat “tanjurača/tanjura- 
ti', vašarit “kupovati', vincelir/vincilir “ču- 
var vinograda). 


Prilikom preuzimanja u hrvatske bačke 
govore madžarska se riječ katkad preuzima 
u nepromijenjenom obliku (npr. imenice 
keriteš < keritćs “drveni plot", palačinta 
< palacsinta “palačinka, plećka < pletyka 
“trač', poštaš < postas “poštar', šogor < 
sogor “šurjak*), no češće se djelomično 
mijenja na različite načine (npr. baratfila/ 
baratfile < baratfiille “tašci', fanak < fank 
*krafna', kompa < komp “skela', paradička 
< paradicsom “rajčica?). Prilikom tvorbe 
nekih imenica koristi se madžarski sufiks 
-sag: gazdašag “gazdinstvo', katanšag “voj- 
ska", kurvašag prostitucija", prandašag 
*prljavost, velika neurednost". Pojedini su 
leksemi prevedenice s madžarskoga jezi- 
ka (npr. Debo četvrtak < kover csiitčrtok, 
gradska kuća < varoshaza “gradska vijeć- 
nica', poslanički fanak < kepviselofank 
*princes-krafna*). Neki hungarizmi u govo- 
rima bačkih Hrvata imaju drukčije znače- 
nje ili su višeznačniji nego odgovarajuće 
riječi u hrvatskom književnom jeziku ili 
drugim hrvatskim govorima (npr. šor “niz 
susjednih salaša; niz kuća u selu; dio ulice 
u selu; jedna strana ulice'; vašar “sajam; 
nered?). Mnogi hungarizmi iz bunjevačko- 
ga i šokačkoga leksika postoje i u vojvo- 
đanskim srpskim govorima. 


Izvor: Povijesni arhiv Subotica F:261.21.5/1747. 


Lit.: A. Ivić, Kako su govorili i pisali Bunjevci u 
XVIII. veku?, Književni sever, 3-4/1927, Subotica; 
G. Ulmer, Subotičani pod Zvornikom, Rukovet, 
9-10/1973, Subotica; G. Ulmer, Novi podaci o uče- 
stvovanju Subotičana u borbama protiv Turaka, 
Rukovet, 6/1981; G. Vuković, Terminologija kuće 
i pokućstva u Vojvodini, Novi Sad, 1986; M. Peić, 
G. Bačlija, Rečnik bačkih Bunjevaca, Novi Sad — 
Subotica, 1990; J. Buljovčić, Filološki ogledi, Su- 
botica, 1996; M. Miković, Strane reči u ikavskom 
izrazu, u: J. Plankoš (ur.), O leksičkim pozajmlje- 
nicama, Subotica — Beograd, 1996; A. Sekulić, 
Rasprave o jeziku bačkih Hrvata, Zagreb, 1997; Ž. 
Gorjanac, Riječi madžarskog podrijetla u santo- 


vačkome šokačkom govoru, u: S. Lukač (ur.), Hr- 
vati u Budimu i Pešti, Budimpešta, 2001; D. Petro- 
vić (ur.), Rečnik srpskih govora Vojvodine, 1-10, 
Novi Sad, 2000-2010; A. Sekulić, Rječnik govora 
bačkih Hrvata, Zagreb, 2005; S. Vulić, Vitezovi 
hrvatskog jezika u Bačkoj, Subotica, 2009; A. 
Čota, Lemeš u osimu plemenitog ravničarsko 
drača, Klasje naših ravni, 1-2/2010, Subotica; Ž. 
Gorjanac, Neke svojstvenosti bunjevačkoga dija- 
lekta u Bajskom trokutu u Mađarskoj, u: Bunjevci 
u vremenskom i prostornom kontekstu, Zagreb, 
2014; Ž. Mandić, Rječnik govora santovačkih Hr- 
vata, Pečuh, 2016; M. Šeremešić, Bile riče : rječ- 
nik govora Monoštora, Subotica, 2016; M. Pilj 
Tomić, Jezik Franjevca Emerika Pavića (1716.- 
1780.), doktorski rad, Filozofski fakultet Osijek, 
Osijek, 2016; S. Mačković, Crtice o životu stanov- 
nika Sent Marije (1747. — 1773.) kroz arhivsku 
građu o Simonu Romity, Godišnjak za znanstvena 
istraživanja Zavoda za kulturu vojvođanskih Hr- 
vata, br. 10, Subotica, 2018. 

S. Bačić 


MADŽARIZACIJA, oblik asimilacije 
koji označava proces promjene identite- 
ta pripadnika drugih etničkih skupina 
u madžarski identitet kroz prihvaćanje 
madžarskih političkih, jezičnih i kulturnih 
vrijednosti. Kraljevina Ugarska, odnosno 
zemlje Krune sv. Stjepana (Istvana), oso- 
bito u valovima protuturskih ratnih i po- 
ratnih naseljavanja te planskih kolonizacija 
nakon protjerivanja Turaka potkraj XVII. 
iu XVIII. st., osim madžarskim narodom 
bila je naseljena i mnogim drugim naro- 
dima (Hrvatima, Srbima, Rumunjima, Ni- 
jemcima, Slovacima, Rusinima...). Nakon 
teritorijalnoga konsolidiranja granice Ha- 
bsburške Monarhije prema Turskoj tijekom 
XVIII. st. i učvršćenja državne i crkvene 
vlasti u ugarskom dijelu države madžarsko 
je plemstvo i građanstvo putem državnoga 
aparata i društvenih veza postupno širilo 
dominaciju madžarskoga jezika i kulture 
kod pripadnika drugih naroda ujedno se 
na taj način braneći od prijeteće germani- 
zacije. Ti procesi jačaju u »stoljeću naci- 
ja«, već u prvoj polovini XIX. st.: razvija 
se građanski stalež, u mnogim gradovima 
formiraju se madžarska društva (kasine i 
čitaonice) u kojima se promiče madžarski 
jezik i kultura, Ugarski sabor na zasjedanju 
1843.-44. uveo je madžarski kao službeni 
jezik umjesto latinskoga (osim u Kraljevi- 

ni Hrvatskoj i Slavoniji). To je bio odraz 
političkih težnja usmjerenih prema jača- 
nju samostalnosti Madžarske, koje su kul- 
minirale u ratu za madžarsku neovisnost 
(madžarskoj revoluciji) 1848.-49. Vojnim 
slomom madžarskoga pokreta oslobođe- 
nja i uvođenjem Bachova apsolutizma 1849. 
madžarizacijska su nastojanja utihnula. No 
nakon obnove ustavnoga života, tj. dono- 
šenja oktroiranoga ustava — Listopadske 
diplome 1860. — i osobito nakon sklapanja 
Austro-ugarske nagodbe 1867., kojom je 
Habsburška Monarhija podijeljena na dva 
dijela pod novim imenom — Austro-Ugar- 
ska — taj proces u ugarskom dijelu države 
dobiva puni zamah kroz aktivnosti držav- 
nih vlasti, prije svega uprave i školstva, ali 
i Katoličke crkve u Ugarskoj, unatoč for- 
malno liberalnomu Zakonu o narodnostima 
iz 1868., koji je uglavnom ostao mrtvo slo- 
vo na papiru. Horst Haselsteiner ističe da 
je »cilj ugarskih vlada nakon Andrasyje- 
ve [1871.] bila potpuna madžarizacija ne- 
madžarskih stanovnika zemlje. Različit je 
jedino bio intenzitet, način i dubina djelo- 
vanja tih mjera.« Pri tom je, osim prisilne 
madžarizacije, istodobno postojala i manje 
ili više dragovoljna (spontana) madžariza- 
cija (gospodarski i kulturološki razlozi, 
socijalni prestiž). »Madžarski nacionali- 
zam nije bio ekskluzivan... Svjesni da su 
Madžari u Ugarskoj manjina, madžarsko 
sitno plemstvo nastojalo je da jačanje na- 
rodnosti onemogući pridobivanjem njihove 
malobrojne narodne inteligencije. Mnogo 
ga se više ticalo kako spriječiti razvoj slo- 
vačke ili rumunjske buržoazije, nego kako 
povećati vlastiti madžarski narod |, te se 
nije mnogo brinuo o obrazovanju madžar- 
skog seljaštva« (A. J. P. Taylor). Atraktiv- 
nost madžarskoga nacionalnoga pokreta 
najizraženija je bila u urbanim sredinama, 
osobito među židovskim intelektualcima i 
njemačkim industrijalcima i trgovcima u 
prijestolnici. Stupanj integracije Židova u 
madžarsko društvo bio je čak najizraženiji 
u odnosu na njihovu integraciju u ostalim 
europskim zemljama. S druge strane naj- 
slabiji je uspjeh bio među narodima koji 
su uživali stanovitu samostalnost (Hrvati 
u hrvatskim županijama) ili su pripadali 

drugoj vjeroispovijedi (Srbi, Rumunji). 
Rezultati madžarizacije ilustriraju brojke: 
prema popisima stanovništva na području 
uže Ugarske (bez Hrvatske) bilo je 29 % 
Madžara 1790., 1842. — 38 %, 1850. — 42,3 
%, 1880. — 44,8 %. Poslije toga »madža- 
rizacija se više nije samo “poticala svim 
raspoloživim sredstvima "već se provodi- 
la i sredstvima koja su zaobilazila ili kr- 
šila Zakon iz 1868. godine« (L. Kontler) 
te počinje tendencija porasta, ponajprije 
zahvaljujući asimilaciji nemadžarskoga 
gradskoga stanovništva (istina, dijelom i 
zbog većega prirasta stanovništva i iselja- 
vanja manjinskoga pučanstva), pa su 1900. 
Madžari činili 51,4 %, a 1910. — 54,6 % sta- 
novništva Ugarske. 


No raspad Austro-Ugarske 1918. i ko- 
načna državna samostalnost Madžarske re- 
zultirali su ujedno i velikim teritorijalnim 
gubicima (oko 2/3 teritorija Ugarske), a na 
područjima novostvorenih država (Kralje- 
vina SHS, Rumunjska, Čehoslovačka) osta- 
la je živjeti oko 1/3 etničkih Madžara, koji 
su postali nacionalne manjine revanšistički 
nastrojenih novih vlasti. S druge strane u 
samoj Madžarskoj brojnost nemadžarskih 
naroda bila je znatno smanjena, a ujedno 
su bili izloženi snažnoj prisilnoj madža- 
rizaciji i netolerantnomu društvenomu 
okružju. Kao rezultat toga Madžarska je 
danas etnički homogena država — prema 
posljednjemu popisu (2011.) Madžarima se 
drži 93,7 % nacionalno izjašnjenih stanov- 
nika Madžarske. 


U Hrvatskoj. Početak madžarizacije 
hrvatskoga društva vezuje se za zasjedanje 
Ugarskoga sabora 1790.-91., na kojem su 
hrvatski izaslanici, uslijed straha od pri- 
jašnjega centralizma i apsolutizma praće- 
noga germanizacijom, prenijeli upravne i 
financijske nadležnosti u korist Ugarskoga 
namjesničkoga vijeća. Madžari su tada 
pokušali nametnuti da se uz latinski jezik 
i madžarski uvede u službenu uporabu u 
sve zemlje ugarske krune, ali su se hrvat- 
ski poslanici izborili da se to ne odnosi na 
područje Kraljevine Hrvatske i Slavonije. 
No Hrvatski je sabor 1791. donio kompro- 
misnu odluku da se nastava madžarskoga 


114 


jezika uvede u škole kao neobvezni pred- 
met. Ugarski je sabor 1835. ponovno poku- 
šao uvesti madžarski jezik kao službeni u 

Kraljevini Hrvatskoj i Slavoniji, ali je kralj 

Ferdinand V. odbio potvrditi tu saborsku 

odluku. Unatoč odluci Hrvatskoga sabo- 
ra od 23. X. 1847., kojom je hrvatski jezik 
proglašen službenim umjesto latinskoga, 
Madžari su i nadalje ustrajali u namjeri 

nametanja madžarskoga jezika. Osim je- 
zičnoga aspekta madžarizacije, njezinom 
političkom dimenzijom nastojao se negirati 

zaseban pravni položaj Hrvatske u Ugar- 
skoj, koji joj je osiguravao određenu samo- 
stalnost, jer se madžarski nacionalni pokret 
na čelu s Lajosem Kossuthom zalagao za 

preobrazbu ugarskoga dijela Habsburške 

Monarhije u jedinstvenu državu u kojoj bi 

samo Madžari bili politički narod. 


Unatoč tomu što je Hrvatsko-ugarskom 
nagodbom 1868. Hrvatska dobila samou- 
pravu u zakonodavstvu, upravi, sudstvu, 
školstvu i vjerskim pitanjima, što je bio 
jedan od temelja formiranja suvremene 
hrvatske nacije, bilo je više pokušaja sre- 
dišnjih vlasti koji se u hrvatskoj historio- 
grafiji vezuju za madžarizaciju. Međutim 
to je tek refleks državno-pravnoga prijepo- 
ra o autonomnim hrvatskim nadležnostima 
i dosegu središnjih ugarskih nadležnosti 
na području Hrvatske: od 1870-ih uvo- 
đenje madžarskoga jezika kao službeno- 
ga i postavljanje madžarskih službenika 
na željeznicama u Hrvatskoj, otvaranje 
madžarske škole za financijske činovni- 
ke u Zagrebu 1881., isticanje madžarskih 
grbova i madžarskih natpisa (uz hrvatske) 
na zgradama financijskih ureda u Zagrebu 
1883., osnivanje madžarskih pučkih škola 
u Slavoniji 1888., uvođenje madžarskoga 
jezika kao obveznoga u realne gimnazije 
1894., širenje madžarskoga jezika u za- 
jedničkim uredima u Hrvatskoj u koje se 
postavljaju uglavnom Madžari... Naime 
realni dometi madžarizacijskih pokušaja u 
Hrvatskoj mogli su biti, zahvaljujući viso- 
ku stupnju hrvatske autonomije te malom 
postotku etničkih Madžara u Hrvatskoj 
(1905. — 3,76 %), vrlo ograničeni, a stvarni 
su učinci, zahvaljujući otporu hrvatskoga 


pučanstva (nemiri u Zagrebu i drugim 
gradovima povodom postavljanja dvojezič- 
nih ploča 1883.; demonstracije studenata 
i spaljivanje madžarske zastave prilikom 
posjeta Franje Josipa Zagrebu 1895.; na- 
padi na željeznicu, prosvjedi i krvoproliće 
u mnogim krajevima Hrvatske potaknuti 
donošenjem ugarskoga Zakona o produ- 
ženju financijske nagodbe s Hrvatskom i 
postavljanjem novih madžarskih natpisa na 
novoj zgradi željezničke prometne uprave 
i javnim zgradama državnih ureda 1903.), 
bili kratkotrajni i minorni, dapače jačali su 
hrvatsku narodnu svijest i protumadžarski 
osjećaj. 

U bačkih (podunavskih) Hrvata. Bu- 
njevci u južnoj Ugarskoj, pretežito seljaci 
bez razvijene nacionalne kulture i jake vla- 
stite nacionalne inteligencije, a odvojeni od 
Hrvatske, bili su izloženi jakoj madžariza- 
ciji. Znatan broj bunjevačkih obitelji stekao 
je plemstvo, a neke od njih bile su pravi 
veleposjednici sa znatnim političkim utje- 
cajem (Vojnići, Latinovići, Grašalkovići), 
no najčešće je to bilo praćeno madžarizaci- 
jom i potpunom integracijom u madžarsku 
nacionalnu ideju, što je kod mnogih bilo 
završeno već do sredine XIX. st. Ne odveć 
brojno bunjevačko građanstvo u Somboru, 
Subotici, Baji i Segedinu bilo je također 
izloženo madžarizaciji, kojoj su kao najma- 
lobrojniji najprije podlegli segedinski Bu- 
njevci (Dalmatini), koji su se u potpunosti 
madžarizirali do sredine XIX. st. Nakon 
ukidanja Bachova apsolutizma 1860., a 
osobito nakon Austro-ugarske nagodbe 
1867., državna su tijela i Crkva zdušno ra- 
dili na madžarskoj nacionalnoj integraciji 
u Bačkoj, što je često prelazilo u prisilnu 
madžarizaciju bačkih Bunjevaca, od koje 
su najviše stradali plemići i građanski sta- 
lež. Uz kolonizaciju, madžarizacija se pro- 
vodila preko madžarskih svećenika, uvođe- 
njem madžarskoga jezika kao službenoga 
u upravi i sudstvu te kao nastavnoga u 
školama, zabranjivanjem bunjevačkih dru- 
štava, proganjanjem njihova tiska i sprje- 
čavanjem uporabe narodnoga imena. Me- 
đutim madžarizacijski postupci istodobno 
su rezultirali i buđenjem i jačanjem nacio- 

nalnih pokreta drugih naroda u Ugarskoj. 
Tomo Vereš, kada je riječ o južnougarskim 
Hrvatima, kaže: »pokušaji madžarizacije 
zapravo su probudili Bunjevce i Šokce iz 
njihove nacionalne indiferentnosti i letar- 
gije te su njihovoj nacionalnoj svijesti dali 
takav polet da su krajem pa i početkom 
20. stoljeća doživjeli neviđen i jedinstven 
nacionalni preporod u svojoj cjelokupnoj 
povijesti od kojega još i danas žive«. Am- 
brozije Šarčević, zatim Ivan Antunović i 
njegovi najvažniji sljedbenici Kalor Mi- 
lodanović, Mijo Mandić i Pajo Kujundžić, 
nastojali su ostvariti nacionalni program u 
strogo zakonskim okvirima — jezična prava 
Bunjevaca u Crkvi, školstvu, upravi i sud- 
stvu — i tako pokušati spriječiti madžariza- 
ciju. Osnovano je više preporodnih glasila 
(Subatički/Subotički glasnik, Bunjevačke 
i šokačke novine, Bunjevačka i šokačka 
vila, Bunjevačko-šokački kalendar Dani- 
ca, sk itd.), udruga (u Subotici: Pučka 
nikada nije dopušten; Pokopno društvo sv. 
Ivana; Zemljodilska štedionica; zatim Baj- 
ska kršćanska čitaonica; Kultura u Beregu, 
čije osnivanje također nije bilo moguće 
formalno ostvariti i dr.), izdavani su moli- 
tvenici i crkvena literatura na bunjevačkoj 
ikavici, društva iz Hrvatske imala su svoje 
povjerenike u Bačkoj (Svetojeronimsko 


Broj 11. : U Sahotici, 1. studena 1896. God. Xi. 

ZABAVNO-POUČNI MISEČNIK ZA BUNJEVCE | ŠOKCE. 


+ aa cilu godina 1 tri. (2 krune) 
TT IIRA T= ki e Slija jadamatetja Zosipu Biermoma. rubopisi 


PRITPLATA: 


CINA OGLASA : za jedan petit (sitni) redak plaća B o nov. U ime biljegovine 
30 nv. Oglasi plaćaju se u naprid. 
Oglasbe prima izdavatelj Josip Bittermanu SUBOTICI. 
Jedanbrojstoji M48 nov. | Urednik: M. MAPROVIĆ. | Rukopisi se ne vraćaju. 


= Izlazi misečno jedared. -ZBg 


Najnoviji pokret kod Bunjevaca. 


Bunjevačko pitanje svakim danom većma uzrijava, 
veći mah zahvaća, dublje spušća žile. Postaje svetinjom 
naroda, za koju je narod pripravan stupiti u borbu. 

Kao nov pojav rado biližimo i iznašamo prid svit, 
da je narod bunjevački prigodom sada minulih izbora 
tražio sebi narodnosnog kandidata i molio je svoje mlade 
rodoljube, da prime u ruku zastavu Bunjevštine, koja 
ako i nebi pobedila, bar bi pokazala, da nas ima 
Bunjevaca! Kad bi koju stetinu glasova dobio bu- 
njevački kandidat u drugom srezu Subotice grada — 


Naslovnica Nevena od 1. XI. 1896. god. 

društvo, Matica Hrvatska) itd. No iako je 
bunjevački preporod i otpor madžarizaciji 
napredovao, do 1918. ostvario je skromne 
rezultate i bio je ograničen na relativno 
mali broj stanovnika Subotice, Baje i Som- 
bora te okolnih sela. Madžarizaciji su naj- 
manje bili izloženi Bunjevci na salašima, 
koji su uglavnom ostajali izvan doticaja 
vlasti, a bili su znatno brojniji nego urba- 
no bunjevačko pučanstvo. No teritorijalna 
udaljenost od Hrvatske i međusobna sla- 
ba povezanost triju gravitacijskih središta 
(Subotica, Sombor, Baja) bili su objektivno 
pogodno tlo za madžarizaciju. No i u sredi- 
štu bunjevštine — Subotici — gradska uprava 
za vrijeme gradonačelnika Laze Mamužića 
1884.-1902., u kojoj su dominirali Bunjev- 
ci, vodeći se dnevno-političkim razlozima, 
ne samo što je oklijevala u potpori zahtje- 
vima za ostvarivanje narodnosnih prava 
nacionalno svjesnih bunjevačkih prvaka 
nego ih je i sprječavala, iako je u svojim 
rukama potencijalno imala sve mehaniz- 
me za njihovo ostvarivanje. To je postalo 
osobito razvidno u novoj gradskoj upravi 
na čelu s Karolyem Biroom od 1902., kada 
takvih mehanizama više nije bilo, jer su u 
gradskoj vlasti bile nove političke i nacio- 
nalne strukture, otvoreno madžarizacijski 
nastrojene sve do propasti Austro-Ugarske. 


Madžarski se šovinizam žestoko oko- 
mio i na Hrvate Šokce u Bačkoj (koji su 
također bili dominantno agrarne strukture, 
a usto znatno siromašniji nego Bunjevci) 
unatoč njihovoj naslonjenosti na Hrvatsku 
i kontakte s prekodunavskim Šokcima (u 
hrvatskim županijama i u Baranjskoj žu- 
paniji). Katolička crkva, zlorabeći dubo- 
ku pobožnost hrvatskoga puka, u sprezi s 
državnim vlastima nastavila je sve nesmi- 
ljenije krnjiti narodnosna prava, osobito u 
školstvu, gdje je od 1880-ih godina hrvat- 
ski jezik jedva bio zastupljen. Cilj sustavne 
madžarizacije bio je da se hrvatski jezik 
posve istisne iz crkve i škole. Madžarski 
je nacionalizam sve više bujao i drznuo 
se do te mjere da je pripadnike narodnosti 
prisiljavao da se odreknu i onoga zadnjega 
što ih je još vezalo za matični narod: da 
pomadžare svoje prezime. Ondašnji tisak 

slavio je učitelje i svećenike koji su najviše 
postigli u odnarođivanju nemadžarske se- 
oske djece. Zbog posvemašnje madžariza- 
cije dio santovačkih Hrvata prešao je 1899. 
iz katoličke u srpskopravoslavnu vjeru. 


Kraj XIX. i početak XX. st. bilo je i 
vrijeme općega pomadžarivanja nemadžar- 
skih naziva mjesta u državi, čega nije bila 
pošteđena ni Bačka, pa je 1904. Santovu 
službeno promijenjeno ime u Herczegszan- 
to, Bikić je postao Bacsbokod, Jankovac je 
dobio ime Janoshalma itd. 


Mirovnim sporazumom potpisanim u 
Trianonu 4. VI. 1920. oko 40 000 bačkih 
Hrvata ostalo u Madžarskoj i bilo izloženo 
nesmiljenoj madžarizaciji, unatoč odredba- 
ma o zaštiti manjina iz mirovnoga sporazu- 
ma. Između dvaju svjetskih ratova bački te 
ostali podunavski Hrvati (oko 10 000 u po- 
dunavskim selima od Bačke do Senandrije) 
u Madžarskoj nemaju nikakva manjinska 
prava, nemaju nijednu pučku školu. Jedini 
pučki kalendar Danica bio je pod strogom 
državnom cenzurom. Slično je bilo i s ma- 
lobrojnim kulturnim društvima (Bajska 
kršćanska čitaonica, santovački Katolički 
krug) i agilnim pojedincima (Mišo Jelić, 
Ivan Petreš, Antun Karagić, Joza Sabov- 
ljev), koji su bili pod stalnom državnom 
kontrolom. U cilju olakšanja madžariza- 
cije vlasti su poticale regionalne hrvatske 
identitete (Bunjevci, Šokci, Raci, Bošnjaci, 
Dalmatinci) kao suprotne hrvatstvu. Pro- 
ces prisilnoga pomadžarivanja prezimena 
postao je općom pojavom — prezime su 
trebali pomadžariti ponajprije oni koji su 
bili u državnoj, crkvenoj ili seoskoj službi 
(učitelji, svećenici, činovnici, čak i seoski 
svinjari i cestari). Osim Hrvata u Bajskom 
trokutu posebno su nacionalno stradale 
sjevernije hrvatske oaze u manjim podu- 
navskim selima sve do Senandrije (srp. 
Sentandreja, madž. Szentendre). Međutim 
ni u jugoslavenskoj državi Bunjevci nisu 
osigurali narodnu slobodu, nego je madža- 
rizacija, kako je upozorio Tomo Vereš, 
zamijenjena »neskrivenom srbizacijom«. 
Upravo su stalnim podsjećanjima na raniju 
madžarizaciju srpske vlasti vješto maskira- 
le vlastite asimilacijske nakane. 


Za vrijeme ponovne uspostave madžar- 
ske vlasti u Bačkoj 1941.-44. dio bunjevač- 
ke inteligencije pobjegao je pred revanši- 
stički nastrojenom madžarskom vojskom 
i policijom uglavnom u Hrvatsku, a u 
međuraću prosrpski orijentirani Bunjev- 
ci u Beograd. Iako su prijeratna hrvatska 
društva nastavila postojati, njihovo je dje- 
lovanje uglavnom zamrlo, a tisak (sombor- 
ske Naše novine, dva kalendara) bili su pod 
strogom cenzurom. Unatoč službenoj sta- 
tistici, prema kojoj je u južnoj Madžarskoj 
(uključujući i Međimurje) radilo 18 »hrvat- 
sko-madžarskih«, 7 »bunjevačko-madžar- 
skih« i 15 »šokačko-madžarskih« narodnih 
škola, školstvo je bilo u funkciji madžari- 
zacije, koja je bila najizraženija u građan- 
skim školama i gimnazijama, gdje se na- 
stava odvijala samo na madžarskom jeziku 
(uz nekoliko iznimaka na njemačkom i jed- 
nu na slovačkom). 


his osvane same a venta. 
o. PLATI perom raji nj m 


NAŠE NOVINE 


au Ea 1 DRUŠTVENI LIST 


Nagybanyai > Mikl6s => kraljevine 
Madjarske Patron Bunjevaca 
Krtca iz gvašidanjeg život visokog zašttaka Bunjevaca u Madjarska 


Naslovnica somborskih Vaših novina 
od 9. IV. 1943. god. 


U Madžarskoj nakon Drugoga svjet- 
skoga rata, nakon kratkotrajnoga uzleta u 
ostvarivanju manjinskih prava potaknutoga 

progona hrvatske (i druge južnoslaven- 
ske) inteligencije te namještenih suđenja 
i zatvorskih kazni, a i prisilna kolektivi- 
zacija sela sovjetskoga tipa i raseljavanje 
bačkih Hrvata u industrijska središta di- 
ljem Madžarske rezultirali su pojačanom 
madžarizacijom među hrvatskim stanov- 
ništvom. Osim straha i nevoljnosti da se 
koristi materinska riječ, tomu je počeo pri- 
donositi i porast broja mješovitih brakova, 
napose u gradskim sredinama. Rezultati 
djelovanja Demokratskoga saveza južnih 
Slavena te osnovno- i srednjoškolskoga 
sustava na srpsko-hrvatskom jeziku u ta- 
kvim su uvjetima ostali ograničeni na mali 
postotak hrvatskoga stanovništva do 1990. 
Nakon raspada socijalističkoga sustava, uz 
već raniju industrijalizaciju, urbanizaciju i 
veliki broj mješovitih brakova, digitalna je 
revolucija, uz prateća nova sredstva masov- 
nih komunikacija, proces madžarizacije (i 
nestajanja hrvatskoga jezika) dalje ubrzala, 
unatoč slobodnomu djelovanju hrvatskih 
manjinskih institucija na području obrazo- 
vanja, informiranja i kulture. 


Lit.: S. IIkić, Bunjevci i mađarizacija, Književni 
sever, 2-4/1927, Subotica; N. Z. Bjelovučić, Etno- 
grafske granice Slovenaca, Hrvata, Srba i Bugara 
sa etnografskom kartom, Zagreb, 1929; P. Pekić, 
Povijest Hrvata u Vojvodini, Zagreb, 1930; V. Sta- 
jić, Mađarizacija i demađarizacija Bunjevaca, Le- 
topis Matice srpske, knj. 325, sv. 1-3, Novi Sad, 
1930; V. Stajić, Mađarizacija i preporod Bunjeva- 
ca, Glasnik Istoriskog društva u Novom Sadu, 
1/1935, Novi Sad; B. Rajić, Podunavski Bunjevci i 
Šokci izvan granica naše države, Subotička Dani- 
ca ili bunjevačko-šokački kalendar (sa slikama) 
za prostu godinu 1938., Subotica, b. g.; F. Ševjanić, 
Borba naših nacionalnih manjina u Mađarskoj za 
svoja prava, Beograd, 1950; Z. Mandić, Povijesna 
antroponimija bunjevačkih Hrvata u Madžarskoj, 
Budimpešta, 1987; T. Telišman, Etnički identitet 
hrvatskih intelektualaca u Mađarskoj, Migracijske 
i etničke teme, 3/1990, Zagreb; T. Vereš, O prvoj 
»Bunjevačkoj Summi«, Marulić, 4/1990, Zagreb; 


socijalističkim internacionalizmom sovjet- A-J.P. Taylor, Habsburška Monarhija 1909 — 1918, 


skoga tipa između Madžarske i Jugoslavi- 
je (osnivanje manjinskih društava, školska 
nastava na srpsko-hrvatskom jeziku i sl.), 
raskid Tita sa Staljinom 1948. u odnosu na 
Hrvate u Madžarskoj imao je pogubne po- 
sljedice. Kako je Titova Jugoslavija postala 
neprijateljem staljinističke Madžarske, u 
samoj je Madžarskoj došlo do političkih 


Zagreb, 1990; H. Haselsteiner, Ogledi o moderni- 
zaciji u Srednjoj Europi, Zagreb, 1997; Hrvatski 
lekiskon, 2, Zagreb, 1997; L. Heka, Povijest Hrva- 
ta Dalmatina u Segedinu, Budimpešta, 2004; L. 
Kontler, Povijest Mađarske, Zagreb, 2007; Enci- 
klopedija : opća i nacionalna u 20 knjiga, 12, Za- 
greb, 2006; D. Šokčević, Hrvati u očima Mađara, 
Mađari u očima Hrvata, Zagreb, 2006; E. Šajti, 
Mađari u Vojvodini 1918 — 1947, Novi Sad, 2010; 

L. Heka, Hrvatsko-ugarski javni prijepori, Zbor- 

nik Pravnog fakulteta u Zagrebu, 5-6/2013, Za- 
greb; D. Šokčević, Hrvatska od stoljeća 7. do da- 
nas, Zagreb, 2016; A. Kolak Bošnjak, Pokušaji 
uvođenja mađarskoga jezika u hrvatske škole u 
prvoj polovici 19. Stoljeća, Pannoniana : Časopis 
za humanističke znanosti, 1/2017, Osijek; L. Heka, 
Hrvatsko-ugarska nagodba, Zagreb, 2019. 

S. Bačić i Ž. Mandić 


MADŽARSKA (madž. Magyarorsz4g), 
država u srednjoj Europi. Na sjeveru gra- 
niči sa Slovačkom, na istoku s Ukrajinom 
i s Rumunjskom, na jugu sa Srbijom (Voj- 
vodinom) i s Hrvatskom, na jugozapadu sa 
Slovenijom, a na zapadu s Austrijom. Obu- 
hvaća 93 030 km? i ima 9 937 628 st. (popis 
iz 2011.). Prema registru stanovništva 2019. 
ima 9 772 756 st. U slavenskim jezicima, 
napose u onih naroda koji su živjeli u Ha- 
bsburškoj Monarhiji (Hrvati, Srbi, Slovaci, 
Česi, Ukrajinci, Slovenci), naziv Madžar- 
ska razlikuje se od povijesnoga Ugarska, 
koji ne postoji u madžarskom jeziku, a 
kojim se označava kneževina, odnosno 
kraljevina Madžarska do 1918. Od sloma 
socijalizma pa do 2012. službeni je naziv 
zemlje bio Republika Madžarska, otada 
joj je službeni naziv Madžarska. Glavni je 
grad Budimpešta. 


Simboli. Današnji grb Madžarske pri- 
hvaćen je 1990., nakon pada komunističke 
vlasti. Unatoč tomu što je republika iznad 
štita grba nalazi se kruna sv. Stjepana, pr- 
voga kralja Madžarske. Taj je grb bio u 


Grb 
Madžarske 


uporabi kroz povijest, s krunom i bez nje, 
ponekad i kao dio većih i složenijih grbova, 
a njegovi elementi sežu do srednjega vijeka. 

Zastava je Madžarske vodoravna trobojni- 
ca crvene, bijele i zelene boje, koja datira 
iz vremena madžarske revolucije za neovi- 
snost 1848. Novčana je jedinica forinta (Ft, 
HUF; 1 forinta = 100 filira). 


Naselja i upravna podjela. Političko 
je, gospodarsko i kulturno središte glavni 
grad Budimpešta (madž. Budapest, 1 752 
286 st., 2019.), ostali su veći gradovi 
(2019.): Debrecin (madž. Debrecen, 201 432 
st.), Segedin (madž. Szeged, 160 766 st), 
Miskolc (154 521 st.), Pečuh (madž. P€cs, 
srp. Pečuj, 142 873 st.). Tradicionalne su 
upravne jedinice županije. Madžarska je 
podijeljena na 19 županija i područje glav- 
noga grada. 


Stanovništvo. Prema popisu iz 2011. (9 
937 628 st.), stanovništvo je etnički homo- 
geno — Madžara ima 8 314 029 st. Među 
»narodnostima« najbrojniji su Romi (308 
957, osobito u sjeveroistočnom dijelu ze- 
mlje), zatim Nijemci (131 951), Rumunji (26 
345, na istoku), Slovaci (29 647, uglavnom 
na sjeveru), Hrvati (23 561, najviše na jugo- 
zapadu i sjeverozapadu). Pri tome Madžar- 
ska službeno dopušta dvostruke identitete, 
pa je pitanje o preciznom nacionalnom 
sastavu stanovništva složeno. Stanovnici 
su po vjeri rimokatolici (37,1 %) te prote- 
stanti (13,8 %, pretežito kalvinisti, najviše 
u istočnom dijelu, manji dio čine luterani), 
a ima i Židova (0,1 %), nereligiozno je 18,2 
%, nije se vjerski izjasnilo 27,1 % stanov- 
ništva. 

Politički sustav. Prema Ustavu od 2012. 
Madžarska je parlamentarna republika. Na 
čelu je države predsjednik republike, koje- 
ga bira parlament za mandat od pet godina. 
Politički se organizacija vlasti temelji na 
načelu trodiobe na zakonodavnu, izvršnu 
i sudbenu. Zakonodavnu vlast obavlja jed- 
nodomni Parlament (madž. Orszaggyul6s), 
koji od 2014. ima 199 zastupnika. Biraju ih 
građani na općim izborima za mandat od 
četiri godine. Priznate nacionalne manjine 
(»narodnosti«) u parlamentu uz to imaju i 
svoje glasnogovornike (madž. nemzetisegi 
szoszolok), tj. zastupnike koji mogu disku- 
tirati o pitanjima od značaja za manjine. ali 
bez prava glasa, a biraju se na posebnim 


manjinskim listama prilikom općih izbo- 
ra (glasnogovornik Hrvata od 2014. bio je 
Mišo Hepp, a od 2018. Jozo Solga). Izvršnu 
vlast obavlja vlada, odnosno Vijeće mini- 
stara. 


Prirodna obilježja. Madžarska obu- 
hvaća veći dio srednjega Podunavlja, Pa- 
nonsku zavalu, koju sa zapada okružuju 
istočne Alpe, a sa sjevera i istoka Karpati. 
Nizine i ravnice do 200 m nadmorske vi- 
sine obuhvaćaju 84 % teritorija Madžar- 
ske, pobrđa do 400 m visine 14 %, a gorja 
samo 2 %. Gotovo polovinu Madžarske 
zauzima Velika nizina (Alfgld), istočno 
od Dunava prema planinskomu okviru na 
sjeveru, istoku i jugoistoku. U njoj je vege- 
tacija stepska; najbolje uspijevaju pšenica i 
kukuruz. Na sjeverozapadu je Mali Alfgld 
(Kisalf6ld), ravničarsko područje uz rijeku 
Rabu. 


Cijela riječna mreža Madžarske pripada 
porječju Dunava, koji protječe po sredini 
zemlje, od sjevera prema jugu, u duljini od 
417 km. Istočni dio zemlje pripada porječ- 
ju Tise (596 km u Madžarskoj), glavnoga 
pritoka Dunava. Zapadnim dijelom zemlje 


MADŽARSKA 


protječe Raba, a na jugu, duž granice s 
Hrvatskom, Drava. Jezero Balaton (Blat- 
no jezero, 594 km?) najveće je u srednjoj 
Europi; s Dunavom je povezano kanali- 
ziranom rijekom Si6. Klima je umjereno 
kontinentalna. 


Lit.: Enciklopedija : opća i nacionalna u 20 knjiga, 
12, Zagreb, 2006; Hrvatska enciklopedija, 6, Za- 
greb, 2004; 2011. &vi nepszamldlds : 9. Nemzetise- 
gi adatok, Budapest, 2014; 2011. evi n6pszamldlds 
: 10. Vallas, felekezet, Budapest, 2014; Magyaror- 
szdg kozigazgatdsi helyn&ćvkonyve 2019. janudr 1., 
Budapest, 2019. 


Povijest. Prostor Panonske nizine i 
rimske provincije Panonije za Velike seo- 
be naroda i propadanja Rimskoga Carstva 
naseljavali su i njime vladali Huni, Istočni 
Goti i Avari. U V. i VI. st. naselila su se 
slavenska plemena, koja su sredinom IX. st. 
osnovala Velikomoravsku Državu. Madža- 
ri, koji su isprva živjeli istočno od Urala, 
pomičući se k jugozapadu pod vodstvom 
kneza Arp4da, utemeljitelja dinastije Ar- 
padovića, prešli su Karpate 896. i naseli- 
li obale Tise, uništili su Velikomoravsku 
Državu i ovladali najvećim dijelom Pano- 
nije. Odatle su provaljivali na Balkan, u 

Njemačku, Italiju, Francusku, čak i preko 
Pireneja. Konačno je njihove upade na za- 
pad zaustavio njemački car Otto I. Veliki 
u bici na Leškom polju kraj Augsburga 955. 
Nakon toga su napustili nomadsko-pljač- 
kaški način života te su se stalno nastanili 
baveći se stočarstvom i zemljoradnjom. Od 
pokorenih slavenskih plemena poprimili su 
način života, običaje i izmiješali se s njima, 
ali su im nametnuli jezik. Iako su neki od 
madžarskih glavara već primili kršćansku 
vjeru od Bizanta, Arp4dov praunuk Gćza 
priklonio se Zapadu te je 975. primio kr- 
šćanstvo od zapadne Crkve. On je položio 
temelje središnje vladarske vlasti i državne 
organizacije po uzoru na Zapad te gušio ot- 
pore kristijanizaciji. Njegovu sinu Istvanu 
(Stjepanu) I. papa Silvestar II. poslao je 
kraljevsku krunu (kruna sv. Stjepana) te 
je za prvoga madžarskog kralaja okrunjen 
u Ostrogonu (madž. Esztergom) na Bo- 
žić 1000. Tom je prigodom dobio i naslov 
»apostolskoga kralja«. Stjepan I. proveo je 
pokrštavanje, ustrojio crkvu (Ostrogonsku 
nadbiskupiju, čiji je nadbiskup postao pri- 
mas Katoličke crkve u Madžarskoj, i deset 
biskupija) te učvrstio organiziranje države 
na teritorijalnom načelu (županije). Takvo 
je snažno ranosrednjovjekovno madžar- 
sko kraljevstvo spriječilo širenje Svetoga 
Rimskoga Carstva na istok, razjedinilo 
jedinstveni slavenski etnos (prije svega 
sjeverozapadne i jugoistočne Slavene) te 
inkorporiralo pojedine slavenske narode. 


Iskoristivši slabljenje hrvatske države, 
kralj Kalman (Koloman) porazio je vojsku 
hrvatskoga kralja Petra u bici na Gvozdu 
(danas: Petrova Gora) 1097. te se 1102. u 
Biogradu na Moru okrunio hrvatskom 

krunom, pri čemu je Hrvatska zadržala 
državnost (zaseban sabor, institucija bana 
kao kraljevskoga namjesnika), ostajući s 
Madžarskom u državnoj zajednici. Od XII. 
st. madžarski kraljevi sukobljavaju se s 
Bizantskim carstvom te napadaju Bosnu, 
Rašku, Bugarsku. Unutrašnjopolitički 
nemiri u Ugarskoj trajali su još od druge 
polovine XI. st. zbog upletanja Svetoga 
Rimskoga Carstva i Bizantskoga Carstva. 
U međusobnim sukobima pretendenti na 
kraljevsko prijestolje nastojali su pridobiti 
magnate, što je dovelo do snaženja vlastele, 
koja je ojačala u dugotrajnim unutarnjim 
i vanjskim ratovima, i slabljenja središnje 
kraljevske vlasti. U cilju slabljenja magnata 
pojedini kraljevi oslanjali su se na srednje 
plemstvo, pri čemu je kralj Andras (Andri- 
ja) II. bio prisiljen tomu staležu potvrditi 
povlastice 1222. dokumentom Zlatna bula, 
kojim je ograničena vlast vladara u korist 
nižega plemstva. Ono je steklo pravo na 
otpor vladaru u slučaju da prekrši njezi- 
ne odredbe, na što su se poslije pozivali 
svi pokreti koji su branili stalešku »ne- 
zavisnost« plemstva. Osim u sređivanju 
unutrašnjih prilika Andrija II. sudjelovao 
je iu križarskim vojnama u Bosni protiv 
bosanskih krstjana te u Svetoj Zemlji pro- 
tiv Arapa. Nakon strašnoga pustošenja za 
najezde Mongola 1241.-42. kralj Bela IV. 
obnovio je zemlju, dopustio plemstvu po- 
dizati utvrde radi obrane od eventualnih 
novih najezda te gradove i trgovišta, dajući 
im povlastice zahvaljujući kojima su se ra- 
zvili zanatstvo i trgovina. 


Nakon smrti posljednjega vladara iz di- 
nastije Arpadovića Andrije III. 1301. nastu- 
pilo je razdoblje feudalne anarhije i borbe 
za vlast, koje je završeno 1308. dolaskom 
na prijestolje Karla Roberta (Karoly RO- 
bert) iz dinastije Anžuvinaca. On i njegov 
sin Lajos (Ludovik) I. Veliki slomili su 
vlast najkrupnijih velikaša, proveli opsežnu 
reformu vlasti u cilju učvršćenja kraljevske 
vlasti i uspješno vodili ekspanzionističku 
vanjsku politiku: tada je feudalna Ugarska 
bila na vrhuncu moći. Nakon smrti Lajosa 
I. 1382. ponovno nastaju dinastičke borbe 
i anarhija, koje su završile 1387. dolaskom 


na vlast kralja Zsigmonda (Sigismunda) iz 
luksemburške dinastije. Za njegove vlada- 
vine na prostoru Balkana i srednje Europe 
prvi se put pojavljuje osmanska opasnost. 
Neuspješno je pokušao organizirati opći 
kršćanski savez protiv Turaka, koji je po- 
ražen 1396. u bici kraj Nikopolja u Bugar- 
skoj. Nakon njegove smrti 1437. opet dolazi 
do feudalne anarhije, dinastičkih borbi za 
prijestolje (Habsburgovci i litavsko-poljska 
dinastija Jagelovića) i urušavanja državne 
organizacije, a u pojedinim dijelovima ze- 
mlje samostalno su vladali velikaši. Među 
njima se isticao erdeljski vojvoda Janos 
Hunyadi (Janko Sibinjanin), koji je imao 
goleme posjede oko Tamiša i u Erdelju te 
je branio južne granice države od Turaka, 
a njegov najveći uspjeh bila je obrana Be- 
ograda 1456. U čast te pobjede, a s namje- 
rom da potakne daljnji protuturski otpor, 
papa Kalist III. naredio je svim kršćanskim 
crkvama da zvone u podne svakoga dana, 
što se održalo do danas. Nakon smrti ma- 
loljetnoga kralja Ladislava (Laszlo) V. Po- 
smrčeta iz habsburške dinastije 1457. naj- 
moćnija velikaška obitelj Hunyadi uspjela 
je izboriti da ugarsko plemstvo 1458. izabe- 
re za kralja Janoseva sina Matiju (Maty4s) 
Korvina. On je uspješno branio kraljevstvo 
od osmanskih napada, a nakon pada Bosne 
pod Osmansko Carstvo 1463. iste je godine 
proveo snažan protuudar, u kojem je zau- 
zeo velike dijelove Bosne, a nešto poslije i 
područje bivše Mačvanske banovine. Na 
tom je području za zaštitu istočnih grani- 
ca Kraljevstva od Turaka osnovao Jajačku, 

Srebreničku i Šamačku banovinu, a poslije 
i Senjsku kapetaniju, kojom je položio te- 
melje Vojnoj krajini (Vojnoj granici) kao 
vojnoobrambenoj instituciji. U njegovo 
doba zemlja je doživjela kulturni procvat: 
osnovao je sveučilište u Požunu 1465., a 
na njegovu renesansnom dvoru u Budimu 
okupljali su se mnogi istaknuti humanistič- 
ki pisci i umjetnici, među kojima i Hrvati 
iz Slavonije i Dalmacije. Bio je posljednji 
vladar kojemu je pošlo za rukom srediti 
unutarnje prilike u zemlji i uspostaviti jaku 
kraljevsku vlast. Vojni i politički sustav 
koji je uspostavio raspao se nakon njegove 
smrti 1490. 


Velikaši su potom doveli na prijestolje 
češkoga kralja Vladislava (Ulaszlo) II. iz 
dinastije Jagelovića te su, koristeći njego- 
vu slabost, ukinuli sve Korvinove ustano- 
ve, uključujući i državnu vojsku. Tako su 
Osmanlije uspješno svladavali kraljeve 
vojničke postrojbe i vojske zavađenih ma- 
gnata, a sve veći troškovi obrane povećali 
su gospodarski pritisak na seljaštvo. Tako 
je izbila velika seljačka buna Gyčrgya DO- 
zse 1514., koja je ugušena uz krvoproliće. 
Nakon toga dodatno je pogoršan položaj 
kmetova i uništena je njihova motivacija 
za otpor Osmanlijama. Rasulo nastalo us- 
postavom velikaške oligarhije u vrijeme 
kada je na prijestolje došao Ludovik (La- 
jos) II. Jagelović 1516. rezultiralo je slo- 
mom obrambene moći zemlje — na njegov 
poziv za obranu Kraljevstva pred navalom 
Sulejmana II. Velikoga feudalci su se slabo 
odazvali te je kraljevska vojska potučena 
1526. na Mohačkom polju, gdje je poginuo i 
sam kralj. Time je propala srednjovjekovna 
ugarska država, čijim su velikim dijelovi- 
ma zavladali Osmanlije. 


Kako Ludovik II. nije imao nasljed- 
nika, potkraj 1526. na saboru u Stolnom 
Biogradu (madž. Szekesfehervar) veći dio 
ugarskih staleža izabrao je za kralja Iva- 
na Zapolju (Janos Szapolyai), a na saboru 
u Požunu manjina ugarskoga plemstva 
izabrala je austrijskoga nadvojvodu Fer- 
dinanda I. Habsburškoga (što je učinilo 
i hrvatsko plemstvo na svojem saboru u 
Cetingradu 1527.). Sukobi između njiho- 

vih pristaša dalje su slabili obranu protiv 
Osmanskoga Carstva, iako je u međuvre- 
menu prijestolni rat završen sporazumom, 
a nakon Zapoljine smrti 1540. njegov sin 
Ivan Žigmund (Janos Zsigmond) vladao 
je Erdeljom kao kneževinom pod zaštitom 
Habsbugovaca, dok je ugarsko prijestolje 
pripalo Ferdinandu I. i Habsburgovci su 
ga zadržali do 1918. Nakon što su Turci 
zauzeli Budim 1541., središnju Ugarsku i 
Hrvatsku do Kupe, srednjovjekovna ugar- 
ska država podijeljena je na tri dijela: u 
središnjem dijelu s Budimom formiran je 
Budimski pašaluk, na zapadu i sjeveru bio 
je uski pojas Kraljevine Madžarske kojom 
je vladao Ferdinand I., dok se u istočnom 
dijelu prostirala Erdeljska Kneževina, u ko- 
joj su se austrijski i osmanski utjecaji borili 
za prevlast sljedeća gotovo dva stoljeća, a 
očuvao se kalvinizam. 

Tripartitna U garska nakon turskih osvajanja 

U središnjoj Ugarskoj došlo je znatnog 
iseljavanja stanovništva: madžarsko je 
stanovništvo izbjeglo na sjever u neoku- 
pirane dijelove zemlje, a na opustjela je 
područja iz Like, Slavonije, Bosne, Her- 
cegovine i drugih dijelova Balkanskoga 
poluotoka doseljavano, planski od strane 
Turaka ili pak bježeći iz predjela u kojima 
su uvjeti turske vlasti bili teži, novo sta- 
novništvo, uglavnom južnoslavensko (Hr- 
vati — Šokci i Bunjevci — te Srbi) i vlaško. 
Osim stalnoga vojnoga pritiska Osmanlija, 
Ugarska je tijekom cijeloga XVI. i XVII. 
st. bila vjerski podijeljena — nakon 1526. 
većina ugarskoga plemstva prihvatila je 
protestantizam (kalvinizam) iskoristivši 
preobraćenje za preotimanje katoličkih cr- 
kvenih dobara, a usto je i gradsko stanov- 

ništvo u većini prihvatilo protestantizam. 
To je dovelo do sukoba između ugarskoga 
plemstva i dinastije Habsburgovaca, koja 
je u savezu s isusovcima postala jedan od 
najjačih branitelja katolicizma. Provođe- 
nje protureformacije (katoličke obnove) 
izazvalo je u prvoj polovini XVII. st. dvije 
velike pobune u Erdelju, koji je postao pro- 
testantskim središtem. No tijekom XVII. 
st. velik dio ugarskih magnata, potaknut 
djelovanjem isusovačkoga kardinala Pćtera 
Pazmanya, vratio se na katolicizam. U ci- 
lju povećanja prihoda habsburške blagajne 
u Beču, ponajprije zbog ratova koje je u 
XVII. st. vodila monarhija (osobito je iscr- 
pljujući bio Tridesetogodišnji rat 1618.-48.), 
središnja je kraljevska vlast počela snažno 
opterećivati ugarsku trgovinu povećanim 
carinama i monopolima. Pri tome su Ha- 
bsburgovci zapostavili obranu ugarskih i 
hrvatskih zemalja od osmanskoga vojnoga 
pritiska, što je dovelo do nekoliko ustana- 
ka plemstva (Zrinsko-Frankopanska urota 
1664.-71., ustanak Imrea Thčkolya 1681.- 
83.). Sukobe između središnjih bečkih 
vlasti i ugarskih velikaša neuspješno su 
pokušali iskoristiti Osmanlije, pa su 1683. 
pokrenuli novi rat, ali je njihov poraz od 
strane združene kršćanske vojske pod zi- 
dinama Beča iste godine označio početak 
njihova povlačenja s europskoga kontinen- 
ta. U znak zahvalnosti Habsburgovcima 
za oslobađanje od turske vlasti Ugarski 
se sabor 1687. odrekao prava na otpor iz 
Zlatne bule. Tijekom Velikoga bečkoga 
rata na području južne Ugarske došlo je 
do novih migracija: Šokci su se povukli s 
austrijskom vojskom iz Bosne, Bunjevci su 
pristupili austrijskim postrojbama naselja- 
vajući područje sjeverne Bačke, a s povla- 
čenjem austrijske vojske s Kosova 1689. u 
velikoj su mjeri izbjegli i pravoslavni Srbi, 
kojima su Habsburgovci dali punu vjersku 
slobodu (dok je madžarskim protestanti- 
ma bila uskraćena). Rat je završen mirom 
u Srijemskim Karlovcima 1699., kojim je 
Ugarska vratila sve izgubljene zemlje do ri- 
jeke Tise osim donjega Srijema (uglavnom 
južno od crte što spaja ušće Tise i Mitrovi- 
ce) te Tamiškoga (Temišvarskoga) Banata, 
koji je ostao pod vlašću Osmanlija, s time 


da je Erdelj upravno odijeljen od Ugarske 
kao posebna habsburška krunska zemlja. 


No Habsburzi su željeli iskoristiti po- 
bjednički rat i utvrditi apsolutizam i u od- 
nosu na ugarske zemlje, u kojima je ugar- 
sko plemstvo uspjelo zadržati dualizam u 
unutarnjem uređenju i posebnost u odnosu 
na austrijske nasljedne zemlje (osobito 
Ugarski sabor i županijski sustav). Tako 
je oslobođenim područjima upravljala Ko- 
misija za novooslobođena područja (Neo- 
acquisita Commmisio). U nju su ulazile i 
na području nekadašnjih južnih ugarskih 
županija formirane (1702.-03.) vojnogra- 
ničarske oblasti (Posavsko-podunavska sa 
sjedištem u Osijeku te Potisko-pomoriška 
sa sjedištem u Segedinu) duž nove granice 
prema Turskoj (Sava, Dunav, Tisa i Moriš), 
koje su bile pod izravnom ingerencijom 
Dvorskoga ratnoga vijeća u Beču. Kako 
na oslobođenim područjima najveći broj 
nekadašnjih vlastelina nije mogao dokazati 
ranije vlasništvo, golemi posjedi prešli su 
u vlasništvo Ugarske kraljevske dvorske 
komore i njima su kao komorskim dobri- 
ma upravljali Habsburzi preko bogatih i 
utjecajnih upravitelja. Zemlju je razorio 
dugotrajan i iscrpljujući rat za državnu ne- 
ovisnost pod vodstvom Ferenca II. Rakoc- 
zija 1703.-I1., koji je započeo kao seljački 
ustanak, a prerastao je u pokret za detroni- 
zaciju Habsburgovaca. Sukob između usta- 
nika kuruca i pristaša dvora labanaca (na 
čijoj su strani bili i bački Bunjevci) završen 
je mirom u Szatmaru (danas: Satu Mare 
u Rumunjskoj), koji su sklopili ugarski 
feudalci s Karlom (Karoly) III. On je pri- 

znao većinu staleških prava ugarskoga 
plemstva i vjerske slobode protestantima, 
dok je Rakoczi otišao u izgnanstvo. U no- 
vom austrijsko-turskom ratu 1716.-18., koji 
je završio Požarevačkim mirom 1718., oslo- 
bođena je cijela Ugarska, ali je Tamiški Ba- 
nat ostao pod upravom Dvorskoga ratnoga 
vijeća i Ugarske dvorske komore. Ugarski 
je sabor 1722. prihvatio Pragmatičku sank- 
ciju Karla III. iz 1713., kojom je utvrđena 
nedjeljivost habsburških zemalja i pravo 
nasljeđivanja prijestolja i po ženskoj lini- 
ji. Značajna pobjeda bečkoga apsolutizma 
bilo je osnivanje Ugarskoga kraljevskoga 
namjesničkoga vijeća 1723. kao vrhovno- 
ga upravnoga tijela u Ugarskoj, na koje su 
prenesene i neke nadležnosti već postoje- 
ćih ugarskih državnih tijela, ali je ugarsko 
plemstvo odbilo podložiti se dodatnim po- 
reznim obvezama. Na oslobođena područja 
počelo se vraćati madžarsko stanovništvo, 
što se intenziviralo od sredine XVIII. st. 


Nakon smrti Karla III. 1740. njegova 
kći Marija Terezija, prisiljena braniti le- 
gitimitet Pragmatičke sankcije u Ratu za 
austrijsku baštinu 1741.-48. i potrebom 
za vojnom potporom, sklopila je na Ugar- 
skom saboru 1741. kompromis s ugarskim 
plemstvom, među ostalim i razvojačenje 
Potisko-pomoriške vojne granice i reinkor- 
poraciju graničarskih teritorija u civilne 
županijske vlasti te pomicanje vojnogra- 
ničarskih oblasti istočnije prema stvarnoj 
granici s Turskom. Iako je većina njezinih 
reformi u duhu prosvjetiteljskoga apso- 
lutizma bila ograničena na austrijski dio 
zemlje, u Ugarskoj je uspjela carinskom 
politikom kompenzirati neplaćanje poreza 
ugarskoga plemstva, unaprijediti školstvo, 
ograničiti prava vlastelina prema kmeto- 
vima, poticati razvoj gradova, zanatstva i 
trgovine i u tom je cilju snažno provodila 
kolonizaciju (osobito Nijemaca, ali i dru- 
gih naroda), koju je započeo njezin otac, 
te, iako revna katolkinja, ograničiti prava 
Rimokatoličke crkve u državnim pitanji- 
ma. Usto je i teritorijalno proširila sjevernu 
Ugarsku u prvoj podjeli Poljske 1772. vra- 
ćajući saske gradove Spiške županije. Uz 
to je 1779. reintegrirala Temišvarski Banat, 
a Rijeku kao corpus separatum (zasebno 

tijelo) podvrgnula ugarskoj kruni. Tek je 
njezin sin Josip (Jozsef) II. nakon stupa- 
nja na prijestolje 1780. odlučno proveo 
prosvjetiteljske i centralističke reforme i u 
ugarskom dijelu zemlje ukidajući županij- 
ski sustav, uvodeći njemački kao službeni 
jezik i proširujući slobodu vjeroispovijedi, 
ali je pred smrt 1790. ukinuo gotovo sve 
svoje reforme (izuzev slobode vjeroispo- 
vijedi), koje ugarsko plemstvo nije nikada 
prihvatilo. 


Tijekom razdoblja 1790.-1848. nastala 
je temeljita promjena u politici habsbur- 
ške dinastije prema Madžarima. Leopold 
(Lipot) II. (1790.-92.) i Franjo (Ferenc) II. 
(1792.-1835.), prestrašeni Francuskom re- 
volucijom, obnovili su u potpunosti staleš- 
ko uređenje Ugarske zadržavajući jedino 
vladavinu centralističke birokracije. Epi- 
zoda s urotom jakobinaca (1794.-95.) pod 
vodstvom Ignacija Martinovića i strah 
od revolucije donijeli su primirje između 
ugarskoga plemstva i vladara. Za vlada- 
vine Franje II. i Ferdinanda V. (1835.-48.) 
Habsburgovci su uz pomoć jakoga biro- 
kratskoga aparata održavali feudalni pore- 
dak. Međutim postupno jačanje središnje 
vlasti i njezina germanizacija doveli su 
1820-ih do buđenja madžarske nacionalne 
svijesti. U nedostatku građanstva nositelj 
novih političkih i gospodarskih ideja bilo 
je najprije više plemstvo pod vodstvom 
grofa Istvana Szechenyija, a zatim 1830- 
ih počinje dominirati srednje plemstvo na 
čelu s Lajosem Kossuthom. Madžarska 
akademija znanosti, osnovana 1827. pod 
imenom Znanstveno društvo na inicijati- 
vu Istvana Szechenyija (njegov otac Ferenc 
Szechenyi darovao je svoju veliku knjižni- 
cu 1802., od koje je formirana Nacionalna 
knjižnica u Budimpešti, koja nosi njegovo 
ime), završila je konačnu standardizaciju 
madžarskoga jezika početkom 1830-ih te je 
madžarski jezik, uz latinski, uveden u služ- 
benu uporabu 1836., a od 1844. kao jedini 
službeni jezik (osim u Hrvatskoj, u kojoj je 
latinski ostao službeni jezik do 1847., kada 
je hrvatski proglašen jedinim službenim 
jezikom). Sredinom 1840-ih osnovane su 
dvije protivničke plemićke političke stran- 

ke: Konzervativna, kao predstavnik više- 
ga plemstva, koja se zalagala za umjerene 
reforme i koja je imala većinu u Gornjem 
domu Ugarskoga sabora, te Oporbena 
stranka, kao predstavnik srednjega plem- 
stva, koja je imala većinu u Donjem domu i 
zalagala se za radikalnije reforme (Kossuth, 
Ferenc Deak), osobito za preuređenje dr- 
žavnih odnosa Ugarske i Beča (ustav, 
posebna vlada za Ugarsku). Kossuthovi 
politički ciljevi — što veća samostalnost 
Madžarske i istodobna preobrazba etnički 
heterogenoga kraljevstva u centraliziranu, 
jedinstvenu i isključivo madžarsku državu, 
unatoč tomu što su 1842. Madžari činili tek 
38 % pučanstva Ugarske — izazvali su naci- 
onalne pokrete kod drugih naroda Ugarske. 
Jedino je krug oko umjerenoga Szechćnyija 
predlagao gospodarske i društvene reforme 
po uzoru na zapadne države, uz oslonac na 
Austriju i uz pomoć habsburške dinastije, 
uz protivljenje politici nasilne madžariza- 
cije. 

Pod utjecajem izbijanja talijanskoga 
revolucionarnoga pokreta, Veljačke revo- 
lucije u Parizu i Ožujske revolucije u Beču 
13. II. 1848., revolucionarna madžarska 
omladina na čelu sa Sandorom Petofijem 
15. ožujka objavila je svoj program u 12 
točaka, koji se u velikoj mjeri poklapao 
s programom Oporbene stranke (sloboda 
tiska, jednakost pred zakonom, ukidanje 
kmetstva, sjedinjenje s Erdeljom...). Fer- 
dinand V. bio je primoran imenovati 18. 
ožujka prvu neovisnu madžarsku vladu na 
čelu s Lajosem II. Batthyanyijem. Unatoč 
reformnim ožujskim zakonima koje je do- 
nio Ugarski sabor, Batthyanyijeva vlada 
izazvala je dvostruk otpor — na jednoj stra- 
ni došlo je do protumadžarskoga pokreta 
u Hrvatskoj (Hrvatski je sabor u lipnju 
1848. prekinuo sve državnopravne veze s 
Ugarskom, a Rijeku su 31. VIII. hrvatske 
postrojbe priključile Hrvatskoj) i do ustan- 
ka ili otpora Slovaka, Rumunja, Nijema- 
ca i Srba u južnoj Ugarskoj, a na drugoj 
strani do buna razočaranoga madžarskoga 
seljaštva te je u lipnju Batthyanyijeva vlada 
dala ostavku. U međuvremenu stabilizirani 
habsburški dvor, svladavši talijansku re- 


voluciju, nije više bio spreman na daljnje 
državne kompromise te je carska vojska 
na čelu s banom Josipom Jelačićem u ruj- 
nu 1848. krenula preko Drave u otvoreni 
napad na madžarske snage. Nakon što je 
Ferdinand V. abdicirao, u prosincu je na 
austrijsko prijestolje stupio Franjo Josip 
(Ferenc Jozsef) I., koji je 4. III. 1849. oktro- 
irao ustav. Njime je Ugarska teritorijalno 
smanjena i podijeljena na pokrajine. Dodat- 
no potaknut uspjesima u ratu, Ugarski je 
sabor u travnju 1849. na zasjedanju u pro- 
testantskom Debrecinu (madž. Debrecen), 
središtu revolucionarnoga pokreta, progla- 
sio neovisnost Madžarske i detronizaciju 
Habsburga, a za regenta izabrao Kossutha. 
U ovom ratu bački Bunjevci svrstali su se 
uz madžarsku revolucionarnu vladu jer su 
srpsko-madžarski sukob u južnoj Ugar- 
skoj doživljavali kao borbu pravoslavnih 
Srba, koji su bili na strani austrijske carske 
vojske, protiv svih katolika u Bačkoj. No 
unutarnji sukobi i združena austro-ruska 
vojska slomili su madžarski rat za neovi- 
snost 13. VIII. 1849. u bici kraj Vilagosa 
(rum. Siria), a Kossuth je malo prije toga 
izbjegao u emigraciju. 

Srbija i Tamiški Banat, Rijeka je pripojena 
Hrvatskoj, a Hrvatska je izravno podčinje- 
na Beču. Ustav iz 1849. u velikom je dijelu 
stavljen izvan snage te je, kao i u ostalim 
habsburškim zemljama, uveden Bachov 
apsolutizam. Unatoč političkoj represiji i 
germanizaciji, 1850-e su doba stabilizacije 
i gospodarskoga napretka. Nakon poraza u 
ratu protiv Francuza i Talijana u bici kraj 
Solferina 1859. bečki je dvor bio prisiljen 
na unutarnju reformu. Franjo Josip I. (1848. 
— 1916.) donio je novi ustav — Listopadsku 
diplomu 1860., kojom je uspostavljena »po- 
vijesna individualnost« zemalja Habsbur- 
ške Monarhije — u Ugarskoj je vraćen župa- 
nijski sustav, ukinuto je Vojvodstvo Srbija 
i Tamiški Banat, obnovljeno je djelovanje 
Ugarskog sabora (kao i Hrvatskoga sabora). 
No Ugarski sabor nije prihvatio reforme, 
pa ga je car raspustio. Dvor se putem Ve- 
ljačkoga patenta 1861. vratio apsolutizmu, 
ali je nakon poraza od Pruske u bici kraj 
Sadowe (češ. Sadova) 1866. bio prisiljen 
obnoviti pregovore o preuređenju države, 
ovaj put s predstavnicima madžarskoga 
srednjega plemstva pod vodstvom Deaka. 


Lajos Kossuth 


S obrazloženjem da je Madžarska svr- 
gavanjem Habsburga odbacila svoje drevne 
ustavne privilegije carske su snage okupi- 
rale Ugarsku provodeći odmazde i sma- 
knuća, među ostalim i grofa Batthyanyija 
te 13 generala (Madžara, Nijemaca, Srba i 
Hrvata) u Aradu (»aradski mučenici«). Er- 
delj je ponovno uspostavljen kao posebna 
krunska zemlja, na području nekadašnjih 
južnih županija formirano je Vojvodstvo 


Ferenc De4k 


Austro-ugarskom nagodbom 1867. 
Monarhija je podijeljena na dva dijela, 
austrijski i madžarski, i dobila je ime Au- 
stro-Ugarska. Vladar Franjo Josip (Ferenc 
Jozsef) bio je istodobno car Austrije i kralj 
Ugarske (Kaiser und Kčnig, od čega je na- 
stala kratica »K und K monarhija«) te je za 
madžarskoga kralja okrunjen u Budimpešti 
1867. Prema Nagodbi, zajednički poslovi 
bili su samo vojni i vanjski te financije koje 

su se ticale zajedničkih poslova. Erdelj je 
priključen Madžarskoj. Prema nemadžar- 
skim narodima u Ugarskoj provođena je 
politika nepriznavanja posebnosti, jedino 
je Hrvatska, zahvaljujući statusu povijesne 
pokrajine, dobila Hrvatsko-ugarskom na- 
godbom iz 1868. djelomičnu autonomiju, 
ali je Rijeka, kao corpus separatum, po- 
novno priključena Madžarskoj kao njezina 
glavna izvozna luka. Razvojačenje Vojne 
granice u Ugarskoj i uključenje u županij- 
ski sustav provedeno je 1871.-73. Nastala je 
nova državna metropola Budimpešta ujedi- 
njenjem Pešte, Budima i Staroga Budima 
u jedinstveni grad 1872. Unatoč Zakonu 
o narodnostima iz 1868. središnje vlasti u 
Budimpešti započele su snažnu madžari- 
zaciju na područjima koja su nastanjivali 
nemadžarski narodi. Nesposobnost da se 
promijeni nacionalna politika onemogu- 
ćila je i posljednje pokušaje spašavanja 
Austro-Ugarske Monarhije njezinom fede- 
ralizacijom potkraj Prvoga svjetskoga rata. 
Car i kralj Franjo Josip preminuo je 1916., 
a njegov sinovac Karlo I. uzalud je nastojao 
sklopiti separatni mir i Monarhiju preure- 
diti u federalnu državu. Uslijed poraza u 
Prvom svjetskom ratu došlo je do raspada 
Austro-Ugarske i formiranja novih drža- 
va na njezinu teritoriju. U vrijeme njezina 
raspada većina bačkih Hrvata (Bunjevaca i 
Šokaca) težila je pripajanju novoj južnosla- 
venskoj državi. 


Madžarski parlament 16. XI. 1918. pro- 
glasio je Republiku Madžarsku, na čelu 
s vladom liberalnoga demokrata Mihalya 
Karolyija, koji je 11. XI. 1919. postao i prvi 
madžarski predsjednik. U međuvremenu 
je zapovjednik Solunskoga bojišta Franc- 
het D'Esperey odredio demarkacijsku crtu 
prema Madžarskoj, do koje se madžarska 
vojska povukla, te je srpska vojska bez bor- 
bi okupirala područje južne Ugarske, među 
ostalim i Bajski trokut te cijelu Baranju s 
Pečuhom. Nezadovoljstvo izazvano priti- 
skom pobjedničkih sila i susjednih naroda, 
koji su prijetili oduzimanjem madžarskoga 
teritorija, te anarhijom na selu omogućili 
su, nakon ostavke Karolyijeve vlade 20. 
III. 1919., stvaranje kratkotrajne komu- 
nističke Sovjetske Republike Madžarske 
na čelu s Belom Kunom (21. III — 1. VIII. 
1918.). Ona je srušena nakon intervencije 
združenih francuskih, čehoslovačkih i ru- 
munjskih trupa, a u Budimpeštu je 3. VIII. 
umarširala rumunjska vojska. U postrevo- 
lucionarnom metežu vlast je u Segedinu 
preuzeo admiral Miklos Horthy, koji je 
16. XI. 1919. s nacionalnom vojskom ce- 
remonijalno umarširao na bijelom konju u 
Budimpeštu. Kada je madžarski parlament 
u siječnju 1920. ponovno uspostavio mo- 
narhiju, Horthy, kao kalvinist, nije mogao 
nositi krunu sv. Stjepana te je imenovan 
regentom Kraljevstva, zadržavajući raz- 
mjerno velike predsjedničke ovlasti. Tako 
je Madžarska za cijele njegove vladavine 


Slovaci 


(1920.-44.). bila Mo- 
narhija bez kralja, a 
na čelu države bez 
izlaza na more bio je 
admiral. 


Trianonskim 
mirom 4. VI. 1920. 
službeno se raspala 
višenacionalna Ugar- 
ska, a Madžarska je 
postala neovisna dr- 
žava Madžara uglav- 
nom svedena u etnič- 
ke okvire: Austriji je 
dodijeljeno Gradišće 


Postotak Madžara u Ugarskoj 1890. i drugi brojniji narodi 

(njem. Burgenland) 
bez Soprona, Ru- 


munjskoj Erdelj, Čehoslovačkoj Slovač- 
ka, a Kraljevini Srba, Hrvata i Slovenaca 
zapadni Banat, Bačka, južna Baranja te 
Međimurje i Prekomurje. Od predratno- 
ga ugarskoga teritorija od 282 000 km? 
Madžarskoj je preostalo 93 000 km?, a od 
19 milijuna predratnih stanovnika Ugarske 
u Madžarskoj je ostalo 7,5 milijuna, što je 
bio gubitak približno 2/3 teritorija 1 sta- 
novništva Ugarske, uključujući i oko 1/3 
etničkih Madžara. No ni sama likvidacija 
Ugarske nije provedena idealno — s jedne 
strane od Madžarske su otrgnuti ne samo 
inojezični nego i čisti madžarski teritoriji 
(npr. vojvođansko Potisje), a s druge stra- 
ne u granicama Madžarske ostao je, među 
ostalim, tzv. Bajski trokut, u kojem su 
Madžari bili relativna manjina, a značajni 
udio stanovništva činili su Bunjevci i Šokci 
(relativna većina bili su Nijemci). Nakon 
što je Trianonski sporazum stupio na snagu 
26. VII. 1921., s povlačenjem okupacijske 
jugoslavenske vojske iz Bajskoga trokuta 
na novoutvrđene državne granice otišao je 
i dio hrvatskoga stanovništva, a u idućim 
godinama još je jedan broj Bunjevaca op- 
tirao za Kraljevinu SHS. 


Opće nezadovoljstvo Trianonskim mi- 
rom obilježilo je madžarsku unutarnju i 
vanjsku politiku u međuratnom razdoblju. 
Na unutarnjem planu dugotrajna Horthyje- 
va vladavina obilježena je autoritarnim 
desničarskim režimom. Prema nemadžar- 
skim narodima koji su ostali u Madžarskoj 
provođena je nesmiljena madžarizacija. 
Bunjevcima i Šokcima iz Bajskoga troku- 
ta nijekana je pripadnost hrvatskoj naciji 1 
afirmirana je njihova regionalna pripadnost. 
U vanjskoj politici Madžarska se oslanjala 
na Italiju i Austriju, a poslije i na nacistič- 
ku Njemačku. Kada je Njemačka okupi- 
rala Čehoslovačku, Madžarska je prvom 
Bečkom arbitražom 1938. dobila krajeve s 
madžarskom većinom — južne dijelove Slo- 
vačke i područje Mukačeva i Užgoroda u 
današnjoj Ukrajini. Drugom Bečkom arbi- 
tražom 1940. vraćeno joj je oko 2/3 Erdelja. 
Pridružila se napadu Njemačke i Italije na 
Kraljevinu Jugoslaviju u travnju 1941. te 
je anektirala južnu Baranju, cijelu Bačku, 
Međimurje i Prekomurje. 

Teritorijalna proširenja Madžarske 1938.-41. 


U Bačkoj (i Baranji) Madžarska je na- 
stojala vratiti etničku sliku otprije 1918. te 
je protjerano i internirano stanovništvo 
naseljeno nakon Prvoga svjetskoga rata (u 
najvećoj mjeri to su bili Srbi), a na njihovo 
mjesto naseljena je seoska sirotinja Siku- 
ljaca (madž. szekelyek) iz Bukovine. No re- 
vanšizam je bio usmjeren i prema vođama 
bunjevačkih Hrvata koji su sudjelovali u 
odcjepljenju od Ugarske 1918. Blaško Ra- 
Jić i Lajčo Budanović internirani su, drugi 
su pobjegli u Hrvatsku ili Srbiju, a neki 
su i ubijeni. No formalno su i dalje posto- 
jala hrvatska društva, a tiskovine su bile 
pod strogom cenzurom. Admiral Horthy 
proglasio se »patronom« Bunjevaca afir- 
mirajući tako ideologiju Bunjevaca kao 
nehrvatske etničke skupine. Sudjelovanje 
u II. svjetskom ratu na strani Njemačke i 
njezinih saveznika, sve veće žrtve na istoč- 
nom bojištu, kao i postupni preokret u ratu 
doveli su do Horthyjevih pokušaja prego- 
vora sa zapadnim saveznicima, na što je 
Hitler odgovorio okupacijom Madžarske 
19. III. 1944. Tada je i u Madžarskoj za- 
počeo progon Židova, koji su do tada bili 
relativno sigurni u odnosu na ostale europ- 
ske zemlje. Međutim, kada je Horthy 15. X. 
1944. objavio da Madžarska istupa iz rata, 
Nijemci su ga smijenili, a vlast su preuzeli 
»Strjelasti križevi« (fašistička formacija 
Ferenca Szalasija). Bunjevci u Bajskom 
trokutu pridružili su se partizanskomu po- 
kretu, uz istodobna očekivanja da će doći 
do poslijeratnoga pripojenja Jugoslaviji. 


Nakon što su ujesen 1944. sovjetske 
postrojbe prešle granicu Madžarske, bila 
je osnovana Privremena komunističko-gra- 

đanska vlada, koja je 20. I. 1945. sklopila 
mir sa SSSR-om. U Bačkoj naseljeni sikulj- 
ski Madžari povukli su se pred jugoslaven- 
skim partizanima u Madžarsku i uglavnom 
su se nastanili u Baranjskoj županiji. U 
prvim godinama nakon II. svjetskog rata 
održao se formalni višestranački sustav (s 
izborima 1945. i 1947.). Madžarska Repu- 
blika proglašena je 1. II. 1946. Pariškim 
mirovnim ugovorom iz 1947. dobila je pre- 
dratne državne granice, a od zapadnih sila 
priznata je kao interesno područje SSSR-a. 
Do promjene madžarsko-jugoslavenske 
granice u Bajskom trokutu nije došlo zbog 
ideološke pripadnosti obiju država komu- 
nističkomu bloku i očekivanja da će to utje- 
cati na normaliziranje manjinskoga položa- 
ja tamošnjih Hrvata. Madžarska i Slovačka 
provele su prisilnu razmjenu stanovništva, 
a slični planovi s Jugoslavijom otpali su 
zbog velikoga nerazmjera broja manjina u 
dvjema državama. Uz sovjetsku potporu 
jačao je utjecaj komunističke partije, pa 
je 1948.-49. uspostavljen jednostranački 
komunistički režim, a vođa Madžarske 
radničke partije Matyas Rakosi provodio 
je staljinistički teror. Nakon sukoba s In- 
formbiroom 1948. i hrvatska inteligencija 
u Madžarskoj pretrpjela je teške progone. 
Narodna Republika Madžarska proglašena 
je 20. VIII. 1949. Nakon Staljinove smrti 
1953. Imre Nagy postao je premijerom i 
provodio je ograničenu privrednu libera- 
lizaciju. Madžarska je 1955. postala člani- 
com Varšavskoga pakta, vojne organizacije 
istočnoeuropskih komunističkih zemalja 
pod vodstvom SSSR-a. U unutrašnjim po- 
litičkim obračunima pokrenutima destalji- 
nizacijom smijenjen je Rakosi s čela partije 
u srpnju 1956., a budimpeštanski prodemo- 
kratski prosvjedi 23. X. 1956. prerasli su 
u oružanu pobunu i revoluciju. Stvorena 
je nova koalicijska vlada od predstavnika 
građanskih stranaka, premijer je postao 
Nagy, koji je težio političkoj samostalno- 
sti u odnosu na SSSR. Međutim Sovjetski 
je Savez 4. XI. 1956. vojno intervenirao 
i slomio revolucionarni pokret — oko 200 
000 izbjeglica otišlo je u zapadne zemlje, 
a Imre Nagy i njegovi suradnici smaknuti 
su 1958. nakon tajnoga suđenja. Formirana 

je marionetska komunistička vlada Janosa 
Kadara, koji je bio na čelu Madžarske soci- 
jalističke radničke partije 1956.-88. Hrvati 
u Madžarskoj, uz malobrojnije Srbe i Slo- 
vence, svoja manjinska prava ostvarivali 
su u okviru Demokratskoga saveza Južnih 
Slavena, koji je bio pod strogom kontrolom 
države. 


Zgrada madžarskoga parlamenta 


Madžarska je neovisnost ponovno ste- 
kla 1989. Jednopartijski sustav dokinut je 
1989.-90., Republika Madžarska proglašena 
je 23. X. 1989., a okupacijske sovjetske po- 
strojbe povukle su se 1989.-91. God. 1990. 
formiran je Savez Hrvata u Mađarskoj, na- 
kon rasformiranja Demokratskoga saveza 
Južnih Slavena. Madžarska je priznala ne- 
ovisnost Republike Hrvatske istoga dana 
kada i članice tadašnje Europske ekonom- 
ske zajednice — 15. I. 1992. Zakon o naci- 
onalnim i etničkim manjinama Madžarska 
je donijela 1993. (dopunjen i izmijenjen 
2005.; novi Zakon o pravima narodnosti 
donesen je 2011.). Madžarska i Hrvatska 
sklopile su 1995. Sporazum o međusobnoj 
zaštiti manjina. Od 1990-ih Madžarska se 
ubrzano politički i gospodarski integrira u 
europske gospodarske i sigurnosne okvire 
te je, skupa s još trima istočnoeuropskim 
zemljama, članicom NATO-saveza posta- 
la je 1999. U sklopu najvećega tzv. petoga 
proširenja Europske unije, skupa s još de- 
vet država, postala je punopravnom člani- 
com EU-a 2004. 


Lit.: A. J. P. Tayor, Habsburška Monarhija 1809 — 
1918, Zagreb, 1990; P. Han&k, Povijest Mađarske, 
Zagreb, 1995; S. Babić, Mađarska civilizacija, Be- 
ograd, 1996; P. Rokai i dr., Istorija Mađara, Beo- 
grad, 2002; Hrvatska enciklopedija, 6, Zagreb, 
2004; Enciklopedija : opća i nacionalna u 20 knji- 


ga, 12, Zagreb, 2006; D. Šokčević, Hrvati u očima 
Mađara, Mađari u očima Hrvata, Zagreb, 2006; 
L. Kontler, Povijest Mađarske, Zagreb 2007; L. 
Heka, Osam stoljeća Hrvatsko-ugarske državne 
zajednice s posebnim osvrtom na Hrvatsko-ugar- 
sku nagodbu, Szeged — Subotica, 2011. 

S. Bačić 


MAĐARIĆ BEER, Robert (Mađarić) 
(Subotica, 3. V. 1987.), povjesničar, teolog. 
Sin je Ferenca i Margarete, rođ. Milodano- 
vić. Osnovnu školu polazio je u Đurđinu, a 
u Subotici Biskupijsku klasičnu gimnaziju 
i sjemenište Paulinum 2002.-06. Započeti 
filozofsko-teološki studij na Katoličkom 

bogoslovnom fakultetu u Đakovu nastavlja 

2008. na Papinskom sveučilištu Gregoria- 
na u Rimu, gdje studira teologiju, crkvenu 

povijest i povijest umjetnosti te diplomi- 
ra 2012. Tečaj arhivistike na Vatikanskoj 

školi za paleografiju, diplomatiku i arhi- 
vistiku završio je 2013. Poslijediplomski 

studij europske povijesti umjetnosti pola- 
zio je na Sveučilištu u Heidelbergu (Rupre- 
cht-Karls-Universitat Heidelberg) 2013.-16., 
gdje je obranio magistarsku radnju Scuola 

Levantina u Veneciji: sinagogalna arhitek- 
tura u kontekstu venecijanske umjetnosti i 

kulture XVII. stoljeća, koja je nagrađena 

posebnom nagradom Sveučilišta u Hei- 
delbergu za ljetni semestar 2016. za znan- 
stvena dostignuća u području europske 

povijesti umjetnosti. Od 2017. na doktor- 
skom je studiju novovjekovne povijesti na 

Sveučilištu u Tibingenu (Eberhard Karls 

Universitat Tiibingen). 


Lit.: Zvonik, 4/2009, Subotica; https://uni-tuebin- 
gen.de/forschung/forschungsschwerpunkte/gradu- 
iertenkollegs/gk-religioeses-wissen/mitglieder/ 
kollegiaten-postdocs/robert-madaric/ (pristuplje- 
no 19. X. 2019). 

M. Tucakov 


MAĐARSKO-HRVATSKO DRUŠTVO, 
udruga istaknutih madžarskih i hrvatskih 
političara, umjetnika i povjesničara. Ute- 
meljeno je 1992. u Budimpešti na poticaj 
i prema planu Mije Karagića, glavnoga 
tajnika Saveza Hrvata u Mađarskoj. Na 
osnivačkoj su sjednici nazočni bili ugled- 
nici iz Hrvatske i Mađarske: političari, 
povjesničari i književnici, a utemeljenje 
Društva pismeno je pozdravio i prvi pre- 


MAGDIĆ 


mijer Republike Madžarske Jozsef Antal. 
Za prvoga predsjednika izabran je madžar- 
ski književnik Sandor Illćs, za zamjenika 
predsjednika glavni urednik Hrvatskoga 
glasnika Marko Marković, a za generalnog 
tajnika Mijo Karagić. Društvo i danas dje- 
luje, predsjednik mu je bivši veleposlanik 
Madžarske u Zagrebu Gyčrgy Csoti. Cilj je 
Društva preko raznih manifestacija i kul- 
turnih događanja povezati dvije države i 
dva naroda. : 

Ž. Mandić 


MAGDALENIĆ, Josip (? - 2), kultur- 
ni djelatnik. U međuratnom razdoblju u 
Madžarskoj, jedno vrijeme bio je član Bu- 
njevačkog i šokačkog narodnog odbora u 
Budimpešti, koji je djelovao u teškim uvje- 
tima 1924.-39. Bio je odgovorni urednik 
mjesečnika Bunjevačke i šokačke novine, 
koji je izlazio u Budimpešti 1924. Prezime 
upućuje da je rodom bio iz Pomurja, tj. Za- 
Iske županije. , 

2. Mandić 


MAGDIĆ, Pero (Ogulin, 3. VII. 1863. — 
Varaždin Breg, 22. IX. 1922.), pravnik, 
publicist, političar. Podrijetlom je iz siro- 
mašne seljačke obitelji. Kao gimnazijalac 
pristao je uz pravaške političke ideje Ante 
Starčevića. Zbog javnih političkih nastupa 
prijetila mu je zabrana daljnjega školovanja 
u Hrvatskoj. Pravo je studirao na Sveučili- 
štu u Zagrebu, gdje je doktorirao temeljem 
rigoroza. U Varaždin se doselio 1890. zbog 
pripravničke prakse. Pravo odvjetničke 
službe u opsegu Banskoga stola sa sjedi- 
štem u Varaždinu dobio je 1898. Tu mu 
je iste godine dodijeljena zavičajnost, što 
mu je omogućilo sudjelovanje na lokalnim 
izborima i ulazak u Gradsko zastupstvo 
grada Varaždina. Sa skupinom hrvatskih 
intelektualaca, crkvenih dostojanstvenika 
i narodnih zastupnika posjetio je Suboticu 
1904. Bili su gosti Paje Kujundžića, Vranje 
Sudarevića, Stipana Vojnića Tunića, Marka 
Dulića i drugih uglednih Bunjevaca, s koji- 
ma su raspravljali o pritiscima madžariza- 
cije. Pokrenuo je 1904. oporbeni list Naše 
pravice s namjerom da se posebna pozor- 
nost posveti »ne samo našoj hrvatskoj bra- 
ći u Međimurju već i našim bunjevačkim 

Hrvatima u Ugarskoj«. Susret s jednim 
subotičkim Bunjevcem, kojeg je okarak- 
terizirao kao mađariziranoga, opisao je 
na stranicama lista i u knjižici Sa Maloga 
Lošinja (1905.). Kao vlasnik i izdavač odr- 
žavao je korespondenciju s uredništvom 
subotičkog Nevena. Naše pravice dono- 
sile su priloge o povijesti, društvenom 
i političkom položaju ugarskih Hrvata 
Bunjevaca i Šokaca, napose o njihovu 
novinstvu, prosvjetnim i kulturnim na- 
stojanjima. Ostvario je razmjenu Nevena 
i Naše pravice, a u Našim je pravicama, 
kao i u brojnim drugim hrvatskim novina- 
ma, prenesena objava Nevena iz 1913. da 
su Bunjevci i Šokci ogranak hrvatskoga 
naroda. Bio je ujedno vlasnik i izdavač ša- 
ljivog lista Štefek z mustači, lista Slobodni 
građanin i lista Narodno jedinstvo, koji su 
izlazili u Varaždinu. 


Aktivno je djelovao u društvenom i po- 
litičkom životu Varaždina. Obnovio je rad 
Hrvatskoga sokola u Varaždinu 1902., a 
18. V. 1903. izabran je za starješinu druš- 
tva. Na toj je dužnosti ostao 11 godina do 
1914. Biran je 1907. za podstarješinu Hr- 
vatske sokolske župe Fonove sa sjedištem 
u Zagrebu, a 1911. imenovan je i članom 
Saveznoga odbora Slavenskoga sokol- 
skoga saveza. Proglašen je doživotnim 
počasnim starješinom Hrvatskog sokola 
u Varaždinu. Bio je počasni član Hrvat- 
skog dramatskoga društva u Varaždinu 
te je podupirao rad većega broja mjesnih 
udruženja. 


Predvodio je Stranku prava i Hrvat- 
sko-srpsku koaliciju u Varaždinu. Obna- 
šao je više političkih funkcija na lokalnoj 
i državnoj razini: zastupnik u Gradskom 
zastupstvu Varaždina (1898.-1904., 1908.- 
10., 1914.), gradonačelnik (1910., 1914.- 
18.), zastupnik u Hrvatskom saboru 
(1906.-18.) te njegov prvi potpredsjednik 
u dva mandata (1908.-10. i 1913.-18.), hr- 
vatski zastupnik u Ugarskom saboru u 
Budimpešti, veliki župan Varaždinske 
županije i vladin građanski povjerenik za 
Međimurje (1920.). Istakao se u nastoja- 
njima za oslobođenje i priključenje Međi- 
murja Hrvatskoj i Državi SHS. 

Prema osobnoj želji pokopan je u odori 
Hrvatskog sokola. Njegovu je pogrebu na 
varaždinskom groblju prisustvovalo mnoš- 
tvo štovatelja, a u samoj je sprovodnoj po- 
vorci bilo oko 10 000 ljudi. 


Djelo: Sa Maloga Lošinja, Varaždin, 1905. 


Lit.: Pravila Hrv. dramatskog društva u Varaždi- 
nu, Varaždin, 1898; P. Magdić, »Naše pravice« - 
tjednik!, Naše pravice, 6/1904, Varaždin; Iz sre- 
dine naše braće Bunjevaca, Naše pravice, 19/ 
1904; Nješto o bunjevačkim Hrvatima, Naše pra- 
vice, 21/1905; I. Milčetić, Khuenovština u Varaž- 
dinu, Zagreb, 1906; B. Svoboda, Sokolstvo u Va- 
raždinu 1877. — 1923, Varaždin, 1923; I. Kristofić, 
M. Remar, S. Stolnik, Sokolstvo i gimnastika : 
Varaždin 1877./78. — 1998., Varaždin, 1998; I. Kri- 
stofić, Varaždinski sokol : i plakatom kroz povi- 
jest, Varaždin, 2009; I. Jež, Dr. Pero Magdić i ra- 
zvoj «modernoga pravaštva« u Varaždinu (1895. 
— 1905), Časopis za suvremenu povijest, 2/2016, 

Zagreb. 
M. Bara i E. Hemar 


MAGJER, Rudolfo Franjin (Mađer, Ru- 
dolf Franjin, Rudolf Franjo) (Zemun, 28. 
IX. 1884. — Osijek, 31. V. 1954.), književ- 
nik, publicist, pedagog, kulturni djelatnik. 
U Osijeku je živio od najranije mladosti, 
ondje je polazio osnovnu školu i gimnazi- 
ju te završio Učiteljsku školu 1903. Bio je 
učitelj u Šljivoševcima 1903.-06., Valpovu 
1906.-91., u vježbaonici Učiteljske škole u 
Osijeku 1909.-12., gdje je bio i nastavnik 
1912.-20., prosvjetni izvjestitelj pri Virovi- 
tičkoj županiji, odn. Osječkoj oblasti 1920.- 
27. te nastavnik u Građanskoj školi do umi- 
rovljenja 1943. Pjesmama, pripovijetkama i 
crticama, epigramima, humoreskama, pri- 
godnim i kulturno-prosvjetnim člancima te 
književnokritičkim osvrtima i pregledima 
surađivao u velikom broju hrvatskih časo- 
pisa i listova, a u međuratnom razdoblju 
i u tiskovinama iz drugih dijelova zemlje. 
Prvi rad objavio je u zagrebačkom listu za 
mladež Bršljan 1899. Mnogi su mu prilozi 
tiskani u raznim knjigama ili kao posebni 
otisci. Uredio je više almanaha i antologija. 
prevođen na češki, poljski, esperanto, ruski, 
njemački, slovački i slovenski jezik. Djelo- 
vao je izvan glavnih umjetničkih strujanja 
stvorivši vrlo bogat i žanrovski raznolik 
književni opus, ponajprije kulturnopovije- 


sne vrijednosti. Kritiziran zbog samopro- 
mocije i hiperprodukcije, za života i netom 
nakon smrti bio je zapostavljen u hrvatskoj 
književnoj povijesti. 

Iznimno agilan kulturni djelatnik, zau- 
zimao se za književnu i kulturno-umjetnič- 
ku afirmaciju Osijeka i Slavonije, napose 
hrvatskoga jezika. Na prijedlog Ante Eve- 
tovića Miroljuba utemeljio je 1909. Klub 
hrvatskih književnika (Klub hrvatskih 
književnika i umjetnika od 1923.) u Osi- 
jeku. Predsjednik je Kluba bio od 1920. do 
prestanka njegova djelovanja. God. 1941. 
Klub je razvio široku izdavačku i preda- 
vačku djelatnost te druge kulturne aktiv- 
nosti. Među ostalim su potaknuli postav- 
ljanje spomen-ploče i poprsja Josipu Jurju 
Strossmayeru i Franji Kuhaču u Osijeku, 
Josifu Runjaninu u Vinkovcima, Mladenu 
Barbariću u Iloku i Anti Miroljubu Eveto- 
viću u Valpovu. 


Nakon Prvoga svjetskoga rata objav- 
ljivao je i u Subotičkoj Danici i Nevenu. 
Matija Evetović navodi da su u »narodno 
kolo« suradnika Subotičke Danice poslije 
pristupili, među ostalim, i Rudolf Franjin 
Mađer, barun Maldini Vildenhainski i Vla- 
dislav Ante Kujundžić. Srpanjski broj Ne- 
vena za 1909. i Subotička Danica za 1910. 
prenijeli su njegov prikaz dvadesetpetogo- 
dišnjega pjesničkoga opusa Miroljuba Ante 
Evetovića, objavljen u Glasu Matice hrvat- 
ske. U njemu, među ostalim, navodi da su 
se upoznali 1903. u Šljivoševcima, da ga je 
posjećivao dok je bio župnik u Harkanov- 
cima, a opisuje ga kao »umiljatog Hrvata 

— Bunjevca«. Taj je prikaz ponovljen i u Su- 
botičkoj Danici za 1922. godini u povodu 
Miroljubove smrti. Neven je objavljivao 
i vijesti o objavi njegovih zbirki pjesama 
Porivi i Novi zvuci, te osnivanju Kluba hr- 
vatskih književnika u Osijeku. 


Lit.: Neven, 7/1909, 10/1910, 18/1912, Subotica; 
Leksikon pisaca Jugoslavije, 4, Novi Sad, 1997; M. 
Miković, Iznad žita nebo, Subotica — Zagreb, 
2003; V. Rem, Zaboravljeni jubilej književne Sla- 
vonije, Vijenac, br. 432, Zagreb, 23. IX. 2010; M. 
Evetović, Život i rad Paje Kujundžića 1859 — 1915, 
Subotica, 1940-2019; http://hbl.Izmk.hr/clanak. 
aspx2id=11997. (pristupljeno 22. V. 2020). 

S. Bačić 


MAKSIMILIJAN 


MAKAZA, bunjevačka dječja igra. Igra se 
na sokaku, pod pendžerom ili na drugom 
mjestu gdje ima drveća. Broj igrača nije 
određen, najčešće pet do sedam, ovisno o 
tom koliko ima stabala. Mogu je igrati i 
djevojčice i dječaci. Na početku igre svaki 
igrač zauzme sebi kućicu, tj. drvo, osim 
jednoga, koji postaje »beskućnik«. Tada on 
ode kod jednoga od igrača i pita ga: »Di su 
makaze?%, na što mu ovaj odgovori: »Kod 
prvog komšije!« (ili drugog, trećeg...). 
Kada beskućnik ode kod toga komšije, 
dva igrača koja su najudaljenija od njega u 
trku promijene kućice. Beskućnik nastavlja 
obilaziti igrače i postavljati im pitanje sve 
dok ne uspije ugrabiti nečiju kuću stigavši 
u vrijeme promjene kuća dvojice suigrača 
prije do prazne kuće. Sada je »beskućnik« 
onaj koji je ostao bez kuće te u nastavku 
igre on postavlja pitanje »Di su makaze?. 


Lit.: I. Prćić stariji, Bunjevačke pučke sigre, Subo- 
tička Danica (nova) Kalendar za 1997. godinu, 
Subotica 1996. 

P. Skenderović 


MAKSIMILIJAN II. EMANUEL 
(Maksimilijan Bavarski) (Miinchen, 11. 
VII. 1662. — Miinchen, 26. II. 1726.), knez 
izbornik (Kurfiirst) Bavarske, vojskovođa. 
Jedan je od važnijih predstavnika visokoga 
plemstva iz njemačke porodice Wittelsba- 
ch, koja je stoljećima vladala Bavarskom. 
Za vrijeme Velikoga bečkoga rata (1683.- 
99.) proslavio se kao izvanredni vojskovo- 
đa. 


Nakon smrti oca Ferdinanda Marije 
1679. preuzeo je vlast u izbornoj kneževini 
Bavarskoj. U početku, do 1680., vladao je 
pod tutorstvom strica Maksimilijana Fi- 
lipa od Leuchtenberga. Modernizirao je 
bavarsku vojsku prema francuskomu mo- 
delu organizirajući je kao stajaću vojsku, 
koju je, prema odredbama Vojnog ustava 
Carstva (Reichskriegsverfassung) iz 1681., 
Bavarska bila obvezna staviti na raspola- 
ganje vojsci Svetoga Rimskoga Carstva 
Njemačke Narodnosti. Usto je promijenio 
i vanjsku politiku Bavarske: za razliku od 
njegova oca, koji je nastojao zadržati Ba- 
varsku izvan sukoba velikih sila, napose 

Versaillesa i Beča, vanjska politika reunije 
francuskoga kralja Luja XIV. (tj. pripaja- 
nje susjednih teritorija za koje je držao da 
su na temelju povijesnih prava povezane s 
Francuskom) približila ga je njemačkomu 
caru Leopoldu I. Habsburgovcu. Suočeni s 
osmanskom opasnošću i ekspanzionistič- 
kom politikom Francuske, Maksimilijan II. 
i Leopold I. sklopili su 1683. sporazum o 
obrani, koji je proširen u vojni sporazum. 


Iste je godine, predvodeći oko 11.000 
vojnika, došao u pomoć Beču, koji su op- 
sjedali Osmanlije. Uz pomoć bavarskih, sa- 
skih i poljskih postrojba na čelu sa Janom 
III. Sobieskim opsada Beča slomljena je 
12. IX. 1683. Maksimilijan II. bio je jedan 
od nekolicine vojskovođa koji su osobno 
sudjelovali u toj bici. Nakon uspješne de- 
blokade Beča saveznička se vojska raziš- 
la, no Maksimilijan II. angažirao se na 
zahtjev Carskoga dvora u daljnjem ratu 
protiv Osmanlija. Tako je bavarsko pješaš- 
tvo već iste jeseni sudjelovalo u osvajanju 
Ostrogona u sjevernoj Ugarskoj 9. X. 1683. 
Maksimilijan II. osobno je sudjelovao i u 
neuspjelom napadu na Budim 16. VI. — 30. 
X. 1684. te u pohodu protiv Osmanlija 1685. 
pod zapovjedništvom Karla V. Lotarinško- 
ga. Sljedeće godine dobio je samostalno vr- 
hovno zapovjedništvo nad jednim odredom 
od oko 22.000 ljudi radi osvajanja Stolnoga 
Biograda (madž. Szekesfehervar), ali je voj- 
no vodstvo ocijenilo da je zajednički napad 
na Budim prioritet te je pod zapovjedniš- 
tvom Karla V. Lotarinškoga sudjelovao u 
konačnom oslobađanju Budima nakon 145 
godina osmanske okupacije 2. IX. 1686. 


God. 1687. ponovno je dobio samostal- 
no zapovjedništvo nad jednim dijelom voj- 
ske radi oslobođenja Petrovaradina. U tom 
dijelu njegove vojne karijere jedna je poje- 
dinost važna za bunjevačke Hrvate. Nai- 
me ratni dnevnici Maksimilijana II. i Karla 
Staudingera donose popis mjesta kroz koja 
je Maksimilijan prošao krećući se prema 
Petrovaradinu: 27. lipnja ujutro Maksi- 
milijanova je vojska krenula iz Szolnoka 
(Zollnok), a istoga je dana bila u Kečkeme- 
tu (Keczke). Sljedećeg dana bila je u Cson- 
gradu (Longrad), a 29. i 30. lipnja marširala 

je do Pusztaszera (Pusta-Sera, 4 km sjeve- 
rozapadno od Opusztaszere). U Segedin su 
postrojbe stigle 1. srpnja, gdje je Maksimi- 
lijan II. obišao naselje i tvrđu, nakon čega 
je odsjeo u franjevačkom samostanu. Voj- 
ska je 3. srpnja krenula iz Segedina prema 
Dunavu i istoga se dana utaborila nedaleko 
od Martonoša (Mardonos). Dana 4. srpnja 
prošla je Ludaš (Ludas), Kelebiju (Kelebij) 
5. srpnja, Boršod (Worsked) 6. srpnja. Za 
ta se mjesta navodi da nisu bila »ništa osim 
ruinirana mjesta« (lauter ruinirte Oerter). 


Maksimilijan II. Emanuel 


Na lijevu obalu Dunava kod Baje stigli su 
7. srpnja, a sljedećega dana prešli su na je- 
dan veliki otok preko pontonskoga mosta 
koji je podignut nasuprot Sifthara i povezali 
se s glavnim stožerom (Hofstab), tj. s Kar- 
lom V. Lotarinškim. Dana 9. srpnja vojska 
je mirovala na otoku. Toga dana u logoru 
kraj Sizara nalazili su se i neki novaci (die 
hier gestandenen Reckruten). Maksimilijan 
je primio njihove vođe Duju Markovića i 
Đuru Vidakovića, koji su izrazili spre- 
mnost da s 1500 vojnika pomognu Habs- 
burškoj vojsci u borbi protiv Osmanlija. 
Tražili su pritom kao protuuslugu osigura- 
nje prebivališta za 5000 Bunjevaca Hrvata, 
koje su predvodili dolazeći s područja pod 
turskom vlašću. Kao rezultat tih pregovora 
nastalo je pismo Maksimilijana II. Emanu- 
ela datirano u vojnom logoru kraj Sizara 9. 
VII. 1687. U njemu preporučuje Dvorsko- 
mu ratnomu vijeću u Beču da uzme pod 
zaštitu bunjevačke Hrvate (austrijski vojni 
izvori nazivali su ih lapidarno katolische 
Ratzen, dok su ih franjevci zvali Dalmata- 
ma, a tako su se nazivali i oni sami) i da im 


dopusti da se nasele u Segedin, Suboticu i 
Baju. Maksimilijan je te bunjevačke nova- 
ke opremio i rasporedio u pukovnije. No 
zbog teškoća u opskrbi morao je prekinuti 
pohod na Petrovaradin i prebaciti težište 
operacije na Dunav te je 10. srpnja s otoka 
prešao na drugu obalu Dunav i ponovno 
se spojio s Karlom V. Lotarinškim. Glede 
toponima Sizar (Sithar), riječ je o Sečuhu 
(madž. Szekcso, danas Dunaszekcso, srp. 
Sečuj), između Baje i Mohača, a Maksi- 
milijanov logor vjerojatno je bio na mjestu 
nekadašnjega kaštelja Sembech. Dvorsko 
ratno vijeće u rujnu je prihvatilo preporu- 
ku Maksimilijana II. i naložilo je generalu 
Antoniju Caraffi, vojnomu zapovjedniku 
za Ugarsku, da Dalmate smjesti u Segedin, 
Suboticu i Baju. 


U tzv. drugoj bici kod Mohača (Na- 
gyharsanya) 12. VIII. 1687. Maksimilijan 
II. predvodio je s Ludwigom Badenskim 
desno krilo austrijske vojske i pridonio je 
carskoj pobjedi nad Osmanlijama. U toj 
su bici sudjelovali i Bunjevci Hrvati, koje 
je mjesec dana prije toga Maksimilijan II. 
primio u svoje postrojbe. Nakon pobjede 
kod Mohača Maksmilijanova se vojska 
do 29. kolovoza povukla preko Koluta, 
Monoštora i Apatina »do visine Erduta« 
(tj. do obale Dunava kod Sonte), gdje je 
31. kolovoza ukrcala ranjenike na brodo- 
ve (19 ljudi). Tu je međutim došlo do ne- 
slaganja između vrhovnoga zapovjednika 
Karla V. Lotarinškoga i Maksimilijana II. 
Naime Karlo V. je kod Sonte promijenio 
plan nakon što je doznao za loše prilike u 
osmanskoj vojsci i zbog toga što je teren uz 
Dunav, ionako prilično močvaran, uslijed 
neprestanih oborina i obilnih poplava po- 
stao neprohodan, te je odlučio napasti Er- 
delj sa sjeverozapada te se vratiti u Szolnok. 
Maksimilijan II. nije se složio s planovima 
Karla V. Lotarinškoga, s kojim je otprije 
bio u lošim odnosima. Maksimilijanova je 
vojska 1. rujna stigla u Sombor, odakle ju 
je, nakon osiguranja prehrane za svoje po- 
strojbe, napustio 3. rujna zajedno s Ludwi- 
gom Badenskim, koji je bio nezadovoljan 
što je Karlo V. favorizirao zapovjednika 
konjice Johanna Heinricha von Diinewal- 

da. Bavarska vojska, čije je zapovjedništvo 
preuzeo general Steinau, odatle je nastavila 
marš za Szolnok preko opustošene oblasti 
(Puszta), a 12. rujna stigla je do »utvrdice« 
(SchloBchen) Subotica. Prema dnevniku 
Karla V. Lotarinškoga, u gradu žive »Raci« 
i okružen je palankom (palisadom): »das 
Stattl Sabotha (allwo noch Razen darinnen, 
und mit einer Palanca umbfanget).« 


U jesen 1687., nakon ultimativnoga za- 
htjeva za smjenom njegova suparnika Karla 
V. Lotarinškoga kao vrhovnoga zapovjed- 
nika i prijetnje raskidom saveza s carem, 
Leopold I. dodijelio mu je u srpnju 1688. 
vrhovno zapovjedništvo u Ugarskoj. U tom 
je svojstvu slavu stekao osvajajući Beograd 
od Osmanlija nakon jednomjesečne opsade 
(7. VIII. — 6. IX. 1688.). Boreći se u prvim 
redovima, više je puta ranjen. Ratni uspje- 
si donijeli su mu kod Osmanlija nadimak 
»plavi kralj«, nastao zbog njegova oklopa, 
koji se na bojištu mogao izdaleka vidjeti, a 
u Europi »pokoritelj Turaka« (Tiirkenbe- 
zwinger). U znak zahvalnosti bečki ga je 
dvor imenovao vitezom zlatnoga runa. Me- 
đutim ratni troškovi, koje carske subvencije 
nisu potpuno pokrivale, osjetno su optere- 
tili bavarske financije. 


Od 1689. do 1697. borio se u Ratu za 
falačko naslijeđe, zvanom još i Rat Velike 
alijanse (1688.-97.), koji je izazvao francu- 
ski kralj Luj XIV. kako bi natjerao Sveto 
Rimsko Carstvo da mu prizna teritorije 
što ih je zaposjeo u okviru svoje politike 
reunije. Bio je guverner habsburške Špa- 
njolske Nizozemske 1692.-1706. Budući 
da ga je Leopold I. oženio 1685. svojom 
kćeri Marijom Antonijom, potencijalnom 
nasljednicom španjolskoga prijestolja, koja 
je preminula 1692., imao je aspiracije na 
krunu španjolske grane Habsburgovaca, ali 
i na rimsko-njemačku krunu. Zbog toga 
je na početku Rata za španjolsku baštinu 
(1701.-14.) okrenuo leđa Habsburgovcima 
i stupio u savez s francuskim kraljem Lu- 
jem XIV. Kao njegov saveznik, poduzimao 
je niz ofenziva protiv Habsburgovaca, ali 
bez zapaženijega uspjeha. Nakon kata- 
strofalnoga poraza u bici kod Hochstadta 
1704. morao je napustiti Bavarsku, a 1706. 

godine izrečena mu je kazna progona iz 
Svetoga Rimskoga Carstva te je izbjegao u 
Francusku. U pokušaju detronizacije Habs- 
burgovaca s ugarskoga prijestolja Ferenc II. 
Rakoczi ponudio je 1707. Maksimilijanu II. 
madžarsku krunu, ali je ovaj to odbio. Tek 
nakon sklapanja Badenskoga mira 1714., 
kojim je završen Rat za španjolsku baštinu, 
mogao je ponovno preuzeti vlast u Bavar- 
skoj. Nastojao je izgladiti odnose s Karlom 
VI. Habsburgovcem i ojačati položaj kuće 
Wittelsbach u Svetom Rimskom Carstvu 
te mu je bavarske postrojbe pod zapo- 
vjedništvom svojih sinova Karla Alberta i 
Ferdinanda stavio 1717. na raspolaganje u 
austrijsko-turskom ratu 1716.-18. 


Karlo Albert, njegov najstariji sin iz 
drugoga braka s Terezom Sobieskom, kće- 
ri Jana III. Sobieskoga, bio je car Svetoga 
Rimskoga Carstva Njemačke Narodnosti 
1742.-45. kao jedini rimsko-njemački car 
koji nije bio iz dinastije Habsburgovaca od 
1438. pa sve do propasti Carstva 1806. 


Lit.: F. Vaniček, Specialgeschichte der Militćir- 
grenze : Aus Originalquellen und Quellenwerken 
geschopft, 1, Wien, 1875; K. Staudinger, Das 
Koniglich Bayerische 2. Infanterie-Regiment 
»Kron-prinz« 1682 bis 1882, Minchen, 1885; I. 
Ivanyi, A tiszai hatarorvidek 1686-1750, Budapest, 
1885; I. Ivanyi, Szabadka szabad kirdlyi vdros 
tortćnete, 1, 2, Szabadka, 1886, 1892; Gy. Dudas, 
A bunyevacok tčrtenete, B4cs-Bodrogh Vdr- 
megyei T&rtenelmi Tdrsulat Evkčnyve, 3/1904, 
Zombor; K. Staudinger, Geschichte des bayerisc- 
hen Heeres : Geschichte des kurbayerischen Hee- 
res unter Kurfiirst Max II. Emanuel 1680-1726, 
Miinchen, 1904 — 1905; Gy. Popovics, Sizar, A 
Bdcs-Bodrogh Vdrmegyei Tortenelmi Tdrsulat 
Evkčnyve, 4/1912, Zombor; W. Gold, Das Zeitalter 
Max Emanuels und die Tiirkenkriege in Europa, 
1683-1687, Miinchen, 1976; L. Hitttl, »Maximilian 
11. Emanuel«, u: Neue Deutsche Biographie, 16, 
Berlin, 1990; L. Kontler, Povijest Mađarske, Za- 
greb, 2007; R. Skenderović, Povijest podunavskih 
Hrvata (Bunjevaca i Šokaca) od doseljavanja do 
propasti Austro-Ugarske Monarhije, Subotica — 
Slavonski Brod, 2017; V. Nimčević, Plemenita 
obitelj Marković u 17. i 18. stoljeću, Godišnjak za 
znanstvena istraživanja Zavoda za kulturu vojvo- 
đanskih Hrvata, br. 10, Subotica, 2018. 

V. Nimčević 


MALA BAJA, zaselak na cesti Subotica 
— Tavankut. Obuhvaća skupinu kuća koje 
se protežu od križa na raskrižju s atarskim 

putem koji vodi od pružnoga prijelaza kod 

Šebešića do rječice Čik prema Ljutovu. 
U širem smislu pod Malu Baju potpada i 

područje južno od zaseoka do somborske 

pruge. Naziv su mu dale obitelji koje su se 

s područja Baje doselile uz ovaj dio današ- 
njega Tavankutskoga puta (u habsburško se 

vrijeme zvao Kumbajskim i Madaroškim 

putom), nedaleko od nekadašnjega Baj- 
skoga puta, koji je presjekla trijanonska 

državna granica (danas je to cesta koja se 

nakon pružnoga prijelaza odvaja od Tavan- 
kutskoga puta prema Čikeriji). Kako cesta 

na području Male Baje razdvaja katastar- 
ske općine Donji grad i Tavankut, južna 

strana naselja upravno pripada Mjesnoj 

zajednici Mala Bosna i Župi Presvetoga 

Trojstva u Maloj Bosni, a sjeverna stra- 
na Mjesnoj zajednici Ljutovo i Župi Srca 

Isusova u Tavankutu. Cesta je asfaltirana 

1981. Broj salaša postupno je rastao nakon 

Drugoga svjetskoga rata od prvotnih 6-7 

do današnjih tridesetak, a osobito je porast 
zabilježen posljednjih desetak godina. Na 

području Male Baje postoje dva križa. Je- 
dan, Stantićev križ, nalazi se na raskrižju 

atarskoga puta koji vodi od pružnoga pri- 
jelaza s Tavankutskim putem. Podigao ga 
je Josip Stantić 1835. i bio je izrađen od 

drveta. Obnovio ga je župnik župe sv. Te- 
rezije Matija Mamužić podignuvši kameni 

križ 1895., ali kako se nalazi kraj posjeda 
Šokčićevih, koji su ga i održavali do pre- 
seljenja u grad potkraj 1980-ih, u narodu 

se naziva i Šokčićev križ. Križ su obnovili 

Etelka Balog i Zoltan Jenei 1999. Drugi 

križ, također zvan Šokčićev križ, nalazi se 

na atarskom putu između Tavankutskoga 
puta i somborske željezničke pruge. Podi- 
gao ga je od drveta Jerko Šokčić početkom 

XX. st., a 2001. obnovio ga je njegov unuk 
Bela. Na širem području nalaze se salaši 

porodica Šokčić, Brajkov, Orčić, Sudarević, 
Brešćanski, Rukavina... 


Izvor: kazivanje Ilke Brešćanski, rođ. Bačić, iz 
Male Baje. 


Lit.: O. Penavin, L. Matijevics, Szabadka es kor- 
nyčke f6ldrajzi neveinek adattdra, Ujvidćk, 1976; 
D. Csuszo, Konyorgesiink szinhelyei, 2, Szabadka, 
2004; A. Stantić, Salaši u subatičkom ataru, Hr- 


MALA BOSNA 


Mala Baja 


vatska riječ, br. 115, Subotica, 22. IV. 2005; A. 
Stantić, Veći šorovi u subatičkom ataru, Hrvatska 
riječ, br. 121, Subotica, 3. VI. 2005; Ž. Bošnjako- 
vić, B. Sikimić, Bunjevci : Etnodijalektološka 
istraživanja, Subotica — Novi Sad, 2013. 

S. Bačić 


MALA BOSNA, naselje jugozapadno od 
Subotice. Nalazi se duž ceste Subotica — 
Sombor na 8 km od Subotice. Izgrađeno je 
na Bačkoj prapornoj (lesnoj) zaravni, koja 
je na nekoliko mjesta ispresijecana dolina- 
ma Pavlovačkoga dola i rječice Čik. 


Današnje područje sela nalazi se na ne- 
kadašnjoj velikoj pustari Šebešić (Sebešić, 
madž. Sebesegyhaz), koja je u predtursko 
vrijeme bila vlasništvo porodice Hunyadi. 
Za vrijeme Turaka područje je opustjelo. 
Naselje je nastalo u vrijeme austro-ugarske 
okupacije Bosne i Hercegovine (1878.) kao 
posljedica sudjelovanja u vojnim operaci- 
jama mnogih vojnih obveznika iz Suboti- 
ce i okolice. Bogati građani tu su obvezu 
mogli otkupiti dajući siromasima zaprege 
i konje, a oni su ih nakon završetka vojne 
i po povratku u Bačku prodavali te su od 
tog novca kupili zemlju i izgradili manje 
naselje duž ceste Subotica — Sombor pod 
imenom Bosna (madž. Bosznia) u razdoblju 
1880.-85. Između dvaju svjetskih ratova na- 
selje se još uvijek naziva po pustari Sebe- 
šić (Šebešić), iako se pred Drugi svjetski 
rat počinje upravno izdvajati pod nazivom 
Mala Bosna, koji se ustalio nakon rata. 

Izgled je sela panonski, ali je građeno 
stihijski. U posljednje se vrijeme planski 
uređuje i kuće se grade duž uređenih i 


asfaltiranih ulica južno od Somborske ce- 
ste. Iako je naselje kompaktno, nema izra- 
žen centar. Ipak, smatra se da je to Dom 
kulture (nekadašnji Zadružni dom, izgra- 
đen 1949), koji je obnovljen 2010.-12. Oko 
naselja ima dosta salaša, a crkva Presveto- 
ga Trojstva nalazi se na istočnom rubu sela. 


Do 1922. vjerski život područja Male 
Bosne bio je vezan za subotičku župu sv. 
Terezije Avilske, kada je formirano prvo 
vijeće crkvene općine Šebešić. Prvi sveće- 
nik koji je izlazio nakon osnutka crkvene 
općine bio je Josip Zvekan. Zalaganjem 
administratora Bačke apostolske admi- 
nistrature Lajče Budanovića Mala Bosna 
1926. postaje vikarija, kada su počele pri- 
preme za izgradnju župne crkve. Prvotno je 
planirano da se nalazi u središtu sela kraj 
Jakobčićeva križa, no vlasnici zemljišta 
tražili su previše za otkup, pa je na kraju 
podignuta na njivi Andrije Dulića (1887.- 
1947.), koji je u tu svrhu darovao dva lanca 
zemlje na istočnom rubu sela. Izgrađena je 
1931. u starohrvatskom stilu »Vero Croati- 
ca« po nacrtu znamenitoga zagrebačkoga 
arhitekta Stjepana Podhorskoga, a glavni 
majstor za izgradnju crkve bio je Alojzi- 
je Gršić. No kako je u vrijeme završetka 
gradnje izbila velika ekonomska kriza, 
crkva nije u potpunosti izgrađena po pr- 
votnom nacrtu, tj. ostala je bez planirana 
visoka tornja sa zvonikom. Biskup Lajčo 
Budanović blagoslovio je crkvu na Šebe- 
šiću 29. XI. 1931. Zvono u crkvi datira iz 
1934., naručio ga je tadašnji vikar Pavao 
Bešlić. Matične župne knjige vode se od 
10. II. 1934. Vikarija Mala Bosna postala 

—_ Sutplica No —\ 


je samostalnom župom 1. 1. 1956. Na po- 
dručju župe postoji dvadesetak križeva 
krajputaša te dva kipa u atarima: sv. Ivana 
Nepomuka na Malom tavankutskom putu 
kraj ćuprije preko kraka rječice Čik te sv. 
Antuna Padovanskoga kraj Lešina salaša 
južno od somborske ceste. Dužijanca se u 
Maloj Bosni održava od 1955. 


U selu postoji osnovna škola (danas po- 
dručni odjel OŠ Ivan Milutinović iz Suboti- 
ce), u kojoj se izvodi nastava na hrvatskom 
(od 2002.) i srpskom nastavnom jeziku. U 
selu od 2002. djeluje Hrvatska udruga kul- 
ture Lajčo Budanović. 


Području Male Bosne pripali su 1953. 
dijelovi pustara Šebešić, Donji Tavankut, 
Donji Verušić i Pavlovac. I danas je pod- 
ručje Mjesne zajednice Mala Bosna razve- 
deno: upravno joj, osim samoga sela, pri- 
padaju još i Kucura (Čik salaš), Franciškov 
šori Kaponja na Somborskoj cesti; Šebe- 
šić i dio Male Baje uz somborsku prugu 


God. 1961. | 1991. | 2002. [2011. 
Ukupno 2883 | 1488 | 1245 | 1082 
Hrvati 2321 | 615 | 621 | 526 
Bunjevci - 390 | 283 , 229 
Madžari 419 [ 151 [ 92 85 
Srbi 121 | 66 69 66 
Jugoslaveni - 192 | 69 - 

ostali 22 74 111 | 176 


Nacionalna struktura stanovništva poslije 
Drugog svjetskog rata 

te Hrvatski majur, Mikićevo i Pavlovac uz 
nekadašnju Pačirsku prugu (Subotica — Cr- 
venka). 


Prema popisu iz 2011. godine u selu 
su živjela 1072 stanovnika. Broj stanov- 
nika opada od 1953., kada je imala 3002 
stanovnika, ali je to djelomično posljedica 
pripajanja i odvajanja okolnih salašarskih 
skupina na širem upravnom području Mje- 
sne zajednice Mala Bosna. Po nacionalnoj 
strukturi dominiraju bunjevački Hrvati. 


Izvor: Arhiva župe Presvetog Trojstva u Maloj 
Bosni. 


Lit.: 1. IvAnyi, Bdcs-Bodrog vdrmegye foldrajzi 6 
tortćnelmi helynevtdra, 4, Szabadka, 1906; M. 
Marković, Geografsko-istorijski imenik naselja 

Vojvodine, Novi Sad, 1966; -Mi-, Mala Bosna sla- 
vi... »Selo moje, meni tako drago«, Bačko klasje, 
br. 1, Bačka Palanka, 1978; I. P., 50. obljetnica 

župe Mala Bosna, Bačko klasje, br. 14, Bačka Pa- 
lanka 1981; B. Bukurov, Subotica i njena okolina, 
Novi Sad, 1983; B. Ćupurdija, Subotica i okolina, 
Novi Sad, 1987; Krist je prošetao Malom Bosnom, 
Bačko klasje, br. 47-48, Bačka Palanka, 1998; A. 
Ivković, Župa presvetog Trojstva Mala Bosna, 
Zvonik, 2/2002, Subotica; Popis stanovništva, do- 
maćinstava i stanova u 2002. : Stanovništvo : Na- 
cionalna ili etnička pripadnost : Podaci po nase- 
ljima, Beograd, 2003; T. Kovačević, Opština 

Subotica : geografska monografija, Novi Sad, 
2006; S. Mačković, Stjepan Podhorsky u dva pro- 
jekta : Crkve u Maloj Bosni i Đurđevcu, Klasje 

naših ravni, 11-12/2006, Subotica; L. Stantić, 
Župa presvetog trojstva Mala Bosna 1926-2006, 
b.m., 2006; Lj. Vujković Lamić, 75. obljetnica cr- 
kve Presvetoga trojstva u Maloj Bosni, Glasnik 

Pučke kasine, Subotica, 11/2006; Popis stanovniš- 
tva, domaćinstava i stanova u Republici Srbiji 


2011. : Prvi rezultati, Beograd, 2011; https://www. 
stat.gov.rs/sr-Latn/oblasti/popis/prethodni-popisi 
(pristupljeno 5. IV. 2020). 


Z. Nagel i D. Skenderović 


MALA BOSNA, dio naselja Lemeš. Ime 
je dobio po ekonomskim migrantima iz 
Bosne i Hercegovine koji su se naselili na 
područje Lemeša nakon Drugog svjetskog 
rata. Dok su neki unajmili ili kupili sala- 
jelu sela prema Somboru te je po njima taj 
dio sela prozvan Malom Bosnom. Počeli 
su dolaziti krajem 1950-ih kao sezonski 
radnici u poljoprivredi sudjelujući u berbi 
kukuruza te su se neki tu i trajno nastanili. 
Većina doseljavanja odvijala se 1960-ih go- 
dina. U najvećoj mjeri ovi migranti bili su 
Hrvati, a podrijetlom uglavnom iz okoline 
Maglaja i Žepča, Novog Šehera, Ljubovića 
i Čustog Brda. Prezimena koja prevlada- 
vaju među doseljenima jesu Brkić, Ezgeta, 
Markanović, Jurić, Jurišić, Tomas, Tomić, 
Pravdić i dr. Nivelacija u kulturi s mjesnim 
Hrvatima odvijala se brzo, a česti su bili i 
brakovi s Hrvatima Bunjevcima i Madža- 
rima. Na stari zavičaj doseljenika podsjeća- 
ju elementi božićnih običaja, tradicionalna 
bosanska jela, pjesme, kao i nošnje koje 
čuvaju pojedine obitelji. 


Lit.: I. Žuljević, Salaši u ataru Svetozara Miletića 
1971. u: V. Lazić (ur.), Ej, salaši, Novi Sad, 1994; 
Z. Vasiljević, Hrvati iz Bosne u Lemešu. Doselje- 
nici iz Žepča i Novog Šehera, Hrvatska riječ, br. 
869, Subotica, 13. XII. 2019. 

M. Bara 


MALA KUĆA, pomoćna zgrada u tradi- 
cionalnom bunjevačkom kućanstvu. Osim 
središnje stambene zgrade, koju Bunjevci 
nazivaju kućom i koja u pravilu ima više 
prostorija (pridnja tj. dnevna soba; čista 
soba za goste; pododžak, tj. ognjište; kuj- 
na, tj. kuhinja; špajc, tj. smočnica; ambetuš, 
tj. trijem, i dr.), često je građena i manja 
pomoćna zgrada, koja se zvala mala kuća, 
a korišten je i naziv litnja kujna. Imala je 
dvije manje prostorije: pododžak s kujnom 
te dnevnu sobu. Iako je najčešće građena 
odvojeno od središnje kuće, odnosno sa- 
laša, bilo je i slučajeva da se podizala uz 
zabatni zid košare, tj. staje. 


MALA PEŠTA 


U maloj se kući boravilo preko dana, 
pripremala se hrana, kuhalo se, objedovalo, 
odmaralo se tijekom dana ili se s gostima 
sjedilo i razgovaralo. U njezinoj većoj pro- 
storiji pokraj astala, tj. stola, klupa i stolica 
za sjedenje nalazio se i jedan krevet s dr- 
venicama na crno namješten, koji je služio 
za odmor preko dana, obično nakon užne, 
tj. ručka. U kutu se nalazila parasnička 
peć (banja-peć u subotičkih Bunjevaca, a 
paorska peć u somborskih Bunjevaca), u 
koju se ložilo iz susjedne manje prostorije 
pododžaka. Zahvaljujući tomu u maloj se 
kući moglo boraviti tijekom cijele godine. 


Njezin osnovni smisao bilo je spreča- 
vanje da se neugodni mirisi i prljavština s 
obuće i odjeće unose u salaš, tj. čeljadsku 
kuću. Naime nekadašnji poslovi u okviru 
salašarskoga kućanstva podrazumijevali 
su uzgoj stoke i peradi, njihovo hranjenje 
te čišćenje objekata u kojima su se nalazili, 
radove u vrtu i oko kuće, zbog čega odjeća 
i obuća nisu bili čisti. Kada bi se završio 
radni dan, salašari bi se u maloj kući pre- 
svukli i otišli u veliku kuću ili u salaš, u 
kojem su noćili, dočekivali goste i proslav- 
ljali blagdane. 


Lit.: V. Devavari, Uporedna analiza salaša na te- 
ritoriji severne Bačke, u: V. Lazić (ur), Ej, salaši, 
Novi Sad, 1994; A. Stantić, Salaš, gospodarski 
domazluk, Klasje naših ravni, 7-8/2013, Subotica. 


P. Skenderović 


MALA PEŠTA, zaselak na oko 1 km 
istočno od Đurđina, na cesti prema Žed- 
niku. Toponim se prvi put spominje 1960- 
ih godina. Podrijetlo imena nije poznato. 
Upravno pripada Mjesnoj zajednici Đurđin 
i župi sv. Josipa Radnika u Đurđinu. Danas 
broji desetak salaša. 

MALA PEŠTA 


Lit.: A. Stantić, Salaši u subatičkom ataru, Hrvat- 
ska riječ, br. 115, Subotica, 22. IV. 2005; A. Stan- 
tić, Veći šorovi u subatičkom ataru, Hrvatska riječ, 
br. 121, Subotica, 3. VI. 2005; K. K[orponaić]. 
Mala Pešta i snijeg, Hrvatska riječ, br. 732, Subo- 
tica, 28. IV. 2017; https://sr.wikipedia.org/wiki/ 
I pancke_ueTBpTH,_MeCH&_3ajezuune_u_ 
Ipurpancka_HaceJba_CyGorune#Cnucak_ 
KATACTAPCKHX_OTIIITUHA 

S. Stantić 


MALA PEŠTA, salašarsko naselje oko 4 
km sjeverno od Sombora. Podrijetlo ime- 
na je nepoznato. Sastavljeno je od skupine 
salaša u neposrednoj blizini Bezdanskoga 
puta, koji spaja Sombor i Bezdan. Nalazi se 
u blizini lokaliteta Kozare (prije: Šivolja) 
i danas administrativno tvori jednu ulicu 
pod imenom Mala Pešta. Upravno pripada 
Mjesnoj zajednici Gornja Varoš, a crkveno 
Župi Uzvišenja Svetoga Križa. Sa Sombo- 
rom i Bezdanom salaši su u novije vrijeme 
povezani asfaltnom cestom. Kroz prošlost 
stanovnici su bili orijentirani na skupine 
salaša na Bezdanskom putu, Čatalinskom 
putu i Nenadiću. Dominantna djelatnost 
bila je poljodjelstvo i stočarstvo, poglavito 
ovčarstvo. U suvremenom razdoblju salaše 
nastanjuju i hrvatske obitelji Petreš, Mor- 
mer, Beretić, Parčetić, Pavić i Delija. 


Lit.: M. Beljanski, Pangare, Gospin sokak, Čutka, 
Šikara, Strilić, Mali Beč i Čatalinski put, Sombor, 
1973; A. Sekulić, Bački Hrvati, Zagreb, 1991; Z. 
Vasiljević, Salaši kojih više nema, Hrvatska riječ, 
br. 552, Subotica, 1. XI. 2013; Službeni list Grada 
Sombora, br. 23/2018, Sombor; A. Firanj (ur.), Moj 
Nenadić, Sombor, 2018. 


MALA UŽNA, međuobrok između pod- 
nevnoga i večernjega objeda, užina. Naziv 
koriste subotički Bunjevci, dok somborski 
Bunjevci rabe termin jauzna. U tradicio- 
nalnom bunjevačkom i šokačkom nazivlju 
za obroke ručak je naziv za prvi jutarnji 
obrok, a podnevni, tj. glavni obrok, naziva 
se užnom ili užinom. Preko ljeta, kad se 
intenzivnije radilo na zemlji, poslije podne 
se oko 16 sati tradicionalno jela suha hrana 
za malu užnu. Obrok je bio skroman i če- 
sto se sastojao od jela i namirnica koje se 
mogu jesti »s nogu«, tek toliko da se izdrži 
do večere. Nakon kratkoga obroka i maloga 
predaha nastavljalo se s poljskim radovima 
do večere. 


Lit.: A. Stantić, Rječnik manje poznatih riječi i 
izraza, Klasje naših ravni, 7-8/2013, Subotica; B. 
Poljaković, Svakodnevna tradicijska prehrana bač- 
kih Hrvata Bunjevaca, Godišnjak za znanstvena 
istraživanja Zavoda za kulturu vojvođanskih Hr- 
vata, br. 4, Subotica, 2012. 

P. Skenderović 


MALAGURSKI, Alba (Malagurski 
Ćurčić, Albe) (Subotica, 5. IV. 1881. — Su- 
botica, 10. VI. 1927.), društveni djelatnik, 
političar, gradonačelnik. Rođen je u obitelji 
uglednoga bunjevačkoga starješine Ivana 
(Ice) Malagurskoga i Marije, rođ. Budim- 
čević, kao četvrti i najmlađi sin. Njegova 
braća bili su Vranje, Joško i Babijan. Bio 
je stric Mari Đorđević Malagurskoj (Još- 
kovoj kćeri) i Ivanu Malagurskomu — Ta- 
naru (Vranjinu sinu). Završio je gimnaziju 
u rodnom mjestu. Studirao je pravo u Bu- 

poca) te medicinu u Beču, no zbog bolesti 
je napustio studij. 


Po povratku u Suboticu 1906. zaposlio 
se kao blagajnik u Zemljodilskoj štedio- 
nici, čiji je predsjednik i jedan od glavnih 
osnivača bio njegov otac, te se uključio u 
društveni život Subotice održavajući bli- 
ske kontakte s najuglednijim subotičkim 
Bunjevcima i Srbima. Vjenčao se s Ama- 
lijom Aradski, kćeri zemljoposjednika 
Jovana Aradskoga, u crkvi sv. Roka 1907. 
Nakon ženidbe kupio je jednokatnu naja- 
mnu palaču Marije Zarić u središtu grada 
na uglu današnjih ulica Strossmayerove 
i Albe Malagurskoga. Imao je poljopri- 
vredno gazdinstvo s vinogradom i vilu 
na Paliću te nekoliko nekretnina, koje su 
mu donosile znatan prihod. Materijalno je 
pomagao izlazak Nevena te je bio njegov 
izdavač 1910.-11. 


U njegovoj kući odigrao se 20. X. 1918. 
tajni sastanak hrvatskih i srpskih subotič- 
kih prvaka, na kojem je kao politički cilj 
subotičkih Slavena utvrđeno odcjepljenje 
od Madžarske te je odlučeno da Blaško 
Rajić otputuje u Zagreb kako bi se obavi- 
jestili o najnovijim događajima. Sudjelovao 
je na sastanku u odvjetničkom uredu Vla- 
dislava Manojlovića 5. X. 1918. na kojem 
je donesena odluka o osnivanju Bunjevač- 
ko-srpskoga narodnoga odbora (Narodno- 
ga vijeća Bunjevaca i Srba). Kada je Od- 
bor osnovan 10. X. 1918. na velikom zboru 
u kavani Hungaria (danas zgrada Lifke), 
izabran je za njegova člana. Bio je jedan 
od delegata na samoproklamiranoj Velikoj 
narodnoj skupštini Srba, Bunjevaca i dru- 
gih Slavena u Novom Sadu 25. X. 1918. U 
prijelomnim zbivanjima 1918. bila je aktiv- 
na i njegova supruga, koja je, među ostalim, 
sudjelovala u organizaciji sastanka 20. X. 
1918. i dala Bunjevačko-srpskomu narod- 
nomu odboru veliku srpsku zastavu, koja 
je izvješena na pravoslavnoj crkvi Svetoga 
Uznesenja u Subotici 14. XI. 1918. 


Početkom 1919. gradske su ga vla- 
sti imenovale za ravnatelja Zemljodilske 
škole na Paliću, a funkciju je obnašao do 
njezinoga ukidanja 1922. Njegove veze sa 

srpskim krugovima postale su čvršće na- 
kon zaruka i udaje njegove nećakinje Mare 
Malagurski za topničkoga kapetana Dra- 
goslava Đorđevića 1919. U proljeće 1919. 
odazvao se pozivu za osnivanje Narodnoga 
udruženja, organizacije koja je trebala obu- 
hvatiti sve nacionalno svjesne Bunjevce. 
Sudjelovao je na prvom velikom dogovoru 
održanom u Velikoj dvorani Pučke kasine 
9. V. 1919. U isto vrijeme Centralni odbor 
za provedbu agrarne reforme imenovao ga 
je, uz odvjetnika Josipa Vojnić Hajduka 
i inženjera Ivana Ivkovića Ivandekića, u 
Odbor za provedbu agrarne reforme u Su- 
botici. U svojstvu predsjednika sudjelovao 
je na sjednici starateljstva salašarskih škola 
24. VIII. 1920. 


Iako njegov biograf Alba Kuntić piše 
da se »nije angažovao u izboru kandidata 
bilo koje stranke« na parlamentarnim iz- 
borima 28. XI. 1920., izvori svjedoče da je 
bio blizak radikalskim krugovima, unatoč 
tome što se politički nije javno isticao. Kao 
srpski zet i punac uživao je veće povjere- 
nje kod beogradskih krugova nego njegovi 
sunarodnjaci iz Bunjevačko-šokačke stran- 
ke. Njegova je supruga, kao dio delegacije 
subotičkih Srpkinja i Bunjevaka, sudjelo- 
vala na sveslavenskom kostimiranom balu 
koji je beogradsko Kolo srpskih sestara 
priredilo 5. III. 1924. u svojoj palači. Za- 
hvaljujući bliskosti s vladajućim srpskim 
krugovima, postao je 23. IV. 1924. grado- 
načelnik Subotice. Na toj dužnosti ostao 
je do 12. X. 1924., kada je, nakon smjene 
koalicijske vlade radikala i samostalnih 
demokrata (tzv. vlada Pašić-Pribićević), 
demokratska vlada Ljube Davidovića za 
gradonačelnika Subotice postavila Mirka 
Ivkovića Ivandekića, člana Bunjevačko-šo- 
kačke stranke, koja je podržavala Davido- 
vićevu vladu u Narodnoj skupštini. Među- 
tim Ivandekić se na toj dužnosti zadržao 
tek mjesec dana (do 11. XI. 1924.), jer je 
nakon smjene Davidovićeve vlade i vraća- 
nja vlade Pašić-Pribićević Albe Malagur- 
ski ponovno postavljen za gradonačelnika 
Subotice 15. XII. 1924. Na tom položaju 
ostao je do 1926. provodeći politiku tadaš- 
njih vlada Narodne radikalne stranke. 

Već je prve godine na dužnosti stekao 
lošu reputaciju kod svjesnih Bunjevaca: 
zajedno s velikim županom Dragoslavom 
Đorđevićem predložio je u studenom 1924. 
vladi Pašić-Pribićević smjenu 20 gradskih 
činovnika, uglavnom Bunjevaca (dvojica 
su bila Madžari), koju je vlada i provela. 
Uspjeh koji je Narodna radikalna stranka 
postigla u subotičkom izbornom okrugu 
na parlamentarnim izborima 8. II. 1925. 
Kuntić pripisuje Albinu ugledu među gra- 
đanima Subotice. Ako je to točno, onda je 
on imao udjela u predizbornom i izbornom 
teroru policijskoga aparata kojega provo- 
dili radikalski elementi na čelu s velikim 
županom Dragoslavom Đorđevićem protiv 
Madžarske zemaljske stranke, Hrvatske se- 
ljačke pučke stranke i Bunjevačko-šokačke 
stranke. 


Alba Malagurski 


Jedan je od utemeljitelja prorežimske 
Bunjevačke prosvetne matice osnovane 
1924. Na sjednici Proširenoga senata grada 
Subotice 30. XII. 1925. podržao je molbu 
Matice da joj se proda zgrada u gradskom 
vlasništvu u ulici Paje Kujundžića 9 (da- 
nas Braće Radića 9, nekadašnje kino Zvez- 
da) s pripadajućom imovinom za 50.000 
dinara i tako osigura prostor za rad. Zbog 
suradnje s protivnicima političke emanci- 
pacije Bunjevaca izgubio je ugled i stekao 
reputaciju izroda među Bunjevcima oku- 
pljenima oko Nevena, koji 31. XII. 1925. 
piše: »Ako je Dušan Sabovljević podžupan 
Bačke u Mađarskoj njima Srbin, onda je i 
za nas Bunjevac i g. Alba Malagurski i g. 
Andrija Pletikosić. Nije dosta samo roditi 

se Bunjevcem.« Njegovo obnašanje funk- 
cije gradonačelnika obilježili su stranački 
skupovi po Subotici i okolnim mjestima, 
koje je Radikalna stranka poduzimala radi 
učvršćenja na vlasti. 


Međutim već 1926. zbog bolesti se ma- 
nje pojavljivao u javnosti. Njegove poslove 
preuzeo je zamjenik gradonačelnika Matija 
Evetović, a višemjesečno bolovanje naišlo 
je na negodovanje Bunjevaca okupljenih 
oko Bunjevačko-šokačke stranke i njezina 
glasila Neven. Mirovina mu je odobrena 1. 
X. 1926. te je nešto poslije na mjesto grado- 
načelnika postavljen Dragoslav Đorđević. 


Preminuo je nakon dulje bolesti, koja 
ga je prikovala za postelju. Pokopan je u 
nazočnosti velika broja Subotičana i pred- 
stavnika vlasti (grada, senata, činovništva) 
na Kerskom groblju u obiteljsku grobnicu. 
Subotički glasnik, glasilo Narodne radikal- 
ne stranke, u nekrologu piše da je »njegova 
smrt izazvala sažalenje u svim krugovima 
bez obzira na veru i narodnost, jer ga je 
kao čoveka najjače karakterisala dobrota 
srca i iskrenost duše«, dodajući da je bio 
treći bunjevački velikan iz 1918. koji je 
umro (nakon Vranje Sudarevića i Šando- 
ra Rajčića). Subotička Danica za 1928. u 
nekrologu pak ocjenjuje da je »bez predo- 
mišljanja za posljedice po svoj rod, otišao 
u takozvani “srpski kurz'«, da je »kao po- 
litičar bio nesretne ruke« i da je »svojim 
radom potamnuo negdašnje svoje svijetlo 
ime«. Nekrolog završava riječima: »Bog 
mu oprostio njegovu zabludu i smilovao se 
duši njegovoj.« Odlikovan je ordenom sv. 
Save IV. stupnja. 


Pokušaj njegove biografije sastavio 
je Alba M. Kuntić, no ona sadržava više 
digresija (piščevih sjećanja i kazivanja su- 
vremenika Albe Malagurskoga) nego kon- 
kretnih podataka. 


Izvori: Povijesni arhiv Subotica, F: 47 Senat grada 
Subotice stranice protokola 4. Zapisnici Prošire- 
nog Senata 1925, str. 105-106. 


Lit.: Neven, 2,11/1907, 8/1909, 35/1918, 
31,49,105,115/1919, 188/1920, 9,48/1925, 35/1926, 
Subotica; Zemljodilac, 11/1924, Subotica; Hrvat- 
ske novine, 48/1924, Subotica; Bdcsmegyei Naplo, 


5/1925, Subotica; Zemljodilski kalendar (sa slika- 
ma) za prostu godinu 1926., Subotica, 1925; Subo- 
tički glasnik, 36/1926, 43/1927, Subotica; Zemljo- 
dilski kalendar (sa slikama) za prostu godinu 
1927., Subotica, 1926; Subotička Danica ili bunje- 
vačko-šokački kalendar (sa slikama) za prestupnu 
godinu 1928., Subotica, b.g.; M. Protić, Zlatni dani 
Subotice, Subotica, 1930; J. Šokčić, Subotica pre 
i posle oslobođenja, Subotica, 1934; Subotičke 
novine, 16/1936, Subotica; A. M. Kuntić, Uloga 
Albe Malagurskog (1881-1927) u preporodu i ži- 
votu bačkih Bunjevaca, Spomenik SANU, 
CXXXII, Odeljenje istorijskih nauka, 8, Beograd, 
1991; G. Prčić Vujnović, V. Aladžić, M. Grlica, 
Gradotvorci : Vdrostermetok, 2, Subotica, 2006; 
S. Mačković, Gradska kuća u novoj Kraljevini 
(1918-1941), u: Gradska kuća Subotica : Vdroshd- 
za Szabadka 1912 — 2012, Subotica, 2012; K. 
Szlavics, A palicsi Foldmives Iskola, Palics, 2011; 
K. Slavić, Poljoprivredna škola Slobodnog kraljev- 
skog grada Subotice na Paliću, Ex Pannonia, 23, 
Subotica, 2019. 

V. Nimčević 


MALAGURSKI, Babijan (Malagurski 
Ćurčić, Fabijan, Faba, Sebastijan) (Su- 
botica, 18. I. 1876. — Subotica, 4. VI. 1944). 
odvjetnik, društveni djelatnik, političar. 
Rođen je u uglednoj obitelji Ivana (Ice) i 
Marije, rođ. Budinčević. Brat je političara 
Albe, zemljoposjednika Jose (Joška) i Vra- 
nje. Osnovnu školu završio je u Subotici, 
dok je gimnaziju pohađao u Subotici te Ha- 
lašu (znadž. Kiskunhalas), gdje je maturirao 
1897. Pravo je studirao u Budimpešti i Ko- 
lozsvaru (rum. Cluj, Cluj-Napoca). Titulu 
doktora prava stekao je 1904., a odvjetnič- 
ki je ispit položio 1906. u Budimpešti. Na- 
kon toga otvara odvjetnički ured u Subotici 
u svojoj kući u ulici Bercsćny (u međuraću 
Sudarevićeva, sada Matije Gupca) br. 15 
(danas srušena). Na sjednici gradske skup- 
štine 21. I. 1909. izabran je u povjerenstvo 
za popis pučanstva. Bio je virilni član su- 
botičke gradske skupštine 1907., 1909.-11. 
i 1914. S još nekoliko uglednih Bunjevaca 
pristupio je 1910. vladajućoj Nacionalnoj 
stranci rada (Nemzeti Munkapart), refor- 
miranoj nekadašnjoj Liberalnoj stranci 
(Szabadelvu part). Veliki župan imenovao 
ga je 30. III. 1910. počasnim gradskim na- 
dodvjetnikom. 


Nacionalno se angažirao još kao stu- 
dent i bio je član ondašnjih subotičkih bu- 
njevačkih udruga i društava: Kola mladeži, 

Pučke kasine, Matice hrvatske, Katoličke 
čitaonice sv. Đurđa i Katoličke čitaonice 
sv. Roke. Na općinskim izborima 1902. 
bio je na izbornoj listi koju je istaknulo 
Kolo mladeži, ali lista nije postigla izborni 
uspjeh. Kada su se članovi Kola mladeži 
pred parlamentarne izbore 1906. politički 
angažirali i osnovali neformalnu »Bunje- 
vačku stranku«, bio je sudionik na osni- 
vačkoj sjednici 13. lipnja, na kojoj je iza- 
bran za blagajnika, ali je nakon izbornoga 
neuspjeha ovaj politički pokret utihnuo. 
Zalagao se za bunjevački jezik u školama 
i crkvi. Član je privremenoga odbora za 
osnivanje Prve školske zadruge (poslije: 
Bunjevačka školska zadruga) 1913., jedan 
od glavnih sakupljača potpisa potpore za 
njezino osnivanje i jedan od najvećih do- 
natora. Surađivao je u Nevenu. Bio je član 
Zemljodilske štedionice od njezina osnutka 
1903. U subotičkoj podružnici Hrvatske ze- 
maljske banke d. d. iz Osijeka, osnovanoj 
1909., član je upravnoga vijeća i dioničar. 
Bio je dioničar i nekih drugih subotičkih 
poduzeća. 


Politički se angažirao u prijelomnim 
događajima u vrijeme i nakon raspada Au- 
stro- Ugarske. Nekoliko dana nakon osni- 
vanja subotičkoga Bunjevačko-srpskoga 
narodnoga odbora 10. X. 1918. u Hotelu 
Hungaria (danas: zgrada Lifke) izabran 
je za jednoga od njegovih dopredsjednika. 
Bio je među 75 članova subotičkog izaslan- 
stva (ispred 70.000 Bunjevaca i 5.000 Srba) 
na samoproklamiranoj Velikoj narodnoj 
skupštini u Novom Sadu 25. X. 1918. Na 
pretkonferenciji u Matici srpskoj toga jutra 
odlučno se usprotivio tekstu prijedloga re- 
zolucije, koji je promijenjen pod utjecajem 
Jaše Tomića na način da se proglasi ujedi- 
njenje izravno s Kraljevinom Srbijom, što 
nije bilo suglasno uputama Narodnoga vi- 
jeća SHS iz Zagreba, ali je na samoj sjedni- 
ci Velike narodne skupštine, poput ostalih 
Bunjevaca, popustio nakon govora Blaška 
Rajića. Bio je jedan od osam predsjednika 
te skupštine, a na njezinoj je sjednici iza- 
bran (uz još sedam Bunjevaca — Blaška Ra- 
Jića, Mirka Ivkovića Ivandekića, Vojislava 
Stankovića, Ivana i Stipana Vojnića Tunića, 

Martina Matića, Ivana Abramovića i Šan- 
dora Rajčića) za jednoga od 50 članova Ve- 
likoga narodnoga savjeta, pretpostavljene 
vrhovne vlasti na području Bačke, Banata 
i Baranje koje je okupirala srpska vojska. 


Babijan Malagurski 


U prvoj poslijeratnoj subotičkoj grad- 
skoj upravi izabranoj 1919. godine, u kojoj 
su dominirali Bunjevci, bio je član Proši- 
renoga senata i njegova upravnoga odbora 
te član gradskoga školskoga odbora. Među 
osnivačima je Narodnoga udruženja 1919., 
koje je kanio utemeljiti Ilija Kujundžić, te 
njegov povjerenik za I. kvart (centar Subo- 
tice). Među osnivačima je i starješinama 
subotičke organizacije unitarističkoga So- 
kolskoga saveza Srba, Hrvata i Slovenaca 
1919., koji je materijalno pomagao. Jedan 
je od osnivača mjesne organizacije Demo- 
kratske stranke u Subotici u siječnju 1920. 
Atletičarski odjel športskoga društva Bačka 
izabrao ga je svibnja 1920. za predsjednika, 
a3. X. 1920. izabran je za prvoga predsjed- 
nika Subotičkoga nogometnoga podsave- 
za. Tu je dužnost obnašao do 5. II. 1921.1 
ponovno 5. XI. 1922. — 17. 1. 1926. Bio je 
dioničar i jedan od osnivača Jugoslovenske 
deoničke tvornice obuće u Subotici (1919.- 
22.). U mirovinu je iz odvjetništva otišao 
1933. Od sredine 1930-ih bio je predsjednik 
Bunjevačke prosvetne matice u Subotici do 

prestanka njezina postojanja 1941., u vri- 
jeme kada je ona već izgubila utjecaj na 
bunjevačku zajednicu zbog širenja prore- 
žimskih političkih ideja. 

Neven iz 1925. svrstao ga je među pet- 
naestak nositelja »Antunovićeve zastave«, 
koji su postali »nacionalni borci« u vrije- 
me Austro-Ugarske. Unatoč tomu što je 
u jugoslavenskom razdoblju bio član De- 
mokratske stranke i naginjao režimskim 
krugovima, zadržao je ugled kod većinski 
hrvatski orijentirane bunjevačke inteligen- 
cije i naroda. Zabilježeno je više njegovih 
rodoljubivih dobrotvornih akcija i u tom 
razdoblju: za siromašnu djecu u osnovnoj 
školi subotičkoga III. kvarta (Ker) kupio je 
100 početnica za Božić 1919.; na njegovu je 
inicijativu subotička gimnazija 1922. raspi- 
sala natječaj za najbolji rad o Ivanu Antu- 
noviću, koji je on nagradio s 1000 dinara; 
s nekoliko uglednih bunjevačkih Hrvata na 
sjednici podružnice Hrvatskoga radiše u 
Subotici 1926. donirao je 1000 dinara za iz- 
gradnju Doma u Zagrebu u koji bi dolazili i 
siromašni đaci iz Bačke radi školovanja za 
obrt i trgovinu. Subotičke novine iz 1920. 
istaknule su da je kao »pravedan čovjek« 
istupio protiv članova Demokratske i Ra- 
dikalne stranke na sjednici Proširenoga 
senata izjavivši da su »demagoške laži« da 
je »varoški dug« od 20 milijuna »napravi- 
la Bunjevačka uprava, nego je to stari dug 
koji je napravljen još za mađarske vlade«. 


Pokopan je na subotičkom Bajskom 
groblju. Njegov nadgrobni spomenik, koji 
je danas zaštićeni spomenik kulture, pro- 
jektirao je Bolto Dulić. 


Lit.: Neven, 7/1897, 8/1898, 12/1902, 1/1903, 
3/1904, 3/1905, 6,7/1906, 2/1907, 10/1909, 2/1910, 
9,10/1911, 1/1912, 115,141,284/1919, 7,180,183/1920, 
8,38,40/1922, 30/1925, 46/1926, Subotica; Bdckai 
Naplo, Szabadka, 22. I. 1909, 1. IV. 1910; Dr. B. M, 
Sokoli u Subotici, Sokolski glasnik, 8-10/1919, Za- 
greb; Subotičke novine, 29/1920, Subotica; Bačva- 
nin, 1/1921, Subotica; P. Pekić, Povijest Hrvata u 
Vojvodini, Zagreb, 1930; M. Protić, Zlatni dani 
Subotice, Subotica, 1930; J. Šokčić, Subotica pre 
i posle oslobođenja, Subotica, 1938; Spomenica 
oslobodjenja i ujedinjenja grada Subotice, Subo- 
tica, 1938; P. Dulić (ur.), »Bačka« 1901 — 1971 
Subotica, Subotica, 1971; M. Grlica, G. Vaš, Su- 
botičko višestranačje, Pro memoria, br. 9, Suboti- 


ca, 1990; S. Beljanski (ur.), 75 godina Advokatske 

komore Vojvodine (1921 — 1996), Novi Sad, 1996; 

J. Temunović, Subotička matica, Subotica, 2002; 

M. Grlica, Blaško Rajić i stvaranje prve jugoslo- 
venske države, Ex Pannonia, 5-6-7, Subotica, 
2003; S. Mačković, Industrija i industrijalci Subo- 
tice (1918-1941), Subotica, 2004; Zaštitar : Zbor- 
nik zaštite nepokretnih kulturnih dobara Međuop- 
štinskog zavoda za zaštitu spomenika kulture 

Subotica, 1, Subotica, 2006. M. Evetović, Kultur- 
na povijest bunjevačkih i šokačkih Hrvata, Subo- 
tica, 2010; R. Skenderović, Kolo mladeži, Godiš- 
njak za znanstvena istraživanja Zavoda za kulturu 

vojvođanskih Hrvata, br. 3, Subotica, 2011; R. 
Skenderović, Oblikovanje bunjevačkog političkog 

identiteta u Bačkoj tijekom druge polovine XIX. 
stoljeća, Časopis za suvremenu povijest, 1/2012, 
Zagreb; R. Skenderović, Povijest podunavskih 

Hrvata (Bunjevaca i Šokaca) od doseljavanja do 

propasti Austro-Ugarske Monarhije, Subotica — 
Slavonski Brod, 2017; N. Jakovljević, Fudbalska 

takmičenja južnih Slovena 1873-1941, Subotica, 
2018; M. Evetović, Život i rad Paje Kujundžića 

1859 — 1915, Subotica, 1940-2019. 


M. Bara, S. Mačković, M. Grlica i V. Nimčević 


MALAGURSKI, Ivan — Ico (Malagurski 
Ćurčić) (Subotica, 24. XI. 1839. — Suboti- 
ca, 2. VI. 1912.), zemljoposjednik, virilist, 
društveni djelatnik. Sin je Josipa i Marte, 
rođ. Kuntić. Otac je društvenih djelatnika 
Babijana, Albe i Joška. Osim njih imao je i 
sina Vranju te kćer Pepiku, rano preminu- 
lu (1909.), prvu suprugu Stipana Matijevi- 
ća. Djed je Ivana Malagurskog — Tanara i 
Mare Đorđević Malagurske. 


Bio je inicijator ili podupiratelj mnogih 
rodoljubivih bunjevačkih akcija. Na osni- 
vačkoj skupštini subotičke Pučke kasine, 
održanoj u proljeće 1878., izabran je za 
člana Odbora starješinstva. Nakon što je 
u travnju 1896. Upravni odbor potvrdio 
odluku Školskoga odbora (Škulske stolice) 
Grada Subotice iz siječnja kojom je odbijen 
zahtjev Paje Kujundžića za uvođenje bunje- 
vačkoga jezika u četverogodišnje osnovne 
škole u pretežito bunjevačkim gradskim 
kvartovima i salašarskim školama, pokre- 
nuo je akciju za prikupljanje potpisa na 
predstavku ministru prosvjete i vjerskih 
poslova Gyuli Wlassicsu, pomadžareno- 
mu Hrvatu: za kratko vrijeme sakupljeno 
je 1200 potpisa uglednih Bunjevaca i or- 
ganizirano je izaslanstvo, koje je s njime 
na čelu otišlo u Budimpeštu i predalo u 

svibnju »moljbenicu« ministru, ali bez po- 
zitivnoga rezultata. Zdušno je podržavao 
djelovanje udruge agilnih subotičkih sve- 
učilištaraca Kolo mladeži. Bio je među 11 
uglednih potpisnika »Tužbe Bunjevaca«, 
kojom su se 29. IX. 1900. ponovno obra- 
tili ministru Wlassicsu u vezi s učenjem 
bunjevačkoga jezika u subotičkim pučkim 
školama, no to je pismo opet »ostalo glas 
vapijućeg u pustinji« (M. Evetović). Bio 
je član upravnoga odbora subotičke Puč- 
ke gazdačke banke 1892.-1903., a nakon 
izlaska iz nje među glavnim je pokretači- 
ma osnivanja prvoga bunjevačkoga novča- 
noga zavoda Zemljodilske štedionice d. d. 
u ožujku 1903. Nakon njezina osnivanja 
25. V. 1904. bio joj je i predsjednik. Osim 
toga bio je predsjednik Katoličke čitaonice 
sv. Roke u Subotici, osnovane 1910. Kao 
imućniji zemljoposjednik, bio je virilni 
član subotičke gradske skupštine 1886.-99. 
i 1903.-06. 


Lit.: Neven, 1-6/1896, 1/1899, 10/1900, 3,/1903, 
2,6/1904, 8/1909, 24/1912, 173/1920, Subotica; M. 
Tomandl, Bunjevci i Madžari, Hrvatska njiva, 
13/1918, Zagreb; M. Mandić, Pedesetgodišnjica 
subotičke Pučke kasine (1878 — 1928.), Subotica, 
1928; Subotičke novine, 16/1936, Subotica; A. 
Kuntić, Uloga Albe Malagurskog Curčića (1881.— 
1927.) u preporodu i životu bačkih Bunjevaca, 
Spomenik SANU, CXXXII, Odeljenje istorijskih 
nauka, 8, Beograd, 1991; M. Evetović, Život i rad 
Paje Kujundžića 1859 — 1915, Subotica, 1940-2019. 


V. Nimčević 


MALAGURSKI, Ivan — Tanar (Ivo) 
(Subotica, 18. II. 1895. — Subotica, 12. VI. 
1947.), prosvjetni i kulturni djelatnik, knji- 
ževnik. Potječe iz ugledne bunjevačke obi- 
telji Vranje i Marije, rođ. Đukić, s Bikova. 
Osnovnu školu i četiri razreda srednje ško- 
le završio je u Subotici, a potom Učiteljsku 
školu u Baji. U Subotici je počeo raditi kao 
učitelj 1914., ali je u svibnju 1915. mobi- 
liziran te je do kraja Prvoga svjetskoga 
rata bio na bojišnici. Politički se angažirao 
u vrijeme raspada Austro-Ugarske — kao 
potporučnik, član je zapovjedništva Bunje- 
vačko-srpske narodne garde u Subotici, mi- 
licije formirane početkom studenoga 1918., 
te jedan od 75 subotičkih delegata na samo- 
proklamiranoj Velikoj narodnoj skupštini u 

Novom Sadu 25. XI. 1918., koja je aklama- 
cijski odlučivala o odcjepljenju od Ugar- 
ske. Poslije rata završio je Višu pedagošku 
akademiju u Zagrebu 1922. Od 1918. radio 
je kao nastavnik u Muškoj građanskoj školi 
do 1929. Bio je poznat kao dobar prosvjetni 
radnik, pa su ga zvali Tanar (madž. tanar: 
učitelj, nastavnik). Zbog svojega kulturno- 
ga djelovanja i aktivnoga rada na razvijanju 
hrvatske nacionalne svijesti među mladim 
Bunjevcima izazvao je nepovjerenje vlasti 


Ivan Malagurski — Tanar 


te je premješten u Užice. Nakon godinu 
dana dao je otkaz i vratio se u Suboticu, 
gdje je radio kao privatni činovnik. S obi- 
telji je stanovao na adresi Beogradski put 
28/a. Bio je član mnogih hrvatskih društa- 
va u Subotici, a posebno je bio aktivan u 
Prosvjetnom društvu (kasnije Hrvatskom 
prosvjetnom društvu) Neven, među čijim 
je osnivačima bio 1920., kada je izabran 
za tajnika, te u Hrvatskoj kulturnoj zajed- 
nici, gdje je također bio među osnivačima 
1936., kada je izabran za poslovođu. Pisao 
je pjesme, novele, crtice, prikaze i dram- 
ske igrokaze, uglavnom s temama iz bu- 
njevačkoga narodnoga života, i objavljivao 
ih u Klasju naših ravni, Subotičkim novi- 
nama, Nevenu i Subotičkoj Danici. Dobrih 
organizacijskih sposobnosti, posvetio se 
organiziranju mnogih kulturnih događaja 
i postao je okosnicom cjelokupnoga kul- 

turno-prosvjetnoga rada u bunjevačko-hr- 
vatskim društvima u Subotici 1930-ih go- 
dina. Bio je član odbora za proslavu 250. 
obljetnice seobe veće grupe Bunjevca, koja 
je organizirana 1936. u Subotici. Za pro- 
slavu je napisao povijesni igrokaz u četiri 
čina »Tri stoljeća«, koji su izveli kazališni 
dobrovoljci u subotičkom gradskom kazali- 
štu. Kada je u okviru proslave organizirano 
otkrivanje spomenika Anti Evetoviću Mi- 
roljubu pokraj crkve. sv. Terezije Avilske 
u Subotici, koji je izradio Ivan Meštrović, 
recitirana je njegova pjesma. Bio je među 
pokretačima časopisa Klasje naših ravni 
1935., njegov nominalni tehnički urednik 
(br. 2 1 3), odnosno vlasnik, izdavač i od- 
govorni urednik (br. 4.). U Hrvatsku se s 
obitelji preseljava potkraj 1940. te je u Za- 
grebu radio u Prosvjetnom odjelu Banovine 
Hrvatske i u Hrvatskom narodnom kaza- 
lištu. Referent za kazališna dobrovoljna 
društva u Ministarstvu nastave postao je 
1943., a nakon toga profesor u jednoj za- 
grebačkoj građanskoj školi. U Zagrebu je 
vodio diletantska kazališna društva u rad- 
ničkim organizacijama, koja su nastupala u 
HNK i Radničkoj komori. Bio je istaknuti 
član Društva bačkih Hrvata u Zagrebu te 
je sudjelovao u mnogim njegovim aktiv- 
nostima, a nakon što je Društvo obnovilo 
izdavanje Klasja naših ravni 1942. bio je 
njegov suurednik do prestanka izlaženja 
1944. Pseudonim: Tan. 


Poslije rata vratio se u Suboticu. Sa su- 
prugom Marijom, rođ. Dulić, imao je pete- 
ro djece: Ivana — Icu (nestao na Bleiburgu 
u svibnju 1945.), Vranju, Nikicu, Milku i 
Idu. Pokopan je u obiteljskoj grobnici na 
Kerskom groblju u Subotici. 


Izvori: Povijesni arhiv Subotica, F:47. IV 1458. 
51/1932; F:176. 15; F 278. 889 1945. 


Lit.: J. Šokčić, Subotica pre i posle oslobođenja, 
Subotica, 1938; Kronika, Subotička Danica ili 
bunjevačko-šokački kalendar (sa slikama) za re- 
dovnu godinu 1941., Subotica, 1940; Naši suradni- 
ci, Klasje naših ravni, 1-2/1944, Zagreb; 1. Stantić, 
Hrvatska kulturna zajednica u Subotici i njen 
značaj u kulturnom i društvenom životu Hrvata — 
Bunjevaca, Zbornik »Ivan Antunović«, br. 4-5, 
Subotica, 1994; I. Prćić ml., Ivan Malagurski — Ta- 
nar, Klasje naših ravni, 2/1996, Subotica; B. Ga- 


brić, Spomen-večer Ivana Malagusrkog Tanara, 
Žig, br. 52, Subotica, 13. VII. 1996; L. Molzer, 
Spomen — veče: Ivan Malagurski Tanar, Glas rav- 
nice, br. 68, Subotica, 1996; A. Sekulić, Književ- 
nost podunavskih Hrvata u XX. stoljeću, Zagreb, 
1996; M. Evetović, Kulturna povijest bunjevačkih 
i šokačkih Hrvata, Subotica, 2010; Leksikon hr- 
vatskog iseljeništva i manjina, Zagreb, 2020. 


S. Mačković 


MALAGURSKI, Joško (Malagurski 
Ćurčić, Josip, Joso) (Subotica, 1. III. 1869. 
— Subotica, 22. IV. 1952.), zemljoposjednik, 
gradski virilist, društveni djelatnik. Sin je 
Ivana Ice Malagurskog i Marije, rođ. Bu- 
dimčević. Njegova je kći Mara, udana Đor- 
đević, Malagurska. Njegov najmlađi sin 
Ivan — Ico (1909. — 1975.) bio je odvjetnik 
u Subotici od 1938. do kraja života (osim 
1941.-45. i 1948.-50.). I sam je bio djelatan u 
nacionalno aktivnoj obitelji još prije Prvo- 
ga svjetskoga rata. Sudjelovao je na jubilar- 
nom 25. Velikom prelu u organizaciji Puč- 
ke kasine, koje je održano na Marin-dan u 
Subotici 1903. i koje je po odazivu do tada 
bilo najveće. Prigodom osnivanja prvog bu- 
njevačkog novčanog zavoda Zemljodilske 
štedionice 1904. ušao je u sastav njezina 
upravnoga odbora. Među darovateljima 
je velikoga propela postavljenog u Pučkoj 
kasini 1905. Za člana upravnoga odbora 
Pučke kasine izabran je 1909. Kada je Mi- 
Iko Cepelić u sklopu svojih etnografskih 
istraživanja u rujnu 1912. boravio među 
bačkim Hrvatima (Aljmaš, Bikić, Baja, 
Santovo, Bereg, Sombor i Subotica), Neven 
izvještava da je posjetio više bunjevačkih 
kuća, ali je »najdostojanstvenije bio doče- 
kan u obitelji Joška Malagurskog kao nji- 
hov stari znanac«. S ocem Ivanom, braćom 
Albom i Babijanom te sestrom Marom bio 
je među 75 bunjevačkih i srpskih izaslani- 
ka na samoproklamiranoj Velikoj narodnoj 
skupštini u Novom Sadu 25. XI. 1918., koja 
je proglasila odcjepljenje od Ugarske. Pri- 
likom izbora novoga Proširenoga Senata 
(skupštine) grada Subotice 26. XII. 1918. 
bio je među njegovih 60 izabranih članova. 
Među organizatorima je i Velikoga bunje- 
vačko-šokačkoga sabora u Subotici 10. X. 
1920., kada su osnovane Bunjevačko-šo- 
kačka stranka i Udruženje zemljoradnika, 

u kojem je izabran za potpredsjednika. 
Među povjerenicima je te udruge za III. 
kvart (Ker). Za predsjednika Pučke kasine 
izabran je u siječnju 1925., kada ga Neven 
naziva »opšte poštovanim zemljoposjedni- 
kom«. Kada je travnju iste godine vjenčao 
sina Loku, Neven ga je nazvao »uglednim 
starešinom«, a subotičke Hrvatske novine 
navele su da »Joška Ćurčića sav narod voli, 
jer je on bio uvijek u pomoći u crnim, teš- 
kim danima.« 


Lit.: Neven, 3/1903, 3/1904, 3/1905, 1/1909, 
38/1912, 49/1919, 215,227/1920, 1/1922, 2,12, 
45/1925, Subotica; Hrvatske novine, 17/1925, Su- 
botica; Bunjevačke novine, 2/1926, Subotica; M. 
Protić, Zlatni dani Subotice, Subotica, 1930, S. 
Beljanski, (ur.), 75 godina Advokatske komore Voj- 
vodine (1921 — 1996), Novi Sad, 1996; L. I. Krm- 
potić, 125 godina osnutka Pučke kasine (1878 — 
2003), Subotica, 2003; K. Korponaić, Žene koje su 
zadužile Suboticu, Rukovet, 7-8/2009, Subotica. 


V. Nimčević 


MALAGURSKI, Lazar (Subotica, 4. VI. 
1926. — Subotica, 19. LX. 2011.), glazbeni 
pedagog. Rođen je obrtničkoj obitelji Laza- 
ra i Cecilije, rođ. Gal. Osnovnu školu zavr- 
šio je u Subotici. Još je kao dijete pokazao 
zanimanje za glazbu, a tamburu je počeo 
učiti u KUD-u Proleter kod Nikole Remu- 
ša. Muzičku školu u Subotici — odsjek na- 
rodne glazbe — završio je u razdoblju 1945.- 
56. Prva četiri razreda niže muzičke škole 
završio je pod nadzorom Pere Tumbasa 
Haje. Glazbalo mu je bila tambura (prvih 
godina učio je svirati A-basprim, a poslije 
po nagovoru Pere Tumbasa Haje prelazi na 
e-prim). Nakon završetka škole za tamburu 
želio je učiti još jedno glazbalo pa je iza- 
brao klarinet, na kojem je diplomirao 1962. 
Primu je usavršavao i učio i kod Maćike 
Petrovića, jednoga od najboljih primaša 
toga vremena. Istodobno je već od 1952. 
aktivan na glazbenoj pozornici u raznim 
kulturnim udrugama grada — kada je u 
OKUD-u Mladost osnovan prvi tamburaš- 
ki orkestar, Lazar Malagurski bio je nje- 
gov jedini pedagog i dirigent. Usporedno 
s pohađanjem srednje škole, nakon što je 
1958. u mirovinu otišao Pere Tumbas Hajo, 
od 1960. radi honorarno s učenicima na 
odsjeku za narodnu glazbu kao nastavnik 

tambure. Redovito je zaposlen u Muzičkoj 
školi od 1960. kao bibliotekar, a od 1962. 
na novootvorenom odsjeku za tamburu 
radi kao prvi nastavnik tambure, koju je 
predavao do odlaska u mirovinu. U počet- 
ku je tambura izučavana samo četiri godi- 
ne, jer je bilo veoma teško uvjeriti kolektiv 
klasično obrazovanih profesora glazbe da 
se tambura može i treba izučavati kao i 
sva druga glazbala, te se od školske godi- 
ne 1968./69. izučava u šest nižih razreda 
Muzičke škole u Subotici. Osim u Muzič- 
koj školi, tamburu je poučavao u osnovnim 
školama u Tavankutu i Bajmoku te u mno- 
gim kulturno-umjetničkim društvima. Na- 
kon osnivanja HKUD-a Bunjevačko kolo 
1970. prelazi u to društvo, gdje vodi tam- 
buraški orkestar. Posebne zasluge ima za 
obrazovanje niza generacija mladih tambu- 
raša. Imao je više od 1000 učenika, među 
kojima su i Stipan Jaramazović (generacija 
iz OKUD-a Mladost 1959., a u Muzičkoj 
školi 1962.), Ivan Evetović Ivoš (kasnije 


Lazar Malagurski 

profesor gitare u Kopru u Sloveniji), Mira 
i Vojislav Temunović te Milan Pridraški, 
današnji profesori tambure u Muzičkoj ško- 
li u Subotici, kao i drugi poznati subotički 
tamburaši: Ivica Vidaković, Petar Ušu- 
mović, Antun Letić Nune, Šime Vujković, 
Augustin Juriga, Josip Kovačev Joka, Ivan 
Mamužić, Dražen Jovičin, Stevan Nemet, 
Leon Dimitrijević i dr. Jedan je od osniva- 
ča i prvih članova današnjega Subotičkoga 
tamburaškoga orkestra (izvorno ime Tam- 
buraški orkestar Tumbas Pere Hajo) 1976. 
U mirovinu je otišao 1993. godine. 


146 


Autor je Škole za tamburu za šest ra- 
zreda muzičke škole, svaki zasebno za in- 
strument prime, tamburice i basprime. S 
Jozsefom Molnarom snimio je za Jugoton 
gramofonsku ploču i audiokazetu V&ros 
bort ittam az este (Crno sam vino noćas 
pio) 1985. 


Dobitnik je mnogih nagrada i prizna- 
nja: Prvomajska nagrada Saveza sindikata 
Subotice i podružnice sindikata Muzičke 
škole Subotica 1975., Počasni član Udruže- 
nja muzičkih pedagoga Srbije 1979., Orden 
rada sa zlatnim vijencem 1986., Priznanje 
kulturno-prosvjetne zajednice Subotice 
»Dr. Ferenc Bodrogvari« za 1997. godinu. 


Djela: Škola za tamburu : bisernicu : za učenike 
niže muzičke, osnovne škole i pedagoške akademi- 
je, Knjaževac, 1981; Priručnik za tamburu i meto- 
dika, Subotica, 1986; Pisme i igre u narodnim 
običajima bačkih Bunjevaca, Subotica, 1997; Ško- 
la za tamburu prim bisernica, 1, Novi Sad, 2010. 


Lit.: P. Bačić, Pero Tumbas Hajo umjetnik tambu- 
rice, Subotica, 1969; Lj. Dulić, S. Jaramzović, S 
tamburicom četvrt veka, Subotica, 2001; V. Ivoše- 
vić, Učio da svira hiljadu tamburaša, Bunjevačke 
novine, br. 14, Subotica, 2006; T. Pekar, 7/40 godi- 
na Muzičke škole u Subotici, Subotica, 2007; Ž. 
Vlukov]., Muzička škola u Subotici — 65 godina 
tambure : Strpljivim koracima do uspjeha, Hrvat- 
ska riječ, br. 830, Subotica, 15. III. 2019. 


S. Jaramazović 


MALAGURSKI, Mara > Đorđević-Ma- 
lagurski, Mara 


MALAGURSKI, Marta (Novi Sad, 25. 
VIII. 1934. — Novi Sad, 21. III. 2010.), te- 
levizijska i književna prevoditeljica. Kći 
je hotelijera Alojzija i frizerke Zorice, rođ. 
Dobrenov. Otac se nakon Prvoga svjetsko- 
ga rata odselio iz Subotice i u nju se više 
nije vraćao. Odrasla je u Beogradu, gdje 
je održavala veze s rođakom Marom Đor- 
đević-Malagurski. Diplomirala je engleski 
jezik na Filozofskom fakultetu u Beogradu. 
Najprije je četiri godine radila kao spikeri- 
cana TV Zagrebu te vodila knjigovodstve- 
ne poslove na umjetničkoj koloniji koju je 
vodio Bojan Stupica. Potom se vratila na 
Radio-Televiziju Beograd, gdje prevodila 
zabavni program s engleskog jezika do 
kraja profesionalne karijere. Bila jedna od 


najistaknutijih filmskih prevoditelja u Ju- 
goslaviji ističući se jezgrovitošću i kvalite- 
tom prijevoda. S engleskoga je prevela više 
stotina filmova i TV serija. Među ostalim, 
prevodila je epizode američke serije Gra- 
dić Peyton, britanske lutkarske TV serije 
Muppet show, a s Goranom Kričkovićem 
prevela je izvorno japansku obrazovnu 
dječju animiranu seriju Otkrića bez gra- 
nica (engl. Zhe Many Dream Journeys of 
Meme), koja je prikazivana sinkronizirano. 
S engleskoga je prevela i nekoliko knjiga: 
Dnevnik besne domaćice (Diary ofa Mad 
Housewife) Sue Kaufman (BIGZ, FEST ro- 
mani, Beograd, 1973., skupa s Jovankom 
Rolović), Mesec od hartije (Paper Moon) 
Joea Davida Browna (BIGZ, FEST romani, 
Beograd, 1977) i Ljubavnici i kockari (Lo- 
vers and Gamblers) Jackie Collins (Slobo- 
da, Beograd, 1987). Od 2019. jedna ulica u 
beogradskoj općini Čukarica nosi njezino 
ime. 


Lit.: S. K. O., Životna pripovitka Marte Malagur- 
ski, Bunjevačke novine, br. 31, Subotica, 2008; Z. 
Rolović i N. Đonlić, In memoriam — Marta Mala- 
gurski : Umetnica reči, Danas, Beograd, 28. III. 
2010; Odluka o izmeni i dopuni Odluke o utvrđi- 
vanju naziva ulica i drugih delova naseljenih me- 
sta na teritoriji gradske opštine Čukarica, Službe- 
ni list grada Beograda, br. 56/2019, Beograd. 


G. Bačlija 


MALAGURSKI, Sanja (Subotica, 8. VI. 
1990.), odbojkašica. Rođena je u obitelji 
Tome i Milice, rođ. Radanović. Osnovnu i 
srednju ekonomsku školu turističkog smje- 
ra završila je u Subotici. Odbojku je počela 
trenirati s deset godina u tada pokrenutoj 
školi odbojke koju je vodio Radoslav Svir- 
čev u okviru OK Subotica. Za matični klub 
nastupala je do svoje 16. godine. Sa 1,93 
m visine i 75 kg težine razvila se u odlič- 
nu igračicu na poziciji primatelja servisa i 
korektora. Profesionalni angažman u od- 
bojci započinje 2006. Tijekom 13-godišnje 
igračke karijere nastupala je za klubove: 
Hit Nova Gorica (Slovenija) 2006.-08., Me- 
tal Galati (Rumunjska) 2008.-09., Crvena 
Zvezda (Beograd) 2009.-11., Asystel Nova- 
ra (Italija) 2011.-12., Asystel MC Carnaghi 
(Italija) 2012.-13., Molico Osasco (Brazil) 
2013.-14., KPS Chemik Police (Poljska) 

2014.-15., Trabzon Idmanocaši (Turska) 
2015.-16., Metalleghe Sanitars Montichiari 
(Italija) 2016.-17. i Foppapedretti Bergamo 
(Italija) 2017.-18. Vratila se 2019. u Crve- 
nu Zvezdu i s 29 godina prestala aktivno 
nastupati. U klupskoj odbojci osvojila je 
ukupno 13 trofeja. Bila je prvakinja Slove- 
nije 2007. i 2008., Rumunjske 2009., Srbi- 
je 2010. i 2011., savezne brazilske države 
Sao Paulo 2014. i Poljske 2015. Državni je 
kup osvojila u Sloveniji 2007. i 2008., Ru- 
munjskoj 2009., Srbiji 2010. i Brazilu 2014. 
Pobijedila je u Superkupu Poljske 2014. U 
međunarodnim klupskim kupovima tako- 
đer je postigla zapažene rezultate: s ekipom 
Crvene Zvezde u Kupu CEV-a bila je druga 
2010. 1 treća 2011., s ekipom Osasce nastu- 
pila je u finalu klupskog prvenstva Ameri- 
ke 2014., a s ekipom Trabzona u finalu CEV 
Challenge Cupa 2016. 


Igrala je za sve dobne skupine državne 
reprezentacije u razdoblju 2005.-17. Kao 
kadetkinja Srbije i Crne Gore nastupila je 
na Europskom prvenstvu 2005. u Tallinnu 
i osvojila 9. mjesto. Kao članica reprezenta- 
cije Srbije nastupila kao kadetkinja na Eu- 
ropskom prvenstvu 2007. u Brnu (srebrna 
medalja), Svjetskom prvenstvu 2007. u Ti- 
juani (4. mjesto), Europskom olimpijskom 
festivalu mladih 2007. u Beogradu (srebrna 
medalja) i Balkanskom prvenstvu 2007. u 
Draču (zlatna medalja). Potom je kao ju- 
niorka igrala u kvalifikacijama za nastup 
na Europskom prvenstvu 2008. u Italiji, ali 
nije nastupila na tom natjecanju jer je pre- 
mještena u seniorsku vrstu. Najveće uspje- 
he ostvarila je kao seniorka. Nastupila je na 
Olimpijskim igrama 2008. u Pekingu (5.-8. 
mjesto), Svjetskom prvenstvu 2010. u Japa- 
nu (8. mjesto), Europskom prvenstvu 2011. 
u Italiji i Srbiji (zlatna medalja) i 2013. u 
Njemačkoj i Švicarskoj (4. mjesto) i Svjet- 
skom kupu 2011. u Japanu (7. mjesto). S re- 
prezentacijom Srbije osvojila je dvije zlatne 
medalje u Europskom kupu 2009. u Kayse- 
ri 12011. u Istanbulu te tri brončane meda- 
lje s finalnih turnira Svjetskog Grand Prixa 
2011. u Macau, 2013. u Sapporu i 2017. u 
Nankingu. Posebno se istaknula u finalu 
Europskog prvenstva 2011. u Beogradu, 

kada je ušla u igru umjesto J. Brakočević i 
odličnim nastupom dala veliki doprinos u 
pobjedi protiv Njemačke. 


Tijekom karijere imala je više ozljeda, 
a posebno je teška bila ozljeda ligamenata 
koljena 2009., zbog koje nije mogla kon- 
stantno nastupati za reprezentaciju. Bila je 
kandidatkinja i za nastup na Olimpijskim 
igrama 2016., ali nakon priprema nije uvr- 
štena u sastav. U to vrijeme njezina se sta- 
rija sestra teško razboljela, što je utjecalo 
na njezinu igru i formu. Od studenog 2019. 
radi kao timski menadžer prve A ekipe 
ŽOK Crvena Zvezda. Živi u Beogradu. 


Prema ostvarenim rezultatima naju- 
spješnija je igračica potekla iz subotičke 
odbojke i jedna od najtrofejnijih subotičkih 
sportašica svih vremena. Kao članica od- 
bojkaške reprezentacije dobitnica je prizna- 
nja za najbolju žensku ekipu Srbije u izboru 
Olimpijskog komiteta Srbije četiri godine 
uzastopno od 2008. do 2011. 


Izvor: osobni iskazi Milice i Tome Malagurski. 


Lit.: Volleyball: Evropska prvenstva / European 
Championships 1948 - 2005, Beograd, 2006; A. 
Miletić, Za dve godine od štaka do evropskog 
vrha, Politika, 4. X. 2011, Beograd; https://women. 
volleybox.net/sanja-malagurski-p1637/clubs (pri- 
stupljeno 6. VI. 2020); https://srpskainfo.com/zi- 
votna-drama-sanja-malagurski-progovorila-o-te- 
skim-trenucima/ (pristupljeno 28. IX. 2020); 
https://www.ossrb.org/ (pristupljeno 28. IX. 2020). 

E. Hemar i P. Skenderović 


MALAGURSKI, Tomislav — Tomo 
(Subotica, 23. IV. 1931. — Subotica, 25. 
II. 2012.), atletičar, nogometaš. Rođen je 
u obitelji Stipana i Marije, rođ. Buljovčić. 
Osnovnu i srednju školu učenika u privre- 
di elektrostruke završio je u Subotici. Po 
zanimanju je bio elektrovikler — elektro- 
monter, prvu je godinu radio u subotičkom 
Elektro-remontu, a poslije do mirovine u 
Tvornici električnih strojeva i uređaja Se- 
ver. 


Atletikom se počeo baviti nakon Dru- 
goga svjetskoga rata, u vrijeme oživljava- 
nja sportskoga života u Subotici. Počeo je 
trenirati u SD Bačka (od 1945. Hrvatsko 
fiskulturno društvo Građanski, a od 1946. 

Fiskulturno društvo Sloboda), koje je tada 

posebnu pozornost posvećivalo atletici. Za 

njezinu popularizaciju najzaslužniji su bili 

Jakov Kopilović kao trener i natjecatelj i 

Ljudevit Vujković — Moco kao predsjed- 
nik atletske sekcije i trener. U mladoj ekipi 

atletičara okupljenih u Slobodi, koja je već 
1947. ostvarivala dobre rezultate, bio je i 

Malagurski kao jedan od najperspektivni- 
Jih subotičkih atletičara u disciplini kros i 

na srednjim prugama. Nakon rasformiranja 

FD Slobode nastupao je od 1949. za AKŽ 

Spartak iz Subotice. Postao je prvak NR 
Srbije u krosu za juniore 1947. u Beogradu 

i 1948. u Kragujevcu na 2,2 km. Na Juni- 
orskom prvenstvu Jugoslavije u krosu bio 

je 1948. u Skoplju četvrti na 2,5 km i 1949. 
u Beogradu četvrti na 2 km te prvi ekipno 

sa Spartakom. Uz to je na juniorskom pr- 
venstvu Jugoslavije 1949. u Varaždinu bio 

drugi na 400 m. Najbolji rezultat na 400 

m postigao je 1950. — 52:0 sekunde, a na 

800 m iste godine — 1:58,8 min. U nastavku 

sportske karijere počinje igrati nogomet u 

FK Zvezda (koja je bila nastavljač tradicije 

Bačke). U prvoj ekipi zaigrao je 1953. i u 

deset sezona odigrao je više od 150 prven- 
stvenih utakmica. Zadnji je put nastupio 

1964. Igrao je na poziciji desnog kila, de- 
snog veznog igrača, a po potrebi i centar- 
fora. Pripadao je generaciji koja je u sezoni 

1956./57. bila prvak Međupodsavezne lige 

Subotica — Sombor te je klub sljedeće sezo- 
ne sudjelovao u III. nogometnoj zoni (rang 

kasnije II. savezne lige). Bio je među ini- 
cijatorima vraćanja izvornog imena klubu 

Bačka na izvanrednoj skupštini FK Zvezda, 
održanoj u Velikoj vijećnici gradske kuće 

4. VI. 1969. 


Pokopan je na subotičkom Bajskom 
groblju. 


Izvor: osobni iskaz supruge Jelene Malagurski, 
rođ. Matković. 


Lit.: Futbalski Klub Zvezda : Subotica 1948 — 
1956., Subotica, b. g.; E. Tili, Atletika u Subotici 
1945 — 1963., Subotica, 1963; P. Dulić (ur.), Bačka 
1901 — 1971, Subotica 1971; Ž. Inić (ur), Fudbalski 
klub Bačka 1901 — 1991, Subotica, 1991; Ž, Inić 
(ur.), Lučonoše jugoslovenskog fudbala FK Bačka 
Subotica 1901 — 2001, Subotica, 2001; Lj. Gajić, 


Kros u Jugoslaviji, Jagodina, 2012; Lj. Gajić, Ju- 
niorska atletika u Jugoslaviji, Jagodina, 2015; L. 
Taboroši, 70 godina Atletskog kluba Železničara 
, Spartak '' Subotica 1945 — 2015, Subotica, 2015; 
G. Bačlija, Preimenovanje NK »Zvezda« u NK 
»Bačka«, Hrvatske novine, br. 24, Subotica, 2015. 


P. Skenderović i E. Hemar 


MALDINI WILDENHANSKI, Rudolf 
(Rudolf barun Maldini, Rudolf barun 
Maldini Wildenhainski) (Zagreb, 20. VII. 
1870. — Osijek, 22. I. 1944.), prosvjetni dje- 
latnik, pisac i prevoditelj. Pretci su mu 
francuskoga podrijetla i zvali su se de Wil- 
denhain. Pučku školu završio je u Zagrebu, 
nižu gimnaziju u Osijeku, učiteljsku školu 
u Zagrebu 1891. Tijekom školovanja u Osi- 
jeku prirodoslovac Franjo Furlić usmjerio 
je njegov interes prema prirodi i prirodnim 
znanostima, dok ga je profesor hrvatskoga 
jezika Ferdo Živko Miler poticao u pisa- 
nju. U Zagrebu su mu profesori bili zna- 
meniti Đuro Arnold, Vjekoslav Novak, 
Josip Bayer i Tomislav Ivankec, koji su mu 
otvarali putove u književnosti i prirodnim 
znanostima. Stručni ispit za učiteljsku služ- 
bu položio 1894., zatim i ispit iz prirodnih 
znanosti za više pučke škole 1898. Službo- 
vao je u školama najprije u Slavoniji — u 
Zvečevu (1891.) te u Starim Mikanovcima 
i Mrzoviću (1891.-92.), a od 1893. u Bosni 
— Bijeljini, Sarajevu i Žepču te ponovno u 
Sarajevu kao školski upravitelj. Službujući 
u više mjesta, svoja je opažanja o društve- 
nim i prirodnim karakteristikama prostora 
koje je proputovao objelodanjivao u obliku 
kraćih priloga i zasebnih knjiga. Kao mla- 
di pisac javlja se pjesmom »Potočnica« u 
listu Ljiljan 1894. Pjesme su mu obilježene 
rodoljubnim osjećajima, glorifikator je ze- 
mlje, ljudi i krajeva, dok ih je dio obilježen 
obiteljskom srećom. Bavio se prevoditelj- 
skim radom. Kao folklorist prikupio je oko 
10.000 narodnih naziva iz prirodnih znano- 
sti. Politički blizak idejama »starčevićeva- 
ca«, imao je sukobe s vlastima. Objavljivao 
je pjesme, priče, basne, zagonetke, aforiz- 
me, putopisne, gospodarske i pedagoške 
članke te u brojnim hrvatskim i srpskim 
listovima, časopisima i kalendarima (Lji- 
ljan, Karlovac; Bršljan, Zagreb; Školski 
vjesnik, Sarajevo; Mali dobrotvor, Zagreb; 

Pobratim, Zagreb; Banovac, Petrinja; Novi 
Banovac, Petrinja; Sriemske novine, Vuko- 
var; Tršćanski Lloyd, Trst; Gospodar, Osi- 
jek; Težak, Beograd; Novi vaspitač, Novi 
Sad; Bosanska vila, Sarajevo; Osvit, Mo- 
star; Karlovački glasnik, Karlovac; Škola, 
Zagreb; Lovačko-ribarski vjesnik, Zagreb; 
Mladi Istran, Pula; Narodna prosvjeta, 
Pula; Serafinski perivoj, Visoko; Hrvatski 
dnevnik, Sarajevo; Učiteljska zora, Mostar; 
Za vjeru i dom, Zagreb; Hrvatska smotra, 
Zagreb; Cibalis, Vinkovci; Prosvjeta, Za- 
greb; Glasnik sv. Ante, Visoko; Mali list, 
Zagreb; Sarajevski list, Sarajevo; Jugo- 
slavenski list, Sarajevo; Danica, Zagreb; 
Ilustrovani tjednik, Zagreb; Nova Danica, 
Zagreb; Ribarski list, Sarajevo; Đačko kolo, 
Banja Luka, i dr.). 


Od 1900. do 1913. bio je čest suradnik 
Nevena i Subotičke Danice, u kojima je 
objavljivao uglavnom poeziju. Spjevao je 
prigodne pjesme u povodu godišnjica Su- 
botičke Danice (1913.) i Nevena (1/1901, 
1/1908), a ovu drugu je kao koračnicu 
uglazbio Josip Mlinko te je izvedena na po- 
kladskoj zabavi Pučke kasine 2. III. 1908. 
u kavani Hungaria. Uredništvo Subotičke 
Danice (1910.) i Nevena (1912.) pohvalno 
je pisalo o njemu kao »našem vrlom pri- 
jatelju i suradniku« (Neven 4/1911) i o nje- 
govu radu pozdravljajući ga od »hrvatske 
i bunjevačke omladine« (Neven, 52/1912). 
Prevođen je na njemački jezik (Iskrice), a 
neke su mu pjesme uglazbljene. Za života 
je od strane suvremenika i dijela struke os- 
poravan kao pisac, naročito kao dramatičar, 
ili je prešućivan. 

Odabrana djela: Nauka, o čuvanju vinove loze, Sa- 
rajevo, 1908; Bosna i Hercegovina : sa 136 slika, 
Zagreb, 1908; Iskrice i aforizmi: 1895 — 1905 : I. 
dio, Osijek, 1908; Dragice. Pjesmice i pripovijesti 
za hrvatsku mladež obojega spola : godine 1895. 
— 1905. Osijek, [1908]; Katarinčice : pjesme, pri- 
povijetke i basne za mladež obojega spola, Osijek, 
1910; Ivančice: (god. 1895. — 1905.), Osijek, 1912; 
U prirodi i na domu. Igre za mladež obojega spo- 
la, Osijek, b. g; Uzdisaji, Osijek, 1912; Bosna i 
Hercegovina s prirodnih krasota opisana i ocrta- 
na, Osijek, [1912]; Godina 1878 : slike iz okupaci- 
je Bosne i Hercegovine u 5 činova, Sarajevo, 1913; 


Bojni zvuci : pjesme spjevane prigodom svjetskog 
rata, 1-2, Mostar [1915] — Osijek [1916]; Pitanja i 

odgovori, Zagreb, 1922; Iz slavonske ravni, [Vin- 
kovcil, 1938; Najnoviji čestitar za djecu, mladež i 
odrasle u vezanom i nevezanom slogu, Koprivnica, 
1940. 


Lit.: Anonim, Rudolf barun Maldini Wildenhain- 
ski, Subotička Danica ili bunjevačko-šokački ka- 
lendar (sa slikama) za prostu godinu 1910, Subo- 
tica, 1909; Neven, 1/1901, 1,3/1908, 11/1909, 
4/1911, 52/1912, Subotica; Znameniti i zaslužni 
Hrvati te pomena vrijedna lica u hrvatskoj povi- 
jesti od 925-1925, Zagreb, 1925; M. Idrizović, Hr- 
vatska književnost za djecu : sto godina hrvatske 
dječje knjige, Zagreb, 1984; Leksikon pisaca Ju- 
goslavije, 4, Novi Sad, 1997; H. Sablić-Tomić, G. 
Rem, Slavonski tekst hrvatske književnosti, Za- 
greb, 2003; M. Okuka, Hrvatska književnost Bo- 
sne i Hercegovine koncem XIX. i prve polovice XX. 
stoljeća, Sarajevo, 2005; V. Koroman, Hrvatska 
drama Bosne i Hercegovine od Matije Divkovića 
do danas, Mostar, 2008; M. Cindori-Šinković, E. 
Bažant, Neven : Zabavno-poučni misečnik za Bu- 
njevce i Šokce (1884-1914) : Bibliografija, Beo- 
grad — Subotica, 2008; M. Cindori-Šinković, E. 
Bažant, N. Bašić Palković, Bunjevačko-šokački 
kalendari 1868-1914 : Bibliografija, Subotica, 
2011. 

M. Bara 


MALI BAJMOK, jugozapadni dio gra- 
da Subotice. Nalazi se uz cestu Subotica 
— Bajmok. Stambene zgrade u tom tada 
prigradskom naselju bez imena ulica na 
pustari Zapadne ugarnice izgrađene su 
prije Prvoga svjetskog rata, južno od on- 
dašnjega vašarišta (današnji Hipodrom i 
»buvljak«). Naselje je ispočetka crkveno 
pripadalo župi sv. Roka, a prema crkve- 
nom popisu iz 1915. u njemu je živjelo 
198 katolika i 2 pravoslavna. Od 1926. po- 


dručje pripada novoutemeljenoj vikariji 
Isusova Uskrsnuća (samostalna župa od 
1956.). Na gradskom zemljovidu Koste Pe- 
trovića iz 1928. naziva se naseobinom, u 
kojoj na zemljovidu iz 1936. i dalje nema 
oznaka za ulice. Daljnjom stambenom iz- 
gradnjom nakon Drugoga svjetskoga rata 
te nakon ustavnoga uvođenja komunalno- 
ga sustava i institucije mjesnih zajednica 
1963. osnovana je 1964. Mjesna zajednica 
Mali Bajmok sa sjedištem u ulici Franje 
Kluza 2. Današnje područje Mjesne zajed- 
nice šire je nego samo gradsko naselje: sa 
sjeveroistočne strane graniči s gradskim 
mjesnim zajednicama Ker, Gat i Novo 
selo, na sjeveru se prostire do pružnoga 
prelaza Bajskoga puta na željezničkoj pru- 
zi Subotica — Sombor, dalje prema zapadu 
pruga je sjeverna granica do rampe na že- 
ljezničkoj stanici Šebešić, zatim granica 
ide prema jugu atarskim putom i prelazi 
cestu Subotica — Bajmok do Pačirskoga 
puta, koji je istočna granica. U Malom 
Bajmoku od obrazovnih institucija nala- 
ze se izdvojeni odjel OŠ Matko Vuković 
(prva četiri razreda) i dva vrtića. Na mje- 
stu nekadašnje »stareške pece« izrasla je 
gradska »buvlja pijaca«, najveća takve 
vrste u ovom dijelu srednje Europe, koja 
je danas infrastrukturno uređena kao 
Robna tržnica Mali Bajmok. Na mjestu 
nekadašnjega vašarišta danas je gradski 
hipodrom. U posljednjih desetak godina 
na obodu grada izgrađena je industrijska 
zona s više tvornica. Području Mjesne 


Kk Zapadne nizarnive a 


Naseobina Mali 


Mali Bajmok 1928. god. 

zajednice pripada i manje naselje Crveno 
selo uz Bajmočku cestu. Po nacionalnom 
sastavu u naselju su u početku prevladava- 
li bunjevački Hrvati, koji su ovamo gravi- 
tirali sa svojih salašarskih posjeda zapad- 
no od grada, poslije Drugoga svjetskoga 
rata raste broj madžarskoga i srpskoga 
pučanstva, a od 1999. naseljen je i zna- 
tan broj romskoga stanovništva, koje se 
ovamo iselilo s povlačenjem srpskih vlasti 
s Kosova. Prema popisu stanovništva iz 
2002. na području Mjesne zajednice živi 
5118 stanovnika. 


Lit.: A. Lakatos (ur.), A Kalocsa-Bdcsi Foegyhdz- 
megye tortenetei sematizmusa 1777-1923, Kalocsa, 
2002; Schematismus Dioecesis Suboticanae, Su- 
boticae, 2009; Subotica na starim kartama i ma- 
pama, Subotica, 2011; http://www.subotica.rs/in- 
dex/page/lg/sr/id/1141 (pristupljeno 15. VII. 
2020.); https://sr.wikipedia.org/wiki/I packe _ 
UCTBPTH,_MCCHC_3aje1Huue_u_npurpaneka_ 
HaceJba_CyGoruue#Crucak_KaracrTapckux_ 
oniuTaHa (pristupljeno 15. VIL. 2020). 

S. Stantić 


MALI BEČ, nekadašnje salašarsko nase- 
lje u neposrednoj blizini Sombora. Salaši 
su danas već dio urbanog prostora Sombo- 
ra — na sjevernom obodu grada, u blizini 
rijeke Mostonge, sjeveroistočno od Stri- 
lića i sjeverno od željezničke pruge koja 
povezuje Sombor i Apatin. Područje sa 
zapadne strane omeđuje Bezdanski put, 
sa sjevera područje nekadašnjega Čatalin- 
skoga puta i na istoku Nenadić. Upravno 
se sada vodi pod ulicom Vlaha Bukovca, 


MALI BEREG 


koja pripada Mjesnoj zajednici Gornja Va- 
roš, dok crkveno pripada Župi Presvetoga 

Trojstva. Prema pučkoj predaji prostor je 

dobio naziv jer se na tom mjestu ulogorila 

vojska Eugena Savojskoga 1697. u vojnom 

pohodu protiv Osmanlija. Prema drugoj 

verziji ime potječe iz razdoblja kolonizaci- 
je njemačkoga stanovništva u Podunavlje 

jer se na tom mjestu nalazila karantena. 
Prednje sobe starijih salaša uglavnom su 

okrenute zapadu. Broj je naseljenih salaša 

1883. bio 10, a 1993. — 12. Vlasnici salaša 

hrvatskoga podrijetla tijekom 1990-ih bile 

su obitelji Aleksić, Budai, Dorotić, Kraj- 
ninger, Radoš i Fratrić, dok se tijekom 

drugog desetljeća XXI. st. prisutne obitelji 

Krajninger, Firanj, Bošnjak, Ferenčević i 

Pelajić. 

Lit.: M. Beljanski, Pangare, Gospin sokak, Čutka, 
Sikara, Strilić, Mali Beč i Catalinski put, Sombor, 
1973; A. Sekulić, Povijest toponima oko Sombora, 
Onomastica Jugoslavica, 14, Zagreb, 1991; M. Be- 
ljanski, Mali somborski salaši, u: V. Lazić (ur.), j, 
salaši, Novi Sad, 1994; Z. Vasiljević, Salaši kojih 

više nema, Hrvatska riječ, br. 552, Subotica, 1. XI. 
2013; Službeni list Grada Sombora, br. 23/2018, 


Sombor. 
M. Bara 


MALI BEREG, kulturološki toponim. 
Naziv za dio grada Niirnberga u Bavar- 
skoj (Njemačka) u koji su se naselile obi- 
telji iz Berega — prvi bereški gastarbeiteri. 
U istom kvartu sada žive njihovi potomci 
druge i treće generacije. Prvi val odlaska 
na »privremeni rad u inozemstvo« dogo- 

MALI BEREG 


dio se 1960. te u nekoliko godina koje su 
uslijedile, a drugi 1970. Članovi obitelji 
Tubić (Trumbićevi), Nakić, Pančić, Bala- 
žev (Švabini), Nikolin, Balatinac (Švrćini), 
Kolar (Knezovi), Milberger, Prodan, Radi- 
čev (Rodini), Matin (Čurini), Radičev (Se- 
kicini) i Segi (Segikini), koji su činili sta- 
novnike Maloga Berega, radili su u istim 
tvornicama. Unutar skupine održavali su 
vrlo jake socijalne kontakte i održavali 
običaje, posebice one koje su ponijeli iz 
rodnoga sela: organiziranje prela, kuhanje 
paprikaša i igranje nogometa. Međusobno 
su sklapali brakove, no gotovo su sva nji- 
hova djeca sklopila brakove s domicilnim 
stanovništvom. Zbog izostanka novijih, 
kontaktom sa srpskim jezikom uzrokova- 
nih promjena u šokačkom idiomu u Bere- 
gu, u njihovu govoru prepoznavala su se 
tijekom 1980-ih i 1990-ih obilježja koja su 
tada u samom Beregu već bila izgubljena. 
Znatan dio stanovnika Maloga Berega svo- 
je je zarade investirao u opremanje kuća u 
svojem rodnom mjestu, kamo se dio njih 
i vratio nakon odlaska u mirovinu, uglav- 
nom u prvom desetljeću XXI. st. 


Izvor: kazivanje Anice Gorjanac (Trumbićeve) iz 
Berega. 
M. Tucakov 


MALI MADAROŠ, salašarski šor u za- 
padnom dijelu Gornjega Tavankuta. Sve 
do kraja 1970-ih godina tu se nalazila tzv. 
Vukovićeva škola, koju su polazila djeca iz 

Vuković-kraja i drugih obližnjih krajeva 
prema Bajmočkom ataru. Nekada je to bio 
gusto naseljen šor, dok je danas ostao tek 
manji broja salaša. 

B. Horvat 


MALI PALIĆ, 1. naziv za zapadni dio 
jezera Palić, koji se kod ribarskih kućica, 
u južnom dijelu Tuk ugarnica, sužava i 
skreće prema zapadu. Pruža se pravcem 
istok-zapad i podijeljen je na tri sektora 
radi pročišćavanja otpadnih voda grada 
Subotice. U drugom sektoru nalazi se ne- 
koliko linearnih ada antropogenog pori- 
jekla namijenjenih zaštiti ptica. Nekad je 
pretežito bio pokriven trskom. Lokalno pu- 
čanstvo preostali (sjeverni) dio Palićkoga 
jezera naziva Velikim Palićem. Naziv Mali 
Palić prvi je upotrijebio Mihaly K&ny ves 
Toth, koji je po narudžbi subotičkoga ma- 
gistrata 1884. izradio regulacijski plan 
grada i plan gradske kanalizacije, odre- 
dio visinske točke i obavio triangulacijska 
mjerenja. U srednjem vijeku taj dio jezera 
prostirao se znatno zapadnije, na području 
današnjega naselja Prozivka do udoline pri- 
je Šandora. Tu se u jezero ulijevala kratka 
bujična rječica Vok, koja je tekla pravcem 
sjever-jug od današnje Kelebije (nekada 
Srpski šor) i na čijim je obalama nastala 
Subotica. Ostatke jezera na tom području 
predstavljala je donedavno tzv. Šandorska 
bara na nizinskom zemljištu između Subo- 
tice i predgrađa Šandor (Aleksandrovo). Na 
nekadašnjim obalama Maloga Palića bilo je 


MALOVIĆ 


Šire područje oko 
jezera Palić u XIX. st.: 
1— Subotica 

2 — Sandor 

3 — Jezero Palić 

4 — Vok 

5 — Senćanski put 


nekoliko manjih srednjovjekovnih naseo- 
bina; 2. područje južno od dijela Palićkoga 
jezera koje se naziva Malim Palićem. Da- 
nas obuhvaća zemljište 300-800 metara 
južno od obale jezera, sa zapadne strane 
počinje nešto prije Bunarića, a na istoku 
završava kod današnjega tzv. Đorđevićeva 
salaša. Kroz njega prolazi tzv. Senćanski 
put. Na njemu se nalazi marijansko sveti- 
šte Bunarić, a na istočnom dijelu, kod tzv. 
Perčićeve ćoše, nalazi se i križ krajputaš. 
Nekada je tu bio izdvojeni odjel salašar- 
ske tzv. Kuckalove škule s područja atara 
Bikova, koji je zatvoren 1950-ih godina. 
Područje je danas nacionalno mješovito 
— uglavnom bunjevačko i madžarsko. Od 
hrvatskih posjednika danas na njemu sala- 
še i kuće imaju obitelji Brajkov, Sudarević, 
Perčić, Lendvai, Babičković, Milodanović, 
Đurasević, Saulić, Vert, Heli... Od 1980- 
ih tu je izgrađen i jedan broj vikendica. 
Danas administrativno pripada trima mje- 
snim zajednicama: Aleksandrovo, Bikovo 
i Šupljak. Dio je širega područja Palićkih 
ugarnica. 


Izvori: Povijesni arhiv Subotica, Zbirka rukopi- 
snih karata, Zk 30. Karta 1:50 000 Izdanje Geo- 
grafskog instituta JNA; Kazivanje Nade Skende- 
rović, rođ. Tumbas, s Malog Palića. 


Lit.: M. Kčnyves Toth, Vallalkozo mernok Eldter- 
jesztese Szabadka sz. Kir. Varos Tekintetes Tand- 
csdhoz, Szabadka, 1885; I. Ivanyi, Szabadka sza- 
bad kirdlyi vdros tortenete, 2, Szabadka, 1892; K. 
Gyčre, Szabadka telepiileskepe, Szabadka, 1976; 
L. Szekeres, Szabadkai helynevek, Szabadka, 
1975; N. Stanojev, Srednjovekovna seoska naselja 
od V do XV veka u Vojvodini, Novi Sad, 1996; L. 


Hovany, A palicsi-t6 es kornyeke : kiilonos tekin- 
tettel az 1697-es tollrajzra, Kanizsa, 1997; A. 
Štadler, Istorija Palića 1462 — 1958., Subotica, 
1998; G. Ulmer, Vlastelinsko naselje Aleksandro- 
vo, Subotica, 1999; Ž. Sabo, Stepski grad, Suboti- 
ca, 2002; T. Kovačević, Opština Subotica : geo- 
grafska monografija, Novi Sad, 2006; Ž. Sabo, 
Nastanak i razvoj mreže gradova i naselja u sred- 
njem veku na teritoriji današnje Vojvodine od IX 
do početka XVI veka, doktorska disertacija, Arhi- 
tektonski fakultet u Beogradu, 2011. 


Zs. Szabo, S. Stantić i S. Bačić 


MALOVIĆ, Gojko (Selišta kraj Sokolca, 
BiH, 27. III. 1949.), povjesničar. Osnovnu 
školu završio je u rodnom mjestu, prva 
dva razreda gimnazije u Sokolcu, a matu- 
rirao je u Beogradu 1968. Na Filozofskom 
fakultetu u Beogradu — Grupa za opću i 
nacionalnu povijest — diplomirao je 1973., 
gdje je 1979. obranio magistarski rad Vojna 
uprava u Banatu 1944-1945. te 2006. obra- 
nio doktorsku disertaciju Optiranje Srba u 
Mađarskoj 1920-1931. Nakon diplomiranja 
najprije je radio u Vršcu u Školi učenika u 
privredi 1973.-74. te kao kustos u Narod- 
nom muzeju 1974.-78. Od 1978. do umirov- 
ljenja 2014. radio je u Arhivu Jugoslavije 
u Beogradu. Svoje radove iz uglavnom 
srpske povijesti objavljivao je u različitim 
časopisima. U njima u novije vrijeme do- 
miniraju desničarska revizionistička para- 
digma (npr. članak Zagovornik homogene 
(Velike) Srbije Stevan Moljević, objavljen 
u časopisu Srpske radikalne stranke Srpska 
slobodarska misao, Zemun, 2000) i antihr- 
vatska stajališta (Srpska Krajina je pala, a 
nije nestala!, u: Republika Srpska Krajina 

MALOVIĆ 


: istorijski i geopolitički uzroci formiranja, 
okupacija i posljedice, Beograd, 2015; Po- 
uke iz genocida — turskog nad Jermenima i 
hrvatskog nad Srbima u Srpskoj Krajini, u: 
Srbi u Hrvatskoj od konstitutivnog naro- 
da do nacionalne manjine, Beograd, 2015; 
Stvaranje Banovine Hrvatske : početak srp- 
skog prostornog sažimanja, u: Srpski narod 
od Sarajevskog atentata do Haškog tribu- 
nala, Beograd, 2014. itd.) 


Sa znanstvenoga stajališta najvrjedniji 
su mu radovi o optantskom pitanju između 
Kraljevine SHS i Madžarske nakon Prvo- 
ga svjetskoga rata. Među njima su i oni od 
važnosti za povijest bačkih Hrvata i Hrvat- 
ske (Kraljevina Srba, Hrvata i Slovenaca 
i pitanje optanata na Konferenciji mira u 
Parizu 1919-1920, Istorija 20. veka, 1/2000, 
Beograd; Optiranje i iseljavanje Srba u Ma- 
đarskoj 1920-1930, Arhiv : časopis Arhiva 
Jugoslavije, 2/2001, Beograd; Rodoljubiva, 
kulturno-prosvetna udruženja, društva, 
ustanove i dobrotvorne zadruge Srba u Hr- 
vatskoj, Slavoniji, Dalmaciji, Dubrovniku 
i Baranji 1918-1941, Zbornik o Srbima u 
Hrvatskoj, 5, Beograd, 2004; Doseljavanje 
Srba optanata iz Mađarske u srpski deo Ba- 
ranje 1920-1931; Vojna uprava NOV i POJ u 
Baranji 1944-1945, u: Baranja kroz vekove, 
Sombor, 2019). Za povijest bačkih Hrvata 
od najveće su vrijednosti dvije opsežne 

knjige Seoba u maticu (Optiranje Srba u 
Mađarskoj 1920-1931, 1, i Spiskovi srpskih 
optanata u Mađarskoj 1920-1931, 2), koje 
su 2010. objavile Matica srpska i Samou- 
prava Srba u Mađarskoj. Naime u njima su 
objavljeni i arhivski podaci o optiranju po- 
dunavskih Hrvata — Bunjevaca i Šokaca u 
Madžarskoj nakon završetka Prvoga svjet- 
skoga rata (brojčani podaci, poimenični 
podaci o pojedincima i obiteljima optanata, 
područja koja su naselili). No pri tome je 
pokazao nepoznavanje mjesnih prilika (npr. 
navodi da Santovo naseljavaju Bunjevci) te 
bunjevačke toponimije i antroponimije: 
Aljmaš naziva Bačkom Jabukom, neka pre- 
zimena pogrešno navodi (npr. Matić, Be- 
deković, Mamužić kao Martić, Bedaković, 
Malužić) ili pak mijenja imena (primjerice 
Josip, Ivan, Mijo i Pajo mijenja u Josif, Jo- 
van, Mija i Paja), dok su mu mnoga nejasna. 
Usto, sukladno metodologiji kojom su se 
vodili ondašnji srpski popisivači optanata 
te svojoj ideološkoj paradigmi, on Bunjevce 
i Šokce najčešće naziva Srbima rimokato- 
licima, Srbima katolicima, Srbima-Bunjev- 
cima i sl. Unatoč tome podaci iz drugoga 
sveska dragocjeni su za izučavanje povije- 
sti bačkih Hrvata u međuratnom razdoblju. 


Lit.: Dr. Gojko Malović — Biografija i bibliografi- 
ja.pdf (http:/\www.mo-vrebac-pavlovac.hr — pri- 
stupljeno 10. X. 2020). 

S. Bačić 


DOPUNE 


BRZIĆ, Ivan - Ivica (Novi Sad, 28. V. 
1941. — Srijemska Kamenica, 1. VI. 2014), 
nogometaš, nogometni trener. Sin je Frane, 
rodom iz Tkona s otoka Pašman, i Milice, 
rođ. Srdanov. Završio je Višu trenersku 
školu. Otac mu se s 14 godina doselio u 
Novi Sad iz Dalmacije te je tu izučio za- 
nat za ljevača i igrao nogomet u FK Slaviji, 
dok mu je majka bila daktilografkinja. U 
osnovnoj školi bavio se raznim sportovima, 
među ostalim i stolni tenisom, u kojemu 
je bio pionirski i juniorski prvak Srbije te 
među najboljih osam stolnotenisača juniora 
u Jugoslaviji. Paralelno je igrao nogomet 
i počeo je nastupati u školskim ekipama, 
a s 13 godina upisao se u pionirsku školu 
FK Vojvodina iz Novog Sada. Nakon četiri 
godine 1958. prešao je u FK Novi Sad. Tu 
je kao vezni igrač 1960. postao standardni 
član najboljeg sastava i u sezoni 1960./61. 
s klubom je osvojio prvo mjesto u Drugoj 
saveznoj ligi — Istok te je potom do 1964. 
nastupao u Prvoj saveznoj ligi. Nakon is- 
padanja kluba iz Prve lige prelazi 1964. na 
šest mjeseci u FK Željezničar iz Sarajeva 
i potom se vraća u matični klub Vojvodi- 
nu. U dresu Vojvodine igrao je 1965.-71. te 


Ivica Brzić 


je postao kapetan ekipe. Najveći uspjeh 
ostvario je u sezoni 1965./66., kada kada 
je klub osvojio titulu prvaka Jugoslavije. 
Potom se s Vojvodinom u sezoni 1966./67. 
plasirao u četvrtfinale Kupa europskih pr- 
vaka. Odigrao je ukupno 280 prvoligaških 
utakmica 1960.-71. i postigao četiri zgo- 
ditka. U zadnjem dijelu igračke karijere 
nastupao je u Austriji za Donawitzer SV 
Alpine iz Loebena1972.-74. i SK VOEST 

Linz 1974.-77. Dva puta igrao je za repre- 
zentaciju Jugoslavije 1966.: za A selekciju 
nastupio je 18. rujna u Beogradu protiv 
Sovjetskog Saveza (1:2) i za B selekciju 
7. svibnja u Bćkćscsabi protiv Mađarske 
(1:2). Kao pričuvni igrač sudjelovao je na 
Europskom prvenstvu 1968. u Italiji, kada 
je Jugoslavija osvojila srebrnu medalju. 


Po završetku igračke karijere posvetio 
se trenerskom pozivu. Tijekom tri deset- 
ljeća bio je trener većeg broja europskih 
i južnoameričkih klubova: VOEST Linz 
1977., FK Vojvodina 1978.-79., DSV Leo- 
ben 1980.-81., CA Osasuna iz Pamplone 
1983.-86., FK Vojvodina 1987.-88., Real 
Mallorca iz Palme de Mallorce 1988.-89., 
FK Rad iz Beograda 1989.-90., FK Vojvo- 
dina 1990.-91, Universitario de Deportes iz 
Lime 1991.-93., Blooming iz Santa Cruza 
de la Sierre (Bolivija) 1994., Alianza Lima 
1994.-95., Real Oviedo iz Oviede (Španjol- 
ska) 1995.-96., Hercules CF iz Alacante 
(Španjolska) 1996., Universitario de De- 
portes iz Lime 1997., Sport Boys iz Calaoa 
(Peru) 1999., Alianza Lima 2001. i FK Voj- 
vodina 2007.-08. Najveći uspjeh kao trener 
ostvario je osvajanjem naslova prvaka Ju- 
goslavije s Vojvodinom 1988., kao i naslova 
prvaka Perua s Universitario de Deportes 
1992. i 1993. te s Alianzom Lima 2001. Osa- 
sunu iz Pamplone prvi je put uveo u Kup 
UEFA-e. 


Početkom 1990-ih trajno se nastanio u 
Peruu, gdje je zasnovao po drugi put obitelj 
i dobio dvije kćeri. Preminuo je prilikom 
posjeta rodnom gradu. 


Izvor: radijska emisija RTS-a, Radio Beograd 1 - 
Sportski spomenar: gost Ivica Brzić (emitirana 11. 
XI. 2011.). 


Lit.: Jugoslovenske reprezentacije 1920-1974., Be- 
ograd, 1977; Ko je ko u Srbiji 1991., Beograd, 
1991; V. Todorović, M. Gavrilović, Osamdeset 
crveno-belih godina, Novi Sad, 1994. 

E. Hemar 


DUŽ 1. mjera za dužinu. Iznosi 200 hvati 
tj. 379 m. Katastarsko razmjeravanje njiva 
tradicionalno se obavljalo na jednu duž, a 
između njiva nalazili su se litnji (zemlja- 
ni, prteni) putovi. No, katkada se, osim na 


kraće od jedne duži, zemlja premjerava- 
la i na više duži, npr. oko Đurđina i do 7 
duži; 2. duljina njive od jednog do drugog 
usporednog puta. Tradicionalno je izno- 
sila 379 m, ali se u svakodnevnom životu 
zaokruživala na 400 m. U životima zem- 
ljoradnika predstavljala je jedan od orijen- 
tira u ataru te su se u razgovorima često 
brojčano označavale (prva duž, druga duž 
itd.) u odnosu na pojedina naselja, poljske 
putove, njive i druge orijentire, npr. bunar, 
ali je naziv u nekim slučajevima postao sa- 
stavnicom lokalne mikrotoponimije. 


Osim po rednim brojevima (npr. Prva 
duž, Druga duž itd.) ime su dobivale i po 
osobnim imenima vlasnika njiva (Icina duž 
na području Čavolja u današnjoj Madžar- 
skoj), njihovim prezimenima (npr. Kaićka, 
Baraševićka i Ivankovićka duž oko Leme- 
ša, Dikanova duž u ataru Fancage, Koša- 
rašova duž na oranicama Aljmaša) i na- 
dimcima (npr. Goretina duž u okolici Baje, 
Pivcova duž u okolici Aljmaša), zatim po 
zanimanju ili tituli vlasnika ili korisnika 
oranica (Beležnička duž i Poštanska duž 
oko Lemeša, Popovska duž oko Lemeša i 
Aljmaša), po položaju gdje se nalazi (Prid- 
nja duž, Sridnja duž i Skrajnja duž oko 
Baškuta, Slipa duž /na čijem jednom kraju 
nema poljskoga puta/ oko Đurića) itd. Neki 
od tih mikrotoponima u međuvremenu su 
promijenjeni, pa tako na području lemeško- 
ga atara od 1946. Ivankovićka duž potpada 
pod novu Zadružnu duž. Na području Le- 
meša formirani su i drugi noviji toponimi: 
Agrarna duž, Željeznička duž i Subotička 
duž. 


Lit.: M. Beljanski, Nemeš Militič : Svetozar Mile- 
tić (1752-1984), Sombor, 1984; Ž. Mandić, Mikro- 
toponimija bunjevačkih Hrvata u Madžarskoj, 
Folia onomastica Croatica, 10, Zagreb, 2001; A. 
Stantić, Mire za duljinu, Subotičke novine, 18. X. 
2005, Subotica; A. Čota, Lemeš u osimu plemeni- 
tog ravničarskog drača, Klasje naših ravni, 
1-2/2011; Ž. Mandić, Rječnik govora santovačkih 
Hrvata, Pečuh, 2016. 

L. Knezy Tošaki i Z. Vasiljević 


GORJANAC-RANITOVIĆ, Marijana 
(Sombor, 2. X. 1967.), sveučilišna pro- 
fesorica, matematičarka. Kći je Marina 


Gorjanca i Eve, rođ. Tomašev, oboje po- 
drijetlom iz Berega. Osnovnu i srednju 
školu završila je u Somboru. Diplomirala 
je na Odsjeku za matematiku Prirodoslov- 
no-matematičkoga fakulteta u Novom Sadu 
1993. Na istom Odsjeku obranila je 2005. 
magistarsku radnju Mrežno vrijednosni 
intuicionistički rasplinuti skupovi. Kao 
profesorica matematike radila je u Sred- 
njoj tehničkoj školi u Somboru 1993.-97., a 
od 1997. na Učiteljskom fakultetu u Som- 
boru (od 2006. Pedagoški fakultet). Dok- 
torsku disertaciju »Neke klase planarnih 
mreža i intervalno-vrijednosni rasplinuti 
skupovi« obranila je 2014. na Odsjeku za 
matematiku Prirodoslovno-matematičkoga 
fakulteta u Novom Sadu. Docentica je na 
Katedri za prirodno-matematičke znanosti 
i menadžment u obrazovanju Pedagoškoga 
fakulteta u Somboru. 

M. Tucakov 


HAŠK ZRINJSKI, sportska udruga iz 
Subotice. Utemeljena je na osnivačkoj 
skupštini 6. V. 2011. održanoj u HKC-u 
Bunjevačko kolo. Ispočetka je djelovala 
kroz dvije sekcije — nogometnu i šahovsku. 
Nogometna sekcija nastupala je u Grad- 
skoj ligi Subotica, a 2013. izdvojila se kao 
samostalan klub pod imenom FK Zrinjski 
1932. Šahovska sekcija počela je nastupa- 
ti u Međuopćinskoj ligi Mol-Subotica, a 
2014. ušla je u Sjevernobačku ligu. U njoj 
se natjecala dvije sezone (2015.-16.), a na- 
kon ispadanja od 2017. ponovno nastupa 
u Međuopćinskoj ligi Mol-Subotica. Prvi 
predsjednik udruge bio je Petar Tikvicki, 
a od 2014. je Marinko Miković. 


Lit.: Z. Ifković, Duh hrvatstva nije pokleknuo, Hr- 
vatska riječ, br. 425, Subotica, 13. V. 2011. 


M. Miković 


y 


dum 
RKO 


Logo 
HASK-a 
Zrinjski 

HRVATSKA KULTURNA UDRUGA 
ANTUN SORGG, kulturna udruga iz Vaj- 
ske. Osnovana je 16. VII. 2017. godine radi 
očuvanja tradicije, običaja i govora šokač- 
kih Hrvata u Vojvodini. Poticaj osnutku 
bilo je Šokačko veče 11. II. 2017., koje su 
organizirali Mladen Šimić, Dalibor Sebić 
i Dario Bošnjak i koje je naišlo na odli- 
čan prijem kod vajštanskih Hrvata. Ime 
je dobila po svećeniku dr. Antonu Sor- 
ggu, koji je služio u Vajskoj 1925.-26., gdje 
je i preminuo u 43. godini te je pokopan 
na seoskom groblju. Iako je bio njemačke 
narodnosti, pomagao je hrvatski narod u 
Vajskoj prilikom osnivanja ogranka Hr- 
vatske seljačke stranke u selu. Udruga ima 
dvije središnje manifestacije: pokladsku 
zabavu Šokačko veče i Zavjetno-zavi- 
čajni dan, koji organizira na Srpnu Gos- 
pu (blagdan Pohođenja Blažene Djevice 
Marije) 2. srpnja u suradnji sa župom sv. 
Jurja u Vajskoj. Društvo ima dječju dram- 
sko-folklornu sekciju te žensku sekciju 
Vridne ruke, čije članice izrađuju različite 
proizvode po tradicionalnoj recepturi (zi- 
mnica, liker, domaće kreme. ..). Sudjeluje 
na manifestacijama Šokci i baština, Dječje 
Vinkovačke jeseni i dr., a blisko surađuje s 
HLU CroArt iz Subotice. Ispočetka je za 
rad koristilo prostorije župnog ureda, a od 
2019. ima vlastiti prostor — Šokačku kuću, 
zahvaljujući financijskoj pomoći Vukovar- 
sko-srijemske županije, koja potpomaže i 

druge aktivnosti udruge. 


Predsjednik je društva Mladen Šimić. 


Lit.: D. Blašić]. Plalković]., Entuzijazam za orga- 
nizaciju događanja, Hrvatska riječ, br. 752, Subo- 
tica, 15. IX. 2017; Intervju: Dario Bošnjak : Ne 
dajmo da nam naš identitet, običaji, kultura i hr- 
vatski jezik izumru, Hrvatske novine, br. 48, Su- 
botica, 2017; Z. Vlasiljević]. Otvorena šokačka 
kuća u Vajskoj, Hrvatska riječ, br. 848, 19. VII. 
2019. 

V. Cvijin 


HRVATSKA LIKOVNA UDRUGA CRO 
ART, kulturna udruga iz Subotice. Osno- 
vana je na osnivačkoj skupštini 25. I. 2011., 
koja je održana u prostorijama DSH V-a. 
Ciljevi su društva poticanje 1 afirmaci- 
ja likovnog stvaralaštva i umjetnosti te 

njegovanje kulturne tradicije, očuvanje i 
promicanje kulturnog naslijeđa i likovnog 
stvaralaštva vojvođanskih Hrvata. 


Udruga u kolovozu organizira među- 
narodnu Umjetničku koloniju Stipan Šabić, 
koja okuplja akademske umjetnike iz Euro- 
pe i cijelog svijeta, u spomen na slikara i li- 
kovnog pedagoga Stipana Šabića. Tijekom 
lipnja organizira Umjetničku koloniju Pa- 
non — Subotica, koja okuplja likovne stva- 
ratelje iz tri udruge (uz Cro art još i Bel-art 
iz Belišća i Hub art iz Dušnoka) iz triju 
susjednih država Panonske nizine — Hrvat- 
ske, Madžarske i Srbije, koja se organizira 
jednom godišnje u Subotici, te još po jednu 
koloniju u Dušnoku i Belišću. Osim toga 


Ji CROART 


HRVATSKA LIKOVNA UDRUGA 


Logo HLU-a Cro art 


udruga organizira godišnju skupnu izložba 
članova udruge te izložbu radova s kolonije 
Stipan Šabić, kao i samostalne izlože svo- 
Jih članova. Niz godina redovito surađuje s 
drugim hrvatskim udrugama iz Vojvodine 
(HKD Šid, KUD Vladimir Nazor iz Stani- 
šića, KPZH Šokadija iz Sonte, HBKD Le- 
meš, Hrvatska čitaonica Fischer iz Surčina, 
HKU Antun Sorgg iz Vajske itd.) gostujući 
na njihovim likovnim kolonijama i radi- 
onicama. Surađuje i s pojedinim župama 
Subotičke biskupije (sv. Marka evanđeli- 
sta iz Žednika, Presvetog Trojstva u Maloj 
Bosni) i s pojedincima ljubiteljima likovne 
umjetnosti (Stana i Pavle Matarić iz Som- 
bora, Ilona i Tomislav Vidaković s Palića, 
Mirjana i Petar Kuntić s Bikova, Eva i Ti- 
bor Rajčić iz Segedina) koji organiziraju 
jednodnevne likovne kolonije u ambijentu 
svojih obiteljski kuća i salaša. Ostvarila je i 
sličnu suradnju s više udruga i organizacija 
gradišćanskih Hrvata iz Madžarske, Zajed- 
ništva Hrvata u Rumunjskoj iz Karaševa, 
udruga i organizacija iz Hrvatske (Višed- 


nevni susreti slikara u organizaciji KUD-a 
Dragutin Domjanić iz Vugroveca, općina 
Sesvete; HDLU Vinkovci iz Vinkovaca i 
dr.). U suradnji s hrvatskim samoupravama 
u Baji i Kalači članovi udruge imali su i 
skupne izložbe slika u tim mjestima. 


Udruga okuplja uglavnom amaterske 
slikare te nekoliko likovnih pedagoga i 
umjetnika s akademskim titulama. Članovi 
udruge njeguju tradicionalni pristup slici i 
stvaraju klasičnim tehnikama. Udruga je 
izdala više kataloga s kolonija i izložaba 
koje je organizirala, a organizirala je i po- 
sjete muzejima i likovnim galerijama u ze- 
mlji i inozemstvu. 


Predsjednik je udruge od njezina osnut- 
ka Josip Horvat. 


Lit.: http://www.croart.org/ 
J. Horvat 


KOLAČIĆ, tradicijski naziv za krafnu u 
somborskih Bunjevaca i Šokaca. Tradicio- 
nalno se izrađivao od tijesta koje se mije- 
silo 1 ostavljalo da naraste u velikoj vangli. 
Tijesto se zatim razvaljalo na dasci te su 
se okruglom modlom uzimali komadi, koji 
bi se malo u sredini razvukli i polagali u 
vrelu mast. Čim bi u narasli, okretali su na 
drugu stranu, pri čemu je po sredini osta- 
jala bila plaša. Jedu se topli, pri čemu im 
se sredina najčešće punila pekmezom, no 
posipali bi se i šećerom u prahu ili su se 
jeli prazni. Subotički Bunjevci koriste riječ 
fanak (madž. fank). 


Lit.: Ž. Mandić, Rječnik govora santovačkih Hr- 
vata, Pečuh, 2016; A. Firanj (ur.), Moj Nenadić, 
Sombor, 2018. 

A. Firanj 


KUBATOVIĆ, Geza (Gornji Tavankut, 
20. XII. 1928. — Subotica, 2. VI. 1991.), 
liječnik. Sin je Bele i Jelene, rođ. Broder. 
Osnovnu školu završio je u Tavankutu, u 
kojoj su mu učitelji bili Ivan Prćić Gos- 
podar i Većeslav Omahen. Gimnaziju je 
završio u Subotici. Nakon toga upisao se 
na Medicinski fakultet u Beogradu, ali se 
poslije prebacio na Medicinski fakultet u 
Zagreb, gdje je diplomirao 1963. Tijekom 
studiranja odslužio je vojni rok u Ljubljani, 


u školi za rezervne vojne oficire, gdje je 
stekao čin potporučnika. Vježbenički staž 
obavio je u Medicinskom centru Čakovec 
od 1963.-64., zatim je radio u Domu zdrav- 
lja Dr. Vlasta Rendulić u Jastrebarskom 
kao liječnik opće prakse. Prvih šest mjese- 
ci radio je i u ordinaciji u Krašiću, a nakon 
toga samo u ambulanti Kostanjevac, gdje je 
imao stalnu pripravnost i priručnu apoteku. 
Osim u ambulanti radio je i na preventiv- 
noj zdravstvenoj zaštiti te cijepljenju djece 
predškolske i školske dobi. Tu se i oženio 
medicinskom sestrom Nadicom Crnković 
iz Krašića. Zbog bolesti i starosti roditelja 
1971. vraća se u Tavankut i zapošljava se 
u Domu zdravlja u Subotici — ambulanta 


Geza Kubatović 


Đurđin. U Đurđinu je ubrzo napravljena 
kuća za njega i njegovu obitelj. Radio je 
u ambulanti, držao pripravnost i priručnu 
apoteku. Vježbenički ispit položio je 1977. 
u Novom Sadu. Bio je šef zdravstvene 
stanice 1978.-83., kada je zbog bolesti ra- 
zriješen dužnosti. Bio je savjestan i odgo- 
voran u svojem poslu. Stalna pripravnost 
uvelike mu je remetila privatni život jer 
bi u slobodno vrijeme imao i po nekoliko 
intervencija, bilo odlaskom u kućni posjet 
bilo u ambulantu. Teže se razbolio 1987., a 
godinu dana nakon toga ponovno je počeo 
raditi. Zbog njegov pogoršanog zdravstve- 
nog stanja obitelj je napustila kuću u Đur- 
đinu i preselila se u Suboticu. U invalidsku 
mirovinu otišao je 8. V. 1991. 


Bio je član DSHV-a od njegova osnut- 
ka 15. VII. 1990. Kako je u to vrijeme 
zbog bolesti bio teško pokretan, kada ga 

je predsjednik mjesne organizacije Ivan 
Stipić posjetio da mu ponudi članstvo, od- 
mah je prihvatio, ali nije mogao prisustvo- 
vati Osnivačkoj skupštini. Preminuo je u 
subotičkoj bolnici. Sutradan su zvona na 
đurđinskoj crkvi sv. Josipa Radnika zvo- 
nila cijeli dan svakih pola sata. Pokopan 
je u obiteljskoj grobnici na Starom groblju 
u Gornjem Tavankutu. Pokopu je nazočilo 
sedam svećenika predvođenih đurđinskim 
župnicima Markom Vukovom i Marijanom 
Đukićem. Subotički tamburaški orkestar, 
predvođen Stipanom Jaramazovićem i Sti- 
panom Prčićem Baćom, ispratio ga je uz 
zvuke tamburice. Prigodnim pjesmama 
ispratili su ga i članovi Katedralnog zbo- 
ra Albe Vidaković iz Subotice sa sestrom 
Mirjam Pandžić. Uz predstavnike Mjesne 
zajednice Đurđin prigodnim govorom 
oprostio se i predsjednik DSHV-a Bela 
Tonković, a na posljednji počinak stranka 
ga je ispratila velikim vijencem u obliku 
hrvatskog grba s 225 bijelih i crvenih ka- 
ranfila. Toga dana Đurđin je bio polupra- 
zan jer su mnogi Đurđinčani otišli na nje- 
gov pokop. Nedugo nakon toga supruga 
se s djecom Sinišom, Draženom i Sanjom 
preselila u Zagreb, gdje i danas žive. 


Kada je Etnografski muzej u Zagrebu 
1998. priredio izložbu eksponata iz živo- 
ta Hrvata Bunjevaca, u njezinoj pripremi 
sudjelovala je i obitelj Geze Kubatovića, a 
na naslovnici kataloga izdanoga tom pri- 
godom nalazi se njegova prim-tamburica. 


Izvori: Personalni dosje br. 119/1991, Arhiva Opće 
bolnica Subotica, Subotica; Osobna arhiva Nade 
Kubatović iz Zagreba; Kazivanje Nade Kubatović. 


M. Sente 


KUKURIKOVCI, nekadašnja pustara 
južno od Subotice. Nalazila se u istočnom 
dijelu atara pustare Zobnatica, prema čan- 
tavirskome ataru. Naziv je dobila po biljci 
kukurijek. Spominje se među pustarama za 
koje su subotički vojni graničari Srbi 1744. 
optužili subotičke Hrvate (Dalmate), koji 
su težili civilnome statusu, da su ih zatajili 
prilikom definiranja treće točke Ugovora 
između magistrata Privilegiranoga ko- 
morskoga trgovišta Szent Maria (Subotice) 

i Ugarske kraljevske komore 28. VI. 1743. 
godine, kojim su određene pustare koje pri- 
padaju gradu i sukladno čemu je utvrđena 
vrijednost otkupnine koju je grad plaćao 
Ugarskoj komori. Međutim peteročlano 
kraljevsko povjerenstvo na čelu s genera- 
lom barunom Engelshofenom, guvernerom 
Tamiškoga Banata, tijekom izviđaja u li- 
stopadu 1744. nije utvrdilo nepravilnosti, 
u prilog čemu je posvjedočio i nekadašnji 
srpski graničar poručnik Isak Krnjajski, 
koji se opredijelio za civilni život. U drugoj 
polovici XVIII. st. taj je dio atara nazivan 
i Kukurik, ali je toponim danas nestao iz 
uporabe. 


Lit.: 1. Ivanyi, Szabadka szabad kirdlyi vdros 
tortćnete, 1, 2, Szabadka 1886, 1892; I. Ivanyi, Bd- 
cs-Bodrog vdrmegye foldrajzi es tortćnelmi hel- 
nevtdra, 2 5, Szabadka, 1909, 1907; L. Sekereš, 
Subotička krstarenja : Toponimi Subotice i njene 
okoline u literaturi do svršetka I svetskog rata, Ru- 
kovet, 4-6/2006, Subotica. 

S. Bačić 


KUNTIĆ, Kalman (Subotica, 1. IX. 
1961.), povjesničar, političar, medijski 
stručnjak. Sin je Neste i Ruže, rođ. Bu- 
ljovčić. Osnovnu školu završio je u Subo- 
tici, a srednju pedagošku školu u Zagrebu 
(XI. gimnazija). Diplomirao je povijest na 
Filozofskom fakultetu u Beogradu 1990. 
Radio je kao osnovnoškolski i srednjoš- 
kolski profesor u Subotici i okolici: u 
OŠ Matko Vuković 1987.-89., OŠ Pionir 
i OŠ Bosa Milićević 1990.-93 u Starom 
i Novom Žedniku te u Kemijsko-tehno- 
loškoj školi i OŠ 7/0. oktobar u Subotici 
1993.-2001. Nakon toga je novinar ured- 
nik Programa na hrvatskom jeziku Radio 
Subotice 2001.-02., a zatim direktor OŠ 
Matija Gubec u Tavankutu 2002.-04. Bio 
je prvi predsjednik (1998.-99.) političke 
stranke Hrvatski narodni savez. U vrije- 
me demonstracija zbog izbornih prijevara 
koje su rezultirale padom režima Sloboda- 
na Miloševića, koncem rujna i početkom 
listopada 2000. god. bio je među najpro- 
minentnijim članovima hrvatske zajednice 
u Subotici. Bio je zastupnik u Skupštini 
Vojvodine 2000.-04. ispred Demokratske 


opozicije Vojvodine, čiji je član bio i Hr- 


vatski narodni savez, u kojoj je obnašao 
dužnost predsjednika skupštinskoga Od- 
bora za međunacionalne odnose. Aktiv- 
no je sudjelovao u ponovnom pokretanju 
tjednika Hrvatska riječ 2002.-03. godine. 
Od 2005. radi u Pokrajinskom tajništvu za 
kulturu i javno informiranje, gdje je u dva 
mandata bio pomoćnik pokrajinskoga taj- 
nika zadužen za medije. U dva je navrata 
bio član radnih tijela za izradu medijskih 
zakona. Jedan je od idejnih kreatora kvi- 
za Koliko se poznajemo, namijenjenoga 
učenicima srednjih škola u Vojvodini u 
okviru projekta Afirmacija multikultura- 
lizma i tolerancije u Vojvodini. Bavio se 
poviješću Hrvata u Bačkoj, suvremenom 
poviješću Vojvodine i stanjem u mediji- 
ma, posebice na manjinskim jezicima u 
Republici Srbiji. Za studiju Pravni fakultet 
u Subotici 1920.-1941. dobio je nagradu 
Zavoda za kulturu vojvođanskih Hrvata 
Emerik Pavić za najbolju knjigu izdanu na 
hrvatskom jeziku u Vojvodini 2016. god. 
Živi u Bečeju. 


PRAVNI FAKULTET 
U SUBOTICI 


K. Kuntić, Pravni fakultet u Subotici 
1920. — 1941., Subotica, 2016. 


Djela: Uticaj političkih promena na položaj i naci- 
onalno izjašnjavanje Hrvata — Bunjevaca u Bačkoj 
tokom 20. veka, u: Dijalog povjesničara — istori- 
čara, 5, Zagreb, 2002; Istorijski razvoj Vojvodine 
posle Prvog svetskog rata, u: Koliko se poznaje- 
mo? Iz istorije nacionalnih zajednica u Vojvodini 
(suautor), Novi Sad, 2005. (više izdanja); Medijski 
proizvodi na jezicima nacionalnih manjina (suau- 
tor), u: Informisanje na jezicima nacionalnih ma- 
njina, Beograd, 2007; Mogućnosti za manjinske i 
lokalne medije u vremenima promene /II regio- 
nalna konferencija posvećena print i on line me- 


dijima na jezicima manjina (suautor s David Rezar, 
Nataša Heror), Sremska Kamenica, 2014; Pretpo- 
stavka optimalnog funkcionisanja medija na jezi- 
cima nacionalnih manjina u Srbiji, u: 4. regional- 
na konferencija posvećena medijima na jezicima 
manjina, Novi Sad, 2016; Pravni fakultet u Subo- 
tici 1920. — 1941., Subotica, 2016; Tradicionalni 
mediji i medijska produkcija na jezicima nacional- 
nih manjina u Republici Srbiji 2006—2016, u: In- 
formisanje na jezicima nacionalnih manjina, 
Predlozi za nove politike — deceniju posle, Zrenja- 
nin, 2017. 


Lit.: Z. Romić, »Drugi krug« na ulicama — do po- 
bede, Subotičke novine, 5. X. 2000, Subotica. 


S. Bačić 


KUSTURIN, Marin (Monoštor, 7. IX. 
1868. — Monoštor, 3. VII. 1950.), politički 
i kulturni djelatnik. Odrastao je u poljo- 
djelskoj obitelji Antuna i Anice Kustu- 
rin, rođ. Ivakić. Ubrzo nakon formiranja 
Kraljevine SHS upoznaje se s učenjem 
braće Radić te osniva u Monoštoru jed- 
nu od najstarijih organizacija Hrvatske 
republikanske seljačke stranke (HRSS) 
u Bačkoj. Aktivno je radio na političkom 
organiziranju mještana Hrvata, zbog čega 
je od lokalnih vlasti proganjan i u više na- 
vrata zatvaran u apatinskom zatvoru. O 
postupcima vlasti prema Radićevim sim- 
patizerima u Monoštoru pisao je vodstvu 
stranke, a svjedočanstvo je objavljeno u 
stranačkom glasilu Dom. U vrijeme dok 
je Pavle Radić bio ministar agrarne re- 
forme (1925.-26.) upozoravao je na težak 
socijalni položaj mještana. Zahtijevao je 
reviziju agrarne reforme, kojom su zaobi- 
đeni domaći bezemljaši u korist naseljenih 
dobrovoljaca. U više navrata slao je, za- 
jedno s Antunom Kusturinom, tajnikom 
mjesne organizacije HSS-a, pozive Stjepa- 
nu Radiću i ostalim prvacima stranke da 
održe javnu skupštinu u Monoštoru. Nje- 
gov ugled i pozivi rezultirali su odazivom 
vodstva stranke pa je Monoštor bio jedino 
hrvatsko selo u Bačkoj u kojem je Stjepan 
Radić održao javnu skupštinu. Kustu- 
rin je bio jedan od domaćina skupštine 
HSS-a u Monoštoru 17. VI. 1928., što je 
ujedno bila i posljednja javna skupština 
Stjepana Radića prije atentata na njega i 
stranačke prvake u državnom parlamentu 

20. VI. 1928. Kasnijih godina sudjelovao 
je u organiziranju komemoracija Stjepanu 
Radiću i poginulim zastupnicima na mjestu 
održavanja skupštine u selu. Nakon uvođe- 
nja diktature kralja Aleksandra 1929. i ras- 
puštanja političkih stranaka povlači se iz 
vodstva mjesnoga ogranka HSS-a. Iznenada 
mu 1930. umire sin Antun, što dodatno dje- 
luje na njega da se više ne angažira aktivno 
u političkom životu. Nakon obnove politič- 
koga života u zemlji više neće biti na mje- 
stu predsjednika lokalnoga ogranka stranke, 
već će kao simpatizer pomagati njezin rad i 
rad mjesnoga ogranka Seljačke sloge. 

Izvori: Hrvatski državni arhiv u Zagrebu, F: 815, 
Radić Antun, Pavle i Stjepan, kut. 14, »Odvojeno 
mišljenje opozicije u verifikacionom odboru Na- 
rodne skupštine« upućeno Narodnoj skupštini 
Kraljevine Srba, Hrvata i Slovenaca; Kazivanje 
članova obitelji Kusturin — Kuburin iz Monoštora. 


Lit.: M. Kusturin, Pozdrav iz Bačke, Dom, 17/1925, 
Zagreb; A. Kusturin, Iz Hrvatske Seljačke Stranke 
u Bačkom Monoštoru (Bačka), Dom, 39/1926, Za- 
greb; Politička zvjerstva nad seljačtvom u Bačkoj, 
Dom, 5/1927, Zagreb; Neven, 36/1927;, Subotica; 
Š. Šehović, Seljaštvo je svjesno i spremno, Narod- 
ni val, 141/1928, Zagreb; (***), Dr Vlatko Maček 
i njegovi saradnici u Vojvodini, Sombor, 1936. 

M. Bara 

